
整理前言



在十九世紀末二十世紀初的中國學術文化史上，四川井研縣的廖平，無疑是一位值得高度重視的人物。他生當晚清、民國，治學勤奮，著述等身，聲華蓋代。他的著作曾影響康有爲、梁啟超等人，他的學術思想曾被轉化爲「戊戌變法」的理論基礎。他自經學而哲學，從人學而天學，「推倒一時，開拓萬古；光被四表，周流六虚」。他的思想學説經歷了「平分今古」、「尊今抑古」、「大古小今」、「人學天學」等多次轉變，最後却在以「孔經哲學」包容天下一切學術的構建和沉思中，壽終正寢。對於他的學術，有人説他「風疾馬良，去道益遠」，有人説他「離經叛道，穿鑿附會」，也有人説他「轉捩乾坤，思想革命」，評價懸殊若此，却集於一人之身，實乃世之奇觀。僻處西川的廖平，何以實現這多重身份的複合呢？整理出版的《廖平全集》，將爲我們通觀廖平的生平、治學、著述、思想等提供最直接的資料。




一、廖平生平與事業



廖平(一八五二—一九三二) 初名登廷，字旭陔，又字勖齋，繼改名平，字季平。號四益，繼改四譯，晚年更號五譯，又更號六譯。初名其堂曰小世綵堂、雙鯉堂，五十歲前後曰則柯軒，後乃更名四益館、六譯館。

井研廖氏祖籍湖北麻城，其先祖於明洪武二年（一三六九）自鄂遷蜀，輾轉流徙，始得占籍於井研縣，定居青陽鄉之鹽井壪（今井研縣東北研經鎮）。此地既非平疇沃野，更無漁鹽舟楫之利，廖家世以農耕負販維生，在廖平出名之前，其門「四百年間無顯者」
 

注



 。

廖平出生於清咸豐二年（一八五二）二月初九日，排行第四。七齡始入本縣萬壽宮鄉塾就學，其後又就讀於禹帝宮、舞鳳山諸塾，直到十四五歲。其間嘗從廖榮高學醫。少年廖平資質平常，記性尤劣，頗以背誦爲苦；於是訴於師，請許以不背。自後即「專從『思』字用功，不以記誦爲事」
 

注



 。

廖平一生命運的改變，與張之洞密切相關。張之洞（一八三七—一九〇九）字孝達，號香濤，晚號抱冰，直隸南皮（今屬河北）人，晚清洋務派代表人物之一。其治經漢宋兼宗，講究實用，歷任多省巡撫、總督，所到之處，重視發展近代工業，倡導經世致用之學，興辦多所工廠和學堂、書院，造就人才甚眾，仕至軍機大臣、體仁閣大學士。同治十二年（一八七三）六月，張之洞奉旨充本年度科舉考試四川分試副考官。十月，簡放四川學政。翌年二月，廖平參加院試，試題爲《子爲大夫》，廖平以三句破題，有違八股文章法，爲閱卷者黜落，張之洞於落卷中搜得其文，喜其破題不凡，遂拔置秀才第一。

當時蜀中教育流行的是制義、帖括，以至有人「畢生不見《史》、《漢》」
 

注



 。故學術不興，人才衰敝。這種狀況直至同治十三年至光緒二年（一八七四—一八七六）張之洞督學四川時，才發生改變。張在成都創辦尊經書院，親撰《創建尊經書院記》，闡明建院宗旨，指示讀書門徑
 

注



 ，以「紹先哲」、「起蜀學」、「成人材」 勉勵蜀士，「要其終也，歸於有用」
 

注



 ，故數月之間，蜀中「文風丕變，霈然若決江河」。又撰著刊行《書目答問》、《輶軒語》，提倡「紀（昀）、阮（元）兩文達之學」，蜀中士人喜識治學門徑，「人人有斐然著述之思」
 

注



 。光緒二年（一八七六）正月，廖平赴成都應科試，張之洞主考，得其答卷，見其引用《説文解字》作答，拔以優等，食廩餼，調尊經書院肄業。廖平刻苦事學，經業精進。當時，尊經書院同學有宋育仁（芸子）、張祥齡（子宓）、楊鋭（叔嶠）、范溶（玉賓）、岳嗣儀（鳳吾）、岳林宗、顔印愚（印伯）、毛瀚豐（霍畦、鶴西、霍西）、曾培（篤齋）、張森楷（式卿）、傅世洵、陳光明（朗軒）等，隨後駱成驤、劉光第亦從錦江書院轉來尊經肄業，可謂英才雲集。廖平與張祥齡、楊鋭、毛瀚豐、彭毓嵩（籛孫）五人尤爲張之洞所器重，號「蜀中五少年」，交誼也最深厚。

廖平在尊經書院首尾近十載，其學術思想得到不斷發展。他先致力於訓詁文字，醉心於考據之學，但泛濫諸經，無所專攻。光緒五年（一八七九），王闓運應四川總督丁寶楨多次函約，來掌尊經書院，始改變這一狀況。王闓運（一八三三—一九一六）字壬秋，自號湘綺樓主人，湖南湘潭人。其爲學宗今文，明於禮制，以致用爲鵠的，又善於辭章，蔚爲一代辭宗。廖平常就王闓運請業，每至夜分。從學七載，深受王氏影響，從此厭棄破碎餖飣之學，治經專求大義。是年八月，應優貢試，主司以「辭達而已」命題，廖平得陪貢第一名。九月應鄉試，中第二十四名舉人。

六年（一八八○）春，廖平赴京會試，不第。在京日，曾以《易》例向張之洞請業。張告誡廖平：「風疾馬良，去道愈遠。」三年後廖平再赴北京會試，又未中式。其時，張之洞已自内閣學士出爲山西巡撫，廖平會試後，拜謁恩師於太原，張仍以「風疾馬良」之語誡之，並以小學相勖。此時廖平《穀梁春秋經傳古義疏》即將完成，談話間，廖平聲言通一經較治一省爲難，且説：「倘使《穀梁》書成，不羡山西巡撫。」光緒十年（一八八四）秋，《穀梁春秋經傳古義疏》十一卷完稿。接着《起起穀梁廢疾》、《釋范》各一卷，《穀梁集解糾謬》二卷相繼完稿。是年，廖平欲改注《公羊》，於是綜括大綱，成《何氏公羊解詁十論》，作爲讀《公羊注》的階梯（後來又作《續十論》、《再續十論》）。至是，廖平《春秋》今文學體系基本建立。

光緒十一年（一八八五）春，廖平以舊本《王制》有傳、記、注之文，舊本淆亂失序，考訂改寫《王制定本》一卷，以備作《王制義證》之用（此書後來收入《六譯館叢書》，名《王制訂》）。又以偶鈔《五經異義》，悟今文與古文之分全在禮制之不同，始定今、古異同之論，形成其經學思想第一變的基礎。

從尊經書院肄業之後，廖平輾轉各地從事教育活動。光緒十二年（一八八六），廖平主講井研來鳳書院。六月，撰成《今古學考》二卷
 

注



 。此書是廖平經學初變完成的標誌，在學界影響巨大。書中，廖平主張以禮制平分今、古，上卷爲表，下卷爲説。上卷列表二十，回溯今、古文學源流，梳理今、古文學之界限和綫索。下篇於《經話》中取其論今、古學者一百零六則，申論今學歸本孔子、《王制》，古學歸本周公、《周禮》之旨。此期，廖平又欲以《今古學考》所揭示經今古文之别爲基礎，區别於鄭玄注暨唐人《正義》混合今、古的做法，按今文、古文兩大系統，新撰《十八經注疏》，構建「蜀學」體系，於是先著《十八經注疏凡例》。自謂：「予創爲今、古二派，以復西京之舊，欲集同人之力，統著《十八經注疏》，以成蜀學。」
 

注



 又約集尊經同人撰《王制義證》。欲以《王制》爲經，取《戴記》九篇，外加《公羊》、《穀梁》、《孟子》、《荀子》、《墨子》、《韓非子》、《司馬法》、《尚書大傳》、《春秋繁露》、《韓詩外傳》、緯候、今學各經舊注，以及兩漢經學先師舊説，務使詳備，足以統帥今學諸經。待此書作成之後，再作《周禮義》，以統古學
 

注



 。

光緒十三年（一八八七）二月，廖平來到成都，任尊經書院襄校。這年著有《續今古學考》，此書實爲《闢劉篇》的原稿。他認爲周制全不可考，所有禮制概爲孔子新制，《周禮》爲僞托之作。十四年，成《公羊補義》十一卷，欲以《公羊》爲主，兼採《穀梁》、《左傳》，合通三《傳》，以成一家之言。是年，又成《知聖篇》一卷，附《孔子作六藝考》一卷，《闢劉篇》一卷，《周禮删劉》一卷。後來《周禮删劉》附入《闢劉篇》，易名《古學考》。《知聖篇》、《闢劉篇》成爲廖氏經學二變的代表作。

光緒十四年（一八八八）冬，廖平第三次赴京應禮部試。張之洞時任粵督，電召赴粵，欲使廖平協助編纂《左傳疏》，以配清代「十三經義疏」。十五年四月，廖平大挑二等，會試中第三十二名進士，房師張預，座主李鴻藻、崑岡、潘祖蔭、廖壽恒。六月，由京赴張之洞召，前往廣州。途經天津，與王闓運相見。七月，經蘇州，與俞樾相見。俞氏極稱《今古學考》爲「不刊之書」，廖平却告訴他自己已改變前説，并及「三《傳》合通」之事。俞頗不以爲然，曰：「俟書成再議。」
 

注



 秋，至廣州，宿廣雅書局，以張之洞命纂《左傳疏》，始專力治《左氏》。在廣州欲刊《知聖篇》，或以發難爲嫌而止。然其書却廣爲外間流傳，東南士大夫因轉相鈔録，以爲談資，甚至視爲枕中鴻寳。

在廣州期間，廖平與康有爲兩度相會，並影響其學術歸趨。康有爲（一八五八—一九二七）字廣廈，號長素，廣東南海人，先前讀過廖平《今古學考》，遂引廖爲知己。此番晤面，廖平又示以《知聖篇》、《闢劉篇》(此篇後改爲《古學考》刊行)，兹二稿立論乃一反前説，以今文爲孔學之真、古文乃劉歆篡亂之偽。其時康氏正據古文經《周禮》撰《教學通義》，以其太過驚世駭俗，一時難於理解，别後竟「馳書相誡，近萬餘言」，斥以「好名鶩外，輕變前説」，力勸其將此二書一火焚之。爲闡明新説用意，廖平遂回訪康有爲於廣州安徽會館，將自己的見解反復闡述，康有爲乃幡然領悟，終於「兩心相協，談論移晷」，「見廖平所著書，乃盡棄其舊説」
 

注



 而學焉，於是改宗今文，棄《周禮》而治《公羊》，其後遂由《公羊》而發明「改制」之義。之後不久，康氏宗《知聖》、《闢劉》二篇之意，撰《新學僞經考》、《孔子改制考》二書，爲其變法張本。梁啟超説：「康先生（有爲）之治《公羊》、治今文也，其淵源頗出自井研（廖平），不可誣也。」
 

注



 委婉道出康氏之兩《考》是對廖平以上二《篇》的吸收和發揮，而錢穆則云：「長素《僞經考》一書，亦非自創，而特剽竊之於川人廖平。」
 

注





光緒十六年（一八九○）四月，廖平由廣州赴京補應殿試，得二甲七十名，賜進士出身。朝考三等，欽點即用知縣，以親老求改教職，部銓龍安府教授。此後數十年，廖平一直在四川從事教育活動，先後擔任龍安府教授、嘉定九峰書院山長、尊經書院襄校等，培養了大量的人才。與此同時，廖平也取得了豐碩的學術成果，除前面所舉外，尚有《左氏古經説義疏》、《群經凡例》、《左氏長編》、《杜氏左傳釋例辨證》、《春秋左傳杜氏集解辨證》、《五十凡駁例》、《五十凡補證》、《尚書備解》、《易生行譜》、《經話》等書，發揮其今古之學。

光緒二十三年（一八九七），廖平家居致力於《易》。此時康有爲「素王改制」之説風行一時，世人以爲廖平爲始作俑者。夏，廖平得當年尊經書院同學宋育仁書，傳張之洞告誡之語。十月，廖平赴成都與宋育仁相見，宋再傳張語，仍曰：「風疾馬良，去道愈遠；繫鈴解鈴，唯在自悟。」命改訂經説條例，不可講今古學及《王制》，停止攻駁《周禮》，甚至威脅「如不自改，必將用兵」。廖平爲之忘餐寢者累月
 

注



 。十一月，廖平與宋育仁書（即《與宋芸子論學書》）自辯。又上張之洞書（即《上南皮師相論學書》），情詞較爲謙抑，但仍堅持己見，不願删改。是年宋育仁奉旨治四川商礦，兼任尊經書院山長，引廖平與吴之英爲都講。宋、吴等設「蜀學會」，並發刊《蜀學報》，廖平亦與其事，爲主筆，宣傳變法主張。次年「戊戌變法」失敗，尊經書院同學楊鋭、劉光第同日被殺，廖平弟子懼其遭受牽連，遂將其提倡「大統之學」的《地球新義》（初稿）付諸一炬。

此後，廖平的學説由「尊今抑古」轉變爲「大統小統」之學。光緒二十九年（一九○三），綏定知府聘廖平兼任綏定府中學監督。由於廖平學術屢變，新論迭出，又兼曾以學説影響康有爲，難免遭人忌恨，是年冬，四川提學使吴郁生以「離經叛道，行檢不修」之罪參劾廖平，並革去其教職。之後一段時期，廖平又曾復掌教席，除尊經襄校、主講、都講外，曾先後主講井研來鳳書院、嘉定九峰書院、資州藝風書院、安岳鳳山書院。至宣統元年（一九○九）秋，時任提學使的趙啟霖又以廖平「三《傳》并爲子夏所傳」之説爲「穿鑿附會」，下令各學堂毋得延其講學；次年，廖平即携眷歸返鄉里，杜門家居。

一九一一年，川漢鐵路公司延聘廖平爲《鐵路月刊》主筆，廖平復居成都。是年秋，四川「保路運動」爆發，十月，「大漢四川軍政府」成立，下設樞密院，以廖平任院長。四川軍政府又設國學院，每月出版《國學雜誌》一册，每周作一次學術講演。是時劉師培因隨端方入川，端方被殺後，劉滯留四川。一九一二年，劉師培任四川國學館館長，聘廖平主講經學。是時，廖氏持經今文説，劉氏則大講古文經學，二人互相論難、切磋，亦互相補充和稱賞。劉向廖提供古文字學資料，同時又採納廖平平分今文、古文的方法，完善自己古文經學壁壘，更贊賞廖平「長於《春秋》，善説禮制」，「漢魏以來，未之有也」。同年八月，蒙文通入四川國學院就讀，即從廖平、劉師培請問經學。

民國成立後，教育部廢除學校經學學科，廖平作《中小學不讀經私議》，提出不同意見，主張讀經之效已見兩漢，應當令小學讀經。次年，廖平以四川代表身份，赴京參加教育部召集的全國讀音統一會。旅京四川同鄉於湖廣會館發起歡迎會，請廖平講演，所講者爲孔學關於「世界進化、退化」與「小康、大同」之宗旨。北京人士又發起倫理學會，延請廖平定期講演，並計劃根據廖平之説編訂倫理教科書，發行《倫理雜誌》。孔子誕辰日，孔教會在山東曲阜召開第一次全國大會，廖平與會並作講演，大意認爲孔經言退化，實爲言進化之意，如倒景；文明、野蠻的標準，應當以倫常爲主，不純在物質。秋初，轉到上海，完成《孔經哲學發微》一書，付中華書局出版。此書爲廖平經學第四變的代表作。

此後廖平在宣傳尊孔讀經的同時，又致力於醫書的校勘整理，先後著醫書數十種。並治諸子、術數、《山海經》、《楚辭》，兼及佛、道。一九一四年，廖平出任四川國學專門學校校長，又先後兼任成都高等師範學堂、華西協和大學等校教授。一九一八年，門人黄鎔推本廖平之説，成《尚書弘道篇》、《中候弘道篇》，廖平五變之説至此年而完備。其説大體上於六經分天人、大小，歸重於六經皆孔子所作，孔子作六經，必須造字。廖平自撰《五變記》，黄鎔又爲之作《五變記箋述》。

一九一九年，廖平六十八歲。這年春在家剃頭，晚餐時得中風，雖經治癒，仍遺偏癱之疾，右肢上下拘攣，眠食動作，非人幫助不成，而思路依舊清晰，仍著述不輟，惟書寫須恃左手。一九二一年，廖平以六變説成，易號六譯老人。將平生著作已刻者編爲《六譯館叢書》，統由存古書局印行。一九二二年，廖平辭去國學專門學校校長職務，四川省政府每月致送著述金一百銀元。一九二四年秋，家人奉廖平返井研養疴。一九三二年五月，廖氏赴成都洽商著述出版事宜，行至樂山而疾作，家人未及舁返井研，六月便卒於樂山河咡坎旅次，時年八十一歲。




二、廖平學術及其變遷



廖平爲學博大，且以善變稱。自叙幼時篤好宋「五子書」及唐宋「八大家文」，其後親炙於張之洞、王闓運兩大家，始轉而專攻經學。初入尊經書院，博覽考據諸書，用功甚勤，不知不覺間乃嫌唐宋之文空泛無實，「聰明心思至此一變」。及王湘綺來長尊經，始「厭棄破碎，專事求大義。以視考據諸書，則又以爲糟粕而無精華，枝葉而非根本；取《莊子》、《管》、《列》、《墨》讀之，則乃喜其義實。是心思聰明至此又一變矣」
 

注



 。自此以後，廖平孜孜矻矻，好古敏求，以探諸經大義。初治《穀梁》，後乃并及《公羊》、《左氏》，及於《易》、《書》、《詩》、《三禮》等，且旁及諸子百家之書，又及於醫方、堪輿之學。

廖平之治學，既不囿於舊説，亦不拘守師説，更不故步自封。在學術特色的形成上，廖平受王闓運之影響甚深。王氏治經主今文學，廖平亦從今文入，且終身保持之；當年王氏專治《春秋》，認爲「《春秋》擬《易》而作，聖人之極功，終身研之而不能盡」
 

注



 ，廖平亦從《春秋》着手，一生以《春秋》學著作最多；王氏以禮制考三代制度，廖平亦以禮制區分今文、古文學。劉師培稱廖平「明於《春秋》，善説禮制」
 

注



 ，此兩大特點，幾乎都導源於王闓運。不過，廖平並不亦步亦趨，唯老師之馬首是瞻。他思維明敏，時出新論，却從不蹈襲舊説；無論先儒前賢，或者近人師長，只要其説有未愜於心，廖平都勇於論難商榷，提出自己的見解。

廖平嘗言：爲學當精進不已，不可故步自封，當求「十年一大變，三年一小變，每變愈上，不可限量」；「變不貴在枝葉，而貴在主宰」；「若三年不變，已屬庸才，至十年不變，則更爲棄材矣」
 

注



 。廖氏之學歷經「六變」，各有年代
 

注



 ：

第一變：始於一八八三年癸未，以《王制》、《周禮》平分今、古，是爲初變，光緒十二年（一八八六）付梓之《今古學考》爲此期之代表著作。廖平認爲：今文經爲孔子所創，古文經爲周公所作；「今學博士之禮制出於《王制》，古文專用《周禮》，故定爲今學主《王制》、孔子，古學主《周禮》、周公，然後二家所以異同之故，燦若列眉；千谿百壑，得所歸宿」
 

注



 ，《王制》、《周禮》可「同治中國」。從此今、古文之學遂得分明。

以禮制之别區分今、古，堪稱廖平對經學及經學史之一大貢獻。古文學家俞樾亟稱《今古學考》爲「不刊之書」，近人蒙文通更譽之爲有清一代學術史上「三大發明」之一（另兩大「發明」爲顧炎武之《音學五書》、閻若璩之《尚書古文疏證》），具有「劃時代」意義。

第二變：始於一八八八年戊子。此一時期，變平分今、古爲尊今抑古，以《知聖篇》、《闢劉篇》（後改爲《古學考》）爲代表作。廖平「折群言而定一尊」，認爲「古文家淵源，則皆出許（慎）、鄭（玄）以後之僞撰。所有古文家師説，則全出劉歆以後據《周禮》、《左氏》之推衍。又考西漢以前，言經學者，皆主孔子，并無周公；六藝皆爲新經，并非舊史。於是以尊經者作爲《知聖篇》、闢古者作爲《闢劉篇》」。故據《王制》以遍説群經，以今文爲孔子之真學，且於《周禮》中删除與《王制》相反者若干條（舊有《周禮删劉》之作）。

第三變：始於一八九八年戊戌。泯滅今、古之畛域，群經傳記，統歸一律，進而判分王、伯、皇、帝之學，變「今」、「古」而爲「小」、「大」。廖平發現，「以《王制》遍説群經，於疆域止於五千里而已」，與《中庸》所謂「洋溢中國，施及蠻貊」、《禮運》所言「大同」等説頗有齟齬；乃「閉門沈思，至於八年之久」，乃悟「《周禮》爲根基，《尚書》爲行事」。於是定《周禮》爲皇、帝之學，爲大統，《王制》爲王、伯之學，爲小統。且曰：舊之平分今、古及尊今抑古「大抵皆就中國一隅言」；「蓋《王制》、《周禮》，一林二虎，互鬥不休，吾國二千年學術政治，實深受其害。合之兩傷，甚於洪水猛獸」，今若「一内一外」，以《王制》治内，主中國；以《周禮》治海外全球，主世界，則「一小一大，一内一外，相反相成，各得其所」矣。此期代表作爲《地球新義》、《王制集説》、《皇帝疆域圖》等。

梁啟超認爲，此第三變乃是因張之洞干預的結果，説廖平「晚年受張之洞賄逼」，故對平分今、古之説「復著書自駁」
 

注



 ；或者是廖平懼禍的支吾應付之辭：「言今文爲小統，古文爲大統」，「則戊戌以後懼禍而支離之也」
 

注



 。梁説甚有影響，然而未必中肯。

對廖平尊今抑古諸説，張之洞的確深致不滿，一八九七年，張曾令宋育仁傳語廖平，重申「風疾馬良」之誡。面對師友的責難，廖平雖因之「忘寢餐者累月」，然而並未改變自己的看法，其致宋育仁函，仍固執己見。其函略云：作《今古學考》、主於平分今古，皆天時人事、時會使然，「非鄙人所能自主者也」；尊今抑古之説，李兆洛（申耆）、龔自珍（定菴）諸先達已申之於前，則己説「實因而非創」。「兩漢舊學，墜緒消沈，鄙人不惜二十年精力扶而新之，且並群經而全新之，其事甚勞，用心尤苦，審諸情理，宜可哀矜」；而「風之見疾，馬之見良，正以其識見精明耳」，「若以門户有異，則學問之道，何能囿以一途？」同時又隱隱流露出對恩師張之洞的不滿：「即使弟子學人，不紹箕裘，而匠門廣大，何所不容！……況至人宏通，萬不以此。反覆推求，終不識開罪之所由。」
 

注



 字裏行間，全無悔過自責之心，更非改絃易轍之意。至於《地球新義》諸作，已經成書於戊戌政變之前，則「懼禍」云云，遂不知從何談起！

第四變：始於光緒二十七年辛丑（一九○一），主題是「天學」與「人學」。一九○一年，廖平始以《楚辭》解《詩》，次年又成《知聖續篇》，漸悟天人之學，是乃廖氏經學四變之始。廖平以爲，孔學之中，不僅有治中國、治世界的小統、大統之學，是即「人學」，而且有治天地神鬼和未來世界的「天學」；《易》、《詩》、《書》、《春秋》四經以天、人分，「人學爲六合以内，天學爲六合以外」；《春秋》言伯而包王，《尚書》言帝而包皇，一小統，一大統，爲人學二經，《詩》、《易》則天學之二經。廖平又稱，先儒所謂「詭怪不經之書」，如《靈樞》、《素問》、《楚辭》、《山海經》、《列子》、《莊子》、《尸子》、《穆天子傳》等以及道書、佛典之類，「自天人之學明」，皆能渙然得其解釋。刊行於一九一四年的《孔經哲學發微》，是此一時期的代表著作。

第五變：始於一九一八年戊午，融「小大」於「天人」。廖平認爲，六經皆孔子「革更野史，譯從雅言」，由「古本之文」翻譯而成。六經各有領域：《禮》、《春秋》、《尚書》講六合以内事，爲「人學」三經，《王制》、《周禮》等爲之傳，而「各有皇、帝、王、伯四等」。《易》、《詩》、《樂》「遨遊六合以外」，爲「天學」三經，《靈樞》、《素問》、《山海經》、《列子》、《莊子》、《楚辭》、古賦爲之傳。不僅此也，中國之六書文字，亦爲孔子所創造
 

注



 。

第六變：約始於一九一九年，在一九二一年完成。其特點可以用廖平自題楹聯來概括：「黄帝六相説《詩》、《易》，雷公八篇配《春秋》。」即以《黄帝内經》之「五運」、「六氣」説來發揮《詩》、《易》的「天學」哲理，以《靈樞》、《素問》中黄帝與其臣雷公等人相問答的内容及理致來闡釋《春秋》的「人學」思想。廖平以爲，「《内經》舊以爲醫書，不知其中有『天學』，詳六合以外，有『人學』，詳六合以内」
 

注



 。

自六變學成，廖氏經學體系之孔經哲學便由「人」及「天」，兼攝「人」、「天」，廣大悉備，無所不有，無施不宜；廖氏之思想便從經學、諸子，兼容文學、醫學、方技、宗教神學諸領域，馳騖乎諸學並包，勤思乎參天貳地。

廖平一生，以學術、教育自任，不僅勤於著述，成就斐然，而且桃李滿天下，弟子遍蜀中，如黄鎔、帥鎮華、吴虞、蒙文通、李源澄、杜剛伯等知名經學家、思想家和史學家，皆出其門下。

廖平是中國近代影響鉅大的經學大師之一，同時也是中國傳統經學的最後一位大師，因而贏得了人們普遍的尊敬。他逝世後，追悼大會在成都舉行，自蔣介石、戴季陶、孫科以下，各界名流或親赴弔唁，或敬致挽聯，以表達對這位碩儒的哀悼之思、崇敬之情，章太炎先生還爲廖平撰寫了墓誌銘
 

注



 。




三、廖平的著作



廖平一生潛心學術，著述甚豐，數量達數百種，内容廣泛涉及經、史、子、集四部，範圍極爲廣博，雖然有的著作託名門人，但不影響其反映廖平的思想。可惜大量的文獻或未覓見，或已亡佚，或已殘缺，有的今天只可考其存目。一九二一年成都印行《六譯館叢書》，卷首《新訂六譯館叢書目録》表明，該叢書收録廖氏著作一百零八種篇。一九四二年，四川省圖書館《圖書集刊》發表廖平女兒廖幼平所編《六譯先生未刻已刻各書目表》，著録「現有未刻者二十一種，已刻者九十七種」（《書目表》序），其已刻書目從光緒三年到民國二十五年，全部按撰著和刊刻年代先後編排，其未刻書目實際列目一十六種，總計實有一百一十三種。二十世紀八十年代初，廖幼平輯《廖季平年譜》（巴蜀書社，一九八五年）亦附此目，内容無所增減；又附卞吉新編《現存廖季平著作目録》，係「據四川省圖書館及四川省社科院所收藏者」編成，共有一百零四種（内含稿本四種），按小學類、論學類、孝經類、春秋類、禮類、尚書類、詩經類、樂經類、易經類、諸子類、醫類、地理類、雜著類十三類排列。

近時，由於編纂和研究《廖平全集》的需要，鄭偉博士博考各類書目和傳記，撰《廖平著述考》（四川大學出版社，二○一四年），共考得廖平各類著述信息（含單篇文章和專著，包括已刊、未刊、已佚、草稿和擬撰未成者等）凡七百二十二種（篇），另有叢書彙編十三種。在現存的文獻中，考得著作類（不含鈔録者）共有一百六十餘種(篇)，分爲十四大類：（一）群經類，（二）周易類，（三）尚書類，（四）詩經類，（五）三禮類，（六）樂經類，（七）春秋類，（八）孝經類，（九）論語類，（十）小學類，（十一）子學類，（十二）醫書類，（十三）術數類，（十四）雜著類。其中著作部分目録（此處專著分類根據文獻實際進行分合，與《廖平著述考》分類略有差異）如下：

（一）「群經類」二十六種：廖平以經學有微言大義，章句繁多，博而寡要，勞而少功，故治經以博覽會通，提綱挈領，發幽闡微，歸納義例爲特色。其群經之作貫穿經學六變，與廖氏經學思想嬗變（前四變）大體對應。第一變，以發明「平分今古」之説爲核心，闡發群經義例，概論爲學次第，撰有《經學初程》一卷（與吴之英合撰），《今古學考》二卷，《群經凡例》一卷；第二變，以「闢劉」和「知聖」爲要，收録以經説瑣語，並於「小大」、「皇帝」之説間或討論，爲經學第三變做了必要鋪墊，撰有《知聖篇》一卷，《古學考》一卷，《尊經書院日課題目》一卷，《經話》甲編二卷，《經話》乙編一卷；第三變，推揚小大統之説，發揮皇、帝、王、伯之學，由中國而及全球，並就「尊今抑古」轉爲「古大今小」變化過程中的著述提要與短篇文稿進行輯存，對所著經學著作進行編目，撰有《地球新義》二卷，《家學樹坊》一卷，《四益館經學目録》一卷；第四、第五變， 推尊孔子，爲孔正名，借群經之言，以賅「小大」之旨，發明「人天」之學，撰有《知聖續篇》一卷，《皇帝大同學革弊興利百目》一卷，《群經大義》一卷，《群經總義講義》一卷，《尊孔篇》一卷、附録一卷，《群經大義補題》一卷，《孔經哲學發微》一卷，《四譯宬書目》一卷，《世界哲理箋釋》一卷（又名《世界哲理進化退化演説》，廖氏演説，樂山黄鎔箋釋），《祆教折中目録》一卷。第六變，總結廖平經學之學術源流與思想變遷，「今古」、「大小」、「人天」等，不一而足，撰有《四益館經學四變記》一卷、《五變記》(黄鎔箋述)二卷、《經學六變記》等。

（二）「周易類」六種：廖平《易》學始於光緒六年（一八八○）《生行圖譜》(今未見)，該書嘗呈張之洞審閱。此後經學六變，皆有《易》學之作，然多數已難尋見，恐或亡佚，現惟存六種。第二變時，廖氏《易》學重在推明《易》例，疏解「貞悔」之義，撰有《易生行譜例言》一卷，《貞悔釋例》一卷，《易經新義疏證凡例》一卷；第三變時，旨在推明《易古本》之要旨，撰有《易經古本》一卷；第四變時，就三《易》原旨流别、六十四卦卦名意義進行辨正，撰有《四益易説》一卷，《易經經釋》一卷。

（三）「尚書類」七種：廖平《書》學發端於同治十年（一八七一）《禹貢驗推釋例》之作，「六變」之中，皆有撰述，而以第二變「尊今抑古」以後撰著爲多，現存七種。第一變，以發明《書》學義例爲主，撰有《今文尚書要義凡例》一卷，《今文尚書二十八篇序例》一卷；第四變，以《尚書》爲六合以内人學之大成，即《詩》、《易》天學之初步，以發明大統小統之説，撰有《書經大統凡例》一卷，《書經周禮皇帝疆域圖表》四十二卷；第五變，發揮經義，推明皇、帝、王、伯之説，撰有《書尚書弘道編》一卷，《書中候弘道編》一卷，《尚書今文新義》一卷。廖氏《書》學雖以言「小大」、「人天」爲要，且多以後三變爲主，然其早期之作，如《禹貢驗推釋例》、《洪範釋例》、《尚書王魯考》等，亦見其對「驗小推大」方法之闡發與運用，據此可見其《書》學思想濫觴與治《書》徑路。

（四）「詩經類」五種：廖平《詩》學肇始於光緒二十六年（一九○○）《三家詩辨正》、《齊詩微繹必讀》之作，而詩學諸作則多成於廖氏經學第三變以後，現存五種。除《詩經經釋》（作於一九三○年）外，《詩緯新解》一卷、《詩緯搜遺》一卷、《釋風》一卷（又名《詩學質疑》）、《孔子閒居》一卷（此四種後又彙編爲《四益詩説》），皆成於民國三年（一九一四），即第五變時期，爲廖氏晚年之作，亦爲其《詩》學之代表。廖氏治經，師今文家説，於《詩》則以《齊詩》爲主，其捃摭群經緯候之辭，取其涉於《詩》三百篇者彙輯成篇，以發明《詩緯》之義，以破《詩》無義例之説，進而推「小大」之學，以至「人天」之境。

（五）「三禮類」十六種：廖平《禮》學爲其經學大宗，數量僅次於《春秋》類文獻。廖平治《禮》，發端較早，同治十年（一八七一）即作《官禮驗推》。在其「經學六變」前的「專求大義」時期，廖平於《穀梁春秋》用力尤深，其解經多據禮制言，發明三禮例、表甚多，可謂治《禮》之濫觴。廖平精研禮學，通貫六變，而主要集中於前三變之中。廖氏以「禮制」爲經解鈐鍵，以爲治《春秋》之理論基礎，亦爲其「平分今古」、「尊今抑古」、「小大」統等學説之理論依據。故劉師培稱其「善説禮制，其洞察漢師經例，魏晉以來，未之有也」。蒙文通則言：「禮制以立言，此廖師根荄之所在。」現存文獻十九種，分佈於三禮之中，其治禮次第，初以《儀禮》、《禮記》爲主，後及《周禮》。第一變，發明三禮經傳諸例，認爲今學《禮》以《王制》爲主，六經皆素王所傳，故詮解禮制、經義，大張《王制》之學，於分經、分傳彙輯，附以先師舊注，撰有《禮經凡例》一卷，《兩戴記分撰凡例》一卷，《王制學凡例》一卷，《容經凡例》一卷，《周官考徵凡例》一卷，《禮運禮器郊特牲訂》（又名《禮運三篇合解》）三卷，《王制訂》一卷，《王制集説》一卷，《分撰兩戴記章句》一卷。此後沿襲第二變「尊今抑古」思想，商榷古注，於第三變時成《周禮鄭注商榷》一卷。第四變時，廖氏繼續發揚「小大」之説，詳述皇、帝、王、伯之學，漸至「人天」之學，撰有《周禮新義凡例》一卷，《坊記新解》一卷，《大學中庸演義》一卷，《容經淺注》一卷，《周禮訂本略注》二卷。第五變時，又將舊所批《禮記》付刊，取名《禮記識》。

（六）「樂經類」一種：廖氏《樂》學之作凡十一種，多成於前三變，尤以第二變爲多，或輯補經傳，疏證經籍；或推考源流，以緯證經；或發明新義，推求凡例，然其原著皆未及得見，惟得其《樂經凡例》一卷，爲第一變時之作。廖氏以《樂經》雖亡，尚存其他經傳之中，由記考經，可輯而出之，是書遂立經爲主，以記附之，旁采諸經、子、史所載樂事而成。

（七）「春秋類」二十六種：廖平《春秋》學爲其經學大宗，數量居其經學文獻之首。三傳博大，治之非易，故廖氏治《春秋》，特重禮制與發凡起例，因而爲《凡例》、圖表者甚衆。其治三傳，又以「内外」别之，《穀梁》以「内學」、「外學」言，《公羊》、《左傳》以「内編」、「外編」言。以本傳爲核心所撰之注疏者，歸入「内學」或「内編」；圍繞本傳所作之基礎研究者，歸入「外學」或「外編」。廖氏治《春秋》，以《穀梁》爲初階，其發端於光緒六年（一八八○）《穀梁先師遺説考》，次及《公羊》，後治《左傳》與《春秋》總論，其《穀梁》學所奠定之基本範式（經學義理、治經原則、解經方法等）成爲其《公羊》學、《左傳》學等之憑依。故蒙文通稱「《穀梁》釋經最密，先生（廖平）用力於《穀梁》最深」，「後復移之以治《公羊》、《左氏》，皆迎刃自解」。廖平《穀梁》學、《公羊》學諸作大多成於經學前兩變，而《左傳》學及「三傳」總論則多爲第二變以後之作。現存「春秋類」著作二十六種，據廖氏治《春秋》次第與成書時間先後，其目如下：

①《穀梁》學：〔内學〕《穀梁春秋經傳古義凡例》一卷，《穀梁春秋經傳古義疏》十一卷；〔外學〕《釋范》一卷，《起起穀梁廢疾》一卷，《穀梁春秋經學外篇凡例》一卷。②《公羊》學：《何氏公羊春秋十論》一卷、《續十論》一卷、《再續十論》一卷（合爲《何氏公羊解詁三十論》），《公羊春秋補證凡例》一卷，《公羊春秋經傳驗推補證》十一卷、首一卷。③《左傳》學：《左傳古義凡例》一卷，《春秋左氏傳漢義補證簡明凡例》一卷，《春秋古經左氏説漢義補證凡例》一卷，《五十凡駁例》一卷，《左傳杜氏五十凡駁例箋》一卷，《左氏春秋學外編凡例》一卷，《春秋左傳杜氏集解辨正》二卷，《箴箴左氏膏肓》一卷 ，《左氏春秋考證辨正》二卷，《左傳經例長編》一卷（北圖鈔本），《春秋左氏古經説義疏》十二卷 。④《春秋三傳》總論：《春秋圖表》二卷，《春秋孔子改制本旨三十問題》一卷，《素王制作宗旨三十題》一卷，《擬大統春秋條例》一卷，《春秋三傳折中》一卷。

（八）「孝經學」二種：廖平《孝經》學諸作多載於《孝經叢書目録》，多數未及得見，或擬撰未遂，或已亡佚，現存《孝經學凡例》一卷，《孝經叢書目録》一卷。

（九）「論語類」一種：廖平《論語》學之作多成於經學前兩變，其以《論語》爲「素王」微言，其凡例大端，在發群經之隱秘，故以例求隱，稽考舊説，發隱抉微，於《論語》之義，多有辨正。現存一種，即作於第一變時的《論語彙解凡例》一卷。

（十）「小學類」五種：廖平文字訓詁之作現存四種。多成於經學六變以前，而民國間撰述者以尊孔尊經爲基調，不似早期漢學著述。廖氏初習宋學，张之洞督學四川後，提倡「兩文達」之學，廖平遂棄宋學而習漢學，自謂：「入尊經後，始從事訓詁文字之學，博覽考據諸書，始覺唐宋人文不如訓詁書字字有意。」其間，撰有《爾雅舍人注考》一卷，《六書説》一卷。進入經學第一變後，廖平將舊作《轉注假借考》補爲《六書舊義》一卷，以班固之説爲主，六書各分其類，以形、意、事、聲爲造字之法，轉注、假借爲用字之法。第四變之時，廖平推尊孔學，以爲廣大悉備，「人」、「天」並包，撰《文字源流考》一卷，以爲孔子繙經正名，特創六書雅言，未有六書之前，亦必有字母之時代，所謂孔氏古文，不能不由結繩而改進。古文其初發明，囿於鄒魯；今則東西南北，萬里而遙，所有齊語、楚咻、方言、百家語、外國語，無不爲其所吸收。六書必傳之萬世，統一全球。此説可謂孔經人學一統宇内之旁證。此期，另作有《隸釋碑目表》一卷。

（十一）「子學類」四種：廖平之學，始於經學，而及子學，廖氏以諸子之學，皆出於孔門四科，爲六藝支流，源皆本於六經。其所論及子學者十家：儒家、道家、釋家、陰陽家、法家、名家、墨家、縱橫家、雜家、兵家，其中以儒家類居多。現存四種，涉及道、墨、陰陽者。四變之際，廖氏主「人天」之學，撰《莊子新解》一卷，《莊子經説敘意》一卷，《五行論》一卷，以敷宏其説。大抵以莊學出於孔子，其尊孔宗經，詬訿僞儒，傳六經之天學，心同《詩》、《易》。《莊子》一書屢言「大小」、「天人」之分，以天人、神人、至人爲天學三等，以仁、義、禮、樂爲人學四等。六合之内，聖人爲尊；六合以外，爲天人、至人。而「五行」全爲五帝學，經傳之《五帝德》本不指中國一隅而言，「天人」皆有五帝之説。六變之後，廖氏又爲伍非百《墨辯解詁》作序，成《墨辯解故序》一卷。

（十二）「醫書類」四十六種：廖平自幼習醫，舞勺之年，嘗從廖榮高學醫。至其晚年，於醫學諸作用力尤深。現存四十三種，作於第四變後期至第五變初，即一九一二年至一九一八年。初就《黄帝内經》中有關診絡、診皮等問題，進行專題考釋，並對日本丹波元堅所著醫書進行删輯，撰有《釋尺》二卷，《診絡篇》一卷，《診絡名詞》一卷，《診皮篇》二卷，《診皮名詞》一卷，《藥治通義輯要》二卷。繼而對脈絡諸説、診皮之法，平議補證，撰有《脈學輯要評》三卷，《脈經考證》一卷，《診絡篇補證》三卷，《診絡篇病表》一卷，《黄帝太素人迎脈口診補證》二卷（又名《人寸診補證》），《分方異宜篇》一卷，《診皮篇補證》一卷，《營衛運行楊注補證》一卷。此後，專治《黄帝内經》所論經脈者，於楊上善之説有所辨正，間論傷寒諸症，撰有《傷寒講義》一卷，《隋本黄帝内經明堂》一卷（附《攝生消息論》），《平脈考總論》一卷，《内經平脈考》一卷，《靈素五解篇》一卷，《素問靈臺秘典論篇新解》一卷，《楊氏太素三部診法補證》一卷，《九候篇診法補證》一卷，《十二經動脈表》一卷，《瘧解補證》一卷，《真藏見考》一卷。後又於《黄帝内經》論筋骨與論疑難者，以及「三部九候」諸説，詳辨疏證，撰有《診筋篇補證》一卷，《十二筋病表》一卷，《三部九候篇》一卷，《仲景三部九候診法》一卷，《難經經釋補證》二卷，《中西骨格辯正》一卷，《診骨篇補證》一卷。最後，圍繞「傷寒」，進行專題研究，力主古義，稽考諸説，平議優劣，間或訂補，撰有《傷寒總論》一卷，《傷寒古本考》一卷，《傷寒平議》一卷，《瘟疫平議》一卷，《太素傷寒總論補證》一卷，《桂枝湯講義》一卷，《巢氏病源補養宣導法》二卷，《熱病説》一卷（又名《太素四時病補證》），《傷寒雜病論古本》一卷，《傷寒古本訂補》一卷。此外，又成醫著目録三種，即《四譯館醫學叢書目》一卷，《隋本靈樞目録》一卷，《素問楊氏太素本目録》一卷。

廖平現存醫著雖多爲第四變之作，且以研討醫學問題爲主，然亦出現經、醫會通之傾向。廖氏以《靈樞》、《素問》分政治、醫診二大派，天道人事，異轍殊趨，釐定部居，剖析涇渭，庶政學收功於大統，醫術不遁於虛玄。故廖氏治醫，不惟以醫論醫，更是以醫明經。爲其經學第五變、第六變，借《靈樞》、《素問》，以「五運」、「六氣」等説而發明「天學」之旨，打通「人天」之際，奠定其思想基礎。而其後所撰《内經三才學説》（存目）、《靈素皇帝學分篇》（存目）、《靈素陰陽五行家治法考》（存目）等會通諸學之作，亦當爲此會通思想之反映。

（十三）「術數類」五種：廖平術數諸作現存五種，皆成於經學第四變之時。世傳唐楊筠松撰《撼龍經》、《疑龍經》、《天玉經》、《青囊奧語》、《都天寶照經》等著，專論地理形勢，或言山龍脈絡、結穴之義；或以陰陽星辰，言相地之法。然諸書文字簡略，術亦深奧，昔日術家多所不傳，故廖氏撰《地學答問》一卷，《撼龍經傳訂本注》一卷，仿《王制》、《周禮訂本》，分經、傳、説之例，掇其要語爲綱，採其詳説爲目，審辨部居，判劃門類，重訂《撼龍》之書；並以經學、天文、律曆爲本，探原於漢晉以前諸書，爲之鈎玄而提要；推重蔣大鴻之説，力辨飛宮挨星之誤，以輔弼分九星，並繪順逆交會各圖，以資證明，使楊氏絶學復明於世。雖蔣氏《地理辨正》一書，於楊氏諸作有所發明，然蔣書或囿於授受，或拘泥舊文，或懼於漏洩，故艱深隱僻，於是廖氏又撰《都天寶照經》一卷，《地理辨正補證》三卷（黄鎔箋述），以窮經之精思，研古先舊法，博采傳、緯、子、史諸説，勘明楊（筠松）、曾（文辿）立法之原。廖氏以術數諸書爲經傳之精華、天學之左證，故廖氏之作雖究地學，其所徵引，皆明孔道精微，亦足見地學肇端於聖經，推廣爲六合，扼要於天樞，會歸於《周易》，彌綸上下。又有《命理支中藏干釋例》一卷，以明其説。

（十四）「雜著類」十六種：此爲廖平各時期藝文之作，主要包括遊記、倫理、楚辭及文集彙編等。現存十五種，據成書時間，其目如下：《游峨日記》一卷，《國語義疏凡例》一卷，《倫理約編》一卷、附録一卷，《楚辭新解》一卷，《楚辭講義》一卷，《離騷釋例》一卷，《高唐賦新釋》一卷，《游戲文》一卷，《會試硃卷》一卷，《四庫西書提要》一卷，《四益館文集》一卷，《四益館雜著》一卷，《六譯館雜著》一卷，《四益館外編》一卷，《六譯館外編》一卷。

另據晚清民國各種報刊，还搜集到廖平的《集外文》一卷。




四、《廖平全集》的整理



廖平的著作，除部分未刊稿外，大部分隨撰隨刻或隨發表，除單行本外，還編有《四益館經學叢書》（收十二種），《四益館醫學叢書》（收二十四種），《則柯軒叢書》（分裝十册），後來成都刊印《蟄雲雷齋叢書》，上海刊《適園叢書》，都收有廖平著述。一九二一年四川存古書局輯印《六譯館叢書》，收録廖平著作最多，達一百零八種，雖説蔚爲大觀，但是仍然未全，如廖平研究《春秋》學的代表作《穀梁春秋經傳古義疏》，就没有收録。至於其他手稿、單篇散文，更是散見各處，有的甚至逐漸亡佚，故需要重新加以編録和整理。

自一九三二年廖平逝世後，學界即漸次展開了對其學術文獻的整理與研究。在思想研究方面，有的學者對廖平經學六變、經學思想、在中國經學史上之地位，以及與康有爲、張之洞等人之關係問題進行了深入的討論，已經取得豐碩成果。相較而言，廖氏學術文獻的整理，則顯得較爲薄弱，僅有李耀仙主編《廖平學術論著選集》（巴蜀書社，一九八九年）、《廖平選集》（巴蜀書社，一九九八年）、劉夢溪主編《中國現代學術經典·廖平蒙文通卷》（蒙默選輯，河北教育出版社，一九九六年）和王鳳蘭主編《廖平醫書合集》（天津科學技術出版社，二〇一〇年）等。由於是選編，這些選編和整理自然缺乏全面性、代表性和系統性。

從經學文獻的整理來看，兩部「選集」收録廖平的經學著作共計十五種，主要圍繞廖平經學「六變」，涉及禮學類、春秋類和論學類。它們的整理出版，爲廖平經學思想的研究提供了第一手資料，給相關研究提供了較大便利。然而，廖平經學著作多達數百種，涉及《易》、《書》、《詩》、《三禮》、《樂》、《春秋三傳》、《論語》、《孟子》、《孝經》、《大學》、《中庸》等經典領域，卷帙浩繁，亡佚較多，仍需進一步全面系統地搜集整理。

從醫學文獻的整理來看，《廖平醫書合集》收録廖氏醫學著作二十二種，但仍然有部分醫書散在《合集》之外。

《廖平全集》即以《六譯館叢書》爲主，廣搜博採廖平已刻、未刻各類著述，還將散落各種雜誌檔案館的單篇文章四十八篇，收集起來編爲《集外文》。所收各書施以新式標點，還附録各類研究資料，爲學界提供齊全的廖平文獻。

可惜由於年久失收，廖氏有的著作早已不存或不知散落於何處。我們根據現存廖平著作的實際情況，將所收録廖平著述歸爲九大類（加上「附録」共十類）：（一）群經類（十七種）；（二）周易類（五種）；（三）尚書類（六種）；（四）詩經類（二種）；（五）三禮類（十一種）；（六）春秋類（十六種）；（七）雜著類（十四種）；（八）醫書類（二十六種、附六種）；（九）術數類（四種）；（十）附録（六種）。共收廖平專著一百零七種、集外單篇四十八種，共一百五十五種(篇)。其分類和分卷較前諸家稍有不同，且《六譯館叢書》彙印時將數種書合爲一種，或將多種單篇合爲一書，故總數統計稍異。如十八種「凡例」合刊爲《群經凡例》，故只統計爲一種。「醫書類」的一些小書，往往附刊於其他書後，未計種數。一些單篇文章則收入「雜著類」。「附録」係廖平年譜、傳記、學術、評論等信息。此外，《六譯館叢書》所收《光緒會典》、《三巴金石目録》、《長短經是非篇》以及見於雜誌的《四庫西書提要》全係鈔録舊文，别無詮解；成都玉清道院所刊《吕祖忠孝誥附考》雖署「廖平校證」，實非廖平之作。故均不予收録。

編校的原則是要保持原貌，但是廖平爲了闡發自己的思想，往往有意改經，我們在點校時一般不予回改，必要時在校記中指出。底本中的異體字、俗字、避諱字，一般不強求規範；但對於其前後使用不同而有礙理解者，根據其使用頻率較高的一種酌情統一。引文與原書或通行本文字不同者，或顯係删節，又不影響文意者，一般不出校，也不改動原文。如果引文確實有誤，或與通行本形成較大反差者，酌情出校説明。對於前人的校勘成果，我們亦擇善而從。

由於廖平著作數量很多，收藏比較分散，一些藏書機構又坐地起價，搜集資料的過程可謂一波三折，艱難之至。含辛之餘，我們仍黽勉從事，盡量搜羅，并對這些著作進行全面系統的整理校點，力圖爲學界提供資料完備、校勘精良的廖平研究文獻。

本書的校點工作，主要由楊世文、舒大剛、邱進之、鄭偉承擔，其中楊世文教授组織審訂用力尤多。劉明琴、鄒豔、宋桂梅、仇利萍、张卉、吴龍燦、張玉秋、張夢雪、楊婷、薛會新、張慧、鍾雅瓊、劉洋、申婷婷、王芳、王小禕、陳悦、劉慧敏等分担了部分資料搜集校對工作。金生楊、潘斌、田君承擔了部分審讀工作。蒙默、廖名春、蔡方鹿、黄開國、郭齊、尹波等先生對編纂工作給予了極大的關心與支持。

最後我們要特别致謝的是，上海古籍出版社原社長王興康先生、原總編輯趙昌平先生，現社長高克勤先生、總編輯吕健先生，都對本書的出版給予了特别的關照；中共中央文獻研究室原主任、國際儒學聯合會會長滕文生先生，四川省政協原副主席章玉鈞先生，四川大學社科處處長姚樂野教授，都曾積極推動本書編纂與地方文化建設的結合。由於本稿的繁複性，奚彤雲、占旭東、杜東嫣等同志在編輯工作中付出了超常的精力。此情此義，真是感激莫名，謹在此一併致以衷心感謝！

由於我們的水平有限，其中可能有不少未盡人意之處，懇請識者不吝賜教。

《廖平全集》整理小組

二○一四年八月



注
 　廖幼平編：《廖季平年譜》，巴蜀書社，一九八五年。下引此書者，不復出注。



注
 　廖宗澤編：《六譯先生年譜》同治三年甲子(一八六四)條引《經學初程》稿，重慶圖書館藏稿本。



注
 　廖宗澤編：《六譯先生年譜》光緒元年乙亥(一八七五)條。



注
 　尊經書院爲今四川大學之前身，建於光緒元年（一八七五），由張之洞創辦。張氏以紀文達（昀）、阮文達（元）之學爲號召，爲書院訂章程、立制度，又從各府、縣學抽調高材生百人肄業其中，並親撰《輶軒語》及《書目答問》之書，宗旨純備，開示詳明，尊經諸生受益良多。



注
 　張之洞：《創建尊經書院記》，《張之洞全集》第十二册，河北人民出版社，一九九八年。



注
 　張祥齡：《翰林院庶吉士陳君墓誌銘》，《六譯先生年譜》光緒元年乙亥（一八七五）條引。



注
 　此書作於光緒十一年乙酉（一八八五）至光緒十二年丙戌（一八八六）間，光緒十二年由成都尊經書局刊行，爲《四益館經學叢書》之一。後收入《六譯館叢書》。



注
 　廖平：《今古學考》卷下，光緒十二年成都尊經書局刊本，收入《六譯館叢書》。



注
 　廖平：《今古學考》卷下。



注
 　廖平：《經話》甲編，光緒二十三年成都尊經書局刊本，收入《六譯館叢書》。



注
 　梁啟超：《清代學術概論》二十三，上海古籍出版社，一九九八年。



注
 　梁啟超：《論中國學術思想變遷之大勢》第八章，上海古籍出版社，二○○一年。



注
 　錢穆：《中國近三百年學術史》第十四章，中華書局，一九八四年影印本。



注
 　廖宗澤編：《六譯先生年譜》，光緒二十三年丁酉（一八九七）條。



注
 　廖平、吴之英：《經學初程》，民國三年成都存古書局刊本，收入《六譯館叢書》本。



注
 　王代功：《王湘綺先生闓運年譜》卷三，民國八年刻本。



注
 　蒙文通：《井研廖季平師與近代今文學》，蒙默編《蒙文通文集》第三卷，巴蜀書社，一九九五年。



注
 　廖平：《經話》甲編。



注
 　案：關於廖平經學「六變」的起止時間，學術界有不同的看法，見黄開國《廖平評傳》第二章，百花洲文藝出版社，二○一○年。此據廖平《四益館經學四變記》、黄鎔《五變記箋述》、柏毓東《六變記》的傳統説法。



注
 　廖平：《四益館經學四變記》，《六譯館叢書》本。本節以下所引，未另加説明者皆同此。



注
 　梁啓超：《清代學術概論》二十三。



注
 　梁啓超：《論中國學術思想變遷之大勢》第八章。



注
 　廖平：《四益館文集·論學三書·與宋芸子論學書》，《六譯館叢書》本。



注
 　黄鎔：《五變記箋述》卷上，《六譯館叢書》本。



注
 　黄鎔：《五變記箋述》卷下。



注
 　章太炎：《清故龍安府學教授廖君墓誌銘》，《制言》半月刊一九三五年第一期。
















群經類


















今 古 學 考



廖　平　撰

黄海德　楊世文　校點








校點説明



《今古學考》是廖平的成名之作，也是經學「初變」時期最重要的代表作。此書核心思想萌發於光緒九年癸未（一八八三），「是年説經始分古、今。春赴北京會試不第，舟車南北，冥心潛索，得素王、二伯諸大義」（廖幼平編《廖季平年譜》），此後常以禮制説《春秋》。廖平有感於乾嘉以前經説混淆古、今學，使人失所依據，乾嘉之後學者雖知分古、今，然仍無歸屬，遂根據許慎《五經異義》而作此書，以禮制平分今、古。廖平自述著書宗旨曰：「故定爲今學主《王制》、孔子，古學主《周禮》、周公。……今、古兩家所根據，又多同於孔子，於是倡爲法古改制、初年晚年之説。……此《今古學考》張明兩漢師法，以集各代經學之大成也。」（《初變記》）此書主張「平分今古」，用東漢許、鄭法，上卷爲表，下卷爲説。上卷列表二十，回溯今、古文學源流，梳理今、古文學之界限和綫索。下篇於《經話》中取其論今、古學者一百零六則，申論今學歸本孔子、《王制》，古學歸本周公、《周禮》之旨。此書是廖平經學初變的標誌，影響巨大。光緒十五年（一八八九）俞樾與廖平會於蘇州，稱《今古學考》爲不刊之書。康有爲見此書，「乃盡棄其舊説」（梁啟超《清代學術概論》）。章太炎稱之曰：「善分别古、今文，蓋惠、戴、凌、劉所不能上。」（章太炎《程師》）此書作於光緒十一年乙酉（一八八五）至光緒十二年丙戌（一八八六）間，光緒十二年由成都尊經書局刊行，爲《四益館經學叢書》之一。此本又收入《六譯館叢書》，保持初刻原貌，民國十年辛酉（一九二一）印行，本次校點即以此本爲底本。此外還有清宣統三年（一九一一）上海國學扶輪社《張氏適園叢書初集》本、《蟄雲雷齋叢書》本、民國十七年（一九二八）資研社本等。








今古學考原目
 


注











卷上



《漢藝文志》今古學經傳師法表

《異義》今古學名目表

《異義》今與今同古與古同表

鄭君以前今古先師著書不相混亂表

今古學統宗表

今古學宗旨不同表

今學損益古學禮制表

今學因仍古學禮制表

今古學流派表

《兩戴記》今古篇目表

今古學專門書目表

今古兼用今古所同經史子書目表

《公羊》改今從古《左傳》改古從今表

今古各經禮制有無表

今古各經禮制同名異實表

今古各經禮制同實異名表

今古學魯齊古三家經傳表

鄭君以後今古學廢絶表

今學盛于西漢古學盛于東漢表

今古學經傳存佚表




卷下



經話

一百□十□則
 

注



 。




案：《藝文志》博士經傳及古經本，溯古學之所以名也。《異義》今、古名目，明東漢已今、古並稱也。《異義》條説之不同，先師著書之各異，使知今、古學舊不相雜也。凡此皆從前之舊説也。至于《統宗表》，詳其源也。《宗旨不同表》，説其意也。《損益》、《因仍》二表，明今之所以變古也。《流派篇目表》，理其委也。 《戴記篇目》、《今古書目表》二表，嚴其界使不相混也。《改從》、《有亡》，辨其出入名實同異，究其交互。凡此皆鄙人之新説，求深于古者也。更録三家經傳，明齊學之中處；《今古廢絶》，詳鄭君之變法； 《今古盛衰》，所以示今學之微；《經傳存佚》，所以傷舊學之墜。至于此而今、古之説備矣。所有詳論，並見下篇。丙戌六月朔日，編成識此。井研廖平。



注
 　此爲廖氏原目，與正文所標略有出入。



注
 　據統計，實爲一百零六則。








今古學考卷上






《漢藝文志》今古學經傳師法表



《易》，施、孟、梁丘、京、高。

案：此五家，今學也。班於今學皆不加「今」字。




《易》，費。

案：此一家，古學也。班不言古經。




班曰：「漢興，田何
 

注



 傳之。訖於宣、元，有施、孟、梁丘、京氏，列於學官。而民間有費、高二家之説。劉向以中古文《易經》校施、孟、梁丘經，

師古曰：「中者，天子之書也。言中，以别於外。」


 或脱去『無咎』、『悔亡』。唯費氏經與古文同。」

《尚書經》二十九卷。

班注：「大小夏侯二家。歐陽經三十二卷
 

注



 。」師古曰：「此二十九卷，伏生傳授者。」案：此今學。


 《尚書古文經》四十六卷。

班注：「爲五十七篇。」案：此古學，班言古經。




班曰：「秦燔書禁學，濟南伏生獨壁藏之。漢興亡失，求得二十九篇，以教齊魯之間。訖孝宣世，有歐陽、大小夏侯氏立於學官。《古文尚書》者，出孔子壁中。武帝末，魯共王壞孔子宅，欲以廣其宫，而得《古文尚書》及《禮記》、《論語》、《孝經》凡
 

注



 數十篇，皆古字也。孔安國者，孔子後也，悉得其書，以考二十九篇，得多十六篇。安國獻之，遭巫蠱事，未列於學官。劉向以中古文校歐陽、大小夏侯三家經文，《酒誥》脱簡一，《召誥》脱簡二。率簡二十五字者，脱亦二十五字；簡二十二字者，脱亦二十二字。文字異者七百有餘，脱字數十。」

《詩經》二十八卷，魯、齊、韓三家。

案：此三家，今學。




《毛詩》二十九卷。

案：此古學，班不言古經。




班曰：「漢興，魯申公爲《詩》訓故，而齊轅固生
 

注



 、燕韓生皆爲之傳。三家皆列於學官。又有毛公之學，自謂子夏所傳，而河間獻王好之，未得立。」

《禮經》七十篇。

后氏、戴氏。


 《記》百三十一篇。

七十子後學者所記也。


 《明堂陰陽》三十三篇。

古明堂之遺事。


 《王史氏》二十一篇。

七十子後學者。劉向《别録》云：「六國時人也。」


 《曲臺后蒼》九篇。

案：此今學。




《古經》五十六卷。《周官經》六篇。

王莽時劉歆置博士。師古曰：「即今之《周官禮》也。亡其《冬官》，以《考工記》充之。」案：此古學，班言古經。




班曰：「漢興，魯高堂生傳《士禮》十七篇。訖孝宣世，后蒼最明。戴德、戴聖、慶普皆其弟子，三家立於學官。《禮古經》出於魯淹中。」

《春秋經》十一卷。

公羊、穀梁二家。


 《公羊傳》十一卷。《穀梁傳》十一卷。

公羊子，齊人。穀梁子，魯人。案：此今經。




《古經》十二篇。《左氏傳》三十卷。

左丘明，魯太史。案：此古學，班言古經。




班曰：「《公羊》、《穀梁》立於學官。」

《論語》，《魯》二十篇，《齊》二十二篇。

多《問王》、《知道》。案：此今經。




《古》二十一篇。

出孔子壁中，兩《子張》。案：此古學，班言古經。




班曰：「漢興，有魯、齊之説。傳《齊論》者，昌邑中尉王吉、少府宋畸、御史大夫貢禹、尚書令五鹿充宗、膠東庸生，唯王陽名家。傳《魯論語》者，常山都尉龔奮、長信少府夏侯勝、丞相韋賢、魯扶卿、前將軍蕭望之、安昌侯張禹，皆名家。張氏最後，而行於世。」

《孝經》一篇。

十八章。長孫氏、江氏、后氏
 

注



 、翼氏四家。案：此今學。




《古孔氏》一篇。

二十二章。劉向云：「古文字也。《庶人章》分爲二也，《曾子敢問章》爲三，又多一章，凡二十二章。」案：此古學。




班曰：「漢興，長孫氏、博士江翁、少府后蒼、諫大夫翼奉、安昌侯張禹傳之，各自名家，經文皆同。唯孔氏壁中古文爲異。『父母生之，續莫大焉』，『故親生之膝下』，諸家説不安處，古文字讀皆異。」

案：此漢人今、古分派之始也。經在先秦前已有二派，一主孔子，一主周公，如三《傳》是也。齊魯，今學；燕趙，古學。漢初儒生達者皆齊魯，以古學爲異派，抑之，故致微絶。當時今學已立學官，而民間古學間有傳者。

如《毛詩》、《費易》。


 後孔壁古經出，好古之士復據此與今學相難，今學亦無以奪之。雖不立學官，隱有相敵之勢。至于劉歆校書得古文，古學愈顯。世以孔壁所出經皆古字，别異于今學，號曰「古經」，與博士本並行。至後漢，而今、古之名立矣。




《五經異義》今古學名目表






許氏《説文序》，其偁《易孟氏》、《書孔氏》、《詩毛氏》、《禮周官》、《春秋左氏》、《論語》、《孝經》，皆古文也。

案：《漢書·藝文志》「孟」當作「費」。




案：西漢今學立在學官，古學傳之民間，當時學者稱古學爲「古文」。蓋博士説通行，惟古爲異，故加號别異，目爲古也。至於東漢，古學甚盛，遂乃加博士説以「今」字。故班氏以前猶無「今」號，至許氏《異義》，乃今、古並稱。古號得於西京，今號加於東漢，合而觀之，端委可尋矣。




《五經異義》今與今同古與古同表



許君《五經異義》臚列今、古師説，以相折中。今與今同，古與古同，二者不相出入，足見師法之嚴。今就陳本標厥名目，以見本原，條其異同，使知舊本二派，自鄭君以後乃亂之也。

今《易》京氏説 

一




《易》孟、京説 

一




《易》孟、京，《春秋》公羊説 

一




《易》孟氏、《韓詩》説 

一




案：以上今《易》孟、京説，全與古學異，與今學《春秋》、《詩》同。

今《尚書》歐陽説 

二




今《尚書》歐陽、夏侯説 

四




夏侯、歐陽説 

一




案：以上今《尚書》歐陽、夏侯説，全與古學説不同。

今《韓詩》説 

一




今《詩》韓、魯説 

一




《詩》齊、魯、韓，《春秋》公羊説 

一




《韓詩》説 

二




《詩》齊説、丞相匡衡説 

一




治《魯詩》丞相韋玄成説 

一




案：以上今《詩》魯、齊、韓三家説，全與古學異，與今學《春秋公羊》同。

今《春秋》公羊説 

七




《春秋》公羊説 

四




《春秋》公羊、穀梁説 

二




《公羊》説 

二十三




《穀梁》説 

二




《春秋》公羊董仲舒説 

一




《公羊》以爲，《穀梁》亦以爲

一




大鴻臚眭生説 

一




議郎尹更始、待詔劉更生等議

一




案：以上今《春秋》穀梁、公羊説，與古學全異。

今《禮》戴説 

三




今大戴《禮説》 

二




今《禮》戴、《尚書》歐陽説 

一




《禮》戴及匡衡説 

一




大戴説 

一




戴説 

一




《戴禮》及《韓詩》説 

一




《禮》戴説 

一




戴《禮》、《公羊》説 

一




案：以上今《禮》戴説，全與古學異，與今《尚書》、《詩》同。

今《孝經》説 

二




《孝經》説 

一




今《論語》説 

一




案：以上今《孝經》、《論語》説
 

注



 ，與古學全異。

古《尚書》説 

九




古《毛詩》説 

三




《毛詩》説 

六




古《左氏》説 

二




古《春秋左氏》説 

五




古《春秋左氏傳》説 

二




《春秋左氏》説 

三




《左氏傳》 

四




《左氏説》 

二十四




奉德侯陳欽説

一




古《周禮》説 

十二




古《周禮》、《孝經》説 

一




《周禮》説 

二




侍中騎都尉賈逵説 

一




案：以上古《尚書》、《毛詩》、《左氏春秋》、《周禮》説，全與今《禮》異，而自相同。審此，足見古《禮》自爲古《禮》一派，與今異也。其有誤説三條，一爲《穀梁》、《公羊》與《左氏》同，一爲貢禹與《古文尚書》同，駁見下卷。




鄭君以前今古諸書各自爲家不相雜亂表








 

注








今古學統宗表









今古學宗旨不同表








 

注








今學損益
 

注



 古學禮制表 


此專表今、古不同者。












 

注







 

注





案：今異于古，皆孔子損因周制之事。擬撰《今古禮制不同表》，姑發其凡，以示義例。




今學因仍古學禮制表 


此專表今、古相同者。










案：今、古相同，此孔子因仍周制不改者也。擬撰《今古禮制通用表》，姑發其凡，以示義例。




今古學流派表









《兩戴記》今古分篇目表











 

注








今古學專門書目表
 

注


















 

注








今古兼用雜同經史子集書目表
 

注













《公羊》改今從古《左傳》改古從今表
 

注










案：《公羊》今學，有改今從古之條；《左傳》古學，有從今改古之條。蓋《公羊》居近燕、趙，有雜采；《左傳》屈於經，又不能不宛轉求通。二家其事相同，一因乎地，一求合于經之故也。姑發其例如此，不詳録也。《王制》、《周禮》、《國語》、《孝經》皆自成一説，不求合於人，故與二傳不同。




今古各經禮制有無表






案：以上禮制有無，舊説多牽混言之。今表其有無，無者即可不言此禮。擬通撰定一表，姑發其例如此。




今古各經禮制同名異實表






案：以上各經同名實異者，此當分别觀之。後儒不知，混爲一説，則名實淆矣。擬撰《群經同實異名表》，姑發其例如此。




今古各經禮制同實異名表






案：以上各經同實異名者，此當分别觀之。後儒不知，混爲一説，則名實淆矣。擬撰《群經同實異名表》，姑發其例如此。




今古學魯齊古三家經傳表






案：今、古之分，魯篤守《王制》，于今學爲純。古學全用《周禮》，于古爲純。南北相馳，辛甘異味，齊學本由魯出，間居兩大之間，不能不小用古學，如《公羊》是也。漢博士唯齊學盛，以伏生、公孫弘皆齊學也。魯學《易》、《書》皆不傳，蓋亡在漢初，非舊亡也。今立此表以明三派，以魯、古爲準，齊消息于其中。亦如《春秋》日、月、時例，月在中無正例，三學之齊即《春秋》之月例也。




鄭君以後今古學廢絶表









今學盛于西漢古學盛于東漢表






案：今學盛于西漢，屏斥古學不得顯。古學盛于東漢，今學寖微。二學積爲仇敵，相與參商。馬融指博士爲俗儒，何休詆古文爲俗學。可見鄭君以前，二學自爲水火，不苟同也。




今古學經傳存亡表









今古學考卷下



舊擬今、古學三十論目，欲條説之，倉卒未能撰述。謹就《經話》中取其論今、古學者，以爲此卷。中多未定之説，俟有續解，再從補正。

今、古二派，各自爲家，如水火、陰陽，相妨相濟，原當聽其别行，不必强爲混合。許君《異義》本如《石渠》、《白虎》，爲漢制作。欲于今、古之中擇其與漢制相同者，以便臨事緣飾經義，故累引漢事爲斷。又言叔孫通制禮云云，皆爲行事計耳；至書之並行，兩不相背，則不欲混同之也。鄭君駁《異議》時，猶知今、古不同，各自成家，至于撰述，乃忘斯旨。注古《周禮》用《王制》，箋《毛傳》用《韓詩》，注《古文尚書》用夏侯、歐陽説。夫説經之道，與議禮不同。議禮可以斟酌古今，擇善而從；説經則當墨守家法，雖有可疑，不能改易，更據别家爲説。今注古學，乃欲兼有今學之長，采今易古，正如相者嫌一人耳目不好，乃割别人耳目補之，不惟無功，而且見過。使鄭君作注時，猶存《駁異義》之見，則分别今、古，先師之法不致盡絶。乃前後異轍，使今、古之派遂至漢末而絶也，惜哉！

許君雖于今、古互有取舍，不過爲漢制緣飾。至于各經家法，聽其别行，不欲牽合之也。如明堂説，許案云：「今禮、古禮各以其義説，無明文以知之。」又《公羊》、《左氏》説朝聘不同，許案云：「《公羊》説，虞夏制；《左氏》説，周禮。《傳》曰『三代不同物』，明古今異説。」是許以今、古不同，不欲混通也。又諸侯夫人喪，《公羊》、《左氏》異説。許案云：「《公羊》説，同盟諸侯薨，君會葬；其夫人薨，又會葬。是不遑國政而常在路。《公羊》、《左氏》説俱不别同姓、異姓。《公羊》言當會，以爲同姓也；《左氏》云不當會，據異姓也。」是許以今、古各有所據，不欲强同也。至其餘條，或云從《左氏》，或云從《周禮》，亦自定一尊，不欲含混。至鄭氏著書，乃全與此意反矣。

《異義》久亡，今就陳氏輯本考之，所存將近百條。今與今同，古與古同，各爲朋黨，互相難詰，以其門户原異，故致相歧也。中惟三條古與今同者
 

注



 。《穀梁》説「葬不爲雨止」，統尊卑而言；《左氏》説：「庶人不爲雨止。」《公羊》説：「雨不克葬，謂天子諸侯也。卿大夫臣賤，不能以雨止。」此《公羊》參用古學之言也。《公羊》説：「臣子先死，君父名之。」《左氏》説：「既没，稱字而不名。」許以爲《穀梁》同《左氏》。按此皆後師附會之説，于經傳無明文，同異無關于今、古禮制者也。又引《魯詩》説：丞相匡衡以爲「宗廟宜毁」；《古文尚書》説：「宗廟不毁。」許據《公羊》御史大夫貢禹説，同《古文尚書》不毁。按毁與不毁，經無其證，凡此所同，皆無明據，至于大綱，無或參差也。

孔子初年問禮，有「從周」之言，是尊王命、畏大人之意也。至于晚年，哀道不行，不得假手自行其意，以挽弊補偏；于是以心所欲爲者書之《王制》，寓之《春秋》，當時名流莫不同此議論，所謂因革繼周之事也。後來傳經弟子因爲孔子手訂之文，專學此派，同祖《王制》。其實孔子一人之言，前後不同。予謂從周爲孔子少壯之學，因革爲孔子晚年之意者，此也。

鄭君注《禮記》，凡遇參差，皆以爲殷、周異制。原今、古之分，實即此義。鄭不以爲今、古派者，蓋兩漢經師已不識《王制》爲今學之祖，故許君以《公羊》「朝聘」爲虞夏制，鄭君以《王制》爲殷禮。但知與《周禮》不合，而不知此爲孔子手訂之書，乃改周救文大法，非一代所專，即今學之本也。今于數千年後得其根源，繼絶扶微，存真去僞，雖清劃繁難，固有不能辭者矣。

《王制》、《祭統》，今學；《祭法》，古學。二者廟制、祭時一切不同，且故意相反。兩漢經師言廟制、祭儀，皆牽混説之。特以之注經，則自鄭君始。議禮之事各有意見，多采輯諸説以調停其間，不能由一人之意，此議禮之説多不可據也。

今、古經本不同，人知者多。至于學官皆今學，民間皆古學，則知者鮮矣。知今學同爲魯齊派，十四博士同源共貫，不自相異；古學爲燕趙派，群經共爲一家，與今學爲敵，而不自相異，則知者更鮮矣。知今學同祖《王制》，萬變不能離宗；《戴禮》今、古雜有，非一家之説；今、古不當以立學不立學爲斷；古學主《周禮》，隱與今學爲敵；今禮少，古禮多；今禮所異皆改古禮等説，則西漢大儒均不識此義矣，何論許、鄭乎！

魯、齊、古三學分途，以鄉土而異。鄒與魯近，孟子云「去聖人居，若此其近」，蓋以魯學自負也。荀子趙人，而游學于齊，爲齊學。《韓詩》燕人，傳今學而兼用古義，大約游學于齊所傳也。《儒林傳》謂其説頗異，而其歸同。蓋同鄉皆講古學，一齊衆楚，不能自堅，時有改異。此韓之所以變齊也。而齊之所以變魯者，正亦如此。予謂學派由鄉土風氣而變者，蓋謂此也。

群經之中，古多于今，然所以能定其爲今學派者，全據《王制》爲斷。《三朝記》知其爲今學者，以與《王制》合也。《禮記》冠、昏、鄉飲、射義所以知爲今學者，以與《王制》同也。同者從同，異者自應從異，故舊説淵源，皆不足據。蓋兩漢末流，此意遂失，混合古、今，雖大家不免。如劉子政有古禮制，馬融説六宗偶同伏説是也。審淄澠，定宫徵，毫釐之差，千里之失，不亦難哉！

初疑今派多于古，繼乃知古派多于今。古學《周禮》與《左傳》不同，《左傳》又與《國語》不同，至于《書》、《詩》所言，更無論矣。蓋《周禮》既與《國語》、《周書》不同，《左傳》又多緣經立義之説。且古學皆主史册，周歷年久，掌故事實，多不免歧出，故各就所見立説，不能不多門。至于今學，則全祖孔子改制之意，只有一派，雖後來小有流變，然其大旨相同，不如古學之紛繁也。

《論語》：「周監于二代，郁郁乎文哉！吾從周。」此孔子初年之言，古學所祖也。「行夏之時，乘殷之輅，服周之冕，樂則《韶舞》。」此孔子晚年之言，今學所祖也。又言夏殷因革，繼周者，百世可知。按《王制》即所謂繼周之王也，因于周禮，即今學所不改而古、今同者也，其損益可知。《王制》改周制，皆以救文勝之弊，因其偏勝，知其救弊也。年歲不同，議論遂異。春秋時諸君子皆欲改周文以相救，孔子《王制》即用此意，爲今學之本旨。何君解今禮，以爲《春秋》有改制之文，即此意也，特不知所改之文，全在《王制》耳。

今、古之分，鄭君以前無人不守此界畔。伏《尚書》、三家《詩》無論矣。何君《公羊解詁》不用古説，其解與《周禮》不同者，皆以爲《春秋》有改制之事，不强同《周禮》，此今學之派也。至于許君《説文》用古義，凡今文家皆以博士説目之，屏爲異義。至于杜、鄭、

興、衆父子。


 賈、馬，其注《周禮》、《左傳》、《尚書》，皆不用博士説片語隻字。

《五經異義》焉有以今學長于古義一條目？今説既爲俗儒，不可據以爲用今學也。


 至于引用諸書，亦惟用古派，從不用《王制》。其分别異同，有如陰陽、水火之不能强同。鄭司農注大司徒五等封地，全就本經立説，不牽涉《王制》。其注諸男方百里一條云：「諸男食者四之一，適方五十里，獨此與五經家説合耳。」其所謂之「五經家」者，即《王制》子男五十里之説也。《異義》謂之今文，《説文》目爲博士，斥爲異説，不求雷同。即此可見東漢分别今、古之嚴。自鄭康成出，乃混合之。可含混者，則含混説之；文義分明者，則臆斷今説以爲殷禮。甚至《曲禮》古文異派，亦以爲殷禮。鄭君受賈、馬之學而兼采今文，今欲删其混合以反杜、馬之舊。須知此非予一人之私言，乃兩京之舊法，試爲考釋，必知不謬矣。

今、古之混亂，始于鄭君，而成于王子雍。大約漢人分别古、今甚嚴，魏晉之間厭其紛争，同思畫一。鄭君既主今、古混合，王子雍苟欲争勝，力返古法，足以摧擊鄭君矣，殊乃尤而效之，更且加厲。《家語》、《孔叢》皆其僞撰，乃將群經今、古不同之禮，託于孔子説而牽合之。如《王制》廟制，今説也；《祭法》廟制，古説也；各爲規模，萬難强同者也。而《家語》、《孔叢》之言廟制者，則揉雜二書爲一説。鄭君之説，猶各自爲書；至于王氏，則並其堤防而全潰之。後人讀其書，愈以迷亂，不能復理舊業，皆王氏之過也，故其混亂之罪，尤在鄭君之上。欲求勝人，而不知擇術，亦愚矣哉！

鄭君以前，古學家著書，不惟不引據《王制》師説，並《公》、《穀》二傳、三家《詩》、今文《尚書》、今《易》，凡今學之言，避之如洪水猛獸。惟其書今、古雜有，或原無今、古派之分者，乃用之。如杜、鄭、賈、馬之引《孟子》、《論語》、《禮記》是也。引《春秋》，則惟《左氏傳》。至于引二《傳》「跛者迓跛者」條，則亦但引其文句而不言書名，皆足見其門户之峻厲也。

《禮運》、《禮器》、《郊特牲》孔子告子游，皆古學説，此孔子未作《春秋》以前「從周」之言。至于作《春秋》以後，則全主今學，如《大戴》告哀公之《三朝記》，全與《王制》、《穀梁》合是也。孔子傳今學派時，受業早歸者未聞，故弟子有專用古學者。又或别爲不受業之隱君子所爲。然大約出于受業者多，因欲與受業之今學分别，故權以古學爲不受業，非弟子遽無古學者也。

《緯》云：「志在《春秋》，行在《孝經》。」 《孝經》皆已成之迹，《春秋》則虚託空言。故予意以《孝經》爲古學，《春秋》爲今學，《論語》爲今、古雜。以《孝》屬行，行必從周；《春秋》屬志，志有損益；《論語》少壯晚年之語皆有，故不一律，大約從今者多。至于《孝經》有今學，《春秋》有古學，《論語》有今、古兩派，此皆後來附會流派，孔子當日不如此分别也。

《論語》因革、損益，唯在制度，至于倫常義理，百世可知。故今、古之分，全在制度，不在義理，以義理今、古同也。至于弟子之大義，經師之推衍，乃有取舍不同、是非異致之説。揆之于初，無此分别。《異義》所録師説，半皆東漢注解家言，索虚爲實，化無爲有，種種附會，都非原旨。然既欲各立門户，則好惡取舍，亦不能不小有改動。言各異端，亦不必强同，但讀者須知此非今、古正義，不蔽錮于許説，可也。

近言今、古派者皆本原于《異義》，今不盡據之。




今、古之分，或頗駭怪，不知質而言之，沿革耳，損益耳。明之制不能不異於元，元之制不能不異於唐宋。今學多用殷禮，即仲弓「居敬」之意；古學多用周禮，即《中庸》「從周」之意。今制與古不同，古制與今異派，在末流不能不有緣飾附會之説。試考本義，則如斯而已，故不必色駭而走也。

魯爲今學正宗，燕趙爲古學正宗，其支流分派雖小有不同，然大旨一也。魯乃孔子鄉國，弟子多孔子晚年説，學者以爲定論，

漢人經學，以先師壽終之傳爲貴，亦如佛家衣鉢真傳之説也。


 故篤信遵守。初本以解《春秋》，習久不察，各是所長，遂以徧説群經。此魯之今學爲孔子同鄉宗晚年説以爲宗派者也。燕趙弟子，未修《春秋》以前，辭而先反，惟聞孔子「從周」之言；已後改制等説未經面領，因與前説相反，遂疑魯弟子僞爲此言依託孔子。

如漢人傳經别雜異端，乃自託于師終時手授其傳，故弟子不信其書之比。


 故篤守前説，與魯學相難。一時隱君子習聞周家故事，亦相與佐證，不信今學而攻駁之，乃有《周禮》、《左傳》、《毛詩》之作。自爲朋黨，樹立異幟，以求合于孔子初年之説。此古學派爲遠于孔子兼采時制，流爲别派者也。其實今學改者少，不改者多；今所不改，自當從古。凡解經，苟今學所不足，以古學補之可也。齊人間于二學之間，爲鄉土聞見所囿，不能不雜采，乃心欲兼善，遂失所繩尺。不惟用今學所無，並今學有明文者，亦皆喜新好異，雜入古説，今不爲今，古不爲古，不能施行。然九家之中有雜家一派，則兼收並蓄，志在包羅，亦學人積習也。昔人云：「仲尼没而微言絶，七十子喪

 而大義乖。」此之紛紜，大約七十子喪之後乎！皆不善學者之所致耳。

《易》、《書》、《詩》、《春秋》、《儀禮》、《周禮》、《孝經》、《論語》今、古之分，古人有成説矣；唯《戴記》兩書中諸篇自有今、古，則無人能分别其説。蓋《戴記》所傳八十餘篇，皆漢初求書官私所得，有先師經説，有子史雜鈔，最爲駁雜。其采自今學者，則爲今學家言；采自古學者，則爲古學家言。漢人以其書出在古文之先，立有博士，遂同以爲今學。此今、古所以混淆之始，非鄭康成之過也。然考《異義》，雖以《戴禮》爲今説，而杜、賈諸家注《周禮》、《左傳》，于《戴記》有引用之篇，有不引用之篇。是當時雖以《戴禮》爲今學，而古文家未嘗不用其説，足見其書之今、古并存矣。今之分别今、古，得力尤在將《戴禮》中各篇今、古不同者歸還本家，《戴記》今、古定，群經之今、古無不定矣。予以《王制》爲今學之祖，取《祭統》、《千乘》、《虞戴德》、《冠義》、《昏義》、《射義》、《聘義》、《鄉飲酒義》、《燕義》等篇注之，附于今派。取《祭法》篇爲古《國語》説；又取《玉藻》、《盛德》、《朝事》等篇爲古《周禮》説；又以《曲禮》、《檀弓》、《雜記》爲古《春秋左氏》説。

詳見《禮記今古篇目表》。


 至于其餘，或爲《儀禮》説，或爲《詩》、《禮》、《孝經》説，陰陽五行説，學問派、子史派、陰陽五行派，無今、古之分及今、古雜用者，都爲考訂。每篇各自爲注，以類相從。再不求通别家，牽混異解。《戴記》一明，則群經無不大明。蓋以《記》中諸篇經説居十之七八，自别入《記》中，經不得記不能明，記不得經無以證，仳
 兩傷，甚至援引異説以相比附，故注解愈多，經意愈晦，經學亦愈亂。今爲合之，如母得子，如石引鍼，瓜分系别，門户改觀，群經因此大明，故云得力處全在解得《戴記》。予以《王制》解《春秋》，無一字不合，自胡、董以來絶無此説。至以《戴記》分隸諸經，分其今、古，此亦二千年不傳之絶學。微言大義，幸得粗窺，故急欲成之。或以此説爲過奇，不知皆有所本，無自創之條，特初説淺而不深，偏而不全，心有餘而力不足，形近是而實則非；久乃包羅小大，貫穿終始，采花爲蜜，集腋成裘，無一説不本前人，無一義仍襲舊説，積勞苦思，歷數年之久，于盤根錯節，外侮内憂，初得彌縫完善，而其得力尤在分隸《戴記》，觀前表及《兩戴章句凡例》可見。

或問：《王制》制度，孔子全用殷禮，抑亦别有所本？曰：孔子答顔子參用四代，《王制》言巡狩與《堯典》合，則不獨殷禮矣。又《緯》云殷五廟，周七廟；尹更始説《穀梁》七廟，據周；天子稱崩，劉向説亦云據周；是《王制》參用四代之證。然《中庸》云：「吾説夏禮，杞不足徵；吾説

 殷禮，有宋存焉。」是春秋時，夏以前禮制皆殘缺不可考。大約孔子意在改制救弊，而虞樂、夏時以外多不可考，故建國立官，多用殷制，《緯》云《春秋》用殷禮是也。《説苑》引伊尹説三公、九卿、二十七大夫事，與董子同，是立官用殷禮也。《緯》云殷爵三等，周爵五等，今爵五而地三，是亦用殷禮也。《春秋》有故宋之説；《穀梁》主王後其先殷人二義；孔子卒，殯用殷禮。故《春秋》見司馬、司城二官，明改制用殷禮三公也。《殷本紀》伊尹説湯以素王之法，與《春秋》素王義同。史公素王妙論，亦以伊尹爲主，豈「素王」二字亦從伊尹來耶？説者以素爲從質之義，史公論范、計，亦質家意，豈素王爲伊尹説樸質之教，孔子欲改周文，倣于伊尹從質之意而取素王，故《春秋》多用殷禮耶？

或以今、古爲新派。曰：此兩漢經師之舊法也。

詳見前卷。


 以《王制》主今學無據。曰：俞蔭甫先生有成説矣。以《國語》在《左傳》先爲無考。曰：此二書爲二人作，趙甌北等早言之矣。《戴記》有今有古，鄭、馬注《周禮》、《左傳》已有此決擇矣。今、古二家各不相蒙，今、古先師早有此涇渭矣。以今、古分别禮説，陳左海、陳卓人已立此宗旨矣。解經各還家法，不可混亂，則段

玉裁


 、陳

奂


 、王

劼


 注《毛詩》已删去鄭《箋》矣。以《禮記》分篇治之，則《隋志》已有《中庸》、《喪服》、《月令》單行之解矣。今與今合，古與古合，不相通，許君《異義》早以類相從矣。考訂《戴記》簡篇，則劉子政、鄭康成已有分别矣。今之爲説，無往非因，亦無往非創；舉漢至今家法融會而貫通之，以求得其主宰。舉今、古存佚群經，博覽而會通，務還其門面，並行而不害，一視而同仁。彼群經今、古之亂，不盡由康成一人。今欲探抉懸解，直接卜左，則舉凡經學蒙混之處，皆欲積精累力以通之，此作《今古考》之意也。

今、古之分，于經傳以《王制》、《周禮》、三《傳》、《戴記》爲證，于禮制以宗廟、禘祫、田税、命官、制禄爲證，可謂詳明。然此别其異同，試以「會同」明其意旨。《論語》有會同，是當時本有會同，故公西舉之，此《論語》據古學之證也。《周禮》有會同，合于《論語》，是《周禮》用舊儀典册之證也。《春秋》無同，是孔子不守周禮，自立新制之證也。《左傳》無同，是《左傳》緣經立説，經所無者不能有之證也。《書·禹貢》

 、《詩·車攻》有會同，此夏、周有會同之旁證也。《國語》、《孝經》無會同，此别派異于《周禮》之證也。即此一事考之，前後沿革，本原派别，皆可由之而悟。語簡事繁，學者當舉一反三也。

予撰《今古禮制分類鈔》，以徐、秦《通考》爲藍本，分今爲五派，古爲六派，

詳見前《流派表》中。


 以爲正宗。凡古有今無、今古同、今古雜者，别立三門收之，子、緯亦附焉。至《易》、《書》、《詩》舊皆同列，既無明文，惟據注疏分隸，今盡削落，不以爲據；其有明文者，分爲四代制，以入《沿革表》。《論語》今、古兼有，亦如《禮記》分篇例，各從其類。漢人《易》、《書》、《詩》、《孝經》皆分今、古，誤説也；以《易》、《詩》證禮制，亦誤據也。《禮記》兼有今、古，以隸今學，誤也；《論語》今、古雜，今、古二家立二派，各爲家法説之，亦誤也。今盡汰誤説，别立新門，學者據此分鈔分説，禮制涇渭判然，不啻江河，執此治經，庶有澄清之效。

《司馬法》司馬主兵， 《王制》之傳也。其言兵制出師，與《周禮》不合，蓋全主《王制》也。《孔叢子·軍制篇》間于今、古之間，有用《周禮》之文，有用《司馬法》之文。今凡與《王制》、《司馬法》同者，則以入《王制》；與《周禮》同者，入古也。

又考《司馬》逸文與《王制》同見于孔、賈諸疏所引者，今本乃無之。豈孔、賈所引别一書，今存本乃穰苴書歟？




三統循環，由周而夏，此質家矯枉之言，孔子不主此議。周末名流，競欲救文。老、尹、桑、莊，厭棄文敝，至于排仁義，不衣冠。矯枉者必過其正，此諸賢之苦心，救世之良藥也。然風氣日開，文明漸備，宜俗所安，君子不改，情文交盡，來往爲宜，若欲改周從夏，不惟明備可惜，亦勢所不行。繼周不能夏制，亦如繼唐、虞之不能用羲、軒也。子桑伯子，欲復夏禮者也；《説苑》言孔子往見論文質之事。《論語》所謂「簡」，謂夏制也；「敬」，謂殷制也。孔子許伯子之質，仲弓以繼周不能用夏，惟當用殷，小參夏意，深明損益，洞達治體，與孔子語顔子意相合。故夫子以南面嘉之，謂可與言繼周之事。《王制》用殷禮，仲弓有啟予之助。又孔子言服周冕，非獨取一冕，凡儀注等威、章服、文藻之事，皆從冕推之，故儀禮以及威儀皆不改也。「乘殷輅」，「輅」取實用，務于致遠，凡制官、爵命《王制》所改之事，皆其太甚，有害無益者也。至于夏制，所取者少，人事日文，不能復古。惟天道尚質，行時郊祀，大約皆夏正也，假時、輅、冕以示其例而已。四科之中，顔子、仲弓以德行見。制作精意，二子得聞，以下偏才，舍大謀細矣。所改者今，不改者古，觀其因革之原，而今、古之事思過半矣。

周制到晚末積弊最多，孔子以繼周當改，故寓其事于《王制》。如因尹、崔世卿之事，乃立選舉之政；因閽弒吴子之事，乃不使刑者守門；因諸侯争戰，乃使二伯統制之；國大易爲亂，乃限以百里；日月祭之瀆祀，乃訂爲四時祫祭；厚葬之致禍，乃專主薄葬。凡其所改，專爲救弊，此今學所以異古之由。至于儀禮節目與一切瑣細威儀，皆仍而不改。以其事文郁足法，非利弊所關，全用周制，故今學《祭統》、《祭禮》儀注與古學《祭義》同也。凡今學改者少，其不改者皆今、古同儀。《禮記》雖爲今學，然所言與經不相倍，以此仍用周制之故。通考《分類鈔》，凡今無者别爲一册，入此門者，皆今、古所同者也。

今學祇一派。雖齊、韓參用古學，然其主今學處無異説也。古學則在經已有數派，不能同。故《今古分類鈔》凡專派與所無，皆爲注明。如會同爲《周禮》專派，禘嘗爲《孝經》專派。他家所無者，入之。又《周禮》無禘祫；《左》、《國》無祫；《周禮》朝、覲、宗、遇分四時，爲專派；《左》、《國》有朝無覲、宗、遇；並爲注明分隸。治古學者當守此界限，亦如今、古之嚴，不可但因其俱爲古學，遂蒙混而説之，如前人之混亂今、古也。

今、古之分，本以禮制爲主。至于先師異解，漢人因其異師，亦以爲有今、古之别，實則非也。如爵制之大小，罍制之異同，六宗之名目，社主之松柏，既無所據，何分古、今？又《尚書》稽古有「同天」、「順考」之異説，然無關禮制，隨便可也。因「同天」偶爲今學家言，「順考」偶爲古學家言，學者亦遂以爲今、古有所分别，實則不然。今學附庸，古《周禮》無附庸。《異義》古學説有附庸，此亦後師誤説。許氏有「從今改古」之條，皆此類也。

今學禮，漢以前有《孟》、《荀》、《墨》、《韓》可考。古學則《國語》、《周書》外，引用者不少

 。漢初燕趙之書不盛傳，賈、張以外少所引用，然不能謂其出於晚近也。

今天下分北、南、中三皿，予取以爲今、古學由地而分之，喻古爲北皿，魯爲南皿，齊爲中皿。北人剛强質樸，耐勞食苦，此古派也。南人寬柔敦厚，温文爾雅，此魯派也。中皿間於二者之間，舟車並用，麥稻交儲，習見習聞，漸染中立，此中皿派也。齊學之兼取古、今義，正如此。

《孝經》、《論語》，《漢志》有今、古之分。今欲復二派之舊，其事頗難。《孝經》爲古派，全書自成首尾。《論語》則採録博雜，有爲今學所祖，有爲古學所祖。欲一律牽合，於今、古説必多削足合屨之失。然舊有古、今二派，又不能强合之，竊欲仍分爲二家。《論語》今學詳今，古學詳古，凡異説皆注明，如附解存異之例。至于《孝經》，純以今學説之，則又用《左傳》以古禮説《春秋》之法。好學深思之士，必能成此書也。

今、古經傳，唯存《春秋》。《王制》、《周禮》皆三《傳》所據以爲今、古之分者。四家爲今、古之正宗，同異之原始。二門既别，然後先師各囿所習，推以説《易》、《書》、《詩》、《論語》、《孝經》。凡此五經今、古之説，皆後來附會之談，非本義也。説《春秋》得孔子修述之旨者，三《傳》之中唯《穀梁》。説《易》、《書》、《詩》、《論語》、《孝經》，皆當力求秦漢以前之説。故五經今、古先師之説，多與以前同。今當以秦以前者爲正義，漢以後者爲晚説也。

《藝文志》「《孝經》」下云：「各家經文皆同，惟孔氏壁中古文爲異。『父母生之，續莫大焉』，『故親生之膝下』，諸家説不安處，古文皆異。」《孝經》古文異今文，不審是先秦原文，抑漢後譯改？然必有不安，其説乃異，是今文自招之也。《左傳》破今學，其所以立異之處，亦如《孝經》，多由今説不安，或弟子主張太過，或義例繁難不能畫一之處，古傳則必别立一説以易之。如何氏《日月例》，何怪唐宋人極詆之？范注不知《春秋》用《王制》，何怪其據《周禮》以駁傳？苟能盡明今學，則其事理平實，人亦何苦而思易之？空穴來風，終當自尤也。

今以《穀梁》、《左氏》爲今、古學根本，根本已固，然後及《禮》與《易》、《書》、《詩》等經。蓋古、今起于《春秋》與《王制》、《周禮》，餘皆先師推所習以説之者。《統宗表》即此意也。根本已立，然後約集同人以分治群經，人多經少，當易成也。

今、古説，其見《異義》者，多非其實。大約出於本書者爲上，其稱某家説者多附會之談。許君於其互異者，每以有明文、無明文爲説。是有明文爲可據，無明文爲不足據也。而明文之説，又以平實者爲正，如三公、九卿之類是也。推例爲附會，如《易》家以六龍定六馬，《詩》家以譚公爲稱公是也。學者不察，則附會之説最易誤人。凡人説一事，口之所出多流爲歧異，如明堂、郊、禘諸説紛紜是矣。又六宗之説，至二十餘家不同，有何明文？皆意爲之。此不足據也。先師主持一説，末流每至附會。如《公羊》本素王，因素王之義遂附會以爲王魯是也。有震驚張皇之色，乃過情虚擬之詞。今者細爲分出，務使源流派别，一覽而明。其于《異義》所言，不無千慮一得矣。

《詩》、《書》有四代異制，以今、古學説之，皆非也。然先師既主此説，則不能不婉轉以求通，所謂削足適屨之事，每不免焉。如九州之制，《王制》所言共五千里，《周禮》所言則萬里，此今、古禮制之分也。特二學皆就春秋制度言之，不必通説四代也。而《尚書》有五服之文，本與《王制》三服、《周禮》十服不合。而先師欲各合其禮制，故今學之歐陽、大小夏侯説則以五百里爲一服，五五二千五百里，合南北得五千里，減省里數以求合《王制》之説也。古學之杜、馬説，則以爲千里爲一服，五服五千里，合南北爲萬里，加多里數以求合《周禮》之説也。實則《王制》、《周禮》之説，皆與《尚書》夏制不相關。而今、古先師乃欲抱其《王制》、《周禮》之説以徧説群經，統括沿革。其中左支右絀、朝四暮三之蹤跡，班班可考。今誠各知其所據以推考求通之意，則我用我法，得失易明。若不知其所據，震驚其異同，必求有所以折其中，或於其中更欲有左右焉，此豈能合也哉？予確知先師折中求合之説都非本意，故欲以四代沿革補正其誤，使知此皆後師推衍之説。不明此意，經意何由得哉！

三《傳》著録，皆先秦以前。《穀梁》魯人，《左傳》燕趙人，故《公羊》出入二家，兼收燕魯，特從今學者多耳。今學二伯，古學五伯，《公羊》從五伯之説。他如仲子爲桓母，改蔡侯，東爲朱，凡此皆事實之變異者。至于禮制，則説禘説郊，時雜古制。蓋以齊居魯與燕之間，又著録稍晚，故其所言如此。好學深思者，當自得之。

《左傳》出於今學方盛之時，故雖有簡編，無人誦習，僅存秘府而已。至於哀、平之間，今學已盛而將微，古學方興而未艾。劉子駿目見此編，遂據以爲今學之敵，倡言求立。至於東漢，遂古盛而今微，此風氣盛衰迭變之所由也。

今學傳孔子，本始於魯。公羊始師齊人，受業於魯，歸以教授，當其始，仍《穀梁》派也。如荀子游學於齊，學於公羊，始師其説。《春秋》多同《穀梁》，是齊學初不異於魯學之證。至於歸以教授，齊俗喜夸好辨，又與燕趙近，游士稷下之風最盛，故不肯篤守師説，時加新意，耳濡目染，不能不爲所移。齊學之參雜於今、古之間，職是故也。《儒林傳》言，伏生口授《尚書》有壁藏書，《公羊》有齊語，故人以爲舊由口授，至漢乃著竹帛。實則群經著録，皆在先秦以前。《公羊》之有齊語，是秦前先師，非漢後晚師。不如舊説孔子畏禍遠言，不著竹帛也。

魯恭王壞宅所得之書，不止古學，即今學亦有，以其書已先行，故不言耳。壁中諸書，皆魯學也。伏生口授《尚書》，世已尊行；魯壁中古文出，孔氏借以寫定，魯《書》遂變爲古學矣。《春秋公羊》由齊傳授，壁中所出，當即《穀梁》。《穀梁》傳而壁中魯學《尚書》之本文不傳，遂使人疑非其比，豈不可惜哉！

壁中《尚書》出，東漢諸儒以古學説之，亦如《儀禮》古文而西漢諸儒以今學説之也。二書本無今、古之分，其以今、古分門户，先師附會之説也。

魯人不喜爲漢用，漢家因少抑之，魯學又無顯者。《公羊》之盛，全由公孫弘。《穀梁》經傳皆先秦之遺。史公云：「秦雖焚書，而鄒魯絃誦之聲不絶。」故漢初徵魯生講禮，魯書未亡。漢抑魯學，可由史公之言悟之。其後既久，乃興魯學，而猶假借壞宅得書以爲説者，則又史臣回護之言，不盡事實也。

魯《書》未亡，學猶盛，故《魯詩》、《穀梁》江公能傳之。不然，則江公何以崛起？魯《書》學之亡，則以世無達者，不幸而亡。《穀梁》雖存，終漢乃得立，此魯學之所以微也。魯《尚書》家不傳，班《書》謂伏《書》傳於齊魯，非也。魯自有《尚書》，不傳於世，辨意欲周旋此事耳。

漢初，齊人以經術貴顯者，始於伏生，繼以公孫弘，故齊學盛。魯無顯達，故以寖微。至於重魯輕齊，則宣、元以後風氣改變之言，亦賴當時天子、丞相之力耳。不然，終漢不得立也。

漢初，經學分三派，魯、齊、古是也；分二派，今、古是也。分三派者，《詩》、

《魯詩》、《齊詩》、《韓詩》、《毛詩》。


 《春秋》、

《穀梁》魯，《公羊》齊，《左傳》古。


 《禮》、

魯高堂生傳《士禮》，齊后倉，古《周禮》。


 《論語》，

《魯論》、《齊論》、《論語古》也。


 四經是也。分二派者，《易》、《尚書》、《孝經》，三經是也。《尚書》今學，出於伏生，齊學也。《易》傳於田何，亦齊學也。《孝經》后倉、翼，亦皆齊學也。然則七經中，齊、古學皆全。所缺者，魯之《易》、《書》、《孝經》三經説也。漢初，齊盛魯微，故失三經之傳。而古學行於民間，乃能與齊學相敵。則以古與今異，齊、魯同道，故存齊而魯佚與！

《毛詩》説田獵，與《穀梁》同文，此古、今學所同之禮制。故予謂今學所不改者，皆用周禮是也，柳氏大義不察，乃以《毛詩》與《穀梁》同師，則合胡越爲一家矣。古、今學所同之禮，當由此推之也。

漢儒著書，初守一家之説；至於宣、元以後，則不能主一家。如劉子政學《穀梁》，而《五經通義》、《新序》、《説苑》中所載禮制，乃有與古學同、今學異者。是不專主一家之證。

漢初古學不顯，而《公羊》中乃多用古禮，此古學先師在《公羊》著録以前已經大行之證。因《公羊》之録用其説，足知其書出在秦以前矣。

《穀梁傳》言「誓誥不及五帝，盟詛不及三王，交質子不及二伯」，與《荀子》同。據此説，則今説謂周初無盟，桓、文不交質也。《周禮》有盟，《左傳》有交質，此即實事，亦不與今説相妨。《周禮》非周公手定，《左傳》桓、文亦無交質事，疏家乃以《穀梁》爲漢初人著録，不見古籍而然。如此説，則何以解于《荀子》？又《穀梁》爲漢人作，從何得來？憑空臆造，全無實據，然疏家説不足駁斥也。

《春秋》去文從質、因時救弊，意本於老子，而流派爲子桑、惠、莊之流。墨子學於孔子，以其性近，專主此説。用夏禮改周制，本之於《春秋》，如「薄葬」即《王制》不封不樹之意。特未免流於偏激，一用夏禮，遂欲全改周禮，與孔子之意相左矣。春秋時有志之士皆欲改周文，正如今之言治，莫不欲改絃更張也。《論語》「禹無間然」一章，全爲《墨子》所祖，所謂崇儉、務農、敬鬼、從質，皆從此出。然孔子美黻冕，墨子則並此亦欲改之。當時如墨説者不下數十家，特惟墨行耳。

《禮》學之有古、今派，是也。然七十子之徒，文質易見，異同最多。所言之事，有不見於《周禮》、《儀禮》、《王制》者，此等禮制不能歸入於今，亦不能歸入於古。竊以此類亦有數例。有爲經中未詳之義，補經未備，如《儀禮》諸記之類是也。有爲緣經起義，如《詩》、《書》有此説，先師存此義，爲《禮經》所不詳，如《王制》言天子大夫爲監之類是也。有爲沿革佚文者，《周禮》、《儀禮》皆一時之書，一代典禮，每有修改；《禮緯》言周初廟制，與後來不同，此亦修改之例。不知《周禮》爲何時之書，《儀禮》爲何時之書，則其中不無修改刊落之文，如《左氏》言文、襄之禮之類是也。有異説别録者，古人習禮，質文隨意，有既從一家而其異説亦偶存之，如子游、子夏之裼襲不同是也。有爲士君子一人之事不合時制者，如《鄉黨》記孔子之事，張盟生説此皆孔子一人之事，與常不合者，使常義則可不見，又其事爲朝廷所不詳之事，故隨人而改是也。有爲訓誡之事，如《幼儀》、《弟子職》之類，並非國家一定典禮，私家編此以訓童蒙，言人人殊，詳略隨意之類是也。有禮家虚存此説，欲改時制，未見施行者。有因緣失本，誤據爲典要，實與禮制不合者。有殘篇斷簡，文義不全者。有經傳混淆，前後失次者。有句讀偶誤，斷續非真者。門目既多，豈能必所言之皆合本義？故説經以《禮記》爲繁雜難通。然既得其大綱，再爲細分節目，有所不解則姑闕疑，就所立門目以求之，想當十得八九矣。

《周禮》之書，疑是燕趙人在六國時因周禮不存，據己意，採簡册摹仿爲之者。其先後大約與《左傳》、《毛詩》同，非周初之書也。何以言之？其所言之制與《尚書》典禮不合，又與秦以前子書不同。且《孟子》言：「諸侯惡其害己，而去其籍。」無緣當時復有如此巨帙傳流。故予以爲當時博雅君子所作，以與《王制》相異，亦如《左傳》之意。其書不爲今學所重，故《荀》、《孟》皆不引用。其中禮制與《左傳》不同，必非一人之作。但不識二書孰在前，孰在後？孰爲主，孰爲賓也？

《儀禮》經爲古學，《記》爲今學，此一定者也。今不能於二者之中而分之。大約高堂傳經以後，已爲今學。後古經雖多廿餘篇，無師不習，是經亦今學之經矣。於此經欲立今、古二派，殊難措手。然細考《記》文，頗有與本經不同者，則經爲古學，《記》爲今學，亦不妨稍分别之，以示源委區别之意。

西漢今學盛，東漢古學盛。後盛者昌，而《易》、《尚書》、《詩》、《禮》之今學全佚，而惟存古學，無以見今學本來面目。猶幸《春秋》今學之二傳獨存，與古相抗，今學全由《春秋》而生，又孔子所手定之書，其所以不亡，或者鬼神爲之呵護。予立今學門户，全據二傳爲主，至今學所亡諸書，皆以二傳與《左傳》相異之例推之，以成存亡繼絶之功，準繩全操於此。此又治經之一大幸也。

《異義》引今、古説，有經傳、師説二例。師説多於經傳十分之七八，非議禮之口説，則章句之繁文，未足爲據。漢廷議禮，視丞相所學。苟與之同，雖屈而可申；倘或異家，即長亦見絀。半以勢力辯訥

 定優劣，無公道也。又東漢以後，今學與古學争，如《異義》所載是也；西漢以前，則今學自與今學争。夫一家之中，何有長短？乃意氣報復，自生荆棘，如轅固、黄生之論湯武，彭祖、安樂之持所見，必於家室之中，别圖門户之建。蓋諸人貪立太常，邀求博士。漢法：凡弟子傳先師説，苟其同也，則立其師；倘有同異，則分立弟子。故當時恒希變異以求立。嚴、顔因此得並在學官，大小夏侯、大小戴意亦如此，其分門爲利禄也。以此倡導學者，宜乎人思立異。實本一家，而奪席廷争，務欲取巧，遂致同室操戈。後來古學大盛，今學遂不自攻而深相結納，以禦外侮，而已有不敵之勢。無事則相攻，有事乃相結，《唐棣》之詩，何不早誦乎！

予約集同人，撰《王制義證》。以《王制》爲經，取《戴記》九篇，外《公》《穀傳》、《孟》、《荀》、《墨》、《韓》、《司馬》及《尚書大傳》、《春秋繁露》、《韓詩外傳》、緯候、今學各經舊注，

據馬輯本。


 並及兩漢今學先師舊説，

《今文尚書》、《三家詩》用陳氏輯本。至于《春秋》、《孝經》、《論語》、《易》、《禮》尚須再輯。


 務使詳備，足以統帥今學諸經，更附録古學之異者，以備參考。此書指日可成，以後凡注今學群經禮制，不必詳説，但云見《義證》足矣。如今《易》、《尚書》、《春秋》、《公》、《穀》、《詩》魯、齊、韓、《孝經》、《論語》皆統于《王制》，可以省無數疏解。習今學者但先看《王制》，以下便迎刃而解。起視學官注疏，不惟味同嚼蠟，而且膠葛支離，自生荆棘。一俟此書已成，再作《周禮義》以統古學。而其中節目詳細，均見于《經話》中。

地理家有鳥道之説，翦迂斜爲直徑；予分今、古學，意頗似此。然直求徑道，特爲便於再加高深；倘因此簡易，日肆苟安，則尚不如故迂其途之足以使人心存畏敬。然二派之外又有無數小派，稽其數目不下八九家，苟欲博通周攬，則亦非易事。

鄭君號精通三《禮》，其《王制注》或周或殷，一篇數易。注《王制》采《祭法》，注《祭法》用《王制》，徒勞唇舌，空擲簡札，説愈繁而經以愈亂。大約意在混同江河，歸并華岱，自謂如天之大，無所不通，乃致非類之傷，各失其要也。

《後書·儒林傳》

 ：中興，鄭衆傳《周官經》。後馬融作《周官傳》，鄭玄作《周官注》。玄本習《小戴禮》，後以《古禮經》校之，取其義長者，故爲鄭氏學。案：此謂鄭君混合今、古也。




今、古不同，鍼鋒相迕，東漢諸儒持此門户猶嚴。許叔重治古學，《五經異義》是古非今，《説文解字》不用今學；杜、鄭、賈、馬所注《周禮》、《左傳》等書，不用今説；何君《公羊注》不用《周禮》；是其證也。鄭君生古盛今微之後，希要博通之名，欲化彼此之界，爲何以箋《詩》？欲以今學入古也。爲何以注《周禮》？欲以今説補古也。爲何以注《尚書》？欲以今文附古也。今、古之分，自鄭君一人而斬，尊奉古學而欲兼收今文，故《禮記》、《儀禮》今古之文，一律解之，皆其集大成一念害之也。魏晉學者尊信其書，今、古舊法遂以斷絶，晉儒林所傳，遂無漢法，且書亦因此佚亡，不能不歸過於鄭君。蓋其書不高不卑，今、古並有，便于誦習，以前今、古分門之書皆可不習，故後學甚便之，而今、古學因之以亡，觀于表説可以見之，不可不急正者也。

鄭君之學，主意在混合今、古。予之治經，力與鄭反，意將其所誤合之處，悉爲分出。經學至鄭一大變，至今又一大變。鄭變而違古，今變而合古。離之兩美，合之兩傷，得其要領，以御繁難，有識者自能别之。

予創爲今、古二派，以復西京之舊，欲集同人之力，統著《十八經注疏》，

今文《尚書》、《齊詩》、《魯詩》、《韓詩》、《戴禮》、《儀禮記》、《公羊》、《穀梁》、《孝經》、《論語》，古文《尚書》、《周官》、《毛詩》、《左傳》、《儀禮經》、《孝經》、《論語》、《戴禮》。《易》學不在此數。


 以成蜀學。見成《穀梁》一種。然心志有餘，時事難就，是以初成一經而止。因舊欲約友人分經合作，故先作《十八經注疏凡例》。既以相約同志，並以求正高明，特多未定之説，一俟纂述，當再加商訂也。

昔陳奂、陳立、劉寶楠、胡培翬諸人在金陵貢院中，分約治諸經疏，今皆成書。予之所約，則並欲作注耳。




予治經以分今、古爲大綱，然雅不喜近人專就文字異同言之。二陳雖無主宰，猶承舊説，以禮制爲主。道、咸以來，著作愈多。試以《尚書》一經言之，其言今、古文字不同者，不下千百條。蓋近來金石剽竊之流，好怪喜新，不務師古，專拾怪僻，以矜雅博。夫文人製詞，多用通叚

 ，既取辟熟，又或隨文，其中異同，難言家法。兩漢碑文，雜著異字，已難爲據；况乃濫及六朝碑銘，新出殘篇。偶見便欲穿鑿附會，著録簡書，摭其中引用經語異文異説，强分此今文説，此古文説。不知今、古之學，魏、晉已絶，解説雖詳，毛將安附，此大蔽也。石經以前，經多譯改，今、古之分，不在異文，明證在前，無俟臚證。陳左海以異字通假爲今、古之分，亦不得已之舉，所取漢人辭賦之異文，徒取簡編宏富，非正法也。古、今異字，必係不能通假有意改變者，方足爲據。如《左傳》之改「逆」爲「送」，改「尹」爲「君」，改「伯」爲「帛」之類，實義全反，然後爲異。不然則畢録異同，亦但取渲染耳。若詞人之便文，晚近之誤奪，牛毛繭絲，吾所不取。

大小戴《記》九十餘篇，凡《禮經》記文不下十篇，以此推之，則别經之記當亦有編入者。今定《王制》爲《穀梁》、《公羊》記；《曲禮》上半小學，下半爲《春秋》；《檀弓》、《祭法》、《雜記》爲《左傳》記；《玉藻》、《深衣》、《朝事》、《盛德》爲《周禮》記；《祭義》、《曾子》十篇爲《孝經》記；《經解》、《表記》、《坊記》、《緇衣》爲經學説之類。

詳見《兩戴記今古分篇目表》。


 經、記互證，合則再美，離則兩傷，此千年未發之覆也。又《禮運》三篇，有經有傳，當合爲一大傳。《大傳》爲經，《服問》、《喪服小記》二篇爲傳，當合爲一。竊意此《禮運》三篇舊本一事，乃記夫子與子游論禮之言。子游習禮，此其授受之證也，後來先師各加注記。後因文多，分爲三篇，經、傳混淆，前後錯雜，使讀者如散錢滿屋，不知端委。今因《王制》例推之，分爲經、傳，便有統制。至于《大傳》爲經，《服問》、《小記》爲記，觀其篇目命名，已得其大概矣。

俞蔭甫先生以《王制》爲《公羊》禮，其説是也。壬秋師以其與《大傳》同，不言封禪，非博士所撰之《王制》，亦是也。蓋《王制》孔子所作，以爲《春秋》禮傳。孟、荀著書，已全祖此立説。漢博士之言如《大傳》，特以發明《王制》而已，豈可與《王制》相比？精粹完備，統宗子緯。魯齊博士皆依附其説，決非漢人所作。

盧子幹因不能通其説，故以爲博士作，以便其出入，實則非也。




《王制》有經有傳，並有傳文佚在别篇者。至于本篇經傳之外，並有先師加注記之文，如説尺畝，據漢制今田爲説是也。此固爲戴氏所補，至目爲博士手筆，則誤讀《史記》矣。

《王制》無一條不與《穀梁春秋》相同。

説詳《義證》。


 二書皆蝕蒙已久，一旦明澈，可喜何如？不封不樹不貳事，鄭以爲庶人禮，不知《穀梁傳》已有明文。譏世卿、非下聘、惡盟，尊齊、晉爲二伯，以曹以下爲卒正，以冢宰、司馬、司城爲三公，亦莫不相合。至于單伯、祭仲、女叔諸人使非爲監之説，則聽《左氏》、何君之互争，不能一斷決。范氏據《周禮》以駁傳，亦無以折之矣。

《春秋》之書以正將來，非以誅已往。《王制》一篇即爲邦數語，道不行乃思著書，其意頗與《潛夫》、《罪言》相近，憤不得假手以救弊振衰，則欲將此意筆之于書。又以徒托空言，僅如《王制》則不明切，不得已乃借春秋時事以衍《王制》之制度，司馬遷言之詳矣。《王制》所言皆素王新制，改周從質，見于《春秋》者也。凡所不改，一概從周。范氏注《穀梁》，以《周禮》疑《王制》，據周制駁《春秋》，是囈語耳。又孔子所改皆大綱，如爵禄、選舉、建國、職官、食貨、禮樂之類，餘瑣細悉不改。其意全在救敝，故《春秋》説皆以爲從質是也。

今學、古學之分，二陳已知其流别矣。至于以《王制》爲今文所祖，盡括今學，則或疑過于奇。竊《王制》後人疑爲漢人撰，豈不知而好爲奇論？蓋嘗積疑三四年，經七八轉變，然後乃爲此説。疑之久，思之深，至苦矣！辛巳秋，檢《曲禮》「天子不言出」、「諸侯不生名」數節，文與《春秋傳》同，又非禮制，因《郊特牲》、《樂記》一篇有數篇、數十篇之説，疑此數節爲先師《春秋》説，錯簡入《曲禮》者也。癸未在都，因《傳》有二伯之言，《白虎通》説五伯首説主兼三代，《穀梁》以同爲尊周外楚，定《穀梁》爲二伯，《公羊》爲五伯。當時不勝歡慶，以爲此千古未發之覆也。又嘗疑曹以下，何以皆山東國？稱伯、稱子，又與鄭、秦、吴、楚同制？爵五等，乃許男在曹伯之上？考之書，書無此疑；詢之人，人不能答。日夜焦思，刻無停慮，蓋不啻數十説，而皆不能通，唯闕疑而已。甲申，考大夫制，檢《王制》，見其大國、次國、小國之説主此立論，猶未之奇也；及考其二伯、方伯之制，然後悟《穀梁》二伯乃舊制如此，假之于齊晉耳。考其寰内諸侯稱伯及三監之説，然後悟鄭、秦稱伯，單伯、祭仲、女叔之爲天子大夫，則愈奇之矣，猶未敢以爲《春秋》説也。及録《穀梁》舊稿，悉用其説，苟或未安，沉思即得，然後以此爲素王改制之書，《春秋》之别傳也。乙酉春，將《王制》分經傳寫鈔，欲作《義證》，時不過引《穀梁傳》文以相應證耳。偶抄《異義今古學異同表》，初以爲十四博士必相參雜。乃古與古同，今與今同，雖小有不合，非其巨綱，然後恍然悟博士同爲一家，古學又别爲一家也。徧考諸書，歷歷不爽，始定今、古異同之論。久之，悟孔子作《春秋》、定《王制》爲晚年説，弟子多主此義，推以徧説群經。漢初博士皆弟子之支派，故同主《王制》立説。乃定《王制》爲今學之祖，立表説以明之。蟻穿九曲，予蓋不止九曲，雖數十百曲有矣。當其已明，則數言可了；當其未明，則百思不得。西人製一器，有經數十年父子相繼然後成者。嘗見其石印，轉變數過，然後乃成，不知其始何以奇想至此。予于今、古同異，頗有此況。人聞石印，莫不始疑而終信，猶歸功于藥料；此則並藥料無之，將何以取信天下乎！

史公不見《左傳》，則天漢以前固無其書。然《前漢·儒林傳》謂張蒼、賈誼傳《左傳》學，爲作訓解；《藝文志》無其書，則其説亦誤襲古學家言也。按《國語》蚤出而《左傳》晚興，張、賈所見皆爲《國語》。因其爲左氏所輯，言皆記事，與《虞氏》、《吕氏》同有《春秋》之名。其稱《左氏春秋》者，即謂《國語》，不謂《左傳》。《左傳》既出之後，因其全祖《國語》，遂冒「左氏」名爲《左氏傳》。又以其傳《春秋》，遂掍《左氏春秋》之名。後人聞傳《左氏春秋》，不以爲《國語》而以爲《左傳》，遂謂張、賈皆習《左傳》，此其冒名掍實之所由也。使當時有《左傳》以傳經，又有師説，張、賈貴顯，何不求立學官？縱不立學官，何以劉子駿之前無一人見之？太史公博極群書，只據《國語》。劉子駿《移太常書》，只云臧生等與同，不云其書先見。班書又云，歆校書，見《左傳》而好之，是歆未校書以前不見《左傳》也。觀此，則張、賈不習《左傳》明矣。前亦頗疑《左傳》爲河間人所僞造，有數事可證其爲先秦之書者。其書體大思精，鴻篇巨帙，漢人無此才，一也。劉子駿爲漢人好古之最，猶不能得其意旨所在，則必非近作，二也。使果一人所爲，則既成此書，必不忍棄置；且積久乃成書，力不易，亦必有人治其學、傳其事。書成以後不授學者，而以全部送之秘府，又無别本，使非劉子駿，將與《古文尚書》同亡，至重不忍輕棄，三也。《曲禮》出在漢初，已爲傳記，則原書必不在文、景之後，四也。西漢今學盛，使果西漢人作，必依附二家，不敢如此立異，五也。以舊説論之，駁《左》者謂成于建始，則不若是之遲；尊《左》者謂出于漢初，則不若是之蚤。能知遲蚤成出之原，則庶乎可與談《左》學矣。

漢人今、古之説，出于明文者少，出于推例者多。《白虎通》所引《尚書》説之斂後稱王，《公羊》説之三年稱王，《詩》、《春秋》之五不名、五等皆稱公，皆推例之説也。然明文之説，亦多出于推例。如《公羊》之由經推禮，與《左傳》之由經推禮，同一經也，有世卿、無世卿異，譏喪娶、不譏喪娶異，此又明文中推例得之者。然有明文之推例，皆先師説；無明文者之推例，皆後師説。後師推例雖同先師，然附會失解者多于先師，以其學不如先師也。故予今、古禮制，以《王制》、《周禮》有明文者爲正宗，以三《傳》推例有明文者爲輔佐。至于後師無明文之説，則去取參半。若《易》、《尚書》、《詩》、《論語》、《孝經》諸先儒説，除《禮記》本記諸篇外，則全由據《王制》、《周禮》以推之者。此于今、古學爲異派，其中或同或異，或因或革，則又立《流派表》以統之。

始因《白虎通》臚列各經師説，欲將其説列爲一表，名曰《五經禮制異同表》。後作《群經今古禮制異同表》，以爲足以包括群籍，遂不作《五經表》。今案：此表不能不作。何以言之？諸經異説，有迥不相同，不關今、古之分者，如今《春秋》天子即位三年乃稱王，而《尚書》説則據《顧命》以爲初喪稱子釗，斂後稱王。據經爲説，則無論今、古文《尚書》皆不能立異，與《春秋》三年稱王之説不同。《春秋》據踰年稱公，以爲踰年稱王，此據經也。《尚書》據「王麻冕」，以爲斂後稱王，此亦據經也。諸經如此類者實衆，不立此表，則此類無所歸宿，又必在今、古學中爲難矣。

博士言禮，據《禮》文者半，推經例者半。大約推例者皆當入《五經表》。何以言之？今學《王制》明文與古學不同者少，凡非明文則半多推例而得者，若以入《古今表》，反是以無爲有，此當入《五經表》。見此異同，非三代之不同，非今、古之異制，皆先師緣飾經義意造之説。又《禮記》中所言異同，有二家異説者，有文義小變者。此二派又足爲《今古表》之陳涉、吴廣，亦必求所以安頓之。二家説異者，立一表附《古今表》後。至于《曲禮》，本古文家説也。然所言六大、五官、六工之事，又全與《周禮》相反。足見古禮學中原有數派，但不用三公九卿，俱爲古學也。大約《今古表》中今學只一派，古學流派多，以其書多人雜，不似今學少而專一也。

《異義》採録今、古説，多非明文，後師附會蓋居其半。夫今、古異同，當以《王制》、《周禮》爲綱領，《公》、《穀》、《左氏》爲輔佐。但據經傳，不録晚説，唯議明文，不徵影響。今許所録，可據者半，不可據者半。大約今、古分别，兩漢皆不能心知其源。至於晚末，其派愈亂，如以今學説聖人皆無父而生，古學説聖人皆有父，豈不可笑！又《公羊》説引《易》「時乘六龍以馭天」，知天子駕六；未踰年君有子則廟，無子則否。皆誤説也，而亦徵録。又引《公羊》以鄭伯伐許爲譏。《左》説鄭伯伐許以王事稱爵，皆非經意，爲余所駁者也。大抵許君身當晚近，有志復古，而囿於俗説，其作此書亦如其《説文解字》，真贗雜採，純駁各半，屈於時勢，莫可如何。然其採雖雜，今猶與今爲一黨，古猶與古爲一黨，不自相攻擊。蓋其始則同有鄉人之義，繼則同爲博士黨同伐異，視古學如讎仇，惟恐其進與爲難，故雖自立異，仍不敢援之以自樹敵，故説猶同也。

《異義》所録《左氏》，亦有異同。大約《左氏》亦有數家，故致歧出。如既言《左氏》説，「麟是中央軒轅大角獸，孔子作《春秋》者，禮修以致其子，故麟來爲孔子瑞」。又採陳欽説：「麟，西方毛蟲。孔子作《春秋》，有立言。西方兑，兑爲口，故麟來。」

陳欽，《左氏》先師也。


 是《左氏》固非止一家，故説不同也。又言《左氏》説：「施於夷狄稱天子，施於諸夏稱天王，施於京師稱王。」載籍不傳此義，此蓋用《曲禮》説《左傳》也，而文、事與《曲禮》小異。此則未必異説之不同，蓋《左氏》舊用《曲禮》説，後久失傳，晚師無知者，而其初傳授之義，猶相墨守，久而訛脱，故與《曲禮》殊異。亦如《公羊》言桓公盟詞及孔子説，較之《孟子》多有訛脱是也。此《曲禮》爲《左氏》説之起文，亦如《孟子》爲魯學《春秋》先師之起文也。

初不得古學原始，疑皆哀、平之際學人所開。不然，何以漢初惟傳今學，不習古文？繼乃知古學漢初與今學並傳，皆有傳授。所以微絶，則以文帝所求伏生，武帝所用公孫弘，皆今文先師。黨同伐異，古學世無顯達，因此不敵。《毛詩》假河間獻王之力，猶存授受。至于《左傳》、《周禮》，遂以絶焉。西漢今文甚盛，皆以古學爲怪，惡聞其説，習之何益，故不再傳而絶。觀劉子駿争立，諸儒仇之，可知古學之微，非舊無傳，蓋以非當時所貴爾。

古學微絶，以非時尚，然其書猶陰行于民間。《異義》言叔孫通制禮有日祭，是爲古説。又云叔孫通制禮以爲天子無親迎，從《左氏》義。陸賈著書議禮，實多用其説，特未立學官耳。此爲孤芳，彼有利禄，人孰肯舍此就彼。數傳之後，今學至大師數千。古學之絶也，不亦宜乎！

孔子作《春秋》，無即自作傳之理，故以口授子夏。《左氏傳》則承史文而傳之，亦非魯史自作傳也。今、古二家，孔子與魯史比，子夏與《左氏》比，以爲口説則皆口説，以爲傳記則皆傳記，分别言之，皆未窺其原也。

甲申擬博士答劉子駿書，尚未悟此理，尋當改作也。


 今、古諸經，漢初皆有傳本傳授。其中顯晦升沉，存亡行絶，亦如人生命運，傳不傳，有幸不幸。諸説後來或分口説、載籍，或以爲有師、無師，皆謬也。

《儀禮》，班氏以爲孔子時已不全，其説是也。




漢初，古文行于民間，其授受不傳。然《尚書》，《史記》所引多古文説，則武帝時有古《尚書》師也。毛公爲河間獻王博士，則古《詩》有師。古《周禮》説多見于《戴記》□□師説，當時尚多引用，是《周禮》□□亦有傳也。暇時當輯爲《漢初古文群經先師遺説考》，以明古文之授受，非漢人僞作也。

予讀《儒林傳》，未嘗不歎學人之重利禄也。古、今本同授受，因古文未立學官，不惟當時先師名字遺説不可考，其有無是學，亦幾不能決，豈不可痛惜乎！

《藝文志》有《周禮傳》四篇，不知撰者何人。若在武、宣以後，必傳名氏，豈秦、漢先師遺説之存者歟？《五行志》引《左傳》説，亦不詳爲何人之作。或疑爲劉子駿説。按劉語當著名氏，此亦秦漢先師説之偶存者。《戴記》中有二經師説，又當如今文《春秋》之《王制》，爲先秦以前之書，爲二經祖本矣。

《王制》天子大夫爲監於方伯國，《春秋》之單伯等是也。《左傳》不用其説，而《周禮》云作之牧，立之監。其所云立監者，蓋即與《王制》同，是古《周禮》亦有此説。《左傳》異之者，蓋爲監實非當時故事，《周禮》新撰，偶同《王制》耳。

古説有與今説相反，今説大明，遂足以奪古學之説。縱有明據，解者皆依違不敢主張，顯與今學爲敵。如《左傳》之「元年取元妃，卒哭行祭」是也。今學譏喪娶、喪中祭，此變古禮也。《左傳》禮，元年娶元妃。文二年，公子遂如齊納幣。《傳》云：「禮也。凡君即位，好舅甥，修婚姻，娶元妃以奉粢盛，孝也。孝，禮之始也。」宣元年，「公子遂如齊逆女」，《傳》無譏文，此《左傳》即位娶元妃之證也。《傳》云「娶元妃以奉粢盛」，明婚爲祭，此喪祭之明證也。外如杜氏所引：襄十五年晉悼公卒，十六年晉烝於曲沃。鄭公孫僑

 云：「溴梁之明年，公孫夏從寡君以朝於君，見于嘗酎，與執膰焉。」皆足爲證。又僖三十三年《傳》云：「葬僖公，緩

 作主，非禮也。凡君葬，卒哭而祔，祔而作主，時祀於主，烝嘗

 禘於廟。」按古禮重祔，今學不言祔；今學言祀主於寢，古學言祀主於廟，二者各異，不相通。古學作主以後，即祔於廟中。凡小祀日祭則但祀新主祔者，唯烝、嘗、禘大祀，乃于廟行事，非不祭也。其譏吉禘莊公者，謂於祔主行禘祭，故譏之，非謂餘廟皆不祭也。特祀于主，烝、嘗、禘於廟，全從禘於莊公出來。後世學者以今混古，各相蒙亂，左右支吾，皆不能通矣。

古學亦用三年不祭之説，特謂新主耳。今學亦有喪不廢祭之事，謂郊天耳。二家各有所據，其分析處甚微。《周禮》亦主喪祭，其説特爲注家所掩耳。如喪中用樂，《周禮》有之，後人皆不敢主其説，亦是也。

魯共王壞宅所得書，各家數目不同。《史記》不詳其事，劉子駿以爲有《左傳》。《漢書·河間獻王傳》言：求得書皆古文先秦舊書《周官》、《尚書》、《禮記》、《孟子》、《老子》之屬，皆經傳説記、七十子之徒所論。立《毛氏詩》、《左氏春秋》博士。《魯恭王傳》言得古文經傳，無書名。《藝文志》云：得《古文尚書》及《禮記》、《論語》、《孝經》凡數十篇，皆古字也。按以《漢書》證之，恐有《左傳》是劉子駿依附之説。傳古學者燕趙人，多不行於魯，當由今學與之爲難，故託言其書出於魯，以見魯舊傳其學之意，非實事也。

今、古學人好言今、古學得失，争辨申難，無所折中。竊以爲雖漢已如此，然皆非也。今學如陸道，古學如水路，各有利害。實皆因地制宜，自然之致，自有陸水，便不能偏廢舟車。今駕車者詆舟船之弊，行舟者鄙車馬之勞，於人則掩善而著惡，於己則蓋短而暴長。自旁觀言之，則莫非門户之見，徒爲紛更而已。

學禮煩難，今、古不足以統之，故表中多立門目。然其中有文字異同一例，本爲一家，傳習既久，文字小異，此當求同，不可求異者也。如《王制》與《孟子》，《祭法》與《國語》，宜無不合矣。其中乃有小異處，後人遂張皇而

 不爲《孟子》與《王制》、《祭法》與《國語》有合，此則大非也。何以言之？《孟子》言葵丘盟詞，當即《穀梁》所言，乃《孟子》詳而《穀梁》略。

《公羊》不在葵丘，所引則又略矣。


 《孟子》引孔子「其事則齊桓晉文」一節，當即《公羊》「納北燕伯于陽」傳所引，乃《公羊》與《孟子》互異。又《公羊》定元年引沈子，即《穀梁》定元年所引之沈子也。同引一師，同説一事，而文句不同。又如《左》、《國》、《禮記》、諸子之記申生事，本一事也，而所記各異。《孔子集語》集孔子之言，同一説也，而文義詳略乃至大相反。此皆當求其同，而不當求其異。然此以知其源爲難，苟不知其源而惟求不異，則未有不爲害者矣。鄭君是也。

漢初叔孫通制禮，多用古説。原廟之制，此古禮也。《周禮》祀文王於明堂，而方岳之下亦立明堂，如齊之明堂是也。《左傳》「有先君之廟曰都，無先君之廟曰邑」，此亦原廟明堂之制。惟今學乃不言明堂，立太廟，不立原廟也。古學，天子宗廟中無太廟，惟别立明堂，諸侯不立明堂，曰太廟。今學則天子諸侯同曰太廟也。今學家間有説古禮者，舊頗難於統屬。今立一法以明之，以爲講今學者時説古學，如《孟子》、《荀子》皆言明堂是也。此如《春秋》曲存時制之例。

古學，禘爲祀天地，郊爲祈穀，禘重於郊。禘者，示帝也，故謂魯禘非禮，《穀梁》不言禘非禮。古學無祫祭。《公羊》説禘用古學，説祫用今學。今學不以禘爲大祭。古學每年一禘，亦無三年一祭、五年再祭之説。

講禘祫須先知廟制。今先作《今古學廟制圖》，便知古無祫祭，今無配天禘祫之説。本數言可了，先儒含混言之，遂致糾葛耳。《左傳》不立四時祭之名，《周禮》則有之。《左傳》雩爲祈穀，與《周禮》同，又有求雨之雩。今禮則雩專爲求雨，無祈穀説。《左傳》移動今學時祭，以郊、雩、烝、嘗當之。四者皆爲農事，所謂春祈秋賽，不專在宗廟行事者也。此《周禮》、《左傳》所以不同。欲分今、古禮，須先將其名目考清。某禮於古爲某事，於今爲某事；某禮爲今、古學所有，某禮爲今、古學所無；某禮無其事而有名，某禮有其實而異其號。須先考正名實，然後求細目。不先知此，則禮制不能分也。

古禮門目多，今禮儀節少。今禮如建國、爵禄、立官、選舉外，其改動古學者可以計數。至於一切儀節名物，多從古説。故凡所不改者，皆今、古同者也。今爲一表以收今、古不同者，以外有古無今者，則均附此篇之後。所録雖屬古文，實則今禮亦如此也。

《月令》説：脾爲木，肺爲火，心爲土，肝爲金、腎爲水。此古文説也。博士説：肝木、心火、脾土、肺金、腎水，今醫家皆祖博士，而古文無知之者。以高下相生爲序：脾居中主生爲木，次肺火，次心土，次肝金，次腎水

 ，腎生脾，又始焉。甚有理。然予説藏府，不以配五行。脾胃爲中，肺心在上，肝膽在下。脾與胃對，肺與肝對，心與膽對。脾胃主消納，肺受而爲氣，肝受而爲血，心爲氣精，膽爲血精。肺肝主形質，心膽主精華。氣血已盛，然後腎生；氣血將衰，則腎先死。腎如樹木花實之性，乃五藏之精華，以爲生發之機者，古書當有此説。

《周禮》封建之制與《王制》相較，一公所封多至二十四倍，此必不能合者。《孟子》以齊魯皆百里，初以爲今學門面語也。然下云「今魯方百里者五」，以爲大，似確是當時實事，繼乃悟周初封國實不如《王制》之小，諸侯封大易爲亂，故《王制》改爲百里。魯舊本大，《詩》有七百里之説是也。至孟子時多所侵削，所謂「魯之削也滋甚」，非魯多減小國，乃僅此方百里者五也。周禮本非百里，《孟子》以《王制》爲周禮，皆因主其説久，周禮不可聞，故即以是爲周禮。董子亦以《王制》爲周禮。封建之制，變爲郡縣，郡之大者方廣得四五百里，漢初封國大者亦四五百里，此所本也。《王制》則衆建諸侯而小其力之説也。總之，《周禮》之書與《王制》同意，均非周本制，特《周禮》摭拾時事處多，《王制》則于時制多所改變爾。

今學有大廟，古學無大廟。《明堂位記》因《春秋》有大廟，緣經爲説，故曰「大廟，天子明堂」。以明堂、大廟分爲天子、諸侯制，順《春秋》大廟之文也。今學禘在大廟，古學禘不在大廟。

鄭曰行於圓丘。


 《春秋》有「禘於大廟」，當緣經爲説，故《左傳》曰：「季夏六月，以禘禮祀周公於大廟。」

 言天子禘於圓丘，諸侯則禘於大廟，以順《春秋》「禘於大廟」之文也。此《左氏》緣經立説之事也。

予言今、古，用《異義》説也。然既有許義，而更别有異同者，則予以禮制爲主，許以書人爲據。許以後出古文爲古，先出博士爲今，不知《戴記》今、古並存，以其先出有博士，遂目爲今學，此大誤也。其中篇帙，古説數倍於今，不究其心，但相其面，宜其有此也。《異義》明堂制，今《戴禮》説明堂篇曰云云，又引古《周禮》、《孝經》説明堂文王之廟云云。按，今學不言明堂，言明堂皆古學，劉子駿所説是也。《戴記》四説皆古學之流派，非今學也。且其四説有一説以明堂爲文王之廟，即許君所引古《周禮》、《孝經》説也。安見其説在《周禮》便爲古，在《戴記》便爲今？大小《戴記》凡合於《周禮》、《左傳》、《毛詩》者，盡爲古學；合於《王制》者，盡爲今學。一書兼存二家，此不以實義爲主，乃以所傳之先後爲主。使當時《周禮》早出，得立博士，或《戴記》晚出，不得立，不又將以《周禮》爲今，《戴記》爲古乎？蓋漢人今、古紛争，積成仇隙，博士先立，古學之士嫉之如讎。凡未立者引爲一黨，已立者别爲一黨，但問已立未立，不問所説云何。東漢之末，此風猶存。故許右古左今，著爲《異義》，以《戴記》先立，尚挾忿排斥以爲異端。今則無所疑嫌，平心而覩，源流悉見。康成和解兩家，意亦如此。然康成合混，予主分别。合混難而拙，分别易而巧。然既合混之後，又歷數千年之久，則其分之也，乃轉難於康成昔日之合之矣。

《異義》引《左氏》説曰：古者先王日祭於祖、考，月祀於高、曾，時享及二祧，歲祫於壇墠，終禘及郊宗石室。按，此説《左傳》者之言也，其言本於《國語》、《祭法》而不盡合。《祭法》言親廟有五，其廟制以考爲總匯，當是日祭考、月祀四親廟，故下有下祭五殤之文。以上祭五代，故下亦得同。今説日祭祖、考，月祀高、曾，此則改五代以爲四代也。至於以歲祫終禘爲説，則更非《左》意矣。《國語》雖有歲、終之文，歲猶可言，終當不能定爲常典。其謂王終耶，抑謂外蕃之終耶？此恐當從外蕃説，事無定，不能言時日也。至於歲一行祫，亦與烝嘗禘於廟不合。大約此言亦誤解緯説，妄附祫禘，而不知《左傳》本義不如此也。

《禮記·冠義》、《婚義》、《鄉飲酒》、《射義》與《儀禮記》異篇，舊以爲異師重篇，今乃知此《王制》今學六禮記也。以《婚義》言之，内官百二十人，與外官同，此今説。又《儀禮》爲士禮，此獨詳王后事，可知此《王制》説。又《射義》「天子以射選

 諸侯、卿、大夫、士」，「古者天子之制，諸侯歲獻貢士于天子」，試之于射宫，射中多者得與于義云云，及慶讓餘地、削地之説，全與《穀梁》、《大傳》、《繁露》等書同，此亦今學也。古學則不貢士，皆世官，亦不以射爲選舉，此可知也。又《婚義》云：「夫禮始于冠，本于婚，重于喪祭，尊于朝聘，和于鄉射。」《王制》則云：「六禮：冠、婚、喪、祭、鄉、相見。」按，《王制》之相見即《婚義》之朝聘也，于士爲相見，于天子爲朝聘。《王制》之鄉即《婚義》之鄉射也。

予學《禮》，初欲從《戴記》始，然後反歸于《周禮》、《儀禮》。縱觀博考，乃知其書浩博無涯涘，不能由支流以溯原，故以《王制》主今學，《周禮》、《儀禮》主古學。先立二幟，然後招集流亡，各歸部屬。其有不歸二派者，别量隙地處之，爲立雜派。再有歧途，則爲各經專説。《易》、《詩》、《論語》，言多寄托，大約可以今、古統之。至《尚書》、《左傳》、《公羊》、《孝經》，則每經各爲一書，專屬一人理之。《尚書》爲史派，有沿革不同，以統《國語》及三代異制等説。庶幾有所統馭，不勞而理也。

《王制》似有佚文在别篇，疑《文王世子》其一也。今觀《千乘篇》，其説四輔全與《王制》文同，此孔子晚年告哀公用《春秋》説也。予初以《王制》後篇分爲三公，今此篇乃以四官分主四時，今用其説主四官，特司寇不入三公數耳。又《王制》言大司徒以教士車甲，《千乘》作司馬是也。上下文同，司馬主兵，知司馬義長。不然，《王制》説司馬主兵者不見矣。今取爲注，則官職之事詳矣。得此輔證，又一字千金也。

《孔子三朝記》皆晚年之説，故多同《王制》、《千乘》、《四代》、《虞戴德》等篇是也。故《虞戴德》多與《穀梁》合。如天子朝日，「諸侯相見，卿爲介，以其教士畢

 行，使仁守」。及射禮、慶讓諸節，此其文義皆同《穀梁傳》。文與今學合者，舊多失引，一俟《王制義證》成，再爲補改也。

《千乘篇》者，《王制》説也。《王制》言三公，而《千乘》多司寇，分主四時。《王制》言司寇事甚詳，既不得謂《千乘》與《王制》不合，又不得謂司寇非秋官，疑當依《千乘》作四官。司寇既掌四時，其不與三公敵體者，乃任德不任刑之意。故其所掌與三公同，而退班在三公後。《王制》：司寇獻獄之成于三公，而三公聽之，然後獻于王，此司寇受制三公之證也。蓋樂正，司徒之副；司寇，司馬之附；市，司空之副。三者爲九卿之首。然樂正猶爲上公佐，司寇乃爲中公佐。一主教，一主刑，刑不先教，雖司寇不敵樂正之尊，此孔子任德不任刑之意也。董子之説，蓋原本于是矣。

人見廬山圖，皆知其只一面，而全山不見也。然習見此圖，目中雖以爲一面，而心中遂以爲足以盡廬山，故見其左右及後面之圖，則駭然以爲别山而非廬，此人情也。人日讀《王制》，以爲此正面也。及觀《孟》、《荀》、《大傳》、《繁露》、《外傳》、緯候制度，則以爲别山而非廬，此又人情也。故凡《孟》、《荀》、《書》、《詩》、《春秋》師説、緯候之文，多各異端，不能得其綱領，不以爲異説，則以爲僞撰，不以爲傳聞，則以爲訛捝，而孰知其即廬山之别面也哉！予故類集而推考之，諸書各説一面，合之乃全，或左或右，或全或後，于是向之匾而不圓者，今乃有楞象，其中曲折，亦俱全備。譬之人身，《王制》其面目四體而已，諸書乃其藏府腸胃、經絡脈理。今但言面目四體，則是木偶；必須得其藏府清和，經絡通鬯，乃知行步飲食，出謀發言。苟不及諸書，則是木偶《王制》而已。

《王制》一篇，以後來書志推之：其言爵禄，則職官志也；其言封建九州，則地理志也；其言命官、興學，則選舉志也；其言巡狩、吉凶、軍賓，則禮樂志也；其言國用，則食貨志也；其言司馬所掌，則兵志也；其言司寇，則刑法志也；其言四夷，則外夷諸傳也。大約宏綱巨領，皆已具此，宜其爲一王大法歟！

古學六卿，今六部之所仿也。今學則只三公：司徒主教，禮部是也；司空主養，户部是也；其餘吏、兵、刑、工四部，今學皆以司馬一官統之。可見其專力于養教之事。古學分一司馬爲四官，今反重吏、兵、刑爲繁缺，毋怪教養之政膜不相關也。

《王制義證》中當有圖表，如九州圖、建國九十三圖、二百一十國圖、制爵表、制禄表，務使此書隱微曲折，無不備見，又皆可推行，雖耗歲月所不辭也。

或疑古學出于燕、趙爲無據，曰：荀子趙人，《韓詩》燕人，皆爲今學，豈能必燕、趙爲古？叔孫通、賈子亦非燕、趙人，此可疑者也。然古學秦前無考，漢初不成家，先師姓名俱不傳，又何能定其地？西漢古學，惟《毛詩》早出成家，今據以立説者，特以《毛詩》爲主。毛公趙人，又爲河間博士，且魯無古説，齊則有兼採，以此推之，必在齊北，此可以義起者也。今、古之分，亦非拘墟所能盡，以鄉土立義，取人易明耳。至于實考其源，則書缺有間，除《毛詩》以外，未能實指也。



注
 　田何：原作「田和」，據《漢書·藝文志》改。



注
 　三十二卷：原作「二十二卷」，據《漢書·藝文志》改。



注
 　案：「凡」前原衍「二」字，據《漢書·藝文志》删。



注
 　轅固生：原脱「生」字，據《漢書·藝文志》補。



注
 　后氏：「后」下原衍「一」字，據《漢書·藝文志》删。



注
 　論語説：原作「論説」，據文意補。



注
 　顔：原作「彭」，據《漢書·藝文志》改。



注
 　候：原作「侯」，據文意改。



注
 　損益：原作「改變」，據卷首標目改。



注
 　損益：原作「改變」，據卷首標目改。



注
 　近：原無，據文意補。



注
 　子張問入官：「問」字原脱，據《大戴禮記》補。



注
 　案：此標題原無，據本書卷首目録補。



注
 　派：原無，據文意補。



注
 　案：本書卷首目録作「今古兼用今古所同經史子集書目表」。



注
 　案：本標題原無，據本書卷首目録加。



注
 　中惟三條古與今同者：原作「中惟三條古與今異者」，則與前説「今與今同，古與古同，各爲朋黨」相矛盾，故「異」字當爲「同」之誤。



注
 　喪：原作「没」，據《漢書·藝文志》改。下句「喪」字同。



注
 　説：《禮記·中庸》作「學」。



注
 　禹貢：原只一「禹」字，意不明，據《尚書》補「貢」字。



注
 　不少：據上下文意，似當作「少」。



注
 　辯訥：原作「辨呐」，據文意改。



注
 　後書儒林傳：即《後漢書·儒林傳》。



注
 　叚：原作「段」，當爲「叚」之訛，據文意改。



注
 　公孫僑：原作「公孫儒」，「儒」爲「僑」之形誤。案：公孫僑即子産，今據《左傳》襄公二十二年文改。



注
 　緩：原作「復」，據《左傳》僖公三十三年文改。



注
 　嘗：原作「常亦」，據《左傳》僖公三十三年文改。



注
 　而：原作「山」，疑當爲「而」字之訛，據改。



注
 　水：原脱，據上下文意補。



注
 　案：「季夏」至「大廟」不見於《左傳》，爲《禮記·明堂位》文。



注
 　以射選：原作「射以選」，據《禮記·射義》乙。



注
 　畢：原脱，據《大戴禮記·虞戴德》補。
















古　學　考



廖　平　撰

楊世文　校點








校點説明



《古學考》作於光緒十三年（一八八七）至光緒二十年（一八九四），曾名《續今古學考》、《闢劉篇》，光緒二十三年（一八九七）由成都尊經書局刊行。先是，《今古學考》刊行之後，學界毁譽交加，廖平作了自我反省，並與師友討論辯難，先於光緒十三年作《續今古學考》自駁自説，次年改訂，易名爲《闢劉篇》。「丙戌（一八八六）之後，乃知古學新出，非舊法。於是分作二編，言古學者《闢劉》，言今學者《知聖》」（《井研縣志·藝文志》）。次年至廣州，將二書示之康有爲，康初堅拒其説，後大以爲然，遂循其宗旨著成《新學僞經考》、《孔子改制考》，分别刊行於光緒十七年（一八九一）、光緒二十四年（一八九八）。廖平於光緒二十年（一八九四）改訂《闢劉篇》，并易名爲《古學考》時，又參考了《新學僞經考》的一些觀點。此書主張「尊今抑古」，認爲古學始自劉歆，「於是考究古文家淵源，則皆出許、鄭以後之僞撰。所有古文家師説，則全出劉歆以後，據《周禮》、《左氏》之推衍。又考西漢以前言經學者，皆主孔子，并無周公；六藝皆爲新經，并非舊史」（《二變記》）。此書末附《周禮删劉》，尋摘文獻中劉歆删改《周禮》十二證，以輔證《古學考》的觀點。此書與《知聖篇》是廖平經學二變時期的代表作。有清光緒二十三年（一八九七）成都尊經書局刊本 ，收入民國十年（一九二一）四川存古書局印《六譯館叢書》。本次校點，即以此本爲底本。







古學考



丙戌刊《學考》，求正師友。當時謹守漢法，中分二派。八年以來，歷經通人指摘，不能自堅前説。謹次所聞，録爲此册。以古學爲目者，既明古學之僞，則今學大同，無待詳説。敬録師友，以不没教諭苦心。倘能再有深造，尚將改訂。海内通人不吝金玉，是爲切望。甲午四月，廖平自記。

舊著《知聖篇》，專明改制之事，説者頗疑之。然既曰微言，則但取心知其意，不必大聲疾呼，以駭觀聽。今則就經言經，六藝明文，但憑目見。或爲擇善取同，或爲新義創制，不能質言，都從蓋闕。專述經言，不詳孔意，非僅恐滋疑竇，抑以别有專篇也。

舊以《王制》爲孔子爲《春秋》而作。崧師云：「此弟子本六藝而作，未必專爲《春秋》與自撰。」案舊説誤也。《文選》注引《論語讖》：「子夏等六十四人撰仲尼微言以事素王。」由《論語》可推《王制》。凡《王制》所言，皆六藝之綱領，仲尼没，弟子乃集録之。六經制度，全同此書。當删定時，不審其爲舊文新義。但六藝皆明王法，而此乃王者之制，宜無不同。聖作爲經，此篇在記，自係弟子推本孔經，作爲大傳，以爲諸經綱領，不必定爲孔筆。孟、荀於此書指爲周制者，則以六經周事爲多，就經説經，自爲時王之制。《左》、《國》爲六藝事傳，凡係經説，皆寓之時事，與董子「因時事加王心」之説實同，皆以發明經義。聖作爲經，賢述爲傳；《王制》既不爲經，則是群經大傳，出於弟子無疑。

舊説以《詩》、《書》禮制有沿革，不入今、古派，皆先師各據所學以説之者。周宇仁以爲四代同制，全合《王制》。案其説是也。《詩》、《書》與他經，漢十四博士同據《王制》説之，别無異制，可見其同。及經同學細考《書》、《詩》所言禮制，與《王制》無絲毫出入，今《尚書》、《三家詩》説可證也。又《書》有四代之文，《詩》兼二代、列國，而禮制並無沿革。唐虞舊典，下同《春秋》。古《書》、《毛詩》乃盡棄今學而參以《周禮》，然每與經不合。馬、鄭不能如伏、韓詳備者，勉强自然，真僞各異。舊以二經有沿革，不入今、古學派。既實知其沿革與今禮符合，故不得不歸今學也。

説詳《書》、《詩》二經《凡例》。




舊説以《周禮》與《左傳》同時，爲先秦以前之古學。宜賓陳錫昌疑《周禮》專條，古皆無徵。今案：前説誤也。此書乃劉歆本《佚禮》、羼臆説揉合而成者，非古書也。何以言之？此書如果古書，必係成典，實見行事者。即使爲一人擬作私書，亦必首尾相貫，實能舉行。今其書所言制度，惟其本之《王制》今禮者，尚有片段。至其專條，如封國、爵禄、職官之類，皆不完具，不能舉行，又無不自相矛盾。

如建國五等、出車三等之類。


 且今學明説見之載籍者，每條無慮數千百見；至《周禮》專條，則絶無一證佐。如今學言封國三等，言三公九卿，毋慮千條，而《周禮》言地五等，以天地四時分六卿，則自古絶無一相合之明證。此可知其書不出於先秦。擬將其書分爲二集：凡《佚禮》原文，輯出歸還今學；至劉氏所羼補之條，删出歸之古學。故今定《周禮》爲王莽以後之書，不能與《左氏》比也。

説詳《周禮删劉》與《官禮凡例》。




舊表以《樂》與古《書》、《毛詩》爲古學，非也。《樂》爲六藝之一，既經手定，則同屬五經；以《韶》爲宗，則迥非周舊矣。孔氏寫定《尚書》，以今文數篇推其異者寫成隸字耳，有經無説。毛公《詩》，班云：「自以爲子夏所傳。」此二家亦今學也。孔、毛西漢之書，皆爲今學而不傳。東漢之桼書《毛傳》，則杜、賈、謝、衛託始於孔、毛以求勝，與西漢别爲一家。前今後古，不得因後以改前。

説詳《古文尚書》、《毛詩凡例》。




舊以《儀禮》經爲古學，記爲今學，新津胡敬亭以爲皆今學。今案：其説是也。《儀禮》爲孔子所作，孺悲所傳《士喪禮》可證。爲《王制》司徒六禮之教，與《春秋》莫不合，此亦全爲今派，非果周之舊文，尚爲古派，而記乃弟子所記也。今將經記同改入今學，以此即爲「經禮三百」，先師所云「制禮正樂」是也。

説詳《儀禮凡例》。




舊説禮制以不同《王制》爲古派，以《左傳》、《周禮》與《王制》同者爲今、古所同；同邑胡哲波以爲不如分經。今案：舊説誤也。孔子以後惟今説盛傳，《左傳》及《官禮》皆爲今學。其與
 

注



 《王制》不同者，則儀節參差，一書不能全備，參差互見，潤澤經説以補之，非異説也。今《王制》與《穀梁》爲魯學，然實爲今學。一家不能盡天下變，弟子七十人各學所聞，異地傳授，彼此各詳，不必皆同。如《公羊》今學也，而禮與《穀梁》不盡同；《國語》今學也，而廟祭與《王制》相迕。此非互文補義，即三統異説。六經既定一尊，又以三統通其變，弟子各據所聞以立説，故異説亦引據孔子語可證。《王制》統言綱領，文多不具；《春秋》、《詩》、《書》、《儀禮》、《禮記》所言節目，多出其外，實爲《王制》細節佚典，貌異心同，如明堂、靈臺、月令之類，此佚脱之儀節也。《孟子》云：「此其大略，若夫潤澤之，則在君與子。」《王制》所言，大略也；先師乃據各經所見，以相潤澤。故《王制義證》所采董子爵國、官職等詳細節目，文多互異。此在《王制》雖無明文，各經别有詳説。如今之祭祀祖先，本有日、月、時、歲之不同，必詳乃爲全文，此一定之理也。乃諸書多言時祭，而略於日、月、三年，此舉中以包上下也。《孝經》獨言春、秋二祭，則以諸侯歲只二祭，錯舉以見之。《國語》言日祀、月享、時祭、歲殷、終王，乃爲全文，特其中各有隆殺等差耳。今孔廟朔望皆行香，使謂祖廟一年只臨祭二次，未免過於疏畧，非人情。一日一臨，又過瑣細。大約日祀爲廟祝所行，或如今禮於宫中别有日祀之事，皆未可知。總之，諸經所言禮節，苦不能全，必相參合，乃爲詳備。以今列古禮，緣人情，不能是丹非素，拘泥一家，非斥異己。此例一明，然後知今禮廣博，無所不包。今於劉歆以前異禮，統以參差例歸之。不立古學者，以其時尚無古學也。故今同一例，亦並删之。

舊説《儀禮》謂孔子所改者少，不改者多，不能據實。今以六藝爲斷，凡見於六藝者，統歸經制，不復問其改與不改。至於古書所言周之佚聞行事，其與六藝不合者，則别入四代禮制佚存中，當時有此行事，未必即周舊典，亦未必人皆如此。馬、鄭雖嘗本此求異今學，然此爲誤解例，非古學之根原，其事亦不盡爲古學所祖。故别爲一書，不使古學家得專之也。

舊以魯、齊、古爲鄉土異學，今、古爲孔子初年、晚年異義。同年黄仲韜不以爲然。今案：西漢既無古學，則無論齊、趙
 

注



 ，既立參差例，孔語實歸一途。《公羊》與《穀梁》異義，舊以爲《公羊》用古學，今合勘之，乃得其詳。《左》、《國》全本六藝佚禮，亦屬經説。西漢以前，道一風同，更無歧路，則鄉土未定之説皆可删之。

舊以《孝經》爲古學，因其禮制與《王制》有異也。今案：《孝經》既爲孔子所傳，其中所言祭祀、明堂雖與《王制》小異，然其説時見於他傳記，不應獨爲古學。今定《孝經》與六藝同爲今學。至其儀節異同，則統以補證《王制》。説經以異説爲貴，可以借證，非禮制偶異，便爲古學。又當時實無古派，謂後人因此以求異則可，謂《孝經》爲古學家則不可也。

舊表以《逸禮》、費《易》爲古學，非也。《逸禮》即《周禮》之原文，《禮經》非古，則逸者可知。又其文散見者，皆今學也。《易》西漢無古學，費氏雖經有異文，然其説禮制仍今學。故《異義》無古《易》，《藝文志》於費《易》亦不云古，可見《易》無古學。總之，劉歆以前不可立古名，建武後古學乃成，則不得以《逸禮》、費《易》爲古學也。

舊以孔子晚、壯爲今、古之分。鐵江師以爲未合。此因説有兩歧，誤爲此説。實則「從周」之言，專指儀節底册，成憲足徵，據此改定，不如夏、殷簡陋廢墜，故以「從周」爲言，即「服周冕」之意。《公羊》專主改周從質立説，實則孔子於周有益損，非但損無益也。

舊表以今學主薄葬，富順陳子元以爲疑，今從改正。


 如三年喪、親迎等事，皆繁難過於古制，可見非專主從簡。古用世卿，《王制》學禮乃興學校、開選舉，踵事增華，與無爲儉樸相反，實晚年亦不盡主質。蓋孔子自五十知命以後，已著四教以教人，諸書所録皆作述以後之言，又多由没世後弟子所記，宗主孔子，無敢異同，縱語有參差，義無出入，不能於聖言强分壯、晚也。

舊以今禮少、古禮多，李岑秋中書以爲失實。其説是也。蓋以《左傳》、《儀禮》、《周禮》皆爲古學，古學多，今學只一《王制》，則今少於古。今考定六藝與《左》、《國》皆今學，並取《佚禮》原文歸入，則古不過劉歆所羼千餘字耳。且百家不折中於孔子者，書皆不傳；
 紳所言，皆爲孔義，傳記實無古名，何論多少？古學後興，浸淫《詩》、《書》，故異禮古多於今。然非其實，當正之者也。

舊表以今用質，古用文，今主救文弊，古主守時制；同邑董南宣以爲疑。今案：前誤也。孔子於周有所加隆，非因陋就簡，惟求質樸。故《論語》以損益爲言，而《荀子》主尚文爲説。從質義本三統，孔子既定一尊，又以三統通其變，皆指後王法夏、法殷而言，非謂既往之夏、殷、周。又其所用之法，亦於經制中分立三品。如社之松、柏、栗，如官職唐虞五十、夏一百、殷二百、周三百
 

注



 ，既已三百之後，則難改爲一百也。古書三代之説，有可循環者，有不能循環者，皆經説之三品，以爲後王之法者。蓋忠、質與文，本從後相較品騭之語。在三代皆爲因時制宜，非夏、商有文乃抑而不用，至周故意改文也。文明日開，不能復守太素，非夏、殷舊制實可用，特爲三統而改，繼周不能用夏禮，亦不能用殷禮，踵事增華。夏末已異禹制，湯承而用之；商末已變殷制，周承而用之；周末又漸改，孔子承而用之，故有加文之事。三統之説，惟服色可變，以新民志；至人事宜俗，不能相循。孔子定制，既改獉狉
 

注



 餘習，又補彬雅節目，文質合中，無復可易。《論語》云：「百世可知。」《中庸》云：「百世以俟聖人而不惑。」既臻美善，雖百世不改。若如舊説，則孔子用殷，繼乃用周，何以答顔子兼用四代，並屢有從周之言，今取周禮較多二代乎？大抵定制，折中一是可永行。三統主通變，亦五運、五德之説。上古文明未備，可以改易，後則不能改制以新耳目。惟旗幟服色，後世互用之則可，若典制相循，秦漢以來全無改易矣。

《爾雅》舊不知歸隸何學，崇慶楊子純以爲聲音訓詁
 

注



 無分今、古，是也。蓋《爾雅》成於先秦，尚無古學名目，當歸今學爲是。雖與《王制》間有小異，是爲異義，不比《説文》成于古學已成之後。然《爾雅》雖爲今學，古學取用訓詁則無有不可。今、古之分不在此也。

《論語》舊以爲今、古皆有，仁壽蔣芰塘以爲皆今學，其説是也。孔子撰六藝，此篇乃多論述作之旨，又爲弟子所記，皆傳今學，不能謂爲古也。雖間有參差，然多同實異名。

《兩戴記凡例》以各篇分隸今、古，同邑楊静齋嘗疑之。今案：書出先秦，時無古學，篇章繁博，自非《王制》能盡。然當歸之異義；縱爲古學所宗，亦不能謂之爲古。如《祭法》專主《國語》，《左》、《國》皆爲今學。《曲禮》六大、五官、六府、六工爲周禮舊目，《逸禮》、《孝經》諸説既同隸於今，《武王踐阼》、《五帝德》、《帝繫姓》等篇皆爲《尚書》師説。喪禮、喪服、《詩》、《禮》小學，原於六藝，即同《周禮》之《玉藻》、《深衣》、《盛德》，仍爲今學。他如《朝事篇》所言朝、覲、宗、遇與巡守年限，文與《周禮》相同，然鄭注《周禮》不引以爲據，是鄭所見《朝事》無此語可知。今本所有，不審盧注誤入經文，抑古文家所羼改也。外如陰陽五行，經學儒家無論矣。總之，秦以前古學已成，則此類當歸附於古；其時既無古名，不過同氣之中各有門庭，一源之流其分兩派。若遂指爲異族，勢等讎仇，不惟後前失序，又且分合不明。今故以六藝定今學，不專主《王制》一篇，所有同異，悉爲融化，於《戴記》削去古學一例。

舊以今、古同重。李命三以爲古不如今，其説是也。六藝皆孔子作，禮亦爲孔子所傳，本同一源，纖毫悉合。以今禮説六藝，首尾貫通，無待勉强。又秦漢皆今學，諸子博士莫非此派。義詳證多，今學所長也。古《書》、《毛詩》本以立異，意主釋經，今禮即由經文推出，欲樹别義，必背經文，古學受制於經之事也。明著之條，苦不能變，則於其細微枝節處變之，而輔以異例、異説以求自别。然其改變，不過十中之二三

 ，所改既於經嫌强合，又與不變之條每相齟齬，此古《書》、《毛詩》之所以不如今學也。至於《周禮》出於羼補，《王制》綱領貫串，節目詳明，實可舉行，而經傳、載記、子、緯、史、志，符合師説，不可勝計。

長壽李命三《王制輯説》可考。


 《周禮》其爲《佚禮》原文者無足論，其專條不惟綱領不能尋求，且與本書亦相矛盾。即如封建、爵禄之類，全不能行，且諸書並無一明文確證。《周禮》本依託《王制》以行，若提出今學明條，更無以自立。至於《詩》、《書》經文，全同今學，古學乃以《周禮》推説《詩》、《書》，自張門户。而經文與師説明説今欲變之，亦如《周禮》之變《王制》。故杜、賈、謝、衛諸家先録經文舊説，不能驟改，取其可以通融之條簡畧注之。至於馬《傳》，更加禮説；鄭君繼起，乃稍明備。然所加與經不符，勉强衍説，臆撰無徵。

以《尚書》五服馬、鄭注改之，其義自見。


 今經專條，則避難不説，此其短也。今本《毛傳》畧存訓詁，禮制缺畧，此謝、衛開宗之本，杜子春説《周禮》與此畧同。説者不識此意，以爲古書簡畧。按先秦

 傳記莫如《兩戴》，西漢之作則伏、董、韓、劉，莫不詳明，何嘗似此簡陋？今欲解經悉合古説，豈不大難？至《孝經》、《論語》，不過意取備對，與今學相配，彼時已未成家矣。蓋是非本有一定，今學既爲正宗，而謂别派亦精確詳審，與之相比，固非情理所有。若能精思果力，再補義例，突過前賢，亦勢所能。若謂足敵今學，則恐終難，願與治今、古者共勉之。

舊以今學無異説，古多異説；周宇仁以爲今多古少，其説是也。今學弟子人多，數經不同，又歷年久遠，不能不有異義。曾子與子游裼襲

 異同，儒家分爲五派，此其驗也。古學本只《周禮》，乃多與《詩》、《書》不同，何况今學？舊説過拘《王制》，凡有異説皆歸古學。今於哀、平以前不立古學名目，則凡異説統歸今派，不必拘定《王制》，以六藝爲斷，爲得其實也。

舊説以《周禮》、《毛詩》、《左傳》、古《書》爲一派相傳；新繁楊静亭以爲《毛詩》在後，是也。《左傳》建國立官，多仍今義，而《周禮》則故與相反，此二書不同之證。古文以其傳於劉歆，遂自爲古，非也。古《書》、《毛傳》則經無明文，徒取《周禮》古制之專條，推以説之；二書今學各條，反致不敢直用。蓋欲取以爲説，則適與今同，無以自成門户，凡所主張皆古學專條。此述者之事，不能自由之苦衷也。其始雖欲立異，門户尚未分明；其後門户既改，從違不得不嚴，反於今學不敢襲用。此四書有明文、無明文，用今學、不用今學之分。所以古學之中，又自有異同也。

舊以今、古學皆有經，富順王復東疑其説。今案：前説誤也。經爲孔子所傳，凡經皆今學，即《孝經》、《論語》、《左傳》、《國語》亦然，則固無古經矣。《周禮》本爲傳記，今蒙經名，然其原本今學，不過劉歆所改數條乃爲異耳，不得爲經。《書》、《詩》與《易》，更無論矣。今定凡經皆爲今學，古學惟歆所羼數條，即官禮亦爲今學。古之所以不如今，以其出於附會羼改也。

舊以古學漢初有傳授，劉介卿以爲始於劉歆，其説是也。古學以《周禮》爲主，雖《左傳》早出，非古學。古學始《周禮》，《漢書·河間獻王傳》有得《周禮》之文，出於較補。劉歆頌莽功德云：「發得《周禮》，以明因監。」可知《周禮》出於歆手，以爲新室制作。其書晚出，故專條西漢無一引用，《移博士書》亦不援以自助。孔氏《書》有經無説，毛公本傳子夏。東漢以後之古《書》、《毛傳》非西漢之舊。費《易》亦後來以配古學，實失其實，西漢無古學可知。雖叔孫通定禮有與《左傳》相同之處，然此乃今學，非實古學專書。古文家所指之張丞相、賈子、孔氏、太史公、毛公，皆實爲今學。得此考定，然後今、古之説乃明。

舊以今學於古學有因革，於孔子前已立古名，孔子損益，乃爲今學，則先古後今矣。不知古學至東漢乃成，雖《左傳》出於先秦，然其書兼傳六藝，據《王制》立説，由劉歆立古學，援《左傳》以爲助，與《禮記》無異。歆所詳《周禮》本於《佚禮》，是古全由今學生，非古在今前也。舊誤以周制爲古學，故致顛倒。實在周制本不可考，《左傳》全用六藝師説，雖間有爲古文家所點竄，然其大綱不能有異，凡異處謂其生於今學可也，不得以古前今後，失先後之實。

舊以傳古學者亦有弟子。此説非也。弟子本不止一説，然皆傳孔學，自當同爲今派。《左傳》經説亦爲弟子，孔子教授多在著述以後，弟子亦無聞古學先歸之事。《周禮》、《書》、《詩》事從後起者，更不待論矣。

《詩》之魯、韓、齊三家，舊以魯爲純今學，齊、韓皆參用古學。按其時尚無古學，何緣參之？蓋多互文見義耳。《公羊》之與《穀梁》，亦同此例。今以《穀梁》、《魯詩》爲魯學，《公羊》、 《齊》、《韓詩》爲齊學，不尊魯而薄齊，特以此示異同之例。齊學同祖孔子，特文義參差，後人不明此義，强爲分别耳。今以韓附於齊，只分二派，以鄉土説之。至於古學，當時未成，東漢以後亦非鄉土所拘，不入鄉土之例，示區别焉。

舊以孔子前子書歸入古學，華陽范玉賓以爲非。今案：范説是也。子書多春秋以後處士託名，管、晏未必自撰，半由後儒掇拾。又子書多采古書，如《管子》之《弟子職》及《地員》等篇，非《管子》書，或集《管子》者之采入，抑或漢以來乃附入，其中實多今學專家之語。今當逐書細考，不能據人據時以爲斷。至於兵謀、縱横等書，本不入派，爲其中有爲今、古學所同者，摘鈔備證可也。

舊用古説，以爲五經皆爲焚書，有佚；康長素非之。今案：康説是也。博士以《尚書》爲備，歆憤其語，遂以爲五經皆有佚缺，然後古文可貴。《易》有《連山》、《歸藏》， 《書》有《百篇序》，《詩》有賦、比、興、笙詩，《春秋》有鄒、夾，《禮》有《佚禮》，託之壁墓，尊爲蝌蚪，群仍其誤， 以爲經缺，千年不悟。近來諸儒講西漢之學，牟、邵諸家乃發經全之説，信而有徵。文詳各經凡例，足相發明。

舊以《春秋》爲孔作，《詩》、《書》、《易》、《禮》則爲文王、爲國史、爲周公之遺，以四經與《春秋》不類。使孔但作《春秋》，則四經當爲舊制，必有異同。今一貫同原，知無新舊之異。六經垂教，不能參差；四代

 同文，必由一人手定可知。歆《移書》猶以經歸孔子；以後報怨，援周公以與孔子爲敵，遂以《易》爲文王、周公作，《春秋》爲魯史，《儀禮》出于周公，《書》爲歷代史筆，《詩》國史所存。撏掇仲尼，致使潔身而去。東漢以後，雖曰治經，實則全祖歆説。

舊以史册爲古學，華陽張盟孫以爲不然，是也。古學託始《左傳》，其書實以今禮爲本，非據史册爲説。

其據史册爲説者皆異例，非異禮也，須辨之。


 既不能加古名，安能指史册與《左傳》同類？謂古學家祖之，則可；遂以史册爲古學，不可也。凡屬史册，今不以歸二派，舊例今、古同者亦附焉。

舊專據《王制》以爲今學，凡節目小異者遂歸入古學；胡敬亭以爲文異義同，其説是也。蓋當時拘泥《王制》、《穀梁》魯學爲今學專門，凡文不見二書者，不敢據爲己有。又以《左傳》爲古學，其文與魯學小異者，皆以爲古學。《周禮》、《國語》多同孔語，故以爲孔子實傳古學。劉歆以前，如張蒼、賈誼、毛公皆傳古學，代有授受。及細考之，乃知《左》、《國》全爲今學，其書早行，未經劉歆羼亂。《周禮》亦惟專條乃爲劉語，其與《戴記》

 同者皆爲今學。實古學之所以立者，全在今《周禮》羼改數條，歆以前實無此等議論。今學廣大，不能僅據《王制》明文有言有不言，要之皆其所統。由此觀之，則西漢以上無不爲今學者。《周禮》古文之學實至東漢中葉乃盛行。所指師傳，皆出僞託。如《祭法》廟制、祭儀與《國語》同，而《荀子》亦有此説。《祭法》有祧、有明堂，《王制》無之。孔子之言祧、言明堂者不一而足，此不能盡屏爲異説也。蓋事理繁博，諸經每詳一端；細節門目，必須參合，乃能全備。大綱之封國、職官、選舉、學校，群書皆同，而細節文多互見。即以廟制言，大綱之七廟，祀天神、人鬼莫不同，而祭期則小異。《詩》與《王制》詳四時祭法，有日、月、歲、終，《孝經》只春、秋二祭，《公羊》則言禘、祫，説各相歧，必合通乃爲全義。言大綱者則參互者

 傳記之細節。《王制》雖大綱畧備，然事禮非一書能詳，其大綱同，而節目不無小異。治《孝經》、《國語》者亦然。又漢去春秋久，《王制》爲先師之本，《公羊》傳嚴、顔二本，猶自不同。考《白虎通》引有《王度記》，《王度》當爲《王制》副篇。《王度》有記，則《王制》有記可知。舉一家之本，以盡括今學，勢所不能。今欲舉《王制》括群經，則以大綱爲主。如以《王制》説《公羊》，傳文不同者，則以尊卑異儀，差互見義，畧舉示例，文異義同諸例之至群經亦同，然後《王制》廣大，足以包括群經，不致小有異同，輒屏爲異説。如《禮記》孔子禮説與《王制》多異，固有依託；然其説多與六藝合，則不能不以爲孔子説。必有此例，然後《王制》足以包之。

如《曾子問》、《檀弓》所言禮制多與《王制》不同之類。


 然此爲專治《王制》言之。若各舉一經以合《王制》，宜專明本經，不關異説。若再牽涉，徒

 滋煩擾。師説參差，莫如《戴記》，今即以治《戴記》之法治《王制》，參觀以求，思過半矣。

治經須有次第，亦有年限，今畧定爲此説，以待治經者之採擇焉。《王制》以後世史書推之，其言爵禄，則職官志也；其言封建、九州、五服，則地理志也；其言興學、選舉，則選舉志也；其言巡狩、吉凶諸事，則禮樂志也；其言國用、財賦，則食貨志也；其言司馬所掌，則兵志也；其言司寇所掌，則刑法志也；其言四夷，則外夷諸傳也。大約宏綱巨領，皆具於此，宜爲一王大法。今立此綱，凡治經者，先須從此入手。此書已通，然後治《詩》。《詩》之東西通畿，大伯、二卿、四岳、兩卒正，此陳九州風俗以待治也。

《尚書》之周公篇與末四岳横説者與此同。


 《大雅》王事應三《頌》，《小雅》應《國風》，移風易俗，所謂平治之具也。此一代一王之法。三《頌》者，通其意於三統也，如《尚書》之四代。治《詩》之後，然後可以治《尚書》。《尚書》專明三統，《帝典》規模全與《王制》相合，儼然一代之制。以下二十七篇則《帝典》之細節。三代之文甚畧，以《帝典》推之，列序三代，即《詩》三統之意。《書》中又分禮制、行事二門。禮制專言制度，如《立政》言選舉、官人之法，《禹貢》言九州、五服之制，《吕刑》言司寇之事，《禹誓》、《費誓》言司馬出征之事，《文侯之命》言加命之事，《顧命》言繼位之禮，《洪範》言陰陽五行之事，爲全書大例。此數篇以制度爲主，朝廷典制，故文從字順。《商盤》、《周誥》則多述時事，告下之文，故不易讀。言時事者近於《國風》，言制度者近於《雅》、《頌》。《詩》、《書》已明，然後習禮、樂。《儀禮》者，《王制》司徒所掌六禮之節文。異説甚少，全爲儀注之事，治之甚易。樂者，《王制》大樂正所掌之實事，言止一端，易於循求。禮樂已明，然後治《官禮》。

據《周禮》删去僞羼之條，易今名以别之。


 《官禮》者即《佚禮》原文，立官與

 《王制》冢宰三公相同，《曲禮》六大、五官、六府、六工即其舊目。《王制》于諸官舉其大綱，此爲專書加詳，二書重規叠矩。《王制》已明，此書迎刃而解，然後可治《春秋》。《春秋》者舉《王制》之意衍爲行事，制度綱目全同《王制》。《王制》如宫室圖樣，《春秋》則營造已成者。群經已明，《春秋》易治。然後治《戴記》、《左》、《國》。《戴記》者群經傳記。《王制》爲大宗，又分類附各經，則説已大明，不嫌繁難矣。《左》、《國》雖主《春秋》，群經傳説、經説皆見於本經，更以類相從，事最易舉。統計以三年學《王制》，《詩》、《書》、《禮》、《樂》、《官禮》、《春秋》、《禮記》、《左》、《國》，一年治一經，十二年而群經皆通。古之學者耕且養，三年通一經；今之學者終身不能一經，皆由失此秘籥故也。

六經相通之事，如《春秋》親迎，《詩》、《禮》莫不同；《春秋》三年喪，《詩》、《書》、《禮》皆同；《春秋》譏世卿，開選舉，《詩》、《書》、《禮》皆同；《春秋》九州、二伯、方伯，《詩》、《書》、《禮》莫不相同；《春秋》譏再娶娣姪，《詩》、《禮》皆有明文。

約舉數端，餘可類推。


 三公九卿，群經皆同，唯僞《周禮》獨異耳。又九州、五服，群經皆同，亦唯僞《周禮》獨異，並無時代鄉土之異。又即《尚書》而論，《禹貢》與典、謨同，《吕刑》與《帝典》同。《尚書》四代禮制實無沿革

 ，使非孔制，四代當有異同，即一經中不自矛盾乎？伏君《大傳》又何爲據《王制》以遍説四代乎？維六經合爲一書，故此經所詳，彼經所畧。如明堂、辟雍，大典禮也，《詩》言之而《春秋》、《書》、《禮》可從畧。制爵班禄，《春秋》詳之，而《詩》、《書》、《禮》不詳言。相濟相成，乃能全備。後人專學一經，便有所窮。故博士議禮，本經所無，則從闕畧。經學須博通，乃備一王之制也。

漢人博士據《王制》以徧説群經，使非相通，萬不能一律相合，觀十四博士同一制度，則經學之相通無疑矣。




自春秋至哀、平之際，其間諸賢諸子、經師博士，尊經法古，道一風同，皆今學也。雖其仁知異見，鄉土殊派，然譚六藝必主孔子，論制度必守《王制》，無有不同。劉歆報復博士，創爲邪説，顛倒五經。改《周禮》而《王制》殷，言鄒、夾而三傳闕，有《毛詩》而三家絶，有馬、鄭而今文佚，經學真傳由歆一人而斬，所存二傳、二禮，又皆亂於歆説，東漢以來皆受其欺，甚且助虐。故自西漢以後，六經分裂，不能相通，經禮糾紛，徒滋聚訟。今欲證千餘年謬誤，不能不首重巨魁，臚其罪狀，與天下後世共證之也。

王子雍與鄭君争不勝，造僞書以自助；劉歆與博士争不勝，改變古書以自助，其智同也。初則博士假朝庭之權以遏抑歆，後則歆假王莽之勢摧擊博士。歆掌儒林，既負權勢，得以自由，又淹博有作僞之才，遂足以翳蔽孔子，顛倒五經。自有劉歆，經學遂駁雜不純，掩蔽聖心，使後來治經者無一人能窺見尼山微意。今删汰古學四經，然後六經同源，微言可顯。

劉歆官司儒林，職掌秘籍。方其改羼《佚禮》以爲《周禮》，並因博士以「《尚書》爲備」一語，遂詆六經皆非全書。弟子恐其無本，則私改史書、緯書以自助。如《七畧》之有《周禮》、《左氏》、古《書》、《毛詩訓詁傳》，此劉歆所改。他如《劉歆傳》、《河間獻王傳》、《後漢書·儒林傳》之《毛詩》、《周禮》等字，則爲後來校史者所補。又范《書》以《毛詩傳序》爲衛、謝作，是晉宋間猶不以《毛詩傳序》爲西漢以前之書。今《鄭箋》、《鄭志》别有以《傳序》爲子夏、毛公作之文，此爲後人記識刊本，誤以入箋。《孔疏》所引古《書》與古文同者，多爲後人僞造，劉炫好作僞説，當出其手。

與六朝人造《左傳》淵源同。


 此等皆僞説，史、緯别有真條。今人治經，先看陸氏《釋文·序録》、《隋書·經籍》，宜其不得途徑。今先考明其真者，然後僞説可祛。必先洗滌僞説，然後可以治經。

説詳《古學各經淵源證誤考》與《釋文證誤》、《隋書經籍志證誤》中，《新學僞經考》甚詳。




劉歆顛倒五經，至今爲烈。真爲聖門卓、操，庠序天魔。蓋其才力既富

 ，又假借莽勢，同惡相濟，故黨羽衆多，流害深廣，不惟翻經作傳，改羼《佚禮》而已。至於史書緯候，亦多所改竄，後來流説，愈遠愈誤，至於不可究詰。今一旦起而正之，或者猶執流俗之經説、羼改之史文以相難。此非好學深思，心知其意，固難爲淺見寡聞者道也。

天下之事，是非不能兩立，而劉歆僞説乃與孔子六經並立千餘年，人不能正其非。雖攻《周禮》者代不乏人，然由於今學未深，不能心知乎真，何能力辨乎僞。故前人所指《周禮》之僞半多真，古書於其僞者反不敢議，故遺誤至今。誠於今學多一分功夫，則古學多露一分破綻。今學大明，則古學不攻自破。惟流誤已久，若不闢之，恐不明白；然必於今學實有心得，方知其實。若但知其誤，而不能心悟乎真，亦無益也。

六經傳於孔子，實與周公無干。哀、平以前，博士全祖孔子，不祖周公。劉歆《移書》亦全歸孔子，後來欲攻博士，故牽引周公以敵孔子，古文家説以經皆出周公是也。後人習聞其説，遂以周公、孔子同祀學宫，一爲先聖，一爲先師，此其誤也。古學以《詩》、《書》、《春秋》爲國史，《周禮》、《儀禮》爲周公手訂，《易》爻辭、《爾雅》爲周公作，五經全歸周公，不過傳於孔子，與劉歆《移書》相反，與「作六經」、「賢於堯舜」之文不合，此當急正者也。

崔氏《考信録》已駁周公著作諸説。




博士以《尚書》爲備，本出微言。

詳見《尚書二十八篇叙例》。


 劉歆憤激其語，極力攻之，遂以五經皆爲不全：《連山》、《歸藏》之説出而《易》不全，六義之名立而《詩》不全，鄒、夾之書録而《春秋》不全，

鄒、夾既無師無書，何以爲學？又何以自立？此出歆僞説，欲以攻三傳不能盡《春秋》耳。


 《周禮》出而禮不全。於五經之外臆撰經名，於博士經學之外别出師法，後人遂疑孔子之經不全，博士之本未足，經學雜而不純，博士缺而不備。引周公以攻孔子，造僞説以攻博士，皆歆一人之罪。公孫禄劾其顛倒五經，此之謂也。

今學《詩》、《書》皆無序，百篇《書序》出於杜、賈，毛註則衛宏仿而爲之。舊以今學《詩》、《書》皆有序者，非也。




舊以古學劉歆以前有傳授，與今學同；德陽劉介卿以爲西漢無傳授，其説是

 也。真成、康之政至東遷時已多改異，自孔子作六藝，儒者所傳皆孔子説。真周制雖間有存者，學者皆以爲變古流失。

今《四代古制佚存》中所録是也。


 《左》、《國》、《戴記》諸子所言，均以孔子爲主。劉歆與今學爲難，始改《逸禮》以爲《周禮》，劉歆以前寔無古學派也。秦漢以前，所説禮制有與《王制》小異者，此三統異説之文，寔非今學外早有古學專門名家，自成一派。劉歆取《佚禮·官職篇》删補羼改，以成《周禮》。劉氏弟子乃推其書以説《詩》、《書》、《孝經》、《論語》，此皆東漢事。馬融以後，古乃成家，始與今學相敵。許、鄭方有今、古之名。今學以六藝爲宗，古學以《周禮》爲首。今學傳於游、夏，古學張於劉歆。今學傳於周、秦，古學立於東漢。此今、古正變先後之分，非秦、漢以來已兩派兼行也。古學皆出東漢，故《後漢書·儒林傳》所言《周禮》、《左傳》、《毛詩》、古《書》、訓故傳注皆東漢人，無西漢以前師法書籍。《周禮》、《左傳》、古《書》其説不誤。惟《毛詩》傳、序流誤，以爲西漢毛公作，或又以爲先秦以前之人。以三事比之，其例自見。《毛傳》與杜林《周禮訓》相同，但明訓詁而已，非西漢以前之師説也。

古學始於劉氏，當移書博士時，所尊三事，皆爲今學，不過求立《左氏春秋》、佚《書》《禮》耳。惜博士膠固，擯不與同。及後得志，乃挾《佚禮》改《周禮》，今學諸經悉受其禍，至今未艾。「人而不仁，疾之已甚，亂也」。今欲見古學晚出，證之《移書》自明。史稱《移書》引事直，則無不盡之言，後來古學家羼託之説，皆與此事不合。今特注之，以見《周禮》、《毛詩》、古《書》

 之出於後起。「是故孔子憂道不行，歷國應聘，自衛反魯，然後樂正，

此以樂爲孔所訂，與古文家以爲周公作者不同。


 《雅》、《頌》各得其所。

此以《詩》爲孔子作，與以爲國史舊文者不同。


 修《易》，

與

 修《春秋》同，以《易》爲本《坤乾》而加筆削，與後以爲周文王作、孔子贊十翼不同。


 序《書》，

與《詩》同。


 制作《春秋》，以記帝王之道。

蓋此以爲孔子制作《春秋》，成王道，與博士緯、杜氏説同。《左傳》則以爲魯史舊文，周禮舊例。歆此時本同博士之學，後來攻博士，乃全與此説反。


 及夫子没而微言絶，七十子終而大義乖。

微言即今學家所傳文王、素王作六藝改制之説也。不能明言，謂之微言。


 至孝文皇帝，始使掌故鼂錯從伏生受《尚書》。《尚書》初出於屋壁，朽折散絶，今其書見在，時師

 讀傳而已。《詩》始萌芽。天下衆書往往頗出，皆諸子傳説，猶廣立於學官，爲置博士。在漢朝之儒，惟賈生而已。

據《漢書·儒林傳》以張蒼、賈生爲傳《左傳》，今不言，足見其僞託。


 至孝武皇帝，然後鄒、魯、梁、趙頗有《詩》、《禮》

 、《春秋》先師，皆起於建元之間。

據此則謂張丞相、尹咸、翟方進等傳《左傳》以相授受者，誤矣。


 當此之時，一人不能獨

 盡其經，或爲《雅》，或爲《頌》，相合而成。《泰誓》後得，博士集而讀之。 

《泰誓》非博士舊傳，伏生只傳二十八篇。二十九篇之説，合《泰誓》數之也。《泰誓》蓋即十六篇《中候》之一，非真《尚書》文也。


 故詔書稱曰：『禮樂壞崩，書缺簡脱，朕甚閔焉。』時漢興已七八十年，離於全經，固已遠矣。及魯恭王壞孔子舊宅，欲以爲宫，而得古文於壞壁之中。《逸禮》有三十九，

《佚禮》即今《周禮》，乃傳，非經。


 《書》十六篇。

史公所録三代事不見《尚書》者即此，乃傳，非經。○據此，則孔壁所得惟《逸禮》、《佚書》二種而已，此二書爲今學，博士所傳，得孔壁乃全本，博士本不全耳。是當别無河間獻王得《周禮》、 《毛詩》之説， 而《左傳》亦不出於孔壁，如王充所云也。


 天漢之後，孔安國獻之，遭巫蠱倉卒之難，未及施行。及《春秋》左氏丘明所修，皆古文

經，古字。


 舊説，

即解經釋例之文。《五行志》引「説曰」是也。


 多者二十餘通，

指説、微而言。


 藏於秘府，伏而未發。

多二十餘通者，謂校通行《國語》多二十餘篇也。


 孝成皇帝閔學殘文缺，稍離其真，迺陳發秘藏，校理舊文，得此三事。

無《毛詩》。


 以考學官所傳，經或脱簡，傳或間編

 。

謂以中古文本校博士本有脱誤也。


 傳問民間，則有魯國桓公、趙國貫公、膠東庸生之遺與此同，

得此三事，則校書時秘府書與博士所傳不同者，三種而已。校書作《七畧》，今班《志》乃有《周禮》、《毛詩》與《左傳》同學，何以劉氏不引二書爲據？乃引今學之遺。


 抑而未施。此乃有識者之所

 惜閔，士君子之

 所嗟痛也。往者綴學之士，不思廢絶之闕，苟因陋就寡，分文析字，煩言碎辭，學者罷老且不能究其一藝。信口説而背傳記，是末師而非往古。

據桓、貫、庸三家皆傳《書》、《禮》之學者，是《左傳》並無師也。劉氏舍朝廷執政本師，不引以爲據，而遠及異學民間之儒生乎？且云遺學與之同，不免附會。何以不引翟方進等爲説哉！


 至於國家將有大事，若立辟雍、封禪、巡狩之儀，則幽冥而莫知其源。猶欲保殘守缺，挾

 恐見破之私意，而無從善服義之公心；或懷妬嫉，不考情寔，雷同相從，隨聲是非，抑此三學，以《尚書》爲備，謂《左氏》爲不傳《春秋》，豈不哀哉！」

此攻諆《公》、《穀》二家，專爲《左氏》而言。


 「且以數家之事，皆先帝所親論，今上所考視。其古文舊書，皆有徵驗；内外相應，豈苟而已哉！」

據以上所言，特欲於今學外立《左傳》古文耳。但云「古文舊書皆有徵驗，内外相應」，此兼《禮》、《書》言之也。《漢書》以《周禮》、《毛詩》並傳於河間，藏在秘府。《左傳》皆有師傳授受。 《後漢·儒林傳》以建武立《毛詩》博士，皆六朝以後僞説行世，校史者據誤説所羼改。如《後漢書·儒林傳》十四博士之有《毛詩》，是其明證。今據此書爲證，僞説自破。故以古學成於東漢，以《周禮》爲劉氏所删補，《古文尚書》、《毛傳》爲賈逵、謝曼卿始創之説，非西漢之書也。

初用劉申受説，以《左氏》傳劉例，即本傳所謂章句出於劉歆。細考《五行志》引「説曰」在劉歆前，史采歆説，可云詳矣，今傳中無其一語。又歆説例多同二傳，今傳説「今説」多與二傳不同，又簡畧不全。使歆爲之，當不如此。且杜氏所引劉説，多與本傳不合，知不然矣。《史記》引解説已十數條，則經説不由歆出，更不待言。

説詳《左氏凡例》中。


 考劉歆文集初年全用博士説，晚乃立異。欲知其年限，因考《王莽傳》，乃知《周禮》之出，在王莽居攝以後。《王莽傳》上言《周禮》者只二事，在居攝後；中、下以後則用《周禮》者十之七。可見《周禮》全爲王莽因監而作，居攝以前無之。歆當時意在亂博士禮，報怨悦主，不料後世其説大行，比之於經，並改諸經而從之也。如天子十二女，博士説也；百二十女，《周禮》説也。《莽傳》上用十二女説，

莽納女事。


 《傳下》用《周禮》説。

莽自娶一百二十人。


 使《周禮》早出，抑劉歆早改《周禮》，則當時必本之爲説，何以全無引用？是「發得《周禮》，以明因監」，是時《周禮》始出，中多迎合莽意而作。今定《左傳》出於《史》前，《周禮》出於居攝以後。《周禮》未出，《左傳》亦爲今學。《周禮》出，乃將《左傳》亦牽率入於古學也。

劉歆初本今學，後爲古學，考言之甚詳。




劉歆作《周禮》，以爲新室法。竊取《公羊》「爲漢制作」之語，而《莽傳》不盡用其制。如《周禮》已出之後，猶用以三輔一百二十官之説。蓋當時今學甚明，不能遂掩，至於引《周禮》，亦寥寥數條。古學之興，始於鄭康成，盛於六朝。史志遂以《周禮》爲主，今文附見志中矣。故《莽傳》皆今、古並用，非全用《周禮》，當作《莽傳參用王制周禮表》以明之。

舊作《周禮删劉》，將諸侯五等封地一條删出。考《史記》于魯、衛皆云四百里，

《明堂位》七百里亦字之誤；方三百一十六里出《千乘》，四百里舉成數也。


 是方伯食四百里有明文可證。繼乃知此條實《佚禮》原文，特劉氏有所損益。方伯閒田三百一十六里，此定説。二伯當加，故云五百里。以此推之，三爲卒正，二爲連帥，百里爲屬長。《王制》三等指本封，此五等指五長，閒田乃明。

互文相起制度，劉損益其文以爲實地，則失其旨。今將此條改還今學，則群經皆通，千載疑案涣然冰釋矣。




《周禮》不出於王莽居攝以前，于《莽傳》又得一確證。《莽傳》上實考周爵五等，地四等，有明文；殷爵三等，有其説，無其文。《周禮》明以爲地五等，與緯書合，無附庸。今以爲四等，合附庸而數，是未見《周禮》五等封明文也。又帝娶十二女，與後用《周禮》百二十女之説不合。使《周禮》果出於前，劉歆校書時已得見之，則居攝以前亦當引用，不致前後兩歧也。

説詳《周禮删劉》中。




歆改《周禮》，今爲删出明條，不過千餘字，又雜有原文，然則合其零星所改，不過千字耳。歆固爲攻博士，尤在迎合莽意。莽居攝以前，全用今説；意欲變古以新耳目，且自託於新王，歆乃改《周禮》以迎合之，大約多莽私意所欲爲者。如引《周禮》爲功顯君服緦，爲莽娶百二十女，漢疆輿大，改爲九服萬里之説。

諸如此類，皆歆逢迎莽意而爲之者也。




古學以《周禮》爲主。《漢書·河間獻王傳》有得《周禮》之文，出於後人校史者據誤説羼補。劉歆等頌莽功德云：「發得《周禮》，以明因

 監。」可知《周禮》出於居攝以後，以爲新室制作。

凡《周禮》專條誤説，莽皆曾見施行，《王莽傳》之文可考。《凡例》中「徵莽」一條，即謂此義。


 其書晚出，故專條不惟西漢無一引用，即居攝以前，莽、歆亦不援以自助。孔氏《書》有經無説。毛公本傳子夏。東漢以後之古《書》、《毛傳》非西漢之舊。費《易》後來以配古學，實失其實，則西漢無古學可知。雖叔孫通定禮有異同，然此爲三統參差例。非實有古學通行傳習。古文家所指之張丞相、賈子、孔氏、太史公、毛公，皆實爲今學。

舊以今學於古學有因革，是於孔子前已立古名，孔子損益，乃爲今學，則是孔子亦有晚年定論矣。不知古學至東漢乃成。劉歆援《周禮》以爲主，其徒黨最盛，推之於《詩》、《書》以成古學，是古全由今生，非古在今前。舊誤以周制爲古學，故致顛倒。實則周制本不可考，古學亦非用周制。不得前古後今，失先後之實。

今、古學之分，師説、訓詁亦其大端。今學有授受，故師説詳明。古學出於臆造，故無師説。劉歆好奇字，以識古擅長，於是翻用古字以求新奇。蓋今學力求淺近，如孔安國之「隸古定」、太史公之「易經字」是也。古學則好易難字以求古，如《周禮》與《儀禮》古文是也。古學無師承，專以難字見長，其書難讀，不得不多用訓詁；本無師説，故不得不以説字見長。師説多得本源實義，訓詁則望文生訓，銖稱寸量，多乖實義。

西漢長於師説，東漢專用訓詁。惠、戴以來，多落小學窠臼。陳左海父子與陳卓人乃頗詳師説，踵事增華，易爲力也。




《春秋大傳》 

褚先生引。


 爲例禮傳，《春秋譜牒》爲事傳。太史公據《譜牒》作《世家》、《年表》，此三傳言事之專書。《春秋》以十九國紀事，《十二諸侯年表》除許、曹、莒、邾、滕、薛、小邾七小國不數，

《杞世家》有明文。


 此全本《春秋》立説。以周史事例之，則不得獨詳山東也。經於諸國記卒，故史詳其世系。不惟《左氏》同之，即《公》、《穀》言事，亦當據此。史公兼通三傳，尤爲《左氏》本師，故本之爲世家、年表。有《春秋譜牒》，本爲釋《春秋》之專書。若《左》、《國》則不獨爲《春秋》而作，不爲《春秋》專書也。

博士以《左氏》不傳《春秋》，初以爲專以説、微别行之故，繼乃知其書實不獨傳《春秋》。

傳由《國語》而出，初名《國語》，後師取《國語》文依經編年，加以説、微，乃成傳本。


 《春秋》編年，專傳當依經編年；今分國爲編，其原文並無年月，一也。依經立傳，則當首尾同經；今上起穆王，下終哀公，與經不合，二也。《公》、《穀》所言事實，文字簡質，樸實述事；今傳侈陳經説，制度與紀事之文不同，三也。爲《春秋》述事，則當每經有事；今有經無傳者多，四也。解經則當嚴謹；今有經者多闕，乃侈陳雜事瑣細，與經多不相干，五也。既爲經作傳，則始終自當一律；今成、襄以下詳，而文、宣以上畧，遠畧近詳，六也。不詳世系與諸侯大夫終始，與譜牒世家之意不合，七也。《春秋》大事盛傳於世，載記紛繁。若於傳《春秋》，當詳人所畧，畧人所詳，乃徵實用。今不羞雷同，而畧於孤證，八也。有此八證，足見其書不專傳《春秋》，蓋仿經文「行事加王心」之意爲之。經皆有空言、行事二例。《詩》與《易》，空言也；《尚書》與《春秋》，行事也。《兩戴記》，空言；《國語》，行事也。空言未嘗不説事，而言爲詳；行事未嘗不載言，而事爲主。《尚書》、《春秋》，孔子因事而加王心；《國語》、《左傳》，因行事而飾經義。事爲實事，言不皆真言，假借行事以存經説，本爲六經之傳，不區區一家，以爲不專傳《春秋》，乃尊《左氏》與《兩戴》相同，非駁之也。《檀弓》，齊學之傳也。

傳記唯《公羊》與《檀弓》稱邾婁，以齊語定之。


 中言《春秋》例禮與事數十條，

言事與《左氏》文皆不同。


 而兼及他經者亦多。《左氏》之書正如其體。《國語》本爲七十弟子所傳，與《戴記》

 同也。指爲丘明，始於史公。

與《論語》所言非一人。


 其書决非史體，其人决非史官，萬不可以史説之者也。

新刊《左傳凡例》詳之。




《春秋譜牒》乃治《春秋》專書。若當時行事，則傳、記、子、緯各有傳述，言之甚詳。《譜牒》詳其世系終始行事，但有綱目，此真正傳《春秋》之書。畧人所詳，詳人所畧，文字簡質，如是已足。若傳記所言，則據《譜牒》綱目而衍成文章。如殺申生一事，傳記凡五六見，言皆不同，事亦不合。

此類實繁，不能備舉。


 此皆借事各抒所聞見。事如題目，記述如文字，人各一篇，不能雷同。

如崔杼、趙盾、世子生、踐土盟之類。


 總之今所傳者均非史。若周時真事，皆怪力亂神，不可以示後人。如同姓爲婚、父納子妻、弑逐其君、桓公滅卅國、姑姊妹不嫁七人等，背禮傷教之言，乃爲真事。當時亦均視爲常事，並無非禮失禮之説。孔子全行掩之，而雅言以《詩》、《書》執禮，不得於孔子後仍守史文之説也。《春秋》、《國語》皆經也，惟《譜牒》乃史耳。董子云：「《春秋》有詭名、詭實之例：當時所無之制，欲興之，則不能不詭其人；義所當諱之事，欲掩之，則不能不詭其實。

《春秋》所見之監者，當其時並無其人其事。又凡所言夷狄，皆指中國，並非真夷狄也。


 意不欲言則削之。

如鄭厲公入櫟以後，十數年不一記鄭事，數經弒殺，經無其文

 是也。


 制所特起則筆之。

如三國媵伯姬，當時無此禮，親迎亦無詳録伯姬之類。


 《春秋》有筆削，凡涉筆削，皆不可以史説之。

削者首尾不全，筆者當時尚無其制。


 後人好以史説《春秋》，而無左氏又非史，則杜氏乃得售其術。故凡大事，衆人所共知，史原事也。至於一切外間小事，魯國細事，不惟當時多無記録，即使有之，亦其細已甚，史不得詳。總之，孔子之修《春秋》，正如劉歆之改《周禮》。《周禮》爲劉氏之書，《春秋》亦爲孔子之書。《周禮》當復舊觀，《春秋》不可復言史法。如欲侈言史，太史爲聖人矣，則《通鑑綱目》真可以繼尼山之傳矣。

《春秋》爲孔子修，故爲經。杜氏承古文家法以爲魯史，「五十凡」爲周公舊例，多存史書原文，則十二公中至少亦經七八人之手。以爲據《周禮》凡例而書，故人多而文不一律。又據外國而書，並不問其得失及本國義例。似此，則真爲斷爛朝報，無足輕重矣。聖人垂教之大經，至詆爲依口代筆之雜説，非聖無法，至此已極。而世乃不悟，悲夫！

《春秋》爲孔子繼《詩》而作，於史文有筆有削，各有精意。若但據赴告之文，則與今《廣報》、《滬報》相似，且廣、滬報本亦自有義例，豈能不論可否，據赴直書之理？即如以十九國爲主，餘者不記事，全從《王制》立義，與六藝皆通。若但據史文，則當時國多矣，何以只此十九國來赴卒、葬，而宿乃一赴卒乎？每經皆有師説、義例，在於語言文字之外。如筆削、褒貶、進退、隱見、二伯、方伯、卒正、連帥諸凡義例、禮制四五十類，此《春秋》精意，師説也。《左》例中皆已具之，與二傳同，與《周禮》異，此《左傳》不可以爲古學之實也。

傳若爲國史原文，則一經即應有一傳，前後一律，乃爲舊文。今傳襄公卅年與僖前百年多少相等，且莊公至七年不發一傳，此成何史體？又傳多不應經，且有無經而傳，所以不書之故，則又非史官所得言。故杜氏不敢以傳爲專據史文，尚屬留心，不似後人魯莽也。

國史之説，出於古文家，是隱駁孔子作六經之意。一言史，則其弊不可勝言。




《譜牒》爲《春秋》事傳，所謂「其事則桓、文」也；《公》、《穀》爲《春秋》例傳，所謂「其義則丘竊取」者也。各詳一門，互相啟應。今《公》、《穀》每因弟子間録事迹，則《公》、《穀》非不言事也。《春秋大傳》，今《曲禮》、《繁露》中有其文，與事傳初並不與經相連。依經附傳，此爲後出答問之書，故與今相比。《國語》者，弟子爲六藝作，本爲今學書，與僞《周禮》專條無一同者。古文家因傳歆手，牽爲古文，非是。劉歆羼《周禮》而不羼《左傳》，以《左傳》在前，非迎合莽意後乃成，且心慕其書，不忍竄亂之也。

《公羊》、《穀梁》本一家也，由齊、魯而分。劉歆更造爲鄒、夾之名，則《春秋》有四家矣。今會通齊、魯，合爲一家，並收《國語》以補事實，則三傳精華會萃一書，即鄒、夾二家之僞説，亦不能自立矣。

周宇仁據《大傳》文，主

 博士二十八篇爲備之説，予初不以爲然，以古《書》引用者甚多，不能以佚文爲非《書》；及考百篇《書序》，然後悟周説爲是。如《大傳》言五誥，《孟子》引《湯誥》不在五誥中，蓋孔子所筆削爲經者實二十八篇，其餘即孔所論之餘，劉向云「周時誥誓號令」是也。及讀牟黔人《同文尚書》小傳序，力主此説。以二十八篇爲孔子删定本，餘存尚多，即《藝文志》之《周書》七十一篇也。其《百篇序證案》，以百篇出於衛宏、賈逵。蓋聖作之經，不應亡佚過半，且既經筆削，則聖經也。孟子於《武成》取二三策，以爲原文則可，聖經則何以尚待孟子之甄别？當亦非所敢言。《書》分帝王、周公、四岳二十八篇，各有起文，互相照應，其文已足，不能多加一篇。以義理事證包括無遺，不能於外再有所補。經貴簡要，傳貴詳明，人多以傳爲經。

孟子引「放勳曰」云云，或以爲《尚書》佚文

 。顧氏以「曰」爲「日」

 ，如此之類甚多是也。


 又《孟子》紀舜事，皆爲《尚書》師説，故文體與《尚書》不同。其誤原於《百篇序》。《百篇序》以在《史記》而人不敢駁，實則其説皆不通。古無《舜典》，衛、賈創爲其名，以湊百篇之數，陳亦韓説，本無别出《舜典》，《大學》引《書》通謂《帝典》。《子華子》、《孔叢子》亦稱《帝典》。陳蘭甫

 誤於序説，並回護僞古文，疑「月正元日」以下，實古之《舜典》。按《帝典》古稱《虞書》，以虞包唐，故三統之説言有虞氏而不言唐堯，舉虞以包唐，不必别有《舜典》。且堯、舜均稱，二典當並重，西漢以前乃無人引其文，無人

 道其名，萬不能軒輊若此，即此可悟古無《舜典》矣。舊本堯、舜並説，合爲一篇，名曰《帝典》。《大學》、《子華子》、《孔叢子》所稱《帝典》，其本名也。後師因其首言堯，稱爲《堯典》。諸書之稱《堯典》者，非便文，則譯改。《百篇序》本古文家仿張霸而作，羼入《史記》，以爲徵信。考張霸《百兩篇》備録經文，其僞顯著。劉歆欲攻博士經不全，故本其書作序。有序無經，不示人以瑕。序襲《百兩》，非《百兩》襲序。《毛序》出於謝，《書序》則劉歆所爲。以百篇立名，憤博士二十八篇爲備之説耳。僞古文之作，僞《書序》實始爲之俑。閻氏攻僞孔而不攻《書序》，未得罪魁矣。魏默深以《孟子》、《史記·舜本紀》之文爲《舜典》，據而補之；陳蘭甫强分「月正元日」以下爲《舜典》；皆誤於僞序之故。僞古文之《五子之歌》、《咸有一德》等篇，本非書名，杜、賈引以凑百篇之數，乃亦附會其名，而撰爲一篇，則不惟其文僞，並其篇名皆僞也。

牟黔人分二十八篇爲三十一篇可也，以《史記》所引序爲真書則非。據云《書序》不見《史記》者三十七，恐不如此之多，試再考之。




初以《毛詩》爲西京以前古書；考之本書，徵之《史》、《漢》，積久乃知其不然。使《毛傳》果爲古書，《移書》何不引以爲證？《周禮》出於歆手，今《毛傳序》全本之爲説，劉歆以前何從得此僞説？

同學有《毛詩傳序用周禮左傳考》甚詳。


 《藝文志》之《毛傳》，《劉歆傳》、《河間獻王傳》、《後漢書·儒林傳》之「毛詩」字，皆爲六朝以後校史者所誤羼，原文無此。

舊有《毛詩淵源證誤考》一卷。




《周禮》出於劉歆，古《書》出於東漢，前人皆早已疑之，惟以《毛詩》出東漢，古無此説。然《後漢書》明以訓爲謝曼卿作，序爲衛宏作。使魏晉間果以《毛詩》出於西漢，鄭君有以《毛序》爲子夏、毛公所作之説，范氏何敢以衛、謝當之？《後書·儒林傳》古《書》、《周禮》創始之注皆名「訓」，皆馬氏傳、鄭氏注。以二書相比，足見其例。此等爲范書真文，後人不能僞改。若十四博士之有「毛詩」字之類，則後來校史者所羼補，誤信後説，以改古書。今當由此類推。至於《鄭志》等書有以傳爲毛作者，則又劉炫等之僞説，證之本書，考之本傳，有明徵者也。

牟黔人先生《詩切》主此説，以《毛詩序》爲衛宏作，别爲序，並以笙詩五篇爲纂人之名。




孔子言「詩三百」者不一而足，今《詩》三百，是《詩》備也。劉歆憤博士「以《尚書》爲備」一語，欲詆博士之詩不全，於是於《周禮》僞羼六義，於風、雅、頌之外，添出賦、比、興，其意不過「三易」、「百篇書序」故智。然賦、比、興

 之説，古今無人能通，亦别無明證，此必出於僞説無疑。如言「三易」，孔子本「坤乾」作《易》，商得「坤乾」，何緣有《連山》、《歸藏》皆六十四卦之説？

舊《易》言「坤乾」，孔子修之，改爲「乾坤」，扶陽抑陰

 之説所由出焉。


 《書》實只二十八篇，十六篇特爲傳説。歆創爲百篇之序以攻博士，不惟雜凑乖謬，其病百出；即捏造《舜典》、《帝誥》二篇名，已萬不能通。《藝文志》鄒、夾二家《春秋》，按既言「無書」，則《藝文志》何以列之？無師則不必有書，即使有書無師，又何列之？而當日桓公、貫公、庸生之書所引用者，乃不收之，既有二家，《移書》何不引之？凡此皆劉氏報復「《尚書》爲備」一語之説也。而《毛詩序》首引六義《周禮》之文，傳又於詩下加「興也」字，

朱子乃加「比」、「興」。


 此謝、衛爲劉歆弟子、據《周禮》爲説之切證也。若《毛詩》爲古書，則必實能將六義説清，與「三易」、「百篇序」皆通，然後能信爲真西漢以前之毛公，非謝、衛作也。

牟黔人先生以六義爲劉歆僞説，是其一證。




六經皆爲孔子所傳，劉歆《移書》亦同博士説，此歆初議也。

歆於事莽以前，議禮上書，皆全本今學，與博士無異，如廟制用《王制》、《穀梁》是也。


 至後乃造僞説，以攻博士。《周禮》爲周公手訂之書，又有「三易」、「六詩」，是經全爲周公舊文，非孔子作，明矣。《論語》云「雅、頌各得其所」，今歆創爲本之周公，而《毛詩》則據國史爲説，此亦不可通之明證也。

古無大小毛公之説，始於徐整，此魏晉以下人依仿小大戴、小大夏侯僞造而誤。且有二説：一同時，一隔代；亨、萇之名，叔侄之分，均不能訂。凡此皆僞説。

同學《大小毛公考》已極明矣。


 《釋文》、《隋志》多採六朝人無稽之談，捏造名字，妄編世代。如《公羊》之數世、《穀梁》之數名，《左傳》與《毛詩》之淵源

 授受，立爲二學。經學唯《易》授傳可考，《史記》有明文。此等如《唐書·世系表》臆造漢高祖父母之名，與近世地志姓氏俗説相同，不足以爲典要。若先入爲主，酷信其説，則亦聽之耳。

河間獻王以毛公爲博士，亦誤説，漢唯天子立博士。




今學《詩》有傳，如劉向、董子所引諸條是也。所説多在文字之外，是爲一經微言大義，故漢人重師法，如《樂緯》之先周後殷、絀杞故宋之類，亦是也。毛傳但言訓詁，與《周禮》杜林訓同，此爲謝氏之訓。

馬傳今有輯本。


 蓋《毛公詩》不傳，劉歆弟子以《周禮》、《左傳》二經不足以敵博士，乃推其説於《詩》、《書》，務與博士諸經相比。劉歆改《逸禮》爲《周禮》，弟子又從三家、歐陽、夏侯本翻改《毛詩》

 、古《書》。三家《詩》師説詳明，禮制俱備，非祇言訓詁而已。粗言訓詁，不足以爲經説。

今陳輯本與《韓詩外傳》可見。


 謝氏初翻經文，未有師説，欲變博士則不能臆作，欲襲三家則無以自異，故但言訓詁，稱爲訓，與《周禮》、《尚書》之稱訓同也。後來馬、鄭繼起，乃從而補之。《毛詩》之簡陋，正其門户初立，窮窘無聊，非得已也。今若只就傳序，欲通《詩》之意，則欲渡無津，勢不能行。陳石父疏亦惟有泛濫引用今説以濟其窮，非古學之真。或以《毛詩》爲古師簡奥。夫《論語》、《戴記》、《國語》、《孟子》説《詩》之文多矣，何嘗似此鈔録《爾雅》，便爲經説哉！

劉歆《周禮》中，暗寓攻擊聖經之言。除「三易」外，《詩》有「六義」，則經佚其半矣；有「豳雅」、「豳頌」，則《風》不及半矣；有「九夏」，則《肆夏》只得其一耳。此等説全無依據，歆悍然爲之而不顧者，明知其無益，特欲以此説迷惑後人，使人有疑經之心。故至今千餘年

 來，誤説從無人正之也。

東晉僞《古文尚書》，近人皆知其僞，作俑實始於歆造《百篇書序》羼入《史記》，使人疑史公從孔氏問故，必爲真序。不知《移書》明云「增多十六篇」，安得有五十九篇之説？使歆不造僞序，後人何從而作僞？且僞書《周官》一篇，直爲《周禮》師説，由僞生僞，歆其罪魁矣！《孔叢子》、《家語》僞書也，中多與《周禮》同，即是其僞。哀、平以前，《周禮》專條僞説無一左驗，凡有與《周禮》同者，皆爲劉歆以後僞書，可由此决之。

《百篇序》爲攻「《尚書》爲備」，故自作之，《漢志》引用其文，出於歆手無疑。《毛序》則謝曼卿仿而爲之。




六朝人於劉學炎隆之際，篤信不疑。因其無本，反增撰僞説淵源，致成風氣。凡《隋志》、《釋文》所載，十無一真。即如《僞古文》，當時亦尊信不疑，更爲之辭。幸閻氏講明此事，世知其僞。今並删去《周禮》專條與《毛詩》、古《書》之誤説，則道一風同，霧霰消而日月重光矣。

博士説經，皆有傳授，以師説爲主。西漢中如伏、韓、賈、董、匡、劉諸書，全以經義爲主，不徒侈言訓詁而已。專言訓詁，是爲古文派，其學既無本源，又多與經相反，今爲考訂，其誤自見。




《周禮删劉》叙例



古今疑《周禮》、删《周禮》者不知凡幾，惟其説淺畧，故不足以爲定讞。今立十二門以證其誤。

説詳《凡例》。


 此書乃劉歆本《佚禮》羼臆説糅合而成者，如果古書，必係成典，實見行事。即周公擬作私書，

此朱子説。


 亦必首尾相貫，可見施行。今所言制度，惟其原文同於《王制》者，尚有片段。至其專條如封國、爵禄、職官之類，皆不完具，不能舉行，又無不自相矛盾。

如建國五等、出車五等之類。


 且今學明説見之載籍者每條無慮數千百見；至《周禮》專條，則絶無明證。

如今學封國三等、三公九卿毋慮千條。而《周禮》地五等，以天地四時分六卿，則古絶無明證。


 可知其書不出於先秦。今於其中删去僞羼之條，並將原文補入，以還《佚禮》之舊。

《左傳》本於《國語》，典制全同《王制》，與《周禮》相反；其云喪祭、喪樂

 、喪娶之類，多後人誤解傳意。至《周禮》，則劉歆迎合莽意所造之制，顯與今學爲難。如緯云殷爵三等、周爵五等、地三等，僞《周禮》則以爲五百里迭减。《曲禮》言五官與天官，《盛德》言六官之名，《千乘》以四官配四時，此皆今學家同實異名分配之説也。而劉歆本之作六卿，以天地四時分派矣。今學之師、保、傅乃太子官僚，而三公九卿則又明説不可易。劉歆以三太爲三公，三少爲三卿，配之六卿，以合九卿之數。皆依傍今禮，推例小變，不惟不合《王制》，亦絶無明證。後來

 古《書》、《毛詩》之學，則專從此異説，以爲宗派。其途愈隘，其説愈窘，馬、鄭繼起，尚不明備如今説也。

《書》、《詩》於今學明條誤爲通義者，亦並用之，不相分别矣。




初以《周禮》爲戰國時作，《考工記》爲未修之底本，繼以爲劉歆采輯古學而成，皆非也。《周禮》原書即孔壁之《逸禮》，本爲弟子潤澤官職之言，與《荀子》序官同爲《王制》之節目也。序官言名銜之事，其文甚畧。《王制》冢宰在三公之外，所屬有太史、司會二官，不爲三公所統。常疑冢宰别爲一官，未必爲司徒兼攝，以掌職屬官，皆在三公外也，而無明説以爲證。《考工記》一篇與五官文同，他書無此體。百工爲司空職，古無其説。故先儒以爲命博士作，乃補五官之缺。或又云：缺《冬官》，取《考工記》補之。然《冬官》篇首明云「國有六職，百工居一」，並不云缺補。若如前説，命博士撰補，則何不據古書司空事，乃言百工乎？若如或説，缺《冬官》即有此記相補，除《考工記》外，他書並無此體，

《考工》三十官，《孟子》一書已見十官，確是古書。


 不惟與本記文不合，於事理亦碍。則《考工》寔與五官同一書，特非《冬官》耳。考《曲禮》天官、六大、五官、六府、六工文與《周禮》

 合，鄭注以爲其官皆見《周禮》，疑此與《周禮》合，而名目參差不同，

《周禮》六官之名，實本《盛德》。


 不敢據以爲説。蓄疑三、四年，乃始悉其故。蓋《曲禮》實即《佚禮》官職之舊題也。六大以大宰爲首，下五者即其同職。大士，「士」即「工」誤文，掌六工之事，後之六工即屬之。大卜當爲太僕。大宰即制國用之冢宰。六大即董子通佐大夫，董子説七人，今言六大者，未數司會耳。司會掌會計，下六府即其所統者也。此專主天子事。如今宗人、内務、大常、鑾儀、太醫、欽天、營造諸衙門，不統於部，直隸天子，故曰天官。此《王制》冢宰與三公别爲一官之説也。

《曾子問》之宰祝、宰史與卿、大夫、士各爲一事。又有五官之文，卿、大夫、士即五官之堂屬也，與六大異事，即此可見。


 五官首之司徒、司馬、司空，則三公也。下之司士、司寇，則《王制》三官之二也。今學本立三公、而别

 以樂正、司寇、市爲三官，三官皆卿也。而《千乘》以司寇配三公爲四官。

司士名見《夏官》，掌選舉者。


 三公二官，配數則爲五官。《盛德》篇、

《盛德》篇文有與《周禮》六官同者，乃注記混入正文，非《大戴》之舊，故康成注《周禮》不引以爲證。


 《昏義》皆言六官。《昏義》六官，官讀如宫；《盛德》之六官

 ，則以三公司徒、司馬、司空合數司寇與六大之大宰、大宗也。

《曾子問》稱大宗、宗人，則宗伯當即大宗也。


 三官、四官、五官名目配合雖不同，然皆爲今學説也。

正如今之言閣部、科道、部院、部科、督撫、司道、道府，随其類而言之例。


 六府則主爲天下理財，

即《尚書》之六府也，爲司會所統。


 六工則爲天下造器。

此爲工師所統。序官有工師，非大工是也。


 此皆别屬，不統於三公，不歸入六官者也。《曲禮》僅有其名，職掌則全見《佚禮》；《曲禮》爲綱，《佚禮》爲其詳細。此書本弟子所傳，故其文與《朝事》、《内則》等篇相合，出孔壁後，與《左傳》同藏秘書。《移書》所引《佚禮》，即有此六篇在内，當時學者不習其書。劉氏因立《左傳》與博士積仇，莽將即真，更迎合其意，於是取此六大、五官、六府、六工之文，删去博士之明條，而以

 己説羼補其間。歆頌莽功德云：「發得《周禮》，以明因監。」此《周禮》始於莽歆之明文。

故方氏苞《周禮辯》主此立説。


 又不仍舊次，承《盛德》篇六官舊文，以變三公九卿之説，於是以六大爲一卿，大宰即冢宰也，天官

 即仍其號。改司徒禮官爲地官，以配天官，取司空所掌職盡歸之，以合地官之義。

宋儒欲取五官之文以備冬官者，此也。


 即以大宗代司徒主春，司馬、司空仍舊文。

其不用《曲禮》司士者，以《盛德》篇言宗伯，不言司士也。


 至於司空一官，則其職以歸司徒，並分見餘官，六府可以分隸，而六工不能。故即以司空作叙於首，以百工爲六職之一。此劉氏取《逸禮》爲《周禮》

 ，變六大、五官、六府、六工以爲六卿之實迹也。鄭君注《王制》，以《周禮》爲真周禮，故以《王制》爲殷禮；其注《曲禮》，亦猶以《王制》

 六大、五官、六府、六工爲殷禮。其所以指爲殷禮者，乃據劉歆臆撰之言耳。今定爲此説，則群疑皆通，劉歆顛倒五經之言，乃有實據。不依此義，則以司徒爲主地，司空主百工，天地四時分六官，凡西漢以前决無一明證。况衆證確鑿，無可疑乎！

按以《周禮》爲出《逸禮》，則《逸禮》未嘗亡也。




同學所撰《王制輯義》上舉六藝，次及傳記，又次子、緯，下及經師。哀、平以前，莫不同條共貫，綱舉目張，實可見之施行。至於《周禮》專條，參于《佚禮》之中，不合經傳，又無徵據。因誦法真文，連及羼僞，明知其説不通，然不能概指爲僞，故以爲周公擬稿，未見施行。使周公初稿自相矛盾至二十四倍，亦失其聖。何以西周未行，廢稿乃流傳至於哀、平？况廢稿猶傳，何以真者反絶？今《王制》全與經制合，何又不以《王制》爲周公曾舉行之書乎？何又以爲三代有沿革，不知爲何代之書？果如此説，是亦沿變之制。况由百里改方五百里，由五服改九服，縱由奇變，亦萬不至此。《佚禮》本爲《王制》序，而全合六經，百世不易之制。今爲此僞羼數條，乃使其書爲廢稿，爲流失。無論其説無據，究得實，其書亦不足取。是名爲尊《周禮》，反以害之。今删去數條，其書便與六經相通，爲百世不易之法，真與聖經同尊。不惟
 

注



 經學杜紛争，制度有實迹，且使孔子撰述苦心，不致經掩，道一風同，其樂何極！惡紫亂朱，惡莠亂苗，願與天下一證之也。

《周禮》真古書，真者多，僞者少。劉歆删去博士各條，參以臆説，以至真僞相雜，彼此兩傷。今删去劉説，據博士明文以補之，則箴芥相投，合之兩美，以復《佚禮》舊觀，歸還今學。其删除之條，與僞《古文尚書》編爲一類並行焉。

劉歆《周禮》之學，在王莽即不盡依，東漢亦不甚行。如《白虎通義》用古學者不過百分之一，班《志》用《周禮》者亦十無一焉。《周禮》盛行，全在魏晉以後。盧子植以《王制》爲僞，鄭君注《周禮》，古學日興，今學浸以微亡，皆在六朝之際，於是古學僞造淵源，自彌其闕。後人習聞其説，幾以爲《周禮》自古已有二派者。然此以末爲本也，試考《史》、《漢》，自知其事。




《周禮删劉》舉例十二證目 


己丑作八證，辛卯作十證，甲午乃益爲十二，後有續

 得，再爲補益。







違經

凡歆所改專條，皆與諸經違反。九州、五服、三等封，三公、九卿、六太之文本皆詳明，僞説皆與相反，今學全與經合，即此可知優劣。或因《周禮》不同經，以爲周公之私稿。即能通之，亦與經無相干涉，况其萬不可通。

反傳

《左傳》傳於歆手，古文家以爲古學，乃其制度無一條與《周禮》同者。劉既改《周禮》，何不並改《左傳》？歆受古籍，不忍亂之，改《周禮》以爲莽制作，亦一時好奇喜事之舉，初不料遂傳爲經，支衍爲派，流毒至今如此之深。使歆早知如此，必改《左傳》以自助。病心喪狂，尚更何忌。歆傳二書而自有同異，同者通義，異者孤文，則是非不待言矣。

無徵

劉歆專條，西漢以上從無明證，此人所共知。或以《明堂位》方七百里説公方五百里，不知其爲「四」字之誤。《千乘》亦閒田所出，非本封。以學禮師保證三公，不知太子宫官皆兼攝，非本職。又或以《朝事》證會同，不知乃註文誤入，故鄭注不引之。實則《周禮》專條全出臆撰誤讀，無一明證也。

原文

凡歆所改，皆經傳之明條大綱，删去一條，

删去大綱明條共千餘字，附刊於後。


 乃羼以己意。今其原文皆存，去僞補真，則全書血脈貫通。今删一條，必以原文一條補之，其改易字句者，則改從原文，不臚舉其文。

闕畧

《王制》文少，綱目分明，可舉行，以實出聖作賢述也。歆本非制作之才，喪心病狂，迎合莽意，故其所改古之新説，皆不能舉行，雖馬、鄭極意求通，亦不能明切。如九服，不知天下若干

 州，若干國；五等分封，四公一州，究不知共封幾公，與大小相維之制；九州則西只一州；北方二州，乃并封幽、并、兖、冀，多少懸殊，乖畫井之意。如鄭注百二十女分十五夕，弼成五服之爲千里，徒爲笑柄而已。

改舊

歆意與博士爲難，非博士之名義宏綱不改之。蓋惡其顯著，乃思立異幟。今於所改之條，各引博士舊説以明之。初本名通，誤遭蒙蝕，試加考究，其迹顯然。

自異

劉歆未上《周禮》以前，與以後議論相反。如莽初嫁女十一媵，後娶百二十女；初以六藝歸孔子，後全屬之周公；初以地合附庸四等，後以地爵皆五等。一人之説，前後不同。蓋歆本今學弟子，爲莽改《周禮》，兼以報博士怨，故前後不同如此。或乃猶以《周禮》爲校書所得，未嘗即此考之。

矛盾

歆删博士明條，亂以己説，删改未盡者，嘗有矛盾之事。如以地爲五等矣，而大國、次國、小國之文全同《王制》；如以百二十女爲内官矣，而九嬪乃與九卿對文。凡新改之文與舊文血脈不能貫通，非其智力有窮，作僞勞拙，勢有必至。若《考工記》序本以爲《冬官》，後其弟子乃以《冬官》爲闕，久而誤

 其非，亦矛盾之一端也。

依託

劉所改之文，每不標異樹的，必取經傳可以蒙循之文依傍爲之，以求取信。又時有名同實異之事，以此迷誤後學，久而不悟。如六卿之文取《甘誓》，然《甘誓》乃從行之卿，上有三卿，居守者以三孤爲卿，仍襲三公九卿之名。師、保爲太子官，三公所攝，即以爲本職，而又以爲不必備，依稀恍惚，似皆有所本。然推考原文，皆不如其所言

 ，辨晰毫釐，要貴精識。

徵莽

《公羊》師説以《春秋》爲漢制作，歆改爲《周禮》亦是此意，故云「發得《周禮》，以明因監」。考《莽傳》，凡專條皆曾舉行與稱述之，如百二十女、九畿、五等封、六卿、六遂，九州無梁、徐，加并、幽之類是也。以此證之，足見專爲迎合莽意而改，初非欲以《周禮》爲經也。

誤解

劉歆所羼之條，本出臆説

 ，無所考證，故其説不定。如《周禮》之出有數説，《連山》、《歸藏》有數説

 ，賦、比、興之不可解，《考工記》之非《冬官》，雖馬、鄭極心推補，終不能明。至於唐、宋以後，尤爲疑竇，凡《通典》、《通考》、史志書，一涉《周禮》專條，便成歧誤。觀其解説，其誤自明。此例最爲繁多，畧舉是例而已。

流誤

誤解其病在《周禮》，流誤則因而害於他經。如劉炫之作《連山》、《歸藏》，朱子之賦、比、興，《漢書》之鄒、夾，《尚書》之《百篇序》，束皙之《補亡詩》，以及馬、鄭之《詩》、《書》注，降而至於《釋文·序録》、《隋·經籍志》，疵謬百出，皆根原於《周禮》。今掘其根株，則枝葉自瘁。

今按：前人删改《周禮》者多矣，皆以意爲之，或乃去其真者，許其僞者。今立十二證目爲主，必十二證全者乃删之。如不能悉全，亦必有八九證者乃可。略舉九服示例，以下可以意推。

九服萬國九千里，删：

《夏官·大司馬》：「乃以九畿之籍，施邦國之政：職方千里曰國畿，其外方五百里曰侯畿，又其外方五百里曰甸畿，又其外方五百里曰男畿，又其外方五百里曰采畿，又其外方五百里曰衛畿，又其外方五百里曰蠻畿，又其外方五百里曰夷畿，又其外方五百里曰鎮畿，又其外方五百里曰蕃畿。」

《職方氏》：「乃辨九服之邦國：方千里曰王畿，其外方五百里曰侯服，又其外方五百里曰甸服，又其外方五百里曰男服，又其外方五百里曰采服，又其外方五百里曰衛服，又其外方五百里曰蠻服，又其外方五百里曰夷服，又其外方五百里曰鎮服，又其外方五百里曰蕃服。」

〔違經〕

《堯典》：「咨！四岳。」「咨！十有二牧。」《皋陶謨》：「弼成五服，至于五千，州十有二師。外薄四海，咸建五長。」《康誥》：「侯、甸、男邦、采、衛。」

「甸」不當在

 「侯」字下，「甸」蓋「男」之字誤，隸書「男」亦作「甸」。《左傳》「鄭伯，甸也」，即鄭男也。




〔反傳〕

《左傳》：「侯、甸、男邦、采、衛」。《周語》：「先王之制，邦内畿服，

即甸服。


 邦

 外侯服，

五百里侯服。


 侯、衛賓服，

即綏服。


 蠻夷要服，戎狄荒服。」

〔改舊〕

《王制》：「千里之内曰甸，千里之外曰采，曰流。」博士説：「王者王五千里。」今《尚書》歐陽、夏侯説：「中國方五千里。」《公羊》説：「殷三千諸侯，周千八百諸侯。」《逸周書·殷祝解》：「湯放桀，而復薄三千諸侯大會。」《孝經説》：「周千八百諸侯，布列五千里

 内。」《王制正義》引《尚書大傳·洛誥傳》云：「天下諸侯之來，進受命於周，退見文武尸者，千七百七十三諸侯。」《漢書·地理志》：「周爵五等而土三等，蓋千八百國。」衛宏《漢官儀》：「古者諸侯治民，周以上千八百諸侯。」

〔無徵〕

西漢前載記無九服之説。

〔原文〕

《禹貢》：「五百里甸服。百里賦納總，二百里納銍，三百里納秸服，四百里粟，五百里米。五百里侯服：百里采，二百里男邦，三百里諸侯。五百里

 綏服：三百里揆文教，二百里奮武衛。五百里要服：三百里夷，二百里蔡。五百里荒服：三百里蠻，二百里流。東漸于海，西被于流沙，朔南暨聲教，訖於四海。」

〔闕畧〕

唐宋人合九服、五服爲一，誤説。《尚書》内四岳九州，外夷狄十二州。咸建五長，説最詳明。《周禮》不詳州數目。計今學内九州、外十二州，共廿一州。《周禮》則九千里，九九八十一州， 多今學四分之三。《王制》九州，千七百國。《周禮》多至十倍，當爲萬七千國矣，其制不詳。

〔自異〕

〔矛盾〕

《大行人》：「邦畿方千里。其外方五百里謂之侯服，歲一見，其貢祀物；又其外方五百里，謂之甸服，二歲一見，其貢嬪物；又其外方五百里謂之男服，三歲一見，其貢器物；又其外方五百里謂之采服，四歲一見，其貢服物；又其外方五百里謂之衛服，五歲一見，其貢材物；又其外方五百里謂之要服，六歲一見，其貢貨物。九州之外，謂之蕃國，世一見，各以其所貴寶爲摯。」

《大司馬》、《職方》九畿、九服名次相同。《大行人》則爲七服，以要易蠻，少夷、鎮二服。《職方》方千里爲州，九州方三千里。《大行人》九州之外，謂之蕃國，以方七千里爲九州。據《職方》方千里爲州推之，方七千里當四十九州。今以要服以上爲九州，多四十州之地。




〔依託〕

《堯典》「萬國」。《左傳》：「禹合諸侯于塗山，執玉帛者萬國。」《淮南·地形訓》與此似同實異。《康誥》：「侯、甸、男邦、采、衛。」

按中五服名目本此，《康誥》用《禹貢》之文，不如所説。


 《漢·地理志》：「東西九千三百二里，南北萬三千三百六十八里。」

〔徵莽〕

《王莽傳》：中九州之内縣二千二百有三。公作甸侯，是爲惟城。諸在侯服，是爲惟寧。在采任諸侯，是爲惟翰。在賓服，是爲惟屏。在揆文教，奮武衛，是爲惟垣。在九州之外，是爲惟藩。各以其方爲稱，總爲萬國焉。

此與《大行人》同。




〔誤解〕

鄭氏注：「周公斥大九州之界，七七四十九，而方千里者四十九國。九服合王畿相距爲萬里。」

按《職方》、《司馬》文皆九服，《大行人》乃作七服，尚是有誤。服、鄭注據方七千里爲説，非是。當以九千里算之。




〔流誤〕

古《尚書》説：「五服方五千里，相距萬里。」《尚書釋文》：「至于五千。」馬云：「面五千里爲方萬里。」《禮記·王制正義》引鄭《尚書·咎繇謨》注：「禹弼成五服：去王城

 五百里曰甸服。其弼當侯服，去王城千里。其外五百里爲侯服，當甸服，去王城一千五百里。其弼當男服，去王城二千里。又其外五百里爲綏服，當采服，去王城二千五百里。其弼當衛服，去王城三千里。又其外五百里爲要服，與周要服相當，去王城三千五百里。四面相距爲七千里，是九州之内也。」「要服之弼，當其夷服，去王城當四千里。又其外五百里曰荒服，當鎮服，其弼當蕃服，去王城五千里。四面相距爲方萬里也。」鄭樵説：「五服、九服之制雖若不同，詳考制度，無不相合。禹之五服，各五百里，自其一面而數之；《職方》九服，各五百里，自其兩面而數之也。大抵周之王畿，即禹之甸服；周之侯、甸，即禹之侯服；周之男、采，即禹之綏服；周之衛蠻，即禹之要服；周之夷、鎮，即禹之荒服；大率二畿當二服。而周鎮服之外又有五百里之藩服，去王城二千五百里地，乃九州之外地，增于《禹貢》五百里而已。故《行人》、《職方》

 言九州之外謂之藩服。」




《周禮》删文 


九服見前，故不録。







《天官冢宰》第一

「惟王建國，辨方正位，體國經野，設官分職，以爲民極。乃立天官冢宰，使帥其屬，而掌邦治，以佐王均邦國。」

「建邦之六典，以佐王治邦國：一曰治典，以經邦國，以治官府，以紀萬民。二曰教典，以安邦國，以教官府，以擾萬民。三曰禮典，以和邦國，以統百官，以諧萬民。四曰政典，以平邦國，以正百官，以均萬民。五曰刑典，以詰邦國，以刑百官，以糾萬民。六曰事典，以富邦國，以任百官，以生萬民。」

「以府之六屬舉邦治：一曰天官，其屬六十，掌邦治。二曰地官，其屬六十，掌邦教。三曰春官，其屬六十，掌邦禮。四曰夏官，其屬六十，掌邦政。五曰秋官，其屬六十，掌邦刑。六曰冬官，其屬六十，掌邦事。大事則從長，小事則專達。」

「以官府之六職辨邦治：一曰治職，以平邦國，以均萬民，以節財用。二曰教職，以安邦國，以寧萬民，以懷賓客。三曰禮職，以和邦國，以諧萬民，以事鬼神。四曰政職，以服邦國，以正萬民，以聚百物。五曰刑職，以詰邦國，以糾萬民，以除盜賊。六曰事職，以富邦國，以養萬民，以生百物。」

《地官司徒》第二

「惟王建國，辨方正位，體國經野

 ，設官分職，以爲民極。乃立地官司徒，使帥其屬，而掌邦教，以佐王安擾邦國。」

「諸公之地，封

 疆方五百里，其食者半。諸侯之地，封疆方四百里，其食者參之一；諸伯之地，封疆方三百里，其食者參之一；諸子之地，封疆方二百里，其食者四之一；諸男之地，封疆方百里，其食者四之一。」

《春官宗伯》第三

「惟王建國，辨方正位，體國經野，設官分職，以爲民極。乃立春官宗伯，使帥其屬而掌邦禮，以佐王和邦國。」

「春見曰朝，夏見曰宗，秋見曰覲，冬見曰遇，時見曰會，殷見曰同，時聘曰問，殷頫曰視。」

「龡豳雅」、「龡豳頌。」

「三易之法：一曰連山，二曰歸藏，三曰周易。其經卦皆八，其别皆六十有四。」

「一曰連山，二曰歸藏，三曰周易。」

「教以六詩：曰風、曰賦、曰比、曰興、曰雅、曰頌。」

《夏官司馬》第四

「東北曰幽州。」

「正
 

注



 北曰并州。」

「凡邦國千里，封公以方五百里則四公；方四百里則六侯；方三百里則七伯；方二百里則二十五子；方百里則百男。」

《秋官司寇》第五

「春朝諸侯而圖天下之事，秋覲以比邦國之功，夏宗以陳天下之謨，冬遇以協諸侯之慮，時會以發四方之禁，殷同以施天下之政，時聘以結諸侯之好，殷頫以除邦國之慝，閒問以諭諸侯之志。」

「邦畿方千里。其外方五百里謂之侯服，歲一見，其貢祀物。又其外方五百里謂之甸服，二歲一見，其貢嬪物。又其外方五百里謂之男服，三歲一見，其貢器物。又其外方五百里謂之采服，四歲一見，其貢服物。又其外方五百里謂之衛服，五歲一見，其貢材物。又其外方五百里謂之要服，六歲一見，其貢貨物。九州之外，謂之蕃國，世一見，各以其所貴寶爲摯。」

「十有一歲，達瑞節。」

「十有二歲，王巡守殷國。」

「凡諸侯之邦交，歲相問也，殷相聘也，世相朝也。」

「令諸侯春入貢，秋獻功，王親受之，各以其國之籍禮之。凡諸侯入王，則逆勞于畿，及郊勞，聒館，將幣，爲承而擯。凡四方之使者，大客則擯，小客則受其幣而聽其辭。使適四方，協九儀賓客之禮。」

「朝、覲、宗、遇、會、同，君之禮也；存、頫、省、聘、問，臣之禮也。」

《冬官考工記》第六

「國有六職，百工與居一焉。或坐而論道，或作而行之，或審曲面勢，以飭五材，以辯民器，或通四方之珍異以資之，或飭力以長地財，或治絲麻以成之。坐而論道，謂之王公；作而行之，謂士大夫。審曲面勢以飭五材、以辯民器，謂之百工。通四方之珍異以資之，謂之商旅。飭力以長地財，謂之農夫。給絲麻以成之，謂之婦功。」

今案：六官所删成段者於左，單字孤文不列於此。所删之條，如能説通者，可以收入。

如豳雅、豳頌之類。


 以外尚有未盡者，則俟補録。



注
 　與：原無，據文意補。



注
 　齊趙：疑當作「齊魯」。



注
 　殷二百、周三百：原作「殷二官、周三官」，據《禮記·明堂位》改。



注
 　獉狉：原作「榛狉」，據文意改。



注
 　詁：原脱，據文意補。



注
 　二三：原作「三三」，據文意改。



注
 　先秦：原作「秦」，脱「先」字，據文意補。



注
 　裼襲：原作「褐襲」。案《禮記·檀弓上》：「曾子襲裘而弔，子游裼裘而弔。」據改。



注
 　四代：原作「四伐」，據文意改。



注
 　戴記：原作「載記」，據文意改。



注
 　者：疑爲衍文。



注
 　徒：原作「徙」，據文意改。



注
 　與：原作「爲」，據文意改。



注
 　沿革：原作「治革」，據文意改。



注
 　富：原作「當」，形近而誤，今改。



注
 　是：原脱，據文意補。



注
 　古書：原作「古事」，誤，據文意改。



注
 　「與」前原衍一「修」字，據文意删。



注
 　師：原作「詩」，據《漢書·楚元王傳》改。



注
 　禮：原作「書」，據《漢書·楚元王傳》改。



注
 　獨：原脱，據《漢書·楚元王傳》改。



注
 　經或脱簡傳或間編：原無「經」、「傳」二字，據《漢書·楚元王傳》補。



注
 　所：原脱，據《漢書·楚元王傳》補。



注
 　之：原脱，據《漢書·楚元王傳》補。



注
 　挾：原脱，據《漢書·楚元王傳》補。



注
 　因：原作「殷」，據《漢書·王莽傳》改。



注
 　戴記：原作「載記」，據文意改。



注
 　文：原作「父」，據文意改。



注
 　主：原作「生」，據文意改。



注
 　佚文：原作「俈文」，據文意改。



注
 　日：原竄於下文「甚多」後，今乙。



注
 　陳蘭甫：原作「陳南浦」，誤。陳澧字蘭甫，據改。後同。



注
 　人：原作「入」，據文意改。



注
 　興：原作「賦」，據文意改。



注
 　扶陽抑陰：原作「扶陽陰抑隆」，據文意改。



注
 　淵源：原作「淵深」，據文意改。



注
 　毛詩：原作「毛經」，誤，據文意改。



注
 　年：原無，據文意補。



注
 　樂：原作「藥」，據文意改。



注
 　後來：原版不清，據文意補。



注
 　周禮：原作「同禮」，據文意改。



注
 　别：原作「制」，據文義改。



注
 　官：原作「宫」，據文意改。



注
 　以：原脱，據文意補。



注
 　天官：原作「夫官」，據文意改。



注
 　周禮：原作「同禮」，據文意改。



注
 　以王制：原作「王制以」，據文意乙。



注
 　惟：原作「爲」，據文意改。



注
 　續：原作「結」，據文意改。



注
 　若干：原作「其千」，據文意改。



注
 　誤：疑當作「悟」。



注
 　言：原作「文」，據文意改。



注
 　説：原無，據文意補。



注
 　説：原無，據文意補。



注
 　在：原無，據文意補。



注
 　邦：原作「鄒」，據《國語·周語》改。



注
 　里：原無，據《孝經注疏》卷十一補。



注
 　五百里：原作「四百里」，據《尚書·禹貢》改。



注
 　王城：原作「王成」，「成」當爲「城」字之誤。



注
 　職方：原脱「方」字，據文意補。



注
 　野：原作「禮」，據《周禮·地官司徒》改。



注
 　封：原衍一「封」字，據《周禮·地官司徒》删。



注
 　正：原作「南」，據《周禮·春官宗伯》改。
















經話（甲、乙）



廖　平　撰

楊世文　校點








校點説明



《經話》甲、乙二編，寫作時間較長，作於光緒十四年（一八八八）至光緒二十三年（一八九七）間，歷時約十年。該書實爲廖平治學筆記、心得、治經之語的摘編，類似《日知録》，可以作爲初學者的治經指南。其中甲編分二卷，卷一言治經應守之要，其孫廖宗澤「疑爲襄校尊經時所擬」（《六譯先生年譜》）。甲編卷二言治《禮》學門徑，以及十三經、諸子所論若干禮制辨析。乙編一卷，收入讀經治學之法筆記、語録。廖宗澤《六譯先生年譜》曰：「説經以『話』名，自先生始。是集所收爲丙申以前之説，多證鄭學誤，專詳博士之學。如據《大傳》以明堂在四郊，駁鄭説十二室同在南方，天子每月移一室之非；據博士説天子娶十二女，百二十女爲命婦，三公、九卿、二十七大夫、八十一元士之妻，駁鄭君以爲天子妾媵分夜值宿之非；……皆各經盤根錯節，可謂削平大難。其餘諸條，亦皆由苦思積累而得。」廖平後來擬撰《經話丙集》、《經話丁集》，未成書。《經話》是瞭解廖平經學二變時期治學方法和經學思想的重要著作。光緒二十三年（一八九七）尊經書局刊入《四益館經學叢書》，民國十年（一九二一）四川存古書局印行《六譯館叢書》收入。今據此本整理。







經話甲編卷一



釋道入門，均有戒律；儒林恣肆，無所折守。思窺精微，先立章教。

一戒不得本原，務循支派。

凡經皆有大綱巨
 

注



 領爲其本根，而後支流餘裔因緣而生。立説須得大主腦，探驪得珠，以下迎刃而解；如不得要領，縱極尋枝節，終歸無用。今之治經者多沿細碎，不尋根原，所以破碎支離，少所成就。

如何邵公之日月，有可謂勞碎，然枝枝節節，徒費心力，不惟人不能明，即
 

注



 己亦心無主見，特不能不立一説，以敷衍門面，此大謬也。




二戒以古亂今，不分家法。

東漢以前十四博士皆爲今學，同祖《王制》，道一風同，與經神形俱肖。古學本於劉歆作僞，以與今爲敵，然其初門户甚嚴，各尊所聞，不相羼雜。鄭康成思集衆成，乃舉群經今、古不同之義，悉一律解之，合胡越爲一家，聯南北爲一轍，遂使今、古蒙蔽千古。鄭雖勉强敷衍，非經宗旨，故不能自圓其説。

三戒自恃才辯，口給禦人。

治經須謹嚴，不可輕肆，《公羊傳》好權詞酬答，自矜不窮，口辯雖雄，經例遂混。董子與江公議，以口給取勝
 

注



 ，所謂辭勝於理者也。此爲先師精絶之弊。至於晚學
 

注



 ，恣口衍説，欲以才辯服人，則謭陋荒謬,不在此品。

四戒支離衍説，游蕩無根。

説經須明白顯易，如土委地，其思而得之也最難寫
 

注



 ，而言之甚易，原不以影響囫圇爲高。何注《公羊》，每不
 

注



 戃恍無據。以下諸家，至於巨難，率皆自欺欺人，敷衍了事，多以艱深，文其固陋。學者當務精深平實，不可作誑語也。

以上四端，高材所忌，中賢以下，其敝可陳。

不守古訓，師心自用，非也；泥古襲舊，罔知裁擇，尤爲蒙昧。

何邵公之誤用董説，劉申受之鈔襲何注是也。

不識堂奥，依傍門户，非也。略知本原，未能瑩澈，是爲自畫。

陳卓人、陳左海是也。

違背傳注，好作新解，非也。株守陳言，牽就附會，是曰瞽蒙。

六朝《禮》學諸家，株守鄭説是也。

不通音訓，罔識古義，非也。鋪張通叚，主持偏僻，更爲俗癖。

如國朝諸家是也。

以上中材流弊，世所襲用，略爲敷陳；至於平常所知，都不陳列。

治經如做酒，穀米麵藥、柴炭水火，漢學派也；抉取精華、盡棄糟粕，宋學派也。宋人鄙漢學爲糟粕，然其造釀不從糟粕而出，明水涚齊，不堪尊罍，故治經始於繁難，終歸簡易，然其泓澈樽甕，莫不由糟粕而來。此漢、宋之兼長也。治經當遵此法，不純乎漢，亦不流於宋。滄州釀法，其傳固尚在人間也。

經説舊本明暢，至於誤説，展轉蒙蔽，其道迂歧，欲復大明，其事甚苦。故嘗謂經如九曲珠，解者用心，須有蟻穿之妙。東漢以來，用心甚淺，非但無七八，甚或不能三四，膚末初階，便矜妙諦。譬如古鏡本明也，塵土蝕翳，經千百年，乃徐致其蒙銹，其翳之非日月之事，其磨之也自非旦夕之功。今以旦夕之力與千百年争，固不能敵已，故雖有小效，不能大明。史公云：「非好學深思，心知其意，固難爲淺見寡聞道。」經學之要訣，其在斯乎？

國朝經學，喜言聲音訓詁，增華踵事，門户一新，固非宋明所及，然微言大義，猶尚未聞。嘉道諸君，雖云通博，觀其撰述，多近骨董，喜新好僻，凌割六經，寸度銖量，自矜淵博，其實門内之觀，固猶未啟也。

國朝經學，初近于空疏，繼近于骨董，終近于鈔胥。高者如陳左海、陳卓人，然一偏之長，未瞻美富。子夫謂道咸以來著書多爲《經籍籑詁》
 

注



 、《五禮通考》子孫，可謂善謔矣。




古人之學者如牛毛，成者如麐角。經學習者雖多，成者實少，特惜不能如弈手之高下可定耳。嘗欲繪海岱圖以喻經學，以岱爲今學，海爲古學。如游岱有躋其巔者，有歷其半者，有僅至其麓者，有徬徨山下者，有左右互趨者，有反背而馳者，各題其名字，以識所學。然必高才博學，乃能入此品。其餘置身閶闔嵩華，便自以爲游歷泰渤者，不知去題尚遠也。

予思而不學，終歲不聞誦聲，而夢寐亦相縈繞。積習已久，不能改，有神無跡，所以班白少自樹立者，亦以是故也。再加涵詠之功，庶有自然之妙乎！

子夫常言，説經須有一定。予推衍其説云：醒時如此，醉夢亦如此；率爾如此，沈思亦如此。千百人攻之而不能破，衾影之間循之而不能改。若此境界，其于古人中求之乎！

古人言通經致用，舊以爲將經中所言施于政事，非也。無論古今，時勢不同，泥經敗績。試問古來經生，何曾有以功業見者？不流于迂疏，則入于庸懦。然則經果無益於治乎？蓋通之難也。從來建勳業者，非由閱歷深，則本見幾審舉，盤根錯節，决斷裕如。儒生平居，何曾得假手以歷試諸艱？而以經喻天下，則一極亂之天下也。其中義例文句，精粗微顯，參雜紛煩，萬有不齊，與國家政事同也。其巨疑大難，百思不通，則國家之盤根錯節，以一人之心思，窮幽極渺，攬目振綱，積以年月，參以師友，然後雜亂有序，變幻歸則，終始相貫，彼此不淆。從開宗以至絶筆，無一字一句不血脈貫通。以此治經之法治天下，然後大小并包，難易合律，舉王公以至匹夫匹婦，從大政以至一草一木，莫不得其性情，措施無弊。此乃通經致用之法也。經如陶範，心如金土，以經範心，心與經化。然後其心耐勞知幾，包大含細，原始要終，舉天下之大不足以亂其神，舉事務之繁不足以擾其慮。周公所以致太平者，以其有制作之才；孔子所以言神化之效者，以其收博約之效。吁，難矣哉！

治經如種田，後人享先人之福，惠、戴、阮、王非不自勤時爲之也。譬如闢草燒山，畫疆耕耨之事，以次而成，而後來食穀者，皆前人之功也。莫爲之前，雖美不彰。今日之事，固不敢没諸先達之勤勞也。

讀經傳當因所言，知所不説；因其一端，知其全體；因其簡説，知其詳旨；因其不言，知所宜言。巵言别義，不足以亂其聰明；精旨微言，不能當其校索。所謂目無全牛者也。

子夫云：「無論注疏及諸家成説，一到課期均無所用；著書必須到考課時服其精到，乃爲完善。蓋考課以數日之力解一義，以數十百人之力共一題，用心久而合力多，誠有平日成説，至此莫不罅漏百出者。」其論蓋有爲之言。余反其説云：「以著書論之，若必如考課之法，則百年不能成一書。且考課之所以眾説紛紛、新解層出者，多未能融會全經，僅就偶爾聰明，穿鑿附會，以求新奇。若平日全未經心之事，固可因此一考而明，或義本平常、事兼疑闕者，經此立異，反致瞀亂。治經如作室，其前後左右、梁棟門户，所宜熟思籌畫者也。至於一牕一桷，所關甚微，不必苦心經營。以牕桷而論，即至精之室，使人盡力推敲，未必不有所以易之者。總之室之美惡不在於此，徒盡心於牕桷，而棟梁門户之事反失宜焉，此豈足爲美室哉？舍大而謀細，棘端刺猴，泰山不覩，此古今之大弊也。考課之法不可移以治經，以其用心不同也。」子夫笑而不答。

古來學問，起初莫不精美，後則每况愈下。正以始難後易，始拙後巧；始有勤苦之心，後漸歸於偷惰；始心震驚，既成之後乃視爲平常。大似今洋貨，當其初來，莫不精美，人亦不辭價昂而購之；後乃以爲常物，其物亦遂脆薄粗惡，大遜從前。今得一百年前鐘表，視如拱璧，即以十年計之，亦不啻三變。人心淺薄，日趨苟安，于貨物且然，則固不必疑經學之日下矣。

高雲程大令嘗論鹽局事，謂鹽局初立，上下委員莫不精明能幹；至於中間雖不及前，猶有能手；後則守成敷衍，尚形絀支。夫豈沃土之不材，亦或運會爲之也。予以爲上而國家，下至書院，亦莫不然，而經學其尤者也。




千古學問，真者不能傳，而僞者不能絶。釋老、醫卜、雜技古法，莫不皆絶。傳習之書，有莫知所由者，又何疑於經學？《藝文志》《公羊》著録之書皆不存，而行漢末之何君；《穀梁》著述之書皆不存，而行東晉之范氏。學問始難而終易，人情好易而避難。今有難易二事於此，命十人治之，則趨易者十之八九，就難者不過一二人。以一二人與八九争，其勢已不敵；况由八九可化作千百，由千百可化爲億萬，此一二人者或一再傳而遂澌滅焉。幽蘭空谷，誰甘寂寥？難者或且不欲示人，而易者一倡百和，天下風靡。後來作疏，又視傳習之多寡以定去取，則安得不取晚近而廢本初哉？天下喜鄭過於雅，天下喜紫過於朱。阮生窮途，痛哭而返，此亦有心人之不忍聞者也。照像之法，因影留像，必須先定形體，留影鏡中。當其方照之時，稍一小動，移步换形，精神全變。竊意修改舊説，當用此法，一指一動，一目之瞬，精神迥然不同，不可説一節改一節，致其精神脈絡壅滯齟齬。然此非稿成數年後，精神閒暇，案日將成稿另鈔一過，不能如此通貫。然以《春秋》而論，每日一年，亦須終年方及一部，安得三年餘暇，通改三傳？况到改鈔時，又未必别無見解，所以此事斷難畫一。《孟子》云：「立其大者，而小者不能奪。」然則此事亦惟務其大而已。

宋儒言「中」字，謂凡事求「中」，義近惝恍，不切實。其實經學奥妙，聖人精微，總而言之，不過一「中」字。所謂「中」者，「中的」也。至求「中」之法，則又不出「智」、「聖」二字。孟子云：「智，譬則巧也；聖，譬則力也。猶射於百步之外也，其至，爾力也；其中，非爾力也。」孔子，一善射人也。其巧聖，其力大，其持弓審固之法，全在於經，知之明，守之固，便爲通人。其巧妙至於貫虱穿楊，百發百中。百變之中，有一定之準。先有征鵠以爲標準，其事甚明，非謂既已持弓挾矢，尚不識準，則必東西左右測量審度，而後發矢。但知其處，皆能自至。與孟子「時中」、「智」、「力」之説相反也。

古之聖賢，皆在北方。經傳所言，多取喻於「射」、「車」。欲仿程侍御書例，作《釋射》、《釋車》二篇，凡經、傳、史、子、中古語謡諺，説二門者依類編次，不惟諸書可明，而經亦愈以大顯也。

古人傳經難，今人傳經易。惟其難也，故不能立新説，墨守舊訓；苟一求新，則全不可通，故守而不變。後人治經便易，因其易也，則以墨守爲無奇。且以歷來承襲舊説無深入之妙，明敏之士稍加綜覽，便已通曉，故鄙薄求新。蓋人心喜變，如織坊初得一新樣，勉力學之，猶恨不能，不敢改易。行之既久，人人所能，以爲無奇，則别出新式。從古無積久不變之事，職是故也。經學之真本微妙難習，學者舍難趨易，後遂因其易也而思變之。變者又不能通，其難者愈趨簡便，故其壞無所底止。今欲反之於難，然遲之又久，恐不免終流於淺易也。

友人欲爲《禮》學三大表，曾與商酌條例。粗舉巨綱數條相告，且云若其細目新解，非用工之後，陸續補修不能。此説甚善。予撰《穀梁古義凡例》，修改近十次，乃成今本。此事務須隨時添改，不能先立限制，謂以後必如此用工也。又有治《論語》者欲商酌條例，予以此告之，蓋不可從門外説門内話也。

治經有數大例，前人未能暢發者，今當仿《古書疑義舉例》，作爲一書以明之。如詳略隱見例，以《春秋》爲主；三統禮制異同循環例，以《王制》

 爲主；四代無沿革，以《尚書》爲主；參用方言例，以《公羊》爲主；譯改古語例，以《尚書》爲主；記識入經例，以《禮記》爲主；省文互見例，以《儀禮》爲主；舉小數以起例，以《周禮》爲主；因事見義例，以《左傳》爲主。略舉其目，當詳推之也。

史公云，百家言黄帝「不雅馴」，「皆折中於孔子」。當時古書尚多，史公唯以孔子爲歸，此巨識也。今所傳秦以前書皆合於孔子，以外皆不傳。如莊、墨、申、韓諸家皆主孔子，所言禮制，皆同《王制》，其人皆師法孔子者也。太史公所言「不雅馴」者，大約如《山海經》、《竹書》之類，不與經説合者。當日此類書必多，今傳者絶少。至於諸子百家，皆孔子之徒，用孔子之説。

西漢以前，言經學皆主孔子，不繫於周公。漢明帝於學校並祀周孔。鄭君以先聖爲周公，先師爲孔子。議者以周公爲先聖作經，孔子爲先師傳經。此乃古學盛行之後，援周公以與孔子爲敵。其意以周爲古，孔爲今，古早於今。如《學考》今、古平重，則此説可存；若考其實，有今無古。古學萌芽劉歆，諸説皆其緣飾，則周公之祀不當在庠序間。今、古之辨，至今未明，而學宫不祀周公，其來已久。此其中固暗有主之者，不然，何以人皆不明古學之僞，而能去周公之祀也？

《管子》，《學考》列入古學。初以爲在孔前，必古學；繼乃知此書皆今學。《管子》立制，多改《周禮》，蘇子瞻所論是也。正孔子改制前事之師，又其書非管子手訂，多春秋以後名法之言，故多可爲《王制》之注，當細推而攷之

 。

西人補牙，窮極巧妙。夫取金石與骨肉相聯，既爲地無多，又須有言、食，苟非親見，亦必斥爲荒唐。乃積思細審，卒使聯合，有如生成。夫血氣之事猶且如此，何况經學？苟用心能如西人，則何爲不成？惜乎務博淺嘗，不能深細，因以無成耳。

予立三統循環例，以收傳説相歧不能畫一之制。以《論語》「社樹」、《孟子》「學校」、《考工記》「明堂」爲起例。如《祭法》與《王制》廟制不同，然皆爲七廟，以爲此循環變易之例。凡經中彼此參差、大同小異之事，皆包括無遺矣。又立互見例。禮制門目繁多

 ，統集諸經所有，乃成全備制度。今一經所言，每門不過數條、數十條，前人不知此爲互見，各就一端言之，執此攻彼，久成聚訟。今以此爲一大例，收集諸不同之條而錯綜之，穿插之，同歸一致。如時祭，《王制》言四時，《孝經》言春秋，《左傳》言秋冬，而《祭法》、《國語》乃有歲時月日之全文。此詳略不同之例也。若此之類，祇得從同而分别之，豈可復爲立異，以致頭目添多，不能料理耶？

前代之書有後代官名、地名、人事，舊説多據以爲僞作；不然，則以爲古人已有此官、此地；二者過猶不及。如《月令》言「大尉」，或以爲秦官而疑非古書；或又據緯書「舜爲大尉」之文，謂古有「大尉」官，此皆不知譯改之例者也。《堯典》、《禹貢》當時之文，豈能平易如此？皆譯改之故。《内經》其明證也。「皇」字從王得聲，本爲王後字。三皇之世，文字未立，稱王而已；春秋以後乃有皇帝之説；本朝稱王，以「皇」加古帝。凡書之古「王」，皆改爲「皇」。後人不知此意，乃疑「王」、「皇」先後矣。《穀梁》二伯，漢人書説當有以二伯稱者，今有五伯，無二伯，以凡言二伯者皆改作五伯矣。《左傳》以齊桓、晉文、楚莊、吴王、越王爲五伯，而《傳》文初年有五伯之文，則亦如陳桓公未薨而稱諡，後來之稱，非當時已如此，文偶未檢耳。

古書傳寫，文字往往異同，能得别本相參，爲益無窮。嘗讀孫本《孔子集語》，凡互見别書而有異同詳略者，皆並列之，於是乃無不可解之書。蓋一本所言，皆有失檢，佚文脱句，動成疑難，苟列異同以相互證，是較釋文之功尤巨也。《月令》言四大廟，鄭君以爲十二室。考《大傳》云：「自冬日至數四十六日，迎春於東堂，距邦八里，堂高八尺，堂階八等。」「仲春之月，御青陽正室。」又云：「自春分數四十六日，迎夏於南堂，距邦七里，堂高七尺，堂階七等。」「仲夏之月

 ，御明堂正室。」又云：「迎中氣於中室。」又云：「自夏日至

 數四十六日，迎秋於西堂，距邦九里，堂高九尺

 ，堂階九等

 。」「仲秋之月，御總章正室。」「自秋分數四十六日，迎冬於北堂，距邦六里，堂高六尺，堂階六等。」「仲冬之月，御元堂正室。」案：天子於城門外立四堂，以順時令。然則東堂即青陽，南堂即明堂，西堂即總章，北堂即玄堂，或六里、七里、八里、九里不等，非一廟十二室明矣。又不云「大廟」，而云「正室」，然則「大廟」、「正室」之變文，非如宗廟之大廟矣。何以見四堂與明堂不異？曰：既於東方迎春，則不於南方布令可知，推之西北當復然，一也。既立四堂以順時令，棄而不御，而攢擠於南方，必非情理。若惟四迎，在其地則不必建堂，二也。南方有南堂，又有明堂，重復不例，三也。其四迎略言方向，十二御則言堂名者，彼此互見，非有異地異名之例也。其説較《月令》爲詳，其名較常典爲正。不然，則四大廟中何以又頒令？不幾於倍祖宗耶？故知正文不作大廟也。「御」字亦較「居」字爲近。又四堂下字皆疊韻，恐本一名，口音流變，如《公羊》、《穀梁》之異也。

予於錯綜例外，又得隱見例。著述之事有二：以言傳者，文字是也；以形傳者，圖畫是也。二門雖異，而其以隱見爲例，則靡不同。畫家畫宫闕，設景而見者千百分之一二耳。即單畫一室，見陽不見陰，露左必隱右，牕牖門户，不過見十分之一，非不欲鋪寫，勢不能也。讀畫者皆知爲隱見例，以其所圖者形，形有未備，人所易知。至於著書，其甘苦實如作畫，詳則傷瑣，且有筆墨不能盡者，必待施行之時，然後相機審酌潤色。孟子所云「大略」、「潤澤」是也。天下雖至瑣碎之書，亦有不能盡者，何况經文古質簡略，經有一語，非數千百言説之不能詳者。如《王制》言選舉事，數十言耳，苟欲施行，則草注設科條例盈篋，猶恐不備。其言爵禄數百言耳，然其法至簡，亦當倍蓰於今。
 紳若吏户案牘，猶不必言也。古人文字簡質，意中之事十未及一，今人乃不能如讀畫者之考求其陽陰、右左、隱見、露藏，以爲言在此，意已盡於此，及到施行，有東無西，具前闕後，乃又嘆書不可行，豈不誤哉！書之陰陽鱗爪，本如畫之可以踪跡求，惟積久不懈

 ，用心習成風氣。不知當因所見以求所不見，不可守所見以蔽所未見也。畫家若不見全形，讀書亦苦不見全義。予因《春秋》隱見推之《王制》，因《王制》推之群經，更因群經推之載籍，以讀畫之法讀書，則隱見之例張矣。

學以專經爲貴。然非徧覽諸經，則一經亦不能通；唯群經熟，然後專經有所借證。如欲通《穀梁》，非通《公羊》，不知《公》、《穀》大同小異，借證者多也；非通《左傳》，不能知二家，互文見義，有所補證也；不通《禮經》，不能知《穀梁》與《禮》之曲折相合也；非通《詩》、《書》，無以悟素王制作與《詩》、《書》重規叠矩也；非通《論語》，無以見《春秋》師説也。故必徧通群經，然後能通一經；未有獨抱一經，不務旁證而能通者。

六經同出一源，其宗旨、大義、禮制皆相同；而其體例、文字，則諸經各自不同。西人《全體新論》謂人之骨節，因地而異。竊謂經之體例，意亦如此。經猶人也，此經之骨節與他經不同，如有不察，以《春秋》之法施之《詩》、《書》，必有不合。亦如人各異地，妄以爲同爲人，即同此骨節，拘於其貌而未知神理，且其貌亦有不相似處。

郢書燕説之事，不惟漢初先師有之，即先秦諸子亦然，如以鄭聲爲鄭國之聲是也。董子號爲《春秋》大師，《繁露》多不得《傳》意。學者須知此意，然後不爲舊説所誤。

識古今之異語，通華夏之方言，古人翻譯，三代所重也。自漢以來，唯辨中外，不達古今，釋藏、洋書，同文盛典，而古書則皆用漢本，不敢改字，其故何也？箋注之興，起於漢代，周秦以上通用翻譯，凡在古語，都易今言，改寫原文，不别記識，意同於箋注，事等之譯通。上而典章，下而醫卜，莫不同然，事既簡易，語便通曉。故《靈樞》、《素問》語雖淺近，而實爲黄帝之書。先師世守，口傳積變，語有今、古之分，意無彼此之别。博士所傳《尚書》已多變易，刊定《石經》，經本乃定。史公本用今學，而所録《尚書》文多易字，或以爲以注改經，不知此古者翻譯之踪迹、改寫之模準也。

伏生《尚書》與古文不合，則由伏生所改也。後來《古文尚書》不能讀，則以漢不識周語也。隸古定寫本以今文準古文，是以今文翻譯古文。使非由今文翻譯，則不知作何語也。今文以外所多之篇，或以爲漢人不識古字，故不傳；或以爲無師説，皆不然。既識其字，均通其語，何待師説，乃可相習乎？


 《尚書》唐虞之文，平易過於殷周，歷時既遠，而文同一時，或且難易相反者。古人讀書不如今全篇巨帙，木札竹簡每以一篇爲終始，《論語》之言《周南》、《召南》，《禮記》之言傳《士喪禮》是也。凡名篇要義，則習者多；僻文瑣典，則習者少。習者多則改本數變，故文最平常；僻篇則習者少，少則未經改動，即改而未至大變，故文多難讀。《尚書》文之難易，不拘前後，而以篇之有名、無名爲斷，正以習者有多少之分也。漢以後經尊，經尊則不敢改其字，而别爲箋注。自箋注既盛，後人其心，讀《堯典》則以爲字字皆堯史官所手訂，《禹貢》則以爲字字皆大禹所校閱，人心囿於所習，不能推見古昔事，宜經術之日下乎！

此説最爲有功，不惟有益於《尚書》，凡漢以前書皆當以此法視之，可省無數瞽説。




今、古本之異同，翻譯也；三《傳》之異文，四家《詩》之異文，翻譯也；今文與今文異，古文與古文異，翻譯也；引用經字，隨意改寫，翻譯也；同説一事，語句不同，翻譯也；詳略不同，大同小異，翻譯也；重文疏解，稱意述義，翻譯也。苟能盡翻譯之道，則又何書之不可讀哉！

《漢書》云：「《尚書》讀近《爾雅》，通古今語而可知。」《爾雅》者，翻譯之書也。所列者古今之異語，華夏之方言，全爲六書轉注、假借之事。其書始於先秦，

緯書子夏已引「初哉首基」，《尸子》又引其文。


 而漢師叠有增益，随時所加，初非子夏所撰，無論周孔。以説《詩》語入，此亦翻譯之類也。

讀近

 《爾雅》，謂改寫之讀合於《爾雅》。




人情莫不好辨喜新，是己非人。孔安國得古文而寫定，劉子駿得《左傳》而争立，苟非勢窮才詘，未有俯首聽人而自甘墨守者也。漢儒傳經，株守師法，蓋由勢使，非本性生。漢人經本難得，掌於學官，其事頗似今欽天監、機器局，皆由官辦，窮鄉貧士，力不能造此儀器，又屠龍之技無所用之。故欲治經，必到京師就讀官本，難於自治。到學之時，都由師講授，限於時日，拘於程式，墨守强記，猶懼弗任。苟欲求新改舊，不惟官法所禁，亦且勢力交窮，先師守舊不變，職是故也。又古書簡札最爲笨重，一經之册多可載車，大似今刊刻板片。

《後漢書》「洛陽有書肆」，亦有賈售之事，特一書則盈車累箧，大似今賣書板也。


 惟資記識，艱於誦讀，初學憑之以講授，成材難資乎翻檢，不能不篤守家法者，勢使然也。今人動云漢儒重家法，有經無師不敢習。然則《周禮》、《左氏》當時皆無始師，何以劉子駿能傳習之？至謂《尚書》亦因無師説，故聽其餘篇之佚，則以所佚實皆孔子删棄之餘，知其僞也。不然，《泰誓》一篇何以又傳？豈以人謹於今學，而勇於古學哉？

爲學須善變。十年一大變，三年一小變，每變愈上，不可限量，所謂「士别三日，當刮目相待」者也。變不貴在枝葉，而貴在主宰。但修飾整齊，無益也。若三年不變，已屬庸才；至十年不變，則更爲棄才矣。然非苦心經營、力求上進者，固不能一變也。

解經非文字安適不加字，迂曲非真解也。然就文敷義，雖明白如話，亦有非真解者。如《公羊》「上無天子，下無方伯」，何《注》可謂明白矣，豈知《傳》意卸去上下二層，專責中間二伯乎？此非但求老嫗可解，便爲真諦也。其餘如「貴賤不嫌同號」二語，何《注》亦似明快，而實亦非。大抵文句不大詳明，當别求義證以申明之。

解經實義有證佐難，虚字有精神尤難。然虚字精神實出於實義明確之後。詩人得一好句，有所言，有所不言；言在此，意在彼；所言者少，所包者眾；神悟景態，超然言表。解經亦如此，須讀經如讀詩，能知作者苦心佳處，然後爲得。《春秋》虚字，説者尚知用心；至於《禮記》，凡一切虚字皆若爲累文者，即直爲删節，亦無不可。以此知《禮記》之精藴，尚蓄而未發也。

治經不惟當理會虚字，并當翫味虚神。壬秋師謂作時文爲治經之要法，蓋習經不如作時文之專而久且眾也。《禮記》文多，號爲大經，門户繁賾，較《左傳》尤難治。學者讀之，摘記其明文定説，已不勝其難，何况能推考其虚字虚神。然其中之《大學》、《中庸》二書，則文義頗詳盡，則以合在四子，治之者多也。今取士之法，四子陳文太多，誠能略採《大》、《中》之義，以五經作考試正場，改四書文於後，如能有方樸山、王廧東諸家聽題之法，則於此必别開無數法門，惜不能如八股專精。

觀人一節，能知長短，此治經之切法。經傳所陳義理，多不具録，舉一反三，因端竟委，是在善學者。若見一節，僅就一節言之，不能推到全體，此非善學者。須有西人《全體新論》心思乃可。

治經如墾闢，諸經皆有田畝可以耕穫，若《禮記》則如深山大壑，怪木叢草，荒穢不治，且多人迹未到之處。若欲成沃壤，則其待人力墾治者，較他經爲多也。




《經解》所言諸經利弊，各主一意，不相貫通，足見以一經之法推説諸經之非。余説諸經，先注《經解》一篇，以爲叙意，此即經學要旨也。以此足見《禮記》所包者廣，故余於《戴記》立「經學」一門，以《經解》、《學記》、《勸學》爲主，輔以《坊記》、《表記》、《緇衣》諸篇，以爲經學程式。

《學記》一篇，先師治經之法也，亦當詳註，證以今事，甘苦備嘗，癥瘕立見，其斯爲學人指南與！




今本《穀》、《公》二《傳》，亦如小學之《倉頡》、《凡將》等編，非始初之本也。當時先師各有存本，詳略不同，有始初本，有晚近本，同時又有各本。今所存者一本，正所謂九牛之一毛。故《穀梁傳》有引「傳曰」者，

《公羊》雖無「傳曰」明文，然其例可推。


 乃始初之本也。董、劉所引，有爲今本所無者，同時異本也。又所引師説稱「子」者，亦别本也。大約稱「傳曰」者爲大例，最初之本；稱「子」者爲小例，中間之師。不可以今傳本爲足以盡經，又不可以今傳本爲一人之言。

《韓詩外傳》有稱「傳曰」者，此亦如二《傳》引《傳》之例，皆先師説，非韓氏一人之言，《内傳》之説也，使爲《内傳》之言，則亦不稱《傳》，又如董子所引《傳》也。




凡立一説，類於作畫，初爲杇影，繼爲勾勒，然後再加綵色。予之著書，莫非新説，其始也偶然得閒，有杇影之底本。或加探索，或經歲月，然後首尾具備，本末皆全。又積之久，而後精神虚實備到。其中有由推索得者，有由感觸得者，有由終悟始者，有由始要終者，有修潤已成者，有草創初具者。

初據三統之説，以《春秋》爲救周敝而已，非百王之通典。救周之敝，作反文從質之《春秋》，行之數百年，又當作一反質從文之《春秋》，則舊説傎矣。繼乃知三統爲先師救敝循環之變例，《春秋》乃斟酌百王通行之大法。何以言之？繼周不能再用夏禮，此一定之明説，而先師乃有三統循環之説者，此指春秋以後法夏、法商、法周而王之三代，非古之夏、商、周。古者三代歷時久遠，由質而文，至周略備。孔子專取周文，故云用周以文。實則孔子定於周，文所未備，尚有增加，安得預防其敝而反欲從質與？傳記所謂三代，有指真三代者，有指法三代而王者，何以别之？大抵可以循環，制度無大分别者，爲法三代而王之三代；制度迥異不能循環者，爲真正古之三代。如《明堂位》，虞官五十、夏官百、殷官二百、周官三百，既有三百之周制，萬萬不能再返於五十、一百之制，此不能循環者也。至於社樹之三木、明堂之三形、學校之三名，此制度無大異。古之三代，文質懸殊，必不如此，此又可以隨便推行，故此爲後世法三代而王，託名之三代，非古之三代也。擬將經傳三代制度作爲二表：一，三代沿革表，録真三代沿革不能循環之事；一，三統循環表，凡可循環者皆入之。又舉經傳所不同之制，依文質之意而補之。蓋孔子制作，垂法萬世，《春秋》所言，皆不能改者也。至於後王易代，不能不有因革，則造此三統之變以通之，使之循而改作，此三統所以濟一定之窮者也。《春秋》非從質一時之旨也，故《王制》篇中循用周禮。孔子答顔子參用四代，此因革定章之言，與三統專用一家之説不同。《孟子》謂孔子賢於堯舜，以《王制》制度非唐虞所及，孔子斟酌四代之禮，著爲《春秋》，行之萬世，此爲大綱。其三統損益，亦但就大關有三等之變通，大端不能改，不謂三綱五常不可改；制度可改不可改者，即指制度而言。《王制》千七百國，秦之郡縣大小似之，漢之郡國即其遺意，今州縣即《王制》意也。選舉之制，秦漢以來皆用《王制》説。漢最近制科意稍失，然其大旨同也。秦漢建官，多用三公之説；至蘇綽六官之制，乃同《周禮》。戰國秦漢之間，今學最盛，所有制度多本此意，此即《春秋》定章，爲後世永行之典。其中所有變通，即因革可知者也。《春秋緯》云：「孔子曰：『丘作《春秋》，王道成。』」《孝經緯》：「志在《春秋》，行在《孝經》。」凡此義不下數十見也。

《左氏》及諸傳記言春秋時事，其與經傳禮制不同者，乃真周制也。所言禮皆主於孔子。孔子不以作自居，故託於三王，而六經禮制皆同，無沿革彼此之殊，此不指爲素王之制作，不能也。古書傳者皆主孔子，故其説同。西漢經師據《王制》以説六經，十四博士莫不相同。故當時同以《王制》爲經説，而無三代不同之分。故於先秦則孟、荀言制度全本《王制》，乃當時不以爲孔子《春秋》改制之意，而全以爲《周禮》。他如墨子、韓非、司馬、班氏，莫不誤襲其説，此當力反者也。

《王制》書較《周禮》少，然《王制》之説易明，而《周禮》專條之説轉甚晦。蓋秦漢以來，子史先儒全用《王制》説，少

 則易明。又其書爲先師所祖，遺説甚多，故最明晰。至於《周禮》所有未備，則全出劉歆。如周爵五等，千里之地僅能封四公，即封侯祇能七、封伯祇能十、子祇能二十五、男祇能百，不審其制。蓋劉歆

 意圖變亂今説，至其能行不能行，所

近人所著四家《詩》、三《傳》異文，此非古法也。《隸釋》所載《石經》，每經之後，祇

 刊同學異文，不遠及别家。如《公羊》嚴氏，異文祇録顔氏；《詩》用魯，異文祇言韓、齊；

此見洪氏跋語中。


 《論語》今文，則録盍、周、包。三經如此，推之餘經皆同，不引古經以相證。今經學廢墜，不能備徵同學，而但引異家以爲比較矣。

《石經》用嚴氏《公羊》，所録顔氏異文有四條可考，多屬傳文有無，不僅文字異同小故。顔、嚴在武、昭之後，同師而傳異，是今本《公羊傳》有嚴氏所補羼編纂，不盡出於先秦。大約先秦之傳别爲一書，此嚴氏手訂之故。《白虎通》引《傳》，有爲今本所無者，至《穀梁》亦然。故今二《傳》本不足以盡其學也。

二王後得用其故國禮制，亦指封國諸侯而言，非封君不用此例也。孔子世居魯，已爲魯人，又仕魯，爲周人。且大夫不得祖諸侯，宋公之禮，非孔子所敢議也。《檀弓》：孔子夢奠兩楹之間，用殷禮。君子正終，大失尊王從周之意。此蓋素王之説。《詩》以《商頌》終，亦此意。《莊子》以周公、孔子爲元聖、素王，《荀子·儒效篇》

 以周、孔爲主，故《孟子》屢以周、孔並言。《春秋》以故宋爲説，若就常義説之，孔子不得用殷禮，不得爲殷人。凡此皆改制、故宋遺説，不可以常解解者也。

傳記所言三代異禮，有細節瑣目，必非夏、殷所有者，此甚可疑。古禮簡質，何以及此。周時又不應遠徵夏、殷之禮。《論語》以杞、宋皆不足徵，《中庸》又云「杞不足徵」，殷禮有宋存。由此推之，是傳、記所謂夏禮，謂法夏而王者；殷禮，謂法商而王者。孔子必託二國爲説者，當時夏、殷典章故籍，皆杞、宋所掌，故必徵之二國。既入周朝，文章大備，所用制度亦不能純用古禮。如夏制桐棺而宋、周厚葬，此當時禮臣必定斟酌損益，從時王制中略加從忠、從敬之意而已。孔子雖本自作，亦多取二國，故三統之説託於二國以行，亦如言周公而託於觀禮取則於文、武之方策。故讀者不可以爲實出二國，亦不必以爲全與二國不相干。此説本原於《論語》、《中庸》，特後人不識耳。

改正朔、易服色，是異姓興王之事，中興之主不能如是。孔子使見用當時，必不能全改周制，所謂從周是也。縱有陋弊，不便大改，惟天以夫子爲木鐸，制禮作樂，託於素王，乃可自我作故，託於興王之事。《論語》云：「殷因於夏禮，所損益可知；周因於殷禮，所損益可知；其或繼周者，雖百世可知。」又云：「如有王者作，必世而後仁。」《檀弓》云：「明王不作，天下其孰能宗予。」《論語》云：「久矣吾衰，吾不復夢見周公。」又云：「鳳鳥不至，河不出圖，吾已矣夫！」《孟子》云：「《春秋》，天子之事也。」凡此，皆明異姓興王之事。何邵公「《春秋》爲漢制作」，古實有此義。先師附會於漢，微失其旨耳。

萬乘、千乘、百乘之説，是《戴記》通行之語，自緣禮制而生。天子方千里，大國方百里，祇得百乘，其諸侯云千乘者，指閒田言之耳。統計一州，方百里者國三十
 

注



 ，方百里得百里者三十；方七十里得百里之半六十國，又得百里者三十；方五十里得方百里四分之一，百二十國，亦得百里者三十。是封三等，國各百里者三十，三三而九，餘方百里者十，以爲閒田，正出千乘。經傳所云千乘之國，正指方伯而言。八州千乘之國，不過以萬比千，得十分之一。故天子云萬乘，諸侯得云千乘也。《孟子》云「大國百里」，指本封；云「千乘」者，指閒田；其謂「千乘之家」、「百乘之家」，皆謂是也。方千里者十，開方得三百一十六里。《管子》與

 《刑法志》所言是也。實計則爲三百一十六里，舉成數則爲四百。《史記》言魯、衛封四百里，《漢書》言齊封四百里，皆以其千乘言之。故《明堂位》之「方七百里」，「七」當爲「四」字之誤。東漢經師以百里不能得千乘，於是改爲十井一乘之説，以求合諸侯千乘之稱；不知千乘出於閒田，不出本封百里之内。博士雖改易乘數，仍不可通。何以言之？今學祇能添百里乘數，不能減

 千里乘數。萬乘、千乘，十分得一，此定制也。今添百里爲千乘，則千里當爲十萬乘。諸侯數少，天子數多，萬、千終不能合。由此觀之，則不明閒田之制，千乘、百乘之言不能解也。

《司馬法》爲今學説。鄭注所引同方百里，萬井三萬家，革車百乘，士三百人，徒三千人，方百里出革車三百乘，甲士三千人，徒萬千人者，此今學之《司馬法》也。服注《左傳》引《司馬法》云：一丘出牛三頭、馬一匹，一甸出車一乘者，此《周禮》之《司馬法》方三百一十六里出車千乘之制也。文義異同與古書合。《前漢·刑法志》云：方千里得千乘，方百里得百乘，方三百一十六里得千乘，則千乘出於方三百一十六里，本有明文可據，班説本於《管子》，蓋古經師舊説也。東漢今學説，如包注《論語》、何注《公羊》，皆以百里出百乘，與萬乘説自相矛盾。凡經説古多不如今，惟此則今不如古。然古學家但言百里不能出千乘，而所以得千乘之地，未能實指。今學則堅守大國百里，欲闢《周禮》地五等之説，故就百里中穿鑿言之。大抵此東漢以後經師失據之言。至於西漢博士，則係班《志》之説，以爲方三百一十六里所出，不出於百里，而《管子》亦以齊方三百一十六里也。

劉歆竄改《周禮》以迎合王莽，莽舉其改易之條，皆見施行，《莽傳》之文可考也。予初以今、古并重，誤於歆説頗重。王莽雖漢之蟊賊，而實爲千古一大經師。今學西漢盛，至莽而終；古學東漢盛，自莽而始。欲講經意，在將《王制》、《周禮》之説求其細例，可以見諸施行，而莽則已先我爲之，凡經中制度皆悉規摹舉辦一過。當時五經博士外，復立六經祭酒，大約皆古學。其講封建、地圖至於數年之久，蓋其審矣。今以王莽爲一禮學大師，凡當時之事皆以歸之；實則其説皆孔光、劉歆與博士祭酒之言，非莽所自作。今既不見名氏，則凡當時之説統目之爲王莽説云云，經同學考校數年，乃知其説之誤也。

莽制有主今者，有主古者，有今、古合并者。本傳謂莽以《周官》、《王制》之文置卒正云云，此即今、古合并之法也。其封建、井田、置官、分爵諸大政，皆詳悉可尋。《王制》之説散見於諸書，可以旁證者多。《周禮》師説不如《王制》之詳，東漢之説又多有出入。然考《莽傳》，其説固已不能通，又何以行遠哉！

鄭注《周禮》，以鄉爲近郊百里，遂爲遠郊百里外，郊外曰野

 ，有都、縣、家削三等。是鄉遂僅祇二百里以内，而以下三等無明文；六鄉六遂又不應如此之小。而《莽傳》則不然，王莽祇以鄉、遂爲等，西都爲鄉，東都爲隊，不分五等。今其文曰：「分長安城旁六鄉，置帥各一人；六帥

 分三輔爲六尉郡。」顔注引《三輔黄圖》

 注其事云：「渭城安陵以西北至栒邑、義渠十縣屬京尉大夫府，居故長安寺；高陵以北十縣屬師尉大夫府，居故廷尉府；新豐以東至湖十縣屬翊尉大夫府，居城東；霸陵、杜陵東至藍田、西至武功、郁夷十縣，屬光尉大夫府，居城南；茂陵、槐里以西至汧十縣，屬扶尉大夫府，居城西；長陵、池陽以北至雲陽、祋祤

 十縣，屬列尉大夫府，居城北。」考《地理志》，三輔共五十七縣，今曰六十縣，舉成數，或有分并也。莽又以河南爲東都，曰保信鄉，分爲六隊。《地理志》：南陽前隊，河内後隊，潁川左隊，弘農右隊，河東無明文，則除河南居中，河東附隸，前後左右以隊名者四見，此莽斟酌損益而爲之者也。大約《周禮》之六鄉，即莽之六尉，六遂即莽之六隊。莽於西都以城旁爲鄉，眾縣爲尉；東都爲州，眾縣爲隊，亦變通潤色之意。故東都之制與西都不盡合，而以鄉、遂分東西州，則一定之制也。此皆爲内郡。千里以外乃曰近郡，有障蔽者曰邊郡。故隴西、天水、張掖、敦煌

 等不入畿内之數，因時制義，其意可見。據此，是古《周禮》先師説不以鄉、遂、家削、縣、都分五等，可據莽以説之矣。莽説雖不能通，然鄭變其説而仍不通，則不如莽之爲得也。

《書》堯舜制度全與《王制》符同。據《孟子》「神農」章所言，當時必無此等制度。如五玉、三帛、二牲、度律、量衡及巡狩、貢賦、甸服之類，此承平數百年乃有之事，豈獸蹄鳥跡方交於中國，人方得平土而居，遂能如此詳盡文備？此當爲序《書》時潤色譯改之言，所謂「祖述堯舜」之事。古時制度大簡畧，不足以立教，故孔子以此託之帝王，當時不能有此制度也。

孔子六藝非但鈔録舊文，别有新意，然既以六藝託之帝王，遂以新義亦歸之帝王，此述者之事也。如孟、荀以《王制》爲周禮，漢初經師莫不同之。孔子於堯時已云「三年，四海遏密八音」，故《禮記》以夏、殷皆爲三年喪也。

今、古之分，東漢初已啟其端。班書《志》、《表》多臚列今、古之説，今當悉取而分隸之。如《百官表》言《周禮》建官，又云或曰司徒、司馬、司空爲三公。《地理志》言職方之説，下又云「周爵五等，而土三等」云云。此皆今、古説之有明文可考者。

子夫云：近來小學最盛，段、嚴、桂、朱專門名家，皓首成書，或校正異同，或摭拾訓故。要其用意，在明文義，字詁既通，方可治經。末流之弊，小學未通，年已衰晚，叩其經義，茫乎未聞。金石專門，復爲接踵，銅器古泉，搜采具備，既費貲財，且傷精力。本志所存，偏旁孳乳，藉證六書，贋鼎虹梁，每多僞贋，淺見倦士，侈爲古本，得其一字，兼攻洨長。假金石以證《説文》，借字畫以證經義，畢生株守，不知變遷。譬如農織，原爲飢寒；議耒耜，計隴畝，終未得一餐之飽、一縷之被。保氏教國子，八歲之事，十五以後即入大學。今乃以童稚所業，而爲老師宿儒呫嗶而夸張之。况古今所傳，多便俗學，精善之籍，盡皆秘隱。《説文》在漢已爲俗陋，託命於斯，無亦自薄！至如音均之書，鈔輯之録，尤爲拾墜於敗簏，築室於道旁，隴西之游，越人之射耳。大海蕩蕩，宜江河以道之，微者亦溝渠以澮之，胡爲盂匙以測量、涓滴以蓄儲哉！

按此爲株守小學者發，切中時弊，故取之。癸丑在晉陽，欲作《語上篇》以矯其弊，匆匆無暇。此編所言，頗多曩旨。




西漢博士説以校東漢，固爲精審，然其失本意者亦多。董子號爲大師，然謬者亦十居二三。蓋專門之言，時有過當；且經義玄遠，淺求之不可，過於求深亦不可也。姑即一事以發其例。《白虎通》言京師，謂三代異名，周王城名京師，此當時博士之言，從來無異議，而實乖經義。周原不以王居爲京師，稱京師者，《春秋》之意耳。京師猶《詩》之六師。天子出，六師從；不敢斥言天子，舉王師以爲天子所在之稱，其例正與王所同。又周東西通畿，《春秋》存西京，不使秦主之，故王居稱京師。襄王居於河陽，則以河陽爲京師。河陽稱京師，知京師非王城定名。《公》、《穀》皆云：「京，大也。師，眾也。」天子所居，故以眾大言之。《傳》例：諸侯言師，天子言京師，與諸侯言上，天子言大上相同。《傳》不以京師爲王城，故以眾、大解之。此微言大義之僅存者，乃爲博士説所蒙蝕。夫《傳》有明文之説猶如此，其他可知。今雖篤守博士説，至於失解亂真者，亦不曲從之。

《緯》云：「亂我書者董仲舒。」「亂」字當讀如「予有亂臣」之「亂」。至於「傳我書者公羊高」，則爲東漢人增損圖籍之言，當是戴宏

 以後人所羼，捏造「公羊」五名，編以世系、傳受淵源，改古書以合於私學。「穀梁」亦以四名見，使以祖、父、孫、子編排，亦如「公羊」之五世矣。有志復古者，當力辨之。

坊間有《公穀合讀》一書，俗本不足譏。然二《傳》相通，藉此可見。《穀梁》文簡例多，《公羊》文繁例少，彼此互見，可相補證，當以省文互見例讀之。蓋二書皆答問而作，同引《大傳》以告弟子。後來寫本互有詳畧，本傳未詳，正可借證别傳。又多文異義同，《公》、《穀》之分，在晚師引用寫定，非原本有異。如《公羊》「六羽」，《傳》「天子三公」云云；「城楚丘」，《傳》「春秋上無天子」云云，此《大傳》文也。今《穀梁》闕於引載，而子政説乃有其文，是劉本同有此傳，此當取《公羊》以補之。《穀梁》「葬桓王」，《傳》云「獨陰不生」云云；「夫人孫於齊」，《傳》「人之於天也，以道受命」云云，此《大傳》文也。《公羊》失於採用，而董子説乃有其文，此當用《穀梁》以補《公羊》之缺也。又如詞繁不殺，即詳録伯姬之意。定元年同引沈子説，而文有小異。二《傳》經説正可互相引證，以見全體。然非精熟文義者，不可以持此論，苟不精而好言合併，則治絲而棼之矣。

《穀梁》言正言禮，《公羊》言禮而不言正。《穀梁》傳「丹楹」、「刻桷」，一「非禮」、一「非正」，初不知正與禮之分。嘗欲通考《傳》例一過，一日偶悟正即中也。天下無一定之中，《春秋》無達例，即示人以緣事求中之意。中非中間之中，中謂射中也；正乃正鵠，亦射中也。程朱言中，謂凡物之中，虚渺無據。今以事如射侯，處事如射者之求中。侯有尊卑大小，又東西遠近轉徙無方，射者必先熟審，然後射之，乃得中的。孔子所謂中，即此意也。皆就實事取象，侯爲標識，取其意明，不如舊説一國之中、一邑之中，必須測量推考，冥索於影響疑似之間，然後能定。求之甚難，操之少據，設此蕩恍之局，以誤學人也。《禮》爲舊典，有一定之形，正如射中，有随機之巧。本一侯也，因其東西南北、高下倚側而後定我用矢之道。射由侯生，不能自定，故有合禮而正者，有合禮而非正者，有違禮而不正者，有違禮而得正者，故善惡表中正貴於禮。《穀梁》不言權，正即權也。正無定，權亦無定。一借射爲喻，一借衡爲喻。得此一解，乃知《春秋》言權、言中之義，皆在「正」字也。願與深於義理者共明之。

或疑《春秋》爲後王法，秦漢實不用之。世無無弊之法，何能以一定之制執定通行？三統之説，豈能使秦如夏、漢如殷、晉復爲周耶？案：此疑頗深，然非孔子意。孔子作六經，專言大綱大紀，以爲萬世法，當時即已尊榮，歷久其道愈顯，不如舊説《春秋》專以救弊，不過如書策罪言，補偏救弊，以挽文勝之弊，徒爲一時之書而已。至於後世改制，則别立三統之法於六藝中，一事一物，别爲三等名目以通其變，如社樹、明堂、學校是也。六經定制，斟酌盡善，百世不改，其小有損益變化，乃其中潤色之事。即以封建、選舉、職官論之，由漢至今，可云變極矣！而今乃多與經制相合，雖有小變，不害大同。《論語》云：「其或繼周者，雖百世可知也。」「繼周」即謂繼《春秋》，「百世可知」謂大綱三千年不能出其範圍。《尚書》推本帝王制度如一，後之堯舜三代亦如古之二帝三王，今之視後，亦如古之視今。至於救弊補偏，大略盡於三統之説，通變不倦，固非如先儒所言，欲百世以下株守之也。然則人之學《春秋》，求今之制度以合《王制》，事變日新，終歸圍範，不徒以爲古制，反謂於今有宜有不宜，或損或益，尚須斟酌。五帝不同樂，三王不同禮，謂使孔子再生，亦不主《春秋》之制，如舊説所云也。《春秋》之學，全在磨鍊智慮，以就今之繩墨。改制之意，則當合二十四史中沿革求之，看其因心之妙，移步换形，不可方物。若以孔子修《春秋》宜古不宜今，今亦不師古，則大非三統循環相救之意矣。六經爲萬世而作，不專主救文，學者但當循此規矩，試觀歷代典制，及近今禮例，何一非《王制》之細註、《春秋》之詳説哉！禮家述古易，知今難，學者判爲二派。述古者鄙言晚近，治今者昧厥本源，皆非也。《儀禮》、《官禮》之於《王制》，不過如今之《通禮》、《會典》、《搢紳》諸書耳，但論大綱，三年可了。然常多變少，文略事簡，若見之施行，殊多缺略，後來因事草創儀注，是爲潤色，故《禮經》十七篇已足。蓋禮家所重，全在《禮》意，踵事增華，一成不變。殷周既有損益，若欲於數千年後株守《禮》文，非斥近事，是字必用古篆，書必用竹帛，豈非笑柄耶？古無棹几，今用綿絨，衣冠既異於《玉藻》，禮節更詳於淹中。大禹入裸國，先自去衣；泰伯逃句吴，首自被髮。以古法讀今書，正如用碑版於卷摺。聞康長素有《孔子會典》之作，以經包史，於近事尤詳，不泥不違，卓然大備，其有益經濟，尤勝於三《通》也。

漢人引經折獄，除《史》、《漢》外，董子有《公羊决事》。今雖亡，頗欲輯之，群經各分門目，采傳、記、子、史之文補之。以傳文言之，則《春秋》事實，案由也；師説，律例也。以《决事》言之，則時事，案由也；傳文，律例也。通經致用，此亦一端也。

《春秋》文成數萬，其旨數千。循環見義，變化無方。漢儒引以决事，今可考者不過數十條，多雷同互見。此非經例不熟，則以必取有名之條以爲據，然後人信之，如人臣無將之類是也。




斵輪以古人書爲糟粕，此經學家當頭棒喝。天下六藝、九流、雜技、藝術，其可以言傳者，皆糟粕也。凡徵實之名物、象數，形而下者，猶可即糟粕求之。糟粕不離乎稻粱，形質不能過遠。至於形上之精華，則脱胎换骨，存液去膚，不能即形迹以求之。稻粱猶近於糟粕，糟粕遂大異乎酒。以《春秋》論之，則事實糟粕，筆削精華；以經傳論之，則傳本糟粕，師説精華；以經術言之，則文旨糟粕，運用精華。我之運用之妙，不能告人，所筆於書者皆形迹；知先師運用之妙不能告人，而著於傳者皆形迹；更以知孔子運用之妙不能告人，而著於經者皆形迹。今墨守《春秋》之文，豈遂足知孔子？株守六藝之文，又豈足以盡孔子？凡著書，其先精神才力必有十百倍於此，存之心者多，著於編者少。今於《春秋》堂奥猶不能窺，又安能不如隙中觀鬬？更何望其有見於《春秋》之外哉！孔子當日作《春秋》，已使續《春秋》可也，原《春秋》可也，拾遺《春秋》可也，以其意託之空言亦可也，寓之於别經亦可也，删改此《春秋》亦可也，且廢此而别作一《春秋》亦可也。以運用之妙，存乎一心，從心不踰，變化之妙，不可方物也。正如善書者，或大或小，或長或短，或肥或瘦，或剛或柔，或真或草，莫不入妙。父不能傳之於子，子不能學之於父，天下後世師之而不得其彷彿，以其糟粕在此，而精華不傳也。近人得一舊帖，臨摹既久，遂以此帖爲規矩方圓之至，肥瘦、剛柔，毫釐無不入妙。古人當日亦必定出於此，而不能少異。實則使古人當時盡反其所摹之帖，而别書之，今之學者亦必以爲盡善而不能稍異。如篤信其臨本之説，不能想見其運用，而拘拘於糟粕，此學人之通弊也。况其所學之本，不知幾經翻摹鈎臨，其長短、肥瘦、剛柔之間，已全失古人之意。或且與其真迹相反，而若人方自以爲如親見古人執筆書此，詳道其經營結構之甘苦而剌剌不休，若以爲此本乃書家自然入化之妙，古人適偶得之，不得絲毫增損於其間。治經者其弊多同於此，以其心眼力量卑陋狹隘，至此而止，不能别有所見。然治經能如此，學字者久不壹得，而此學字者亦非積月累年忘餐廢寢不能到此境。經學既乏專力之人，其傳變改異，年久勢異，且千百倍於字帖之壞。孔子筆削真迹，蓋依稀彷彿，毫無存者。既不能少窺其彷彿，又安可遂舍糟粕哉！後人誤會《莊子》之言，乃欲盡去糟粕，而别探精華，流爲心學一派，名爲學古，實則師心自用。今欲求一鑽研糟粕者而不可得，且欲探精華，非羈困糟粕中久而解脱者不能。予之爲此論者，欲爲十年後開此心胸，使不致以尋行數墨終其事，不敢使不求糟粕者聞也。

近於《春秋》寻行數墨之功，有十之六七，至於神悟超然文字之外，其在十年後乎！老子幼壯學《禮》，藤牽葛覃，網羅一身，晚乃奮然舍去。嗚呼！其用功自得之况，不知其在晚年歟？在少壯歟？

《春秋》之善惡，表功罪也；褒貶，表升降也。其中亦須有一部律例，當立吏、刑二衙門專辦此事。凡有功則交吏部，有罪則交刑部，因其功罪之大小，定其刑賞之重輕。袁佑安同年嘗推考捐例，謂其淺深貴賤有一定之則，無論從何項捐起，加捐至某官，貴賤莫不相符。方長孺言薛侍郎精於刑律，見罪名有七八百條輾轉不合者。《春秋》之功罪刑賞，必須如捐例之精，不致如刑律有不合之條，方爲精實。此説先師已有之，如《五經異義》引僖公逆祀，《公羊》以爲大惡，《左氏》以爲小惡，則議處之事，二司員議論不合，固已久矣。

《春秋》所包者廣，以今六部况之，無不爲其所包：吏部掌其爵禄，禮部掌其禮文，户部掌其分土居民、國入歲計，兵部掌其征討，刑部掌其刑罰，工部掌其工程。實則今學立三公，以九卿兼其事：大司徒禮官兼吏部，大司馬兵官兼刑部，大司空户官兼工部。特《春秋》文案律例不全，唯《王制》與《傳》文而已。其中瑣細枝節不詳，録者不勝録，亦以古今不同，僅發其凡，而一切小事，但就當代時制考之，不必冥索於古。凡欲得《春秋》細微，非熟讀律例掌故不行。在郫與黄緯如兄

刑席孫壽成之妻弟也。


 言刑名事，頗有啟發，知切實處故在有實用也。

荀子云「法後王」，此治經之要法也。以《春秋》言之，則二百四十年事實，即當今二百卌年之影子也；筆削褒貶，即當今補偏救弊之影子也。要將先王先師影子引之於今，是二是一，然後爲法後王，然後爲好經學。竊欲將天下化成一大洋紙，將《春秋》經意化成一圖，以留影照像之法託照此圖於紙上，今、古分明，毫釐俱在，其依稀之間，啟人神悟不少。

小徐《説文·部序》即仿《序卦》爲之，或頗譏其無理，不知此古例也。古書皆有序以説部次，不必有實理。即《逸周書》亦有序。按此説甚佳，禮官序總目見於《曲禮》，《荀子》有《序官篇》。除《易》、除《書》、《禮》次序尚易循求，惟《詩》次序無古説，最繁雜。以《國風》言，十五國次無説，一國中各詩先後無説。近人選詩，如王漁洋，其去取前後之旨，學者猶能道之；孔子之《詩》，頗似《千家詩》，全無論次，爲坊間最劣之本。説《書》、《禮》要知十七篇、二十八篇爲全

 ，然後其序可得而知。論《詩》則必先將《風》、《雅》、《頌》與十五國大綱分别已定，然後其中次序可以徐徐清理。必定此説，然後《詩》可治。

《公羊》爲齊學，孔爲素王，故宋從殷，是其所主。《檀弓》篇中多殷禮，如喪禮，謂「與其禮不足而哀有餘」之類，盡屬從質意。又言《春秋》事十餘條，如「仲遂卒於垂」、「新宫災」、「齊告王姬之喪」、「戰於郎」之類，類次《春秋》禮制、實事之遺説，别篇初無此體。又「邾婁」惟《公羊》乃有是稱，《檀弓》稱「邾婁」者三，是其書確爲齊學所記無疑，其説皆足與《公羊》相發明。初以此篇爲《左傳》説，《左傳》不稱「邾婁」，又多以孔子新制歸之成、康，以爲《公羊》近是。太史公云「游、夏不能贊一詞」；今《檀弓》記子游、子夏之事甚多，可知爲《春秋》先師説。曾子傳《孝經》，篇中言曾子事亦多，恐不無齊學《孝經》之遺説。

按，緯云：「志在《春秋》，行在《孝經》。」以《孝經》屬參，以《春秋》屬商，二書並提。緯爲齊學，故《檀弓》篇中兼有《春秋》、《孝經》説，亦勢所必然也。〇孝以喪、祭爲重，故篇中多言喪禮。今取其書分注《公羊》，如取《王制》注《春秋》之制，務求推闡比附，毫無遺議。苟《公羊》中不能歸宿者，則以之説《孝經》可也。




《周禮》説始見於《王莽傳》，劉子駿實主其學。

方望溪《周禮辨》指《周禮》多劉歆所羼，據《王莽傳》「發得《周禮》，以明因監」之文，知《周禮》撰補於歆也。


 《移書》不見《周禮》名目，所引《逸禮》即《周禮》原文，争立不得，後因莽將即真，乃改羼今本以爲新因監。《逸禮》原文實出於秘府，劉氏校書時，與《左傳》同出，蓋今學官職之説。《曲禮》云，天子建天官，先立六大，以下五官、六府、六工説，《逸禮》之總名；《逸禮》乃《曲禮》之實事，亦如《荀子·序官》之類。此爲孔子所定，而弟子潤色之文。惟其書六大、六府、六工皆别自爲書，不統於五官，而五官則五卿之底本也，劉氏因其書世所不傳，故改羼以迎合莽，與今學爲難。《曲禮》六大爲天官，大宰即冢宰，《王制》大史、司會皆屬宰。此如今宗人府、内務府之職，專爲王官，不爲三公所統。劉氏承其文，以冢宰爲天官，所司之職則有改變焉。天子之五官如今之六部、三公所統屬者。司徒、司馬、司空，此三公也；司士、司寇、九卿之二，《王制》所謂三官也。司士文見《周禮》，蓋司馬之屬，掌

 選舉者也；司寇亦屬司馬。《王制》以爲三官千乘以配四時者。今劉氏於五官去司士，添入冢宰、宗伯以合六卿之數，以司馬爵禄之事歸之天官，如今吏部以司空土地之事歸之司徒，而以司徒之職歸之宗伯，司馬、司寇仍原文，司空所掌之事既歸之司徒，遂以六工之事歸之，此其所以誤也。其以冢宰、司徒、宗伯、司馬、司寇、司空爲六卿者，則由誤襲《盛德篇》之舊名也。

天子之六府曰司土、司木、司水、司草、司器、司貨，《左傳》以爲水、火、金、木、土、穀

 ，金仁山有分配之説。舊本六府連文。亦如《考工記》連叙六工三十人皆掌財物，當爲司會屬員，除大府、王府、内府、外府、泉府以府名官之外，如職幣、甸師、司甲、司戈盾、司弓矢、倉人、廪人，凡主財賄、器用、儲藏者，皆當爲六府之職，大約其數與六工人數相去不遠也。劉氏以分隸五官，鄭氏以爲祇六人，皆歸司徒者，誤也。今當詳細考訂，以還六府之舊。

六工之文，今《考工記》是也。劉氏以司空本職屬之司徒，則冬官實無事可掌，故全以考工之事歸之《冬官》，作序以明其事。司空不掌工，古有明説，故後來徐悟其非。馬、鄭乃有《冬官》不全之説，實出於東漢末季，《周禮》初傳無此説也。後人不知其故，以《周禮》缺《冬官》，以《考工記》補之。按，除《周禮》外，無此文體，何緣缺一官即有《考工記》相補？又或以爲文帝命博士作《記》補之，尤不通。博士既補《考工》，何不取古書《冬官》佚文補之，乃但説工事？且《記》亦非博士能作。此《記》與五官文同出一原，因無冬官職權以相當，而文與五官小差者，則當其時未能改修一律之故。

宋人欲據《王制》及今學家司空説，取五官中上地之官群歸於司空，劉氏以司空之文散之於司徒。今輯諸篇司空之文歸之於《冬官》，返本還原，其説原不爲誤，特宋人尚多不合，必再加考訂耳。


 《王制》官職以九命爲實職，以九錫爲加銜差使，大國九命，則凡百里之侯皆九命矣。其中所有長、帥、正、牧、伯，差使職事各有等級，共爲五長，皆從加賜而定。錫命相連，合爲十八綬，如今九品官分正、從。今正、從一品爲九、八錫；正、從二品爲七、六錫；正、從三品爲五、四錫；正、從四品爲三、再錫；正五品爲一錫；從五品爲九命；正、從六品爲八、七命；正、從七品爲六、五命；正、從八品爲四、三命；正、從九品爲再、一命。兼舉則錫、命一也，孤文則錫大命小，《王制圖表》中有此表。

《繁露·爵國篇》：天子立一后、一世夫人、中左右夫人、四姬、三良人，共十二人。大國一夫人、一世婦、左右婦、三姬、二良人。次國一夫人、世婦、左右婦、三良人、二孺子。皆九女。小國夫人、世婦，

小國之夫人即世婦，小國之君如天子大夫。


 左右婦、二良人、一孺子。

「二」舊作「三」，「一」舊作「二」，小國當止六女。


 附庸立一宗婦、二妾。

三人。「妾」當爲「妻」。


 又：王后置一太傅、太母、三伯、三丞、世夫人、四姬、三良人，各有師傅。王后御衛者，上下御各五人；世夫人、中左右夫人、四姬上下御各五人；三良人各五人；世子妃姬如公侯之制。王后傅、上下史五人，三伯上下史各五人，少伯史各五人。大國夫人一傅母、三伯、三丞；世婦、左右婦、三姬、二良人，各有師保。夫人衛御者，上下御各五人；世婦、左右婦上下御

 各五人。次國夫人一傅母、三伯、三丞；世婦、左右婦、三良人、二孺子各有師保。夫人衛御者，上下御各五人；世婦、左右婦、上下御各五人，二孺子御各五人。小國夫人一傅母、三伯、三丞；世婦、左右婦、三良人、二孺子又各有師保。夫人衛御者，上下御各五人；世婦、左右婦上下御各五人；二孺子各五人。附庸宗婦有師保，御者三人；妾各二人。

戊子年，李進士命三以《昏義》百二十女爲三公、九卿、二十七大夫、八十一元士之妻，證之禮書皆合，可無疑義，惟説《考工記》九卿、九嬪可疑。九卿九室，則百二十官當百二十室，一人一朝房，未免瑣碎。《周語》云：「内官不過九御，外官不過九品。」竊以《考工》之九卿、九嬪，即《周語》之九品、九嬪，非目九卿之夫婦。蓋朝房之制以品級分，王公尚侍以次叠降，非一人一室。又督撫官、廳、司、道一等，府、廳一等，州、縣一等，佐、雜一等，更不能一人一室。然則九卿謂九等之王臣，九嬪乃令婦之九等矣。

《春秋説》：天子娶十二女。考《公羊傳》、《白虎通義》，原防再娶，并非同時娶十二女。蓋以國家之亂，多由再娶，故聖人定爲不再娶之禮，以銷弭其禍亂。以人之好色，五十不衰，故當時多以襁褓者隸名，所謂待年於國。以二十嫁娶計之，天子五十之年，其媵女已經年三四十，則媵女之必取年輕者可知。如今填房、續婚之事，有正嫡嫁時媵女尚未生者，不過女家有此名目，將來如嫡薨或老病，則女國乃重送媵女，如《左傳》所稱繼室。如無事故，則壻家不請，女家亦不必再媵，以致徒恣煩擾。經意專在不許再娶二嫡，實非當時已有十二女同行也。一男三女已足相匹，必執定十二人，毋乃乖色荒之戒。又考十二女名目，《繁露》詳之，又各有保姆、師傅、史役人數，如民間之僕婦、使女，其人多選寡居有賢行及良家女子爲之。亦有品俸，是爲内官。雖掌燕寢之事，天子禮不得下淫，不如後世宫女，隨主者所喜，皆得召而御之。其官既有升降，其人亦隨時放遣，不如後世入宫則不得再出也。考《宋書·后妃列傳》：後宫通尹爲一品，列叙爲二品，司儀、司政、女林爲三品，都掌、治職等爲四品，通關、參事等爲五品，中臺、侍御、執衛爲六品，合堂帥等爲七品。

《文獻通考》：莊宗時後宫之數尤多，名號不可勝紀。明帝以後又有司寶、司贊、司膳、司飾、司醞、司衣等名，皆封夫人或郡夫人，小者縣君，亦宫官，八品、九品之文不見。


 其名目、職掌與《繁露》相合。

漢晉以下以妃嬪分配品級、俸禄者不在此例。


 即《周禮》之九御，《考工》之九嬪。《周禮》有内、外命婦之文，歷代史志多有之。九御即内命婦，百二十官之妻即外命婦。内、外命婦皆官，非天子之妾媵，考之宋制猶如此，則經禮更可知矣。

《曲禮》：「天子有后、有夫人、

公。


 有世婦、

大夫。


 有嬪、

以《昏義》推之，二字當在世婦之上，九嬪、九卿妻。


 有妻、

士。


 有妾。」

庶人在官者。此有嬪專指王臣言。


 又云：「公、侯有夫人、有世婦、

大夫。二伯如天子之公，則下有卿嬪一等，此無嬪而言世婦，則公、侯指方伯言。


 有妻、

士。


 有妾。」

庶人。


 又云：「天子之妃曰后，諸侯曰夫人，大夫曰孺人，

亦曰宗婦，不言卿曰嬪，略之。


 士曰婦人，

亦曰御妻。


 庶人曰妻。」

亦曰妾。


 《昏義》以夫人配公，嬪配卿，世婦配大夫，御妻配士，名目不同，蓋由内外異稱。今據《昏義》推之，考《繁露》，天子之妃無嬪、世婦、妻、妾名目，

后以外，四夫人、四姬、三良人。


 諸侯亦無妻、妾名目。

夫人外，三世婦、三姬、二良人。


 又附庸立一宗婦、二妾。是天子、諸侯、大夫嫡媵名目，上皆祇包下一等而言。如天子曰后，下一等名同諸侯之夫人；諸侯曰夫人，下一等名同大夫之世婦；附庸曰宗婦，下一等名同士之妻。除一等以下，名皆改變。又后、夫人、姬、良人與夫人、世婦、姬、良人合之，正嫡祇四等名目。《曲禮》天子乃有六等，知天子有夫人以下，指助祭公、卿、大夫、士、庶之妻言之；諸侯世婦下之妻、妾，亦指助祭之大夫、士、庶言之，不謂後宫有此名目。縱謂《曲禮》、《昏義》、《爵國》名異實同，然亦决非以三輔一，兩兩相對之二十七世婦、八十一御妻，不得借此以爲莽、歆百二十女之證也。

百二十女者，百二十官之妻也。鄭君承莽、歆之誤，以爲天子妾、媵。曾於《周禮删劉》中詳論其事。西昌吴清渠

光源


 擬《代百二十女訟鄭君表》，亦袁子才「麒麟鳴冤」之意也。《表》云：「三公臣妻三人，九卿臣妻九人，大夫臣妻二十七人，元士臣妻八十一人，由内小臣轉上内宰引奏：臣妾聞：乾坤定位，則尊卑之象已呈；日月相從，則輔佐之義斯起。故《易》嚴天澤，《禮》别嫌疑，《書》戒朋淫，《詩》美有齊，《春秋》譏宗婦覿幣，蓋所以别上下、異内外、順陰陽、成教化也。《昏義》云，天子后立六宫、三夫人、九嬪、二十七世婦、八十一御妻妾等百二十人，本三公以下百二十官之妻也，膺從爵之榮，荷錫命之寵，有助祭之勤，佐躬桑之瘁。《祭義》曰：『卿大夫相君，命婦相夫人。』諸侯如是，則天子可知。是以揄闕、鞠展，與鷩毳同輝；《鵲巢》、《采蘩》，繼《雎》、《葛》而詠。臣妾等雖别尊卑，實皆正嫡，自有家政，體法坤闈。《周禮》明文曰「外命婦」，西漢已前典禮明著。乃鄭君注經，不從師説，肆爲矯誣，以百二十女統爲王后妾媵，攘竊臣妻，屬之天子。竊考天子十二女：王后一、世夫人一、中左右夫人三、四姬、三良人。禮加九女，媵從三國，名號甚章，人數蓋寡。王莽居攝以前，納女漢平，猶云十一媵家，足見本無百二十女之説。劉歆顛倒經制，迎合王莽，依託《禮》文，創爲邪説。莽當末路，曾見施行，是乃新朝之荒淫，并非先王之舊制。鄭君自號通儒，即當糾正，豈可承譌踵謬，攘臂助奸？不謂祖述僞制，歸獄周王，儕命妻於嬖私，亂君臣於鳥獸；乃又臆造進御之法，一月再周，十五而徧，强爲分夜，據何經典？矧萬幾餘閒，宜益珍養，問夜何其，敢耽淫樂！此固下愚所不道，鄙巷所羞稱者也。上則污滓聖經，下則流毒宫閫。乃儒生堅謂爲師承，後王竊喜其便己，千年沈冤，無從昭雪，切膚之痛，難緩籲呼。且娣姪之禮，專防再娶，長者已衰，少者乃進。《春秋傳》曰：『叔姬歸於紀。』明待年也。是法月之數，先具虚名；繼室之來，尚須更請；何有同時，數逾十倍？又考僞説之與本原，《昏義》全以陰政歸之王宫，不知王、后既爲夫婦，臣下自係匹耦，事定一尊，禮嫌並嫡，婢妾嬖賤，於禮無專。由此推之，則十一女尚須禀命，况合百二十人而聽之！不惟名目巧合，事無可疑；祭饗時主者既爲夫婦，乃以宫妾耦配外官，此例以觀，成何政體？往者新制備和嬪美御百二十人，皆佩印韍，執弓韣，篡亂之徒，洵不足論。後世大選良家，掖庭盈軔，多則萬計，少亦數千，禁錮如長夜，怨思變災祲，點汙臣妾，恨已難言，流毒後宫，害更何極！差辠浮於民田，論禍烈於國息，豈止大裘郊夏、麟皮冒鼓之瑣瑣者歟！臣等辱侍褘衣之儀，本主外臣之家，乃以被服之僮僮，下等抱衾之肅肅。雖事君致身，忠臣之義，而臣妻群御，從古未聞。武斷同於指鹿，誨淫幾於聚麀，離經畔道，亂倫敗化，未有如此之甚者也！昔蒙莊非聖，見擯異端；揚雄擬經，戡名太學。而鄭辠甚於擬經，直爲非聖，猶竊食兩廡，垂聲千載，漏彼卯誅，大乖孔法。恭維陛下握陰陽之符，立教化之本，别内外之嫌，嚴上下之分。日月昭灼，雷霆震讋，造言者有誅，亂經者奪祀。更請下鄭諸書，俾博士詳議。其乖聖經、違典禮者，悉令删除。」

春秋見經之國百餘，舊説茫無統緒，予乃分州以卒正之目歸之。據《王制》州七卒正，《春秋》魯祇見六國，疑不能定者五六年矣。甲午二月，以《易》一卦變七卦，與《春秋》合，始定州一方伯、七卒正。内江陳奎光

其昌


 爲之説，文曰：「六經皆聖人手訂，雖微言奥義，各有宗旨；大制鴻綱，往往一貫。蓋聖人因天地之自然而定其法度，百變而不離其宗。《易》雖得於殷人，然《乾》、《坤》由翻改而始定，故規模制度，隱與《春秋》相通。《春秋》統以天子，分以二伯，參以方伯，佐以卒正，而鴻規舉；《易》始太極，分爲陰陽，立爲八卦，錯爲六十四卦，而鉅制垂。名目雖别，理數則同，天子即太極，二伯比陰陽，方伯視正卦，卒正如五十六錯卦，兩兩相當，不爽毫髮。蓋《春秋》與《易》雖有天道、人事之不同，淵源一貫，非偶然相合也。經師各拘家法，往往守本師之言，不觀會通。故《易》就畫明理，以爲通《春秋》則駭矣；《春秋》因事舉例，以爲通《易》則驚矣。别户分門，不能渾一。今考《春秋》之疆境，以九州爲度，四裔必加戎狄之名，錯處内地之夷狄，則言地以繫之，立州、國、氏、人四例，荆、梁、徐三國稱州，英、甲、潞三國稱氏，吴、越、留吁、廧咎如稱國，皆收入版圖，以備卒正之任。其淮夷、山戎、姜戎、北戎、伊洛戎、陸渾戎，不離戎狄者，受其朝貢，不責以伯帥之職。經見國百十餘，《傳》見國二百餘，惟青州見一州牧、七卒正、二十一連帥、一嘗見之附庸，餘州從略者，蓋備書則書不勝書，故舉内以概其餘也。冀、兖國少，以甲、潞等備卒正之選，不多見國，恐不識諸國以爲夷擯之也。雍不見國者，王臣舊采也。今本《説卦》震、巽、離、坤、兑、乾、坎、艮之序，分震、離、兑、坎爲四正，而以青、荆、梁、冀配之；他巽、坤、乾、艮爲四隅，而以徐、揚、豫、冀、兖配之。雍爲留都，今以豫代雍，相配爲圖，而聖人作經之旨，瞭如指掌矣。」

言漢學、尊許鄭者固囿於劉歆邪説，然考史傳，雖兩漢經士皆有流弊，謹立二十四目，引史傳以證，然後知學當靳於是，不必
 

注



 但尊漢師已也。




增益師説



山陽張無故子儒，信都秦恭延君。無故善修章句，爲廣陵太傅，守小夏侯説。文恭增師法，至百萬言，爲城陽内史。

《張山附傳》




《夏侯勝傳》：勝從父子建，字長卿，自師事勝及歐陽高，左右采獲，又從五經諸儒問與《尚書》相出入者，牽引以次章句，具文飾説。勝非之曰：「建所謂章句小儒，破碎大道。」建亦非勝爲學疏略，難以應敵。建卒自顓門名經。

東京學者亦各名家，而守文之徒，滯固所禀，異端紛紜，互相詭激，遂令經有數家，家有數説，章句多者或乃百餘萬言，學徒勞而少功，後生迷而莫正。




亂經私作



世所傳《百兩篇》者，出東萊張霸。分析合二十九篇以爲數十，又采《左氏傳》、《書叙》爲作首尾，凡百二篇，篇或數簡，文意淺陋。成帝時求其古文者，霸以能爲《百兩》徵，以中書校之，非是。

《孔安國傳》
 

注



 下




《儒林傳》：韓嬰推詩人之意，而作内、外《傳》數萬言，其語頗與齊魯間殊，然歸一也。




立學勢力



霸以能爲《百兩》徵，以中書校之，非是。霸辭受父，父有弟子尉氏樊並，時太中大夫平當、侍御史周敞勸上存之，後樊並謀反，迺黜其書。

《孔安國傳》
 

注



 附




上使江公與仲舒議，不如仲舒。而丞相公孫弘本爲《公羊》學，比輯其議，卒用董生。於是上因尊《公羊》家，詔太子授《公羊春秋》，於是《公羊》大興。




不通政事，迂疏寡效



博士選有三科，高弟爲尚書，次爲刺史，其不通
 

注



 政事，以久
 

注



 次補諸侯太傅。

《漢書·孔光傳》




昭帝時，選博士通政事補郡國守相。

《蕭望之傳》




陽朔二年詔
 

注



 曰：儒林之官，四海淵源，宜皆明於古今，通達國體，故謂之博士。否則學者無述焉，爲下所輕，非所以尊道德也。

《成帝紀》







粗習師説，以意推衍



山陽張長安幼君先事式，後東平
 

注



 唐長賓、沛褚少孫亦來事式，問經數篇。式謝曰：「聞之於師具是矣，自潤色之。」不肯復授
 

注



 。




苟求利禄，射策取科



《東觀漢記》：徐防上疏曰：「試《論語》本文章句，但通度，勿以射策，冀令學者務本，有所一心，專精師門，思核經意，事得其實，道得其真。」




各異其師，黨同伐異



揚雄曰：「譊譊之學，各習其師。」

劉歆説：「猶欲保殘守闕，挾恐見破之私意，而無從善服義之公心；或懷妒疾，不考情實，雷同相從，隨聲是非。」又：「今則不然，深閉固距而不肯試，猥以不誦絶之，欲以杜塞餘道，絶滅微學。」

班《志》曰：安其所習，毁
 

注



 所不見。

《陳元傳》：今學者沉溺所習，翫守舊文，固執虚言傳受之道
 

注



 ，以非親
 

注



 見實是之道。




末流遷變，齊不如魯



《儒林傳》：宣帝即位，聞衛太子好《穀梁春秋》，以問丞相韋賢、長信少府夏侯勝及侍中樂陵侯史高，皆魯人也，言《穀梁》本魯學，《公羊》氏乃齊學也，宜興
 

注



 《穀梁》。

《藝文志》：漢興，魯申公爲《詩》訓故，而齊轅固、燕韓生皆爲之傳，或取《春秋》，采雜説，咸非其本義。與不得已，魯爲近之。




别參異説，詐託傳受



京房授《易》梁人焦延壽，延壽云嘗從孟喜問《易》。會喜死，房以爲延壽《易》即孟氏學，翟牧、白生不肯，皆曰非也。至成帝時，劉向校書，考《易》説，以爲諸《易》家説皆祖田何、楊叔元
 

注



 、丁將軍，大誼略同；唯京氏爲異，黨焦延壽獨得隱士之説，託之孟氏，不相與同。

高相治《易》，專説陰陽災異，自言出於丁將軍。

《藝文志》：又有毛公之學，自謂子夏所傳，而河間獻王好之。




自矜巧慧，變亂師法



孟喜好自稱譽，得《易》家候陰陽災變書，詐言師田生，且死時枕喜膝，獨傳喜，諸儒以此耀之。同門梁丘賀疏通證明之，曰：「田生絶於施讎手中，時喜歸東海，安得此事？」後博士缺，眾人薦喜。上聞喜改師法，遂不用喜。

蜀人趙賓好小數書，後爲《易》，飾《易》文，以爲「箕子明夷，陰陽氣亡箕子；箕子者，萬物方荄兹也」。賓持論巧慧，《易》家不能難，皆曰「非古法也」。云受孟喜，孟喜爲名之。後賓死，莫能持其説。喜因不肯仞，以此不見信。

徐防《疏》曰：「伏見太學試弟子，皆以意説，不修家法，私相容隱，開生姦路。每有策試，輒興諍訟，論議紛錯，互相是非。孔子稱『述而不作』，又曰『吾猶及史之闕
 

注



 文』，疾史有所不知而不闕也。今不依章句，妄生穿鑿，以遵師爲非義，意説爲得理，輕侮道術，寖以成俗。」




互持意見，同源異流



眭孟弟子百餘人，唯彭祖、安樂爲明，質問疑義，各持所見。孟曰：「《春秋》之意，在二子矣！」孟死，彭祖、安樂各專門教授。由是《公羊春秋》有嚴、顔之學。

《前漢書·儒林傳》




章帝詔：「漢承暴秦，褒顯儒術，建立五經，爲置博士。其後學者雖曰承師，亦别名家。孝宣皇帝以爲去聖久遠，學不厭博，故遂立大、小夏侯《尚書》，後又立京氏《易》。建武中，復置嚴氏、顔氏《春秋》，大、小《戴禮》博士。此皆所以扶進微學
 

注



 ，尊廣道藝也。」

建初四年。







分習篇章，不能獨盡



《劉歆傳》：當此之時，一人不能獨盡其經，或爲《雅》，或爲《頌》，相合而成。《泰誓》後得，博士集而讀之，故詔書稱：「禮壞樂崩，書缺簡脱，朕甚閔焉。」




喜談災異，蒙蝕經誼



高相《易》無章句，專説災異。

《夏侯勝傳》：勝少孤，好學，從始昌
 

注



 受《尚書》及《洪範五行傳》，説災異。

《京房傳》：焦延壽其説長於災變，分六十四卦更直
 

注



 日用事，以風雨寒温爲候，各有占驗。

《李尋傳》：尋治《尚書》，與張儒、鄭寬中同師。寬中等守師法教授，尋獨好《洪範》災異，又學天文、月令、陰陽。事丞相翟方進，亦善爲星曆。

《眭兩夏侯京翼李傳》
 

注



 贊：察其所言，彷彿一端，假經設誼，依託
 

注



 象類，或不免乎億則屢中。




附會異端，乖離本意



漢興，魯申公爲《詩》訓故，而齊轅固、燕韓生皆爲之傳，或取《春秋》，采雜説，咸非其本義。與不得已，魯最爲近之。

《夏侯勝傳》：勝少孤好學，從始昌
 

注



 受《尚書》及《洪範五行傳》。説災異，後事蕑卿
 

注



 ，又從歐陽氏問。爲學精孰，所問非一師也。

《藝文志》：辟者又隨時抑揚，違離道本，苟以譁眾取寵。後進循之，是以五經乖析，經學寖
 

注



 衰。




畏繁苦多，以求便易



孟卿善爲《禮》、《春秋》，授后倉、疏廣。世所傳《后氏禮》、《疏氏春秋》，皆出孟卿。孟卿以《禮經》多，《春秋》煩雜，乃使喜從田王孫受《易》。

《前漢·儒林傳》







枝葉繁雜，雕繪競譁



古之學者耕且養，三年而通一藝，存其大體，玩經文而已。是故用日少而畜德多，三十而五經立也。後世經、傳既已乖離，博學者又不思多聞闕疑之義，而務碎義逃難，便辭巧説，破壞形體，説五字之文至於二三萬。後進彌以馳逐，故幼童而守一藝，白首而後能言。

秦近君能説《堯典》，篇目兩字之説至十餘萬言，但説「曰若稽古」三萬言。

《劉歆傳》：往者綴學之士．不思廢絶之闕，苟因陋就寡，分文析字，煩言碎辭
 

注



 ，學者罷老且不能究其一藝。

揚雄曰：「今之學者非獨爲之華藻，又從而繡其鞶帨。夫書理無二，義歸有宗，而碩學之徒莫之或從，故通人鄙其固焉。」




口辨自雄，不求理勝



董仲舒通五經，能持論，善屬文，江公呐於口，上使與仲舒議，不如仲舒。於是上因尊《公羊》家。

賓持論巧慧，《易》家不能難，皆曰「非古法也」。




依附圖讖，迎合風習



以爲前世陳元、范升之徒更相非折，而多引圖讖，不據理體。

《儒林·李育》




朱浮五書云：「語曰：『中國失禮，求之於野。』臣浮幸得與講圖讖，故敢越職。」

本傳







蒙混今、古，不守家法



鄭康成師事京兆第五元先
 

注



 ，始通《京氏易》、《公羊春秋》，又從東郡張恭祖受《周禮》、《禮記》、《左氏春秋》、《韓詩》、《古文尚書》。

建初八年詔：「五經剖判

 ，去聖彌遠；章句遺
 

注



 詞，乖疑
 

注



 難正，恐先師微言將遂廢絶，非所以重稽古、求道真也。其令群儒選高才生受學《左氏》、《穀梁春秋》、《古文尚書》、《毛詩》，以扶微學，廣異義焉。」




章句漸疏，浮華相尚



自是游學之增盛，至三萬餘生，然章句漸疏，而多以浮華相尚，儒者之風蓋衰矣。

《儒林傳》




樊準《疏》：「今學者蓋

 少，遠方尤甚，博士倚席不講，儒者競論浮麗，忘謇謇之忠，習諓諓之詞

 。文吏則去

 法律而學詆欺，銳錐刀之鋒，斷刑辟之重。」

本傳







僞撰源流，以冒授受



徐防《疏》：「伏見太學試博士弟子，皆以意説，不修家法，私相容隱，開生姦路。每有策試，輒興

 諍訟，論議紛錯，互相是非。孔子稱『述而不作』，又曰『吾猶及史之闕文』，疾史有所

 不知而不肯闕也。今不依章句，妄生穿鑿，以遵師爲非義，意説爲得理，輕侮道術，寖以成俗，誠

 非詔書實選本意。改薄從忠，三代常道，專精務本，儒學所先

 。臣以爲博士及甲乙策試
 

注



 ，宜從其家章句
 

注



 ，開五十難以試之，解釋

 多者爲上第，引文明者爲高説。若不依先師，義有相伐，皆正以爲非。五經各取上第六人，《論語》不宜射策

 。雖所
 

注



 失或久，差可矯革。」書上，詔下

 公卿，皆從防言。




私改經字，以合私文



黨人既誅，其高名善士多坐流廢，後遂至忿争

 ，更相言告，亦有私行金貨，定蘭臺桼書經字
 

注



 ，以合其私文。

《儒林傳》







好博兼通，無所裁决



張玄專心經書，方其講問，迺不食終日，及有難者，輒爲張數家之説，令擇所安。諸儒皆伏其多通，著録千餘人。

《儒林·張玄》







删除章句，以便觀覽



光武召見，問經義，應對甚明。帝善之

 ，拜郎中，稍遷左中郎將。詔令：「《春秋》章句，去其復重，以授皇太子。」

《儒林·鍾興傳》




中元元年詔書，五經章句煩多，議欲减省。至永平元年，長水校尉鯈奏

 言：「先帝大業，當以時施行，欲

 使諸儒共正經義，頗令學者得以自助。」

王晉卿大令，蓮池書院名手也，著作甚富。壬辰晤於凌雲，敦囑《今古學考》啟人簡易之心，則經學不足貴。猶劉介卿所言，經學不可如白香山詩，原貴同異依違，使人鑽仰無盡之意。然推考既久，門面丕焕，雖似簡捷，實更繁難。既立一法，便有得失通蔽，急須考究。從前之難，門外與門内相紛拏；今日之難，一家之中務求和協。統括六藝，折中子史，大綱既分，細事毛起，不見其易，反嫌其難。如以三《傳》合通，即此一事，已不易矣。

前刊《學考》，於康成小有微詞，爲講學者所不喜。友人遺書相戒，乃戲之曰：「劉歆乃爲盗魁，鄭君不過誤於脅從。今由流溯源，知歆爲罪首，亂臣賊子，人品卑汙，誰更爲之作説客？賈、馬以下，可不問矣。」

説詳《古學考》。




己丑在蘇晤俞蔭甫先生，極蒙獎掖，謂《學考》爲不刊之書。語以已經改易，並三《傳》合通事，先生不以爲然，曰：「俟書成再議。」蓋舊誤承襲已久，各有先入之言，一旦欲變其門户，雖蔭老亦疑之。乃《闢劉》之議，康長素踰年成書數册，見習俗移人，賢者不免。

廣州康長素奇才博識，精力絶人，平生專以制度説經。戊己間從沈君子豐處得《學考》，謬引爲知己。及還羊城，同黄季度過廣雅書局相訪，余以《知聖篇》示之，馳書相戒近萬餘言，斥爲好名騖外，輕變前説，急當焚毁。當時答以面談，再决行止。後訪之城南安徽會館，黄季度病未至，兩心相協，談論移晷。明年，聞江叔海得俞蔭老書，而《新學僞經考》成矣。甲午晤龍濟齊大令，聞《孔子會典》已將成，用孔子卒紀年，亦學西法耶蘇生紀年之意。然則《王制義證》可以不作矣。生公

 説法，求之頑石；得此大國，益信不孤。長素刊《長興學記》，大有行教泰西之意，更欲於外洋建立孔廟。《中庸》云：「天之所覆，地之所載，人力所通，日月所照，霜露所墜，凡有血氣者莫不尊親。」於今皆驗。長素或亦儒門之達摩，受命闡教者乎？

王仲孺同年請立國朝十三經，列有書目，未刊行之。《周禮》、《左傳》二種亦曾見稿本，大抵不出小學窠臼，多仍古學誤説。初欲群經各著注疏，以張西漢之學。見成三《傳》，書已及半，《詩》方徵逸説，意在再作《佚禮》、《詩》、《書》三種，餘皆聽之能者。故刊《群經凡例》以示宗旨，不再事撰述。既以精力有限，務廣者荒，且難者既通，易者固不必書成也。戊子以前，尊經友人撰《王制義證》，稿已及半，後乃散失。蓋課卷不能裝訂，隨手散佚。繼聞長素《會典》即是此意，乃决意不作。亦以《王制》無所不包，難免挂漏；否則《義證》重雜，難於去取。《凡例》已刊，擬但撰《辨疑》、《異義》二門，專考其異，以同者太多，不能盡也。

《左傳》舊以爲古學，與二《傳》異。丙戌曾刊有《凡例》，專主此義。己丑以後，專力治之，五年以來，愈覺其水乳交融，無一不合。舊説異處，多由于杜，非在《傳》。文難莫難於「君氏」一條，今將隱五年《傳》「王使尹氏、武氏助曲沃」句移於隱三年「君氏、武氏」下，知左氏經本作「尹」，作「君」之聲子乃《傳》，事不見經者。取五年之「尹氏」以證經，退「君氏」聲子説於《傳》中，則事迹全同矣。又叔服、王子虎以爲二人，而《穀梁》中已存有二説：「新使」指叔服；「執重以守」則别爲一人，同《左傳》説，非叔服矣。《大事表》中所有異同，今皆一貫，不惟不相歧異，且愈見合通之妙。至於晉欒施與高彊

 、蔡侯朱
 

注



 與東國爲一人，則由字誤，因而説異，又不在此例矣。

余三《傳》皆作注疏，三書各爲一家，不能彼此互文見義，全録又嫌重複。如采《史記》之事，《王制》之禮，全經之例，三書不能不重複。每與同學商其併省之法，頃得一説，先作單經本，將三《傳》事、禮、例相同之文併入此本，三《傳》本經下不注，但注《傳》，以存三家門面，而通其説於經，經可通而《傳》不必盡同。請樂山李子凡

光珠


 、帥秉均

鎮華


 纂録，不惟可省刻資，愈見通經之妙。

《禹貢》：「五百里侯服，百里采，二百里男邦，三百里諸侯。」按文例，與下三服不合，「百里采」三字，當爲上「五百里米」下三字之衍文，「米」又誤「采」。當作「三百里男邦，二百里諸侯」，方與下文合。《尚書》侯、甸、男邦、采衛之文數見。按甸乃内服，不應數在侯下。《左傳》：「曹伯，甸也。」「鄭伯，男也。」「甸」乃「男」之隸變。

力作勺，即爲甸。


 則《尚書》「甸、男邦」者，「甸」爲隸古，「男」乃先師記識混入者，當作「侯甸、邦甸」，下小注「男」字。采衛，「采」字與「侯」字對，「衛」與「男邦」對，則「采」當即綏服「綏」字，綏

 亦作「賓」，「賓」古作「
 」，與「采」形亦近。《王制》：「千里之内曰甸，千里之外

 曰采、

「采」當讀爲「綏服」之「綏」，指九州。


 曰流，

指要、荒。」


 如此則各經皆通矣。

丙子科試時未見《説文》，正場題「狂」字，余文用「狾犬」之義，得第一。乃購《説文》讀之，逾四、五日覆試，題「不以文害辭」，注：「『文』云作《説文》之『文』解。」乃摭拾《説文》、《詩》句爲之，大蒙矜賞，牌調尊經讀書。文不足言，特由此得專心古學，其功有不可没者。姑存於此，以資談笑。文曰：

《詩》無達詁，不求甚解可也。夫説《詩》自識字始，及識字而《詩》更難説，辭害矣，何以文爲！今夫《周易》無達占，《春秋》無達例，學貴變通，無取執一，於《詩》何獨不然哉？蓋四時興觀，不盡學人之所製；六書精奥，豈僅點畫所能包？文字有限，辭義無窮。以無窮之辭，窮有限之文，此其勢不至於交病而不止。且夫依類而文生，理罪而辭出，文非辭不屬，辭非文不立，固並行而不相害者，然而難言之矣。史籀作篆，文章丕焕中興，而汗簡殘編已改鐘鼎彝盤之舊，經篆所以多異文也。况竹漆尠傳，經師多由於口授，必求通於穿鑿，則郢書燕説，何與於舉燭之文？比興陳辭，篇什最多通轉，而長言永歎不同魯史筆削之嚴，傳箋所以少定解也。况《白華》無辭，樂府但紀其鏗鏘，必牽就於形聲，則太史輶軒，已不勝徵文之苦。但曰文也，甚矣害！且夫文有在體者焉，有在音者焉，有在義者焉。文有體，體必精。「霝」改作「靈」，時雨豈由巫玉；「禡」原作「馬」，祭祀别有禂名。「賊」改從「戎」，「賴」乃作「負」，是不但「禘」之譌「裼」，乃爲不辨字形也。其害一也。文有音，音必諧。求福不難，易儺而言語方合；飲食之飫，變饇而義訓始通。燬不諧火，鳳不殊風，是不但好讀爲好，乃爲不識古均也。其害一也。文有義，義必確。參昴稱嘒，小星乃能有聲；鐘鼓歌
 ，樂器乃有行步。「鴉」即是「雅」，「頌」以代「容」，是不但「剪」訓爲「斷」，乃爲有乖古訓也。其害一也。以象形言之而文害：牛象頭角三封，馬象髦尾四足，采象獸爪分别，而西之象則鳥在巢中。創造取飛鳥情態，而式廓、衣服，製句獨不類夫蟲魚。彼夫東爲木日，北爲背人，辨方位之陰陽，無殊營室，而此乃獨取依聲之例也。一字附會，遂使人以西眷、西人之句法，皆爲難字而莫通，是以文害一句之辭矣。且以方言考之，而文更害。朝鮮謂兒泣不止曰咺，楚謂兒泣不止曰咷噭，宋謂兒泣不止曰喑，秦謂兒泣不止曰嗴。豳、岐爲雍州故地，而《斯干》、《生民》，矢音獨不諧夫土俗。彼夫謂他人
 ，
 酌我罍，操土音於井鬼，無異楚囚，而此乃獨蹈忘本之愆也。一字舛誤，遂使人疑呱矣、喤喤之啼聲，皆爲他州所擬作，是以文害一章之辭矣。害深矣，不塞不可。能爲走獸，於本飛禽。及爾女之爲乃若，古甚而不古者，亦不可泥。穢留彤管，目静女於城隅；繩束白茅，稱吉士於尨吠。甚至
 巾爲處子所服，而聊可與娱；寡慾者亦思踰牆而摟，文字曾可據乎？所以入又多，又不可據，爲指在掌中；惠而愛，而不可定，爲毛在頰上。我觀西河爲説《詩》之主，而素絢存疑，致勞請益，猶覺讀書未免過拘耳。襄爲解衣耕，刑爲刀守井，及威困之爲姑廬，深甚而不深者，亦不可膠。窈窕無與心容，宫閫歌幽閑之女；蒙戎非關草蔻，泥中嘆流離之臣。况乎文昭皆史册所傳，而則百斯男，太姒亦不勝生育之苦，文義果可信哉？所以「菀」爲「宛」，而「麥」爲「來」，諧其聲而義别；「康」爲「苛」，而「苦」爲「快」，反其用而文同。我觀元公著訓詁之篇，必另本單行，不相比附，正恐據注以疑經文耳。中心爲忠，《扶蘇》與《北山》同調；即狂犬童僕，他説可徵，豈可以别解相繩，遂罪其不倫？以爲擬夫古字，孳生未
 ，經典别有通用之例。而書傳六體，保氏亦備載而不删。况本書之訓，多非本義乎？故河上築臺，不妨以
 
 例其父；牆歌掃茨，亦可以鶉鵲比其君也。不然，莫本爲
 中之日，而臣子作歌反用之，終苦其不典。是子所引之《詩》文已難解也，而况其他！老子爲孝，《小弁》與《北山》同情，即不離不屬，省文相苞，豈可以辭旨未詳，遂責其不經而難訓？夫古人煩冗不事，《史記》亦爲錯舉之名。苟極力張皇旁觀，反譏其繁而不殺。况造句之例，不無參差乎？故有周稱顯，詁義未嘗與今聞通；帝命歌時，取義終覺與厥德異也。不然，非本爲飛鳥之形，而臣子歌謡引伸之，轉覺其過晦。是子所引之語文已難通也，而况夫《詩》！亥、豕、皿、蟲，點畫皆存精義，苟字學精貫，則存真正譌，不妨因時作干禄之書。汃、汾、砅、厲，字體未易詳求，苟識見膠粘，即載酒問奇，翻嫌泥古失史皇之意。子之所害，固不在文。然文辭一也。如曰不然，子何疑《北山》，而不疑《雲漢》也耶？

周公、成王事，爲經學一大疑。武王九十以後乃生子，成王尚有四弟，何以九十以前不一生？繼乃知成王非幼，周公非攝，此《尚書》成周公之意，又有語增耳。武王克殷後，即以天下讓周公，《逸周書》所言是也。當時周公直如魯隱公、宋宣公兄終弟繼，即位正名，故《金縢》
 

注



 稱「余一人」、「余小子」，下稱二公，《誥》稱「王曰」。《檀弓》：「文王舍伯邑考而立武王。」蓋商法，兄弟相及。武王老，周公立，常也。當時初得天下，猶用殷法。自周公政成以後，乃立周法，以傳子爲主。周家法度皆始於公，欲改傳子之法，故歸政成王。問何以歸成王？則以初立爲攝；問何以攝位？則以成王幼爲詞。一説成王幼則生出襁褓，不能踐阼，或以爲十歲、以爲二、三歲不等，皆《論衡》所謂「語增」，事實不如此也。

《春秋》始於隱公，《左》以爲攝，隱即周公，周公即舜，舜、周公、隱公即孔子，皆從「攝」字立義。《公羊傳》：「吾立也歟哉？吾攝也。」周公事正如此。本立也，而自以爲攝，實非攝，故成王以魯爲王後，以與商比，成其讓志，故但稱周公，不稱王。《荀子》：「周公有天下而無天下，成王無天下而有天下。」周公立，則成王爲臣；成王立，則周公爲臣。《孟子》所云「堯帥諸侯北面而朝舜」者，由周公之事推之，周公實有朝成王之事。成王已立，周公已退，乃封伯禽。董子《三代改制篇》言殷立弟，周立子，即由周公改定。周公本爲天子，不傳於子，而傳於武王之子，後世乃疑周公不盡臣道

 ，不當稱王，魯不當用天子禮樂。不知周公有天下而不居，王莽無天下而竊取。以王莽擬周公，冤矣！若宋宣、魯隱生稱君，死稱公，何嘗因其有讓志而削奪平日之尊？《尚書》於周公稱王諸條是也。直稱之則曰「周公」者，此成周公之志，《春秋》隱不有正月之意也。然則周公可曰周文公，亦可曰周文王也。

《尚書》末四篇最難，説以爲四岳，是矣。而二「王曰」、二「公曰」，二在西京，二在東遷。不審二「公曰」，果當屬周公、秦公

 采邑教士之誓？抑或費爲東岳，統南方，屬周公，秦爲西岳，統北方，屬召公？二《誓》即《詩》二《南》之意，二《誓》反統二「王曰」之命刑乎？北曰命，南曰刑，亦中外之分也。《書》王道終於成康，以下詳於《詩》。《書》之終，即《詩》之始。三《頌》周、魯、商，即《春秋》之大綱，《春秋》又繼《詩》而作也。

《詩》《風》、《頌》皆以國名繫，唯兩《雅》不繫地、國。今以《大雅》配三《頌》，《小雅》配《風》。風行草上，待治者，《頌》則功成作樂，轉樞作用全在《雅》。《詩》四體當以《南》、《風》、《雅》、《頌》爲主，劉歆加入賦、比、興，改《南》入《風》，而四始以《大雅》、《小雅》分爲二矣。《詩》「以《雅》以《南》」，以《雅》包《頌》，以《南》包《風》，如《春秋》錯舉四時之名。《左傳》以《采蘩》、《采蘋》爲《風》，與《易》稱《周易》，當是古文家所校改也。

「王魯」之説，非《春秋》説，乃《詩》説是也。亦非以魯爲王，直謂周公天子，魯爲王後耳。殷亡，周公作。周公反政，而後成、康之化行。《周頌》者記成、康事，《尚書》之《顧命》也。以魯繼之，此周公之後，舊爲天子，故與商同稱《頌》。《雒誥》之「王賓」，即指伯禽，一王二公，觀《魯頌》「公車千乘」，仍用侯禮可見。《春秋》以魯、宋同在青，魯之滕、薛、郳爲宋役，宋之蕭叔亦來朝公，則二國初皆王後，以王後兼方伯，如齊以太師兼大伯、方伯，此升降黜陟之事。直以魯爲王。説《春秋》不可，即説《詩》亦不可。

四川戊子鄉試，首題「大師摯適齊」一章，題義難解。己丑在粤，陶心雲先生

濬宣


 擬刊廣州闈墨首題，余亦效顰，擬蜀闈題，破云：「使八伶於八州，廣魯樂於天下也。」此題上下無斷語，事又不見經傳，故用《樂記》「廣魯樂」，與《書》「封四凶以化四裔」意，以爲孔子定樂於魯，若推廣於天下，則當使八人分駐八州，如舜使四凶化四裔故事。齊、蔡、秦、楚，則《春秋》之四岳、

蔡當爲晉字之誤，讀如字亦通。


 四正方，故言適。齊、楚東南，秦、晉西北，中分天下也。先言齊、晉，後言楚、秦者，中外之分也。四隅州以水地記，河當指兖，漢當指雍，徐、揚皆以海爲界，八人分主八州，皆以廣王化。當時無此事，孔子亦未嘗使之，不過心有「廣魯樂」之意，則當使八伶於八州耳。末段點八州處，學董子《山川頌》，頗有點化。欲刊之，而稿爲人所竊，亦不愛惜，今特記於此，以資談笑，非以爲定解也。

王仲章者，壬秋師仲子也。開敏有智略，善承家學，爲壬秋師所喜。嘗語余云：欲仿《鄭志》作《王志》，將師所有改易舊説者彙輯爲書，爲《家學提要》，未成而卒。余亦欲自爲此書，將所有改易舊説不得已之故，輯成一篇。然此事非蓋棺不能定論，又以《古學考》、《凡例》等篇皆已言之，不願緟複

 ，如繼起有人，聽其爲之可也。

孔子以匹夫制作，與周公同，故《詩》、《書》皆以周公爲主，周公即孔子前事之師也。周公本爲天子，立傳子之法，乃讓成王，自託於攝，亦如孔子爲天子事，而託於帝王。《帝典》爲《書》之主，堯爲天子，所詳皆舜攝政之事；成王爲天子，所詳皆周公攝政事。《左傳·隱公元年》：公不即位，云攝也。通其意於《書》，寔則《書》與《春秋》皆孔子攝爲之也。

《書》於《周書》四篇言文、武、成、康。《戡黎》但見「西伯」二字，並無「文王」一語；《坶誓》僅爲誓師之辭；《顧命》但詳喪葬、即位之事，可云極略；而周公獨占十二篇，典章制度、大經大法皆在於此。蓋周公立爲天子，功成制作，而託言於攝，即《中庸》云「周公成文、武之德」，成、康繼治之休，皆周公成之是也。臣不尸大功，周公本自立，故不可歸於成王。所以如此者，周公本有天子

 ，而託於無位，爲玄聖。孔子庶人，而制禮作樂，故稱素王。此《孟子》所爲周、孔並列，《莊子》所以云「玄聖」、「素王」也。

《詩序》之見於經者惟《鴟鴞》。所以必見此者，通《書》之意於《詩》也。《書》、《詩》皆周公爲主，故魯爲《頌》。《金縢》「周公居東」一語，爲《詩》主宰。居東非避禍，非討管、蔡，蓋用夏變夷，開南服以成八伯之制。《詩》云：「周公東征，四國是皇。」《孟子》：「東征西怨，南征北怨。」不曰「西北」而曰「東南」，功用專在東南也。由雍州以及梁、荆、徐、揚，皆在南；以東都言，則在東。《詩》言「周南」、「召南」、「東征」，《書》言「居東」，皆謂周公開平南方，營東都，朝諸侯。文、武天下止於西北，周公乃弼成五服，中天下而立。如以「居東」爲避禍、討管蔡，則小矣。

經傳之言「西周」，指文、武；言「東」者，皆指周公。孔子所云「吾其爲東周乎」，蓋將法周公也。周公封魯，其詩乃繫之《豳》。《左傳》：歌《豳》，云：「其周公之東乎？」歌《王》，云：「其周之東乎？」歌《秦》，云：「其周之舊乎？」言周舊者，謂爲周之亡地。《詩》云：「赫赫宗周，褒姒滅之。」周之東指東都。今以《春秋》推《國風》，《豳》

 爲周公；《王》即成、康。東西通畿，豳爲先王，王爲周京，秦爲留守，鄭爲從行，齊、晉、陳、衛，《春秋》四稱侯之伯爲四伯、邶、鄘爲亡國，魏、唐亦亡國。以衛推之，則魏、唐可以起晉。二公、二卿分開通南服，四州既通之後，存亡繼絶，以邶、鄘、唐、魏封之，爲存國四伯一卒正，亡國四伯一卒正。兩相對比，以北方四國移封外州四伯，故《邶》、《鄘》多説南方事。《春秋》初如《國風》，莊以下乃開南服。《周南》、《王》、《豳》所言「行役」、「東征」、「歸」，皆謂周公開南服、營洛邑、終歸於西京，與《春秋》存西京相通，不使秦有周舊地也。

《金縢》一篇，爲周公總叙。初言武王崩，周公代立；末言周公卒，成王以天子禮葬之；皆詳記西京事。至於居東，所有行事皆見於十一篇中。至十一篇有有序者，有無序者，其簡編錯亂．必須考訂。

或疑二十八篇不全，不知經貴簡要，如必百篇，則《書》與各經不類。實則《尚書》之義，《帝典》一篇已足，其餘二十七篇不過發明《帝典》，取其詳盡，略備四代之文而已。《禹貢》爲《帝典》分篇，九州、五服，命禹平水土，與四岳、十二州之傳説也。《咎繇謨》直爲《帝典》作傳，君爲典、臣爲謨，二篇盡之。《甘誓》征伐掌於司馬、士師之職，録此篇以爲天子親征之典。《湯誓》、《坶誓》紀二代所以興軍禮，亦統《甘誓》。《盤庚》遷都、安民、立國，司空之事，以周公用其法録之。《高宗肜日》

 ，敬天之變，義已包於「欽若」。《洪範》同於《咎繇謨》。《微子》、《西伯戡黎》紀殷所以亡、周所以興。《顧命》則即月正元日受終文祖之儀注耳。周公十二篇，凡所爲居中而治，制禮作樂，用賢討罪，其義皆具於典。且周公之攝政，亦舜之代堯也。《甫刑》紀司寇之詳文耳。《費誓》見諸侯三軍之制，與《甘誓》相配。《文侯之命》九錫作伯，即舜之命三公也。《秦誓》教士用人，義不能外於《帝典》。《易》曰：「易簡而天

 下之理得。」此經之所以爲經也。

經精傳博，聖作賢述，一定之例也。《易》、《春秋》簡畧，《十翼》、三《傳》則詳也。《禮經》簡畧，而《記》、《説》則詳矣。孔子作五經，經皆全在。以爲經秦火有殘缺者，劉歆以後之邪説，西漢所無也。近人言《禮》與《書》、《詩》皆全，最爲詳明，足證劉歆之誤。春秋以後，除經以外，古書流傳者甚多，如《戴記》、《左》、《國》所引，嘗欲裒

 輯編爲《三代藝文志》。太史公以爲未經孔子所録者，其
 

注



 文不雅馴，然《五帝德》、《帝系姓》亦不得爲經。即如「血流漂杵」、文不雅馴之《武成》，孟子亦以爲二三策可取。是有六經以後，不能謂所傳古書遂毫無所取，亦不能因有六經，遂使諸書廢止不行。且孔子暨及門、孟、荀所言，亦多有在六經外者。古書與聖經並行，本不足怪，張霸因其名目相似者採輯成篇，並分析二十八篇以爲「百兩篇」，作僞顯然，當時廢黜。今之百篇《書序》本由霸書而出，流傳至今者，以霸書録文，其僞易見，《書序》不録文，空有序，藏其所短，虚列篇名，使人無從指摘。傳於馬、鄭，又與所謂《連山》、《歸藏》、《鄒氏》、《夾氏》、《逸禮》、赋、比、興、豳、雅、頌、《周禮》同出，皆託於古文。《周禮》又寔有其書，遂使人疑六經皆有闕文，博士所傳，乃焚毁之餘篇，惟壁中、冢中所藏乃爲全書，遂使聖道不尊，經學蒙混。東晉僞書，汩没聖道，皆古文家之罪也。僞《書》篇數雖多，試問典禮、制度、義理、事寔，有能出此二十八篇者乎？

學人是古非今，久爲通病。不知以忠厚古樸言，則今不如古；以文章詳備言，則古不如今。三代以上遠矣，證以近事。改土歸流，諸州縣初誠忠樸，漸摩以久，乃近彬雅。如閩、廣古稱荒狉，士大夫有罪，乃放其地，今則比於内省。論民風純駁，誠不及前，以政化言，則古實遠不及今。川省初遭兵燹，縣不過數十百户，人與鳥獸争地，鬼魅横行，糧食棲野，相率以雞、布易田土，比今誠爲渾噩，然不知詩書，争械相殺，婚嫁尤爲簡略。今則文教興隆，比於漢、宋，然而斗尺錙銖，争較必盡。制度事理，推考精詳，古今一大比例也。必欲尊古，豈非憤激一偏之論？蓋三代風尚，如泰西

 諸國，專以興利捍災、致用便民爲主，然

 事猶有蠻夷風。周之疆土

 祇内四州，吴、越之間，即須文斷。《孟子》以禹、文爲夷，言堯舜之民幾不聊生，可見矣。

詳見《知聖》。


 孔子乃丕變之。

如今泰西人興利制器之事已盡，則内附求聖人教化之事。


 六經雖託之帝王，實爲孔子新制，不惟三代，即春秋時亦無之。如《左傳》所載吴、楚惡事夷俗，地在九州，化由周文，豈宜有此？蓋孔子虚文垂教，兩漢後乃漸發揮，唐宋方極詳。故近來制度典禮，曲折合經，以至今經始盡推闡。《論語》云：「百世可知。」今二千五百餘年，泰西輪車、輪舟、電線、開河、越海，正《中庸》所謂「人力所通」也。《禹貢》小九州，地球盡闢爲大九州。將來一統，再推廣五服，是孔子藴火尚

 未發，中外成一統，天覆地載，凡有血氣，莫不尊親，乃爲暢發無餘。三代未有孔教，秦漢初見遵行，至今行而未暢，必俟地球内皆立孔廟，奉六經，回教、耶穌不去自熄，道一風同，專尊聖學，斯爲盡其能事。孔學與此地球相終始，以數千年爲盛衰。今天下較秦漢文備，前人所謂盛衰者，乃以一年一日計，孔經則以千年、百年計。不然則杞人之憂，伊於胡底之説，不知屋上架屋若干重矣。林和靖云「後世當爲不鬼魅」，真爲名言。如婚嫁一事，周以前無論矣，春秋時父納子妾、同姓爲婚者幾爲常事。漢以倡爲后，醮婦歌女，毫無忌諱。唐六宫多穢德。宋以下乃内政修明，至今而大備。同姓爲婚之事，雖鄉曲

 亦羞爲之；父納子婦，不惟女家不能聽定，即媒妁鄉里

 亦駭聞聽。可見六禮春秋時猶無之。至今《儀禮》大行，古人醜惡之事，天下遂絶。即此可見，今勝於古。余講王制六藝典制，或疑其與今制相似，必非古法。豈知今之典禮無

 不合於古，不可以爲二帝三王之澤遠，遂湮没也。

近學《公羊》者，以起文二字盡《春秋》之學，棄禮廢事，惟言例而已。夫説經不言事，過從何説起？若

 舍三《傳》之事、禮，而臆造事、禮，古説與己不合，不能不去之，意之所在，造

 事禮以自文飾，則可由我去取。其説《春秋》，如《封神》、《西遊》，由心而造；又如《奇門》、《六壬》

 ，使人射覆；春燈雅謎，割裂牽扯。倡其説者以便於臆造，從之者亦以不須用功考古，初一瀏覽，便可立説，牛鬼蛇神，自矜奇妙，動謂經由

 孔子筆削。惟其全出孔子，愈當言條理；豈孔子信手塗鴉，毫無論語，一經孔修，便爲夢幻耶

 ？

説《公羊》者以經人事全由孔子所臆造，竊取曾文正「漢高祖不知有是人否」之言，以爲十二公不知有是人否。予笑應之曰：「名諡由孔子筆削，即年歲亦孔子派定。何以言之？隱、桓與定、哀對比，而年恰相同。

隱十一、桓十八，共二十九年；定十五，哀十四，亦二十九年。


 文、宣、成在中，三公均十八年。莊、僖與襄、昭對比，四君皆三十二。

惟一三十三年。


 天下豈有如是巧合之事？至於閔之二年，此如閏月、土季在其中，爲變例。十二公如《國風》之二南、八伯、二卒正，且應十二月，二百四十二年，一公合得二十，加倍之數，則年歲豈非天造地設乎？」相與一笑而罷。

治《公羊》者莫不攻《左傳》，深惡痛絶不可終日，若有深讎積怨者。然竊以《左傳》之書，何至背理傷教若是？蓋《公羊》流弊，頗有夢幻戃怳之境。《左傳》事迹明白，與《史記》相同；心害其明白，故恨之深。若劉申綬、龔定菴者，實則於《左傳》未嘗用心，畏其繁鉅，不能綜治，惟有駁之，可以鈎銷一部鉅書，且去其害，然後得自由。其攻之者，全以其文多、其事明耳。至於所有諸條與《公羊》不合者，則杜氏誤説，《傳》初無是也。至於求之深，則《左傳》所言，乃無一不與《公羊》合；即《公羊》之所稱爲微言大義者，莫不具於《傳》中。

有《三傳同例》二卷。


 且缺義真解，足以補足二《傳》者不少。

有《左傳長義》一卷。


 實無所見，相率號呼，聾瞽之人，多者狂態，不謂高才，亦染此習也。



注
 　巨：原作「臣」，據文意改。



注
 　即：原作「既」，據文意改。



注
 　以口給取勝：「口」原作「日」，「勝」原爲墨丁，據文意改補。



注
 　學：原爲墨丁，據文意補。



注
 　寫：原作「與」，據文意改。



注
 　不：據文意，疑爲衍文。



注
 　經籍籑詁：原作「經籍纂詁」，案：此書爲清阮元編，作「籑」爲正。



注
 　王制：原作「禮制」。案：廖平以《王制》言三統禮制異同，此當作《王制》。



注
 　推而攷之：原作「推而收之」，「收」、「攷」形近而誤，據文意改。



注
 　繁多：原作「繫多」，蓋形近而誤，據文意改。



注
 　之月：原脱，據《尚書大傳》補。



注
 　日至：原脱，據《尚書大傳》補。



注
 　九尺：原作「尺九」，據《尚書大傳》改。



注
 　等：原作「級」，據《尚書大傳》改。



注
 　懈：原作「解」，據文意改。



注
 　近：原無，據文意補。



注
 　少：原作「多」。案前有「《王制》書較《周禮》少」句，則「多」當爲「少」，據改。



注
 　劉歆：原無「歆」字，據文意補足。



注
 　「所」字之後，原刻本文字漫漶，無法辨識。



注
 　祇：原作「同」，據文意改。



注
 　荀子儒效篇：原作「荀子大儒篇」。案《荀子》無《大儒篇》，其以周公、孔子爲大儒，在《儒效篇》，據改。



注
 　方百里者國三十：「國」原作「百」，據《禮記·王制》改。又：《王制》此句前尚有：「方千里者，爲方百里者百」一句。



注
 　與：原作「從」，據文意改。



注
 　減：原作「滅」，據文意改。



注
 　郊外曰野：四字原無，據《周禮注疏》補。



注
 　六帥：據《漢書·王莽傳》，二字爲衍文。



注
 　三輔黄圖：「黄」原作「皇」，據《漢書·王莽傳》顔師古注改。



注
 　祋祤：原作「祓初」，據《漢書·王莽傳》顔師古注改。



注
 　敦煌：原脱「煌」字，據文意補。



注
 　戴宏：疑當作「衛宏」。



注
 　案「書」、「禮」二字當倒。



注
 　掌：原作「賞」，形近而訛。據文意改。



注
 　穀：原作「教」，據《左傳·文公七年》改。



注
 　御：原作「衛」，據《春秋繁露·爵國篇》改。



注
 　不必：「必」字原爲墨丁，據文意補。



注
 　孔安國傳：「傳」字原無，意思不明，據文意補。



注
 　孔安國傳：「傳」字原無，意思不明，據文意補。



注
 　不通：原作「不道」，據《漢書·孔光傳》改。



注
 　久：原脱，據《漢書·孔光傳》補。



注
 　詔：原作「傳」，據《漢書·成帝紀》改。



注
 　東平：「平」原作「半」， 據《漢書·成帝紀》改。



注
 　授：原作「報」，據《漢書·儒林傳》改。



注
 　毁：原作「繇」，據《漢書·藝文志》改。



注
 　道：原作「言」，據《後漢書·陳元傳》改。



注
 　親：原作「概」， 據《後漢書·陳元傳》改。



注
 　興：原作「與」，據《漢書·儒林傳》改。



注
 　楊叔元：原作「楊叔」，據《漢書·儒林傳》補。



注
 　闕：原作「關」，據《後漢書·徐防傳》改。



注
 　扶進微學：原作「抉進徴學」，據《後漢書·章帝紀》改。



注
 　始昌：「始」原作「姪」，據《漢書·眭兩夏侯京翼李傳》改。



注
 　直：原作「住」，據《漢書·眭兩夏侯京翼李傳》改。



注
 　眭兩夏侯京翼李傳：「眭」原作「睦」，「李」原作「學」，據《漢書》改。



注
 　託：原作「説」，據《漢書·眭兩夏侯京翼李傳贊》改。



注
 　「始昌」前原衍一「姪」字，據《漢書·眭兩夏侯京翼李傳》删。



注
 　蕑卿：原作「簡卿」，據《漢書·眭兩夏侯京翼李傳》改。



注
 　寖：原作「侵」，據《漢書·藝文志》改。



注
 　煩言碎辭：「言」原作「文」，據《漢書·楚元王傳》改。



注
 　第五元先：「第」原作「弟」，據《後漢書·鄭玄傳》改。



注
 　剖判：原作「割判」，據《後漢書·章帝紀》改。



注
 　遺：原作「疑」，據《後漢書·章帝紀》改。



注
 　疑：原作「離」，據《後漢書·章帝紀》改。



注
 　蓋：原作「益」， 據《後漢書·樊準傳》改。



注
 　謇謇：原作「蹇蹇」；諓諓：原作「淺淺」。據《後漢書·樊準傳》改。



注
 　去：原作「學」， 據《後漢書·樊準傳》改。



注
 　興：原作「與」， 據《後漢書·徐防傳》改。



注
 　所：原無，據《後漢書·徐防傳》補。



注
 　誠：原無，據《後漢書·徐防傳》補。



注
 　先：原作「光」， 據《後漢書·徐防傳》改。



注
 　策試：原作「試策試」，據《後漢書·徐防傳》改。



注
 　章句：原無，據《後漢書·徐防傳》補。



注
 　釋：原無，據《後漢書·徐防傳》補。



注
 　論語不宜射策：「論」原作「洽」，「策」原作「節」， 據《後漢書·徐防傳》改。



注
 　所：原無， 據《後漢書·徐防傳》補。



注
 　詔下：原無， 據《後漢書·徐防傳》補。



注
 　忿争：原作「侈至」，據《後漢書·儒林列傳》改。



注
 　桼書經字：原作「麥書金字」，據《後漢書·儒林列傳》改。



注
 　帝善之：原作「帝善善」，據《後漢書·儒林列傳》改。



注
 　奏：原作「養」，據《後漢書·章帝紀》改。



注
 　欲：原作「雖」， 據《後漢書·章帝紀》改。



注
 　生公：原作「孫公」，誤。《蓮社高賢傳》：「竺道生入虎丘山，聚石爲徒，講《涅槃經》，群石皆點頭。」據改。



注
 　與高彊：三字原脱，據《左傳·昭公十年》補。



注
 　蔡侯朱：「朱」原作「東」，據《左傳·昭公二十二年》改。



注
 　綏：原作「綵」，據文意改。



注
 　千里之外：四字原脱，據《禮記·王制》補。



注
 　金縢：原作「金滕」，據《尚書》改。



注
 　臣道：「道」字原爲墨丁，據文意補。



注
 　秦公：原作「秦爲公」，據文意改。



注
 　緟複：原作「纁複」，據文意改。



注
 　天子：疑當作「天下」。



注
 　豳：原爲墨丁，據文意補。



注
 　高宗肜日：「肜」原誤作「彤」，據《尚書》改。



注
 　天：原脱，據《易·繫辭上傳》補。



注
 　裒：原爲墨丁，據文意補。



注
 　其：原爲墨丁，據文意補。



注
 　泰西：原作「秦西」，據文意改。下同。



注
 　然：原爲墨丁，據文意補。



注
 　疆土：原作「彊土」，據文意改。



注
 　尚：下原有墨丁，據文意删。



注
 　鄉曲：「曲」原爲墨丁，據文意補。



注
 　媒妁鄉里：「媒」、「鄉」原爲墨丁，據文意補。



注
 　無：原爲墨丁，據文意補。



注
 　若：原爲墨丁，據文意補。



注
 　造：原爲墨丁，據文意補。



注
 　六壬：原作「六千」，據文意改。



注
 　由：原爲墨丁，據文意補。



注
 　爲夢幻耶：「爲夢」二字原爲墨丁，據文意補。








經話甲編卷二



學《禮》以大綱爲主，須以蘇子瞻讀《漢書》法求之。凡天時、輿地、職官、選舉、禮樂、食貨、喪祭、軍兵諸門，務求詳細，以爲稿子。先立間架，則心胸開闊；再求所以實之，所謂觀大意不求甚解。如此則功少效多，淺深皆有得。先具規模，聞見有歸宿。近今風尚之蔽，文字則求瑣細，一衣一冠，考校累月；一草一木，説以數萬言，夢夢爲之；倘遇喪祭儀節，或考兵農今古，則茫然失措。張盟蓀欲治《周禮》，疑名物難講，周潤民治《爾雅》，於動植求實指，積久無成功。予故以爲經學之要，在制度不在名物。必俟大綱已明，然後講求節目。或以制度爲躐等，初學當先講小節，説細事。不知井田、封建事本易明，非如義理精微，難於領悟。故欲撰《王制義證》，以《王制》爲經，將《通典》及秦氏《通考》所引經傳子史證之。初學觀此，先具規模，不惟經學之本，經濟亦有裨益，與拘於名物者，得失何啻天淵！

名物多識，古爲小學，别有遠大，何必涸者終身？如欲講求，則專守一家，苟欲博通，愈多愈亂，皓首亦無究竟。前人專門之書，熟讀篤守，可省工夫。以爲别用學問，即有效驗，猶當擇術，况無效耶？

《周禮》無論其他，即三酒五齊，求之經年，亦不能明。今酒名目不下數百，我所知者幾何？《禹貢》山川，多難實指，但就古説，略知大概而已。欲深求，即身居成都，是否古城故址，武擔、摩訶，皆難指實。人生長之地，沿革山川，亦徒傳聞，何况數千年前、數萬里遠哉！經濟之學，總以熟於今圖爲主，非專門名家，不必苦鑽故紙。近人《長江圖説》論古處直如《封神》、《西遊》，有何益處！即使確考古蹟，亦無所用。古人衣冠，縱能裁縫，亦技藝技倆，爲士夫所鄙。百千年後，以知今之制度爲貴，抑能縫今之冠裳爲貴耶？如以冠裳爲貴，則予將從紗帽街肄業，不入尊經矣。

辨等威，著沿革，《禮》學總要，不出二端。欲理繁難，莫如立表，將其異同横爲五等，竪爲四代，二表綜稽，巨細無所不包。其有四代、五等不全者，則援例推補，附於其後。至於尊卑通禮，今、古所同，别爲一册，不必入表。若夫夷狄之俗，與夫僭越之端，更附二表，以存枝節。四代與三統相通，統宗分劃，固勝於《五禮通考》也。

表集録猶易，補闕爲難。以一反三，由端見委，别爲説以附於各表之後。禮家類書近推《五禮通考》，其書博而不精。三表既成，便當分别部居，汰除淺説，更標新旨，整理綱目，庶足爲完書乎！




《祭義》屢言孝，文多與《孝經》同，初疑爲《孝經》説，後閱《大戴》，《祭義》文在《大孝》篇，乃知《曾子》十篇皆《孝經》説，「費隱」至「示諸掌」，皆《孝經》説。舜、文、武、周公，乃「天子章」傳説。所云「春秋禘嘗」，皆與《祭義》同。《中庸》前説禮樂，中説孝，後説《易》。篇中「中和」皆指禮樂。《曲禮》「若夫坐如尸，立如齊」，乃《曾子》篇文。屢言
 

注



 爲子之義，亦以《孝經》爲主。以此相證，殊免割裂牽合之譏乎！

《戴記凡例》有傳、記錯簡之説，遠同宋人，近似高郵。然三《傳》則以義理爲主，不專整比句例。王、俞精粹，説似有理，但學人皆用此法，則改來改去，何所底止？好引用僻書，豈僻書不誤，經傳獨誤？不求本而循末，誤矣。

《王制》有佚文，見《白虎通》。《逸禮》有《王度記》，「度」與「制」對，豈《王制》外别有《王度》，如《坊記》與《表記》、《閒居》與《燕居》與？《别録》以《王度記》爲淳于髡等所撰，未審何據。《王度》有「記」，《王制》有「記」，明矣。豈《王度》即《王制》，偶變其文，「記」即《王制》之「記」與？

諸侯一娶
 

注



 九女，此今文説，爲孔子新制，撥亂反正，大有功於政治。防再娶，鋤亂源，創造新義，不必師古。當時實以續娶爲常，如《左傳》是也。因再娶釀亂，故改制以救之。今人講《左傳》，以再娶爲疑，非也。《春秋》書媵，立不再娶之制，《詩》與三《傳》有娣姪之説者，緣經言之。

子夫笑宋人説《論語》，半爲鄉曲教學事。蓋鄉僻寒儒，自謂抱道隱居，故不出村學本領，相習成風，似孔子真爲館師傳心法。漢博士乃多説官話，聞見較闊也，然不免儒生氣，不能包攬九流，縱横六合。説經要略識聖人心胸，置身三代上，漢、宋皆有未盡。

子有益經學，文字、事實外，議論意旨尤要。非兼通九流，豈知聖人作用？九家皆聖人支派，欲治經，先明子。嘗欲就《藝文》舊目存亡繼絶，輯爲成書，各爲之注，並著《子話》以明其意；志在因子明經，不專爲子計。

子家多傳經之士，因其性近，流爲别派。秦漢以來，傳經者皆其後輩，故經學莫古於子。孟、荀無論矣；名家由《春秋》出；墨本從質義；吴起，曾子弟子；《司馬法》乃禮書；《韓非》亦説《春秋》；道家全由《禮》出；儒、法亦本《周禮》。知此，則啟人神智不少。

廿分工夫，寫之簡册不過十分，此謂開創，如孔子經；五分工夫，寫之簡册便有七八分，此謂摹勒，如子夏《傳》。傳以經爲的，持己審鵠，形迹可尋，不知者可以緣經起意。顔師孔，班學馬，以形求影，可人力爲。開創無所依守，勞於擇審，格於形勢，千頭萬緒，著録難於稱心。作謂聖，述謂賢；求賢易，求聖難，求聖不言之意，則尤難矣，誰得未言之隱耶？

辛巳院課，考酒齊所用題最繁難，精思旬日，大得條理。壬秋師以爲鈎心鬥角，考出祭主儀節，足補《禮經》之闕。舊説廟祭惟饗尸，無祭主之儀，至謂祊爲明日之祭。今考《禮記》祊祭諸文，定爲謂迎尸前殺牲薦血，獻齊焚膋，皆祭主求神事。先迎主於堂，然後索祭於堂、於室、於門。三索已畢，反主於室，然後迎尸。此時牲已熟，用酒不用齊，全用人道。祭以主爲重，今人祭主不用尸，是亦古禮。若如鄭説，專饗尸，不以鬼神待之，與《禮》意不合。祭主儀節，可補《禮經》。同時著《轉注説》，旬月專精，五花八門，頭頭是道。子夫謂年中工夫不過長一二次，形迹可驗，若此□□力争而得，非自然通悟也。

《禮記》儀節名目，歧於《周禮》，鄭必求通，牽就附會，不惟《禮記》不明，《周禮》因以大亂。《記》有制度、通論、經記，經師專説異義。今欲合通胡越一家，水陸一轍，必不可通。故説《周禮》，不定求合於《記》。《周禮》禮節多在十七篇外，《儀禮》互文，安知非其傳、記？《記》多言遷變，如今各部例文歧出，難於畫一，雖全文具在，非專門不能通。若篇目散佚，僅就一端欲通全體，此必不可得之勢也。鄙意於諸篇各自立説，不求通貫，苟其意旨難明，則零金碎玉存而不論，不以可疑之文，亂久定之説，如鄭因「王居門中終月」改廟寢之制。各就本經説之，不求相通；義證顯明，乃以相附。本經則必求相通，雖有闕失，所關者小。《禮記》篇各爲説，勤加功力，庶乎《禮》學有可明之時。

《别録》於《禮記》有「通論」一門，如宋人「語録」，其中贊美咏嘆、説《詩》引《書》，罕喻借證，與典制諸篇不同。大約先須分别制度、記事、議論、訓解四種：如《内則》、《玉藻》、《雜記》等篇，制度、禮節；《郊特牲》、《檀弓》，記事；《儒行》、《哀公問》，議論；《坊記》、《表記》，説經；《内則》諸篇，訓誡童子，專爲《孝經》説。足證《禮經》者，諸《記》爲要；議論、訓誡、説經、記事諸門皆師説。要在多分門目，然後可通。

《記》篇中多有傳，並有傳中傳。蓋《大傳》在先，弟子傳之，後之弟子又加注解。同在一簡，此簡不盡，或寫别簡，前後不一定。其始當有分别，後來抄録，或傳注在先，或先注後傳，或傳注相失，凌亂如滿屋散錢，加以錯簡、誤奪，彼此錯雜，非釐定本，不能讀也。

《王制》定本已刊，《禮運》三篇有定本，當由此推。




記識誤入正文，除《尚書》外，以《禮記》爲多，大約傳注參半。《記》有連用數「故」字者，篇首即「故」字者，不能指爲承上辭。疑「故」即「訓故」，别於本文，故上無所承，而屢言「故」。《喪服》經傳，人能分之，以其易明；《記》非正經，記識不純用傳例，故人多不悟。同學作《釋故》，題以「故」爲書名，備舉《記》

 中「故」字釋之。大約作承上語不過一半，一俟審定，則天然傳傳，並不勉强，亦如《王制》定本，豈非快事！

《左傳》言「凡」者五十，杜以爲「例」，《隋志》有五十九

 。攷杜得失不足論，然「凡」可爲書，則定説矣。東漢後，書名「例」者以百計，古無此字。蓋「凡」、「例」古今字。内江魏楚珊

正湘


 作《釋凡》一卷，取《禮記》百二十「凡」釋「例」，予易名《禮記百二十凡考》。《左》有十六「凡」，專言禮節，於書法無干，《禮記》「凡」多與出入。《禮記》大繁賾，「凡」、「故」二門亦清釐之一法也。

《周禮》四時

 間祀、追享、朝享，其説不一。《公羊》説禘爲五年大祭，於時祭行之，數年一殷，盛其禮。先鄭以追享、朝享爲禘祫，謂於時祭别行。案，數年一舉大祭，不當目爲間祀。既曰四時間祀，必與時祭相間而出，爲歲行之典。間者，相間而行，與時祭雜出之謂也。追享於遠廟，追遠、追王皆有遠義。朝享每月一祭，後鄭説是也。但以朝爲朝，朔則非朔，但言朝以明受朔，非必行此繁重之禮而後班朔。且受朔在禰廟行事，竊以爲當以《祭法》説之。所言祭祀與諸書不同，而惟與《祭法》、《國語》合。《祭法》云：「王立七廟，一壇一墠

 ，曰考廟，曰王考廟，曰皇考廟，曰顯考廟，曰祖考廟，皆月祀之。遠廟爲祧，有二
 ，享嘗乃止。去
 爲壇，去壇爲墠。壇、墠有禱焉祭之，無禱乃止。去墠

 曰鬼。」案：以疏數考之，
 以下主時祭，五親廟皆月祭。「壇、墠有禱焉祭之」，謂一歲一祭也。月祭、歲祭之名與時祭間用雜出，故名之曰四時間祀，非謂禘、祫也，明矣。朝祭五廟，不止禰廟，故知後鄭以爲視朔朝廟者非也。月數於時，時數於歲，以時居中，加月、歲於其上下，所云「凡

 四時之閒祀、追享、朝享」者，舉時祭以包二事也。凡《祭法》、《國語》説與《周禮》合，别書少見，是爲《周禮》專證。鄭《注》不引《祭法》，引《春秋》諸書説之，非也。

先儒言禮，每刻舟按圖，必求一律，少見參差，便生疑難，是不知《禮經》簡署，互文相省，且待傳、記補足，不可專執經文，如《左氏》之先配後祖、冠無見母之文是也。朝廷功令、法律頒之天下，當定一尊，以便遵守。然律例時有修改，前後間有不同，又載有邊省專條，是律例中不無歧出齟齬。引者據本事引本條，非律例執一，毫無異同。至於儒生之建言，名臣之獻策，諸侯各君其境，建尚不能無殊。故《曲禮》有從宜、從俗之説。今欲説成一律，豈有此理？唯其必欲求同，故牽强附會，百弊叢生。今分經、傳，經畧傳詳，大綱一定，節目不必執一也。

董子《爵國篇》據四選之説，以爵爲四等：公、卿、大夫、士是也。初因《王制》言諸侯、卿分三等，欲就此推其禄，不能合；後以二等分之，乃合九十三國之數，而董子則已明言禄八差矣。蓋其法上卿

 、中卿、上大夫、中大夫、上士、中士，從同下卿、下大夫、下士各降本班一等，故合二四爲八也。天子百二十官，爲國九十三，除二十七下士不封，列入附庸之内，所餘正九十三人，人封一國，數目全合。《孟子》云，天子之元士視子男上士、中士也；《王制》言元士視附庸下士也。秩有參差，各言一面，《孟子》「卿視侯」，謂上卿、中卿；《王制》「視伯」，謂下卿、下大夫，亦仿此推之。此千年未析之義，不知董子固已明言之，可見其書之古。

褚先生曰：「臣爲郎時，與太僕待詔爲郎者同署，言曰：孝武帝時，聚會占家問之，某日可取婦乎？五行家曰可，堪輿家曰不可，建除家曰不吉，叢辰家曰大凶，曆家曰小凶，天人家

 曰小吉，太乙家曰大吉。

七家。


 辨訟不决，以狀聞。制曰

 ：『避諸死忌

 ，以五行爲主。』」按一日吉凶至有七説，竊以禮家不同，實亦如此。今就所見標其目焉，曰經文家、

經文簡質。


 傳記家、

傳記詳多，爲經所無。


 經説家、

各據本經爲説，與大禮不同。


 新學家、

莽、歆之僞制。


 陰陽五行家、

如明堂、月令爲陰陽家説，近術數占驗。


 義起家、

不必古典，自以義起。


 沿變家、

禮本如此，後來改變，如改制及失禮諸説。


 今古同家、

《周禮》不改之文，今、古所同。


 今學小變家、

今學所無之文，見於古學，則説者必變之。如博士以「方十里出十乘」。


 古學小變家、

本是今學相同，必求立異，如《異義》所引，説有小變。


 混合今古家、

馬、鄭牽合，唐、宋調停。


 内學家、

主緯説者。


 訓誡家、

教童子誦讀之書，與子抄相似，但録警句，不詳終始，如《勸學》之類及諸子雜篇是也。


 子學家，

各有宗旨，其原文不無增損。


 此流派也。至於一家之中，又有歧出，經傳相雜，或互文見義，或詳略脱誤，或傳習偶異，

如《公羊》與《穀梁》、《左傳》與《國語》是也。


 或文異義同，或書史佚文，

如《文王官人》、《明堂位》皆《逸周書》，《祭法》乃《國語》類是也。


 除去僞新，皆當力求其合。門目欲其分，不分則不能各盡所長；流派欲其合，不合則支離而歧出。一分一合，皆當依類列表，使其融洽分明也。

漢初治《詩》，一人不能習全經，數人合治一經．或爲《雅》、或爲《頌》。班蓋誤襲劉歆邪説。《詩》本文雖較諸經爲多，然不過三萬餘字。漢人説「堯典曰」三字尚三萬言，豈於《詩》不能全治？爲是説者以見三家雜駁，不及古學。如以《尚書》本文殘缺，伏生老不能見客，晁錯不知齊語，又使女子口授之説，皆以攻擊今學經師耳。然《詩》不必分治，獨於《禮記》爲宜。《禮記》大經，號爲繁難，今别爲目，五六人分治，爲制度、爲六禮，爲通論，爲經説，爲子史、陰陽，爲餘論，各專一門，易於成事。書院資屬習《禮》者多，倘共爲之，三年可成。隋、唐《志》《中庸》、《月令》、《喪服》皆有單行，此亦古法也。

《月令》一篇，《吕覽》傳其文。蓋《尚書》命羲和、叔仲與視朔班令之傳，《大傳》嘗摘録以説《帝典》。

考《大傳》「西成朔易」所引「《傳》曰」，文見《月令》；「迎寅日出」又以爲天子迎日東郊，非羲仲在嵎夷迎日。


 近撰《備解》，乃引以爲説。

不全録其文，但引據之，以其文過多也。


 其言天子十二月異居，《禮疏》引《月令書》説明堂四堂十二室，鄭君誤解「終月」句，用先鄭之説，以爲明堂實有十二室，每月居一室，閏月無室可居，故《周禮》：「閏月，王居門中終月。」後並改廟寢，亦如明堂十二室，是爲巨謬。《月令書》説明堂十二室者，謂城門外近郊之四堂也。天下豈有一堂爲十二室，而可以居人之事？一月必遷一室，亦非情理所有。且其所居之室共有四名：曰青陽、曰明堂、曰總章、曰玄堂。既異四名，必非一地。且四室之中皆太廟，一地立四太廟，此何所取？且十二室周圍環繞，説有户牖，不言門制，此廟從何而入？不言其室之向背若何，豈皆外向耶？若外向，何以又有太廟、太室？舊注以長夏居太廟、太室，則何以不居門中？若果如此，閏月又何以不居太室？既有四名，以一明堂名之，亦非矣。

《考工記》言明堂五室，凡室二筵。《大戴禮·明堂》

 言明堂九室。其制均不作十二室。雖非説《月令》，亦可見明堂古説各異，非有一定説也。


 謹案：明堂與玄堂對文，青陽與總章相比，竊以此四堂即《尚書》之暘谷、昧谷、明都、幽都也。《堯典》所言寅賓

 、寅餞，即《月令》春迎、秋餞之文，專指天子敬天順時，非指四子在荒陬測量天日。此明堂决非以朝諸侯，亦决非屋十二室。《大傳》所言與《月令》相得益彰，乃四門外視朔之屋，南郊曰明堂，北郊曰玄堂，東郊曰青陽，西郊曰總章，四地同制，四方異名。西南隅立之太廟，則曰太廟而已，不别立名。閏月視朔，不出城門，立於門中。《玉藻》所謂之「闔左扉，王立於其中」是也。曰「居太廟太室」，「居」猶「立」也，與閏月王居門中「居」同。天子順時頒令，凡一切服色、車數、器物皆取應時象。故春三月於東郊之廟頒其制，仲在中，孟在左，季在右，一季三易，凡下律命，皆著於廟前。夏如之，秋冬亦如之。閏月言天子不出門，則以前之出門可知。《月令》明言天子還賞於朝，是四廟惟駕車一游，班令而反，非於其閒居一月也。天子尊居九重，一月一遷，又須居門中

 ，果何所爲？况妃嬪、宫儲豈能在門中塞絶出入？且年復一年，是天子終身在明堂十二室中老矣。朝寢宫室，何用以廟爲居，人鬼交雜？又别立七廟，何用一廟之中，又分四太廟或五廟？

長夏又居太廟。


 不知所享何人？豈一人四主耶？又或四親廟皆可曰太廟耶？種種不通，不審何以後人不悟，乃并改寢廟爲十二室。試請鄭君仿此明堂，長居其中，並在門中一月，蓋誤。深知其誣，誤以「
 」爲「居」，以四廟爲一廟，□而避之，廓如也。

《左》、《國》言禘、郊，禘在郊上。禘主帝，郊主天，禘大郊小。魯禘、郊並見，《春秋》書郊不書禘者，以禘僭天子，不可言，故不書。《大傳》「不王不帝」，即《春秋》書郊不書禘。《論語》「或問禘之説」章，言「知其説者之於天下」云云，即謂不王不禘。治天下者，王之事也。天有五天，帝祇一帝。王後降禮，得郊天而不可禘帝，此《禮》所以不王不禘，《春秋》所以不書禘。《春秋》之禘繫於太廟，皆爲時祭，非大禘。古禮説名同實異者多，後儒以大禘之禘説《春秋》，誤矣。

「祫」字先儒皆與「禘」字對舉，以爲大祭名，此亦誤也。據《王制》，「祫」與「犆」字對，謂時祭，時或合或特耳。禮：三昭三穆，親廟皆統於太廟，一時一祭，祭於各廟爲犆。合祭，如今之春、秋，故有祫、犆之分。此説惟《王制》、《穀梁》最顯，《左》、《國》、《祭法》之説明堂與親廟異地，其祭疏數以大小爲分，由日月次及時歲，遠則三年一祭，而四時合祭群廟之禮不詳。此當合觀，乃得其通。後來講《左》學者，據《左》、《國》以爲各廟有等差，升降一定，祭時各廟用各廟之禮，不相謀，故無祫祭之説，以致與今學小異。《公羊》歧出二者之間，説禘同《左》、《國》，説祫同《王制》，竊欲調劑二説，使之合通于一。《公羊》中補日、月、時、歲之説，而于時祭中補用《王制》祫犆之説。蓋日月之祭于各廟分獻，時祭皆合于太廟，有毁廟之主爲祫，無毁廟之主爲犆。時祭如今之春、秋二祭，月享如今之朔、望行香，日祀則爲宗祝酒灑、香火之事。禮緣人情，今不異古，日月行祀則大數，時歲一舉則過疏。案其日期而無疏數之弊，則今人通行之典，即古人行習之事矣。又《孝經》言「春秋祭祀，以時思之」，舉春、秋以包冬、夏，亦如魯史四時具而以「春秋」爲名。《祭義》、《中庸》爲《孝經》説，乃專就經文霜露立義，亦若一年祇二祭者然。不知四時之中又以春、秋爲重，隆殺略有差等耳。今人用春、秋二祭，似以《孝經》説爲主。然冬、夏二時何遽無祭事？不過儀節差殺。以此見讀書説禮，不可刻舟求劍，尋行數墨也。

明堂古有五説。《大戴·明堂》篇「明堂者，古有之也」至「上圓下方」，此一説也；「明堂者」至「北狄西戎」，此《明堂位》

 説，周公朝諸侯之明堂也；「明堂月令」至「三十里」，此《月令》明堂之説也；「或以爲明堂者，文王之廟」，此《孝經》「宗祀於明堂」之説也；「朱艸生」至「出其南門」，此《晏子春秋》之説也。此外，《韓詩》、《尸子》亦有異同。竊以諸言明堂，皆經説派也。案：《堯典》之「嵎夷」、「南交」、「西」、「朔」，《方言》：宅者，謂可平土而居，即《禹貢》之「四隩既宅」，非竄放羲和於四裔。所言「暘谷」、「明都」、「昧谷」、「幽都」，則近郊之明堂。《大傳》言之甚詳，即《月令》之青陽、總章、玄堂、幽堂也。《明堂》

 記明堂《書》説云：「明堂高三丈，東西九仞，南北七筵，上圓下方，四堂十二室，

今《記》本誤作九室十二堂

 ，不可解矣。


 四户、八牖

 、宫方三百步，在近郊。」此云「明堂《書》説」者，即説《書》之明堂也。四堂立于近郊，各有里數。明此爲《尚書》説，頒朔之明堂，分立于四郊，每方一堂三室，合爲十二室，以頒十二月之令。《月令》、《大傳》之説是也。鄭君不知制作本意，妄據《周禮》穿鑿爲一屋十二室之制，

四堂即明堂、總章、青陽、玄堂，十二室則兼左右个數之也。


 如此作室，不能居人。且誤解《周禮》「終月」，謂在門中居一月，必不可通。昔予

 溯明堂歷代異名，黄帝曰合宫

 ，此朝諸侯之稱；唐曰衢室

 ，虞曰總章，即用《月令》之名，此四時頒朔之廟；夏曰世室，此宗祀文王之廟；商曰陽館，此頒朔之名；周曰明堂云云。案：諸書以明堂爲通稱，考頒朔之廟，雖分立四郊，然制同事同，實則四方皆名明堂，因分在四門，故以青陽、總章、玄堂
 

注



 、幽堂異其稱，然字異音近，則仍以明堂爲定稱。《尸子》之説陽館，當即青陽，其曰衢室，不知即玄堂否？其言黄帝、堯、舜有明堂，則是緣經立説，上以通于黄帝，多出後人之譯改也。

《孝經》言「郊祀后稷以配天」、「宗祀文王於明堂以配上帝」，以《祭法》校之，不言禘嚳，不言宗武王，非異禮，乃省文互見之例。又言「春禘秋嘗」，而無夏、冬二祭，

今制春、秋二祭，蓋用《孝經》説，特知其原者少耳。


 以校《王制》，則亦爲省文互見。先師以爲異義者，以禘爲時祭，又有雨露秋霜之説，似不能同於《祭法》。然《春秋》書郊，《左》、《國》皆以爲祀后稷所穀，是《孝經》與《左》、《國》、《祭法》不異。《孝經》言郊稷而不言禘嚳，言祖文而不言宗武者，亦省文互見之例。六藝定制，豈容相歧？以此推之，其義自見。時祭雜于疏數之間，一年二祭，不言夏、冬，亦爲互文。可知此經説家門目之分，初不敢合之，遲之又久，乃得大通，莫不絲絲入扣。又《公羊》説以禘爲大祭，郊以稷配，然以明堂主文王，是宗文王、郊后稷之説，亦同《孝經》，而禘又用《祭法》説，特不以爲禘帝嚳，而以爲禘文王耳。

予言《禮記》文多凌亂，有傳、記，再試徵之《明堂位》。《大戴》：「明堂者，所以明諸侯尊卑。外水曰壁廱，南蠻、東夷、北狄、西戎。」此説《明堂位》而入《明堂》
 

注



 篇者。考《周書》明堂全與《記》同。《記》先言周公朝諸侯，然後言紂脯鬼侯以享諸侯，《周書》則此段在先，然後接「周公朝諸侯」一節，先後不同。

文字亦有小異。


 《明堂位》後段，《周書》所無。按，《明堂位》當是《召誥》之傳，所謂「攻位」、「位成」，皆明堂之位，乃《尚書》傳、説與《五帝德》、《帝繫姓》等篇同，本原傳説，後來又加注解，「今是以魯君」下，皆先師解説之文也。《禮記》凡獨説
 

注



 一事者，多《書》、《詩》傳記，當歸還之。

《戴記》從别書采入，可考者，《樂記》、《勸學》、《禮三本》、《哀公問五義》出於《荀子》，《月令》出於《吕覽》，《明堂位》、《文王官人》見於《周書》，《保傅》出於《賈子》。其中儒家類如《曾子》、《子思》書尤不少，特無原書可考耳。以此例推，《荀子》入《記》者不止此數篇，先師偶舉此數篇，非獨精也，於全書當一例視之。

禘祫年數，諸儒所言皆非也。經不言禘年數，諸家所據以爲説者，《公羊》、《禮緯》耳。按，《公羊》言祫同《王制》，《緯》亦同。《王制》云：「諸侯礿則不禘，禘則不嘗，嘗則不烝，烝則不礿。」是禘、烝間歲乃一行也。又云：「諸侯礿犆，禘一犆一祫，嘗祫，烝祫。」是禘又一祫一犆。天子禘祫，皆諸侯降於天子，五年乃得再祫禘。以《王制》推之：一犆禘，二不禘，三祫禘，四不犆，五犆禘，六不禘，七祫禘，八不禘，九犆禘，十不禘。皆連本年起數以爲式。如從三式祫祭數到七式，爲五年而殷祭，是爲再殷祭，合本祫數之也。此《公羊傳》之式也。又從一式至三式爲三年一祫，再數至五爲一犆禘。祫謂祫禘，禘謂犆禘，互文見義，此《禮緯》「三年一祫、五年一禘」之數法也，非謂祫與禘爲二祭之别名也。今以爲天子一年一祫禘，諸侯從祫禘年起數，則五年再殷祭；而祫從犆禘年起數，則三年一祫禘，五年一犆禘，一切講祫禘異同年數之説，皆删之。

一説以爲祫於閏年行之，每閏則爲一祫祭，與此説稍異。




《周禮》於專條苦無徵引，《大戴記
 

注



 ·朝事》篇全與《周禮》相同。鄭注《周禮》四時朝異名，及十二年巡守、世朝之類，宜當引之，鄭《注》乃不見引。所疑此爲魏晉下古文家所羼改；不然，則盧注用《周禮》而誤入正文者也。《大戴》六朝以後甚微，今本尤多誤脱，其非原文可知。《藝文志》有《周禮説》四篇
 

注



 ，此亦羼改，如鄒、夾《春秋》，不必有此書。或乃以今大、小《戴記》同《周禮》之《玉藻》、《深衣》當之，此又誤中誤矣。

四代禮節由質而文，由簡而詳，至周乃少備。孔子曰：「郁郁乎文哉！吾從周。」此以較夏、殷言之，實則經禮由孔子踵事增華，創作者多，又人事變異，禮緣情生，故多新事、新禮。凡歷朝晚季，史册莫不十倍國初，皆事變所致，踵增之效也。素王新作禮樂，大綱已定，細節未詳，聖作賢述，專賴及門補足，以《檀弓》一篇言之，其證不下數十見。故禮家有以意起義之事，如刑名之比例，似書吏之援案。其初但有大綱，節目未詳，如《曾子問》，所問皆變禮，孔子所答，皆從心之言，以意起者。又如曾子、子游裼襲而弔，曾子初非子游而終是之，此亦全由義起，因事變而意乃見。使禮節原有此言，則曾子早見之矣。凡事行之既久，莫不曲折巧妙，百倍於初，皆由習者補苴。故禮家有心造意起一派，在《禮經》之外，仁智異端，各隨所見，變幻曲折，難以言罄。此其數十年行習所得之精華，求佐證則無佐證，求原委則無原委，故予特立意起一派也。禮者原宜從俗，不能方拘。故三王不同，九土異制。即以目前考之，如一昏禮，南北迥然不同，一派中分無數小派，此土俗之異也。成都老城儉朴
 

注



 ，不如今日繁華，然相習成風，即爲宜俗。苟欲考《會典》，講古禮，豈不冤誣？故春秋以後，禮家所録，《戴記》所言，有意起、

古無此禮，以意相起。


 有鄉俗、有沿變。

《左》、《國》所言，諸子所記土地不同，儀節互異，此鄉土之説也。


 又如家臣事大夫，禮：古大夫不專國命。後來攘奪國權，儀制乃異。禮書所言事大夫禮，皆末流事。孔子就春秋時事爲之，《左傳》言晉、楚制度，亦據侯國典禮而言，並非流變。《記》云某事某爲之也、自某始也，或以此爲《記》失禮之始，非也，此兼記沿變，尊行既久，便爲成例；别書引之，遂爲典要。故禮于定制外，須另立此三門，一收末流歧出之事，不可以定制求之。如今禮不能合《會典》，苟據《會典》以説世俗，豈有合乎？

《禮記》有雜篇一類，體如子鈔、格言，或爲教童蒙，或自作箴銘，故凌雜無叙。又係摘鈔，故語多不詳。緣録時不用全文，但取精語，如《曲禮》、《少儀》等篇，其言頗似子書中之雜篇，此類不必有經、傳之别。《曲禮》首數語出《曲禮》，乃作此篇者引之，非此篇名《曲禮》也。

《記》文似史者多爲《尚書》説。如《明堂》、《文王官人》之傳《召誥》、《立政》、《五帝德》、《繫姓》，《月令》之傳《堯典》
 

注



 ，如《踐阼》篇、《文王世子》之傳《無逸》、《金縢》是也
 

注



 。撰《尚書備解》，采古傳説五六十篇，《戴記》、《周書》爲最多。

《大戴·保傅》出於賈書；《禮察》篇湯、武、秦王
 

注



 定取舍一則，盡出誼《疏》；《公冠》
 

注



 篇又羼入昭帝冠辭。蓋漢初經説諸書，有傳記、有解詁。傳記出於先秦，乃傳授秘本，非其自作，各篇多有記識，語如《王制》「古者」
 

注



 、「今東田」一節，則明爲漢師加入。以此例推，《韓詩外傳》、《尚書大傳》、《石渠論》、《説苑》、《新叙》、《白虎通》之類，可與《記》文同觀。又《記》文雜存子書、史書二類，以禮實包此二家也。《弟子》、《保傅》、《胎教》、《容經》數篇最要，《記》偶遺之。《内則》、《曲禮》、《少儀》皆此例也。《大戴》有《保傅》、昭帝冠辭。《保傅》則以漢師説爲記之例也，冠辭則以漢事附入古書之例也。以此推之，恐不止此，惜不盡可考耳。《禮三本》又見《史記》，《禮察》一篇後半與《漢書》同，當亦如《禮三本》
 

注



 、《樂記》之比。

或以《王制》
 

注



 説《公》、《穀》。或以此《左傳》所無。不知□□□□□《左氏》天子、伯、侯、牧、小國、附庸十九國，考以明之。

天王王爲周天王者，天之臣；天子者，天之子。王者事天，有臣子之義。王姬姓，有《本紀》。

右天王一。《春秋》以天統王，以王統二伯，以二伯統八州牧，以八州牧統五十六小侯，而天下諸侯皆在是矣。《傳》曰「王合諸侯，則伯率侯、牧以見於王」是也。歸權於天，歸正於道，《春秋》之大義也。

齊太公所封。《傳》云：太公之後，與周公夾輔周室。蓋周初周公與太公爲二伯，春秋初不爲伯，因舊爲二伯，貴間在宋上，後鄭有亂，因桓有功，乃命牧伯代鄭爲左伯。經二記災，早見。經：「公早如。」大夫稱子，一不名，禮待較晉爲最優。故《傳》天子稱伯舅、稱國、高爲二守。又云大國侯伯、元侯。至成二年，因鞌戰，貶爲方伯。故靈公命，《傳》稱舅氏；公不如齊，如楚。至昭二十七年以後，晉衰，天下分爲四伯，又見公如齊，有從國。《史記》有《世家》。在同盟，言戎狄侵伐。

晉《傳》云：「周之東遷，晉鄭焉依。」又云：晉文侯與鄭武公受平王命，夾輔周室。是東遷初，晉與鄭爲二伯，因曲沃之難，失伯，王以虢代之。齊桓受命以後，虢猶爲伯。虢爲晉滅，王因晉文之功，復命之爲伯。晉爲右伯，統夷，禮待不如左伯，故晚見。經不記災，初用平禮。晉悼以後，乃純用二伯禮。故《傳》天子稱□□與齊國隆殺不同。襄以後乃稱伯父。《傳》「文襄之伯也」，又曰「我於姬姓爲伯」。又以爲盟主，大國侯伯、元侯霸主，文世始同盟。昭十三年同盟止，諸侯遂亂，齊、晉争於内，楚、吴争於外，爲吴伯之辭，黄池與吴並叙，皆不叙從國，禮待又不如齊、楚。《史記》有《世家》，在同盟，言戎狄侵伐。

右伯國二，《曲禮》、《王制》所謂二伯，亦本《傳》所謂二公也。本《傳》無二伯明文，凡單稱伯者，皆謂此也。天子統二伯，二伯統侯牧，侯牧統小國。二伯儀制爲大國，所異於州牧者，會盟通主天下，戰伐通及天下，州牧以朝禮事之，討得爲伯討，不如州牧以下國。二國爲經意之二伯，至於鄭、虢、楚、吴、越，則隨時升降，然經則以齊、晉爲主。

宋《傳》：「宋，先代之後也，於周爲客，天子有事膰焉，有喪拜焉。」經宋子哀稱子，《傳》以爲蕭封人與蔡仲同是王後，有監，如管蔡三叔之制也。據《傳》，宋有屬國，經則以王後爲客，不純用臣禮，亦不統諸侯。《傳》不以宋襄爲伯，故言求合諸侯，天下無伯。經常以書諸侯先，故《傳》以求霸言之。本《傳》説五霸，不數宋也。在同盟，言戎狄侵伐。

右王者後大國一，於周爲客，州牧不以禮朝事，二伯不相攝，位次二伯下。

□□□□□□□□四州見八伯之制。《春秋》則實衍其意，用夏變夷，以成三千里九州之制。八伯
 

注



 與《詩》四同四異，二小侯與《詩》一同一異。《春秋》封建八伯，四本封，四異地。魯、陳、楚、吴，中國、夷狄各二，本封；衛、鄭、蔡、秦，中國、夷狄
 

注



 各二，異封。又八伯中四正稱侯，二子二伯。又衛、蔡以遷文異封，鄭、秦以稱伯，從畿内例也。

魯《春秋》本魯史，於魯爲内辭。經見湯沐朝宿邑，有監者。《傳》：天子稱魯君爲叔父，是州牧之證。有《世家》。在同盟，言戎狄侵伐。

衛衛正稱侯，在豫州，僖公時遷帝丘，在兖州之境，是内早治平。經一記災，有使聘之文。《傳》：天子稱衛君爲叔父。又云：「取於有閻之土，以供王職，取於相土之東都，以會王之東蒐。」有湯沐朝宿邑。又《傳》：「諸侯無伯，天或者欲衛討之乎？」是州牧之證。有《世家》。莊以前無伯，統於鄭。虢、齊爲伯，則衛主兖州；齊爲方伯，則衛主
 

注



 豫州。

陳經二記災，見二監，稱使言聘，稱侯不言遷，故仍舊爲豫州伯。文以下不言同盟者，外之也。齊爲二伯，則衛爲兖州，陳主豫州。齊失伯，升楚爲伯，則荆牧無人，以陳攝之。故楚伯則同盟不叙，陳公如楚不如齊，定、哀以後本從楚，見經。不如衛、鄭者，以不與中國同盟，外之於荆州也。帝舜之後。《傳》以陳爲三恪，内方伯四，三國同姓，惟陳異姓，是尊爲三恪之義。有《世家》。

鄭《傳》云：「周之東遷，晉、鄭焉依。」又云：「受命夾輔周室。」是東遷初同晉爲二伯。《傳》曰「武、莊爲平王卿士」是也。春秋初，晉有曲沃難，失伯，鄭專爲之。後王以虢代晉，鄭爲左伯，虢爲右伯，故隱、桓《傳》文言鄭受王命事甚詳。後因齊桓受命復伯，鄭乃退爲侯牧，事在莊十六年。晉未爲伯之先，則晉爲冀州伯，故言滅國；既爲伯以後，則以鄭爲冀州國。故《穀梁》以鄭爲冀州國，例應稱侯，以伯稱者，從天子大夫例，稱字與秦伯同，且以見舊爲伯，鄭伯猶吴伯也。方伯比天子卿，大夫則下等。故《傳》累以伯、子、男爲説。得爲方伯者，上大夫可攝卿事。《傳》云「入爲王朝卿士」是也。經一記災，見監，大夫湯沐邑，稱使聘，是爲州牧次國之證。有《世家》。

右内州四侯牧，青、兖、豫、冀，皆《詩·國風》所有之國，二《傳》皆以爲中國國，是故皆記災也。

蔡蔡篤心事楚，《春秋》夷之。故楚盟會，以蔡親楚，常十數年不記一事、不記災、不言來聘與大夫如蔡、湯沐邑、監者皆外之，同於夷狄。初封在豫州，定公時□□遷州來，晚治夷狄之意。其地當徐州，故經以爲徐州侯牧，與衛遷於帝丘以爲兖州牧同也。有《世家》。

秦本在雍州，春秋存西京，不使秦有雍，故稱伯，與鄭同，如天子卿在西京爲留守者然，秦爲居者，鄭爲行者，故王臣仍氏舊采。雍州不見一小國，以爲王畿，天子返蹕，當以食王臣也。又因滅梁之文託之於梁，不記災，文以後乃卒。有名，不葬，後葬不名，有聘，一見不氏大夫，不卒與盟會。或以秦爲五霸。按《傳》云：「其不遂霸也，宜哉！」又云：「遂霸西戎。」則不以霸許之，明矣。文以後乃卒、葬，不常會中國。《傳》云「遂霸西戎」，明爲夷狄之長，此狄之之例。有《本紀》。

楚芈姓
 

注



 ，熊繹所封。《傳》以爲子男。經稱荆，起州牧也。稱使、言聘，此侯牧之證。經後因齊鞌戰失伯，乃以楚主夷狄，與晉分主天下，故公不言如齊，言如楚，文同齊、晉。因其爲夷，非正伯，故出入皆月，以明非正，故楚爲伯，故以陳代爲牧。中國同盟不言陳、秦、吴，大夫皆不氏。楚有名氏大夫，夷狄中以楚爲大也。三《傳》皆以吴、楚、秦、徐爲蠻夷，吴、楚稱王。經乃稱之爲子，引而進之，繩以先王之法度，此《春秋》用夏變夷
 

注



 之大例也。有《世家》。

吴泰伯之後，姬姓。經不記災，言使聘祇一見，不氏大夫，盟殊會，記卒，無諡，不葬。《傳》：「吴，周之胄也，而棄在海濱，不與姬通。」此吴爲揚州牧之證。與楚同稱子者，《曲禮》：「夷狄雖大曰子。」《傳》以伯言之者，定以後晉失伯，中外分裂，齊强與晉争，吴强與楚争，故《傳》屢以二伯爲言。是時無正伯，四國争長，二中國、二夷狄。然中分天下，經以二伯爲正。故襄、昭之世言「公如楚」，而不言「公如吴」。又大楚小吴，如内二伯，隆齊殺晉也。《傳》祇四伯，經之純待以二伯之制者，則惟齊、晉而已。有《世家》。

右外侯牧四，此不見《國風》。國初爲夷狄，《春秋》化之，乃成三千里九州之制。《春秋》夷狄與中國異辭，計卒者，地計爲方伯也。楚因齊失伯，曾攝爲之，經以方伯之劣等待之。不葬者，夷狄也。秦葬者，非真夷狄也
 

注



 。

許許，外小侯，本爵侯，太岳之後也。初近鄭，後遷荆，是許間於中外之間，言許而中外之卒正皆舉也。許如《國風》之《檜》，《傳》「自《檜》以下無譏焉」。以此見爲小國也。稱男而叙在伯、子之前者，明伯、子、男號非實爵也。無《世家》，《年表》不列。

右外小侯一國，叙在鄭下，不與内屬小侯溷也。不言來朝，外小國，不朝魯也。卒則書葬者，借以示例，見小侯禮待也。獨號男者，以别於内之小侯。《春秋》小國稱伯子男。經許男、曹伯、莒子三國連叙，即「伯、子、男一也」之定制。地近鄭，與《國風》之《檜》相同。

曹爲内小侯之首，以下六國皆朝魯。《傳》云「小國朝之」是也。《傳》以曹爲伯甸，甸當爲男，與「鄭伯男也」同。本侯爵，稱伯爲託號，爲魯屬國。《詩》有《曹風》，與《檜》相起。以同姓居莒、邾先，爵有定，盟會，大夫稱人，經見不氏大夫，有師。以下國通不記災。有《世家》，列《年表》。

同盟十三。




莒《傳》以莒爲夷狄。經不葬，無諡者，與吴、楚同，夷狄不葬也。稱子者，夷狄正稱子，大小同也。爵有定，經、傳皆有大夫氏名，有師。《春秋》用夏變夷，進之同中國。無《世家》，不列《年表》。

同盟七。




邾《傳》云「邾爲蠻夷」，故稱子。初未王命，故不書爵。以附庸升小侯，從字升子，有見經，不氏大夫，有師。在魯南，居上等之末，故以小邾附之。八方伯：四中國，四夷狄。六卒正：三中國，三夷狄。用夏變夷，與方伯同意。無《世家》。不列《年表》。

同盟十一。




滕以同姓居魯，屬國下等，薛、杞之上，再見。本爵侯，常號稱子。經、傳皆無大夫名氏。《傳》于大夫會言滕人、滕大夫而已，無師。《傳》：「滕、薛、郳，宋屬役。」故與上三國别爲一等。《春秋》以王後不爲牧，故以屬魯。無《世家》，不列《年表》。

同盟五。




薛《傳》以爲庶姓，因後于滕。一見。本爵侯，稱伯，託號明非方伯。經、傳皆無大夫。《傳》于大事言薛人、薛大夫、薛宰而已。無師。魯與宋同爲王後，六卒正，各占三國。《春秋》以魯爲牧，故以屬魯。無《世家》。不列《年表》。

同盟四。




杞《傳》：「杞，夏餘也。」遷近東夷，故云「即于夷」。《春秋》因其微弱，以子伯殿諸侯之末，與宋稱公。先諸侯者，對文見義。古經有稱侯之文，異號伯子，與紀子伯同，明伯子非爵。經、傳皆無大夫，《傳》于大夫會言杞人、杞大夫而已，無師。有《世家》，不列《年表》。

同盟七。




右魯六小侯。《曲禮》：「庶邦小侯
 

注



 。」下于方伯一等，今用其稱，《王制》所謂「卒正」是也。會盟，外州惟叙許男，内録此六國，詳魯而略外也。本州魯統二百一十國，常唯録此六國者，舉小侯以包之也。至襄世乃詳録。三《傳》或稱小國、微國、卑近國。

附庸一

小邾曹姓，顓頊之後。本名郳，經稱「黎來」是也。正辭不能以其名通，故附于邾，稱小邾。本爲宋役，《春秋》絀杞，故以杞殿諸侯，而以郳爲附庸。《世本》爲邾别支顔所封，故附邾附庸，不見會盟，常一見小邾，以見起不見。盟會附庸皆來，而經不書，見小邾，則天下附庸皆在是也。不記卒葬者，卑也。事卒正，如卒正事方伯之儀。

《春秋》惟此一天王、十九國獨記事，餘皆不記事。無明文者四條：狄滅邢，狄即晉也；梁亡記秦滅，以州名見；徐侵蕭，爲蔡遷，徐以州名見，與梁亡同。皆在十九國内。惟介人侵蕭，二國皆附庸，特見此例，明附庸經亦特言之，餘不書者，削也。凡外七州，小侯以下通不記事；内一州，連帥以下通不記事；而獨於附庸記一條者，如盟會列小邾之意。此爲一見例。不記此一條，不見諸侯，史皆記事；録此一條，以明《春秋》以此爲斷，凡非十九國之文，皆削之也。

《記》有重出篇名目者，兩《投壺》、《哀公問》是也。有重出一正、一附者，《大戴·曾子大孝篇》，《小戴》附于《祭義》；《儀禮

 ·冠義》、《昏義》附見《郊特牲》；《諸侯釁廟》附見《雜記》是也。又如《内則》言養老與《王制》同，《大戴·哀公問於孔子》見於《小戴》。蓋當時轉相抄録，字句異同，且或合治，或分治，因而篇目亦改。學者類而叙之．不敢取此删彼。又《儀禮》有《昏記》一篇，與《戴記》同，又别有《昏義》，而《冠禮》記則同，足見取採甚博。

《祭統》、《祭義》、《禮運》皆言求神祊祭，而文各詳略出入。《大戴》之《投壺》、《哀公問》篇亦然，可見誤寫、脱字、省文、互見之外，尚有詳略不同之例。若專就文字求，則尋行數墨，望文生訓之弊，必所不免。

《記》有五行陰陽家説，《月令》、《夏小正》、《易本命》、《盛德》、《用兵》、《誥志》是也。五行本《洪範》，陰陽本《夏小正》，本爲經學。五行流於術數，陰陽入于子家，經學不能缺此門，故於禮外别立二家，本於經、子而推及史、志。同邑胡哲波好是事，因與相約爲之，既有專門，則經中此門有所歸宿矣。

《戴記》皆七十子所記，《夏小正》雖名古書，實孔子緒論，《禮運》「吾得夏時」
 

注



 説是也。然則自六藝外，西漢以前經、傳、子、史皆與《戴記》源流同貫。正如寶山，觸目琳瑯，苟能全通，經學必可重光。然《王制》尚難，何論全書乎？

《戴記》門目繁極矣！以今考之，猶繁雜見端，當舉一反三，充類至盡，其煩尤且倍蓰。市中雜貨，千奇百怪，無不藴藏。初疑其濫，賣時乃嫌其少。欲窮其變，不能簡略也。

《王制》：「天子三公、九卿、二十七大夫、八十一元士。」以三輔一，此定説也。又：「大國三卿，皆命於天子，下大夫五人，上士二十七人。」

次國、小國文同。


 案：當云「大夫九人」，以二十七人參九大夫，以九大夫參三卿。今作五大夫，則上不配三數，下不合二十七數，此必有誤。《董子》作「九大夫」是也。其云五下大夫，有四上大夫也。上下分二等，而下數多上一人。考《董子》，天子於三公屬官以外，别有七通大夫，諸侯則大國、次國、小國皆有通佐大夫五人，諸書所不言。《董子》説本《王制》，無通佐大夫之文，則比附此下大夫以見義者也。諸侯見五人，不見天子七人者，可以相推。此省文例也。至于小國言二卿，下又言二十七大夫，此當云小國三卿，一卿命于天子，二卿命于其君。下大夫九人，上士二十七人。鄭君以「一卿命于其君」句爲脱誤，不知此亦省文例也。

《董子》通佐之官不見職守，初以爲後世冗散之員，借以通補實任者；其有差使，亦其職事正員，如今之實缺；通佐如今之候補。國家不能于正額之外不置一員，此通佐之義，爲制官命職必不可缺之典。古今所同，不得謂今之所必有，在古可全無。近乃以六大當通佐。天子七通佐，云六大者，司會不數也。通佐人數亦定制，若冗散候選之員，不可以數定矣。

《考工》，舊以爲失《冬官》，取以補其缺。按《記》序云：「國有六職，百工居一。」并不以《冬官》爲缺，則此篇不得云補。且漢時古書尚多，何《記》外絶無此體？若
 

注



 博士撰補，何不取司空散見之文，乃别記工事？竊以《周禮》即《佚禮》，其書藏秘府，未通行。歆校書得之，争立不得。莽即真時，迎合莽意，羼改原文，爲今《周禮》，取爲新制作之意。《曲禮》六大、五官、六府、六工，即《周禮》之舊目也。《佚禮》不出周公《王制》職官之傳，如今之《會典》、《搢紳》。其書出弟子，皆經制，與周制、周公實不相干。博士説六藝，皆祖孔子六經新制，素王創造，微言不能宣布。歆與博士成仇，思敗之，改《周禮》，亂經制，國史諸説因緣而起。以周公敵孔子，以國史敵賢述，於是群經皆歸周公，國史撏摭孔子殆盡。六朝後甚行，二千年來沈蔽愈甚。道、咸間，大師碩學間發端倪。丁亥作《今古學考》，戊子分爲二篇，述今學爲《知聖》，論古學爲《闢劉》。庚寅晤康長素於廣州，議論相合，逾年《僞經考》出。倚馬成書，真絶倫也。

劉歆羼改五官，與《考工》小異。《考工》全同今説，文筆亦有參差。以《考工》終非《冬官》，疑歆改竄方畢《司寇》，遭功顯君喪，迫不及待，匆遽上進。因《考工》

 不類《冬官》，乃作《叙》以屬之。五官均有潤色，不及修《冬官》；如修，則必不直録《記》文而已。然因《考工》可見五官之舊，五官則已修之，《考工記》文則五官之原稿也。

以《考工》爲《冬官》，終屬破綻。如爲
 

注



 《冬官》，不能不别有添補。


 《考工》所以全同今學者，所改制度于工無干，故不變改。《太宰》有掌百工明文，則工本屬太宰。在《佚禮》原不以天地四時名官，亦不以司空掌工也。名曰《周禮》，實非周書，亦與經中周制不合。歆但求立異《王制》，與博士爲難，所改新説，不惟孟、荀諸子不見引用，即《左》、《國》亦與相反。西漢以前毫無明證，惟古《書》、《毛詩》相同。《毛詩》、古《書》乃《周禮》子孫，非《周禮》説與之同也。

鄉保之法有數説：伏生《唐虞傳》：八家爲鄰，

一井。


 二十四家爲朋，

三井。


 七十二家爲里。

九井。


 此《尚書》先師説也。皆依井田八家分限之制推之。《周官》大司徒職云：五家爲比，二十五家爲閭，百家爲族，五百家爲黨，二千五百家爲州，萬二千五百家爲鄉。此《佚禮》以五起數之説也。《鶡冠子·王鈇篇》

 言：楚法五家有長，五十家有里司，二百家扁長，二千家鄉師，萬家縣嗇夫，十萬家郡大夫，與《國語》同。《國語》：管子定民五家有軌長，五十家有里司，二百家有連長，二千家有良人，軍則萬家，制鄙三十家爲邑，三百家爲卒，十卒爲卿，三卿爲縣，居十縣爲卒，此又小變。居民當以井田爲斷，以五起算者，乃營制，不然則以易田之制。每井八夫，大約折半可得五家，故以五家起算。五家方一里，二十五家五井也，百家二十井也，以此推之。

《周禮》鄉、遂有異同。《齊語》、《管子》居民鄉鄙制各異。蓋《齊語》即《佚禮》詳説。《周禮》之制多缺，當以《國語》、《管子》補證之。如居民有士、工、商之不同，《周禮》但詳農事。《管子》：齊有二十一鄉，《周禮》王祇有六鄉。均當以《國語》爲正，據齊推王畿十倍，當得二百一十鄉。

《墨子》書稱三月之喪爲夏制。據此推之，則殷當期，三年乃周制也。高宗三年不言，本有是事，《無佚》録之爲經，故疑之者眾。若古制通行三年，則高宗所行仍是常事，弟子不得設問。喪服四代本有損益，孔子翻譯《詩》、《書》，四代若有異同，後人將何遵守？「三載四海遏密八音」

 ，以爲帝時已如此，所謂古之人皆然也。宰予欲短三年喪，本指天子國卹而言。國卹必如《帝典》，三載不用禮樂，真有禮壞樂崩之懼。揆之時勢，亦難通行，天誘其衷，斟酌盡善，乃六經言外之意。漢文以日易月，宰我以天子服三年，天下從服皆得三年，難行，意欲改服期。推諸侯絶旁期之法以尊降，明目張膽
 

注



 改爲期年。天子期，臣民從服亦期，孔子則以期年亦太久。文帝以日易月，至今不改，較期爲少。明知三年難于通行，特不可大聲疾呼。天子期以尊降其父，則諸侯、大夫將援以爲例，且示天下父亦可以尊降。《公羊》實與文不與，正與此同。實則以日易月，不及期十分之一，不必禁其短；喪必三年，特不可明許其短。隄防一開，必至全潰。孔子云「三年天下之通丧」，明指宰我專爲天子，言通則上下同，天子不可以尊降父。且由文帝之制推之，臣民可以短，天子自盡可以不短，如晉武帝是也。若如宰我説，是因臣民而天子自短也。且自孔子定論後，天子不能三年，猶有自歉之心，儒生猶有非禮之論。若開此關防，則變亂不可問矣。然實與文不與説，不能明言，故孔子不與論禮，而與言情。若非爲天子事，則直據禮以答之足矣，奚爲不正言而遊戲之耶？且「子生三年，然後免於父母之懷」，亦爲微言，非實責宰我。夫至親以期斷，既皆有三年之愛矣，何以父在爲母期乎？以鞠育言之，則母過於父；母既可期，則知孔子故留破綻，以示此非正語，庶不至以不仁疑宰我耳。禮樂崩壞，本天子事，非臣下所得言。如宰我自欲短喪，方且矯情飾貌以欺人，此商量制作之言。後人乃以爲宰予自欲短喪，當函丈前爲此病狂語。不惟宰我不堪，且置孔子於何地？宰我身列四科，數見稱許，非喪心病狂，不爲此語也。至孔子答子張，亦是難于措詞，故統曰：「古之人皆然，何必高宗？」其實古人無此事，若三年不止高宗，子張豈獨不知古人皆然耶？

改制爲《春秋》大門，自來先師多不得其意。凡《春秋》所譏非禮，皆周制。《春秋》斟酌四代以定一尊，故即事見譏，以起改制之意。如世卿、父老子代政、喪娶、喪用樂、喪祭、徹而不助、同姓爲婚之類，皆周時通行典禮，諸國所同，其事時見《左》、《國》、諸子。孔子改制，譏之以見意，不可勝譏，故擇其輕而介於疑似者以起之。如喪娶譏文納幣，喪用樂譏叔弓去樂卒事，喪祭譏閔吉禘，世卿譏尹、崔氏，代政譏武氏子。事皆輕，譏必於其重者，方爲明著，乃微事見意者。微者譏，重者可知，文省而義愈明。舊説不得其解，以爲譏失周禮，經義遂晦。推之税畝、丘甲、田賦，皆起用助改徹之意，至其事於周禮合否，皆在所輕。周助託以見義，故書之税畝、田賦、丘甲，皆譏其不合新制，以新制託之先王，故以魯爲不用周法。據《孟子》，周實用徹不用助，故云其事桓、文，義則竊取。《傳》於諸條不能詳其制，但據經譏其不合。實則周家自有制度，安得據《王制》駁之？此《春秋》所以爲《春秋》，游、夏不贊一辭也。《論語》所譏「雍徹」、「旅泰山」諸條，亦見改制之意。舊多以僭説之，人非下愚無恥，何以僭用儀注？市井皆知其非，不待聖言，又何須著録？此皆爲新制。今日以爲常語，當時則如雷霆也。

《周禮》鄉官雖有公、卿、大夫、士之名，與王官貴賤懸殊，故以「鄉」字冠之也。如舊説，則一鄉不過百里，天子三公、六卿祇理附近六百里之事，以下九千

 四百里皆不詳，未免非情理所有。又鄉大夫職云：「正月之吉，受教法於司徒，退而頒之于其鄉吏。」據鄉大夫爲卿，六卿則雖大司徒亦在數内，何以又受教于司徒？鄉官稱鄉吏，明與王官不同，見屬于司徒。此鄉官之公、卿、大夫、士與王官之公、卿、大夫、士號同而貴賤懸殊也。遂人與鄉老所屬之官皆爲鄉官，因其相屬有七等之别，故假王官七等之名以别之。其稱爲鄉大夫、遂大夫者，以鄉、遂名官，明非真大夫也。博士説有命民，《大傳》、《説苑》、《外傳》皆詳之，當即指此。漢以後之嗇夫、亭長、秦之民爵是也。《周禮》有官多之嫌，又一家須養官家八九口，萬不能行。今之保甲法，十家有牌首，百家有甲長，大約千家有保正。以《周禮》言，黨正五百家，已爲下大夫。今以牌首、甲長爲官，豈非病民？必不能行之事。王畿鄉、遂官不下數萬人，皆命民，民爵以民級法比之。今新訂官禮，于鄉、遂官皆删出，别爲鄉官，不與正官相淆。

《周禮田賦考》以鄉官爲正官，分派食禄，大誤。




東西通畿，周制明條，王莽六鄉、六遂用通畿法。鄭君以鄉、遂皆在西京，與《莽傳》不合。今據莽以長安畿内方八百里統名六鄉。

西京方八百里，與《逸周書》説同。鄉不必萬二千家。


 方八百里，八八六十四，分六鄉，是鄉方百里者十有奇，則鄉豈止萬二千五百家？六遂爲東都畿内方六百里之名，非鄉外爲遂也。莽以十縣爲一尉，推其制，當以十小鄉

 爲一大鄉。

《周禮》四縣爲都，而有大都、小都之名。《周禮》多大小爲説。小鄉

 爲二萬五千家，大鄉爲二十五萬家。鄉大夫小鄉，率六鄉爲大鄉，二者須細爲分之。


 六大鄉共六十小鄉，畿内地略于此。以六尉六十縣推之，則是莽以縣爲《周禮》之鄉，十縣爲一尉，即十小鄉爲一大鄉之文也。莽以河南附郡立六隊郡，師古以隊爲遂，

弘農縣十一、河東縣二十四、河内十八、河南三十二、潁川二十、南陽三十六，共爲百二十六縣。


 合計六隊百二十六縣，亦適得方百里之地。莽于二都之外更割地立八州，可見六鄉、六遂之爲二都，即本古東西通畿之説，非謂遂在鄉外也。

通畿之制，《逸周書》西京方八百里，雒陽方六百里，方千里爲方百里者百。今東、西合計八八六十四，六六三十六，得方百里者百，非雍州方千里也。惟雍州方八百里，故梁州地兼有華山，以華爲梁鎮，則古之梁州兼有今陝西之半也。即夏、殷不以雍通畿，以華當正西，則渭以南皆當屬梁州矣。九州本井字，截長補短，不拘一定，故西方祇立雍、梁二州，而于青、揚

 、豫、荆四州中間别立徐州，以地屬膏腴，故不論里數。又於豫、冀之間截方六百里以爲東京，故東京不占豫州地。《鄭語》以陳、蔡、許、申諸國皆在南方，外四州之南，則在二南中，以方二千里計，二二如四。内四州之東屬青，北屬兖，西屬冀，南屬豫，不數雍州。以王畿通東京，此當爲《詩經》師説，以《國風》專就内四州分四方。《春秋》則不如此。《左傳》齊桓所云東至海、

青。


 西至河、

冀。


 南穆陵、

豫。


 北無棣，

兖。東至海，西至河，南穆陵，北無棣。


 亦爲《詩》説，故與《鄭語》同。《詩》、《書》以陳、甫爲南方國，專爲此制，非《春秋》意也。

《天官》九賦，有邦甸、邦縣、邦都之文。《小司徒》云：「四丘爲甸，四甸爲縣，四縣爲都，以任地事而令貢賦，凡税斂之事。」《天官》之邦甸、邦縣、邦都，即《小司徒》之甸、縣、都也；《天官》之九賦斂財賄，即《小司徒》令貢賦税斂之事也。甸爲方四里，縣爲方八里，都爲方十六里，此井牧、井田、埜中之小名，非二百里以内爲甸、四百里以内爲縣、五百里以内爲都也。遠近之分，當用《禹貢》説，五百里一服，内三百里爲近、外二百里爲遠，百里之國亦當三十里爲郊，二十里爲遂。

《費誓》三郊、三遂則與王莽六郊、六遂同，本封當爲三郊，間田當爲三遂。莽鄉、遂乃東西畿之分名，不關一畿内外。西京爲六鄉，東京爲六遂，各有内外。鄭君以百里爲鄉，二百里爲遂，三百里爲家削，四百里爲縣，五百里爲都，不惟不合古説，并不合莽制。莽説猶師古，鄭説乃真臆造矣。

《管子》：齊方三百餘里，而有二十一鄉。然則方千里當爲二百一十鄉矣。《大司徒》：五州爲鄉，鄉萬二千五百家，六鄉七萬二千五百家。又《大司馬》：萬二千有五百人爲一軍，三軍共四萬餘人。據《爵國篇》言之，此小國五十里之制。

五十里小國，軍四萬口，以三分之，每軍萬二千五百人，餘二千五百人不計。


 天子地四百倍于五十里國，以九軍計之，每軍得百七十七萬七千七百七十七口。故經稱京師方百里國四軍，地四倍五十里，合得十六萬口。次國七十里，得百里之半，合得七萬九千二百一十二口，人數由田畝而出。《周禮》以二萬五千人爲一軍者，據小國以起例。方千里、方三百一十六里、方百里、方七十里，數各不同，舉一小者起數，無待煩言。馬、鄭不知此旨，遂以萬二千人爲軍制定數，無論國之大小，一定如此。天子九軍、六軍，小國三軍、一軍。以地言之，則小國地祇天子四百分之一，而出軍則三分之一，少亦六分之一，苦樂不均，莫此爲甚。《爵國篇》明文朗在，以其爲博士説而不之用，馬、鄭至今二千年，無人翻此案者，豈不哀哉！

舊説以六軍爲皆六鄉所出，以家出一人，三軍正合六鄉之數。按王畿千里，不應祇此二方百餘里出兵，而九十七方百里遂皆豁免，以爲王畿内皆出車，則軍數目太少，六鄉與六軍數目巧合，一鄉一軍，不能立異，此舊説所以誤人也。案：東西京通畿，共方千里。使就地考之，《爵國篇》云：「天子地方千里，爲方百里者百，亦三分除其一，定得田方百里者六十六

 ，與方十里六十六定率，得千六百萬口，九分之，一軍各得百七十七萬七千七百七十七口。」大約口數多于小國四百倍，當九軍。今但云六軍者，此就出車言之。天子出，一公守，二公從，二公各統二鄉
 

注



 ，共六軍。此兵額也。至於出軍，則多以千乘爲率。蓋軍事十萬人已不爲少，兵多則亂，所費不貲。大約平事十家限出一人，六十鄉出六軍，如今之一成隊。以車馬芻牧既多，而盡出則無備，故常制以千乘爲率，兼制節有數，則十萬人已不爲少。周時兵制頗與漢近，起役若干，皆臨時定數，而詔發之，皆就近起徵。如南方有事，則從南近處起軍，不必遠徵，騷及他方。任兵之人，正副各有名色。故一軍已起，有從後補發徵調之事。

其詳見于錢文子《補漢兵制》。


 漢人皆仿古所爲，不能如俗説拘泥。苟如此，則滯碍太多，不能行。

鄭君説不拘天子、諸侯、大國、小國，皆萬二千五百人爲一軍。按，天子六軍，諸侯三軍，二百里國便與天子相敵，四國且倍于王師，如此威令何以能行？考《公》、《穀》説京師皆云：「京，大也；師，眾也。」天子之師，當以眾大言之。諸侯稱師，天子稱京師，明與諸侯有别。必如董子所云，天子百七十七萬人爲一軍，乃爲京師，與諸侯有别。經、傳有起數之例，鄭君多誤。《左傳》：魯、鄭待晉六卿以三命之禮。此亦舉小者以起例，非六人同待以三命也。鄭三卿受楚馬八匹、六匹、四匹有差等。鄭三卿有分，豈晉六卿不分？難于詳言，故舉小者以起數。細言之，則下軍佐三命，將四命；上軍佐四命，將五命；中軍佐五命，將六命；天子之卿六命，故二伯卿從之。難于細數，舉下卿之三命示例而已。

《周禮》多同《管子》，鄭注引内政寓兵于農，又莽爲《周禮》始師，鄭亦引《莽傳》爲證。予説多本二書，鄭已言之，特未盡其妙耳。




經、傳所言大略也，至于施行，必須更有潤色，此大例也。古今講經學而必欲見之施行者，惟王莽一人。如封建之制，《周禮》、《王制》言之未嘗不詳，而欲實辨，則須别有補潤。莽定諸國邑采之處，使侍中、講禮大夫孔秉等與州部眾郡曉知地理圖籍者，共校治于壽成朱鳥堂

 ，圖簿至于數年不定，故到臨行之時，其瑣細處，多與大綱相反。一事之細，以天下財力，至于數年不能定。可見儒生一人通全經之難，而治經但能明大略，至于臨行又須别有變通，皆可由此而悟也。

莽諸侯未授封，有月錢之事。《周禮》畿内封國無明文，司禄之制又闕然，當如《王制》所言，

沈彤《田禄考》雜用公田説，不足爲信。


 《大司徒》五等封，指五長而言。又云：諸公其食者半，侯伯參之一，子男四之一。舊注説可疑。

先鄭以食爲本封之君所食，餘爲附庸，後鄭以易田説之。按，附庸名不見經，封地爵尊地多，又不應獨得上地。


 竊以封者爲諸侯，食者爲王臣，畿内不封國，但食其禄。諸侯爲二伯，封方五百里，王臣、公祇食方四百里；弱方伯封方四百里，卿食三之一；卒正封方三百里，大夫食其封三之一；連帥封方二百里，上士食方百里者一；屬長封方百里，下士食五十里。以侯比卿，以大夫比伯，下大夫比子，元士比男。其有封而未受地，亦食其禄，如月錢故事。五等説疑原文不指封地，乃説間田事。公爲二伯，侯爲方伯，伯爲卒正，子爲連帥，男爲屬長，各有間田，食奉多寡不同，當是原文如此，歆乃少加潤澤，如一州封四公、十一侯之牽拘是也。

公、侯、伯、子、男乃五長正稱。凡經、傳五等之稱，指小國言者，百中不過一二。今以《左傳》「人有十等」證之自明。禮九錫九命，分爲十八，合則爲九。歷代官品皆同于此

 。由天子至九品，由一品至未入，皆十等也。《左傳》上五等用王、公、卿、大夫、士之名，下五等則用皁、輿、隸、僚、僕、臺之號。初讀《左傳》，疑下五等相臣之説近于誣，輿、臺以下何必細爲分别？細讀《孟子》、《王制》，然後知《左傳》爲十等人名目全文，他處皆有假借，遂疑爲創出耳。考《孟子》，天子、公、卿、大夫、士凡五等，下又云君、卿、大夫、上士、中士、下士凡六等。侯視卿，大夫視伯，元士視子男。是以公、侯、伯、子、男爲五長之正稱也。下數之君，即子、男亦在内。《孟子》就其本國名曰卿、大夫、士，此下五等借用上五等之號也。若十等必見本稱，不相假借，則必爲《左傳》之皁、輿、隸、僚、僕、臺，全出十號，不可兩見卿、大夫、士之稱矣。以今制言之，大約

 五品以上爲公、侯、伯、子、男，五品以下爲皁、輿、隸、僚、僕、臺。五等爵禄既已先見于五長，賤者不能與相同，勢不得不更立名目。其所以云皁、隸、僕、臺者，皆就天子言之，爲天子之僕役賤使耳，非爲平人當賤役也。五品爲男，士臣皁，皁即男之隸變。公、卿、大夫、士祇四等，皁居五等，即稱爵之男也，名異實同。六品爲輿，七品爲隸，八品爲僚，九品爲僕，未入爲臺。尊卑銜連，有君臣節制之義，馬圉牛牧，不在此例。《傳》中卿、大夫皆以圉、牧爲稱，是今之尚書爲卿、爲侯，侍郎爲大夫、爲伯，郎中，爲士、爲子，主事爲下士、爲男、爲皁，直隸州爲輿，知縣爲隸，佐雜未入爲僚、爲僕、爲臺。下五等之稱卿、大夫、士，侯、伯、子、男，乃借用上等之稱，非正稱也。如五等封地、五瑞、五贄，諸以五爲節者皆指上五等，非謂下五等也。鄭君注《禮》，不審五爵爲五長，盡以百里、七十里、五十里爲公、侯、伯、子、男，以近事比之，豈非就知縣以下分爲九等乎？如《王制》君食二千八百八十人，此本指方伯以上，如今之督撫。統計君臣所食，當在萬人上下。若百里之國如今一縣，官此地者何能空養此萬餘人哉？一知縣以下，又何有卿、大夫、上中下士五等品級之人哉？九錫、九命本同今制，盡以諸侯歸之，七品以下是詳知縣，從大學士

 至于道府司官，豈一筆删去，不又詳略失宜哉？又考《太玄》、《潛虚》九等圖，以王、公、牧、伯正下合卿、大夫、士、庶人爲九等，亦詳于五長。大抵鄭君經説，以此第一大誤。以五長禮制盡歸之百里以下，如讀《會典》，道禮七品以上皆不考詳，但就百里、七十里、五十里之知縣爲品官之制，其于典禮豈有絲毫之合哉？

《禮經》十七篇，經略而傳詳，故一篇可以作數篇之用，審是何以有二《射》篇？曰：舉一以示例，而冠、昏、喪、祭在所不舉；舉諸侯、卿、大夫以示例，而天子、公、士不舉。如《春秋》一見例，以發凡也。即以饗禮而論，《詩經》所言飲酒有天子禮、諸侯禮、公、卿、大夫及士、庶人禮。以近事喻之，如一燕會，上而朝廷，次而行省，下至閭巷，莫不有之，别等差、分貴賤，特在名物，其爲飲酒則一也。禮如求備，則人有十等，必須十篇。故經以一篇示例，非以一篇括盡其事，謂經外别無其禮，不見經者皆非禮也。試即《鄉飲酒》、《鄉射》二篇論之，自鄭注以後，皆讀爲「鄉」。説者雖疑《饗禮》不當亡，鄉里禮儀、樂章、職事、官司不當與《燕禮》、《公食禮》同，然無説以破之，則已耳。因讀《鄉飲酒義》有單舉「鄉」字，與《雞人》、《小司馬》有「饗射」之文，以此疑「鄉」當爲「饗」；因《鄉飲酒義》賓爲三卿，《射義》卿、大夫之射，疑二篇首皆宜有「卿相」二字，名本爲「卿相饗禮」，「飲酒」二字所以釋「饗禮」之義，因誤合爲「鄉飲酒」。「鄉射」當爲「卿相饗射」。《禮記》之《鄉飲酒義》當爲《饗義》。凡《禮記》之單言「鄉飲酒」皆爲饗禮。外如「鄉人士」、「鄉射」、「吾觀於鄉」，《盛德》之「鄉教以敬讓」，《冠義》「鄉飲酒」，《王制》之「鄉相見」，《禮運》之「射鄉」，朝聘諸「鄉」字，皆當讀爲「饗」。

餘皆可以此例推之。


 考《祭義》：「饗者，鄉也。鄉之，然後能饗焉。」是鄉、饗通用之明證。

其證尚多，略舉此一條以見例。


 在嘉州以此課試，樂山羅采臣

家彦


 考證甚明，足備一解。采臣旋而物故，秀而不實，深可傷慟。丁酉仲冬，從敝簏中檢得采臣舊稿，惜其力學早逝，諸稿零散，獨存此篇，因請資中郭君景南加以潤色，刊附卷中。説曰：

「鄉飲酒」，舊説以「鄉」爲行禮之地，「飲酒」乃其禮節，是舉其篇目，當曰「飲」，或曰「飲酒」，方足與《冠》、《昏》、《相見》、《喪》、《祭》相比，不能舍其禮節之「飲酒」，偏以鄉地目之也。乃讀《鄉飲酒義》，其稱禮也，則「觀于鄉」。《王制》、《昏義》、《祭義》亦皆曰「鄉」，至于本經或曰「鄉」，或曰「鄉樂」，

鄭注《聘禮記》：「饗」今文作「鄉」。又云：「饗」古文，或作「鄉」。當移注于「鄉飲酒」、「鄉射」之下。


 「鄉黨」之「鄉」非禮名，既以「飲酒」爲儀，則不可以「鄉」稱之也，明矣。考《祭義》：「饗者，鄉也。」《説文》：「鄉」與「饗」可通用。又《公食大夫禮》云：「設洗如饗。」注：「古文『饗』或作『鄉』。」皆如「饗禮」，注亦同。《聘禮》「壹食再饗」注：「今文『饗』皆爲『鄉』。」案：經文三言「饗」皆作「鄉」
 

注



 ，鄭君兩引古文、一引今文作「鄉」以證之，是爲經文有以「鄉」爲「饗」而發。此注當移于《鄉》 

飲酒


 、《鄉射》下，何于二篇不下此注，乃以「鄉」爲鄉黨之鄉耶？則所謂今文、古文之以「鄉」爲「饗」者，不幾成虚語乎？疑鄭君此語爲舊説《鄉禮》、《鄉射》之專訓，鄭君引「饗」以證「鄉」，後因《周禮》「鄉」字乃讀如字，不然則古、今文以「鄉」爲「饗」，三注皆無所施矣。是「鄉」即「饗」，故《義》之「觀于鄉」，當爲「觀于饗」。「鄉射」，《周禮》小司馬、雞人皆作「饗射」，緯書亦多言「饗射」，《王制》、《昏義》、《祭義》之「鄉射」、「射鄉」當從《周禮》作「饗射」、「射饗」。《記》之「鄉」當爲「饗」，「鄉樂」當爲「饗樂」。惟其爲「饗」，故可單稱之也。此可以據《周禮》作「饗」，單舉「鄉」名定爲「饗」者也。又《儀禮》經文互省之例，不悉舉其文，但云如某禮、如

 公食大夫之禮、如燕禮、如士相見之禮。至於細目，言「如賓酬主人之禮」、「如賓禮大夫」、「如介禮」，凡言「如」者，其儀節皆在經中，篇名皆可考見。考《公食大夫禮》云：「大夫相食，親戒速，迎賓于門外，拜至，皆如饗禮。」案：公食大夫以尊臨卑，戒速迎拜，或以大夫主之，或賓遜不敢當；惟鄉禮賓主皆卿，用平行之禮，故大夫相食與卿相饗同。所云「皆如饗禮」者，即指鄉

飲酒


 、鄉射。主人親戒賓、速賓、迎賓門外，賓主平行答拜之禮。飲食禮惟二篇爲平行，故大夫相食禮用之也。鄭注以爲大夫相饗之禮，不知即鄉

飲酒


 、鄉射爲卿相饗，不指大夫相饗也。又《公食大夫禮》云：「設洗如饗。」案：鄉

飲酒


 禮之「設洗于阼階東南，南北以堂深，東西當東榮，水在洗東，篚在洗西」，《鄉射》文同，不如《燕禮》之洗「當東霤」也。又《聘禮》篇記：「凡致命皆用其饗之加籩豆。」鄭以爲《饗禮》今亡，褚氏因有《饗禮補亡》之作，不知此記所言「饗之加籩豆」，即指本篇之八豆、六豆、四豆、四籩而言。考禮家飲食禮以饗、食、燕爲三大綱，而無飲酒之名。《郊特牲》以饗飲與食分陰陽，而饗與燕蓋又以隆殺分。《聘禮》：「公于賓，壹食，再饗燕」，「上介，壹食，壹饗」，「大夫于賓，壹饗，壹食。上介，若食

 ，若饗」。惟公用燕禮，下公則食、饗而無燕，其下有「不受饗食」、「不饗食」。又《聘義》言饗、食、燕所以明賓客、君臣之義，而不及飲酒。《周禮·掌客》有「三饗、三食、三燕」、「再饗、再食、再燕」、「壹饗、壹食、壹燕」，亦無飲酒之名。案：《郊特牲》以飲爲饗，是「飲酒」即「饗」之實事，「饗」爲「飲酒」之禮名。故《周禮》「饗禮九獻」，鄭注：「大饗設盛禮以飲賓也。」《聘禮》「再饗」注：「饗謂饗太牢以飲賓也。」《周語》韋注：「饗，飲也。」《詩箋》：「大飲賓曰饗。」考「饗」字一作「享」，雖不專爲飲酒，而饗禮則以飲酒爲正解。故疏云：「饗用酒醴。」敖氏云：「飲人而用牲焉曰饗。」考《射義》：「諸侯之射也，先行燕禮。卿大夫之射，先行鄉飲酒之禮。」「鄉」即「饗」，當與燕禮對文。《鄉飲酒義》當爲《饗義》，與《冠》、《昏》、《射》、《聘》、《燕》六義之文相同。經本單舉一字以爲名，而「飲酒」二字則先師記識，所以訓「饗」之爲飲酒禮。又以見朝廷隆重，故以「飲酒」名「饗」，鄉里簡殺，則名「飲酒」，不名「饗」。惟其如此，故「鄉義」單稱「鄉」者凡二見，如「鄉

句


 人士」、「吾觀于鄉，而知王道之易易也。」又《義》云：「合之鄉射，教之鄉

飲酒


 之禮。」是以饗、射爲二禮，合鄉與射。即卿大夫之射，先行鄉

飲酒


 之禮。是此二篇「鄉」當爲「饗」之明證。又考二篇主人、賓皆卿，《儀禮》篇目言《士冠》、《士昏》、《士相見》、《士喪》、《士虞》、《公食大夫》，士、公是其官爵，冠、昏、相見、食方是禮儀。《禮記》之《冠》、《昏》、《丧》、《祭》、《鄉》、《相見》，皆舉禮儀爲目，不舉士、公官爵爲目。如「鄉里」之「鄉」，可以名篇，則士、公亦可以名篇。以此相推，則二篇「鄉」必爲「饗」，乃與冠、昏、喪、祭

 一律成文，是《饗禮》固未嘗亡也。經目本作「卿相饗」、「卿相饗射」，以「鄉」爲禮名，以「飲酒」釋「饗」，後人遂誤以爲「鄉飲酒」而改之。鄭注《儀禮》時，未能校正，後來遂以爲定説耳。或據《燕居》云：「射鄉

 所以仁鄉黨，食饗所以仁賓客。」「鄉」與「饗」並見。《樂記》亦有「射鄉」、「食饗」之文，以舊説爲長。不知《燕居》上有郊、社、禘、嘗。《禮經》無其

 目，《樂記》之鐘、鼓、干、戚、昏姻、冠笄與射鄉、食饗，皆隨文便稱，不爲典要。如以經果爲「鄉」字，則可言「鄉射」，萬不可稱「射」、「射鄉」，此一定之理也。《記》文「射鄉」、「食饗」，上字爲經目，下字爲儀節，即由「射」以包「饗」，更由「食」以見「饗」，顧亦無妨也。如必以「鄉」爲鄉，試問「射鄉」成何語乎？

惟射、饗皆禮名，可曰「射饗」，亦可曰「饗射」


 。或曰：《周禮》六鄉，卿主一鄉，三年大比，行鄉飲酒之禮。每鄉卿爲主，雖其儀文、職官、詩樂有非鄉里所得用者，然以卿主之，則正得其宜。六鄉六卿，言鄉即卿在可知，何必改經以就己説？曰：《周禮》之「鄉老」、「鄉大夫」，乃民爵，非實官，故六鄉之公、卿、大夫同受

 質於司徒，即以爲實官，卿行鄉則當名鄉，如公行禮于朝可以名朝，士行禮于家可以名家。《禮經》之例，固以所行之禮爲名，不以行禮之地也。《開元禮》以刺史爲主，《明集禮》以郡縣爲主，《鄉飲酒》有工四人，有樂正，有太師，乃「作相爲司正」，鄉射官同司正爲司馬而有司射等官，略同《燕禮》，其樂儀、禮節、官制亦略相等。鄉射射前行鄉飲酒禮，鄉射節亦倣于大射樂儀，官制亦略相等。然燕禮官數除鄉飲酒所有外，有膳宰

 、樂人、司宫
 

注



 、射人、小臣、祝史、士射至庶子、甸人、閽人、鍾人，此爲公禮，其官愈備。大射官數，除鄉射所言外，有射人、司士、宰夫、司馬、量人、巾車、庶正、僕人、太師、少司樂、太史、司宫、甸人、閽人、鍾人，亦惟公備此官。然卿之飲酒猶公之燕禮，卿之射禮猶公之大射，卿大夫射先行鄉

飲酒


 禮，公射先行燕禮，四篇皆言公、卿禮儀，鄉大夫不應取裁于公。又諸官司皆爲唐明儀注所不敢用。官主之猶不能用，則鄉里更無其制可知矣。或曰：後世鄉飲酒爲化民巨典，古今通行。《史記》：孔子卒，諸儒習鄉飲、大射禮孔子冢上。《論語》有「鄉人飲酒」，《燕居》有「仁鄉黨」之文，安得謂「鄉」字爲誤？曰：飲酒，上下通禮，自天子至于大夫言饗。《周禮》：大夫介無饗。是士以下無饗之名，直名爲飲酒。鄉人飲酒，自爲鄉人之儀，如《明會典》之里社式，特非經之卿禮。經以卿爲目，别有上下等差之變，是大夫以上名饗，士以下名飲酒。飲食禮者，經莫先于鄉

飲酒


 ，故習禮皆以爲名。

《漢·成帝本紀》


 ：鴻嘉二年三月，「博士行飲酒禮。」初無「鄉」字，有「鄉」字自《續漢書》始。後世因鄉習其禮，遂以飲酒全爲鄉里之式，則殊失本旨耳。考《開元禮·鄉飲酒禮》、《明集禮·縣邑飲酒讀律儀注》、《明會典·洪武十六年頒行鄉飲酒圖式》，皆以官主之，非純卿禮，然其儀節皆簡于《禮經》。禮之儀節本爲卿制，饗禮上下皆可由此而推。《明會典》里社之式緣經而創儀注，正得經意。今爲此説，意在循名核實，使知明里社式乃爲鄉里而設，與經之卿禮輕重迥别，非敢變亂經文，而有取舍其間。

考由漢至明所行鄉飲酒之禮，或以天子主之，或以侯王主之，或以州郡主之，或以州縣主之，或以里社主之。由天子以至庶人，因《鄉禮》經文而緣飾之，實則惟洪武十六年頒行鄉飲酒禮，里社每歲春秋社祭會飲畢，行鄉飲酒儀式，乃非官主之，專爲鄉社之飲酒禮。以上皆官主之，别爲一飲酒禮，不可專以「鄉」名也。


 《論語》之「鄉人飲酒」與《射義》「孔子射于矍相之圃」，與明里社禮略同，自是鄉人之事，專爲飲酒，不名饗，與經不相干涉也。或曰《鄉飲酒》「明日，賓鄉服以拜賜」，《鄉射》「以告于鄉先生君子可也」，《鄉飲酒》記「鄉朝服而謀賓介」，今讀「鄉」爲「饗」，何以解于此三「鄉」字？鄉服，《鄉射》作朝服；鄉先生，《鄉飲酒》無「鄉」字。二篇本爲一禮，彼此互證，知《鄉飲酒》之「鄉服」爲「朝」字之誤，《鄉射》之「鄉大夫」，其「鄉」字爲衍文也。或曰：既讀「鄉」爲「饗」，何必于篇首加「卿相」二字？不知全篇經目以士名者五，公名者一，而天子、諸侯、大夫禮皆有專篇，獨無卿。自天子以達公、卿、大夫、士，無容獨無卿篇。且以次第考之，《冠》、《昏》、《士相見》並士大夫禮，自《燕》、《飲》至《公食》爲公禮，《覲》則天子禮，二篇居其中，爲卿禮。

疑又飲食禮别篇記舉變禮，或言公、卿，或言卿、大夫，或言公、卿、大夫，公、大夫之間無不言卿者，惟二篇云：若有諸公、大夫賓；若有遵者，諸公、大夫，公三重，大夫再重；無，諸公則大夫辭加席。皆于公、大夫之間不言卿。據二篇全無「卿」字，則卿相饗、卿相饗射，賓主皆卿，可知也。蓋《禮經》賓主之分，有平行、尊卑二例。平行者以「相」字爲名，如經之「士相見」、《記》之「大夫相見」、「大夫相食」是也。下行如「公食大夫」，上行如「士見於君」。經例：凡尊卑相同，但稱賓主，不以爵；惟尊卑不同，賓主乃以爵見。又以平行爲經者，以上行、下行爲《記》；以下行爲經者，以平行、上行爲《記》。《士相見禮》正文但稱賓主，不見「士」名，知賓主皆爲士。《鄉飲酒》、《鄉射》二篇全不見「卿」字，又但稱賓主，以「士相見」相比，則賓主皆爲卿，更可知矣。《禮經》每以一篇推見五等，如相見以「士」名而言士見大夫、下大夫相見、上大夫相見、士見君、庶人見君、大夫見君，所謂推士禮以及于天子也。二篇以「卿」爲賓主正名；其言「公」則公相饗之禮，言「大夫」則大夫相饗之禮。以「士」名篇，則别見大夫、君、庶人；以「公」名篇，則别見大夫相食禮；以「卿」名篇，則别見公與大夫名。以一等名篇爲正文，而參見上下各等之變禮也。《燕》與《大射》爲公禮，而疊見卿、大夫之文，以客非公，不言「公相射」、「公相燕」，其稱「公」者亦以客非公，此全經篇名正變之大例。經「士」、「公」名篇，舉「卿」合之，則以官爵爲名者八篇。「鄉里」之「鄉」，即《記》所謂庶人之禮，不當在公、士之間，其儀節又不當與《燕》、《大射》大同也。或曰：以「鄉」爲「饗」，所謂「鄉樂」者何也？曰：即《饗禮》、《饗射》二篇所言之樂也。《燕禮》爲公燕卿大夫之禮，經正文樂笙奏，唯用《南陔》、《白華》、《華黍》、《由庚》、《崇丘》
 

注



 、《由儀》，工歌唯用《魚麗》三篇，《周》、《召》六篇，與《饗禮》、《饗射》同。以客惟卿爲尊，故用卿相饗之樂。考《記》云：「與卿燕，則大夫爲賓，與大夫燕，亦
 

注



 大夫爲賓。」又云：「公拜受
 

注



 爵而奏《肆夏》，公卒爵，主人升受爵，以下而樂闋，升歌《鹿鳴》，下管新宫
 

注



 ，笙入三成，遂合
 

注



 鄉樂。」按經無《肆夏》，《記》言《肆夏》，則以經燕卿，唯用卿相饗。《樂記》言兩公相燕，賓主皆公，當用公樂。故云拜爵爲奏《肆夏》。除公樂以外，遂用卿相饗樂，故云「遂合鄉樂」。謂「笙
 

注



 入三成」以下，同用饗樂，即《燕禮》正文之「樂」與「饗樂」，非謂鄉人之樂也。考《左傳·襄公四年》：穆叔如晉，晉侯饗之，金奏《肆夏》，辟不敢當，以《肆夏》爲天子享元侯禮。《儀禮》之公即元侯也。「工歌《鹿鳴》之三，三拜」，蓋燕卿惟以《鹿鳴》以下爲正。魯三卿可攝爲卿，《肆夏》則公用之。《左傳》多藉事以明經義，此事全爲《燕禮》，公樂《肆夏》、卿樂《鹿鳴》而發。惟卿乃能用此樂，以樂定禮，則非卿不能用《鹿鳴》以下之樂，可知矣。考《禮》，大夫以下無樂，樂不行于鄉里可知。總而言之，舊説之難通有六：官司儀物同《燕禮》，國君之樂不能下同於里社，一也；以「飲酒」注文奪《饗禮》正文，遂以《饗禮》爲亡，二也；大夫以下無樂，《鹿鳴》乃爲卿樂，三也；「鄉射」猶可言「射鄉」，於義不屬，四也；鄉人本有飲酒禮，如明頒《圖式儀注》，簡畧不如經之備物，五也；經例不舉地以名禮，鄉非士與公之比，六也。用今説長義，亦有八饗禮，舊以爲亡。褚氏輯爲《補亡》一書，今以《鄉飲》當之，原本具在，一也。建國立三卿、三賓象三光，《射義》：卿大夫之射，先行鄉飲酒禮，卿爲賓義有明文二篇，但稱賓主，不稱爵，公與大夫之間全不見「卿」字，是以賓主皆卿，二也。《公食禮》云：「皆如饗禮」，又云「設洗如饗」，舊皆以爲亡佚，是《饗禮》亡而《食禮》亦多缺典。今以「鄉」爲「饗」，則皆有實證，三也。經以爵爲名，士、公與卿合爲八篇，一律相同，四也。讀「鄉」爲「饗」，《儀禮》正名，士以下不名饗，名飲酒，固以「飲酒」二字注「饗」，遂誤爲「鄉飲酒」。「飲酒」非禮名，各篇不引用，又不與饗、食、燕三者對文，五也。考《大射》前半同《燕禮》，《饗射》前半同《饗禮》，單行合行相比，以見「鄉」當爲「饗」，六也。《周禮·掌客》「三饗、三食、三燕」，「饗」在「食」、「燕」之前，《郊特牲》以「饗」爲「飲」，使飲酒之目不奪《饗禮》之名，七也。讀「鄉」爲「饗」，名乃可以單稱，所有「鄉」與「鄉相見」、「鄉射」、「射鄉」、「鄉樂」之文皆可通，《周禮》又有「饗射」之文可證，八也。初陳大概如此，其詳宜再加考訂、改注二篇。



注
 　言：原爲墨丁，據文意補。



注
 　娶：原作「記」，據文意改。



注
 　記：原作「祀」，據文意改。



注
 　五十九：疑作「五十凡」。《隋書·經籍志》著録《春秋五十凡義疏》二卷。



注
 　時：原作「旨」，蓋因「時」字俗體「峕」形近而訛。本段中共七處誤「時」爲「旨」，今改正。



注
 　一壇一墠：原作「一墠一壇」，據《禮記·祭法》改。



注
 　墠：原作「壇」，據《禮記·祭法》改。



注
 　凡：原作「几」，據文意改。



注
 　上卿：原作「土卿」，據《春秋繁露·爵國篇》改。



注
 　天人家：原作「天文家」，據《史記·日者列傳》改。



注
 　曰：原無，據《史記·日者列傳》補。



注
 　避諸死忌：「避」原脱，「忌」原作「吉」，據《史記·日者列傳》補改。



注
 　《大戴禮·明堂》：原作《大戴禮·盛德》，誤。言明堂出自《大戴禮·明堂》篇，據改。



注
 　寅賓：原作「迎賓」，據《尚書·堯典》改。



注
 　門中：原作「門傼」，據文意改。



注
 　明堂位：「位」原爲墨丁，案前面引文出自《禮記·明堂位》，據補。



注
 　明堂：原作「盛德」。案引文出自《大戴禮記·明堂》篇，據改。



注
 　十二堂：原作「十二室」，據《大戴禮記·明堂》篇改。



注
 　八牖：原作「八庸」，據《大戴禮記·明堂》篇改。



注
 　昔予：「昔」原爲墨丁，「予」原作「子」，據文意補改。



注
 　合宫：原作「合德」，據《五禮通考》卷二十四改。



注
 　衢室：「衢」字原爲墨丁，據《五禮通考》卷二十四補。



注
 　玄堂：原無，據前文及《禮記·月令》補。



注
 　明堂：原作「盛德」。案引文出自《大戴禮記·明堂》篇，據改。



注
 　説：原爲墨丁，據文意補。



注
 　大戴記：原作「大戴説」，據《大戴禮記》改。



注
 　周禮説四篇：「篇」字原爲墨丁，據文意補。案：《漢書·藝文志》有《周官傳》四篇，而無《周禮説》。



注
 　成都老城儉朴：「城」原作「成」，據文意改。



注
 　「堯典」後原有「是也」二字，據文意删。



注
 　是也：原無，據文意補。



注
 　王：原無，據《大戴禮記·禮察》篇補。



注
 　公冠：《大戴禮記》各本皆訛作「公符」，誤。



注
 　古者：原作「古書」，據《禮記·王制》篇改。



注
 　禮三本：原脱「本」字，據《大戴禮記·禮三本》篇補。



注
 　王制：原無「制」字，據文意補。



注
 　八伯：「伯」原作「百」，據文意改。



注
 　夷狄：原作「夷秋」，據文意改。



注
 　主：原爲墨丁，據前文意補。



注
 　芈姓：原作「芋姓」，據《史記·楚世家》改。



注
 　用夏變夷：「變」原作「蠻」，誤。據文意改。



注
 　夷狄：原無「狄」字，據文意補。



注
 　庶邦小侯：《禮記·曲禮下》作「庶方小侯」。



注
 　儀禮：據文意，當作「禮記」爲是。



注
 　吾得夏時：「吾」原作「化」，據《禮記·禮運》改。



注
 　若：原爲墨丁，據文意補。



注
 　考工：原脱「工」字，據文意補。



注
 　爲：原爲墨丁，據文意補。



注
 　王鈇篇：原作「王鐵篇」，據《鶡冠子》改。



注
 　遏密八音：「密」原作「秘」，據《尚書·堯典》改。



注
 　明目張膽：「目」原作「日」，據文意改。



注
 　九千：原作「九十」，據文意改。



注
 　小鄉：原作「小卿」，誤。據文意改。



注
 　小鄉：「小」字原無，據文意補。



注
 　揚：原作「陽」。案：古九州無「陽州」，據文意改。



注
 　六十六：原作「六十四」，據《春秋繁露·爵國篇》改。



注
 　鄉：原作「卿」，據文意改。



注
 　朱鳥堂：原作「未央堂」，據《漢書·王莽傳》改。



注
 　同于此：「于」原作「子」，形近而誤，據文意改。



注
 　大約：「約」字原爲墨丁，據文意補。



注
 　大學士：原作「大士學」，據文意乙。



注
 　鄉：原作「饗」，據前後文意改。



注
 　如：原衍一「如」字，據文意删。



注
 　若食：「食」原作「若公」，據《儀禮·聘禮》改。



注
 　祭：原作「記」，據文意改。



注
 　射鄉：原作「鄉射」，據《禮記·仲尼燕居》乙。



注
 　其：原作「共」，據文意改。



注
 　受：原作「愛」，據《禮記·王制》改。



注
 　膳宰：原無「宰」字，據《儀禮·燕禮》補。



注
 　司宫：原作「司空」，據《儀禮·燕禮》改。



注
 　崇丘：原脱，據《儀禮·燕禮》補。



注
 　亦：原脱，據《儀禮·燕禮》補。



注
 　受：原脱，據《儀禮·燕禮》補。



注
 　新宫：原作「三宫」，據《儀禮·燕禮》補。



注
 　合：原脱，據《儀禮·燕禮》補。



注
 　笙：原作「卿」，據《儀禮·燕禮》補。







經話乙編



《詩》、《書》多重言，《春秋》則一字一意；《詩》、《書》主文辭，《春秋》
 

注



 主紀事終始。《春秋》意在此，言在此；《詩》、《書》
 

注



 言在此，其意多在彼。《詩》、《書》必整篇説之，不可不字字解疏；《春秋》又借起文見義，不能不事事全録。故《春秋》有例，《詩》、《書》無例；《春秋》必求通，《詩》、《書》則不可求通；《春秋》字字有意，《詩》、《書》則但求詞華，不皆有意；《春秋》隱見相參，《詩》、《書》則意以文見。今人好以《春秋》之例説《詩》、《書》，必失其實，此舊説之誤。

緯書，經之衡線也，假梭而穿插於經線者也。孔子既著《春秋》、《孝經》，學者以經中制度記之以名緯，謂輔經而行者。其於載籍似《王制》、似《儀禮》記文，微言要義，非此不傳。蓋漢以前説經要籍也。惟其書掌於史官，藏在秘府，人所希見。史官所掌，别有占驗符讖之書，言頗奇怪，而又靈應，如今之《燒餅歌》、《推背圖》之類。又有數術、物理之書，如今之占經、算術、博物、廣異諸編者。漢初内學盛行，秘府遂將以上各類合寫成册，猶託於經名，以爲巨帙，凡經名以外，多其本書之名，如《雌雄圖》、《鈎命訣》，是其本書名而冠以經名者也。常欲將緯候諸篇者抄出另刻，以與經籍相輔，使經緯相貫，名之曰「緯」，還其舊稱。外者推廣其例，凡言天文、地輿、山川、草木者，别爲數術家言；又將言吉凶、禍福、相卜、雜占、符命、禎怪，列爲讖語。大約分爲三種，上者説經，下者亦有濟日用，分門别户，不使人疑爲怪誕晚出附會之書，以掩輔經之作。内學人多畏言之，苟能分别抄出，雖歐陽公不敢鄙之矣。

《藝文志》不載緯書，最可疑者，豈中秘未盡見耶？然所載天文類之《五殘雜變星》
 

注



 、《五星彗客行事占驗》
 

注



 、《日旁氣行事占驗》、《日食月暈雜變行事占驗》
 

注



 及曆譜、五行、雜占等類所載之事，文全見緯中，豈諸書未亡，雜入於緯中與？又《春秋》類
 

注



 有《公羊外傳》、《雜記》，《禮》有《明堂陰陽説》
 

注



 ，《詩》有《齊雜記》，《易》有《古五子占》、《雜災異》、《神輸》、《京房災異》
 

注



 、《災異孟氏京房》等書，亦與緯、讖相似。豈中興以後，乃《藝文志》所載諸書，經亂殘缺，好事者雜輯以爲緯書，實即《藝文志》之舊典。劉歆所見讖文，則全爲讖書，與《志》所載不同與？然即文義考之，緯書實即所載諸書之言，則以《緯》爲西京舊籍，今所見緯書，則爲東漢以後揉雜之書，未爲不可。

讖爲歷來秘笈，《藝文志》所雜《圖書秘記》十七篇，即其書也。俞理初引《淮南·説山訓》、《史記·賈生列傳》、《趙世家》以證讖爲舊有，是也。《淮南》及《史》言秦皇挾《圖録》，見其傳曰：「亡秦者胡也。」「圖録」即《圖書秘記》之流。古凡占驗、方技，通謂之讖，即雜占之禎祥、變怪是也。其書本全見《藝文志》，東漢後拾其殘佚，因時尚統易今、古，其書全從中秘出也。俞理初乃以緯爲古史，謂在太史，不在秘書，故不著録，如漢令之比。案：《春秋》類《太史公》以下五家，皆漢近代太史所掌之文而載在《志》。理初謂史通記天、地、人，蓋靈臺所候簿占之藏書在史，比稽之天文，察之地理，知七政、五步、十二次之度、五方、剛柔、習尚、山川、險阻云云，按其所言史官所掌之事，其書皆見《志》之「術數」類，全爲史官所掌，可覆按也，何得謂其書在太史，故不著録乎？又緯中所言解經之人，明爲傳解先師之言，何與於史而裁之？若以爲史無所不言，則又何所區别乎？俞氏好博雅而少貫通，近人多驚其名，故悉爲辨之。

宋人最不喜《公羊》説，及報九世之讎，乃
 

注



 偏篤遵信，不加駁斥。案：此説乃《公羊》之偏蔽，非其精粹之條，宋人駁其粹而專守此者，以其切於宋事者。故經説之偏僻處，正如硝黄薑附，乃真正救病之品，平常之藥不能也。宋人好言大中至正，非薄前賢。夫復九世之讎説，殊爲不中不正，乃篤信之，蓋有病則病受也。

近人解經，喜言貫通，又文人敷藻，多用通假，鋪張鍛鍊，居然修辭。意既無方，辭多過實。苟以《春秋》之例相求，比齊文句，則以無爲有；推考禮制，則化虚成實；莫非附會之言，豈有貫通之樂乎？且一意數闋，是謂長言。本可節删，拘於譜格，句異尾文，都爲均言。調縱複繁，意歸簡要，既已神行，不數官節。注疏家因其重言，滋爲牽混，架床叠屋，强作解人。是當汰除，以反虚澈者也。

今小曲中《十杯酒》、《哭五更》之類，與《兔罝》、《苤苢》之例正同，長言不休，更無他意，苟以同均相異，亦無不可，就此煩説，不嫌生事乎？




孔子曰：「志在《春秋》，行在《孝經》。」《孝經》天德，故詳於門内，而略於治外；《春秋》王道，故詳於制度，而略於躬修。二書從合觀，乃全聖人之量。孔子所自作，首此二經。《尚書》則如近選之古文，《詩》則如近選之詩集。緯説以《孝經》、《春秋》相比。至於《禮》，則又如《會典》，有所去取，皆爲今學派矣。治經者須知宗旨。

《易》、《詩》二經，修辭逆志，所言名物，半多假託，不如《儀禮》、《周禮》徵實之學，最爲精審。故二經亦當以禮制求之，前人於二經中言禮者是也。夫言禮之書，平實如《儀禮》、《周禮》，猶不能明，何况二經之鱗爪偶見、首尾不具者乎？故必知爲天學而後可也；若取以爲禮家之證據，則萬不可。秦蕙田《通考》乃虚引二經以爲禮證，支離惝恍，無所憑依，莫非據注疏以爲斷。注疏之説又豈可據？不惟無益於二經，而且有害於禮説。故予言禮制，不據天學爲説也。

《易經》完備，出一人之手，頗與《春秋》相似。然多用韻語，文亦變異，不如《春秋》綱領節目明備。竊以此爲今之《靈棋經》之比，所畫卦爻亦如甲乙數目。彖、象則吉凶之詞，欲人記誦，則用均語，或取方言，或雜謡諺，不一律也。其初編纂，吉凶亦自有例。至於詞語，隨便録用，無所拘也。孔子因其成書，陳列消長，足以觀玩，亦爲譯改。此則我用我法，非原書之本意，故孔子不以《易》教人。

《靈棋經》之類，亦有初本，有加注，有附識，正如《易》之《象》、《彖》、《文言》之《翼》也。




緯書不獨今學，時有與《左傳》同者，當是《藝文志》所載經籍之殘簡。東漢人輯録，雜以讖説，以取信於人。本爲舊籍，故不主一家。欲輯《藝文志》所亡諸書，於緯書取文義相近，依類爲之，可得十餘部，是緯亦如《永樂大典》矣。

近人言《尚書》，多究心於《禹貢》，如《錐指》諸書是也。一古一今，言人人殊，而實則不能有所折中，如畫鬼神。然又頗似郡縣志書，徒有争辨，并無實用。竊以爲水土既有變遷，名字尤爲淆亂。居今日而欲考明古制，無異癡人説夢。此但當心知其意，如古官名、禮制，不必强今以合古也。苟必長編巨帙，推衍比附，徒勞心神。陳氏父子主經義矣，而未有貫通之才，如滿屋散錢，殊乏貫串，亦可惜矣。

東漢之初，亦無「緯」名，但云讖記、秘記等名而已，所指之書，則《元命包》等亦在其中，名則東漢後來所加也。故除范史所稱外，惟《康成傳》有「緯」字。大約古代本有此名，末師重讖，推以解經，遂於緯外加以讖名，意雖甚是，而名則甚非。經豈可以讖相對？使可名讖，子夏之《傳》早以讖名矣。又讖中雖雜有師説，然採録甚雜，又豈可與經比？章懷注《樊英傳》，引七緯書名，皆以三字爲名。大約下三字爲讖本名，與《赤伏符》、《金匱符》相同，上云加以經，皆後師所録。讖既爲《藝文》之殘編，末師因以經説羼入其中，改加經名。東漢之初引讖有加經名者，皆後人所補耳。七緯以外，有不加經名之讖，有加以經名而仍不入於緯者，則加録又在後，倣前書而稍後者也。至於曹魏宋注，則入緯不入緯之書一律注之，故章懷名目以外，宋氏均有注也。由此推之，光武引讖以决事，當時實未附以説經之書，故言明堂、辟雍，仍是讖文，則以説經語入讖，又加以緯名者，皆是後師所爲。賈逵以《左傳》有劉氏之文，而《左傳》得立。後之以經説附入讖記者
 

注



 ，欲假讖以自行其學，皆以讖爲據，摘經語於其中，以求顯貴，此當時事實也。後人不明此意者，史臣拘於後聞，不能無所修潤。後人囿於前説，未能徵實。豈知東漢初之讖有術數，無經説，有本名，不加經名，但名讖，不名緯哉！初以讖爲東漢得《藝文志》書而誤合之，統以今名，不如此説之得實，存此異解，以俟考定。

今《藝文志》有脱漏者，俞理初以《藝文志》不言《甘石星經》，定讖、緯與《星經》同掌於太史。案：章懷注言《星經》見《藝文志》，石氏爲魏人，注必不誤。是唐本有《石星經》也，後乃脱去，可藉此爲證。

讀古書不可以求孤證。蓋孤證或爲字誤，或爲羼誤，證以時事，並無其論，此可知也。如《莊子》有「十二經」之説，從古並無此言，必字誤也。緯書，東漢之初猶無此名，而《李尋傳》乃有「五經、六緯」之説，本謂緯星，乃强以爲書名。使當時果有六緯，與經並重，何以時人並不一及，惟李尋一語？東漢尊信讖記，無所不至，使緯名與經對文，何不以緯名讖？蓋緯名之貴，乃東漢末師私尊其學，俾與經對，西漢並無此説也。

張平子以讖緯始於哀、平，其説非也。圖讖自古有之，讖名甚古，在西漢初，緯説亦古，皆《藝文志》所録經説、數術之言。東漢重内學，末師以所學師説羼附讖書以求勝，因與經相關，久乃有「緯」名耳。

近人知遵信緯書，但西漢大師如京、孟、翼、劉之流，皆師用其説，以災異、神怪爲主，然非取以説經也。哀、平以至建武所言圖讖，何嘗

 有説經之語？後人以先師之説羼入緯中，乃謂先師私用緯説，亦前後失倫矣。

或云緯書之名雖起於東漢中，而書實成於宣、元之間。西漢經師

 皆兼治五行災異之説。伏生《大傳》無論矣，《繁露》實即緯書之祖。他如《京氏易》以六十四卦更值用事，與《易緯》同。然則《易緯》，京氏之學也。夏侯始昌「明於陰陽」，此《書經·洪範》之故也。翼奉「六情」、「十二律」、「五際」，則《詩緯》
 

注



 翼氏之學也。翼奉曰：「《春秋》有災異。」凡董、眭、劉諸家，皆以災異説之，則《春秋緯》皆西京之書也。其書多行之私家，不盡藏於秘府，故《繁露》之書，《藝文志》亦不載。其書與《天文志》數術類相同，特數術之書不説經，此則以説經爲主，推以及於災變。故《開元占經》引《海中占驗》、《石氏》、《甘氏》，凡見於《藝文志》諸書與緯並見，是緯即《藝文志》中書也。成帝時甘忠可

 詐造《天官曆》、《包元太平經》十二卷，後事下劉歆，歆以爲不合五經，不可施行。是其書即讖文，與緯有説經者不同。歆以爲不合五經，不可施行，明是有合五經而施行之事，則緯書出在前明矣。

《中庸》「舜其大孝」以下數章，皆《孝經》天子孝之傳也。春秋祭祀，又言禘嘗，確是《孝經》師説。梁武帝有《孝傳》，不知古亦有此，當輯補諸侯、大夫、士、庶人傳，以見古書之體。大約《中庸》篇從首至「唯聖者能之」爲説「中庸」，從「費而隱」以下至「治國其如示諸掌」皆《孝經》説也。

九家有陰陽，此經學之一小派。《書》言「洪範」，《春秋》言「災異」，必不可缺。自推測家言之，凡日食、星隕皆有定數，不關時政。然《春秋》書之者，《春秋》以天子治諸侯，天子尊無二上，無所畏忌，故以天治之。書天變，亦以天治天子之意，使有敬畏。故事天如父、如君，君父有變，臣子宜修省也。

董子《繁露》爲緯書之祖。昭、宣以後，災異愈盛，治經者莫不兼習陰陽、星曆、天文、月令之術，往往依經設義，依託象類，迎合時尚。故五經之家，全以災異爲主：《易緯》皆京氏學，《詩緯》皆翼氏學，《春秋緯》則董子以後之附益也。董子以前説經義處多，京、翼以後説災異處多。甘忠可

 僞造《太平經》十二卷，劉歆以其於五經不合，則但説災異，不説經者也。緯書有此三種，皆西漢經師所爲，始則説經兼災異，繼則説災異以附經，後則全説災異不及經。其書不盡藏於秘府，東漢以來續有添補，故至於八十餘種。董子已有《繁露》、《玉杯》、《竹林》之名，則其名亦成於西漢。其名不見於《藝文志》者，《藝文志》多大名，不載其細目。孟、京氏《災異》、《明堂陰陽説》五篇，當亦其書也。

講學以通爲主，然求通之道，最宜審慎。與其變易定説以求通，不如守定説而闕其可疑。不然，則因求通一念，遂使難通者不能通，即通者亦不通，此大蔽也。鄭君言廟寢與明堂異制，此定説也。後因《周禮》「閏月王居門中終月」一節，疑「閏月」何以「居門中」？必因一月一室，明堂祇十二室，故閏月無室，乃居門中，遂改説廟寢亦如明堂，雖廟寢十二室，於經傳無徵，特以「王居門中」一語不能通，不能不改舊説。竊以當求通《周禮》以合前説，苟不能通，則寧闕疑，不可因此以改前説。何則？言廟寢與明堂不同之證多，可疑者唯此一句，揆以從眾之義，當以前説爲準。今求通此句而改前説，此句一通，而前説諸據皆不通，足因一小不通，致數十百大不通也。喻之人事，似一孔破堤，此大害也。故定説當守之，可疑當闕之，不可因一以改百，因小以改大也。且於疑義專心求通，未有不可通者。《周禮》「王居門中」，謂王聽朔時不出南門，閏月

 ，闔左扉而立於門中。《周禮》之所謂
 

注



 「居」，即《玉藻》之所謂「立」。「居」古字，

從立，作「
 

 」。

 今、古文字小異耳。其言「終月」者，即《左傳》「歸餘於終」之「終」，謂閏在十二月後耳，非謂在門中住一月也。門者往來通衢，無可居之理。以天子之尊，在門中住一月，亦非情理所有。予之説經，唯求通其所疑，苟不通則闕之，萬不敢因小而失大也。

經術如碑帖，經濟如卷摺。以碑帖之法施之卷摺，非也。不用碑帖而能卷摺，亦無是事。此事是一是二，能碑帖而不知卷摺，迂儒也。且將碑帖何用？能卷摺而不知碑帖，俗吏也，其卷摺亦必不工。自漢以來，此事久分爲二途，徹上徹下，夫誰能之？

史公以「實事求是」、「好學深思」、「心知其意」爲治經之法。所謂「實事求是」者，糟粕也；「心知其意」者，精華也。禮家曰禮意，刑家曰律意，書家曰筆意，儒家曰經意，嗚呼微矣！

人有二十分功夫，寫之簡册不過十分，此謂開創建始之作，如孔子之《春秋》是也。人有五分功夫，寫之簡册便有七八分，此謂守成摹勒之作，如子夏之《傳》是也。《傳》以經爲的，持己審鵠，有形跡可尋，心中所無之事，可以緣經起意。顔子之師仲尼，班氏之學司馬，以形求影，可以人力爲也。至於開創之事，無所法守依傍，有擇審之勞，多形勢之格，心中千頭萬緒，著之於編，難於稱心。作者之謂聖，述者之謂賢，求賢人之意易，求聖人之意難，至於求聖人不言之意，則爲尤難矣。何時求得聖人未言之隱耶？

「爾雅」二字，不得名義，竊以此亦如轉注、假借之比，必當時通語。漢人好用此二字，所謂「讀應爾雅」、「文章爾雅」。又似即予「譯通」之意。總之以二字爲意，不如俗所謂「近正」之説。《爾雅》一書，專説《説文》之假借、轉注二門。重字同訓，此轉注也；所列無復本義者，假借也。

《詩》稱「尹氏大師」，尹稱氏，與《春秋》同。《春秋》爲孔子貶之，《詩》在先，不應貶，孔子又豈襲《詩》之文而氏之？疑不能通，久之乃悟古經書皆從手寫，先師各從方音而改者多，其中異字且又多譯改之，故有意改寫，以合私文之事，如《後漢·儒林傳》所言是也。《春秋》經學，稱「尹氏」，謂爲譏世卿，貶。《左傳》一本作「君」，杜以爲有世卿，故不從貶「尹氏」之説，直讀爲「君」字。經書「武氏」亦貶也，杜注亦不用其説，以爲以氏稱其常，非貶，故改「尹氏」，不改「武氏」，此隱三年事。於五年《傳》曰：「王使尹氏、武氏助之。」以經連稱氏、傳連稱氏，同爲貶也。《傳》故見二氏，以明譏世卿之説。《毛詩》與《左傳》同師，古學皆以稱「氏」爲平文，此之稱「君」必譯改之故。齊、魯《詩》定亦作「氏」也。其爲先秦以前或漢人所改，則不能定矣。

近人喜言《尚書》，南皮謂治《尚書》最難。實則知古、今之分者，唯陳氏父子乃有成書。《尚書》如今之《古文淵鑑》耳，故《經解》以爲有「疏通知遠」之益，不可以求通。特先師既專門説此，乃取古今禮制附會之，實皆非本義也。當就三代異禮補救之，其中文義顯明者譯改多，晦塞者譯改少。近來金石家、小學家好以文字通假繁省説之，豈無千慮之得？然欲以此法通全經，則萬無此理，或從或違，皆以便其私而已。竊以爲好言古字，用功多而得效少，畢生之力不能通一編；縱使能通，亦燕説耳。故余説《尚書》文義，專取《史記》及漢儒説以爲定，凡所疑闕之處，近人成説可取者亦附焉，不敢於金石文字望通《尚書》也。

壬秋師嘗云，欲將《孝經》成數十百卷巨帙。蓋謂其經文少，傳義微也。余治《孝經》，引《禮記·祭義》、《本孝》諸篇以爲注，更採《緯候》，乃以漢人説補之，其詳備當過於注疏本也。

《詩經》不在文辭，唯取逆志。《詩》意有本詩之意，有學者取詩之意，誦諷罕喻，大似今童蒙所誦《增廣字訓》。編集古語，由人引用，不必與本意相合。人有好用其語者，一日之内數十百引其説，此其取用之效。至於涵泳諷誦，使人不急迫，有温柔敦厚之德，則樂之餘意也。孔、孟、荀及《左傳》、《禮記》所言《詩》意，則全是《增廣字訓》派頭，又頗似今俗所謂抛文者。

余嘗疑《爾雅》一書，其始如《急就篇》，皆有韻以便初學。後來之師從其訓詁，加之解釋，如今《急就篇》注本也。既加注文，則一字數義者又當别出，故更分出解之。後師别解，旁注正文，後來寫本一路鈔之，故訓詁、旁注一同混入經文。然其韻語之跡，猶有可考。有「初哉首基、肇祖元胎、俶落權輿」，基、胎、輿爲均是也。《水經注》舊亦如此，得戴校而經、注乃分，安得有戴氏者一定《爾雅》經、注也？

《墨子》亦多《春秋》説。如云「百國春秋」及「觀齊社」之類，不惟多從《王制》説，《非攻篇》

 所言「嘗藥」、「學問」之事，則直《穀梁》許世子傳文之注脚矣。餘者尚多，《穀梁决事》中當引此爲證也。墨子宋人，傳今學者弟子，學於魯，歸以教授之餘派也。《孔叢子》、《公孫龍子》論名家，引《春秋》「五石」、「六鷁」之説，以爲名家祖。《孔叢》深得《穀梁傳》意，所謂君子之於言，無所苟而已矣，先秦以前師説也。晉人不知此義，或以《孔叢》爲僞撰，非也。諸説必有所本，謂王氏有所羼改，可耳。

嘗欲仿阮文達《詩書古訓》之例，統集先秦以前群經之説，以爲博士之先導。此爲最古精粹，當有出博士上者，名曰《周秦群經遺説》，如《經解》、《表記》、《坊記》諸篇，及《國語》、《左傳》、《逸周書》、《孟》、《荀》、《列》、《莊》、《墨》、《韓》諸子之類，皆在所必録也。再以博士以後之説爲之輔佐，則又取法乎上之意矣。



注
 　春秋：原作「詩易」，據文意改。



注
 　詩書：原作「春秋」，據文意改。



注
 　五殘雜變星：原作「五殘雜星變」，據《漢書·藝文志》改。



注
 　五星彗客行事占驗：原作「五星客行等占驗」， 據《漢書·藝文志》改。



注
 　日食月暈雜變行事占驗：原作「日合月暈雜變行事占驗」， 據《漢書·藝文志》改。



注
 　春秋類：「類」原作「内」，據文意改。



注
 　明堂陰陽説：原作「五行説」，查《漢書·藝文志》禮類無《五行説》，當爲《明堂陰陽説》五篇，據改。



注
 　京房災異：《漢書·藝文志》易類著録《孟氏京房》十一篇、《災異孟氏京房》六十六篇，無《京房災異》。



注
 　乃：原作「句」，據文意改。



注
 　以經説附入讖記者：「經説」下原衍「讖記」二字，據文意删。



注
 　何嘗：原作「何常」，據文意改。



注
 　經師：原作「經」，據文意補。



注
 　詩緯：原作「詩偉」，據文意改。



注
 　甘忠可：原作「甘可忠」，據《漢書·眭兩夏侯京翼李傳》改。



注
 　甘忠可：原作「甘可忠」，據《漢書·眭兩夏侯京翼李傳》改。



注
 　閏月：原無，據《禮記·玉藻》補。



注
 　所謂：「謂」字原無，據文意補。



注
 　非攻篇：原作「非攷篇」，蓋「攷」與「攻」形近而訛，據《墨子》改。
















知　聖　篇



廖　平　撰

舒大剛　校點








校點説明



《知聖篇》内含正編、續編兩卷。正編主要代表廖平經學「尊今抑古」的「二變」階段之「尊今」的内容；續編則更多地反映其「小大之學」的「三變」階段以及「四變」以後之「天人學説」。正、續二卷可以考見廖平經學「二變」以後的學術思想及其發展過程，因而整理和研究《知聖篇》是很有必要的。

《知聖篇》正編與《闢劉篇》成於光緒十四年（一八八八），但當時並未立即付梓。次年，廖平客廣州廣雅書局，以兩書稿本示康有爲，康氏頗受其影響，循《闢劉篇》「抑古」意，於光緒十六年（一八九○）著爲《新學僞經考》，次年刊行；又依廖平《知聖篇》「尊今」意，於光緒二十年（一八九四）寫成《孔子改制考》，三年後刊行。康氏二書，爲其維新變法奠定了理論基礎。但是觀點新奇，其書一出，使千年古經之神聖地位爲之動摇，學林震動，朝野嘩然。在康書刊出數年後，廖平的《古學考》（《闢劉篇》之改編本）、《知聖篇》方於光緒二十三年（一八九七）、二十八年（一九○二）相繼問世。知情者徑斥康有爲「剽竊」廖著，不知者反惑於廖著出書在康書之後，遂謂康有爲獨造，反謂廖平抄襲。孰先孰後？孰創孰襲？遂成歷史迷案。可見研究廖平《知聖篇》，還對正確認識康有爲維新思想淵源、評價戊戌變法運動，都有重要意義。

《知聖篇》正編稿本流傳有兩個系統：一爲廖平一八八八年在廣雅書局時，康有爲借鈔本。該本保留了《知聖篇》原貌，據顧頡剛説，他曾親於康家看到，其中頗多改制之説，與今本異趨（見錢穆《中國近三百年學術史》）。惜康氏藏本已不可得而見，實情待查。一本則是廖平手邊存稿，其中隨廖氏鑽研有得，「續有修改」，但亦由「借鈔者衆，忽失不可得」了。今天流傳的《知聖篇》，是「庚子（一九○○）於射洪得楊絢卿茂才己丑（一八八九）從廣雅鈔本，略加修改而付梓人」的（見《知聖篇》自跋）。此本基本保留了原稿舊貌，但又經「修改」，特别加入了當初未有的言論，摻入了「三變」的思想。

《知聖篇》正編於光緒二十七年（一九○一）改定，光緒三十年（一九○四）由綏定府中學堂刻成。之後，廖平復於家藏《知聖篇》上續有修改，從中還可見其晚年思想的變化。如將「六藝」改爲「六經」，反映了廖平晚年嚴格區分經史的思想；還把「五變」時「文字亦皆孔作」的觀點强拉進來。《知聖篇續編》成於光緒二十七年（一九○一），並即付梓，與正編合編爲《知聖篇》上、下卷，收入《四益館經學叢書》、《六譯館叢書》。

宣統辛亥年（一九一一），張鈞據廖氏弟子從四川寄去的《今古學考》、《知聖篇》、《古學考》收入《適園叢書》，由上海國學扶輪社印行（即「適園本」）。適園本糾正了原刻中的一些錯誤。但亦有未盡改者，如原刻《邶風》例作「
 風」，適園本亦有數處未改。這次整理，即以原刻本（即光緒三十年綏定府中學堂刻本）爲底本，而以適園本參校。








知聖篇自序



測天之術，古有三家，秦漢以來，惟傳渾、蓋。西人創爲地動天虚之説，學者不能難之。或者推本其術，以爲古之宣夜。徵之緯、子，信中國遺法也。六藝
 

注



 之學，原有本真
 

注



 。自微言絶息
 

注



 ，異端蜂起，以僞作真，羲轡失馭，妖霧漫空，幽幽千年，積迷不悟，悲夫！援經測聖，正如以管窺天，苟有表見，無妨更端，踵事增華，或可收效錐管。若以重光古法，功同談天，則力小任重，事方伊始，一知半解，何敢謂然。獨是既竭吾才，不能自罷，移山填海，區區苦心，當亦爲識者所曲諒焉。光緒戊子季冬，四益主人識于黄陵峽舟次。



注
 　六藝：廖平晚年在其家藏本《知聖篇》（後簡稱《家藏本》）上改爲「六經」。餘不盡改。



注
 　原有本真：家藏本改爲「原本孔作」。



注
 　「自微言絶息」前，家藏本加「五十頤卦立頤以言立教」十字。








知聖篇



孔子受命制作，爲生知，爲素王，此經學微言，傳授大義。帝王見諸事實，孔子徒託空言，六藝
 

注



 即其典章制度，與今《六部則例》相同。「素王」一義，爲六經之根株綱領
 

注



 ，此義一立，則群經皆有統宗，互相啟發，箴芥相投。自失此義，則形體分裂，南北背馳，六經無復一家之言
 

注



 。以六經分以屬帝王
 

注



 、周公、史臣，則孔子遂流爲傳述家，不過如許、鄭之比，何以宰我、子貢以爲賢於堯舜，至今天下郡縣立廟
 

注



 ，享以天子禮樂，爲古今獨絶
 

注



 之聖人？《孟子》云：「宰我、子貢，知足以知聖人
 

注



 。」可見聖不易知。今欲删除末流之失，不得不表章微言，以見本來之真，洵能真知孔子，則晚説自不能惑之矣。

據《易緯》、《孟子》、《公羊》，以文王爲文家之王，文家即所謂中國，質家則爲海外。今案：此先師相傳舊説也。孔子不有天下，又不能不立教
 

注



 ，即「天將以爲木鐸」
 

注



 ，「天下有道，庶人不議」之意也。而六藝
 

注



 典章，據帝王爲藍本，從四代而改，不便兼主四代，故託之於文王。欲實其人，則以周之文王當之。《中庸》云：「文武之政，布在方策」，「憲章文武」；《論語》云：「文武之政
 

注



 ，未墜於地」，「文王既没，文不在兹乎」。除擇善而從之外，不能不取己所新創之事，，並以爲古制，以時制爲反古。《論語》之所謂「從周」、「周監二代」，與《孟》、《荀》之所謂「文王」名異實同。蓋經傳制事，皆有微顯、表裏二意，孔子制作，裏也，微也；託之「文王」，表也，顯也。自喻則爲作，告人則云述。以表者顯者立教，以改作之意爲微言，故七十子以後，此義遂隱，皆以《王制》、《春秋》爲文王西周之政，不復歸之制作。所謂
 

注



 「仲尼卒而微言絶，七十子没而大義乖」也。

素王之説，義本《商頌》。

蓋謂少昊
 

注



 。


 《殷本紀》伊尹説湯以素王之道，

「王」當讀爲「皇」，商法少昊，陳素皇之道，《詩》所謂「皇矣上帝」、「上帝是皇」，伊尹陳素統，商法之爲王。


 此一義也。明文始於《莊子》云「在下則爲玄聖素王」，所謂空王也。《孟》、《荀》皆以孔子與堯、舜、禹、湯、文、武、周公並言。漢人固持此説，即宋程、朱亦主此義。或據「非天子不議禮，不制度」，孔子自云「從周」，不應以匹夫改時制。然使實爲天子，則當見諸施行，今但空存其説於六經，即所謂「不敢作」也。孔子惟託空言，故屢辨作、述。蓋天命孔子不能不作，然有德無位，不能實見施行，則以所作者存空言於六經，託之帝王，爲復古反本之説。與局外言，則以爲反古；與弟子商榷，特留制作之意。總之，孔子實作也
 

注



 ，不可徑言作，故託於述。所云「述而不作」，自辨於作也；「不知而作，無是」，「天下有道，則庶人不議」，自任乎作也。意有隱顯，故言不一端，且實不作，又何須以述自明乎？

余立意表章微言，一時師友以爲駭俗，不知專詳大義，因之謂董、何爲罪人，子、緯爲訛説，并斥漢師通爲俗儒。然使其言全出於漢師，可駁也。今世所謂精純者，莫如四子書，按《論語》，孔子自言改作者甚詳，如告顔子用四代，與子張論百世，自負「斯文在兹」、「庶人不議」，是微言之義實嘗以告門人，不欲自掩其迹。孟子相去已遠，獨傳「知我」、「罪我」之言，「其義竊取」之説。蓋「天生」之語，既不可以告塗人，故須託於先王以取徵信。而精微之言一絶，則授受無宗旨，異端蜂起，無所折衷。如東漢以來，以六經歸之周史，其説孤行千餘年。今之人才學術，其去孔子之意，奚啻霄壤？不惟無儒學，並且乏通才。明效大驗，亦可覩矣。如當掩蓋，則孔子與諸賢不傳此義，後賢何從而窺？奚必再三申明，見於經記？若先入爲主，則道不同不相爲謀，各尊所聞，各行所知，不辨難駁擊以立門户，亦不敢依阿取悦於世，使微言既申而再晦也。

宰我、子貢以孔子「遠過堯舜」、「生民未有」。先儒論其事實，皆以歸之六經。舊説以六經爲帝王陳蹟，莊生所謂「芻狗」，孔子删定而行之。竊以作者謂聖，述者謂賢，使皆舊文，則孔子之修六經，不過如今之評文選詩，縱其選擇精審，亦不謂選者遠過於作者。夫述舊文，習典禮，兩漢賢士大夫與夫史官類優爲之，可覆案也，何以天下萬世獨宗孔子？則所謂立來、綏和、過化、存神之迹，全無所見，安得謂「生民未有」耶？説者不能不進一解，以爲孔子繼二帝三王之統，斟酌損益，以爲一王之法，達則獻之王者，窮則傳之後世。纘修六經，實是參用四代，有損益於其間，非但鈔襲舊文而已。執是説也，是即答顔子兼采四代，《中庸》之「祖述」、「憲章」，《孟子》之「有王者起，必來取法」也。然先師改制之説，正謂是矣。如謂孔子尊王從周，則必實得文武之會典，周公之則例，謹守而奉行之。凡唐、虞、夏、殷先代之事，既隻字不敢闌入，即成、康以下明君賢相變通補救之成案，亦一概删棄，如是乃可謂之尊王，謂之不改。今既明明參用四代，祖述堯舜，集群聖之大成，垂萬世之定制，而猶僅以守府録舊目之，豈有合乎？夫既曰四代，則不能株守周家；既曰損益、折衷，則非僅繕寫成案亦明矣。蓋改制苟鋪張其事，以爲必如殷之改夏，周之改殷，秦、漢之改周，革鼎建物，詔勅施行，徵之實事，非帝王不能行。若託之空言，本著述之常，春秋時禮壞樂崩，未臻美富。孔子道不能行，乃思垂教，取帝王之成法，斟酌一是；其有時勢不合者，間爲損益於其間，著之六藝，託之空言，即明告天下，萬世亦不得加以不臣悖逆之罪也。祖宗之成法，後世有變通之條；君父之言行，臣子有諫諍之義。豈陳利弊，便爲無狀之人？論闕失者，悉有腹誹之罪？且孔子時值衰微，所論述者，雜有前代。乃賈生、董子，值漢初興，指斥先帝所施，涕泣慷慨，而請改建，後世不以爲非，反從而賢之。且以今事論之，凡言官之封事，私家之論述，拾遺補闕，思竭愚忱，推類至盡，其與改制之説，不能異也。此説之所以遭詬病者，徒以帝王見諸實事，孔子託諸空言。今欲推求孔子禮樂政德之實迹，不得不以空言爲實事。孔子統集群聖之成，以定六藝之制，則六藝自爲一人之制，而與帝王相殊。故弟子據此以爲「賢於堯舜者遠」，實見六藝美善，非古所有。以六經爲一王之大典，則不能不有素王之説；以孔子爲聖、爲王，此因事推衍，亦實理如此。故南宫适以禹、稷相比，子路使門人爲臣，孟子屢以孔子與堯、舜、禹、湯、文、武、周公並論，直以《春秋》爲天子之事，引「知我」、「罪我」之言，則及門當時實有此説，無怪漢唐諸儒之推波助瀾矣。然後説雖表見不虚，非好學深思者，不能心知其意。若改制，則事理平常。今不信古説，而專言著述有損益，亦無不可；至制作之説，亦欲駁之，則先入爲主，過於拘墟矣。

《詩》者，《春秋》之大成；《春秋》者，《詩》之嚆矢。孔子六經微意具同，《詩》爲天，《書》爲人，《春秋》王伯，《禮》附《書》，《樂》附《詩》，皆取舊文而潤色之，非僅删定而已。故《尚書》所言堯、舜、夏、殷，禮制全與《春秋》相同。《今尚書》、《三家詩》諸書可證也。又《書》有四代之文，俗以爲有沿革，乃《大傳》無異同，有大小之分，無沿革之異。唐虞禮制，下與《春秋》相符，正孔子述作六藝之大例。所謂「其文則史，其義則某竊取之矣」。古《書》、《毛詩》出於東漢，本誤讀《周禮》，以「大統」説小康，致與經文相舛，故賈、馬遠不能如伏、董之詳備符合。一真一僞，各不相同也。然《禹貢》「迄於四海」，而「周公篇」與《洪範》則爲「大統」之先聲，所云「皇帝」、「上帝」、「多方」、「多士」、「小大」、「邦喪」云云者，已爲《詩》「大統」開先路。但中外之分甚嚴，此爲周公明堂朝諸侯之事，非皇帝大九州大同之治也。

經學四教，以《詩》爲宗，孔子先作《詩》，故《詩》統群經，孔子教人亦重《詩》。《詩》者，志也。

即「志在《春秋》」之「志」。


 獲麟以前，意原在《詩》，足包《春秋》、《書》、《禮》、《樂》，故欲治經，必從《詩》始。緯云：「志在《春秋》，行在《孝經》。」行事中庸，志意神化， 《春秋》與《詩》對，本行事也。其又云「志」者，則以對《孝經》言之。實則《詩》與《春秋》虚實不同。《詩》乃志之本，蓋《春秋》名分之書，不能任意軒輊；《詩》則言無方物，可以便文起義。

《尚書》、《春秋》如今人之文，《詩》、《易》如今人之詩，體例不同，宗旨自别。


 《公羊》「主人習其讀而不知其罪」
 

注



 ，此本《詩》説，即後世所謂「言者無罪，聞者足戒」。故凡緯説、子書非常可駭之論，皆《易》、《詩》專説，故欲明《詩》、《易》，須先立此旨。緯云「孔子受命爲黑統」，即玄鳥、玄王；《莊子》所謂「玄聖」、「素王」之説，從《商頌》而寓之。《文王》篇「本支百世」，即王魯；「商之孫子」，即素王。故屢言受命、天命，此素王根本也。孟子以周公、仲尼繼帝王之後，荀子以周公、仲尼爲大儒，此從《魯》、《殷》二《頌》而出者也。三統之説，本於三《頌》，凡一切舊説，皆當以此統之。董子王魯制，寓於《魯頌》。「周公」及

「世及」之「及」。


 武王制禮作樂，故以王寓之。以其説解《詩》，則有徵信；董、何以説《春秋》，則不免附會矣。緯書新周，不可説《春秋》，而《詩》以魯後周即此意。《詩》明云「其命維新」，是經意直以《周頌》爲繼周之新周，非果述姬周也。先儒改周之文，從殷之質，亦從此出。「魯商」二字即「文質」，「文質」即中外、華洋之替字。中國古無質家，所謂質，皆指海外，一文一質，謂中外互相取法，爲今之天下言之，非古所有。絀杞之例，亦本於《詩》，《春秋》杞不稱公，三《頌》絀杞不言，是其本意。今凡周亡、孔子王，一切駭人聽聞之説，皆以歸附於《詩》。治經者知此意，然後以讀别經，則迎刃而解。他經不復言此，而意已明，方可以收言語、政事、文章之效。《詩》爲志，則《書》爲行；《春秋》爲志，則《孝經》爲行。實則《春秋》與《書》同爲行，《春秋》、《尚書》皆分《詩》之一體。《周》、《召》伯道，分爲《春秋》；《王》、《鄭》、《齊》王道，分爲《尚書》。特以較《孝經》，則《春秋》爲志，而《孝經》爲行耳。今本此義，作爲義疏，不拘三家之舊，以孔子之微言爲主。使學者讀《詩》，明本志，而後孟子「以意逆志」之效明，孔子重《詩》之教顯。以此爲經學之總歸，六經之管轄，與《論語》同也。

《孟子》 「王者之迹熄而《詩》亾」，「《詩》亾」

「亾」當爲
 

 。
 

 ，古「作」字。與「亾」字形似而誤
 

注



 。
 然後《春秋》作」。《孟子》此意，即「天下有道，則庶人不議」，《説苑》「周道不亡，《春秋》不作」之意。《孟子》言《詩》以志爲説，又引《詩》與《春秋》以證王迹，明《詩》與《春秋》同也。歷叙帝王，皆言周公、孔子，周公即王魯，義本《魯頌》；孔子即素王，義本《商頌》。周公實嘗王，故緯説有素王而無王魯。周公及武王，成公讓志，以爲攝政，故言《魯頌》。不如此，則「詩亡」之義不顯。

《詩》言皇帝、八王、八監、十六牧事，就大一統言之，此百世以下之制，爲全球法者也。《尚書》言四代之制，由一化四，此三統變通之意也。一竪一横，一内一外，皆「治」「平」之教。後以《詩》説百世，未能著明，分《周》、《召》伯道，再作《春秋》以實之。六經重規叠矩，以大包小。《禮》以治外，《樂》以養中，《易》詳六合以外，皆自治之事，此外王之學，亦缺一不可。六經之中，三内三外，三天三人，三實三虚，三知三行，而歸本於《孝經》。六經統爲素王，萬世之大法也
 

注



 。

六經皆經孔子筆削，有翻改舊文之處。或頗震驚其言，不知其説雖新，其理至爲平易。夫由堯舜以至成周，初簡陋而後文明，代有沿革，見之載記，人心所同信者也。孔子修六藝以爲後世法，考三王、俟百世，見之載記，亦人心所同信者也。然洪荒初開，禮制實爲簡陋，即茅茨、土階、大羹、玄酒等類，若於文備之世，傳以爲法，不惟宜俗不合，且啟人輕薄古昔之心。是「帝典」不能實録其事，亦一定之勢也。夫禮家議禮，易滋聚訟，既折衷於聖人，後世猶多齟齬。今使《尚書》實録四代之文，事多沿革，每當廷議，各持一端，則一國三公，何所適從？孔子不能不定一尊以示遵守，亦情勢之所必然也。既文質之迥殊，又沿革之互異，必欲斟酌美善，垂範後王，沈思默會，代爲孔子籌畫，則其筆削之故，有不待辨而自明者矣。

王符云：「聖人天之口，賢者聖之譯。」聖人作，賢者述，聖所不備，賢者補之，交相爲用者也。《春秋》時，三皇五帝之典策尚多可考
 

注



 ，其言多神怪不經，與經相歧，實事實也。孔子翻經，增减制度，變易事實，掩其不善而著其善。但制度不合者人難知，行事不合者人易知，故《孟子》所載時人之論古事，孟子皆據經爲説，辭而闢之，實則時人所言所載事實也，《孟子》所言經教也。使孔子作於前，後無繼之者
 

注



 ，則六藝何能孤行於後世？故必有賢者出，依經立義，取古人行事，皆緣附六藝，無改作之嫌，並使後人不至援古事以攻駁六藝，此賢者所以爲聖譯。如《國語》之傳《春秋》，傳事實之意輕，附禮制之意重，凡一細事皆鋪寫古事古禮。經説之文，連篇累牘，當日事實，萬不如此瑣碎，此傳者託事以見禮文經義，亦如孔子假時事以取義也。其於孔子事蹟，皆緣六經以説之，合者録之，不合者掩之。古與今合，方免後人據時事以攻六藝，此作者之苦心也。惟其書一意比附，遂足以掩蔽微言。如六藝皆孔子所作，而《左氏》則以爲孔前已有。如季札事，將《詩》、《樂》師説衍説一篇，而後人遂以此爲未删之本。《易》爻辭爲孔子作，其書所言筮辭，皆就《易》師説衍之，讀者遂以爲此真《周易》，在孔子之先。雖有比附六藝之大功，不無少掩微言之小失。然此不善讀者之流弊，若以微言讀之，乃轉見其發明處不少；心無其義，故書中不見之。賢者於經，如疏家之於注，不敢破之也。

或云自孔子後，諸賢各思改制立教，最爲謬妄。制度之事，惟孔子一人可言之，非諸賢所得言也。




緯云：孔子因道不行，作《春秋》，明王制，專就《春秋》立説。《孟子》云：「《春秋》天子之事。」先師言制作，多就《春秋》言之。《史記》：删《詩》正《樂》在前，因獲麟作《春秋》。考其説，似《詩》、《書》、《禮》、《樂》爲一書，因獲麟乃變前志而修《春秋》。前後若出兩歧，然實則非也。孔子知命在周游之前，於畏匡引文王，於桓魋言天生，實是受命。故自衛反魯，作《詩》言志，以殷末寓素王之義，明三統之法。特後來以《詩》之空言，未能明切，恐後人失其意，故再作《春秋》，實以行事。《孟子》引《詩》與《春秋》明王迹，《史記》引「空言不如行事」，皆此義也。

制作知命，當從五十
 

注



 爲斷。非因獲麟乃起《詩》、《易》，詳天事，言無方物，所謂空言。《春秋》、《尚書》乃將天言衍爲人事，空言在後，行事在前，事有早遲，其義一也。諸經惟《春秋》晚成，絶筆獲麟，師説因以明著。實則諸經皆同，特《春秋》説獨顯耳。「《春秋》天子之事」，諸經亦然。一人一心之作，不可判而爲二。《春秋》未修之先，有魯之《春秋》；《書》、《詩》、《禮》、《樂》未修之先，亦有帝王之《書》、《詩》、《禮》、《樂》。修《春秋》，筆削全由孔子；修《詩》、《書》、《禮》、《樂》，筆削亦全由孔子。《春秋》據舊史言，則曰「修」；從取義言之，則曰「作」。修即所謂「述」，當日翻定六藝，是爲聖作，人亦稱孔子爲作。其云「述而不作」，言「不作」即作也，言「述」即非述也，與「其文則史，其義則竊取」同意。而作、述之事，即兼指六經，不獨説《春秋》。載記總言孔子事，則云翻定六經，制作六藝，其並稱之文，則多以「作」、「修」加《春秋》，於《詩》、《書》、《禮》、《樂》，言「删」、「正」，文變而義同，無所分别。因「作」、「修」多屬《春秋》，故同稱則六經皆得云「作」、「修」，而並舉則惟《春秋》所獨，此爲異名同實。後來不識此意，望文生訓，於《春秋》言「作」、「修」，得之；於删《詩》、《書》，正《禮》、《樂》，「删」則以爲如今删定文籍，「正」則以爲如今鑒正舊本，遂與「作」、「修」大異。亦如説殺殛爲死刑，與投四凶、化四裔之義迥乎不同。不知此義一失，大乖聖人本意，爲經學治術之妨害。判《春秋》與諸經爲二，離之兩傷，一也。以諸經爲舊文，非孔子之書，遂卑賤乎《春秋》，二也。諸經失其宗旨，不能自通，三也。離割形氣，無貫通之妙，四也。獨尊《春秋》，使聖教失宏博之旨，五也。今力闢舊説之誤，獨申玄解，務使六經同貫，然後經學宏通，聖教尊隆。

孔子翻經以後，真正周制，實無可考
 

注



 。後世傳習，皆孔子之言
 

注



 。或疑古書不盡亡
 

注



 ，今試爲明之。《春秋》諸稱號，出孔子筆削，不必實爵，此定説也。乃經所稱之侯、伯、子、男，非諸國本爵，考之故書子緯，所言諸國爵亦與《春秋》同。《史記》據《譜牒》，因《春秋》，書「蔡桓侯葬」。經一稱「侯」，《譜牒》遂以「侯」爲蔡定稱。又時祭烝嘗有明文，春夏無之，時祭異説，如《王制》、《公》、《穀》、《禮記》、《左傳》、《爾雅》、《孝經》互異，春夏異而秋冬不異，豈非據《春秋》爲説，實無遺文可證乎？如以喪服爲舊典，承用已久，同母異父之服，公叔木問子游，狄儀問子夏，子夏曰「無聞乎」
 

注



 。向左向右有明文，何至不守舊而冒昧是從乎？《曾子問》所言變禮，如有舊文，則自向檢閱可也；不然，告以尋討可也，何必剌剌徒勞唇舌乎？魯行禮自有典册可稽，何行一禮，涉一疑，動向孔子門人請問乎？曾子、子游同習乎禮，何以襲裼始譏而終服乎？典禮皆有明文，時祭自爲典禮，何以傳《孝經》者，僅就經文《春秋》立義，以爲二祭乎？喪葬有一定之則，何以孔子往觀季札葬？孔子葬，四方來觀乎？聖人之葬人，與人之葬聖人，豈聖人一禮，人又一禮乎？禮有成事，樂爲世掌，孺悲乃奉命而學，太師反待孔子之語乎？三年、親迎，王朝舊典，子張、宰我以爲疑，哀公、子貢以爲問乎？禮樂出乎天子，知政知德，匹夫何有禮樂之可言乎？從可知：自夫子一出，而帝王之德皆變爲一人之事，而佚聞實寡；後世所傳習，皆孔子之説，而舊典全無。今欲於禮制指其孰爲舊也，難矣！

六經旨要，以制度爲大綱，而其辨等威、決嫌疑，尤爲緊要。蓋周制，君臣上下尊卑之分，甚爲疏略。

大約與今西人相等。


 諸侯實郊天，大夫實用八佾、反坫、三歸。孔子新制，細爲分别，故禮以定嫌疑、辨同異爲主。《春秋》於大夫、諸侯尊卑儀注，極爲區别。禮家、名家之學，全出於《春秋》。故孔子正名，子路猶以爲疑，非周公已有此制也。使周公已有之，則人所共明，《春秋》與《禮》，斤斤分别儀注，不已細乎！子學、名家大有益於治，原出《春秋》、《禮經》可見也。孔子既已創制，不得不以魯郊爲成王賜爲失禮；八佾、反坫爲僭，在當日特爲應行之禮。蓋等威一明，上下分絶，故亂臣賊子懼，失爲亂之資。孔子曰：「惟名與器，不可假人。」以此。

《詩》以《魯》爲文、《商》爲質。

文主中國，即六歌之《齊》；質主海外，即六歌之《商》。


 至新周合文質，乃爲極軌，所謂「文質彬彬」也。孔子因舊文而取新義，其意全見於《詩》。《詩》者，天經之始基也。《中庸》「仲尼祖述堯舜，憲章文武」，以匹夫繼帝王之統，即《論語·堯曰》章、《孟子》「由堯舜至於湯」章之所謂「聞知」、「見知」，以繼帝王者是也。其所云「祖述」、「憲章」者，謂與帝王無出入，兼有其長，合爲定制，《中庸》之考而不謬，《論語》之兼用四代是也。帝王之制由六經而定，謂爲孔子制可，謂爲帝王制亦可。惟兼採四代以酌定一尊，垂法百世，以爲永鑒。因不盡因，革不盡革，既不可分屬四朝，又不能歸併一代，則不得不屬之孔子。《春秋》因魯史加筆削，《詩》與《書》、《禮》、《樂》，亦本帝王典禮而加筆削。合者留，不合者去，則《詩》、《書》乃孔子之《詩》、《書》矣。《儀禮》、《容經》，則本周之典籍。夏殷簡略，又文獻無徵，以周爲藍本，自然之勢。《論語》「郁郁」、「從周」，就簡略言也；《中庸》「今用」、「從周」，就無徵言也。由此而加因革，過者抑之，不及加隆，「百世可知」，謂此也。本周禮修爲《儀禮》、《容經》，亦作亦述，與《春秋》無異也。樂以《韶》爲主，兼用三代，《雅》、《頌》得所，正樂亦同於禮。孔子見世卿之害，教學宜開，於是早定師儒選舉之計，預修四教，既行於一時，並欲推萬世。四教中，《詩》雖言志，然與《書》爲一彙，《禮》、《樂》爲一彙。 《詩》以言志，《書》以述行，《禮》以治外，《樂》以養中，所言不能參異，一定之勢也。四教中以《詩》爲綱，以《書》與《禮》、《樂》爲目。然《詩》爲空言，尚未明著，然後乃作《春秋》，以實《詩》意。所謂「深切著明」者也。孔子之意本在於《詩》，後來《春秋》説盛，遂全以《詩》説説《春秋》。言「志在《春秋》」，不言《詩》之志，實則《書》、《春秋》皆統於《詩》，特一爲空言，一爲行事。《春秋》與《書》、《禮》、《樂》，皆主新制，同爲孔子之書，非獨《春秋》爲然。然《春秋》詳人事典制，舊文嚴於遵守，運用無方之道不與焉，故又作《易》以補之。《易》明變化消長，爲天道，與《春秋》全反。一天道，一人事；一循守舊職，一運用無方；一常一變；一内一外。知《春秋》而不知《易》，則拘於成法，無應變之妙。蓋《易》專以「通變」、「不倦」爲宗旨，故欲知《易》，必先學《春秋》。既學《春秋》，不可不知《易》。既能窮《易》之精微，則内外交修，於治術方無礙。盡人事以通天道，《易》所以總學之成，而不沾沾名物理數之形迹。二者相反相成，《易》不立教，以其與《春秋》同也。六經之道以《春秋》爲初功，以《易》爲歸宿。治經者當先治《春秋》，盡明微言，以四經實之，然後歸本於《易》。此孔子作六藝之宗旨也。

孔子「五十知天命」，實有受命之瑞，故動引「天」爲説。使非實有徵據，則不能如此。受命之説，惟孔子一人得言之。以下如顔、曾、孟、荀皆不敢以此自託。

以九流派分，四科一體，原同末異，皆祖孔子。其説甚明。


 故自衛反魯

 ，正《樂》，删《詩》，非待獲麟乃然。群經微言皆寓於《詩》，《春秋》已不能全具，特孔子絶筆獲麟，後師以《春秋》爲重，遂以微言附會《春秋》，而《詩》反失其説。世卿，三代所同，欲變世卿，故開選舉；欲開選舉，故立學造士。使非選舉，則亦不立學矣。作《詩》本爲新制，子貢、宰我以孔子賢於堯舜。緣文明之制，由漸而開，自堯舜至於文武，代有聖人爲之經營，至周大備。天既屢生聖人，爲天子以成此局，不能長襲其事，故篤生一匹夫聖人，受命制作，繼往開來，以終其局。而後繼體守文，皆得有所遵守。又開教造士以爲之輔，故百世可以推行。或以秦漢不用《春秋》之制，不知選舉、學校、禮樂、兵刑，無一不本經制。雖井田、封建、禮制儀文，代有改變，然或異名同實，或變通救弊，所有長治久安者，實陰受孔子之惠。且循古今治亂之局，凡合之則安，反之則危。孔廟用天子禮樂，歷代王者北面而拜，較古帝陵廟有加。若非天命，豈人力哉！又豈但鈔録舊文，便致此神聖之績哉！

郡縣一事，秦以後變易經説者也，似乎經學在可遵不必遵之間。不知秦改郡縣，正合經義，爲「大一統」之先聲。禮制：王畿不封建，惟八州乃封諸侯。中國於「大統」爲王畿，故其地不封諸侯。如王畿，諸侯不封而食禄，藩鎮部道，又立五長之意。漢制諸侯封國大，易亂之道也。秦之郡縣，漢之衆建諸侯，正師用《王制》。《王制》：諸侯世，郡縣不世。雖似相異，然此正用「不世卿」而推廣者也。又如井田，議者動謂不能行，不知《孟子》明云「大略」，潤澤則在臨時。田多則夫百畝，田少則相時酌减可也。平地則畫井，山地則但計畝相授可也。書文簡略，推行别有細章，豈可株泥舊文？今法有甚富甚貧之病，而《王制》無之，

案：井田乃百世下大統之法，于古實無徵。今泰西素有齊貧富之議，將來必出於此。


 此乃殷法，非孔子特改。當時用井田，孔子萬不能改阡陌；今既用阡陌，亦不便强復井田也。此事變之故，不足爲井田病。夫治經貴師其意，遺迹則在所輕。除井田、封建外，亦不能拘守舊文而行。必欲行井田，則亦有變通之法在。若王莽、張横渠，得其迹而遺其意者也。

六經，孔子一人之書；學校，素王特立之政。所謂「道冠百王，師表萬世」也。劉歆以前，皆主此説，故《移書》以六經皆出於孔子。後來欲攻博士，故牽涉周公以敵孔子，遂以《禮》、《樂》歸之周公，《詩》、《書》歸之帝王，《春秋》因於史文，

《移書》云：「制作《春秋》以記帝王之道。」


 《易傳》僅注前聖。以一人之作，分隸帝王、周公，如此是六藝不過如選文、選詩。或並删正之説亦欲駁之，則孔子碌碌無所建樹矣。蓋師説浸亡，學者以己律人，亦欲將孔子説成一教授、老儒，不過選本多，門徒衆；語其事業功效，則虚無惝恍，全無實迹。豈知素王事業
 

注



 ，與帝王相同，位號與天子相埒。《易》與《春秋》，則如二公也；《詩》、《書》、《禮》、《樂》

 ，則如四輔條例也。欲爲之事，全見六藝。學校之開，當時實能改變風氣。學之者多，用其弟子者亦多，所謂立行和來是也。孔子初立四教，效已大顯，故欲推而行之。凡六藝、學校，古無其事，《國語》、《左傳》言以前有之者，皆賢者依經義之説，分仲尼之功，屬之帝王以前，託詞非實事也。蓋自《春秋》以後，學術治法，全宗素王，天心欲變其局，孔子應運而生。漢、宋諸大儒，皆同此義，實理所在，人心相同者也。

古聖皆有神怪實蹟，聖與天通，人與鬼謀，故能成「平定」之功，大禹是也。《山海經》神怪確爲

 實事，故《左傳》云：多著神姦，鑄鼎作象

 。至孔子時，先聖開創之功已畢，但用文教，已可長治久安，故力絶神怪，以端人心，而正治法。「子不語」，則以前皆語可知。云「不語」，則實有神怪可知。《禹貢》者，孔子本禹事，以己意潤澤者也。禹不必立九州，當時亦無貢筐織縞一切名物。又五服、四岳，與《王制》切合，儼然《王制》傳注，此孔子修《書》，亦如作《春秋》，據史文而筆削之實事也。古聖神怪之事，全經孔子所削，故云「不語」。不得因孔子之言，致疑前人之誤。蓋天人之交，孔子乃隔絶之，以奉法守文，無俟神奇也。

舊以《逸周書》著録《漢書》，爲秦漢先師採缀而成，亦如《戴記》。今有《汲冢》舊名，或以爲實不出于西晉

 。然序文淺陋，必係僞作。篇中體製不純，間涉殷事，及《王子晉》、《職方》、《月令》等篇，必非周書。蓋晉人取舊本，而别以己意補足成書。中多《司馬法》與《書》、《禮》佚文，而雜採古傳記者亦不少。其出汲冢，雖無明文，自必當時再出，故加此名。近人堅以爲漢出，不知此決非漢本。《竹書》亦同時所得，亦必有舊本。惟其書多蝕脱，各以己意釋補，如邾盟、滅夏陽之類，皆以爲《左傳》之助，至於乖異實事，故《逸周書》非真古書也。

孔子爲素王，知命制作，翻定六經，皆微言也
 

注



 。聖門師弟相傳，常語如此，《論語》是也。而又有隱微其言者，如周喪期，孔子制作定爲三年，三代通同之。《尚書》言三年者，非實事，新制也。宰我、子貢疑其事，孔子答以「古人皆然」。「古人」即指《堯典》「三載，四海遏密八音」事，不明言改制也。曾子問喪，亦有「夏后氏三年」之文，實則孔子爲主改帝王以合己，使若帝王實已如此，不過取之爲説。孟、荀以來，微言已不盡傳，又有緣經立義之傳，與之互異。然古師皆傳此義，唐後學者誤解傳義，遂使孔子「作述」全爲帝王所奪。《易》、《詩》、《書》、《禮》、《樂》皆變爲古書，《春秋》則爲舊史，所不奪者，《論語》、《孝經》而已。

六藝本爲孔子新義，特自託之於「述」，《左》、《國》則以爲皆出於孔子以前。如韓宣子見《易象》

 ，季札觀樂歌《詩》，與《書》、《禮》皆多引用。以六藝當出於孔子前，蓋因「述而不作」語，遂舉六藝盡歸之國史舊文。後人不知此説出於依經立義，指以爲實，微言之説，遂全爲《左》、《國》所亂矣。

《國語》爲六經作傳，或以左丘明即子夏。「明」與「商」、「羊」、「梁」同音，「左丘」即「啟予」，所謂「左丘明」，即「啓予商」，左丘喪明，即子夏喪明事。三《傳》始師，皆爲子夏，爲文學傳經之事，故兼言六藝，不僅傳《春秋》。然以六藝推之舊文，此欲掩改制之迹，即孔子作而不述之微意也。不言孔子改古書，而言古書合孔子，心本尊向孔子，非欲駁之也。而劉歆乘隙而入，襲此説以攻「今學」，以六藝爲舊文，孔子直未造作，於是素王改制等説全變矣。劉歆之説，實《國語》爲之先路。同此一説，而恩怨各别，皆以當時微詞隱避，致使大義中絶，聖學晦而不彰。今孔廟既封建王號，用天子禮樂，時勢遠異。又更無所避忌，正當急張微言，使其明著。不可再行隱避遷就，使異端得藉口相攻。况此乃漢、宋先儒舊義，非一人私言，《論語》、《中庸》、《孟子》，先有明文，精確不易。史公云：第弗深究，其所表見皆不虚，信然矣。素王以《詩》説爲本根，實即道統之説，先儒誤據「從周」、「不議禮、制度、考文」以相駁，篇中已釋其義。然試再爲申之：云「從周」矣，何以答顔子兼用四代？既云「不作」矣，何以獨辨「不知而作」？孔子，周之臣子，從周何待言！居今而言從本朝，豈非夢囈乎？聖人立身出言爲萬世法，宜何如慎密，今動以天自擬，又云「其或繼周」、「如有王者」，與「鳳鳥」、「河圖」之歎；專禮樂征伐之權，斥言「天下無道」；取亡國夏殷與本朝並論，而議其從違；又自負承先皇文王之統，無論道理不合，其有不賈口舌之禍者乎！庸愚皆知畏法，豈有聖人發隴上之歎，與陳涉、吴廣同科，導人以發難乎？子貢以爲堯舜猶賢，南宫适以禹稷相比，子路使門人爲臣，仲弓許之南面，宰我輕改舊章，孔門弟子豈皆妄希非分、自居不疑乎？孔子，周之臣子，並非宋君，乃敢以殷禮自用？或以爲異書不足信，《孟子》明云：「《春秋》天子之事」，「王者之迹熄而《詩》
 ，《詩》
 然後《春秋》作

 。」「仲尼不有天下」，又屢以帝王、周公與孔子並論。孔子受命制作，有不得不改之苦衷。若夫尊君親上，别有明條，並非欲後人學其受命制作，何嫌何疑？必欲將孔子説爲一迂拘老儒乎？孔子教人忠孝，文在别經，許止趙盾，猶蒙惡名。「人臣無將」，《春秋》名義，若其自處，别有精義。若以此説有乖臣道，則舜、禹、湯、武，爲帝王垂法，豈學舜、禹者務求禪讓，法湯、武者耑力犯上乎？孔子之志與舜、禹、湯、武同符合貫，學之者但當自審所處，不必以己之所必無，都爲古聖之所斷不有。且世之犯刑辟、坐不敬者，又孰爲孔子所誤哉！

聖人一言必有一言之效，乃自今視之，多爲常語，常語則何待言？又何必傳流至今？凡今見爲常語者，在當日皆爲切要之説。蓋言如藥物，當時爲對症，得聖言而病愈，積久成習，遂視爲故常。故學者於常語尤當留意推考，因藥求病，足以見當日時事。又《春秋》常於嫌得者見不得，列國行事失禮，使乖舊制，人人所知，孔子何爲非之？又何以足傳爲經？可見孔子譏貶，皆爲時制，衆人不知，故譏貶之。如魯之舞八佾，射之主皮，喪不三年，同姓婚，皆真周制，孔子欲改，故譏之。若人共知其非禮，又從而議之，則人云亦云，徒勞口舌。聖人吐辭爲經，故凡所言，都爲制作。今立此一例，於《春秋》、《論語》諸經，凡所非議，皆爲改制救弊；至當時所共明者，則絶不一語。以此求之，然後聖經可尊、聖功可見也。

三統以《尚書》爲本，乃經學大例，觀《四代禮制沿革表》、《三統禮制循環表》可見。先儒雖主此説，於經少所依附，今按其説，當於《詩》、《春秋》中求之。四代無沿革，而名號小有異同，此即三統例之大端，至於服色、牲器，猶其小焉者矣。董子云九而易者，大九州、九洛、九主之説也；五而易者，五帝循環、《小雅》五際説也；四而易者，《尚書》説也；以三而易者，三《頌》説也；以二而易者，《魯》、《商》中外文質説也

 。今以三統立爲一專門，先就各經立表，考其同異，更輯傳説之有明文者以補之，以爲一類。然後掇拾群經異義，可以三統説者，歸爲《續表》，而《四代真制之表》附於其後，總爲一書，名曰《三統》。不惟經學易明，而孔子「百世可知」之意亦見矣。

今已改三統不能循環者，爲《三世進化表》矣。




三統立説，孔子時已然，非後儒所附會。如宰我言社樹，《戴記》中所引孔子言四代者是也。《王制》、《國語》、《祭法》廟制，與《春秋》、《詩》、《孝經》時祭，皆當以三統説之。既知此非真四代制，又知此爲百世立法，又推本經書爲主，以收傳記之説，更推考異義以化畛域。此例一明，而群經因之以明矣。

禮儀與制度有異。禮爲司徒所掌，如今之儀注，即《儀禮》是也；制度則經營天下、裁成萬類，無所不包，如《王制》是也。制度最大最要，禮儀特其中一門，欲收通經致用之效，急宜從制度一門用功。若沾沾儀節，不惟不能宏通，人亦多至迂腐。劉子政《别録》，制度爲專門，與禮儀别出。至《儀禮經傳通解》、《禮經綱目》、秦氏《通考》，皆以禮包制度，大失經意。今特升《王制》爲制度統宗，禮經儀注之文，歸於司徒六禮而已。能悟此旨，經學乃爲有用之書。

舊用東漢許、鄭説，以同《王制》者爲今，同《周禮》者爲古。丁酉以來，始以帝王分門，不用今、古之説。蓋哀、平以前，博士惟傳《王制》，而海外帝德之學，隱而未明。自漢以後，囿於海禁，專詳《禹貢》五千里之制；自明以後，海禁大開，乃知帝德，《詩》、《易》之學，始有統宗。至於王道之學，亦各有宗派。魯學居近孔子，《穀梁》、《魯詩》專爲魯學。齊學雖與魯小異，然實爲今學。弟子各尊所聞，異地傳授，不能皆同。如《公羊》，今學也，而禮與《穀梁》不盡同。《國語》，今學也，而廟祭與《王制》多反，此中多爲三統異説。孔子既定《禮經》，更於其中立三統之制，以盡其變。弟子各據所聞以自立説，皆引孔子爲證。《王制》多大綱，故不能盡包群經異義，此爲大宗。他如時制，可徵者，《左傳》之世卿、昏同姓、不親迎、喪不三年，與《孟子》之徹法，魯、滕不行三年喪，此皆當時之行事，與六經不同者也。又《王制》統言綱領，文多不具，《春秋》、《詩》、《書》、《儀禮》、《禮記》所言節目，多出其外，實爲《王制》細節佚典，貌異心同，如《明堂》、《靈臺》、《月令》之類是也。此類經無明文，各以己意相釋，此潤澤之異禮也。又今《禮記》多先師由經文推得之文，如諸書皆言四時祭，當爲定制，而《孝經》先師只言春、秋二祭，則以《孝經》無冬、夏明文也。諸書時祭名，烝、嘗皆同，而春、夏祭名互異，則以嘗、烝經中有明文，而春、夏無明文也。凡此皆先師緣飾經文，别以聞見足成，非經之異説也。今於劉歆以前異禮，統以此四例歸之，不立今、古學

 名目。

舊專據《王制》以爲今學，凡節目小異者，遂歸入古學，當入《異義》。如《祭法》廟制、祭期，與《國語》同，而《荀子》亦有此説。《祭法》有祧、有明堂，《王制》無之，而孔子言祧、言明堂者，不一而足，此不能盡指爲《異義》説也。蓋聖人訂制，先立大綱，細節則多備三統之文。大綱之封建、職官、選舉、學校，群書皆同，而細節則小異矣。即以廟制言，大綱之七廟祀天神、人鬼莫不同，而細節則小異。《祭法》有日月之祀，《孝經》只春、秋二祭，配天郊禘説各不同，此三統文質改變之説也。又漢去《春秋》久，今本《王制》爲先師之一本，嚴、顔《公羊》二本，猶自不同，欲以一本括盡今學，勢所不能。今欲舉《王制》括今學，當以經文爲主。如治《公羊》者欲用《王制》，而本傳説與《王制》説不同者，則先標舉經文，次録傳記，以後再録三統潤澤異説。然後《王制》廣大，足以包括群經，不致小有異同，輒屏爲異説。如《禮記》孔子禮説與《王制》多異，固有依附，然其説多與六藝合，則不能屏爲異説。必有此例，然後《王制》足以包之。此爲專治《王制》者言。如專家，舉一經推合《王制》，則但明本經，不涉異説。若再牽涉，徒滋煩擾。師説參差，莫如《戴記》，今即以治《戴記》之法治《王制》，使歸統制，參觀以求，思過半矣。

或以諸子皆欲傳教，人思改制，以法孔子，此大誤也。今考子書，皆春秋後四科流派，託之古人。案：以言立教，開於孔子，春秋以前，但有藝術卜筮之書，凡子家皆出於孔子以後，由四科而分九流，皆託名古人，實非古書。又今所傳子書，半由掇拾及雜採古書，如《弟子職》、《地員》等篇，乃經傳師説，漢初收書秘府，附《管子》以行。《管子》亦非其自作，乃後人爲其學祖之，故其中多今學專家之語，並有明言《春秋》、《詩》、《書》之教者。今當逐書細考，不能據人據時爲斷。至於《司馬法》、《縱横》等書，出於政事、言語科，亦爲四科流派，苟有會心，所見無非道，不僅於其中摘録足證今學，以備考究已也。

欲知《王制》統宗今學，觀《輯義》自明；欲實明改制之意，非輯四代古制佚説不能。

此書輯成，則改制之説不煩言而解。


 大約《春秋》所譏者，皆改制事，又别以五經爲主，凡與經不合者，皆周制。《今古制佚存輯》以《左傳》、《國語》爲大宗，子史傳記緯候皆在所取，與《王制輯證》同。如《孟子》言周人徹，此周人無公田之證；滕、魯不行三年喪，齊宣短喪，公孫丑答以期，皆周喪期之證。俟周制輯全，然後補輯二帝、夏、殷之制，以見《尚書》之譯改。如《墨子》夏喪三月，可見《堯典》高宗三年之文，皆非原文。深通此旨，然後知《王制》爲新制，而《周禮》之爲海外會典與古文家之誤説者，亦可見矣。

六經有小大、久暫之分，《春秋》地祇三千里，爲時二百四十年；《尚書》地祇五千里，爲時二千年；《詩》地域至三萬里，爲時百世，所謂「無疆無斁」；《易》則六合以外。《莊子》云：「六合以外，聖人存而不論，六合以内，論而不議」；《春秋》，先王之志，聖人切磋而不舍。此六藝大小之所以分。飲器有套杯，小大相容，密合無間。以六藝比之：《易》爲大，《詩》爲《易》所包，《書》爲《詩》所包，《春秋》爲《書》所包。《春秋》爲最小、最暫，《易》最大、最久。此層次之分，大小之别，而統歸於《孝經》。 《孝經》一以貫之，總括六藝，歸入忠恕，此聖人一貫之學，謂「以孝貫六經」也。

西人《八大帝王傳》，亦如《尚書》之説堯、舜、禹、湯、文、武、周公。文字今、古，有埃及、希臘之分。孔子翻經，正如西人用埃及古文説八大帝事，實以古言譯古書，所以謂之「雅言」，通古今語。而今之談西事者，謂耶蘇以前西教，實同孔子，耶蘇因其不便，乃改之。此蓋西人入中國，久思欲求勝，遂謂西方古教亦同中國，耶蘇改舊教亦如孔子譯帝王之書以爲經。時人但知今言，不知古語，好古之士，遂可借古文而自行己意。其説雖不足據，然凡立教翻譯古書以爲説，則同也。

舊以《易》爲孔子作，《十翼》爲先師作，或疑此説過創。今案：陳東浦已不敢以《易》爲文王作矣。以《十翼》爲《大傳》，始於《史記》，宋廬陵、慈湖皆云非孔子作，黄東發、陳東浦以《説卦》爲卦影之學，非解經而作，必非孔子所作，尤與予説相合。《十翼》既非孔子作，則經之爲孔子作無疑矣。或疑《十翼》多精語，非先師所能。今按《大傳》最古，當出於七十弟子之手，且多引孔子語，宜其精粹。又或疑《十翼》多孔子解釋《易》之語，必不自作自釋。不知《喪服》、《春秋》，皆孔子作，孔子解釋，不一而足。若孔子一人自作《十翼》，何以《乾》、《坤》、《彖》、《象》、《文言》，重複别出，自相解釋，毫無義例乎？人但據《繫辭》「文王與紂之時」一語，遂誤周文王；又因「三易」《周易》，《左傳》引其文在孔子先，遂酷信俗説，經出文、周，孔子但作《傳翼》。故自古至今，迷而不悟也。

《經話乙篇》别有詳説。




先儒以《易經》爲文、周作，皆誤解「三易」之《周易》。考《左》、《國》言《周易》，皆一變五爻變。今以「周」爲「周游六虚」之「周」，非代名，則文、周之説，自潰敗矣。再以十二證明之
 

注



 ：作《易》之人，與文王、紂事相值，故詞多憂患，非以爲文王自作。今據《大傳》不質言文王作，其證一也。《十翼》乃先師記録師説，引孔子語最多，與《公》、《穀》、《喪服傳》同例，必非孔子自撰。先儒以經歸之文、周，不得不以傳歸之孔子，二也。爻辭有姬文以後事，必不出於姬文，三也。《十翼》乃傳體，注疏之先路，孔子作經，必不爲姬文作注，四也。《郊特牲》「商得《坤乾》」
 

注



 ，此未修《易》之原名藍本，孔子本之作《易》，亦如本魯史修《春秋經》，並非文、周作，五也。汲冢本無《十翼》，司馬談稱《繫辭》爲《大傳》，與《尚書》、《喪服》同例，即不能謂經文必作於孔子，若《大傳》則必不出孔子，六也。初以經屬文王，東漢乃添入周公，朱子遂謂「四聖人之《易》各不相同」，後人因割裂四分，《提要》比之殺人行劫，一國不止三公，流弊無窮，七也。「三易」分三代，説不確，即使果分三代，孔子得之商人，本傳以爲殷末，亦必非周代之新本，八也。《序卦》、《説卦》，皆先師推演之言，諸家傳本各不同。《繫辭》體同外傳，引孔子説而以《易》證之，必非孔子作，九也。六經皆孔子據舊文，亦作亦述。以《十翼》歸之孔子，作傳不述經，與五經不一例，十也。必信《左》、《國》，《文言》四德，早見穆姜，《十翼》亦多舊文，十一也。《易》與《詩》同爲「大統」，下俟百世之書，重規疊矩，互相起發，必出一手。《繫辭》文辭雜沓，非一人所作，吴氏曾經審訂，十二也。後師反因《繫辭》而附會，以爲文王作，蓋誤讀《左》、《國》，《周禮》「三易」文多出孔子以前，因而誤爲此説故也。

舊於《儀禮》經記分爲今、古，非也。按周時禮儀，上下名分不嚴。

大約如今西人之制。


 孔子作《禮》，明尊卑，别同異，以去禍亂之源。凡禮多出於孔子，傳記以爲從周者，託辭也。《儀禮》爲孔子所出，孺悲傳《士喪禮》可證。蓋《儀禮》爲《王制》司徒六禮之教，與《春秋》禮制全同，亦爲經制，非果周之舊文，而《記》乃孔子弟子所記也。今將經記同爲經制，爲素王所訂之「《禮經》三百」，先師所云「制禮正樂」者是也。

《論語讖》：子夏等六十四人，撰孔子微言，以事素王。今案：孔子作六藝，撰述微意，全在《論語》。《詩》爲五經之凡例，《論語》者，又六藝之凡例也。其中多師弟傳心精微隱秘之言，與夫商酌損益之説，故其言改制及六藝者百餘章。欲知六藝根源，宜從《論語》始。惟漢以後，此義失傳，舊解多誤，不可復見本意耳。

《戴記》、《孟》、《荀》所記史事，全本六藝爲説，此賢爲聖譯，緣飾經文，以聖爲歸者也。其中有時事一例，間與六藝相反。欲紀行事，不能全失其真，固秉筆一定之勢。然緣飾例足以收合同之效，而時事例更以見改制之功。使必全淹没實迹，反使人疑三代真是如此。聖人制作之功，必全淹没不可見。今人讀《史記》，皆知記《春秋》以前事，全爲經説，不可以史例之。乃欲以《國語》爲史文，左氏爲史官，無論其書非史，其人非史，萬不能以史立説！若果存一當時真史，如《元朝秘史》與《紀年》之比，則誠如史公所言「其文不雅馴，薦紳先生難言之」矣。六藝無傳記，不能孤行；聖經非賢傳，亦難於自立。孔子改舊文以爲經，左、戴假六經以爲傳，經存經義，傳存傳説，故有素王、素臣之稱。素王不專説《春秋》，素臣實亦不可獨以《春秋》説之也。故讀《左》、《國》當以經説讀之，不可以爲史文。若《左》、《國》之《三墳》、《五典》、《八索》、《九丘》，又爲「大統」師説。蓋史公尊信《尚書》，以唐虞爲斷，又因《大戴·帝德》《帝繫姓》，乃作《五帝紀》，則又「大統」道德之説矣。

孔子雅推桓、文，孟子鄙薄五伯，此時勢不同故。孟子專言王天下，其言「仲尼之徒，無道桓、文之事」，謂鄙薄不屑稱法。或遂疑左氏爲非弟子，故《公》、《穀》爲《春秋》作傳例。弟子問及事實，師亦間引答之，不問則不詳，非不見事傳也。荀子稍後於孟，紀《春秋》遺事甚詳，亦《公》、《穀》學。史公學《公羊》，《世家》本《春秋》、《譜牒》爲説；又云鐸氏、韓非、吕氏，多本《春秋》。賈子用《左氏》尤多，此《左氏》通行之證也。董子云「《春秋》重義不重事」，但謂不重，非全不學。《公》、《穀》師説不重事，謂義較事尤重，非先師不傳事也。後人重《左氏》者，輒以《左氏》爲史官，謂《公》、《穀》不詳事。果爲史，則一經必有一傳，不應詳略懸殊。考二《傳》説事多出《左氏》外，凡二《傳》微文孤義不能詳備者，《左傳》亦皆無説。如「祭伯來」、「肆大眚」
 

注



 、「郭公」之類是也。不知《春秋》記大事，以明禍福得失，可以史例，

如國史所紀。


 經所紀小事，多詳禮制，闡發微義，其細已甚，史所不詳。且《春秋》有筆有削，史所有而削之爲「削」，史所無而加之爲「筆」。傳曰「我無加損」，是有「加」例可知。舊無而新創之制，則不得不見。祭伯、祭仲、祭叔、單伯、女叔、原仲，當時諸人，曾否爲監？不可知也。此等事乃欲以史法言之，則難矣。故《左氏》原書本爲《國語》，惟有大事，不詳瑣屑，不能有一經必有一傳也。總之，《春秋》之功，全在定一王之制以爲萬世法，不徒劉四駡人。「亂臣賊子懼」，謂其改制作、絶亂源、失爲厲之階，非謂褒貶而已。經傳果爲史法，則不足重，南史、董狐之書故不傳。若以爲經學，則不徒以史例責之矣。

《論語》之左丘明，即子夏，所謂「巧言令色足恭，左丘明恥之，某亦恥之；匿怨而友其人，左丘明恥之，某亦恥之」者，蓋倒裝句法，師生一氣，賢爲聖譯，故見解好惡相同。

聖門文學爲傳經，先師以游、夏爲主，即博士之根源。爲儒家之統宗。道家專詳帝道，後來文學詳於《王制》。自命爲孔子嫡派，道家遂自外而别以黄老爲主，實則皆弟子所傳，爲德行科。蓋德行皆帝學，流爲道家。文學主六經，别爲儒家，學者須知二派皆孔子弟子。實則道家地步高於儒家，以所祖顔、閔、冉、仲，固在游、夏之上，所以《列》、《莊》于顔、閔多所推尚，所詬病者，小人儒家之孔子也。

《國語》上始穆王，下終三家分晉，此不傳《春秋》之實據。孔子六藝，由舊文而翻新義，《國語》紀事，亦由史事而加潤色。孔子舉新事託之帝王，賢者舉六藝緣飾於史事，其用心正同。今於《左傳》分出《春秋》説，原書不但傳《春秋》，兼足爲六藝之傳。所言皆佚聞軼節，蓋各經師説，《左》實爲總括，其書當與《戴記》同重。此爲弟子依經立義，非真史文，當時亦絶無此等實事。若當日真史文，則全爲四代禮制佚存，所録與六藝相反者也。今言《左傳》不傳《春秋》，乃尊《左氏》之至，非駁之也。若以爲真史文，專爲《春秋》而作，則反小視之。且其事不見於經，則史文皆在可删之例矣。

泰西八大帝王，平大災，禦大難，與夫開闢疆宇，如華盛頓之類，中國古之帝王，實亦如此。大約孔子未出之先，中國即如今之西人，於保庶兵食之制，詳哉言之。而惟倫教未極修明，孔子乃專以言立教，詳倫理，六經一出，世俗盡變。以今日之中國論，則誠所謂文敝，先師所謂周末文敝者，爲今之天下言也。服習孔教久，則兵食之事多從簡略，故百世以下，則以文質合中爲一大例。合通地球，不能再出孔子，則以海外通中國，沾孔子教化，即如孔子再生。今日西人聞孔子之教，即與春秋時聞孔子之言相同。學者不見孔子未生以前之中國，觀於今之西人，可以悟矣。

《采風記》言：西人希臘教言君臣父子夫婦之綱紀，與中國同，耶蘇出而改之。蓋采之近人之説。竊以此言爲失實。三綱之説，非明備以後不能興，既興以後則不能滅。西人舊法不用三綱，恐中人鄙夷之，則以爲古實有之，非中國所獨有，因其不便，乃改之。則使中國教失所恃，西教乃可專行。中人不察，群然附和，以爲耶蘇大力，足以改孔子之制，此最爲誤謬！六經中如《禹貢》言九州平治矣，周初乃「斷髮文身」、「蓽路藍縷」，以爲由中國而變夷狄，則與耶蘇改三綱之説同。既經立教，則萬無改變之理。緣立教在文明以後，由人情而作，非逼勒强迫。既作之後，人人服習，則亦萬無議改之理。今之西人，如春秋以前之中國，兵食之政方極修明，無緣二千年前已有教化。以中國言之，無論遠近荒徼，土司傜僮，凡一經沾被教化，惟有日深一日，從無翻然改變之事。故至于今，中國五千里皆沾聖教，並無夷狄之可言。以一經教化，則從無由夏變夷之理也。

歷觀前代，聚天下奇才博學，積久必成一絶技，超前絶後，實至名歸。唐之詩歌，明之制義，久爲定論。國朝諸事不及古，惟經學一門，超軼唐、漢，爲一代絶業。漢人雖近古，西漢舊籍，百不存一；東漢囿於古文，賈、馬、許、鄭，别爲新派，不似國朝精心孤詣，直凑單微。由東漢以溯西漢，由西漢以追先秦，人才衆多，著述宏富，群力所趨，數十年風氣一變，每况愈上，燦然明備，與荀、鄒争富美，一掃破碎支離之積習。前人云：神化之事，今不及古，惟算學弈棋，獨勝古昔。蓋形迹之事，心思日闢日開，前輩所能，後賢可以掇拾，踵事臻華，後來居上。亦如西人格致諸學，日盛一日，其進不已。經學之用心，與算弈同，故風會所趨亦同。西學目前已如此，再數百年後，其休明不知更爲何如。詩歌帖括，體用皆不及經學之尊。留此至詣，以待時賢，百世可知，驗小推大，天意有在，其孤詣獨造，不有默默者爲之引導乎。

歷代科舉專精之業，皆數十年風氣一變。唐、宋詩文無論已，明之制義，相傳有成、弘、正、嘉、隆、萬、天、崇等派，分年畫代，不爲苟同。亦如唐詩之初、盛、中、晚，宋詩之西崑、元祐、江西、四靈、江湖。國朝經學，大約可分爲四派：曰順康、曰雍乾、曰嘉道、曰咸同。國初承明季空陋之弊，顧、黄、胡、姜、王、萬、閻、朱諸老，内宋外漢，考核辨論，不出紫陽窠臼，游心文、周，不知有尼山也。惠、戴挺出，獨標漢幟，收殘拾墜，零璧斷圭，頗近骨董家，名衍漢學，實則宗法莽、歆，與西漢天涯地角，不可同日語。江、段、王、朱諸家，以聲音訓詁校勘提倡，天下經傳，遂遭蹂躪，不讀本經，專據《書鈔》、《藝文》隱僻諸書，刊寫誤文，據爲古本，改易經字，白首盤旋，不出尋文。諸家勘校，可謂古書忠臣，但畢生勤勞，實未一飽藜藿。二陳著論，漸别今、古，由粗而精，情勢然也。李、張、龔、魏，推尋漢法，訟言攻鄭，比之莽、操，罪浮桀、紂，思欲追踪西漢，尚未能抵隙古文。咸、同以來，由委溯源，始知尊法孟、荀。開創難工，踵事易效，固其宜耳。綜其終始，窮則必通，以横詆縱，後止終勝。廿年以來，讀遺書，詢師友，昔賢構室，我來安居。舊解已融，新機忽闢，平分今、古，不廢江河。初則周聖、孔師，無所左右；繼乃探源竟委，若有短長。博綜同學，分類研精，圖窮匕首乃見，附綴不類生成。乃如宋、元辟雍鍾鼓，獨享一人，六藝同原，貫以一孔。斯事重大，豈敢任情。既風會之所趨，又形勢之交迫，營室求安，菟裘乃創。師友藥言，佩領夙夜，事與心違，未得輕改。由衷之言，有如皦日。風疾馬良，時懼背道。

中國譚天家舊法，皆謂天動地静，西人改爲地動天虚。中士初聞
 

注



 ，莫不河漢其言，積久相習，以爲定論。搜考古説，乃多與相同。舊説六經誤據《左》、《國》，以爲文、周國史所撰，孔子傳述之。今以爲孔子所作，託之帝王。地静天動，與地動天虚，節氣晝夜，事無二致。其所以斤斤致辯者，亦如西法，得之目驗，積久推測，碻有實驗，不能舍實據而談空理。且徵之古書，亦如地有四游，明文朗載。且自東漢以後，皆主文、周。秦火經殘，以孔子爲傳述家，其説孤行二千年，道術分裂，人才困絶，其利弊可數。劉歆《移太常博士書》，於十四博士之外，請更立三事，謂以「廣異聞，尊道術」。今新學持之有故，言之成理，歲月積累，居然别成一家。舊説之外，兼存此義，未爲不可。如必深固閉絶，殊失博采兼收之道。况留此以待後來審定，安知地動天虚，久之不成爲定論？事理無窮，聰明有限，是丹非素，未免不公。先迕後合，事所常有，姑妄言之，何妨妄聽之乎？

《勸學篇》以開民智爲主。此編蓋以中法開士智，使不以村學究自畫。




德陽劉介卿

子雄


 舍人，心思精銳，好闢新説，因讀《今古學考》，遂不肯治經。以爲治經不講今、古，是爲野戰；講今、古又不免拾人牙慧，故舍經學，耑工詩辭。又以《周禮删劉》爲閹割之法，於己説相迕，指爲竄改，不免武斷，必群經傳記，無一不通，方爲精博。今以「大統」説《周禮》，舊所閹割之條，悉化朽腐爲神奇，惜舍人不及見之也。

國初蔣大鴻言墓宅理氣之學，獨標玄解，宗法古初，力攻明中葉晚出之《玉尺經》。或乃不取其書，詆其以一人臆見，欲盡廢相傳之舊説，謂前人無一是處，殊屬偏執云云。竊以此事當論是非，不當論從違之多寡。如《尚書》三人占則從二人之言，《左傳》乃以一人爲衆，此論是非不計人數之明説。蔣説雖於時術不合，證之古書，實乃相同，則其所欲去者，晚近謬説耳。用備一説，奚不可者？南皮張尚書不喜《今古學考》，謂余但學曾、胡，不必師法虬髯，並謂「洞穴皆各有主，難於自立」。今乃由《春秋》推《尚書》，推《詩》、《易》，六合内外，悉歸部屬。然皇帝各有分司，愚不過借箸而籌。淮陰之策楚項，諸葛之論魏吴，功成身退，與曾、胡實出一途。杖履逍遥，退耕畎畝，劉秉忠、劉青田何常不參預秘謀？亦終不失臣節。

《隋志》、《陸録》所談各經源流，謬種百出，百無一真，證以《史》、《漢》，其説自破。近人言經學，以紀曉嵐爲依歸。當時譚經諸家，融而未明，紀氏專心唐、宋小説雜聞，未能潛研古昔正書，以辭賦之才，改而説經，終非當行。又以《隋志》、《陸録》爲宗旨，故所説經籍，不脱小説謏聞疑誤，後學受患頗深。如説《周禮》，以爲周公舊稿，後來人非周公，隨時修改，久之，當時已不能行云云。是比《政和禮》、《開元禮》猶不足，何足以爲經，使人誦習，傳之萬世？《毛詩序傳》出於衛宏，如大小毛公名字、叔姪、官爵等説，皆出范書以後，乃誤爲真。其説二人，真如孫悟空、猪八戒，此等游戲，評詩談藝，則爲高手，解經則成兒戲。又如書坊僞《端木詩序》、《申培詩傳》，其書竄亂删削，至爲陋劣。既明知其僞，乃又摘論其中數條，以爲義可兼存。似此猶可存，則又何不可存！大抵紀氏喜記雜書，好行小慧，于史學辭章尚有微長，至於經説非其素業，故於各經論述，幾不知世間有博士，何論孔子！時賢推尚紀氏，故略發其説於此。大致悠謬者多，不足與細辨也。

國朝雍乾以後，鄭學盛行，誤信孔氏「疏不破注」之邪説，寧道周、孔錯，不言馬、鄭非。積習移人，牢不可破，嘉、道以後，龔、李諸賢，始昌言攻之。然亦如晉王子雍，一生專與鄭爲難，乃全不得其病痛所在。考鄭學自魏晉以後，盛行千餘年，其人人品高，號爲經師完人。至細考其著作，實不見所長。《詩》、《書》二經，推《周禮》以爲説，强四代經文以就其誤解之《周禮》，固無論矣。平生著述，三《禮》爲優，《周禮》又其本中之本。《大行人》注言：周之疆域方七千里，天子以方千里者一爲王畿，州牧各得方千里者六，以一州牧大於天子五倍。似此謬妄，婦孺皆知其非。《周禮》以制度爲主，制度以封建爲首綱，根本已失，其餘均不足觀。《王莽傳》：莽女爲后，十一媵，是天子一娶十二女，王莽晚自娶，則有百十二女，明係歆等附會誤説，然經無明文，儘可改正，

鄭説六鄉、六遂，與《王莽傳》不同，是鄭君改其説。


 乃造十五日進御之説。其注百事多略，惟此條最詳，推考變節，無所不至。經所稱「孤」，本即世子，指《春秋》齊、曹世子而言，乃以爲「三孤」；經所見諸「孤」字，皆非王臣，則又僞造「大國孤一人」之説。誤中又誤，夢中又夢。其注《儀禮》，至以「諸公」爲「即大國之孤」，「孤」何得稱諸公？饗禮即鄉飲酒，明知今、古文「饗」皆作「鄉」，何不注於題下？乃以饗禮爲亡。饗禮，與鄉人飲酒禮節隆殺不同。鄭明知漢時所行鄉人飲酒禮儀節簡，爲欲實《周禮》「鄉」字之説，亦遂以爲真鄉黨所行之禮。李氏但詆其破壞家法，不知即以專家論，鄭君于《周禮》、《儀禮》已多不能通，又何論其於今、古相亂之旁失！考鄭於各經大綱，雖多不得本旨，舊頗稱其細節，如宫室、衣服儀節，實爲精密，然大端已誤，細節殊無足取。且進而考其細節，亦多因强附《周禮》而誤。余學專欲自明，不喜攻人，但鄭空負盛名，實多巨誤。後生以之爲天人，望洋而歎，莫敢考索。故由鄭學入手者，如入迷途，久而迂謬成習，以所注之書，無一明通之條，後人讀之，如飲迷藥。爲後賢祛疑起見，偶一言之，以示其例耳。近來談學校者，力求簡約，爲士人省力，以爲讀西書之地。觀諸家所列諸書，仍無門徑、條理：過簡，則謂日月可完；少繁，則老死不能盡。且所列近人義疏，沈没於聲音訓詁，即使倍誦如流，其於致用，奚啻千里！西人謂海王星光十二年方至地球，從諸賢仰望孔子，恐十二年其光仍不能到，以相去不止海王與地球之遠也。

近賢論述，皆以小學爲治經入手，鄙説乃易以《王制》。通經致用，於政事爲近；綜大綱，略小節，不旬月而可通。推以讀經、讀史，更推之近事，迎刃而解。《勸學篇》言學西藝不如西政，近賢聲訓之學，迂曲不適用，究其所得，一知半解，無濟實用，遠不及西人之語言文字可俾實效。讀《王制》，則學西政之義，政高於藝。如段氏《説文》、王氏《經傳釋辭》、《經義述聞》，即使全通其説，不過資談柄，繡槃帨，與帖括之墨調濫套，實爲魯衛之政，語之政事經濟，仍屬茫昧。國家承平，藉爲文飾休明之具，與吟風嘲月之詩賦，事同一律，未爲不可。若欲由此致用，則炊沙作飯，勢所不行。釋家有文學派，聲訓之訓，正如《龍龕手鑑》、《一切經音義》，枝中之枝。從《王制》入手，則如直指心原，立得成果。以救時言，《王制》之易小學，亦如策論之易八比試帖也。

非禁人治訓詁文字，特不可涸没終身耳。




阮刻《學海堂經解》，多嘉、道以前之書，篇目雖重，精華甚少。一字之説，盈篇屢牘；一句之義，衆説紛紜。蓋上半無經學，皆不急之考訂；下半亦非經學，皆《經籍籑詁》之子孫。凡事有末有本，典章流别，本也；形聲字體，末也。諸書循末忘本，纖細破碎，牛毛繭絲，棘猴楮葉，皆爲小巧。即《詩經》而論，當考其典章、宗旨，毛、鄭所説相去幾何，而辨論其異同之書，層見叠出。「樂」之爲樂、爲療，「永」之爲羕、爲泳，有何關係，必不可苟同？以《尚書》論，今、古二家，宗旨在於制度，文字本可出入。不問辭，專考字；不問篇，專詳句；説「堯典」二字三萬言，詢以羲和是何制度？茫然也。近人集以爲《彙解》，一字每條所收數十説，問其得失異同之故，雖老師宿儒不能舉。又如用其法以課士，一題説者數十百人，納卷以後，詢以本義究竟如何？舊説孰得孰失？論辨異同之關係何在？皆茫然不能對。蓋嘗蹈没其中十數年，身受其困，備知其甘苦利害，以爲此皆不急之辨，無用之學，故決然舍去，别求所以安身立命之術。積久而得《王制》，握綱領，考原流，無不迎刃而解，以之讀群經，乃知康莊大道，都會名區，絶無足音。考求舊游之車轍馬跡，亦不可得，徒見荆棘叢中，窮隘巷港，積屍如麻，非黑暗不見天日，則磨旋不得出路，父子師弟，相繼冤屈，而不自悟其非。蓋得其要領，則枝節自明，且悟其旨歸，文字可以出入；苟循枝委，則治絲而棼。予深入網羅，幸而佚出，舉覆敗以爲後來告，願不似余之再入迷人也。

爲今之計，以人才爲主，不願天下再蹈八比之理學，音訓之漢學，以困人才。




初以《王制》説《春秋》，於其中分二伯、八伯、卒正、監者，同學大譁，以爲怪誕；師友譏訕、教戒不一而足。予舉二伯、方伯，《穀》、《公傳》有明文。或乃以爲《穀》言二伯，但可言二伯；《公》言方伯，但可言方伯，積久説成，乃不見可怪。近日講《詩》、《易》，亦群以爲言，不知實有所見，不如此萬不可通。苟如此，則證據確鑿，形神皆合，因多有後信。《詩》説改名「齊學」，自託於一家，亦以「大統」之説，《齊詩》甚多，非積十數年精力，盡祛群疑，各標精要，不能息衆謗而杜群疑。昌黎爲文，猶不顧非笑，何况千年絶學，敢徇世俗之情？又初得一説，不免圭角崚峋，久之融化鋒鍔，漸歸平易，使能卒業。如三《傳》則安置平地，任人環攻。世俗可與樂成，難與圖始。自審十年以後，必能如三《傳》之化險爲夷，藏鋒劍刃，相與雍容揖讓，以共樂其成，不敢因人言而自沮也。

盧、鄭之學，專以《周禮》爲主，因《王制》與之相迕，故盧以爲博士所造，鄭以爲夏殷禮。學者不知爲仇口之言，深信其説，入於骨髓。竊治經以求實用爲歸，違經則雖古書不可用，合經則即近人新作亦可寶貴。鄭君斥《王制》爲古制，本爲祖《周禮》以駁異己，乃其《周禮注》内外封國，本經缺略，反引《王制》以補其説。《左》、《國》、《孟》、《荀》，以周人言周制，莫不同於《王制》，與《周禮》迕。北宫錡明問周制，孟子答與《王制》同，則何得以爲夏、殷制？蓋因畿内封國，二書各舉一端，孟子所舉上中卿、上中大夫、上中士，《王制》則專指下卿、下大夫、下士。互文相起，其義乃全，

《王制圖表》中，立表已明。


 使二書同文，反失其精妙，説者乃謂《王制》誤鈔《孟子》。此等瞽説，流傳已久，雖高明亦頗惑之，此經學所以不明也。且鄭因《王制》異《周禮》而惡排之，不知二書不同，亦如《孟子》之異《王制》。《周禮》、《王制》，分主小、大二統，互文相起，妙義環生，亦如《孟子》、《王制》，妙在不同，彼此缺文，以互見相起。《周禮》非用《王制》大綱，且多缺略不能備。本骨肉至親，乃視等寇仇，此東漢以下所以無通才。予之所以不敢苟同昔賢者，正以見二書合通之妙。兄弟夫婦，形體相連，同室操戈，互鬥何時了也。

王刻江陰《續經解》，選擇不精，由於曲狥情面與表章同鄉。前半所選，多阮刻不取之書，故精華甚少。後半道、咸諸書，頗稱精要。陳氏父子《詩》、《書遺説》，雖未經排纂，頗傷繁冗，然獨取今文，力追西漢，魏晉以來，無此識力。邵《禮經通論》以經本爲全，石破天驚，理至平易，超前絶後，爲二千年未有之奇書。考東漢以來，惟經殘秦火一説，爲庠序洪水猛獸，遺害無窮。劉歆《移書》，但請立三事，廣異聞，未當倡言六經爲秦火燒殘。古文家報復博士，乃徐造博士六經不全之説。

詳《古學考》。


 妄補篇章，虚擬序目，種種流毒，原是而起。且自經殘一説盛行，學人平時追憾秦火，視諸經皆爲斷簡殘篇，常有意外得觀全文之想。其視經已在可增可减、可存可亡之例，一遇疑難，不再細考求通，有秦火一説可以歸獄。故東漢以下，遂無專心致志推究遺經之人。殘經在可解不可解之間，安知所疑所考者，不適在亡篇内？故經殘一説爲儒門第一魔障！余因邵説，乃持諸經皆全，亦備爲孔修。蓋授初學一經，首飭之曰：經皆全文，責無旁貸。先求經爲全文之所以然，力反殘佚俗説，然後專心致志，精誠所至，金石爲開，專一之餘，鬼神相告。故學者必持經全，紮硬營，打死仗，心思一專，靈境忽闢，大義微言，乃可徐引。故予以邵書爲超前絶後，爲東漢下暗室明燈。

鄭以饗禮爲亡，不知「饗」即本經之「鄉飲酒禮」。别有《饗禮補釋》二卷。




初刊《今古學考》，説者謂爲以經濟

 解經之專書，天下名流因本許、何，翕無異議。再撰《古學考》，外間不知心苦，以爲詭激求名。嘗有人持書數千言，力詆改作之非，並要挾以改則削稿，否則入集，一似真有實見，堅不可破者。乃杯酒之間，頓釋前疑，改從新法，非《莊子》所謂是非無定？蓋馬、鄭以孤陋不通之説，獨行二千年，描聲繪影之徒，種種囈夢，如塗塗附。自揣所陳，至爲明通，然我所據，彼方持以自助，何能頓化？彼既入迷已深，化虚成是，舉國皆狂，反以不狂爲狂。然就予所見，海内通人，未嘗相迕。蓋其先飲迷藥，各人所中經絡不同，就彼所持，一爲點化，皆反戈相向。歷考各人受病之方，投之解藥，無不立蘇。但其積年魔障，偶爾神光，何能竟絶根株？一曝十寒，群邪復聚，所持愈堅。又或如昌黎《原毁》，争意見不論是非，聚蚊成雷，先入固閉，自樂其迷，願以終老。當此，惟啜糟自裸，和光同塵。蓋彼既無求化之心，不能與之莊語。萬物浮沈，各有品格，並育並行，何有定解哉！

通經致用，爲儒林之標準。漢儒引《春秋》折獄，立明堂，議辟雍，各舉本經以對，博士明達政體，其官多至宰輔。余既立《王制》，以掃一切支離破碎無用之説、不急之辨。以《王制》爲經，以《典》、《考》諸書爲之傳説。習《王制》者，先考《通典》，《通典》既通，然後再爲推廣，提綱挈領，期年即可畢工。《通典》先經後史，源委分明，經史精華，皆在於是。《典》、《考》之學，尤以《輿地》一門爲先務，所有職官、封建、井田、學校、選舉、兵制、食貨，治法大端，輿地在先，而後諸政因輿地而起。古今解經，必先疆域一門，而後諸事隨之而立。説《春秋》、《尚書》者，必先考《禹貢圖》；説《詩》、《易》者，必先考《車幅圖》。今於上卷附《禹貢圖》，下卷末附《車幅圖》，以示學人入門之捷徑。《春秋》、《尚書》，皆所以明五千里内之政事；《詩》、《易》，皆所以明方三萬里之政事。《典》、《考》既通，如有餘力，各隨所近，推之别門。不能旁及，但明《典》、《考》，亦不失爲通儒。

古人讀書，有闕疑、存疑兩條，所以愛惜精力，使得耑心要理。諸葛武侯讀書，但觀大意，政事文章，超前絶後，蓋以此也。近賢不務大綱，喜矜小巧，如孔子生卒考，舊有兩説，參差不同，苟通其意，數言可了。孔氏著爲耑書，海内矜爲秘本，轉相傳刻，學者閱讀已畢，詢其所以然之故，諸説紛紜，迄不能明，是有書如無書也。近人《長江圖説》，以文字説古地名，輾轉附會，苟用其法，雖以《禹貢》全域説在蜀亦可，俗謔所謂「山水遷居」者也。

壽陽祁相國約諸名士，以其先人「祁奚字黄羊」命題，使各撰一篇。諸名士以聲音通假説之，將三字互相改變，至數十説，迄無定解。苟用其法，無論諸人各衍一説，使一人操筆，衍爲數十百説，亦數日可成。此真所謂畫鬼神爲兒戲。在壽陽幾於玩弄其先人，乃互相傳刻，以爲美譚。經傳草木鳥獸，既今、古變種異名，又南北方輿同異，專好矜奇炫博，漫衍魚龍。即如九穀養生之原，人所易知，《九穀考》演爲圖説，集成卷帖，説者竟茫然不能指實。邵氏《爾雅》有闕疑不説之條，郝氏乃舉其闕略者悉爲衍説。當時以郝氏晚出，後勝於前，積久考其所補諸條，實恍惚無實用，故近人轉謂邵勝於郝。「行有餘力，則以學文」，使綱舉目張，未爲不可。乃諸家謙讓未遑，以識小自居，謬種流傳，遂以小加大，若天地至要至急之物，無過於此。不知《典》、《考》之學，綱領最爲詳明，苟得要領，事半功倍。諸賢所望而生畏者，乃實簡要；所擇居之下流，乃實萬難。此等不急之辨，無用之學，《莊子》比之棘猴楮葉，余于《周禮凡例》，標《闕疑》一門，凡一切古有今無及古法失傳之事，皆存而不論。削除荆棘，自顯康莊，不再似前人之説夢詅癡也。

漢人今、古二派，今作、古述。竊以述爲主《左》、《國》，作爲主《列》、《莊》。考《公》、《穀》説經，直稱「傳説」，以經主孔子，以傳主先師。稱心而譚，自我作古，此博士耑主孔子制作六經之本旨也，其弊也悍肆游移。《左》、《國》立説以矯之，務以各經歸之古人。《易·文言》之「四德」，《春秋》之「義例」，《論語》之「克己復禮」之類，有孔子明文者，皆歸之春秋時人，如穆姜、申須、子産、叔向之類，班氏所謂「不以空言説經」者也。「古學」耑主此派，舉六藝一概歸之古人。至于《列》、《莊》，則以六經爲芻狗，諸書爲糟粕，託辭詆譏，其實所詆，非實孔子，蓋謂《左》、《國》所言之孔子。如《左》、《國》以孔子爲傳述家，雜取皇、帝、王、伯舊事陳言，收藏傳述，如昭明之《文選》、吕東萊之《文鑑》，拾人牙慧，不得與于作者之林。六藝分崩瓦解，殘脱割裂，如近人經説，於删《詩》、修《春秋》、序《書》，皆攻其説而不信，以六經皆原文，於孔子毫無相干，然其弊也庸昧顢頇。二説闢分兩門，互有利弊，《莊》、《列》之説爲微言，《左》、《國》之學爲大義，古文家孤行千餘年，其害於學術政事與八股等。微言之學，經始萌芽，行之既久，不能無弊。經説有文質相救之法，文敝繼以質，質敝繼以文，當其文質初改之日，弊已深，不能不改，亦不敢謂所改者之無弊。陰陽寒暑，循環反復，相反相成，蓋《左》、《國》大義近於文，《莊》、《列》微言近於質。中國文法，二千餘年而易以質；古文之説，亦二千餘年而易以今。事實相因，宗旨亦相同也。

經學與史學不同：史以斷代爲準，經乃百代之書；史泛言考訂，録其沿革，故《禹貢錐指》、《春秋大事表》，皆以史説經，不得爲經學。讀《禹貢》，須知五千里爲百世而作，不沾沾爲夏禹之一代而言，當與《車輻圖》對勘，詳内八州，而畧要荒十二州，以《禹貢》沿邊要荒，不更别立州名之内外十二州，山水部屬，實附見于内八州。中九州惟豫、兖不見「夷」字，夷、蔡皆要荒小服，附見邊州，非謂内州之夷。其叙九州，用大乙行九宫法，始東北

 ，終西北，每正方見岳名，餘附岳名以見；徐牧附東岳，諸州可例推。五服加三即爲《九畿圖》，九畿三倍乃爲《車輻圖》。《春秋》以九州分中外，是《春秋》以前，疆域尚未及三千里。《春秋》收南服，乃立九州，不及要荒，《尚書》乃成五千里定制。「周公篇」又由海内以推海外，此皆《禹貢》之微言大義，胡氏概不詳經義，泛泛考證，故以爲史學，而不足以言經學。

經書以物、理爲二大門，《尚書·禹貢》爲物之主，《洪範》爲理之本，以《禹貢》爲案，而以《洪範》推行之；《禹貢》略如漢學，《洪範》略如宋學；一實一虚，一物一事。

《大學》：「物有本末，事有终始。」


 據《禹貢》以言物，乃知漢師破碎支離之不足以爲學；據《洪範》言理，乃知理由事出，宋人空虚惝恍之不足以爲學。《尚書》此二篇，與諸篇體例不同，乃群經之總例，不但爲《尚書》發。以此立學，明白簡要，與漢、宋同床異夢。

《古制佚存凡例》與春秋時人載記所傳，皆言清行濁，故于古制分新舊例。凡古事與經不同者，皆爲真古事，以《禮》、《樂》二經出於孔修，如同姓昏、三年喪、親迎、喪服、烝報諸條，其明證。箌室主人引東昏、齊高、隋煬

 爲據，謂《禮》、《樂》已定之後，未嘗無怪誕狂亂之人。竊以擬非其倫，所引諸人，皆後世所謂人面畜鳴，亡身喪家，當時群相叱怪，後世引爲大戒。若周穆王、齊桓公、魯昭公、哀公、子張、子貢所行所疑，何得以惡鴟怪獸相比倫！禮，喪必去官，《春秋》記魯大夫，父死，子即服事出使；禮，不世卿，列國卿大夫幾無不世者。在當時爲通行，與高澄、東昏、隋煬，千萬中不得一二者迥殊。因其相攻，本義愈顯，故予以春秋以前之中國，即今日之西人。如齊桓姑姊妹不嫁者七人，衛宣、楚靈上烝下報者，西人近絶無其事，蓋其通商已近三百年，耳濡目染，漸革舊俗。今日之西人，實較春秋前之中人爲文明，是古非今，俗説與情事正相反。

古學祖劉歆，以周公爲六藝主，孔子爲傳述家，所言事事與《移書》相反。蓋《移書》本用博士

 舊法，以六藝歸之孔修，首以微言大義歸之孔門。若如馬、鄭諸家，既不主孔子，更何有微言大義之可言？每經皆有義例，在文字之外，如數術之卜筮，以及鐵板數、《青囊經》，皆别有起例在本書之外，不得本例，但望文生訓，如何能通？不惟經説，即李義山、吴梅村詩集，作注者必先于本文之外，詳其時事、履歷、性情、嗜好，並其交游贈達、當時朝廷盛衰、政輔忠佞，然後能注。區區後人文詩千萬，不足與經比，猶於文字外，無限推索，方能得其本旨。乃東漢以下之經學，則不必先求本師，預考文例，但能識字解義，按照本文，詳其句讀，明其訓詁，即爲經説，真所謂望文生訓。不求其端，不竟其委，但能識丁，便可作傳。除《公羊》外，今所行之十二經注疏，一言以敝之，曰望文生訓而已。靳注《吴集》，相去未遠，文字之外，究心實多。以今日初識筆畫之童蒙，説古昔聖神之微旨，而謂如盲詞市簿，一見能解，一聞能知，豈不哀乎！學者亦嘗假四字以爲説，實則阮、王二刻，能逃望文生訓者，寧有幾人？蓋欲求義例，必先有師；不能得師，必先於各經先師傳説義例，未讀經先考之至精至熟，然後可以讀經。此法久絶，合宇内老師宿儒，誰能免此弊？劉歆初言微言，後力反其説，願學者讀漢臣劉歆書，勿用新室劉秀「顛倒六經」之法也。

井研庚子新修《縣志》，所撰《四益叢書》備蒙採入《經籍志》，四部共百四五十種；參用《提要》及《經義考》之例，序跋之外，别撰提要，子姓、友朋、及門分撰者，各録姓名。先曾爲《序例》，志本以文繁，多從删節。又家藏本如《楚詞》、文集之類，續有增補；《詩》、《易》二經，舊説未定，亦多删改。然庚子以前所有著述，《縣志》詳矣，家藏本存以待改，將來刊刻必與《志》本有同異，然小、大二統規模，《志》本粗具矣。

宋、元、明理學家皆有學案，予於《今古學考》、《古學考》外，别撰《兩漢學案》四卷，西漢主微言，東漢主大義；大義主《左》、《國》，微言則主《列》、《莊》。蓋《左》、《國》以孔子爲述，爲不以空言説經之舊法，主持此説，必須用《論語》「好古」、「敏求」、「擇改」、「並行」之説。六藝雖爲舊文，孔子手定，别黑白，定一尊，凡沿革與不善之條，悉經删削，蓋于歷代美善，皆别與定一尊。如田賦取助法，夏、周皆以公田説之，而貢、徹之法不取；如譏世卿，《詩》與《春秋》同書尹氏；如行夏時，四代經文皆以夏時爲正；《周禮》仍爲「大統」皇帝之法，以《論語》「行夏時」及「述而不作」二章、「子張問十世」章爲主，擇改因革，大有經營，特本舊文，即爲述古。六藝合通，全由筆削，不可如東漢古文説，經皆文周、國史原文，未經孔定，雜存各代，沿革棼亂。如《詩》以爲舊有撰人，可也；但既編定，則編書之意，與作者不必全同；舊本歌謡，孔修後遂成爲經。《書》本多，斷定二十八篇，則變史爲經，其與《列》、《莊》分别之處，則微言派直以六藝皆新文，並非陳跡芻狗過時之物，託之帝王，即《莊子》「寓言」。如《春秋》、《論語》所譏，皆爲新制，孔子以前，並無以言立教之事，周公舊制，未傳爲經。故一作一述，小異大同，亦如地静、地動，晝夜寒暑，莫不相同。二説循環，互相挽救，如古文專以六藝屬古人，不言審定折中，以新代舊，變史爲經，則其病百出，萬不敢苟同者也。

嘗以《春秋》、《書》、《詩》、《易》四經，比於套杯，以《書》容《春秋》，以《詩》容《書》，故舊説莊子、董子，皆以《易》與《春秋》對言，原始要終，而《詩》、《書》、《禮》、《樂》四教在其内。以《大學》比諸經宗旨，《春秋》爲家，《尚書》爲國，《詩》、《易》乃爲天下。

《詩》爲下，《易》爲天，以《詩》詳地球。《易》言天道。


 蓋以大一統言之，「普天之下」，乃爲天下，則「國」字爲中國之定解。以禹州爲國，以王畿爲家,《春秋》書王室亂，合六經論之，則「王室」爲《春秋》標目。三千里爲家，五千里爲國，方三萬里爲天下，三十六《禹貢》九九畿，然後爲天下，是「家室」爲《春秋》標目。凡《詩》、《易》中所言室、家、王家、王庭、王廟，皆指《春秋》、《周禮》之《禹貢》九畿；所謂大家、富家，則指皇帝。凡國，如王國、南國、邦國、下國、四國、大邦之類，一國爲一王，一王爲一《禹貢》，以國屬王，一定不移。二帝爲后，中分天下，三皇乃爲至尊。群經不言皇者，皆以「天」代之；凡言天下、言天子，皆爲「大統」之正稱，「小統」借用其説，遂失本義。以家、國、天下比四經疆域，必得此説，而後《大學》之義顯，群經宗旨乃以大暢。

未修《春秋》，今所傳者，惟《公羊》 「星隕不及地尺而復」一條，及《左傳》「不書」數條。學者皆欲搜考未修底本，以見筆削精意，文不概見，莫不嘆惜。即今日而論，得一大例，足以全見未修之文。蓋孔子未生以前，中國政教與今西人相同，西人杭海梯山入中國以求聖教，即《中庸》「施及蠻貊」之事。聖經中國服習，久成爲故事，但西人法六經，即爲得師，故不必再生孔子。今日泰西，中國春秋之時，若無所取法，天故特生孔子，垂經立教，由中國及海外，由春秋推百世，一定之例也。西人儀文簡略，上下等威，無甚差别，與中國春秋之時大致相同。孔子乃設爲等威，絶嫌疑，别同異。「惟名與器，不可假人」，由孔子特創之教，故《春秋》貴賤、差等斤斤致意也。《論語》旅泰山、舞佾、歌《雍》、塞門、反坫，上下通行，孔子嚴爲決别，故譏之以起義，當日通行，並不以爲僭。又如西人以天爲父，人人拜天，自命爲天子；經教則諸侯以下不郊天，帝王乃稱天子。西人君臣之分甚略，以謀反、叛逆爲公罪；父子不相顧，父子相歐，其罪爲均；貴女賤男，昏姻自行擇配；父子兄弟如路人；姓氏無别，尊祖敬宗之義缺焉。故孔子特建綱常，以撥其亂，反之正，「百世以俟」，正謂此耳。



注
 　六藝：家藏本作「六經」。



注
 　綱領：家藏本删此二字。



注
 　一家之言：家藏本作「至聖立言」。



注
 　帝王：家藏本作「堯舜湯文」。



注
 　立廟：家藏本作「立大祀廟」。



注
 　獨絶：家藏本作「獨一無二」。



注
 　宰我子貢知足以知聖人：《孟子·公孫丑上》作「宰我有若子貢智足以知聖人」。



注
 　又不能不立教：家藏本作「又受命爲制作」。



注
 　天將以爲木鐸：《論語·八佾》「以」下有「夫子」二字。



注
 　六藝：家藏本作「六經」。



注
 　文武之政：《論語·子張》作「文武之道」。



注
 　「所謂」前，家藏本加「即劉歆」三字。



注
 　「少昊」後，家藏本有「《論語》大昴星五老觀河洛」十字。



注
 　實作也：家藏本旁批曰「即頤卦」。



注
 　主人習其讀而不知其罪：《公羊傳》定公元年：「主人習其讀而問其傳，則未知己之有罪焉爾。」



注
 　原刻本、適園本皆同。案：《説文解字》「乍」字篆作「
 」，而「乍」與「作」通，是知「作」之古體當爲「
 」。



注
 　「六經」二句：家藏本改爲「頤卦六爻配六經，以言大統，爲教萬世之大法也」。



注
 　典策尚多可考：家藏本作「典册實爲孔作」。



注
 　後無繼之者：家藏本作「後無賢述之」。



注
 　五十：家藏本作「生知」。



注
 　實無可考：家藏本作「皆字母書」。



注
 　之言：家藏本作「古文」。



注
 　古書不盡亡：家藏本作「僞經正名」。



注
 　無聞乎：《禮記·檀弓上》作「我未之前聞也」。



注
 　自衛反魯：原作「自魯」，據《論語·子罕》補。



注
 　素王事業：家藏本改爲「六書亦孔子翻經所作」。



注
 　「詩書禮樂」下，家藏本添「《莊子》以鄒魯之士能言之」。



注
 　確爲：家藏本作「天學」。



注
 　多著神姦鑄鼎作象：《左傳》宣公二年原文作「鑄鼎象物，百物爲之備，使民知神姦」。



注
 　「西晉」後，家藏本有「蓋孔子正名乃有古文三代□□□」十四字。因係廖平晚年疾後用左手書寫，後三字無法辨認。



注
 　「皆微言也」下，家藏本加「頤卦二五爻皆有經，六爻即六經」十三字。



注
 　「易象」下，家藏本加「之言盡在魯。中包《詩》、《書》、《禮》、《樂》，其實六經，故曰『周禮全在魯矣』」二十三字。



注
 　「王者」至「《春秋》作」：《孟子·離婁》下原文兩「《詩》
 」皆作「《詩》亾」。廖平認爲「亾」爲「
 」（古文「作」字）之形誤，故於此徑引作「
 」。



注
 　「董子云」至「中外文質説也」：見董仲舒《春秋繁露·三代改制質文》：「故王者有易者，有再而復者，有三而復者，有四而復者，有五而復者，有九而復者。」



注
 　今、古學：原本無「今」字，據家藏本補。



注
 　「證明之」下，家藏本加一證曰：「頤卦二五爻兩言經字，六爻配六經，皆孔子作，有斷然據。頤卦乃十朋，小過卦乃《十翼》，孔子作《十翼》，即小過，一也。」並將下面「證一」至「十二也」依次加一爲「證二」……「證十三」。



注
 　案：「商得坤乾」不見於《郊特牲》，而見於《禮運》。此蓋誤記。



注
 　肆大眚：「眚」原作「青」。《左傳》、《穀梁傳》莊公二十二年皆作「肆大眚」，《公羊傳》亦作「肆大眚」，「青」蓋「眚」之形誤。



注
 　聞：原作「
 」，古文「聞」字，今改從正體。下同。



注
 　經濟：疑衍「濟」字。



注
 　東北：原本夾注，應爲正文，今改。



注
 　隋煬：原作「隨焬」，據文意改。下同。



注
 　博士：原作「搏士」，誤，據文意改。








自　跋



此册作於戊子，蓋纂輯同學課藝而成。在廣雅時傳鈔
 

注



 頗多。壬辰以後，續有修改。借鈔者衆，忽失不可得。庚子於射洪得楊絢卿茂才己丑從廣雅鈔本，畧加修改，以付梓人。此册流傳不一，先後見解亦有出入，然終以此本爲定云。辛丑五月十五日季平自識。



注
 　傳鈔：原本夾注，應爲正文。今改。








鄭　跋



甲辰《四變記》成，以《易》、《樂》、《詩》爲哲理之「天學」，《書》、《禮》、《春秋》爲實行之「人學」。三變大小，亦更精確，詳於《四譯館四變記》、《天人學考》、《尚書》、《周禮》、《楚辭》、《山經》疏證等編。此册師席本不欲存，及門以存此踪跡，以爲學者階級，因並存之，而附記於此。受業鄭可經識。
















知 聖 續 篇



廖　平　撰

舒大剛　校點








知聖續篇序



初用東漢舊法，作《今古學考》，今主《王制》，古主《周禮》。一林二虎，合則兩傷，參差膠轕，疑不能明。戊戌以後，講「皇帝之學」，始知《王制》專詳中國，《周禮》乃全球治法，即外史所掌三皇五帝之典章。土圭之法，鄭注用緯書「大地三萬里」説之，《大行人》：藩以内皇九州。九九八十一，即鄒衍之所本，故改今、古爲大、小。所謂《王制》今學者，王霸小一統也；《周禮》古學者，皇帝大一統也。一内一外，一行一志；一告往，一知來；一大義，一微言，經傳記載，無不貫通。因本《詩》、《易》，再作《續篇》。方今中外大通，一處士横議之天下，東南學者，不知六藝廣大，統綜六合，惑於中外古今之故，倡言廢經。中士誤於歧途，無所依歸，徘徊觀望，不能自信。此篇之作，所以開中土
 

注



 之智慧，收異域之尊親。所謂「前知」、「微言」者
 

注



 ，不在斯歟？將來大地一統，化日舒長，五曆周流，寒暑一致，至聖之經營，與天地同覆幬。六藝《春秋》小始，《易象》大終，由禹甸以推六合者，其説皆具於《周禮》。正浮海洋，施之運會，驗小推大，俟聖之義始顯。時會所值，不能笑古人之愚，而緣經立説，理據章明，亦不敢因知我者希而遂自阻也。光緒壬寅孟冬，則柯軒主人序。



注
 　中土：原作「中士」，據《適園叢書》本改。



注
 　者：適園本無「者」字。







知聖續篇



小康王道主《王制》，大同帝德主《帝德》，二篇同在《戴記》，一小一大，即小大共球之所以分。自史公有「黄帝不雅馴」
 

注



 ，及「删《書》斷自唐虞」
 

注



 之説，學派遂有「王伯」無「皇帝」。雖《易大傳》有伏羲、神農、黄帝，《大戴》有《五帝德》，《詩》、《書》所言「皇上帝」、「古帝」、「皇帝」諸文，皆以爲天神，於是六經全爲「王伯」，專治中國。《中庸》所云「凡有血氣，莫不尊親」者，成虚語矣。海外祆教，真足以自立於鬼方，各遵所聞，兩不
 

注



 相妨。中士言時務者，舍西書無所歸宿，何以爲百世可法之道哉？今故别撰《周禮皇帝疆域考》一書，以《五帝德》爲藍本，經史子緯所有，皆附録之。此書成，則言「皇帝」之學，方有根據，足與「王伯」之説相峙並立，亦如漢師之今、古學。以此爲時務之歸宗，庶幾人才盛而聖道昌乎！

博士雖爲儒家，間言大同，如《小戴·禮運》、《伏傳·五極》、《韓詩》説《關雎》、《公羊》之「大一統」。儒與道時相出入，德行出顔、閔，文學爲游、夏，時有異聞，則文學亦聞「皇帝」説也。《禮記》孔子與子游論「大同」，《列》、《莊》論吕梁，引子夏云：「夫子能之而不行者也，商不能而知其説
 

注



 。」孔子論儒，有君子小人之分：君子儒，道家；小人儒，「王伯」，儒家。故子夏曰：「小道可觀，致遠恐泥，君子不爲
 

注



 。」以經師魯、齊二派而論，魯近儒，齊則間有「皇帝」，如鄒衍游齊，而言「瀛海」、「五德代謝」，皆五帝要旨。中國一隅，不可言五運也。《公羊》云「大一統」，「王伯」小，「皇帝」大。又云「王者孰謂？謂文王」。皇輻四十
 

注



 ，大州；王八十
 

注



 ，牧二十。四方方命厥后，各有九州：中國，文王；西，武王；北，玄王。又有湯王、平王、汾王、王后、王公，及君王、侯王之稱。《北山》云：天下王土，率土王臣
 

注



 。舊以爲一王，不知一大州一王。西方爲三大井，《易》以二十四子卦當之，所謂「往來井井」。非天下只一王，故曰「王于出征，以佐天子」，「王此大邦」，「四國有王」，「宜君宜王」。八伯十二牧，或六或三，皆可稱王。《齊詩》言「四始五際」，即鄒氏「五德運行」之説。緯詳「皇帝」，《公羊》多主之。故予新撰《詩解》，改名「齊學」，以齊學宏闊，包《公羊》，孕鄒氏，《列》、《莊》、董、何，凡大統説皆有之。名齊以别魯，齊較魯亦略有小、大、文、質之别。中國一號「齊州」，歌《商》、歌《齊》，即中外之分。

後世諸學，發源四科，儒祖文學，道原德行。《論語》「志道」、「據德」，「依仁」、「游藝」
 

注



 。

「藝」讀「仁義」之「義」。


 即《老子》「道失後德，德失後仁，仁失後義，義失後禮」
 

注



 。乃四代升降之説。「皇帝」道德，「王伯」仁義。政事科專言「王伯」，德行科專言「皇帝」。《論語》言「皇帝」，崇尚道德者不一而足，「無爲」、「無名」
 

注



 ，與道家宗旨尤合。道爲君道，南面之學，爲顔、閔、二冉之所傳。治中國用仁義，以仁義治全球，則致遠多泥。道家集四科之大成，用人而不自用，與孔子論堯舜同；惟道家詳大同，兼瀛海治法。宋元以前，中國閉關自守，仁義宗法，謹守勿墜。道家文字雖存，大而無用，學道者又不知道德詳百世以下治統專説，失其宗旨，以至爲世詬病。此非道德之過，乃言道德之過；又非言道德者之過，時會未至，大而無當，不得不流於悠謬。下論「言志」章，子路、公西華、冉求，爲政事言，語「王伯」之學，曾皙所言，與顔子農山宗旨全同。此章之曾皙，即農山之顔、曾；「異撰」即
 

注



 「皇帝」之所以異於「王伯」；「童冠」，即用人而不自用；「春服既成」，即「無思不服」；「詠而歸」，即「皇帝」褰裳而去，全爲道家宗旨。司馬談《六家要旨》論道家云：「使人精神專一，動合無形，贍足萬物。其爲術也，因陰陽之大順，采儒墨之善，撮名法之要，與時遷移，應物變化，立俗施事，無所不宜，指約而易操，事少而功多。儒者則不然，以爲人主天下之儀表也，主倡而臣和，主先而臣隨，如此則主勞而臣逸。至於大道之要，去健羡，絀聰明，釋此而任術。夫神大用則竭，形大勞則敝，形神騷動，欲與天地長久，非所聞也。」「夫陰陽、四時、八位、十二度、二十四節，各有教令。順之者昌，逆之者不死則亡。未必然也，故曰『使
 

注



 人拘而多畏』。」「夫春生夏長，秋收冬藏，此天地
 

注



 之經也，弗順則無以爲天下綱紀，故曰『四時之大順，不可失也』。」又云：「儒家
 

注



 以六藝爲法，六藝經傳以千萬數，累世不能通其學，當年不能究其禮，故曰『博而寡要，勞而少功』。若夫列君臣父子之禮，序夫婦長幼之别，雖百家弗能易也。」又云：「道家無爲，而
 

注



 無不爲，其實易行，其辭難知，其術以虚無爲本，以因循爲用。無成勢，無常形，故能究萬物之情；不爲物先，不爲物後，故能爲萬物之主
 

注



 。有法無法，因時爲業；有度無度，因物與合。故曰『聖人不朽，時變是守』。虚者道之常也，因者君之綱也。群臣並至，使各自明也。其實中其聲者謂之端，實不中其聲者謂之窾。窾言不聽，姦乃不生，賢不肖自分，白黑乃形，在所欲用耳，何事不成。乃合大道，混混冥冥，光耀天下，復反無名。凡人所生者神也，所託者形也。神大用則竭，形大勞則敝，形神離則死。死者不可復生，離者不可復反，故聖人重之。由是觀之，神者生之本也，形者生之具也。不先定其神，而曰『我有以治天下』也，其何由哉
 

注



 ！」

論儒、道之分，精核分明。大抵儒爲中國方内之治，道則地中「黄帝」，兼包四極，綜合八荒而成者也。




「無爲而治」，屢見於《論語》、《詩》、《易》，是爲微言，而後儒顧非之。今考《莊子·天道》篇曰：「夫帝王之德，以天地爲宗，以道德爲主，以無爲爲常。無爲也，則用天下而有餘；有爲也，則爲天下用而不足，故古之人貴夫無爲也。上無爲也，下亦無爲也，是下與上同德，下與上同德則不臣；下有爲也，上亦有爲也，是上與下同道，上與下同道則不主。上必無爲而用天下，下必有爲而爲天下用

 ，此不易之道也。故古之王天下者，智雖落天地而不自慮也

 ，辨雖彫萬物而不自説也

 ，能雖窮海内而不自爲也

 。天不産而萬物化，地不長而萬物育，帝王無爲而天下功。故曰『莫神於天，莫富於地，莫大於帝王』，故曰『帝王之德配天地』。」《莊子》所謂「無爲」，乃君逸臣勞，「舜有臣五人而天下治」之義。此《莊子》所以爲德行科嫡派，而《詩》、《易》之大師。後來説「無爲」者，皆失此旨。

初考《周禮》，以爲與《王制》不同，證之《春秋》、《尚書》、《左》、《國》諸子，皆有齟齬。因以爲王、劉有羼改，作《删劉》一卷。丁酉以後，乃定爲「大統」之書，專爲「皇帝」治法。書只五官，所謂「五官奉六牲」者，有明文。

《大戴》言「五官」數十見。


 此「大統」以五官爲主之説也。五官者，所謂五行之官。

《曲禮》：「五官之長曰二伯

 。」


 皇帝有五官，亦如天皇之有五感生帝，合則五官共一統，分則每官自成一代，故每官不用官屬，而用官聯。惟其爲皇帝治法，故外史專掌三皇五帝之書，而不及王伯。又尺五地中及崑崙與神州，是合地球言之。鄒衍海外九州，或以爲必有傳聞，不知《大行人》之九州，實以方九千里開方，即鄒衍之九九八十一州也。與職方、量人，一小一大，小爲禹州與五服，大爲帝輻與皇輻。經云「九州之外曰蕃國」，是帝萬三千里制度。「藩」、「蕃」字通，藩以内爲蠻、夷、鎮三服，《大行人》合稱三服爲要服，鄭注遂以爲周制方七千里，大不合於海州，小不同於禹蹟。八牧之地，至大於王五倍，乃戰國七雄所爲，非成康所有，鄭君撰述，此爲巨謬！又官有小、大之分，《大行人》言大九州，則可知《小行人》爲小九州，其以小、大分者，即「小共大共」、「小球大球」、「小東大東」之義。小爲王伯，大爲皇帝，一書兼陳二統，小同《王制》，大者由《王制》加三加八以至卅五倍，所謂「驗小推大」是也。特不可於禹州中用其「大統」之説，如封建，一云百里，一云五百里；疆域，一云方五千，一云方三萬，則枘鑿不入，以致争競數千年之久而不能定。今據本文爲分别之，則泮然冰釋，怡然理解矣。

道家尚黄帝，黄帝即宰我問五帝德之首。《論語》言帝道，無爲無名、志道據德、文質合中、舍小取大者，不一而足。

已詳《道出德行考》中。


 《列子·仲尼篇》首，與顔子論憂樂，大約「樂天知命不憂」者，王伯也；既已樂天知命，而憂方長者，百世以下，皇帝之事，《詩》之「百憂」是也。《詩》云：「不長夏以革。」

「不」

 讀爲丕；「長」謂「幅隕既長」；「夏以革」，變禹州爲大州也。


 《湯問篇》之夏革，與《詩》同。五山之爲《民勞》五章，今西人之謂五大洲也。五山十五鰲，三番而進，謂三統。六千年一更，三六十八，《詩》之所謂「素絲三五」、「三五在東」，言釣言弋，言御言造，罕譬而喻，皆以發明《詩》、《易》。諸篇言夢言覺，以神形相接分寤寐，尤爲《詩》之要例。中央，爲「夙夜在公」；《王》、《鄭》、《齊》，爲夙興、爲行、爲寤、爲覺；西方《豳》、《秦》、《魏》，爲夜寐、爲思、爲夢、爲神游、爲飛。

凡言「飛」，皆謂過海，飛相往來。


 舉一隅以反三，故每覺少夢多。其六夢思懼喜諸名，全與《周禮·占夢》同。《周禮》師説，乃在《列》、《莊》，又可知同爲「大同」之書矣。

小、大二統，古今有六大疑案。以學論，則《公羊》、《周禮》、道家、今古學；以帝王論，則秦始、漢武帝。經説「皇帝」，專指百世以後，非説古之三五，故《秦本紀》博士説：古之皇帝皆地不過千里。則包海外、總六合，乃俟聖，非述古也，定矣。百世之事，無徵不信，博士空傳其文，河清難俟，故於「小統」經傳、秦漢典章勉强附會。「大統」如始皇併六國，威令不出《禹貢》外，仍小一統，而非「皇帝」。考《本紀》所有章奏制詔，全用「大統」，文辭斐然，實則羊質虎皮，非其事也。又如五帝運，本謂五大州，五帝各王其方，始皇自以爲水德，當用嚴酷，遂以慘刻亡天下，不得不謂爲師説之誤。又如漢武帝征伐夷狄，北方開通頗廣，然均在《禹貢》要荒内，當時經師博士，因「大統」之説無所附麗，亦遂移以説之。後世遂以秦皇、漢武真爲經説之「皇帝」，一誤無外，一誤以大説小。如封禪爲皇帝典禮，「小統」王伯不得用之，秦漢乃躬行實舉。《史記》因之著《封禪書》，亦其失也。

《齊詩》「四始五際」，皆詳「大統」之學。新周王魯，故宋絀杞，皆爲後世言，故曰新周，非舊周。周、召分陝，即緯以十二國配律吕、十二次等條，皆爲「大統」專説。鄒子五帝終始，即《齊詩》之「四始五際」，爲五大州言。漢師强以説堯舜、三代。《周禮》與《王制》，大、小不同。《周禮》與《詩》，皆自以小、大分：小爲王伯，大爲皇帝；小爲《魯詩》説，大爲《齊詩》説。以小説《尚書》，爲今文之誤；以大説《詩》

 ，則不免爲齊學之誤。如《周禮》本「大統」，鄭君誤以爲中國周朝典章，欲于中國五千里内並行。《王制》、《周禮》，二説互鬬數千年不休，今、古學之宗派由是以立。古文家並欲强諸經堯舜、夏殷之治，盡同於《周禮》。

如鄭注「弼成五服，至于五千」是也。


 《魯詩》以王伯説《詩》，其失正同鄭君。三派雖早晚不同，亦互有得失。

儒家爲博士嫡派，以王伯爲主，兼言皇帝，如《大戴》、《秦本紀》博士説，及伏、韓、董諸書所言「大統」之治是也。道家專言皇帝，鄙薄王伯，其正言莊論與博士如出一手，無有異同。今中國學派大抵宗儒家，泰西諸國皆於墨學爲近，子家爲合治全球之學術。風俗不同，政教亦略有損益，各家不無偏駁。然硝附薑桂，爲病而設，矯枉過正，自成一家，必然之勢。道家「采儒墨，撮名法」，即不主故常，因變設施之本旨。海禁未開以前，如冬葛夏裘，以無用而見輕，遂爲世所詬病；海禁既開以後，乃知其書專言海外，爲《詩》、《易》嫡派。取歸實用，各有因宜，舊所指目之條，率由誤解。今以小、大二派列爲宗旨，分説六經，舉古今所有争辯，出入主奴，一掃而空。於前六事，融洽分明，無待煩言，自相投契。《中庸》：「萬物並育而不相害，道並行而不相悖。」天覆地載，美富具存，大同合一，先見於學問宗派，而後天下侯王隨之。《小雅》先《大雅》，下經殿上經，非即此義歟？

説有宗主，言各一端，所謂「道不同，不相爲謀」。《易·井》：「無得無喪。」楚子言「楚失楚得」，孔子猶譏之。「小康」之治，以城郭爲固；「大統」則毁名城、銷鋒鏑。「小統」分土分民，諸侯疆域，或得或失；以皇帝言之，合地球爲一家，無此疆爾界，則何得失之足言？《莊子》云「凡之亡非亡，楚之存非存」，即《易》之「無得無喪」。《老》、《莊》説之可疑者，證以《詩》、《易》而皆通。言不一端，各有本旨，如必攻《莊》，則亦必攻《易》矣。

《莊子》云：「六合之外，聖人存而不論；六合之内，聖人論而不議。」《春秋》，先王之志，則聖人日切磋而不舍也。《荀子》云：「《詩》不切。」緯云：「書者，如也；詩者，志也。」又曰：「志在《春秋》，行在《孝經》。」董子引孔子曰：「吾欲託之空言，不如見之行事之深切著明。」案：由《莊子》之言以分畫諸經疆宇，六合之外《詩》、《易》，六合之内謂《書》，先王之志謂《春秋》。《春秋》與《尚書》爲述古，故爲「如」、爲「行事」、爲「深切著明」，以其皆古人已往成事，故文義明白。至於《詩》，乃百世以下之書，心之所之爲「志」。疆宇及乎六合，當時未見施行，專以俟聖，故曰「志」、曰「不切」。至於《易》，爲六合以外，推之无極、无盡。 《列子》「夏革」，即《詩》之「不長夏以革」。曰「天地之外有大天地」，即《易》合乾坤爲泰、否之説也。泰爲大哉，否爲至哉。日屬世界，八行星繞日；日又帥行星以繞大日，釋氏所謂「大千世界，恒河沙數」。《易下經·豐》言：「雖旬无咎。」天有十日，十日爲旬。《彖》曰「宜日中」，下爻再言「日中見斗」、「見沬」。《下經》十首卦爲十日，《莊子》、《山經》、《楚辭》、古緯皆有「十日並出」之説。一日比一王，八方即八日，合之二伯爲十日，此但爲大九州言之；至于大荒十六牧，比于八州，爲十六日。《易》又曰：「先庚三日，後庚三日。」「先甲三日，後甲三日。」四「三日」合爲十二日。有甲庚則有壬丙，合四干爲四岳。四岳各該四州，蓋合大荒爲二十日。于内爲十日並出，海外不通，專言中國，則爲射落九日，一日孤行。蓋日雖大，不過天地中之一物，故藉以比侯王。皇則如天，故曰配天，以天統日，則不可究詰，並不止十日而已。

近有像片，合地球十王聚照一紙之中，即《易》之「雖旬」，《詩》之「侯旬」，即所謂「十日並出」者。


 合今日爲十日；當中國閉關之前，豈非一日獨明哉！車輻象一月三十日，内八州八日，合二伯爲旬，以十干當之，所謂天有十日。外大荒十六牧，合四首四岳爲二十日，爲二旬。以十二支爲十二牧，加以震、兑、艮、巽爲十六牧，外四岳爲乾、坤、坎、離，爲二十日。蓋干支二十二人，合八卦，共爲三旬，以象一月。二十五大州，中一州爲轂，外二十四州爲三十日，以象三十輻。

《詩》以長壽大年爲皇帝之盛事，又以疾病爲災厲，而福禍亦以剛强與弱病分。《佐治芻言》謂文明之國極詳衛生，英國人民較前人年壽大有進境，較以上更加，將來進境更未可量云云。案：天王、海王二星，遠或百四十年乃繞日一周，而成一歲。《列》、《莊》所謂楚之南冥靈，五百歲爲春，五百歲爲秋者，以本地球千年爲一歲。古之大椿以八千歲爲春，八千歲爲秋者，則以本地球萬六千年爲一歲。西人天文家以八行星爲日屬，日又帥八行星以繞大日，則日之行度，當遲于恒星者數十百倍。即以本日繞大日計，或千年一周，萬八千年一周，皆屬常理，修短不同，各盡其理。

堯舜之登遐，説者以爲褰裳而去。《列子》有以死人爲「歸人」之説，《論語》之「咏而歸」，即謂死也。古者天地相通，人可上天，所謂飛行、乘雲御風者也。道家言聖人不死，董子亦云皇帝魂魄在廟。故「大統」之義，以四帝分四極而王，四帝統于一皇，二后統于一上帝。郊社之禮即享二帝，所謂一上帝、一感生帝。德配天，或稱「帝」，或稱「天」，名異實同。則郊祀即所以受命於天、於上帝，感生八極之王，同郊上帝。分祀感生，故受享則降福，不弔則降喪亂。然則天子之郊祀，即如諸侯之朝覲。天子有黜陟，天則有禍福，天之禍福，亦考功比績。《春秋》之書異，所以警天變，亦如諸侯謹侯度。天子于諸侯有慶賞，天亦同之。且嵩岳降神，生申甫以爲方岳，則古皇帝亦必天皇所降，天皇太乙下降爲普天之皇。就地球言，日降爲皇，五方五行星下降爲五帝，八行星爲日屬，此本界之事，所謂日屬之世界。故生則爲人，死則仍爲星辰。傅説

 之説，即可以驗皇帝，故曰「聖人不死」。生死來去，皆有所屬。故王者之法天，如臣之於君，人以言命，天以道命。日星有行道以示法，即王者之誥命。《春秋》「小統」兼通「大統」，郊祀與謹天變，皆是也。

常欲撰《大統春秋》，苦無皇帝，以八王而論，中國東方震旦，恰與《春秋》之魯相同。「小統」以周爲天子，齊、晉爲二伯。「大統」以日屬世界比，則以日爲天子，歲星、太白爲二伯。紀天行以合人事，皇帝以上爲神，王伯以下爲人。推日爲皇，推星爲伯，以合天人之道，仍與《春秋》之皇帝相同。特「小統」魯以上有二等，「大統」則王以上無二等。無二等而必求天道以實之，則記天事當較詳密，不似《春秋》之猶可疏節闊目。推究其極，則以皇配天日，不過比于方伯。天中之日無窮，不過取近者十日、十六日爲説耳。

日爲皇，行星爲伯，月爲小國，比於曹、許、鄶。此海禁初開，未能混一之法耳。將來「大統」至尊，配天爲皇，侯牧爲日。

故有十日、十六日之説。


 二伯總統則爲大日，中國直如青州一方伯，諸行省等於曹、莒、邾、滕、薛、杞。《春秋》於山東小國，别見二十一以爲連帥。將來大約一行省爲一連帥，諸行省之上再立七大卒正，而宰相必爲天子所命。一王三監，以配三卿，則今宰相之制也。考《春秋》天子三監與本國三卿并立，大約方伯時有黜陟，不取一姓，亦不世卿之義。蓋諸侯可世，而伯牧不常，父死子不代繼，故凡本國之事，本國三卿治之；方伯之事，乃三監理之。三卿、三監，合爲六人，所職有公私之分。董子《順命篇》首言天命須切實言之，亦如王之誥命。天不言而以道受命，道者，即天之九道。順天布政，因時而變，如《月令》之文是也。

余初持先蠻野、後文明之説，以爲今勝於古；孔子之教，今方伊始，未能推及海外，必合全球，莫不尊親，方爲極軌，與道家之説亦相符合。《中庸》云：「生今反古，災及其身

 。」《列》、《莊》求新，不沾沾舊學，故以古人爲陳人，先王之書爲芻狗，跡爲履之所出而非履，皆重維新而鄙守舊。竊以古之皇帝疆宇，實未能及海外，皇帝通而三王塞，乃百世以後全球合通之事。孔子不以爲新創，而以爲因陳，上古本大，中古漸小，百世以下又大。初則由大而小，後又由小推大。王伯由孔子制作，而以歸之三代古皇帝；亦猶王伯之制，由孔子制作，而以歸古之王伯。是孔子不惟制作王伯，兼制作皇帝。如説天之晝夜、大地浮沉三萬里中、四游成四季、五大州疆宇、大九州名目，凡《山海經》、《天文》、《地形訓》、《列》、《莊》之所稱述，皆由孔子於二千年以前，預知百世以後之世運，而爲之制作。西人於二千年以後，竭知盡慮，銖積寸累，合數千年、數百國聰明才智，勉强而成之事迹，孔子已直言無隱，中邊俱透。不似西人之欲吐若茹，不能推盡，如「三千大千世界、恒河沙數」。釋氏之説，發原《列》、《莊》，《列》、《莊》之師法，本於孔子，何等明快！所謂「慧眼」、「天眼」是也。西人僅恃遠鏡之力，宜其不能與神聖争聰明。初由王伯以窺孔子，已覺美富莫踰；再即皇帝以觀，誠爲地球中亘古一人也已！

嘗舉朝覲、巡狩二例，以説二《南》、《鄘》、《衛》。蓋朝覲則八伯至京，二伯帥以見天子，覲禮饗畢歸寧。二《南》之爲二伯，統八牧朝覲，各歸本國；周、召爲父母，八牧爲八之子；四見「之子于歸」，即由朝覲後歸寧父母。故二《南》見八牧爲朝覲之禮，二伯居而八牧行。《鄘》、《衛》則反此，爲二伯行而八牧
 

注



 居。大九州有九洛，二伯分巡八方，各至其國之都，爲《莊子》九洛舊説。故《鄘》、《衛》以二十篇分四帝，四正三，四隅二，每方必有一洛，故二篇多言沬、淇、浚
 

注



 ，其原泉諸地名皆近洛。

「未落」亦然。


 以中國《尚書》主《康誥》「妹土」、「妹邦」
 

注



 ，以洛爲中心，故外八大州亦翻其意，以八洛爲八都會。九洛之制，全見《鄘》、《衛》，而《易·下經》十首，《損》、《益》居十合一，以外八卦，亦合爲九洛。《莊子》書多博士典禮，「九軍」與九洛，尤爲明著。故定《詩》例：以赤道天中爲居、爲北極，二黄道爲中心，外邊黑道爲南，四方之中皆爲北，四方之邊皆爲南，北爲衣，南爲裘。南於卦爲《未濟》，

以黑道爲南。加《離》于《坎》上爲火水《未濟》。


 故于南巡方謂之「未見君子」；於北方居所朝諸侯，爲《既濟》，《詩》曰「既見君子」。

以赤道爲北，加《坎》于火上爲水火
 

注



 《既濟》。


 《既》以君爲主居中，《未》以伯爲主居外，若禹會諸侯於塗山、周公會諸侯於洛之義。《王會圖》則爲「既見」，乃大一統之天下也。大約《鄘》、《衛》法《春秋》，爲糾會之事；二《南》則大一統，居其所而朝諸侯也。

「大統」有天下一家之例，天下大同，比于門内和合。以皇爲祖，以二后爲父母，以八士、伯、仲、叔、季爲弟兄姊妹，附十六外牧，以卒正爲公孫。天下大同，爲婚媾、和好、宴樂、娶妻、生子，所謂「天作之合」，「篤生文武」
 

注



 。至于言小，則天下分裂，各君其國，各子其民，彼此不相通。東北乾陽，文家主「亨」；西南坤陰，質家主「貞」。東北相合，爲有父無母；西南相配，爲有母無父。《小雅》言：「無父無母」，悲傷憂苦
 

注



 ，爲分而未合。雖亦言「宜樂」，但曰「爾」、曰「其」，則自顧其私，未能大通，必如《大雅》而後無憂悲哀傷之可言。《詩》、《易》所謂鰥寡孤獨，皆謂「騫崩」，彼此畫疆自守，不婚媾而爲寇盜。

他如「獨行」、「寡婦」、「獨兮」、「煢獨」皆同。


 所謂娶妻生子，「同車」、「同行」、「同歸」、「同室」、「婚媾」，皆爲大同言。此《詩》、《易》小、大之所以分也。

别有《小大二雅文字不同表》。




古今天下有二局，曰戰國，曰一統，分久必合，合久必分，

《春秋》一經則包二局，言一統則有周王，言分争則有列國。


 《詩》之小、大雅，《易》之上、下經，皆以分合爲起例。航海梯山，彼此往來，如今日可謂中外相通。然各君其國，各子其民，于《易》爲「咎」，仍爲戰國之局，雖曰交通，未能一統。

《小雅》之鰥寡孤獨，怨女曠夫，憂心悲傷，號咷哭泣，不可言宿，歸復邦族云云，爲今天下言之。


 必至「大統」之後，同軌同文，既清既平，乃爲《大雅》、爲大卦。然地球大，《雲漢》三篇亦同，以後亦必如中國舊事，合久而分，故《大雅》言喪亂憂亡，流爲割據之局，故曰「維昔之富，不如時」。今也日蹙國百里，《小雅》前分後合，

從三《小》起算。


 《大雅》前合後分，《既濟》之後有《未濟》，《未濟》之後有《既濟》。大小分合，互相倚伏，故上下經、小大雅，彼此有循環往來之例。

《易》曰「卦有小大」，《乾》、《坤》八父母爲小，《否》、《泰》八父母爲大。小卦内外重複，所謂坎坎、離離、乾乾、謙謙，必内外婚媾，天下大同，乃爲大卦。

如上經《乾》、《坤》、《坎》、《離》，内外卦皆同者，《小雅》分崩之世也。大卦則《乾》、《坤》合爲《泰》、《否》，《坎》、《離》合爲《既》、《未》。父母相配，男女覯止
 

注



 ，婚媾好合，所以爲大。


 《易》之小大卦，即《詩》之小大雅。小、大分合，《易》、《詩》皆以「既」、「未」二字爲標目，大同爲「既」，分崩爲「未」。《詩》之「未見則憂」，「既見則喜」
 

注



 ，凡數十見
 

注



 ，「未」、「既」，即「既濟」、「未濟」。未見之君子爲四岳，四方分崩則鰥寡孤獨，故曰憂傷；既見之君子爲二伯，二伯大同則娶妻生子，故爲喜樂宴好。初合《未濟》以臻《既濟》，復由《既濟》以成《未濟》，哀樂相循，亦如三統循環，必持盈保泰，方能克終。《易》順逆兩讀：逆則由《未濟》以成《既濟》；順則由《既濟》以成《未濟》。曰「始吉終亂」，示人持盈保泰之意也。

《周禮·大司徒》：「以土圭之法測土深，正日影，以求地中。日南則景短，多暑；日北則景長，多寒；日東則景夕，多風；日西則景朝，多陰。日至之影
 

注



 ，尺有五寸，謂之地中，

注：凡日景之于地，千里而差一寸，尺有五寸爲萬五千里
 

注



 。


 天地之所合也，

《莊子》：天有六極、五常。


 四時之所交也，

寒暑。


 風雨之所會也，陰陽之所和也。然則萬物阜安，建王國焉
 

注



 。」《列子·周穆王篇》：西極之南

如今南美州。


 隅有國焉，不知境界之所接，名古莽

音近洋壯。


 之國。陰陽之氣所不交，

地中則陰陽和。


 故寒暑亡辨；日月之光所不照，故晝夜亡辨。

地中則一晝一夜。


 其民不食不衣而多眠，

冰海無晝夜，夜則久夜。


 五旬一覺，

《詩》之「寐夢」。


 以夢中所爲者實，覺之所見者妄。

尚寐無覺，此西南極。


 四海之齊，

中國爲齊州。


 謂中央之國，

即今四海之内。


 跨河南北，越岱東西，萬有餘里。

東極萬二千里。


 其陰陽之審度，故一寒一暑；

南北。


 昏明之分察，故一晝一夜。

東西。


 其民有智有愚。

知愚即《詩》之「寤寐」。


 萬物之滋殖，才藝多方，有君臣相臨，禮法相持。

中國儒家。


 其所
 

注



 云爲不可稱計。一覺一寐，以爲覺之所爲者實，夢之所見者妄。

以中國爲中。


 東極之北隅，

東北。


 有國曰阜落之國，其土氣常燠，日月餘光之照，其土不生嘉苗，其民食草根木實，不知火食，性剛悍，彊弱相藉，貴勝而不尚義；多馳步，少休息，常覺而不眠。蓋《列子》所云南、中、北三段，即《周禮》地中之師説也。以覺夢比晝夜，南北極冰海之地，半年晝夜，不足以言夢覺；積冰苦寒，故曰「寒暑無辨」，故曰「赤道常燠」。合地球而言，惟兩黄道、兩温帶以内乃善地；兩黑道非善地，不足以爲地中也。又《月令》五衣，素、青、黄之外，有黑、赤，合爲五方、五色。今《詩》取素、青、黄，而不用赤、黑，以赤、黑當二冰海。《論語》：紺緅不飾，紅紫不服，即不取黑赤二極之義。至於素、青、黄，則在緯度之分，而不關經度之地，同在黄道，緯度相合，風雨寒暑亦相同。然則三統同爲一度，實本一地。因其周經長分爲三段，曰東西中，素、青、黄，東西、素青皆强立之名，實則一中一黄而已。故《周禮》「地中」與《列子》「中央之國」，以南北兩極言。北南與東西、素青對文，故三統立都皆在地中。

二昊亦中，非黄帝獨爲中。


 此「地中」之「中」，指緯度，而以日月寒暑定者，由是以推，則凡日月、寒暑、風雷、雨露
 

注



 ，皆不可以常解説之，皆當對二極起例。京邑居民，有寒暑晝夜、風雷雨露，而地球中實有無晝無夜、無寒無暑之地。《列子》云「其陰陽之度審，故一寒一暑；昏明之分察，故一晝一夜」，「一覺一寐」。「一」字實義，必須知地球中有無寒暑晝夜之地，而後此「一」字乃可貴，特爲地中獨有。以此推《詩》、《易》日月、晝夜、寒暑、生死，皆爲地中之贊語矣。

《司服》云：「掌王之吉凶衣服，辨其名物，與其用事。」

考三服之分，則吉以冕，凶以弁，齊以端冕弁端，即吉凶齊也。


 按王之吉服五冕：衮冕、毳冕、希冕、玄冕、鷩冕
 

注



 。《喪服傳》錫衰不在五服之内，則以斬、齊、大功、小功、緦麻合爲五服。

《司服》云：「凡兵事，韋弁服；眡朝，則皮弁服；凡甸，冠弁服；凡凶事，服弁服；凡弔事，弁絰服。」


 又云：「其凶服，加以大功小功。士之服，自皮弁而下，如大夫之服，其凶服亦如之。」又云：「其齊服，有玄端素端。」今就《司服》之文分爲三門：吉五冕，凶五弁，齊則言二端以示例。三《頌》以素、青、黄起例，各五服以合爲三十服。《禹貢》「弼成五服」，而《喪服傳》有五服之文。蓋緦麻、小功、大功、齊、斬，共爲五服，與《禹貢》五服同文。《詩》素冠、素衣、素鞸，舊説皆以爲凶服，是素統，方萬里，爲凶服，五服之比例無疑矣。東方《緇衣》、《羔裘》，即《鄉黨》「羔裘玄冠不以弔」，是緇衣、青衿全爲吉服無疑。《詩》于《羔裘》云「逍遥」、「如濡」，合爲東方吉服之五。中央五服爲黄統，兼取吉凶，以《周官》言之，當爲齊服，齊服有吉有凶，兼用二服，故《司服》齊服有玄端、素端，玄端吉服，素端凶服。大抵中央以朝服三服居中，左取玄端，右取素端，故《詩》「狐裘以朝」，又曰「狐裘在堂」。《車輻圖》三十輻，三統三分，而借用吉、凶、齊之十五服以實之，此以輻隕比衣服之説也。且實而按之，《易》之吉、凶、无咎，亦就三服言之，吉謂東鄰文，凶謂西鄰質。咎從卜從各，各君各子爲「小統」，分裂合好則爲无咎。无咎即合吉凶，即无妄、无疆、无邪，《易》之吉凶无咎，亦以三服爲本義，而託之筮辭之吉凶无咎也。

《易》「元亨利貞」，有四德之訓，舊以分配四方。不知「元亨」皆屬東《乾》，「利貞」皆屬西《坤》。「元利」爲德行，「亨貞」爲性情。《下經》以《咸》比《乾》，《恒》比《坤》，《咸》即亨，《恒》即貞。乾坤有男女君臣之義，亨貞故可互文。迨二門平分，則男亨女貞，亨則志在四方，貞則「無非無議」、「無遂事」
 

注



 之説。故《乾》主「元亨」，至「利貞」則指「變坤」。《坤》主「利牝馬之貞」，至「元亨」則主「承乾」。「亨貞」爲權經行居之分，亦即中外文質之標目。《乾》之「利貞」爲《泰》，《坤》之「元亨」爲《否》，故「大哉乾元」爲《泰》，「至哉坤元」爲《否》。「元」于《乾》爲本義，于《坤》爲假借，故「乾元」曰統天，「坤元」曰「順承天」也。《乾》以亨爲主，不亨則貞；《坤》以貞爲主，變貞則亨。諸卦爻之亨、貞，皆從《乾》、《坤》起例，亦如用九用六，以《乾》、《坤》起例也。諸卦皆託體於《乾》、《坤》，陽爻主行爲亨，反之則爲不變之貞，陰主居爲貞，而貞動則亦爲亨。《書》曰：「用静吉，用作凶。」大抵「亨貞」即「作静」之義。以《乾》、《坤》爲起例，諸卦皆同之者也。

言經學者必分六藝爲二大宗：一「天學」，一「人學」。「人學」爲《尚書》、《春秋》，行事明切，所謂「祖述堯舜，憲章文武」；「天學」爲《詩》、《易》，當時海外未通，無徵不信，故託之比興。後世文體有詩、文二派，文取據事直書，詩取寄託深遠。《尚書緯》曰：「《書》者，如也；《詩》者，志也。」又曰：「志在《春秋》，行在《孝經》。」志、行之分，即詩、文之别。孔子之所以必分二派者，人事可明言，六合以外地輿、國號、人名、事跡，不能實指，故託之草木、鳥獸、卦圖、陰陽。自微言一絶，學者遂以孔子所言皆爲《春秋》之天下而發。不知天、人之分，即古、今之别。即以《論語》言之，爲百世以下天下言者較多。于當時海禁未開，共球未顯，以百世以下之專説，附會時事，勿怪其然。特先入爲主，積非成是，非有明著曉鬯之專書，不足以發聾振聵，故别輯《百世可知録》，專明此理。

三千年以前，不必有輪船、鐵路、遠鏡、顯微諸儀器；非有能合群力，以格致如今日泰西之事者。而瀛海八十一州與四游等説，乃遠在數千年上，不得其説之所本。且西人自明至今，言五大洲而已，而鄒子乃以爲八十一，合於禮制，比于經義，較西説最爲精密。此又何從得之？從可知天縱之聖，不學而知，不學而能，至誠前知，先天不違。且今日「大統」未成，諸經預設之文，已如此明備，他日實見行事，燦然明備，不知其巧合，又當何如！此等識量，若徒推測預知，能者多矣，所謂因時立制，數千年以前，因心作則，以定鴻模，天地、鬼神、名物、象數，必曲折不違，密合無間，略窺一斑，已識梗概。宜子貢、宰我之以爲天不可階。嗚呼，堯舜猶病，而謂維摩足以方物乎！

鄒子驗小推大，即化王伯爲皇帝之法。方里而井，可謂小矣，推之小九州而準，更推之大九州而準，六合之内，取譬于方里而已足。此與富家，

一牧爲一家。


 京師地中爲公，

如「公田」、「顛倒自公」、「退食自公」、「夙夜在公」。


 以八州爲八家。「大田多稼」，即謂八王爲八家，合《車輻圖》爲終三十里，象月望三五盈缺。左右前後爲十千，所謂「十畝之間」、「十畝之外」、「十千維耦」、「歲取十千」是也。《詩》以公田比天下，爲一大例，言耕即井。《乾》「見龍在田」，有禽無禽，酒道食德，飲食醉飽，皇道帝德，隰畛、主伯、亞旅，彊以二徂六侯，當即八伯名目。皇祖即上帝，多稌爲并家，飢饉爲騫崩。《禮記》禮耕樂耨，亦借田以比治天下之一説也。

《齊》、《商》爲「文質」標目，如今之中外華夷。《論語》「文質彬彬，然後君子」，是以「君子」二字爲文質相合之稱。「君」爲君臣之君，爲東鄰，爲文家尊尊，故目「君」也；「子」爲父子之子，爲女子，爲子姓，質家親親，故目「子」。《周頌》合文質，則君子當直指《周頌》監于二代。《論語》：「君子質而已矣，何以文爲。」專以爲質，所謂子而不君者也。考二字平對，又如父母、君婦、尸且、漆且、君子、民之父母、愷悌君子、君子偕老是也。

又：二伯四岳，皆得稱君子，八大州君子爲二伯，大荒君子爲四岳。




《列》、《莊》言六經，非陳迹芻狗，全爲特創百世以下新法、新理，作而非述，明矣。故于《詩》以《雅》翻譯爲名，專言俟後維新，非真言古人内地。則凡帝乙、高宗、

即高尚宗公之「高」，高宗，故以配《震》。


 文王、武王、商王、玄王、平王、汾王、成王、康王、氐羌、荆楚、淮夷、豳營等字，固皆翻譯託號也。如箕子、穆公、周公、莊公、皇父、南仲、尹氏、家伯、巷伯、孟子，亦皆爲託號矣。《詩》述周家祖孫父子，如后稷、公劉、大王、王季、文王、武王，與大任、大姒、大姜，文義相連，不能謂非古人名號。不知託古以譯後，亦如山川、氐羌爲翻譯例，亦無不可。經既云「周雖舊邦，其命維新」，又曰「本支百世」，詳其文義，爲翻譯無疑矣。不如此則「古帝命武湯」、「帝謂文王」，文王「在帝左右」，皆不能解。即如《大明》：「摯仲氏任，自彼殷商，來嫁于周。」仲任與《燕燕》「仲氏任只」，同任姓國女，何以直目之曰殷商？又加之以彼二經古人、古地，按實求之，文義多在離合之間，故舊説于平王、文王、箕子，多有别解。必望文生訓，則《魯頌》真魯僖公作矣
 

注



 。以此立説，又多可疑，則以變異舊文，不合己意，先師改寫之事，亦知所不免耳。即如后稷、王季、公劉，周之先祖也，經則託之爲二后、八王之父行，故以大妊爲殷之女，文質合爲父母也。又如文王、武王，父子也，經則東文西武，二王平列，實指文、質二鄰，東西大牧。定以父子説之，亦時形齟齬。知經非芻狗陳迹，則必非真古人、真古事。以《雅》之翻譯讀之，亦如淮夷、氐羌，「物從中國，名從主人」，藉古以喻後，亦無不可。特言在此，意在彼，不專爲古人古事而言，則固一定之例也。

《尚書》「七政」，古皆以日月五星解之。自八行星之説明，則七政當數天王、海王，不用日月明矣，惟西人之命名曰「天王」、「海王」，則可異焉。以王命星，是十日爲旬、八州八王之説也。「天王」之名，直同《春秋》；「海王」之名，兼主海外，則如《商頌》矣。中國舊説，五星配五行，今加入二星，合地爲八，以配八方。八風則可以配四方，五行則取五去三，不可也。然古人五星之説據目見，久成定論，地球自爲主人，則不能與諸曜比，亦一定之比例。今因侯旬例，擬於日屬世界中，以日爲上帝，爲《周頌》；天王如《魯頌》；海王如《商頌》。一主文，一主質，天王爲文王，海王則爲武王，《詩》所謂「文武維后」之比。以《小雅》言之，則《小弁》日，天王《小宛》，海王《小旻》；《節南山》、

水。


 《正月》、

木兼土。


 《十月》、

火。


 《雨無正》 

金。


 地球，爲主人，不入數焉。天王大于地八十二倍，海王大于地球百二十倍，道家所謂「大者居外，小者居内」。又海王最遠，今以居中小者爲四岳，以在外者爲二后。日爲天子，天王、海王帥五星以繞日，五行星又各有小星，如方伯卒正之職。古人無事不法天，則二伯、八伯、卒正，知法八行星及諸月而定。是即《左氏》伯帥侯牧以見於王，而侯牧又帥子男以見於伯之義。八行星自外而内，海王、天王爲二伯，次土、

中央京師。


 次木、

東方，「帝出乎震」。


 次火、次金、次水。四時順行，始於春，終於冬。自内而外爲逆行，自外而内爲順行，亦順逆往來之説。

鄒子海外九州之説，至今日始驗，學者求其故而不得。余以爲經説引《大行人》九州爲證，或又以孔子先知爲嫌。案先知乃聖神常事，「百世可知」、「至誠前知」，古有明訓，宋元以下儒生乃諱言「前知」，然所謂「前知」，不過休咎得失、卜筮占驗之瑣細，非謂「大經大法」、「先天後天」之本領也。如以爲孔子不應知，鄒子又何以知？他如地球四游，瀛海五山，海外大荒，與夫緯書所言《河圖》、《洛書》之事，何以與今西人説若合符節？讖書占驗之前知，如京、郭之流，固不足貴，若夫通天地之情狀，洞古今之治理，何嫌何疑，必欲掩之乎？

《列》、《莊》推尊孔子以爲聖神，其書爲《詩》、《易》師説，學者彙能言之；顧道家之言不盡莊論，設辭訕譏，遂爲世詬病。推尋其旨，蓋一爲抉微，一爲防敝。近代古文家説孔子直如鈔胥，如書厨，墨守誦法，去聖人何啻千里！故二子著書，極言芻狗陳迹之非，所謂「迹而非履」，正以明孔子之爲作而非述，以抉其精微也。他如「《詩》、《書》發塚」，「盜亦有道」，設爲恢詭，以立聖教之防，不使僞儒僉士假經術以文姦；又以見聖道自有所在，非誦其言詞，服其衣冠遂得爲聖人之徒。大抵知人難，知聖尤難！《列》、《莊》能知聖，遂舉後世之誤疑聖人之俗説誤解，極力洗抉，以見聖人之至大、至高，非世俗所知，非微藐可託。故其詬厲之辭，使孔子聞之，亦相識而笑，莫逆于心，以見其衛道之嚴。世俗顧以爲真詈訕孔子，使所訕辱者果真，則「有過人必知」，孔子當引爲諍友矣，尚得以譏訕斥之乎？正當藉其所譏訕，以見吾心中之孔子，非真孔子耳。

道家諸書全爲《詩》、《易》師説，《詩》、《易》之不明，不能讀諸書之過。其宗旨不具論，佚典墜義，有足以通全經之義例，如「夏革」篇爲《詩》「不長夏以革」之説，大塊爲《詩》「大球」、「夙夜」、「寒暑」之説，四極、地中、九軍爲天子軍制，九洛爲上皇、六極、五常、九土，各有一中，《鄘》、《衛》兩風專詳此制。非是不能解《詩》、《易》。以六情爲例，哀樂未、既，層見叠出，非《列子》記孔、顔論憂樂之故，無以起例；《易》「月望」、「輪輻」，《詩》「幅員」，非《老子》「一轂三十輻」之象，

二十四州伯牧，合二伯、四岳、六首，爲三旬。


 無以立圖；《詩》「思服」、「寤寐」，非《列子》地中一夢一覺，與《莊子》夢覺神形之説，不得其旨。《乾》、《坤》之龍、朋，《剥》之「貫魚，以宫人寵」
 

注



 ，非鯤鵬之論，何以知蜩鷽之指《周》、《召》，蟭蟲之即《椒聊》乎！博士亦傳「大統」，由子夏知其説而不能行，而推顔、閔、仲弓之主皇帝，亦由稱述而得。十日並出，爲「侯旬」、「維旬」之訓；南北二帝報中央之德，乃「冥升」、「冥豫」、「幽谷」之解；《秋水》篇爲「河海」二字之起文；《齊俗訓》爲「顛覆厥德」之作用。大抵道家説必深入其中，諸凡非常可駭，皆讀爲常語，然後二經可通也。

《中庸》云：「萬物並育而不相害，道並行而不相悖。」並育萬物，人所能知；道之並行，世所罕諭。間嘗統天下諸教而合論之：道家本於德行，是爲大成；釋出於道；天方、天主，又出於釋。不惟楊、墨並行不害；天主、釋迦，是亦大同。中國、夷狄之弱，由於崇尚佛教，談時務者類能言之。夫蠻夷狂獷，如冒頓番酋，非文教之所能遽化，又談時務者之常言。古之善醫者，因病施方，其術不一。鍼砭按摹，祝由湯藥，苟缺一長，不爲名醫。近世專尚湯藥，習醫者遂專擅一門，鄙屑他途，亦如言聖學者專習儒家，非毁異教。考釋氏出於老子化胡，由道變釋，因地施教，按其宗旨，實出《樂經》。「定静安慮」，《大學》之教，觀其初旨，大畧相同。戒殺所以化夷俗之凶殘，貴貞所以防部落之繁庶；安坐乞食，諷誦梵咒，意在化强爲弱，漸就繩墨。與唐宋以下開國大定以後，必開館修書，所以羈縻英雄、銷磨歲月者，事出一律；其中緣譌踵誤，節外生枝，萬派千奇，不能悉詰，然推其根原，未能大遠。若夫輪回、因果，亦神道設教、無終無始之常理。若以其與聖教不合，實與今之八股、試帖、白摺、大卷，其去聖賢之途，未能相遠。孔子居中持正，老子自任化胡以爲先路，一粗一精，一終一始。至今日地球大通，各教乃會其極。天下已定，偃武修文，數百年之後，專行孔教，釋法盡滅。乃古之明説，亦或留此一線，以爲無告養生之途，亦未爲不可。人之惡之者，不過因其安坐享厚糈耳，天下耗財事多，不止此一端。又或因人崇奉太過，激而毁之，則非平心之論。總之，佛者孔子之先鋒，馬上可得天下，不足以治天下。將來大一統後，存亡聽之。若未能大統，則於化夷，不可謂無功也。

凡學問皆有中行、過、不及三等議論，不惟諸子，即孔孟亦然。推類至盡，以詆楊、墨，此求深之説，非通論也。中行如《春秋》二分，不及與過如寒暑，天道有三等。藥物甘平，中行也；寒凉、辛熱不能廢。考《易》《乾》、《坤》八卦，反覆不衰，中爻、綜卦皆中，此中行，晝夜寒煖適中之誼；長少二局，則互相救，必《損》、《益》乃躋於中。故少綜長，長綜少，長少皆偏。救病則非偏不爲功，所謂矯枉過直。《論語》言孔子進退之法：由也過，則以不及救之；求也退，則以聞斯行告之。如就二賢所聞以立宗旨，未嘗非孔子之言，則偏執不能爲中法。故楊、墨二家，乃寒暑、辛凉，物極必反，不可專就一面推之。必如此推求，則孔子之告二賢者，即楊、墨之宗旨。

孟子爲中行，楊近始功，墨爲終究。蓋人方自修，則主楊氏，《大學》之「明德」也。專於自明，不暇及物，跡近自爲。學業已成，推以及物，墨子之「兼愛」，乃「新民」之宗旨。以《孟子》考之，其言非「爲我」，則「兼愛」；非「兼愛」，則「爲我」。如伯夷之清，爲我也；伊尹之任，兼愛也。《孟子》並推爲聖，所謂一夫不得其所，「若己推而納之溝中」者，與墨子相去幾何！聖夷、尹而斥楊、墨，貴遠賤近，亦以二説非中，自具利害。以利歸古人，以害詆時賢，二義互通，在讀者之自悟，所謂無父無君，乃推極其變之辭。推伯夷之教，可云「無君」；極伊尹之弊，亦近「無父」。諸子持論，自成一家，矯枉者必過其正，非過正則其反也。必不能中，物極必反，如日之行，從黄道而黑，至於黑則必反。浮久必沈，久升必降，非永遠推究，一往不反。故讀諸子當知此義，欲明此義，當於《詩》、《易》求之。

從荒陬中言治法，則必先「兼愛」而後可及差等。故外夷之教，必先「兼愛」，天方、天主、佛氏，莫不以「兼愛」爲主，實即《西銘》之説。西人天主之義，發其仁心，可以止殺、争先、除獷悍；示以樂群，非愛不群，非群不立，此從古中外之分也。今耶蘇救世教，較孟、荀寬廣，則以中國乃八十一分之九也。知「兼愛」爲中行先鋒，必至大同，然後示以等差，《禮》「三本」之説，所以如近人作以攻祆教者。然以從古地球初闢，人情必同，故今之天主、釋氏，全同墨氏，此一定之機局，非人力之所能爲也。

《易》之《損》、《益》，以三四爲中，

《易》六爻分三統：三、四爲黄衣，二、五爲緇衣，一爲地中，一爲中國。皆有中可言；上、初失位之卦，爲素衣。中爲無咎，二、五爲吉，初、上爲凶。


 反以二五之中爲過、不及，如《小過》、《中孚》是也。故下經則以兩《濟》爲兩極，二《坎》占二黑道，二《離》占兩赤道，分合不同而中邊異位。經義「大統」以赤道中心爲居衣，臨馭四方；以兩黄道及冀弇爲黄裳；每邊極南爲裘，分爲三終，以比卦之三爻。如《乾》、《坤》四初爲居，二五爲黄裳，三上爲裘服。四方顛倒，如《周》、《召》、《鄘》、《衛》八方朝覲巡守圖。可見以居爲北，地于北極，周旋四邊皆南，故《周》、《召》多「南」字。隨向背言，八方皆同服，輻、福音同義同。卦之三爻，《詩》之三終，皆以衣、裳、裘爲起例。以赤道地球中心長線爲地中，向南而背北，四方皆南，流中線最長，于中分爲三段，統曰東、西、中。又以每統所居一方爲中，但不言南北，故取假用地中爲之三統，不用紺緅紅紫。然五帝之法，南北實有帝，既有帝朝諸，則車輻圖象月，每方十五服，故曰「三五而盈」、「三五而缺」。如中國之豫州，中天下而立，南極向之，北極亦向之。赤道爲北居，以黑道爲南行，則亦爲顛倒，所謂「以北化南」、「以南化北」，爲《既》、《未》，大顛倒。大與小有别，小顛倒，如初與三、四與上，于南北兩極分内外卦，仍爲以水益水、以火益火，此小變，非大變。必大顛倒，以北易南，以南易北，如《中孚》之以三四爲中，取初二以與上五相反覆。南北球寒暑全反，二分則平，取《春秋》平分以爲中，以一短一寒易一長一暑，先必分卦爲小顛倒，赤者不赤，黑者不黑，水火既濟，平其寒温二帶本位之陰陽；然後合爲大變，以夏冬之寒暑相易，集其大成。《詩》以「未既」爲説，今定巡守四方，分方别時者爲「未」；同主皇居，朝覲會同者爲「既」。四帝分方，各主一時，南無定位，分居爲「未」；皇合四方王，以地中心爲「既」。如此則三統各以地中爲北居，而衣裘之間爲裳，爲兩黄道及兩洛，《詩》之中多取此義。考天文家説，於長短圈加一斜線，由北二十三度半至南二十三度半以爲黄道，則直以赤道之界合爲黄道，則不分二黄道而合爲一大黄道，《易·中孚》二五爲中之説。

地球中分有兩赤黑道，而兩黄道在赤黑中。《詩》之黄裳、黄鳥，指黄道言；赤狐、黑烏，指赤黑二道言。皇極在赤道中心爲衣，由衣推裘，則以黄道爲中；兩黑道爲南，合兩赤道地中之中爲居。從居至遠荒，每方三分。極邊之南，皆坐北向南，分三段臨馭四方，莫不從同。居乃地中赤道，以赤爲北極，非北方之極，所向爲南，四時朝宗覲遇，四面皆可爲南。故二《南》四方皆得稱「南」，《鄘》、《衛》四方皆得言北也。上經北《坎》、南《離》，赤道中分，當反覆爲二局，如九宫法。

宋以下謂之《洛書》。


 爲冬至局，《坎》一《離》九；顛倒爲夏至局，《離》一《坎》九。乃全《詩》之《王》、《鄭》、《齊》，《尚書》之「周公篇」，《小雅》之分方而治，則如《易》之内外卦，各三爻，以三、五爲中。如《乾》、《坤》、《坎》、《離》，自卦自綜，則爲八卦是也。分方之法，如以二五爲中，上經以之。「大統」則南北合一，以兩赤道爲中。《詩》之「離離」
 

注



 、「憂心」，

絺、綌、紲、絆。


 皆謂每方之南邊。

《易》上經三十，《乾》、《坤》、《坎》、《離》、《泰》、《否》六首卦，較下經少四卦，爲禹州起例。《禹貢》較《皇輻圖》少東荒四州，上經少四卦，則以上經配禹州八伯、十二牧，爲「小統」。下經益以《震》、《艮》、《巽》、《兑》四卦爲十首，故曰「或益之十朋之龜」。

益故爲大絺。


 上經法禹州，下經爲皇輻。上、下經亦如《小》、《大雅》，以「小大」二字爲標目。「小」爲古之分封，「大」爲後之合同。《詩》之「上下」字多指上、下經，言「上下」即「古今」，「古今」即「小大」，「小大」即「文質」。故上下分圖，上爲分封之天下，下爲合同之天下。以三十卦分三統，上爲夏、殷、周，下爲天、地、人。三皇、小大相配以分古、今，此一説也。上下各三十六宫，上有化小爲大之法，所以四卦由《乾》、《坤》、 《坎》、《離》綜卦，求之自得。既已化小爲大，三十六宫與下經同，則以上經爲「大統」地圖。如《國風》六定局不入三統之風，又如《鹿鳴》之前，三十卦爲定局。但詳由小推大，不詳三統，下經乃蒙上經「大統」之文，别爲三皇三統循環之法。故上經三十爲三王之三統，下經爲三皇之三統。三皇之循環在下經，不在上經，亦如《小》、《大雅》之分「大統」。由禹州而推，所謂叔夏、有夏、禹甸、禹緒、禹績，由《禹貢》爲車輻，即由《小雅》變《大雅》，上經變下經之説也。下經三十四卦，爲大三統，三十六卦中分，以十二卦爲一統，《咸》、《恒》天統伯，《既》、《未》地統伯，《損》、《益》人統伯。以上經爲案，下經每代以十二卦調劑之，故爲三統並陳之。如用則但詳一代，二後可從略。然下經有伯無君，君皆在上經。《乾》主《咸》、《恒》，《坤》主《既》、《未》，《泰》、《否》合主《損》、《益》。蓋經取義不止一端，或合或分，宗例遂變，特以下經三統調用，上經定局，蓋仿《國風》六定、九行之例。上下各有一三統，皇、王所以不同。始小終大，則即變小爲大之本例。

《説卦》方位爲周都雍，故以《乾》居西北，八州合於方位。以「大統」言，則如下經，以十卦分九洛，用大卦爲主，此方位八卦，有小大之分。卦以綜言之：長即變少，少即變長。《震》東，自西言之，則爲少男；《兑》西，自東言之，則爲長女。大卦合長男女爲《恒》、《益》，少男女爲《損》、《咸》，爲婚媾娶生，與小卦内外相同者有别。惟南北冰海，無晝夜寒暑之可言。《既》、《未》反覆，仍爲《坎》、《離》，故《詩》於南北言極，東西言罔極。東西曰「東有啟明」、「西有長庚」，因地異名，無有定位。南北則曰「莫赤匪狐」、「莫黑匪烏」。三統定都不同，左右隨方而改。于《詩》曰：「匪鶉匪鳶，翰飛戾天。」「匪鳣匪鮪，潛逃于淵。」又曰：「匪東方則明，月出之光。」皆南北有極，東西無極之説。

下經始《咸》終兩《濟》
 

注



 ，於四爻同言「貞吉」、「悔亡」，合内外爲一，爲六爻重覆之卦，故曰「悔亡」。「悔亡」之卦八，《乾》、《坤》、《中孚》、《小過》、《臨》、《觀》、《大壯》、《遯》爲起例。而内變之八少父母，如《咸》、《恒》、《泰》、《否》、《損》、《益》、兩《濟》
 

注



 ，亦爲「悔亡」，共十六卦。外有十六卦同此例。

初説《詩》以日爲天子，月爲伯。據日屬世界，日統行星，行星統月之説言之。不如車輻日數，比于州輻。天有十日，故八州爲一旬，其外大荒十六牧合四岳爲二旬。言車輻以象月，非獨一日，所謂「何多日」也。以地中爲主，左日右月，日月即夙夜、朝夕之義。又日月雖小大不同，據目見則無别，故至尊無上，託之於天，而以日月寒暑分主四方，東日西月，北寒南暑。又以風雨分陰陽，雲從龍，龍在東；風從虎，虎在西。《小畜》「不雨」、「其雨」、「日出」，《東山》「零雨」，皆于日月寒暑外，再以風雨分方，而天乃爲之主宰。夫天不言而四時行，日東
 

注



 月西，寒北暑南。《易大傳》曰：「日往月來」，「寒往暑來」；《中庸》「日月」、「霜露」。以雨比霜，以風比露，故用十干以取「天有十日」之説。八首卦比之旬日，大約經以日比王，王有三十，故日亦有三十。但就中國言，則一王一日。車輻卅王，則爲干支八卦卅日也。《易》之《豐》曰「雖旬無咎」，《桑柔》曰「其下侯旬」，又曰「維旬」、「維宣」。旬，十日；宣當爲二十日。維旬爲八州四維，宣則大荒四維，《泰》之「苞桑」爲之統屬。《詩》多言「桑」，以桑爲日也。

《詩》以文爲中國，質爲殷商。《蕩》七「文王曰咨，咨女殷商」。七章爲七襄、七子，爲以文化質、周監于殷。一文王爲中，東七殷商爲七州牧，以中國化海外，爲以一服八。除本方不計，故爲七子。一章比一州，與《民勞》五章比五大洲同，萬不可以爲文王諫紂。如「女炰烋於中國」，及「内奰於中國」、「覃及鬼方」，中國、鬼方，文義明白。使爲殷紂言，不應外之於中國。且「天不湎爾以酒」，即西北無酒之説。「靡明靡晦」，「俾晝作夜」，非謂長夜之飲，乃謂西極與中國晝夜相反。且二、三、四章，與時下中西相詬之語，如出一轍。章首兩「上帝」，舊説皆指爲紂，至於「其命多辟」，即「古帝命武湯」之義，殷武所謂「天命多辟」也，舊解乃以爲紂之命多邪僻，尤爲不合。文王之於紂，不應詬厲如此。如謂召康公所擬，以臣而擬爲君祖宗之言以諫君，且誣其祖宗以詬厲舊君，皆非情理所應有。似此議論，而垂爲經典，以爲世法，未免非懷刑之義。紂至惡，文王至聖、古來諫書多矣，又奚取此乎！

《周》、《召》以「南」爲名，《鄘》、《衛》則以「北」爲主。《周》、《召》不言「北」，屢言南；《鄘》、《衛》屢言「北」，而無「南」字。《柏舟》、北流、背堂、沬北，皆爲北，蓋四篇以居行分。二《南》爲朝覲諸侯會同之法，《鄘》、《衛》爲巡守八洛之法。《邶》居中。《周》、《召》南北，《鄘》、《衛》東西，合爲五方五極。《民勞》五章，《邶》首五篇，《崧高》五篇，與《易》上下經同，以五極、五元起例。此《詩》首五篇，當讀爲一篇。一皇二王後二大伯，《王會圖》之一成王，二夏公、殷公，二周公、召公也。天有五常，地有五極，《民勞》以下五篇，皆以五起例。《板》八章，九天八極；《蕩》八章，文質八荒；《抑》十二章，志言視聽以三分；《桑柔》十六章，首四方中央，爲謀爲毖，下由南而東、而西、而北，四方十二章； 《嵩高》五篇，五嶽分篇，一方一篇。此則合五方言之，每篇皆足。以《嵩高》之五合數五方，多至五篇，仿五帝之法，一篇一帝，合數五方，五五合爲二十五，爲五帝，故爲大猷遠謨。《嵩高》則一王之五岳五篇，尚不敵《民勞》一篇之大，所以爲小也。

《説苑》言：「北鄙殺伐，南方生育，王道流南不流北。」董子：「陽實陰空，王者貴德賤刑之經義也。」北球以北極爲北，赤道爲南，東左西右；南球以南極爲北，赤道爲南，西爲左、東爲右。顛倒反覆，同以所向南面赤道爲中心，而背北，黑道不取。今地中海正當赤道，兩冰海皆在北，是不北流之實義。所以二《南》同以《南》爲名，而五帶圖又以長短二圈中斜線爲黄道，是又合南北二南以爲地中，所謂日中，又不在崑崙矣。以地中爲公，所謂顛倒召令，維南北緯度以赤道正中緯線爲中，東西經度則無正中線，隨地可中，故地中、中國，經傳已二中並見。

地球五大州，以五帝分司之，《逸禮》之説詳矣。《月令》五帝五色，東青、夏赤、中黄、西白、北黑，乃《詩》於五色獨立三《頌》著之。素、青、黄即東、西、中，《論語》所謂緇衣、羔裘、素衣、麂裘
 

注



 、黄衣、狐裘是也。南北不立《頌》，故《論語》曰「不以紺緅飾，紅紫不以爲褻服」。而以二《南》司之，所謂火正、北正之重黎是也。考地球南北極同爲冰海，無晝夜寒暑；東西同在黄道緯度，故東西無極，特南北有之。《北風》「赤」、「黑」之下，言「既亟只且」，所謂南北極也；言無極者，「昊天罔極」、「士也罔極」、「畏此罔極」。昊天有二：東爲大昊，西爲少皞，「昊天罔極」，即謂東西二帝。西北無極，而中央無極，可以起矣。考五帝分司之法，以地中爲都邑，則中國爲震旦，西美爲西極。青帝建都於中國，則西美爲東，地中爲西；少昊建都於西，則以地中爲東，中國爲西。東西左右，由三統京城而定，平時背北向南，一定不易，此東西無極、南北有極之説也。

至于四朝、四巡，則以居中赤道爲北，所面遠服爲南。


 東西二帝，互相左右，於《詩》爲「顛倒衣裳」。《齊風》云：「顛之倒之，自公召之。」《小東》：「東有啟明，西有長庚。」公爲京師，東西爲左右，左右無定，由三統京城而顛倒名之，此啟明、長庚，一星所以有二名也。考《禮記》：「日生於東

 ，月生於西。」分陰分陽，一定之例也。《詩》亦以日月分晝夜，乃《齊風》日月皆出東方。又云「匪東方則明，月出之光」；又《東門之枌》「昏以爲期」；與夫「不日不月」、「靡明靡晦」、「不夙則莫」，皆顛倒東西而言之。蓋素、青、黄京城不同，則東西左右隨之而變。《風》、《雅》中平分三統，各言一朝之制，故東西之例詳于南北。三統平居向南而治，非彼此相向。巡行□□□皆□。此《詩》南北二極有定，而東西無定之説也。南北有定，故《周》、《召》爲小二伯，《唐》、《陳》爲大二伯。唐爲堯都，陳爲舜後，《詩》不見堯舜，以二風爲伯，猶「大統」皇爲天子，帝爲二伯之意也。《小雅》三《小》後平分三統，《有菀》爲《周頌》黄帝，所謂「狐裘黄黄」，「行歸於周」
 

注



 。《魚藻》爲青帝，王東方。

《魚藻》爲東方。


 《常華》
 

注



 之「左」、「右」，則指西極爲左，地中爲右。《瞻洛》

 爲西極，

由《瞻洛》而《魚藻》，由《魚藻》而《有菀》
 

注



 。


 即《小旻》、《小宛》、《小弁》素青黄之次序。第三篇之「左右」，則以地中爲左，中國爲右，此《小雅》平分三統，各見左右不同之證。各《風》中此例尤繁，東西左右，其文至於數十見，不能折中一是。今以《邶》

 、《鄘》、《衛》、《王》、《魏》、《齊》、《豳》、《鄭》、《秦》九風，平分三統，一君二臣，三三而九，以明三統左右無定之説。君居中，所從之二國，一左一右，即《易》之一君二臣，《詩》之從兩牡、兩肩、兩狼也。以《邶》、《鄘》、《衛》爲三統之主，《王》、《鄭》、《齊》、《豳》、《秦》、《魏》各風，爲其左右之公卿侯牧也。

《邶》爲《周頌》
 

注



 ，如黄帝以地中爲京。《王》以王見，國在東；《豳》以伯見，主西極。《鄘》、《衛》，則《鄘》東北青帝，以中國爲都；《衛》如西極。《鄭》與《秦》比，《鄭》東左，《秦》西右。《齊》與《魏》比，《齊》于中國爲東，《魏》于中國爲西。三《頌》三統，東西中無極，故隨在可爲東西。三《頌》爲皇帝、爲士，所謂「士也罔極，二三其德」，「人之無良，二三其德」

 。《唐》爲北方伯，如共工；《陳》爲南方伯，如祝融。五帝五方，以東西中爲皇帝，南北爲伯、爲女，所謂「女也不爽，士貳其行」。三統南北常爲伯，所謂「三歲爲婦」、「三歲貫女」、「莫赤匪狐，莫黑匪烏」。惟其如此，《唐》、《陳》主南北，故兩《風》同言「冬之日，夏之夜」

 ，爲南、北二極。《陳風》三言「東門」，因三統有三東三西，故兩《風》連類言之。非得此説，《風》、《雅》中東西左右無以馭之矣。

《王風》「一日不見」，如「三月」、「三秋」、「三歲」。以三倍之法推之，一秋爲三月，三秋爲九月，則三歲當爲二十七月。《喪服》：五服始於緦麻三月，終於斬衰三年。《禮記》：三年之喪，其實二十七月

 。是《釆葛》之三月、三秋、三歲，與喪期巧合。喪服皆麻葛所爲，舊説以素衣、素冠、素
 爲喪服。東帝爲「緇衣羔裘」，西帝爲「素衣麑裘」。素衣爲「麻衣如雪」，「羔裘玄冠不以弔」，以此知東西之緇衣、素衣，是以吉服凶服爲起例。蓋東南生育，西北肅殺，生育者樂，肅殺者哀，《詩》中哀樂實由吉服、凶服而起。《禹貢》「弼成五服」，與「衣服」之「服」同字。「大統」十五服，《羔羊》之「五紽」、「五緎」、「五總」，《干旄》之「五之」、「四之」、「六之」是也。考《禮》凶服有五，吉服有五，齊服有五，合爲十五。以東服爲吉，西服爲凶，中服爲齊。吉服五，冠昏用之，冠用緇布冠。東南喜樂，冠昏屬之；西北哀，故用凶服；中央齊，《周禮》齊服有玄端、素端。東吉西凶，中央兼用之。玄端，即《論語》之「不以弔」之玄冠。素端，即《詩》之素冠。以喪服五服比疆域，則《周禮》九畿萬里爲緦麻三月，帝幅五千里爲三秋，皇幅三萬里爲三歲。《齊詩》以哀樂爲《詩》大例，孔子論《關雎》亦言哀樂，哀樂實即吉凶。吉服用緇用緣，凶服用麻用葛。必用吉凶二服立説，而後哀樂爲有根。且推之《易》之吉凶，疑皆爲此例。以齊吉凶三門之十五服立説，而後「大統」之十五服各有宗主，推之於《易》，無不可者也。

裳取七幅，在大八州、八荒之中，布帛幅十五升、三十升，皆于經各有取義。




《易》上、下經有順逆兩讀之法，一卦六爻亦有順逆兩讀之法。上經以《乾》、《坤》爲主，由中及外，則順行至《離》；再由《未濟》逆行至《咸》，如北斗、陽神之左行團團轉。下經陰神，由外至内，則由《咸》至《未濟》，順行；再由《離》至《乾》，則爲逆行。陽於陽地順，陰地逆；陰於陰地順，陽地逆。《公羊》「内中國外諸夏，内諸夏外夷狄」之法也。一卦順逆兩讀者，上經由初爻順行至上爻，下經由上爻逆行至初爻。此下經「貞吉、悔亡」之例。而上經之客，亦有由上逆行至四，下經之客，亦由初順行至三，此互爲賓主之法也。

上、下經十卦二十四皆同

 ，惟下經多四首卦，合爲十首卦，故曰「益之十朋之龜」。


 經六首惟《泰》、《否》相綜連茹之説，由《屯》、《蒙》綜，故亦有「漣如」、「邅如」之説。由上經《泰》、《否》至《坎》、《離》二十卦，似《坎》、《離》爲終無統屬。不知《泰》、《否》統八卦，由《臨》、《觀》而止；《坎》、《離》亦統八卦，逆行由《噬嗑》而終。一順一逆以示例，故中有十六小卦，與下經《咸》、《恒》、《損》、《益》所統十六卦同。下經由《震》、《艮》至《未濟》十四卦，共六首，《震》、《艮》、《巽》、《兑》不計。以兩《濟》配《坎》、《離》，各統四卦爲八卦，以配《坎》、《離》。《損》、《益》居中以統三十二卦，所以爲下經十朋大龜建侯之法也。《易》以順逆分古今往來，上自《泰》、《否》，下爲《大》、《同》，爲知來，《傳》：「知來者逆」，「神以知來。」《中庸》：「至誠之道，可以前知。」前知所以爲下俟之根本。《詩》、《易》之人名、事實，皆指後世以下翻譯之辭，斷斷乎不指古人古事。故其中名字，偶與古人同，萬不可以古人説之，以古立説，亦萬不能通。聖人不嫌苟同者，以二經專言俟聖，宗旨既别，《尚書》、《春秋》，則所指專爲古人，不待知者而決。此前賢以古人古事説二經，所以流弊無窮也。《易》之帝乙，即後世假干支作記之法，「乙」即所謂「某」。《易》之箕子、高宗，《詩》之成王、平王，明明古有其人，而舊説不無異解，特以實指其人則文義多迕，不能不别立一説，因此可悟二經必無真古人也。他如《長發》曰商湯、曰商王、曰武王，又曰玄王；《有聲》

 既曰文王、武王，又曰王后，曰王公，又曰皇王。望文生訓，左支右絀，故二經無一定説，無一通家。凡舊所傳二經解義，於經則實無一明切、文從字順、心安理得之境。所以不得不求古義，而變通其説，以求微言大義也。

《尚書》「周公篇」，兼言《多士》、《多方》，此從《王會圖》起義。内外已通，特未大同混一耳。《王》、《鄭》、《齊》爲三王起例，《王》比夏，《鄭》比商，《齊》比魯，即《詩》之《魯頌》，《尚書》之「周公篇」。《王風·揚之水》四篇爲四岳；

五《山經》。


 《鄭風·羔裘》以下十六篇，爲要荒外十六州，即《堯典》之十二州；

《海内經》。


 《齊風》之《東方》爲海外八紘八極；

《海外四經》。


 《邶風》每方二篇，初爲八殥，

《燕燕》、《雄雉》、《式微》、 《泉水》。


 次爲八紘，

《擊鼓》、《匏葉》
 

注



 、《旄丘》

 、《北門》。


 次爲八極；

四《風》與《簡兮》。


 《鄭風》首五篇爲五《山經》，《緇衣》、

東。


 《將仲子》、

南。


 《叔》

 、

西。


 《大叔》

 、

北。


 《清人》。

居中。




《帝典》二十二人爲外諸侯，《春秋》不及要荒，故無外州十二牧。《尚書》八元、八愷，加入羲、和、四凶，爲二十二人。下經則全有之，十首《損》、《益》爲二伯，《震》、《艮》、《巽》、《兑》、《既》、《未》、《咸》、《恒》爲八伯，外有十六牧八監，共三十六

 。二十四侯監。小卦相綜爲十二，共爲二十二，以合《帝典》外諸侯之數；特首卦一卦爲一小卦，合綜爲二耳。然内八州，外當爲十六州，《尚書》於十二牧外，再數四凶，亦爲十六。經有十二州十二牧明文，則必以東邊海不立州，故外州只十二。「大統」車輻圖，則内八外十六，不如

 中國東邊不置，此《咸》、《恒》、兩《濟》所以各統八卦，合爲十六牧。《損》、《益》所統八小卦當爲監，一卦監一内州、二外州，内外共二十四州，一州三監，當得七十二監。今以八卦當之，是三州設一監，一監三大夫。一監一州以示例，監爲天子内臣。《易》「蠱」，《詩》作「盬」。

從監，古聲。盬即爲蠱。


 故曰「幹蠱」、「裕蠱」，曰「不事王侯，高尚其志」。則「蠱」字當以「盬」爲正。王之卿爲從王事，監則爲天子臣，故曰「高尚其志」。「王事靡盬」，謂從王事者，則不能爲監。《周禮》，「大統」之書，屢言立牧、設監；《詩》屢言天監、降監，皆爲《蠱卦》言也。皇爲《泰》、《否》，大伯爲《損》、《益》。二帝二《濟》，如《周》、《召》爲君子，爲父母卦。所以云爲「澣父」、「浴母」。「盬」又作故、作胡，《易》「匪躬之故」，《詩》「胡能有定」、「胡然天帝」，「狼疐胡尾」，胡、故，皆謂爲監，由天子使，故曰「天命降監」、「天監在下」也。

《尚書》以妹土爲土中，推之大九州，當有八妹，故《莊子》有九洛之説，《詩》以此爲大例。《豳》、《小雅》兩言「予未有家室」，「未」讀爲「妹」，謂西方妹土立有家室，如周公曰「予未」，

「未」讀如「妹」，不如舊讀。


 言「予妹」以别於中國之「妹」。他如「彼其之子」，

「其」爲「淇」。


 「姝者子」、

「姝」當爲「妹」。


 淇上、浚下，皆謂各州土中，九州有九大荒，更有十六妹土也。《易》曰「見妹」、曰「歸妹」，又曰「王家」、「王廟」、「王居」、「王庭」、「遇主于巷」，皆九洛之説，故不一而足。大凡《詩》、《易》之主皆以侯牧爲正解，故以王比日而曰旬。《北山》：「普天之下

 ，莫非王土；率土之濱，莫非王臣。」《易》曰：「王臣蹇蹇。」九有則八王布滿天下，非一王一國故也。他如「四國有王」，「王國克生，惟周之楨」，以天下屬皇帝，以國屬王，國如中國，即曰王國。天下不止一國，則必不止一王。又曰「王于出征，以佐天子」；又曰「帝謂文王」。故二經之「王」，雖與《春秋》、《尚書》之「王」同，而自皇帝言之，則爲侯牧，如秦始皇自稱皇帝，則諸侯得以王爲號之制也。

《詩》以上帝爲皇，所謂「皇矣上帝」、「上帝是皇」、「有皇上帝」是也。又以皇爲祖，所謂「皇祖后稷」、「先祖是皇」、「皇尸載起」是也。天下一家，故以皇爲祖，二后二帝爲父母，八王爲昆弟，十六二伯爲子，五十六卒正爲孫。

《檜》、《曹》是也。


 朝廷君臣，閨門父子，不用君臣之義，而以祖父孫子言之，所謂天下一家，縮遠爲近，化疏爲親之法。「樂只君子，民之父母」，是以二伯爲父母，八王即爲民。

五帝：《頌》標素、青、黄，《論語》所謂「不取紺緅紅紫」，郯子名亦詳龍鳥雲，而略水火，以二極爲伯，所謂「莫赤匪狐，莫黑匪烏」，「三歲爲婦」之説。郯子於北方，以爲共工伯而不王；《左傳》于五常墟外，言鄭爲高辛氏火正祝融之墟。五極，三帝二伯，故《詩》但立三《頌》，而以南北爲重黎。考地球南北有極，冰海下不成晝夜寒暑，非黄中，故不入統。東西中則就黄道分爲三段，皆在地中心。《詩》云：「女也不爽」，「士也罔極」，「畏此罔極」，「昊天罔極」，

「人之無良」，「良」讀爲「常」。


 皆爲東西中無極之説，同以有極爲惡，罔極爲美。《北風》云：「既亟只且」，「只且」爲
 雎二鳩，爲南極北極，以二鳩分占冰海二極。南北經，東西緯，「涇以渭濁」，即喻經緯。東西中無極，即「中心有違」，「違」即「緯」也。如今地球緯綫皆黄道，故「東有啟明，西有長庚」，隨地可以爲中，不似南北之以極定位，今故取地中無極之三統以立法。京在赤道地中，四面四時朝。今諸侯以所面爲南，所背爲北。《王》、《鄭》、《齊》，東皇，以西極爲左，地中爲右，故云「匪鷄則鳴，蒼蠅之聲」；「匪東方則明，月出之光」。東以西爲東也。他如「匪鶉匪鳶」、「匪
 匪鮪」、「匪兕匪虎，率彼曠野」，皆爲此例。《周頌》王中央，固以西極爲西，東極爲東。 《商頌》王西極，則以地中爲東，東極爲西。

《魯頌》，前已詳。


 東西左右，隨所居之極而變，所謂東家之西，即西家之東。《詩》東西左右有三等之辨，故其例最繁。《大雅》、三《頌》爲三皇王地中正例；《小雅》三《小》以下，則就本統分封，各詳其左右之所在如戰國圖，以示三統平等之例。分而不合，故曰《小雅》；若《大雅》、三《頌》，則以周王土中爲人皇，東西二極爲二皇，後《周》、《召》爲二伯，《唐》、《陳》、《檜》、《曹》爲四岳，以地中爲主，不似《小雅》之平列三等，不分賓主。

火木二道諸小行星，近乃測得，西人皆以「女」名之。列于《談天表》中一百十餘星，皆以「女」名，如穀女、武女、醫女、王女、歌女，百二十名無異焉，中惟一星名天后。

后亦女也。


 《詩》法天行，五際、五行爲五緯星。五緯爲君、爲男、爲士，則各小行星爲女，以女配子爲「好」，《詩》之以女比小國，即西人以名諸行星之法也。尊大者爲士、爲王，小者爲后、爲女。《詩》之「士女」當爲此例，非真男女也。諸小行星百二十可以比於内官，以諸行星各帶有月自繞，如八州牧之卒正。本地球只一月，如《詩》記曹，《春秋》之記許，實有七卒正。經只一見，舉一以爲例耳。《禮運》言天下一家、中國一人，實《詩》、《易》之大例。《佐治芻言》深明此理，以天下比室家，男女配合，即平治天下之大綱。

董子言《公羊》諸説詳矣，五行諸文，則以爲子家緒説。今實考之，乃《詩》、《易》之微言，所當細心推考。蓋《詩》、《易》詳百世以下之事，故《板》土君皆藉位起例，凡地土名號，皆久而必變，不足以與天地終始。如今海國名號，分合疆宇，水陸數十年小變，數百年大變。從開闢以至毁滅，不審作何等變象，故孔子之經，欲括囊終始，不得不藉天道以取象。所謂「萬古不失九道謀」，言天道則一成不變，名物象數方能定。所以不言人事而詳天，以人無常而天不變也。《詩》之言行皆謂五星陰陽，故陰陽五行爲《詩》、《易》之專説，非子家，乃經説。

古文家專以「好古」、「敏求」説孔子，所謂「祖述堯舜，憲章文武」。《孟子》所謂「守先王之道，以待後之學者」。案《春秋》、《尚書》爲行事， 以述古説二經尚可；至於《詩》、《易》，全爲百世以後言之，事非古事，人非古人，「静言思之」，因心作則，後儒之説二經，亦以爲述古。「血氣」、「尊親」，非古所有，事本創作。以爲師法帝王，則宗旨舛失。故《莊》、《列》於諸經説，貴作賤述，至比諸經於芻狗、陳迹，其言「跡者，履之所出，而非所以爲履」諸條，皆以賤述貴作。「仲尼没而微言絶，七十子卒而大義乖」。後世經説皆以孔子爲述，故極言述之不足貴，以明孔子作而非述之宗旨。述於「小统」爲近似；至於「大統」，斷爲作而非述也。

《大學》「平天下」章，歸重「絜矩」。居中爲忠，前後左右皆得其宜爲恕，「絜矩」即忠恕之道。《論語》由、求進退，即裁成狂狷以合中行。《中庸》子路問强，孔子言南北之强，事各不同，而折中於君子，「寬柔以教」，至君子居之，「中立而不倚」，中立爲忠，不倚爲恕。以下經言之，《咸》東《恒》西，《既》北《未》南，四首卦爲前後左右，而《損》、《益》居中以化成之。東西以仁義比，南北以水火比。於東損柔而益以西方之義，於西損勇而益以東方之仁，北則損水而益火，南則損火而益水。損其本來之性情，而益以相反之學問。由也進，退之；求也退，進之。損益之後，則温而厲，威而不猛；温而厲，剛而無虐。聖人居中，調劑四方，化成萬物，不必有所作爲，取四方相成相反之義，去其有餘，以補不足。《大學》「所惡於前」，至「無以交於右」，人情好惡喜同；柔惡剛，勇惡怯；熱惡寒，寒惡熱。損益之道，損其過，即去其所惡；益其不足，即進之以所喜。既經損益之後，水不易深，火不易熱；柔者能剛，剛者有柔，此「絜矩」之道。自革純民以化成天下，功用全在損益。推究其義，未嘗不可曰「所欲與之聚，所惡勿施爾」也。但俗解「絜矩」，只能求悦於四方，不能化成於天下，乃伯主小康之屬，非皇帝甄陶萬物大經也。

《論語》「子張問十世」章，三統之法，專主「益損」，即《易》二卦名。今案以上經言，則《乾》夏、《坤》殷，《泰》、《否》爲損益；以下經言，則《咸》東、《恒》西，《損》、《益》爲損益。夏殷爲《魯》、《商》，即文、質二家。《損》、《益》本兼四方，包《坎》、《離》、《未》、《既》而言。詳東西青素，而畧南北赤黑，故但言二代以成三統之制。猶「學而時習之」章，「時習」爲《坤》、爲殷；「朋來」爲《乾》、爲夏；「君子」，居中皇帝，時以損益爲文質以成爲「彬彬君子」之義。《月令》「鷹」乃學習；《坤》之二曰「不習，无不利」，故「學而時習之」爲《坤卦》之説。考《坤卦》二五爻變爲《坎》，象二鳥子母雙飛之形。《乾》、《坤》：《乾》主東北，《坤》主西南。《時則訓》：春則鹰化爲鳩；到秋則鳩化爲鷹。因時變化，故曰時。《坎》之《彖》曰「習坎」。《坤》主西，二五變《坎》，爲子母雙飛，如鷹之學習。「悦」從「兑」，《兑》西方，《坤·彖》曰「東北喪朋」，到《乾》，「東北得朋」，《乾》居東。二五變而爲《離》，二五變則上下皆從之，爲「朋來」之象。陽變陰，《乾》之五曰「飛龍在天」，由《坤》化「朋」。「飛龍在天，利見大人」，即《詩》之「黄鳥于飛，其鳴喈喈」。《坤》變爲「時習」、爲「學習」；《乾》變爲「朋來不亦樂乎」。東方主樂，「樂」爲文，「悦」爲質。「文質彬彬」，合二代爲君子。《詩》曰：「憂心悄悄，愠于群小」；「知我者謂我心憂，不知我者謂我何求」。「愠于群小」則分崩不合，因爲憂心，不知不愠，則化一爲同。皆取二代以成彬彬之君子。孔子之「學」，以皇帝爲歸宿。《論語》首章即言三皇，《詩》之三《頌》， 非爲儒生言訓蒙束脩之事也。

言政有新舊黨，言學有新舊派。《大學》「新民」，《詩》之「污」、「澣」，《盤銘》曰「新」，皆取「維新」之義。由開闢以至今日，由今日以至千秋萬歲，初蠻夷而繼文明，日新不已，臻於美善。今之文明遠過古人，後來又必遠過今日，一定之例也。孔子之教，創始於春秋，推行於唐宋。今當百世之運，施及蠻貊，方始推行海外。數千百年後，合全球而道一風同，「凡有血氣，莫不尊親」，乃將來之事，非古所有，而世俗之説，則與此相反，皆謂古勝於今。《中庸》言「大統」，有「生今反古，災及其身」，亦初蠻野、漸進文明之義。乃俗解道家亦貴古賤今，如上古之「民至老死不相往來」、「剖斗折衡，而民不争」、「聖人不死，大盜不止」諸説，不知此乃道家之反言，貴大同，賤小康，道家定説也。今乃賤今貴古，必係有爲而言，蓋典章文物，後人勝於前人；至於醇樸之風，則實古勝於今。諸家言皇帝、王伯升降，皆以爲古風淳厚，後世澆薄，故皇帝功用，典章文物，則欲其日新月異，而性情風俗，則欲其反樸還純。至新之中有至舊之義，百練鋼化爲繞指柔，新則至新，舊則至舊。由小康以臻大同，是由春秋以返古之皇帝，疆域最大，風俗最純。宰我所問之五帝德，《詩》、《易》所謂「不識不知」、「無聲無臭」；西人所著之《百年一覺》；文明則極其文明，純樸則極其純樸，不用兵争，恥於自私，相忘於善，不知所謂惡，二者並行不悖。惟其未能文明，所以不能純樸，文明爲純樸之根，文明之至，即純樸之至。開闢之初，狉狉獉獉，乃未至文明之純樸，非君子所貴。文明之至，反於純樸，乃爲帝王盛業。比如孺子執筆書寫，天然古趣，有善書者所不到，然此乃蠻野之文明。必考古法，就準繩，精誠之至，神明于法度，老而合於赤子，文明與純樸皆盡其長，乃爲盡美盡善。經傳古説兼存二義，相反相成，各有妙理。學者不通其義，偏持一解，以爲凡事皆今不如古，不知即純樸一事，古來猶雜蠻野，必後世之皇帝一統大同，文明與純樸交盡，乃真所謂純樸，則亦未嘗不後人勝於前人。

舊解《國風》，其分配近于百變矣。今以《易》勘合，于三終外，再詳五九例。首五國爲一天子、四上公，配上經六首；以下十《風》配下經，爲八伯二小國，所謂「其下維旬」。考《王會圖》，王立于中，

如《邶風》。


 二伯周、召二公居左右，《公羊》所謂「天子三公稱公」，則二《南》是也。王後夏殷二公居堂下之左，《公羊》所謂「王者之後稱公」。《春秋》之杞、宋，《鄘》、《衛》二《風》配之。五方五帝，《邶風》首五篇，《綠衣》爲邶；《柏舟》、《燕燕》爲周、召；《日月》、《終風》爲鄘、衛。上經之《乾》、《坤》、《坎》、《離》居四方，以《泰》、《否》居中臨馭四方。一皇四帝，此爲《羔羊》之中「五紽」，左右合爲十干；《王》、《鄭》、《齊》、《唐》、《曹》爲「五緎」；《豳》、《秦》、《魏》、《陳》、《檜》爲「五總」；如《春秋》之八伯二卒正。以上五《風》爲王公，以下十《風》爲侯與小國，下經之「十日爲旬」也。合計全風爲一天子、二王後、二二伯、八侯牧、二卒正。以前五與後十相比，《邶》中居同《檜》、《曹》，《周》、《召》比《陳》、《唐》，《王》、《齊》、《鄭》比《鄘》、《豳》，《秦》、《魏》比《衛》。五王公分司五極，十牧庶邦亦分五極。于「大統」爲一皇、二皇後、二帝后、八王牧、二伯公。以配《邶·擊鼓》以下十篇，則當合《式微》于《旄丘》，東北方三篇、西南方二篇。以配三《頌》，則《邶》、《周》

 ，《魯》、《鄘》，《商》、《衛》。配《大雅》，則《文王》十篇分三皇，《生民》、《公劉》八篇以配《周》、《召》，《卷阿》以上十八篇配首五《風》，《民勞》、《嵩高》大小五方以配侯牧之十《風》。《小雅》則三十輻，爲五際、五極，配首五篇。《鹿鳴》

 以下十二篇配侯牧，再分三統，《瞻洛》三，《衛》前四，《豳》、《秦》、《陳》；《魚藻》三，《鄘》前四，《王》、《鄭》、《齊》；《菀柳》
 

注



 三，《邶》後八，《唐》、《陳》，總計之，則十五國風，合爲三皇、

《邶》、《鄘》、《衛》。


 五帝、

《周》、《召》、《鄘》、《陳》合《邶》。


 三王、

《王》、《豳》、《周》。


 五伯。

《鄭》、《齊》、《秦》、《魏》合《周》。




西人重公，公理、公法，皆不主一偏，原本於經。《詩》以九州比井田，京爲公，八州爲私。所謂「薄污我私」、「駿發爾私」，皆謂八伯之私地；所云「退食自公」、「夙夜在公」，皆以「公」爲京邑。四隅顛倒，皆折中于公，公者不偏不倚，皇極居中，一貫之道，忠恕之訓，即《詩》「中心」。「恕」即「絜矩」，所謂上下、左右、前後，所惡勿施；「忠」不與詐僞對，而與偏倚對，即西人公理之説。《尸子》言「孔子貴公」，

「孔」當爲字誤。


 然「一貫」即中即公。《詩》所謂「進退維谷」；《論語》所謂「中行」、「狂狷」；《列》、《莊》之言「公」者，尤不一而足。

天主之説，不惟諸教同，經教亦然，即其專尊天而薄諸神，經傳亦同其義。余以爲孔子未出，中國實亦如此。考《喪服傳》多主天，「禮三本」所言君親師三本，皆直刺專主天之非；《春秋》主天，《穀梁傳》明云「爲天下主者天也」云云；《詩經》有駁專於主天之文，如「天命多辟」，「多辟」即不專主一天；董子《順命篇》尤爲精詳，所謂「臣以君爲天，子以父爲天，婦以夫爲天」者，蓋人人習聞專主一天之説，惟知尊天，故以三綱託之於天。因其所知而化一爲三，以爲之本，實即《詩》「多辟」之義。

漢高祖初定天下，遷豪傑於關中，以消亂也。唐、宋、元、明，初得天下，開文館，招致隱逸名宿於其中，此師漢高遷豪傑之故智，而變其局者也。國朝崇尚黄教，蒙古、藏衛熬茶入貢，所以馭天驕、消外患，明效大驗，可計數者也。老子與孔子善，孔子留駐中國，老子自任出關。一居一行，一精一粗，互相爲用。孔子爲老子之統帥，佛教爲聖門之前鋒，中國沿邊所有夷狄，今悉化歸孔教，皆由佛教開其先，而後徐引之以進於聖人之道。蓋四夷風尚喜争好殺，强悍出於性生，若驟語以倫常尊親之道，勢必捍格不入。必先以守貞，使其生育不至繁衍，以慈悲戒殺消其狂悍之氣，然後可以徐徐羈縻之，此一定之勢。考列子著書，昔人稱爲中國之佛，是釋出於道既有明徵。凡各教之盛行，皆由與其地性情風俗相宜，然後能推行不絶，盛衰存亡皆視乎此，故教通行數百年，少有窒礙，必有豪傑爲之因時變通以順人情，始能歷久不絶。由道生釋，由釋生天方，由天方生羅馬，由羅馬生天主，由天主生耶蘇。近今之釋、道、天方、天主、耶蘇，與前百年或數百年，莫不各有變通。始則立教以繩人，後乃因人情而改教，明效大驗，又一定之勢也。凡各島地開創，其民情風俗不甚相遠，中國當開闢之初，與今西國同。孔子未生以前，中國所尚之教，與海外亦無大異。天不生孔子於中國開闢之初，而必生於春秋之世者，開闢之始，狉狉獉獉，以能興利除害、治器利生爲要務，不暇及於倫常。語曰：「衣食足，禮義興。」《孟子》曰：「飽食煖衣而無教，聖人有憂之。」中國必待帝王捍災禦難，人民繁庶，天乃生孔子，進以倫常之道。海外必先之以天方、耶蘇、天主開其先，而後徐引之以進於孔子，此又一定之勢也。海外開闢在後，以今日形勢觀之，大約如中國春秋時之風尚。孔子曰「百世可知」，《中庸》曰「百世以俟聖人而不惑」。孔子去今二千五六百年，正當百世之時。釋家自云佛滅之期，亦近在一二百年内。《荀子》「禮三本」發明聖人君親師三本，而斥異端一本尊天之非，一本即西人尊天主而不用君親師，是孔教已行之後，中國尚有祆教一本，故荀子攻之。孔子與老子分道揚鑣，六藝所言，實中國之新教；化胡所用，乃帝王之舊教。開闢之初，《舊約》爲宜；新教已立，舊無所用，故移中國之舊教以化西方初開之國。孔子爲生民未有之聖，世界中一人已足。神州先開，不能不特生於中國，百世以下，天心作合，海外航海以求教於中國，即如各國各生一孔子。釋教與孔子所定，法滅大通，期會皆在此時。曦陽一出，星月無光，佛法絶滅之期，即聖教洋溢海外之日。「凡有血氣，莫不尊親」，此世界中，盡用孔子之教以歸大同。老釋舊教，無所用之，不得不烟消火滅。天方、耶蘇、天主爲釋教之支流，佛教之滅，統此數教而言，非如今之外教攻擊佛教，耶蘇、天主盛行，而釋教獨滅也。《中庸》云：「天之所覆，地之所載，日月所照，霜露所墜

 ，凡有血氣，莫不尊親。」六合以外，道一風同。老子雖有開創之功，陳涉、吴廣不過爲真主驅除，然謂陳、吴無功於漢高，則非也。

中國舊所稱異教，曰道、曰釋。今以道爲皇帝之學，歸於《詩》、《易》，所統佛釋，雖爲聖教驅除，然謂其别爲一派，不屬六藝則非。考佛實出《列子》，其推測民物，譚空説有，皆出於《易》；天堂地獄，輪迴一切，「游魂爲變」、「方生方死」之説；其善談名理，皆出於名家，即《論語》、《孟子》「堅白異同」之説。至於不婚、戒殺，特因地制宜，所以消淫殺之風，其精微宗旨，流爲宋人道學，於樂教尤近，故宋人喜言《樂記》。蓋佛書皆梵語，其宗派亦不止一端，昔人謂經由翻譯，皆中人以《老》、《莊》之説參入其中，然其議論實多出《莊》、《老》之外，亦非譯者所能僞造。總其會歸，源出《老子》，與道家之説大同小異。《中庸》云：「萬物並育而不相害，道並行而不相悖。」知其爲因俗立教，不必與中國强同。聖教大明，自消歸無有，則又不必攘臂相争矣。

王、韓以《莊》、《老》説《易》，爲世詬病。今乃以《莊》、《老》爲《易》、《詩》先師，而不與王、韓同病者，蓋當時海禁未開，不知《莊》、《列》專言皇帝，由德行科出，但剽竊玄言，流於空渺。以《莊》、《列》論，已失其宗旨，推之於《易》，愈見惝恍

 。蓋《莊》、《列》所言諸經義例大同，典章制度，語語徵實，亦如《王制》、《周禮》發明經傳義例，精確不移。如「凡之亡非亡，楚之存非存」

 ，即説《井卦》之「無得無喪」。惟自皇帝觀之，彼得此失，皆在疆宇之内，楚弓楚得，何得失之足言？又如「夏革」篇，即《詩》之「不長夏以革」，「九雒」即《鄘》、《衛》二風八侯王之淇、沬、浚、妹之師説；「天地之外，更有大天地」，即《乾》、《坤》之外更有《泰》、《否》；「八千歲爲春，八千歲爲秋」，即《詩》之「君子萬年」、「萬壽無疆」；《逍遥游》之北溟之鯤，圖南之鵬，即《乾》之龍、《坤》之朋。《書》爲行，《詩》爲志。百世「大統」之治，未見之實行，故託之於思夢神游。「《詩》言志」，《詩》無「志」字，以「思」代之。《詩》多言鬼、言游，即齊思神游之説；「無爲而無不爲」，即「君逸臣勞」，「舜無爲，有五臣而天下治」之意。孔子因百世以後之事，無徵不信，故託之於歌謡、占筮。《莊》、《列》師此意，故不莊語而自託於荒唐。至「聖人不死，大盜不止」，謂聖人無死地，大道長存，而後人誤讀「大道」爲「大盜」。孔子作《春秋》以表桓、文之功，孟子主王道，則斥二伯之非。《莊》、《列》專言皇帝，故尊道德而薄仁義，與孟子貴王賤伯之意同。韓昌黎不知道、德、仁、義爲皇、帝、王、伯之分，乃以道德爲虚名。王、韓之流以此説《老》、《莊》，失其旨矣。其書於孔子有尊崇者，有詆毁者，其尊崇者爲莊語，其詆毁者皆隱指，後世儒家不善學者之流弊。如「《詩》、《書》發塚」、「盜亦有道」，皆指後世僞儒言之，所以峻其門牆。如盜跖，豈不知其不同時，以此見其寓言。王、韓不惟不知經，先失《老》、《莊》之意。今者車輻脱，地球通，由言内之意以推言外之旨，誠所謂「無爲而無不爲」。與王、韓之解，有虚實之不同，其相去不可以道里計也。然亦時勢爲之，不得爲王、韓咎也。

子家爲專治海外之學，《莊子》所謂「方術」。今以太史公之六家分配五方，中國爲儒家，泰西爲墨學，前人皆有定論。今以刑法屬北方，《秦本紀》言：秦當水德，尚慘刻。南方爲禮，爲兄弟，以名家歸之，決嫌疑，别同異。以道家居中，輔之以陰陽家。《史記》《六家要指》：「道家者流，因
 

注



 陰陽之大順，采儒墨之善，撮名家之要。」道家統五家，如上帝統五帝，上天統五天。《論語》：「夫子温、良、恭、儉、讓以得之。」五者爲五帝德，温東、良西、恭南、儉北，讓爲土，居中。温儒家，良墨家，恭名家，儉法家，讓道家。此《民勞》五章五大州，《周禮》五官奉六牲之説也。道家爲皇，陰陽家爲二伯，儒、墨、 名

 、法爲四岳，顛倒反覆，以濟其平。至《漢·藝文志》，六家之外再有四家，曰農、曰縱横、曰小説、曰雜家。以居四隅，合而爲十。六家，爲《易》上經之《乾》、《坤》、《坎》、《離》、《否》、《泰》；十家如下經之十首卦：《咸》、《恒》、《損》、《益》、《震》、《艮》、《巽》、《兑》、《既濟》、《未濟》。

上經小，下經大。今以由小推大例，以有定六《國風》，比之上經，兩京《泰》、《否》，比《檜》、《曹》，前《離》後《坎》，左《乾》右《坤》，二公二侯，比《唐》、《陳》、《周》、《召》。六合五官爲小球。一定起例，如推則下經十首比三統。風既推大，又循環，兩京《損》、《益》，《邶》、《王》、

《咸》。


 《豳》；

《恒》。


 前後三内公，《鄘》、

《既》。


 《鄭》、

《震》。


 《秦》；

《巽》。


 左右三大伯，《衛》、

《未》。


 《齊》、

《艮》。


 《魏》。

《兑》。


 九《風》所編之篇目，以配十六牧、八監，此以《風》詩配上下六首、十首之法也。

六定卦九循環，《詩》六定風九循環。


 至于推之

 上經，則合三十六卦
 

注



 爲一統，《泰》、《否》爲君，《坎》、《離》前後，《乾》、《坤》東西，爲八伯、

以一卦綜算成二卦。


 十六牧、

《乾》、《坤》、《坎》、《離》，各統八卦。


 八監、

《泰》、《否》所統八卦。


 二客。

《大過》綜成二。


 以一見以明由小推大之例，以《小畜》、 《大畜》、 《大過》、 《小過》爲之標識。一小一大，借以立法，不再推三統。下經不言小，故平列三統之德，再以六合之法推之，《小雅》首四方三十輻三十篇，《節》四岳四篇，三《小》三，上半由大而小，下半外牧十六篇，三統平分十五篇，終以八伯，先大後小。而《大雅》三十一篇，三皇十篇，二伯八，《生民》、《公劉》統之；五極五，《民勞》以下；五岳五，《嵩高》以下；終三統，《雲漢》三篇。上下二經，定局六風，循環九風，篇章爻卦，亦各有表。大約明用六合，實則三終始壯終衣裳裘之法，爲讀《易》一大例也。

予丁酉於資中以「釋球」課同學，頗有切合，因彙集諸作以聚珍板印，名曰《地球新義》。戊戌、己亥續有題，合原本共三十題，羅秀峰再刻于成都。

刻成，僅二十題，餘多未刻；急于出書，故缺略次序，亦未精審。


 因分小大，而有《百種書目》之刻，庚寅《縣誌·藝文志》采序跋，加提要，所録「大統」各書如《大學》、《大戴》、《逸周書》、《山海經》、《老子》、《列子》、《莊子》、《尹子》、《尹文》、《吕覽》、《淮南》、《管》、《晏》、《申》、《韓》、《河圖》諸緯，《七經緯》、《史》、《漢》、詞賦及釋典，「大統」皇帝之説，足與王伯相敵。因取其地輿諸説，輯爲《大共圖》；政事風俗典章注《周禮》，名《周禮新義》；並推考義例，以注《詩》、《易》二經。辛丑春暮，草稿初畢，乃晚得一巨證，曰《楚辭》屈、宋，與《列》、《莊》所學宗旨全同，《騷》爲《詩》餘，蓋實《詩》説。先師舉《楚辭》以説《詩》，亦如《詩》、《樂》諸緯，精確不移。考《山海》爲地球五洲之古説，《詩》、《易》之于《海經》，亦如《春秋》、《尚書》之于《禹貢》。《楚辭》本之爲説，地水、古帝、神礻、鳥獸、草木，如《天問》諸篇，吴氏諸書皆據《海經》爲説。所云遠游上下四旁，與《列》、《莊》之神游、飛升六合、置身於無何有之鄉，大約除名物以外，所有章句言語，不出于《詩》，則出《列》、《莊》。本本原原，均可覆案。是屈、宋所學同于蒙莊，游心泰素，步超黄老，所著諸篇，皆以發明道德宗旨、風雅義例。如經之「求女」，即《詩》之求諸侯，東釣魚，西弋隼，其事同。所云群小、衆女，嫉妬、讒詬、怨詈、媾陷，亦同于《詩》，以小言、邇言、邇猷爲讒言、爲憂傷、喪亂，衆女爲諸侯，即《詩》之「愠于群小」、「搆閔既多，受侮不少」。《小雅·巧言》、《鹿鳴》

 四篇，《青蠅》、《柏舟》、《谷風》篇皆同。蓋大同至公無我，凡自私自利，五伯攻取，諸侯并争，蝸角蚊睫，所謂申、韓、孫、吴、蘇、張論述，以大人觀之，所謂讒間搆昏。所云内美、外修、中情、衣裳、冠服亦同于《詩》。爲中外地方言之，春秋、寒暑、日月、霜露，亦即四荒、四極之起文。木蘭與秋蘭分東西，木即《詩》木瓜、木桃、木李之字法；以瓊佩爲西，亦即瓊瑶、瓊琚、瓊玖之佚文。赤松、王喬皆爲求仙。彭咸即《山海經·大荒北經》：「有山名曰豐沮玉門

 ，日月所入。有靈山，巫咸

一、


 巫彭

四、


 及即、朌、姑、真、衣、抵、謝、羅

 ，

共十巫。


 從此升降，百藥爰在。」與《地形訓》所言「地中」相同。考彭、咸共五六見，經云：「願依彭咸之遺則」，「吾將從彭咸之所居」，又「指彭咸以爲儀」，「思彭咸之故也」，「夫何彭咸之造思」，「昭

 彭咸之所聞」。案：靈山，日月所入，巫咸、巫彭從此升降，即「彭咸之所居」。經中言「巫咸作卜」，别有《卜居》篇，則「咸」即巫咸，「居」即卜居，與靈山十巫升降之區明矣。

或云彭即靈芬，靈山之巫彭，「彭」、「芬」字通。


 屈、宋多用《海經》，則《卜居》從居，當即《大荒》靈山，彭、咸爲十巫之二，蓋可知矣。王注以爲沈淵之人，經固無此意。使用沈淵事，則《列》、《莊》故事甚多，奚必用此無徵之人！

《詩》專詳地球五洲之事，爲《莊子》「六合以内」；《易》專言天道，爲「六合以外」。道家之乘龍、御風，《楚辭》之登天上征，《國語》引《尚書》「絶地天通」，言顓頊以前，人能升天，傳述其説，蓋專爲「小統」言之。至於「大統」，則人實能登天。

如西人所云日輪中通商之説

 。


 《列子·湯問篇》言天地之外，更有大天地；以《易》言之，《乾》、《坤》爲小天地，《泰》、《否》爲大天地，二氏登天之説，不盡虚空。其説皆發源於《易》，如《莊》、《列》及《楚辭》所云，所謂「上窮碧落下黄泉」、開天門、隲帝京、詢太微者，百世後必有之事，如近西人氣球，其權輿也。《易》「初登于天，後入于地」，及「上下求索」之意。日不動，地繞日而成晝夜。登天入地，本謂人事。舊説據渾天家説，以登天入地皆指爲日體，不謂人事，其實非也。御風上征之説，自《楚辭》、道家以後，詞賦家轉相習用，所謂遊仙與海外九州之説，實足相敵。元、明以前，同以爲悠謬之談、無稽之説，乾、嘉以後，地球之説大顯，四方四極，晝夜反，寒暑異，近人皆知實有其地，實有其事，古説信而有徵。惟上天之説，人尚疑之。既無其事，則無稽之談，何以人人傳習？老師宿儒、通人碩輔，夙以正學自命者，亦言之不諱。蓋談天説地，皆爲經學舊説，前人囿於耳目，斥爲虚誣。紀文達、阮文達於中學最號博通，乃疑西人五洲之説爲虚誣，此專任耳目之過。大地之説，今日大顯，登天舊義，安知千百年後，遊天球一週，不如今環遊地球一週乎？今用《莊子》説，六合以内，統歸於《詩》，六合以外，統歸於《易》。將秦漢以來所有登天之説彙集一書，詳其條例，據以説《易》。《列》、《莊》談地之説，前人以爲寓言者，今一一皆可指實，由地推天，其事易也。乘雲上升，物理所有，聖神先知，垂爲典訓，必推究其極，以爲群經之歸宿，一如朱子輯《近思録》，首卷高談玄渺、采《太極》《通書》之例。夫明天道，説陰陽，儒家之常語，特未能推究其旨，猶守井蛙夏蟲之見耳。

孔子制作，於一定之中，立爲三統之變。三統則爲三王，「大統」則爲三皇。三王之説，《尚書》、《春秋》詳之；三皇之説，則義存《詩》、《易》。考《詩》一《風》一篇，多兼言三統，一《風》不止當一代。如《王風》始三篇言蒼天，以東方爲主，爲天統；中四篇言四方，以中爲主，爲人統；末三章言留、言采葛，爲素統，素統乘權爲西方之伯。一《風》兼三統，如《著》詩之素、青、黄三章分三統，是三統爲循環大例。以此推之，《易》每卦六爻亦當分三統，如《乾》卦三、四爲六爻之中，此爲地球地中黄帝，故二爻多言「无咎」，无咎即黄帝無疆無涯；二、五爻爲中國之中，爲天統，二、五多言吉，東方爲吉；初、上爲西極地中，中國爲三四、二五之中，西極邊遠無中可言，故初、上二爻爻詞多言凶。素衣麑裘爲凶服，一卦六爻分三統，三、四爲黄衣狐裘，二、五爲緇衣羔裘。六爻分應三統，如《詩》之一風分應三統，實則小王統見于《小雅》、上經，大皇統見于《大雅》、下經。二經雖以大爲主，亦以小配大。由小可推大，大亦可化爲小也。



注
 　黄帝不雅馴：《史記·五帝本紀贊》原文爲：「學者多稱五帝，尚矣。然《尚書》獨載堯以來，而百家言黄帝，其文不雅馴，薦紳先生難言之。」



注
 　删書斷自唐虞：《史記·孔子世家》： 「序《書》傳，上紀唐虞之際。」



注
 　兩不：原本夾注，應爲正文，今從適園本改。



注
 　「《列》、《莊》論吕梁」至「知其説」：《列子·黄帝》篇：「孔子觀於吕梁，懸水三十仞，流沫三十里，黿鼉魚鼈之所不能游也，見一丈夫游之。」《莊子·達生》篇同。又《列子》於「趙襄子率徒十萬狩於中山」章曰： 「子夏曰：『夫子能之而能不爲者也。』」《莊子》無此文。廖平所引子夏語亦與原文相出入。



注
 　「故子夏曰」至「君子不爲」：《論語·子張》原文作：「子夏曰：『雖小道，必有可觀者焉，致遠恐泥，是以君子不爲也。」



注
 　皇輻四十：原本「四十」夾注，應爲正文，今從適園本改正。



注
 　王八十：原本「八十」夾注，應爲正文，今從適園本改正。



注
 　天下王土，率土王臣：《詩·小雅·北山》：「溥天之下，莫非王土；率土之濱，莫非王臣。」



注
 　「論語」至「游藝」：《論語·述而》篇原文作：「志於道，據於德，依於仁，游於藝。」



注
 　「老子」至「後禮」：《老子》原文作：「故失道而後德，失德而後仁，失仁而後義，失義而後禮。」



注
 　無爲、無名：《論語·衛靈公》有「無爲而治者」；《泰伯》有「民無能名焉」。



注
 　「撰即」二字原本夾注，應爲正文，今從適園本改正。



注
 　「夫陰陽」至「故曰使」：原本夾注，應爲正文，今從適園本改正。



注
 　天地：《史記·太史公自序》作「天道」。



注
 　儒家：《史記·太史公自序》作「儒者」。



注
 　而：《史記·太史公自序》作「又曰」。



注
 　萬物之主：《史記·太史公自序》無「之」字。



注
 　我有以治天下也其何由哉：《史記·太史公自序》原文無「也其」二字。



注
 　有爲而爲天下用：《莊子·天道》原文無「而」字。



注
 　智雖落天地而不自慮也：《莊子·天道》「智」作「知」，又無「而」字。



注
 　辨雖彫萬物而不自説也：《莊子·天道》「辨」作「辯」，又無「而」字。



注
 　能雖窮海内而不自爲也：《莊子·天道》原文無「而」字。



注
 　二伯：《禮記·曲禮》無「二」字。



注
 　「不」字原無，據文意補。



注
 　以大説《詩》：「大」，原作「人」。案：此處正與上句「以小統説《尚書》」對言，故改作「大」。



注
 　傅説：原作「傳説」，從適園本改。



注
 　生今反古，災及其身：《禮記·中庸》原文作：「生乎今之世，反古之道，如此者，烖及其身。」案：「烖」同「災」。



注
 　八牧：原作「八伯」，據上下文改。



注
 　故二篇多言沬淇浚：「沬」下原有「妹妹」二字。按，《詩經》鄘、衛二風，言沬、言淇、言浚者有之，獨無言地名之「妹」者。此二「妹」字當是涉下文「妹土」、「妹邦」而衍。



注
 　《康誥》妹土妹邦：按「妹土」、「妹邦」不見於《康誥》，乃在《酒誥》中，此蓋廖平誤記。



注
 　加坎於火上爲水火：案：前叙《未濟》時曰：「加離於坎上爲火水」，此處亦當云「加坎於離上爲水火」。故前一「火」字當易以「離」字。



注
 　篤生文武：《詩·大雅·生民》：「生此文王，篤生武王。」



注
 　無父無母，悲傷憂苦：《詩·小雅·斯干》：「無父母貽罹。」廖平蓋譯其意。



注
 　覯止：原作「觀止」，據《詩·召南·草蟲》改。



注
 　未見則憂，既見則喜：《詩·召南·草蟲》：「未見君子，憂心忡忡。亦既見止，亦既覯止，我心則降。」又《小雅·頍弁》「未見君子，憂心奕奕；既見君子，庶幾説懌。」《詩》中此類句子尚多，廖平蓋撮取其意。



注
 　凡數十見：案：《詩》中「未見君子」凡十一見，「既見君子」凡二十一見。



注
 　日至之影：「影」，《周禮》作「景」。



注
 　「注」至「五千里」：《周禮》原注作：「凡日景於地千里而差一寸」，「景尺有五寸者，南戴曰下萬五千里。」



注
 　建王國焉：《周禮》原文「建」前有「乃」字。



注
 　「所」下原有「持」字，據《列子》原文删。



注
 　風雷雨露：原文無「雷」字，下文多處「風雷雨露」連文，據補。



注
 　五冕衮冕毳冕希冕玄冕鷩冕：「衮」原作「兖」；又「鷩冕」原無，今據《周禮》改、補。



注
 　無非無議，無遂事：《詩·小雅·斯干》：「無非無儀，唯酒食是議。」鄭玄《箋》：「儀，善也。婦人無所專於家事，有非，非婦人也；有善，亦非婦人也。婦人之事，惟議酒食爾。」廖平蓋取兹義而説「貞」字，但「議」字當作「儀」，涉下而誤。



注
 　則魯頌真魯僖公作矣：《詩序》以爲《魯頌》諸篇皆「頌僖公」，并非魯僖公所作。此處或於「魯僖公」前脱「頌」字。



注
 　以宫人寵：原作「以宫化龍」。《易·剥卦》：「六四，貫魚，以宫人寵」，無作「化龍」者，廖平易「人寵」爲「化龍」，乃私改經文以從其説也。



注
 　《詩》之離離：《詩·王風·黍離》：「彼黍離離。」



注
 　「兩濟」疑爲「未濟」之誤，因「既濟」四爻無「貞吉悔亡」之語。



注
 　「兩濟」疑爲「未濟」之誤。因上文曰：「悔亡之卦八，乾、坤、中孚、小過、臨、觀、大壯、遯爲起例」，加此處「咸、恒、泰、否、損、益、兩濟」九卦，則爲十七卦矣，不合悔亡之卦「共十六卦」之説。



注
 　東：原作「春」，據適園本改。



注
 　麂裘：原作「霓裘」，今據《論語·鄉黨》改。



注
 　日生於東：《禮記·禮器》 「大明生於東」，鄭玄注：「大明，日也。」



注
 　「有菀」至「於周」：《有菀》，即《詩·小雅·菀柳》，因首句爲「有菀者柳」，通行本錯舉「菀柳」名篇，廖平乃徑取首二字爲篇名。下同。又所引「狐裘」至「於周」，不見於《菀柳》，而見於《都人士》，此蓋廖平誤記。



注
 　常華：通行本《詩》作《裳裳者華》，朱熹《詩集傳》曰：「裳，古本作『常』。」廖平蓋從古本，又節稱爲「常華」。



注
 　《瞻洛》：即《詩·小雅·瞻彼洛矣》，廖平錯舉之以成「《瞻洛》」。下同。



注
 　有菀：原作「有苑」，據《詩·小雅》，當作「有菀」，今正。



注
 　邶：原本誤爲「
 」，適園本不誤，今正。以下凡正「
 」爲「邶」者，不復出校。



注
 　邶爲周頌：案：「邶」本爲《國風》，不爲《周頌》。此蓋廖氏私説。



注
 　案：「士也罔極，二三其德」，見於《衛風》；「人之無良，二三其德」，見於《鄘風》。俱不在三《頌》之中。此蓋廖平私以《邶》、《鄘》、《衛》爲三《頌》故也。



注
 　冬之日，夏之夜：《詩·唐風·葛生》作「夏之日，冬之夜」，或「冬之夜，夏之日」。此蓋顛倒原文。又：二句不見於《陳風》。



注
 　三年之喪其實二十七月：《禮記·三年問》：「三年之喪，二十五月而畢。」疑「二十七月」爲「二十五月」之誤。



注
 　上下經十卦二十四皆同：按，「二十四」，疑爲「二首」之誤。據本卷曰：「《易上經》三十，《乾》《坤》《坎》《離》《泰》《否》六首卦。較下經少四卦，……下經益以《震》《艮》《巽》《兑》四卦爲十首，故曰『或益之十朋之龜』。」此處亦曰「惟下經多四首卦，合爲十首卦」云云。六十四卦，配成十首卦，除去下經多的四首卦，即《震》《艮》《巽》《兑》外，剛好每十卦爲二首卦。「上下經十卦二首皆同」，蓋謂上下經皆以十卦二首卦的原則確定。如此，於文於理方可通暢。



注
 　有聲：即《詩·大雅·文王有聲》，以《詩》另有《文王》篇，故廖平節後二字爲篇名。



注
 　匏葉：即《詩·邶風·匏有苦葉》。



注
 　丘：原作「邱」，因避孔丘諱改，今正。



注
 　叔：即《詩·鄭風·叔于田》。



注
 　大叔：原作「大將」，按《鄭風》首五篇有《大叔于田》，廖平將其稱爲《大叔》，又訛爲「大將」。今正。



注
 　共三十六：句中「六」字疑爲「四」字之誤。考《易·下經》爲三十四卦；又如廖平所説二伯、八伯加十六牧、八監，其數亦當爲三十四。



注
 　不如：疑當作「不知」，於義始通。



注
 　普天之下：「普」，《詩·小雅·北山》作「溥」。



注
 　邶周：當爲「周邶」，方可與下文「《魯》、《鄘》，《商》、《衛》」相吻合。



注
 　鹿鳴：原作「鹿斯」，按《詩》無《鹿斯》篇，「斯」蓋「鳴」之誤，今正。



注
 　菀柳：原作「菀
 」，按《詩》無《菀
 》篇，「
 」蓋「柳」之誤，今正。



注
 　墜：《禮記·中庸》作「隊」。案：「隊」通「墜」。



注
 　惝恍：原作「倘恍」，據文意改。



注
 　凡之亡非亡，楚之存非存：《莊子·田子方》原文曰：「楚王與凡君坐，少焉，楚王左右曰凡亡者三。凡君曰：『凡之亡也，不足以喪吾存。』夫『凡之亡不足以喪吾存』，則楚之存不足以存存。由是觀之，則凡未始亡，而楚未始存也。」



注
 　因：原作「采」，蓋涉下文而誤，今據《史記》原文改。



注
 　名：原作「刑」，據《史記》原文改。



注
 　推之：「之」原作「三」，義不可通。「三」字疑爲「之」字之誤。



注
 　三十六卦：「六」字疑爲衍文。



注
 　鹿鳴：原作「鹿斯」，按《詩》無《鹿斯》篇，「斯」蓋「鳴」之誤，今正。



注
 　豐沮玉門：原作「丰沮王門」，據《山海經》改。



注
 　巫咸巫彭及即朌姑真衣抵謝羅：《山海經》原文於「即朌姑真抵謝羅」諸字前並有「巫」字。又無「巫衣」，而有「巫禮」，疑廖平誤記。又諸巫次序也與《山海經》所列不同。



注
 　昭：通行本《楚辭·九章·悲回風》作「照」，王逸注曰：「照，一作『昭』。」



注
 　「如西」下，原刻本及適園本皆有缺空，似不脱字。

楊世文　校點








校點説明



《經學初程》作於光緒十二年丙戌（一八八六）。廖宗澤《六譯先生年譜》引作者言：「予己卯治《公羊》……至今七年。湘潭師來主講，至今六載。所刊尊經課藝，皆湘潭之教。」王闓運主講尊經書院始於光緒五年己卯（一八七九），至丙戌已七年。《尊經書院初集》刊於丙戌，廖平此書或爲襄教尊經書院時作。署名「吴之英同撰」，但何爲廖著，何爲吴著，難以確指。該書論述經學門徑和治經次第。先言治經學的態度，要耐煩苦思，沉静思索，見識超曠，深通其意。再論治學次第，二十歲以前略讀小學，經文成誦，二十歲之後方可治經，先博後約。小學爲經學梯航，但不可以小學止。小學既通，則當習經。先治《書》、《詩》、《論》、《孟》之後，再治較難之《易經》、《孝經》。三《禮》、三《傳》文博義富，治經稍久，乃可漸問其途。三《傳》但因注例以見傳例，因傳例以見經例。三《禮》繁難，入手兼治必敗，當先專治一經。三論小學門徑，目録校勘，《説文》、《爾雅》，音韻訓詁，先信後疑。四論經學初學門徑，讀一書便理會一書，先易後難，步步爲營，循序漸進。此書多爲廖平治學體會和經驗總結，誠爲初學者入門指南。光緒二十三年（一八九七）成都尊經書局刊印，民國三年（一九一四）四川存古書局印入《六譯館叢書》，今以此爲底本整理。








經學初程



學問之道，視乎資性，凡得力處，人各不同，不能預設程格，以律天下。然臻巧入妙，不可相傳，而規矩準繩，匠人所共。孟子曰：「大匠能與人規矩，不能使人巧。」今之論著，即語以規矩之意也。

經學須耐煩苦思，方能有得。若資性華而不實，脆而不堅，則但能略窺門户，不能深入妙境。蓋資性不近，無妨擇選他途，不必强以學經，墮入苦趣，非其本心，不能有成也。

經學爲科舉先資，本無妨於科舉。或有心亦好之，而恐誤科名，不敢習者。不知果能通經，未必不掇巍科；終身株守制義，未必成名。得之不得，有命存焉。經學之於科舉，有益無損也。

經學要有内心，看考據書，一見能解，非解人也。必須沉静思索，推比考訂，自然心中貫通。若徒口頭記誦，道聽塗説，小遇盤錯，即便敗績。惟心知其意，則百變不窮。前人云讀書貴沉思不貴敏悟，信哉。

初學見識貴超曠，然不可稍涉狂妄。若一入國學，便目空古今，盗竊玄
 

注



 遠之言，自待過高，於學問中甘苦，全無領略，終歸無成。不如一步一趨，自卑自邇之有實迹。

性敏者之學詞章，稍知摹古，即有小效。至於治經，若非深通其意，斷無近功。蓋詞章猶可剽竊以成篇，經學不能隨意勦説以欺世。經學抉其理，詞章發其華。自來經學湛深之儒，詞章自然古茂，騁文蜚辯，誼愈堅則氣愈雄，能先通經學，以爲詞章根柢，尤較深厚也。

治經歲月略以二十爲斷。二十以前，縱爲穎悟，未可便教以經學，略讀小學書可也。然成誦則在此時，二十以後悟性開，則記性短。不可求急助長，當知各用所長。

初學不讀注疏，從何著手？讀而不信，有何歸宿？無論何經，先須將注實心體會，凡與注異者絶不聞聽，篤信注説，有所不解，乃後讀疏。能將注疏融會貫通，已具根柢，益有所遵守，則考校有方，此經學小成之候也。從此再加功力，始徐悟注説某有未通，乃求一説以通之，或五年，或十年，由好而樂，可以自爲程限。若初入大門，便懷疑慮於注疏，尚未通曉，本無宗守，安得依歸？縱皓首鑽研，其成效畧可睹矣。

讀書要疑要信，然信在疑先。讀《説文》當先信《説文》，讀段、桂諸説當先信段、桂諸説。篤信專守到精熟後，其疑將汩汩而啟，由信生疑，此一定之法，實自然之序。若始即多疑，則旁皇道塗，終難入竟。或云二説不同，則何所信從？曰各求其理，不敢左右可也。如段與桂不合，讀段求段意，讀桂求桂意，不生駁斥，不爲袒護，至水到渠成，則孰得孰失，砉然理解矣。

治經當以注疏爲主，治《説文》當以本注爲主，以外枝葉繁博之書，不必早讀，俟本注已熟，然後讀《經解》諸書，取其去疑開悟，以資博洽。若初時有疑，可記存其事，不必遽撿别書，以致不能按日計功，且泛濫無歸，將畏難而自沮耳。

尊經初議不考課，惟分校勘、句讀各門，以便初學。後以官府意定爲課試，於初學頗不甚宜。南學及蓮池書院不考課，以日記爲程，最爲核實。初學治經，正如窶人求富，節衣縮食，收斂閉藏，乃可徐圖富有。今一入大庠，便作考辨解説，茫無頭緒，勢不能不蒙昧鈔襲，希圖了事。資性平常者，則東塗西抹，望文生訓，以希迎合，不能循序用功。至於播私慧，弄小巧，一枝一節，自矜新穎，未檢注疏，已詆先儒。若此用功，徒勞無益。故學者須知考課之學，非治經之道，當於平時積累，不可於課期猝辦，既當改易心志，又宜更立課程。

先博後約，一定之理。學者雖通小學，猶未可治專經。必須以一二年博覽諸經論辨，知其源流派别，自審於何學爲近，選擇一經以爲宗主，則無孤陋扞格之病。且欲通一經，必於别經辨别門户，通達條理，然後本經能通。未有不讀群經而能通一經者。博覽群書，本學人分内之事，若苦畏繁難，苟求簡便，枯守窮鄉，閉關自大，不惟窘陋可嗤，怪迂尤多流弊。

古人治經，先學小學、算學，皆所以磨練其心，使其耐勞苦，思以返樸質。蓋小學釋字，義理淺近，算學核計，更無詞華，以易者引之，故取效甚速。《春秋》學三《傳》繁難，漢人猶不以教子。《禮》學千頭萬緒，更無總綱，在群經中最號難治。《春秋》文約理繁，多所況

 ，是非心思開悟、深明義例者，不能知其變化。初學尋行數墨

 ，尚有未能，豈能解此神化之用？嘗見有治此學四五年，而全無頭緒者，皆好高務遠之過也。況三《禮》中《禮記》尤雜無條理，或一事而彼此不同，前後違牾

 ，老師宿儒尚不知其要領，初學一入其中，五花八門，不辨方位，終無益矣。

小學既通，則當習經。蓋小學爲經學梯航，自來治經家未有不通小學者。但聲音訓詁，亦非旦夕可以畢功，若沉浸於中，則終身以小道自域，殊嫌狹隘。故經學自小學始，不當以小學止也。特不可遽讀三《禮》、三《傳》。如行遠者，於出門庭，便入荆棘，意趣索然，恐仍還轅自守耳。

初學治經除三《禮》、三《傳》外，若《書》、《詩》、《論》、《孟》唯人所擇。但治《書》須知今、古文之異，不宜篤守僞孔之學，先儒所闢，有明徵也。兼讀馬、鄭注，陽湖孫本即佳，然亦須涉獵僞傳，知其短淺，乃愈見馬、鄭之優長，衆惡所必察也。《詩》則有《傳》、有《箋》，《傳》、《箋》互有同異，各求其旨，以觀其通，不宜執此詆彼，啟同室之戈矛。《論》有何，《孟》有趙，舊日最稱名家。及宋朱注出，而近世學人罕讀古注。然何、趙時有精理，朱注務叶中味，各有所長，不容相掩。但能熟讀注誼，將來所得，必有出於三家之外。不在耳目之所及者，不必别白優絀，詆議昔人，以爲快也。

《書》、《詩》、《論》、《孟》固當治已外，有《易經》、《孝經》，治經家以爲畏塗。蓋《易經》合四聖人之論，著以成書，理氣象數，無乎不具。名家解説最繁，今則但存王注。原疏本主王，故古注微耳。然李鼎祚《周易集解》實存古説。康成之注，王伯厚舊有輯録。蓋語其淺，則王注但長於理，其他故誼師説，可網羅散佚，以闚其全。語其深，則聖人假年之學也，末學無得名焉，在性近者善治之耳。《孝經》故説不見，脱誤爲多。今注疏中但存開元舊本，考據稍闕，禮制尤疏，漏略不可治也。而其可治，即在漏略者。數舊典以爲之考據，推舊儀以爲之禮制，囗囗

 之社，則酒黍易治，乃悟其漏略者，原以待我之致力也，夫安有不可治之經哉！

《書》、《詩》、《論》、《孟》、《易經》、《孝經》皆有可治之方，唯三《禮》、三《傳》文博誼富，治經稍久者，乃可漸問其塗。三《傳》各立門户，有可相通者，有必不相通者，但因注例以見傳例，因傳例以見經例，則三《傳》同此經術也。既登其堂，入其室，則各有材質之强弱，學力之深淺，隨施引申，補救之宜，則非更僕所能窮，亦有輪扁所不得言者矣。三《禮》相維，與三《傳》異。其有相錯者，當爲曲關其理，不可聽其乖違。禮爲鄭學，通其所通，並通其所不通，鄭已先導而入，謹步趨之可矣。有謂讀《禮》當先《儀禮》者，云篇目簡少，節文易明。鄙意竊謂讀《禮記》尤較《儀禮》之易。蓋《儀禮》直舉節目，無字不實，實處已難解悟，空處尚有繁文，不如《禮記》，方言其禮，即詳其義，密疎相間，經緯代宣，方讀其禮而罔罔者，旋讀其義而昭昭。治禮者於讀《禮》之始，自審《儀禮》、《禮記》孰晦孰明，性所近焉，工可決矣。要之能治三《傳》、三《禮》，已非疏譾之人，當知自求其安，不容以扞格者相强也。

不博遂求約，不可也。然其所以博覽者，正爲博觀以視性之所近，便於擇術，以定指歸耳。夫深造之詣，惟專乃精。苟欲兼營，必無深入。若徒欲兼包，以市鴻博，剛經柔史，朝子暮文，無所不習，必至一無所長。夫宏通之誼，代不數人，必是專門，乃能自立。心思既分，課程必懈。若此之流，初欲兼長，終歸一無所長而已。

注疏無論矣，近來撰述諸家，莫不天資卓越，學力精勤。當其自負，亦自不可一時，非獨自負，實亦如此。凡欲知其得失，必須究其底藴。若先立成見，志在攻駁，則全是客氣，無復細心，求異既不自安，前後亦或相反。總之，入門務在恂謹，苟或狂肆，未能有得。

學問之道，天下公同，外求合人，内必自治，乃可信今傳後，垂法無窮。而治經家每多客氣，或者自知依託，辯給不改，苟立異端，便生間隙。夫泰山之高，積由塵土。若欲以護短飾非，矜求名譽，一人之手，豈盡掩天下之目？若此之倫，不怒其戅，乃哀其愚矣。

禮學繁難，入手專治一經，已爲躐等

 ，乃又好大喜誇，兼治三《禮》，此必敗之道也。況近派多不守舊，徒肆更張，治絲而棼，愈以霿亂。使如此用功，無論中材，即使天分過人，終亦勞苦無得。或欲以勢力辯給，徒鉗人口，趙賓説《易》，其明驗矣。

躐等意在求速效，豈知循序則易悦而有功，躐等則扞格而不入。世有好爲苟難，用功五六年，全無所得者。此譬如登山，一人安步，一人飛行，安步者不勞而上，飛行者半途而蹶。蹶者困乏，又安有登臨之樂？故升高自卑，一定之式也。

古人先入小學，後入大學，原有等次。今失學過時，自謂成人，便鄙棄小學，此非法也。夫治經之道，不能離聲音、訓詁。學雖二名，實本一事。近來風尚，好高務遠，謂童蒙佔畢，成學所羞，便欲超遷，横通絶域。若此之流，不惟學有未全，亦心先失練矣。

初學最宜信古，既有遵守，不必遽用苦思，遲之三年，便能記誦，俟其精熟，然後審其得失，可以小出新意，畧爲改修。昔北朝大儒世代遵用鄭學，皓首研精，疏櫛注説。若旁皇門外，便發難端，檢校未終，痛詆何、鄭，使先師果如所呵，則所注早經毁棄。或不能誦習循繹，乃抄襲淺説以相易，割裂經文以爲類，人人自爲著作之才，罔用心力，可不惜哉！

目録校勘，爲初學入門必由之道。特目録所以識流别，爲深造之初基。校勘祛舛誤，本爲精揅之首事。不謂風氣所移，竟以二事爲末，知其目而不知其藴，校其字而不習其編，遂使初學之功，再無續效。若此之派，亦非深詣。

本經未熟，而好求新異，此躐等凌次，志欲横通者也。王霞舉先生教人先誦讀，朱肯夫先生立課亦重章句，皆學者所當遵守。若未熟經傳，新解已張，不屑注疏，異文自炫，使經學如此便易，則其道已屬不尊。況學業須有本末，故南人之巧，不如北學之拙矣。

恥躬不逮，昔人慎言。一近勦襲，行同販儈。若不守本分，徒炫新奇，采拾荒唐之言，以聳庸愚之耳，聞者震其玄遠，未及反唇，久假不歸，自忘菲薄。夫好爲深語，本爲淺人之技，倡者既已失言，和者尤爲取噱。若此之輩，既以自欺，更後何云。特願後賢，可稍自省屏，除張皇之習，以歸樸實之途。凡事無幸獲，何況治經！迂緩自悟，乃稱心得。不謂學人全圖便捷，窺伺觀望，延擱歲時。豈知易成不能耐久，取巧未必萬全，非宏毅自奮，别無捷徑也。

三《禮》之服飾器物，《詩》之鳥獸草木，《書》之山水官職，《春秋》之日月爵名，近來學人最好言此，一事數説，迄無折中。苟欲研精，雖數月求通一説，亦有不能，破碎支離，最爲大害。近今經學，少深入之士，皆浮沉於此之誤。此當先急其大者，而小者自不能外。若專説瑣細，必失宏綱，而小者亦不能通矣。

讀書不貴一見能記，十行俱下，而貴能推究尋繹。又不貴博覽、泛涉、矜奇，而貴能深入詳考。苟不力求精深，而惟以泛濫自炫，縱讀破萬卷，仍無一字得力也。凡進銳貪多，好奇喜遷者，終無成就。

學問之道，出門有功，縱使異塗，猶有啟悟。況繫同道，乃乏觀摩。乃學者恥於下問，推其所由，非有不屑下人之志，則以質疑，恐貽輕侮，無寧閉户自求。人欲治經，先須化氣。好問美行，葑菲尚采，彼有咨詢之效，此抱孤陋之傷，名實並加，何憚不爲乎？或者聲譽虚張，名過其實，倘遇高明，恐致敗露，杜門養拙，藉以自全耳。

學者治經，每因難自阻。無論何經，皆有深奥難通處。如天文、地志、草木、禽獸，必求其精微，初非淺識所能。學者每欲求深，以此自阻。不知學問之道，如臨戰陣，先其所易，後其所難。今當專力於其易者，凡屬所難，以俟徐通，姑闕所疑，不爲規避。苟必欲争明此類，則無論何門，有非皓首不能精通者。因小失大，固無一經可通矣。

初學《説文》，先要認得篆字，又要分得六書，事頗繁難。今立定章程，凡初看者，先抄部首五百四十字篆文並注，意有未明者，可摘録段注於下，每日鈔十字，要認得清，記得碻，講得明，即以六書名目注於篆旁。二月畢工，可參看《文字蒙求》、《六書淺説》，即鈔部首，則須將全書過筆一次，以認得清爲主。過筆時須訂十數鈔本，將部中象形、指事、會意、形聲字分四本鈔之，鈔傳不鈔注。又將其中古文、

附奇字。


 籀文、

附大篆。


 篆文分别鈔出。其有闕者及引經者，及博采通人者，可漸次依類鈔而考之。

初學

 首習《説文》，須有等級。今以所聞於南皮太夫子者著之於此，學者不可以近而忽之。

篆文或體，通人説之重文，分作數本鈔之，一日二百字，二月可畢。可以參看《新附考》、《逸字》之類，看時可照《釋例》門目，擇其要者十數門，就所看者依類鈔之，不必求合。俟鈔畢，以《釋例》所鈔校正，既將全書鈔過一遍，則漸熟矣。然後看段注一遍，篤信其言，不旁看别家，八月可以畢。

看段注多不解其《音韻表》，此音學專門之功。看段注畢，然後考音學，看顧氏《唐韻正》、姚氏《音系表》、苗氏《聲讀表》、戚氏《漢學諧聲》。可以參看金石、鐘鼎、篆隸諸書，以盡文字之變，用半年功考此門可也。

下則將《説文釋例》爲主，照其門類分考各門，然後看《轉注假借表》，以窮用字之例。每例當推至百餘事。再看訓詁書，如《爾雅》、《廣雅》，並覽《方言》、《玉篇》、《廣韻》、《經籍籑詁》
 

注



 等篇。

分象形爲一册，指事爲一册，會意爲一册，形聲爲一册，不依《説文》舊部，各從其類。

凡虚字獨體者，皆講還實字，補以近人新説。倘有不知者，便可闕疑，以歸《説文》本派。

高深之言，因人而發，而近來風習，未有初工，竟菲前賢。教人之事最難，高下皆有所蔽，故略定資格，以示程限，庶無陵節躐等之病，漸有邇遠卑高之效。

近人韓紫汀先生講算學，其教人不喜看書，而貴衍草，衍熟一法，然後改衍，用力少，成效多。今人苦算書難看，皆無下學之功，遂究高妙之説，故厭苦而無所得。使初看入門之書，則至爲易解。但須記熟衍熟，方可再看。有一定程限，不可躐等躁進也。

予幼篤好宋五子書、八家文。丙子從事訓詁文字之學，用功甚勤，博覽考據諸書，冬閒偶讀唐宋人文，不覺嫌其空滑無實，不如訓詁書字字有意。蓋聰明心思，於此一變矣。庚辰以後，厭棄破碎，專事求大義，以視考據諸書，則又以爲糟粕而無精華，枝葉而非根本。取《莊子》、《管》、《列》、《墨》讀之，則乃喜其義實，是心思聰明至此又一變矣。初學看考據書，當以自驗，倘未變移性情，其功猶甚淺也。

學者初治經，莫妙於看《王制輯證》。篇帙少，無煩難之苦，一也。皆一家言，無參差不齊之患，二也。自爲制度，綱領具在，有經營制作之用，三也。經少而義多，尋繹無窮，有條不紊，四也。有《春秋》以爲之證，皆有實據，無泛濫無歸及隱虚無主之失，五也。且統屬今學，諸家綱領具在，於治今學諸經甚易，六也。知此爲經學大宗，以此推之六藝，則《易》、《書》、《詩》、《禮》皆在所包，諸經可由此而推，七也。既明今學，則古學家襲用今學者可知，其變易今學者更易明，八也。今學異説多，既以此爲主，然後以推異例，巨綱在手，足以駁變，九也。秦漢以來，經、傳、注、記、子、緯、史、集皆本此立義。今習其宗，則群書易讀，十也。有此十效，又易於成功，不過期月，端委皆通，故願初治經者從此入手也。至於古學入手之書，則别輯《古學禮制考》，取《左傳》、《周禮》與今學不同專條，分類輯爲此書，以配《王制》。此亦爲綱領矣。

教者好以《公羊》、三《禮》教人，學者多無成效。去塾投贄，便言三《禮》、《公羊》，正如遇魅所行，不出尋丈之間，往反曲折，履韈皆穿。竊以三《禮》、《公羊》皆初學之迷道，又如八門陣，《公羊》、三《禮》爲死門，初學治之，如從死門入也。

金石有益於文學，如同學「時邁其邦」，「邁」爲「萬」羨文。「金曰從革」，「革」爲「黄」誤，「革」即從横。「寧考」、「寧人」羨文，皆從金石中考出，足以爲釋經之助。專門之學，其精粹全在於此。

近來學者頗有淩躐之習，輕諆何、鄭。豈知治經如修屋，何、鄭作室已成，可避風雨，其中苟有不合，是必將其廊廳、牕櫺、門户下至一瓦一石，皆悉周覽，知其命意所在。其有未安處，或所未經意處，仍用其法補之。必深知其甘苦，歷其淺深，乃可以言改作。今之駁者直如初至一人家，見其大門曰：「此門不善，宜拆

 使更營。」至二門如此，至廳堂如此，至宫、至室亦如此，外而閒廳客舍，内而沐廚牏厠，莫不毁壞，破瓦殘磚，離然滿目，甚至隨拆隨修，向背左右，莫不迷亂。以其胸無成室，無所摹倣，材料不具，基址難定。吾見有拆室一生，直無片椽可以避風雨者。毁瓦畫墁者尚不得食，何況治經！苟欲改作，務須深求作者苦心，此非專功十年者不能委曲周到，何未入門，先發難也？

《魏略》云：人有從董遇學者，不肯教人，而云「先讀百遍」。言讀書百遍，而義自見。從學者云苦渴無日，遇云：「當以三餘。」或問「三餘」之意，遇言：「冬者歲之餘，夜者日之餘，陰雨者時之餘也。」前説可以醫經本不熟之病，記誦而不論説，爲初學要道。後説可以警推卸之弊，若勤三餘，則無人不有餘暇矣。

講音學，初宜看顧寧人《音學五書》，就中尤以《唐韻正》爲要。學海堂未刻此種，蜀中頗難得。古音大明，全頼顧君。其書彙集韻證，標舉誤讀，初學讀之，最易明了。後來江、錢、段、王諸家之説最本原顧作，因顧既有此書，故所言多後半功夫，非初學所宜，閱之不能遽解也。今蜀中諸書盛行，顧甚少，閱諸書不能解，且有不能讀者，皆緣先未讀《唐韻正》也。欲講古音者，須先求顧書讀之。

教人最忌以己所心得使初學行之，己所疑難使初學考之。在己不過欲因人之力以成己之事，而初學作此，耗消歲月，浮沉迷津，亦何忍心！在師之學力不拘深淺，總較弟子爲優。師當初學時，識見深淺與教人時迥不相同，苦思彌久，乃有此境，而欲使初學亦爲能人，豈有此理！苟爲借人之力，則其心不恭；若欲躐等凌次，使初學飛渡，則所見更爲顢頇。總之教人之法，《學記》言之已詳。昔人識陸王言學以己律人，不知高下之别。予則云此其失，又在不能以己律人；使能推己及物，則可即己昔日之甘苦，以爲初學今日之程式，又何至於好爲苟難以困頓後生哉！

《孝經》一書，其書少，易於通習。近來博雅者厭其平淡，故不以教人。今特新注二本，以復今、古二派。其中立國制度，五等尊卑儀制，今學用《王制》，古學用《左傳》、《周禮》，因端竟委，頗爲詳備。又取《禮記·祭義》、《内則》、《少儀》、《曾子事父母》、《保傅》、《弟子職》諸篇附於其後，更刺取子、史、漢儒引説《孝經》者，别爲外傳、決事二事，既可以端正倫常，簡要明備，尤可爲經學先道之助。《孝經》不入六藝，孔子雖與《春秋》並重，今則若有若無，不過如《急就篇》僮蒙記誦而已。今欲大明之，使與《春秋》略相軒輊，以其事近行習，故以爲初學首基。

超何軼鄭，談何容易。統古今學人計之，恐億萬中無有一二。教者於弟子贄見，便高言玄渺，初有一長，便以何、鄭相許，不惟無此事實，亦無此理。無如淺近不知獎誘之義，真以爲古人實出己下，究其歸宿，不惟學問不成，甚且氣質亦壞。須知古今自大自高、同此覆轍者不知凡幾，若以一日之暴，竟謂千古無人，是聰明睿智

 當在百千萬億人才之上，自顧何修，乃能得此！且數千年不能一出之才，乃一地一時而至於數十見，猶復不悟身在迷鄉，是下愚也，又何足與何、鄭同年語乎？

《説文》爲古學之淵海，最爲有用。其有功古學，不在賈、馬之下。今欲解《左傳》、《周禮》、古《書》、《毛詩》，取之《説文》而有餘，其説都爲先師相傳之舊，並非肊解。其引據今學説，皆有標目，抄之便可爲今、古不同立一表。《白虎通》爲今學之準則，其録今文説，頗與《説文》録古文説相同。其中有古文説，然甚少，亦如《説文》之今文説而已。

博文約禮，孔門遺教，治經貴專是也。然極聰明之才，亦須涉獵三四年，然後可言專經，未有初入門治專經而能通者也。揚子雲
 

注



 謂作賦宜多讀，南皮師以八股非記得三四千篇不能工。余以爲非熟看注疏、學海堂《經解》，亦未有便可爲經生者。蓋不見諸書，則見聞陋，心思鄙。人莫不自寶敝帚，雖燕石亦愛惜之，而不忍棄。據此以爲根柢，安見其枝葉之能敷榮乎？《輶軒語》、《書目答問》，學者之金科玉律也。經學在於得師；無師，雖勤無益也。然師不過指示程向，至於高深，全由自造，非一覽驛程記便能飛越關河。故無師而憤者，每有獨得之境；有師而自畫者，終無咫尺之效。道聽塗説記問之學，乃欲鄙薄篤志潛修之士，不知一虚一實，一内一外，不能相過也。

經學有古時童子知之，至今則老師宿儒猶不能通者。如《禹貢》山川、《周禮》名物、《詩》之鳥獸草木是也。試以《詩》言，孔子教小子以多識鳥獸草木之名，就當時目見以示初學，宜無不解。如即今之目覩之飛走動植以教童蒙，其名號既所素習，其形象又爲所就見，何有不知！至於《詩》之所言，則方隅不同，北有或南無，即有而或形體變異，名號紛歧，一難也。又或古今異致，古有是物，今乃無之，今有是名，乃非古物者，名實參差，沿變不一，二難也。今欲考究，又不能據目見，全憑古書，若專據一書，猶易爲力。乃書多言殊，苟欲考清一草一木，無論是與不是，非用數日之力不能。且以尊經考課之事説之，如課題「雎鳩」、「荇菜」，以數百人三四日之心力，課試已畢，試問果爲何物？皆不能明。故予謂學不宜從此用工，以其枉勞心力，如欲求便易之法，則請專信一書，

如陸氏《草木鳥獸》之類。


 人雖指其謬誤，篤信不改。以此爲《詩》中之小事，尚有大者，在今欲明此小事，遂致陷没終身，豈非目見飛塵，不覩泰山之大？況即使專心致志，皓首於此，亦終無是處，故初學最忌從此用功。苟將此工夫用之於興、觀、群、怨，其有益身心爲何如！鳥獸草木

 ，不過傳聞之細事，經學總以有益身心爲大綱，舍大循細，不可也。程子所謂玩物喪志者，蓋謂此矣。《尚書》之山川，《周禮》之名物，同此一例。前人皆望而生畏，今爲後學一筆删之，以惜精力，爲别事之用，可謂便切矣。

講此名物象數之專書，《爾雅》是也。古人蓋小時讀此書，即證以目見，故童子能知其形狀。今則無是物，而空有其名，如欲求實，是捫盤指燭之見，叩虚索影，有何歸宿！故講《爾雅》不可求指實，一求指實，則雖老農、老圃、山工、藥師，不能盡識所見之草木。何況枯坐一室，欲盡窮名物之變哉？

人之讀書，不能如洋藥之上癮，苟能上癮，則將有終焉之志，其學必有大成。然其所以至此資格，殊不易到，必有精心堅力，膠固纏綿，遲之又久，乃能至此。當初亦如讀書，淺嘗無味，倦而思去，久而其味乃出，又久而後不能相離，此非旦夕之效也。今人治一書，非小有理會便自足，即稍有齟齬便自遷，安得有上癮者而與之語經哉！

諸上所列治經之始事，而成學之理寓焉。蓋神明變化，不過精熟規矩之名，偭規矩而稱神明，其説經必多乖謬矣。如欲分彚考訂，輯録成帙者，目録具在，自可任占一題。若信而好古，不嫌成書之少遲，或即可采擇此編，立爲常課，深造有得，將來自然左右逢原，蓋成書遲而悔者瘉少耳。此編與題紙名異實同，皆月課也。道通爲一，同學諸君子擇可從而從之，記其所疑，以時會講，要以月，會以歲，各鞭厥後，以底大成，則此編蹏筌之力，正未可忘爾。



注
 　玄：原作「元」，蓋避清諱，今回改。下同。



注
 　多所況：此處疑有脱誤。



注
 　尋行數墨：原作「尋常數墨」，據文義改。



注
 　違牾：原作「韋牾」，據文義改。



注
 　此二字模糊，無法辨識。



注
 　躐等：原作「獵等」，據文義改。下同。



注
 　「初學」前原衍「一」字，今删。



注
 　經籍籑詁：「籑」原作「纂」，據通行本改。



注
 　拆：原作「折」，據文義改。本條後二「拆」字同。



注
 　聰明睿智：原作「聰睿智」，據文義補「明」字。



注
 　揚子雲：原作「楊子雲」，據習稱改。



注
 　鳥獸草木：原無「木」字，據文義補足。

群 經 凡 例



廖　平　撰

楊世文　校點








校點説明



《群經凡例》共收入《王制學凡例》、《孝經學凡例》、《今文詩古義證凡例》、《今文尚書要義凡例》、《公羊春秋補證凡例》、《穀梁春秋經傳古義凡例》、《春秋古經左氏説漢義補證凡例》、《春秋古經左氏傳漢義補證簡明凡例》、《左氏春秋學外編凡例》、《禮經凡例》、《容經學凡例》、《兩戴記凡例》、《周官考徵凡例》、《樂經凡例》、《易經新義疏證凡例》、《論語彙解凡例》、《國語義疏凡例》、《四代古制佚存凡例》十八種。廖平成《穀梁春秋經傳古義疏》十一卷，曰：「予創爲今、古二派，以復西京之舊，欲集同人之力，統著《十八经注疏》以成蜀學。見成《穀梁》一種……因舊欲約友人分經合作，故先做《十八經注疏凡例》。」（《今古學考》）舊稱《十八經注疏凡例》，蓋此書原名，作此凡例欲相約同志以求證高明，後屢經修訂爲《群經凡例》。廖宗澤《六譯先生年譜》云：今《六譯館叢書》中之《群經凡例》，其目爲今所存者，乃屢經改訂本，或本非成於一年，與原目有出入。大抵如《今文尚書要義凡例》成於甲午（據《書經大統凡例》），《論語凡例》成於丙申（據《論語凡例》自識）。又既成以後，又續有增補改訂者，如《公羊》、《穀梁》，廖平云：「予撰《穀梁凡例》，修改近十次，乃成今本。」己酉本《四變記》以《王制義證》、《群經凡例》爲二變時書，皆誤。《群經凡例》之作，《今古學考》明言在《穀梁》成書以後，《公》、《左》未作以前。《穀梁》成於甲申，《公羊》成於戊子。光緒二十三年（一八九七）由成都尊經書局刊行，後收入《六譯館叢書》，今據此本整理。








王制學凡例

一、孔子以匹夫制度行事，具於《春秋》，復推其意於五經。孔子已殁，弟子紀其制度，以爲《王制》。《論語讖》：「子夏六十四人撰仲尼微言，以事素王。」即《王制》也。此篇皆改制事，不敢訟言，所謂微言。王，即素王也。

一、孔子撰述，以《孝經》、《春秋》爲主。《孝經》以治己，故曰「行在《孝經》」；《春秋》以治人，故曰「志在《春秋》」。《孝經》修己之事，故不詳於制度，此内聖之學也；《春秋》專以治人，故以制度爲要，此外王之學也。《王制》本專爲《春秋》而作，故全與《春秋》名物制度相合也。

一、孔子修《春秋》已，復删《詩》、《書》，定《禮》、《樂》，終乃繫《易》。《詩》、《書》、《禮》、《樂》皆素王平治之具，爲《王制》之節目，四經皆孔子就舊文翻譯，以爲教人之本。故《詩》、《書》之經多所譯改，取其與《王制》相合。《禮》、《樂》二經皆司徒所掌，《詩》、《書》又教人之書，歸於學校，《禮》、《樂》乃見行之事。《詩》、《書》爲習古之事，《易》則多明天道，不以教人，而治術之歸源也。

一、《王制》統六經，故今學皆主之立義。《春秋》、《易》、《禮》、《樂》無足疑，《詩》、《書》經孔子翻定，已爲孔子之書，首尾相合，大非四代本制矣，故今學家皆主之。今凡六經傳注師説依次分纂，以證《王制》，明諸經皆統於《王制》也。

一、今學《禮》以《王制》爲主。六經皆素王所傳，此正宗也。古學則以《周禮》爲主，不信孔子素王改制之説。以六經皆舊文，歸本於周公、孔子之經，而以古禮説，此别派也。今博采古説經義，以明《王制》，凡古禮之與《王制》異者，則附存異義以相啓發。

一、《王制》有經傳記注之文，舊本淆亂失序，今考訂改寫爲《王制定本》一卷。

一、《王制》爲孔子所傳，自春秋以至於西漢，流傳最盛，以爲聖人所訂故也。今統輯傳記、緯經、諸子、史志之説，以爲長編，依定文纂入。所采之説，以東漢爲斷，俟采録已齊，然後據此草定細章。所有長編，經傳爲一類，子爲一類，史爲一類，以便寫録。

一、以傳説、緯候、長編爲首，明傳經皆孔弟子也。先兩戴，次兩傳，次今《書》、《詩》、《春秋》、《論語》師説，《易緯》與馬輯《七經緯》附焉。

一、先秦兩漢子書皆七十子流派，故多用《王制》説。今依時代編次，先據本書鈔録，然後依經纂訂。其有經見異文，一依孔本《孔子集語》之例彙録之。

一、史志、《史》、《漢》、范《書》中多用《王制》説，今並集之。其有文集中用《王制》説者，亦附采入。

一、《王制》但言大略，節目未詳，而長編所采諸説多重複並見，或零脱不全。今俟采録已齊之後，按照《通典》門户，據舊説排定詳細章程，以能見之施行爲準。如井田、封建、選舉、學校之類是也。《孟子》云「此其大略，若夫潤澤，則在君與子」，此即潤澤之事也。

一、採録舊説，有明文者易知，無明文者難識。如「八政」一門，采録佚説當不下數百條，凡《王制》有節目而無詳説者，當照此例推之，不可但以有明文者爲限。

一、《王制》於制度大綱可云包括略盡，然一王大法，不能不求詳備。而《繁露》、《外傳》、《解詁》等書，所言制度乃有出《王制》外者，其中固不無《王制》細節，爲《王制》所包，而無所附麗者，亦不能免。考《白虎通》所引，有《王度記》，「王度」與《王制》當是同類。「王度」有記，則《王制》亦當有記。今先輯出《王度記》文，凡今學專書不雜古學者，所有制度無明文，取之以類附入，其有無可歸附者，則據以爲補編。始以《王制》統諸書，繼以諸書補《王制》，采録無遺，庶乎大備耳。

一、《王制》非周制，即《周禮》亦古學家補綴之書，與真周制多不合。今輯群書周時佚事，以真周禮觀此，則不惟改制之意明，而《周禮》爲《春秋》以後補綴而成之書，非真周禮，亦可明矣。

一、《左傳》今學也，舊誤以爲古，不知大綱全與《王制》相同，無異説。此例不明，則與本説相迕。今凡《左傳》用今禮名而文小異者類録之，以爲《左傳與王制同考》。

一、《周禮》欲與《王制》爲難，故采録時制，以爲此書。據緯記所言，實多真周禮。然當時周禮多不可考，《王制》已行，久有明説，不能易之，故其書大綱，如封建、世卿、徹税、喪娶、喪祭等爲《春秋》所譏者，人皆知爲周禮，至於此外，多不可考，則多録《王制》、《儀禮》之文，以相補足。如二軍《朝事篇》儀節分三等之類是也。又今學名義則不敢改，如三公、九卿、九嬪之類，同《王制》名而異其實。此類不明，必與本書相混。今彙録之，以爲《周禮與王制同名異實
 

注



 考》。

一、《公羊》禮多與《王制》不同。舊以爲采用古學，而緯書、子書亦多同其説。又《王制》三公九卿，而《千乘》言四輔，《昏義》言六官，《曲禮》言五官，此類固多，異名同實，而實爲《王制》佚義者亦不少。今定采異説，爲《今學同實異名考》。至於確係異實，考其如與古學實係不同者，則定以爲《王制》佚義。此等事固不多見也。

一、孔子以《王制》爲後世法。秦漢與《王制》不同世，遂不明此意，以《王制》爲無用之書。不知後人陰被其福而不知，如《王制》開選舉，後王全祖此法；而衆建諸侯，即郡縣之遺意；廣開學校，亦治化之根本。《中庸》之「百世以俟聖人而不惑」，今用《王制》之事多爲益，倍於《王制》者多爲害，習焉不察耳。況周當積弊，沿此一改乎！今取後世安危要政與《王制》相比較，彙輯一册，以爲《王制遺政考》。

一、《王制》參用四代禮，即孔子答顔子爲邦之意。今輯孔子改制爲素王舊説，以爲《王制敘録》一卷，以明其精義。

一、素王改制，孔子有「罪我」之言，此義不能明説，謂之微言，故孟、荀皆以《王制》爲周禮。蓋既不能謂之爲孔子禮，又不能謂之夏、殷禮，孟、荀皆有素王天子之説，而以《王制》爲周禮者，心知其意，而口不能言耳。

一、元聖素王明文，見於《莊子》，可見此先秦以前古義。後儒不信此義，不知古文家已先本之立説，然而究不能如今學之宏通。以此知素王説之不可駁。

一、《王制》儀節有爲古文家所據改，今學遂佚此篇者。如《周禮》五官節皆多本今學舊文潤色，今《周禮》有其文，而今學反失之。《考工記》一篇，本《王制》考工之事，《曲禮》之所謂六工也，故其中制度多與今學同。蓋作《周禮》者據今書以改爲古學，有不盡耳。《周禮》本以「考工」爲一官，記有明文。班《志》云六篇，並不以爲缺冬官以「考工」相補。言缺補者，後師之誤也。今凡今學所不備者，多可據之爲説。

一、以今學諸經解《王制》，凡三傳《春秋》、今古《尚書》、三家《詩》、《儀禮》七種，皆各爲《王制義證》二卷，附於本經之末，以見今學統宗《王制》之義。

一、諸書所引孔子言，間有與《王制》不合者，此由學者各以三統立説，故多參差。然文異實同，不當歧説。至於《孝經》、曾子之説與《王制》異者，此三統異説也。今以爲《孝經》專説，不引用焉。

一、《王制》當立圖表，今立《九州圖》、《五服圖》、《王畿九十三國圖》、《一州二百一十國圖》、《九錫表》、《王臣食禄表》、《大國次國小國君臣食禄表》、《九命表》，以外由此推之。

一、舊説《王制》以爲《春秋》專證。今既以《王制》統六經，則不專以《春秋》爲主。今將《春秋》專證以歸《公》、《穀》義證，至於《王制》注疏，不專主《春秋》焉。



注
 　案：《群經凡例》原目作「王制義證凡例」。



注
 　實：原無，據文義補足。








孝經學凡例



一、
 

注



 緯云：「志在《春秋》，行在《孝經》。」蓋《春秋》爲治人之事，《孝經》爲自治之事。故《經解》言六藝而不及《孝經》，以經專言治術，治術以《春秋》爲主，故與《孝經》對舉。此素王修己治人之要道也。

一、《孝經》專以行爲主，故經文平易，所謂「知之非艱，行之惟艱」。然經文雖少，而儀説甚繁。傳記言孝固多，而子家則幾無書不有專篇，此以議論爲經，而儀制傳説者也。《孝經》爲修治初階，不得以平易忽之。

一、素王翻述六藝，以爲一王之法。《孝經》引《詩》、《書》爲説，此通其説於六藝也。緯亦以《詩》、《書》不似經而刊之，過也。

一、孔子以前，不以孝立教，舉孝以包百行，至德要道，此素王新法也。故凡載籍言孝者，皆爲《孝經》説。孔子不作《孝經》，則孝道不如此廣大也。

釋典中亦有言孝專書，凡事不合於義者，皆以不孝責之，正與《孝經》同意。




一、《孝經》與《大學》篇略同，首章經以下爲傳，所以釋經也。今分爲經、傳，經本孔子自作，設爲問答，傳爲曾子所作，或以爲子思所作，非也。

一、《孝經》爲素王撰述，而禮制與《王制》有異同，此由傳《孝經》弟子緣經立説之義。又孔子制禮，弟子有所參酌，差互亦所不免。今取凡與六藝不同者，以爲《孝經》專派。

一、群經之中，惟《王制》與《孝經》師説最爲繁多，幾過本經百倍。自失此義，儒者皆以《孝經》平易而疑之。今舉舊説，悉爲采録，然後《孝經》爲一巨門。不然，則亦如《王制》之若存若亡而已。

一、《春秋》義例繁賾，最爲難治。《孝經》則平實淺近，無待鉤稽，以修治異塗，知行殊道也。今張明舊學，不惟切於日用，大益内行，而使舊學皆有統宗，於經學亦大有裨助。

一、《孝經》班《志》經有今、古二家，其書久佚。今據劉、班漢儒舊説，以及劉炫本，定爲古文本。更輯魏、后、張、長孫諸家，以爲今文本，以符舊目。雖有古、今名目，然其實則一，不如别經之義例全反也。

一、《孝經》禮制，今、古之分今無可考，其所以立古、今者，不過章句文字異同耳。古文晚出，爲東漢末流之派，以前舊説，則歸入今學。漢人晚説，分派取以爲注。至於魏晉以後之説，則采入疏中，以示區别。

一、《孝經》漢有今、古文異同，今以今文爲主，而兼採古文異文，以爲《孝經釋文》一卷。班《志》《孝經》有《雜傳》四篇，其書久佚。今倣其例，徧輯先秦以前傳記子史言《孝經》者，輯爲舊傳。

一、《孝經》説今仿陳氏之例，統輯漢人傳注及餘説《孝經》者，以爲《孝經先師軼説考》。其有一説重見者，仿孫氏《孔子集語》之例附録之。

一、《孝經》諸緯，皆孔、曾授受之微言，經學之根本也。今將其關於經義者鈔出，彙爲一篇。外有别經之緯，而言涉《孝經》者，并取以爲注，更輯爲《孝經緯説》，取《孝經》注之。

一、《内則》、《文王世子》、《曲禮》，此舊傳儀節也。又《吕覽·孝行》曾子説養有五之類，皆就事親各立條目，爲本經舊傳儀節。今仿其例，將載籍所言事親儀節彙齊，分立節目，將舊説依類分入，如《曲禮》之侍坐、立、居處、禁忌之類，悉按經目歸之，略如《家儀》之例。

一、言孝專就事親而言，則其道甚隘。又人不皆有親，則多外視之。而《孝經》之旨，則以事親爲小孝，而歸重於事君、立身，凡一言一行，皆引歸於孝。如戰陳無勇、交友不信之類，皆歸之。此爲推廣孝道以包百行，孝所以爲至德要道也。凡載籍如此之類，當依經立目，分類歸之，以爲《孝經廣義》。至於泛論《孝經》者，則歸入通論焉。

一、《中庸》自「君子費而隱」至「其如示諸掌」，皆《孝經》舊説也。「舜其大孝」以下，則舊《天子》傳也。晉陶潛《孝傳》，《御覽》引師覺授《孝子傳》，并倣其例。今據以爲主，通輯秦以前舊事，依經分例五等，以爲《古孝》上篇傳。凡《世子》附於《天子》、《諸侯》。

一、舊《孝傳》皆聖賢至極之則，其外有心是迹非，與夫奪情失禮之事，既不可以入於孝，又不可以爲不孝。此當别爲一門，以類歸之。凡此類統歸於《孝傳》中篇。其中仍分立子目，以相别異。

一、舊《孝傳》皆取善者以爲法，所有不孝之事不加采録，不惟無以戒惡，而此類遂無附隸，非也。今更立此門，以示懲創。凡載籍所稱不孝之事，亦因五等歸彙，輯以爲《孝傳》下篇，庶有合於創惡之意。

如孟子、章子之類。




一、曾子傳《孝經》，凡曾子言皆《孝經》説，不惟《大戴》十篇而已，即《曾子問》亦然。如屢言嘗、禘、郊、社是也。班《志》儒家有《曾子》十八篇，今輯《大戴》、《小戴》共十一篇外，凡散見之文通輯之，以合十八篇之舊目，引其切合者以注《孝經》，並引《孝經》以注之。

一、經文雖少禮制，而傳説言禮制者多。凡《孝經》禮與《王制》、《儀禮》同者，舉不勝舉。今彙集其説，引《王制》、《儀禮》以申明之，編爲《孝經通禮》，但指其端，不加細説。

一、《孝經》遺説最爲繁賾，依類歸之，多有未盡。今更立「問孝」一門。蓋孔子新立《孝經》，世人不知，故問其説。孔子各就其事而告之，凡説於經傳無所歸附者，統入此篇，録其問答，以「問孝」名之。

一、傳記子史所言孝事，皆依類分輯，其有餘論泛説不能入以上諸門者，則立「通論」一門以歸之。班《志》《孝經》彙有説三篇，當即此也。今倣之，作《孝經通論》。

一、班《志》《孝經》彙有《弟子職》一篇，明凡弟子行習之事皆宜附入《孝經》。今於傳記所言不專説孝，而爲幼少儀節者，倣《漢志》之例，取其專篇，以附於《孝經》之後，以便誦習。如《弟子職》、《少儀》、《曲禮》之類，當附《孝經》以行者是也。

一、通經所以致用。凡漢人章奏駁議所引《孝經》説者，今仿董子之例，彙取以爲《孝經決事》。

一、《孝經》禮制有與《王制》、《儀禮》不同者，此爲《孝經》專禮，不同於别經，如春秋二祭之類是也。今彙其異者，以爲《孝經徵》，務求詳明，以别門户。

一、《孝經》之學久微，學人無復研究，甚者删改，疑與枚書相等。今一明古義，使復沂水舊觀。别撰《大義》四卷，以明孔、曾傳授之旨，古、今淵源之别，與六經通同之義，及今所以撰述之意。

一、《孝經》爲孔子新發明，海外尚無家學。故《采風記》云西儒不能譯「孝」字之義。當時中國亦同此程度，故有赤虹化玉等説，與作《春秋》符瑞相同。考孔子作經，天降符瑞，惟《春秋》與《孝經》有其説。蓋《春秋》爲六經之始，《孝經》爲六藝之歸，舉《春秋》以包六經，舉《孝經》以包六藝，合發明此學，既以提撕中人，並欲推行海外。




〔附〕孝經叢書目録



今文孝經注疏

古文孝經注i疏

孝經釋文

孝經舊傳

孝經兩漢先師佚説考

孝經緯注

孝經儀節

孝經廣義

孝傳上篇中篇下篇

上篇孝，中篇孝不合禮，下篇不孝。




曾子十八篇注

孝經通禮

問孝

通論

孝經附篇

弟子職、少儀、保傅、胎教。




孝經決事

孝經大義四卷

一孔曾之旨，二先師淵源，三與六經通義，四撰述義例。






注
 　案：序號原無，據前篇格式加。







今文詩古義疏證凡例



一、筆削取義。詩者，志也。周衰，孔子道不行，因以其志寓《詩》，垂萬世法。故《史記》曰：「周室衰而《關雎》作。」《關雎》指全《詩》也。《淮南子》曰：「周道亡而《詩》作。」《孟子》曰：「王者之迹熄而《詩》
 。」 



 當爲
 ，古「作」字。《詩》雖采《春秋》，録古作，既經素王筆削，篇章字句機杼全出聖心，亦如《春秋》，比事屬辭，皆關義例，非如舊説拘文牽義。以爲事非一代，作非一人，錯亂紛紜，毫無義例。雖作詩人事舊説甚明，然事本桓、文，義則竊取。今考《易》、《書》、《禮》、《春秋》，昔人皆有《釋例》之書，《詩》則從無以例説者。今比之諸經，以爲筆削，全由聖人句字，皆有取義。

一、總統群經。孔子自衛反魯，首正《雅》《頌》，群經後起，總例在《詩》，《尚書》之三代二帝，即《頌》、《南》之實事。《春秋》之二伯八牧，證《風》、《雅》之空言。《樂》不離辭，《禮》包儀曲。六藝雖廣，旨歸簡要。且匹夫制作，未可明言，惟託興微顯，乃可自附殷人。宗旨既明，然後知六藝舊文，莫非新義。庶人之説，不更再詳。使非先通詩旨，則不達聖作。專歸史文，勢必如古文家説，攀元聖，尊國史，撏摭尼山，竟同商隱。《詩》爲總集，政出多門，殊乏倫次，以選擇而論，不反出品彙三昧下耶？

一、主素王。經學舊有王周、王魯、素王三説，其原出於三《頌》。自來説者多失旨歸，今以《詩》本託興，專主素王，周、魯在前，同於二代。《春秋》名分，取法《周頌》之篇；四事思兼，乃本王魯之制。

《尚書》説。


 水精爲主，遵監二賢；劃清界畔，各爲一家。《樂緯動聲儀》云：「先魯、後殷、新周、故宋。」此本三《頌》之古説。凡傳説言殷人、言先進、言從質，以魯國之匹夫，自託於王後，非以説《商頌》則無所附麗，而《邶》、《鄘》、《衛》在王前之説，亦不能明矣。

一、分三統。十五《國風》，今倣三《頌》之例，分爲三統。二《南》爲周公統，邶、鄘、衛爲商統，王以下九國爲周統。周、召一君、一臣，邶、鄘、衛一君、二公，王則二卿、二伯、二方伯、二小國。周、召如《尚書》之《典》、《謨》，

一君、一大伯。


 周公爲天子，召公一匡天下。經以邶爲主，而先以周、召者，即《莊子》「在下則爲元聖素王」之意。周公攝爲天子，即孔子前事之師，莫爲之前，雖盛弗彰也。又以王後之事更詳於商者，時事於周爲詳。故《春秋》以周爲主，此「從周」之説也。

一、《國風》三五平分。《國風》三統之外，以十五國平分，《羔》之「三五」是其説也。王爲周統，周、召、鄭、秦四王畿國屬之。豳爲魯統，齊、衛、陳、曹四存國屬之。邶爲商統，鄘、魏、唐、檜四亡國屬之。

此與三統例相似，而多寡相配，存亡各别。詩中凡言數，多用此例。


 其以篇分者，如《大雅》分配三《頌》，《小雅》三小以後，全爲孔子兩京、八伯、四國、三公，居然一《春秋》也。以章分者，如素、青、黄著庭堂，《伐木》之食、燕、饗之類，其例甚多。

凡三章者多此例。


 今取《三統表》中各門禮制與詩文相校，再列爲表，通此三例，而後知循環無端，通變不倦。凡古今損益之故，思過半矣。

一、中分天下。《王制》二伯中分天下，《詩》傳有郟東、郟西之説，究未詳指。今從《禹貢》以東岳包南岳，青、徐、荆、揚屬周公，以西岳包北岳，梁、豫、冀、兖屬召公。《春秋》之義，以鄭、秦、衛、陳封召公，四州取法於《詩》，而吴、楚、蔡、魯四名不見於《詩》。蓋以豳代魯治青外三州，移亡國治之鄘，即宋治徐、魏，唐治荆、揚。《詩》中□□□國治三州之説最多。

如三星、小星、薪芻楚之類，不下數十見。


 二公西北三内一外，東南三外一内，西北四國全同《春秋》，東南四國以豳、鄘代魯、宋，而吴、楚則以魏、唐易之。季札觀樂之以鄭統齊豳、秦統魏唐陳，抑又中外之故事也。

一、存二帝。仲尼祖述堯舜，憲章文武，

中包夏商而言。


 凡言四代者，《尚書》説也。《詩》則尊賢不過二代，故《頌》止於三。全詩不見堯舜明文，不知《典》、《謨》之興，取法二《南》，周爲君，召爲臣，自爲一統，專闢南方。文如經傳經義例，移魏唐以化荆、揚。魏有陶唐之風，唐存夏后之政。

皋陶主《謨》，《詩》有説皋陶之文。


 堯舜繼絶，首以二《南》合之於《頌》，是爲二帝三王之道，開宗明義，符合《典》、《謨》。如《春秋》存陳之法，國已亡而仍存之也。《雅》稱禹甸，《頌》稱禹績，三代之目，具有明文，而禹不列《頌》者，《春秋》黜杞之意也。

一、兩京通畿。周之王畿先西後東，東西通畿，義先見《詩》，而後《書》與《春秋》合之。雍州故土不以畀秦，雒居中間，五州合計，故《小雅》以「瞻彼洛矣」、《魚藻》起兩京。他如《大雅·文王》三篇爲西京，《棫樸》三篇爲東京。《小雅·車攻》以下爲東京，《節南山》以下爲西京。鄭、秦兩卿，亦用其義。由中央以及四方，由兩京以及八伯，大綱如此，細目尚須再推也。

一、分四方。《詩》中四方、四國明文至於六七十見，東西南北之文不一而足。以「南」名周、召，則四方其大例也。中央師，四方爲四岳。以章分者如「民勞」五章中言京師前後爲四方。以篇分者，《嵩高》四篇爲四岳，「瞻彼」、「魚藻」爲兩京。「彼都人士」八篇爲四方，《邶風·柏舟》爲京師，《燕燕》十二篇爲四岳。他如《王風》之《揚之水》四篇、《齊風》之《東門》八篇，皆以四方爲篇法。《巧言》之四國用讒，《小雅·谷風》以下之四風同邶，皆以四方取義。必明乎此例，然後文有貫串也。又《詩》初以冀、豫、兖、青四州分東、南、西、北，一州占一方。如《鄭語》之説，至開化南服，乃一方二州，故《國風》皆内四州國也。

一、中外例。《春秋》家説，先京師，後諸夏；先諸夏，後夷狄。此説亦本原於《詩》。内五州，見十五國。外四州，但以「南」字目之，荒略輕賤，較《春秋》之詳録吴楚有間矣。中外之分，多以「南」字爲界畫。《周南》之《樛木》、《召南》之《草蟲》、《小雅》之《南有嘉魚》以下爲中國，以下爲夷狄，即三《傳》所謂先中國、後夷狄也。又《帝典》所謂由「平章」以及「協和」，《大學》所謂由身家以及天下也。而四方例中如「揚水」之類，先舉南者，則又以用功尤篤，故首及之，不在此先後例中也。

一、南。二《南》，《左傳》仍名之曰風。王、鄭、秦俱爲風，則周、召二公亦爲風可知。其以南爲名，與「邶」對文。

舜歌《南風》、南巡，皆此「南」字。


 王化自北及南，周時中國只内四州，以洛爲中，冀西、兖北、豫南、青東，《鄭語》所謂東、南、西、北，只《禹貢》之四州，故惟四州之國乃見《詩》風。而三《傳》以四州爲中國。孔子用夏變夷，乃化外四州合之雍州王畿，成九州之制。《詩》與《春秋》大例皆在用夏變夷，化外四州以成九州之制，南包荆、揚、梁、徐四州，本兼東西。以南言者，自北而南，取其正方也。

一、周召。《詩》首二《南》，繫以周、召。《魯詩》傳：郟東主周，郟西主召，即中分天下之制。二公雖平列，然舊説以周爲王者，聖人化，又《周南》首言左右二風，文義多相出入。蓋周公代武攝政爲天子，

魯所以列《頌》，正以《周南》之故。若《頌》所列皆魯，爲方伯事。


 召公一匡既隱，有君臣之分，故不無互見之例。

《詩》二伯事專以召公主之。


 頗似傳之解經，其詩多以三篇分段。周首三篇治内，《樛木》二章治南，《螽斯》與《麟趾》相同，桃音近召，

兼與皋陶同。


 《兔罝

 》言王魯，《芣
 》言黜杞。《漢廣》東南末二章應《魯頌》，《召》前六篇召公事，次六篇則素統，末二章分結焉，中當詳外四州土地風俗也。

一、風例。王者之化，首在移風易俗，至必聞政。孔子周游，原以覘俗觀風，以爲移易之本。故諸風中必詳其地土俗，班《志》所引諸條是也。王者所居，亦有風俗。《國風》譜九州土宜民俗，不可反缺王畿。王降爲風，乃《毛詩》之誤説。但十五國世代不同，併亡各異，所以必取此十五國之故，則古無明説。今訂爲三例，有三統例，

説詳上。


 三統各占五國，合爲十五。此從三《頌》推之，而諸詩中具有其證者也。有中分例，從周、召中分天下起法，而季札觀樂用之，如二《南》周、召分左右矣。鄭南之卿也，統東方，故次及齊，次及豳，

以豳代魯。


 而小國之曹附焉。此東方周南之五國也。次及秦與鄭比，次及魏唐與齊比，

魏唐合爲一國，實即晉與齊同爲伯。


 次陳與豳比，小國檜與曹比。此西方之五國。而邶、鄘、衛爲東都三監，王爲西都，合計之，則東西京周召二伯、鄭秦二卿、齊晉魯陳四牧、

未爲伯，則爲牧。


 檜、曹二小國，兩相比對，《左傳》所存之師説也。又以經意例爲歸宿於諸國，不拘世代存亡，以意起例，成一王之全制。以《邶》爲新王素統，故中言四風。以《周南》、《王風》爲王後，合於三《頌》。《召南》、《齊風》爲二伯，

《召南·羔羊》見三「素」字，《齊風·著》見一「素」字，明其爲素王、二伯也。


 《豳》爲青牧，以三亡國鄘、魏、唐治徐、荆、揚，

合之周、召，其國七，主東南兩岳。


 檜爲荆屬，此存亡繼絶之大例也。

新開外州，故以三亡國移封之。


 西北則王、齊而下，鄭主冀，衛主兖，陳主豫，秦主梁，曹附焉。七存國主西北，恰與《春秋》封建相同。一周一王，各統六國，儼如二代而以邶冠於上，以爲之主，此又《春秋》之大例也。全詩主此，萬變不離其宗，尤當留意者也。

一、邶。《邶》、《鄘》、《衛》首風者，因三監之制託之《召》、《洛》，與《商頌》殿末相起。

《邶》如《周南》，《鄘》如召伯，故同以《柏舟》開首。


 又《尚書》康叔留守東都，邶、鄘之民遷於洛，以《邶》、《鄘》列《王風》之前，如先東都、後西都也。邶主北，與「南」字對文，地係商都，爲素統。《柏舟》「憂心」二句，孟子以爲孔子之詩，是也。因居中爲主，

商、周都同在一地。


 故篇中備言四風。

周公營洛，魯雖在洛青，而周公之東，則仍在洛矣。


 經義以邶爲總例，統十四國。鄘、衛雖相連，而存亡不同，取義自别。《國風》有三統例、中分例、東西通畿例、經義例，一風備數義，移步换形，不可執一以求。

一、鄘、衛。鄘與魏、唐三亡國，遷南方，故三風多言行役。三國有相通之文，不可拘泥。本國説之詩三章者，又多取譬三國。如《綢繆》之薪、楚、蒲是也。鄘與宋同音，經義移封於徐、衛，春秋初在豫，後遷於兖，主北方。《詩經》義與《春秋》同。《鄘》與《衛》首四篇相應，

《碩人》應「偕老」，《氓》應《桑中》。


 《鄘》以下六篇分應三公。《鶉奔》、《定之方中》，司空也。《蝃蝀》、《相鼠》，司徒也。《干旄》、《載馳》，司馬也。《衛》之《竹竿》，左右二伯；《
 蘭》，二王後；《河廣》北岳；《伯兮》西岳；

在西，故云之東。


 《有狐》南岳，

《齊·南山》雄狐。


 《木瓜》東岳。

三言木，東方。




一、王爲周統，配《周頌》。《春秋》王以西京爲主，東都爲行在

 ，與《詩》同。三統例，統畿内周、召、鄭、秦四國共五國。王命二公化南方，二伯二卿化自西而南。首三章爲西周，《揚之水》四篇分四方。《采葛》以下爲東周，首三章應《周頌》。秦末三篇應《周南》、《鄭》。

一、鄭。舊封雍，後遷洛。《春秋》與秦爲二卿，因晉爲伯，代主冀州。《穀梁》以鄭爲冀州國，《詩》則因移封魏、唐於南，故以鄭代之。

南北之事，鄭居間轉樞，如鄭介居晉楚之比。


 其風首二篇屬西京，次二篇屬從行東都。《清人》言左右爲總例，《羔裘》爲三公，《大路》爲二伯。中分例，鄭爲卿，統東而兼南。《女曰鷄鳴》二篇求東方，《齊》、《豳》、《扶蘇》四篇求南方，《丰兮》四篇東方，至《揚之水》四篇南方。至三統例，則屬王，爲卿主徐州。周、召開南服，鄭、秦從之。四州周、召主荆、揚，鄭秦主徐、梁，以王臣化外四州也。

一、齊。次鄭者，中分以鄭爲伯，統齊、豳也。則齊爲侯牧，與魏、唐對舉，如春秋未伯之齊、晉也。

此春秋初年鄭爲伯故事。


 以三統平分言，則豳爲天子，齊爲大伯，一匡天下。《史記》云周公使召公命齊侯爲伯是也。衛、陳爲北、南之二牧。《齊風》屢言魯道齊從者，謂太公奉周公之法也。首三篇《雞》屬齊次，兩肩即衛、陳，《著》則總三統爲一段。下八篇分四方：二《東方》東，《南山》、《甫田》南，《盧令》、《敝筍》西，《載驅》、《猗嗟》北也。經義則以齊與召公同爲二伯，故《召南》云「有齊季女，齊侯之子」也。

一、豳。以三統平分例言，如《周南》周公爲天子，爲魯統，配《魯頌》。以中分例言，則如頌稱侯爲牧，

與《春秋》同。


 主青州。以周公爲天子升頌言之，則當以《周南》爲頌，《豳》爲周南，頌爲《豳風》。特互易其文者，明《風》有三統之例。三統《豳》爲魯統，主齊、衛、陳、曹，一公、二牧、一小國。《風》中言「東征」、「徂東」，與《南》互文見義。

一、秦。封地在雍州，於三統屬周，爲赤統。《春秋》稱秦爲伯，以爲留守，是也。中分例以統魏、唐、陳，如鄭之統齊、豳，故《車粼》、《無衣》、《黄鳥》鄰於《唐風》，《駟鐵》、《小戎》類於《于田》，《蒹葭》有望返蹕之意。《晨風》、《無衣》、《渭陽》、《權輿》四篇當是西北四牧也。首三篇爲西京，次三篇爲東都，末四篇與《唐風》四篇相似。

雍爲王畿，不爲西岳所統，以豫代雍，故陳爲所統，多説中州事。




一、魏、唐。其地乃堯舜故國，不言晉而言魏、唐，存二帝也。以中分言，則當合爲一國。如晉與齊比春秋之桓、文。

季札以秦統魏、唐、陳，如鄭統齊、豳，是以魏、唐二國比齊也。


 經意當以二風與

 《鄘》移南方三亡國遷封，故詩三章者多以此起例。

《魏》終《碩

 鼠》，當是代楚。《唐》言《揚水》，當是代吴。


 二《風》合十九篇，

與《邶風》篇數同。


 而遷封之制，則先遷民，如康叔封衛，而頑民遷洛，民遷於北，國復於南。

《碩鼠》言去，是南民將去南適北。《揚水》言從沃、從鵠，皆是民從南遷北之辭。


 周公左，召公右。《魏》言左，辟《唐》言道左，是北國遷南，爲《周南》所統。

秦在西，則言右。


 《魏》首三篇言本風《陟岵》四篇，言民遷北之事。

《陟岵》從南望北，十畝言北，善思遠游。《碩鼠》明言遷徙。


 《蟋蟀》二篇言當復封亡國於南。

衣裳車馬等九錫燕享之事。


 《揚水》三篇民已遷，

見君子、見良人，已至北矣。


 《杕杜》四篇命三國封，

「豈無他人」，同《鄭風》。「豈曰無衣」，皆招之。


 「有杕之杜」已至南，《葛生》則念之，《采苓》亦似「將仲子兮」。大約此二風文義多似鄭也。

一、陳。三統例，衛、陳爲豳所統，一主北，一主南。如首三篇言本《風·碩人》，見北流，陳則云「南方之原」是也。爲齊所統，故「青青」東方，「自伯之東」指齊，「月出」之「月」亦指齊。《宛丘》三篇，皆陳在豫，爲王畿之南也。二《東門》如《齊風》之屬東方，《墓門》、《防》如《鵲巢》，當屬南方。《月出》東，《株林》南，而《澤陂》則結之。

一、檜、曹。小國，一存一亡。亡者屬於《邶》，爲商統；存者屬於《豳》，爲魯統。中分則先爲周、召卒正，繼代周、召主荆、揚。檜如春秋許，屬鄭；曹如春秋曹，屬魯。

一、《雅》。詩分三體，

《南》，《風》中一體。


 作用全在於《雅》。《史記》曰：「雅以治人。」蓋風者民俗，頌者成功。所以化民成俗，功成作頌者，雅之力也。雅一也，而以大小分者，《大雅》配三《頌》，王者成功，《小雅》配《風》，平治初階。又以三小之故名之也。雖分大小，而以三統爲通例。

一、《小雅》。即作詩之主，有「周亡詩作」之意。上半由治而亂，詳周之所以亡；下半撥亂反治，明《詩》之所以作。《鹿鳴》至《采芑》配周、召。《車攻》至《無羊》配邶、鄘、豳。《節南山》至《雨無正》配王周公，襄周道亡，然後《詩》作。三小有《柏舟》、《燕燕》、《日月》之義。

《小旻》至《甫田》十九篇配《邶風》十九篇。


 《巧言》四篇言四國之亂。《谷風》十二篇分配三公，

《谷風》四篇言四風，屬司徒，配《邶》四篇。其言四方風俗之壞，如《春秋》七缺。《北山》四篇言行役征徂，屬司馬。《楚茨》四篇言養，屬司空。《北山》四篇，三篇内，一篇外。召公治西北，三内州，一外州也。《楚茨》四篇，一篇内，三篇外，治東南，一内州，三外州也。


 洛東都，配鄭以下，多言王臣，主諸侯之事。鎬配秦，文與洛對，特詳略不同耳。《菀柳》言上帝，又爲總綱。《都人士》八篇配齊、晉、衛、陳四稱侯之國，舉四岳以包八伯。《苕華》二篇配檜、曹，與《瞻仰》二篇相起。

以素王包周、魯。洛之左右指諸侯，如春秋齊、晉。鎬之左右指王臣，如春秋之周公、祭公。


 《小雅》大綱與《國風》相配。

一、《大雅》。分三統。《文王》至《有聲》追敘太王、王季，應《周頌》。首三篇西周，次三篇東都，末四篇分結前文。《生民》至《卷阿》八篇應《魯頌》。首篇言后稷，應《閟宫》。二篇言飲酒，應《泮水》。《既醉》、《鳧鷖》言公尸，當係祭周公之詩。《假樂》四篇即王魯之正義。《民勞》至《抑》四篇應《商頌》。首篇言居中治四方；二篇言藩垣屏翰，制度大備；三篇言殷所以亡；四篇言素王所以興。從《桑柔》至《召旻》又歷言厲王、宣王、幽王事，明周之所以興亡。《大雅》本以分應三《頌》。《文王》十篇言其盛。《抑》以下再繫周事。原詩之所以作，數篇隱括《小雅》全部，宣之中興，幽之覆滅。且《大雅》以《旻》終，故《小雅》以《旻》始也。

一、三《頌》。《樂緯》云「先周，後殷，王魯，故宋」，即三《頌》舊説也。《周頌》主文武，

其詩分篇太多，今合併之。


 《魯頌》主周公。

《繁露·改制篇》：「主天法商指周，主地法夏指魯。」又云：「主地法天，而王祖錫姓姬氏。」謂姜原生后稷，其説合於《閟宫》，可見。


 魯用夏教，《商頌》主素王，孔子殷人，用殷禮。

《中庸》：「吾學殷禮，有宋存焉。」三統文質循環轉變，所謂魯商者繼周之夏殷，非已往之夏殷。


 《論語》「其或繼周，百世可知」，即謂此也。全詩以三統立法，又以素王總括之，紀綱制度由亂而治，秩然不紊，所謂質鬼神而無疑，俟百世而不惑者也。

三《頌》又自有中外先後之例，《周頌》詳内，《商頌》乃詳夷狄。




一、三公。詩中多以三公分章分篇。如《鄭風·羔羊》指三公。《鄘風·定之方中》言作室爲司空事。《蝃蝀》言昏姻，《相鼠》言禮，爲司徒事。《干旄》

 言旟旌良馬，爲司馬事。《大雅·大明》言昏禮，爲司徒事，《綿》立室家，召司空有明文。《棫樸》言六師，爲司馬事。「篤公劉」一篇三公備具。其他散見之文，皆類集之，大約政事多爲此例所包。

一、二伯。《詩》中二伯，如《南》之周、召，《風》之齊、魏、唐，《雅》之吉甫、方叔，皆確實可憑者。其餘元戎、元老、一老、大邦、雎鳩、鳲鳩與言左右，皆二伯之秩

 。凡二伯典禮事實，類輯爲一例。

凡詩二章一篇者，多取二伯之義。




一、四岳八伯。四岳以《嵩高》爲明文。他如《彼都人士》八篇、《邶風》四篇

 ，皆岳牧分司。而《無羊》、《斯干》

 是其典禮。經意存亡繼絶，合爲八牧，四同《春秋》，四爲亡國。豳代魯，鄘代宋，

疑鄘本爲蔡叔所監，《春秋》以蔡封徐，與《詩》以鄘居徐同。


 魏、唐治荆、揚，檜、曹則爲小國，附之焉。

凡詩四章一篇者，多取四岳；五章平列，多兼中央而言。




一、卿大夫。《國風》如中分鄭、秦爲卿，東遷鄭、唐爲卿。魯統衛、陳爲卿，曹爲大夫；商統鄘爲卿，檜爲大夫。兩《雅》所有官名、人名，王臣多，侯國少，故職掌銜稱皆當就王臣考之，而列國之卿大夫，尊卑有等，秩

 位有差，亦附考焉。

一、行人。《詩》中行人典禮，如《仲山甫》、《四牡》、《皇華》之類，有人，有職，有詩，各分爲類。《詩》中言行役，除遷國以外，多行人之辭，亦分别立表以統之。

一、六大。凡王畿侯國，其君事皆爲六大所掌典禮。天子之六大：大宰、大宗、大史、大祝、大士、大卜是也。冢宰、宗、祝、史、卜莫不見於《詩》。其他典禮事實，依六大鈎考而彙集之，使散見之文有所統宗。

一、職官。《詩》之官制奇零散見，異説頗多。今先録出官名，證之《王制》、官禮，有不見官名，但有爵號氏字者，從《春秋》例推之，更立《職官表》，所有異同職掌詳焉。

一、法《王制》。《詩》中制度，全與《王制》相合，《毛詩》以《周禮》説之，非也。封建、朝聘、征伐、錫命、禮樂、井田、選舉，皆《王制》大綱也。但《書》與《春秋》制度詳明，《詩》與《易》錯見鱗爪，難於貫通。今以博士説爲宗，别引《詩》文作《王制疏證》，使散見之文有所統歸，再爲《周禮》專條與《詩》不合表，使劉歆之説不得誣經焉。

一、通《易》。《易》與《詩》同爲用韻之文，而例最精細。《易》多例説，《詩》則無焉。今推《易》以説《詩》，《詩》之天王、二伯、四岳、八伯、五十六卒正亦如《易》之無極、陰陽、四象、八卦、六十四卦也。《春秋》五十六卒正，實通其義於《詩》。除十八國名之外，凡草木鳥獸諸名多託比諸國，今當分别求之。又《易》文句多與《詩》出入，如白茅、苞桑、鶴鳴、魚潛之類，當爲義例所關。凡二經交涉之處，務觀其會通焉。

諸經惟《易》與《詩》體例相似，錯見鳥獸草木用韻，見知見仁，語無方物，所用文句不無記識。託比諸例，《詩》明而後《易》可通。




一、先《尚書》。素制先寓微意於《詩》，後乃顯託其制於帝王，故《書》與《詩》重規叠矩，纖巨皆同。二《南》存二帝，三代在三《頌》，而以周公五《誥》配《國風》，四岳篇配齊、晉、秦、陳。以孔子師周公，即《商頌》繼魯之意也。

今文二十八篇，合爲十八篇，與《詩》十八國數目相當，體裁相仿。


 今列《詩》通《尚書》表。

一、通《春秋》。凡《春秋》名義，不外制度褒貶，應全見於《詩》。大約《春秋》大義數千，《詩》未嘗缺，空言行事，互相表裏。制度如公田、尹氏、親迎、名分，褒貶如貞淫、得失、美刺之類是也。别立相通表，因事實以窺寓言，相得益彰，庶不至扞格影響之失。不然，摘句尋章，望文生訓，勢必彼此矛盾，肥瘠各殊。故説《詩》必通《春秋》

 。

一、通《禮》、《樂》。《雅》、《頌》之詩，多與《儀禮》、《容經》相合，凡屬專篇，皆足爲禮儀之證，以此同出聖作也。零章斷簡，通貫爲難，必須深思推引，乃見異轍同歸。樂出於《詩》，尤相表裏。徵之樂府，微義益張，更立專名，再爲鈎核。

樂之五音、八風、六律、七治忽之類，《詩》當全有，其義所當通貫者也。




一、《孝經》。孔子於四教外，立《孝經》、《春秋》，一内一外。《詩》既與《春秋》相通，於《孝經》内行之事亦不可缺。忠孝大綱，遠邇君父，内分天子、諸侯、卿大夫、士、庶人，各就其類立表，以合經旨。

一、錫命。禮文錫命，《詩》中其事雜見各篇，最爲詳備，苟非類輯立表，大例不昭然，明其尊卑，多可推見經義。如馬稱四五，衣名六七，秬鬯、彤弓，證明制度内外降升可以起例。今將禮制器服類鈔而考之，更作表以明其尊卑，使經有借證之妙。

一、經本。三家經本早亡，今依毛本，改還三家經文，字句據陳輯本，以義長者爲正文，

兼采三家，餘者附存各條之下，如《釋文》例。


 次序亦用先秦以前舊説。所有分併之篇，先録原文，附存考訂。

仿宋人審訂《武成》之例。


 至於各家舊説，亦併附焉。

一、序意。經本自有序，不待别加序文。

多以數篇爲一篇，首尾多序意，凡起結處多與常文不同。


 三家本無序，謝氏作序，與百篇序同誤。今不用序名，所有舊説俱立注中，亦如三傳分别事、禮、例三門，先事、次禮、次例。舊詩事説先列之，再爲禮説新義加於其後，自相終始，有同新説，則以聖人筆削，事桓、文，義竊取，舊事新義，兩不相妨。故全詩比屬見例，直同《春秋》。

《毛序》一篇一序，雜湊割裂，毫無義例，相比自明。




一、訓詁。《詩》以禮例爲本，訓詁爲末。今於典禮古説務推其詳，訓詁則多從略。

新城王氏云，《廣雅》多三家説。


 蓋聲音通假，近人論述已詳，故不更贅焉。

一、采古説。以《左》、《國》、《戴記》爲主，參以陳本《三家詩遺説考》。至於無明文者，前人多失采録，今輯之尤詳。又凡所立新義，必於古説有徵，方敢用之，非有古言，不敢濫列，别爲《詩説求原》一卷，使知無一説無來歷，不敢望文肊撰也。

一、輯《詩傳》。《詩經》本有大傳，與諸經相同。自三家經亡，傳亦隨佚。今其佚文散見者尚復不少，采輯原文以還舊目，立事、禮、例三門，依類編纂。凡傳有明文者列於前，無明文者附之外，輯《附篇》，如伏書《外傳》、《繁露》、《解詁》、博士之説，皆録之，以取證焉。

一、訂《詩譜》。鄭氏《詩譜》，揭領提綱，詳著其地，考列其時，多與新義相合。其有小異者，今細爲審訂，别爲删補，爲《詩譜新編》一卷。

一、序《詩》。《易》有《序卦》，以編次其上下經，故歷久而篇次不亂。《詩》無序篇，故次第之説不顯。今仿《序卦》例，先序《詩》之大綱，次序《詩》之篇目，庶免前後參迕與分裂篇章之弊。

一、《詩比》。《易》有《説卦》，以明取義。在《易》多爲占驗之言，不關微旨。《詩》則名物繁賾，難於統攝，且託比起興，關係尤嚴。今因《説卦》起例，舉《詩》之三統十五國，凡其所託比之禽獸、草木、魚蟲、山水諸門，仿《説卦》輯爲《詩比》一卷，其在十五國外者附之。

一、編《釋例》。《詩》門目繁頤，較《易》、《春秋》尤甚。諸經皆有釋例之書，《詩》獨無之，故致經義蒙晦。今作《詩經釋例》一卷，專以發明義例，比類以觀，然後宗旨大顯。

一、編《詩説》。《詩》中微言大義，巨領宏綱，不爲編録，則宗旨不明。今纂輯説《詩》萃語，與《釋例》相輔而行。所有佚聞雅事，亦並附焉。

一、託音。凡實賦以外，多同音借喻之例。如薪、楚、蒲之喻申、甫、許，魴、鯉之喻姜、子，鴻雁之喻公旦。以詩有明證者爲主，推廣引伸，觸類旁通，當列《鳥獸草木山水地名同音借喻表》。

一、同類相連。如荆棘、榛栗、鴻雁、雞雉之類，當列《鳥獸草木山水地名同類相連表》。

北多言山，南多言水。北多爲鳥，南多爲魚。




一、綱目賓主。《詩》引用名物，數章重複，其名雜出，取義不遠。今立爲綱目賓主之例，如《漢廣》以錯薪爲綱，楚蔞爲目。《鳲鳩》以桑爲主，梅、棘、榛爲賓。《東門之池》以麻爲綱，苧菅爲目。《破斧》以斧爲綱，斨、錡、銶爲目。《王風·揚之水》以申爲主，甫、許爲賓。《采葛》以葛爲主，蕭艾爲賓。舉綱張目，借賓定主，或拈首章，或挈首句。此例甚多，最宜詳考。

一、本典引識。全詩所見名物，有本典、引用之分。

全詩自爲首尾，尤宜合讀通考，不可如毛分篇立序。文同而作非一人，篇連而别爲一事，分篇立説，各不相謀。


 如《皇華》、《四牡》「載馳載驅」爲本典，《衛》「載馳載驅」與《齊·載驅》爲引用。言福禄《天保》爲本典，凡言「天佑」者爲引用。

引用與記識皆同，如今人詩賦中之用事。故欲説其事，文已别見，摘用一二字句，以引用

 之。如《大雅》之言「莫莫」，《葛藟》「施於條枚」，則以包二《南》是也。


 《黍苗》八篇爲八伯，凡言四方者即用其事。《嵩高》四篇爲四岳，凡言四國者即用其義。他如《魯頌》四言牡，《皇華》四言馬，皆爲本典。而凡言四牡、四馬者皆爲引用。大約專詠一物者爲本典，摘用字句者多引用。

凡非數十言不能明者，引用只一二語便已顯。如詞賦之用故事，又如史書文見他紀傳之例，以一二語引起之，有通貫之妙。


 實去

 如鳩、雞、雉、狐、風、雨，虚字如綢繆、既見，得其主例，餘則迎刃而解。

一、篇章分併。詩中多數篇連文見義。如《關雎》、《鵲巢》、《鹿鳴》、《文王》，皆以三篇合爲一篇是也。又如《鄭·扶蘇》四篇合一篇，《揚之水》亦四篇合一篇。《小雅》三小合一篇。《邶風》合《綠衣》於《柏舟》爲一篇。至於《周頌》三十餘篇，當合爲十餘篇是也。而篇有當分者，今於《小弁》「相彼」以下另分一篇，以配東方。姑發此例，宜再詳審。

一、詳東南，略西北。《詩》同《春秋》中分，東南夷狄、西北中國，二《南》治南、《豳風》詳東，互文見義。《孟子》云：「東征西怨，南征北怨。」不見西北之文，亦略於西北也。

一、總篇雜引。《詩》有本篇分詠、總篇雜引之例。本篇專詠一物一事，不見别辭；總篇則時令、山水、禽獸、草木，高下隨意徵取，如「四月」、「七月」之類是也。《詩》中本篇數篇中定有一總類，雜引者以間之，説總篇宜與分篇有異。

一、詳略問答。詳略如《嵩高》、《黍苗》，問答如「豈曰無衣」、「豈無他人」、「無佃甫田」之類，彼此相通，不專一國之事。

一、《風》、《雅》、《頌》同見。三《頌》之《周》、《魯》、《商》，《大雅》應之。《風》之《王》，《豳》、《邶》應之，是一國三見矣。而《魯》則更見《周南》焉。《周禮》有「豳雅」、「豳頌」、「豳風」之文。「豳頌」即魯，「豳雅」即《生民》八篇，「豳風」即兼指《周南》。《周禮》之説，雖不必確然可見，古詩有三統同見於《風》、《雅》、《頌》之説，言周公事者當與《周南》、《豳風》、《生民》八篇、《魯頌》合考之也。

《周南》、《豳風》，周公攝政爲伯生前事。《生民》八篇，《魯頌》周公薨後事。四處合三十篇，《周南》十一，以《豳》合《魯頌》亦十一，然則當以《豳》加於《頌》之前。




一、《國風》兼見别國事。《詩》雖以國分篇立名，然不可過於拘泥。如《豳》與《魯頌》、《周南》合爲一，《鄘》與《魏》、《唐》合爲一。《詩》不見吴、楚，而《檜》、《曹》多詳二國事。又《邶》、《齊》皆兼言四方，此必先破拘墟之説，精心推之，而後其例可大明也。

一、删例表。《詩》之誤説最多，使不明著條約，則閱者不能割然。今仿《左傳》删例表之意，將自來諸家舊誤列於表中，以明删削之旨。如《王》降爲《風》、變風變雅、六義、賦比興、國史《詩序》孔子子夏作、孔子不删詩删篇删章删字之類，一切删汰，以清積霾。所有新立諸例，則詳於《釋例》中。



注
 　兔罝：「罝」原作「置」，據《詩經》篇名改。



注
 　行在：原作「行右」，據文意改。



注
 　與：原作「輿」，據文義改。



注
 　碩：原作「顧」，據《詩經》篇名改。



注
 　干旄：原作「于旄」，據《詩經》篇名改。



注
 　秩：原作「秋」，據文意改。



注
 　四篇：原作「四風」，據文義改。



注
 　斯干：原作「斯于」，據《詩經》篇名改。



注
 　秩：原作「秋」字，據文義改。



注
 　春秋：原脱「秋」字，據文義補。



注
 　引用：原作「引周」，據文義改。



注
 　實去：疑當作「實云」。








今文尚書要義凡例



一、經以今文二十八篇爲主，分爲四類：曰帝，曰三代，曰周公，曰四岳。諸書所引逸文，有可省併者省併之。篇目分合次序，博考古説，詳論於各篇之首。

一、國朝《尚書》之學最盛。王、孫以前無論矣，陳左海《先師遺説考》可云詳盡，但所録過於繁瑣，既經刊入《經解》，今取其精要者。至傳記中寔係《書》説而無明文者，暨非《尚書》先師，而説與經文切合者，陳氏漏於採入，今悉補之。凡陳本所有，不更注所出。

一、古、今之分，在禮制，不在文字。所有今、古文字異同，諸家已詳，非關要義者不録。今以禮制古説爲主，訓故之平易者及文異義同者，擇要録之。又事小而説繁，不能折中者，則不加解釋。如「六宗」及《禹貢》今地之類，若欲綜考，别有專書。

一、古學以訓故爲主，今學以師説爲主。訓故可以望文，師説必須傳授，此今、古難易之分。今採説義取先秦以前者十之六七，漢以後不過二三，晉以下不用博士説。不必本經先師，乃用馬、鄭説，不關今、古異同者，擇要録之。

一、六經各立門户，《經解》及《莊》、《荀》以下所言各經學教不同，今附《綱領》一卷，詳論其事。至於制度、事蹟與各經相同者，采取經文爲證，詳其沿革變通。《戴記》、《左》、《國》師説之古者采之尤詳。

一、古學以《周禮》爲主，《周禮》與經大綱制度不同，馬、鄭强經文以合《周禮》，皆爲誤説。經只二十八篇，百篇《序》乃古學，摭拾張霸《百兩篇》而成，并以羼入《史記》。今别撰《古學證誤》二卷，專明《書序》、馬、鄭及今文二十八篇不全之誤説。

一、荀子以周公、仲尼爲大儒者，《尚書》師説也。《尚書》詳於周公，略於文武成康，儼然以周公自成一代，與王魯元聖諸説相通。今取《繹史》、《古史拾遺》周公事蹟以注之。《金縢》爲總序，五《誥》爲正篇，以下五篇爲分篇，用史説以分先後。自孔孟以下，以周公爲天子及攝政事蹟皆附焉。

一、《尚書》以二帝、三王、二伯爲主，别撰《帝王伯表》一卷。凡諸書言帝、王、伯升降及事迹不同之説，皆附之。

一、《尚書》備四代之文，所有各書言四代三代禮制文質異同者，皆《尚書》專説。舊有《四代禮制異同表》稿本，再加補證，編爲一卷。

一、《尚書》有禮制、行事之分。如《帝典》、《禹貢》、《咎繇謨》、《顧命》及四《誓》之類，典禮制度皆與諸經相通，故文義明白。至於諸誥雜有方言古語，故語多不可解。又其中篇目分合多脱誤，能考訂者説之，餘則從略。

一、《尚書》皆自有序，無序者爲分篇，不必如《書序》再加序也。總核分合共二十八篇，分爲四類，於各類之首列其篇目，詳考其分合。所有各篇大綱宗旨，亦採古説附之。僞古文不能廢，又多本於古書，今悉取以附於各條之下，如《左傳》引《書》説以解經也。

一、《尚書》與各經互文見義，制度、行事二十八篇已足，此孔子删定經本也。古書尚多，不廢傳習。諸書所引佚文，有爲今文傳説者，有隱括經文句者，又有非《書》誤以爲《書》者。至於《泰誓》、《武成
 

注



 》之類，則爲古書，所謂孔子所删之篇。張霸取爲《百兩篇》，東晉本因之别撰二十五篇，皆誤也。《史記》中羼有《序》文，今附録全用史文，僞《序》各辨於本條之下。

一、帝四篇《堯典》、《禹貢》、《咎繇謨》、《洪範》附焉，依《大傳》之次。三代夏《禹誓》一篇，殷《湯誓》、《盤庚》、《高宗肜
 

注



 日》、《西伯戡黎》、《微子》合一篇，共五篇。周《牧誓》、《顧命》二篇，從成康而止。凡傳説言文武成康者，皆《尚書》專説，悉取以附於《顧命》、《康王之誥》篇目之下。

一、《書》政事制度，《帝典》盡之矣。而行事得失，則詳於《洪範》，《洪範》又爲全《書》之綱領。今據《洪範》作表，如五福、六極《書》中言及者皆依類鈔之。如《無佚》言先王長壽短札、「永保休命」、「勦絶其命」之類，又如「三德」、

總數。


 「峻德」爲天子，「九德」爲三公，「六德」爲諸侯，「三德」爲大夫。凡經中言德者，皆彙鈔爲表，據此推之。

一、書者，如也，略如史。説經尤貴事明，今取《大戴禮》、《周書》爲主，附以《史記》三帝三王世事實，各附本篇之末。始二帝，終成康，成康以下則詳於《詩》矣，列國、封國則詳之。由《書》而《詩》，由《詩》而《春秋》，本末詳備。

一、四岳篇以「王曰」、「公曰」分爲二類四篇，《文侯之命》與《吕刑》南北相比爲一類，既爲岳，又爲周之二伯。《費誓》、《秦誓》二「公曰」以屬周公焉。

四篇無序，即以爲分篇亦可。




一、《尚書》經也，傳記篇章佚在各書，舊失採入。如《五帝姓》、《明堂位》、《作雒》、《文王官人》之類，是或佚在《禮記》、《周書》，或佚存先秦師説中。今并收入五十餘篇，以爲完璧，仿《左傳》先經後經之例。




〔附〕今文尚書二十八篇序例


以二帝、三王、周公、四岳爲綱。







帝篇四

次序從《大傳》「七觀」。




帝典

君道。包括全書，以下二十七篇略如傳説，皆以發明此篇之義。




禹貢

《帝典》分篇，詳禹爲司空事，故文見於《典》、《謨》。




皋陶謨

臣道。謨，猶摹也。發明《帝典》之義，如傳之於經。




洪範

範，謨範也。包君臣言之，帝堯舜也，禹夏也，箕子殷也，武王周也。此篇兼二帝三王言之，言義不言事，爲全書之總例，故《大傳》附之《典》、《謨》後。




三代篇八

五言三王三，二伯二，各有分屬，不重見。







夏


 禹誓

夏禹見誓一篇，明天子出征之制。







殷


 湯誓

殷、周各見一誓，蓋以征誅得天下。




盤庚

殷中興。




高宗肜日
 

注



 

殷再興，《孟子》云「賢聖之君六七作」是也。録盤庚、高宗二君，與周録成、康相起。







殷周之際


 西伯戡黎
 

注



 、微子




周


 牧誓

三代各録誓一篇，武王伐紂事，經只一篇，餘皆傳。




顧命

成、康相繼，即「受終文祖」之詳文也。周道盛於成、康，故録《周書》至成、康而止。




周公篇十二

《書》略於三代，詳於周公，以周公爲主。周公爲一代，以元聖、素王相起，故獨詳之。○周公似舜，舜攝堯之天下，而讓之禹，周公攝武王之天下，而讓之成王。




金縢

此周公總序，以下十一篇皆其細耳。較之《帝典》具體而微，其文詳略互見。《金縢》所不詳，當於《帝典》中求之。




大誥

五誓分説王伯，五誥則全爲周公書。《孟子》「周公思兼三王，以施四事」，一人兼王伯，故《誥》與《誓》數目相敵也。




康誥

酒誥

多方

周公書當以五誥篇名爲正，凡此之類，皆五誥分篇子目。




梓材

召誥

君奭

多士

雒誥

五誥皆言中州王畿，與下四岳相起。




無逸

立政

二伯篇四

《顧命》最詳二伯四岳之制，故以伯繼王。○《費誓》東岳，《文侯之命》北岳，《甫刑》南岳，《秦誓》西岳。




甫刑

《謨》：「天命有德，五服五彰；天討有罪，五刑五用。」命、刑對文。




文侯之命

以上二篇皆王命。




費誓

以下二篇皆「公曰」，此二誓與三代誓共五篇。




秦誓

四篇以「王曰」、「公曰」分爲東、西、南、北，相對成文，兼舉則爲四岳，單稱則爲兩伯。






注
 　武成：原作「武城」，誤。據《尚書》改。



注
 　肜：原作「彤」，誤。據《尚書》改。



注
 　高宗肜日：「肜」原作「彤」，據《尚書》篇名改。



注
 　西伯戡黎：「戡」原作「之」，據《尚書》篇名改。








公羊春秋補證凡例



一、余旣分注三《傳》，使門户不嚴，則三書直如一書，無煩三《傳》同注；今故於本《傳》中自明家法，二《傳》雖有長義，不更取之。惟鄙人一隅之見，不免雷同，故三書分撰，年歲不同，意見小異，今亦各存其舊。惟大綱抵迕者，則不得不改歸一律。三《傳》本同，自學人不能兼通，乃閉關自固，門户旣異，盾矛肇興，先有自異之心，則所見無不異矣。今於三《傳》同異化其畛域，更爲《異同表》、《評》以明其事，疏中於此事頗詳。

一、《傳》不言事，因其事易明，故弟子不發問。今按《經》上下文義可以意起者，於疏中用《左氏》、《史記》説以補之；至於與《左氏》異者，亦於疏中論之。又，《傳》説非出一師，文又不無脱誤，其有未安者，皆於疏中立説以明之；其有本《傳》義未安者，則但於疏云「二《傳》以爲」云云，以示其意，不加駁斥。其途雖殊，其歸一也。

一、舊注《穀梁》專守本傳，《公羊》則以博通爲主。凡《穀梁》、《左傳》説與《公羊》異者，皆采用之；及《禮記》説《經》大例、《繁露》、《白虎通》引《傳》，亦皆采入，别爲《補傳》、《補例》。今改定，以《公羊》爲主，成一家之學，凡《左》、《穀》與《公羊》異義，雖二《傳》義長，仍守本《傳》。舊《補傳》及注中所引諸説，精要者悉作中字單行，餘文與所下己意始用雙行書寫，删《補傳》之名；舊本《補例》大字提行，别注雙行，今移《補例》歸入注中，其别注雙行易名爲疏。

一、自來注不破傳，舊本采用二《傳》，但取義長，多違《傳》意；今改定，正注一以本《傳》爲主。若先師異説與本《傳》相違，及移《傳》就《經》，不與本《傳》相次者，别爲《校義》，附於每卷之末；有先師誤説、本《傳》無文者，則仍存注中，正其得失。旣非破傳，固不相嫌。舊有「誤問」、「誤答」二例，今概歸《校義》中，注中不斥本傳之誤。

一、事實據《左傳》爲主，參以《國語》、《史記》及哀、平以前經説，彙輯以附本條之下。凡《左氏》後師微説，與經例小異之條，及《穀梁》與本《傳》不合之條，皆不敢
 

注



 用。

一、凡經有其例而《傳》未詳，及《傳》有其説而文未備者，别爲《補例》一書，今悉分條補入注中，稱爲「補例」，以便省覽。昔何、杜作注，皆自引别書，今倣其事，所有解釋例語則入疏中。一傳有誤問、隨答二例，别據正傳爲説，其有誤附之條，則移歸本《傳》，如「三世内娶」、「不言晦」之類是也。補正之例，附存注疏。

一、今合注三《傳》，《左傳》别出微説解經之語，凡詳事實之《左氏》原文，爲三家所同用。

一、今以補何爲主，凡《解詁》未備，務詳之；其所已明，則概從畧。

一、《公羊》與二《傳》異禮、異例二事，先師多主分説，遂至歧異。今立「參差」、「詳畧」二例以統之，悉歸一律。至於「異事」一條，則如《釋文》例，附記各傳之下。

一、《春秋》改制，以文備爲主。三統循環本春秋以後法三代而上之事，非周制以文備。孔子一意簡陋，爲救時之書。先師誤以三統爲春秋以前三代，故主改文從質，如此則須又立一改質從文之《春秋》矣。今不取之。

一、漢師所有遺説采附經、傳之下，殊嫌繁瑣。今不盡采，仿陳左海例，别爲《先師遺説考》四卷，以取簡要。將來收入疏中，亦可。

一、《公羊》日月例爲唐宋以後所詬病，在譏者固不知本義，而説者亦殊失修理，穿鑿游移，何以爲定？今分爲三表：一《不爲例表》，一《有正無變表》，一《正月正時表》。去前二表，則以例説者不過百條。事旣簡明，理亦精審。

一、《春秋》有「託古」一例，所言皆託古禮，所謂「考諸三王而不謬」者也。故《春秋》足以總統六藝。凡與各經相通，及須取各經以證明《春秋》者，悉於各條粗發其例。

一、《春秋》有「質文」一例，凡後世所行政事，莫不本之於《春秋》，合之則治，背之則亂，所謂「百世以俟聖人而不惑」者也。今於諸史所有制度，間引據以相證；至於禍亂之原，亦皆列之。通經致用，亦一端也。

一、《春秋》禮制盡本《王制》。今但引《王制》經、傳原文於各條下，别撰《王制疏證》二卷，録《王制》文，而引《春秋》經、傳證之，即以附於經、傳之後並行焉。至於《王制》詳説，别見《輯釋》中。

一、經學以素王爲主。受命改制，乃群經大綱，非《公羊》一家之言，惟《公羊》盛行於漢，故其説獨詳耳。今以此爲微言，凡制度之事，皆以復古爲主，以孔爲擇善而從。經所改易，皆古法也。

一、《春秋》義例，有必須圖表方能明悉者。今於卷首將《圖表》彙爲一卷，凡筆削、善惡、進退、一見、中外之類統歸之。先讀《圖表》，則其綱領可尋矣。

一、《齊詩》、《韓詩》、《尚書大傳》、《檀弓》、《春秋緯》均爲齊學，今引用獨多。凡孤文僻證、魯學之書，亦在所採；至於真《周禮》，亦在所採。凡劉歆所羼，見於《周禮删僞》者，概不引用。

一、三世、王魯、三統諸例，《解詁》説殊蕪雜；今或改或删，務求簡明切實，以副《傳》義。凡衍説支語，概從删節。

一、經以明制度爲大例。孔子定禮，於《春秋》見其事，如親迎、三年喪、不内娶、譏世卿之類是也。今以《白虎通義》爲主，再加以徐、秦《通考》，逐一詳備，以復舊意。

一、《春秋》以謹禍亂、辨存亡。所有安危禍福，舊説多闕，今悉採補，以明得失成敗之數。

一、王魯、親周、王爲文王、周召分陝而治，皆《詩》説也；先師以説《春秋》，多所不合，今不用。王魯例主以二伯，亦以《春秋》事例説之，不全用《詩》家説也。

一、屬詞比事，《春秋》之教。今於百二十國本末，即《比事表》中所有義例，備一檢校，庶使義不空立，以免斷爛之譏。

一、《傳》義出於授受，實爲孔子所傳。唐宋諸儒好出新意，號爲棄傳從經，實則私心自用而已。其風半開於范注，所有攻擊二《傳》，皆范倡之。今彙爲一表，凡後世盛行之説録之，間於注中明其謬誤，以端趨向。

一、此編推廣《春秋》，以包舉百代，總括六經，宗旨與漢唐以下《春秋》多所不合，故不盡採用。其有同者，亦係偶合，不敢攘人之美。至於師友舊聞，亦録姓氏焉。

一、《公羊》舊多可駭之論，影響之説。今力求本義，務歸平實，凡舊爲詬病、與義未安者，十不存一焉。庚寅五月四日季平改訂。



注
 　敢：疑當作「取」。








穀梁春秋經傳古義凡例



一、
 

注



 《穀梁》先師章句微，故著録班《志》者，魏晉猶有傳本。范注新學，不守舊訓，今志在復明古學，故
 

注



 專以舊説爲主，至於范注，聽其别行，不敢本之爲説。

一、《左氏》與《公羊》同説一經，不須求異。唯漢以後，已經别行。今既别解《公羊》、《左氏》，三傳各立門户，不取苟同，務就本傳立説。然義本相同
 

注



 ，後來誤説，因致歧出者，則必化其畛域，以期宏通。

一、何氏《公羊解詁》與《穀梁傳》説多同。傳文各本自有詳畧，非取二《傳》相推，反不明著。何君之説，是爲推闡本傳，非竊取異説。今注間有與《公羊》、《左氏》同者，亦由本傳推得之，非用二《傳》也。若傳中所存異説與《公羊》同者，依義解之。

一、《春秋》爲萬世之經，《公羊》先師誤以爲救文從質，爲一時之書，與本書經義不合，今不取之。至於三代之説，皆後王三統之義，何君于注中多所引用。今用其例，於一定之中，詳其通變之法。

一、陸氏《釋文》及本傳異文諸書所詳，今不暇及。至傳中字誤，新所考訂，皆爲標識。有所據改，説見疏中。至於訓詁，人所易明者不更贅及。

一、《春秋》據文，弟子本禮制、文句并用。説《春秋》者用文句而略禮制，多與傳意相迕。今注中據文，半主禮制。

一、三《傳》禮制者，多各言一隅，必須合考，方成完説。許、鄭訐争，皆失此旨。今于異同處，據參差互見例以説之，務使彼此相發，合于禮意爲主。

一、三《傳》舊例，文異義同，先師門户過嚴，彼此相激，不惟不能取益于人，白馬非白，主張太過，反於本傳有損。今于實不相通者，立《三傳異例表》；文異義同者，立《三傳同例表》以統之。傳中詳略，所不計焉。

一、三《傳》事實，末節細端間有差舛。後人吹毛索瘢，察及秋毫而不見輿薪。今將事實確有不同者，别立《三傳異事表》，其他詳畧參差，文實諸説可通者，于注中詳之，以見異者千百中之一二，而同者固大且多也。

一、注以《王制》爲主，參以西漢先師舊説，從班氏爲斷。凡所不足，乃下己意，注所不盡，更爲疏之。以疏附注，故與唐人注疏别行者體例稍異。

一、《王制》爲《春秋》舊傳，千古沉翳，不得其解，以《穀梁》證之，無有不合。今作《王制義證》一卷，以附經傳之後，引經傳及師説注之，以相印證。

一、《國語》爲左氏本孔子六藝舊説，採輯事實而成，爲經作傳。《史記》本紀、世家又本《春秋譜牒》而作。至《左傳》、《史記》説事解經與《傳》異者，皆《左氏》無，本弟子推考而出，其文皆見《説微》，非《左氏》原文也。今除《説微》舛異之外，疏中引用實事，《左》、《史》皆用之。

一、《春秋》立八方伯，存西京，收南服，以九州。中國國則早封之，邊徼國則漸引之。夷狄在九州外，《春秋》夷狄，凡所稱夷、戎、狄，多爲託辭。舊説多以吴與楚夷狄戎爲真夷狄，今并正之。

一、屬辭比事，《春秋》之教。事有本末，前人已詳。至於屬比，殊未盡其義。張氏《辨例》篇裒録此例甚詳，今悉取用，而推本傳例以補之。

一、董子治《公羊》，禮制與本傳實同。凡微文孤證，本傳先師無説，今悉取之，如制度及軍制、黜陟之類是也。又杜氏《公子譜》本于劉子政《世本》，是本傳師説，今亦用之。

一、《春秋》新義不惟損益禮制，名教綱常實亦在焉。制度以三統通其變，至於禮義，百世不變，傳中禮制、義理多本此意説之。至傳義與經小别者，于經下注明本意，傳下則就傳義解之。

一、孔子先立四教，托空言，後修《春秋》，爲實事。舉空言而實之，是六藝本一貫也。先師説相關之處多引《易》、《詩》、《書》、《儀禮》爲説，今仍其義，以明六經相通之實。

一、《春秋》改時制，人多不明此意。今于各條間輯周制遺文軼事，以見《春秋》改變之迹，而後素王、木鐸之意乃明。

一、何君《解詁》引用《京易》、《韓詩》，尊博士之説，本同一家，固不别異。今仿其例，凡本傳佚義，取博士説補之。

一、《春秋》之作，上考三王，下俟百世。今立古、今二例，上徵六經，下統諸史，政治、典禮，悉考其沿流焉。
 

注








〔附〕穀梁春秋經學外篇敘目



一
 

注



 、《穀梁》師法，漢初甚微。建武以後無博士，唯顯于宣、元之間，不過三十年，佚傳遺説，殊堪寶貴。今輯《孟》、《荀》及宣、元間本師舊説，仿陳左海例，作《穀梁先師遺説考》四卷。故注中引用，不復更注所出焉。

一、諸經皆有舊傳，今傳文乃漢師取舊傳以答弟子問者也。故傳中有引舊傳之文。今仿其例，凡傳與《禮記》、《公羊》傳文確爲舊傳者，集之以爲《舊傳》一卷。

一、《穀梁傳》有「孔子素王」一語，今佚，見《梅福
 

注



 傳》顔注引。《王制》所謂素王也，注中詳之。更作《穀梁大義》一卷，以素王爲主，其中如改制、三世、親魯、故宋、黜杞、尊周、二伯、八方伯、六卒正、外夷狄、進退諸侯中國皆從之。

一、孔子修《春秋》因魯史，其著述之義，如正名、加損、傳疑傳信，尚志、謹微、本末之類，别爲《穀梁大義》第二卷，專明著録之義。

一、《春秋》制義，如奉天、正道、貴民、貴命、重信、親親、尊尊、賢賢、賤利、貴讓、仁義、五倫、權謀、終始、有無、謹始、復仇、明時、法古之類，作《大義》第三卷，專明制義之事。

一、先師傳經淵源本末，如佚傳、異説、傳受、姓氏、闕疑之類，别《穀梁大義》第四卷專明傳經之事。

一、二《傳》之例與本傳大同小異，今作《三傳異例表》一卷，專明此事，故注中不必詳二《傳》例。《禮》、《事》二表同。

一、范注中採用鄭君《起廢疾》。案：鄭未有深解。舊作《起起廢疾》一卷，以明本義而駁何、鄭，故注中不更存何、鄭説。

一、范注採用何、杜兩家，全無師法。注中不加駁斥，别取其反傳倍理者爲之解説，作《集解糾繆》二卷。至其駁傳之條，則别爲《釋范》一卷解之。

一、傳有總傳，當分之；有數傳，當别之。有一見，有累言，有相比見義，有數傳方備，有不發傳爲省文，有不發傳爲别義，有傳不在本條下，有無所繫而發傳，有文同而意異，有文異而意同，有傳此包彼，有傳此起彼，注外别作《釋例》二卷，專以本經依傳比例條考焉。

一、天子、二伯、方伯、卒正、微國、尊卑儀注，一條不苟，説《春秋》者略焉。注中最詳此義，别爲《十八國尊卑儀注表》以明之。

一、《春秋》有一見例，以明見界畫。舊説皆誤與正例相比，注外别作《一見表》以明之。

一、中外異辭，最爲要義，説者略焉。注外别爲《内外異辭表》、《中外異辭表》以明之。

一、筆削等差共四五十類，注外别取傳文，作《筆削表》一卷。傳所不詳，依例補之。

一、進退次第共四五十類，注外别取傳文作《進退表》一卷。傳所不詳，依例補之。

一、功罪大小共四五十類，注外别取傳文作《善惡表》一卷。傳所不詳，依例補之。

一、爵位等差，最爲繁雜。今取傳中州國名氏人字不繫，作《爵禄表》一卷。

一、傳于日月例最爲詳備，注詳于本條下，更别作《日月時例表》三卷，如《公羊》之例。

一、《穀梁》久微，今取定傳議駁本于《穀梁》者，仿董子例，作《穀梁決事》一卷。

一、劉子政説有《外傳》逸文，今取之作《外傳》一卷，以符《藝文志》舊目。

一、三《傳》有師説同而所説之事不同者，如緩追逸賊、同盟用狄道之類，注中不復臚入，别作《三傳師説同源異流表》一卷以明之。

一、《春秋》瑣事孤文，三《傳》各異，無所是正，此在傳疑之例，孔子所不能信，傳者乃不能不説之。注外别作《三傳傳疑表》一卷，以平三《傳》之獄。

一、屬辭，《春秋》之教也。今將天王及十八國事緯本末分國編之，即取《史記》譜牒之説以爲之注，作《春秋屬辭表》四卷。比事，《春秋》之教也，注外别《比事》二卷，以見比義。

一、會盟列敘諸侯，皆有所起。苟無所起，則不見。舊説皆略，注詳説之，别作《中國夷狄争伯表》一卷，專明會盟列數之義。

一、方言異稱，華夷翻譯。孔子云：「號從中國，名從主人。」傳舉方言異稱，蓋大例所包甚廣。注外别作《中外名號異同表》，而以方言附之。

一、諸國地邑山水名號最爲繁賾，傳中詳其四向，并詳道里數目。此非據圖籍不能。注外别據劉、班之説，更推傳例，作圖一方，并疏解名號于後。

一、《左傳》因《國語》加章句爲今本，今凡《國語》所略而於經例可疑者，則皆誤解。今將注疏異説標出，爲《左傳變異今學事實表》。凡表以外，則皆合於二《傳》。今取其事實與本傳合而爲《史記》、《國語》所無，則命

成鑑


 疏之，以「補疏」標題，示區别焉。

一、今學以《王制》爲宗，齊、魯《詩》皆魯國今學，劉子受《魯詩》，從之。今于先師外，凡今學各經師説，統輯爲《王制注疏》。凡本傳禮制不明者取之，已明者但詳出于注疏。

一、傳有從史一例，舊傳解多失。今取經文從史之例，先立一表，而後依事解之，如趙盾、崔杼、陳溺、楚卷、鄭髠之類是也。

一、今學《王制》外有佚文、佚義不傳於今本者，將據今學各經傳師説彙輯之，以爲《王制佚文佚義考》。凡傳文義不傳於《王制》者，皆就此説之。



注
 　案：原無序號，據前篇格式加。



注
 　故：原作「以」，據廖平《穀梁古義疏》所收《重訂穀梁春秋經傳古義凡例》改。



注
 　然義本相同：原作「然於本同」，據廖平《穀梁古義疏》所收《重訂穀梁春秋經傳古義凡例》改。



注
 　案：廖平《穀梁古義疏》所收《重訂穀梁春秋經傳古義凡例》，與此本多異。後有廖氏題識：「《凡例》未刊之先，已經數易其稿。癸巳，刊入《群經凡例》者多字誤，今畧爲補正。又加四條於後，爲丁酉以後續得之説。但雖有此義，不過詳於《易》、《詩》二經中。至於三《傳》舊條已成定本，於此例殊少牽涉，不敢因之而有移改焉。己亥十月，季平識。」



注
 　案：原無序號，據前篇格式加。



注
 　梅福，「梅」原作「枚」，今據《漢書·梅福傳》改。








春秋古經左氏説漢義補證凡例
 


注








一、
 

注



 《史記》云：「七十子口受其傳，左氏惧弟子人人異端，各安其意，失其真，故因孔子史記具論其語，成《左氏春秋》。」是左氏作傳特記事實，以定口受之真，非立異與二《傳》相反。舊來説三《傳》不務大同，專兢小異，弟兄鬩牆，久爲詬病，今於三《傳》大綱宏例以經爲歸，所有後師異説，歸入傳疑，務期同源共貫，以息入主出奴之弊。

一、今立意合通三《傳》，或以爲破壞家法，非博士專門授受之意；按此乃專己守殘之故智，不深考其源者也。以二《傳》論，前後自有異同，每一經列數傳，且多不敢質言之説、博士各有傳本，今本特爲一家之傳，不足以蔽其學。如《穀梁》言夏田，《公羊》不言夏田，先師以爲異，而《董子》言夏田，《説苑》言夏不田，是本同也；「州不如國」數語，《穀梁》與《公羊》不同，而《董子》所引傳同《穀梁》；「獨天不生」數句，「人之於天也，以道受命」數句，《穀梁》有其文，《公羊》無之，而《董子》有其説；「天子不志葬」一傳，《穀梁》無此文，而《説苑》引傳則言之甚詳。且《公》、《穀》定元年傳同引沈子説即位，是同師也。意雖同而文則異，是不可因文字偶異，遂斥爲異説也。又《穀梁》「葬桓王」引傳曰「改葬也」，《大傳》文也，而《左氏》同，是《左》與《公》、《穀》同引傳説。門户之言，勢同水火，豈知同

 源共貫，皆是江公所傳。必破除拘墟之見，然後見其會通；知二《傳》之會通，則無疑於《左氏》矣。或云二《傳》可會通、《左氏》不可合於二《傳》，此亦先入之言，未暇深考。凡傳中與二《傳》同者姑不具論，其不同者，莫如赴告、史文、同盟書名數例，然《公羊》云「卒赴而葬不告

 」。且《檀弓》云「齊穀王姬之喪」，鄭誤「穀」爲「告」，是有赴告例矣。又云《未修春秋》「春秋之信史也」，《穀梁》云「從史文也」，是以立史説矣。而《穀梁》「宿男卒，未同盟

 ，故男卒也」，則更爲同盟書名之師説。通考五十凡中，説經之條，直無與二《傳》相反者。且如諸侯卿經稱大夫，二《傳》無説，而《左》云「唯卿爲大夫」；二伯晉常在齊上、曹先莒邾、滕先薛杞，二《傳》無説，《左》則云「異姓爲後」；鄭稱伯二《傳》無説，《左》則云「入爲王朝卿士」；晉不記災、不見貴大夫，僖以下乃見經，二《傳》無説，而《左》則初稱叔父，後稱伯父，以見外之統夷狄伯，故略之也；華督不氏、華耦稱孫、華孫與仲孫同，魯三家稱孫亦此例，二《傳》無説，《左》則云督「名在諸侯之策」。二伯分統之義，見於晉「撫征

 東夏」與「風馬牛」之言。閏皆在終，特明歸餘之善。凡在《左氏》，長義仆數難終，實爲口受真傳，二《傳》所佚而僅存者。又當據《左氏》以補二《傳》。三《傳》有相濟之功，無相反之迹。若片皇

 小節，動求立異，則自生其荆棘矣。

一、《藝文志》：「《春秋古經》十二篇。」服氏解傳不解經，以傳合經，始於杜氏，於傳文有割裂之嫌。叚本傳録經文，以爲《古經》十二篇；洪氏《春秋左傳詁》分經、傳爲二，是也。今用其本，與傳别行，以復《藝文志》之舊。

一、班《五行志》於《左傳》後劉歆之前引「説曰」有二條，言凡説不書，爲解經明文。考諸經皆有大傳，後逐條章句皆晚師説；今《喪服大傳》子夏作，後師乃有《服問》，《服問》之後，乃有今《儀禮》中逐章解釋之本。今定《左氏》爲大傳，説爲後師引傳推例以解經文之書。今據此以解經之語爲説，爲先秦左氏弟子引傳解經之本；今將解經之文摘附經下，仍《五行志》舊目，曰《春秋古經説》。體例略同二《傳》，其有事與二《傳》不同者，附録説之。至傳記之文則三《傳》所同，不獨可以説《左氏》也。

一、近儒據《史記》稱《左氏》爲《國語》，《漢書》言歆引傳解經，博士以《左氏》不傳《春秋》，詆《左傳》解經出於劉氏。劉氏甚尊《傳》，《五行志》引劉氏《左氏》説與杜氏所引者數十條，《傳》皆無其語，而解經明文，《史記》已多。《傳》本成於先秦，漢師始於司馬，范升、王充争辨《左氏》，皆以《史記》爲説是也。蓋漢儒習傳不習説，傳説藏在秘府，唯史公見之；後劉氏校書，乃得大顯。今以《傳》本成於先秦，司馬氏爲始師，東漢之説盡用之，故名《漢義》，晉以下不用。

一、《公》、《穀》非一師所作，續有附益，故顔、嚴、五家各本互異，今本猶有「傳曰」、「或曰」、「一曰」、「一傳曰」明文，於本傳間有出入。《左氏》亦非一師，其言「且」者即多異説。舊撰《公羊通義》，以經爲斷，凡後師附傳有乖經義者，則引佚傳師説附訂於後。《左傳》亦同《公》、《穀》，説不一師；除「且」字例外，如《成傳》「《春秋》之稱」數語，「稱族」、「説族

 」之傳，與以女叔爲「嘉之、不名」，君氏爲聲子之類是也。今於本經條下注明正説，所言舊説，仍推本傳例解之。

一、二《傳》多以經例解經，所謂空言也，而亦間用事實。如「宿男卒」，《穀》云「未同盟

 ，故男」；天子葬，《公》云「我有往則書」；書「尹氏卒」，爲魯主；書「王子虎卒」，爲「新使乎我」；書齊宋災，以「及我」之類；皆據事實，不空言立説。《藝文》云：「夫子

 不以空言説經。」凡二《傳》筆削例，外事書不書，本傳皆以赴告言之，筆之，則傳以爲告；削之，則傳以爲不告，不拘事實。於内夫人大夫卒葬，則用儀注爲書法也。至於二《傳》加損例，本傳則多以「書曰」例當之。或以事實立説，或以經例立説，同於二《傳》，特二《傳》言事實多在釋例之後，以例爲主，以事實之，其説易明；本傳則言事實者多，不更言例，故易滋疑耳。諸侯三等：二伯、方伯、卒正，舊義賈、董以下治《春秋》者失其傳，本傳例具言其説，足見説出於先秦以上，與今《公》、《穀》傳本著録先後不遠，故能相同。今别爲《諸侯三等尊卑儀注》，取傳文及説以註之。

一、劉、賈以下，古學也，治别經力求與博士異；至於《左傳》，則引據二《傳》爲説。非爲風習所移，誠以口受本於孔子，不能自異也。杜於漢師難通之條則駁之，《春秋》無達例，言正言變，杜氏膠刻常例，不知變通，凡於難者，皆以爲經仍史文，並無義例。史官人有文質

 ，語有詳略，皆本舊史，且多闕略。按經本經，人何得更言舊史

 ？且變例不明，正例亦難自立。今於諸例先明正變，既知爲變，則不復以正疑之矣。

一、先師引傳解經，改分國爲編年，時有差誤。如僖公葬，傳在《僖公》篇，齊桓遷邢封衛，説在閔二年之類，惟爲舊文，故誤跳在此，使本編年，則當附經矣。杜以跳寫爲説，或乃就其誤處望文生義，非也。所言時日支干，鈔寫易誤，既非大旨所關，不足深計。

一、傳有而經不書，則爲隱避例；

如交質、納子婦之類，經諱不書。


 傳多而經少，則爲特筆例；

如晉、楚、邾遷不書，則書衛、蔡、許三國

 遷爲特筆，皆各有所起，非常文也。二《傳》不言外，遷不書，據此可補。又，二《傳》言外事不書，無實據，本傳皆有明文也。


 諸侯獨詳十九國，記十九國事又有詳略，今以此立筆削例。凡傳與經異者，分類表出，各爲細例，以補二《傳》所不足。

一、《莊公》篇七年傳不及經事，十二公傳前後詳略迥殊，劉申綬據此以爲僞羼之證。按，解經果出劉氏，何以七年不立一説？蓋《左傳》本出於屋壁，不免殘佚，劉氏不敢補羼，正見謹嚴。今《晉語》一君一篇，可知原文甚備；《國語》、《史記》莊以上事詳於傳，可知《左氏》原本甚詳。考《五行志》引傳文與今傳本有詳略不同者，是劉氏後亦有脱佚，故《左氏》有逸文爲今本所無者。孫淵如《春秋集證》意在補傳事，今仿其例，凡傳文脱略，悉據《史記》補於各條下，如曹沫劫盟之類是也。事不關經者，則補於《國語》中。

初補於傳中，嫌文過繁；後注《國語》，乃移於《國語》，不敢變傳文之舊。




一、《春秋》子夏所傳之傳，以《喪服》例之，當名《春秋大傳》；《公》、《穀》當名《問》。故《服問》、《喪服傳》引《大傳》之文稱「傳曰」，今《左氏説微》所引大例皆出《大傳》。三《傳》同祖一書，故多相同。本師間有由本傳推考而出之例，如以鐘、鼓分侵、伐，中國不獻捷之類

 ，今略爲分别觀之。

一、《公》、《穀》應對詞命多爲事實，《左氏》之文則不爲。經例即據禮説而撰，全與經例《禮經》相同。治他書，詞命應對皆在所輕，《左氏》則無一不本禮制，故於應對詞命皆本經例禮説以説之。尊卑同異，其大綱也。

一、《五經異義》有引《左氏》説，《左氏》無其文、文見《國語》者二條；是漢師以《國語》、《左傳》爲一，合而不分。今合考其例，蓋傳本爲《國語》，所有異同，特秦以前異本耳。今凡《國語》中所有經例禮制事迹，悉引以證經焉。

如侵伐有無鐘鼓之例，即本《晉語》伐宋事而出，當仿其例類推其餘。經例爲重，禮説次之。




一、杜氏説先儒膚引二《傳》，宜其不用二《傳》矣，乃於本傳無説之條直用二《傳》。治《左氏》與二《傳》立異始於杜氏，乃不能自堅，足見漢師引據二《傳》之不誤。今於本傳無文而杜氏引用二《傳》之條從漢師例，一律取入，更據此以爲《補例》篇之證。

一、師説義例與二《傳》同者，皆本舊傳，以外多從傳文推考。傳爲舊文，禮例乃其新得。如莊三十一年齊侯獻捷，凡義例本成二年單襄公語；莊公二十五年日食，凡惟「正月之朔

 ，慝未作」，本昭七年季平子語；隱元年「非公命，不書」、「公弗臨，故不書」，本莊二十四年「君舉必書」與王命「勿藉」之語

 ；桓二年

 送女禮本少姜「送從逆班

 」與卑聘卑逆之語；「啓蟄而郊」之凡本孟獻子語之類，是也。故除《大傳》之外，皆從傳文推考而得者，非如俗説傳文全出左氏之手也。

一、傳記事有二例：一緣經立説，一異經見義。凡傳有而經無者爲削例，傳詳而經略者爲略例，傳與經不同者爲加損例。杜氏於經、傳不同者多指爲闕誤，不知藉此可以考見制作之意。凡傳與經異者皆紀實事，如《未修春秋》之原文也。至於緣經立説之條，則聖作賢述，道一趣同，就經立説，不必求合。本事異者可以見經旨，同者可以明傳意，不可以一端求之也。

一、三《傳》經例同出舊傳，《公》、《穀》先師引傳説經，乃成經本，然或引用失據，則違其真。左氏懲空言説經之弊，凡有義例，皆託於時人之言，具其首尾。例由事生，不能移易，此《左氏》不以空言説經之大例也。如《公羊》言伯子男一等，而《左氏》則有鄭獻伯子男加等平禮之説；二《傳》敘次先後以爲經例，而《左氏》則有滕薛、衛蔡、晉楚争長之事；二《傳》以高子爲貴，而《左氏》則有管仲「天子之守」之言。凡此之類，僕數難終，實爲真正古師遺範。秘在傳中，伏而未發，盡力推求，可以補證二《傳》。自來皆以傳文爲出國史，不知《左傳》本七十子之徒特爲六經作傳，語無泛設，而於《春秋》尤切。故二《傳》説時可以移易，而《左氏》本文則不能。此不以空言説經之效也。三《傳》義例同出舊傳，爲口受之真。其有異同，以説不一師，有先有後。以未陳爲敗，此先師常例也；而後師引以説魯事，則誤以常例説内外例；以不名爲嘉説高子季子，此先師説也；而後師誤以説陳女叔。先師知根原，故與經合，後師據文例，往往失真。今於原文中立此一例，凡後師不安之説，則提出别爲一册。

一、《傳》本意不專爲《春秋》，故所説禮制經意多不在見經之條，而附於無經之傳。如説「婦人見兄弟不踰閾」云云，不在夫人會齊侯下，而附於不見經之事及執行人事是也。漢師及杜氏皆引此以補經説。今仍其例，凡不繫經之師説禮制，悉取以補録於經文之下。

《春秋》三傳，《左氏》立學最晚，因出孔壁，漢儒謂之古文，然其禮制大恉同于博士，《異義

 》崇尚古學，引與《周禮》同類，非也。《左氏》授受無人，《移太常書》亦不言其有師，則《漢書》所有《左氏》傳授與曾申六傳至賈誼云云，皆後人僞造

 淵源，未可據也。從來言《左氏》者，皆喜文采、詳名物，引以説經者少，治二《傳》者疑解經爲劉氏附益，輒詆諆之。案博士謂《左氏》不傳《春秋》、《左》與《史記》文同者，凡解經之文，《史》皆無之，《史》、《漢》皆以《左氏春秋》爲《國語》，則解經爲後人所增無疑；然《魯世家》「魯人共令息姑攝位」，不言即位，正用隱元年傳文；《陳世家》「桓公病而亂作，國人分散，故再赴」，正用桓五年傳文。如此者數十條，則史公所見《左氏》已有解經語，疑不能明也。門下士廖季平進士，精敏賅洽，據《漢書·五行志》於《左氏》經傳後引「説曰」有釋經明文，在劉氏説前，又《藝文志》有《左氏微》，謂左氏事業具於傳，義例出於説。今傳事、説雜陳，乃先秦左氏弟子依經編年。漢時《國語》通行，傳與説微，藏在秘府，獨史公得見之；《年表》爲《春秋》而作，且仿其式，與傳文疉矩重規。因仿二《傳》之例，刺取傳中經説釋例之文附古經下，引漢師舊説注之，爲《春秋古經左氏漢義補證》十二卷，與傳别行。意在申明漢法，刊正杜義；更爲外編若干種，説詳首卷。觀其鉤沈繼絶，著於「長義」、「補例」二門，至異禮異例，□□不蹈争門户者專己守殘之故智，以本傳爲主，亦不至膚引二《傳》。又據《史記》，以左氏爲魯君子，在七十子後，不用國史史文之説。其書乃尊以解經皆爲師説，與二《傳》一律，尤足釋劉申綬

 附益之疑。至以《左氏》禮同《王制》，歸還今學，不用漢説；其論雖創，其理則易明也。季平謂史公引董子説是漢師説《左氏》不求異於二《傳》，余謂史公治《左氏》實兼通《公羊》，其論述大旨主《左氏》而間用《公羊》。如《宋世家·贊》推美宋襄公，與《敘傳》引壺生所述董子《春秋》説是也；《孔子世家》所言素王義，與據魯、新周、故宋、筆削、加損諸例，又季平所云《左氏》與《公羊》同者矣。今、古相争，勢同水火，皆在劉歆以後。西漢十四博士，道一風同，諸儒多兼習數經；小夏侯采歐陽與諸經義，自成一家，與大夏侯同立學官，其明驗也。劉文淇《左傳正義》伸明賈、服，抉擇甚嚴。其言曰：《五經異義》所載《左氏》説皆本左氏先師；《説文》所引《左傳》亦是古文家説；《五行志》劉子駿説皆《左氏》一家言；《周禮》、《禮記》疏所引《左傳》注，不載姓名而與杜注異者，亦是賈、服舊説。今閱是書，多所甄録，惟劉書于古注所無皆以杜注補之，此則不用杜説，推傳例、師説以相補，惟杜氏用二《傳》説者乃引之；句輯之功，無愧昔賢。季平謬以余爲知《春秋》，挾書求序，略爲述之，恐不足張之也。案此書期月已成，加十年之功，當必有進于此者。改官廣文，正多暇日，季平勉乎哉！光緒庚寅四月，吴縣潘祖蔭。

唐人設科，以《左氏》爲大經，固以卷帙煩重，亦因晚出，師法闕亡，貫通者稀，故與《戴記》

 同號難治。范升謂《左氏》授受無人，孝平以後乃暫立學，不如二《傳》師説詳明，其難一也。太常指爲不傳《春秋》，傳中義例間説史事，與經例不同，二也。史稱《左氏春秋》、《國語》，《劉歆傳》云「引傳解經，由是章句理解備焉」，近人遂疑解經爲歆附益，三也。古文博士各立門户，傳爲劉立，《異義》引爲古學，而禮説不同，《周禮》或古或今，疑不能明，四也。三傳同説一經，自異則嫌於迕經，隨同又疑於反傳，五也。全經要例，《公》、《穀》文詳，本傳多僅孤證，欲削則疑於本有，補之則近於膚引，六也。古先著作，惟存杜氏，通塞參半，高下在心，未可依據，七也。漢師根據《周禮》，間乖傳義，一遇盤錯，皆没而不説，八也。六朝以來，辨難皆在小節，不究經義，無所采獲，九也。《公》、《穀》既已紛争，攘臂助鬥，更形轇轕，十也。積兹十難，久爲墜學。季平素治二《傳》，近乃兼治《左氏》，庚寅成《經説》十二卷，舟車往反，相與辨難，因得盡悉其義。季平經營《左氏》已久，倉卒具草，固無足奇，然巨經墜學，隱義難通，卒能犯險攻堅，拾遺繼絶，不可謂不偉矣。綜其長義，凡有廿端。傳爲解經而作，以經爲主，經例著明，則三《傳》皆在所統，一。先成二《傳》，洞徹異同，補治《左氏》，故舉重若輕，二。以《左氏》歸還今學，理古學牽引之失，考《王制》合同之妙，一貫同源，門户自息，三。以編年解經，出於先師，非《左氏》之舊，則傳義與博士舊説皆明，四。據《史記》爲始師，則傳非古學，説非劉羼，不待詳辨，五。於傳中立「異經見義」一例，傳不合經者可借以見筆削之旨，反爲要例，六。據傳不以空言説經爲主，推考事文，多關義例，雖同二《傳》，非由竊取，七。三《傳》大綱皆同，小有參差，不過百一，别立異同諸表，既喜大同，又不嫌揉雜，八。取《戴記》爲舊傳，六藝、子史莫不同條共貫，闢國百里，如日中天，九。無傳之經説，多詳於别條，鉤沈摭佚，具見詳備，十。杜氏通塞相防，周孔錯出，盡刊新舊之誤，不遺斷爛之譏，十一。據《五行志》所引劉氏諸條皆不見傳，知劉無附益。莊公篇寧闕毋補，尤見謹嚴，説皆舊文，乃足尊貴，十二。於傳中推出新例，確爲授受微言，傳專傳經，不爲史文，二《傳》不書諸例，皆得證明，十三。别出經説，附經而行，與二《傳》相同，則傳本三家，可以共用，古經易於誦習，二《傳》事實易明，十四。據《移書》不言授受，僞撰淵源，無從附會，十五。同盟、赴告、公舉諸例，舊皆以爲史法，今據本傳，證爲經例，然後知傳非紀事之史，十六。三《傳》事禮例，舊説以爲不同者，今考證其互文參差、隱見諸例，不惟不背，反有相成之妙，十七。傳例不全，今就傳文爲之推考等差正變，作爲補例，每立一義，皆從傳生，不苦殘佚，又無嫌膚引，十八。筆削爲《春秋》所重，二《傳》但詳其筆説，削則略焉，今將不見經事依經例編成一書，删削乃詳，因其所棄，知其所存，十九。賢者作傳，祖述六藝，故不獨傳《春秋》，凡所引用，多屬六藝微言。今搜考群經佚説，並可由傳以通群經，廿。有此廿長，故足以平兹十難。余初學《公羊》，用武進劉氏説，以爲《左》不解經。今觀所論述，凡余之素所詬病者，皆非傳義。且旌旗既改，壁壘遂新，不惟包舉二《傳》，六經亦藉以愈顯。吁，何其盛也！自來説三《傳》者皆有門户之見，入主出奴，不能相通。季平初刊《凡例》，亦屬分途，乃能由疑而信，深探本原。禮樂政刑，本屬故物，爲詿誤者所蒙蔽自絶者二千年，一旦歸依故國，復覩冠裳，此非季平之幸，乃傳大

 幸也。鄭盦師既爲之序矣，時余方治《周禮》，力申本經，與季平宗旨小别，然通經致用，詳制度而略訓詁，同也。二經皆爲世詬病，歸獄劉歆，今正前失，搜佚義，彌縫禦侮，以期存亡繼絶者，又相合也。既歎季平之勤，自感著述之苦，故論其難易之故以歸之，殊未足自盡其意也。光緒庚寅七月，年愚弟宋育仁撰。



注
 　漢：原作「後」，據《群經凡例》原目改。



注
 　案：序號原無，據前篇例加。



注
 　同：前原衍一「仝」字，據文意删。



注
 　卒赴而葬不告：原作「卒告而葬不赴」，據《公羊傳》隱公八年改。



注
 　盟：原誤作「監」，據《穀梁傳》隱公八年改。



注
 　撫征：原作「鎮撫」，據《左傳》昭公十五年改。



注
 　「片皇」二字恐有訛誤，疑作「片言」。



注
 　説族：似當作「舍族」。



注
 　盟：原誤作「監」，據《左傳》隱公八年改。



注
 　夫子：原作「夫夫子」，衍一「夫」字。



注
 　質：原作「盾」，據文意改。



注
 　舊史：原作「史舊」，據上文乙。



注
 　三國：原作「王國」，據文意改。



注
 　類：原作「内」，據文意改。



注
 　朔：此字原脱，據《左傳》補。



注
 　案，「君舉必書」見莊二十三年，「勿藉」見成公二年。



注
 　案，據《左傳》，事在桓公三年。



注
 　送從逆班：原誤作「逆違其班」，據《左傳》昭公三年改。



注
 　異義：「義」上原衍一「議」字。按此指《五經異義》，據删。



注
 　造：原作「選」，據文意改。



注
 　綬：原誤作「受」，今改。



注
 　戴記：原作「載記」，據文意改。



注
 　大：原作「太」，據文意改。








春秋左氏傳漢義補證簡明凡例

二十則






一、用洪氏本，經、傳别行。倣《公》、《穀》例，將説例解經之文摘録經文下，中字寫，加「○」以别之。傳本不更注釋，分傳用林氏本，有經之傳加黑「●」以别之。至不見經之傳，所有解釋不書於經文例者，則詳於傳。續經亦同此例，以歸畫一。

一、傳文下引經、傳及漢本傳師説者，仿汲古閣注疏體，中字居中寫，古説、非本傳先師及自下己意皆雙行寫，餘意不盡及異説别録疏中。但以説例解義爲主，所以平常訓詁、地理、人所易明者，各書已詳，不再登録，以省繁重。

一、孔子作《春秋》，證明詩書禮樂之道，傳亦不專説經，兼綜六藝，是其巨功。傳中所言《詩》、《書》、《禮》説，今悉據以解説。諸經中多微言大義，足爲全經綱領，較大傳、外傳尤爲精要；因解傳兼《詩》、《書》、《禮》三經，彼此發明，相得益彰。乃知傳兼六藝，不獨爲《春秋》而發也。

一、《國語》與《傳》本爲一書，其中沿變，後人之説皆誤。本當悉取其文，以補傳義，惟其文多，又自爲專書，當存其體，故别加補釋，附傳以行。傳中但云《國語》同異有亡而已，不舉其文也。

一、近人洪氏、林氏，皆志在補傳事。洪書未見，林本所補，僅二《傳》、《史記》數事而已，未能詳備。今先以馬氏《繹史》爲主，仿裴注《三國志》例補之。有補録其事，而注釋可省者多不同也，加考證。又仿李氏

 《繫年要録》之例。但此事殊繁，以後再有所補，别自爲書，恐本傳過於煩重也。

一、史公爲《左氏》始師，又所見傳本較今本詳，藉以補證傳義、訂正杜註者最多，故取之甚備。且既録《史記》，則注釋可從省；若《史記》全與傳同者，則於疏中云「從某至某《史記》與傳同」，則不更録《史記》。

一、《國語》用本末例，不編年。先師引傳解經，訂爲此本，其中仍多本末例。以數年、數十年事載於一年之中，杜氏多誤，今據《史記》爲之注明年歲，以明其例。至於杜氏分年，每以追敘之文附於去年之末，割裂猶甚，今悉正之；於追敘之文概歸入本年，於前添註年數，加圈以别之。

一、元年傳言十四事，見經、不見經各半。傳於不見經七事皆説所以不言之故，皆爲筆削大綱，蓋發凡起例，故二年以下遂從略。今推補其例，於不書之事必爲之説。二《傳》但詳見經之事，削例不甚詳明；本傳兼録不見經事，愈以見經之所書皆有所取。據補經例甚多，如據晉、邾遷不書，知衛、蔡書遷有别義，交質子、臣執君皆不書，爲不足爲訓諱之之類是也。

一、二《傳》解經直引師説，禮文如出胸臆，全書無一稱引當時名卿大夫者，《傳》於二《傳》經例禮制之文皆託之時人議論，此不以空文説之故。今於《傳》中閒文瑣事皆以解經之例求之，則大義微言多爲二《傳》所無。《傳》爲左氏自撰，非史官史文愈明。

一、二《傳》經説隨經附見，《傳》則多不見本經下，而見於他傳。莊、僖以上，文雖缺略，然見於文、宣以下追述者不少。二《傳》解經之外説事之文質實簡樸，全與經説無干，《傳》仿經文，緣經説起，引經據典，九流枝術，無所不包。故經文不可以史説之。今就《傳》中閒文佚事著其意在於經，則《左氏》不解經之説可息矣。

一、《傳》由先師續編，故文有失次者，杜氏謂之「跳書」。師非一人，故經説有複出，文見數處者；亦有彼

 此小異者；更有説不附經者。至敘事之文，有本一事中間以别事、割截兩傷者；有删削本文，殘文未盡者；有猶存本國紀年稱號之語者。至於前後詳略相反，尤爲易見。使果左氏一人手定，未必如此。今以二《傳》之例説之，以爲出於先師，則諸疑可釋矣。

一、三《傳》大故事、大典禮無一不同，後人不能兼通，自生荆棘。今於舊説所稱異事異禮皆能一貫多，合之兩美，經義乃備，凡《異義》、《膏肓》

 諸書皆可不作。小有異同，皆經無明文及傳寫歧異者，歸入《傳疑表》，不過十餘事，又皆小節，餘則無不同也。

一、舊説以二《傳》不詳事實，非也，弟子不問事，則師不言耳。故二《傳》所言事實乃多爲傳

 所脱佚，及載而不詳者。今悉取以補證，使知三《傳》皆必先明事實，而後可以説經。二《傳》不詳事、《左傳》不詳例之説，可以破矣。

一、二《傳》之筆削，《傳》以告赴代之；名字進退，《傳》以儀節代之。至於内外、尊卑、三世、日月諸例，莫不相同，特二《傳》爲空言，《傳》必以事實代之，恐其衍説失真故耳。今據此立説，救正杜誤甚多。將此例摭拾，彙爲一編，曰《左氏不以空言説經長編》。

一、治《公》、《穀》者畏言《左氏》，惎其言事多與師説不合，不知加損筆削，本傳原有明文；惟其事異，經義愈顯，必須鈎鬥，乃見合同。三《傳》正以不同爲要，使因循苟同，反不足取。他山攻

 錯，兩有所益。

一、昔人不喜二《傳》空言，務以史説《左氏》。郝氏《非左》動以附會薄之，不知藉事寓言，古書通例，《春秋》爲經，正在撥亂反正，垂訓萬世；《左氏》大功在於發明六藝，皆包九流，兵刑技術，莫不兼綜；使但録淫亂之遭、狂瞽之言，有何可貴？今將《藝文志》所有學問全包於《傳》，六藝以外，九家爲詳，兼採各書，以證明本始支派；文以上詳於經例，昭以下説此事爲詳。著書明聖，固不以鈔胥爲能事也。

一、《傳》有説事實例，有説經意例。如經以齊、晉爲二伯，《傳》則於楚、吴、鄭國皆有伯義，鄭爲卿士，以齊、宋朝王，此事實鄭尊於宋、齊。又云「齊大非耦」，則就經言之，事爲桓、文，義則孔子。三《傳》説經異同，多不出此二例。今於《傳》中意旨務求分别，以各安其意。

一、《傳》文與經同異，杜氏立依經、錯經二例是也。有爲二例不能包者，如「克段」二《傳》以爲殺，《左》以爲出奔；戎伐凡伯於楚丘，《穀梁》以爲衛，二《傳》以爲戎。今立事原、經説二例以統之。事原者，經雖如此書，而事實不如此；經説者，但就經解經，不更探考本事。有此二例，則不惟本《傳》可通，合之三《傳》皆可通

 。

一、經傳義例、名號、事實，有非圖表不明者。今别爲《圖表》一卷，加於經傳之前。

一、杜氏有《釋例》，今將其本並馬氏《釋例》詳加駁正，别撰《釋例》。一書合通三《傳》，兼包六藝；除杜氏舊目外，添補要目數十，悉本傳義。此書一成，巨細皆舉矣。



注
 　李氏：原作「季氏」，誤。李氏即《建炎以來繫年要録》作者宋人李心傳，今改。



注
 　彼：原作「比」，據文意改。



注
 　肓：原誤作「盲」，今改正。



注
 　此「傳」字，據文意似當作「經」。



注
 　攻：原作「攷」，形近而訛，據文意改。



注
 　可通：二字原缺，據文意擬補。








左氏春秋學外編凡例
 


注








一
 

注



 、三《傳》同説一經，本屬兄弟，表裏

 既分，自各有面目。然全書同異不過一二十條，皆屬微末，至於大事宏例，三家未有不同，特爲舊説所蔽耳。學者苟於立異，自謂家法分明，實係畏難苟安，不求甚解。今於素來争執不能一尊之條，立《三傳合同表》以統之。凡古今紛争辨訟不劃一者，盡歸此表。

《合同表》。




一、三《傳》初本相同，末流漸異，今於其異説中立《同源異流表》。如用夷禮則夷之，二《傳》以爲滕、秦，《左傳》以説杞，然而相傳事此例則同也。諸侯同盟，於是書名，《穀梁》以説宿，《左氏》以説滕，然其同盟書名之例則同也。枝節雖殊，本根不異，今故立《同源異流表》，以見其異中未嘗不同也。

《同源異流表》。




一、傳例有專條，有通例；通例可推於他條，專條則專説本事而已。二《傳》如三世、内娶、外災、及我乃書、賢者不名是也；本傳如妾者因不赴不祔、不稱小君、内戰有二、未陳曰敗、諸侯卒同盟書名之類是也。自來師説，皆張皇所短，推説他條。漢師已多誤説，杜氏尤甚，每諸侯卒必言同盟，夫人葬下必言三《禮》是也。推補之例，必皆精實；通例不敢主張，專條以致疑誤。作《二傳專條表》。

一、傳例五十凡，前人有專書，皆隋修《經籍志》

 ，今補之。凡已具者不必論，其不備者補之。有凡例僅言其半，就傳例補全者。如傳例言弑君稱人君無道，稱臣臣之罪，同二《傳》，而不言殺大夫。據此可補：凡殺大夫，稱人以殺，臣之罪也；稱國以殺，罪累上也。凡君不道於民，諸侯討而執之，則曰某人執某侯；不然則否。此同二《傳》也，而不言執大夫。可據補：凡臣無罪，諸侯討而執之，則稱行人；不然則否。入歸凡四語，諸侯、大夫互文，各有其半，當補之。五十凡舊説多蒙混，一事凡不能清晰。如同盟、赴名二凡，分之，一爲内例，一爲外例；去國凡四句，二爲諸侯，二爲大夫；赴告二凡，一爲内，一爲外。其有字誤，則證之，如「稱君君無道」，上「君」字當爲「人」；「得用焉曰獲」，「用焉」當爲牛馬之類。所有禮例十七凡，並爲分别考證，皆引經、傳以證之，又爲補二凡，如《五行志》引「凡雹，皆冬之愆陽，夏之伏陰」，本傳「凡物不足以講大事，其材不足以備器

 用，則君不舉」、「君舉必書」二凡是也。作《五十凡補證》二卷，上卷爲經例，下卷爲禮例。

一、《左氏》晚出，説、微多亡佚，漢師、杜氏皆引二《傳》相補，今不能不仍因其例。惟分門已久，一意合通，難免壞亂之譏，《補例》篇採擇尤宜詳審。今立十例，以嚴門户，將《三傳同例》、《同源異流》二表冠於首。一補師説。與二《傳》同者，再加擴充，如素王三統、義同文異之類。二補五十凡例。五十凡與二《傳》同者，皆見同表，然多未備，宜采補之。故《五行志》引「説曰有雹凡」一條，鄭興傳説「齊小白入」一條，皆爲傳所無，今據以補其全。三補傳例。傳中散見，文多未備；如有君無臣、有内無外、有正無變、有綱無目，今悉補之。四補闕例傳文。漢師、杜氏同有之例而文不全備者，如内外、中外、尊卑、日月、隱見、筆削、加損、輕重、詳略之類，爲治經要例，而三者皆略而不備，不足用，今悉推廣之。五補新例。傳有古義師説，爲二《傳》所無，本師闕而不説、新傳推得者，如異姓爲後、宋王後有監、唯卿爲大夫、長義諸條是也。六補細例。鄭君於「自外虐其君曰
 」條補細例，潁氏於「邑曰築」凡下補細例；今仿其例，於舊例中補之。如「未陳曰敗」、「皆陳曰戰」當補内外、尊卑、中外、大小諸例是也。七補漢師例。如賈既用《穀梁》「桓無王」之説，則隱無正、文無天、昭無正終、定無正始當用之矣；既用《穀梁》言桓十年有王以正曹伯，則諸侯卒皆言正不正可知矣。當

 推補其闕佚。八補杜例。杜氏號爲簡二《傳》以去異端，實則其取二《傳》者十分之三四；其所不通、不敢引用，或立異求新、不肯因仍之條，有爲要例不可少者，今悉仿其例取之。九補史例。凡傳文與經異者，此爲筆削加損例；今悉取其異文，以補經、史不同之例。終爲《補例表》。凡不見《三傳同例表》，爲今所補者，統爲一表居後。志在以《左氏》言《左氏》，當不致有亂家法也。

一、漢儒舊説，臧氏、李氏、洪氏、馬氏、劉氏諸本久已刊行，今《補證》中採録漢説，其出處詳於疏中，其有新得者，亦同此例。一俟採録已齊，當别爲《左氏漢師遺説

 考》，補證諸家，以爲定本。

師説於《史記》、鄭君採之尤詳。


 又

 ，漢師説間有誤解。

附録證之。




一、《傳》傳於劉氏，漢師因其晚出，歸入古學，説者遂以《左氏》與《周禮》同爲古學。今考傳文，禮制全同《王制》、博士，絶無《周禮》專條，今故歸還今學。所有舊説，以《戴記》爲宗，至漢師誤用《周禮》説者，隨文駁正之。别立《左氏與僞周禮不同表》。

一、三《傳》禮説不同，見於《異義》者三四十條。舊説立意求分，不知異同每爲起數，參差互見諸例，今考傳記，靡不通貫。所有舊以爲異而實同者，爲《三傳禮制相同表》。

一、《春秋》制作，但存大綱，所有細節，七十子之徒各有己意立説，所謂此其大略，尚待潤澤者也。《傳》中所爲三代之制，多爲三統例，蓋《春秋》百世不易，而易代興王，不能不改，故孔子别撰三統之例，以通其變。今立《禮制三統表》，凡諸經傳與《傳》參差者，則統歸之三統。務使同源共貫，不致紛歧，亦以賈、服原有三統説也。

一、近人以傳爲劉歆附益，劉申綬有《考證》一卷，今駁之。後人考《左氏》者，京山郝氏有《非左》二卷，亦駁之。凡本傳舊説之闕失，前人所諆詆者，務别求實義以説之。

一、舊撰《公》、《穀》二經皆不用舊注，别撰《商確》、《糾繆》二書駁正之。今倣其例，作《集解辨正》四卷、《釋例評》四卷、《馬氏左傳例評》一卷，所有誤承漢師説者，並爲正之。别爲《删例表》，凡舊説之誤者悉入此表，以便觀覽也。

一、舊撰《穀梁古義》，作《起起廢疾》一卷。今從其例，别爲《箴膏肓評》一卷，鄭君要義摘録之，以歸簡要。鄭説《春秋》多本《左氏》，故《起廢疾》、《三禮注》、《詩箋》及鄭氏佚書中凡説《春秋》者，悉採之。《左氏》爲今學，以《王制》爲歸，舊以爲古學者誤。今以《王制》爲主，取傳文注之，以明其義，作《左傳王制注》二卷。

一、《左氏》淵源，《史記》不詳，劉氏遺書

 不舉先師，范升云師徒相傳，又無其人，古學弟子頗有異説，魏、晉以下，尤爲荒誕，劉申綬《左氏考證》下卷嘗攻僞説。今作《左氏淵流考》，以《史記》爲主，所有《釋文·序録》、《隋·經籍志》等僞誤，悉爲考證，以祛僞説。唐、宋以下，則不復論及焉。

一、説經取二《傳》，以補未足，然《傳》中所有真古師法、與經切合不可移易，而爲二《傳》所遺者，編入《左氏長義》，並於《公羊》、《穀梁》傳中補入此例，以見三《傳》同源。若有異同之條，則惟各存其實，不必淆亂也。

一、董子云：「撥亂反正，莫近《春秋》。」漢師皆主此義。《春秋》固爲萬世法，切要尤在救時弊。今據傳文作《反正表》，凡傳文時事與《春秋》相反者列於上方，以《春秋》禮制撥正之。如世卿不親迎、同姓昏、不討賊、諸侯再娶、不三年喪、喪中祭之類，悉録事實，以《春秋》救之。

一、近人於二《傳》皆有「禮徵」之作，《左氏》善禮，乃無專書。今於師説之前輯經、傳、《戴記》禮制之説，以爲《左氏禮徵》。其中詳於二伯、四岳、方伯及國器服、名號，以補江、秦諸家之闕。

一、六藝傳於孔子，同源一貫，董子所謂「《春秋》明三王之道」，《中庸》所謂「考三王而不繆」者也。今以《春秋》通群經，如二伯四岳方伯之制，群經皆同，在《詩》爲周、召，在《書》爲太保、畢公，在《曲禮》爲六官之長，是也。又如方伯之制，在《書》爲四岳，爲東方諸侯、西方諸侯，在《詩》爲邶、鄘、衛、鄭、齊、唐、魏、豳、秦、陳，在《禮》爲州牧、侯牧、九州之長，是也。《春秋》譏不親迎，而群經皆主親迎；譏不三年喪，群經皆主三年喪。《左氏》經傳以通群經，作《春秋法古表》，以通經學。

一、《春秋》上以法經，下以徵史，百世以俟聖人而不惑，繼周百世可知。《春秋》立一王之法，百世皆入其範圍而不能異。又，後世禍變，經、傳實已先設其防。今立《春秋俟後表》，一爲因法，見秦以下事故百變，不出《春秋》，以通經、史之聲氣；一爲鑒戒，見亂臣賊子

 所依託之事，聖人皆已爲立防，此《春秋》成所以懼也。如開選舉、改郡縣，即本不世卿

 之意；禮樂兵刑，固無不本於經傳也。



注
 　案：《群經凡例》原目作「左氏學外編凡例」。



注
 　案：序號原無，據前篇例加。



注
 　表裏：原作「毛裏」，據文意改。



注
 　經籍志：原作「籍志」，據《隋書》補。



注
 　器：此字原脱，據《左傳》隱公五年補。



注
 　當：此字原無，據文意文例擬補。



注
 　説：原無，據文意補。



注
 　又：原作「文」，據文意改。



注
 　遺書：似當作「移書」，謂劉歆移太常博士之書也。



注
 　亂臣賊子：原誤倒作「亂子賊臣」，今乙。



注
 　卿：原作「鄉」，據文意擬改。








禮經凡例

一、《經解》所言禮教，即指《儀禮》，與《詩》、《書》、《樂》、《易》、《春秋》合爲六藝。《禮記》爲傳記，出於先師，至《周禮》則爲官職，

如今《
 


 紳》。中多制度，非儀注，以「周官」之名爲正，當爲《王制》立官傳説。或以《周禮》爲經禮，《儀禮》爲曲禮者，誤也。

一、《王制》司徒所掌六禮，即今《儀禮》，專詳儀節，爲上下日用行習通行，凡非司徒所掌者，於《别録》屬制度，不得以禮爲名。《漢書·志》、杜氏《通典》專以儀節爲禮，最得古義。自朱子誤收王禮，近人更毫無區别。

《儀禮經傳通解》誤收王禮，《禮經通例》、《五禮通考》遂以典制之事概名爲禮。


 今以儀注爲禮，不用僞「周禮」、「五禮」名目，以合司徒之義。

凡軍制、明堂皆不取之。




一、禮與樂類與《詩》、《書》爲四教，《論語》稱「執禮」。《詩》、《書》屬諷誦，禮樂屬行習，不易之論也。庠序立教，故於士禮爲詳，取其切近，兼以用之者多。若天子、諸侯禮節，則有司存，故詳於卑而略於尊。

一、經傳庠序貴於簡易，十七篇録要起例，本末已備。

邵氏《通論》言之甚詳。


 以禮書論，若《開元禮》、《會要》、《儀注》等書，非不詳盡，然何能人置一編，命之肄業？且與各經多寡懸殊，三年通經，豈能過爲煩重？既已通經，經之所無，緣經草創，後世禮官，職掌千百，經文固不出其範圍，何嘗苦於缺略。以十七篇爲不全，乃古文僞説，惟之别經，其事自明。

一、禮有五等差别，經則但録一篇，傳記補其異同，此一篇可作五篇，於《相見》、《覲禮》、《少牢》、《特牲》更即等差以示推比。經言大略，潤澤在人，固不以不收《公冠》爲疑。

一、禮有異名同實，朝聘、會盟、燕享、飲食，名目雖有區分，節儀無大改變，舉一反三，由顯推隱，傳記或示異同，亦如五等差分之例，一篇可作數篇之用，端由善悟。使備録其文，則重複雜沓，反生厭倦

 之心矣。

一、經不但篇目不備，且每篇亦多互見之例，此篇已詳，於彼從略，既始已詳，則終可推，不可拘無明文，指爲缺典。

如冠無見父及兄弟之文，昏無初見廟及舅姑、賓客之類。


 《春秋》之例，貴於比屬，又因疑惑，乃爲明之。凡所易明，皆不再見各篇文，一例即各篇文不全録也。

一、經從簡貴，傳務詳明。《詩》、《書》、《春秋》，其例可推。除本經記傳以外，凡雜見兩戴及他書，皆取附各篇之下。

以《喪服》而論，《大傳》、《小記》、《閒傳》、《服問》、《三年喪問》、《喪服四制》合之本經之傳，是經一，傳、記、問共有七篇。以此推之，是傳記之文當過於經文五倍也。


 其非全篇者，亦依類采入

 。至於事蹟，亦仿《經傳通解》之例於篇末。

一、《左傳》有先經之例，今取吴氏所補《逸禮》篇補篇前，以爲先經起義。

如《釁廟》、《遷廟》補於《祭禮》之前。




一、《左傳》有後經之例，今取吴氏所補《逸禮》篇目補於篇後，以爲後經終事。

如繹祭之類。




一、存附篇。凡事與經不屬者，則依類取其儀節附存之。

一、補儀節。各篇所有關義萬不可所

 者，則爲補録於後，如祭禮但詳享尸，而祊祭迎主於堂，薦毛血之儀皆無之，有終無始，萬不可缺，則取《禮記》諸文補其儀節。《昏禮》先祖後配，則據《左傳》補之。

一、《禮經》但録綱禮常文，至於臨事不能拘泥。《春秋》藉行事以明王制，多有變化，無一板執。如《王制》、《左》、《國》藉行事以明《禮經》，亦如《春秋》之作。《春秋》無一不本禮而發，特事有常變，文有差互耳。當實引據之，不可斥爲異己。

一、賈子《容經》所謂曲禮威儀，但説一事，不相貫串，先習《容經》，後通《儀禮》，以《儀禮》由《容經》湊而成。

《容經》如小學釋字，《儀禮》則經説。


 今既别注《容經》，凡單説一節者歸《容經》，不入此門。

一、後世儀注諸書，多爲禮臣草創，事雖新出，儀可類推

 ，識者不非之，以爲但得禮意，不外人情。然其草創皆由經推例而出，故十七篇足以盡天下萬世之變禮。叔孫通草朝儀，固不必出舊文也。

一、孔子所作，以《春秋》爲大綱，所謂天子之事，其文皆見《王制》、《儀禮》，皆司徒所掌之儀節，在三公爲所掌一事。凡《春秋》所譏失禮者，皆爲周制。如喪祭、喪娶、喪中用樂、不親迎、喪不三年，與世卿、税畝之類，在周爲通行，在《春秋》爲失禮。而《儀禮》所言，皆與《春秋》合，此爲制作無疑。

一、《儀禮》但説六禮，其有在此外者

 ，皆係别經説，非《儀禮》之文。如《明堂》、《月令》，《尚書》説，《弟子職》、《胎教》、《禮論》之類，則《孝經》説，皆不在六禮之中。由此推之，總之司徒所掌六禮儀注乃入此。儀注甚繁，舉一以示例，故舉十七篇以統之。

一、《儀禮》經以互文爲大例。凡儀注之文，重言則嫌瑣，不詳則闕略，經則專以互文相起，凡見於此篇者，則彼篇可略，又凡人所知者，皆不言之。如昏之見廟、冠之見母，非無其事，文不備耳。如祭祀，經但有享尸之事，而無祭主之儀，而記則多言祭主，此當由存記文以推補之。

一、《喪服》爲經中要篇，前人多專門相傳，其記最多。今彙輯附以便考尋，凡同者别附存之，以爲異義焉。

一、孔子修《春秋》，據百二十國寶書，則《儀禮》亦從周禮出。《禮運》言得夏時、殷易，蓋以周有文徵也。孔子適周問禮，即録其底本而歸，文則周禮，獻則老聃，《論語》所謂「夏殷不足徵」、「周郁郁」、「吾從周」，《中庸》「今用之，吾從周」。孔子周之臣子，從周何待言，以吾與周對文，明此繼周之義，本可參用二代禮以相損益，而無徵則不得用周禮爲底本，而加損益，緯以孔子爲周殷禮，亦據周禮册，而參以殷意，非參以殷册。諸書所云「吾從周」者，謂定《儀禮》皆由周會典作藍本，於他事不相干也。

一、《禮經》有記、有義。記以推儀節，義以詳義理。如《戴記》鄉飲諸義是也。凡專屬别經者歸别經外，

如《祭義》屬《孝經》之類。


 説《儀禮》者通輯之，《士冠禮》已取《郊特牲》一篇，今從其例，悉爲補入。其中有明文篇名者少，經凡無明文篇名與零篇脱節，悉依其例歸之，以記附經，以義附義，凡《儀禮》説皆當類輯，如《經傳通解》之例。

一、周禮專條與《王制》異，而儀節則多用《儀禮》。今於周禮儀節細爲推詳，凡與《儀禮》不背者悉取附記義中。

一、禮家議禮，異説最多，俗宜各有所從，文質自隨所近。今凡異説皆輯之，以爲《禮家與儀禮禮制不同表》。

一、孔子翻定六經爲一王之制，《儀禮》與五經實相通。今凡諸經儀注之事有與五經相通者，彙輯之以爲《儀禮與五經通禮考》二卷。

一、草定儀注，凡記文佚傳殘脱不全，或重文複見參差不齊者，則推類援例，草定儀注，以復舊觀，兼以收拾殘零。

一、後世典禮、儀注如徐、秦《通考》所采通書，皆《儀禮》之支流也。今當溯
 

注



 其源於《儀禮》，故治《儀禮》者宜通考歷代儀注節目也。



注
 　案：《群經凡例》原目作「禮經補證凡例」。



注
 　倦：原作「卷」，據文意改。



注
 　入：原作「人」，據文意改。



注
 　所：疑誤，或當作「無」或「闕」。



注
 　推：原作「惟」，據文意改。



注
 　在此外者：原作「此在外者」，據文意乙。



注
 　溯：原作「朔」，據文意改。








容經學凡例
 


注




 

附《儀禮》後






一、班《志》、《儒林傳》云：漢興，魯高堂生傳《士儀禮》
 

注



 十七篇，今之《儀禮》爲經者也。又云魯徐生善爲頌，

師古曰：頌，讀與「容」同。


 孝文時以善爲頌爲禮官大夫，傳子至孫延、襄。襄其資性善爲頌，不能通經；延頗能，未善也。襄亦以頌爲大夫，至廣陵内史。延及徐氏弟子公户滿意、桓生
 

注



 、單次皆爲禮官大夫，而瑕丘蕭奮以禮至淮陽太守，諸言爲頌者由徐氏。蘇注引《漢舊儀》有二郎爲此頌貌盛儀事，有徐氏，徐氏後有張氏，不知經，但能盤辟爲禮容，天下郡國有容史，皆謁魯學頌。案：頌即賈子之《容經》，爲《禮經》之緯者也。

一、徐氏所傳之禮，與高堂生所傳一經一緯，至今其書存於《新書》，猶有經名。欲習儀者，當由容始。今以《容經》傳記附於《儀禮》之後，同爲魯學。

一、《容經
 

注



 》共十六門，志色、容、視、言爲四經，立、坐、行、趨、跘、旋、跪、拜、伏、坐車、立車、兵車爲容之節目。四經又分四目，曰朝廷、曰祭祀、曰軍旅、曰喪紀。立、坐又分四目：曰經立經作、曰共立共坐、曰肅立肅坐、曰卑立卑坐，而末以總禁統之，皆經文有韻，以便誦習。後八節皆總論此事，如《儀禮》之義也。

一、《容經》又名《曲禮》，所謂「曲禮三千」者也。經以志容視言爲綱，以下詳於容而略於三事，當是以容包三事。然佚容只四字，定有脱文。考之《戴記》、子傳，闕節尚多。今先就此十六門刺取記傳，爲之注説，凡有此經未備而見於記傳者，依例補目，附於本經傳記之後。大約其旨亦數千也。

一、經首志色，志在中，色發外，實一事也。今分朝廷、祭祀、軍旅、喪紀四目，分取傳記之志色，其有言志色不入四門者，彙附於後。

一、《容經》既分四目，今作爲四巨册以歸之，而下文言容之事復有十一門，則爲志容一門子目。大約此條爲詳，然有出於四目、十一門之外者，如飲食、饋獻、洒掃之類，則仿其例，附於巨册之後。

一、視經依例分四目，所有以下十一門之視亦依例分收。其有不入此目者，彙附於後。言經倣此。

一、立、坐分經、共、肅、卑四目，而以經坐爲綱，下三目皆由經而小變。經立微罄微折，又爲下諸門之綱領。今依彙鈔附傳記焉。坐以經立爲宗，餘亦同例。

一、行、趨、跘、旋、跪，皆以共立微罄之容爲本，而小有參變，各依類纂，附同上例。

一、拜以肅立罄折之容爲本，而小有參變。跪禮有脱文，然傳記之言跪者亦依例分入。

一、末三門皆車事，坐、立依經禮，兵車則變之。今亦依例分類纂輯附入。

一、總禁統説失禮者，凡傳記禁止、勉勵及一切總論節目，皆附之。

一、容事所有五等不同之制，總爲一類，立表以明之。又一人之事因人之尊卑而變者，别爲一類，亦立表以明之。前一例如「天子穆穆」云云，下一例如「孔子於鄉黨」云云是也。

一、孔子制禮，故弟子及時人問禮多主新制而言，非舊有之文。問者不知翻檢，徒瀆煩取巧便也。今立此一門，凡問答之詞皆入焉。此爲《儀》、《容》二經之凡例，非數舊典而已。此當以《禮運》三篇爲首。

一、孔子制禮，故《鄉黨》兼記儀、容二經之事。此孔子草定之佚文，與弟子法聖之身教。儀注猶多據舊典。至於《容經》，則尤多以意起也。

一、傳記所問答詞命之節，舊無所統，今以歸入言經，彙爲一册。如《曲禮》、《少儀》應對諸條是也。

一、《新書》禮容語皆《容經》之傳義也，取以附《容經》之後。所闕上篇依例輯補，更廣輯舊事，以爲附篇。

一、《别録》有「通論」子目，今依其例，凡《戴記》所有説儀容專篇，取爲通論附後。外有散文脱節，凡係説禮與儀容者通輯之。

一、此經專以儀容爲主，所有制度之事歸入《王制》，樂事别爲一經，至於婦女禮少，《儀禮》胎教、保傅、學禮之類，統附《孝經》後，以示區别。




〔附〕容經凡例
 

注



 


以《容經》爲主。







一、學堂修身教科書苦無善本，厥有二端：一舍身本位，泛及倫理社會，不能劃清界限；一牽涉理解，如《論語》、經傳高深玄微之論，使初學無從領受，視爲畏途。今以《容經》爲主，專就身字立説，以符其名實，舉切於耳目、手足、衣服、飲食之事，專主行蹟，不涉理論，教者故易於指授，學者亦易於領解，豈不兩得其益哉！

一、古昔以《爾雅》、《説文》爲小學，以其但解本字，不與他字連綴成文，取記憶之力爲多，故于幼稚腦力相宜。後人乃以《四書串講》等書代之，義理高深，非幼稚所能領解，則不得不以俗情俚論開導之，繆種流傳，積非成是，群以孔孟爲村學究，其於
 

注



 學問大有防礙。《禮經》如四書，《容經》如《爾雅》、《説文》，綴文字以成經，連六容以爲禮，習容爲習禮之初基，亦如讀經之先治《爾雅》、《説文》也。

一、此科專就修身立教。《大學》言修身在正心，心學深隱，非初學所宜，俟入中學以後，再行補授。至於倫理屬家學，社會屬國學，另有專科，故亦不濫及焉。

《大學》：天子、庶人皆以修身爲本。《孟子》亦以身爲天下國家之本，脚踏實地，易知易行，不似格致舊説之頭上安頭名目也，亦難解也。




一、班《志》、《儒林傳》云：漢興，魯高堂生傳《士儀禮》
 

注



 十七篇。今之《儀禮》爲經者也。又云：魯徐生善爲頌，

師古曰：頌，讀與「容」同。


 孝文時，以善爲頌，爲禮官大夫，傳子至孫延、襄。襄其資性善爲頌，不能通經；延頗能，未善也。襄亦以頌爲大夫，至廣陵内史。延及徐氏弟子公户滿意、桓生
 

注



 、單次皆爲禮官大夫，而瑕丘蕭奮以禮至淮陽太守。諸言爲頌者由徐氏。蘇注引《漢舊儀》：有二郎爲此頌貌盛儀事，有徐氏，徐氏後有張氏，不知經，但能盤辟爲禮容。天下郡國有容史，皆謁魯學頌。案：頌即賈子之《容經》，爲《禮經》之緯者也。

一、徐氏所傳之禮，與高堂生所傳爲一經一緯。今其書存於新書，猶有經名，欲習儀者當由容始。今以《容經》傳記附於《儀禮》之後，同爲魯學。

一、《容經》共十六門：志色、容、視、言爲四經，立、坐、行、趨、跘、旋、跪、拜、伏、坐車、立車、兵車爲容之節目。四經又分四目：曰朝廷、曰祭祀、曰軍旅、曰喪紀。立、坐又分四目：曰經立經作、曰共立共作、曰肅立肅坐、曰卑立卑坐，而末以總禁統之。皆經文有韻，以便誦習。後八節皆總論此事，如《儀禮》之義也。

一、《容經》又名《曲禮》，所謂「曲禮三千」者也。經以志、容、視、言爲綱，以下詳於容而略於三事，當是以容包三事。然佚容只四字，定有脱文。考之《戴記》、子傳，闕節尚多。今先就此十六門刺取記傳爲之傳記，凡有此經未備而見於記傳者，依例補目，附於本經傳記之後。大約其旨亦數千也。

一、經首志色，志在中，色發外，實一事也。今分朝廷、祭祀、軍旅、喪紀四目分取傳記之志色，其有言志色不入四門者，彙附於後。

一、《容經》既分四目，今作爲四巨册以歸之，而下文言容之事復有十一門，則爲「志容」一門子目。大約此條爲詳，然有出於四目十一門之外者，如飲食、饋獻、洒掃之類，則仿其例附於巨册之後。

一、視經依例分四目。所有以下十一門之視亦依例分收，其有不入此目者，彙附於後。言經仿此。

一、立、坐分經、共、肅、卑四目，而以經坐爲綱，下三目皆由經而小變。經立微罄微折，又爲下諸門之綱領。今依彙鈔附傳記焉。坐以經立爲宗，餘亦同例。

一、行、趨、跘、旋、跪，皆以共立微罄之容爲本，而小有參變，各依類纂附同上例。

一、拜以肅立罄折之容爲本，而小有參變。跪禮有脱文，然傳記之言跪者亦依例分入。

一、末三門皆車事，坐、立依經禮，兵車則變之。今亦依例分類纂輯附入。

一、總禁統説失禮者，凡傳記禁止、勉勵及一切總論節目，皆附之。

一、容事所有五等不同之制，總爲一類，立表以明之。又一人之事，因人之尊卑而變者，别爲一類，亦立表以明之。前一例如「天子穆穆」云云，下一例如「孔子於鄉黨」云云是也。

一、孔子制禮，故弟子及時人問禮多主新制而言，非舊有之文，問者不知翻撿，徒瀆煩取巧便也。今立此一門，凡問答之詞皆入焉。此爲儀、容二經之凡例，非數舊典而已。此當以《禮運》三篇爲首。

一、孔子制禮，故《鄉黨》兼記儀、容二經之事，此孔子草定之佚文，與弟子法聖之身教，儀注猶多據舊典，至於《容經》，則尤多以意起也。

一、傳記所問答詞命之節，舊無所統。今以歸入言經，彙爲一册。如《曲禮》、《少儀》應對諸條是也。

一、《新書》禮容語皆《容經》之傳義也，取以附《容經》之後。所闕上篇，依例輯補，更廣輯舊事，以爲附篇。

一、《别録》有「通論」子目，今依其例，凡《戴記》所有説儀容專篇，取爲通論附後。外有散文脱節，凡係説禮與儀容者通輯之。

一、此經專以儀容爲主，所有制度之事歸入《王制》，樂事别爲一經。至於婦女禮少，《儀禮》胎教、保傅、學禮之類，統附《孝經》後，以示區别。

一、《鄉黨》、《曲禮》、《少儀》、《内則》、《弟子職》各篇，爲修身設教專篇，若按門分别，不免過於破碎。今於五篇皆摘録原文，又不嫌破碎，乃爲合宜。

一、衣服、飲食於修身最爲切要，今於《容經》外立此二大門，凡古書原文，或依其次序，或以類相從，各從所宜。

一、婦女修身科條，與男子本屬相同，唯其中有特别之條，亦如醫書於通治以外，特立女科一門，附於各門之後。

一、修身一科，爲蒙小學之根本，所謂普通知識，國民之資格。《大學》言「自天子以至於庶人，壹是皆以修身爲本」，近之齊家治國，遠之參乎天地，皆不外乎身學。故經説有「中國一人」例。今以《素問》、《蘭台秘典》爲主，而推 一身以比天下，及位育天地之説，亦略備其文，以爲修身之歸宿焉。



注
 　案：《群經凡例》原目作「容經類纂凡例」。



注
 　士儀禮：《漢書·儒林傳》作「士禮」。



注
 　桓生：原作「柏生」，據《漢書·儒林傳》改。



注
 　容經：原無「經」字，據《六譯館叢書》所收别本《容經凡例》補。



注
 　案：此爲别本《容經凡例》。據廖宗澤《六譯先生年譜》光緒三十三年丁未（一九〇七）記：「先生舊有《容經學凡例》十九條，今更增七條，意以《容經》作學堂修身教本。按，所增七條不詳何年，因有『作修身教科書』之言，故以意附於《倫理約編》之後。」今兹附録於《群經凡例·容經凡例》之後，以便比較。



注
 　於：原作「餘」，據文意改。



注
 　士儀禮：據《漢書·儒林傳》，當作「士禮」。



注
 　桓生：原作「柏生」，據《漢書·儒林傳》改。








兩戴記分撰凡例
 


注











《分撰凡例》已刊，今所見與前説有異同，别訂爲此編焉。篇章義例無所更異。丁亥六月八日識。




一、六藝皆孔子一家之説，改制之文，全在《王制》，故以《王制》爲首，凡下十四門皆爲《王制》所包，兹不取以爲説，惟言經濟、制度者乃入此門，立《王制記》。 

一。




一、《王制》有佚文，制度不全，其説往往見於傳記、子史。兹於《王制》凡例中立此一門，取今學説禮之書以爲證，並於記文中立此一目。凡與佚禮合者附采之，立《王制佚記》。 

二。




一、《易》爲六藝之首，《本命》、《易本命》、《中庸》 

用惠説，前後皆《易》説。


 皆《易》説專篇，《禮運》、《樂記》亦多《易》説。兹立此門，收録全篇，凡散見者亦采之，立《易記》。 

三。




一、《周書》出於東漢以後，雜采諸書而成，與《書》近。如《踐阼》、《明堂位》之類是也。兹立一門，凡散見者皆附焉，立《書記》。 

四。




一、子游習禮，見於《記》中者，《禮運》三篇。今分訂經、傳、記，以爲《禮説記》。 

五。




一、樂禮早佚，

劉歆以《周禮·大司樂》章爲經，俟考。


 《樂記》一篇，乃其大綱。今立《樂經》一門，其詳見於《樂例》。於《記》中取《樂記》以外，散見者皆取之，立《樂記》。 

六。




一、《春秋》因以《王制》爲舊傳，既立《王制》統今學，兹不取之。凡記文之散見，説《春秋》者彙輯之，以爲《春秋記》。 

七。




一、《儀禮》記義多見《記》中，於儀例立此一門，取記文及《儀禮》記文，立《儀禮記義》。 

八。




一、《儀禮》外傳多見於《記》中，於儀例立此一門，取記逸禮，立《逸禮記》。 

九。




一、《儀禮》爲經，《容經》爲緯，所謂三百、三千也。《容經》今在《賈子》，兹於儀例中立此一門，以收記文，立《容經傳記》。 

十。




一、《喪服》爲《儀禮》大門，兹收傳記並散見者，凡與《喪服》不合者歸入周制佚存，立《喪服記》。 

十一。




一、曾子傳《孝經》，《大戴》十篇皆《孝經》説，經少而傳記詳。兹立爲《孝經》一門，凡全篇之外散見者亦附焉，立《孝經記》。 

十二。




一、《論語》六藝總滙，兹取《哀公問》等篇孔子言歸入《論語》之下，立《論語記》。 

十三。




一、三代不尚學，學禮皆孔子所開，特爲選舉而改，所謂三代共之者，皆推本三王，與譯改《詩》、《書》同意，所謂微言也。兹立《學禮》一門，凡教學事師之事皆入焉，立《學禮記》。 

十四。




一、婦女禮無别本，兹立此門，盡收禮文，編類成帙，以便講習。内官百廿，皆外官之妻，天子十二名，名見《董子》。今考婦職與外官相配，立《婦女禮》。 

十五。




一、小學所傳朱子本多割裂，經文不善。兹除歸入《儀》、《容》二經外，凡單言弟子禮者歸入此篇，《弟子職》亦附焉，立《小學禮》。 

十六。




一、緯書爲治經要秘，兹單鈔出《經學説》一門，立爲緯學，並取《記》文合者以相印證，立《緯學考》。 

十七。




一、《記》文别録有「通論」一門，兹立此目，以符舊觀，凡屬通論禮制者盡附之，立《通論》。 

十八。




一、《記》有「經學」一門，先師説經之書也。兹專立此門，《經解》爲主，《喪記》、《坊記》、《孔子閒居》入焉，立《經學記》。 

十九。




一、《記》有孔子家録入者，爲儒家言，如《儒行》、《本命》之類，集爲《儒家説》。 

二十。




一、記有陰陽五行家説，此亦《洪範五行》之流也。《夏小正》、《月令》、《盛德》之類是也。彙輯之以爲一門，立《陰陽五行記》。 

廿一。




一、自七十子以至哀平，傳習皆今學，久則不能無異同。《記》有異説、異勞者，多爲互見例，是必求同，凡有不能同者，以爲三統説之文，立《三統表》。 

廿二。




一、《左氏》漢人以爲古學，欲與今學立異。然其
 

注



 本爲今學專派，不能□
 

注



 以爲古。如《曲禮》、《檀弓》所有《左傳》説，兹仍歸之今學。兹立此一門，如《祭法》專篇收入之以外，散見者亦采焉，立《左氏記》。 

廿四。




一、《周禮》爲《逸禮》舊文，《曲禮》六大、五官、六府、六工即其原目。除劉歆羼補，餘皆今説。《朝事》、《盛德》、《玉藻》、《深衣》、《内則》文多同《周禮》是也。今既删去僞説
 

注



 ，更輯録諸篇以證周禮
 

注



 ，立《周禮考》。 

廿五。




一、《記》有「古史」一類，如《五帝德》、《帝繫姓》是也。此爲尚書傳説之文，兹立《古史記》。 

廿六。




一、六藝皆孔子所定，當時行禮佚事，乃有與《王制》、《儀禮》不同者，此爲真周禮。兹彙輯之以爲《周禮佚存》。

廿七。




一、當時禮論有不爲弟子所傳，或古人所説多與今學不合，與《異義》有别，此爲時論異説，立《禮説佚聞》。 

廿八。




舊以《記》有今、古派，兹併歸入今學。其有異義者，立異例四門收之，不以爲古。古學成於東漢，皆晚近之説，《記》中無之也。古《書》、毛《詩》，漢人推《左傳》、《周禮》以説之者。古《易》、古《孝經》、《論語》所出尤晚，又漢人推古學四經以説之者。皆爲漢派，《記》無此義，又不能成家，故古學中不立《詩》、《書》、《易》、《孝經》、《論語》五經説也。



注
 　案：《群經凡例》原目作「兩戴記凡例」。



注
 　其：原作「侍」，疑誤，據文意改。



注
 　□：原書此字漫漶不清。



注
 　僞説：「僞」字原爲墨丁，據文意補。



注
 　周禮：「周」字原爲墨丁，據文意補。








周官考徵凡例



一
 

注



 、《周官》終西漢之世未立學官，傳習者稀，師説甚微，源淵不具，實出孔壁，即劉歆《移書》所稱之《逸禮》也。《藝文志》：「《禮古經》者，出於魯淹中及孔氏，與十七篇
 

注



 文相似，多
 

注



 三十九篇。」漢師因此三十九篇，釐爲六篇，乃爲今本。

一、《周官》漢儒以爲周公作，稱爲「古經」，以爲古文學本源。據《周官》以説各經，乃成爲今、古門户之説。今考訂《周官》原文，制度實與六藝相同，並無齟齬。無論果否出於周公，但六藝折中孔子，既經論定，統爲經學而已，不再立今、古之目。

一、《周官》詳於制度，如今之《政要》、《
 紳》。舊説雖有七名，當以《周官》爲正。《儀經》爲禮經，乃司徒所掌之六禮。官中稱五禮，禮本可兼制度言，但各有正名，宜從其朔。

又官繫以周，亦如《易》之稱《周易》。孔子有「從周」之言，官繫以周，以爲從周而損益之也。




一、自來駁《周禮》者代不乏人，皆未就經文實力推考，其所考駁，多爲先師誤説，非經之過。今將舊有鄭、賈誤解並流衍諸説改入《古學考》中，以明其誤。本經疏義力申本旨，務與諸經制度符同，無古、今之異。

一、《曲禮》之六大、五官、六府、六工，當爲周官。舊題《逸禮》，在秘府者數十年，元始後乃釐爲今本，不無參差失次之病，故《冬官》迄無定説。古書脱簡失次，各經皆有，不足爲嫌。今於經文不改舊次，但於經末附《曲禮》舊題統屬各官一表，以不没其實。

一、《藝文志》有《周禮説》四篇，今其書不傳，蓋已附入經文之中，如《左傳》説之附入傳文，六官首之序與序官下之府、史、胥、徒是也。以外皆屬古經，亦如《左傳》並無劉歆羼補，但歆説經好立異同，後人因其誤解，遂攻及經文耳。今别出誤解，力申經義，以還舊觀。

一、舊刊有《周禮删劉》一卷，以九畿、九州、五等封爲劉歆所羼補。原約能講明一條則刊去一條，今已將三事説通，全爲經制，故將舊名刊去，改入《古學考》之末。緣經雖不誤，而鄭、賈師説則誤解經文，力求與博士相反。辨明師説異同，當即《古學考》改易，以明此例。

一、舊於九畿、五等封、九州諸條，以十二證删之。今既考證明白，則十二證皆可不立。今因講明三條，故收回三條，删去劉氏羼亂經文一説。六官分合，尚有疑難，今姑以爲殘缺，一俟已後講明，再行補正。實事求是，不得不慎重也。

一、《周官》官名、職事本有佚缺，如司空、司禄其明徵也。今將先秦以前諸書官名、職事悉爲採輯，然後就本經考其異同。如係名異實同，則取以作注；如爲本經所無，則依彙補於各卷之末，如后稷、田、田畯之類羼入農官是也。

一、侯國官職，考經傳，諸侯官職與王臣名目、職事全同，特品秩有異。王三公：司馬、司空、司徒；諸侯三卿，亦司馬、司空、司徒。以今制言之，京師有六部，下至州縣亦有六房。王臣之職掌明，便可推於侯國，非有二事也。今考定王臣後，即由王臣以推侯國，立大國、次國、小國三職官表以明之。

一、軍制將佐，本即公卿，用兵之時，隨而任之，非常職，如今之養兵也。考之《左傳》、《國語》可見。所有差使亦多非常職，皆爲攝官。今立攝官一門，使不與正官相淆。

一、政治之學，官禮爲近，以所載職事最爲明確也。時務之學，莫切《周官》。昔人多以此致誤家國者，非經之過，用者之過。今務求平易可行，所有農政、工政、商政、軍政、財賦等項，分門考之。

一、五等封地，專指五長而言。《王制》之地三等，則爲本封，二者相合，乃爲全璧。至所稱公、侯、伯、子、男，皆爲五長，鄭君誤以九命之小國説之。今别爲五長名號、封禄、器物、儀節表以明之，詳大略小，與諸經相同。

一、本經制度，實同《王制》。如作伯、作牧、立監、冢宰、制國用之類，莫不相同。其大者既已伯、牧、監皆同，則小者可知矣。今取相通之義，《周官》未備，以《王制》補之；《王制》未詳，亦用《周官》相補。合爲一家，不立今、古門目，以收大同之效。

一、地志仍用《禹貢》九州。周非無梁、徐，略而不言耳。外州見幽、并，互文相起
 

注



 ，《爾雅》之見幽、營，亦同此例。以幽、營屬燕、齊，非實指燕、齊也。後師誤解之，如《職方》之并多内地山水名目，甚至以北岳之恒歸之，此亦由後師誤解經文，譯改校補，遂至於此，非經之過也。今於二州皆以要荒解之。

一、九畿即《禹貢》之五服。《禹貢》每服五百里，又以三百里、二百里分界。大綱師爲五服，細目則爲九服，名目、里數皆同。是經本同《禹貢》，師説萬國、萬里皆誤也。

詳《王制圖表》。


 以國蕃屬九州，使如師説，則蕃在四千里外，何尚以九州之目耶？惟其屬要、荒，固可以侯
 

注



 、綏説之也。

一、經説一門，舊刊《古學考》以爲全由羼改，意主攻擊博士。今既改訂條例，凡舊説此例，悉以爲經外未經傳譯之書，如有别解，再行補正。



注
 　一：原無。按，本篇後半部分段首皆有「一」字，據補。後六段首「一」同。



注
 　與十七篇：原作「學七十篇」。顧實《漢志講疏》引劉敞曰：「孔氏，則安國所得壁中書也。『學七十篇』，當作『與十七篇』，文相似。五十六卷除十七，正多三十九也。」據改。



注
 　多：原脱，據《漢書·藝文志》補。



注
 　起：原作「超」，據文意改。



注
 　侯：原作「候」，誤。《禹貢》五服，甸、侯、綏、要、荒。








樂經凡例



一
 

注



 、《樂經》或以爲亡，或以《大司樂》當之。

《大司樂》乃《樂記》逸篇之《竇公》也。


 紛紛陳説，悉非的解。竊以樂備六藝，殊無亡理，聲容工度，久無不變，《禮記·樂記》爲説樂專篇，由記考經，如因影求表。今立經爲主，以記附之。《大司樂》以下論樂教、樂器、樂舞之文附焉，總爲一書，附《詩》而行。《論語》「正樂」、「雅頌得所」，繼絶鈎沉，樂教復顯，亦庠序盛事也。

一、《禮經》樂章有二《南》、《小雅》六篇明文。

《鄉飮酒》以二《南》爲正歌，間歌《魚麗》三、大射《鹿鳴》三終，但言二《南》、《小雅》二門。


 《樂記》言歌《風》、《齊》、《小雅》、《大雅》、《頌》、《商》，共六門，《左傳》季札事，言歌二《南》、《邶》、《鄘》、《衛》、《王》、《鄭》、《齊》、《豳》、《秦》、《魏》、《唐》、《陳》、《小雅》、《大雅》、《頌》，共十六門，又間見《文王》之三、《鹿鳴》之三，以例推之，是凡《詩》首三章爲樂，故歌《詩》以三爲斷。又有間歌三篇之例，然諸言工歌者，皆不出此三篇之外。是《詩》首三篇爲《樂經》之切證。

一、諸經傳記言工歌者，爲詩爲樂章；言奏者，皆樂聲工尺之名，非詩。如奏《肆夏》、奏《騶虞》。以此例推，則《貍首》非詩，《采繁》、《采蘋》亦與《詩》名同實異，與笙奏《由庚》、《崇丘》、《由儀》爲一類。奏譜鏗鏘，歌傳文字，聲律無百年不變，文字終古不磨。譜湮而經存，由經可以反本、原制器聲，此經所以不寓鏗鏘而寓之于《詩》也。

一、諸經文皆不過二萬字，惟《詩》篇帙繁重。據經記，《詩》中有樂之文，皆首三篇，今别録爲《樂經》。二《南》十一，國風

除檜、曹二國不用。


 共三十九篇，大、小雅正歌、間歌共十二篇，三《頌》當屬全文，周三十篇，魯、商九篇，共三十九，合爲九十篇。再補以《小雅》之《車攻》三、《庭燎》三、《小旻》三、《瞻洛》三、《魚藻》三、《泂酌》三、共百零八篇。於詩中分此百八篇，别爲《樂經》，寓于詩而樂存，詩分乎樂而詩備。

一、荀子云：「歌《詩》三百，誦《詩》三百，舞《詩》三百。」誦屬詩，歌、舞屬樂，全數三百，是詩皆可爲樂，樂亦可同名詩。惟《禮經》傳記言工歌者，皆在首三篇，是詩樂大同之中正不無小别。又《儀記》、《樂記》、《左傳》言樂歌詳畧不同，故不得以一書爲據。《左》、《國》于首三篇亦有言賦者，

如昭元年穆叔賦《鵲巢》，二年北宫文子賦《淇澳》，襄二十六年子展賦《緇衣》、《將仙子》，二十年公賦《南山有臺》。


 是樂亦可賦明證。《樂記》言六門，《左傳》工歌以首三篇爲斷，此樂詩不合之故也。今立《詩》中百八篇爲經，刺取各經樂事爲附經，取《樂記》、大樂正爲記。取諸傳諸樂爲傅，再取子史緯之文以爲義疏。大約將陳氏《樂書》排纂别爲一書，秦氏《通考》樂門所引亦頗采之，但門目前後不同耳。至于經文，亦就其中推考義例，與詩義相關，及出入之處，一俟已定，再行補入《詩經》例中。

《樂記》分段，畧用《纂言》之例。考《樂記》逸篇有季札，有律吕，有竇公。按季札即用《左傳》，律吕當是《國語》、史志之文。至竇公篇，則《周禮·大司樂》也。是取諸書爲記，乃《樂記》舊例，《樂記》逸而今補之也。




一、新周、王魯、故宋，三《頌》舊説也，文見《樂緯》，知《頌》全爲《樂經》。又《樂緯》之文中有門目義類，今悉表出以爲大門，於以《詩》爲經之説，尤三致意焉。

一、律吕之學最重，緣工尺久則必變，量數則終古不磨。律吕專書，始于經傳，迄于近今，官私撰述，可云詳備。如有作者，可由此制器，由器得音，以合古樂。是作樂之事，復古以律吕爲根原。

一、樂德。考《大司樂》以「樂德教國子」，即《帝典》夔教胄子之事。「中和、祗庸、孝友」，簡言之則爲中和。《中庸》「索隱」以上，中庸中和皆爲樂德，專説三《頌》，言樂最詳。以其爲《樂經》，故於樂事無所不包。古法樂以養德，當與後人不同。宋以後之心學，未免近于禪宗。

一、《大司樂》以樂語教國子，興道、諷誦、言語。蓋樂語即詩，所謂「誦《詩》」、「《詩》可以興」、「不學《詩》無以言」之教也。今于《詩》中分歌、賦二門，歌爲樂，賦爲詩。既分以後，又有相通之義。

一、樂舞。《大司樂》以《雲門》、《大卷》、《大咸》、《大
 》、《大夏》、《大護》爲六舞，與《左傳》説同。《詩》中雖不立舞專門，然其文雜見各篇，《雅》《頌》尤詳言之。今以傳記言舞之條比附説經，詳其義例，務使經中足以包樂。

一、樂器。據《樂書》八聲考八州，一音化一州，各有所宜。今就《詩》中所言，各標宗旨。《詩》惟《頌》中樂器甚備，乃王者之制也。以下單見者，各有取義，務就經傳切實推考，不取泛説。

一、《樂記》按照原目分篇，依次登列。今據記以定經文，故取詩文以證記。如六歌之《風》、《雅》、《頌》、《商》、《齊》，今依次序，定《齊》爲《齊風》，《商》爲《商頌》。至歌詩一門，舞樂一門，證以詩語，《周》《召》左右、六成綴崇，皆在詩中。又八音鐘鼓琴瑟，《詩》中樂器皆全，所有金奏雖非《詩》，可由《詩》推考其義。又鄭、衛、宋，桑間、濮上，亦可由《詩》而推。立《詩》爲經，以記爲傳。以後條目，皆求與經傳相通。

一、《大司樂》以下屬官，如樂師、大胥、小胥、小師、瞽矇、眡瞭、典同、磬師、經師、笙師、鎛師、
 師、旄人、籥師籥章、鞮鞻氏、典庸器、司干，共十八職，人皆屬伶，書皆爲傳。《大司樂》樂師總統以下，爲分曹，或掌學，或掌器，或主聲器，或司舞具，各分門説之。

一、子史中論樂之文，有言聲器，有言名義，有言創作者，今依《樂書》及《五禮通考》所采，再加排比。凡此皆先師遺説，鈔入子史，多非諸家自撰之文。

一、傳記説樂，除《樂記》全篇外，所有《左》、《國》、兩《戴記》，以至博士各師説，除陳、秦已采之外，再爲補正。所有門目，更加審定。

一、樂中品級，有天子至于大夫之分，今爲立表。樂中又分三事，曰祭、曰祀、曰享，取經傳以證之，所有變例隆殺，亦附于後，以别其等差異同。

一、三代以下樂章，見于各史《樂志》及《樂府詩集》，各門言其體例，于傳記之後，所有文辭亦附于後，作爲《樂書彚函》。

一、古王者除歷代舊樂以外，兼用四裔之樂，《尚書大傳》所陳是也。《周官》鞮鞻氏掌四夷之樂及其聲歌；旄人舞夷樂。又中國八州，每州一音，八風八佾，每州各主一音。舊説甚詳。《樂記》廣魯于天下，《論語》太師摯適齊一章，即王者居中，以樂化成八州。舊説一卦一音，主化一州之風教而言之也。

一、功效同禮。《孝經》以安上治民歸之禮，移風易俗歸之樂。禮樂乃平治之要道，王者之首務。《樂記》言樂，皆與禮對舉，文義重複，不便觀覽。今别爲《禮樂原流功用同異表》焉。

一、立《原流功用表》，《樂記》以外，補以傳記子緯，彚萃其文，功用愈著。後世言學術治法者，未能真實用心于此，推盡人己之量，觀于此表，彌天極地，乃知見禮知政，聞樂知德，尼山片席所以遠過姚嬀也。其分門，一致鬼神，二和邦國，三諧萬民，四安賓客。

一、心性之學，古出于樂。宋儒盛推《樂記》以言心性，其宗旨相同耳。竊以六藝門面，功用各别，如《書》與《春秋》詳政事，心性之説未見詳備。惟聲音之道，由心而發，既聞聲可以知治亂憂喜之原，可由聲以却乎隋慢陵亂之病，感應之機甚速，和平之效最宏。由此治心，庶爲古法。《樂記》由外治内之説甚備。

一、三德九德。《帝典》命夔立教，以樂立三德九德門目。古人以樂立教，以八音化八州，以剛柔正直化成三德，由三而九，人才由此出，錫命因之，樂所以爲移風易俗之要也。《樂記》言剛柔正直，與師乙所言六歌、所言寬柔正直温良等字，皆爲九德之目。樂之工用，此爲大宗；樂之有學，以斯爲準。

一、音聲。按，五聲由人發，八音由器出。樂器貴音而賤聲，則凡響皆爲聲，可入樂者乃爲音也。《通考》于五聲八音之説最詳，今悉取之，證以經傳之文，並列其源流，以爲將來復古之用。

一、樂通于《易》。按《樂記》自「天高地下」，至「一動一静天地之間也」，全用《繫辭》爲説。以别屬禮，以和屬樂，由别而和，和而又别，如《易》之以别卦生和卦，又由和卦生别卦也。《易》中言樂之條，更細考之。

一、古人以制禮作樂爲王化之極功，既有律吕可名，則由數製器、由器定音，而五聲八音克諧翕成之道，可得言焉。後有作者，功成德洽，禮樂可興；因時制宜，今樂猶古。既有程，則奸蛙無自而成。《語》「三王不襲禮，五帝不沿樂」，然則創復古樂，不爲難事。惟爲經所統，經乃聖作，後人無從參贊，至於樂乃聲容歌舞之事，後有作者，信不誣也。

一、樂分三統，以天、地、人當之。祀屬天，天神。四望當爲地屬，山川屬地，先妣先祖屬人。《大司樂》以

 屬人，分三統。

一、奏、歌、舞三門，爲樂之大綱。然奏與舞皆不能久傳，惟歌一門在二者之中，可以垂久，因以爲經。凡言奏者，皆非詩，如《騶虞》、《采蘩》、《采蘋》皆名同而實異，故《貍首》亦非詩，更立《歌奏舞三門同異表》。

一、大、小《雅》主賓客，人事之樂也；三《頌》主祭祀，鬼神之樂也。於經中細考條例，統括傳記，務使經體廣大，包孕無窮。



注
 　一：原無。按，本篇後半部分段首皆有「一」字，因據補。後五段首「一」同。








易經新義疏證凡例

六經終於《易》。

孔子傳經垂教，始於《詩》，終於《易》，故經惟《詩》、《易》體裁相合，藉物託比，寄懷深遠，以《詩》在言志，《易》明陰陽變化之故也。蓋六經專明人事、制度、典禮、道術得失，平實顯著，一成不變。方體雖有據依，樞機或昧變化，終以《易》象，明示屈信進退之妙。六經稻秫，《易》則醴齊；六經營壘，《易》則兵法。以《易》視六藝，不無精華糟粕之分，然必先考典禮，明道德，詳治亂，知是非，下學已精，方語上達，微言啓悟，故意不盡言。非六經既成之後不作《易》，非六經既通以後亦不足以學《易》也。

以筮立經。

以《樂記》求《樂經》，即《雅》《頌》是也。樂有器舞、音律之分，而聖經惟重於辭語，以可傳者在辭語，而器舞、音律義既甚微，久而必變，難於立教，故取明著簡易者以爲經。古人龜重於筮，聖經舍龜而用筮，亦以占法微渺，不如《易象》之明著簡易也。《易》以陰陽相摩而成六十四卦，商之作者不必聖人。孔子因其象而翻其辭，所云「繫」者，藉釘掛壺，其妙不在釘也，不過取其簡括顯明，使人不穿鑿於各爻之象，以便專力於所繫之辭。諸家圖表汗牛充棟，雖有可觀，君子不爲也。

《易》出商人，經由孔修。

《傳》兩言作《易》以爲當文王之時，詞疑不決，其不出於文王，是本經自有明文也。《記》云「商得坤乾」，是《易》爲殷末人作，孔子得而修之，亦如《春秋》之魯史，是經出於孔修，亦無所謂《周易》、《連山》、《歸藏》之説也。古學家創爲三聖之説，以文王敵孔子，别爲「三易」之名，猶是攻博士經文不全之故智。文王不已，馬、陸更足以周公。總之經由孔修，事無異同，受命作述，豈如經師之爲？文王作傳，舊説甚明，要在學者之自悟耳。

《左》、《國》引《易》，據經傳立説。

《左》、《國》引《易》，不但經歸之古人，即《文言傳》例亦以爲全出於孔子之前。審是，則不惟經不出於孔子，即《十翼》亦皆古説矣。不知季札觀樂，服注以爲傳家據已定言之。蓋聖人以經義附之於經，賢者以經説寓之於傳，其事其理同也。左氏作傳，兼傳諸經。所言某人筮得某卦爻者，實則卦爻即指其事以繫辭，以作爲述，故託於筮。其所有訓詁義例，皆爲漢師所祖。《左》爲《易》學之始師，今就諸條推考漢法，不如舊説之以末爲本。

釋象出於七十子之徒。

以僞《古文尚書》出於僞撰，閻氏作《疏證》，遂爲定案。《十翼》不出於孔子，自歐陽文忠

 、楊慈湖以外，不下數十家，擬仿閻氏《疏證》體，作專書以明之。蓋文周不傳經，孔子不作傳，《大傳》有「子曰」明文。假如孔子作傳，乾坤爻辭一而已矣，奚爲至於五六見？此在先師當非一人之手，今乃以爲聖作，可乎？《繫辭》既有「子曰」明文，又有引「子曰」爲斷者。如：「子曰：易有聖人之道四焉，此之謂也。」則非孔子作可知。歐陽文忠《易童子問》言乾坤傳説重複同異，非一家之言，而《説卦》之取象，多於經無干，爲術士影射之所祖，諸本多寡不同。又《繫辭》亦采合諸家而成，故所列多文異義同。正如《論語》「季康子問政」三章同一事，而記者三家文小異，并録之比。今欲尊經，必先明傳，衆星斂采而後日月光華也。

《大傳》問先後不同。

諸經皆先有《大傳》，以相傳授，繼傳弟子讀經疑問，師乃引傳説之，如《喪服》其明證也。

引傳解經，如乾上九《文言》引《繫辭》爲説，是其明證。


 别經傳問多佚，惟《喪服》尚全。《禮記》之《大傳》爲《喪服》最初之説，當爲子夏所作，其名則與《易大傳》、《春秋大傳》、《尚書大傳》同，是《易》之《繫辭》如《記》之《喪服大傳》也。《大傳》統論大綱，不條列經文，是爲最初之本。次則弟子疑經而問，師引傳解之。如《服問》之引《大傳》立説，此其書大約爲二三傳弟子所作，以其但及大疑總例。

尚未依經釋義。經每條皆有傳。


 如《繫辭》引經之十八條擇要而説，此《服問》之比。

但論總巨，餘可意起，《三年問》與《服問》同例。


 至於《儀禮》中之《喪服傳》與今三《傳》、《夏小正》傳同爲弟子據經發問，師引傳説解之。一經一傳，此爲晚近之本。以《喪服》之例推之，當名「問」，不當名「傳」。《喪服傳》引「傳曰」有二條，文見《大傳》。引傳立説，則本書不當名「傳」。《穀梁》引「傳曰」者八條，

近人不知傳、問之例，以爲刊本誤羨者，非也。


 《彖》、《象》一經一説，則例同《公》、《穀》。《喪服》爲後師晚出之書，以《喪服》例《易》，則其先後輕重可見。舊説誤以爲全出孔子，故《易》例不可通也。

《彖》、《象》非一師所作。

《彖》、《象》皆問也。最初之問，不依經立説。如《服問》及《上繫》之「鳴鶴在陰」八條，《下繫》之「憧憧往來」十條是也。

中不皆有問辭，如《文言》上九有「何謂也」。


 至於依經立説之書，如三《傳》、《喪服傳》，則經多無傳，不似《易》之一爻必有一傳也。三《傳》雖爲傳授問難而作，非一師所爲，其初立説不過十之二三，漸及五六，漸及七八，至於一爻一傳，則更爲後來補綴而成，既非孔子，亦不出於一師，所以宗旨不能一律也。

諸家意例不同。

傳説不出一師，宗旨固難畫一。在當日作傳之時，有訓釋象數者，有闡發卦德者，有推衍義例者，有比附人事者，有專詳休咎者。其實卦爻全具數義，作傳者互文隱省，所謂「言不盡意」也。且有正解，有反説，有比喻，有對文。使諸卦盡如《乾》、《坤》，文字將近十倍。故因其舉隅，心知全體，因其一節，以推萬端，由所言以求所不言，更由不言以求所言，不可膠刻，拘於行墨。又《春秋釋例》之書多不順經作訓，但分類立解，一例中神理自相起發，與上下文不必貫通。讀象、爻亦當似《春秋》之法，乃盡其妙。

爻象廣大，兼取諸例。

漢宋説《易》，宗旨不下數十種，通蔽錯見，不能全通，學者每欲奉一説以爲宗，而苦於所從。不知《易》道廣大，非一端所盡。聖人當日繫辭，洽人事，備王道，除傳問大例外，即卦氣、爻辰、消息、互體諸法，亦在所包，豈可株守一説，而謝絶他術？作者既明言廣大，學者豈可自囿諸法？合者取之，不合者别求義例。三《傳》之義，尚未足以盡《春秋》，況晚師一家之説。今故於成説之外，推求新例，以補先師所未備，固不必專己守殘以自囿也。

事、禮、例。

諸經皆以事、禮、例三門爲綱領。《孟子》引孔子論《春秋》，分事、文、義，是也。今就單經本先考事實，下及春秋，

舊説誤以爲文周作，故事止於周初。今以爲孔修，則事及哀、定，如《左傳》所引諸條是也。


 禮文博采《儀》、《戴》，而義例則舊法之外兼及新得諸條，並以是三門編爲一書。

師説互文，以《乾》、《坤》示例。

諸卦彖象只一説。《乾·文言》外，

上九一條與《繫辭》同。


 更有下也，潛藏乾元繫辭上九四説。

共六家。


 《坤》亦有《文言》，使無《文言》，以下四説不能謂傳不全，必列五家。《易》道廣大，非一説所能盡，以廣異義也。五家之説，宗旨不同，師法小異，分别列之，以明宗派。而餘卦之異師異法，可由此推矣。使盡同《乾》，則文當數倍。今本大詳過繁，大簡則孤，即《乾》、《坤》作起例，則皆可推衍爲五六説，

《乾卦》詳六家，餘卦則六家各用一爻，而文已全。


 則即《乾卦》六説爲六爻互文隱見之起例可也。歐陽文忠以四德與性情之説必不可合，元亨利貞串説與四德不同，諸家解説亦别宗旨。故餘卦當以《乾》、《坤》起例，知不言之隱不可尋行數墨也。

古本。

經爲孔子所修，《彖》、《象》先師就傳衍説而成。三《傳》、《喪服》通行本皆以傳附經，《易》則經義多爲師説所蔽。又經學以經爲歸，經之功當十倍於傳。凡學《春秋》者莫不先研究單行經本，經義既熟，然後推考傳義，以相輔助，故《屬辭》、《釋例》諸書皆單録經，不及傳，所以事半功倍。《易》則經爲傳所蒙亂，必先有單經本研究既熟，然後及傳，則義例分明。又《彖》、《象》、《文言》之屬，由《大傳》而出，當附《大傳》後，庶不致先後失當。

重卦内聖外王，《孝經》内，《春秋》外。

《詩經》多以潛飛起兩京。《乾》之潛飛分行藏，是内外卦之分内聖外王，爲重卦之分。内爲自修之誠正修，外爲治人之齊治平。二爻主《孝經》，五爻主《春秋》，即《乾卦》可見。《易》二五爲主卦，五爲天子大君，二爲君子。

中外例。

《春秋》有中外，先本國，次諸夏，次夷狄。《易》以上卦爲外，下卦爲内。内三爻如《春秋》之魯，外三爻則諸侯、天子、夷狄。《易》之親疏遠近、往來出入，皆由是起例。大綱如此，細目再詳。

六爻分配六經。

孔子作六經已，再作《易》以明其變化，藉陰陽消長以明進退取舍之道。故以六經分配六爻，專以用爻屬《易》。六經如六書之形事意聲，《易》則轉注、假借，專明四書之用，《易》亦專明六經之用，

顧氏《日知録》以《論語》「假年學《易》」合下「雅言」爲一章。《易》言學，雅言四教，即此意也。


 不使有拘泥滯塞之敝。内三爻聖，以二爲《孝經》；外三爻王，以五爲《春秋》。《孝經》統《詩》、《書》。初爲《詩》，三爲《書》。《詩》、《書》自治，《孝經》引《詩》、《書》二經爲説是也。《春秋》統禮樂，禮四樂上。《孝經》：「安上治民，莫善於禮；移風易俗，莫善於樂。」禮樂王者治世之要務，《春秋》統之。

通三統。

《易》之三統有前後之分。前三統，黄帝、堯、舜，而庖犧、神農爲二代。夏、殷、周爲後三統，而堯、舜爲二代。黄帝以下乃稱帝，則五帝從黄帝數。庖犧、神農以氏稱者，則不在五帝之數也。舊説以爲文王作則三統不全，今訂爲孔子所翻，然後全有三代，與諸經通三統之例相起。又一説三統之義以父母爲堯舜，長男女爲夏，中男女爲殷，少男女爲周。

八卦配九州。

八風、八音。




《説卦》四方例之説，又以分配九州、八風。一州一卦，州九卦八，不足其一，蓋以巽統東南之徐、揚二州。《論語》「少師陽、擊磬襄入於海」，州雖二而方同，是徐、揚屬巽之説也。坤在西南，不立州，則移於中州，爲王畿。坤土黄，六五之「黄裳」與《詩·綠衣》之「黄裳」同爲中州王畿言之。坤在中爲王，居四方八州，以七卦配之。坎、離、震、兑爲四岳，乾雍，艮兖，巽徐揚。凡言州地者以此。八音則坤磬居中，震鼓，兑鍾，坎竹，離絲，爲四正。乾木，艮土，巽匏。由九州之説而定八風，亦由此而推得之。

《戴記》説專篇。

《戴記》之《本命》，《郊祀志》劉向引稱爲《易大傳》。是《本命》與《繫辭》同爲《易大傳》也。考《喪服》所引，多爲《大傳》所無，是古之《大傳》不止一二篇也。至《易本命》則更有明文，《中庸》明誠變化，亦爲《易》説。

四爻配帝王周孔。

《莊子》「在上則爲二帝三王，在下則爲元聖素王」，此《易》説也。合則五爲天子，二爲君子，分則初爲孔子，三爲周公，四爲王，上爲帝。《乾》、《坤》「潛」、「伏」、「履霜」，多爲孔子自説。外六十二，初爻義皆同。《乾》三爲周公，

上不在天、下不在田。


 終日乾乾，餘六十三。三爻多爲周公立説，四王、上帝義例同此，實即内聖外王之《孝經》、《春秋》，而小變其説，以人實之，亦如《春秋》之行事深切著明也。

南北遷封，《既濟》清平。

《易》言「攸往」、「利涉」，一切遷變之説皆爲坎、離而發。以性情言，則火炎水濕，未濟之象，六爻皆失位。

爲《易》第一失位之卦。


 以經義言之，聖人開闢南服，南北遷封，

俗所謂取坎填離。


 陰陽互易，爲《既濟》之象。水在火上，六爻皆得位。

亦爲《易》第一得位之卦。


 《詩》云：「原隰既平，泉流既清。」故《詩》多取《既濟》之義爲説。

六十四卦分配八伯、五十六卒正。

《易》定數也，聖人封建之制法之。案《王制》，天子統二伯，二伯統四岳，四岳分統八州，八方伯各統七卒正，合爲五十六，加入八伯，則爲六十四。《易》以太極統陰陽，陰陽統四象，四象生八卦，每卦生七卦，共五十六卦，合之原卦，共六十四。天造地設，不得不謂封建由《易》出也。《春秋》見國舊撰《圖表》，每州見七卒正，合之方伯爲八。

王畿别算。


 然則《易》亦當以六十四卦配八伯、五十六卒正矣。就中以坤居中，主豫。王臣所居，太極、陰陽在焉。以外一州八卦，由每州生卦，以爲卒正。冀坎，青震，梁兑，荆離，兖艮，雍乾，巽徐揚。更以各州之七卦，配春秋之七國。《易》之取象，此爲大例。

上下圖。

《説卦》「天地定位」四句，

俗所謂先天圖。


 與「帝出乎震」説四方者相起，所謂上下四旁合爲六宗者也。首言「天地定位」，以天地爲主。雷風本天，山澤本地，水火居中，水屬地，火屬天，炎上流下，二者中分。舊説誤以爲亦言四方，以兑次乾，以震次離，今改爲乾震離兑，以風雷居天左右，以山澤居地左右，上天下地，方以類聚，物以群分，凡經傳上下諸説皆由此推考而出。如《乾》九五變離火炎上，《坤》六五變坎水就下。炎上故云在天，就下故取黄裳。《文言》曰：「水流濕，火就燥。本乎天者親上，本乎地者親下。」爲《乾》《坤》五爻而發。凡經傳上下之例，皆由此圖而出也。

四方圖。

《説卦》「帝出乎震」一節，

俗所謂後天圖。


 爲四方例。《詩經》與《月令》、《尚書大傳》所言四方，皆本此而推，與「天地定位」合爲上下四旁爲六宗，凡經傳言四方者皆由推考。如坤在西南，移居於中。西南舊居東北對待，故以得失言之。

一説以乾爲天子，坤爲王后，艮巽爲二伯，震兑坎離爲四岳也。

三統四岳合圖。

《論語》太師摯四適爲四岳。齊晉秦楚即《尚書》之費晉秦甫，《易》之震兑坎離也。四適爲四岳四隅之卦，合爲三統，移坤居中。乾雍，坤豫，艮兖，巽徐揚。一説艮夏，巽商。乾坤配周之東西京，通畿二卦，合爲一代。今訂爲魯、兖、周、雍。《易》本素王，徐爲留都，豫爲東都，東西通畿二卦爲兩京。故「飛龍」與「黄裳」文見《柏舟》、《綠衣》，是以徐坤屬商，所謂笙、磬同音，專爲此例言之也。

元亨利貞例表。

歐陽文忠以「乾元者始而亨，利貞者性情也」與四德平列，别爲一師之説。考聖經文義，以後説爲長。又四字全見者，《乾》、《坤》外，《屯》、《隨》、《臨》、《无妄》、《革》五卦。《彖》釋《屯》、《隨》曰「大亨貞」，《无妄》、《臨》、《革》曰「大亨以正」，皆無「利」字之解。《文言》曰：「君子行此四德者，故曰乾，元亨利貞。」是《易》中惟《乾》一卦四字連文，坤已云「利牝馬之貞」。然則五卦之「利」字同爲羨文矣。據傳訂經，止云「元亨貞」，無「利」字。可知《乾》、《坤》四字皆全，以下借文互見，分有《乾》、《坤》之一體。今立此綱，餘再推考。

《論語》。

《左傳》爲釋經總説，《論語》爲諸經總例。微言大義，多具於斯，以空言説之，未能深切，必證以經文，義乃大明。如「過不及」與「中正」，《易》之「得位」、「不得位」也。君子、小人，《易》之陰陽邪正也。「損益」、「群黨」、「比周」、「仁義」、「性道」尤爲明證。故《大傳》所引聖言，多取之《論語》。今仿其例，凡《易》中文義與《論語》切合者，備引作證，合之兩美，相得不益彰哉！

卦象考補。

諸卦取象，舊説有本義，有假借，有舉隅，有推類，有經師專説，有經外别傳。八卦之取象，至於三百餘條之多。其中有字誤，有奪寫，今悉爲考訂，分别正變，不足者補之，誤者删之，編爲一書。大約以明白簡要者爲主，若過於附會支離，則概從删削。

九家。

班《志》論九家，引《大傳》「殊途同歸」、「百慮一致」爲説。《易》道廣大，兼包九流六藝之外，此爲大宗。今採輯九家專書引《易》立説之條，附於經下，以標宗旨。綱領既立，子目餘説更爲推廣。經文簡略，未暢所言，證以群言，實義乃顯。

屬辭比事。

宋元以來，説《易》諸書多推衍圖象，累牘連篇，各矜所得，千奇百怪，殊惑聽聞。不知藉象繫辭，義重於象。既以依象立辭，則但當就經立説，不必枝蔓。如《春秋》未經筆削之先，當千百倍於今之經文，既以立經，則不必窮搜遠引未行之底本、删削之異聞。治《春秋》者有屬辭比事之書，專就經文推考義例，《易》反無此書。

惠氏《易例》略有此意，書未成，亦未盛行。


 今仿《春秋》作《釋例》一書，分經、傳爲二，一字一句，備列其文，實物虚字，大義孤文，悉爲徵引，加以論釋。《春秋》有起文之説，《易》尤重之。

虚字如大小、往來、進退、消長之類，共百餘門。




明用。

《乾》、《坤》爲《易》之門，諸卦皆分《乾》、《坤》之畫而成，故《乾》、《坤》爲父母祖宗，特添用九、用六兩節，明六十二卦皆由《乾》、《坤》而生也。六經成文，以《易》用之，六爻定位，以變用之。《易》爲六經之轉假，用又爲六爻之轉假。

於文中爲中的，用從中從卜，則用爲《易》專字。


 卦變：《乾》六十二變成《坤》，《坤》六十二變成《乾》，《乾》、《坤》各三十一變，則用九、用六者專指此諸卦之體而言，不謂《乾》、《坤》六爻皆變也。諸卦分《乾》、《坤》之體而成：《乾》初九爲《姤》，《姤》但明潛龍之義；《坤》初六爲《復》，《復》但明堅冰之義。由此而推，生生不已。卦變但言《乾》、《坤》乃爲經旨，諸卦皆爲六十三變，則不惟重複雜沓，經《乾》、《坤》二用之義反爲所蒙蝕矣。

三德。

《洪範》三德：剛、柔、正直，分配知、仁、勇。三公其源出於《易》。陽剛陰柔，當位則正。天地之道，人才之德，三者足以包之。《易》之義例，尤莫外焉。陰陽除《乾》、《坤》、《坎》、《離》外，共三百六十爻，正直三分取之一，各得百廿爻，正直即在剛、柔之中。故傳記所言剛、柔、正直，皆由此推之。三公，剛司馬，柔司徒，正直司空。一公，三卿，九大夫，二十七元士，八十一下士，得百二十人。三公三百六十人，則除《乾》、《坤》、《坎》、《離》四卦，即每一官占一爻，其視爻辰、納甲等爲切要也。

九德。

《皋陶謨》九德，即《洪範》三德，由三輔一化爲九也。三德之文，剛塞，柔立，温直，亂敬，愿恭，簡廉，擾密，寬文，固詳見經傳，當編録爲一類者也。而九德所包之異文尚多，一德應一錫命，此官人之要道也。又《繫辭
 

注



 》言德，九卦即九德專條，

所謂和而至、尊而光、小而辨、雜而不厭、先難後易、長而不設、窮而通、居其所而遷、稱而隱云云，即《謨》九德之異文。


 基本柄三者爲綱，以下爲目。此乃全經大例，當類輯各條以説之者也。

經文互省。

經互文相起，以《儀禮》爲大宗，《易》亦如此。如吉、凶、悔，卦爻不皆有其文，有者或重複焉。總之，對峙之卦義皆相起，既見一端，必有全體，有見有隱，當由所見以推所不見。如《公羊》上天子，下方伯，則中之二伯可推。每爻必辭占俱全，但言象不言占，但言占不言象，此均當推例以補之者也。今於象、變、辭、占四門，每爻必求全義。

卦象六十四以釋例。

六十四卦爲六十四天下，每卦象曰皆有「以」字。其中一大人，二后，七先王，五十君子。所言制度典章、道行道藝無不該。大人古帝，二后堯舜，先王三代，君子則周孔也。今立爲一表，以《王制》制度，三公六大所掌，及三德、九德，分别條目以釋之。此爲大綱義例。

貞悔。

内卦爲貞，外卦爲悔，此《洪範》之説，《易》中大例也。而文與「悔亡」、「利貞」之「貞」、「悔」相混，而「貞」、「悔」二字遂無内外分卦之解。今别立表細爲考訂，以還古法。

訓詁。

《易》文多古字，不可以俗義解釋，故最重小學。如「大有」爲祭肉，「同人」會同，「隨」爲卵之類，故尤重小學。又卦名多一爻一義，不可蒙混解之。

要義不必在本條。

《左傳》解經，要義多不在本條，而見於無經之傳。《易》亦同此。卦有對峙，多於一卦兼包别卦。如《乾·文言》「火就燥」爲釋《乾》五，而「水流濕」則釋《坤》六五。《坤》下但言「在中」，並不言裳之下義，此類最多。又《左傳》凡以一二字、一二句解經者，多因别有詳文起伏照應，不待煩言。而《易》之簡略者文多别見。諸「象曰」有録經文加一二字者，有但録經文不加字者，有隨文敷衍無實義者。此類皆爲通例，義見他條，本可不加傳説，因本經一經必加一傳，故其文如此。當因所不言，知其所言，通貫其義，不可亦以簡略了之也。

分别家法。

三《傳》非一家之言，故不無出入。《公》、《穀》所存異義，間引先師姓氏以别之。如所稱「沈子」、「尸子」、「高子」之類是也。其不著姓氏，有稱一「曰」者，有稱一「傳」者，有稱「或曰」者，可謂分條流示以黑白矣。而《公羊》之説猶不免有彼此異、前後互異之處，則以師非數家所盡未盡標其同異也。《易》所稱之「子曰」不盡爲孔子。先師名氏如左氏，不一詳焉。今除消息、錯綜、卦氣、爻辰諸法，凡合傳總説、對文反語、引伸假借、逐條細爲分别，不使蒙混，以爲全傳皆出於一人一時所成也。

屏絶術數。

古今藝術莫不祖《易》。占卜、鉛汞皆假以爲説。易道廣大，物理固不能外，然異端邪説，無益人生，徒亂經旨。彼雖自託，而非種必鋤。今於《藝文志》除六藝九家外，以下學派則不取之，恐流於淆雜也。

正《周易》名。

《周禮》「三易」之説，乃劉歆攻博士經之僞説。《詩》之賦、比、興
 

注



 ，《易》之《連山》、《歸藏》，事同一例。《易》作於中古，孔子得之，翻以爲經。《大傳》、《禮記》有明文，古文家攻經不全，六十四卦不能加，則創爲「三易」之説，以博士所傳只三中之一，以本經專歸之周。考之傳記，全無依據。《左傳》所稱《周易》，亦爲古文家所加，當以「易象」之名爲正。

删例表。

漢師家法多矣，宋元以後又有所加，詳及微細，大綱反在所略。今别纂新例，凡舊法過於穿鑿支蔓、無與全經宗旨者，則删之，别爲一表，詳所削删之義。



注
 　案：《群經凡例》原目作「今文易凡例」。



注
 　歐陽文忠：原作「歐文忠」。按，此指歐陽修，謚文忠。



注
 　繫辭：原作「繫詞」，據《周易》改。



注
 　興：原作「與」，誤。《毛詩序》：「故《詩》有六義焉：一曰風，二曰賦，三曰比，四曰興，五曰雅，六曰頌。」據改。








論語彙解凡例
 


注




 

二十八條






一、微言。《論語讖》：「仲尼没，弟子子夏等六十四人纂孔子微事，以事素王。」此《論語》專説。然則所録皆授受微隱之秘傳，非《孝經》、《禮經》明白顯著日用行習者可比。蓋天生孔子，祖述六經，師表萬世，匹夫制作，義屬非常，翻舊爲新，寓之前哲，實爲王者改制之事，猶託庶人不議之規，其中損益擇從、受命自作之事實，弟子著之此篇，故謂之微言。使非此篇之存，古文家盡奪孔經歸之文周，國史舊文無預尼父，學者亦隨波逐流，無所依據，以重光聖學矣。宗廟百官之美富，不能久湮，及門造
 之心傳，勢必更顯。非常之説，專屬天生，固不可終絶，亦非後人所得藉口。

一、受命制作。經義非天子不云天生，不託天命。《論語》動言天命，孟子以孔子爲五百年繼周之王者，又云「仲尼不有天下」，即所謂素王之説也。《論語》本記微言，故多非常可駭之論。斯文則統承文王，躬稼則事比禹稷。歎鳳鳥之不至，商餼羊之可存。即以從周而論，魯國大夫，周家臣子，從周夫何待言？況言從，即有不從之義，本係受命，故語異常科。後人不知此義，謂聖語皆屬庸言，學僮發口，便思攀擬，苟有異同，皆以俗解銷滅其跡。以金科玉檢之祕書，下同《急就》、《蒙求》之讀本。天生至聖，見解不出三家村學究之外，斯可傷也。須知示人行習，别有專書，庠序微言，不可輕授，六經粗通大義，方可語以精微。苟不明等級，妄欲實踐聖言，則亡身喪家，自罹刑網，乃歸過《論語》，晚矣。

一、分類編纂。《朱子語録》行之未久，編爲《語類》，後儒雖有異同，而學者便之。六經爲聖人手訂，次序各有精義。屬辭比事，《春秋》之學，首重編例。《論語》爲弟子雜記，本無次序可言，同類錯見，各篇依經排寫，殊少貫通之妙。今編纂解説，預先分類，或同或異，各占一門，附以《集語》，再加新義。編纂已定，仍依本經次第鈔寫，以還舊觀，兼取《語録》、《語類》之長，而祛其二者之弊，名曰《類解》，以示貫通之義焉。

一、空言義理之誤。孔子教人，大而内聖外王，小而日用行習，六經言之詳矣。凡《論語》所記，皆弟子從後追録，非經傳之要例，則制作之大綱，決不空言義理，如近世家訓、勸善之書。魏晉以下，乃以爲聖門訓戒之專書，所言皆訓戒學人之語。須知六藝所陳，精粗備舉，《春秋》之義，見者不再。記録聖賢遺言，一條有一條之用，在當日皆衆人所不知，斯文不可少，如雷霆之震動，如日月之昭明。凡在常言，皆别有隱義，如但言義理，則老生常談而已。

一、知聖。聖學根柢六藝，包括九流。宰我、子貢方窺美富，古學諸儒所言皆不得其髣髴者也。「衛公孫朝」四章彙記子貢知聖之事，《孟子》「動心」章發明此義，可謂深切。蓋自有天地以來，一聖而已。前王因之聖，後王以爲師，前不必有孔子，後亦不再生孔子也。學者必具此識力，方足以小窺宗旨，自擴心思。魏晉以來，誤於「人皆可爲堯舜」一語，莫不師心自聖，實則委瑣迂腐，無鉛刀一割之效，人才之壞，經藝不明之過也。須知聖人如天如海，極力追攀，不過得千萬分之一二，非假託玄遠可以坐致。又聖人行事，見於《世家》，舊解多與史異，史説皆有所本。今考訂異同，以史爲歸，自强禦夷之術，固不必外求也。

一、群經總例。《左傳》爲群經之總匯，《論語》則作述六經之要祕全在焉。考《經解》一篇，兼説六藝，以一人通群經，其次第得失，各有條理，及門與聞，著之此篇，以明宗旨。今類集總説六經總例者爲一類，如「興於詩」章、「雅言」章是也。

《易》。群經惟《易》與《詩》多見「君子」明文。《詩》皆稱頌之詞，《論語》以君子、小人對勘者，皆《易》説。如周比、利同及損益三説，其明切者也。外如「中正」、「過與不及」，莫不由爻象取義。今列其文，證以實象，至於文句相同，如「先難後獲」、「不見知而無悶」、「得服」之類，附於後，推類鉤考，當更有新義。至於陰陽消長，天道流行，與夫仁義、性命、道德之説，亦《易》之所統宗，今悉取之。

《詩》。《論語》經説，於《詩》獨詳。義例、篇章、功效、傳受各例，皆有專條明説。而「思無邪」與「興觀群怨」均難得其實際。今類集《論語》以説之，庶得其詳。「素以爲絢」句，非逸詩文，乃師説，以釋上二句。「後素」即《商頌》。殿末解説亦用「兮」字者，如《易》文言、彖、象多學經體。《關雎》兼指三篇，「一成」、「哀樂」，皆《詩》明文。凡此類皆删去誤説，以求正義。

《書》。《論語》中推詳帝王者皆《書》説。「堯曰」章爲主，論堯、舜、禹、湯、文、武、周公者附焉。

「巍巍乎舜禹之有天下」四章爲一類。


 書王魯、夢見周公，則素王學。元聖精神相通，見之寤寐，即《商頌》殿《魯頌》之意也。《書》以政事爲歸，凡外王之事，如問政、安民、治國之類，悉以附於書説之後。

《春秋》。「禮樂征伐自天子出」二章，即《春秋》之三世例也。「庶人議」即謂作《春秋》。「陳司敗所言謂之吴孟子」即指《春秋》書法而言。凡譏刺時流，亦《春秋》改制、因行事加王心之説。外如「季氏伐顓臾」、「陳恒弑君」、「諸夏不如夷狄」、論桓文之正譎之類，皆《春秋》宏綱巨領，後來三《傳》祖此立説。今類集其文，證以三《傳》義例，並取《論語》以爲三《傳》例本。

《禮》、《樂》。孔子制禮作樂以垂爲經，《孟子》所謂知政德者是也。論三代而從周，别《武》、《韶》而取舜語，説禮樂或言其本原，或論其流弊，或詳其等差，或説其終始，皆自取制作之禮。而「大師摯適齊」章則廣魯樂於天下，以化八州，所謂八風和、八方平也。

《孝經》。《爲政》篇連記四「問孝」章，此《孝經》家説也。「生事之以禮」三句，《孟子》引爲曾子語。曾子傳《孝經》，故《孟子》歸之。以外錯出之文尚數十條，有爲傳説，有爲通論。外如「事親」、「事君」，「孝之終始」，擇要録之。外如「子所慎：齊、戰、疾」、「見義不爲」、「祭如在」之類，亦附之《孝經》類也。

《容經》説。《鄉黨》篇全爲《容經》傳説。以志、色、視、聽、言、動爲綱，「非禮勿視」四句爲專條。

「九思」章亦屬此類。


 聖人以身立教，故篇首舉孔子立説，實則制作之言，不皆實事也。其中「緇衣」三句，又别爲《詩經》例説。至篇中記聖賢之言貌容色尚數十條，今類集之，以見爲《容經》一家之學也。

「邦君之妻」章亦入此例。




一、包括九流。九流爲六藝之餘裔，各分聖人之一體。蓋同祖仲尼，而性近小别。後來弟子各尊其師，張皇所短，以爲新異，論議歧分，遂成别派。考班《志》論九家，多取《論語》爲説。以聖人廣大，無所不包，枝葉雖分，其源可溯，無爲即道家之旨，仁義爲儒者所宗，形法既有明文，堅白是所託祖，由從質而成農、墨，因言語流作縱横，雜家、小説，亦莫外焉。今證其義，可見《論語》無所不包，一語之微，遂成宗派。乃知聖無虚言，學有總滙，殊途同流，百慮所以一致也。

一、立教。庠序之教，《大學》、《學記》詳之矣。《論語》以此爲大門。雅言以四經爲主，

執禮包樂言之。


 四科以三公居前。文行忠信，各有旨歸。進退啓發，莫非妙用。君子之教，何只五門；忠恕之傳，統歸一致。《戴記》有「學禮」一門，此即其綱領。類輯其文，細分子目，同源一貫，以爲學人級階。

一、文質。文質之説，王者大綱。二者不偏，乃爲至當。《論語》或取伯子，或譏子成。蓋上古簡略，由質而文，孔子定禮，自當從周。此一説也。孔子殷人，以商後自託，故公羊家有改文從質之説。《論語》一主創制加隆，一以王後自比，而「野」、「史」一章，折中一是，彬彬合中，是爲定制。須知法久必至於敝，矯枉難免不偏。救弊之言，與通行之義，固兩不相妨也。

一、三統。諸經皆有三統義。《論語》之社主松、柏、栗，三統循環，指法三代之後王而言。孔子學禮，首及夏殷，爲邦兼采四代，擇善而從，固非專己守殘者可比。又孔子制禮，從周加隆，空存其説，當時不能全見施行，而有「文勝」、「近史」之説。此蓋爲百世後預計三統循環之流弊。禮家所謂文弊則救之以忠，其所謂周，指法周而王者言，非當日之周也。文弊舊説未明，斯義當急正者也。

一、素王、素臣。孔子以庶人身與制作，故先師有素王之説。孟子曰「《春秋》天子之事」，《論語》「無臣而爲有臣」，即所謂素王、素臣也。篇中言王道熄、天命制作，不下四五十章。後人不知《論語》多微言，聖賢自明，非教人行習之書，乃學聖人，先從《論語》始，於非常之論不加駁斥，則創爲别解，於是聖言專爲三家村教學老儒而發，凡講説者亦莫不以堯舜周孔自待，其敝至今亟矣。考緯説孔子三公四輔，即今十哲之説，顔、仲爲司馬、司空。今全用

 其文，以明古義。

一、商訂禮制。古説以孔子惟《春秋》出於聖心，餘者皆與及門商訂，故《論語》此例明著。蓋草創禮樂，事乏前規，函丈考詳，不棄葑菲。如子貢棄朔羊，子張詢損益，高宗三年，推求古帝，國卹期月，模範後王，凡此之類，皆弟子與聞制度，不厭參稽。必明乎此，而後知諒闇爲絶世之奇聞，免懷爲牛刀之戲語。國喪漢文改臣民爲以日易月，奉行至今。宰我以臣民從服，必如《帝典》「三載四海遏密八音」，則必有禮壞樂崩之懼，專爲天子言之。孔子以期年亦難實行，而使天子以尊降，又不可爲訓，其意難與明言，故答語如此，專爲國卹商定，非宰我自欲短喪也。

一、三公。知、仁、勇三公也，食、兵、信亦三公。孟武伯、季康子所問三人，三公也。子路、曾晳章前三人，亦三公。言志、行藏二章，顔子
 

注



 、子路，則三公之二伯也。《論語》中凡三公之説不下數十章，今類輯其文，互相啓發，乃知非以三公爲説，則文嫌錯雜也。

周游聞政。孔子周游，非以求仕。天命有在，五十已知。惟是九州風土，四代典制，必須周游，乃定取舍。《論語》開宗即以聞政標其宗旨，以見馳驅不爲投贄。自衛反魯，然後正樂，此周游之效也。《禹貢》之山川，南北之風氣，二千餘年猶不能出其範圍，非神智何能如此？俗説乃以孔子急欲求仕，又不能下人，所如不合。豈知聖人道行德和，捷於影響，子禽且驚其奇，子貢略窺其奥，而俗説乃以腐儒視孔子，且以迂謬固執學孔子，天下所以無人才也。

一、觀人。帝王之要，首在明德。《戴記·文王官人》篇即聖門選舉黜陟慶削之舊章也。《論語》「視其所以」章文見其中，《論語》略而《官人》詳，其實一也。以外凡裦譏諸侯大夫與進退及門諸子，皆爲官人立法。其於君子小人義利之分，尤極毫釐之辨。學者欲求經世之務，當以此爲第一義。自古明王賢相，莫不知人善任使也。

一、及門。孔子弟子，史公别爲立傳，此等識力，非深明聖學不能也。孔子後儒分爲五，諸經之傳授，與九家之流衍，皆由此分别，不可不詳。考諸

 緯説，子路爲司馬，與顔子同爲左右輔，故《公羊》特出二賢之卒。《論語》言志，二賢與俱，子路亟見駁斥，乃深喜之，故爲戲言，如「回也非助」、「雞用牛刀」之比。後儒於子路動加譏訕，乃大誤也。今類輯諸賢行事，證以史文，而其學派原流，並加詳考。

一、三德、九德。孔子至聖，克明峻德，固非三德、九德所能包，記者推測所及，言各一端，有可相證者。如「温而厲」一章爲柔、剛、正直之德。三變之儼、温、厲，五事之恭、寬、信、敏、惠，燕居之申申、夭夭，皆是其例。又弟子各有德容，互相啓發，其宗旨不殊。如誾誾、行行、侃侃，此亦三德。

司徒柔，司馬剛，司空正直也。


 其他散見之文，直、愿、信三德，

狂、侗、悾。


 悾

 以及《鄉黨》所言，尤不一而足。聖賢觀人論世，每舉此以爲繩尺，立此門目以收之。《尚書》以明德慎罰

 爲大綱。明德者，用人之法也。

一、譏時改制。居是邦不非其大夫，《論語》多刺時之言。又《春秋》之義，每因人所惑而爲之立義，至於其事明著，道路所知，則不待聖人而明，亦不必記録爲説。且《春秋》時賢動用僭禮比之，斯世乃屬希聞，豈古人愚而今人知耶？蓋周公制作之説，原屬寓言，名器不假，本爲新説，辨上下，決嫌疑，乃仲父之新章，非周家之舊典。就時人通行之中，設立等級，指爲上僭，或云違古，此乃譏時以立制，初非舊禮彰明，不辟訐上之嫌也。此等刺譏，宜辟禍害。《公羊》云「定哀之間多微辭」，故《論語》爲微言授受秘本，非日用教人之書也。

一、輯古説。《論語》有真古説，見於秦漢諸書中。説者不加采録，殊爲遺憾。如《説苑》論子桑伯子與子路瑟聲，《白虎通》説四飯爲天子食四方之類，遺文墜典，一字千金。今於前人采擇之外，再細搜求，文異事同，皆在所録，並仿陳氏《三家詩遺説考》之例，輯爲《論語先師遺説考》。必使本經儒先微義不致零剝，其有益道術

 不小。前人但就明文小事輯録，此則務須力盡其事耳。

一、附録《集語》。孫輯《孔子集語》爲治《論語》要要

 之書。蓋《論語》記録聖言，過於簡略，多渾穆不得其旨，諸儒得各以己意立説。而《集語》則别有詳説之條。在《論語》爲一二語，《集語》有至千百字者，此當急引詳説以證明者也。即使多寡不殊，而文字異同起悟不少。今故依類將《集語》文全附於《論語》後，得借證之益。又《禮記》、《左傳》等書，孫本未輯，亦當援例將其文補入。聖言固不可散佚，以《論語》爲經，以統諸條，合之兩美，集爲大成，此固庠序不可少之事也。

一、類記異同。《朱子語類》同一説而記者小異，並録之以廣異義。竊以此例《論語》中已有之，如「季康子問政」三章，問同答同，本一事也，記者三家，其文小異，遂併存之，亦如《語類》之例也。其散見之條，亦有此例。學者因其文字小異，遂别絶之。試觀《集語》所録，同爲一事，而詳略互省、貌異心同者不可覼數，以此見讀書當觀其異同，不可尋行數墨，過於沾滯也。

如「不患人之不己知」三章，文字小異是也。




以上共二十八

 條，别有新義，再爲補入，更乞同志加之箴砭，匡所不及，是爲大幸。丙申二月花朝日，井研廖平自識。



注
 　案：《群經凡例》原目作「論語凡例」。



注
 　全用：原作「用全」，據文意乙。



注
 　顔子：原衍一「子」字，今删。



注
 　諸：原作「者」，據文意改。



注
 　此「悾」字疑涉前夾注而衍。



注
 　明德慎罰：「慎」下原衍一「曰」字，據《尚書·吕刑》改。



注
 　道術：原作「通術」，據文意改。



注
 　要要：前原衍一「爲」字，據文意删。



注
 　八：原作「人」，顯誤。







國語義疏凡例
 


注








一
 

注



 、韋氏誤以内傳、外傳分《左傳》與《國語》爲一人之作，前人駁之詳矣。然其《敘傳》曰：「昔孔子發憤於舊史，垂法於素王，左氏因聖言以攄意，托王義以流藻。」其敘《國語》以爲與經藝並陳，非特諸子之倫。蓋韋以傳因《春秋》而作，《語》因群經而作，實則左氏全書分國繫事，本名《國語》，爲群經作傳。史公所稱《左傳》、《春秋國語》是也。後來左氏弟子專取《春秋》一門，編爲《左傳》，加入經説，遂與《國語》歧而爲二，《語》先《傳》後，非先作内傳
 

注



 ，後作外傳，固章明較著者也。

一、昔者聖人作經，《春秋》以外之《詩》、《書》、《禮》、《樂》、《易》，其筆削同《春秋》；賢者作傳，《春秋》以外之《詩》、《書》、《禮》、《樂》、《易》，其解説亦同《春秋》。聖人因事加王心，賢人即事明經制，亦莫不相同也。服子慎注《傳》季札觀樂事，以爲傳家據已定言之，實則不但《詩經》如此，六藝莫不皆然。六經微言大義，因事以傳，左氏固古今第一大經師也。舊以《國語》編入古史，殊失其旨。

一、群經皆有大傳，今有考者，《喪服》、《尚書》、《春秋》而已，《國語》則群經之總大傳也。一大傳之中，可以分出六七門。孔子因史事加王心，因卦爻繫吉凶，《國語》之因時事託經説，其意同也。後人論《國語》之文，以爲冗蕪，不知意在備録禮例，藉事寓言，非有意爲文。如救火一事，以奏對言之，不過數語已盡，特救火典禮别無所附，不得不備言之。必知爲經説、爲據已定言之，方能知其用心所在也。

一、《國語》今惟存周、魯、齊、晉、鄭、楚、吴、越八國。以春秋名國言之，如宋、陳、衛、蔡、秦、曹、莒、邾、滕、薛、杞及燕十二國皆無之。洪氏、林氏皆有補左氏之例。舊撰《左傳補證》，以爲傳文已極繁重，别補於《國語》。今用《繹史》爲藍本，所有諸子史由《國語》采入之文，仿裴氏補《三國志》之例，分國補之。除春秋諸名國以外，有事蹟專屬一國者，悉照國名補入。補文低一格，於末注引用書名。

一、考《周語》、《晉語》文例，是《國語》原文，乃一君一篇。晉由武公至昭公共九代，此《國語》原例。又以《晉語》論，每代之文亦爲摘録，非全文。《齊語》一篇只桓公初年謀伯事，餘皆缺。《鄭語》只桓公與史伯謀遷一事。是所存八國，亦爲殘本。今據《史記》譜帙，各國每公一卷，按代補入。所有《左傳》已具之事，文見别書，有異同者，亦行補入。以《左》、《國》今本原有同見小異之事，管、晏、荀、韓、商、賈子、劉

子政。


 尤多《國語》佚文。

一、傳用《國語》紀事，間截去原文首尾，又多分紀瑣事，《左傳》乃鎔化貫串之，如晉、楚鄢陵之戰，《晉語》臨戰言鄢之戰、鄢之役凡五段。磨笄之戰，《國語》亦分數段，傳則補綴其文，以數篇爲一篇。又《國語》一事互見二國，文不無互異，《傳》或單録，或兼取。見經之事，今《國語》有之，《傳》乃間以文多不録。《國語》與《傳》異者爲異本，或别國異文。

一、諸國分代補完之後，所有制度、典禮、義理得失各門，按照各經分篇，編爲大傳。如論律吕編入《樂經》，命官佐賢編入《尚書》，救火編入《春秋》，以外皆用此例，事兼兩經者可以並存。左氏不空言經文義例，必因事見義者，即《春秋》深切著明，《左傳》不以空言解經之意也。大傳既立，然後微言隱義愈見昭明。《大傳》之書亡佚者十之七八，得此輯録，尚可恢復舊觀。

一、《國語》於分國之中仍有編年之意，每條之末多具斷語，與其後來得失成敗之微驗。今《傳》不録，但詳後事，又與《傳》年月不無差迕，或《語》有而《傳》無，或《傳》詳而《語》略，今悉審訂一是。又《國語》各國自紀年，今《傳》易爲魯，有改易未盡之條，於《傳》下注明之。

一、諸經師法大義與典章舊説，其存《國語》中者，今務考證推廣，扶微繼絶，悉引以説各經，於《國語》解中亦詳引各經原文義例，以證明其義。至其事蹟、典禮有與《傳》及各經傳小異者，各以參差本末例推求，細心考校，折中一是，如封國、律吕、職官、祭祀之類是也。

一、二《傳》解經引師説，《左傳》則必託之當時名公巨卿。又《左傳》經説多不見本條别出前後，實則《國語》之例因事附見，不專在經本條。如二《傳》刻桓公桷典禮文見《晉語》張老對趙文子，諸如此類，舊誤以爲間文，今悉引注本條之下，以相印證。總之，《左》、《國》無一條不爲經發也。

一、兩《戴記》中有《國語》專篇典禮，如《祭法》是也。其分條

 解説之文尤多。今悉互相印證，以收兩美之效。又有《國語》紀事之文，如《檀弓》趙文子論隨會事，悉互證之。

一、《國語》依經立説，而無解經釋例之文，與《傳》有説者異，然與《傳》同爲一家。《傳》之凡例，如侵、伐、襲、社、雩之類，原文皆出今本《國語》。又《異義》引左氏説董伯爲尸、日祭、月享之類，亦見今《國語》。又《國語》多緣經立説之文，今解《傳》用《國語》爲詳，解《國語》亦多取《傳》文爲證。

一、春秋時事，諸子以外，如《史記》所紀之事，《國語》有，《左傳》無者，爲《傳》失引，當據《語》補《傳》。《國語》、《左傳》皆無者，《史》所據全本，當據

 《史》補《語》、《傳》。《左傳》有、《國語》無者，當爲《國語》今本脱佚。《左傳》略、《國語》詳，爲《左傳》摘録《國語》。

如晉文出奔之類。


 其文小異者，非别本，則兼採二國之文。三書必務求貫通，與所以異同之故。

一、孔門四科，言語居次。受命專對，古人所難。見在時艱，使才尤切。今取使命之文，編爲一册，分别門目，詳見解説，以爲達辭正宗。文有不足，取之於《傳》。至於《國策》之文，按

 類附入，低一格書之。

一、舊以《語》屬今學，與《周禮》不同，故從來兩漢舊法，劈分二門。今既博通，不立今、古名目，道一風同，無取區分。所有《王制》、《周禮》典禮，務須貫通一是。至於官制，《國語》最詳，藉以考訂《周禮》官屬次第，故論説尤詳。

一、國朝治《國語》名家最多，先以校勘爲主，將諸先達校本訂義擇善而從，凡所遵用，略注所從，不録詳文，以歸簡要。《國語》有舊説見韋注者爲古書，韋多駁之。今以爲正義。所有近人義疏，凡涉訓詁者，但録要語，於典禮、事體得失不厭推詳，務求歸之實用，可見施行。《國語》《傳》而兼《史》，於通經致用尤爲捷要。

案：《國語》凡例，多與《左傳》相關，今不取繁複，參悟可也。



注
 　案：《群經凡例》原目作「國語凡例」。



注
 　案：序號原無，據前文例加。



注
 　傳：原無。此與後「外傳」對言，故補。



注
 　分條：「條」下原衍一「攸」字，據文意删。



注
 　據：原作「報」，據文意改。



注
 　按：原作「桉」，據文意改。








四代古制佚存凡例



孔子修述六藝，其道則一。六藝皆孔子新訂之制，迥非四代舊典。自七十子後，此説失傳，今雖力復微言，聞者疑信參半。以素王之制，舊皆屬之四代，必創立今學，欲張明此義，非備言四代軼聞與六藝不同者，不足以取信於人。今故撰爲此例，務搜求四代事實，實與六藝不同者，彙爲書，然後人乃悟六藝果素王之教，非四代舊制矣。

人讀《春秋》，皆欲得孔子未修之底本，以見筆削之義。今除《公羊》所引「星不及地尺而復」一條，别無明證，今輯此書，即欲見未修《春秋》之意，知古制之不同六藝，則修《春秋》之意見，讀此書即如讀未修《春秋》之原文也。必明著底本，而後筆削之功可見。

《論語》云「杞宋不足徵」，是二代文獻殘缺矣，而唐虞可知。孔子時周禮尚有可考，然藏之秘府，非民間所有。孔子定禮作樂，用周處固多，餘者皆以意起。故《詩》、《書》所言，皆孔子新制，全與《王制》同，則當時實事不如此可知。則但考《書》、《詩》無沿革，全與《春秋》、《王制》同，而六藝之爲素王無疑矣。

先師傳記，四代異制，舊彙輯爲一表，曰《四代異禮表》。然表中禮制有確爲中古所無，六藝皆出素王，何得有此詳備文雅之事？不知三代即三統，謂將來之夏、殷、周，非既往之夏、殷、周也。董子云：

《三代改制》篇文。


 「主天而王，法地而王」，「主天法商而王，主地法夏而王」云云，皆後王之事也。蓋素王定制以傳百世，異姓而興，不能不改異。若制度拘滯，定於一律，則易代改革，莫之適從，既不能不改，又不可以輕變，於是撰爲三統之説，取已定之制，分擬三品。如明堂非夏殷所有，而立三品明堂通變，以備後王之用。三代不用學校，《孟子》言學校之名目有三品是也。故三代制有實事，有託名，學者所當實考者也。

四代原文，舊制不惟不傳，所傳人亦不道。史公曰：「百家言黄帝，其文不雅馴，薦紳先生難言之。」然而《尚書》獨載堯以來，是未經孔子潤色，文皆不雅馴，學者多不傳，傳者皆孔子弟子所述，故舉素王一人，以包四代，而四代原文，則人不能疑之。如《山海經》真禹制也，而《禹貢》爲孔子之書；《穆天子傳》真周事也，而本紀多弟子所傳。今當博考群書，凡其隻文孤證，彙而集之，以爲六藝之印證。

四代禮制，仍以周制爲主。周既無之，則以上可知。如周喪期，夏三月，殷九月，信矣。周世卿，無學校，則二代皆世卿，可知矣。周人不親迎，居喪不釋位，娶妻不避同姓，則二代可知也。故周以上可詳者詳之，不能詳者舉周以包之，可也。後儒説孔子功績，不過託之空言，遠不及管、晏，而子貢稱其生榮死哀，其傳後事實，不過删訂六經，如今選詩編文之比，則司馬公、真西山優爲之，而宰我以爲「賢於堯舜」，孟子以爲不阿，誠實有所見。但如舊説，則堯舜至聖，孔子纂輯其書耳。作者爲聖，述者爲賢，豈得比堯舜？至「遠過」之言，更爲誣妄矣。此皆不知其實之言也。堯舜去孔子千餘年，由質而文，中古實多簡陋，至於文王、周公，猶有未備。孔子乃斟酌損益，定爲一王之制，踵事增華，去弊除害，文質彬彬，而後爲萬世可行之政。堯舜有禮樂，孔子亦有禮樂。以堯舜禮樂較孔子禮樂，孔子實賢之遠矣，故云見其禮樂，而知政德也。孔子一人之事業也，分之於堯舜，則堯舜直與孔子無所優劣。其云賢者，就事實之堯舜言，不就《尚書》之堯舜言。《尚書》之堯舜即孔子，禹、湯、文、武亦即孔子，同爲一事，不能强分優劣也。

《春秋》言復古之例，所謂古者，指文王而言。《春秋》託其制於文王，古即所謂文王也。蓋孔子所新定之制，渺思微慮，多出胸中，但無徵不信，不信民弗從。非天子不制度，孔子有德無位，如何可作？又實受命制作，故變其局，託之於文王。蓋周公制禮，在成康之時。孔子改周制，在當時必有執簡而争，以爲周制實不如此，孔子則託之以爲文、武之政，故以所改之事全歸之文王，所謂「文王既没，文不在兹乎」。《論語》、《中庸》皆累言文、武之政，此以改制託文、武，而不主周公之故也。

周制不親迎，不三年喪，

毛西河有此説，尚未暢。


 不立學校，當時本爲通行之禮，孔子乃起而譏之，以爲古不如此。成、康以後，然而文王不然，故凡周制，皆以爲失禮。後來拘於其説，不復深求於真周制，皆以爲後來流變，以新制爲周公之制。即如此説，本無不可，惟積久遂失本意，全不見聖人之功用。今故直探本原，深祛誤説，欲以見生榮死哀、賢於堯舜之實迹也。

徐、秦《通考》，有變古、失禮一門，半爲宜俗，半爲周制。以改制例之，則爲失禮，不知實當時之事實也。今分門别目，就其中分出，與六藝不合者，以爲真四代之制，如周人之不親迎、不丁憂去官，不論賢不肖皆如此，又有毫無便利，而人競於違禮傷教，此必非失禮，實本時制如此。總之，舊説必指爲失禮者，以爲古帝聖王制度必不如此粗略。不知欲見孔子之功於四代，則孔子失其功；以孔子分主四代，四代雖簡略，而孔子之功乃足以爲生民一人，考三王而不謬，俟百世而不惑，子貢、宰我之言乃不虚也。

孔子訂制託之於古，當時弟子誦法，官府信從，合口同聲，以爲古制，此孔子過化存神之妙用，子貢所以歎其不可及。若使人不信，信而不能行，則便不足爲聖人矣。故當時公卿大夫有事，皆詢問於孔子，得一言以爲決。弟子如曾子、子游等所請問，夫子皆就己意答之，非有古制如此，所謂「從心所欲不踰矩」者也。如昭公娶同姓，本周制也，孔子「不娶同姓」，新制也。陳司敗聞孔子言而不疑，云「謂之吴孟子」，謂《春秋》書法，非昭公自謂之吴孟子。據孔子以疑孔子，此正化行之妙。孔子之教，在當日實已大行，如修六藝，而弟子通者七十餘人，欲立學校，而爲師授徒之風遂以大盛。其書在當時即已施行，而萬世仍因而不能改，此乃聖人之真實行事，非僅一老村學究已也。

《孟子》爲講學家尊信之書，其中言周制與六藝不合者亦多，即此足以知之。如云周人百畝而徹，《詩》云「雨我公田」，與周徹不合。滕國云「吾宗國魯先君莫之行，吾先君亦莫之行」，是周時無三年喪。《左傳》、《國語》所載列國婚婣之事，多父納子妻，是不行六禮可知。

其有言親迎者，皆傳者仿禮制爲之。


 吴楚稱王，而《春秋》書之爲子；晉文召王，而《春秋》書「王狩」，此皆與《春秋》不合之實事明證也。

此書以大綱爲主，細事不必求全。如封建、職官、井田、禮制乃其大者，列以證孔子改制之意足矣，不必穿鑿求通，必求詳備，亦分四代唐虞爲一類，夏殷二周爲一類。夏事以《山海》爲大綱，殷朝真書不多，恐不甚詳，唯周則以《詩·國風》四州爲一大門，上三代事皆從周制推得之。

孔子當時人皆從信，至於弟子以後，人乃以爲疑，以新制於古説無徵，如滕諸大夫所言是也。弟子乃以爲諸侯惡其害己去籍，孟子所言，經師一大例也。

賢爲聖譯，皆緣孔子之意而作。蓋三代真制，實有沿革，古禮荒略，不足爲法。六藝於舊事多所改更，今若直録真事，文與六藝相反，而不相合，不惟簡陋不足爲法，而文有沿革，亦不一律，故傳者之意，全祖六藝而言，不敢復存四代真制。此如孔子六藝之删潤，今不能據賢者傳記，以爲四代禮制皆如孔子新文也。

鄭伯更説《楚詞》，不言孔子，亦不用經語。所言怪力亂神，大旨與《山海經》、《竹書》相似，是孔教未行於楚之證。按其説是也。《楚詞》所言怪力亂神，皆爲事實，孔子起而文飾之，不言怪力亂神，而言《詩》、《書》、執禮，傳記折中聖人，故屏神怪之説。屈子不用經義，故皆當時事實。欲知古事之實，《楚詞》其實録也。時孔子經教尚未大行於楚，故屈子所言，皆不用經義。

宋玉則引用《詩》詞矣。



















群 經 大 義



洪陳光　編纂

楊世文　校點








校點説明



《群經大義》原爲響應張之洞《勸學編·守約第八》而作。張之洞憂慮當時有人倡言廢經，欲守約以存中學，其中列「經學通大義，切於治身心、治天下者謂之大義」爲守約第一條。《群經大義》「因以《白虎通義》爲藍本，略加排次，以應師命」（《群經大義序》），就《白虎通義》編爲《群經大義》，以應學校之急需。本書《凡例》曰：「今重訂目録，曰經總、曰書數、曰格致。以六藝爲主；次修身，以《容經》爲主，爲小學；次倫理，次實業，次曲藝，爲中學以上，爲普通自治之學；次王制，爲法政學；次帝德，次皇道，爲高等大學。共爲八門，分經分目，皆依是爲次。」今《群經大義》署名洪陳光編纂，實爲廖平託名。後又作《群經大義補題》附後，列《孝經》、《春秋》三經、《尚書》、《周禮》、《禮經喪服》、《詩經》、《樂經》、《易經》、《論語總論》九項，「分經立題，以俟補撰」。此書爲廖平經學三變「小統大統」到經學四變「天學人學」過渡時期的著作，可窺廖平後期經學思想旨趣。作於光緒三十年（一九〇四），《群經大義序》載於《國粹學報》一九〇五年 第十一期，《群經大義》連載於民國三年（一九一四）《國學薈編》第三、五、七期，《群經大義補題》載於民國五年（一九一六）《國學薈編》第四期。民國六年（一九一七）四川存古書局印入《六譯館叢書》，今據此本整理。








群經大義序



經學有微言、大義，有事文，有取義。《勸學·守約篇》擬編纂《群經大義》，蓋去幽奥，取顯明，舍糟粕，擷精華。因其章句繁多，博而寡要，勞而少功，説「堯典」二字至三萬言，青年入學，皓首不能通一經，儒者無用，實經累之。方今去古愈遠，史册政典，日新月積，數十百倍於經傳。西學渡海，篇帙繁多，過於中典，子史流派，尤屬蕪雜，書簡浩繁，古今變局也。南皮慮學人訟言廢經，欲掇精華，以便誦習。惟是事體大思深，海内無人應命，知難而退，固其常也。蘇子瞻云：「藥雖進於醫手，方多傳自古人。」若已經效於世間，不必皆由於己出。計窮智出，化舊爲新。因以《白虎通義》爲藍本，略加排次，以應師命。綜考原書，長義可數，略舉梗概，有十二絶：

東漢初，中國經學天子臨雍，標題講義，迥非寒素所能比儗。西漢石渠講論，其書早亡，群書引用者，亦只數條，惟《白虎通》巋然獨存，爲中國有一無二之作。一也。

西漢博士由少漸次增立，東漢立十四博士
 

注



 ，爲經學古今盛會。博士篤守師法，專門名家。魏晉以下，不能有一，何況十四！又其身價尊貴，難乎供奉。明帝時當全盛，以國家禄位尊養，乃得供給京師，同堂講論。二也。

東漢去古未遠，孔門傳授師説淵源可考，不似魏晉以後，分門别户，黨同伐異。東漢以後師法絶響，是書粹然鄒魯微言大義，迥非後世所及。三也。

古典制度，一經不能全備，故漢師

古文家。


 以設明堂、建辟雍彼此相難，十四博士萃聚一堂，各出所藏，以應詔命，克臻美善，無抱殘守缺之憾。四也。

入學既屬高賢，詔命班孟堅論次其説，文章斐然，條暢華贍，故雖談經之書，辭旨無注疏支繁、理學空衍諸弊。即以文論，非後世所及。五也。

今、古學調和彌縫，儒林勢成聚訟。當時古文雖興，未能成派，辨别異同，不敢參入。諸老篤守師法，志合道同，尊仰尼山。古文晚説，百不取一，

引《周官》數條，皆經文，無師説。


 不似魏晉事雜言厖，以僞淆真。六也。

班《藝文志》著録古書，全在故府，今則百無一存。以見行《公》、《穀》論，當時各本俱存，故多佚文。如「伯姬歸於紀」，明待年也，與譏娶母黨之類，皆今本所無。《樂記》引八音配八風，今本亦屬遺佚。《穀梁》作三軍，傳有脱文，范氏因之疑傳。是書獨存古本全文，高出范本遠甚，多足補正今本。七也。

魏晉以下，儒生專宗鄭學，全失家法，浸淫至於六朝。唐初《正義》不知取舍，爲經學大厄。是書遺文墜典，一字千金。如三公居守，順八風施行政事。《論語》天子四飯，取諸四岳所貢，故文遺義數十百條。又僞古文經傳與《毛詩》公孤、百二十女、周制七千里、司空缺官之類，絶無其説。真文秘記，允堪寶貴。八也。

道德天命、陰陽五行，爲皇帝家法。後儒誤解，於平治修齊之外，别有所謂道統，趣天下學人同爲禪寂。是書表章皇帝，道出於天，不似後儒有王伯無神化，聖教囿於偏隅，不足以收血氣尊親之效，繼往世，開太平。九也。

自馬、鄭學盛，孔子外别主文周，與博士日尋仇釁。如《五經異義》、

許叔重撰。


 《墨守》、

公羊。


 《膏肓》，

何邵公撰。


 古、今紛争，攻戰不已。如仍主異同，經義何能得一是？原書不别姓氏，本爲長義，

《石渠論》其書無存，近人以爲恨事。


 又以史讀經，糟粕芻狗，啟西人廢經之説。是書首論六藝，推及百行，繼往思來，萬世師表。儒不如吏，庠序蒙羞忍詬，頑固彌堅，以是立基，别有天國，資我遨遊。既得真詮，足奪迷惘。十也。

國朝初雜心説，繼困音訓，刊録雖多，尚屬門外。陳氏《疏證》踵事增華，後來居上。既習是書，阮、王《經解》皆可束閣。又原文不過五萬，綱領俱全，義雖深淵，辭極顯豁。蒙學誦此，可不再讀全經。《大學》法政始基，王伯可治；《春秋》入手得宗，不迷歧路。功鉅事簡，從此經籍光昌。十一也。

漢宋章句繁碎，鄙俚語言，識同學究。近人治經，又徒鑽研音訓，空衍義理，一入仕途，必須别换心手，所習全無所用。此書專言政法普通，綱領洞悉，然後擇治專經，以簡御繁，收效較易。且經切人事與史，法政掌故、風教輿地，疊矩重規，尊經即各學堂之準繩，博覽又經學之輔翼。能通是書，乃知經統中外，聖學當與地球相終始。凡後來論説，皆可屏絶。學術一明，人才必盛。十二也。

惟學堂之設，專取中材。古之作者，曠代一覩。董、劉、匡、韋，或學究天人，或勳閥宰輔，考其致力，仍屬專經。四君歷二千年來，不可多得，尚且專經。今中國學堂百千萬億之學生，能如是，是亦足矣。乃以古者聰明絶世之偉人所不能不敢之事，强此芸芸，有何仇怨，陷以深阱？且專經而經存，兼習而經亡，覆轍昭然，昔賢所嘆。學生藉是書爲經學普通，擇一官爲專業，千谿萬逕，以適國爲歸。既得歸國，奚必徧歷歧途，枉勞車馬？管中窺日，終勝霧裏看花。若董、劉諸君，文章、政事取諸宫中，原逢左右，由精而博，應變無方。蓋各經包羅萬有，泛應不窮，然非專治，則熟視無覩。行有餘力，方可學文。一國三公，心何所至。故功課繁，教者亦難，騖廣貪多，斷難成業。藉是爲老馬改道前驅，事半功倍。若因其簡要，便於檢綜，則失編録之苦心。《王制》一册，包典考而有餘。《春秋》一篇，即廿史之模範。必先分學分經，分官分事，各究偏長，合爲全善。學堂數百萬人，各究偏長，每門可用，不下萬人，即屬專材，何憂乏用！若求全備，以周公才藝，徧責學生，清夜自思，亦當發笑。即使人皆周公，受職之外，均屬枉勞。時局需人，尚欲别開速途，本有迫不及待之勢。與其一日徧習十餘事，徧讀四庫書，大而無當，徒勞仰屋，何如改弦易轍，仿速成科，一人十年課程分之十人，則一年而畢，共分二十人，則半年而畢。中外學術，專科有師，一年皆可有成。以此求速，則三年之艾安，見終身不得乎？日本章程，譯者恐失其旨，否則明於局廠，昧於庠序。博考歐美，原不盡同。日本初亦全師外人，自福澤諭吉保國粹，張祖學，以馭外界，而後人才出，國勢張。芻蕘之言，智者不廢。敬告同人，急求改良，師法諭吉可也。

清光緒三十年正月序。






注
 　東漢立十四博士：「立」原作「五」。案：東漢只立十四博士，見王國維《漢魏博士考》。疑「五」爲「立」之訛，故改。








群經大義凡例二十條



一、《漢志》：「仲尼殁而微言絶，七十子喪而大義乖。」《董子》：「《春秋》文成數萬，其旨數千。如冠、祭、鄉飮諸篇，大義詳，綱領與《大傳》比。《勸學篇》以六經章句繁多而寡要，欲求簡約，以爲兼讀西書地步，擬撰《群經大義》，收經傳之功效，無章句之繁勞。因撰此篇，以副香帥作育苦心。

二、徵求已久，海内無人應命。蓋總括群經，事極重大，斷難一人一時可能猝辦，合衆爲之，尤難其選。既曰大義，凡支離破碎之訓詁、空疎晚近之語録，皆所不取。不惟撰作全書，即標舉題目，亦非易事。

三、於萬不能作之中，得一簡要之法，以述爲作，取《白虎通義》爲藍本，分經標目，排次删補，略有異同，易名《群經大義》。《白虎通義》爲地球有一無二之書，肇錫新名，當之無愧。

四、《白虎通義》爲古今絶品，不可無一，不能有二。蓋用帝王之全力，集秦漢之大成，分門别類，終始燦然。惟西漢《石渠禮論》足與抗行，乃散佚略盡；惟此書巋然獨存，以待表章。蓋嘗推其事，有十二絶，迥非《韓詩外傳》、《風俗通》、《申鑒》、《論衡》所可同日而語。

五、原書流傳既久，淺人校刊，失其原次。今重訂目録，曰經總、曰書數、曰格致。以六藝爲主；次修身，以《容經》爲主，爲小學；次倫理，次實業，次曲藝，爲中學以上，爲普通自治之學；次王制，爲法政學；次帝德，次皇道，爲高等大學。共爲八門，分經分目，皆依是爲次。既異名曰《群經大義》，本應别加編次，依經爲卷。惟原書文義連貫，且多互見，若加割裂，不見原委，頓失其妙。篇帙不多，無嫌全讀。今於原文一仍其舊，惟别編《分經目録》，閱新目，知所習本經各有若干條。原書、新目，二者並行不悖。

六、群經之目，厥分十二類：一曰孝，二曰容，三曰儀，四曰王制，五曰緯候，六曰《春秋三傳》，七曰《周禮》，八曰《尚書》，九曰《論語》，十曰《詩》，十一曰《樂》，十二曰《易》。就各類自編目録，以爲專經之先路。考漢博士，如一《春秋》立三家，《公羊》又分嚴、顔二家，《書》有歐陽、夏侯之分。《五經異義》各標宗派、姓氏。此書意在大同，合諸經爲一局，故群經合爲一學，不再分别宗派。

七、目次由學堂高下爲先後。首經總論，全書綱領；次修身習禮，中小學也；次倫理，高等學也；次王制，法政之初等也；次帝德，法政之高等也；次皇道，則爲哲學也。大約倫理、言行、綱常，《孝經》、《容禮》所詳。《禮經》修己，《王制》治人。由中小學以進小學高等，皆屬普通各人自治。典章制度，《春秋》治法，爲治人；中學詳《書》、《樂》、《周禮》，皆帝學哲理，詳道德，《詩》、《易》、《樂》也。學門深淺，諸經次第，略有此界劃焉。

八、當時由天子詔命，故多朝廷大典，經傳異同，詳於政治，略於自修，蒙學門目，未得完備。普通切於日用，又爲各學基礎。略仿其例，爲之補題。又學禮爲今學堂先路，考古明法，以爲規模。凡新增補，加「補」字於上，以别原作。

九、原書有一條兼引數經者，不能分經立目，注明互見。又當時博士極多，詔標異同，諸博士或言或隱，非所録外，别經遂無其説。博士專門名家，議政決獄，各據本經，泛應曲當。若必就一經，兼包衆條，未免繁重。再推本經，補足衆條，是學者之善悟。通經以後，自行補編，每經自爲一書，更爲盛事。

十、原書所引，間有闕疑，如初級蒙養小學，與皇帝宗派未極闡明之類。今以班録爲初編，各經未盡之條，今仿其例，再作續編，分經之説，體例稍有不同。又《經説大同》 

書名尚未成。


 於《異義》、三《傳》同異相争相諸説，最爲詳明，與是書並行，尤資啟發。

十一、原書義藴淵深，非註則難明，詳註則繁重。今擬刊二本，無註以便誦讀，有註以便推考。

十二、以是書與注疏論，是書爲精華，注疏爲糟粕，深淺難易，互異其塗。譬諸草木，必有枝葉，然後著花。蓋非糟粕則精華無所附麗，亦如花離枝葉，花將焉附。且中多非據本書推考前後文義不能明者，所以讀此書，必不可不讀本經。學者明大義後，再推考本經，爲善之善。若得精華，遂鄙糟粕，殊失作者之意。是書義理精詳，文字淵雅，但推行中國，且必流傳海外。將來注本擬於陳氏《疏證》外，加入西説。西人昔繹經歸國，惜多高頭講章，冬烘庸語，讀此書然後知聖道廣大，包舉六合，其淺近者固撥正其政法風俗，其高深且在存而不論之列。

十三、中國經學，非老師宿儒不能言。凡士宦官商，皆望而生畏。今於讀本略加淺注，詞取淺近，注本亦主明豁顯露，文簡義淺。凡入學堂者，人可手置一篇，使知本屬日用平常，並非高深玄遠之事，庶得推行，無遠弗屆。

十四、前人刊本，每遇疑難，輒以己意校改，古義奥旨，多爲淺人改易，舊本脱誤，幾不可讀。陳本、盧本補改至數千字，號爲精善。其有校改不盡者，間爲補正，以期完善。

十五、《白虎通義》稱論五經異同，今本異説絶少，蓋由班氏删汰。群經家法，惟《五經異義》最詳。今於原書異同折中之外，别撰《經學大同》一書，以平差舛，務永息干盾攻戰。

十六、門類有互見牽涉，不盡可分。又《五經異義》詳録宗派，多與是書相關。别編《群經折中録》附此篇而行。

十七、《石渠異義》臚列姓名、家法源流燦然，或以不録爲此書病。然文若己出，一掃破碎紛争之見，未嘗非班氏長義。《疏證》補録姓氏、家法，今以大同爲主，故注本不盡甄録，如《詩》義無邪，不更詳疆界畛域。

十八、總證下加以《經解》、《學記》，爲《古學制考》，以明群經宗旨。每分經目前略敘本經大例，摘録凡例，使知本經旨歸、先師姓名。

十九、圖表今仿教科之例，凡有須圖表而明，及由起例以推所未見，以圖表附於各條下。

二十、各題有正義，有異説，

如五伯有五説。


 有存議，

如或曰。


 有誤説。今仿教科，每門提明，以清眉目。








群經大義

一

蒙學






姓名



姓

人所以有姓者何？

海外蠻野無姓，亦自治。


 所以崇恩愛，

有姓而後有倫紀。


 厚親親，

生直系、旁系之關係。


 遠禽獸，

禽獸無姓，蠻野近之。


 别婚姻也。

同姓不婚。


 故禮别類，

立姓明種族。


 使生相愛，死相哀。同姓不得相娶者，皆爲重人倫也。姓，生也。

《説文》説人初生偏重於女，故知有母，不知有父，故從女。


 人所稟天氣，所以生者也。

《春秋傳》曰：天子因生以賜姓。


 《詩》曰：「天生烝民。」

貴者稱天子。


 《尚書》曰：「平章百姓。」

九族齊家，百姓治國，萬邦平天下。


 姓所以有百者何？以爲古者聖人吹律定姓，

孔子吹律定姓，自以爲商後，爲素王。○按《大戴記·帝繫姓》乃孔子所傳。


 以記其族。

中國孔子以前無所謂姓、無所謂族，故同姓爲婚，例如魯昭娶吴之類，足徵姓由孔子所制定。


 人含五常而生，

此後世以五音分姓之所出。


 聲有五音：宫、商、角、徵、羽，轉而相雜，五五二十五，

《靈樞》有《二十五人篇》。《史記》：黄帝子孫二十五人。○今地球五種人，自乘得二十五。


 轉生四時異氣，殊音悉備，故姓有百

百舉成數。


 也。

氏

人所以有氏者何？

氏與姓别，姓爲大名，氏則其小部分。


 所以貴功德，

《大學》人之彥聖。


 賤伎力。

大學人之有伎，外國科學皆屬伎藝。


 或氏其官，或氏其事，聞其氏即可知其德，所以勉人爲善也。

使人知尊重名譽權而不敢作惡。


 或氏王父字何？

如季友之後氏季。


 所以别諸侯之後，爲興滅國、繼絶世也。

求諸侯後，以氏爲目。


 諸侯之子稱公子，公子之子稱公孫，公孫之子，各以其王父字爲氏。

《公羊》：成十五年仲嬰齊卒。傳：爲人後者爲之子，則其稱仲何？孫以王父字爲氏也。


 故《春秋》有王子瑕，《論語》有王孫賈，又有衛公子荆、公孫朝。魯有仲孫、叔孫

 、季孫，楚有昭、屈、景，齊有高、國、崔，以知其爲諸侯子孫也。王者之後亦稱王子，兄弟立而皆封也。或氏王孫，

古稱王孫，不必皆王之子。


 上繫王孫也。堯知命，表稷、契，賜姓子、姬。

詳董子《繁露》。


 皋陶典刑，不表姓。

此《刑德考》一家之説，三代王，皋陶未王，故未詳耳。


 禹姓姒氏，祖昌意，以薏苡生。殷姓子氏，祖以玄鳥子生也。周姓姬氏，

姒、子、姬皆姓，氏在其外。


 祖以履大人跡生也。

以上明天子天生之義，詳《董子》。




名

人必有名何？所以吐情自紀，尊事人者也。

凡人自稱皆名，故《士相見禮》、《投壺》皆云某，是自紀以尊人之義也。


 《論語》曰：「名不正，則言不順。」

三月名子

三月名之何？天道一時，物有其變；

《大戴·本命》注：「三月萬物一成。」


 人生三月，目煦亦能咳笑，與人相更答，故因其始有知而名之，故《禮·服傳》曰：「子生三月，則父名之於祖廟。」

祖廟燕寢異説

名之於祖廟者，謂子之親廟也，明當爲宗廟主也。一説名之於燕寢者，幼小卑賤之稱也，質略故於燕寢。

南郊之射

天子太子使士負子於南郊，以桑弧蓬矢六射者，何也？此男子之事也，故先表其事，然後食其禄。

《内則》云：「國君世子生三日，卜士負之，射人以桑弧蓬矢六射天地四方。」《射義》云：「天地四方者，男子之所有事也。故必先有志於所有事，然後敢有穀者，飯食之謂也。」


 必桑弧何？桑者，相逢接之道也。《保傅》曰：「太子生，舉之以禮，使士負之，有司齊肅端緌，之郊見於天。」《韓詩内傳》曰：「太子生，以桑弧蓬矢六射上下四方，明當有事天地四方也。」

質家生日名子

殷以生日名子何？殷家質，故質以生日名子也。以《尚書》道殷家太甲、帝乙、武丁也。於民臣亦得以甲乙生日名子何？不使亦不止也，以《尚書》道殷臣有巫咸，

「咸」當作「戊」，《經義述聞》云：巫咸，今文蓋作「巫戊」。


 有祖己也。何以知諸侯不象王者以生日名子也？以太王名亶甫，王季名歷，此殷之諸侯也。《易》曰「帝乙」，謂成湯；《書》曰「帝乙」，謂六代孫也。湯生於夏時，何以用甲乙爲名？曰：湯王後，乃更變名子孫法耳。

《王侯世本》云：湯名天乙，湯王後，定尚質，故以生日名爲子孫法。


 故《論語》曰：「予小子履。」履，湯名也。不以子丑爲名何？曰：甲乙者幹也，子丑者枝也。幹者本之質，故以甲乙爲名也。

名有兼有單

名或兼或單何？示非一也。或聽其聲，以律定其名，或依其事，旁其形，故名或兼或單也。依其事者，若后稷是也，棄之因名爲棄也。旁其形者，孔子首類丘山，故名爲丘。或旁其名爲之字者，聞其名即知其字，聞字即知其名，若名賜字子貢，名鯉字伯魚。

譏二名

《春秋》譏二名何？所以譏者，乃謂其無常者也。

《公羊·定六年傳》云：此仲孫何忌也。曷爲謂之仲孫忌？譏二名，二名非禮也。


 若乍爲名録甫，元言武庚。

諱不諱之别

不以日月山川爲名者，少賤卑己之稱也。臣子當諱爲物示通，故避之也。《禮》曰：「二名不偏諱，逮事父母則諱王父母，不逮事父母，則不諱王父母也。君前不諱，《詩》、《書》不諱，臨文不諱，郊廟中不諱。」又曰：「君前臣名，父前子名。」謂大夫名卿，弟名兄也，明不諱於尊者之前也。太古之世所不諱者何？尚質也。故臣子不言其君父之名。故《禮記》曰：朝日上質，不諱，正天名也。

人十月而生生而泣之義

人所以十月而生者何？人，天子之也。

中國孔子以前皆主一天，皆稱天子，與泰西天主教無異。例如季氏舞八佾，三家以雍徹，當時僉以爲常，不以爲僭。自孔子作上下尊卑制度，始有父子、母子之稱。


 任天地之數五，

凡物皆成於五，例如五種、五方、五常、五聲、五運、五色、五臟、五味之類。


 故十月而備，乃成人也。

《繁露·陽尊陰卑篇》云：「天之大數，畢於十旬。」


 人生所以泣何？本一幹，而分得氣異息，

初離母腹，獨立呼吸。


 故泣，重離母之義。《尚書》曰「啟呱呱而泣」也。

拜則稱名

人拜所以自名何？所以立號自紀。禮拜自後不自名何？備陰陽也。人所以相拜者何？所以表情見意，屈節卑體，尊事人者也。拜之言服也，所以必再拜何？法陰陽也。《尚書》曰「再拜稽首」也。必稽首何？敬之至也。頭至地何以言首？謂頭也。《禮》曰：「首有瘍則沐」。所以先拜手，後稽首何？名順其文質也。《尚書》曰：「周公拜手稽首。」

敬名稱字五十稱伯仲

人所以有字何？所以冠德明功，敬成人也。故《禮·士冠》經曰：「賓北面，字之曰伯某甫。」又曰：「冠而字之，敬其名也。」所以五十乃稱伯仲者，五十知天命，思慮定也。能順四時長幼之序，故以伯仲號之。《禮·檀弓》曰：「幼名，冠字，五十乃稱伯仲。」《論語》曰：「五十而知天命。」

稱號有四

稱號所以有四何？法四時，用事先後長幼兄弟之象也。故以時長幼，號曰伯、仲、叔、季也。伯者，長也。伯者子最長，迫近父也。仲者中也，叔者少也，季者幼也。適長稱伯，伯禽是也。庶長稱孟，魯大夫孟氏是也。男女異長，各自有伯仲，法陰陽各自有終始也。《春秋傳》曰「伯姬」者何？内女稱也。婦人十五稱伯仲何？婦人質少變，陰道促蚤成。

女子十四精通，故陰促也。


 十五通乎織紝紡績之事，思慮定，故許嫁，笄而字。故《禮經》曰：「女子十五許嫁，笄，禮之稱字。」

婦人有字

婦人姓以配字何？明不娶同姓也。故《春秋》「伯姬歸於宋」，姬者姓也。

《公羊》：「仲子者何？桓之母也。」蓋仲字子姓，婦人以姓配字，不忘其本，因示不娶同姓。




質家積於仲

質家所以積於仲何？質者親親，故積於仲；文家尊尊，故積於叔，即如是。《論語》曰：「周有八士：伯達、伯适、仲突、仲忽、叔夜、叔夏、季隨、季騧。」

此指四岳八伯，爲伯仲叔季字例。


 文王十子。

二伯統八伯，合爲十人。


 《詩傳》曰：「伯邑考、武王發、周公旦、管叔鮮、蔡叔度、曹叔振鐸、郕叔武
 

注



 、霍叔處
 

注



 、康叔封、聃叔季載
 

注



 。」所以或上其叔、季何也？管、蔡、曹、霍、成、康、南皆采也，故置叔、季上。伯邑考何以獨無乎？蓋以爲大夫者，不是采地也。



注
 　一：原無。案，《群經大義》實分三節，爲方便起見，今加序號以爲區别。後同。又：「群經大義」篇題下有「洪陳光編」四字。蓋此書由洪陳光承廖平之意而編。



注
 　叔孫：原作「叔」，據前後文補。



注
 　郕叔武：原作「成叔處」，據《詩·大雅·思齊》正義、《史記·管蔡列傳》改。



注
 　霍叔處：原作「霍叔武」，據前引改。



注
 　聃叔季載：原作「南季載」，據前引改。

二









宗族篇


此入家學，爲海外缺典，經撥亂反正之用者。










宗



宗者何謂也？宗，尊也，爲先祖主者，

以天子、諸侯、卿、大夫爲主。


 宗人之所尊也。

封君之子盡臣諸父昆弟。


 《禮》曰：「宗人將有事，

祀宗廟。


 族人皆侍。」

易侍内外皆主。


 聖者

指經。


 所以必有宗，何也？

據野人無之。


 所以長和睦也。大宗能率小宗，小宗能率群弟，

推國法於家族，宗子如君，有大有小，亦如幹枝。


 通於有無，

海外父子猶不相通。


 所以紀理族人也。

以大營包小營，小營固則愈固。




五宗

宗其爲始祖後者爲大宗，

如魯祖周公。


 此百世之所宗也。

專爲世及承襲之制。


 宗其爲高祖後者，

以魯三家大夫比之。


 五世而遷者也。高祖遷於上，

今所謂五服以外之親，無服也。


 宗則易於下。

一代一遷，五世而盡。


 宗其爲曾祖後者，

及身四代。


 爲曾祖宗。宗其爲祖後者，

及身三代。


 爲祖宗。宗其爲父後者，

及身二代。


 爲父宗。

長子承受封地。


 以上至高祖宗皆爲小宗，以其轉遷，别於大宗也。

如三桓之子别爲季、仲、孟。


 别子者，自爲其子孫爲祖，繼别也，各自爲宗。

以氏分宗。


 小宗有四，

高、曾、祖、父。


 大宗有一，

始祖。


 凡有五宗，人之親所以備矣。

《爾雅·釋親》爲家族學。




諸侯大夫奪宗不奪宗之異

諸侯奪宗，

此指初封諸侯，如《中庸》父爲士，子爲大夫，宗以尊爲主，既貴有士，則别之。


 明尊者宜之。

官大則能奪宗，如今受封典者是。


 大夫不得奪宗何？曰：諸侯世世傳子孫，故奪宗。

以始封之君爲宗，其人不必爲宗子。


 大夫不傳子孫，故不宗也。《喪服經》曰：「大夫爲宗子。」不言諸侯爲宗子也。

《皇清經解》中《宗法考》詳之。




族

族者何也？族者，湊也，聚也，謂恩愛相流湊也。上湊高祖，下至玄孫，一家有吉，百家聚之。合而爲親，生相親愛，死相哀痛，有會聚之道，

如親族會。


 故謂之族。

九族

《尚書》曰：「以親九族。」族所以有九何？九之爲言究也。親疏恩愛究竟，謂之九族也。父族四，母族三，妻族二。四者，謂父之姓爲一族也，父女昆弟適人有子爲二族也，身女昆弟適人有子爲三族也，身女子適人有子爲四族也。母族三者，母之父母爲一族也，母之昆弟爲二族也，母之女昆弟爲三族也。母昆弟者男女皆在外親，故合言之也。妻族二者，妻之父爲一族，妻之母爲二族，妻之親略，故父、母各一族。《禮》曰：「唯氏三族之不虞。」

三族：父族，母族，妻族也。即《尚書》之九族。


 一説合言九族者，欲明堯時俱三也。

言堯時父、母、妻皆三，合爲九。


 禮所以獨父族四何？欲言周承二弊之後，民人皆厚于末，

野人曰父母何算焉。


 故厚妻之黨，薄父之族，

足徵孔子以前知有母不知有父，爲自由婚之現象，故孟子稱前之堯舜爲草昧時代。


 是以貶妻族以附父族也。或言九者，據有交接之恩也，言四者，據有服耳，不相害，所異也。




綱紀篇




三綱六紀

綱者，統系之詞，對於目而有此名稱也。三綱之名，非始於漢，經傳早已言之。如《儀禮》所謂「臣以君爲天，子以父爲天，婦以夫爲天

 。」又如《大戴記》之三本，蓋因一君而多臣，一父而多子，一夫或不止一妻，以綱統目，此所以有「三綱」之名也。且宇宙事物，原因複雜，一一列舉，誰不云難，故舉其綱則千條畢露，而目自張矣。是知「綱」之一字，專對於目而言。「三綱」之名，何嘗有苛刻暴虐、能制人之生死哉？近人誤解平等，欲廢三綱，以三綱初見於《白虎通義》，爲漢儒所造。不知平等者，正謂君君、臣臣、父父、子子、夫夫、婦婦各有其道，爲對等關係，不過君必統臣，父必統子，夫必統婦，舉君則公、卿、大夫在，舉父則長子、次子在，舉夫則妻、妾在。況西人臣對於君當絶對服從，應盡忠實之義務，子對於父無正當防衛，謹遵父之訓命，妻對於夫無獨立能力，必受夫之許可。而經傳尚有君禮、父慈、夫義之説。由此觀之，則西説反不如經説之平等也甚矣！吾特證明三綱專對於目而言，非始於漢，以爲誤解平等，欲廢三綱者告。





三綱者何謂也？謂君臣、父子、夫婦也。

《禮經》説以爲三天：臣以君爲天，子以父爲天，婦以夫爲天。


 六紀者何？謂諸父、兄弟、族人、

同姓三。


 諸舅、師長、朋友也。

異姓三。以上言綱紀名目。


 故君爲臣綱，

臣爲目。


 父爲子綱，

子爲目。


 夫爲妻綱。

妻爲目。


 又曰：散諸父兄，

爲六紀之首。


 六紀道行，諸舅有義，族人有序，昆弟有親，師長有尊，朋友有舊。

次詳五紀。




綱紀名義

何謂綱紀？綱者，張也；紀者，理也。

《説文·系部》：綱，網紘也；紀，别絲也。


 大者爲綱，小者爲紀，所以張理上下，整齊人道也。

使人人各守其名，各盡其職。


 人皆懷五常之性，有親愛之心，是以綱紀爲化。

有綱紀而後有範圍，有範圍而人民有依歸。


 若羅網之有綱紀，而萬目張也。

《書·盤庚》云：「若網在綱，有條而不紊　。」


 《詩》云：「亹亹文王，綱紀四方。」

以上專釋綱紀名義。




三綱實六人陰陽相配象六合

君臣、父子、夫婦六人也，所以稱三綱何？一陰一陽之謂道，陽得陰而成，陰得陽而序，剛柔相配，故六人爲三綱。

君、父、夫爲陽，臣、子、妻爲陰。臣與君合，子與父合，妻與夫合，陽剛陰柔，陰陽相配，而成六合。




三綱所法

三綱法天、地、人，

上、中、下三才。


 六紀法六合。君臣法天，取象日月屈信，

日君月臣。


 歸功天也。父子法地，取象五行轉相生也。

五行相生，如父生子，子生孫。


 夫婦法人，取象人合陰陽，有施化端也。

夫婦以交合爲主義而生人，亦如陰陽相交而生物。




六紀爲三綱之紀

六紀爲三綱之紀者也。師長，君臣之紀也，以其皆成己也。

説詳《荀子》「禮三本」。


 諸父、兄弟，父子之紀也，

同姓。


 以其有親恩連也。諸舅、朋友，夫婦之紀也，

異姓。


 以其皆有同志，爲己助也。

以上詳釋三綱。




君臣父子夫婦名義

君臣者，何謂也？君，群也，群下之所歸心也。臣者，繵堅也，厲志自堅固也。

《爾雅·釋言》云：「臣，繕也。」繕、繵與臣同韻，故得訓也。○漢儒解經多以音爲訓，如《釋名》之例。


 《春秋傳》曰：「君處此，臣請歸也。」

《公羊》。


 父子者，何謂也？父者，矩也，以法度教子也。子者，孳也，孳孳無已也。故《孝經》曰：「父有争子，則身不陷於不義。」夫歸者，何謂也？夫者，扶也，以道扶接也。婦者，服也，以禮屈服也。《昏禮》曰：「夫親脱婦之纓。」《傳》曰：「夫婦判合也。」

以義相合。




朋友之道

朋友者，何謂也？朋者，黨也；友者，有也。《禮記》曰：「同門曰朋，同志曰友。」朋友之交，近

謂當面。


 則謗其言，

不阿附。


 遠

背後。


 則不相訕。

不訐訕。


 一人有善，其心好之；一人有惡，其心痛之。

以上言善惡。


 貨則通而不計，共憂患而相救。生不屬，死不託。故《論語》曰：「子路云：願車馬衣輕裘，與朋友共敝之而無憾。」《禮記》曰：「朋友無所歸，生，於我乎館，死，於我乎殯。」

通財相卹之義。


 朋友之道，親存不得行者二：不得許友以其身，

《禮記》。


 不得專通財之恩。

《曲禮》：「三錫不及車馬。」三錫，當以饋獻爲正。父母在，不專財用。


 友飢寒則白之於父兄，父兄許之，乃稱父兄與之，不聽即止。故曰友飢爲之減餐，友寒爲之不重裘。故《論語》曰：「有父兄在，如之何其聞斯行之也。」

《禮·坊記》云：「父母在，不可有其身，不敢私其財。」又云：「父母在，饋獻不及車馬。」○以上言通財、不通財之義。




男女異稱

男稱兄弟，女稱姊妹，何？男女異姓，故别其稱也。何以言之？《禮·親屬記》曰：

今此篇亡，義與《爾雅》親屬同。


 男子先生稱兄，後生稱弟。

單生、雙生者又有别義。


 女子先生爲姊，後生爲妹。

妯娌亦有用此稱者。




世父與姑姑與姊妹别名之義

父之昆弟不俱謂之伯、叔，父之女昆弟俱謂之姑，

伯、叔有别，同稱姑無異。


 何也？

據男别長幼，姑從同。


 以爲諸父内親也，故别稱之也。

分長少。


 姑當外適人，疏，故總言之也。

《禮記·檀弓》云：姑姊妹之薄也，蓋有受我而厚之也。又《喪服》云：「姑出室，降大功。」亦從略之義也。


 至姊妹亦當外適人，所以别稱姊妹何？

與叔、伯同。


 以爲事諸姑禮等，

姊妹則有别。


 姊妹則姊尊妹卑，其禮異也。《詩》云：「問我諸姑，

包長少言，故曰諸姑。


 遂及伯姊。」

此分長幼。




舅姑姊妹兄弟名義

謂之舅姑者何？舅者，舊也；姑者，故也。舊故老人稱也。

壻媳姑舅之子同。


 謂之姊妹何？姊者，恣

作咨。


 也；妹者，未

作昧。


 也。謂之兄弟何？兄

兄古音荒，故與弟悌相叶，如《釋名》之例。


 者，況也，況父法也；弟者，悌也，心順行篤也。稱夫之父母謂之舅姑何？尊如父而非父者舅也，親如母而非母者姑也，故稱夫之父母爲舅姑也。

《禮》：婦之父母亦稱舅姑。







教學篇



十五入太學

古者

古讀爲詁，謂經詁，非往古。


 所以年十五入太學何？

成童十五以大學，爲小學中之大學。


 以爲八歲毁齒，始有識知，入小學

今自蒙養至普通約分四級。


 學書計。

保氏六藝：禮、樂、射、御、書、數，皆爲普通技藝科學。禮，誦舞爲禮樂。書計即書數。射、御，有明文。○《内則》：十年出就外傳，居宿於外，學書計。


 七八

句


 十五，陰陽

陰八陽七。


 備，故十五歲成童，志明，入大學。

小學之大者，如高等小學堂、中學堂。《内則》：「成童舞象，學射、御。」以上爲六藝。


 二十以後學經籍。

以上學藝爲今普通科學，以成國民資格。普通已卒業，始以成人待之，加以冠禮。非有成人資格，不許冠，冠以後乃入京師大學學經。


 學之爲言覺也，以覺悟所不知也。故學以治性，慮以變情。

《内則》：「四十始仕，方物出謀發慮。」爲法政事。


 故玉不琢不成器，人不學不知義。子夏曰：「百工居肆以成其事，君子學以致其道。」

學爲學堂之學。


 故《曲禮》曰：「十年曰幼，學。」《論語》：「吾十有五而志於學，三十而立。」又曰：「生而知之者上也，學而知之者次也。」是以雖有自然之性，必立師傅焉。《論語讖》曰：五帝立師，三王制之。帝顓頊

一


 師綠圖，帝嚳

二


 師赤松子，帝堯

三


 師務成子，帝舜

四


 師尹壽，禹

五


 師國先生，

以上《五帝德》。


 湯

一


 師伊尹，文

二


 師吕望，武王

三


 師尚父，周公

二伯


 師虢叔，

《荀子》：周公、孔子爲大儒，謂非天子而行天子之事。文出《墨子》、《吕覽》。


 孔子師老聃。

「彭」一作「聃」。孔子在庶而制作，爲天子之事而自託於伯，故與周公爲二伯。《論語》「竊比於我老彭」，我指殷周，老爲二伯之稱，彭即大彭。孔子不以素王自居，託於素臣。




世子就師於外

天子之太子、諸侯之世子皆就師於外者，尊師，重先王之道也。故《曲禮》曰：「禮聞來學，不聞往教。」《易》曰：「匪我求童蒙，童蒙求我。」《王制》曰：「小學在公宫南之左，大學在郊。」又曰：「王太子、王子、群后之太子、公卿大夫元士之嫡子，皆造焉。」小學，經藝之宫；大學者辟雍，鄉射之宫。

父不教子

父所以不自教子何？爲渫瀆也。又授之道，當極説陰陽夫婦變化之事，不可父子相教也。

《孟子》云：「勢不行也。」又云：「父子之間不責善，責善則離，離則不祥莫大焉。」此説與《孟子》雖異，而其理則一也。




師道有三

師弟子之道有三。《論語》「有朋

 自遠方來」，

借以立説，不可以《論語》爲教授而言。


 朋友之道也。又曰「回也視予猶父也」，父子之道也。以君臣之義，教之君臣之道也。

《禮記》言師道甚詳，《墨子》、《吕覽》皆有專篇，宜參考之。




鄉里之學

鄉曰庠，

如今之小學堂。


 里曰序。

如今之中學堂。


 庠者庠禮義，序者序長幼也。《禮·五帝記》曰：帝庠序之學，則父子有親，長幼有序。善如爾，舍明令必須外，然後前民者也。未見於仁，故立庠序以導之也。

農隙之學

古者教民者里皆有師，里中之老有德者爲里右師，其次爲左師，教里中之弟子以道藝、孝悌、仁義。

《莊子》云：「技也，而進於道。」《周禮》屢言「道藝」。《易》曰：「形而上者謂之道，形而下者謂之器。」《王制》：「以技事人者。」○凡今之科學統於六藝，藝即技器，道統於六經。


 立春而就事，

農事起則去學。


 朝則坐於里之門，

里師，《尚書大傳》：大夫七十而致仕，老其鄉里。大夫爲大師，士爲少師。


 餘子皆出就農而後罷。

此北方村居之制，吾蜀雜居，與此異。


 夕則亦如之，皆入而後罷。其有出入不時、

父之齒隨行，兄之齒雁行，輕任并，重任分，斑白者不提挈。


 早晏不節、有過故使語之，

此鄉村規，如今學堂然。


 則邪僻之心無由生也。若既收藏，

秋後。


 皆入教學。其有賢才美質知學者，足以開其心，

俊秀者可以升學。


 頑鈍之民，

村愚。


 亦足以别於禽獸而知人倫，

人之所以異於禽獸。


 故無不教之民。

以普通學專爲農而言，工商更易推行。


 孔子曰：「以不教民戰，是謂棄之。」明無不教民也。

古之普通之數，最爲簡易。○案：鄭注「黨正」云：「三時務農，將闕於禮，至此農隙，而教之尊長養老，見孝弟之道也。」







嫁娶篇


中國古亦無媒，自由經制，乃告父母，海外近已改從經矣。










嫁娶之禮



人道所以有嫁娶何？以爲情性之大，莫若男女，

《禮記》：「飲食男女，人之大欲存焉。」


 男女之交，人情之始，莫若夫婦。

有夫婦然後有父子、有君臣。


 《易》曰：「天地氤氳，萬物化淳。男女構精，萬物化生。」人承天地，施陰陽，故設嫁娶之禮者，重人倫，

别於禽獸。


 廣繼嗣也。

《禮·昏義》云：「昏禮者，將合二姓之好，上以事宗廟，而下以繼後嗣也。」


 《禮·保傅記》曰：「謹爲子嫁娶，必擇世有仁義者。」禮男娶女嫁何？陰卑不得自專，就陽而成之。故《傳》曰：「陽倡陰和，男行女隨。」

以上論夫爲妻綱。




嫁娶不自專 

經制起於自由之後，爲太平以後定制。俗以自由爲文明，其説顛倒。




男不自專娶，女不自專嫁，必由父母，須媒妁何？

泰西專娶嫁，自由主婚，流弊無窮。經制乃救之以父母、媒妁。


 遠恥，

昏禮不稱主人。


 防淫泆也。

淫殺禍甚烈。


 《詩》云：「娶妻如之何？必告父母。」又曰：「娶妻如之何？匪媒不得。」

《禮·曲禮》：「男女非有行媒，不相知名。」又《坊記》云：「夫禮坊民所淫，章民之别，使民無嫌，以爲民紀者也。故男女無媒不交，無幣不想見，恐民之無别也。以此坊民，民猶有自獻其身者。」




嫁娶之期

男三十而娶，女二十而嫁，陽數奇，陰數偶。

以陽卦一陽故奇，陰卦二陽故偶也。


 男長女幼者，陽舒陰促。男三十筋骨堅强，任爲人父，

《易》有長、中、少三等男女，此舉中等立説。三等皆男長於女，約略如此，非執一定。海外言種學，多主中男、中女，十六已能生矣，失之太早，不知爲人父之道，以三十爲宜。


 女二十肌膚充盛，任爲人母，

女子十四已能生，然未充實，多有夭弱。


 合爲五十，應大衍之數生萬物也。

《易·繫辭傳》：「大衍之數五十。」


 故《禮·内則》曰：「男三十壯，有室；女二十壯，而嫁。」七歲之陽也，八歲之陰也，

《説文·七部》：七，陽之正也，從一，微陰從中衺出也。《易》家以九七爲陽，六八爲陰，故以七爲陽，以八爲陰。


 七八十五，陰陽之數備，有相偶之志。故《禮記》曰：「女子十五許嫁，笄而字。」禮之稱字，陰繫於陽，所以專一之節也。

太西男女平等，則婦不必從夫。野蠻之世，女重於男，故知有母，不知有父。婦人從夫，子女以夫爲姓。


 陽尊無所繫，陽舒而陰促。三十數三終，奇，陽節也。二十再終，偶，陰節也。陽小成於陰，大成於陽，故二十而冠，三十而娶。

《石渠禮議》云：偶數起於二，終於二十。陰，數之偶也，故二十而冠，謂小成也。


 陰小成於陽，大成於陰，故十五而笄，二十而嫁也。一説二十五繫者，就陰節也。《春秋穀梁傅》曰：「男二十五繫心，女十五許嫁，感陰陽也。」陽數七，陰數八，男八歲毁齒，女七歲毁齒。陽數奇，故三，三八二十四，加一爲二十五，繫心也。陰數偶，故再成，十四加一爲十五，故十五許嫁也。各加一者，明其專一繫心。所以繫心者何？防其淫佚也。

娶嫁確定，心向於一，不得自由，以免放縱。


 男子幼娶必冠，女子幼嫁必笄。《禮》曰：「女子許嫁，笄而字。」

贄幣

《禮》曰：女子十五許嫁，納采、問名、納吉、請期、親迎，以雁爲贄。納徵用玄纁，不用雁也。贄用雁者，取其隨時而南北，不失其節，明不奪女子之時也。又是隨陽之鳥，妻從夫之義也。

夫陽妻陰，妻隨夫從陽之義。


 又取飛成行、止成列也，明嫁娶之禮，長幼有序，不相踰越也。又婚禮贄不用死雉，故用雁也。納徵，玄纁、束帛、儷皮，玄三法天，纁二法地也。陽奇陰偶，明陽道之大也。儷皮者，兩皮也。以爲庭實，庭實偶也。《禮·昏經》曰：納采、問名、納吉、請期、親迎，皆用雁，納徵用玄纁、束帛、儷皮。納徵詞曰：「吾子有嘉命，貺室某也。某有先人之禮，儷皮、束帛，使某也請納徵，上某者壻名也，下某者壻父名也，下次某者使人名也。」女之父曰：「吾子順先典，貺某重禮，某不敢辭，敢不承命。」納采，詞曰：「吾子有惠貺室某也，某有先人之禮，使某也請納采。」對曰：「某之子蠢愚，又不能教，吾子命之，某不敢辭。」

《禮記·曲禮》：「非受幣不交不親。」又《昏禮》「女子許嫁」注：「許嫁，已受納幣禮也」。是六禮皆以納徵爲斷，不可不重也。




親迎

天子下至士必親迎授綏者何？

《公羊》説，自天子至庶人皆親迎。


 以陽下陰也。

《禮記·郊特牲》云：「男子親迎，男先於女也。」《荀子·大略篇》云：「《易》之《咸》，見夫婦之道不可不正也，君臣父子之本也。咸，感也。以高下下，以男下女，柔上而剛下，聘士之義、親迎之道重始也。」是陽下陰之義也。


 欲得其歡心，示親之心也。

《禮記·郊特牲》曰：「壻親御授綏，親之也。親之也者，親之也。」


 必親迎，御輪三周，下車曲顧者，防淫泆也。

《禮記·坊記》云：「壻親迎，見於舅姑，舅姑承子以授壻，恐事之違也。以此坊民，婦猶有不至者。」


 《詩》云：「文定厥祥，親迎於渭，

舊説以此爲天子親迎於郊之禮。


 造舟爲梁，不顯其光。」《禮·昏經》曰：「賓

即壻。


 升

西階。


 北面奠雁，再拜，拜手稽首，降，出。婦從房中降，

壻在先，從之而降。


 自西階。壻御婦車，授綏。」

遣女誡女

遣女於禰廟者，

禰廟對於女爲祖矣。


 重先人之遺體，不敢自專，故告禰也。

此親迎、奠雁、婦從降、壻御授綏及告廟之禮。


 父母親戒女何？親親之至也。父曰：「誡之敬之，夙夜無違命。」母施衿結帨，曰：「勉之敬之，夙夜無違宫事。」父誡於阼階，

東階主位遠。


 母誡於西階，

近。


 庶母及門内

下堂。


 施鞶，申之以父母之命。命曰：「敬恭聽爾父母言，夙夜無愆。」視諸衿鞶，去不辭，誡不諾者，蓋恥之重去也。

昏禮不賀

《禮》曰：「嫁女之家，三日不絶火，

燈燭不息，言夜不寐。


 思相離也。

女適他家。


 娶婦之家，三日不舉樂，思嗣親也。」感親年衰老代至也。《禮》曰：「婚禮不賀。」

與不舉樂同。


 人之序也。

授綏親迎醮子辭

授綏，姆辭曰：「未教，不足與爲禮也。」始親迎，擯者請辭曰：「吾子命某，以兹初昏使某，將請承命。」主人曰：

女父。


 「某故敬具以須。」父醮子遣之迎，

子將昏，先行醮禮，文見《儀禮》。


 命曰：「往迎爾相，

婦相夫。


 承我宗事，率以敬先妣之嗣，

壻之祖妣。


 若則有常。」子曰：「諾，唯恐不堪，不敢忘命。」

與《荀子·大略篇》同。○以上解醮命，壻諾，女不諾，男女之别。




三月告廟

娶妻不先告廟到者，

「到」作「致」，《春秋》「用致夫人」。


 示不必安也。婚禮請期不敢必也。

解請期之義。


 婦入三月，然後廟見。舅姑既殁，婦亦三月奠采於廟。

《禮·昏禮》云：「舅姑既殁，婦入三月乃奠采。」


 三月一時，物有成者，

天氣變。


 人之善惡可得知也，然後可得事宗廟之禮。

觀其婦之性行和於夫、宜於室人，然後廟見而祭。


 曾子曰：「女未廟見而死，歸葬於女氏之黨。」示未成婦也。

嫁娶以春

嫁娶必以春者，春天地交通，萬物始生，陰陽交接之時也。《詩》云：「士如歸妻，迨冰未泮。」《周官》曰：「仲春之月，合會男女，令男三十娶，女二十嫁。」

鄭注：仲春陰陽交，以成昏禮，順天時也。


 《夏小正》曰：「二月，冠子、娶婦之時也。」

妻不得去夫

夫有惡行，

謂小惡。


 妻不得去者，地無去天之義也。夫雖有惡，不得去也。故《禮·郊特牲》曰：「一與之齊，終身不改。」

以上解不擅去。


 悖逆人倫，殺妻、父母，廢絶綱紀之大者，義絶乃得去也。

夫婦離絶之法。




諸侯一聘九女

天子諸侯一娶九女何？重國體，廣繼嗣也。九女者何？法地有九州，承天之施，無所不生也。

九女法九州，十二女亦法十二州。


 娶九女，亦足以成君施也。九而無子，百亦無益也。《王度記》曰：「天子一娶九女。」《春秋公羊傳》曰：「諸侯娶一國，則二國往媵之，

三國合九女。


 以姪娣從之。」姪者何？兄弟之子也。娣者何？女弟也。

春秋嫡庶之禍，如齊桓、晉獻，每延數世。孔子絶亂原，乃定諸侯不再娶，一娶九女，以姪娣從之制。講經須知孔子以前無此制度。




天子娶十二女

或曰：天子娶十二女，

同姓三國，異姓一國來媵。


 法天有十二月，

内九州九女，外十二州爲十二女。


 萬物必生也。必一娶何？

不再娶。


 防淫佚也。

如驪姬禍。


 爲其棄德嗜色，故一娶而已。人君無再娶之義也。備姪娣從者，爲其必不相嫉妬也。一人有子，三人緩帶，若己生之。必娶兩娣何？博異氣也。娶三國女何？廣異類也。

男女同姓，其生不蕃，果木移種乃佳。


 恐一國血脈相似，俱無子也。

外國種學，以血脈反者爲主，喜和惡同。




待年

姪娣年雖少，猶未適人者，

言未能備數。


 明人君無再娶之義也。還待年於父母之國，未任答君子

不與嫡偕行者。


 也。《詩》云：「姪娣從之，祁祁如雲。韓侯顧之，爛其盈門。」《公羊傳》 

此係今本已佚。


 曰：「叔姬

伯姬已書爲嫡，今乃再書。叔姬，伯姬之妹。


 歸於紀。」明待年

幼者不同行。


 也。

來媵

二國來媵，誰爲尊者？大國爲尊，

如晉、衛同求來媵，則以晉爲尊。


 國等以年，

分長幼。


 年同以德。

年同以德，不以色爲悦。


 質家法天，尊左，

草昧之初，如野人、庶人。


 文家法地，尊右。

文明如都人士大夫。




不聘妾

所以不聘妾何？

謂於同姓之國。


 人有子孫，欲尊之義，義不可求人以爲賤也。《春秋傳》曰：「二國來媵。」

晉、衛自來，非魯求乞，故不言求。


 可求人爲士，不可求人爲妾何？士即尊之漸，賢不止於士，妾雖賢，不得爲適。

因六禮不備。




卜娶妻

娶妻卜之何？

卜爲天學，非神權。海外專詳人事，必遲之又久，乃進於鬼神。


 卜女之德，知相宜否。

人謀已盡，乃決之天，如《左傳》卜筮。


 《昏禮經》曰：「將加諸卜，敢問女爲誰氏也。」

人君宗子自娶

人君及宗子無父母自定娶者，

如宋公使公孫壽來納幣。


 卑不主尊，賤不主貴，故自定之也。

與不稱主人之義相反。


 《昏禮經》曰：「親皆殁，已聘命之。」《詩》云：「文定厥祥，親迎於渭。」

如文王自定之。




大夫受封不更聘

大夫功成受封，

爲諸侯。


 得備八妾者，

已有嫡，合九人。


 重國，廣繼嗣也。不更聘大國者，

天子諸侯已即位後。


 不忘本適也。

謂太子妃，一曰元妃。


 故《禮》曰：「納女於諸侯，曰備灑掃。」

世子與君同禮

天子之太子，諸侯之世子，皆以諸侯禮娶，與君同，示無再娶之義也。

天子必娶大國

王者之娶，必先選於大國之女，禮儀備，所見多。《詩》云：「大邦有子，俔天之妹。」明王者必娶大國也。

王者三不臣，后父與夷狄皆遠之。


 《春秋》曰：「紀侯來朝。」

滕侯、薛侯相同。紀本稱侯，不必以嫁女始封爲説。


 紀子以嫁女於天子，故增爵稱侯，至數十年之間，紀侯無他功，但以子爲天王后，故爵稱侯，

紀稱侯之故，《春秋圖表》已詳。


 知雖小國，必封以大國，

以上皆誤，漢師爲外戚所穢，故立此説。


 明其尊所不臣也。王者娶及庶邦者何？開天下之賢，示不遺善也。故《春秋》曰：「紀侯來朝。」文加爲侯，明封之也。

天子嫁女，使大國主之；娶后，亦使魯主之，何？尊卑不相爲禮，所以絶亂源。諸侯不娶於封内，所以防淫佚，杜外戚之禍也。


 先封之，明不與庶邦交禮也。女行虧缺而去，其國如之何？以封爲諸侯比例矣。

以封爲諸侯比例，語不明。推其意，殆謂無貶黜之義。




諸侯不娶國中

諸侯所以不得自娶國中何？諸侯不得專封，義不可臣其父母。

以國内皆臣，内娶則妻之父母亦爲臣矣。


 《春秋傳》 

今《春秋説》。


 曰「宋三世無大夫」，惡其内娶也。

同姓外屬不娶

不娶同姓者，重人倫，防淫泆，恥與禽獸同也。《論語》曰：「君娶於吴，爲同姓，謂之吴孟子。」

中國孔子以前無姓氏學，故同姓爲婚。


 《曲禮》曰：「買妾不知其姓，則卜之。」外屬小功已上，亦不得娶也，以《春秋傳》曰：「譏娶母黨也。」

如宋蕩伯姬來逆婦，杞伯姬來求婦，《春秋》譏之。




同姓諸侯主婚

王者嫁女，必使同姓主之何？昏禮貴和，不可相答，爲傷君臣之義；

以尊卑不敵，其行婚姻之禮，則傷君臣之義；行君臣之禮，則失婚姻之序。


 亦欲使女不以天子尊乘諸侯也。

《春秋》之義，王姬嫁齊，使魯主之，不以天子之尊加於諸侯也。


 《春秋傳》曰：「天子嫁女於諸侯，必使諸侯同姓者主之。諸侯嫁女於大夫，使大夫同姓者主之。」

《公羊》莊元年文也。


 必使同姓者，以其同宗共祖，可以主親也，

《春秋》「王姬歸於齊」，《傳》：「我主之也。」


 故使攝父事。

因有血脈之屬。


 不使同姓卿主之何？尊加諸侯，爲威厭不得舒也。

築館

不使同姓諸侯就京師主之何？諸侯親迎，入京師當朝天子，爲禮不兼。

《公羊·莊元年傳》：「逆之者何？我主之也」。蓋逆者魯自往之文，使魯攝父事，主嫁之。故齊侯親迎於魯，不就京師，主之也。


 《春秋傳》曰：「築王姬館于外。」明不往京師也。所以必更築館者何？尊之也。不於路寢，路寢本所以行政處，非婦人之居也。小寢則嫌群公子之舍，則已卑矣，故必改築於城郭之内。《傳》曰：「築之，禮也；於外，非禮也。」

卿大夫士妻妾之制

卿大夫一妻二妾者何？尊賢，重繼嗣也。不備姪娣何？北面之臣賤，勢不足盡人骨肉之親。《禮服經》曰：「貴臣貴妾。」明有卑賤妾也。

貴妾，姪娣也。其餘爲賤妾。


 士一妻一妾何？下卿大夫，禮也。《喪服小記》曰：「士妾有子，則爲之緦。」

嫡死媵攝

聘嫡未往而死，媵當往否乎？人君不再娶之義也。天命不可保，故一娶九女。以春秋伯姬卒時，娣季姬更嫁鄫，《春秋》譏之。

伯姬卒在僖九年，《公羊傳》云「此未適人，何以卒？許嫁矣。」又十三年季姬及鄫子遇於防，使鄫子來朝。《傳》：「非使來朝，使來請己也。」


 適夫人死，更立夫人者，不敢以卑賤承宗廟。自立其娣者，尊大國也。《春秋傳》曰：「叔姬歸於紀。」叔姬者，伯姬之娣也。伯姬卒，叔姬升於嫡，經不譏也。或曰：嫡死不復更立，明嫡無二，防篡弑也。祭宗廟，攝而已。以禮不聘爲妾，明不升。

《禮·喪服》：父爲長子三年，以將傳重故也。衆子則爲子周，明無二嫡也。女君卒，貴妾繼室，攝其事耳，不得復立爲夫人。




變禮

曾子問曰：「昏禮，既納幣，有吉日，女之父母死，何如？」孔子曰：「壻使人弔之。如壻之父母死，女亦使人弔之。父喪稱父，母喪稱母，父母不在，則稱伯父、世母。壻已葬，壻之伯父、叔父
 

注



 使人致命女氏曰：『某子有父母之喪，不得嗣爲兄弟，使某致命。』女氏許諾，不敢嫁，

此時不嫁。


 禮也。壻免喪，女父使人請，

因壻已除喪。


 壻不娶，

哀尚未忘，又係謙辭。


 而後嫁之，

女然後嫁。


 禮也。女之父母死，壻亦如之。」

婦人有師傅

婦人所以有師何？學事人之道也。

《禮·昏義》云：「教以婦德、婦言、婦容、婦功。」又《内則》云：「女子十年不出，姆教婉婉聽從。」是學事人之道也。


 《詩》云：「言告師氏，言告言歸。」《昏禮經》曰：「教於公宫三月。婦人學一時，足以成矣。」與君有緦麻之親者，教於公宫三月；與君無親者，各教於宗廟宗婦之室。國君取大夫之妾，士之妻老無子，而朋於婦道者禄之，使教宗室五屬之女。大夫、士皆有宗族，自於宗子之室學事人也。女必有傅姆何？尊之也。《春秋傳》曰：「傅至矣，姆未至。」

襄三十年《公羊傳》文也。




婦人學事舅姑

婦人學事舅姑，不學事夫者，示婦與夫一體也。

《春秋》：宣元年，「逆婦姜於齊。」《公羊傳》：「曷爲貶夫人？夫人與公一體也。」


 《禮·内則》曰：「妾事夫人，如事舅姑。尊嫡絶妬嫉之原。」《禮·服傳》曰：「妾事女君，與事舅姑同也。」

事夫有四禮

婦事夫有四禮焉：雞初鳴，咸盥漱，櫛、縰、笄、總而朝，君臣之道也。

《詩·雞鳴》云：「雞既鳴矣，朝既盈矣。」


 惻隱之恩，父子之道也。會計有無，兄弟之道焉。閨閫之内，衽席之上，朋友之道焉。聞見異詞，故設此焉。

不娶有五

有五不娶：亂家之子不娶，

爲其亂人倫也。


 逆家之子

爲其逆德也。


 不娶，世有刑人、

爲其棄於人也。


 惡疾、

爲其棄於天也。


 喪婦、

爲其使人失節也。


 長子，

恐其少教戒也。


 此不娶也。

出婦之禮

出婦之義，必送之，接以賓客之禮，君子絶，愈于小人之交。《詩》云：「薄送我畿。」

《禮記·雜記》云：「妻出，夫使人致之曰：『某不敏，不能從而共粢盛，使某也敢告於侍者。』主人對曰：『某之子不肖，不敢辟誅，敢不敬，須以俟命。』使者退，主人拜送之。如舅在則稱舅，舅殁則稱兄，無兄則稱夫。主人之詞曰：『某之子不肖。』如姑姊妹，亦皆稱之。」此凡人出妻之禮，是接以賓客之禮者也。




王后夫人

天子之妃謂之后何？后者，君也。

《爾雅·釋詁》云。


 天子妃至尊，故謂后也。明配至尊，爲海内小君，天下尊之，故繫王言之，

《穀梁傳》：「小君非君也，其曰君，何也？以其爲公配，可以言小君也。」


 曰王后也。《春秋傳》曰：「迎王后於紀。」國君之妻稱之曰夫人何？明當扶

音訓例，夫之爲言扶也。


 進八人，謂八妾也。

諸侯一娶九女，除嫡餘八。


 國人尊之，故稱君夫人也。自稱小童者，謙也。

《曲禮》：「夫人自稱於其君曰小童。」


 言己智能寡少，如童蒙也。《論語》曰：「國君之妻，君稱之曰夫人，夫人自稱曰小童，國人稱之曰君夫人，稱諸異邦曰寡小君。」謂聘問於兄弟之國，及臣於他國稱之，謙之詞也。

妻妾名義

妻妾者，何謂也？妻者，齊也，

一與之齊，終身不改。


 與夫齊體，自天子下至庶人，其義一也。妾者接也，以時接見也。

《禮記·内則》云：「聘則爲妻，奔則爲妾。」《釋名·釋親》云：「妾，接也，以見接幸也。」




嫁娶諸名義

嫁娶者，何謂也？嫁者，家也。婦人外成以出，適人爲家。

《公羊》隱二年「伯姬歸於紀」，《傳》：「婦人謂嫁曰歸。」《孟子·滕文公下》
 

注



 述女子之嫁云：「往之女家也。」


 娶者，取也。

《詩》云：「取妻如之何。」《説文·女部》：「娶，取婦也。」


 男女者，何謂也？男者任也，任功業也。

《大戴·本命篇》云：「男者任也，言任天地之道。」


 女者如也，從如人也。

《大戴·本命篇》云：「女者如也，言如男子之教而長成其禮義者也。」


 在家從父母，既嫁從夫，夫殁從子也。《傳》曰：「婦人有三從之義焉。」

《穀梁》隱二年傳：婦在家制於父，既嫁制於夫，夫死從長子。婦人不專行，必有從也。


 夫婦者，何謂也？夫者，扶也，扶以人道者也。婦者，服也，服於家事，事人者也。

義詳《綱紀篇》。


 妃者匹也，妃匹者何謂？相與爲偶也。婚姻者，何謂也？婚者，昏時行禮，故曰婚；姻者，婦人因夫而成，故曰姻。《詩》云「不思舊姻」，謂夫也。又曰「燕爾新婚」，謂婦也。所以昏時行禮何？示陽下陰也，昏亦陰陽交時也。

閉房開房

男子六十閉房，何？所以輔衰也，

陽道衰。


 故重性命也。

《家語》云：「男女六十不同居。」


 《禮·内則》曰：「妾雖老，未滿五十必與五日之御，滿五十不御。」

地道不通，壬癸已竭。


 俱爲助衰也。至七十大衰，食非肉不飽，寢非人不暖，故七十復開房也。

《禮記·内則》云：「夫婦之禮，唯及七十，同藏無間。」







紼篇 


紼、芾同色，皆取法赤、黄、黑三道。五服：冠、衣、帶、裳、履。







天子諸侯紼制之異

紼者，何謂也？紼者，蔽也，行以蔽前者爾。有事因以别尊卑，彰有德也。天子

皇帝。


 朱紼，諸侯赤紼。

朱赤皆取赤道。


 《詩》云：「朱紼斯皇，

皇帝之皇。


 室家君王。」又云：「赤紼金舄，會同有繹。」又云：「赤紼在股。」皆謂諸侯也。《書》曰：「黼黻衣，黄朱紼。」亦謂諸侯也，並見衣服之制。故遠别之謂黄朱，亦赤矣。

以赤爲黄、朱二色合。


 大夫葱衡，别於君矣。天子、大夫赤紱葱衡，士
 
 。朱赤者，盛色也。是以聖人法之，用爲紼服，爲百王不易也。

案：此説與《乾鑿度》同。


 紼以韋爲之者，反古不忘本也。上廣一尺，下廣二尺，法天一地二也。長三尺，法天、

天皇。


 地、

地皇。


 人

人皇。


 也。

冠禮

所以有冠者何？冠者
 也，所以
 持其髮者也。人懷五常，莫不貴德，示成禮有修飾文章，故制冠以飾首，别成人也。

案：「飾文章」七字舊脱，盧據《御覽》六百八十四補。《説苑·修文篇》云：「冠者，所以别成人也。修德束躬，以自申飭，所以檢其邪心，守其正意也。」


 《士冠經》曰：「冠而字之，敬其名也。」《論語》曰：「冠者五六人，童子六七人。」禮所以十九見正而冠者何？漸二十之人耳。男子陽也，成於陰，故二十而冠。《曲禮》曰：「二十弱冠。」言見正，何以知不謂正月也？以《禮·士冠經》曰：「夏葛屨，冬皮屨。」明非歲之正月也。

皮弁

皮弁者何謂也？所以法古至質冠之名也。

《儀禮·士冠禮》「皮弁」注：以白鹿皮爲冠，象上古也。


 弁之爲言攀也，所以攀持其髮也。

《釋名·釋衣服》云：「弁如兩手相合拚持也。」


 上古之時質，先加服皮，以鹿皮者，取其文章也。《禮》曰：「三王共皮弁素積。」素積者，積素以爲裳也。言腰中辟積，至質不易之服，反古不忘本也。戰伐田獵，此皆服之。

皮弁武冠，出征所用。又《三禮圖》云：秋八月，習大射，冠之行事。




冕制

麻冕者何？周宗廟之冠也。《禮》曰：「周冕而祭。」又曰：「殷冔、夏收而祭。」此三代宗廟之冠也。

案本《王制》説也。


 十一月之時，陽氣俛仰黄泉之下，萬物被施，如冕前俯而後仰，故謂之冕也。

《三禮圖》云：冕以三十升布爲之，廣八寸，長尺六寸，前圜後方，前下後高，有俯仰之形，故謂之冕。


 謂之冔者，十二月之時，陽氣受化，詡張而後得牙，故謂之冔。

《儀禮·士冠禮》注：冔名出於幠。幠，覆也，言所以自覆飾也。此以殷以十二月爲正氣始詡張，故取名於冔。無正文，故各以意解也。


 謂之收者，十三月之時，陽氣收，本舉生萬物而達出之，故謂之收。

《士冠禮》注：收，言所以收斂髮也。《釋名·釋首飾》：收，夏后氏冠名，言收斂髮也。此以夏以十三月爲正，陽氣收，故取名於收，亦異。


 俛仰不同，故前後乖也。詡張，故萌大，時物亦牙萌大也。收而達，故前葱大者，在後時物亦前葱也。

語有譌脱。


 冕所以用麻爲之者，女功之始，示不忘本也。即不忘本，不用皮何？皮乃太古未有禮文之服，故《論語》曰：「麻冕，禮也。」《尚書》曰：「王麻冕。」

古時衣其羽皮，冕制皆由孔子制定，始有禮文。


 冕所以前後邃延者何？示進賢，退不能也。垂旒者，示不視邪。纊塞耳，示不聽讒也。

案：用《禮》説也。《大戴禮》云：「古者冕而前旒，所以蔽明；黈纊塞耳，所以揜聽也。」


 故《禮》云：「天子玉藻十有二旒，前後邃延。」《禮器》云：「天子麻冕朱綠。藻垂十有二旒者，法四時十二月也。諸侯九旒，大夫七旒，士爵弁，無旒。」

案：此引《禮器》文與原文不合。彼云天子之冕朱綠，藻十有二旒，諸侯九，上大夫七，下大夫五，士三。




委貌毋追章甫

委貌者，何謂也？周朝廷理政事，行道德之冠名。《士冠經》曰：「委貌周道，章甫殷道，毋追夏后氏之道。」所以謂之委貌何？周統十一月爲正，萬物始萌小，故爲冠飾最小，故曰委貌。委貌者，言委曲有貌也。

《荀子·仲尼篇》：「委然成文，以示天下。」


 殷統十二月爲正，其飾微大，故曰章甫。章甫尚未與極，其本相當也。夏統十三月爲正，其飾最大，故曰毋追。毋追者，言其追大也。

案《釋名·釋衣服》云：「章甫，殷冠名。甫，大夫也，殷以之表章大夫也。弁追，弁冒也，言其形冒髮追追然也。」與此説微異。




爵弁

爵弁者，何謂也？其色如爵頭，周人宗廟士之冠也。《禮·郊特牲》曰：「周弁。」《士冠經》曰：「周弁，殷冔，夏收。」

《禮記·雜記》曰：「士弁而祭於公。」是爲士之祭冠也。


 爵何以知指謂其色？又乍言爵弁，乍但言弁。周之冠色所以爵何？爲周尚赤，所以不純赤。但如爵頭何？以本制冠者法天，天色玄者，不失其質，故周加赤，殷加白，夏之冠色純玄。何以知殷加白也？周加赤，知殷加白也。夏、殷士冠不異何？古質也，以《士冠禮》知之。




衣裳篇



衣裳名義 

《論語》：「當暑，袗絺綌。」絺綌爲夏服，則三裘爲冬服。




聖人所以制衣服何？以爲絺綌蔽形、表德、

素、緇、黄，即金、木、土三德王。


 勸善、别尊卑也。

衣服有制。


 所以名衣裳何？衣者隱也，裳者鄣也，所以隱形

衣


 自鄣閉

裳


 也。《易》曰：「黄帝堯舜垂衣裳

五服：冠、衣、帶、裳、履。


 而天下治。」

以衣裳爲二京。


 何以知上爲衣、下爲裳？以其先言衣也。《詩》曰「褰裳涉溱」，所以合爲衣也。

以褰涉，知在下。


 《弟子職》 

出《管子》，當時引之，知非管書。


 言「摳衣而降」，亦名爲衣何？

以降與涉同在下。


 上兼下也。

上下同。




裘

獨以羔裘何？取輕煖，因狐死首丘，明君子不忘本也。羔者取跪乳，遜順也。故天子狐白，諸侯狐黄，大夫蒼，士羔裘，亦因别尊卑也。

此别一義，以解《論語》則誤。




帶

所以必有紳帶，

衣在帶上，裳在帶下。


 示謹敬自約整。

中束。


 繢繒爲結於前，下垂三分，身半，紳居二焉。必

 有鞶帶者，示有事也。

佩

所以必有佩者，表德，見所能也。

案：此引《禮記·玉藻》説。


 《論語》曰：「去喪，無所不佩。」天子佩白玉，諸侯佩玄玉，大夫佩水蒼玉，士佩瓀文石。佩即象其事。若農夫佩其耒耜，工匠佩其斧斤，婦人佩其鍼縷，亦佩玉也。何以知婦人亦佩玉？《詩》云：「將翺將翔，佩玉將將。彼美孟姜，德音不忘。」

《鄭風·同車》文也。







喪紀篇


《尚書》：「百姓如喪考妣，三載遏密八音。」《論語》：「宰我短喪。」即據此國服而言，故曰禮壞樂崩。若宰我一人私喪，何必言此？下文「父母」即釋「考妣」之義。







諸侯爲天子

諸侯

諸侯作文明君子解，庶人作蠻野初開之人，即先進、野人之説。


 爲天子斬衰三年何？普天之下，莫非王土，率土之濱，莫非王臣。臣之於君，猶子之於父，

今人父母三年，君未三年，必待帝世乃能實行。


 明至尊，臣子之義也。《喪服經》曰：「諸侯爲天子斬衰三年。」

墨家三月，實行從質；儒家三年，後進從文。中國久用儒説，不待改良，不能三年。




天子爲諸侯

天子爲諸侯，

此處文有脱。《周禮·司服》曰：「王爲諸侯緦衰。」《禮記·檀弓》曰：「天子之哭諸侯也，爵弁，絰，
 


 衣。」案：天子於諸侯無服，故但服弔服，既葬，除之而已。

天子諸侯絶期

天子、諸侯絶期者何？示同愛百姓，明不獨親其親也。故《禮·中庸》曰：「期之喪達乎大夫，三年之喪達乎天子。」卿大夫降緦，重公正也。

庶人爲君

禮：庶人爲國君服齊衰三月。王者崩，京師之民喪三月何？

人民進化，由蠻野而文明。《墨子》三月之喪，即庶民之説，由此而進，五月、九月、期、三年。


 民賤而王貴，

以尊卑立説，蠻野爲民，文明爲君子、公卿。


 故三月而已。天子七月而葬，諸侯五月而葬者，則民始哭，素服，先葬三月，成齊衰，期月以成禮，葬君也。

案：此語不明，意謂諸侯五月而葬，初薨時民始哭，素服，爲之齊衰，三月服除後，期月而葬，以死與往日諸侯五月并死者之月數，是三月後僅期月也。天子七月而葬，則不止期月以成禮矣。


 禮不下庶人，

此以庶人比蠻野。


 所以爲民制何？禮不下庶人者，尊卑制度也。服者恩從内發，故爲之制也。

臣下服有先後

王者崩，臣下服之有先後何？以恩無深淺，因地有遠近，赴有早遲，故制有先後。《檀弓記》曰：「天子崩，三日，祝

近臣舉祝爲例。


 先服；五日，官長服；

畿内官府。


 七日，國中男女服；三月，天下服。

當時無電報，遠則得赴，遲得赴後，又須製造縫紉，故不能無先後。




三年喪

三年之喪何以二十五月？

一作二十七月，以期爲斷，加隆再期，中月而禫，至二十七月乃行吉禮，故爲二十七月。


 以爲古民質，

《墨子》所謂夏禮，如今之西人。


 痛淺，於葬者不封

不壘墳。


 不樹，

《墨子》所謂夏禮，如西人以樹識之。


 喪期無數，

初以日計，《墨子》始有三月，今東西洋皆無一定。


 亡之則除。

彼時人民程度淺，不能有三年之愛，故以日月而除。


 後代聖人

指孔子所俟之後聖，言中國雖漢已行三年喪，有文無實，所謂無其德行其事。


 因天地萬物有終始，而爲之制，以期斷之。

《三年問》與宰我説。


 父至尊，母至親，

父殁母三年，父在母亦期。


 故爲加隆，

再期，加一倍。


 以盡孝子之恩。恩愛至深，

有三年之愛於父母。


 加之則倍，故再期二十五月也。

不數禫，爲二十五月。


 禮有取於三，

舉成數。


 故謂之三年，

三月從先進，三年從周。


 緣其漸近三年之氣也。

此爲後世立法，爲文家之説。儒者欲行於當時，故墨子非之。


 故《春秋傳》曰：

文二年。


 「三年之喪，其實二十五月也。」三年之喪不數閏月何？

《春秋傳》：「喪不數閏。」


 以言其期也。期者，復其時也。

二十四氣，三百六十五日。


 大功以下月數，故以閏月除。《禮·士虞經》曰：「期而小祥，又期而大祥。」

衰

喪禮必制衰麻何？以副意也。服以飾情，情貌相配，中外相應，故吉凶不同服，

《穀梁》：「衰麻不可以接冠冕。」《周禮》司服五，吉服五，凶服五。


 歌哭不同聲，所以表中誠也。布衰裳
 

注



 、麻絰、箭
 

注



 笄、

以竹爲之。


 繩纓、苴杖。絰不去本者，

《傳》：苴絰左本在下，牡麻絰右本在上
 

注



 ，本麻根也。


 故總而載之，以示有喪也。

本粗惡。


 腰絰者，以代紳帶也，所以結之何？思慕腸若結也。必再結何？明思慕無已。

杖

所以必杖者，孝子失親，悲哀哭泣，三日不食，身體羸病，故杖以扶身，

《禮記·問喪》云：「杖者以何爲也？曰：孝子喪親，哭泣無數，服勤三年，身病體羸，以杖扶病也。」


 明不以死傷生也。

《禮記·曲禮》云：「不勝喪，乃比於不慈不孝，故不以死傷生也。」


 禮：童子、婦人不杖者，以其不能病也。

《喪服四制》云：「婦人、童子不杖，不能病也。」又《儀禮·喪服傳》云：「童子不杖，不能病也。婦人何以不杖？亦不能病也。」


 《禮》曰：「斬衰三日不食，齊衰二日不食，大功一日不食，小功緦麻一日不再食可也。」所以杖竹何？取其名也。竹者蹙也，桐者痛也。父以竹，母以桐者何？竹者陽也，桐者陰也。竹何以爲陽？竹斷而用之，質，故爲陽；桐削而用之，加人功文，故爲陰也。故《禮》曰：「苴杖，竹也；削杖，桐也。」

倚廬

孝子必居倚廬何？孝子哀不欲聞人之聲，又不欲居故處，居中門之外，倚木爲廬，質反古也。不在門外何？戒不虞故也。故《禮·間傳》曰：

《禮記》篇名。


 「父母之喪，居倚廬於中門外東牆下，户北向，

《禮記·喪大記》云：「父母之喪，居倚廬，寢苫，枕由。」


 練，

一年。


 而居堊

堊，今石灰。


 室，無飾之室。」

純白。《禮記·喪大記》：「既練，居堊室。」


 又曰：「婦人不居倚廬。」

《禮記·喪大記》云：「婦人不居廬，不寢苫。」


 又曰：

佚《禮》文。


 天子七日，公、　諸侯五日，卿大夫三日，而成服。居外門内東壁下，爲廬，寢苫，枕塊，哭無時，不脱絰帶。

初喪未葬之儀。


 既虞，

葬後從虞，《儀禮》有《士虞禮》。


 寢有席，蔬食飲水，朝一哭，夕一哭而已。既練，

小祥練。


 舍外寢，居堊室，始食菜果，反素食，哭無時。

疏之無時。《禮記·喪大記》云：「練而食菜食。」《喪服傳》：「既練，舍外寢。」


 二十五月而大祥，飲醴酒，食乾肉。

《禮記·喪大記》云：「祥而食肉。」「始食肉者，先食乾肉。始飲酒者，先飲醴酒。」


 二十七月而禫，通祭宗廟，去喪之殺也。

《禮記·喪大記》云：「禫而從御，吉祭而復寢。」《士虞記》云：「中月禫。」是月也，吉祭，猶未配。




喪禮不言

喪禮不言者何？

天子諒陰，三年不言。


 思慕盡情也。

帝世乃有此程度，天子不言，委政冢宰，專心喪事。


 言不文者，

可言但不文。


 指謂士民。

此士民亦以進化程度言之。今日君必言，特不文耳，如不作詩是也。


 不言而事成者，國君、卿大夫。

又進化矣。


 杖而謝賓，

有言。


 財少恃力，

以技事人。


 面垢作，

禮不下庶人，不以死傷生。○不息業。


 身不言而事具者，故號哭盡情。

足見禮文各有等差，不可執一。




變禮

喪有病，得飲酒食肉何？所以輔人生，以重先祖遺支體

《禮記·檀弓》云：「毁不危身，爲無後也。」


 也。故《曲禮》曰：「居喪之禮，頭有瘡則沐，身有瘍則浴，有疾則飲酒食肉。五十不致毁。七十唯衰麻在身，飲酒食肉。」又曰：「父母有疾，食肉不至變味，

多飽。


 飲酒不致變貌，

過醉。


 笑不至矧，

大喜。


 怒不至詈，

大怒。


 琴瑟不御。」《曾子問》曰：「三年之喪，

七十子所言，皆爲經説，實當時所未行。


 練，

期年以後。


 不群立，不旅行。禮以飾情，三年之喪而弔哭，不亦虚乎？」《禮·檀弓》曰：「曾子有母之喪，弔子張。子張者，朋友，有喪，

新喪。


 雖重服，

己有舊重服。


 弔之可也。」

喪事可加，乃禮則不可。


 曾子問曰：「小功可以與祭乎？」孔子曰：「斬衰已下與祭，禮也。」此謂君喪然也。

《論語》：食稻衣錦以爲安，故能與祭，親喪則否。


 子夏問：「三年之喪，

禮制非古時所有，皆由孔子制禮，弟子相助，故多問答，以便決定。


 既卒哭，金革之事無避者，禮與？」

喪不避戎。


 孔子曰：「吾聞諸老聃，

老彭，指殷之二伯大彭氏。同時之李正稱老聃。


 魯公伯禽，則有爲爲之也。

有王命，爲國之大關係。


 今以三年之喪從其利者，

要利如晉襄。


 吾不知也。」

後世奪情，多屬權要。




婦人不出境弔

婦人不出境弔者，

父母之喪爲奔，不曰弔。


 婦人無外事，防淫佚也。

如鄫季姬會防。


 《禮·雜記》曰：「婦人越疆而弔，非禮也。

奔父母喪則可。


 而有三年喪，

夫人父母之喪，故曰三年。


 君與夫人俱往。

如公及夫人如齊。


 禮：妻爲父母服，夫亦當服。」

妻黨服圖。




三不弔

有三不弔何？爲人臣子，常懷恐懼，深思遠慮，志在全身，今乃畏、

君子不立乎巖牆之下。


 厭、溺死，用爲不義，故不弔三：畏、

如暴虎輕生。


 厭、溺

如馮河。


 也。畏者，兵死也。

「子畏於匡」之畏，不當死而死。


 《禮·曾子記》曰：「大辱加於身，支體毁傷，即君不臣，士不交，祭不得爲昭穆之尸，食不得用昭穆之牲，死不得葬昭穆之域也。」

弟子爲師

弟子爲師服者，

《檀弓》云：「心喪三年。」服指經而言。


 弟子有君臣、父子、朋友之道也。

師本如喪父，不制服者，以學無常師，故不畫一。


 故生則尊敬而親之，死則哀痛之恩深義重，故

爲之


 隆服，

《國語》：「民生於三，事之如一。」


 入

至師之喪次。


 則絰，

此與君父同。


 出

不在師所。


 則否。

此與父異。


 《檀弓》曰：「昔夫子之喪顔回若喪子

哭之慟，曰：「視予猶父也。」


 而無服，

不制服，故心喪。


 喪子路亦然。

子路、顔回爲孔子二輔。


 請喪夫子若喪父而無服也。」

私喪公事重輕

曾子問曰：「君薨，即殯，而臣有父母之喪，

公私相并。


 則如之何？」

《禮經》無明文，問其異節。


 孔子曰：「歸居於家，有殷事，則之君所，

私不廢公。


 朝夕否。」

以私爲重。


 曰：

孔子作經，弟子作傳，推詳經節，折中聖人，非有古書舊典，曾子不自考閱，而喋喋於函丈也。


 「君既斂，而臣有父母之喪，則如之何？」孔子曰：

與既殯相反。


 「歸哭，

歸哭初喪。


 而反於君所。

既殯則之君所，未殯則反。


 有殷事，則歸，朝夕否。

不歸私室，以君爲重。


 大夫室老行事，士則子孫行事。夫内子有殷事，則亦如之君所，朝夕否。」諸侯有親喪，聞天子崩，奔喪者何？屈己，親親，猶尊尊之義也。《春秋傳》曰：「天子記崩不記葬者，

王書葬，爲變例。


 必其時葬也。」

不擇期卜日，四方諸侯皆至，必有定時。


 諸侯記葬，

諸侯以不葬爲變例。


 諸侯

嗣子。


 爲有天子喪當奔，

諸侯卒未葬，必有王喪。


 不得必以其時葬也。

嗣子奔喪，則葬不必當時。


 大夫使受命而出，聞父母之喪，非君命不反者，蓋重君命也。

不以私廢公。


 故《春秋傳》曰：「大夫以君命出，聞喪徐行，

向前徐進。


 不反。」諸侯朝而有私喪得還何？凶服不入公門，

朝爲吉禮，大夫使多有别事。


 君不呼之義也。

即今丁憂去官名義。


 凶服不敢入公門者，明尊朝廷，吉凶不相干。

若有别，故不在此例。


 故《周官》曰：「凶服不入公門。」《曲禮》曰：「居喪不言樂，祭事不言凶，公庭不言婦女。」

指昏禮言，狎邪久絶矣。


 《論語》曰：「子於是日哭則不歌。」臣下有大喪，

《春秋》：大夫有喪，皆不去官，此新制定也。


 不呼其門者，使得終其孝道，成其大禮。故《春秋傳》曰：「古者

知非當時所有。


 臣有大喪，君三年不呼其門，

《公羊》宣元年傳。


 有喪不朝，吉凶不相干，不奪孝子恩也。」太廟火，日食，后之喪雨霑服，失容，並廢朝。

奔喪

聞喪，哭而後行何？

子孫在外，聞赴奔回曰奔喪。


 盡哀舒憤，然後行，望國境則哭，

在野可哭。


 過市朝則否，

哭則驚衆。


 君子

過者。


 自抑，小人

不及。


 勉以及禮。見星則止，

見星而行。


 日行百里，惻怛之心，但欲見尸柩，汲汲。故禮：奔喪以哭，答使者盡哀，問故遂行。曾子曰：「師行

兵行。


 三十里，

持重。


 吉行

婚朝聘。


 五十里，奔喪百里。」

《禮記·奔喪》云：「日行百里，不以夜行。」


 既除喪，乃歸，哭於墓何？明死者不可見，痛傷之至也，謂喪不得追服者也，

除喪以後，不得再服。


 哭於墓而已。故《禮·奔喪記》曰：「之墓，西向哭，止。」此謂遠出歸後葬，

謂歸在葬後。


 喪服以禮除。

哭位

曾子與客立於門，其徒趨而出。曾子曰：「爾將何之？」曰：「吾父死，將出哭於巷。」

學者用經制。


 曾子曰：「反哭於爾次。」曾子北面而弔焉。《檀弓記》曰：「孔子曰：『吾惡乎哭？諸兄弟，吾哭諸廟門之外；師，吾哭諸寢；朋友，吾哭諸寢門之外；所知，吾哭諸野。』」

周公以王禮葬

養從生，葬從死。

即《中庸》父爲士，子爲大夫，葬以士，祭以大夫。


 周公以王禮葬何？

號稱周公，葬乃用王禮。


 以爲周公踐阼理政，

周公實周殷法，以及武王，立爲王。


 與天同志，展興周道，

武王如初即立成王，周不能如此之盛。


 顯天度數，萬物咸得，休氣充塞。原天之意，子愛周公，

故稱天子


 與文、武無異，故以王禮葬，

此《金縢》篇師説。


 使得郊祭。《尚書》曰：「今天動威，以彰周公之德。」下言禮亦宜之。



注
 　婦以夫爲天：原作「夫以妻爲天」，據《儀禮》原文改。



注
 　有朋自遠方來：「有朋」原作「朋友」，據《論語·學而》改。



注
 　叔父：原脱，據《白虎通疏證》卷十補。



注
 　滕文公下：原作「滕文」，據《孟子》補。



注
 　必：原作「以」，據《儀禮·鄉射禮》改。



注
 　裳：原作「常」，據《白虎通疏證》卷二改。



注
 　箭：原作「蕭」，據前引改。



注
 　上：原作「土」，據《儀禮·喪服》改。








群經大義

三






中學

制度







爵篇



皇帝王皆稱天子

天子者，爵稱也。

如《孟子》天子一位。


 爵所以稱天子者何？

指帝言。


 王者父天

皇配天，稱皇天。


 母地，爲天之子也。故《援神契》 

《孝經緯》名。


 曰：「天覆地載，謂之天子，上法斗極。」

爲帝言之。


 《鉤命訣》 

《孝經緯》名。


 曰：「天子，爵稱也。」帝王之德有優劣，所以俱稱天子者何？

五天，九天之下。


 以其俱命於天，

王亦稱天子。


 而王治五千里内也。《尚書》曰：「天子作民父母，以爲天下王。」

《御覽》引《中候篇》云《春秋》「天子使召伯來錫命」，傳：「天子一稱也。」稱天子，與五千里之王不同。


 何以知帝

當作「王」。


 亦稱天子也？

《詩》：「王於出征，以佐天子。」


 以法天下也。《中候》 

《尚書緯》名。


 曰：「天子臣放勛。」《書》亡逸篇曰：「厥兆天子爵。」

所引《鉤命訣》與《書》當作爲注。


 何以言皇亦

當作「不」。


 稱天子也？以其上律下襲，俱王天下也。故《易》曰：「伏羲氏之王天下也。」

文質五等三等之分

爵有五等，以法五行也。或三等者，法三光也。或法三光，或法五行何？質家者據天，故法三光；文家者據地，故法五行。

案：此據今文《春秋》説也。


 《含文嘉》 

《禮緯》名。


 曰：「殷爵三等，周爵五等，各有宜也。」《王制》曰：「王者之制録爵，凡五等，謂公、侯、伯、子、男也。」此據周制也。

五等名義封地大小

所以名之爲公、侯者何？公者，通也，公正無私之意也。侯者，候也，候逆順也。

案：此據《公羊疏》引《元命苞》説。


 人

盧云：「人」疑作「公侯」。


 皆千乘，象雷震百里，所潤同。

《御覽》百九十八引《孝經援神契》作「所潤雲雨同」。《周禮·小司徒》疏又有「雷震百里所聞同」之文。此「潤」字或係「聞」訛，或上脱「雲雨」二字。


 伯者，白也。

公、通，侯、候，伯、白，此以音立訓之例。如《孟子》：「校者教也，庠者養也。」漢儒多用之。《元命苞》云：「伯之言白，明白於德。」


 子者，孳也，孳孳無已也。

《元命苞》云：「子者孳，恩宣德。」


 男者，任也。

《元命苞》云：「男者，任功立業。」


 人

盧校云：「人」當作「子男」。


 皆五十里差次，功德小者不滿，爲附庸。附庸者，附大國以名通也。

以附庸三等合上爲六等，合五長亦爲六等。




制土三等爵分五等之説

百里兩爵，

此谓二伯王後。


 公侯共之；七十里一爵，

此爲方伯。


 五十里復兩爵何？

此爲卒正。以下封地多少如畿内九十三国。


 公者，加尊二王之後，侯者百里之正

方伯采地百里。


 爵，上可有次，下可有第，中央故無二。

本無如此二一之分。


 五十里有兩爵者，所以勉進人也。小國下爵，猶有尊卑，亦以勸人也。

以此爲先師推衍。




殷爵三等

殷爵三等，

此質家，如今西人，事不見經傳。


 謂公、侯、伯也。所以合子、男從伯者何？

借春秋以比例，春秋實不如此。


 王者受命，改文從質，無虚退之義，故上就伯也。

殷質，如《墨子》三月之喪不見經傳，後師據爲定説，非是。


 《尚書》曰「侯、甸、任、衛，作

此字今《酒誥》無。


 國伯」，

《酒誥》作邦伯。


 謂殷也。《春秋傳》曰：「合伯、子、男爲一爵。」

此爵爲卒正。


 或曰：合從子，貴中也。以春秋

小國同稱伯、子、男。


 名鄭忽者，鄭伯也，

爲方伯，又字稱伯。


 此未踰年之君當稱子，

如宋子、陳子、衛子、公侯之子，則經在喪稱子。


 嫌爲改伯從子，

如杞伯又稱子，滕侯、薛侯同稱侯，又稱伯，稱子爲小國例。


 故名之也。

制土三等

地有三等不變，至爵獨變何？地比爵爲質，故不變。王者有改道之文，無改道之實。殷家所以令公居百里，侯居七十里，何也？封賢極於百里，其改

舊作政，今從盧本。


 也不可空退人，示優賢之義，故褒尊而上之。何以知殷家侯不過七十里？曰土

舊本作士，盧改，今從之。


 有三等，有百里，七十里，五十里，其地半者其數倍。

此謂《王制》州建百里之國三十，七十里之國六十，五十里之國百二十也，故曰地半數倍。


 制地之理體也，多少不

盧云「不」當作「亦」。


 相配。

公卿大夫士之同異

公、卿、大夫何謂也？内爵稱也。内爵稱公、卿、大夫何？爵者盡也，各量其職，盡其才也。公之爲言，公正無私也。卿之爲言，章也，

「章也」二字舊脱，盧據《孝經疏》補。


 章善明理也。大夫之爲言大扶，扶

此「扶」字舊脱，盧據《孝經疏》、《御覽》補。


 進人者也。故《傳》曰：

《孝經疏》引，「曰」作「云」。


 「進賢達能，謂之卿大夫。」《王制》曰：「上大夫卿。」

《大戴記·盛德篇》云：三少皆上大夫也。


 士者，事也，任事之稱也。故《傳》曰：「通古今，辯然否，謂之士。」

《説苑·修文篇》：「辯然否、通古今之道，謂之士。」《繁露·服制篇》：「夫能通古今、别然否，乃能服此也。」


 何以知士非爵？《禮》曰：「四十强而仕。」不言爵，爲士。至五十爵爲大夫，何以知卿爲爵也？以大夫知卿亦爵也。何以知公爲爵也？《春秋傳》曰：「諸侯四佾，諸公六佾。」合而言之，以是知公卿爲爵。内爵所以三等何？亦法三光也，所以不變質文何？内者爲本，故不改内也。

以上王臣。


 諸侯所以無公爵者，

臣從卿起。


 下天子也。故《王制》曰：「上大夫卿、下大夫五人，上士、中士、下士，凡五等，此謂諸侯臣也。」大夫但有上、下，士有上、中、下何？明卑者多也。爵皆一字也，大夫獨兩字何？《春秋傳》曰：「大夫無遂事。」以爲大夫職在之適四方，受君之法，施之於民，故獨兩字言之。或曰大夫爵之下者也，稱大夫，明從大夫以上受下施，皆大自著也。天子之士獨稱元士何？士賤，不得體君之尊，故加元以别於

「於」字舊脱，盧據《御覽》補。


 諸侯之士也。《禮經》曰：「士見於大夫。」諸侯之士也。《王制》曰：「王者八十一元士。」

天子諸侯爵稱之異

天子爵連言天子，

王爲天之臣子，言天子合天爲號。


 諸侯爵不連言王侯何？即

即，若也。


 言王侯以王者同稱，

謂君臣相混。


 爲衰弱僭差，生篡弑，

非名分遠嫌之法。


 得乎？天子猶不能爲天子也，

《孟子》云：「天子不能以天下與人。」


 故連言天子也。或曰：王者天爵，

《孟子》所謂天命。


 王者不能王諸侯，

得乎王者不能爲王。


 故不言王侯。

天能命王，故言天。


 諸侯人群自著，故不著王也。

王者太子稱士

王者太子亦稱士何？舉從下昇，以爲人無生得貴者，莫不由士起。是以舜時稱爲天子，必先試於士。

《尚書》説。


 《禮·士冠記》曰：「天子之元子士也。」

案此一節均用今《禮記》。




婦人無爵

婦人無爵何？陰卑無外事，是以有三從之義：未嫁從父，既嫁從夫，夫死從子。

三句見《大戴·本命篇》。


 故夫尊於朝，妻榮於室，隨夫之行。故《禮·郊特牲》曰：「婦人無爵，坐以夫之齒。」《禮》曰：「生無爵，死無諡。」《春秋》録夫人皆有諡何？以知夫人非爵也。《論語》曰：「邦君之妻，君稱之曰夫人，國人稱之曰君夫人。」即令是爵，君稱之與國人稱之不當異也。

庶人稱匹夫

庶人稱匹夫者，匹，偶也，與其妻爲偶，陰陽相成之義也。一夫一婦成一室，明君人者不當使男女有失時，

《傳》曰：「師不踰時。」


 無匹偶也。

内無怨女，外無曠夫。


 故《論語》曰：「匹夫匹婦。」

匹夫匹婦，即西人一夫一妻之説，貧賤之制，貴者則有異。




爵人於朝封諸侯於廟

爵人於朝者，示不私人，以官與衆共之義也。

文出《司馬法》，與「刑人於市」對文。


 封諸侯於廟者，示不自專也，明法度皆祖之制也，

《傳》曰：「繼體守文。」


 舉事必告焉。《王制》曰：「爵人於朝，與衆共之焉。」《詩》曰：「王命卿士，南仲太祖。」《禮·祭統》曰：「古者明君爵有德，必於太祖。君降，立於阼階南，

不敢當正位。


 南向，所命北面，史由君右執策命之。」

追賜爵

大夫功成，未封而死，得賜爵追之者，善善從長之義也。不追討者，惡惡從短。《穀梁傳》曰：「追錫死者，非禮者，爲桓公發也。」

《通典》引《五經異義》云：《春秋》公羊、穀梁説，王使榮叔錫魯桓公命，追錫死者，非禮也。死者功可追而錫，如有罪，又可追而刑耶？《春秋》左氏説譏其錫篡弑之君，無譏錫死者之文也。故《左傳》：有功而死，可以加等，有罪可以戮棺。死者有罪，不戮尸可也，有功不封功，不可也。


 《王制》曰：「葬從死者，祭從生者，所以追養繼孝也。」葬從死者何？子無爵父之義也。

《禮》云：追王太王、王季、文王，上祀先公以天子之禮。此指先公以上言。


 《禮·中庸記》曰：「父爲士，子爲大夫，葬以士，祭以大夫。父爲大夫，子爲士，葬以大夫，祭以士也。」

世子名稱同異

父在稱世子何？

謂《春秋》之例，如曹伯使世子來朝。


 繫於君也。

如殺世子同君。


 父殁稱子某者何？屈於尸柩也。

君前臣名，父前子名。


 踰年稱公者，

《春秋》公即位。


 緣臣民之心，不可一日無君也。緣終始之義，一年不可有二君。

故先君之年終於十二月。


 故踰年即位，所以繫臣民之心也。

謂《春秋》書法耳，實於殯後即位。


 三年然後受爵者，緣孝子之心，未忍安吉也。

世子稱子、稱公、稱小子之别。


 故《春秋》：魯僖公三十三年十二月乙巳，公薨於小寢。文公元年春王正月，公即位。

此踰年未葬稱公之證。


 四月丁巳，葬我君僖公。

未葬可稱公。


 《韓詩内傳》曰：「諸侯世子三年喪畢，上受爵命於天子。」所以名之爲世子何？言欲其世世不絶也。

天子之子亦稱世子

何以知天子之子亦稱世子也？

此爲正義。


 《春秋》曰：「公會王世子於首止。」

《禮·文王世子》云：「文王之爲世子也。」又云：「抗世子法於伯禽。」




諸侯世子受命

世子三年喪畢，上受爵命於天子何？明爵者，天子之所有，臣無自爵之義。

案：此節用今文《春秋》説。




童子受封

童子當受爵命者，使大夫就其國命之，

惟此有來錫命之制。


 明王者不與童子禮也。以春秋魯成公幼少，與諸侯會不見公，

《公羊·成十六年》。


 經不以爲魯恥，不與童子爲禮也。

童子，諸侯。




諸侯世子服士服受爵

世子上受爵命，衣士服何？謙不敢自專也。

諸侯之子亦爲士。


 故《詩》曰「
 
 有赩」，謂世子始行也。

世子士服。




王者既殯即位稱王

天子大斂之後稱王者，明民臣不可一日無君也。故《尚書》曰：「王麻冕黼裳。」此大斂之後也。何以知不從死後加王也？以上迎子釗，不言迎王也。王者既殯而後即位何？

此如定元年殯而即位。


 緣民臣之心，不可一日無君也。故先君不可得見，

謂已殯。


 則後君繼體矣。

《公羊》：「是子也，繼文王之體矣。」


 故《尚書》曰：「王再拜，興，對，乃受銅瑁。」明爲繼體君也。緣終始之義，一年不可有二君，

定元年兩公，爲二君。


 故《尚書》曰：「王釋冕，喪服。」吉冕服，受銅，稱王，以接諸侯，明已繼體爲君也。釋冕、藏銅、反喪服，明未稱王以統事也。

即三年不言意。




踰年改元

不可曠年無君，故踰年乃即位、改元。元以名年，

《公羊传》曰：「元年者何？君之始年也。」


 年以紀事，君統事見矣，而未發號令也。何以知踰年即位、改元也？《春秋傳》曰：

《公羊·文九年》傳文也。


 以諸侯踰年即位，亦知天子踰年即位也。《春秋》曰：「元年春王正月，公即位。」改元即位也。

在喪越紼祭天地

王者改元，即事天地。

謂喪中之祭。


 諸侯改元，即事社稷。《王制》云：「夫喪三年不祭。」唯祭天地、社稷爲越紼而行事。

在喪不言

《春秋傳》曰：「天子三年然後稱王者，謂稱王統事，發號施

舊脱，據《通典》所引補。


 令也。」《尚書》曰「高宗諒闇三年」是也。

此引今文《無逸》。


 《論語》：「君薨，百官總已以聽於冢宰三年。」緣孝子之心，則三年不忍當也。故三年除喪，乃即位統事，踐阼爲主，南面朝臣下，稱王以發號令也。故天子、諸侯踰年即位，終始之義乃備，所以諒闇三年，卒孝子之道。故《論語》曰：「古

謂經詁，非往古。


 之人皆然，君薨，百官總己以聽於冢宰三年。」

冢宰攝政

所以聽於冢宰三年何？以爲冢宰職爲大伯，如舜之攝政也。《春秋傳》曰：「宰周公，天子之爲政者也。」

制國用之冢宰，與百官總己之冢宰名同實異。


 故《王制》曰：「冢宰制國用。」所以名之爲冢宰何？冢者，大也；宰者，制也；大制事也。夫《周禮》六官，首冢宰。《春秋經》：宰周公稱公，宰渠伯糾何以爲大夫？制國用之冢宰也。《王制》曰：「冢宰制國用。」《王度記》曰：「天子冢宰爵録如天子大夫。」故周公稱公，渠伯糾則稱字也。宰咺何以名？宰之元士也。




諫諍篇



天子置諫臣

臣所以有諫君之義何？盡忠納誠也。《論語》曰：「愛之能勿勞乎？忠焉能勿誨乎？」《孝經》：「天子

皇配天。


 有諍臣七人，

大一統用七政例，一方一人，故用七人。


 雖無道，不失其天下。

據下以三公四輔爲七人。


 諸侯

帝王爲臣，比於諸侯。


 有諍臣五人，

帝德五方、五士。


 雖無道，不失其國。

如《論語·衛靈公》。


 大夫

皇之大夫於王爲公，如二伯。


 有諍臣三人，

大夫多以三爲節。


 雖無道，不失其家。士有諍友，則身不離於令名。

爲修身之學。


 父有諍子，則身不陷於不義。天子置左輔右弼，前疑後承，

《書》之四輔四鄰。


 以順天道。左輔主修政，刺不法。

《保傅篇》：「明堂之位曰：誠立而敢斷，輔善而相義者，謂之充。」彼充即此輔也。故《賈子·保傅》云：「充立於左，是太公也。」


 右弼主糾亂害，匡正傾邪。

《保傅篇》：「絜廉而切直，匡過而諫切者，謂之弼。弼者，拂天子之過者也。是主糾害，言失傾之義者也。」


 前疑主糾，度定德經，

《保傅》作道，謂篤行而好學，多聞而道慎，天子疑則問，應而不窮者，謂之道。道者，導天子以德也。


 後承主匡正，常考變失。

《保傅》云：「博聞强記，接給而善對者，謂之丞。丞者，承天子之遺忘者也。」


 四弼興道，率主行仁。

《尚書》：「亂爲四輔。」又曰：「臣哉鄰哉！鄰哉臣哉！」


 夫陽變於七，以三成，故建三公，

上、中、下。


 序四諍，

前、後、左、右。


 列七人，

以合七政。


 雖無道，不失天下，杖群賢也。




諸侯待諫臣之禮

諸侯之臣，諍不從得去何？以屈尊申卑，孤惡君也。

《禮·曲禮》：「爲人臣之禮，不顯諫，三諫而不聽則逃之。」《孟子》：「君有過則諫，反覆之而不聽則去。」《公羊·莊二十四年傳》：「三諫不從，遂去之。」


 去，曰：「某質性頑鈍，言愚不任用，請退避賢。」

《孟子》：「諫不行，言不聽，膏澤不下於民。」


 如是，君待之以禮，臣待放，

《公羊·宣元年傳》：「臣放之，非也；臣待放，正也。」


 君待之以禮奈何？曰：「予熟思夫子言，未得其道，今子不且留。聖人之制，無塞賢之路，夫子欲何之？」則遣大夫送至於郊。

《孟子》：「有故而去，則君使人導之出疆。」




三諫待放

臣必三諫者何？以爲得君臣之義，

據君日臣月之説，以月生三日成魄，諫必以三，臣道就也。


 必待放於郊者，忠厚之至也，冀君覺悟，能用之。

《孟子》：「三宿而後出晝，於予心猶以爲速，王庶幾改之，予日望之。」


 所以必三年者何？古者臣下有大喪，君三年不呼其門，

與奪情之説相反，如丁憂去官，經説如此，實未通行。


 所以復君恩。今己所言不合於禮義，君欲罪之，可得也。

《公羊傳》「古者大夫已去三年待放」，注：「三年者，古者疑獄三年而後斷。」


 《援神契》曰：「三諫待放，復三年盡惓惓也。」

惓惓，懇至之意。


 所以言放者，臣爲君諱，

《禮·曲禮》：「大夫、士去國，不説人以無罪。」


 若言有罪放之也。

宣元年，晉放其大夫胥甲父於衛。《公羊傳》：「放之者何？猶曰無去是云爾。然則何言爾？近正也。」是則大夫本無罪而去，又不可揚君之過，故變出奔之例而言放，引罪於己，若爲君放然也。《禮·坊記》：「善則稱君，過則稱己。」皆是。○所言似乎尊君卑臣，與時局不合，現今海外爲過渡時代，經多爲太平以後言之。




所諫事已行遂去不留

所諫事已行者，

謂不用其言，事已施行。


 遂去不留。凡待放者，冀君用其言耳。事已行，災咎將至，無爲留之。《易》曰：「介如石，不終日，貞吉。」《論語》曰：「三日不朝，孔子行。」臣待放於郊，君不絶其禄者，示不合耳。

《孟子》：「去三年不反，然後收其田里。」是三年待放，不絶其禄也。


 以其禄參分之二與之，一留與其妻、長子，使得祭其宗廟，賜之環則反，賜之玦則去，

《荀子·大略篇》：「絶人以玦，反以環。」


 明君子重恥也。

《禮》：「事君三違不出境，則利禄也。」又云：「君子三揖而進，一辭而退，以遠亂也。」是君子重恥之義也。


 《王度記》曰：「反之以玦，其待放者，亦與之物，

謂玦。


 明有分土，無分民也。」《詩》曰：「逝將去女，適彼樂土。」

如《楚辭》之「周游六漠」、「上征下浮」。




天子臣與親屬皆不言放

或曰：天子之臣不得言放者，天子以天下爲家也。

《春秋》王子瑕奔晉，不言出也。


 親屬諫不得放者，骨肉無相去離之義也。

《孟子》所謂同姓之卿，明異姓乃得去，故《公羊傳》：「何通乎季子之私行，辟内難也。君子辟内難，不辟外難。」是則親屬有故不得去，但宜避之而已。


 《春秋傳》曰：

《公羊·宣十五年》。


 司馬反曰：「君請處乎此，臣請歸。」子反者，楚公子也，時不得放。

子反事不純同此，又先師借以立説耳。




記過徹膳

明王所以立諫諍者，皆爲重民而求己失也。《禮·保傅記》曰：「於是立進善之旌，懸誹謗之木，建招諫之鼓。」王法立史記事者，以爲臣下之儀樣，人之所取法則也。動則當應禮，是以有記過之史、徹膳之宰。《禮·玉藻》曰：「動則左史書之，言則右史書之。」《禮·保傅》曰：「王失度，則史書之，工誦之，三公進讀之，宰夫徹其膳。」是以天子不得爲非，故史之義，不書過則死，宰不徹膳亦死。

此爲記過、徹膳之禮。


 所以謂之史何？明王者使

「使」從「史」得聲。


 爲之也。謂之宰何？宰，制也，使制法度也。宰所以徹膳何？陰陽不調，五穀不熟，故王者爲不盡味而食之。

《禮·曲禮》：「歲凶，年穀不登，君膳不祭肺。」《詩·雲漢》傳：「歲凶，年穀不登，則膳夫徹膳。」


 《禮》曰：「一穀不升，不備鶉鷃；二穀不升，不備鳧雁；三穀不升，不備雉兔；四穀不升，不備囿獸；五穀不升，不備三牲。」

此爲歲凶徹膳之禮。




諫臣不以掩惡爲事

人臣之義，當掩惡揚美，所以記君過何？各有所緣也。掩惡者，謂廣德宣禮之臣。

非諫臣皆爲君隱

所以爲君隱惡何？君至尊，故設輔弼，置諫官，本不當有遺失。《論語》曰：「陳司敗問：昭公知禮乎？孔子曰：知禮。」此爲君隱也。

《禮·表記》：「事君欲諫，不欲陳。」又《坊記》云：「善則稱君，過則稱己。」《春秋》爲尊者諱。




君信賞罰不爲臣隱

君所以不爲臣隱何？以爲君之與臣，無適無莫，義之與此，爲賞一善而衆臣勸，罰一惡而衆臣懼。若爲卑隱爲不可，殆也。故《尚書》曰：「畢力賞罰，以定厥功。」

諸侯臣入聘得爲君隱

諸侯臣

指大夫如京師者。


 對天子亦爲隱乎？然本諸侯之臣，今來者爲聘，問天子無恙，非爲告君之惡來也。

《喪服傳》：「諸侯之大夫，以時接見於天子。」此即謂大夫奉君命，聘問天子者也。


 故《孝經》曰：「將順其美，匡救其惡。」故上下能相親也。




鄉射篇



天子親射

天子所以親射何？助陽氣，達萬物也。春陽

案：「陽」字舊脱，盧補。


 氣微弱，恐物有窒塞，不能自達者。

《漢書·五行志》：禮，春而大射，以順陽氣。


 夫射自内發外，貫堅入剛，象物之生，故以射達之也。

《禮記·射義》：「射者，男子之事也。」又《内則》「以桑弧蓬矢六射天地四方」，亦取由内達外之義也。




射取德所能服

《含文嘉》曰：「天子射熊，諸侯射麋，大夫射虎，士射鹿豕。」

《儀禮·鄉射記》云：「凡侯，天子熊侯白質，諸侯麋侯赤質，大夫布侯，畫以虎豹，士布，畫以鹿豕。」


 天子所以射熊何？示服猛、遠巧侫也。熊爲獸猛巧者，非但當服猛也，示當服天下巧佞之臣也。

案：遠巧佞，舊無「遠」字，《御覽》作「遠巧物也」，「物」字訛。下「巧佞」作「巧妙」恐亦誤。示當服，疑是「亦當服」。並盧氏説者也。


 諸侯射麋何？示遠迷惑人也。麋之言迷也。

案：此與《漢書·五行志》注同。


 大夫射虎豹何？示服猛也。士射鹿豕何？示除害也。

《説文》：士射鹿豕爲田，取除害也。


 各取德所能服也。

大夫士射兩物之義

大夫、士射兩物何？大夫、士俱人臣，示爲君親視事，身勞苦也。或曰臣陰，故數偶也。

藉以别上下、定尊卑。




射侯

侯者，以布爲之。布者，用人事之始也。

《禮記·郊特牲》云：「太古冠布。」皆從人事之始。


 名之爲侯者何？明諸侯有不朝者，則當射之。故《禮·射祝》曰：「嗟爾不寧侯，爾不朝於王所，故亢而射爾。」

案：此引祝詞與《考工·梓人》大同小異。彼云祭侯之禮，以酒脯醢，其詞曰：「惟若寧侯，毋或若汝不寧侯，不屬於王所，故抗而射汝。」蓋此本據古《周禮》説也。


 所以不射正身何？君子重同類，不忍射之，故畫獸而射之。

因射選士

射正何爲乎？曰：射義非一也。夫射者，執弓堅固，心平體正，然後中也。

《禮記·射義》云：「内志正，外體直，然後持弓矢審固。持弓矢審固，然後可以言中。」


 二人争勝，樂以德養也。

《論語》：子曰：「君子無所争，必曰射乎！」


 勝負俱降，以宗禮讓，

揖讓而升。


 故可以選士。

《禮記·射義》云：「天子將祭，必先習射於澤。」澤者，所以擇士也。


 夫射者，發近而制遠也。其兵短，而害長也，故可以戒難也。所以必因射助陽選士者，所以扶助微陽而抑其强，和調陰陽，戒不虞也。何以知爲戒難也？《詩》曰：「四矢反兮，以禦亂兮。」

因遠所别尊卑

因射習禮樂，射於堂上何？示從上制下也。《禮》曰：「賓主執弓，請昇，射於兩楹之間。天子射百二十步，諸侯九十步，大夫七十步，士五十步，明尊者所服遠，卑者所服近也。」

《大射儀》：大侯九十，參七十，干五十，此圻外諸侯之制。諸侯大侯，大夫參，士干侯，以次差之，則天子當百二十也。




鄉飲酒 

《論語》：「鄉人飲酒，杖者出，斯出矣。」《禮記》言鄉飲之禮，所以明長幼之序，指此《儀禮》之卿相饗禮，則爲朝廷之法，非鄉黨所有。




所以十月行鄉飲酒之禮何？所復尊卑長幼之義。春夏事急，浚井次牆，至有子使父、弟使兄，故以事閑暇，復長幼之序也。

漢至國朝皆頒有此禮儀，其文簡略，與禮大異，故今爲饗禮未亡，此禮附饗禮。




王者事三老五更

王者父事三老，兄事五更

一作叟。


 者何？欲陳孝悌之德，

養老乞言。


 以示天下也。故雖天子必有尊也，言有父也，必有先也，言有兄也。

入學以齒，凡長者皆爲兄。


 天子臨辟雍，親袒割牲，尊三老，父象也。

教天之爲人子者，三皇爲天子之父。


 謁者奉几杖，授安車輭輪，供綏執授，兄事五更，寵接禮交加，客謙敬順貌也。

天子爲五帝，五更以象五帝，尊同也。


 《禮記·祭義》曰：「祀于明堂，所以教諸侯之孝也。享三老五更於太學，所以教諸侯之弟也。」

三老五更名義

不正言父兄，言老更者，老者壽考也，欲言所令者多也；更者更也，所更歷者衆也。即如是，不但言老言三何？欲言其明於天、

天皇。


 地、

地皇。


 人

人皇。


 之道

三才。


 而老也。五更者，欲言其明於五行之道，

五方，五帝。


 而更事也。

三老五更各一人

三老五更

三五共八人。


 幾人乎？曰：各一人。何以知之？《詩》曰：「三五在東。」《禮》曰：「三無五至，各主一人。」

《孔子閒居》。三皇爲天學之三皇，五至爲五帝，天學之五帝，故同引《詩》也。


 故知有八人也。




市商篇



商賈總論 

如今商學，《王制》市官、《周禮》司市之統經傳於商學，固甚詳也。




商賈何謂也？商之爲言商也，商其遠近，度其有亡，通四方之物，故謂之商也。

《考工記》：通四方之珍異以資之，謂之商旅。


 賈之爲言固也，固其有用物

無用者有禁。


 以待民來，以求其利者也。行曰商，止曰賈。《易》曰：「先王以至日閉關，商旅不行，后

帝


 不省方。」《論語》曰：「沽之哉！

「觚不觚，觚哉！觚哉！」即此變文。


 我待價者也。」即如是。《尚書》曰：「肇牽車牛遠服賈。」用方言遠行，可知也。方言欽厥父母，欲留供養之也。

商業發達，在於遠商，非壟斷一隅所能奏其效者也。是以海外商業，有行至數萬里而營商者。今考之我國經傳所言「遠服賈」，亦以遠爲要義。是則我國商學發明較於歐州早矣，學者不察，可慨也夫！







車旂篇



天子大路

路者何謂也？路，大也，道也，正也。君至尊，制度大，所以行道德之正也。路者，君車也。

《詩》云「乘馬路車」。


 天子大路，諸侯路車，大夫軒車，士飾車。玉路，大路也。名車爲輅者，言所以步之於路也。

車教之道

車所以立乘者何？制車以步，故立乘。

《曲禮》云：「婦人不立乘。」故知男子坐車當立乘。


 車中不内顧何？仰即觀天，俯即察地，前聞和鸞之聲，旁見四方之運，此車教之道。《論語》曰：升車必正立執綏，車中不内顧。所以有和鸞者何？以正威儀，節行舒疾也。

《大戴·保傅》云：「行中鸞和，步中《采茨》，趨中《肆夏》，所以明有度也。」


 鸞者在衡，和者在軾，馬動則鸞鳴，鸞鳴則和應其聲。鳴曰和敬，舒則不鳴，疾則失音，明得其和也。故《詩》云：「和鸞雍雍，萬福攸同。」《魯訓》曰：「和，設軾者也；鸞，設衡者也。」

《大戴·保傅》云：「在衡爲鸞，在軾爲和。」馬動而鸞鳴，鸞鳴而和，和則敬，此制之節也。


 《禮記》曰：「天子乘龍，載大旂，象日月升龍。」《傳》曰：「天子升龍，諸侯降龍。」




田獵篇



田獵之義

王者、諸侯所以田獵者何？爲田除害，上以共宗廟，下以簡集士衆也。春謂之田何？春歲之本，舉本名而言之也。夏謂之苗何？擇去其懷任者也。秋謂之蒐何？蒐素肥者也。冬謂之狩何？守地而取之也。四時之田，總名爲田何？

春、秋、夏不田，故知田爲總名。


 爲田除害也。《春秋穀梁傳》曰：「春曰田，夏曰苗，秋曰蒐，冬曰狩。」王者祭宗廟，親自取禽何？

《王制》云：「天子、諸侯無事則歲三田，一爲乾豆，二爲賓客，三爲充君之庖。」


 重先祖，必欲自射，加功力也。禽者何？鳥獸之總名，明爲人所禽制。

天子諸侯之囿

王者不親取魚。

《春秋》：「公矢魚於棠。」《左傳》云：「非禮也。」


 囿：天子百里，大國四十里，次國三十里，小國二十里。

囿在東方

苑囿所以在東方何？苑囿，養萬物者也。東方，物所以生也。《詩》云：「東有圃草。」鳥所以飛何？鳥者陽也，

《書·禹貢》云：「陽鳥攸居。」


 飄輕故飛也。




諡篇



死乃諡

諡者何也？諡之爲言引也，引烈行之跡也。所以進勸成德，使上務節也。

會合數德，名以一字，六書會意舉例之「武」、「信」二字亦即爲諡。


 故《禮·郊特牲》曰：「古者生無爵，死無諡　。」

此謂孔子以前。


 此言生有爵，死當有諡也。

經制如此。《春秋繁露》一公有一論，如後世諡議。


 死乃諡之何？《詩》云：「靡不有初，鮮克有終。」言人行終始不能若一，故據其終始，從可知也。《士冠經》曰：「死而諡，今也。」

今與經同，今用之，吾從周。




於葬錫諡

所以臨葬而諡之何？因衆會，欲顯揚之也。故《春秋》曰：「公

時不稱諡，但舉公。


 之喪至自乾侯。」昭公死於晉乾侯之地，數月而歸喪至，尚未有諡也。《春秋》曰：「癸巳，葬我君昭公。」「丁巳，葬我君定公。」「戊午日下側，乃克葬。」胡《春秋傳》曰：「葬而後舉諡也。」

《春秋》乃舉諡，諡爲新制，傳説、譜牒依經立説。如蔡經一稱侯，《傳》與《世家》遂稱侯不稱公。《春秋》吴、莒二國無諡，特留二國以見舊制。《論語》有數條論諡之文，所以明其例。




帝王制諡之義

黄帝先黄後帝何？

中央爲皇，黄帝猶言皇帝。道家之黄帝，即皇帝也。


 古者質，生死同稱，各持行色，

中央黄帝，東青，北黑，南赤，西白。


 美者在上。

帝在下。


 黄帝始制法度，在地之中，故稱黄也。

《春秋繁露》：五帝以上推爲九皇。五帝帝在上，號在下，帝顓頊、帝嚳、帝堯、帝舜，推爲九皇，則帝在下，如大五帝，以行色在上，帝在後。就春秋言之，合殷、周爲三王，舜、禹、堯、嚳、顓頊爲五帝，上推少昊爲九皇，故稱白帝。近者因大號卑，遠者因小號尊。


 後世雖聖，莫能與同也。近者德與天同，亦得稱帝，不能制作，故不得復稱黄帝。諡或一言，或兩言何？文者以一言爲諡，質

此爲經中三統之質。


 者以兩言爲諡。故《尚書》曰高宗，殷宗也，

既言諡起於周，何以殷亦有諡？就經言，則皆有諡。


 湯死後稱成湯，以兩言爲諡也。

此説不確。湯有單舉，周亦多兩字之號。


 號無質文，諡有質文何？號者始也，爲本，故不可變也。周已後用意尤文，以爲本生時號令善，故有善諡。故合言文王、武王也。合言之，則上其諡，明别善惡，所以勸人爲善，戒人爲惡也。帝者天號，

五帝有天人之别，緯以三垣、四宫爲帝，又以五行星爲五帝，故古書言地有天人之號。


 以爲堯猶諡。顧上世質直，死後以其名爲號耳。所以諡爲堯何？爲諡有七十二品。《禮·諡法記》曰：「翼善傳聖諡曰堯，仁聖盛明諡曰舜，慈惠愛民諡曰文，剛强理直諡曰武。」

《禮》言死而後有諡，周道也。此「周」字不可讀爲「周姬」之「周」，當讀爲「周文」之「周」。《論語》「郁郁乎文哉，吾從周」，謂文家也。故堯舜以前亦有諡。




天子諡南郊

天子崩，大臣至南郊諡之者何？以爲人臣之義，莫不欲褒稱其君，掩惡揚善也，故之南郊，明不得欺天也。故《曾子問》孔子曰：

明諡爲孔子新制，故聖人立言以爲法，非古所有。


 「天子崩，臣下之南郊告諡之。」

天子諡諸侯

諸侯薨，世子赴告於天子，天子遣大夫會其葬而諡之何？

《春秋》書王使來會葬。


 幼不誄長，賤不誄貴，諸侯相誄，非禮也。臣當受諡於君也。

諸侯以天子臨之，天子以天臨之。已葬，則人事終，故引天與天子而諡，如考績之法。




卿大夫老有諡

卿大夫老歸，死者有諡何？

《禮記·檀弓》：「公叔文子卒，請諡於君。」


 諡者所以别尊卑、彰有德也。卿大夫歸，無過，猶有禄位，故有諡也。

夫人有諡

夫人有特諡何？夫人一國之母，理陰政，修閨門之内，

無外事，與君不同。


 則群下亦化之。故《春秋》夫人書薨，則葬，舉諡以彰其善惡。《春秋傳》曰：「哀姜者何？莊公夫人也。」明夫人有特諡也。或曰：妾母無諡何？賤不得體君，故無諡。《春秋經》曰：「天王來歸惠公仲子之賵。」不薨，則不諡。妾母立爲夫人，亦得書薨、稱諡者，母以子貴也。成風者，僖公母，《經》曰：「夫子風氏薨。」又曰：「天王來歸僖公成風之襚。」此稱薨、稱諡，故與仲子不同。亡國夫人亦無諡，失其貴也。《經》書葬紀叔姬、紀伯姬是也。夫人既有專諡，又從夫之諡何？

如清朝制。


 婦人無爵，從夫之爵，故無特諡，從夫之諡，又以分别也。《春秋》：「宋伯姬嫁於宋共公。」又曰：「葬宋共姬。」《傳》曰：「稱諡何？賢也。」

以經明從夫必冠以夫諡之義。


 此從夫同諡共。

考清朝制，皇后各有特諡，皆冠以祖宗廟號，如清仁皇帝數后皆冠有「仁」字。歷年久遠，皇后多，非冠以夫人諡不能分别，如《公羊傳》穆姜者，不知其爲宣夫人與？成夫人與？三《傳》所言仲子，與《隱篇》所書夫人子氏薨，三《傳》互有異同，因未冠以夫諡，故後人無所分别。




卿大夫妻太子夫人士附庸無諡

卿大夫妻，命婦也，無諡者，以賤也。

夫人以下。


 八妾

諸侯一娶九女，夫人以外爲八妾。


 所以無諡何？亦以卑賤，無所能豫，

一國以内統於夫人。


 猶士卑不得有諡也。

男子大夫以上有諡，女子世命以下皆無。


 太子

《周禮》之孤。


 夫人

稱夫人，尊加於三公。


 無諡何？婦人隨夫，太子無諡，

未成君，不葬，後世太子特别，則有諡。


 其夫人不得有諡也。

以婦從夫。一説女卑於夫，太子有諡，妻亦無。


 《士冠經》曰：「天子之元子猶士也。」

《禮經》之士專指王世子言，由王以下推。


 士無諡，

此天子元士。


 知太子亦無諡也。附庸所以無諡何？

如小邾，《春秋》不書葬。


 卑小無爵也。《王制》曰：「古者之制禄爵凡五等。」附庸不在其中，明附庸無爵也。

諡后夫人

后夫人於何所諡之？以爲於朝廷。朝廷本所以治政之處，臣子共審諡，

如後世諡議。


 白之於君，然後加之。婦人天夫，故但白君而已。何以不之南郊？

夫天婦地，妻之爲言齊。


 婦人本無外事，何爲於郊也？《禮·曾子問》曰：「唯天子稱天以誄之。」唯者獨也，明天子獨於南郊耳。

號諡取法

顯號諡何法？

生死之分，生爲號，死則曰諡。


 號法天也，法日也，日未出而明；

生人爲天，陽。


 諡法地也，法日月已入，有餘光也。

日往月來，月往日來。


 是以大行受大名，細行受小名。

名謂諡。


 行生於己，名生於人。

葬生者之事。○諡法當亦爲太平世而設，秦漢無其德，用其事，故於世教少所裨益。







崩薨篇



崩薨異稱

《書》曰：「成王崩。」天子稱崩何？别尊卑，異生死也。

《曲禮》有崩、薨、卒、不禄、死之别。


 天子曰崩，大尊像。

穀梁高曰：「崩厚曰崩，尊曰崩。」


 崩之爲言，
 然伏僵，天下撫擊失神明，黎庶殞涕，海内悲凉。諸侯曰薨，國失陽。

三字緯文。


 薨之言奄也，奄然亡也。大夫曰卒，精耀終也。卒之爲言，終於國也。士曰不禄，不終君之禄。禄之爲言消也，身消名彰。庶人曰死，魂魄去亡。死之爲言，澌精氣窮也。崩、薨紀於國何？

《傳》以崩、薨爲據，周以前不同。


 以爲有尊卑之禮，諡號之制

託云始於周。


 即有矣。禮始於黄帝，

如《繫辭》所言。


 至堯舜而備。

舊學相沿之詞。


 《易》言没者，據遠也。《書》言「殂落死」者，各自見義。堯皆憯

 痛之，舜見終，各一也。

天子至庶人皆言喪

喪者何謂也？喪者亡也。人死謂之喪何？言其喪亡，不可復得見也。

《禮記·檀弓》云：「喪欲速貧，死欲速朽。」喪謂亡失。


 不直言喪何？

《易》曰：「無得無喪。」


 爲孝子之心不忍言也。《尚書》曰：「武王既喪。」《喪禮經》曰：「死於適室。」知據死者稱喪也。

就死者言稱喪。


 生者哀痛之亦稱喪。

就生者亦稱喪。


 《禮》曰：「喪服斬衰。」《易》曰：「不封不樹，喪期無數。」《孝經》曰：「孝子之喪親也。」是施生者也。天子下至庶人俱言喪何？欲言身體髮膚俱受之父母，其症一也。

天子赴告諸侯

天子崩，赴告諸侯何？緣臣子喪君，哀痛憤懣，無能不告語人者也。諸侯欲聞之，又當持土地所出以供喪事。

《春秋》有賻賵車金。


 故《禮》曰：「天子崩，遣使者訃諸侯。」

天子七月而葬，同軌畢至。




諸侯奔喪分三部

王者崩，諸侯悉奔喪何？臣子悲哀慟怛，莫不欲觀

 君父之棺柩，

凡君父之喪，臣子皆當奔喪。


 盡悲哀者也。又爲天子守蕃，不可頓空也，故分爲三部。

此説能補《禮經》之缺。


 有始死先奔者，有得中來盡其哀者，有得會喪奉送君者。七月之間，

七月而葬。


 諸侯有在京師親供臣子之事者，有號泣悲哀奔走道路者，有居其國

不盡奔喪。


 哭痛思慕竭盡所供以助喪事者。是四海之内咸悲，臣下若喪考妣之義也。

《帝典》：「百姓如喪考妣，三載四海遏密八音。」




會葬遠近畢至

葬有會者，親疏遠近盡至，親親之義也。童子諸侯不朝而來奔喪者何？明臣子於其君非有老少也，亦因喪質，無般旋之禮，但盡悲哀而已。

臣赴於君

臣死亦赴告於君何？此君哀痛於臣子也。欲聞之加賻贈之禮。

《春秋》：「天王使宰咺來歸惠公仲子之賵。」


 故《春秋》曰：「蔡侯考父卒。」《傳》曰：「卒赴，而葬不告。」

《公羊·隱八年》。




諸侯赴鄰國

諸侯薨，赴告鄰國何？

《禮記·雜記》云：「君赴於他國之君曰：寡君不禄，敢告於執事。」


 緣鄰國欲有禮也。

《公羊》：諸侯之喪，遣大夫弔，君會葬。


 《春秋傳》曰：「桓母喪，告於諸侯。」桓母賤，尚告於諸侯，諸侯薨告鄰國明矣。

《公羊·隱元年》傳文也。




諸侯夫人薨告天子

諸侯夫人薨，告天子者，不敢自廢政事，亦欲知之當有禮也。《春秋》曰：「天王使宰咺來歸惠公仲子之賵。」譏不及事。

隱元年《公羊》傳文也。


 仲子者，魯君之貴妾也，何況於夫人乎？

諸侯歸瑞珪

諸侯薨，使臣歸瑞珪於天子者何？諸侯以瑞珪爲信，今死矣，嗣子諒闇三年之後，當乃更爵命，故歸之，推讓之義也。

示新君即位，不敢必得，所以專其權於天子也。


 故《禮》曰：「諸侯薨，使臣歸瑞珪於天子。」

天子弔諸侯

天子聞諸侯薨哭之何？慘怛發中，哀痛之至也。使大夫弔之，追遠重終之義也。

《春秋》毛伯來會葬。


 故《禮·檀弓》曰：「天子哭諸侯，爵弁純衣。」又曰：「遣大夫弔，詞曰：『皇天降災，子遭離之，嗚呼哀哉！天王使臣某弔。』」

君弔臣

臣子死，君往弔之何？

以尊卑懸遠，無往來。


 親與之共治民，恩深義重，厚欲躬見之故。《禮·雜記》曰：「君弔臣，主人

孤爲喪主。


 待於門外，見馬首不哭。君至，主人先入，君升自阼階，

君自作主。


 西向哭，主人居中庭從哭。」或曰大夫疾，君問之無數；士疾，一問之而已。

《荀子·大略篇》云：「君於大夫三問其疾，三臨其喪。於士一問一臨。」《禮記·雜記下》云：「卿大夫疾，君問之無算；士一問之。」


 大夫卒，比葬不食肉，比卒哭不舉樂；士比殯不舉樂。

君臣義重，不接吉事，故春秋晉大夫智悼子未葬，平公作樂，《春秋》譏之。


 玄冠不以弔者，不以吉服臨人凶，示助哀也。《論語》曰：「羔裘玄冠不以弔。」

小斂

崩薨三日乃小斂何？奪孝子之恩以漸也。一日之時屬纊於口上，以俟絶氣；二日之時尚冀其生；三日之時魂氣不返，終不可奈何。故《禮·士喪經》曰：「御者四人皆坐，持體屬纊，以俟絶氣。」

《禮記·喪大記》云：「疾病屬纊，以俟絶氣。」


 《禮》曰：「天子、諸侯三日小斂，大夫、士二日小斂。屬纊於口者，孝子欲生其親也。」

《禮記·問喪》云：「死三日而後斂者何也？曰：孝子親死，悲哀志懣，故匍匐而哭之，若將復生然，安可得奪而斂之？故曰三日而後斂者，以俟其生也」云云。




沐浴含斂

沐浴於中霤何？示潔淨反本也。

佛家之如來是也。


 《禮·檀弓》曰：「死於牗下

 ，沐浴於中霤，飯唅於牖下，小斂於户内，大斂於阼階，殯於客位，祖於庭，葬於墓。所以即遠也。」奪孝子之恩以漸也。

自近及遠，未忍便離主人位是也。


 所以有飯唅何？緣生食，今死，不欲虚其口，故唅。

《禮記·檀弓》云：「飯用米貝，不忍虚也。」


 用珠寶物何也？有益死者形體。故天子飯以玉，諸侯以珠，大夫以璧，士以貝也。

案：此係《公羊》説。




贈襚賻賵

贈襚者何謂也？贈之爲言稱也，玩好曰贈。

《説文·貝部》：贈，玩好相送也。


 襚之爲言遺也，衣被曰襚。

《説文·衣部》：「襚，衣死人也。」《儀禮·士喪禮》：「君使人襚。」《左傳》：「楚使公親襚。」


 知死者則贈襚，所以助生送死，追恩重終，副至意也。

案：此與《荀子·大略篇》同。


 賻賵者何謂也？賻者助也，賵者覆也，所以相佐，給不足也。故弔詞曰：「知生則賻賵。」貨財曰賻，車馬曰賵。

案：此係《公羊》説。




殯日

天子七日而殯，諸侯五日而殯何？事有大小，所供者不等。故《王制》曰：「天子七日而殯，諸侯五日而殯，卿大夫三日而殯。」

案：殯之日數與葬之月數皆相當。




三代殯禮

夏后氏殯於阼階，殷人殯於兩楹之間，周人殯於西階之上，何？夏后氏教以忠，忠者厚也，曰生吾親也，死亦吾親也，主人宜在阼階。

若存。


 殷人教以敬，曰死者將去，又不敢客也，故置之兩楹之間，賓主共夾而敬之。

介於賓主間。


 周人教以文，曰死者將去，不可又得，故賓客之也。《檀弓記》曰：「夏后氏殯於阼階，殷人殯於兩楹之間，周人殯於西階。」

天子舟車殯

《禮稽命徵》曰：

《禮緯》文。


 天子舟車殯何爲？避水火災也。

車避火，舟避水。


 故棺在車上，車在舟中，臣子更執紼，晝夜常千二百人。紼者，所以牽持棺者也。

《周禮·遂人》云：大喪，帥六遂之役而致之；及葬，帥而屬六綍。


 故《禮》曰：「天子舟車殯，諸侯車殯，大夫攢塗，士瘞。」尊卑之差也。

此疑亦《禮緯》文。《禮記·喪大記》云：「君殯用輴，攢至於上，畢塗屋；大夫殯以幬，攢置於西序，塗不暨於棺；士殯見衽，塗上，帷之。」




祖載

祖於庭何？盡孝子之恩也。祖者始也，始載於庭也。乘軸車，辭祖禰，故名爲祖載也。

《周禮·喪祝》云：「掌大喪，祖，飾棺，乃載。」《儀禮·既夕記》云：「遷於祖，用軸。」


 《禮》曰：「祖於庭，葬於墓。」又曰：「適祖，升自西階。」

棺槨厚薄之制

所以有棺槨何？

野蠻之世，親死則舉而委之於壑，或衣之以薪，葬之中野，如今之土番所謂天葬、火葬、水葬是也。


 所以掩藏形惡也，不欲令孝子見其毁壞也。

文明進步，不忍見其親爲獸蟲所食，又不忍見其毁壞，故制棺槨，以掩藏形惡。


 棺之爲言完，所以載尸，令完全也。槨之爲言廓，所以開廓辟土，無令迫棺也。

無使土親膚。


 《禮·王制》曰：「天子棺槨九重，衣衾百二十稱。公侯五重，衣衾九十稱。大夫有大棺三重，衣衾五十稱。士再重，無大棺，衣衾三十稱。單袷備爲一稱。」

案此《逸禮》文也。


 《禮·檀弓》曰：「天子棺四重，水兕革棺被之，其厚三寸。杝

 棺一，梓棺二，柏槨以端，長六尺。」有虞氏瓦棺，今以木何？虞尚質，故用瓦；夏后氏益文，故易之以堲周，謂堲木相周，無膠漆之用也。殷人棺槨，有膠漆之用。周人浸文，牆置翣，加巧飾。

案此據《檀弓》作問。


 喪葬之禮，緣生以事死，生時無，死亦不敢造。

《禮記·檀弓》：孔子曰：「之死而致死之不仁，而不可爲也。之死而致生之不智，而不可爲也。」即緣生事死之義也。


 太古之時，穴居野處，衣被帶革，故死衣之以薪，

《禮記·禮運》云：「昔者先王未有宫室。」又云：「未有麻絲，衣其羽皮。」


 内藏不飾。

不封不樹。


 中古之時，有宫室、衣服，故衣之幣帛，藏以棺槨，封樹識表，體以象生。

《易·繫詞》云：「後世聖人易之以棺槨。」


 夏、殷彌文，齊之以器械。至周大文，

《論語》云：「殷因於夏禮，所損益可知也；周因於殷禮，所損益可知也。」


 緣夫婦生時同室，死同葬之。

《禮記·檀弓》云：「合葬非古也。」




尸柩

尸柩者何謂也？尸之爲言陳也，

案：此與《禮記·郊特牲》同。


 失氣亡神，形體獨陳。柩之爲言究也，久也，不復變也。《曲禮》曰：「在牀曰尸，在棺曰柩。」

葬

崩、薨别號，至墓同，何也？時臣子藏其君父，安厝之義，貴賤同。葬之爲言，下藏之也。

《禮記·檀弓》云：「葬也者，藏也。」《荀子·禮論篇》：「故葬埋，敬藏其形也。」


 所以入地何？人生於陰，含陽光，死始入地，歸所與也。

案宋注：人生陰，謂胞胎中。此「光」字疑當爲「充」字，「始」字疑衍。


 天子七月而葬，諸侯五月而葬何？

據《王制》説。


 尊卑有差也。

尊者疎，卑者速。


 天子七月而葬，同軌必至；諸侯五月而葬，同會必至。

會，《公羊》、《左傳》均作「盟」。


 所以慎終重喪也。

兆域

《禮》曰：「冢人掌兆域之圖。」先王之葬居中，以昭穆爲左右。群臣從葬，以貴賤序。

案：此據《周禮》文也。




合葬

合葬者何？所以同夫婦之道也。故《詩》曰：「穀則異室，死則同穴。」又《禮·檀弓》曰：「合葬非古也。自周公以來，未之有改也。」

葬北首

葬於城郭外何？死生别處，終始異居。《易》曰「葬之中野」，所以絶孝子之思慕也。《傳》曰：「作樂於廟，不聞於墓；哭泣於墓，不聞於廟。」

此傳語，不知出何書，蓋論古不墓祭之義。


 所以於北方者何？就陰也。《檀弓》曰：「葬於北方北首，三代之達禮也。」孔子卒，以所受魯君之璜玉，葬魯城北。

墳墓

封樹者所以爲識。

表異之，非記號，故以尺寸分尊卑。


 故《檀弓》曰：「古也

此草昧之古。


 墓而不墳；今丘

中央丘陵。


 也，東

甲。


 西

脆。


 南

羽。


 北

介。


 之人

中央爲人。


 也，不可以不識也。」

孔子乃定此制。


 於是封之，崇四尺。

如《士禮》四尺。


 《春秋含文嘉》曰：

此《禮經》師説。


 「天子墳高三仞，樹以松。

夏。亦作周。


 諸侯半之，樹以柏。

殷。


 大夫八尺，樹以欒。

周。亦作夏。


 士四尺，樹以槐。

虞。


 庶人無墳，樹以楊柳。」



注
 　皆憯：原作「見僣」，據《白虎通義》卷十改。



注
 　觀：原作「動」，據《白虎通義》卷十改。



注
 　下：原作「平」，據《白虎通義》卷十改。



注
 　杝：原作「地」，據《禮記·檀弓》改。








群經大義補題



孝經

春秋三傳

尚書

周禮

禮經喪服

詩經

樂經

易經

論語經總

余以《白虎通德論》改爲《群經大義》，以應學校之急需，班氏以外，餘義尚多，因編爲二册，分經立題，以俟補撰。此壬寅以前事也。撰録未就，而題目尚存，因命孫輩録之，存此泥印，未嘗非過渡時代必經之階級也。壬子，四益老人識。




孝經補題



一貫。

統貫六經。




忠恕。

至德要道。

無思不服。

孝道廣大。

孝爲百行總領。

推愛敬，無怨惡。

孝無貴賤。

自天子至庶人。




孝無賢、不肖。

愚夫愚婦可知行，聖人不能外。




孝無老少。

由生至死。




孝無大小。

由一家至天下。







春秋補題



《春秋》撥亂世反諸正。

二伯迭更。

九州分中外。

存西京，開南服。

《春秋》成而亂臣賊子懼。

《春秋》決嫌疑，别同異。

改制異法。

因善惡定功罪。

託空言，不如見之行事。

《春秋》爲伯道。

六經始基。




尚書補題



敬天。

重民。

明德慎罰。

《典》、《謨》爲二帝。

《洪範》爲政治通例。

《顧命》五篇爲成康二伯四岳。

二十八篇爲備。

證誤百篇《書序》。




周禮補題



皇極之書，一轂三十輻，大地三萬里。

五帝五等，九方百倍。

九分二伯八伯止藩二千里一州加四倍。

七禹貢五分。

五極、五土，土會坤之數。




九禹貢四分。

四方小輻，十五輻乾之數。除九小車。




三分。

三國三服，方五，天、地、人。




三分。方六。

陽教、陰教、天地産。

赤道爲地中。

三墳、五典、八索、九丘。

五土、五極。

州分三等、大封建。

禮别樂和。

禮所以别異之，使不苟同；樂所以道是，使不分異。○斯禮和樂。




《詩》、《易》、《書》上帝，帝皆人鬼。

政教十等表。

天子爲帝正稱。

四裔。

分野。

六官法六相。

《職方氏》九州即大九州。

官名大小，即皇帝之分。

以車輿比地。

以衣裳裘比地。

大地四遊。

《尚書緯》：大地升降三萬里中，以成四時
 

注



 。

《大司徒》土圭之法，日南景長，多暑，地北游，繞日南，成夏也。日北景短，多寒，地南游，繞日北，成冬也。日東則景朝，多風，地西游，繞日，成春也。日西則景夕，多陰，地東，繞日，成秋也。南北寒暑反，東西晝夜反。大塊中國日同時全有春夏秋冬、子午卯酉。四時東北隅

乾天中國。


 與西南隅

坤地南美。


 晝夜寒暑全反。西北、東南有同有異。地球四隅，經詳東北，以推三隅。《論語》舉一隅不以三隅反則不復，此驗小推大之要術也。

以晝夜寒暑比地。

四曆。

《月令》、《帝典》，羲和授時之傳，中國曆法之所本也。大地四分，寒暑晝夜各異。東南與西北向反，寒暑節氣全異。此之冬至，彼爲夏至；彼之秋分，此爲春分。順天授時，命令全反。《月令》中
 

注



 皆詳對衝。分其對衝，别爲曆法，詳北而南可知也。西與東晝夜反，東子西午，西寤東寐，各以晝爲本日，分夜之半屬後日。東朔一二日之間乃爲西一日，西三四日之間乃爲東三日，而西南且寒暑與晝夜全反焉。故須立四曆。《月令》於中星詳昏中、旦中。昏中爲東曆，旦中則西曆。《月令》之中兼寓四曆之法，亦所謂舉一反三也。

三皇地中曆法。

皇極居中建極，四帝四游之繞日，故兼用四曆。《易》之晝夜寒暑、《大司徒》之東西南北是也。

以飲食比地。

天下一家。

父子、祖孫、士女、子婦。




皇后憑玉几。

三墳、五典、八索、九丘。

三皇、五帝、八大州、九畿。○附十二風土。




五帝五等，三皇三變，子丑寅三首。

郯子問官。　濡、需、儒。

《素問》以身喻天下。　《盛德》以馭喻天下。

《離騷》、《招魂》反歸。

重字皆南北東西。




夏時配《小正》。

九河以河喻洲。

九曲、九洛、九王、汾曲、汾王。




伏羲作八卦。

八别。


 神農交易市。易，交易。

東易西，南易北。○禮别異，樂和同
 

注



 。




《禹貢》今不止五千里。

古尺古里，今尺今里。




《周易》 

爻言一。


 《連山》 

言三。


 《歸藏》 

言或言反。




《洪範》 

九應大州九家。○分天人。○卿士上統，庶人下庠。○五方爲通例。




子鈔。

六府。

金、木、水、火、土、轂
 

注



 。




皇帝巡守。

日本文分類。

中書顛倒讀之爲一。○加馬號。




純用中義，以土音讀之，爲高等漢文字。

如羊爲苦撒。




用漢字連綴，别爲一義，爲一種。

如取扱洋代難字。○六个。




用漢文字體，别造爲中文所無爲一種。

如辻。




用漢字偏旁，别爲字母，如外國字母，以借音爲假名，卩取阿，讀爲力，

取加ナ取奈。


 爲一種。

漢文力ナ雜用，爲和文爲一種　。

用漢字土音，如形容方音之類。

全用漢字連綴，讀以土音，别爲一義，曰古文體，見《和名鈔》。

止天毛訓迚字意爲到底歸用漢文字體類。

與則天所造字同。







禮經補題



□無成義。

複文見義。

尊尊親親。

決嫌疑，别同異。

順人情，爲節文。

禮别樂和。

安上治民。

從宜從俗。

防亂。

救弊。

三統循環。




詩經補題



三《頌》爲新周、王魯、故宋、黜杞。

《楚辭》爲《詩》師説。

歸乃上天爲上帝所招，故抑非楚國。

死人爲歸人。




《詩》爲夢境，游魂神游。

四海六合以内，四荒六合以外。

上征下浮，即鳶飛魚躍。

東周與西周對。

《大雅》、《小雅》爲人學，皇帝之分，又即三垣四宫。

小千、大千世界。




齊商即文質。

《大雅》初《既濟》，終《未濟》。

《小雅》初《未濟》，終《既濟》。

興、觀、群、怨即天學之道、德、仁、義。

《王風》爲文王。

比於日系。




以鳥名官，即西皇旻天。

四始五際。

十二諸侯配律吕。

哀樂。

上方樂，下方哀，如天堂、地獄之説。




無邪即無涯。

告往知來。

天下一家。

周召爲皇伯大一統。

素皇九主。

雅爲翻譯。

下俟百世。

顛倒衣裳。

以《序》説《詩》之非。




樂經補題



八音配八方。

八風。

天、地、人爲三皇。

《樂經》即《詩》。

移風易俗。

樂正主教。

功成作樂。

律吕顛倒。




易



《易》以知來。

殷人作《易》。

反易、變易即顛倒反覆。

《繫辭》爲《大傳》。

六合之外，存而不論。

初上勿用。

二五爲中。

三四爲中。

三人行。

一人行。

德成家。

富以其鄰。

六十四卦本象。

陰陽消長。

小大循環。




論語



孔子作六經。

文周不以言立教。

上考下俟。

孔子曰：「我欲託之空言，不如見之行事之深切著明也。」

《尚書》爲空言，乃全地球法政，古無其事。

《春秋》乃爲行事。

凡治經先考疆域。《春秋》三千里九州，

由春秋起，不言古之三代。


 《尚書》三萬里九州，

非中國三代。


 《詩》、《易》以星辰爲九野，天帝以星辰爲人名，故諸經夏、殷、周同名異實。

古史所言帝王明相，決無《春秋》説。

在《尚書》者爲後生之人帝人相，在《詩》、《易》者爲天號。凡《楚辭》、《山經》、道家、《左》、《國》所言，多爲天神名號，非世界所有。

天有十日，以九行星合日爲十日。經九緯，爲羿射落九日。

傳説王喬、赤松、穆天子、西王母皆爲星辰天號。

大五帝爲五天神號。小五帝爲五行人號。

史學當繼《左傳》，由魯悼元年起。

中國春秋以前無史學，書傳所傳皇帝王伯
 

注



 皆人天之號。

三統説以《尚書》爲主，《春秋》初興，不言三代。

三統不可循環者，乃爲《春秋》説。

《檀弓》葬法最爲大例。

禮樂賢於堯舜。

爲天下

《尚書》。


 不爲魯國。

《春秋》。


 《尚書》有盡，《詩》無窮盡。爲後世

《尚書》。


 不爲當時。

《春秋》。




《尚書》皇、帝、王、伯同時，爲一統，不異代。

《逸周書》古史皆爲《書》説，非古事。

四教爲正。《春秋》乃其標本，《易》乃其終極。

將《通鑑前編》云帝王分爲天人。

將經史古帝王分爲天下
 

注



 。

《史記》三代爲後王世系，非前所有。如《帝繫姓》由孔子所傳。

由春秋以前，古史皆爲無稽。

不親迎，不三年喪，滅國，僭諸公，《春秋》之始也。

凡前皆有進退兩義。

五日爲期，六日不詹，六日當爲六月。

五、六即運氣。




《尚書》詳於五紀。

皇歲日千里。




文質合中。

參用四代。

天下尊親。

禮失求野。

微言大義。

作述。

改制立教。

《内經》攝生類，如今衛生學。

藏府經絡類，如今全體學。

疾病類，爲今醫學。

藏象類，爲中國一人，以人配天學。

陰陽五行類，爲陰陽五行家。

運氣類，爲五帝學。

《月令》曆法，爲天學。

道法天下，治國家，爲皇帝學。

藏。

工攻鍼刺湯液，爲醫學。




〔附〕尚書今古文分編目録
 


注








問琴閣著録




書序






虞夏書



堯典 

并《舜典》爲一篇，「嬪於虞，往欽哉」下接「慎徽五典」云云，無《舜典》篇首「粤若稽古」二十八字，亦稱《帝典》。




咎繇謨

即《臯陶謨》。




禹貢

甘誓




商書



湯誓

盤庚

高宗肜日

西伯
 耆 

作「戡黎」。




微子




周書



坶誓

即《牧誓》。




鴻範

金縢

大誥

康誥

酒誥

杍材 

即《梓材》。




召誥

雒誥

多士

無劮 

即《無逸》。




君奭

多方

立政

顧命 

伏生並《康王之誥》合爲篇。




康王之誥 

伏生爲目以並入《顧命》。




粊誓 

即《費誓》。




文侯之命

甫刑 

即《吕刑》。




秦誓

實二十九篇，而舊云二十八篇者，伏生原本並《顧命》、《康王之誥》爲一篇，以擬二十八宿，以百篇《書序》當北斗，漢博士相傳如此。今求治《書》之綱要，以《堯典》、《咎繇謨》、《禹貢》、《鴻範》、《立政》、《甫刑》爲四代直接之政綱。




東晉本尚書孔傳增多篇目



舜典 

即《堯典》分出，添篇首二十八字。




大禹謨

益稷 

即《咎繇謨》分出「曰來禹」以下。




五子之歌 

伏生《今文尚書序》作「五子之歌」。




胤征

仲虺之誥 

伏生《今文書序》作《仲巋》。




湯誥

伊訓

太甲上、中、下三篇

咸有一德

説命上、中、下三篇

泰誓上、中、下三篇

武成

旅獒 

伏生《今文書序》作「旅豪」。




微子之命

蔡仲之命

周官

君陳

畢命

君牙

伯冏

漢伏生傳《尚書》，以隸書寫定，故謂之《今文尚書》。東晉梅賾稱得《古文尚書》孔安國《傳》於大椼頭，云是孔子壁中古文，以較伏生今文，增多二十七篇，而舊云增多二十五篇者，其《舜典》即從《堯典》分出，《益稷》即從《咎繇謨》分出。除此二篇本今文所有不數，其采綴古書所增益只二十五篇也。自六朝以來，稱爲《古文尚書》。唐修《正義》，

即疏。


 依此本，即用孔傳，爲欽定注疏，學者因之。至國朝閻若璩、江永、段玉裁、孫星衍諸老考訂，始定其爲僞孔傳，説詳《皇清經解》諸家著述中。今爲治經者求捷徑簡法，將兩本分目訂爲上、下二編，依次讀講，即不煩言。而解「《書》以道政」，三代之文與春秋以來有别。伏生所傳二十九篇，全屬政要；梅本所增二十五篇，多參名言理論，兩編文體迥異。惟《秦誓》乃入春秋時代文字，與增篇文近相似耳。顧梅氏書皆采綴古書古義而成，亦極苦心孤詣，多道家之理，學者分别觀之，亦不可廢也。

《禮記》本由大戴先集淹中古記，合《曲臺禮》而成，班固所説爲七十子後學所記也。《檀弓》爲檀弓

即馯臂子弓。


 所作，《服問》、《三年問》爲荀卿所作，舊説有明文。推之《五帝德》、《帝繫》爲宰我所作，

二篇《大戴禮》成説，見《史記》「宰予問五帝德」及「帝繫姓」。《小戴》删。


 《曾子問》爲曾子所作。因《大戴記》中參有秦漢人如李斯、賈生發揮之緒論，故小戴删之，存四十九篇，擇取更爲簡淨，學界宗之，是爲今《禮記》。其實今《禮記》中亦有參入秦漢解釋演文，如《王制》之「今東田」云云，《月令》之「命大尉」，以注語參入正文，亦間有存者。論其原，則乃孔門取周制典禮之條文，請質於夫子，相與講習演説，其中有周之舊籍，有夫子之論定，有七十子之緒言，有七十子後學、門人之解説，如《冠義》、《昏義》、《祭義》、《鄉飲酒義》是其明證。其綱領條目備具者，莫如《喪服》經、傳、記。經則周公舊典，孔子亦有修訂；傳則子夏述，夫子所論定；記則子夏所詮説，其受學弟子所記述也。如《曲禮上》「毋不敬」至「直而勿有」，先用韻語，三字爲句，次用對偶，乃舊典之教科書。「若夫坐如尸，立如齊」至「不聞往教」，則七十子之徒述夫子論定之言，於舊典韻句偶句上增以「若夫」、「夫禮者」，以「也」字助詞斷句，屬上，復以「禮」字起下，如注家旁訓、醫經淺註之比例。「道德仁義，非禮不成」至「貧賤而知好禮，則志不懾」，則屬七十子及其門人之衍説。「人生十年」至「必告之以其制」，又係舊典條文。「謀於長者」至「非有見焉，弗與爲友」，仍如旁訓、淺註之前例。「賀取妻者曰」至「如使之容」，又純屬舊典條文。「凡爲君使者」至篇終，則刺取舊典之條文，而以夫子所論定爲主，故特出「禮曰君子抱孫不抱子」，此言云云，以見其例。《曲禮下》義例皆同，由家庭日用起居以至於社會國家，學者應知之條文，義法略備。《檀弓》發揮禮意，以論説常變經權爲主。《王制》自「不造燕器」以上全屬舊典，自「方一里者爲田九百畝」至篇終全爲注説。《月令》全屬舊典條文。《曾子問》專究禮之變故，而以夫子論定爲斷。《文王世子》則引舊典而述夫子之論説，故特出「子曰」、「仲尼曰」、「世子之記曰」，餘篇以此例推。每篇之中，舉事例皆由近及遠，舉義例皆由淺入深，由家政以達於國政。篇題爲喪祭者多條文，義屬於學行者多論説。惟《内則》篇首特題「后王命冢宰降德於衆兆民」，明是周禮舊典，頒定士大夫家政之書。先言「后」而後言「王」，后理天下之陰教，家庭女爲奥主，其義皎然，此可以悟王道化起閨門，《關雎》自家而國之大義微言矣。篇中有凡「三王養老皆引年」至「皆有惇史」，乃承上養老之詮説。中著「曾子曰孝子之養老也」一段，蓋此段前後皆曾子所述衍義，而後學門人記之也。昔在北京中央教育會争讀經之案，有馬通伯

其昶


 主删節經文爲課本，余謂經文一篇之中前後相發，豈可妄動章句，惟《禮記》、《左傳》可有節本。《禮記》自有分篇讀法，《學記》有云：「善問者如攻堅木，先其易者，後其節目。」禮以喪祭爲極深而繁博，非常識所公知，姑先置其專屬喪祭條文繁博諸篇，其大義之散見各篇者，亦知其概略矣。

宋育仁謹撰。



注
 　四時：原作「四詩」。《尚書考靈曜》曰：「地有四游，冬至地上行北而西三萬里，夏至地下行南而東复三萬里，春秋分其中矣。」故當作「四時」。



注
 　「中」下原衍一「昆」字，據文意删。



注
 　禮别異，樂和同：原作「禮别樂和同」，據《荀子·樂論》改。



注
 　轂：《書·大禹謨》作「穀」，此爲廖平改經。



注
 　皇帝王伯：原作「皇帝王相」，據文意改。



注
 　天下：據文義，疑作「天人」。



注
 　本篇原置於《群經大義》之前，題下原署「問琴閣著録」，蓋爲宋育仁作。與《群經大義》正文不協，兹移作附録。後半部分論《禮記》，與《尚書》無關，原文如此，兹仍舊。
















群經總義講義



廖　平　撰

楊世文　校點








校點説明



光緒三十二年（一九〇六）廖平先後任教於成都補習學堂、成都選科師範、成都高等學堂、成都府中學堂、成都客籍學堂、成都縣中學堂。《群經總義講義》是其經學講義。據廖宗澤《六譯先生年譜》，《群經總義講義》共二册，其中第一册十六課：《雅言翻古》、《論作述》、《先野後文》、《世界進化退化分經表》、《大小六藝》、《教育史》、《開士智》、《忠敬文三代循環爲三等政體》、《禮失求野》、《神權駁》、《宗法非世族政治》、《中外古今人表》、《讖緯》、《闕疑》、《中國一人》、《墨學道學均出孔子辨》。第二册共六評：《尊孔》、《世界先野後文》（附《世界進化退化簡明表》）、《教化由小而大》（附《孔子前後皇帝王伯不同表》）、《論知行之分》、《立德立功與立言之分》、《俟後新經》（附《專經統各科學表》）。後附《左氏春秋十二要》、《左氏春秋十論》、《左丘明考》。各課的寫作有先後，又其目有與三十一年所擬《群經大義補題》相同者，當係本就《補題》撰録而别有增補。由于廖平在這幾年讀到不少西學譯籍，故其書多以中學與西學互證，而對西人政治、學術、風俗多持批評態度。可惜其書今僅覓得第一册（蒙文通先生收藏，蒙默教授提供），已非完璧。不過下册及附録各題，多已刊於《國學薈編》等雜誌，皆已收入本《全集》，基本上可見其全貌。今據光緒三十三年刻本整理。








群經總義講義






第一課　雅言翻古



今學堂競言譯學，通行大地之外，别有以今翻古，如泰西所謂拉丁、羅馬、希臘字母同而讀法異，亦如吾國之古音、今音字同而音不同。《論語》「子所雅言」，《莊子》「翻十二經以教世」，《公》、《穀》「物從中國，名從主人」，與《爾雅》所列諸經字詁，皆以經由翻譯而成。

蓋横翻，《周禮》象胥之職，《王制》

東方曰寄，南方曰象，西方曰狄鞮，北方曰譯。
 

注






 國家置舌人以通四方之情，《方言》之名曰「輶軒，使者絶代語」，古之「方言」，即今之譯局學堂，各種語言學皆爲横翻，《公》、《穀》所謂「名從主人，物從中國」是其大例。

竪翻則爲通古今語，諸雅爲其專書。如《爾雅》之訓詁，後儒之箋注，皆爲翻譯。孔安國以隸古定起家，改古文爲隸字。《三朝記》：孔子告哀公，欲知辨言，當學《爾雅》。

爾雅，即古翻譯之名，或訓爲近正，非也。


 班書《藝文志》「尚書」類云：「《尚書》讀近《爾雅》，通古今語而可知。」古今音訓不同，「爾雅」即翻譯古語之專書。《論語》「子所雅言，《詩》、《書》、執禮，皆雅言也」。《學記》《詩》、《書》、《禮》、《樂》爲樂正四術。四教不言樂者，《樂經》附《詩》，别無文字之本，故專以三經爲孔子翻古文而成，亦猶西人之以拉丁譯古書，其文義與通行者不同。

孔安國以隸古定寫經，爲翻字，以隸字改古籀。




孔子所翻各經，皆有古文原本，時代已久，音訓有變，此一説也。又古者結繩而治，結繩即字母學，形同繩結，非果結繩。如環球各國所有文字皆同用字母，中國春秋以前文明程度略如歐美，則亦同用字母可知。竊以六書文字與經書同爲環球所無，則必由孔子而始發達；使孔子以前果通行六書，則雖謂六經已通行可矣。文字同出孔經，知由至聖推行。且六藝文義必用此文，乃能載此義。如《春秋》每舉經文一條，與上下文比屬，各自一義，與同類異類相比屬，又各自成一義，如天空日球，千變萬狀，不可端倪。西人曰孔經誠善，惜文義太深，如能用白話别編爲書，則善之至矣。不知經爲道體，難以名狀，即傳記所解，已落言詮，如《大全》串講、合講，尚未至如白話之淺陋，已爲識者所不齒，況可演成白話乎？如「關關雎鳩，在河之洲」、「元年春王正月公即位」、「鄭伯克段于鄢」，傳記解説十數家，各有發明，不能盡其義，試用西文翻之，成何語？即用白話編之，又成何語？聖經必用此聖文，萬不能以字母翻、白話演，二者相依爲命，合之兩美，離之兩傷。此種文字，蓋專爲聖經而製，除經以外，皆可以字母行，經則必用此文字。中人讀西書，必學西文，以中文翻之，尚有不達之隱；若西人讀經，則必用中文，若翻爲西文，則書成而經早亡。此西譯中經，萬分不能得其七八，此固一定之勢。中文中經，蓋亦如梵音，爲天語天文，爲天神地示相通之官文官語，與别世界可以通行。字母之學，則爲方音土語，東西不惜字，任其污穢，施之字母則可，中文則爲天文，萬不可視同一例。

吾國新造字母，將來亦同西文，可以不惜者。




易《大傳》：作《易》者其有憂患乎？其當文王與紂之時耶？

亦以《易》作于殷，與《禮運》合，言當文王與紂之時，則決非文王、周公作，《大傳》固有明文矣。


 作《易》者，其當殷之末世，周之盛德耶？

書説：孔子得黄帝以來之書，以十八篇爲中候。

按：十八篇當爲二十八篇，百篇書序古文家僞撰。




《孔子世家》：序《書》傳，上紀唐虞之際，下至秦繆，編次其事，曰：「夏禮吾能言之，杞不足徵也；殷禮吾能言之，宋不足徵也；足則吾能徵之矣。」觀殷夏所損益，曰：「後雖百世可知也，以一文一質。周監二代，郁郁乎文哉！吾從周。」故《書》傳、《禮》記自孔氏。

《藝文志》：《尚書》讀近爾雅，通古今語而可知。

《禮運》：吾欲學夏禮，是故之杞，而得夏時焉。

《論語》「行夏之時」，别有《夏小正》。按禮以「夏時」與「坤乾」對比，是「夏時」别爲一書。今案皇帝學專言歲時，《尚書》「乃命羲和」五節爲「皇篇」，《月令》爲其傳説，故全與《大傳》同。古有六曆之説，今采《夏小正·周月解》、《月令》、《管子·幼官》、《四時》、《王居》、《明堂》六篇以配六曆，則合爲一書别行焉。




又：吾欲學殷禮，是故之宋，而得坤乾焉。

原當爲「坤乾」，孔子乃翻爲「乾坤」。




詩樂《孔子世家》：孔子語太師：「樂其可知也，始作翕如，縱之純如，皦如繹如也，以成。吾自衛反魯，然後樂正，雅、頌各得其所。」古者詩三千餘篇，及至孔子去其重，取可施于禮義，上采契、后稷，中述殷周之盛，至幽厲之缺，始于袵席，故曰：「《關雎》之亂，以爲《風》始；《鹿鳴》爲《小雅》始，《文王》爲《大雅》始，《清廟》爲《頌》始。」三百五篇，孔子皆弦歌之，以求合《韶》、《武》、《雅》、《頌》之音，禮樂自此可得而述，以備王道，成六藝。

古詩三千餘篇，孔子取其合《雅》、《頌》者爲三百篇。

按《爾雅》之訓詁于《詩》、《書》最詳。




春秋《孟子》引孔子曰：「其事則齊桓、晉文，其文則史，其義則丘竊取之矣。」




公羊説孔子得百二十國寶書



《孔子世家》：乃因史記作《春秋》，上至隱公，下訖哀公十四年，十二公，據魯，親周，故殷，運之三代，約其文辭而指博。故吴楚之君自稱王，而《春秋》貶之曰子；踐土之會，實召周天子，而《春秋》諱之，曰「天王狩于河陽」。推此類以繩當世貶損之義，後有王者舉而開之，《春秋》之義行，則天下亂臣賊子懼焉。孔子在位聽訟，文辭有可與人共者，弗獨有也。至于爲《春秋》，筆則筆，削則削，子夏之徒不能贊一辭。弟子受《春秋》，孔子曰：「後世知丘者以《春秋》，罪丘者亦以《春秋》！」

禮公息郵之喪，哀公使孺悲學于孔子，于是《士喪禮》以傳。




《王莽傳》選舉天下能識古文者數百人



按微言派以六藝全出于至聖，故爲聖作，以皇帝王伯之事迹皆非草昧所有，然非謂古皇帝無其人，亦非謂古無其書，不過原書皆爲古文，

結繩字母。


 孔子乃以六書之文字翻之而成今本，亦如玄奘
 

注



 之翻梵葉，譯局之翻西書耳，其古書之分文義不盡相同，亦如西人之用拉丁文、羅馬文，雖同譯一書，而彼此文義有别，與今譯本《化學鑑原》、《化學原始》、《化學□□》，同譯一書，三本迥然各别。

孔子當日亦如《春秋》之「取義」，《詩》之「逆志」，《易》之「得意」，古不必古，今不必今，凡出新意與衆不同者，自託于通古今語。時人不通古文，不識古音，故多誤解，不得原書之本旨，就其有原本從翻而出，則不能不謂之述，亦如嚴氏之譯《天演論》，不必盡屬原文，時多新意，則不能不謂之作，亦作亦述，亦述亦作。《論語》以《詩》、《書》、執禮皆爲雅言，所以特發孔子翻經譯改之大例。

又翻書有二例：隨文解釋，字模句範，如水之在盂，冶之于陶，絲毫不敢出入者，謂之直譯。有但用其旨趣，不拘泥其字句，如古書引用經史，或總括其字句，或但詳其旨趣者，謂之意譯。孔子不敢自作，故託之古帝王。《春秋》説言孔子于《春秋》，筆則筆，削則削，游、夏不能贊一詞，又云孔子凡事與人商酌，至于《春秋》則微思渺慮，自運于心。此説作《春秋》之法，即譯各經之法，大抵以意譯之而已。




第二課　論作述



作者爲聖。《孔子世家》贊：「孔子布衣傳十餘世，學者宗之，自天子王侯，中國言六藝者折中于夫子，可謂至聖矣！」以六藝全歸至聖，創業垂統，爲百世不祧之祖，故立言與立德、立功當分爲三門，帝王爲德功，孔子乃專爲立言。

立德　皇帝如五帝政治。

古書相傳。




《帝典》《帝謨》之政事。

立功

前之夏、殷、周三代，後之秦始、漢高。


 身爲王者，自下勅令，史籍所載，皆爲作。

立言

道家之老子，墨家墨子，兵家之孫、吴，農家許行。


 自我作，故不相依附。

以上作者三門。

述者爲賢。臣于君，弟子于師，隨聲附和，不能自專自創。

五臣之于舜。

伊尹、萊朱、散宜生、太公之于湯文。

七十子之于孔子。

孟、荀之于六經。

《十翼》之于《易》。

三《傳》之于《春秋》。

杜、賈、許、鄭、服之于經傳。

以上述者。

纘緒中興，亦同開創，但克復舊物，不得言作。

宣王之興周道。

光武之復漢室。

此以述爲作者。

事屬新創，居然作者，惟依託前人名號，究與自樹旌幟者有别。

道家之書依託黄帝。莊子之寓言漁父、桑庚、丈人。

《周髀算術》依託周公。《國》、《左》以解經釋例全屬古人。

此實作而託名于述者。

六藝作而曰述，託之帝王，不如秦皇、漢高身爲王者，發號施令。










第三課　先後文野












第四課　世界進化退化分經表






《莊子》「翻十二經以教士」，翻又讀爲「翻覆」之「翻」。六經順逆兩讀，化六爲十二，如《詩》兩雅有正變之分，初由亂而治，繼由治而亂。《易》順數則上經在上，逆數則下經在上，即所謂上下無常。又上經六首卦可爲六宗、六合、六相、六官，而亦可爲五方、五行、五帝。蓋乾坤占東西，故一以龍名官，一以鳥名官。

即鵬，即鳳。


 坎、離居南北，即北海、南海之帝。四方卦皆錯不能綜，泰、否以二卦居綜，則合爲一卦矣。自上方言之，曰地天泰，似南爲天地否矣。不知南北反，上下亦反，自彼視之，仍爲地天泰也。泰與大同，否即否同爲大訓，所以繼以大有、同人，故一通一塞，就六合天地言，故分爲二，以五方言同爲大，即二可合一，一可分二之義也。

立此表無論大小六藝、諸子百家，即凡當今所有文字，莫不各有位置，各有當得之所，彼此是非，全不相妨。《中庸》「萬物並育而不相害，道並行而不相悖」，天君泰然，渾忘是非取舍。彼儒墨喜攻好辨，蓋未達「道不同，不相爲謀」、「攻乎異端，斯害也已」之旨也。




第五課
 

注



 大小六藝



《周禮》保氏六藝，曰禮、樂、射、御、書、數。《漢·藝文志》六藝，曰《易》、《書》、《詩》、《禮》、《樂》、《春秋》，二者同稱六藝，惟禮、樂互見。六經古爲專門，今所傳《注疏》與《大全》同號經學，保氏六藝，惟傳元人舒氏《六藝綱目》，禮、樂二門用鄭注五禮六樂，不免與經傳相混。竊六藝當以大小分：保氏爲小，小學用之，所謂小道小節；《漢志》爲古大學之教，所謂大道大節。《易》、《樂》、《詩》爲思志派，西人所謂哲理，六合以外，與天地參，其大固無論矣。即以實行派之《春秋》言，本王伯學，教胄子與民之俊秀，大抵爲仕宦學，今必高等以上，將入仕宦，乃係此科，若普通國民教育，即專在小六藝。書爲國文言語科，數爲算學科，國民教育之基礎，射、御爲實業學，射爲弓矢，御爲車馬，推之則可謂禮專屬幼儀，如《容經》、《少儀》、《内則》、《弟子職》，專屬個人修身，事與《禮經》「安上治民」者不同。樂爲歌誦舞蹈，今學堂之唱歌奏樂之類，《内則》小學所習書契、舞勺、舞象，二十以後所習之禮樂，乃爲經之禮樂。六藝大小之分，即大學、小學宗旨之所以别也。蓋普通國民教育，禮、樂爲德育，書、教爲智育，射、御爲實業，故凡農、工、商賈、婦女皆必入學，而後完全國民資格。小學卒業以後，分途謀生，出類拔萃者始入大學，以備國家人才之選，如漢之博士弟子員、今仕宦政法學堂與通儒院。考漢博士弟子員選舉之法，户口十萬以上者歲選五人，不及十萬數在四人下。以小學人數計之，不過數人，入學後因才質所近，分經入學，因德入學命官。《洪範》三德，爲剛、柔、正直，三三而九，爲《帝典》教胄子之九德。三公配三德，則司徒之仁爲柔，司馬之義爲剛，司空之智爲正直。九錫以配九德，三德三錫之爲大夫，所謂「日宣三德」、「俊明有家」。六德則六錫之爲方伯與卿，所謂「日嚴祇敬六德」、「亮采有邦」。九德兼全，則九錫之入爲三公，出爲二伯，所謂「九德咸事」。後世九錫，即《春秋》之命桓文。人之性情，不出三德，人才之選，備于三公。因德以入學，分經分官，故有皋陶剛德者，無論公、卿、大夫、士，皆不出司馬之屬。有契之柔德者，無論公、卿、大夫、士，終身皆爲司徒屬。有禹之正直者，無論公、卿、大夫、士，皆爲司空屬。用志不紛，所以人才多，不勞而理。故聖門分四科，諸子别九流，非如日本之普通，求全責備于一人。

歐美各國入學之始，必量其質，分科而治，與古法略同。惟日本混同一視，以諸科學求全于一人。


 且進考之，六經配六相，惟皇帝乃能全備，所以學禮言帝入五學，必其時諸經乃皆有用，故以六經配六合，賢者識大，不賢者識小，以大包小，經乃能全見實行，非帝無此全美之制。今世界爲大王，以實用言，但就《書》、《禮》、《春秋》三經立學，已無不足，又以《春秋》爲切要現行之事，《尚書》與《禮》爲引進改良之道，尚屬西人之思想派。七年之病求三年之艾，中國求速成，能以《春秋》一經仿三德之例，分爲四學，宰輔經營天下，統籌全局者爲一科，如《周禮》之夏官司馬者爲一科，冬官司空者爲一科，司徒主教者爲一科，分官立科，必可免博而寡要、勞而鮮功之弊。班《志》云，人不或爲雅，或爲頌，漢太后將稱制，從師問《尚書》數篇。《禮經》十七篇，有以習《喪服》專門名家者，分經而治，是爲古法，並非私言，六藝大小，尤宜區别。吾國前因科舉入學，先讀四書五經，改習他業，書皆無用，國民日用必需之科學，如保氏六藝者反致抛荒。其最大之害，尤在四書五經入手因就童蒙之見解以立説，以致聖人窮天極地、治國化民之大經大法，盡變爲市井鄉村之鄙言。如《大學》以平治爲宗旨，乃顓頊以下帝德專書，或乃以爲初學之門，若專爲黄口孺子課本者，經術敗壞，所以中國無人才。害在下流社會，習非所用，民智不開，害雖在下，而流毒甚廣。害主在上流社會，白頭宰輔與村蒙見解相同，所以老大帝國，種與教之幾不可保。故學堂當發六藝之分，國民則應讀之書、應講之學極力求全，六經雖不可讀也，必入大學後專求安上治民、移風易俗之學問。凡德育之正心、修身，智育之格物、音訓皆屬蒙學。大學有急務，老大宰官，不得以蒙事相誇耀。此成己成物之分，大小六藝，皆不可混同一視已。




第六課　教育史



日本□□著《中國教育史》初具崖略，惟據科學之思想與科舉之觀念以論中國教育，不免墜落宋元以後之議論，而于教育古法、經傳原理，終覺未之能達。吾國教育，自至聖發端，戰國學術之盛，由七十子各以所學立教，故科學全備，流派並陳，學術爲中國發原，故後世莫之能繼。戰國學派爲世界標本與堆店，藉諸子以自存，將來到一世界一學發達，如今西學爲墨家，五行必待五帝，道家必待三皇，詳《天人學考》。西漢二百年中，各端衰謝，惟經學統一，

故或以爲儒學一統之時代。


 實則博士學術，不能概以儒囿。班書《公孫弘傳贊》極推武帝、宣帝兩朝人才之盛，各效所長，不名一家，蓋武帝人才出于公羊，宣帝人才出于穀梁。《儒林傳》于博士各詳其弟子名位所至，以爲通經致用之實驗，其時博士皆專門授受，不及别業，甚且人不習全經，或爲雅，或爲頌，太后因將稱制，從夏侯受《尚書》數篇，以爲以經緣飾政事之用，則並分經而治，不以孤陋爲嫌，不似海外必先普通，泛讀群經，然後再就政治、掌故、歷史、地輿以求致用。中國教育，東漢後已失孔門之真，宋元等諸「自《檜》以下」，故教育史以三事爲最要。

經傳學禮。《大學》、《文王世子》、《學記》、《保傅》宜編爲一篇，曰《經傳古學禮》。

諸子出于四科，詳考戰國學術源流枝别，以見聖道之大，曰《戰國諸子學術》。

先秦兩漢博士專門教授，今惟公羊略存古義，宜編爲一篇，曰《博士教育考》。

國朝□□□曾撰《兩漢博士考》，初刊《藝海珠塵》，近讀知不足齋，又重刊之。

 其書意在考據，宗旨略有不同。蓋學堂通行章程，全采用日本，若古者博士經傳，時論頗似頑固腐敗爲譏。考舊史，博士造就人才既有實據，卒業年限至多三年，不過今五四分之一，每怪其神速。蓋專心致志，則通經不難。如專志求野，不再考詳古法，是或一道，如欲存粹研經，則竊以生民未有之神聖，實非寸量銖稱之所及。海外既無至聖家法，又無經學師傳，僅就耳目所及，枝枝節節爲之，亦出于無可如何。諸所言課程，以原富造鍼分工，與今工局工不兼用兩器、匠不習全械者未免成反比例。而吾國古教育之法，實與其分工分械之成例相同。西人重思想，有懷疑派，安知非如日人所云西詳于技、中詳于道，教育士民爲經傳之專長，分派工匠乃爲西人之絶技乎？物莫能兩大，安知中之短于彼者不長于此乎？西之長于此者不短于彼乎？彼此是非，必聖人乃能定。然以今學西之效果，較古博士之成績，不免相形見絀，縱謂斯事體大，不能以口舌争，我中國盈千累萬之學生，何妨提出一二學校，一用古法，一師外人，一二年較其優劣，孰得孰失，然後折定一尊。中之博士久成絶響，西人未必研究及此，以八比資格與之相馳逐而敗，若以我之上駟當彼中駟，未必不轉敗爲功，此固吾人之勝算已。又吾國舊法能出英俊，出類拔萃，一日千里。今之學堂既已曠日持久，且大聲疾呼，學堂不能出人才，特以善養中才，不能容英雄，特以教國民。夫至于學堂不能出人才，既已騰

 諸口説，定以報章，以爲將來卸責之地步，吾國猶責望學堂以人才，豈非惑之甚？考之西國，如彼士麥克、斯賓塞耳以及西鄉、南洲諸公多不出于學堂，而出于自習科。西人之自習科因以濟學堂之窮，非常之士不受羈勒，馬之蹏跌乃致千里。如俾士麥克，西人何嘗不以爲英雄？如以非學堂所出，舍而不用，乃專恃此學堂以爲自强之路，不思變計以求精良。如以西人言，則科學之教名足恃，以古法言，則成績之要又如此，苟能兼用中西，去短取長，改爲一冶，固屬良法。否則自習一科，宜急爲表彰，以輔學堂之不及。或謂自習一開，恐學堂解散。當今學堂官私所立，實力有限，彼但能學，即爲實效，使全國皆自習，學堂雖無一人，乃爲善辦。所謂用人不自用，所及廣被，學堂改精，似急宜用博士法，考訂自習章程，使英雄皆入彀中，乃爲得要之計。然非熟習三篇教育古法，未必有此措置也。




第七課　開士智



西人立憲，以開民智爲先務。彼國士民無分，民智即士智；吾國士爲民望，士智且不開，更何論民！大抵士之所以學而不免愚于經，約有四端：




一、音訓之學



古以音訓爲小學蒙小之正課，至中學而止，近人如段、王則以小學涸没終身，説經有字句，無篇章，有訓詁，無義例，殊非古法。終身小學，修齊治平事業何時問津？故撰述愈富，人才愈乏，前後兩《經解》，大抵多蹈此弊。又《爾雅》、《説文》有三四年之工已足，不可過于求深。如郝氏《爾雅》與《經義釋詞》等書，與近人《長江圖考》，皆所謂誣誑，真如夢囈。又如祁尚書以黄羊名奚之考證數十篇，直是《西游》、《封神》。故經學以典制微言爲主，音訓僅僅可以入門，不主典制微言，愈破碎，愈支離，當今急求人才，不可再蹈此覆轍。




一、義理之學



義理之學，歷朝學案彼此互攻，可以借鑒矣。凡學人心思務求廣大公允，乃講學者每好名争勝，姤忌猵淺。若陸、朱本爲同類，其相攻若洪水猛獸。天下惟此爲第一要務，虚養其心，不以事事。又其科目如格物、中正、忠恕、一貫、絜矩，每多惝恍，不能指實。名目猶且如是，何況精微？故所言治平功業，皆屬八比感應話。《大學衍義》所以但詳齊家以前，每至愈學愈愚，非不識數目，不辨菽麥，則其學不精，毫無實際，但互相標榜，目以爲聖賢。似此聖賢，雖比户可封，不能扶危救亡，此八比之學所當屏絶，庶不致鄉願亂德。大抵宋元以下皆爲八比學派。




一、典考之學


通典、通考







典考以經爲元質，經爲綱，以下史書皆爲目。近人以爲致用之要書。《通志略》多新説，不切于事情。《通考》門目不關政法者多，惟《通典》爲近古，然每門中初引《王制》本明白，一入《周禮》，便扭結互鬬，每强作調人，不能切實，學人遂以恍惚悠謬爲政書之性質。《禮經綱目》、《五禮通考》皆蹈此弊，故其流派如八比之考據，無一制能通，無一語可行，故凡號講經濟，其性情每浮夸驕簡，不能按理切脈，實事求是。蓋其心思本未入理，亦以所讀之書先未入理。又經濟爲古制度學，後人統稱之曰禮。禮爲司徒所掌《禮經》之一門，名不符實，所當改良。




一、經制



今學制度，可謂真傳，惟先師時有誤解，如包以方百里出千乘，何注《公羊》肉勝于骨，每使人迷罔。至《周禮》鄭注，封建以王居方千里之一，每方伯得千里者六，大綱已誤，故學者如入迷途，即如天子以下爲何等國，以百里對者，百人中有九十九百里，今之州縣其下何以有卿大夫、上士、中士、下士五等，職官九品，今從天子一落千丈，遂至州縣不知其上更有五長。此凡儒所以不如吏，蓋其腦筋中皆滿嵌迷藥，故經學反爲愚人之具。非欲攻古人，特學堂欲造人才，不得不大聲疾呼，以醒酣夢，故凡不能了然于心、不能實行于世者，皆爲誤説，所當屏絶者。

今首發明《王制》、《周禮》皇王疆域小大之分，開拓心胸，使知全球三萬里，早在《周禮》經營已久，民胞物與，化其種族之偏見，排外之思想。《王制》爲内史所掌之王伯，《周禮》爲外史所掌之黄帝，一小一大，互相爲用。王者王五千里，《周禮》以五千里爲一州，故諸公封方五百里，大于《王制》者二十五倍。《周禮》所略，可由《王制》而推，照加倍數；《王制》所闕，亦可借用《周禮》以推補。二者交相爲用，而不相妨害，務使典制分明，鈎心鬬角，易于施行。就《地員》以推六方，以求辨方正位、體國經野之精意。又皇帝囊括天下，樞祕所在，固别有精微，每州五千里，爲一王之制，方伯固仍用《王制》，此大營包小營之法。又西書所言政法固爲詳細，惟是詳細節，略大綱，寸寸而量，銖銖而稱，用力多，成功少，不僅譯文之冗繁支離，故學者欲學外國政法，當先就經傳立其大綱，使胸中先有天下規模，然後考究，方有位置安放之處。否則枝節繁多，苦于記憶，即能記，不能得意忘言，終歸無用。《王制》爲則例，《春秋》如列朝實録，一繁一簡，務求貫通，非《王制》不能見《春秋》之全體，非《春秋》無以爲《王制》之提綱。古人通經致用，非謂按圖索驥，摹仿而行，社稷人民，美錦不能學織，先就經以學治，磨勵其心思，練習其閱歷，久之有得，遺貌取神，或從或違，或反或正，投無不利，此通經所以能致用，致用又不囿于經，人才之盛以此。漢博士或期年輒試通一藝，或二三年卒業，每不至五年之久者，而人才超前軼後。《平津傳贊》：武帝時人才多出于《公羊》，宣帝時人才多出于《穀梁》。帝王樂儒，推獎二傳，武、宣之稱宗以此，諸臣之功業亦以此。今之科學，年限甚久，卒業後果否可收成效，尚在不可必知之數，漢廷之神速乃爾，此所以急欲編博士考以求古法，振興人才之效，果因亦在是也。

儒不如吏，所用非所習，巧者不過習者之門，然究非所論于博士弟子。考經制者多矣，未必皆可用。魏默深能言而不能行，蓋以其入手不得法，其聽言未必不虚矯。今當引《周禮》以説《尚書》，一綱一目，一案一判，苟能鈎心鬬角，如西人包探法，必得其情，不似從前之影響支離。能通是經，吾斷其定能治國。大約弟子員選擇甚嚴，人必俊傑，貧者官爲資足，所以人才能速成。

博士弟子卒業，除文學掾、舍人、郎中與議郎，故秦漢大典大政，博士皆與議。以書生從政府諸巨公後，且議每定于微員後進，嗚呼盛矣！西人之議員，在經爲養老乞言之典，特西人以少壯爲之。吾國方議行憲法，舉鄉官，設議員，能用博士法，則二三年入學者資格皆可爲議員，則憲法之成立，亦一大動力，諸君勉乎哉！




忠敬文三代循環爲三等政體



禮説夏尚忠，其弊也野，則救之以敬；殷尚敬，其弊也鬼，則救之以文；周尚文，其弊也史，則更循環用忠。古有是説，三尚殊難實指。竊以世界時局考之，則所謂忠、敬、文者，即西人所謂專制、民權、共和也。《易》曰「湯武革命」，以臣伐君，爲誅一夫，正如法之大革命、美之獨立。湯武世局，正與今西事相同，則古之湯武，即今之法美。今之報局，每以吾國爲專制，以求在下之反動力。及考西史，見革命國之專制，每云别無法律，君命即爲法律，較土司、酋長而有加，人民無以聊生，與吾國不免有霄壤之别，因以見古之湯武，其革命者大約與今海外同，所謂蠻野之君權，尊君故謂之忠。凡人當合群之初，以與禽獸争，必立君，君者群也，初藉君以合群，戰勝禽獸，非君不能存立，故奉君以爲聖神不可犯。積久弊生，君暴厲于上，苛政至猛于虎，民不堪命，乃轟炸以復其仇。夫欲定精進之法度，必上下皆無所偏，乃得持久。民之隱情，必盡情發洩，使無餘藴，而後有公理。當此世界所謂之民權、平等、自由，如虚無黨之必欲盡去政府而後快。今之西人，正如古之湯武，孟子所有貴民輕君之説，爲此時代而言。論公理不分貴賤，君民交戰，正如水火陰陽，物極而反，變本加厲，如今海外之路索、孟德斯鳩等民爲主人、君爲奴隸各學説，爲時勢所造，彼此是非，不能謂其偏僻。平權以爲殷之立敬，又爲質家，與夏文相反，忠相反之民權也。吾國湯武以後，降爲二伯之共和，則以民權積久弊生，弑君殺相，國無寧歲，人心厭亂，天意隨之，視聽雖取民權，不得不參用君權，合夏、殷打爲一冶，故謂之文物相參雜，謂之文。《論語》「周監于二代，郁郁乎文哉」，此又蠻野之共和，從始至終，自孔子後則周而更始，再用夏忠，故《春秋》尊君，專明王法。然此爲二次之三統，原因複雜，體質不一，與前之三統標幟新異、招人指摘者不同。蓋蠻野之三統，爲三者特異之原質，二次之君統，早已合三質而混化之，自其外貌觀，君不似君，民不似民。由春秋至今，細爲分劃，以千年爲一局，吾國正當二次共和之時代，故不能謂之爲民權，亦不能謂之爲君權，蓋已變蠻野而文明。歐美見當初次民權時代，或乃自以爲新理，自以爲曝獻，不知吾國革命、民權，早在三千年前已據全球上游之勢，此吾國所以占文明之先步，爲五州之伯兄仲叔，隨行季則更爲幼穉，自後數百年共和之局又終，則當與全球合並而爲大三統，從周而大夏，從大夏而大殷，從大殷而大周，三次之三統當更文明，則固非吾輩所及見矣。大抵除初次三統後，其形迹皆隱晦，其原質皆揉雜，亦如《春秋》之三世例，事文隱微，積久乃覺其變象，不能沾沾以文辭求之也。西人樂利，實由革命而出，其推獎實出誠心，食芹而甘，欲推之世界，或乃倡言攻之，以爲邪説，惑世誣民，或又以孟子之説爲大同之極點，崇拜者固失其原理，摧抑者又違其本義，左右佩劍，有如醉人。故推闡三統之宗旨，以明進化之步驟，中外各得其主義，庶無隨人俯仰之弊焉。




禮失求野



今之學者，動曰新理新學。夫世界無中立之時，非已過即未往，無所謂新，亦無所謂舊。《周禮》曰新國新物，故凡政治官職、機巧製造可以言新，若夫理與學，則固無新舊之可言。説者大約以中學爲舊，西説爲新。所謂中學，八比耳；所謂新理，格致耳。自新其新，自舊其舊，以八比爲中舊，八比以外遂無理與學乎？西之格致工藝，與吾之格致工藝，理與學亦有異乎？若但就形象先後工拙言新舊，中與外各自有其新舊，或數十級、數百級，未能以中外分也。或曰：自由、革命、平等、民權爲新思想發達。夫小人樂利，湯武革命，各得其所，不平則鳴，非吾國老生常談乎？是吾古原有此等時代，後來經傳改良，别有精微，舊爲新掩，遂致湮没。故戰國以下二千年，學術革變，奇形怪狀，亦如詩文之各求新境，西人之新説，乃從無此派。夫自由者，世界治學之一大原質，凡文明所經歷之途徑。以地質學言之，西人所謂新思想者，正吾國地殼之石英花岡，其上已别加數層新岩，故湮没不可見，一旦掘出岩石以相示，以爲聞所未聞，見所未見，未嘗不叱怪以爲新。如地下陳人，大審更生，起而問之，方且舊吾所新，而新吾所舊，今所謂新，何以異此，物少見珍，少見多怪，是固常情。又講新時務者，偶見西人政法風俗與經傳載籍相同，以爲凡西人物械政法皆吾古人所已行，以師道自詡，是又不然。如《周禮》土圭之法，鄭注《孝經緯》最詳，其法二至于兩冰洋立表，由黑道以推赤道，共立十五表，千里而差一寸，以尺有五寸爲地中。若以周公已實行此制，于兩冰洋立表以求地中，其徑三萬里，可乎？西人僅曰五大洲、六大洲耳，若鄒衍、《大行人》之説，則用經説三公九卿二十七大夫八十一元士之例，是古將大地辨方正位、體國經野，以七百二十九方千里分爲皇九州。又由皇九州分爲八十一方三千里之帝，又由帝八十一州分爲方千里之七百二十九之王州，設官分職，奏績咸熙，爲《周禮·大行人》大九洲之外爲藩國之往事陳迹，可乎？又如《明堂》、《月令》與《尚書大傳》、《時則訓》皆以五帝五神分主五極五位，爲《周禮》五土例。吾國伏羲、勾萌已王東球之極之方萬二千里，神農、祝融已王南球之極之方萬二千里，少昊、蓐收已王西球之極之方萬二千里，顓頊、禺疆已王北球之極之方萬二千里，黄帝、后土已王地中中央之極之方萬二千里，其山川形勢，皆已詳載，其名號政典，皆已著爲憲法，五帝各不相同，古五帝實已分王五大洲，各主一時七十二日，可乎？故學經必知俟後之義，凡此之數，不必爲古之實據。《論語》所以言三代爲「成事不説，遂事不諫，既往不咎」者，即公羊作《春秋》非樂道人善，專爲將來取法。《論語》「百世可知」、「來者可追」、「後生可畏」，《中庸》「待人後行」、「百世以俟聖人」，《公羊》所謂作《春秋》以俟後聖。故西學之所謂新非新，乃至舊；吾人所謂舊非舊，乃至新。能舍外人之舊以從事吾固有之新，乃真爲新思想，乃爲有規則之哲理，乃能事半功倍，爲全學界之主盟。以舊爲新，以新爲新，一轉移間，萬善皆備。《左傳》所言鬼神、巫祝、祭享等事，皆爲天學，尤爲新中之至新。六合以外，姑置不論，即其所言《詩》説、《易》説、《樂》説、《書》説，亦可從緩，惟專就人學王伯切于時務者列爲科學。至于《周禮·大行人》五書，爲今世界最要之學術，凡中西時事與古説合者，經説爲世界所立空言，不分畛域，時事爲實踐，先立空言以爲世界實踐之模範。如《周禮》爲空文，凡今中外政法風俗與《周禮》合者，即俟後之實驗。故孔子之空言爲生知安行，西人格致精進爲困知勉行，是二是一，不可以空言爲史事，而謂時局與古重規叠矩，此又言新舊者所當知。《左傳》云「禮失求諸野」，又云「天子失官，學在四夷」，當時四夷有何可學？此等語亦爲新説，乃爲今日世界言。蓋其淺近者人心氣運大抵皆同，其深微巨重則猶待吾國經教大昌，徐相引導，藉經傳以爲師範，而後可以大進。如宗廟、祭祀、鬼神、卜筮諸門類，則非數千百年，不能驟臻此境地也。




神權駁



近來報章，每以經傳鬼神爲未脱蠻野神權氣習，言官制者以《周禮》祀神官太多，指爲神權，甚至大學講義同聲附和，以至誠上下位育與蠻野混同一視，可謂誤矣！凡大地開闢，人與禽獸草木相雜處，大地久爲異類所巢穴，物老爲妖，不得不生怪異，山魈木怪，牛鬼蛇神，與人類日相往來，以顯其神怪，遂奉以爲教，此西人所謂之蠻野神權也。中國繁盛之區，爲人氣所驅逐，久以絶響，邊境蠻地，略有傳聞。天主教專奉一天，蓋專與奉物教爲難，故《古教彙參》、《法意》、《五洲女俗通考》等書，于歐、美、非、澳所有奉物教者詳爲記載，或以牛馬，或以犬羊，或以貓鼠，或以木石，或以水火，或以蛇豸，或以日月，幾不可縷數。專奉一物爲神，各因其神，别自爲教，如回之豕，滇廣野人之于蠱。物之種類，各地不同，教遂千奇百怪，不可究詰，由是而天主教興焉。凡物皆不能與天比大，故奉一天，而凡物皆在所包羅，又奉一天，而凡物皆在所屏絶。妖教與奉物教互相攻戰，僅能勝之，

目下尚未盡絶。


 故其教兢兢以拜偶像、祀他神爲大戒，各教堂垂爲厲禁，幾若中國之謀反叛逆，奉教者不許供祖先，皆以求戰勝于奉物教，本爲變本加厲，教士不得其説，乃以爲一祀别神，遂爲上帝所嫉妬，則上帝亦可謂不廣矣。泰西以宗教爲國法，專主一天之故，無他祭祀。吾國當三代之時，亦爲天主教，春秋承其舊教而引進之，故穀梁與董子皆有主天之説。《春秋》以天統王，譏不郊，猶三望，《論語》「獲罪于天，無所禱也」，凡此皆爲主天立教散見之蹤迹。古今中外所同者，行之既久，奉物教因以絶迹。專主一天，未免混同一視，毫無差等，故孔子翻經，乃于一天之外，别立地示、人鬼三等祭祀，如今教士皆稱天爲天父，禮拜祈禱上帝，祖先、宗廟與他祭祀之典闕如。經乃别爲新制，惟帝王父天母地可稱天子，《春秋》正稱天王，一稱天子，乃爲四時之天，以皇配天，故帝稱天子，王以下不得稱天子，得郊天祀地。諸侯則不得父天，因不得祀天與祈禱上帝。故定爲天子祭天，諸侯祭社稷，大夫祭五祀，士則僅祀其先祖，尊者祭尊，卑者祭卑，大可兼小，小不得越大，至尊稱天子，卑者則爲其祖父母之子，《穀梁》所謂尊者尊稱，卑者卑稱是也。善言天者必有驗于人，人道不能有君而無臣，則上帝亦必假神示爲之輔佐，山川、社稷、井竈報功之典，亦不可闕。從此以後，天子遂爲尊稱，郊天遂爲隆禮，如秦始以朕爲尊稱，遂與黄屋左纛，同爲禁物，此祭典、祭義、祭法、祭統之經義，與蠻野之奉物教天懸地别，不可同日語者也。報館喜與西人交，習聞其説，遂疑經傳爲蠻野之神權，亦如以中國爲專制，皆未嘗深考之過也。經傳祭享，吾國既已倣而行之，耶教行之既久，不復畏奉物教之起而爲難，異日改良精進，抑必以天子爲尊稱，别立宗廟姓氏學，卑者取卑稱，人鬼家學明，神示祭享因之而起，以中推外，一定之理。惟是經傳所言伯王帝皇，上下數千萬年各種程度之資格，其文全備，中國按圖索驥，不分層次，取而行之，不免寅食卯粱。《春秋》分三世爲九旨，又傳曰許夷狄者不一而足，故有州國氏人之差。禮説曰夏三廟，殷四廟，終于五，周六廟，終于七，所謂夏、殷、周者，即後來海外改良科級之標目。太西各國現無宗廟，必千百年而後能有廟制。其始立也，或一廟再加二，二加而三，

爲夏制。


 又必數千百年而後加四加五，

爲殷制。


 又必數千百年而後加六加七，

爲周制。


 大約三五如王伯，六七如皇帝。經傳喪服，亦當同此三年，下包皇帝而言。儒家于戰國之時遽主實行三年喪，程度未至，驟用千萬年大同制度，實屬違于漸進之義。故墨子學于孔子，力主夏制三月之喪，而譏三年之太久。喪服夏三月，宗廟夏三廟，故夏比于《春秋》三世爲亂世，殷爲昇平，周乃爲太平。亦如西人將來立廟，其始亦從夏制爲三廟，必皇帝之世乃立七廟、九廟。戰國于喪服一級驟行三年，于廟制一級立七九，此不知經傳大平乃爲萬世以下立法，于文教初行之戰國，遂將經傳原始要終、萬世所有差等，全行見之實事，是經傳全爲戰國一時一隅立制度，而無以下俟萬世，爲將來皇帝大同進步之地位。故中國誤襲大同典禮，亦如秦始地方不出五千里，而用鄒衍弟子所進皇帝全球之制度。或曰經傳循序漸進，不一而足之精意，幸賴墨子之説得以證明，中土所以小康而用大同典禮，蓋天心正借以爲全球將來之標本，非此則皇帝之學或且湮没不傳，故後來共球大統，但取秦漢故事推行，亦如規矩之于方圓，工廠造大船大屋，必先立標本以爲程式。考《楚語》云顓頊以後，絶地天通，又云其時人民精爽不貳，故能感格鬼神，孔子曰「我戰則克，祭則受福」，以其直接鬼神，故祭可致福，程度未能至此，則不能與鬼神相接，望空拜享，故曰「祭不必受福」。《周禮》如皇帝典墳，故于祀神天官甚詳。《曲禮》天官六大爲天學之官，五官民事民名爲人學之官，是祭祀尤爲皇帝之盛典，乃反以比外國奉物教之蠻野神權，豈不誤之甚哉！世界進步之原理，至祀典與奉物教天懸地别，有目共覩，固不待煩言而解者矣！




宗法非世族政治



《禮經》宗法，收族敬宗，爲譜系學。《國語》、《禮記》所謂之世繫，

《大戴》有《帝繫》篇。


 《楚語》言大子學《世》，《哀公問》亦有世學，《史記》之所謂「世家」，《禮經》所云大宗不可絶，又爲人後者爲之子，小宗則可爲人後，《論語》「興滅國，繼絶世」，與《孟子》「不孝有三，無後爲大」，本謂天子諸侯國統言之。禮不下庶人，凡一錫以下，如今從五品，經傳皆以爲庶人。《左傳》「天有十日，人有十等」，公、卿、大夫、士

内官。


 與公、侯、伯、子、男

外諸侯五長。


 同爲上五等。凡《春秋》見經之國，與卿大夫禮之所謂卿、大夫、士，皆指此九錫之上五等而言。若其下九命之五等，孟子雖借用卿、大夫、士稱之，此爲假借例。如《左傳》上五等爲王、公、卿、大夫、士，至下五等則爲輿、僕、臺、隸、皂。《左》之輿、僕、臺、隸、皂，與《孟子》諸侯之卿、大夫、上中下士名異實同。《左傳》乃爲正稱，故此五等同爲庶人。《禮記》「君子耆老不徒行，庶人耆老不徒食」，又曰「養國老于上庠，養庶老于下庠」，《洪範》曰「卿士從，庶民從」。故九錫五等稱國，九命五等稱屬，此經傳典制皆詳九錫以上之五長，而不及九命以下之庶人，一定之例也。宋元以下，説經者多屬學究，與博士有朝野貴賤之殊，故多仰井語，甚至以庶人爲農工商賈。凡生員與肄業學生皆冒稱士，爲九命以上之尊稱，遂以經傳朝廷治平典禮推以説鄉村，如稱皇考、皇妣、皇祖考、皇祖妣。經爲皇帝立説，故從其尊貴之稱。冠禮之士爲天子世子，故冠辭有天慶、天休、天祜、壽考不忘、黄耇無疆、永受胡福、介爾景福，與《詩》皇帝典禮相同。後儒不知其例，所有碑銘墓碣、加冠祝辭，雖下至凡民，亦濫用其辭，號此爲説經之一大弊。如天子以下爲何等國，凡學者腦筋中無不以爲百里之大國，不知經傳但詳上五等，百里之國皆不見于經，以言不勝言，故概從略。所以經傳一切典禮，皆不能通，以致經學之人無不迷罔悠謬，半中于此弊。宋元以下，平民亦援用國統不可絶之説，以至西人謂中國專重血統，亦如古者世族，與經之宗法天懸地别，乃亦混同，以宗法與蠻野之世族事同一律。按世族政治在中國爲古之世卿，海外如俄之貴族、

在中國如蒙、滿。


 法之僧侶，酷烈專制，釀激民族之革命。

貴族政治不分同姓異姓。


 《春秋》譏世卿，所以革除其弊；貴族已革，乃開選舉；因立選舉，乃開學堂。世族與宗法不能因其名目偶似而混合之者，至于國之與家，就治國言，則家在國先，就開化言，其始皆有國無家，經傳乃特立家學以補其缺。凡人類生初，與禽獸草木相争戰，無爪牙羽毛之便利，不得不合群以求勝；欲合群，則必立酋長。故無論部落游牧，必先合群以立國體，下至蜂蟻，亦莫不然。匈奴貴壯賤老，勝則争進，敗則鳥獸散。外國雖號富强，然通爲有國無家，以其無宗廟、無譜牒，姓氏之學未能發達，三綱統系未極分明，父子兄弟每視同路人。大抵吾中國春秋以前，人民程度實亦如此，孔子乃創立家學，以補其缺，立宗廟，修譜牒、喪服以别其親疏，姓氏以區其種類。綱紀倫常皆屬家學，惟帝王得稱天子，自諸侯以下皆繫之于祖宗父母，積家以成國，而後國勢乃以鞏固。如貴族之制，本西人以前革命所改之專制，若宗法之家學，則必改良精進，數千百年而後，乃可引之徐至于道，與神權之事情形相同。而報章皆誤會其意，此欲習經學者不可不先爲發明矣。




中外古今人表



自唐宋以後，儒者專言學聖，不言知聖，動云「人同此心，心同此理」、「六經皆我注脚」，專就庸言庸行求孔子，凡己之所不能者皆以爲聖人必無其事，故孔子爲生知、爲前知。吴縣王氏仁俊所著《政學問對》是其代表。

其書成都有刻本，舉西人所言新理、新器皆從中國古書以證明其事，取經傳史緯、先秦諸子不下數千條，其中精確者甚多，當先取此書熟看，可以借證孔子「生知」之義。


 西人最精之説，莫如地圓地動，合兩大洲之心思、數千年之腦力，僅能得此梗概。乃吾國二千年前已言之鑿鑿，且較西人爲更精美。

另有詳説。


 即如鄒衍海外大九洲，于地球中取七百二十九方千里，合爲二萬七千里，以爲九洲，全爲《尚書》、《周禮》辨方正位、體國經野之制度，不惟當時海禁未開，並無專門科學新創儀器，不似西人之有所憑藉，乃經傳外雜見各書者不下數百條，求其根原，不得不歸本于生知前知之至聖。考下《論》「生而知之上也，學而知之次也，困而學之又其次也」，《中庸》云「或生而知之，或學而知之，或困而知之，及其知之一也」，又云「至誠之道，可以前知，百世以俟聖人而不惑」，上《論》又云「我非生而知之者，好古敏以求之者」，又云「蓋有不知而作之者，我無是也」，

「不」字當爲「生」字之誤。


 又云「上章知之次也」。述而不作，作者謂聖，何得云「不知」、「多聞」、「擇其善」、「多見而識之」、「知之次」也？

「次」即「學而知之次也」之「次」。


 《論語》、《中庸》兩言生知，世界必有其人，乃爲此説，故于中國求至聖，不得不獨推孔子。説者據「我非生而知之」一語，遂力駁「生知」是世界並無此等人物，「生知」二字成虚設乎？惟孔子爲作，故自辨不作；惟生知，故自辨非生知。使非作與生知，人不以是推之，何必以至聖至誠之絶詣自相推謝？蓋作與生知，以皇帝爲正法，孔子變皇帝德功之局爲立言，將作與生知事託之帝王。古帝王爲作與生知，自託于述與學知，所謂「好古」、「多聞」、「多見」，即指六藝中古之帝王爲古，

即世界公例而論，孔子所謂之好古，非西人所譏保守主義。「古」讀爲「詁」，即指六藝而言，乃爲後之皇帝，非真古也。古字從十從口，十即東西南北，所謂方口爲圓，大圓在上，大方在下，左手持規，右手持矩，聖人爲規矩方圓之至，世界先文後野，即先進野人、後進君子之説。《論語》多是古非今者，今謂當時古爲俟後，經傳之帝王、孔子非真以古之野蠻爲尚而不講維新。


 因立言與功德有别，故自命述而不作，學知而非生知。如就常解言，則與東漢以下古文家之許、鄭同矣。又作經以俟後聖，必先知後來之事迹，所立制度乃能使後人遵行，非前知則無以俟後，固一定之説也。西人所著天文、輿地各科學，言歷來專家叠次改良漸進之踪跡，至爲勤苦，所謂銖銖而稱、寸寸而量，專恃耳目心思，與我孔子視不以目、聽不以耳之師説天懸地隔，真所謂困而學之。今就《大學》、《中庸》所有四等品級編爲《古今中外人表》，

倣《漢書·古今人表》例。


 孔子爲生知，爲上上品，九流諸子與鄒衍、《内經》爲學知，爲中上品，泰西專門名家之學士爲困知，爲中下品，我中國人民于祖學既不精詳，又不能禮失求野，以兼取外人之長，則爲困而不學之中下品。近人所著世界創造名家混同一視，當倣班氏《古今人表》之例，補作《中外人表》及《中庸》所言上次、又次、下四等。按西人學術本爲精秘，此表非故爲抑揚，不過對生知、前知之至聖兩相品題，不能不有此區别。《中庸》云：「或生而知之，或學而知之，或困而知之，及其知之一也；或安而行之，或利而行之，或勉强而行之，及其成功一也。」困勉有上達基礎，初非故意菲薄。且生知、前知之聖，所謂空言以俟後，專賴困勉者以爲發明。困勉無生安，所謂莫爲之前，雖美弗彰；生知無困勉，所謂莫爲之後，雖盛弗傳。相需爲用，即如地圓地動非西人爲之發明，中國雖有古説，無人過問，或反疑攻之，此西人有功于我孔子不小。生安惟孔子一人，雖顔、閔、佛、老，皆在學知之列。日月無踰，不可摩擬，故學人但當知聖，不可言學聖。不惟生安不可學，即學力亦不可躐等。不以下民自安，則當專法西人苦思耐勞，專門精進，以求副困勉之目的。孟子曰：「宰我、子貢，智足以知聖人。」此表不過表揚聖人生安、前知爲世界有一無二之絶詣，非于學者長其矜驕，是己非人，蹈前人學聖之弊，以致爲困而不學之下民也。




讖緯



至聖作六經，一經一緯，緯即所謂微言。蓋六經爲成書，其中精微義例，全在緯候，故凡各經微言大義，全在于緯。以現在術數言之，六經爲其本書，緯即其起例。如《鐵板數》、《奇門》、《六壬》，非通起例，但讀其本書，終不能入門。即如《春秋》，使非緯説，則真爲斷爛朝報，所以先師言《春秋》，並及緯候。如董子《春秋繁露》、伏生《尚書大傳》、《洪範五行傳》，皆統師説，即爲緯之别種。如「繁露」、「竹林」、「玉杯」等篇名，與緯書之《元命苞》、《鈎命訣》相同，皆不能解其義。即如孟子、荀子所言《春秋》義例，其實皆出于緯，上而博士，下而《白虎通》，何、鄭解經，皆必用緯，蓋師師相傳之秘訣，非緯則經不能立。唐宋以下儒者專以文從字順説經，望文生訓，乃以緯爲怪誕，如歐陽修者，乃上書欲將註疏中所有緯説删除。南宋以後此風甚熾，即如朱子，深鄙緯説，然如天文、度數、禮制等級，莫不陰用其説而陽避其名，今就其全書中考其用緯者不下數十百條，蓋非緯則經萬無可明之理，亦如不明起例，則不能學《奇門》、《六壬》。且就當今學派言之，凡西人所有之新理、新事，其專門之天文、地理、算學乃皆爲緯書所獨有，當今欲考孔子生知、前知、立新經以爲萬世法者，非緯不能明，故王氏《政學問對》采用緯書明文者甚多，緯書之支流更復不少。此爲中國祖宗窖藏之秘寶，欲從學界戰勝于全球，則緯書不可不急講也。緯書之爲經説，國朝人已有發明，惟專取緯而去讖，以緯爲經説，以讖爲方術。就讖而論，自不免後人之竄補，然讖之真者則不可磨滅。凡讖皆爲先知預言將來之事，與孔子俟後聖之旨最爲相合，萬世師表，作經俟後，不能不用讖。六藝有天學，有人學。《詩》、《易》之上征下浮，如《楚辭》之周游六漠，御風乘雲，姑且不論，專就人學言，地球五大洲分五方、五帝，爲《周禮》之五土例，《内經》之二十五民。孔經傳萬世以後之事迹，故託之于讖，所云伏羲在東半球以木德王，炎帝在南半球以火德王，少昊在西半球以金德王，玄冥在北半球以水德王，黄帝在中央以土德王，將來五大洲各有一帝，乘運而王，前知之聖，爲百世立法，不能不預言其形狀符瑞，此固一定之説也。如鄒衍所傳五帝終始運，本爲全球百世以後而言，當時有此師説，無此疆域，先師專就中國一隅附會，所以招人指摘，知經爲世界後世而言，則此等師説則平常而不爲怪誕矣。且聖人爲萬世師表，如就西説就今改良精進，再加數千百年，不知作何景象？故孔子特留讖緯，原始要終，由今以推，再加數千萬年，亦在所包，故已見者知之爲知之，未來者不知爲不知。故今日讀讖緯，亦如講《周禮》，凡所以至者爲已知，後來無窮事業統歸之闕疑，如電學因電報而進無綫電、電話，進境不可限量，知者爲知，不知爲闕疑。以讀《周禮》之法推之于讖，今已知者爲知，不能知者爲闕疑，今必有闕疑，而後可以下俟萬世。中國儒者乃于一時一地盡讖之底藴，豈不誤之甚哉！又考今西人天文學以星辰爲形器，不過爲辨時辨方之用，其所言十二宫與讖緯亦同，但以形象求之，别無他意。考《史記·天官書》所有三元四官諸星辰法象，所指皆出于緯，緯即出孔，因以知孔子前，吾中國所言天文亦如今西人，但考形體方位，以政法寓于天文，全爲孔所獨創，如三元爲三京，四宫爲四表，北斗爲帝車，凡地下所有之制度，皆託之于天，故其説皆發源于緯。蓋地球未通之先，以地球政事託于天文，所謂「天不變，道亦不變」，爲以天定人之學。天學則因地之所有，以上推于天，合諸天星辰爲大一統，如所謂北辰居所、衆星拱之，則爲推人事以定天。

如佛書合諸世界爲一大世界。


 爲推人事以定天，所謂三千世界，如恒河沙數者，皆包羅于其中。讖緯原以闕疑爲本義，不使人盡知盡行，宋以後乃以一時一地盡讖緯，宜其以爲怪誕不經。故欲明經學，非盡讖緯不可；欲求學界戰勝于西人，亦非專心致志于讖緯不能。




闕疑



經傳相傳有闕疑一派，凡學人務求精進，不可自畫，弗能弗措，人一己百，人十己千，非剛强果毅，愚弱斷不能明，彊闕疑，則阻人精進之心，使偷安者有所藉口，與西人專精必求達者異，中學不能發達，皆闕疑誤之也。《論語》「知之爲知之，不知爲不知」，又曰「君子于其所不知，蓋闕如也」，蓋見子路勇于自進，强不知以爲知，又與子張言「多聞闕疑、多見闕殆」、「吾猶及史之闕文也」。史有闕文，不能妄增，示人謹慎，非心有疑義，不必求通，即可逍遥自得。至于「闕疑」、「闕殆」，則有别解。蓋經俟萬世，原始要終，合全球由今精進求新，雖數萬年不能出其範圍，非就一時言。如鄒衍海外大九洲説出《周禮》，今所共知，在漢史公且謂宏大不經。又如地球，婦人孺子今皆口講指畫，紀、阮二文達乃疑其誣誑。今人未嘗不笑古人之拙，今之所疑，安知後之笑？今不如今之笑古，故欲治經，須將經分爲天、人二宗，天道遠，人道邇，御風乘雲，固難驟行。即如《周禮》所言神怪非常之事，説者動稱與格致之理不合。電報景傳，聲無煙藥。乾嘉之人所絶不信者，無線電、電槍、氣球、留聲器，及咸同之年，亦且疑之。故今所疑，安知後來不見諸實事？此固一定之理也。每怪秦漢儒者不分世代，凡經傳所言，急于中國一隅盡行之，非常可駭之事理，不知爲世界後來而言，非攻擊則附會，是直以經傳爲一隅一世之私書，而無以爲進化之地步，是直以孔子爲中國一時之聖人，而不能統化世界，參贊位育，豈不惑之甚哉！故經傳特留闕疑一例，以分化世代後來之事，統歸闕疑，切不可如馬、鄭之附會，亦不可如紀、阮之譏刺。考六經漢魏下皆以爲一隅之書，欲治中國，《春秋》一經已有餘，何必牀上牀、屋上屋？邵康節《皇極經世》乃以《易》爲皇學，《書》爲帝學，《詩》爲王學，《春秋》爲伯經，各主一世代，乃免重疊之弊，分經而治，不可躐等，暗室一燈，思想真爲絶倫。惟《詩》與《易》同派，如詩歌與筮卜書，《春秋》爲别派，如文與史策。緯云：「書者，如也；詩者，志也。」故《知聖篇》改《易》、《詩》、《書》宗旨，《詩》爲帝，《書》爲王，就其體裁而分知行，久乃悟爲天、人之分。蓋《尚書》首帝典、帝謨，不能以爲王學。《春秋》亦有王，乃定《書》、《禮》、《春秋》爲人學之皇、帝、王、伯。《書》爲皇、帝，《春秋》爲王、伯，《禮》間居二者之間。凡世界之事，三經已備，《易》、《詩》則爲天學之皇帝、王伯。《論語》「譬如北辰，居其所而衆星拱之」，合諸天星辰爲大一統，天學之皇也；四宫三元合爲五宫，天學之帝也；昴星爲西宫之一宿，日屬世界繞之，天學之王也；日統八行星以繞昴星，天學之伯也。不惟天學今日不能言，人學雖近屬小，六合以内，無奇不有。當今世界爲大春秋，凡屬實行，上爲《王制》派。《周禮》爲三皇五帝之書已見者，爲可知不可解者，必待地球五洲開化、五帝分統，而後爲帝學；世界大統，統于一皇，而後爲皇學。地球同時立二十一曆，而後歲功成，非萬年不能有此局。皇世又必數萬年而後乃能進于天學，上升下浮，鳶飛魚躍，而後爲神化。此但就西人少壯之説推之，由伯而進王，由王而進帝，由帝而進皇，由皇而進天，經傳據衰而作，則指老耄之世界，皇降帝，帝降王，王降伯，其進化之程度，即爲退化之比例，不知經數千萬年而後乃能終此局。故凡經傳關後來進化事，乃能闕疑，若夫已見之理境、實行之政事，則必極力求通，萬不可藉口闕疑，不求精進。




中國一人



吾國自達摩西來以演禪宗，宋元儒者推以説經，千年以内其道孤行，制藝爲之代表。明之天下送于八比，當今中國危棘幾幾于不能保種。其得失之效，大可覩矣。每怪言新學者以八比爲洪水猛獸，乃表彰心學，作半日静坐之課程，殺其人而用其書，是面新學而實八比，豈不誤之甚哉！鄉村俗師解釋《論語》，如「先行其言而後從之」，與「欲訥于言而敏于行」、「朋友信之」之類，每以都會之人相比況，

成都人每言過其實，俗師因以爲言。


 然則不生都會，鄉鄙樸訥皆可爲聖賢矣。即如「朋友信之」一句，鄉曲農工每具特别之性質，不肯妄語，是于孔子曾子至聖亞聖已各得其三分之一，聖賢亦不如是之易。凡行誼屬個人私德，一室潛修，究于世界何補。又如《論語》「一日克己復禮，天下歸仁」，雖電報神速，不能如此周徧。邑宰蒞任多年，百里之内，村農有不知其姓名者，故八比之感應話頭，久已成爲笑柄。然八比家實出于經説，窗下所講求，及至出任，乃知形隔勢禁，皆屬虚妄，變本加厲，遂專求官派，以自異于書生，以幼時所習爲誑語，儒生遂成無用之别名，因此歸咎經傳，以爲無用之物。此固吾國數百年之積習也，是蓋不知《論語》所言原有别義，望文生訓，以成此弊。《論語》爲微言，非爲三家村學究立教授之法，後人專就庸言庸行言之，此中學一大害也。考《禮運》孔子與子游論禮，有「中國一人、天下一家」之説。《大學》四條目：治國、平天下、修身、齊家。

此四條目舊以爲八條目者誤。


 經云：「自天子至于庶人，壹是皆以修身爲本。」古本之傳始于所謂「修身在正其心」，後人補格物致知傳

 ，移「誠意」繼之，然「誠意」章並不言所謂「誠意在正其心」，又無所謂「正心在誠其意」之傳，如欲補，則所補當共三篇。經明以修身爲本，不能于修身之上再加四等，本中之本，所以爲學人之害。所謂「大學」者，爲帝王專在平治，中國一人，天下一家，修齊即所以爲平治，故平治二傳爲實行，修齊二傳爲比例。以中國一人例言之，《尚書》「明四目、達四聰」，予曰觀于五行之色曰「汝視」，察五聲在治忽曰「汝聽」，曰「元首明哉，股肱良哉」，曰「元首叢脞哉，股肱惰哉」。《詩》曰「公侯腹心」、「王之喉舌」，此皆用中國一人例法。《洪範》之五事，心居中，左右爲耳目視聽，前後爲言行，故《内經》以身比官，孟子「耳目之官蔽于物」、「心之官則思」，故《論語》之心多指京師，爲天君。聞見即四目四聰，言行爲南北貌言，故《家語》以四目四聰爲四岳，所謂言行即南海、北海之帝，《國語》所謂南正重司天以治神、北正黎司地以治民。西學以思想皆出于腦，《内經》有以腦爲臟之説，《尚書》「元首」即謂腦，腦爲大心，心與膽對，爲小心。經傳言心爲元首、爲京師、爲腦，所謂「心之官則思」也。視聽言動即四方四岳，如《論語》告顔子之視聽言動、子張之聞見言行，皆爲中國一人。《洪範》之五事例就一身分君臣，五方五極，言近指遠，專言修身，治國皆寓焉。

嘗就經傳所有「心思」、「耳目」等字編爲《中國一人》專書。


 儒者不知此例，乃專就一身穿鑿附會。禪宗浸入中國，與其説最相合，因其説以解經，治國之事皆就身言之，輕其所重而重其所輕，故《大學衍義》遂不言平治，八比家因之，遂造帝王但正心修身，國自治，天下自平，種種悠謬，積爲風氣，以致成爲中國之毒。今既罷去科舉，使人崇尚實學，報章乃欲假禪學以亂孔子之真，故不得不發明經傳之微旨，以挽八比之餘毒也。




墨學出于孔辨



《論語》有「從先進」之説，《中庸》則云「從周」，二者相反，不知從周則爲儒，先進則爲墨，致莊子以六藝爲道，諸子爲方術。諸子在六藝後，九流出于四科，諸子爲六藝之支流，固一定之例也。《禮記》以《詩》、《書》、《禮》、《樂》爲四術、四教，春《詩》夏《樂》秋《書》冬《禮》。《六家指要》道爲《易》，陰陽即《春秋》，二者居中，爲皇帝，東儒西墨，南名北法，四家分方，亦如四經分學。後世誤以六經全屬儒家之私書，諸子遂别于儒，目爲異端，或託春秋以前人，或雖在孔後别成一派，如墨是也。至聖兼包諸家，故《論語》謂之無名。今之報章或以爲宗教家、教育家、哲學家、政治家、理想家，以後來之科目强以名，如天之至聖與以專屬傳經之儒家，皆爲謬妄。《史記·世家贊》曰：「言六藝者皆折中孔子。」墨子主乎《詩》、《書》、《春秋》立説，其稱引經傳與孟、荀同，固不問而可知爲孔子之徒。《淮南子》明言墨子學于儒者，憤世勢之濁亂，乃專言夏禮。考博士傳經有文、質二派，文家尊尊，爲東方儒者之説；質家親親，爲西方剛毅之説。《論語》「禹吾無間然」章、「林放問禮」章、「禮云禮云」章，公羊所謂改文從質者，全爲墨家所主。由質近于野，先進野人，後進君子，博士雖有殷質周文之説，夏在殷前，猶專屬于質。《禮緯》言夏爲三月之喪，至周乃有期年，以至于三年。儒家主文，爲從周之説，墨子專傳孔子尚質一派，爲夏禮，

江都汪氏考證墨子用夏禮説詳明。


 是孔與墨指子思爲孔子，非真孔。

《非十二子》有子思以孔子爲至聖，可見。


 同爲孔子之學，一質一文，儒固不能煬孔子之竈，墨亦不能自外生成。今之報界諸公不知儒墨之孔爲子思，遂謂墨爲孔子之敵，于六藝外别樹一幟，因誦《墨經》一語，與《墨子》所引經或爲異文，或爲師説，《國粹報》遂謂墨子别有六經。不知《墨子》所引全屬孔經，儒、墨可以相攻，而孔、墨不容並議。蓋就教化言，中國占文明之先，儒家爲主，墨家爲客。莊子云墨子之徒述《墨經》，與儒者不同。墨子有《經上》、《經下》篇，莊子本據墨子之經而言，故稱曰《墨經》，並非謂孔子有六經，墨子亦有六經，墨遂超子思而敵孔子。蓋孔子萬世師表，經傳所言，原始要終，非數千萬年不能見諸實行。儒者子思以下欲于戰國之世將聖經全見施行，非實行則不能存，故秦皇、漢武皆行皇帝之事，《史記》所謂無其德而用其事者。墨子循序漸進，戰國只能用夏禮三月，待千萬年後，文明程度進化，乃用九月、期年、三年。若如孟、荀之説，六經之説皆可于戰國實行，是六藝爲戰國一時而言，無以爲萬世師表地步，墨子則爲循序漸進，小行之于戰國。中國用夏禮三月之喪，大行之于全球，引導西人先爲三月之喪。儒者爲兼營並進以存經，非儒者則經傳之全體不能存。墨子如《公羊》許夷狄者不一而足，待人後行，乃足下俟萬世。一爲存經而言，一爲行經而設，墨家創其始，儒家要其終，墨爲西方之質，儒爲東方之文，二家皆爲孔子功臣，原始要終，缺一不可，故在當日則如冰炭水火，幾若勢不兩立，自今日觀之，則水乳交融，非儒不足以存經，非墨不足以俟後，先進後進，儒墨之所以分，子思、墨翟可並言，而孔子與儒墨萬不可並列。考東方木德，其行仁，西方剛毅，所謂金主義，東方柔德，故儒教迂緩，墨家則爲天水訟，訟字從公，故墨家尚同。《詩》云：「雨我公田，遂及我私。」天雨無不被其澤，所以爲公。考世界進化皆先野後文，《論語》所謂先進野人、後進君子，故質家宜在文家之先。孔子作經，正當戰國，必先質後文，先行三月之喪，而後可以徐推至于三年。儒家之説所以存經，如當時專用墨子派，則經説無以自存于天地之間，二家于時局互有長短，交相爲用，不可偏廢。西人爲墨家，中國爲儒家。以俟後言之，中國所謂無其德而用其事爲太過，西人專用墨派，未免不及。中外交通，爲古今一大變局。墨家居簡行簡，質勝文則野，儒家一于主文，未免文勝之弊。《説苑》引孔子見子桑伯子，謂子桑伯子質有餘而文不足，欲以我之文化其野；子桑伯子亦專就儒家言，孔子謂儒家文有餘而質不足，欲以我之質化其文。蓋以分方言，則東木西金，一柔一剛，一文一質，各不相同。大同之説則相反相成，柔必取剛，剛必取柔，二者混化爲一，在《尚書》曰「柔而慄，剛而無虐」，在《論語》曰「温而厲，威而不猛」，又曰「文質彬彬，然後君子」，此儒墨一家，一柔一剛，一進一退，一文一質，一後一先。自其分而言之，至如冰炭水火之不能相容；自其合言之，則如水乳膠漆。此至聖六經爲其大成，而儒墨特其中之一小部分。古書多以孔墨、儒墨並稱，子思爲儒，孔子固非儒。孔墨並稱之孔，則必以爲子思。蓋孔子爲大宗，九流皆係支派，萬不可以諸家相題並論矣。




道家



《六家指要》言道家順陰陽，統儒墨，綜名法，集其大成。見在説者卑則以孔爲儒，高以孔爲道。夫以孔爲道，似也，而孔之不可爲道，則更有説。考《論語》「言志」章之曾晳與農山言志之顔子兼容並包，所謂道家也；老子之外，列子、莊子、尹文皆所謂道家也。若孔子則爲至聖，爲六經，不惟儒非孔，即道亦非孔。《莊子·天下》篇所言十子，大抵皆道家者流，以老子及己之自命，皆自託于方術，以爲耳目

 口鼻，以六藝爲心，爲至神天化，是莊子雖祖述老子，而不敢以老與孔比。蓋道家雖較勝各家，然既以道自名，則已落邊際言詮，囿于一偏，爲諸子之一，而不敢與至聖比。舊説顔子爲道家，孔子自謂其偏長不及四子，四子所以事我者如回能仁而不能小，顔子本爲道家，而所以師事孔子，而一間未達者，則以其能大不能小，偏于一端。蓋至誠如天，《論語》「賢者識大，不賢者識小」、「夫子焉不學，而亦何常師之有」，《中庸》曰「大德川流，小德敦化」，此天地之所以爲大，而無所成名。如孟、荀講王學，則非毁桓文，列、莊言道德，則非毁仁義。以大小言之，道德固可以包王，王固可以包伯，但言皇帝者則專主道德，言王伯者則專主仁義，自立限畫，專門名家，不能相通，不惟儒家不敢自謂入聖人之域，即道家亦道其所道，能大而不能小，所以爲子學。亦如器皿雖有大小之别，然終囿于器。六藝高遠，即《論語》「北辰」章及無爲、無名、無我爲道家所主者，不下數十章，爲列、莊所主。王者制法爲儒者所主固多，下至齊桓、晉文、管仲、晏子亦皆推崇，辭無軒輊，不惟儒家，下至農家、縱横家、小説、雜家亦皆祖述《論語》。《中庸》所謂「萬物並育不相害，道並行不相悖」，故云「道不同，不相爲謀」、「攻乎異端，斯害也已」，兼容並包，不事攻擊，有始有卒，所以爲聖人。「夫子之門何其雜」，此《論語》所以兼包皇帝王伯、六藝九流、天人之學，無所攻擊于其際。至于諸子，有所從則有所違，有所守則有所攻，雖道家之莊、列亦然。蓋就諸子言，皆各有水火冰炭、順逆違反之事，至聖則先後本末無所不具，道家所以亦如雜家，爲孔子之具體，而不能以至聖域也。自來説莊、列者皆于孔子之外自成一家，或者並以爲異端，而無人、無我宗旨全見《論語》，道與墨同出六藝。蓋道家之深者爲《詩》、《易》之天學，其淺者爲《尚書》之人學。舊説以莊子爲子夏之門人，列子、莊子所言孔較老尤詳，凡所稱述，皆爲《詩》、《易》師説，與《楚辭》相脗合，故道家雖與小人儒者有異同，凡實則君子儒。六藝之師説不囿于儒，則道何以能出六藝範圍？今所傳《道德經》，世或以爲老聃所作。道德本爲《尚書》所包，古無立言之事，凡諸子皆出六藝後，今所傳鬻熊、伊尹各書，自來皆以爲依託，惟《道德經》與孔同時，别爲一派。考道德爲三皇五帝之學，必出在孔子後，《列子》引其文曰「皇帝之書」，又其所引老聃説《道德》皆無之，是《道德經》爲七十子所傳，絶非老子自作。《楚詞》爲皇帝學，不主老子。惟韓非有《解老》、《喻老》二篇，《史記》遂以與韓非同傳，謂刑名出于道德。子書每多附益，不必皆出其人，《管子》、《荀子》、《春秋繁露》是其明證。文帝尚黄老，以《道德經》爲《老子》，皆出漢人之手。今《解老》、《喻老》皆出于蓋公等之手，其書藏在内府，與《韓非》合，校書時並以爲一書，不必出自韓非，亦如《管子》解問凡十餘篇，必出原書之後，大抵爲漢儒言管學者所附益，與原書有早遲之别。考《孟子》爲子書之正體，無一章不有「孟子」，以此推之，則凡有姓名者爲本書，無姓名者爲古書，或爲其人所傳授，如《董子·爵國》篇，《荀子》之《樂記》、《禮論》、《三年問》諸篇，《吕氏春秋》之《月令》，或爲後人附益，如《管子》之周禮師説各篇，與其問解各篇，《韓非》之《解老》、《喻老》，亦如《公羊》、《穀梁》、《喪服傳》，大抵皆出于漢師。當時子書自名一家，皆如《孟子》，不能以古書參雜其中，又不能爲别書所解説。此《老子》亦如《周禮》、《王制》，爲聖門七十弟子之所傳；後人以爲老子所作，亦如後人以《周禮》爲周公所作，《王制》爲博士所作，《月令》爲吕不韋所作，其實不如此也。



注
 　「東方曰寄」以下：原作「東方曰西方曰寄南方曰象狄鞮北方曰譯」，據《禮記·王制》改。



注
 　玄奘：原作「行裝」，據文意改。



注
 　第五課：原作「五」，據文例改。下「第六課」同。



注
 　案，《藝海珠塵》所收爲胡秉虔《漢西京博士考》，《後知不足齋叢書》所收爲張金吾《兩漢五經博士考》，非一書。



注
 　騰：原作「滕」，據文意改。



注
 　格物致知傳：原作「格致物傳」。案朱熹曾爲《大學》補「格物致知傳」。



注
 　目：原作「且」，據文義改。
















尊經書院日課題目



廖　平　撰

楊世文　校點








校點説明



據廖宗澤《六譯先生年譜》（光緒二十五年，一八九九）曰：「彙集尊經、九峰、藝風、家塾諸題，編爲《經課題目》二卷。……先生在尊經時，以題目多，難於鈔録，每預刊印發，一人不能作多題，得此一目，或餘日補考，或據目與同經别題相商，或又據目與别經研考交通之條。」又廖師政《四譯舘經學穿鑿記·跋》云：「（四譯）襄校尊經，當時應課者常二三百人，分經立課，用志不分。每課題目由數十道以至百餘道，率皆大例巨疑，經衆研究堅確不移者，乃據爲定説，否則數變或數十變而不止。」又《光緒井研縣志》卷十二《藝文二·經部二》：「平昔年分校尊經，每試題目，刊給學者。近輯所刊《經學目録》爲上卷，再以九峰、藝風、家塾諸題編爲下卷。考平經學數變，遇有疑義，即標題以相考核，成書多而且速，實由于此。群經宏綱巨例，領悟爲難，此篇舉要示目，谿径易循，初學依目程功，最爲切用。」而此本爲《尊經書院日課題目》，並不分卷，多爲光緒二十年甲午（一八九四）堂課題目。有民國二十四年井研廖氏刻本，今據此本整理。








尊經書院日課題目



日課之設，勗學以要其成也。工候不齊，中程固自有人，心欲求通，而誼例茫然，莫得侖弟者有之。今爲酌分門彙，期於各精一業，久會其歸，砉然理解，道業將遂茂焉。所列亦高下間出，以爲不可執堂等耳，嗜學者善自擇之。

初到院日課另立。







易



《易緯》補注

補鄭氏爻辰説

《五經彙解》各條摘要

校勘《周易集解疏》

趙刻《湖北叢書》本。







書



《帝典》爲經二十七篇爲緯考

輯《左》《國》《尚書》説

前人所輯，多係有明文者。




彙輯二帝三王二伯舊説

《書》例表

仿惠氏《易例》。




《尚書大傳》補注

以别經博士説補其未備。




《書序》駁

《王制》義證

引《王制》以解經，又以經注《王制》。




《五經彙解》各條摘要

《今文尚書》與三家《詩》相通條考




詩



輯注《魯詩》《韓詩》

《韓詩外傳》禮制詳注

專取禮制，以别經博士説補注之。




考訂今古篇章次第

《五經彙解》各條摘要




儀禮



取兩戴《記》文補證闕義

輯《左》《國》儀節補證經義

經十七篇與《詩》相通條考

擬正續《經解》儀禮學各書提要

編《儀禮彙解》

仿《五經彙解》例。




《容經》類鈔

以經傳中散見之文，依類歸附於各條之下，别有《凡例》。







戴記



分注

各人擇占一二篇。




擬正續《經解》禮記學各書提要

輯《王制》義證

《五經彙解》各條摘要

四代禮制異同表

附考




五等禮制異同表

錫命考




公羊



補注《春秋繁露》

補淩注。




取《繁露》精要補證何注

擬正續《經解》公羊學各書提要

傳文疑辭類鈔

凡無聞、蓋其、諸其與未知、或曰之類。







穀梁



周公攝政考

周初用殷法，兄終弟及。周公如宋宣、魯隱，實已即位。周公定傳子之法，乃讓於成王。由後讓言之，則周公爲攝；由攝乃生成王幼之説；由幼乃生襁褓之説。實則周公非攝，成王非幼。〇堯如武王，舜如周公，禹如成王。〇《金縢》周公自稱一人、余小子，稱二公，爲對天子之詞。〇文王舍伯邑考立武王，亦立弟之説。〇成王尚有四弟。〇荀子説周公由有天下而無，武王由無天下而有天下。〇《周書》周公攝政。〇《春秋》成隱公之志，《尚書》則成周公之志。《公羊》云：「吾立也乎哉？吾攝也。」




《書》以周公爲主考

前後之文，皆關於周公者乃録之。如周用盤庚乃録之，舜代堯，如周公繼武王之類。




七日癸酉從丁卯數抑從乙丑數問

天子七日殯，先遠日，但數問日。喪禮與吉禮計日不同，則春秋乃喪至變禮，故少二日。抑於辛未殯，間二日，乃行即位禮。崔東壁又以朝諸侯爲明年即位事。




虞夏亦用通畿考

費誓自稱魯人説

成王封魯，在周公反政之後。此篇當是周公於東方命魯人，非魯公之辭。







左傳



輯《左》《國》《尚書》説

前人所輯，多係有明文者。




《禹貢》六府説

天生五材，民並用之。




三事即三公説

正德司徒，利用司馬，厚生司空。




八元八凱實證

十六人即九官，與所讓之殳、斨、伯與、朱虎、熊、羆七人也，試考其名目同異。




逆子釗於南門之外考

太子侍疾，崩，然後出居耶？究居於何地？《左傳》每言喪次在臣下之家，是否此制？並考後世史事遵用否。




卿士考

專指二伯，抑卿以上通稱？







儀禮



燕大射皆天子禮考

有稱主人者、稱公者。主人爲天子公，乃使公攝爲主人。天子不與臣下爲禮。




鄉飲酒鄉射二鄉字皆當爲卿考

賓主皆卿，故篇中見公、大夫，無卿。字義有三，卿明文，其中官名、禮樂，多非鄉官所用，以爲卿字，則與公、士皆以官名，乃無所不通矣。




《顧命》即玉者喪禮儀説

名號稱謂考




禮記



四代禮制異同表

如載祀年之類，專録《尚書》。




《金縢》代乃代立説

或據《文王世子》，以請代死爲詐。




十二州同建五長考

五長，二伯、方伯、卒正、連帥、屬長。




《月令》乃命羲傳説考

《大傳》文較簡於《月令》，分候解《尚書》之文。如迎賓、餞入，即天子東郊、西郊事。言物候，即傳鳥獸句。命事即傳東作西成等句。




輯兩戴《記》《尚書》傳説

釋稱

伯相、邦伯、師長、西伯、予一人、伯父爲二伯，伯兄爲州牧，仲叔、季弟爲卒正，幼子爲連帥，童孫爲屬長，官伯族姓。




五刑三千非肉刑考




周禮



五瑞五長即周禮五等封考

《史記》、《漢書》皆以魯衛封方四百里。




引《王制》以注傳

輯博士説以補傳説佚義

三世表

編《公羊彙解》

《五經彙解》《春秋經》各條摘要




穀梁



傳例考

以傳文爲主，取經文證之。




筆削善惡褒貶表

每類各分細目表之。




三《傳》禮互文見義表

三《傳》例文異義同表

擬經解續篇《穀梁》諸書提要

輯《易》《書》《詩》《禮》博士説以補佚義

輯劉子政《穀梁》佚傳師説

依經文按年分入。




編日月時例表

日有正無變，時有正無變，月以記時，日以見疏數，月以見尊卑，日有正有變，時有正有變，日月不爲例，分爲八門。




分國鈔

比事鈔

《春秋比》未善。




編穀梁彙解




左傳



校補《春秋名號歸一圖》

引《王制》以注傳

輯二伯侯牧伯子男三等典禮

輯三等國大夫典禮

經説不在本條鈔

杜氏《釋例》襲用史舊文駁

事見傳經不書例

可以爲二傳不書例之實證。




引《儀禮》《禮記》爲注

且字例條説

與二《傳》「或曰」、「一曰」相同，考其與上文違異。




鈔緣經立説異經見義二例

同經者爲緣經，不同者爲異經。




編《左傳彙解》

杜注襲用賈服説條考

《非左》辨正

明郝氏撰《湖北叢書》本。







孝經



輯《古孝子傳》

别有《凡例》。




輯子史中《孝經》師説

輯兩戴《記》孝經舊説

編《孝經彙解》




周禮



《周禮》徵

以《五禮通考》、《讀禮通考》爲主，凡與《周禮》同文者皆録之，以爲《周禮》之證。二書畢，再以他書補之。




《周禮》專條與經傳子籍及西漢説皆不同考

釋車




諸子



補注諸子

隨性所近，聽其自占。




輯録諸子中三《禮》三《傳》《孝經》《論語》説

仿陳左海《詩》《書》二經例。




校勘周秦兩漢諸子

先以《讀書雜志》、《諸子平議》校訂，再求精本校之。




輯九家佚篇佚文以復其舊目




史學



據《左傳》繹史補莒邾滕薛許世家

前人已有成書，不善，試更作之。




《史記》羼附《書序》考

輯《易》《公羊》《穀梁》《左傳》三《禮》《論語》《孝經》先師遺説考

仿陳左海《詩》《書》二經之例，各門分鈔亦可。




三史論《左傳》《毛詩》《古文尚書》師授源流不同考

隋
 

注



 以前《儒林傳》詳注

經學大師不在儒林者，亦可附鈔。




蜀中先賢傳

《史記》校證

兩《漢書》校證

《繹史》古事摭奇

凡四代之事與六藝不同者，依代類鈔，《繹史》畢，再以他書補之。







目録



輯録晁陳馬三家所收蜀中先哲遺書

並鈔敘跋。




輯録《四庫提要》中蜀中先哲遺書

蜀本考




金石



補《金石苑》




掌故



職官　井田　食貨　軍制　刑罰

以上六門
 

注



 ，專考先秦以前古制，務期詳備。







辭章



鈔《提要》論詩論文論詞

分門略仿詩話、文話、詞話之例。




輯録蜀中先賢文集

隋
 

注



 以前用嚴氏目録。




鈔《左》《國》辭令

前人已有成書，今仿之，凡非口對者已見嚴本。




校《全唐文》

先以《文苑英華》校之。




注漢四家集

鈔全唐詩人小傳

即用《全唐詩》本。




鈔各史《文苑傳》

仿《八史經籍志》例。




校《魏鶴山集》

注《百三名家》

不能全注，任擇一集。




注六朝四家

分輯《文選》所引逸書

注七十家賦鈔

注《駢體文鈔》

注《八代詩選》

注《續古文苑》

（上缺）崔東壁説周公不作《易》《儀禮》《爾雅》《月令》《周頌》《小雅》《周禮》書後




（上缺）之誤。然則侯封四百里，指方伯無疑。以此推之□□二伯，伯爲卒正，子爲連帥，男爲屬長，封地專指五長□田而言，非本封也。




肉刑五由誤襲《吕刑》考

《吕刑》乃苗民虐刑奪貨注文，非周常制。




由十二州改九州説出劉歆考

語出劉歆，博士説當不如此。




釋官

以《尚書》官名考合《周禮》。




《康誥》有命康叔爲司寇説

《金縢》周公稱余小子余一人説

武王未崩，周公已立，如堯老舜攝事。




五典五禮名目考

五禮不用《周禮》説。附説《書》多以五立目，如五瑞、五品、五教、五刑、五流、五服。







論孟



《論語·堯曰》章與《孟子》四代連文皆《尚書》傳説考

周公思兼三王以施四事表

以周公篇論敘三代四王之説表之，惡事附。




伐奄非武王事考




諸子



輯孟荀《尚書》説

元聖素王條證

專取古書中周孔並論者。







經總



周公魯公不稱謚説

彙輯二帝三王二伯舊説

《五經異義》書與十四博士禮制皆同考

所争者皆在古文。




尹氏稱氏同於《詩》《春秋》説




校勘



《酒誥》篇考

「王曰」以下皆分條釋篇首「王若曰」節之文，抑「王曰」以下乃正文，「王若曰」爲總括大義？《周公篇》多此例，更推廣之。




周公五誥考

用《吕氏·慎大覽》説及經文新邑、冲人，以《盤庚》爲周公之書，《左》稱《盤庚之誥》，去《酒誥》，以《盤庚》補之。




《多方》《多士》考

二篇何以分？或以爲本一篇，乃别本異同。




《君奭》與《召誥》相對答考

周、召相誥對，當考訂其詞，合爲一篇，又有經傳。




《杍材》及《康誥》脱簡答辭考

「王曰」下爲脱簡，「王啓監」以下爲康叔對王之辭，分三段。




各篇經傳考




小學



單曰字多訓釋條考

曰「公將不利於孺子」，即解流言意。




孟侯解

《大傳》説可從否？




誤詁誤入正文考

《尚書》此例最多，如甸、男及以周公解「王若曰」之類，是以爲大夫、卿士句則説矣。御事爲經，司徒、司馬、司空爲説；師氏爲經，千夫長、百夫長爲説。由此推之。




從革當爲縱横説

《九共》《帝告》即《禹貢》《帝謨》説

《皋陶謨》一名《帝謨》。




釋祼

王入太室祼，即《詩》「祼將於京」。




釋逸

逸祝册、逸誥，果人名，抑佚脱？




孺子解

崔氏説禮稱孺子，不必年幼；又考《雒誥》孺子指伯禽，非成王，引《檀弓》《左》《國》等書爲證。







史記



《周本紀》《大誓》考

《大誓》《牧誓》一書二名。本無《大誓》篇，先秦所引《大誓》明文十五條，皆别文異文暨傳説，博士所得《泰誓》乃《牧》傳文，故無先秦所引十五條。《本紀》之《大誓》即史公隱括《牧誓》本文，古文家羼加《大誓》名目，以爲《大誓》。至於《牧誓》，又全引經文當之，其作僞之迹顯然。




《逸周書》全爲《尚書》舊傳考

《國語》《史記》逸篇魏氏據以補書得失説

帝王伯升降説表

輯《繹史》尚書説

古文家以《書序》校補《史記》考

謨脱「帝曰」「禹曰」廣例

《史記》有「帝曰」、「禹曰」是也，由此推之。







輿地



東迆北會於滙滙當爲漢考

《周公篇》畿内畿外兼説考

友邦，邦君，外御事，多士，内庶邦，庶士，外越少正，御事，内外侯男衛邦伯，内百僚庶尹，惟亞惟服宗工。




五服考

采，甸男，采綏。







詞章



二十八篇上應列宿賦

以題爲韻。




王會圖賦

古體。《雒誥》「四方大和會」即此事。「百辟享」即指貢獻，要用《禹貢》九州、十二州説。




明堂位賦

古體。即《召誥》位或之位，當用《逸周書·作雒解》明堂位生義。




擬魯周公廟樂章

擬堯除肉刑詔

擬武王命周公攝立詔

擬成王賜魯公天子禮樂制詔

擬伯禽之命唐誥

仿《僞古文》體，不須集句。




擬封八伯策命

各就本州立説，不可雷同，不可集句。




取《僞古文》附注各篇議

《僞書》不能廢，附存之，當審所附篇目。《周官》乃僞周禮説，當删之。




擬薦八元八愷書

《尚書》制度四代無沿革論

周公似宋太宗論

成王似德昭。




《尚書》全以垂教無貶惡之文論

宋儒以《吕刑》「贖刑」係以垂鑒，後人多用其説，則善惡不分，何以爲經？




《書》無《舜典》篇名論

《帝典》九官贊

用三國名官贊體。




《無佚》贊

每君各以一贊，不分美惡。




擬梅氏《上僞古文孔傳表》

擬四岳薦舜表

擬判七道

四凶、三監，學唐人體。




擬二公上《周公行狀》

魏氏《書古微》跋

陳氏《尚書先師遺説考》跋

孫輯本《泰誓》跋



注
 　隋：原作「隨」，據文意改。



注
 　原稿排式如此。則此「六門」似當作「五門」。



注
 　隋：原作「隨」，據文意改。








尊經書院堂課題

甲午三月









易



《左》《國》筮辭不見今《易》非《連山》《歸藏》之文説

「元亨利貞」釋例

四字全見、分見共若干，仿《春秋比》之例分鈔之，言其所以然之故。







書



《禹貢》八州雜見要荒地國考

《周書》「王曰」「周公曰」「公曰」「若曰」「又曰」釋例

二十八篇敘例跋




詩



東南西北釋例

《小宛》至《大田》分配考

《節南》至《雨無正》爲西周之亡。《瞻彼洛矣》六篇與《魚藻》六篇相對，記東西京之事。《黍》《苗》以下記伯事。《小宛》似是追論周亡之故。篇次未得其説，試精心推考之。







穀梁



釋上下

舉上、舉下、接上下、太上之類。




同尊周同外楚釋例

《敘例》書後

新刊《凡例》本。







公羊



齋會序江黄盟楚即一匡天下晉楚乃分伯北南説

君存焉爾釋例

傳於外諸侯不當稱君，凡稱君者，皆借用本國傳文。




《解詁三十論》跋




左傳



先書緩書釋例

書外事有緩日、緩月，甚至一年乃書者，試就其事彙考之。




晉楚分伯晉統東方楚統西方考

經終孔子傳終哀公悼公不編年爲後人附益之




儀禮



經文簡略當以傳記之文相補考

古文考

經記皆今學，所言古文果何所本？




十七篇爲全經説

《續經解》有專書，能於其外在有發明否？







禮記



釋故

「故」同「詁」，累用者多古故訓，試類列而考之。




釋凡

凡讀爲例，亦爲古書名。類鈔記中「凡」字，考其與《左傳》五十凡相似若干條。




兩戴《記》凡例跋




周禮



鄭學改變經傳以合《周禮》考

《詩》箋《書》注有明文，《禮》注尤多。




九服五等封三易六詩删

列十二證删之。




《考工記》爲今學六工之傳未經劉歆竄改説

六工明見《曲禮》，此篇與上五篇多異同，又序文爲歆所加，直以爲《冬官》原文，並不以爲闕。







小學



摘録《吕氏字説》長義

彭縣吕君書雖多臆説，當有妙解，試摘取之。




康長素以《爾雅》《説文》爲僞古文辨

鄭樵《六書説》得失考

釋形事意




史



六藝未嘗焚佚考

補康書所未備。




《史記》録三代文在二十八篇外者皆爲傳記考

《泰誓》即《牧誓》之傳説，所謂先經起事。




史公引用公羊説考




漢書



鄒夾《春秋》駁

無師無書，何以著録？有師有書，見於劉歆所引者尚多，何以不著録？




鈔録古文家説

其用《周禮》古文説者不甚多，魏晉以下古説乃大行。




鄭學盛於六朝古學淵源皆後儒僞撰實證




輿地



樂山縣沿革考

宜詳考古地志書。




井研縣沿革考




子



《墨子》上下經釋例

九家之書成於晚師多失本意考

《莊子》全本孔經，其議訕皆末流之弊。




子多六藝傳記之文考

其書爲其所傳，抑與其書得遂以歸之，《管子》尤多此例。







詞章



國朝古文家宗派得失論

宜詳備，當實據其文篇目立説，不當空衍陳言。




致康長素論《新學僞經考》書

擬陳孔璋爲曹洪與魏文帝書

批校楊子雲文

就李申耆選本批其文法，校其異同。




蜀問

詞，小學，賦，刻書，受經，立學畫像。




李太白爲蜀人考

仿柳子厚《晉問》。




謝詩句法表








尊經書院堂課題

甲午四月









易



「三易」與文王周公作《易》皆爲古文家説考

《易》與《春秋》相通議

《易》陰陽、八卦、六十四卦與《春秋》二伯、八方伯、五十六卒正數目相同，試爲圖，並考《易》可以《春秋》六十四國國名當卦名否。




《詩》《書》卜筮釋




書



周公十一篇皆豫州事與末四篇相起如《詩》之《國風》説

《盤庚》「冲人」「新邑」説

《史記》言周用盤庚法以悦殷人，可據此説之否。




王後封國當在王畿抑在外州議

《康誥》、《酒誥》如《邶》、《鄘》、《衛》，《召誥》、《雒誥》如《王風》議




詩



《貽》《鴟鴞》兼有《無逸》《立政》二篇説

《孟子》言鴟鴞有《無逸》之意。




《豳》與《王風》通畿説

《春秋》雍與豫通畿，《詩》則青與豫通畿，青爲留都，豫爲西都。







左



君氏即隱七年尹氏經本同二傳説

傳之君氏乃不見經事。




衛侯剽書弑考

據傳稱殺子叔，《史記》以爲剽不在衛，是未弑書弑。




《春秋》以十九國爲主説




公羊



公子陽生也解

「子」爲「于」誤，「生」如「諸侯不生名」之「生」，謂不名無惡非死罪，下孔子語是説稱化燕。




三世内娶考

疑内娶謂娶於魯，如蕩伯姬來逆婦，與公孫壽來納幣。試以《左傳》考之。抑讀内爲類，如魯三娶於齊，皆稱婦，與上三世無大夫别爲一事，傳連引之，實非解所以無大夫之故。




「州不如國」三句爲夷狄例、「人不如名」三句爲王臣例説




穀梁



一家一國天下與本國諸夏夷狄同異説

並考近遠爲三世例。




「天子之内臣也」解

讀如「吾大夫之命乎天子者」，魯之臣爲天子所使而爲監者。




仲孫華孫説

本齊仲孫，二《傳》以齊亂魯，連弑二君，惡之，以齊之仲孫同於魯之仲孫，所以惡齊華孫稱孫，仲孫可以不名。







儀禮



引《左傳》證聘禮覲禮相見禮食燕禮

各分一篇考之。




記傳釋例

記先於傳。無記義者引《戴記》鈔補。《記》有大小重篇。記、傳外更有義、有問。







禮記



審訂《禮運》《禮器》《郊特牲》三篇經傳注

仿《王制定本》例，前作未盡，再詳考之。




明堂分立四門非十二室考

青陽、總章、元堂皆明堂之異名，本《尚書大傳》説。




魯封方七百里考

下言千乘，則地方三百一十六里，疑「七」爲「四」字之誤。《漢書》言齊封四百里。







周禮



鄭注《周禮》不用《大戴》説

《周禮》專條多同《大戴》，鄭不引以爲據，知今本《大戴》非原文，恐爲盧注誤入經文，不然則古文家所羼。




《曲禮》六大五官六府六工即《周禮》舊目説




史



《十二諸侯年表》燕爲羼文考

燕，《春秋》不記卒，無大夫，乃小國。




陳厲公利公證誤

本止厲公，利公當爲注説誤入正文，又爲後人所亂，故《陳田世家》及《年表》皆誤。




趙武事《晉世家》合《左傳》《趙世家》本趙譜爲莊姬諱惡説




漢書



莽歆初用儀制與得《周禮》以後不同考

古文學案

可否仿《烏台詩案》爲之，康書未備者補之，「五經不全」、「五經皆非孔子作」二條，尤宜闡發。




《人表》《藝文志》公羊穀梁無名説

公羊世系、穀梁數名，皆後人臆造。







地輿



《春秋》見經五十六卒正國名分州考

雍州不見國，王臣舊采也。青州見一州牧、七卒正、二十一連帥、一常敘附庸，梁、冀、兖、徐、荆、揚、豫各連州牧見七國王後，二伯與夷狄、附庸不在此列，當就經義推考之。如梁州則梁、巴、庸、鄀、崇、夔，荆則隨、江、黄、沉、胡、麇、蓼是也。




釋蜀

《春秋經》會蜀、盟蜀無間，事兩見蜀，明蜀非一地，會蜀在魯境，盟蜀地在梁州。會蜀乃約蜀之盟，非一時事。諸侯背晉、與楚畏晉，知因二蜀同名，託以在魯。如城下之盟，不得已者，連書其事，以起匱名，以言秦，知在梁州。







小學



釋字

矢屰，正










，白白自百
 


 頁，不丕，天立，干千，土士，矢舌，來麥，
 辛言，己巳。

《左傳》《禮記》中字形訓故鈔

形聲中形事意鈔

各分門鈔三四部以示例。







詞章



五經贊

《詩》《書》《禮》《春秋》《易》各爲序，駁古文家以爲不全，今考定爲全文，乃贊之。




《春秋》十九國贊

齊大伯，宋王後，晉、楚方岳，攝伯魯、衛，陳、鄭、蔡、吴、秦爲方伯，曹、莒、邾、滕、薛、杞爲七卒正，小邾爲附庸。依經例典禮及升降國地故事贊之。




擬重修《通志》序

擬公孫禄劾國師劉歆奏

擬代百二十女訟鄭君表

莽、歆不足言。




戲作劉歆《上周禮表》

吴公墓志銘

批《駢體文鈔》碑記

陸江句法表








尊經堂課題目

甲午五月









易



《繫辭》本名《大傳》今名爲何人所加考

所言《繫辭》本指卦下之經文，不指傳。




兩《戴記》易經師説考

五經除傳記經文字數不過三萬考

惟《詩》字數較多，當有序例在内。







書



四岳考

《尚書》羲、和、仲、叔，費、秦、文侯、甫，《詩》齊、秦、魏、唐，《春秋》齊、秦、晉、楚。




以九德配九錫九命説

錫命共十八級，九德一德占二級，如今正從之比。今四品以上爲九錫，四品以下爲九命。




一公二卿説

《詩》以齊爲大伯，唐、鄭爲二卿。《春秋》以齊爲大伯，鄭、秦爲二卿。《尚書》以周公爲大伯，然則費、秦爲二卿歟？二地皆在青州，抑一居守，一從行，如秦、鄭之比，秦仍當屬雍州歟？費爲周公封地，秦爲周公屬邑，一言兵，一言用人，即《甫刑》、《文侯之命》之意，即所謂「明德慎罰」者耶？秦穆之説多可疑，舊説果可駁否？







詩



《書》與《詩》相通説

夏、殷、周如三《頌》，《召》《雒誥》如《王風》，《康誥》《酒誥》如《邶》《鄘》《衛》，四岳如《齋》、《秦》、《魏》、《陳》。




周之東遷晉鄭焉依即以唐鄭舊説考

甫申許國在豫在荆考

周西東通畿，豫亦得爲南方否？甫在《書》，申在《詩》，許在《春秋》。







穀梁



王後有監禮制實證

《邶》、《鄘》、《衛》三言「女子有行」，即三監否？




殺大夫説

《禮》言侯伯專殺，經書殺大夫，乃譏其君。疑專殺但主微者言，至於命卿，則不得專。故桓盟云「無專殺大夫」。試考之。殺夫夫以稱國、稱人分有罪無罪。楚固無稱人之例，究何從見其有罪無罪。不名氏者，專爲明尊卑，抑别有意？




諸侯遷封錫命圖

齊爲大伯，則晉、楚當爲州岳；晉、楚爲伯，則以鄭移冀州，以陳移荆州，齊代攝兖州，衛還統豫州。陳、衛、蔡、鄭初皆在豫州，鄭以伯移冀，蔡以遷移徐，衛以遷移兖，楚伯，陳代楚，則還遷統豫。







公羊



春秋與詩相通考

《春秋》據魯與《儀禮》以士爲主皆爲禮制説

天子諸侯有五等之分，魯在其中。朝者天子二伯，來朝者卒正、連帥，以魯爲主，則等差嫌疑方易明白。若以天子爲主，則禮制皆下行，難於分析。《儀禮》爲學校行習之書，自當以士爲主。天子諸侯禮皆有有司存，由此推之即得。




錫命考

舊説謂弓矢征伐，斧鉞專殺。二伯專征，方伯專殺，是九錫以弓矢爲重，然又以秬鬯爲重錫。《文侯之命》錫秬鬯，是二伯，抑方伯？《詩》言錫弓矢、秬鬯，究是何典制？







左傳



《鄭語》以冀州國爲西方豫州國爲南方考

《左傳》「西至於河」，亦爲避王畿，故不數雍州，以申、吕爲南方國，以畫疆言之，不在荆州。




釋討

凡方伯言討者，多爲其屬國，二伯言討，有分别否？




宋有役國説

以《春秋》言之，宋當屬何州？邾、薛、郳爲魯屬國，何以又爲宋役？宋於小國交涉，何以皆在魯屬國？







儀禮



經記以小國起數例説

如上農夫食九人，萬二千五百人爲一軍，皆五十里國之數。天子於百倍於五十里國何？可同以此推之。




大國次國小國多指侯伯州牧卒正不指百里七十里五十里説

百里以下如今州縣，經皆略之。




十里説

百里以下如今州縣，經皆略之。




大國次國小國典禮不同考

即上公、侯、伯、子、男之文，實則指二伯、方伯、卒正也。







禮記



《王制》五十里爲小國則五六十六七十爲次國七十里爲大國七十里爲小國則八九十里爲次國百里爲大國考

以小國得大國之半推之自得。五六十、六七十名目出《論語》，可以補之，八九十可以推之。




帶敘例説

説諸侯事帶敘天子後，説三卿二十七士帶敘通佐五大夫，以此推之，其例甚多。







周禮



豳雅豳頌考

出於僞撰，如笙詩之故智，抑果爲舊説，指《生民》什與《魯頌》而言？




司馬國分三等同王制與五等封地矛盾考

司禄闕文即孟子爵禄章説




小學



釋字

相、弗、必、同、乙、丙、丁、戊、己、庚、壬、癸、丑、寅、辰、未、申、酉、戌、亥。




問兩漢金石篆文今存若干種

讀國朝小學書跋尾

以《書目答問》爲主，每一種皆詳其體例與作書之意與其得失。







史記



與《左傳》異者可以合同條考

不能合者附之。史敘春秋事，其日月詳文有出《左傳》外者，是史所見詳於今本。




漢人寫經用故訓字譯改説

史公崇奉六藝考

駁班氏先黄老後六經之説。







漢書



《高祖本紀》班馬異同考

不必先看原書作就，再取檢對，大有啓悟。




《五行志》三《傳》家法異同考

其有「一曰」屬何家説，試詳考之。




爲揚子雲辨誣

《劇秦美新》乃劉歆作以誣揚者，類考前人不仕莽之説以明之。







地輿



六經九州皆同《禹貢》無沿革考

駁《爾雅》《職方》並改十二州之説。六經同貫，不能雜出四代異同，使無所遵守。今所存古書皆尊孔經者，必無同異。惟古學乃言沿革，《爾雅》《職方》皆爲其改羼。




周州不應無梁徐補幽並説

此皆莽、歆之誤，故其議封建，數年不能成。







駢文



擬春秋衛蔡許遷封策

託爲王者命之，衛二，蔡一，許四。




擬《尚書》命四岳主方岳統二州兼攝外州策命

仿《魯頌》「泰山巖巖」章之章。




擬詩命韓侯申伯策暨韓侯申伯謝表

重修青羊宫前殿碑

要切題，忌鈔襲舊作陳言。







散文



擬韓昌黎答柳子厚論史官書

駁歐文忠《春秋論》




詩賦



《堯典》十二州十二山賦

名如幽州、并州、南交、嵎夷、西朔、方三邦、三危、崇山、羽山之類，再徵引之，略仿京都之體，詳其山川種類、風土，可以《王會圖》、《海山經》爲主。




唐詩與宋人名題體例不同表

取其事同題異者表之。




李杜句法表




補易



《春秋》與《易》相通説

八卦同方伯，六爻上三爻似三監，下三爻似三卿，五十六卦如卒正，每卦上三爻如三連帥，下三爻如三屬長，六屬長三壓於連帥不見，或又以變卦配王臣。







春秋



許四遷説

許爲大岳後，《詩》以比甫、申，又以比檜、蔡。遷明其主徐、衛，二遷明其初主兖，後主豫。許四書遷，究竟何意？




定哀以下無伯説

伯始於莊中年，亡於昭中年。北之齊、晉，南之楚、吴，是用何制度？與春秋之初有無異同？各就經傳詳考之。




四日交卷。如題繁重，欲詳考者，先繳敘例，五月十五再齊卷。








尊經書院堂課題目

甲午六月









易



先明《詩》《書》《禮》《樂》然後可以治《易》議

漢《易》家法互有通弊説

各有長短得失，試詳考之，究竟《易》當以何爲宗。




釋罰解

疑罰不當專作贖解。







書



王

伯申


 俞

蔭甫


 改正文字録存

五刑考

《堯典》《吕刑》《周語》《漢刑法志》其説互異，以何説爲長？肉刑五爲苗虐刑，抑果爲帝王正法？




《吕刑》有經傳説

「墨辟」節疑是苗虐刑傳，「罰鍰」亦苗制，抑或罰鍰不如舊解。




以本經注本經條説

《雒誥》有封伯禽賜周公天子禮樂同宋爲王後考




詩



各篇中外分類考

先西北，後東南，與《春秋》先中國、外夷狄同。二《南》以「南」字爲界是也。




商齊鄭音説

《樂記》獨言三國，是何義例？




《詩》與各經體例不同師法宜異議

《書》《禮》《春秋》事皆質實，《詩》多比興，意在言外，故有即音比物之例。







公羊



改補解詁三十論十首

《左傳》爲今學禮例事相同

《春秋》不從質

改文乃三統説，指後來法殷、法周者言，不當以説《春秋》。




伯主升降分合

齊桓一匡，晉、楚分伯，齊、晉、楚、吴分裂天下爲無伯。




諸侯分封就國

齊爲伯，成以下爲方伯。衛一遷兖，陳代楚，又遷豫。蔡遷徐。鄭、秦以伯主冀、梁。




許曹以下用大夫禮

日月時例

不爲例門、日有正無變門、時有正無變門、日變門、時變門、以日月時定尊卑大小中外門。




用二《傳》補缺義

經例、禮制、事實。




重文分正傳借用

西東京通畿

存西周，開南服。




以《詩》説説《春秋》

文王，周召，新周，王魯，故宋，絀杞。







穀梁



善惡表

善如善正道義禮之類，惡如非不正非禮罪惡之類，類鈔傳文，比其輕重，以考其所得賞罰厚薄。




進退表

進如襃喜親舉許加進之類，退如貶疏誅絶之類，類列傳文，考其善惡。得此賞罰，略如今簿書比例之體。







左傳



三十論

仿歐文《春秋論》。




左氏親見聖人受命作傳

兼説六經非史臣，左説六經，皆傳受微言大義。




以赴告禮節爲筆削

解經出於師説

三科九旨大例三《傳》所同

内外、日月、三世。




五十凡駁議

有經制，有禮制。




據傳補例

編年出於先師

杜分年多割裂《史記》，記年歲間詳於傳。




傳義長於二《傳》

傳中新例，足以補正二《傳》。




同於二《傳》非古學

《史記》爲先師

《論語》《孟子》與《左氏》合

《禮記》爲禮説

《毛詩》《古文尚書》祖《左氏》

先秦諸子與《左氏》合

賈太傅書證

《漢書·五行志》證

經中不分孔子新舊二義

東漢師説多不得傳意

因事緣飾禮制經義

鄭君多説禮

禮制三《傳》皆同

「微而顯志而晦」疏證

「婉而成章盡而不汙」疏證

傳引「仲尼曰」皆《春秋》大義

「君子曰」多就一端立義

傳言神怪卜筮是非善惡不背經義

《藝文志》所列學派傳中全有其義

三《傳》違異闕疑

經無傳有可證筆削

包括九流技術




儀禮



釋官

《儀禮》所稱之官不盡爲定名，不過就其執事目之，當就《周禮》考其合同，不必立異。




以《逸禮》附經考

舉吴氏所補篇目儀節，分附各篇之下。吴氏外名目亦附之。




天子諸侯大夫士禮節異同表

如冠以士禮爲主，别以天子、諸侯、大夫不同儀節立壹表以明之，他篇仿此。是一篇可化爲五篇。







禮記



《王制》與各經文異義同考

以《集説》爲主，專取小異者説之，或取《左》《國》論其同亦可。




釋《經解》篇

單取論六經之文，以西漢以前傳記子史説六經者注之，略如各經總論之體。




三統表

表三代異禮，不全者補之，專以能循環者爲主。




四代禮制不同表

不能循環者入此表。







周禮



删劉羼字

凡關大節數句者皆已删出，以此羼改單字孤文爲主，孤卿九夫之類。




佚禮官證

以删去僞文者爲佚禮，即就《曲禮》名目分篇，再舉經傳子史官名職掌統屬之文證其同異。




周禮徵

《周禮》删去僞羼之條，全與《禮記》相合，取記中官名、儀節、典禮補正《周禮》原文，略如經傳之體，凡與《記》相合皆爲今學。







小學



字

長短、大小、平乎、告吉、周召、兵庚、晶、克、彔、
 


 、工、
 、司后、父尹、兄、弟、多、名。

五百四十部多可删説

大徐二十八俗書字例説

就其例推廣之。







史學



古學考目

古學以《周禮》爲主考

劉歆改《逸禮》爲《周禮》，凡攻博士經不全及改異制度，《毛詩》、《古文尚書》皆由《周禮》而興。




《左傳》制度同《王制》經説同《公》《穀》非古學考

凡劉羼改《周禮》之條，無一與《左傳》同者。




莽歆初本今學《周禮》出後乃用古學考

歆初請立《左傳》《逸禮》《逸書》皆爲今學，後來議論全與《移書》相反。




《史記》百篇序乃羼文非劉本《史記》考

劉歆攻博士經文不全考

三易、百篇序、賦比興、鄒夾、逸禮。近人五經皆全舊説。




今學師説惟《公羊》存東漢以後古學盛行考

今文淵源甚明古文則皆無定説考

古學淵源多出於魏晉以後。




西漢以前六藝皆主孔子古學乃以屬文王周公國史考

古學全爲傳説惟《周禮》乃蒙經名辨

《爾雅》乃今學非古文説

今古之分全在制度論

劉氏所争《逸禮》《逸書》爲《王制》《尚書》傳説非經文證

《逸禮》劉羼改爲《周禮》，《逸書》則《史記》所引三代事不見於《尚書》者。




《周禮》删去羼入之條復《逸禮》之舊爲《王制》傳説證

古學解經但詳訓詁博士多言義禮不同考

古學《周禮》《左傳》《毛詩》古書撰述名目體例皆同考

訓傳注箋名同，體例亦同，足見《毛傳》非真西漢之書。




以《毛傳序》爲古書起於齊梁以後考




詞章



《左》《國》小論

仿柳子厚《非國語》體，不必全作。




《史記》稱《左氏春秋》《國語》

《史記》事《國語》有今傳無

《史記》録《國語》事，如柯盟、封禪，今《左》《國》皆無。




傳文凡例文句出今《國語》

伐、侵、襲、社、雩。




《國語》緣經立説

天王、王師敗績於某。




《異義》引左氏説出今《國語》

董伯爲尸、日祭月享。




今《國語》爲殘本

無宋、衛、陳、蔡、曹、杞、秦、虞、虢。




《傳》合《國語》數篇爲一篇

鄢之戰、磨笄之役。




《傳》摘録《國語》

《國語》一事互見二國傳或單録或兼取

叔孫豹。




《公》《穀》全同《國語》無不合之條

經事《國語》有今傳以文多不録

劉康公來聘、臧孫請糴、作三軍。




《國語》詳今傳略

晉文公出奔。




《國語》各國自紀年今傳皆易爲魯

《國語》有「君子曰」

終於三家分晉與《傳》終哀公不同

《國語》原本今《周語》《晉語》略存其式

一王一公爲一卷。




《國語》引經言制度者證六經相同言義理者明通經致用

《國語》合於《王制》所言多爲細目

《國語》與傳異爲異本或别國異文

賈子《春秋》五行占驗全本《國語》

無外内傳之説

《國語》一君總論今傳間録於其始

晉文、晉焯、秦穆、衛文、齊桓。




《國語》佚文

《國語》原文每公編年《史記》年表據之春秋以前事皆以《國語》爲斷

傳文孤證以《國語》證之

莊姬、甸侯。




《國語》舊文散見子史

《繹史》可考。




《國語》占驗之文今傳不録但詳後事

《國語》與傳年月差迕

《國語》有月日，《傳》無；《傳》有月日，《國語》無。




《國語》無今傳有

《國語》紀事多言成敗禍福

每一篇兼及數人。




《國語》與傳文字異同

引《國語》補傳如《三國志》注例

《國語》文多一人不能全習

其書如全，大約十百倍於今本。




《異義》左氏説不與今學違

《國語》先王之制即《王制》

《公》《穀》口授譯説《國語》

荀息食言、天子丹之類，故《左》《國》文，《公》《穀》質。




《傳》用《國語》截去原文首尾

以五起數以與三起數異

三爲三軍，五爲五屬大夫。




《管子》用《國語》非《國語》襲《管子》

封禪事，今《國語》本無之。




《禮記》中有《國語》記事文

《國語》事實與經例同

《左》《國》之文多同《老子》謹於禍亂

《左》《國》經説皆先師古説後儒失傳者

劉子政《新序》《説苑》《五行傳》《列女傳》用《國語》考

《國語》文依經立説而無解經釋例之文

《國語》大事必詳小事或稱引所不及

《左傳》異於二《傳》十數事《國語》不左右袒

《異義》韋施據《國語》説樂

《禮記》賦

仿《左傳類對賦》體。




擬刻《華陽集》、《丹淵集》序

分作二篇。




書院藏書記序

聲調三譜淺説

是書初學閱之，多不得其要領，試詳其義例所在，明白指證，以便初學。




七古體格正變考

各體中先舉正例，後言變例，務須强盡，以窮其變。











尊經日課題目

甲午夏季






群經惟《詩》師説亡佚殆盡，蓋以三家不傳，《毛詩》爲古文家，又辟雷同，於先師舊説不敢徵引，故後世説《詩》者直視《詩》如古詩選本，望文生訓，全無義例。孔子作經立教，皆以《詩》爲首，竊欲與諸君共明之，故編纂疑義，發爲題目，務祈各就所習，切實詳考。所有疑難，先於講課時共同考究，必期盡洩題藴。所有篇帙繁重之題，即作爲日課，不必更及他業。精心考究之後，題目意有未安，許其會商酌改，一月不能卒業者，可以展限數月。所有絶卓之藝，隨即刊刻，以不負作者苦心。未有佳作之題，下月再行摘録補出。題外如有續得新意，請擬定題目，附於卷中，以便考核，再行補出。《詩》學大明，則諸經相得益彰，其共勉之！




易



説《詩》當如説《易》議

《湘綺樓詩説》推《易》與《春秋》之例，以説《詩》當爲古法，試申其宗旨、義例。




仿《序卦》之體編定二《南》次序

魏默深更定次序分配之説皆可據否，並論二《南》所以分别。二《南》專言閨門，《兔罝》、《甘棠》似又不合。




説《詩》名物説例

仿《説卦》之例，《詩》中名物分類考訂，詳其意旨，此《詩》例一大門。




輯《詩大傳》

《史記》稱《繫辭》爲《大傳》。《詩大傳》雖亡，其散見諸書者尚多。今仿《繫辭》、《尚書大傳》之例，輯諸書説《詩》之文以補之。




《詩》與《易》相通條説

扶陽抑陰，凡光明者爲君子，爲中國，爲尊者；陰霾者反此。《易》言「利涉大川」，《詩》凡言舟楫、涉厲，皆指成事而言。







書



《書》《詩》互相發明考

如分陝、居東之類，相證乃明，試推廣之。




齊魏陳秦爲四岳與費秦文侯甫相同議

《牧誓》稱庸蜀等國與《詩》江漢皆指梁荆考

周公主徐、荆、揚，召公主梁州，分陝與《書》同。




《詩》屢言禹不言堯舜説

《詩》中言帝有指堯舜者，試考之。三《頌》絀杞，言禹者多爲九州土田及之。




五事五福六極分類鈔

用《洪範》名目，以《詩經》文類鈔之，而加以説。




《詩》與《尚書》文句相同考

《尚書》多訓故誤入經文，難於句讀，其文意與《詩》同者，可引《詩》以證之。




東征解

東征與居東同，皆指青魯而言。所謂東周，指周公，《尚書》意亦同。




《鴟鴞》爲《詩》起例説

如室家、陰雨、綢繆、羽尾音之類，周公以鳥自比，故二《南》皆首烏。




文武及成康以後事略於《書》詳於《詩》考

《書》詳於周公，略於文武。《書》記王政，止於成康，成康以下皆詳於《詩》。




《尚書》與《詩》同以周公爲主説

殷監説

不言夏亡事，舉殷以包夏。







詩



輯録説《詩》舊説

題多新義，有已爲前人所發者，彙録爲一册。至於各題，務必先考前人有無此説。




一篇誤分爲數篇數篇誤合爲一篇考

以《鄭風》言之，文皆承接，頗似共爲一篇，一人一時所爲。疑本爲一篇，引者就中摘引，乃以章首字立名耳。《周頌》多一篇分爲數篇。




旁記訓詁誤入正文及章句脱佚考

毛本改易三家篇章次序考

於魏默深所考之外，再推補之，並考二《雅》之文有互相竊易者否。




文句重復例説

《大雅》與《頌》同，不與《風》同，《小雅》與《風》同，不與《頌》同。試先將經文鈔出，細心推考，如「喓喓草蟲」、「芃芃黍苗」數句，《檜風》皆與《小雅》同，試考其義例。




二《雅》義例同異説

《大雅》言文王，《小雅》不言文王；《大雅》詩少，《小雅》詩多。劉申綬之説，足盡其義否？




大小《雅》每什義例考

二《雅》分什，雖外古法，然考其什，有似各爲終始、專屬一時一事者，恐舊本原有以類相從之例，雖其篇目分並不同，尚有蹤跡可考。




《大雅》三什説

《文王》至《烝哉》配《周頌》，《生民》至《卷阿》配《魯頌》，《民勞》七篇配《商頌》。後數篇言周事者，乃《小雅》之文，當就盛衰分隸之。




《小雅》八什説

自立條例説之。




博采通人條考

凡《毛詩》及唐宋以下有古義，申明舊説即用之，不必求異。




事父事君鈔

事君鈔勞於王事，不得養父母者；事父鈔隱居養親，不仕者，單鈔忠孝不能兩全者。




《王風》不言京師《曹風》言京師王四國説

《王風》究在何州？可用《魯詩》王魯説否？並駁「王降爲風」之説。




釋南

南指外四州，二《南》即本此意。類鈔全《詩》中「南」字説之。周公皆徂東，西者屬召公，並考《詩》中東、西、北，東方、東門是否皆從日月生義？




什駁

三《頌》魯、商不言什，析《周頌》爲三什，以與《大雅》相配。《蕩》什乃多一篇。《小雅》八什，篇數倍於《大雅》，中有笙詩五篇，恐有分析篇章以湊其數者。《南》、《風》皆不言什，疑皆出毛本變亂。




《國風》釋例

有本國風俗，有本國事實，有春秋以前之詩，有春秋以後之詩。大約居首者土風古作，後列者乃多本國事實。




釋數

凡《詩》中數目字，彙鈔而考之，有有實義者，有居成數者，分别列之。




《詩》篇中自有序考

有序則不須再加序。大約新作指目之詩則有序，樂章舊辭、典禮祝禱則無序。




一人爲齊大伯同車同行皆指二卿説

以《民勞》七篇補足《商頌》十二篇議

二《雅》皆言召公《小雅》不及周公説

城謝事二《雅》皆有其文，《生民》與《魯頌》同篤公劉，又言豳館，其什當屬周公，不見《小雅》有王魯之意。並考《大雅》未言召公者，可移歸《小雅》否。




敬天考説

凡言天、上帝者，彙鈔分别義例，而考之群經，皆天爲主，可由《詩》推説之。




重民考説

同上。




萬年萬壽萬邦萬國萬民兆民皆指天子考

《周南》言公侯無文王明文説

《毛詩》竟屬之文王，非是。並考其與《豳風》何以同説周公。大約《豳風》爲豳人作，《周南》爲南國作。




魯道説

《齊風》數言魯道，與《論語》「齊一變至魯，魯一變至道」同否？魯爲王，齊爲大伯，代魯行政。周公使召公命齊爲大伯，一匡天下，故《齊風》言魯道歟？




二《南》君子之子皆指周召説

「於歸」謂歸其本國。




《齊詩》五際篇次考

不數《文王》，今以《文王》爲《大雅》之序言，「文王孫子」指《生民》以下，配《魯頌》言。「湯孫」指《蕩》以下，配《商頌》。







儀禮



樂章見於《禮經》外有典禮祀事二體説

《南》《雅》首三篇入樂，有明文，以外體例同異。




《詩》禮節鈔

照十七篇之目，分鈔之，不在十七篇者附録之。此《詩》中禮説一大門。




《容經》彙鈔

凡志色、言、視、聽、行五門，依《容經》子目，分鈔《詩經》文而加之以説。




名稱表説

如伯叔、君子、兄弟、淑人、曾孫、季女之類，彙録《詩》文，據《禮》説之。




宫室寢廟考

《大雅》《頌》所言當爲天子禮，《小雅》所言當爲諸侯禮。




《詩》篇目考

三百餘名，有見引用者，有不見引用者，有同者，有同而别異者，有即《詩》文爲目者，有目不在《詩》文者，試精考其義例。







禮記



明堂位爲《魯頌》師説考

釋見

「見君子」當即「士相見禮」之「見」，其中有朝覲、巡狩、聘享之不同。




釋射

言射者多各就《禮》文考之。




以《樂記》説《詩》

引《詩》以證《禮》，再引《禮》以注《詩》。




以《禮運》《郊特牲》《禮器》三篇説《詩》

同上。




錫命考

《詩》言錫予、賜貺，較諸經爲詳。今將禮制器服類鈔而考之，更作一表，以明其尊卑。




三公官屬名號職事考

依《王制》節目，分類鈔而考之。如工作、農事屬司空，征伐屬司馬，教化屬司徒之類。




燕飲食例

《詩》言燕飲，當有尊卑鄉國之異，宜細考其義例。




《戴記》《詩》説考

即《記》中引《詩》以考本詩宗旨、典禮及作者名氏，三家無説者就此可以考見。陳本多僅録引《詩》數句，宜於上下文中求之。




《王制》詩注

《詩》中典禮之文，散見錯出，苦無線率。今以《王制》爲本，取《詩》中制度同者附注《王制》下，以便得其歸宿。至後取《王制》以注《詩》，本原枝節，皆得明核。




《詩》爲坊表説

摘録《坊記》、《表記》之文，再取他書文義相同者補之。




《詩》中攝王大伯二卿四岳典禮名氏稱號考

申伯當爲荆州伯，韓侯當爲梁州伯，南仲、皇父、召虎、方叔即爲二伯否？仲山甫當爲大行人，伯兮、元戎、元老皆指二伯，一老指留守之公。




諸父兄弟甥舅婚姻皆指諸侯説

凡言同姓、異姓者附之。諸父、諸舅、叔兮、伯兮即指同姓、異姓方伯、二伯而言。伯氏、仲氏、仲子當即二伯、方伯。舅氏當即大國大夫。言舊姻新昏者有别義否。




三統表

仿《著》與《駉》之例推之，皆以《詩》實證之。




《大戴記》《詩》説考

《詩》爲樂歌故略於喪禮説

《國風》絀召公故《春秋》以北燕爲小國説




公羊



《詩》與《春秋》用夏變夷詳於荆徐略於梁揚説

並考《詩》以四方、四岳起九州。淮海、海邦即指揚州，鬼方、南海、西戎、戎狄當指要荒。




何君《禮》説實證

《解詁》《禮》説皆爲博士所同，今以何注爲主，務各求其於《詩》爲何篇之説，取而注之。




内中國外夷狄《春秋》與《詩》相同考

《國風》皆内州國，南服外州國，見於二《南》、二《雅》。




《魯頌》即王魯説

湯孫即王後。意所言公孫、文王孫子，亦當指魯。公羊言周公、魯公事，皆《魯頌》師説。並考《周頌》言王後共有幾篇，次序分合有爲後人改析者否。




《公羊》以《詩》説《春秋》考

如王謂文王，周公東征，周、召爲二伯。周公、魯公封國廟牲制度皆是，更推廣言之。




釋楚

《周南》言草木，楚即指楚國，蔞、芻、蒲即指徐、吴，試再推廣其例。




《春秋》弑殺滅亡喪葬夷狄侵伐中國諸事皆不見於《詩》考

《詩》言朝聘燕饗有天子待諸侯與大國待小國不同考

邶鄘衛爲王後如《春秋》之宋議

邶武庚，故先之；鄘管，衛蔡，以兄弟爲次。




災異考

田獵考

豳爲二伯爲魯秦爲居守鄭爲從行《春秋》稱伯之國皆不爲方伯議

分陝考

用《禹貢》説周主青、徐、荆、揚，召主梁、雍、冀、兖。




《春秋》四稱侯之國爲方伯齊晉衛陳各主一州議

《王風》兼指西東二都與爲魯國議

王者中天下而立仍西周東周通畿考

邶鄘衛魏唐議

或依《左傳》，邶、鄘、衛爲一國，魏、唐分爲二國。唐爲王卿，魏爲北岳，抑以唐、魏爲一國，如邶、鄘以起晉國。




鄭唐皆王卿晉鄭焉依爲舊説考

《春秋》六稱侯國四爲方伯魯爲頌蔡不見寓於邶鄘説

同姓異姓中分諸侯表

晉、衛、鄭、曹、齊、陳、秦、檜。




同姓之國皆配亡國考

邶、鄘、衛、魏、唐、檜、鄭。




《周南》漢汝屬荆徐召南江氾爲梁州説

甫申許爲南方國考

甫即《吕刑》，主《書》，許主《春秋》，《詩》以申爲主。




齊爲大伯兼東岳唐魏爲王卿説

外四州移封鄭秦新封申韓議

果如此説否？




陳爲南岳魏爲北岳考




穀梁



《春秋》大綱名義及典禮其文皆見於《詩》考

如中外朝聘、巡狩、封建、立官、兵制、井田，尚古重信、親賢遠佞、親同姓、哀鰥寡、記災異之類。




南雅功用次序與《春秋》相同考

如先中國，後夷狄，始修齊，終平治之類。《周南》始《關雎》，終《麟趾》，與《春秋》亦同。




《詩》人名與《春秋》相同説

考其人同異。《春秋》書尹氏爲譏世卿，《詩》稱尹氏亦同此意。




《詩》言京師與《春秋》同指行在考

言京師者全爲東遷之詩，抑有西周稱行在爲京師者？




釋天子

傳中「獨天不生」數語，即釋天子之義，與《詩》言聖人無父而生同。《史記》褚先生説甚詳。




貴信惡屢盟説

《詩》主東周《春秋》存西京考

三監名號制度考

邶、鄘、衛采唐三章以外，再推廣言之。邶、鄘、衛三篇皆言女子有行，即指三監否？







左傳



説《詩》義例

《左》《國》引《詩》，有訓字者，有釋義者，有詳其事實者，有述其典禮者，有推引言外之意者，有説本義者，有假借者，當於上下文考其意之所在，不必但録引《詩》數語。




賦《詩》斷章釋例

大約賦一章者乃多假借，賦全詩者多爲本義。今當於《傳》中賦全詩者考其宗旨、典禮及作者姓名，欲以此當《毛詩》之序説也。




鄭志解

「志」即指《詩》否？《鄭風》較諸國詩數加倍，名目《左傳》者共若干篇。《鄭風》、《齊風》相通，多言齊桓爲伯事？




邶鄘衛同爲衛詩説

季札觀樂，魏、唐分歌，邶、鄘、衛合歌。用班氏《地理志》三監之説，以爲一國則衛詩共三十九篇，較他國加倍。詩分隸三國，其義例安在？《邶風》何以多九篇？試考古説，定其爲一國、爲三國，並其詩分隸之例。




《周頌》分一篇爲數篇考

當即《傳》引《武》一篇推之，其篇數多少，當略與魯、商二《頌》相等，其篇名見於引用者，當即舊目，其名目不經者，即當爲分析而立。




因行事附著經説考

孔子因行事而加王心，《傳》則即行事以存經説。凡《傳》所言六經，皆七十子之餘論，託之於春秋名人論述，非實孔子以前已有詩教與詩師説也。




周公魯公無諡説

周在畿内，故周公事繫《豳風》，《傳》以《豳》序《秦》之先。《周南》言公侯，當指周公，何以《豳風》專説周公？豈召公見《雅》，周公見《豳》，以此相比耶？




《左》《國》以齊晉秦楚爲四岳《詩》以陳代楚説

風釋義

豳爲王，齊、魏、陳、秦爲四岳，鄭、唐爲王卿，邶、鄘、衛爲王後。抑除去齊、秦、唐、魏四國不爲方伯，四州只見四伯？




《國語》《詩》説考

東遷以上事，皆詳於《國語》。




稱謂典禮辭令事迹與《詩》相同考

稱謂如舅氏、伯叔、甥舅，典禮如公族、公行、伯氏、仲氏，辭令謂應對、立言與禮文同者，事迹如誰因誰極之因。







孝經



輯《詩》中孝子傳

所言有天子、諸侯、卿大夫、士、庶人之異，鈔出經文而分别之。




明堂后稷與《詩》説相同疏證

輯《詩》中孝義

其有不能歸入孝子傳者，摘鈔之以入《廣義》中。




《小旻》至《大田》多言孝説

「王事靡鹽」皆爲不得養父母而發説

《大雅》不言王事。凡散見《風》《雅》者共若干見，多指二伯、方伯、監者而言，試詳考其義例。







論語



釋朋友

天命彙鈔

釋風

「君子之德風」，即《國風》之義。《國風》中所言草木皆有義例否？




引《論語》説《詩》

如「子謂顔淵」一章，講《小旻》之類，無明文者尤宜細考。




《雅》《頌》各得其所説

二《雅》之分别在何處？各什及各篇次序、宗旨、三《頌》同異及次序，又與二《雅》之所以别，並説之。




東周説

即王魯之意，故《春秋》雍州不建國，《詩》則雍州建國，而青州不立方伯。《左傳》言周之東，恐因周公居東之事。東周之周，即指周公，而寓王魯之意也。




興觀群怨義證

前釋四者名義，至後引《詩》以證之。




《詩》三百説

古凡舉成數者，其實皆不及其數之多。毛本篇數溢出三百之外，乃古文家分析篇章，多立名目，以多自炫。




「思無邪」説

意取此句爲《魯頌》首篇。《詩》大綱以王魯爲主。




遠佞人鈔

「言志」章引《詩》證疏

孔子、顔淵、子路，各引《詩》以證之。




詩書與禮樂教學異同説

會同廣例

凡言會同者，多指諸侯，如同車、同歸、同行之類。







孟子



引《孟子》説《詩》

如「周公東征西夷怨」數句，是「周公東征，四國是皇」之説。「今有受人之牛羊」一節，是説「無羊」之類，關大例者列前，有明文者次之，無明文者列後。




《孟子》以「憂心悄悄，慍於群小」屬孔子説

疑《柏舟》爲孔子删詩自序，又疑《文王》爲《大雅》之序，以《齊詩》從《大明》起數也。《黍離》亦似序，試考古説證之。




高子爲《詩》先師兼治《春秋》《孝經》考

連言文武周公孔子即三《頌》之意説

並考三《頌》文例異同。




「東征西怨南征北怨」即二《南》舊説疏

周公在東南，東南人喜得見之而歸，西北之人則怨其不歸，非婦人望夫與女子昏嫁之辭。舊説多誤。




《黍離》與「知我罪我」之言相合説




周禮



衣服飲食表

彙録而考其尊卑典禮。




《詩經》釋官

先録出官名，證以《王制》《周官》，其有不見官名、但有爵號字氏者，從《春秋》之例推之。




車賦考

《詩》中所言師、車、軍徒，凡言兵事者鈔出，表其異同，加以説。




三代九州皆同疏證

《職方》《爾雅》皆爲後人所亂，非原文也。並引《詩》文證之。




寺人考

《秦風》有寺人，諸侯亦有其制否？後言路車、乘黄，亦天子賜諸侯之物。疑《秦風》前後皆説王者之事，故言王於興師。




釋士女

士女皆比喻，非男女正辭，有比君臣、中國、夷狄、諸侯、尊卑、監者。




釋君子

君子各有所指，並考君子上加字，如「愷悌」、「樂只」之類。







小學



名物比例

照《釋親》以下門目彙鈔經文，然後再考其中有無義例。舊説或以鴛鴦皆言婚姻，青蠅皆指佞人之類，果可通否？




同意相授考

凡經中變文協韻及累字足句，皆一意用數字，當知其同意，不必碎細説之，如「室家」、「家室」、「家人」及「展轉反側」之類，説詳《六書舊義》。試類鈔經文，以證注疏之誤。




風例

凡北風、谷風、凱風、大風、飄風、終風之類，彙鈔而分别，方道及其美惡，並考「凡雅」當爲「風雅」。




同音借喻詳考《詩》之説

《詩》之言草木鳥獸，恐有因音近借喻之例，如蔞、芻、蒲之喻徐、吴，鳩皆喻周公，中谷即比中國之類。揚舟是否借喻揚州？




釋歸

《豳》與《周南》言歸，互相紀周公留東。有女子嫁，有征夫思父母，有周召巡行，有天子返蹕，西京懷歸者，多爲父母而發。




《爾雅》釋《詩》言字詁不釋其義説

《詩》言諸物，皆有取義。《左傳》之葛藟，猶能固其本根，故君子以爲比。《爾雅》皆不詳其義，試采緯書言取義者補之。




憂喜釋例

所指當屬大綱重事，不及瑣細，試各求其事以實之。




方言《詩》説

《國風》當有采用方言之例。




因韻不協知非本字考

顧、江諸家多就毛本考音。三家本有異文，知不合者不無假字。




古書「志」字多即指《詩》考

釋謀猷

釋馬

言馬之文最多，宜專詳其典禮。




釋音

凡言音者彙考之，好音、德音之類同。




釋周魯商宋

凡散見之文彙考之。周道、周行、魯道、殷監之類，並鈔之。




釋天

四時異名，見於《爾雅》，主生主殺，當有義例，以外異名異義，更推廣之。



















經學六變記



廖　平　等著

舒大剛　校點








校點説明



廖平《經學六變記》，實際包括《四益館經學四變記》、《五變記箋述》、兩《六變記》四個部份。前者係廖平自述、及門記之，劉師培摘刊；次者爲其高弟黄鎔箋述；後者爲其及門柏毓東筆削黄鎔所作廖平七十壽序文而成，一爲廖宗澤摘録。此四者，皆成於廖氏本人或及門高弟，故能忠實地反映廖平經學六變思想之概貌。研究廖氏經學思想者可於此問途；若僅欲觀其經學思想之輪廓者，亦可讀此編而得寓美富。故知是編乃廖學之綱要，誠窺廖學之管鑰也。

廖平勤於著述，但所著刊布不廣，除《今古學考》、《穀梁春秋古義疏》有數種刻本外，餘皆一版即止。即如廖學綱要之《六變記》，亦復如此。其中《四變記》，據黄鎔稱，一經劉師培摘要，刊於四川《國學雜志》，再經石印附於《孔經哲學發微》，加之《四益館叢書》、《六譯館叢書》本，似有四本可據。實則《發微》所刊僅列表示綱，不足爲校勘之助；而《四益》、《六譯》二本，實爲同版改隸。復覈之《國學雜志》本，亦復一同於《四益》、《六譯》之本。其行款、版面、字數莫不一律，甚乃字跡之粗細、文字之訛脱，亦如一轍。蓋《雜志》刊布在前，叢書從而收之，遂因其版，無以更易。惟於《四益館經學四變記》題下加「劉申叔摘本」五字，復於版心上端墨口處改刻「四變記」字樣，又於下端墨口處刻以頁碼。而對其中内容，未加重定。

《五變記箋述》祇有《四益》、《六譯》二叢書相襲之本。至於《六變記》，則刊附於廖氏《文字源流考》後。又别傳有廖宗澤所述《六變記》者，其爲文也分條立款，頗有眉目。

此番校點，於篇中所徵引之前載，莫不一一核對，是正其訛。於訛奪衍倒處，俱出校指明。








四益館經學四變記




卷之一


今古 

癸未





卷之二


尊今抑古 

戊子





卷之三


小大 

戊戌





卷之四


天人 

壬寅







自序
 

注







癸未至今二十四年矣。初以《王制》、《周禮》同治中國，分周、孔同異，襲用東漢法也；繼以《周禮》與《王制》不兩立，歸獄歆、莽，用西漢法。然今學囿於《王制》，則六藝雖博，特中國一隅之書耳。戊戌以後，始言「大同」，乃訂《周禮》爲皇帝書，與《王制》大小不同，一内一外，兩得其所。「凡有血氣，莫不尊親」。蓋鄒衍之説大明，孔子乃免拘墟。壬寅後，因梵宗大有感悟，始知《書》盡「人學」，《詩》、《易》則遨游六合外。因據以改正《詩》、《易》舊稿，蓋至此而上天下地無不通，即道釋之學，亦爲經學博士之大宗矣。竊以由聖人而求至神，其大小淺深，亦猶道德之於仁義，必至無聲無臭，而後超變化而行鬼神。嗟乎！星紀再周，歸宿四變。苟不先狗馬填溝壑，或尚有進乎此。然所誼至此，其得於神明誘導、師友贊成者，寔非淺鮮。顔子稱「既竭吾才」，此之謂矣。近著書踰百種，恐久而散佚；又知己遼隔，或僅聞鄙説，未詳大旨之所在。因屬及門，條列舊文，附以佚事，編爲四卷，聊以當年譜耳。丙午季春，四益館主人自叙
 

注



 。




初變記



乾嘉以前經説，如阮、王兩《經解》所刻，宏篇巨製，超越前古，爲一代絶業。特淆亂紛紜，使人失所依據。如孫氏《尚書今古文注疏》，群推爲絶作，同説一經，兼採今、古，南轅北轍，自相矛盾。即如「弼成五服，至於五千」，就經文立説，本爲五千里，博士據《禹貢》説之是也。鄭注古文家，則據《周禮》以爲萬里，此古、今混淆以前之通弊也。至陳卓人、陳左海、魏默深，略知分古、今。孫氏亦别採古文説，專爲一書，然明而未融。或採輯師説，尚未能獵取精華,編爲成書；即有成書，冀圖僅據文字主張今、古門面，而不知今、古根源之所在。但以文字論，今與今不同，古與古不同。即如《公》、《穀》，齊、魯、韓三家，同爲今學，而彼此歧出；又如顔、嚴之《公羊》，同出一師，而經本各自不同。故雖分今、古，仍無所歸宿。乃據《五經異義》所立之今、古二百餘條，專載禮制，不載文字。今學博士之禮制出於《王制》，古文專用《周禮》。故定爲今學主《王制》、孔子，古學主《周禮》、周公。然後二家所以異同之故，燦若列眉，千谿百壑，得所歸宿。今、古兩家所根據，又多同出於孔子，於是倡爲「法古」、「改制」，初年、晚年之説。然後二派如日月經天，江河行地，判然兩途，不能混合。其中各經師説有不能一律者，則以今、古爲大宗，其所統流派，各自成家，是爲大同小異，編爲《今古學考》，排難解紛，如利翦之斷絲、犀角之分水，兩漢今、古學派，始能各自成家，門户森嚴，宗旨各别。學者略一涉獵，宗派自明，斬斷葛藤，盡掃塵霧。各擇其性質所近之一門，專精研究，用力少而成功多；不再似從前塵霾，使人堕於五里霧中。此《今古學考》張明兩漢師法，以集各代經學之大成者也。




二變記



兩漢之學，《今古學考》詳矣。本可以告無罪於天下，惟一經之中，既有孔子、周公兩主人，典禮又彼此矛盾，漢唐以下儒者所有經説，及《典》、《考》政治諸書，又於其中作調人。牽連附會，以《周禮》爲姬公之真書，《王制》爲博士所記，與《周禮》不合；又以爲夏、殷制。考《左》、《國》、《孟》、《荀》，以周人言周事者，莫不與《王制》切合；所有分州建國、設官分職之大綱，則無一條與古文家説相同。或分或合，皆無以切理饜心。故説經者如議瓜，如原誑，爲聚訟之場。凡學皆愈深則愈慧，惟學經者愈學則愈愚，其歸宿即流爲八股，深爲學術政治之大害。蓋當時分教尊經，與同學二三百人，朝夕研究，折群言而定一尊。於是考究古文家淵源，則皆出許、鄭以後之僞撰。所有古文家師説，則全出劉歆以後據《周禮》、《左氏》之推衍。又考西漢以前，言經學者，皆主孔子，並無周公；六藝皆爲新經，并非舊史。於是以尊經者作爲《知聖篇》，闢古者作爲《闢劉篇》。

外間所祖述
 

注



 之《改制考》，即祖述《知聖篇》，《僞經考》即祖述《闢劉篇》，而多失其宗旨。


 群言淆亂折諸聖。東漢以周公爲先聖、孔子爲先師；貞觀黜周公爲功臣，以孔子爲先聖、顔子爲先師。乃歷代追崇有加，至以黄屋左纛，祀以天子禮樂。當今學堂，專祀孔子，若周公，則學人終身未嘗一拜。故據《王制》以遍説群經，於《周禮》中删除與《王制》相反者若干條。

案：以上二變，事在二十年前。所有刊播各書，爲海内所共見。至三變，則别有分派。然海内畧窺鄙作者，其主張《今古學考》尚占多數，其餘則知者更鮮矣。




三變記



以上二説，大抵皆就中國一隅言孔子，已用博士法。以《王制》遍説群經，於疆域止於五千里而已。《中庸》所謂「洋溢中國，施及蠻貊」，「凡有血氣，莫不尊親」；《禮運》所言「大同」之説，實爲缺點。嚴又陵上書，所謂「地球，周孔未嘗夢見；海外，周孔未嘗經營」，亦且實蹈其弊。初次解《周禮》以爲孤證者，繼考《大戴禮》、《管子》，則實有明説。蓋初惟據《王制》立説，與《王制》一異，而非有明文與《周禮》同者，遂漫不經心。戊戌在資中，因《詩》之「小球」、「大球」，與「小共」、「大共」對文。

「共」作「貢」，九州之貢。


 《顧命》之「天球」、「河圖」，緯説以「河圖」爲九州地圖。據《詩》、《書》「小」、「大」連文者，「小」字皆在「大」字之上。定「天球」爲天圖，「小球」、「大球」爲地圖。先「小」後「大」，即由内推外。蓋當是時講《詩》、《易》，前後十餘年，每説至數十百易，而皆不能全通。於三《傳》、《尚書》卒業以後，始治《周易》，宜其容易成功。以《詩》論，其用力較三《傳》爲久，而皆不能大通。蓋初據《王制》典章説之，以至齟齬不合。乃改用《周禮》、《地形訓》「大九州」説之，編爲《地球新義》。當時於《周禮》未能驟通，僅就經傳子緯單文孤證，類爲一編。不敢自以爲著作，故託之課藝，以求正於天下。見者大譁，以爲穿鑿附會，六經中絶無大地制度，孔子萬不能知地球之事，馳書相戒者不一而足。不顧非笑，閉門沈思，至於八年之久，而後此學大成。以《周禮》爲根基，《尚書》爲行事，亦如《王制》之於《春秋》。而後孔子乃有皇帝之制，經營地球，初非中國一隅之聖。庚子井研修《藝文志》，用邵子説，以《易》、《詩》、《書》、《春秋》四經，分配皇、帝、王、伯。當時彙刊所撰各書，編爲《百種書目解題》，其説詳於施《序》。至癸卯年而皇帝之説定，《周禮》之《集説》成。以全書文字繁重，「小」、「大」之分尤在疆域，故取《周禮》疆域，别編爲《皇帝疆域考》，繪圖立説，明白顯易，附會穿鑿，庶可免矣。惟當再變之時，專據《王制》立説，所有與《王制》不同之舊文典章，如《大戴》、《地形訓》、緯書、《莊》、《列》，概以爲經外别傳，遺文瑣記，徒資談柄。及考明《周禮》上圭三萬里與《大行人》之大九州，乃知皆爲《周禮》師説。根本既立，枝葉繁生，皇帝之説，實較王伯尤爲詳備。一人之書，屢變其説，蓋有迫之使不得不然者。又安知不有鬼謀天誘，以恢復我孔子「大一統」之制作？故編爲《小大學考》。於《周禮》取經，去其師説謬誤，故改「今古」之名曰「小大」。蓋《王制》、《周禮》，一林二虎，互鬥不休，吾國二千年學術政治，實深受其害。合之兩傷，甚於洪水猛獸。今以《王制》治内，獨立一尊，並無牽掣；而海外全球，所謂三皇五帝之《三墳》、《五典》者，則全以屬之《周禮》，一如虬髯公與太原公子，分道揚鑣。所有古今載籍皇帝之師説，師無統帥，流離分散，蒙晦殘佚，一如亡國之人、喪家之狗，立此漢幟，招集流亡，紛至沓來，各歸部屬。茫茫荒土，皆入版圖；上下和睦，鬼神效靈。天不愛道，地不愛寶，符瑞臻至，庶績咸熙。與《王制》一小一大，一内一外，相反相成，各得其所，於經學中開此無疆之世界。此書未出以前，爲洪荒之混沌；小、大既分，輕清者上浮爲天，重濁者下凝爲地，而後居中之人物，乃得法天則地，以自成其盛業，孔子乃得爲全球之神聖，六藝乃得爲宇宙之公言。雖然，此不過六藝之「人學」，專言六合以内，但爲《春秋》、《尚書》與《禮》，僅得其半；而「天學」之《詩》、《易》、《樂》，尚不在此數

 也。

初據《王制》以説《周禮》，中國一隅，不能用兩等制度，故凡與《王制》不同者，視爲仇敵，非種必鋤，故必删除其文，以折衷於一是。自三皇五帝之説明，則《周禮》另爲一派。又事事必求與《王制》相反，而後乃能自成一家，故以前所删所改之條，今皆變爲精金美玉，所謂「化腐朽爲神奇」。《莊子》所言「彼此是非」，「各是其所是，各非其所非」。其中所以是非不同之故，學者所當深思自得者也。




四變記



天人之學，至爲精微，其精微分别之數，難以言盡。今就《戴記·大學》、《中庸》列表以明之：《大學》爲「人學」，《中庸》爲「天學」。考《中庸》動言「至誠」、「至道」、「至聖」、「至德」，於「聖」、「誠」、「道」、「德」之上，别加「至」字，以見聖、誠、道、德，有「小」、「大」、「至」、「不至」之分。考「皇帝之説」，每以「至」爲標目。《禮記》之所謂「三無」，《主言》篇之所謂「三至」。故「人學」言「道」、言「誠」、言「德」、言「聖」。「皇」爲「天學」，人用其學而加「至」字以别之，所以見「帝」之有可加。「至道」、「至德」，至極而無可復加，故謂之「至」。物極必反，一言「至」，則每與「小」者不同，如「至仁無親」之類。大約仁則親，仁之至盡則不親。「至」字一或作「大」，若《莊子》所謂「大智若愚」、「大德無爲」、「大孝不仁」是也。故「皇」與「帝」同言道德，而「皇」則加以「至」字。蓋「皇」與「帝」皆爲聖人名號宗旨，不能再加。同爲一等，又有優劣之分，所以天皇則加「至」字、「大」字

 ，以與人帝分優劣。至儒者不講「天學」，遂以聖人爲止境，於道家之所謂「天人」、「至人」、「神人」、「化人」，皆以爲經外别傳，無關宏指。不識《中庸》言「至德」、「至聖」、「至誠」，《孟子》已言「神人」

 ，《荀子》已言「至人」，《易》言「至精」、「至聖」、「至神」、「大人」。《中庸》曰「及其至也，雖聖人亦有所不知」、「所不能」。明以見「聖人」之外，尚有進境。今故以經傳爲主，詳考「至人」、「神人」、「化人」、「真人」、「神人」、「大德」、「至誠」、「大人」，以爲皇天名號，而以《靈樞》、《素問》、道家之説輔之。以見聖人人帝之外，尚有天皇，此「天人學」之所分也。

初以《春秋》、《尚書》、《詩》、《易》，分配道、德、仁、義之皇、帝、王、伯，故《知聖篇》有「套杯」之喻。大、小分經分代，以明各經各爲一時代，以免床上床，屋上屋，混同一視之流弊。初以《春秋》、《尚書》爲深切著明之史記體，《詩》、《易》爲言無方體之辭賦體，一行一知，一小一大。故以《易》、《詩》配皇、帝，《尚書》、《春秋》配王、伯。緯云：「書者，如也；詩者，志也。」舊説以史記體爲行事之王、伯，辭賦體爲空言之皇、帝，久乃見邵子亦以四經配四代，惟以《詩》爲王、《尚書》爲帝不同。《尚書》首堯舜，有「帝」字明文，邵子以配帝是也。惟《詩》配王，不惟與體裁不合，與「思無邪」、「王于出征，以佐天子」、「宜君宜王」、「王后爲

 翰」，亦相齟齬。故懷疑而不敢輕改。遲之又久，乃知四經之體例，以「天」、「人」分。「人學」爲六合以内，「天學」爲六合以外。《春秋》言伯而包王，《尚書》言帝而包皇。《周禮》三皇五帝之説，專言《尚書》；《王制》王伯之説，專言《春秋》。言皇、帝、王、伯，制度在《周禮》、《王制》，經在《尚書》、《春秋》，一小一大，此「人學」之二經也。二經用史記體，深切著明，與《詩》、《易》言無方體者不同。

亦如詞賦派、史記派。


 「人學」六合以内，所謂「絶地天通」、「格於上下」，人而非天，故人神隔絶。至于《詩》、《易》以上征下浮爲大例；《中庸》所謂「鳶飛于天，魚躍于淵」，爲「上下察」之止境

 。周游六漠，魂夢飛身，以今日時勢言之，誠爲力所不至。然以今日之人民，視草昧之初，不過數千萬年，道德風俗，靈魂體魄，已非昔比。若再加數千年，精進改良，各科學繼以昌明，所謂長壽服氣，不衣不食，其進步固可按程而計也。近人據佛理言人民進化，將來必可至輕身飛舉，衆生皆佛。予案：佛法舊以爲非中國之教者，前人考明宗旨，皆出於道，故有以《列子》爲中國古佛之説。

見《子史精華·釋部》，佛説與《列》相比。


 《論語》云「未能事人，焉能事鬼」、「未知生，焉知死」，儒者引以爲孔子不言鬼神之證。不知爲學之次第，不可躐等而進。未知生，不可以遽言死；未事人，不可以遽言鬼。若由今推數千年，自「天人之學」明，儒先所稱詭怪不經之書，皆得其解。今略舉數證如左：

一、《靈樞》、《素問》。○「黄帝」當爲「皇帝」，「岐伯」當謂「二伯」。謂治「皇帝學」之專書。於其中分「天學」於「人學」、治天下、治病，爲三門。

已經輯出，别爲一册。


 治天下者，爲「帝學」，陰陽五行家九流之一；

考九流「陰陽家」書目，當有移入此中者。


 言天道人身應天地者，專爲「皇學」；治病者，乃爲醫學專書，入「藝術」門。

又案：書中屢言道，以身比天地，因修身以存道。以隱逸神仙派，所以爲學道之别傳。專就養生言修身，以性情喜怒哀樂能傷生，此修身之高等也。蓋《容經》爲普通修身；《洪範五行傳》爲仕宦修身，修養爲道德修身之大成。故前兩等爲《大學》之程度，後一級爲《中庸》「至誠」之基礎。

二、《楚辭》。○案：《楚辭》爲《詩》之支流，其師説見於《上古天真論》，專爲「天學」，詳於六合以外。蓋聖人於六合以外，存而不論。《詩》、《易》之託物占比，言無方體是也。《楚辭》乃靈魂學專門名家，詳述此學，其根源與道家同，故《遠遊》之類多用道家語。全書專爲夢游，即《易》之「游魂」、「歸魂」。所説皆不在本世界，故有「招魂」、「掌夢」之説。凡所稱引，後人皆就中國一隅説之。即屬游魂，何以尚在中土？故因《楚辭》專引《山經》，而《山經》亦因之大顯。

三、《山經》。○全書皆爲神靈所生，雖聖人不能知、不能行，惟神靈乃能名之。大約五《山經》即三垣、四宫恒星。《中山》，中垣；《東》、《西》各七宿；《南》、《北》各七宿。不及人民者，以太遠無人民也。五篇言山川、動植、礦物與鬼神形狀、嗜好、祭品名物最詳，蓋其書爲「天學」之天官宗祝巫史所掌。學者以祭祀鬼神譏之，實則所稱鬼神，皆爲彼世界之人。至其時鬼神往來如賓客，亦如今外交部與外國相交涉。

又案：《海外》四經爲四旁

 ，又如五行星與月球。《大荒》四經，爲在下之四方，其人民即《詩》之「下民」、《招魂》之「四方」。其人形狀詭異，多不似人形。如《國語》以爰居、夷羊、鷟鳥爲神，又如佛書之地獄變相。所稱帝王卿相、子孫姓氏，名多與本世界相同。《國語》：宗祝必知鬼神嗜好、情狀、宗族。故《左》、《國》所引五祀帝鴻氏、丹朱、鯀之類，名雖相同，實非本球古帝。

又案：或以「在天成象，在地成形」，經書所見，如麟、鳳、龜、龍、長狄、防風骨；史之負貳之尸、形天氏，天之所有，下應于地，故上下相同。又或偶一降臨，非常之物，終不得據爲己有。

又案：老、莊皆云「至人無夢，其神不靈。」蓋「至人」以上，形神俱融，能飛身往來，彼此直身相接，不用神游，故曰「不夢」。此帝爲神游，如《詩》之夢境；「至人」則凌雲御風，故曰「不夢」。又天地格絶，則以祭祀享神，示爲靈應。「至人」之世，則直爲賓客，非鬼神矣，故曰「不靈」。又往來有飛行、生化二種：鳥魚飛潛之事，固無論矣；若嶽降生申，傅説騎箕上升，與佛老所謂「化身」，則往往相同。所謂「人神混雜」，《山經》神靈以外，各種人民皆爲地球所無。蓋五山爲三垣，太遠，故無人民。行星日會，乃有人民，特形狀不同耳。

又案：麟、鳳、龜、龍，爲四宫之精，與五帝同。故五帝有以爲列宿之精者，有以爲緯星之精者，所以必有名號。

如「靈威仰」之類。


 至於本世界所稱之大五帝，顓頊以上之龍鳥火水名官者，亦託以爲天神。初非世界所有，所以能上天入地。

又案：顓頊以下乃絶地天通，經所謂「格于上下」，此人帝德不及遠，專爲「人學」之事。《山經》實「天學」之專書，并非詭誕。所以《列》、《莊》、《楚辭》、《穆傳》引據如經典，則非不經可知。

四、《列》、《莊》、《尸》。○諸書於地理最詳，同以地球爲齊州，屢言「游于六合以外」、「無何有之鄉」、「游於塵垢之外」，皆不在本世界。故其所列地名，舊來多附會中土，今知爲「天學」，其事乃得大明。

又案：《地形訓》所引昆侖三十六民與龍鳳種族，此皆爲「天學」諸書，所言混合不一。地球之昆侖，實則「混沌」音之轉也。若以爲葱嶺，安得云中？又安得有神仙往來？所謂名同實異。《列子》之五神山，舊以爲五大州，實則爲五緯星。今考定齊州之稱，則知「靖人」、「僬僥」，皆不在本世界。

又案：《列》、《莊》南海之鵬，北海之鯤，即金、火二星。

五、《穆傳》。○案：此篇《列子》舊入神游之後，全篇皆爲夢境。

六、辭賦。○司馬《大人賦》即《遠游》篇摘本，讀之乃有凌雲之志，則其不在本世界也明矣。當時「天學」甚明，故賦詩家尚得據以立説。去古愈遠，乃不敢據以爲定，亦如顓頊以後，德不及遠，乃爲民師而民名。

七、釋典。○將來世界進化，歸於衆生皆佛，人人辟穀飛身，無思無慮，近人論之詳矣。特未知佛即出於道，爲化胡之先驅。所言即爲將來實有之事，爲「天學」之結果。一人爲之則爲怪，舉世能之則爲恒。




五變記箋述卷上

戊午之歲，改去「今古」名目，歸之「小大」，專就六經分「天人」、「大小」。






井研廖氏學

樂山受業黄鎔箋述

此編迺五譯先生自記畢生學識之歸墟，實晚年學力之進境也。前有《四變記》，經劉申叔刊入《國學雜誌》，

大江南北所傳播之《今古學考》，不過初變，二變萌蘖之生耳。


 癸丑之秋，先生旅居滬上，重輯四變綱要，石印於《孔經哲學發微》。今行遠登高，功業益上，至魯至道，五變有成。《易》曰：「通其變，使民不倦。」又曰：「易窮則變，變則通，通則久。」《中庸》曰：「動則變，變則化。」孔子謂老子猶龍，嘉其善變也。鎔摳衣在門，得寓美富，循循博約之途，不得不請事斯語。

先生本名「四益」，今因五變，更名「五譯」。







人學三經



《禮經》

人有禮，乃爲人。

鎔注：《曲禮》：「鸚鵡能言，不離飛鳥；猩猩能言，不離禽獸。今人而無禮，雖能言，不亦禽獸之心乎！」故聖人作爲禮以教人，使知自别於禽獸。


 六藝中，

六藝：射、御、書、數、禮、樂。


 先有小禮

如《曲禮》、《少儀》、《内則》、《容經》、《弟子職》。


 小樂，

十三舞《勺》、成童舞《象》，如今中小學校普通科。


 此爲《禮經》，乃修身、齊家事，爲治平根本。

《左傳》：「禮，經國家、定社稷、序人民

 、利後嗣者也。」如今法政大學、專門學校之學科。


 「修身爲本」，本此禮也。

《大學》「自天子以至於庶人，壹是皆以修身爲本。」




鎔案：《荀子·性惡》篇：

「性惡」之説，與孟子相反。考荀學實出孔門，聖道廣大，殊途同歸，後儒不可妄分畛域。


 枸木必待檃栝，鈍金必待礱厲，人之性惡，

孟子據孩提愛親，以爲性善。然人少則慕父母，知好色則慕少艾，有妻子則慕妻子，仍是性惡處。


 必待禮義然後治。

天之生物，草木争長，鷹隼虎豹，弱肉强食。童子初學語，便知駡人，惟聖人以禮義化導之。


 故聖王

當作「聖人」。


 爲之起禮義、

本篇：「禮義者，聖人之所生也。」


 制法度，

《孟子》：「教以人倫：父子有親，君臣有義，夫婦有别，長幼有序，朋友有信。」堯時無此文明。


 以矯飾人之情性而正之，以擾化人之情性而導之。

使不善之性歸於善。


 使

 皆出於治，合於道者也。其説如此，深識聖道之作用。蓋荀爲戰國老師，乃子夏五傳弟子，

見《經典釋文》。


 所言頗有經驗，實能闡明聖作禮義之本原。去聖未遠，必有所據而云然者也。《史記》以孟荀合傳。宋神宗元豐八年，詔以孟子配孔子，以荀况、揚雄、韓愈從祀。可見「性善」、「性惡」學派同出孔門，一本分支，無庸軒輊。乃宋儒是孟非荀，拘持偏見。况昌黎《原性》辯駁甚明，宋儒崇拜韓之《原道》、闢佛諸論，獨於性則自恃聰明，見指失臂，津津一得，以爲直接孟子之傳，則踰越韓公；而荀出孟後，擯諸異端之列。夫人性果善，則必不教而成也。孔子曰「性近」、「習遠」、「上智下愚不移」，是性無一定之資格也。孟子曰「逸居無教，則近於禽獸」，是性不善而待教也。「教以人倫」，

倫理乃孔經所發明，孟據《帝典》「敬敷五教」言之。


 是孟子亦謂善性易漓，當約束之以禮教，正如璞玉頑金，必加琢冶而後成器。此義參之《荀子》，如出一轍。宋儒貶斥荀説，自詡認性極真，一孔之見，度量不宏，且滅没聖人制禮之功。能尊孔不能張孔，徒以「良知」、「良能」葆全太璞，不假彫琢，便以爲聖賢學問。「此心同，此理同」，堯舜與人無異，東西南北，古今聖人，皆如此。夫性與天道，子貢親炙聖門，嘗謂不可得聞；兩宋之儒，在孔子千百年下，乃學聖如此其易。噫，異矣！

《大學》：「自天子

人學。


 至於庶人，

「天學」之真人、至人。


 壹是皆以修身爲本。」「人學」、「天學」皆以修身爲基礎。「人學」正身以率物。

「天學」之身形游六合，説詳於後。


 《論語》：「其身正，不令而行。」《孟子》：「君正莫不正，一正君而國定。」董子：「正朝廷以正百官，正百官以正萬民。」三説合正心修身爲一。本有實形實義，並不索之隱怪也。蓋聖人作經傳世，闡發上下古今、天地宇宙之理，藴奥雖深，窮年莫究。

千百年而不盡。


 然等級標著，程功以次，惟恐晦盲閟塞，阻遏學者嚮往之心。故《春秋》之世，倫理不講，即氏族主義，亦未發明。孔子吹律定姓，

吹律，即翻譯。故仲尼始姓孔。


 始撰《帝繫》，分别姓氏。同姓不昏，男有室，女有家，推此義以及天下，故經有天下一家之例。修身即天下一人例。

正心即《書》之元首，指腦言。


 修齊之旨，關於國與天下最爲密切。

説詳《疆域圖》第三十一及三十三。


 孔經大義，燦若列星，何嘗虚無寂滅，遁入鬼窟，使人迷昧哉？惟宋儒倡言誠意、格致、

後有詳駁。


 去私、存理，自以爲聖人再世。

《閱微草堂》曰：「隋唐以下聖人多。」


 然《毛詩集傳》解説鄭衛之詩，發洩許多淫邪之念。

説詳四益撰《胡先生詩緯訓纂序》。


 私欲未淨，有觸即發，真所謂太極之理，静極生動也。

後有詳説。


 按《列子·仲尼》篇曰：「吾修《詩》、《書》，將以治天下

 ，非但修一身。」斯言也，正因《大學》終於修身，恐後儒誤會此旨，獨善其身，主敬存誠，高言希聖，則聖道眇瑣纖詭，墮落禪寂，無異坐井而觀也。故修身之旨，即《洪範》

 「五事」例；

説詳《疆域圖表》。


 齊家之義，即《梓材》「大家」例。

皇爲祖，二帝爲父母，三十二王爲子，六十四伯爲孫。《吕刑》伯父、伯兄、仲叔、季弟、幼子、童孫是也。


 放準驗推，灼然聖制，小統大統，垂範後王。彼以「民胞物與」侈談聖量者，豈非空言揣測，門外徬徨者耶！

大抵宋儒摭拾經傳一二字，標幟領異，欺世盜名，當時且目爲僞學。使聖經果以道學爲宗，胡爲紛歧雜出，莫能統一？且互相詬詆，黨同伐異，究竟氣質未化也。




〔附〕小樂

鎔案：孔經未作以前，有世俗之禮樂，爲朝野上下所沿用。

西人謂之社會習慣。


 而由來已久者，禮則喪期吉禘、夫人大饗、同姓昏、娶母黨、不親迎、喪中娶之類，皆周時通行之禮也。樂則鄭聲、秦缻、趙瑟、燕筑、楚歌、楚舞，皆當時各國土著之樂也。

《樂記》所舉齊宋衛音亦然。


 自孔子作經，酌宜定法，禮必合乎節，樂則期於雅，焕然改觀，淨滌舊染，非復前日之樸陋。凡見於傳記所有小禮小樂，爲及門所行習者，莫非聖作新裁也。《禮記》 ：「十三舞《勺》，成童舞《象》。」此孔門教導小子，俾習音樂，陶淑性情之法。《論語》：「子之武城，聞弦歌之聲。」正是子游創興學校，傳播孔學，「莞爾而笑」，宜也。《樂記》子贛問「六歌」，因其性情所近而習之，故絃歌干揚，樂之末節也，童者舞之。藝成而下，然後用之郊廟，用之朝廷，用之冠、昏、燕、饗諸禮，無不鏗鏘從律。蓋先由審聲知音，克諧角徵，庶幾由人心生，感物而動，以通於政，此禮樂之原。當明孔經以前情狀，然後知孔經之禮樂，由粗及精，作用深微，豈曰小補哉！


《春秋》

治國學。





地方三千里，與《書經》比較爲小。○王伯學，爲仁、爲義。

鎔案：尼山鍾英玉麟，誕瑞素王，生值春秋之世，蒿目時艱，上無天子，下無方伯， 

《公羊》説責重二伯。


 車馬周游，得百二十國寶書，

即《史記》所謂「諸侯並作」語。


 歸於洙泗，參以魯史，因時事，加王心，始元創制。

《元命苞》：「子夏問夫子作《春秋》，不以初哉首基何？孔子曰：『丘於《春秋》始元終麟，王道成也。』」是元年乃孔子特筆，孔經以前，紀年不如此。推之正月，亦當同例。《爾雅》月名：「正月爲陬」等十二名詞，必爲孔前字母之稱。至孔子作經，乃改用正二三等雅言耳。


 行遠自邇，化成九州，疆域方三千里，

此孔經之化，實際則未嘗統一。


 立牧置監，舉綱張目，以此州制，上考不謬，徵信於《禹貢》。

《春秋》荆、徐、梁，以州舉。孟子時齊、楚隔閡，言語不通，禹之州貢，安得如此廣遠？須知經史文野之别。


 推之五服五千里，四表三萬里，鴻謨俟後，待人而行。故《書經》大統，《春秋》小統，空言行事，「人學」之始終以備。五譯精揅《春秋》學，權輿《公羊》，溝通《穀梁》，集成《左氏》，犯險攻堅，合通三《傳》，化除門户，創斯偉業。著有《公羊三十論》、《公羊春秋補證》、《公羊驗推》、《春秋圖表》、《穀梁糾謬》、《穀梁古義疏證》、《穀梁起起廢疾》、《左氏鍼膏肓評》、《左氏五十凡駁例》、《左氏撥正録》、《左氏漢義補證》、《左氏古經説》、《左氏春秋學外篇》、《春秋三傳折衷評》等書。畿甸疆定，將相和衷，出撫四夷，巋然一統。二帝三王，武、周、成、康，莫不聽命。美哉，始基弗可及已！

《春秋》者，王伯之學，以仁義爲主。《論語》「依仁」、「游藝」，

緯説：「霸不先正，尚武力。」武力即藝，用武必託諸義。


 即揭明王伯之宗旨也。齊桓公存三亡國，仁也；伐楚責貢，義也。晉文踐土盟諸侯，皆獎王室，義也；無相侵害，仁也。《孟子》「三代之得天下以仁」，王學也。葵丘申五命，伯者之義也。

霸者假仁，則偏於尚義。


 孔孟淵源，學無異轍。乃宋儒據「仲尼之徒不道桓、文」之語，

《荀子》亦曰：「仲尼門人，五尺竪子，羞稱五伯。」


 遂謂孔孟皆黜伯崇王。斯言也，不但抹煞一部《春秋》，且率天下之人而禍仁義者也。何也？使學者高言王道，鄙棄伯圖，矜語德化，不尚武功，坐致南宋不振，神州陸沉。

晉尚清談，致有五胡之亂。桓温北伐，望中原歎曰：「神州陸沉

 ，王夷甫諸人不得不任其責。」南宋之世，與東晉何異！


 學説有差，國家受害，是不可以糾正。夫文譎、桓正，孔子正據城濮、召陵之事，比較優劣。晉用詭謀以戰勝，

《左氏》所載蒙馬曳柴等事，皆兵家權謀用奇之術。臨事好謀，孔子所與。


 齊僅責貢以
 事，

《春秋》曰：「楚屈完來盟于師。」爲齊桓諱。


 聖意尊晉而抑齊，

《春秋》書曰「楚師敗績」，嘉晉文也。


 故顛倒時代，先文後桓。宋儒主張「誠」、「正」，薄棄詭譎，既與聖評相反，又不識「九合」、「一匡」褒獎霸功之意。伸引孟説而違悖孔心，逐末忘本，是殆未諳孔孟之時局也。孔子之世，周德雖衰，王靈未泯，但有伯者出而尊周攘夷，以屬諸侯，便足以匡時弭亂，故全部《春秋》，大抵齊桓、晉文之事也。孟子之世，七國稱王，戰争愈烈，非有王者出而統一，不克救民水火，故孟子盛稱湯武，而菲薄桓、文也。孔子之世，宜於伯，不可説諸侯以革命；孟子之世，宜於王，最宜説六國以保民。明夫當時之病狀，乃知孔孟爲良醫，用藥對證

 ，厥疾必瘳。宋儒昧於時勢，不解聖賢救世之苦心，徒以「内聖外王」概尼山、鄒嶧之學術。

既不明《春秋》之義，又以「精一」 、「執中」爲堯舜相傳之道統；《虺誥》始言「仁」，《湯誥》始言「性」，據僞文以爲根柢，不自知其舛謬。


 不揣時以立言，安能通經以致用？

列國皆世卿，乃謂孔子周游求仕，不知一車兩馬，魯君資以適周，考察郊廟及列國政俗，歸而作經。惟孟子歷聘，乃有「無君皇皇」之説，當知時局不同。


 「克己」、「四勿」，錮蔽學者之性靈。庠序中缺少人才，

前清之諺曰「科甲官不識民情」，蓋中宋儒之毒也。


 大都老腐敗、老學究，斤斤談性理、詡道義，而不識經國大計者也。是以在當日林栗

南宋孝宗朝兵部侍郎。


 劾其無學；沈繼祖

寧宗朝監察御史。


 奏舉十罪；劉德秀

諫官。


 斥爲僞學；胡紘、

太常少卿。


 姚愈、

諫議。


 劉三傑

御史。


 等抉其猖獗，亦奚怪哉！

果爲聖學，誰敢擯斥？


 五譯推闡王伯之學，謂「麟書」之成，所以撥當時諸侯之亂，遺之後世，且將撥海外全球之亂。商榷何、范，砭箴賈、杜，别黑白，定一尊，俾學者瞭然大義，徵諸寔用。故《春秋》稱道桓、文，以其能内尊外攘，託爲侯伯，「衣裳」、「九合」，特嘉齊霸，於晉文、狐、趙，無所贅辭。因弟子不問，又以無可疑議，城濮、踐土之功，彰明顯著也。太史公曰：「《春秋》辨是非，長於治人。」觀於武帝多才，根據《公羊》；宣帝良吏，幼學《穀梁》。宏我漢京，成效可覩。詎若規行矩步，終歸無用者乎？

章氏謂：「仲尼國老，已去司寇，其作《春秋》，亦僭也。」

 此以經爲史之説，不足與辨。





《王制》爲之傳

「人學」之小標本，儒、墨、名、法家主之。





鎔案：《春秋》三《傳》，今、古争執，久成水火；短長得失，爲世詬訾。五譯統以《王制》説《春秋》，徵諸三《傳》，莫不絲絲入扣。如《公羊》陝東主周，陝西主召，爲二伯；《穀梁》鄭，冀州之國，以起八伯；《左傳》周公將左軍、虢公將右軍，齊稱伯舅於葵丘，晉賜弓矢於踐土。

襄公以下稱伯父。


 二伯八伯之制，三《傳》合符，可見同出一源也。五譯初闢此途，見者大駭。推考各經，猶然一貫。

二伯，如《詩》二《南》，《書》羲、和、禹、臯、太保、畢公； 《易》陰、陽兩儀。八伯，如《詩》國風，《書》四岳，羲和四子，伯兄、仲叔、季弟，《易》八卦。


 迄今人皆首肯，樂與守成。而斬荆棘、啟山林者，蓋苦況無可告語也。

著有《王制訂本》、《王制義證》、《王制集説》、《王制圖表》。


 夫以《王制》説經者，兩漢博士派也。漢以前，孟子學説，全據《王制》。

鎔輯有《王制孟子合證》。


 其「周班爵禄」一章，統舉《王制》綱要，託諸聞略，實聞之孔門也。聖作《春秋》，雖據魯史，竊取新義，

桓、文二伯，竊比老、彭，即殷伯、大彭。


 改制譏時，不仍周典。故《孟子》曰：「諸侯惡其害己，

即謂《春秋》之制，不合時尚。


 皆去其籍。」

謂周姬典禮，無一存在。


 後儒以《孟》説畿内封國與《王制》等級參迕，

《王制圖表》考其凹凸接逗筍節，知爲詳略互文。


 又考之《周禮》，枘鑿不入，直指目爲殷制，

章氏則以「天子使其大夫爲三監」爲周制，又以方伯連率爲聯邦。


 或以《王制》言東田，

「東田」一條，乃漢儒訓詁誤入正文者。


 又謂之爲博士所集。眾喙豐蔀，聖法不章。由是説《春秋》者，游蕩無根，徒爲雕繪枝葉，貽譏「斷爛」。皆由失離《王制》，遂成無律之師，作寇亂邦，其害可勝言乎！五譯泛槎尋源，深悉葱嶺爲中國山脈之祖，而二百四十二年之事，馬跡蛛絲，確有脈絡可考。「人學」植基，緇帷傳習，儒、墨、名、法，各擅所長。班《志》云：「合其要歸，亦六經之支與流裔。」豈虚語哉！


《書經》

平天下學。





地方三萬里，與《春秋》比較則爲大，全球正名天下。

《詩》：「溥

 天之下。莫非王土。」「王」讀作「皇」。


 「皇帝學」爲道、爲德。

《中候》「皇道帝德」，爲内外優劣；《洪範》 「五、皇極」，屢言皇道；《典》稱堯「克明俊德」，舜「惇德允元」。




鎔案：《書》叙堯、舜、禹、湯、文、武、成、周之治法，然非分代記事而已。鴻規鉅制，始終一貫，上考下俟，師表萬年，全由聖裁，迥殊古史舊説。「六經皆史」，近儒章氏且謂古史皆經，又謂《書》爲不具之史，《帝典》爲歷史紀傳；又有謂《尚書》四代爲我國文明鼎盛時代者。黄河濁流懷襄，爲患甚矣，聖道之厄也。夫堯時禽獸逼人，舜如深山野人；又舜，東夷；文，西夷。孟子所稱，何等譾陋！他若《尸子》、《韓子》、《淮南子》所稱堯舜，皆喬野無文， 

《通鑑前編》纂輯諸説甚備。


 此猶可曰儉德也。《禮·明堂位》「土鼓、蕢桴、葦籥，伊耆氏之樂也」，已無「八音克諧」之雅。《墨子》「堯堂高三尺，土階三等」
 

注



 ，難容群牧群后之朝。

《淮南子》：舜作室、築牆、茨屋。


 《禮記》虞官五十，則與「百僚師師」不符。秦博士説古帝王地不過千里，則與「五服」、「五千」不合。《禮緯》唐虞二廟，夏四廟，殷五廟，周六廟，

史事。


 已非「天子七廟」之制。

經制。


 《左傳》「天子七月」，「諸侯五月」，「大夫三月」，「士踰月」。

經制。


 《尸子》謂「禹之喪法，制喪三日」。

史事。


 况禹卑宫室，惡衣服；

《論語》。


 堯下爲巢，上營窟；

《孟子》。


 不窋失官，竄之戎狄；

《國語》。


 太王居邠，被侵狄人。

《孟子》。


 草昧之象，載籍極博。以爲文明者，固信經而不諳事實；以經爲史者，又逐末而不識本根。謡諑煙霾，孔義不著。是當劃分經史之界，而後内容外觀，文野迥異，即孔經之作用亦顯。

唐虞之事，實狉榛蠻野，無可爲諱。正如「百家言黄帝，文不雅馴」者也。史公擇言尤雅，以爲《本紀》。書首明明謂孔子所傳，不離古文，

《史記》八引古文，皆指孔經之文。


 是古史之《世本》、《譜牒》，史公猶及見之。以爲薦紳所鄙棄，故協厥經傳，待人深思。後儒不察，竟瞢然合糅經史。自此以後，《通鑑》欲接《左傳》，《綱目》直擬「麟經」。尤其謬者，乃謂三代以上，道在君相；三代以下，道在師儒。夫以儒生而抗帝王，固僭而不倫；即所援「危」、「微」、「精」、「一」道統之粹語，亦梅氏贋鼎，不足爲典要者也。

「危」、「微」、「精」、「一」，出於《荀子·解蔽》篇，引《道經》曰：「人心之危，道心之微。」又有「精於道」、「一於道」之説。枚氏

 續以《論語》「允執厥中」句，遂成十六字。宋儒據之以爲「心傳」。既鄙《荀子》之「性惡」，又宗所引之《道經》，何歟？案：《道經》乃「皇帝學」，即《道德經》之所本，非堯舜時有此學術。「
 


 中」，即《周禮》土圭法。葉公不好真龍，誤據僞古文，終身謹守，以爲聖學在是，實於聖經之表裏精粗未能貫澈。嘻！可哂也。五譯蚤年研求宋學，漸而開悟，有如伯玉知非。深識知行顛倒，

知爲「天學」，行爲「人學」，先行後知，程功有序。


 終無入德之時，冥索枯想，空疎無用，乃鉤考典禮、制度、政治、疆域，以方三千里爲王九州，

騶子所稱禹序九州。


 方五千里爲帝之一州；

《謨》曰：「弼成五服，至于五千州

 。」


 萬五千里爲一帝之九州，爲一表；方三萬里爲四帝四鄰，爲四表。

四帝，如《月令》四時法天四宫；《謨》曰：「欽四鄰

 。」《典》曰：「光被四表。」


 《貢》之九州，據騶子九九之説，由禹序推至大瀛海環其外，所謂「四海會同」。

如此者九，即《貢》之「九州攸同」。


 《範》之「九疇」，即大九州，法天九野。天包全地，皇則配天統全球，爲祖。

天下一家例，《詩經》三見「皇祖」。


 帝爲天子，

《白虎通》説。


 二帝二伯爲父母，

四岳、八伯爲子。《吕刑》：「伯父、伯兄、仲、叔、季弟、幼子、童孫。」


 故曰：「天子

帝之正稱。


 作民父母，

二伯。


 以爲天下王。」

「爲」讀去聲，「王」讀作「皇」。


 緯説「皇道帝德」，《顧命》「皇天用訓厥道，付畀四方」

 ，如《月令》。

黄帝統馭四帝。


 《考靈曜》「萬世

 不失九道謀」，天有九道，皇統全球，九州法天。《帝典》堯稱「俊德」，舜稱「惇德」；《月令》五帝五德。故皇主道，帝主德。《道德經》彌綸六合，與《莊》、《列》同爲「皇帝學」之傳。 

《道德經》本出孔門，至漢文帝尚黄老， 乃託名老子，出顯於世。所謂「無名，萬物之母」

 ， 「有物混成，先天地生」，即騶衍稱引「天地剖判以來」，至「天地未生，窈冥不可考而原」之説。况《荀子·解蔽》篇已引《道經》，《列子》、《内經》等書所引「黄帝曰」皆爲「皇帝學」，故陸德明謂《老子》在經典後。


 《論語》「志道」、「據德」，謂依據《尚書》二帝，以待世界開通，必有統一之皇。故《帝典》寓有《皇篇》在内。

《書經弘道編》因分析之，以符二十九篇之目。


 又《召誥》、《雒誥》開闢西、雒兩京，以當兩帝，分治東、西兩半球。

解詳《弘道篇》。


 才美足觀，託之公旦，作周匹休，叡聖哲想，囊括宇内。《列子》引孔子之言曰：「吾修《詩》、《書》，將以治天下，遺來世。」《荀子》曰：「《詩》、《書》故而不切。」

班《志》：「『如有所譽，其有所試』。唐虞之隆，殷周之盛，仲尼之業已試之效者也。」是以《書》爲孔子所作。


 後儒讀《書》，猥以古史目之，是瞽者無與文章之觀，但耳食人言，而芴昧無知識也。秦博士曰：「古者帝王地方千里。」此則唐虞真史事，比之五服五千里、四海三萬里，廣狹懸殊。若不考疆圉，而謂經皆官書，不容庶士僭擬；

章太炎説。


 至於經中美制，則以爲史官諛詞。裂聖作爲四代，

《伏傳》七觀，分類説《書》，不别時代。


 等天縱於馬、班，雜纂成編，後世鈔胥檔吏，皆可抗衡木鐸，且似素王無所制作，濫竽俎豆。此廢經之狂吠所由噪也。五譯主張尊孔，博采周秦諸説，證明孔學之大，充滿全球，當日轍環周游，便識地球疆宇之廣；退而奮筆，書如天行，規模宏遠。下俟百世，庶幾皇帝御極，有所遵循。故公羊作《傳》，終《春秋》而樂道堯舜，正謂《尚書》繼「麟經」而作。《春秋》小統之義，尚以俟後，

《公羊傳》：制《春秋》以俟後聖。


 秦漢而下，始見施行。若《書經》大統，純爲史臣之筆，是以蛙見説孔聖，猶戴天不知天之高，履地不知地之厚也。誣衊聖經，抑制大學，質諸司寇，能逃卯誅乎！

世之以經爲史者，大抵因《史記·五帝本紀》後叙堯舜，多采《尚書》，遂從而附和之也。抑知前三帝采用《戴記》傳述孔子之言、宰予之問，明謂擇言尤雅，

《論語》：「《詩》、《書》、執禮，皆雅言。」


 不取百家不雅馴之文，

此爲古史。


 以其野稗鄙陋，不足垂爲國史，故采經摭傳，用著良模。可見龍門作《記》，尚不肯攙雜古史；而杏壇創經，必更異於譜牒所記也。乃史公既改廬山真面，習久不悟，而班《志》遂有「左史記言，右史記事，事爲《春秋》，言爲《尚書》」之説。故杜氏《左傳序》直謂：「《春秋》者，魯史記之名也。」小司馬補《三皇本紀》，多采緯説。後世《綱鑑》諸書，又依《通鑑前編》，廣搜古事，相矜博洽。文野雜糅，譌誤相沿。而「六經皆史」之説，市虎杯蛇，群入迷霧。外人推測進化公理，尚疑《書》經夸飾；

日本那珂通世説。


 且謂黄帝以來，疆域廣博，至姬周，而内地多夷狄，楚則
 舌，吴乃文身，嗤笑中國人退化如此。比之子孫不肖，不能守成，如蠶自縛，無以解嘲。「入吾室，操吾戈」，中國學者何以禦之哉！誠知《尚書》之堯舜，非唐虞之真堯舜，則表裏貫澈，可以説經，

六經皆非史舊。


 可以論史，

史爲事由，經如法律。改良合軌，辦事有才。


 可以博古，可以通今，而才智明達，不患學校乏人才也。謂予不信，試再徵之諸子：其宗旨不同，則所舉堯舜亦異。兵家之堯舜戰争，法家之堯舜明察，墨家之堯舜儉質，道家之堯舜無爲，儒家之堯舜德隆，農家之堯舜耕稼。藉古帝以明學説，皆自以爲真堯舜。

《韓非子·顯學》篇説。


 其實堯舜未必然也。子家皆出孔後，立標建幟，各發明一種學説。其所以推美堯舜者，蓋以《尚書》獨載孔聖大統之規，託始堯舜，故諸子亦祖述二帝也。班《志》謂九家皆六經之支裔，豈不然乎？

《尚書》託古垂法，以堯舜爲傀儡。宰我曰「夫子遠賢堯舜」，正謂《書》之堯舜，政治文明，非若蛇龍同居之景象也。後儒不信及門親炙之評，而從枝葉之絮論，乖離道本，徒逞機辯，違心自是，甚無謂也。《論語》：夏禮、殷禮，杞、宋不足徵。則唐虞之文獻，必更無可據也。緯説：「聖人不空生，生必有制，由心作則，創起鴻謨。」經異於史，尚何疑義之有,

《書經弘道編》説，全非舊史。





《周禮》爲之傳

「人學」之大標本，道家、陰陽家主之。





鎔案：舊説《周禮》爲姬周典禮；又以爲周公所制之禮；繼察其禮制，未經舉行，又以爲周公致治之草案。

曲爲之解。


 近儒謂《周官》非肇制於公旦，父子積思以成斯業。

牽涉文王，更爲無理。


 種種謬説，皆由誤讀「周」字也。不知「周」雖姬周之國號，《詩》曰「周雖舊邦，其命維新」，《金縢》「新命於三王」，《康誥》「作新大邑」，已非蕞爾之「小邦周」可比。故《周禮》爲《書》傳，當解作「周徧」之「周」。周天三百六十度，周地九萬里，「周」乃泰皇統一全球、奄有天下之大名，非武王、周公所得私爲獨有。《周禮》十一言「周」，知皆包全地球之詞。《大司徒》「周知九州之地域，

大九州三萬里。


 廣輪之數」，

坤爲大輿，地員如輪。


 如此偉議，目爲姬周，何異以管窺天哉！

周公制禮之説，見於經傳者，亦有據矣。然究非姬周公旦之禮耳。《禮記·明堂位》「周公踐天子位」，「六年，朝諸侯於明堂，制禮作樂」；《伏傳》説同。此《書經·立政》篇之師説也。《立政》「告嗣天子王」，又曰「繼自今，文子文孫」，「繼自今，後王立政」，乃謂將來之王，非姬周之王也。其曰「方行天下，

全球乃稱天下。


 至於海表」，則四海、四表，又非姬周之土宇也。其曰「丕訓德則」，即五方五德；杙柯測日之法，則又非姬周適用之儀器也。雖職官綱要，契符《周禮》，

一經一傳，詳略互文。


 然周公「若曰」，始終皆用代詞「若」，直以爲家相創制，則拘泥迹象，認假作真，而美玉待沽之義不著，可謂之明經者乎？

然膠執舊説者，或尚不信也。請以《春秋》事實證之：如同姓不昏，禮之大者也。《論語》：昭公取於吴；

《公羊》、《坊記》説同。章氏謂僻陋在夷，皆以《周禮》爲準，誤矣。


 《左傳》：晉公子，姬出也；

犬戎狐姬生重耳，驪姬亦姬姓。


 鄭子産謂晉平公内實有四姬；《荀子》齊桓公「姑姊妹不嫁者七人」； 

《仲尼》篇。


 《漢·地理志》：齊襄公姑姊妹不嫁，令國中民家長女不嫁，名曰「巫兒」，爲家主祠。

嫁者不利其家，民至今以爲俗。若果周公有禮，何敢改異國典？


 他若鄫季姬自擇配，

《穀梁》「遇者同謀」。


 徐女擇壻子南。又史傳所載魯惠、衛宣、晉獻、晉惠、楚成等，上烝下報，數見不鮮，

章氏謂魯、衛、齊、晉皆秉《周禮》，是其疏謬。


 全無忌憚。故人謂周公制禮，吾敢斷之曰：周公無禮也！

禮制創自孔經。


 三年之喪，據《魯世家》：伯禽報政曰：「變其俗，革其禮，喪三年後除。」

此史公所擇雅言。


 似奉行周公之喪制也。乃滕文公欲行三年喪，其父兄百官曰：「吾宗國魯先君莫之行，

章氏謂短喪之説，内政未必爾。豈未讀《孟子》？


 吾先君亦莫之行。」且志曰：「喪祭從先祖。」是周先王皆未行三年喪也。《左傳》：周景王葬穆后，既葬，除喪；

昭十五年八月，王穆后崩，十二月葬。


 《春秋》所書吉禘于莊公，武氏子當喪出使，季孫斯居喪不釋官；

且出聘。


 《公羊》：哀五年九月，「齊侯杵臼

 卒」；六年《傳》云「除景公之喪」，皆足證周無三年喪之制。故宰我守舊，以期喪；

周喪期年。


 墨家歸喪於儒者；若《春秋》所譏踰越禮法之事，不一而足。人但信周公有制作之權，而不知孔子爲禮義之宗。望文生訓之儒，不考其實，以《周禮》歸之周公，而不知爲《書經》之傳。表裏不分，令人迷罔，此經學所由日蕪也。

人之稱周公周禮者，或以爲據《左傳》所云：魯「秉周禮」，

杜氏以「五十凡」爲周公史法。别詳《五十凡駁例箋》。


 「周禮在魯」之文也。夫盲左作《傳》，往往借託時事，試演孔經，

左氏，魯君子，得孔門經學，故采綴經義，作《國語》。


 如太史占《易》，蔡墨言龍，穆姜説《隨》，季札觀樂，成
 言《皇矣》，單穆公言《旱麓》，叔孫穆子解《鹿鳴》，以及饗餞歌詩，會聘叙禮，莫不施用經説。故博士以《左氏》不傳《春秋》，謂其不專傳《春秋》也。其曰「周禮在魯」，

兼有《易象》、《春秋》。


 正謂大統典禮存在尼山。

孔子魯人。


 惟注家誤解，乃云魯守先型。試問：「太伯端委以治周禮」，

哀七年。


 其時文王尚幼，周公未必誕生，

有謂太王遷岐，始號周公，太伯所治，乃太王之禮，夫太王乃追稱，《周禮》「惟王建國」，僭越可乎？


 果使太伯篤守周儀，仲雍胡爲斷髮戎俗？無忌嫁女魯昭，徵貢百牢，不從天數，子貢據禮糾正。即據孔門之「周禮」言之，皆《春秋》撥亂之通例也。讀書不明大義，安得不徧地荆榛哉！

《周禮》之爲《書》傳，亦猶《王制》爲《春秋》傳也。昔之講經者重家法。五譯謂説經當依舊傳，否則浮蕩無根，不免郢書而燕説。《書》爲「皇帝學」，《周禮》正爲「皇帝傳」。

外史「掌三皇、五帝之書」。


 皇統六官，

小宰所掌天地、四時之官。


 《尚書》「乃命羲和」，五節是也。帝制五官，《周禮》無「冬官」，則五極五官。

六官止五官，猶六經止五經，以《詩》包《樂》，故「小宗伯」五官奉六牲。


 據帝制以待推爲皇，

《論語》所謂「據於德」。


 猶《帝典》之中寓《皇篇》。「天官」統四方，亦猶《顧命》統四嶽。

伯相攝冢宰。


 太保畢公爲二伯，以統《刑》、《命》二誓，如羲和統四子，又皇制六官也。大綱既舉，再詳細目：《貢》曰九州，《典》曰十二州，《職方》則内外互舉。

内七、外二。


 《書》言侯、甸、男、采、衛五服，

《康誥》、《酒誥》、《召誥》、《顧命》。


 《周禮》乃增蠻、夷、鎮、藩爲九服。

驗小推大。


 《帝典》十二牧、十二師，即《職方》六裔，《大司徒》十二土壤，《馮相氏》十二辰。《帝典》二十二人，即《馮相氏》十日、十二月。

《範》：「卿士惟月，師尹惟日。」


 《吕刑》「五極」，即《大司徒》五土。

五官皆言以爲民極。


 《典》之「光被四表」，即《典瑞》土圭致四時。《召誥》土中大邑，即《大司徒》地中王國。《洪範》「五行」，即《小宗伯》五帝。《皇篇》「四民」，《康誥》、《雒誥》「四方民」，即《大司徒》五民。

四方加中央。


 《帝典》「協時月，正日」，即《周禮》「正歲」、「正月之吉」。《康誥》「大明服」、 《大誥》「無疆大歷服」，即《大司徒》「地域廣輪」，《考工記》「輪幅三十」。 《帝典》四方巡狩，即《大宗伯》朝覲宗遇。《皇篇》「賓日」、「餞日」、「日永」、「日短」，即《大司徒》「景朝」、「景夕」、「日南」、「日北」。《康誥》「時臬」，《君奭》「橜基」，即《匠人》「置槷」，《車人》三尺之柯。凡《書》中典制，全與《周禮》璧合。鎔承五譯先生之教，編成《皇帝疆域圖表》，比櫛印證；又成《書經弘道編》，發明斯誼。巍巍大統，俟後施行。既非四代史册之遺經，亦不爲前朝記事。蓋孔聖哲想周遍全球，由王

《春秋》。


 進帝，

地方萬五千里。


 由帝進皇。

地方三萬里。


 世界漸通，孔經亦漸以適用。俟百世而不惑，藏美玉而待沽。將來「泰皇」獨尊，統一宇内，則《周禮》「周」字之名義顯，即《書》如天行之緯説亦明。世之以經爲史者，曷深思而决擇之乎！

《書經》、《周禮》，經傳相得。聖作賢述，水乳交融。昔之所以誤解相沿者，良由世界隔絶，海外未通。騶子宏天，貽誚不經。漢代諸儒，乃於《書經》縮小範圍，投合時尚；

但據《王制》，但言小統。


 而《周禮》大統規模，束諸秘府，無人過問。及劉歆發得《周禮》，請立學官，博士淺見，目爲異端。蓋先師知本原，雖改小經制，尚默識其弘規。

《伏傳》「四極明堂」、「鴻範五行」、「越裳九譯」、「天下大洽」等説是也。


 後師久而失實，循支忘本，井蛙入海，莫辨津涯。《移書》責其「是末師而非往古，

《古文書經》。


 信口説 

《公羊》。


 而背傳記」，

《左傳》、《周禮》。


 謂其解書不遵《周禮》也；

解《春秋》不遵《左傳》。


 又曰：「因陋就寡，分文析字，煩言碎辭，

小夏侯詳章句，大夏侯曰：「章句小儒，破碎大道。」


 學者罷老不能究一藝。」謂其喪失繩墨，漫衍支離也。又曰：「國家將有大事，

舉行大統大典。


 若立辟雍、封禪、

《史記》：司馬相如卒後，上《封禪》一篇，天子異之。可見博士不言大統。蜀自文翁講學，多士研經，長卿乃能言封禪。史公講業齊魯，乃作《封禪書》。


 巡狩之儀，

《明堂位》七會同之制，詳於《皇帝疆域圖》第三十五及四十。


 則幽冥而莫知其源。」謂博士以《王制》説經，不知《書》爲「皇帝學」也。惟聖學法天無隱，時行物生，天統全地，經以「皇」統全球。《召誥》「皇天上帝」，

皇法天之紫宫大帝。


 比物此志也。《周禮》五官，本爲完本，司空攝冢宰居中，司徒代地官主冬，

《地官》兩見司空爲本職。


 變禮昭垂，良規遺後，補以《考工》，實爲贅疣。惟其完備無缺，乃足寶貴。無論九服萬里，既大逾周疆十倍；即《大行人》六服七千里，姬周亦無此版圖。鄭君强勉牽就，左右不安。五譯以爲《書經》皇帝傳説，雺霧盡撤，皎日中天。證以地球，若合符節。起馬、鄭諸儒於今日，當亦歎生不逢辰，而思舍舊謀新也。

孔經初立此二派，先小

《春秋》、《王制》。


 後大。

《書經》、《周禮》。


 《春秋》之「王伯學」，中國已往略有端倪。

秦漢以下歷代君主。


 至於「皇帝學」派，地球初通，中外從來未嘗統一，必待數千年乃可得其髣髴。孔經空存，師表萬世，

謂萬世帝王之師表，非老學究、老腐敗之師也。


 待人後行，

俟後。


 非已往陳跡。

經與古史不同。




鎔案：孔聖生際衰周，鑒諸侯之分裂，天子不能命，列邦無所統，人民無可訴，禮義不興，綱維不立，因作《春秋》，筆削從心，用夏變夷，創起一王之制，以成小統之治法。又知世界由漸開通，區區方三千里不足以楷模後世。因於《謨》、《貢》增廣五服弼成，地方五千里以爲一州，

《謨》曰：「弼成五服，至于五千州。」内九州、外十二州爲一大王。


 九州則萬五千里爲一帝。舉隅反三，四帝則方三萬里，分治四方。

《謨》曰「欽四鄰」，《論語》：「德不孤，必有鄰。」


 迨泰皇统一，天下一家。

《皇道篇》、《鴻範》皇極。


 此孔經「人學」二派，驗小推大，垂範後聖，新經新制，與往古之史事迥不相同者也。以《春秋》論史事，則天子下聘，經譏下聘；天子求貢，經譏求金、求車；天子棄西京，經存西京；

以秦爲留守伯。


 天子居東都，經以東都爲行在；

王臣皆氏舊采。


 諸侯不朝王，經起朝禮；

公朝王所。


 天子不巡狩，經起巡狩；

「天王狩於河陽」。鄭以邴易許田。


 晉侯召王，經書曰「狩」；趙盾、許止不弒，經皆書「弒」；吴楚稱王，經書曰「子」；楚有王子，經書「公子」；諸侯專封，經所不與；大夫專命，經所重貶；陪臣執政，經書曰「盜」；不三年喪，經譏吉禘；同姓爲昏，經主異姓；

書「孟子卒」。


 女自擇配，經必用媒。

《書》「遇鄫子」以譏。


 凡世卿喪娶，不親迎，娶母黨，喪中不釋官等事，爲舊日通行之慣習者，經皆一一譏其非禮，以撥亂而反正。以《書經》論，史事質野，經制文明；史事不雅馴，經制皆雅言；史事疆域愈古愈狭，經制疆域愈古愈廣；

立法於前。所以俟後。


 史事不知禮法，經制特創禮儀；史事喪期無數，經制考妣三載；史事文字結繩，經制書契古文；

《史記》八引「孔氏古文」。


 史事唐虞二廟，

《書》：「高宗豐于昵。」


 經制天子七廟；史事禽獸野人，

四益《倫理約編》詳言之。


 經制孝弟慈和；史事禹治黄河水，經制禹治中國水；

且推治天下之水。


 史事禹導水入東海，經制禹導水入四海；史事中國無逆河，經制逆河入北冰海；史事中國無四海，經制全球始有四海；史事《貢》九州小，經制《貢》九州大；史事夏殷諸王皆稱帝，經制改易帝號稱王；史事周爲小邦周，經制周爲大邑周；

殷亦爲大邦殷。


 史事周之疆域不大，經制周之疆域極大；史事兩周京在鎬、洛，經制周兩雒在全球；史事周東都在洛邑，經制周東都在「地中」；史事父子易姓，

堯祁姓，丹朱貍姓，咎繇偃姓，伯益嬴姓，舜姚嬀二姓。《典》中諸臣，僅以名傳而無姓。


 經制姓别統系；

孔子吹律定姓，始姓孔。《大戴》推闡《帝繫》，《左傳》賜姓展氏説。


 史事黄帝以來，皆有年數，經制載堯以來，畧無年月。凡屬經中之典制，莫非聖心所獨斷。哲想彌綸，不仍舊貫。

《禮記》孔子答曾子、子游等問，皆屬新制，非有古禮如此。


 後儒目《春秋》爲魯史記，目《書經》爲四代史，

宋芸子謂《周禮》三百六十，所掌即四代政要。


 好談古事，滅没聖裁。或謂孔子爲良史，秉筆記載，無以爲後來進化之地。五譯精揅經學，深知經義與史迥别，雅俗援證，比附表列繁夥，

著有《四代古制佚存凡例》、《春秋反正表》、《書經託古表》。


 兹所臚舉，不過百一，觸類以推，可以恍悟。倘温故而不知新，入孔室而反噬主人，非子貢所謂「不知量」者乎？

當日春秋之世，侵弱暴寡，棼亂至極。尼山創立「王伯之學」，俾有綱紀秩序。而列邦競争如故，甚至定、哀以後，田氏代齊，三家分晉，桓、文業衰，周益陵替。孟、荀乃首倡王風，尊湯武，黜五伯，

《孟子》：「仲尼之徒，不道桓、文。」《荀》曰：「五尺豎子，羞稱五伯。」


 不獲一試。衛鞅少爲刑名，

即孔門政事學。


 説孝公以帝王之道，

《書》、《春秋》之學。


 不適時用，

此孟子所以偃蹇，宋儒謂孔門黜霸崇王，同一戾時。


 改語强國霸術，孝公大悦，遂行新法。墾田定賦，

司空養民之政非廢井田。


 變秦戎翟之俗，比於魯、衛。

孔道初行於世。


 李斯學於荀卿，得帝王之術，

時當亂世，士皆研求治術。


 出而相秦，并六爲一；規摹《王制》，施行郡縣。

秦定天下，丞相綰請王諸子，李斯議置郡縣，始皇可其議。


 分中國爲三十六郡，

齊淳于越曰：「殷周之王千餘歲，封子弟功臣爲枝輔。今陛下事不師古，何能長久？」李斯議曰：「陛下創大業，非愚儒可知。越言乃三代之事，不足法也。又諸侯並作，語皆道古以害今，人善其所私學，以非上所建立。」此言三代封建之敝，當改行統一之制。


 力小易制，海内混一。

初行《王制》，宜從簡質。今美國分劃四十九州，州伯如秦郡守，即方伯也。今民國欲行兩級制，省界較秦遼闊，聲息不靈，政不畫一，不善學古。


 二世不克守成，楚項擅威，分封王侯。

天下復裂。


 炎漢嗣興，初泥封建之説，

舊説秦廢封建，所見未當。


 刓六國印而不果。

纳張良之嘉言。


 然仍封功臣七王，

如姬周之封諸侯。


 次封子弟九國，皆先後叛變。

舊以殷周封建説《王制》、《周禮》，不知二書雖言封國，同以學校選舉爲基，不許世有其國。《謨》曰「六德」、「有邦」，唐虞皆重選舉，此孔經之改良舊制也。此義不明，俗儒動訾秦廢封建，並詬商君廢井田，以爲戾古亡國，見識違謬，施行不利，是不善讀書之咎也。


 繼乃改用郡縣之制，傳之後世，遂爲行省。至於省、道、府、縣四等，適合《王制》伯、正、帥、長之規則。《春秋》王伯之學，當日孔聖創法，不過理想之空文，而小統致治，久而必徵實驗。方今世界大通，列强角逐，已入中國戰國時局。

昔之戰國小，今之戰國大。


 中外名流，競欲提倡「大同」學説，以安天下。五譯謂「大同」之學，即《書經》、《周禮》「皇帝學」也。《書·洪範》「建皇極」，居中統八州。《皇道篇》六相、六官，羲和二伯，即二帝，

如堯舜。


 即《中候》之成王、周公，東西二雒。《顧命》五篇分五方，驗推之，即《周禮》五官，如全球五大洲。將來一州一帝，即《戴記·帝德》之五帝。

《書》堯、舜、禹，加二高。


 泰皇出而一統，即《範》所謂「皇建其有極」。此孔經韞匵之美，數千年後，必見諸實行者也。顧驗之往古，必先有學説發明於先，而後事蹟從而踐之。「王伯之學」以内夏外夷爲宗旨，故秦築長城，北却匈奴。漢世繼踵，闢南越，降夜郎，通西域，征大宛。國威遠播，號稱「天漢」，此博士明經之功也。新莽攝政，古學初噪，無德用事，誤引周公之聖，謬法井田之隆，

收天下田爲「王田」，民怨沸騰。不知井田乃經制，由小推大，即借根方之算術，西人得之，名「東來法」。


 致使天下分裂。然中興以後，國勢不弱，猶縱横於葱嶺東西，兵破安息，直抵波斯海灣，可謂盛矣！厥後清談誤國，漸以不競；唐崇佛學，儒尚駢麗；宋宗道學，黨派私争；明始制藝，清代八股，皆於經學粉飾枝葉，咸非其本義。由是晉有五胡之亂，其卒也南北相持；唐有藩鎮之禍，其終也五季傾軋；宋多内訌，而外患乘之,

契丹、西夏、遼、金相繼。


 蒙古崛起；明阿同姓之私，頒朱注爲憲令，高談性理，騖虚棄實；清承明敝，利用腐儒，安常守舊，傑出樸學，字句瑣碎，

正、續兩《經解》多蹈此弊。


 經術晦闇，迄於今日，邪説横流，甚謂「孔子畢生，海外未經游歷，地球未嘗夢見」，將欲廢孔毁經，别求宗主。此非孔經之咎，乃諸儒解經之咎也。

夫「四海」見於《謨》、《貢》，「坤輿」言於《易傳》。曾子説「地員」
 

注



 ，

《管子》有《地員》篇。


 《書緯》説「地動」，《周禮》詔「地求」。

「求」，古「球」字。《大司徒》「周知地域廣輪」。


 凡諸偉義，龎然皇帝之疆宇，而《書經》、《周禮》所詳言者也。版圖既闊，控馭維艱，而皇道帝德，標幟開宗於是。道家發明道本，

《荀子·解蔽》篇已引《道經》；《列子》引《黄帝書》「谷神不死」六句，在今《道德經》上篇。可見古之《黄帝書》即《道德經》也。「黄帝」當作「皇帝」，《内經》及他書所引黄帝之説，皆《道德經》之旨也。


 無爲清淨，寥廓通靈,《列》、《莊》所述，胥是義也。陰陽家推闡德旨，分配五行，順時燮理，《董子》、班《志》、《靈》、《素》等書是也。蓋道德之學，體合於心，心合於氣，氣合於神，神合於無。雖遠在八荒，近在眉睫，莫不知之。

《列子》引《亢倉子》説，非宋儒所謂「道學」也。


 《列子·黄帝》篇，古之神聖之人，備知萬物之
 

注



 情態，悉解異類之音聲。以此神智，秉要執本，統御無疆，故能六合爲家，安坐而理。今之世界，泯棼裂亂，輪汽舟車，已肇「大同」之基礎。但全球合一，必在數千年後。而數千年前孔經，已代籌治法，如七會、四朝、明堂、巡狩、七曆、三正、土圭、畿服諸大政，

説詳《皇帝疆域圖表》。


 莫不詳審周密，豫創鴻規。《春秋》「王學」，中國行之，已著成效；《書經》「皇學」，將來施行於天下，亦必令如流水，造車合轍。大略潤澤，是在後聖，此天生至聖，所以爲天下後世也。

大抵孔經「人學」，本有小、大二派。小統主《春秋》，漸施行於秦漢之世；大統主《書經》，須待行於千百世後。自「泰山」既頹，微言澌滅，八儒三墨，支派日歧；九流諸子，偉論滋增，上溯淵源，猶然同軌。兩漢之際，乃有今、古之聚訟，今、古者，文字隸、古之别也。主今文者，爲西漢博士派；主古文者，爲東漢古學派。博士主小統，但言現在，

不言俟後。


 求合時尚。後世開通世界，聖制無聞。以《王制》徧説諸經，削足適屨，概從小觀。其弊也，謂方百里出千乘，方千里出十萬乘。

包氏説。


 口少賦多，民不堪命。

《刑法志》：方百里出車百乘。


 古學主大統，膠執訓故，剖析文字，而昧於經國之大體。以《周禮》、《左傳》徧説諸經，泥古悖今，不利時行。其弊也，以萬二千五百人一軍，爲軍制定率，

鄭氏説。


 致兩五十里小國，便足以抗天子。既援周公文壓孔聖，又百篇《書序》，推崇堯舜。後儒乃謂唐虞爲中國極盛時代，不識巢窟之景象。今、古二派，皆有流弊。

四益天聰獨悟，蚤年劃分涇渭，撰成《今古學考》。精進不已，芟削今、古，但從《春秋》、《書經》分小、大。

至於《詩》、《易》分小、大，别論詳後。


 而《今古學考》之書，當如過渡之舟，已渡則棄。大江南北，猶斤斤守此初程，是敝帚自珍，見表未見裏也。經學之要在明疆域、典制，「王伯」爲小，「皇帝」爲大。版圖明察，政治乃利設施。「王伯」世局，治以《春秋》；「皇帝」世局，治以《書經》。天命制作，遺餉百王，不在今、古文字之末也。孔經未作以前，結繩字母，音多字少，如《莊子》所謂「舊法世傳之史」，史公所讀「牒記」、「譜牒」及「百家言」、「百家雜語」，皆孔前姘音字母之舊本。其字體如安息書記，畫革旁行； 

《索隱》：外夷書皆旁行，不直下也。


 印度梵文，一字數音，天方文由右而左。又如唐古忒文，近世滿、蒙、西藏文，多從耳治。孔聖易以書契，「六書」、「四象」，目治見義。《春秋》地名、人名，三《傳》經本互有異文，此翻譯方音，以古文代字母之蹤迹也。「失台」、「大鹵」、「善伊」、「稻緩」，名辭扞格，改從雅馴。《公羊》：「地物從中國，邑、人名從主人。」《穀梁》：「號從中國，名從主人。」即述孔經用文言之義例，有二音譯成一字者，如「甲」曰「閼逢」，「子」曰「困敦」之類；有三音譯成一字者，如「丑」曰「赤奮若」、「寅」曰「攝提格」、

章太炎説：《爾雅·釋天》「正月爲陬」等十二名，巴比倫亦有之。


 「巳」曰「大荒落」、「亥」曰「大淵獻」之類。

《春秋》年日，《書經》大統用之。《謨》辛、壬、癸、甲，是其起例。


 傳記所譯，如「勃鞮」爲「披之」，「斯」爲「差邾」，「婁」爲「鄒」，「終葵」爲「推」之類。

後世反切，即其遺意。


 史公稱「孔氏古文」、「《詩》、《書》古文」、「《春秋》古文」，實孔經初造古文之證。

古文簡單，一字數用，弟子增孳示意，遂成大篆。《説文·叙》：六國文字異形，至於李斯，始作小篆，漢博士用隸書今文。西漢之季，人心嗜古，謂《倉頡》古文、 《史籀》大篆，寝以失真。


 聖爲篇家鴻筆，獨奮雅言正名，創始制字。鄒魯之士，所言既非黄帝百家不雅之文，况杞宋無徵，周公其衰。特起隆規，以立百世繼周之準則。故序《易》、删《詩》、《書》之説，貶抑聖裁，不可以訓。須知天縱多能，新經肇作，是以來學尼山者，日以益衆。若瓦缶陳言，采拾舊史，何能傾動一時，致三千、七十及門哉！

然則孔聖作經，必先制字。良以古史闕文，字母姘音，如梵音佛書，全恃耳根功德。《左傳》仲子爲魯夫人，季友、叔虞命名，皆以手文，即當日字母之形。

古文六書，即與手文迥異。


 屈曲如繩，但可爲口音之符記，不足以載道垂法。自孔經革更野史，譯從雅言，凡世俗習慣之文字，一埽而空。自此以後，人文蔚起，由古文而大小篆、隸，迄於草、楷，疊次進步。

外洋仍用世俗習慣之文，無聖人起而改良。


 焕乎其文！

子史傳集，著作日新。


 此至聖文學之賜，天下同文之基也。然文字新創，而名物名辭，仍采各國方音土語，如揚子雲《方言》所記，經傳中均常用之。是孔經當日，仍然言文一致，並不求諸高深。亦如白香山詩，老嫗可解，

孔經高深在義理，不在文字。


 俾國人易臻文化，故《公羊》多齊語，《楚詞》有楚語。

今齊、魯無俗語，多與《□詩》合。


 因地成文，因文見意，疆輿漸廣，人類增多，語音煩賾，文字之混合益夥。

如今「目的」、「方針」、「組織」、「改良」等詞，皆已入文。


 故周秦諸子之文，較六經爲詳備；漢魏之文，古茂淵懿；晉唐六朝，駢麗繁縟；昌黎勁利，宋代輕空；至前清，而文章彪炳。全球認中國爲文明祖國，良以此矣！大抵涵濡風雅，道久化成，乃能取精用宏，資材豐蔚。

如《九通》、《御覽》、《圖書集成》、《淵鑑類函》、《玉海》、《函海》、《玉函》之類。


 彼進化未久，富庶方興之國，文淺語俗，既乏典雅，又愧辭華。正如鄉曲寒賤之秀，欲與世家大儒競藏書、矜識解，難矣！曠覽當今之世宙，中國當以文名横行一世。乃今之職掌文教者，不爲增高繼長之謀，竟爲下喬入幽之計。降等立學，習爲白話，自甘喪亡國粹，猶以老成人而學兒童語。欲以此争存於學戰時代，則惑之甚矣。

《經話乙編》：《韓詩外傳》：姑布子卿相孔子，謂孔子得堯之顙，

《書》始《帝典》。


 舜之目，

次《帝謨》詳舜事。


 禹之頸，

次《禹貢》。


 臯陶之喙。

《帝謨》「稽古臯陶」。


 古之帝王卿相，備於孔子一身。

寓言孔子作經。


 凡經傳所説堯、舜、禹、湯、文、武、周公，

《書·中候》詳周公。


 帝德、王道、伯功，

《春秋》桓、文。


 皆屬孔子一人之事。緯説孔子爲素王。《論語》：「文王既没，文不在兹乎！」

孔氏古文。


 《公羊》：「王者孰謂？謂文王也。」素王商後,

《禮記》：「而丘也，殷人也。」


 《傳》曰「水精之子」，謂蒼天即文王。故經傳諸子之所稱引，全歸孔子。自王莽崇尚古學，創爲三代鼎彝，由是孔子以前，乃有「六書」文字，黄帝、堯、舜，乃有斷代之書。劉歆所創古文六經，孔子以前之師説，紛然雜出。《繹史》「書契類」並列六家。文字今、古之分，此爲絶大關鍵，學者所當深思也。

鎔案：天生孔聖，受命作經，託言「信好」，後儒竟以删訂纂修，殽惑聖制。五譯據《史記》八引「孔氏古文」，以爲孔作六經，先制文字。新城王晉卿先生謂必有實據，乃足徵信。近數年來，竭力搜稽，碻證繁夥，豁然通貫。但前説稍略，鎔撰有《羅玄德先生中文古籀篆隸通序》一篇，足證此誼。附誌於後。

序曰：馬氏《繹史》「書契類」，古今文字異同六家：倉頡書：

古之造文者三家，左行、右行、直行。倉頡書直行，即上古結繩字母。


 
 。

《説文·敘》：神農結繩爲治，黄帝之史倉頡，見鳥獸蹏迒之迹，初造書契。按此，倉頡多象形字，與「孔氏古文」相近。猶鐘鼎家之託古。真倉頡書，乃結繩字母。


 夏禹書：
 。

古今從無夏禹著書之説，《蜀岣螻碑》不爲典要，昌黎所詠《神禹碑》在湖南衡山南者，後人僞託。


 史籀書：

《乾鑿度》題曰「庖犧氏先文」、「公孫軒轅氏演古籀文」、「倉頡修爲上下二篇」。又《乾坤鑿度》曰：「太古百皇闢基，文籀邃理微萌，始有熊氏。」是太古已有籀文，在倉頡前。皆好古之意。


 
 。

俗所謂周宣王石鼓籀文者，經俞理初考訂，乃北周時所造，今以爲周宣王者，誤矣。


 孔氏書：
 
 。

孔子書不引《論語》「正名」、「雅言」、《説文》「孔子曰」等文，及所稱經傳等文，而據晚近所傳之《吴延陵季子墓碑》，其意創造文字，與孔子無涉。不知初造書契，改易結繩，專歸後聖也。


 李斯書：
 
 。

此省大篆爲小篆。


 程邈書：
 得一
 清，地得一
 
 ，神得一
 靈，谷得一
 盈，萬物得一
 生，侯王得一
 爲
 下正。

此隸書


 
 

注



 。

已上列表之文，皆有形意可求，通於「六書」古文，並無
 盭。後儒以之分隸往古者，譬之庖犧《河圖》，夏禹《洛書》，

《圖》五方，《書》九宫，同出一時。古人雖愚，不至知五方而昧四維。


 伏羲「先天」，文王「後天」，

文王時，殷《易》「坤乾」，孔子改作「乾坤」。文王安能用「帝出乎震」之卦位？


 箕子陳「疇」，

「箕」讀作「其」，解詳《書經弘道編》。


 羑里演《易》，

《易緯》「文王」指孔子，後儒誤以爲周文王。


 虞史《典》、《謨》，商周《誓》、《誥》，

《書經》官制無沿革，非歷代史事。


 姬公《雅》、《頌》，

更有《周南》、《豳風》。


 魯史《春秋》，

且以左氏爲史官。


 尼山之著作，大抵剽竊前編，不如檔吏之保全史策，馨香俎豆，不其恧乎！然此等誤説，由來舊矣。《易緯·乾坤鑿度》云：「太古文目，

託之太古，欲以徵信後世。


 先《元皇介》，

此《書緯》，言皇道。


 而後有《垂皇策》，

《書緯》，言帝德。


 而後有《萬形經》，

《易緯》。


 而後有《乾文緯》，而後有《乾鑿
 》，

二爲《易緯》。


 而後有《考靈經》，

即《考靈曜》。


 而後有《制靈圖》，

二爲《書緯》。


 而後有《河圖八文》，

《易緯》。


 而後有《希夷名》。

希夷二義見《道德經》。


 而後有《含文嘉》，

《禮緯》。


 而後有《稽命圖》，

即《禮緯·稽命徵》。


 而後有《墳文》，

三皇三墳。


 而後有《八文大籀》，

緯説籀文在倉頡前，實則大篆在孔後。


 而後有《元命包》，

《春秋緯》。


 一十四文大行，

通行於世。


 帝用《垂皇策》解説《典》、《謨》。

與《乾文緯》、《乾坤》二《鑿
 

 》。

 此三文説《易》者也。

皆爲《易緯》。太古安有《易經》？


 《元皇介》測問
 
 

古「陰陽」字。


 術行

術，路也。董子陰陽左右説。


 大旨也。」

《書·皇篇》，羲和分司陰陽。


 歷歷緯文，概託太古，良由孔經託古，故説緯者借語洪荒，亦如六經皆出聖裁。《左傳》以《易象》、《春秋》、《周禮》 

《書經》大統傳説，非姬周典禮。


 託之於魯，

且以《周禮》託之太伯。


 《詩》篇託之觀樂，

更於享餞歌之。


 《易》卦託之卜占。揣「信好」之意，據「述而」之辭，相沿已久。區區「六書」古文，本麟筆游藝之事也。儒者群焉屬之倉頡，奚足怪哉！馬氏號稱「馬三代」，亦以古文沿變剖别世代，皆魯衛之政也。顧韞匵之美，盡被群雄竊據，久假不歸，竟覺廟食虚名，家無長物。將言尊孔，何從而尊之？竊以讀書必先識字，造字乃以作經。認定「六書」字體爲宣尼手澤，則囊昔失物，皆可次第收回，故「孔氏古文」之説不可不奉爲鐵案也。人之稱「倉頡古文」者，大抵根原許氏耳。按《説文叙》列倉頡於庖犧後，不過溯文字之始源，然云倉頡初作書，並無「倉頡古文」之明文也。其曰：「孔子書六經，左丘明述《春秋傳》，皆以古文。」即謂孔子肇造古文，又曰亡新居攝，時有六書，一曰古文，孔子壁中書也。

不言籀文。


 又「馬頭人」等説，「皆不合孔氏古文」，則明明以古文專歸孔子。其稱《易孟氏》、《書孔氏》、《詩毛氏》、《禮周官》、《春秋左氏》、《論語》、《孝經》，皆古文也。此與《史記》所舉「《詩》《書》古文」、「《春秋》古文」、「《尚書》古文」、「孔氏古文」之説，造車合轍。許氏引「孔子曰」，即孔子初造古文、解説文義之證。然則《易·繫》「後聖」、「書契」，謂孔子也；「上古結繩」，謂倉頡也。倉頡之書，在孔前有可考者，如《左傳》仲子爲魯夫人，

朱氏所擬字形，未惬。


 叔虞、季友命名，皆以手文。

《説文》 所舉古文，絶與手文不類。


 則字形與手文相似，

今天方文右行者，亦似手文。


 即《論語》所謂史闕文，

倉頡爲黄帝史。


 《史記》「百家言黄帝，文不雅訓」是也。

倉頡以音制字，百家語音各異，轉變甚多，故曰「百家言」。


 《爾雅》「歲陽」、「歲名」，「閼逢」、「旃蒙」、「困敦」、「赤奮若」之類，二音三音，

今之讀音，古之書文。


 煩重無義，此爲孔前音多字多之證。孔子改作干支，以爲《春秋》書日之用，

舊説「大撓作甲子」，即「閼逢」等二十二名詞。


 又爲《書·謨》辛、壬、癸、甲，《多士》有幹、

十干。


 有年、

十二支。内九州、外十二州之用。《周禮》十日、十二月、十二歲，爲《書經》傳，非周公作。


 又《爾雅》月名：「陬」、「如」、「寎」、「余」等十二名詞，莫可索解。章太炎謂巴比倫有此名詞，

章氏考巴比倫歷史，所云「福巴夫」者，伏羲也；「尼科黄特」者，黄帝也；「蒼格」者，蒼頡也；「知爾特亞」者，葛天也；「薩爾宫」者，神農也，促其音曰「石耳」。《春秋命曆序》亦有此名
 

注



 。其他部落王於「循米爾」曰「循蜚王」，於「因提爾基」曰「因提王」，於「丹通」曰「禪通」。


 此即《史》贊所謂「不雅訓」之文也。孔子改用正二三四等名詞，則雅甚矣。《春秋》三《傳》，經本人名、地名，字各歧異，此用古文翻譯方音字母之證。《公羊》：「地物從中國，邑、人名從主人。」

《穀梁》：「號從中國，名從主人。」


 即翻譯字母之例。《説文》「讀若某」、「讀與某同」，即孔子創始字成，審定音讀之證。「六書」象形、事、意，純用目治。惟象聲一門，爲拼音之遺，

後世反切之法，即翻譯也。


 然亦不專恃耳治也。至於會意一門，合數字成一字者，尤足見字母之遺跡。如「爨」字一音一字，推想從前字母，必作
 六字六音。

若以俗語譯之，字音必愈多。


 此字母不如「六書」古文之簡要。「六書」古文，實生民所未有，孔氏之特産也，前無古人，後無來者。水精誕降，受命制作。其時字母詰屈，鄙陋繁瑣，不足以載道垂法，乃不得不起造點畫，以四象、轉、叚爲六經之首基。又工察品聖績，崇弘六經，乃以雅言著之竹帛。自此以後，傳記子緯，凡用「六書」文者，莫非孔經之支裔。即託人名在孔前者，如《内經》、《靈》、《素》，

詳解干支妙義。


 《山海經》、

《詩》、《易》傳説。


 《夏小正》、

《史記》孔子正夏時，學者名傳《夏小正》。


 《管子》、

六千里侯，非齊所有。


 《老子》、

陸德明謂《道經》在孔經後。


 《竹書紀年》，

始黄帝、二高，與《大戴·帝德》、《史記》本紀合。


 莫不承用「六書」古文，即皆孔經之傳説也。

夫所謂「孔氏古文」者，對博士今文隸書而言也。由今文而尚論已前，皆可稱古文。劉歆校書秘閣，發得《周禮》、《左傳》，皆古文。

因無人傳習，仍然舊貫。


 此爲孔門所傳原本之書，非若隸本變易數四也。獲此大統典制，

博士據《王制》説經，言小統。


 疏請立學，不遂。弟子憤仇博士，謡諑朋興。謂周公制作，而孔子無經；謂倉頡古文，史籀大篆，

秦書八體，首大篆。


 而孔子無字。

又徵聚天下講古文者。


 於是三代鼎彝，往往而出。考其銘式，要皆「六書」古文之變體。《説文·叙》駁之，以爲「世人大共非訾」。故歷代鐘鼎款識，及尊卣敦鬲等銘，凡諸古物，百無一真。班《志》所列黄帝等書目，爲倉頡時書者，多由臆造。大都今世有其書者，

如《内經》、《靈》、《素》、《列》、《莊》所引「黄帝曰」。


 皆孔經傳記；今世無其書者，

如風后、兵法、方伎、雜占之類。


 乃倉頡舊文，《莊子》「舊法世傳之史」，《論語》所謂「今亡也」。

武帝罷黜百家，而後字母絶跡。


 總之字母語煩音賾，遷移不定；「六書」古文，擇言尤雅，有形有義。特古文簡質，一字數用，學者嫌其通叚無别，浸孳示意，遂成大篆。

即今所謂籀文。


 顧彼此儒增，多歧亡羊。《説文·敘》六國「言語異聲，文字異形」是也。李斯學出荀卿，

《釋文》：荀乃子夏五傳弟子。


 得聖門文學之傳，省作小篆，再變爲隸。此孔子「六書」古文遞變之踪跡也。秦焚六國史與百家言，

不焚孔經，説見宋王氏《野客叢談》、蕭參《希通録》。


 即焚倉頡結繩字母。漢東方朔《客難》：「諷誦《詩》、《書》

古文、


 百家之語。」

即字母書。


 史公《叙傳》：「協厥六經」、「整齊百家」。是西漢之世，字母尚與古文並行於世。

秦焚不盡者。


 董子請黜百家，然後絶滅無存。劉歆弟子以謡興之，許氏囫圇之而已。漢靈帝命蔡邕書古、篆、隸三體

 ，刊爲《石經》，不言籀文也。

以小篆從省，不再從繁重之大篆。


 中文古、篆、隸，既經四變，再加艸、楷，文化蒸蒸。

尚有八體、八分。


 又隋、唐、北魏、顔、柳、歐、蘇諸家書法，皆足徵文明之進步。西文則社會習慣，未經改良之字母也。試以中文比較之：西文拼音，「六書」之形聲也；名辭，「六書」之象形也；動辭，「六書」之指事也；形容辭，「六書」之會意也。

中國上古結繩字母，與西文相似否？


 然則中國孔經古文，必由結繩字母改良進化，翻譯而出。《莊子》「孔子翻十二經」；

六經，六緯。


 《大戴》孔子曰：「《爾雅》以觀於古，足以辨言。」《藝文志》：「《尚書》讀近《爾雅》，通古今語而可知。」即謂六經雅言，

《論語》：「子所雅言，《詩》、《書》、執禮。」


 改易方音土語，可以通用於世。日本山本憲謂中國文字他日必徧布宇内。

又曰：「歐洲因音制字，故因古今音訛而字形屢變，後人遂不可讀。中國文雖音訛，而字不變，千百年後，亦可讀。」説見《東方雜誌》。


 誠確論矣。近有倡議廢漢字及節减漢字者，皆心醉歐風，未深悉中文之美善者也。若此之輩，不足與辯。彭縣羅玄德先生精通小學，出所編輯《中文古籀篆隸通》，付梓行世。是書綱領秩然，繫傳簡絜。威遠胡君素民慫恿成編，犍爲葉君培根助貲成版，盛業千秋，天其未喪斯文歟？末附西文礦學理化二種名詞。讀是書者，通古篆以通孔經，通一經以通群經，並於古書無不通；又可由中文以通西文，中西合通，天下同文基此矣。通之爲義大矣哉，鎔幸與聞盛舉，先生不棄葑菲，持《凡例》問序。鎔贊襄國學學校，相與保存國粹，宗旨合契，爰綴所聞於五譯先生者，爲之更進一解。將欲大張孔幟，剖雪群疑，不覺言之長也。質之先生，庶采芻蕘乎！中華民國八年冬，樂山黄鎔序。




五變記箋述卷下



井研廖氏學

樂山受業黄鎔箋述




天學三經



《大學》爲「人學」，

十二引《書》，爲主；又十二引《詩》，由人可以企天。


 《中庸》爲「天學」。

十五引《詩》，不引《書》，全爲「天學」。


 「人學」五帝，始於顓頊。

《楚語》：顓頊以前，人能登天。《左傳》：顓頊以下，德不及遠，故爲民師。


 「天學」五帝，始於太皡。

《月令》：春，太皡；夏，炎帝；季夏，黄帝；秋，少皡；冬，顓頊。


 《大》、《中》二篇，凡引《書》者爲「人學」，引《詩》者爲「天學」。《素問·上古天真論》，

分四等級，以天上「真人」爲止境。


 以聖人、賢人爲「人學」之帝王，以「真人」、「至人」爲「天學」之皇帝名詞。天人之分，别立諸表以明之。




《大學》人、天學術表



明德。

司空，封建。《帝謨》曰：「嚴六德，亮采有邦。」又：「天命有德。」




新民。

司馬，兵刑。《帝典》：流放四凶，以變四裔，即「新民」之事。


 此二句《尚書》「人學」。

止至善。

「至善」即《中庸》「至誠」。「至」即「至人」。


 此一句《詩經》「天學」。

知

「人學」主行，「天學」主知。


 止

《詩》：「邦畿千里，維民所止。」謂地中爲「人學」之止。地中天地之所合，上應天端，即《論語》「北辰所居」，爲「天學」之止。故「知止」二字，乃人、天之終始。《莊子·逍遥游》「小知」、「大知」是也。







聖人


 而後有定；

《易·繫》：「退藏於密。」《詩》「止于丘隅」、「丘側」、「丘阿」，「集于灌木」。○《列子》：「氣專志一，和之至也。」《莊子》：「正形一視，天和將至。」○「天學」五等，如釋氏諸天説。







至人


 定而後能静；

《易·繫》：「寂然不動。」《詩》：「静言思之。」○《列子》：「用志不分，乃凝於神，木雞德全。」 《莊子》：「攝志一度，神將來舍。」







化人


 静而後能安；

《易·繫》：「子曰：『天下何思何慮？』」、「易无思也，无爲也。」《詩》：「言笑晏晏。」○《列子》：「華胥之民，純任自然。」《莊子》：「莫之爲而常自然，无思无慮。」







神人


 安而後能慮；

「慮」當作「虚」。《易》：「周流六虚。」《詩》：「其虚其邪。」《列子》：「履虚若實。」《莊子》：「六合以外。」







真人


 慮而後能得。

《易·繫》：「感而遂通天下之故。」「易簡而天下之理得。」《詩》：「求之不得。」「不」讀作「丕」。《列子》：「大同於物，無所阻閡。」《莊子》：「純氣之守，得全於天。」




鎔案：定、静、安、虚、得五等名詞，即「天學」之階級。必俟「人學」完備，世界進化統一之後，人物雍熙，恬愉自得，無競争，無恐怖，而後學業由漸進步，可以乘雲御風，遊行宇内。未至其時，《詩經》託之夢境，《列》、《莊》説以神遊。其實飛相往來，遇物無滯，不假修持，衆生皆佛，《楚語》所謂「人能登天」是也。《大學》學説，在人、天之交。

屢詳《大》、《中》講義，此從略。


 「人學」重在行，必俟諸百世以後；「天學」首在知，洞悉於寸心之間。《論語》謂「知不如好」，

如顔子之好學。


 「好不如樂」，

《齊詩》説「上方樂爲天堂」。


 「未知生，焉知死」，

「未能事人，焉能事鬼。」


 「民可使由，不可使知」，皆謂「天學」不易知，知之亦不能行。然學問之途，又不能不示人以登峰造極之境地，故《大學》以「知止」立標，而後日之程功，則又層累幽深、顯豁無隱。非至聖哲想周至，孰能與於斯！

物

物包天人。《中庸》：「萬物並育不相害」， 「體物不可遺」。又「怪物」、「神物」皆在所包。


 有本末，

《論語》：「有始有卒者，其惟聖人乎！」


 事

定、静、安、虚、得。


 有終始。

《易·繫》：「原始要終

 。故知死生之説。」




知所先後，

「先後」，即定、静、安、虚、得之次序。「知」，則「天學」思想也。




則近道矣。

「道」，天道也。道家學説從此出，非宋儒所謂「道學」。




古之欲明明德於天下者

至


 先正其心。

下文合「正心」、「修身」爲一，共計四傳。可知《大學》古本以此爲「人學」之綱。




欲誠其意者，

節「欲正其心者先誠其意」九字，「誠」統定、静、安、虚、得五目。據《中庸》但言「誠」，所謂「誠者，天之道；誠之者，人之道。」「誠意」、「正心」二名詞相仿，「誠意」與「誠之」無别。


 先致其知， 

即上文「知止」、「知所先後」之「知」。蓋上言「人學」貴行，此言「天學」貴知，先行後知。宋儒「人」、「天」顛倒，先知後行。


 致知在格物，

「格」即《帝典》「格于上下」之「格」，「上下」者，天地也，即物。


 物格

「格于上下」，即《吕刑》 「絶地天通」，《左傳》：「顓頊以下，德不及遠。」


 而後知至，

惟天地扞格不通，故賴知以推測之。




知至而後意誠。

此解知止而後定、静、安、虚、得。○「至」爲「至人」，即「至善」。《中庸》詳「至」字，又詳「至誠」、「誠者」。此下删「意誠而後心正」句。




心正而後身修

至


 國治而後天下平。

古本僅此四傳。○全球統一，乃爲「天下」。




自天子

「人學」之帝王。○《詩》：「媚于天子。」


 以至於

由「人學」上推。


 庶人

「天學」之「至人」、「真人」。○《詩》：「媚于庶人。」


 壹是

綜括「人」、「天」。


 皆以修身爲本。

《大學》四傳，首修身。《中庸》九經，首修身。據此可知，修身以上，不宜更加四條目。即所謂「誠其意者」，古本亦緊接經文而不列於傳。




鎔案：此《大學》綱要。五譯《大中演義》，標題明著，分劃「天」、「人」二學，朗若列眉。程功次第，有徑可尋。「人學」由身家以至天下，乃泰皇統一之世，即《尚書皇道篇》之盛軌，《中庸》「百世俟聖」，待人後行是也。「天學」知至而後意誠，即知止而後定、静、安、虚

 、得。乃《詩》「鳶飛」、「魚躍」，察乎上下；《易》「精氣」、「游魂」，鬼神情狀之理；《中庸》「質諸鬼神而無疑」是也。五譯蚤年始基宋學，繼知於孔經大道，無關其體之微，徒以「誠」、「正」幽渺，令人莫測端倪，便爾信口雌黄，侈談玄妙，無本之水，涸可立待，反覆翻瀾，愈增潦濁。咀嚼蔗渣，無味也。即以《大學》論，原本與《中庸》編列《戴記》。自宋仁宗天聖八年，始以《大學》篇賜新第王拱宸等，

後又以《中庸》賜新第王堯臣等，南宋高宗亦嘗御書《中庸》。


 以其學能治國，故時王以之期望新進。程、朱繼起，益加表章，是不過趨承風氣，迎合時尚，以謀捷徑耳，非有真傳卓解發明聖學也。二程以舊本頗有錯簡，明道定本，

首「《大學》之道」，至「近道矣」，次「克明德」章，次「盤銘」章，次「邦畿」三節，次「欲明明德」至「未之有也」，次「此謂知本」二句，次「誠意」章，次「修身」、「齊家」、「治國」三章，次「所謂平天下」至「僇矣」，次「聽訟」章，次「殷未喪師」至末。


 既較《注疏》本不同，亦與《唐石經》次序有異。伊川定本，即今本，經一章、傳十章，然無「格致」傳也。朱子補傳，爲蛇添足，益增魔障。當日黎立武撰《大學發微》一卷、《大學本旨》一卷，立論多與朱子異。又元景星撰《大學中庸集説啟蒙》二卷，亦較朱子頗有出入。程氏門人，歧爲數派。

説並見《四庫提要》。可見當日《大》、《中》爲時王所重，士之研究者，不乏其侣，各有意見不同。


 是《大學》篇次，程朱本未足信也。考杜佑《通典》十三卷引《大學》篇「古之欲明明德」八句，

至「欲修其身者先正其心」止。


 據此，則唐時《大學》古本如此。《孟子》「天下之本在國，國之本在家，家之本在身」，即總括《大學》宗旨言之。

不云「身之本在心」。


 五譯《演義》所斷，與此合符，殆神助天牖之歟！惟韓文《原道》引此節，用十句，則加入「正心」、「誠意」二句，然下文云「今也欲正其心」而外，「天下國家」不言「誠意」，

蓋「正心」下無功夫。「誠意」爲「天學」，即《中庸》所謂「誠者」，實在「平天下」後。


 必爲改羼之文。

删去「欲正其心者，先誠其意」與「而誠意」三字，便簡直通貫。


 蓋《原道》一篇，其堯、舜、禹、湯列聖相傳之説，即宋儒「道統」之根據。因舉「正心」、「誠意」二句，

「誠意」章即「天學」。究竟心意不相連屬。


 羼入韓文以植基礎，而《通典》所引，原文具在，作僞之跡，不攻自破也。况「格致」本無傳，他書亦不引用其名辭，二程誤爲解釋，朱乃竊取其義，點竄《堯典》。魚目混珠，僞同張霸之《百兩》，污衊經傳，罪在萬世也。

即以《格致傳》而論，所謂「即物窮理，求至其極」者，不過小子多識，《内則》教養童蒙之事。《通典》「大學爲上庠」，「大」讀爲「太」，乃京師帝學，何得仍用家塾黨庠之學課？《尚書大傳》：「古之帝王，必立大學、小學，使王大子、王子、群后之子，及公卿大夫元士之適子，十有三年入小學，見小節焉，踐小義焉；年二十入大學，見大節焉，踐大義焉。故入小學知父子之道、長幼之序；入大學知君臣之儀

 、上下之位。」是大學之教，乃關於家、國、天下，政治典禮之學，不必於凡物之表裏、精粗，用力窮究也。

「格致」乃童蒙之學。


 伊川謂：「今日格一物，明日又格一物。」

《全書》十九。


 縱令於物豁然，叩以宰相事業，而心之全體，仍歸無用，烏見其「全體大用無不明」乎？唐以前，學重力行；宋以後，學重致知。當佛教盛行之世，談理學者大抵出入禪門，又復恥與雷同，肆口闢佛，然冥心思想，徐俟貫通，莫非禪家之寂悟。

戴東原曰：「朱子注《大學》，開卷言虚靈不昧，頗涉異學。」


 陽避其名，而陰用其實。究之學術空玄，難徵實用。

先知後行，實爲衆生顛倒。


 終身窮理，莫救南宋之偏安；萬人致知，難恢中原之土宇。故自古理學之盛，莫若兩宋，而喪邦亡國之慘，亦莫若兩宋。前有洛、蜀、朔黨之争執，

理學之中又分黨派，器量狭隘，同類自殘。


 置國事於不顧；

東漢之季，黨人與宦官争；唐牛李之黨，以邪正争；清流之黨，與權奸争。若同爲君子而亦分黨，可謂不顧大局，不知愛國。


 後有五十九人之黨錮，以僞學而戾時。國家養士百年，所賴於君子者，欲其保治安而濟時艱也。乃神宗變法圖富强，而理學家拘守宗制，不與贊襄。元祐之間，理學可謂得志也，而三黨内訌，無裨於國。

新法既罷，黨派復起。


 其後新舊互相傾軋，

舊黨無功，僞新黨起而蠹國。


 而徽、欽北狩矣。南渡之後，淳熙、紹熙之際，亦嘗以道學爲美名，甚望君子之儒起而匡救，乃朱熹上封事於孝宗，首謂「帝王之學，必先格物致知以極夫事物之變」。夫如其所言，必使人主苛察瑣細，不得大體，見指失臂，國勢斷無富强之望。理宗初年，追贈朱熹太師；淳祐元年，詔周、張、二程與朱子並祀孔廟，以倡天下。當時「格致」之學，可謂大行其道也。昔句踐十年生聚，十年教訓，足以沼吴；南宋理宗以後三十年尊崇理學，縱不能恢復中原，當亦可以立國，乃元寇大至，瓦解播遷，

元伯顔以帝及太后北去。


 厓山海陵，千秋飲恨。理學家成敗之驗

 ，概可覩矣。

明代不鑒覆轍，恪遵《朱註》，迨滿清入關，猶北宋被逼於金，南宋被滅於元也。




此何以故？蓋聖學由人而天，必先行而後知也。「人學」重在實行，所以立天下國家之準；「天學」不能驟企，惟當深知其理，自有卓爾而立之時。《中庸》孔子答哀公曰「人存政舉」，即謂行也。「達道」、「達德」，安、利、勉强，九經之目，總期於行。生知、學知、困知，皆知天之學。故曰：「誠者天之道；誠之者，人之道。」「誠者不勉而中，不思而得。」謂能知「天學」，自有從容中道之時，「誠之者」，擇善而固執之謂。「人學」責重在行，明辨篤行，愚柔必奮，孔聖之言，分割人天，固明明告語矣。《中庸》人天合發，由中國及蠻貊，至於「血氣」、「尊親」，乃「人學」能行之竟境。其卒二章曰：「知天地之化育」，「知遠之近，知風之自，知微之顯，可以入德。」則「天學」但知其至而已。《易·繫》：「仰以觀於天文，俯以察於地理，是故知幽明之故」，

知一。


 「原始反終，故知生死之説」，

知二。


 「精氣爲物，游魂爲變，是故知鬼神之情狀」，

知三。


 此三「知」字，正謂「天學」高遠，雖不能行，惟貴於知。《孟子》：「知其性則知天。」

可見「性」爲「天學」。


 《莊子》：「有真人而後有真知。」

《大宗師》篇。


 皆謂「天學」惟在於知，非若「人學」務在實行。是故孔子曰：「我託之空言，不如見諸行事。」即謂「人學」當先行於世，「天學」則暫託空言而已。《論語》孔子誨由以知，即「知生」、「知死」、「知天」之學也。聖門之學，人、天别等，先行後知。傳記之中，證據確實，並不矯爲玄妙，令人鑽仰無從。宋儒誤談孔學，專重「致知」，必即已知之理，益窮其極，搜神揣鬼，耗竭心思，終歸泡幻。夫廢寢廢食，思不如學，

即不如見諸行事。


 孔子嘗言之矣。宋儒先知後行，顛倒人、天之學術，誤認《大學》「格物」爲「致知」之始事，欲即凡天下之物，貫澈其表裏精粗。綜其流弊，厥有二端：一以童蒙之學，責之君相。夫小子多識艸木區别，聖門淺近之提撕，不過爲童子小成之始業。至於成均國學，自當鑽研絜矩，以求居中馭外之治術，此大學所以異於小學也。宋儒樂觀小道，徒以觿
 之講習，終身誦臧；則耄年老宿之學術，僅僅物名、物理、數與方名之事，何能爲大受之君子乎？其弊一。一以天界之學，行之人世。夫天堂上方，世界極樂，

翼氏《齊詩説》。


 顔氏好學，欲從末由。正以「天學」難躋，必俟「化人」、「神人」之自得。宋學根原，始於華山陳摶。摶見太宗，奏曰：「假令白日昇天，何益於世？今君臣同德興化，勤行修鍊，無出於此

 。」是摶亦謂國家天下之「人學」，不可以天道之渺茫，混雜其間。宋儒變本加厲，欲以虚冥之理學，施用於世，矜德化，鄙富强，挾持無具，將以禦北狄之外患，猶雀以一葉障目，而謂彈者不我見也，國焉得不覆滅哉！其弊二。先知後行之失如此，學説有差，害心害政。自恪遵朱注之令，沿襲已久，不悟其非，迄今而外患益棘，若不改圖，恐較宋明亡國之禍，更有甚焉者也。五譯謂「人學」重行，在先；「天學」重知，在後。「人學」之《春秋》、《書經》，切用於今時；「天學」之《詩》、《易》，待用於後世。《大學》剖劃人、天之界，「明德」、「新民」二公之政可以行；「知至」、「意誠」，上天之理在於知。《中庸》「至誠無息」，「不動而變，無爲而成」。

從容中道。


 雖知亦聽其自然，無庸勉强。宋儒欲以所知，施之治國，捕風捉影，終歸虚幻，宜其無實效也。

荆公嘗謂明道曰「公之學如上壁」，言難行也。


 將安用之哉！

《大學》十二引《書》，

全爲「人學」。


 十二引《詩》。

通於「天學」，由人企天。




《中庸》十五引《詩》。

全爲「天學」。




鎔案：《大學》、《中庸》，舊在《戴記》編中。《戴記》本爲六經傳説，不專爲一經立言也。六經有人、天二派，故《大學》、《中庸》所引《書》、《詩》，即人、天之標目，而後儒修業之階梯也。《大學》引《書》兼引《詩》，示學者由人企天之等級。《中庸》引《詩》不引《書》，示學者意逆上達之功。修《大學》，講求於國學，是之謂「大」；推以治全球之天下，則尤大也。「人學」既備，進研「天學」，切磋琢磨，道盛德至，則其學大之極也。《中庸》引《詩》，始於「鳶」、「魚」之察天地，終於「無聲無臭」，其於「天學」，明澈之至也。分途致力，先行後知，學理雖深，程功有次，不容躐等而躋者也。參觀《戴記》諸篇，多言「人學」，惟《閒居》一篇，始見「天倪」；《祭法》三篇，感通鬼神，均與《大學》、《中庸》之旨互相發明。究之可行者行之，

人學。


 不可行者，

天學。


 知之而已。宋儒提《大學》、《中庸》，附之《論》、《孟》，以《論語》爲孔學言行録，以《大學》爲初學入德之門，

取《中庸》卒章「可以入德」之説。


 以《中庸》爲用之不盡之實學。

實則不虚，與「天學」相反。


 津津斯誼，務求了解於一心，不恥躬行之不逮。《或問》辯析天日晦闇，以爲此孔門理學之根原也，不知《史》、《漢》、《儒林傳》詳記經學之傳授，初無所謂「理學」也。

聖門諸儒，亦不立「理學」之名。


 宋儒抛擲經恉，侈談虚理，

直如兩晉之清談誤國。


 摭拾孔書字句，支離推闡，

字句不勝枚舉，是以宗派不一。


 惟恃口舌之争，不求功勳之樹，道其所道，盡失《大學》、《中庸》之本義，顛倒人、天之次序，寅食卯糧，不留有餘於後世。且使學者眯眩拘迂，終身求貫通而不得。甚矣，宋學之作霧迷人也。

五譯謂「先知後行，顛倒人、天，難徵實用」。或且爲宋儒辯護，以爲「誠意」、「致知」詎非聖學？竊以宋學之無效，往事之可徵者，商君、荆公之時代是也。商君初見孝公，言帝王之術，

即《書經》、《春秋》之旨。


 孝公厭聽思睡；繼言霸者彊國之術，孝公大悦，遂行新法。其時秦無異學阻撓新政，其謂新法不便者，大抵膏粱紈袴庸碌之輩；而民間俊秀，以新法尚軍功，莫不奮起效用，覈實奏能，此商君之法所以卒底富彊而成帝業也。荆公之世，諸儒厭注疏之煩，際六朝辭賦駢縟之後，新發明一種空言説理之學派，避難就易，黜伯崇王，結黨牽制，以致新法無功，國亦不振。不知伯乃皇、帝、王之佐，等级尊卑，大小一貫。皇以羲、和爲二伯；帝堯以舜、禹爲二伯；帝舜以禹、皋爲二伯；殷王以西伯、微子爲二伯；成康以太保、畢公爲二伯；

以上《書經》説。


 周初以周、召爲二伯； 

《詩·國風》説，《公羊傳》説。


 衰周以桓、文爲二伯。

《春秋》説。


 天地一太極，一物一太極。

宋儒亦講太極，但勘理未透，故無實用。


 太極兩儀，非二伯之義乎？

《易》始「乾坤」，即二伯之象。


 商君專行伯術，後世可以爲帝王；宋儒舍伯而言王，

王以司馬、司空爲二伯，無伯則獨夫耳。


 不明經義，徒事空談，故鄙荆公新法爲急功近利，欲以王道仁義感化遠夷。

此孝公所睡弗聽者，神宗嘗諭明道曰：「卿所言，乃堯舜之事，朕何敢當。」


 能知而不能行，聽天命而不務人爲，有元首，無股肱，致使二宗、帝
 北狩不還，端宗、帝昺求爲匹夫而不得。學術乖謬，其害至於如此。矜語《大學》，而不知學之何以大。此荆公之不幸，亦宋室國家人民之不幸也。

此宋學不行之實證。







《内經》天人四等名詞表















節録五譯《孔經哲學發微》



《内經》舊以爲醫書，不知其中有「天學」，詳六合以外，有「人學」，詳六合以内。故《病能》篇末有曰「上經」、「下經」者，

義與此篇不相屬。


 《易緯》文也。「上經」者，言氣之通天，爲「天學」； 「下經」者，言病之變化，爲「人學」。區别界限，不容溷雜。此《内經》所以爲「天人合發」之書也。其全元起本所無，而爲王啟玄所補者，如《天元紀大論》、《五運行大論》、《六微旨大論》、《氣交變大論》、《五常政大論》、《六元正紀大論》、《至真要大論》共七篇。發明五運六氣、六甲五子之説，校《詩緯》尤爲精確，不可移易，當爲《詩經》師説。其中惟論疾諸篇，乃爲醫學專書。 《上古天真論》「真人」、「至人」，爲《楚辭》之師説，專爲道家神仙去世離俗之所本。讀《内經》而後《楚辭》之本旨明。下二節爲《尚書》、《春秋》師説，上二節爲《詩》、《易》神遊之學。爲六經之綱領，故特爲提出以爲標幟。知此而後孔聖天、人之學乃得而明也。

鎔案：此段提論《内經》之大要，乃人、天學説之交際，造詣之等級。五譯列表具説，分劃詳明，改作孔經正傳，指示界限，無所隱蔽。俾學者了然於目，灼然於心，知所致力，以勵前修。家國賴其經猷，太虚俟之異日。故「天學」之皇，緯所謂天皇大帝，居太一紫宫，爲《論語》之北辰、《史·天官》之中宫、《淮南》之鈞天，即紫微垣也。「天學」之帝，緯所謂「蒼帝靈威仰」、「赤帝赤熛怒」、「白帝白招拒」、「黑帝汁光紀」；《月令》之四帝，《史·天官》之四宫是也。不言王伯，以此例推，帝主四時，時主三月，《春秋》三月有王，天有十二次，即十二王。

《春秋内事》：「天有十二分次，日月之所躔也；地有十二分，王侯之所居也。」


 其餘列宿爲諸侯。孔經「人學」典制，取法於天，故曰「知我其天」。又無言之教，天、人一貫。孔學雖高，周行示我，萬不窮幽鑿渺以惑來者。乃信堯舜傳「道統」者，類以《内經》一書爲軒轅黄帝之遺。夫草昧時代，民物睢盱，學術無所發明，世局猶然部落，安得坐明堂而觀八極，問天師而闡玄言？况結繩闕文，

《易·繫》「上古結繩」，爲字母拼音；「後聖書契」，即孔經古文。若謂書契爲倉頡古文，當云「上古聖人」，不當云「後世聖人」也。


 數音一字，雖有「譜牒」之史記載年數，而百家不雅馴之文，薦紳先生所不道。可知其時之簡牘，不過如《黑蠻風土記》，樸野譾陋，徒資笑柄，安能暢洩天地陰陽之蕴？即大撓干支，僅如《爾雅》所稱「閼逢」、「旃蒙」、「困敦」、「赤奮若」之類，豈有五運六氣，

近於性命，性命爲「天學」。


 上下經緯，應時覘候，説理如此精奥者乎？人體結構，筋絡藏府，經西人解剖察視，諸哲家之揅求，可謂詳盡矣。然形質粗頑，尚不識氣化流通之妙。《内經》就人一身，發揮義緒，啟符闡珍，窮理達化，既爲孔經天下一人之例，又《中庸》以人合天之學也。黄帝之世，神農雖識草味，肇始醫法，斷不能以人身五藏爲《洪範》五事之先導，

《内經》出於六經之後。


 而喜怒哀樂，又豈能貫於中和位育哉！故《黄帝内經》當爲「皇帝」之書。《莊》、《列》所引黄帝諸説及《黄帝》篇，皆合於道家之旨，即「皇帝」書也。黄、皇古通。董子：「尚推神農爲九皇，而改號軒轅，謂之皇帝。」又曰：「軒轅直首天黄，

他本作「皇」。


 號故曰黄帝云。」故《内經》一書，純言大化，乃《書經》、《詩》、《易》仰鑽之階級，爲孔門七十弟子所傳述，非古之皇帝實有此丕焕之文章也。學者博覽載籍，須知孔子以前無著作，六經而外無文章。諸子累累，皆闡孔義，若《竹書》、

紀年始於黄帝、二高，與《大戴·帝德》孔子答宰予問合。


 《夏小正》、

《史記》：孔子正夏時，學者多傳《夏小正》云。


 《老子》、

《經典釋文》 道經在孔經後。


 《管子》 

六千里侯，非春秋所有。


 等書，世代姓名在孔前者，大抵後儒寄託，故説理莫非經支也。五譯識解卓絶，引子證經，闢國萬里，包孕宏多。乃以經爲史之輩，甚且謂古史皆經，是好學而不深思，甘爲淺見者流也。

《樂》。王伯之樂，中國略有彷彿。

《樂記》：武王「武樂」、「六成」爲王樂；齊音敖辟喬志，爲伯樂。


 皇帝之樂，

《樂緯》：黄帝之樂曰《咸池》，顓頊曰《五莖》，帝嚳曰《六英》，堯曰《大章》，舜曰《簫韶》，禹曰《大夏》。


 中國無此世局。

皇一統五帝五方。


 其人未生，空存其説以待之。

待其人而後行。○樂有大樂、小樂之别。凡言「大」、言「至」、言「無」者，皆爲天樂。




附《大禮》。禮爲别，樂爲和。

説詳《樂記》。




鎔案：孔子周遊以後，反魯正樂，親與師摯諸伶考究宫懸，審定音樂。故堯石八諧，獸則率舞；舜簫九奏，鳳乃來儀。子貢謂禮樂德政，百王莫違，則孔子之樂，已與簣桴土鼓，迥不相侔矣。後世帝王德盛化神，擊球拊瑟，自能感通萬類。墨家非樂，乃譏康樂淫靡，厚斂病民，荒嬉廢業者流，爲國大病。非譏天地之中聲，盛世之元音也。《孝經》曰：「安上治民，莫善於禮」；「移風易俗，莫善於樂」。《樂記》：魏文侯「聽古樂，則唯恐卧；

古樂。即《尚書》稽古堯舜之樂。


 聽鄭衛之音，則不知倦。」

如《桑間》、《濮上》，亡國之音。


 子夏曰：古樂之發，修身及家均天下。以父子君臣爲紀綱，紀綱既正，天下大定，此之謂德音。非若新聲溺音，獶雜子女，不知父子。然則墨之所非者，必溺音也。晉師曠鼓琴，能易寒暑，召風雨，清角清徵，玄鶴下舞；鄒子吹律，寒黍生春。《列子·湯問》篇：鄭師文學琴於師襄，以五音感召五方之氣，襄曰：「微矣，子之彈也！顧此皆人世之樂爾，未聞天樂也。」

《莊子·天道》篇：「與人和者，謂之人樂；與天和者，謂之天樂。」此足證孔經有「人學」、「天學」，故子家有人樂、天樂之别。人樂以治人，功成作頌，感通鬼神。《周禮》大司樂諸伶所掌，辨天地、四方、陰陽之聲，六律、六同之和，人樂極爲詳備。《莊子·天運》以《咸池》之樂爲至樂、天樂，

則《樂緯》六代之樂，黄帝乃天帝，與《大戴》、《月令》相符。


 其作頌曰：「聽之不聞其聲，視之不見其形，充滿天地，苞裹六極。」其説窈冥玄遠，難以揣度。惟《樂記》有曰：「地氣上齊，

讀躋。


 天氣下降，陰陽相摩，天地相盪。鼓之以雷霆，奮之以風雨，動之以四時，煖之以日月，而百化興焉。如此，則樂者，天地之和矣。」

上段以天尊地卑爲禮之别。


 故大樂與天地同和。

大禮與天地同節。


 和，故百物不失。

節，故祀天祭地。


 《禮·閒居》篇曰「無聲之樂」，引《詩》「夙夜基命宥密」爲證。説以「志氣不違、既得、既從、既起、日聞四方」，是則太音希聲，感而後動，冥漠相洽，變化自然。「故知天樂者，其生也天行，其死也物化」，「静而與陰同德，動而與陽同波」，「一心定而王

 天下，其鬼不祟，其魂不疲」，「言以虚静推於天地，通於萬物，此之謂天樂」。

《莊子·天道》。


 是故大人舉禮樂，則天地將爲昭焉。

此爲大樂。


 「天地訢合，陰陽相得。煦嫗覆育萬物，然後草木茂，區萌達，羽翼奮，角觡生，蟄蟲昭蘇，羽者嫗伏，毛者孕鬻，胎生者不殯，而卵生者不殈。則樂之道歸焉耳。」

《樂記》。


 人能直養浩氣，充塞宇内，虚静恬淡，寂漠無爲，與天地合德，與日月合明，與四時合序。則喜怒哀樂與穆清之氣相感應，未發而中，中節而和，際天蟠地，契洽神明，窮高極遠，參兩太初，樂之至也。

古有秦火經缺、《樂經》獨亡之説。不知秦火不焚孔經，

但焚百家語與六國史。説詳宋王氏《野客叢談》、蕭參《希通録》。


 《樂經》實尚存也。蓋宫商工尺，譜記流傳，人情殊尚，久必變更。孔聖慮遠思深，求所以傳之永
 ，乃以《樂經》附屬於《詩》。自反魯正樂，商定《雅》、《頌》，《關雎》之始，洋洋盈耳。《論語》具有明文，聖言可徵矣。《尚書》命夔典樂，帝曰：「詩言志，歌永言，聲依永，律和聲，八音克諧。」可見《樂經》在《詩》，《帝典》已存定案。《樂記》師乙論樂，歌用「六詩」；《左傳》季札觀樂，歌徧全《詩》；《史記·孔子世家》：「《詩》三百五篇，孔子皆弦歌之，以求合《韶》、《武》、《雅》、《頌》之音。」故一部葩經，皆樂章也。《儀禮》：堂上歌《詩》，堂下作《樂》。詩詞音均，協律合拍。伶工按節次第，自爾聲奏鏗鏘。此如樂府，詩章旁注工尺之符記。後人歌詩用樂，亦可以五聲七音，諧合風雅。故六經止五經，猶《周禮》六官止五官。

「六穀」止「五穀」，以稻統稷。


 天以六節，地以五制，化六爲五，由五推六。六如皇制六相，五爲帝制五方。由帝上躋爲皇，故《帝典》包寓皇道。天地四方，分之爲六，合則爲五，經所以由人而企天也。《樂》存於《詩》，理精義確，不必取大司樂諸職，以爲官存而樂自在；不必取《樂記》一篇，遺改傳爲經之誚；更不必河間補作《樂記》，犯擬經誣聖之嫌。則太息竇公、制氏不能傳經者，可以自悟其非矣。

《詩》。

神游學。


 如仙家之嬰兒鍊魂，神去形留，不能白日飛昇，脱此軀殼。

《易經》則能形游。


 《詩》故專言夢境、

託之夢游，以明真理。


 魚鳥上下。

莊子夢爲鳥而戾天，夢爲魚而潛淵。


 《内經·靈樞》《素問》、《山海經》、《列子》、《莊子》、《楚辭》、古賦、

如宋玉之《高唐》。


 《游仙詩》，各書以爲之傳。

當引各書以注《詩》。




鎔案：《詩經》之學，惟《齊》、《魯》、《韓》三家爲有師承。《毛》則大小後起，編什作《序》，顛倒次第。 

《國風》當從《左傳》觀樂之次。


 割裂《周頌》，增多《小雅》，不待智者而識其舛矣。班《藝文志》言《詩訓故傳》，「取《春秋》，采雜説，咸非其本義」。而獨以《魯》爲近。《魯詩》傳自申公，後鮮述者。《韓》之《外傳》專録時事，斷章摘句，大義湮沈。惟《齊詩》「四始」、「五際」，屏去人事，專主緯候之説。性情、律曆，發明於翼氏者，

説在《漢書·翼奉傳》，侯官陳氏爲之注釋。


 博大精深，爲淺見寡聞所畏避。蓋《詩》主「天學」，翼氏斯爲得之，猶《書》主「大統」，惟騶子爲能言之也。聖門經學，本有精至獨到之誼，尋常誦習，《書》則虞，夏、商、周歷代政治而已；《詩》則鳥獸、草木，小子多識而已。但行遠自邇，陞高自卑，由漸驗推，必以《書》治全球，《詩》言天道，而後爲中人語上之學。否則皮毛粗淺、不過佛學之「下乘」也。《論語》「下學上達」，階級迥分兩等。特可與言《詩》如商賜者，不可多得，故珠玉希見。翼、騶而外，言《詩》、《書》者，不啻披沙揀金，渣滓多而精液少。五譯據翼氏之恉，證之《中庸》，見其引《詩》不引《書》，斷《詩》爲「天學」，雖非常可駭，有如《公羊》之義，然鉤沈起墜，正所謂「温故知新」，聖人所望也。載籍之足證此誼者，《内經》《靈》、《素》，大旨醫學，然詳言人之形氣與天感通，即《列》、《莊》「天和」、「天倪」之旨。蓋「天學」之梯航，道家之津梁也。故《營衛生會》、《九宫八風》、《上古天真》、《生氣通天》等篇，抉理精玄，皆《詩經》之師説，游行六合之基礎。《齊詩》説「五性」、「六情」，即「五運」 「六氣」， 《内經》詳哉言之，

後有詳説。


 反覆推勘，全屬《詩》傳。證一。《山海經》，舊以爲大禹治水，主名山川，益所記載。夫東西二萬八千里，南北二萬六千里，禹跡不如此廣遠。其中山配列宿，神主諸嶽，明明星象天神，非人世間所有。正如《詩》之《崧高》「維嶽降神」。梁山，

《爾雅》：「大梁，昴也。」


 與天地相印也。所有帝王卿相諸人名，當以翻譯例説之。又《山經》以《南山經》始，即《詩》始二《南》，《大雅·崧高》四方四篇，首南也。次《海外南經》、《海内南經》，即《小雅》「節彼南山」、「信彼南山」也。終以《大荒東經》，《魯頌》「遂荒大東」之義也。詳記草木鳥獸，《詩》之多識也。經首尾多引禹説，

因此人以爲禹益之書。不知《詩》言「天學」，故禹有神禹之目，非若《書經》之伯禹、禹王、帝禹、大禹也。


 即《詩》「禹甸」、「禹績」、「禹敷下土」，以步地歸之禹也，證二。《列子》、《莊子》，舊謂二書迂詭恢誕，等諸存而不論之列；考《列子》引穆王與「化人」遊之事，又謂覺

 有八徵，

一曰故，二曰爲，三曰得，四曰喪，五曰哀，六曰樂，七曰生，八曰死。


 夢有六候，

一曰正夢，二曰噩夢，三曰思夢，四曰寤夢，五曰喜夢，六曰懼夢。説與《周禮》「占夢」同。


 即《詩》神遊之境，及太卜

 占夢之説也。《莊子·齊物論》「罔兩問景」，

古「影」字。


 景由形生，猶之神由心生也。

《内經》：「心者，君主之宫，神明出焉。」謂腦海也。


 莊周夢爲胡蝶，周與蝶兩不相知，

如《列子》蕉鹿夢之境。


 是爲物化。即説《雅》詩：「召彼故老，訊之占夢。

託神遊於夢。


 具曰予聖，

《大學》「知止而後有定」爲聖人。


 誰知烏之雌雄。」

不知周之夢爲蝶與？蝶之夢爲周與？


 證三。 《楚辭》意義重複，非一人之著述，乃七十博士爲始皇所作《仙真人詩》。采《風》、《雅》之微言，以應時君之命。史公本《漁父》、《懷沙》二篇，爲《屈原列傳》，後人因以《楚辭》歸之屈子，誤矣！考《遠遊》「周游六漠」， 

《易·繫》「周流六虚」。


 即《詩·周南》「輾轉反側」之義； 

《莊子·逍遥遊》、《知北遊》，亦取此意。


 《招魂》、《大招》，「招」即《召南》之「召」，

「召」、「招」古通。


 「魂兮歸來」， 即「之子于歸」。

「于」篆作「亏」，近「云」。《韓詩》「聊樂我云」，「云」字作「魂」。


 他若「未見君子」，魂未歸也；「既見君子」，魂已歸矣；「振振君子，歸哉歸哉」，招之之詞也；「之子歸，不我過」，魂已歸去矣。全《詩》與《楚辭》吻合者甚夥，且體裁亦與《詩》相符，證四。古賦《高唐》一篇，發明巡狩方岳，外牧來朝之義。五譯注釋甚明，非若舊解之穢褻也。「薄言寢夢」，符合《詩》旨。寓言寓意，寄想遥深，不可拘跡象以求之，故全《詩》無一真男女涉想淫穢者，邪説汙經，最爲大罪！即神女、登徒，亦《詩》餘意。 

「窈窕淑女，君子好逑。」


 而司馬《大人》，實因帝好仙道，摛藻陳辭，讀之飄飄有凌雲氣，殆得於《詩》恉之遺歟？不然無因而創，自尼山以來，見亦罕矣！證五。《遊仙詩》作於晉何敬宗、郭景純，援引王喬、鬼谷、赤松、浮丘、洪崖、容成、安期、靈妃、姮娥古仙人之屬，高蹈風塵，放情淩霄，皆天上仙境也。李善注云：景純《遊仙》即屈子之《遠遊》。然則敬宗之詩，亦同調也。大凡音韻之文，肇祖二《南》，何與郭去古匪遥，殆有得於《詩》恉而云然歟！證六。五譯謂此諸書，皆《詩經》之舊傳，見方采拾墜緒，補爲《詩》注，盛業不朽，其在斯乎！

自孔子没，微言絶，經中奥旨，寖以乖違。如往昔注家意見，《詩》采歌謡，《易》存卜筮，已等諸無足輕重。《春秋》魯史，《尚書》古史，僅適用於中國君主時代。迄今海外大通，地廣世變，政主民憲，經制狹隘，無以爲法於後人。故《民約》盧梭，將起而奪俎豆也。五譯以《書》爲大統，包舉全球，《弘道》成編，足供考鏡。又以《詩》、《易》二經爲大同以後、民物雍熙，相與合力精進，研求上達之學術。顧《詩》無方體，變動不拘，《論語》「小子學《詩》」，所以立初學之根柢；「切磋」、「素絢」，譬喻又極玄微，淺者極淺，深者極深，《孟子》「意逆」數言，最得説《詩》之三昧。惟其恉義弘遠，故諸家解説大抵盲猜。《韓詩》始爲瑣碎，《小序》尤屬支離，

非子夏作，乃衛宏、謝曼卿僞造。


 毛氏昧於淵源，鄭氏從而傅會。其餘自《鄶》以下，惟解釋名物，諸本尚不失多識之義耳。若朱子《集傳》，三經三緯，稱名「六義」，牽合《周禮》「六詩」，不知即《樂記》「六歌」也。

解詳《周禮略注·春官·太師》。


 且誤讀「鄭聲淫」一語，遂解《鄭風》二十一篇，淫詩至於十之七。夫《同車》、《蔓草》，列國名卿賦於壇墠，率皆拜嘉見許，不聞貽譏。蓋鄭聲者，溺音也，《樂記》「鄭音好濫淫志」是也。《論語》「惡鄭聲，亂雅樂」，「放鄭聲」，則《韶舞》聲之淫者，乃音樂過乎節度，

如久雨爲淫雨。


 非謂《鄭詩》淫也。《小序》起於東漢之初，説雖支節，猶謂「《狡童》刺忽」、「《蹇裳》思正」、「《大路》、《風雨》，思君子也」，尚不敢以淫詞目《詩》。朱子則先有淫意，逆志害辭，且由《鄭》而殃及於《衛》。豈知聖經垂後，並不涉男女之私情，如《關雎》之三，樂而不淫，聖評較著矣。

樂哀，當從《齊詩》説，上方樂，下方哀。


 乃《關雎》則文王思后妃，輾轉而不寐；《卷耳》則后妃望文王，吁嗟而有懷。不念「無邪」之論，徒生訓而望文。當日黎立武

宋儒。


 論《詩》曰：「少讀箕子《麥秀歌》，惄焉流涕。稍長讀《鄭風·狡童》詩，淫心生焉。怪而自省，一則生忠心，一則生淫心，何歟？解《詩》者之故也。」是朱《注》初成，當日已見譏大雅。五譯撰《胡玉津先生詩緯訓纂序》，辭而闢之，蓋《集傳》之説，文不雅馴，正史公所謂「薦紳先生難言」者也。

《翼氏傳》云：「《詩》之爲學，情性而已。

《集傳》誤解「情性」，以爲男女之情。


 五性不相害，

張晏注：「五性，謂五行也。」


 六情更興廢。

六情：廉貞、寬大、公正、姦邪、陰賊、貪狠也。


 觀性以曆，

曆謂日也，即十日十干。


 觀情以律。」

律，十二律也，見《月令》。


 律曆迭相治，

《内經》下加上臨。


 與天地稽。

天干地支。


 《匡衡傳》引《傳》曰：

《詩經》傳説。


 「審好惡， 

《翼氏傳》：「北方之情，好也」，「南方之情，惡也。」


 理情性，

「好行貪狠，申、子主之。」「惡行廉貞，寅、午主之。」「東方之情，怒也；怒行陰賊，亥、卯主之。」「西方之情喜也，喜行寬大，巳、酉主之。」「上方之情，樂也；樂行姦邪，辰、未主之。下方之情，哀也；哀行公正，戌、丑主之。」此以十二支爲六情，可知五行十干爲五性。


 而王

讀作「皇」。


 道畢矣。」

「人學」既終，方可進求「天學」。


 下引《中庸》「盡性參化」一章解之。據此，所謂「性情」，乃指天地干支而言。天有十日，記以十干；地有十二月，記以十二支。《樂緯·動聲儀》：「天效以景，

下闕「日也」二字。


 地效以響律也。

《月令》十二律。


 天有五音，

分五方，通五行。


 所以司日；地有六律，所以司辰。」

日，十日，十干；辰，十二辰，十二支。


 《月令》：春，木德，其日甲乙；夏，火德，其日丙丁；秋，金德，其日庚辛；冬，水德，其日壬癸；季夏，土德，其日戊己。五德五行，是爲「五性」。董子《繁露·五行順逆》篇：「木者春生之性」，下四行不言性。《春秋鉤命訣》：「性者，生之質。」若木性則仁，金性則義，火性則禮，水性則智，土性則信。「五性」通於十干，合則爲五，分則爲十。至於「六情」，則翼説已有明文：分四方上下，其情則好惡喜怒哀樂也。

此六字，《詩》中屢見。


 天以十干下加於地，爲五方；地以六律上應天之十二躔次，爲六合。故天以六節，地以五制。《内經》「五運六氣」之説，盈千累萬，言之甚悉，即解此「性情」之義，莫非《齊詩》傳説也。《論語》「性不可得聞」，即謂《詩》學深邃；

「性」，非性理之謂。


 不言「情」者，言「性」以賅「情」也。《詩》之言性情者，「五日爲期」、「六月

月譌作「日」。


 不詹」，是其起例。《陳風》「洵

讀作「旬」，十日，合爲「五性」。


 有

讀「又」。


 情兮」，

「六情」。


 《邶風》「吁嗟闊兮，不

讀「丕」。


 我活兮」，

活，生也，指性言。


 謂天地廣大，有十干，在天爲十日，在地爲九州十子。

説詳《皇帝疆域圖表》。


 「吁嗟洵

讀「旬」。


 兮，不

讀「丕」。


 我信兮」，

信，通伸。


 謂天有十日在上，地有十二律在下，鬱而必伸也。此《詩》言「性情」之明文也。《白虎通》：「情者，静也；性者，生也。」《邶風》「静女其孌，

地支十二，女主静。《史·律書》：十母、十二子。


 貽我彤管」，

十二管還相爲宫。


 《小雅》：「矧伊人矣，不求友生。」

《太玄》：四與九爲友，謂庚辛也，爲十干之二。


 即情静、性生之説也。推而言之，「五豝」、「五豵」，喻十日，爲一旬。

在地爲九服，萬里。


 「五紽」、「五緎」、「五總」，喻十五日，爲三候。

在地爲十五服。


 「十畝之間」、「十畝之外」，間之外四方，皆十畝，即三十日，

在地爲三萬里。


 《老子》「三十輻共一轂」是也。《周南》十一篇，爲「五性六情」之數，即《内經》「五運六氣」之起文。班氏《律曆志》引《傳》曰：

《詩經》傳説。


 「天六地五，

以干支之陞降氣交言。


 數之常也。天有六氣，

《内經》六氣：子、午少陰，丑、未太陰，寅、申少陽，卯、酉陽明，辰、戌太陽，己、亥厥陰。


 降

言降即有陞。


 生

性者，生也。


 五味。

《月令》：五味通於五行、五音、五色。


 夫五六者，天地之中合，

干支和合於地中。


 而民所受以生也。

人受之以爲性。


 

○《左傳》「人受天地之中以生」。


 故日有六甲，

天氣下降。


 辰有五子，

地氣上躋。


 十一而天地之道舉矣。」言「五性六情」、干支在天地間，終而復始，故《詩》之十篇應十日者五國，共五十篇，爲五旬。《鄘》十日，《柏舟》甲己，土運；《衛》十日，《淇澳》乙庚，金運；《王》十日，《黍離》丁壬，木運；《秦》十日，《車鄰》戊癸，火運；《陳》十日，《宛丘》丙辛，水運。五運在地，合爲五方、五行，

分爲九州。


 即爲「五性」。《樂記》「五帝遺聲，

五方五帝。


 商人識之」是也。

《鄘》居中，即宋爲商人。


 《詩》之應月者六國：《邶》二十篇

 ，爲少陽，司天；《鄭》二十一篇，爲厥陰，司天；

二風篇數多爲有餘，太過。


 《齊》十一篇，爲太陰，司天；

《含神霧》：齊處孟春之位，律中太簇。


 《唐》十二篇，爲太陽，司天；

唐處孟冬之位，當改作仲冬。○風爲平氣。


 《魏》七篇，爲陽明，司天；

魏處季冬之位。


 《豳》七篇，爲少陰，司天。

二風篇數少，爲不及。以《邶》、《魏》之有餘補之。


 六風配合「六情」，在天。

有六司天，尚有六在泉。


 《樂記》「三代遺聲，

齊孟春，寅；唐仲冬，子；魏季冬，丑。三正三王。


 齊人識之」是也。

齊得夏正，爲齊人。


 其餘《周》、《召》、《檜》、《曹》爲中央四風，在氣交之中，言人。《周南》「中谷」、「中逵」、「中林」、「室家」、「王室」；《召南》「居巢」、「澗中」、「在公」、「宫室」、「屋墉」；《檜》言「中心」三，《曹》言「四國」二，又言「周京」、「京周」、「京師」，皆謂中央之内。 《鄘》首篇「母也

召公司空主養。


 天只，

六國司天。


 不諒

讀作「丕亮」。


 人只！」四國居中。○

「中河」喻地中，「兩髦」謂周召之死，謂五國在泉不見。


 《齊》首爲「蟲飛薨薨，

《周南·螽斯》。


 甘

中央土味。


 與子

六甲五子。


 同夢。

魂遊六合。


 會且歸矣，

《洪範》：「會其有極，歸其有極。」謂中央。


 無

讀「憮」，大也。


 庶

素王，大統。


 予

同「與」。


 子憎。」

讀「增」。


 謂大統之素王，所增加之三才例也。

四益有《大雅合易上經三才表》。


 然則五國在泉，爲天氣下降； 

《詩》：「匪鳣匪鮪，潜逃于淵。」


 六國司天，爲地氣上騰。

《詩》： 「匪鶉匪鳶，翰飛戾天。」


 干支陞降，而後相襲於中，此三才之道也。《内經》：「夫道者，上知天文，下知地理，中知人事，可以長久。」又曰：「聖人之爲道者，

謂孔聖作經。


 上合於天，

《詩》六國司天。


 下合於地，

五國在泉。


 中合於人。

四國居中。


 故天氣下降，氣流於地，

十干降地，辰有五子。


 地氣上升，氣騰於天，

六氣陞天，日有六甲。


 高下相召，陞降相因， 

中央和合。


 而變作矣。」

氣交變説。


 是以《唐風》十二篇，正應十二月；《豳風》「流火」一篇，四日起八干，

甲己化土，居中不見。


 《六月》即六氣六合，干支備具。《緯》説有「四始五際」，「五際」即五運五性； 

《氾曆樞》所云，别爲一義。


 「四始」在寅申巳亥月，爲四時之始，

如《春秋》首時。


 得六情之二，加上下辰戌丑未子午卯酉，即六氣六情也。《斯干》一篇，爲干支起例。生男子爲干，《孟子》「堯九男」，《吕覽》「堯十子」，皆謂干也。生女子爲支，《帝典》二女，舉零。經説天子娶十二女，即統有外十二州之義。舉其半爲六，即《帝謨》六律，《禹貢》六府，《周禮》六裔，《淮南》六合也。以上下四旁論，則爲《帝典》六宗，《皇篇》六官。《内經》：「天地者，萬物之上下也；左右者，陰陽之道路也。」經傳以男女爲干支之代詞者，不一而足。《帝典》二十二人，《大誥》十夫十人，《杍材》

 矜寡媰婦，《史·律書》十母十二子，皆謂此也。故堯之九男二女，

《孟子》。


 十子二女，

《吕覽》。


 爲經中天下一家之符記。揆之「天學」，則十干分九天、九野；十二支爲日月躔次。道通天地，上下一貫，未可以宏大不經目之也。

據《齊詩》「五性六情」，《詩緯》「五際四始」，固皆指干支而言矣。學者由此鑽仰，何以希天而入神哉！《翼氏傳》：肝之官，尉曹，木性仁；

師古注：「肝性静，静行仁，甲己主之。」


 心之官，户曹，火性陽；

注：「心性躁，躁行禮，丙辛主之。」


 脾之官，功曹，土性信；

注：「脾性力，力行信，戊癸主之。」


 肺之官，金曹，金性堅；

注：「肺性堅，堅行義，乙庚主之。」


 腎之官，倉曹，水性陰。

注：「腎性智，智行敬，丁壬主之。」


 又曰：五行，在人爲性；

五性處内，御陽，喻收五藏。


 六律，在人爲情。

六情處外，御陰，喻收六體。


 性者，仁義禮智信也；情者，喜怒哀樂好惡也。五常分五方，《詩緯》以邶、鄘、衛、王、鄭五國，處州之中，爲五音。《民勞》五篇，爲五民五極； 《邶》四風、

《谷風》，東；《終風》，西；《凱風》，南；《凉風》，北。


 《崧高》四篇，分應四方，加中央，爲五詩之言。六情者，「《關雎》樂而不淫，哀而不傷」。《論語》已舉上下矣。其他「中心喜之」、「中心好之」、「逢彼之怒」、「在彼無惡」；《内經》言人身五藏六府契合於性情者，

分配干支。


 其文連篇累牘，皆所以發明《詩》旨也。《白虎通》：「人稟陰陽而生，内懷五性六情。」《鉤命訣》：「性所以五，情所以六，何？人本含六律五行之氣而生，故内有五藏六府，此情性之所由出入也。」據此，可見人之性情，本具天地干支之運氣。

《左傳》：「人受天地之中以生，所謂命也。」


 修養在一己，即感通在天地。《論語》：「性不可得聞。」言性不言情，性屬天，舉天以包地。《中庸》：盡己之性，推之盡人、物之性，可參天地化育。即兼括「六情」在内。《孟子》：「盡心者知性，知性則知天。」《中庸》：「喜怒哀樂未發爲中，發皆中節爲和。致中和，天地位焉。」學者涵養一己之性情，得其冲和，陰陽無愆，疵癘不作，穆然與天地合德，久而道成，則神遊之境，自不慮從之莫由也。《周南》取義周遊，《楚辭·遠遊》其傳也； 《召南》取義招魂，《楚辭·大招》其傳也。 《詩》本靈魂之學，人由性情以進修，則卷之在身心，放之彌天地。吉夢維何？自爾東西南北，無思不服矣。

《詩》有通於《易》者：《文王》、《大明》、《緜》合於《乾》、《坤》十朋；《棫樸》、《旱麓》、《思齊》合於《否》、《泰》十朋；《皇矣》、《靈臺》、 《下武》合於《坎》、《離》十朋；《文王有聲》一章總結之。

列有《大雅合易上經三才表》。


 《鹿鳴》十三篇

 ，合於兩《濟》六朋；三《小》七篇，合於《咸》、《恒》十朋；《瞻洛》十八篇，合於《損》、《益》六朋；《魚藻》七篇，合於《震》、《艮》六朋；《菀柳》十一篇，合於《巽》、《兑》六朋。

列有《小雅合易下經五中表》。


 此「性與天道」，子貢所以相提並論也。又有通於《書》者：《大雅·生民》七篇，配周公七篇；《鳳皇于飛》六篇，配成王六篇；《嵩高》五篇，配《顧命》五篇。

列有《書中候十八篇配大雅表》。


 此《大學》十二引《書》以明「人學」，又十二引《詩》以通「天學」之消息也。「天」、「人」之理，有交通之益，無扞格之虞。大統之世，天下一家，和親康樂，宇宙雍熙，進研「天學」，此其時歟！

《易》。形遊學。

缺。
 

注











八十自壽文代序



廖平撰

廖宗澤補録

六譯先生既號六譯，《四變》、《五變》十年前刊版問世，六譯終寂默無聞乎？爰作《六變記》。開首《頤卦解》，孔子以言立教，故托始於《頤》。《春秋》、《儀禮》、《尚書》爲「人學」三經，《詩》、《樂》、《易》爲「天學」三經，於「丘頤」一見聖諱，於二五爻兩見「經」字，上九「由頤，利涉大川」，《論語》：「乘桴浮於海」，「從我者其由與？」「子路聞之喜」。浮海即利涉大川之象。第二，《史記》：鄭人有言曰：「東門有人，其顙似堯，其項類皋陶，其肩類子産。」

堯、皋陶，《尚書》；子産，《春秋》。


 子貢以實告，孔子曰：「形狀，末也，累累如喪家之狗，然哉！然哉！」以「人學」三經思先生之道，以待後之學者。第三，《韓詩外傳》：子夏問曰：「《關雎》何以爲《國風》始？」子曰：「《關雎》其至矣乎！」「天學」三經《詩》、《樂》、《易》，人首舉堯、舜，天則陰陽、牝牡、雌雄。第四，《王制》、《周禮》。《王制》爲《春秋》師説，《周禮》爲《尚書》師説。第五，取《靈樞》、《素問》。黄帝六相：僦貸季、鬼臾區、岐伯、伯高、少師、少俞，黄帝受六相之教，授與雷公。《内經》二部，前人以爲戰國文字

 ，「天學」托始黄帝，其書去堯、舜不知幾何年代。總之，孔子托始，何分優劣也。第六，《論語》：「君子有九思。」《坎》、《離》所統十卦，形藏四、神藏五。「君子有九思」，四、五合九也。三《頌》：《周頌》法天，其數六；《商頌》法地，其數五；《魯頌》法人，其數四。第七，《論語》：「《雅》、《頌》各得其所。」《大雅》三十五篇，《小雅》三十七篇，《大頌》十五篇，《小頌》分上、中、下爲三十三篇。

詳「各得其所」之義，既有大、小《雅》，亦有大、小《頌》。


 第八，《周頌》本六篇，毛本依《大雅》分爲三十一篇，十八字爲一篇，何足以爲《頌》？不知《左傳》「武王作《武》」，其分章六，引詩文相證，足破群疑。《六變記》草稿未終，恝然中止，學經六變，各有年代，苟遇盤根錯節，一再沉思，豁然理解。爰就《叢書》分十五類，删去重複，提倡絶學，以成一家之言：

翻譯類四種。

《史記》八引「孔氏古文」，以爲孔氏造字根據。




論學類七種。

《孝經》類四種。

《頤·彖辭》屬《孝經》。




《春秋》類十五種。

《禮》類五種。

《書》類八種。

《詩》類八種。

《樂》類三種。

《易》類八種。

尊孔類八種。

醫家類二十種。

分診脈、傷寒兩門。




地理類五種
 

注



 。

補助蔣大鴻，並證其僞。




文鈔類三種。

輯古類八種。

共一百零六種。

宗澤案：此所云百零六種，兼及未刻稿，又未將未刻者全編入，非定數也。




右先大父六譯先生《八十自壽文》，首尾不具，蓋未完之作，以其本叙《六變記》綱要，故録之以代序。先大父治學六變，始民國辛酉，至壬申八十初度，凡十年，而《易經經釋》、《詩經經釋》成，乃自訂《六變記》，未成而輟。未幾，先大父遽棄養，所謂「草稿未終，恝然中止」者也。近取原稿加以整比，依《自壽文》次第寫爲一卷。第三、第四原稿闕，第九、第十則《自壽文》所未及也。取《韓詩外傳》補第三而闕其説。《王制》、《周禮》爲《春秋》、《尚書》傳，已詳《五變記》，則第四但録其目。第九、第十原稿多不具，則據《易經經釋》、《詩經經釋》補之，所補率原稿所已提示，不敢以臆增入也。原稿論《内經》語在《頤卦解》中，論《詩》語在論《内經》語中，並改從其類。文字重叠脱誤者，詳其指趣爲之删節補正。樂山黄經華師撰先大父《七十壽序》，柏君毓冬更本之作《六變記》，與此稿大同而小異，並附録於後，見十年變遷之迹。

先大父草此記時，澤不在側，致不能及時就質，俾成完書，手澤猶存，典型日遠，斷圭零璧，彌足珍矣。甲戌二月九日，次孫宗澤謹識。



注
 　自序：原本篇首有「序曰」二字，兹據篇末語改題，以示與他序區别。



注
 　四川《國學雜志》第六册在叙後有「壬子冬將前記摘編以付棗梨，四益館主人又識」十九字。後在入叢書時削去。



注
 　祖述：據《六變記》，二字衍。蓋涉下而誤。



注
 　在此數：原作「此在數」，據文義乙正。



注
 　大字：原作「大德」，據上下文意改。



注
 　案：《孟子》無「神人」一詞，惟《盡心》篇有「聖而不可知之之謂神」一語，「神」比「聖」高。蓋爲廖平所本。



注
 　爲：《詩·大雅·文王有聲》作「維」。



注
 　「鳶飛」至「上下察之止境」：《中庸》原文作：「鳶飛戾天，魚躍于淵，言其上下察也。」



注
 　旁：據文意，疑當爲「方」之形誤。



注
 　五變記箋述卷上：原作「五變記」。按此實黄鎔箋述《五變記》，因後有「五變記箋述卷下」，故據補。



注
 　「人民」：《左傳》隱公十一年作「民人」。



注
 　使：原作「始」，王先謙《荀子集解》本作「始」，今從梁啟雄校定作「使」。



注
 　《列子》原文「書」下有「正禮樂」三字，「天下」下有「遺來世」三字。



注
 　洪範：原作「鴻範」，兹據《尚書》原文改。



注
 　《晉書·桓温傳》「沉」下有「百年丘墟」四字。



注
 　證：通「癥」。《列子·周穆王》「因告其子之證」；《朱子語類·論語》「對證下藥」，並以「證」爲「癥」。



注
 　「章氏」云云，見章太炎《原經》，「已去司寇」下有「出奔被徵，非有一命之位、儋石之禄」。



注
 　溥：原作「漙」，誤。據《詩·小雅·北山》原文改。



注
 　「堯堂」至「三等」：見《史記·太史公自序》所載司馬談《論六家要旨》，不見於《墨子》。



注
 　枚氏：又作「梅氏」，即梅賾。



注
 　「弼成」至「五千州」：見通行本《古文尚書·益稷》，該篇爲《今文尚書》本《皋陶謨》後半部，廖平主今文，故歸之《謨》云。下同。又通行本於「五千」爲讀，「州」字屬下。



注
 　欽四鄰：見通行本《尚書·益稷》篇。



注
 　「皇天」至「四方」，見通行本《尚書·康王之誥》，《今文尚書》屬《顧命》。



注
 　萬世：《叢書集成》本《古微書》作「萬里」。



注
 　無名萬物之母：《老子》原本曰：「無名，天地之始；有名，萬物之母。」知「無名萬物之母」爲黄鎔誤引。



注
 　杵臼：《公羊傳》原文作「處臼」，《穀梁傳》與《左氏傳》亦同。



注
 　曾子説地員：此説未見於記載。本句下注云「《管子》有《地員》篇」，則「曾子」當爲「管子」之誤。



注
 　「聖之人備知萬物之」八字，原本雙行夾注，據上下文意，當爲正文，今正。



注
 　以上古文字形見《繹史》卷一九九上。案：黄氏原文於「
 」前脱「孔子書」等十二文，今補。又其古文字形每與《繹史》原文有出入，今據光緒本《繹史》及《説文解字》一一描正。



注
 　春秋命曆序亦有此名：重訂本《訄書·序種姓上》夾注曰：「《御覽》七十八引《春秋命曆序》曰：『有神名石耳，號皇神農。』」



注
 　蔡邕書古篆隸三體：此據《後漢書·儒林列傳叙》。清杭世駿《石經考異》曰：「中郎以小字八分書丹，使工鐫石。《儒林傳叙》以爲古文、篆、隸三體者，亦非也。三體乃魏所建也。」當從杭説。



注
 　原始要終：據《易·繫辭傳》原文，「要」當作「反」。此乃涉下「原始要終以爲質也」而誤。



注
 　虚：據《中庸》原文，當作「慮」。此乃廖平私説。後同。



注
 　儀：《尚書大傳》作「義」。



注
 　成敗之驗：「敗之」二字原作「故火」，蓋形近而誤，據文意改。



注
 　「摶見太宗奏曰」至「無出於此」：據《宋史·陳摶傳》，這段話實爲摶答宋琪語，非奏太宗言。又「昇」字《宋史》作「沖」。



注
 　王：原作「至」，當爲「王」字形誤，今據《莊子》原文改。



注
 　覺：原作「夢」，誤。今據《列子·周穆王》原文改。



注
 　太卜：原作「太人」。《周禮》太卜「掌三夢之占」，據此知「太人」爲「太卜」筆誤，今正。



注
 　邶二十篇：案：今傳《毛詩·邶風》實十九篇。



注
 　杍材：即「梓材」，《尚書》篇名，陸德明《經典釋文·尚書音義》：「梓，本亦作『杍』。」又引馬曰：「古文作『梓』字。」



注
 　十三篇：原作「三十篇」，「三十」當爲「十三」之倒，今據《詩經》乙正。



注
 　案：《五變記》言「人學三經」《禮》、《春秋》、《書》；「天學三經」《詩》、《易》、《樂》。而此處言「天學」僅及《樂》、《詩》，當補「《易》，形遊學」一條。



注
 　戰國文字：原訛作「戰國文學」，據蒙默整理本改。



注
 　地理類五種：原訛作「地理類五類」，據蒙默整理本改。








經學六變記
 


注











一



孔以言立教，《頤卦》早有明文，後世傳「文王作《易》」、「蒼頡造字」等邪説，不知《頤卦》一見聖諱，兩見「經」字，孔子作《易》、造字，確不可移，故《内經·九卷》《素問》詳哉言之，作《頤卦解》。


 

象口形。


 頤貞吉，觀頤，自求口實。　　《孝經》。

孔子以言立教，垂空文變成實事，故曰口實。

初九

剥


 舍爾靈龜，觀我朵頤，凶。　　《春秋》。


 卦内柔外剛，象龜形，故曰「舍爾靈龜，觀我朵頤」。「爾」、「我」二字對文，我，孔子自稱。「舍爾靈龜」，謂不用古史字母書；「觀我朵頤」，謂子所雅言。

六二

損


 顛頤，拂經於丘頤，

句。


 征凶。　　《尚書》。

「拂」字亦作「覆」，顛拂義，猶顛倒。丘，孔聖諱。

六三

賁


 拂頤，貞凶。十年勿用，無攸利。　　《儀禮》。

以上「人學」。凶。





 卦上下各五畫，二五合十，故曰十年。

六四

噬嗑


 顛頤，吉。虎視眈眈，其欲逐逐，无咎。　　《詩》。

視思明，視占一數，七十而從心所欲不逾矩，欲占七數。

六五

益


 拂經，居貞，不可涉大川。　　《樂》。

上九

復


 由頤，厲，吉。利涉大川。　　《易》。

以上「天學」。吉。


 《論語》：「子曰：『乘桴浮於海，從我者其由與？』子路聞之喜。子曰：『由也好勇過我，無所取材。』」即謂此「海」，象大川，由頤，聖賢同等。




二



《史記·孔子世家》：孔子適鄭，與弟子相失，獨立鄭東門外。鄭人謂子貢曰：「東門有人，其顙似堯，其項類皋陶，其肩類子産，然自要以下不及禹三寸，累累若喪家之狗。」子貢以實告，孔子欣然笑曰：「形狀，末也；而謂似喪家之狗，然哉！然哉！」

按「人學」三經：《春秋》、《禮》、《尚書》；「天學」三經：《詩》、《樂》、《易》。《孝經》統括六經，《頤卦·彖辭》屬焉。《尚書》托始堯、禹、皋陶，鄭人謂其顙似堯、其項類皋陶、自要以下不及禹三寸，堯、禹、皋陶，謂孔子作《尚書》所托始也。其肩類子産，子産鄭大夫。春秋人物，舉子産以包之也。「人學」三經舉堯、禹、皋陶、子産，以包《春秋》、《尚書》。孔子作經皆托古翻譯而成，累累然喪家之狗，謂經典之主人已死，孔子作「人學」三經，若喪家之狗，豈不然哉！

《管晏列傳》：管、晏皆有書行世。實則孔子乃造六書行世，群弟子從後推求，亦如《尚書》。鄭有子産，子産一見例，統春秋十二公、二百四十年。

《尚書大傳》略説子夏讀《書》畢，孔子問曰：「吾子何爲於書？」子夏曰：「《書》之論事，昭昭若日月焉，所受於夫子者弗敢忘。退而窮居河濟之間，深山之中，壤室蓬户，彈琴瑟以歌先王之風，有人亦樂之，無人亦樂之。上見堯舜之道，下見三王之義，可以忘死生矣。」孔子愀然變容曰：「嘻，子殆可與言《書》矣！雖然，見其表，未見其裏，闞其門，未入其中。」顔回曰：「何謂也？」孔子曰：「丘常悉心盡志以入其中，則前有高岸，後有大溪，填填正立而已。六《誓》可以觀義，五《誥》可以觀仁，《甫刑》可以觀誡，《洪範》可以觀度，《禹貢》可以觀事，《皋陶謨》可以觀治，《堯典》可以觀美。」

宗澤案：據《古經解匯函》陳壽祺輯校本補。







三



《韓詩外傳》：子夏問曰：「《關雎》何以爲《國風》始也？」孔子：「《關雎》至矣乎！夫《關雎》之人仰則天，俯則地。幽幽冥冥，德之所藏；紛紛沸沸，道之所行，雖

一作「如」。


 神龍變化
 

注



 ，斐斐文章，大哉《關雎》之道也，萬物之所係，群生之所懸命也。河洛出書圖，麟鳳翔乎郊，不由《關雎》之至，

一作道。


 則《關雎》之事將奚由至矣哉！夫六經之策，皆歸論汲汲，蓋取乎《關雎》，《關雎》之事大矣哉！馮馮翊翊，自東自西，自南自北，無思不服，子其勉强之，思服之，天地之間，生民之屬，王道之原，不外此矣。」子夏喟然嘆曰：「大哉《關雎》，乃天地之基也。《詩》曰：『鐘鼓樂之。』」

舊有《論詩序》文，刊入《四益館雜著》，極論毛本之謬，下同朱、焦之誤。蓋《書序》可存，《詩序》不可存，詳矣。《齊》八大節，《鄭》十六小節，《唐》一年一周，《邶》一年一周，蓋「天學」陰陽傳之文，全爲《月令》、《夏小正》之類，以爲諸國人事，豈非南轅北轍哉！




四



《王制》、《周禮》。

宗澤案：原稿闕，説詳《五變記》。







五



黄帝六相：僦貸李、鬼臾區、岐伯、伯高、少師、少俞。

雷公七篇。

《内經》主人，全歸六相，雖多少不同，理無優劣。黄帝承六相之教，傳學雷公，教者、受教者皆孔氏之代言人，當時絶無六相、雷公其人者，亦《尚書》之堯、舜、禹、湯、文、武之類，皆孔門之傳經立教者，當時實無其人。如《頤卦》孔子作六經，經文一見聖諱，於二、五爻兩見「經」字，皆孔子空言立教。「文王作《易》」、「蒼頡造字」，皆屬謡言。

後世學者，誤以雷公與六相混同之，余嘗撰一聯：「黄帝六相説《詩》《易》，雷公七篇配《春秋》。」《内經》在先，早有成書，然後《詩》文就陰陽傳依次排定，所以班氏謂就人事説《詩》，咸非其本義。諸儒説《内經》乃戰國時文字，不知孔子作六書，戰國時然後大行，故戰國文字，「文王作《易》」、「蒼頡造字」，皆謡言也。《内經》泄天地之秘，非至聖不能作。《内經》在黄帝時，何以歷代傳授絶無影響。蓋孔子作經，諸弟子同時作《内經》，道一風同，全爲「天學」。王啓玄《次注》補七篇，尤爲玄中之玄，秘中之秘，非但醫人之疾，直爲《詩》、《易》二經傳説。後世《銅人圖經》偶爾一穴失傳，絶不能補，誠《易·繫》曰：「近取諸身，遠取諸物。」日本丹波氏不信運氣之説，不誠千慮一失哉！

王啓玄所補七篇，合《六節藏象論》一篇，所補八篇，不惟《素問》，《易》、《詩》師説幾過其半。《靈樞》舊名「九卷」，《本輸篇》爲《詩經》五運十篇、六氣七十二篇之師説，《陰陽二十五人篇》爲《鄘》、《衛》、《王》、《秦》、《陳》之師説，苟能通曉義例，所見字字珠玉。總之，《内經》一百數十篇，所言莫非《易》、《詩》師説。《素問》首數篇詳「天學」，其人分數等：首真人，次化人，次至人，以上三等屬「天學」，神遊飛行，與《楚辭》爲一類。「人學」聖人爲上，其次賢人。

全元起，隋人，著《素問注》。王冰，字啓玄，唐人，著《素問次注》。二書皆有鬼神呵護，所以尚存，

醫書賴日本人保存。


 偶有脱亡，百般探尋，終不能補。宋林億等新校正有《素問》、《肘後》、《千金》、《外臺》數種，至今亦惟《素問新校正》獨存。《易》、《詩》二經師説，苟非諸書尚存，無所取信。《易》、《詩》經説發明，歸功鬼神呵護，豈過語哉！




六



《論語》：孔子曰：「君子有九思：視思明，聽思聰，色思温，貌思恭，言思忠，事思敬，疑思問，忿思難，見得思義。」

《素問·六節藏象論》：三而成天，三而成地，三而成人，三而三之，合則爲九，九分爲九野，九野爲九藏，故形藏四、神藏五，合爲九藏，以應之也。

《素問·氣交變大論·上經》曰：「夫道者，上知天文，下知地理，中知人事，可以長久。」

「久」與「九」同音，上經者《乾》、《坤》十卦，雙卦二，作十二卦用，六氣是也。《泰》、《否》十卦作五卦用，五行是也。《坎》、《離》一卦作九卦用，形藏四、神藏五，四五合爲九也。

四雙卦爲形藏逆行：


 坎

子


 聽思聰　　　　
 頤

酉


 言思忠


 離

午


 視思明　　　　
 大過

卯


 貌思恭

六單卦爲神藏：


 无妄

丑未


 　　　　　
 剥

亥子


 疑思問


 大畜

辰戌


 　色思温　
 

申酉


 事思敬


 賁

寅卯


 忿思難


 噬嗑

巳午


 見得思義




七



《論語》：「《雅》、《頌》各得其所。」

詳「各得其所」之義，既有大、小《雅》，亦有大、小《頌》，其篇數如下：

《大雅》三十五篇。

由《文王》至《常武》二十八篇，加《雲漢》、《瞻卬》、《召旻》三大天，《節南山》、《正月》、《十月》、《雨無正》四時，爲三十五篇。




《小雅》三十七篇。

由《鹿鳴》至《無羊》三十篇，加《小旻》、《小宛》、《小弁》三小天，《鹿斯之奔》分《小弁》，《鹿斯之奔》爲一篇，附《青蠅》、《巧言》、《何人斯》、《巷伯》四讒合爲三十七篇。




大《頌》十五篇。

《周頌》三十一篇合爲六篇。《魯頌》四篇，《商頌》五篇，合十五篇。




小《頌》三十三篇。

分毛本《小雅·谷風》以下至《何草不黄》三十三篇爲三小《頌》，與三大《頌》相對。是「各得其所」之義。小《頌》配三京，每京十一篇，分上、中、下。於《易》應《巽》、《震》、《艮》、《兑》、兩《濟》。







八



《周頌》六篇。

《周頌》本六篇，毛本仿《大雅》析爲三十一篇，每章爲一篇，三十一章爲三十一篇，十八字爲一篇，何足以爲頌體？今據《左傳》「武王作《武》」，其分章六，引《詩》文相證。

《左傳》宣十二年：武王克商，作頌曰：「載戢干戈，載橐弓矢，我求懿德，肆於時夏，允王保之。」又作《武》，其卒章曰：「耆定爾功。」其三曰：「鋪時繹思，我徂維求定。」其六曰：「綏萬邦屢豐年。」




《武》

《時邁》、《執競》、《賚》、《酌》、《般》、《桓》。〇《樂記》：「且夫《武》，始而北出，再成而滅商，三成而南，四成而南國是疆，五成而分周公左、召公右，六成復綴以崇。」




《清廟》

《維天之命》、《維清》、《天作》、《旻天有成命》、《我將》。




《思文》

《良耜》、《臣工》、《載芟》、《噫嘻》、《豐年》。




《有客》

《振鷺》、《潜》、《有瞽》。




《雍》

《烈文》、《載見》、《絲衣》。




《閔予小子》

《訪落》、《敬之》、《小毖》。




上知天文，天以六爲節。

《商頌》五篇。

《那》

《烈祖》

《玄鳥》

《長發》

《殷武》

下知地理，地以五爲制。

《魯頌》四篇。

《駉》

《有駜》

《泮水》

《閟宫》

中知人事，人以四爲度。




九



上經

首六氣，次五行，次九思。




《乾》、《坤》十二卦：

六氣，順行。




《乾》 　 《屯》　《蒙》  　《需》　《訟》

《坤》 　《師》 　《比》 　 《小畜》　《履》

《泰》、《否》十卦

五行，順行。




《泰》 　 《同人》 　《大有》 　 《謙》　 《豫》

《否》 　 《隨》 　《蠱》　 《臨》　 《觀》

《坎》、《離》十卦

九思，逆行。




《坎》　《頤》　《噬嗑》 　《剥》　《无妄》

《離》　《大過》　《賁》　《復》　《大畜》

下經

《咸》、《恒》十卦：

孤陰、孤陽。




《咸》　《遯》　《晉》　《家人》　《蹇》




以性情言　在豕畜言　以二伯言　以出處言




《恒》　《大壯》　《明夷》　《睽》　《解》

《損》、《益》六卦：

《損》　《夬》　《涣》

《益》　《姤》　《節》

《巽》、《震》六卦：

上知天文。




《巽》 

一


 《升》 

三


 《革》 

五




《震》 

二


 《萃》 

四


 《鼎》 

六




《艮》、《兑》六卦：

下知地理。




《艮》 

一


 《漸》 

三


 《困》 

五




《兑》 

二


 《歸妹》 

四


 《井》 

六




《既》、《未》六卦：

中知人事。




《既濟》 

一


 《中孚》 

三


 《豐》 

五




《未濟》 

二


 《小過》 

四


 《旅》 

六




上經三十六卦，象上半年三十六節。

《乾》、《坤》、《坎》、《離》、《頤》、《大過》，雙卦六，一卦作兩卦用。


 下經三十六卦，象下半年三十六節。

《小過》、《中孚》，雙卦二，一卦作兩卦用。


 推之《詩經》，《大雅》三十五篇象上經，《小雅》三十七篇象下經。毛本《小雅》誤以小《頌》三十三篇附入，推之上、下經以證其誤，恰合三十六篇之數。




十



《樂記》：子贛見師乙而問焉。曰：「賜聞歌聲各有宜也，如賜者宜何歌也？」師乙曰：「乙賤工也，何足以問所宜，請誦其所聞，而吾子自執焉。寬而静、柔而正者，宜歌《頌》；廣大而静、疏遠而信者，宜歌《大雅》；恭儉而好禮者，宜歌《小雅》；正直而静、廉而謙者，宜歌《風》；肆直而慈愛者，宜歌《商》；温良而能者，宜歌《齊》。夫歌者，直己而陳德也，動己而天地應焉、四時和焉、星辰理焉、萬物育焉。故《商》者五帝之遺聲也，商人識之，故謂之《商》。《齊》者三代之遺聲也，齊人識之，故謂之《齊》。明乎《商》之音者，臨事而屢斷；明乎《齊》之音者，見利而讓。臨事而屢斷，勇也；見利而讓，義也。有勇、有義，非歌孰能保此？」

《周南》、《召南》、《檜》、《曹》，風詩三十三篇爲一序。

《鄘》、《衛》、《王》、《陳》、《秦》，五運五十篇爲一序。

《鄭》、《邶》、《唐》、《齊》、《魏》、《豳》，六氣七十八篇爲一序。

《小雅》五行三十七篇爲一序。

《大雅》九天三十五篇爲一序。

小《頌》上、中、下三十三篇爲一序。

大《頌》天、地、人十五篇爲一序。

全《詩》二百八十一篇，

《樂緯動聲儀》：《詩》二百八十一篇。毛本分《周頌》爲三十一篇，故爲三百五篇，今依舊本作六篇，恰得二百八十一篇。


 共爲一序。




〔附〕六變記



柏毓東謹述

先生名登廷，字勖齋，後改名平，字季平。蜀之井研人。「六譯」蓋先生七旬初度時之自號也。

生平篤志於經，從丙子受知南皮張文襄公，始泛濫於聲音訓詁之中。所作《六書舊義》，以「象形」、「象事」、「象意」爲主，而論「諧聲」以濟造字之窮，「假借」、「轉注」主用字。踰癸未而《今古學考》成，得周公、孔子諸大義。當時襄校尊經，於今、古學派，合同學二三百人專心研究，至戊子而「尊今抑古」之論立。今主孔子，古主周公。外間所傳《孔子改制考》、《新學僞經考》，宗此派也。初治《春秋》，專詳《王制》，歷年既久，而覺《周禮》、《尚書》師説尤繁。戊戌因訂《王制》、《春秋》爲小統，《周禮》、《尚書》爲大統。分《論語》力行、思志爲二途，《中庸》所謂「知天」、「知人」。《春秋》、《尚書》爲「人學」，爲力行；《詩》、《易》爲「天學」，爲致知。歲在壬寅，而人、天學派立，於是編爲《四變記》，流傳海内。繼又因漢、宋二派，皆謂孔子「述而不作」，本「秦火」、「同文」之説，悟六經皆爲雅言，東漢古文家源流，百無一真。公孫禄每怪國師公顛倒五經，後世不得其解。不知劉歆僞創鐘鼎彝器，謂堯舜以來，皆有「六書」，六經爲「述而不作」。實則孔子作經，迺造「六書」文字。中國三代及東周以前，亦如今地球萬國所通行者，皆字母書。惟孔子「六書」古文，乃驚天地、泣鬼神之制作。至今中國流傳文字，實爲至聖所獨創。其人玄聖、素王、少皡、文王、周公諸字義，皆孔子作經所由翻譯，於是訂爲《五變記》。已命樂山黄經華於壬子筆述之。

己未春，先生得中風，聲瘖掌攣，而神智獨朗澈，優遊中得《詩》、《易》圓滿之樂，遂半生未解之結，於《靈》、《素》獲大解脱。其論《詩》，本《樂記》歌《風》、歌《商》、歌《齊》、歌《小雅》、歌《大雅》、歌《頌》之六歌，而悟「六詩」之師説存於《内經》。訂「四風」、「五運」、「六氣」、「小天地」、「大天地」、「二十八宿」爲六門，以應《樂記》。《周》、《召》、《檜》、《曹》四詩，不見日月字面，因訂《周南》十一篇，起「五運六氣」例；《召南》十四篇，起二十八宿例；《檜詩》、《曹詩》各四篇，以起八風例；《靈樞·九宫大風》篇，是爲傳説，以應《樂記》之「歌風」。此風詩一也。

《鄘》、《衛》、《王》、《秦》、《陳》五詩，各十篇，合於《内經》之「五運」。蓋五旬五十甲子，除子午少陰不司天之十年不計，所謂甲己化土，乙庚化金，丁壬化木，丙辛化水，戊癸化火，凡十干合爲五行，施爲「五運」，化爲五旬。凡屬日之詩五，所謂日屬世界，以應《樂記》之「歌《商》」。蓋「鄘」字古通「宋」，宋爲商後，故「五運」詩以《鄘》爲首。此「五運」之詩二也。

《邶》、《鄭》、《齊》、《唐》、《魏》、《豳》，合於「六氣」之六十甲子。《内經》六氣有平氣、太過、不足之差，以一氣主十二月，分之則《魏》、《豳》各七篇，爲不足；《邶》、《鄭》各二十篇
 

注



 ，爲有餘；有損益之法，取《邶》、《鄭》之首各五篇，補入《魏》、《豳》，每詩餘三篇，以象閏月。另將《鄭詩》之《溱洧》一篇，補入《齊詩》，與《唐詩》皆十二篇，以應平氣。《邶》、《鄭》有餘而往，不足隨之；《魏》、《豳》不足而往，有餘從之。凡地支主六氣，所謂子午之上，少陰主之；寅申之上，少陽主之；丑未之上，太陰主之；卯酉之上，陽明主之；辰戌之上，太陽主之；己亥之上，厥陰主之。一氣主十二年，六十甲子，餘十二月，以旬空法補之。是爲屬月之詩，所謂月屬世界，以《齊詩》爲之代表，應《樂記》六歌之「歌《齊》」。此「六氣」之詩三也。

《小雅》爲小天地，以《小旻》、《小宛》、《小弁》三篇爲之代表。自《鹿鳴》至《羔羊》三十篇，以應一轂三十輻，比於《易》下經之《咸》、《恒》十朋。《節南山》至《巷伯》，是爲三《小》十一篇，比於《易》下經之《損》、《益》六首。《習習谷風》至《鐘鼓》，是爲《魚藻》十一篇，比於《易》下經《震》、《艮》六首。《楚茨》至《賓之初筵》，是爲《瞻洛》十一篇，居中央，比於《易》下經《兑》、《巽》六首。《菀柳》至《何草不黄》，是爲《菀柳》十一篇，比於《易》下經之《濟》、《未》六首。凡《小雅》之詩七十四篇，應《易》下經五朋，所謂「五中」。《内經·六微旨大論》云：「上下有位，左右有紀」，「移光定位，正立而待之」，「本之下，中之見也；見之下，氣之標也」，即其傳説。是爲小天地，主紀步之詩。較月屬「六氣」之詩爲尤大，與《樂記》六歌之《小雅》相應。此小天地之詩四也。

《大雅》爲大天地，以《雲漢》、《瞻仰》、《召旻》三篇爲之代表。自《文王》至《下武》九篇，分應天、地、人之道。天以六爲節，地以五爲制，人以四爲度，故有上部之天、地、人，中部之天、地、人，下部之天、地、人。三而三之，三三而九，九九八十一，是爲九天。而分八風，與《周》、《召》、《檜》、《曹風》詩相應。提出《文王有聲》一篇，與《尚書·帝典》開宗之《皇道》篇相配。自《生民》至《卷阿》八篇，以應「八節」，《鳳皇》至《桑柔》六篇，以應「六氣」。《崧高》至《常武》五篇，分配五方，合爲二十八篇。《考工記·輈人》蓋弓二十八，以應列宿，故三大天爲列宿外之三統，與三小天之次序顛倒不同者，所謂上下無常，而人道則居中不變。三小天，商在前，周公居中，成王居末。三大天，武王居首，周公無天下而有天下次之，孔子則主《商頌》。此小、大所由分，是爲大天地，主二十八列宿之詩，與《樂記》六歌之《大雅》相應。此大天地之詩五也。

三《頌》：《周頌》屬天，天以六爲節，故《周頌》六篇；《魯頌》居中屬人，人以四爲度，故《魯頌》四篇；《商頌》屬地，地以五爲制，故《商頌》五篇。凡三《頌》比於《易》下經六首之《震》、《艮》、《巽》、《兑》、《濟》、《未》三朋。從容中道，無大過不足之差。四五六相加，爲篇共一十五，正與十五國風相應。毛本增作三十一篇者，僞也。此素、青、黄三統之詩，與《樂記》六歌之「歌頌」相應，更又與《易》之三藏對起。是爲三《頌》之詩六也。

其論《易經》，因《乾》、《坤》生六子爲八，父母卦各生三子，三八二十四，合父母爲三十卦，合老少父母共得六十四卦。《内經·方盛衰論》「奇恒之勢，乃六十首」，與《禁服》篇「通於九緘六十篇」之説相同。因訂上經下經爲十首、六首，各四朋。十首者，以十卦爲一朋；六首者，以六卦爲一朋。凡上經三朋，朋皆十卦；下經五朋，惟《咸》、《恒》一朋十卦。餘四朋皆六卦。《六節藏象論》、《生氣通天論》所謂「其生五，其氣三」，三爲三才之道，五主五中之情，故上經三朋《乾》、《坤》、《否》、《泰》二十卦，主占天地之大小。《乾》、《坤》十朋爲小天地，以《小畜》爲之代表；《否》、《泰》十朋爲大天地，以《大有》、《同人》爲之代表；《坎》、《離》十朋居中爲人事，所謂「上知天文，下知地理，中知人事」。此上經三十朋也。下經五朋，《咸》、《恒》二五爻，《大過》、《小過》，所謂「奇恒」，詳病之深淺；《損》、《益》二五爻，《頤》與《中孚》，所謂「比類」，主治病情。此《咸》、《恒》、《損》、《益》凡二朋也。《震》爲長男，縱之則《艮》爲少男；《兑》爲少女，縱之則《巽》爲長女。長少各别，得《損》、《益》則合乎「中庸」。《震》、《艮》六首，是爲有餘而往，不足從之；《兑》、《巽》六首，是爲不足而往，有餘從之。兩朋分居《濟》、《未》六首之左右，所謂「從容中道」，别爲三藏，合爲五中。此下經之六朋，與《詩》例互相起發，合之則雙美，分之則兩傷。

核四十年而成六變，張文襄戒書所謂「風疾馬良，去道愈遠」者
 

注



 ，其幸免乎！

毓東以駑蹇之乘，負笈師門，積有年歲。初治《春秋》，通三《傳》，再熟《尚書》。《大統圖表》即已驚心駭目，歎未曾有。今復從侍左右，講貫《詩》、《易》條例，卜知此六譯之説，一成不變。因就樂山黄經華所撰先生七旬壽序，重加潤色，訂爲《六變記》。俾與《四變》、《五變》兩記，合行於世，以示我師門一貫之旨焉。時辛酉冬十月上浣也。柏毓東謹述。

見蒙默編《廖平蒙文通卷》，收入《中國現代學術經典》，河北教育出版社，一九九六年。






注
 　案：《經學六變記》是反映廖平經學第六變的概論性著作，作於其八十歲時，惜全稿尚未完成，遽溘然逝世。一九三五年由廖平之孫宗澤(次山)據遺稿整理而成，是年刻入《六譯館叢書》。蒙默先生作過整理，收入《中國現代學術經典·廖平蒙文通卷》。柏毓東（冬）所撰《六變記》附於本篇之後。



注
 　「變」字原脱，從蒙默整理本據《韓詩外傳》補。



注
 　邶鄭各二十篇：按，今本《詩·邶風》十九篇、《鄭風》二十一篇。



注
 　「張文襄」至「逾遠者」：初作「洵所謂風疾馬良去道逾遠也」，後乃改如今文。
















尊　孔　篇



廖　平　撰

楊世文　校點








校點説明



本書作於宣統元年（一九〇九），民國七年（一九一八）由成都存古書局刊行。《尊孔篇》爲廖平經學「四變」時的著作，意在申明前後尊孔宗旨，申説孔子素王立法，通含皇、帝、王、伯之道，不僅爲中國，而且爲世界全球立法。序云：「學經四變，書著百種，而尊孔宗旨，前後如一，散見各篇中，或以尋覽爲難，乃綜核大綱，立四門：一曰微言，二曰寓言，三曰禦侮，四曰祛誤。分二十四題，著其梗概，並附略説數紙于後焉。」書立四門、二十四題，今見僅十五題：受命制作、空言俟後、人天、翻雅、貶孔流派、正名造字、周公讓表意見、愈古愈野證（以上「微言門」）；列、莊所譏、儒術一體、西教反對、東方研究、中士書報、懷疑中立、經史之分（以上「禦侮門」）。且無「祛誤門」，蓋書有散失。後附「尊孔大旨」和「尊孔編附論」。是書宗旨，在於「表揚列代推崇之至意，以挽回向外之人心」（序）。據廖宗澤《六譯先生年譜》，是書成於宣統元年（一九〇九），曾連載於《國學薈編》一九一四年第二、四、六、九期，一九一五年第四期，《附論》載《四川國學雜誌》一九一三年第十號。民國七年（一九一八）成都存古書局刊《四益館雜著》，將《尊孔篇》收入其中。《四益館雜著》後收入《六譯館叢書》，今據此本整理。







尊孔篇



此乃私家撰著，不必引爲學堂課本。蓋宗旨雖極正淳，而入理至爲深邃，恐程度不合，反生疑怪，爲中外提倡微言，發明哲理，閱者以哲學視之可也。




序



學經四變，書著百種，而尊孔宗旨，前後如一，散見各篇中，或以尋覽爲難，乃綜核大綱，立四門：一曰微言，二曰寓言，三曰禦侮，四曰祛誤。分二十四題，著其梗概，並附略説數紙于後焉。

今之學人，守舊者不必知聖，維新者間主無聖。不知學人之于聖，亦如沙門之于佛，其階級相懸，不可以道里計。學人之尊孔，必如沙門之尊佛，斯近之矣。夫亡國必先亡教，今之尊孔者十人不得二三，所尊之孔又音訓、語録之孔，豈足以當世界之衝突乎？

今之學者，未能發明生民未有之真相，而沈德符、魏源尚欲推周公爲先聖，移孔子于西面，故尊孔之作，所以表揚列代推崇之至意，以挽回向外之人心。




微言門



微言秘密傳心，不足爲外人道。此派自西漢以後絶響，故學者專推己量人，務求平實。使如其言，則但云考據義理足矣，微言一派可不立。

受命制作。

生知、前知。説詳《論語微言述》。




進化公式，中外所同。吾國當春秋時，既有外人，今日之程度，漸革草昧，始可引進文明。天乃篤生孔子，作經垂教，以爲萬世師表。《孟子》云「生民未有」，「賢于堯舜」；《論語》云「天將以爲木鐸」，又云「天生德于予」，又云「如天之不可階而升」。蓋前無古，後無今，世界一人，故緯書詳受命制作之事，後儒以爲妖妄。蓋以己相量，己既未嘗受命，則孔子亦不敢受命，而不知賢于堯舜，固非後賢可比。

空言俟後。

詳《待行録》。




以經爲古史，則芻狗陳迹，不足自存。《論語》云：「往者不可諫，來者猶可追。」《中庸》云：「百世以俟聖人而不惑。」又云：「待其人而後行。」蓋孔子以前，尚屬草昧，愈古愈不足以示後人，故屏絶弗道，所垂經典，皆開化後來。六藝、容經，爲人民普通。《春秋》立王伯之模，《尚書》垂大同之法，《禮》著大綱，《樂》存空説。至于《周易》，則真人、至人，六合以外，神游形陟，進化則由人而天，退化乃由大降小。初則「先天而天不違」，終以「後天而奉天時」。學者如必欲求古史，則海外四州，即吾國少穉之舊式。

人天。

詳《天人學考》。人、天各有皇、帝、王、伯之分。




天人之説，制義詳矣，而後儒顛倒知行，孔經遂無天道。

囿于方隅，不能通天道，質鬼神。


 凡《列》、《莊》、《淮南》指爲異端，《楚詞》、《山海》以爲怪妄，孔經遂專爲三家村課本矣。大抵六藝爲普通人學，皆治世之學。《王制》、《周禮》由三千里以推三萬里，世界人事畢矣。《詩》、《樂》與《易》上下鳶魚，六合以外。《莊子》「六合之外，聖人存而不論」，即謂《詩》、《易》託之比興，不似《春秋》之深切著明，故不論。《楚詞》、《山經》爲其師説，雖言飛仙神化，即所謂「質諸鬼神而無疑」，而後人乃以《文選》比《詩》，牙牌比《易》，亦淺之乎視孔子矣！

翻雅。

詳《翻譯釋例》。




孔子以前皆字母。

所謂結繩。中國未用古文之前，必先經字母語言階級。


 《莊子·天下篇》：「舊法世傳之史，尚多有之，

古史皆切音字。


 《詩》、《書》、《禮》、《樂》 ，

孔氏新經古文。


 鄒魯之士能言之。」

弟子乃能讀經。


 《五帝贊》云「百家言

《齊悼惠王世家》：「諸民能齊言者，皆與齊王。」案：以語言分國，即字母。


 黄帝，其文不雅馴」

《李斯傳》「諸侯並作語」，即方言，各國字母語言。


 是也。而《國語》及宰我所問，則爲孔氏古文，彼此相反，而不離古文者爲是。此孔子翻經，託之雅言，據其成曰作，原其始曰翻。蓋如今之譯本書，言直譯、言通譯矣。班《志》：「《尚書》讀近爾雅，通古今語而可知」者，豎譯之法與横譯之方言本無不同。

《藝文志》「左氏以口説流衍，懼弟子各安其意，失其真，乃作《國語》」云云，就微言説經，爲新經。孔子出自胸中，游、夏不能贊一語。然以經爲孔氏私言，古之帝王近于子虚烏有，難于徵信，故必託之寓言，以爲古人之陳迹。帝王所通行，然後其言足以取信于當時，爲古今之通義。

劉子政《戰國策序録》言「孔子有德無位。六經之説，惟七十弟子信從，當時天子、諸侯、卿大夫皆鄙屑不復道」云云，蓋魏文、齊悼、秦皇、漢武始推行，乃以經傳空言，見諸行事。如戰國、先秦、漢初學人之著作，及名公巨卿之奏疏，使用微言派，則匹夫私言，無足徵信，故必用寓言派，以經傳爲古來通行之典禮，以爲帝王用之而長久，秦違之而速亡。此孔門新設寓言派，取信當時，雖博士亦主其説。東漢以後，古文大顯，專用此派，至今二千餘年，深入人心，牢不可破。

學海堂所刻《經解》與《通志堂經解》雖不言孔子，亦可。

道、咸以前言經，所用儒説囿于中國一隅。今則萬邦來同，當與中外共之。舊説以經專屬當時，今則當以推之萬世，非有哲理思想，不可以爲古史。外人攻之，中國亦指爲無用，故儒術寡效。宋人説經，至制義盛而利弊見；考據説經，至兩《經解》出而利弊見。

言經必先微言。微言者，即素王制作，不可頌言，私相授受。《論語》爲微言，故多非常可駭之論。如古史之説，則何微言之足云。

凡立教欲後世通行，則必合後來程度。故孔子經劈分人、天于二學中，又分小、大，以次而進。方今尚屬《春秋》世界，必地球一統，而後《尚書》之學乃顯推之。至于天學、鬼神、天真，則其境界非數十萬年以後不能。中國有字古書，凡託名神農、黄帝、管、晏者，皆出孔後，爲七十子之流傳。

貶孔流派九條。

東漢古文家以古史讀經，立周公爲先聖，孔子爲先師，至以周孔並稱。

以下皆爲貶孔派。




唐宋以後，以孔子爲傳述。如《易》先有伏羲、文王、周公，孔子特其晚師。

六經本全，古文家創爲秦火殘缺之説，僞經、擬經、補經、删經，人皆可以載筆，至以孔墨並稱。

梁武敕孔子不能超凡入聖。

斥諸子爲異端，專以儒術爲孔教，至以孔孟並稱。

不知聖莫能名，竟加以宗教家、教育家、政治家、理想家、專制家、道德家等名辭，合諸名辭，適足以見民無能名之全相。

不求知聖，專于學聖，遂以庸言庸行、村學鄉愿爲孔子，人人有自聖之心。

孔聖之功，在後世不在當時，在天下不在魯國。妄以爲欲行道，當時急于求仕。

不知經爲何物，至謂古文雅正，爲三代後之《尚書》。

正名造字。

六經爲中國所獨有，六書亦爲中國所獨有。今以六書即雅言全出孔子，欲作六經，特創此文字。倉頡結繩爲字母，凡今六書文字之書，皆由孔始。非古所有，使果古史，則爲字母書。始皇、李斯所謂「百家語」、「百家言」者，皆經秦火與漢武罷斥不傳矣。

漢武罷斥百家，亦非子書，乃字母書。


 諸子皆出孔經，爲四科支流。《漢書·河間獻王傳》以《老子》、《周禮》皆爲七十弟子所傳之書。舊以百家語爲子書，從古無秦始焚子書之説，則百家語非子書可知。

《韓非·顯學篇》言儒、墨所稱堯舜，彼此相反，而皆自以爲真，堯舜不復生，不能别其是非。由儒、墨推之九流，兵勢、占驗、技術各有學説，即各有皇、帝、王、伯、君五等之不同。就其學説中分五等資格，爲上上皇、上帝、中王、下伯、下下君。危亡者不入此格，所謂言人人殊，不止儒、墨二家。嘗集爲專書，以明各學中各有堯、舜、禹、湯、文、武、周公，此以學而分者也。

古史中帝王文明則極文明，蠻野則極蠻野以此。




皇、帝、王、伯則又有以經分翻譯符號之例。《詩》、《易》爲天學，如《詩》契、稷無父而生，《楚詞·天問》、《山海經》星辰同有堯、舜、禹、湯、文、武，下至五伯。即以人事言，《春秋》三千里爲九州，秦漢以後由夏化夷，資格已足。《春秋》家所謂之堯、舜、禹、湯、文、武、周公，指爲中國古人、古史尚可也。若《尚書》、《周禮》三萬里一統，至今中外始通，謂古通後絶，今又復通，不可也。又如土圭一尺五寸之法，鄭君注見《孝經緯》，于兩冰洋立表萬五千里，至今地球兩冰洋尚無人迹，謂古通後乃冰結不解可也。則《尚書》乃百世俟後之作，其中之堯、舜、禹、湯、文、武、周公與《春秋》必非一人、一時、一地可知。此小大翻譯之説也。

須就此例專撰一書。


 以穆王言八駿日行三萬里，神游化人之宫，此天學之穆天子也，六合之内不能容。《左傳》：「穆王欲天下皆有車轍馬迹。」此《尚書》全球之穆王，春秋三千里不能容，故同此名詞符號，而實有人天、大小之别。孔子者，六經之主人；六經者，孔子之家産。西漢以上，此説大明，至今猶可覆案。劉歆初亦如此，至古文家乃援周公以敵孔，主古史以破經，率二千餘年之儒，黑暗迷罔，不識主人。歷代尊崇孔廟，此有鬼神誘之；實則東漢以下，無知聖尊孔之學派也。

經學自西漢以後號爲難通。如漢宋法，雖百年不能通，且如其説，則經之資格直同典考綱目，芻狗糟粕，人所優爲。如後人説《詩》、《易》，直以爲古詩選、牙牌數，則孔子何以號至聖，用天子禮樂，與天無極，爲生民未有之絶誼乎？今將此宗旨削盡浮蔓，王道坦蕩。三年通一經，實所優爲。且通經便爲人才，亦如秦漢，則又何苦别尋迷途，以自困苦乎？

别有《博士考》，專詳漢法。


 小説有《天上聖母會》，云皇帝、聖賢、師儒，均推一人之母居首席。今仿其意以尊孔子。《易》有伏羲、神農，黄帝，《書》始堯、舜。主皇，則遺帝、王、伯；主帝，亦遺皇、王、伯。其術既殊，其時又異，既必折定一尊，則又不能同主數十人，明矣。彼荀子專主周、孔者，則以非天子而行天子事，周與孔同。故古文家以經爲古史，專主周公，以爲先聖以皇、帝、王、伯皆不可用也。今擬周公讓表主意六道，以見不惟古帝王，即儒之周公，亦不可奪孔席。

周公讓表意見。

《論語》「三畏」：大人與聖言，比《左氏》立功與立言，比孔子空言立教，爲自古之變局。

行者，只合當爲古史陳迹，糟粕芻狗，過時即廢。

又其時皆爲夷狄資格，真史事不足以垂法訓世，故絶而不傳。空言文明，以導先路。

西漢以上，無周公作經之説；東漢以下，以周代孔。《爾雅》亦以爲周公作六書，古文始于孔作。翻周公事爲新經，史有其人，經則譯本。

春秋時，諸侯風俗、政事猶蠻野，則春秋以前可知。

愈古愈野證。

虞官五十，　夏百，　殷二百，　周三百。　夏喪三月，　殷五月，　周九月。　虞瓦棺，夏堲周，殷塗次，周牆翣。　夏五十官，　殷七十，　周百。　《禮記》：「虞夏不勝其質，殷周不勝其文。」　夏二廟終三，　殷四終五，　周六終七。　不能循環，爲進化例；能循環者，爲三統例。

凡《春秋》所譏，皆舊來風俗，故譏之而已，不加貶絶也。

不親迎。　不三年喪。　世卿。　父老子從政。　僭天子。　娶同姓母黨。　《檀弓》詳孔制作，《坊記》詳孔以前舊俗。

大抵與今外國同。


 孔子生知、前知，先天弗違，乃能爲萬世師表，由人而天，由王伯而帝、皇，鬼神全在所包，亦無所不可。爲立言，爲後世，不爲當時。爲天下，不爲魯國。孔子之門何其雜，萬世師表，則非一法可通行。

經之周公，非姬公，其人尚未生。孔子夢周公，凡夢皆占未來，不占已往。春秋中國尚止方二千里，其程度尚屬蠻野，戎狄之俗，並無倫常，宗族尊卑，禮制不足傳，亦如今海外。即使誠如《春秋》所言，亦芻狗糟粕，不足傳世。凡俟後之書，其程度必非當時所能及。

以六經論，有人、天、皇、伯之别。《文子》：天地之間二十五人：神人、真人、道人、至人、聖人，位在第五等。《五行大義》釋之甚詳，《列》、《莊》書中言天人、神人、真人、至人至數十見，且有稱孔子爲至人者。至人以上爲《詩》、《易》説，由聖以下五等爲《尚書》説，帝王以下德人、聖人、智人、善人、辨人五等爲《春秋》説。原始要終，所謂千百億化身，尊孔而全在所包。且凡古之皇、帝、王、伯，今所傳誦者，皆屬孔言，尊孔即以尊經，尊經即以尊各等聖神。若周公國有帝王，家有父兄，何能獨主辟雍。

經統天人帝王，全有各種科級，即全若周公，于經不過伯之一小門，其職既卑，其時又晚，何能自立。且無論周公，即使主堯舜、主文武，然有帝無王、伯，有王、伯無皇、帝，均屬一偏。若全主之，一堂數十人，事雜言哤，無所折中。載籍言古史事，文野不一，諸子亦各以學説分皇、帝、王、伯，彼此不同，各尊所聞，各行所知。然酋長之姬公固不堪當，伯道之周公尤不敢當。

周公稱公，不舉諡，與魯公同爲經傳有一無二之名詞。周爲皇大號，公爲二伯，周即泰皇，周公即泰伯。周公者，猶言泰皇之伯，其人未生，其時未至，故不能稱諡，與已往古史同。
 

注








寓言門



《莊子》之寓言十之九，不自言而託之古人，如畏累虚、庚桑是也。

古帝王非無其人，而文明程度則後來居上。據微言則爲新經，猶寓言則爲舊史。

今以言述爲寓言派，《左傳》不以空言解經，以經爲復古，爲古帝王所已行之陳迹，孔子加以筆削，故曰「非聖人孰能修之」，非遂如後人以爲《文選》、《詩選》之比。

《左氏》、《公》、《穀》所言後師之經義禮制，《左氏》以爲皆在孔子前，爲名公巨卿之陳説。

後儒必以孔爲述者，大約不解《左》、《國》寓言之旨。今誠如其意以推之，就《左》、《國》言經，《詩》、《書》、《禮》、《樂》、《易》、《春秋》固爲舊書，即《論語》、《孝經》，其説亦出孔前。以傳記言之，如《易·文言》、彖辭、象曰，《尚書》師説六府、九歌，舉十六族、去四凶，《禮記》大戴，《尚書大傳》，《韓詩外傳》，後來師説亦多出孔前。則孔不得爲作，亦幾幾乎不得爲述矣。何以《左傳》屢引聖言、贊孔修？不用寓言之説，如何可通？由分經之説言，每經各有一周公，時地不同，程度亦異，名同實不同，初非已往之姬公之定稱，則周公如何可冒主大祀？周公多，帝王亦多，互相争鬬，則反成訟端。

歷代尊孔，皆屬天誘，不必作者。能知其意，如今推大祀，人鬼絶誼，周公則僅傳心殿一祀。用後儒説，則孔當與周並厠立功臣廟，與蕭、曹比肩。

西人文字言語相合，爲諸侯並作語。中土文字與語言判而爲二，乃能天下同文。

語言即文字，如閩廣鄉譚，隨地變殊，不能相通。文字離語言則不取鄉譚，專以象形相接。如中國政府必用各行省方言，則不能治。故公共文字通用，語言利于鄉，離語言而用圖畫，則利于國與天下。使萬世以下人人必學數十百種語言，豈非一不了之局？此同文之事不能不行，象形之字不能不作。




禦侮門


此《尊孔篇》提綱四門之一。







欲尊孔，則必詳外侮。知己知彼，而後可以立國。亦如戰事，覆轍圮城，必須改造，使營壘一新。説者每訝爲多事，不知效命疆埸，存亡所繫，偵探不得不精，瑕隙不當自諱。

《列》、《莊》所譏。

《列》、《莊》推六經爲神聖制作，故孔事詳于老聃，間于孔子有微詞者。《史記》云莊子著書，詬訾仲尼之徒，則非真詈孔子矣。蓋《列》、《莊》所譏，以古史派爲最詳。《列子·仲尼篇》：孔子自云爲天下不爲魯國，爲後世不爲當時，則立言俟後之旨明矣。後世儒學如馬、鄭諸人，莫不以經爲古史，所以大聲疾呼，以明孔真，以祛晚誤，必免人攻而後可以自立。此古史之説所以不敢從也。

儒術一體。

孔爲至聖，《論語》所謂無所成名。近來學者或目爲教育家、政治家、宗教家、理想家，種種品題，皆由不知無名之義。孔道如天，無所極盡，而儒特九流之一家。以人學言，其中皇、帝、王、伯論之，孟、荀專主仁義之王學，故上不及皇、帝，下則詆譏五霸，與孔經小大不同。乃東漢以下專以儒代孔，除王法以外，皆指爲異端，是六經但存《春秋》，餘皆可廢。道德爲德行科，詞賦爲文學科，縱横爲言語科。世所傳者，大抵考據、語録之政事學，而餘三科皆屏絶不用，故非尊孔，不足見儒術之小；非小儒，不足以表至聖之大。須知孟、荀于佛門中不過羅漢地位，今由《春秋》以推《尚書》，由人事以推天道，時地不同，每經自成一局。故凡中文之古書，皆出孔後，梵語左書亦不能出其範圍。

西教反對。

宗教攻孔之説多矣，即如「經學不厭精」、「古教彙參」、「自西徂東」之類，意在改孔從耶，蓋其節取孔經者，半屬言行小節、鄉黨自好者之所能。若言至聖真相，則彼所譯者非八比講章，即庸濫語録，中士且不知聖，何況海外！惟其所攻駁，每據彼國新理，時中肯要。凡學術自立不足，攻人則有餘。今欲尊孔，正可借彼談言，爲我諍友。語云：「善守者不知其所以攻。」所備既多，則固不能拘守舊法，亦如今日之兵戰也。

東方研究。

外國有哲學，專用理想，時有冥悟。蓋思想自由，不似八比之限于功令，梏蔽聰明。且彼國漢學專家，畢生精研經傳，不似吾國務廣而荒，故其所指摘，大抵皆晚近儒者之誤説。既有駁正，不能以非中人，遂悍然不顧。又凡其所攻，固不能皆是，而精船巨礮，則不可不思辟解之法。暴虎馮河，固非善戰。

中士書報。

中人自宋元後以學究鄉愿爲孔子，而不求知聖。八比盛而其學昌，八比盛極而其學轉敗。

梅伯言云：「八比説理之精，無間可入。」真爲名言，惟其孤行千餘年，家絃户誦，至今而得失成敗可覩矣。


 群知八比之無用，則不得不别開谿逕。近來新書報章尤喜疑經譏聖，教亡而國何以自立？故凡此類博搜潛究，非者固置之不議不論，苟其中理，則必研究改圖，不使自形其短。蓋學堂雖標尊孔宗旨，非廣大精深，毫無罅隙，何能强人崇信，使經教占世界各教最高之地步，孔子爲中外有一無二之至聖乎？

懷疑中立。

西漢以上，六經雖甚繁賾，專門名家，條理極爲明晰。自東漢以下，黜師説而研音訓，經專遂成爲迷罔，無論新進後生，雖老宿名家，亦直如中風囈語。他且不論，即如《王制》、《周禮》，注疏典考，久成莫解之結，無人不疑，無人能解。初尚懷疑，久之自信，以爲定論。經不能通，何以致用？故庠序不能造美才，且沿訛承誤，更以矛盾争鬬爲經學中天然之性質。故老師大儒，皆以經説原不必明白，恍惚離奇，探討不盡，乃見高深。今志在徧通群經，不使再同迷藥。經營既廣，改革又多，誠有難于索解之處。然姑妄言之，姑妄聽之，久之自能徹悟。若必一見能解，則此書原與一説曉童子、《進學解》性質不同。

經史之分。

傳世之書，分經、史二派。春秋以前之史，皆字母書，經則爲孔氏古文。以二種文字分經、史，《史記》每兼採二説，混合爲一。東漢以後字母之書絶跡，凡今所傳古文之書，皆爲經派，同出孔後。春秋時未有典禮，經乃立之標本，以爲後聖法。今日名臣宿儒，震于泰西維新之説，革舊改良，日新不已。前數年稱新者，今日已舊；今日稱新，不能保日後之不改。若六經在二三千年前，古不可治今，小不可治大，東西學人固多以經在可廢之例，即《勸學篇》與東南士大夫，亦倡言中人好古不如西人求新，尼山之席必爲基督所奪。蓋諸家誤從古文説祖周公，讀經傳爲古史，謂中國古盛于今，黄帝以前大同，堯舜以後疆宇日蹙，政治典禮每況愈下，故視經傳如禹鼎湯盤，徒爲骨董家玩物，摩挲把弄，不過資行文之點染材料。信如是説，則經之宜亡也久矣，何以至今存也？《列》、《莊》芻狗陳迹，切矣。三王不襲禮，五帝不沿樂，凡政典經百年、數十年已爲廢物，況遠在四五千年上之檔册誥令乎？必知經爲孔作，空言俟後，而後小統指中國，大統包全球。如《周禮》土圭三萬里，車轂三十輻，《大行人》九畿爲九州，方二萬七千里，九九八十一州。《春秋》九州六國爲八十一分之一，與《詩》「海外有截」、「九有有截」，固爲古所未有。即以春秋言，至今進化二千餘年，尚未能盡其美備。《孟子》云獸蹄鳥迹相交之中國，使聖君賢相爲之，試問典章文物，三年、期月，遂能如《典》、《謨》之完全乎？以退化言，則春秋遜于虞夏；以進化言，則後進加乎先進。春秋去禹二千年，疆宇當日闢，教化宜日新。乃三《傳》于禹九州半指爲夷狄，斷髮文身，篳路藍縷，三《傳》同此。南方四州爲夷狄，以典禮論，諸侯雄長，妄稱尊號，射王中肩，執君，君臣相質，以臣召君，不得不稱爲亂世。以倫理而論，上烝下報，不行三年喪，居喪不去官，同姓昏，凡人皆稱天子世卿，并嫡，弑殺奔亡，史不絶書。春秋時事如此，則以前之蠻野草昧更可知。故凡《春秋》所譏，皆爲當時通行之公法通例，直與今泰西相同。故必知春秋中國文明程度適同今日西人，孔子作新經，撥亂世，由九州以推海内，由海内以推大荒。大抵經義由《春秋》起點，爲六經基礎，由是而《書》、《禮》、而《詩》、《樂》、而《易》，自堂徂基，自羊徂牛。時至今日，小統之中國可稱及半大統之海外，尚當再用《春秋》撥亂世之法，以繩海外諸侯，隱隱如《公羊》大一統。西人求新不已，所謂過渡時代之事，不過如淩空寶塔初級之一磚一石，非加數百千年、數萬億名君賢相、鴻儒碩士，不能完此寶塔之功能。故六經者，非述古，乃知來，非專中國，乃推海外，以《王制》、《周禮》爲中外立一至美至善之標準。後來之君相師儒，層累曲折，日新不已，以求赴其目的，其任重，其道遠。今西人尚在亂世，雲泥霄壤，一時不能望其門牆。以後視今，則所稱新理新事者，皆屬塵羹土飯，芻狗糟粕，不轉瞬已成廢物。經則日月經天，江河行地，萬古不失，與地球相終始。世界必大同，尊親必合一，世之談士彙能言之，而折中儒術，少所發明。不知以經爲古史，則勢在所必廢；苟芟鋤莽、歆邪説，以經爲空言俟後，從來並未實行，則經爲新經，藉以標示世界大同之規畫，則經方如日月初升，何遂言廢乎！




尊孔大旨



前賢所争學術，今古、朱陸，近則在于傳作先後。

尊孔與貶孔二派。


 自東漢以後，誤讀「述而不作」，群以帝王周公爲作，孔子爲述，孤行二千餘年，淪膚洽髓，萬口一聲，無或致疑。今乃起而矯之，所以專主尊孔，曰孔作非述，聞者莫不詫怪，以爲病狂。今爲申其説于左。

一曰守中制。

中國自漢唐以來，辟雍專主尊孔，不言帝王周公也。近因外學風潮，乃推至聖爲大祀，與天地並，黄屋左纛，用天子禮樂，帝王周公不與焉。耶教獨尊上帝，禁絶百神，中國既專在尊孔，以後賢配享可也。若帝王周公，位則君臣，時有先後，苟一相臨，則孔子必辟南面之尊，退居臣民之位。周公先聖，孔子先師，必周公南面，孔子西面而後可。沈氏《野獲篇》、魏默深用晚近顛倒之説，欲改主周公，退孔子，故從歷朝舊制，不敢不保守國粹，以蹈非聖不敬之罪，一也。

二曰從微言。

經爲古史之説，則孔子不過如史公、朱子，六經不過如《史記》、《通鑑》。孔子推本堯舜，至于則天，無名至矣。乃宰我、子貢則曰「生民未有」、「賢于堯舜」者，遠既獨尊孔子，則不能謂堯、舜、禹、湯、文、武、周公人人皆孔子也，明矣。蓋物莫能兩大，欲尊孔子，則必貶帝王周公。若遍尊帝王周公，則孔子止得爲賢述，無兩全之道。《孟子》乃童蒙所讀之書，其説發于宰我、子貢。使二賢爲無知則可，若以爲孔門真傳，吾固不能舍受業弟子之微言，而師魏晉以下之晚説。兩利相形則取其重，兩害相形則取其輕，此固一定之勢也。

三曰尊經。

「述而不作」之説，《列》、《莊》「芻狗」、「糟粕」攻之于前，西人文野顛倒攻之于後。間嘗考紀文達之説曰：《周禮》確爲周公手書，傳之既久，人非周公，續有改羼，當時不能通行，因之廢墜，云云。故以經爲古史，則疵病百出。信如紀文達之説，則不待外人攻擊，過時廢物，何足以自存于天地之間！夫以孔子爲立言，漢宋諸儒無異辭，以其爲微言之僅存者。今謹就二字推闡，六經既曰言，則非已往史蹟；既曰立，則非鈔録舊稿。經爲孔傳，專俟後聖，必非古有，而後萬世可師，空文垂教，而後天下足法。六經生死機函，專在作述顛倒，所以排衆議而不顧，三也。

四曰救世。

近之學人，崇拜歐化，不一而足。攻經無聖之作，時有發表，動云中國無一人可師，無一書可讀。中國文廟既主尊孔，鄙意非發明尊孔宗旨，則愛國之效不易收，盡删古史舊説之罅漏，而後能别營壁壘。孔子生知前知，足爲天下萬世師表。六經中《春秋》治中國，《尚書》治全球，血氣尊親，同入圍範。新推尊孔子爲天人神化，迥非言思擬議所可及。若以平庸求之，則個人禮德，鄉黨自好者類能之。即如倫理學史畫界分疆，以教化始于孔子，故必盡攻聖廢經之敵情，而後可以立國。獨尊孔子，則文明不能不屬吾國，愛國保種之念，自油然而生矣。

有此四大原因，而世顧出死力以相争者，以尊孔則于帝王有妨，其説出于孔門，浮言不足深計。或又以爲欲滅去堯、舜、禹、湯、文、武、周公諸名詞，更大誤矣。堯舜名詞有三：古史之堯舜，已往者也；法經之堯舜，未來者也；學説之堯舜，隨更其所學而變異者也。《典》、《謨》之堯舜，聖神功化。經由聖作，堯舜即孔學之所結構，堯舜即孔子不能賢，更何論遠近。此經中堯舜，即孔子之所説也。古之堯舜時當草昧，大約比于今之非、奥。即如孟子所云，當堯舜之時，天下猶未平，洪水横流，獸蹄鳥跡之道交于中國云云，其與《典》、《謨》野文之分，人皆能辨之，此已往真堯舜也。今試以孟子所説較《典》、《謨》，豈無優劣于其間？所謂孔子賢于堯舜者，謂《尚書》之堯舜，賢于真正古之酋長耳。《公羊》云「樂乎堯舜之知君子」，

君子孔子，堯舜在孔子後。


 《孟子》云「服堯之服，言堯之言」，是堯而己。董子云：「法夏而王」，「法殷而王」，「法周而王」，此則未來取法《尚書》之皇帝也。昔曾文正有感于史筆附會，謂漢高祖不識果有其人否？今人動以文正之言相譏。夫據孟子而言，前古非無真堯舜也。《漢·藝文志》古書多亡，出依託。書爲今書，人則古人，苟無其人，何爲託之？即如左史，必謂其言皆傳史，毫無修飾，固爲癡人。若文正本爲戲言，鄙人固不以爲實無其人。若因文正戲言而疑之，則疑者之過也。據《周禮》、《春秋》以《尚書》爲聖作，剔透玲瓏，固無妨礙。實則雖僞孔、蔡傳亦謂《書經》删潤去取不能離孔子而獨立，則兩説相較，實亦大同小異。至于報章謂有孔前六經、孔子六經，墨子亦有六經，經比課本，人人可爲，時時新出，而世顧不之怪。此鄙人所以願爲教死鉞斧不避也歟！




尊孔篇附論



今以言作爲微言派，《公》、《穀》最詳，《檀弓》、《坊記》尤著。孔子作經之説，凡典禮義例與《左傳》相同，而《左傳》託之名卿大夫者，皆以爲出自孔子，與《公羊》、《穀梁》沈子傳經之先師寓言，全在孔子前，微言全出孔子後。二説冰炭水火。即三《傳》互異，乃可考見其家法。

先進野人，後進君子，即海外先野後文之師説。如《尚書》四表三萬里版圖，《禹貢》九州已極文明。至春秋二千餘年，乃版圖僅三千里。且荆、徐、梁、揚，三《傳》皆以爲夷狄，所稱中國者不過五州。泰伯斷髮文身，以避水族之害。以進化言之，地方既已文明，斷無復返蠻野之理。夫婦父子既已進化，不能更變夷俗。

經説由帝而降王，由王而降伯，先文明而後蠻野，前廣大而後狹小，與進化之理相左。西人據此以攻經，謂耶教由一國以推全球，孔教經説乃由三萬里退縮以至三千，兩兩相形，劣敗優勝，則孔教必不能自存于天壤。

《論語》云「猶天之不可階而升」，《孟子》言「生民未有」、「賢于堯舜遠矣」。孔子爲聖作，前無古人可知。孔廟題曰「大成至聖」，由賢人中推其尤爲聖，由聖人中推其尤爲至聖。若如賢述之説，取古帝王之政事、文誥、史策而鈔存之，則太史公所優，如《昭明文選》。吴蘭陔、路潤生選制藝，雖稱善本，然不能謂選者遠勝于作者。

歷代學校以尊孔爲主，而不及帝王周公。今之説者以爲尊孔則必貶古之帝王，不知物莫能兩大，與其尊帝王而貶孔子，何如尊孔子而貶帝王。宰我、子貢皆以爲生民未有，人若必謂孔子爲述，與宰我、子貢不合。

制義家從古史説，以爲周監二代，至爲明備，若是，則西東周皆折入于秦，是秦之襲周，亦如清之襲明，所有殿閣、宗廟、郊壇，一切典禮，皆當襲周之舊制矣。乃遍考《國策》、《史記》，秦所襲取于周者，實無一物，但云參用六國，以成秦制。是古周于明堂、辟雍、郊社、壇坫、天神、地祗諸典制，百無一有。《史記》于禮樂、封禪、食貨各志言帝王三代者甚爲詳明，一入春秋，則云禮壞樂崩，無可考校。使六經非全出孔子，周制文備，孔子且屢言之，何至秦一無所得？蓋三代以前之文明，皆出經説空言，實無其事。至于入秦，則爲史事。故秦所行典禮，皆出山東儒生方士之條陳，孔子經傳空言，秦乃從而見之行事，東言西行，爲一定之例。孔以前爲經説，孔以後爲史事。史者衍經説爲之，學者苟能將《國策》、《史記》細心研究，方知經史之分、言行之别。使周果有文明，則固非孔作；若周初無典制，則雖欲不歸孔子而不得矣。

今以「立言」二字説之，言爲空言，非舊史；立爲自造，非鈔胥。故經書皆爲後來伯、王、帝、皇之範圍，與地球相終始，如有王者起，必來取法，爲萬世師表，開後來太平。通經致用，歲歲皆新，所以爲聖經，與古史芻狗糟粕天懸地别。
 

注





緯書言孔作事最詳。《孔子世家》、劉歆《移書》全以經出聖作，獨尊孔，則皇、帝、王、伯全在所包，約而能博，方有歸宿。



注
 　以下原有《尊孔篇提要附論》共八段文字，與後《尊孔篇附論》文字全同，今删此存彼。



注
 　以下原有九段文字，全同「寓言門」，今删。

《知聖編》及《孔子作六藝考》提要





《藝文志》子部儒家類《家學樹坊》二卷





附《家學紀聞》縣志提要





《知聖篇》讀法





《知聖篇》撮要





附《致箌室主人書》

附《家學求原》提要





《諸子凡例》提要





《諸子出四科論》提要





《四益館經學叢書》自序





《古今學考》二卷





《五等封國説》





三服五服九服九畿考





周易類





易生行譜例言

井研縣藝文志





易生行譜例言





四 益 易 説

四益易説





易 經 古 本

井研縣藝文志





易經古本序例

校點説明





易經經釋卷上





上經





乾坤十卦





泰否十卦





離坎十卦





易經經釋卷下





下經





咸恒十卦





巽震六卦





《小雅》上知天文十一篇表





《小雅》下知地理十一篇表





既濟未濟六卦





《小雅》中知人事十一篇表





易經經釋提要





總　論





上經三十卦分三朋表





下經三十四卦分五朋表





老父母八卦内三爻生二十四子表





少父母八卦内三爻生二十四子表





老父母八卦外卦作客三人共二十四卦表





少父母八卦外卦作客三人共二十四卦表





四德考





駁七宫法





八卦六氣表





六氣主歲及間氣加臨之圖





上下經五運六氣圖





下經六氣三局所隱五十四卦圖





乾六爻變圖





乾坤十二卦六氣上下表





泰否十卦五行化合表





離坎九卦九思揆度表





咸恒十卦十干奇恒表





損益統夬姤涣節六卦順行圖





巽震統萃升革鼎六卦逆行圖





艮兑統漸歸妹困井六卦逆行圖





既濟未濟統中孚小過豐旅六卦逆行圖





三陰司天三陽在泉之圖





三陽司天三陰在泉之圖





貞 悔 釋 例





校點説明





井研縣藝文志





貞悔釋例序





乾初九姤變大衍圖





貞悔釋例卷一





貞悔釋例卷二





















倫 理 約 編



廖　平　撰

邱進之　校點








校點説明



據廖宗澤《六譯先生年譜》，光緒三十三年（一九〇七）廖平在選科師範講倫理，以近日課本非腐則謬，不足採用，乃自編《倫理約編》作講義。大旨在取外國先野後文之箴言，以合《公羊》撥亂反正之範圍（李光珠《序》），以孝、宗廟、扶陽抑陰、喪服、文字等爲題，每題次以十目。十目如下：（一）西俗。博採西人近俗及學説。（二）中證。孔子以前，中國如今西人，遺文孤證尚有可考。（三）求野。中國藩服，各史夷狄傳與《北魏》、《元史》之類。（四）撥正。每條引經以證之。（五）禍亂。西國無倫理，其禍亂譯書多諱之。（六）師説。凡傳説與禍亂相近、與尊孔切合者入此門。（七）比較。以中外倫理相比，較其得失，考其利害。（八）引進。外人染華風，知自别於禽獸者入此門。（九）解誤。經傳之説有從來誤解者，如《斯干》之男女，指爲真男女，以爲貴男賤女。（十）防弊。唐宋以後，語多過甚，有爲外人攻擊宜改良者入此門。廖平極佩西方進化之説，此編尤注意於此。《倫理約編》曾連載於四川《國學雜誌》一九一五年第五、六號，《國學薈編》一九一四年第十期。後收入《六譯館叢書》，今據此本整理。








倫理約編



自海禁開而儒術絀，海外學説，輸灌中邦，拾新之士，立説攻經，即老師宿儒以名教自任者，其推論中外，亦謂希臘羅馬制或符經，由野進文。斯崇耶教、更新制，青年英俊，中者過半。心失權衡，手無規矩，既貽卑己尊人之羞，兼伏洪水猛獸之患。土崩魚潰，岌岌不可終日。議者知窮術盡，推尊至聖，以挽已散之人心，禦鉅艱之外侮；然微言大義，十弗闡一，雖復虚尊大祀，然德配天地之真，卒未窺睹。四譯先生昔應選科師範之聘，主講倫理一科。以爲近日課本非腐則謬，不足資采用，學者請自編，先生許之。其編書大旨，在取外國先野後文之箴言，以合《公羊》撥亂反正之範圍。每題次以十目：曰西俗，

博采西人近俗學説。


 曰中證，

孔子未生以前，中國程度比今西人。古來軼文孤證，尚有可考。


 曰求野，

中國藩服，各史《夷狄傳》，與《北魏》、《元史》之類。


 曰禍亂，

西國無倫理，其禍亂譯書多諱之，惟小説稍有真象，而隱伏禍害，每多可言。


 曰撥正，

用《公羊春秋》「撥亂世反之正」語，每條引經爲主。孔子初作禮，以撥中國之亂，今且推之全球，以撥世界之亂。


 曰師説，

凡傳説與進化宗旨相近、與尊孔切合者，引入此門。


 曰比較，

以中外倫理相比較其得失，考其利害。


 曰引進，

外人染華風，知自别于禽獸者，入此門。


 曰解誤，

經傳之説，有從來誤解者，如《斯干》之男、女指爲真男、女，以爲貴男賤女，此解之誤。


 曰防弊。

唐宋以後，語多過甚，有爲外人攻擊、宜改良者，入此門。


 條分縷晰，得若干條，而《坊記》等編《新解》附焉。升堂講授，髦俊傾誠，縱桀傲性成、專心外嚮者，言下莫不立悟。蓋野文先後，作述顛倒，誼由四譯詮明。從古無此奇變，故宇宙無此奇作。雖按時立説，四譯不得獨居其功，然以此爲尊孔第一奇書，蜀學之上乘，則固不待好學深思，即某等淺譾，可與聞矣。是書初成，亦如電、化各學，初發見于世界，是動天下之兵；又句奇語重，難索解人。或且據舊説以相難，不知敵情，惟好議論，巨寇當前，敗衂立見；剩此孤軍，獨立旗幟，制勝雖不在一時，而死灰猶幸有復燃之一日。名城大將，既已亡俘，敵所不能攻者，我乃攻之。藉寇兵，齎盜糧，已爲非計，況乎反戈？然連軍拒敵，折竿揮之而有餘；若以羸卒持朽械，無端搆釁，主人深居閉壘，不發一矢，不遣一卒，任其環攻，遲之日月，徒爲笑資，竟何損其毫髮乎！

受業李光珠撰。




倫理範圍，所該至廣，且師説孔多，非短篇所克罄。今撰此編，觕陳梗概，引而伸之，别詳專書。四譯館主人識。




一、總論進化資格



《論語》：「先進於禮樂，野人也；

如墨家。


 後進於禮樂，君子也。

如儒家。


 如用之，則吾從先進。」此先蠻野後文明之實證。

《中庸》：「今用之，吾從周。」、「野哉，由也！君子于

 。」于，讀作「迂」。




《喪服傳》：

分六等。


 「大宗者，尊之統也。禽獸知母而不知父。野人曰：父母何算焉！都邑之士則知尊禰矣。大夫及學士則知尊祖矣。諸侯及其大祖，天子及其始祖之自出。尊者尊統上，卑者尊統下。」

《説苑·修文》篇：

分六等。


 「傳曰：

《詩經》之傳。


 觸情從欲，

猶逕情直行，所謂自由。


 謂之禽獸；苟可而行，謂之野人；安故重遷，謂之衆庶；辨然否，通古今，謂之士；進賢達能，謂之大夫；敬上愛下，謂之諸侯；天覆地載，謂之天子。是故士服黻，大夫
 

注



 黼，諸侯火，天子山龍。德彌盛者文彌縟，中彌理者文彌章。」

先野後文，尊者文，賤者野。




《晏子春秋》：「君子無禮是庶人，庶人無禮是禽獸。」

有禮然後爲人格，無禮則爲禽獸、野人。




《孟子》：「人之所以異於禽獸者幾希。」又：「逸居而無教，

頗似外人富强。


 則近於禽獸」；「使契爲司徒，教以人倫：父子有親，君臣有義，長幼有序，夫婦有别，朋友有信。」〇外國但有朋友一倫。

《樂記》：

分三等。


 「是故知聲而不知音者，禽獸是也；知音而不知樂者，衆庶是也。惟君子爲能知樂。」

《曲禮》：「鸚鵡能言，不離飛鳥；猩猩能言，不離禽獸。今人而無禮，雖能言，不亦禽獸之心乎！夫惟禽獸無禮，故父子聚麀。是故聖人作，爲禮以教人，使人以有禮，知自别於禽獸。」又：「逕情而直行者，戎狄之道也。」

《曲禮》：「禮不下庶人，

以資格言。有禮乃爲人。


 刑不上大夫。」

亦以程度言。人皆有大夫資格，非大夫以上遂無刑，《春秋》且誅絶諸侯、貶斥天子。







附進化七等表






表中「衆庶」以上如外國，以下如中國。

按，中、外風俗倫理，以此爲比格，能免于禽獸、野人者，然後人格全。中國春秋時代，人民資格亦如海外，不免徑情直行，亂臣賊子，禍亂無已；孔子撥亂反正，乃立經教以改革之，所謂聖人爲禮，使知自别于禽獸。凡經皆創説，非古所有，中國承習二千餘年，不似秦漢之際，雍、梁亦爲戎狄風俗。日用不知，故以經爲常語，須知春秋時人之聞經説，如娶妻必告父母、匪媒不得，亦如海外作霹靂聲。故學者必知此義，而後撥亂反正之義明，至聖俟後之功顯。

欲明倫理學，須知教化由小而大之理。中國文明始於春秋，春秋版圖，不出儒者九州三千里。《秦本紀》博士説，古之皇帝地方不過千里，此蓋春秋以前之中國。俗解皇降而帝，帝降而王，王降而霸，教化由大而小；西人乃得以矛陷盾，謂耶蘇之教。初在一國，至今幾滿全球，中國孔子之教，由大而小，由文而野，所以日見銷亡。果如舊説，則穴空招風，經將無以自存，何以《中庸》言「洋溢中國，施及蠻貊」、「凡有血氣，莫不尊親」乎？又如今之學堂所講古史，堯舜以前之三皇五帝，言蠻野則極蠻野，言文明則極文明，二者形隔勢禁，萬不能通。如孟子言，堯舜之世，「獸蹄鳥迹之道交于中國」，人不得平土而居，可謂極蠻野矣；而《尚書》「光被四表，格于上下」，乃謂三萬里内道一風同，此亦萬不能通者也。《禹貢》九州既已承平，而《春秋》荆、徐、梁、揚半爲夷狄，亦不可通。今考古事，當以春秋爲斷。春秋時文

 明程度極爲蠻野，且每每在歐美下，孔子以前之古史，先文後野，先大後小，既乖實理，而且言狉獉則極狉獉，言文明則極文明，此古史之説所以不能切理饜心，使人篤信。大抵此事當分爲二派，一曰史學派，一曰經學派。凡言上古中古近古之史事，亦如《黑蠻風土記》，此爲當日之實事；所言五帝三皇，堯舜三代，愈古愈文明，則爲經學派。蓋地球開闢情形，每州莫不相同，經説之皇帝，盡美盡善，較堯舜而猶有加者，此俟後之説也。世界初未有此文明。數千年後改良精進，乃有此等事實。孔子之大，真爲生民未有。不惟吾國所當崇拜，凡有血氣者，莫不尊親者也。




二、明孝




西俗
 ：西國無所謂孝，其人民專主獨立，父子各立門户，律無收養之條。《新約》書云：「人不可以人父爲父，當以天父爲父。」又無祖宗姓氏，

與匈奴有名無姓同。


 《十一國遊記》載其父子如路人之事，甚爲詳備；而《采風記》又云在英曾請翻譯吾國「孝」字，彼國無此名辭，不能得其意義。則西國人倫之薄，無待言矣。


中證
 ：《孝經》：「子曰：先王有至德要道，以順天下，民用和睦，上下無怨。汝知之乎？曾子曰：參不敏，何足以知之？」夫曾子既云不知，則中國古時亦無此盡孝之思想明矣。又《孟子》云：「蓋上世嘗有不葬其親者，親死，則委之於壑。」《喪服傳》：「野人曰：父母何算焉！」《史記·商君傳》曰：「秦，戎狄之俗，父子不同居。」《匈奴傳》曰：「匈奴貴壯賤老。」

如西人不相收養。


 《春秋經》曰：「楚世子商臣弑其君頵，蔡世子般弑其君固。」此皆中國古時不知爲孝，而與今西倫相同之實證。


求野
 ：《喪服傳》：「野人曰：父母何算焉！」《史記·商君傳》曰：「秦，戎狄之俗，父子不同居，男女無别。」


禍亂
 ：男女無别，則夫婦無義；夫婦無義，則父子不親。法國教士以中國爲有子之國，《十一國游記》言：法國婦女以養子無益而多累，相率講求避孕，法國人丁日見減少。不言孝，此滅種之道也。


撥正
 ：孔子見世衰道微，彜倫攸斁，於是作《孝經》，

《緯》云：「孔子初闡《孝經》。」〇蓋孔前如今西人，相積成俗，全無「孝」字思想；孔子作經，乃倡明孝道，立家學，重祭祀，皆自古所無。


 立人極。以親親之道維繫人心，使人反本盡性，各至于道，而治平之事寓焉。此聖門一貫之功也。外如六經、諸子所記弟子時人問孝於孔子等談，皆爲《孝經》之傳。

如《中庸》「舜其大孝」章、《禮記》「祭法」章，皆專爲《孝經》「天子」章之傳。





誤説
 ：後儒言孝之極，至於父母虐殺子女，以爲天下無不是之父母；然考之律例，父子相毆相殺，各有輕重，此皆督責人子盡孝，並不許父母苛虐其子。後儒奉行其偏，創爲是説，實則孔子無是言也。今以曾子受小杖逃大杖之言爲鵠，斯得之矣。


漸進
 ：近來西人以中國爲有子之國，不勝欣羨，游歷者多染華風，漸知養親之義，不可謂非吾聖教所施及也。又，近人所譯西書，或以外與中同，此以己意譯人，不必皆合；然西人所取，通行之説，凡有别解，皆入引進。《穀梁》：「君子成人之美，不成人之惡。」又云：「進夷狄者，不一而足

 。」皆與此條相發明。


防弊
 ：近儒云，中人依賴性成，由於父子有親；欲求自立，必先去父子之倫。此説誤甚。蓋中國以孝爲本，而自立之人，何可縷述？外國專主自立，而游惰愚頑，何以所在不免？今欲强國，倫常萬不可廢。


師説
 ：《大戴禮·盛德》篇：「凡不孝，生於不仁愛也；不仁愛，生於喪祭之禮不明。喪祭之禮，所以教仁愛也。致愛，故能致喪祭；春秋祭祀之不絶，致思慕之心也。夫祭祀，致饋養之道也。死且思慕饋養，況於生而存乎！故曰喪祭之禮明，則民孝矣。故有不孝之獄，則飭喪祭之禮也。」

《經解》曰：「喪祭之禮廢，則臣子之恩薄，而倍死忘生者衆。」







三、扶陽抑陰




西俗
 ：求婚皆由女子。男女有名無姓，各以名行，不繫夫姓。


中證
 ：凡開闢之初，皆女貴於男。《喪記》云：「禽獸知有母而不知有父。」史云胡人先拜母，《禮記》：「商得坤、乾。」

孔子易爲乾、坤，今人偁陰陽，猶仍古語。


 皆爲中國古時陰勝於陽之實事。後世法律禮教盛行，而女制於男、男制於女猶參半。


撥正
 ：《禮記·昏義》云：「父親醮

 子，而命之迎，男先於女也。」《郊特牲》云：「男子親迎，男先于女，剛柔之義也。天先乎地，君先乎臣，其義一也。」《禮經記》曰：「婦以夫爲天。」《杜欽傳》曰：「妻者夫之陰，臣者君之陰。」


傳記
 ：《春秋》「夫人孫於齊」，劉、賈云「絶夫人之屬，不爲不愛其母」，凡此皆男貴於女，爲經義扶陽之實證。又《内則》云：「禮始于謹夫婦，爲宫室，辨内外；女子居内，深宫固門，閽寺守之，男不入，女不出。」《郊特牲》云：「一與之齊，終身不改，故夫死不嫁。」《記》曰：「婦人，從人者也：幼從父兄，嫁從夫，夫死從子。」又云：「婦人無爵，從夫之爵。」

西國有女主，中國初亦有女主，近中國之夷狄亦多女主。


 凡此，皆女制于男，爲經義抑陰之實證。


中律
 ：夫婦相殺歐，夫從重，婦從輕。與經義重男輕女同。


引進
 ：教堂婦女從夫之姓，西俗見無女官，與經同。

按，中國古時本女貴于男，經因進化情形，乃改扶陽抑陰；分别内外。非故如此，實亦情勢之所當然耳。


師説
 ：《説苑》云：「夫水旱，俱天下陰陽所爲也。大旱則雩祭而請雨，大水則鳴鼓而劫社，何也？曰：陽者，陰之長也。其在鳥則雄爲陽而雌爲陰，其在獸則牡爲陽而牝爲陰，其在人則夫爲陽而妻爲陰，其在國則君爲陽而臣爲陰。陽貴而陰賤，陽尊而陰卑，天之道也。今大旱者，陽氣太盛，以壓

 於陰，陰壓陽固，陽其填也。惟填壓太甚，使陰不能起也，亦雩祭而已，無敢加也。至於大水及日蝕者，皆陰氣太盛，而上減陽精，以賤乖貴，以卑凌尊，大逆不義，故鳴鼓而懾之，朱絲縈而劫之。由此觀之，《春秋》乃正天下之位，徵陰陽之失，直責逆者，不避其難。是亦《春秋》之不畏彊禦也。故劫嚴社而不

 爲驚靈，出天王而不爲不尊上，辭蒯聵之命不爲不聽其父，絶文姜之屬而不爲不愛其母。其義之盡耶！」觀此，則經義扶陽之故自瞭然矣。




四、宗廟




西俗
 ：宗法譜牒學無姓氏，不祀祖宗先人，絶無鬼神血食立廟思想。


中證
 ：緯云唐虞二廟，夏三廟，夏末四廟，周五廟，周末七廟。按，言立廟自唐虞始，則以前無廟可知。由二廟以至七廟，亦猶由三月喪服以至三年，由瓦棺以至牆置翣。此主進化言，爲堯舜不如夏殷，夏殷不如周之古義實證。與帝降王、王降伯之説適相反也。


禍亂
 ：無廟爲野人禽獸，都人士以上乃立廟。

《左傳》「鬼不

 其餒而」，血食乃知鬼神之情狀。西人囿于耳目，宗教誤于主天，與中國春秋以前同。





撥正
 ：經傳立廟之説，《穀梁》、《禮記》詳矣，而《禮三本》篇亦甚詳，皆宜善自檢閱，俾知聖人撥亂之旨。


俟後
 ：經傳言鬼多爲天學，《中庸》所謂「質諸鬼神而無疑」者，指百世以下皇帝大同、天人相通之世言也。外人不知此義，指爲神權；或又以爲除天以外不可祀别神，祖先亦不可祀。此不知經義者。


誤説
 ：專主一天，以爲靈魂昇天入地；無祭祀；人人爲天子；不能天父之外認父母祖宗。此等説亟宜屏絶。

按，中國人倫學之至精者，以宗廟爲極典，祭爲天學，非千百年後六合同風、天人相應之世，不能藉知鬼神之所在。而諸經之詳言祭祀者，類皆啓發孝思，維持人倫，非故爲此無徵之舉也。《孟子》：「不孝有三，無後爲大。」《喪服傳》曰：「大宗不可絶。」《孝經》以能保宗廟社稷爲孝。是古人之重祭祀者，未嘗不爲吾人孝思計也。獨是祭有小大之分，而各經皆有專説。

《左》、《國》、《祭法》篇，又《孝經》、《祭義》篇，又《尚書》、《祭義》篇。


 如《春秋》以禘爲四時祭之名，而以郊天爲大，《左》、《國》則言祭每曰禘郊，而又以禘爲大。蓋《左》、《國》所言寓有皇帝五天之説，較《春秋》之小統不同。小統以郊統禘，而大統則以禘統郊，此一定之説也。今列五天圖如下：







五、喪服




西俗
 ：《女俗考》云：突厥國于居喪之時，與平時無異，衣服、起居全無喪家景象。《西事類編

 》云：西人居喪，恒以青布裹頭，以示别于常，並無喪服。


中證
 ：墨子主夏禮喪三月，以攻儒者。

久喪廢事，以《春秋》滕、魯皆無三年喪。


 《易》云古者「喪期無數」，是古時喪服未定可知。《公羊》哀五年經書齊侯杵臼卒，六年傳云「除景公之喪」，武氏子當喪出使，季孫斯居喪在官出聘，是皆足爲周無三年喪服之證。其風俗大概與今西人略同。


撥正
 ：《禮經·喪服》全文皆爲孔子手定，以撥亂反正，爲百世師表。列而觀之，其義自明。


傳記
 ：《喪服大傳》：「服術有六：一曰親親，二曰尊尊，三曰名，四曰出入，五曰長幼，六曰從服」云云，皆爲孔子改定。《喪服》本義以外，解釋喪服者甚多，可自檢閱。


師説
 ：《服問》、《三年問》全文，皆屬孔子改定喪服之師説。


引進
 ：《尚書·無逸》「高宗諒闇」，《帝典》「百姓如喪考妣三年」，以及各書所載三年喪服之制，皆爲千萬年後皇帝大同時所奉行之制。其必託之堯、舜、殷宗者，蓋孔子述古之義，以爲無徵不足以信人也。

墨子主夏禮以非儒者，蓋戰國民俗程度僅能居喪三月，必至世界大同，而後三年喪服始能實行。故墨雖非儒，實於經義無礙。

《喪服大傳》由禽獸推至天子，即《進化表》之階級也。《記》曰：三年之喪「稱情而立文」，《論語》曰「女安則爲之」，《檀弓》引孔子「道隆則隆，道污則污」。必有三年之愛，而後可行三年之喪。非有愛情，奚用服飾？服不由衷，古人所譏。故經意以進化爲主，非不論程度，盡人而責以三年。




附五服世代表









六、諱名


質家親親，以諱名爲貴；文家尊尊，以避諱爲貴。








西俗
 ：《孟子》「諱名不諱姓」，與西人有名無姓同。《西事類編》云：西俗有以人君之名贈人者。又，華盛頓、拏破崙武功所及，則以其名名其所取之城；克虜伯製炮甚精，即以其名名其製炮之廠。餘若西國人君祖孫父子相繼，其名皆同，如威廉、拏破崙第一第二第三之類是也。


中證
 ：《山堂肆考》：「夫諱非古也。

孔子以前爲古。


 周人以諡易名，於是有諱禮。」《左氏》：「周人

後來之周，非已往。


 以諱事神，名，終將諱之。」皆爲中國古時無諱之確證。


求野
 ：中國藩屬，如藏、蒙、回疆、苗傜土司，以及古時四夷，皆無諱。


撥正
 ：禮不諱嫌名，

音同字異。韓昌黎《諱辨》頗詳此制。


 臣不敢與君同名，

《春秋》衛侯名惡，臣有石惡。


 二名不偏諱，

孔子之母名徵在，言在不稱徵，言徵不稱在。


 以及《詩》、《書》不諱，臨文不諱，祭不諱，教學不諱等云，皆爲孔子改質從文之制。


流弊
 ：諱爲文明典禮，偏而執一，則爲流弊。如六朝及唐、宋家諱之嚴，至於誕怪，韓愈《諱辨》，至今觀之，猶嫌囿俗；乃薛氏《舊唐書》本傳猶以《諱辨》與《毛穎傳》並譏，可知當時風氣。


引進
 ：現在西人無諱，即與吾國春秋以前風尚相同，宜用聖人定諱之義以漸進之，使之進於文明，即《孟子》「用夏變夷」、《公羊》「許夷狄不一而足」之義。西人居中國久，直呼其名，亦以爲不敬。如教堂之呼某先生、某師母，皆染華風，漸知自尊其名而避諱之。


傳説
 ：《左傳》申繻「名有五」云云，蓋取其易諱難犯，所以達子孫之情也。凡此，皆爲孔子相傳之師説。


文字條

初開之國，無論文明淺深，同用字母。六書之前，必先有字母；字母專用耳，六書兼用目。






西倫
 


注





 ：希臘之文學，實超於當時歐洲諸國之上。初，西人寫字從右至左，復從左至右，恍如犂田之式，自腓尼基人始改從今制。埃及、腓尼基、希臘、拉丁、希伯來等國，自一世紀至十三世

 紀，實一世一變，至今始定。

以上見《女俗通考》希臘文學類。




以拉丁語爲根本者，爲意大利、法蘭西、西班牙方言；以日耳曼語與拉丁語爲根本者，爲英吉利方言；以史拉甫語爲根本者，爲俄羅斯、波蘭方言。

以上見《女俗通考》歐洲方言。





中證
 ：《易大傳》云：「古者結繩

倉頡所造之字。


 而治，後世聖人

指孔子。


 易之以書契。」

湘潭王氏以結繩象字母盤屈之形，實非結繩刻楔。中國六書，爲全球絶無僅有之作。


 《三藏記》：

梁僧祐
 

注



 。


 昔造字之祖凡三人，長曰梵，其書右行；次曰佉盧，

蒙古所本。


 其書左行；小者倉頡，其書下行。梵及佉盧在天竺，倉頡在中華也。夫梵及佉盧皆字母，則倉頡亦字母可知，是中國古時文字與今西體同。

《李斯列傳》：「諸侯並作語」，

謂各國以方言作字母，如今外國及外藩。爲同文用古文，乃經書。


 焚「《詩》、《書》百家語」。

「百家語」即《五帝本紀贊》之「百家言」，非子書。以字母爲百家語言。




《滑稽傳》：「褚先生曰：臣幸得以經術爲郎，

古文。


 而好讀外家傳語。」

與百家語言同。




又，東方朔「以好古傳書，

本傳云受古文。


 愛經術，

古文。


 多所博觀外家之語。」

《索隱》云：「則外家非正經，即史傳雜説之書也
 

注



 。」




《禮記》魯鼓、薛鼓〇□，音律工尺，《左傳》手紋，苗人銅鼓花紋之類，是皆孔子以前金石文字與字母遺跡，尚有可考者。


求野
 ：今
 

注



 西藏、印度、安蘭、緬甸、蒙古、回疆皆用字母，是無論文明蠻野，凡立國必先用字母；中國未有古文之先，亦必有字母學，如李斯所云「諸侯並作語」者是也。


撥正
 ：《論語》「子所雅言」，《莊子》云「翻十二經」，凡經皆用古文，古文乃爲雅馴，雅言即豎繹之義。《史記》「百家言黄帝，其文不雅馴」，又總之不離乎古文者近是。孔子以新造之文翻古史，乃爲經。方言皆俗語，故古文乃爲雅馴。即今六經所載文字是也。

《莊子·天下》篇云：「舊法世傳之史尚多有之，

孔子以前，古史皆用字母，故爲百家言。


 其在於《詩》、《書》、《禮》、《樂》者，鄒魯之士、
 紳先生多能明之。」

此以古史爲字母，孔經爲古文，與《史記》同。




《史記·五帝本紀》全依孔子《大戴禮·五帝德》、《帝繫姓》，而作爲古文。又云「百家言黄帝，其文不雅馴」，

文即字母。


 總之不離乎古文者近是。

以孔子新造之文爲古文，故曰孔氏古文。


 《論語》「必也正名乎」，

名，古作「字」解。


 名即名家之所由出。文字本爲辨論學，或乃以中國無辨論學，所謂「百姓日用而不知」。一字褒貶，固非中文不能。


傳記
 ：《左傳》屢示字義，如「止戈爲武」、「皿蟲爲蠱」之類，皆爲孔子造字師説。許氏《説文》屢引孔子言文字之義，緯書亦多，則是孔子造字確證。又，中文圖書之學爲目治，西人字母專用聲音，爲耳治。


比較
 ：中國純用古文，海外純用字母，日本之和文間居其中。蓋日本文即地球同文之現象。

凡聲之學，以地而變。大地方言以千萬數，若冀一人學全，勢必不能。又，音學久而必變，以今人讀字母之書，久則不知爲何語；惟圖畫
 

注



 文字，則不分地不分時，皆可適用。吾國文字，固兼用圖畫者也。昔秦始并天下，首以同文書爲務，中國二十餘省，若用官語鄉談，則政府何以行政？言語不通，彼此參差，以文字通之，使之整齊劃一。試問將來之大一統，欲同文書，將用俄、法、英、德、日本之文字乎？抑用中國文字乎？曰：勢非用中國文字不能。

或疑中文與語言離，不如外國，語言即文字；此分方之小識，不知同文之主義。蓋就一國言，則貴合；就天下言，則貴離。離之土音，以圖畫濟之，然後可以通行天下。如今之語言學，地球大通後，更有新出方音，不下數十百種，如不同文，即此一事，將終身不能通，又不能不講同文；如欲同文，則必各去其土音，而一以圖畫目治通之。六國並作語，即今諸洋之現象；秦用古文，焚字母，故百家言語遂絶。以古文同文，固便於字母千萬倍。此非拘墟淺見者所能喻也。



注
 　「于」字原缺，據《論語·爲政》補；後還有「其所不知，蓋缺如也」八字。



注
 　「大夫」下原衍一「服」字，現據向宗魯《説苑校證》删。



注
 　「文」字原脱，據文意補。



注
 　按，「進夷狄」云云，乃范氏注語，非傳文。又據《穀梁傳》襄公二十九年注，「進」原作「許」。



注
 　醮：原誤作「教」，據《禮記·昏義》改。



注
 　壓：《説苑校證》作「厭」，當據改。下同。



注
 　「不」下原衍「得」字，據《説苑校證》删。



注
 　「不」字原脱，據《左傳》宣公四年補。



注
 　編：原作「篇」，按，《西事類編》十六卷，清人沈純輯，因改。下同。



注
 　西倫：似當作「西俗」。



注
 　此「世」字原脱，據文意補。



注
 　僧祐：原誤作「僧佐」，據《開元釋教録》卷一〇改。



注
 　「則外家」云云，通行本作「則外家非止經史，即傳記雜説之書」。



注
 　今：原誤作「金」，據文意改。



注
 　畫：原作「書」，據「目治」及後文改。下「畫」字同。








倫理約編附録






西與經合條目



中國春秋以前，人民程度與今海外相同，孔子乃就其資格改良精進，以爲經教。其特别改良之條，則歸入撥正中；其中外所同之説，則歸入此篇。蓋擇善而從，或損或益，其有不必損益，則彼此相同。近人或鋪張歐、美，以炫彼長，又或於中國倫理秘爲獨得，以爲非外人所及；左右佩劍，其失維鈞。

先野後文　　　　　　　　　　官天下

芻狗糟粕　　　　　　　　　　字母切音

祆教　　　　　　　　　　　　議院

知行合一　　　　　　　　　　學堂，三等等級

地動天静　　　　　　　　　　重工

地球三萬里　　　　　　　　　重商

世界廣袤　　　　　　　　　　重農

改文從質　　　　　　　　　　博士

射御，即放鎗、駕船　　　　　動物學

軍樂　　　　　　　　　　　　植物學

唱歌　　　　　　　　　　　　礦物學

警察　　　　　　　　　　　　醫學解剖

生理學　　　　　　　　　　　以腦爲心思

中外所同。《格致原始》已著爲專書，條目甚多，今略舉十數條，以發明其例。由一反三，是在高明之推廣焉。




撥亂反正條目



初，因講《春秋》編此條目，以發明據衰而作、以俟後聖之宗旨。繼因講倫理，乃舉其中十數條目編爲課本，其餘本未盡搜録；略舉數條，其例可推，其實亦不必盡編也。故此二目附於《約編》之後，以明其原。倘有餘暇，或悉諸目補入本編，抑或於此目外再爲推廣，皆不敢自定也。

三綱　　　　　　　　　　六紀

三本　　　　　　　　　　喪服

天子　　　　　　　　　　學堂，養老乞言

議院以老者充之。




公主　　　　　　　　　　養老，即爲孤子之師

冠

男，普通學畢業後行。


 　　四教，四學分經

笄

女，普通學畢業後行。


 　　九伐

非禮滅國。




宗廟　　　　　　　　　　五刑

非禮殺人，如《春秋》之族誅、烹醢、作祭牲、築坊。




姓氏　　　　　　　　　　議院

郊天　　　　　　　　　　名氏

社地　　　　　　　　　　公田

從古未行，必待再數千年後。




卜筮　　　　　　　　　　位次

譏世卿　　　　　　　　　名器

絶外戚　　　　　　　　　分州

開選舉　　　　　　　　　建國

嚴討賊

以救國事犯之弊。


 　　南方州舉

譏不三年喪　　　　　　　移封豫州國

譏不親迎　　　　　　　　内州八宫八正

婚告父母媒妁　　　　　　外州十二牧，十二月，十二曆

喪服爲名學之精　　　　　三統循環

喪服　　　　　　　　　　二十八宿分野

朝覲　　　　　　　　　　五行

非以五者爲原質，五爲五帝，則行指學行。




巡守　　　　　　　　　　禎祥

後來，非古。




男女内外之分　　　　　　災異

將來，非已往。




閏月　　　　　　　　　　六合

地球升降　　　　　　　　鬼神

象天立法　　　　　　　　生知

前知。




《春秋》從南北分夷夏　　困知

勉行。




議院以善爲

衆不主從衆。千人諾諾，不如一士諤諤。


 　　思想規則

議院即養老乞言　　　　　文明民權

質勝則野　　　　　　　　體操改樂舞

文質彬彬

質，野人，如墨；文則如儒。


 　　天官，事鬼神

以仁義救權利　　　　　　由人謀進神謀

因德命官　　　　　　　　孝道

學校附議院

議員爲耆老，孤子即學生。


 　　道

競争害　　　　　　　　群德

教育主經　　　　　　　群而不黨

孔不生于草昧以前者，必有春秋時之資格，而後可以立教也。外國不通商于元明以前，亦必有今日之資格，而後可以法孔也。董子云：「文成數萬，其旨數千。」科目繁賾，固非此區區所能盡，然而宏綱巨領，亦已盡隅舉之能事。太羹玄酒，聊勝于無云爾。
















孔經哲學發微



廖　平　撰

楊世文　校點








校點説明



據謝無量序，《孔經哲學發微》分八個部分：一曰尊孔總論。謂春秋以前字若繩紐，孔子正名，乃制六書翻經。二曰撥亂。人服禮化，各有倫等，爲設六位以别禽獸，瀛土之士，未離質野，當廣孔氏之教，有以正之。三曰貴本。大學修身爲本，天下既平，精感神明，乃能止定静慮，行先知後。四曰流演。諸子九流皆出經術，乃有各明其一方，實非出乎二術。五曰立言。六藝各有疆域，與時俱行，不徒爲中國取效朝夕。六曰小大。《春秋》、《王制》所以治中國，《尚書》、《周禮》所以治海外。七曰天人。六合以外，《詩》、《易》主之，道釋之流，兹其由枿。八曰宇宙。六緯所傳，天地成毁，來往變異，萬族之故，殊域遠鄙，播爲教學。但印本目録並無「立言」一類，當是脱誤。此書擬當《尊孔篇》「微言」、「寓言」二門，作爲上卷，另附《孔經哲學發微續編》（嗣出）目録於後，將擬當「禦侮」、「祛誤」二門爲下卷，終未編成。其中收入《四益館經學四變記》、《倫理會成立宣告書》等舊文和演説詞。全書綜合其三變、四變思想，較爲系統地闡釋了其經學五變時期「天人、小大之學」的孔經哲學體系。《孔經哲學發微》成於民國二年（一九一三），劉師培以書目弗雅訓，爲易名《廖氏學案》並爲之序。當時廖平在上海，付中華書局石印出版，於一九一四年印行。今據此本整理。








孔經哲學發微序



昔天生仲尼叡聖，還轅於魯，乃定經術。於是鴻筆於《詩》、《書》，修起《禮》、《樂》，制作《春秋》，以爲後王之法。故曰「其諸君子樂道堯舜之道與？末不

 亦樂乎堯舜之知君子也。」夫告往而知來，當須之乎百世，苟非其人，道不虚行，而董仲舒、何休猥曰漢德之符云爾。嗚呼！其今猶未知厥辰，何古之與？有當世井研廖君，博聞人也。初明《公羊》，漸關通群經，至老勿倦，凡素王之道，昭
 於心，嶷然而不滯，炳然而大成。世之爲學者，或好君之小數末慧，争取之
 名聲，馳騁自得，而莫能宗君之大道。歲癸丑，君抵燕趙，泛於江淮，卒乃濡滯上海者彌月，出一文曰《孔經哲學發微》。於是山東曲阜縣以八月孔子生日，大會四方之士，來祭廟林，君走會之，道中送書曰：「僕所造《孔經哲學發微》，義皆新拔，將求人攻難，非以自樹也。生平
 

注



 治經，其説凡四變。一説纔動，聞者相怪議。及共口談，往復利鈍，略至相化，後竟用僕。僕誠樂與世流通，如鄭君之付子慎，郭象之資子期，但有知吾心者，政不必謂自僕出耳。往以《王制》説《春秋》，有二伯、監大夫，時人嘸然，久漸融達，無謂非是者。今益將抉小大之觀，窮天人之變，故《周禮》治三萬里，象今之天下，有聖人起，當調燮於冰燠，通南北之氣，土圭可立，槷中之道可行，此經術之驗也。僕此説出，世人必更出力排詆，僕猶卒冀其悟，如曩諸説，蓋嘗約其語於《發微》，惟吾子序而傳之也。」今觀君所著《發微》，一曰尊孔總論。謂春秋以前，字若繩紐，孔子正名，乃制六書、翻經，爲孔氏古文，而舊之史文，便從闕廢。二曰撥亂。人服禮化，各有倫等，爲設六位，以别禽獸。肇乎野人，終於聖域，因其成德而爲之分。故瀛土之士，未離質野，當廣孔氏之教，有以正之。三曰貴本
 

注



 。《大學》修身爲本，以喻裦聖臨世。天下既平，一日克己，四海歸仁，精感神明，乃能止定静慮，行先知後。始終之道，蓋與舊説夐乎異焉。四曰流演
 

注



 。諸子九流，皆出經術，乃
 

注



 各明其一方，實非立乎二術。五曰立言。六藝各有疆畛，與時偕行，不徒爲中國，取效朝夕，名物之號，異實同名
 

注



 ，在善分别，乃無不貫。六曰小大。《春秋》、《王制》所以治中國，《尚書》、《周禮》所以治天下，六合之内，於兹備焉。七曰天人。六合以外，《詩》、《易》主之，游神變化，不可方物，道、釋之流，兹其由枿。八曰宇宙。六緯所傳，天地成毁，來往變異，萬族之故，殊域遠鄙，播爲教學。已上凡八篇，雖獨鬯微言，撟乎恒誼，亦可謂博雅廣大，近世所無者矣。總其指歸，在稽古立制，被端委於裸邑，别九服於異代，洽聲化之遠邇，明一統之無外，殆莊生所謂旦暮遇之者，君其志焉。僕於君負鄉閈之近私，夙以瘨痃之疾，違服膺之慕。蓋顔生之材，蚤竭於鑽仰；周任之止，不待於陳就。惟取足於飲河，徒興嘆於觀海，於君之業，匪能贊也。夫宣尼弘教，七十之徒咸謂通藝，四科八儒，成器攸殊。蓋門户所入，無關於衆塗；仁智之見，悉原乎一道。今儒服之倫，揚厲國聖，稱頌旁薄，詎必同軌。君張其閎辯，徯人攻難，憤悱必發，直諒之任，譬諸墨翟嬰城，諒勿庸躊躇於矛伐爾。癸丑八月二十七日，謝无量序。



注
 　不：原無，據《春秋公羊傳·哀公十四年》補。



注
 　平：原脱，據中華書局原印本後附「校勘表」（以下簡稱「原校」）補。



注
 　貴本：原作「務本」，據原書前目録改。



注
 　流演：原作「流行」，據原書前目録及原校改。



注
 　乃：原作「有」，據原校改。



注
 　名：原作「居」，據原校改。








凡例

共十四條






一、哲學名詞，大約與史文事實相反。惟孔子空言垂教，俟聖知天，全屬思想，並無成事，乃克副此名詞。如中外諸學人，木已成舟，皆不洽此名義，故書名《孔經哲學》
 

注



 ，示非史法。且思想變遷，無有極盡，以凡夫而談聖神，固自絶於擬議也。

二、舊哲史於孔前臚列帝王周公，今全以歸入經學。六藝爲舊，六經爲新，孔前舊史爲駢音書，《莊子》所謂「舊法世傳之史」，《史記》所謂「百家語」、「百家言」。六書文字，固專爲孔氏古文也。故孔前從畧，則以孔之俟後，固「先天而天弗違」者也。

三、舊哲史於孔後臚列歷朝學人，下及性理、考據。其弊與《改制篇》孔子創教、諸子亦創教同。諸子及帝王卿相，師法經術，其善者不過得聖人之一體，在孔子爲思想，在後儒爲事實，此孔後不當再言哲學。故孔後從畧，則以孔之法古，固「後天而奉天時」者也。

四、古史皆駢音，方言各地不同，與古文乖異。孔氏古文新經，惟鄒魯之士乃能言之。宿儒以六經爲史，《列》、《莊》已極攻之。凡賈、馬、許、鄭及三《通》各書，直以孔爲書傭檔吏，凡言舊史，皆不足爲學。

如龔定菴、章實齋之流，以經爲古史，最謬。




五、北宋以後，人天顛倒。以禪悦責之童蒙，致爲人才大患。「子路問事鬼神」章，即所以
 

注



 防宋人流弊。今以性道定静歸入天學，《大學》從修齊入手，方有餘力研究國家天下事理。一切玄妙空談，俟諸異日。

六、陰陽五行，古爲專家，皇帝之佐，辨方正位之符號耳。自專家不傳，流入藝術，瞽説俚言，致累聖籍。今恢復專家，以明帝學，一切俗説，屏而弗講。泰西學制，統以六藝統之，歸入孔前，倫禮立坊，爲撥亂反正之成法。

七、《論語》：性與天道，不可得聞。天道爲星辰學，性爲五土種學，皇帝大同之法，王伯以下，可以不言。後儒言性言心，專就一身百般穿鑿。棘端刺猴，徒勞無益，錢穀刑名，乃爲實用。玩物喪志，正可借觀。

八、通經致用，必始《春秋》。武帝多才，出於《公羊》；宣帝良吏，出於《穀梁》。雖有别家，《春秋》爲盛。當今實用，一經已足，由遠自邇，縱治他門，亦必由此經過。美錦學織，即在讀書，博學兼通，以俟英俊，專門效用，不在多途。

九、天堂世界，衆生皆佛，不假修持，自然而得。未至其時，所有飛昇、辟穀、坐化、神遊，皆屬應化，亦所謂天道不變耳。萬部金丹，徒勞妄想，清净無象，於世何益？俗儒每以自了爲聖賢，須知户户道學，家家禪寂，天下正自彌亂耳。

十、儒爲九流
 

注



 之一，孟子又爲八儒之一，「良知」二字，又孟子學説百中之一。宋以後儒者重知輕行，議論多，成功少，致爲世詬病。以良知較孔學，誠如太倉之一粟。知與能並重，今取知棄能，是一粟已不全矣。而世以孟概孔，豈不痛哉！故言孔學，須分天人，分大小，就其中擇術專精，得成才器足矣。沙門無人敢學佛，秀才皆自命爲真孔，蓋由直以村學究爲孔。《莊子》曰：「大而無當。」似此恒河沙數之孔子，所以釀滅國滅種之劫運也。

孔子弟子三千人，比喻千八百諸侯及附庸也；七十二賢者，比於七十二侯。三千皆通六藝，七十二則通六經。




十一、《周禮》十二教，大抵以十二州分六千里，自立一歷，則别成一教。内九宫爲八正，又别爲八教，共爲二十教。故《王制》曰：「不變其俗，不易其宜。」此皇帝大同，化諸不同以爲同之法也。孔子未生以前，以祆、回爲教；既生以後，則由六藝以推六經。今黑道尚爲冰海，必天行移、地球長，赤黑二道寒暑同黄道，全球統一，乃爲太平。地球今日所無之人物儀器，又不知變象何如。《尚書》、《周禮》，今日所不能解者，大抵皆數千萬年後婦孺所共知，亦如地球四游升降之説也。

十二、日本搜羅吾國舊學，凡咸、同以來，大約詳備，所著哲史，可謂集成。然依附舊聞，未闢新境，較之唐宋，一區之貉。今故直追周秦，以達尊孔宗旨。所列諸條，皆有專書發明，撮其大綱，言歸簡要。若欲博通，則固非此册所能盡也。

十三、吾國非讖緯之學極發達，不能有真經學；非諸子之學極光明，不能有真人才。考據空理，久錮聰明，齊東野語，尤爲狂肆，若徒莊言，必遭按劍。故託之恢詭，自比荒唐，離而復合，其亦牛鼎之義乎？

十四、至聖天仙化人，非世界所能囿，更何論乎吾國學問公理？故人我俱忘，昔撰《祆教折中》桷判迹象，未極高深。

其稿存成都青年會。


 彼邦哲士，好學深思，遠過吾黨，研求真理，派演傳疑，絶不閉拒堅固，予聖自封。惜未能譯爲西文，求證大哲。如有好事，彼此溝通，華嶽雲開，美富畢顯，交易互退，敢不馨香祝之！癸丑聖誕前十日，廖平撰於申江孔寓。



注
 　孔經哲學：原作「孔經哲理」，據原校改。



注
 　以：原脱，據原校補。



注
 　九流：原脱，據原校補。








尊孔總論



平畢生學説，專以尊經、尊孔爲主，

舊排印有《尊孔篇》。


 兼采泰西科學之理而溝通之。其論孔學大要，在經、史之分，語、文之别。古史不傳，今所誦習六書文字之書，統出孔後，全屬經説。

經爲孔子所立空言，垂法萬世。故凡往古之舊史，草昧侏
 ，不可爲訓。若欲存之，則如《黑蠻風土記》、《赤雅僮傜志》、《四裔列傳》。故孔作新經，盡祛已往之陳迹，《論語》所謂「成事不説，遂事不諫，既往不咎」。

康氏《孔子改制考·上古茫昧無稽考》頗詳此事。


 古史之説，《列》、《莊》攻之於前，西儒攻之於後。龔定菴猶以六經爲古史，真屬盲人臨深，學人猶推崇其説，過矣！

至聖生知前知，《知聖篇》已述大畧。

前篇刊於廿年前，續篇刊於十年前，然大致不差也。


 每怪兩部《皇清經解》，號稱絶作，試將孔子取銷，謂世間並無其人，其書仍可自立，故
 

注



 力張微言大義。近且主孔子正名作字，凡孔子以前之書，古皆稱史，同屬駢音字母，《論語》所謂「闕文」，《莊子》所謂「舊法世傳之史」，《史記》所謂「百家語」、「百家言」、「百家雜語」、「諸侯並作語」。孔子因翻經，乃作圖畫之字，《論語》所謂「正名」、「雅言」，《史記》所謂「孔氏古文」、「《詩》《書》古文」。大抵當時並行，舊史爲古書，如今外國文；新經爲孔字，如今華文。當孔經初出，文字與衆不同，故《論語》曰：「《詩》、《書》、執禮，皆雅言。」《莊子》曰：「《詩》、《書》、《禮》、《樂》，鄒魯之士、薦紳先生能言之。」《史記》云：「百家言黄帝，其文不雅訓，
 紳先生難言之。」是秦漢之間，常
 

注



 二派並行。自武帝罷黜百家以後，駢音之文乃絶迹於中土。故凡今日所傳古書，無論署何名氏，皆出孔後，全爲經之傳記，孔子以前，不必再言古史、古人、古事。

另有專書發明其事。




史
 

注



 所謂「百家語」，即「諸侯並作語」之變文，猶百國寶書，皆駢音古史。東漢以後，乃以子書爲百家。考秦并無焚子書之事。

莊子、董子皆同。


 董子罷黜百家，自與秦焚百家語事同一律，至於黜縱横，别爲一事，牽連及之，非百家即指蘇、張。自武帝後而駢音之書絶，揚子雲乃以古文翻方言耳。

《論語》爲記孔子微言，至爲深邃。唐宋以下，乃專以平庸求之，至聖之事，人人能知能行，其弊已不堪言，至以人皆可爲孔子，何其與子貢、宰我相差太甚！大抵皆八股害之，如西人所翻《講章味根録》等書，直三家村學究耳。外人未嘗不欲得孔學之真，翻譯此等書，則所謂「身後是非誰管得，滿村聽説蔡中郎」者。中國研經之書，去孔已萬里，何論講章。孔學真理，中人且無人能知，何論海外。乃舉《講章》與《新約》校異同，爲研究孔學，過矣！

中外攻孔、疑經、廢經之説多矣。持之有故，言之成理，皆爲去僞存真而作，如《列》、《莊》「芻狗」、「糟粕」之説，所以祛馬、鄭、程、朱「經爲古史」之説，孔則作而非述、經而非史。「《詩》《書》發冢」
 

注



 ，爲莽、歆輩言之。大抵後世僞儒依附六經諸弊，古人皆已知其流誤，預爲防範。至於西人所疑，則皆後儒之誤説。《史記》以《莊子》詬訿仲尼之徒，非指孔子。《孟子》云「仲尼之徒，無道桓、文之事者」，亦謂儒家。如荀、楊非謂仲尼，自不言二伯，以與《春秋》相反也。

《論語》如《詩》、《易》，别有微言大義，非常可駭。他書引用其語，則爲常言，亦如筮詞與斷章取義之詩句耳，《詩》、《易》之本旨不在是也。《易》、《詩》七十子有不能知者，今必使童子一見能解，故使人弁髦視之。凡童蒙所讀之書，不可以《論語》與《爾雅》、《少儀》、《内則》同列
 

注



 。

凡童蒙課本，不可直引《論語》本書，見於他書者引之可也，非此不足以尊經。




哲學名詞，發表於東瀛。説者以哲理與事實爲反比例，則古稱孔子空言垂教，垂法萬世者，正哲學之定名矣。六經立言非述舊，空文非古史，則以哲理説六經所依託之帝王周公，皆化爲雲煙，與子虚烏有成一例矣。孟子以孔子爲生民未有。東漢以後，乃專以述求孔，不知孔子與帝王周公，物莫能兩大，必不得已而去其一。去帝王周公乎？亦去孔子乎？又必無去孔之一説。且兩害相形取其輕，獨尊孔子爲至聖，隆匹夫以天子禮樂，且尊爲大祀，與天地配。帝王周公則其祀典不顯，士有終身未能一拜者，此中國陳事也。且即《古制佚存》考之，

嘗
 

注



 輯《春秋》以前蠻野事迹與經不合者，編爲此書。


 則《春秋》以前，吾國尚在草昧狉榛，若實傳堯、舜、禹、湯、文、武、周公之事實，則直與《墨子》、四夷歷史、藩屬列傳，同爲蠻野記載，無禮教、無倫常，則亦酋長土司之記録耳。且其文皆字母駢音，其書漢初尚有流傳，太史公嘗讀之。《五帝贊》云：「百家言黄帝，其文不雅馴，薦紳先生難言之。」而以孔子與宰我所傳之古文爲近是。《三代世表》以《尚書》無歲月，舊史之歲月甚詳，與古文咸乖異。太史公曾親讀孔前之舊史、百家語，秦皇焚之於前，漢武禁之於後，孔教乃大一統。中國爲孔經之天下，且世艷稱之，二帝、三王、周公者，皆在孔子經中。尊一孔子，堯、舜、禹、湯、文、武、周公得以全尊，就經言經，不必問古史可也。此尊孔而帝王與之俱尊，一舉而兩全之法。若欲實求真堯舜、真古史，宰我不云乎：「仲尼賢於堯舜遠矣！」經中之堯舜，爲孔子之化身
 

注



 ，以校古草昧之真堯舜實遠過之，則有新經，不言古史可也。以孔經論，空言垂教，全爲哲理；以人天分判之，則人爲行事，天又爲哲理，故定爲學行在先，知思在後。

行事必先研究，然「知」即包於「行」字之内，不能别立一門，如後儒内聖、抱道在躬之誤説。




孔經人學爲事實，天學爲思想。舊説《詩》言志，今《詩》無「志」字，大抵以「思」代「志」，「思」即「志」。《詩》中「思」字數十百見，即以「思」爲「詩」。「思無邪」即「《詩》無邪」。《詩》爲天學，當在人學之後。《輶軒語》引吕氏説，以《論語》屢言《詩》學，謂經學當從《詩》入手，此爲大誤。《詩》爲高遠之學，「思無邪」，與賜商始可與言《詩》三事論之，明矣。天學高明，不能實行，則其學必無人服習。《易》猶藉卜筮以存，故於《詩》定斷章取義、歌賦誦習之法，以此存經。必待數千萬年後，人學已盡，推之六合以外，《詩》乃可以實行。故「小子何莫學夫《詩》」，可以「興觀群怨」，「事父事君」，與「多識鳥獸
 

注



 草木之名」，皆爲存經之法。亦如佛經之言語文字，其迹象也，微言大義，别有深識，其曰「可」者，僅可之詞。其與伯魚言《禮》立《詩》言，《禮》立爲人道，《詩》言爲天道，故《詩》之言「思」，思想哲理。欲學《易》，必先學《詩》；欲學《詩》，必先學《書》；欲學《書》，必先學《春秋》。由遠自邇，升高自卑，所謂格物致知，不可躐等爲之。《論語》言《詩》，深者極深，淺者至淺。自來説《詩》者皆有句無章，有章無篇，有一篇與前後數篇、數十篇不相貫通。至於全經，亦如《春秋》之屬辭比事，十二公首尾一貫者，更屬思想所絶。此新撰《詩學提要》，讀三百篇，如一手所作，屬詞比事，亦如《春秋》，爲説《詩》之新法也。




孔經舊史文字異同表
 

注



 


舊説以經爲史
 


注




 ，特以三事立表，以明經、史之分。












 

注








史有經削表


此如《春秋》削例，舊史本有，經則削之。












 

注








經有史無表


此如《春秋》筆例，修《春秋》，筆則筆，史所無者，經可筆之。












 

注







 

注







 

注







 

注





案：《莊子·天下篇》：「其明而在數度者，

上言本數末度。


 舊法世傳之史，

凡稱史，皆爲駢音之成迹。


 尚多有之。

東漢以後乃絶，《論語》「今亡矣乎」。


 其在《詩》、《書》、《禮》、《樂》，

孔氏翻經、雅言，皆用六書。文字爲孔子正名之學。


 鄒、魯之士、

皆屬弟子，則子政《戰國策叙》孔作六經，惟弟子能信其學。


 
 紳先生能明之。

《史記》：「百家言黄帝，其文（駢音）不雅馴，（全屬方言，不似古文雅正）。薦紳先生難言之。」正與此針對，薦紳先生重孔氏古書，不傳百家字書、方言書。


 《詩》以道志，《書》以道事，《禮》以道行，《樂》以道和，《易》以道陰陽，《春秋》以道名分。

六經統諸子，皆屬古文。


 其數散於天下，

全球。


 而設於中國者，

小統。


 百家之學，

與古文學不同。


 時或稱而道之。

即上「其明而在數度者」三句之義，百家即「舊法世傳之史」，非諸子。


 天下大亂，

諸侯紛争。


 聖賢不明，道德不一，天下

「下」當作「士」。


 多得一察，焉以自好。譬如耳、目、鼻、口皆有所明，不能相通，

以上説諸子之學。


 猶百家、

方言囿於地域，不能如同文之效。


 衆技

手工技藝也。


 也，皆有所長，時有所用。

諸子百家。


 雖然，不該不備，

六經則六通四闢，小大精粗，其運無乎不在。


 一曲之士也。

以上諸子。


 判天地之美，析萬物之理，察古人之全，寡能

二字疑衍。


 備於天地之美，稱神明之容。

孔子六經。


 是故内聖

六合以内，至人之學。


 外王

六合以外，皇之至人、真人。


 之道，闇而不明，鬱而不發，

時未至，空有此説，不能實行，以戰國兵争强奪，亦如今日也。


 天下之人，

即百家諸侯。


 各爲其所欲焉，

《秦本紀》所謂「私學」。


 以自爲方。

「方」即「方言」之「方」。


 悲夫！百家

秦始同文之制與此同，舉經以統諸子，與同文以統方言同。


 往而不反，

方言鄉談，各囿於地。


 必不合矣。

字不能有同文之盛，道不能有統一之法。


 後世之學者，

指百家言。


 不幸不見天地之純，古人之大體，

孔經。


 道術

六經。


 將爲天下裂。」

「諸侯並作」語，家異俗，國異政，如《説文序》所言三言百家，皆指方言，不指子書。






注
 　「故」前原衍「近」字，據原校删。



注
 　常：原作「當」，據原校改。



注
 　史：原作「古」，據原校改。



注
 　詩書發冢：《莊子·外物》篇作「詩禮發冢」。



注
 　列：原作「例」，據原校改。



注
 　嘗：原作「常」，據文意改。



注
 　化身：原作「後身」，據原校改。



注
 　鳥獸：原作「禽獸」，據《論語·陽貨》改。



注
 　文字：原脱，據原校補。



注
 　史：原作「古」，據文意改。



注
 　「之」下原衍「字」，據原校删。



注
 　多：原作「後」，據《史記·五帝本紀》改。



注
 　明：原無，據《史記·五帝本紀》補。



注
 　云云：原脱，據原校補。



注
 　五：原作「吾」，據原校改。



注
 　夷：原脱，據《史記·伯夷列傳》補。








四益館經學四變記 

己酉年本






四益四變，近八年矣。同門所記，畧有三本，詳畧不一，體例亦各殊。惟其學萌芽，亦如《公羊》，多非常可駭之論，非觀其終始，不得肯要。四卷本經劉申叔摘刊於《蜀學》雜誌，今以此本最爲簡明，先爲登録，然後及其詳備者焉。姪師政謹識。




初變分今古



四益原以宋學爲主，及入尊經，泛濫於聲音、訓詁、考據、校勘，江、浙、直、湖各學派後，乃自立門户，光緒十一年乙酉，成《今古學考》，刊於成都，專以《王制》屬今學，《周禮》爲古學，今、古以制度分，不主文字。後乃改《左傳》爲今學，以其制度主《王制》，所著有《穀梁古義疏證》、《左氏古經説》、《公羊補證》等書。




今古學派表 


用東漢法，專主《五經異義》，嘉、道以來學者皆以分今、古爲主，而《今古學考》集其大成，劈分兩門，始有專書。
















二變尊今僞古 


用西漢法，如《石渠禮論》、《白虎通義》，亦異古文説。







光緒十四年戊子，撰《知聖篇》、《古學考》，

一名《闢劉篇》。


 專主博士，以古文家《尚書》、《毛詩》、《左氏》、《周禮》，其源流皆晚出僞説，力反秦火經殘之論。諸經皆全文，《毛詩序》、《尚書序》皆歆弟子僞撰；《周禮》爲《逸禮》，與《王制》同，其異者皆歆羼入。專守《王制》，以中國一隅説六藝之派也。著有《群經凡例》、《王制義證》、《經話甲篇》，已刻。









 

注








三變改今古爲小大 


用先秦法，諸子與博士。







光緒二十四年戊戌，因天球河圖、小球大球、小共大共，乃漸變爲此説。以《王制》、《周禮》皆爲真古書，《王制》爲《春秋》之傳，爲内史所掌之王伯學；《周禮》爲《尚書》之傳，爲外史所掌之皇帝學。六經中分三小三大，王、伯治中國，《周禮》治全球，乃以經學爲世界之書，非中國一隅之言。著有《周禮皇帝疆域考》、《地形訓釋例》、《周禮疏證》、《周禮鄭注商榷》、《古文師説駁義》、《尚書新解》、《公羊大一統》、《春秋凡例》、《皇帝學》、《利益百目》等書，樂山黄孝廉鎔刊有《經傳九州通解》，即
 

注



 用《皇帝疆域考》之説。









 

注







 

注







 

注











四變天人位育 


用道家與絳侯法。







光緒三十一年乙巳，去乙酉《今古學考》廿八年矣，乃有天人之變。六合以内爲人學，皇、帝、王、伯全就人事立象，制度亦分四等。《詩》、《易》則在六合以外，故陟降、上下、飛逃皆神游魂游變化
 

注



 ，故三垣北辰爲皇之大一統，列宿四宫爲帝之分方法。昴星統一爲一王，日繫統八行星爲八伯，如伯之一匡。由小推大，升高自卑，乃由地以推六合以外。著有《天人學考》、《三才説例》、《生知説》、《俟聖篇》、《易經新解》、《詩經新解》、《楚辭注》、《山海經注》、《穆天子傳》、《列子》、《莊子》注等書。









 

注








孔子人天學名號地位經部子别先後表






人學表









天學表








 

注










注
 　書：原脱，據文意補。



注
 　即：原作「既」，據原校改。



注
 　皇帝：原作「黄帝」，據原校改。



注
 　屬：原作「三」，據原校改。



注
 　皇帝：原作「黄帝」，據原校改。



注
 　神游魂游變化：原作「神游魂變作」，據原校改。



注
 　鳶：原脱，據原校與《詩·大雅·旱麓》補。



注
 　真人：原作「易人」，據《莊子·逍遥遊》改。








撥亂觀
 


注











倫禮會成立宣告書 


北京同人公啟







《記》曰：「禮不由天降，不由地生，緣人情而爲之節文。」蓋人之初生，渾渾噩噩，飲血茹毛，雖形狀與羽蟲毛蟲别異，而不能離猩猩、鸚鵡之心，所謂禽獸時代也。遲之又久，乃近人道，太羹玄酒，茅茨土階，有名無姓，貴壯賤老。《商君書》曰：「秦有夷狄之俗，父子異居，男女無别。」《記》曰：「徑情直行，戎狄之道。」此則野人境界耳。聖人有作，因夫人心厭亂，天道悔禍，作爲禮以教之，使之别於禽獸、野人。男女自由，血族婚娶，其生不殖，乃禁同姓爲婚以救之；媒妁不用，争婚奪壻，互釀殺劫，則爲婚禮以救之。主婦燕賓，易内飲酒，殺身亡國，不止離婚，於是大饗廢夫人之禮。父奪子媳，二姓
 

注



 歡然，庶孽
 

注



 奪適，禍延數世，于是親迎以女受之壻。有國無家，不言氏族，是滅種之道，故立孝道，以無後爲大罪。立禮以祛亂原，猶立坊以除水患。我中國自孔子撥亂反正，二千餘年服禮飾教，習俗相沿，深入人心，由近及遠，此洋溢之盛軌，桴海之初基。或者曰：天心仁愛，降衷維良，上棟下宇，何必先以巢穴？上衣下裳，何必先以
 

注



 獸皮？書契同人而生，可無結繩之事。夫婦禮之所始，早傳儷皮之文。特先野後文，進化公理，人事所必經，天道不能易。天不生孔子於草昧幽忽之時代，以早成化民成俗之偉功，而必遲之又久，經數千萬年而後水精降誕，端門受符，以爲木鐸立言之至聖者，時爲之也。《禮》曰：「有禮則生，無禮則死。」又曰：「人而無禮，胡不遄死。」故無夫婦之禮，則争奪謀殺、離奇之新聞、伏隱之禍害，男女將盡爲情死矣。父子不相收養，養子無益，不惟鬼其餒，而人種亦將絶滅盡矣。海邦群哲，不盡皆迷；見微知著
 

注



 ，莫不愁苦；撫膺隱痛，時發微言，如孔教會所登西儒論説函件，咨嗟太息，蓋有由矣。有疾求藥，不能諱醫，同病良方，成效昭著。此吾倫禮之至善，雖不能一時推行於海外，相形見絀，興利除弊，藉助友邦，皈依至聖，此今日西儒之微言，即將來大同之實事，所謂禮緣人情而作者，此之謂也。又凡人之情，公私知愚，每成反比例。父子之倫，親養其幼，子養其老，即以平人論，亦報施之禮則然。且子孫衆多，榮施祖父，骨肉天性，情由性生。外人羡我爲有子之國，故外婦避孕，中婦求生，即此一端，優劣自見。乃彼西方哲論，力圖改革，師法我國至聖所傳之倫禮。我國維新青年，初踐藩籬，未窺隱伏，乃放言高論，盡棄故有，全師外人。夫工械算計，本爲泰西專長；形上之道，維我獨優。以有易無，各得其所。《孟子》云
 

注



 ：「通工易事，則男有餘粟，女有餘布。」則通工誠是也。若廢棟宇必反之巢穴，廢衣裳必反之獸皮，黜膏粱之味而求毛血，鄙文字之繁而求方音，豈真瞽者無與文章之觀，聾者不審鐘鼓之美，無抑心失是非，萬物遂隨之顛倒乎？凡心有物蔽，在乎審觀，是非難明，取法比校。井研廖氏素尊孔學，於倫禮尤爲兢兢。昔在成都，曾編講義，登堂講説，聽者傾心，雖素來醉心歐美者，莫不言下頓悟。誠一時救病之良方，萬國改良之要道。同人因之發起倫禮會，訂期講衍，並發行《倫禮雜誌》，編訂學堂倫禮教科書，刊發中文、洋文兩種白話報等事。大會成立，再行集衆審定《章程》及辦事手續，爲此廣告，伏乞裁酌。




倫理約編序



自海禁開而儒術絀，海外學説，輸灌中邦，拾新之士，立説攻經。即老師宿儒以名教自任者，其推論中外，亦謂希臘、羅馬制或符經，由野進文，斯崇耶教，更新制。青年英俊，中者過半，心失權衡，手無規矩，既貽卑己尊人
 

注



 之羞，兼伏洪水猛獸之患。土崩魚潰，岌岌不可終日。議者知窮術盡，推尊至聖，以挽已散之人心，禦鉅艱之外侮。然微言大義，十弗闡一，雖復虚尊大祀，於
 

注



 德配天地之真，卒未窺睹。四譯先生昔應選科師範之聘，主講倫禮一科，以爲近日課本，非腐則謬，不足資采用。學者請自編，先生許之。其編書大旨，在取外國先野後文之箴言，以合《公羊》撥亂反正之範圍。每題次以十目：曰西俗，

博采西人近俗學説。


 曰中證，

孔子未生以前，中國程度比今西人，古來軼文孤證，尚有可考。


 曰求野，

中國藩服，各史《夷狄傳》與《北魏》、《元史》之類。


 曰禍亂，

西國無倫禮；其禍亂，譯書多諱之，惟小説稍有真要，而隱伏禍害，每多可言。


 曰撥正，

用《公羊春秋》「撥亂世反之正」語，每條引經爲主，孔子初作《禮》以撥中國之亂。今且推之全球，以撥世界之亂。


 曰師説，

凡傳説與進化宗旨相近、與尊孔切合者，引入此門。


 曰比較，

以中外倫禮相比較其得失，考其利害。


 曰引進，

外人染華風，知自别于禽獸者入此門。


 曰解誤，

經傳之説有從來誤解者，如《斯干》之男女指爲真男女，以爲貴男賤女，此解之誤。


 曰防弊。

唐、宋以後語多過甚，有爲外人攻擊，宜改良者入此門。


 條分縷晰，得若干條，而《坊記》等編新解附焉。升堂講授，髦俊傾誠，縱桀傲性成，專心外嚮者，言下莫不立悟。蓋野、文先後，作、述顛倒，誼由四譯詮明，從古無此奇變，故宇宙無此奇作。雖按時立説，四譯不得獨居其功，然以此爲尊孔第一奇書，蜀學之上乘，則固不待好學深思，即某等淺謭，可與聞矣。是書初成，亦如電化各學，初發見于世界，是動天下之兵。又句奇語重，難索解人。或且據舊説以相難，不知敵情，惟好議論，巨寇當前，敗衂立見。剩此孤軍，獨立旗幟，制勝雖不在一時，而死灰猶幸有復燃之一日。名城大將，既已亡

 俘，敵所不能攻者，我乃攻之。藉寇兵，
 盜糧，已爲非計，况乎反戈？然連軍拒敵，折竿揮之而有餘；若以羸

 卒持朽械，無端搆釁，主人深居閉壘，不發一矢，不遣一卒，任其環攻，遲之日月，徒爲笑資，竟何損其毫髮乎？受業李光珠拜撰。




倫禮約編叙例






總論進化資格



《論語》：「先進於禮樂，野人也；

如墨家。


 後進於禮樂，君子也，

如儒家。


 如用之，則吾從先進。」此先蠻野、後文明之實證。

《中庸》：「今用之，吾從周。」「野哉，由也！君子于

 。」「于」讀作「迂」。




《喪服傳》：

分六等。


 「大宗者，尊之統也。禽獸知母而不知父，野人曰『父母何算焉』，都邑之士則知尊禰矣，大夫及學士則知尊祖矣，諸侯及其大祖、天子及其始祖之所

 自出。尊者尊統上，卑者尊統下。」

《説苑·修文篇》：

分六等。


 「傳曰：

《詩經》之傳。


 觸情從欲，

猶逕情直行，所謂自由。


 謂之禽獸；苟可而行，謂之野人；安故重遷，謂之衆庶；辨然否通古今，謂之士；進賢達能，謂之大夫；敬上愛

 下，謂之諸侯；天覆地載，謂之天子。是故士服黻，大夫服黼，諸侯火，天子山龍。德彌盛者文彌縟，中彌理者文彌章。」

先野後文，尊者文，賤者野。




《晏子春秋》：「君子無禮是庶人，庶人無禮是禽獸。」

有禮然後爲人格，無禮則爲禽獸、野人。




《孟子》：「人之所以異於禽獸者幾希。」又：「逸居而無教，

非不富。


 則近於禽獸。」「使契爲司徒，教以人倫，父子有親，君臣有義，長幼有序，夫婦有别，朋友有信。」外國但有朋友一倫。

《樂記》：

分三等。


 「是故知聲而不知音者，禽獸是也；知音而不知樂者，衆庶是也；惟君子爲能知樂。」

《曲禮》：「鸚鵡能言，不離飛鳥；猩猩能言，不離禽獸。今人而無禮，雖能言，不亦禽獸之心乎？夫惟禽獸無禮，故父子聚麀。是故聖人作爲禮以教人，使人以有禮，知自别於禽獸。」又：「逕情而直行者，戎狄之道也。」

《曲禮》：「禮不下庶人，

以資格言，有禮乃爲人。


 刑不上大夫。」

亦以程度言，人皆有大夫資格，非大夫以上遂無刑。《春秋》且誅絶諸侯，貶斥天子。







附進化七等表






衆庶以上如外國。

衆庶以下，爲中國舊有資格。

按：中外風俗倫禮

 以此爲比格，能免于禽獸、野人者，然後人格全。中國春秋時代，人民資格亦如海外，不免徑情直行，亂臣賊子，禍亂無已。孔子撥亂反正，及立經教以改革之。所謂聖人爲禮，使知自别于禽獸。凡經皆創説，非古所有。中國承習二千餘年，不似秦、漢之際，雍、梁亦爲戎狄風俗，日用不知，故以經爲常語。須知春秋時人之聞經説，如娶妻必告父母、匪媒不得，亦聞海外，作霹靂聲。故欲言經

 ，必知此義，而後撥亂反正之義明，至聖俟後之功顯。

欲明倫禮學，須知教化由小而大之理。中國文明倡於春秋，春秋版圖不出儒者九州三千里，《秦本紀》博士説古之皇帝地方不過千里，此蓋春秋以前之中國。俗解皇降而帝，帝降而王，王降而霸，教化由大而小。西人乃得以矛陷盾，謂耶蘇之教初在一國，至今幾滿全球；中國孔子之教由大而小，由文而野，所以日見銷亡。果如舊説，則穴空招風，經將無以自存，何以《中庸》言「洋溢中國，施及蠻貊，凡有血氣，莫不尊親」乎？又如今之學堂所講古史，堯、舜以前之三皇五帝，言蠻野則極蠻野，言文明則極文明，二者形隔勢禁，萬不能通。如《孟子》言堯、舜之世，獸蹄鳥跡之道交于中國，人不得平土而居，可謂極蠻野矣！而《尚書》「光被四表，格于上下」，乃謂三萬里内，道一風同，此亦萬不能通者也。《禹貢》九州既已承平，而春秋荆、徐、梁、揚半爲夷狄，亦不可通。今考古事，當以春秋爲斷。春秋時人民

 程度極爲蠻野，且每每在歐美下。孔子以前之古史，先文後野，先大後小，既乖實理；而且言狉榛則極狉榛，言文明則極文明；此古史之説所以不能切理饜心，使人篤信。大抵此事當分爲二派。一曰史派，一曰經學派。凡言上古、中古、近古之史事，亦如《黑蠻風土記》，此爲當日之實事。所言五帝、三皇、堯、舜三代愈古愈文明，則爲經學派。蓋地球開闢情形，每州莫不相同，經説之皇帝盡美盡善，較堯、舜而猶有加者，此俟後之説也。世界初未有此文明，數千年後改良精進，乃有此等事實。孔子之大真爲生民未有，不惟吾國所當崇拜，凡有血氣者，莫不尊親者也。




六藝六經先後表

六經六藝比類表






以六藝比六經：「禮」「樂」同名，「書」當爲《書》，「數」比於《詩》，至於「射」爲天道，仰之彌高，則《易》也，「御」爲地輿學説，其卑法地，則比於《春秋》。《論語》：「吾

 執射乎？吾執御矣。」辭高居卑，亦從先進之義也。

六藝經本不立，當采經傳古書補輯以教學者。




學者論孔學，首在作、述之分。今决定其案，六經爲作，六藝爲述。孔子翻十二經，則六藝與六經同出孔定。《論語》「雅言《詩》、《書》」爲六經，「執禮」即六藝，六藝亦用古文譯爲雅言矣。文字如六書，算數如《周髀》，吾國孔子以前，與今日泰西各國爲正比例，吾國所無，或爲今日泰西之所有。

指器械工藝。


 泰西今日所無，吾國乃獨有之。如六藝科目，泰西全有之，此不待孔子手創，已有是事。則六藝之本爲述古，加以删、修、序、定之名可也。若六經之學，全爲泰西之所無，吾國孔前何能獨有？故不能不全歸之孔作。《春秋》爲六經始基，古説言孔作《春秋》，天地亦爲震動者詳矣。《春秋》如此，其餘從同。故六經外惟《孝經》别有天瑞，舊説或乃以《春秋》爲作，餘經爲述，是不知小大天人之分、舉首經以示例之旨。必欲言述、言修、言删定，則以六藝當之可也。然則古人每以六藝包六經，則言述者，歸之六藝與經，互文隱見可也。




論六藝爲普通學，合《詩》、《書》、《禮》、《樂》、《易》、《春秋》爲十二經



《莊子》引孔子有「翻十二經」之説，舊以六經、六緯解之。緯以傳經，不得並數。從《列》、《莊》至《史》、《漢》，多稱六經爲六藝。《論語》道德仁藝，《周禮》德行道藝，則藝爲别名，不足以代經。而《周禮》别有六藝專名，所謂禮、樂、射、御、書、數者，舒氏《六藝綱目》略有發明。而泰西學校，大抵不出六藝範圍。今以六藝、六經合爲《莊子》之十二經，形而下者謂之器，六藝是也；形而上者謂之道，六經是也。以學堂論，六藝爲普通學，必先通六藝，而後具國民資格。國中無一不通六藝之人，即爲教育普及。六經則專設於法政高等大學堂。中學堂以下，千人之中得入大學。治經者不過二三人，專爲平治學培養人才。所有工械、技藝、農林、商賈各學，言語、文字、算學，皆統於六藝。經、藝分途，而後中外學業優劣偏全可見。如此，則中小學堂讀經不讀經，問題非所急，惟當發明經傳小學、大學分科之區畫。所有禮、樂二門，六藝與六經相同，大抵六藝爲小禮小樂，所謂小道小業；大學爲大禮大樂，所謂大道大業。將古來小學一門，歸入六藝，如《容經》、《少儀》、《内則》、《弟子職》之類，勺象琴瑟均附之。大約修身齊家之事，中小學已有基礎，大學專科獨在治平。故三年之中，可以通經。通一經即爲人才，有政治經驗。

由經傳中經驗讀經，即所以學織。


 是當倡明古法，别編經傳教育法，以爲世界萬世之師表，排難解紛，獨標精誼。

至聖如祆教之耶蘇，所謂全能，生民以來未有，生民以後亦未有。考據固不足言，宋學非禪悦則學究，以學究爲孔子，宜儒學爲無用之别名。




禮樂爲小禮小樂，六經爲大禮大樂，舊所傳六代之樂，雖有其説，世界尚無其事。凡今學堂所有修身倫理學，皆屬六藝之禮樂，借此以爲六經大禮大樂之基礎。



注
 　撥亂觀：原無，據原書目録補。



注
 　「二姓」下原衍「匹配」二字，據原校删。



注
 　庶孽：原脱，據原校補。



注
 　以：原作「樹」，據原校改。



注
 　見微知著：原作「見著知微」，據原校改。



注
 　「云」前原衍「不」字，據原校删。



注
 　人：原作「文」，據原校改。



注
 　於：原作「然」，據原校改。



注
 　亡：原作「忘」，據原校改。



注
 　羸：原作「贏」，據文意改。



注
 　君子于：據《論語·爲政》，當補「其所不知，蓋缺如也」。



注
 　所：原無，據《論語·爲政》補。



注
 　愛：原作「嘗」，據《論語·爲政》改。



注
 　禮：原脱，據原校補。



注
 　經：原脱，據原校補。



注
 　人民：原作「明」，據原校改。



注
 　通：原作「道」，據原校改。



注
 　上達：原作「父」，據原校改。



注
 　經術：二字原脱，據原校補。



注
 　此處未引完整，據《論語·子罕》篇，「吾」下當有「何執，執御乎」五字。








貴本觀

大學以修身爲本



凡修、齊、治、平四等科目爲主，故止有四傳。

《孟子》：「天下之本在國，國之本在家，家之本在身。」

後儒於修身上加四目，最爲大誤。




「修身」條目在中小學即六藝。

《大學》之本，承中小學爲言。其本已服習於前，《大學》專詳治人之學。




「格物」、「致知」乃進學之等級，即本末終始先後之法，非條目，故其名辭不見於他書。

漢、宋諸儒所有解釋皆誤。




「誠意」章古本緊接經文之下，與四傳不同。列經言所謂「誠其意」者，上不與「致知」連，下不與「正心」連，與後師所加十五字不合，故知十五字爲後儒記注。「誠意」即《中庸》天學之「誠」，誠中形外，即誠則形。故「慎獨」與《中庸》首章同

 。「不見不聞」，即所謂獨往獨來。《中庸》：「誠者，天之道；誠之者，人之道。」以天人分，至誠如神，則在天學之上等，爲道家之真人矣。

「誠意」由人企天，爲天人之交。四等名詞，各分等級。漢儒言《大學》，猶不失先儒本意。隋、唐以後，佛學大盛，「知止」以後之定、静、安、慮、得與「知至」之「誠意」，皆屬天學。而

 道家言與佛學近，本爲平治以後至人、神人、化人、真人之學説。宋人饜

 聞佛説，遂以天學移於修身之前，説玄説妙，談性談心，皆屬顛倒。使孔學至「治平」而止，則有人無天，囿

 於六合以内。聖量不全，固已不可；以堯、舜病諸之境量，責之童蒙，衆生顛倒，種種迷惑，以致庠序無學術、無人才。佛學六合以外，爲平治以後之進境，移之童稚，此不得不急正之者也。

唐以前學重力行，宋以後重致知，故墜落禪寂。

儒詳人事，佛詳天游，合併接續，爲孔學人天一統。自來譯佛書多失此旨，講宋學者以佛法爲入德之門，尤差以千里。

人學先：「欲明德於天下者，先治其國；欲治其國者，先齊其家；欲齊其家者，先修其身；欲修其身者，先正其心。」

原文當至此而止，「欲正其心者，先誠其意」九字，爲後師記識語，誤以正心、誠意連合。




人學後：「心正而後身修，身修而後家齊，家齊而後國治，國治而後天下平。」

天學先：「欲致其知者，先格其物。」

天學後：「物格而後知致，知致而後意誠。」

原文當止此，下「意誠而後心正」，以心、意相連，當爲後師所羼。删後師記識二句十五字。「欲誠其意者，先致其知」，九字。「意誠而後心正」。六字。




《大學》引書分人天例。

「平天下」章三引《詩》，爲三皇，上、下、中；五引《書》，爲五帝，前、後、左、右、中。




凡引《書》爲帝，人學。

《大學》由人企天，先《書》，後《詩》。




凡引《詩》爲皇，天學。

《中庸》天學，專引《詩》，無《書》。




宋儒天、人顛倒。

以致知、格物、誠意爲科目，在修、齊之前。

《大學》先人後天，先行後知。平治以後，乃言安静。

《大學》人學五等本末學科例

正心、修身、齊家、治國、平天下、明德、新民。

《大學》天學本末五等科目例

定、静、安、慮、得。

《管子》多言静虚，「慮」當作「虚」。


 止至善。

人天合爲知十等先後格致例

分十等先後，即爲「知所先後」，知先後即致知。




正、修、齊、治、平。

以上爲行爲學。




定、静、安、慮、得。

以上爲知爲思。




物有本末五等格物表

物爲名辭。「格」即

 「格於上下」之「格」。分本末，即爲「格」。




心、身、家、國、天下。

事有終始十等表

十等爲科條。格致者，分其本末先後，爲各學之次序。




正、修、齊、治、平。

定、静、安、慮、得。

修身。中國一人例。

如修身科，中學以下之要科。此等科學全

 屬六藝，必學六藝方有人格。唐宋以後，專於此求聖賢，所以卿相全爲學究。




齊家。天下一家例。

如倫禮科，中學以下之要科。六藝如今之普通學，人人所當卒業。




六藝之禮、樂，以爲修身齊家之學。《大學》之功，專在治國平天下，如今之法政學。《大學》推論平治之本，原於身家。實則《大學》之功，專在治平，而身家已習於中小學堂。至於「修身」以前，更加四條目，朱子所謂「八條目」者，則尤爲誤説矣。

子曰：「弟子

中小學之教。


 入則孝，出則弟，謹而信，汎愛衆，而親仁。

以上皆六藝禮樂之教，所謂小道、小業。


 行有餘力，

凡民之俊秀者，小學畢業則入大學，餘則分途治事。


 則以學文。」

文爲六經，廿以後入大學之教。




子夏曰：「賢賢易色」至「而有信，

四

 事皆修身倫禮，爲六藝之禮樂教育。


 雖曰未學，

「未」當作「末」，下論：「子夏之門人小子，當灑掃進退，抑末也。本之則無，如之何？」六經爲本，六藝爲末，謂此修身倫禮皆屬私德，個人資格，後人以之爲聖賢者，誤。


 吾必謂之學矣。」

小、大二學同有禮樂，優於小學，則可進大學。此學爲大學，謂許其由小學升大學也，大學則爲治人成物之事。宋人所主不能出六藝範圍，適成其爲鄉黨自好之士，動以聖賢自命，且並以此待孔子，此經學之所蒙晦，人才之所消沉。




子游曰：「子夏之門人

大、小學同爲門人。


 小子，

廿以下如今中小蒙學學生。


 當灑掃、

詳《弟子職》。


 應對、

《容經》言。


 進退，

《容經》貌行。


 則可矣。

未冠習小道、小業，六藝之學。


 抑末也，

《大學》詳本末，《論語》之末學。


 本之則無，

大學爲本，以小學爲末。


 如之何？」

如子夏云：「雖小道，必有可觀，致遠恐泥，君子不爲。」


 子夏聞之曰：「言游過矣。

此篇專詳八儒分派，此章所謂子夏之儒、子游之儒。


 君子

儒有君子、小人之分。


 之道，

《大學》之道明德、新民，即好惡治平之學，專以治人者。


 孰先傳焉？

《大學》諸「先」字。


 孰後倦焉？

《大學》諸「後」字。一説先傳爲法古，後倦爲知來。如「傳不習乎」、「誨人不倦」之「傳」、「倦」字。


 譬諸草木，區以别矣。

區别即《大學》格致。


 君子之道，

大學爲君子，小學爲小子、小人。


 焉可誣也！

「物有本末，事有終始，知所先後，則近道矣。」


 有始有卒者，

即《大學》終始。


 其惟聖人乎？」

聖人得人、天之全，君子爲人學終始，小子小學，宜于修身倫禮，爲六藝學。六合之内，以聖人爲止境。皇帝稱聖人，平天下；王伯爲君子，治國。各有本末、先後、終始之分，即爲格致。此章論爲學，詳其先後、本末、終始，爲《大學》格致説，故並録之。






注
 　貴本觀：原無，據原書目録補。



注
 　同：原脱，據原校補。



注
 　而：原作「爲」，據原校改。



注
 　饜：原作「厭」，據原校改。



注
 　囿：原作「固」，據原校改。



注
 　即：原作「知」，據原校改。



注
 　全：原作「余」，據原校改。



注
 　四：原作「曰」，據原校改。








流演觀






道家出於六經
 

注







古之道術有在於是者。

六經爲古道家所主，《詩》、《易》之天學，關尹、老聃聞而慕之。《莊子·天下篇》：墨學好引六經，道家之於經文則多融化而出。古爲「孔氏古文」，即指六經而言。


 古之道術有在於是者，莊周聞而慕之。

同上。




凡用六書文字之書，皆出孔後。

凡用經語及傳記師説禮制者，皆爲孔學。

《樂》、《詩》、《易》三經爲天學。

《論語》「巍巍乎惟天爲大」一章。「無爲而治者，其舜與！」「《詩》三百，一言以蔽之，曰『思

思爲哲學。


 無邪

讀作「涯」。


 』。」

《春秋》三千里，《書》三萬里。《詩》爲天學，無極無盡，如《列子·天瑞》。


 「爲政以德，譬如北辰，居其所而衆星拱之。」

化諸天星辰爲大一統，即佛三千大千世界也。

以星辰爲地域部落，諸天化人爲天學。




《中庸》：「不言而信。」「不思而得。」「無爲而成。」又：「不賞而民勸，不怒而民威於鈇鉞。」「德輶

輶軒使者之車。


 如毛，

「毛」讀爲「
 


 」。

《尚書》 「四
 

 」，從衣，毛聲，與裏對文，
 

 即黑道所服之裘，裏爲當暑之絺綌，表裏不過取譬裘葛耳。「
 
 」字多作「毛」，《小雅》：「不屬于毛，不離于裏。」毛裏即表裏，「左右芼
 

注



 之」，或作「覒」，與采、流、服名同咏，即「
 
 」字。《論語》「當暑紾絺綌」，絺綌爲衣，表而出之，即四表之下三裘。
 毛



 猶有倫，

四表三萬里。《書》説萬五千里爲一表，四
 


 雖校

《春秋》 爲大，然仍有邊際可窮，不如《詩》之無邪也。


 上天

天學


 之載，

「載」與「輶」同，地域天球，皆以車象之。


 無聲無臭，

耳不可聞，目不可見，無極無盡，乃爲大遠。


 至矣。」

至人之化。天學無極無盡，無聲色可言，與《尚書》
 

注



 不同。




案：《列》、《莊》爲《詩》、《易》師説，已有專書發明矣。《列》與佛書同者尤多，佛同《列》，《列》出經，則佛之爲天學，爲質諸鬼神，爲譬如北辰。天官星辰、靈魂、仙真學，無疑矣。佛專言天學者多，人事則從畧。或疑孔子「夫子之門何其雜」，蓋孔子爲萬世立法，一身兼備，原始要終，固萬能俱備，使亦如佛經荒唐，則人道標準不能立矣。《莊子》之某「游於方之内者」，某「天之戮民」，子夏曰「夫子能之而不爲者」。故孔子專詳人事，立儒法之準，而以道家推之老聃，更由此推之佛，則道、佛詳天而略人，孔法詳人而略天，互文見義，合觀乃爲孔之真象。佛不能逃於天之外，《列子》首篇《天瑞》，所以多用《易緯》之文也。

孔以前爲六藝學、爲祆教、回教、佛小乘法，爲化草昧土著，不得不從先進也。自創爲六經，人、天各學，然欲立人極，故以道推之老。老子化胡，因變爲佛。此孔、佛一家，互文起義之法。後來二家子弟皆失此旨，言孔攻佛，言佛攻孔。佛經牽引支離，無所歸宿，每乖世界公理。今以佛歸統《詩》、《易》，則移步换形，不拘拘於舊法矣。




墨家出於孔經


墨與耶教、回教、佛法小乘皆爲孔教前驅，諸教已行而後孔法可施；佛大乘法與《列》、《莊》同，全爲天學，與墨成反比例，則孔子之後勁。今引墨、道二家以明孔學始終，餘則從畧。







「古之道術有在於是者，墨翟聞而慕之。」

《莊子·天下篇》。




案：《墨子》引用六經，自作《墨經》，載在本書，或以《墨》别自有六經，大誤。

儀文等級由少而多，由質而文，所謂其德愈尊者，其文彌縟。大抵《墨子》所主皆質家士庶人之禮制，故利于初行。




《論語》：「先進

如夏


 於禮樂，野人也。

夏制一切减于周，如喪期
 

注



 三月，周則三年，故爲野人。


 後進

如周三代表中，由質而文，由簡而詳者，皆爲進化説。


 於禮樂，君子也。

如周三年喪，質家爲
 

注



 野人，文家爲君子。


 如用之，

與《中庸》「今用之」不同。如者，如也，謂當時；今則來今，指後世。


 則吾從先進。」

《中庸》從周爲儒家，《論語》「從先進
 

注



 」爲墨家。當時無教化，孔子初創典禮，亦如今日對於泰西各國，誘而進之，不能遽言文家，祇從先進，即《墨子》服喪三月，用夏制之所本。




「禹，無間然矣」一章。

《禮》説德彌尊者文彌縟，三代以漸而加，故夏爲最簡。進化又以尊卑爲例，凡天子、諸侯爲從周。庶人、士所行則爲夏制。由此推之，可得數十條，不止服喪三月乃爲夏制。


 墨學主夏制，其餘師説多出此章。

子曰：「禮，與其奢也，寧儉；喪，與其易也，寧戚。」

「林放問禮之本」一章。

《公羊》改周之文，從殷之質，説本此。

「子曰禮云禮云」一章。

曾子曰：「喪致乎哀而止。」

宰我問「三年之喪」至「汝安則爲之」。

宰我問國卹，如《堯典》「百姓如喪考妣，三載四海遏密八音」，故有禮壞樂崩之説。使爲宰我一人一家之事，則何崩壞之可言？後世國卹，漢文改爲以日易月，二十七日而止。宰我以《尚書》之法難行於小康之世，故請孔子别立一期年之經，以便遵行，食稻衣錦而安。天子與母后之喪，今制亦止穿孝百日，以外婚嫁不禁，此宰我瞻言百里，與孔子籌商制度之事也。孔子則以小康不能行者，大同則能行，故「三載」之文，特著於《帝典》。皇帝愛民，如保赤子，民之父母，則民喪君，如喪考妣。王伯之世，無此資格，故謂之無三年之愛於君也。禮緣人性而作，故有從先進、從周之分。《傳》曰「進夷狄」者不一而足。當大同之世，有三年之愛，則用三年。宰我有期年之愛，則用期年。後世或百日，或二十七日，各如其量，稱情立文，若無三年之愛，强之三年，豈復成何禮制？

《墨子》三月之喪，引進夷狄之法。周本無三年喪服制，孔子新制有之，時人不能行，亦如前日推此法於滿洲，不能三年，斷以百日。自今以後，推之海外，亦必自三月始，待其資格已深，再加時月。此《墨子》三月，即「汝安則爲之」，不備責以必三年也。

《禮經》儀文制度以多爲貴者，皆爲進化等差。故庶人之儀最爲簡陋，大抵全爲墨家所祖，所謂國民資格。進於士則倍加，卿大夫則三加，諸侯則四加，天子則五加。儒家多爲天子之數，墨家則庶人之數，所謂從先進，近野人也。




諸子以皇帝王伯爲優劣符號學説表 


諸子發原六經，初創學説，其學大明以後，見之實行，數千百年後
 


注




 ，乃有帝、王、伯、君之分。















 

注










 

注





《韓非·顯學篇》詳
 

注



 八儒三墨，各自以爲真孔、真墨。孔、墨已不再作，不能定，更由孔、墨以推堯、舜，亦不能定。

按：泰西虎哥、盧索、孟德斯鳩等所創學説，不過發明虚理。有此學説，待人而行；既行之後，各有深淺、純駁、優劣之分；事後久經論定，乃就其人陳迹定其高下。吾國諸子同屬創學，所有帝、王、伯、君四名詞，不過如優等、上等、次等、下等之符號，

爲代名詞。


 故不能定其真僞。今學堂之古史課本，出於《通鑑前編》等書，皆采輯諸子各家學説而成。諸子自立宗旨，專門名家，於其中自分優劣。高者爲皇、帝，其次爲王，其次爲伯，

又其次爲君。


 即以儒、墨二家而言，墨主野質，極其簡陋；儒主詳備，極其文明。又以縱横與道家言，一則專恃兵威血戰，以成功業；一則純仍自然，無名無爲。每相對成反比例，各以其學説爲真堯舜、真三王、真五伯，而彼此程度天懸地絶，不能相同。韓非所以藉儒、墨論堯、舜，彼此相反，而皆自以爲真，後人不能從而决之。以草昧之堯舜本無傳聞，經傳之典謨皆爲學説，指後來之堯舜。諸子各自名家，自以其學説之優等，結爲堯舜行事，其學之文質、功利、道德不同堯舜，遂因之化爲種種形狀，是堯舜同爲思想之所幻化，宗旨之所區别，徒有懸虚之觀念，而非實行之陳迹。所以人人異法，各自堯其堯，舜其舜，而無真假是非之可言。則諸子之所謂堯舜，亦如海外學説諸大家，結想大同之主人，爲其思想所凝結，初非真有是人，果有是事也。



注
 　本篇與下《墨家出於孔經》篇，原置於《大學以修身爲本》篇前，兹據原目移。



注
 　芼：原脱，據原校補。



注
 　尚書：原作「六書」，據原校改。



注
 　喪期：原誤作「表用」，據原校改。



注
 　爲：原衍一「爲」字，據文意删。



注
 　進：原作「野」，據《論語·先進》改。



注
 　數千百年後：原作「數千後百年」，據文意改。



注
 　刑罰不中：原作「刑法不定」，據《論語·子路》改。



注
 　同：原無，據文意補。



注
 　「詳」下原衍「六」字，據原校删。








小大觀






《王制》《周禮》疆域不同表






《春秋》《王制》九州三服圖






《王制》：「千里之内曰甸，

《左傳》同。九服九畿，同以甸爲王居。


 千里之外曰采，

其外方五百里。


 曰流。

又其外方五百里。《詩》「左右采之」，「左右流之」。推三千里于三萬里，名同實異。




《孟子》：「四海之内方千里者九。」

合爲方三千里，與《王制》合。




《王制》：「四海之内方三千里。」

分爲方千里者九。




按《王制》説，《春秋》三千里，爲小標本；《周禮》説，《尚書》加十倍，方三萬里，爲大標本，而六合以内人事盡之矣。《鄒衍傳》所稱「大九州」，得九九八十一方三千里；儒者九州，止得八十一分之一。所稱儒者九州，即指《春秋》、《王制》而言。今欲考皇帝九州各種制度，不得不先立此標準，以皇帝之法皆由此推廣也。

《詩》亦用三萬里立説。《關雎》「左右采之」，「左右流之」，「左右覒

讀作表。


 之」。采、流即此三服之采、流，小者五百里，大者五千里。古文説黄帝畫井萬國，以三萬里立九州，皇極各五千里爲甸，其外五千里爲采，又五千里爲流。

《白虎通義》云：「王者王三千里，不治夷狄。」今本或作五千里。按五千里蓋用《禹貢》五服説，其中本有夷蠻明文。王三千里，爲《春秋》家説，絶不至有五千里，且五服亦非全圖，乃帝一州之地，當以三千里爲正。




《尚書》《周禮》五千里一州圖






内爲《周禮》九服，外爲《板》詩六服，合爲十五服，一萬五千里，爲全球方三萬四分之一。

四帝平分，各得萬五千里，立九州，以五千里爲一州，合九州爲方萬五千里。惟舊説牽拘文義，以五服爲禹之全域。夫《尚書》、 《周禮》皆以三萬里爲起例，則如五千里者，實有三十六。經不能但取其一以立法，而置其三十五方五千里於不顧。地域等級，各有不同，故經舉一該八，以明四帝平分方萬五千里之制。《帝典》之「州」字當絶句，以五千里爲一州。

按：此四帝平分天下，各立九州之制，《尚書》、《周禮》舉此爲例，其義有三：一、五服例，冠、衣、帶、裳、履。一、《王制》封國分三等，大國百里，次國七十里，小國方五十里。經傳每舉小國以爲公式，如諸侯三軍，二千五百人爲一軍是也。《尚書》皇所封國，大者方千里，次七百里，次五百里。經傳所言五服五千里，亦如《王制》舉小國以爲公式也。又此爲四帝四分十五服之制，以一化三，五服即十五服之起文。

經 《皋陶謨》：「弼成五服，至於五千，

句。


 州，

句。


 十有二師，

十二州，十二牧。


 外薄四海。」

此用地五起例，四海二十五千里，爲二十五民。《内經》
 

注



 云「天地之間，六合之内，不離乎五」是也。




經《禹貢》：「五百里甸服：百里賦納總，二百里納銍，三百里納秸服，四百里粟，五百里米。五百里侯服：百里采，

「百」上當脱「三」字。


 二百里男邦，三百里諸侯。

五字當爲衍文。


 五百里綏服：三百里揆文教，二百里奮武衛。五百里要服：三百里夷，二百里蔡。五百里荒服：三百里蠻，二百里流。」

按：《禹貢》外四服，每服之下有二小名，先三後二，爲每服之小界，固也。然五服《周禮》作九服，加以藩以外六服，實作十五服，以一化三。今每服合二小名，亦爲三，三五合十五，亦可由此起義。

按：經「四表」，傳「土圭」，舊説皆以爲三萬里。方三萬里，爲方五千里者三十六，舊説以《禹貢》五千里爲《尚書》疆域之定制，不知《禹貢》崐崙、弱水皆包全球而言。五千里一州，方一萬五千里爲九州，配十五服，只作爲四帝平分天下之圖。又方五千里共得方千里者二十五。《周禮》諸公封方五百里，亦得方百里者二十五，《王制》千里一州，諸公封方百里，《周禮》公封方五百里，必五千里爲一州，而後有此封地。驗小推大，一定之例也。

傳《國語》：「夫先王之制，邦内甸服，邦外侯服，侯衛賓服，

賓，《禹貢》作「綏」。


 蠻夷要服，戎翟荒服。甸服者祭，侯服者祀，賓服者享，要服者貢，荒服者王。日祭、月祀、時享、歲貢、終王。」

按：《周語》以終、幾、時、月、 日分屬五服，即《洪範》之歲、時、月、日、星，終王即《周禮》之世一見。《周禮》九服九畿，第三爲甸，第九爲鎮，鎮以内爲九州，以三服當九服九畿，則五服即十五服、十五畿之起例。就文義言，爲五千里，而日、月、時、歲、終之五等，則爲十五畿純全之比例。

傳

以《書》爲經，《周禮》爲傳。


 《周禮·大司徒》：「凡建邦國，以土圭度其地而制其域。諸公之地，封疆方五百里，其食者半。」

諸侯方四百里，諸伯方三百里，諸子方二百里，諸男方百里。




傳《周禮·職方氏》：「凡邦國千里，封公以方五百里，則四公。」

按：傳言此者，以明《周禮》之州
 

注



 必大於《王制》而後可也，方五千里。方千里爲方百里者百，據《王制》諸公之封，只得天子百分之一。鄭注乃以《周禮》王畿認爲千里，誤之甚矣。辨見下。

傳「方四百里則六侯，方三百里則七伯，方二百里則二十五子，方百里則百男。」

按：《王制》方千里一州，公侯方百里。《周禮》公封方五百里，多於方百里者廿四倍。自來説《周禮》者，皆以千里説之。《王制》方千里一州，爲方百里者百，公侯封方百里，只得百分之一，《周禮》方千里止能封四公，《記》有明文。一公之封，已占全州四分之一，除三公封地之外，只剩方五百里，何以立國？且援《王制》之例推之，畿内方百里之國九，以封三公六卿，《周禮》雖再加一倍，作爲方千
 

注



 里者二，亦且祇能封三公七卿
 

注



 。蓋以正官論，尚有二卿、二十七大夫、八十一元士無地可封。又考《王制》畿内九十三國，封地不過占王畿三分之一，其三分之二另有典章。今千里之地祇能封四國，大抵尚少方千里者二十四。鄭君不悟此弊，仍以爲《周禮》王畿實祇千里，左支右絀，無一可通，萬無此等制度。古今説者皆欲求通，而至今不能通。今立《尚書》爲經，《周禮》爲傳，《帝謨》、《禹貢》皆以五千里爲一州。方五千里一州，則諸公例得封方五百里，故《周禮》諸公封五百里，一見《大司徒》，一見《職方氏》。凡《周禮》所見，皆以傳《尚書》五千里一州之文也。經傳兩兩比合，如磁引針。其所以舉五千里示例者，考皇帝分合，地域廣狭不一，不能徧舉，特舉一小者以示其例。《王制》封國有百里、七十里、五十里三等之差，《周禮》援推，亦有千里、七百里、五百里之别，舉一以示例，其餘皆可推。今立此爲第二圖，其制自明。




《尚書》《中候》考 


《尚書》順行。《易大傳》：「數往者順。」由皇而帝而王而伯。《中候》逆行。《易大傳》：「知來者逆。」由五而六，由六而七。







二十八篇爲備。

二十八篇以應列宿。又以《皇篇》法北斗，爲二十九篇。○古文與今文爲二十八篇，增多《泰誓》
 

注



 ，乃《牧誓》之傳。





《皇篇》一

《書》爲皇帝學，首舉皇以明一統。「帝曰：咨！汝羲暨和」以下，乃爲《帝典》正文。《尚書》以皇、帝、王、伯爲起例。





「乃命羲、和」五節爲經。

用五紀「皇省爲歲」例。




《月令》爲傳。

凡《逸周書》、《靈樞》、《素問》、《大戴》、《管子》、《淮南》所有歲、時、月、日之説，皆統爲此經記注。





《尚書》十篇

《書説》：百篇爲《尚書》，百當爲十。此十篇爲法古，王降爲伯，經據衰而作，往古過去時代，所謂皇降而帝，帝降而王。《史記》言尚者十餘見，皆由此起義。十篇如數《皇篇》，則爲十一篇，《百兩篇》所以有奇零歟？





四帝四鄰 

皇在中央，四帝如羲、和四子，仍爲五方。○董子《三代改制篇》：「故王者有二而復者。」「有四而復者。」又：「王者以制，一商一夏，一質一文。」又：「四法修於所故，祖於先帝。故四法如四時，然終而復始，窮則反本。」




《帝典》

堯。一名《堯典》。東北艮維，堯九男。《春秋》子、丑、寅三月之王，由此起例。《改制篇》「主地法文而王」云云。




《帝謨》

舜。一名《舜
 

注



 謨》。《大傳》「帝告」即「帝謨」字誤。西南坤維，舜十子。卯、辰、巳。「弼成五服，至於五千（句）州（句）。」以五千里爲一州。故諸公封方五百里也。《改制篇》「主天法質而王」云云。按：四法皆詳儀制四等之異同，文多未録。




《禹貢》 

一名《九共》。高陽才子八人。東南巽維。四帝各王萬五千里爲一表。午、未、申。《改制篇》：「主地法夏而王。」案：夏如九夏，高陽，故稱《禹貢》。




《洪範》 

高辛才子八人。西北乾維。四帝九州以五服五千里爲一州，酉、戌、亥。《改制篇》「主天法商而王」。案：商法如高辛，故稱《商書》。




此四篇爲四帝、四鄰、四時次第，用《大傳》七觀説。

圖附後。




三王三誓 

《穀梁》：「誥誓不及五
 

注



 帝，盟詛不及三王。」




《甘誓》 

一名《禹誓》。司空。




《湯誓》 

司徒。




《牧誓》 

一名《泰誓》。司馬。




殷三公二伯

《肜日》 

司徒，仁者居守，司祭祀。




《西伯戡黎》 

異姓伯，司馬。




《微子》 

同姓伯，司空。







《尚書》十一篇表 


《尚書》、《論語》所謂「退」，所謂「告往」、「成事」、「往者」、「老者安」、「傳習」。《中候》、《論語》所謂「進」，所謂「知來」、「後生」、「來者」、「少者」、「恒」、「天」、「不愠」。













《中候》十八篇


《書》説十八篇爲《中候》，俟後聖、知來。「候」與「俟」同義，言「中」者，皆取法於《射經》「立正鵠，以待後生之射」。「告」爲「鵠」本字，「誥」與「告」同。凡《尚書》十篇皆法古，故十篇中無「新舊」、「繼續」、「後生」、「後王」、「嗣」、「孺子」等字。《中候》中專言繼自今、後王、嗣天子，王嗣、王孺子，不爲當時人君而言，專爲後來聖王立法，待其人而後行。故俟聖知來之學説，專用《中候》之經爲起例。《盤庚》亦與五《誥》同，故從《左傳》、《史記》，歸入《中候》。








周公七篇

俟後。逆讀由六而七，即由帝進皇也。比於《皇篇》一統，故爲七政。人統如《周頌》，泰皇六五，則天地二統。七、六、五合爲十八、二九。





七篇皆以「周公曰」爲主。凡七政、七年，以「七」立名者，由此起例。

中央揖讓授受，除《金縢》以外，三篇無序，皆周公一人之言，無問答。




《召誥》：周公主祭祀，武王讓周公，如堯禪舜，有風雷之變。

内爲四輔，即四方四時之義。外州二多，一多四國，合爲八伯。周公七篇一稱「誥」，王六篇一不稱「誥」，合爲六「誥」，《大傳》六「誓」五「誥」，五、六字當互異。


成王六篇

俟後，逆讀由五進六，由王進帝，比於四鄰四時。天統。《素問》：天以六爲制，五運六氣，天六地五。





六篇皆用「王曰」爲主。六府、六宗、六沴，凡言「六」者，由此起例。




盤庚：《左傳》稱爲「誥」，《史記》言武王、周公用盤庚法以教殷民。六府：金、木、水、火、土、轂，盤庚五邦五遷，主五行，《洛誥》即爲「轂」。六沴亦於五行外别加上帝。中央揖讓，餘五篇，皆一人之言，無問答。

王主祭祀，周公讓成王，如舜禪禹。


 《周禮》會同曰「誥」。誥皆會同諸侯之辭。《康》、《酒》、《梓》，封字爲封人。《大傳》「封若圭璧」，指内外服諸侯言，非康叔名。


周五篇

如《春秋》爲王伯學，俟後之書，逆讀二誓二伯，如《西伯》、《微子》、《顧命》與二「王曰」爲三王，如三《誓》。此由伯進王之説也。地統。《素問》：「天地之間，六合之内，不離乎五。」又：「地以五爲節。」





東方兵，南方刑，西方學校、議院，北方選舉，中央傳家，父子授受。外四篇二「公曰」、二「王曰」，兼包天地二統言之。《顧命》父子相傳，如禹家天下，故爲小康。






 

注





經云：「天命有德，五服五章，天討有罪，五刑五用。」《大學》專以好惡進退爲主，即所謂明德、用賢、新民、

除不肖。


 明德慎罰。明德，司空封建，錫命爲柯；新民，司馬九伐，斧鉞專征。《詩》曰：「析薪如之何
 

注



 ？匪斧不克。」除惡以新民，比於析新
 

注



 ，後來居上。

《大學》五引《書》爲五帝，中《康誥》，東
 

注



 孟獻子，西《秦誓》，北舅犯，南《楚書》，與此叠矩重規，互相印證。

案：二十八篇，各有取法，不能增損。考《大學》以孟獻子、舅犯、《楚書》與《康誥》、《秦誓》并舉，舅犯、《楚書》，文見《國語》、《戴記》。經文之外，兼舉傳記，非一引《書》，便爲孔經。《百篇序》出於莽、歆時代，無論其他，即生造《舜典》、《大禹謨》，名目已萬不能通，作僞之迹顯然。近賢皆知其僞，特以其文大約全載《史記》，從而附會之。不知《史記》所引《書序》，除二十八篇外，諸僞撰篇目，皆直鈔《序》文，與二十八篇體例迥殊，凡有《書序》者，其文隔閡上下不相通。蓋漢時注《史記》者
 

注



 ，皆屬古文家，以《書序》補注《史》下，後來刊本誤爲正文，亦如《水經注》經、注混淆之事。樂山黄孝廉鎔曾舉而删汰之，廓清之功不小，每篇皆有取法，不能加亦不能减。枚本古文其僞已明，人猶以爲無害於道。夫勸人爲善，其書多矣。即《感應篇》、《陰隲文》、諸子、佛、老，豈無佳篇？足以勸善，與經别行，學者無異詞。苟僞輯善言便可與經并列，則前人以古文雅正爲三代之《尚書》矣。今定此表，掃除一切，學《書》者庶不致徘徊門外，老死而無得而入也。

説過新，閱者必致按劍，惟專致數十年乃成此説，自不能如白香山詩老嫗可解，特各義皆有專篇發明，文多不録。凡有所疑，舊學商量不妨質問，如萬不能通，則可更變，不敢以爲定説也。





四帝四鄰四表平分天下圖

如後。








四帝分占四維，各萬五千里，爲十五服，立九州，每州五服，得五千里，故曰「弼成五服，至於五千，

句。


 州，

句。


 十有二師。」

外十二牧以三十度、六千里爲月計之，萬五千里加二六千里，正合三九之數。




《禹貢》「弼成五服」，謂一州耳。一表方萬五千里，已得方五千里者九，四表共有三十六方五千里，則知五服非全輻。《謨》曰：「欽四鄰。」《論語》：「德不孤，必有鄰」，《易》曰：「東鄰殺牛，不如西鄰之禴祭。」又曰：「富以其鄰。」

《洪範》九疇，用生成數法，本即九州，疇、州古字通用。九共、九疇，即八元、八愷之義。《大戴》宰我問五帝德，共有六帝，由黄帝起，終於禹，如六經終於《易》，始於《春秋》，其中四帝，二高與堯、舜，正如四教之《詩》、《書》、《禮》、《樂》也。天主六，人帝則五，故黄帝爲五天帝之一，舉一以示其例。人帝始顓頊，終禹，别有五人帝，黄帝不在五人帝之内。又《五帝德》每帝各有四至之文，各王一方，非全在中國。

《尚書》始堯之故，舊説多不安。今考定五人帝，二高爲二帝，後如《春秋》之杞、宋，爲已往二代。堯、舜南北二帝，如晉、楚夾輔皇室。經雖始堯，包有高陽、高辛在内，而一皇四帝四鄰之制全矣。

《逸禮》、《淮南》均言五帝分司五極，各得方萬二千里。其説以二萬七千里開方，各得一百四十四方千里，此以皇爲天，再用四帝平分三萬里，故各得一表爲方萬五千里，故經曰「四鄰」、「四表」，合皇則爲五。

由四帝變爲五，則以夏居中。以四帝各九州言之，取其中一州五千里歸中央，四州合爲方萬里。土寄王於四季，今則四季之辰、戌、丑、未，入中宫爲九夏，則得方萬里，其餘八支各爲一州，各得方萬里，與中之禹服正同。蓋方萬里爲方千里者九百
 

注



 ，九人各得萬里而適平，此又一法也。

《左傳》引《書》説，牽引二高十六族，非用四鄰，則十六族無位置之地。又堯、舜之治，如用舊説，不免有優劣。今以分方求之，堯在東北維已治安，惟對冲之坤維未治，所謂四凶等，皆在坤維。舉舜以治坤維，舜之作用全在下方，與堯舊治不同。所云大麓、
 畝、深山、貳室、南河
 

注



 之南，皆指坤維。故《孟子》曰：「居堯之宫，逼堯之子，是篡也。」《尚書》爲皇帝學，乃百世以下大同之法，則海禁未開以前，學者多囿於一隅之見以説之，如能小中見大，統五帝而區畫之，則思過半矣。



注
 　内經：「經」下原衍一「經」字，據原校删。



注
 　州：原作「周」，據原校改。



注
 　方千：原作「千方」，據文意乙。



注
 　三公七卿：「七」前原衍一「五」字，據原校删。



注
 　泰誓：原作「秦誓」。按，廖平以《尚書》爲備，《泰誓》後增。



注
 　舜：原作「帝」，據文意改。



注
 　五：原作「二」，據《穀梁傳》隱公八年改。



注
 　秦誓：原作「泰誓」，據《大學》及本書下文改。後「秦誓」同。



注
 　析薪如之何：原作「析之如何」，據《詩·鄭風·南山》及原校改。



注
 　析新：據《詩·鄭風·南山》，當作「析薪」，此爲廖平改字解經。



注
 　東：原脱，據原校補。



注
 　「者」前原衍「服」字，據原校删。



注
 　九百：「九」字當爲衍文。



注
 　南河：原作「南陽」，據《孟子·萬章上》改。







天人觀






《内經》天人四等名號學術説考



舊撰有《内經分表》，有天學，有帝學。於科學有生理，有衛生，有論病，有針灸。其專言治病者，不過十之二三而已。凡論病當以藏病經絡爲主，不當言運氣五行。運氣爲三才之上下學，五行爲五帝，五方符號舊皆融合爲一。俗醫不求實際，專説干支五行泛語，當其治病，幾如子平家之推命。不知推五行者，皆屬帝學，泛及病狀，是爲通論。醫家則不尚此空言。


《素問》上古


「古」字從十從口
 

注



 ，口
 

注



 爲天，十爲地，大圓大方指天地而言。經足以參贊天地，故以古言之。後世「故」、「詁」皆由「古」而出，不指時代。真上古則愈蠻野，各

 書有明文矣。「古」又爲告，鵠之本字，經爲正。告半
 

注



 ，口

 象侯形，半象矢形，古兼二義。


《天真論》云黄帝曰


讀作皇帝，《周禮》：外史「掌三皇五帝之書」。《列子》以《道德經》爲黄帝書，皆治皇帝學者之專書。孔門七十子所傳者出孔子後，非古黄帝之書也。


余聞上古


經爲古之道術，上古指《易》而言。


有真人者


即《中庸》 「至誠」，《文子》二十五人，首真人、至人、化人、聖人。乃在第五等

 。《莊子》：「至人無己，神人無功，聖人無名。」


提絜天地


如《華嚴經》世界説。


把握陰陽


王注：「真人，謂成道之人也。夫真人之身，隱見莫測。其爲小也，入於無間；其爲大也，徧於空境；其變化也，出入天地内外莫見迹，順至真以表道成之證。凡如此者，故能提絜天地，把握陰陽也。」


呼吸精氣


説詳《列》、《莊》。


獨立


即《中庸》「慎獨」之「獨」。


守神肌肉若一


王注：「真人心合於氣，氣合於神，神合於无，故呼吸精氣，獨立守神，肌膚若冰雪，綽約如處子。」《校正》引全元啟注本云：「身肌宗一。」《太素》同，楊上善云：「真人身之肌體與太極同質，故云宗一。」《列子》作「骨肉俱融」。


故能壽敝


王注：「敝，盡也。」


天地


壽與天齊。


無有終時


與天地相終始。


此其道生


爲《易》形游天學之至。


中古


《莊子》：「六合之外，聖人存而不論。」《詩》、《易》是也。

《莊子·天下篇》首言六經四通八達，後言六家，與《藝文志》先六藝、後九流同。所謂諸子，爲經之支流也。《天下篇》云：「古之道術有在於是者，老聃聞而慕之」，「莊周聞而慕之」，云云。所云「古之道術」，即指六經。若上古洪荒，中古草昧，愈古愈蠻野，則知古指經

 ，不指時代明矣。《詩經》六合以外，爲中古神游學。


之時有至人者


賈子《容經》有至人，即《中庸》「誠」者，《莊子》：哀公稱孔子爲至人。


淳德全道


王注：「全其至道，故曰至人。然至人以此淳樸之法，全彼妙用之道。」《新校正》云：「詳楊上善云：『積精全神，能至於德，故稱至人。』」《中庸》作至德、至道。


和於陰陽調於四時


和謂同和，調謂調遣。言至人動静，必適中於四時生長收藏之令，參同於陰陽寒暑升降之宜。


去世


《論語》所謂辟世。


離俗


《離騷》之「離」，由此取義。《楚辭》詬訿世俗者，凡數十見，其義俱取此。


積精全神


王注：「心遠世紛，身離俗染，故能積精而復全神。」


游行天地之間


《莊子》「游於六合以外」，「游於無何有之鄉」，《楚辭·遠游》取此。


視聽八達之外


王注：「神全故也。」《庚桑楚》曰：「神全之人，不慮而通，不謀而當，精照無外，志凝宇宙，若天地然。」又曰：「體合於心，心合於氣，氣合於神，神合於无，其有介然之有，惟然之音，雖遠際八荒之表

 ，邇

 在眉睫之内，來於我者，吾必盡知之。夫如是者，神全故所以能矣。」《詩》「不聞亦式，不諫

 亦入」，《中庸》「莫見乎隱，莫顯乎微」，釋氏所謂天眼、天耳，不用凡夫耳目，即《莊》、《列》所謂「不以耳目聽視」是也。


此蓋益其壽命


《莊子》：「八千歲爲春，八千歲爲秋。」三萬二千年恒星天爲一歲。


而强者也


《中庸》「子路問强」之「强」。


亦歸於真人


王注：「同歸於道也。」如菩薩之成佛，由神游以至形游

 。真人、至人爲天學名號，聖人以下乃爲人帝。此段如《楚詞》總叙，讀此則《楚詞》爲天真學説，爲秦博士所撰，非屈子一人牢騷之作，不辨而自明矣。


其次


《尚書》六合以内之學説。《莊子》：「六合之内，聖人論而不議。」如《尚書》是也。


有聖人者


顓頊爲人帝之首，《書》曰顓頊以後「絶地天通」；《左傳》顓頊以後德不及遠，乃爲民師而民名。


處天地之和


中天下而立。


從八風


《九宫八風篇》，八節爲八正，包地球三萬里而言。


之理


王注：「與天地合德，與日月合明，與四時合其序，與鬼神合其吉凶，故曰：聖人所處天地之淳和，順八風之正理者，欲其養心正，避彼虚邪。」


適嗜欲


下「被章服」三字當在此下。


於世俗之間


游於六合以内，不去世離俗。


无恚嗔之心


聖人志深於道，故適於嗜欲，心全廣愛，故不有恚嗔，是以「常德不離，殁身不殆」。


行


巡狩。


不欲離於世


三十輻爲一轂，以象月也。《周禮》世一見，釋書謂之世界。


被章服


《新校正》以三字爲衍文，按當在「適嗜欲」下。


舉不欲觀於俗


王注：「聖人舉事行止，雖常在時俗之間，然其見爲則與時俗有異爾。何則？貴法道之清净也。《老子》曰：『我獨異於人，而貴求食於母。』母亦喻道也。」不要譽。


外不勞形於事


無爲而治。

内無思想之患

王注：「聖人爲無爲，事無事，是以内無思想，外不勞形。」《易》：「無思無慮。」


以恬愉爲務


如道家之學説。


以自得爲功


王注：「恬，静也。愉，悦也。法道清静，適性而動，故悦而自得也。」自得猶自然。舊説黄帝號有熊氏，乃「自然」二字之誤。《白虎通》有作「自然之性
 

注



 」。袁爽秋亦主之。


形體不敝精神不散


説詳《六家旨要》。


亦可以百歲


王注：「外不勞形，内無思想，故形體不敝；精神保全，神守不離，故年登百數。此蓋全性之所致爾。《庚桑楚》曰：『聖人之於聲色滋味也，利於性則取之，害於性則損之，此余性之道也。』敝，疲敝也。」道家宗旨爲皇帝。


其次


王伯王三千里。


有賢人者


《春秋》學説。《莊子》：「《春秋》經世，先王之志。」聖人日夜切磋而不舍者也。


法則天地


上、下。


象似日月


王注：「次聖人者謂之賢人。然自强不息，精了百端，不慮而通，發謀必當，志同於天地，心炷於洞明，故云法則天地，象似日月也。」四旁。


辨列

 星辰逆從陰陽


王伯不能與天地交通往來，而以祭祀通之。


分别四時


王注：「星，衆星也；辰，北辰也。辨列者，謂定内外星官座位之所於天三百六十五度遠近之分次也。逆從陰陽者，謂以六甲等法，逆順數而推步吉凶之徵兆也。《陰陽書》曰：人中甲子從甲子起，以乙丑爲次，順數之；地下甲子從甲戌起，以癸酉爲次，逆數之。此之謂逆從也。分别四時者，謂分其氣叙也。春温、夏暑熱、秋清凉、冬冰冽，此四時之氣叙也。」五紀曆法。


將從上古


治曆明時，如《春秋》年、時、月、日爲大一統，四時首月爲四始，言災記異，以明天法，皆敬天順時之法，與皇帝同。


合同於道


取法乎上。王法皇，伯法帝。


亦可使益壽而有極時。


王注：「將從上古合同於道，謂如上古知道之人，法於陰陽，和於術數，食飲有節，起居有常，不妄作勞也。上古知道之人，年度百歲而去，故可使益壽而有極時也。」王伯諸子。

《靈樞》、《素問》，舊以爲醫書，不知其中有天學，詳六合以外；有人學，詳六合以内；有道家、有陰陽五行家。凡言皇帝學派者，每以疾病爲標目，如《月令》、《繁露》，皆有民病之説，不必皆爲醫書也。

《漢·藝文志》九家有陰陽五行家，爲帝學道家之輔。古書則《内經》爲一大部，如《素問》王氏次注所補之《陰陽大論》七篇，爲全元起本所無者，皆

 《尚書》陰陽五行師説，本爲大醫醫國治天下之專書。其中惟論疾諸篇，乃爲醫學專書。《上古天真論》真人、至人爲《楚詞》之師説，專爲道家神仙去世離俗之所本。讀《内經》而後《楚詞》之本旨明

 。下二節爲《尚書》、《春秋》師説，上二節爲《詩經》神仙之學，爲六經之要領，故特爲提出，以爲標幟。知此而後孔子天人之學乃得而明也。




四經人物名號依託表 


孔經全屬空言垂法，絶非古史。







《春秋》 

三千里疆域之王伯。




王

據周而作。實則止有一王，凡云三王，則已屬《尚書》説。


 伯

借時人立法，其事則齊桓晉文，其義則孔子自作。




不言堯、舜。殷以七十里，文王以百里。夏五十，殷七十，周百畝。《春秋》言一王二伯。

《書》 

六合以内三萬里疆域之帝王，與《春秋》名同實異，即非一時，自非一人。




二帝 

用四鄰例，二高爲帝後，典、謨爲重黎。《董子》：「王法四時。」而《易》主地主天，法夏法殷。


 三王

一帝統三王，四方十二王以應十二月。一王統二公，當有二十四公。


 周公

據衰而作，故託之帝王。周公以爲符號，其人至今尚未生。




不言五天帝。至人爲止境，五人帝自顓頊起。《周穆王》：天下皆有車轍

 馬跡。禹稱帝禹，若《詩》則爲大禹，《易》則爲神禹，同爲禹名，而有人真神天之别。《書》：「格于上下。」契、稷皆有父而生。

《詩》 

六合以外，存而不論。




皇　帝　王　伯 

《五帝德》：「宰我問：『黄帝，人耶？非人耶？』」明五天帝皆星辰符號。




五天帝，星辰所託。《詩》爲神游，故詳招魂夢境。穆王神游。大昊、神農、黄帝、少昊即四天帝，人皆由天神降生，除契與后稷外，《詩緯》所

 列諸聖賢帝相，皆無父而生。《楚詞·天問》所見之人，皆屬《詩》説。人與天人同名。《易大傳》所謂「游魂爲變」，《列》、《莊》詳《詩》説。《左》、《國》六太所言皆屬天人。《左氏》與《楚詞》所引羿、浞事，皆天學，非人事。傳説入箕星，《山海》、《淮南》引大禹曰神靈所生。

《易》 

所稱人名，即釋家所謂諸天帝。釋四經相同，爲翻譯例。




皇　帝　王　伯 

凡《易》皆形游，爲真人，入水不濡，入火不焚，履虚若實，入實不礙。




《易》主形游，《易傳》所謂「精氣爲物」。凡《山經》所有之人，皆屬星辰符號，屬《詩》、《易》。穆天子會西王母，《左氏》豢龍帝鴻子爲社稷神，皆天學，非人事。《楞嚴》三十二相，非血肉之軀，故與氣合而無礙。《易大傳》有伏羲、神農、黄帝。

五天帝不見少昊、共工。


 堯、舜爲《山經》之皇帝，與《尚書》不同。

舊説以六經同治中國一隅，不免架牀叠屋之病。且一國三公，何所適從？故就天人分之，又就天人中各分小大。就其疆界以立根據，而人物因之不同，無待詳説矣。

六經天人小大各有地域，經説所有人物亦因之而異，同名異實，非偶然也。《史記·自序》立兩大端：曰「協厥六經異傳，整齊百家雜語」。整齊雜語，如方言之作通譯。六國方言爲一定文字，此用舊史之法，至於「協厥六經異傳」，則合併六經各家法而一爐冶之。如爲文王、周公立紀傳，則不論何經之文王、周公與諸子之不同者，皆雜合爲一，撦撏既多，固不免牴牾。而牽混各經各子之文王、周公混合爲一，變各經各子之學説爲舊文歷史，致使後人目迷五色，至以其書爲古史，一成不易，而聖經宗旨隱晦，則不得不歸咎於史公也。




六經分界知來告往表　　逆讀進化俟聖表


《易》：「知來者逆。」







《禮》：君。

人禽


 之交。

農墨。


 小説。

耶教、回教、佛小乘法。 《禮經》未立以前，先行六藝，六經既立以後，六藝下行民間。




《春秋》：賢人，

王伯。


 由三千里以進五千里。

行藝。


 儒、法、名。

人學三等，治平學説，佛法所畧。




《書》：聖人，皇帝。六合以内。由九千里以進三萬里。陰陽五行雜家。

《周禮》、《大戴》爲此經傳説。




《樂》：皇。

天人。


 之交。

羅漢。


 位道家。

佛法，儒家所畧，《樂記》爲師記。




《詩》：至人、至德。

菩薩。


 位釋法、道家。六合以外。

《詩》爲夢神游學。《楚詞》、《靈》、《素》、《山經》、《天文志》爲此師説。




《易》：真人。

形游。


 佛位、至道、至誠。

逆讀爲進化，由《未》、《既》以至《乾》、《坤》；順讀爲退化，由《乾》、《坤》以至《既》、《未》。




《詩》：至人。餘同前。

《樂》：同前。

《書》：由三萬里以降九千里。餘同前。

《春秋》：由五千里以降三千里。餘同。

《禮》：同前。《禮經》既絶以後，惟六藝孤行。




順數退化法古表



或疑尊孔，則二帝、三王、周公皆在所黜。不知世所號稱之帝、王、周公事跡，作經説則諸子之學理，非古史已往之陳跡。今以歸入諸經、諸子，則帝、王、周公與經、子並尊矣。




孔經三戒表 


戒與界同，山河兩見，猶用此字。

注







 

注











天學神游説



至誠生知前知，泰西困知勉行，一定科級也。近來研究空理，有思想家、哲學家，催眠術家亦發達焉。學者或頗訝爲神奇，不知此固吾國老生常談，特少專門研究耳。《論語》以學思分爲二派：「天道遠，人道邇。」人事爲學，天道爲思。「思」與「志」同，即古「詩」字也。

緯云：「在心爲志，發言爲詩。」是「志」、「詩」本爲一字。乃全詩中無一「志」字。「思」與「志」音義皆同；字形則「志」爲從心，士聲；「思」從心從囱。囱爲腦，即西人腦氣筋之説，于思想尤爲切合。是「思」爲「志」本字，「志」則續增之形聲字。


 詩爲思想，故《詩經》中「思」字甚多，每言「思」即「詩」也。如「無思不服」、「思無邪」，

讀作「涯」。


 猶云無詩不服、詩無涯耳。《周禮》掌夢立爲專官，與卜筮同爲知來學説。且有「獻吉夢於王」之明文。考占夢立官，《始皇本紀》已有卜夢博士，「獻吉夢於王」，特爲怪誕。考其六夢，統於第三之思夢。舊以《列子》爲神仙之説，與經傳典制宜乎不合，乃掌夢，六夢詳列于《列子·黄帝篇》中。《楚辭·招魂》言上帝召巫陽，告以有人在下，魂魄離散，今欲招之，巫陽辭，以爲掌夢之職。

《楚辭》乃道家之書，《始皇本紀》言「始皇不樂，使博士爲《仙真人詩》。及行所游天下，傳令樂人絃歌之。」即今之《楚辭》。


 是《詩》全爲思想學，全爲夢境。思夢全爲靈魂學，故《詩》中八徵之生、死、得、喪、哀、樂、故、爲，爲人事。六夢之正、噩、思、寤、喜、懼，全爲夢境。《斯干》、《無羊》同云「大人卜夢」，所云「吉夢維何」，即掌夢獻王之吉夢。他如「甘與子同夢」、「視天夢夢」，皆言夢。《韓詩》讀「聊樂我云」之「云」爲「魂」；《卷耳》「僕病」、「馬痡」，「云何吁矣」，「云」即古「魂」字，文與《離騷》之「僕夫悲予馬懷兮，蜷局顧而不行」同
 

注



 。《召南》爲《招魂》，云、兮古篆形近，「之子于歸」即「云兮歸來」。《遠游》爲《周南》。凡「歸」字皆謂歸天上。《遠游》云神雖去而形留。是《楚辭》之周游六虚，即爲《詩》神游夢想之師説。

本爲《詩》、《易》之師説，故博士傳有此派。《始皇本紀》云：「招文學方術士甚衆，欲以興太平。」 考盧生、侯生、徐巿皆博士。


 《中庸》：「『鳶飛戾天，魚躍

古「逃」字。


 于淵』，言其上下察也。」人事專在本世界，神游六合以外，乃如《離騷》之上征下浮。《列》、《莊》所謂塵垢之外，無何有之鄉。離去塵垢

指地球耳。


 而升降，故取法魚鳥。《莊子》云：「夢爲鳥而戾天，夢爲魚而潛淵。」夢鳥、夢魚，即所謂「匪鶉匪鳶，翰飛戾天；匪鱸匪鮪，潛逃于淵」，又即所謂「牧人乃夢，衆爲魚矣，旐爲旟矣」。

「旐」當爲「兆」，與「衆」對文，兆民同化鳥而上征，衆生同夢魚而下游，即所謂衆生皆佛。《莊子》所云夢鳥、夢魚，乃變化神奇之事。若爲旐，則與盧抱經改「衆」爲「
 


 」同爲實物，非夢境變化之事矣。以此推之，則全經皆同。《離騷》、《遠游》凡與「爲熊爲羆」、「爲虺爲蛇」、「兆爲旟矣」、「衆維魚矣」託物起興者，同爲思想，即同爲夢境。讀《詩》如《楚詞》與《莊》、《列》之華胥化人之宫、蕉鹿、蝴蝶，同屬神游。《列子·周穆王篇》全説夢游。

佛書亦屢以寤夢立説。


 蓋世界進步，魂學愈精，碧落黄泉，上下自在，神鬼之事，未至其時，難取徵信。惟夢者雖屬寤寐之近事，而神通肉體之分别，可藉是以考鑒焉。此千萬年娑婆世界飛相往來之事迹，預早載述，使人信而不疑，樂而不倦，則惟恃此夢境以道之，寓玄遠于平庸，託神奇于淺近。《詩》爲靈魂學之大成，固可由《楚詞》、《列》、《莊》而通其理想。若修養家之出神，與催眠術之移志，則事實之萌芽矣。又經傳五帝言五極，三皇則言上下，所謂游于方之外。經傳之天神地礻人鬼推之，自今日言，則曰神礻鬼以别于人。自其時論之，則天地相通，神人往來，彼此同類，亦如今之中外交通，互爲賓主，並無人鬼之别。故以人學言，則如《列子》之説，以覺爲真，以夢爲妄；至于天學，則衆生皆佛，反以夢爲真，以覺爲妄，故有「獻吉夢于王」之典。所謂夢非夢，覺夢顛倒，固是平等，則掌夢一職，非後來靈魂學之起點，催眠術之大成乎！《中庸》曰：「道不可須臾離。」《老子》曰：「大道不止。」

「道」，今本作「盜」，「盜亦有道」，字可通用。


 《易》曰：「在天成象，在地成形。」後來事實，曇花幻泡，偶爾一見，以爲將來之印證。後來乘雲御風，人人可以飛身，而神仙之佚事，時有見聞，亦如麟鳳龜龍，皆非世界所有，乃星辰之精。本世界以人爲靈，四宫則以四蟲爲靈。自我言之，謂之四蟲；自彼言之，則同爲人。必上下交通，而後四靈至，乃《春秋》已書獲麟、獲長狄。《山經》爲將來天官之太宗祝、神靈學。諸天星辰各世界，爲五山、四荒、四極，故《楚辭》以神魂立説，游于六合以外，凡有所聞見，則必非本世界，明矣。其人事、地名，乃全見于《山經》，是不惟神靈物産、奇形怪狀，不在本世界，即所有堯、舜、文王、鯀與社稷，亦非指古人，特藉本世界之古帝王人物，以翻諸天之星辰。《左傳》：使知鬼神之氏族者，爲之宗。故天神地礻，亦如人鬼之詳氏族矣。然則《春秋》書獲長狄兄弟三人，不傳國土，不詳種族女口，豈非諸天氏族，偶爾降落人間？又形天負貳，本爲神礻，古有載記，不皆虚誣。蓋即上征下浮之理，周游六漠，偶見人間，如電光泡影，又如仙佛，乘風御雲，偶爾一見，以爲先覺。後來人人具此知能，則爲平常。因其少見，詫爲異聞，指爲妖妄。同車同行，有同天國，則又何足駭異！此麟鳳長狄，即參天地、育萬物之起例也。每怪秦、漢之間，神怪游仙，實多異聞，方士神山，司馬大人，何以有此奇聞？後世漸少，蓋亦如諸子爲六經支流，孔子後忽然擁出，紛至沓來，積如山岳，前無所承，後不能續。故仙、釋同爲經説，否則何以興也勃焉，亡也忽焉？孔子所謂知天知人，觀志觀行，又何以分别之也。

《楚辭》爲《詩》神游師説
 

注



 ，見於講義者詳矣。所謂《遠游》、《招魂》二篇即二《南》《周》、《召》之師説也。道家説謂生人爲行人，死人爲歸人，謂天學世界。地球之人，皆由天上降生。《楚辭·招魂》謂有人在下，上帝遣巫陽招之，凡言「歸」者，本以天上爲家。今游行人間，招之反於天上，故以死人爲歸人。二《南》之數十「歸」字，皆同此義。言「告」言「歸」爲發端，以下分方而見。「云何吁矣」，「云」爲古「魂」字，「之子亏歸」之「亏」即「魂」字。「亏」字古篆與「云」字形似，由「云」誤「亏」，故「之子云歸」，即「魂兮歸來」。《召南》在上招之，所謂「招招舟子」，魂由人間反之天上，天不一天，故周游層累，曲折而上。「之子于歸，百兩將之」，即「魂兮歸來，家室安止」；「馬痡」、「僕瘏」，即《離騷》之「馬」、「僕」二句；《易》之「周游六虚」，在《招魂》曰「周游六漠」；二《南》之分方上下四旁，即所謂六漠六虚之周游。

後儒以「之子」爲新嫁娘，真屬夢囈。


 《國語》黄帝廿五子、《爾雅》黄鳥、

皇。


 《周南》之「黄鳥于飛」三句，即《大雅》「鳳凰于飛」一章。《周南》之子孫、公孫、父母，皆天下一家例。鳳凰爲祖，鴡鳩、二鳩爲父母，九牧、九扈爲八才子。《周南》十一篇，合《九歌》之數，《召南》十四篇，共爲廿五篇，以合廿五人。廿五子而得姓者十四，則指《召南》十四篇。故《周南》爲周游六虚之上下四旁，而《召南》則在天之中，爲六宗、六漠之中心點。




《易》八卦上下圖









《詩》《易》上中下三才圖








注
 　口：原無，據原校補。



注
 　口：原無，據原校補。



注
 　各：原作「名」，據原校改。



注
 　半：原無，據文意補。



注
 　口：原脱，據原校補。



注
 　此處所引不確。《文子·微明》：「天地之間有二十五人也：上五有神人、真人、道人、至人，聖人。」



注
 　經：原作「今」，據原校改。



注
 　表：原作「外」，據《亢倉子·全道篇》改。



注
 　邇：原作「近」，據《亢倉子·全道篇》改。



注
 　諫：原作「見」，據《詩經·大雅·思齊》改。



注
 　由神游以至形游：據文意，似當作「由形游以至神游」。



注
 　性：原作「本」，據《白虎通義·號》篇改。



注
 　列：原作「别」，據《黄帝内經·上古天真論》改。



注
 　「皆」下原衍「書」字，據原校删。



注
 　明：原脱，據原校補。



注
 　轍：原無，據原校補。



注
 　「所」下原衍「言」字，據原校删。



注
 　二字原無，據原校補。



注
 　諫：原作「見」，據原校改。



注
 　「君子」前原衍「其諸」二字，據原校删。



注
 　不行同：原作「不同行」，據《楚辭·離騷》及文意乙。



注
 　案：「《楚辭》爲《詩》神游師説」以下文字，原錯入《流演觀》之末，據原校移。








宇宙觀






地球成住毁三劫九十年命運表



五歲

以上成劫。







動物初生，由蟲八變而爲人。


 地長至五千里。

初本空虚，由微塵所積







而爲地，如人之胎胚。




十歲

以上人類初生，







九九八十一。


 地長至萬里。

十五歲

此世人禽混雜。


 地長至萬五千里。

孔經未立之前，先







有六藝。


 

以前三級爲本，地球之







地獄以年分等差。




二十歲

《禮》。


 地長至二萬里。

一爲俟後之孔子。




二十五歲

《春秋》。


 地長至二萬五千里。

三十歲

《書》。


 地長至三萬里，爲一世界。

地球黑道無冰，赤道退熱，盡如黄道。







以上三級爲本地之成劫。




三十五歲

《樂》。


 三萬里周術數拾遺之小數。

以下三級爲本地球之天堂、天仙世界。




四十歲

《詩》。


 三萬里周術數拾遺之中數。

《論語》「後生可畏」，進化説也；







「四十五十無聞」，指《詩》之時代言之。




四十五歲

《易》。


 三萬里用大數，地有三千萬里，爲大千世界。

五九爲極盛之數。此三級爲住劫。神仙飛相







往來，凡人不能住此，世界淨土之説近之。




五十歲

《詩》。


 地縮至三百萬里
 

注



 ，爲中千世界。

以上五帝：青帝、赤帝、白帝、黑帝、黄帝，







「帝」字在下，又稱伏羲、太昊、神農、黄帝、少昊、







共工，皆天帝星辰之精，非人間世之人。







以上爲本地球之天堂。爲鬼神學，爲星辰學。




五十五歲

《樂》。


 地縮至三十萬里，爲小千世界。

六十歲

《書》。


 地復縮爲三萬里，爲一世界。

顓頊以下不能及遠，民師民名。







顓頊以後絶地天通。以下五帝，「帝」字在上。




六十五歲

《春秋》。


 地縮爲二萬五千里。

七十歲

《禮》。


 地縮爲二萬里。

以上爲法古之新字。




七十五歲

此世人禽混雜。







由人類復反于禽默。


 地縮爲一萬五千里。

以下爲本地球之地獄，以年歲分







等差。




八十歲

以下人種絶。


 地縮爲萬里。

孔經既絶以後，六藝孤行。




八十五歲

以下動物絶。


 地縮爲方五千里。

九十歲

由毁而復空，如人之死而化。以前毁劫。毁後爲空，《列子》「天下有形之物，







未有不毁者也」，指此而言。釋云「色即是空」，毁劫，「空即是色」，成劫也。






注
 　三百萬里：原作「三萬里」，據文意改。








〔附〕孔經哲學發微續編（嗣出）目録




祛誤門

其説統爲貶孔派。





以一名定孔子。

教育、宗教、政治、哲學、儒、聖。


 周公先聖，孔子先師。

以經爲史。　伏羲、文、周皆立言作經。　孔守先法古，

孔以前有六經。


 集大成。

欲行道當時。　庸言、庸行。　格致誠意正心爲四條目。　退化專言降。

陰陽五行。　尊君、專制。　古有六經文字。　六經同治中國。

以禪爲聖，静坐、良知。　《易》爲四聖之書。不知地球。　諸子創教。

孔以前有子書。




以仙道爲孔。　周公當爲先聖。　《書》有百篇。　《河圖》、《洛書》。

先天後天之誤説。　周公作《周禮》。　六經皆我注脚。抱道在躬。孔子與人相同。人皆可爲堯、舜。　賤伯，以道爲異端。　韓闢佛。　孔子以前金石文字，即六書體。


禦侮門

其目編時更有增損，又一人聞見不能周知，更望同人推補。





中人：疑經、攻經、反經。

諸子及各集散見類而申明之。




外人：疑經、攻經、反經。

如《經學不厭精》、《五大洲女俗通考》及無政府學説之彙。




諸子：貶孔、攻經。

外教：貶孔、攻經。

尊君、專制。初級民權即爲大同，大同無君。




近議：廢經、攻孔。

章氏著書尤横肆。





四庫經部提要駁義


昔撰《尊孔篇》，分四門四目：曰受命、曰立言、曰祛誤、曰存疑，二十四題
 

注



 ，文甚簡約，不盈廿紙。大抵西漢以下，所有尊孔者皆流爲貶孔，至語録、制義而極。近來歐美風行，乃全與漢、宋相悖。聖經將大行，藉此掃蕩俗誤，而後反之周、秦真實義，欲揚先抑，闇而彌章，天心人事，皎然可覩。因兵事留歇，中秋乃議赴曲阜大會，倉卒編此。上卷大抵皆受命、立言二門，以祛誤、禦侮歸之下卷，以俟補編。不直則道不見，亦受攻而彌縫更堅。外患深鉅，小嫌捐除，合志同心，不似摸象捫盤，迷妄顛倒。至聖真象，六經微言，庶可以中興於世界，願與同志共勉之也。井研廖平編目畢敬述。



注
 　二十四題：原作「二十四目」。按《尊孔篇》自序：「乃綜核大綱，立四門：一曰微言，二曰寓言，三曰禦侮，四曰祛誤，分二十四題。」因據改。
















皇帝大同學革弊興利百目



廖　平　撰

邱進之　校點








校點説明



《皇帝大同學革弊興利百目》是廖平經學四變時期著作。全書分論聖、《論語》、《周禮》、《詩經》、《易經》、《尚書》、《禮記》、《春秋》、《大學》、《中庸》、子學、九家、理學家、中國政治家、中人西學、西人宗教家、西人大同學、西人政治家、西人思想家、西人天文家、西人地學家、今日時局等二十二題，共列各題中有關皇帝大同説的正反觀點一百零一目，逐條予以簡要解説、論證或反駁。書中主要以公羊張三世、夷夏之辨、素王立法、小康大同等角度，從經典和中西思想家觀點中尋求佐證，提出六經皆孔子微言，諸子爲孔子後學，孔子爲全球立皇、帝、王、伯之法等思想。該書原附於《公羊驗推補證》，有光緒三十二年（一九〇六）則柯軒刊本，今據此本整理。








皇帝大同學革弊興利百目






論聖 


附西人







舊説虚尊孔子，講章以村學究爲至聖。西人以朱子比孔子。

匹夫爲百世師，一言爲全球法，真堯舜之不及。

不見宗廟百官美富，以在海外、後世。




宰我、子貢以孔子爲「生民未有」，不得其詳。

經營天下，力臻美備，千古一人。

不言皇、帝，不知其大。




子貢：性與天道，不可得聞。

性命、天道皆屬皇、帝之學。

當時不睹不聞，無徵不信，多以性命天道、陰陽五行立説。




孔子自云不爲魯國爲天下，不爲當時爲後世。

與「至誠」、「前知」同意。




數千年前早立全球治法。

如《詩》、《易》、《周禮》，後世平天下之規模。




古文家以孔子爲纂輯傳授，先文明，後蠻野。

實先野後文，作而非述；小

即《王制》、《春秋》。


 治中國，大

即《詩》、《易》、《周禮》。


 治全球。

孟子空言高深，不見實際。

但治中國，能者多矣！於春秋時詳。全球乃真如天之不可階而升，非文王周公之成迹；作而非述，乃可見。

西士以孔子爲教主。

耶蘇、釋伽，可擬孔子。




孔子爲萬世師表，天下政教皆其所主。宗仰迷信者，統入《周禮》十二教。

西士以孔子爲政治家。

管、晏、蕭、曹，可比孔子。




爲全球經營，大經大法。

經傳多從古未行，尚有待於數百千年之後者。




西士以孔子爲哲學家。

伏、董、程、朱，可爲孔子。




古今中外，萬事皆備於一人。

由《春秋》以推行《詩》、《易》、《周禮》大統，海外典禮俱備。







論語



君子，小人。

宋儒誤以君子爲善良，小人爲宵小。




君子儒、小人儒分大、小二統，一道德，一仁義。

舊以匹夫可以抱道。從漢至今，不知「道」字真解。

道爲天行軌道。皇法天言道，苟非其人，道不虚行。

舊以學、思平立，故宋學以幽恍説中正。

事實但重力行。學、思分二統，一述往，一知來。

即告往知來、守先待後之義。




《論語》視、聽、言、動，言、行、聞、見。

宋儒專就一身言之。




視聽言動、言行聞見，皆爲四岳。

如《大學》十目、十手，爲五帝。言屬南，如「寡人處南海」；行屬北，即「君處北海」。




舊以王、伯比北辰。

一行星一世界。行星繞日，日繞小恒星，小恒星繞大恒星。以數十大恒星爲一星，又合群星爲一統。




「北辰」章爲皇帝大統學之總歸。

凡言大統者舉無過是。




舊誤解「文」、「質」二字。

《論語》文、質即今中、西。

中主文，西主質，文質合一，成大統之君子。




百世可知，始可言《詩》。

舊俱誤解。




孔子平天下之學三千年後始見。

由《春秋》漸進於《詩》，故必待數千年後。世界三萬里，皇萬五千里，上帝萬里，帝五千里，王三千里，伯有五等疆域，政教之不同，由小推大。大，則不能再小。




《詩》「思無邪」，

讀「涯」。


 志道、據德。

《詩》爲空言。




虚存此言，後世乃能行，故曰志、曰詩。大地三萬里，無疆無涯。

孔子方以三千里起點，以後驗小推大之王、帝、皇託爲古之皇、帝、王。




乘桴浮海，居九夷。

宋儒以孔子道不行而有避隱之思。




孔子至誠前知，喻言聖教，施及蠻貊，覃敷海外。

今中外海禁大開，可爲大統之兆。




舊惜當時不得行道，志欲求官，時不可。

立意不取行，故以不爲政自標。當時略如泰西，使實治《春秋》中國，不過如華盛頓、拿頗崙，何能原始要終，師表萬世？

如政域有皇、帝、王、伯之分，孔子自爲不過伯而已，王以下何能爲？故特以言立教，皇帝亦可言。







周禮 


必今日以後數百千年乃能全行。二千五百年前，已以空言立教。







舊講主周公，宗旨誤，全經皆乖。

鄭注無一條明通。




本有三皇五帝明文。孔子著《周禮》，爲《尚書》典制，治天下之書，故與《王制》小、大不同。

先儒以《周禮》强合於《王制》，矛盾不休，故西人譏中儒束縛於争論。

《周禮》大統，海外疆域，輻員封建，畿服州國，爲小、大不同之實據。

舊以五土五民、一轂三十輻、地球四游爲一王之制。

又，五官六官，争論靡定。




四游，即西人四季圖；五土五民五極，即五帝分司。

與《逸禮·王居明堂禮》同。




舊昧《周禮》小、大名官之意。

如大司徒、大宗伯、大行人、大司寇、小司徒、小宗伯、小行人、小司寇之類。




《周禮》兼包皇、帝大小二統。世界有分有合。

皇合帝分。




舊執中國以求地中。

如謂潁川爲天下之中。




《周禮》地中即赤道下萬五千里。

合則大地三萬里，如鄒衍大九州之説。




舊執周制以説《周禮》封建。

《周禮》封建無王伯之制。

五等封地，公方五百里，侯四百里，以下皆數倍於《王制》、《孟子》。〇大、小共爲四等，皇大帝小，王大伯小。以帝、王言，帝大王小。







詩經 


《詩》爲志，與《書》對文。







舊以《詩經》爲古事，故以序説《詩》，後世更以爲誨淫小説。

《詩》爲預言神游事，借古人翻後人，無一真古人古事，故班氏譏以序説《詩》非本義。

舊誤解鳥獸草木爲中國之物。

全球。《周禮》五土、五民、五植物、五動物，如古之河圖、今之五洲動植圖。又，主素皇素統，故以鳥名官。

如鳲鳩爲司徒、黄鳥爲皇之類。




舊誤解小、大二《雅》。

《雅》爲翻繹之書，兼喻大、小二統。

《大雅》爲皇，如大東、大共、大球；《小雅》爲帝，如小東、小共、小球。




舊以二《南》實指周、召。

《詩》分陝爲中分天下，即後世泰皇，二伯爲天皇、地皇。

舊以十五《國風》爲往事。

人名、國名皆指實。




《詩》十五《國風》内配三垣，外配十二次，又以配皇輻十五服，如讖緯，皆寓言後事。

舊以「顛倒」、「反覆」爲敗壞。

《詩》「顛倒」、「反覆」，

即撥亂反正，以水濟火，以熱易寒，以柔助剛之事。


 皇帝治天下之妙用。




易經



舊以《易》爲卜筮之具。

如梅花數、牙牌數。




平天下之書。運用消長，裁成輔相，皆爲百世後法。

舊誤解《易》爻内、外之分。

《易》内外赤黑相移，水火既濟，治天下之妙用。

四合。兩、三爻配全球五帶，二五爲二黄道，三四爲赤道。




舊誤解《易》卦大、小之分。

皇帝大小二統，

大卦爲皇，合；小卦爲帝，分。


 天下分合之治。

舊誤解《易》上、下經之分。

上經爲先進，古之世界；下經爲後進，後之世界。又，上下指世界南、北二球。

與《詩》「明明在下，赫赫在上

 」同。




舊以《易》无咎、吉、凶爲休咎。

如得失、利害、成敗、可否之説。




天、地、人三統，无咎爲泰皇，天皇爲吉，地皇爲凶。




尚書



舊以《尚書》全爲述古之書。

止言往事，不爲後法。




《尚書》分前後，《洪範》以上爲述往，《金縢

 》以下爲知來。

前後兩皇帝王伯，有三羲和：皇羲和、帝羲和、王羲和。




舊讀五《誥》，莫得其解。

五《誥》分應十五《國風》，爲五土例，即今五大洲。

末四篇爲王、四岳，五《誥》則皇之五岳，相比自明。




《洪範》、《禹貢》舊多誤解。

九疇即九州。《禹貢》小九州，《洪範》大九州。




《尚書》九疇即大九州，《禹貢》有全球之説。

《禹貢》冀州爲皇大九州，雍州爲帝大九州，故全有天下。九州外再言四隩、九山、九州、九澤，即《淮南·地形訓》之所本。




舊以五行配人身五官。

《洪範》五行、五事，即《周禮》五土、五官、五帝之制。




禮記



《禮記》大同小康。

小爲國，大爲天下。先儒不知，誤以大統説小康。




皇帝之世，天下和同，不言小康。

知《春秋》進步易行，《易》、《詩》、《周禮》一統以後，乃言大同。




舊讀《王制》，不知運用。

先儒多惡《周禮》之異己。




《王制》爲小統典禮。

故與《周禮》多不合。







春秋



舊以《春秋》經傳全屬小統。

止治中國，不能治全球。




《春秋》言人事小統，記災異大統。

《春秋》内夏外夷。

小統教化未廣，止尊中國，反鄙外夷，於諸夏則詳之；以荆、徐、梁、揚四州爲夷狄，故略之。




大統三經，

《詩》、《易》、《周禮》。


 中外如一，無遠近親疎之别。

皇帝一視同仁。







大學


附論學堂







舊以《大學》爲蒙童初讀之書。

如程子謂「初學入德之門」。




《大學》爲皇帝之學，專詳平治天下。

非先習《王制》，不能讀此書。




《大學》絜矩、六合。

《大學》言平天下，即《周髀》六矩之法。

與《詩》、《易》、《周禮》同意。


 以一心貫六合即七政，所謂從心、不踰矩。下七引《詩》、《書》，即中、下、上、南、北、西、東。

舊解定、静、安、慮、得如禪學清静無爲。

定甸，静侯，安綏，慮要，得荒。




《大學》定、静、安、慮、得乃皇、帝、王、伯五等疆域之名。

五千里爲定

 ，七千里爲静，方萬里爲安，方萬五千里爲慮，方三萬里爲得。




舊以格致爲即物窮理。

宋人、西人所言皆蒙學。




《大學》格、致即分别修、齊、治、平之本末先後。

物指身、心、家、國、天下，格即修、齊、治、平之事。致知者，知所先後。







中庸



《中庸》施及蠻貊，六合尊親。

《中庸》爲全球立法，無徵不信，百世俟聖不惑。

舊以謹獨、慎獨爲衾影、屋漏。

「獨」實指海外，

與《大學》同。


 故有「不睹不聞」之説。

時文家感應類文科。

如修身則家自齊，國自治，天下自平。




《大學》諸「其」字，國爲侯，家爲卿大夫，身爲士庶人。積身成家，積家成國，積國成天下。諸國全治，天下乃平；各家皆齊，一國乃治；各身皆修，一家乃齊。非皇帝自修身而天下平，如時文感應話，無此事，並無此理。

舊以《孝經》專言孝。

《孝經》與《大學》事理相同。




《孝經》移、易、安、全，皇帝平天下之功用。

移風易俗莫善於《禮》，即《易》、《禮》别爲帝；安上全下莫善於《樂》，即《易》、《樂》合爲皇。







子學



俗儒惡諸子爲異端。

諸子出於四科，九流備大九州之治法，皆有聖人之一體。

《列》、《莊》詬詈，芻狗糟粕。

漢儒言古文者以六經爲古帝王之舊書，孔子彙而傳之，乃知所詬詈者即東漢古文僞儒，非孔子。




九家



舊以道家爲虚無之學。

清淨寂滅，大同於世。




道家出於德行科，重道德，輕仁義，無爲而無不爲。

舊以陰陽家爲技藝家。

漢魏相、丙吉皆用此學爲丞相。




陰陽出於《詩》、《易》、《周禮》，皇帝學之二后。

即《周禮》「天産」、「地産」。




舊以名家主刑名之學。

名家出於《春秋》，爲文學科嫡派。

舊以法家主法術之學。

法家出於政事科，冉有、季路之宗派。

舊以儒家爲孔派嫡傳。

誤以身心性命專就本人一身附會磨礱。




西漢儒家出於文學，篤守章句，多爲《論語》「小人儒」，與孔子「志道」、「據德」迥别。若漢馬、鄭爲音訓，宋陸、王之釋理，皆不得爲真儒。

舊拘聞見，專尚儒家。

皇帝大同之世，儒乃東方一教，不過十二門中之一。

宋、元深惡縱横家，故辭命之學絶。

於四科已絶其一。




縱横出於言語科，宰我、子貢之宗派，爲今外務部最切用。

俗學誤以音訓、禪宗爲聖學旨歸。

今所謂經學，不出童蒙音訓，道學則主釋之禪宗。




聖學以六經經營天下後世，至爲美備，何音訓之足云？

理學古文家，貧賤驕人，以道德自高。

如陸、王不知道德。




道德非皇帝尊貴、法天明德不能言，皆有實用，不可須臾離。後來貧賤傲人乃自詡爲道德，道德可以懷包紙裹

 ，養成虚憍無用之士風，遺害庠序。

墨攻儒，《論語》尚質從簡，墨家宗旨。

如「禮喪寧戚寧儉」、「禮云禮云」，又「禹無間然」章，皆墨家宗旨。




墨祖孔子，以攻俗儒。

若真儒爲東文，真墨爲西質，一文一質，並行不悖。




儒分爲八，晚近教而非學。

才士晚年多逃禪。宋學之盛，蓋自詡聖賢，託名甚尊，實則希圖安逸，少有聰明一學而成。其養心却病，一如二氏。方外迷信宗仰，與祆、回同，故爲十二教之一。




孔子爲聖，皇帝學。儒東方文王派，墨西方武王派，儒墨合一，爲今日大同基礎。

儒專詳典章得失成敗，有實用，可程課，非高談性命如晉人清談。




舊以農家爲小人之事。

農家出於后稷，政事派。

舊以清談爲道。

道家無爲無不爲，其要在無不爲。以無爲爲道，如以季桓際可推孔子，故孔興道反，遂成爲害人學術。一入其中，無不愚戅。




理學家


附中儒







理學家以空渺禪寂爲道德。

不能解「道德」二字。




孔子言皇帝學，有「胞與」之量，乃知所謂天下、天子、道德、上帝、帝、皇爲人。

宋儒誤以禪宗爲聖學，於修身外贅以格、致、誠、正。

中國因此無人才。終身格致，且不能盡。




聖學廣大如天，與地球相終始。然《大學》明云：「自天子至庶人，壹是皆以修身爲本。」修身爲本，則不應於身外頭上安頭，使人無下手處。故删削枝節，一從修身起，則道若大路，人人可行，不似從前之迷惘矣。

宋儒誤以天道、天命、性情、心身在己身。

大統用天下一家、中國一人例，心屬京師，身爲邦國，性情指五方之民。《中庸》「喜怒哀樂之未發謂之中」，謂海外四極未通之前只有中國也。考檢外域，撫循鎮服，其學至巨，乃盡屬之藐躬，爲刺棘端之猴，造似楮之葉，故凡理學爲愚人之物。欲開士知，非先屏此蔽，中學永不强也。

宋儒誤以身家屬皇帝。

身家本爲士庶人與大夫之事。

大夫有家，士庶人有身，乃誤讀「一家仁，一國興仁；一人貪戾，一國作亂」，積久成派，爲八股家感應文料。窗下言之易，一旦出仕，迥與文章所話不同。雖謂明天下亡於此感應派、今之中國弱於此感應派可也。學者當如洪水猛獸，力屏絶之。




中儒妄談災異占驗，西士力駁之，兩失。

經傳災異爲大統説法，百世可知，非目前所能見。漢儒占驗固是誤説，然如救日、求雨，其中别有精義。西人僅以格致爲據，天下事理出格致外者多，西人方求實迹，未能逸超。必數千百年後始能聲入心通，不待恃耳目爲功。

中儒疑緯讖妄談禍福。

緯讖皆屬後事，俟後而言，必天下大同乃驗。

「老死不相往來」爲上古蠻野之變文，中儒誤解爲古樸，誤會《老子》而然。

天下小通則小利，大通則大利。由一鄉一邑一國以至天下，通則樂利，閉則草昧，一定之局也。大國遠近如一，無物我親疏之别。

中儒誤以儒爲孔子、道家爲異端。

孟、荀於孔子，如百里國之於至尊。後儒誤以孟爲孔，宋人專學孟，與孔道直成天淵。近人以孟爲大同，尤誤。




儒爲文學之支派，道乃德行科。《論語》與道家符合者不下百條。俗儒直無耳目心肝，妄自高大，不由理解，不知皇帝之學君逸臣勞，無爲無不爲。如舜有臣五人而天下治。

中儒以鄉愿爲道德，動以防弊爲説，誤盡天下蒼生。今之中國，一防弊政教，所以孔子深惡鄉愿，爲好好先生痛下針砭。

道德乃皇帝之學。

《論語》「志道」、「據德」，《莊子》「道失後德」，緯引「堯云皇道帝德非朕所專」之類皆是。




中儒以規行矩步、平庸爲聖賢。

如八股所稱之孔子。




聖人應運而生，言爲天下法，行爲天下則。

古者立學分經，分尚實，貴異不貴同，如藥方有薑、附，有硝、黄，功在相證，不能誤投。今之學術則務求一太平藥，人人可服。大抵上而政府，下而名宿，合成一好好先生太平藥而已。宜殺人如麻，死而無悔也。




中儒誤以孔道爲及身可盡，見於施行。

因包後世伯、帝、皇，有四等之異，經乃託見古之皇、帝、王，「及身」則亦如管、晏之伯而已。




皇、帝、王、伯，疆域大小不同，運會古今各别。分一時一國，固必以六經分任之。又，説三代堯舜羲昊，三皇合天下，千萬年後乃能盡發其藏，見之實事。使當日能盡行於世，則不託古之皇、帝、王，《春秋》、《王制》外，不必更作《詩》、《易》、《周禮》、《尚書》也。




中國政治家



政治家言學止於王、伯，經營不出五千里。

如禹、皋、伊、旦、管、晏、蕭、曹諸人皆然。




皇帝經營天下，由《春秋》推行《詩》、《易》、《周禮》，以成一統之治。

政治家競言窮經致用，實無實學。

西人常以行非所學、學亦非所行譏之。




言皇帝之學，知群經典禮乃爲有用。

字字切實，不似從前空虚，後來踵事增華爲無窮。







中人西學



中人一入西學，專心外向。

奉聲、光、化、電爲神明，鄙經傳如糞土。廢經之歎，朝野相同。




諸學以六經爲歸宿，無泛務，有實效。

中人西學，好講民權自由。

有庶民，無君上。以亂世草昧辦法推行中國，勢成齟齬。




大統以通經爲主，各因宜俗，歸於尊君親上，以成一統之治。




西人宗教家



宗教家專主一天，以爲獨得之奇。

春秋以前，中國亦爲祆教，六經同主一天，由一天以化三天，決嫌疑，辨等威，踵事增華。西國四百年前有路德，中國三千年前已有孔子，改新教，爲中外古今立至善之準。

宗教獨守一隅，不能兼通。

近鬼神，未能務民義。《論語》「知死」、「事鬼」，即靈魂復生之説。




皇帝政學外，以十二統天下異同，如《周禮》十二教，各因土俗所宜，禪、釋、回是也。祆乃西方一家説。

宗教家競言大同，乃以争勝自强爲宗旨。

皇帝大同，毋固、無我，舉世如一，無所謂愛憎。争弱强、決勝負乃戰國風尚，爲亂世之言。若至大同，實無須此。

六經同主天論，論述改正舊教甚詳，不僅路德之九十餘問題。

不郊，譏三望；郊，則不必譏望。獲罪於天，不禱奥竈；得天庇佑，不必禁奥竈。生死、幽明、終始、遠近詳矣。




西人大同學



大同學以民權自由爲持平。

皇帝一出，萬物得所，鳥獸草木，皆能通其性情，知其言語。當時「不識不知，順帝之則」，何議院之足云？

宗教復生升天。

無歸宿，終覺荒渺。




事鬼先事人，知死先知生，務民義，遠祈禱。惟皇帝乃稱天子，以下立祖宗姓氏學，然後奉行天道，方有實效。




西人政治家



西人政治專言利。

如管、晏雜伯之學。




皇帝一統天下，無弱强貧富之足言。

役天下以德。今之西政各書，一言以蔽之，曰「言利」而已。




政治家競言變法自强。

聖經爲後世天下法，一成不改，千古常新。今爲亂世，由今改良，非數百年不能至。如能範我馳驅，事半功倍，庶不致背道而馳。




西人思想家



思想家師心自用，與宋學同苦無歸宿。

以經爲師，以經範我心思之謂也。宋人則曰「六經皆我注脚」，故一生教而不學，所以迂疏淺陋，不能深造。西人之予智自雄，其失一也。




《詩》爲思之本旨，今之思想即古之《詩》教。然古無徵不信，故用思；今地球已通，當用行，不貴思。以經爲依歸，依樣葫蘆，何須憑空結撰，不悉準則？

西人思想，一切以失奴隸性根爲主。

西書云有思想而後有事業，文章制度焕然一新。




聖人經營天下，典章制度盡善盡美，千古不朽。於古曰思，今則曰學。

學古人爲奴隸，學今人亦奴隸。學今人之不奴隸，實亦奴隸。即言學，則奴隸不可免，特須善擇主耳。







西人天文家



天文家
 

注



 地動四游，寒暑五帶。

西人絶業，孔子二千年已言之侃侃，且無事不較西説詳美。當時無儀器、無衆力，今合數千年人才、數十國勢力所成，乃不敵一數千年前之匹夫，優劣何待言！由此以推其餘，直所謂無極無盡。

天文家言天象，以爲獨得之奇。

經傳日月星次預推全球曆法，三法六曆至精至密，迥出西人上。由今日盡窺經之秘藏，不審美備更爲如何？然經尚待數千百年之鑽研。既竭
 

注



 吾材，所得亦僅今耳目所及而已。




西人地學家



地學測量全球，實不詳合統治法。

《詩》、《易》、《周禮》包括全球，陰陽、寒暑、剛柔、晝夜，舉得其平。

典章制度，裁成損益，其説詳矣。




地學家侈言地動天虚。舉而措之，千萬年不能盡，其中大等級尚有數十層。

《中庸》「舟車所至，人力所通」，聖人早爲立説。又，大地四游、緯書升降，最活最醒，西書僅就形言，不及二字精切。




今日時局



山陰湯氏著有專書，以爲孔教時數已過。

孔子六經盛行未艾，與地相終始，愈久愈新。

南宋偏安，與金、遼世仇，故鎖國攘外之説，至今援爲頑固黨口實，自尊卑人，刻忌褊狹。

言皇、帝始知聖無不覆幬。胡越一家，進夷狄爲中國，器識心思乃能宏遠。

今日中國失遵守，無依據。

舊學當世變，中士如喪家之犬，西士如紈袴之兒。




皇、帝宗旨定，中外方有實學。

中國行政，以八股學當堅艦巨礮，時變不知所極。

諸皇帝諸經皆切實，學堂方出有用人才；人才出，方有轉機。經方大顯，何廢之足言？

天下分裂，人民塗炭，如春秋戰國之局。

皇帝學天下一家，中國一人。中外推獎此宗旨，患害可以潛銷。

泰西諸國争戰不休，互相翦滅。

皇帝以德服人，血氣尊親，不滅國，可以弭兵。



注
 　「明明」二句，原誤作「明明在上，赫赫在下」，據《毛詩注疏·大明》改。



注
 　縢：原誤作「滕」，今改。



注
 　定：原作「安」，據上下文意改。



注
 　裹：原作「裏」，據文意改。



注
 　「天文家」下似脱「言」字。



注
 　竭：原作「揭」，據文意改。
















世界哲理箋釋



廖氏學説　黄鎔箋釋

邱進之　校點








校點説明



民國二年（一九一三）教育部召集各地代表統一國音，廖平被推舉爲四川代表，赴京開會三個月，旅京同鄉在湖廣會館發起歡迎會，廖平發表題爲《孔學關於世界進化退化於小康大同之宗旨》的演講，大旨以經爲新作，所以俟後。帝王、周公皆屬符號，先小後大、先野後文，以駁「經爲古史、專主退化」之舊説。並立世界進化六表、世界退化四表，認爲用夏變夷爲進化説，用夷變夏爲退化説，地球進化由微塵漸長至三萬里，退化則由三萬以至於毁，比附佛書之成、繼、毁、空四劫，當前全球皆屬進化，數千萬年後乃爲退化世界。《世界哲理進化退化演説》曾刊於民國六年（一九一七）《國學薈編》第九期。民國九年（一九二〇）黄鎔嘗集師説和經典爲之作箋釋，名《世界哲理箋釋》。民國十年（一九二一）四川存古書局印入《六譯館叢書》，今據此本整理。








世界哲理進化退化演説






民國二年癸丑，四益先生以讀音統一會代表税駕詣京，同鄉諸君子發起孔學歡迎會，萃集中外名流於湖廣會館，迎請演説。先生辭不得已，因就孔經制作之大綱、世界施行之次第略舉概要，具説如左。




鄙人

先生自道。


 譾陋，於中外學派無所知識，諸公

是日中國碩彥鉅公、各省讀音會代表，及海外教育大家俱在焉。


 過采虚譽，

先生素以經學名家。


 發起大會，

孔學歡迎會。


 不勝慚忝；又期期拙於談辯，

《漢書》周昌口吃重言。


 方音土語，尤見困難。

各省方言不同。


 惟明承雅愛，不敢辭謝，謹將孔學關於世界進化退化

舊解孔經，以爲愈古愈文明，愈後愈退化；按之世界公理，殊覺不合。


 與大同小康之宗旨，

《禮運》以「天下爲公」爲大同，以禹、湯、文、武爲小康。


 述爲此章，以當喉舌。

方言隔閡，或難入聽；文字普通，無不領解。故孔經施行，可以統一世界。


 伏乞大雅君子

當日中外畢集，頗極一時之盛。


 不吝教誨，是所切禱。

一、經爲古史帝王

堯、舜、禹、湯、武王、成、康。


 周公

舊謂周公制禮作樂。


 所遺留，孔子述而不作。

舊説如此，竟似孔子無所制作，濫竽俎豆。




海外

以海外爲中國比例。


 法政學説昌明，因時立法。

海外之法隨時變遷。


 三王且不同禮，五帝且不襲樂，

中國帝王政治亦有沿革。


 果係古史，芻狗糟粕，

説見《莊子》。


 今日已萬不能見之實行，

古與今時勢不合。


 更何能推之萬世以後？

後更阻礙。


 此必須改爲

改良。


 至聖立言，

古無立言傳世之書。


 師表萬世，

惟孔聖作經，乃立言傳世。


 決非已往陳迹，

非同古史。


 而後經乃可以自立。

鎔案：經、史分途，不可淆混。《尚書》斷自堯舜。《謨》曰：「
 成五服，至於五千，

句。


 州

句。」


 以五千里爲一州，則以萬五千里爲九州。孟子説堯時禽獸逼人，秦博士説古之帝王地方不過千里，此古史與經不合之實證。故《書》中政治之文明、典制之宏廓，

説詳《書經宏道編》。


 迥非巢窟時代所宜有。降逮春秋，吴、楚王而以子稱，天王召而以狩諱，皆與事實不符者。他若世卿喪娶、吉禘用郊、同姓昏、不親迎、娶母黨、天子下聘、求貢諸侯、專封專殺，即當日史事之明著者，《春秋》一一譏之，以起新經新制。《儀禮》既出聖裁，《詩》、《易》更詳天道。孔學高深，生知獨創，自後儒謂六經皆史，等聖作於鈔胥，而斯文埽地矣。誦堯舜者高談祖述，尊周公者頌言制作，豈知禮政樂德遠賢二帝？及門親炙，論斷非虚。《左傳》、《周禮》，在魯實謂大統禮制，作自尼山，屬之姬公，注家誤解，試思太伯端委以治周禮，彼時文王方届髫齡，公旦安有才藝？《尚書》爲經，《周禮》爲傳，

説詳《皇帝疆域圖表》。


 一作一述，權輿孔門。惟聖筆動多託古，有美足觀，弗敢驕吝，後學不解微言，猥以「敏求」、「好古」徧説群經。《雅》、《頌》讚揚文、武，卦象傳自羲、文，麟經魯史，誓誥周書，久假不歸，日月晦闇；先生知聖獨斷，規矩從心，

著有《知聖篇》發明此義。


 詮註各經，將以問世。

一、經由皇降帝、由帝降王、由王降伯，專主退化。

舊説《書經》、《春秋》，大略如此。




日本學説以六經退化有違進化公理。

日本那珂通世頗疑《尚書·禹貢》未免誇飾，且謂中人尊經守古，坐此奴性，凡百學術遂無進步。


 春秋時，王

天王。


 伯

桓、文。


 疆域

不過方三千里。


 人民程度

如世卿、喪娶之類。


 尚且如是，

東有淮夷，晉有赤狄，秦有白狄，皆在内地。


 二千年前萬不能有堯舜文明。

内九州，外十二州，四岳群牧來朝，聲教訖於四海。


 或以爲史官諛飾，

曲説求通，不啻圓誑。即以爲史，亦非信史。


 或以爲神教荒唐，

《周禮》多祀神之官，《戴記》詳祭祀之典，或頗訾爲神權。


 必須改爲聖作新經，

《春秋演孔圖》「據周史，立新經」。


 帝王周公皆屬孔氏學説符號，

堯、舜、湯、文、武等稱，皆見《謚法》。《儀禮》：「死而謚，今也。」謚乃孔經所制。周公稱公，即《列子》所謂孔子尚公，託之以開大統者。


 先小後大，

《騶子附傳》：「先驗小物，推而大之，至於無垠。」


 由退知進，

先進野人，後進君子。


 數往知來，

《易繫》：「數往者順，知來者逆。」數往法古，知來俟後，《論語》謂之告往知來。


 而後孔經乃可自立。

鎔案：三皇五帝、三王五伯之説，由來舊矣。假令中國古史果有三皇，則史公作史，奚爲嚆矢五帝？

五帝亦節録《大戴·五帝德》耳。


 厥後班氏《人表》略增名號，皇甫謐作《帝王代紀》，徐整作《三五曆》，至唐小司馬乃補《三皇本紀》，

多采緯説。


 後儒撰《通鑑前編》、《外紀》者纂輯益多，相矜博洽，不知《書》始唐虞，《大戴》因詳五帝，

黄帝爲天帝，如《月令》五人帝法天；以高陽、高辛、堯、舜爲四帝四鄰，禹居末，爲升降之消息，上可爲皇，下則爲王。


 「迺命羲和」五節總統六宗，

天地四方。


 爲皇道。伏《傳》、緯書乃説三皇，

天皇、地皇、人皇，即由三王三正推而大之者也。


 董子謂之「尚推」，

《古今注》：程雅問仲舒曰：「曷爲稱三皇五帝？」對曰：「三皇者，三才也。五帝者，五土也。三王者，三明也。五霸者，五岳也。」


 《周禮》外史乃掌三皇五帝之書。經立其綱，傳詳其目，由《春秋》而上溯，莫非孔經託古之文；

《書》曰「稽古」，即《論語》所謂「好古」。實則孔子始作《春秋》，創起一王之制，地方三千里，上考夏殷制度不謬，乃驗推堯舜，以起一隅；又建皇極，以開大統。此孔經先小後大之標本。傳記由經而生，非上古即有三皇五帝也。


 由《春秋》而下行，足證孔經俟後之義。

《中庸》：「百世以俟聖人而不惑。」


 故古之皇帝疆域愈廣，將以立後世之楷模，

説詳《皇帝疆域圖表》。


 經所以愈久而愈適用也。太史公曰：「百家言黄帝，文不雅馴。」此真古史之帝也。擇言尤雅，

《論語》：「子所雅言，《詩》、《書》執禮。」


 著爲《本紀》，所謂孔子所傳也。後儒不察，竟以退化説經，而昧俟後進化之義，迷瞀千年，聖道不著。迄今世局轉變，或詆孔經止言中國，哲想未及全球，豈通論哉！

一、經主退化，先文後野。

但據經制文明言之，未能按合事實。




海外學説以中國文字、倫理

二者乃中國進化之證。


 希臘羅馬皆通行，

自誇以欺人。


 因其不便，

悖逆人多，識字人少。


 乃改爲自由拼音。

人民自由，無禮教；文字拼音，無理解。此皆未能進化之證。


 近來學者厭故喜新，以中國爲半開化，

中國固得孔學之半，海外僅如初小幼稚程度。


 必廢五倫、

可遂狂肆之私。


 無家族、

家庭革命，無父。


 無政府、

民不統一，不如蜂蟻。


 齊財産，

相率而爲游惰。


 乃爲大同。

蠻野之大同，非《禮運》所謂大同。


 亦如海外去倫常、

《采風記》云：「歐人不知『孝』字之義。」


 用字母，

孔經以前，中國亦用字母。


 而後爲文明，

誤解文明。


 必須改良。

群言淆亂衷諸聖。


 以經據衰而作，

《春秋》據定、哀追敘桓、文，《書經》據《顧命》五篇上推堯、舜。


 由遞降可悟漸升。

《書》始皇、帝而終王、伯，爲降，然以堯、舜下俟則爲升，故《公羊》云後之堯舜。


 經言先野後文之明説具在，

《儀禮》：「野人曰：父母何算焉！」經乃重父子之倫。《孟子》：堯時獸蹄鳥迹，《書》以方五千里爲一州，魯、滕皆無三年喪，《儀禮》乃爲父斬衰。《禮緯》唐虞二廟
 

注



 ，夏四廟，殷五廟；經制天子七廟。《禮記》有虞氏官五十，夏后官百，殷二百，周三百；《周禮》五官三百四十八，皇統乃千九十二官。僅舉大略，難以殫述。


 不能以經專主退化。

當主進化。


 大地見當進化時代，

疆域漸次交通，漸趨大同。


 不能仍主張退化，

閉關時代之説，不宜於今。


 而後經書大同之宗旨可明。

《禮運》大同之説。《易》謂之大有、同人。




鎔案：世界開闢之通例，先野後文，毛血而火粒，皮羽而布帛，巢穴而棟宇，酋長而君主。由漸而進，程級遞增，天演自然之理，中外所同也。中國春秋之時，句吴文身，荆楚鴂舌，疆輿較隘，文化未興；若謂中古唐虞即已四表光被，九州攸同，其可信乎？須知經之文明，乃爲後世立法，不爲往古記事，則經、史分途，孔聖之作用以顯。即以文字倫理論，中國古代結繩拼音，

如今英文英語。


 孔門經傳改用古文。

即六書文字。《史記》八引孔氏古文。


 如勃鞮爲披、邾婁爲鄒、之斯爲差、終葵爲椎之類，此拼音之顯著者。《爾雅》歲陽歲名，即古用結繩詰屈之字體合兩音三音，全無義别，孔經改作干支，以記十日十二月，文野固迥殊矣。非洲埃及初用巴比倫圖畫文字，傳至希臘羅馬，誤以爲即中國文。按中國古文象形，一字一音，巴比倫圖畫字一字數義，大似中國訓詁，與歐洲方言多所阻礙，因改用今之字母耳。

古之中國亦用拼音字母。


 倫理則父子隔離，無姓氏，無宗廟，無喪服，無昏禮，無媒妁，與中國孔經以前風俗相等。由此奉行孔教，再加二千年，可侔中國今日程度。故孔經表面先文後野，徵諸事實，先野後文。先文者，託古之楷模；後文者，俟後之等級。不明此旨，至謂孔經純主退化，無以爲法於後世，豈非研經者未之深考歟？

三大綱已立，而後經乃可獨立於世界，以統括各種學説。

孔經包孕九流，囊括百家，乃全球獨一無二之學説。


 其本已立，外人所有攻孔廢經諸條件

如《經學不厭精》之類，是其所是，坐井而觀。


 可以迎刃而解。再作十表，以明進化退化真理。

理不真不足以服人。


 潛心致志，好學深思，

語見《五帝本紀贊》。


 當不致河漢斯言也。

深望好學之士精研此理。







世界進化退化十表



用夏變夷爲進化説，

《春秋》以内五州化外四州，推之全球，則以中國化海外。


 用夷變夏爲退化説。

《孟子》「未聞變於夷者」。


 以百年爲比例，

人生百年，少壯老死；世界始終，成住毁空。


 亞不過二十歲，

少而成立，未及於壯。


 故全球皆屬進化。

由野而文。


 數千萬年後，乃爲退化世界。

由文而野。




鎔案：此十表爲總綱，譬諸一年之氣化。冬至之時，陽氣始萌，如地球初出海；春時陽氣沖和，草木暢茂，如人民方進化；夏至陽氣極盛，如世界酣嬉日久，亂機漸伏；秋時陽氣減半，草木蒼凉，如世界人心陰險，日趨於壞；至冬而陽氣消盡，木落蟲蟄，如地球毁滅，無復生機。世界進化退化之情狀，大致如是。




世界進化六表



六經雖據衰而作，《論語》傳記言進化者最多。如先進野人，

謂春秋以前之世界。


 後進君子，

謂春秋以後將來之世界。


 後生可畏，

指後王，如《書經》之沖人、孺子、嗣王、嗣天子王。


 與進不與退，

許後世之進化，不取前古之退化。


 往者不可諫，

既往不咎。


 來者猶可追。

俟聖不惑。


 與凡俟後諸説，皆屬進化。

以堯、舜爲後世法，故經主進化。舊以堯、舜爲古聖帝，後王莫及，則主退化，貽笑外人。







五大洲次第出海成陸如兄弟表


五洲以六千年分長幼。










鎔案：《大戴·易本命》詳敘天地生物之理，蟲最早生，人最後生；謂天一地二人三，三三而九，二九生蟲，三九生虎，四九生鹿，五九生猿，六九生豕，七九生狗，八九生馬，九九生人。其數至重九而極，非孔子所推闡者歟？《樂記》：「天地訢合，陰陽相得，煦嫗覆育萬物，然後草木茂，區萌達，

雨露滋養之地，莓苔先生，草卉次生，乃生昆蟲。


 羽翼奮，

鳥生。


 角觡生，

獸生。


 蟄蟲昭蘇，

蟲生當在草木區萌下。


 羽者嫗伏，

蟲生然後生鳥。


 毛者孕鬻，

育通。○鳥生然後生獸。


 胎生者不殰，卵生者不殈」云云。

殰，散也。殈，裂也。


 大抵世界肇始之初，雨露日月，温潤照臨之地先生苔蘚，次生草木，

今地球北部僅生苔蘚，稍南爲草原，再南爲森林。凡温帶山極高者，苔蘚皆不生。


 乃生昆蟲及鳥獸，迨品彙裔淫，氣血感通，倮蟲以出。《老子》云陰陽精氣爲人，《淮南子》云：「至陰生牝，至陽生牡。」《論衡》云：「天地合氣，人偶自生。」

《穀梁》：「獨陰不生，獨陽不生，獨天不生，三合然後生。」


 人之於天地也，猶魚之於淵，蟣蝨之於人也，因氣而生，種類相産。據此諸説，則生人之原，無待蓍龜矣。今全球分劃，五洲次第出海，亞洲成陸最早，開化獨先；孟子謂舜居深山，幾希野人，又以舜爲東夷，文王爲西夷，酋長嬗代，國漸開廣。迄今數千年，惟中國淑陶孔教，蟬蛻汙泥，其他蒙藏禮佛，西亞天方，露西荒寒，印度蒸熱；以亞洲一隅，尚未同風，推之歐美，正當沖幼；至於非澳，無殊弱稚。比較程度，不有若弟兄五人之少壯乎？




現在五洲比例表


此舉大略。










鎔案：此表以宗教比較程度。中國古亦崇信多神教，蓋由人民芴昧，智識淺薄，故牛鬼蛇神、木石之妖，易惑觀聽；繼知多神無益，群奉一天；至孔作六經，定爲天子祭天地，諸侯祭社稷，大夫祭五祀，士祭其先。廟制則天子七，諸侯五，大夫三，士二，庶人祭於寢，而後等威不淆，禮意周洽。此中國之聖人改良精進，傳之二千餘年，所由文化蒸蒸也，況經中美富，更有待價而沽者乎！歐美耶教盛興，崇拜上帝，猶中國孔前之奉天也。此等程度，非、澳瞠乎其後。考武進謝氏《外國地理》，謂澳洲土人崇拜自然諸物，非洲内革羅人樹皮蔽體，殺人而祭，南非西非土人崇拜神鬼各物，南美多奉天主教，歐與北美多奉基督耶蘇教云云。然科學發達，徵實理，祛迷信，則以日月五星由漸而冷，人種由猿猴進化，其説與《創世記》大相違反，祆教恐難自立，因欲進求至理，以爲捍衛彌縫之計。夫逃墨歸楊，逃楊歸儒，窮變通久，實進化必經之階級。歐美不出而求真理；歐美苟出而求真理，舍孔道將安歸哉？




五洲次第引進表






鎔案：《書大傳》云：「古之帝王必立大學、小學。十三年始入小學，見小節焉，踐小義焉；年二十入大學，見大節焉，踐大義焉。」此以年齡爲進學之階，今之初等、高小、中學、高等，及實業、法政，斯爲近之；誠以學有等級，不可淩節而施，升高自卑，弗容躐等。先覺乃後覺之師，前轍爲後轍之導。亞洲自開闢至今五千餘年，文明進步，冠絶全球，如五倫三綱、禮俗文教，皆足爲五洋之巨擘；他洲欲臻此程度，則涵濡教育，浸淫漸漬，各有遲速敏鈍之不同，一蹴以幾，形隔勢禁也。欲使牛驥同棧，雞鶴同群，雖至愚知其不等。昔堯舜貶放四凶，以化四裔，在中國爲駑馬，在邊鄙爲上駟。用夏變夷，自邇行遠，需以歲月，乃克奏功耳。




四弟用夏變夷與兄同冠年代表


諸弟長進比例，皆可借證於長兄。










鎔案：兄弟五人，先後誕生；長兄少弟，知識迥判。低昂其間，仲叔各有軒輊，自然之勢也。若俟少弟成立，長兄學與年進，德業更必增高；少弟固望塵不及，仲、叔亦學步參差，莫能一致。全球猶一家也，五洲猶兄弟也，開化於先者，禮教文德，後來者難與並駕。中國地當温帶，嶽峻水長，天生孔聖，肇宣文化，禮以意起，樂以德成，《春秋》撥亂反正，《尚書》驗小推大；上下千萬年，縱横三萬里，莫非孔經所包涵。蓋哲想周至，與世彌綸，天地菁英，盡發洩於尼山一席。迄今世界漸通，孔經藴火，甫見萌芽，將來必有充滿寰區之一日。

西儒亦謂孔教當徧行全球。


 祆教尊奉一天，滅絶多神，其初行教中國，僅曰勸人爲善，其書亦多記善言而止，而於國家天下鮮所經營。孔經則因時制宜，百世不惑，天人一貫，變化猶龍，可以爲法於中國，亦可以爲法於全球。特進化次第，各洲有難易不同耳。




中國孔經以前事實程度比今五洲表


經據衰而作，《退化表》乃其理由。若進化，則愈古愈野蠻，如傳説所言上古之世。










鎔案：孔經所託皇、帝、王、伯、君皆與事實不符，正如傀儡登場，供人指使，故所言政治極爲文明，此經制也。考之古史，極爲蠻野，此史異於經之證也。以上臚列諸條，不過略舉一二，以示端倪耳。孔子生於春秋之世，見夫當世諸侯弱肉强食，兵争不已，上無王綱，外有夷患，禍亂若斯，不至人類殄滅不止；孔子憂之，乃託《春秋》爲新王，託大國齊、晉爲二伯，託次國魯、衛、秦、鄭、蔡、陳、楚、吴爲方伯，託小國曹、莒、邾等爲卒正、連帥，肇起一王之規，宏旉綱紀，糾正列邦之失，胥就範圍，典禮曆法，盡出新裁，不仍舊貫。又以世局靡常，乃設三統循環之制；疆輿漸廣，乃有四帝接壤之鄰。

地各萬五千里。


 考三王而不謬，

地方皆三千里。


 稽古帝以有徵。

先作《春秋》，次作《書經》。


 皇道成篇，皇極立範，

地方三萬里。


 寄託愈遠，規模愈大；實則倒景俟後，酌古準今。《論語》云「繼周可知」，《公羊》云「後之堯舜」，豈謂上世已如此文明乎！《莊子·天運篇》老聃告孔子曰：「六經先王之陳迹。」又曰：「時不可止，

四時遞嬗，世變日新。


 道不可壅。」

天道流行，五德終始。


 孔子不出三月

《論語》：「吾嘗終日不食、終夜不寢以思。」


 復見，曰：「丘得之矣！

哲想冥悟，將作經，以傳久遠。


 烏鵲孺，

世代無窮。


 魚傅沫，

同類相化。


 細要者化，

異類相化。


 有弟

來者。


 而兄

往者。


 啼。

自傷衰謝，後勝於前。


 久矣夫！丘不與化爲人。

天地造化之大，中國一隅不能概之。


 不與化爲人，

不能如造化之大。


 安能化人？」

安能化及全球。○一説化人爲天學。


 老子曰：「可，丘得之矣。」其説規天矩地，哲想周至，深慮時勢變更，六經將如已陳芻狗，不足以利用於世。推舟於陸，立見其窮，幾何而不敗哉！孔聖受命制作，與時偕行，經中既有周旋補救之條，

如夏尚忠，殷人承之以敬；殷尚質，周人承之以文。又，救僿莫若忠。


 復起小大驗推之例。董子闡明經義，乃有再而復、

文質。


 三而復、

三正。


 四而復、

四帝。


 五而復、

五德。


 九而復

如神農、二高、堯、舜、禹，夏、商、周。


 諸等級，以濟世變之窮。彼泥古不化者，竟目經爲史，而混糅金鐵，是管窺也，蠡測也，豈識天海之高深乎！




中國孔卒以後經術進行比今五洲表


借用五等名詞，以明進行之次序，年愈久愈文明。










鎔案：孔子卒於魯哀公十六年，其晚年，創作新經已漸施行於世。如尼山授徒，從遊者日益衆；喪服既遵於及門，知禮見疑於司敗；晏子知其莫殫，封人決其何喪。經開選舉，而戰國多遊士；

孟子亦歷聘梁、齊。


 經興學校，而子夏教西河。過化存神，禮意深洽人心，故聖制無所阻滯。迨嬴秦合併，始稱皇帝，

《尚書》學。


 其實不過一王之疆域也。

方三千里。


 李斯爲相，學出荀卿，

卿爲子夏五傳弟子，斯學於卿，得帝王之術。


 開國建設，憲章經制。郡守即《王制》方伯之異名，小篆即孔氏古文之變體；長城嚴夷夏之防，

《春秋》學。


 巡狩舉岱宗之典；

《尚書》學。


 博士乃興學之漸，焚書絶百家之言；

專存孔經。


 規摹孔道，漬入經郛。漢代沿革官制，始備三公；

武帝罷太尉爲大司馬，成帝改御史大夫爲大司空，哀帝改丞相爲大司徒。後漢、曹魏因之。


 肇始舉賢，限以四科；夏時準行於《太初》，五經特掌以博士。

更置博士弟子。


 以及典午沿漢制之九卿，西魏仿周官之六職；唐則府兵有似井乘，刑律且從八議。損益潤澤，大都祖述孔門，非所謂由是則治，不由則亂乎？況孔經屢言四海，至今大東洋、大西洋、印度洋、北冰洋始徵實驗；將來五洲五帝，必合於《大戴·帝德》之説、《尚書》四鄰之義；直至泰皇一統，六合爲家，經中人學，

《春秋》、《尚書》爲人學。


 概徵實行，乃可進求天道，

《詩》、《易》爲天學。


 孔經所以下俟百世，久而彌光也。方今非澳草昧，歐美割裂，世界競争，甫入大戰國時代，列强放恣，説士横議，滄海狂流，終折衷於至聖。天將啟之，誰能阻之？木鐸萬世，其在斯歟！




世界退化四表


以百年比五十以下爲退化。○地球進化，由微塵增長至三萬里，退化則由三萬里歸於毁、空。《列子》天下有形之物未有不銷毁者也。










六經據衰而作專言退化表


經説詳退，由退可以知進；西人詳進，由進可以知退。二者互文見義，合之乃全。










鎔案：老子《道德經》曰：「失道

《書·顧命》：「皇天用訓厥道。」


 而後德，

《月令》五帝五德。


 失德而後仁，

《孟子》：「三代之得天下以仁。」


 失仁而後義，

如《春秋》召陵伐楚、救邢、城楚丘、盟首止之類。


 失義而後禮。

《春秋傳》於列國交際多言禮。


 夫禮者，忠信之薄，而亂之首也。」據此，可見列國諸侯泯棼無禮，大國以禮責弱小，小國以禮事强大；攜貳取戾，玉帛乃變干戈。

衰亂已極。


 孔子作《春秋》，表彰桓、文爲伯，上尊周室爲王，此《春秋》所以爲王伯學也。

《王制》爲之傳。


 《書經》由成、康之王

《顧命》。


 尚推堯舜，肇開帝統，又於《鴻範》建皇極，此《尚書》所以爲皇帝學也。

《周禮》爲之傳。


 就時代而順推，則虞、夏、商、周遞嬗遞降，主德由盛而衰，疆域由大而小，以爲退化，似也。徵諸事實，文野懸殊，經爲雅言，史不雅馴，二者枘鑿；長夜綿綿，不知經中文明政治乃後世帝王之標本。作法於前，垂範於後；立竿於上，倒影於下。五帝四帝待人而行，三皇泰皇非時不可。故已往之孔經分明退化，現在之孔經正當進化，將來之孔經必進大化。

全球一統。


 進化之極，勢必分裂，地球之成，終必毁滅；則孔經退化之説，正爲分裂毁滅之世界而言，其韞匵而下俟者，年代之久長，真不可思議，不可限量耳。自史公作《史記》，擇雅言，厥協
 

注



 六經異傳，糅雜經説，立名古史，後人遂以《春秋》爲魯史，《尚書》爲古史，豈足以知聖哉？




亞洲退化用夷變夏例表


經説留此四字，以爲退化標目。近日新學家皆主之，如無政府主義是也。










鎔案：《孟子》有曰：「吾聞用夏變夷，

此《春秋》大例，進化之説。


 未聞變於夷。」

後世退化之説。


 天地之道，日中則昃，月盈則虧，陰陽盛衰，亘古如此，人事亦然。中國春秋以前，禽獸野人，不知禮教，與今海外習俗相等；自麟經破荒，撥亂反正，由内五州開化外四州，用夏變夷，以成一王之制。《禮》陶《樂》淑，漸洽肌髓，家誦《詩》、《書》，人樂道義，由此舉隅反三，推驗全球，是昔日之《春秋》撥中國之亂，將來之《春秋》撥海外之亂。進化次第，必先歐美，而後浸漬於南美、非、澳，年代多寡，各有等差。然亞洲先進化，亦亞洲先退化，其故何歟？全球之大，日曜於西，陰晦於東，暑蒸於南，冰凝於北，同樹春華，先開先落；故進化既久，轉以倫理文教爲桎梏性靈之具，隄防決潰，洪水滔天，幾何不胥而爲夷也！況天演自然之因果，即人之體質事業，亦有革更變易之殊，英儒威爾士所著《八十萬年後之世界提要》已推想漸長漸消、人事轉移之理矣。中國而爲文明古國也者，有用夏變夷之日，必有用夷變夏之時。循環至理，晝夜推遷，高岸谷而深谷陵，安得籌添海屋，盡歷世界之滄桑哉！




五洲退化次第表


先進者先退，後進者後退，至退化極時，則五洲澳最文明，亞最黑暗，與進化成顛倒。










鎔案：《白虎通》曰：「古之時未有三綱六紀，民人但知其母，不知其父，

《儀禮·喪服傳》：「禽獸知母而不知父。野人曰：父母何算焉！」


 能覆前而不能覆後，卧之詓詓，起之吁吁，饑即求食，飽即棄餘，茹毛飲血而衣皮韋。

開創之世界如此。


 於是伏羲仰觀於天，俯察於地，因夫婦正五行，始定人道，

然尚自由結婚也。


 畫八卦以治天下。

但取卦畫以别異，非有深義也。


 天下伏而化之，故謂伏羲。」此世界進化之説也。又按《河圖挺佐輔》文曰：「百世之後，地高天下，

下音滸，通俯。此南半球非、澳、南美之天地。


 山陵消去，

多山之北半球漸就毁空。


 不風不雨，

天氣不下降，地氣不上升。


 不寒不暑，

日月不能照及。


 民復其土
 

注



 ，

民之仍居其故土者。


 皆知其母，不知其父。

退化爲禽獸野人。


 如此千載之後，天可倚杵。

南半球地勢愈低，大氣不能升舉，而墮落近天。


 洶洶隆隆，曾莫知其始終。」

世界至終劫時，莫由知肇始之景況，又不知其能復始否。


 此世界退化之説也。觀於所由進化之狀，即可推測退化之狀。如登崇山然，上陟之時，拾級而升，其勢難；下降之時，循途而返，其勢易。

先生撰有《世界進化退化總表》，

刊存《四益雜著》。


 據《公羊》三世例，仿《太玄》元統會蔀，以萬年爲一運，定爲八十一運，原始要終，誠巨眼也。竊以全球五洲之大，啟塞晦明，胥以日光爲準：日出於東，故東亞中國先進化；

《易》曰：「帝出乎震。」


 日没於西，故歐洲北美次進化。

物生於春，而成於秋。


 地球升降，北半球夏至與日等衡，

主上半年。


 南半球冬至與日等衡。

主下半年。


 日光所及，北則俄國、坎拏大進化，南則南美、非、澳進化。彼此晝夜寒暑相反，故此進彼未進，彼進此方退。中國寢饋孔教，入室最先，迨澳弟弱冠，亞兄必傷老大，然急流之舟，有進有退。進者由人希天，神遊六漠，精爽不貳，飛相往來，《詩》、《易》之苞符以啟；退者見異思遷，以孔道爲無奇，縱情横溢，偭規越矩，淪於禽獸。上者語上，下者不可語上。文章天道，聖學迥判淺深，仰高鑽堅，亦視後學之罷與不罷耳。上智之士，騏驥遵道而絶塵；下愚之夫，駑蹇僨轅而却步。所冀中行者流，卓立致志，早躋鳶魚戾逃之境，勿貽犬馬無别之譏，庶不至滅倫敗紀，墮落九淵，而爲名教所不齒歟！




中國教化自具五等資格表






鎔案：世界進化之次序，毛血時代，人與禽獸相等；游牧時代，人漸遠於禽獸；酋長時代，人群競争，

如阪泉、涿鹿之戰。


 而未知政教；君主時代，政教漸興，

如唐虞至春秋之史。


 而未知倫理。此等階級，中外所同，如人之自少而壯；然壯夫狂蕩，率意徑行，無禮法以繩檢，其與禽獸相去幾何？天生孔聖，制作六經，先爲中國創興禮樂，並爲全球增進文明。孔經以前，媚鬼用人，被髮祭野，夷狄風俗，舊染相沿，先生《倫理約編》所舉，已見崖略矣。尼山定制，禮緣人情；《春秋》誅譏，彗除污穢；尚推帝宇，更驗皇輿。茂哉茂哉！百世莫違。中國絃誦《詩》、《書》，甄陶孔教，漸企敦龐，然東亞幅員廣袤遼闊，比較文野，髣髴小球；僮、傜如澳，苗酋如非，蒙、藏如南美，沿海商埠，思兼歐、美，世家文學，抗衡游、夏；是孔教權輿中國，已具小五洲之模範。自此施及全球，雖五大洲之廣遠，血氣尊親，循序漸進，安利勉强，成功皆一。顧以先覺覺後覺，尤當以先進勵後進，引而上行。魂學精邃，真人化人，造詣深玄，

《莊子》：「六合以外，聖人存而不論。」《詩》、《易》是也。


 中國學者當立標前導，誘掖後來。無如尊孔既久，中道自畫，未登造極之峰，竟逐退流之水。偶染歐風，任情放浪，猥欲毁冕裂冠，用夷變夏；是猶中年夭折，巖牆自殞，而甘爲暴棄之流也。舍近聖之資，而沾或陋之俗，下喬入幽，君子不取，背明投暗，盲瞽所爲。曷詳參文化之優劣，而審端致力乎！

故夫聖人之制禮也，酌人情以救世亂，效天法地，杜漸防微。因自由結婚，

《公羊》鄫季姬自擇配，《左傳》徐女擇壻子南。


 乃定爲父母之命；

《詩》娶妻「必告父母」。


 因父子情薄，乃定爲斬衰之喪；

三年。


 奪媳争姻，乃定親迎之禮；棄宗餒鬼，乃定廟祀之儀；血統一家而生不蕃，乃聯昏必異姓；種族無别而家不正，乃命氏以篤宗。

孔子吹律定姓。


 凡此新經新制，中國習久而安常，外人聞之，駭爲破空霹靂。蓋孔經託古，深洽人心，當時莫不信從，陳司敗不韙昭公，即其證也。以故漢世妃嬪，進由倡者；唐初宫寢，不免慚德。延及有宋，内廷清肅，民德益以敦厚。即北魏起由塞外，入主中原，漸染華風，思革其國俗之陋，乃禁胡服，斷北語，改國姓爲元氏。其後元、清繼踵，多采漢儀，則中國同化之力大也。迄今海外哲人，涉獵孔義，羨中國爲有子之國；其來華客居者，或譯定姓氏，或婦從夫姓，齊變至魯，已兆端倪。其本國習尚，父子不相養，夫婦可離婚；積重不返，少者自立，壯者避孕，老者獨居，致每年計較人數，生死不相抵，而日以減少，識者有絶種之憂，思用中藥以起沈疴。蓋中國倫理雅化，基礎深固，所由螽羽詵詵矣！孔道之美如此。人之攻經廢經者，不過惡禮教之迂拘，而樂新學之放誕耳。《記》曰：聖人使人有禮，知自别於禽獸。杏壇垂範二千餘年，久已脱腥羶之臭，乃復入羽、角之倫，是舍棟宇而野處，却衣冠而裸裎也。進化何其難！退化何其易！吾爲此懼，豈好辯哉！



注
 　二廟：恐誤。據《四庫》本《古微書·禮稽命徵》：「唐虞五廟：親廟四，始祖廟一。」



注
 　厥協：原作「協厥」。據《史記·五帝本紀》乙。



注
 　民復其土：《太平御覽》卷三六引作「民復食土」，當從。
















家 學 樹 坊



廖師慎　編

楊世文　校點








校點説明



《家學樹坊》，光緒二十四年（一八九八）廖平命其子廖師政初編，作爲提要刊於《井研縣志》，光緒二十八年（一九〇二）由廖師慎補成。此書宗旨有三：一辨明外間以素王改制爲有流弊之説；二斥標舉宋儒及帖括；三復興言語科以救時病。此書主要爲回應外界對廖平學術批評而作，實際上是廖平學術思想前三變之提要。《光緒井研志》卷十四《藝文四·子部一》著録《家學樹坊》二卷，今本實只有一卷。包括《知聖編及孔子作六藝考》、《知聖編讀法》、《家學紀聞》縣志提要、《諸子凡例》提要、《諸子四出科論》提要、《古今學考》提要、《五等封國説》、《三服五服九服九畿考》等，並附《致箌室主人書》。民國三年（一九一四）成都存古書局印入《六譯館叢書》，民國六年（一九一七）《國學薈編》第七、八期連載。今據民國三年成都存古書局印本整理。








家學樹坊序



往年鏡吾兄編前篇，未卒業，提要刊於《縣志》。辛丑，燮夫從鄂索稿甚急，鏡吾館事牽掣不暇，慎乃補足前編，並以新學輯爲下卷。壬寅，病中力疾鈔入新稿諸編，共爲兩卷。輯録初成，精華苦竭，蒲柳之資，愧乎重器，不足以仔肩家學也。壬寅四月一日，師慎自序。

是書上卷初稿出政手編，去年鄂中索稿急，因付慶弟補編，並及下卷。編成疾革，未踰月，遂以勞卒。弟輯《紀聞》等書，卒業者少，此書遂全署弟名，或足慰弟泉下之志，四益喪明之痛，其亦藉以稍解乎！七月朔日，井研廖師政拭淚記。








凡　例



一、四益之學，庚子以前自撰及朋友子姪共百四五十種，彙刊於《井研縣藝文志》中。凡欲攻其學者，均宜先讀《縣志》，必觀其全體，知其精神所注，方能得其肯要。若一知半解，論其從違，則徒貽笑方家。

辛丑以後，續有新書，《提要》五六十種另行。




一、四益之學，無一不新，實無一不舊。凡所標立綱目，莫不由苦思而得，然皆本舊説，不過精思所至，鬼神相告，有非尋常循行數墨者所能望其肩背。若徒詫爲新奇，則殊爲門外人語耳。

一、今古小大淵源及各經宗旨，皆著有專書，此册不過略舉綱目，以示宗旨，如欲求詳，須讀原書。又凡内不足者，乃以口給禦人，大端既明，則流弊悉化。故此篇多在自明，讀者自能冰解而去。

一、四益撰述宗旨，多本緯候。宋儒欲删緯文，不知泰西所稱新學新理，皆早見於緯候，未當其時，故詫爲奇詭。今日證明，始知一經一緯，的爲聖門傳授微言。

一、四益所撰各經注疏，固曰尊崇舊説，而青出於藍，每多獨到。即以《公羊》論，雖董、何不免有異同，《群經大義》條考於《白虎通》，亦有糾正。大約獨闢門徑，與駁正舊説以千萬條計，故欲論得失者，須先就一經一派入手；若不自立旨歸，恐終目迷五色，勞而無功。

一、四益著述既久，成書亦多，雖屬小種偏端，亦超出前人。神龍一出，葉公退走，固其常也。欲使閱者舍己相從，殊難取信。常設一譬，以爲當以讀西書之法讀之。西書事事與中異，乃專門别派，自成一家。四益卓然自立，凡所疑慮，皆有通解，非以西書讀之，不能先入取信。

一、此册分二卷。上卷
 

注



 王伯，十年前舊學；下卷皇帝，近日新學。素王改制，自有真解，《周禮》、《左傳》，别有明説。

略載《凡例》。


 皇帝之説，多涉時事，意在合通中外，精進千里，不知將來歸宿，精進何如？但就今日論述，已足包括古今，統制中外矣。

一、《詩》、《易》二經，射覆占影，自古無心安理得之書，百世下俟，至今日乃顯。然海外九州，人尚疑其怪誕。驟語二經象占比託之實，徒遭按劍。唯《周禮》典制之書，一成不變，今故先詳《周禮》。已篤信《周禮》，乃可再以《詩》、《易》進。今於二經略詳宗派，推詳實義，姑俟異日。

一、諸經「新義」之作，四益皆先攻舊説，

如攻《左傳》十年，攻《周禮》二十年。


 洞徹癥瘕與其生死之所以然，乃起而立綱改目，經營彌縫，以成新撰。近派多以史讀經，望文生訓，從無於未有文字之先，殫精竭思如此之久者，宜聞者之掩耳。乃觀新作，則文約事明，條理深切，無一切影響悠謬之談，較古注疏，事半功倍。

一、《論語》四科，政事爲今政務部，言語爲今外務部，德行爲帝王學，文學爲師儒事。宋以後德行、言語科斬絶無遺。是篇志在復古，以存舊法。

一、是書亦爲防弊而作，似不欲戰，且多代申之辭，何也？曰：是非真僞多在疑似之間，但自明宗旨，依託自無所立，叫囂醜詆，非著書之體，且菩薩低眉，固勝於金剛怒

 目。

一、今日時局，即乘桴浮海施及蠻貊之候。聖教發源《春秋》，至今乃洋溢中國，漸及海外。《春秋》進吴、楚以成小九州，今引非、澳以成大九州，事理相同，相比自見。

一、采用西法，即禮失求野。公羊家説之改文從質，今人詫爲異聞。聖賢於二千年前已言之鑿鑿，未值其時，郢書燕説，至今證明，始知爲今日時局而發，決非當日所有。

一、中外合同，即《公羊》「大一統」，《論語》之「周監二代」。今所謂中外，即《公羊》之文質，《詩》樂之齊、商。周即週徧、週帀，《詩》、《易》、《周頌》、《周》、《召》、《周髀》皆謂地球一週。經傳全爲俟聖，指今時局而言，不必詫爲新奇。

一、皇、帝、王、伯即《論語》之道、德、仁、義，君子小人，《春秋》、《尚書》三王爲全球立法，《周禮》、《詩》、《易》爲别行星立法。百世俟聖，必來取法，非此不足以統括全球，師表萬世。

一、皇帝之學即《中庸》之「無爲」、「無名」，《中庸》之「並行」、「並育」。明證既多，時會相值，血氣尊親之聖，雖不能快覩，大同公理，天下人心所趨，固可默計。

一、世局進境無窮，今日僅就目見推比，後來進步不可預知。雖全寓經傳，未值其時，則熟視無覩，專望後之君子匡所不逮。

一、此編除同學所撰及已刊各書及經解、文集外，多採自《經話》，

小統乙編，大統丙編。


 不更注所出原書，名氏則改作四益編纂，未能盡善，識者諒焉。



注
 　上卷：原無，據文意補。



注
 　怒：原「努」，據文意改。








家學樹坊

《知聖編》及《孔子作六藝考》提要


《井研藝文志》







平初作《今古説》，丙戌以後，乃知古學新出，非舊法，於是分作二篇，言古學者曰《闢劉》，言今學者曰《知聖》，取《孟子》「宰我、子貢智足知聖」之義。此編用西漢説，以六藝皆由孔子譯古書而成。《莊子》之「翻經」，《論語》之「雅言」，皆謂通古今語。以天生至聖，道貫古今，《詩》、《易》爲百世而作，《春秋》、《書》爲上考而作。由後推前，知制作全出孔子。於是撰爲此篇。因疑設問，最爲詳明。平客廣州時，欲刊此本，或以發難爲嫌。東南士大夫轉相鈔録，視爲枕中鴻寶，一時風氣爲之改變。湘中論述以爲「素王之學倡於井研」者，此也。宋以後，專學《論》、《孟》，故取證二書尤詳。學人囿於舊聞，於二書微言最爲奇險者，視爲故常。一經洗伐，如震雷發人猛省，乃知《論語》多屬微言，爲六藝之鎖鑰，非教人行習之專書。即以《孟子》論，所謂「五百年必有王者興」、「《春秋》天子之事」、「三年喪，魯、滕莫之行」、「仲尼不有天下」、「周無公田，《詩》乃有之」、「堯舜時，洪水初平，獸蹄鳥跡交於中國」，與《堯典》、《禹貢》典章美備，事出兩歧。以孔子繼周公，以周公繼帝王，五六見，至以孔子爲「賢於堯舜遠甚」，爲「生民所未有」。非得此意，則《論》、《孟》不能解，而六經記傳、諸子百家更無論矣。或以六藝歸本孔子爲新創，不知莽、歆未出之先，無論傳記子史，皆以六藝傳於孔子，并無周公作經之説。故平又編《孔子作六藝考》一卷，以證其實。其書取西漢已上爲主，東漢已下，微文散見，亦附録之。考國朝學派，康、雍則漢、宋兼主，乾、嘉則專治東漢古文，道、咸以後，陳、李乃倡言西漢，由粗而精，自博反約。王刊《經解》與阮刻學海本相較，後來居上，固天下之公言也。平承諸家之後，閉門考索，以數十年精力，乃能直探本原，力翻舊案。史公「好學深思，心知其意，固難爲淺近寡聞道」，或亦謂此歟！




《藝文志》子部儒家類《家學樹坊》二卷



廖師慎撰

《知聖編》用《論語》「天生」、「知命」，《孟子》「賢於堯舜」，以孔子生民一人，翻經立教，以空言垂法萬世。外間誤以素王改制爲干與時政。孔子改制後，諸子群起而效之，攻之者或授以柄，益不足息其燄。大統皇帝之學，所以通中外，集大成。外間「血氣尊親」之説，久爲常談，引之經、傳，則爲四益所獨創。《周禮》、《詩序》舊説，深入人心，雖庸惡陋劣，毫無足取，乃南皮張尚書、吴子修學使猶以新奇爲言。故師慎此編專以辨明僞託。夫空言立教，不過如《罪言》、《待訪》，明論既張，則翳障自退。當今中外一家，舟車來往，風土宜俗，各有聞知，豈能如古閉關自守。政學相同，故當争戰之世，則學術多歧；一自絶徼開通，則服色必異。運會值百世之時，文教當大同之會，皇帝之學無不可，夫子之門何其雜，非博奇之是好，乃事理之自然。或乃欲舉帖括以相抵禦，不知崇法宗風，同爲外教。《論語》「不得中行」，「必也狂狷」，故《易》之功用，專在損益長少，以合中行。聖門進退，喜得偏才，蓋化偏即德，而鄉愿中庸，鉛刀無用。中國之弱，原於儒士惡異喜同，挾私自小，不求政學本原，以防弊爲得計。究之防弊而弊愈生，何如取偏而偏自化？水火同位，白黑一區，積久相忘，才德交備，此大同之宗歸，亦救時之良策。若徒以議論平正爲宗，是帖括餘毒，又何足言致用乎？




附《家學紀聞》縣志提要



廖師慎

四益每立新解，輒求駁議。丁酉以前未定之説，悉經改正。近來《詩》、《易》卒業，乃以小、大二派爲歸宿。許、鄭駁議，朱、陸異同，鄉人擬爲《正楊》之作，書未殺青，故命師慎輯爲此編。凡南皮、湘潭、錢塘、鐵江、徐山、邛州諸老之議論，以及江叔海、陸繹之、周宇人、吴伯朅、岳林宗、楊敬亭、耿焕青、楊雪門、董南宣、吴蜀尤、龔熙臺、吴蜀籌之撰述，周炳奎、王崇燕、王崇烈、施焕、帥正華、李光珠、陳嘉瑜、黄鎔、賀龍驤、胡翼、白秉虔、彭堯封、李傳忠、羅煦、曾上源、李鍾秀、劉兆麟等之問難，外如《亞東報》、《湘學報》、《翼教叢編》，雖不爲四益發，宗旨偶同，亦引爲心咎，《序》謂「置之座右，以當嚴師，務求變通，以期寡過」。竊四益開創新門，一掃舊案；許、鄭既有詰難，班、何亦多罣誤，旗鼓自標，矛矢群進，高明鬼矙，固是一途。而風疾馬良，去道愈遠，微言久絶，得失無徵，與其非常之可駭，何如繩尺之是循。《勸學篇》欲假西報爲諍友，是書所録，不愈於西報乎？且閻《書》久爲定案，毛氏《寃詞》已譏自供，鄂中洪侍御猶專著一書，畢生自喜，彼此是非，何有一定？要之寸心得失，真僞難欺，後賢不遠，姑俟論定可也。




《知聖篇》讀法



及門公輯

《勸學篇》兢兢於「開民知」，此編特爲「開士知」。今日序庠宗法認孔子爲八比家，而孔子遂成村學究，乃師法相承，堅於自信，豈不較焚坑之禍更酷？今更引而闢之，以見聖人非匯參十八科所能盡也。此編初成于戊子，東南士人當時擬刊，或以發難爲嫌，乃有用其義著書立説，至形之奏牘，或以焚坑歸咎孫卿。今議刊此篇，既曰自明，更以闢謬。

孔子作、述之辨，爲千古學派一大案。以爲作者，《論》、《孟》、《公》、《穀》、《列》、《莊》、博士是也。以爲述者，《左》、《國》、莽、歆、馬、鄭古文家是也。二説偏至，皆有流弊，故古存二法，亦如文質，敝則相救。自東漢至今千餘年，《左》、《國》孤行，聖作之説，不絶如線，循其得失，較然可覩，所以揮張微言，雖遭按劍，不敢自沮。

或以某等傳四益之學，其有無不足辨。惟朱子師法二程，立義非標程説，别無明據，方足以云宗派。某等著書甚多，無一語齒及，則足見非私淑，且採拾舊聞，持之有故，言之成章，並以見四益此編，亦述舊聞，輯舊説，初非自創門户，好爲奇詭也。

學人持議易至離宗，變本加厲，去道愈遠。攻之者當按理擘脈，絶其依託之根，彼則自敗，不必定攻其依託之書。如某引《公羊》、《孟子》以附會己説，明著二書本旨，與彼懸殊，則不攻自破。如引《公羊》攻《公羊》，引《孟子》攻《孟子》，牽引勁敵，互鬥不休，是反墜其術中。大抵古説流傳數千百年，必有實義，未可草率命師，但當追尋本旨，甄落誤解附會足矣；不可輕挑大敵，致使藉兵齎糧。

制作遺説，載記録不勝録，惟近賢特尊《論》、《孟》，以爲醇乎其醇，故此編多引據二書；至於子、史、師説，時賢多未篤信，故少所徵引。又此編與家學諸作互相發明，學者先入爲主，受病各有所中，非詳考博求，未能癥痞消融，一掃翳障。

主作爲微言，主述爲大義。劉歆當移書太常時，亦以六藝歸本孔子，首云：「仲尼没而微言絶，七十子喪而大義乖。」大義可以訟言，微言必求知我。使《論》、《孟》盡如高頭講章，十成死語，則但有大義，初不得云微言。微言之説，雖劉歆亦主之，則不得謂經學斷無微言一派。《論語讖》云：「七十子纂孔子微言，以事素王。」以《論語》專屬孔子，目爲微言，是《論語》乃群經義例，作述秘旨，七十弟子乃得與聞。又孔子自述精微，故多非常可駭之義，非如《少儀》、《曲禮》教童蒙行習之專書，《容經》、《儀禮》爲庠序準繩之要籍。自帖括盛行，學人棄平實而索堅高，村士學究皆欲力追大成。實踐神化，以爲今我所不能學，則必非當時所敢言。等《論語》于幼儀，視至誠如朋輩，非敢必以其説爲不然，特不解宰我、子貢何以知出童蒙下萬萬也。

古今帝王聖賢立言，皆有立教、自述之分。立教之言，可以共之天下，傳之後世。凡自述受命神符，精能神化，皆不許人攀躋，佛書所云「學我者死」是也。孔子爲生民未有之第一人，宰我、子貢其知方足以知之，以下且不得知，更何言學。自師心之學盛，人皆自以爲孔子，所知所能，投契無間，其辨别聖語，如數家珍，故傳記所引孔子語，宋元以下儒者多直斷以爲必非孔子之言，詢其有何根據，則以心心相同、六經注脚爲據。立説非不玄妙，無如帖括盛行後，所謂精微之論，與至聖無間者，汗牛充棟。以此爲真聖學，則孔子直不啻百千萬億化身，何聖人日多，學術日壞，以至斯極乎！故四益立學者厲禁曰「學聖」，立爲學大綱曰「知聖」。以吾人而言聖，誠子貢所云，不知天地之高厚，其相去不知其幾千萬里。若於八比中求聖人，則十室之邑亦可得數十百人。人皆可爲堯舜，三代下誰爲堯舜者？故必銷化予聖自雄之謬見，然後可以問津。

素王之説與素封同，即《孟子》「《春秋》天子之事」，《論語》「庶人不議」，以匹夫而擅作述之柄爾。孔子自云受命爲之，原非教人學步。自孔子作經以後，百世師法亦絶，不許人再言作，其理至爲平常，即程子《春秋序》實亦主之。自亂法者假舊説以濟其私，變本加厲，謂孔子以改制立教。人人皆可改制，更由立言推之行事，此説者之過，非本義有誤。攻者不察，竟以「素王」二字指爲叛逆，但就名義言，已失「素」字之義。六藝教人行習，别有專條，何嘗

 以天生之事徧加「芸生」二字？自莊子以下至兩漢，幾無書不有，無人不談，當時叛逆之人誰是因二字所致？董江都從祀孔廟，宋人所稱爲純儒者，于二字發揮尤詳，有何流弊可指？《孟子》謂《詩》曰：「以意逆志，是爲得之。」如但以辭，則觸處疑難，奚止二字？自學人不知微言、大義之分，遂解素王爲真王，改翻經爲亂政。我今日所不敢學步，遂群起而攻之，一倡百和，牢不可破。使將二字文義本旨，平心潛玩，當亦啞然自失。或曰：此説實有流弊，故爲亂法者所依託。嗟乎！古今無流弊者孰有過于「謙恭」二字，乃王莽以之奪漢室，亦將爲周公咎乎？

經傳注疏，惟《公羊》尚傳古法。自某等託之《公羊》，以爲變法宗旨，天下群起而攻《公羊》，直若《公羊》故立此非常可駭之論，爲教人叛逆專書，遂云凡治《公羊》皆非端人正士。嗚呼！何以解于董江都。且西漢《公羊》盛行，議禮斷獄莫不宗主，由《公羊》而仕宦者幾半天下，尊君親上，絶亂鋤奸，動得《公羊》之利益。當時《公羊》何以不爲毒，至今日而毒乃大發。宋人自欲直躋孔、孟，鄙夷漢師爲不知道，久爲識者所竊笑；至以《公羊》爲毒藥，則非但不知道，且爲亂階。豈兩漢師儒君相悉皆醉生夢死？豈又當時讀《公羊》者皆癡愚瞽聾不知其味？因《公羊》而爲亂首，史無其人其事，莽、歆爲漢賊，攘奪天下，《周禮》、《左傳》實由其表章，其事明著，猶不得以莽、歆罪二書，何况《公羊》。乃《翼教叢編》因而攻《公羊》，並因而罪孟子，其不因而攻孔子幾希矣。古今藥品有平有毒，平甘者常服，救病則非毒劑辛熱苦寒不爲功。但就平常論，則毒藥可以禁絶，而起死回生，絶非常品所能。《公羊》多非常可駭之論，董子云每因人之所惑而爲之立義，故不免於恢奇。然其論雖詭怪，其理則最平常，亦曰以適用救病而已。南宋諸儒最不喜奇論者也，復九世之仇又爲《公羊》最詭怪之説，幾乖於理。乃南宋人詈詆《公羊》者多矣，至於此條則劄奏誥章幾千百見，轉相傳述，視爲常語。蓋魯莊忘仇，《公羊》發此奇論，以鞭辟復仇之義。高、孝之病，亦如魯莊有病。病受遂不覺其奇創，而轉嫌其平淡，方且加倍其説，云百世尚可，奚止九世？故讀經須識時務，寒而談扇，暑而謀爐，群以爲棄物，不轉瞬而需之甚急。傳者欲于一經悉古今之世變，剖錙銖之疑似。學者不知用意所在，以爲奇，亦未嘗致於用耳。

古今之爲學者，皆學而不教；宋人之談經也，皆教而不學。自「六經皆我注脚」之説倡，學者于經傳皆如生徒之課藝，或得或失，或筆或削，由我自主。故其心一成不變，不能上進求深，積成一師心自用之世界。張廉卿引曾文正云：「説理之精粹，至八比而止。」竊謂宋學以八比而日彰，亦以八比而日潰。
 角童子少有聰慧，操筆學爲聖人之言，爲宋人之學者以爲雖聖人不能加，不敢謂其不精不粹，然不解何聖人之多，學聖之易也？游、楊以下至於今之口程、朱而身誠正者，無人不以仲尼自命，實則高頭講章、庸濫墨調之見解。故聖以學而能至，如四科爲聖門四維，而言語一門，言宋學者至無人齒及，而以平正爲歸，不知聖人當日何以不求平正而立此一科。諸子百家言多過激，然因病設藥，不毒不能回生，語曰：「參芪殺人無罪，薑黄救人無功。」孔子最惡鄉愿，今之平正即古鄉愿之遺派，非之無非，刺之無舉，依阿苟容，以求曲附于仕途爲巧宦。人皆知其誤國殃民，至於學問則必求巧宦以爲無流弊，若鄉愿則固無弊之尤者也。

世之論學者曰：必求無流弊，「詩書發冢」

 ，「盜亦有道」，《莊子》論之矣。揖讓征誅，飲食男女，皆無久行不弊之道，於是服藥者遂專求不寒不温、不辛不苦之劑，以爲可以日日服之，則天下之勢不群趨于鄉愿不止。明孫太宰創爲掣籤之法，則謂無弊矣，而選法以亡。此固易知易解，而説者固持此見。嗟乎！韓昌黎《諱辨》，今日讀之以爲常語，方嫌其過拘，不知《舊唐書》論赞且以此篇與《毛穎傳》同譏，習俗移人固如是乎！




《知聖篇》撮要



孔子受命制作，爲玄聖，爲素王，此經學微言，傳授大義。帝王見諸事實，孔子徒託空言。六經即其典章制度，與今《六部則例》相同。「素王」一義，爲六經之根株綱領。此義一立，則群經皆有統宗，互相啟發，鍼芥相投。自失此義，則形體分裂，南北背馳。不以六經爲一家之言，以之分屬帝王周公，或以屬諸史臣，則孔子遂流爲傳述家，不過如許、鄭之比，何以宰我、子貢以爲賢於堯舜，至今天下郡縣立廟，享以天子禮樂，爲古今獨絶之聖人？《孟子》云：「宰我、子貢知足以知聖人。」可見聖不易知。今欲删除末流之失，不得不表章微言，以見本原之真，洵能真知孔子，則晚説自不能惑之矣。

余立意表章微言，一時師友以爲駭俗，不如專詳大義。因之謂董、何爲罪人，子緯爲訛説，并斥漢師通爲俗儒。夫使其言全出於漢師，可駁也。今世所謂精純者，莫如四子書。按《論語》孔子自言改作者甚詳，如告顔子用四代，與子張論百世，自負斯文在兹，「庶人不議」，是微言之義實書以告門人，不欲自掩其迹。孟子相去已遠，獨傳「知我」、「罪我」之言，「其義竊取」之説。蓋「天生」之語，既不可以告塗人，故須託於先王，以取徵信。而精微之言一絶，則授受無宗旨，異端蜂起，無所折衷。如東漢以來，六經歸之周史，其説孤行千餘年。今之人才學術，其去孔子之意奚啻霄壤？不惟無儒學，並且乏通才。明效大驗，亦可觀矣。

宰我、子貢以孔子遠過堯、舜，生民未有。先儒論其事實，皆以歸之六經。舊説以六經爲帝王陳迹，莊生所謂「芻狗」，孔子删定而行之。竊以作者謂聖，述者謂賢，使皆舊文，則孔子之定六經，不過如今之評文，雖選擇精審，亦不得謂選者遠過於作者也。夫述舊文，習典禮，後世賢士大夫與夫史官類優爲之，可覆案也，何以天下萬世獨宗孔子耶？且立行來和、過化存神之迹，全無所見，安得謂生民未有耶？説者不能不進一解，以爲孔子繼二帝三王之統，斟酌損益，以爲一王之法，達則獻之王者，窮則傳之後世。纘修六經，實參用四代，有損益於其間，非但鈔襲舊文而已。執是説也，是即答顔子之兼采四代，《中庸》之「祖述」、「憲章」，《孟子》之「有王者起，必來取法」也。然先師改制之説，正謂是矣。如謂孔子尊王從周，則必實得文武之會典、周公之則例，謹守而奉行之。凡唐、虞、夏、殷先代之事，既隻字不敢闌入，即成、康以下明君賢相變通之成案，亦一概删棄，如是乃可謂之尊王，謂之不改。今既明白參用四代，下俟百世，集群聖之大成，垂萬世之定制，而猶僅以守府録舊目之，豈有合乎？夫既曰四代，則不能株守周家；既曰損益折衷，則非僅繕寫成案，亦明矣。蓋改制苟鋪張其事，以爲必如殷之改夏，周之改殷，秦、漢改周，革鼎建物，詔敕施行，徵之實事，非帝王不能行。若託之空言，本著述之常，春秋時禮壞樂崩，猶爲蠻野，孔子道不能行，乃思垂教，取後來帝王成法，斟酌一是，其有時势不合者，别爲小大、人天之分，著之六經，託之空言，即明告天下萬世，亦不得加以不臣悖逆之罪也。祖宗之成法，後世有變通之條；君父之言行，臣子有諫諍之義，豈陳利弊者便爲無狀之人，論闕失者悉有腹誹之罪？且孔子生值衰微，所論述者雜有前代，亦如賈生、董子值漢初興，指斥先帝所施，涕泣慷慨，而請改建耳。然賈、董所言，後世不以爲非，反從而賢之。且以今事論之，凡言官之封事，私家之論述，拾遺補缺，思竭愚忱，推類至盡，其與改制之説不能異也。此説之所以遭詬病者，徒以帝王見諸實事，孔子託諸空言。今欲推求孔子禮樂政德之實迹，不得不以空言爲實事。孔子統集人天之變，以定六經之制，則六經自爲一人之制，而爲後來帝王所取法。弟子據此以爲賢於堯舜者，實以《尚書》美善，非古所有。以六經爲帝王之大典，則不能不有素王之説。以孔子爲聖爲王，此雖因事推衍，按之實理，亦必如斯。故南宫适以禹、稷相比，「子路使門人爲臣」，孟子屢以孔子與堯、舜、禹、湯、文、武、周公並論，直以《春秋》爲天子之事，引「知我」、「罪我」之言，則及門當時實有此説，無怪漢、唐諸儒之推波助瀾矣。然後説雖表見不虚，非好學深思者不能心知其意。若改制則事理平常，今不信後説，而專言著述有損益，亦無不可；至制作之説，亦欲駁之，則先入爲主，過於拘墟矣。

《國語》爲六經作傳，或以左丘明即子夏，「明」與「商」、「羊」、「梁」同音，左丘即「啟予」，所謂左丘明即「啟予商」，「左丘失明」即子夏喪明。是

 三傳始師，皆爲子夏，爲文學傳經之事，故兼言六經，不僅傳《春秋》。然以六藝推之舊文，此欲掩改制之迹，即孔子作而不述之微意也。故不言孔子改古書，而言古書合孔子。乃劉歆乘隙而入，襲此説以攻今學，以六經爲舊文，孔子直未制作，於是而素王改制等説全變矣。劉歆之説，實《國語》爲之先路，同此一説，而恩怨各别，皆以當時微言隱避，致使大義中絶，聖學暗而不彰。今孔廟既封建王號，用天子禮樂，時势遠異，又更無取避忌，正當急張微言，使其明著，不可再行規避遷就，使異端得藉口相攻。況此乃漢、宋先儒舊義，非一人私言。《論語》、《中庸》、《孟子》先有明文，精確不易。史公云「第弗深考，其所表見皆不虚」，信然矣。素王以《詩》説爲本根，實即道統之説。先儒誤據不議禮、制度、考文相駁。舊著已釋其義，今試再爲申之，曰：既云「從周」，何以答顔子兼用四代？既云「不作」，何以獨辨「不知而作」？且孔子周之臣子，「從周」何待言。居今而言從本朝，豈非夢囈乎？聖人立身出言，爲萬世法，宜如何慎密，今動以天自擬，又云「其或繼周」，「如有王者」，與「鳳鳥」、「河圖」之歎，專禮樂征伐之權，復斥言「天下無道」，以亡國夏、殷與周并論，議所從違，又自負承先皇文王之統，無論道理不合，其有不賈口舌之禍者乎？愚氓皆知畏法，豈有聖人發隴上之歎，與陳涉、吴廣同科，導人以發難乎？且子貢論孔子以爲「賢于堯舜」，南宫适亦以禹、稷相比，「子路使門人爲臣」，仲弓許之南面，宰我輕改舊章，孔門弟子豈皆妄希非分、自居不疑乎？孔子，周之臣子，并非宋君，乃敢以殷禮自用。或以異書不足信，然《孟子》明云：「《春秋》天子之事」，「王者之迹熄而《詩》
 ，《詩》
 然後《春秋》作」。「仲尼不有天下」，又屢以帝王周公與孔子并論。是孔子受命制作，有不得不改之苦衷。若夫尊君親上，别有明條，并非欲後人學其受命制作。何嫌何疑，必欲將孔子説爲一迂拘老儒乎？孔子教人行誼，文在别經。許止、趙盾猶蒙惡名，人臣無將，《春秋》名義，其所自處，自必别有精義；若以此説有乖臣道，則舜、禹、湯、武爲帝王垂法，豈學舜、禹者務求禪讓，法湯、武者耑力犯上乎？孔子之志與舜、禹、湯、武同符，學之者但當自審取處耳。

初以《王制》説《春秋》，於其中分二伯、八伯、卒正、監大夫，同學大譁，以爲怪誕；師友教戒，不一而足。予舉二伯、方伯，《穀》、《公》傳有明文。或乃以爲《穀》言「二伯」，但可言「二伯」；《公》言「方伯」，但可言「方伯」。積久説成，乃不見其可怪。近日講《詩》、《易》，亦群以爲言，不知實有所見，不如此萬不可通。苟如此，則證據確鑿，形神皆合。因復揅治《詩説》，改名「齊學」，自託於一家。然大統之説，《齊詩》甚多，非積十數年精力，盡祛群疑，各標精要，不能息衆謗而杜群疑。昌黎爲文，猶不顧非笑，何况千年絶學，敢徇世俗之情？又初得一説，不免圭角嶙峋，久之融化鋒鍔，漸歸平易，使能卒業，如三傳則安置平地，任人環攻。世俗可與樂成，難與圖始。自審十年以後，必能如三傳之化險爲夷，藏鋒斂刃，相與雍容揖讓，以共樂其成，敢因人言而自沮乎？

盧、鄭之學，專以《周禮》爲主，因《王制》與之相迕，故盧以爲博士所造，鄭以爲夏、殷禮。學者不知爲仇口之言，深信其説，入於骨髓。竊以治經所以求實用，説苟違經，則雖古書亦不可用；若與經合，則近人新説亦可珍貴。鄭君斥《王制》爲古制，本爲祖《周禮》以駁異己，乃其《周禮注》因外内封國，本經缺略，則又取《王制》以補其説。且《左》、《國》、《孟》、《荀》以周人言周制，莫不同于《王制》，與《周禮》迕。北宫錡問周制，孟子答與《王制》同，何得以爲夏、殷制？蓋畿内封國，二書各舉一端，孟子則舉上中卿、上中大夫、上中士，《王制》則專指下卿、下大夫、下士，互文相起，其義乃合，

《王制圖表》中，立表已明。


 使二書同文，反失其精妙。説者乃謂《王制》誤鈔《孟子》。此等妄説，流轉已久，雖高明亦頗惑之。此經説所以不明也。且鄭因《王制》偶異《周禮》，新義環生，不知二制不同，亦如《孟子》、《王制》彼此缺文，以互見相起。《周禮》非用《王制》則大綱必多缺略。今以骨肉至親視等仇讐，此東漢以下所以無通才。予之所以不敢苟同昔賢者，正以二書合通之妙。兄弟夫婦，形體相連，不可同室操戈也。

王刻江陰《續經解》，選擇不精，由於曲徇情面與表章同鄉。前半所選，多阮刻不取之書，故精華甚少；後半道、咸諸書頗稱精要。陳氏父子《詩》、《書》遺説，雖未經排纂，頗傷繁冗，然獨取今文，力追西漢，魏晉以來，無此識力。邵氏《禮經通論》以經本爲全，石破天驚，理至平易，超前絶後，爲二千年未有之奇書。考東漢以來，惟經殘秦火一説，爲庠序洪水猛獸，遺害無窮。劉歆移書

 ，但請立三事，廣異聞，未嘗倡言六經爲秦火燒殘。古文家報復博士，乃臆造博士六經不全之説。

詳《古學考》。


 妄補篇章，虚擬序目，種種流毒，原是而起。且自經殘之説行，學人追憾秦火，視諸經皆爲斷簡殘篇，常有意外得觀全文之想。其視經文已在可增可減、可亡可存之例。故東漢以下，遂無專心致志推究遺經之人。蓋殘經既在可解不可解之間，安知可信者，不適在亡篇内乎？故「經殘」一説，爲儒門第一魔障。余因邵説，乃持諸經皆全，亦備爲孔修。故授初學一經，必首飭之曰：經皆全文，責無旁貸。先求經爲全文之所以然，力反殘佚俗説，然後專心致志，精誠所至，金石爲開，專一之餘，鬼神相告。故學者必持全經之説，心思一專，靈境忽闢，大義微言，乃可徐引。故予以邵書爲超前絶後，爲東漢下暗室明燈。

鄭以饗禮爲亡，不知「饗」即本經之「鄉飲酒禮」。别有《饗禮補釋》二卷。




初刻《今古學考》，説者謂爲以經解經之專書。天下名流因本許、何，翕無異議。再撰《古學考》，外間不知心苦，以爲詭激求名。嘗有人持書數千言，力詆改作之非，並要挾改削，似真有實見，堅不可破者。乃杯酒之間，頓釋前疑，改從新法，非《莊子》所謂是非無定者乎？蓋馬、鄭以孤陋不通之説，獨行二千年；描聲繪影之徒，種種夢囈，如塗塗附。自揣所陳，至爲明通，然我所據，彼方持以自助，何能頓化？彼既入迷已深，化虚成實，舉國皆狂，反以不狂爲狂。然就予所見，海内通人，未嘗相迕。蓋其先飲迷藥，各人所中經絡不同，就彼所持，一爲點化，皆反戈相向。歷考各人受病之方，投之解藥，罔不立蘇
 

注



 。但其積年魔障，偶爾神光，何能竟絶根株。一暴十寒，群邪復聚，所持愈堅。又或如昌黎《原毁》，争意見不論是非，聚蚊成雷，先入固閉，自樂真迷，願以終老。當此之時，亦惟啜糟自裸，和光同塵。蓋彼既無求化之心，不能與之莊語。萬物
 

注



 浮沉，各有品格，並育並行，何有定解哉！

未修《春秋》，今所傳者，惟《公羊》「星隕不及地尺而復」一條，及《左傳》「不書」數條。學者皆欲搜考未修底本，以見筆削精意。文不概見，莫不惋惜。即今日而論，可得大例，足以全見未修之文。蓋孔子未生以前，中國政教與今西人相同，西人梯山航海入中國，以求聖教，即《中庸》「施及蠻貊」之事。聖經中國服習久，成爲故事，但西人法六經，即爲得師，故不必再生孔子。中國當春秋之時，無所取法，天故特生孔子，垂經立教，由中國及海外，由春秋推百世，一定之例也。西人儀文節略，上下等威，無甚差别，與中國春秋之時大致相同。孔子乃設爲等威，決
 

注



 嫌疑，别同異。惟名與器，不可假人。由孔子特創之教，故《春秋》貴賤等差斤斤致意也。《論語》旅泰山、舞佾、歌雍、塞門、反坫，上下通行，孔子嚴爲決别，故譏之以起義。當日通行，并不以爲僭，亦如西人以天爲父，人人拜天，自命爲天子；經教則諸侯以下不郊天，帝王乃稱天子。西人君臣之分甚略，以謀反、叛逆爲公罪；父子不相顧，父子相歐，其罪惟均；貴女賤男，婚姻自行擇配；父子兄弟如路人；姓氏無别，尊祖敬宗，缺焉無聞。故孔子特建綱紀，撥亂世而反之正，「百世以俟」，正謂此耳。




附《致箌室主人書》



黄鎔　胡翼等公擬

頃讀《亞東報》第十八號《今古學辨義》，獻可替否詳哉！其言之矣，于井研之學，可謂入之深而得其肯要，諫友有功，庶得終其名譽。竊四益先生養晦閉藏，潛心撰述。海内言學者家有其書，東南學人私相祖述，著書立説，天下震驚，風氣遂爲之一變。聲應氣求，無間遠邇。某等居同鄉里，摳衣有年，甘苦之嘗，知之頗悉。四益今古學叢書之刻，皆宗旨流别之書，折中衆言，求正天下，所有全部正經注説，皆未刊行。十年以内，海内通人間有異議，率皆語焉不詳，或秘不相示，求如足下之推究隱微，窮其正變，不出于阿好，不流于吹求，著論刊報，正告天下而不可得。大著刊布，誠四益十年以内所日夜禱祝企望者，精勤虚受之苦心，固足下所深諒者也。惟足下所見之書，皆十年以前舊説。當時如三《傳》、《書》、《禮》雖有成書，自以所論未盡愜。去年秋間有《百種書目解題》之作，專以帝王分類，所有漢師今、古名目，悉删除不用，誠足下所謂大變者。謹送呈一册，伏乞登報，以釋群疑，更約集同人細心推究經、傳微旨，不厭吹求。倘能再究此册，推見至隱，刊報傳知，使得據以改正，歸諸完善，不惟四益之所心感，亦吾黨之所禱祝以求者也。大作所陳諸條，或已經改正，或因辭害義，或傳聞悠謬，或流衍失真，既經改作，其是非姑不足論。竊以當今海内老師宿儒相聚而談四益者，皆以防流弊爲説。輕躁之士發憤著書，每多非常可駭之論，託名衛道者以此歸罪于四益，大著亦以爲言，雖四益虚受改易，某等實不能無疑。竊以心術、學問古分兩途：正人端士使爲今學，正也；古學，亦正也。僉人宵小使爲今學，邪也；古學，亦邪也。以流弊言之，堯、舜，聖人也，子之、操、懿以師其禪讓而敗；周公，聖人也，王莽、明成祖之篡逆，不能以爲周公過。六經聖人之大法，所謂曲學阿世、詩書發冢者，豈能以爲孔子咎？《四益館經學叢書》未刊之先，非堯舜、薄湯武者代不乏人，甚至即孔子亦攻之。帝王之鑄兵，本以弭亂，而操刀行劫，報仇殺人，不能因而去兵。推之飲食男女，亦無不皆有流弊，不能因防弊而廢之也。天下事，利所在，即弊之所在。六藝之作，本爲端人志士立其課程，使有遵守，《老子》所謂非人勿傳者，乃爲真切。如但以宗旨論，即宋人以理學標目託名，其中奸邪小人，非聖無法，貪黷背謬，無所不有。江海之水，蛟龍居之而爲蛟龍，鯨鯢居之而爲鯨鯢，魚鼈居之而爲魚鼈，在人之自取，非水之過也。輕躁狂謬，本于性生，每緣經説以便其私利，因遂假之以立幟；不見此書，亦必别造非聖無法之言以自恣。故説經之書，但當問與經義忤合如何，流弊有無，初非所計。何則？考魯、齊傳經有微言、大義二派：微言者，言孔子制作之宗旨，所謂素王制作諸説是也；大義者，群經之典章制度、倫常教化是也。自西漢以後，微言之説遂絶，二千年以來，專言大義。微言一失，大義亦不能自存。六經道喪，聖道掩蔽，至今日統中外、貴賤、智愚、老少、婦女人人心意中之孔子，非三家村之學究，即賣驢之博士。故宋元流弊，動自謂爲聖人，信心蔑古，此不傳微言之害，彰明較著，有心人所傷痛者也。嗟乎！人才猥瑣，受侮强鄰，《詩》、《書》無靈，乃約爲保教，以求倖于一日。四益心憂之，乃汲汲收殘拾缺，繼絶扶危，以復西漢之舊。合中國學術而論，以孔子爲尊，必先審定孔子規模光燄，宫牆美富，迥出迂腐學究萬萬之外，俾庠序之士，心摹力追，以求有用之學，庶幾聖道王猷，略得班管。

孔子，正鵠也；儒生，學射之人也。微言之學，所以指明正鵠之所在，示以搆索之方者也。四益今日不當言，則秦漢先師不當傳，舉凡《論》、《孟》諸傳記，所有微言之説，皆當删而去之然後可。秦、漢人人言之不嫌多，則四益一人言之正嫌其少。西漢通微言者，人無異辭，當時士氣較今何如？學人必欲貶下孔子以自便。不知學究之事，人能爲之，此庠序所以多攘奪之風也。在今之立異説者，未嘗不知微言爲聖門正傳，四益之説因而非創，與今相合，於古有徵，特不喜千年絶學恢復之功出于一人，求其説而不得，則創爲防流弊以阻之。至于以辭害意者，如四益之説六經也，謂堯、舜、禹、湯、文、武皆爲俟後聖，惟孔子爲大一統立法。堯、舜、禹、湯、文、武、周公皆爲經説，孔子小大、人天乃臻大成。閱者不察，以爲帝王皆史書已往成蹟，孔子揑造事實，其論春秋之世，禮教未行，據諸侯納子妻、娶同姓以及無行三年喪之事。大著所採六朝以下狂亂之人事，迥非其比，何足以相難？且大著所引，多采之旁人，郢書燕説，變本加厲，以遂讐仇之口。四益謂孔子翻經，擇善成美，即述即作。《左傳》之政典，無一與《周禮》同，《毛詩》之序例，皆緣《周禮》而作。此中别有考證，非如大著所云。踵其説者，以孔子事亦後人所造，則就廖氏之説誤推之，安知孔子之言事，非孟、荀、漢儒所作，孟、荀、漢儒書非劉歆所造耶？並引鄧析之事以爲説，言近游戲，非著書之體。苟不循本末，機鋒相勝，則不惟四益之言不能推上而孟、荀、董、賈，再上而孔子之六經，亦有議删議改、疑之非之者矣。學人著書立説，原欲與端人樸學商酌得失，若果有此遷謬顛倒不識體要之議論，斯人也，何足以商量六經之宗旨，斟酌百代之學術乎！又四益據《論語讖》「孔子卒，弟子子夏六十人纂孔子微言以事素王」，以《論語》皆微言，爲六經之樞鑰，制作之條例，非教人行習之書。又孔子爲古今至聖，生民未有，所云「受命」、「天生」、「從周」、「從先進」，一切非常可駭之論，惟聖人乃可以言之。至于言行之書有《容經》、《儀禮》，政治之書有《春秋》、《尚書》，不可專於《論語》中求之。昔漢高祖見始皇車乘曰：「大丈夫當如是也！」項羽曰：「彼可取而代也。」天生霸王，乃可以作此語。孔子生民未有，所言「天生」、「制作」，雖顔、曾、思、孟之流，皆不敢引以自況，何況餘子乎！宋以後解《論語》者皆作學究語，今人習聞其説，與四益之説《論語》行事不合，不知此聖人自述微言，萬不許人趨步者也。亦如漢高、項羽之事，學之則爲亂臣，首領不保。昔朱子作《近思録》，首卷采周子太極性命之説，或以玄遠爲疑。朱子示學者讀《近思録》，亦云自二卷起，然必先以首卷性命之説示所依歸。學者於四益各書亦當知此意，致力大義，歸總微言，不必以他端疑四益也。粗呈所見，求證高明，儻賜誨言，不勝企盼。

《孟子》「故仲尼不有天下」，使孔子爲真王，則必不能師表萬世。蓋禹、湯、文、武、周公真王也，不惟典則爲後人所羼改，三代以上，中國初闢，狉狉榛榛，古説俱在。使爲真王，必因時立制，宜於一時，必見鄙於後世，以爲簡陋，不足垂法文明。唯非真王，以言立教，乃可就地球中原始要終、盡美盡善之政事，皆得筆之於書，中外再千萬年進步，踵事增華，皆不能盡其量。此經之所以爲經，後人乃以史學讀之，宜不知聖人神化也。

此編與世俗所論，貌同心異，猶武夫之於番與，虎賁之於中郎，識者細考，當自得之。或乃深惡此編，以爲相似，嗚呼！因苗而惡莠可，若因莠而惡苗，則傎甚。夫物必有偶，且僞必亂真，堯、舜揖讓，湯、武征誅，若不審真僞，不辨微芒，概因其似而絶之，是彼反得有所藉口，以爲堯、舜、湯、武、周公、孔子且以似見絶，真美惡不嫌同辭，貴賤不嫌同號，何是非之足論乎？

自中外通商，時務日棘，無論窮達，束手無策。近來高明之士喜談洋務，無所依歸，甚至用夷變夏。學與不學，其害相同，非得聖經賢傳以爲宗旨，雖東西學堂林立，無濟時用。不知今日外務部於四科爲言語，精純者爲《左》、《國》，詭隨則爲長短、蘇張之學，談何容易？凡中外語言、文字、故事、典章、人才、經制，當時君相智愚好惡與夫强弱衆寡，未發之機函，隱秘之言事，無不洞達，方足爲使才，不辱君命。故聖門特建一科，以儲奇才異能通使絶國之士。《論語》屢言辭命專對，宋元以後此學中絶，學人深惡醜詆，一臨外侮，所以上下交困，此學術不明，所以貽誤國家。如子貢出使，亡吴霸越，弱齊存魯，説者用墨家説，以爲孔門之羞，絶無其事。使今有子貢其人者，不費一兵，不折一矢，輕車就道，坐困强鄰，扶持中國，與帖括之士高談性命，其得失爲何如？乃群相鄙棄事功，以明心見性之學推之孔子，《論語》曰：「微管仲，吾其被髮左衽。」有志匡時者，可以自悟矣。

明末，達州李研齋《天問閣集》譏當時心學以死貽君父憂，蓋有見之言。




學顔、柳者皆從肥瘦圭角入手。夫肥瘦圭角乃近來翻帖之惡趣，顔、柳精華本在平正通達，不先學肥瘦圭角，不能入手。臨摹之士皆由偏勝以求其精華。聖學如天，無可蹤跡，諸子各有聖人之一體，皆不能無弊，其偏勝正其獨到之處。必先詳其偏勝，而後能得其獨到，博考諸家以會其歸。若先挾教而後學之見，高談平正，驟語精微，必終身無入門之日。人皆明於學字而昧於學聖，方始問途，遂防流弊，所以空疏謭陋，竟成無用之學。

東南談時務者多放言高論，甚至倡言廢經。當世主持大教者，惡其離畔，託之防弊，乃推舉宋儒。帖括之毒深矣，積習重如泰山，今方知改，尚未損其毫毛，又復標舉舊學以桎梏天下。不知墨子宗旨，首重擇務；重典輕典，因乎國势；畸武畸文，關乎世變。宗社之危，甚於累卵，即使家程、朱而人游、楊，何濟國事？亂世重功名而略行檢，自古英雄濟時變必須偉略奇士，腐儒不足以論國計、救危亡也。

談時務者誦法泰西，苦於中國無書可讀，失所依歸，浸淫倒戈，勢所必至。吾師恢張皇帝之學，標《周禮》以括政典。宗言語以示權謀，瀛海之外，早在聖人覆幬之中，新而不至叛歸摩西，舊而不至墮落禪寂。蓋全球治法，自强禦侮，與夫所以交鄰化外之道，不必外求，而經傳早已預定。於新舊之間，兼收其益，兩祛其弊，其要則在於知聖。如以帖括之學爲真聖學，則聰明材力，皆錮蔽於空疏謭陋之八比。甘旨具列，不食不知其美也。

語云：「矯枉者必過其正。」非過正則枉不能矯，寒必用薑、附，温必用硝、黄。諸子以擇務救病爲宗旨，非偏激不能自成門户，觀其會通，辛苦無異於甘平。聖人不可學，學聖者必自諸子始，不必以偏執爲嫌。蓋諸子皆宗法孔子，言不一端，即《論語》亦多救病之語，墨之「兼愛」，即伊尹之「任」，楊之「爲我」，即伯夷之「清」，皆非時中，原屬平等。若必吹求，不唯諸子，即孟子亦有所不免，談楊、墨正如扶醉人，左右皆失。惡「兼愛」之「無父」，勢必偏於「爲我」，則又「無君」。疾「爲我」之「無君」，勢必偏於「兼愛」，則又「無父」。二者相妨，無中立之地。「時中」既不能學，則將何術以自存？諸子既自標學派，豈不知擇務從事？熱因寒投，凉以濟暍。自晚近貶駁諸子，人才日以困墜，舉天下聰明材智群消耗於空疏謭陋之一途，於宗社之危亡漫不加察。故必先知諸子爲四科之一體，而後人才可興也。昔張皋文談《易》，阮文達以座師投贄爲弟子，儒林以爲美談。文達屈尊服善，誠不易得，無如皋文《易》學實爲粗淺，未探本原，即以「旁通」一門言，每卦有通有不通，又有多有少，其視四益旁通三卦，出於自然者，豈不高出百倍？貴耳賤目，人情類然，何足異哉！

西人報館以開民智爲主，此册意在於開士智。國家之强由於人才，人才之成由於學識。欲增長才識，非平心静氣，推求古書，師法聖賢，不能有得。若不立圭角，則亦不能發揚蹈厲，共相興起。有人則無論法之變否，無人則雖改法亦無效。涕泣以告，被髮往救，不必高談性命，自詡衛道之勤。

中行不多，次求狂獧。既立門户，創宗旨，皆不能無流弊。欲無流弊，惟有鄉愿，然其外貌雖無可舉刺，桎梏聰明，陷溺人心，爲害乃最毒，故孔、孟皆深惡而屏絶之，近來談義理者困於帖括，講音訓者溺於章句，二者之中皆無人才。談論家好持月旦，於各門學問皆指斥其一二弊端，以爲非法，詢其安身立命之處，則仍舊學窩臼，專己守殘，惡出其上，是視天下陷溺而無以動其心，但欲以半日静坐如泥塑人定其程式，嗚呼過矣！

讀書學古以擴充學識，然須平心定氣，以意逆志。須知讀書是師古人，非古人求教於我，經、傳待我評訂。晚近師心，以輕藐古人爲宗派，其貽害庠序，如洪水猛獸。即如三《傳》，雖不敢曰全合聖人，要古之先師依經立傳，流傳已久，必非無故。乃宋人視三《傳》如村童肆口儇薄，即如衛公輒拒父一事，《春秋》所以立綱常、決嫌疑，爲群經大義。其始一二人攻之，群相附從，習焉不察。《公羊》非喪心病狂，何至許子拒父？兩漢君相師儒非盡癡愚，似此悖逆之語，何以不行改正？詳考傳義，原以父與王父相比，父有命，王父亦有命，二者相反，不能兼顧，則不得不棄父命而從王父之命。今以俗情譬之，如一人有祖有父有子，子有過，父命撲，祖宥之，必有所妨，將從王父命乎？抑從父命乎？又如州縣奉督撫命舉行政事，忽接詔書停止，二者必有一傷，將從詔書乎？抑從督撫乎？父爲我之父，王父又爲父之父，王父命行於孫，不惟孫爲賢孫，即子亦爲孝子。如但從父命，子雖從父，反使父逆王父，是子與孫皆逆，且自陷父於不孝。傳義本極詳審，説者删去王父一層，但云許子拒父，天下既無此理，則經傳必無此説。明文具在，説者不察，聞者不疑，宋元以下魯莽滅裂似此者甚多。天下論學者反謂宋人義理精於漢師，豈不冤哉！願與天下學人共除此猖狂謭陋之習，其尚有起而相應者乎？

昔人云：「以宋學立品，以漢學讀書。」似也，未盡其義。爲之下一轉語：以中學守身，以西學讀書。昔張鷺州先生教授井研，問門人曰：「汝學聖賢乎？以我爲準，解衣、正履、牽被、抱足而卧。」蜀中某太史以八比自喜，偶作一藝，其門人爲之評曰：「使宣聖復生，將此題衍爲七百字，亦不能如此字字精到。」二事久爲士林笑柄，實天下之通病，以此求聖，宜乎予聖自雄者之多。昔香帥督學蜀中，臨去，謂學政署中渣穢如山，三年以來聊效愚翁之移，幸得淨盡。孰意大成殿之堆積，百倍於此，掃除一空，又誰之任乎？

《詩》云「玄鳥」、「帝武」，《史》、《漢》言「交龍」。記漢高語云：「大丈夫不當如是耶！」項羽云：「彼可取而代也！」陳涉輟耕而歎。孔子自託天生，王莽亦仿之曰：「漢兵其如予何！」《史》、《漢》所記諸語，亦如素王之義。記載帝王符應、言語，豈在使人學步？若以素王改制斥爲教叛，則《詩》、《書》豈教後人學帝王？《史》、《漢》豈教士庶學劉、項乎？玉人圭璧，織工衮龍，則亦可以干犯科之。聖賢經傳，垂教萬世，不料後世有此瞽論，若因莽妄引「天生」歸咎孔子，想亦莞爾自認也。

昔人有《嘲村學究賦》云：「數本《論》、《孟》，一盤土紅，見人齟齬，遇事籠東。」實則中國數百年以内老師宿儒、名宦巨公，其心目中之孔子固同一村學究也。鄉村塾師專教截搭體，其渡題云：「我夫子云云，乃道高和寡，所如不合云云，以致云云。」千手雷同。孔子既欲求官，何不自貶？既不趨時，何必周遊？其説孔子，直一乖謬無用之俗儒，與子貢所謂綏來動和、生榮死哀者，其相去何啻霄壤？木鐸之事，儀封人且知之。强出求仕，如違天何？蓋孔子出遊，非以求官，欲作六藝，必先游歷，

即「入太廟，每事問」之意。


 故自衛反魯，即行正樂，宰我、子貢知能知聖，《論語》記孔子始終於子貢、陳亢，記者恐後人不知孔子周遊之意，故於篇首載子貢「必聞其政」之事。孔子生知，觸目心通，故不須求與，自能知政。陳亢從游，不見與求之迹，故以爲問。必聞之故，子貢不能知，亦不能言，真所謂過化存神，不可思議也。

聖人四科，德行爲帝王，文學爲經生，至於政治，則内政事，而外言語。今政府改同西名，政務即政事，外務即言語，一内一外。凡使命、朝覲、聘問、會同、盟誓、巡狩，如《周禮》大小行人、六方官皆屬言語科。宋元以下但有政事、文學之名，言語一科無人齒及。今人動謂海邦不比戰國諸侯可以捭闔，不知今日公法，即列國之王章。蘇、張之學，今尚無其人，《國策》所載，皆嗜其學者之擬作。抵掌而談，造膝而語，其事詭秘，多不能以言傳，故《國策》如闈中程式之作。至於簡練揣摩，應變俄頃，微妙不能以言傳，其事至精至博。凡今日中外所講習各書，無一不爲縱横家所包。有大戰國，將來必有大蘇、張也。




素王改制本旨三十題


見《公羊補證》首卷，兹不録。







古文家以六藝屬之周公，唐時廟祀周公爲先聖，孔子爲先師。蓋「述而不作」之誤解深入人心，驟語以六經爲孔子作，無與於周公，博雅士群以爲笑柄。然聖作賢述，孔子但傳周公之經，高如孟、荀，低則馬、鄭，以匹夫教授鄉里，雖弟子甚多，不過如河汾、湖州而已。況讀姬公之書，宜崇報功之祀。唐、宋學官主周公，以孔子先師配享，周公爲主，孔子不過比於十哲。作聖述賢，於古文説情事最合。乃宋末黜周公，專祀孔子，當時無人能知周、孔之真僞，不審因何黜周崇孔？此中當有鬼神主使，不然，何有此識力？祀典所以報功，主賓不容或誤，今既力主古文，以博士爲非，綜其名實，文廟當復主周公，以孔子配享，周公僚佐如召公、畢公輩宜列先賢，統計員數，當在七十左右。既主周公，孔子弟子皆宜退祀於鄉。明定典禮，庶使人知六藝由周公作，孔子不過如傳述家。必主周公，其在天之靈方不怨恫，孔子亦乃免攘善之嫌。正名報功，兩得其宜，若强賓壓主，攘其正位，情理何安？今周公祀典，學校無人齒及，朝廷亦僅從事名臣，與蕭、曹、绛、灌比。孔子專居文廟，用天子禮樂。郡國皆爲立廟，牲牢俎豆爲郡祀之冠。此天下至不平之事，急宜改正之典禮，内而政府，外而督撫、學政，既明主周公，服膺多年，所當奏請改正文廟主位及從祀先賢一切典禮。周公曾攝王，居黄屋，備禮樂，本不爲過，不似以至尊奉一匹夫，名位混淆。周公制作，孔子襲而冒之，鵲巢鳩居，魯道齊翔，即孔子何以自安？中國文廟爲祀典之首，何等鄭重，乃竟桃代李僵，豈不貽笑外國？如能請旨改正，則所有匾祝題號皆主周公，舊所頒行推崇孔子之榜題牌頌悉宜塗毁，换改周公，至聖徽號亦宜改題。孔子配享，神牌但題先賢孔子，祀於殿左，或於兩廡。凡鄉村家塾亦題至聖周公。神牌或於奭、适、望、毛、散生之班，羼附孟子神位，亦如諸子超升十哲之比。至於經籍，則《爾雅》爲周公專書，當升爲經。《孝經》、《論語》如禪經語録，又爲弟子所記，宜退居諸子，不當在經數。經本聖作書，必主周公，乃不致誤認主人，且不致再囿宰我、子貢阿好其師，一意推崇，言過其實。至於舊榜「賢於堯舜」、「生民未有」，求其實際，渺不可得。《尚書》、《詩》、《禮》、《春秋》有在周公後，由諸史官用周公舊法撰成者，宜詳求諸史臣名氏，列入配哲。周公以前，伏羲畫卦，文王演《易》，堯、舜各史亦有撰述，此當列入崇聖祠。而董狐、南史，凡有名史官皆在儒先，例從祀兩廡。又七十子之祀既罷，漢初凡祖孔子，諸儒失所宗主，皆亦罷黜。傳則《公》、《穀》皆罷，專用《左氏》史法。《詩》則幸三家早亡，毛獨一尊。《尚書》以杜、鄭爲首師。並請專設一局，專辦改祀周公一切章程事實。祀典正則學校正，學校正則人心正。如能力主此事，改正祀典，方足以駁素王之説。




附《家學求原》提要



昔鄭同撰《鄭志》，以明家學立義本源，師慎此書私淑其意。考四益經説，初用東漢今、古分門，繼治西漢博士，終以皇帝大統，先秦莊、鄒爲歸。考古文學以經爲殘，六藝歸本周公諸義，從東漢以至乾、嘉，更無異同，道、咸以來、陳、李諸家始標異幟。四益學派蓋亦風會所趨，窮而返本，非好奇僻以自矜炫。惟博士舊法蒙蝕已久，四益鉤沈繼絶，具有苦心，學者自習所聞，先入爲主，莫不詫異，即二伯、方伯一條，各經傳記明文具在，或亦斥爲一家私説。師慎以趨庭所聞，略仿《鄭志》，撰爲此篇。首標四益説經新義，次乃臚列經、傳、子、史、緯候、博士舊説以明之。其自序云「求之今無一不新，於古無一不舊」者，非虚語也。竊考四益各經義例，刻意求深，推廣補綴，誠不無斧鑿痕。然顧炎武、閻若璩於群疑衆謗之中，卓然自立，事久論定，靡然相從。江、錢、孫、王，當時各得盛譽，後賢踵事，遂成芻狗。昌黎論文不顧非笑，非才力横絶，固不能超越古今，使壁壘一新也。湘潭王仲章欲撰一書，自明家學新解，未克卒業。是編乃能與《鄭志》後先比美，與《樹坊》編相輔而行，釋疑解紛，於家學不無小補云。




《諸子凡例》提要 


康《改制考》多引子書，故録三種子學以明宗旨。







《縣志》：「平頃撰群經解説，先刊《凡例》。」故於諸子亦有。此作大抵所列皆先秦諸子，入漢以後所收不過四五家。其大旨以子學皆出於四科，道家出於德行，儒家出於文學，縱横出於言語，名、墨、法、農皆沿於政事，爲司馬、司空之流派。其推本於孔子以前之黄帝、老、管、鬻者皆出依託。子爲六藝支流，源皆本於六經，孔子以前無此宗派。又以子書皆出於爲其學者之所輯録，非諸子所手訂。其中又多六經之傳記，如《管》、《荀》中之《弟子職》、《地員》、《禮三本》之類，皆爲古書。漢時求書後藏之秘府，斷簡殘篇，多失其舊。後來校書者以類相附，凡古籍無名氏可考概附焉。又子書以《孟子》爲正，無一章不有孟子明文，《管》、《荀》、《墨》、《韓》凡無諸子明文者皆爲古籍經説，非其自撰。又諸子以道、儒爲大小二統之正宗，其餘名、墨、法術語多過激，如硝、黄、薑、桂，皆爲救病之藥。矯枉者必過其正，蓋多爲海外言之，如泰西法寬，至以謀反爲公罪，非以申、韓救之，不能中其病。合海内、海外爲九州，九流分治，又如八音、八風各司一方一門，又如水、火、金、木各司其用。藥非毒不能去病，諸子無偏激無以成家，言各有當，取其適用而已。其餘但有凡例，亦如《群經凡例》，於各書有成未成之分也。




《諸子出四科論》提要



《縣志》：班《志》言九流宗旨，多引司官職掌以立説，而不詳其時代，則子家半從依託，在孔子前矣。不知九流爲六藝支流，孔子以前無此宗旨，所有《鬻熊》、《管》、《晏》悉出依託。考《莊》、《列》盛推顔、閔，又多用經説，其出於德行可知；陰陽五行，《易》之宗派，亦附德行。文學流爲儒術，

小説附焉。


 言語號曰縱横。唯政事一門，其流最雜，分爲四家：名、法、農、墨皆其節目。雜家最具，儼如大化。故專著是書，發明子由經出，以正班氏之失焉。

《諸子宗旨》二卷，《縣志》未收書目。




《孟》、《荀》皆儒家，爲治中國之學。以宋學言之，《荀子》言「性惡」，使人不驕敖，必須禮樂以自修，如禪宗之漸學，頗似程、朱。《孟子》專言心學，推廣良知，堯舜可爲，如禪宗之頓悟，頗似陸、王。又國初王漁洋太丘道廣，不惜齒牙餘論，獎藉後進，凡投贄詩文者皆得盛譽。施愚山崖岸甚峻，不輕許可，後生新作，多遭勒抹。王善於誘掖，使人不自暴棄；施則師道尊嚴，學者降心斂氣以求上進。各擅一偏，不相假借。喜寬惡嚴，人之常情，後賢尊孟抑荀，亦如漁洋善諛，人亦報之以譽，愚山劉四罵人，後生亦多刻論。實則學者成就，寬不如嚴，荀不下孟，嚴鐵橋之説詳矣。宋以下獨傳心學，積成一空陋無用之世界。若論寬猛相濟之義，孟子外宜以荀立學，既可辟陳，且可化虚爲實，不自滿假，不唯與臨深履薄相協，且典章制度，漸學終勝於頓悟。至於貴民輕君，本儒家常義，非孟有而荀無。或乃因偶合西人，指孟爲大同，荀爲孽派。大同本屬道德，若因偶合泰西，便爲嫡派，則於子學未得本原。貴民輕君，《左》、《國》實多其説，亦將指爲大同耶？




《四益館經學叢書》自序



癸未以來，用東漢師法，劈分今、古二宗，丙戌有《今古學考》之刻。原意約同志講求，非敢以爲定説也。戊子以後，始悟古學
 

注



 起於劉氏講書，所言淵源多爲附會，乃作《古學考》、《周禮删劉》二篇，以《左傳》歸還今學，此一變也。丙申以後，《周禮》所删諸條陸續通解，删去劉氏羼補删改之説，至於此而群經傳記統歸一律，無所異同。以師説論，彼此固有參差；以經傳論，不須再立今、古名目，此又一變也。積年甘苦，寸心自知，博採通人，折中一是。本當將舊刊諸書，或削或改，以歸專一。唯是事體博大，不能以一人私見盡改昔賢舊説，見知見仁，各隨所得，二三師友每有以舊説爲是，今説爲非者，故並存之。各書不無淺深、異同之分，但考其年歲，即可得其宗旨。並將化同今、古之説刊入《經話》丙、丁各集，以後但考其年歲，即可得其宗旨。倘海内達者不吝教誨，數年以後，再行將各書改歸一律，不可存者削之。又「凡例」一門，各經粗備，同志初步，可資鑽研，高堅進境，唯在自得。鄙人自今以後，不再鑿險縋深，鉤心鬭角，唯涵養義理，期於自得，否則終身農圃，不占果腹之樂可乎？丁酉仲冬自叙。




《古今學考》二卷



《縣志》：四益初作《今古學考》。今、古者，今文、古文也。二十年後講大統，乃作《古今學考》。所謂古今者，中國海外、上考下俟也。先秦以前，經説兼言海外，如《大戴禮》、鄒衍、群緯，博士如伏、韓間有異聞，東漢以後，乃專詳海内，據《禹貢》以解《詩》、《易》，鑿枘不入。迄今海禁宏開，共球畢顯，使聲名限於四海，則「血氣」、「尊親」，皆成虚語。海徼自外帡幪，故各尊所聞，各行所知。《論語》「百世可知」，《孟子》曰「百世之後，莫之能違」。孔子至今近百世矣，海外異教不能統屬，是必專宗孔子，用帝道兼海外，乃可莫違。或以孔子前知爲嫌，然《尚書緯》「地有四遊」，鄒衍「海外九州」，《逸禮》之「五方」，極與今西説符合。中西未通二千年前，中國早有異聞，諸賢能知，又何疑於孔子？按聖學以繼、開爲二派，繼爲述古皇、帝、王、伯，開爲垂法全球。《今古學考》外再撰此篇，上卷法古，下卷證今。搜採舊説，不厭詳盡，亦可謂苦心分明矣。

按《王制》、《周禮》封建畿數不同之故，自漢至今，説者無慮千餘家，迄無定説，四益丁酉冬於成都作二説，折定一尊，較諸家最爲精實。自戊戌講大統，數年後乃能通徹無遺議，舊説已改，無容置議。今備録原文於此，以見不得真實義，雖四益無可如何。經傳本有真實義，所當詳細推考，皆有一定不移之實義，非可望文生訓、調停附會而説之者也。




《五等封國説》 


四益丁酉作於成都。當時於《删劉》中除去二條，今按其文云。







經傳有彼此參差隱見，非合觀不見全例者，如《王制》畿内封國與《孟子》所言不同。因其不同，乃見全制是也。博士説言封國至百里而止，千乘之國爲經傳明文，先師不得其解。包氏乃創爲百里出千乘之説。百里出千乘，則天子當爲十萬乘，非千乘矣。此今文家之誤説也。考《漢書·刑法志》，百里出百乘，方三百一十六里出千乘，方千里出萬乘，制度最爲明備。《漢書》言齊封四百里，《明堂位》言魯封「方七百里，革車千乘」。三百一十六里出千乘，舉成數言爲方四百里。《明堂位》之「七」，當讀爲「四」，音之誤也。是今文家本有千乘四百里之明文，特於上公及伯、子、男無可考見。《王制》雖有閒田之文，其説不備，而其文特見於《周禮》大司徒之職，「諸公之地，封疆方五百里，其食者半；

案：指一易之田言，所謂上田。


 諸侯之地，封疆方四百里，其食者三之一；

再易之地，以三合一，爲中田。


 諸伯之地，封疆方三百里，其食者三之一；諸子之地，封疆方二百里，其食者四之一；

三易之地，以四合一，爲下田。


 諸男之地，封疆方百里，其食者四之一。」食者半，三一、四一，分上、中、下三等，互文見例，非必尊者得上田，卑者得下田也。《職方氏》：「凡邦國，千里封公。以方五百里則四公，方四百里則六侯，方三百里則七伯，方二百里則二十五子，方百里則百男。」

此四十二字，爲《逸周書》所無。


 亦如「九州」、「九畿」爲今、古聚訟之端。實而考之，「今」、「古」兩家舊説皆誤，必相合乃爲全制。蓋《孟子》、《王制》所言百里、七十里、五十里者，諸侯之本封，九命以下五等之國也；《周禮》乃五長之慶地，九錫以下五等之國也。以今制言之，《周禮》之公一品，侯二品，伯三品，子四品，男五品。《孟子》、《王制》之公同爲五品，固皆百里。侯爲六品，伯爲七品，子爲八品，男爲九品。上、下二等同以公、侯、伯、子、男爲稱，爵位懸殊，故封地大小不一。今、古二家各執一偏，各主一説，故不能相通也。考《孟子》、《王制》諸侯言公，取閒田以禄之。《周禮》典命「上公九命爲伯」、「侯伯七命」、「子男五命」；《大司徒》

 又云：「九命作伯」、「八命作牧」、「七命賜國」，則二等爲一等言之。以此迭推，地隨爵進，就本封言，則爲百里、七十里、五十里；就閒田慶地言，則方五百里、方四百里、方三百里、方二百里、方一百里。今文家即有慶地方四百里明文，上下等差亦嫌不備，所當急取《周禮》以補五長食閒田之等差。《周禮》又當取《王制》、《孟子》以明諸侯本封。離之兩傷，合之雙美。先師各執一偏，信《周禮》者不言本封，信《孟子》、《王制》者不言慶地，皆非也。或曰《孟子》言萬乘之國、千乘之家，千乘之國、百乘之家，以十分取一而言，則天子之公祇得千乘，適爲三百一十六里，何得云方五百里？諸侯之卿爲百乘，則伯、子、男以下亦不能有方三百里、二百里之多。曰經傳里數皆略舉大綱，千乘之四百已非實數，何論其他。《周禮》言其等差以五、四、三、二立名，亦不得不然之勢。考《周禮》、《王制》田皆有上、中、下三等之分，《周禮》之封疆雖如此，然以田計之，則不過得其半、三之一、四之一。就其所食者言之，不僅去其半。今據諸經傳説，以千乘爲至大之國，内之上公，外之二伯同食此閒田所入。不然，則又至親如魯、衛、齊乃得當之。侯伯與卿三分去二，以七百乘算，從七百乘分算三分去一，大夫與伯、子、男又得二百餘乘，元士與小國三分取一，祇得百餘乘。至於本封百里之國，以百乘爲至多之數矣。蓋慶地皆在閒田，畿内之上公本封亦不過是矣。

以今言之，如京官養廉本薄，至於别有差使，則養廉經费從優。差畢之後，仍食本俸，别爲表以明。













三服五服九服九畿考



《周禮》有「九畿」、「九服」之文，鄭君據以立説，與博士歧而爲二。案：《康誥》言侯、甸、男、邦、采、衛，全書共五六條，皆與《周禮》同，甸在外，侯在内。《左傳》言：「昔我先王之有天下也，規方千里以爲甸服。」

 與《王制》同。《周語》祭公諫穆王曰：「夫先王之制，邦内甸服，邦外侯服，侯衛賓服，蠻夷要服，戎狄荒服。」則用《禹貢》説。從三服加爲五服，乃合一州，言非全天下也，蓋王所統不過皇之一州。《周禮》有九服萬里之説，而九畿更爲萬八千里。考《禹貢》敘甸服五百里之外曰：「五百里侯服，百里采，二百里男邦，三百里諸侯；

此句爲衍文。


 五百里綏服，三百里揆文教，二百里奮武衛；五百里要服，三百里夷，二百里蔡；五百里荒服，三百里蠻，二百里流。」合綱目觀之，共爲四綱八目。《周禮·大司馬》言九畿之制：「方千里曰國畿，其外方五百里曰侯畿，

「侯」當爲「甸」。五百里自王城計之。


 又其外方五百里曰甸畿。

「甸」當「侯」，文誤倒。


 又其外方五百里曰男畿，又其外方五百里曰采畿，又其外方五百里曰衛畿，又其外方五百里曰蠻畿，又其外方五百里曰夷畿，又其外方五百里曰鎮畿，又其外方五百里曰藩畿。」與《職方氏》文同，但以「服」爲「畿」。合數之，共方萬里，以較《禹貢》小目多同。《尚書·皋陶謨》「弼成五服，至於五千」，自來經師皆言王者三千里，或據《禹貢》爲五千里。故《禹貢》外四服雖有四綱八目，侯、綏、要、荒四服言服者爲綱，其下不言服之二百里、三百里爲互見九服之文，故數四，言服之五百里不再數，不言服之二百里、三百里，合王畿爲五千里，此一定之説也。《周禮》九畿之文，實考之，實與《禹貢》小目相合。《周禮》爲三皇五帝之書，大同異於小康，乃有九服萬里之説。今以讀《禹貢》之法讀《周禮》，不但里數相同，其名目亦無不與之巧合，《周禮》之總綱「侯畿」即《禹貢》之「侯服」，《周禮》

 小界之「男畿」即《禹貢》之「男邦」，《周禮》總綱之「采畿」即《禹貢》之「綏服」，《周禮》小界之「衛畿」即《禹貢》之「奮武衛」，《周禮》總綱之「蠻畿」即《禹貢》之「要服」，

《大行人》「蠻」亦作「要」。


 《周禮》小界之「夷畿」即《禹貢》之「夷」，《周禮》總綱之「鎮畿」即《禹貢》之「荒服」，《周禮》小界之「藩畿」即《禹貢》之「蠻」。讀《周禮》之法，當總綱與總綱合數，小界與小界合數，如此則《周禮》總綱之侯、采、蠻、鎮與《禹貢》之侯、綏、要、荒同爲五千里，《周禮》小界之男、衛、夷、藩與《禹貢》之男、衛、夷、蠻亦同爲四千里。因其名目小有參差詳略，舊説歧而二之，非也。然後知萬里之説，《周禮》與《尚書》同，《周禮》乃《尚書》之傳。小帝五千里一州，爲《禹貢》五服，大帝九千里一州，爲鄒衍所本，其目則見於《禹貢》小目也。或曰以《禹貢》子目計之，則爲四千一百里，以《周禮》子目計之，則爲四千五百里，何也？曰此有誤文，以《禹貢》綏、要、荒三服言之，皆三百里在内，二百里在外。五百里從中畫界，内三外二者，算法開方，外多於内故也。則侯服之百里釆，二百里男邦，當爲三百里。采，《王制》：「千里之内曰甸，千里之外曰采，曰流。」即此采也。五字當爲衍文，以三字不當在外。又經傳以諸侯名服畿之證，男與衛對文，知男在外也。至於「男」、「甸」二字，隸書有書「男」作「甸」之體，如《左傳》「曹伯甸」當爲「曹伯男」，故或疑《康誥》「侯、甸、男、邦、采、衛」甸爲本字，男爲先師注識，言當甸爲男也。後人誤入經文，遂使「甸」字與畿内同名。《周禮》先師誤據《康誥》顛倒「侯」、「甸」二字，遂至相歧。以《康誥》合男、甸爲一，《周禮》甸、侯易正，則畿外正爲四千里，與《禹貢》無絲毫之出入也。不知九服當以《周禮》正名爲據，不可因《禹貢》改之，《大司馬》與《職方》故可以《禹貢》之文讀之，然《大行人》「其外方五百里謂之侯服，歲一見；又其外方五百里謂之甸服，二歲一見；又其外方五百里謂之男服，三歲一見；又其外方五百里謂之采服，四歲一見

 ；又其外方五百里謂之衛服，五歲一見；又其外方五百里謂之要服，六歲一見；九州之外謂之蕃國，世一見。」

按三十年爲一世。


 明以服數見等次，安得合二服爲一？或又曰今合男、甸、侯服爲一，而《大行人》明云：「甸服二歲一見」、「侯服三歲一見」，禮制既有等次，安得更合爲一？曰：《大行人》歲見之文與《周語》相似。《周語》從甸起數，當爲邦畿千里謂之甸服，歲一見，其外方五百里，二歲一見。蓋「甸服」句原在上，誤讀九服易之耳。《周語》先王之制：甸服者祭，

《大行人》亦當從此起數。


 侯服者祀，賓服者享，要服者貢，荒服者王。日祭，月祀，時享，歲貢，終王。《大行人》之文雖與《周語》不能盡合，然由甸以推要、荒，其次序等差可考也。或又云《禹貢》言五服，《周禮》言九服、九畿。自來説《周禮》者九與五字别，故别自爲一説。今、古合一，何以解於九、五不同之故？曰：《禹貢》於一服之中畫爲二界，大綱爲四，小界爲八。《尚書》之言五服猶總綱四服，合甸數之，爲小帝五千里一州。《周禮》之言九服者合小界八服，共甸數之，爲大帝，自不害其不同也。蓋畿、服之分，大言之則畿爲方千里，小言之則服爲五百里，一定不移者。此條爲經學大疑，今爲總論其綱如此，並爲表於後以明之，所有小節出入，無關大義，别自有説。




古之射御今變爲礮駕，既停武科，則當兼資文武。駕船翔海，既難取材，學習槍礮，俗儒猶且咤怪，故擬編《射御通禮考》一書。經傳射御即習武，祭祀、朝覲、賓客、燕享皆須命射，人人以不習不中爲恥。封國與祭，非中不能游戲，如投壺是亦兵法。故驟語西法則人以爲疑，故備引經傳射御之文，而以礮駕名物摹仿之，如《禮經》《饗射》、《大射記》、《投壺》三篇，以槍礮子藥各器各禮節翻譯之，使其可行。士大夫賓客燕會鄉飲賓興禮典與祭皆仿射禮舉行
 礮。
 礮之事譯爲「彈禮」、「弋禮」。洋海放船不易操習，先於各都會修湖池，行館會議皆在湖中，使彼此習於舟行。廣勸有力家多置船隻，陸地所行典禮可移改水濱者，皆改在舟中，使人習水，又水嬉江操泅人招募練成隊伍。《論語》學射學御，聖人以此自名，非大革創「弋禮」、「駕禮」，不能大開風氣，造就人才。今日爲此書，亦如叔孫之草朝儀，通其變，使民不倦，人盡知兵，國乃强盛。董子《爵國篇》方里之内有二十四人爲軍，方千里已二萬四千，方萬里
 

注



 則二十四萬。以此推之，而兵不可勝用矣。

《列》、《莊》推尊孔子，以爲神聖，其書爲《詩》、《易》師説，學者類能言之。顧道家之言不盡莊論，設辭譏訕，遂爲世所詬病。推尋其旨，蓋一爲抉微，一爲防弊。近代古文家説孔子直如鈔胥，如書厨，墨守誦法，去聖人何啻千里？故《列》、《莊》著書不唯駁王伯，並且斥古之三皇、五帝、伏羲、神農，且謂不同禮、不襲樂，皇且不學皇，帝且不學帝，王且不學王，伯且不學伯。皇帝皆因時立制，不可承襲，是古之真皇帝無一可學者矣。又云古之真人利澤萬世，垂法天下。蓋「元聖」、「素王」、「神人」、「至人」、「真人」皆謂六藝中之孔子。古之皇帝不可法，則所述稱皆後之皇帝，孔子所垂法，澤及萬世也。《列》、《莊》書舊説以爲孔異端，故力攻孔子。信如是，何以推崇處不亞孟、荀？讀《史記》以莊子著書以攻仲尼之徒，乃知道家果爲聖門嫡派，故推崇孔子以爲天人，曰「元聖素王」，曰「明聖神王」。見地既高，攀附愈絶，爲至聖存真去僞，凡秦漢以後儒行流弊，與師説廢墜之故，如燭照，如指數。故寄寓古人，非敢斥孔，特爲僞學法，如公孫弘之曲學阿世，古文家以孔子爲述，故有芻狗、糟粕、陳迹等説。須知凡其所指，皆非實指孔子，如不能逃其指斥，則亦不足以爲孔子。舉後人附會誤解，倡言訶絶諸依託，以見聖道之尊嚴，聖門有《列》、《莊》而後道尊。或曰：何以見非攻？曰：柳跖與孔子不同時，童稚所知者也，編中極稱盜跖之辭，非所謂寓言乎？且以見後來僞學，其人品雖盜賊且羞與爲伍，故爲聖門防弊，唯《列》、《莊》最嚴，竟以負託全責諸孔子，甚至「詩書發冢」、「盜亦有道」，亦藉事發揮。此書之作，其亦《列》、《莊》遺意與！是在讀者之善悟耳。

康作《僞經考》，古文之僞在説不在經。當日立此名，非不知其非，實以爲非駭俗驚世不足以立名，又依託四益以爲藏身之固，竊人之説以要世名，亦熱中躁進之一端。或云改爲《舊學真經考》，則人不攻。朝四暮三，比非其倫。渠意謗之所至，名亦隨之，方以受謗爲得計，是非得失所不暇計。歸重孔子之學，得其書而後天下震動，群焉歸心至聖。漸悟古文之非嬴秦閏紫，只足爲驅除。其説粗豪狂恣，然盜見主人，自爾帖伏。其説流弊雖大，得此册以駁正之，羲輪一出，霧障自銷，以視《翼教叢編》，不可同年而語。主持名教者，不可不深思熟計之。

樂山帥秉鈞

鎮華


 《答亞東折箌室主人書》云：「當作《闢劉篇》時，以十二證删駁《周禮》與今學違反諸條，南皮張尚書、富順宋檢討累以爲言，而四益持之益堅，幾至以干戈從事。辛卯以後從事《詩》、《易》，已多新解。戊戌因用小球大球以説《周禮》，乃知《大行人》九服以内之九州即大九州。九九得方千里者八十一，即鄒衍海外九州之所祖。《外史》
 

注



 『三皇五帝之書』而不及王伯，《職方》
 

注



 由四夷以及四海。鄭注以地中爲萬五千里，地三萬里，四游浮沉。祀地有二：一崑崙，地中之神；一中國，赤縣神州之神。由是據《大行人》、《職方》兩九州之神爲帝小皇大。一書中兼二統，所謂小司馬以「小」名官者，即《商頌》之小共、小球，主五帝分方之小九州。所謂大司馬以「大」名官，即《商頌》之大共、大球，主《大司徒》、《大行人》之千里一服大九州，與《詩》、《易》禮制相同。鄒衍方三千里之大九州，乃五帝分司五極之事，大於《王制》八倍，而小於皇者五倍者也。於是乃知今、古之分，一爲王伯，一爲皇帝，一爲禹方千里之九州，一爲方二千里、方三千里、方四千里、方五千里、方六千里之大九州。凡《周禮》與《王制》不合者，皆爲海外大九州大統之制。求之經而《詩》、《易》合，而《戴記》、《左》、《國》合，求之子而《莊》、《列》是其專家。由是而全書悉皆化朽腐爲神奇，求之博士説，而所謂五極、五神、四海、皇帝諸説，未嘗不足以相證。由是削去今、古名目，以帝、王分之。以今、古不並立，分屬帝、王，則不相妨而相濟，於是刊《地球新義》，並編《四益館自著百種書目解題》。蓋自此中、外之分，帝、王之别，所有群經傳記各得依歸，再無矛盾，永絶鬭争。三十年之功成於一旦，此豈非所謂大變者乎？大著爲之説曰：『欲廖氏之大變，虚存此説，不能定其必能變。』變亦不能必如此之大而美也。蜀中同學於去冬刊成《百種書目》，乃大著登報亦在此時，萬里之遠，不約而同。此事至大，非精誠之相通，則鬼神之先後，嗚呼盛矣！足下所疑諸條，四方賢達亦嘗馳告，前後大旨相同。説經之書，原欲與端人正士誦法聖人，推求至道。至於僉壬巧佞、因緣爲奸，防不勝防，蓋其生性險惡，有以肆其毒，不發於此，則發於彼，堯、舜、湯、武、周公、孔子已所不免，何況今人？至於微言大義，但當以意逆志，求其至當。如必苛刻推求，且以邪惡衍説，則雖聖經賢傳，夫誰能免？《孟子》曰『如以辭而已矣』，是『周無餘民』。誤解《詩》意且不可，何况以奸邪讒諂之德行之。即如素王改制二字，董、何言之甚詳，若謂以孔子爲素王，藉改制以亂法，在董、何當亦所不計。至於著述小有語病，是在讀者之善説經解，設辭附會，皆不足爲古人咎。四益用心之精深博大，非淺學所能窺，故海内唯香帥、曲園乃深相引重。乃通合三《傳》，則曲園以爲疑；發明皇帝，香帥意有未饜者。則以吾師飛行絶迹，又加以堅苦卓絶，當其説未圓徹時，雖及門叩請，師必不從；一旦貫通，則風發泉湧，精思妙解，迥出塵埃，每數日間而每况愈上，諸多非初心所及料。士别三日，刮目相待，師與香帥相别十年之久，間有所呈，略而未詳，非盡閱其書，面析疑難，何能周悉？未明其説，數日之前，吾師亦且自疑，又何疑於香帥？香帥寄語，欲師用退筆，足下則云『望其大變』。凡師所折定，雖淺近如《今古學考》中各條，海内名宿雖各有所疑，然終無以相易。唯師則大刀闊斧，彈指改觀，解鈴繫鈴，足下知之最深，固非外人所能言。在吾子亦借是以發其難，固明知無所加損於吾師，而急欲其自辨。海内學人讀吾師書者日以千百計，諸多囿於《今古學考》，欲求觀書多、相知深，則唯足下，此吾輩所以不能已於言。去年，《井研藝文志》彙收師論述百四五十種，分屬子姓及門，爲廖學之小成，合觀其全，乃知高厚迥出言思擬議之外，古之鄒衍、江公非其敵也，何論餘子。其書有抽印本，吾子試求而讀之，益知吾言之不足以盡之也。近來續有新作，在《縣志》外，擬别編《縣志》未收書目提要。又《縣志》本以篇幅過重，多從删節。將來擬合新目全文，重編《廖氏書目提要》。一日千里，夐乎莫及，吾固不識其止境之所在也。天下談廖學，虚爲推崇，不足爲榮，痛加詆訕，不足爲辱。所難者同志之士集首一堂，妙緒徐行，無舊非新，想亦足下所切願，何日得償此志乎？」



注
 　「家學樹坊」下原有「上卷」二字。按序及凡例，《家學樹坊》實爲二卷。但今本實不分卷，故「上卷」二字當删。



注
 　嘗：原作「常」，據文意改。



注
 　詩書發家：《莊子·外物篇》作「詩禮發冢」，後同。



注
 　是：原作「事」，據文意改。



注
 　移書：原作「遺書」。按此指劉歆移太常博士書，據《漢書·楚元王傳》改。



注
 　蘇：原作「穌」，形近而誤，今改。



注
 　萬物：「萬」原作「果」，形近而誤，今改。



注
 　決：原作「絶」，據文意改。



注
 　「古學」下原衍「攷」字，據文意删。



注
 　大司徒：據《周禮》，以下引文出自《大宗伯》。



注
 　案：此段引文出自《國語·周語》，非《左傳》文。



注
 　周禮：原作「周里」，誤，今改。



注
 　自「又其外方五百里謂之男服」至「四歲一見」：原脱，據《周禮·秋官司寇·大行人》補。



注
 　方萬里：原作「萬方里」，據文意改。



注
 　外史：原作「内史」，據《周禮·春官宗伯·外史》改。



注
 　職方：原作「地官」，誤。據《周禮·夏官司馬·職方氏》：「職方掌天下之圖，以掌天下之地，辨其邦國、都鄙、四夷、八蠻、七閩、九貉、五戎、六狄之人民。」鄭玄注：「九夷、八蠻、六戎、五狄，謂之四海。」
















周易類


















易生行譜例言



廖　平　撰

楊世文　校點








校點説明



據光緒《井研縣志·藝文志一》，光緒十九年癸巳（一八九三），廖平在九峰書院著有《易類生行譜》二卷，爲四益易學之初階。其書不用京氏八宫法，每卦内三爻爲生，外三爻爲行，一卦生三，故八。别生二十四子息，八和生二十四子息。外卦則皆一人行。三人行於内爲客，故曰「有不速之客三人來」。因取《左氏》一爻變之例，每卦六變爻，每爻爲一卦，又六變合爲三十六卦。因編爲圖，縱横往復，悉有條理。每卦一圖，由一圖以推三十六圖，其辭説不下十數萬言，皆關於《易》中義例。但《生行譜》十數萬言今均不存，惟現存《例言》一篇。民國四年成都存古書局刊本；民國五年（一九一六）成都《國學薈編》第三、四期刊載。今據《六譯館叢書》本整理。








井研縣藝文志



光緒《井研志·藝文志一·易類》：《生行譜》二卷。

廖平撰。


 考平癸巳於九峰先成此書，爲四益易學之初階。其書不用京氏八宫法，每卦内三爻爲生，外三爻爲行，一卦生三，故八别生二十四子息，八和生二十四子息。

按，此説與張心言同。


 外卦則皆一人行。三人行於内爲客，故曰「有不速之客三人來」。因取《左氏》一爻變之例，每卦六變爻，每爻爲一卦，又六變合爲三十六卦。因編爲圖，縱横往復，悉有條理。

按：此圖與包氏《皇極經世緒言》偶同。


 每卦一圖，由一圖以推三十六圖，其辭説不下十數萬言，皆關於《易》中義例，迥非先後天圖畫徒勞筆札之可比。







易生行譜例言



一、生行不同

《大傳》云：「居而觀者，易之序也。」是無文字之先，别有要義。舊説生卦者皆草率粗野，堆垜分合，近於兒戲，求之經傳，毫無依據。按易孳乳相生，宗支長少，最爲森嚴。經有祖妣、婚構
 

注



 之名，傳有父母、男女之説。考一卦生三子，三子生九孫，一圖三十六：内卦主生孫九、孫客九；外卦客生九孫、又客九卦。生之謂易，本謂所生九卦也。「憧憧往來」，即謂爲客之二十四卦也。又易由下生上，周譜旁行斜上，本法於易。今《史記》改爲由上而下，不可解矣。分三十六卦爲四隅，以四聲名之。去九卦爲孫，入九卦爲孫中客，上九卦爲客中孫，平九卦爲客中客。此指下行譜而言，合生與行，爲生行圖譜。

一、爻變

卦變之説，後儒多有異議，以無依據，近於附會故也。考乾變三女，初巽，二離，三兑。坤變三男，初震，二坎，三艮。上下相應，變則兩爻俱變。圖中兩隅相同之三卦，即古旁通之實。據一卦由三卦合成，變之三卦，而往來三十六變，父子孫相生，出於經文爻變。自來講卦變與旁通者，皆杜撰肊測。今取每卦六爻變出之卦，由子生孫，合之祖父，成大衍之數，祖孫昭穆，支派分明。今卦爲一圖，共六十四圖。先圖後書，取合古法，經文多由此取義，相得益彰，易道思過半矣。此君子居則觀象之功，在文字先者也。

一、一卦生三卦

就祖宗而論，似乎每卦皆合三卦二爻而成，皆變三卦二爻而往。乾初、四震，二、五坎，三、上艮，由三男陽爻而成。變則初、四巽，二、五離，三、上兑，由三女陰爻而往。

坤卦仿此。


 中以奇耦分昭穆，如八正卦所統之二十四身卦，必取昭，奇卦三卦六爻而成變之六子，則又奇卦。祖孫同昭穆，而六子之三十六孫又爲穆，與本身之祖同。但經只云一卦生三卦，今訂爲一卦生内三卦。外三卦爲客來，非本卦之外三爻變也。内爲兄弟，外爲朋友，外三爻，下卦之三卦，於本卦已爲孫矣。此本卦正體也。

一、純錯宗朋

諸卦相生之例，卦變以外無專書，此如數典忘祖，子孫繁衍，而譜帙不修，非敬宗收族之義。今考八宫及方圖，三世與八正卦相比，考諸卦變爻，昭穆攸分，辨别最嚴。緣因經卦訂爲二宗，正者乾坤六子，負者泰否六子。乾坤各生三卦，

皆一陽五陰，一陰五陽。


 取三變爻合爲泰否六子，各生三卦，取三變爻變爲損、益、咸、恒、二濟。負卦八卦内爻三變成錯，又合爲正八純卦。

皆三陽三陰。


 泰否如乾坤，共生六卦，

四陽二陰，四陰二陽。


 咸、恒、損、益、既濟、未濟各生三卦，共成二十四卦，正朋皆爲三十二卦。凡宫卦變皆以一爻變爲例，以示限制。朋變爲正，正變爲負，如環無端。陽變陰、陰變陽爲正，陽變陽、陰變陰爲負。此皆諸卦自然而生，諸爻明文朗載，編纂而成，毫無加損。至於正卦三人行往負卦，負卦三人行往正卦，三人行損一人，考之譜中，明如指掌。

今訂純卦所統爲純，錯卦所統爲錯，内卦三人爲宗卦，外卦三人爲朋卦。




一、六爻内外分應二卦

一卦六爻，以一爻變而言，八純卦當生四十八卦，而生卦只二十四，故生卦專取内卦三爻。内三卦爲同姓，爲兄弟，外卦三爻皆從别卦而來，爲僚壻，爲賓客。故二十四卦兩見，一爲本身，一爲行往。行往者，皆以三卦一爻獨行，至彼卦分居三爻，爲一人行得友。今考身卦圖譜，每卦必見祖宗，分内外，一卦有二卦之用，故二十四可作四十八卦之用。如漸二巽、五艮，歸妹二震、五兑，是漸内屬巽、外屬艮，歸妹内屬震、外屬兑。爻變自有明文，又考父於某爻生某卦，其子卦生孫即於其爻見祖之體。故二十四身分内外以配八祖宗，半爲子孫，半爲賓客也。

一、卦爻以彙

祖宗所生身卦又自以類分，此如既别姓氏，又論宗支。六爻之中，以二五

生在二者往必五。


 爲貴，三上

生三者往必上。


 次之，初四

生初爻，往必四。


 又次之。又自分門别户，自相儕偶。如乾坤坎離四正卦，二爻所生之四卦，皆往五爻。大有、比、師、同人最爲尊貴，專言諸侯會同，助祭征伐連縱。震、艮、巽、兑四長少卦，二變之四卦皆往五爻，爲隨、蠱、漸、歸妹。漸言君臣，蠱言父子，隨言兄弟，歸妹言夫婦。四正卦言制度，四朋卦言倫常。泰、否、兩濟二爻所生之頤、大過、中孚、小過，以明時中正直。咸、恒、損、益二生之需、訟、晉、明夷，

往必五爻。


 則教養賞罰之事。又四四一十六卦爲一宗，乾、坤、巽、震初爻生四卦

往必在四。


 小畜、復、豫、姤。

小畜養，豫封建，與姤、復以明治亂之機。


 坎、離、艮、兑之初爻四卦

往必四。


 生旅、賁、節、困四卦。

四卦取錫命，旅爲旗，賁爲車馬，困爲衣服，節爲符印。


 乾、坤、艮、兑之三爻生夬、履、剥、謙

往必上。


 四卦。

專詳守盈保泰治亂之機。


 坎、離、震、巽之三爻所生噬嗑、豐、井、涣

往必上。


 四卦。

豐言授時，井言九州建牧，噬嗑燕享，涣言號令。


 否、泰、恒、益初爻所生大壯、升、无妄、觀。

四卦休隆，大壯陽盛，升乃上升，无妄即觀爲行迪，觀風無羊。


 兩濟、咸、損初爻生革、蹇、蒙、睽。

四卦皆有艱難之意，蹇爲跛，睽爲眇。


 泰、否、咸、損三爻生萃、遯、大畜、明夷。

萃、大畜隆盛，遯、明夷休四。


 兩濟、恒、益三爻生屯、家人、鼎、解。

四卦屯言芽萌，家人齊家，鼎養，解赦罪。


 其大綱如此，其中又兼有别義，不能一端而盡。

一、身卦六爻引申首卦二爻

十六首卦生四十八身。祖宗如經，身卦如傳。祖宗爲總綱，身卦爲節目。祖宗如典謨，身卦則分其事以爲一篇。如乾、坤生六卦之三爻，乾坤六爻如經，而所生六身卦專以發揮乾、坤内三爻。如復卦專詳潛龍之勿用，姤以詳履霜之堅冰。坤三爻爲謙，乾九三「君子終日乾乾」，謙卦内三爻專以明乾九三爻辭。

乾之六爻辭乃陽方生，坤之六爻乃陰方生，故二卦當反觀乃得。


 乾九五爲離專卦，二爻變乾。乾九五「飛龍在天，利見大人」專詳離卦之義。故《文言》詳離之炎上，以見飛龍在天，皆離之性情也。正卦四十八爻，二十四身卦分應之。

内外生成行往宜詳推之。


 每一身卦又變還祖宗二爻，以明其例。祖宗爲綱，身卦爲目，一爻爲三爻所化，三爻又一爻還原，亦「三人行則損一人」之意。

一、二首六身屬比

《春秋》屬辭比事，《易》簡略，尤賴屬比以見意。觀此上下前後糾連，無一相同之局，而彼此出入大旨相彙。蓋不同則非簡之道，不異則失精微之旨。同則極其同，異則極其異，非合而考之，不見屬比之例。經本次序，别有精義，而屬比之迹，學者昧於求之。今别爲編次一卷，以八卦爲綱，一宗卦統三身卦，二首六身。如乾爲首，統姤、同人、履；否爲首，統无妄、訟、遯。凡天在内外卦者聚於一處，以考其往來相比之迹，其文義多略於此，詳於彼，互文相起，諸例皆以顯著。《左傳》之説，亥有二首六身，乃《易》之爲説，而乾坤生六子，亦二首六身之説也。

一、六爻變往别卦

一卦六爻，人所知也，六爻又往别卦見本卦名，合之本卦，共十二爻辭。《左傳》歸妹上九之睽，兼引睽上九之歸妹，所謂「睽弧」、「先張之弧」是也。又復言「同復于父，敬如君」，則所指蠱卦所變之復卦一爻，非指本卦而言，足見本卦、外卦，古法並重。如乾初爲姤，而姤初即乾，二同人，而同人二即乾，三履，而履三即乾，四小畜，而小畜之四即乾，五、上大有、夬，而大有、夬之五、上即乾。一卦六爻往六卦，各依爻次而見，一毫不紊。此一卦有居六爻、行六爻，而一爻自與六卦交涉，諸爻本卦所略者，占法則於往卦詳之，彼此互文相起，故不嫌其脱缺，即圖證經，文義多由此出。舊説節外生枝，由此可以删削，而一爻所以來往六卦者，以其義與外卦相交也。又《左傳》引本傳多及變爻，如歸妹之睽，引睽之歸妹，言復引明夷之復，可見古法彼此同重也。

一、宗支長少

譜帙之學，以宗支長少分房爲要，即禮之嫡庶與伯仲叔季之説也。生行譜之於卦，亦如人之宗譜。今考每卦六子，分長、中、少。内卦長、二、三，外卦四、五、六，於受氏分支之爻，必見祖卦之名，以定長少，而三十六孫亦分六房，各按其次見祖卦之名，分支别派，必見祖宗相應。又單卦三爻，重卦六爻，長占一、四，中占二、五，少占三、六。如乾變三女，姤、小畜合爲巽，同人、大有合爲離，履、夬合爲兑。此數術分房，長應一四七，少應三六九，中應二五八之義也。編爲譜帙，明白顯易，妙合自然，此固天地妙義。

一、昏禮外男内女

《易》男外女内爲定位。以乾坤而言，外爲夫，内爲婦。婦統於夫，用夫之名，所以乾坤各生三卦也。

此專以内外分夫婦，不再計男女。


 乾坤合爲父母，分而言之，則各立家室，所生六子各爲一家。又以内外分男女，此草昧之初，禮儀不備之世也。至於六子二十四身，則可知辨姓。内外卦不同，立爲二十四姓，分别内外男女，此春秋以前之制也。至於負卦，昏禮乃嚴，以外卦爲綱，著夫家之姓，夫爲妻綱也。内卦必取與外卦錯者，男女辨姓，以異遠爲主，恐其近於同族也。取正卦之錯體以相嫁娶，齊大非耦，門户相當之説也。乾以内女嫁坤成否，坤以女嫁乾成泰，三男以女嫁三女，三女以女嫁三男成咸、恒、損、益、二濟。推之二十四卦皆然。此三十二負卦外取正、内取正之錯，此男女辨姓，夫婦之大例也。諸卦之言婚媾，皆從此取義焉。

一、京氏八宫之誤

八卦變六十四卦，莫古於京氏，八宫之説，皆由此出。《易緯》亦有其義。自漢至今，言八卦統宗者，莫能外焉，其實非也。

今考其一世八卦，豫、賁、節、姤、復、旅、小畜、困，爲正八卦初、四兩爻所生。五世之八卦井、履、剥、豐、夬、涣、噬嗑、謙，爲正八卦之三、上二爻所生。所稱歸魂八卦隨、漸、師、大有、比、同人、蠱、歸妹，爲正八卦之二、五兩爻所生。三世之八卦恒、損、既濟、否、泰、未濟、益、咸，爲錯，負卦之父母六子。所稱游魂之八卦大過、中孚、明夷、晉、需、訟、頤、小過，爲負卦之二、五爻所生。三世之八卦解、大畜、屯、遯、臨、鼎、家人、萃，爲負卦之初、四二爻所生。所稱四世之八卦升、睽、觀、萃、大壯、蒙、无妄、蹇，爲負卦上、三二爻所生。按六十四爲八八乘數，説者動以爲一卦生八卦。京氏不求經傳，私以己意，用乘法以堆垛，編爲八宫，閉户造車，近於兒戲。今考《説卦》乾生三男，坤生三女，是一卦只生三卦。自經下六爻變六卦，蓋重三爲六，仍是一卦生三之義。經傳有生三、生六之明證，絶無一卦生八卦之説，其誤一也。考身卦六爻分應兩卦，一卦爲兩卦所生，四十八身卦當爲九十六。京氏僅據卦名，屬之一卦所生，其誤二也。又經下六爻變六卦，合之本卦皆爲一爻變，京氏所列有從二爻變至五爻者，經無其例，其誤三也。卦分正負，各以父母生六子，二十四身卦，六子爲父母所生，泰否爲錯卦自成之卦，不由乾坤而生。其六子由泰否而生，亦不由正卦六子所生。經下爻變，明證具在，京氏混而同之，其誤四也。又每卦二、五爻居中，最爲尊貴。京氏以正卦之二、五爻爲歸魂，負卦之二、五爻爲游魂。考歸魂、遊魂乃神游六虚之説，並非重卦名號。二、五爻其六卦，《大傳》既以歸魂、遊魂名之，餘卦之名何以不見？以二、五尊貴之卦列之於末，強以歸魂、遊魂目之，其誤五也。又諸卦祖父子孫、同姓異姓、宗支長幼，界畫甚嚴，觀其次序，君子樂觀，不必繫辭，易道已著。京氏僅卦畫強爲連貫，致使天倫次序，無復可尋文字之先名義，其誤六也。又卦分正負三十二，祖宗一卦，明生三卦，暗爲六卦。祖宗爲身卦之總綱，身卦爲祖宗之傳説，天然互見，相得益彰，合璧連珠，無待繁説。自京氏八宫之説盛行，先入爲主，雖經文明著，不復推尋，易道晦蝕，職此之由，其誤七也。又考正負身卦四十八，分内外爲九十六，其名皆見於祖宗九十六爻之下。至正身卦每卦六爻，見負卦祖宗二爻，又身卦四爻，負卦六爻，見正卦祖宗二爻，正身四爻，彼此往來，絲毫不亂。又每卦本卦六爻，往别卦六爻，合爲十二爻。其往别卦六爻，依六爻次序，見本卦名目，參伍錯綜，以成變化之妙，全經綱領，其在於此。使非京氏八宫之説煬灶，則其義已顯著。且推衍京氏説者造爲飛符、納甲、世應、六親等説，支外生支，誤中生誤，全於經學無關，其誤八也。又諸卦孳生統屬，當於經傳中細心推考。其京氏舍經立説，後來如邵子先天圖，各就己意排纂八卦爲六十四卦，甚至造爲一卦變六十四卦，與焦氏六爻之上又重六爻爲四千零九十六卦，其誤九也。按《大傳》：「兩儀生四象，四象生八卦。」所謂兩儀，陰陽也，四象，爲天地生物，所謂仰觀俯察，近取遠取是也。先有天地，而後萬物生，仍是乾坤生六子之説。京氏八宫以六子與乾坤並列，有如弟兄，乾坤不生六子，六子亦不由乾坤而生，故後來説者以兩儀爲奇耦二畫，四象爲老陰、少陰、少陽
 

注



 四畫，六子之身與乾坤同等，六子統於陰陽，不統於乾坤，其誤十也。總之，説經當就經文傳例細爲推詳，亦如測天必憑實據。京氏之説，以推挅之法排比諸卦，小慧可觀，致遠則泥矣。

 、十有八變而成卦

卜筮之法，十八變而成卦。此譜每卦十有八變而往，十有八變而還，合爲三十六卦。十八爲群經要例。《詩》之十五《國風》，參之三《頌》爲十八。《易》之乾坤合十八。六三坤乘數，乾九倍數，皆十八。凡上下經綜卦皆十八，此圖亦取十八之倍數也。又考圖三十六卦，本卦六見，餘皆删除。本卦外三十卦合爲十五卦，是《詩·國風》之數。《春秋》之二伯、八伯、一王後、三卒正、一附庸，亦爲十五，合本卦十六，參之本卦六爻，爲二十二。故一圖除重複，爲二十二卦，三圖，而《易》之卦全見也。

一
 

注



 、二首四身

二首六身爲八卦變卦之法，而一卦六爻又有二首四身之法。祖宗卦雖爻中無首卦，然其列於卦中，每卦二爻，是仍爲二首四身也。每卦内外各一首，以一統二。凡看爻辭，皆以卦變首卦爲主。

一

 、行龍支脈

經以乾六爻爲龍，言入穴出穴，又言左股右肱。今以《葬書》之法説此圖。一圖三十六變，合之本卦六爻，爲七七四十九。大衍之用四十九，取此義。以脈絡支幹言之，則每一爻爲一節，每一節皆開支護衛，而本卦從中而行，如《葬書》之龍行支帳斷落，本卦爲穴脈，餘卦爲護沙，初爻初度，六爻而山窮水盡。有祖宗，有餘氣，二、五爲正穴，三、四亦爲正穴，左右護送，卦名全同。此自然之妙，非人力所能到也。

一、歸盡經文

諸卦脈絡，就此圖考之，子孫各奉祖父之一爻，以自立門户。乾之六爻，内卦三爻，姤、同人、履，用乾三卦爲生。外三卦小畜、大有、夬爲三客。三客之外卦，用乾外三爻，姤、同人、履往外卦，則往巽之四、離之五、兑之上。此乾六爻六卦分十二卦以應經文者也。

坤仿此。


 離爲主，用離彖辭内三爻應旅、大有、噬嗑之内卦，外三爻應賁、同人、豐之外卦。此離彖六爻之分也。旅、同人、噬嗑各自爲主，用離三爻爲主，而加以本卦之彖辭所有六爻之卦，則自用本卦之六爻辭，每卦圖用身卦之六爻。以下三十六卦統於六爻，而六爻繫於六卦，則又以變還祖卦者爲主。如旅初離，離初還旅，二鼎，鼎二還旅，三晉，晉三還旅。其爻辭於還原之卦，以卦六爻當分應六卦也。

 、三人行則損一人，一人行則得其友。得臣無家

損上九言「得臣無家」，與三得友相起。漢儒引此説，以帝王化家爲國，以天下爲家，二卦來爲之臣，得友即得臣。損上臨，臨爲主卦，爲獨行，師、復往歸之，爲得友，因其賓主多爲君臣，故得臣無家，即此以發「得」之義。一人獨往爲君，義爲一朋。十六卦合爲三十二朋，一朋三卦，循環無端。如乾内卦姤、同人、履爲一朋，小畜、大有、夬爲一朋。正朋往負卦，負朋往正卦，一朋三往，輪次爲首。如朋卦除泰、否以外，乾在内者三卦，在外者三卦。乾内卦之朋往否卦，乾在外三卦；外卦之朋往乾，在内之三卦。行必相連，故曰三人行。

舉乾爲例，諸卦皆同。


 所謂「損一人」者，三卦三次往外，按長、中、少之次，必有一卦内卦與所往内卦相錯，不能變爲此卦。三卦之中損去一卦不用，長即損長，中即損中，少即損少，故曰「三人行，則損一人」。師卦爲主，所行二卦爲從。如王者出，二公從，與一君二民之説相似。如謙爲坤内少局，謙爲主，泰之内爻三卦明夷、升來臨不來臨是也。臨爲泰少局，正卦坤、復、師、謙往附之。謙以内艮與臨内澤相錯，不用，謙損臨、臨損謙是也。所謂「一人行則得其友」者，謂三人同往，一人見收納，則必自立門户，而正朋相對，所行之二卦同聲相應，必相倚附奉以爲主，彼此往來，各成一局。同行者爲臣，獨行者爲君。如坤内三卦復、師、謙三卦同行往泰、臨，謙以内錯見損，而自立門户。臨卦同行之升、明夷，以聲氣之共，附往之謙，一人獨行，自爲主，而得升、明夷之友，所謂「方以類聚，物以群分」也。易之獨行、同行、得朋、喪朋，皆取此例。正往負、負往正，獨行爲君，同行爲臣，爲君者一，同行者二，諸卦皆然，按之圖譜，瞭如指掌。

 、正負名義

六十四卦，正負各得其半。正之祖父八卦皆純體，負之祖父八卦内外相錯。正八卦孤陰孤陽，所統二十四身卦陰陽配合，奇耦皆不可稱，名之曰正，取其與負卦相對而已。負卦爲首八卦之母，男女内外相錯，所生二十四卦孤陰孤陽。經有「得朋」、「係朋」之文，名之曰朋，取其祖父卦與正卦相併耳。

 、往來

乾坤各生六子，六子生四十八爻，合乾坤二爻成子卦，合六子，二爻不能下生。所有錯卦，專以往來而成卦。使無往來，則易卦盡於八卦而已。天地定位，風雷相薄，山澤通氣，水火相射，專爲錯卦往來立例。八卦相錯成否、泰以下，八卦因而變爲六十四卦。按《大傳》，八正卦曰重，八負卦曰錯。除八卦以下皆以來往而成，蓋正負八卦四十八爻，重爲九十六爻，諸卦形體名目均已具焉。以下四十八卦，名爲祖父之二爻，内外獨往得朋，自立門户，遂成六十四卦之局。舊説以爲一卦生八卦，一卦生六爻

 ，於諸卦往之際不細推行，概以六九六位爲説，而各爻自爲一卦之義遂以蒙蝕。經中所言來往、居行、得喪之文，皆從憑虚之説，毫無依據。今推行經旨爻卦，列申來往之義，庶不流於空虚。

一、以三輔一，單重相同

一卦生三，乾、坤生六子。就三爻言之，重卦之乾、坤各生六卦，合爲十二，似生三卦之義矣。不知乾、姤、小畜合爲巽，同人、大有合爲離，夬、履合爲兑，

履之睽曰「夬履，貞厲」，專爲此例而發，明夬

 、履二卦合爲兑卦，重卦六爻仍作三爻也。


 坤、復、豫合爲震，師、比合爲坎，謙、剥合爲艮。合二爲一，仍同單卦之生六子。推之諸卦，莫不相同。惟六子離初四成艮，二五成乾，三上成艮；坎初四成兑，二五成坤，三上成巽；巽初四成乾，二五成艮，三上成坎；震初四成坤，二五成兑，三上成離；兑初四成坎，二五成乾，三上成震；艮初四成離，二五成坤，三上成巽。六子除還父母二爻外，與六子自相推蕩，不能自卦。以六子爲宗，六爻各生一卦，自當就所生之卦爲説。合以内三爻三卦屬之六子，以合三輔一之制，三六十八，合之乾坤爲二十四卦，

負卦同。


 凡百十二官，百十二女，皆用此法以相配。故六爻仍有以三起數之法也。

一、身卦伏兄弟鄰朋

祖宗卦十六，六爻惟見所生卦。至於身卦，每卦二爻見父，四卦見子，承先啟後，繼往開來，一定之例也。不知六爻之中既伏三身卦自相往來，一身三卦來，一身又往三卦。以身卦比魯，上承天子二伯，下統率正連帥，而自與平等之相往來。如姤之初四小畜、二五旅、三上困，復之初四豫、二五節、三上賁，伏潛爻中，不見明文，與飛伏之説相同。以正二十四卦論，上承乾、坤八卦，下統負身二十四卦，伏正二十三身卦。以身卦論，上承泰、否八卦，下統正身二十四卦，伏交負身二十三卦。惟其伏藏，故不見身卦自相往來明文。此又按之圖譜，如指諸掌者也。

一
 

注



 、上下行

卦經由下生上，萬物本乎地，由地上生，草木之類皆上行，故六爻自下而上。周譜用此法，故史云旁行斜上也。今故爲上行，但卦行有順逆，親上親下，爲《易》大例，此説久已蒙蝕。今於此譜兼用上下、順逆二體，以顯明其例。乾、離、震、巽四卦上行，以天屬也。坤、艮、兑、坎下行，以地屬也。否、未濟、恒、益上行，天屬也。泰、既濟、咸、損下行，地屬也。今分上下爲二，上天屬，上行，下地屬，下行，正負八卦相比見例，同聚一處，而後比屬之例大顯也。

一
 

注



 、主客内外

凡卦以内三爻爲主，外三爻爲客。内爲自生，外爲行來。内爲同宗共祖，骨肉之親；外爲鄰里朋黨，結交之卦。祖宗内三爻，一人獨往各卦之外爻，正負往來，則三人同行，内者常在内，外者常在外。無内往外、外來内之事，則變爻之分畫最嚴。要之自然合矩，並非造作於其間，亦如天不言，四時行，百物生，然其既成之後，爲之推考其迹，各有所以然之故。其説如此。又諸卦内爻易明，外爻難記。今别爲一表以明之，然後知身卦四十八卦内外分别最嚴，無一相混者也。

一
 

注



 、同聲相應，同氣相求

此以上下例爲主。天之屬從天，地之屬從地。離炎上從天，水流下從地。家人爲二卦同從上，同志同心；睽一上一下，志不同。諸凡言情性、好心志之説，皆以此爲宗主。其中又以陰應陽、陽應陰爲主，變通交互，往來不窮。若同類相見，則以水濟水，以火濟火，其道窮矣。

一
 

注



 、不速之客三人來

《損》言「三人行則損一人」，是客指二人言，無所謂三人也。而《需》言「不速之客三人來」者，蓋《損》明卦例，指六爻而言，《需》明爻例，指内外三爻之卦而言。考六爻六卦，内外十二單卦，一卦十二卦，而變者六卦，不負者六卦。内三爻三重卦，内卦變外卦静；外卦三爻三重卦，外卦變而内卦静。内不動之外三卦即外本體，外内三不動之卦即内卦本體。如水天需内三卦井、既濟、節，下卦多巽、離、兑，而外卦之三坎不動。外三卦夬、泰、小畜，上卦變兑、坤、巽，而下之三乾不動。十二卦半静半動，半居半行，動静剛柔之義也。内三卦不動之坎，謂外卦之來内者；外不動之三乾，即内之往於外者也。需上所謂不速之三客，即指由内至外不變之三乾言者。内卦上行，外卦下行，内外各自爲主人，有彼此往來之義。外爲主，故以内往外者爲客。「不速」，即謂不變動也。需爲坎、乾二卦，在需，其動静如此，其在别卦亦如此。八卦之變，亦莫不如此。此謂全經内外卦發例，非僅爲需卦而説也。

一
 

注



 、得喪遇亡

《易》言得失存亡，非空説其理，皆就卦變實象言之。如三人同行，如三卦相連，本有之物也。因變往别卦，限於爻内，有所去取，遂爲喪亡，本非所有之物。卦變出其爻，遂爲得遇。所有遇而得妻朋之喪、車得輿獲取，舊説以有無立例，《春秋》得獲例，即此例也。

一
 

注



 、鳴鶴在陰，其子和之

鶴鳴在二，二爲陰，正中美善之位。陰居六二，所謂「止於至善」，九五在外和之。陰以二爲中，五爲和；陽以五爲中，二爲和。《中庸》「喜怒哀樂之未發謂之中」，謂陽五陰二；「發而皆中節謂之和」，則陰之五、陽之二也。和與利通。「利者義之和」，經之利皆由和出。元爲本，利爲用，元利即中和也。

一
 

注



 、一卦周流六爻

一卦，本卦六爻往别卦者。六爻在内者三爻，在外者三爻，各依其次。祖父與子孫卦皆同。祖父卦全見於子孫，如乾、坤各生六卦，六卦於其分支受姓之爻則還見祖宗卦名。如姤爲初爻見乾，同人二爻見乾，履爲三爻見乾，小畜四爻見乾，大有五爻見乾，夬上爻見乾。「周流六虚」，如大乙下行九宫之法。至於升卦，則爲祖父卦見二爻，其四爻則弟兄。三人同行，見於所朋之卦。如正卦往
 

注



 ，負卦往正，一卦三爻，三朋所往之卦，一爻迴避，明見者二，以祖父一爻補之或三。内外合爲六，全經共三百八十四爻，一卦見六爻而數，《大傳》所謂「周流六虚」是也。

一
 

注



 、一卦自爲祖孫例

按一卦六爻變，舊説輪班遍次如算子。今以八負卦推之，知外卦爲根，必不可變，而一卦之中有父有子，有祖有孫，由始反終，祖孫同氣，祖之子、孫之父二見焉。在内爲子，在外爲父。以乾而論，外三卦爲主，内生三女，此内變外不變之説也。至於外卦例，三女各生一孫，長女初變爲乾，中女二變爲乾，三女三變爲乾。外三卦爲三女，生欲還原。三女外不變，而乾爲三女内變，亦如内卦之兩三爻，皆變外卦，乃外卦來居，非本卦之變，固爲客。正卦之例皆如此。至於身卦，仍以上卦爲姓，生三男，以内卦爲孫，所生三卦不必同於所來三卦，合二卦而成，不必同也。

一、重卦外爲主

重卦以外卦爲主。外卦爲姓氏，内卦爲其小名。如乾八以在外之乾爲主，重卦乾生姤、同人、履三卦，合三變爻爲否，否又生大壯、訟、遯三卦，合三變爻爲重乾，周而復始，二綱六目，合爲八卦，亦似乾、坤之生六子。餘卦仿此。故但觀外卦，即知所統屬。陽見陰、陰變陽爲正。男變男、女變女者爲負。一卦正生三卦，負生三卦。一正首，一負首，故變卦以三爲斷。凡在下之卦，皆爲變出之卦。如子孫支庶，繁衍孳乳，而姓氏則百世不改，一望而知。總六十四卦，其姓氏十六而已。



注
 　婚構：當作「婚媾」。《周易·屯·六二》：「屯如邅如，乘馬班如。匪寇，婚媾。」



注
 　「少陽」前當有「老陽」二字。



注
 　一：原無，據前文例補。



注
 　一：原無，據前文例補。



注
 　一：原無，據前文例補。



注
 　一：原無，據前文例補。



注
 　一：原無，據前文例補。



注
 　一：原無，據前文例補。



注
 　六爻：原作「爻爻」據文意改。



注
 　夬：原本作「夫」，據前後文意改。



注
 　一：原無，據前文例補。



注
 　一：原無，據前文例補。



注
 　一：原無，據前文例補。



注
 　一：原無，據前文例補。



注
 　一：原無，據前文例補。



注
 　一：原無，據前文例補。



注
 　一：原無，據前文例補。



注
 　「往」後當脱一「負」字。



注
 　一：原無，據前文例補。
















四 益 易 説



廖　平　撰

楊世文　校點








校點説明



此書申論「三易」原旨流别，首論「三易」之説出于《周禮》，自劉歆以來，説《易》者皆以文周作經，孔子作傳。「三易」之説，疵病百出。《十翼》出於孔子。自歐陽以下，疑者數十家。東漢之初，古文家但云「文王作《易》」，馬、陸又添出周公。考《禮運》云「商得乾坤」，是孔子所得之《易》出於商，非文王作。又論《繫辭》，引《史記》稱《繫辭》爲《易大傳》，與《春秋大傳》、《尚書大傳》等相同。既係「大傳」，必不以經爲文王作。廖平認爲《繫辭》爲孔子弟子作，其例與《論語》相似。又論六十四卦之卦名意義，認爲自來諸説紛錯，群言混淆。諸卦名義先不能定，經何以明？欲考定經文，當以編定次序爲第一義，如屯、蒙取草昧初開，王道萌芽；臨、觀爲天子巡守，臨行觀風問俗；謙爲周公制禮作樂等。其説溯源窮流，新而有據。《續修四庫全書總目提要·經部·易類》云：「按氏疏解各經，均以整理舊説，發揮新義爲主。抉隱探微，以經證經，雖間有妄誕，大皆宏博精深，誠清季通儒也。」民國五年（一九一六）《國學薈編》第一期刊載。民國七年成都存古書局刊本收入《六譯館叢書》，今據此本整理。








四益易説



「三易」之説出於《周禮》。自劉歆以來，説《易》者皆以文周作經，孔子作傳。「三易」之説，疵病百出。十翼

即《易傳》别名。


 出於孔子，自歐陽公以下疑者數十家。東漢之初，古文家但云文王作《易》，馬、陸又添出周公。考《禮運》云「商得坤乾」，是孔子所得之《易》

出於商，孔子繙爲乾坤，乃别爲經。


 非文王作明也。且治經以本經爲主，《繫辭》言伏羲畫卦，文義詳明。

伏羲，天神蒼龍之精，天星所作皆爲神物，此不過言易卦出於自然，乃天象，非此卦果出自伏羲，但以畫卦論，繡工織女所優爲。


 使《易》爲文王、周公所作，則當有明白陳説。今考《繫辭》三言作《易》，皆以爲殷人，與《禮運》相合。又言其人當文王與紂之時，則決非文王、周公所作。《左傳》所稱，當以《易象》爲正文。至於《周禮》「周」字乃「普匝」名詞，不必爲姬氏國號。今據本經、《大傳》與《禮運》，定《易》爲殷人所創，其姓名不傳。莊子言「孔子翻
 

注



 十二經」，又云以《易》、《春秋》、《詩》、《書》説老子。西漢以上諸書皆以六經爲孔子作，既定此義，乃知《易經》所有經文多指《春秋》實事，不但箕子明夷爲文王以後之事。故先儒説《易》，多以周公、孔子立説，此爲古義。如《韓詩外傳》以《謙卦》六爻全主周公，六爻分屬六事，最爲精確。乾龍素履，《史記》文王作《易》兩見，而文義可疑，以與各篇雜録《書序》相同。《史記》多後人纂補之語，細爲推考，其義自見。總之，聖作賢述，孔子必不能以經師自居。至諸經皆作，不應以《易》爲述。《左》、《國》以諸經皆出孔子前，别有特義。若果出於文王、周公，與西漢以前之説皆不合。今以本傳、《禮記》爲據，列考諸説，破綻顯露。《童子問》論雖似創，理實平常。不然，則必如朱子之説，分伏羲、文王、周公、孔子，一國三公，已不知所從，況四聖乎？

又《史記》稱《繫辭》爲《易大傳》，便與《春秋大傳》、《尚書大傳》、《喪服大傳》相同。既稱《繫辭》爲「大傳」，必不以經爲文王作，明矣。況《繫辭》中引「子曰」，又有引「子曰」以爲斷者。如：「子曰：『易有四道焉，此之謂也
 

注



 。』」必非孔子自作語。蓋有「子曰」者，爲引孔子爲證；無「子曰」者，乃先師自傳文。

《大傳》之下，

「十翼」之解，舊説皆誤。如《文言》二條，何以備數？《説卦》尤爲術家之言。蓋「十翼」與「十朋」對，「十朋之龜」爲《頤卦》，「十翼之鳥」爲《小過》，皆統上下經而言，非十種書名。説詳《頤卦》。


 爲先師相傳授受之師説，非一人所爲，尤非一時之作。其中有彼此矛盾者，有自相訓解者，有一條重見者，有空言敷衍毫無發明者。中有七十子及先秦以前先師所傳與漢人所補録舊説，乃以爲孔子作，無怪歐陽公以下疑之者多。以《乾卦》而論，此孔子作傳，則一夔已足，何爲重複至於五六見？此蓋五六先師所説，記者類紀之耳。《易》師説不止附經而行之，數家如《大戴禮》之《易本命》、《本命》二篇，皆説《易》，劉子政引之，稱爲《易大傳》。《禮記》之《中庸》、《昏義》皆爲《易》説。又《乾卦·文言》九二「飛龍在天」，見於《繫辭》引之爲説。六爻今只見一爻，所亡佚者多也。又《左傳》所引傳説多在今本之外，如「困于棘藜，不見其妻」，所引傳與今本體例相同。蓋古者經少傳多，《易》之經文不過五千字，經師傳説當十百倍於此。今就《戴記》、《左傳》、《國語》與《易緯》等書所集《易》説，其文較多於附經之傳，惟其爲先師所傳，故有多少重複訓解之不同，如孔子一人之書，其例何得如此也？

考《繫辭》爲弟子所作，其例與《論語》相似，或以爲非孔子不能作。使孔子自纂，不得爲殷人，亦不應自引己説而加以贊歎之詞。以賢述論，《論語》亦得爲經，要不可以爲孔子自作。從東漢至今，治《易》者於作經述傳之人皆失之，無怪其不能通也。《繫辭》及《禮運》數語，爲經翻案之本，一字千金，真有鬼神呵護者也。

上下經六十四卦次序，爲全經宏綱巨領，爲《易經》第一大例。上下經之分，

《易緯》有詳説。


 諸卦之次序，先儒無一定解。《序卦》所言，頗似二徐《説文敘傳》，附會牽強，不足以壓服人心。考《大傳》「履者，德之基也」一節，單提九卦，自來講家皆不得其義，不知此記上下經分段之古説也。此段出於七十子。《序卦》乃漢儒後説，故孟喜别有《序卦》行於世。上經《履》、《謙》、《復》三卦合《乾》、《坤》，下經《恒》、《損》、《困》、《井》、《巽》分爲四段。上經言帝王事，如《詩》之《三頌》、《大雅》；下經言諸侯，如《詩》之《國風》、《小雅》。上經數往，由天地草昧以至元聖素王，各段分治，篇末《頤》、《大過》、《坎》、《離》四錯卦仿《尚書》末四篇二《誓》、《命》、《刑》。下經是二伯、方伯兼大夫、四夷與王官出使之事。上經爲王畿，下經爲八州、十二州、侯、綏、要、荒，並可推之大九州，天覆地載，莫不尊親。綜之以《小過》、《中孚》、《既濟》、《未濟》四卦。在上經爲四岳，四錯卦，在下經爲四夷，二《濟》、《中孚》，即孔子乘桴浮海之意。

卦有順逆、上下之分，乃舊説，有爻之升降，若形之順逆，以爲每六爻皆自下而上，内爲來，外爲往。不知天卦上行，地卦下行，長卦上行，少卦下行，内卦上行，外卦下行。以親上親下而論，坎、離居中，亦分升降，此上下之分也。震、巽二長，初得乾、坤之體，與兑、艮二少，三得乾、坤之體，少、長各以受氣分支之爻爲主。長者由下而上，少者自上而下，此理易明，知與重卦亦分上下。試以乾、坤、坎、離内外考之，在内者先變後居，在外者先居後變，反復不衰，内外如一。迨諸卦皆兩卦相綜，《乾》、《坤》、《坎》、《離》、《頤》、《大過》、《中孚》、《小過》，内外自相綜。考之圖譜，明如指掌，得不願内外易形乎？《謙》主往來之卦，初、三、四、上，同言來往。《需卦》上爻三人來，舊説不知此義，遂以爲上不可言來，惟錯卦言此以示義。

又元、亨、利、貞，《乾·彖辭》單言此四字，不别生異語。《文言》曰：「君子行此四德者，故曰：乾，元、亨、利、貞。」是惟《乾卦》四字皆全，故其説如此。《乾》能有此四德，諸卦豈能與《乾》相提並論？考經本四字連文者，外有六卦之多。以《彖傳》考之，六卦或言「大亨以貞」、「大亨以正」，「大」猶可以「元」字釋之。至於「利」字，六卦傳皆無明文。如「屯，元亨利貞」，四字之外，再出「利」字，可知當日經本非四字連文全見。雖《左傳》説《隨卦》四字連文，然傳本據《乾·文言》立説。據經下《彖》言，無「利」字，其證已明。《左傳》之説《隨》曰「元亨利貞」，乃就乾四德以説，所引之文與今本《乾卦·文言》相同。後師據《左傳》有「利」字於《隨卦》，遂補録「利」字耳。四字爲全經綱領，據傳以定經，惟《乾卦》獨全四德。先定此義，然後可以推説後師於六卦皆補「利」字，遂以四德爲諸卦所同有。故四字之義，從漢至今無一定説，必先據傳删去六卦「利」字，然後依經推考，經義乃可互明。

諸卦名義見於傳説，或一或二，考其文辭，多不相應。

一説正八卦爲元，老陰。老陰所生廿四卦爲亨，陰陽交媾。負八卦爲利，半陰。半陰所生二十四卦爲貞，孤陰孤陽，互相起伏，循環無端。


 近人以音義推之，一卦遂至七八説不等。

如《湘潭易説》每以爻辭二字連文，讀爲别解。


 今由諸卦而成，諸卦名義先不能定，經何以明？考之諸説紛錯，是爲巨難，群言淆亂，無所折中。今考定經文，以上下經編定次序爲第一義。如《屯》、《蒙》取草昧初開，王道萌芽。《臨》、《觀》爲天子巡守，臨行觀風問俗。《謙》爲周公制禮作樂。以此推之，爲定解。至於六爻爻辭，則多由變出之卦取義。六爻既變六卦，故其義不同。然則定諸卦之名義，宜專就諸卦彖辭，不得拘其爻辭。以爻辭多非本義，猶《春秋》之義以中外爲綱，《詩》之《國風》以南北立界，中外之分，華夷别焉。考《春秋》與《國風》皆雍、冀、兖、青、豫爲中國，荆、徐、梁、揚爲夷狄。《後天圖》即古之《方位圖》也，乾在雍，坎在冀，艮在兖，震在青，一服三男主二岳，華夏之寓焉。兑在梁，離在荆，巽在徐，三女所地皆在夷狄。貴陽賤陰，男女之分，即華夷之辨。考州有九而卦只八，不能分配。坤主西南，不立州。坤土色黄，今蓋以坤統豫州，與乾合爲兩京。父母相配，東西通畿。乾在雍爲元，坤在豫爲華，以兩京統八伯。揚與徐同在東南，今蓋以巽兼統之。《論語》「少師陽、擊磬襄入於海」，海主徐、揚二州，二人同行一路，即以巽兼統徐、揚之義也。

由一卦六爻變六卦，《左傳》不稱九六，單舉變卦之義。如「《乾》之《姤》」、「《乾》之《大有》」諸爻是也。後人刊定經本，亦有標出諸卦名目者，謂其煩賾，無人推其義例。不知此爲《易》中要義，苟能細心推考，真義可發，誤説可删。惜乎二千餘年，無人與其事，遂致《易》説沈晦。先儒之不就此中推考者，非以爲無關要領，即以爲難耳。不知一卦六爻，父母十六卦生内三爻，共爲四十八卦，外三爻四十八卦，爲客行來。至於四十八身卦本卦六爻爲二三人同來。本卦之義詳於彖，爻辭則多詳客義，而本卦有往之六爻，爲周流六虚。且往别爻之卦，多爲本卦實義。故《左傳》「《歸妹》之《困》」，皆引「《睽》之《歸妹》」爻辭，十

 元王乃《復》之三爻。「明夷於南狩，得其大首，不可貞吉

 」，所以示「南征，得大首」。後人不明此義，乃以爲出於《連山》、《歸藏》。

《左傳》所引傳本多與今本不同，較今本最爲詳明。今各條細爲推考，添出新義數十條，於易學最有大功，此其一也。


 蓋一卦變往别卦者，由初而二、而三、而四、而五、而上，各爲類辭，諸卦皆同。六十四卦各往六爻，並爲三百九十二爻。在《左傳》多引變出之爻爲説，此《易》所當急爲表章者也。

古人重龜輕筮，經乃用筮，不用龜，此一大疑也。案《易》以《頤》爲主，《頤》象龜，得五十之數，與《論語》合者也。《頤》
 分爲五，合爲十，象頤，又象龜，所謂「舍爾靈龜，觀我朶頤」，即空言垂法俟後，非述古。二、五爻兩見經字，所謂「丘頤」，即「上我朶頤」，頤與易音近，義不易爲易，即頤反後不衰之説。經言「十朋之龜」者再。上經言三十卦爲三十朋之龜，下經三十四卦又爲三十朋。推震、艮、巽、兑亦可變爲五十朋。所有六十四卦共爲八龜，名雖爲筮，而龜義亦寓其中。以五十求之則爲龜，以上下經合之爲八十朋。蓋就上經《頤》言曰「十朋之龜」，就下經

 《小過》飛鳥言之，則爲十鳥之翼
 。小過即頤之變體。

所謂顛覆。


 一爲飛鳥，一爲靈龜，一上一下，《易》之全經可稱爲十翼，亦可稱爲十朋。明乎十翼即十朋，於易道思過半矣。

《易》上經十八，下經十八，合爲三十六宫。來氏以下頗多明之。十八者，九之二，六之三，乾坤之合，數十有八變而成卦。

不用《易學啟蒙》筮卦説。


 蓋三爻卦以六乘之，合爲十八，故三爻之卦如三千里之九州，一倍重之爲《周易》

 。周流六虚，如方六千里，立九州，每州方二千里，三倍之爲十二爻卦，如《焦氏易林》，爲萬二千里，爲《歸藏》。五帝之五極，方萬二千里，立九州，每州方四千里，六倍之則爲十有八爻，如《周禮》九服，爲《連山》，爲皇九州之方萬八千里，以六千里爲一州，建方正位，體國經野，有層次差别，故易象亦如之。九州以方三千里爲起點，推其極至於萬八千里。易卦由三爻起首，推之《周禮》六變，

一倍。


 《歸藏》十二變，

二倍。


 《連内》

 十有八變，

五倍。


 與封州度地之事相合。此《易》之大綱也。

《易林》不止六十四卦，此三易，《周禮》舊説同爲六十四卦，與《易林》不同。






注
 　翻：據《莊子·天道篇》，應作「繙」。



注
 　此句蓋節引《繫辭上》，原文爲：「子曰『易有聖人之道四焉』者，此之謂也。」



注
 　十：此字疑有誤。



注
 　貞吉：《易·明夷·九三》作「疾貞」。



注
 　經：原脱，據上下文意補。



注
 　周易：據下文「推之《周禮》六變」，上文「三千里之九州，一倍重之」等語，疑爲「周禮」之訛。



注
 　連内：據上下文，疑爲「連山」。「内」爲「山」形近而訛。
















易 經 古 本



廖　平　撰

楊世文　校點








校點説明



《易經古本》創始光緒十九年癸巳（一八九三），成于二十四年戊戌（一八九八），經數年之久，義例始定。廖平認爲《易經》古本非反復繫辭，則上下無常、剛柔相易之道不能顯明，失《易》周流不居之旨，故著此書以推演之。先引《繫辭》「《易》之爲書也」三節、「《易》之興也」二節、「書不盡言」二節，以爲序例。次以乾、坤、坎、離、頤、中孚、大過、小過等八錯卦，皆以三爻反復爲六爻，一卦自爲一圖。其餘屯、蒙、需、訟等五十六綜卦，則六爻反復繫辭，二卦合爲一圖，共計三十六圖。上經十八，下經十八，以符六六二九之數。末又將乾、坤等八錯卦分立八圖，以見八卦自綜之義，又合爲四圖，以見連反錯綜之法。廖平用此諸圖，以説明六十四卦所以反易、不易、變易及錯綜諸義。《續修四庫全書總目提要·經部·易類》云：「惟前儒所謂《易经古本》者，皆指如《漢志》十二篇之舊第而言，未嘗謂此錯綜諸圖，便足以當古本之名也。是廖氏此書，立名即屬未當，又其謂合上下經諸卦，有順逆兩讀，而每卦又有順逆兩讀之法。上經主内，順行，每卦由初而上，舊讀不誤；下經逆行，主外，每卦當由上初而下云云。按此説昔儒所無，亦無甚確切之義據，則未免故爲新説以矜奇立異矣！」《國學薈編》民國三年（一九一四）第一、三、五、七期，民國四年（一九一五）第二期連載，收入《六譯館叢書》，今據此本整理。








井研縣藝文志



《易經古本》一卷，附《十翼傳》二卷，廖平編。考《易》以反易、變易爲主，《大傳》云：「《易》之爲書也，變動不居，周游六虚，上下無常，剛柔相易。」平因用其例，編爲反復繫辭之本。其書用《大傳》「《易》之爲書也」三節，「《易》之興也」二節，「書不盡言」二節，爲序例。錯卦八，

乾、坤、坎、離、頤、中孚、大過、小過。


 以三爻反復爲六爻，一卦自爲一圖。長少父母八卦子息三十二卦，則六爻反復繫辭，二卦合爲一圖。所謂「盍朋」、此初彼上、此剛彼柔，即所謂損益合中、矯枉過正也。亦錯亦綜八卦，八中卦則各自爲圖如錯卦，但仍合爲一圖。一順一逆，不取裁成之義，至於震、艮、巽、兑、咸、恒、損、益八卦爲長少父母，亦猶長少之例。共計三十六圖：上經十八，下經十八，以符六六、二九之數。十翼則分爲二卷，仿吴氏《纂言》之例，略有審訂。其於義例有關者，間加案語。創始癸巳，成於戊戌，經數年之久，義例始定。體例雖新，然於經文初無變亂，反復相對，各成一解，或即「知者謂知、仁者謂仁」之義歟！








易經古本序例



《易》之爲書也不

讀爲丕，大也。以泰否爲亨，由小推大。


 可遠，

《論語》：小道可觀，致遠則泥。《尚書》、《春秋》王伯之道，不可致遠。惟《易》、《詩》皇帝之法，乃以致遠，遠則大。


 爲道也屢遷。

「利用爲依遷國」。《易》以亨貞、居行二義爲大綱，此專詳亨變通之義。經曰「復自道」，又「有孚在道」。


 變動

「生生之謂易」。由乾坤生六子，由八貞變八和，由十六生四十八，由六十四以生行三百九十二爻，皆亨道變化。


 不居，

居貞動敏，不變則八卦、六十四卦盡之矣。


 周游

一爻變爲《周易》，每卦六爻，一變合爲周游六虚圖，六十四卦故有三百九十二位。莊子所謂「神游六合之内」、「六合之外」。


 六虚，

乘六龍以御天，六虚以配六合。


 上下

初下六上，内下外上。


 無常，

此卦之初於彼爲上，彼卦之初於此爲上。按，天下事變非一端可盡，中外不同。以中國論古之皇帝王伯，亦有道德仁義之不同。必知其无常，乃不敢執一定之見。《論語》之不言、不笑、不取，即有常。


 剛柔

初、三、五爲剛，二、四、六爲柔。


 相易，

反覆繫辭，此二、四、上於彼爲初、三、五，此初、三、五於彼爲二、四、上，故曰「相易」。按：易之名即由反覆繫辭而定。經曰「喪羊于易」。○按：非古本反覆繫辭，則無常相易之道不能顯明，失易周游不居之旨矣。


 不可爲典要，

「仁者見之謂之仁，知者見之謂之知」。按易以亨爲變通，變通即孔子之「時中」，《中孚》之「或鼓或罷，或泣或歌」，《孟子》：「子莫執中。執中無權，猶執一也。」中國之法不能執以治海外，所以貴於通變。


 唯變所適。

禮曰從宜、從俗，此道家因時變化之説，《六家指要

 》詳矣。


 其出入

《剥》、《復》主出入。「三人行」爲出，「客三人來」爲入。


 以度，

度，度量。无有不變，似變極矣，而變之中有不變者存，或出或入，「同聲相應，同氣相求」，不可度量計數。


 外内

外出内入，二字即貞

 ，文皆從卜。使知懼，

「懼以終始」。按：「懼」即《詩》之「戰兢」。卦變通似可徑情恣行，不可百變，中有一定之則，六爻六位不同，少縱則失，非知之精、行之慎，未有不失。


 又明於憂患。

「憂患」即上文「懼」。


 故

「故」即典常，天下變故。


 无有師保，

《詩》「不諫亦入，無射亦保」。


 如臨

无有如臨无言之本。无父母師保，不啻如臨懼之主也。


 父母。

每一變如臨一事變，少縱則失當。一卦則有應爲之事，故知行之閒，憂勤之至。


 初率其辭

其曲小，初不得其方向，由辭揆方，即驗小推大也。


 而揆其方，其稱名也小，其取類也大。其旨遠，其辭文，其言曲而中，其事肆而隱。既有典常，

初無典要，終成典常，如《詩》之制度。


 苟非其人，

古之皇帝，百世以下聖人。


 道不虚行。

未至百世，無徵不信，故曰「百世以俟聖人而不惑」。百世之後，莫之能違。




《易》之爲書也，原始要終

專以知來。


 以爲質也。

謂中卦彼此。


 六爻相雜，

「分陰分陽，迭用柔剛」。


 唯其時物也。

以時言有六者之分，以物言之亦分六種。


 其初難知，

初爻。


 其上易知，

上爻。


 本末也。

二爻不中爲勿用。


 初辭擬之，卒成之終。

初上爲大，過大不及。


 若夫雜物撰德，辨是與非，

二、五、三、四，其中不同。


 則非其中爻

二、五别卦中，三、四合卦中。


 不備。易

 亦要存亡吉凶，則居可知矣。知者觀其彖辭，

彖爲居，與行對。


 則思過半矣。

《易》與《詩》同爲「思」，同爲「知來」。


 二

别中。


 與四

合中。


 同功

皆中。


 而異位，

别、合不同。


 其善不同，二多譽，

内近。


 四多懼，

外遠。


 近也。

謂二。


 柔之爲道，不利遠者，

故四懼。


 其要

三、四。


 无咎，

无妄。


 其用

初、上爲勿用。


 柔中也。

二、四皆得爲中。


 三

和中。


 與五

别中。


 同功而異位，三多凶，五多功，貴賤之等也。

五貴，三賤。


 其柔危，其剛勝耶？

内外柔勝，遠外則剛勝，此二即彼五，此三即彼四。




《易》之爲書也，廣大悉備，

即丕字之義，廣大又遠也。


 有天道焉，

三又上，乾主天，本天親上，巽、震從之。


 有人道焉，

二又五人道，中，坎、離從之。


 有地道焉，

初又四，坤主地，本地親下，艮、兑從之。


 兼三才而兩之，

三才即三統。《詩》三頒

 ，素、青、黄，兩之重卦，外内之懼。


 故六。

故六爻曰「周游六虚」，内三爲貞爲入，外三爲敏爲出。内主居貞，外主動敏。


 六者非他也，

外三非由外鑠，仍自内生。


 三才之道也。

「昔者聖人之作《易》也。將以順性命之理，是以立天之道曰陰與陽，立地之道曰柔與剛，立人之道曰仁與義。兼三才而兩之，故易六畫而成卦。分陰分陽，迭用柔剛，故易六位而成章。」




《易》之興也，其於中古乎？

謂殷乎者，疑辭。《禮記》：「商得坤乾。」


 作《易》者，其有憂患乎？其稱名也雜而不越，于稽其類，其衰世之意邪？《易》之興也，其當殷之末世，

與「商得坤乾」合。


 周之盛德邪？當文王與紂之事邪？

二「邪」疑詞。


 是故其辭危，危者使平，

「無往不復」。


 易者使傾，

「無平不陂」。


 其道甚大，

泰否。


 百物不廢。懼以終始，

初、上與二、五。


 其要

三、四。


 无咎，

无咎即無
 

注



 无涯无彊。


 此之謂易之道也。

子曰：

子，孔子。


 「書

《易》文字。


 不盡言，

猶《詩》之辭。


 言不盡意。」

「意」猶「志」，孟子論《詩》「不以辭害意」，言拘古文傳。


 然則聖人

孔子。


 之意其不可見乎？

二句，弟子據傳問辭。志、意在文辭書言之外，望文生訓，拘文牽義，均非是。


 子曰：

此「子」乃後師，非孔子。


 「聖人立象

天象，日月星辰。


 以盡意，

志在百世，不可預言。欲言地球，必託于日月星辰，以天象比地形。


 設卦

六十四卦。


 以盡情僞，

各卦盡其變。


 繫辭焉

彖爻下文字爲繫辭，非謂今《繫辭》。今《繫辭》爲《易大傳》。


 以盡其言，

言、辭一也。


 變而通之

魂魄變化。


 以盡利，

西主利。


 鼓之舞之以盡神。

東主神。」






注
 　六家指要：據《史記·太史公自序》，當作「六家要指」。



注
 　 
 ：原作「敏」，據文意改。



注
 　易：據《繫辭下》，當作「噫」。



注
 　頒：或爲「頌」之訛。



注
 　無：疑衍。








易經古本

注

《大傳》以往來順逆，

「數往者順，知來者逆」。


 是古法本有順逆兩行，故合上下經諸卦有順逆兩讀，而每卦又有順逆兩讀之法。上經主内，順行，每卦由初而上，舊讀不誤。下經逆行，主外，每卦當由上初而下。若竟移易經文次第，則有改作之嫌。今發例於此，以示下經與上經易讀之法。

《易》言「攸往」、「利涉」，一切遷變之説，皆爲兩《濟》而發。「涉厲」即浮海居夷之義。上經終於《坎》、《離》，下經始於兩《濟》。由《未》而《既》，如《詩》之「未見君子」而後「既見君子」也。故自遠服言，則由《咸》、《恒》而終《未濟》；自中國言，則始《未濟》終《咸》、《恒》。故下經必左行，而後見其由夏變夷、由小推大、由内及外之功用次第。兩《濟》爲二公二帝，故首言之。取《艮》、《巽》、《兑》爲中國從行之四卿，《漸》、《歸妹》八卦爲從事之八監。次《損》、《益》八卦，終以《咸》、《恒》，則盡邊極遠、窮荒僻徼無不通矣。此下經逆行讀之之法。以上經言，從中國，辭則順行；從海外，辭則逆行。由《離》、《坎》而《大過》、《頤》，與下經逆行之《小過》、《中孚》同。始而《離》、《坎》十卦，外藩也；繼而《泰》、《否》十卦，通商之地也。始之《乾》、《坤》，乃首善之區。大抵上下二經皆有順逆兩讀，由主言之皆順行，由客言之皆逆行。地球門道，无遠弗屆，功用次第，俱見於此順逆兩讀，可考見諸卦往來之踪跡。此説爲近來所無，而實爲全經巨例也。






 

注







 

注
















 

注





六十四卦當爲七十二卦，上下各三十六宫，舊説甚明。凡綜卦皆反覆繫辭。八單卦則三爻自綜，與五十六卦合爲二十八圖者不同。今於反覆繫辭本，以《乾》、《坤》、《坎》、《離》、《頤》、《小過》、《中孚》、《大過》八卦自綜者分立八圖，以見八卦自綜之義；又合爲四圖，以見連反錯綜之法。



注
 　上人：《乾》九五作「大人」。



注
 　束：原作「東」，據《賁》六五改。



注
 　于：原作「如」，據《賁》六五改。



注
 　曰：原作「日」，據《大畜》九三改。



注
 　不能退：三字原脱，據《大壯》上六補。



注
 　入：原作「人」，據《明夷》六四改。



注
 　蹢躅：原作「蹢蹢」，據《姤》初六改。



注
 　亨：原作「享」，據《易·困卦》改。



注
 　遂：原作「逐」，據《震》九四改。



注
 　大人：原作「上」，據《乾》九五改。



注
 　後：原脱，據《坤》補。



注
 　過：原作「遇」，據《小過》九三改。
















易 經 經 釋



廖　平　撰

楊世文　校點








校點説明



《易經經釋》爲廖平晚年「六變」時期的重要著作。據《廖季平年譜》：民國十九年（一九三〇），改訂《易詩合纂》爲《易經經釋》三卷、《詩經經釋》一卷。王冰所增《素問》八篇，詳五運六氣，廖平以爲此乃孔門《詩》、《易》師説，專恃以説《詩》、《易》。舉凡《鄘》、《衛》、《王》、《秦》、《陳》五十篇，《邶》、《鄭》、《齊》、《唐》、《魏》、《邠》七十二篇，大小《雅》，大小《頌》，以及《易》之上下經十首、六首諸義，皆能璧合珠聯，無往不貫，此爲六變。廖平非常重視《詩》、《易》二書經釋，據《六譯先生追悼録》所載黄大章挽云：「壬申（一九三二）孟夏，大章因事赴嘉。越日，六譯老人駕亦到，言將入省做生，刻所著《詩》、《易》新解。游烏尤寺，大章奉魚羹爲壽，遊陳莊，并助團扇照像。留連數日，爲談烏尤寺歷史及中西醫學甚悉。時以《社會醫報》呈閲，因余雲岫醫師評論先生所著《脈學輯要評》，頗有功於世。乃大笑曰：『世人亦知某耶？』遂將《易經經釋》囑寄上海余雲岫醫師披露。」此書包括上經一卷、下經一卷、提要一卷，多引《素問》五運六氣之説説《易》，爲前人所未有。有民國二十二年井研廖氏家刻本，今據此本整理。








易經經釋卷上



井研　廖平　譔




上經



《病能論》：「《上經》者，言氣之通天也。」《氣交變大論》：「《上經》曰：夫道者，上知天文，

乾坤十卦。


 下知地理，

泰否十卦。


 中知人事，

離坎十卦。


 可以長久。此之謂也。」




乾坤十卦


乾坤雙卦，二以六起數，作十二卦用。








 
 乾

子　少陰　　午　君火





 
 坤

寅　少陽　　申　相火





 
 屯

巳　厥陰之上





 
 蒙

亥　風氣主之





 
 需

丑　太陰之上





 
 訟

未　濕氣主之





 
 師

卯　陽明之上





 
 比

酉　燥氣主之





 
 小畜

辰　太陽之上





 
 履

戌　寒氣主之




《天元紀大論》：「鬼臾區曰：『臣積考《大始天元册文》曰：太虚寥廓，肇基化元。

皆无生育。


 萬物資始，

萬物後太虚而生。


 五運終天。布氣真靈，總統坤元。九星懸朗，

恒星天。


 七曜周旋。

行星天。


 曰陰曰陽，曰柔曰剛。幽顯既位，寒暑弛張。生生化化，品物咸章。臣斯十世，此之謂也。』」○「帝曰：『其於三陰三陽，合之奈何？』鬼臾區曰：『子午之歲，上見少陰。

以君火爲主。


 丑未之歲，上見太陰。寅申之歲，上見少陽。

相火代君火用。


 卯酉之歲，上見陽明。辰戌之歲，上見太陽。巳亥之歲，上見厥陰。

木氣在東。


 少陰，所謂標也。

乾爲首。


 厥陰，所謂終也。

由子午而推巳亥爲終。


 厥陰之上，風氣主之。

分六淫之氣。○立春。


 少陰之上，熱氣主之。

立夏。


 太陰之上，濕氣主之。

長夏。


 少陽之上，相火主之。陽明之上，燥氣主之。

立秋。


 太陽之上，寒氣主之。

立冬。


 所謂本也，是謂六元。』」

《九宫八風篇》：「太一常以冬至之日居叶蟄之宫四十六日，明日居天留四十六日，明日居倉門四十六日，明日居陰洛四十五日，明日居天宫四十六日，明日居玄委四十六日，明日居倉果四十六日，明日居新洛四十五日，明日復居叶蟄之宫，曰冬至矣。太一日遊，以冬至之日，居叶蟄之宫，數所在日從一處，至九日，復反於一，常如是無已，終而復始。太一移日，天必應之以風雨。以其日風雨則吉，歲美民安少病矣。先之則多雨，後之則多汗。太一在冬至之日有變，占在君。太一在春分之日有變，占在相。太一在中宫之日有變，占在吏。太一在秋分之日有變，占在將。太一在夏至之日有變，占在百姓。所謂有變者，太一居五宫之日，病風折樹木，揚沙石，各以其所主占貴賤，因視風所來而占之。風從其所居之鄉來爲實風，主生，長養萬物。從其衝後來爲虚風，傷人者也，主殺主害者。謹侯虚風而避之，故聖人日避虚邪之道，如避矢石然，邪弗能害，此之謂也。」

汗當作旱。





 
 乾

雙卦


 子午　少陰君火

乾，元亨利貞。

《六元正紀大論》：「凡此少陰司天之政，氣化運行先天，地氣肅，天氣明，寒交暑，熱加燥，雲馳雨府，濕化迺行，時雨迺降。金火合德，上應熒惑、太白。其政明，其令切，其穀丹白。水火寒熱持於氣交而爲病始也。熱病生於上，清病生於下，寒熱凌犯而争於中，民病欬喘，血溢血泄，
 
 目赤，眥瘍，寒厥入胃，心痛，腰痛，腹大，嗌乾腫上。」

初九

姤


 潛龍勿用。

「初之氣，地氣遷，燥將去，寒迺始，蟄復藏，水迺冰，霜復降，風迺至，陽氣鬱，民反周密，關節禁固，腰脽痛，炎暑將起，中外瘡瘍。」

同上。




九二

同人


 見龍在田，利見大人。

「二之氣，陽氣布，風迺行，春氣以正，萬物應榮，寒氣時至，民迺和。其病淋，目瞑目赤，氣鬱於上而熱。」

同上。




九三

履


 君子終日乾乾，夕惕若，厲，无咎。

「三之氣，天政布，大火行，庶類蕃鮮，寒氣時至。民病氣厥心痛，寒熱更作，欬喘目赤。」

同上。




九四

小畜


 或躍在淵，无咎。

「四之氣，溽暑至，大雨時行，寒熱互至，民病寒熱，嗌乾，黄癉，
 衂，飲發。」

同上。




九五

大有


 飛龍在天，利見大人。

「五之氣，畏火臨，暑反至，陽迺化，萬物迺生，迺長榮，民迺康，其病温。」

同上。




上九

夬


 亢龍有悔。

「終之氣，燥令行，餘火内格，腫於上，咳喘，甚則血溢。寒氣數舉，則霿霧翳，病生皮腠，内舍於脅，下連少腹，而作寒中，地將易也。」

同上。




用九

坤


 見群龍无首，吉。

「必抑其運氣，資其歲勝，折其鬱發，先取化源，無使暴過而生其病也。食歲穀以全真氣，食閒穀以辟虚邪。歲宜鹹以耎之，而調其上，甚則以苦發之；以酸收之，而安其下，甚則以苦泄之。適氣同異而多少之，同天氣者以寒清化，同地氣者以温熱化。用熱遠熱，用凉遠凉，用温遠温，用寒遠寒，食宜同法。有假則反，此其道也，反是者病作矣。」

同上。





 
 坤

雙卦


 寅申　少陽相火

坤，元亨，利牝馬之貞。君子有攸往，先迷後得主，利西南得朋，東北喪朋，安貞吉。

《六元正紀大論》：「凡此少陽司天之政，氣化運行先天，天氣正，地氣擾，風迺暴舉，木偃沙飛，炎火迺流。陰行陽化，雨迺時應，火木同德，上應熒惑、歲星，其穀丹蒼，其政嚴，其令擾。故風熱參布，雲物沸騰，太陰横流，寒迺時至，凉雨并起。民病寒中，外發瘡瘍，内爲泄满。故聖人遇之，和而不争。往復之作，民病寒熱瘧泄，聾瞑嘔吐，上怫腫色變。」

初六

復


 履霜，堅冰至。

「初之氣，地氣遷，風勝迺搖，寒迺去，候迺大温，草木早榮。寒來不殺，温病迺起。其病氣怫於上，血溢目赤，欬逆頭痛，血崩脇满，膚腠中瘡。」

同上。




六二

師


 直方大，不習，无不利。

「二之氣，火反鬱，白埃四起，雲趨雨府，風不勝濕，雨迺零，民迺康。其病熱鬱於上，欬逆嘔吐，瘡發于中，胸嗌不利，頭痛身熱，昏憒膿瘡。」

同上。




六三

謙


 含章可貞，或從王事，无成，有終。

「三之氣，天政布，炎暑至，少陽臨上，雨迺涯。民病熱中，聾瞑血溢，膿瘡欬嘔，
 衂渴，
 欠，喉痺目赤，善暴死。」

同上。




六四

豫


 括囊，无咎，无譽。

「四之氣，凉迺至，炎暑間化，白露降，民氣和平，其病满身重。」

同上。




六五

比


 黄裳，元吉。

「五之氣，陽迺去，寒迺來，雨迺降，氣門迺閉，剛木早凋，民避寒邪，君子周密。」

同上。




上六

剥


 龍戰于野，其血玄黄。

「終之氣，地氣正，風迺至，萬物反生，霿霧以行。其病關閉不禁，心痛，陽氣不藏而欬。」

同上。




用六

乾


 利永貞。

「抑其運氣，贊所不勝，必折其鬱氣，先取化源，暴過不生，苛疾不起。故歲宜鹹辛宜酸，滲之泄之，漬之發之，觀氣寒温以調其過。同風熱者多寒化，異風熱者少寒化。用熱遠熱，用温遠温，用寒遠寒，用凉遠凉，食宜同法，此其道也。有假者反之，反是者病之階也。」

同上。





 
 屯　巳　厥陰

屯，元亨利貞，勿用有攸往，利建侯。

《六元正紀大論》：「凡此厥陰司天之政，氣化運行後天，諸同正歲，氣化運行同天，天氣擾，地氣正，風生高遠，炎熱從之，雲趨雨府，濕化迺行，風火同德，上應歲星、熒惑。其政撓，其令速，其穀蒼丹。閒穀言太者，其耗文角品羽。風燥火熱，勝復更作，蟄蟲來見，流水不冰。熱病行於下，風病行於上，風燥勝復形於中。」

初九

比


 磐桓，利居貞，利建侯。

「初之氣，寒始肅，殺氣方至，民病寒於右之下。」

同上。




六二

節


 屯如邅如，乘馬班如。匪寇，婚媾。女子貞不字，十年乃字。

「二之氣，寒不去，華雪水冰，殺氣施化，霜迺降，名草上焦，寒雨數至，陽復化，民病熱於中。」

同上。




六三

既濟


 即鹿无虞，惟入于林中，君子幾，不如舍，往吝。

「三之氣，天政布，風迺時舉，民病泣出、耳鳴、掉眩。」

同上。




六四

隨


 乘馬班如，求婚媾，往吉，无不利。

九五

復


 屯其膏，小貞吉，大貞凶。

上六

益


 乘馬班如，泣血漣如。


 
 蒙　亥　厥陰

蒙，亨，匪我求童蒙，童蒙求我。初筮告，再三瀆，瀆則不告。利貞。

初六

捐


 發蒙，利用刑人，用説桎梏，以往吝。

九二

剥


 包蒙，吉。納婦吉，子克家。

六三

蠱


 勿用取女，見金夫，不有躬，无攸利。

六四

未濟


 困蒙，吝。

《六元正紀大論》：「四之氣，溽暑濕熱相薄，争於左之上，民病黄癉而爲胕腫。」

六五

涣


 童蒙吉。

「五之氣，燥濕更勝，沈陰迺布，寒氣及體，風雨迺行。」

同上。




上九

師


 撃蒙，不利爲寇，利禦寇。

「終之氣，畏火司令，陽迺大化，蟄蟲出見，流水不冰，地氣大發，草迺生，人迺舒，其病温厲。」

同上。





 
 需　丑　太陰

需，有孚，光亨，貞吉，利涉大川。

《六元正紀大論》：「凡此太陰司天之政，氣化運行後天，陰專其政，陽氣退辟，大風時起，天氣下降，地氣上騰，原野昏霿，白埃四起，雲奔南極，寒雨數至，物成於差夏，民病寒濕，腹满，身
 憤，胕腫，痞逆寒厥拘急。濕寒合德，黄黑埃昏，流行氣交，上應鎮星、辰星。其政肅，其令寂，其穀黅玄。故陰凝於上，寒積於下。寒水勝火，則爲冰雹。陽光不治，殺氣迺行。故有餘宜高，不及宜下，有餘宜晚，不及宜早，土之利，氣之化也。民氣亦從之，閒穀命其太也。」

初九

井


 需于郊，利用恒，无咎。

「初之氣，地氣遷，寒迺去，春氣正，風迺來，生布萬物以榮。民氣條舒，風濕相薄，雨迺後。民病血溢，筋絡拘強，關節不利，身重筋痿。」

同上。




九二

既濟


 需于沙，小有言，終吉。

「二之氣，大火正，物承化，民迺和。其病温厲大行，遠近咸若，濕蒸相薄，雨迺時降。」

同上。




九三

節


 需于泥，致寇至。

「三之氣，天政布，濕氣降，地氣騰，雨迺時降，寒迺隨之，感於寒濕，則民病身重胕腫，胸腹满。」

同上。




六四

夬


 需于血，出自穴。

九五

泰


 需于酒食，貞吉。

上六

小畜


 入于穴，有不速之客三人來，敬之，終吉。


 
 訟　未　太陰

訟，有孚窒惕，中吉，終凶。利見大人，不利涉大川。

初六

履


 不永所事，小有言，終吉。

九二

否


 不克訟，歸而逋其邑人三百户，无眚。

六三

姤


 食舊德，貞厲，終吉。或從王事，无成。

九四

涣


 不克訟，復即命，渝安，貞吉。

《六元正紀大論》：「四之氣，畏火臨，溽蒸化，地氣騰，天氣否隔，寒風曉暮，蒸熱相薄，草木凝煙，濕化不流，則白露陰布，以成秋令。民病腠理熱，血暴溢瘧，心腹满熱，臚脹，甚則胕腫。」

九五

未濟


 訟，元吉。

「五之氣，慘令已行，寒露下，霜迺早降，草木黄落，寒氣及體。君子周密，民病皮腠。」

同上。




上九

困


 或錫之鞶帶，終朝，三褫之。

「終之氣，寒大舉，濕大化，霜迺積，陰迺凝，水堅冰，陽光不治，感於寒，則病人關節禁固，腰脽痛，寒濕推於氣交而爲疾也。」


 
 師　卯　陽明

師，貞，丈人吉，无咎。

《六元正紀大論》：「凡此陽明司天之政，氣化運行後天，天氣急，地氣明，陽專其令，炎暑大行，物燥以堅，淳風迺治，風燥横運，流於氣交，多陽少陰，雲趨雨府，濕化迺敷。燥極而澤，其穀白丹。閒穀命太者，其耗白甲品羽，金火合德，上應太白、熒惑。其政切，其令暴。蟄蟲迺見，流水不冰。民病欬嗌塞，寒熱發，暴振凓癃閟。清先而勁，毛蟲迺死，熱後而暴，介蟲迺殃。其發躁，勝復之作，擾而大亂，清熱之氣，持於氣交。」

初六

臨


 師出以律，否臧，凶。

「初之氣，地氣遷，陰始凝，氣始肅，水迺冰，寒雨化。其病中熱脹，面目浮腫，善眠，
 衂，
 欠，嘔，小便黄赤，甚則淋。」

同上。




九二

坤


 在師中，吉，无咎。王三錫命。

「二之氣，陽迺布，民迺舒，物迺生榮，厲大至，民善暴死。」

同上。




六三

升


 師或輿尸，凶。

「三之氣，天政布，凉迺行，燥熱交合，燥極而澤，民病寒熱。」

同上。




六四

解


 師左次，无咎。

六五

坎


 田有禽，利執言，无咎。長子帥師，弟子輿尸，貞凶。

上六

蒙


 大君有命，開國承家，小人勿用。


 
 比　酉　陽明

比，吉。原筮，元永貞，无咎。不甯方來，後夫凶。

初六

屯


 有孚，比之无咎，有孚盈缶，終來有它，吉。

六二

坎


 比之自内，貞吉。

六三

蹇


 比之匪人。

六四

萃


 外比之，貞吉。

《六元正紀大論》：「四之氣，寒雨降，病暴仆，振慄譫妄、少氣，嗌乾引飲，及爲心痛、癰腫、瘡瘍、瘧寒之疾，骨痿、血便。」

九五

坤


 顯比，王用三驅，失前禽，邑人不誡，吉。

「五之氣，春令反行，草迺生榮，民氣和。」

同上。




上六

觀


 比之无首，凶。

「終之氣，陽氣布，候反温，
 蟲來見，流水不冰，民迺康平，其病温。」

同上。





 
 小畜　辰　太陽

小畜，亨。密雲不雨，自我西郊。

《六元正紀大論》：「凡此太陽司天之政，氣化運行先天，天氣肅，地氣静，寒臨太虚，陽氣不令，水土合德，上應辰星、鎮星，其穀玄黅，其政肅，其令徐。寒政大舉，澤無陽燄，則火發待時，少陽中治，時雨迺涯，止極雨散，還於太陰，雲朝北極，濕化迺布，澤流萬物。寒敷於上，雷動於下，寒濕之氣，持於氣交。民病寒濕，發肌肉萎，足痿不收，濡寫血溢。」

初九

巽


 復自道，何其咎，吉。

「初之氣，地氣遷，氣迺大温，草迺早榮，民迺厲，温病迺作，身熱，頭痛，嘔吐，肌腠瘡瘍。」

同上。




九二

家人


 牽復，吉。

「二之氣，大凉反至，民迺慘，草迺遇寒，火氣遂抑，民病氣鬱中满，寒迺始。」

同上。




九三

中孚


 輿説輻，夫妻反目。

「三之氣，天政布，寒氣行，雨迺降，民病寒，反熱中，癰疽注下，心熱瞀悶，不治者死。」

同上。




六四

乾


 有孚，血去惕出，无咎。

九五

大畜


 有孚，攣如，富以其鄰。

上九

需


 既雨既處，尚德載，婦貞厲。月幾望，君子征，凶。


 
 履　戌　太陽

履虎尾，不咥人，亨。

初九

訟


 素履往，无咎。

九二

无妄


 履道坦坦，幽人貞吉。

六三

乾


 眇能視，跛能履。履虎尾，咥人，凶。武人爲于大君。

九四

中孚


 履虎尾，愬愬，終吉。

《六元正紀大論》：「四之氣，風濕交争，風化爲雨，迺長迺化迺成。民病大熱少氣，肌肉萎，足痿，注下赤白。」

九五

睽


 夬履，貞厲。

「五之氣，陽復化，草迺長迺化迺成，民迺舒。」

同上。




上九

兑


 視履考祥，其旋元吉。

「終之氣，地氣正，濕令行，陰凝太虚，埃昏郊野，民迺慘淒，寒風以至，反者孕迺死。」

同上。







泰否十卦


以五起數，作十卦用。








 
 泰

甲







化土





 
 否

已





 
 同人

乙







化金





 
 大有

庚





 
 謙

丙







化水





 
 豫

辛





 
 隨

丁







化木





 
 蠱

壬





 
 臨

戊







化火





 
 觀

癸




《五運行大論》：

此篇分論天之五氣、地之五行，布五方之政令，以化生五藏、五體，皆五者之運行，故曰《五運行大論》。


 「丹天之氣，經於牛、女戊分。

戊癸化火。


 黅天之氣，經於心、尾己分。

甲己化土。化土。


 蒼天之氣，經於危、室、柳、鬼。

丁壬化木。


 素天之氣，經於亢、氐、昴、畢。

乙庚化金。


 玄天之氣，經於張、翼、婁、胃。

丙辛化水。


 所謂戊、己分者，奎、壁、角、軫，則天地之門户也。夫候之所始，道之所生，不可不通也。」又曰：「土主甲己，金主乙庚，水主丙辛，木主丁壬，火主戊癸。」

《天元紀大論》：「甲己之歲，土運統之。乙庚之歲，金運統之。丙辛之歲，水運統之。丁壬之歲，木運統之。戊癸之歲，火運統之。」

《六微旨大論》：「帝曰：『何謂當位？』岐伯曰：『木運臨卯，火運臨午，土運臨四季，金運臨酉，水運臨子，所謂歲會，氣之平也。』」

《五常政大論》：「黄帝問曰：『太虚寥廓，五運迴薄，衰盛不同，損益相從，願聞平氣何如而名？何如而紀也？』岐伯對曰：『昭乎哉問也！木曰敷和，火曰升明，土曰備化，金曰審平，水曰静順。』」


 
 泰　甲木

泰，小往大來，吉亨。

《五運行大論》：「東方生風，風生木，木生酸，酸生肝，肝生筋，筋生心。其在天爲玄，在人爲道，在地爲化。化生五味，道生智，玄生神，化生氣。神在天爲風，在地爲木。」

初九

升


 拔茅茹，以其彙，征吉。

甲子




「其性爲暄。」

《五運行大論》。


 「其氣端，其性隨。」

《五常政大論》「敷和之紀。」




九二

明夷


 包荒，用馮河，不遐遺，朋亡，得尚于中行。

甲戌




「其德爲和。」

同上。


 「其用曲直，其化生榮。」

同上。




九三

臨


 无平不陂，无往不復。艱貞，无咎，勿恤其孚，于食有福。

甲申




「其用爲動。」

同上。


 「其類草木，其政發散。」

同上。




六四

大壯


 翩翩，不富以其鄰，不戒以孚。

甲午




「其色爲蒼。」

同上。


 「其候温和，其令風。」

同上。




六五

需


 帝乙歸妹，以祉，元吉。

甲辰




「其化爲榮。」

同上。


 「其藏肝，肝其畏清。」

同上。




上六

大畜


 城復于隍，勿用師，自邑告命，貞吝。

甲寅




「其蟲毛。」

同上。


 「其主目，其穀麻。」

同上。





 
 否　乙木

否之匪人，不利君子貞，大往小來。

《五運行大論》：「在體爲筋，在氣爲柔，在藏爲肝。」

初六

无妄


 拔茅茹，以其彙，貞吉，亨。

乙丑




「其政爲散。」

《五運行大論》。


 「其果李，其實核。」

《五常政大論》「敷和之紀。」




六二

訟


 包承，小人吉，大人否，亨。

乙亥




「其令宣發。」

同上。


 「其應春，其蟲毛。」

同上。




六三

遯


 包羞。

乙酉




「其變摧拉。」

同上。


 「其畜犬，其色蒼。」

同上。




九四

觀


 有命，无咎，疇離祉。

乙未




「其眚爲隕。」

同上。


 「其養筋，其病裏急支满。」

同上。




九五

晉


 休否，大人吉。其亡其亡，繫于苞桑。

乙巳




「其味爲酸。」

同上。


 「其味酸，其音角。」

同上。




上九

萃


 傾否，先否後喜。

乙卯




「其志爲怒。」

同上。


 「其物中堅，其數八。」

同上。




《氣交變大論》：「東方生風，風生木，其德敷和，其化生榮，其政舒啟，其令風，其變振發，其災散落。」

《六元正紀大論》：「木鬱之發，太虚埃昏，雲物以擾，大風迺至，屋發折木，木有變。故民病胃脘，當心而痛，上支兩脇、鬲咽不通，飲食不下，甚則耳鳴眩轉，目不識人，善暴，僵仆。太虚蒼埃，天山一色，或氣濁色，黄黑鬱若，横雲不起，雨而迺發也。其氣無常，長川草偃，柔葉呈陰，松吟高山，虎嘯巖岫，怫之先兆也。」


 
 同人　丙火

同人于野，亨，利涉大川，利君子貞。

《五運行大論》：「南方生熱，熱生火，火生苦，苦生心，心生血，血生脾。其在天爲熱，在地爲火。」

初九

遯


 同人于門，无咎。

丙子




「其性爲暑。」

《五運行大論》。


 「其氣高，其性速。」

《五常政大論》「開明之紀。」




六二

乾


 同人于宗，吝。

丙戌




「其德爲顯。」

同上。


 「其用燔灼，其化蕃茂。」

同上。




九三

无妄


 伏戎于莽，升其高陵，三歲不興。

丙申。




「其用爲躁。」

同上。


 「其類火，其政明曜。」

同上。




九四

家人


 乘其墉，弗克攻，吉。

丙午




「其色爲赤。」

同上。


 「其候炎暑，其令熱。」

同上。




九五

離


 同人，先號咷而後笑。大師克相遇。

丙辰




「其化爲茂。」

同上。


 「其藏心，心其畏寒。」

同上。




上九

革


 同人于郊，无悔。

丙寅




「其蟲羽。」

同上。


 「其主舌，其穀麥。」

同上。





 
 大有　丁火

大有，元亨。

《五運行大論》：「在體爲脈，在氣爲息，在藏爲心。」

初九

鼎


 无交害，匪咎，艱則无咎。

丁丑




「其政爲明。」

《五運行大論》。


 「其果杏，其實絡。」

《五常政大論》「升明之紀。」




九二

離


 大車以載，有攸往，无咎。

丁亥




「其令鬱蒸。」

同上。


 「其應夏，其蟲羽。」

同上。




九三

睽


 公用亨于天子，小人弗克。

丁酉




「其變炎爍。」

同上。


 「其畜馬，其色赤。」

同上。




九四

大畜


 匪其彭，无咎。

丁未




「其眚燔焫。」

同上。


 「其養血，其病瞤瘛。」

同上。




六五

乾


 厥孚交如、威如，吉。

丁巳




「其味爲苦。」

同上。


 「其味苦，其音徵。」

同上。




上九

大壯


 自天祐之，吉无不利。

丁卯




「其志爲喜。」

同上。


 「其物脈，其數七。」

同上。




《氣交變大論》：「南方生熱，熱生火，其德彰顯，其化蕃茂，其政明曜，其令熱，其變銷爍，其災燔焫。」

《六元正紀大論》：「火鬱之發，太虚腫翳，大明不彰，炎火行，大暑至，山澤燔燎，材木流津，廣厦騰煙，土浮霜鹵，止水迺減，蔓草焦黄，風行惑言，濕化迺後。故民病少氣、瘡瘍、癰腫，脇、腹、胸、背、面、首、四支
 憤，臚脹，瘍疿，嘔逆，瘛瘲骨痛，節迺有動，注下温瘧，腹中暴痛，血溢流注，精液迺少，目赤，心熱，甚則瞀悶懊憹，善暴死。刻終大温，汗濡玄府，其迺發也，其氣四。動復則静，陽極反陰，濕令迺化迺成。華發水凝，山川冰雪，焰陽午澤，怫之先兆也。」


 
 謙　戊土

謙亨，君子有終。

《五運行大論》：「中央生濕，濕生土，土生甘，甘生脾，脾生肉，肉生肺。其在天爲濕，在地爲土。」

初六

明夷


 謙謙君子，用涉大川，吉。

戊子




「其性静兼。」

《五運行大論》。


 「其氣平，其性順。」

《五常政大論》「備化之紀。」




六二

升


 鳴謙，貞吉。

戊戌




「其德爲濡。」

同上。


 「其用高下，其化豐满。」

同上。




九三

坤


 勞謙，君子有終，吉。

戊申




「其用爲化。」

同上。


 「其類土，其政安静。」

同上。




六四

小過


 无不利，撝謙。

戊午




「其色爲黄。」

同上。


 「其候溽蒸，其令濕。」

同上。




六五

蹇


 不富以其鄰，利用侵伐，无不利。

戊辰




「其化爲盈。」

同上。


 「其藏脾，脾其畏風。」

同上。




上六

艮


 鳴謙，利用行師，征邑國。

戊寅




「其蟲倮。」

同上。


 「其主口，其穀稷。」

同上。





 
 豫　己土

豫，利建侯行師。

《五運行大論》：「在體爲肉，在氣爲充，在藏爲脾。」

初六

震


 鳴豫，凶。

己丑




「其政爲謐。」

《五運行大論》。


 「其果棗，其實肉。」

《五常政大論》「備化之紀。」




六二

解


 介于石，不終日，貞吉。

己亥




「其令雲雨。」

同上。


 「其應長夏，其蟲倮。」

同上。




六三

小過


 盱豫悔，遲有悔。

己酉




「其變動注。」

同上。


 「其畜牛，其色黄。」

同上。




九四

坤


 由豫，大有得，勿疑，朋盍簪。

己未




「其眚淫潰。」

同上。


 「其養肉，其病否。」

同上。




六五

萃


 貞疾，恒不死。

己巳




「其味爲甘。」

同上。


 「其味甘，其音宫。」

同上。




上六

晉


 冥豫，成有渝，无咎。

己卯




「其志爲思。」

同上。


 「其物膚，其數五。」

同上。




《氣交變大論》：「中央生濕，濕生土，其德溽蒸，其化豐備，其政安静，其令濕，其變驟注，其災霖潰。」

《六元正紀大論》：「土鬱之發，巖谷震驚，雷殷氣交，埃昏黄黑，化爲白氣，飄驟高深，撃石飛空，洪水迺從，川流漫衍，田牧土駒。化氣迺敷，善爲時雨，始生始長，始化始成。故民病心，腹脹，腸鳴而爲數後，甚則心痛脇
 ，嘔吐霍亂，飲發注下，胕腫身重。雲奔雨府，霞擁朝陽，山澤埃昏，其迺發也，以其四氣。雲横天山，浮游生滅，怫之先兆。」


 
 隨　庚金

隨，元亨，利貞，无咎

《五運行大論》：「西方生燥，燥生金，金生辛，辛生肺，肺生皮毛，皮毛生賢。其在天爲燥，在地爲金。」

初九

萃


 官有渝，貞吉，出門交有功。

庚子




「其性爲凉。」

《五運行大論》。


 「其氣潔，其性剛。」

《五常政大論》「審平之紀。」




六二

兑


 係小子，失丈夫。

庚戊




「其德爲清。」

同上。


 「其用散落，其化堅斂。」

同上。




六三

革


 係丈夫，失小子，隨有求得，利居貞。

庚申




「其用爲固。」

同上。


 「其類金，其政勁肅。」

同上。




九四

屯


 隨有獲，貞凶。有孚在道，以明，何咎。

庚午。




「其色爲白。」

同上。


 「其候清切，其令燥。」

同上。




九五

震


 孚于嘉，吉。

庚長




「其化爲斂。」

同上。


 「其藏肺，肺其畏熱。」

同上。




上六

无妄


 拘係之，乃從維之。王用亨于西山。

庚寅




「其蟲介。」

同上。


 「其主鼻，其穀稻。」

同上。





 
 蟲　辛金

蟲，元亨，利涉大川。先甲三日，後甲三日。

《五運行大論》：「在體爲皮毛，在氣爲成，在藏爲肺。」

初六

大畜


 幹父之蠱，有子，考无咎，厲，終吉。

辛丑




「其政爲勁。」

《五運行大論》。


 「其果桃，其實殻。」

《五常政大論》「審平之紀。」




九二

艮


 幹母之蠱，不可貞。

辛亥




「其令霧露。」

同上。


 「其應秋，其蟲介。」

同上。




九三

蒙


 幹父之蠱，小有悔，无大咎。

辛酉




「其變肅殺。」

同上。


 「其畜鷄，其色白。」

同上。




六四

鼎


 裕父之蠱，往見吝。

辛未




「其眚蒼落。」

同上。


 「其養皮毛，其病欬。」

同上。




六五

巽


 幹父之蠱，用譽。

辛巳




「其味爲辛。」

同上。


 「其味辛，其音商。」

同上。




上九

升


 不事王侯，高尚其事。

辛卯




「其志爲憂。」

同上。


 「其物外堅，其數九。」

同上。




《氣交變大論》：「西方生燥，燥生金。其德清潔，其化緊斂，其政勁切，其令燥，其變肅殺，其災蒼隕。」

《六元正紀大論》：「金鬱之發，天潔地明，風清氣切，大凉迺舉，草樹浮煙，燥氣以行，霿霧數起，殺氣來至，草木蒼乾，金迺有聲。故民病欬逆，心脇满引少腹，善暴痛，不可反側，嗌乾，面塵色惡。山澤焦枯，土凝霜鹵，怫迺發也，其氣五。夜零白露，林莽聲悽，怫之兆也。」


 
 臨　壬水

臨，元亨，利貞，至于八月有凶。

《五運行大論》：「北方生寒，寒生水，水生鹹，鹹生腎，腎生骨髓，髓生肝。其在天爲寒，在地爲水。」

初九

師


 咸臨，貞吉。

壬子




「其性爲凜。」

《五運行大論》。


 「其氣明，其性下。」

《五常政大論》「静順之紀。」




九二

復


 咸臨，吉，无不利。

壬戌




「其德爲寒。」

同上。


 「其用沃衍，其化凝堅。」

同上。




六三

泰


 甘臨，无攸利。既憂之，无咎。

壬申




「其用爲□。」

字闕。同上。


 「其類水，其政流演。」

同上。




六四

歸妹


 至臨，无咎。

壬午




「其色爲黑。」

同上。


 「其候凝肅，其令寒。」

同上。




六五

節


 知臨，大君之宜，吉。

壬辰




「其化爲肅。」

同上。


 「其藏腎，腎其畏濕。」

同上。




上六

損


 敦臨，吉，无咎。

壬寅




「其蟲鱗。」

同上。


 「其主二陰，其穀豆。」

同上。





 
 觀　癸水

觀，盥而不薦，有孚顒若。

《五運行大論》：「在體爲骨，在氣爲堅，在藏爲腎。」

初六

益


 童觀，小人无咎，君子吝。

癸丑




「其政爲静。」

《五運行大論》。


 「其果栗，其實濡。」

《五常政大論》「静順之紀。」




六二

涣


 闚觀，利女貞。

癸亥




「其令□。」

字闕。同上。


 「其應冬，其蟲鱗。」

同上。




六三

漸


 觀我生進退。

癸酉




「其變凝冽。」

同上。


 「其畜彘，其色黑。」

同上。




六四

否


 觀國之光，利用賓于王。

癸未




「其眚冰雹。」

同上。


 「其養骨髓，其病厥。」

同上。




九五

剥


 觀我生，君子无咎。

癸巳




「其味爲鹹。」

同上。


 「其味鹹，其音羽。」

同上。




上九

比


 觀其生，君子无咎。

癸卯




「其志爲恐。」

同上。


 「其物濡，其數六。」

同上。




《氣交變大論》：「北方生寒，寒生水，其德悽愴，其化清謐，其政肅，其令寒，其變凜冽，其災冰雪霜雹。」

《六元正紀大論》：「水鬱之發，陽氣迺辟，陰氣暴舉，大寒迺至，川澤嚴凝，寒雰結爲霜雪，甚則黄黑昏翳，流行氣交，迺爲霜殺，水迺見祥。故民病寒，客心痛，腰脽痛，大關節不利，屈伸不便，善厥逆，痞堅腹满。陽光不治，空積沈陰，白埃昏瞑，而迺發也，其氣二火前後。太虚深玄，氣猶麻散，微見而隱，色黑微黄，怫之先兆也。」




離坎十卦


以九卦起數，作九卦用。上經三十卦，乾坤泰否卦順行而下，離坎十卦逆行而上。首離坎，終噬嗑，中爲人事，可以長久。久與九同音，形藏四，神藏五，合爲九也。故曰「君子有九思」。








 
 離

午　南





 
 坎

子　北





 
 大過

卯　東





 
 頤

酉　西





 
 大畜

辰　戊　中土





 
 无妄

丑　未





 
 復

申　金





 
 剥

亥　水





 
 賁

寅　木





 
 噬嗑

巳　火




《論語》：「孔子曰：『君子有九思：視思明，

離午屬南。


 聽思聰，

坎子屬北。


 貌思恭，

大過卯屬東。


 言思忠，

頤酉屬西。○形藏四。


 色思温，

大畜辰戌、无妄丑未屬土。


 事思敬，

戊申屬金。


 疑思問，

剥亥屬水。


 忿思難，

賁寅屬木。


 見得思義。』」

噬嗑巳屬火。○神藏五。




又曰：「顔淵曰：『請
 

注



 問其目。』子曰：『非禮勿視，

離。


 非禮勿聽，

坎。


 非禮勿動，

大過。


 非禮勿言。』

頤。○形藏四。


 顔淵曰：『回雖不敏，請事斯語矣。』」

《五常政大論》：「故生而勿殺，長而勿罰，化而勿制，收而勿害，藏而勿抑，

神藏五。


 是謂平氣。」

《六節藏象論》：「黄帝問曰：『余聞天以六六之節以成一歲，

天以六六爲節，地以五五爲制，故天數六，地數五，人數九，形四神五，合而爲九，三數鼎立。《魯頌》四在中，《商頌》五屬地，《周頌》六屬天。


 人以九九制會，計人亦有三百六十五節，以爲天

六


 地

五


 久矣，不知其所謂也。』

全元起本有此一節，王本無。


 岐伯對曰：『昭乎哉問也！

王注本從此起。


 請遂言之。夫六六之節，

天爲陽六。


 九九制會者，

人制會。


 所以正天之度、氣之數也。天度者，所以制日月之行也。氣數者，所以紀化生之用也。天爲陽，

六。


 地爲陰，

五。


 日爲陽，月爲陰。行有分紀，周有道理，日行一度，月行十三度而有奇焉，故大小月，三百六十五日而成歲，積氣餘而盈閏矣。立端於始，表正於中，推餘於終，而天度畢矣。』帝曰：『余已聞天度矣，願聞氣數何以合之？』岐伯曰：『天以六六爲節，地

當作人。


 以九九制會。

形四、神五，合九。


 天有十日，

十干。


 日六竟而周甲，

甲子。


 甲六復而終歲，三百六十日法也。夫自古通天者，生之本，本於陰陽，其氣九州九竅，皆通乎天氣。故其生五，其氣三，三而成天，三而成地，三而成人。三而三之，合則爲九，九分爲九野，九野爲九藏。故形藏四，神藏五，合爲九藏以應之也。』」

《論語》：「君子有九思：視思明，聽思聰，貌思恭，言思忠。」形藏四。「色思温，事思敬，疑思問，忿思難，見得思義。」神藏五。




《三部九候論》：「帝曰：『中部之候奈何？』岐伯曰：『亦有天，亦有地，亦有人。天以候肺，地以候胸中之氣，人以候心。』帝曰：『上部以何候之？』岐伯曰：『亦有天，亦有地，亦有人。天以候頭角之氣，地以候口齒之氣，人以候耳目之氣。

王注本此。


 三部者，各有天，各有地，各有人。三而成天，三而成地，三而成人，三而三之，合則爲九，九分爲九野，九野爲九藏。故神藏五，形藏四，合爲九藏。五藏已敗，其色必夭，夭必死矣。』」


 
 離　午南　視思明

離，利貞，亨，畜牝牛，吉。

初九

旅


 履錯然，敬之，无咎。

六二

大有


 黄離，元吉。

九三

噬嗑


 日昃之離，不鼓缶而歌，則大耋之嗟，凶。

九四

賁


 突如其來如，焚如死如，棄如。

六五

同人


 出涕沱若，戚嗟若，吉。

上九

豐


 王用出征，有嘉折首，獲匪其醜，无咎。

《抑》詩：「視爾友君子，輯柔爾顔，不遐有愆。相在爾室，尚不愧于屋漏。無曰不顯，莫予云覯。神之格思，不可度思，矧可射思。」

「辟爾爲德，俾臧俾嘉。淑慎爾止，不愆于儀。不僭不賊，鮮不爲則。投我以桃，報之以李。彼童而角，實虹小子。」


 
 坎　子北　聽思聰。

習坎，有孚維心，亨，行有尚。

初六

節


 習坎，入于坎窞，凶。

九二

比


 坎有險，求小得。

六三

井


 來之坎坎，險且枕。入于坎窞，勿用。

六四

困


 樽酒簋貳，用缶，納約自牖，終无咎。

九五

師


 坎不盈，祇既平，无咎。

上六

涣


 係用徽纆，寘于叢棘，三歲不得凶。

《抑》詩：「昊天孔昭，我生靡樂。視爾夢夢，我心慘慘。誨爾諄諄，聽我藐藐。匪用爲教，覆用爲虐。借曰未知，亦聿既耄。」

「於乎小子，告爾舊止。聽用我謀，庶無大悔。天方艱難，曰喪厥國。取譬不遠，昊天不忒。回遹其德，俾民大棘。」


 
 大過　卯東　貌思恭

大過，棟橈，利有攸往，亨。

初六

夬


 藉用白茅，无咎。

九二

咸


 枯楊生稊，老夫

乾。


 得

變化。


 其女

三女。


 妻，

坤。


 无不利。

九三

困


 棟橈，凶。

九四

井


 棟隆，吉，有
 吝。

九五

恒


 枯楊生華，老婦

坤。


 得其士

三男。


 夫，

乾。


 无咎，无譽。

上六

姤


 過涉滅頂，凶，无咎。

《抑》詩：「荏染柔木，言緍之絲。温温恭人，維德之基。其維哲人，告之話言，順德之行。其維愚人，覆謂我僭，民各有心。」

「於乎小子，未知藏否。匪手攜之，言示之事。匪面命之，言提其耳。借曰未知，亦既抱子。民之靡盈，誰夙知而莫成？」


 
 頤　酉西　言思忠

頤，貞吉。觀頤，自求口實。

初九

剥


 舍爾靈龜，觀我朵頤，凶。

六二

損


 顛頤，拂

作覆


 經于丘頤，征凶。

六三

賁


 拂頤，貞凶。十年勿用，无攸利。

六四

噬嗑


 顛頤，吉。虎視眈眈，其欲逐逐，无咎。

六五

益


 拂經，居貞吉，不可涉大川。

上九

復


 由頤，厲，吉，利涉大川。

《抑》詩：「質爾人民，謹爾侯度，用戒不虞。慎爾出話，敬爾威儀，無不柔嘉。白圭之玷，尚可磨也；斯言之玷，不可爲也。」

「無易由言，無曰苟矣。莫捫朕舌，言不可逝矣。無言不讎，無德不報。惠于朋友，庶民小子。子孫繩繩，萬民靡不承。」

證誤王注：「形藏四者，一頭角，二耳目，三口齒，四胸中也。形分爲藏，故以名焉。」按形藏四，王注非也。《論語》之四勿視、聽、言、動，證之《詩》、《易》，乃顯然明白。


 
 大畜　辰戊土

土運之歲，上見太陰。太陰濕土。




大畜，利貞，不家食，吉，利涉大川。

《靈樞·通天篇》：「陰陽和平

按：陰陽和平當作太陰。


 之人，居處安静，無爲懼懼，無爲欣欣，婉然從物，或與不争，與時變化，尊則謙謙，譚而不治，是謂至治。」

初九

蠱


 有厲，利己。

九二

賁


 輿説輹。

九三

損


 良馬逐，利艱貞，曰閑輿衛，利有攸往。

六四

大有


 童牛之牿，元吉。

六五

小畜


 豶豕之牙，吉。

上九

泰


 何天之衢，亨。

「陰陽和平

太陰


 之人，其陰陽之氣和，血脈調，謹診其陰陽，視其邪正，安容儀，審有餘不足，盛則寫之，虚則補之，不盛不虚，以經取之。此所以調陰陽、别五態之人者也。」

同上。





 
 无妄　丑未土

无妄，元亨利貞。其匪正，有眚，不利有攸往。

初九

否


 无妄，往吉。

六二

履


 不耕穫，不葘畬，則利有攸往。

六三

同人


 无妄之災，或繫之牛，行人之得，邑人之災。

九四

益


 可貞，无咎。

九五

噬嗑


 无妄之疾，勿藥，有喜。

上九

隨


 无妄，行有眚，无攸利。

「陰陽和平

太陰


 之人，其狀委委然，隨隨然，顒顒然，愉愉然，
 
 然，豆豆然，衆人皆曰君子，此陰陽和平

太陰


 之人也。」

同上。





 
 復　申金

金運之歲，上見陽明，陽明燥金。




復，亨，出入无疾，朋來无咎。反復其道，七日來復，利有攸往。

《靈樞·通天篇》：「少陽

按：少陽當作陽明。


 之人，諟諦好自貴，有小小官則高自宜，好爲外交而不内附，此少陽

陽明


 之人也。」

初九

坤


 不遠復，无祇悔，元吉。

六二

臨


 休復，吉。

六三

明夷


 頻復，厲，无咎。

「少陽

陽明


 之人，多陽少陰，經小而絡大，血在中而氣外實，陰而虚陽，獨寫其絡脈，則強氣脱而疾，中氣不足，病不起也。」

六四

震


 中行，獨復。

六五

屯


 敦復，无悔。

上六

頤


 迷復，凶，有災眚。用行師，終有大敗，以其國君凶，至于十年不克征。

「少陽

陽明


 之人，其狀立則好仰，行則好搖，其兩臂兩肘則常出於背，此少陽

陽明


 之人也。」

同上。





 
 剥　亥水

水運之歲，上見太陽。太陽寒水。




剥，不利有攸往。

《靈樞·通天篇》：「太陽之人，居處于于，好言大事，無能而虚説，志發於四野，舉措不顧是非，爲事如常自用，事雖敗而常無悔，此太陽之人也。」

初六

頤


 剥牀以足，蔑貞凶。

六二

蒙


 剥牀以辨，蔑貞凶。

六三

艮


 剥之，无咎。

「太陽之人，多陽而少陰，必謹調之，無脱其陰，而寫其陽。陽重脱者易狂，陰陽皆脱者，暴死不知人也。」

同上。




六四

晉


 剥牀以膚，凶。

六五

觀


 貫魚，以宫人寵，无不利。

上九

坤


 碩果不食，君子得輿，小人剥盧。

「太陽之人，其狀軒軒儲儲，反身折膕，此太陽之人也。」

同上。





 
 賁　寅木

木運之歲，上見厥陰。厥陰風木。




賁，亨，小利有攸往。

《靈樞·通天篇》：「太陰

按太陰當作厥陰。


 之人，貪而不仁，下齊湛湛，好内而惡出，心和而不發，不務於時，動而後之，此太陰

厥陰


 之人。」

初九

艮


 賁其趾，舍車而徒。

六二

小畜


 賁其須。

九三

頤


 賁如濡如，永貞吉。

「太陰

厥陰


 之人，多陰而無陽，其陰血濁，其衛氣濇，陰陽不和，緩筋而厚皮，不之疾寫，不能移之。」

同上。




六四

離


 賁如皤如，白馬翰如，匪寇，婚媾。

六五

家人


 賁于丘園，束帛戔戔，吝，終吉。

上九

明夷


 白賁无咎。

「太陰

厥陰


 之人，其狀黮黮然黑色，念然下意，臨臨然長大，膕然未僂，此太陰

厥陰


 之人也。」

同上。





 
 噬嗑　巳火

火運之歲，上見少陽、少陰。少陽相火，少陰君火，以君火爲主。




噬嗑，亨，利用獄。

《靈樞·通天篇》：「少陰之人，小貪而賊心，見人有亡，常若有得，好傷好害，見人有榮，乃反慍怒，心疾而無恩，此少陰之人也。」

初九

晉


 屨校滅趾，无咎。

六二

睽


 噬膚滅鼻，无咎。

六三

離


 噬腊肉，遇毒，小吝，无咎。

「少陰之人，多陰少陽，小胃而大腸，六府不調。其陽明脈小而太陽脈大，必審調之。其血易脱，其氣易敗也。」

同上。




九四

頤


 噬乾胏，得金矢，利艱貞，吉。

六五

无妄


 噬乾肉，得黄金，貞厲，无咎。

上九

震


 何校滅耳，凶。

「少陰之人，其狀清然竊然，固以陰賊，立而躁嶮，行而似伏。此少陰之人也。」

同上。




證誤王注：「神藏五者，一肝、二心、三脾、四肺、五腎也。神藏於内，故以名焉。」按神藏者，即肝藏木、心藏火、脾藏土、肺藏金、腎藏水也，指五行之五勿言，與形藏四之四勿不同。



注
 　請：原作「講」，據《論語·顔淵》改。又，廖氏所引文獻，次序、字句往往與原文小異，兹不一一出校。下同。







易經經釋卷下



井研　廖平　譔




下經



《病能論》：「《下經》者，言病之變化也。」

陰陽過、不及，皆病。


 《氣交變大論》：「岐伯曰：『本氣，位也。位天者，天文也；

巽震六卦。


 位地者，地理也；

艮兑六卦。


 通於人氣之變化者，人事也。

既未六卦。


 故太過者先天，

陽干五卦。


 不及者後天，

陰干五卦。


 所謂治化而人應之也。」

損益六卦。







咸恒十卦


作十卦用。










《五常政大論》：「帝曰：『其不及奈何？』岐伯曰：『木曰委和，火曰伏明，土曰卑監，金曰從革，水曰涸流。』帝曰：『太過，何謂？』岐伯曰：『木曰發生，火曰赫曦，土曰敦阜，金曰堅成，水曰流衍。』」

《六節藏象論》：「帝曰：『余已聞六六、

乾坤六氣。


 九九

離坎九思


 之會也，夫子言積氣盈閏，願聞何謂氣？請夫子發蒙解惑焉。』岐伯曰：『此上帝所祕，先師傳之也。』帝曰：『請遂聞之。』岐伯曰：『五日謂之候，三候謂之氣，六氣謂之時，四時謂之歲，而各從其主治焉。五運相襲，而皆治之，終期之日，周而復始，時立氣布，如環無端，候亦同法。故曰：不知年之所加，氣之盛衰，虚實之所起，不可以爲工矣。』帝曰：『五運之始，如環無端，其太過、

五行太過。


 不及

五行不及。


 何如？』岐伯曰：『五氣更立，

咸恒十卦。


 各有所勝，

陽干太過，陰干不及。


 盛虚之變，此其常也。』

中略。


 帝曰：『太過、不及奈何？』岐伯曰：『在經有也。』

《五常政大論》：「不恒其德，則所勝來復。政恒其理，則所勝同化。」此之謂也。


 帝曰：『何謂所勝？』岐伯曰：『春勝長夏，

木尅土。


 長夏勝冬，

土尅水。


 冬勝夏，

水尅火。


 夏勝秋，

火尅金。


 秋勝春，

金尅木。


 所謂得五行時之勝，各以氣命其藏。』帝曰：『何以知其勝？』岐伯曰：『求其至也，皆歸始春，未至而至，此謂太過，則薄所不勝，而乘所勝也，命曰氣淫。不分邪辟内生，工不能禁。

王注：此上十字文義不倫，應古人錯簡，次後五治下乃其義也。


 至而不至，此謂不及，則所勝妄行，而所生受病，所不勝薄之也，命曰氣迫。所謂求其至者，氣至之時也。謹候其時，氣可與期，失時反候，五治不分，邪辟内生，工不能禁也。』帝曰：『有不襲乎？』岐伯曰：『蒼天之氣，不得無常也。氣之不襲，是謂非常，非常則變矣。』帝曰：『非常而變，奈何？』岐伯曰：『變至則病，所勝則微，所不勝則甚，因而重感於邪，則死矣。故非其時則微，當其時則甚也。』」


 
 咸

改作或。


 木不及

或，恒之反，「立心勿恒」、「或承之羞」。




或亨，利貞，取女吉。

初六

革


 或其拇。

丁卯




《五常政大論》：

委和之紀。


 「其氣斂，其用聚。」

六二

大過


 或其腓，凶，居吉。

丁丑




「其動緛戾拘緩，其發驚駭。」

同上。




九三

萃


 或其股，執其隨，往吝。

丁亥




「其藏肝，其果棗李。」

同上。




九四

蹇


 貞吉，悔亡。憧憧往來，朋從爾思。

丁酉




「其實核殻，其穀稷稻。」

同上。




九五

小過


 或其脢，无悔。

丁未




「其味酸辛，其色白蒼。」

同上。




上六

遯


 或其輔頰舌。

丁巳




「其畜犬雞，其蟲毛介。」

同上。




《氣交變大論》：「歲木不及，燥迺大行，生氣失應，草木晚榮，肅殺而甚，則剛柔辟著，悉萎蒼乾，上應太白星。民病中清，胠脇痛，少腹痛，腸鳴溏泄。凉雨時至，上應太白星，其穀蒼。上臨陽明，生氣失政，草木再榮，化氣迺急，上應太白、鎮星，其主蒼早。復則炎暑流火，濕性燥，柔脆草木焦槁，下體再生，華實齊化，病寒熱、瘡瘍、疿胗、癰痤，上應熒惑、太白，其穀白堅。白露早降，收殺氣行，寒雨害物，蟲食甘黄，脾土受邪，赤氣後化，心氣晚治，上勝肺金，白氣迺屈，其穀不成，欬而
 ，上應熒惑、太白星。」

又曰：「木不及，春有鳴條律暢之化，則秋有霧露清凉之政。春有慘淒殘賊之勝，則夏有炎暑燔爍之復，其眚東，其藏肝，其病内舍胠脇，外在關節。」


 
 恒　木太過

恒，亨，无咎，利貞，利有攸往。

初六

大壯


 浚恒，貞凶，无攸利。

壬申




《五常政大論》：

發生之紀。


 「其化生，其氣美。」

九二

小過


 悔亡。

壬午




「其政散，其令條舒。」

同上。




九三

解


 不恒其德，或承之羞，貞吝。

壬辰




「其動掉眩巔疾，其德鳴靡啓坼。」

同上。




九四

升


 田无禽。

壬寅




「其變振拉摧拔，其穀麻稻。」

同上。




六五

大過


 恒其德，貞婦人吉，夫子凶。

壬子




「其畜雞犬，其果李桃。」

同上。




上六

鼎


 振恒，凶。

壬戌




「其色青黄白，其味酸甘辛。」

同上。




《氣交變大論》：「歲木太過，風氣流行，脾土受邪。民病飧泄，食減，體重，煩冤，腸鳴腹支满，上應歲星。甚則忽忽善怒，眩冒巔疾，化氣不政，生氣獨治，雲物飛動，草木不寧，甚而搖落，反脇痛而吐甚，衝陽絶者，死不治，上應太白星。」


 
 遯　火不及

遯，亨，小利貞。

豚誤作遯，與大壯對文。大壯乃大羊也。




初六

同人


 遯尾，厲，勿用有攸往。

癸酉




《五常政大論》：

伏明之紀。


 「其氣鬱，其用暴。」

六二

姤


 執之用黄牛之革，莫之勝説。

癸未




「其動彰伏變易，其發痛。」

同上。




九三

否


 係遯，有疾，厲。畜臣妾吉。

癸巳




「其藏心，其果栗桃。」

同上。




九四

漸


 好遯，君子吉，小人否。

癸卯




「其實絡濡，其穀豆稻。」

同上。




九五

旅


 嘉遯，貞吉。

癸丑




「其味苦鹹，其色玄丹。」

同上。




上九

咸


 肥遯，无不利，

癸亥




「其畜馬彘，其蠱羽鱗。」

同上。




《氣交變大論》：「歲火不及，寒迺大行，長政不用，物榮而下，凝慘而甚，則陽氣不化，迺折榮美，上應辰星。民病胸中痛，脇支满，兩脇痛，膺背肩胛間及兩臂内痛，鬱冒朦昧，心痛暴瘖，胸腹大，脇下與腰背相引而痛，甚則屈不能伸，髖髀如别，上應熒惑、辰星，其穀丹。復則埃鬱，大雨且至，黑氣迺辱，病溏腹满，食飲不下，寒中腸鳴，泄注腹痛，暴攣痿痺，足不任身，上應鎮星、辰星，玄穀不成。」

又曰：「火不及，夏有炳明光顯之化，則冬有嚴肅霜寒之政。夏有慘淒凝冽之勝，則不時有埃昬大雨之復，其眚南，其藏心，其病内舍膺脇，外在經絡。」


 
 大壯　火太過

大壯，利貞。

初九

恒


 壯于趾，征凶，有孚。

戊辰




《五常政大論》：

赫曦之紀。


 「其化長，其氣高。」

九二

豐


 貞吉。

戊寅




「其政動，其令鳴顯。」

同上。




九三

歸妹


 小人用壯，君子用罔，貞厲。羝羊觸藩，羸其角。

戊子




「其動炎灼妄擾，其德暄暑鬱蒸。」

同上。




九四

泰


 貞吉，悔亡。藩決不羸，壯于大輿之輹。

戊戌




「其變炎烈沸騰，其穀麥、豆。」

同上。




六五

夬


 喪羊于易，无悔。

戊申




「其畜羊彘，其果杏、栗。」

同上。




上六

大有


 羝羊觸藩，不能退，不能遂，无攸利，艱則吉。

戊午




「其色赤白玄，其味苦、辛、鹹。」

同上。




《氣交變大論》：「歲火太過，炎暑流行，金肺受邪。民病瘧，少氣欬喘，血溢血泄注下，嗌燥耳聾，中熱肩背熱，上應熒惑星。甚則胸中痛，脇支满脇痛，膺背肩胛間痛，兩臂内痛，身熱骨痛而爲浸淫。收氣不行，長氣獨明，雨水霜寒，上應辰星。上臨少陰少陽，火燔焫，冰泉涸，物焦槁。病反譫妄狂越，欬喘息鳴，下甚血溢泄不已，太淵絶者，死不治，上應熒惑星。」


 
 晉　土太過

晉，康侯用錫馬蕃庶，晝日三接。

初六

噬嗑


 晉如，摧如，貞吉，罔孚，裕，无咎。

甲子




《五常政大論》：

敦阜之紀。


 「其化圓，其氣豐。」

六二

未濟


 晉如，愁如，貞吉。受茲介福，于其王母。

甲戊




「其政静，其令周備。」

同上。




六三

旅


 衆允，悔亡。

甲申




「其動濡積并稸，其德柔潤重淖。」

同上。




九四

剥


 晉如鼫鼠，貞厲。

甲午




「其變震驚、飄驟、崩潰，其穀稷麻。」

同上。




六五

否


 悔亡，失得勿恤，往吉，无不利。

甲辰




「其畜牛犬，其果棗李。」

同上。




上九

豫


 晉其角，維用伐邑，厲，吉，无咎，貞吝。

甲寅




「其色黅玄蒼，其味甘鹹酸。」

同上。




《氣交變大論》：「歲土太過，雨濕流行，腎水受邪，民病腹痛、清厥、意不樂、體重、煩冤，上應鎮星。甚則肌肉萎，足痿不收，行善瘈，脚下痛，飲發中满，食減，四支不舉。變生得位，藏氣伏，化氣獨治之，泉涌河衍，涸澤生魚，風雨大至，土崩潰，鱗見於陸。病腹满、溏泄、腸鳴、反下甚，而太谿絶者，死不治，上應歲星。」


 
 明夷　土不及

明夷，利艱貞。

初九

謙


 明夷于飛，垂其翼。君子于行，三日不食。有攸往，主人有言。

己巳




《五常政大論》：

卑監之紀。


 「其氣散，其用静定。」

六二

泰


 明夷夷于左股，用拯馬壯，吉。

己卯




「其動瘍涌、分潰、癰腫，其發濡滯。」

同上。




九三

復


 明夷于南狩，得其大首，不可疾貞。

己丑




「其藏脾，其果李栗。」

同上。




六四

豐


 入于左腹，獲明夷之心，于出門庭。

己亥




「其實濡核，其穀豆麻。」

同上。




六五

既濟


 箕子之明夷，利貞。

己酉




「其味酸甘，其色蒼黄。」

同上。




上六

賁


 不明晦，初登于天，後入于地。

己未




「其畜牛犬，其蟲倮毛。」

同上。




《氣交變大論》：「歲土不及，風迺大行，化氣不令，草木茂榮，飄揚而甚，秀而不實，上應歲星。民病飧泄、霍亂，體重、腹痛，筋骨繇復，肌肉瞤酸，善怒，藏氣舉事，
 蟲早附，咸病寒中，上應歲星、鎮星，其穀黅。復則收政嚴峻，名木蒼凋，胸脇暴痛，下引少腹，善太息，蟲食甘黄，氣客於脾，黅穀迺減，民食少失味，蒼穀迺損，上應太白、歲星。上臨厥陰，流水不冰，
 蟲來見，藏氣不用，白迺不復，上應歲星，民迺康。」

又曰：「土不及，四維有埃雲潤澤之化，則春有鳴條鼓拆之政。四維發振拉飄騰之變，則秋有肅殺霖霪之復。其眚四維，其藏脾，其病内舍心腹，外在肌肉、四支。」


 
 家人　金太過

家人，利女貞。

初九

漸


 閑有家，悔亡。

庚午




《五常政大論》：

堅成之紀。


 「其化成，其氣削。」

六二

小畜


 无攸遂，在中饋，貞吉。

庚辰




「其政肅，其令鋭切。」

同上。




九三

无益


 家人嗃嗃，悔厲吉。婦子嘻嘻，終吝。

庚寅




「其動暴折瘍疰，其德霧露蕭
 。」

同上。




六四

同人


 富家大吉。

庚子




「其變肅殺凋零，其穀稻黍。」

同上。




九五

賁


 王假有家，勿恤，吉。

庚戌




「其畜雞、馬，其果桃、杏。」

同上。




上九

既濟


 有孚威如，終吉。

庚申




「其色白青丹，其味辛酸苦。」

同上。




《氣交變大論》：「歲金太過，燥氣流行，肝木受邪。民病兩脇下少腹痛，目赤痛眥瘍，耳無所聞。肅殺而甚，則體重煩冤，胸痛引背，兩脇满且痛引少腹，上應太白星。甚則喘欬逆氣，肩背痛，凥陰股膝髀腨
 足皆病，上應熒惑星。收氣峻，生氣下，草木斂，蒼乾凋隕，病反暴痛，胠脇不可反側，欬逆甚而血溢，太衝絶者，死不治。上應太白星。」


 
 睽　金不及

睽，小事吉。

初九

未濟


 悔亡，喪馬勿逐，自復。見惡人，无咎。

乙丑




《五常政大論》：

從革之紀。


 「其氣揚，其用躁切。」

九二

嗑噬


 遇主于巷，无咎。

乙亥




「其動鏗禁瞀厥，其發欬喘。」

同上。




六三

大有


 見輿曳，其牛掣，其人天且劓，无初有終。

乙酉




「其藏肺，其果李杏。」

同上。




九四

損


 睽孤，遇元夫，交孚，厲无咎。

乙未




「其實殻絡，其穀麻麥。」

同上。




六五

履


 悔亡，厥宗噬膚，往何咎。

乙巳




「其味苦辛，其色白丹。」

同上。




上九

歸妹


 睽孤，見豕負塗，載鬼一車，先張之弧，後説之弧。匪寇，婚媾。往，遇雨則吉。

乙卯




「其畜雞羊，其蟲介羽。」

同上。




《氣交變大論》：「歲金不及，炎火迺行，生氣迺用，長氣專勝，庶物以茂，燥爍以行，上應熒惑星。民病肩背瞀重，
 
 ，血便注下，收氣迺後，上應太白星，其穀堅芒。復則寒雨暴至，迺零冰雹霜雪殺物，陰厥且格，陽反上行，頭腦户痛，延及囟頂發熱，上應辰星，丹穀不成，民病口瘡，甚則心痛。」

又曰：「金不及，夏有光顯鬱蒸之令，則冬有嚴凝整肅之應。夏有炎爍燔燎之變，則秋有冰雹霜雪之復。其眚西，其藏肺，其病内舍膺脇肩背，外在皮毛。」


 
 蹇　水不及

蹇，利西南，不利東北。利見大人，貞吉。

初六

既濟


 往蹇來譽。

辛未




《五常政大論》：

涸流之紀。


 「其氣滯，其用滲泄。」

六二

井


 王臣蹇蹇，匪躬之故。

辛巳




「其動堅止，其發燥槁。」

同上。




九三

比


 往蹇來反。

辛卯




「其藏腎，其果棗杏。」

同上。




六四

咸


 往蹇來連。

辛酉




「其實濡肉，其穀黍稷。」

同上。




九五

謙


 大蹇朋來。

辛亥




「其味甘鹹，其色黅玄。」

同上。




上六

漸


 往蹇來碩，吉，利見大人。

辛丑




「其畜彘牛，其蟲鱗倮。」

同上。




《氣交變大論》：「歲水不及，濕迺大行，長氣反用，其化迺速，暑雨數至，上應鎮星。民病腹满，身重濡泄，寒瘍流水，腰股痛發，膕腨股膝不便，煩冤，足痿，清厥，脚下痛甚，則跗腫。藏氣不政，腎氣不衡，上應辰星，其穀秬。上臨太陰，則大寒數舉，
 蟲早藏，地積堅冰，陽光不治。民病寒疾於下，甚則腹满浮腫，上應鎮星，其主黅穀。復則大風暴發，草偃木零，生辰不鮮，面色時變，筋骨併辟，肉瞤瘛，目視
 
 ，物疏璺，肌肉胗發，氣并鬲中，痛於心腹，黄氣迺損，其穀不登，上應歲星。」

又曰：「水不及，四維有湍潤埃雲之化，則不時有和風生發之應。四維發埃昏驟注之變，則不時有飄蕩振拉之復。其眚北，其藏腎，其病内舍腰脊骨髓，外在谿谷踹膝。」


 
 解　水太過

解，利西南，无所往，其來復，吉。有攸往，夙吉。

初六

歸妹


 无咎

丙寅




《五常政大論》：

流衍之紀。


 「其化凜，其氣堅。」

九二

豫


 田獲三狐，得黄矢，貞吉。

丙子




「其政謐，其令流注。」

同上。




六三

恒


 負且乘，致寇至，貞吝。

丙戌




「其動漂泄沃涌，其德凝慘寒雰。」

同上。




九四

師


 解而拇，朋至斯孚。

丙申




「其變冰雪霜雹，其穀豆稷。」

同上。




六五

困


 君子惟有解，吉。有孚于小人。

丙午




「其畜彘牛，其果栗棗。」

同上。




上六

未濟


 公用射隼于高墉之上，獲之，无不利。

丙辰




「其色黑丹黅，其味鹹苦甘。」

《氣交變大論》：「歲水太過，寒氣流行，邪害心火。民病身熱煩心躁悸，陰厥上下中寒，譫妄心痛，寒氣早至，上應辰星。甚則腹大脛腫，喘欬，寖汗出，憎風，大雨至，埃霧朦鬱，上應鎮星。上臨太陽，雨冰雪，霜不時降，濕氣變物，病反腹满腸鳴，溏泄食不化，渴而妄冒，神門絶者，死不治，上應熒惑、辰星。」

損益六卦

别成一局，如《周禮》六官，互相比類。





 
 損

天





 
 益

地





 
 夬

春





 
 姤

夏





 
 涣

秋





 
 節

冬




《論語》：「子張問：『十世可知也？』子曰：『殷因于夏禮，所損益可知也；周因于殷禮，所損益可知也；其或繼周者，雖百世可知也。』」

《六元正紀大論》：「帝曰：『天地之數，終始奈何？』岐伯曰：『悉乎哉問也，是明道也。數之始，起於上而終於下。歲半之前，天氣主之；

損。


 歲半之後，地氣主之；

益。


 上下交互，氣交主之，歲紀畢矣。』」

又曰：「帝曰：『願聞其行何謂也？』岐伯曰：『春氣西行，

夬。


 夏氣北行，

姤。


 秋氣東行，

涣。


 冬氣南行。

節。


 故春氣始於下，秋氣始於上，夏氣始於中，冬氣始於標。春氣始於左，秋氣始於右，冬氣始於後，夏氣始於前。此四時正化之常。故至高之地，冬氣常在；至下之地，春氣常在，必謹察之。』」


 
 損　天

損，有孚，元吉，无咎，可貞。利有攸往。曷之用？二簋可用享。

初九

蒙


 已事遄往，无咎，酌損之。

《六元正紀大論》：「夫氣之所至也，厥陰所至爲和平，少陰所至爲暄，太陰所至爲埃溽，少陽所至爲炎暑，陽明所至爲清勁，太陽所至爲寒雰。時化之常也。」

九二

頤


 利貞，征凶，弗損益之。

「厥陰所至，爲生，爲風搖。少陰所至，爲榮，爲形見。太陰所至，爲化，爲雲雨。少陽所至，爲長，爲蕃鮮。陽明所至，爲收，爲霧露。太陽所至，爲藏，爲周密。氣化之常也。」

同上。




六三

大畜


 三人行則損一人，一人行則得其友。

「厥陰所至爲毛化，少陰所至爲羽化，太陰所至爲倮化，少陽所至爲羽化，陽明所至爲介化，太陽所至爲鱗化。德化之常也。」

同上。




六四

睽


 損其疾，使遄有喜，无咎。

「厥陰所至爲飄怒、太凉，少陰所至爲大暄寒，太陰所至爲雷霆、驟注、烈風，少陽所至爲飄風、燔燎、霜凝，陽明所至爲散落、温，太陽所至爲寒雪、冰雹、白埃。氣變之常也。」

同上。




六五

中孚


 或益之十朋之龜，弗克違，元吉。

「厥陰所至爲裏急，少陰所至爲瘍胗、身
 ，太陰所至爲積飲、否隔，少陽所至爲
 嘔、爲瘡瘍，陽明所至爲浮虚，太陽所至爲屈伸不利。病之常也。」

同上。




上九

臨


 弗損益之，无咎，貞吉，利有攸往，得臣无家。

「厥陰所至爲緛戾，少陰所至爲悲妄、衄衊，太陰所至爲中满、霍亂、吐下，少陽所至爲喉痺、耳鳴、嘔涌，陽明所至皴揭，太陽所至爲寢汗、痙。病之常也。」

同上。





 
 益　地

益，利有攸往，利涉大川。

初九

觀


 利用爲大作，元吉，无咎。

《六元正紀大論》：「厥陰所至爲風府、爲璺啟，少陰所至爲火府、爲舒榮，太陰所至爲雨府、爲員盈，少陽所至爲
 府、爲行出，陽明所至爲司殺府、爲庚蒼，太陽所至爲寒府、爲歸藏。司化之常也。」

六二

中孚


 或益之十朋之龜，弗克違，永貞吉。王用亨于帝，吉。

「厥陰所至爲風生，終爲肅；少陰所至爲
 生，中爲寒；太陰所至爲濕生，終爲注雨；少陽所至爲火生，終爲蒸溽；陽明所至爲燥生，終爲凉；太陽所至爲寒生，中爲温。德化之常也。」

同上。




六三

家人


 益之用凶事，无咎，有孚中行，告公用圭。

「厥陰所至爲生化，少陰所至爲榮化，太陰所至爲濡化，少陽所至爲茂化，陽明所至爲堅化，太陽所至爲藏化。布政之常也。」

同上。




六四

无妄


 中行，告公從，利用爲依遷國。

「厥陰所至爲撓動，爲迎隨；少陰所至爲高明焰，爲曛；太陰所至爲沈陰，爲白埃，爲晦瞑；少陽所至爲光顯，爲彤雲，爲曛；陽明所至爲煙埃，爲霜，爲勁切，爲悽鳴；太陽所至爲剛固，爲堅芒，爲立。令行之常也。」

同上。




九五

頤


 有孚惠心，勿問，元吉。有孚，惠我德。

「厥陰所至爲支痛，少陰所至爲驚惑、惡寒、戰慄、譫妄，太陰所至爲稸满，少陽所至爲驚躁、瞀昧、暴病，陽明所至爲
 尻陰股膝脾腨
 足病，太陽所至爲腰痛。病之常也。」

同上。




上九

屯


 莫益之，或擊之，立心勿恒，凶。

「厥陰所至爲脇痛、嘔泄，少陰所至爲語笑，太陰所至爲重胕腫，少陽所至爲暴注、瞤瘛、暴死，陽明所至爲
 
 ，太陽所至爲流泄禁止。病之常也。」

同上。





 
 夬　春

夬，揚于王庭，孚號有厲。告自邑，不利即戎，利有攸往。

初九

大過


 壯于前趾，往不勝，爲咎。

九二

革


 惕號暮夜，有戎勿恤。

九三

兑


 壯于頄，有凶。君子夬夬，獨行，遇雨若濡，有慍，无咎。

九四

需


 臀無膚，其行次且，牽羊，悔亡，聞言不信。

九五

大壯


 莧陸夬夬，中行，无咎。

上六

乾


 无號，終有凶。


 
 姤　夏

姤，女壯，勿用取女。

初六

乾


 繫于金柅，貞吉。有攸往，見凶，羸豕孚蹢躅。

九二

遯


 包有魚，无咎，不利賓。

九三

訟


 臀無膚，其行次且，厲，无大咎。

九四

巽


 包无魚，起凶。

九五

鼎


 以杞包瓜，含章，有隕自天。

上九

大過


 姤其角，吝，无咎。


 
 涣　秋

涣，亨。王假有廟，利涉大川，利貞。

初六

中孚


 用拯馬壯，吉。

九二

觀


 涣奔其机，悔亡。

六三

巽


 涣其躬，无悔。

六四

訟


 涣其群，元吉。涣有丘，匪夷所思。

九五

蒙


 涣汗，其大號。涣王居，无咎。

上九

坎


 涣其血去逖出，无咎。


 
 節　冬

節，亨。苦節，不可貞。

初九

坎


 不出户庭，无咎。

九二

屯


 不出門庭，凶。

六三

需


 不節若，則嗟若。无咎。

六四

兑


 安節，亨。

九五

臨


 甘節，吉，往有尚。

上六

中孚


 苦節，貞凶，悔亡。

《周禮》六官

《周禮》天官冡宰、地官司徒、春官宗伯、夏官司馬、秋官司寇、冬官小宰。以官府之六屬舉邦治，一曰天官，其屬六十，掌邦治。二曰地官，其屬六十，掌邦教。三曰春官，其屬六十，掌邦禮。四曰夏官，其屬六十，掌邦政。五曰秋官，其屬六十，掌邦刑。六曰冬官，其屬六十，掌邦事。

六六三百六十，以象一年十二月之數。







巽震六卦 


專司上局，配《小雅·瞻洛》十一篇，上知天文。








 
 巽

厥陰司天，少陽在泉。





 
 震

少陽司天，厥陰在泉。





 
 升

厥陰司天，少陽在泉。





 
 萃

少陽司天，厥陰在泉。





 
 革

厥陰司天，少陽在泉。





 
 鼎

少陽司天，厥陰在泉。




《天元紀大論》：「己亥之歲，上見厥陰。厥陰之上，風氣主之。

巽。


 ○寅申之歲，上見少陽。少陽之上，相火主之。」

震。




《至真要大論》：「厥陰司天

巽。


 爲風化，在泉爲酸化，司氣爲蒼化，

即左少陰，右太陽。


 間氣爲動化。

即左陽明，右太陰。


 ○少陽司天

震。


 爲火化，在泉爲苦化，司氣爲丹化，

即左陽明，右太陰。


 間氣爲明化。」

即左少陰，右太陽。





 
 巽　厥陰司天　少陽在泉

巽，小亨，利有攸往，利見大人。

初六

小畜


 進退，利武人之貞。

九二

漸


 巽在牀下，用史巫，紛若，吉无咎。

九三

涣


 頻巽，吝。

《至真要大論》：「歲少陽在泉，火淫所勝，則燄明郊野，寒熱更至，民病注泄赤白，少腹痛溺赤，甚則血便。少陰同候。」

又曰：「少陽在泉，客勝則腰腹痛而反惡寒，甚則下白溺白。主勝則熱反上行而客於心，心痛發熱，格中而嘔。少陰同候。」

《五常政大論》：「少陽在泉，寒毒不生，其味辛，其治苦酸，其穀蒼丹。」

六四

姤


 悔亡，田獲三品。

九五

蠱


 貞吉，悔亡，无不利，无初有終。先庚三日，後庚三日，吉。

上九

井


 巽在牀下，喪其資斧，貞凶。

《至真要大論》：「厥陰司天，風淫所勝，則太虚埃昏，雲物以擾，寒生春氣，流水不冰。民病胃脘，當心而痛，上支兩脇，鬲咽不通，飲食不下，舌本強，食則嘔，冷泄腹脹，溏泄，瘕水閉。蟄蟲不去，病本於脾，衝陽絶，死不治。」

又曰：「厥陰司天，客勝則耳鳴、掉眩，甚則欬。主勝則胸脇痛，舌難以言。」

《五常政大論》：「厥陰司天，風氣上臨，脾氣下從，而土且隆，黄起，水迺眚，土用革，體重，肌肉萎，食減，口爽，風行太虚，雲物搖動，目轉，耳鳴。火縱其暴，地迺暑，大熱消爍，赤沃下，蟄蟲數見，流水不冰，其發機速。」

《五運行大論》：「巳亥之上，厥陰主之。」

左少陰　　　　　左陽明

諸上見厥陰。　　厥陰在上，則少陽在下。

右太陽　　　　　右太陰

《六微旨大論》：「厥陰之上，風氣治之，中見少陽。」○「所謂本也。本之下，中之見也。」

即少陽在下之變文。





 
 震　少陽司天　厥陰在泉

震，亨。震來虩虩，笑言啞啞。震驚百里，不喪匕鬯。

初九

豫


 震來虩虩，後笑言啞啞，吉。

六二

歸妹


 震來，厲，億喪貝，躋于九陵，勿逐，七日得。

六三

豐


 震蘇蘇，震行，无眚。

《至真要大論》：「歲厥陰在泉，風淫所勝，則地氣不明，平野昧，草迺早秀。民病洒洒振寒，善伸數欠，心痛，支满，兩脇裏急，飲食不下，鬲咽不通，食則嘔，腹脹善噫，得後與氣，則快然如衰，身體皆重。」

又曰：「厥陰在泉，客勝則大關節不利，内爲痙強拘瘛，外爲不便。主勝則筋骨繇併，腰腹時痛。」

《五常政大論》：「厥陰在泉，清毒不生，其味甘，其治酸苦，其穀蒼赤，其氣專，其味正。」

九四

復


 震，遂泥。

六五

隨


 震往來厲。億无喪，有事。

上六

噬嗑


 震索索，視矍矍，征凶。震不于其躬，于其鄰，无咎。婚媾有言。

《至真要大論》：「少陽司天，火淫所勝，則温氣流行，金政不平，民病頭痛，發
 惡寒而瘧，
 上皮膚痛，色變黄赤，傳而爲水，身面胕腫，腹满仰息，泄注赤白，瘡瘍，欬唾血，煩心，胸中熱，甚則
 衂。病本于肺，天府絶，死不治。」

又曰：「少陽司天，客勝則丹胗外發，及爲丹熛、瘡瘍、嘔逆、喉痺、頭痛、嗌腫、耳聾、血溢，内爲瘛瘲。主勝則胸满、欬仰息，甚而有血，手
 。」

《五常政大論》：「少陽司天，火氣下臨，肺氣上從，白起金用，草木眚，火見燔焫，革金且耗，大暑以行，欬
 ，
 衂，鼻窒，日瘍，寒熱，胕腫。風行於地，塵沙飛揚，心痛、胃脘痛，厥逆，膈不通，其主暴速。」

《五運行大論》：「寅申之上，少陽主之。」

左陽明　　　　　左少陰

見少陽　　　　　少陽在上，則厥陰在下。

右太陰　　　　　右太陽

《六微旨大論》：「少陽之上，火氣治之，中見厥陰。」○「所謂本也。本之下，中之見也。」

即厥陰在下之義。





 
 升　厥陰司天

初局


 少陽在泉

升，元亨，用見大人，勿恤。南征吉。

初六

泰


 允升，大吉。

九二

謙


 孚乃利用禴，无咎。

九三

師


 升虚邑。

内三爻在泉。




六四

恒


 王用亨于岐山，吉，无咎。

六五

井


 貞吉，升階。

上六

蠱


 冥升，利于不息之貞。

外三爻司天。





 
 萃　少陽司天

三局


 厥陰在泉

萃，亨。王假有廟，利見大人，亨，利貞。用大牲吉，利有攸往。

初六

隨


 有孚不終，乃亂乃萃，若號，一握爲笑，勿恤，往无咎。

六二

困


 引吉，无咎。孚，乃利用禴。

六三

咸


 萃如嗟如，无攸利，往无咎，小吝。

内三爻在泉。




九四

比


 大吉，无咎。

九五

豫


 萃有位，无咎。匪孚，元永貞，悔亡。

上六

否


 齎咨涕洟，无咎。

外三爻司天。





 
 革　厥陰司天

初局


 少陽在泉

革，巳日乃孚。元亨，利貞，悔亡。

初九

咸


 鞏用黄牛之革。

六二

夬


 巳日乃革之，征吉，无咎。

九三

隨


 征凶，貞厲。革言三就，有孚。

内三爻在泉。




九四

既濟


 悔亡，有孚，改命吉。

九五

豐


 大人虎變，未占，有孚。

上六

同人


 君子豹變，小人革面，征凶，居貞吉。

外三爻司天。





 
 鼎　少陽司天

三局


 厥陰在泉

鼎，元吉，亨。

初六

大有


 鼎顛趾，利出否。得妾以其子，无咎。

九二

旅


 鼎有實，我仇有疾，不我能即，吉。

九三

未濟


 鼎耳革，其形塞，雉膏不食，方雨，虧悔，終吉。

内三爻在泉。




九四

蠱


 鼎折足，覆公餗，其形渥，凶。

六五

姤


 鼎黄耳金鉉，利貞。

上九

恒


 鼎玉鉉，大吉，无不利。

外三爻司天。







《小雅》上知天文十一篇表






艮兑六卦

專司下局，配《小雅·魚藻》十一篇。下知地理。





 
 艮

太陰司天，太陽在泉。





 
 兑

太陽司天，在陰在泉。





 
 漸

太陰司天，太陽在泉。





 
 歸妹

太陽司天，太陰在泉。





 
 困

太陰司天，太陽在泉。





 
 井

太陽司天，太陰在泉。




《天元紀大論》：「丑未之歲，上見太陰。」○「太陰之上，濕氣主之。」

艮。


 ○「辰戌之歲，上見太陽。」○「太陽之上，寒氣主之。」

兑。




《至真要大論》：「太陰司天，

艮。


 爲濕化，在泉爲甘化，司氣爲黅化，

即左少陽，右少陰。


 間氣爲柔化。」

即左厥陰，右陽明。


 ○「太陽司天，

兑。


 爲寒化，在泉爲鹹化，司氣爲玄化，

即左厥陰，右陽明。


 間氣爲藏化。」

即左少陽，右少陰。





 
 艮　太陰司天　太陽在泉

艮其背，不獲其身，行其庭，不見其人，无咎。

初六

賁


 艮其趾，无咎，利永貞。

六二

蠱


 艮其腓，不拯其隨，其心不快。

九三

剥


 艮其限，列其夤，厲，薰心。

《至真要大論》：「歲太陽在泉，寒淫所勝，則凝肅慘慄，民病少腹控睾，引腰脊，上衝心痛，血見，嗌痛頷腫。」

又曰：「太陽在泉，寒復内餘，則腰凥痛，屈伸不利，股脛足膝中痛。」

《五常政大論》：「太陽在泉，熱毒不生，其味苦，其治淡鹹，其穀黅秬。」

六四

旅


 艮其身，无咎。

六五

漸


 艮其輔，言有序，悔亡。

上九

謙


 敦艮，吉。

《至真要大論》：「太陰司天，濕淫所勝，則沈陰且布，雨變枯槁，胕腫骨痛，陰痺。陰痺者，按之不得，腰脊、頭項痛，時眩，大便難，陰氣不用，飢不欲食，欬唾則有血，心如懸。病本於腎，太谿絶，死不治。」

又曰：「太陰司天，客勝則首面胕腫，呼吸氣喘。主勝則胸腹满，食已而瞀。」

《五常政大論》：「太陰司天，濕氣下臨，腎氣上從，黑起水變，埃冒雲雨，胸中不利，陰痿，氣大衰，而不起不用。當其時，反腰脽痛，動轉不便也，厥逆。地迺藏陰，大寒且至，蟄蟲早附，心下痞痛，地裂冰堅，少腹痛，時害於食，乘金則止水增，味迺鹹，行水減也。」

《五運行大論》：「丑未之上，太陰主之。」

左少陽　　　　　左厥陰

見太陰　　　　　太陰在上，則太陽在下。

右少陰　　　　　右陽明

《六微旨大論》：「太陰之上，濕氣治之，中見陽明。」

按陽明當作太陽。○


 「所謂本也，本之下，中之見也。」

即太陽在下之義。





 
 兑　太陽司天　太陰在泉

兑，亨，利貞。

初九

困


 和兑，吉。

九二

隨


 孚兑，吉，悔亡。

六三

夬


 來兑，凶。

《至真要大論》：「歲太陰在泉，草迺早榮，濕淫所勝，則埃昬巖谷，黄反見黑，至陰之交。民病飲積，心痛，耳聾，渾渾焞焞，嗌腫喉痺，陰病血見，少腹痛腫，不得小便，病衝頭痛，目似脱，項似拔，腰似折，髀不可以回，膕如結，腨如别。」

又曰：「太陰在泉，客勝則足痿下重，便溲不時，濕客下焦，發而濡寫，及爲腫，隱曲之疾。主勝則寒氣逆满，食飲不下，甚則爲疝。」

《五常政大論》：「太陰在泉，燥毒不生，其味鹹，其氣熱，其治甘鹹，其穀黅秬。」

九四

節


 商兑未寧，介疾有喜。

九五

歸妹


 孚于剥，有厲。

上六

履


 引兑。

《至真要大論》：「太陽司天，寒淫所勝，則寒氣反至，水且冰，血變於中，發爲癰瘍。民病厥心痛，嘔血，血泄，
 衂，善悲，時眩仆。運火炎烈，雨暴迺雹。胸腹满，手熱肘攣，腋衝，心澹澹大動，胸脇胃脘不安，面赤目黄，善噫嗌乾，甚則色炲，渴而欲飲。病本於心，神門絶，死不治。所謂動氣知其藏也。」

又曰：「太陽司天，客勝，則胸中不利，出清涕，感寒則欬。主勝，則喉嗌中鳴。」

《五常政大論》：「太陽司天，寒氣下臨，心氣上從，而火且明，丹起金迺眚，寒清時舉，勝則水冰，火氣高明，心熱煩，嗌乾善渴，
 
 ，喜悲數欠，熱氣妄行，寒迺復，霜不時降，善忘，甚則心痛。土迺潤，水豐衍，寒客至，沈陰化，濕氣變物，水飲内稸，中满不食，皮
 肉苛，筋脈不利，甚則胕腫，身後癰。」

《五運行大論》：「辰戌之上，太陽主之。」

左厥陰　　　　　左少陽

見太陽　　　　　太陽在上，則太陰在下。

右陽明　　　　　右少陰

《六微旨大論》：「太陽之上，寒氣治之，中見少陰。」

按少陰當作太陰。○


 「所謂本也。本之下，中之見也。」

即太陰在下之義。





 
 漸　太陰司天

初局


 太陽在泉

漸，女歸吉，利貞。

初六

家人


 鴻漸于干，小子厲，有言，无咎。

六二

巽


 鴻漸于磐，飲食衎衎，吉。

九三

觀


 鴻漸于陸，夫征不復，婦孕不育，凶，利禦寇。

内三爻在泉。




六四

遯


 鴻漸于木，或得其桷，无咎。

九五

艮


 鴻漸于陵，婦三歲不孕，終莫之勝，吉。

上九

蹇


 鴻漸于陸，其羽可用爲儀，吉。

外三爻司天。





 
 歸妹　太陽司天

三局


 太陰在泉

歸妹，征凶，无攸利。

初九

解


 歸妹以娣，跛能履，征吉。

九二

震


 眇能視，利幽人之貞。

六三

大壯


 歸妹以須，反歸以娣。

内三爻在泉。




九四

臨


 歸妹愆期，遲歸有時。

六五

兑


 帝乙歸妹，其君之袂不如其娣之袂良。月幾望，吉。

上六

睽


 女承筐，无實；士刲羊，无血。无攸利。

外三爻司天。





 
 困　太陰司天

初局


 太陽在泉

困，亨貞，大人吉，无咎。有言不信。

初六

兑


 臀困于株木，入于幽谷，三歲不覿。

九二

萃


 困于酒食，朱紱方來，利用享祀。征凶，无咎。

六三

大過


 困于石，據于蒺藜，入于其宫，不見其妻，凶。

内三爻在泉。




九四

坎


 來徐徐，困于金車，吝，有終。

九五

解


 劓刖，困于赤紱，乃徐有説，利用祭祀。

上六

訟


 困于葛藟，于臲卼，曰動悔有悔，征吉。

外三爻司天。





 
 井　太陽司天

三局


 太陰在泉

井，改邑不改井，无喪无得。往來井井。汔至，亦未繘井，羸其瓶，凶。

初六

需


 井泥不食，舊井无禽。

九二

蹇


 井谷射鮒，甕敝漏。

九三

坎


 井渫不食，爲我心惻。可用汲，王明並受其福。

内三爻在泉。




六四

大過


 井甃，无咎。

九五

升


 井洌，寒泉食。

上六

巽


 井收勿幕，有孚，元吉。

外三爻司天。







《小雅》下知地理十一篇表









既濟未濟六卦 


專司中局，配《小雅·菀柳》十一篇，中知人事。








 
 既濟

少陰司天，陽明在泉。





 
 未濟

陽明司天，少陰在泉。





 
 中孚

少陰司天，陽明在泉。





 
 小過

陽明司天，少陰在泉。





 
 豐

少陰司天，陽明在泉。





 
 旅

陽明司天，少陰在泉。




《天元紀大論》：「子午之歲，上見少陰。」○「少陰之上，熱氣主之。」

既濟。


 ○「卯酉之歲，上見陽明。」○「陽明之上，燥氣主之。」

未濟。




《至真要大論》：「少陰司天，

既濟。


 爲熱化，在泉爲苦化，不司氣化，居氣爲灼化。」

即左太陽，右少陰。


 ○「陽明司天，

未濟。


 爲燥化，在泉爲辛化，司氣爲素化，

即左太陽，右少陽。


 間氣爲清化。」

即左太陰，右厥陰。





 
 既濟　少陰司天　陽明在泉

既濟，亨，小利貞，初吉，終亂。

初九

蹇


 曳其輪，濡其尾，无咎。

六二

需


 婦喪其茀，勿逐，七日得。

九三

屯


 高宗伐鬼方，三年克之，小人勿用。

《至真要大論》：「歲陽明在泉，燥淫所勝，則霿霧清瞑，民病喜嘔，嘔有苦，善太息，心脇痛，不能反側，甚則嗌乾面塵，身無膏澤，足外反熱。」

又曰：「陽明在泉，客勝則清氣動下，少腹堅满而數便寫。主勝則腰重腹痛，少腹生寒，下爲鶩溏，則寒厥於腸，上衝胸中，甚則喘，不能久立。」

《五常政大論》：「陽明在泉，濕毒不生，其味酸，其氣濕，其治辛苦甘，其穀丹素。」

六四

革


 繻有衣袽，終日戒。

九五

明夷


 東鄰殺牛，不如西鄰之禴祭，實受其福。

上六

家人


 濡其首，厲。

《至真要大論》：「少陰司天，熱淫所勝，怫熱至，火行其政。民病胸中煩熱，嗌乾，右胠满，皮膚痛，寒熱欬喘，大雨且至，唾血血泄，
 衂，
 嘔，溺色變，甚則瘡瘍胕腫，肩背臂臑及缺盆中痛，心痛肺
 ，腹大满，膨膨而喘欬。病本於肺，尺澤絶，死不治。」

又曰：「少陰司天，客勝則
 
 ，頸項強，肩背瞀熱，頭痛，少氣，發熱，耳聾，目瞑，甚則胕腫，血溢，瘡瘍，欬喘。主勝則心熱煩躁，甚則脇痛支满。」

《五常政大論》：「少陰司天，熱氣下臨，肺氣上從，白起金用，草木眚。喘嘔，寒熱，
 
 衂鼻窒。大暑流行，甚則瘡瘍燔灼，金爍石流。地迺燥清，淒滄數至，脇痛，善太息，肅殺行，草木變。」

《五運行大論》：「子午之上，少陰主之。」

左太陰　　　　　左太陽

見少陰　　　　　少陰在上，則陽明在下。

右厥陰　　　　　右少陽

《六微旨大論》：「少陰之上，熱氣治之，中見太陽。」

按：「太陽」當作「陽明」。○


 「所謂本也，本之下，中之見也。」

即陽明在下之義。





 
 未濟　陽明司天　少陰在泉

未濟，亨。小狐汔濟，濡其尾，无攸利。不宜上，宜下。

五字從小過參證。




初六

睽


 濡其尾，吝。

九二

晉


 曳其輪，貞吉。

六三

鼎


 未濟，征凶，利涉大川。

《至真要大論》：「歲少陰在泉，熱淫所勝，則焰浮川澤，陰處反明。民病腹中常鳴，氣上衝胸，喘不能久立，寒熱，皮膚痛，目瞑，齒痛，
 腫，惡寒發熱如瘧，少腹中痛，腹大，蟄蟲不藏。」

又曰：「少陰在泉，客勝則腰痛，凥股膝髀腨
 足病。瞀熱以酸，胕腫不能久立，溲便變。主勝則厥氣上行，心痛發熱，鬲中，衆痺皆作，發於胠脇，魄汗不藏，四逆而起。」

《五常政大論》：「少陰在泉，寒毒不生，其味辛，其治辛苦甘，其穀白丹。」

九四

蒙


 貞吉，悔亡。震用伐鬼方，三年有賞于大國。

六五

訟


 貞吉，无悔。君子之光，有孚，吉。

上九

解


 有孚于飲酒，无咎。濡其首，有孚，失是。

《至真要大論》：「陽明司天，燥淫所勝，則木迺晚榮，草迺晚生，筋骨内變。民病左胠脇痛，寒清於中，感而瘧，大凉革候，欬，腹中鳴，注泄鶩溏，名木斂，生菀於下，草焦上首，心脇暴痛，不可反側，嗌乾，面塵，腰痛，丈夫
 疝，婦人少腹痛，目昧眥，瘍瘡痤癰，蟄蟲來見，病本於肝，太衝絶，死不治。」

又曰：「陽明司天，清復内餘，則欬衄，嗌塞，心鬲中熱，欬不止而白血出者死。」

《五常政大論》：「陽明司天，燥氣下臨，肝氣上從，蒼起木用而立，土迺眚，淒滄數至，木伐草萎，脇痛目赤，掉振鼓慄，筋痿不能久立。暴熱至，土迺暑，陽氣鬱發，小便變，寒熱如瘧，甚則心痛。火行於槁，流水不冰，蟄蟲迺見。」

《五運行大論》：「卯酉之上，陽明主之。」

左太陽　　　　　左太陰

見陽明　　　　　陽明在上，則少陰在下。

右少陽　　　　　右厥陰

《六微旨大論》：「陽明之上，燥氣治之，中見太陰。」

按：「太陰」當作「少陰」。


 ○「所謂本也，本之下，中之見也。」

即少陰在下之義。




《至真要大論》：「氣之上下，何謂也？岐伯曰：『身半以上，其氣三矣，天之分也，天氣主之。

外卦三爻司天。


 身半以下，其氣三矣，地之分也，地氣主之。

内卦三爻在泉。


 以名命氣，以氣命處，而言其病。半，所謂天樞也。故上勝而下俱病者，以地名之。下勝而上俱病者，以天名之。』」


 
 中孚　少陰司天

初局


 陽明在泉

中孚，豚魚吉，利涉大川，利貞。

初九

涣


 虞吉，有它不燕。

九二

益


 鳴鶴在陰，其子和之，我有好爵，吾與爾靡之。

六三

小畜


 得敵，或鼓或罷，或泣或歌。

内三爻在泉。




六四

履


 月幾望，馬匹亡，无咎。

九五

捐


 有孚攣如，无咎。

上九

節


 翰音登于天，貞凶。

外三爻司天。





 
 小過　陽明司天

三局


 少陰在泉。

小過，亨，利貞。可小事，不可大事。飛鳥遺之音，不宜上宜下大吉。

初六

豐


 飛鳥以凶。

六二

恒


 過其祖，遇其妣，不及其君，遇其臣，无咎。

九三

豫


 弗過防之，從或戕之，凶。

内三爻在泉。




九四

謙


 无咎，弗過遇之，往厲必戒，勿用永貞。

六五

咸


 密雲不雨，自我西郊。公弋取彼在穴。

上六

旅


 弗遇過之，飛鳥離之，凶，是謂災眚。

外三爻司天。





 
 豐　少陰司天

初局


 陽明在泉

豐，亨，王假之，勿憂，宜日中。

初九

小過


 遇其配主，雖旬无咎，往有尚。

六二

大壯


 豐其蔀，日中見斗，往得疑疾，有孚發若，吉。

九三

震


 豐其沛，日中見沬，折其右肱，无咎。

内三爻在泉。




九四

明夷


 豐其蔀，日中見斗，遇其夷主，吉。

六五

革


 來章，有慶譽，吉。

上六

離


 豐其屋，蔀其家，闚其户，闃其无人，三歲不覿，凶。

外三爻司天。





 
 旅　陽明司天

三局


 少陰在泉

旅，小亨，旅貞吉。

初六

離


 旅瑣瑣，斯其所取災。

六二

鼎


 旅即次，懷其資，得童僕，貞。

九三

晉


 旅焚其次，喪其童僕，貞厲。

内三爻在泉。




九四

艮


 旅于處，得其資斧，我心不快。

六五

遯


 射雉，一矢亡，終以譽命。

上九

小過


 鳥焚其巢，旅人先笑後號咷。喪牛于易，凶。

外三爻司天。







《小雅》中知人事十一篇表













易經經釋提要



井研廖平譔




總　論



《易緯乾坤鑿度》分上、下屬。

分上、下經，緯書四見。


 聖人畫卦，制度則象取物配，形合天地之宜。

天六氣爲司天，地六氣爲在泉。


 索三女三男，

《内經》三男，燥震、寒坎、相火艮；三女，長女太陰巽濕，中女少陰離熱，少女厥陰兑風。乾坤六子，一定之準則。


 六十四象，

八父母卦各生三子，三八二十四，合父母得三十二卦，合老少、父母得六十四卦。


 以上下分之，

經無上下名篇者，惟《易》以上經、下經名。《素問》及緯書所引，皆指《易經》文而言。


 陽三，

原注：三十卦象陽。


 陰四，

原注：三十四卦屬陰。


 法上下分位。

按分上下經，天尊地卑。




《易緯乾鑿度》：「孔子曰：『陽三，

上經三朋。三謂三十卦，舉成數而言。


 陰四，

下經三十四卦，舉零數而言。


 位之正也。

分陰陽，分正附，各三十二卦，不相湊雜。


 故易卦六十四，分而爲上下，象陰陽也。

天地。


 夫陽道純而奇，

上經。


 故上篇三十，

乾坤、否泰、坎離三朋。


 所以象陽也。

乾道。


 陰道不純而偶，

地道。


 故下篇三十四，

咸恒十卦，損益、巽震、艮兑、兩濟四朋，合二十四卦。


 所以法陰也。

《易》所以分上、下篇，陽奇陰偶之象。下詳舉卦次。乾坤爲上經始，坎離爲上經終。咸恒爲下經始，兩濟爲下經終。


 乾坤者，

乾坤，天地。凡《内經》言天地者，即指二卦而言。乾坤名雖十卦，其實十二卦。乾司天三，坤在泉三，所統八卦，太乙下行，九宫八風屬焉。


 陰陽之根本，

所生三男、三女。


 萬物之祖宗也，

變化所生。


 爲上篇始者，尊之也。

天地。


 離爲日，

上經屬地。


 坎爲月，

坎離十卦，以九起數。十年勿用，則取九州。離、坎、大過、頤雙卦四，又作十四卦用。數比《詩·召南》，以應二十八宿。懸象著明，莫大乎日月。


 日月之道，陰陽之經所以終始，萬物故以坎離爲終。

坎、離父母卦，諸卦詳父母而略子息，不如晚近之説。


 咸恒者，

咸、恒下經之首，所統十卦，五卦屬剛日，民病大過，五卦屬柔日，民病不及。故曰下經者言病之變化也。


 男女之始，

大過、小過。


 夫婦之道也。

以夫婦爲言，故略於病一面，賴《靈》、《素》共闡明之。


 人道之興，必由夫婦，

《中庸》：「君子之道，造端乎夫婦。」


 所以奉承祖宗，爲天地主也，

及其至也，察乎天地。


 故爲下篇始者，貴之也。

咸恒百病所始。


 既濟、未濟爲最終者，

下經終於兩濟，兩濟亦父母卦。


 所以明戒慎而存王道也。』」

上經三十卦，乾、坤、頤、大過、坎、離六卦重數爲三十六宫；下經三十四卦，小過、中孚二卦重數，亦爲三十六宫，合成七十二候。




又曰：「孔子曰：『泰者，

泰讀大。


 天地交通，

《氣交篇》上下爲天地。


 陰陽用事，

六子用事。


 長養萬物也。否者，

否讀丕，大也，與泰反。


 天地不交通，

乾、坤、坎、離、艮、震、巽、兑皆爲名詞，否、泰、咸、恒、損、益、既濟、未濟皆爲動詞。兩卦對峙，義取相反，泰卦所謂「大哉乾元」，否卦所謂「至哉坤元」。


 陰陽不用事，止萬物之長也。上經象陽，故以乾爲首，坤爲次，

乾坤一朋十二卦。


 先泰而後否。

泰否一朋十卦，屬行星。天以應五方，上經父母卦三朋三十卦。


 損者，

下經損益。父母卦損益六卦一朋。


 陰用事。

下經咸恒十卦以外，皆六首，四六二十四卦。損益一朋順行，其餘巽、震、艮、兑、兩濟逆行，損益比類。


 澤損山而萬物損也，下損以事其上。益者陽用事，而雷風益萬物也，上自損以益下。下經以法陰，

六氣法陰象月。


 故以咸爲始，恒爲次，先損而後益，各順其類也。』」

上條言上下經始終，詳乾、坤、坎、離、咸、恒、二濟；此條兼言中，而詳否、泰、損、益，略坎、離、既濟、未濟焉。







上經三十卦分三朋表









下經三十四卦分五朋表









老父母八卦内三爻生二十四子表


外卦不動













少父母八卦内三爻生二十四子表


外卦不動













老父母八卦外卦作客三人共二十四卦表


内卦不動













少父母八卦外卦作客三人共二十四卦表


内卦不動













四德考


《乾·文言》曰：「元者，善之長也；亨者，嘉之會也；利者，義之和也；貞者，事之幹也。」案此爲四祖卦通例，舊説不明。










元、亨、利、貞，古無定解。今以元統老父母八卦，各生三子，三八二十四，合爲三十二卦。利統少父母八卦，各生三子，共成六十四卦。元、亨、利、貞，周而復始，循環無端。亨下舉元不可，貞下舉利亦不可。




駁七宫法


舊以爲出自漢焦氏，《火珠林》法用之，以爲卜筮之用，非易道也。今詳駁之，覺其



 


宗旨淆亂，正負不分也。







乾爲天。

乾卦六爻皆陽爻，與否卦三陽三陰不同。七宫法以乾爲天，不分老少，不知否卦仍名爲天，故有乖錯。


 天風姤，

七宫法惟此卦不誤。蓋《周易》皆一爻變，七宫法變七次，錯亂顛倒，不可究詰。


 天山遯，

否三爻變，否與乾分二排相比，非乾所統。以下同誤。


 天地否，

否爲少父母卦，於四德屬利，非乾所統。乾老父母八卦屬元，所生二十四卦屬亨，亨者通也。否少父母，八卦屬利，所生二十四卦屬貞，貞者孤陰孤陽也。


 風地觀，

益初爻變，非乾所統。


 山地剥，

艮三爻變，非乾所統。


 火地晉，

未濟二爻變，非乾所統。


 火天大有。

離二爻變，非乾所統。




坤爲地。

六爻皆地與泰相比。泰内三爻屬天，外三爻屬地地。


 地雷復，

坤初爻變，合《周易》。


 地澤臨，

泰三爻變，泰與坤分二排相比。


 地天泰，

泰是少父母，地是老父母。


 雷天大壯，

恒初爻變，非坤所統。


 澤天夬，

兑三爻變，非坤所統。


 水天需，

既濟二爻變，非坤所統。


 水地比。

坎二爻變，非坤所統。




坎爲水。

六爻皆水，與既濟相比。既濟内爻屬火，外爻屬水。


 水澤節，

坎初爻變。


 水雷屯，

既濟三爻變，坎與既濟分二排相比。


 水火既濟，

少父母卦於四德屬利，與坎卦相似而大别。


 澤火革，

咸初爻變，非坎所統。


 雷火豐，

震三爻變，非坎所統。


 地火明夷，

泰二爻變，非坎所統。


 地水師。

坤二爻變，非坎所統。




離爲火。

六爻皆火，與未濟相比。未濟内三爻屬水，外三爻屬火。


 火山旅，

離初爻變。


 火風鼎，

未濟三爻變，未濟與離分二排相比。


 火水未濟，

未濟屬少父母，離屬老父母。


 山水蒙，

損初爻變，非離所統。


 風水涣，

巽三爻變，非離所統。


 天水訟，

否二爻變，非離所統。


 天火同人。

乾二爻變，非離所統。




震爲雷。

六爻皆雷，與益相比。益内三爻屬雷，外三爻屬風。


 雷地豫，

震初爻變。


 雷水解，

恒三爻變，恒與震分二排相比。


 雷風恒，

恒少父母，雷老父母，四德屬利。


 地風升，

泰初爻變，非震所統。


 水風井，

坎三爻變，非震所統。


 澤風大過，

咸二爻變，非震所統。


 澤雷隨。

兑二爻變，非震所統。




巽爲風。

六爻皆風，與恒相比。恒内三爻屬風，外三爻屬雷。


 風天小畜，

巽初爻變。


 風火家人，

益三爻變，益與巽分二排相比。


 風雷益，

益是少父母，於四德屬利。


 天雷无妄，

否初爻變，非巽所統。


 火雷噬嗑，

離三爻變，非巽所統。


 山雷頤，

損二爻變，非巽所統。


 山風蠱。

艮二爻變，非巽所統。




艮爲山。

六爻皆山，與損相比。損内三爻屬澤，外三爻屬山。


 山火賁，

艮初爻變。


 山天大畜，

損三爻變，艮與損分二排相比。


 山澤損，

少父母卦，於四德屬利，與艮卦相似而不同。


 火澤睽，

未濟初爻變，非艮所統。


 天澤履，

乾三爻變，非艮所統。


 風澤中孚，

益二爻變，非艮所統。


 風山漸。

巽二爻變，非艮所統。




兑爲澤。

六爻皆澤，與咸相比。咸内三爻屬山，外三爻屬澤。


 澤水困，

兑初爻變。


 澤地萃，

咸三爻變，咸與兑分二排相比。


 澤山咸，

咸少父母，兑老父母。


 水山蹇，

既濟初爻變，非兑所統。


 地山謙，

坤三爻變，非兑所統。


 雷山小過，

恒二爻變，非兑所統。


 雷澤歸妹。

震二爻變，非兑所統。







八卦六氣表




 乾

父天





 震

長男


 屬陽明

卯酉


 燥金


 坎

中男


 屬太陽

辰戍


 寒水


 艮

少男


 屬少陽

寅申


 相火


 坤

母地





 巽

長女


 屬太陰

丑未


 濕土


 離

中女


 屬少陰

子午


 君火


 兑

少女


 屬厥陰

巳亥


 風木

除乾坤外，餘六卦爲六氣。

三陽錯三陰，長男錯長女。

中男錯中女，少男錯少女。

風雷本乎天者親上，山澤本乎地者親下。




六氣主歲及間氣加臨之圖









上下經五運六氣圖









下經六氣三局所隱五十四卦圖















《天元紀大論》：鬼臾區曰：「臣聞之，甲己之歲，士運統之；

泰、否、晉、明夷土運。


 乙庚之歲，金運統之；

同人、大有、家人、睽金運。


 丙辛之歲，水運統之；

謙、豫、蹇、解水運。


 丁壬之歲，木運統之；

隨、蠱、咸、恒木運。


 戊癸之歲，火運統之。」

臨、觀、遯、大壯火運。以上五運。


 帝曰：「其於三陰三陽合之奈何？」鬼臾區曰：「子午之歲，上見少陰；

乾、坎、離少陰。


 丑未之歲，上見太陰；

需、訟太陰。


 寅申之歲，上見少陽；

坤少陽。


 卯酉之歲，上見陽明；

師、比、大過、頤陽明。


 辰戌之歲，上見太陽；

小畜、履太陽。


 巳亥之歲，上見厥陰。

屯、蒙厥陰。以上六氣。


 少陰，所謂標也；厥陰，所謂終也。厥陰之上，風氣主之；

賁厥陰，風木。


 少陰之上，熱氣主之；

噬嗑少陰，君火。


 太陰之上，濕氣主之；

大畜、无妄太陰，濕土。


 少陽之上，相火主之；

噬嗑少陽，相火。


 陽明之上，燥氣主之；

復陽明，燥金。


 太陽之上，寒氣主之。

剥太陽，寒水。


 所謂本也。是謂六元。」

每一爻當一局。内卦每三爻輪流推轉，隱三卦，外卦每一爻占一局。三局司天，三局在泉。

三九二十七卦，每卦分三爻，故得五十四爻。每一輪三卦，合上局九卦，得二十七爻，合在泉二十七卦，司天二十七卦，共得五十四卦。每司天在泉，見三卦，隱三卦，以陰陽分左右也。見隱各半。《中庸》「君子之道費而隱」，當作「見而隱」。貝，費字下半如「見」。

陽性左旋，陰性右旋，故見三卦、隱三卦，經文雖成一圖，惟左右旋有差别耳。

損、益合天地，夬、垢、涣、節配四時。

此一説也。合之一百零八爻，外加五十四爻，合一百六十二爻。


 巽、震爲長女、長男，統六卦。艮、兑爲少男、少女，統六卦。既、未爲中男、中女，統六卦。三六一十八卦，每卦分爲二局，共爲三十六局，一半司天，一半在泉，十八卦共得一百零八爻。




乾六爻變圖


上古部落時代，無室家，故無姓氏。







内卦變化所生者爲子孫。

動則變，變則化。





 天

長　男


 風

長　媳


 姤


 天

中　男


 火

中　媳


 同人


 天

少　男


 澤

少　媳


 履

外卦變化所生者爲僚壻。


 風

長　壻


 天

長　女


 小畜

風門天氏





 火

中　壻


 天

中　女


 大有

火門天氏





 澤

少　壻


 天

少　女


 夬

澤門天氏




按，乾爲天，生三男三女，一家骨肉。




乾坤十二卦六氣上下表



一年十二月，以上下分輪。子統六氣爲司天，主上半年六月。午統六氣爲在泉，主下半年六月。與損、益三京二十四卦義同。







泰否十卦五行化合表









離坎九卦九思揆度表



《孟子》：「心之官則思。」按「思」字從心從囪，爲腦義，主揆度。離、坎居中，爲人事所統。九卦形藏四，神藏五，合爲九也，故曰「君子有九思」。







咸恒十卦十干奇恒表



奇恒者，言奇病也。咸、恒十卦，陽干五爲太過，陰干五爲不及，皆致病之由。所謂奇者，不得以四時死也；恒者，得以四時死也。故《内經》云，奇恒之勢，乃六十首。







損益統夬姤涣節六卦順行圖









巽震統萃升革鼎六卦逆行圖









艮兑統漸歸妹困井六卦逆行圖









既濟未濟統中孚小過豐旅六卦逆行圖









三陰司天三陽在泉之圖


每歲一變，順次而推。










《六微旨大論》：厥陰之右，少陰治之；少陰之右，太陰治之；太陰之右，少陽治之。




三陽司天三陰在泉之圖


每歲一變，順次而推。










《六微旨大論》：少陽之右，陽明治之；陽明之右，太陽治之；太陽之右，厥陰治之。
















貞 悔 釋 例



廖　平　撰

楊世文　校點








校點説明



廖平認爲，《易》有别、和之分，在内外卦，内爲貞、爲恒，外爲或、爲亨。亨、貞即貞、悔之變文，或、恒乃貞、悔之實義。《洪範》「貞悔」二字，说《易》者多誤解，幾于全經不見二字明文。故撰爲此編，專詳此例。經中「貞悔」二字，非全釋卦德，多即内外卦而言。經文「亨」、「貞」二字，舊解多蒙混。考「貞悔」舊有不變爲貞，變者爲悔之説。《洪範》所謂「静吉」、「動凶」者，即謂「貞吉」、「征凶」，以貞爲居，以悔爲行，所謂本卦爲貞，之卦爲悔者，「貞悔」即「貞亨」也。以父母卦彖言，則外三爻變爲貞，内三爻變爲亨。以父母卦爻言之，在本卦爲貞，一人行爲悔。以子息彖言，則外三人行爲貞，内三人行爲亨、爲悔。爻辭之「貞悔」，多統三爻言，統言則與彖同。每爻單言「貞悔」者，則與朋卦對説，居爲貞，反綜彼卦爲行、爲悔。凡言「永」、「安」、「恒」等字，皆爲貞；「行」、「往」、「征」等字，皆爲悔。其中有正例，有變例。今就各彖各爻，居行往來，細爲推考，所有「獲」、「維」、「係」、「得」，「喪」、「失」、「凶」、「亡」，條例繁賾，非别爲一書，專心考索，不能推闡盡致，故與中和、小大二類，别本單行，合爲三書，既以恢復「貞悔」二例，並使吉凶得失，取於卦象，皆有實義，庶不致如舊説概以德位二義，近於空虚游移，亦詳人所略之意。其説頗爲新奇。光緒《井研縣志·藝文志》著録，當作於庚子（一九〇〇）之前。有民國二十三年（一九三四）井研廖氏著述遺稿本，今據此本整理。








井研縣藝文志



《貞悔釋例》二卷，廖平撰。按《易》别和之分，在内外卦。内爲貞、爲恒，外爲或、爲亨，亨、貞即貞、悔之變文，或、恒乃貞、悔之實義。《洪範》「貞悔」二字，説《易》者誤解，幾於全經不見二字明文。平撰此編，專詳此例。自序見文集中。於下經「貞吉悔亡」連文四見之義，説之甚詳，「亨貞」之訓，亦藉以大顯，始悉四德之訓，乃一家之説，非通義也。








貞悔釋例序



《洪範》「貞悔」，先儒以内外、本之二説，本卦、之卦，經中尚有其解，至於内貞、外悔，從漢至今，説經者皆無二字正訓，蓋誤解蒙蝕久矣。今按經「貞」、「悔」二字，非全釋卦德，多即内外卦而言。如下經朋卦，「貞吉悔亡」連文者凡三見，互文者至七八見。四爻言「貞吉悔亡」、五爻言「无悔」者亦三見。而上經則不見「悔亡」二字。老卦、中卦多言「有悔」。蓋老卦、中卦以三爻爲終始，内變外不變，外不變爲有，故曰「有悔」，曰「貞凶」。吉卦六爻爲終始，外三爻皆變，故曰「无悔」，曰「悔亡」。老卦、中卦外三爻爲客，内卦變則外不變，故曰「有悔」。朋卦外卦三爻變，則内三爻不變，故朋卦三以「貞吉悔亡」四字連文。「吉」與「亡」對，「吉」即爲繫、爲存。經云：「其亡其亡，繫于苞桑。」又云：「係丈夫，失小子」；「係小子，失丈夫。」所謂「吉凶者，得失之象也」。亡失其卦爲凶，係繫其卦爲吉，此定例也。經文「亨」、「貞」二字，舊解多蒙混。考「貞悔」舊有不變爲貞，變者爲悔之説。《洪範》所謂「静吉」、「動凶」者，即謂「貞吉」、「征凶」以貞爲居，以悔爲行，所謂本卦爲貞，之卦爲悔者，「貞悔」即「貞亨」也。以父母卦彖言，則外三爻變爲貞，内三爻變爲亨。以父母卦爻言之，在本卦爲貞，一人行爲悔。以子息彖言，則外三人行爲貞，内三人行爲亨、爲悔。爻辭之「貞悔」，多統三爻言，統言則與彖同。每爻單言「貞悔」者，則與朋卦對説，居爲貞，反綜彼卦爲行、爲悔。凡言「永」、「安」、「恒」等字，皆爲貞；「行」、「往」、「征」等字，皆爲悔。其中有正例，有變例。今就各彖各爻，居行往來，細爲推考，所有「獲」
 

注



 、「維」、「係」、「得」，「喪」、「失」、「凶」、「亡」，條例繁賾，非别爲一書，專心考索，不能推闡盡致，故與中和、小大二類，别本單行，合爲三書，既以恢復「貞悔」二例，並使吉凶得失，取於卦象，皆有實義，庶不致如舊説概以德位二義，近於空虚游移，亦詳人所略之意。僅就此本立説如此，如續有新得，再行補入，不敢以此爲定本也。



注
 　「獲」前原衍一「得」字，據文意删。








乾初九姤變大衍圖 

六十四卦，三十三年
 


注




 ，甲子起中孚，乾坤爲丙寅，二卦一年。











 

注







 

注







注
 　三十三年：疑爲「三十二年」之誤。按，「二卦一年」，則六十四卦當爲三十二年。



注
 　源：疑當作「坎」。



注
 　按：此小註六卦次序，據例當爲「復師謙豫比剥」。







貞悔釋例卷一



井研廖平撰


 乾

天子。四月，巳候。乾陽、坤陰並治，交錯行。


 元亨利貞。

六爻取錯。乾貞于十一月子。不動爲貞。由泰來，成三陽。内三卦成否往，外三卦來，亦如還原。貞三，悔三。





 姤

長子。


 初九，

錯復。


 潛龍

《易緯》：乾爲龍。


 勿用。

復一陽初生，「先王以至日閉關」。初、上綜姤，姤在下經。「潛龍」，十一月，一陽初生，復，周正建子。「勿用」，改周之子，從夏正也。周建子，其卦復。按：同人、姤二爻屬北。三統，子十月，此一兩京。





 同人

十二月。


 九二，見龍在田，

《師》六五
 

注



 ：「田有禽。」天子有田，以處其子孫。商正建丑，爲地統，故言「見龍在田」。


 利見大人。

師水爲「田」，離爲「見」，二五綜同人，二爻陽錯師，如辟之臨，長子帥師。十二月丑，言「田」者皆有坤，中爻變，則左右從之。





 履

正月。


 九三，

至此否。


 君子

夏正建寅，爲人統，故不言「龍」，言「君子」。


 終日乾乾，

反復合於乾。


 夕惕若，厲无咎。

謙與乾同音。三四綜，正月寅。





 小畜

二月。長子爲父。


 九四，

巽初爻來。


 或躍在淵，无咎。

豫爲辟卦之大壯，當二月之卦，或字不在中爻内成一朋。二月卯，内卦有子，老而傳家。





 大有

三月。中子爲父。


 九五，

錯比，離二爻來。


 飛龍在天，

「比之自内」。


 利見大人。

「比，先王以建萬國，親諸侯」，爲辟卦夬。此三月之卦。辰候三月，陽氣盛。按，九五以上三爻屬冬春，兩京本三也。内三往則成大有、同人。外三來，三一往一來，往則變，來則復。





 夬

四月。少子爲父。


 上九，

兑三爻來。


 亢龍有悔。

剥，陽道窮也。爻變是往，辟是方來，六爻變然後成乾。爲四月之卦，故四爲正陽月。陽盛則陰生，故有悔。




用九，

重三，三三而九。


 見群龍无首，吉。

百九十二稱群。坤德无首。乾内三爻言三正，天地人之義。《春秋》存周正月，書事始於三月，即九三之義，明用夏正。東作也，故言日夕。大過。二至五爲用首尾，不用初上，是首尾惟二、三、四、五，以數計。用九，大過也。用九，陽變陰，龍無首，女皆坤德。







《儀禮·覲禮》：方明，上玄，下黄，東青，南赤，西白，北黑。周制，東西通畿。以《説卦》方位言之，則乾在雍州，坤在豫州。以西京爲天，爲上，爲衣，爲玄，東京爲地，爲下，爲裳，爲黄。乾卦不言毛獸，而以甲虫爲言者，蓋孔子學周公，所謂「殷鑒不遠，在夏后之世」。周、孔皆居東方，故以乾顛倒于震，所言「帝出乎震」、「龍飛在天
 

注



 」，言「高宗伐鬼方」，又言「朕伐鬼方」，皆以震爲乾，爲留京。周則「自西徂東」，王化則由西而東，周孔即「我征徂西」，王化則由東而西，即《齊風》所謂「顛倒衣裳」，《秦風》所謂「與子同裳」。《乾》内外卦，以外爲主，「本乎天者親上」，天尊。「亢龍有悔」，「作悔
 

注



 」、「有悔」，與坤「可貞」，爲貞悔起例。八三世卦，内外不同。三爻變則皆爲純卦，八卦純三爻變則爲三十卦，純卦變則俱變爲純三十卦，内外三爻變則爲純。八正卦以外卦爲主，一卦之中見子孫，如前三爻之内爲子，外三爻子生孫，還本卦。





 坤

天子。十月。


 元

坤元性十。


 亨，利牝馬之貞。

《易緯》：坤爲馬，乾馬坤配之。


 君子有攸往，

大九州。


 先迷，

《易緯》迷遠。


 後得主。

迷無首。


 利西南

兑離。


 得朋，東北

震坎。


 喪朋。

朋指卦言。乾三男，坤三女。彖南屬夏季。得朋，言陰爻集而成坤。西主秋三月，六陰月六爻。由初而上，成坤體，故云得朋。東春三月，北冬三月，乾卦所屬，故言喪朋。陰陽互根，西南得朋，東北喪朋；東北得朋，西南喪朋。


 安貞吉。

離畜牝牛吉。迷，無徵不信，不信民弗從。百世以俟，時至則顯。經言先迕後合者，皆指坤言之。先難而後獲。地球分八卦。朋，鳳也。乾言龍，坤言鳳。《葛覃》：「黄鳥于飛。」黄鳥，皇也。言四方四風之例。《易》與《詩》皆詳牝牡雌雄，乾坤剛柔。乾爲父、牡、雄，坤爲母、牝、雌。馬古音同母，以音言，牝馬即牝母之意。但《易》取象之例不一，乾爲馬，坤亦爲馬。就馬之中分别，故坤謂之牝馬。又乾爲剛克，坤爲柔克。





 復

五月。


 初六，履霜，堅冰至。

白露。緯書：姤女壯，陰始凝。辟姤，五月卦，一陰初生。言「霜」、「冰」者，就陰卦初、上綜終言之，即《詩》「正月繁霜」。霜指黑道，此爻指南北。《詩》「可以履霜」，履霜爲十月。冬至以後皆冰，六爻皆變成乾，乾爲冰，冰又指南北冰海。





 師

六月。


 六二，直方大，不習，无不利。

習，母帶子飛也。不習，天子不出，惟二伯行。坤，臣卦。坤，貞于六月來。同人九五，大師。天元，方可大。二五，正直。習坎，二陰中正。如辟卦遯，二五綜。以上二爻，合乾上九，屬南方，爲夏季三月。直即三德，中之正直，不剛不柔，居中之意。方，指坤，天圓地方。大，即大九州。重卦爲習坎，母雛並飛。不習，單看。水中可居曰洲。大九州以此爻爲京城。





 謙

七月。


 六三，含章可貞，或從王事，无成有終。

含氣者化。《易緯》：「含和萬靈。」《管子》「九章」。此爻指東西。履爲辟否，陰至此成。三四綜。訟六三，惑從王事無成。内三爻爲貞和，外三爻爲貞。乾九三，君道也，此臣道。從即從行。成，作也。《詩》「王事適我」、「王事靡盬」、「王事多難」、「王事傍傍」。





 豫

八月。


 六四，括囊，无咎无譽。

小畜爲辟卦觀，八月也。坤性體，一刑殺，二默塞，三沉厚。





 比

九月。


 六五，黄裳

坤有八包。


 元吉。

北半球爲玄，南半球爲黄。大有，大車以載。離六二，黄離元吉，爲辟卦剥，九月。以上三爻，西方秋季三月也。黄裳有，无玄衣。





 剥

十月。


 上六，龍戰于野，其血玄黄。

乾三爻，震爲玄黄。我行其野，龍不在野。龍中野外，玄黄，文質彬彬。爲辟卦坤，十月陰極陽生，與龍相戰。龍爲震，爲震一陽，與陰相戰。坤上六，即乾初九也。貞下起元，終而復始，於陰爻前龍，扶陽抑陰之義。




用六，利永貞。

陰變陽爻。正卦陰陽相生，四卦生四卦，辟卦乃朋卦，首朋卦，陽生陽，陰生陰。四卦生四卦，辟卦爲正，首乾二五之坤，成兩既濟。坤六爻成頤比，初、上爲頤用六。内四爻，二五中，三四亦中。孔子曰：「天道曰圓，地道曰方。」方曰幽，而圓曰明。明者，吐氣者也，是故外懸。幽者，含氣者也，是故内懸。故火曰外懸，而金、水内懸，吐氣者施，而含氣者化。坤内外卦，以内爲主，本乎地親下、地卑。乾、大過、中孚、坎同坤，頤、小過、離同比。錯者自綜，共八卦。往生三女，及姤、同人、履，變初四震、二五坎、三六艮。





 屯

十二月，丑候。既濟少正卦。外井，内噬嗑。又草木初生爲屯。


 元亨利貞，

天地之初，水、雷。雷與水，中孚。


 勿用

卜用中、不中，凡言用指中。


 有攸往，

往來爲孚。坎，内三爻來；震，外三爻來。又勿用七，無在二、五爻者。


 利建侯。

由井而來，九州封建，故言建侯。《易緯》法定主屯，注建王立侯，男爲中國，故始詳坎水，初爻與蹇比。





 比

大有來。


 初九

坎二。


 磐桓，

比四蹇三，比往蹇來反。又長蹇少比，長少相比。既濟三子，蹇長，需中，比少。蹇、屯同。


 利居貞，

比利于守，不動。


 利建侯。

比爲封建初居，利四往吉，比爲蠱，隨爲大有也。不來不往，師比相孚，上經爻比，下經爻姤，大同少局，以初、上爲中。





 節

旅來。


 六二

坎一。


 迍如邅如，

蹇也。


 乘馬

二四上。陰乘陰位爲乘馬，初。


 班如。

伐鬼方。


 匪宼，婚媾。

一陰五陽爲婚媾，外來疑之。


 女子

夷狄爲女。


 貞

節也。


 不字，十年乃字。

字即孚。三年夫之蹇卦，十卦之終。十年即十世，既有遠近，又有久暫。咸損
 

注



 十卦。不字，損益乃字，三十年屯復頤，居貞不變。





 既濟

未濟來。


 六三，

坎三。下三爻爲主。


 即

既濟。


 鹿

東方。


 无虞，

騶虞，田官。田无禽。


 惟入于林中。

居深山之中，既濟，登陸，舍舟。


 君子幾，不如舍，

舍矢如破。


 往吝。

待時。「莫益之，或擊之，立心勿恒，凶」。内卦於外見，外卦於内見。





 隨

蠱澤由來，震來。


 六四，

震五，在内上變三爻，故以雷爲主。


 乘馬班如，

隨，服牛乘馬。


 求婚媾，

男求女，中外合，爲婚。内震，外兑，東西相合，内求外。


 往吉，

四往鼎，爲大有。


 无不利。

三爻爲言乘馬，爲六爻分例。四陽陰，初陽，爲婚媾，震外三人來，未濟與卦，彼來求我。





 復

姤母由來，震來。


 九五，

震四，雷而不雨。


 屯

閉。


 其膏，

坎爲膏，變坤。膏同高，羔裘如膏。


 小

震。


 貞

内不變。


 吉，大

坤。


 貞

外不變。


 凶。

小變陰爻，大原陽爻，初治中國，與蹇同。





 益

恒風由來，震來。


 上六

震上。


 乘

三，乘爲乘例。


 馬

馬行地無疆，求諸遠。


 班

蹇也。


 如，

不見復關。


 泣血連

來連，泣涕漣漣。


 如。

蹇四爲師，往蹇來連，班馬之聲，三陰無應。不言婚媾，乾爲馬，初、三、上皆乾位，二、四、上加於其上，爲乘馬。此爲間乾，爲既濟。「高宗伐鬼方，三年克之，小人勿用」。







案：萃、咸三，否上，臨、泰三，損上，家人、益三，既上，朋卦逆行，故以内爲外。以正言，先震後坎；以朋言，先坎後震。内坎，内三人行來；外震，外三人行來。三當爲井，内巽與
 

 錯，故改用還原之既濟。上當爲噬嗑，外火與坎錯，故不用，而用還原之益。坎之三往既之内，既之三往坎之内。




 蒙

正月寅。大夫損長，正賁。大畜與解比。蒙，奄也。


 亨，匪我求童蒙，

求婚媾，以六五爲主爻。童蒙，喻草昧之人，童蒙不達也。坎象草木根芽爲山所覆，是萌芽之象。


 童蒙求我。

自求聖教之化。


 初噬告，

由近及遠。


 再三瀆，

《春秋》四卜非禮。


 瀆則不告。利貞。

由賁而來，由四州以及八州，由八州以及中國，由中國以及海外，外賁内困。《釋文》：無以教天下曰蒙。





 損

暌四。


 初六，

「貞吉悔亡。震用伐鬼方，三年有賞于大國。」


 發蒙，

蒙見冒亂。


 利用刑人，

《慎子》：「有虞氏之誅，以幪巾當墨。」司寇父母卦。


 用説

變兑口。


 桎梏，以往吝。

與臨對，利用句，此專屬一事。





 剥

觀五，與觀對。


 九二，包

剥有包象。《詩》：「白茅包之。」


 蒙，吉，

蒙，震也。


 納婦，吉。

二也。


 子克家。

五古治家司徒，苞萌，二陰正位，而從五來。陽居五位，男女。男女正位，以九居二，爲克家，率五陰也。旁通，長與長處，中與中處，少與少處，三卦合本卦爲四，兩十二爲二十四。





 蠱

升上。


 六三，

師上六蒙，言小人勿用此也。


 勿用

三、四爻，言勿用過中也。


 取女，

姤彖辭。


 見金夫，

暌：遇元夫。


 不有躬，无攸利。

中也。只忌取女。三爻爻變成姤賁，白金。





 未濟

暌初。


 六四，

罔蒙。


 困蒙，吝。

伐鬼方。外卦變爲困，外全變例，内用困卦名，上五加字，困變未濟，已事遄往，酌損之，无咎。





 涣

觀二，與困比。


 六五，

僮矇，與觀對。


 童蒙，吉。

山無草木曰童。上着二陽，萌芽爲土所掩，五陰往二，二陽來五，變歸妹爲家人，辭見二爻。涣九五：「涣汗其大號，涣王居，无咎。」大畜「童牛」。





 師

升三。


 上九，擊蒙，

虞注：「艮爲擊蒙。」


 不利爲寇，利御寇。

益「或擊之」。于邊爻言寇，司馬也。師用兵師中。







按：暌，未初，損四；觀，益初，否四；升，泰初，恒四；泰長，革，變升來。





 需

二月卯候。既濟中，正比，外比，内大有。需爲九三爻得名，逆行。需上從雨，下從天，水天爲需，篆而天相侶，誤作而。


 有孚，

同桴，又字乳孔，中卦言孚。


 光亨，貞吉，利涉大川。

爲需還原發例。既濟「濡首尾」。未濟「中有孚」，中桴也。惟有桴，乃可以涉大川。又内天，四見乾卦于外。既濟中男，未濟中女本位變成乾坤，還父母，如坎離之大有比。





 井

坎三。


 初九，需

五需爲需本卦，消本。


 于郊，

屯也。陸地同也。


 利用恒，

用下言恒，不宜用也。同人上九：「同人于郊。」變風反雷爲恒。蒙、需初皆言「利用」，草昧之初，頒

 作爲也。


 无咎。

二濟初、上皆以濡其首尾爲言。





 既濟

坎二比。


 九二，

「帝乙歸妹，以祉元吉」。


 需于沙，

坎也。由既濟二變需，少以涉見。


 小有言，終吉。

無水，與訟初六同。





 節

坎初比。


 九三，需于泥，

蹇也。井泥。震四：「震遂泥。」


 致寇

匪人。


 至。

水地不能進退。「負且乘，致宼至。」凡言宼者，皆在邊爻。内三爻變爲坤爲地，郊、沙、泥皆土之有水者，以水土相合之象言之。三言宼，内外之分。外言客，内言宼。





 夬

乾上。


 六四，

内外分界。


 需于血，

血穴同音，外比之。


 出自穴。

其血玄黄。居處爲穴。「无平不陂，无往不復」。坎之所以爲穴者，以變離，離乃穴象，中虚。坎三變離，上入四出，逆行也。





 泰

乾五，同人變。


 九五，需于酒食。

困于酒食，燕享禮。《禮運》：「夫禮之初，始諸飲食。其燔黍捭豚，汙尊而抔飲，蕢桴而土鼓，猶若可以致其敬於鬼神。」


 貞吉。

「婦喪其茀，勿逐，七日得。」





 小畜

乾四。


 上六，入于穴，

由上逆行，爲入。初言入，上亦言入。坎初六。同人初九：「同人于門。」




有不速之客三人來。

三王之後，乾外之三人來。内卦爲主人，爲同姓，外卦爲客。三主三客。三人，乾三，乾自内來外也。不賓立三卿，經凡見二十三三字。


 敬之，

離初旅，履錯然，敬之无咎。


 終吉。

言終吉者八，五在中卦，二在中爻，惟賁五一爻不同。







按：大過，咸二，恒五；明夷，泰二，既五；中孚，益二，損五。又變卦，乾在内四，泰、无妄、訟、遯 ；在外四，否、大畜、大壯、需。泰、否自内生三卦，每爻爲一主。朋卦，坤在内四，否、升、明夷、臨；在外四，泰、觀、萃、晉。三卦，每爻爲一主。





 訟

三月辰，否中，正同人。以同人外卦易師内卦爲訟。一身卦六爻，二爻在内，四爻往。又外洋云議院爲訟。


 有孚，

二卦皆中，同爲有孚。訟，中行也，故發其例，明變得同人之正爲質也。中爻變成父母，需訟皆中女。


 窒惕，中

中孚也。


 吉，終凶。利見

同人利見。


 大人，

離也。《荀子》：「是非以聖人爲師。」班氏云：「群言淆亂衷諸聖。」紛争辨訟，非禮不決。


 不利涉大川。

爲需而發。未濟五，訟未和，不利行遠，臨難。





 履

乾三。


 初六

内乾内。


 不永所事，

中吉。


 小有言，終吉。

禮以定之。《易緯》：「聖人法物，争而後訟，紛争辨訟，非禮不決。」





 否

乾二，同人變。


 九二，

「有孚于飲酒，无咎。濡其首，有孚失是。」


 不克訟，

「弗克攻」，同音。


 歸而逋

《詩》：「奏假無言，時靡有争。」


 其邑。

中故言邑。


 人

比五：「邑人不誡。」坤爲邑。


 三百户，

《詩》「三百廛」。《論語》管仲「奪伯氏駢邑三百」，「没齒無怨言」。


 无眚。

此謂變同人。





 姤

乾初。


 六三，食舊德，

《詩》：「亦有和羹，既戒既平。」


 貞厲，終吉。或從王事，

決訟於天子。《詩》：「王事靡盬。」


 无成。

坤六三同，始終皆不行。「謀夫孔多，皇華咨謀。」





 涣九四

外坎，外。


 不克訟，復

復命，吉。


 即命，渝

渝盟也。


 安，貞吉。

《荀子》：「期命也者，辨説之用也。故凡言議期命，是以聖人爲師。」





 未濟九五，

「承小人吉，大人否，亨。」


 訟，元吉。

君子之光。「長子帥師」，父母爻在二、五也。《論語》：「必也臨事而懼，好謀而成者也。」《小旻》：「謀猷回遹，何日斯沮。」《左傳》：「君所謂可，而有否焉，臣獻其可，以替其否。君所謂否，而有可焉，臣去其否，以成其可，政是以和。」





 困上九，

困命也，訟公。


 或錫

「三錫命」相起。


 之鞶帶，

《内則》：「男鞶革，女鞶絲。」澤火革。


 終朝三褫之。

革三爻，三日乃革之。此謂變地水師。地水師、天水訟相起。一日分十二時，子丑寅卯辰巳午未申酉戌亥，與「晝日三接」相起。







按：中孚，益二損五；晉，未二否五；大過，咸二恒五。





 師

坤中，綜比，負明夷，四月也。


 貞，丈人吉，无咎。

師大夫，四月。丈人，司馬。三公以司馬爲尊。九二之坎，司馬公也。《詩》：「六師及之」，《春秋》「京師」。京，大也；師，衆也。「見龍在田」，乾二爻已與離錯。禮，天子出，一公守，二公從，一公帥二卿，合爲二公四卿。《尚書》六事之人，六卿統名之也。以二公言，則二、五爲公，初、四、三、上爲四卿。以天子出言，則四、上爲公，初、四爲卿，二又以卿挕爲之也。





 臨

綜觀。


 初六，

此佐上軍。


 師

《春秋》：將卑師衆稱師。


 出以律，否臧，

《左傳》：「執事順成爲臧，逆爲否。衆散爲弱，川壅爲澤。有律以如己也，故曰律。且律竭也，分而以竭，天且不整，所以亡也。不行謂之陷，有師而不從，陷孰甚焉。」


 凶。

《左傳》：彘子以中軍佐濟。《易緯》「羽林法師」，注：「營壁屯伏。」《明夷》：「君子于行。」





 坤

錯乾。


 九二，

《明夷》：「用拯馬壯，吉。」


 在

公在。


 師中，

中局言中左，以起三軍之制。


 吉，无咎。

王將中軍，凡中爻變父母者，左右爻從之。


 王三錫

三錫如三德，分三爲九，細數爲九。合言之，三德即九德，三錫即九錫也。三軍六卿。


 命。

即大軍有命。在師之中，坎爲中男，在中軍爲主，故坎在上經，繼乾者坎也。





 升

綜萃。


 六三，

此左下軍，右爲下軍。


 師或

或者名德不稱，如趙括。


 輿尸，凶。

輿，衆也。尸，主也。《左傳》：「彘子尸之，必有大咎。」輿，誌作與。輿車，即軍也。天子萬乘六軍，皆謂車輿之數。坤爲輿。輿尸，在三爻，謂少局以三四爲中，又以初上爲中。





 解

綜蹇。


 六四

明夷六四：「入于左股。」


 師左次，

震在下爲左。《左傳》三宿以上爲次。二、五爲中，初、四爲左，三、上爲六，次不進也。


 无咎。

左次，左軍也。震爲左，艮爲右。《左傳》：「王將中軍，周公黑肩將左軍，虢公將右軍。」左即下軍，右即上軍。





 坎

錯離。


 六五，

二坎，五又變坎，得中，爲長子。


 田有禽，

習兵田，謂大蒐以講武。《司馬法》：「天子擇將。」


 利執言，无咎。長

長局。


 子帥師，

《公羊傳》：將尊師衆，稱帥師。長子，坎也。震爲一索之長，坎爲中正之長，爲長局。繼乾者當以坎，故坎在上經，震在下經。舊説以長子爲指互卦震言之，非也。長、少以邊爻爲中。


 弟子輿尸，

與
 

注



 ，猶佐也。震艮爲佐。


 貞凶。

田有禽，聖人以情爲田也。《禮運》：「故聖人修義之柄，禮之序以治人情。故人情者，聖王之田也，修義以耕之，陳義以種之，講學以耨之，本仁以聚之，播樂以安之。」巽六四：「田獲三品。」比九五：「失前禽。」井初六：「舊井无禽。」恒九四：「田无禽。」





 蒙

綜屯。


 上六

艮在上爲右。


 大君

五也。泰爲大君。


 有命，

即錫命。


 開國承家，

觀。


 小人

家人。


 勿用。

不中。蒙：「不利爲寇，利禦寇。」《謨》：「有邦有家。」二爲三公左右，爲卿，有邦。從者爲大夫，有家。既濟：「小人勿用。」屯也，此爲蒙發。







按：天子六師，《尚書》六事之人，即六爻也。五爲天子，將中軍，二公將左右二軍，此正三軍。以坎爲中，震在左，艮在右，三男合三公之象，此正三軍也。内卦爲佐，三軍坎在中，佐中軍。變坤初巽三兑二。女爲伊佐，上下二軍，合爲六師。上下不同，内外異例也。歸妹震二兑五，比坎二坤五，蠱艮二巽五。





 比

巳四月，坎中，負需，綜師。


 吉，

水附于地，天子如海下百川，萬流所歸，江漢朝宗，人心歸往，猶水之就下。


 原筮，

六營成卦，天子及五長。蒙：「初筮告。」


 元永貞，无咎，不寧方來。

天子統二伯，二伯統天下，即五長方伯連率之制。三人行來爲此。比卦與同人專言三卦連比，比爲得友，三人行又爲九卿。四月。


 後夫凶。

即上六无首。





 屯初六，有孚，

作桴。隨、有孚亦在屯之變爻。


 比之，无咎。

初爲屬長，統五國，一州四十二少局，内比坎，外比坤。蒙、屯合。


 有孚盈缶，

坎三，用缶。酒食樂器。


 終來有他，

又爲連帥。十國一帥，州二十一帥，外比非坎，乃坤。


 吉。

利居貞，利建侯。





 坎六二

居中，爲方伯。求小得。


 比之自内，

内卦自比以内，外比内三人，爲既濟。畿内百二十官禄，既内三人來。


 貞吉

按：《易》貞悔，内外用占，均從卜。内從卜冂，外從卜從卩。内爲一州之比，方伯統一州。





 蹇六三，

長局在少。内三爻乃坎所生，外三爻往師，泰之外三爻乃來爲客。


 比之匪人。

三爲卒正，統三十國。卒正居五長之中，上事二伯、方伯，下統屬長、連帥。匪謂非但人爲之，乃天然之制。人者三人，内三人與外不同。匪人，法天地自然之數。往蹇來反。





 萃六四，

天子左右爲二伯，周公左，召公右。


 外比之，貞吉。

外卦。外比外諸侯。外泰三人來，既三人在師卦。外爻泰之三人來，既濟爲客。外者合天子而比之，萃爲外比。《書》：「太保率西方諸侯入應門左，畢公率東方諸侯入應門右。」





 坤九五，

坤，邑人，黄裳元吉。


 顯比，

父母卦爲顯，天子合諸侯。


 王用三驅，

三田，夏不田。天子無事，歲三田，田三驅，夏不田也。


 失前禽。

前在南。三人行損一人，失前禽者。王者面南而治，前朱雀，後玄武。南方蟲羽爲禽。《王制》：「天子無事，諸侯歲三田。」田獵雖備四時之文，而夏不田。夏于方位爲前，于虫屬禽。又王者先内後外，王化自北而南。《詩》之「二南」，《春秋》之中外，皆先北後南。此即「失前禽」之義也。又案：以三言者，三日六，三歲四，三年二，三接一，三禠一，三孤一，三品一，三驅一，三錫一，三人二，三百一，三就一，共二十二。




邑人不誡，吉。

邑者京師。天子會諸侯，皆在方岳下。《詩》：「商邑翼翼，四方之極。」又：「邦畿千里，惟民所止。」比五坤爲京師，爲東洛。「改邑不改井」，「邑人之差」，皆謂王畿爲邑。





 觀上六，

内三人，外三人。


 比之无首，凶。

元首，《尚書》「天子元首」。「群龍无首」，上無天子，比在五上，諸侯專征伐，禮樂自諸侯出，如晉楚興而王室孤，至于政在大夫。按比坎二坤五，師坤二坎五，漸巽二艮五。





 小畜

己候，三公，四月，巽長子，綜履。


 亨。密雲

合大畜言。


 不雨，

上言既雨，見風而非坎。


 自我西郊。

西乾方。郊，「同人于野」。小過六五同文。





 巽

觀變巽。


 初九，

兑坎向外，巽向内。


 復自道，

復，「不遠復」。臨亦爲復。復即履「視履考祥」。小畜初變巽，此復之小畜，改爲中孚合道。巽不正，乾乃正。乾爲復道，借震爲復，小畜又借豫也。益内三人來。


 何其咎，吉。

此爲初爻還父卦總説。





 家人

益三。


 九二，

「飛龍在天，利見大人」。


 牽復，吉。

非道爲牽，風天合，巽離親上。非正爲牽，夬九四「牽羊」。履五，夬履，人不外向，畜之也。離結繩，有牽象，二復一輻同音，變三女也。





 中孚

益二。


 九三，

大壯四：「壯于大輿之輹。」


 輿説輻，

大畜九二同。中虚象輿。


 夫妻反目。

「履虎尾」，中孚反卦。内外爲夫婦，中孚象目。中孚重離爲二目。兑不相從，反兑如反目，妻有諍夫之義。





 乾六四，

仍爲乾，中孚仍爲中孚。進退，利武人之貞。


 有孚，血去惕出，

有孚變乾，涣上。血去逖出，无咎。


 无咎。

小畜乾四所生，四爻生，又見乾孚，孳乳之義。





 大畜九五，

五小畜「豶豕之牙」。


 有孚攣如，

中孚九五同文。


 富以其隣。

小畜與大畜起。大畜爲富隣。攣如，雙生。小過、中孚錯，象同小過五，此同中孚五。小畜與大畜爲正負，如雙生之子爲攣如。





 需上九，

外爻壻，夬四需三。獨行遇雨若濡。


 既雨既處，

彖言不雨，入坎成雨矣。


 尚德載。婦

巽。


 貞厲。月幾望，

坎爲月，在天上。


 君子征凶。

中孚四：「月幾望，馬匹亡。」







案：震、巽爲長男、長女所生。初爻五陽一陰，五陰一陽，三五當還父母所生。四卦皆三陽三陰，姤乾初巽四，賁艮初離四，節坎初兑四。兩卦合，一順一逆。十二爻，内外合，一順一逆。六爻，内卦以外卦内三卦爲貞，内卦内三卦爲悔；外卦以内卦外三卦爲貞，外卦外三卦爲悔。長局以父母卦在首尾，三、四爲中。





 履

綜小畜。


 虎尾，不咥人，亨。

「含章可貞」，乾少孫爲身，兑爲虎，白虎獻朝馴虎，一正，二朋。乾生卦，會局。乾爲虎，爲三爻。言虎，白虎，西至日入。不咥人，馴。《左傳》：「賜先君履。」乾澤爲履，雷澤爲歸妹。乾少局也，履即地球，又履三公。





 訟

綜需，六月。紛争辨訟，非禮不決。


 初九，

《論語》「好謀而成」。


 素履，

西方色白。


 往无咎。

《詩》「素餐」、「素衣」。《中庸》「素位」。履，禮也。素王禮樂，生民未有。金爲金，《易》以乾爲君，素統水精之子，以言立教，由東而西，如歸妹。





 无妄

綜大畜。


 九二，

歸妹九二：「眇能視，利幽人之貞。」


 履道坦坦，幽人貞吉。

乾道坦平正直。「周道坦坦，其直如矢」。坦坦，旦也。震爲足，歸妹之幽人。天道曰圓，地道曰方。方曰幽，圓曰明。明者，吐氣者也，是故外景。幽者，含氣者也，是故内景。故火曰外景，而金水内景。金水内景曰幽。初水，三金居中，故「幽人貞吉」。





 乾

綜坤。


 六三，

歸妹初：「眇能視，跛能履。」


 眇能視，

履五巽爲眇，兑爲一目。


 跛能履。

謙五不成震爲跛，位在虎口。


 履虎尾，

歸妹即「履虎尾」。


 咥人，凶。

在邊爻，無可食。


 武人爲於大君。

巽初小畜，「利武人之貞」。師衆以順爲武，乾剛爲武。《詩》「武人東征」，司馬。《尚書》「汝爲大君」，帝也。震爲足，離爲目，下震承乾爲跛，外離二女爲眇。





 中孚

綜小過。


 九四，

二虎。


 履虎尾，

虎在初爻，此從履言之。暴虎，兩濟尾均在初。


 愬愬，終吉。

愬愬，懼貌。臨事而懼，好謀而成。二中孚爲愬愬，少局，父母在三、四，以初、上爲中。





 睽

綜家人。


 九五，

以上二爻與歸妹同。


 夬履，貞厲。

暌爲「眇能視」。夬即兑，西方。夬爲羊，羊即洋。





 兑

綜巽。


 上九，

祭祀非禮。


 視履

視履，即跛助也。如履薄冰。夬在乾上，爲視，一陰在上不成離，爲眇。履在乾下，爲履。一陰在上不成震，爲跛。夬履朋二卦，上爲兑卦也。乾六爻，合爲三卦：初四巽，二五離，三上兑。初見二卦，以明此例。君子所履，小人所視，兩目兩足，中局。


 考祥，其旋，元吉。

乾西方金，其虫毛。初姤牛，上夬羊，四小畜，三履虎。涣巽三坎上，噬嗑離三坎上，夬兑三乾上。外卦下行，内卦上行。





 泰

正月，辟寅，正卦。坤五世，代坤，綜否，順行。否泰之卦，獨各貞其辰，共北辰，左行相隨也。


 小往

往三陰，往之否。


 大來，

否，三陽從外來内。


 吉亨。

乾亨，坤貞，負卦，内外相反，言往來，所有子孫皆由起例。三女變三男，同此。《易緯》大通而泰，上地下天，亨。





 升

正月。


 初九，拔茅茹，

四初成萃，爲茹。


 以其彙，

爲祖卦，故同否。茹彙，子孫也。


 征吉。

綜卦之例，則三與四、二與五、初與上同文。否泰一錯一綜，故初爻皆言拔茅，以示其例，又連反。





 明夷

二月。


 九二，

二五成既濟，中男。


 包荒，

白茅包之。


 用馮河，

馮河，死而无悔者不與。


 不遐遺，朋亡。

外三爻變爲乾，坤體亡矣。初爲主，二爲朋，内爲主，外爲朋。


 得尚于中行。

四三爲中行，又亡即「悔亡」之亡，謂内卦變乾爲坤。





 臨

三月。


 九三，

上三成損，少男。


 无平

三、四爲平。危者使平，易者使傾。


 不陂，

初、上爲陂，既濟變未濟。


 无往不復，

復六二「臨如」，大畜三臨上，此在首之例。


 艱貞，无咎，勿恤其孚，

孚例，泰、否爲負之祖，生六子，二十四孫，于四、五内外變爻發其例，言泰可以包否。


 于食有福。

損臨上九，乾變坤，父母四局，子孫十二局，共十六局。





 大壯

四月。


 六四，

地動于下，地應于上。


 翩翩不

讀丕。


 富，以其鄰，不戒以孚。

祖二，宗六。負卦一爻每十六變陰陽，合百三十二，合三正卦爲六十四也。





 需

五月。


 六五，

人動于下，人應于上。


 帝乙歸妹，

天子。妹讀如沫，如周公之營東都。


 以祉，

離祉。


 元吉。

既濟二需，婦喪茀。「文勝質，質勝文，文質彬彬，然後君子」。乾質，坤文，泰否文質合中之卦也。





 大畜

三月。


 上六

地動于下，天應于上。


 城復于隍，

益大畜居三，爲「城復于隍」。


 勿用師。

師臨列損上。


 自邑

邑即沫。


 告命，貞吝。

損三、大畜上爲隍。三爲城，邊爻爲城隍，上二言「勿用」，過也。







案：變初四取恒，二五取既濟，三六取損，如坤取三女。又泰之内乾由否之外乾而來，否之内坤由泰之外坤而往。泰，陽生於下，陰消於上，内積三陽，則外消去三陰。泰之外坤，由内而至外。否之外乾，亦由内而至外。易外不易内，非内去坤以乾代之也。正首合錯身，錯首合正身。正身亨，錯身亨。





 否

七月，辟申，正卦乾。乾五世代乾，二卦父母。否如覆桮，綜泰。


 之匪人，

比之匪人，天地定位，恒。


 不利君子貞。大往小來。

外乾往泰之内，泰坤來居于内，三男變，三女同，此内外卦相反。《易緯》：「不通而否。」





 无妄

七月。


 初六，

四初成益，長女。


 拔茅茹，

无妄茅，大畜茹，起文如二濟首尾。


 以其彙，征吉。

以天包地。茅，白茅。拔茹以彙，否代乾生三子、十二孫也。益四：「中行告公從。」





 訟

八月。


 六二，

二五成未濟，中女。


 包

三爲包。


 承，

初爲承。


 小人吉，大人否，亨。

需、訟上，大壯、无妄上，未濟五，君子之光，陰得中正。正四中卦，晉、明夷、需、訟。又此以吉、喜對否。





 遯

九月。


 六三，

上三成咸，少女。


 包羞。

「不恒其德，或承之羞」，「咸其輔頰舌」，白茅包之，「危者使平，易者使傾」，易傾猶平陂也。





 觀

十月。


 九四，

外乾與泰乾本一卦，故觀。


 有命，

王狩。


 无咎，疇離祉。

益初：「利用爲大作。」離，麗也。長局，火中有困，三四爲中。





 晉

十一月。


 九五，

五應泰二明夷。


 休否，

曳其輪。


 大人

大有。


 吉。其亡其亡，繫于苞桑。

土坤悔亡，與朋亡起，由乾得來，悔變成坤，則乾亡矣。悔亡之亡，由此生。四五變乾，外乾將爲坤。二五言亡，對文。又天子存二代之後，猶尊賢也。尊賢不過二代。





 萃

十二月。


 上九，

上應泰初升。


 傾否，

傾陂。


 先否後喜。

先爲无妄、遯，後爲觀、晉、萃。「咸其股，執其隨」，故曰「先否後喜」。由上逆行，乾爲坤，否成泰，春氣喜，由哀而喜，再一歲也，更始也。終而復始，《緯》乾爲先，坤爲後。







按：錯綜，内外相綜變，初四取益，二五取未濟，三六取咸，如乾取三男。否泰所生六子，十二卦，在上經者半，在下經者半。泰内與否外綜，否内與泰外綜，八錯首以三四爲中，以八錯言例。





 同人

綜大有。


 同

和與同異。


 人

家人，一家之人。


 于野，亨。

野，天下之人，先進野人。龍戰于野，野爲海邦。《左傳》「禮失求野」。


 利涉大川，

三人同行。


 利君子貞。

一正，二朋。乾生會局。乾中孫爲身。大有祭祀，同人會同。同人九卿，七月大同，合爲大人。直、方、大，坤二爻不習，與坎錯。中局，二五爲中。





 遯

綜大壯。


 初九，同人于門，

艮爲門。門宗近郊野外，遯尾厲。《禮》：「外户不閉。」


 无咎。

異姓。先同姓，後異姓，先中國，後夷狄。《春秋》書同盟，始于莊，終于昭，二伯之功也。





 乾

錯坤。


 六二，

兄弟宗族。


 同人于宗，

乾生還。乾爲宗，同行爲宗，厥宗噬膚。


 吝。

《左傳》：「大有之乾曰，同復于父，敬如君所。」周之宗盟，異姓爲後，言宗以爲晉也。宗，同姓之親，即「血孚出，涕沱若，戚嗟若，吉」。





 无妄

綜大畜。


 九三，

「或係之牛，行人之得，邑人之災。」


 伏戎于莽，

寓兵于農，解三「致寇至」。


 升

錯升。


 其高陵，

九陵，九州。三爲高陵。


 三歲不興。

高陵，三爲高，解「射隼于高墉之上」。初兵，而陳、蔡之師不致。三歲，不在三爻，則在上爻。漸五三年，三三年，二三年。同人三，无妄、既濟三年，未濟在四。復十年，丰上三歲，坎三歲，三十六日，爲三歲。上經全卦之數，從泰至此三卦，「十年乃字」。





 家人

綜睽。


 九四，

「富家，大吉」。同人、家人之分，在此爻。家人外爲同人，同人内爲家人。


 乘其墉，

解六三：「負且乘，致寇至。」


 弗克攻，吉。

三爲墉，四乘之。弗克攻者，内外異卦，「公用射隼于高墉之上」，以三爲公，爲墉。







按：「弗克攻」，有備也。有備無患，内合中國，外禦夷狄，如桓、文治政，而楚息兵，不敢擾中國。魏綘和戎，九年息兵，治外治内。





 離

錯坎。


 九五，

朋友、賓客、諸侯。「出涕沱若，戚嗟若」。


 同人，先號咷而後笑。

以正君臣。離五節「旅人先笑後號咷，先逆

 後得主」。


 大師

與師錯。大師小旅。


 克相遇。

錯遇大師，京師重離。後先以恩義言。大師即京師。中國爲師，大統爲大師。左右二大，「見龍在田，利見大人」，中外之分。





 革

綜鼎。


 上九，

「君子豹變，小人革面」。


 同人于郊，

此郊爲祀天，遠者皆至。先門後郊，先後之序，言都從郊始。


 无悔。

晉之于楚，戰敗而後南北分伯。桓之于楚，不戰而受盟。桓如旅，晉如同人，就一事言之。







按：内三爻爲兄弟，「同人于宗」是起例。此師卦，爲泰中局。祖宗于某爻生身卦，身卦于某爻變還祖宗，爲名曰歸宗，以同人二「同人于宗」示例也。漸巽二艮五，大有離二乾五，隨兑二震五。





 大有

午五月，離中，負晉，綜同人。


 元亨。

離次子，爲身卦，入鼎少子，卦反正大有。倭，五月。《春秋》大事于太廟、有事于太廟，有以手持肉，犧牲之象。師、比皆言田獵。下經爻始大同，遯初同人，上大有。





 鼎初九，无交

風火。《説文》：「爻，交也。」象《易》六爻之交。


 害，匪咎，艱則无咎。

初爻五交。交爲《禮器》「室事交乎户，堂事交乎階」之交。





 離九二，

大畜二賁「輿脱輻」，黑革也。


 大車

乾爲車，坤爲輿。


 以載，

地載。


 有攸往，

隨也。


 无咎。

二爲中。《詩·大車》。内三爻變成坤，爲大輿。由天變坤，又由坤變乾。乘素車，貴其質也。「飛龍在天，利見大人」，乾五爻辭。





 睽九三，

大畜三，「良馬逐」。


 公用亨于天子，

《禮器》：「天子適諸侯，諸侯膳，用犢，天子爲賓，公爲主人。」三爲三公，晉文招天王是也。又：「諸侯適天子，天子賜之禮太牢。」


 小人弗克。

弗克者，可以克也。師上「大君有命，開國成家，小人弗用」，隨「亨于西山」，升「王用亨于歧山」，《太玄》「争用亨于王前」。天圜序五牲之先後貴賤，諸侯之祭牲牛曰太牢，大夫之祭牲祀羊曰少牢，士之祭特豕曰饋食，無禄者曰稷。大有九三「公用亨于天子」，指不變之陽爻。乾「小人弗克」，指變之陰爻睽。凡爻以變爲占，故爻多就已變新遇之卦立説。其有就不變之爻言者，則經多見君子、小人以示例。如三之亨天子，乾爲君，公爲乾。九三專就不變之九三言，若已變之六三爲澤，不中不正，是爲小人，其占爲「其人天且劓」。「公用亨」，惟不變之九，乃足當之。又小人、家人、大人、同人、天子，大統也。言王，小統。





 大畜九四，

大畜四，大有「童牛之牿」。


 匪其彭，

《詩》「出車彭彭」。


 无咎。

《釋文》：「彭，子夏作旁，虞作尪。」





 乾六五，

大畜五，小畜「豶豕之牙」。


 厥孚交如，威如，吉。

「黄裳元吉」，姤初，大有五，皆于乾言孚。孚爲生子生孫，與祖同氣。《左傳》：「大有之乾，同復于父，敬如君所。」厥孚，即「同復于父」。威如，即「敬如君所」也。有孚本例。





 大壯上九，

大畜上九泰，「何天之衢」。


 自天祐之，吉，无不利。

天子祭天，春、秋養牲。傳黄帝、堯、舜之卦。







案：坎、離中男、中女，二卦所生中爻，爲五陽一陰，五陰一陽，當還父母。所生四卦皆三陰三陽。蠱艮二巽五，同人乾二離五，歸妹震二兑五。





 謙

坤少，辰三月，綜豫。


 亨，君子有終。

爲三爻言。謙，大夫，十二月，周公之事。





 明夷

綜晉。


 初六，

夕惕。


 謙謙

「君子終日乾乾，夕惕」。


 君子，用涉大川，吉。

用爲中，此中爻，言用謙，一言用，餘皆言利。夜以繼日，勤以補拙。初爲謙謙，位尊禄重，而目之以卑者貴。





 升

綜萃。


 六二，

升音同聲，又有風，故爲鳴。


 鳴謙，貞吉。

「鳳凰鳴矣，載飛載鳴」。涉川，故鳴。謙可鳴，豫不可鳴。董子：「鳴而施命謂之君。」孟之反不伐，却至上人，不自言其功。功高天下，守之以退，聰明睿知，而守之以愚者，哲。





 坤

綜乾。


 九三，

坤三變謙，謙三成坤，故再見君子，主爻。


 勞謙，

「致役乎坤」。


 君子有終，吉。

坤：「含章可貞，或從王事，无成有終。」勞而不伐。顔子曰：「願無伐善，無施勞功
 

注



 。」蓋天法地，博聞強記，而守之以淺者，不溢。





 小過

綜中孚。


 六四，

初上中。


 无不利，撝謙。

自以爲遇，有諫諍之士用善言。《孟子》：「訑訑之聲音顔色，拒人于千里之外。士止于千里之外，則讒諂面諛之人至矣。」去其驕志淫色，德行寬容，而守之以恭者榮。





 蹇

綜解。


 六五，

爲跛能履。


 不富，

不讀爲丕，朋來爲富。


 以其隣，利用

位中。


 侵伐，无不利。

蹇之往來，故爲隣。謙二爻連言「利用」，土地廣大，而守以儉者安。





 艮

綜震。


 上六，鳴謙，利用

三言用，皆取中義。


 行師，征邑國。

利用者不用，藏之也。人衆兵強，而守之以畏者勝。此六者，皆謙德也。







按：本卦謙爲「一人行則得其友」。友明夷、升，坤爲母，合之仍一生三男。「三人行」，明夷、升、臨。「則損一人」，謂臨未見。謙卦而師、復又往會之，則成三人。坤内三卦，泰内三卦，合爲六，彼此往來，或損或得，共六局，一主二客，如一君二民，又變一父母以統之。謙與師、復爲三人，此爲坤少局，朋卦泰少，臨不來。丰震三離上，井坎三巽上，剥艮三坤上。





 豫

辰侯。侯三月，震長，綜謙。「凡事豫則立，不豫則廢」，言前定則不跲，事前則不困，行前定則不疚，道前定則不窮。《易緯》御難設豫，注：「防備豫知，母老子強，故曰豫。」貞屯悔豫皆八，是三爻動之變例。恒内三卦，長來豫，中來歸妹，三來丰。


 利建侯、行師。

雷建侯，坤行師。





 震初六，

恒初從口。言，言前定。


 鳴豫，凶。

南方樂，雷爲有聲，鳴者自伐。鳴而命者爲名，名之爲言，鳴與命也。主與中各分中局，主中同長，局主中各異。坤四：「括囊，无咎无譽。」





 解六二，

恒三。解介同音。


 介于石，

「困于石」。艮爲石，事前定。


 不終日，

即日中。


 貞吉。

一日分十二辰，不終合中，所謂豫也。柳下惠不以三公易其介。《大傳》：「君子見幾而作，不俟終日。」《易》曰：「介于石，不終日，貞吉。介如石焉，寧用終日？斷可識矣。君子知微知

 彰，知柔知

 剛，萬夫之望。」歸妹「月幾望」，夜中，不終日，與日幾望對。





 小過六三，

恒二。從目，長則在中。


 盱豫悔，

悔例。


 遲有

行前定。遲因小過言過，愆期之遲歸妹。


 悔。


 坤九四，

猶豫，謂此爻。


 由豫，大有得，

日中而行事。


 勿疑，朋盍簪。

此朋以爻言，四變則六爻皆陰。坤爲鳳，盍即嗑，簪即宗。宗，坤也。宗祀文王于明堂，朝諸侯于明堂，卜筮所以使民決嫌疑，定猶豫。





 萃六五，貞疾，恒不死。

陰氣悲哀，變爻錯成恒。丰「往得疑疾」，大有

 「不終日」，遲冥皆就日時取義。董子：「天以三時生成，以一時喪死。死者百物枯落也。」又云：「春喜氣也，故生。秋怒氣也，故殺。夏樂氣也，故養。冬哀氣也，故藏。四者天人同有之，有其理而一用之。」





 晉上六，

北爲空虚之地，陽用陰虚。


 冥豫，

冥，明夷，艮爲幽門，爲冥門。


 成有渝，无咎。

冥爲明悔，明夷之晦也。陰陽交會于北方。







案：漸、蠱、歸妹、隨四卦，二五在中，爲反錯，學父母，復坤初震四，困兑初坎四，旅離初艮四。





 隨

二月候。兑、中孚，負大過，綜蠱。此卦君臣三四既濟。《易緯》「服牛馬隨」，注：「今畜隨人用。」從也。以臣從王，如馬牛受人牽索，故從維係。二係初，三係四，上係五，陰隨陽，故名隨。


 元亨，利貞，无咎。

父之齒隨行。





 萃初九，官

上之初成官。《禮運》：「其官于天也。」


 有渝，

《王制》：「朋友不相渝。」家天下也。


 貞吉，

改過。


 出門

出家成教于國。


 交有功。

會盟。忠孝兩全，對「不事王侯」。坤「易從則有功」，言交者二、五爻卦。交，效也。「效法之謂坤」，法地而王，内變大過。





 兑六二，

二爲女。主「震來厲，億无喪，有事」。


 係小子，

二陰爲主，三上小子，在下位不陵上。


 失丈夫。

五陽在下位，不獲乎上。小子少局，丈夫長局，長變少，少變長，内震。長子爲丈夫，爲長兄。本爻成兑，爲少女，陽爲陰。小男女雖易長，然比之自見。





 革六三，

三陰爻言係。


 係丈夫，

四陽在下位，不援上。


 失小子。

三陰在上位，不獲乎下。


 隨有求

所求乎臣以事君，未能也。「同氣相求」。


 得，

得可欲，「方以類聚，物以群分」，三得四。獲器用曰得，牛馬曰獲。


 利居貞。

内卦頤、豐，利不變，中。「朝，與上大夫言，侃侃如也。與下大夫言，誾誾如也」；「上交不諂，下交不瀆」。又：「春享孤子，秋食耆老。」又内卦是男，外卦是女，男變女，女變男，故相合成純卦、負卦。内外同，故變者皆爲中卦。





 屯九四，

外全變爲頤。


 隨有獲，

變頤爲獲。


 貞凶。有孚

有孚、比亦在屯下，有孚正例。孚又讀郛，外部在對卦。


 在道，

所獲之俘在道中。


 以明，何咎。


 震九五，

長男。長幼天倫，立嫡。


 孚

「孚兑吉，悔亡」。


 于嘉，吉。

合震，「亨者嘉之會」。隨，兑、震所生正卦。孚言孳生。大有五，姤初，小畜九五及此，是陰言係主，陽爲孚主。





 无妄上六，

自外逆行上，爲長女。


 拘係之，

係，二陰往從二。


 乃從維之。

二陽從五，二陰從二。《詩》「縶之維之，以永今朝」，《白駒》，王後之禮。


 王用亨于西山。

震對隨，小統言西山，升四言岐山。兑在西方，王爲主，與大有九三相起。西山，西岳。恒下岐山，北岳。







案：隨。明兄弟專卦，以弟隨兄，雁行隨行，天倫之敘也。内震爲長男，則以内三爻象弟之從兄。外兑爲少女，則以四五爲長中。初長，上少，内男，外女。《禮》曰：「男女異長。」而象可相通。五爲陽，男主陽，上升，係四初，二陽從五，合爲三。陽爲三男，成乾二爲陰。女主陰，下降，係上三，二陰從二，合爲三陰，爲三女，成坤。二爲女，正中位變成純兑。五爲男，正中位變成純震。比坎二坤五，歸妹震二兑五，同人乾二離五。





 蠱

三月候，艮中，負頤，綜隨，二四易位，未濟。此卦父子，頤來，小過去。《詩》作「盬」，「王事靡盬」。


 元亨，利涉大川。先甲

日用甲，日之始也。甲爲木，庚爲金。以甲庚立説，《春秋》之義也。


 三日，

《春秋》之帝。


 後甲

《詩》「吉日維戊」。


 三日。

此排八宫八卦，泰否爲甲庚，主古而止。先甲三日爲辛，後甲三日爲戊。辛爲柔日，戊爲剛日。外事用剛，内事用柔。丁火爲甲木所生，辛金爲甲木之祖。金生水，水生木，木生火，父子之象也。舊説以爲丁辛癸三日，以後甲三與先庚三同爲丁庚。後三爲癸，有柔無剛。考禮數日有來往不同，今訂爲先三日柔，後三日剛，一剛一柔，一内一外。又先甲三日辛，《春秋》上辛，柔日，内事用。後甲三日丙，《詩》戊午，剛日，外事用。生于來日，死于往日。多一日計，先庚三日丁，内事用，後庚三日壬，春秋壬午治兵。





 大畜初六，

初變成乾。


 幹父之蠱，有子，

爲上九，艮陽爻，以武王爲子。


 考无咎。

考，父，乾。有集成其志，故无咎無憂者，其惟文王。


 厲，終吉。

陽謀始，陰有終。初上一爻，始終之義。盬，家事也。《中庸》孝者善繼善述，武王、周公，天子之孝。





 艮九二，幹母之蠱，

隨之三陰，分長幼，以繼母事。


 不可貞。

以婦承母，二陰居中，故以母言。巽女承母之事，《詩》「太姒嗣徽音」是也。卦名既定于爻，陰陽分父母。不定在初六，陰爻。乾統三男，百二十官理陽政。坤統三女，百二十女理陰政。貞吉，悔亡，无不利，无初有終。





 蒙九三，幹父之蠱，小有悔，无大咎。

三陽位，故言父。不中，故小有。悔正，故无大咎。





 鼎

外三變成小過。


 六四，裕父之蠱，往

往則成小過。


 見吝。

「裕父之蠱」，女子幹母之蠱，不與外事，故裕父。初六往上成坤，九不言幹母者，互文相起，可推而知。





 巽六五，

「艮其腓，不拯其隨，其心不快」。


 幹父之蠱，用譽。

用，中也。二五爲中，故言用譽。《中庸》必得其名，五剛建中正，如武王、周公，故言用譽。三陽爻屬父，三陰爻屬母，以此二卦分應四男女。





 升上九

上變成坤母。


 不事王侯，高尚其事。

通變之謂「事」。初六來居上，成坤体。女子不與外事，故言「不事王侯」，陰道无成有終。《詩》「王事靡盬」，言竭力事君，不能顧私。《詩》「王事靡盬，不遑將母」，此孝子志在養親，不以身許人。「其事」，爵禄也。







按：乾坤初與上相綜，蠱初往上成坤，上來初成乾，父母之體未成，少長男女變化以成之，爲蠱。如武王、周公繼述文王事，不必定爲男女賢、父母不肖也。初六變爲乾父，體尚未成，少男以上來居初，如武王、周公繼文王之義，父謀始乾，故於初言之。又大有離二乾五，漸巽二艮五，師坤二坎五。





 臨

損下泰上。丑十二月，辟泰少，重震卦，如周游順行。正謙，臨、觀合爲頤，又合爲小過。


 元

大也。


 亨利

以也。


 貞，至于八月有凶。

中二爻大壯。八字一見。觀八月，三動成既濟，故云八月西廵狩。





 師

四月，坤二。


 初九，

「師出以律，否臧，凶」。


 咸臨，

觀生。


 貞吉。

六爻卦名加字，惟初、二同例。中爻在初，以濟少之偏合震，故二爻同，二爻變，坤中局，師衆南。





 復

坤初復坤。


 九二

「臨，休復吉」。


 咸臨，

觀生。


 吉，无不利。

咸甯萬國，内變謙。





 泰

正月，坤三，伏謙。


 六三，

「无平不陂，无往不復，艱貞，无咎，勿恤其孚，于實有福」。


 甘臨，

甘節。


 无攸利。既憂之，无咎。

三爻還母，陰卦下行，臨事而懼，好謀而成。中二爻，大壯東。





 歸妹

伏小過，候九月。


 六四，

臨，「歸妹愆期」。


 至

歸妹爲「至」。


 臨，无咎。

咸、甘聲近，知、至聲近。冬。





 節

伏咸，大夫，七月。


 六五，

臨甘，節吉。


 知臨，大君

中男應二。


 之宜，吉。

外全變履，齊莊中正，足以有臨也。觀六二，利女貞。





 損

伏遯，公，七月。


 上六，

臨，「弗損益之，无咎，貞吉，利有攸往，得臣无家」。


 敦臨，吉，无咎。

艮九五曰「敦艮」，復五曰「敦復」。上二爻中孚，中局，外變三男，謙外履内，以上通二，二十四卦全見西。







按：解恒三未上，屯既三益上，大畜損三泰上，此爲泰少局。泰少臨一人行爲君，坤長中朋之三人，中損少謙，不見一、二、三、七、八、十、九，無四、五、六。





 觀

酉八月，辟卦逆行，益長，正卦小畜，否四。風上地下，觀。重艮卦，合爲頤，反爲小過。二卦十二爻，皆有卦名，即頤，合臨、觀爲頤。


 盥而不薦，有孚顒若。

朝覲宗遇觀政，合爲艮，故《左傳》云土也。諸侯朝覲，《詩》見止、覯止。臨爲天子巡行，觀爲諸侯朝覲。《文王官人》視、察、觀。《易緯》苑閣法觀，注：「壯觀宫庸。」外小畜，内豫。





 益

三男，公，正月。


 初六，

否長，无妄四：「有命，无咎，疇離祉。」


 童觀，

同人。


 小人

家人，民也。


 无咎，君子

諸侯。


 吝。

《孟子》：「夏諺曰：吾王不遊，吾何以休？吾王不豫，吾何以助？」





 涣

卿，六月。


 六二，

損長，蒙五。


 窺觀，利女貞。

女，如《詩》士女，爲夷狄。九五、六二中正，利見大人。二爲女家。又六陰合爲利女貞。臨六五「大君之宜」。





 漸

侯，正月。


 六三

既濟長，蹇上。


 觀我生，進退。

生，性也。進退，損益也。《論語》：「求也退，故進之；由也兼人，故退之。」又漸爲進退，震、艮不得中行，而與「必也狂狷乎？狂者進取，狷者有所不爲」。又黜陟典禮三四中。





 否

十月，辟，四爲諸侯。


 六四

无妄。初，「利用爲大作，元吉，无咎」。


 觀國之光，

諸侯。


 利用賓

覲禮賓介。


 于王。

聘享、朝覲。《書》：「既月乃日，覲四岳群牧，班瑞於群后。」《左傳》風爲天子，土上山也，言重艮。





 剥

辟，九月。


 九五，

蒙二。


 觀我生，

咸、臨我生，謂人也。《易本命》：「天一，地二，人三，三三而九，九九八十一。一主日，日數，故人十月而生。民受天地之中以生，天命之謂性，盡人之性，本命生。」


 君子无咎。

觀風問俗。《易本命》：「子曰：夫易之生人，禽獸、萬物、昆蟲各有以生，或奇或偶，或飛或行，而莫知其情，惟達道德者能原本之矣。八九七十二。」偶以承奇，奇言辰。





 比

卿，四月。


 上九，

蹇二。


 觀其生，

觀過知人，盡物之性，文王官人，咸、臨。


 君子无咎。

按：无妄，否初，益四，蒙、損初，未四，蹇既初，咸四。





 噬嗑

離少，亥十月，負鼎，綜賁。


 亨，利用獄。

《大傳》：「日中爲市，致天下之民，聚天下之貨，交易而退，各得其所，蓋取諸噬嗑。」二綜以晉、明夷相終始，彖下「利用」惟一見。離少子，未内來，九卿，十月，素統。初、二、上三爻言滅言刑，三、四、五三爻言得言食，内三人豐。《易緯》「親疏噬嗑」，注：「間隔，法天地宜。」「天市噬嗑」，注：「帛度
 


 肆。」三滅，二得一遇。


 晉初九，

綜明夷，傷也。晉始，明夷終。


 屨校滅趾，无咎。

校，足械。震爲趾爲足，以菲履，當刖，履地，禮也。中局，二、五履爻，初、四剥，三、上豐，初、上同言校滅。「子曰：小人不恥不仁，不畏不義，不見利不勸，不威不懲，小懲而大誡，此小人之福也。《易》曰：『履校滅趾，无咎。』此之謂也」。





 睽六二，

未初，睽六五，噬膚。


 噬膚

與膚爲例。


 滅鼻，

與滅爲例。


 无咎。

不連，以草纓當劓。睽三：「其人天且劓。」人所欲者飲食，所畏者刑罰。中四爻言噬，又三言滅，三言遇，得孝春秋。





 離六三，

未三，鼎變。


 噬腊肉，

寢饋于六藝之中，則古昔，稱先王，述而不作。


 遇毒，

離。


 小吝，无咎。

食而不知其味。三爻三分，厚味實腊毒，腊爲昔，味厚爲毒。初上中書屬「震索索，視矍矍，征凶。震不于其躬，于其隣，无咎。婚媾有言」。





 頤九四，

金德，食，震五。


 噬乾胏，

肉有骨謂之胏。


 得金矢，

艮。


 利艱貞，吉。

《詩》也。四上統五，初四統二例。「人莫不飲食也，鮮能知味也」。





 无妄六五，

金德，震四。


 噬乾肉，得黄金。

乾。


 貞厲，无咎。

五變成乾，中四四爻食，「雖有嘉肴，弗食，不知其美」。《孝經》。





 震上九，

綜艮，賁，趾刑處。


 何校滅耳，凶。

荷天，樂也。中局震耳，噬嗑上，即賁初，故言耳趾，示上下位例。「子曰：善不積不足以成名，惡不積不足以滅身。《易》曰：何校滅耳，凶。」又爲「日昃之離，不鼓缶而歌，則大耋之嗟，凶」。





 賁

酉候，八月，艮長，又爲離四，負蒙，綜噬嗑，二卦同頤。


 亨，小利有攸往。

頤又象行步，一所以别也。《夏官》有虎賁氏、旅賁氏。虎賁氏掌先後王，而趨以卒伍，軍旅會同亦如之。舍則守王閑，王在國則守王宫，國有大故則守王門。《易緯》：「順天文爲賁。」注：「象文互雜。」賁天文，夬人文，離鳥文，革獸文。又九錫中，虎賁車服。





 艮初九，

綜晉，需，艮止。


 賁其趾，舍車而徒。

震爲車。君子之車，既庶且多。艮趾行旅，賁車止則持輪。《論語》：「從大夫之後，不可徒行。」「庶人不議。」又兩足，損内三人來。「艮其趾，无咎，利永貞」。





 大畜六二，

綜睽、蹇。需、畜音近。


 賁其須。

寡君須矣，「歸妹以須」。須同需，離變成乾，錯坎成需，治南方。《卷阿》：「飄風自南。」





 頤九三，

綜坎離。


 賁如，

剛。


 濡如，

柔。


 永貞吉。

與需對文，一緩一疾，不剛不柔，合易道矣。濡同需，指二。虎賁適四方使，則從士大夫。若道路不通，有徵事，則奉書以使于四方。





 離六四，

綜頤、大過。


 賁如，

疾。


 皤如，

徐。


 白馬翰如。

金乾，離爲雉。


 匪寇，婚媾。

初四應。《詩》白馬、白駒，《卷阿》君子之馬，又三四中，合《殷武》之詩。既濟上「三人來」，又「突如其來如、焚如、死如、棄如」。





 家人六五，

綜噬嗑、无妄、井、升。


 賁于丘園。

家人。「涣王居，无咎」。


 束帛

无妄。


 戔戔，吝，終吉。

《詩》素絲、孑孑、干旄、幣帛贄。





 明夷上九，

綜震、巽。


 白賁，无咎。

金，緯書商興金德王，六爻金見賁，「繪事後素」。震爲足，爲車。







按：旅，離初艮四。小畜，巽初乾四。復，坤初震四。又頤、中孚、大小過四卦，凡正卦，身二十四卦，非二五中爻，三十六卦，必見一卦以調劑之。所謂調劑過、不及，以合中庸也。





 剥

九月，艮少，負大畜，應小畜，綜復。《易緯》：「物敗以剥。」注：「物老剥盡。」卦一陽五陰，象屋入形，爿從半木，卦如木屑。《説文》：彖，屋下治木彖彖。陽將盡，君子存亡繼絶之功爲大矣。


 不利有攸往。

别卦内起初止三，外卦起四止上，内順外逆。和卦外起上止四，内卦起四止上，外逆内順。





 頤初六，

頤，中象齒，上下二陽牙。


 剥牀

剥者損之。


 以足，

以者益之。足以行，儀容是也。


 蔑貞，凶。

本有上一牀，以下一爲足。牀讀爲爿，爿與片爲一字，象木之半。又牀，央也，壯也。中國在東，外洋在西，西卦兑，兑爲羊，夬、壯皆爲羊，指西洋。牀即壯羊。剥羊謂用夏變夷，以化中國。





 蒙六二，剥牀以辨，

決嫌疑，辨上下，上一剥，下又象一剥。今瓣、辮字從辡。


 蔑貞，凶。

辨讀如片，上半爿，下坎爲片，合之爲木，破而屑之，如鼎下之
 


 也。


 艮六三，剥之，无咎。

成艮象。剥至此已伏大畜，内三爻成乾矣。夬：「君子夬夬。」





 晉

晝也。


 六四，剥牀以膚，凶。

夬四需，「臀無膚」，與夬互文相比。夬三，「臀無膚」，夬壯即剥之牀。《説文》：「卜，灼剥也。」肌膚在外，心在内，化其外兒，宫人則心主矣。





 觀六五，貫魚，

貫、觀同音。五在中宫，巽長女。洪氏説巽爲魚，成四巽，故云貫。


 以宫人

坤邑。


 寵，

龍杘乾，爲天子六官，六龍。


 无不利。

魚變爲龍，魚東方，言宫人。言化其心，如東方不辨東西矣。





 坤上九，

艮其限，列其寅，厲薰心。


 碩

大口。


 果

朶頤。


 不食，

頤空口，指不變之上九。


 君子得輿，

上六坤輿，内卦震爲車，已變之上六。


 小人剥廬。

外卦艮爲廬。《説文》：「彖，屋下刻木。」上九，小人于屋下削木。







按：噬嗑離三震上，涣巽三坎上，謙坤三艮上。又艮、兑少男、少女。三爻所生，一陽五陰，一陰五陽，當還父母六子，十八卦還父母六卦，得十二卦，父母所生，亦十二卦，共二十四卦，合之八卦，爲三十二。生三卦，還一卦，所謂「三人行則損一人」也。正卦所生二十四卦，一五不同十二卦，三陰三陽十二卦。





 復

坤初，子月，十一月，綜剥。


 亨，出

剥。


 入

復。


 无疾，

初坤爲出，上亦爲入，反復相同无别。疾，不安也，爲潛龍。


 朋來无咎，

謂二以上五陽爻，初陽得應履。


 反復其道，

坤由復變剥，反覆皆成復卦，如乾之反覆不變，剥、復、夬、姤、乾、坤、否、泰，一也。


 七日來復。

潛龍由乾六變成坤，坤一變爲復，由乾至復共七日，一爻值一日，歸妹「勿逐，七日得」。卦三變合六，過七而復。震、復同言七日。


 利有攸往，

如坤初變復，師、謙合爲泰，再變升、明夷、臨，七日後變爲後。无疾，損益得中，往來交易，文質彬彬，東變西，西變東，此子息例。





 坤

綜乾。


 初九，不遠復。

還父母體。《論語》：「不貳過。」初復之首，七日不遠。《中庸》：「回之爲人也，擇乎中庸，得一善則拳拳服膺，而弗失之矣。」《大傳》引「子曰：顔氏之子，其殆庶幾乎！有不善未嘗不知，知之未嘗復行也。《易》曰：不遠復，无祇悔，元吉。」初二爲地。


 无祇悔，元吉。

還原，以八爲夷，一爲中國，剥去夷狄之俗，進以中國之化。





 臨

綜觀。


 六二，休復，吉。

臨二復，曰：「咸臨吉。」泰三臨，曰：「無平不陂，無往不復，于食有福。」





 明夷

綜晉。


 六三，

三爲内卦之中，至此乃改步近于遂，過矣。


 頻復，

頻猶「三思」之「三」。


 厲，

巽三，頻巽。


 无咎。

三、四爲人，中孚取二爻爲中，頻則「不貳過」之義矣。「明夷于南狩，得其大首」。内爲内事，外杘外事，此爲三變，合升卦内三變爲六。





 震

綜艮。


 六四，

震四：「震遂泥。」


 中行，

中行，多不易之卦。又三、四爲中。六爻多雙變者，單變成震，晉中二爻變成豐、成旅。


 獨復。

獨者，一人行，外爲益。外三人來，損一人。无妄變震，震爲獨行，屯、頤爲三人之二，專明此例。「履霜，堅冰至」。





 屯

綜蒙。


 六五，

「屯其膏」，五、上爲天。屯、敦同音。


 敦復，无悔。

艮上：「敦艮。」臨上：「敦臨。」上四卦皆在頤。





 頤

綜大過。


 上六，

二十四卦中十六卦皆有之。


 迷復，凶。

坤：「先迷。」迷復者，迷而不反，上下相同，功過不分。頤音同迷。


 有災眚，

《尚書》：「乃惟眚災。」


 用行師，

師、坎、坤皆中正卦，又陽居中，主群陰。群陰无主爲迷。《春秋》之近事，《易》於上爻舉《春秋》事爲説者數見矣。


 終有大敗，以其國君凶，

上爲國君，二男反，又君弱臣強，上下不分。


 至于十年

十畫。


 不克征。

損益十卦，以求合中，即「女子貞不字，十年乃字」。







按：二陽在外，臣太卑，君太尊，群陰
 

注



 居中，不能主。如楚子君驕臣諂，必敗之器。凡坤所生六卦，皆五陰一陽。豫震初坤四，節坎初兑四，賁艮初離四，此爲長局。坤長爲主，泰長升不見。





 无妄

戌，九月候，否長，正姤。


 元

大也。


 亨利

以也。


 貞。

无妄，无爲而治，无字從此起例。馬、王作「望」，盧注：「忘也。」


 其匪正

三爻正。


 有眚，

災眚。


 不利有攸往。

三之六成既濟，父取母之長子。《無羊》之詩與大畜對文。外七卦用姤，内七卦用復，正姤，負无妄，外同内錯，六爻皆錯。





 否初九，

「中行告公從，利用爲依遷國」。


 无妄，往吉。

益、觀四否。凡爻中言來往者，指旁通之卦而言。往吉，即悔吉。





 履六二，

履，禮也。


 不耕獲，不菑畬，

「不稼不穡」。


 則利有攸往。

「素餐」，五合履與姤。《禮運》：「聖人脩禮以耕之，陳義以種之，講學以耨之，本仁以聚之，播樂以安之。」





 同人六三，

行人、同人中爻卦。


 无妄之災，

四眚。


 或繫

三爲繫。


 之牛，

喪牛。


 行人之得，

震爲足，復往。


 邑人

京師。


 之災。

變離爲得牛無羊，外變離代坤。





 益九四，

二首四身。


 可貞，无咎。

爲觀。言「含章」，言「可貞」以示例。「拔茅茹，以其彙，貞吉，亨。」





 噬嗑九五，无妄之疾，

疾，痛病由口入。二字從口。


 勿藥有喜。
 

注



 

損无妄爻云：「損其疾，使遄有喜」，「无爲不藥。」五言疾、醫藥。





 隨上九，无妄，行

隨故言行，中爻卦。


 有眚，

眚災肆赦，過失罪名。


 无攸利。

彖合上文。







案：八中卦所生，不見八中卦名。所生二十四子卦，每卦二見。至於負卦，孫則用正身卦，每卦四見，九十六名，每卦四見，負卦三十二，不見八正卦名。四中師、比、同人、大有，四偏卦中爻，隨、古
 

注



 、漸、歸妹，八卦補偏救獘。又觀，益初否四；睽，未初，損四；革，咸初，既四。





 大畜

八月酉，正剥，損少，錯三卦即來居。初四屯，二五解，三上遯。「革用大牲，吉」。


 利貞，不家食，

三四成睽，四靈不在家。


 吉。利涉大川。

乾在下者，爲别卦所變，不爲主。如此山所變，一陰爲小畜，二陰爲大畜。大小之分，以爻畫多少。如一陽爲小過，二陽爲大過，四靈以爲畜，外剥内夬。





 蠱初九，

艮内三人來。


 有厲，利己。

蠱言十支，己土日，長中少三局，合錯一局八卦而卦全。旁通者，彼此錯卦互相通，由錯而來，由錯而往。





 賁九二，

小畜九三：「輿説輻。」


 輿説輹。

大有二：「大車以載。」上艮爲説輿，舍車而徒。《家人》：「夫妻反目。」乾有車象，小畜九二同。小畜就中孚言，此就離卦言。





 損九三，

「城復于隍，勿用師。自邑告命，貞吝。」


 良馬

乾變。


 逐，利艱貞。

漢師説良馬逐薦賢，以馬比君子。《論語》：「驥不稱其力，稱其德也。」


 日閑輿衛，

講武閱兵。


 利有攸往。

大畜爲上經終，與小畜相起。又少男爲損三爻，三爻當還父母所生，三爻損益還父母，故云「三人行則損一人，一人行則得其友」者，爲三爻。大畜往之泰上，初上爲中。





 大有六四，童牛

大有荷天，故言牛。


 之牿，元吉。

帝牛不吉，以爲稷牛。帝牛必在滌三月，稷牛惟具，所以别事天神與人鬼也。又祭天地之牛角繭栗，春秋郊牛養牲，禮有以少爲貴者。祭天特牛，故天子牲孕弗食也，祭帝弗用也。又同人之離象童牛，離言牝牛，訟爲告，乾外三人來。





 小畜六五，豶

嗑與賁對，閹象爲豶。


 豕

太牢，始牛終豕。


 之牙，

嗑中之牙。


 吉。

小畜變大畜，言攣如。小畜之五爲大畜，大畜之五爲小畜，夬之五爲大壯，大壯之五爲夬，卦名有由五定者，此類是也。大畜爲聖人平治一統，而以畜爲名，王者事天地，用大牲牛豕。





 泰

夬變泰。


 上九，何天之衢，亨。

隨：「服重致遠。」《商頌》：「何天之休。」《禮運》：「是謂承天之祐。」衢，九交之道。天有九道，象大九州。言天皆大統，中局。「三人行則損一人，一人行則得其友」。







案：鼎未三恒上，家人益三既上，臨泰三損上。





 頤

子十一月，正卦蠱，合臨觀爲頤。


 貞吉。

《易緯》「養身法頤」，


 觀頤，

頤指，謂舉頤指麾也。


 自求口實。

「后稷岐嶷自求」，宋注：「頤有土象也。」頤，面爲下部，下部爲地，乃地利也。内卦艮，内賁蠱剥來，外卦震，外復隨噬嗑來。卦是内震外艮，來則外震内艮，變則相反。諸卦皆同。但就卦畫可定，無論正朋。五十學易，合爲十，分爲五。二男小過，二女則大過，顛覆爲小過。





 剥初九，

剥在觀之五。


 舍爾靈龜，

變離。十朋，十畫也。


 觀我朶頤，凶。

上下各成一剥形。朶即果。中孚重離，朶物上木，上即不食之碩果也。艮内三人來，外蠱内隨。





 損六二，

蠱因損獨行，得友得臣，自爲君主内卦。「有孚惠心，勿問，元吉。有孚，惠我德。」


 顛頤，

上損之下。


 拂經

五爻經，六經也。


 于丘頤，征凶。

聖爲天口，賢爲聖譯。三丘字，賁五頤二，經居二五，爲孔經，以裁取萬彙也。中局顛拂，即顛覆，謂顛覆成震艮，全變成小過也。震内艮外，其變卦相同。顛覆震艮，如正卦，頤與小過是也。頤者，中孚之對卦也。震爲不及，艮爲過，皆不合中，必損益之乃成中孚。





 賁六三，

至此成正蠱。


 拂頤，貞凶，十年勿用，

復上「至于十年不克征」、「十朋之龜」，十畫，咸恒十卦。勿用，百年曰期頤。


 无攸利。

顛、拂頤，成小過、豐。旅綜恒，咸綜豫，謙綜小過。雖以過名，以上五言之，三四二爻在人位，爲中也。





 噬嗑六四，

濟其不及，以洩其過。


 顛頤，吉。

顛、拂各成一賁、嗑。


 虎視

中二爻言離爲目。噬、視同音。


 耽耽，其欲逐逐，无咎。


 益六五，

隨因損獨行，得友臣，自爲一卦，主外卦。


 拂經，居貞吉，不可涉大川。

損益以成中孚，中爻在中，以統偏爻中局。





 復上九，由

由，道路也。「復自道」。


 頤，

頤，或曰頰車、輔車，取以下載物。


 厲吉，利涉大川。

剥、復綜，損、益綜，賁、噬嗑綜。長少卦内外不能綜，顛覆之乃能綜，如正卦。







案：頤損二益五，明夷泰二既五，在中旁通，自相變。二過、頤、中孚，裁成四偏卦，以合中行也。中孚、巽以外爲主，救以相反相綜之卦，反復不衰。變坎、離，以二五統偏爻。和、别以五、二爲中，和以三、四爲中。





 大過

十月亥，正卦隨，咸二恒五自綜。兑爲過，以巽改過，不吝也，爲和。


 棟橈，利用攸往，

過也。


 亨。

上下兩爻象草木根支，下爲本，上爲末，六爻以綜合説。又困、井皆有木，象大、小過。頤、中孚、乾、坤、坎、離之應也。大過與小過比，小過六二、六五爲過與不及之小。此初六、上六則爲泰過矣。《傳》曰：去泰去甚，損益合中。





 夬初六，

乾上有悔，初爲不及。


 藉用白茅，

乾白。


 无咎。

此爻爲不及，以上救之。藉，承也。在下爲地，變陽，藉象。《大傳》：「藉用白茅，无咎。苟措諸地而可已，藉之用茅，何咎之有？慎之至也。」





 咸九二，

二不及，就女妻言。


 枯楊

中爻四陽爲枯根，艮爲少男。


 生稊，

二陽變陰，稊在下，草木妖孳，以震救之爲頤。


 老夫

變艮少男。老夫，謂内巽三爻叠變爲震，小過二恒，外卦震來巽二爲漸。


 得其女妻，

外三卦，兑少女新變之爻。


 无不利。

長男、少女，隨、歸妹有錯體。歸妹愆期，合兑、巽二女，本士妻得老夫，言夫得妻，不以婦主夫也。中局艮一變成巽。





 困九三，

至此成正隨。


 棟橈，凶。

棟折梁崩，三與上應，木末易橈，爲上言之。上有巽木，大過以期爲中。老夫、老婦過中，女妻、士夫不及中也，互文見義。





 井九四，

三四爲中，自綜。


 棟隆，吉，有它吝。

四與初應，木本大於末，故有隆吉之占。





 恒九五，

五爲過，就老婦言。


 枯楊生華，

四陽，五爻變華，在上，稊對文。


 老婦

内巽。


 得其士夫，无咎无譽。

小過五，咸、艮來，得者所變之爻，外兑三爻叠變。艮爲少男，就中爻以包上下，長女少男，漸、蠱有錯體，過不及。借男女言之，二五、本中男、中女，震、艮反爲老婦、士夫。老婦、士夫，艮、兑過中也。巽與震爲不及，大過爲過，小過爲不及。以索言爲長、少，以過不及言爲老、士。兑五歸妹，巽五蠱，兑一變成震。





 姤上六，

乾初「勿用」，「姤其角」。


 過涉

三爻有坎，象涉川。


 滅頂，凶，无咎。

上變陽不見六，是滅頂。此爻大過，以初救之。







案：需既二泰五，小過恒二咸五，訟否二未五。又初上同乾，二五同小過，三四同坎。九卦，夬、姤包于損、益，外隨内蠱。





 坎習坎，

重坎爲習。


 有孚，維心亨，

中陽爲心。


 行有尚。

坎爲北方方伯，得坤二五自綜。坎離中道爲心，從中局，别卦。彖一言有孚，需訟二卦有孚。《易緯》「水火成濟」，注：「二性成壞，皆由此行。」聖人以濟用群品，天之陰氣也。少取以爲秋，其餘以爲冬。





 節初六，

節内初屬坎，外爲兑。中男在外，内交少女。


 習坎，

坎象鳥羽，爲習。


 入于坎窞，凶。

上行初爲入，下行上爲入。需上入四出，各右陰而左陽。





 比九二，

乾九五中爻還母，比外屬坤，内屬坎。


 坎有險，求小得。

求則得之，舍則失之。孟子「放心」，出入無時，莫知其向。二五主爻。





 井六三，

井内三屬坎，外巽，中男在外，内交長女，至此既濟。


 來之坎坎，

井：「往來井井。」《詩》：「坎坎伐檀。」三爻變大過。


 險且枕，入于坎窞，勿用。

從外來三，故亦爲入。内外皆坎，故云「坎坎」。





 困六四，

困内初屬兑，外坎，中男在内，外交少女。


 樽酒

困酒食。


 簋貳，

一正一副。


 用缶，

陳坎缶，坎卦之缶也。


 納約自牖，終无咎。

缶坎音坎，爲方伯貢兩伯之樂，見二弍一二。





 師九五，

乾九二，中爻還母，師外屬坎，内屬坤。


 坎不盈，

盈科後進。


 祇既平，

平天下。


 无咎。

《詩》：「原隰既平，泉流既清。」晝夜均而寒暑平，南北交，成既濟，爲太平象。





 涣上六，

涣三屬巽，外坎，中男在内，外交長女。


 係用徽纆，

繩縶。


 置于叢棘，

軍生荆棘，謂圜土，據于蒺藜。


 三歲不得，凶。

三年不齒。豐上：「豐其屋，蔀其家，三歲不覿。」坎以内爲主，二五取乾，初四取巽，三六取兑，變初四兑，二五坤，三六巽。







四正卦，内外相綜，六爻分左右行，如兩卦之左右行者然。長少四卦，内用長，則外用少，内用少，則外用長。如巽之外卦與内卦不同，而與兑合，兑之外卦不與兑内同，而同巽之外卦。長少相合，必如中孚、小過反復不衰，乃與四正卦相同。按一卦六爻，變舊説輪班遍次，有如算子。今以八朋卦推之，知外卦爲根，必不可變，而一卦之中，有父有子，有祖有孫，由始及終，祖孫同氣。祖之子，孫之父，二見焉。在内爲子，在外爲父。以乾而論，外三卦爲主，内生三女，此内變外不變之説也。至於外卦，則三女各生一孫。長女初變爲乾中，二變爲乾三，三變爲乾外。三卦爲三女生乾還原，三女外不變，而乾爲三女内變，亦如内卦之内，三爻皆變外卦，乃外卦來居，非本卦之變，故爲客。正卦之例皆如此。





 離，利貞，亨。畜牝牛，吉。

元亨。辰化離爲牛，離爲南方方伯，得乾二、五自綜。大有、同人、師、比兩京合否，諸侯之事。八卦生八卦。





 旅初九，

初六綜。旅内屬離，外屬艮。初長位變少，中女在外，内交少男。


 履錯然，

旅、履同音。


 敬之，无咎。

需：「不速之客三人來，敬之，終吉。」相起，三客來。脱履户外，内變三爻成未濟，爲内外相錯，純卦。内皆成錯履，地球。





 大有六二，

二五綜。坤六五。中爻還父。大有内屬離，外屬乾。


 黄離

日中。


 元吉。

以坤五爲二。坤五：「黄裳元吉。」此爲「黄離」。純離爲牛。革遯「黄牛之革」，皆指離也。





 噬嗑九三，

三少位，變長。中女在外，内交長男。噬嗑内屬，離外震。


 日昃之離，

日下昃，日麗於天，音近離。


 不鼓缶而歌，

坎音缶，内變成坎。


 則大耋之嗟，凶。

五同人嗟若。人壯而耋，如日中則昃，老而傳家。三四綜。





 賁

焚。


 九四，

中女在内，外交少男。賁，内屬艮，外離。


 突如其來如，焚如，死如，棄如。

旅言焚噬，旅來如賁。九三爲賁如、濡如、皆卦名。





 同人六五，

坤六二，中爻還父，同人内屬乾，外屬離。


 出涕沱若，戚嗟若，吉。

北方哀死對言之。乾在西北爲泣哀。同人「先號咷後笑」，旅「人先笑後號咷」，中孚三小畜「得敵，或鼓或罷，或泣或歌」。二五主爻。





 豐上九，

中爻在内，外交長男，明夷三復，内震外離。


 王用出征，

南狩。


 有嘉，折首，

得其大首。


 獲匪其醜，无咎。

離、豐征伐，坎、涣刑罰。







按：本卦二、五取坤，初、四交震，三、六交艮，初、四變艮，二、五變乾，三、六變震。離内外卦，以外爲主。






注
 　六五：原作「九五」，據《師卦》改。



注
 　龍飛在天：據《乾》九五，當作「飛龍在天」。



注
 　作悔：據《困》上六，當作「動悔」。



注
 　咸損：原稿眉批：「咸損，疑是咸恒。」



注
 　頒：疑作「頻」。



注
 　與：《周易》本文作「輿」，此當爲改字解經。



注
 　逆：據《易·坤》當作「迷」。



注
 　功：據《論語·公冶長》，爲衍文。



注
 　知：原作「之」，據《易·繫辭下》改。



注
 　知：原作「之」，據《易·繫辭下》改。



注
 　大有：據《易》當爲「豫」。



注
 　陰：原作「陽」，據《頤卦》改。



注
 　无妄之疾，勿藥有喜：見《无妄》九五。



注
 　古：疑爲「蠱」之訛。








貞悔釋例卷二



井研廖平譔


 咸

午五月，正卦兑，三世代兑，綜恒，得否上三，又爲少女。咸初取兩過。過讀爲和，又或也，或少局，或不在中。《易緯》：「匹配法咸。」十卦不字，不克貞。三四變成比，從少局，以初上中坤，二少，可以速則速。


 亨，利貞，取女吉。

得天地，故以往來爲説。往來，行也。





 革

困


 初六，咸其拇。

山與澤錯，内三變成澤，還原爲吉，外三爻又成艮，内外相反，故曰「貞吉悔亡」。内三卦貞，外卦爲悔。





 大過

隨


 六二，咸

動也。


 其腓，

腓隨同音，四卦遍歷四爻。


 凶，居吉。

咸五爻皆見卦名，惟四爻獨言貞悔，互文相起。二過爻屬地，大過、小過爲大和、小和。「變動不居」，咸以「居，吉」，恒以「貞，凶」。咸、恒，二、五皆過，損、益，二、五皆中，以三、四爲中，故以二、五爲過也。





 萃

夬


 九三，咸

行也。


 其股，執其隨，

兑中爲隨，從三執之隨，與大過同義。以震從兑爲隨。


 往吝。


 蹇

旅


 九四

大蹇朋來。


 貞吉，悔亡。

貞吉悔亡，專爲三世卦示例。下經以咸起，以未濟終，皆在四爻。


 憧憧

速也。可以速則速。


 往來，

泰、否爲往來主。


 朋從

中卦皆反，變成朋從朋來，三人來從，擇善而從。


 爾思。

咸澤三世卦，内三爻變成，本卦，外三爻變成，本卦亡也。外三卦、三内卦爲貞。





 小過

漸


 九五，

二過爲中統。


 咸其脢，无悔。

《説文》：「悔，易卦之上體也。」錯卦内三爻成純兑矣，二五八卦常在，二五居中不變。







又兑内三爻變咸，以内新生之山爲主，外變老艮，三爻全變，則内外皆山爲艮，而兑體全亡矣。貞吉，内三爻艮新變得之。





 遯

謙


 上六，

山澤常也，取速。


 咸

言也。


 其輔頰舌。

輔頰，頤也，非中爻，則初爲四，四爲初，三爲上，上爲三，反復來往。







案：以三、四爲中行，二、五爲過、不及，錯全在化偏爲正，正、錯名義同。咸、恒十卦在下經，大過二上經，萃、升終，遯、大壯下始，小過終，革、鼎始，蹇、解終。又咸變初四取既濟，二五取恒，三六取否。如兑取坤母，震、坎二男。又《易本命》：「凡地東西爲緯，南北爲經，山爲積德，川爲積刑，高者爲生，下者爲死，山陵爲牡，谿谷爲牝。」又元，中孚、泰、否；亨，頤、既濟；利，咸、恒；貞，損、益。





 恒

正卦震，三世代震，長男，得泰初四，申七月候，三四變成師。内之震，屬豫、歸妹、豐；外之巽，屬復、隨、噬嗑。從長局，以三四爲中。


 亨，无咎，利貞，利有攸往。

以内卦巽爲主，逆行，從外變入，由重巽來。





 大壯初六，

豫初，歸妹初，豐二，初往豫，三卦地位，又往鼎。


 浚恒，貞凶，

屯來。


 无攸利。

恒從震來，變初爲恒上，貞未變爲凶，以與震反也。浚，深也。





 小過九二，

豫三，歸妹二，豐初，中往歸妹，三悔亡。


 悔亡。

「貞凶」與「悔亡」相起，三世卦之專例。二過屬夫，悔亡。在内據巽言之，在外據震言之。内言悔，謂來之悔，由震變恒。二爲□，三爻變悔亡，内巽而爲恒，巽内三爻變爲全失震體，而爲巽矣。





 解九三，

豫二，歸妹初，豐三，三往豐三卦。


 不恒其德，

未上。《孟子》：「可以久則久。」


 或承之羞，

包羞。


 貞吝。

解，懈也。《論語》：「南人有言曰：『人而無恒，不可以作巫醫。』善夫！不恒其德，或承之羞。子曰：『不占而已矣。』」《孟子》：「無恒産而有恒心者，惟士爲能。若民，則無恒産，因無恒心。」又恒從震來，震三爲恒四，貞從卦名言之，以三四爲中，如中孚、頤，故以二五爲過。





 升九四，

泰初爲四中。


 田无禽。

人情爲田。人位巽，「田獲三品」。震與巽反，故「无禽」。《詩》：「不狩不獵，胡瞻爾庭有懸貆兮。」





 大過六五，

大過，過于恒守之夫。


 恒其德，貞

大過。


 婦人吉，

宋伯姬。


 夫子凶。

「可以久則久」。咸二：「一人來。」陽處父天位，婦人爲夷，夫子爲華。





 鼎上六，振恒，凶。

風雷無定，乃取恒。此如測風雷之表，至變之中，有至常之理。鼎、振音近。







案：恒變初、四取泰，二、五取咸，三、六取未濟，如震取乾、離、兑。又侯，負卦恒、未濟、小過、需、鼎、屯六卦。





 遯

未六月，否少，遯辟，反合爲大過，合爲中孚。正卦履，内乾。


 亨，小利貞。

重巽卦，遯從豚聲，即神豚也。乾内外乾變皆取毛蟲，豚無角，
 


 在下爲蹢躅，姤初九「豕蹢躅」是也。此卦爲遯，豕北方，内大有、同人。


 同人初六，遯尾，

虎尾在三、四。以履言之，兩濟尾在初，則初正爲尾，逆行也。


 厲，勿用有攸往。

初爻爲尾，初、二言「勿用」、「不及」，大有和卦。初爲尾，逆行也。乾内三人行，來履變否。





 姤六二，執之，

執豕于牢。


 用黄牛

三坤，初離，姤爲牛。


 之革，莫之勝説。

以離推之兑也。初離上兑，合爲革。兑在外，離在初。





 否九三，係遯，

維係，姤初乾，繫于金柅。繫即係。


 有疾，厲。

《左傳》不疾。


 畜

小畜、大畜。


 臣妾，吉。

泰主上爻，言繫，三與上比，亦言繫。三爻還父，陽卦下行，大畜臣，小畜妾，女子、小人難養。





 漸九四，好遯，

好，女子。漸，少男、長女。


 君子

子。


 吉，小人

女。


 否。

四中，否主，四變陰爲君子，不變之陽爲小人，變爲漸，不變則遯，艮外三人行來。





 旅九五，嘉遯，

五爲嘉，孚于嘉。


 貞吉。

卦在上經，但言貞吉。姤。





 咸上九，肥遯，

肥腯。


 无不利。

首中局，同人卦例，盡從上倒初。







按：履外謙内。又家人益三既上，鼎未三恒上，革咸三否上，否、泰所生六卦皆有乾、坤，至於六子，當本身變還父母，仍歸泰、否，爲十二卦。





 大壯，

卯二月，上行天雷，辟卦恒長、泰四，綜遯、大壯。《禮運》，大祥。兑爲羊。壯，羊也。羊、洋同聲。大壯，即大洋。《韓詩章句》：「大者曰羊。」北洋。一作牡。


 利貞。

正卦豫。
 


 向外爲大壯，向内爲大畜。大壯重艮，觀重兑，大壯重兑變體，所謂夬夬也。大畜重
 爲大畜，夬重
 爲大壯，外豫，内小畜。


 恒初九，

初變還恒體。


 壯于趾，

夬初：「壯于前趾。」


 貞凶，

與「貞吉」相起。


 有孚。

同桴，洋海也。恒長例。





 豐九二，

兑爲羊，牝曰牂。


 貞吉。

大壯爲恒長，二三變爲震，成純震，故曰貞吉。





 歸妹九三，

本在中，不居中。


 小人用壯，

《内則》：「炮取豚若將。」注：「將讀爲牂。」


 君子用罔，

不應爲罔。


 貞厲。羝羊

同洋。三變羊。


 觸藩，

一爲藩。


 羸其角。



 在上爲角，「姤其角」是也。此爲本爻上之羊。藩爲外三爻，又爲外大國，是疆。大壯合爲奘。《方言》：秦、晉之間，凡人之大謂之奘。


 泰九四，貞吉，悔亡。

四「貞吉悔亡」連文，爲八負卦示例。此明泰、否。


 藩決

四變陰，開象。


 不羸，

變震爲坤，三之藩決，無爲也。


 壯于大輿之輹。

爲泰，補貞吉悔亡例。震爲車，坤又爲大輿，恒爲長男，益爲長女。本位變卦成乾、坤，還父母，如震、巽之小畜、豫。





 夬六五，

庖無魚。


 喪羊

羊讀爲祥。


 于易，无悔。

壯重兑，今變爲一兑，失一羊。《禮運》體其犬豕牛羊，與夬起大壯合體兑，故爲大壯，今變兑、夬，亡大壯之合，存單兑之小洋，故曰「喪羊于易」。喪洋，左右二卦失角，又離長旅，「喪牛于易」。初純離牛，内五離上，小過内外無離，故曰喪牛。恒長大壯，喪羊于易，内四
 

 

 大壯，大羊從
 起義，外無
 起爲喪羊，三爻舉中立説。《易》内外卦變，《易經》見二「易」字。


 大有上六，羝羊

羊者難移之物。


 觸藩，

由上逆行震爲兑羊，内乾爲藩。


 不能退，

居上無地。


 不能遂，

乾金堅。


 无攸利，艱則吉。

羊屬司馬大。







案：升，泰初，恒四；革，咸初，既四；睽，未初，損四。





 晉

二月卯，未濟中，正大有，外大有，内比。


 康侯

文侯之命。


 用錫馬蕃庶，

馬四匹，内錯乾馬。


 晝日三接。

晉爲晝，明夷爲夜。「終朝三褫之」，晉文侯事，覲禮三見。《左傳》：「臣卜其晝，未卜其夜。」内。





 噬嗑初六，

履校滅趾。


 晉如摧如，貞吉，罔孚，裕，无咎。

孚。





 未濟六二，

「休否，大人吉。其亡其亡，繫于苞桑。」


 晉如愁如，貞吉。受茲介福，

《詩》：「以介景福。」


 于其王母。

五陰爲王母。文母，王母，周襄王之母。





 旅六三，

「旅焚其次」。


 衆允，悔亡。

六爻皆言貞悔，二、五，三、上相起。晉由大有來，内變乾爲坤矣。外悔不變
 

 成師，則全還大有之體，亦變爲悔亡。




 剥九四，

剥牀以膚。


 晉如，鼫鼠，貞厲。

《詩》碩鼠。楚爲鼫。三「晉如」，卦下加「如」字，摧、愁二如，當亦卦名。





 否六五，

曳其輪，貞吉。


 悔亡，

内六變悔亡，外亦如之。


 失得勿恤，往吉，无不利。

日往則月來。





 豫上九，晉其角，

與「姤其角」同文。外爲坎，晉居北，坎屬北。角同國。


 維用伐邑，

爲伯，伐諸侯。


 厲，吉，无咎，貞吝。




案：頤損二益五，訟否二未五，小過恒二咸五。又乾、坤在正卦内生十二卦，互卦内生十二卦；三男三女，在正卦内生二十四卦，互卦内生二十四卦。





 明夷

正師，泰中，戌九月候。日在莽中爲莫。楚主南方，與晉對文，爲明夷，主南離之夷也。南夷、北狄處諸中國，晉、明夷之謂也。既曰晦，又以明名之者，我以爲晦，彼自爲明也。方彼明時，反以我爲晦矣。


 利艱貞。

以師外卦易同人内卦爲明夷。師爲坤中男，明夷爲泰中女也，此爲中局。泰内中，明夷爲君，坤長少，明之損中師。





 謙初九，

南其蟲羽。


 明夷于飛，垂其翼。

《詩》「鴛鴦于飛」，象小過，折一陽爻，「戢其左翼」。


 君子于行，三日不食，有攸往，主人有言。

「雞棲于桀」，日在西而鳥栖。西字之義，日之數十，故有十時，亦當十位。自王以下，其二爲公，其三爲卿。





 泰六二，

此爻文王，日暮于西。


 明夷，夷于左股。

文王爲西伯，周公左，以西方王師，「王三錫命」。左股，三之震，在離之左，西伯爲左股。《書》「作朕股肱」。


 用拯馬壯，吉。

與涣同文，變離爲乾，化家爲天下。乾爲馬。文王在西，乾亦西州。馬壯，馬羊，西雍梁。





 復九三，

伏地水師。


 明夷于南狩，

晉南征楚。


 得其大首，不可疾貞。

坤上變乾，解「公用射隼于高墉之上」，故爲坤，楚子中目之占。





 豐六四，入于左腹，

楚人尚左，君必左。日出於東，入於西，爲坤所掩，是入腹。師左次。


 獲明夷之心，于出門庭。

左腹，坤五在中爲腹。坎中满，故爲入于左腹，以坎入離之心，成泰、豐，遇其夷主。





 既濟六五，

此爻箕子。


 箕子之明夷，

内難而能正其志。


 利貞。


 賁上六，

上亦爲初，明外逆行也。


 不明晦。

日在山下。


 初登于天，

如晉，日中則昃。


 後入于地。

上三爻變地爲天，由上逆行。上始在天之上，三爻以下，入于地下。







案：小過恒二咸五，需既二泰五，頤損二益五。又旁通之卦，一首卦而遍升、大壯、蹇、蒙、明夷、小過、頤、需、臨、解、屯、大畜共十二卦，錯外不同。否與泰對，无妄、觀、歸、革、訟、中孚、晉、大過、遯、家人、鼎、革。





 家人

五月午，正涣，益少，外涣，内豐，火炎上，風在上，爲同居，同行，室法家人，室家同理。


 利女貞。

《易》陰以二爲尊，不與陽同。二位異位相辟，六二、九五家人正。凡言男女，從此例。王者以天下爲家，女在内，夫在外。家人，已歸之女；歸妹，未嫁之女，内。





 漸

閑音近。


 初九，閑有家，

「大德不踰閑」，三德，有家，「女歸吉」。


 悔亡。

《本命》：女有五不娶：逆家子，亂家子，世有刑人，世有惡疾，喪婦長子。又女以男爲家。





 小畜六二，无攸遂，

畜音近。


 在中

中國東京，合二、五爲中孚。


 饋。

畜飲食，故言饋。《春秋》：大夫無遂事。


 貞吉。

巽内三人來。天子曰后，諸侯曰夫人，大夫曰孺人，士曰婦人，庶人曰妻。《易本命》
 

注



 ：「女者如也，子者孳也。女子所言，如男之教，而長其義理者，故謂之婦人。婦人，伏于人者也，是故無專制之義，有三從之道：在家從父，出嫁從夫，夫死從子，無所敢自遂也。故令不出閨門，事在饋食之間而已矣。」是故女及日乎閨門之内，不百里而犇喪，事無獨爲，行無獨成之道。參知而後動，可驗而後言。宵行夜燭，官事必量，六畜蕃于宫中，謂之信也。所以正婦德也。





 益九三，

三陽父，内三爻女德。


 家人嗃嗃，悔厲，吉。婦

妻也。


 子

子也。


 嘻嘻，終吝。

婦子，妻與女子也。「二女同居，其志同行」。内三爻婦德，外三爻男政。





 同人六四，富

外三爻男德，同人，故富。


 家，

邦家，故富。


 大吉。

五福，二曰富，四爲諸侯有家。諸侯守其社稷，治國在齊其家，化家爲天下。富非謂財貨，謂大家，包有天下。三四中，離外三人來。





 賁九五，

「賁于丘園」，君父。


 王假有家，

賁，素統。豐、涣皆言「王假」。


 勿恤，吉。

五爲天子有家。天子理陽，后理陰。《詩》云：「刑于寡妻，施于兄弟，以御于家邦。」





 既濟上九，

「益之用凶事」，「有孚中行，告公用圭」。


 有孚威如，

姑。


 終吉。

成既濟。既濟所生五爻皆正，惟上爻失位。上，七十老而傳家，男正内，女正外，正家而天下定，中。







案：遯否三咸上，大畜損三泰上，屯既三益上。又觀、中孚三卦爲巽生二女、母，漸、小畜、涣爲巽生二男、父。女重女巽，女重男益，巽在外之卦全矣。又祖宗卦，内三爻所生二卦，同于外三爻所來二卦，外三爻所生内卦，同于内爻上卦，祖孫父子之説甚明。至于身卦，參合而成，不能明著，如純卦然，其例可推。故言例則以乾坤爲定，以其易明也。





 睽

丑十二月，未濟長，正旅，外旅，内節，《太玄》
 

注



 以《戾》準。《易緯》：「乖而後睽。」睽從目，見瞶字，故三言見遇。


 小事吉。

上下圖，離兑相連，故爲同居。一炎上，一屬地，故爲志不同。外局。





 未濟初九，

「損其疾，使遄有喜，无咎」。


 悔亡，喪馬

初陽爻爲馬，兑爲馬。


 勿逐，

「良馬逐」。


 自復。見惡人，无咎。

亡有當作乍者，乾兑勿逐，兑坎則逐而復。又坎爲窞，既濟、需喪茀，離變乾，「七日乃復」，此睽一變成未濟，離内三人來。





 噬嗑九二，遇

合也。


 主

未濟、離也。


 于巷，

初爻。


 无咎。

家人九五「王有家」，豐「遇其配主」、「遇其夷主」，三人離遇三男，此三坎、離遇三女。





 大有六三，

「公用亨于天子」。


 見輿曳，

乾對坤爲輿，「曳其輪」。


 其牛掣，

離爲牛。


 其人天且劓。

此睽本名。


 无初有終。

噬嗑、睽二「滅鼻」，旅「喪牛于易」，坤三，三四中。





 損九四

「濡其尾」。


 睽孤，遇元夫，

蒙見金夫。


 交孚，

孚多在祖宗爻，下同人、大有、損、益。孚，乳。


 厲，无咎。

睽孤，「德不孤，必有鄰」。「二人同居不同志」，雖同居亦爲孤。兑外三人來。





 履六五，

「夬履」，蹇，「跛履」。


 悔亡，厥宗

乾爲宗。


 噬膚，

噬嗑二睽「噬膚」。


 往何咎。

宗乾也，變乾。又夬履，乾之三上也。





 歸妹上九，

履睽，眇能視。


 睽孤，見豕負塗，

鐵路。


 載鬼一車，

輪車。


 先張之弧，

外變坎爲弓，「二女不同志」。


 後説之弧。

内變艮，由上逆行。外爲先，内爲後。


 匪寇，

張弧。


 婚媾。

歸妹，説弧。


 往遇雨，則吉。

變坎成濟。







案：蒙損初未四，无妄否初益四，大壯恒初泰四。又正中爻卦，大有、同人、師、比、隨、蠱、漸、歸妹八卦不在二五爻錯中爻卦，大過、小過、頤、中孚、晉、明夷、需、訟。





 蹇

損下既上。子十一月，既濟長，正節，外節内旅。


 利西南，

坤也。坤爲行京，「鳳凰于飛」，故九五言「大蹇朋來」，解言「朋至斯孚」。


 不利東北。

坎北，艮東北，變爲離兑，主西南。蹇讀爲遷，由東北遷西南。春秋衛、蔡、許遷，《書》盤庚遷殷頑民。


 利見大人，

五爻。


 貞吉。

内。





 既濟初六，

曳輪，濡尾。


 往蹇，

初往四。


 來譽。

四來，初來，純坎，去既。譽，石音，内用旅往來之義，蹇往而既濟來譽之義。此爲來往例。





 井六二，

「井谷射鮒」。


 王臣

二爲臣位。


 蹇蹇，

井井也。


 匪躬之故。

來屯去井。蹇由謙得名。「王臣蹇蹇」，即「謙謙君子」。二、五不言往來，常在中也。





 比

澤節。


 九三，

比之匪人。


 往蹇，

三往上比。


 來反。

上來三需。反連音近。初、三、四、上四爻，言往來有彼此之異位。蹇變爲比，至此已成兑，爲節，反還正體之卦，三四中。





 咸

伏兑。


 六四，往蹇，

四往初。


 來連。

初來，四來，震去，師，三四連反。《曲禮》「連步以上」，咸「憧憧往來，朋從爾思」。伏兑，内外相同爲連。





 謙

伏歸妹。


 九五，

節五，「往有尚」。


 大蹇，朋來。

坤爲朋，所謂大鵬也。《莊子》：海中大鳥爲鵬。大蹇，坤爲大，由五往内，三之來，亦坤五爲君位。「不富以其鄰，利用侵伐」。





 漸

上伏。


 上六，往蹇，

上往三。


 來説，

三來上。


 吉。

來遯去謙。


 利見大人。

坤大地德，大人三坤德，當公位。「鴻漸于逵，其羽可用爲儀」。若内二爲主，初三言往來；外五爲主，四上言往來。







案：革咸初既四，升泰初恒四，觀益初否四。又水山互離變兑，乾、坤、巽、震，一卦本二卦，互二、六爻，變六卦，内外生卦，由本卦而定朋卦、正卦。外坎合父母朋卦，坎内男外女。朋卦陽則皆陽，陰則皆陰，而所變之爻則陰變陽，陽變陰。正朋往來行，亦陰陽相濟之義也。





 解

卯二月，正豐，恒少，外豐，内涣。六爻惟上得正，由豐來，由家人往。外震在上，雷統卦。正卦雷統二女一母，朋卦雷統二男一父，爻則正卦來也。


 利西南，无所往，其來復吉。有攸往，夙吉。

震爲東，坎爲北，變爲巽離，主南方。





 歸妹初六，无咎。

中爻雷爲主，生三卦，又來三卦。恒爲正對正，合之震、否，則震在外之卦全矣。坎北，爲雄狐。





 豫九二，

《春秋》得獲例。


 田

田獵。


 獲三狐，

内三卦。


 得黄矢，

三本爻坤，坤爲三。


 貞吉。

「田獲三品」。乾二爲田，正坤之象。三狐由坎變離，離爲狐，坤爲黄，黄衣狐裘。





 恒六三，

公在三，墉。内上亦三，三爲高。


 負

五、四。


 且乘，

初、二。


 致寇

邊爻。


 至，

「不利爲寇」。


 貞吝。

三爲公，以柔居三，在中負乘之四爻，均不得位。公非人，則天子壞，上下左右皆寇矣。「有孚于飲酒，无咎，濡其首，有孚失是」。





 師九四，解而拇，

咸初。


 朋

中分，外言寇、言朋。


 至

咸四。


 斯孚。

坤爲朋，孚同桴，又同乳。《易緯》：「和而後解。」朋至，即「黄鳥于飛，集于灌木」也。





 困六五，君子維

維，四維。


 有解，

困爲束。


 吉。有孚

有孚例，朋友有孚。


 于小人。

孚同俘。五師上漸、坎，外三人來。





 未濟上六，

「不恒其德，或承之羞，貞吝」。


 公

漸，周公。


 用射隼于高墉之上，

天子位。


 獲之，无不利。

公，司馬也。《論語》「乘桴浮于海，從我其由」，所謂「臨事而懼，好謀而成」。三爲公，上爲高墉。由三及上，是射之也。三爲公，又爲墉。若居高墉，射六之隼，獲之。三爲高爲墉，上爲隼，上同□，三升其高陵，四乘其墉。







案：臨、泰三損上，革、咸三否上，鼎、未三恒上。又震内豫、歸妹、豐，三狐隼。





 損

得泰上三，正卦艮，五世代艮，二卦地屬，少男少女，與益綜，申七月，三四變大有。


 有孚，

和卦父母，惟此一言有孚，孚爲孳乳。負卦泰、否爲祖、六子二十四孫，祖宗八卦之中四朋，其例亦如貞吉悔亡之四見也。言損以包咸、恒也。


 元吉，无咎，可貞，利有攸往。曷之用，二簋可用享。

入者損一，出者益二。損猶退之，二少退爲中男、中女，成既濟、損上九，于下爲泰。





 蒙

綜臨。


 初九，

初變中男，過變中爲損。


 已事遄往，

成事既往，先難而後易。


 无咎，酌損之。

損益先代。益水下皿象，屯蒙反，屯損也。益上九屯曰「莫益之，或擊之」，從少局。





 頤九二

四偏四正爻。


 利貞，征凶。弗損，益之。

過者損，不及者益。損三、上居二、五，成既濟，今不損六于二，而陰變爲四，是益之二益陰，五益陽，爲中，弗損則溢。





 大畜六三，

澤變成乾女，取父體。


 三人行，

中坤三爻變。


 則損一人，

取父。如澤變乾坤成三男，合内外言之。


 一人行，則得其友。

三上二爻，變益二損友。「益者三友，損者三友」，二爻變大有。三人行，八卦所生二十四身，正往錯，錯行正也。損者辟其同，惡同好異，取相濟之義。一人者爲男取女，女取男。男卦四爻取女，二爻取母。女卦四爻取男，二爻取父。故曰：「三人行，則損一人。」避本卦同位之二爻。「一人行」，指父母。首卦三卦，一往首外，則首外三卦，爲一合一朋也。





 睽六四，

四變中女，過變中爲損。


 損其疾，

「君子以懲忿窒慾」。


 使遄有喜，

興利。


 无咎。

去疾，去其太甚。前王法有獘損之，所損益可知也。《大傳》「以遠害也」，損以去害。又「无妄之疾，勿藥有喜」。





 中孚六五，

損益取合中孚。


 或益之十朋之龜，

中孚似離，故言龜。離爲龜，此重離爲十朋。《詩》：「錫我百朋。」圖中二十若卦，曰十朋，以二卦同爲朋也。


 弗克違，元吉。

損益相綜。損五即益二，皆中孚，故二爻同辭。益友損，三爻言益，三言損，即爲「益者三友，損者三友」。





 臨上九，

損上益下，初成泰，合而損變臨。


 弗損益之，

坤上加一陰爲益。


 无咎，貞吉，利有攸往，得臣无家。

益。如小過上六得友爲益，「得臣」與「得友」同爲得。无家，所損一人，留而不往，二人所往之卦，二人又來附之，爲得臣。如乾坤所生三卦，長局錯身，三人來，正長姤，而无妄以長見損，留而未行。乾三卦又往否，姤以長見損，而同人、履往焉。否三人留，无妄、乾之二人行，往歸之，遂奉以爲君。同人、履爲之臣，乾、姤掉留遯、訟來，亦奉之，爲君得臣，則化家爲國矣。







案：損、益、屯、蒙、大畜、无妄、頤在上經，睽、家人、中孚、臨、升在下經，平分。又損初四取未濟，二五取益，三上取泰，如艮取乾父巽、離。又乾、坤本身八卦，否、泰本身三世八卦，六子八卦，六負八卦。正卦生八卦，大有、同人、比、師、隨、蠱、歸妹、漸，爲歸魂。負卦生八卦，中孚、頤、大過、小過、晉、明夷、需、訟，爲游魂。三十二卦，等爲頭目。





 益

巽五世代巽，二卦屬天，長男長女，得否初四，正月，正卦巽。《左傳》：「濟其不及，以洩其過。」長女。


 利有攸往，

《易緯》：「造器設益。」


 利涉大川。

益猶進之。二長進爲中，咸、未濟、益上一爻成否，益初九于上爲否，三、四變同人，從長局，五中孚。





 觀初九，

損益，先代王者改制之事。


 利用爲大作，

王改制。


 元吉，无咎。

《大傳》「益，長裕而不設」，以興利。初、四二「利用」，應上下經各六見「利用」，下經此初見。





 中孚六二，

中孚爲中，在三爲中行。


 或益之

益友。


 十朋之龜，

圖中二十卦。


 弗克違，永貞吉。

《左傳》「清濁、大小、短長、疾徐、哀樂、剛柔、遲速、高下、出入、周疏，以相濟也。」


 王用享于帝，吉。

《孝經》：「郊祀后稷以配天，宗祀文王于明堂以配上帝。」《春秋》：「用者，不宜用者也。」王，文王。帝，商王。《詩》「上帝板板」，指紂也。





 家人六三，

四三爲中行。


 益之，

益友大中。


 用凶事，无咎，有孚。

有孚，言益爲否子，又生家人孫，損于彖，此再于四一爻明之者，六子所生，皆其孫卦，不如子所生孫皆正卦矣。


 中行，

四字合爲中，有孚、中行合爲中孚。三四于易爲人位，兩言「中行」，一言「有孚」，即中孚也。


 告

王出征告廟。


 公用圭。

《春秋》：用幣用牲，不得中行而與之，必也狂狷乎！《周禮》五玉，公執鎮圭，侯執伸圭，伯執躬圭，子執穀璧，男執蒲璧。三、四中示例。





 无妄

隨上，噬五，復四。


 六四，

中人位。


 中行，

三、四爲中，故兩言「中行」。


 告公從，

「定其交而後求」。天子出。一公守，二公從。


 利用爲依遷國。

《大傳》：「君子以見善則遷。」「利用」二見。萃、升、困二五共六見。





 頤

隨五，豫復上。


 九五，

益友。


 有孚惠心，勿問，

「易其心而後語」。


 元吉。有孚惠我德。

恒六五：「恒其德，貞。」《大傳》：「益，德之裕。」兩言「有孚」，因與中孚對文，又五損爲中孚也。





 屯

屯象益字刑。


 上九，

隨四，豫復五。


 莫益之，

三、上不應損友。


 或擊之，

多而不溢。


 立心勿恒，凶。

易其心。《大傳》：「莫之與，則傷之者至矣。」益錯恒，變屯則錯鼎。《左傳》：「君子聽之，以平其心，心平德和。」







案：益變初、四取否，二、五取損，三、六取既濟，如巽取坤、坎、艮，又分三樂章，樂三益三損，損、益十二爻生十二卦，六益六損。《論語》「益者三友，損者三友」是也。





 夬

三月辰，兑少子，負萃，綜姤。以下八卦合之皆成小過。《易緯》「設人文夬」，注：「書簡符圖。」夬當作央。《廣雅》：央，盡也。《詩》「夜未央」，陰也。盡故以央言之，合爲大過，所以救咸之失。


 揚

洋。


 于王庭，

選舉。二爲女家，五爲王庭。


 孚

呼。


 號

號令。


 有厲，告

誓誥。


 自邑，不利即戎，

亦可以即戎矣。


 利有攸往。

一角向外爲夬，向内爲小畜。二角向外爲大壯，向内爲大畜。





 大過初九，壯

夬與壯通，姤與遯通。


 于前趾，

以初爲前趾，上爲後趾。上爲角，下爲趾。姤上變爲角，此初變爲趾，即蹢躅也。與大壯初同文。


 往不勝爲咎。

不勝，猶不及。上乃爲大過，初爲不及，過猶不及。姤初「羸豕孚蹢躅」，上陰象角。姤上云「姤其角」。





 革九二，惕

乾「夕惕若」。


 號，

號令。


 莫夜

日在
 

 下，又爲明夷。

 有戎，

大有。


 勿恤。

兵革。「臨事而懼，好謀而成」。





 兑九三，壯于頄，

兑爲羊。《賈子·胎教》：「羊，西方之牲也。」三爲頄，音求，羊首，即尻字，又九州。


 有凶，君子夬夬。

變兑。夬二兑「夬夬」。洋之外又洋，如井井也。「夬夬」當作「央央」。《詩》「旂旐央央」。又作「泱泱」，服注：舒緩深遠，有大和之意。


 獨行

一爻變爲獨行，三往四，又「慎獨」。


 遇雨，

小畜上需「既雨」。


 若濡，

同需，水天需。


 有慍，

「人不知而不慍」。


 无咎。

三四中。





 需九四，臀

羊臀四。


 无膚，

猶無尾，剥「以膚」。


 其行次且。

需，濡滯也。以上與姤三同文。


 牽羊，

小畜二「牽復」。坎爲牽。


 悔亡，聞言不信。

兑爲口，坎爲耳。不，大也，謂姤三之訟。夬以兑爲主，剥以巽爲主。





 大壯九五，莧陸

商陸，殷之後。


 夬夬，

小畜之五大畜，夬之五大壯，則夬當爲央，與壯音同。《左傳》震之兑，亦兑之震。震
 

 兩兑象成夬夬，合二兑也，又如剥之貫魚。

 中行无咎

中行，天子行，在
 


 爲央，二
 爲央央。大壯爲二兑變體，中行與獨行對文，此與大壯相起。


 乾上六，

來兑凶。


 无

亢。


 號，

名曰乾。


 終有凶。

實已爲剥，變
 

 大壯。
 

 坤之終，
 乾之終。《易緯》：「法天地，宜文昌，六局夬。」注：「六苑六籍局。」

案：井坎三巽上，豐震三離上，履乾三兑上。又正卦内乾，則外卦四見乾；外澤，由内四見澤。負卦内乾，則外卦三見乾；外澤，則内三見澤。又正卦三十二，初陽四陰者四卦，初陰四陽者四，二陰五陽者四，二陽五陰者四，三陽四陰者四，三陰四陽者四，通計正應者十二，反應者十二。又初、四均陽者十二，二、五均陽者十二，三、上均陽者十二，初、四均陰者十二，二、五均陰者十二，三、上均陰者十二。通計陰不應者三十六，陽不應者三十六。


 姤

乾初姤，爲長局之卦。


 女壯

羊，「履霜堅冰」。


 勿用

「潛龍勿用」。


 取女。

乾長孫爲身，「勿用」即乾初九也。姤天子，五月。天之所生上首，地之所生下首，此爲二爻遯言之，蒙六三同。下經三言「勿用」，上經六言「勿用」，與大壯相起。午月，五綜夬。





 乾

綜坤。


 初六，

與夬上爻比，一正二朋。乾生負卦无妄，姤得遯、訟爲臣。


 繫

匏瓜。


 于金檷，

繫牛乾金。


 貞吉。

屬絡絲之具，柅其柄也。


 有攸往，見凶，羸豕

二遯，北爲豕。


 孚蹢躅。



 在下爲蹢躅。《詩》：「有豕白蹢。」


 遯

綜大壯。


 九二，包有魚，无咎，不利賓。

巽爲魚，變艮爲无魚。夬五大壯，遯不利作貞。巽爲魚，遯與臨錯，觀「利用賓于王」，姤媾賓客。





 訟

綜需。


 九三，

夬九四綜，故文同。凡三四相綜同文，以三爲主，三卦會局。


 臀无膚，其行次且，厲，无大咎。

夬之臀謂羊。此臀謂牛也。三爻乾初圖覯止。





 巽

綜兑。


 九四，

巽爲變巽，言无魚。


 包

庖


 无魚，起凶。

巽之變爲遯，此謂夬九三兑爲羊也。「田獲三品」，西出毛羽蟲鱗，外從内。无魚，「潛龍勿用」。







按：《禮器》：「居山以魚鼈爲禮，居澤以鹿豕爲禮，君子謂之不知禮。」





 鼎

綜革。


 九五，

九鼎之牛，雖東方卦，化乾爲主。乾生乾、坎、艮爲三子，巽、離生三巽爲三孫。


 以杞

杞子禹後。


 包瓜，

吾豈匏瓜。


 含章，

坤六三。


 有隕

星隕，隕石，著于下，不見于上，謂之隕。


 自天。

離乾天牛，「何天之衢」。天亦火，「七月流火」。《春秋》「隕石于宋五」。





 大過

綜頤。


 上九，

與夬初爻比。


 姤其角，

因角名牛。
 


 在初爲趾，在上爲角。國會盟。過、角同音。姤，牛也。遯九二「黄牛之革」，由上逆行，上亦爲姤，爲同人，爲履也。凡乾所生六卦，皆五陽一陰，六子所生，不見八純卦，二十四身卦乃見之，孫與祖同昭穆也。一卦除純卦以外，見四負卦，共見九十六名。一卦四見，二、四、八、十，四四十六也。正卦之孫借用負卦，二十四負卦與正卦爻名同見乾、坤之爻辭，以是推之。吝，无咎。


 萃亨，王假有廟，

《顧命》「春秋會盟」，《王會解》「四海來同」。


 利見大人，

升，「利見大人」。


 亨，利貞。

不中。


 用大牲

盟有三物，執牛耳，春秋用牲。


 吉，利有攸往。

三利二亨，錯大畜，故言「大牲」。升退相對成卦，即升降也。在廟升降、進退。





 隨初六，

少例。


 有孚

有孚，友相孳乳。《詩》：「葛之覃兮，施于中谷。」中。


 不終，

先王之命。


 乃亂

有事治也。


 乃萃。

乃會盟。


 若號，

不協。


 一握爲笑。

會以和諧。


 勿恤，往无咎。

内三少女，母變，三男配之，外三母，少女變，二男、父配之。





 困六二，

萃與升、兑爲降。


 引吉，

王會伯帥，伯會侯帥。


 无咎，孚乃利用

不中。


 禴。

諸侯助祭清廟明堂，升九二，「孚乃利用禴」，皆言祭祀之用。





 咸六三，

「傾否，先否後喜」。


 萃如嗟如，

志不相得。


 无攸利，往无咎，小吝。

憂，三四中。





 比九四，

三人行。


 大吉，无咎。

比盟會，升「王用亨于岐山」。《易緯》：「聚民以萃。」六爻由錯變而來，又變爲錯卦而往。





 豫九五，萃有位，

升五升階，故言有位，明堂位。


 无咎。匪孚，元永貞，悔亡。

升降各有位次。





 否上六，

「咸其腓，凶，居吉」。


 齎咨，

否。


 涕洟，无咎。

紛争辨訟，盟誓書辭，哀也。「喜怒哀樂之未發，謂之中；發而皆中節，謂之和」。中局。







案：屯既三益上，解恒三未上，遯否三咸上。又咸爲少女，損爲少男，所變本位二卦成乾、坤，咸還父母，如 兑艮之夬剥。又乾生三女之正，三卦各爲主人一次。乾生三男之朋，三卦同行赴之。乾生三男之朋，三卦各爲主人一次，乾生三女之正，三卦同行赴之。内三爻皆以外卦相同之六卦自相往來。





 升

丑十二月，泰長，正復，負升。卦同、爻同，三卦同升降。


 元亨，用見大人，

會盟、廵狩、祭祀。


 勿恤。南征

兵事，「二南」。


 吉

「南征北怨」。征伐，萃升與比師相起。初泰爲南征，母取父之長女，升取天義，故四祭岳，隨于四方例。陰陽爲還，上乃祭地。





 泰初六，

田无禽。


 允升，

諸侯同升，同升諸公。


 大吉。

升、无妄，由復、姤而出。易其下卦，内外各爲「三人行」，中必旁通，三卦交泰矣。義詳泰彖天子廵狩禮。





 謙九二，

謙，坤所生正卦，此借用爲孫。以下皆同。不中。


 孚乃利用禴，

祭地升降。


 无咎。

升爲身卦之首，謙又爲借用正卦之首，故發此例，以見孫卦皆借用正卦也。





 師

蒙上，坤二。


 九三，升虚邑。

用兵之事，升有萃之墟以望師。《左傳》「升高以視師」。虚，墟也。《左傳》：諸亡國之墟，知存知亡。祭兵賓盟會廵守卦。升降。





 恒六四，

與隨上六「西山」同。「拔茅茹，以其彙，征吉。」


 王用亨于岐山。

東方之卦，借「西山」爲喻。此在恒下，或以爲北岳，南征之岐山在海外，故與西山重出。王亨岐山，征後封國爲西岳，天子爲帝王，諸侯隨上亨于西山。泰、恒，祖宗也，此爲孫世者，以卦言則爲祖宗。今升卦爻中所變出之泰、恒，則爲孫矣。孫與祖同昭穆，血氣相通，不嫌其同。


 吉，无咎。


 井六五，

井有位次。


 貞吉，升階。

「覲禮：天子不下堂而見諸侯；下堂而見諸侯，失禮也。」《郊特牲》：「天子無客禮，莫敢爲主焉。君適其臣，升自阼階，不敢有其室也。」





 蠱上六，冥升，

十干，豫言冥。冥幽，北方。


 利于不息

卦爻升降，周流不息。


 之貞。

自強不息，日月運行，旁通三卦，一月而遍，以三旁通爲卦也。外卦爲悔，内卦爲貞。悔爲静，貞爲發動。貞爲本，悔爲末。又外七卦用復，内七卦用姤。外七卦，凡坤在外八卦皆同。内七卦，凡風在内者皆同。又在内在外皆同，特順行逆行有别，位有十六，變亦十六也。坤在内，初震二坎三艮，外三坤。坤在外，上震五坎四艮，内三坤。此爲泰内長升局，坤内長復不見損。







案：大壯恒初泰四，蹇既濟初咸四，蒙損初未四。冬月盡，陰陽俱南還。





 困

本錯卦旁通而來。初、四旅，二、五小畜，三、上復。錫命班爵禄。兑長，負革，綜井，九月戌候。


 亨貞，大人吉，无咎。有言不信。

姤「聞言不信」。





 兑初六，

和兑利用，即和兑。


 臀困

革初黄牛。


 于株木。

《詩·株林》。亦心木，「遷于喬木」、「樛木」。


 入于幽谷，

坎初入，坎北方。


 三歲不覿。

坎上「私覿」，「困相遇也」。坎爲北方卦，幽谷。離在南方，爲株木。困，古捆字，與束字同意，以繩木爲困。諸侯二伯九命，方伯七命，卒正五命，連帥三命，屬長一命，星羅棊布，在三千里。中爲《葛覃》「施中谷」，爲《葛藟》緣《樛木》。三年一朝，咸内三人來。





 萃九二，困于酒食。

坎四酒食，困之本根，不爲酒困。燕享。


 朱紱方來，

素衣朱紱。從子于沃，朱與赤對。


 利用享祀。

「利用禴」，升九二。


 征凶，

不用武。


 无咎。

革三就。





 大過六三，

棟橈凶。


 困于石，

「介于石」。《書大傳》：「居而無食謂之困。」


 據于蒺藜，

《牆有茨》。


 入于其宫，不見其妻，凶。

豐上「窺其户，闃其無人」，大過棺槨死事，所謂「四海困窮」，大過則不命而用刑。三四中。





 坎九四，來

來錫命。


 徐徐，

坎坎。


 困于金車。吝，有終。

兑爲金，震爲車。初株谷，爲南北；四金車，爲東西。《賈子·道術》：「心省治人謂之惠。反惠爲困。」未濟外三人來。





 解九五，劓刖，

噬嗑初二爲劓刖，滅鼻爲劓，滅趾爲刖。


 困于赤紱，

《晉語》：「謀而困人。」謀不中謂之困。


 乃徐有説，

説即兑，《兑命》。


 利用祭祀。

二五，二利用，相應皆在中。





 訟上六，困于葛藟，

「蔦與女蘿，施于松柏」，「葛之覃兮，施于中谷」。


 于臲卼，曰動悔，有悔。

《荀子》：「惠至而後慮者，謂之困。」


 征吉。

「南有樛木，葛藟縈之」。初爲幽谷、株木，上爲樛木、中谷也。困兑爲主，與坎交。隨兑爲主，與震交。夬兑爲主，與乾交。







案：節坎初兑四，豫震初坤四，姤乾初巽四。





 井

午候，九卿，五月，坎少，負屯，綜困。


 改邑不改井，

井爲九州之制。帝王改建京師，所都不同，而三代九州之制不改。内朋屯卦，外朋鼎卦。《禹貢》西地志爲師説。


 无喪，

内變有坎。


 无得。

外變有風，二帝三王，經之九州相同，無得喪之説。


 往來

「來之坎坎」。


 井井，

井爲主。往來，帝王爲客，主不易，而客無常。


 汔至，亦未繘井，

汲深必用緶長。


 羸其瓶，凶。

「天命靡常」，「亡國敗家」，舉以爲戒。汲水之瓶，必敗于井上。





 需初六，井泥

既二井在需初，爲需郊，在三乃爲需泥也。


 不食，

水淤不可耕未宅。


 舊井

禹九州。


 无禽。

非禽鳥之禽。井已深，泥其深之
 


 ，初象。初三同不食不中也。生聚之道不足，井無禽。當堯之時，天下猶未平。


 蹇九二，

既一觀魚，需蹇未大行。


 井谷

讀爲國，中谷。


 射鮒，

巽爲魚，變艮，射鮒，蝦蟇。


 甕

汲器，雍州。


 敝漏。

《士昏禮》：魚用鮒，義取相依。敝漏，即敝陋，内九州敝陋也。二射鮒，旅射雉，魚東，雉南，艮下無承，漏象。艮有漏象。





 坎九三，

既之屯，變既，三人來。


 井渫不食，

未開通之地。


 爲我心

三心，心在中，内外相交之州也。


 惻，

四隩既宅。


 可用汲，王明

坎北，北邶。


 並受其福。

《詩》「受福」，内卦二男一父，以爲内五州。「巽在牀下，喪其資斧，征凶。」





 大過六四，

恒五大過，升所過者化矣。


 井甃，

補井。


 无咎。

大過分内外之界，外一母二女爲外州，華夷之外，分畫九州，定疆域，三四中。





 升九五，

恒四。


 井洌，寒泉食。

《詩》：「洌彼寒泉，浸彼苞稂。慨我寤嘆，念彼周京。」寒北，南、北冰海也。食所謂宅放，舉寒泉而他可知。在五爲食，初三言不食，互文相起。《詩》之「南東其畝」，《禹貢》之「既宅既土」。





 巽上六，

恒上鼎，變來之坎。「坎險且枕，入于坎窞，勿用」。


 井收

收形近秋。收甃音近。


 勿幕，

以天爲幕。


 有孚，元吉。

宗卦，由内九州及外十二州要荒之地。







案：三男三女，配合十二卦，爲過、不及。凡卦有乾、坤者，皆還父母。内父、中男、少男，艮及爲長男，乾、坎、艮、震，中國内五州，《春秋》之「内諸夏」也。外母、長女、少女，由長少以及中女，坤、巽、兑、離，南方外四州，春秋之「二南」也。夬、兑三乾上，謙、坤三艮上，涣、巽三坎上。





 革

兵革，三月辰，三公，咸長，正困，正革。


 巳日

巳午之巳，六二位當之。「巳日」讀爲「三日」。


 乃孚。元亨，利貞，悔亡。

咸所生爲六子孫，再朋之旁通三長，合之錯卦而四長全。又由困而來，由賁而往，悔則成賁卦，困體亡矣。《易緯》「象獸文革」。





 咸初九，

三爻同賁，正困株木。


 鞏用黄牛之革。

黄牛東都，賁用白，改黄。《詩》「狐裘」改爲「素衣」也。咸有東西通畿之義。黄牛，即黄離。中國以南爲夷，此變爲大統，革去之濡，「有衣袽，終日戒」。





 夬六二，

困赤紱。


 巳日乃革之。

巳屬火，巳爲土，用火德，都中有赤黄之義。「七日來復」，三日則陰陽相易，革後乃復。


 征

三言征。


 吉，无咎。

由大過來，由頤往。





 隨九三，

中爻在三，以濟長之偏。


 征凶，貞厲。革言三就，

三就，公、侯、伯三長所同。三就公服，易服色，困朱芾。《典瑞》：「公執桓圭，侯執信圭，伯執躬圭，繅皆三采。」三就，《典命》：「掌諸侯之五儀，諸臣之五等之位。」


 有孚。

三言有孚，三陽爻變成復，革後又三爻，别三卦而和，和三卦而别。





 既濟九四，

三爻同困。


 悔亡，有孚，改命吉。

《詩》「敝予又改」，外困内賁，王者改制，文質相易，爲既濟而發。二言「悔亡」，改命金德。殷尚白，咸其拇。三四中。





 豐九五，

「飛龍在天」。


 大人虎變，

震爲龍。「雲從龍」，艮與震錯；「風從虎」，巽與兑錯。兑在西爲虎。九五尊位，二應之。虎變爲龍。「雲從龍，風從虎」。


 未占，有孚。

困彖「大人吉」，乾九五離，豐五「來章有慶」，慶小統爲大統。





 同人上六，君子

六居上，爲君子變乾也。


 豹變，

豹，虎之屬，上不得位似之。


 小人革面，

陽居上爲小人。


 征凶。居貞吉。

上已盡，如何可居，由逆行言之也。革言牛、虎、豹。





 鼎

器象。未六月候，未濟少，正噬嗑，主器者長子。外噬嗑，内井。《易緯》「鼎以象器」，注：「神器傳國。」


 元吉，亨。

離内三爻來，巽外三爻來，與噬嗑朋。初比來，二節來，三既濟來，四隨來，五復來，上益來。《左傳》：「昔夏之方有德也，遠方圖物，貢金九牧，鑄鼎象物，百物而爲之備，使民知神姦。」





 大有

比來。


 初六，

離二。


 鼎顛

巽、乾顛倒。


 趾，

内初爻
 


 爲趾。利出否，

同人近否。


 得妾

巽爲妾，非正。


 以其子，无咎。

鼎，神器傳國。立子以貴，立嫡以長，六爻皆有鼎名，屯四隨來爲萃。





 旅

節來。


 九二，

離初。


 鼎有實，

艮西北室，三、二爲有實，禹貢「象物」也。


 我仇

反以爲仇。


 有疾，

過不及。旅兵事，小大不同。


 不我能即，

即既濟。


 吉。

《詩》「不我能節」，即既濟也。仇，九鼎。凡六爻有未濟，四爻皆應。





 未濟

既濟來。


 九三，

離三噬嗑變。


 鼎耳革，

南半球，鼎九州。革者張大之，鼎之行以耳。


 其行塞，

未濟南半球後出。


 雉

離爲雉，南球鳥文。


 膏不食，方雨

成坎未，南半球。


 虧悔，終吉。

以上内卦南從離，以下外卦西球從巽。三四中，離雉，坎膏，坎又爲雨。井兩言「不食」，五爻失位，惟此爻得位。「振恒凶」。





 蠱

隨來。


 九四，

巽五。


 鼎折足，

外初爻足。


 覆

顛倒。


 公餗，

四爲諸侯。


 其形渥，

公膳雙雞。「其刑剭」，剭，誅也。


 凶。

晉靈殺宰夫，蠱從初來，隨由四往。





 姤六五，

巽四。


 鼎黄

中也。


 耳，

畢附耳。


 金鉉，

西方兑金，又乾爲金鈎鉉。


 利貞。

黄中色，離得坤中畫爲黄金，變乾金象。





 恒上九，

巽上井變。


 鼎玉

西方乾。


 鉉，大吉，无不利。

未濟，征凶，利涉大川。六爻分三，初、四趾足，二實，上、五鉉耳。中。







案：大畜損三泰上，遯否三咸上，解恒三未上，一卦朋去，六卦錯來。六卦去，統三卦來，三卦共十八變，負卦三十二，六爻正應者三十六，反應者三十六，均陰者十二，均陽者十二。蓋正卦應者三分之一，負卦不應者三分之一。





 震

負恒。


 亨。

陽出東方，震三、四明夷。


 震來

初爻。


 虩虩，笑言

兩端皆笑言。


 啞啞。

東方春。笑言，與背艮反。


 震驚百里，

千乘，百里采邑。


 不喪匕鬯。

震爲東方方伯，封建九錫，秬鬯一卣。《郊特牲》：諸侯爲賓，又用鬱鬯，反用臭也。《易緯》「立雷作威」，注：「雷以振懼威。」春出陽而入陰。綜艮，東西兩面皆可行，游地球一周，從東行，從西行，皆可通。





 豫

負大壯。


 初九，

艮上。初四取坤，坤四旅來于坤。綜謙。


 震來

復一陽來，震來則艮爲往。


 虩虩，後笑言啞啞，吉。

震長男，故初同彖啞啞有聲。初、四爲主爻，東逆順行。從震順行，東半球；從震逆行，西半球。





 歸妹

負小過。


 六二，

艮五。兑坎解長子，二爻在此，綜漸。


 震來厲，億

但言來，從此方來。


 喪貝，躋于九陵，

「介于石」，大九州之陵，高陵變。


 勿逐，七日得。

既濟九二同復，「七日來復」，一見二五。言得喪，與既濟九二同。





 豐

負解。


 六三，

綜旅。艮四離上，至此成恒。


 震蘇蘇，震行无眚。

震外卦，逆行，如艮之内卦。艮外卦逆行，位次如震之内卦，長少相合，必與頤、與小過，乃如四正卦之位。





 復

負升。


 九四，

綜剥。艮三坤初往于震。


 震遂泥。

《詩》泥中。頤卦六爻全變，又當還原屬土。六爻全有卦名。





 隨

負大過。


 六五，震往來厲，億

往來並言。


 无喪有事。

對喪貝，東隣西隣，北方所從，震順逆行，兩球面上，三爻爲客來，非卦變。綜蠱。





 噬嗑

負鼎，綜賁。


 上六，

艮初離三。


 震索索，

内。


 視矍矍，

外。


 征凶。

合諸侯不用兵車。上已家，無位可征，謂逆行。


 震不于其躬，于其隣，

震「伐鬼方」，艮。


 无咎。婚媾有言。

震、艮相比爲婚媾，初、二不應。按：反復皆爲震，虩虩、啞啞、蘇蘇、索索、矍矍，皆謂二震。十二爻爲一卦，又割半卦合爲一卦。三成離體，初頤離，二、五中孚離，三、四别離大過，反復艮。此爲兩球，朝東朝西，到中國也。内卦三變已畢，已生三子，老而傳于子，子於後異宫，各生一子。此一卦中之祖孫父子也。







初、四取乾，二、五取離，三、六取兑，變初、四坤，二、五兑，三、六離。







案：震以外爲主，與艮綜。震長當左行，艮少當右行，以變父母之一爻爲主。震初爻變母，故從初四，由下上行進也。艮三爻變母，故從上三，二爻自上而下。震、巽天屬，「本乎天者親上」，故由下而上征。艮、澤屬地，「本乎地者親下」，故由上而下。然則二長以五，二少以二爲上，故少五與長二相綜。





 艮

艮綜震，候十月，得坤三上，亥候。


 其背，

盎于背，一陽爲面，二陰爲背，與震反。《易緯》：「上山增艮。」


 不獲

面。


 其身，行

西球。


 其庭，

震進退行。


 不見其人，

與「笑言」對。


 无咎。

二人相對爲北，面牆，艮退也。少男以陽爻爲主，一向外，是反背，外自不來而退。全球如人身，以東爲頭面，西半球爲背。





 賁

綜噬嗑。


 初六，

少男在外，内交中女，逆數，内艮外離。


 艮其趾，

舍車而徒。


 无咎，利永貞。

趾用止，反噬嗑。





 蠱

綜隨。


 六二，

内艮，外巽。少男在外，内交長女，以三不動爲主，一爻不變。


 艮其腓，

腰腨。


 不拯其隨，

朋艮二，即震五反卦。


 其心不快。

艮之隨反隨，其心不快，與旅同文，二爲中心也。艮之隨，隨之艮，是五爻動，一爻不動之例。本《左傳》穆姜筮往東宫，得艮之八，史曰「是爲隨之艮」，亦艮之隨。





 剥

綜復。


 九三，

三還母，内艮外坤，至此成損。


 艮其限，

腰帶。


 列其彙，厲薰心。

亢龍有悔。限從艮反復。三四爲心，明夷、旅四爲三才之中，寅亥脊肉。





 旅

綜豐。


 六四，

少男在内，交少女，外艮内離。


 艮其身，无咎。

身讀爲進。知進知退，可行則行，可止則止。





 漸

綜歸妹。


 六五，

少男在内，交長女，外艮内巽，三子。


 艮其輔，

輔車。


 言有序，悔亡。

二五存亡。





 謙

綜豫。


 上九，

上還母，外艮，内坤，臨有敦厚也。


 敦艮，吉。

六爻皆有卦名，無視聽笑言，「君子終日乾乾」。三上爲主爻。







按：艮以外爲主，生三孫，此爲下卦變，非上卦變。三六取乾，二五取離，初四取巽。變初四離，二五巽，三六坤。







按：以上八卦，二十四綜卦，合爲十二，二十四卦。凡綜卦皆一順一逆。以上八卦，内三爻變，各取所變之爻合爲一卦，成錯卦。乾爲天地否，地爲地天泰，兑爲澤山咸，艮爲山澤損，震爲雷風恒，巽爲風雷益，坎爲水火既濟，離爲火水未濟，是爲八朋卦。乾坤六子生八負卦，乾、坎、大過、頤、坤、離、中孚、小過、震、艮、晉、明夷、巽、兑、需、訟。





 漸

巽中男，公，正月，負中孚，綜歸妹。與歸妹亦錯亦綜，歸妹定位，乃爲漸。初上二爻不正，中二爻變爲否，初上爻變既濟，初、四變同人，上、三變比。《易緯》「法漸地利」，注：「地有漸次，生萬業。」


 女歸吉，

歸妹相對，女當爲公。


 利貞。

家人：「老婦得其士夫。」





 家人初六，

益内三人來。


 鴻

公也。


 漸

遵也。周公居東。


 于干，

水涯。


 小子厲，

爲文王子，或爲成王。


 有言，

三監流言。


 无咎。

漸六爻皆見卦名，詳各爻位次之例。





 巽

中孚變益二。


 六二，

「艮其輔，言有序，悔亡」。周公居臣位。


 鴻漸于磐，

「見龍在田」，鶴鳴，子和，居東。磐石，屯「磐桓，利建侯」。周公爲文王。


 飲食衎衎，吉。

同人、中孚，「好爵」，東都朝會諸侯。中局。《夏小正》：「正月，雁北向。」





 觀九三，

益長。《詩》：「鴻飛遵陸，公歸不復。」


 鴻漸于陸，

居東。


 夫征不復，

中二爻變成否，外未變乾，「或鼓或罷」。東山。


 婦孕不育。

「或泣或歌」，獨陰不生，雖成坤無應。艮爲孕。


 凶，利禦寇。

征夫。東征不遑，罪人斯得。内陰外陽，有寇象，婦嘆于室。荀子論周公先後不同。





 遯六四，鴻漸于木，

木東方。《詩》：「出自幽谷，遷于喬木。」周公封于魯。《左傳》「得大木」。


 或得其桷，

桷，國也。《魯頌》：「松桷有舄。」


 无咎。

先難後獲，窮極則通。負漸，「鶴鳴」與「鴻飛」相比。





 艮九五，

周公居君位。周公一人身三變。


 鴻漸于陵，

升其高陵。《詩》「中林」、「中逵」。


 婦三歲不孕，

居東三年，七年致政。「有孚攣如」，艮不孕，中孚孕。《詩》「自我不見，于今年三」；「女也不爽，士貳其行」。觀與艮同體，爲不孕。


 終莫之勝，吉。

中局。「巽在牀下，用史巫紛若，吉，无咎」。





 蹇上九，

周公反政，其佐貳皆賢。


 鴻漸于陸，

「鳲鳩在桑」，居周。


 其羽

坎象螽斯羽。


 可用爲儀，吉。

「其儀一兮」，「碩膚」。成王壯，周公致政。「翰音登于天」，一周一魯，一内一外。陰日損而隨，陽日益而漸。







案：外卦下行，變三居三，内卦上行，變三居三。内卦從外來，先三常，後三變。外卦從内往，先三常，後三變。同人乾二離五，蠱艮二巽五，比坎二坤五。





 歸妹

震中，綜漸，戌九月候。外卦小過。歸妹之名，以上爻得。婦人謂嫁曰歸。禮，許嫁曰姑姊妹。兑爲少女，故以妹言之。「老夫得其女妻」。婦人謂嫁曰歸。女在五，男在二，變爲漸，女歸于内，男出乎外。上二女，下二男。中男女媒妁，妹澤少女也。又爲素統。妹、沬，衛也。《詩》以邶、鄘、衛爲素統，女以二爲家。


 征凶，

不利兵事。


 无攸利。


 解初九，歸妹

陰退。禮，天子十二女，諸侯九女。


 以娣，

娣帝也。


 跛

亡國履。


 能履，

履，素履。漸上復血物。


 征吉。

兑爲少女，以三爻爲主，初變陰，在本位，爲娣妹。如叔姬、季姬既主嫁，别備娣。蹇爲跛，錯漸，上少配長爲跛，初當至四，必四先行至上。夏日而陰陽俱比，還少女，從長男，爲歸妹。





 震

東木主視。


 九二，

履九二无妄，「幽人貞吉」。


 眇能視。

歸妹上明四目，三陽當進。


 利幽人之貞。

東爲元。元幽，所謂庿人也。又睽爲眇，本卦上，上當上進至五。





 大壯六三，

履六三：「眇能視，跛能履。」


 歸妹以須，

嬃也。賁其須，上爲娣君，爲中女，須長女，妹少女。嬃有罪，大歸以娣，繼室，《傳》所謂「既而請去」是也。


 反歸

初陽變陰爲娣。三
 


 爲少女，以位則爲上，與娣對爲姊嬃，變陽是無嬃爲大歸。反謂反于母家，《春秋》之「來歸」也。以娣。

《春秋》書女有伯仲叔季。三上位，三當至初，上下至三。又須，畜也，不用需之小統而用大同也。由伯道以下，反用帝道。





 臨九四，歸妹愆期，

《詩》：「匪我愆期。」虞注：「坎月離日爲期。」


 遲歸有時。

長男，少女。「女子貞不字，十年乃字」。孔子時中之聖，「百世以俟聖人而不惑」，苟非其時，則無徵不信；不信，民弗從也。





 兑六五，

帝子下嫁，昏禮之至。


 帝乙歸妹，

素履。


 其君之袂不如其娣之袂良。月幾望，吉。

帝乙，商之先王，與高宗同。王道小統不如大統。東西相望，兩京對峙。《詩》「良人」，帝也。中女在上，兑在五成純卦。日月相對爲望，娣兑君上，男應日，離中女應月，婦于夫，從夫之爵。月無光，以日光爲光。望，光盛也。二陽爲日，五陰爲月，二五相望，五陰往二，二陽往五，男女正位，日月相望之象。日象天子，月象后。武人爲于大君，女五下降爲帝子之象。





 睽上六，女承筐，

在下。《詩》：「不盈傾筐。」震筐，四岳姜氏。


 无實。

不盈筐。


 士

震。


 刲羊，

兑羊。


 无血，无攸利。

初二男，四上女，四綜卦分應四男女。







案：長女、少男，中爻生漸、蠱，君臣、父子、長男、少女；中爻生隨、歸妹，兄弟、夫婦。亦泰當爲否，六五爲君，三爲姊，上爲娣。侯正卦旅、大有、歸妹、豫、巽、艮。師、坤二坎五，隨、兑二震五，大有、離二乾五。





 豐

未候六月。震少，以小過爲主，周公。負解，綜旅，遯、大壯、晉、明夷、鼎、革，皆在下經。


 亨，王假之，勿憂，宜日中。

《春秋》「日中而克葬」，又「日下昃乃克葬」。





 小過初九，

以此爻爲主。弗遇過之，二遇其妣。


 遇其配主，

對卦之離爲配主。《春秋》「不期而會曰遇」。由小過取象初四不及，遇配主，遇夷主。


 雖旬无咎。

初爻配旬。


 往有尚。

吉事先近日，凶事先遠日。凡卜筮日，旬之外曰遠某日，旬之内曰近某日。卜筮者，所以使民決嫌疑，别同異，明是非也。又先王所以使民敬鬼神，信時日，畏法令也，所以使民決嫌疑，定猶與也。故曰：「疑而筮之，則弗疑也。」三旬配三爻，外事用剛日，内事用柔日。





 大壯六二，豐其蔀，

推日蔀法，不終日。


 日中見斗，

東午正，斗似午，斗牛北方宿。西半球變乾，爲斗。《帝典》「日中」，《春秋》平也。


 往得疑疾。

幽不明也。


 有孚發若，

桴鼓發動。


 吉。

日而行事，則必踐之，專以明先後早遲。二見斗，當在初四見斗。二五中，「往得疑疾」，「來章有慶」。又斗十二也，日之數十。





 震九三，豐其沛，日中

東西中酉正。


 見沬，

變震卯地。


 折其右肱，无咎。

沬一爲味。朱鳥鶉火，一爲雺。雺者，氣渾，鬱鬱冥冥，天氣下降，地氣不應，曰雺。三上過，折右肱，无人。





 明夷九四，

夜也。


 豐其蔀，日中

西半球子正。


 見斗，

東半球變坤，近酉。


 遇其夷主，吉。

明夷二左肱，四左腹，「獲明夷之心」。又夷也，天有十日，人有十等。又日月以告君，齊戒以告鬼神。





 革六五，來章，

章，旗也，旅旗。


 有慶譽，吉。

五言來。外爲主，「大人虎變」。





 離上六，

「震蘇蘇，震行無眚」。


 豐其屋，

沛。


 蔀其家，

離中爲家，再見離二家。


 闚其户，闃其无人，

「行其庭，不見其人」。


 三歲不覿，凶。

與坎上同文。離上：「王用出征，有嘉折首。」







案：謙坤三艮上，夬兑三乾上，噬嗑離三震上。





 旅

離長，艮四，綜豐，負睽。


 小亨，旅貞吉。

離長子爲身，以下同旅，候已四月。旅賁氏。《詩》：「陳師鞠旅。」五百人爲旅，旅進旅退。旅客也，覊旅之臣，又賓旅、旅旗也。《字林》「熊旗五游」，謂與士卒期于其下，故曰旗也。《周禮》「司馬以旗致民」，注：「以旗者，立旗期民于其下也。」旅，衆也，亞旅子弟也。入曰振旅，後長幼也。旅，行商也。《月令》「來商旅」，鄭注：「商旅，販賣之客也。」旅幣無方，所以别土地之宜，而節遠邇之期也。龜爲前列，先知也，以鍾次之，以和居參之也。虎豹之皮，示服猛也。束帛加璧，往德也。周艮大過之半，故外口鳥，言雉。





 離

綜坎。


 初六，

少男。内卦初變中女，内三爻變内卦，外卦不變。


 旅瑣瑣，

内外同。


 斯

斧以斯之。斯同師，讀爲期。


 其所

王所。


 取災。

取離。





 鼎

綜革。


 六二，

次變長女。


 旅即次，

《周禮》掌次：「凡祭祀，張其旅幕。」又司士：「大夫以其等旅揖。」


 懷其資，

「廷實旅百」，示服猛也。


 得

得鼎也。


 童僕，貞。

得與喪對，因得于敵，罪人斯得，三軍之目，在吾旗鼓。





 晉

綜明夷。


 九三，

三變母，艮變如此。


 旅焚其次，

内旅外賁，田獵用火，《左傳》「火焚其旗」，師卦「左次」。季春出火爲焚也。轍亂旗靡。


 喪其童僕，貞厲。

喪晉。





 艮

綜震。


 九四，

外三爻變外卦，内卦不變，中女，外卦初少男。


 旅于處，

左旅于明年之次。旅客處，旅猶處也。《周禮》旅師注：「旅，行商也。」《月令》「來商旅」，鄭注：「商旅，販賣之客也。」


 得

得夷也。


 其資斧，

《詩·破斧》銶錡。


 我心不快。

快也。與艮同文。快從夬，兑也，兑爲説。中爲心，主卦爲心。夬，兑也。





 遯

綜大壯。


 六五，

次父。


 射雉，

丹雉也。


 一矢

大齊弓矢革，錫命弓矢，公射雉，征南方。離爲雉，負卦睽，其蟲羽。矢中陽盡乾，竹箭共射者也。彤矢也。


 亡，

亡革也。


 終以譽命。

求服其志，不貪其得，出則振。《周禮》：射者，田獵射雉。《左傳》：「賈大夫御以如皋，射雉，獲之。」





 小過

綜中孚。


 上九，

次少，畏離之變如此。


 鳥

《漢志》鳥章。
 

 大過「飛鳥離之」，「是謂災眚」。

 焚

離，焚也。


 其巢，旅人

《儀禮》旅人，饔人之屬。


 先笑後號咷。

笑讀爲效，咷讀爲謞。董子《深察名號》：「古之聖人，謞而效天地謂之號，鳴而施命謂之名。名之爲言，鳴與命也。號之爲言，謞而效也。」先效後號者，先實後名。先號後效者，先名後實。文質不同，先合後分，同人「先號咷而後笑」。


 喪

喪離也。


 牛

離爲牛，變震，是喪牛也。大壯，重兑爲大壯，變兑爲夬，是喪大壯合體之羊，而得夬一卦之小羊也。


 于易，凶。

大壯喪羊，離畜牝牛。上言後先，後先謂逆行。小過「弗遇過之，飛鳥離之，凶」。易謂變易。初五下皆離，外三卦無離。旅人、同人同冒旅旗。牛爲中國，南方，用夏以變夷也。







案：凡六子皆四陰二陽，四陽二陰，十八卦，每卦一還父母一卦，共十二卦，皆三陰三陽，可還父母，六卦皆一陽五陰，五陽一陰。賁四初變賁，艮初離四。姤五二變姤，乾初巽四。豫上三變豫，震初坤四。





 巽，小亨，利有攸往，利見大人。

綜兑，巽候八月。《易緯》宣風卦信，漸、歸妹、隨、蠱，君臣、父子、夫婦、兄弟。





 小畜初六，

巽得乾初、四，綜履初，還父，四長女，避長位。震進，艮退。凡綜卦皆同。


 進退，

巽從初起。


 利武人之貞。

初至上爲進，上至初爲退。初、四爲主爻，初變乾剛爲武人，司馬。乾爲馬，主兵。履「武人爲于大君」，利爲變得之象。





 漸

艮


 九二，

二中位，變少，綜歸妹。長女在外，交少男。漸内二巽，外屬艮。


 巽在牀下，

兑爲牀，巽與兑反。


 用史巫紛若，吉，无咎。

二、上同言牀下，左右行也。漸往艮五。





 涣

坎


 九三，

涣三巽，外屬坎，長女在外，交中男，綜節，至此成益。


 頻巽，吝。

讀如顰，三上二爻取坎，初四取乾，三爲頻。復六三頻復，三而止。





 姤六四，

姤内三乾外屬巽，乾初綜夬，四還父初。


 悔亡，田

司馬。


 獲三品。

恒四「无禽」，巽純四以上變，則咸恒失巽，故曰「悔亡」。乾二「見在田」，内卦以外三卦爲貞，外卦以内三卦爲貞。





 蠱九五，

五中位，變少，長女在内交少男。蠱内艮，外屬巽，綜隨。


 貞吉，悔亡，无不利。无

父。


 初有

子。


 終，先

不及時。


 庚三日，

甲庚仁義。


 後

過時。


 庚三日，

壬。


 吉。

變蠱，故文同。先庚三日爲丁，後庚三日爲癸。





 井上九，

六少位，變中，長女在内，交中男。井内三屬坎，外屬巽。


 巽在牀下，

井從坎三來。


 喪其資斧，

旅四「得資斧」，乾爲資，艮爲斧。


 貞凶。

内不變，外變，與四「悔亡」相起。初四取坤，二五取坎，三六取艮，變初四乾，二五艮，三六坎。巽以外爲主，與兑綜。巽長，當爲左行；兑少，當爲右行。







「貞吉」、「悔亡」連文者四見，皆爲三世卦起例。咸包損言之，未濟包既濟言之，是爲正例。大壯爲泰言之包否，巽爲恒、益言之以包二卦，此大壯、巽見例爲變。酉月候。《易緯》：「巽爲風門，亦爲地户。」巽生負需、訟，震生晉、明夷。





 兑

得乾三，上綜巽。


 亨，利貞。

兑爲西方方伯，以西爲主，陰氣行西。陰行北，俯入于西，少陰也。





 困

綜井。


 初九

逆數，内兑外坎。


 和兑，吉。

秋。坎北，金水相生。二孚在中，和商來引秋，出陰而入陽，少女在外交中男。





 隨

綜蠱。


 九二，

二五對言孚，内兑，外震，少女在外，内交長男。


 孚兑，

西東對爲孚。


 吉，悔亡。

隨、蠱亦錯亦綜，與巽四悔亡比。







案：内卦左行，外爲貞，内爲悔，三爻無本卦。外卦右行，外爲悔，内爲貞，悔三爻無本卦。故貞悔内外不同。





 夬

綜姤。


 六三，

内兑外乾，至此成咸。乾上本位，三還父六。


 來兑，

「龍戰于野」。


 凶。

與上同。内之變止此，下三爻本卦。外變至此止，内三卦本卦。





 節

綜涣。


 九四，

少女在内，外交中男，内坎外兑。


 商兑未寧，

和兑、商兑相起。


 介疾有喜。

東喜，南樂。《説文》：從外知内曰商。





 歸妹

綜漸。


 九五，

少女在外，内交長男，内坎外震，觀九五剥。


 孚

東西對。


 于剥，

兑内與巽外同。


 有厲。

孚由小變大，如風地觀、山地剥也。隨、蠱、漸、歸妹四卦爲二男二女之中爻，負卦以頤、大過、中孚、小過學之者也。





 履

綜小畜。


 上六，

本位。上還父三，内坎外乾，乾三。


 引

含章可貞。


 兑。

上逆行引兑，謂變上兑自此始，引而進之，三上爲主爻，祖生三子，三子生三孫，正卦惟兑有二孚字。三、六取坤，二、五取坎，初、四取震，變初、四坎，二、五震，三、六乾。







按：三十二正卦，以外爲男，以内爲女，一卦自爲一家，失婦之道立。兑、艮二以逆行爲主，以三爻所生爲宗子，初爲三，上爲三，與長男、長女相反。





 涣

巽少子，未候六月，以中孚爲主。又輪奂義同。負家人，綜節，外屯、蒙、需、訟皆在，舊爲孔子。


 亨，王

素王


 假有廟，

非真王。


 利涉大川，

大一統，中孚。巽、坎二爻風水作車楫。《中庸》：「舟車所至。」


 利貞。


 中孚初六，

四卦，少者則居長，長者則居少，二五不見，益内三卦來損少家人。


 用拯，

小統。


 馬壯，吉。

明夷九二：「明夷夷于左股，用拯馬壯，吉。」四卦所以補偏救弊，與還原爻相反。明夷變乾爲壯吉。乾爲馬，此變兑爲羊，羊壯中局，中孚舍馬用舟。





 觀九二，

利女貞。


 涣奔其機，悔亡。

奔、賁通，機、楫通。賁其楫，輪舟也。觀來朝。





 巽六三

「過涉滅頂，凶，无咎，震蘇蘇」。


 涣其躬，

宫同。


 无悔。

艮其躬。涣讀如换，改制也，即「王假有廟」，三四中。





 訟六四，

未濟外三卦來，損、解以家人，皆在帝少，外借避之。


 涣其群，

君也。


 元吉。涣有丘，

有丘，朋自遠來。


 匪夷所思。

「不
 

注



 克訟，復即命，渝」，與明夷錯，爲「匪夷所思」，猶「朋從爾思」。





 蒙九五

焕乎文章。


 涣汗其大號，

素王。


 涣王居，

王所行在，君子居之，何陋之有。居夷浮海之居。


 无咎。

「大人虎變」。《董子·深察名號》
 

注



 ：「古之聖人，謞而效天地謂之號，鳴而施命謂之名。名之爲言，鳴與命也；號之爲言，號與效也。」





 坎上九，

頻巽吝。


 涣其血，

居。


 去逖出，无咎。

上言出，逆行。坎爲血。逖，夷狄。小畜六四：「血去惕出，无咎。」離上九：「王用出征，有嘉折首。」







案：此卦外卦爲巽，合内三爻爲五巽。内卦爲坎，合外三爻爲五坎。履乾三兑上，剥艮三坤上，井坎三巽上。





 節

坎長，負蹇，綜涣，申候七月。


 亨，苦節不可貞。

上六爻爲主，大夫，七月。勞而不怨。節，符節，掌守邦節，而辨其用，以輔王命。





 坎初九，不出户庭，无咎。

司關重節，守節。守邦國者用玉節，守都鄙者用負節，司關掌國貨之節，以聯門市。凡所達貨賄者，則以節傳出之。行人持節，素王無位，蹇坎俱宜静守。「商兑未寧，介疾有喜」。





 屯九二，

龍節，司關重節。


 不出門庭，凶。

不出，「千里之外應之」。門關用符節，道路用旌節。節，所謂濟也。用夏變夷，「周流六虚」，「出門交有功」。





 需六三，不節若，

不節，不出行人。「夫子之于是邦，必聞其政」。


 則嗟若，无咎。

無節則不達。離三之「嗟」，五「嗟若」。





 兑六四，

虎節。


 安節，亨。

悦以使民，有期以反節。凡通達于天下者，必有節以傳輔之，無節者有幾則不達。上經初四卦爲節，所有坎卦所生，乾之中男，仁者安仁，安貞。





 臨九五，

臨節之甘，皆取順民之一伐。


 甘節，吉，往有尚。

從民之從，速于置郵傳命。凡邦國使節，山國用虎節，土國用人節，澤國用龍節，皆金也。以英蕩輔之，必聞其政，「童蒙求我」。





 中孚上六，

「翰音登于天」。


 苦節，貞凶，悔亡。

所謂「苦節不可貞」，中孚上九「貞凶」，逆民之志。《董子》：「薺成告之甘，芥成告之苦。」薺以冬美，薺甘味也。荼以夏成，荼苦味也。







按：六子所生十二卦，三陰三陽，與負卦八卦三陽三陰不同者，負卦内外卦自相錯，必長配長，少配少。正卦十二則皆借少配長中，中配長少，無一相同之卦。初四困兑，初坎，四復，五二坤初，震四，上三小畜，巽初乾四。





 中孚

子十一月，正漸，益中，自綜成重離。中與過對文。三四爻變成乾，合卦二爻變孚，甲中揚子。同司馬。以齊，齊之以味。孚爲抱卵，從爪從子。書孳乳，援桴繫鼓木。


 豚

坎北。


 魚

震東。


 吉，

外天内地，卵象也。豚胎生，魚卵生，中虚，乳子之象。豚無角者，膏而無前齒。


 利涉大川，

乘桴。


 利貞。

如既濟。遯北方，魚東，所謂中也。中國已惠，乃綏四方，外漸内歸妹。





 涣

綜上。涣言「利涉」。


 初九，虞吉，

「虞」疑「虎」字，履四有「虎」。


 有它，

不知其他。初與上比，外卦。它，古蛇字，蛇卵生。


 不燕。

「燕胥樂兮」。冬燕雀入海，化爲蚧。又二爻變爲觀，賓王燕亨。又涣初六「用拯馬壯，吉」。





 益

綜五漸變。


 九二，

益六二中孚「十朋之龜」。


 鳴鶴

四八。《詩》「鶴鳴于九皋」。


 在陰，

「鳲鳩在桑，子七人」。陰以二爲父，不及也。


 其子

感應之理，有夫婦，有父子。


 和之。

退故進之。六五爲變。鶴胎生，「發而皆中節，謂之和」。


 我有好

合述。


 爵，

同鵲，鳥名，借爲爵禄。


 吾與爾

爲好。


 靡之。

益也。我紱子珮，陽以五爲尊，陰以二爲尊。上句父子，此爲君臣。





 小畜

綜四。


 六三，

九三中孚：「輿説輹，夫妻反目。」


 得敵，

反對。


 或鼓，

剛也。進之以鼓。


 或罷，

柔也。退之以金。


 或泣，

哀也。


 或歌。

樂也。哀樂以時，離三歌嗟或躍。本彖二女互二男，變爲乾坎離。「喜怒哀樂之未發謂之中，發而皆中節謂之和」。





 履

二爻爲子。


 六四，

履九四中孚「履虎尾」。


 月

三爻自對爲望，兑爲月。


 幾望，

小畜上同文。乾爲日，二女爲月。


 馬匹

匹，對也。變則不匹。


 亡，

乾爲馬，又變二女。


 无咎。

内外相望。亡如悔亡之亡。小畜、履對成中孚。《易本命》：「八九七十二，偶以承奇，奇主辰，辰主月，月主馬，故馬十二月而生。」又云：「蚌蛤龜珠，與月盈虚」，「四足者無羽翼。」





 損九五，

損六五中孚「十朋之龜」。


 有孚

損彖「有孚」。


 攣如，

子和。小畜九五大畜「有孚攣如」，言大畜如攣生。此又言中孚爲益損之攣生也。損二五相連，如攣生之子。


 无咎。


 節上九，翰音

雞。


 登于天，

不位。離爲雉，重離爲過。


 貞凶。

巽爲雞，二爻變爲地，與天借。《詩》：「雞鳴雄雉，聲聞于天。」《易本命》：「鳥魚皆生于陰，而屬于陽，故魚鳥皆卵。魚游于水，鳥飛于雲，故冬燕雀入于海，化而爲蚧。」







案：訟否二未五，頤損二益五，需既二泰五。又内外爻變，皆離相同，四正卦，以此四卦合之爲八正卦。四卦皆中，又三爻之中。《易》明六爻之中，持即二卦示例。二二

 卦合同，坎、離分爲乾、坤，六陰六陽，分位而居。中孚之中，專指二、四，二陰二陽。小過之過，專指上、五，二陰二陽。言上、五之過，初、二之不及可知。言六陰之中過不及，而六陽可知。由此推之，坎離之中男、中女爲中，巽、震爲不及，艮、兑爲過中。以中的爲喻，過者力有餘，不及者力不足。《孟子》：「其至，爾力也。其中，非爾力也。」才知兼剥，而後能合中。三德，正直爲中，剛退過，柔進不及。《易》言用九、用六，從卜從中，爲《易》卜之本。專言《易》之要例，專以明中正之道。





 小過

寅正月候，正歸妹，恒中，自綜。外歸妹，内漸，上合臨，下合觀，重坎，下二陰二陽平對。上以陰在上爲大過，五以陽在下爲小過。過讀爲和。


 亨，利貞。可小事，不可大事。飛鳥

習坎。飛鳥當作非，非亦過也。


 遺之音，不宜上，

震也。


 宜下，

艮也。


 大吉。

重坎水。





 豐

綜上。


 初六，

豐初九「遇其配主」。


 飛鳥

二以上象坎。


 以凶。

垂翼折肱。上言離之，《詩》「雉離于羅」，不及。





 恒

綜五。


 六二，

「九二，悔亡」。


 過其祖，

三爻，一男成乾，乾爲祖，二爻爲地，不及。


 遇

兩爻爲變，成乾爲遇，謂變純卦，遇爲不及期。


 其妣，

初、五、上爲坤，坤爲母。


 不及其君，

陰在陽下爲遇，乾爲君，過猶不及，皆非中一長。


 遇其臣，

坤爲臣，兑少女，所謂小過。


 无咎。

内外互乾爲過，上下相合。坤爲遇，二、五變成乾，三、四成坤爲遇。五爲過，二爲不及。然既變爲純卦，則專以遇論，不復言過與不及。祖君爲二、五乾，妣爲三、四坤。過其祖，謂五君位變乾也。「不及其君」，謂二位當不及變乾也。「遇其妣臣」，謂四爻、三爻也。坤，臣道、妻道也。五、上在陰爲過，在陽亦爲遇。内外爻變與坎相同。不及期相見曰遇，與過對。





 豫

綜四。


 九三，

三爻爲中、爲人。


 弗過

中，不過。陰在陽上，指五爻而言。弗過，謂三、四爻變皆成坤。


 防之，

内外分爲弗過。


 從或戕之，凶。

三過，與上同。三、四多「或」。三爲或，從牋，同壯、牀，中孚三、四「或」。《左傳》：「宰夫和之，齊之以味。」「濟其不及，以洩其過。」





 謙九四，无咎。

三、四，中爻也。


 弗過遇之，

非過則不及，上與二爲遇妣，坎也。


 往厲必戒，

謙、豫言「利涉」，爲此。


 勿用永貞。

三、四中，故言「弗過」。四一言「勿用」，不及也。





 咸六五，

三爻爲天，爲過。


 密雲不雨，自我西郊。

五變不成坎，成兑、咸。


 公弋取彼在穴。

小畜彖「密雲」二句同。以中統偏六爻，坎變則不成坎。





 旅上六，

上九「鳥焚其巢」。


 弗遇過之，

不成乾坤，所謂尤效觀、臨。


 飛鳥離之，

成離，此詳彼略。


 凶，是謂災眚。

據上六之例，則此爻當鳴弗過、不及，蓋變成陽爻爲離，不爲乾。此卦自綜，而上、二、五、三、四同。







案：明夷泰二既五，大過咸二恒五，晉未二否五。又本卦與中孚化二爲一，有坎、離之象。三、四爲中，五、六爲過，初、二爲不及。上二爻爲天，中二爻爲人，下二爻爲地。二爻言不及爲本爻，過謂五、六也。又本過不及與中孚中字相起。中孚之三、四陰爲中，是以六陰爻而論也。以六陽而論，小過之二陽爲中，中孚之上六爲過，三、四爲不及。《論語》「過猶不及」，處事不得宜，人每以爲過。《中庸》「道之不行」章，爲此言也。又小過爲重坎，變二乾、二坤、二離，正卦四皆全見。二男互二女，八卦全見。中孚爲重離，變二坎、二乾、二坤，四正卦皆全見。二女互二男，八卦全見。





 既濟，亨，

得泰二五，亥十月，正卦坎，坎五世代，中男，三、四變隨，從中局，與未濟綜。


 小利貞，初吉，終亂。

與坤「先迷後得」反。既濟、未濟一錯一綜，故初、上皆同文，太平之卦不可變，隨變皆失。中國既治之後，文致太平。二濟專言地球全圖，東西首尾相啣。既濟陽面，未濟陰面。諸卦獨取此二卦者，以陰陽相間，得位失位，相反相成，文質異教。既濟用文，未濟用質。文家尊尊，質家親親。中國以既濟爲得位，西國以未濟爲得位。濟言全地球，以錯化正。





 蹇

内三卦名皆艱難。


 初九，曳其輪，

二濟循環，以輪爲喻。


 濡其尾，无咎。

尾首指既濟。中外之通，由輪舟、輪車。曳其輪，即「舟車所至」，人力所通。南向以北爲尾，此爻上震、訟言「利涉」。





 需六二，

四偏爻，中爻兩濟成否、泰。


 婦

「女正位乎内」。


 喪其茀，

離茀。離縱之變需。


 勿逐，

求賊追静，吉。


 七日得。

泰五需：「帝乙歸妹。」七日來復，更成既濟。與震、歸妹同。一卦七變，父母例，與震二見。





 屯九三，

震爲東鄰，三、四相綜。


 高宗

殷之先王。


 伐鬼方，

《詩》：「覃及鬼方。」二濟主要荒，故言鬼方，與下互文見義。


 三年克之，小人勿用。

三世。師上六同不中，既濟九三，即未濟九四，故文同。此「勿用」，即屯「勿用」。正卦乾初九姤，朋既濟九三屯，同例。





 革六四，

兑爲西鄰，改文從質。


 繻

當作濡。


 有衣袽，終日戒。


 明夷九五，

男正位乎外。


 東鄰

本應變則爲鄰。


 殺牛，

坤爲牛需。


 不如西鄰

明夷。


 之禴祭，

殺牛文，禴祭質。


 實受其福。

泰九五，得上中行，六爻皆變，夬而正位。東鄰爲中國，西鄰爲夷狄。東以文，西以質。東家之西，即西家之東。坎、離南北，二濟東西，既濟爲東，未濟爲西。





 家人上六，

後。


 濡其首，厲。

從此爻起，首向南離，此明綜卦之例。既濟之上，即未濟之初。







案：既濟變初、四取咸，二、五取泰，三、六取益，如坎取乾、巽、兑。





 未濟

子十一月候。正卦離，三世代中女，得否二五，離三世内變，成離，吉。外變坎，又離，故曰火。


 亨。小狐汔

今西人機汔用此字。


 濟

狐渡河。


 濡其尾，无攸利。

《豳風》：「狼跋其胡，載疐其尾。」「深則厲，淺則揭。」火上水下，恒貞三四變爲蠱，從中局。東家之西，即西家之東，未濟之初六，即既濟之上六也。





 睽

内三卦名，晉、鼎、睽，此爻止。


 初六，

未濟之首，即既濟之上。


 濡其尾，

坎爲狐，初爲狐尾，北向以南爲尾。


 吝。

二「其」指既濟，既濟宜守，未濟宜變。既初爲跛，未初爲眇。





 晉九二，

男不正位夫内，王母。


 曳其輪，貞吉。

二、五同言貞吉，就變與不變言之也。内卦變，合外爲純卦。





 鼎六三，

二、五爲輪，二、四爲中。


 未濟，征凶，利涉大川。

「涉大川」，專爲濟例。「大川」，海也，用質改文。





 蒙九四，

内變離，合外。外變坎，異内。


 貞吉，悔亡。震

震爲「東鄰」。


 用伐鬼方，

要荒。


 三年

三世。


 有賞于大國。

未濟由離而來，内三爻悔，成未濟。由未濟外三爻再變，則全失離體，而爲坎，爲「悔亡」矣。屯、蒙、需、訟四卦連文，在上經。晉、明夷、家人、睽、蹇、解六卦連文，革、鼎八卦，在下經。





 訟六五，

女不正于内。


 貞吉，无悔。君子之光，有孚，

孚讀爲乳，成乾，明見祖卦。


 吉。

内不變，外合爲純卦，訟之「利涉」爲此。





 解上九，

三有孚。


 有孚于飲酒，

孚讀爲俘，《詩》「在泮獻馘」。又讀爲桴，乘桴以濟。


 无咎。濡其首，

上爲首。


 有孚失是。

首向北，離坎成坎，從此爻起。







案：未濟變初、四，取損，二、五取否，三、四取恒，如離取坤、震、艮。又以上八卦皆内卦、外卦相錯。《傳》曰：「天地定位，山澤通氣，雷風相薄，水火不相射。」八正卦獨體，如方位圖，分占八方。此八中卦合體，如上下圖，剛柔相錯。又以上八卦、以外三爻變泰爲乾，否爲坤，咸爲艮，恒爲巽，損爲兑，益爲震，既濟爲坎，未濟爲離，是爲八正卦。







又考友朋有二例。朋卦以六爻言者，長局子息卦，一人在初、四；少局，一人在三、上；中局，一人在二、五，所謂王「在師中」。中局左右爲朋友。「長子帥師」，二、三、五、上爲朋友。以三變爻言之，本卦坎、離中局，則乾居中，左艮少而右震長；坤居中，左兑少而右巽長。震、巽長局，則坤、乾居初、四，次少，次中，損長本卦。艮、兑少局，則乾、坤居三、上，初、四中，二、五少，中局子息二、五爻。乾、坤變坎、離，坎、離變乾、坤。






注
 　案，下引文字出自《大戴禮記·本命》篇，非《易本命》篇。



注
 　太玄：原作「大元」，蓋避諱，今改回。



注
 　不：原脱，據《訟》九四補。



注
 　廖氏引文與《春秋繁露·深察名號》篇有出入。



注
 　二二：疑衍一「二」字。

尚書類


















書經大統凡例



廖　平　撰

楊世文　校點








校點説明



廖平曾於甲午年（一八九四）撰成《今文尚書要義凡例》，刊入《群經凡例》；光緒丙午（一九〇六），在青神縣漢陽壩講學，分劃天人兩派，乃專以《周禮》説《尚書》，爲六合以内人學之大成，即《詩》、《易》天學之初步，故於舊《凡例》之外編輯《大統新義凡例》，與《周禮》並行。民國四年乙卯（一九一五），門人黄鎔輯《皇帝疆域圖表》以次告成，於是推原師説，加之補葺，共成六十八條。篇中所論皇帝疆域、王伯典制及周室建都之稱謂，又分論《尚書》各篇，反映廖平小大天人之學説。民國四年（一九一五）《國學薈編》第六、十、十一期連載，民國七年（一九一八）四川存古書局刊入《六譯館叢書》，民國十二年（一九二三）重印。今據《六譯館叢書》整理。








書經大統凡例






前清甲午年，已編《今文尚書要義凡例》，刊入《群經凡例》。近因分劃天人兩派，乃專以《周禮》説《尚書》，爲六合以内人學之大成，即《詩》、《易》天學之初步，故於舊《凡例》之外編輯《大統新義凡例》，與《周禮》并行。




一、《書經》舊有四本，皆亡，惟存東晉僞本，其次序皆倣《書序》。清閻氏《古文疏證》攻之，敗
 立見，惟《書序》憑藉《史記》負嵎自固。考《史記》本紀、世家，凡引《書序》篇名者類於上下文義不相聯屬，真贋之迹判若涇渭。今審書之篇次，當據《大傳》七觀爲主，庶有合於經恉。

一、《書緯·璇璣鈐》曰：「書者，如也。上天垂文，象布節度，書如天行也。」孔聖作《書》，上法天道，以二十八篇取象列宿經天。顧伏生書二十九篇，

説見《史儒林傳》。


 班志亦云經二十九卷，大小夏侯《章句》及《解故》皆各二十九卷。蓋《帝典》中寓有《皇篇》，

「乃命羲和」五節。


 象天之北斗居中。

説見《論衡·正説篇》


 西漢以後，乃以晚出傳説之《泰誓》當之，則誤也。

一、《書》有今文、古文二派。舊以今文爲伏生授受本，以古文爲壁中科斗書。按《史·儒林·伏生傳》云：「孔氏有古文，安國以今文讀之。」蓋孔經初成，本用古文，

孔前乃字母。


 即六書字體。古文簡單，後漸孳增煩複，爲大篆，李斯省改，作小篆，漢時沿變作隸，所謂今文也。

漢以後人心慕古，乃以古文託之倉頡，大篆託之史籀，又以孔氏古文爲科斗。


 《史記》所稱孔氏古文、

《弟子傳》。


 《詩》《書》古文、

《封禪書》。


 《春秋》古文、

《吴世家》。


 不離乎古文、

《五帝贊》。


 古文咸不同，

《三代世表》。


 及《年表》、《敘傳》皆謂六經爲古文，煌煌聖謨，文明絶世，不意古文家之謡諑依傍之以欺世也。

一、《書》繼《春秋》而作。《春秋》九州方三千里，爲一王書，乃弼成五服，至于五千里

舉零讀之則爲十五服，萬五千里。


 爲一州，萬五千里爲九州，爲一帝，以三萬里四帝均分，由小推大，以俟後聖。故《書》終《甫刑》五篇，爲周公、成、康以後之書。

經據衰而作。


 下接春秋時代，上親夏商，絀堯舜爲二帝，尚推神農爲九皇。

即《典》之《皇篇》。


 《董子·改制篇》言之詳矣。《孟子》由舜歷數至周公，兼三王，施四事，及天人禪繼等説，《大戴》宰我問黄帝，孔子曰：「禹、湯、文、武、成王、周公，不勝觀。」又歷舉二高、堯、舜，皆師説炳著，發明《尚書》皇帝王伯之宗旨者也。

一、《尚書》爲人學之大成，又爲《詩》、《易》天學之基礎。人學之大九州

見《淮南·地形訓》。


 充滿地球，上應天之九野。緯説

《文耀鉤》。


 《禹貢》導山，屬北斗七星，

朱子以導山分配列宿。


 《河圖》以導山，上爲天星。

《廣博物志》引。


 故《尚書》爲上翻天神、下翻地祇之定本，

如《書》之稷、契爲人名，《詩》之稷、契爲天神。


 《詩》、《易》、《楚辭》、《山經》所有地名，由此翻譯，以推及六合以外。《周禮》爲《書》傳，有掌夢之官，《詩》託夢境，《莊》、《列》乃言神遊，靈魂往來，鳶魚升降，譬喻玄微，皆由人學爲階梯者也。

一、六經作於孔子，皆有素皇

《莊子》：在下爲元聖、素王。王通皇。


 法商之義。故孔子者，六經之主人；六經者，孔子之家産。觀於《春秋》之孛東方、西狩獲麟，《詩》之素衣，《商頌》以鳥名官，《易》之素履，均以庶人素統爲主。故《楚詞》言西皇，《列子》引孔子論西方聖人，《尚書》屢言庶。前三代各見一誓，而殷則三公二伯，較夏周爲備。《金縢》以下託之周公，

《論語》：夢見周公。


 又言鳳凰來儀、鳴鳥不聞。

《論語》：鳳鳥不至、鳳兮、德衰。


 名雖爲周，實爲素統之西周，故屢以西土爲皇畿。開闢全球，下俟百世，素皇立法，所以遠賢堯舜也。

一、《書經》就事實言，則古之皇帝王伯各爲一統；就經制言，則《書》之皇帝王伯同時並立。《董子·改制篇》謂同時稱帝者五，稱王者三，

王當作皇。


 是也。蓋大統之制，一皇統四帝，見二帝，

堯、舜。


 隱二帝。

高陽、高辛。


 一帝統八王，

《謨》曰「共爲帝臣」。


 見三王，

夏、商、周。


 隱二十九王。一王三公，見三公，

《肜日》司徒、《西伯》司馬、《微子》司空。


 隱九十三公。其下卿大夫、士多所未備。且八伯只見四岳，而卒正連帥未詳。九服止見侯、甸、男、衛，而蠻、夷、鎮、藩蓋闕。《列子·楊朱篇》謂三王之事或隱或顯，億不識一，故讀書如觀宫室圖畫，見其門户，牆高數仞，若不推想内容之全體，是猶伏傳所謂見其表未見其裏也。

一、《書》之大綱與《大學》宗旨相同。《大學》全書歸本好惡，好惡即《書》之天命、天討。其「天下」章五引《書》，取義五方、五帝，與《顧命》五篇分屬東、西、南、北、中者全同；三引《詩》，爲三皇例。《大學》皇帝學，《中庸》爲皇學，故《中庸》專引《詩》而不及《書》。是爲皇帝人天小大之分，《尚書》之所以異於《詩》、《易》，得此而益彰也。

一、世界進化、退化，有始終二局，每局以皇帝王伯爲標目。前十一篇爲一局，皇一，帝二，

帝後二。


 王三，中興三公，二伯，

西伯、微子。


 總十一篇。後之十八篇，則《召誥》七篇爲周公書，《洛誥》六篇爲成王書，《顧命》五篇爲周書。其中多見新舊繼續，後王、嗣王、孺子、沖人、嗣天子、王、文子、文孫等詞，全爲俟後而作。《書緯》以十八篇爲《中候》，是也。按：候與俟同義，中者，取法於《射經》，立正鵠以待後王之射也。

一、《尚書》草創皇帝與帝臣之王伯典制，就俟後言，則爲《中候》，

知來。


 與《公羊傳》同。所云非樂道堯舜之道，爲後來堯舜之知。君子以好古言，則爲《尚書》。

法古。


 皇降帝，帝降王，王降伯，世運遞降，後不如前。就衰世立説，所謂數往。前十一篇有世代名號，後則多屬託詞，似乎前實後虚，惟後詳言繼嗣孺幼，反爲先進之俟後，前之名號，反爲後進之述古。或順往，或逆來，在人之自得之也。

一、書者，如也；詩者，志也。一如人事，故爲記載，一爲天學，故如辭賦。今據書爲人學，集《春秋》之大成，六合以内，統於《尚書》。《春秋》以《王制》爲傳，《尚書》以《周禮》爲傳。《周禮》有三皇五帝明文，經本爲皇帝，與《春秋》王伯大小不同，故所有禮制詳於《周禮》。羲和即六官，四表即土圭三萬里，覲四岳即十二載巡守殷國，五服五千里乃大統一州之疆域。除撰圖表與《周禮》合行外，所有立解亦如《春秋》之於《王制》，璧合珠連，統括人學之典制。

一、《書》有《尚書》、《中候》之名，今分爲兩局，由《典》、《謨》至《牧誓》爲古之皇、

《典》「乃命羲和」五節。


 帝、

《典》、《謨》、《貢》、《範》本唐、虞、夏、商之書，今尚推四代，爲高陽、高辛、堯、舜，爲四帝、四鄰。


 王、

三《誓》。


 伯，

西伯《戡黎》、東伯《微子》。


 託於孔子以前之皇、帝、王、伯，由大而小，所謂《尚書》。尚者，上也。從《金縢》至末爲俟後之皇、

周公七篇、成王六篇。


 帝、

《顧命》五篇。


 王、

《文侯》、《吕刑》二王曰。


 伯，

《費誓》、《秦誓》二公曰。


 爲孔子以後之皇、帝、王、伯，亦由大而小，合《顧命》四岳五篇，

中央四方。


 一王之制，又爲五帝驗推之例。

一、《帝典》以帝名篇，從《大學》所引四表上下六合也。「命羲和」五節爲皇統，以《月令》爲之傳。皇統一歲，即王省爲歲，法太乙，堯舜爲二帝，法陰陽。以皇配天，爲天二帝，即法陰陽之二伯。父母爲天子，禹、契、稷爲三王之祖，王爲帝臣，寓共爲帝臣之義。其中益、稷佐禹爲司空之卿，則又爲卿佐公。禹有天下，爲王之佐，即伯。故一篇之中，四統共貫。

一、《帝謨》稱帝者，揚子雲云：「帝得之而爲謨。」《大傳》引《帝誥》，即其舊名。堯舜託於二帝，《典》主堯，《謨》主舜，《謨》則皋陶與禹言於舜前，

夔曰當作夔日，非夔參語。


 爲帝之二伯。《大戴》「左禹右皋，不下席而天下治」是也。大綱既舉，治定功成，作樂頌德，簫韶觀止，故《論語》謂之「樂則韶舞」。

一、《禹貢》禹爲大禹，與《春秋》三千里之禹不同。

《詩》、《易》則謂之神禹。


 其制九州之貢，亦謂之《九共》。

禹貢爲高陽九州，八愷居之。


 《莊子》：

《天下篇》。


 「禹湮洪水，決江河，而通四夷九州，操稾耜而九雜天下之川。」又《大戴》：

《五帝德》。


 「禹據

《謨》作「距」。


 四海，平九州，戴九天。」可見禹爲皇司空，主治天下之水。《楚詞·天問》：「伯禹繼業，

此爲神禹。


 而厥謀不同。」是《禹貢》乃禹治全球之水也。如冀州無疆域，與《淮南》大九州名同，岐、衡二至雜見他州水地，騶衍神州内有九州是也。其八十一州，即《周禮》九州之外爲蕃國，乃《禹貢》師説之明文。故地域山水雖與儒者同名，本有驗小推大之意。緯説九州山水，上應天星，以天包地，故四海會同，即今地球之洋海。經義宏闊，甚未可以蛙見説之也。

一、《洪範》九疇，

疇與州，古字同。


 五曰皇極，乃皇統大九州之制。十有三祀，即貢之十有三載。乃同會同，必以寅年，天下岳牧皆至。箕子爲其子，《詩》曰：「其子七兮。」《易》曰：「其子和之。」如堯九男，

《孟子》、《淮南》、《説苑》同。


 舜十子，

《吕覽·孟春紀》。


 高陽、高辛八才子，《典》之羲和四子，皆指四岳八伯而言。五行即五方、五帝、五事，爲天下一人例，五紀以歲月日星統御六合，爲《公羊》大一統之所本。疇之九州，高辛八元分治，此篇《五帝德》之高辛法商而王，實用其制。猥以爲武訪箕陳，其與《洪範》命名之義，豈有合哉！

一、《謨》曰「欽四鄰」，舊解囫圇，無關要義。今審爲四帝均分天下之制。蓋五服五千里，

從舉零之例，爲十五服，萬五千里。


 《謨》、《貢》皆有明文，不過以此爲帝之一州，帝九州則方萬五千里，合四帝則方三萬里，爲全球四方四極之帝。《典》曰四表，《洛誥》曰四輔，帝制之宏周徧宇内。四帝法四時，

如羲和、仲、叔，分司四仲。


 即《月令》青赤白黑四帝。《墨子》謂堯北教八狄，舜南教七戎。

故葬於南。


 《大戴》於堯、舜前加以高陽、高辛，均有四至之疆域。《董子·四法篇》、《周禮》春官宗伯、夏官司馬、秋官司寇、冬官司徒皆爲四鄰之傳説。《論語》「德不孤，必有鄰」，《易》曰「東鄰」、「西鄰」、「富以其鄰」，此七難以此四篇連文之義也。

一、三《誓》託於三王。夏尚忠，比《魯頌》，爲黑統；殷尚質，比《商頌》，爲白統；周尚文，比《周頌》，爲赤統。三統循環，補救時弊，窮則反本，以見經義變通之妙。《繁露》謂王者三而復，

四鄰爲四而復。


 緯書謂正朔三而改，皆所以通三統也，顧黑、白、赤爲小三統，爲三王。大三統則爲素、青、黄，爲三皇。由小推大，服色雖異，而規模則相似也。

一、三公之制，見於《王制》。天子三公，以三輔一。緯説三公在天爲三能。

即三台。


 《穀梁》「智者慮，仁者守，勇者行」，《論語》「不惑」、「不憂」、「不懼」，「足食」、「足兵」、「民信」，皆三公之説也。《書》則殷之三公，《肜日》爲司徒，主祭；《戡黎》爲司馬，征伐；《微子》爲司空，智慮。此王之三公也。契爲司徒，禹爲司空，

治水土。


 皋陶爲司馬，

治蠻夷寇賊。○舜爲司馬，皋陶爲士。舜即位，則皋陶爲司馬。


 此帝之三公也。《洪範》三德：正直、

司空。


 剛克、

司馬。


 柔克，

司徒。


 此大小統三公之德也。《牧誓》、《梓材》、《立政》有三公全文，《酒誥》謂之圻父、農父、宏父。三公之中寓有二伯。西伯既見明文，微子必爲東伯，一異姓，爲伯舅，一同姓，爲伯父。《典》之羲和，皇帝所共。

《吕刑》爲重黎。


 《謨》有皋、禹，股肱稱良。《金縢》穆卜於二公，《顧命》分朝於左右。

稱伯相。


 《文侯》乃錫命爲伯之文，

稱父羲和。


 《費誓》則伯討誓師

稱公曰。


 之語。

舊説五伯兼三代。


 此義在《春秋》爲桓、文，在《詩經》爲周、召，在大《易》如乾、坤。至若天子出征，一公居守，則二公從行。故《甘誓》召六卿，

一公三卿，故六卿。


 《顧命》稱六師。

一、以上十一篇爲《尚書》，義取法古，寄託古之帝王，以爲世則。《論語》謂之往者、老者、告往、既往，蓋莫爲之前，雖美不彰。孔經信好竊比，援古立標，託始堯舜，董子乃尚推神農。尚者，上也。《史記》尚字數見，由此起義。緯説孔子删《書》，以一百篇爲《尚書》。當爲十一篇，後因張霸百兩篇、百篇書序出，後人乃改爲一百篇。

一、《典》、《謨》、《禹貢》，政治最爲文明，疆域最爲廣遠。據《孟子》謂堯舜之時洪水氾濫，禽獸逼人，安有四岳十二牧、内九州外十二州？蓋經義史事，文野迥殊，史公《五帝本紀贊》謂「百家言黄帝，文不雅馴」者，爲真史事，「擇其言尤雅者作爲《本紀》」，則爲經中之聖制。

《論語》、《詩》、《書》、《易》
 

注



 、《禮》皆雅言是也。


 讀書不先明經史之分，則以史目經，是由南轅而北轍也。

一、《金縢》以下爲俟後之書。書緯以十八篇爲《中候》，是也。候義同俟。《中庸》所謂「百世俟聖」、「待人後行」。中者，以射立義。孟子「大成」、「聖智」。百步命射，經立正鵠，以俟後王之射中，故曰《中候》。此十八篇中多見俟後之辭。如孺子、沖人、嗣王、後王、後嗣王、商後王、孺子王、嗣天子王、繼自今嗣王、繼自今文子、文孫、自時厥後立王，皆非君臣相對之稱謂，即新邑、

《康誥》。


 新邑洛、

《多士》。


 新造邦、

《君奭》。


 内服外服、

《酒誥》。


 建侯樹屏、

《顧命》。


 侯甸男邦采衛、

《康誥》。


 無疆大歷服，

《大誥》。


 更非姬周所有之版圖。設此鴻謨，將以下俟。今雖地球三萬里之説大明，而列强紛争，方如戰國時代，必至泰皇建極，六宗會合，七政宏敷，乃爲孔經人學充滿分量之日。

一、周公七篇，《召誥》居中，建都於西。

如今西半球。


 故《君奭》曰「申勸」，《多士》曰「遷西」，又曰「時命有申」，《酒誥》曰「我西土」。蓋成王居洛，東方在寅，周公先營東洛，讓之成王，乃闢西洛。《多方》曰「弗永寅」，謂周公不久居東洛也。七篇象七政。孟子謂周公思兼三王

《伏傳》説以天地人。


 以施四事。

《伏傳》説以春夏秋冬。


 四三爲七，即六情加欲，六宗加中央，六相統以一皇，七篇取義如此。

七年即七篇。年與言，古字通用。


 《金縢》、《君奭》、《無逸》、《立政》爲四輔，《多士》四國爲下方辛壬癸甲，《多方》四國爲上方乙丙丁庚。七篇皆以周公爲主。《詩》曰：「周雖舊邦，其命維新。」《書》曰：「予小子新命于三王。」蓋舊周爲王，新周則爲皇。小周

《大誥》：「興我小邦周。」


 爲姬周，大周

《召誥》、《多士》作大邑，孟子謂之大邑周。


 爲皇統之國號。尼山美玉，待時而沽，若拘拘於鎬、洛之實地情形，則未免坐井而觀耳。

一、《洛誥》有曰：「惟周公誕保文武受命惟七年。」年與言音近相通，七言即七篇。七篇之旨，分四方上中下，《孟子》、《伏傳》謂周公兼三王、施四事，即七政也。《周禮·大宗伯》春朝，夏宗，秋覲，冬遇，此四方四朝，即《典》之四巡。時見曰會，殷見曰同，即《典》之群后四朝。

謂四方内外岳牧皆朝。


 共計七會同。大行人有一歲、三歲、五歲、七歲、九歲、十一歲、十二歲之説，伏氏亦有一年救亂、二年克殷、三年踐奄、四年建侯衛、五年營成周、六年制禮作樂、七年致政之傳，皆歷數七次之朝會，共爲七年，實以二十五年而周，

説詳《疆域圖表·七政會同圖》。


 非果僅有七年也。此義不明，則煌煌大典，縮小如編年紀事之史，真所謂「章句小儒，破碎大道」者也。

一、成王六篇，《洛誥》居中爲都，《大誥》、

春朝。


 《康誥》、

夏宗。


 《酒誥》、

秋覲。


 《梓材》

冬遇。


 爲四方四誥。《左傳》稱盤庚之誥，《史記》言武、周用盤庚法以教殷民。《周禮》：會同曰誥。凡誥，皆會諸侯之命辭。《盤庚》誥於時會，「殷同」用之《左傳》。金木水火土穀六沴，於五行加王極，成王六篇，《洛誥》王極，《盤庚》土居於中央，如轂輻轉運。

一、《盤庚》舊列於《商書》，《殷本紀》以爲百姓思般庚，作《般庚》三篇者，蓋《書序》之説，沿《太誓》、《太甲》、《説命》等篇之例而誤者也。按《本紀》，武王封武庚，令修行般庚之政。《吕覽》：

《慎大篇》。


 周公進殷遺民，問衆所悦，對曰：「欲復般庚之政。」武王於是復般庚之政。是《般庚》之書，武、周用之。《左傳》引《般庚》稱誥，當與五誥同一類。韓文稱「周誥殷盤」，劈分二代。唐宋謬解，不足爲據。今審《般庚》經文有今古、新舊、後先等字，及幼孫、沖人，又四言新邑，較之法古之書辭意不同，故五方、五遷取法五行、五運，以五分方分篇，遷移干支，

殷先王皆以干命名。


 調燮陰陽，實爲此篇之作用，故併入成王六篇中。

一、成王六篇，多見「封」字，舊以康叔名封當之。一人乃占書三篇，全書無此體例。考《周禮》封人，凡封國，設其社稷之壝，封其四疆。是「封」乃「命封人」之省文。《伏傳》：王曰封，惟曰若圭璧。圭璧，即五等諸侯瑞玉，封建用之。故《康誥》、《酒誥》、《梓材》皆朝會諸侯、賞功進爵之書，與《大誥》東征、《洛誥》建都同例。

一、《顧命》五篇爲周書，託爲成王以後之書。經據衰而作，舊説文侯乃東遷之初之晉侯，是爲春秋以前之書。孔子麟經絶筆，上推前代曆數，由伯而王，由王而帝、而皇，故此五篇之中，《費誓》、《秦誓》二「公曰」如東西二伯，

二伯稱公。


 《吕刑》、《文侯命》二「王曰」寓由伯進王之意，《顧命》居中，統御四岳，共計五篇，爲五帝之起例。覆按其文，有曰「皇天

皇法天。


 用訓厥道，付畀四方」，

即東費、西秦、南吕、北文侯。


 「乃命建侯樹屏，在我後之人」，明明謂後世一皇首出，統括四荒，即《吕刑》「屬于五極，咸中有慶」之義也。況「乃命重黎」見有皇帝明文，實爲此五篇之廣義。《論語》志道、據德、依仁之等級所由分也。

一、《書》二十九篇，既分已往、未來之皇帝王伯制度，而所以推行此制度，則必視疆域之大小以爲準。《春秋》以《王制》爲傳，明言九州方三千里

一州方千里。


 爲一王之國，《書》則以五千里爲一州，九州則必方萬五千里，爲一帝，四帝則方三萬里。古説四表，即《周禮》土圭測日法，皆以方三萬里爲解。而《書緯·考靈曜》言之尤詳。三萬里爲全球版土，皇出而統一之，以帝爲二伯四岳，以王爲卒正，伯爲連帥，四等區分，小大一貫，總在世界之廣狹何如耳。

一、《貢》之五服明言甸、侯、綏、要、荒，五百里一服，共方五千里。乃《康誥》、《酒誥》、《召誥》、《顧命》又有侯、甸、男、采、衛之文。《周禮》雖以五百里計，而九服、九畿又有蠻、夷、鎮、藩之説，《大行人》則六服七千里。經中巨難，莫甚於此。今審《貢》五服乃大王内外州之全制，侯、甸、男、采、衛乃九服之起點，《大行人》六服乃六千里一州之界限，九服爲帝制，爲九千里之九州，九畿爲皇制，以方千里爲一畿，

《大司徒》：制其畿方千里而封樹之。


 皇統九州，方萬八千里，

六千里一州。


 加《板》詩六畿

藩、垣、屏、翰、寧、城。


 六千里以爲外州，合計方三萬里。若九服加藩，又爲萬里一州立法。帝《典》、《洛誥》謂之萬邦。《易》曰：「先王以建萬國，親諸侯。」爲古文家萬里、萬國之所託始。

一、《尚書》爲經，《周禮》爲傳。所有典制，詳略互文。九服加《板》詩六服爲十五服，共計萬五千里，爲一帝。九畿加六畿兩面合計三萬里三十畿，《老子》「三十輻共一轂」，

輻與服通。


 《考工》、《賈子》「三十輻以象月」是也。經義以輪輻取象地球圓轉運行，譬喻恰當。《大誥》謂之丕圍，

王害不違，讀作王轄丕圍。


 《康誥》謂之大明服，《周禮》謂之廣輪，

《大司徒》。


 《易·大壯》曰大輿之輹，

通服。


 《説卦》曰坤爲大輿，《詩》則《王風》、《小雅》曰大車，

《易》亦曰大車以載，積中不敗。


 《鄭風》曰大路，

《禮》：「大路，殷輅也。」《論語》：「乘殷之輅。」


 皆從輪輻取義。即小觀大，證明地球之形，是爲中國地圓地動之古説。

一、《大司馬》九畿加藩、垣、屏、翰、寧、城，固縱橫三萬里矣。但九畿以王、侯、甸爲京畿，而《莽傳》曾經實行之制，則以城、寧爲京畿，二義枘鑿，兩雄並棲，最難解決。今審此爲兩京通畿例，與《詩》之鎬洛同義。《春秋》之東京、西京爲小統，《書》兩京爲大統。東京爲東洛，用《板》詩六畿，以城、寧爲心，如《易·坤卦·用六》，爲成王《洛誥》。西京爲西洛，用《周禮》九畿，以侯、甸爲心，如《易·乾卦·用九》，爲周公《召誥》。武王初讓天下，周公居東爲新邑洛，

非小周之洛都。


 治定功成，讓於成王，遷居西方。《多士》「今朕作大邑于兹洛」

此爲西洛。其曰「周公初于新邑洛」，則指東洛。


 是也。兩都、兩洛《靈樞》

《九宫八風篇》。


 乾巽二方稱新洛、陰洛，

《莊子》云上皇九洛。


 《洛誥》：「我乃卜澗水東、瀍水西，

澗、瀍指東、西洋海。


 惟洛食。我又卜瀍水東、澗水西，

三字舊脱，今補。


 亦惟洛食。」

西洛？


 是爲兩京之確證。

一、舊説中國四代九州有沿革，以爲舜改堯九州爲十二州，禹省併爲九州。《周禮》周之九州無徐梁，加幽并。《爾雅》殷之九州無青梁，加幽營。州域更變，以史説經，最爲大謬。按《典》曰「覲四岳群牧」，又曰「詢于四岳」、「咨十有二牧」。四岳乃内州方伯，群牧乃外州之長。内九、外十二，故《貢》曰「九州」，《典》曰「肇十二州」也。堯舜禹揖讓相承，並無沿革。《周禮》爲《書》傳，内州舉七，外州舉二。《爾雅》義例同出一轍，奚有殷、周之别？實則唐虞夏疆域最小，周較《禹貢》，不過雍、豫、冀、兖、青五州之地，而荆楚南蠻，勾吴文身，久之始能進化。《尚書》九州借儒説爲始基，推廣爲八十一州。據鄒子之説，是州制但有小大之分，並無革更之異。必明此義，乃可説經。

一、經義皇統建都，必求地中。《召誥》「王來紹上帝，

地九州，天九野。


 自服

十五畿服。


 于土中」是也。《周禮》土圭測日，日至之景尺有五寸，謂之地中，乃建皇國。此法當合全球測之以土圭，尺五寸立表，測景千里，而差一寸，四方皆萬五千里，以求適中之地，則天地合，四時交，風雨會，陰陽和。《召誥》曰：「其自時中乂。」

古五字，乂象氣交。○《素問》：「氣交之中，人之居也。」


 《禹貢》以昆侖

音同混沌。


 當之。《莊子》：「中央之帝曰混沌。」

《河圖》：昆侖山應于天，最居中。


 當在今地球赤道之中。舊於潁川陽城立八尺之表以求之，無怪其不合也。

一、《尚書》疆域既闊，控馭甚難，將欲省方訓俗，必舉巡狩之典。顧《尚書》五載一巡，《周禮》十二歲王巡守，二説不同。又二月東巡，五月南巡，八月西巡，十一月北巡，竟似一年四巡，疑不能明也。按皇州分内外，每州六千里。所謂十二歲者，法歲星之周天。内之巡用寅午戌，爲五載一巡。

《大宰》「大朝覲會同」，《大宗伯》「時會」、「殷同」。


 外四巡用子午卯酉年月，爲四方四巡。

《大宗伯》：春朝，夏宗，秋覲，冬遇。


 四巡十二年至十三年，寅年寅月會朝於地中京師，即《貢》之「十有三載乃同」，《康誥》之「三月大和會」，

緯以夏正爲十三月。


 《典》曰「群后四朝」是也。《白虎通》：方伯之巡以歲，二伯之巡以三年，王之巡以五年。由此推之，皇帝之巡當兼用王伯之制，以十二年一周，内三外四，二十四年而徧。《左傳》所謂「待我二十五年不來」者，即引用此典也。

一、孔聖作經，時值春秋，借用列國諸侯以立二伯方伯之制。《尚書》推廣大統，世界未通，内外岳牧難以立名，不得已，乃用十干辨正方位。《謨》曰辛壬癸甲，以爲北方四州之符記，南四州可以例推。《大誥》曰十夫十人，即《論語》亂臣十人，唐五際，

五剛日。


 虞五際，

五柔日，爲五臣。


 亦爲十人。《左傳》「天有十日，人有十等」。十干分二伯、八伯。孟子謂堯九男，

二女爲外十二州，舉零數。


 《吕覽》謂堯十子，舜九子，皆據十干之分合言之。

合戊己爲九。


 《典》「咨二十二人」，《多士》「有幹

十干。


 有年」，

十二月即十二支、十二外州。


 即干支岳牧之統稱。此孔經寄託大統之義，即《周禮》之十日、十二辰，《内經》説之以五運、

《洪範》曰五行。


 六氣、

《禹貢》曰六府。


 九宫、八風、八極、八正，皆所以證明此義者也。

一、《禮運》有曰：「惟聖人能以天下爲一家，中國爲一人。」舊解以爲胞與之量，一視同仁，不知即《尚書》之經例也。《吕刑》曰伯父、

指二伯。《禮記》：天子稱同姓。


 伯兄、仲叔、季弟、

喻方伯。


 幼子、

喻卒正。


 童孫，

喻連帥。


 蓋以職官等級比於家人之尊卑。故羲和、仲叔，父子分司，唐虞之世，二帝五臣同祖，《康誥》「孟侯朕其弟小子」，即伯父、仲叔、季弟、幼子、童孫之變文。《書》以此義隱寓大統規模。皇爲祖，

《詩》：先祖是皇。周公皇祖。


 帝爲父母，

《範》曰：「天子作民父母。」


 王爲子，

《範》：訪于其子。


 伯爲孫。

《立政》：繼自今文子文孫。


 天下一皇，四帝，

見二、隱二。


 三十二王，九十六公。舉此示例，餘可隅反。此例推之《詩經》，尤爲曲合。

一、中國一人之例，蓋小言之也，若大言之，則爲天下一人。此例在《洪範》五事。按班《志》，宫、商、角、徵、羽五音，

《月令》分配四時、五方。


 協之五行，

《範》之五行配五極。


 則角爲木，五常爲仁，五事爲貌；商爲金，五常爲義，五事爲言；徵爲火，五常爲禮，五事爲視；羽爲水，五常爲智，五事爲聽；宫爲土，五常爲信，五事爲思。

緯説亦同。


 以五事配五音、五行，實五方、五土、五極之地。《内經》寄託醫學，就人身五藏推及五運、五氣者，爲《書》旨五事之詳解，第分配之處互有參差。今審肝竅於目司視，配木，主東方；心竅於舌主言，配火，主南方；肺主聲，聲入耳，司聽，配金，主西方；腎作强之官，主動脈，爲貌，配水，主北方；思從囟從心，《説文》説之以腦，居尊位，君象也，配土，居中宫。貌、言、視、聽爲四岳，《論語》顔子視、聽、言、動，天下歸仁，子張聞見言行，禄

讀作轂輻之轂。


 在其中，《大學》修身爲本，收效於國家天下，《孟子》其身正，而天下歸之，皆此義之師説也。《尚書》推廣此例，《典》曰「明四目，達四聰」，

《家語》謂之四岳。


 《謨》曰「臣作朕股肱

比二伯。


 耳目

比東西二牧」。


 又曰「元首

即腦，即思。


 明哉，股肱良哉，

《左傳》周公太公，股肱周室。


 元首叢脞哉，股肱惰哉」，《盤庚》曰「予其敷心腹腎腸」，皆就人身立義，以喻天下，豈特《謨》、《貢》五服、《周禮》六服九服要服之有取於人身衣服乎！

一、地球三萬里，如此廣大，曆數不可拘於常法。《典》曰「曆象日月星辰，敬授人時」，又曰「三百六旬有六日，以閏月定四時成歲」。《範》曰五紀，皆統舉全球言之。舊法：有皇帝
 

注



 、顓頊、夏、殷、周、魯六曆，又有蓋天、宣夜、渾天三家，互有争執。按《周禮》言正歲，謂全球大地各有其正方之歲。馮相氏掌十

當作廿。


 有二歲，《素問》五運六氣，共有二十二歲，以二十二人之例推之，外十二州每州三十度，當一月，一年十二月而周。全球氣候，每州有一月之差度，則節序有異。東用魯曆，南用夏曆，西用殷曆，北用顓頊曆。内八州八千四十五日一移宫，當四立二至二分之節氣，亦以次差度。北半球用黄帝曆，南半球用周曆，中央戊己當地中，無冬無夏，用渾天曆，共用七曆，審方正位。蓋天、宣夜

即晝夜。


 法，爲七曆所包。全球頒此十二朔令，以成欽若之典，所謂協時月正

此正字爲斗柄所建之寅，有八正、十二正之説，非虚字。


 日也。自古義乖違，後人皆欲於中國一隅施用七曆，彼此長短，聚訟不休，不知爲大統曆法，無怪其難徵實用耳。

一、《尚書》俟後之大統略如前説。或疑舊證絶少，貽譏肊撰。不知《尚書》傳説，自《周禮》而外，如《禮》《月令》、《明堂位》，《大戴》《帝德》、《繫姓》、《盛德》等篇，《管子》《幼官》、《四時》、《五行》、《封禪》等篇，《靈樞》《九宫八風》，《素問》《八正神明》及八《大論》，《繁露》五行、陰陽諸説，《逸周書》《時訓》、《月令》、《明堂》、《王會》、《職方》，《淮南》《天文》、《地形》、《時則》、《本經》等訓，《老子》、《莊子》、《列子》，道家陰陽五行家説，凡言天地四方規模廣遠之義者，莫非皇帝師説也。古證繁多，姑舉大概。

一、經義俟後之旨，有可徵諸實驗者。如秦置郡縣，即《王制》一州之制；秦稱始皇，

古史無稱皇者。


 即《尚書》大統之號。長城乃《春秋》夷夏之防，博士乃五經推行之漸。夏時舉行於太初，城寧建設於新莽。大九州之説，如今地球之廣始足容之。土圭一尺五寸之法，鄭注於兩冰洋立表，萬五千里至地中。今冰洋尚待開通，則孔經爲百世俟後之作，洵不誣也。

一、書中帝王年號，如傀儡登場，不過裝飾儀表，借以立名。《韓非·顯學篇》言：「孔

指子思。


 墨俱道堯舜，而取舍不同，皆自謂真堯舜。堯舜不復生，誰定儒、墨之是非？」由儒墨

儒家之堯舜美備，墨家之堯舜質野。


 推之諸子，道家之堯舜天神，農家之堯舜並耕，兵家之堯舜戰争，法家之堯舜明察，各執一偏，言人人殊，皆非真堯舜也。善夫！曾文正之言曰：「漢高祖不知有是人否？」兹爲增一轉語曰：「《書》中堯、舜、禹、湯文、武、周公、成、康，不知有是人否？」故學説中之皇帝王伯，皆如六書叚借之例，不宜以迹象拘之也。

一、舊治三傳，以《王制》與《春秋》同爲圖表，先師舊解，多據中國一隅立説，以二帝三代皆在中國，不免蹈削足適屨之弊。欲定《書經》爲全球制法，俟聖專書，則疆域、封建尤當詳備。今故仿《春秋圖表》之例，與《周禮》合爲圖表。

現《皇帝疆域圖表》已出版。


 《周禮》既爲《書經》而作，以傳證經，相得益彰。故凡大統制度異於小康者，皆詳爲疏證，務使顯豁詳明，庶足以俟聖而不惑。鄭君誤以《周禮》爲姬周之書，故土圭三萬里，當時疆域狹小，不敢堅持其説，以致疵病百出。《伏傳》以下亦同此病。

一、《周禮》爲《書》傳，詳三皇五帝之政典，本非姬周之書。自鄭君誤解，遂爲學術之大害。班《志》：《尚書》讀近爾雅，通古今語，而可知「爾雅」爲翻譯之名。故《春秋》可以正名不苟，若《易》與《詩》、《書》，專爲質諸鬼神，《易大傳》所以有「不爲典要」之明説。考舊説，六經名號原不一定拘泥，

如平王、莊公、成王、甯王之類，皆不敢定指其名。


 惜未能推廣其義。今據周爲新周，乃皇之大號，則所稱王公名號皆爲託古翻譯，非舊史，乃新經，不可仍以《春秋》正名之法讀之。

一、經有記傳

如《典》「歲二月東巡守」一節，全同《王制》。


 注識，

如「日嚴祗敬」、「誥告」、「百年耄」之類。


 亦如《水經》經、注混淆，所以難讀。今審定傳記則低一格，注識則正行小書，其文義重複、無所分别者，則以前説爲經，後條爲傳記。至於傳與經不相附麗者，則附注於下，不敢移易次序，惟於經下注明傳記之文。又經文最難句讀，今取本經各篇互證，以求明確，再用《易》、《詩》比附分析之。其有疑不能明，則姑從舊讀闕疑。

一、董子説法古而王有不易、

地、人、名、制度。


 再易、

文質、東西。


 三易、

三皇、三正。


 四而易、

四鄰、四時。


 五而易、

五帝、五方。


 九而易，

九皇。


 六等之差不同，蓋全爲《尚書》、《詩》説。聖人垂經立法，以定一尊，而一代興亡不能不改，以答天意而變民智，故設爲各等制度，周而復始，循環無端。此三統之舊説也。惟上下數千萬年，世局不同，非三統一法所能該備，故有六等分别之詳説。今於《尚書》一定之中存其不易之法，而又於各篇之以二、三、四、五、九見例者，則取後來師説詳注於下。

除董子以外，兼采别説，務求詳明。




一、《洪範》三德，《帝謨》、《立政》言九德，量能授官，爲皇帝致治之大綱。三德爲總科，一德之中分三子目，以三統九，所謂三公九卿。

如《春秋》三科九旨、《内經》三部九候。


 三德以剛柔正直立綱，析分九目。凡一德爲士，三德爲大夫，六德爲卿，

出封爲諸侯。


 九德膺九錫爲三公，天子俊德，臨御于上。有一藝者無不容，擅片長者無不録。人無倖進，官各効能。此經中治安之策也。

一、《吕刑》謂顓頊絶地天通，此本經專爲人學、不與上下往來之證也。蓋天學明鬼神爲賓客，人學格鬼神於祭享。自法古言之，則初爲天學，後爲人學，故有顓頊德不及遠之説。自俟後言之，則由人學以企天學。鬼神一門，乃爲天學之基礎。《楚語》所言，專爲《書經》師説。皇帝之世，精爽不貳，宗祝得人，祭祀則能受福。此等程度，固非今日所能行，與草昧神權又屬天懸地隔。或乃疑經詳祭祀爲注重神權，失之遠也。

一、舊説六經制度皆爲中國而作，緟規叠矩，不免跨牀架屋之嫌。此義自西漢博士專言小統，史公博集群書，舉大小、天人各學説，合併一冶，撰成《史記》，序傳謂「協厥六經異傳」是也。

如《書》之契、稷司空、司徒，人也，《詩》之契、稷無父天生，神也。以及文、武、周公、皆有中外人天之别，糅雜講經，最爲大害。


 今爲之剖分涇渭，人學則《春秋》爲小、《書經》爲大；天學則《詩經》爲小、《易經》爲大。聖作既判等級，解義不可混同，經界攸分，然後施行無阻。

一、世界進化之初，文教發端不過一二千里，

秦博士説古之皇帝地方不過千里。


 由小推大，由王伯而進皇帝。《書》所謂四海、四表，海表、海隅，其地多在海外，雖今日中國尚不能及，不能不以爲俟後。所謂六合同風之大一統，必遠在數千年之後。經以《春秋》、《尚書》分人學大小二派，《詩》、《易》當亦如此。此天人各以小大分經，可由人以推之於天者也。

一、《論語》志道、據德、依仁、游藝，

當作義。


 即道失後德、德失後仁、仁失後義、義失後禮，皇、帝、王、伯舊説也。自顓頊以來，德不及遠，隔絶天地。蓋道屬天道，惟皇之至誠神化，乃能參贊。若人學之帝，則所不能知、不能行。《書》説斷自唐虞，不比《春秋》之主仁義。至於天學之道，則固人學所望塵不及。故《尚書》專以德爲主，

《典》曰俊德，《謨》、《立政》曰九德，《範》曰三德，《康誥》曰明德。


 惟《洪範》「遵王之道」、「王道蕩蕩」、「王道平平」、「王道正直」，四言王道，當爲皇。又《顧命》曰「皇天用訓厥道」，乃由帝德推及皇道，蓋以帝僅能法天，而不能如皇之配天也。

一、兩漢經師以今古分門户，所據典制，今學主《王制》，古學主《周禮》。雖《大傳》與博士皆有皇帝大同之説，惟當時《周禮》未出，海禁未開，經師蔽於聞見，封建疆域，皆據《王制》立説。後儒因古文師説多出於僞撰，遂尊今而抑古，不知據《王制》説《春秋》，固爲博士之專長，推之於《書》，則大小懸絶。《周禮》疆域典章曲折與《書》相合，亦如《王制》之於《春秋》，此爲古學專長，不得因惡劉歆，遂遷怒於《周禮》；使《尚書》果同《王制》，既有《春秋》，《書》雖不作可也。經、傳離之兩傷，今故繼絶鉤沈，合之以成兩美，亦如《王制》之於《春秋》，以復人學大小終始之舊。

一、九流出於六藝，祖述經傳，尤儒家所特長。惟孟荀專言王學，以仁義標宗旨，據以説《春秋》，固爲吻合，若《書》，則典禮宗旨，動形齟齬。本經由王伯以進於皇帝，沾沾以仁義説之，過矣。惟道家與陰陽五行家乃專爲本經，先師所謂陰陽五行全由三皇五帝起例。今故於《周禮》、《大戴》、《管子》以外，兼采諸家大同典禮，惟求與經義相合，不敢拘舊日門户之見。

一、《詩》、《易》辭意隱微，不如人學之明切；《春秋》義例森嚴，一字不苟；《尚書》已頗近於文辭，不復史筆之精嚴。蓋行遠自邇，升高自卑，欲言天者必先人，欲求大者必先小，故治經以《春秋》爲始基，先就三千里内鈎心鬬角，以磨勵其精神，鈞陶其知識，王伯規模，淪肌洽髓。《春秋》未通，萬不可以治《書》。鄒子曰「驗小推大」，此治《書》必先由《春秋》始之説也。

一、《周禮》官府、邦國、都鄙，地分三段，即《典》、《貢》内八州、外十二州也。《帝典》命官，内九人，三公六卿，如《王制》百里之國九，外服四岳、十二牧，内外諸侯之制詳矣。《中候》以下，《召誥》、《洛誥》、《顧命》爲官府，《金縢》、《無逸》、《君奭》、《立政》爲四輔。經所謂内服二，多爲八伯。《甫刑》四篇爲四岳，爲八州之五運，十干爲邦國。《大誥》、《康誥》、《酒誥》、《梓材》爲巡守殷國之六氣，十二支爲都鄙。經所謂外服，合爲《典》之二十二人。詳此綱領，《周禮》三治之義明，而前後二十九篇得所統宗矣。

一、經傳各有體裁。凡出自一人之言者，則專以其人之言名書，如《易·繫》多「子曰」、《孟子》皆「孟子曰」是也。若彙記聖賢之言，則標題其人，如《論語》之「子曰」、「有子曰」、「曾子曰」、「子張」、「子夏」、「子游曰」是也。《尚書》創立治法，有帝王周公之名號，則出言如絲，直以「曰」繫之可也。乃有「王若曰」者，有「周公若曰」者，有「周公曰」、「王若曰」者，有「今王惟曰」者，有「王曰」、「又曰」者。經中多存替代之詞，所言不在事實之例。班《律曆志》謂孔子陳後王之法，故假託前代之口辭，以立新經之制度。寓言寓意，深具苦衷，稽古研經之彥，不可不洞悉此恉也。

一、緯説先魯，

《魯頌》。


 後殷，

《商頌》。


 新周，

《周頌》。


 故宋，

《邶風》。


 乃《詩》説也，後儒以之説《春秋》，殊多枘鑿之處。但此大綱於《書》恉亦有契合者。如《大誥》所稱「小邦周」者，乃舊周也。《康誥》「作新大邑于東國洛，四方民大和會」，即《孟子》「惟臣附于大邑周」也。《多士》「周公初于新邑洛」，皆所謂新周也。《金縢》以周公代武，爲《魯詩》登頌之所本。《召誥》稱「大國殷」、「大邦殷」，《顧命》亦曰「大邦殷」。《多士》曰「天邑商」，則素皇素統，《商頌》殿末之義。大例所關，在《詩》猶爲空言，在《書》將見行事，是以人學終於《書》，天學始於《詩》云爾。

一、《書》載虞夏商周書四代典制，更歷千數百年，其於帝王授受、政治敷施，年月大半闕如。蓋經存禮制，不同史記事實。典覲岳牧，既月乃日，留此空白，待人而行。善夫，《史記·三代世表序》曰：「五帝

依據《五帝德》。


 三代之記尚矣，

尚者，上也。此《尚書》所由名。


 自殷以前，

距孔子千年以上。


 諸侯不可得而譜，

春秋諸侯乃有年表。


 周以來乃頗可著。

近代較詳。


 孔子因史文

字母書。


 次《春秋》，

用古文。


 紀

五紀。


 元年，

皇。


 正時

帝。


 月

王。


 日，

伯。


 蓋其詳哉！

大一統。


 至於序《尚書》

序與制作，文異義同。


 則略無年月，

不如《春秋》編年。


 或頗有，

如《金縢》、《洛誥》。


 然多闕，不可録。

如《世表》。


 故疑則傳疑。

《春秋》爲信，《尚書》爲疑，以遠近分。


 余讀牒記，

百家言不雅馴者。


 黄帝以來

《莊子》所謂世傳之史。


 皆有年數，

已往史事字母書本，詳如後世《世紀》、《經世》諸書。


 稽其曆譜牒，

如《帝繫姓》、《世本》。


 終始五德之運，

如鄒衍所傳。


 古文咸不同，

孔經與古史字母書不同。


 乖異。

次序方位皆不合。


 夫子之弗論次其年月，

以制作歸之孔子。


 豈虚哉！」

《五帝本紀·贊》。其所表見皆不虚，謂在後世。


 據此可見，經以舉典，史以記事，文野迥殊，不可涇渭不分也。

一、書中亦有用年月者。如《範》曰「十有三祀」，即《貢》之「十有三載乃同」，《典》之四方四巡，十二年既周，至十三年乃寅年，大會同之時，所謂同寅也。故《金縢》「克商二年」、「居東二年」，皆當作十二年。

内三巡十二年，外四巡十二年。


 至二十五年，周公乃讓位成王。《康誥》、《多士》之三月，皆十三月之寅月。緯以十三月爲寅正，孔經用夏時，舉零數言三月也。由是《召誥》二月，乃卯年卯月由東遷西。《多方》五月，乃午年午月南巡用誥。《洛誥》之十有二月，必在十三月。

七年之説，已詳於前。


 書中年月，無非典禮所關。以外闕略尚多，故《牧誓》甲子爲何時，《顧命》四月爲何年，皆所不計也。

一、經中舉零之例，不但二年爲十二年，三月爲十三月也。如五服爲十五服，

《貢》五服各有二小名，即包舉十五服。


 五千里當爲萬五千里，三年陟帝位當爲十三年。

寅年大會之年。


 省文舉零，與經中舉成數者爲比例。故二女當作十二女，指外州十二牧而言。《吕覽》堯有十子，《説苑》堯爲君九子，爲臣十子。九子爲九州之長，

説詳《皇帝疆域二十二人圖》。


 二女則爲十二州牧，乃大統干支分州之符記，可由辛壬癸甲推及之。《詩·斯干》以男子、女子分内外州。《史·律書》以干支爲十母十二子，非堯實有九男二女也。觀於《論衡》，《正説篇》曰：「『我其試哉』，我其用之爲天子也。

又曰試之於職。


 『女于時，

女讀作汝，時指四時十二月，每方巡三州。


 觀厥刑于二女』，『觀』者，觀試虞舜于天下，

使舜出巡外州。


 不謂堯自觀之也。

非使二女觀于内。


 又曰觀試其才也。

以天子之事試其才。


 説家以爲譬喻

爲干支之譬喻。


 增飾使事。」

增飾其説者，以爲使九男二女事舜，如孟子諸家。


 然則「釐降嬀汭」者，飭下十二女于外州之地，「嬪

讀作賓。


 于虞」，即「賓于四門」之賓，如《國語》之「賓服」。

十二州分四方而來賓。


 經舉零數，故《周禮·職方》外州舉幽、并，《爾雅》外州舉幽、營，與此二女經傳相合。諸家所謂娥皇、女英者，皆曲説也。

一、《尚書》託始堯舜，《大戴》兼舉二高與禹，共爲五帝。其首舉黄帝爲天帝，如《月令》五帝舉中以包四方，即爲五人帝之起例。是天有五宫，因有五天帝；地有五方，亦有五人帝。《史記》騶子論終始五德之運，謂五德轉移，治各有宜。如北半球水德，南半球火德，東半球木德，西半球金德，地中土德，各以其服色、儀節正位於其方。而五行又有遞生遞王之次序，《五帝德》謂某爲某之子孫者，即取此義也。秦漢不知爲大統分方之符記，誤以爲水德、土德、火德，奚怪漢師附會五行，墮落災異哉！顧五帝法五宫，而四帝則法四時，分王四方，《帝謨》謂之四鄰，《大戴》於二高、堯、舜各有四至之版宇，不以爲同在一隅之地，皆經義推廣大統之制也。

一、《金縢》一篇，辭意糅雜，最難通解。如「穆卜」何取，「代某」爲誰，「元孫」何人，「流言」增注，「居東」爲辟患，

弗辟之辟，當解作君。


 反風而起禾，皆波雲詭譎，不可以常解解之者。更有古文家羼入之文，如公乃爲詩以詒王，名之曰《鴟鴞》，爲《詩序》之所倚託，與以《書序》羼入《本紀》、《世家》同一作僞欺人之故智。使不滌除蕪穢，則良田就荒，不可耕也。

一、經中異文，有關夫大義者，如己、予、惟小子，《大誥》二見，己、汝、惟小子，《康誥》二見，《洛誥》一見，舊皆讀作己，不知即大統地中東西兩京之代詞也。《月令》中央土，其日戊己。

一日分晝夜，戊己分陰陽。


 周公成王分建兩京，故經以己爲東京，戊爲西京。《洛誥》：王曰：

成王。


 「公定，

周公西京已定。


 予往己。」

成王乃往居東京。己，心。


 此如寧王、成王之舉二畿，《召誥》之稱二國，

二京之國畿。


 《君奭》之稱二人，

二人指戊己，統舉之爲二十二人。


 不可讀作「已」，亦不可以施身自謂解之者也。況《論語》虞舜恭己無爲而治，顔淵克己天下歸仁。凡夫「己立」、「己達」、「修己以敬」，皆以「己」宅中馭外。《易》曰：「己日乃孚。」其他經傳足以發明此義者，恐尚多耳。

一、經義本詳大統，從前地球未出，解從狹義。至於字誤相沿，急宜更正者，如《大誥》「王害不違」當作「王轄丕圍」，謂皇之轂轄居中，大圍在外，即輪輻也。《謨》曰「一日二日萬幾」，當讀作「萬畿」，謂土圭法一日千里爲一畿，

説見《周禮·大司徒》。


 十日十畿，爲萬里，即皇統三萬里之一州也。《康誥》：「要囚，

當作要圍。


 服

五服六服。


 念

讀作「驗小推大」之「驗」。


 五六日，

五日五千里爲五服，六日六千里爲六服，即《大行人》要服。


 至于旬

十日爲萬里。


 時，

四時四方，每方三外州，每州六千里。


 丕蔽要圍。」

蔽即月食。地之大圍，以十五畿爲要，法月之三五而盈。


 凡此者，皆於大統最爲詳明；自字體譌舛，别解增滋，生訓望文，大義沈晦，略舉數條。他若方鳩爲尸鳩、嬪虞爲賓虞、夔曰爲夔日、啟呱呱爲記識、昆侖爲混沌、中乂爲氣交、妹邦爲未土、寧幹爲翰服、有幹爲有干、

即八干。


 父義和爲羲和，皆當作改錯專書，以昭斯誼。

一、六經之中，惟《書》字誤最多。推原其故，始由今古文之争執，繼由壁書科斗之乖異，終由安國隸古定之糅合，枚僞本之羼增，加以後世解家縮小範圍，改經就己，翻刻流變，亥豕巳三，譌謬繁夥。如《公羊》

文十二年。


 引《秦誓》數語，與今經文字跡懸殊。《漢志》云：「劉向以中古文校歐陽、大小夏侯三家經文，文字異者七百有餘，脱字數十。」據此以推，可見古本沿誤，至今换面改觀，不仍舊貫。今將恢復孔義，發明大統，多所改易，恐不免於按劍。然理求其安，若必以經下同於史，則馬、班皆聖人，可代尼山之俎豆矣。

一、井田之制，孟子謂「夏后氏五十而貢」，今《夏書》首《禹貢》，田賦九等，似井田由之創始，故殷助周徹，皆沿之以爲增益。不知井九百畝，中爲公田，八家皆私百畝，同養公田，

京師爲公。《詩》「夙夜在公」、「自公召之」是也。八州爲私，《詩》「薄污我私」、「駿發爾私」是也。


 即《王制》九州一王統八百之起點。《春秋》九州洛居中，《禹貢》九州豫無夷。以九開方，面積方三千里，爲王九州；如此者九，方九千里，爲帝九州；如此者九，方二萬七千里，爲皇九州。騶子謂之九九八十一，皆由方里而井積累算之，故大小皆井字，爲經中一貫之理。《洪範》九疇即九州，有取於田疇犁畝

疇，古從
 

 ，通
 

 。
 之義者，此也。《易》曰：「改邑不改井。」謂如三代都邑有遷移，而九州之制無沿革，故曰「往來井井」。《管子·幼官篇》「青后之井」、「赤后之井」、「白后之井」、「黑后之井」，四帝四井，各得萬五千里之九州。井田之法，三代無此畝制，列國無所留遺。孟子策滕，始試行之，故諸書言井田者皆經制。九州之通義，即如今地球，某州若干方里之計算。儒者信經疑史，直謂古有井田，商鞅廢之。於是班書《食貨志》言鞅改帝王之制、除井田，《莽傳》亦云秦滅廬井而置阡陌，西漢以後之語增，《史記·商君傳》無此説也。

另有詳説，在《知聖篇》下。




一、經中天下一人之義，既在於《洪範》五事，又有從衣服立義者。《易·繫》「黄帝、堯、舜垂衣服而天下治」是也。《謨》、《貢》五服五千里，舉零例，爲十五服則萬五千里。《康誥》五服，侯、甸、男、采、衛。《周禮·大行人》六服七千里，《職方》九服九千里，加藩服爲萬里，加《板》詩六服爲萬五千里。《禹》以三千里外爲要服，所以起六千里皇一州之制。《大行人》以六千里外爲要服，所以起萬五千里帝九州之制。凡在帡幪之内，均沐衣被之恩。《典》曰「蠻夷率服」，《大誥》曰「大曆服」，《康誥》曰「大明服」，《酒誥》曰「内服」、「外服」，《立政》曰「至于海表，罔有不服」，皆取臣民服從之義，亦以見皇帝統治之宏。《周禮》推廣此意，乃以吉服五爲東方五服，

《論語》謂之緇衣。


 凶服五爲西方五服，

《論語》謂之素衣。


 齊服五爲中央五服，

《論語》謂之黄衣。


 此東西中三統之服也。

《詩》謂之五紽、五緎、五總。


 推之五方，則《月令》有青、赤、黄、白、黑五帝之衣。又地球五道，分冠、衣、帶、裳、履，則帶當赤道；分南北兩半球配之，則兩帶當兩黄道。《詩》中此義尤詳，皆孔經之有取於服者也。

另有詳説，在《知聖篇》下。




一、《秦誓》舊以爲秦穆公書，其説作俑於《書序》，謂秦穆敗崤還歸，作《秦誓》也。《左傳》穆公迎師而哭，不言作《誓》。按《書》有五誓：三王之誓，王者征伐，《費誓》亦周公東征之誓，周公代武爲天子也。《穀梁》：「誥誓不及二帝。」可知王乃作誓，穆公諸侯也，采其誓文列於《書》末，

《書序》謬説乃如是。


 無乃不類。考《藝文志》云：「書之所起遠矣！自孔子篹焉，上斷於堯，下訖於秦。」不言穆公也。《孔氏傳序》：「先君孔子討論墳典，斷自唐虞，下訖於周。」

周不僅爲姬周國號，當指周公。


 不言秦穆公也。然則《秦誓》者，乃周公教士之書耳。《禮記》：「曲藝皆誓之。」

見《文王世子》。


 故教士之書得稱誓。周公采邑在豳，與秦近，

即今秦州。


 爲雍州京畿之轄地，培植本基，以學校育才、養老乞言爲要政，興教建謀，關係甚鉅，故周公誓之。

諸侯何敢誓。


 況秦在西爲兑卦，凡古書所引《兑命》，

小統稱《秦誓》，大統稱《兑命》。


 皆爲此篇師説。

枚本竊取其義，作《説命》。




一、《論衡·

東漢之初王充著。


 謝短篇》：問《尚書》家曰：「今旦夕所授二十九篇，奇

此東漢時孔經無闕之證。


 有百二篇，

此一説。


 又有百篇。

此又一説，即《書序》。


 二十九篇何所起？

答：起於孔門傳之，歐陽、大小夏侯及於伏生。


 百二篇何所造？

答：造自西漢成帝時，説見本書。又《班志》、《儒林傳》：世所稱百兩篇者，出東萊張霸，分析合二十九篇以爲數十，又采《左氏傳》、《書序》爲作首尾，凡百二篇，篇或數簡，文意淺陋。


 秦焚諸書之時，《尚書》諸篇皆何在？

答：焚諸書即百家語，不焚孔經。《尚書》爲博士所職，皆在學宫。


 漢興，始録《尚書》有何帝？

答：《史·儒林傳》：伏生故秦博士，文帝時，欲求能治《尚書》者，聞伏生能治，欲召之。


 初受學者何人？」

答：是時伏生年九十餘，老不能行，乃詔太常使掌故朝錯往受之。


 據此可見，東漢之初，《書經》真本完全如故也，雖有百篇序之説而無經，故百兩篇不得售其詐，學者勿疑二十九篇爲灰燼之餘也。

此《書經大統凡例》，前清光緒丙午，四益先生講學於青神漢陽之國粹精舍，時已勘明《書》恉，證合《周禮》，胸有成竹，口授鄭君習五，彙編條説，草創規模。洎今十年，鄭君游學京師，銓選赴鄂，兵燹之餘，此稿無恙，幸也。民國乙卯，

鎔


 輯《皇帝疆域圖表》以次告成，因再推原師説，加之補葺。昔漆雕習書，使仕未信，蓋彼一時，此一時也。賢者樂此，其諸可以不惑乎！黄鎔謹識。



注
 　易：原作「藝」，據文意改。



注
 　皇帝：疑當作「黄帝」。下文亦作「黄帝」。

楊世文　校點








校點説明



此書實爲《尚書今文新義》之《皇篇》。廖平認爲，孔子删經，以十一篇爲《尚書》，十八篇爲《中候》。「尚」者，上也，上論帝王，有法古之義。「候」通「侯」，「中侯」意即「中鵠」。經立正鵠，以待後聖射中，有俟後之義。於《尚書》十一篇，以《皇道》、《帝典》、《帝謨》、《禹貢》、《洪範》五篇爲一皇四帝；《甘誓》、《湯誓》、《牧誓》爲三王；《高宗肜日》、《西伯勘黎》、《微子》爲殷三公二伯。於《中候》十八篇，以《顧命》、《甫刑》、《文侯之命》、《鮮誓》、《秦誓》爲周五篇；以《雒誥》、《盤庚》、《大誥》、《康誥》、《酒誥》、《梓材》皆「王曰」，爲一類，爲成王六篇；以《金縢》、《君奭》、《多士》、《多方》、《召誥》、《立政》、《毋佚》七篇皆「周公曰」，爲周公七篇。所謂《皇篇》者，分《帝典》「迺命羲和」五節爲之，以當二十九篇之數，不取晚出《泰誓》之説。每篇又分序、經、傳、記、説，分寫之。後來廖平門人黄鎔推本師説，成《尚書宏道篇》、《中候宏道篇》二書，合《書經大統凡例》統名《今文新義》，各書又獨立成書。民國三年（一九一四）《國學薈編》第三、五期連載，民國十年（一九二一）四川存古書局刊入《六譯館叢書》，今據此本整理。

注











皇篇



《周禮》：外史「掌三皇五帝之書」。《論語》：「志於道，據於德，依於仁，游於藝。」《老子》：「道失而後德。」《管子》以道、德分屬皇、帝。按：道者，九道也。《書緯》：「月有九道。」又云：「萬古不失九道。」《論語》：「夫子之言性與天道。」專以道屬天。翼奉説：「臣聞之於師曰：天地設位，懸日月，布星辰，分陰陽，定四時，列五行，以視聖人，孔子名之曰道。聖人見道，然後知王治之象。故畫州土，建君臣，立律曆，陳成敗，以視賢者，名之曰經。賢者
 

注



 見經，然後知人道之務，則《詩》、《書》、《易》、《春秋》、《禮》、《樂》是也。《易》有陰陽，《詩》有五際。

應劭曰：君臣、父子、兄弟、夫婦、朋友也。孟康曰：《詩内傳》曰：五際，卯、酉、午、戌、亥也。陰陽終始際會之歲，於此則有變改之政也。


 《春秋》有災異，皆列終始，推得失，考天心，以言道之安危。至秦乃不説，傷之以法，

師古曰：説音悦，言不悦詩書，而以文法傷文學之人也。


 是以大道不通，至於滅亡。」按孔經，人學始《春秋》而盛於《書》。皇法配天，故以五紀爲例。《公羊》以年時月日爲大一統。蓋王伯春秋之學，地僅一隅，風俗政令不能大反，故可折定一尊，至於全球，言語、嗜好、飲食、衣服、器械，各有土俗所宜，每成反比例，不能用劃一之法。故《論語》曰：「無可，無不可。」又曰：「鄙夫問於我，空空如也，我叩其兩端而竭焉。」故用三天六曆，專法昊天，一朔全頒十二月之令，此中央之帝曰混沌之師法也。又漢師以廿八篇比於列宿，别有斗建爲之主宰，所以有廿九篇。以《皇篇》法斗建，爲列宿之主故也。今别出《皇道》爲一篇，傳記至多，不可縷載，今取其最切合者十篇附目，以取隅反之義。皇配天無爲，經止於此，至於餘篇多屬帝德，分篇所在，王伯詳焉。又皇爲天、爲上帝，經中凡稱天、皇、上帝者，統屬此篇焉。

乃命

皇所命。不言皇，本天不言之義。


 羲和，

皇命之羲和即堯舜。帝篇爲帝命，二伯、文侯之命爲王命。二伯、皇上下三才學，故《戴記》有天官地官爲六相，至於帝則止五官。


 欽若昊天，

皇配天，故經言皇天。凡曆數皆天道。


 曆象

《素問》以地理配天氣之法。


 日月星辰，

天道以五紀爲例。《公羊》元年春王正月，大一統也。以皇爲歲，帝爲時，王爲月，伯爲日。


 敬授民

《周禮》萬民即萬邦。


 時。

四時，五帝學。中庸時措之宜，孔子時中之聖。




分命

中分天下，又爲四鄰，四分法。《穀梁傳》：人之於天，以道受命。


 羲仲，

《周禮·春官》。東方用魯曆，内二日甲乙，寅卯辰三月。


 宅

測景之法。宅即測量。


 嵎夷，

《禹貢》四隩即宅。所謂光被四表，東表萬五千里。


 曰暘谷。

《月令》：東方青陽。視朔之廟名，在東門外八里。


 寅賓

凡斗柄所指之十二次同爲寅，即同爲正月。《素問》：移光定位。觀其正月而可知，即十二月旋相爲本之説。經二寅與二申對文，凡斗建所指八節十二宫，皆爲寅正，故内八干爲八正，外十二州爲十二月，旋相爲本。


 出日，

《月令》天子迎春東郊。


 平秩東作。

《月令》春三月，命令。《穀梁》：人之於人，以言受命，皇以天道轉命於人。


 日中，

地與日平。《周禮》：春秋致月。


 星鳥，

《月令》分言，此統舉七宿以示例。《天文訓》有詳説。


 以殷

《周禮》十二年巡狩殷國，以法歲星。通以外十二州爲殷，一州三十度，於天文占一次，於地爲直徑六千里。故每方月法三分者爲六合，十二州、十二支言之。


 仲春。

東方青帝。


 厥民

《周官》五民，川澤之民。


 析，

三月政令。


 鳥獸

《月令》七十二候。


 孳尾。

《月令》春三月，日甲乙，月寅卯辰。○《大傳》：東方之極，自碣石東至日出榑木之野，帝太皞（四宫爲帝），神句芒（五緯歲星爲神）司之。《淮南·時則訓》此下四方皆有「方萬二千里」句。自冬日至數四十六日，迎春於東堂，距邦八里，堂高八尺，堂階八等，青税八乘，旂旐尚青，田車載矛，號曰助天生。倡之以角，舞之以羽，此迎春之樂也。孟春之月，御青陽左个，禱用牡，索祀於艮隅，皃必恭，厥休時雨。朔令曰：「挺群禁，開閉闔，通穹窒，達障塞，待優游。其禁：毋伐林木。」仲春之月，御青陽正室，牲先脾。設主於户，索祀於震正。朔
 

注



 令曰：「棄怒惡，解役罪，免憂患，休罰刑，閉關梁。其禁：田獵不宿，飲食不享，出入不節，奪民農時，及有姦謀。」季春之月，御青陽右个，薦用鮪，索祀於巽隅。朔令曰：「宣庫財，和外怨，撫四方，行柔惠，止剛强。九門磔禳，出疫於郊，以禳春氣。」○《淮南》：「東方之極方萬二千里。」《逸禮》、《皇覽》同。《大傳》此篇如《月令》摘本令，故定《月令》爲《皇篇》之傳。凡古文書所傳四時五行説，同爲此篇師説。




申命

經以二申二寅爲四方起例。凡《月令》斗建昏建爲寅對冲，與旦建皆爲申。八宫十二次皆同。故春秋言二分二寅，夏冬言二申二正，互文見義，皆以明一時之中，十二時皆備，一朔之中，十二朔皆全也。


 羲叔，

《周禮》夏官。


 宅南郊，

赤道相交爲赫，南表萬五千里。《逸禮》、《皇覽》同。


 曰明都。

《月令》曰明堂，在南門外七里。


 平秩南訛，

内二外三，爲南方五部。南方用夏曆，内二日丙丁二州，外三月巳午未三州。


 敬致。日永，

《周禮》大司徒測景。鄭君四游説夏日永多暑。


 星火，

心大火，東方七宿之中。


 以正

《靈樞·九宫八風》：以八千配八宫，稱爲八正。廿四節氣，以四時立名者八。以八節爲八正，每宫占四十五六日。内八宫，每州占四十五六度。經春秋致月，以十二州言。夏冬致日，則以八正言。故二言殷，二言正。


 仲夏。

夏正爲仲夏氣炎帝。


 厥民

南方之民丘陵。


 因，鳥獸希革。

《月令》夏三月物候。○《大傳》：南方之極，自北户南至炎風之野，帝炎帝，神祝融司之。自春分數四十六日迎夏於南堂，距邦七里，堂階七等，赤税七乘，旂旐尚赤，田車載弓，號曰助天養。倡之以徵，舞之以鼓鞉。此迎夏之樂也。孟夏之月，御明堂左个，嘗麥用彘，索祀於巽隅，視必明，厥休時燠。朔令曰：「爵有德，賞有功，專賢良，舉力農。其禁：毋隓隄防。」仲夏之月，御明堂正室，牲先肺，設主於竈，索祀於離正。朔令曰：「振貧窮，惠孤寡，慮囚疾，出大禄，行大賞。其禁：棄法律、逐功臣、殺太子、以妾爲妻。乃令民雩。」季夏之月，御明堂右个，牲先心，設主於中霤，索祀於坤隅。思必睿，厥休時風。朔令曰：「起毁宗，立無後，封廢國，立賢輔，卹喪疾。」○《淮南》：南方之極方萬二千里。




分命和仲，

秋官。


 宅

西表萬五千里。


 西，

西方之極。西方用殷曆，内庚辛立秋秋分二宫，外申酉戌三州，每州各用一正。


 曰昧谷，

《月令》之總章，在西門外九里。


 寅

西方以七月申爲寅，每州三十度，寅申對衝即爲一合。


 餞納日，

《月令》天子迎秋。


 平秩西成。

農命令。


 宵中，星虚，以殷仲秋。

白帝素衣。


 厥民

西方五民。《周禮》西方之民，五土之山林。


 夷，鳥獸毛毨。

《月令》秋三月十八候。○《大傳》：西方之極，自流沙西至三危之野，帝少皞，神蓐收司之。自夏日數四十六日迎秋於西堂，距邦九里。堂階九等，白税九乘，旂旄尚白，田車載兵，號曰助天收。倡之以商，舞之以干戚。此迎秋之樂也。孟秋之月，御總章左个，嘗穀，殺犬，索祀於坤隅，言必從。厥休時暢。朔令曰：「審用法，備盜賊，禁姦衺，飾群牧，謹貯聚，其禁：毋弛戎備。」仲秋之月，御總章正室，牲先肝，設主於門，索祀於兑正。朔令曰：「謹功築，遏溝瀆，修囷倉，決刑獄，趣收斂。其禁：好攻戰，輕百牲，飾城郭，侵邊竟。乃令民畋醵，庶氓畢入於室，曰時殺將至，毋罹其菑。」季秋之月，御總章右个，薦用田禽，索祀於乾隅。朔令曰：「除道路，守門閭，陳兵甲，戒百官，誅不法，除道成梁以利農。」○《淮南》西方之極方萬二千里。




申命

四命，即光被四表。


 和叔，

冬官北方，用顓頊曆。内壬癸二宫主立冬、冬至，外亥子丑三州，各方六千里，占天文三十度强，十二月旋相爲本，各有一正月。


 宅

北表萬五千里。


 朔方，

北方之帝。


 曰幽都。

《月令》幽堂、幽明二字本由赤道、黑道取，二帝中分，各爲五際。北統五剛日，南統五柔日，衣裳顛倒，則如三爻，以二、五爲中，三、四爲邊部。


 平在朔易，

以上爲七月四之日。


 日短，

就黄道言，則有長短之分，地中則無冬無夏，無長短。


 星昴，

舉中一宿以示例。


 以正仲冬。

《月令》冬三月，冬至爲仲冬氣。


 厥民

《周禮》：北方之民墳衍。《靈樞》北方五民。


 隩，鳥獸氄毛。

十八候。○《大傳》云：北方之極，自丁令北至積雪之野，帝顓頊，神玄冥司之。自秋分數四十六日，迎冬於北堂，距邦六里，堂高六尺，堂階六等，黑税六乘，旂旄尚黑，田車載甲鐵，號曰助天誅。倡之以羽，舞之以干戈，此迎冬之樂也。孟冬之月，御玄堂左个，祈年用牲，索祀於乾隅，聽必聰。厥休時寒。朔令曰：「申群禁，修障塞，畢積聚，繫牛馬，收澤賦。其禁：毋作淫巧。」仲冬之月，御玄堂正室，牲先腎。設主於井，索祀於坎正。朔令曰：「搜外徒，止夜禁，誅詐僞，省醖釀，謹閉關。其禁：簡宗廟，不禱祠，廢祭祀，逆天時。乃令民罷上功。」季冬之月，御玄堂右个，薦用魚，索祀於艮隅。朔令曰：「省牲牷，修農器，收秸薪，築囹圄，謹蓋藏。乃大儺以禳疾。命國爲酒，以合三族，君子説，小人樂。」○《淮南》：北方之極萬二千里。







《大傳》四岳，

每岳貢兩伯

之樂，故四

岳爲八伯，

合羲和爲十

日也。



注
 　尚書今文新義：後原有「第一」二字，因僅成此一篇，故删去。



注
 　者：原脱，據《漢書·睦兩夏侯京翼李傳》補。



注
 　朔：原作「索」，據《五禮通考》卷二百改。
















書尚書弘道編



廖　平　撰　黄　鎔　筆述

楊世文　宋桂梅　校點








校點説明



《書尚書弘道編》不分卷，實爲廖平門人黄鎔筆述。謂尚者上也，上託帝王，因加「尚」以尊之。故前十一篇法古爲《尚書》，後十八篇俟後爲《中候》，不得概以《尚書》目之。今統加以大名曰《書》，故名《書尚書弘道編》，分《尚書》與《中候》兩部。其《尚書》十一篇：首一皇四帝，爲《皇道》、《帝典》、《帝謨》、《禹貢》、《洪範》；次三王，爲《甘誓》、《湯誓》、《大誓》；次殷三公二伯，爲《高宗肜日》、《西伯戡黎》、《微子》。次即所謂《中候》十八篇：首周公篇七，爲《金縢》、《君奭》、《多方》、《多士》、《召誥》、《立政》、《毋佚》；次成王篇六，爲《雒誥》、《般庚之誥》、《大誥》、《康誥》、《酒誥》、《梓材》；次周篇五，爲《顧命》、《甫刑》、《文侯之命》、《鮮誓》、《秦誓》。全書仍録《尚書》本文，而以新説注疏於下。其説新穎，如注《禹貢》，謂《洪範》九疇，即《禹貢》九州，因疇、州古通；又謂禹湮洪水，不過治黄河之水耳，長江自古無水患，《貢》以九州導水，概爲禹功，託禹以爲天下後世法，此經所以異於史也。是書曾連載於《國學薈編》一九一六年第四期，一九一七年第一、五、六、七期。民國七年（一九一八）四川存古書局刊入《六譯館叢書》，今據此本整理。







書尚書弘道編






舊名《尚書緯説》。尚者，上也。上託帝王，因加「尚」以尊之。故前十一篇法古，爲《尚書》，後十八篇俟後，爲《中候》，不得概以《尚書》目之。今統加以大名曰《書》。




井研廖氏學

樂山受業黄鎔筆述




皇道


《洪範》皇極居中，皇道蕩、平、正直。《顧命》：「皇天用訓厥道，付畀四方。」天不變，道亦不變。緯説皇道、帝德，萬世不失。九道謀皇配天，以道爲主。《論語》「志道」，即孔聖之「止鵠」。「天下無道」，則《書》之大同隱；「天下有道」，則《書》之大同見。



 篇第一


漢師以《書》二十八篇象列宿。《史·儒林傳》曰伏生書二十九篇。《班志》云經二十九卷，大小夏侯《章句》及《解故》皆各二十九卷。《論衡》謂天之北斗，是古本二十九篇，法斗以爲列宿之綱，《皇道篇》是也，不宜以晚出《泰誓》之傳説當之。







迺命

主命爲誰？《吕刑》「乃命重黎」、「乃命三后」，《顧命》「乃命建侯」，上有皇帝、皇天明文，故此「迺命」爲皇命也。經不言皇，皇法天，本天不言之義。


 羲和，

帝咨羲和爲帝命，此爲皇命羲和。乃皇之二伯，如顓頊之重黎，《周禮》之天官、地官。○《管子·五行篇》：「黄帝得六相而天下治，神明至。風后明乎天道，使爲當時；大常察乎地利，使爲廩者。」


 欽若

司馬釋「欽若」爲「敬順」。


 昊天，

《書緯》説元氣廣大則稱昊天。○皇配天，故經言皇天。○《新語》：「於是後聖乃定五經，明六藝，承天統地。」


 曆

《史·曆書》：「王者易姓受命，必慎厥初，改正朔，推本天元。」太史公曰：「神農以前尚矣，黄帝考定星曆，建立五行，起消息，正閏餘」云云。班《律曆志》推衍其詳，而表不易讀。《四益館叢書》中有《三統曆表》，足備查核。


 象

皇統全球，當用七曆。中央渾天曆，上方黄帝曆，下方周曆，正東魯曆，正南夏曆，正西殷曆，正北顓頊曆。蓋天、宣夜二法普通采用。説詳《皇帝疆域·七憲圖》。


 日

陽曆歲，日系説。


 月

陰曆月。


 星

月球諸天。


 辰，

太空無星聚會之地。○《洪範》五紀，以皇爲歲，帝爲時，王爲月，伯爲日，庶民爲星。故《公羊》謂「元年春王正月」大一統，是爲經制託天之古證。蓋至聖垂經，不能如佛道二家之直言，又不能不立法俟後，因於五紀以政學人事託之天道。《董子·官制象天篇》四時、四選，是其傳説。○《漢·李尋傳》：「《書》曰曆象日月星辰，此言仰視天文、俯察地理、觀日月消息、候星辰行伍、揆山川變動、參人民繇俗以制法度者。」


 敬授

《伏傳》：中央之極自昆侖中至大室之野，帝黄帝，神后土司之。


 民

《周禮》「萬民」即萬邦。


 時。

皇統四帝分占四時，爲四鄰。《書》止堯、舜二帝，《大戴·五帝德》二高在堯舜前，各有四至之文，始足四帝之數。《左傳》高陽八愷、高辛八元，《吕覽》堯十子、舜九子，八伯無闕。《伏傳》七觀，首舉《典》、《貢》、《謨》、《範》四篇，即四方四帝，分司四時。説詳《皇帝疆域·四鄰圖》。○《伏傳》：「天子南面而視四星之中，知民之緩急，故曰敬授民時。」《李尋傳》：「《書》曰敬授民時，故古之王者尊天地，重陰陽，敬四時，嚴月令。順之以善政，則和氣可立致，猶桴鼓之相應也。」




分

以春、秋二分起中分天下之例。


 命羲仲，

《周禮·春官》。○經二叔、二仲皆從羲和生義，乃二伯分左右之制，與八伯、八才子同爲天下一家例。○黄帝六相，奢龍辨乎東方，使爲土師。


 度

度爲測量。《周禮》土圭測日，即《召誥》、《洛誥》之相宅。


 禺銕，

東表萬五千里。○《伏傳》：「東方之極，自碣石東至日出榑木之野，帝太皞司之。」


 曰

《爾雅》：曰，于也。


 暘谷，

此頒朔明堂之名。《月令》：「春，天子居青陽。立春之日，天子親帥三公、九卿、諸侯、大夫以迎春於東郊，還反。」《伏傳》：「迎春於東堂，距邦八里，堂高八尺。春三月御青陽三室。」與《月令》同。明堂分建於四郊，皆各三室。


 寅

寅爲東方三外州之一，夏正建寅，以爲歲首。


 賓

帝《典》「賓于四門」，即《國語》「賓服」，舉東方以示例。


 出日，

《周禮·大司徒》：「日東則景夕多風。」匠人以景爲規，識日出之景與日入之景。


 辯

馮相氏「辯其敘事」，鄭注：「謂若仲春辯秩東作，仲夏辯秩南譌，仲秋辯秩西成，仲冬辯在朔易。」


 秩

土圭測日，必有秩序。《康誥》謂之有倫。


 東作，

《月令》：「王命布農事，命田舍東郊，皆修封疆，審端徑術。善相丘陵、阪險、原隰、土地所宜，五穀所殖，以教道民，必躬親之。田事既飭，先定準直，農乃不惑。」○《伏傳》：「東方者，動方也，物之動也。何以謂之春？春，出也，物之出也。」鄭曰：「作，生也。」《淮南·天文訓》：「是故天不發其陰，則萬物不生；地不發其陽，則萬物不成。」


 日

《月令》：「孟春日在營室，仲春日在奎，季春日在胃。」


 中

《考工記》：「匠人晝參諸日中之景。」


 星

「夜考之極星。」


 鳥，

朱鳥，鶉火，南方七宿之中。○《月令》：「孟春昏參中，旦尾中。仲春昏弧中，旦建星中。季春昏七星中，旦牽牛中。」與此星鳥詳略互文。○星象在天，歲差漸移，久而必變。經傳或據正方，或言傳變，非《書》與《月令》有數千年之差别。經傳互文見義，同出一時。


 以殷

《周禮》十二歲巡守殷國，通以外十二州爲殷。此於春秋言殷，舉東西以包南北。


 中春。

春分東方之正，青帝司之，内于甲乙，外支寅卯辰。每州六千里，應天三十度。


 厥民

《周禮》：「二曰川澤，其民黑而津。」


 析，

《靈樞·二十五人篇》：「木形之人，比於上角，似於蒼帝。」


 鳥獸字微。

《月令》：孟春「命祀山林川澤，犧牲毋用牝。毋
 

注



 覆巢，毋殺孩蟲、胎、夭、飛鳥，毋麛，毋

 卵」，季春「田獵罝罘羅網畢翳餧獸之藥，毋出九門」，「命野虞毋伐桑柘，鳴鳩拂其羽，戴勝降于桑」，「乃合累牛騰馬，遊牝于牧，犧牲駒犢，舉書其數」。




申

經以二申與二寅對文。全球凡斗杓所建十二宫皆爲寅正，其對爲申。《素問》：「移光定位，觀其方月而可知。」故内八干爲八正，外十二州即十二月，旋相爲本。


 命羲叔，

《周禮·夏官》。○東南統於左伯，故以羲爲符記。《伏傳》一岳貢兩伯之樂，經但舉正岳，故羲仲即兼羲伯，羲叔即兼羲季。○黄帝六相，祝融辯乎南方，使爲司徒。


 度南交，

南表萬五千里。《詩·十月之交》、《素問·氣交篇》皆在南，亦爲中。○《伏傳》：「南方之極，自北户南至炎風之野，帝炎帝司之。」


 曰明都，

《月令》：「夏，天子居明堂。立夏之日，天子親帥三公、九卿、大夫以迎夏於南郊，還反。」《伏傳》：「迎夏於南堂，距邦七里，堂高七尺。」夏三月御明堂三室，與《月令》同，非十二室皆在南郊也。


 辯秩南譌，

譌一作「爲」。《月令》：「命野虞出行田原，爲天子勞農，勸民毋或失時。命司徒循行縣鄙，命農勉作，毋休于都。」○一説譌，交錯也。《董子·陰陽出入上下篇》：「大夏之月，相遇南方，合而爲一，謂之曰至。别而相去，陽適右，陰適左。適右由下，適左由上，上暑而下寒，以此見天之夏右陽而左陰也。」


 敬致，

《馮相氏》：「冬夏致日，春秋致月，以辯四時之敘。」經但於夏言致，爲舉隅例。


 日永

《大司徒》：「日北則景長，多寒。」《月令》：孟夏日在畢，仲夏日在東井，日長至，季夏日在柳。


 星火，

心，大火，東方七宿之中。○《月令》：孟夏昏翼中，旦婺女中。仲夏昏亢中，旦危中。季夏昏火中，旦奎中。與此星火略詳互文。


 以正

經於夏冬言正，舉南北以包東西，又爲八正、十二正之起例。八正通於《易》八卦、《管子·幼官》四方八圖、《靈樞·八正神明》、《九宫八風》二篇。十二正即《月令》十二律，《管子》之十二卯酉。


 中夏，

夏至南方之正，赤帝司之，内干丙丁，外支巳午未。每州六千里，應天三十度。


 厥民

《周禮》三曰丘陵，其民專而長。


 因，

《靈樞》：火形之人，比於上徵，似於赤帝。


 鳥獸希革。

《月令》：「
 


 始鳴，反舌無聲」，「游牝别群，則縶騰駒，班馬政」，「鹿角解，鷹乃學習。」

分

經以東西分伯，象春秋之晝

 夜均分。


 命羲仲

 ，

《周禮·秋官》。○黄帝六相，大封辨乎西方，使爲司馬。


 度

《王制》：司空執度，度地居民。


 西

西表萬五千里。○《伏傳》：「西方之極，自流沙西至三危之野，帝少皞司之。」


 曰柳穀

 ，

《月令》：「天子秋居總章，立秋之日，天子親帥三公、九卿、諸侯、大夫以迎秋於西郊，還反。」《伏傳》：「迎秋於西堂，距邦九里，堂高九尺。」秋三月御總章三室，與《月令》同。


 寅

西方以七月申爲寅正。○寅申相對，故《淮南》謂孟春與孟秋合。


 餞

《伏傳》作踐。


 入日，

《大司徒》：「日西則景朝多陰。」《月令》：孟秋日在翼，仲秋日在角，季秋日在房。


 辯秩西成，

《月令》：「是月也，農乃登穀，天子嘗新，先薦寢廟，修囷倉。乃命有司趨民收斂，務畜菜，多積聚。」○《文子·上仁篇》：「天地之氣，莫大於和。和者，陰陽調，日夜分。故萬物春分而生，秋分而成。分與成，必得和之精。」


 夜中

《馮相氏》：春秋致月。


 星虚，

玄枵虚星，北方七宿之中。○《月令》：孟秋「昏建星中，旦畢中」，仲秋「昏牽牛中，旦觜觽中」，季秋「昏虚中，旦柳中」，與此夜中星虚詳略互文。


 以殷中秋。

秋分西方之正，白帝司之。内干庚辛，外支申酉戌。每州六千里，應天三十度。


 厥民

《周禮》：一曰山林，其民毛而方。


 夷，

《靈樞》：金形之人，比於上商，似於白帝。


 鳥獸毛毨。

《月令》：孟秋鷹乃祭鳥，仲秋群鳥養羞，季秋鴻雁來賓，豺乃祭獸戮禽。




申命和叔，

《周禮·冬官》。○西北統於右伯，故以和爲幟記。《伏傳》稱一岳兩伯，故和仲即兼和伯、和叔即兼和季。○黄帝六相，后土辯乎北方，使爲李。


 度北方，

北表萬五千里。○《伏傳》：北方之極，自丁令北至積雪之野，帝顓頊司之。


 曰幽都，

《月令》：「冬，天子居玄堂。立冬之日，天子親帥三公、九卿、大夫以迎冬於北郊，還反。」《伏傳》：「迎冬於北堂，距邦六里，堂高六尺。冬三月御玄堂三室。」與《月令》同。○「幽」、「明」二字，本由赤道、黑道取義。二帝中分，各爲五際，北統五剛日，南統五柔日，衣裳顛倒

 ，則如三爻以二五爲中，三四爲邊鄙。


 辯在

在，察也。在璿璣玉衡。


 伏物，

《月令》：孟冬「命有司曰：天氣上騰，地氣下降，天地不通，閉塞而成冬。命百官謹蓋藏。命司徒循行積聚，無有不斂。壞城郭，戒門閭，修鍵閉，慎管籥，固封疆，備邊竟，完要塞，謹關梁，塞蹊徑。」仲冬「命有司曰：土事毋作，慎毋發蓋，毋發室屋，及起大衆，以固而閉。地氣阻泄，是謂發天地之房，諸蟄皆死，民必疾疫，又隨以喪，命之曰暢月」。「命

 奄尹，申宫令，審門閭，謹房屋，必重閉。省婦事，毋得淫。雖有貴戚近習，毋有不禁」。○《伏傳》：「北方者，伏方也，萬物之方，伏物之方也。伏則何以謂之冬？冬者中也。中也者，萬物方藏於中也，故曰北方冬也。陽盛則吁荼萬物而養之外也，陰盛則呼吸萬物而藏之内也。故曰吁吸也者，陰陽之交接，萬物之終始。」《伏傳》又作朔易。易，交易也。《董子·陰陽出入上下篇》：「中冬之月，相遇北方，合而爲一，謂之曰至。别而相去，陰適右，陽適左。適左者其道順，適右者其道逆。逆氣左上，順氣右下，故下煖而上寒。此以見天之冬右陰而左陽也。」


 日短

《大司徒》：「日南則景短，多暑。」《月令》：孟冬日在尾，仲冬日在斗，日短，至季冬日在婺女。○就黄道言，則有長短冬夏之分。地中則無冬無夏，無晝夜長短。


 星昴，

昴星，西方七宿之中。○《月令》：孟冬「昏危中，旦七星中」，仲冬「昏東壁中，旦軫中」，季冬「昏婁中，旦氐中」，與此星昴詳略互文。


 以正

合之中夏爲二正。經以堯舜南北分治天下，故《楚辭》有堯北舜南之賦。堯居守，司北半球四國，爲堯五際；舜施行，司南半球四國，爲舜五際。《中候》以《多士》、《多方》當之，爲《周禮》時會殷同之地。《楚語》謂之南正重司天、火正黎司地；《莊子》謂之南海之帝、北海之帝；翼奉謂之上方、下方；《内經》謂之南政、北政。


 中冬。

冬至北方之正，黑帝司之，内干壬癸，外支亥子丑。每州六千里，應天三十度。


 厥民

《周禮》：四曰墳衍，其民晳而瘠。


 燠，

《靈樞》：水形之人，比於上羽，似於黑帝。


 鳥獸氄毛。

《月令》：雉入大水爲蜃，鶡旦不鳴，虎始交，麋解角，雁北鄉，鵲始巢，雉雊，雞乳，征鳥厲疾。







〔附〕皇道篇舊傳






以下諸書皆爲天道，發明大統之義，略舉其要，可以類推。




《戴記·月令》

《大戴·夏小正》

《逸禮》五極、五官、五土、五民、五動植等説

《逸周書·周月》、《時訓》、《月令》等篇

《墨子·尚同》、《兼愛》、《天志》等篇

《吕覽》十二月紀

《莊子·天地》、《天道》、《天運》、《天下》等篇

《管子·幼官》、《四時》、《五行》等篇

《董子·官制象天》、陰陽五行相生相勝等篇，《改制篇》四法説

《淮南子·時則訓》、《地形訓》

《素問·運氣》七篇

《靈樞·陰陽》、《四時》、《五色》、《五味》、《五音》、《九宫八風》等篇




尚書


舊題此爲《虞書》，或據《孟子》「堯老舜攝」，以爲録於虞史。夫孔

 經非史也。傳稱《虞書》者，《左氏》最著，



 


實因數舜功而稱「虞」，猶
 


注




 經稱「有鰥曰虞舜」，非孔本舊名《虞書》也。按《伏傳》猶曰「唐傳」、「虞傳」、「虞



 


夏傳」，不名「虞書傳」。至歐陽本乃合稱《虞夏書》。馬、鄭、王、肅、《别録》仍之。《班志》：「《書》之所起遠



 


矣，自孔子篹焉，上斷於堯。」是以堯統舜也，不可以虞冠堯。《説文·禾部》引《唐書》、《心部》引「五品不



 


愻」，亦稱《唐書》，此以堯統舜之證，故可稱《唐書堯典》，若《虞書堯典》，則不辭。究之分代繫事，史筆有



 


然，經則宏規鉅制，迥殊於史，絶不以唐虞夏商周之世代名書也，故正名曰《尚書》。










帝典第二


舊名《堯典》，致僞序别造《舜典》篇名，枚氏遂分典爲二篇。今從《大學》稱《帝典》。《孔叢子·論



 


書》引「子曰：吾於《帝典》見堯舜之聖焉」，故《帝典》可以觀美。按：《帝典》通篇帝字皆堯，故專



 


屬堯帝。《謨》乃專屬舜。







序

《書》自有《序》，不必更加「序」。《史記》：「孔子序《尚書》。」《班志》：「孔子篹書凡百篇，而爲之序，言其作意。」百篇僞説不足辨，可知書舊有序，黠者乃竊其似以售欺，今特表著之，庶僞序無塗附之隙。


 曰若

虚擬之辭。


 稽古，

《論衡》：「《尚書》者，以爲古帝王之書，故皆託古。」即《董子·改制篇》所謂法古。○孔氏古文謂經爲古。古從十從口，口象天，十象地。經義範圍天地，故范升説稽古承天，鄭君曰稽古同天，古爲經之代辭。經託古，皆文明典制，真古史事則多蠻野。古又爲告本字，後增作鵠。口象候形

 ，
 

 象矢形，古爲正鵠，故《孟子》云聖道猶射。

 帝堯

《史·本紀》：「學者多稱五帝，尚矣。然《尚書》獨載堯以來。」《白虎通》：「德合天地者稱帝。謂之堯者何？堯猶嶤嶤也，至高之貌，清妙高遠，優游博衍，衆聖之主，百王之長也。」言帝堯以包帝舜，故二帝同名《帝典》。亦如《詩》之左右采流，言雎鳩以包鳲鳩；左右陟降，言文王以包武王。故此篇可以使稱《堯典》，不可有《舜典》之名。○《大戴·五帝德》：黄帝、帝顓頊、帝嚳、帝堯、帝舜、帝禹共六名，數踰乎五。董子以先諡者尚推爲皇，後諡者下移爲帝。鄭君以大五帝爲星辰。今用《左》、《國》説，人帝以顓頊爲斷，五帝東高陽，西高辛，北堯，南舜，夏禹居中。《書》始於堯，以二高爲二帝後，尊賢不過二代也。《墨子》説堯北教乎八狄，舜南教乎七戎，故堯爲北海之帝，舜爲南海之帝，禹則爲中央之帝，如《莊子》所謂倐忽混沌。


 曰放勳，

放，大也。《祭義》有「推而放諸東海而準」及南、西、北海之説。堯爲北帝，可以其功勳推放於餘方，故曰放勳。


 欽明文思

《論衡》：「欽明文思以下誰所言也？曰：篇家也。篇家誰也？孔子也。孔子鴻筆之人也。」


 晏晏，

晏訓安。既安北，又能安南，故曰晏晏。


 允恭克讓，

《説苑》：「昔堯履天子之位，猶允恭以持之，虚静以待之。」○鄭曰：「不懈於位曰共，推賢尚善曰讓。」


 光

《素問》移光定位。


 被四表，

《周禮》：測日土圭尺五寸，度地萬五千里爲一表，冬夏致日，春秋致月，爲四表。則地方三萬里，堯爲北帝，止用一表。言四表者，舉全數也。○《書緯》：日照四極九光，東曰日中，南曰日永，西曰宵中，北曰日短，光照四十萬六千里。地與星辰升降於三萬里之中，春則星辰西游，夏則北游，秋則東游，冬則南游。冬至地上北而西三萬里，夏至地下南而東三萬里，春秋二分其中矣。鄭注：「天旁行四表之中，冬南，夏北，春西，秋東，皆薄四表而止。」


 假于上下。

《洛誥》：「惟公德明光于上下，勤施于四方。」○以皇學言，玄通上下，與天地合德。上征下浮，如《離騷》神游也。○《書緯》：日道出于列宿之外萬有餘里，正月假上八萬里，假下十萬四千里。鄭注：「夏日道上與四表平，下去東井十二度，爲三萬里也。」


 克明峻德，

《大學》説皆自明也。○帝以德爲主，故《大學》首言「明明德」，《範》則三德立綱，《謨》與《立政》詳言九德，其目則三公九德，九卿六德，大夫三德，帝以峻德，在九德上。


 以親九族。

《白虎通》：「族者，湊也，聚也，謂恩愛相流湊也。《書》曰『以親九族』，族所以九何？九之爲言究也，親疏恩愛究竟也。」然則九族爲九州，《周禮》謂之邦國，爲鎮以内八州之地，加王畿爲九。合九州爲一家，即《梓材》所謂大家，經故以「親」言之。


 九族既睦，

睦之言和，即《周禮·大宰》所謂「以和邦國」。


 便章百姓。

百姓，即《周禮·大宰》之百官。百官乃官府之變文，爲侯甸以内三千里之地。


 百姓昭明，

《大宰》於官府百官以治教統正刑，任之六典，説昭明之義。


 協和萬國

 。

萬國即太宰所謂萬民，爲蕃國以外都鄙外州之地。《洪範》謂之庶民，《無逸》亦稱庶民。


 黎民

《國語》：「南正重司天以屬神，火正黎司地以屬民。」神在上，民在下，故謂民爲黎民。以《詩》、《易》言，下民與上帝對文，皆在六合以外。如帝學則在天地之間，六合之内。


 于蕃

韋昭説：蕃，多也。


 時雍。

應劭説：雍，和也。○民之蕃多，如《周禮》五土、五民，《淮南》三十六民，《内經》二十五民。其態不同，若以時分之，則如《皇道篇》春民析、夏民因、秋民夷、冬民燠，各適其性情風土之所宜。《王制》所謂五方之民也，皆統歸於地中雍和之地，故《康誥》言四方民大和會，《洛誥》曰和恒四方民，即衆民時雍之證也。




經帝曰：

皇法天不言。《論語》「天何言哉？四時行，百物生」是也。《穀梁》：「人之於天也，以道受命；於人也，以言受命。」皇合天道，不言而信。凡經所言天命，即皇命。《白虎通》：帝稱天子。爲人學，不可無言，故標題「帝曰」，帝以堯始，故《論語》有「堯曰」章。


 「咨！

經言「咨」者十數見。咨，憂歎之辭也。○《列子·仲尼篇》：「吾脩《詩》、《書》，正《禮》、《樂》，將以治天下，遺來世，非但脩一身、治魯國而已。而魯之君臣日失其序，仁義益衰，情性益薄，此道不行一國與當年，其如天下與來世矣？」此樂天知命之所憂。


 女羲暨和，

皇命之羲和爲二帝，帝命之羲和爲二王，王命之羲和爲二公。故舊説羲氏、和氏世掌天地之官。


 朞

朞，即歲也。五紀，一曰歲。


 三百有六旬有六日，

緯説周天三百六十五度四分度之一，經舉全數，爲三百六十六日。按《周禮》土圭測景，千里一寸。《考工記》一轂三十輻以象月，故天之一日爲地千里。大九州方二萬七千里，爲方千里者七百二十九，以東西均分，各得三百六十五日，而少一日，即《詩》所謂「維日不足」，是爲再朞之數。然全球以晝夜爲一日，則一日有兩日在内，經舉天度以包地，而地則陰陽適均，必以耦計，故班《律曆志》曰天數一、地數二也。


 以閏月

春秋以前曆法用日不用月。孔子行夏時，乃用月象置閏，以合天，《左傳》「歸餘於終」是也。故月食必在望，日食必在朔。春秋有食晦、食二日者，傳託於日官失之，乃孔經之審曆也。凡六書文字言閏月者，皆緣經説，出於孔後。


 正四時

正從《史記》謂四方、四正。《謨》曰「惟帝時舉」是也。○《皇道篇》冬夏言正，舉冬夏以包春秋。


 成歲。

《洪範》「皇省惟歲」，合四時以成歲，即合四帝以爲皇。《詩》「如三歲兮」，即三皇也。


 允釐百工，

《考工》即考官，非工匠。


 庶

緯説孔子德在庶，故素王仍庶人也。《書》中多見「素」字，如庶事、庶士、庶民、庶邦、庶土、庶殷、殷庶、庶言、庶獄、庶慎之類。


 績咸熙。」

司馬説衆功皆興。




帝曰：「疇咨若時

四時有代謝，成功者退。


 登庸？」

庸，命，巽位。○舜生三十，徵庸三十。


 放齊

此節言四凶，放齊恐即三苗。


 曰：「嗣子朱

丹朱不肖，謂不似堯，極盛難繼也。○小康之世，父子傳世。


 啟明。」帝曰：「吁！嚚

《左傳》説，口不道忠信之言爲嚚。


 庸

 可乎！」

司馬説頑凶不用，○帝世官天下也。○丹朱不必如此，《書》託古立法，疑後世傳子有如此者。




帝曰：「咨，疇咨

上「咨」爲發語辭，此「咨」爲問辭。


 若予采？」

《周禮》九畿，王、侯、甸、男、采五畿當爲萬里，即經之萬國，古文家因有萬里萬國之説。○凡《詩》與《書》，采皆爲地理定名，《伏傳》所謂采地。


 驩兜

《左傳》：「帝鴻氏有不才子，掩義隱賊，好行凶德，醜類惡物，頑嚚不友，是與比周。天下之民，謂之渾敦。」杜謂驩兜。


 曰：「都！

《爾雅》：都，於也。


 共工

大五帝，共工居北伯而不王。


 方

「尸」之誤。


 鳩

方鳩，即鳲鳩，司空氏。


 僝功。」

尸鳩布功，掌司空事。


 帝曰：「吁！靖言庸違，象恭滔天。」

《左傳》：「少皞氏有不才子，毁信廢忠，崇飾惡言，靖譖庸回，服讒蒐慝，以誣盛德。天下之民謂之窮奇。」杜謂共工。




帝曰：「咨！

共工不可用，故再咨。


 四嶽！

四正嶽也，分言之爲八伯，合稱爲二十二人。


 湯湯洪水

謂大海也。○東北川澤，墳衍已治，而大海阻隔之西南未通，如春秋先北後南。


 方割，

《爾雅》：「割，裂也。」分裂兩半球，以水爲界，鄒子所謂裨海環之，人民禽獸莫能相通者。


 蕩蕩懷山襄陵，

西山林，南丘陵，爲《周禮》五土之二，洪水蕩蕩阻絶之。


 浩浩滔天。

海濱廣斥，彌望皆水。


 下民

全球大勢，東北高而多山，西南下而多水，故西南爲下方，其民爲下民。


 其咨，

堯主東北之地已治，而西南未治，民用怨咨。


 有能俾乂？」

欲得能者使治之，三公首重司空，食在兵教之先。


 僉曰：「於，鯀哉！」

舉鯀以治西南。


 帝曰：「吁，咈哉！

許慎説：「咈，違也。」


 放命圮族，

《左傳》：「顓頊氏有不才子，不可教訓，不知話言，告之則頑，舍之則嚚，傲很明德，以亂天常。天下之民謂之檮杌。」杜謂鯀。


 嶽曰：「異哉！

司馬説鯀爲異等之才，許慎説異，舉也。


 試可乃已。」帝曰：「往，

往，西南也。命鯀治西南，故曰往，不在堯之境内。


 欽哉！」九載

三載考績，三考九載。


 績用弗成。

先儒概以狹義説經，下儕《尚書》於古史，不知經爲後世天下立法，全球之廣，皆至聖哲想所周至。《論語》堯能則天，舜以五臣治天下，孔子託堯舜以開化全球，故宰我以爲遠賢。堯舜若但以中國水患説之，則孔經止可以治中國，何以百世俟聖哉？




帝曰：

帝將遜位，乃二十五年寅年寅月大會同之事。


 「咨！四嶽，

嶽本山名，《禹貢》恒、岱、衡、華是也。天子四方巡守，諸侯朝於方嶽之下，故舉四嶽爲徧至之辭。舊以爲官名、爲一人者，誤矣。


 朕在位七十載，

《三代世表》年歲不可考，言七十者正孟子所謂堯老也。


 汝能庸命，巽朕位？」

《史記》：堯讓天下於許由。許由四嶽之首，故《左氏》謂許太嶽之胤。


 嶽曰：「鄙德忝帝位。」

《史記》：「許由不受，恥之，逃隱。」乃儒者語增之説。


 曰：

帝言。


 「明明

《大學》「在明明德」。○上明字與揚字對，下明字指北半球已治之地。


 揚側

後漢劉毅上書曰：「顯揚仄陋。」○《詩》「輾轉反側」。謂地球四游輾東轉北，反西側南。側、仄同義，正指南方而言。


 陋。」

《春秋》小統九州，青、兖、冀、雍爲北，梁、荆、徐、揚爲南，三傳同以爲夷狄。推之大統亦然。《論語》：「子欲居九夷，或曰陋，子曰：『君子居之，何陋之有？』」北方已開化，故曰明。南方草昧蠻野依然，故曰側陋。側陋即下文之下。人才不拘地而生，北方無人，則南服亦可。


 師錫帝

錫命以帝位。


 曰：

四嶽進言。


 「有矜

矜通鰥，無婦之稱，喻其聖德無與匹偶。


 在下，

二帝分治南北，堯在北爲上，舜在南爲下，下即側陋。○地球員形，由赤道中分，人在北半球者天在上，頭亦在上，《大戴》所謂天生上首，《周禮》謂之天産。人在南半球者天在下，頭亦在下，《大戴》所謂地生下首，《周禮》謂之地産。《易》曰「上下無常」，《詩》曰「戾天」、「于淵」，專指六合以外之上天下地。《書》爲皇學，就大地分上下。《典》曰「假于上下」是也。


 曰虞舜。」

虞，國名，《國語》：「幕，能帥顓頊者也，有虞氏報焉。」是幕乃顓頊之後，封國於虞。《左傳》：「自幕至於瞽瞍無違命，舜重之以明德，寘德於遂，遂世守之。」是瞍乃諸侯，舜爲世子，非匹夫也。


 嶽曰：

《論衡》：「堯老求禪，四嶽舉舜。」


 「瞽子，父頑，母嚚，象傲，

以舜爲聖人，其父母、兄弟、妻子皆與之不相稱，故有頑、嚚、傲、不肖等辭，正《孟子》所謂「盛德之士，君不得而臣，父不得而子」。鰥，則妻不得而夫也。


 克諧以孝，

《中庸》「舜其大」孝章即此意。


 烝烝乂，

父母兄弟各修其身。○《孟子》引《書》曰：「祇載見瞽叟，夔夔齋栗，瞽瞍亦允若。」


 不假姦。」

能齊其家。○司馬説治不至姦。


 帝曰：「我其試哉！

即納于大麓。○《論衡》：「試用，我其用之爲天子也。」


 女

讀作「汝」。


 于時，

于，往也。四時即四方。命舜代巡往四方。○《論衡》：「試之於職，觀試其才也。」


 觀厥型于二女。」

《孟子》：「堯使其子九男二女，百官、牛羊，以事舜

 於畎畝之中。」按九男即羲和八伯，爲十干；二女即十二女，爲十二外州牧，即十二支。《史·律書》十干爲十母，十二支爲十二子。此以十干合數戊己爲九男，十二支爲十二女，干陽支陰也。言二女爲舉零例，如弼成五服爲十五服，至於五千爲萬五千里，《康誥》三月爲寅正十三月之類。説詳《皇帝疆域·二十二人圖》。○《論衡》：「觀試虞舜于天下，不謂堯自觀之也。」其引此語駁之，必先師古説如此也。




傳

以下二句爲傳，爲儒增亦可。


 釐降

司馬以爲飭下。


 二女

二女爲外十二州之二，與《周禮·職方》舉幽并《爾雅》舉幽營相合。經傳同例，最爲鐵證。孟子以爲堯使其子九男事之，二女女焉，正《論衡》所謂增飾使事也。


 于嬀汭，

嬀汭外州水地名，謂飭下十二女于外州之地爲牧也。外州舉十二女，則内州九男皆在，又爲天下一家例。


 嬪于虞。

嬪讀作賓，即「賓于四門」之「賓」。如《國語》之賓服，謂十二州牧四方來賓也。




帝曰：「欽哉！」慎徽

和也。


 五典，

司徒。○鄭曰：「五典，五教也。」


 五典克從。

《左傳》：舜舉八元，使布五教於四方：「父義、母慈、兄友、弟共、子孝」。故《虞書》數舜之功曰「慎徽五典，五典克從」，無違教也。


 納于百揆，

司空。○司馬説徧入百官，此如《周禮》冢宰掌邦治之職，即以司空攝之。


 百揆時序。

《周禮》冢宰統四方，如四時。○《左傳》：「舜舉八愷，使主后土，以揆百事，莫不時序。」故《虞書》數舜之功曰「納于百揆，百揆時序」，無廢事也。


 賓于四門，

司馬。○詢于四嶽，闢四門。○四凶、四罪一段文在此。


 四門穆穆。

《左傳》：「舜臣堯，賓于四門，流四凶族渾敦、窮奇、檮杌、饕餮，投諸四裔，以禦魑魅。是以堯崩而天下如一，同心戴舜，以爲天子，以其舉十六相，去四凶也。」故《虞書》數舜之功，曰「賓于四門，四門穆穆」，無凶人也。○按：高辛八元治西，高陽八愷治東，去四凶，化四裔。《大戴》、《史記》皆歸之堯，則北方已治矣。惟南方未治，大麓乃專治南，説詳《皇帝疆域·四鄰表》。


 納于大麓，

大麓即南極之地。《孟子》曰貳室、曰南河之南、曰
 


 畝之中、曰深山之中，皆謂南極初開之地。堯居北，舜居南，非與堯同居一地，同治一方也。○《伏傳》云：「堯南撫交阯。」蓋使舜闢南方也。交阯即大麓。○月正元日命官一段文在此。烈風雷雨

《伏傳》：「維十有四祀，鍾石、笙管變聲，樂未罷，疾風發屋，天大雷雨。帝乃抗首而笑曰：明哉！非一人之天下也。」《路史》：「十四祀，笙管變，天大雷雨疾風。」爲遜禹之事也。是《尚書》堯舜禪讓有風雷，《中候》武周禪讓亦有風雷，共當有四風雷，經前後各一見。


 不迷。

《莊子》七聖皆述，即七政也。舉賢，去四凶，命官得人，不迷惑。○《孔叢子·論書》：「孔子曰：堯既得舜，歷試諸難，已而納於尊顯之官，使大録萬機之政，是故陰陽清和，五星不悖，烈風雨各以其應，不有迷錯愆伏，明舜之行合於天也。」此望文生訓也。




帝曰：「假汝舜！

謂假于上下，舜功也。


 詢事

事，舉十六相、去四凶也。司馬以爲謀事。


 乃言，

枚本「乃」言上有「考言」。


 厎可績。

司馬曰「而言可績」，無「考言」之説。蓋「考言」爲「乃言」異文。


 三載，

天下嶽牧以十三年寅年大會同，二十五年而再見。舜相堯二十八載，除去二十五年，以三年見。○以三載考績論，舜相堯二十八載，則九考矣。


 汝陟帝位。」

堯舜惟分治在位，則爲一匡天下，四鄰皆得治之。


 舜讓于德，不怡
 

注



 。

正月

寅年寅月。○凡四嶽、十二牧，非大會同不能徧至，故舜、禹授受，皆在二十五年，所謂十有三載乃同。


 上日，

《伏傳》上日，元日。○元日，如《春秋》踰年改元。○緯説：若稽古重華，欽翼皇象，建寅授正改朔。


 受終

《書緯》：「舜受終，鳳皇來儀。」


 于文祖。

《洪範》：「天子作民父母。」則皇爲祖。《詩》「先祖是皇」、「獻之皇祖」是也。舜受皇命，亦如伯受王命，此爲天下一家例。舜受命于皇，故《孔叢子·論書》以爲舜禹授命於人，《大戴》謂帝舜「承受大命，依於倪皇」，二説相同。《洛誥》周公讓成王，亦云「乃單文祖德」。


 在旋機玉衡，

《伏傳》：「旋機者何也？《傳》曰：旋者，還也；機者，幾也，微也。其變幾微，而所動者大，謂之旋機。是故旋機謂之北極。」《春秋緯》：「斗者天之喉舌，玉衡屬杓，魁爲旋機。」又：「斗，第一天樞，第二旋，第三璣，第四權，第五衡，第六開陽，第七瑤光，合而爲斗。」《孝經緯》：「玉衡，北斗柄也。」


 以齊七政。

《史·律書》：「在旋機玉衡，以齊七政，即天地二十八宿，十母，十二子。鍾律調自上古，建律運曆，造日度，可據而度也。」《伏傳》：鄭注七政，謂春、夏、秋、冬、天文、地理、人道，所以爲政也。按：皇居中，統四方上下爲七，法天之北斗，運於中央，臨制四鄉。故《皇道篇》即法北斗，周公七篇即法七政也。




肆類

祭名。


 于上帝，

大宗伯掌祀昊天上帝。禮：祭上帝于圜丘。○《召誥》：「皇天上帝。」又曰：「王采

 紹上帝，自服宇土中。」《詩》：「皇矣上帝」，「上帝是皇」，皆以皇配上帝。帝受命于皇，故舜受禪，祀上帝。《召誥》：「用牲于郊。」周公受武禪，亦郊天，祀上帝。


 禋

《洛誥》以秬鬯二卣曰明禋，則禋于文王、武王，此周公禪讓成王告廟之禋也。


 于六宗，

《伏傳》：「萬物非天不生，非地不載，非春不動，非夏不長，非秋不收，非冬不藏。故《書》曰禋于六宗，此之謂也。」○《素問》：「天以六節。」凡言六者，皆以上下四旁爲起例。人學五方加以上下爲七，不數中爲六。


 望秩于山川，

每州各有名山大川以爲望，如春秋三望。○《王制》：天子祭天下名山大川，五嶽視三公，四瀆視諸侯。


 徧于群神。

鄭曰：「徧以尊卑之次秩祭之。」群神，若丘陵、墳衍之屬。




揖五瑞。

此寅年大會同于京師之事。《金縢》之「植璧秉圭」亦同指諸侯。○馬曰：「揖，斂也。」《周禮》典瑞掌五等圭璧。


 既月

歲星見于東方之月。


 乃日，

日則卜之，必用《月令》日辰。○《三代世表》：「孔子序《尚書》，則畧無年月，或頗有，然多闕，不可録，故疑則傳疑，蓋其慎也。」是孔子作《書》以俟後，不能預定其月日，故曰「既月乃日」，留此空白，以待後世施行。


 覲四嶽、

四正方嶽，分之則爲八伯，内九州三巡，十二年，法天之三垣。以八伯言，則一岳貢兩伯之樂。以四海言，則一貢得三牧，在内則合爲二，分上下，則一會四國也。


 群牧，

外州十二牧，四巡十二年，法天之四宫，合爲二十四年。凡諸侯再相見，則在二十五年。《左傳》「待我二十五年」，即用此師説義。詳下傳。


 班瑞于群后。

群后，内外嶽牧之統稱。《康誥》、《洛誥》謂之四方民，猶《春秋》三傳、《周禮》之稱諸侯。○《伏傳》：「瑞也者，屬也。無過行者，得復其圭，以歸其國。有過行者，留其圭，能正行者復之。三年圭不復，少黜以爵；六年圭不復，少黜以地；九年圭不復，而地畢削。此謂諸侯之朝于天子也，義則見屬，不義則不見屬。」




傳

《王制》爲《春秋》傳，文與此同，故知此節亦爲傳。但《王制》簡，畧言四巡，此節備言七巡者，大小統之殊也。


 歲

星也。《周禮》，十二歲巡守殷國，以法歲星。


 二月，

卯年卯月。○《天官書》：單閼歲，歲陰在卯，星居子。以二月與婺女、虚、危晨出東方，曰降入，大有光。


 東巡狩，

法天之歲在卯，而東巡，覲東方嶽牧。


 至于岱宗，

《伏傳》：「元祀代泰山，貢兩伯之樂焉。陽伯之樂舞株離，其歌聲比余謡，名曰晳陽；儀伯之樂舞鼚哉，其歌聲比大謡，名曰南陽。」


 柴。望秩于山川，

《周禮》職方氏九州之山鎮川浸。


 肆覲東后。

東方甲乙寅卯辰，伯牧來朝。○《大宗伯》：春見曰朝。《大行人》：春朝諸侯，而圖天下之事。


 協時

四時。


 月

十二月。


 正

《周禮》正歲正月。○内八州八正，故《史·律書》、《素問·神明篇》陰陽類論皆言八正，外十二州十二正，故《管子》言十二卯酉，十二清明白露。説詳《皇帝疆域·辨方正位圖》、《五運六氣圖》、《十二月還相爲本圖》。


 日，

一晝一夜爲一日。


 同律

《月令》十二律，説詳《史·律書》、班《律曆志》。


 度

《班志》：度者，分寸尺丈引也，所以度長短也。本起黄鐘之長。以子穀秬黍中者，一黍之廣，度之九十分，黄鐘之長。一爲一分，十分爲寸，十寸爲尺，十尺爲丈，十丈爲引，而五度審矣。


 量

量者，龠、合、升、斗、斛也，所以量多少也。本起于黄鐘之龠，用度數審其容，以子穀秬黍中者千有二百實其龠，以井水準其概，合龠爲合，十合爲升，十升爲斗，十斗爲斛，而五量審矣。


 衡。

衡權者，衡平也。權，重也。衡，所以任權而均物，平輕重也。其道如底，以見準之正，繩之直。權者，銖、兩、斤、鈞、石也，所以稱物平施，知輕重也。本起于黄鐘之重。一龠容千二百黍，重十二銖，兩之爲兩，二十四銖爲兩，十六兩爲斤，三十斤爲鈞，四鈞爲石。又云：《虞書》曰「乃同律度量衡」，所以齊遠近，立民信也。




脩五禮、

大宗伯所掌吉、凶、賓、軍、嘉之五禮。


 五玉、

以玉作六瑞，以等邦國。王執鎮圭，公執桓圭，侯執信圭，伯執躬圭，子執穀璧，男執蒲璧。


 三帛、

以禽作六摯，以等諸侯，孤執皮帛。○按：孤有三等。《典命》稱諸侯之適子。以皮帛繼子男，則舉方伯以示例。如《春秋》鄭世子公之孤，四命以皮帛，眡小國之君，則大國之孤，如《春秋》齊世子光。若爲小國之孤，則《春秋》曹世子射姑是也。孤有三等，故經言三帛。僞《周禮》以少師、少傅、少保爲三孤，則非也。


 二生、

卿執羔。大夫執雁。


 一死

士執雉。


 贄

 。如五器，

典命掌諸侯之五儀，司儀掌五等器儀。


 卒乃復。

鄭曰：巡守禮畢，乃復歸矣。○《王制》但巡四嶽，不及外州者，互文見義，可以由小推大。




五月

午年午月。○《天官書》：「敦牂歲，歲陰在午，星居酉，以五月與胃、昴、畢晨出東方，曰開陽，炎炎有光。」


 南巡守，

法天之歲在午，而南巡，覲南方嶽牧。○《大宗伯》：「夏見曰宗。」《大行人》：「夏覲以陳天下之謨。」


 至于南嶽，

《伏傳》：「中祀大交霍山，貢兩伯之樂焉。夏伯之樂舞謾彧，其歌聲比中謡，名曰初慮。羲伯之樂舞將陽，其歌聲比大謡，名曰朱于。」


 如岱禮。

南方丙丁巳午未，牧伯來朝。




八月

酉年酉月。○《天官書》：「作鄂歲，歲陰在酉，星居午，以八月與柳、七星、張晨出東方，日爲長王，作作有芒。」


 西巡守，

法天之歲在酉，而西巡，覲西方嶽牧。○《大宗伯》：「秋見曰覲。」《大行人》：「秋覲，以比邦國之功。」


 至于西嶽。

《伏傳》：「秋祀柳穀華山，貢兩伯之樂焉。秋伯之樂舞蔡俶，其歌聲比小謡，名曰苓落。和伯之樂舞玄和，其歌聲比中謡，名曰歸來。」


 如初。

西方庚辛申酉戌，伯牧來朝。




十有一月

子年子月。○《天官書》：「困敦歲，歲陰在子，星居卯。以十一月與氐房、心晨出東方，曰天泉，元色甚明。」


 朔巡狩，

法天之歲在子，而北巡，覲北方嶽牧。○《大宗伯》：「冬見曰遇。」《大行人》：「冬遇以協諸侯之慮。」


 至于北嶽，

《伏傳》：「幽都宏山祀，貢兩伯之樂焉。冬伯之樂舞齊落，歌曰縵縵。」鄭曰：「和伯樂闕。」按：和伯見于秋，八伯當補春伯，而陽伯移于北。


 如初禮。

北方壬癸亥子丑，伯牧來朝。




歸，

每巡一嶽則歸，非一年徧巡四嶽始歸也。


 假于禰祖，

《伏傳》：「古者巡守，以遷廟之主行，出以幣帛、皮圭告于祖，遂奉以載于齊車。每舍奠焉，然後就舍。反必告，奠卒斂幣玉，藏之兩階之間。蓋貴命也。」


 用特。

鄭曰：「每歸用特者，明祭一嶽即歸也。」




經五載

《内經》：寅午戌歲氣會同。


 一巡守，

三合之年舉行巡守大典，寅年大會同于京師。午年巡下方乙丙丁庚四州，如《多方》，爲時見，曰會；戌年巡辛壬癸甲四州，如《多士》，爲殷見，曰同。○《白虎通》：「所以不歲巡守何？爲太煩也。過五年爲太疏也。因天道時有所生，歲有所成。三歲一閏，天道小備，五歲再閏，天道大備，故五歲一巡守。」


 群后四朝。

四朝即《周禮》朝、覲、宗、遇，分四方四時而朝，曰四朝。




經敷奏以言，

《謨》曰「賦内以言」。○《伏傳》：「古者諸侯之于天子也，三年一貢士，天子命與諸侯輔助爲政，所以通賢共治，示不獨專，重民之至。大國舉三人，次國舉二人，小國舉一人。一適謂之攸好德，再適謂之賢賢，三適謂之有功。有功者，天子一賜以車服。」


 明試以功，

《帝謨》文同。○《伏傳》：「見諸侯問百年，太師陳詩，以觀民風俗。命市納賈，以觀民好惡。山川神祇，有不舉者爲不敬，不敬者削以地。宗廟有不順者爲不孝，不孝者黜以爵。變禮易樂者爲不從，不從者君流。改制度衣服者爲畔，畔者君討。有功者賞之。」《書》曰：『明試以功，車服以庸。』


 車服以庸。

《帝謨》文同。○《周禮·大宗伯》：「以九命之儀正邦國之位：壹命受職，再命受服，三命受位，四命受器，五命受則，六命受官，七命受國，八命作牧，九命作伯。」《韓詩外傳》：「一錫車馬，二錫衣服，三錫虎賁，四錫樂器，五錫納陛，六錫朱户，七錫弓矢，八錫斧鉞，九錫秬鬯。」




經封十有二山，

外十二州山鎮，見崇山、三危、羽山。《周禮》則幽州醫無閭、并州恒山，舉其二。


 兆

域也。


 十有二州。

《伏傳》：「維元祀巡狩四嶽八伯，壇四奥，沈四海，封十有二山，兆十有二州。」○《春秋内事》：「天有十二分次，日月之所躔也。地有十二分，王侯之所居也。」故地之十二州，應天之十二次，即周禮十二辰。


 濬川

十二州則有十二川。《周禮》：幽州其川河、泲，并州其川虖池、嘔夷。舉二外州之山川，如經稱二女之例。○一州一山一川，與九山九川同。九州以九起例，十二州則以十二起數。




象以典刑，

《伏傳》：「唐虞之象刑，上刑赭衣不純，中刑雜屨，下刑墨幪，以居州里，而民恥之。」又，「犯墨者蒙皁布，犯劓者赭其衣，犯臏者以墨幪臏處而畫之，犯大辟者布衣無領。」


 流

如流共工之流。


 宥

《周禮》司刺三宥：一宥曰不識，再宥曰過失，三宥曰遺忘。


 五刑，

司刑掌五刑之灋，墨罪五百，劓罪五百，宫罪五百，刖罪五百，殺罪五百。


 鞭作官刑，

《大司寇》：「四曰官刑，上能糾職。」○《三國志》魏明帝詔曰：「鞭作官刑，所以糾慢怠也。」


 扑作教刑，

《禮記·學記》：「夏楚二物，收其威也。」


 金作贖刑。

《吕刑》：「墨辟疑赦，其罰百鍰。劓辟疑赦，其罰惟倍。剕辟疑赦，其罰倍差。宫辟疑赦，其罰六百鍰。大辟疑赦，其罰千鍰。」○合象、流、鞭、扑、金爲五刑，不用肉刑。凡言肉刑，皆爲傳文，舉以爲戒。


 眚烖肆赦，

春秋肆大眚。


 怙終賊刑。

《左傳》：「長惡不悛，從自及也。」


 欽哉欽哉！惟刑之謐哉！

謐，《史記》作「静」，班《刑志》作「卹」。




傳

此段乃「四門穆穆」之傳。


 流共工于幽州，

《大戴》云以變北狄。


 放驩兜于崇山，

以變南蠻。


 竄三苗于三危，

以變西戎。


 殛鯀于羽山，

以變東夷。


 四辠而天下咸服。

舜舉十六族以治東西兩極。至于四凶，《大戴》專以説堯，《左傳》以爲舜功，經亦以爲舜攝之事。蓋堯治北極，舜治南極，而兼治東西。經以四罪爲全球外州牧，貶放朝貴，以化四裔，故有天下之目。天下者，普天之下，統全地球言之也。




二十有八載，

《孟子》舜相堯二十有八載，其初試事三年乃代攝，二十五年再大會而受禪。


 放勳乃殂落。

《墨子》謂堯葬蛩山之陰。《吕氏春秋》曰：「堯葬穀林。」劉向曰：「堯葬濟西丘壟山。」《括地志》：「堯林在濮州雷澤縣西。」王充以爲堯葬冀州。《通典》：「曹州界有堯塚。」諸説各異，皆《論衡》所謂語增。按《墨子》謂「堯北教乎八狄，道死」，亦與堯老舜攝事不相符。須知孔經託古俟後，則不必徵求葬處也。


 百姓如喪考妣，

《論語》「有三年之愛于其父母乎」，即解此經文。按：君民情勢隔絶，草昧世界，皆有土芥寇讐之觀念，《孟子》所謂民貴君輕，此乃戰國以下資格。至于二伯，財知愛民，民懷其德，及于國人。至于三王，則手足腹心。至于二帝，則視民如子，民亦愛之如父母。此等程度，尚在數千年以後，君之資格已超越無數等級，民之程度固已非今日所能。


 三載，

考《檀弓》三代葬禮棺制，虞瓦棺，夏堲周，殷棺椁，周牆翣，此先野後文進化之説也。周繼三代之後，别加文縟而不棄舊法，以殷棺椁葬長殤，夏堲周葬中下殤，虞瓦棺葬無服之殤。以此推之，如服制四等，三月、五月、九月、期，當亦爲四代：虞三月、夏五月、殷九月、周期年。周以期服至親，而以次推及于疏遠，此推行之序也。《墨子》短喪，用夏禮。儒家三年，用經制。《墨子》主漸進，儒家主定禮。審時據理，各執一端。蓋禮制初行，必從免與三月起，不能遽責以三年，亦如滿州穿孝百日之意。禮由人情而生，隨時立法，非可一定。○按：考妣三載，乃孔經文明之禮制，《儀禮·喪服》是也。《無逸》「高宗亮陰，三年不言」，《論語》「何必高宗，古之人皆然」，竟似唐虞夏商皆已行此服制。《孟子》「滕之父兄百官曰：魯先君莫之行，吾先君亦莫之行」，則周先王亦莫之行也。周以前樸陋更甚，堯時禽獸逼人，何以文化遽增美備？必明此義，然後經制、史事文野各别，不至混淆涇渭耳。


 四海

堯北，舜南，高陽東，高辛西，皆已開化，乃自四海。


 遏密八音。

《論語》宰我短喪，即據此經而言。意以國卹三年，不能實行，請改爲期，以從周制。其謂「君子三年不爲禮，禮必壞，三年不爲樂，樂必崩」，惟國卹之久，乃有此患。君子謂帝王，如堯舜，非宰我一人居喪，遂有此疑也。




傳

以下皆「納于大麓」之傳。


 月正

月之上無年，經以俟後，不能預定其年，但取月正，則以寅月爲準。按：全球曆憲内有八正，外有十二正。《素問》觀其方月而可知，總以其方之正，順天而求月正；故《周禮》辨方正位，又曰正歲正月，即以待後世全球之審用，故不言某歲某月也。


 元日，

如《春秋》之元年。所謂朔日，亦不能如《春秋》之書日。○《書緯·中候》建寅授正朔，改。


 舜

《史記集解》皇甫謐曰：「舜所都或言蒲坂，或言平陽，或言潘。」潘，今上谷也，可見舜都無定處，經但稱大麓，指南極言。古中國亦無堯舜其人。《公羊》云後之堯舜，即説《尚書》之堯舜乃俟聖不惑之堯舜也。


 假

上言終，謂堯殂落，舜即真。此言假，則堯老舜攝也。假在後，終在前，文有倒置。


 于文祖。

文祖與《中候》「文子文孫」相印證。《公羊》「世子繼文之體」，《説苑》「繼體守文之君」，其始封爲高祖，即文祖。其一世繼體之君爲文子，再世守文之君爲文孫，即對文祖而言，世世遞推，經例如此，故武王、周公禪讓如堯舜，《洛誥》亦云「乃單文祖德」。○授受，《顧命》爲專篇。




詢于四嶽

四正方嶽。十二年四巡，按四時而往，故四詢，即經所謂于時。


 闢四門，

賓于四門。○子午卯酉年巡狩四方，卯年二月出東門，午年五月出南門，酉年八月出西門，子年十一月出北門。


 明四目，

午年巡南方，南離爲目，四目喻南方。乙丙丁庚四伯，如《多方》四國。


 達四聰，

戊年巡北方，北坎爲耳，四聰喻北方。辛壬癸甲四伯，如《多士》四國。


 咨十有二牧，

兆十二州，建立十二牧，即《謨》之十二師。每方三牧，巡狩則分咨之。寅年大會同，則統咨之。○「歲二月東巡狩，至濬川」一段爲此五句之專事。


 曰：「食哉

《周禮》諸公之地方五百里，其食者半。諸侯方四百里，其食者參之一。諸伯方三百里，其食者參之一。諸子方二百里，其食者四之一。諸男方百里，其食者四之一。謂内外嶽牧封采之食地各有等級。


 惟時，

四時統四方内州，則每方二伯，外州則每方三牧。


 柔遠

遠即《周禮》都鄙，在藩以外。○《周禮》有大小行人掌客、掌訝、掌交等職，以懷柔之。


 能邇，

邇即《周禮》官府，在甸以内。○《周禮》：小宰以官府之六屬舉邦治，以官府之六職辨邦治。○《説苑·君道篇》：天子「布德施惠，遠而愈明。十二牧，方三人」，故牧者所以辟四門，明四目，達四聰也。是以近者親之，遠者安之。」引《詩》曰「柔遠能邇，以定我王」爲證，以爲周公踐位之事。可見《書》之堯、舜、周公前後治法相同，並無沿革之殊，以出于孔聖一人之制作也。


 惇

同敦。


 德

《史記》以爲厚德，舜爲惇德，猶堯峻德，僞古文安得羼稱玄德。


 允元，

元，始也，大也，體之長也，即《謨》之「元首」。○董子：「君人者，國之元。」


 而難任

《伏傳》：「南方者，任方也。」


 人，

《周禮》大司馬「施貢分職，以任邦國」，冢宰「以九職任萬民」，又「事典以任百官」。舜以司馬攝政，爲冢宰，治南極，獨爲其難。


 蠻夷率服。」

《周禮》蠻第七服，夷第八服，加鎮爲九，合《康誥》五服爲全制。經如神龍，鱗爪東西，《周禮》乃備舉九服，《大行人》又以要包蠻、夷、鎮三服。此當合經傳全局讀之，乃得其通。




舜曰：

舜爲司馬，舉賢而堯命之，故再見「舜曰」。○《説苑》：「舜爲司徒，契爲司馬，禹爲司空，后稷爲田疇，夔爲樂正，倕爲工師，伯夷爲秩宗，皋陶爲大理，益掌敺禽。堯使九子各受其事，以成九功。」即此經師説。故此段爲堯命九官，舜則推薦之耳。然舜司徒，契司馬，雖與《淮南·齊俗訓》同，而其職當互易，方與經合。


 「咨，四嶽！

即薦舜之四嶽。


 有能奮

《邶詩·柏舟》：「不能奮飛。」孟子説孔子也素王，有德無位，不能奮張其治，乃作《書》託古帝舜，開化全球，因以能奮爲辭。


 庸

功也。


 熙

熙，廣也。《左傳》：「廣哉，熙熙乎！」


 帝

指堯。


 之載，

《易》「大車以載」，即坤爲大輿，指地球言。熙載，即《周禮·大司徒》所謂地域廣輪。


 使度

司空執度，度地居民。


 百揆，

《詩》「揆之以日」，《周禮》土圭致日景。封國則以土地全球三萬里爲方三千里者百，立百州，故百揆以建百國。四帝均分，故得二十五州。


 亮

讀作量。《周禮》量人掌建國之法。


 采

《周禮》采在第五，畿以千里計，爲皇州方萬里。服以五百里計，爲帝州方五千里。《謨》曰「亮采有邦」，《王制》「千里之外曰采」，故采爲皇、帝、王分州之界。


 惠

惠從叀。李陽冰謂象梓人墨斗，即量人之繩尺，司空之度。


 疇？」

疇，古作
 

 通作
 

 。《洪範》九疇即九州。
 僉曰：「伯禹

禹以司空，公爲伯。


 作司空。」

《大戴》六轡六曰司空，即《周禮》小宰。冬官居北方，乃玄枵虚星分野，故名司空。堯時禹爲司空，北方已治，故四嶽謂禹方作司空，欲再薦之治南方。○按：《監鐵論·論鄒篇》、《書緯·刑德放》、《潛夫論》皆謂禹作堯司空。


 帝曰：

《典》之帝皆爲堯，舊以爲舜者誤。


 「俞，咨！禹，汝平水土，

謂已治北方之水土。○《周禮·地官》諸掌由此經分職。○《伏傳》：「溝瀆壅遏，水爲民害，則責之司空。」


 惟時

四方四時。


 懋哉！」

懋，勉也。王道自北而南，謂當順時序以治四方。《潛夫論》：「禹爲司空，主平水土，命山川，畫九州，制九貢。功成，錫玄圭，以告勳于天。」按：天不言，四時行，故舜咨禹曰「時懋」禹乃徧治全球之水。説詳《皇帝疆域》導山導水二圖。


 禹拜稽首，

此定君臣之禮。


 讓于稷、

禹薦稷，欲以主東極。《董子·五行相生篇》：「東方者木，司農尚仁。」


 契

薦契，欲以主南極。《董子》：「南方者火。本朝司馬尚智。」與《周禮·夏官》合，故《説苑》有「契爲司馬」之説。


 暨

《史記》作「與」。


 皋陶。

薦皋陶，欲以主西極。《董子》：「西方者金，大理司徒也。」當作司寇，與《周禮·秋官》合。○按：禹讓此三人，欲以分治東南西三方而，己仍居北。《淮南·天文訓》：「五官：東方爲田，南方爲司馬，西方爲理，北方爲司空。」即據此經之稷、契、皋陶、禹而言。


 帝曰：「俞，往哉！」

由北至南，故言往，以其遠矣，不但在中國。○禹治水事，《禹貢》爲專篇。




帝曰：「棄！

帝因禹薦稷，命之爲司空佐。


 黎民

黎通黧，色黑。黎民，南方之民，黑色。


 祖飢，

祖，始也。未開化之地，民不火食。漸而游牧，民食牲畜。文明國乃重農食。堯之北極已治，故曰「黎民于蕃」；南極未闢，故曰「黎民祖飢」。《謨》亦曰奏庶艱食、鮮食。


 汝后稷，

官名，爲司空卿。


 播時

四時即四方，與上時懋相應。堯命禹先治水，然后稷可播穀。專治南方，即可兼治東西，故舜居南河之南，舉元愷，而東西亦治。


 百穀。」

經傳言五穀爲五方例，九穀爲九州例。全球之大方三千里者百，故稱「百穀」，與上「百揆」相符。《洪範》有此句專説，《無逸》爲專篇。○《周禮·地官》農事諸掌，由此經分職。




帝曰：「契！

禹欲使契爲司馬，治南，舜爲司徒，佐堯居中央，創建皇統。故《淮南·天文訓》曰中央爲都。堯以南極煩劇，故以舜爲司馬，契爲司徒，合力治南。


 百姓

即《周禮》百官，即官府，在甸以内，教化自近始。


 不親，

堯治北極，百姓昭明，南極未闢，故云百姓不親。


 五品

品古通民，五品即《周禮·大司徒》五民。


 不訓。

《史記》作馴。○五方之民文化未開，不免頑梗。


 汝作司徒，

《伏傳》：「百姓不親，五品不訓，則責之司徒。」○《周禮》司徒主教諸掌，由此經分職。


 敬敷五教，

《孟子》：「契爲司徒，教以人倫，父子有親，君臣有義，夫婦有别，長幼有序，朋友有信。」《樂緯·稽耀嘉》：「君臣之義生于金，父子之仁生于木，兄弟之序生于火，夫婦之别生于水，朋友之信生于土。」五教按五方爲五土例，《周禮》推廣爲十二教，以配十二土壤，爲外十二州。


 五教在寬。」

柔德主教。○慎徽五典。《謨》曰五典、五惇。○學校，《秦誓》爲專篇。




帝曰：「皋陶！

因禹薦而命之。


 蠻夷

《周禮》蠻、夷二畿服。


 猾夏，

《周禮》九夏分九州，蠻夷在邊，外有鎮服。經以夏爲赤道熱帶之地，爲地中京師，以蠻夷爲極邊，蓋據通畿立論。十五畿從蠻夷分界，内有六畿，外有七畿，而王畿、城畿正當兩夏。蠻夷適在邊鄙牙圍之外，故《大行人》稱三服爲要。説詳《皇帝疆域》第三十二圖。


 寇賊

在外。○天討有罪，《大誥》、《甘誓》、《費誓》爲專篇。


 姦軌。

在内。○《周禮·大司馬》征伐，地官司門、司關、司稽諸掌由此經分職。


 汝作士，

舜爲司馬，故經不見司馬。皋陶作士，如《周禮》司寇，爲司馬卿。


 五刑有服，

《周禮》：大司寇「以五刑糾萬民，一曰野刑，上功糾力；二曰車刑，上命糾守；三曰鄉刑，上德糾孝；四曰官刑，上能糾職；五曰國刑，上願糾暴。」


 五服三就；

《伏傳》説五服，墨幪、皂纓、艾畢、蒯屨、赭衣。三就，上中下三等就成之。上刑易三，中刑易二，下刑易一。○一説三五十五服，一帝疆域萬五千里，皆以成就之刑律頒布之，如今法制之成文法。


 五流有度，

王之流三十里，見《王制》。大王之流五千里，見《禹貢》。由此推之，五帝之流萬二千里，四帝之流萬五千里，皇之流三萬里，故曰五流。


 五度

度者，揆度地勢以定流之遠近。流有五，故度亦五。


 三居。

皇一統之世，以方六千里爲一州，皇居中。流罪以輕重分遠近，則有三等之居，如《周禮》官府、邦國、都鄙。


 惟明克允。」

明其罪，使之信服。○《吕刑》爲專篇，《周禮·秋官》諸掌由此經分職。




帝曰：「疇若予工？」

《曲禮》：天子之六工：土工、金工、石工、木工、獸工、草工。典制六材在五官六府之後，經命共工亦在富教兵刑之後。《考工》即六工之傳，故稱記，皆爲共工所統，隸于天子，如後世工部諸職，不屬于司空，亦不分隸于五官，故帝曰「予工」也。


 僉曰：「垂哉！」

《顧命》「垂之竹矢」。


 帝曰：「俞！咨垂，汝共工。」

《漢書·百官公卿表》敘垂作共工，利器用。○《曲禮》天子六太，太士即太工誤文，即此經之共工。


 垂拜稽首，讓于殳斨

以器爲名，如《考工》之函氏、矢人、弓人。


 暨伯與。

與讀作輿，爲《考工記》輿人。○此三人未命，省文也。


 帝曰：「俞，往哉！

内官不言往，畿外諸州乃言往。内官言往，自京師出任之辭。堯言往者，自北之南。


 汝諧。」

《梓材》爲專篇。




帝曰：「疇若予上下

謂上方、下方。言上下，則有四方統六宗而言。


 草木鳥獸？」

《周禮》五土之植物、動物，《詩》、《易》皆託之皇帝，則四者皆得所，是謂聖人之量物吾同與。○地官以土宜之灋辨十有二土之名物，以蕃鳥獸，以毓草木。


 僉曰：「益哉！」

《漢書·百官公卿表》敘
 

 作朕虞，育草木鳥獸。

 帝曰：「俞！咨益，汝作朕虞。」

官名。○《周禮》：虞分山林川澤，用五土例。凡草木鳥獸之官，爲虞所統者，皆由此經分職。


 益

虞官多矣，益爲之長，或以《山海經》爲益所作，以所言山川動植皆虞職。


 拜稽首，讓于朱、虎、熊、羆。

《左傳》：高辛八元：伯虎、仲熊、叔豹、季貍。貍音近羆，羆即貍也。上節殳斨，《人表》作朱斨，朱有殳音，當是八愷之蒼舒也。


 帝曰：「俞！往哉！

往南爲虞官。


 汝諧。」

四人未命，或待舜使之爲嶽牧歟？《左傳》云十六族，堯不能舉舜臣。堯舉八愷，使主后土；舉八元，使布五教，即據此經而言。




帝曰：「咨！四嶽，

舜咨四嶽爲帝堯求賢僅一見，帝咨四嶽屢矣，故《典》之帝皆堯。


 有能典朕三禮？」

大宗伯掌建邦之天神、人鬼、地示之禮。○凡以三起例者同此。


 僉曰：「伯夷。」

《大戴·四代篇》：「子曰：伯夷建國建政，脩國脩政。」


 帝曰：「俞！咨伯，

帝命伯夷，稱伯而不名，與垂、益諸臣不同例。經以伯爲二伯、方伯之稱，故伯父、伯舅、伯兄皆稱伯，夷蓋初爲方伯，故帝稱曰「伯」。《吕刑》「伯夷降典，折民惟刑」，權位在禹、稷之上，則伯夷爲伯也。○《潛夫論·志姓氏篇》：「炎帝苗裔，四嶽伯夷，爲堯典禮，折民惟刑，以封申吕。」


 汝作秩宗，

《周禮·大宗伯》。


 夙夜

東西晝夜分陰陽，南北晝夜分長短。經言夙夜，包舉四方。


 惟

四維。


 寅，

八正十二月，凡斗杓所指爲寅正。


 直哉

中央繩直，貫合天地。○《皇道篇》、《顧命》及末四篇爲專篇。○《淮南·天文訓》

 ：「中央土也，其帝黄帝，其佐后土，持繩而制四方。」○《周禮》：大宗伯「以玉作六器，以禮天地四方。以蒼璧禮天，以黄琮禮地，以青圭禮東方，以赤璋禮南方，以玄璜禮北方，皆有牲幣，各放其器之色。」


 惟清。」

《詩·周頌》「維清緝熙」，指清廟而言。《伏傳》：古者帝王升歌清廟之樂。清廟升歌者，歌先王之功烈德澤也，故欲其清也，其歌呼之也，曰「於穆清廟」，於者歎之也，穆者敬之也，清者欲其在位者徧聞之也。○《周禮》宗伯所統供祭、樂官諸掌，由此經分職。


 伯

經于伯夷稱伯，爲秩宗，故《周禮》有大小宗伯之傳。○《大戴》：「夫規矩、準繩、鈞衡，此昔者先王之所以爲天下也。小以及大，近以知遠，今日行之，可以知古，可以察今，其此耶！水、火、金、木、土、轂

 ，此謂六府，廢一不可，進一不可，民並用之。今日行之，可以知古，可以察今，其此耶！昔夏商之未興也，伯夷謂此二帝之眇。」眇，小也，即所謂小以及大。是伯夷初爲四嶽，歷仕唐虞，功封申吕。《史·陳杞世家》云：「伯夷之後，至周武王復封于齊，曰太公望。」《齊世家》亦云：「太公先祖嘗爲四嶽。」孟子誤以伯夷、太公爲文王時二老，《史記》乃爲《伯夷列傳》，同一沿誤。


 拜稽首，讓于夔龍。

《孔叢子》：「孔子曰：昔重黎舉夔而進，又欲求人而佐焉。」説與《吕氏春秋》同。經則伯夷薦夔龍，傳説比之重黎，是伯夷在虞夏爲二伯也。故孟子以爲天下之大老，即《王制》天子之老，然非周文、武時人也。


 帝曰：「俞！往，

《易》「日月往來」，指大地之東南；「寒暑往來」，指大地之南北。同在一地，不得言往。


 欽哉！」

帝曰：「夔！

因伯夷薦而命之。


 命汝典樂，

《周禮》大司樂統于宗伯。


 教胄子。

大司樂掌成均之灋，以治建國之學政，而合國之子弟焉。凡有道者、有德者使教焉，死則以爲樂祖，祭于瞽宗。以樂德教國子，中、和、祗、庸、孝、友。以德語教國子，興、道、諷、誦、言、語。以樂舞教國子，舞雲門大卷、大咸、大
 


 、大夏、大濩、大武。直

《洪範》三德，一曰正直，爲司空之德。


 而温，

文同《帝謨》。


 寬而栗，

《謨》文同。下云「柔而立」，即《洪範》柔克，爲司徒之德。


 剛而無虐，

《洪範》剛克，爲司馬之德。《謨》曰「剛而塞」，文小異。○《洪範》三德，與此三句相合，爲三科。《謨》由三化九，爲九旨。○用人，《立政》爲專篇。


 簡而無傲。

此句記文。○按：正直剛柔之美質，所謂才也，加以學問，乃成爲德。《論語》知、廉、勇、藝，文之以禮樂，可爲成人。蓋必有美才，然後以樂化其偏，而德以成，則有德無才之説，不足訓也。


 詩

《周禮》：太師教六詩，曰風、曰賦、曰比、曰興、曰雅、曰頌。《王制》：「樂正崇四術，立四教：春秋教以《禮》、《樂》，冬夏教以《詩》、《書》。王太子、王子、群后之太子、卿大夫元士之適子、國之俊選皆造焉。」《帝典》舉《詩》、《樂》以包《書》、《禮》，非于四術有偏也。○命夔而言及詩，樂之音節附詩歌而存。《論語》反魯正樂，雅頌得所，《左傳》季札觀樂，歌徧全詩，皆《詩》兼《樂》經之證。後儒謂《樂經》亡佚者，大誤。


 言志，

書，如也，爲人事。詩者，志也，爲天道。天道遠，人道邇。《春秋》爲人學之始，故深切著明；《詩》爲天學，故託空言。○《詩》爲新經，乃俟後之説，據經而言，故如此。


 歌

工歌。


 永言，

如《周禮》歌大吕之類。


 聲

五聲。


 依永，

如《周禮》奏黄鍾之類。奏用樂器，則有聲，與歌相依。


 律

六律。


 和聲。

如《周禮》舞雲門之類。舞合律度，與樂奏之聲相和。○大司樂乃分樂而序之，以祭、以享、以祀。乃奏黄鍾，歌大吕，舞雲門，以祀天神。乃奏大族，歌應鍾，舞咸池，以祭地示。乃奏姑洗，歌南吕，舞大
 


 ，以祀四望。乃奏蕤賓，歌函鍾，舞大夏，以祭山川。乃奏夷則，歌小吕，舞大濩，以享先妣。乃奏無射，歌夾鍾，舞大武，以享先祖。八音

《白虎通》以八音配八卦，爲全球八州之符記。


 克諧，無相奪倫，

《大司樂》：「凡六樂者，文之以五聲，播之以八音。」


 神人以和。」

《大司樂》：「以六律、六同、五聲、八音、六舞大合樂，以致鬼神示，以和邦國，以諧萬民，以安賓客，以説遠人，以作動物。」○《周禮·大司樂》以下諸掌，由此經分職。




記夔曰：

命八官皆無後言，不應夔獨有説，此當爲記。


 「於！予擊石拊石，百獸

如百榖之印合百州。


 率舞。」

即《周禮》「以作動物」。○《伏傳》：「蕤賓聲狗吠彘鳴，及倮介之蟲，皆莫不延頸以聽蕤賓。」此言至樂相和，物動相生，同聲相應之義也。○《孔叢子》：魯哀公問：「《書》稱夔曰：『於！予擊石拊石，百獸率舞，庶尹永諧。』何謂也」？孔子對曰：「此言善政之化乎物也。古之帝王，功成作樂，其功善者其樂和，樂和則天地猶且應之，況百獸乎？夔爲帝舜樂正，實能以樂盡治理之情。」




帝曰：「龍！

因伯夷薦而命之。


 朕垐

許慎：垐，古文塈，疾惡也。


 讒説殄行，振驚朕師。

《史記》説「朕忌讒説殄僞，掁驚朕衆」。○《周禮》：「禁暴氏掌禁庶民之撟

 誣犯禁者，作言語而不信者，以告而誅之。」


 命汝作納言，

《後漢·李固傳》：固言：「陛下之有尚書，猶天之有北斗也。斗爲天喉舌，尚書亦爲陛下喉舌。斗斟酌元氣，尚書出納王命。」○四誥爲專篇。


 夙夜

東西南北晝夜相反，言夙夜，則四方具也。


 出入朕命，

《詩》：「出納王命，王之喉舌，賦政于外，四方爰發。」《史·本紀》：龍主賓客，遠人至。


 惟允。」

《周禮》大小行人、象胥諸掌由此經分職。




帝曰：「咨！汝二十有二人，

舊説二十二人，畸零增減，破碎不安，不知乃十干、十二支。經以作大統，内外州之符記者也。《謨》之辛壬癸甲，即其起例。《大誥》稱之爲十夫，《多士》統稱爲有幹有年，《易》之先後庚甲，《詩》之《斯干》，《豳詩》之《七月》，《春秋》之「春王正月」，《公羊》説以大一統是也。經創此義，傳記從而發揮。《周禮》正歲、正月、十日、十二月，合于《月令》，《史記》謂之十母、十二子。《天官書》與《淮南·天文訓》同以干支分配中外山川國地。《素問·本病論》曰天地二甲子，十干、十二支，上下經緯天地。諸説繁夥，略舉大概典則。以此二十二人合戊己居中，象二伯，八干爲八伯，十二支爲外十二牧，以配皇帝之二十一州。説詳《疆域圖表》中《五運六氣圖》、《辨方正位圖》、《四鄰各萬五千里圖》，可覆按也。


 欽哉！惟時

一時三月，四時八正十二月。


 亮

同量。○測量用推步法。


 天工。

《謨》曰：「天工人其代之」。蓋天有八風、十二月，人有八伯、十二牧，天有雌雄二神，人有戊己二伯，與之相應。《論語》「唯天爲大，唯堯則之」是也。




三載考績，

《周禮》大宰「三歲則大計群吏之治而誅賞之」。


 三考，

《伏傳》：「三歲而小考者，正歲而行事也。九歲而大考者，黜無職而賞有功也。」


 黜

《大學》新民。又民之所惡惡之。


 陟

《大學》明德，又民之所好好之。


 幽

北方幽都，堯所治。


 明，

南方明都，舜所治

 。○治南北，而兼治東西。


 庶績咸熙。

此句與帝咨羲和節同文。前句虚擬，此句徵實。堯之篇多而廣，故《論語》贊其「蕩蕩乎民無能名」。○《大戴·少閒篇》：「昔虞以天德嗣堯，布功散德，制禮朔方，幽都來服。南撫交趾，出入日月，莫不率俾。」此説自北及南，而東西日月之方亦治。


 分北三苗。

四凶獨言三苗，蓋苗竄于西，族衆難化。《謨》曰「苗頑」，《吕刑》曰「鰥寡有辭于苗」。惟分别治之，如皋陶之方施象刑是也。厥後《貢》曰「三苗不敘」，則苗皆被化焉。




舜生三十，徵庸三十，在位

堯禪位在二十五年，大會同之時岳牧群后皆至，方行禪讓典禮。言三十者，舉全數也。


 五十載，

兩二十五年，舜又讓禹，始終皆大會同之年。


 陟方乃死。

《墨子》：「舜西教乎七戎，道死，葬南巳之市。」《尸子》：「舜葬南巴之中。」《吕氏春秋》「舜葬紀市」，不詳其處。《孟子》：「舜卒于鳴條」，《括地志》：「安邑有鳴條陌，不聞有舜陵。」後世《平陽府志》乃云安邑縣西鳴條岡舜陵高三丈，蓋傅會也。《禮記》：「舜葬蒼梧之野，三妃未從。」《史記》：「舜南巡，崩于蒼梧，葬于江南九疑，是爲零陵。」《皇覽》曰：「舜冢在零陵營浦縣，其山九谿相似，故曰九疑。」《淮南》、《白虎通》、劉向、應劭皆主蒼梧。然有疑舜老禪禹，豈復南巡？仍當主鳴條爲實者。又有謂鳴條有蒼梧山，地在海州者。衆疑百出，莫衷一是。當知經義之舜乃後世標本，即徵庸、在位、陟方之年，皆所以起經制，而非編年之史也。則古無帝舜其人，安得實有其陵寢哉？







帝謨第三


舊稱《皋陶謨》，致羼增《大禹謨》，分出《益稷》。按《伏傳》，帝告即帝謨之譌文。揚子《法言》



 


「帝得之而爲謨」，即此篇舊説。







序

序文總舉通篇之大綱。


 曰若稽古

《典》之稽古爲同天。或説皋陶雖聖，不可以同天目之。按《董子·官制象天》、緯説三公在天爲三能，則皋陶同天可也。經義託古，《典》詳君道，《謨》詳臣道，皆藉古爲《尚書》起例。古又《爾雅》訓詁之詁。《藝文志》：「書者，古之號令。古文讀應爾雅，故解古今語而可知。」是孔子得古書，翻爲古文。古即爾雅，《論語》謂之雅言，《莊子》謂之譒。由稽而翻譯之，然後經皆古文，《史記》謂之孔氏古文、《詩》《書》古文是也。


 皋陶

《白虎通·聖人篇》：「何以言皋陶聖人也？以自篇『曰若稽古皋陶』，聖人而能爲舜陳道。」○按：《帝謨》爲舜專篇，稽古下當稱帝舜。《書緯·中候》「若稽古帝舜曰重華，欽翼皇象」，即此經師説。經不稱帝舜而稱皋陶者，皋陶爲舜陳道。《大戴》：「舜左禹右，皋不下席，而天下治。」通篇禹、皋陳謨，爲舜二伯，故《論語》謂舜無爲而治，恭己正南面。


 曰：「允迪厥德，

迪讀作軸，即地域廣輪之中心，《詩緯》所謂地軸，謂舜以惇德宅中而治也。


 謨明弼諧。」

《史記》説以謀明輔和。明，南方明都。舜治南極，與禹、皋共謀之，而舉用八元、八愷，以兼治東極、西極，故曰輔和。和指東西，説見《繁露》。《書》之《帝典》北方先治，堯乃使舜治南，主南北以治東西。故《謨》曰「謀明輔和」。《中候》周公，成王《洛誥》。《洛誥》東西通畿，主東西以治南北，故曰「和恒四方民」。《書經》前後異局，倶以兩京控御全球，此孔經哲想之所周至，以下俟百世者也。○《繁露》：「天有兩和，以成二中。歲立其中，用之無窮。是北方之中用合陰而物始動于下，南方之中用合陽而養始美于上。動于下者不得東方之和不能生，中春是也。其養于上者不得西方之和不能成，中秋是也。然則天地之美惡在兩和之處，二中之所來歸，而遂其爲也。」又曰：「成于和，生必和也；始于中，止必中也。中者天地之所終也，而和者天地之所生成也。夫德莫大于和，而道莫止于中。」


 禹曰：

皋爲司馬，禹爲司空，爲舜二伯，言于帝前。


 「俞！如何？」

《論衡·問孔篇》：「皋陶陳道帝舜之前，淺略未極，禹問難之，淺言復深，畧指復分。」


 皋陶曰：「都

 ！慎

慎，讀作「鎮」。《周禮》九服九畿止于鎮，《内經》謂之九鍼，即九州之邊際。


 厥身，

《靈樞·經水篇》以身配地，爲天下一人説。《禮運》「中國一人」，則小言之也。


 修

《大學》修身爲家、國、天下之本。


 思

思從囟從心，即腦，爲本篇之元首。《洪範》五事爲思。《素問》：「心者，君主之宫。」即喻地中京師，爲天下一人之大例。説詳《皇帝疆域·五事圖》。


 永。惇

惇，讀作「鶉」，即鶉火。《皇道篇》中夏日永星火，謂舜所治在地中皇國之南。


 敘九族，

九族即九州，即《周禮》邦國。堯北方九州已治，故曰親睦。舜南方九州方闢，故曰敘。


 庶明

緯説孔子德在庶，南半球明都乃孔聖託舜以開闢，故曰庶明。


 勵

 翼，

翼爲左右，指東方西方，即八元八愷所治。


 邇可遠，

由邇及遠，由小推大。


 在兹。」

二玄相並爲兹，喻南北兩黑道，堯舜之所分治。


 禹拜昌言，

《孟子》：「禹聞善言則拜。」


 曰：「俞！」

經

以下爲經，發明序意。


 皋陶曰：「都！在知人，

《大學》「在明明德」，司空封建事。○《論語》：樊遲問知，子曰：「知人。」又曰：「舉直錯諸枉，能使枉者直。」


 在安民。」

《大學》「在新民」，司馬兵刑事。


 禹曰：「吁！咸若時，

《周禮》「辨方正位」。按：合四時。○若時者，順時也。《史記·自序》：「夫春生夏長，秋收冬藏，此天道之大經也。弗順則無以爲天下綱紀，故曰四時之大順，不可失也。」經以四時統括全球，如《禮記·月令》十干十二月分方，統于五帝，則天下岳牧皆在是。故曰：孔子，聖之時。


 惟帝

帝，謂舜。《謨》之帝全爲舜。


 其難之。

《鹽鐵論》：「皋陶對舜在知人，惟帝其難之。」《論語》「修己以安百姓」、「博施濟衆」，皆謂堯舜猶病。


 知人則悊，

土圭杙柯。


 能官人。

《周禮》設官分職。○説詳《逸周書·官人》、《大戴·文王官人》。


 安民

析薪用斧。


 則惠，

辟以止辟，明刑所以弼教。○《周禮》：大宰「教典以安邦國」，大司徒「以本俗六安萬民」，大司馬「均守平則以安邦國」。


 黎民懷之。

謂南極黑道之民。


 能悊

用有德。


 而惠，

討有罪。


 何憂乎驩兜！

《典》：放驩兜于崇山，以變南蠻。


 何遷乎有苗！

竄三苗于三危，以變西戎。


 何畏乎巧言令色

《典》謂共工靖言庸違，象恭滔天，《左傳》説以崇飾惡言，靖譖庸回，即巧言令色也。


 孔壬！」

壬，《説文》位北方，《月令》冬三月其日壬癸，《典》流共工于幽州，以變北狄，即壬方也。舉壬以爲甲丙庚之起例，乃經中舉隅例。○禹不言東方鯀，子爲父隱也。




皋陶曰：

此節言知人、官人。


 「於，亦行有九德，

《立政》九德之行，由《洪範》三德化爲九德，如《春秋》三科九旨，《王制》三公九卿，《内經》三部九候。


 亦言其人有德，

設官分職，必由德選。


 乃言曰，載

地輿幅員，同以車比地。


 采采。」

《周禮》九畿，采在第五。「采采」者，一爲東西，丨爲南北，合爲萬里，以爲皇九州之中州，故重言之。《詩》之「采采卷耳」、「采采芣苢」，皆從此起例。


 禹曰：「如何？」皋陶曰：「寬而

九「而」字補偏救敝，德協于中。


 栗，

與《典》文同。


 柔而立，愿而恭，

柔克，司徒之三德。○鄭本「愿而共」在「擾而毅」下。


 亂而敬，擾而毅，直而温，

此句與《典》文同。○正直，司空之三德。○鄭本以「擾而毅、愿而共、亂而敬、直而温」爲次。


 簡而廉，剛而
 ，

《典》曰剛而無虐。


 彊而義。

剛克，司馬之三德。○《逸周書》：「常訓九德：忠、信、敬、剛、柔、和、固、貞、順。」貞當作直。又：「寶典九德：一孝、二悌、三慈惠、四忠恕、五中正、六恭順、七寬弘、八温直、九兼武。」多與此同。


 章厥有常，吉哉！

《立政》：「其惟吉士，用勱相我國家。」○《公羊補證疏》：《洪範》言三德，《帝謨》言九德，鄭君以三爲九，如醫家三部九候，博士説九錫、九命，合爲九，分爲十八。經制命官，因德錫命。《穀梁》言三公，有知、仁、勇之目，《論語》亦以知、仁、勇爲三公，即剛、柔、正直之所出。一德之中，分三子目：天子爲峻德，臣工以三德分：仁司徒，知司空，勇司馬。一分爲三，凡一德爲士，三德爲大夫，各因其德以命官，所謂「日宣三德，翊明有家」者。大夫三命，一命一德也。大夫以下爲專長，不擅異能，即爲一德，所謂「日嚴六德，亮采有邦」。卿六命，則必兼他長，如剛三德、柔三德必兼正直，乃成六德，然後六錫爲卿。至三公則必九德皆備，仁至義盡，無不兼包，九德已全，乃命九錫，所謂「九德咸事」者，爲三公也。蓋德者顛倒反覆，各就本性，補敝救偏。三德爲自修之本，而官人選舉，尤治法之樞要也。




「日宣三德，

寬、柔、愿三德屬柔，亂、擾、直三德屬正直，簡、剛、彊三德屬剛。


 夙夜

言晝夜括四方。


 翊

 明

翊即「翌」，通「翼」。「翊明」即「庶明亮翼」之省文。


 有家，

三德爲大夫。○大夫之職，在王朝佐九卿，在侯國佐伯牧。中央四方皆設此職，故曰夙夜。舜方治南，以兼東西，故曰翼明。○大夫有家，諸侯有國，皇有天下。《大學》等級，即由此經生義。


 日嚴祗敬

「嚴祗敬」三字同義。先師以祗訓嚴，後師以敬解祗，訓詁誤入正文，書中多有此例，所以聱牙難讀。今分别記識之。


 六德，

如剛柔三德兼正直三德。


 亮采有邦。

《典》曰「高采惠疇」，「亮」讀「量」，量人掌建國營國，采爲大小九州畫界之處。六德爲卿，卿在畿内，疆域止于采；卿出封爲諸侯，則在采之外。


 翕受

兼備剛、柔、直之三才。


 敷施，

泛應曲當。


 九德

九德爲三公。


 咸事，

《立政》三事即三公。○《禮緯》：「禮有九錫，進退有節，行步有度，賜以車馬，以代其步。其言成文章，行成法則，賜以衣服，以表有德。其長于教誨，内懷至仁，賜以樂則，以化其民，其居處修理，房内不泄，賜以朱户，以明其别。其動作有禮，賜以納陛，以安其體。其猛勇勁疾，執義堅彊，賜以虎賁，以備非常。其内懷至仁，執義不傾，賜以弓矢，使得專征。其亢陽威武，志在宿衛，賜以斧鉞，使得專殺。其孝慈父母，賜以秬鬯，使之祭祀。」按：九德九命，爲公爲伯；六德六命，爲卿爲侯伯；三德三命，爲大夫；一德一命，爲士。經傳錫、命錯見，尊者用錫，卑者用命。《周禮·大宗伯》九儀之命，下四等言受，受即命也；上四等言賜，賜即錫也。兼舉則錫、命一也，孤文則錫大命小。


 俊乂在官，

《孟子》「尊賢使能，俊傑在位」，《董子》：「有大功德者受大爵士，功德小者受小爵士，大材者執大官位，小材者受小官位，如其能，宣治之至也。故萬人者曰英，千人者曰俊，百人者曰傑，十人者曰豪。豪、傑、俊、英不相凌，故治天下如視諸掌上。」


 百僚師師，

《酒誥》：「越在内服，百僚庶尹。」○《明堂位》：有虞氏官五十。以事實論，安有百僚？


 百工

《考工記》以工爲官，百工即百官。


 惟時，

《酒誥》：「越在外服，侯、甸、男、衛

 、邦伯。」○四嶽、八伯、十二牧、七十二侯皆統于四時。○《禮含文嘉》：「九賜者，乃四方所共見，公、侯、伯、子、男所希望。」


 撫于五辰，

《範》五紀，歲、時、日、月、星也。


 庶績其凝。

《典》曰「庶績咸熙」。




「毋教逸欲有邦，

《孟子》：「天子適諸侯曰巡狩，諸侯朝于天子曰述職。」「入其疆，土地荒蕪，遺老失賢，掊客在位，則有讓。一不朝，則貶其爵；再不朝，則削其地。」


 兢兢業業，

《爾雅》：「兢兢，戒也。業業，危也。」


 一日二日

《詩》一之日、二之日、三之日、四之日爲五運法，即甲乙八干也。此舉一二以包三四，互文也。


 萬幾。

讀作畿。○《周禮》土圭法，一日千里。《大司徒》：每畿千里，由一日二日至于五日五畿，兩面合計，爲萬里，即萬畿，即《典》之萬國，爲方三萬里之一州。《詩》所謂「五日爲期」是也。然一日、二日乃數之始，萬乃數之盈。全球以五帝均分，各萬二千里；四帝均分，則各萬五千里。言萬畿者，舉成數也。○一説一日即騶衍大九州八十一分之一，二即《月令》七十二候

 ，爲邊鄙。


 無曠庶官，

《周禮》設官分職，《書》主素統，緯説孔子在庶，故曰庶官。○《立政》爲專篇。


 天工人其代之。

《範》五紀例，皇爲歲，帝法四時，卿法月，師尹法日，庶民法星。經義天人合一，故董子有「官制象天」之説。○緯説三公在天爲三能，九卿爲北斗。又天子法斗，諸侯應宿；諸侯上象四七，三公寅亮參兩。




「天

天有五天、九天之説。五天配五帝，九天配九州、九野。别有一上天，以爲各天之主宰。皇配天，帝爲天之子。天統全球，經例舉天以包地，以爲大統之範圍，一切典制莫不取法于天，故孔子曰「知我其天」。


 敘有典，敕我

以人合天，我即皇也。


 五典

五典即五常，分五方。《素問》：「天地之間，六合之内，不離乎五。」按：五常，仁、義、禮、智、信。班《律曆志》以配五行、五事。


 五惇哉！

《周禮》五地、五民、五動植，即由此經生義。


 天秩有禮，

禮者，天地之序也。


 自我

皇。


 五禮

五方不同，以五别之。○三禮天、地、人爲竪説，五方、五禮爲橫説。


 五庸哉！

《周禮》司徒以五禮防萬民之僞，而教之中。○以上司徒之職司。


 同寅

《禹貢》十有三載乃同，《周禮》大會同，俱在寅年寅月，故曰「同寅」。○一説六氣、十二支各三十度，以斗杓所指爲寅，爲正月。《記》謂十二月還相爲本，亦爲同寅。《内經》移光定位，每宫三十度，觀其方月而可知。


 協共

共通貢，即《禹貢》九州之貢。


 和衷

衷與沖同。


 哉！

地中交會和合，變六沖爲六合。沖人、沖子皆指兩端邊鄙。




「天

即皇。


 命有德，

《文侯之命》爲專篇。


 五服

《周禮》吉服五，凶服五，齊服五，共十五服。本篇「
 


 成五服」，即《康誥》侯、甸、男、采、衛之起文。推之十五服，皆所以封建嶽牧。五章

《伏傳》：天子衣服，其文華蟲作會，宗彜、璪、火、山、龍。諸侯作會，宗彜、璪、火、山、龍。子男宗彜、璪、火、山、龍。大夫璪、火、山、龍。士山、龍。


 哉！

典命掌五等、五儀，司服亦分五等。○此司空封建事。


 天討有罪，

《費誓》、《吕刑》爲專篇。


 五刑

班《刑法志》：「《書》云『天討有罪』，故聖人因天討而作五刑：大刑用甲兵，其次用斧鉞，中刑用刀鋸，其次用鑽鑿，薄刑用鞭扑。」


 五用哉！

《周禮》司馬公、司寇卿所掌事。


 政事茂哉！茂哉！

《漢書》董仲舒策曰：「茂哉茂哉，勉彊之謂也。」




「天

上


 聰明

《漢書·李尋傳》：「《書》云『天聰明』，蓋言紫宫極樞，通位帝紀，太微四門，廣開大道，五經

 六緯，尊術顯士，翼張舒布，燭照四海。」


 自我

中央皇。


 民

下。


 聰明，

《典》之四目、四聰分南北，《範》五事、東視西聽爲天下一人之例。此當主四天説。


 天

上


 明威

明，南方明都。威從戌從女，《説文》：「威，姑也。」在地爲戌，爲北方，在天爲須女之宿。


 自我

皇。


 民

下。


 明威。

《左·成十三年傳》：「民受天地之中以生，所謂命也。」《中庸》：「天命之謂性

 」，「道不可須臾離」。天有四宫、四帝，地有四方、四帝。《論語》：「天不言，四時行。」聖人順天出治，所謂中天下而立，定四海之民也。


 達于上下，

天地。○上下四旁爲六宗。「光被四表，格于上下」，與此相印證。


 敬哉有土！」

《易·繫》：「在天成象，在地成形。」故《淮南》説天有九野，分九天。《地形訓》「九州分九土」，即《周禮》馮相氏、保章氏之所掌。○《河圖括地象》：「天有五行，地有五岳；天有八氣，地有八風；天有九道，地有九州；天有四維，地有四瀆；天有九部八紀，地有九州八柱。」




皋陶曰：

繼上文而緟言之。此經恉託古爲言者。


 「朕言惠，

安民則惠之惠


 可厎行。」

《穀梁》：「勇者行。」皋陶爲司馬，故主行。○《白虎通》：「皋陶爲舜陳道：『朕言惠，可厎行。』」


 禹曰：「俞！乃言厎可績。」

《禹貢》「覃懷厎績」、「和夷厎績」、「原隰厎績」。又「東原厎平」、「震澤厎定」、「三邦厎貢」，即從此文生義。故《貢》之九州，《大戴》以爲戴九天。又曰明耳目治天下，即承上「天聰明」而言。




皋陶曰：「予未

《易》未濟、既濟，《詩》未見、既見，未爲俟後，既爲法古，凡《論語》之未，皆謂未來。一説未讀作寐。


 有知

未來前知。


 思，

思與詩通，託之哲想以言志。


 日

日以東西分晝夜。


 贊贊襄哉！」

此句與下「思日孳孳」對文。○贊，佐也。皋陶以全球之廣，欲與禹東西分治。禹贊于東，皋陶贊于西，如《詩》之周、召分陝，《召誥》、《洛誥》之東西二洛通畿，亦《大戴》所謂舜左禹而右皋陶也。




帝曰：「來，禹！

舜未立，爲司馬，皋陶爲士，舜爲帝，則皋陶爲司馬，如漢之大將軍輔政，故先皋陶而後禹。


 汝亦昌言。」

欲聞禹之嘉謨。


 禹拜曰：「都

 ！予何言？

爲政不在多言。


 予思日

日以南北分寒暑。按：日，古文作
 

 ，象地球形。《書緯》言地動，《大戴》曾子言地圓，是孔門早有地球之説。無以象之，以
 

 象之，故地有四遊，與日相應。
 孳孳。」

此句與上「思日」、「贊贊」對文。○「孳」接《謨》序「在兹」而言。兩「孳」指南北兩黑道，嚴寒之地，皆爲子方，即《易》所謂坎坎。地中赤道，爲二南，即《易》所謂重離。禹謂東西分治，則地之南極、北極何時開闢。




皋陶曰：「吁！如何？」

質問開闢南北極之治法。


 禹曰：

以下司空事。


 「鴻水

此追敘地質學説。地由海初成陸地，水土之事責在司空，故由鴻水説起，即海水中浮出陸地。


 滔天，

《史記》騶子附傳：「天下八十一州，乃有大瀛海環其外。」


 浩浩褱山襄陵，

《周禮》五土，西山林，南丘陵。此舉西南，偏重南極。不言北、東者，天地之化，自北而東，長養于南，收功于西也。○


 下民

南半球爲下方，故民爲下民。○《吴越春秋》：「禹曰：吾爲帝，統治水土，調民安居，使得其所。」按：禹云純治水土，是統治全球之水也。


 昏墊。

《河圖挺佐輔》文曰：「百世之後，地高天下，山陵消去，不風不雨，不寒不暑，民復其土，皆知其母，不知其父。如此千載之後，天可倚杵，洶洶隆隆，曾莫知其始終。」此開通南半球之預言，故云百世後地高天下，山陵消去，即
 


 襄之説。不風不雨，至不知父，即昏墊未開化也。餘則地球毁滅之説。予乘四載，

四鄰地輿也。○《吴越春秋》：「禹于是周行

 内，東造絶域，西延積石，南踰赤岸，北過寒谷。徊崑崙，察六扈，脈地理，名金石。寫流沙于西南，決弱水于北漠。青泉赤淵，分入洞穴。通江東流，至于碣石。疏九河于潛淵，開五水于東北。鑿龍山，闢伊闕。平易水土，觀地分州。殊方各進，有所納貢。民去崎嶇，歸于中國。」隨山

《伏傳》：禹奠南方霍山。○《周禮·職方》言九山。


 
 木，

此句起《禹貢》序。《禹貢》爲此經專篇。○《山海經》：「禹曰天下名山，經五千三

 百七十山，六萬四千五十六里，居地也。」「天地之東西二萬八千里，南北二萬六千里，出水之山八千里，受水者八千里，出銅之山四百六十七，出鐵之山三千六百九十。」按《山經》十三篇皆首南方，舊以爲禹治水所記，即《典》、《謨》開闢南極之師説也。其中名山異木，不勝縷述。又《吕氏春秋·慎行論·求人篇》言禹四至之地及山與木亦備。


 暨益

知人。○孟子云：「益掌火。」《大戴》：「禹舉益以贊其身。」○《吴越春秋》：「禹齋三日，庚子，登宛委山，發金簡之書。案金簡玉字，得通水之理。復返歸嶽

 ，乘四載以行川。始于霍山，徘徊五嶽。《詩》云：『信彼南山，惟禹甸之。』遂巡行四瀆，與益、夔共謀。行到名山大澤

 ，召其神而問之，山川脈理、金玉所有，鳥獸昆蟲之類，及八方之民俗，殊國異域，土地里

 數，使益疏而記之。故名曰《山海經》。」乃《詩》之益，與此不同。


 奏庶鮮食。

鮮，鄭作鱻。未開化之地，民皆茹毛飲血。《王制》：「南方曰蠻，雕題交趾，有不火食者矣。」


 予決九川，

《莊子》：「禹之湮洪水，決江河，而通四夷、九州也。名山三百，支山三千，小者無數。禹親自操槖耜，而九雜天下之川。」按：天下之九川，即全球大九州之川。如《周禮·職方氏》每州之川浸，即《典》所謂濬川，《貢》所謂九川滌原，匪但在中國。


 距

導江歸海。


 四海，

四方，四海，如今南北冰洋、大平洋、大西洋是也。若中國，安有四海？○《吕氏春秋》：「凡四海之内，東西二萬八千里，南北二萬六千里，水道八千里，受水者亦八千里，通谷六，名川六百，陸注三千里，小水萬數。」説同《淮南·地形訓》○《禹貢》爲專篇。


 浚甽澮，

比小九州，三千里。


 距

導甽澮歸川。


 川。

九千里。○《考工記》：「匠人爲溝洫，耜廣五寸，二耜爲耦，一耦之伐，廣尺深尺，謂之
 


 ，廣二尋，深二仞，謂之澮。專達于川，各載其名。凡天下之地執，兩山之間必有川焉，大川之上必有涂焉。」《地官·遂人》亦有此説。此經制井田之所託始。暨稷播，

水土既闢，稷始教稼。○《吕刑》：「稷降播種，農殖嘉穀。」又《吕氏春秋·任地篇》記后稷播種之説甚詳。


 奏庶艱食

艱，馬本作根，云根生之食，謂百穀。


 鮮食，貿遷

《史記》：食少，調有餘，補不足，徙居衆民。


 有無

《易》：「日中爲市，交易而退，各得其所。」○《周禮》司市、質人諸掌，由此分職。


 化居，

化，當作「貨」。《貨殖傳》。


 烝民

安民。


 乃立，

《詩》：「思文后稷，克配彼天，立我烝民，莫匪爾極。」謂立極也。《洪範》五皇極，中央立極，又謂之庶民極。○《周禮》言以爲民極，乃立某官者五。


 萬邦作乂。」

萬邦即萬里、萬國。《典》曰「協和萬國」，此云「萬邦作乂」，皆指中央方萬里，乃大九州之一，爲地中和合之地。○乂，古五字。《洪範》五爲皇極，居中，統御八方。乂象氣交。《周禮》：「土圭測日，以求地中，陰陽之所和，四時之所交，乃建皇國。」《素問·六微旨》：「上下之位，氣交之中，人之居也。」謂皇居地中京師，四方民大和會。《洛誥》「其自時中乂，萬邦咸休」是也。




皋陶曰：「俞！師汝昌言。」

禹曰：「都！帝，慎

讀作「鎮」。《周禮》畿服止于鎮。


 乃在位。」

《周禮》：「惟皇建國，辨方正位。」


 帝曰：「俞！」禹曰：「安汝止，惟幾

讀作「畿」。《易》「月畿望」，謂三十輻以象月，即《禮記》月以爲量，望三五而盈。○《大學》引《詩》曰：「邦畿千里，惟民所止。」


 惟康，

《洪範》五福康寧，五皇極，亦曰「而康」。


 其弼

中爲直綫，二弓孤綫也。○天道猶張弓，《易》「先張之孤，後説之弧」。


 直，

直者爲繩，地球經線皆直。弼之言輔，緯線括弧爲弼。


 惟動

地動。○緯説地常動不止，譬如人在舟中，舟行而人不覺。


 丕應。

《史記》「天下大應」。○緯説地有四遊，升降與四方、四時、日光、星辰相應。


 傒志

思想所及，所以俟後，如《詩》之言志。


 以昭受上帝，

《召誥》：「王采

 紹上帝，自服宇

 土中。旦曰：『其作大邑，其自時配皇天。』按：天之九野，鈞天在中央；地之九州，京師在地中。上承天極，故《詩》曰「上帝是皇」。


 天

皇配天。


 其申命

《皇道篇》申命二叔主南北，即堯舜二帝上下分治。


 用休。」

鄭説休謂符瑞。




帝曰：「吁，臣哉！

南北爲臣。○騷賦以堯主北舜主南，爲堯之臣。○《詩·陳風》在南，《唐風》在北。一云無冬無夏，一云冬之夜，夏之日。


 鄰哉！

東西二帝爲鄰。○《易》曰：「富以其鄰」，「東鄰殺牛，不如西鄰之禴祭」。


 鄰哉！

四帝爲四鄰，每帝萬五千里。下文「欽四鄰」。説詳《疆域圖表·四鄰圖》。


 臣哉！」

《左傳》説舜舉八愷，爲高陽之臣，主東。舉八元，爲高辛之臣，主西。《伏傳》一嶽兩伯爲堯之臣，主北。《吕覽》舜有九子，即十干合戊己。《論語》舜臣五人，舉其半也，主南。○此《周禮》春、夏、秋、地官所由設官分職。


 禹曰：「俞！」帝曰：「臣

接上「臣哉」而言。


 作朕股肱

股肱比二伯。本篇「股肱良哉」以輔元首。


 耳目。

四目四聰比八伯。○此《禮運》「天下一人」例所由起。説詳《疆域圖表·五事圖》。


 予欲左右有民，

左右比二伯。《大戴》舜左禹右皋，即《帝謨》師説。《大誓》左黄鉞、右白旄，《顧命》左太保、右畢公，皆二伯也。


 女翼。

兩肱如翼，比于鳥之羽翅。


 予欲

欲居六情之中爲七。《論語》「七十從心所欲」。


 宣力四方，

四方，四嶽，推行政治，即《論語》所謂行。○《詩》：「膂力方剛，經營四方。」


 女爲。

兩股行四方，比于獸之指爪。




「予欲觀

目治，爲光學。


 古人之象，

古，即「稽古」之「古」，經制託之古。


 日、月、

《詩》日升月恒，象東西兩京、二伯。日居月諸，以十干主九州，爲居守伯，爲日居。以十二支主外州，爲諸侯，爲月諸。《洪範》「卿士惟

 月，師尹惟日，庶民惟星」，皆經中官制象天之義。


 星、辰、

中國星象命名取義，皆出于緯書。孔作六經，以天包地。經中典制，取法天文。《史·天官書》以天星分五宫，中宫天極，太乙之居，《尚書》皇統六合象之。四方四宫，即《月令》之四時，《尚書》四帝四鄰象之。經制法天，範圍百世，故聖欲無言。西學星象，則立説破碎，無所取裁。


 山、龍、華蟲，作繪；

《考工記》畫繢之事。


 宗彜、藻、火、

《伏傳》：「山龍，青也；華蟲，黄也；作會，黑也；宗彜，白也；璪火，赤也。天子服五，諸侯服四，次國服三，大夫服二，士服一。」


 粉、米、黼、黻、絺
 

注



 繡，

《周禮》縫人「掌王宫之縫線之事，以役女御，以縫王及后之衣服」。


 以五采

五方例。


 章施于五色，

《考工記》：「畫繢之事，雜五色。青與赤謂之文，赤與白謂之章，白與黑謂之黼，黑與青謂之黻，五采備謂之繡。土以黄，其象方，天時變，火以圜，山以章，水以龍，鳥獸蛇。雜四時五色之位以章之，謂之巧。」


 作服，

服與輻、福通。


 女明。

四目多見。




「予欲聞

耳治爲聲學。


 六律、

《伏傳》：「六律者何？黄鐘、蕤賓、無射、太蔟、夷則、姑洗是也。故天子左五鐘，右五鐘。天子將出，則撞黄鐘，右五鐘皆應。入，則撞蕤賓，左五鐘皆應。舉陽律以包陰吕，如職方六裔。


 五聲、

五方例。


 八音、

《周禮》：太師「掌六律、六同，以合陰陽之聲。陽聲黄鐘、太蔟、姑洗、蕤賓、夷則、無射，陰聲大吕、應鍾、南吕、函鍾、小吕、夾鍾，皆文之以五聲，宫、商、角、徵、羽，皆播之以八音，金、石、土、革、絲、木、匏、竹。」大司樂亦職掌之。○《白虎通》：「八音者，何謂也？《樂記》曰：『土曰塤，竹曰管，皮曰鼓，匏曰笙，絲曰絃，石曰磬，金曰鐘，木曰柷敔。』此謂八音，法《易》八卦也，萬物之數也。八音，萬物之聲也。」又《樂記》曰：「壎，坎音也；管，艮音也；鼓，震音也；絃，離音也；鐘，兑音也；柷敔，乾音也。」下當補「笙，巽音也；磬，坤音也」，皆以統括全球，爲八方、八州之符記。《左傳》「舞所以節八音而行八風」，則又以人合天也。


 七始、

枚本作「在治」。○按：《伏傳》：「五聲，天音也；八音，天化也；七始，天統也。」此八伯之事，分定于五，此五嶽之事也。蔟以爲八。


 詠，

枚本作「忽」，《本紀》作「來始滑」，《集解》説「滑」作「忽」，鄭君解作「笏」，《索隱》「來始」，謂今文作「采政」，義殊曲。○《漢·律曆志》：「《書》云：『予欲聞六律、五聲、八音、七始詠，以出内五言，女聽。』『予』者，帝舜也。言以六律合五聲，施之

 八音，合之成樂。七者，天地四時，人之始也。順以歌詠五常之言，聽之則順乎天地，序乎四時，應人倫，本陰陽，原情性，風之以德，感之以樂，莫不同乎一。惟聖人爲能同天下之意，故帝舜欲聞之也。」


 以出納五言，

四方、中央五方之言，即《王制》譯語。


 女聽。

四聰多聞。○《墨子·尚同中》：「夫唯能使人之耳目助己視聽，使人之吻助己言談，使人之心助己思慮，使人之股肱助己動作。助之視聽者衆，則其所聞見者遠矣。助之言談者衆，則其德音之撫循者博矣。助之思慮者衆，則其談謀度速得矣。助之動作者衆，即舉其事速成矣。故古者聖人之所以濟事成功，垂名于後世者，無他故異物焉，曰唯能以尚同爲政者也。」




「予違，女弼，

二公夾輔，比于二弓。


 女無面從，

《孟子》：「與讒諂面諛之人居國欲治，可得乎？」


 退

《詩》：「退食自公。」


 有後言。

《史記》説「退而謗予」。


 欽四鄰！

《書》以堯、舜、高陽、高辛四帝分治天下，爲四鄰。如《月令》四時《論語》「德不孤，必有鄰」，即解此四鄰。説詳《皇帝疆域》第十及四十一圖。




「庶頑讒説，

《論語》「遠佞人」，《中庸》「去讒」。○以下言知人、官人與學教國子之事。


 若不在時，

《周禮》大胥：「春入學，舍菜、合舞，秋頒學，合聲。」《王制》：「樂正崇四術，立四教。春秋教以禮樂，冬夏教以詩書。」依時立教，不在時，所謂不帥教者也。


 侯以明之，

保氏教國子以六藝，三日五射。


 撻以記之，

《典》「扑作教刑」，《小胥》「巡舞列而撻其怠慢者」。


 書用識哉，

大胥掌學士之版。


 欲竝生哉！

《王制》：「屏之遠方，示弗故生也。」


 工以内言，

《大司樂》「以樂語教國子：興、道、諷、誦、言、語」。


 時而颺之，

《王制》：「命鄉論秀士，升之司徒，曰選士。司徒論選士之秀者，而升之學，曰俊士。升于學者不征于司徒，曰造士。大樂正論造士之秀者，以告于王，而升諸司馬，曰進士。」


 假

枚本作格，謂始不帥教，繼而能變者。


 則承之庸之，

司馬辨論官材，論進士之賢者，以告于王，而定其論。論定然後官之，任官然後爵之。


 否則威之。」

移郊、移遂，屏之遠方，終身不齒。




禹曰：「俞哉！帝

承上四鄰統論四帝。


 光

《素問》移光定位。


 天

天統全球。


 之下，

光被四帝，一帝一表，均分天下。


 至

四至。


 于海隅

四海四帝，各占一隅。《周禮》土圭測景，南北致日，東西致月，由地中推至極邊。


 蒼生，

許慎書：「蒼，艸色。」「生，艸木生出土也。」


 萬邦

萬國方萬里，乃一帝之内九州。


 黎獻，

《大誥》「民獻有十夫」，即十干分配内九州。


 共

統内外州言之。


 爲帝臣，

以支干代内外嶽牧，同爲一帝之臣。


 惟帝時舉。」

四帝分占四時，舉用嶽牧，如舜舉高陽八愷、高辛八元。説詳《皇帝疆域·第四十一圖》。




傳「賦納以言，

《典》作敷奏以言。


 明試以功，車服以庸，

三句與《典》同文。


 誰敢不讓，誰敢不敬應！

《潛夫論·考績篇》：「夫聖人爲天口，賢人爲聖譯，是故聖人之言，天之心也；賢者之所説，聖人之意也。群僚師尹，咸有典司，各居其職，以責其效。百郡千縣，各因其前，以謀其後，辭言應對，各緣其文，以覈其實，則奉職不懈，而陳言者不得誣矣！《書》曰『賦内以言，明試以功，車服以庸，誰能不讓，誰能不敬應』，此堯舜所以養黎民而致時雍矣。」


 帝

謂舜。


 不

讀作「丕」。


 時敷，同

舜之治功自北而南，兼治東西，能敷布其四時大同之治。


 日奏，罔

罔，古「網」字。○《盤庚》：「若網在綱，有條而不紊。」


 功。」

土圭一日千里，以地球三萬里開方，繪形如網。




帝曰：

《史·夏本紀》引此經文，有「帝曰」二字。劉向上疏，以爲帝舜戒伯禹。《論衡·問孔》、《譴告》篇倶同此義。


 「毋若丹朱

當爲驩兜，音之誤。説詳俞氏燮。


 敖，

許慎引「敖」作「奡」。


 惟慢遊是好，敖虐是作；

《尚書釋文》：「傲」字又作「奡」，與《説文》合。


 罔晝夜頟頟，罔水行舟，

《論語》「奡盪舟」，孔安國注以爲陸地行舟。


 朋淫于家，用殄厥世。

《論語》「不得其死」。


 予創若時。」

禹曰：

《論衡·問孔》「禹曰」在「予創若時」之上。


 「予

《史·夏本紀》引此經文有「禹曰予」三字。


 娶塗山，

娶，一作「取」，通作「聚」，合也。《左·哀七年》：「禹合諸侯于塗山，執玉帛者萬國。」按舜使禹闢南服，《貢》之荆、揚二州土曰塗泥，故山曰塗山，不在中國境内。


 辛壬癸甲，

《書》以干支二十二爲内外嶽牧符記，言辛壬癸甲，爲北四州，以起乙丙丁庚之南四州。此經義寄託大統之隱見例。説詳《皇帝疆域·辨方正位》及《五運六氣圖》。


 啟

啟，開也，謂初開闢之土，非禹子名。


 呱呱而泣，

水土初平之地，人民嗷嗷待哺。


 予弗子。

子，《列子》作「字」。○《孟子》：「禹思天下有溺者，由己溺之也，是以如是其急也。」


 惟荒度土功。

《列子·楊朱篇》此句無「度」字，「土」即古「度」字，「土功」即周禮土圭測日。


 
 
 

注



 

《説文·卩部》：「
 


 ，輔信也。」段注言：「輔信者，以其字從卩。卩，瑞信也，從比則有輔義。」成五服，

《周禮·司服》：「吉服五，凶服五，齊服五。東方緇衣羔裘，爲吉服；西方素衣麑裘，爲凶服；中央黄衣狐裘，爲齊服。」分之爲五服，合之三五十五。一轂三十輻，以象月三五而盈，三五而闕。《羔羊》五紽、五緎、五總，《小星》「三五在東」。
 


 今作弼，左右夾輔爲弼，合中爲三。弼成五服，所謂三五十五也。至于五千。

《王制》三服三千里，此五服五千里，如《禹貢》。○按：《貢》之五服，每服包有二小名，三五爲十五服。《周禮》九服，合《板》詩六服，亦爲十五服。經言五服五千里，以帝統論，當爲十五服，萬五千里，乃舉零例。


 州

以五千里爲帝一州，則萬五千里爲帝九州。


 十有二師，

《典》曰「兆十有二州」，外州也。此十有二師，外州牧也。俗本《伏傳》所引乃别義，後人誤以説此文。○三萬里爲皇制，九州、十二州，以方六千里爲一州，四鄰之制，則以方三千里爲一州，一帝萬五千里，爲二十五州。


 外薄四海，

薄讀作「溥」。《詩》「溥天之下」。《吕刑》「四海之内方二萬七千里」。按：六合以内爲四海，《書》言「外薄四海」，至海而止。《詩》言六合以外，乃云海外有截。《山海經·海外四經》、《大荒四經》皆不在本世界。○《伏傳》：「夏成五服，外薄四海。東海魚須、魚目，南海魚革、珠璣、大貝，西海魚骨、魚幹、魚脅，北海魚創、魚石，出瑱擊閭，咸會于中國。」


 咸

統内外州及四方、四帝而言。


 建五長，

《王制》二伯、方伯、卒正、連帥、屬長爲五長。


 各

《王制》九州千七百七十三國，此加二十四倍，其數照推。


 迪

《史記》作「道」。


 有功。

《周禮》大府、内府掌受九功之貨賄。九功即冢宰任萬民之九職，僞《書序》乃有「九共」之説。


 苗

六經以素統爲主，詳于西方，故單舉苗。


 頑弗即工，

其有不歸職貢者，則如中國之苗頑。


 帝其念哉！」

念，讀作「驗」，謂帝當驗小推大，以治三苗之法治之。




帝曰：「迪

迪，讀作「軸」，轂中心爲軸，喻地中京師。


 朕德，

《説苑·君道篇》：「當舜之時，有苗氏不服，禹欲伐之，舜不許，曰諭教猶未竭也，究諭教焉，而有苗氏請服。天下聞之，皆非禹之義，而歸舜之德。」


 時乃功

《月令》政令授時。


 維敘。

以全球論，每朔須全頒二十曆憲，依斗杓所指，以爲敘説。詳《皇帝疆域》第三十圖。


 皋陶旁

四旁。


 祗厥

讀作「橜」，即槷柯。


 緒，

《周禮》：「冬夏致日，春秋致月，以辨四時之敘。」《皇道篇》曰「敬致」。


 方施

《洛誥》：「明光于上下，勤施于四方。」


 象刑，維明。」

《伏傳》：「唐虞象刑而民不犯，苗民用刑而民興胥漸。」象刑説詳《帝典》。




夔日

日，枚本作曰。本篇惟禹、皋陳謨，夔安得參語？○按：下云群后，與《典》之「既月乃日，班瑞群后」合。《封禪書》：「擇吉月日見四岳、諸牧。」此段用樂于廟，群后助祭，乃在會朝之後，亦不能預定何日，故但言日。


 戞擊鳴球，

玉磬。


 搏拊琴瑟

《明堂位》：「搏拊玉磬，揩擊大琴、大瑟、中瑟、小瑟，四代之樂也。」


 以詠，祖考

《周禮·大司樂》：「大合樂，以享先妣先祖。」又：「凡樂，黄鐘爲宫，大吕爲角，大蔟爲徵，應鐘爲羽，路鼓、路鼗、陰竹之管、龍門之琴瑟、九德之歌、九磬之舞，于宗廟之中奏之，若樂九成，則人鬼可得而禮矣。」


 來假。

《伏傳》：「古者帝王升歌清廟之樂，大琴練弦達越。大瑟達越，以韋爲鼓，謂之搏拊，何以也？君子大人，聲不以鐘鼓竽瑟之聲亂人聲。清廟升歌者，歌先人之功烈德澤也。故周公升歌文王之功烈德澤。苟在廟中嘗見文王者，愀然如復見文王。故《書》曰『搏拊琴瑟，以詠祖考來格』，此之謂也。」按：《伏傳》引文王以證《謨》之祖考，可見《書經》前後一轍，舜與周公聖德相同。


 虞賓

五帝分司五極，一代興王，四時代謝如客。如《王會篇》唐公、虞公、夏公、殷公。


 在位，

《伏傳》：「舜爲賓客，禹爲主人，樂正進，贊曰：『尚考大室之義。唐爲虞賓，至今衍于四海，成禹之變，垂于萬世之後。』」是此節乃帝舜大會諸侯、禪讓夏禹之事，當以高陽、高辛、唐虞爲賓，故曰「衍于四海」。


 群后

八伯、十二牧。○《孝經》：「天子之孝，四海之内，各以其職來助祭。」


 德讓。

群后德帝舜之禪讓，此必在二十五年大會同之時，天下岳牧乃能畢至。


 下管鞀鼓，

堂下樂作。


 合止柷敔，

《周禮》大合樂。


 笙庸

古文「鏞」。


 以閒，

《白虎通》以八音配八卦，爲全球八州之符記。今按：鳴球，石音，坤也；琴瑟，絲音，離也；管簫，竹音，艮也；鞀鼓，革音，震也；柷敔，木音，乾也；笙，匏音，巽也；庸，金音，兑也。獨闕土音。舜闢南離，其衝北坎。《靈樞經》曰：「風從虚來。」聖人謹候虚風而避之，故《周禮》缺冬官以垂戒。


 鳥獸蹌蹌，

《周禮》凡樂一變而致羽物，四變而致毛物，舉毛羽以括《周禮》五動物。


 簫韶九成，

《大司樂》：樂九變，舞九
 


 。○《白虎通·禮樂篇》：「舜舞簫韶，舜能繼堯之道也。」《左傳》季札觀樂，見舞《韶箾》者，曰：「德至矣哉！大矣！如天之無不幬也，如地之無不載也。雖甚盛德，其蔑以加于此矣，觀止矣！」鳳皇來儀。

吴才老以爲簫管之和聲。○孔子素統，以少昊爲主而鳳不至，故《君奭》曰「鳴鳥不聞」，《論語》云「鳳鳥不至」、「鳳兮德衰」。《詩》之黄鳥即鳳皇，喻皇以鳥紀官，即素統西皇，故《楚辭》主西皇，《列子》「西方聖人」，皆此義。




記夔曰：「於！予擊石拊石，百獸率舞，

此節文同《帝典》，《孔叢子》説引見前。


 庶尹允諧。」

《伏傳》：「于時卿雲聚，俊乂集，百工相和而歌《卿雲》。帝乃倡之曰：『卿雲爛兮

 ，禮縵縵兮
 

注



 ，日月光華，旦復旦兮
 

注



 ！』八伯咸進，稽首而和曰：『明明上天，爛然星陳。日月光華，宏予一人！』帝乃載歌曰：『日月有常，星辰有行。四時從經，萬姓允誠。于予論樂，配天之靈。還予賢聖，莫不咸聽。鼚乎鼓之，軒乎
 


 之。菁華已竭，蹇裳去之。』于時乃八風修通，卿雲藂藂，蟠龍賁信于其藏，蛟魚踴躍于其淵，龜鼈咸出于其穴，遷虞而事夏也。」

帝庸

帝禹登庸。


 作歌曰：「陟天之命，

陟帝位而膺天命。


 維時

四維，四時。


 維幾。」

讀作「畿」。○大司馬九畿。


 乃歌曰：「股肱喜哉！

《伏傳》：「股肱，臣也。」按股肱比左右二伯，《左傳》：「昔周公、太公股肱周室。」


 元首起哉！

《伏傳》：「元首，君也。」按元首指腦。《素問》：「心者，君主之官。」《靈樞》：「心者，五藏六府之大主也。」此爲天下一人之大例，説詳《皇帝疆域·五事圖》。


 百工熙哉！」

《周禮》謂之百官。


 皋陶

皋陶仍臣于禹。


 拜手稽首，

經立君臣之禮。


 揚言曰：「念哉！

以一人之身，驗推于天下。


 率作興事，

帝率群臣以任事，如元首統百體以作事。


 慎乃憲，

憲，法也。如《周禮》六典、八灋、八則之類。


 欽哉！屢省乃成，

《周禮》：小宰以官府之八成經邦治。《王制》：三公以百官之成質于天子。


 欽哉！」乃賡

續也。


 載歌曰：「元首明哉！

《内經》多藉醫以喻治法。


 股肱良哉！

人身奇經八脈以應八州伯，十二經以應十二牧。元首在上，居尊位以統之。


 庶事

素王立法，故經多庶字。


 康哉！」

《靈蘭秘典》：「主明則下安，以此養生則壽，没世不殆。」


 又歌曰：「元首叢脞哉！

鄭曰：「叢聚小小之事，以亂大政。」


 股肱惰哉！萬事隳哉！」

《秘典》：「主不明則十二官危，使道閉塞而不通，形乃大傷。以此養生則殆，以爲天下者其宗大危，戒之戒之！」


 帝拜曰：「俞！往

二伯出巡，故言往。


 欽哉！」




禹貢


四鄰例。《堯典》主北，《舜謨》主南，《禹貢》配高陽，八愷主東，《鴻範》配高辛，八元主西。《五帝德》由高陽至禹爲五。《貢》、《範》皆詳禹事，禹以司空佐堯舜治南北，兼統東西，而居地中。如《月令》黄帝，《大戴》禹履四時、據四海是也。



 第四


《大傳》七觀在第二。《禹貢》一名《九共》，即《周禮》所謂九貢，《大傳》九共即九貢也。《貢》九州即《範》九疇，疇、州古通。《鴻範》爲大範，故《貢》州由小推大，《頌》詩云小共、大共是也。《莊子》「禹湮洪水，而通四夷、九州」，又曰「九雜天下之川」；《大戴》「禹平九州，戴九天」；《淮南》「天有九野，地有九州；天統地，地承天」，兩相印合，是禹治中國之水，《尚書》驗推之，以治全球之水。就事實論，禹不過治黄河之水耳，長江自古無水患。《貢》以九州導水概爲禹功，託禹以爲天下後世法，此經所以異于史也。舊解囿于中國，削足適屨，與經不符。







序禹

爲治之道，先重生養，由司空平水土始。故六經言治，必首司空。○禹在春秋爲王伯。九州方三千里，在《尚書》爲帝司空，同皋陶爲伯。九州方萬五千里，推之皇世，爲皇司空，則爲大禹九州，方三萬里。《詩經》以禹爲天神，爲神禹，當分别審量説之，不可淆混。


 敷土，

《頌》詩「禹敷下土方，外大國是疆，幅隕既長」，《中庸》「上律天時，下襲水土」，以土與天相承襲。天大，地亦大，匪但中國水土而已。○《周禮》地官及夏官量人、職方、土方、懷方、合方、訓方、形方，《考工》匠人諸職，皆敷土之官。


 隨山
 木，

木當作水。


 奠高山

道山。


 大川。

道水。○《職方氏》：九州各有山鎮，各有川浸。司徒五土，以山林川澤分東西，山師、川師、山虞、林衡、川衡、澤虞諸職由此分司。○《山海經》：「禹曰：天下名山，經五千三百七十山，六萬

 四千五十六里，居地也。言其五臧，蓋其餘小者甚衆，不足記云。天地之東西二萬八千里，南北二萬六千里，出水之山八千里，受水者八千里，出銅之山四百六十七，出鐵之山三千六百九十。」




經冀州：

始北方冀，終西北雍。如曆法，冬至順行，起于黄鍾坎宫，一周至乾止，《洪範》則用生成數，坎一、離二、震三、兑四、中五。九五福，兼六極爲十。五、十同居中。○《貢》于每州皆舉山水以定疆域。冀州上不以恒嶽及水名爲疆界，且互見他州山水，是以九州爲一州也。騶衍謂禹序九州，爲中國神州，神州内自有九州，即謂冀州一州方三千里也。又由禹州推及九九八十一州，即大九州，二萬七千里。此《禹貢》先師舊説。《淮南·地形訓》：「正中冀州曰中土，當配九野之中央鈞天」，皆推闡《禹貢》及于全球。此中又分天人言，實地爲世界，以星立民，爲《詩》、《易》天學。○正北方，《易》爲坎卦，干壬癸，支子。《春秋文耀鉤》以冀州屬北斗樞星。《五行大義》以斗第九星應坎宫對冀州。按：坎宫當配《淮南》正北濟州，在天爲玄天，《靈樞》爲叶蟄之宫，主冬至，當今露西。


 既

從《易》既濟、未濟起例，未爲未來，爲俟後，既爲既往，爲法古，皆預擬之詞也。下同。


 載壺口，

山名，詳道山。○海外山水，用翻譯例。《公羊》地從中國，名從主人，即翻譯例。《禹貢》山水多寄託，不能實指爲中國某地。後人揣測傅會，以名其地，或一名而有數地，解家誤據，皆失本旨。


 治梁

梁，西方州。《爾雅·釋天》：「大梁，昴也，爲西方酉宫宿。」○西方。


 及岐。

西北。○岐山在雍州境内。


 既修太原，

中央。○太之言大，與小相對。原《周禮》五土，中爲原隰。《穀梁》舉翻譯例，謂中國曰太原，夷狄曰大鹵，是大原不在晉國境内，皆大統師説也。惟《左傳》據小統，謂臺駘處大原，而晉取滅之，故秦始乃置太原郡。後人沿之，以爲山西太原。《禹貢》地名如此沿誤者甚多，經義晦盲久矣！


 至

四方，四至。《左傳》管仲召陵所言之四至，爲一王之土宇。《王制》每至千里，六至三千里，是爲最小之制。《貢》州惟冀雍首尾言至。一州之中，又以九分，所謂八十一。


 于嶽陽。

東西○言嶽，即統四嶽。華陽、衡陽舉西南二嶽，則東北二嶽從同，即包九州在内。若單言冀州，則嶽在正中，不得言至于。○以上于王九州方三千里内，即寓大統之意。


 覃

《詩》「葛之覃兮」、「覃及鬼方」。


 懷

《周禮》：懷方氏掌來遠方之民，當在藩以外。


 厎績，

「厎績」二字見《帝謨》，謂帝功已成。


 至于

由藩以推帝之四至，方萬五千里，較王之四至爲廣。《大戴·五帝德》各有四至，異地而帝。


 衡

南。○《詩·陳風·衡門》、《文耀鉤》衡山屬北斗衡星，與中國衡山小大迴殊。


 漳。

北。○《職方》：冀州其川漳。○上四至舉東西，此四至舉南北。○此二句言帝制之九州。


 厥土

《淮南》九土，正北濟州曰成土。


 惟白

《管子·地員》：九州之土，群土之長，是惟五粟。五粟之物，或赤，或青，或白，或黑，或黄，五粟五章。


 壤，

州方千里，以至三五六九千里，舉一白以示例，所以互省。


 厥賦

《周禮》：九賦，大宰、小宰、大府、内府、司會掌之。


 惟上上

每州九等，此第一等。田賦九等，即三壤也。由三化九，如三德爲九德，土地肥瘠，各有等差，九九共有八十一等。


 錯，

每州互有交錯，如土五色，田九等，每州皆全，以錯見爲例。


 厥田

《小司徒》：「乃經土地，而井牧其田野，遂人以土地之圖經。」田野即井田之制也。《貢》之九州，皆言田，似井田已徧各州。乃今中國土地不皆有田，可知井田方里，乃經制九州之起點也。説詳《皇帝疆域》三十四圖。


 惟中中。

第五等，舉以示例。○《遂人》：上地夫一廛，田百畮，萊五十畮。中地萊百畮，下地萊三百畮。此舉一州之三壤，每壤分三等，則九等，九州則八十一等。


 恒、

北嶽恒山，小統，在冀。《職方氏》：「正北曰并州，其山鎮曰恒山。」則恒在外州，即由小推大

 之意。○《元命苞》：「昴畢間爲天街，散爲冀州，立爲常山。」


 衛

《康誥》、《酒誥》、《顧命》皆稱侯、甸、男、衛，爲《周禮》九畿、九服之六。六服六千里，爲皇州之一。六畿萬二千里，爲五帝五分之一，由漸推廣。○以下爲皇之一州。


 既

凡言既，皆由未濟以推既濟之辭。


 從，

太平乃爲既。《詩》：「原隰既平，泉流既清。」


 大陸

大地以水陸分，水中可居曰陸。大陸，大九州也，與島夷對文。島爲外州，大陸爲内九州。


 既作，

作謂耕作。


 島

海外零星散島。皇帝敷化，以爲外州。中國冀州不瀕海，無島。


 夷

揚州有島夷，爲揚之外州牧。冀包揚州外牧，爲五服，五千里一州。


 皮服，

以衣服喻幅員。皮服即藩服，在外州，如藩籬。


 夾

言夾，則冀居中，兩旁夾之。《詩》：「夾其皇澗。」


 右

言右以起左，尚有前後。


 碣石，

《淮南·時則訓》：「中央之極，自崑崙東絶兩恒山，日月之所道，江漢之所出，衆民之所野，五穀之所宜。龍門河濟相貫，以息壤堙洪水之州，東至于碣石，黄帝后土之所司者，萬二千里。」此言五帝之一，言東以起西，尚有南北。黄帝即統四帝爲皇極。


 入于河。

河爲地中赤道，如天漢。○《河圖括地象》曰：「河精爲天漢也。」




泲河

以中國二水爲界，大九州自邇行遠，由中國以驗推。○《史·天官書》：「北斗七星，夜半建者衡。衡殷中州，河濟之間。」


 惟兖州。

東北隅，《易》爲艮卦，支屬丑寅。《淮南·地形訓》作薄州，在天爲燮天。《靈樞》爲天留之宫，主立春。緯以配北斗機星。《五行大義》以屬斗第二璇星，當今坎拿大。


 九河

《爾雅》：「河出崑崙虚，千里一曲一直。」九河九曲，即九州，方三千里者九也。所舉九河之名不過一曲一名耳。以江河爲州代名，九河，九江河。江各九，即二大州，非河有九道。○玉函山房引《河圖絳象》：河導崑崙山，名地首，上爲權勢星，此一曲也。東流千里至規，其山名地契，上爲距樓星，二曲也。邠南千里，至精石山名地肩，上爲别符星，三曲也。邠南千里入隴首山閒，抵龍門首，名地根，上爲營室星，四曲也。龍門上爲王良星，爲天橋，神馬出河，躍南流千里，抵龍首，至卷重山，名地咽，上爲卷舌星，五曲也。東流貫砥柱，觸閼流山，名地喉，上爲樞星以運七政，六曲也。西距卷重山千里，東至雒會，名地神，上爲紀星，七曲也。東流至大伾山，名地肱，上爲輔星，八曲也。東流過絳水千里，至大陸，名地腹，上爲虚星，九曲也。


 既道，

九江、九山、九川、九澤，以九爲州總例。九河則以河爲九州。


 雷

《易》震爲雷。震，東方也。


 夏

《月令》：夏爲南方。《周禮》九夏爲九州。


 既澤，

五土，東方川澤。《地形訓》：「九州之外，乃有八殥。東北方曰大澤、曰無通。」○此句言外州。


 雍

「雍」形近「雎」，當作「鳲」，隸變而誤。


 沮

古作「且」，今作雎。《左傳》鳲鳩司空、睢鳩司馬爲二伯。《詩》作「漆沮會同」，漆即尸音之轉。


 會同。

《鴻範》詳會同。《周禮·大宗伯》：「時見曰會，殷見曰同。」○朝覲典禮，二伯率上方下方諸侯。


 桑土

《詩》「徹彼桑土」，下言「綢繆牗户」，則桑土在中牗，如四岳。故《詩》以桑爲帝，《京易》謂之包桑。


 既蠶，

《周禮》：后帥外内命婦始蠶，以爲祭服。


 是降丘

《周禮》五土，南爲丘陵。南半球在下，故曰降丘。


 度土。

《玉人》：土圭尺有五寸，以致日土地。鄭説土圭三萬里。


 厥土

《地形訓》：東北薄州曰隱土。


 黑

以黑爲五色起例。


 墳，

五土，北方墳衍。


 厥草

植物。


 惟繇，

《説文》引作「蘨」。


 厥木

五土墳衍，其植物宜莢物。


 惟條。

皇帝大同，草木鳥獸皆得其所，故言及之。


 厥田惟中下，

第七等，每州九等皆全，兹以七等示例。


 厥賦貞，作

貞，正也，即成賦不變易，以此起九州定賦之常例。作即《皇篇》東作，謂民樂耕作。


 十有三載

寅年。○此篇與《洪範》相對。《範》言十有三祀，與此同。


 乃同。

《鴻範》「惟十有三祀，王訪于其子」，乃京師大同之典禮。《逸周書·大匡》亦言「惟十有三祀」。


 厥貢

《周禮》九貢，大宰、小宰、大府、内府、司會掌之。


 漆

《載師》：漆林之征，二十而五。


 絲，

典絲掌絲入而辨其物，掌其藏與其出。


 厥篚

内州八男所貢爲貢，外州十二女所上爲篚。○冀州不言貢篚，以冀居中統八州。


 織文。

女工所成。


 浮于泲、漯

 ，通于河

 。

二句爲界説。○《職方氏》：兖州其川河泲。○以上二州，驗小推大，皆寓有皇、帝、王三等州制在内。騶子之説，實由本經推而得之。




海

東海。


 岱

泰山東嶽。○《天官書》：北斗七星，平旦建者魁。魁自海岱以東北，則推及東極萬二千里。


 惟青州。

正東方。《易》爲震卦，干甲乙，支卯。《地形訓》作陽州，在天爲蒼天。《靈樞》爲蒼門之宫，主春分。緯以配北斗機星。《五行大義》以屬斗第七星瑤光，當今北美。○青，東方色。《詩》作清，亦作菁。王一州方千里，皇一州九千里，餘八州從同。


 嵎夷

《皇道篇》羲仲所度，《考靈耀》作禺銕。


 既略，

《左傳》：天子經略諸侯，正封正東方伯，當正位東嶽，故首言之，與島夷、萊夷不同。四正皆有此例。


 惟甾

從《地理志》。


 其道。

甾當作
 

 ，加艸作
 

 。《爾雅》：「田一歲曰
 
 。」注：「初耕地反草爲菑。」《考工·匠人》：「由耜耦以漸及溝澮。」《遂人》：「夫間有遂，遂上有徑，十夫有溝，溝上有畛；百夫有洫，洫上有涂；千夫有澮，澮上有道。」即此句經文之訓解，言井田之制已徧行矣。
 厥土

《地形訓》：「正東陽州曰申土。」按：申爲西方之支，正東言申，即地球運轉東西無定之意。


 白

小州千里，土可一色；大州萬里，土色不能一致。舉白示例，餘色不言，互文可知。


 墳，

五土，四曰墳衍，爲北方。


 海瀕廣潟

 。

《淮南》：「闔四海之内，東西二萬八千里，南北二萬六千里。」《山海》、《管子》、《吕覽》、《尸子》説同。


 厥田惟上下，

以第三等起例。


 厥賦中上。

以第四等起例。


 厥貢

内州所貢。


 鹽

天官鹽人所掌。


 絺，

地官掌葛，掌以時徵絺綌之材于山農。


 海物惟錯。

海物甚雜，不舉專名，以錯示例。○天官
 


 人、鼈人所掌。岱畎

泰山下田也。


 絲枲，

天官典絲、典枲所掌。


 鉛松怪石。

地官
 

 人掌金玉錫石之地。

 萊

《元命苞》：「虚危之精流爲青州，立爲萊山。」


 夷

東方外州，如《大行人》要服所包蠻、夷、鎮。


 作牧，

以夷爲牧，故職方夷蠻閩貉戎狄六裔爲六牧，如六合。


 厥篚

篚爲外州十二女所貢，下同。


 檿絲。

食檿桑之蠶絲，可以弦琴瑟。○《地形訓》：八紘，東方曰棘林，曰桑野。


 浮于汶，

《易傳》：汶水九折，上爲列星。


 達于泲。

上言浮泲通河，此言浮汶達泲，可知河大于泲，泲大于汶。




海岱

此與青州同爲岱嶽，青爲正嶽，徐爲隅嶽。《伏傳》「岱，泰山，貢兩伯之樂」是也。以起四隅附嶽之例。


 及淮

淮北。


 惟徐

《元命苞》：「天弓星主司弓弩，流爲徐州。」


 州。

《春秋》州舉徐，《論語》「太師摯適齊」爲青，「少師陽入海」爲徐，即二州共一嶽也。徐地當東南，爲正東附嶽，與揚同置，故擊磬襄與少師同入海。西南不置州，不能匀排方位，小統不免參迕，大統自可整齊。如《地形訓》九州是也。按之實地，仍難畫一，即小觀大，是貴潤澤。○東南方，《易》爲巽卦，支屬辰巳；《地形訓》作神州，在天爲陽天；《靈樞》爲陰洛之宫，主立夏，緯以配北斗權星；《五行大義》以屬斗第六開陽星，當今南美州。


 淮、沂

中國二水。


 其乂，

乂，治也。○此句王統之徐。


 蒙

蒙見西方梁州，因地員，以起東西互易之例。


 羽

《帝典》：「殛鯀羽山。」《大戴》云：「以變東夷。」是羽山在外州，爲外十二山之一。


 其蓺，

《大司徒》：「辨十有二壤之物，以教稼穡。」○此句帝統之徐。


 大

大爲大九州。《地形訓》：「八紘，東南方曰大窮，曰衆女。」


 野

舊以爲山陽鉅野澤。按：山陽在北兖州，不在徐州。


 既都

 ，

都，即周禮都鄙。此句皇統之徐。


 東原

五土，中央原土。言東原，則中國四方爲五土之中。


 厎平。

上平曰原。


 厥土

《地形訓》：「東南神州曰農工。」


 赤埴

以赤爲五色起例。


 墳，

此墳字爲記識字。○五土，北方墳衍。《貢》于兖、青、徐皆言墳，以在北半球也。


 草木漸包。

《大司徒》：「辨十有二土之名物，以毓草木。」


 厥田惟上中，

以第二等起例。


 厥賦中中。

以第五等起例。


 厥貢惟土五色，

此句總例。凡舉一色，爲小統大，則五色皆備。○《逸周書·作雒》：「以五色土封諸侯。」《白虎通》引《春秋傳》同。


 羽畎

羽山下田也。○《月令》南方其蟲羽。


 夏

南。


 狄，

《周禮》夏采、染人，秋染夏。狄一作翟，《爾雅》：「鸐，山雉。」


 嶧陽

《地形訓》：八極，東南方曰波母之山，曰陽門。


 孤桐，

《詩》「梧桐生矣，于彼朝陽」。《風俗通義》：「梧桐出嶧陽山，采以爲琴，聲甚清雅。」


 泗瀕
 

注



 浮磬，

《周禮》：「瞽瞍鼓琴瑟，磬師掌磬。」《考工》：「磬氏爲磬。」《白虎通》：「琴在南方，磬在北方。」


 淮夷

《春秋》淮夷爲小統，《魯頌》「大東海邦，淮夷來同」爲大統。《費誓》淮夷、徐戎，可大可小，此淮夷驗小推大。


 蠙珠暨魚。

五土動物，東方外牧所貢。


 厥篚

篚在淮夷下。


 玄纖縞。

大宰九貢，九曰服貢。


 浮于淮、

本州界水。


 泗，通于河。

淮、泗不通河，《説文》改作菏，可知《貢》之山水不拘拘于中國。




淮

淮南。


 海

南海。


 惟揚州。

貢以徐、揚同在東南，以東南膏腴，西南磽瘠，故通融爲之。然以揚爲正南，則仍方位整齊也。○正南方，《易》爲離卦，干丙丁，支午。《地形訓》作次州，在天爲炎天。《靈樞》爲上天之宫，主夏至。緯以配北斗權星。《五行大義》以屬斗第一樞星，當今澳洲。


 彭蠡既都，

此句中國小統之揚。


 陽

《董子》：「陽至南而燒熱。」《地形訓》八極，南方曰南極之山，曰暑門。


 鳥

讀作島，在南海中。


 攸居。

《詩·邶風》曰居。


 三江

《職方》：揚州其川三江。


 既入，

三江大名，細分爲九，則九千里。○此二句大統之揚。


 震澤厎定。

《地形訓》：南方曰大夢，曰浩澤。


 篠簜

《史記》「竹箭既布」。


 既敷，

《禮器》以竹箭有筠，爲天下之大端，蓋竹筠喻《周禮》蕃國。


 厥草維夭，厥木

《元命苞》：「牽牛流爲揚州。」一曰揚州之地多赤楊。


 維喬。

《大宰》：「以九職任萬民，二曰園圃，毓草木。」


 厥土

《地形訓》：「正南次州曰沃土。」


 維涂泥，

沃有肥澤之義，與涂泥合，在五色外。


 厥田維下下。

以等九等起例。


 厥賦下上

以第七等起例。


 上錯，

錯見例不止一等。


 厥貢維金三品，

五金各有三品，則十五品。以三統九，則二十七品，八十一種，下同。


 瑤琨

玉石類。○
 

 人掌金玉錫石。

 篠簜，

《地形訓》：「東南之美，有會稽之竹箭焉。」


 齒革羽毛。

内府掌九貢，凡四方之幣獻、之金玉、齒革、兵器，凡良貨賄入焉。○枚本「羽毛」下有「惟木」，此從《史記》，《漢志》無。


 島夷

外州南方之民。


 卉服。

絺葛之屬，南方所宜。


 厥篚

外州之貢在島夷下。


 織貝，

與織文同。《詩》「成是貝錦」。


 厥包橘柚，

五土，南方丘陵，其植物宜覈物。


 錫貢。

《職方氏》：「揚州其利金鍚竹箭。」


 均江海通于淮泗
 

注



 。

徐由淮泗通河，揚由江海通淮泗，此中外之分。




荆

山名。○《河圖》：荆山爲地雌，上爲軒轅星。


 及衡

南嶽。


 陽維荆

《春秋》州舉荆。


 州。

西南方，《易》爲坤卦，支屬未申。《地形訓》作戎州，在天爲朱天。《靈樞》爲玄委之宫，主立秋。緯以配北斗衡星。《五行大義》以屬斗第八星，即《天官書》第六星旁之輔星，當今非洲東。


 江漢

二水比二侯。《伏傳》説四瀆視諸侯。


 朝宗

《大宗伯》：春見曰朝，夏見曰宗。


 于海，

中國荆州距海遠，惟當今非洲，乃以海爲界。


 九江

如九河。九千里一州。九河在東北兖州，九江在西南荆州，相對成文，又爲二州水名之起例。


 孔殷，

《周禮》：「巡守殷國，在邊鄙藩服外。」又：「殷見曰同。」則合下方四州共朝于午年。


 池涔

「池涔」從馬本《史記》。鄭、枚木作「沱潛」。


 既道，

《周禮》：千夫有澮，澮上有道，萬夫有川，川上有路。


 雲土

《地形訓》：西南戎州曰滔土。


 夢作乂。

《詩經》多託夢境。莊子夢爲魚鳥，即其師説。此「夢」字爲《詩》起例。「夢作乂」者，想像之境也。後人誤以爲楚之雲夢澤。○《周禮》占夢由此分職。


 厥土

九土。○荆雲土，兖桑土，爲實名。


 惟涂泥，

不以色名，由五色細分爲二十五。


 厥田惟下中，

以第八等起例。


 厥賦上下。

以第三等起例。


 厥貢

内州貢。


 羽、

鳥。


 毛、

獸。


 齒、

象。


 革，

犀。○《爾雅》五方之美，《地形訓》九方之利。


 惟金

礦學金類。


 三品，

説詳揚州。


 杶、幹、

《考工記》荆之幹。


 栝、柏，

五土植物。


 厲、

《史記》作礪。


 砥、砮、丹，

礦學石類，《周禮》卝人所掌。○《地形訓》：「西南方之美，有華山之金石焉。」


 維箘簵

竹類，如揚州篠簜。


 楛。

木名，可爲矢。○《史記》：「肅慎氏貢楛矢，石弩長尺有咫。」


 三邦

南方三暑爲三州，外十二州，每方三。


 厎貢

外牧貢于方嶽，以達天子，故亦稱貢。○《元命苞》：「軫星散爲荆州。荆之爲言强也，言南蠻數爲寇盜，其人有道後服，無道先强。」


 厥名。

正名百物。


 包匭菁茅，

《左傳》：荆貢包茅，王祭以之縮酒。


 厥篚

在三邦下。


 玄纁璣組，

《典絲》：「凡祭祀共黼畫組就之物，凡飾邦器者受文織絲組焉。」


 九江入賜

從《史記》之文。


 大龜。

九江一州九千里，入朝而天子賜之，以爲國之守龜。《周禮》大卜、卜人掌之。每州皆有守龜，舉荆州以爲例。


 浮于江、池、涔、漢，

四水如四嶽，正方主嶽，隅方主水，每一大州大率如此。


 踰于雒，

《莊子》九洛，乃九州之都，居中。


 至于南河。

雍州言西河，此言南河，尚有東河、北河，以爲四方八州之界。四河之内，則爲皇京，故下州但言河。




荆河

由荆州南河入于地中，四方皆河。


 惟豫州。

中州，《易》爲太極，干戊己。《地形訓》作正中冀州，在天爲鈞天。《楚辭·九歌》爲東皇太一。《靈樞》爲中央招搖，主四時。《元命苞》：「鉤鈐星别爲豫州。」《文耀鉤》以配北斗瑤光，《五行大義》以屬斗第五衡星，當今全球之地中。


 伊、雒、

《莊子》上皇之中洛。


 瀍、澗，

《洛誥》「乃卜澗水東、瀍水西，惟洛食」，此東洛也。「又卜瀍水東、澗水西，惟洛食」，乃西洛也。瀍澗如今東西洋海。


 既入于河，

四水分入四方之河。○《地形訓》：「河水出昆侖東北陬，貫勃海。（此東海也。）赤水出其東南陬，西南注南海。弱水出自窮石，至于合黎，餘波入于流沙，南至南海，（當作西海。）洋水出其西北陬，入于南海。（當作北海。）凡四水者，帝之神泉，以和百藥，以潤萬物。」説同《山海經》，見下文。


 滎波既都
 

注



 ，

《職方氏》：「河南曰豫州，其川滎雒，其浸波溠。」


 道荷澤
 

注



 ，

其澤藪曰圃田。


 被明都
 

注



 。

《皇道篇》南郊明堂之名。言明都爲舉隅例。


 厥土

《地形訓》：「正中冀州曰中土。」


 惟壤，

不言土色，各色皆備。


 下土

《詩》：「禹敷下土」、「下土是冒」，言下土，尚有上土，即下方爲《多方》四國，上方爲《多士》四國，以中土統之。


 墳盧
 

注



 。

盧，黑色，從馬，本五土北方墳衍。盧亦北方，黑色。《齊詩》説以上方爲南，下方爲北。


 厥田

《載師》：以宅田、士田、賈田任近郊之地，以官田、牛田、賞田、牧田任遠郊之地，以公邑之田任甸地，以家邑之田任稍地，以小都之田任縣地，以大都之田任畺地。


 惟中上，

以第四等起例。


 厥賦

《大宰》：「以九賦斂財賄，一曰邦中之賦，二曰四郊之賦，三曰邦甸之賦，四曰家削之賦，五曰邦縣之賦，六曰邦都之賦，七曰關市之賦，八曰山澤之賦，九曰幣餘之賦。」


 錯上中。

先言錯，後以第二等起例。


 厥貢

《大宰》：「九貢，一曰祀貢，二曰嬪貢，三曰器貢，四曰幣貢，五曰材貢，六曰貨貢，七曰服貢，八曰斿貢，九曰物貢。」


 漆、絲
 

注



 、

解詳兖州。


 絺、

葛類。


 紵，

麻類。○《職方氏》：「其利林漆絲枲。」○略舉四者，皆九貢之所包。


 厥篚

外州篚。


 纖、纊，

典絲掌絲入，喪紀共其絲纊組文之物。


 錫貢

天子有九錫，諸侯有職貢，與揚州不同。


 磬錯。

貢之名内外錯見。


 浮于雒，

九洛，中京。


 達于

段玉裁云，唐石經無「達于」二字。


 河。

《離騷》「上征下浮」。浮者爲天，下者爲地。張衡曰：「地之精氣上發于天，衆星被耀，因水轉光。」故雒爲皇都，應天紫微垣，河爲天漢，下爲地中京師，日中爲市。




華

《天官書》：「北斗七星用昏建者杓。」杓自華山以西南，則推及西極萬二千里。


 陽、

四正州皆以嶽爲界，名恒衛、海岱、衡陽、華陽是也。


 黑水

水以色稱，今全球著名者惟黑海。


 惟梁

《春秋》州舉梁。


 州。

正西方，《易》爲兑卦，干庚辛，支酉。《地形訓》作弇州，在天爲成天。《靈樞》爲倉果之宫，主秋分。緯以配北斗開陽。《五行大義》以屬斗第三璣星，當今非州西。○《周禮》無徐、梁，加幽、并。《爾雅》無青、梁，加幽、營。蓋内州舉七緯，所謂七星主九州，故州有合併也。外州舉二，即《帝典》二女，舉零例，非州制有沿革也。説詳《皇帝疆域》第十三圖。


 汶、

從《史記》。


 嶓既蓺，

汶水在青州，起地球東西互易之例。


 沱、涔

《漢志》作灊。


 既道，

《考工·匠人》：「凡天下之地執，兩山之間必有川焉，大川之上必有涂焉。」


 蔡、

要服外二百里蔡。


 蒙

蒙見徐州。地員運轉，東可爲西，西可爲東。


 旅平，

九山刊旅。


 和

《董子》：「東西爲和。」


 夷

外服。


 厎績。

要服外三百里夷。


 厥土

《地形訓》：「正西弇州曰并土。」


 青黎，

黎通黧，色黑。舉東北之色以概其餘。


 厥田惟下上，

以第七等起例。


 厥賦下中，

以第八等起例。


 三錯。

以上、中、下三等名目交錯爲九等，他州亦然。


 厥貢

内貢。


 璆、鐵、銀、鏤、砮、磬，

金石之類，掌于
 

 人。

 熊、羆、狐、貍

《帝典》朱虎、熊羆爲人名，即《左傳》高辛八元伯虎、仲熊、叔豹、季貍，皆以獸取名，爲一類，爲北方四州之符記。亦如《謨》之辛壬癸甲也。梁州四獸皆備，四鄰四帝，高辛主西，爲舉隅例。《周禮》五土，西方山林，動物宜毛物。《月令》：秋三月，其蟲毛。以毛記方，故于梁州發例，以起四方四靈之義。


 織皮。

外篚。


 西傾

山名。


 因桓是來，

《春秋·桓六年》「寔來」，《公羊》曰：「是人來也。」《穀梁》曰：「是來也，以其畫我也。諸侯不以過相朝也。」


 浮于灊，

水小如伯。


 踰于沔，

水稍大如王。


 入于渭，

水更大如帝。


 亂于河。

四方四河，皇極居中。




黑水、

與梁同以黑水分界。


 西河

雍西河，荆南河，占二隅方。兖九河，爲北河；徐通于河，爲東河。四隅四河。


 惟雍州。

西北方，《易》爲乾卦，支屬戌亥。《地形訓》作台州，在天爲幽天。《靈樞》爲新洛之宫，主立冬。《元命苞》：「東井星散爲雍州。」《文耀鉤》以配北斗魁星。《五行大義》以屬斗第六權星，當今歐洲。


 弱水

《地形訓》：「弱水在崑崙西。」


 既西，

中國無西流水，言西爲舉隅例，尚有東、南、北三水，故雍爲皇一統，包天下九州。


 涇屬渭内，

内，從馬本。○涇小渭大，涇屬于渭，小統于大，以寓由小推大之義。


 漆、沮

喻二公，如鳲雎。


 既從，

天子出，二公從，從公于狩。


 酆水

《易·豐卦》宜日中，宜照天下也。


 攸同。

十三載乃同。○《詩》：「豐水東注，維禹之績。四方攸同，皇王維辟。」


 荆、岐

《甄曜度》：「荆山爲地雌，上爲軒轅星。岐山在崑崙東南，爲地乳，上爲天穈星。」


 既旅，

岐在崑崙東南，荆必在西北。


 終南、

南極冰洋。


 惇物，

南方星躔鶉火，五土丘陵，宜羽物。○由地及天。


 至于

四至。


 鳥

南方鶉鳥。


 鼠。

北方玄枵，子鼠。由南及北，兼包東西。○《詩》：「雀角鼠牙」，、「鳥鼠攸去」，即《皇道篇》星鳥、星虚。


 原

北半球中黄道。


 隰

南半球中黄道。


 厎績，

舉中央之土以包五土。


 至于

凡言「至于」，皆四至，如《山海經》、《五帝德》。


 都野
 

注



 。

《淮南》：「七舍，冬至德居室，刑在野。」經義自北而南，開化南服。徐州大野既都，《周禮》都鄙、經野，皆在蕃國外。


 三危

外州。○《典》：「竄三苗于三危，以變西戎。」


 既度

 ，

司空度地用土圭。


 三苗

西三酉分三苗。


 丕敘。

四門、四凶，言西以起三方。○《淮南》：「西方之極，自崑崙絶流沙，沈羽西，至三危之國，少皞蓐收之所司者，萬二千里。」


 厥土

《地形訓》：「西北台州曰肥土。」


 惟黄壤，

言中以統四方。


 厥田惟上上，

以第一等起例。


 厥賦中下

 。厥貢

内州貢。


 惟球、琳、琅、玕。

《地形訓》：「西北之美，有崑崙之球琳琅玕焉。」


 浮于積石，

《吴越春秋》：「禹周行

 内，東造絶域，西延積石，南踰赤岸，北過寒谷，四方皆備。」經但言西之積石，以舉隅。至于龍門、西河，

四方四至，此但言西河，尚有東、南、北三河。


 會于

時見曰會。


 渭汭。

時會下方乙丙丁庚四州，即《多方》四國，尚有殷同之四國。説詳《皇帝疆域·七政會同圖》。


 織皮

外州篚。


 昆侖、

《山海·西山經》：「昆侖之丘，是實惟帝之下都，河水出焉，而南流，東注于無達。赤水出焉，而東南流，注于氾天之水。洋水出焉，而西南流，注于醜塗之水。黑水出焉，而西流于大杅。」案：昆侖即混沌。《莊子》：「中央之帝曰混沌。」即《周禮》交會和合之地中，無冬夏寒暑，曆用渾天。《河圖括地象》：「地中央曰昆侖，其東南萬五千里曰神州，合四隅共三萬里。」


 析支、渠叟，西戎

三名爲三外州。荆之三邦統舉之，雍之三邦析舉之。


 即序。

班書《敘傳》：「西戎即序，夏后是表。」表，外也，以爲外國。







舊説《禹貢》州地囿于中國，謹守彈丸之區域，欲使《貢》之高山大水胥入範圍，或隸變以合之，或轉音以通之，或改經以就之，鹿馬傅會，久假不歸。秦漢而還，儒家一孔之見，由來漸矣，不知堯舜時代下巢上窟，禹雖治水，不過北五州之水，安得九州之田賦與貢篚哉？殷之世，太王避狄而去邠，周之先，泰伯入吴而斷髮，孟子薄楚，鳴鴂南蠻，吕相絶秦，同州白狄。《始皇本紀》曰：「昔者五帝地方千里。」可知其褊小已甚矣。孔經開創州制，始由麟經，用夏蠻夷，化成九州，上考不謬，後儒遂目中國爲禹舊疆。顧《公羊》大統示例待推，騶子神州根原此序。由王進帝，由帝進皇，小中寓大。《禹貢》先師之説，詎勝枚舉乎？夫天錫九疇，天即包乎全地。有虞氏以玉衡齊七政，保章氏以星土辨九州。天有列宿，地有州域。聖人仰觀俯察，法象惟章，以芥子起須彌世界，寄託司空之禹，以覘變化之猶龍。一物一太極，物物一太極，天地一太極。卷之在一隅，放之彌六合。至誠前知，累世莫殫，孔子所以美大聖神也。非然者，《貢》服五千里，漢代已英華發洩，孔經典制，器小易盈，更無溢量之思想，則苗實秋登，成功者退。儻有哲學高遠者，必起而代之也。班書《五行志》曰：「天生孔子，非爲定、哀。」《列子·仲尼篇》曰：「吾脩《詩》、《書》，將治天下。」故《書》之疆域以小數起中數，以中數起大數，蕉心層疊，自近及遠，新經新義，待價而沽，猥以馬、班《河渠》、《地志》目之，舛矣！今考《貢》之九州，始冀終雍。冀以大原、大陸總括寰區，雍以原隰、昆侖居中布化，皇大一統，證往古以俟來今，立標倒影，前後唐虞。餘七州配斗七星。《爾雅·釋地》、《周禮·職方》，厥義相符。冀、雍二州，如斗魁杓，畫分兩京，用建昏旦。
 


 澗洛食，竊取于兹。況其隆規鉅製，包孕宏深，崇效卑法，道無近功。斯文天未喪，説經者奈何小之哉？

道汧及岐，

冀州治梁及岐。○《經義考》引李淳風《乙巳占》述《洛書·甄曜度》，以《禹貢》山川分配二十八宿，岍爲角，岐爲亢。


 至于

四至多嶽名。


 荆

嶽。


 山。

雍州「荆岐既旅」。○荆山爲氐。


 踰于河，

文同雍州。


 壺口、

冀州「既載壺口」。○壺口爲房。


 雷首，

雷首爲心。


 至于大嶽。

嶽冀「至于嶽陽」。○大嶽爲尾。○道山自雍、冀始，故《貢》以雍、冀爲皇州。


 厎柱、

道河東至厎柱。○底柱爲箕。○以上七山爲東方之宿。


 析城，

析城爲斗。


 至于

四至即四州界。


 王屋。

王屋爲牛。


 太行、

太行爲須女。


 恒山，

嶽冀「恒衛既從」。○恒山爲虚。


 至于碣石，入于海

 。

冀「夾右碣石」。《淮南》：「東方之極，自碣石山過朝鮮，貫大人之國，東至日出之次萬二千里。」經但言碣石以起之。○碣石爲危。


 西傾、

梁州「西傾因桓是來」。○西傾爲室。


 朱圉、

朱圉爲璧。○以上七山爲北方之宿。


 鳥鼠，

雍州「至于鳥鼠」。○鳥鼠爲奎。○小言之，鳥鼠爲一山；大言之，鳥鼠爲南鶉火，北玄虚。


 至于太華。

嶽梁州華陽。○太華爲婁。


 熊耳、

道洛自熊耳。○熊耳爲胃。


 外方、

道水作會伊。○外方爲昴。


 桐柏，

道淮自桐柏。○桐柏爲畢。


 至于倍尾

 。

道水作會泗沂。○陪尾爲觜。


 道嶓冢，

山水同有。○嶓冢爲參。○以上七山爲西方之宿。


 至于荆山；

南嶽。○荆山爲東井。


 内方，

内方爲鬼。


 至于大别。

道瀁之山，入江之。○大别爲柳。


 崏

從《班志》，《史記》作汶。


 山

江水所出。


 之陽，

岷山爲星。


 至于衡

嶽。


 山，

衡山爲張。


 過九江，

道水文同。○九江爲翼。


 至于敷淺原。

道水作東陵。○敷淺原爲軫。○以上七山爲南方之宿。







按：《春秋緯·文耀鉤》：「斗者，天之喉舌。玉衡屬杓，魁爲璇璣，布度定紀，分州繫象。華、岐以北，龍門、積石，至三危之野，雍州，屬魁星。太行以東至碣石、王屋、砥柱，冀州，屬樞星。三河、雷澤，東至海岱以北，兖州、青州，屬機星。荆山西南至岷山，北距鳥鼠，梁州，屬開陽。外方、熊耳以東至泗水、陪尾，豫州，屬瑤光。大别以東雲夢、九江、衡山，荆州，屬衡星。蒙山以東至羽山，南至江、會稽、震澤，徐揚之州，屬權星。此九州屬北斗。星有七，州有九，但兖、青、徐、揚、并屬二州，故七星主九州也。」《感精符》曰：「地爲山川。山川之精，上爲星辰，各應其州域分野。」天星照耀，普徧全球。全球之廣，名山大川與天相應。緯以《禹貢》山川州名分配北斗。《天官書》曰：「斗爲帝車，運于中央，臨制四鄉。」故七星分主州地，而山水應列宿，《洛書·甄耀度》所舉是也。《大戴·五帝德》：「禹度九山，據四海，平九州，戴九天。」經義本以《禹貢》推及全球，《周禮》保章氏星上分星，皆以天包地之師説。後儒解分野者全以一天星象收萃于中國國地，坐井而觀，以思自同，其于經義不過窺豹一斑耳。




道

道山爲天九野，道水爲地九淵。説詳《皇帝疆域圖》第十一、表第十二。九天、九泉上下相應，其中細節不無參迕，分疏如下。


 弱水，

雍州「弱水既西」，乃昆侖以西之水。昆侖爲地中，全球山水由之分派。九州惟雍州極大，雍爲皇州，《貢》以之終，所以集其成。道水以之始，所以張其統。


 至于合黎，

如五服侯綏。


 餘波

如要荒。


 入于流沙。

西被于流沙，爲極西之地。○先言西極，名孔子爲素統西皇也。




道黑水，

雍、梁皆以黑水爲界。


 至于三危，

雍州「三危既度」。《甄矅度》：「三危山在鳥鼠之西南，上爲大苑星。」○《楚詞天問》：「黑水玄趾，三危安在？」言不在中國也。


 入于南海。

即今印度洋。




道河

末二句爲昆侖極北之水。


 積石，

《山海經》：「積石之山下有石門，河水冒以西流。是山也，萬物莫不有焉。」


 至于

三千里。


 龍門，

雍州「浮于積石，至于龍門」。


 南

丙丁。


 至于

六千里。


 華陰，

華陽爲梁，華陰爲雍。


 東

甲乙。


 至于

九千里。


 厎柱，

道山厎柱爲箕。


 又東

寅卯。


 至于

萬二千里。


 盟津，

《爾雅》：「析木謂之津。」箕斗之間，漢津也。


 東

辰。


 過洛汭，

《帝典》嬀汭乃外州水名。


 至于

萬五千里。


 大伾，北

壬癸。


 過降水，至于

萬八千里。


 大陸，

冀州「大陸既作」。○按：六至萬八千里爲皇内九州，故冀州爲皇州。○以上爲一段。


 又

别爲一河。


 北

亥子。○北極露西。


 播爲九河，

郭茂倩《樂府詩集》引《河圖》文曰：「黄河出昆侖山，北流千里，折西而行，至于蒲山，南流千里，至于華山之陰，東流千里，至于桓雍，北流千里，至于下津。河水九曲，長九千里，入于渤海。」當作北海。舊説九河爲中國黄河下流，以《爾雅》九河九名牽合之。考其實際，漢得其三，唐得其六，宋以爲淪没于海，又有謂齊桓公塞之者，皆
 


 説也。同爲逆河，

中國河流橫而不逆，惟外蒙流入北冰洋之河乃爲逆河。


 入于海。

北海，今北冰海。




嶓冢

昆侖山脈之東支。○《甄曜度》：「嶓冢山上爲狼星，又爲參星。」


 道瀁，

發源之始名。


 東流爲漢，

小東三千里。


 又東爲滄浪之水。

中東六千里。


 過三澨，至于

此爲東至，尚有南、西、北至。


 大别，

《甄曜度》：大别爲地理，天以合地以通。


 南

東南。


 入于江。東滙澤爲彭蠡，

大東九千里爲一州。


 東

遠東荒服外州。


 爲北

讀爲背。


 江，

此水在東，與西方弱水相背。


 入于海。

東海，今大東洋。




崏山

昆侖山脈之中支。○《括地象》：「岷山之地，上爲東井絡，帝以會昌，神以建福，上爲天井。」《甄曜度》：「岷山爲星。」


 道江，

江水發源。


 東别爲沱，

左東一水。


 又東至于醴。

右東一水。○二東如二南分周、召，沱、醴如王畿二伯。


 過九江，

西南荆州九千里。


 至于東陵，

南方丘陵。○《地形訓》：「江水右還東流，至于東極。」


 東迤北會于滙，

《地形訓》：「左還北流，至于開母之北。」


 東爲中江，

此爲東半球地中之水，故言東中。


 入于海。

《地形訓》：「江出岷山東流，絶漢入海。」○以上五水分五方，爲五帝、五極。




道沇水，

此昆侖東北隅之水。


 東流爲泲，入于河，

泲河惟兖州。○《元命苞》：「五星流爲兖州。」蓋取沇水以名焉。


 泆爲滎。

豫州「滎波既都」。


 東

甲。


 出于陶丘北，又東

卯。


 至于荷，

道荷澤。


 又東北

寅丑。○《淮南》：「東北爲報德之維。」


 會于汶，

《詩·齊風》：「汶水湯湯。」


 又北東

丑寅。○《易》爲艮隅。


 入于海。

言東北以起西南。○四方四海，此起四隅皆海。




道淮

此昆侖東南之水。


 自桐柏，

《甄曜度》：「桐柏山爲地穴，又爲畢星。」


 東會于泗、沂，

徐州「泗瀕浮磬淮沂

 。」其又徐在東南，故淮爲東南之正流。


 東

省文，不言南，以岱嶽統之。


 入于海。

《淮南》：「東南爲常羊之維。」《易》爲巽隅，言東南以起西北。○以上四維之二。




道渭

雍州「渭内」。○雍爲皇州，規模較大。


 自鳥

《皇道篇》「星鳥」即南方鶉火朱雀。


 鼠

《皇道篇》星虚即北方玄枵子鼠。


 同穴，

地中，大會同之京師。


 東會于酆，

雍「酆水攸同」，《雅》詩「豐水東注」，《詩緯》「水東注無厎之谷」。《列子》：「勃海之東不知幾億萬里，有大壑焉，實維無厎之谷，名曰歸墟，八紘九野之水，天漢之流莫不注之，而無增減焉。」○酆即大海，言東會，以起四海會同之例。


 又東會于涇，

雍州「涇屬渭内」。○涇水小，如王之小統三千里。


 又東過漆、沮，

二水音通鳲雎，爲二伯，如帝命羲和。○此二句言東以爲南西北之起例。


 入于河。

河爲天漢，當赤道長緯度，應地中，喻帝王皆歸于皇。○此再發明雍爲大統之例，但言東，爲東半球全局之水。




道雒

此豫州之雒爲東雒，尚有西雒，見于《召誥》、《雒誥》，爲兩京。


 自熊耳，

《甄曜度》：「熊耳山，地門也，精上爲畢附耳星，又爲胃星。」


 東北會于澗瀍，

東北爲澗，則西南爲瀍，文有參互，故《雒浩》以瀍澗分東西兩京。


 又東會于伊，

伊水必自西而東者。


 又東北，入于河。

豫州伊、雒、瀍、澗四水皆入河。○此東半球地中京畿之水爲東雒，以起西半球之西雒。







道水當合全球而言。今全球統計二十餘水，《貢》止有九，明當舉其最大者，如《周禮·職方》每州之川浸是也。大者爲經，小者爲緯，以大統小，會歸洋海。首舉五方大水，合于今之五大洲。次舉東北、東南，以起四維，爲八州八伯之例。雍爲大統，道渭以鳥鼠爲星土之綱，而各州之分星可以匀配。雒爲東京，如今東亞，待美建西京，即《帝謨》所謂「亮翼」，《大誥》所謂「并吉」，《董子》所謂兩和。聖制哲想，範圍天地，百世莫違。故道水之文，其名稱與中國同者，爲翻譯例；中國不能實指其地者，爲預言例；其借中國以立法者，爲舉隅例；其實地在中國者，爲驗推例。經義宏廓，舊解拘泥，管窺蠡測，竟似孔經止言中國流域，不知有全球世界，是僅可爲中國之聖，不可爲全球之聖也。今抉發大凡，與九州道山相印合，恐古説之足證此誼者，必遺漏尚多矣。




九州

九州由小而大，王九州最小，帝九州爲中等，皇九州最大。設此等級，以俟世界之開通。


 攸同，

同者，如也。以《禹貢》九州起例，凡全球九州之制皆如此。○《史記》：騶子謂禹序九州，不得爲州數。中國外如神州者九，乃謂九州，于是有裨海環之，如一區中者乃謂一州，如此者九，乃有大瀛海環其外。


 四奥既度，

羲和四子四度，司空執度度地居民，《周禮》土圭法，一表萬五千里，四表三萬里。


 九山

道山。○《職方氏》：九州皆有山鎮。


 
 旅，

九州之山皆已
 


 木通道而旅祭。○雍州「荆岐既旅」。九川

道水。○《職方氏》：九州皆有川浸。


 滌原

 ，

如道水發源之説。


 九澤

《職方氏》：九州皆有澤藪。


 既陂，

《爾雅》言十藪，除燕之昭、余、祈爲外州澤藪，其數仍九。《淮南·地形訓》亦言九藪，又舉八澤，再加中州澤藪，仍爲九澤。


 四海

《爾雅》九夷、八狄、七戎、六蠻謂之四海。《淮南》：「闔四海之内，東西二萬八千里，南北二萬六千里，水道八千里，通谷其名川六百。」○中國僅有東海，經言四海，下俟至今，始見大東洋、大西洋、太平洋、北冰洋，四海之説以明。


 會同，

《周禮》：「時見曰會，在下方；殷見曰同，在上方；大朝覲會同，在地中京師。」○《伏傳》：「夏成五服，外薄四海，咸會于中國。」所舉四海及川澤之貢甚詳。


 六府孔修，

《曲禮》：「天子之六府司土、司木、司水、司草、司器、司貨，典司六職。」《周禮》大府、玉府、内府、外府、泉府、天府亦爲六府。○《淮南·天文訓》以子午、丑未、寅申、卯酉、辰戌、巳亥爲六府，即《時則訓》所謂六合，《周禮·職方》謂之六裔，《内經》謂之六氣。蓋在天爲十二辰，在地爲十二支、十二牧，舉半遺半，以六爲節。《大戴·四代篇》又以水、火、木、金、土、轂

 爲六府，則四方上下通于典之六宗。二説外内互舉，合之兩美。


 庶土

《書》主素王、素統，緯説孔子德在庶，故多見庶字。


 交正，

《貢》州九言厥土，又兖桑土，荆雲土，豫下土。《周禮》地官五土、十有二土，《淮南》九土。


 厎慎財賦，

《貢》州九言厥賦，《周禮》九賦、九式。


 咸則三壤，

《貢》以上、中、下三等土壤爲主。○《管子·地員》上中下十八等。


 成賦

《貢》之賦每州九等，九州之賦八十一等。


 中國。

大司馬九畿，國畿居中。


 錫土姓，

《左傳·隱八年》：「天子建德，因生以賜姓，胙之土而命之氏。」《易是類謀》：「聖人吹律别姓。」《論衡》：「孔子推律，自知殷之苗裔。」氏族學自孔經始，諸家皆緣經立説。


 祗台德

台，予也。《論語》「天生德于予」。


 先，

先行其言。


 不距朕行。

後之皇、帝、王依此空言，見之行事，不能變更，《論語》所謂「而後從之」，子貢所謂「百王莫違」。




五百里

《謨》曰：「

 成五服，至于五千州。」五服以五百里起數，《周禮》六服、九服皆由此而推。五千里爲一大王，帝以之爲一州。《王制》：「王一州方千里，公封方百里。」《周禮》：「諸公封方五百里。」必有方五千里一州者，乃能封方五百里之公也。故《貢》之五服爲一州，九州當方萬五千里。甸

甸以内爲京畿，九服九畿同。王以方千里爲甸，帝以三千里爲甸，故九服稱王、侯、甸。皇以六千里爲甸，故王、侯、甸三畿合爲六千里。


 服，

《國語》：「甸服日祭，侯服月祀，賓服時享，要服歲貢，荒服終王。」按：千里爲一日，「天有十日」，「一日不見」。九日爲方三千里，爲帝之甸服，十日少一日。二十七日爲一月，五五二十五，五服應一月。九服，九九八十一，爲三月，爲一時。「一日不見，如三秋兮」，二十七日，三九服爲一歲，九九服二萬七千里爲三歲，即終王。終王即《周禮》世一見，是《周語》五服用五紀例。包世界而言，爲三萬里也。


 百里賦，

《周禮》九賦由此起。


 納總，

天官有職内之職。


 二百里納銍，三百里納秸

《周禮》九服比侯服五百里。


 服，

多一服字，爲記識字，與下同以三百里爲一小界。


 四百里粟，五百里米。

九服比甸五百里。○以王畿五百里分五等賦納，《周禮》九服九貢遠近不同，與此同例。




五百里侯

《詩》甸内爲公，甸外爲侯。


 服，

輻、福同。○九服比男五百里。


 百

百上脱「三」字，當補。


 里采，

九服比采五百里。


 二百里男

九服比衛五百里。


 邦，

邦乃記識字，謂九服以男至鎮爲邦國。


 三百里諸侯。

此解上侯服句，爲衍文。




五百里綏服，

《國語》以爲賓服，《詩》之賓指此服。○九服比蠻五百里。


 三百里揆文教，

内文外武，開化次第。○九服比夷五百里。


 二百里奮武衛。

九服比鎮五百里。




五百里

五百里爲大名，三百里、二百里爲小界，以下在九州外。《禹貢》冀外八州，各州皆有要、荒二服民物。專言九州，不及要荒者大誤。


 要服，

要如要帶。全球五服，上爲冠衣，下爲裳履，要適居中。《周禮·大行人》蠻、夷、鎮三服，以要服包之，此當爲七千里之要，上有甸、侯、綏三服一千五百里，下必有三服千五百里，乃爲要服。○比十五服之藩五百里。


 三百里夷，

九服亦有夷。《貢》之和夷、島夷、萊夷指此而言。○比十五服之垣五百里。


 二百里蔡。

梁州蔡蒙與和夷比連，即指此服。○比十五服之屏五百里。




五百里荒服，

《詩》「遂荒大東」，謂海外大荒。《國語》「戎狄荒服」，即東南西北四荒之意。○比十五服之翰五百里。


 三百里蠻，

比十五服之寕五百里。以全球兩京論，十五服蠻夷居中，適當極邊之地。


 二百里流。

比十五服之城五百里。此城在極邊。《莽傳》城在京畿，與王畿爲東西兩京，則夷服在邊際爲四夷。○《王制》方二千里曰流，《禹貢》方五千里曰流。《帝典》「流共工以變北狄」，則流在萬五千里外。《詩》「左右流之」，則皇之流在三萬里外；「七月流火」，則流在天上，爲天學。孔經天人一貫之理，于此足見一斑矣。




東漸于海，

由漸而推中國之東爲渤海，其外尚有大東洋。


 西被于流沙，

《王制》「西不盡流沙」，説者以今玉門關外沙漠當之。推之大統，弱水西入流沙，當在今歐洲，故《王制》以不盡言之。


 朔南暨

南北冰洋不易開通，故不言疆界。冰洋爲暨，《易·既濟》從之。


 聲教訖于

《中庸》：「聲名洋溢，施及蠻貊。」凡有血氣，莫不尊親。


 四海。

上言東海，舉隅以爲南、西朔之比例，即由中國推及全球之意。必如今大地球，始有四海。舊以瀚海、青海、星宿海當之，未免井觀也。


 禹

帝皇皆以禹爲司空。


 錫玄圭，

九錫圭瓚，夏尚黑，故用玄圭。


 告厥成功。

《潛夫論·五德志》：「禹爲堯司空，主平水土，命山川，畫九州，制九貢，功成賜玄圭，以告勳于天。舜乃禪位，命如堯詔，禹乃即位，作樂大夏，世號夏后。」







〔附〕禹貢舊傳



《大戴·五帝德》：

黄帝爲天帝，如《月令》高陽、高辛、堯、舜爲四方四帝，禹居中以統之。


 孔子曰：「顓頊，黄帝之孫，昌意之子也。

帝後之説。


 曰高陽。

四鄰例。高陽主地法夏，而王治東方。


 洪淵以有謀，

《穀梁》：「智者慮爲司空。」《禹貢》乃司空專事。


 疏通

《禮記》：「疏通知遠，《書》教也。」


 而知事，

《伏傳》：「《禹貢》可以觀事。」《大戴》：「司空司冬，以制度制地事。」《周禮·小宰》：「六曰冬官，其屬六十，掌邦事。」


 養材以任地，

古文家有任土作貢之説。


 履時以象天，

禹履四時，戴九天。


 依鬼神

《括地象》：「地中央曰昆侖，其東南萬五千里曰神州。」


 以制義，

神州在東，鬼方在西，即陰陽晝夜之代詞。高陽所居，即神州。


 治氣以教民，

《内經》因多運氣與民病之説。


 潔誠以祭祀。

「禹錫玄圭，告厥成功」，告勳于天也。


 乘龍而至四海，

《禹貢》「聲教訖于四海」，高陽則但治東海。


 北至于幽陵，南至于交趾，

此與《皇篇》幽都、南交相類。高陽帝于一隅，則爲幽陵、交趾；一統，則爲幽都、南交。此以文字起驗推之例。


 西濟

濟，《貢》作「被」。


 于流沙，

《王制》：「流沙在三千里外。」即《貢》五服五千里要荒之流服，以五千里爲一州，則九州萬五千里，即《大戴》高陽一帝之疆域。大九州雍州弱水西入流沙，當今歐洲。大、小統皆以流沙起驗推之例。


 東至于蟠木。

《貢》東漸于海。○四至萬五千里。


 動静之物，

草木鳥獸。


 大小之神，

大而皇，其神爲昊天上帝；小而帝，其神主一隅。


 日月所照，

《中庸》説同。


 莫不祇勵。」

祇勵，《史記》作砥屬，當作祇屬。神當祇敬，物與地當言屬。







鴻範


《鴻範》者，大法也。《董子》四法：主天法商，主地法夏，主天法質，主地法文。四法如四時，即四帝、四鄰之師説。《伏傳》首列《典》、《謨》、《貢》、《範》四篇，今審《典》爲堯法文，《謨》爲舜法商，《貢》爲高陽法夏，《範》爲高辛法質，故《鴻範》舊以爲《商書》，《左傳》許慎所引是也。四鄰劃界，一帝萬五千里。經中九疇九區，與《禹貢》同爲帝九州。由帝進皇，以漸驗推説，詳《皇帝疆域·四鄰》等圖。



 第五


《伏傳》七觀，《範》在第四。《範》與《貢》同以九爲例。《貢》言高陽八愷，《範》言高辛八元。《貢》、《範》皆託之禹。然四鄰例中無禹，詳禹爲司空，以起十六相。







序惟十有三祀，

《禹貢》作十有三載，緯以夏正寅月爲十三月，則十三載當爲寅年。《周禮》「十二年巡守殷國」，以法歲星，以卯、午、酉、子年分巡四方，十二年而畢。歲星一周而徧，至後十二年之寅年大會同于京師，《貢》所謂「十有三載乃同」，《謨》所謂「同寅」是也。《逸周書·大匡》、《文政》亦言十有三祀，皆大會同之年。《史記》：「孔子序《尚書》，略無年月。」其所有者，大抵典禮之年也。舊以屬之文武，皆無實徵。枚本《泰誓》亦剽用此十三年，爲《牧誓》傳説。


 王

讀作皇。○王、皇古通。《書》爲後世立法，不專屬之周王。


 訪

《大行人》：「春朝諸侯而圖天下之事，秋覲以比邦國之功，夏宗以陳天下之謨，冬遇以協諸侯之慮，時會以發四方之禁，殷同以施天下之政。」


 于箕子。

古箕、其字通。《易》「箕子」，趙作「荄滋」，實即「其子」，與王母對稱。此「其子」即對下「天子作民父母」言。經起天下一家之例，以皇爲祖，以帝爲父母，以王爲子，以伯爲孫。《吕刑》伯父伯兄、仲叔季弟、幼子童孫，加皇祖以統之，「其子」即指伯仲叔季四岳八伯而言。《皇道篇》羲和四子爲四嶽，《伏傳》一嶽兩伯爲八伯，《左傳》高陽八愷、高辛八元，《論語》周有八士，對二伯言，皆爲八子。《典》之「咨四嶽」與《範》之「訪其子」同爲大會同之典禮，非僅咨訪于一人也，後人乃誤爲《論語》「殷有三仁」之箕子。




經王

皇。


 迺言曰：

大哉王言。


 「於乎，箕子！

必十三年諸侯乃大會，四岳、八伯、十二牧乃得全至京師，如《典》所言。○凡經傳言「父母」，則多言「其子」。「其」字指父母。《易》「鳴鶴在陰，其子和之」，《詩》「鳲鳩在桑，其子七兮」，《其》字繫于父母。如《春秋》晉侯殺其世子申生，《書》説九男、十二女，皆其子，即《典》之二十二人，爲四嶽、十二牧者。《鴻範》九疇即九州，外十二州附焉。


 惟天

天統全球，皇則配天。


 陰

言陰以起陽。


 騭

騭通陟，訓升。有升必有降。○地球東西晝夜分陰陽，南北寒暑分升降。


 下民，

《周禮》五土、五民徧于全球，皆在天之下，天包全地也。《詩》「普天之下，莫非皇

 土，率土之濱，莫非皇臣」。


 相

《召誥》、《洛誥》相宅。


 協

協，和也。《大司徒》：「地中陰陽之所和。」


 厥居，

《史記》作「相和其居」，是《範》乃咨詢嶽牧，求地中也。《詩》「邦畿千里，惟民所止」，《康誥》「四方民大和會」，《洛誥》「和恒四方民」，本篇而康、而邑，《康誥》「用康乂民」，皆求地中以建都。


 我

我即皇。孔子制法，爲素皇。


 不知其

讀作「朞」。○《典》：咨羲和，「以朞定四時成歲」，《範》「訪其子」亦同朞。下文五紀即專解此句。


 彜倫

歲、時、月日，大小相維，以九宫爲疇，斗建次第即彜倫也。


 逌敘。」

大統宏廓，必有次序。《範》九疇略舉綱目，《周禮》辨方正位，體國經野，皆言次序。《論語》足食足兵，歸重民信。




箕子迺言曰：

如《帝典》四嶽對堯、舜之辭，所謂八伯賡歌，合辭同對，非一人之言也。


 我聞在昔，

「昔」與「夕」同。《詩》「自古在昔」，古爲已往，昔爲未來。言古事而加以昔名者，如《孝經》「昔者周公」，皆指未來。


 鯀

鯀初治水，爲司空，如《謨》之禹。


 陻

塞也。


 鴻水，

《典》、《謨》皆注重鴻水，謂大海也。司空度地居民，封建伯牧，皆在治水之後。


 汩

亂也。《説文》：「汩，治水也。」


 陳其五行，

《逸周書·武順》：「地有五行，不通曰惡。」五行即《周禮》五土、五方。《董子》有《治水五行篇》、《治亂五行》。


 帝

即堯。


 迺震怒，弗畀

《多士》：「惟帝不畀。」○《帝典》：「鯀治水九載，績用弗成。」


 鴻範

即鴻鈞，爲天道，司馬天公所職。


 九疇，

即九州，司空地公所職。


 彜倫

司徒人公所職。○三事鼎列，分三公。


 逌
 ，

《説文》：「
 


 ，敗也。」鯀則殛死。

《典》：「殛鯀于羽山。」


 禹

《典》：「禹作司空」，《禹貢》爲專篇。○《楚辭·天問》：「伯禹腹鯀，夫何以變化？」此天學之禹，與本經異。


 迺嗣興，

嗣興，如《中候》之嗣王、嗣天子，《論語》所謂「如有王者」，不謂古之禹。


 天

天統全球，言天則與上震怒之帝有大小之别。


 迺錫禹

禹受天命，統治全球之水，故《大戴》謂禹平九州，戴九天。


 鴻範

司馬所司。○《典》：「賓于四門，四門穆穆。」


 九疇，

司空所司。○《典》：「納于百揆，百揆時敘。」○疇、州同音。古以
 

 爲疆界字，則疇、州古通。《詩》「天子萬壽」，義亦同。秦博士説古之帝者地不過千里，自明以後中外漸通。近百年内地輿之學大顯，據騶子驗推之説推之，恰與今之全球相符。説詳《禹貢》與《疆域圖表》。《貢》九州下俟至今，其驗不爽。《範》九疇言理，上天下地，皆在所包。故《鴻範》非《周書》，亦非《商書》，乃後世大統典制之書也。

 彜倫

司徒所司。○《典》：「慎徽五典，五典克從。」


 逌敘。

禹當堯之時，爲司空治水土，舜爲司馬，契爲司徒，三公備具，治化由北而南，兼闢東西，以化全球，而九疇之世局以成。




初一

《伏傳》：「天一生水。」在北，十干屬癸，高辛八元爲叔豹。○《禹貢》九州目次用九宫順行法，首坎終乾。《鴻範》九疇用生成數，名爲九而實十。


 曰五行，

《董子·五行相生篇》：「天地之氣，合而爲一，分爲陰陽，判爲四時，列爲五行。行者，行也，其行不同，故謂五行。」班《藝文志》：「五行者，其法亦起五德終始，推其極則無所不至，而小數家因以爲吉凶，而行于世，寖以相亂。」○陰陽五行乃皇帝學師説，以之爲五方、五帝、五德、五運之符記。《周禮》五官，即詳此義。《王制》略焉，非有五種形質之物也。六經爲俟後而作，當時師法流傳，本詳大義，故先秦、西漢博士諸子皆能言陰陽五行之學，後儒不知本源，乃詆爲虚誕。


 次二

《伏傳》：「地二生火。」在南，十干屬丁，高辛八元爲叔獻。


 曰羞用五事，

六合之内，以五爲歸，事行一也。五行屬天，五事屬人，故加「羞用」。以下皆言用。○經傳天下一家、中國一人爲大例。以身喻天下，所謂四目、四聰。股肱、耳目、腹心、喉舌皆此例也。《素問》就一身立十二官，故經所言心仁多指京師，心思爲君主之官，貌、言、視、聽如《論語》四勿，即四方、四嶽、四表、四帝。説詳《皇帝疆域》第三十一圖。


 次三

《伏傳》：「天三生木。」在東、十干屬乙，高辛八元爲仲堪。此從《皇篇》羲仲之例，與《疆域·四鄰圖》小異。


 曰農

農通「穠」，濃厚也。


 用八政，

《周禮》八數多從八方取義。此八政以三公主之，天子三公總司庶政。


 次四

《伏傳》：「地四生金。」在西，高辛八元爲仲熊，如《皇篇》和仲。


 曰叶用五紀，

紀即《詩》「之綱之紀」。《淮南·地形訓》：「地
 

注



 形之所載，六合之間，四極之内
 

注



 ，昭之以日月，經之以星辰，紀之以四時，要之以太歲。」皆借天文以定地理。


 次五

《伏傳》：「天五生土。」中央，十干屬戊己，高辛八元之二伯，當爲重黎。重、黎乃顓頊高陽之二伯也。《鬻子》：「帝嚳學顓頊之道而行之。」是高辛二伯仍爲重、黎也。《楚語》「重黎世敘天地而别其分主」是也。


 曰建

斗建。


 用皇極，

《詩》「商邑翼翼，四方之極」。《吕刑》屬于五極，《周禮》五言民極，天官冢宰爲中央之極。在天爲紫宫，乃天皇大帝太乙之居；在地爲皇居，即《周禮》交會和合之地中，《大戴》明堂之中五。


 次六

《伏傳》：「地六成水。」在西北，十干屬壬，高辛八元爲季貍。○生數居内，成數居外，宋人以爲河圖。


 曰艾用三德，

三德爲三公。《典》之九德爲三德之目。皇居中以三公統治天下，下而小統皆然，故經傳屢言三公。


 次七

《伏傳》：「天七成火。」在東南，十干屬丙。高辛八元爲季仲。


 曰明用稽疑，

《易》曰：「人謀鬼謀。」大同法天，故大事必卜之。今尚專恃人謀，不假卜筮。


 次八

《伏傳》：「地八成木。」在東北，十干屬甲，高辛八元爲伯奮。


 曰念

通作驗。


 用庶徵，

徵有休咎之分，説詳《鴻範五行傳》。


 次九

《伏傳》：「天九成金。」在西南，十干屬庚，高辛八元爲伯虎。


 曰嚮

向離而治。


 用五福，

五福即五服，《貢》之甸、侯、綏、要、荒爲小統之五福，《康誥》侯、甸、男、采、衛爲大統之五福。嚮在前有五福，爲舉隅例，則左右與後皆有五福。《周禮》由五服推至九服，加《板》詩六服，爲十五福，合計爲三十輻。《考工》輪輻三十以象月，《老子》「三十輻共一轂」是也。


 畏

亦作威。


 用六極。

《爾雅》四極本謂諸天，經師習聞其語，故有八極、六極之説。○按：九疇雖名爲九，合六極句爲十，如十人之有婦人，九州之有十干，九男之有十子，九流之實爲十家。蓋陰陽同行，一六共宗，二七同道，三八爲朋，四九爲友，五十同途，有五則有十。《伏傳》不言地十成土，《易·繫》則言地十，《太玄》則二五相守，舉生數爲五，舉成數爲十。《範》加六極于第九疇，正寓十數于九之中也。




傳五行：

經傳五行之説，本爲全球五方之符記，與東西南北中、春夏秋冬季同爲記識之作用，非謂有形之質，亦非以此五者盡括天下之物産。後儒以之推運氣，談生尅，久而忘本，無所附麗，墮落災異，非經傳之咎也。○《易》六爻分爲兩卦，如地之南北兩半球各有一五方、五帝，合則爲大五行、大五帝。故《易》卦分則二五爲中，合則三四爲中。


 一

班《律曆志》：「天以一生水。」


 曰水，

《月令》：冬三月盛德在水，帝顓頊，神玄冥。《周禮》冬地官司徒，即《皇道篇》之和、仲。


 二

班志地以二生火。


 曰火，

《月令》：「夏三月盛德在火，帝炎帝，神祝融。」《周禮》夏官司馬，即《皇道篇》之羲叔。


 三

天以三生木。


 曰木，

《月令》：春三月盛德在木，帝太皞，神勾芒。《周禮》春官宗伯，即《皇道篇》之羲仲。


 四

地以四生金。


 曰金，

《月令》秋三月盛德在金，帝少皞，神蓐收。《周禮》秋官司寇，即《皇道篇》之和仲。


 五

天以五生土。


 曰土。

《月令》季夏之月，中央土，帝黄帝，神后土。舉夏季以起春、秋、冬三季。黄帝即《書·皇道篇》居中統四方，如《周禮》天官冢宰。○《範》于五行全舉生數，《月令》全舉成數，一生一成，經傳相得。舉正方爲五，加四隅爲九，四嶽、八伯可分可合。《月令》中央數五，天五地五，二五合十，則成數即爲十也。故宋人《河圖》以五十居中。




記水曰潤

《易》曰：「水流溼。」


 下，

水位北爲上方，言下以起《易》卦水火既濟，又喻地球兩黑道，爲《詩》「坎坎」。○《伏傳》：「簡宗廟不禱祠，廢祭祀逆天時，則水不潤下。」


 火曰炎

《易》曰：「火就燥。」


 上，

火位南爲下方，言上以起《易》卦火水《未濟》，又喻地球兩赤道，爲《詩》「離離」。○《伏傳》：「棄法律，逐功臣，殺太子，以妾爲妻，則火不炎上。」


 木曰曲直，

《易》曰：「雲從龍。」木位東方，東宫蒼龍。《月令》春其蟲鱗，地之東西兩半球有蒼龍，爲《詩》「青青」。○《伏傳》：「飲食不享，出入不節，奪民農時，及有姦謀，則木不曲直。」


 金曰從革，

一作從衡。○《易》曰：「風從虎。」金位西方，西宫白虎。《月令》秋其蟲毛。地之東西兩半球有兩白虎，爲《詩》「皓皓」。○《伏傳》：「好攻戰，輕百姓，飾城郭，侵邊竟，則金不從革。」


 土曰

曰，從《史記》。


 稼穡。

讀作家牆。家即天下一家，牆如王畿、城畿。○《易》曰：「聖人作而萬物覩。」土位中央，即地球之地中。《月令》季夏其蟲倮。《大戴》：「倮蟲三百六十，聖人爲之長。」地之南北兩半球有兩黄道，爲《詩》「狐裘黄黄」。○此段與《詩》、《易》相通。《書》爲人學，由人企天。○《伏傳》：「治宫室，飾臺榭，内淫亂，犯親戚，侮父兄，則稼穡不成。」




説潤下作鹹，

《月令》冬其味鹹。《周禮》：瘍醫以鹹養脈。


 炎上作苦，

《月令》夏其味苦。《周禮》以苦養氣。


 曲直作酸，

《月令》春其味酸。《周禮》以酸養骨。


 從革作辛，

《月令》秋其味辛，《周禮》以辛養筋。


 稼穡作甘。

《月令》季夏其味甘。《周禮》以甘養肉。○此由五行推及五味。凡傳説中五音、五聲、五色、五臭、五官、五藏，以五立説者，皆由此義推之。董子《繁露》、《内經》、《靈》、《素》所由闡發詳明矣。




傳五事：

五事以五起例，亦如五行分五方，爲全球大統之符記。五行通五星，以地合天，以天包地。五事就人一身而言，由小推大。《禮運》「中國一人」，大之即天下一人。《大戴》「高辛修身而天下服」是也。班書《五行志》于此義言之甚詳。《内經·靈》、《素》多以人身五藏，配合大地，皆五事之師説也。


 一曰貌，

北後。○《論語》：「非禮勿動。」動則有貌可觀。子張干禄，慎言慎行，行亦貌也。《素問》以腎配北方。《周禮》五官爲地官。説詳《皇帝疆域》三十一圖，下同。


 二曰言，

南前。○《論語》「非禮勿言」。《素問》：「膻中者，臣使之官。」配火，主南方。《周禮》五官爲夏官。


 三曰視，

東左。○《謨》「汝明」。《論語》「非禮勿視」。視思明，《靈樞》：「肝生于左，配木，主東方。」《周禮》五官爲春官。


 四曰聽，

西右。○《謨》「汝聽」。《論語》「非禮勿聽」。《靈樞》「肺藏于右」。配金，主西方。《周禮》五官爲秋官。○貌、言、視、聽分四方，爲《書》四嶽。故《韓詩外傳》、《説苑·君道篇》皆以耳目比嶽牧。


 五曰思。

中央京師。○思從囟從心，即腦也。《内經》謂之髓海。《素問》：「心者君主之官。」即《帝謨》之「元首」，于《周禮》爲王畿。《論語》「天下歸仁」，仁喻京師。孔經大統難于起例，因以天下一人驗小推大，包舉全球。




記貌曰恭，

《伏傳》：「孟春之月御青陽左个，禱用牲，索祀于艮隅。皃必恭，厥休時雨。」○按：《伏傳》于方位有移易，然五方之大例則同也。


 言曰從，

「孟秋之月御總章左个，嘗穀，用犬，索祀于坤隅。言必從，厥休時暘」。


 視曰明，

「孟夏之月御明堂左个，嘗麥，用彘，索祀于巽隅。視必明，厥休時燠」。


 聽曰聰，

「孟冬之月御玄堂左个，祈年用牲，索祀于乾隅。聽必聰，厥休時寒」。


 思曰睿。

「季夏之月御明堂右个，牲先心，設主于中霤，索祀于坤隅，思必睿，厥休時風」。




説恭作肅，從作艾，明作悊，聰作謀，

《大戴》：「高辛聰以知遠，明以察微。」


 睿作聖。

《詩·小旻》：「或聖或否，或哲或謀，或肅或艾。」○由五事推及休徵，詩則兼説咎徵，互文見義。凡傳記以五立義，其演説名詞，積累甚多者，皆由此起例，如班書《五行志》，其顯著者矣。




傳八政：

《王制》司徒齊八政：飲食、衣服、事爲、異别、度、量、數、制，與《範》之八政有大小之别。○經傳言八者，多不可九，少不可七。兹以五官及三事言之，亦如《周禮》六教、五刑，非其本義。


 一曰食，

三公之《微子篇》。食爲民天，掌于司空。《論語》子貢爲政，足食爲先。素王陳法，民食首重。《尚書》堯先治北，鑿飲耕食，康衢聞歌，故食始于北方，如《周禮》地官之代冬官。○《周禮》膳夫、庖人諸識，地官農官諸職由此分司。


 二曰貨，

三公之《西伯》篇。貨當爲伐字之誤。史以食貨立志，富養皆屬司空事。首三門當屬三公。司馬主九伐，形近誤衍貝耳。○《周禮》大司馬用兵諸識，由此分司。


 三曰祀，

三公之《肜日》篇。《王制》司徒修六禮，四曰祭。○《周禮》宗伯代司徒，宗伯以下典祀諸識，由此分司。


 四曰司空，

《典》堯命禹作司空，主水土《禹貢》爲專篇。○《周禮》不見司空，蓋以司空攝天官。


 五曰司徒，

《論語》教在富之後，故司徒繼司空。○《周禮》司徒攝地官

 六曰司寇，

司寇主刑，爲司馬卿。此傳不見司馬，伐即司馬也。大刑用甲兵，中刑用鑽鑿。○秋官大小司寇掌刑諸職，由此分司。


 七曰賓，

《周禮·司士》：「凡會同，作士從，賓客亦如之。」是司士選迎賓客之儐介，故《曲禮》五官，以司士、司寇同爲司馬卿。


 八曰師。

師爲軍旅之總稱。軍將皆命卿，統于司馬。傳于司馬三卿皆備，而無司馬明文，此《論語》去兵之義，亦《董子》任德不任刑之説也。○《夏官》軍旅諸職，由此分司。




傳五紀：

五行、五事分布五方，五紀則由中及外，若網之舉綱張目，又爲一例。《周書·小開武》推廣爲九紀。


 一

一者數之始，居中，如《易》之太極。


 曰歲，

歲統全球，如泰皇一統。○歲下當有二曰時。四方四時，爲四帝，即《謨》所謂「惟帝時舉」也。《禮運》：「夫禮必本于太一，分而爲天地，轉而爲陰陽，變而爲四時。」《山海經》：「地之所載，六合之間，四海之内，昭之以日月，經之以星辰，紀之以四時，要之以太歲。」


 二

太極生兩儀，二者一陰一陽也。皇制之二伯，象之四帝之中，若以南北爲二伯，則如顓頊之重、黎；若以東西爲二伯，則如《皇道篇》之羲、和。


 曰月，

二當是三。月如王，一時統三月，一帝統三王，如三《誓》。


 三

《老子》：「一生二，二生三，三生萬物。」由少生多，至三而略備。故《書》之官制，大、小統皆以三輔一。


 曰日，

三當是四。日如伯，一月三十日，故一王有三公，如殷《肜日》、《西伯》、《微子》。


 四

兩儀生四象，即四正方，在天爲四時，在地爲四極。


 曰星辰，

四當是五。星爲二十八宿，辰爲十二辰，周繞天球，外州牧象之。○以上《周禮》馮相氏、保章氏掌之。○按：歲統時、月、日、星，如皇統帝、王、伯、牧。《公羊》以「元年春王正月」爲大一統。《禮運》：「故聖人作則，必以天地爲本，以陰陽爲端，以四時爲柄，以日星爲紀，月以爲量。」皆五紀師説也。另有圖，在《皇帝疆域》第二十八。


 五

五當作六，爲皇制本傳。五紀不應言六，
 


 帝時而言五，而五進六，由帝進皇，故《皇篇》寓于《帝典》，歲皇包舉時帝，詳略互文。曰曆數。

曆數統上五者而言。《皇道篇》「欽若」三句，《帝典》「朞三百有六旬有六日，以閏月正四時成歲」，又「協時月正日」，皆以起大統之曆，《大誥》所謂「無疆大曆服」是也。説詳《皇帝疆域·全球曆憲圖》。




記

此簡錯在「庶徵」下，今移于此。


 曰：王

王、皇古通。


 眚

從《史記》，與省通。


 維歲，

歲統全球，即《史記·天官書》之歲星。○《董子》：「天有兩和，以成二中，歲立其中，用之無窮。」


 卿士維月，

帝之卿士爲三王，如一時三月，故《春秋》三月有王。


 師尹維日。

《詩》「赫赫師尹」，《春秋》「尹子爲王卿」。一月三十日，三上卿與二十七大夫象之。○《左傳》晉伯瑕説六物，歲、時、日、月、星、辰，與此經合。




説歲、月、日、

自上而下，自尊及卑。


 時

此「時」字補五紀之闕。時在歲、月、日後者，待時也。


 無易，

曆憲審定，天度無差，頒布全球。


 百穀

方三萬里爲方三千里者百，各有其土所宜之穀，故稱百穀。


 用成，

東作西成


 乂用明，

乂指地中京師。《洛誥》：「明光于上下。」


 畯民用章，

《詩》：「田畯至喜。」


 家

天下一家。


 用辯康。

司空辯康正直，職掌生養。


 日、月、歲、

自下而上，由外而中。


 時既易，

曆法有所差易。


 百穀用不成，

三農失時。


 乂用昏不明，

中央推步，時令不明。


 畯民用微，

民失其養。


 家用不寧。

記庶民維星。

《大戴》：「東民曰夷，南民曰蠻，西民曰戎，北民曰狄。」《明堂位》：「九夷、八蠻、六戎、五狄。」九、八、六、五相加，恰符列宿之數。




説星有好風，

東方箕星主風。


 星有好雨。

西方畢星主雨。○《王制》：「中國、戎夷五方之民皆有性也，不可推移。」


 日月之行，

《大戴》：「高辛曆日月而送迎之。」《典瑞》：「土圭以致四時、日月。」


 則有冬有夏。

《馮相氏》：「冬夏致日，春秋致月，以辨四時之序。」○舉冬夏以包春秋，此義《周髀》及《書緯》言之甚詳。另有圖在《皇帝疆域》第九。


 月之從星，

《考工·匠人》：「晝參諸日中之景，夜考之極星，以正朝夕。」後世天文、星象諸書從此出。


 則以風雨。

「月離于箕，風揚沙；月離于畢，俾滂沱」以東西二星起例，其餘諸星以次推求。後世占驗諸書從此出。○《大戴》：高辛「日月所照，風雨所至，莫不從順」。




傳皇極：

《伏傳》：「建用王極。」王、皇古通。《詩》「王于出征，以佐天子」。爲佐帝，乃小統之王。「普天之下，莫非王土」，爲大統之皇。當審量説之。○《運斗樞》：「皇者天，道德玄泊，有似皇天，故曰皇。皇者，中也，含和履中，上合皇極。」


 皇建其有極，

極如輪軸，居中不動，地中王畿，泰皇居之。


 斂時

收斂四方四時，歸于中央，如月令之黄帝。


 五福，

福通服、輻。《老子》「三十輻共一轂」，《禹貢》五服各包二小名，爲十五服。《職方》九服加《板》詩六服爲十五服，兩面合計爲三十輻。十五福舉零數爲五福。四方皆建設五福，拱衛中央。


 用敷

由近及遠。


 錫

錫命。


 厥庶民。

「庶民維星」爲外州牧，即《周禮》都鄙，由内服官府、邦國及于外服，皆皇所錫命。


 惟時

四方。


 厥庶民于女

十二女。


 極，

開化蠻夷閩貉戎狄至于極邊，以爲十二州牧之地。《職方》謂之六裔。


 錫女保極。

錫命十二女爲外牧，以保衛中央皇極。○《典》二女即十二女，後儒以爲二嫂爲堯之二女，皆由誤讀此篇女字爲汝也。皇有明文，位至尊，經不稱汝以輕賤之。




記凡厥庶民，無有淫朋。

《左傳》：「四門穆穆，無凶人。」


 人無有比

私黨比附。


 德，

此句解説上句，爲訓詁。


 惟皇作極。

中央之極。○《詩》云：「邦畿千里，惟民所止。」即《周禮》王畿、國畿。《莊子》「中央之帝曰混沌」是也。




凡厥庶民，有猷、有爲、

《詩》「大猷是經」、「遠猷辰告」、「爲猷丕遠」，《中庸》「猶以爲遠」，謂用土圭測日以求地中。


 有守，

慎守封疆。


 女

庶民二十八種、十二女，爲外牧以統之。○女讀作汝，亦可。


 則念之。

念，讀作「驗」，考驗其測景之當否。


 不

讀作丕。


 協于極，

大合于中極，即大司徒之地中。


 不離

麗也，去聲。


 于咎，

所測之景無差忒。


 皇

中央稱皇，外州稱女。天下一家，包十男在内。


 則受之。

四表所測之景，由十二州陳于皇。


 而康

《周禮》「百物阜安」。


 而色，

讀作「邑」。○乃建皇國焉。○據《康誥》「用康乂民」。、「用康」即「而康」，「乂民」指地中京邑，即「而邑」。


 曰予攸好德。

此句起下五福之名辭，提綱于此。解見下。


 女

十二女。


 則錫之福。

十二州測遠有功，錫命爲牧，使備藩服。


 時人

四方四時之遠人。


 斯其維皇之極。

天下一心傾向中央。




説毋侮鰥寡而畏高明。

《康誥》：「不敢侮鰥寡，庸庸，祇祇，威威，顯民。」


 人之有能有爲，

舉用賢能。


 使羞其行，

使有司進薦賢良，此孔經開選舉。


 而國其昌。

國乃盛昌。




記凡厥正人，

四正之帝，八正之方伯，十二正之外州牧。


 既富方穀，

讀作「轂」。○《易》「富以其鄰」，富家大吉，同田爲富。四帝、四鄰統歸于皇，如輪輻之有轂。


 女

十二女。


 不

 能使有好于而家，

外州邊鄙不安。


 時人斯其辜。

四方皆受其害。○《典》：「蠻夷猾夏。」


 于其毋好，

去聲。枚本作「好德」。○謂當用兵討之，勿姑息而愛之。


 女

十二女。


 雖錫之福，

如仍以爵賞羈縻之。


 其作女

爲外州牧。


 用咎。

乃爲咎惡于國家。




説毋偏

北極北，壬水一，《周禮》五土墳。


 毋頗，

南極南，癸水六，《周禮》五土衍。


 遵王之義。

王讀作皇，下同。


 毋有作好，

北黄道，戊土五，《周禮》五土原。○《翼奉傳》：「北方之情好也。」


 遵王

皇。


 之道。

《顧命》：「皇天用訓厥道。」


 毋有作惡，

南黄道，己土五，《周禮》五土隰。○《翼奉傳》：「南方之情惡也。」


 遵王之路。

《中庸》：「今天下車同軌。」四方輻湊。


 毋偏

上東，甲木三，《周禮》五土川。


 毋黨，

下東，乙木八，《周禮》五土澤。


 王道蕩蕩。

《論語》：「君子坦蕩蕩。」


 毋黨

上西，庚金九，《周禮》五土山。


 毋偏，

下西，辛金四，《周禮》五土林。


 王道便便。

皇道便秩便在，四方四便，此舉二西以反三隅。


 毋反

赤道北，丙火七，《周禮》五土丘。


 毋側，

赤道南，丁火二，《周禮》五土陵。


 王道正直。

《帝謨》：「夙夜維寅，直哉！」、「其弼直惟動。」《詩》：「周道如砥，其直如矢。」《淮南》：「中央黄帝，執繩而制四方。」又曰：「繩居中央，爲四時根。」又曰：「冬至則斗北中繩，日夏至則斗南中繩。」皆以正直爲中。


 會

《周禮》：「地中風雨之所會也。」


 其有極，

北半球之中極。


 歸

天下所歸往。○《詩》：「會且歸矣。」


 其有極。

南半球之地中。○以上一段另有圖説，在《皇帝疆域》第十四。○按：正直爲全球之中，會極、歸極爲南北之中。《帝謨》「在兹」，「思日孳孳」，《董子》「北方之中用合陰，南方之中用合陽」是也。然亦可爲東西兩京之中。《帝謨》「亮翼」，「思曰贊贊」；《大誥》「予翼」；《周禮》「王畿」、「城畿」；《董子》「東方之和中春，西方之和中秋」是也，


 曰：

此處無人建言。「曰」古疑作
 

 ，象地球圓形，即此段之圖，橫爲赤道，皇乃建極于中。此經中圖畫記識字。

 王極

本如上文作「皇極」，《史·宋世家》作「王極」，可爲「王」、「皇」古通之確證。


 之敷言，

《禮記》：「王言如絲，其出如綸。王言如綸，其出如綍。」


 是夷

東九夷，舉一反三，爲四夷。


 是訓，

言遠以該近。


 于帝其訓。

訓，《史記》作「順」。○皇命先及于帝，如「迺命羲和」。




記凡厥庶民，極之敷言，

大哉皇言。


 是訓

《史》作順。


 是行，

承皇命以施行。


 以近天子之光。

《白虎通》：「帝稱天子。」


 曰

「曰」古亦疑作
 

 ，乃六書圖畫字，象二帝南北分治。《莊子》「南海之帝曰倏，北海之帝曰忽」是也。

 天子

皇配天，二帝爲天子。


 作民

九男十二女。


 父母，

皇爲祖，二帝即羲和爲父母，八伯爲子，十二牧爲孫。此《禮運》「天下一家」之例。


 以爲天下王。

《伏傳》以教養解父母，與《表記》以尊親解君子二字略同。




傳三德：

三者天、地、人之道也。《伏傳》以司馬爲天公，司空爲地公，司徒爲人公。《莽傳》以日公司天，月公司地，斗公司人。故三公即三才、三光，又即三王、三正。小統爲黑、白、赤之三代，大之爲東青、西素、中黄之三帝，遞嬗爲天、地、人三皇。德爲帝，本《月令》五帝五德。三公稱三德者，上推爲皇帝，下分爲卿大夫，九德見于《帝謨》、《立政》。


 一曰正直，

司空執度度地，德以正直爲準。


 二曰剛克，

司馬掌兵刑，德以剛爲主。


 三曰柔克。

司徒掌教化，德以柔爲主。




記辯
 

注



 康正直，

《周禮·地官》：「辨其山林、川澤、丘陵、墳衍、原隰之名物，而辨其邦國都鄙之數，以佐皇安擾邦國。」


 彊不友剛克，

《大司馬》：「暴内陵外，則壇之，犯令陵政則杜之。」


 内友

内古通入。


 柔克，

《春官》：「大胥掌學士之版，以待致諸子。春，入學」，「大司樂掌成均之灋，以治建國之學政，而合國之子弟焉。」


 沈漸

《易》：「臣弑君，子弑父，其所由來者漸矣。」


 剛克，

《大司馬》：「賊殺其親則正之，放弑其君則殘之。」


 高明柔克。

《王制》：「鄉論秀士，升之司徒，曰選士。司徒論選士之秀者，升之學，曰俊士。」「樂正崇四術，立四教，國之俊選皆造焉。」《周禮·大司樂》：「凡有道者、有德者使教焉。」○一説《中庸》「高明配天」、《周禮》「大合樂以致鬼神示」，若樂六成，則天神皆降，可得而禮。高明謂天神，而地示、人鬼可例推矣。




記惟辟作福，

爵賞。○人材出于學校，《王制》辨論官材，論定然後官之，任官然後爵之，位定然後禄之。


 惟辟作威，

刑威。○《大司馬》「以九伐之灋正邦國」。


 惟辟玉食。

玉乃典瑞所掌，玉府所職，玉人所制，五等圭璧，封建用之。食出司空，膳夫掌之，以供皇之食飲膳羞。食用六穀，膳用六牲，飲用六清，羞用百有二十品，珍用八物，醬用百有二十罋。皇日一舉，鼎十有二物，皆有俎，以樂侑食。


 臣毋有作福、作威、玉食。

《左傳》：「惟名與器，不可假人。」




説臣之有作福、作威、玉食，其害于而家，而

從漢石經。


 凶于而國。

王伯位卑國小，不可僭用皇帝禮制。


 人用側頗辟，

傾仄不正。


 民用僭忒。

經中大統典禮，如封禪、明堂、十二冕旒、十二章服之類，中國古之君主有用之者。若泰皇首出，考禮制度，詳定品級，則等威既辨，自不容再有踰越。




傳稽疑：

知來，卜筮爲《易》學。○《周禮·大卜》：凡國大貞，立君、大封、大祭祀、大遷、大師則必卜之。


 擇建

考擇然後用之。


 立

詁建字。


 卜筮人，

《周禮》因設大卜、卜師、龜人、菙氏、占人、簭人諸職。


 乃命卜筮。

凡國之大事，先筮而後卜。


 曰雨、

《龜人》：「天龜曰靈屬，地龜曰繹屬。」《爾雅》：「俯者靈，仰者謝。」俯、仰二字當互易，繹、謝古通。


 曰濟
 

注



 、

《龜人》：「東龜曰果屬。」《爾雅》：「左倪不類。」


 曰涕
 

注



 、

《龜人》：「西龜曰靁屬。」《爾雅》：「右倪不若。」


 曰霧
 

注



 、

《龜人》：「南龜曰獵屬。」《爾雅》：「後弇諸獵。」


 曰克、

《龜人》：「北龜曰若屬。」《爾雅》：「前仰諸果。」○按：五名本分五方，然中兼天上、地下，五即兼六，猶六官止五官也。卜師職云：「凡卜，辨龜之上下、左右、陰陽以授命龜者而詔相之。」《史·龜策》褚先生補傳言龜筮法甚詳。


 曰貞、

《易經》内卦曰貞。


 曰
 ，

外卦曰
 


 。凡七。

名目有七。


 卜五，

上五名屬龜卜。


 占之用二，

下二名屬筮。


 衍貣。

貣亦作忒，變也。謂内外貞
 


 ，推衍其爻，變《周禮》三易之法。《周易》爲一爻變，如《左傳》占陳完，遇觀之否。《連山》爲三爻變，如《周語》晉成公占反國，得乾之否。《歸藏》爲二爻四爻變，如《左》、《國》艮之八、泰之八，貞屯
 豫皆八。同一《易》本，占法有三，非夏、殷、周三代異名也。

記立時人作卜筮，

《周禮》大卜掌三
 


 、三易、三
 之灋，卜師掌開龜之四兆，龜人掌六龜之屬，各以其方之色與其體辨之。菙氏掌共燋契以待卜事，占人掌占龜，簭人掌三易，以辨九簭之名。三人占，

凡卜筮皆精通鬼神之情狀者定制三人。


 則從二人之言。

于盡善之中又以多爲貴，非不拘臧否，但取雷同。○《白虎通》：「天子占卜九人。」九亦三也。《金縢》：「乃卜三龜，從其多者爲吉。」《左傳》欒武子曰：「善鈞從衆。」《商書》曰：「三人占，從二人。」衆故也。




説女

汝指後王，下同。


 則有大疑，

經制：議院在學校，養老、乞言，八十有事，詢于其家。《秦誓》與《詩·小旻》皆詳此制。


 謀及乃心，

獨斷。


 謀及卿士，

君子耆老，如上議院。


 謀及庶人，

庶人耆老，如下議院。○凡稽疑在學，孤子學，耆老謀，壯者行，故《秦誓》不重勇夫，專重黄髮。


 謀及卜筮。

《禮記》：「大事卜，小事筮」，《史·龜策傳》所謂五謀。○上三句爲人謀，末三句爲鬼謀。




女則從，

主見。


 龜從，筮從，

天合。


 卿士從，庶民從，

人合。


 是之謂大同。

《禮運》以大道之行，天下爲公爲大同。


 而

讀作爾，下同。


 身

天下一人。


 其康彊，而子孫

《吕刑》：「幼子童孫。」


 其逢吉。

天下一家。




女則從，龜從，筮從，

契合鬼神。


 卿士逆，庶民逆，吉。

不以人違天。




卿士從，龜從，筮從，女則逆，庶民逆，吉

以天爲主。




庶民從，龜從，筮從，女則逆，卿士逆，吉。

五謀相衡，皆從多數爲吉。




女則從，龜從，筮逆，

筮短龜長。


 卿士逆，庶民逆，

五謀得二逆之者多，舉一可以反三。


 作内吉，作外凶。

天人互異，内事雖吉，外事則凶。




龜、筮共違于人，

以天爲重。


 用静吉，用作凶。

人謀雖同，不合天意，守常則吉，動作則凶。




傳庶徵：

《中庸》：「無徵不信。」又曰：「建諸天地不悖，質諸鬼神無疑。」即此節庶徵之説。


 曰雨，

東木，甲乙。


 曰暘，

西金，庚辛。


 曰奥
 

注



 ，

南火，丙丁。


 曰寒，

北水，壬癸。


 曰風。

中央土，戊己。○《左傳》：「節八音，行八風。」《靈樞》：「八風聚于中宫。」


 曰時。

上五者法五行、五方。時，如《月令》之春、夏、秋、冬季，皆得其時之所宜。


 五者

者，《史記》作是。


 來備，各以其敘，

如《月令》運行之次敘。


 庶草蕃無
 

注



 。

草易生之物，舉草以包萬物。


 一極備，凶；一極亡，凶。

天時貴得，其和不可有偏。五者之中，一極備而太過，一極無而不及，皆足以成凶災。○説詳班《五行志》。後世諸史《災祥志》從此出。




記曰休徵：

休咎，即《易》之吉凶。《易緯》：「將盛則託吉，將衰則託凶。」吉凶乃符記之名辭，聖經非迷信禍福也。


 曰肅，

五事恭作肅。


 時雨若；

甲。


 曰艾
 

注



 ，

從作艾。


 時暘若；

庚。


 曰悊，

明作悊。


 時奥若；

丙。


 曰謀，

聰作謀。


 時寒若；

壬。


 曰聖，

睿作聖。


 時風若。

戊。


 曰咎徵：

休咎由五事以推廣，如東西兩半球，建兩京，分二帝，以剛日、柔日劃别陰陽、晝夜，所以統括全球。《典》曰「亮翼」，《大誥》曰「予翼以于」，《洛誥》之二「洛食」是也。


 曰狂，

狂與肅對。


 恒

恒即一極備凶，下同。


 雨若；

乙。○兩半球晝夜分兩日：東爲甲日，西爲乙日，五日而周。班《書》「天數一，地數二」，《素問》「地以五制，五周而環會」是也。


 曰僭，

僭與艾對。


 恒暘

辛。


 若。

若，順也。休咎皆言若，謂順天而行，非違天而得咎也。


 曰舒，

舒與悊對。


 恒奥若。

丁。


 曰急，

急與謀對。


 恒寒若。

癸。


 曰霿，

霿與聖對。


 恒風若。

己。○按：此由天下一人五事例剖分爲二，如《易》太極生兩儀，兩儀各有四象。蓋合言五事爲一統，分言五事爲兩京。以兩京爲一居一行，仍然大一統也。孔聖哲想，預知地球之大，不可執一以相繩，故從心運矩，如神龍不測，俾後人因時制宜，以治天下。此《鴻範》所以爲大範也。漢世海外未通，于經中大統規模無所歸屬，乃以五事庶徵傅會災異，如伏氏、班氏《五行志》所記，世界阻隔。天地狹隘，奚怪其然哉！




傳五福：

五福于傳爲九福，本作服，轉爲輻、幅，原以冠、衣、帶、裳、履爲正解，《詩》、《易》每作福，傳乃就休徵解之，非其本義。


 一曰壽，

《貢》甸，《周禮》王、侯、甸。


 二曰富，

《貢》侯，《周禮》男、采、衛。


 三曰康寧，

《貢》綏，《周禮》蠻、夷、鎮。


 四曰攸好德，

《貢》要，《板》詩藩、垣、屏。


 五曰考終命。

《貢》荒，《板》詩翰、寧、城。




六極：

六極，《爾雅》作四極，秦碑作八極。道家所謂無極無盡。《鴻範》用生成，共爲十，五爲皇極，十爲六極，五、十同途，共在中宫，傳以咎徵立説，非本義。


 一曰凶、短、折，

六北。


 二曰疾，

七南。


 三曰憂，

八東。


 四曰貧，

九西。


 五曰惡，

十中。


 六曰弱。

四極按四方成數對待，合生數居中爲十，不宜有六，用六則以地五方兼天爲六。







〔附〕鴻範舊傳



《大戴》：孔子曰：「帝嚳，玄囂之孫，蟜極之子也，

帝後之説。


 曰高辛。

四鄰例。高辛主天，法質而王。


 生而神靈，

聰明天亶。


 自言其名。

民無能名。


 普施利物，

《論語》：「博施濟衆，堯舜猶病。」加高陽、高辛共爲四鄰，而天下治，則不病也。


 不于其身。

于其子孫，即《書》説爲唐虞之帝後。


 聰以知遠，

地方萬五千里。


 明以察微。

《洪範》：「視曰明，聽曰聰，明作悊，聰作謀。」


 順天之義，

天錫九疇，五行、五紀、庶徵皆順天而行。


 知民之急。

五紀敬授民時，以知民之緩急，急則不賦籍，不舉力役。


 仁而威，

仁柔德，司徒；威剛德，司馬。


 惠而信，

司空執度，量采惠疇。


 修身而天下服。

五事爲天下一人例。


 取地之財而節用之，

司空專職，如《範》之禹。


 撫教萬民而利誨之，

司徒專職。○人之有能有爲，使羞其行，而邦其昌。


 曆日月而迎送之，

日月之行，有冬有夏，此言迎送，則以東西朝夕補足《鴻範》之義。


 明

明用稽疑。


 鬼神而敬事之。

八政，三曰祀，稽疑乃命卜筮，參用鬼謀。


 其色郁郁，

《論語》「郁郁乎文哉」，周監二代，爲王後，此高陽、高辛二代爲帝後。


 其德嶷嶷，

《論語》堯巍巍乎則天，舜巍巍乎有天下而不與，高陽、高辛爲帝後。嶷嶷，猶巍巍也。


 其動也時，

《董子》：四帝法四時，高辛西帝，爲秋時。《鴻範》休徵、咎徵皆言時。


 其服也士。

《伏傳》：「士服璪火，赤色。」高辛之服，五色未備。


 春夏乘龍，秋冬乘馬，

《範》爲高辛法質，而王于全球，主西秋，並及三時者，每方四時皆備也。


 黄黼黻衣，

黄當作素，爲西方色。


 執中

《鴻範》皇極居中。


 而獲天下。

天子作民父母，以爲天下王。


 日月所照，

五紀：「卿士惟月，師尹惟日。」


 風雨所至，

月之從星，則以風雨。


 莫不從順。」

順，《史記》作服。○日之升降，分南北寒暑；箕風畢雨，分東西。《詩》云：「自西自東，自南自北，無思不服。」







甘誓


《穀梁》：「誓誥不及二帝。」帝官天下，主揖讓，其書稱《典》、《謨》；王家天下，主征戰，其書稱誓。孔子據征戰時代，以揖讓爲進化標本，故典、謨詳而三誓略。皇帝爲《尚書》宗旨，由王而帝、而皇，專以俟後。故《甘誓》，《墨子》稱《禹誓》，與下《湯誓》對文。《莊子》、《説苑》以爲禹征有扈，《吕覽·召類篇》同，惟《先己篇》以爲夏后相。按《吕刑》，禹爲三后之一。《孟子》「禹相舜，歷年多」，是后相仍爲禹也。古文《書序》以爲啓作《甘誓》，誤。



 第六


《伏傳》：「六誓可以觀義。」按《甘誓》、《湯誓》、《大誓》爲三王之誓，《費誓》、《秦誓》爲二伯之誓，共止五誓，傳稱六者，《泰誓》後得，因加改之也。三王三誓始禹，由禹尚推爲帝，故禹爲王，又稱帝禹。《大戴》：「禹履四時，戴九天。」則由禹尚推爲皇，以一禹起驗推之例。實則中國之禹尚不足王之疆域，經託之爲王耳。







序大戰于甘，

以地爲名，如《牧誓》。


 乃召六卿。

此篇詳天子征伐之制。天子出，一公居守，二公從行，二公故有六卿。又二公出，二卿守，四卿從。天子六軍，《周禮》説軍將皆命卿。《左傳》：周公將左軍，虢公將右軍，皆王卿士。二公將二軍，四卿將四軍，故六卿六軍。《莊子》、《列子》、《董子》皆云天子九軍，三分之，以一居守，故六軍出征。




經王

禹受舜禪稱帝。《夏本紀》諸王皆稱帝是也。秦博士説，古之帝王地方不過千里，經制乃以方三千里爲王、方五千里爲大王、方萬五千里爲帝以區别之，三王如舜之三牧。王伯爲《春秋》宗旨。


 曰：嗟！六事之人，

三公三事，六卿六事。


 予誓告女：

王降于帝，故《帝典》、《帝謨》後爲王之誓。


 有扈氏

《左傳》九
 


 以色分方，即九州之牧。威侮五行，

《易緯》：「太乙下行九宫，合于五行。」即月九道。《漢志》五行家爲政治學。


 怠棄三正，

三正爲三皇、三統。數扈之罪，以爲違逆天道。○《周禮》：「外史掌三皇五帝之書。」緯書、《大傳》皆有三五之説。五行配五帝，如《典》、《貢》、《謨》、《範》、《顧命》五篇。三正爲三王，如三《誓》。大之爲三皇，皇統帝，帝臣王，王臣伯。《謨》曰「共爲帝臣」是也。扈氏爲王之伯牧，侮棄三五，經數其罪而討之，所以爲後世世界統一、大小相維之定制也。


 天用剿絶其命，

天命即皇命。天、地、人三皇頒行其子、丑、寅之正朔，王奉承之，而扈氏不從，罪當剿絶。


 今

來今。


 予

後王自稱。


 惟共行天之罰。

《謨》曰「天討有罪」，《誓》之「王奉行天討」，故《春秋》稱天王。凡經傳稱天討、天罰、天命，皆大一統之義。


 左不攻于左，

軍制分左右軍，二中、二上、二下，如晉六卿。


 女不共命；

《墨子·明鬼》、《史記·夏本紀》無此句。


 右不攻于右，

凡兩軍對敵，左右相反。我軍之左，當彼之右；我軍之右，當彼之左。此左右字不變，則攻當爲工，謂軍營法制。


 女不共命；

不共軍命，即不稱職。


 御

《周禮》戎僕掌馭戎車，掌王倅車之政。


 非其馬之政，

政，從《史記》。○校人掌王馬之政，辨六馬之屬，凡軍事物馬而頒之。《左傳》：「古者大事，必乘其産，生其水土而知其人心，安其教訓而服習其道，唯所納之，無不如志。」晉惠公乘鄭馬，所以致敗。


 女不共命。

御違馬政。


 用命

由天命變爲人言。


 賞于祖，不用命，

違人即違天。


 戮于社。

《御覽》三百六引：「古者帝王出征伐，以齊車載遷廟之主及社主以行。」故《甘誓》曰：「用命賞于祖，不用命戮于社。」


 予則奴

奴隸賤役。


 戮女。

此句訓解戮于社。







湯誓


《白虎通·謚篇》以湯爲死後之謚。又《謚法》：「除虐去殘曰湯。」《書》不稱「商誓」而稱「湯誓」者，此與《堯典》、《高宗肜日》皆從謚引烈行之例。《士冠禮》曰：「死而謚。」今也《謚法》始于孔經，故唐虞之堯、舜，商之湯，周之文、武，皆孔經之謚號。由後世作經，加之美稱，《春秋演孔圖》所謂新經。



 第七


舊以《湯誓》爲《商書》第一篇，斷代繫事，以史説經，大乖孔義。







經王曰：

三誓爲三代，故同稱王。一帝之下見三王，如《春秋》三月有王。


 格

《史記》説格爲來。


 爾衆庶，

庶爲素統之號。


 悉聽朕言：

誓告皆爲人言，以明天道。


 非台

殷書四見「台」字，由《禹貢》一見爲起例。考《淮南·地形訓》：「西北爲台州。」經中奄、台皆與大九州之名同。


 小子，

《論語》：「予小子履。」《禮記》：「天子未除喪，曰予小子。」《金縢》、《顧命》皆稱「予小子」。


 敢行稱亂！

《史記》説稱爲舉。


 有夏

「有」讀作「又」。夏乃地中赤道。《董子》四法：「主地法夏而王。」非古之真夏，故曰有夏。


 多罪，

如《甘誓》之「威侮」、「怠棄」。


 天命

天統全球，皇則配天。湯之伐夏，歸之天命，以爲奉皇天后帝之命也。《論語》：「予小子履，敢用玄牡，敢昭告于皇皇后帝。」《詩》：「王于出征，以佐天子。」湯爲王，故以皇帝之命征伐夏。


 殛之。

《周禮·大司馬》九伐。


 今

來今，指後世。


 爾有衆，

師衆。


 女曰：「我后

后，《史記》作君，謂湯也。《孟子》：「《書》曰：『徯我后，后來其蘇。』


 不恤我衆，舍我嗇事而割政。」

今文本作割政夏。○據《孟子》：「民望湯，若大旱之望雲霓，耕者不變，誅其君而弔其民，若時雨降。」此則怨望之民，願舍穡事從湯以割政。按：割改即改正。《詩緯》：「午亥爲革命，卯酉爲改正。」一作「革正」。


 予維聞女衆言，

《孟子》：「東面而征西夷怨，南面而征北狄怨，曰奚爲後我。」


 夏氏有罪，

夏桀，姒氏也。此稱夏氏，謂後世法夏而王之夏，非指安邑之舊夏。


 予畏上帝，

《詩》「上帝是皇」、「皇矣上帝」。


 不敢不正。

《孟子》：「征之爲言正也。」《白虎通·誅伐篇》：「征猶正也，欲言其正也。」


 今

《史記》「今」下有「夏多罪」三字，並以「割政」上二十三字聊屬于此。


 女其曰：「夏罪其如台？」

《史記》作「有罪其奈何」。○謂商與台異方，虐不相及。


 夏王

《夏本紀》稱帝，孔經乃稱王，則非古之夏王。


 率遏衆力，

《大戴》：「桀不率先王之明德，乃荒躭于酒，淫泆于樂，德昏政亂，作宫室高臺及汙池，土察以爲民虐，粒食之民惛焉幾亡。」


 率割夏邑。

《多方》：「叨懫日欽，劓割夏邑。」夏邑即夏之京都。割訓分裂，謂邦分崩離析也。○《伏傳》：「夏人飲酒，醉者持不醉者，不醉者持醉者，相合而歌曰：『盍歸于薄，盍歸于薄。』薄亦大矣，故伊尹退而閒居，深聽樂聲，更曰：『覺兮較兮，吾大命假兮！去不善而就善，何不樂兮！』」薄即亳，湯都也。假音格，至也。


 有衆率怠弗協，

國人歸湯，怠于戴夏，以此不和。


 曰：「時日

《伏傳》：「夏桀自比于日。」《新序·刺奢篇》説同。


 害喪？予及女皆亡。」

《孟子》：「民欲與之偕亡，雖有臺池鳥獸，豈能獨樂哉？」


 夏德若兹，今朕必往。

《左傳》：「桀有昏德，鼎遷于商。」


 爾尚輔予一人，

《禮記》：「朝諸侯，分職授政任功，曰予一人。」《周語》引《湯誓》曰：「予一人有罪，無以爾萬夫；萬夫有罪，在予一人。」與《論語》説同。《吕覽》以爲旱禱詞。


 致天之罰，

如《甘誓》「共行天罰」，《謨》曰「天討有罪」，即皇討也。湯稱天以伐夏，儼然奉皇之命，爲一統之詞。


 予其大賚女！

如《論語》「周有大賚」，即《甘誓》「用命賞于祖」。○《墨子·尚賢》引《湯誓》曰：「聿求元聖，與之戮力，以治天下。」


 爾無不信，

信即共命。○與上句倒置。


 朕不食言。

四字師説。


 爾不從誓言，

與「爾無不信」對。


 予則奴

《周禮》：「其奴男子入于隸，女子入于舂稾。」


 戮女，

《甘誓》：「不用命，戮于社。」


 罔有攸赦！

四字師説。







大誓


按：《大誓》乃孔經本名，故先秦以前引用者皆稱《大誓》，即西漢博士後得之傳説見存于《伏傳》者稱曰《大誓》，足見《書經》初成不以《牧誓》名篇也。自《書序》家增湊百篇，始創《坶誓》之名，以「武王乃作《大誓》」十字羼入《史記》。然《本紀》全録經文，不稱《牧誓》也，枚氏乃僞造《泰誓》三篇，以符《書序》；清陽湖孫氏亦知枚本不足據，又輯古説，成《泰誓》一篇。覆轍不鑒，同一誣經，不知《大誓》乃書本名，《牧誓》以地爲名，乃仿《甘誓》爲之者。今從其朔，仍稱《大誓》。



 第八


合上《甘誓》、《湯誓》，共爲三王三誓，經立三統循環，以救政治之窮。《中庸》「考諸三王而不謬」，《董子》「三而易」是也。○《書經》惟《大誓》異説滋多，始由漢得《大誓》，與《書·大誓》兩虎同林，《書序》因之分《大誓》爲三，羼附《牧誓》篇名于後。枚氏蒐輯諸書所引《大誓》之文，彙爲三篇，而改舊《大誓》爲《牧誓》。二名歧異，迷誤後人。龔氏《大誓問答》直謂《周書》原有《大誓》、《牧書》二篇，閻氏《疏證》闢之，而枚謬畢露。然壘破兵潰，流爲寇盜，伏莽時發，大局弗寧。不知古書十五引《大誓》，而《牧誓》無稱，可見枚本《牧誓》舊名《大誓》也。其所引用有與經文不同者，乃古今别本異文；有與經文異而語意相合者，乃本經傳説，有在《牧誓》前後者，爲事傳，如《逸周書·酆謀》、《寤敬》、《和寤》、《武寤》諸篇，在誓之前；《克殷》、《世俘》、《商誓》、《度邑》諸篇，在誓之後，皆傳説也。與《左傳》先經起義、後經終事義例正同。經簡傳緐，本爲通例，不可以傳爲經，致一王二誓，不與夏、殷一律。考詳《四益叢書》中。今引《史記·本紀》所記誓前、誓後諸説，略加疏解，以見純爲本經傳説，而他書疑義亦可以迎刃而解也。







傳《史記·周本紀》：九年，

史以爲武王即位之九年。


 武王

未克殷，進稱王。《伏傳》：「《大誓》稱太子發。」《逸周書·文傳》及《律曆志》以爲文王受命之九年。


 上祭于畢，東觀兵，至于盟津，

枚本據此事作《泰誓》。


 爲文王木主，

據《中庸》，周公追王太王、王季。此文王則武所追稱者。


 載以車，中軍。武王自稱太子發，

對軍將稱武王，對文王稱太子。經則但稱王，與「今予發」而已。


 言奉文王以伐，不敢自專。乃告司馬、

按：《藝文類聚》十六、《太平御覽》百四十六、《詩·大明》疏引《大誓》，《月令》疏引《書傳》，皆司馬在前。


 司徒、

行軍無司徒事，連類及之。


 司空、

經「左杖黄鉞」，即司馬；「右秉白旄」，即司空。


 諸節：

經稱亞旅、師氏、千夫長、百夫長。


 「齊栗，信哉！

《伏傳》作「允哉」。


 予無知，以先祖有德臣，小子受先功，

《伏傳》作「以先祖先父之有德之臣，左右予小子，受先公」。


 畢力賞罰，

經曰：「爾所弗勖，其于爾躬有戮。」


 以定其功。」

《伏傳》作「必力賞罰，以定厥功于先祖之遺」。○此亦小小誓告之詞。經一代止一誓，統于《大誓》。


 遂興師。

《王制》：「天子、諸侯將出，宜乎社，造乎禰。」此告廟出師，乃推衍經制之説。


 師尚父號曰：

師中號令。


 「總爾衆庶，

《齊世家》上有「蒼兕蒼兕」四字。


 與爾舟楫，後至者斬。」

此渡河之軍令。


 武王渡河，中流，

《伏傳》作「大子發」。


 白魚躍入王舟中，武王

《伏傳》無「王」與「武王」三子。


 俯取以祭。

《伏傳》此有「群公咸曰休哉」。


 既渡，有火自上復于下，至于王屋，

《伏傳》、《鄭注》解作「王幄」。


 流爲烏，

《索隱》引作「雕」。


 其色赤，其聲魄云。

《伏傳》、《董子》皆詳此事。


 是時，諸侯不期而會盟津者八百諸侯。

《王制》：「天下諸侯千六百。」此據經之半言。


 諸侯

經稱「友邦冢君」。


 皆曰：「紂可伐矣！」

與《湯誓》所稱「聞汝衆言」同。


 武王曰：「女未知天命，未可也。」乃還師歸。

師渡河，豈無所伐？故戡黎事當繫于此。


 居二年，聞紂昏亂暴虐滋甚，

經稱「暴虐于百姓」。


 殺王子比干，囚箕子。

經稱「遺厥王父母弟不迪」。枚本《泰誓》歷數紂罪，謂剖賢人心，囚奴正士。


 太師疵、少師强

與《論語》不同。


 抱其祭器而犇周。

此説由《微子》篇「殷民攘竊神祇之犧牷牲」推出者。


 于是武王徧告諸侯曰：

即經「友邦冢君」與八國夷狄。


 「殷有重罪，

枚本《泰誓》多數紂罪。


 不可以不畢伐！」乃遵文王，

仍據《王制》造于禰之説。


 遂率戎車三百乘、虎賁三千人、

《孟子》：「武王之伐殷也，革車三百兩，虎賁三千人。」


 甲士四萬五千人，

據《刑法志》，三百乘當作二萬二千五百人，加虎賁三千人，舉成數爲二萬五千人。


 以東伐紂。十一年十二月戊午，

由此至二月甲子，相距六十六日，有誓二篇，不太煩乎？


 師畢渡盟津，諸侯咸會。

友邦冢君及八國夷狄。


 曰：

此下即史公總括經文之詞。《史記》于經文二十八篇皆不直録經文，下之直録經文者晚近所補。


 「孳孳無怠！」

即經「夫子勖哉」之意。○《伏傳》「惟丙午，王逮師前師，乃鼓
 

 躁，師乃慆，前歌後舞，假于上下，咸曰孜孜無怠。」

 武王乃作《太誓》，告于衆庶。

此十字乃《書序》家所羼增，故《史記》有鈔書序及鈔經全文者。○以下總括經文大義，爲《大誓》師説。蓋聖人作經，賢者作傳，亦如《春秋左氏》據經立説，不必出于史文史事也。




序

以下《大誓》經文。


 時

上無年歲，故《史記》三代皆爲《世表》，自共和以後乃爲《年表》。後人所推，皆屬肊撰。


 甲子

但舉日而無月，即日亦非真日。《周本紀》以爲二月甲子，則蛇足也。


 昧爽，

《三代世表》：「牒記黄帝以來，皆有年數，《尚書》頗缺略，孔子之弗論次其年月，豈虚哉！」按：牒記乃已往古史之事，經爲後世，指未來之世局，故不用已往之年月，所謂「成事不説，遂事不諫，既往不咎」。


 王

《尚書》十篇，帝、四鄰四篇，一帝三王三篇，一王三公，合爲十也。


 朝至于商郊

《伏傳》：「武王伐紂，至于商郊，停止宿夜，士卒皆歡樂，歌舞以待旦。」


 牧野，

《禮記·大傳》：「牧之野，武王之大事也。」


 乃誓。

《甘誓》、《湯誓》、《費誓》飭勵戎行，皆止臨時之一誓。《禮記》以牧野爲大事，則盟津濟師不必誓也。《周本紀》詳載此篇經文，不稱《牧誓》，《書序》乃有《牧誓》之名。


 王

王爲中軍。


 左

周公左，爲司馬。


 杖黄鉞，

《王制》：「賜斧鉞然後殺。」《周書·克殷》：「周公把大鉞。」


 右

召公右，爲司空。


 秉白旄

《詩·出車》：「建彼旄矣。」《史·始皇紀正義》曰：「旄節者，編旄爲之，以象竹節，故古人建節用旄。」旄與柯同義，手無斧柯，左手執斧，右手執柯，周公左，召公右也。○司馬杖鉞，以誅有罪；司空持節，以賞有功。


 以麾，

《周禮·巾車》：王之五路，木路建大麾。按軍事當用革路，建大白以即戎。大白恐亦似麾，故將軍稱麾下。王建大麾居中，如《左傳》王爲中軍，周公黑肩將左軍，虢公林父將右軍。


 曰：「逷矣，西土

「西土」二字，《中候》屢見，此則武王在西爲西伯也。


 之人！」

先告誓本國之人。




傳《逸周書·酆謀》：

在酆謀伐紂，即與西土之人謀也，事在牧野之先。


 維王三祀，王在酆，謀言告聞。

人以商謀伐周之言聞于武王。


 王召周公旦曰：

《孟子》：「周公相武王。」


 「嗚呼！商其咸辜，維日望謀建功，謀言多信，今如其何」？周公曰：「時至矣！」乃興師循故。初用三同：一戚取同，二任用能，三矢

猶誓也。


 無聲。三讓：一近市，二賤鬻，三施資。三虞：一邊不侵内，二道不敺牧，三郊不留人。

此如《春秋》三科九旨，《書經》三德九目，《内經》三部九候。


 王曰：「嗚呼！允從。三三無咈，厥徵可因。與周同愛，愛微無疾，疾取不取，疾至致備。曲
 

注



 禱不德，不德不成。害不在小，終維實大，悔後乃無。帝命不諂，應時作謀，不敏殆哉。」周公曰：「言斯允格，惟從己出，出而不允，乃菑；往而不往，乃弱。士卒咸若周一心。」

此篇謀于西土，因經文有「西土之人」之説，故追敘事前而作。晉五經博士孔鼂每篇題云「某某解」，正謂此書爲《書經》之解詁，與《周禮》同出一源，非但記姬周之軼事而已。




經王曰：

與《甘誓》、《湯誓》同稱「王曰」，不稱「武王曰」者，經不專爲武王記事也。


 「嗟！我友邦冢君、

次告誓諸侯。○《周本紀》：「八百諸侯咸會。」有邦君在，故首稱之。


 御事、

各邦將帥之屬。


 司徒、

二字記識。按：王者出，一公守，二公從。《穀梁》曰：「智者慮，仁者守，勇者行。」故誓師無司徒。


 司馬、

將左軍。


 司空、

將右軍。


 亞

次也，卿之屬。


 旅、

衆也，大夫之屬。○以上本國公、卿、大夫，品秩降于邦君。


 師氏、

《周禮·師氏》：「凡軍旅王舉則從，使其屬帥四夷之隸，各以其兵服守王之門外。」


 千夫長、百夫長，

此爲將弁。


 及庸、蜀、羌、髳、微、纑、

《立政》曰夷、微、纑。


 彭、濮人，

八國夷狄，以内及外，如《春秋》及、以及。


 稱爾戈，比爾干，立爾矛，予其誓」。

此段告誓友邦與本國公卿、大夫、將士及遠夷。




傳《逸周書·武寤》：

文分兩段，首段牧野以前布告友邦、遠夷之文，次段牧野將戰禱祈之文。


 王赫奮烈，

《孟子》：「武王一怒而安天下之民。」


 八方咸發。

《周本紀》：「武王徧告諸侯曰：殷有重罪，不可以不畢伐。」


 高城若地，

言城易攻也。


 商庶若化。

言商民歸化也。


 約期于牧，

期于牧野會兵。


 案用師旅，

《孟子》：「革車三百兩，虎賁三千人。」


 商不足滅。

徧告之文止此。


 分禱上下。

《周禮》大祝、大師「宜于社，造于祖，設軍社，類上帝」。○禱如《左傳》鐵之戰，蒯瞶之禱。○以下禱詞。


 王食無疆，王不食言，庶赦定宗。

二句疑倒置。○庶赦，猶云「脅從罔治」。定宗，如立武庚。


 尹氏八士，

即經所謂亞旅。


 大師

師尚父。


 三公，

經之司徒、司馬、司空。


 咸作有績，

夫子勖哉。


 神無不饗。

禱于神。


 王克配天，

經：「今予發惟共行天之罰。」


 合于四海，惟乃永寧。

以上戰禱之詞。○二段文意與經相符，且補經闕，蓋解詁由經而生也。




王

經于三誓皆稱「王」，以備通三統之義。本篇亦三見「王曰」。


 曰：

此乃爲正誓詞。


 「古人有言曰：

《典》、《謨》託古則曰「稽古帝堯」、「古皋陶」。王之誓亦託于古人之言。


 『牝雞無晨。

三代之亂，皆由女禍。○此扶陽抑陰之義。中國亦如海外，初貴女，所謂野人知母，積成偏重。經乃抑女重男，分内外各治一事，如殷《易》首坤乾，孔子乃改作乾坤。蓋以女子有孕育，于行止有不便，故改易之。


 牝雞之晨，

天道任陽而不任陰，如雞之雄者乃司晨，雌則伏耳。


 惟家之索』。

男正位乎外，女正位乎内。《昏義》詳矣。反此則内外亂。


 今

今與古對。


 殷王紂

史稱帝紂。


 惟婦言

班《禮樂志》：「殷紂變亂正聲以悦婦人。」師古曰：「今文《大誓》之詞。」


 是用，

男女平等。○《史記》：「今殷王紂乃用其婦人之言，自絶于天，毁壞其三正。」此與經異文證一。○班《五行志》引此六句，稱「誓師曰」。


 自棄厥肆祀

枚本：「惟受罔有悛心，乃夷居，弗祀上帝神祇，遺厥先宗廟弗祀，犧牲粢盛，既于凶盜，乃曰吾有民有命，罔懲其侮。」


 不答，

按：天子七廟，祭天地等祀，乃經制也。孔經以前無祭祀鬼神學説，《大誓》依託于紂，數其罪而伐之，所謂天下之惡皆歸之也。經欲起此新制，故《典》曰肆類上帝，柴望山川，歸假禰祖，表章帝舜，以爲世則。《孟子》湯征葛伯、《左傳》楚滅夔子，皆因不祀而罪之，即從《大誓》伐紂生義，是爲傳與經合之證。○《墨子》：「《大誓》之道曰：紂越厥夷

 居，不肯祀上帝，棄厥先神祇不祀，乃曰吾有命，無廖
 


 務天下
 

注



 。」夫曰「大誓之道」，即稱引此節之異文。枚本剽之爲《泰誓》篇者，誤。昬棄厥家國，

據《周本紀》有此語。○《墨子·非命》：「《大誓》之言、殷王謂人有命，謂敬不可行，謂祭無益，謂暴無傷。上帝不常，九有以亡。」所謂「大誓之言」，即《大誓》之訓詁也。


 遺厥王父母弟

《史記》：「離剔其王父母弟，乃斷棄其先祖之樂，乃爲淫聲，用變亂正聲，怡悦婦人。」此與經異文證二。


 不迪，

迪，《史記》作用。○《論語》：「微子去之，箕子爲之奴，比干諫而死。」○枚本：「惟受罪浮于桀，剝喪元良，賊虐諫輔。」


 乃維四方之多罪逋逃，

《左傳》：「昔武王數紂之罪，以告諸侯曰：紂爲天下逋逃主萃淵藪。」


 是崇是長，是信

枚本：「今商王受力行無度，播棄黎老，昵比罪人。」


 是使，

《漢·谷永傳》：「《書》曰：乃用其婦人之言，是信是使。」


 是以爲大夫卿士。

《史記》無此七字，疑信使旁注，誤入正文。


 俾暴虐

枚本：「今商王受弗敬上天，降災下民，沈湎冒色，敢行暴虐，罪人以族，官人以世，惟宫室、臺榭、陂池、侈服，以殘害于爾萬姓。」


 于百姓，

《孟子》：「《大誓》曰：天視自我民視，天聽自我民聽。」又：「《書》曰：天降下民，作之君，作之師，惟曰其助上帝寵之，四方有罪無罪，惟我在，天下曷敢有越厥志。」○「民之所欲，天必從之」，《左》、《國》凡三見，俱稱「大誓」。


 以姦軌于商國。

《左·成二年傳》：「《大誓》所謂商兆民離，周十人同者衆也。」又《昭廿四年》萇弘引《大誓》曰：「紂有億兆夷人，亦有離德；予有亂臣十人，同心同德。」枚本剽用之。


 今予發

三千里有武王，三萬里有武皇。《詩》、《易》亦同其名號，此爲依託翻譯例。地域不同，則名同而實異，當審量説之。


 惟共行天

枚本：「商罪貫盈，天命誅之。予弗順天，厥罪惟鈞。」


 之罰。

《孟子》：「《大誓》曰：我武惟揚，侵于之疆，則取于殘，殺伐用張，于湯有光。」○枚本：「今商王受狎侮五常，荒怠弗敬，自絶于天，結怨于民。斮朝涉之脛，剖賢人之心。作威殺戮，毒痡四海。崇信姦回，放黜師保，屏棄典刑，囚奴正士。郊社不修，宗廟不享。作奇技淫巧，以悦婦人。上帝弗順，祝降時喪。爾其孜孜，奉予一人，恭行天罰。」


 今日之事，不愆于六步、七步，

《樂記》：「夫武，始而北出，再成而滅商，三成而南，四成而南國是疆，五成而分周公左、召公右，六成復綴以崇。天子夾振而駟伐，盛威于中國也。分夾而進，事蚤濟也。久立于綴，以待諸侯之至也。且女獨未聞牧野之語乎？」


 乃止齊焉。夫子勖哉！

《周本紀》：「今予發維共行天罰，勉哉夫子！不可再，不可三。」此與經異文證三。


 不愆于四伐、五伐、六伐、七伐，

《周禮·大司馬》：「以九伐之法正邦國。」


 乃止齊焉。勖哉夫子！

《周語》襄王曰：「吾聞之《大誓》故曰：朕夢協朕卜，襲于休祥，戎商必克。」夫曰「大誓故曰」，《大誓》解詁也。


 尚桓桓如虎如羆，如豺如離

 ，

「離」與「螭」同。○四「如」字，以人比獸。《詩》之「如」則以人翻天。


 于商郊。弗禦

 克犇，

《孟子》：「王曰：『無畏，寧爾也，非敵百姓也。』若崩厥角稽首。」故本作：「罔或無畏，寧執非敵？百姓懍懍，若崩厥角。」


 以役西土。

《墨子·兼愛》：「昔者文王之治西土，若日若月，乍光于四方于西土。不爲大國侮小國，不爲衆庶侮鰥寡」云云。枚本作「惟我文考，若日月之照臨，光于四方，顯于西土」。


 爾所弗勖

 ，其于爾躬有戮！」

《湯誓》：「爾不從誓言，予則奴戮女。」○枚本：「爾衆士其尚迪果毅，以登乃辟。功多有厚賞，不迪有顯戮！」




傳《史記·周本紀》：誓已，

以下之文多與《周書·克殷篇》相同，蓋史公擇言爲之也。○以下如《左傳》後經終事例。


 諸侯兵會者車四千乘，

周于天下三分有二，每州七百乘，六州則四千二百乘，舉成數言四千。又武爲西伯，統四州，每州八百乘，加本國八百乘，共四千乘。如《左昭十三年傳》晉叔向曰：「寡君有甲車四千乘。」此經説也。


 陳師牧野。

《周書·克殷》云：「周車三百五十乘。」不言諸侯之兵。


 帝紂聞武王來，亦發兵七十萬人

《漢·刑法志》千乘之數。


 距武王。武王使師尚父與百夫致師，

《周書·克殷》同。○《周禮》環人致師。《左傳》：「楚許伯御樂伯，攝叔爲右，以致晉師。」


 以大卒馳帝紂師；紂師雖衆，皆無戰之心，心欲武王亟入。紂師皆倒兵以戰，

枚本《武成》：「前徒倒戈。」即剽用此。


 以開武王。武王馳之，紂兵皆崩，畔紂。

《克殷》：「王既誓，以虎賁戎車馳商師，商師大崩。」


 紂走反，入登于鹿臺之上，蒙衣其珠玉，自燔于火而死。

《世俘》：「紂取天智玉琰五，環身以自焚。」


 武王持大白旗以麾諸侯，

《周禮》：「建大白以即戎。」


 諸侯畢拜武王，武王乃揖諸侯，

《克殷》同。


 諸侯畢從。武王至商國，

《克殷》略此句。


 商國百姓咸待于郊。于是武王使群臣告語商百姓曰：

《克殷》作「群賓僉進曰」。


 「上天降休。」商人皆再拜稽首，武王亦答拜。先入，至紂死所，武王自射之，三發而后下車，以輕創

《克殷》作「輕吕」。


 擊之，以黄鉞斬

 紂頭，縣大白之旗。

《克殷》説同。


 已而至紂之嬖妾二女，二女皆經，自殺，武王又射三發，擊以創，斬以玄鉞，

終經之「牝雞之晨，惟婦言是用」。


 縣其頭小白之旗。

《克殷》説同。


 武王已乃出復軍。其明日，

《克殷》作翼日。


 除道，修社及商紂宫。及期，百夫荷罕旗以先驅。

《克殷》云「荷素質之旗于王前」。


 武王弟叔振鐸

《克殷》作「叔振奉拜假」。


 奉陳常車，周公旦把大鉞，

大司馬。


 畢公

《克殷》作召公。


 把小鉞，

小司馬。


 以夾武王。

合于經之「王左杖黄鉞，右秉白旄」，特詳左略右耳。


 散宜生、太顛、閎夭

名見《君奭》，即經之亞旅。


 皆執劍，

《克殷》作「執輕吕以奏王」。


 以衛武王。既入，立于社南大卒之左，右

《克殷》無右字。


 畢從。

《克殷》作「群臣畢從」。


 毛叔鄭奉明水，衛康叔封

此時康叔未封衛。


 布兹，

《克殷》作「傅禮」。


 召公奭贊采，師尚父牽牲，史佚筴祝

《洛誥》「逸祝册」，《金縢》「史乃册祝」同。《周禮》「大祝掌六祝，六曰筴祝」。


 曰：「殷之末孫季紂，殄廢先王明德，

《克殷》作「末孫受德迷先祖成湯之明」。


 侮蔑神祇不祀，

經：「自棄厥肆祀。」


 昬暴商邑百姓，

經：「暴虐于百姓。」


 其章顯聞于天皇上帝。」

《克殷》作「昊天上帝」。○經但云天罰


 于是武王再拜稽首，曰：「膺更大命，革殷，受天明命。」武王又再拜稽首，乃出。

《克殷》説同。


 封商紂子禄父殷之餘民。武王爲殷初定未集，乃使其弟管叔鮮、蔡叔度相禄父治殷

 。

即《王制》三監之制。○《克殷》無「蔡叔」。


 已而命召公釋箕子之囚，命畢公釋百姓之囚，表商容之閭。命南宫括散鹿臺之財，發鉅橋之粟，以振貧弱萌隸

 。命南宫括、

《克殷》作「百達」。


 史佚展九鼎

指九州言。


 保玉。

《克殷》作三巫。○《周書》有《世俘》一篇。


 命閎夭封比干之墓。命宗祝享祠于軍。

《克殷》作「崇賓饗禱之于軍」。


 乃罷兵。

按：《史記》全采《周書·克殷》之文以爲誓後之傳，但史文較詳，字有更易，與引《書經》經文事同一律，故《逸周書》爲書傳。以後凡言克商後事者，皆牧野事傳也。況《周書》之中，職方同于《周禮》，官人符乎《戴記》，《周月》、《時訓》通《皇篇》之曆象，《作雒》、《大邑》即《洛誥》之土中，《明堂》、《王會》即解位成，《祭公》「拜手」再詳《顧命》。觥觥大文，胥闡《書》恉，目爲周史，不其忽諸！




伏傳

此篇《伏傳》題爲《武成》，故僞古文仿造《武成》篇，實則《大誓》後傳也。采坿經後，以終《大誓》之義。


 武王與紂戰于坶之野，紂之卒輻分，紂之車瓦裂，紂之甲鱗下，

此與「前徒倒戈」稍易其詞，可見諸家傳説雖多，皆所以解經矣。


 賀乎武王。紂死，

《伏傳》不言射紂縣首，所謂「紂之不善，不如是之甚也」。


 武王皇皇，若天下之未定，

殷之故家遺俗、流風善政猶有存者。


 召太公而問曰：「入殷奈何？」

紂死方入殷，較《周書》輕吕、黄鉞之説稍雅。


 太公曰：「臣聞之，愛人者兼其屋上之烏，不愛人者及其骨餘，

此射擊斬縣之説所由生。○骨餘，一作儲胥。


 何如？」武王曰：「不可。」

不爲已甚。


 召公趨而進曰：「臣聞之也，有罪者殺，無罪者活，

《説苑·臣術》：「《大誓》曰：『附下而罔上者死，附上而罔下者刑，與聞國政而無益于民者退，在上位而不能進賢者逐。』此所以勸善而黜惡也。」


 咸劉厥敵，無使有餘烈，何如？」武王曰：「不可。」

《孟子》「以至仁伐至不仁，何其血之流杵」，即謂「咸劉厥敵」之非策。枚本「血流漂杵」等詞足見其誤。


 周公趨而進曰：「臣聞之也，各安其宅，各田其田，毋故毋親，惟仁之親，何如？」

孟子于《武成》取二三策，即取周公各安、各田、親仁之策也。


 武王曠乎若天下之已定，

計議已定而不疑。


 遂入殷，封比干之墓，表商容之閭，發鉅橋之粟，散鹿臺之財，

枚本僞《武成》篇襲用此數語。


 歸傾宫之女，而民知方，曰：「王之于仁人也，死者封其墓，

《論語》「雖有周親，不如仁人」，枚本《泰誓》剽用之。


 況于生者乎！王之于賢人也，死者表其閭，

《論語》「善人是富」。


 況于在者乎！王之于財也，聚者散之，

論語周有大賚


 況于復籍乎！王之于色也，在者歸其父母，況于復徵乎！」




高宗


《禮記》：「高宗者，武丁。武丁者，殷之賢王也。當此之時，殷衰而復興，禮廢而復起，故善之。善之，故載之書中而高之，故謂之高宗。」



 肜日


《爾雅》：「繹，又祭也。周曰繹，商曰肜。」《王制》：「天子七廟。」何休説高宗祭豐于禰，以致雉雊之變。正義引王肅云：「高宗豐于禰，故有雊雉升遠祖成湯庿之異。」《禮緯》：「唐虞二廟，夏四廟，殷五廟，周六廟。」是高宗之時，天子七廟之制未備，因雉雊而建設七廟以祭，故肜爲又祭之名辭。



 第九


合下共三篇，爲殷之三公。孔經託殷以起三公之制。三公降于王，故在三王三誓後，不專以三公屬于殷。







序高宗

《殷本紀》：「祖己嘉武丁之以祥雉爲德，立其庿爲高宗。」是高宗乃廟謚。謚法始于孔經，《儀禮》所謂「死而謚」是也。


 肜日，

《王制》：「司徒主祭。」此篇全爲司徒之事。


 越有雊雉。

《伏傳》：「皃之不恭，是謂不肅，厥咎狂，時則有雞
 


 。高宗豐祭小乙禰廟，而廢祖廟之祭，即貌不恭肅也，宜有雊雉之異。」

經祖己曰：

祖己即殷之司徒公。


 「惟先

先，謂先祀其所親。《左·文二年傳》：「子雖齊聖，不先父食久矣。故禹不先鯀，湯不先契，文武不先不窋。宋祖帝乙，鄭祖厲王，猶上祖也。」高宗先小乙，所先未當，故祖己以爲言。


 假王

 ，

《易》「王假有廟」，《詩》「湯孫奏假」。○據《晉書·禮志》，武帝太始三年，有司奏置七廟，宜祖立一廟。群臣議：上古清廟一宫，周制七廟。可見周以前廟制缺略，實則所謂周制即經制。


 正厥事。」

《孔光傳》引此《書》言：「變異之來，事有不正也；因不正而正之。」當如《王制》所謂天子七廟，三昭三穆，與太祖之廟而七，方爲禮之正。○《祭法》：「殷人祖契而宗湯。」


 迺訓于王，

《殷本紀》稱帝武丁，《書經》乃稱王，如吴、楚稱王，《春秋》貶稱子。凡孔經既出聖裁。便與舊史不同。


 曰：

王不知典禮，而祖己訓之，實乃經訓也。


 「惟天監下

句。


 民，

隸古定本多此「民」字，《史記》無。


 典厥義。

《禮·郊特牲》：「萬物本乎天，人本乎祖。」《論語》：「務民之義，敬鬼神而遠之。」


 降年有永，有不永，

先祖之年，各有修短之不同。


 非天夭民，

天之生人，皆與以壽。


 民

隸古定本較《史記》多此「民」字。


 中絶命。

人自戕之，命乃中絶。


 民有不若

若，順也。《中庸》：「宗廟之禮，所以序昭穆也。」不若，如《左傳》躋僖公逆祀也。禮無不順，祀國之大事也，而逆之，可謂禮乎？


 德，不聽罪，

高宗，殷之賢君，祖廟不順昭穆之序，雖有德，不足以貸其罪。


 天既付

 ，命

天以妖異爲符信而譴告之。○班《五行志》：「野鳥入庿，敗亡之異。」


 正厥德，

當恐懼而修正祖廟，以德回天。


 迺曰：『其如台。』

《淮南》大九州，西北台州。○謂如台州初開化，不講廟制。○《史記》作「其奈何」。


 嗚呼！

慨歎無窮。


 王

後王。


 司

司徒。


 敬民，

《左傳》：「夫民，神之主也，是以聖王先成民而後致力于神。故奉牲以告曰博碩肥腯，謂民力之普存也；奉盛以告曰絜粢豐盛，謂其三時不害，而民和年豐也；奉酒醴以告曰嘉栗旨酒，謂其上下皆有嘉德，而無違心也。所謂馨香，無讒慝也，故務其三時，脩其五教，親其九族，以致其禋祀，于是乎民和而神降之福。」


 罔非天胤，

前代先祖皆天潢之胄。


 典祀

司徒職守。○《周禮》宗伯以下諸職由此分司。


 無豐于尼。」

從隸古定本。枚本「尼」作「昵」。馬云：「尼，考也，謂禰廟也。」按昵，近也，亦謂禰廟。高宗祭廟，特豐于禰，孔經託之，以起廟制。○《祭法》：「天下有王，分地建國，置都立邑，設廟祧壇墠而祭之，乃爲親疏多寡之數。是故王立七廟、一壇、一墠，曰考廟，曰王考廟，曰皇考廟，曰顯考廟，曰祖考廟，皆月祭之。遠祖爲祧，有二祧，享嘗乃止。去祧爲壇，去壇爲墠。壇、墠有禱焉祭之，無禱乃止。去墠爲鬼。」







西伯戡黎


文王爲西伯。文王崩，武王繼位，爲西伯。《吕覽》稱武爲西伯。《竹書紀年》：「西伯發戡黎。」是戡黎即武觀兵事，經傳無文王戡黎事。



 第十



序西伯

言西伯必有東伯。周在岐西，故《吕覽》以爲西方之偏伯，《公羊》所謂一相處乎外也。殷都朝歌在東，當有東伯，見經之《微子》是也，《公羊》所謂一相處乎内也。


 既戡黎，

《周禮》司馬主征伐。


 祖伊恐，奔告于王。

《殷本紀》稱帝辛、帝紂，《書經》則改稱王。




經曰：「天子，

《白虎通》：「王者父天地母，爲天之子，《春秋》王一稱天子是也。」


 天既訖我殷命，

有罪誅絶之罰。


 假人

人謀。


 元龜，

鬼謀。○《周禮》卜師、龜人所掌。


 罔敢知吉。

《鴻範》稽疑説。《論衡·卜筮篇》：「紂至惡之君，賢者不舉，大龜不兆，七十卜而皆凶。」


 非先王不相我後人，

《孟子》：「賢聖之君六七作，天下歸殷久矣，其故家遺俗、流風善政猶有存者。」


 惟王淫虐

 ，用自絶，

《周本紀》：「今殷王紂乃用其婦人之言，自絶于天。」枚本《泰誓》：「今商王紂力行無度，播棄黎老，昵比罪人，淫酗肆虐。」又曰：「荒怠弗敬，自絶于天。」即剽用此經，推廣其義。


 故天棄我，

《左傳》：「皇天無親，惟德是依。」無德，故天棄之。


 不有康食。

凶荒饑饉。


 不虞天性，

災異反常。


 不迪率典。

解上句，謂天道不循常度。


 今我民

上徵之天，此徵之人。


 罔不欲喪，

諸侯皆欲喪殷邦。


 曰：『天曷不降威！』

天討不伸。


 大命

「大命」二字屢見于《中候》，謂大一統之命，即皇命也。


 胡不至？

此上句訓詁誤入正文者。


 今王其如台？」

《史記》作「其奈何」。○《殷書》「台」字四見。《淮南》：「西北台州。」孔經開素統，主西方，與「西土」、「新洛」、「割申」、「遷西」同爲素統標目字。


 王曰：「烏呼！我生不有命在天。」

此爲信命之説。天命雖有定，然如朝廷用人，有大功必賞，有大罪必罰。以開國言，則爲受命；以繼體言，則爲定命；中興滅亡，則爲自求禍福。紂飾非巧辯，自託于守成無罪。


 祖伊反曰：「烏呼！乃罪多

紂罪重多。


 參

一本作絫。


 在上，

腥聞于天。


 乃能責命于天？

罪多安能祈天永命。○《墨子》「非命」説。


 殷之即喪，

機勢已迫，不能久延。


 指乃功，

紂尚指數其功，不自知罪。


 不無戮于爾邦。」

爾邦，紂之邦也，其能免戮乎？







微子


《肜日》祖己爲司徒，掌祭祀；《戡黎》西伯爲司馬，掌征伐；微子爲司空，掌邦土，共爲殷之三公。孔子殷



 


人，爲素王，故三公三篇特詳殷，以爲夏、周之起例。



 第十一



微子 

西伯爲異姓伯，《曲禮》謂之伯舅；微子爲同姓伯，《曲禮》謂之伯父。《王制》謂之二老，如《金縢》之二公。《顧命》之太保畢公。


 若曰：

「若曰」者本無，舊説依事託詞，如六書叚借之例。微子去殷，史不記其辭説，經乃揣擬以爲言。《尚書》惟此末篇兩見「若曰」，以起《中候》「王若曰」、「周公若曰」，皆代詞也。


 太師、

箕子。


 少師，

比干。○《殷本紀》：「紂愈淫亂不止，微子數諫不聽，乃與太師、少師謀，遂去。」○《周禮》有大師、小師之職，僞《周官》增多名目，乃以太師、太傅、太保爲三公，少師、少傅、少保爲三孤。


 殷

《中候》大國殷爲皇統國號，《周禮》殷同爲上方，殷國爲邊鄙，皆由此王統之殷推之。


 其弗或亂正四方？

《周禮》：「辨方正位，體國經野」，司空專職。


 我祖

殷人祖契而宗湯。


 底

《史記》無「底」字。


 遂陳于上，

上，猶古也。


 我

不斥君非，過則稱己。


 用沈酗

《史記》作「沈湎」。


 于酒，

《中候》所以有《酒誥》。


 用

《史記》「用」上有「婦人是」三字。


 亂敗厥德于下，

《史記》作「敗湯德」。


 殷罔不

「罔不」，《史記》作「既」。


 小大，好草竊姦宄，卿士

指二伯，如《左傳》鄭武公、莊公爲周卿士。


 師師

百僚、師師，《王制》百二十官。


 非度。

小大皆違法度。


 凡有辜罪，乃罔恒獲，

《牧誓》「乃惟四方之多罪逋逃」。


 小民

小國。


 方興，

興動干戈。


 相爲敵讎。

弱肉强食，如戰國。○以上皆亂敗厥德之證。


 今殷其淪喪，

《詩》「論胥以亡」。


 若涉大水，其無津涯

 。

《史記》作「若涉水，無津涯」。○解「淪」字。○子書道家多以比喻言治天下，如御馬、解牛、驅雞、療病，言在此，意在彼，其原出于《詩》、《易》。《詩》言鳥獸、草木、衣服、車馬，《易》言龍馬、龜鴻、士夫、士妻，各有取譬。若望文生訓，則室家、婚媾、男女等辭不免疑爲淫穢，郢書燕説，失之遠矣。《孟子》説《詩》「不以文害辭，不以辭害志，以意逆志，是爲得之」。《尚書》人學以之終，天學以之始，故特立「若」字例，借言形況，以爲《詩》、《易》之先導。如若顛木、若觀火、若乘舟、若網在綱、若農服田、若火燎原、若稽田、若作室家、若涉淵水、若游大川之類，皆以比喻爲辭，形容見義。《書》之所喻尚爲人事，推之《詩》、《易》乃見天則。是「若」字一例，全爲《詩》、《易》之起文也。


 殷遂喪，越至于今。」

解「喪」字。


 曰：

上有「若曰」，此再加「曰」，如《多士》「王曰」、「又曰」之例，皆經之代辭，非古人之實言也。


 「太師

 、少師，我其發出往

 ，

起作而去也。


 吾家耄，

耄，老也。《左傳》以伯舅耋老，《曲禮》二伯自稱曰「天子之老」。家耄者，同姓伯之稱也。


 孫

《春秋諱》：「奔曰孫。」


 于荒。

荒服也。○《論語》：「微子去之。」


 今爾無指告，

汝二人無所指告。


 予顛躋，

躋、
 


 古通，墜也。謂不去而與國同顛隕。若之何其？」

問如何方可。


 太師

 若曰：

箕子之言亦係代詞。○微、箕審處事宜，猶用代詞，其用小。《中候》周公、成王開闢全球之兩京，亦用代詞，其用大。以此例彼，即驗推之義也。


 「王子，

如《春秋》王子猛、王子朝之稱。


 天毒降災荒殷邦，

《史記》説「天篤下，
 

 亡殷國。」

 方興

答「小民方興」句。○外。


 沈酗于酒，

答「沈酗句。○内。


 乃罔畏畏，

無所畏懼。


 咈其耇長，

《史記》作「不用老長」。○耇即耄，即天子之老長者。五官之長皆二伯之稱。


 舊有位人。

解「耇長」。○《中候》所以有《立政》。


 今殷民乃攘竊

答「草竊姦宄」句。


 神

天神。


 祇

地祇。○《王制》：天子祭天地，又祭天下名山大川。


 之犧牷牲，

紂棄厥肆祀弗答，故犧牲被盜。按：殷尚白，牲用白牡。《王制》：「祭天地之牛角繭栗。」


 用

《雒誥》「用牲于郊」。


 以容，將食無災。

食犧牲者，有司不治以罪。


 降監殷民，用乂稠

 斂，召

稠，數也。斂，賦斂；召，徵調。謂賦役煩苛。


 敵讎不怠，

答「相爲敵讎」句。


 罪合于一，

民苦苛法，又罹兵禍。


 多瘠

民多貧瘠。


 罔詔。

無所告愬。


 商今其有災，我興受其敗。

生逢禍敗之時。


 商其淪喪，

答「今殷其淪喪」句。


 我罔爲臣

一本無「臣」字。


 僕。

《論語》：「箕子爲之奴。」


 詔王子出

勸微子去。


 迪，我舊

以存殷祀。


 云

以下爲少師比干答微子之詞。


 孩子，

指箕子。趙賓解《易》「箕子」作「荄兹」，即亥子。


 王子弗出，我乃顛躋。

上言出之利，此言不出之害。


 自靖，人

安撫國人。


 自獻于先王，

以身報主。○《史記》説治國國治，身死不恨。


 我不顧行遯。」

各行其志，比干以死自誓。


 ○

《論語》：「比干諫而死。孔子曰：『殷有三仁焉。』」






注
 　毋：原作「母」，據《禮記·月令》改。



注
 　毋：原作「母」，據《禮記·月令》改。



注
 　晝：原作「畫」，據文意改。



注
 　羲仲：《書·堯典》作「和仲」。



注
 　柳穀：《書·堯典》作「柳谷」。案，廖氏引書時加改動，不盡合原文原意，茲不一一出校。



注
 　倒：原作「例」，據文意改。



注
 　命：原作「令」，據《禮記·月令》改。



注
 　孔：原作「扎」，據文意改。



注
 　猶：原作「湭」，據文意改。



注
 　候：原作「俟」，據文意改。



注
 　國：《尚書·堯典》作「邦」。



注
 　庸：《尚書·堯典》作「訟」。



注
 　舜：原作「堯」，據《孟子·萬章上》改。



注
 　不怡：《尚書·舜典》作「弗嗣」。



注
 　采：《尚書·召誥》作「來」。



注
 　贄：原作「摯」，據《尚書·舜典》改。



注
 　天文訓：原作「文天訓」，據《淮南子》篇名改。



注
 　《尚書·大禹謨》以「水、火、金、木、土、穀」為六府，廖平以為「穀」當作「轂」。



注
 　撟：原作「橋」，據《周禮·秋官司寇》改。



注
 　正文「明」字原作「帝」，據《書·堯典》改。小注原作「並明都所治」，據上文例改。



注
 　都：原作「於」，據《尚書·皋陶謨》改。



注
 　勵：原作「亮」，據《尚書·皋陶謨》改。



注
 　翊：《尚書·皋陶謨》作「浚」。



注
 　衛：原脱，據《尚書·酒誥》補。



注
 　候：原作「侯」，據《禮記·月令》改。



注
 　五經：原作「六經」，據《漢書·眭兩夏侯京翼李傳》改。



注
 　性：原作「道」，據《禮記·中庸》改。



注
 　日：《尚書·皋陶謨》作「曰」。



注
 　都：原作「於」，據《尚書·皋陶謨》改。



注
 　 
 ：原作「寓」，據《吴越春秋·越王無餘外傳第六》改。



注
 　三：原作「二」，據《山海經·中山經》改。



注
 　復返歸嶽：原脱，據《吴越春秋·越王無餘外傳第六》補。



注
 　澤：原作「川」，據《吴越春秋·越王無餘外傳第六》改。



注
 　里：原作「異」，據《吴越春秋·越王無餘外傳第六》改。



注
 　采：《尚書·召誥》作「來」。



注
 　宇：《尚書·召誥》作「于」。



注
 　惟：原作「為」，據《尚書·洪範》改。



注
 　絺：原作「希」，據《尚書·益稷》改。



注
 　施之：原脱，據《漢書·律曆志》補。



注
 　 
 ：《尚書·益稷》作「弼」。



注
 　兮：原作「分」，據孫之騄輯本《尚書大傳》卷一改。



注
 　禮縵縵兮：孫之騄輯本《尚書大傳》卷一注：「禮，一作糺，一作紏，李善引《大傳》作體。縵縵一作漫漫。」



注
 　兮：原作「分」，據孫之騄輯本《尚書大傳》卷一改。



注
 　六萬：原脱，據《山海經·中山經》補。



注
 　大：原作「穴」，形近而訛，據文意改。



注
 　漯：原作「濕」，形近而訛，據《尚書·禹貢》改。



注
 　通于河：《尚書·禹貢》作「達于河」。



注
 　惟甾：《尚書·禹貢》作「濰淄」。



注
 　海瀕廣潟：《尚書·禹貢》作「海濱廣斥」。



注
 　都：《尚書·禹貢》作「豬」。



注
 　瀕：《尚書·禹貢》作「濱」。



注
 　均江海通于淮泗：《尚書·禹貢》作「沿于江海，達于淮泗」。



注
 　都：《尚書·禹貢》作「豬」。



注
 　荷澤：《尚書·禹貢》作「菏澤」。



注
 　明都：《尚書·禹貢》作「孟豬」。



注
 　盧：《尚書·禹貢》作「壚」。



注
 　絲：《尚書·禹貢》作「枲」。



注
 　都野：《尚書·禹貢》作「豬野」。



注
 　度：《尚書·禹貢》作「宅」。



注
 　厥賦中下：原脱，據《尚書·禹貢》補。



注
 　 
 ：原作「寓」，據《吴越春秋·越王無餘外傳第六》改。



注
 　入于海：原脱，據《尚書·禹貢》補。



注
 　倍尾：《尚書·禹貢》作「陪尾」。



注
 　泗瀕浮磬淮沂：《尚書·禹貢》「瀕」原作「濱」，「沂」原作「夷」，「淮夷」二字屬下讀。



注
 　原：《尚書·禹貢》作「源」，此爲廖平改字。



注
 　轂：《大戴禮記·四代篇》作「穀」，此爲廖平改字。



注
 　 
 ：《尚書·益稷》作「弼」。



注
 　皇：《詩經·小雅·北山》作「王」。下「皇臣」亦作「王臣」。



注
 　地：原作「内」，據《淮南子·地形訓》改。



注
 　内：原作「地」，據《淮南子·地形訓》改。



注
 　官：原作「宫」，據《周禮·地官司徒》改。



注
 　不：《尚書·洪範》作「弗」。



注
 　辯：《尚書·洪範》作「平」。



注
 　濟：《尚書·洪範》作「霽」。



注
 　涕：《尚書·洪範》作「蒙」。



注
 　霧：《尚書·洪範》作「驛」。



注
 　奥：《尚書·洪範》作「燠」。



注
 　無：《尚書·洪範》作「廡」。



注
 　艾：《尚書·洪範》作「乂」。



注
 　曲：《逸周書·酆謀解》作「又」。



注
 　厥夷：原作「佚遺」，據《墨子·天志篇》改。



注
 　無廖
 務天下：此句當有誤。《墨子·天志篇》作：「毋僇其務，天亦縱棄紂而不葆。」



注
 　「尚桓桓」句：《尚書·牧誓》作「尚桓桓如虎如貔，如熊如羆」。



注
 　禦：《尚書·牧誓》作「迓」。



注
 　爾所弗勖：據《尚書·牧誓》，此句前有「勖哉夫子」四字。



注
 　斬：原脱，據《史記·周本紀》補。



注
 　殷：原脱，據《史記·周本紀》補。



注
 　「命南宫括」至「萌隸」：原脱，據《史記·周本紀》補。



注
 　假王：《尚書·高宗肜日》作「格王」。



注
 　付：《尚書·高宗肜日》作「孚」。



注
 　虐：《尚書·西伯戡黎》作「戲」。



注
 　涯：原脱，據《尚書·微子》補。



注
 　太師：《尚書·微子》作「父師」。



注
 　往：《尚書·微子》作「狂」。



注
 　太師：《尚書·微子》作「父師」。



注
 　稠：《尚書·微子》作「讎」。
















書中候弘道編



廖　平　撰　黃鎔等述

楊世文　宋桂梅　校點







校點説明



《書中候弘道篇》不分卷，廖平撰，黄鎔筆述。廖平認爲《尚書》分《尚書》與《中候》兩部分，不得統爲之《書》。其《尚書》十一篇，《中候》十八篇，合二十九篇。《中候》首周公篇七，爲《金縢》、《君奭》、《多方》、《多士》、《召誥》、《立政》、《毋佚》；次成王篇六，爲《雒誥》、《般庚之誥》、《大誥》、《康誥》、《酒誥》、《梓材》；次周篇五，爲《顧命》、《甫刑》、《文侯之命》、《鮮誓》、《秦誓》。全書仍録《尚書》本文，而以新説注疏于下。認爲「候」通「侯」，「中候」意思是「中鵠」。《孟子》稱孔子「集大成」，猶射于百步之外，即《論語》「執射」之義。經立正鵠，以待後王射中，故《中候》乃「俟後」之書，託古周公、成王，推爲大統。《荀子·勸學篇》説「《詩》、《書》故而不切」，《列子·仲尼篇》説「吾修《詩》、《書》，正禮、樂，將以治天下，遺來世」，皆爲《中候》之説。其説新穎，闡發小大、天人之説。民國七年（一九一八）四川存古書局刊入《六譯館叢書》，今據此本整理。








書中候弘道編

《書緯·璇璣鈐》：孔子删《書》，以一十篇爲《尚書》，十八篇爲《中候》。候通侯，《開元占經》引作《中侯》，「中侯」謂中鵠。《孟子》稱孔子「集大成」，猶射于百步之外，即《論語》「執射」之義。經立正鵠，以待後王射中，故《中侯》乃俟後之書，託古周公、成王，推爲大統。《荀子·勸學篇》「《詩》、《書》故而不切」，《列子·仲尼篇》「吾脩《詩》、《書》，將以治天下，遺來世」，皆《中候》之説也。另詳《皇帝疆域圖》三十一。






井研廖氏學

樂山受業黄鎔筆述




周公七篇


《論語》周公才美、夢見周公，皆孔子寄託周公、肇開大統之説，《春秋演孔圖》據周史立新經是也。



 


《孟子》周公「兼三王」、「施四事」、「統四方」、天地人爲七政，即七篇舊義。今按《伏傳》周公攝政七



 


年之説分配七篇。《金縢》「一年救亂」，《君奭》「二年克殷」，《多方》「三年踐奄」，《多士》「四年建侯



 


衛」，《召誥》「五年營成周」，《立政》「六年制禮」。《毋佚》「七年致政」，是于七會同之年作誥七篇。



 


序較《皇帝疆域圖表》稍有更易，而大綱相同，七篇全以「周公曰」爲主。《史記·周本紀》：「初管、



 


蔡畔周，周公討之，三年而畢。」定其事在周公之篇，可見古義有此篇也。










金縢


此《周公》篇之總序。二禪如《典》、《謨》，故特詳武王讓公，公讓成王，感應天心之事，與堯、舜之讓前後一轍。實則武周傳及，因管蔡之變，乃改傳子法，致位成王，是爲小統。經由此推建大統，美其禪讓之德，遺之後世。



 第一


《魯世家》：「周公被讒奔楚。」《伏傳》「一年救亂」，謂周公午年南巡，第一次夏宗宣誥。公之巡狩始于南，如《帝謨》舜治南，即《詩經》「周南」之意。經義開南服，王化自北而南，以南方爲極盛，亦以南方爲難治。所謂救亂者，撥亂反正，如《春秋》伐楚責貢也，故次第一。







序既

從《易·既濟》取義，爲既往。


 克商

商即《周禮》殷國邊鄙，《大行人》「十二年巡狩殷國」。


 二年，

舉零當作十二年，丑年丑月，歲星見于東方，次年乃寅年大會同事。俟後之書，不能豫定年月，故《書》之有歲月者，皆典禮，非記事。


 王

大統，讀皇。


 有疾，不豫。

《白虎通》：「天子病曰不豫，言不復豫政也。」武王有疾，禪位周公，如《帝典》堯老舜攝。




經二公

司馬、司空。此時太公、召公爲伯，如《典》之羲、相，《謨》之皋、禹。


 曰：

周公恐管叔疑忌，未有即位，二公爲之決策。


 「我其爲王

《竹書》稱周公爲周文王。


 穆

《詩》文王昭，武王穆。


 卜？」

東昭西穆。穆卜，謂卜宅西雒。即《召誥》「太保先相宅」，因武王有建兩京之意也。


 周公曰：

成公之志稱公。


 「未

未爲地中。《禮·月令》：「季夏黄帝，中央土」是也。謂穆卜當求地中以建都，即《酒誥》所謂「妹邦」。


 可以戚我先王。」

以卜宅西雒之事告先王即位。


 公乃自以爲質，

質，從《史記》。西方尚質。《董子》主天法質而王。○《荀子·儒效篇》：「周公履天子之籍，聽天下之斷，偃然如固有之，而天下不稱貪焉。」


 爲三壇

建置三王之位，故用三壇。


 同墠爲壇

解説壇基。


 于南方，

三壇之南。


 北面，周公立焉，

三王之位在北，周公向北禮畢而立，即踐阼也。


 植璧秉圭，

寅年大會同，諸侯皆在。○《周禮·大宗伯》：子執穀璧，男執蒲璧，公執桓圭，侯執信圭，伯執躬圭。天子以此五瑞封建五等諸侯。


 乃告太王、王季、文王。

據《中庸》，周公成文武之德，追王太王、王季，是文乃武所追王，此次周公攝政，乃追王三代。




傳史

《周禮》大史、小史。


 乃策，祝曰：

祝辭告三王。○大祝掌六祝之辭，六曰筴祝。


 「惟爾元孫

猶文孫孺子王。


 某，

不稱名者，不專爲武王言，所以俟後也。


 遘厲虐疾。

《史記》曰「勤勞阻疾」。


 若爾三王，

天子即位，必告先王。


 是有負

晉本作丕。


 子

負，背也，指西雒言。子謂周公。


 之責

責周公開闢西京。


 于天，

天統全球。


 以旦代某

兄終弟及，不言武王，將以俟後。


 之身。

代武攝位。爲天子代死之説，迷信神權，聖人不道。○《荀子》：大儒「周公屏成王而及武王，以屬天下，惡天下之倍周也」。又：「以枝代主，而非越也。」《衛世家》：「周公旦代武王治，當國。」


 旦巧

《孟子》説孔子「智譬則巧也」。○晉本作「予仁若考」，此從《史記》。


 能，多材

如《多士》。○《論語》：「如有周公之才之美。」


 多藝，

如《多士》。○《孟子》説孔子「聖譬則力也」。


 能事鬼神。

《召誥》祭祀。


 乃元孫

經云：「爾之許我，我其以璧與圭歸俟爾命。」


 不若旦

經云「爾不許我」。


 多材多藝，不能事鬼神，

即屏璧與圭。○《荀子》：「天子也者，不可以少當也，不可以假攝也，能則天下歸之，不能則天下去之。」


 乃命于帝

上帝。


 庭，

周公受武王遺命，如受天命即位。


 敷佑四方，

《伏傳》：「堯推尊舜而讓之，屬諸侯焉，納之大麓之野，烈風雷雨不迷，致之以昭華之玉。」武讓周公，事與之同。


 用能定爾子孫

《説苑》：「一世繼體之君爲文子，再世守文之君爲文孫。」


 于下地，

對上天言，地在下，周圍皆天。


 四方之民，

《範》：「庶民惟星。」舉外以包内。○《荀子·大儒》：「周公兼制天下，立七十一國，姬姓獨居五十三人，而天下不稱偏焉。」按：當作七十二國，如《月令》七十二侯，統御四方四帝，故曰兼制天下。


 罔不祇畏。

《中候》：「周公踐阼理政，與天合志，萬序咸得，休氣充塞，藩侯陪位，群公皆就立，如舜。」


 烏呼！

《史記》無此二字。


 無墜天之降葆

《史記》作「寶」。


 命，

《中候》：「曰若稽古周公旦，欽惟皇天順踐阼即攝，七年歸政成王。」


 我先王亦永有依歸。

先王爲宗廟主。○《周禮·大宗伯》言享先王者六。




今我即命于元龜，

大寶龜。○《鴻範》稽疑，《周禮·太卜》：凡國大貞卜、立君，則眡高作龜。以下卜師、龜人諸職由此分司。○以下告龜之辭。


 爾之許我，

卜傳賢而吉。


 我乃以璧與圭，

五玉五等，封建諸侯。


 歸俟

俟後。


 爾命；

從龜之吉占。


 爾不許我，

卜傳賢不吉。


 我乃屏璧與圭。」

《伏傳》：「封若圭璧。」謂封人、封建，非康叔名。


 乃卜三龜，

《洪範》三人占。《周禮》太卜三
 


 之法，一玉兆，二瓦兆，三原兆。三易之法，一《連山》，二《歸藏》，三《周易》。一習吉。

《史記》云「卜人皆曰吉」。


 啟籥見書，

卜兆之書。○太卜三兆，其經兆之體皆百有二十，其頌皆千有二百。三易，其經卦皆八，其别皆六十有四。


 乃并是吉。

解一習吉。


 公曰：「體！

經兆之體。


 王其

「其」讀「基」。王基，猶言王畿。


 罔害。

讀作「綱轄」。此句乃繇詞，即三兆之頌，謂西京王畿居中，統轄全球。


 予小子

《曲禮》：「天子未除喪，曰『予小子』。」


 新

新與舊不同。○《演孔圖》據周史立新經。


 命于三王，

《詩》：「周雖舊邦，其命維新。」


 惟永終

《範》、《考終命》、《論語》「天禄永終」。


 是圖。

地輿全球圖。


 兹攸俟，

俟後開通。


 能念

讀驗。


 予一人。」

驗推于予。○《曲禮》：「君天下曰天子，朝諸侯，分職、授政、任功，曰予一人。」


 公

已即位仍稱公，經成周公之志也。


 歸，

歸于王宫。


 乃納策于金縢之匱中。

藏告三王之祝策。




傳王翌日乃瘳。

後師故神其代死之説者。


 武王既喪，

如堯殂落，《禮記》武王九十三而終。○《召誥》太保「旅王若公」，誥在此。


 管叔

周初用殷法，傳及以次，當傳管叔。


 及其群弟

蔡叔、霍叔。○經託周公開闢全球，不尚舊時史事。凡用史事處，亦如《春秋》，因時事加王心。


 乃流言于國，

管叔以周公傳及越次，因以蜚語謗傷。


 曰：「公將不利于孺子。」

按：《雒誥》四見「孺子」，皆指後王。此以「孺子」指成王，如《禮·檀弓》舅犯稱重耳。




周公乃告二公

如帝咨羲、和，舜之左禹右皋。


 曰：「我之弗辟，

避嫌引去，以天下讓成王，如舜讓禹。○《魯世家》：「周公被讒奔楚。」《論衡》説同。


 我無以告我先王。」

奔楚即南巡。《伏傳》：「一年救亂」，説在此。


 周公居

《公羊》「王所居爲京師」。周公居東洛邑，成王在西鎬京。


 東

《康誥》：「周公初基，作新大邑于東國雒。」《竹書》：「周文王出居于東。」蓋周公南巡後即居洛邑，大統因之以爲雒食，故《詩·魯頌》從上下例，爲魚即。《周禮》五土，東川澤。


 二年，

與武讓之二年同爲舉零例，皆謂丑年丑月十二年也。以下周公讓成王，如舜讓成王，如舜讓禹，亦謂寅年大會同，二十二人皆至。


 則罪人斯得。

如舜舉十六族，流四凶以化四夷。


 于後，

十三年大會同，即《伏傳》「七年致政成王」時。


 公乃爲詩

讀作「誥」，即《雒誥》。


 以貽
 

注



 王，

周公拜手稽首曰：「朕復子明辟。」讓位成王。


 名之曰《鴟鴞》。

此《詩序》家所羼入者，與《書序》同一作僞，故改上「誥」字作「詩」。


 王亦未

亦未讀作夾妹。○二雒食，東西夾輔，如夾其皇
 


 。敢誚公。

誚，讀「肖」，似也。成王嗣位，仍承用周公舊制。○《荀子》：「周公歸周，反籍于成王，而天下不輟事周。然而周公北面而朝之。」「周公無天下也。鄉有天下，今無天下，非擅也。成王鄉無天下，今有天下，非奪也。變埶次序節然也。」




傳秋，

《史記·三代世表》：「孔子序《尚書》，則略無年月。」蓋經以俟後，與《春秋》編年記事不同。秋主西方白統，周公讓位之後，即居西雒，如少昊氏，鳳鳥適至爲鳳皇。秋以地言，與東對。周公在西，成王自在東，故上無年，下無月。


 大熟，

《般庚》「若農服田力穡，乃亦有秋」，以農田喻天下治。


 未穫，

喻西雒雖已開化，周公未報最而薨。


 天大雷電以風，

《論衡》：「周公死，成王孤疑于葬禮，天大雷雨，以彰聖功。」


 禾盡偃，大木斯拔，

喻周公既薨，西京干支伯牧盡廢。大木如《周南》之樛木，禾如葛藟。


 邦人大恐。

其死也哀。


 王

成王從致政後，記之稱王。


 與大夫盡弁，

《周禮·司服》五弁，凡凶事服弁服。《伏傳》：「周公疾，曰：『吾死，必葬于成周。』示天下臣于成王。成王曰：『周公生欲事宗廟，死欲聚骨于畢。』畢者，文王之墓也，故周公薨，成王不葬于成周，而葬之于畢。」


 以啟金縢之書，

啟視所藏之祝策。


 乃得周公

本爲一統之泰皇，經託之爲太伯。《論語》「泰伯三讓」，謂武王禪位一讓，奔楚二讓，致政三讓。


 所自以爲功

功，當如上文作「質」。


 代武王之説。

即負子鬼神之説。兄終弟及，以旦代身。《荀子》：「周公及武王非代死。」


 二公及王乃問諸史

天官太史，掌鬼神。


 與百執事，

人事。○徧問之以審其詳。


 對曰：「信。噫！公命我勿敢言。」

遵守公藏策時之命。


 王執書以泣，

感公之至德。


 曰：「其勿穆卜。

《史記》：「自今後其無穆卜乎。」○廟主之制，左昭右穆。《左傳》：「周公魯爲文昭。」成王葬周公于畢，從文王墓，位周公于穆，今因風雷而改卜。《禮·王制》「天子七廟，三昭三穆」説。


 昔公勤勞王家，

《雒誥》：「惟公德明光于上下，勤施于四方，旁作穆穆，御衡不迷，文武勤教。」


 惟予沖人

居中統御六合。


 弗及知。

《論語》：「泰伯三以天下讓，民無得而稱焉。」


 今天動威

《白虎通·封公侯篇》：「周公身薨，天爲之變。成王以天子之禮葬之，命魯郊，以明至孝，天所興也。」


 以彰周公之德，

「泰伯其可謂至德也已矣。」


 惟朕小子

猶「予小子」之稱。


 其新逆，

親迎周公梓宫，與周公主。


 我國家禮亦宜之。」

《白虎通》：「葬周公以王禮。」《明堂位》：「命魯世世祀周公以天子禮樂。」




傳

此七年致政時事，與前傳互文見義。


 王

成王。


 出

出郭。


 郊，

郊天即位，如《召誥》用牲于郊。


 天乃雨，反風，

反，復也，又也。謂雨而又風。舜讓禹有風雷，周公讓成王同之。陸賈《新語》：「周公與堯舜合符瑞。」


 禾則盡起。

此儒增語。因反風而謂偃禾盡起，不知此風雨與上風雷判分兩事。


 二公

如舜相堯，禹、皋相舜。


 命邦人，

邦人，如《康誥》男邦、《酒誥》、《召誥》之邦伯。


 凡大木所偃，

如高陽、高辛二帝已亡。


 盡起而築之。

如堯舉才子十六族。


 歲

皇省爲歲，包四時言。


 則大熟。

喻天下大治。○《伏傳》因有嘉禾三苗一穗之説，《書序》因增《歸本》、《嘉禾》篇。







君奭


奭，召公名。《公羊》：「陝以東主之周，陝以西主之召。」二公本周初之二伯，孔經因之以爲小統分陝而治，大統當分雒而治。小統召公治陝西，周公治陝東；大統召公治東雒，周公治西雒。古説賢者爲其易，聖人爲其難是也。此篇全本此意，驗小推大，周公挽召公共濟艱難。



 第二


《伏傳》：「二年克殷。」此篇首序殷喪周受，即克殷之説，故次第二。所謂二年，乃酉年西巡酉方，秋覲諸侯，欲召公主治東雒也。







經周公若曰：

代詞。○《論語》：「子曰：如有周公之才之美。」又曰：「夢見周公。」皆經義寄託周公之説。


 「君奭，

尊稱召公爲君。


 弗

通佛、拂，讀弼。《謨》「弼成五服」，大統弼成十五服。兩弓相對，彼此合同。此弗字言地輿。


 弔，

弔從弓矢。測天用弧矢法，此弔字言天道。○二字立大統標準。


 天降喪于殷，殷既墜厥命，

天訖殷命。


 我有

讀「又」。


 周

又周乃後來之周。


 既受，

克殷之説止此三句。○借已往之殷周，爲將來殷周之起例。


 我不敢知曰

百世俟後，不敢預料。


 厥

讀橜。


 基

橜基即槷柯，説詳《疆域圖表》三十七。


 永孚于休。

《周禮》：地中百物阜安爲休。


 若天

若，順也。


 棐

棐義同橜，解詳《大誥》。


 忱，

順天之度而精詳，用棐以測。


 我亦不敢知曰其道出于不詳。

天道不能詳盡。○詳，晉本作「祥」，與上「孚休」相反，義亦通。




於戲，君己

以召公爲己處留京，《公羊》「一相處乎内」是也。○周統東京，戊己居中，西京甲己居中。《論語》「修己以敬」、「己立」、「己達」、「克己爲仁」，皆此義。説詳《疆域圖》二十五。


 曰

讀作「日」。《洪範》「師尹惟日」。


 時

《典》惟帝時舉。


 我，

謂召公以帝與師尹之事概諉責于我。


 我亦不敢甯

東京甯畿。


 于上帝命，弗永

先闢東雒，不敢不永孚上帝之休命。


 遠念

讀驗。


 天威

天之高遠，測量須求有驗。


 越我民。罔尤

《素問》：「歲得其位，則風雨以時，民安少病。」


 違，

讀圍。


 惟人。

三才，人居中。


 在

地軸丕圍，人皇居中統御之。


 我後嗣

後嗣，《莽傳》作嗣事。


 子孫，

俟後之詞。


 大不克共上下，

慮後人不明上下陰陽升降之事。


 遏失前人光

土圭測日有歲差，與前不合。○《素問》移光定位。


 在家，

女生有家。


 不知命不易。

十二女都鄙爲家，測量未的，不知定準。


 天應棐諶，

即上文「若天棐忱」説。○枚本作「天難諶」，此從《莽傳》所引。


 乃亡隊

同墜。


 命，弗克經歷，

無所經驗，致墜天命。


 嗣前人共明德。

恭嗣前人明光之德。


 在今予小子旦

《曲禮》：「天子自稱曰予小子。」


 非克有正，

八正、十二正，《周禮》謂之正歲正月。


 迧

進也。


 惟前人光施于我沖子。」

八子、十二子和合于中爲沖子。○《雒誥》：「惟公德明光于上下，勤施于四方。」




傳又曰：

當是召公答詞。


 「天不可信。

天度有歲差、里差，不可預定。


 我道惟寧

東京。


 王

西京。


 德延，天

兩京之德足以延長天命。


 不庸釋于文王

《竹書》稱周公爲文王，以其踐天子位也。


 受命。」

謂周公既受命，不庸釋其責任。




公曰：「君奭！我聞在昔，

昔，古通「夕」，謂後世。


 成湯

開國一統之君。


 既受命，

既爲既往爲法，古經託成湯以垂後世法。


 時則有若伊尹，

若字乃擬議未定之詞，下同。


 假

 于皇天。

《典》「假于上下」，此言假天以統地，皇則配天。湯時無皇，經言皇者，知爲後世大統言也。


 在太甲，

甲爲干首，舉東方甲以起餘方。


 時則有若保衡。

《大戴·保傅篇》：「太保、太傅、太師爲三公之職。」言保以起二公。《詩》曰：「維阿衡實左右商王。」保衡爲左伯，尚有右伯。


 在太戊，

戊居中，言戊以起己，亦以統八干。


 時則有若伊陟、

司馬。


 臣扈，

司空。


 假

 于上帝。

紫微，天極上帝之居。《淮南》：「中央鈞天，地中與之應合。」即《召誥》「紹上帝服土中」也。


 巫咸

司徒。


 乂王家。

《周禮·大司徒》：「以上圭之灋求交會和合之地中，以建王國。」○大戊中央三公備，餘方從同。


 在祖乙

乙，東方，柔干。合上太甲，特詳東方，爲舉隅例。


 時則有若巫賢。

以一人統百官，如禹宅百揆。


 在武丁，

丁，南方，柔干。○詳東南，略西北。


 時則有若甘盤。

時字統言四方，缺西北，以待推也。舊説殷尚質，以生日名子。顧湯名履，紂名受，武庚名禄父，不盡用日干爲名。經用日干者，以四時統八干，以帝統王，故大統《典》、《謨》以干爲人，而干支分州也。《本紀》，因經于殷王用干，遂于諸王皆以干名，亦猶《蔡世家》因《春秋》一見桓侯，遂歷代皆侯，此沿經而誤者也。


 率惟兹

指土圭法。


 有陳，

有所陳列。


 保乂

乂象氣交，説在《内經·氣交變篇》，即《周禮》地中。


 有殷，

有讀「又」。又殷者，將來之大殷。


 故殷禮

《中庸》：「吾學殷禮，有宋存焉。」言殷禮以起周禮。


 陟

《禮器》：「升中于天，而鳳皇降，龜龍格。」


 配天，

饗帝于郊，而風雨節，寒暑時。是故聖人南面而立，而天下大治。


 多歷年所。

前之殷祚六百年，將來之殷祚不能預決，故但曰多。


 天惟純佑命，

純全佑助殷命。


 則商實百姓

内百官。


 王人，

《春秋》微者稱王人。


 罔不秉德

秉持其德。


 明恤；小臣

恤，憫也。


 屏

《板》詩六畿之一，在鎮服外。


 侯甸，

王居爲甸，《周禮》爲官府。○先外後内，舊殷安有此制。


 矧咸奔走。

舉都鄙、官府以包邦國，皆奔走來朝于京師。


 維兹維德

《淮南》四維：東北爲報德之維，西南爲背陽之維，東南爲常羊之維，西北爲蹏通之維。此「維德」爲舉隅。


 稱，

《爾雅》：「稱，舉也。」


 用乂厥辟。

辟，君也。○前舉四時爲四正，此舉四維爲四隅，合歸地中，而建皇國以君天下。


 迪

讀「軸」。○中央地軸。


 一人使

使，李善引作有事。


 四方，

一人居中使四方，用土圭。《地官》日南景短、日北景長、日東景夕、日西景朝，即四方之説。


 若卜筮，

《範》七稽疑。凡卜，皆占未來事。


 罔不是孚。」

中孚。○卜筮能先知土圭，測日能于四方求合地中。○已往之殷，乃王統，其規模不能如此濶大。




公曰：「君奭！天壽

千古此天。


 辯

《皇道篇》「辯秩」、「辯在」。


 格，

《帝典》「格于上下」。


 保乂有

讀「又」，下同。


 殷，

殷用辯格之法，能得地中以建都。


 有殷嗣，天滅威。

將來之殷既滅。


 今

指又周。


 女

指君奭。


 永念，則

長驗辯格之法則。


 有固命，厥亂

亂，治也。○又鞏固天命而治天下。


 明我新造邦。」

新造兩京，如日月之明，當與君奭共治之。




公曰：「君奭！昔

讀作「夕」，喻後世。


 在上帝，

上帝統天，天以統地。


 割申

割，裂也。申，西方，謂剖分西京，即如今之兩半球。


 勸

觀字之誤。


 寧

東京。


 王

西京。


 之德，

東西二德，即二帝，爲皇二伯。○《禮·緇衣》篇引：「昔在上帝，周田觀文王之德。」周田乃割申之。隸誤「割」，馬本作「害」，篆形近周。勸寧、觀文，互有移誤。博士則讀「周田」爲「厥亂」，此古今文轉變之常。觀于《公羊》引《秦誓》一段，轉變更多，與今本迥異，可見孔經古本不仍舊貫。今《弘道編》追求古義，恐貽改字之誚，純以「讀作某字」代之。温故知新，是在閱者。


 其集大命于厥躬。

建兩京統全球爲大命。


 維文王

周公頌揚先烈。


 尚克修

長也。東西二萬八千里。


 和

《董子》：「東西兩和謂地中。」


 我有夏，

地中赤道爲夏，謂文王已先闢東京，非真文王昌也。


 亦維

四維，四隅。


 有若虢叔，

若者，設擬之詞，下同。虢叔居中司天，如《周禮·冢宰》。


 有若閎夭，

居北司地，如《周禮·司徒》。


 有若散宜生，

居東司春，如《周禮·宗伯》。


 有若泰顛，

居南司夏，如《周禮·司馬》。


 有若南宫

《釋文》馬本「宫」作「君」。


 括。」

居西司秋，如《周禮·司寇》。


 ○

公謂文王，有五人爲輔。




傳又曰：

君奭之詞。


 「亡

讀「無」。


 能往來，

《緜》詩：「胥附先後，奔走禦侮。」古以爲四方。


 兹迪

 彜教，

奭謂五人，不過遵其常教。


 文王蔑

讀作「茂」。


 德降于國人。

文王有茂德五人無能。




説「亦維純佑秉德，

五人惟純全佑助文王，秉持其德。


 迪

讀作「軸」。


 知天威，

測得地中，上承天極。


 乃維時

四維，四時。


 昭

左昭右穆，東昭西穆，先建東京，故言昭。


 文王迪

讀「軸」。


 見

文王據地中朝見群后。


 冒，聞于上帝，

《召誥》：「王采紹上帝。」


 維時受有殷命哉。

統有四維、四方，而繼殷受命。




經

以下周公之詞。


 「武王維兹四人

如《典》、《謨》四岳，武居中統之。


 尚迪

讀作「軸」。


 有禄，

居地中以踐阼。


 後暨武王

後，謂百世之後。


 誕將天威，

《謨》：「天討有罪。」


 咸鎦厥敵。

《孟子》：「滅國者五十。」


 惟兹四人昭

東京。


 武王惟冒，

如文王冒聞上帝。


 丕單

讀作禪。


 稱德。

武王禪位周公，《雒誥》乃禪文祖德。


 今在

 予小子旦，

周公攝天子位。


 若

順也。


 游大川，

與《典》、《謨》鴻水同謂大海也。自東而西爲順。


 予往

往治西半球。


 暨女奭其濟，

欲召公居東京，治東半球。


 小子

指後王。


 同

車同軌，書同文，行同倫。


 未

地中，《酒誥》未邦。


 在位，

如《月令》季夏黄帝居中央。


 誕無我責

東西分任。


 收，罔

讀作「網」。○若網在綱。


 勖不及，

勉爲其難。


 耇

與耋、耄、老同爲二伯之稱。


 造德不降，我

謂召爲東伯，德不及西。


 則鳴鳥弗聞。

鳳鳥不至。




傳「矧曰

引解之詞。


 其有能假

 。」

其，讀朞。《帝典》：「朞三百有六旬有六日，以閏月定四時成歲。」總在能假于上下。




公曰：「於戲！君肆其監于兹，

如上文所陳述。


 我受命無疆惟休，

文同《召誥》。○無疆，謂全球。休，謂地中百物阜安，即董子所謂和東方、用吉服，亦爲休。


 亦大惟艱。

東球之大難治。


 告君乃猷裕我，

謂君奭之才猷饒裕過我。


 不以後人迷。」

當開先立法，勿使後人迷惑。




傳公曰：

此篇「公曰」下呼君者，皆周公之詞。此「公曰」下不呼君，當是召公之詞，與上「又曰」同義。○鄭説「又曰」爲「人又云」，恐即「公曰」之裂文。


 「前人

文王、武王。


 敷乃心，

居中布化。


 乃悉命女，

指周公。


 作女民極。

《周禮》五言「以爲民極」，皆女周公創作。


 曰：

「曰」疑篆作
 

 ，象地球圓。

 女明勖

地球極大，女勉闢兩京，如日月之明。


 偶王，

文、武二王。


 在亶，

亶通單，同禪，謂武王禪位。


 乘兹大命，

武王欲闢兩京之命。


 惟文王德丕，

謂周公德大。


 承無疆之恤。」

凶服爲恤。西半球用凶服，謂周公承命，能東西統治。




公曰：「君，告汝，朕允

告召公以己心之誠。


 保奭。

太保召公。


 其汝克敬

惟汝能敬治東。


 以予，監于殷喪大否，

天地不交爲否，謂殷之喪邦，乃天否厄，當以爲監。


 肆念

讀「驗」。


 我天威。

周之兩京應驗于天。


 予不

讀丕。


 允

得其大信。


 惟若兹誥，

上文「橜基永孚」之説。○足證此篇乃會同之誥。


 予惟曰：

讀作「日」。


 襄

《謨》「思日贊贊襄哉」，解已詳。


 我二人，

周、召二公東西分治，大小皆同。


 汝有合哉？」

此《伏傳》合和四海、天下大洽之説所本。




傳言曰：

君奭答言。


 「在時二人，

以二人居中，合治四方、四時。


 天休兹至，

休祥備集。


 惟時二人

讀作一人。


 弗戡。

讀「堪」。○惟我一人，不堪其任。○此如唐虞諸臣交讓，古文家因增召公不悦之説。


 其汝克敬德，明

《雒誥》：「惟公德明光于上下。」


 我俊

《謨》：「俊乂在官。」


 民。

《鴻範》庶民、《康誥》蕃民。○先内後外。


 在

在，察也。我率俊民，惟汝察之。


 讓後人于丕時。

未竟之功，待之後人。


 於戲！篤棐

槷柯。


 時

四時。○《周禮》：「春秋致月，冬夏致日。」


 二人，

我二人篤求之。


 我式

式即土圭縶柯。


 克至于今日休，

我奉土圭之程式，今乃得休和之地中。


 我咸成文王功

周公之功。○《雒誥》：「公功棐軸篤。」


 于不怠，

不敢怠荒。


 丕冒，海隅出日，

日出于東，入于西。舉東隅，尚有三隅，均歸覆冒，爲丕冒。


 罔不率俾。」

無不率服。




公曰：「君，予不惠

小惠難及全球。


 若兹多誥？

上見「公曰」者七。


 予惟用閔于天越民。」

憂天憫民。○《内經》天災民病説。




公曰：

此篇八見「公曰」。


 「於戲！君，

呼君奭者八。


 惟乃知民德

善言天者必有驗于人。


 亦罔不能厥初，

先闢東京。


 惟其終。

終闢西京。


 祗若兹，

西仍如東。


 往

周公往西。


 敬用治。」

欲召公就職治東雒。







多方


此篇午年南巡下方時會之誥，乃舉行《帝典》「五載一巡狩」之制。説詳《皇帝疆域·七會同圖》。《金縢》「奔楚」巡正南，《多方》巡南半球，所謂四國，乃乙丙丁庚，而外六裔皆來朝，故統稱「多方」。篇中多言土圭測日與夏、殷、周三統遷移干支之事。蓋孔經大統無可起創，特借小統之周監于二代，驗小推大，以爲百世後用人行政之準的。若目爲姬周之事實，則騃也。



 第三


《伏傳》「三年踐奄」，此篇首序「王來自奄」，即踐奄之説所本，故次第三。







序惟五月

《帝典》：「五月南巡。」乃四方分巡，内二州，外三州，朝于方岳之下。此篇告四國與邊鄙殷侯，乃五載午年五月下方時會之誥。


 丁亥，

是日取南北相合之義。


 王來自奄，

通「弇」。○《孟子》「周公伐奄」，即《伏傳》所謂「踐奄」，經因推爲大統西方弇州，以爲周公開闢西雒，而歸于東雒，乃南巡作誥。歸自弇而作誥，故《伏傳》有《揜誥》，當作弇誥，即此《多方》篇也。


 至于宗周。

小統宗周在鎬京，大統宗周在東雒。小統成周在雒邑，大統成周在西雒。大小東西相反。




經周公曰：王若曰：

《左·定四年傳》：王子虎盟諸侯，稱「王若曰」。是王子虎代王之詞也。此則周公代王之詞，即周公亦實非公旦也。他篇「王若曰」皆爲代擬之詞。誰代擬之，所望于好學深思者。


 「猷！

謂土圭法。《詩》：「爲猷丕遠。」


 告爾四國

南半球乙丙丁庚。


 多方，

《周禮》辨方。


 維爾殷侯

殷國都鄙之侯，每侯五千里，如月令七十二候。


 尹

《範》：「師尹惟日。」


 民，

「庶民惟星。」


 我惟大降爾命，

大統全球三萬里爲大命。


 爾罔不知。

無不聞知。


 洪維圖天之命，

全球一統。上承天命。


 弗永寅

寅謂東京，與《君奭》「申」字對，謂既闢東京，當復闢西。


 念

讀「驗」。


 于祀，

下文五祀，謂五載一巡，巡岳牧所守之地，以驗政治之臧否。


 惟帝

上帝


 降割

枚本作「格」。


 于夏。

赤道。○從赤道割剖爲南北兩半球。


 有

讀又。


 夏

將來之夏。


 誕厥逸，

大肆逸豫。


 不肯戚

枚本作「慼」。


 言于民，

不憂民之疾苦。


 乃大淫昏，

有夏昏德。


 不克終日勸

讀「觀」。


 于帝之迪，

讀「軸」。○不能觀察天帝監臨之地軸。


 乃爾

四國，殷侯尹民。


 攸聞。

所聞于夏代者。


 厥圖帝之命，

貪天之命。


 不克開于民之麗，

民之麗于刑者，不能輕解開脱。


 乃大降罰，

天降大罰。


 崇亂有夏，

增亂于國。○有讀又，下同。


 因甲

甲爲干首，舉甲以統十干，爲見端例。


 于内亂，

二伯、八伯爲亂于内。


 不克靈承于旅，

旅指十二支。○外牧亦不善承其治。


 圖

 丕

大統内外干支圖，説詳《疆域圖》三十八。


 維進之恭，

維當進用靖共爾位之人。


 洪舒于民。

大舒政治于民。


 亦惟有夏之民叨

貪叨。

忿戾也。


 日欽，

欽用小，後世帝王之亂有如世。


 劓割夏邑。

割據都邑。


 天

上。


 維時

四時行焉。


 求民主，

下。○《周禮》地中、民極。


 乃大降顯休命于成湯，刑殄有夏。

夏亡而殷興。


 惟天不畀

《範》：帝乃震怒，不畀。


 純，乃惟以爾多方之義民，

《大誥》民儀有十夫。


 不克永于多享。

《多方》肇亂不能久享國祚。




傳維夏之恭多士，

《多方》言《多士》，二篇交互，南北對文。下文亦云「有方多士」。


 大不克保享于民，

枚本「克」下多一「明」字。


 乃胥維虐于民，至于百爲，

凡百所爲，皆虐民之事。


 大不克開。

不能開釋無辜。




乃維成湯，克以爾多方，簡

簡用。○殷遷夏統八干于外，説詳《疆域圖》三十八。


 代夏作民主。

繼夏而興。


 慎厥麗，

慎審民之麗刑者。


 乃勸。

讀觀。


 厥民

蕃民。


 刑，

巡狩邊鄙，以觀蕃民之職守。《帝典》「觀厥刑于二女」，《易·觀卦》「省方觀民」。


 用勸。

《孟子》：「入其疆，土地闢，田野治，養老尊，俊傑在位，則有慶。」


 以至于帝乙，

《史記》殷諸王以干爲名，從此起義。解詳《君奭》篇。


 罔不明德

司空封建。


 慎罰，

司馬掌刑。○二大綱二公所掌，義同《康誥》。


 亦克用勸。

上爲王勸，此爲二公勸。




傳

下文解「慎罰用勸」。


 要囚，

《王制》：三公以獄之成告于王。○《康誥》「要囚」乃「要圍」。


 殄戮多罪，

刑當其罪。


 亦克用勸。

懲一足以警百。


 開釋無辜，

《論語》「赦小過」。


 亦克用勸。

「有恥且格」。




今至于爾辟，

後世之君有如紂者。


 弗克以爾多方享天之命。

伯牧肇亂，國祚以傾。


 於戲！」

孔子殷人，因歎息殷之亡。




王若曰：

繼殷之周王，仍用代辭，非實姬周之王。


 「誥告

詁上誥字。


 爾多方，

乙丙丁庚及殷侯尹民。


 非天庸釋有夏，

釋，舍去也。


 非天庸釋有殷，

夏殷之王，非天棄之。


 乃惟爾辟，

如夏殷之桀紂。


 以爾多方，

夏統、殷統干支圖。


 大淫圖天之命，

大肆淫泆，貪天之命。


 屑有辭。

屑讀「削」，伐去也。○《湯誓》伐桀，《大誓》伐紂，皆有責言。




傳乃維有夏

如桀。


 圖厥政，

爲政。


 不集于享，

《國語》時享。○桀不能集諸侯以來享。


 天降時喪，

天降喪于夏。


 有邦閒之。

殷伺其間而取代之。○不言殷而言有邦，五德代興，皆如此。


 乃維爾商後王

不言紂，而通稱後王者，爲後世失國者警也。


 逸厥逸，

逸其所謂逸。


 圖厥政，

圖謀其所謂政。


 不蠲烝，

蠲，潔也。烝，冬祭之名。不齊潔而烝以慢神。


 天維降時喪。

天降喪于殷。




維聖

《鴻範》聖時謂中央。


 罔念

讀「驗」。


 作狂，

《範》狂恒，謂東方，此舉隅例。○地中交會和合無驗，則偏于一隅。


 維狂

東方甲。


 克念

讀「驗」。○《論語》「克己」。


 作聖。

甲入中宫。○解詳《鴻範》及《皇帝疆域》三十八圖。


 天惟五年

《帝典》五載一巡，説詳《皇帝疆域·七會同圖》。○新城王氏《尚書商誼》謂《多方》作自五年五月。


 須夏

從鄭本。


 之

夏，大也。大統巡狩，須用五年，寅、午、戌年是也。


 子孫，

文子文孫。


 誕

讀作「延」，長也。


 作民主，

長享國祚，爲民主。


 罔

讀「網」。


 可念

讀「驗」。


 聽。

地球之大，可用土圭測驗。




傳天維

天統四維。


 求爾多方，

内外干支。


 大動以威，

以威令命之。


 開厥

讀橜。


 顧天。

橜柯當上應天端。


 維爾多方，罔堪顧之。

不能顧天，是以天災民病，而國以亡。




維我周王

王讀作「皇」，非姬周之王。


 靈承于旅，

旅，指十二支，言外以包内。


 克堪用德，

五德運行。


 維典神天。

專以周公闢兩京，如顓頊之南正重司天以屬神，又如《周禮》天官冢宰統四方。


 天維式教我用休，

式，土圭法，用以求地中。○《孟子》：「紹我周王見休。」


 簡畀殷命，

以
 


 命畀付殷國。尹爾多方。

周承殷後，遷移干支，以爲伯牧。




今我害
 

注



 

讀「轄」，地中如車轄。


 敢多誥，

誥多方。


 我維大

大統標目字。


 降爾四國

乙丙丁庚。


 民命，

蕃民、庶民，南六裔。《皇道篇》：「命羲仲、羲叔以統之。」


 爾害不

讀作「曷丕」，下同。


 忱

《大誥》「天棐忱」。


 裕之于爾多方？

能竭誠以測天，則辨正方位，裕如也。


 爾害
 

注



 不夾介

讀「界」。○地球從赤道中分南北各半，相夾爲界。


 乂我周王，

皇居中央。


 享天之命？

長膺天眷。


 今爾尚宅

讀度，入聲。


 爾宅，

宅讀度，去聲。《皇道篇》四宅，鄭作度。《王制》：「司空執度度地。」


 畋爾田，

經以井田九區喻九州。


 爾害

 不惠

《帝典》：「亮采惠疇。」


 王

讀「皇」。


 熙天之命？

熙，廣也。




傳爾乃迪

讀「軸」，地中。


 屢不

讀「丕」。


 静，

得大定之處爲地軸。


 爾心

京師。○《周禮》乃建皇圖。


 未

《月令》季夏未月爲中央。


 愛，

《詩》：「心乎愛矣。」


 爾乃不

讀「丕」。


 大

詁「丕」字。


 宅

讀「度」。


 天命，

《周禮》測土，深求地中，天地之所合也。


 爾乃屑播

讀作屏「藩」。


 天命，

《板》詩六畿爲都鄙。○由近及遠。


 爾乃自作不

讀「丕」。


 典，

作大邑之法。


 圖

干支分州圖。


 忱

棐忱。


 于正。

辨方正位。




我維時其教告之，

按四時以教告四方。


 我維時其戰

讀「闡」。


 要囚

讀「圍」。


 之，

推闡西京要圍之界于四方。


 至于再，

二年克殷。


 至于

 三。

三年踐奄。○兩次會朝，巡狩東南。


 乃

 有不用我降爾命，

違命。


 我乃其大罰殛之。

如《典》之殛鯀。




傳非我有

讀「又」。


 周

將來之周。


 秉德

秉持五方五德之權。


 不康寧，

非不使爾安寧。


 乃維爾自速辜。」

自速其罪。




王曰：「於戲！猷，

土圭法。


 告爾有方多士

謂夏之士。


 暨殷多士，

二代干支分方不同。○《多方》篇亦稱多士。


 今爾奔走、臣我

《詩》：「商之孫子，侯服于周。」


 監

讀「鑒」。


 五祀，

五載巡狩之時，必有賞罰黜陟，當以爲鑒。


 越維有胥伯

典司土圭之職。


 小大多政，

讀「正」，八正、十二正。○辨方正位，大而全球，小而一州，當得其正。《周禮》謂之正歲，《内經》謂之歲得位。○《伏傳》引《孟子》、《公羊》説解小大多政，因以伯爲賦。


 爾罔不克臬。

爾皆能用臬柯以測日。


 自作

作新大邑。


 不和，

未得地中。○讀作「丕和」亦可。


 爾惟和哉；

東京地中。


 爾室

王畿官府。


 不睦，

猶云不和。○讀作「不睦」亦可。


 爾惟和哉！

西京地中。○董子兩和説。




傳爾邑

地中王國。


 克明，

兩京如日月之明。


 爾維

四維。○言四隅以起四正。


 克勤

勤施于四方。


 乃事。

測量之事。


 上

上象土圭槷柯。


 不諅

忌也。○晉本作「爾尚不忌」。


 于凶

東吉，西凶。


 德，

此句從《説文》所引。○不諅，讀作「丕基」。《大誥》「丕丕基」指兩京，此「丕基于凶」指西京。


 亦則以穆穆

西穆。○《酒誥》：「穆考文王，肇國在西土。」


 在乃位，

《帝典》：「四門穆穆。」《左傳》説無凶人也。


 克閱于乃邑

西京。


 謀介。

讀「界」。○經營兩京要圍之界。


 爾乃自時

四時。


 雒邑，

爾多士乃從四方拱衛東雒京師。


 尚永力畋爾田，

井田喻九州。○尚各力治其州區。


 天維畀矜爾，

天以爾爲矜式。


 我有

讀又。


 周

後世大統之周。


 維其大

大統


 介

讀「界」。○每州六千里。


 賚爾，

《論語》：「周有大賚。」


 迪

讀軸。


 簡在王

讀皇。


 庭。

由中央簡用爾于皇庭。


 尚爾事，

靖共爾位。


 有服在大僚。」

《論語》：「善人是富。」




王曰：「於戲！多士，爾不克勸忱我命，

不能勸勉竭誠以測日。


 爾亦則維不克享，

不能享有禄位。


 凡民維曰不享。

《孟子》：「國人皆曰不可，然後察之；見不可焉，然後去之。」


 爾乃維佚維頗，

測量不當，或佚出，或偏頗。


 大遠王

讀皇。


 命，

違命。


 則維爾多方探天

皇配天。


 之威，

以身探試。


 我則致天之罰，

《謨》：「天討有罪。」


 離逖爾土。」

奪爾士地，使爾離遠。○周統東京，干支圖南半球移易。




王曰：「我不維多誥，我維祗告爾命。」

孔經新創土圭之法，以命伯牧，不得不反覆周詳。




傳又曰：「時維爾初，

與爾更始


 不克敬于和，

不能敬求地中。


 則無我怨。」

勿怨我之離逖爾。







多士


此篇戌年北巡上方殷同之誥，説詳《皇帝疆域·七會同圖》。所謂「四國」，即《帝謨》辛壬癸甲在北半球者，而外六裔亦來朝，故統稱《多士》。篇中詳序夏、殷、周三統興亡之故，並言西雒已闢，將遷西京，會同宣誥，純爲後世大統立法，非如周告殷商頑民也。



 第四


《伏傳》：「四年建侯衛。」乃第四次會同之事，非謂第四年也。侯衛即《康誥》侯、甸、男、采、衛，與此篇寧、幹同爲互舉首尾之詞。經更推及幹干年支，内外伯牧皆備，故《周禮》推及九服、十服，並及蕃國，是爲經傳合一之證。







序惟三月，

讀作「五月」，與南巡之《多方》不在一時，南北彼此相反。


 周公初于新邑雒，

上方黄道之中建都邑，以爲會朝之所。《内經·靈樞》：「乾曰新洛，巽曰陰洛。」是南北有二洛。


 用告商王士。

周統遷殷之干支。




經王若曰：

代詞。○序言周公用告，經言「王若曰」，與《多方》「周公曰」、「王若曰」同。


 「爾殷遺多士，

殷統干支，遷至北者。


 弗

讀「佛」，通「拂」，音「弼」，即《謨》「弼成」之義。


 弔

弔從弓矢，天道猶張弓矢，象南北極。○弗言地道，弔言天道，以地合天。


 旻天，

西秋天。


 大降喪于殷，

天訖殷命。


 我有

讀「又」。


 周

又周非舊周。


 佑命，

我周受天眷命。


 將天明威，

奉行天威。


 致王

讀皇。


 罰，

共行天罰。皇配天，如皇罰有罪。


 敕殷命

敕，正也。


 終于帝。

終嗣帝位爲天子。


 肆爾多士，

肆，陳也。


 非我小國

小邦周。


 敢翼
 

注



 

讀「冀」。


 殷命，

冀，希冀也。


 維天不畀

天不與殷。


 允罔固亂，

固，讀作「怙」。《左·僖十五年》、《宣十二年》皆言「毋怙亂」。允，信也。


 弼我，

天輔相我。


 我其敢求位？

豈敢貪求天位。




傳維帝不畀，

《鴻範》：「帝乃震怒，不畀。」


 維我下民

《商頌》：「天命降監，下民有嚴。」


 秉爲，

所秉持以爲政者。


 維天明畏。

《論語》：「畏天命。」




我聞曰：

《春秋》隱、桓五世爲傳聞世，文、宣四世爲所聞世。《書》則有夏爲傳聞世，有殷爲所聞世。


 上帝引佚，

《論衡·語增篇》

 ：「故經曰：上帝引佚。謂虞舜也。舜承安繼治，任賢使能，恭己無爲，而天下治。」又《自然篇》云：「上帝，謂舜禹也。」


 有

讀又。


 夏不適佚，則

將來之夏，不合帝舜引佚之法則。


 維帝降假

 ，

至也。


 鄉于時。

維天降鑒，至于徧嚮四時，以求民主。




傳夏弗克庸帝，

不用帝命。


 大淫屑

讀削。


 有辭。

《多方》：「大淫圖天之命，削有辭。」解甚詳。


 維時天罔念聞，

天不佑夏。


 厥維廢元命，

廢其大命。


 降致罰。

降致天罰。




乃命

此「乃命」爲天命。皇配天，故「乃命羲和」爲皇命。


 爾先祖成湯革夏，

《詩》：「不長夏以革。」


 俊

《謨》「俊乂在官」，爲三公。


 民

《範》「庶民惟星」，在邊鄙。


 甸

王居爲甸，即官府。


 四方。

統括之辭。


 自成湯至于帝乙，

殷諸王皆以干名，説詳《君奭》。


 罔不明德

司空封建。


 恤祀，

司徒主祭。○治安之世，專尚文教，故不言司馬之職務。


 亦維天丕建，

天示方位，建設干支以分州。


 保乂

地中氣交。


 有

讀又。


 殷，

拱衛中央京師。


 殷王亦罔敢失帝，

不失帝位。


 罔不

讀作「網丕」。


 配天，

全球之大，干支分州，上應天端。


 其澤在今

遺澤流至今日。


 後嗣王，

不言紂而言後嗣王，經義本以俟後也。


 誕罔顯于天。

不明天道。




傳矧曰

引解上文。


 其有聽念于先王

對後嗣王言。


 勤家，

當念先王之勤勞國家。


 誕淫厥佚，

大淫樂其逸。


 罔顧于天顯

不顧天之顯道


 民祇。

民皆敬畏。




維時上帝不保，

天不佑之。


 降若兹大喪。

降喪于殷。




傳維天不畀

天不與殷。


 不明厥德，

昏德。


 凡四方小大邦喪，

小邦方千里一國，大邦方六千里一州。


 罔非有辭于罰。」

邦國喪亂，皆有討罪之辭。




王若曰：

代後世之周王爲詞。


 「爾殷多士，

説詳《皇帝疆域·殷統干支圖》。


 今維我周王

周爲大統國號。王讀作皇。


 不靈

大地球。○《書緯·考靈曜》：「地常動不止。」


 承帝事，

以地承天。


 有命曰割殷，

《大誓》主旨。


 告敕于帝。

告正位于上帝。


 維我事

讀作士。


 不貳

《詩》：「士貳其行。」


 適，

《大雅》：「上帝
 


 汝，無貳爾心。」維爾王家

商之京師王畿。


 我適。

往也。周入殷都。


 予其曰：維爾洪無度，

中央戊己二伯統括全球，洪大無可測度。


 我不爾動，

周統東京，遷移干支，仍用戊己居中。


 自乃邑。

《孟子》：「紹我周王見休，惟臣附于大邑周。」


 予亦念天即于殷大戾，

《内經》：「歲失其位，邪氣中之，災害生焉。」


 肆不正。」

此句解「大戾」。○因其不正，故遷徙以正之。説詳《疆域圖》第三十八。




王曰：「猷，

土圭法。


 告爾多士，

北半球内外伯牧咸會。


 予維時其遷居西爾。

西京既建，時將遷居，以此宣誥。


 非我一人

《曲禮》：「天子自稱曰予一人。」


 奉德不康寧，

不安于東京寧畿，故遷居。


 時維天命元，

元，從漢石經，大也。隸古定本「元」作「无」，下加「違」字，因「元」誤爲「无」而增「違」。


 朕不敢有，

不敢獨有，將以東雒之干支移居西雒。


 後毋我怨。

勿以遠徙爲怨。


 維爾知，維殷先人有册有典，

殷先世之故事，爾所素知。


 殷革夏命。

夏世分州之干支遷移于殷。


 今爾又曰：夏

今當周統，爾又考求赤道。


 迪

讀軸。


 簡在王庭，

既得地中，乃受簡用于王庭。


 有服

五服、九服、十五服。


 在百僚。

《謨》：「百僚師師。」謂内官。○《多方》作「迪簡在王庭，尚爾事，有服在大僚。」


 予一人惟聽用德，

《月令》五德。○一人居中，聽從五德之運用。


 肆予敢求

求通裘，讀作表。《詩》：「窈窕淑女，寤寐表之。」謂以十二女外薄四海。


 爾于天邑商，

經借周道開素統。○《詩》：「商邑翼翼，四方之極。」地中京師，上應天端，故曰天邑商。○《董子·改制篇》：「周公輔成王受命，作宫邑于洛陽，成文武之制，作汋樂以奉天。殷湯之後稱邑。」


 予惟率夷憐

夷憐，從《論衡·雷虚篇》引，晉本作「肆矜」。


 爾。

夷同彜，常也。率循常典，以哀憐爾。《論衡》引「哀矜勿喜」爲解。


 非予罪，時維天命。」

其削奢者非我罪也，乃天命如此。




王曰：「告爾多士，

漢石經有「告爾」二字。


 昔

昔通夕，指未來。


 朕來自奄，

《多方》踐奄，故《多士》當在《多方》後。


 予大

大統異于小統。


 降爾四國

辛壬癸甲。


 民

庶民、蕃民，北方六裔。


 命。

《皇道篇》：命和仲、和叔以統之。


 我乃明致天罰，

《謨》：「天討有罪。」


 迻爾遐逷，

周統樂京，干支圖北半球移易。


 比事

州域比鄰，各共爾事。


 臣我宗

宗周東雒。○《孟子》：「惟臣附于大邑周。」


 多愻。」

多爾遜讓之德，如《帝典》命官交相讓。○愻，古作「孫」。多孫，即《吕刑》童孫。




王曰：「告爾殷多士，

《大雅》：「有商孫子。」


 今予維不爾殺，

「殺」讀去聲，不減殺爾之爵秩。


 予維時命有申。

申西方，與《多方》「弗永寅」對。寅、申相對，即《詩》四始之正月、七月。○《周本紀》：「周公復卜申

 ，居九鼎焉，曰：此天下之中。」


 今

來今。


 朕作大邑于兹雒，

《靈樞》：「乾曰新洛，在上方。」即北半球黄道之中。


 予維四方罔

讀網，喻地球。


 攸賓，

《典》：「賓于四門，四門穆穆。」


 亦惟爾多士攸服奔走，臣我

《大雅》：「商之孫子，侯服于周。」


 多愻。

讀孫。○多士指内外伯牧八干十二支，多孫指七十二侯，即《吕刑》「童孫」。


 爾乃尚有爾土，

每州六千里。


 爾乃尚寧

東京寧畿。


 榦

翰畿。


 止。

《詩》：「邦畿千里，維民所止。」


 爾克敬，

靖共爾位。


 天維畀矜爾；

天與爾以矜式。


 爾不克敬，

不能供職。


 爾不啻不有爾土，

《孟子》：「入其疆，土地荒蕪，遺老失賢，掊克在位，則有讓，一不朝則貶其爵，再不朝則削其地。」


 予亦致天之罰于爾躬。

《謨》：「天討有罪，五刑五用哉。」


 今

來今。


 爾維時宅爾邑，

宅，度也。邑，京師。度地以求地中。


 繼爾居，

《詩》：「日居月諸，各居其上。」即周禮辨正之方位。


 爾厥有幹

幹即干，北半球之干，乃辛壬癸甲。


 有年

十二年即十二支。北半球之支乃戌亥子丑寅卯。


 于兹雒，

北半球黄道中。


 爾小子

《吕刑》幼子即卒正。


 乃興，

起也。


 從爾遷。」

周統遷移殷統支干。説詳《皇帝疆域圖》三十八。




王曰：又曰：

「又」恐爲「公」之誤，與《多方》周公曰、王若曰互文。


 「時

將來之時。


 予，乃或言

「時然後言」，孔子所以聖之時。


 爾攸居。」

各司其居，即《周禮》辨正之方位。○《般庚》「奠厥攸居。」







召誥


此篇兩序兩事。前序周公命太保相宅西雒，創建西京，《伏傳》「五年營成周」是也。後序太保奉武王命，卜宅東雒，明堂位成，武王讓周公，周公主祭，召公宣誥，故稱《召誥》。《周禮》：「會同曰誥。」寅年大會于京師，宣布禪讓之事，故《召誥》居中；《金縢》、《君奭》、《立政》、《毋佚》四篇皆「公曰」，爲四輔；《多方》、《多士》各四國，爲八伯，共七篇，爲七政，爲皇統。《孟子》：「周公兼三王，施四事。」《伏傳》説四事春、夏、秋、冬，則三王天、地、人，即上、中、下。周公人統宅中，統御六合。説詳《皇帝疆域圖》第二十一及四十。



 第五


《伏傳》：「五年營成周。」乃第五次寅年京師大會同之事，非謂第五年也。天下伯牧同寅大會，宣布武周禪位之事。又如武王之意，使召公復營洛邑，事體重大，俾天下咸知。○小統宗周，在西鎬，成周在東洛，大統。宗周在東雒，成周在西雒，次遞及遠，驗小推大。







序

此序營成周，建西京，開素統。孔子殷人，尚白，即《商頌》後周、魯之旨。《商頌》殿末，所以繼衰周；此序開先，所以爲素王。《列子》謂仲尼盛稱西方聖人，《楚辭》西皇太乙是也。


 惟二月

夏正建卯之二月。此月晝夜均分，即董子謂中春爲東方之和也。言卯月以起西方酉月。


 既望，

三五而盈，爲地中日月東西對望，兩京象之。


 越六日

皇統六日六千里一州。


 乙未，

東乙西辛。東用剛日，甲丙庚壬；西用柔日，乙丁辛癸。言乙以起東西。未爲《月令》黄帝季夏中央之支。


 王

讀作皇，爲青統。青與素對。


 朝

東方。○言朝以起夕。


 步

量人推步。


 自周，

東雒宗周，又地球周圍九萬里。


 則至于豐。

西京成周。○《易·豐卦》曰中即地中。《伏傳》：「周公老于豐。」《董子》推神農爲九皇，作宫邑于豐，非文王所遷之豐。


 惟太保

稱官而不言其人，所以俟後。


 先

司空度地居民，政所必先。《論語》：子路問政，子曰：「先之。」此自《金縢》穆卜，即謀營成周西雒，故曰先。


 周公

《列子》：「孔子尚公。」借周公以開大統。


 相宅，

《量人》建國、營國。○太保承周公之命，先往西雒相宅，則在豐之王即周公也。《周本紀》謂成王在豐者，誤。


 越若

《皇道篇》「欽若」。


 來。

自西而東，順日月之經天，越險而來西雒。○《召誥》兩序營西雒在先，營東雒在後，先後倒置，明明寓俟後之意也。《禮記》：「某也殷人。」素統開先，相宅于西，《頌》詩「商邑」是也。




序

此序營宗周東京，《康誥》「作新大邑于東國雒」是也。序文甚詳，以繼前序之後，謂將來建西京亦如是也。


 三月，

舉零例，乃十三月，與《康誥》同。緯説夏以十三月爲正，孔子因周正改夏正，故《春秋》三月始繫事。《書》與《春秋》同例。○《白虎通·三政》：「孔子承周之弊，行夏之時。」知繼十一月者，當用十三月也。


 惟丙午

甲辰朔三日丙午。


 朏。

月出爲朏，與《康誥》「哉生霸」同義。


 越三日戊申，

第五日。


 太保

職官虚位以待人。


 朝

朝日東方。


 至于洛，

東洛東京。


 卜宅。

卜即土圭宅度也。○《周禮·大司徒》：「以土圭之灋求地中。」土方氏掌土圭，以土地相宅。詳

 《皇帝疆域圖》三十七。


 厥

讀「橜」，即槷柯。


 即得卜，

《大司徒》：凡建國，以土圭土其地而制其域。


 則經營。

《詩經》之「營之」，《考工》「匠人營國」一段。


 越三日庚戌，

第七日。


 太保乃以

能左右之日以。


 庶殷

殷國邊鄙。


 攻位

明堂位，《皇帝疆域》有詳圖。


 于雒汭。

《伏傳》：「周公營雒，以觀天下之心，于是四方諸侯率其群黨各攻位于其庭。」




傳

此簡舊在後，今移此。


 厥既命殷庶，庶殷

舉邊鄙殷國，天下諸侯皆在矣。


 丕作。

此如《左傳·昭三十三年》士彌牟營成周，計丈數，揣高卑，度厚薄，仞溝洫，物土方，議遠邇，量事期，計徒庸，慮材用，書餱糧，以令役于諸侯。




越五日甲寅，

第十一日。


 位成。

明堂位。辨方正位，爲宫方三百步，爲壇三成，五日不能成。經舉寅年寅月，乃典制會朝之月，又取甲寅爲東京正方耳。


 若翌日乙卯，

與《雒誥》日期同。○所記之日，僅舉大略。


 周公朝

朝夕之朝。


 至于雒，

即前序所稱「王朝步自周，至于豐。」


 則達觀于新邑

非舊周之舊邑。


 營。

《量人》：「營國城郭，營后宫，量市朝、道巷、門渠。」


 越三日丁巳，

南郊用南方干支。


 用牲于郊，

《作雒》：「乃設丘兆于南郊，以祀上帝，配以后稷，日月星辰、先王皆與食。」


 牛二。

《禮·郊特牲》用一牛。《郊祀志》：「周公加牲，告徙新邑，定郊祀于雒。」


 越翌日戊午，

社，土神，用戊日。《詩》：「吉日維戊。」


 乃社于新邑，

《周禮》：封人「掌設王之社壝。」《作雒》：「乃建大社于國中，五方、五土將建諸侯，鑿取其方之土，壽以黄土，苴以白茅，以爲社之封。」


 牛一，羊一，豕一。

《王制》：「天子社稷皆太牢。」《白虎通》：「社稷以三牲何？重功故也。」


 越七日甲子，

從丙午至此，乃月之二十一日。《禮記》「日用甲」，用日之始也。


 周公乃朝，

朝諸侯于明堂，即天子位。禪讓之事，必在二十五年大朝會之寅年。


 用書

天子誥教。


 命庶殷

《禮·明堂位》之九夷、八蠻、六戎、五狄，即都鄙。《周禮》蕃外，《板》詩六畿六千里。


 侯、甸、

《周禮》官府。○王、侯、甸六千里。


 男、

由男至鎮六千里。


 邦伯。

邦即《周禮》邦國之符記，伯爲八方伯。○姬周無此疆域。




太保乃以庶邦

二字包括都鄙、官府、邦國。


 冢君

即《周禮》三等之孤。


 出取幣，

大行人、小行人、六幣、司儀，合諸侯五等、諸侯將幣，《逸周書·王會》「陳幣當外壇」云云。


 乃復入

入朝。


 錫周公。

此時武王已崩，以遺命錫賜周公。




傳曰：「拜手稽首，

君臣之禮。


 旅

陳也。


 王若公，誥

若，順也。武王順兄弟傳及之序，禪位周公，有遺誥，太保陳之。


 告庶殷，

先稱遠人。


 越乃御事。」

後稱官府諸執事，以概其餘。




經

王若公誥全爲後世大統之周立法。


 「於戲！皇天上帝

皇配天，以統全球，爲上帝，即《莊子》九洛之上皇。


 改

改制。


 厥元子，

子正北方，見端例，舉子以包十二支，爲全球外州牧，故稱元子。


 兹大國殷

非舊時之小殷，乃將來之大殷。


 之命，

周改殷統之干支，内外移易。説詳《皇帝疆域圖》三十八。


 惟王

讀皇。


 受命，

在東爲青皇，在西爲素皇。


 無疆

《大誥》「無疆大歷服」，即《魯頌》「思無疆」。


 惟休，

吉。


 亦無疆

《董子·率本篇》：「夫至明者其照無疆，至晦者其闇無疆。」


 惟恤。

凶。○吉凶即東西之代詞，故《鴻範》休徵、咎徵分兩半球。


 於戲！害
 

注



 其

讀作「轄基」，謂地中。


 奈何弗敬？

敬承天休。


 天既遐終大邦殷之命，

大殷亡而大周興。


 兹殷多先哲王在天，

殷先王之名皆用天干，周以之配合地支分州。


 越厥後王後民，

將來之周王、周民。


 兹服厥命。

《詩》：「上帝既命，侯于周服。」




傳厥終，

解遐終。


 智藏

賢智不肖。


 
 在。

小人在位。


 夫

民。


 知保抱攜持厥婦子，以哀籲天，

呼天而訴。


 徂

讀「詛」。


 厥亡，

是日害喪。


 出執。

解上句。


 天亦哀于四方民，

天視民視，天聽民聽。


 其眷命用懋，

天眷有周。


 王其疾敬德。

疾，速也。解上「奈何弗敬。」


 相古

猶《典》、《謨》之稽古。


 先民

先代分州之干支。《周禮》萬民統稱伯牧。


 有

讀又。


 夏，

又夏，乃將來大統之夏。《董子》：「法夏而王。」


 天迪

讀「軸」。天軸，謂天統地輿。


 從子保，

《詩》：「天保定爾。」《史·周本紀》：「定天保，依天室。」○舉北方子以起十二支，如《典》于外州舉一州。


 面

坐子則面午，所謂南面。


 稽天若，

《皇篇》：「欽若昊天」。若，順也，順天而行，從北歷東而南、而西爲順。


 今

來今，下同。


 時既墜厥命。

夏道遂亡。


 今相有殷，

又殷，乃將來大統之殷，法殷而王者。


 天迪

軸。


 格保，

《典》：「格于上下」。干支即上天下地之代詞。《齊詩》説南半球爲上方，北半球爲下方，五際六情皆用干支。


 面稽天若，

殷繼夏統，遷移干支，仍順天之次序。


 今時既墜厥命。

殷道已亡。


 今

周統。


 沖子

沖從水從中，十二支從子起脩爲六裔和會于中，即《淮南》所謂六合。


 嗣，則

承繼夏殷之法則。


 無遺耇老。

從《孔光傳》引。晉本作「壽耇」。謂周統東京仍用戊己，爲二伯。○説詳《皇帝疆域·三統遷移干支圖》。○自「相古」下均解「改厥元子」句。




説曰其稽我古人之德，

《典》：「曰若稽古帝堯，克明俊德」。其咨二十二人，即干支分州之總例。此將來大統之周，上法帝堯，爲進化説，《公羊》「後之堯舜」是也。


 矧曰

又一説。


 其有

讀「又」。


 能稽謀

讀「謨」，即《帝謨》。


 自天。

《帝謨》爲舜專篇。《謨》「稽古」有「同天」之説。《典》、《謨》堯舜南北分治，成王周公東西分治，皆用干支以分州，故兩「曰」字有二義。○説詳《周統兩京干支圖》。




經

前言東京，以下言西京，故此篇兩序。


 於戲！有王

《周禮》王畿千里。


 雖小，

中心甚小，西京以王畿爲心。


 元子哉！

十二支首子，包舉全球。


 其丕

推而大之，方三萬里。


 能諴

和也。


 于小民。

如《康誥》：「四方民大和會」，又：「蕃民和」。


 今休，

卜得地中，百物阜安。


 王

王畿。


 不敢後，

前序太保相宅，所以必先。○武王遺誥，欲闢兩京。《周本紀》：「王曰：定天保，依天室」，「日夜勞來，定我西土地。」又曰：「復營洛邑，如武王之意。」


 用顧

西顧。


 畏于民碞。

不敢侮鰥寡。




傳

《召誥》前後參迕，今有所移易。


 其惟王

謂周公。


 勿以小民淫

濫也。


 用非彝，

濫用非法。


 亦敢殄戮

嚴刑好殺。○解「民碞」句。


 用乂民，

《詩》：「邦畿千里，維

 民所止。」


 若有功。

順天之序，乃有功。


 其惟王

西京王畿。


 位

辨方正位。


 在德元，

《月令》五德，土居中央，王畿似之。


 小民乃惟刑

型于家邦。


 用于天下，

驗小推大。


 越王顯。

《康誥》「丕顯考文王」稱周公。


 上下

《雒誥》：「惟公德明光于上下。」


 勤

勤施于四方。


 恤，

無疆惟恤。


 其曰我受天命，

我周。


 丕若有夏歷年，

如夏祚之長。


 式勿替有殷歷年。

勿衰替，不及殷祚。


 欲

希望後來之詞。


 王以小民，

王謂周公。


 受天永命。

此段召公陳詞，述武王之意。




王

王畿。


 來

讀「采」。○采服萬里。


 紹上帝，

《大誥》「紹天」。


 自服

五服、九服、十五服。


 于

讀「宇」。○天地四方曰宇。


 土中。

《周禮》三萬里之地中。


 旦曰：

讀作「旦日」，猶《大誥》「翌日」，未定何日。


 「其作大邑，

《孟子》：「大邑周」。○《周本紀》：「定我西土，我維顯服，及德方明。自洛汭延于伊汭，居易毋固，其有夏之居。我南望三塗，北望嶽鄙，顧詹有河，粤詹雒伊，毋遠天室。營成周居于雒邑而後去。」


 其自時

四方、四時、四帝。


 配皇天，

四帝如天四宫。泰皇統一天下，與天相配。○《逸周書·度邑解》「無遠天室」一段，與《周本紀》相同。


 毖祀

《多方》「念于祀，監五祀」，謂五載一巡。


 于上下，

上《多士》北半球，下《多方》南半球。


 其自時

《金縢》南，《君奭》西，《立政》北，《毋佚》東。四輔如四時。


 中

《召誥》居中。


 乂。

七篇如七政，以安天下。又地中氣交。


 王

西京。


 厥有成

東京成畿。


 命治民，

兩京皆由中心施治于蕃民。


 今休。」

今已卜得地中。




傳

此段亦召公之詞。


 王

稱周公，下同。


 先服殷御事，

先建東洛，移易殷統之干支。


 比

《易·比卦》：「建萬國，親諸侯」。《周禮》形方氏「大國比小國」，「無有華離之地」。


 介

讀「界」。○謂劃分疆域。


 于我有周御事，

周統東京，以陽干陽支爲内服，陰干陰支爲外服。《皇帝疆域》有圖。


 節性

《王制》：「司徒修六禮以節民性。」又：「五方之民皆有性也。」


 惟日

土圭法，一日千里。


 其邁。

讀萬。《帝謨》：「一日二日萬畿」。


 王敬作所，

《春秋》以王居爲王所，亦曰京師。


 不可不敬德。

説宅新邑，

解「王敬作所」。○宅，度也。新邑即東國新大邑。


 肆惟王其疾敬德。

解「不可不敬德」。


 王其德之用，

《多士》：「予一人惟聽用德。」


 祈天永命。

經

以下總結兩京。


 於戲！若生子，

天下一家例。九男二女，皆皇祖與父母二伯之子。《詩·斯干》：「乃生男子」、「乃生女子」，喻干支陰陽。


 罔不

讀作「網丕」。○地球之大，劃疆分州如網。


 在厥初生，

在，察也。厥，讀「橜」。用縶柯察視方位，乃以干支代伯牧。


 自貽哲命。

命官。○《帝謨》：「知人則哲，能官人。」


 今

來今，指後世。


 天其

讀基。


 命

《雒誥》「天基命」，初命建東京。


 哲，命

《雒誥》「定命」、「終命」，建西京。此言哲命，謂西雒，乃哲想所至。


 吉凶，

吉東京，凶西京。


 命歷年。

歷，日也，干也；年，支也。説詳《周統兩京干支圖》。


 知

知從射取義，即《中候》俟後之意。


 今我初服。」

初封建内服、外服。




傳

舊簡在前，今移此。


 我不可不監于有

讀「又」，下同。


 夏，亦不可不監于有殷。

周監于二代。


 我不敢知曰，

未來者不可知。


 有夏服天命，惟有歷年。

夏以日干月支分内外州。


 我不敢知曰，不其

讀作「丕基」，下同。


 延。

不知將來國祚延長否。


 惟不敬厥德，乃早墜厥命，

無德則夏早亡。


 我不敢知曰，有殷受天命，惟有歷年。

殷之日干月支内外互遷。


 我不敢知曰，不其延。惟不敬厥德，乃早墜厥命。

無德則殷早亡。


 今王嗣

今周公嗣位。


 受厥命，

受武王禪讓之命。


 我亦惟兹二國命，

東西京之大命。


 嗣若功。

承繼羲和欽若之功。


 王乃初服。

經拜手稽首曰：

周公受命之詞。


 「予小臣

對武王遺誥稱臣。


 敢以王

武王。


 之讎

匹仇。


 民、

蕃民皆齊等。


 百君子、

内官。○《謨》「百僚師師」，《詩》「百爾君子」。


 越友

内州友邦。


 民，

外州庶民、蕃民。


 保受王威命

討有罪，如《鮮誓》、《吕刑》。


 明德，

賞有功，如《秦誓》、《文侯命》。


 王末

西京建王畿，爲事之終。○《大學》本末例。


 有成

今方有東京成畿。


 命，

皆王遺誥所命。


 王亦顯。

兩京既建，王亦光顯于世。


 我非敢勤，

勤施于四方。


 惟恭奉幣，

職幣。


 用

外府掌邦布之出入，凡祭祀、賓客、喪紀、會同、軍旅，共其財用之幣，齊賜予之財用。


 供

讀「共」。


 王

《周禮》天官諸司多共王之職。○謂守成規，崇節儉。


 能祈天永命。」




立政


此篇子年北巡子方之誥。王化始于北。《内經》北政、南政由此生義。政者，正也。《周禮》「辨方正位」之説亦出于此篇。中設官分職，略舉大綱，《周禮》詳其細目，是爲經傳相合。《伏傳》「六年制禮作樂」，謂創制典禮，垂法後王，作樂乃連類及之也。



 第六


六年制禮，謂第六次冬遇宣誥，故次第六，非僅六年也。







經周公若曰：

經託周公，故用代詞，非真周公也。後儒以其職官合于《周禮》，故有周公制禮之説，蓋望文生訓也。


 「拜手稽首，

解詳《雒誥》。


 告嗣天子王

後王。○《立政》不稱誥，而經言告，告即誥也。


 矣。」

中侯。○《鴻範》：「天子作民父母，以爲天下王。」


 用咸戒于王，曰：

百世之後，百王莫違。


 「王左右

《王制》：八伯各以其屬屬于天子之老，二人分天下爲左右，曰二伯。


 常伯、

八州方伯。


 常任、

九卿。


 準人、

大夫。○準，漢石經作「辟」。


 綴衣、

《周禮·天官》：幕人掌帷、幕、幄、帟、綬之事。


 虎賁。」

夏官虎賁氏。




周公曰：「於戲！休兹

《君奭》「天休兹至」，謂休美在兹，指和合之地中。


 知恤，

憂也。


 鮮哉！

《孟子》：「堯以不得舜爲己憂，舜以不得禹、皋陶爲己憂。」後王鮮如堯舜之知憂者。


 古之人

託古。


 迪

讀「軸」。


 維有夏，

《禹貢》統括全球，豫爲地中。


 乃有室大

《梓材》大家，《孟子》所謂巨室。


 競，龥俊，

龥讀作龢，通「和」。○《謨》：「俊乂在官，同寅協共，和衷哉！」


 尊上帝

《典》：「類于上帝」。


 迪，

讀軸。


 知

《射義》中候。


 忱

求地中而能棐忱。


 恂

信也。


 于九德之行。

《謨》：「亦行有九德」。


 乃敢告教

詁告字。


 厥后曰，

后帝舜。


 拜手稽首后矣。曰：宅乃事，

九德咸事，爲三公。


 宅乃牧，

日嚴六德，亮采有邦，爲諸侯。


 宅乃準，

日宣三德，浚明有家，爲大夫。


 兹惟后矣。

用人之權，惟后操之。


 亂

治也。○漢石經有「亂」字。


 謀面

面南而治。


 用丕訓

《顧命》大訓。


 德，

五方五德。


 則

《詩》：「杙柯杙柯，其則丕遠。」


 乃宅人，

《貢》：「四奥既宅。」○所言皆大統之夏。


 兹乃三宅

事、牧、準之三等。


 無義民。

《大誥》民儀十夫，無則不可。


 桀

後世暴君有如桀者。


 德維乃弗

不也，謂不德。


 作

下文牧作。


 往任，

以不德者往爲牧。


 是維暴德，

以暴爲德。


 罔後。

喪亡無後。




亦越成湯陟，

後世升爲天子，有如湯者。


 丕釐

理也。○《詩》：「釐爾女士」。


 上帝

天。


 之耿

顯也。


 命。

《素問》「移光定位」，即天之顯命。○《典》「光被四表」。


 乃用三有宅，

事、牧、準之三。


 克即宅。

能者用之。




傳曰

解詁。


 三有俊，克即俊。

俊乂在官，以統卿、大夫。


 嚴

敬也。


 維丕式，

敬用槷柯三尺。○解上「耿命」。


 克用三宅三俊。

解上「三宅」。


 其在商邑，用協于厥邑；

京師。○《詩》：「商邑翼翼，四方之極」。《董子·改制篇》：「湯受命而王

 ，應天變夏，，作殷號，時正白統」，「作宫邑于下洛之陽」。


 其在四方，用丕式

解上「丕釐」。


 見德。

四方四表各萬五千里，四帝分司，以見五德之運。○所言皆大統之商湯。


 於戲！其在受德，暋

强暴也。○後世暴主有如紂者。


 維羞刑

太史公曰：「詬莫大于宫刑。」


 暴德

桀紂帥天下以暴。


 之人，

任用閹宦兇德之人。


 同于厥邦；

同升諸公。


 乃維庶習

衆狎習者，即閹宦。


 逸德之人，

逸出軌範，即暴德。


 同于厥政。

解上二句。


 帝欽罰之。

天訖殷命。




乃伻

使也。


 我

周也。


 有夏

赤道。○天使周撫有地中。


 式商受命，

繼殷商而受天命。


 奄甸

奄有侯甸，即《周禮》官府。


 萬姓。

即《周禮》萬民，指都鄙。


 亦越文王武王

周公非姬公，文武亦非豐鎬之王。


 克知三

三才。


 有度

晉本作「宅」。


 心，

三才以人居中，能度其心，則得地中。


 灼見三有會

 心，

會，從漢石經。○《範》「會其有極」。


 以敬事上帝，

王采紹上帝，自服宇土中。


 立民

《周禮》：「乃立五官，以爲民極。」


 長

《謨》：「咸建五長」。


 伯。

八州，八伯。○職官以此句爲綱。




傳

以下爲目。


 立政：

《周禮》：「辨方正位。」


 任人、

常任九卿。


 準夫、

準人、大夫。


 牧作、

牧爲外州牧。《貢》「萊夷作牧」。


 三事、

三公。


 虎賁、綴衣、

解見上。


 趣馬、

夏官所屬有趣馬。


 小尹、

趣馬以下巫馬、牧師、廋人、圉師、圉人爲其所屬。


 左右攜僕、

内小臣、寺人、内豎諸職。


 百司、

司裘、司服、掌皮、典絲、典枲諸職。


 庶府、

太府、玉府、内府、外府諸職，又百官府。


 大都、

八州方伯，如《春秋》魯、衛、齊、鄭、蔡、陳、秦、吴。


 小伯、

卒正國如《春秋》曹伯、薛伯、杞伯，連帥國如《春秋》穀伯、盛伯。○《左傳》：「大都不遇參國之一，中五之一，小九之一」。


 蓺人、

《王制》：「凡執伎以事上者，如《周禮》庖人、亨人、縫人、染人諸職，以下如牧人、牛人諸職。


 表臣、

外臣，外服。


 百司、

《周禮·天官》司會、司書諸職，《地官》司諫、司市諸職，《春官》司尊彜、司几筵諸職，《夏官》司勳、司爟諸職，《秋官》司民、司刑諸職。


 太史、

春官之屬。


 尹伯、

《範》：「師尹惟日」。


 庶常吉士、

統稱衆職。


 司徒、

人公主教。


 司馬、

天公主兵。


 司空、

地公主飬。


 亞

九卿。


 旅。

大夫。○以上王官、外牧參差錯舉。


 夷、

東方曰夷，舉隅例。


 微、纑、烝。

烝，君也。舉微、纑二國以起九夷。


 三

三謂南西北三方。


 亳、阪

舉二地，餘從略。


 尹。

如《春秋》遠國言江人黄人。○《禮·明堂位》：九夷、八蠻、六戎、五狄。《逸

 周書·王會》諸夷，爲此經詳文。




文王維

四維。


 克

 厥

讀橜，謂槷柯。


 度

 心，

《周禮》用土圭測土深，正日景，以求地中。


 乃克立

《周禮》五言乃立。


 兹常

常伯常任。


 事

三事。


 司

内外百司。


 牧

牧作。


 人，

《大戴·文王官人》。


 以克俊有德。

《典》：「克明俊德」。《謨》：「俊德」。爲天子。




傳文王罔攸兼

官事不攝。


 于庶言，

「言」，「吉」之誤文，即上文「庶常吉士」。


 庶獄

讀作「嶽」，即典四嶽。


 庶慎，

讀作「鎮」，《周禮》鎮服。


 維有司之牧夫

責重伯牧。


 是訓

上文用丕訓，即土圭法。


 用違；

讀「圍」，謂地輿。


 庶獄

讀「嶽」。


 庶慎，

讀「鎮」。○凡正方嶽與鎮服，皆在丕圍之中。


 文王罔

讀「網」。○文王御世，若網在綱。


 敢知于兹。

克知三有度心。




亦越武王率維籹功，

率循文王安天下之功。


 不敢替厥義德，

《詩》：「不愆不忘，率由舊章」。


 率惟謀

《範》：「聰作謀」。


 從

「從作乂」。


 容

「貌曰恭」。○五事舉其三。


 德，

《範》：「艾用三德。」


 以竝受兹丕丕其

 。

從漢石經。○大統兩京爲丕丕基，故曰「竝」。




於戲！孺子王

後王。


 矣，

中侯。


 繼自今

來今。○《論語》：「其或繼周者。」


 我

周公。


 其立政。

周公踐天子位，故《魯頌》繼《周頌》。


 立事、

「宅乃事」爲三公。


 準人、

「宅乃準」爲大夫。


 牧夫，

「宅乃牧」爲諸侯。


 我其克灼知厥

讀「橜」。


 若，丕

能知槷柯之用若此其大。


 乃俾亂，

乃使伯牧共治之。


 相我受民，和

地中爲和。○輔相我一人，以立民極。


 我庶獄

讀「嶽」。


 庶慎。

讀「鎮」。○解見上。


 時

四時，四方。○春秋致月，冬夏致日。


 則勿有間之，

四表測度，無所閒隔。


 自一話一言，

土圭法，一日千里，而差一寸。


 我則末維成德

《中庸》：「周公成文武之德。」


 之彥，

終思爲成德之美士。


 以乂我受民。

《詩》：「邦畿千里，維民所止。」




於戲！予旦以前人之微言，

孔經多託古，所謂述而不作。○晉本作「己受人之徽言」，此從漢石經。


 咸告孺子王矣。

待其人而後行。


 繼自今文子文孫，

百世以俟聖人而不惑。○《説苑》：「一世繼體之君爲文子，再世守文之吾爲文孫。」


 其勿誤于庶獄

讀「嶽」。


 庶慎，

讀「鎮」。


 維正是乂之。

由四維四正，以求地中氣交之地。




經

以下孔子之言。


 自古

《論語》「好古」。○如《典》、《謨》之「稽古」。


 商人，

《禮·檀弓》：「而某也，殷人也。夫明王不興，而天下其孰能宗予」。


 亦越我周文王

《毋佚》：「自殷王中宗，及高宗，及祖甲，及我周文王」。


 立政，

古之殷王與周文王立政不用丕訓德，則度地求地軸，本篇下文言及之，可見非已往小統之殷周也。


 立事、牧夫、準人，

三宅，解見上。


 則克度

 之，

則，杙柯，其則丕遠，能以度地。


 克由

讀「軸」。


 繹之，

得地軸而詳加紬繹。


 兹乃俾乂，

兹指東西二雒，乃得地中建都。


 國則罔有。立政用憸人，

《説文》：「憸利于上，佞人也」。


 不

讀「丕」。


 訓于

 德，

上文丕訓德則。


 是罔顯

顯，明也。○謂憸人不明丕訓德則之理。


 哉

讀「烖」。


 厥世。

烖及國家，傳位之世次。又《内經》：「歲失其位，則生天災，民病」。○《論語》「惡利口之覆邦家者」。




傳繼自今立政，

有王者起，必來取法。


 其

 勿以憸人，

《論語》：「遠佞人」。


 其維吉士，用勱

《説文》：「勉力也。」


 相我邦家。

《詩》：「藹藹王多吉士，維君子使，媚于天子。」又曰：「王多吉人，媚于庶人。」即指孔子。




今

來今。


 文子文孫，孺子王矣。

解皆見上。


 其勿誤于庶獄，

讀「嶽」。宜于方嶽，加審慎。○舉正嶽以包庶鎮。


 惟有司之牧夫。

責成伯牧。


 其克詰爾戎兵，

日討軍實。


 以陟禹之迹，

《禹貢》大九州。○《商頌》：「設都于禹之績」。


 方行天下，

井田與九州大小皆方，孔經用之，驗推天下。説詳《疆域圖》三十六。○《左·襄四年》虞人之箴曰：「芒芒禹跡，畫爲九州，經啟九道。」


 至于

四至。


 海表，

四海、四表，四帝分司。説詳《疆域圖》第十、第四十一。


 罔有不服。

《商頌》：「莫敢不來享，莫敢不來王。」《大雅》：「自西自東，自南自北，無思不服。」○《明堂位》：「周公踐天子位，六年朝諸侯于明堂，制禮作樂，頌度量而天下大服。」


 以覲文王之鮮

 光，

明，光也。○上文「維橜」、「度心」説。


 以揚武王之大烈。

大功。○上文「丕丕基」説。○《伏傳》：「交阯之南有越裳國。周公居攝六年，制禮作樂，天下和平，越裳以三象重九

 譯而獻白雉，曰：道路悠遠，山川阻深，音使

 不通，故重九譯而朝。周公乃歸之于王，稱先王之神致，以薦于宗廟。」按：九譯，即《周禮》九畿。




於戲！繼自今後王立政，

《商頌》：「壽考且甯，以保我後生。」


 其維克用常人。」

曰商是常。




周公若曰：

本篇始終皆託周公之詞。


 「太史，

《周禮》：太史掌建邦之六典與灋則。


 司寇蘇公，

《左傳·成十一年》：「昔周克商，使諸侯撫封，蘇忿生以温爲司寇。」此小統之司寇。推之大統，則爲大司寇。《立政》職官終于司寇，故《周禮》職官終于秋官。


 式敬

《帝典》：「欽哉欽哉！惟刑之恤哉！」


 爾由獄，

讀「嶽」。


 以長我王國。

蘇公由方嶽入爲王國司寇。


 兹式

刑律。


 有慎，

解上句「式敬」。


 以列用中罰。」

《周禮·大司寇》：「刑平國用中典。」







毋佚


此篇卯年東巡卯方春朝之誥。小統以二月巡守岱宗，肆覲東后，大統當在東雒，會朝于東，故宣告禪讓



 


之事。《伏傳》「七年致政成王」，謂第七次會合諸侯，禪位成王，乃在二十五年之時。此合前六篇共爲



 


七政會同，其次序較《皇帝疆域》三十五圖稍有變易，蓋典禮施之實行，不可拘泥也。



 第七


《伏傳》説周



 


公七年致政，故次第七。







經周公

《論語·泰伯》。


 曰：

七篇皆「周公曰」。


 「於戲！君子

《論語》：「文質彬彬，然後君子。」東文西質，兩京相合，統一于東雒，是爲君子。《禮·表記》引「豈弟君子，民之父母」，以尊親解之。《孔子閒居》以五至三無解之。○不言「王」而稱「君子」，經不專爲成王言也。


 所，

京師。○《春秋》小統，謂之「王所」，大統謂之「君子所」。


 其毋佚。

此篇所以救無爲之弊。無爲則放縱淫佚，如秦二世之事。○《論語》「無倦」。


 先

《論語》「先之」。


 知稼嗇

以農田喻治天下。○《詩》：「大田多稼。」


 之艱難，

《論語》「勞之」。


 乃佚，

《般庚》誥：「若農服田力嗇，乃亦有秋。」


 則知小人

王伯小統。


 之依。

《論語》「依于仁」，即王之宗旨。




傳「相小人，厥父母

二伯。○王之父母爲二帝，如堯舜。


 勤勞稼嗇，

《梓材》「若稽田」，既勤敷菑。


 厥子

八王，八才子，八干，天下一家例。


 乃不知稼嗇之艱難，乃佚

《大誥》：「厥父菑，厥子乃弗肯播，矧肯穫」。


 乃憲

 ，

《謨》：「慎乃憲」。謂國法。


 既延
 

注



 ，

長也。


 不

讀丕。


 則

槷柯長三尺，法地球三萬里。


 侮厥父母曰：『昔之人無聞知。』」

各方伯狎侮二伯，以爲測日之命，自古無聞，可見土圭之法，孔經所創，以制曆憲者也。




周公曰：「於戲！我聞曰：

咨上無聞，如《春秋》之傳聞世、所聞世。


 昔在殷王

此篇專言殷，不及夏。孔子殷人，用殷禮也。


 中宗，

殷一王。《史記》稱帝太戊，經改稱王。○小統王，大統皇。王、皇通。


 嚴恭

《皇道篇》「敬致」。


 寅畏，

《皇道篇》「寅賓出日」、「寅餞入日」，即大司徒土圭法日東、日西。


 天

《董子》：「商質者主天。」


 命自亮，

「亮」即量人。《史記》、枚本「亮」作「度」，爲「亮」之訓詁。


 以民祇懼，

《帝典》：「咨汝二十有二人，欽哉！惟時亮天功

 。」不敢荒寧。不敢怠荒自安。


 肆中宗之饗國七十有五年。

國祚最長。○《易傳》：「天數二十有五。」此七十五乃疊三之數，爲天皇。緯説天皇一萬八千歲。




「其在高宗，

殷二王，《史記》稱帝武丁。


 時舊

舊謂已往之殷，如「周雖舊邦」。


 勞于外，

爲外諸侯，不過如皇統之外牧。


 爰暨

推大之詞。


 小人。

王伯。○由小推大。


 作

作，起也。○《易傳》：「庖羲氏没，神農氏作。」又：「黄帝、堯、舜氏作。」《論語》：「作者七人。」此篇殷中宗、高宗、祖甲、周太王、王季、文王合周公爲七人。


 其即位，

嗣天子位，法商而王，如《春秋》書元年公即位。


 乃有

創起禮制之詞。○有，徐幹引作「或」。


 亮闇
 

注



 ，

《論語》作「諒陰」，《伏傳》作「梁闇」，以爲凶廬。


 三年不言，

《論語》子張曰：「《書》云高宗諒陰，三年不言，何謂也？」子曰：「君薨，百官總己以聽于冢宰三年。」此經起天子居喪之制，殷高宗時本無此禮，故子張疑而問之。又《禮記·喪服四制》：「高宗時，殷衰而復興，禮廢而復起。」謂孔經託之以起喪禮也。解並詳《帝典》「如喪考妣」下。


 言乃讙
 

注



 。

晉本「讙」作「雍」，義同。○《禮記·坊記》此句上有「其惟不言」四字。


 不敢荒寧，

《論語》「無倦」以下文王節多本此義。


 密靖殷國
 

注



 。

《周禮》殷國即都鄙，言外以賅内。


 至于小大，

小統九州方三千里，大統九州方三萬里。


 無時或
 

注



 怨。

得萬國之歡心。


 肆高宗之饗國五十有五年。

漢石經作「百年」，劉向、杜欽、班固、王充説並同。○《易傳》：「凡天地之數五十有五」。此合併天地當爲人皇。緯説人皇一百五十世，合四萬五千六百年。




「其在祖甲，

殷三王。○《漢書》王舜、劉歆議引《毋佚》殷三宗，以太甲爲太宗，在中宗、高宗前。據本篇下文，祖甲在高宗後，則祖甲非太甲。


 不

讀「丕」。


 義惟王，

讀「皇」。○義之大者惟皇一統。


 舊爲小人。

舊殷本爲王伯之世。


 作

後有作者，如《孟子》「有王者起」、「聞文王作」。


 其即位，

《殷本紀》：「祖甲立，是爲帝甲。帝甲淫亂，殷復衰。此俟後之祖甲，與史不同。


 爰知小人之依，

新殷爲大統，故能統馭王伯之小統。


 能保惠于庶民，

《康誥》：「殷先哲王，用保乂民」。《周禮·大司徒》：「以保息養萬民。」


 不敢
 

注



 侮鰥

八千九男。


 寡。

十二女。○解見《梓材》。○由舊小殷推爲新大殷。


 肆祖甲之饗國三十有三年。

《易傳》：「地數三十。」故地皇國祚積三而終。緯説地皇一萬八千歲，則六三之數也。




「自時厥後立王，

《殷本紀》自祖甲後至紂六世皆稱帝，兹乃稱王者，經爲後王言，不專爲殷也。


 生則逸
 

注



 ！

如兩晉清淡之弊。


 不知稼嗇之艱難，

不能推廣井田爲大九州。


 不聞小人之勞，

疆圉日蹙而小，不能統御王伯。


 惟躭樂是從。

《孟子》：「般樂、怠敖，是自求禍。」


 自時厥後，

以下乃世界分裂退化之説。○《中論》有此四字。


 亦罔或

或，鄭崇、王充、荀爽引作「有」。


 克壽，

大統稱萬壽，小統乃短折不壽。


 或十年，

十者數之盈。


 或七八年，

稍降，


 或五六年，

再降。


 或四三年。」

又降。○愈降愈少，退化之極，世界毁空。説詳四益《世界哲理箋釋》。




周公曰：「於戲！厥亦惟我周太王、

《魯頌》太王「實始翦商」，故《伏傳》、《白虎通》有「厥兆天子爵」之説。


 王季，克自抑畏。

畏，讀作「威」。○《大雅》：「惟此王季，其德克明。克明克類，克長克君，王此大邦，克順克比。」


 文王

《董子》：「天將授文王」，主地法文而王。


 卑服，

《大雅》：「帝謂文王，無然畔援。」


 即康

無然歆羨。


 功田功。

誕先登于岸。《伏傳》：「前有高岸。」地球北多土，南多水，中爲高岸。○井田推爲大九州，説詳《疆域圖》第三十六。


 徽柔懿共，

《大雅》：「帝謂文王，予懷明德，不大聲以色」。


 懷保小人
 

注



 ，

王伯。○《中庸》：「懷諸侯，則天下畏之」。


 惠于矜寡。

《大雅》：「比于文王，其德靡悔。既受帝祉，施于孫子。」按：矜寡謂八子、十二女，與《吕刑》幼子童孫爲天下一家例。


 自朝

《皇道篇》：「寅賓出日。」


 至于日中

日中星鳥。


 昃，

寅餞入日。○《考工》：「匠人建國，置槷以縣，眡以景。爲規識日出之景與日入之景。晝參諸日中之景，夜考之極星，以正朝夕。」


 不

讀丕。


 皇

大一統爲皇。


 暇

讀作「假」，音「格」。《典》：「假于上下」。


 食，

地球東西，地中春分秋分。日月薄食，《康誥》謂之蔽。


 用咸和

《周禮》地中陰陽之所和。


 萬民。

《大雅》：「依其在京，度其鮮原。居岐之陽，在渭之將。萬邦之方，下民之王。」《周禮》萬民爲都鄙。按《史記》之文王，乃西伯也，安撫萬民。


 文王不敢盤于游田，

與上「躭樂是從」相反。


 惟正

八正、十二正。○《周禮》：「辨方正位。」


 之共。

晉本此句上有「以庶邦」三字。○《大雅》「四方以無侮」、「四方以無拂」。


 文王受命

《書緯》：文王以戊午蔀受命改元。○以史事論，文未及身而王，安得言受命。


 維

四維，四帝。


 中

測得地中，以建皇國。○《鉤命訣》曰：「文王爲五帝之宗」。


 身，

天下一人。


 厥饗國五十年。」

恰合中央天五地十之數。○《吕覽·制樂篇》：「文王立國五十一年而終。」説與《韓詩外傳》同，與此經不合。○《伏傳》：「文王受命一年，斷虞芮之質，二年伐于，三年伐密須，四年伐畎夷，五年伐耆，六年伐崇，七年而崩。」與周公攝政七年之説相似，皆推演經義之師説。




周公曰：「於戲！繼自今嗣王，

此篇本爲致政成王，乃爲俟後之詞者。經不專爲成王立法也，然《伏傳》乃有成王政之篇名。


 其毋淫于酒，

成王篇所以有《酒誥》。


 毋佚于游、田，

如太康般游無度，田于洛表。


 惟正之共
 

注



 。

解見上。


 毋兄
 

注



 

兄，古「況」之渻。況，益也。○「酒」以下至此從《谷永傳》引及漢石經。


 曰今日耽樂。

《孟子》：「今國家閒暇，及是時般樂怠敖」。


 乃非民攸訓，

非正方伯牧，而教之測日景。○《範》：「凡厥庶民，極之敷言，是訓是行。」


 非天攸若，

未得天正，而謂己欽若。


 時人

四方四時之遠。


 丕則有愆。

于土圭法有謬誤。


 毋若殷王紂

《史記》稱帝紂，經改稱王。


 之迷亂，

《大雅》：「宜監于殷，駿命不易。」


 酗于酒德哉！」

解上「毋淫于酒」。




周公曰：「於戲！我聞曰：

再答上「無聞」。○《論語》：「多聞」，「擇其善者而從之」。


 古之人猶

通「猷」。○《詩》：「爲猶丕遠。」謂土圭法。


 胥訓告，

《詩》：「遠猶辰告。」


 胥保惠，

文王懷保小民，惠于矜寡。《周禮·大司徒》：「以保息六養萬民。」


 胥教誨，

大司徒布教于邦國都鄙，乃縣教象之灋于象魏，使萬民觀教象。師氏教國子以三德、三行，保氏教國子以六藝、六儀。


 無或侜張
 

注



 

《爾雅》：「侜張，誑也。」


 爲幻。

相詐惑也。


 此厥

讀，橜，即槷柯。


 不

讀「丕」，大也。


 聖
 

注



 ，

《範》五事，「睿作聖」。居中爲天下一人例。槷柯三尺求地中義同。


 人

人皇。


 乃訓之，
 

注



 

《範》：「皇極之敷言是彜是訓。」


 變亂正刑
 

注



 ，

讀「型」。正型，謂土圭之正法有乖亂。○晉本作「乃變亂先王之正刑」，此從漢石經。


 至于小大。民

小統州方千里，大統州方六千里。


 不

晉本作「否」，下同。


 則厥心違怨，不則厥口詛祝。」

《内經》：「歲失其正，民多疾疫，是以怨詛。」




周公曰：

以下解説上節。


 「於戲！自殷王

小爲王，大爲皇。王、皇古通。


 中宗及高宗及祖甲，

殷三王史皆稱帝，經稱王。此如《春秋》吴、楚稱王，經稱子。


 及我周文王，

文未及身而王，本周公所追王，經乃以爲實王，此經史不同之證。《論語》：「文王既没，文在兹」，謂經義寄託文王。《公羊》：「王者孰謂？謂文王。」又：「文王之戰。」皆從此經出。


 兹四人

《董子》四法，四而復。


 迪

讀「惠」。○《謨》：「安民則惠。」


 哲。

知人則哲。


 厥或告之曰：『小人

積群小以成大統。


 怨女詈女！』

解上違怨詛祝。


 則皇

總稱爲皇。○漢石經作「兄」。兄，古「況」字。皇、況古通。


 曰敬德。

五方五德，敬致日景。


 厥

讀橜。


 愆，

槷柯有誤。


 曰：『朕之愆。』

引過自責。


 允

當也。


 若時，

欽若授時，必求允當。


 不啻

讀「諦」。


 不敢含怒。

槷柯有不諦洽，當再詳求，勿加怒于人。




傳「此厥不

讀作「橜丕」。


 聖
 

注



 ，

解見上。


 人乃或侜
 

注



 張爲幻，曰：

人或誑語相告。


 『小人怨女詈女』。

誑語若是。


 則信之。

信其説而考求之。


 則若時，

必求恰合四時之敘。○解上「允若時」。


 不永念

讀「驗」。


 厥辟，

不驗之于内外伯牧。


 不寬綽厥心，

與上「不敢含怨」相反。


 亂罰無罪，殺無辜，

怒而輕則罰，重則殺。


 怨有同，

人皆怨之。


 是叢

聚也。


 于厥身。」

聚怨于一身。




周公曰：「於戲！嗣王

經不專爲成王言。


 監于兹。」

《孟子》：「子貢曰：由百世之後，等百世之王，莫之能違也」。







成王六篇


此六篇皆「王曰」，爲一類。《吕覽》、《史記》説周用般庚法，故《般庚》稱誥，爲《周書》六篇，惟《梓



 


材》不稱誥，然與五篇同例，皆會同宣誥之書，《雒誥》居中。《般庚》誥五方、中央皆備，爲《大戴》之六



 


府，其餘四方四誥，姬周不能用此鉅制。《史記》説初作《大誥》，次《康誥》、《酒誥》、《梓材》，其事在



 


周公之篇。蓋兩雒、兩京皆周公之功，《中候》全主周公，故可以周公包舉成王之書，亦猶《典》、



 


《謨》雖分堯舜，而舜攝堯之天下，大功二十皆歸舜也。










雒誥


此篇周公讓成王，周公禪位，成王主祭，與《召誥》爲大統東西兩京。《召誥》武王讓周公，如堯讓舜，攝位



 


于東京，即東半球之地中。《雒誥》周公讓成王，主東洛，如舜讓禹。又通畿于西洛，開化兩京，皆周公之



 


功。《禮運》説大同之世，大道之行，天下爲公，是也。《雒誥》居中，《般庚》之誥乃寅午戌三會同之誥。



 


《大誥》、《康誥》、《酒誥》、《梓材》即大宗伯朝覲宗遇之誥。説詳《皇帝疆域圖》二十二。



 第八



經

序在《召誥》。


 周公拜手稽首

《白虎通》：「殷先稽首，後拜手，周先拜手，後稽首，各順其文質。」○大祝辨
 


 ，一曰
 首，五以下言
 。曰：「朕復

緯説文質再而復，《董子》再而復、三而復、四而復、五而復、九而復諸等級，由此推出。


 子

猶云世子。


 明辟。

漢元始群臣奏説，成王加元服，周公則致政，言我復子明君。


 王

成王。


 如弗敢及

不敢嗣位。


 天

天包全球。


 基命

初命建東京。


 定命，

終命建西京，故有二命。○《周本紀》：「武王有闢兩京之意。」


 予乃胤

一作「允」，繼也。


 保大

相繼建設兩京，保世滋大。


 相東土，

雖居西洛，仍必輔相東京。


 其基

始也。


 作民明辟。

《康誥》「大明服」爲全球輿輻，故統一全球爲明辟。


 予惟乙卯，

與《召誥》同，而歲時異。


 朝

朝與夕對。


 至于雒師。

東雒京師。


 我卜

用土圭法。


 河朔

河北北極。


 黎水，

南極黑道。○馮相氏冬夏致日。


 我乃卜

《周本紀》：「成王使召公復營洛邑，如武王之意。」即《召誥》太保至洛卜宅，周公達觀之新邑。


 澗水東，瀍水西，

澗取間義，瀍取纏義，指東西二洋海。


 惟雒

東雒。


 食；

東半球地中，春分地與日對，日中無景，爲食，《康誥》謂之蔽。○春分致月。


 我又卜

《周本紀》：「周公復卜申視，卒營築，居九鼎焉，曰：此天下之中。」


 瀍水東，澗水西，

三字舊缺，今補。


 亦惟雒

西雒。○《莊子》：「上皇九洛」。


 食。

西半球地中，秋分地與日對，日中無景，爲食，曆家謂之罄。○秋分致月。○《逸周書·作雒》：「及將致政，乃作大邑成周于土中，立城方千七百二十丈，郛方七十里，南繫于洛水，北因于郟山，以爲天下之大湊。」


 伻來，

讀作「辯采」。《皇道篇》辯秩、辯在四方、四辯，則四采方萬里一州。


 以圖

《明堂位》、《王會圖》刊在《皇帝疆域圖》。


 及獻

《左傳》：宋獻公合諸侯之禮六，鄭獻伯子男會公之禮六，《周禮》司儀云云。


 卜。」

太卜卜立君、卜大封，則眡高作龜。




王拜手稽首

成王答周公之拜。


 曰：「公，

天子三公，二伯稱公，王後稱公，此從二伯、王後稱。


 不敢不敬天之休，

《大誥》：「天休于寧王。」


 來相宅，

土方氏掌土圭之灋，以土地相宅。


 其作周匹休。

東西兩京相匹耦。


 公既定宅，

中天下而立。


 伻來來，

讀作「辯采采」。南北二采、東西二采，四辯四采。


 視予卜，

準視東雒地中之卜。


 休，恒

和恒。


 吉。

《大誥》：「我有大事休，朕卜并吉。」


 我二人

成王、周公。


 共貞。

《易》内卦曰貞。兩京皆居地中。


 公其以予萬億年

俟後。


 敬天之休，

以承天休。


 拜手稽首誨言。」

仍欲周公時時納誨。




周公曰：「王，肇稱殷禮，

《周禮》：十二年巡狩殷國。


 祀于新邑，

篇末「王在新邑烝」。○舜承堯禪，格于文祖。周公受武禪，用牲于郊社。成王受周公禪，禋于文王、武王。


 咸秩無文。

内外庶邦，肅雍將事，秩序不紊。○以上言成王嗣位。


 予齊百工，

整齊百官。


 伻

讀辯。


 從王

義同「往」。


 于周。

百官從周公往西京成周。


 予惟曰庶

緯説孔子在庶。


 有事。

肇開西土，乃素統之事。○以上言周公開化西京。


 今王

來今後王。


 即命

即位。


 曰

讀作「日」。


 記功，宗

如姬周之宗武王。


 以功

孔經創立宗法。


 作元祀，

紀元改正朔。


 惟命。」

聽從新王之命。




曰：

此成王答周公之辭。


 「汝受命篤弼，

謂周公受武王遺命，開闢兩京。説在《召誥》。


 丕視功載，

大功宣付國史。


 乃汝其悉自學功。

《伏傳》：「悉，盡也。學，效也。《傳》曰：當其效功也。于卜雒邑，營成周，改正朔，立宗廟，序祭祀，易犧牲，制禮樂，一統天下，合和四海，而致諸侯，皆莫不依紳端冕以奉祭祀者。其下莫不自悉以奉其上者，莫不自悉以奉其祭祀者。此之謂盡其天下諸侯之志，而效天下諸侯之功也。」按：合和四海，乃大統也，姬周烏能若此！


 孺子

後王。


 其朋，

朋爲鳳羽，即《帝謨》「亮翼」，《大誥》「予翼」，喻兩京。○此「朋」指東京。


 孺子其朋，

此「朋」指西京。○《易》：「東南得朋，西北喪朋。」亦言兩朋。


 其往。

往西京。


 無若火始燄燄，厥攸灼，敍弗其絶。

漢梅福説：「毋若火，始庸庸。勢陵于君，權隆于主，然後防之，亦無及矣。」此謂成王不欲西京分裂，與東京斷絶關係。


 厥若
 ，

當如今日禪讓之常。


 及撫事如予，

撫
 


 國事，如我東京，勿改革。惟以在周工。

以東周之職官。


 往新邑，

往西京。


 伻鄉

讀作「辯嚮」。


 即有僚，

四方四辯，嚮離而治，撫有百僚。


 明作有功，

創作兩京，如東西日月之合明。


 惇大成

西京成周，西方萬物成。


 裕，

讀「谷」。○東谷風，指東京。○兩京合一，功乃厚大。


 汝永有辭。」

長有令名。




公曰：「己！

東京地中。


 女惟沖子

六合來會于京師，如衆水朝宗，和合于中。


 惟終。

惟永終是圖。


 女其敬識百辟享，

方三萬里爲方三千里者百，治以百王，莫敢不來享。


 亦識其有不享。

《周語》：「賓服者享」，「有不享則修文。」




傳「享多儀，

《大行人》：上公、諸侯、諸伯廟中將幣皆三享。


 儀不及物，惟曰不享，

禮儀疎略。


 惟不役志于享。

誠意不屬。○《孟子》説「爲其不成享也」。




「凡民

即蕃民，謂遠人。


 惟曰不享，惟事其爽

讀作「爾」。


 侮。」

《周語》：「序成而有不至，則修刑。」于是乎有征不享。




傳

此簡舊在後，今移此。


 王曰：

舊簡「王曰」聯文三見，今移作傳。


 「公定，

百辟皆公所封建。


 予往已。

答「已女惟沖子」句。


 公功

開化東京，皆公之功。


 肅將祇歡，

《詩》：「有來雍雍，至止肅肅。相維辟公，天子穆穆。」


 公無困哉！

謂敬識百辟享之難。


 我惟無斁

無厭斁。


 其康事，公勿替

《禮記》：賜魯以天子之樂，康周公。


 刑，四方

《明堂位》：「廣魯于天下」。


 其世

《大行人》：「九州之外，謂之蕃國，世壹見。」即《周語》所謂「終王」。


 享。

四方皆來享。




「乃惟孺子攽，

《説文》：「攽，分也」。解「孺子其朋」二句。


 朕不暇

讀作「丕假」，謂假于上下。


 聽。朕教女

《禮記·文王世子》「周公教成王」説。


 于棐民
 ，

「棐」即槷柯，自有常法。○《大誥》：「天棐忱辭，其考我民。」


 女乃是不

讀「丕」


 蘉，

勉也。「是」從日，正直也謂黽勉以求地中。


 乃時惟不

讀「丕」。


 永哉！

四方四時甚長遠。○《典》：「光被四表」。


 篤敍乃正父，

《洪範》：《康誥》正人指八正、十二正之伯牧，正父乃二伯之稱，如南正重、北正黎。


 罔不若。」

有二伯以分治，則四方土圭之秩敍無不順。




傳

舊簡在後，今移此。


 王曰：「公功棐迪

讀「軸」。


 篤，

以槷柯測量地軸，篤責于二伯，以及伯牧。


 罔不若時。」

若不順四時之敘。○《周禮》：冬夏致日，春秋致月。




説

舊
 


 在後，今移此。「惠

《典》：「亮采惠疇」。


 篤敘，

司空執度，篤求四時之敘。


 無有遘自疾，

《内經》：「氣得其和，民以不病。」


 萬年猒于乃德，

永飫公之德。


 殷乃引

弧矢。


 考。」

殷國邊鄙皆用弧矢法，以考天度。




記「王

西京王畿。


 伻

讀「辨」。


 殷，

殷國。○由内及外。


 乃承敘

承正父之篤敘。


 萬年，其永觀

答「時惟丕永」句。


 朕子懷德。」

《板》詩：「懷德惟寧」。寧畿爲東京。○《書》于《康誥》言五服，《周禮》推及九服。《雒誥》言寧，《大誥》言寧成，《周禮》合併《板》詩六畿，爲十五畿。




「予不敢廢乃命，

遵惇大成裕之命。


 女往敬哉！

往東京涖位。


 兹予其明農哉。

兩半球大九州，如農田方里而井。説詳《皇帝疆域》三十四圖。


 彼裕

讀「谷」，東京谷風。


 我民，

據上文「惇大成裕」，「民」當讀作「成」，指西京成周。


 無遠用戾。」

不以兩京之遠而背戾。




王若曰：

加「若曰」以明其非姬周之成王。


 「公！明保

對明辟、明作、明農而言，謂兩京如日月合明。


 予沖子。

十二支合聚于中央，舉一子以起之，爲見端例。


 公稱丕顯德，

公之德大顯于天下。


 以予小子

天子自稱。


 揚文武之德烈
 

注



 ，

東文西武，兩京所由致治。


 奉對
 

注



 天命，

全球九州，與天九野相對。


 和

《董子》：「天有兩和，以成二中」。


 恒

《詩》「如月之恒」，言月恒尚有日升，日月、晝夜劃分東西兩畿。


 萬邦
 

注



 

萬國方萬里爲一州。


 四方民，

《周禮》五土、五民，扼中言之，則四民。


 居師。

居于東雒京師。○《伏傳》：「是故《周書》自《大誓》就《召誥》而盛于《雒誥》，故其書曰『揚文武之德烈，奉對天命，和恒萬邦四方民』，是以見之也。」


 惇宗將禮，

《祭法》：「周人祖文王而宗武王。」禮當惇祀。


 稱秩元祀，

宗法既立，故東雒爲宗周。


 咸秩無文。

後嗣遵宗支之秩序，不可紊。


 惟公德明，

《康誥》：「丕顯考」，「克明德」。


 光于上下，

天地。○中有人。


 勤施于四方，

《孟子》：「周公思兼三王，以施四事」。《伏傳》説以春夏秋冬。○周公七政，如《典》之「光被四表，格于上下」。


 旁

東雒之旁即西雒。


 作穆穆，

《大雅》「穆穆文王」，《周頌》「天子穆穆」，《金縢》「穆卜」，即卜西京。○《伏傳》：「孔子曰：『吾于《雒誥》，見周公之德光明于上下，勤施于四方，旁作穆穆，至于海表，莫敢不來服，莫敢不來享，以勤文王之鮮光，以揚武王之大訓，而天下大治。』故聖之與聖，猶規之相周、矩之相襲也。」按：大治，謂兩京通畿。又《伏傳》以此節爲迎日之詞，與《大戴·公符篇》合。


 御衡

東西爲衡。


 不迷，

所謂明也，如舜烈風雷雨不迷。


 文武勤教。

公在東雒，徽稱爲文，在西雒，徽稱爲武，皆能勤施政教。


 予沖子

以外州包内九州。


 夙夜

即東西之代詞。


 毖祀。」

《伏傳》説：「天下諸侯之悉來，進受命于周而退見文武之尸者，千七百七十三諸侯。諸侯在廟中者，伋然淵其志，和其情，愀然若復見文武之身。」




周公拜手稽首曰：「王命予來

以西京來相宅事歸之王命。


 承保乃文祖

與《帝典》文祖同，不專指周文王。


 受命民，

《孟子》：「保民而王。」


 越乃光烈考武王

借武王以立説，非周武王。○《周頌》：「于皇武王，無競維烈。」


 弘
 

古「訓」字。弘訓，大訓。


 共。孺子來相宅，

卜宅兩京，尚待後王。


 其大惇

惇大成周。


 典殷獻民，

周統兩京，移易殷統干支。


 亂

治也。


 爲四方新辟，

東京分干支陰陽，西京用五運六氣以爲伯牧。説詳《皇帝疆域》三十八圖。


 作周共

周也。


 先。

《論語》：「君子先行其言」。○兩京共爲周一統。




傳「曰其自時中乂，

《周禮》：四時之所交謂之地中。


 萬邦咸休，

萬邦方萬里爲一州，九州三萬里。


 惟王

西京。


 有成

東京。


 績。

兩京之功。


 予旦以多子

八才子，十二女。


 越御事

内官。


 篤前人成烈，

指東京，猶《大誥》稱前甯人。


 答

對也。


 其師。

西方京師與東方京師相對待。


 作周孚先。

相合爲周一統，即《伏傳》所謂天下大治。




「考

成也。


 朕昭子刑，

成我復子明辟之法。


 乃單

讀「禪」。


 文祖德。

禪讓之德，如舜受終文祖。


 伻來

讀作「辯采」。


 毖

讀「比」。


 殷，

殷國。○四方、四辯、四采，相比以及于都鄙。


 乃命寧。

寧畿。○乃會合諸侯，宣命于東京禪位。


 予以秬鬯二卣，曰明禋，

將嗣位，必先告廟。


 拜手稽首休享。」

告廟必行拜跪禮。




傳

舊簡在後，今移此。


 王賓

王後，如《帝謨》虞賓。


 殺禋咸格，

四海之内，各以其職來助祭。


 王入太室，

太廟。


 祼。

「予不敢宿，

《禮記》：「已受命不宿」。


 則禋于文王、武王。」

《祭法》：「周人祖文王而宗武王」。《中庸》：「周公追王文王。」《孝經》：「周公宗祀文王」。惟成王乃宗祭武王，經託之以别祖宗。




傳戊辰，

《律曆志》以爲十二月戊辰晦。


 王在新邑烝，

冬祭曰烝。


 祭歲。

解「烝」字。


 文王騂牛一，

周用騂剛。


 武王騂牛一。

《王制》：「天子七廟。」周祖后稷，可由此二廟推之。




王曰：

舊簡在前，今移此，爲答詞。


 「公！予小子其退，

《伏傳》：「退見文武之尸。」


 即辟于周，

宗周。○告廟後即君位。


 命公後。

《公羊》：「封魯公以爲周公也。周公拜乎前，魯公拜乎後，曰：生以養周公，死以爲周公主。然則周公曷爲不之魯？欲天下之一乎周也。」




傳王命周公後，

《詩》：「乃命魯公，俾侯于東。」


 作册逸誥，

《左傳》：「命以伯禽。」


 在十有二月。

讀作十有三月。○《律曆志》：成王元年正月己巳朔，此命伯禽俾侯于魯之歲也。




「四方迪

讀「軸」。○地中京師。


 亂未定，

土圭測量，未得其當。


 于宗禮亦未克敉，

孔經創立宗法。敉，安也。○二句追溯往事。


 公功，

定之安之，皆公之功。○《伏傳》「周公攝政，建侯衛，營成周，制禮作樂」之説所由出。


 迪將其後。

以公大有勲勞，乃封魯公。




傳王命作册逸

策命魯公。


 祝册，惟告

大祝建邦國，先告后土，用牲幣。


 周公其後。

公有後于魯。




監

《春秋》、《王制》監大夫之制。


 我士

《鴻範》：「卿士惟月。」


 師

師尹惟日。


 工，

百工即百官。


 誕保文武受命，

此成王嗣位誥内外大小臣工之辭。


 亂爲四輔。」

《大戴·千乘篇》：「國有四輔。輔，卿也。卿設如四體。」《保傅篇》：「以周公、太公、召公、史佚爲成王四輔。」《伏傳》：「以疑承輔弼，爲天子四鄰。」即四輔之説也。




傳惟周公誕保文武受命，惟七年。

七年即七言，謂《書》七篇。二十五年中七次大會，用《書》七篇以誥庶邦。《大行人》：「歲徧存，三歲徧覜，五歲徧省，七歲屬象胥，九歲屬瞽史，十有一歲達瑞節，十有二歲巡守殷國。」《伏傳》：「一年救亂，二年克殷，三年踐奄，四年建侯衛，五年營成周，六年制禮作樂，七年致政。」皆七次。七年七會同，説詳《周公》七篇及《疆域圖表》第三十五。







般庚之誥


從《左氏·哀十一年傳》稱誥。《吕覽·慎大篇》：「周公問殷遺老所悦，于是復般庚之政。」《史·殷



 


本紀》：「武王封武庚，令修行般庚之政。」是《般庚誥》本爲《周書》，乃周用般庚法遷移殷民。周爲



 


大統國號，干支分州，内外遷動；《内經》五運六氣諸法，即此篇師説。前《疆域圖表》分此篇爲五



 


篇，今審當爲六章。篇中有四提頭：「般庚遷于殷」一章，言五邦四方，應《皇道篇》爲總文，爲轂；



 


「般庚斆于民言觀火」一章，爲南方火德言；「用罰」一章爲西方司寇，以南兼西；「般庚作言涉河



 


乘舟」一章，爲北方水德言；「生生」一章爲東方主生，以北兼東；「般庚既遷」一章言奠居正位，



 


爲中央土德。五章應《顧命》五篇，大旨調和氣化，以地合天。《周禮》五官及土圭測日、辨方正



 


位之應驗，全在此篇，又《大戴》水、火、金、木、土、轂之義也。



 第九



序般庚

般庚名旬。殷諸王即位，皆以干爲徽稱。舊説殷從質，以生日名子，非也。大統以干辨方位，經義般庚遷殷，即移干于外州也。説詳《皇帝疆域》三十八圖。


 遷于殷，

《周禮》殷國在邊鄙，即大行人九州外之蕃國。《内經》運氣説八干惟庚常在西，故舉庚以示例。


 民

五土、五民。


 不

讀「丕」。


 適有居，

内外大遷動。


 率龥衆戚

龥，評也。戚，如《典》之九族，指九州伯。衆則兼外十二牧言。


 出矢言。

矢，誓也。「言」即「矢」字之變文。




經曰：「我王

小爲王，大爲皇。


 來，

由周至地中。


 既爰宅于兹，

兹新邑。


 重我民，

《周禮》五土五民，《内經》推之爲二十五人，各有定位。


 無盡劉。

《爾雅》：「劉，剝落也。」


 不

讀丕。


 能胥匡

《逸周書·大匡》：「周王詔三州之侯。」又：「東隅之侯受賜于王。」二篇互文見義，爲舉隅例。


 以生，

《内經·陰陽應象大論》：「東方生風」云云，「南方生熱」云云，「中央生濕」云云，「西方生燥」云云，「北方生寒」云云。


 卜稽曰

《洪範》稽疑，卜未來事。


 其如

往也。


 台？

《淮南》：大九州，西北曰台州。○將由東往西。


 先王有服，

夏、殷二代皆有内服、外服。


 恪謹天命，

天包地球，全以干支命位。


 兹

兹新邑，指西洛。


 猶不常寧，

不常在東洛寧畿，《多方》「弗永寅」是也。


 不常厥邑，

由東而西，建設兩京。


 于今

周統。


 五邦。

五邦即五方、五極。周統東京五邦、西京五邦，干支分州不同，具詳《皇帝疆域圖》第三十八。○以五立義，《内經》最詳。


 今不承于古，

周統不仍用夏殷之制。


 罔

讀作「網」，地球分劃經緯綫如網。


 知天之斷

讀作「繼」。


 命，

天繼夏殷而命周。


 矧曰

猶解曰，爲訓詁。


 其克從先王之烈？

解上「先王有服」句。


 若顛木

顛，古通「巔」，言山巔之木，取譬高大。緯説以木喻天下，皇取其根，帝得其幹，王得其枝，霸得其附枝。《詩經》樹木多從此例。説詳《詩緯新解》。


 之有由枿

 ，

由，讀「軸」。木之正幹如車軸，枿即枝幹。枝喻言干枝也。


 天

《考靈曜》：「中央鈞天」。《淮南》同。


 其永我命

長有天下。


 于兹新邑，

東洛爲新大邑，西洛爲兹新邑。○《五運行·太始天元册文》：丹天戊分黅天己分，二天分陰陽，故有兩京。


 紹復

殷統干遷外，支遷内。周統東京干支内外互用，西京乃移支于外，復如夏統之舊。


 先王之大業，底綏四方。」

周統東京戊己居中，西京甲巳居中，以統四方。




序

以下二章爲殷同之誥。


 般庚斆于民，

周用般庚法治殷民。


 由

讀「軸」。


 乃在位，

地軸之大，當以干支辨方正位。


 以常

《月令》十日干，十二月支爲常。《素問》有《五常政篇》、《六元政紀》，言四時正化之常，五運氣行，主歲之紀，有常數。又云：「氣者行有次，止有位，常以正月朔日平旦視之，覩其位而知其所在。此天之道，氣之常也。」


 舊服，

定位爲舊，加臨爲新。


 正

八正，十二正。○《周禮》正歲正月。


 法

八正。《神明篇》：「用鍼法天則地，合以天光。」《九鍼篇》：「一以法天，二以法地，三以法人，四以法時，五以法音，六以法律，七以法星，八以法風，九以法野。」


 度，

《五運行》、《六元正紀》、《至真要》三篇，皆言其差三十度。


 曰：

讀作「日」。《九宫八風篇》：「四十六日一移宫。」


 「無或敢伏

藏也，匿也。


 小人

小統。


 之攸箴。」

讀作「鍼」。《九鍼法》：天九野爲大九州，内藏小鍼八十一。○勿匿小而遺大。


 王

皇。


 命衆，

干支二十二人。


 悉至于庭。

緯説十二諸侯朝于王庭。舉外以賅内。




經

文分二章，以南兼西，如《周禮·司馬》之統司寇。○此章告南方伯牧。


 王若曰：

用代詞。


 「格女衆，

内外伯牧大會于京師。


 予告女

「告」字一見，古通「誥」，此經所以稱誥。


 訓女，猷

土圭測日法。○經屢言土圭法，蓋欽天授時，孔經新義也。


 黜

讀作「詘」。


 乃心，

干支正位，各有六千里之中心，不出其位爲詘。


 無敖從康。

當從百物阜安之地中推測之。


 古

託古，如《典》「稽古」。


 我先王，

夏、殷二代之王。


 亦惟圖任舊人共政。

政通「正」，任用干支以求正位。○《六微旨大論》：「因天之序，盛衰之時，移光定位，正立而待之。」又言：「六氣應五行早晏之時刻。」《至真要大論》言南政、北政，《神明論》言八正，《六元正紀大論》言六氣司天之政。


 王

西京王畿。


 譒

讀作「蕃」，《大行人》蕃國。


 告

「告」字二見。


 之，修

由内及外，疆域長遠。


 不匿厥

讀作「橜」，謂槷柯。


 指，

《淮南·天文訓》：十二月招搖所指。○各方用槷柯，上應斗建，其象昭著，無所隱匿。


 王用丕欽，

建用王極，欽若昊天。


 罔有逸言，

不逸出干支正位之外，又《無逸》「勤勞稼穡」。


 民用丕變。

《六微旨大論》：「天樞之上，天氣主之；天樞之下，地氣主之；氣交之分，人氣從之。帝曰：『其升降何如？』岐伯曰：『氣之升降，天地之更用也。』帝曰：『願聞其用。』岐伯曰：『升已則降，降者謂天；降已而升，升者謂地。天氣下降，氣流于地；地氣上升，氣騰于天。故高下相召，升降相因，而變作矣。』」


 今女聒聒，

拒善自用之意。


 起信

讀「伸」，與上「詘」字對。


 險

《廣雅》：「衺也。」


 膚，

淺也。所測險邪而膚淺。


 予弗知乃所訟！

争辨也。


 非予自荒

疎也。


 兹德，

《月令》五德分五方，予一人不能徧測。


 惟

讀「維」。


 女含

讀「合」。


 德，

《至真要大論》：「寒暑、温涼、盛衰之用，其在四維。故《大要》曰：彼春之暖，爲夏之暑；彼秋之忿，爲冬之怒。謹按四維，斥候皆歸，其終可見，其始可知。」又云：「上合昭昭，下合冥冥。」《六元正紀大論》：「帝曰：欲通天紀，從地之理。和其運，調其化，使上下合德，無相奪倫，天地升降，不失其宜，五運宣行，勿乖其政。」


 不施

從《白虎通·號篇》引。


 予一人。

施，棄也，讀作「丕施」亦可。如《中庸》所謂「施及蠻貊」。


 予若觀火，

《月令》：「夏三月，盛德在火，其日丙丁。」《素問》：「五運行火，主戊癸。」周統西京用之。


 予亦炪

讀「詘」，詘處于地中六千里。


 謀，作乃逸。

下文「聽予一人之作猷」。


 若網在綱

 ，有條而不紊；

地球經緯綫如網，皇居中州，施用土圭法。


 若農服田力嗇，乃亦有秋。

《詩》：「大田多稼」。○井田中爲公田，如王居，八家私田，如八方伯。驗小推大，説詳《疆域圖》三十四。




傳

此簡在下，今移此。


 「惰農自安，

以農田喻治天下，惰者不能開闢田畝。


 不昬

通「
 


 」，强也。作勞，

解惰農。


 不服田畝，

以田荒喻天下之不治。


 越其罔有黍稷。

「女克黜

讀「詘」。


 乃心，

解見上。


 施實德于民，

《六元正紀大論》：「先立其年，以明其氣，金木水火土運行之數，寒暑燥淫風火臨御之化則，天道可息，民氣可調。」


 至于婚友，

十干嫁娶法，甲配己化土，乙配庚化金，丙配辛化水，丁配壬化木，戊配癸化火。


 丕乃敢大言，

《素問》有《九大論》。


 女有積德，

下加上臨，天符歲會。《六微旨大論》四言歲氣會同及氣交。


 乃不畏戎

讀作「賊」。


 毒于遠邇。

《靈樞·歲露篇》：「逢年之盛，遇月之滿，得時之和，雖有賊風邪氣，不能危之也。」




傳「女不和

《周禮》：地中，陰陽之所和。


 吉

每方正月之吉。


 言

「吉」字緟文。


 于百姓，

五運六氣不當其位，則不得天地陰陽之和，不能獲吉。


 惟女自生毒。

《至真要大論》言六氣勝復之爲病甚詳。


 乃敗禍姦宄，

又：「風木受邪，肝病生焉；金燥受邪，肺病生焉；火熱受邪，心病生焉；寒水受邪，腎病生焉；土溼受邪，脾病生焉。所謂感邪而生病也。乘年之虚，則邪甚也；失時之和，亦邪甚也。遇月之空，亦邪甚也。重感于邪，則病危矣。」


 以自災于厥身。

《九宫八風篇》：「風從虚之鄉來，乃能病人。其傷人也，内舍于八經。」


 乃既先惡于民，

又：「太一在冬至之日有變，占在君；在春分之日有變，占在相；在中宫之日有變，占在吏；在秋分之日有變，占在將；在夏至之日有變，占

 在百姓。」


 乃奉其恫，

痛也。


 女悔命何及！

《八正神明篇》：「八正之虚邪而避之勿犯也。以身之虚而逢天之虚，兩虚相感，其氣至骨，入則傷五藏。」


 相時

四方，四時。

 民，

散居四極之民，用土圭以相度。


 猶

通「猷」，測量法。


 胥顧于箴

讀「鍼」。《靈樞》九鍼及九九八十一鍼刺取人身穴竅，譬喻内外二十一州，各翕中于乃心。


 言，

訓詁之言。


 其發有逸口。

古文圍象每州疆圉。○《六元正紀》言五鬱之發甚詳。蓋鬱極乃發，待時而作，必逸出州域範圍。




傳「矧

引伸其詞。


 予制乃短長之命，

南北二萬六千里爲短，東西二萬八千

 里爲長。


 女曷不告朕，

《六節藏象論》：岐伯謂積氣盈閏，上帝所秘。《氣交變大論》：岐伯以五運應天，六經五氣，爲上帝所貴。「帝曰：余聞得其人不教，是謂失道。傳非其人，慢泄天寶。」


 而胥動以浮

六氣司天，在上。


 言？恐沈

六氣在泉，在下。


 于衆，

衆皆願居北半球陸地，恐居南半球多水之地。


 若火

南方之行。


 之燎于原，

火性炎上。


 不可嚮邇，

火氣過勝。


 其猶可撲滅？

此水火既濟之義，謂當以開化北方之伯牧出治南方，如《典》、《謨》堯北舜南。


 則維女衆

内外伯牧。


 自作弗靖，

未得正位，則不安居。


 非予有咎。

測量之事，伯牧任之。




經

此章告西方伯牧。


 「遲任有言曰：

託古人之言。


 『人惟求

 舊，

仍用《帝典》二十二人，歷四代而如舊，以方位言。


 器

《帝典》：「如五器」。《典瑞》：「掌玉瑞、玉器。」《大宗伯》：「四命受器。」


 非求舊，維新。』

設官分職，隨時更易。蓋王者受命，必異器械。○《内經》下加上臨，天氣與歲會，必求當位。


 古我先王，

夏、殷二代。


 暨乃祖乃父，

據十二支言，戊己二伯爲祖，八干方伯爲父。


 胥及逸勤，

君逸臣勞。


 予

周統之王。


 不敢動用非罰。

慎罰。○秋官司寇掌刑罰。


 世選爾勞，

司勳事功曰勞。凡有功者，銘書于王之大常，祭于大烝，司勳詔之。


 予不絶爾善。

《論語》：「繼絶世。」


 兹予大享于先王，

《大宗伯》六享。


 爾祖其從與享之。

《伏傳》引此二句，謂子孫世守采地，以祠其始受封之人。


 作福作災，

《素問》：「歲得其位，則風雨以時。民安少病，歲失其位，邪氣中之，災變生焉。」


 予亦不敢動用非德。

明德，天命有德。


 予告

「告」字三見。


 女于

讀「干」，八州八干。


 難，

告以測度之難。


 若射之有志。

測天用弧矢法。


 女毋翕侮成人

 ，

讀作「戊人」，謂中央二伯。○《康誥》：「商耇戊人。」


 毋流

 孤

《周禮》三等之孤，即《王制》諸侯世子。「毋流孤」者，即《孟子》「無易樹子」也。


 有幼，

《吕刑》「幼子」。○舉二伯卒正，中包八伯。


 各長于厥居，

《曲禮》：「九州之長曰牧」。八干各居其方。


 勉出

出封。


 乃力，

《謨》：「宣力四方。」《詩》：「膂力方剛，經營四方。」謂四岳。


 聽予一人之作猷。

《範》：「有猷有爲」。《詩》：「爲猷丕遠。」蓋用土圭法測日。


 無有遠邇，

遠，指都鄙。邇，指官府。


 用罪伐厥死，

《歲露篇》：「歲多賊風邪氣，寒温不和，則民多病而死矣。」


 用德章厥善。

又因歲之和而少賊風者，民少病而少死。


 國之臧，則維女衆；

《六微旨大論》：「帝曰：當位何如？岐伯曰：木運臨卯，火運臨午，土運臨四季，金運臨酉，水運臨子，所謂歲會，氣之正也。」


 國之不臧，

「帝曰：非位何如？岐伯曰：歲不與會也。」


 則維予一人是有逸罰。

罰其測量未當者。


 凡爾衆，其維致告。

推致此誥于天下，以求邦國、都鄙皆當其位。○「告」字四見。


 自今至于後日，

俟後久遠，與時偕極，晏子所謂「累世莫殫」。


 各共爾事，

内外州宜考歲差。○《康誥》外事陳時臬。


 齊乃位，

《六元正紀大論》：「命其位，而方月可知也。」


 度爾口，

讀作「圍」。○各測度内州外州之疆圉。


 罰及爾身，

不稱職者必受罰。


 弗可悔！」

序

以下二章爲時會之誥。


 般庚作，

起而遷徙。


 維涉河

北方水。○《禹貢》「北播爲九河」，同爲逆河。


 以民遷。

十二支遷于外。


 乃話民之弗率，

民欲不遷。


 誕告用亶。

「亶」通「單」，讀「闡」。○「告」字五見。


 其有衆咸造，

干支内外嶽牧皆至。


 勿媟在王庭。

三句傳文。


 般庚乃登進厥民。

《康誥》：「蕃

 ，民和，見士于周。」




經

文分二章，以北兼東，如《周禮》地官之統春官。


 曰：

此章告北方伯牧。


 「明聽朕言，

明，喻兩京，與《雒誥》「明」作「明保」同義。


 勿荒失朕命。

荒謂荒服。


 於戲！古我前后，

《詩》：「皇皇后帝」。《典》：「稽古帝堯」。


 罔不維民

十二支。


 之承保，

黎民時雍。


 后胥高

堯僅初闢北半球。


 鮮，以不浮于天

《素問》六氣司天説。《考靈曜》：「北方玄天」。《淮南》同。


 時。殷

《周禮》時會見下方諸侯，殷同見上方諸侯。


 降大虐，

《素問》有《瘧論》、《至真要大論》，言六氣六淫、民病甚詳。○上方下方測度未當，不免災眚。


 先王

夏殷。


 不

讀「丕」。


 懷

懷保萬民。


 厥

讀「橜」。


 攸作，

乃作槷柯以測天。


 視民利用遷。

干支未得正位，故宜遷徙。


 女曷弗念

讀「驗」。


 我古后之聞？

《内經》多稱引皇帝所聞。


 承女俾

讀「卑」。


 女，

《六微旨大論》：「相火之下，水氣承之；水位之下，土氣承之；土位之下，風氣承之，風位之下，火氣承之；君火之下，陰精承之。亢則害，承乃制，制則生化。」


 維喜康

以求地中。


 共，非

讀「棐」，即槷柯。○《酒誥》：「厥棐有共」。


 女有咎

推步有差。


 比于罰。

《天元玉册》云：「六氣常有三氣在天，三氣在地。每一氣升天作左間氣，一氣入地作左間氣，一氣遷正作司天，一氣遷正作在泉，一氣退位作天右間氣，一氣退位作地右間氣。氣交有合，常得位所在，至當其時，即天地交，迺變而泰，天地不交，迺作病也。是故氣交失易位，氣交迺變，變易非常，即四時失序，萬化不安，變民病也。」


 予若龥

率龥衆戚。


 懷兹新邑，

西洛。


 亦維女故，

因汝測量未當。


 以丕從厥志。

若射之有志。


 今予將試以爾遷，

明試以功。


 安定厥國。

内八州爲邦國，外十二州爲殷國，宜各得其正位。○《六元正紀大論》：「運非有餘，非不足，是謂正歲，其至當其時也。」




傳「今女不憂朕心

地中京師。


 之攸困，

《論語》：「允槷其中，四海困窮。」謂光被四表。


 乃咸大不宣

《考工·車人》：「半矩謂之宣。」


 乃心，

不用柯，以土其地而制其域。


 欽

欽若。


 念

讀「驗」。


 以忱，

《大誥》「棐忱」。


 動予一人，

勞動天子。


 爾維自鞠

窮也。


 自苦，

不得天地之和，不能阜財安民，是自窮苦。


 若乘舟，

因涉河而言舟。


 女弗濟，臭厥載。

有舟不濟，聽其腐朽。


 爾忱不屬，

爾不棐忱。


 維胥以沈。

《詩》：「載胥及溺」。《素問》六氣在泉説。○前南方伯牧胥浮恐沈，今北方伯牧又欲胥沈。蓋戊癸遷南，丙辛遷北，思故土也。


 不其

讀「期」。○《六微旨大論》：「天氣始于甲，地氣始于子。子甲相合，命曰歲立。謹候其時，氣可與期。」《六元正紀大論》：「凡此定期之紀，勝復正化，皆有常數，不可不察。故知其要者一言而終，不知其要流散無窮。」


 或迪
 

注



 ，

讀「軸」。


 自怨

不考時期，而怨地球之大。


 曷瘳？

如病不愈。


 女不謀長以思乃災，

南北水火不調，是以生災。○《六元正紀大論》災九宫説。


 女永勸憂

 。

解「謀長以思」句。永，長，憂，思也。


 今

周統。


 其有今

來今。


 罔後，

俟後。○言豈有今無後。


 女何生在上？

《月令》：「北冬黄鍾，陽氣上生。」《素問》六氣俱言上見。又干上臨支，爲天符。


 今予命女一，

《鴻範》：「一曰水」。《伏傳》：「天一生水。」《靈樞》：「九宫數始于北。」○解「試以爾遷」句。


 無起穢以自臭，

《月令》：「冬三月，其臭朽」。《金匱真言》作「臭腐」。


 恐人踦

倚也。


 乃身，

以身喻天下，倚則不得正位。


 迂

回曲。


 乃心。

不得各州之中心以建國。




經

此章告東方伯牧。


 「予御

《大戴·盛德篇》以御馬比御天下。


 續乃命于天，

《考靈曜》：「東方睪天。」《淮南》作「蒼天」。○上交天之繼命。


 予豈女威，

東方主生，任德不任刑。


 用奉畜女衆。

畜，養也。衆，干支。


 予念我先神后

《董子》推神農爲九皇。


 之勞爾先，

先祖在乃祖乃父之先，言自神農統一天下，已用干支分州，此法古之意。


 予不克羞爾，

羞，進也。


 用懷爾

《中庸》「懷諸侯」。


 然。失于政，

《補本病論》：「帝曰：余聞天地二甲子，十干、十二支，上下經緯天地，數有迭移，失守其位，可得昭乎？岐伯曰：失之迭位者，謂雖得歲正，未得正位之司，即四時不節。」


 陳于兹，

兹新邑。


 高后

上帝。


 丕乃知降罪戾，

《六元正紀大論》：「運太過其至先，運不足其至後，此候之常也。非太過、非不及，則至當其時，非是者眚也。」


 曰：

解説。


 曷虐朕民！

《五運行篇》：「從其氣則和，違其氣則病。不當其位者病，迭移其位者病，失其位者危。」


 女萬民

《周禮》萬民指都鄙。


 乃不生生，

《鄉飲酒義》：「東方者春，産萬物者也。」○未得甲乙寅卯正位之司，不能生于生方。


 暨予一人猷

土圭法。


 同心，

同以地中爲京師。


 先

太過者先天。


 后

不及者後天。


 丕降與女罪疾。

《氣交變篇》：「五運之氣太過不及，下應民病，上應五星，甚則死不治。」其説甚詳。




傳「曰：

傳説。


 曷不暨朕幼孫

《吕刑》：「幼子童孫。」


 有比！

《周禮》：「大國比小國」。


 故有爽德，

推步不合五德之運。


 自上其罰女，

《六微旨大論》：「《天元册》曰天符。歲會，太一天符之會也。」天符爲執法，歲會爲行令，太一天符爲貴人。邪之中執法者其病速而危，中行令者其病徐而持，中貴人者其病暴而死。」


 女罔能迪。

讀「軸」。○不能存于地軸。




「古我先后，

古帝堯。


 既勞

《孟子》：「放勳曰勞之。」


 乃祖乃父，

堯用干支，見于二十二人與辛壬癸甲及九男、二女。


 女共作我畜民。

今共爲我周之伯牧。


 女有近

 則，

切近之法則。


 在乃心，

據干支正位，由近及遠。


 我先后

帝舜。


 綏

退也。


 乃祖乃父，

《帝謨》：「巧言令色孔壬」。是舜退干於外州之證，必移支於内。


 乃祖乃父

迄于夏殷，又有遷移。


 乃斷棄女，

夏殷亡國，干支見棄。


 不救乃死。

周不挽救，惟死而已。○《至真要大論》言六氣之絶死不治甚詳。


 兹

周統。


 予有亂政同位，

《論語》：「武王曰：予有亂臣十人。」


 具乃貝玉。

《禹貢》青州淮夷貢蠙珠。《顧命》大玉、夷玉在東序，《帝典》五玉封五等諸侯。


 乃祖乃父

夏殷干支。


 丕乃告我高后

周統干支。


 曰：作丕刑

《詩》云：「刑于寡妻，至于兄弟，以御于家邦。」


 于朕子孫
 

注



 ！

干支爲祖父子孫，爲天下一家例。


 迪

地軸，地中。


 高后

上帝。○《召誥》：「王采紹上帝」。


 丕乃興降不永。

不，讀「丕」。○國祚于以緜長。




「於戲！今予告

「告」字六見。


 女：不易！

干支定位。○《六元正紀大論》：「數之始起于上而終于下。歲半之前，天氣主之，歲半之後，地氣主之。上下交互，氣交主之，歲紀畢矣。故曰：位明氣月，可知乎所謂氣也。」


 永敬大恤，

讀作「衅」。釁，隙也。○《九宫八風篇》：「風從所居之鄉來爲實風，主生長，養萬物。從其衝後來爲虚風，傷人者也，主殺，主害者也。謹候虚風而避之，故聖人曰避虚邪之道，如避矢石然，邪弗能害。」


 無胥絶遠。

都鄙。○《五運行大論》：「夫變化之用，天垂象，地成形，七曜緯虚，五行麗地。地者，所以列應天之精氣也。形精之動，猶根本之與枝葉也。仰觀其象，雖遠可知也。」


 女比

 猶

通「猷」。


 念

讀「驗」。


 以相從，

土圭之法，比次爲用，驗者從之。


 各翕

 中于乃心。

九夏、十二州各有建國之中心，務求合天。




傳「乃有不吉、

《周禮》正月之吉、不吉，言不得每方之中。○内八正一月四十五日，外十二正一月三十日。


 不迪，

讀「軸」。○不得地軸之中。


 顛越

顛倒隕越。


 不恭，

讀「共」。○不能各共爾事。


 暫遇姦宄

 ，

差失天度，致逢乖戾。○《禮·月令》言四時失令甚詳。


 我乃劓

讀「刈」。


 殄滅之，無遺育，

解「殄滅」句。


 無俾易種于兹新邑。

西洛。




「往哉！

成王命伯牧由東往西，與《帝典》命官由北往南同。


 生生。

東方春氣，主生。經有二生，因兩京有兩東方也，故甲乙二日分剛柔，《周禮》五土别川澤。


 今予將試以女遷，

與告北方伯牧語同。


 永建乃家。」

《大學》治天下始于齊家。




序

此章地中大會同之誥。


 般庚既遷，

岳牧咸建以後十三年大會京師。


 奠厥攸居，

《王制》：「司空執度，度地居民。」凡居民，量地以制邑，度地以居民，地邑民居，必參相得也。


 乃正厥位，

《周禮》辨方正位，《皇帝疆域》有圖。○《六微旨大論》：「當其位則正。」


 綏爰有衆。

綏，安也。衆，干支伯牧。




經曰：

誥詞。


 「女罔

讀作「網」，喻地球。


 台民

 ，

《淮南》：西北台州，《貢》以雍爲皇居。此經直告西方九州之伯牧。


 勖建大命。

天命。建設兩京爲大命。


 今予其敷心腹腎腸，

天下一人例，説詳《皇帝疆域·五事圖》。○《靈》、《素》多以人身應合天地。


 歷告

「告」字七見。


 爾百姓于

讀作「干」。十干，二伯八伯。《帝典》「百姓」指百官。


 朕志。罔罪爾衆，

衆統稱干支。


 爾無共怒，

勿攖天怒。


 協比讒言予一人。

《帝典》「讒説殄行」。


 古我先王

周先王。


 將多于前

東京。


 功，

武王意欲建兩京，説見《周本紀》。


 適于山，

五土，西方山林。


 用降我凶，德

西素，凶服。


 綏

 績于朕邦。

《詩》：「邦畿千里。」


 今我民用蕩析離居，

游移莫定。


 罔有定極，

《六微旨大論》：「遠哉天之道也。如迎浮云，若視深淵。視深淵尚可測，迎浮雲莫知其極。」


 今爾惠朕

順從于我。


 害

讀「曷」。


 祇動萬民以遷

 ？

《周禮》以萬民爲都鄙，言外以賅内。○《天元紀大論》：「天有陰陽，地亦有陰陽。欲知天地之陰陽者，應天之氣，動而不息，故五歲而右遷。應地之氣，静而守位，故六朞而環會。動静相召，上下相臨，陰陽相錯，而變由生也。」


 肆上帝

太一天符。


 將復

《至真要大論》「六氣之復」説。


 我

文孫。


 高祖

文祖。


 之德，

《説苑》：「繼體守文之君，其始封爲高祖，再世守文之君爲文孫。」


 亂

治也。


 越我家。

天下一家。


 朕及篤

《雒誥》篤敘。


 敬，共

讀「恭」，解敬字。


 承民命，

《雒誥》：「承保乃文祖受命民。」


 用永地于新邑。

西洛。


 肆予沖人，

沖子併外十二支爲六合，沖人會合干支于地中。


 非廢厥謀，

厥，讀「橜」，謂槷柯。


 弔

「弔」從弓矢。天道猶張弓，矢象南北立極。東南兩半球之天皆如弓，一張一弛。


 由

讀「軸」。地球形圓爲大輿，地中如車軸，《詩緯》謂之地軸。


 靈

《書緯·考靈曜》詳言天地之道。


 各，非敢違卜，

卜即土圭法。


 用宏兹賁。

讀「墳」。五土，北方墳衍。言墳，爲舉隅例。




於戲！邦伯、

邦國之方伯。


 師長

《帝典》十二師即十二牧。


 百執事之人，

《周禮》百官。


 尚皆乘

 哉！

純用井田車乘之法。井田乃經制説，詳《疆域圖》第三十六。


 予其勖

 簡相爾，

黽勉簡用爾爲輔相。


 念敬我衆。

干支，伯牧。


 朕不肩好貨，

太府、内府掌受九貢、九賦、九功之貨賄。○「貨」亦作「化」。《内經》多言五運六氣之化。


 敢共生生。

《天元紀大論》：「太始，《天元册文》曰：太虚寥廓，肇基化元。萬物資始，五運終天。布氣真靈，總統坤元。曰陰曰陽，曰柔曰剛。幽顯既位，寒暑弛張。生生化化，品物咸章。」


 鞠人

《詩》：「母兮鞠我」。司空主養。


 謀人

《秦誓》古之謀人、今之謀人，《司徒》學校議謀。


 之保居，

先養後教，民樂其居。


 敘欽。

《帝典》「咨女二十有二十人」、「欽哉」。




傳「今我既羞

進也。


 告

「告」字八見。


 爾于

讀「干」。舉干以統支。


 朕志若否，

讀「丕」。○若，順也。丕，天也。順

 天之行，統地之大。


 罔有弗欽。

汝往欽哉。


 無總于貨寶，

不貪爲寶。


 生生自庸。

用也。○《五運行大論》：「東方生風，風生木，木生酸，酸生肝，肝生筋，其用爲動。南方生熱，熱生火，火生苦，苦生心，心生血，血生脾，其用爲燥。中央生溼，溼生土，土生甘，甘生脾，脾生肉，肉生肺，其用爲化。西方生燥，燥生金，金生辛，辛生肺，肺生皮毛，皮毛生腎，其用爲固。北方生寒，寒生水，水生鹹，鹹生腎，腎生骨髓，骨髓生肝，其用爲藏。」


 式敷民德，

五土五民，五德終始。


 永肩一心。」

全由地中以統一之。○《詩》：「無貳爾心。」







大誥


《周禮》：「會同曰誥。」此篇大統卯年誥東方諸侯者，故稱「大誥」，以别于小統。《周本紀》：初作《大



 


誥》，次《康誥》、《酒誥》、《梓材》，其事在周公之篇。蓋兩京皆周公手創，此四篇分四方四巡，周公雖居



 


西洛，卻禀承成王之命，今故以屬成王篇。《逸周書·成開》「成王元年大開告用」是也。



 第十



王若曰：

代成王爲詞。


 「猷！

通「猶」。《詩》「遠猷辰誥」、「爲猷丕遠」，《中庸》「猶以爲遠」，皆謂土圭測日。


 大誥

此巡狩東岳誥東諸侯。


 爾多邦，

多邦，猶《春秋》稱諸侯。誥皆會諸侯之詞，若周公東征，安有多邦。


 越乃御事。

《周禮》會同執事諸職。


 不

讀「丕」。


 弔！

弔從弓丨，象矢狀。天球南北極其直如矢，天道猶張弓。《易》「張弧」、「説弧」，《帝謨》「弼直」是也。


 天降割于我家，

割，裂也。劃分兩半球，建設兩京，以成天下一家。


 弗少延。

時勢迫促。


 洪惟我幼

《立政》「孺子」，《管子》「幼官」。


 沖人，

六合以内。


 嗣

後王。


 無疆

無疆，即無邪，謂地輿之大。


 大曆

全球用七曆，説詳《疆域圖》第三十。


 服，

十五服、三十服。


 弗遭

讀作「佛曹」。佛音弼。《孟子》「拂士」即「弼士」，謂輔弼分曹。


 哲，

《謨》曰：「知人則哲，能官人。」


 迪

讀「惠」。


 民康。

《謨》曰：「安民則惠。」




傳「矧曰

解説大曆。


 其有能假

《典》「假于上下」。


 知天命。

《皇道篇》：「欽若昊天」。




「己！

東京戊己居中。


 予惟小子，

俟後之孺子王。《曲禮》：「天子在喪，曰予小子。」


 若涉淵水，

大海也。即《典》、《謨》鴻水。


 予惟往

涉海西京。


 求朕攸濟。

朕必濟渡之。


 敷賁，

讀「墳」，大也。敷布大化。


 敷

一作「傳」。


 前人

周公。


 受命，

《康誥》：「誕受厥命。」


 兹不忘大功。

周公開闢兩京之功。


 予不敢閉

時局開通，莫能閉之。


 于天降威，

解「天降割」。


 用寧王

東京寧畿，《莽傳》曾經舉行；西京王畿，見于《周禮》。兩京猶一家，説詳《疆域圖》第二十三。


 遺我大寶龜，

《鴻範》稽疑，《周禮》大卜，國大遷則貞龜。《伏傳》説周公謀于同姓朋友及天下均從，然後加之蓍龜，故卜必吉。


 紹天

《召誥》「紹上帝。」


 明，即命曰：

卜辭。


 有大艱于西土，

西半球，西京。


 西土人亦不靖。

未得安居。


 粤兹蠢，

《禮記》：「東方者春，春之爲言蠢也。」指東京。○追述東京開化之始。


 殷

《周禮》殷國。


 小腆

都鄙多小國。


 誕敢紀其敘。

五紀歲、時、月、日、星之敘。


 天降威，知我國有呰，

同「疵」。○《内經》民病説。


 民不康。

歲氣不和，民多疵癘。




傳「曰：予復。反

反復詳審。


 鄙

都鄙。


 我周邦。

言外以包内，東京于以開闢。


 今蠢，

東京。


 今翌日，

不定何日，所以俟後。


 民儀

晉本作「獻」，義通。○「民儀」者，民之表儀。


 有十夫。

十夫，十人。《論語》謂之亂臣十人，皆指十干分布九州，爲二伯、八伯。




「予翼，

兩京如兩翼，《謨》謂之亮翼。


 以于

讀作「干」。兩京皆用干支分州，説詳《疆域圖》第三十八。


 敉寧武

讀作「成」。


 圖功。

撫東京寧成二畿，以進圖之。


 我有大事，休！

全球大統之事。


 朕卜并吉。

卜即土圭測量兩京，并得吉卜。○《詩》：「卜云其吉。」




傳「肆予告我友邦君，

諸侯。


 越尹氏、

内官。


 庶士、

外官。


 御事，

總括内外。


 曰：『予得吉卜，

土圭測得地中。


 予惟以爾庶邦，

統稱諸侯。


 于伐殷

殷國，邊鄙。


 逋播臣。』

控馭全球，開通邊境。




「爾庶邦君越庶士、御事罔不反曰：艱大，

指卜宅事。


 民不静。

指逋播爲亂，民不安居。


 亦惟在王宫、

官府。


 邦君

邦國。


 室。

天下一家。


 越予小子，考翼不

讀作「丕」。


 可征，

往也。考，老也。二伯如翼，開闢兩京，大可以往。


 王害不違

讀作「轄丕圖」，謂地球大輿。


 卜？

用土圭以卜之。




傳「肆予沖人

一人統六合。


 永思艱，

思念事之難。


 曰：『嗚虖！允蠢

東京土圭，信合天道。


 鰥寡，哀哉！

哀讀作「裒」，聚也，盛也。謂東方之民富庶可期。


 予遭天役，

遭逢土圭測天之役。


 遺大投艱于朕身，

地球甚大，測度甚難。


 越予沖人，不卬自卹，

讀作「丕仰」。卹，憂也，仰天而憂。


 義爾邦君，

義，讀作「儀」，毖也。頒土圭之式于庶邦。


 越爾多士，

外州牧。


 尹氏、

内官。


 御事，

典司土圭諸職。


 綏予曰：

綏，安也。


 無毖

通「密」。


 于卹，

無庸私憂。


 不可不成乃寧

東京寧畿。


 考圖功。』

此段述東京測日之事。




説「己！

東京。


 予惟小子，

解見上。


 不敢替上帝命。

替，廢也。


 天休于寧

東京寧畿。


 王，

西京王畿。


 興我小邦周，

由舊小邦周推驗爲大邑周。


 寧

東。


 王

西。


 惟卜用，

兩京建都，惟用土圭卜宅。


 克綏受兹命。

由綏服三千里推而受兹大命。


 今

來今。


 天其相民，

天佐斯民，


 矧亦惟卜用。

《鴻範》稽疑，乃命卜筮。


 烏虖！天明威，

文同《帝謨》，明南方，威北方。


 弼我丕丕基！」

二「丕基」指東西京。




王曰：「爾惟舊人，

開化東京之人。


 爾不

讀「丕」，晉本亦然。


 克遠省，

能于遠方省察土圭。


 爾知寧王若勤哉！

兩京地中，皆由勤而得。


 天閟

晉本「閟」下多一「毖」字。


 我成功所，

閟，秘也。天秘藏其成功所在，謂天日不易測。


 予曷敢不極卒寧

東京。


 王

西京。


 圖事。

極力卒成兩京之事。


 肆予大化。

全球之化。




傳「誘我友邦君，

誘之順從。


 天棐諶

通「忱」。


 辭，

漢孔光説，承順天道，加精致誠。○辭理也。「棐」從飛下翅，取其相背。土圭之柯，四表各一尺五寸，皆取相背。是「棐」與臬、槷、橜同義，用以測天，當精誠而治理之。


 其考我民，

我蕃民其考察之。


 予害
 

注



 其不于前寧人

前建東京寧畿之人，指周公。


 圖功攸終？

始于東，終于西。


 天亦惟用勤毖我

勤，勞也。毖，慎也。


 民，若有疾，

《内經》民病説。


 予害
 

注



 敢不于前寧人

周公。


 攸受休弼
 

注



 ？」

漢誥説弼爲輔，與《史記》説謨弼諧爲輔和同。蓋周公所受休美在兩京。




王曰：

此段言俟後。


 「若昔

古文「夕」，譬喻後世。


 朕其逝，

往也，亡也。


 朕言艱

土圭測天最難。


 日思。

解詳《帝謨》「詩日
 

注



 贊贊」。


 若考作室，

譬喻天下一家。


 既思
 

注



 法，

底定地形。


 厥子

八才子。


 乃弗肯堂，

不克闢堂基。


 矧肯構？

豈克構屋。


 厥父菑，

以耕喻治國。


 厥子乃弗肯播，

不克布種。


 矧肯穫？

豈克收刈。


 厥考翼

讀作「冀」，希望也。


 其肯曰：予有後，弗棄基。

望後人之紹基。


 肆予害
 

注



 敢不越卬

讀「仰」。


 敉

撫也。


 寧王大命？

仰觀天日，撫考土圭，而兩京可建。




傳「若兄

《吕刑》伯兄，即方伯。


 考，

察也。


 乃有友伐

讀作「交杙」，謂八方伯交相考察杙柯。


 厥子，

《吕刑》幼子，即卒正，大統外牧。


 民長
 

注



 

五長，謂五等諸侯。


 其勸

互相勸勉。


 弗救？」

弗讀「拂」，訓「弼」。《周禮》司救救過失，謂弼救土圭之差。




王曰：「烏虖！肆哉！

肆，陳也。


 爾庶邦君，

内外諸侯。


 越爾御事。

司掌土圭之人。


 爽

明也。


 邦由

讀「軸」。


 哲。

邦軸，謂地中京師。能明邦軸，則智者也。


 亦惟十人

十干分布九州，戊己爲二伯。


 迪

讀「軸」。


 知上帝命，

以地中而知天命所在。


 粤天棐諶
 

注



 ，

解詳「天棐諶辭」。


 爾時

四時。


 罔敢易法。

土圭四表之法，不敢變易。




傳「矧今天降戾于周邦，

天度乖戾。


 惟大囏

測量甚難。


 人，誕鄰

庶邦壤地鄰接。


 胥伐

讀「杙」。


 于厥室。

皆用杙柯以測于其國。


 爾亦不知天命不易！

不，讀「丕」。○皆大知天度有定。


 予永念曰：

念，讀「驗」。


 天惟喪

讀「表」。


 殷。

用四表于殷國。


 若嗇夫，

農夫耕田。


 予害
 

注



 敢不終朕畮？

井九百畮，象九州。説詳《疆域圖》三十四。


 天亦惟休于前寧人，

周公已闢東京。


 予害
 

注



 其極卜，

用土圭于四極以卜宅。


 敢不卜

晉本作「于」。


 從，

卜，從漢誥，言必從也。


 率寧人有指疆土？

以東京寧畿之人往西方各疆土。




説「矧今卜并吉，

兩京皆卜得地中。


 肆朕誕以爾東征。

誥封東方諸侯，以之往東，非兵征也。


 天命不僭，

天命斷無僭差。


 卜陳惟若兹。」

肆臬柯以卜宅若此。○此篇誥東諸侯，特詳土圭之事，他篇稍略。







康誥


舊以《康誥》爲成王封康叔，但經稱「朕其弟」與「文考」、「寡兄」，皆不合叔姪之辭。按《左·定四年傳》：



 


「命以伯禽」，稱字無書，「命以唐誥」，亦無書。「唐誥」當作「唐叔」，「命以康誥」必是「命以康叔」。此如



 


踐土策命晉侯，襄十四年策命齊侯，别有策文，與《書經》無關也。自《書序》以《康誥》爲封康叔，因改



 


《左傳》「康叔」爲「康誥」，而「唐叔」亦改作「唐誥」。若傳于伯禽言「命以魯公」，必改作「魯誥」，以爲書缺



 


之證。今伯禽稱字，故知二叔亦必稱字。而經之《康誥》乃大統之世午年南巡之誥，于封康叔無涉也。



 第十一



序惟三月

十三月，解詳《召誥》。


 哉生霸，

月三日成魄，比方三千里。


 周公

《列子》：「孔子尚公。」


 初基，

大統之始，非姬周營洛之始。


 作新

《詩》：「周雖舊邦，其命維新」。


 大邑

邑爲京城。新大邑
 

注



 者，非舊周之小邑。○大邑，説詳《逸周書·作雒》。


 于東

青統。


 國

《周禮》國畿。


 雒，

言東國雒，尚有西國雒，故《雒誥》有二「雒食」。


 四方民大和

《周禮》：陰陽之所和，謂之地中。此東半球之地中，尚有西半球之地中，即《董子》所謂東西兩和。


 會。

《逸周書·王會》、《周禮》大會同。説詳《疆域圖表》第四十。


 侯甸

《周禮》官府。


 男邦采衛，

《周禮》以男至鎮爲邦國，故「男」下有「邦」字爲符記。


 百工

即百官，指内官。


 播民，

讀作「蕃民」。《鴻範》「庶民惟星」，在蕃以外，即《周禮》都鄙。


 和

和之言合會于京師。


 見

司儀將合諸侯，詔王儀南嚮見諸侯。大行人七見，大宗伯四見。


 士

事也。《孟子》：「諸侯朝于天子曰述職。」述職者，述所職也，無非事者。


 于周。

大統國號。


 周公

《禮運》大同之説，天下爲公。


 咸勤，

《雒誥》：「勤施于四方。」


 乃洪大誥治。

《周禮》：「會同曰誥。」此序大邑、大和會、大誥治，皆大統標目字。




經王若曰：

代詞，説詳《多士》。


 「孟侯，

孟伯之代文，即《吕刑》伯父，如《春秋》桓文爲伯，稱齊侯、晉侯。《左傳》乃稱侯伯。


 朕其弟，

即《吕刑》仲叔、季弟，爲方伯。


 小子

即《吕刑》幼子。


 封。

《周禮》：「封人掌封國。」非康叔名。《伏傳》：「王曰封，惟曰若圭璧。」言圭璧而五長皆在矣。○《莽傳》以此節爲周公居攝稱王之文，不言封康叔，然仍當以王屬成王爲是，蓋《雒誥》成王朝諸侯也。


 惟乃丕顯考

考，老也，猶《微子》篇「耄耇」之稱。小統二伯稱元老、耋老、天子之老，大統二伯乃稱「丕顯考」。


 文王，

《竹書》稱周公爲周文王，《雒誥》「公稱丕顯德」是也。


 克明德

《伏傳》説文王克明俊德，如《典》之帝堯。按：堯舜爲皇二伯，周公似之。


 慎罰，

此篇以明德慎罰爲二大綱。《左傳》引《周書》曰：「明德慎罰，文王所以造周。」即指周公。


 不敢侮鰥寡，庸庸，祗祗，畏畏，

《孔叢子》引孔子曰：「用可用則正治矣，敬可敬則尚賢矣，畏可畏則服刑恤矣。」


 顯民，

德著于民。


 用肇造我區

《鄒衍附傳》：「如一區中者，乃爲一州。」九州則九區。


 夏，

赤道下爲夏，地中爲九夏。《周禮》有九夏。


 越我一二邦，

一邦爲東京，二邦爲西京。《顧命》：「一二伯父。」


 以修我西土。

西半球、西京，素統。○《禮記》：「武王曰：『夢帝與我九齡。』文王曰：『爾以爲何也？』武王曰：『西方有九國焉，君王其終撫諸？』」


 惟時怙

怙，賴也。○《吕刑》：「一人有慶，兆民賴之。」


 冒，聞于上帝，

德動天鑒。


 帝休，

上帝嘉美之。


 天乃大命文王

全球之大，皆周公所開闢。


 殪戎殷，

殪，盡也，滅也。戎，西方六戎。殷《周禮》殷國，謂周公盡撫西戎以拓邊疆。


 誕

大也。


 受厥命，

《書緯·運期授》：「周文王以戊午蔀二十九年受命。」注：「謂文王以受命之年爲元年。」


 越厥邦

邦國。


 厥民，

蕃民。


 惟時敘。

東京主春夏，西京主秋冬，所以順天四時之敘。


 乃寡兄

對「朕其弟」言，即伯兄。


 勖，

即《帝典》命官、欽哉之意。


 肆汝小子

上由孟侯至小子，此由寡兄至小子，互文見義。


 封，

封人、封國，下同。


 在兹東土。」

東半球東國雒先開化




王曰：「於戲！

從《潛夫論》，下同。


 封，汝念哉！

念，讀作「驗」，驗小推大。


 今

來今。


 民將在祗遹

敬遵。


 乃文考，

文爲謚，考爲老。


 紹聞衣

讀作「開夜」。


 德

東晝西夜。周公紹承東土，開化西方。


 言。往

往西京。


 敷求于殷先哲王，

移易殷統之干支。説詳《疆域圖表》三十八。


 用保乂民。

「乂」象氣交，指地中京師。


 女丕遠

《詩》：「爲猷丕遠。」


 惟商耇

殷二伯。


 成人，

讀作「戊人」，謂商統干支以戊己爲二伯，周東京仍周之，言戊以包己，周西京則移用甲己。


 宅心

居于東京地中。


 知訓。别求

求，古文「球」。○《周禮·土訓》「詔地求」，即地球，在東半球；言别球，謂西半球也。


 聞由古

《典》「稽古」。


 先哲王，

干支分州之制，創始于《典》之二十二人。《帝謨》辛壬癸甲，《禹貢》「六府」沿用之。


 用康保民。

地中百物阜安，以建王國。○《謨》：「安民則惠。」


 弘覆于天，

枚本作「弘于天」，今從《荀子》，謂地球周圍皆天。


 若德裕乃身，

《大學》：「德潤身」。


 不廢在王命。」

毋違朕命。




王曰：「於戲！小子封，

解見上。


 恫矜
 

注



 乃身，

恫，痛也。矜，病也。


 敬哉！天威棐忱，

棐，即臬柯。解詳《大誥》「天棐忱辭」句。


 民情大可見，

大統之民，可于寅年大會，交相見。


 小人

小統。


 難保，

務大者恐遺小。


 往

往西京。


 盡乃心，

居中而治。


 無康好逸豫，乃其乂民。

乂，即《周禮》交會和合之地中。


 我聞曰：怨不在大，亦不在小；

大小均求無怨。


 惠不

讀作「丕」。


 惠，茂不

讀「丕」


 茂。

《左傳》引此二句，謂康叔所以服宏大，即下文「乃服惟弘」也。○「叔」當作「誥」。


 己！

西京甲己居中。


 汝惟小子，

與《大誥》「予惟小子」對，謂後王、後生。


 乃服惟弘

《書》建五服，《周禮》推至九服、十五服。


 王，

西京王畿。


 應保殷民，

殷國，邊鄙之民。○由内及外。


 亦惟助王

王畿。


 宅天命，

《召誥》「其作大邑」、「其自時配皇天」。


 作新民。」

西京爲新邑，故民稱新民，非舊周之民也。○《詩》：「周雖舊邦，其命維新。」《金縢》周公自稱「新命」。《大學》引此句，謂「君子無所不用其極」。○以上皆「明德」之事。




王曰：「於戲！封，敬明乃罰。

以下言慎罰。


 人有小罪，匪眚，

過誤也。


 乃惟終，

終，不改。


 自作不典，式

不守常法。


 爾，有厥罪小，乃不可不殺。

《帝典》：「怙終賊刑」。


 乃有大罪，匪終，

非欲終身爲惡。


 乃惟眚哉，

哉，從《潛夫論》，通作「烖」。


 適爾，

偶爾如此。


 既道極厥罪

 ，

既自稱道盡，輸其情罪。


 時乃不可殺。」

《帝典》：「眚烖肆赦。」




王曰：「於戲！封，有敘

《周禮》土圭尺五寸，千里差一寸，以求地中。


 時，

四方、四時用四表。


 乃大明服，

大明生于東，謂日也。日光徧照全球，以土圭測之，千里一服。


 惟民其力懋和。

《董子》：「天有兩和。」東西地中是也。


 若有疾，

《内經》「民病」。


 惟民其畢棄咎。

當求歲時之和，爲民盡去其咎戾。


 若保赤子，

赤，南方赤道。子，北極玄枵。○《大學》：「如保赤子，心誠求之，雖不中不遠。」謂據地心以求南北也。《孟子》「若保赤子」，以爲「彼有取爾」，謂土圭法所取用也。


 惟民其康乂。

《周禮》：「百物阜安，乃建皇國」。○測量四方，以求地中。




傳「非女封刑人殺人，無或刑人殺人。

《春秋》之義，諸侯不可專殺。


 又曰

枚本此二字在「非汝封」下。


 非女封劓刵人，無或劓刵人。」

此《吕刑》苗民虐刑，後人增羼者。




王曰：「外事，

土圭測量，不在内地。


 女陳時臬

四方四時。臬以測日，臬即三尺之柯，與槷杙義同。《考工》匠人用槷之法甚詳。


 司，師

職掌土圭之官。


 兹殷

二黑道，皆殷國。


 罰

《詩·兔罝》即「土圭」轉音，「罰」又罝之誤文。


 有倫。」

一寸千里，有一定之倫次。○《般庚誥》：「國之不臧，惟予一人有逸罰」。




傳又曰：「要囚，

囚，讀作「圍」，下同。兩京交界處爲要圍。説詳《疆域圖》三十二。


 服

兩京各三十服，《大行人》六服，止于要。


 念

讀作「驗」。


 五六日，

五日五千里，爲帝制一州。六日六千里，爲皇制一州。


 至于旬

十日萬里，爲一州。九州方三萬里。○《詩》作「洵」。


 時，

四時，四方、四帝分司，各萬五千里。


 丕蔽

蔽，謂地球東西春分秋分日月之蝕，《雒誥》謂之食。


 要囚。」

東京一圍，西京一圍，即兩半球。




王曰：「女陳時臬事，

外事。


 罰蔽殷
 ，

土圭測合日食當滿蔽，殷國邊鄙而得其常，斯爲地中。


 用其義刑義殺，

義，宜也。


 勿庸以次

次，通「恣」。○毋庸放恣。


 汝封。乃汝盡遜，

順也。


 曰時敘。

所封皆順五等諸侯之敘。




傳「惟曰

訓詁。


 未

未來。


 有遜事。

謂孔經時會，未來未有遜敘之事。


 己！汝惟小子，

解見上。


 未

《月令》：季夏中央黄帝，月建未，其日戊己。即《酒誥》妹土。


 其有若女封之心，

謂汝孟侯兄弟小子所封，當以未土爲中心。


 朕心

東京。


 朕德，

得也。


 惟乃知。

東京得地中之法，皆汝所知。今闢西京，當倣效之。




「凡

舉條件。


 民自得罪，

自作孽。


 寇攘姦宄，

《帝典》命皋陶作寇賊姦宄。


 殺越人于貨，

于，取也。


 閔不畏死，

枚本「閔」作「暋」。


 凡民罔不譈。」

枚本作「憝」，怨也。○《孟子》説「是不待教而誅者也」。




王曰：

因有姦民，乃發此誥。


 「封，元惡大憝。

提出姦惡之大者。




傳「矧

古訓解之詞。


 惟不孝不友。

不孝友者罪極大。○此孔經倫理學。


 子弗祗服厥父事，大傷厥考心。于父不能字厥子，

字，愛也。


 乃疾

恨也。


 厥子。

父子交惡。


 于弟弗克念天顯，乃弗克恭厥兄。兄亦不念鞠

《爾雅》：「鞠，穉也。」


 子哀，大不友于弟。

兄弟相尤。○此節以家喻國，推之爲天下一家。《墨子·兼愛》篇説君臣、父子、兄弟不相愛之害甚詳。


 惟弔兹，

弔，憫也。


 不

讀作「丕」。


 于我政人得罪，

大得罪于執政之人。


 天惟與我民
 

《詩》：「民之秉
 


 」。大泯亂。

滅亂天常。




説「曰：

訓詁。


 乃其速由文王作罰，

從周公所制之刑罰。


 刑兹無赦。

《左傳》引《康誥》曰：「父不慈，子不孝，兄不友，弟不共，不相及也。」○此段提倡倫紀之化，使人别于禽獸、野人。○終結慎罰。




不

讀作「丕」。


 率大戞。

戞，讀作「杙」，即杙柯。




傳「矧

矧從弓矢，即古訓解。


 惟外庶子、

即《鴻範》「庶民」。


 訓人，

《周禮·土訓》誦訓、訓方氏。


 惟厥正人，

八正、十二正之伯牧。


 越小臣、

《周禮》：「小臣掌王之小命。」


 諸節，

職掌土圭諸司。


 乃别播

讀作「蕃」，謂西方蕃國。


 敷，造

讀作「誥」，敷布土圭測日之誥。


 民大譽，

讀作「與」，從也。如《齊語》「桓公知天下諸侯多與己」之「與」。


 弗念

讀「驗」。


 弗庸，

測而弗驗者，不可見諸實用。


 瘝厥君。

牧伯病土圭法而不知。


 時乃引惡，

則四時不得其和。


 惟朕憝。

讀作「鶉」，南方鶉火。


 己！

東洛京師。○謂嚮離而治，東京己，得地中。


 女乃其速
 

注



 由

讀作「束軸」，謂收束地軸以求地中。


 兹義率殺。

殺，讀去聲。○謂此測日之法，當按土圭千里一寸以次滅殺。


 亦惟君

猶春秋稱諸侯。


 惟長，

五長。


 不

讀作「丕」。


 能厥

讀作「橜」，即槷柯，謂各君各長皆能用土圭測量。


 家人，越厥

讀「橜」。○天下一家之人，皆能越境用橜測日。


 小臣

猶小子。


 外正。

外十二正爲十二州牧。


 惟威惟虐，

其極邊不能測量者，當用威迫。


 大放王命，

推放王命，于大地球。


 乃非德用乂。

倘非五德五帝分方測量，而欲求地中建都。


 女亦罔

迷罔。


 不克敬典，

不能敬遵土圭之法。


 乃由

通「猶」。


 裕民，

裕，讀作「谷」。東方谷風，謂欲如東京之完善。


 惟文王之敬忌，

此則周公所畏忌。


 乃裕

讀「谷」。


 民。曰：我惟

四維。


 有及。

用東京之人以闢西京，又從四維以測及中央。


 則予一人

《曲禮》天子自稱。


 以懌。」

悦也。




王曰：「封！爽

讀作「爾」。


 惟民

維民，即蕃民。


 迪

讀「軸」。


 吉康，

得地中，則交會和合。


 我時

四時。


 其惟殷先哲王德，

《月令》五德統干支。○謂承用殷統分州之干支，以隨時遷移。


 用康

《周禮》地中百物阜安。


 乂民

乃建皇國。


 作求。

讀作「球」。○開通地球。




傳「矧

訓解。


 今民罔迪

讀作「網軸」，謂地球分畫經緯綫如網。


 不適，

地軸之大，民未徧遊。


 不迪

讀作「丕軸」。


 則罔

不識地球之大。


 政，

讀「正」。


 在厥邦。」

《周禮》辨方正位，在由邦國以推及都鄙。○從大戞至此，皆言土圭之事。




王曰：

以下總結明德慎罰及土圭之法。


 「封，予惟不可不監，

周監二代。


 告女德之説

明德。


 于罰之行。

慎罰。


 今惟民不静，

維民，即蕃民，未能安静歸化。


 未戾

《爾雅》：「定也。」


 厥心，

地中未定。


 迪屢

讀作「軸數」，謂地軸經緯度數。


 未同。

未與東半球相符。


 爽

錯誤也。解上句。


 惟天其罰殛我，

罪在朕躬。


 我其不怨。

讀作「丕恕」。○《大戴·小辨篇》孔子解忠恕，舉九知，如九服，由近及遠。


 惟厥

讀作「橜」，謂遠近皆用土圭杙柯。


 罪不

 在大，

不能測量者即有罪。


 亦不

 在多。

一次差爽，則必罪之。




傳「矧曰

引解上文。


 其尚顯聞

讀作「闚」。


 于天。」

謂窺測天度。




王曰：「於戲！封，敬哉！無作怨，

讀作「憝」。○結上「元惡大憝」。


 勿用非謀

讀「謨」，通「模」，謂作惡者不可爲楷模。


 非
 ，

民
 


 ，即
 倫。○不可爲法，不遵倫常者皆不用之。蔽

日月之食。


 時忱。

時常誠心審察。


 丕則

地球合天之大法則。


 敏德，

得也，敏求則得。○二句結上「丕率大杙」句。


 用康乃心，

安居地中。


 顧乃德，

環顧五德之方位。


 遠乃猷，

《詩》：「爲猷丕遠。」


 裕乃以民寧，

乃能安民。


 不女瑕殄。」

結上「予一人以懌」。




王曰：「於戲！肆女小子封，

舉小子以括二伯方伯。


 惟命不于常，

《大學》説此句云：「道善則得之，不善則失之。」


 女念哉！

念，讀作「驗」。


 無我殄享。

無使我享國殄滅。


 明乃服命，

乃大明服。


 高乃聽，

聽從高天以測日。


 用康

所謂《康誥》。


 乂民。」

用吉康之地，以建京師。




王若曰：

始末皆用代詞。


 「往哉，封！

《帝典》開闢南方，堯命九官往南。《雒誥》開闢西方，成王封國往西。


 勿替敬，

慎守封疆。


 典聽朕誥，

「誥」從唐石經。


 女乃以殷民

移易殷統干支。


 世享。」

享有國祚。







酒誥


此篇酉年酉月西巡之誥。西方之辰，

 



 爲閉門，可稱作「酉誥」。《書》作《酒誥》者，《禮記》「春饗孤子，秋食耆老」，饗有酒食，無酒事，從宜俗，秋食仍用酒，防其沈酗，故以酒申誥命。第十二


經成王若曰：

馬、鄭、王本及歐陽、大小夏侯三家皆作「成王若曰」，可見《酒誥》爲成王之誥。然非姬周之成王也，故用代詞。


 「明大命于妹

讀作「未」。


 邦。

統一全球之命爲大命，亦從《康誥》「大明服」生義。未邦，即京師。如《月令》「季夏中央土，黄帝所居」，《小雅》「予未有室家」，亦以中央未土爲邦畿。


 乃穆考

東顯西穆。


 文王，

據《康誥》，「顯考文王」爲周公，以周公建東京爲伯也。「穆考文王」亦指周公，以周公開闢西京爲伯也。


 肇國在西土。

西半球。


 厥誥

八月西巡狩，秋覲作誥。


 毖庶邦

内八州、外十二州。


 庶士，

八伯、十二牧。○「毖」讀作「比」。《周禮》：「大國比小國。」《易·比卦》：「建萬國，親諸侯。」「庶」乃素統標目字。


 越少正、

《月令》：「西方其帝少皞。」


 御事，

西岳伯牧諸職。


 朝夕

東洛爲朝，西洛爲夕，言朝夕以統兩京。


 曰：祀兹酒。

祀，讀作「祗」，敬也，篆隸形近而誤。




傳「惟天降命，

天統全球，懋降大命。


 肇我民，

肇啟五土五民。


 惟元祀。

《逸周書·成開》：「成王元年，大開告用。」○上三句解「明大命于未邦」。


 天

西天。


 降威，

《伏傳》：「秋冬刑罰。」


 我民用大亂喪德，

用燕喪威儀。


 亦罔非酒惟行。

《詩·賓筵》：「曰既醉止，威儀幡幡。舍其坐遷，屢舞僊僊。」


 越小大邦用喪，

上文「庶邦」。


 亦罔非酒惟辜。

《孟子》：「禹惡旨酒。」《戰國策》：「禹絶旨酒，曰：後世必有以酒亡其國者。」




「文王誥

文王奉命中央宣誥于西。


 教

解「誥」字。


 小子

即「沖子」。


 有正有事，

内外岳牧各有正方，各有職司。


 毋
 酒。

《韓非子·説林》引《書》曰：「
 


 酒，常酒也。常酒者，天子失天下，匹夫失其身。」越庶國，

上文「庶邦」。


 飲惟祀，德將無醉。

《伏傳》引《酒誥傳》曰：「天子有事，諸侯皆侍；宗室皆侍，族人皆侍。祭已，而與族人飲。宗子燕族人于堂，宗婦燕族人于房，序之以昭穆。不醉而出，是不親也。故曰：飲而醉者，宗室之意也；德將無醉，族人之志也。是故祀禮有讓，德施有復，義之至也。」


 惟曰：

誥詞。


 我民迪

讀作「軸」。


 小子，

民軸，指地中京師。《詩》：「邦畿千里，維民所止。」《大誥》：「己予惟小子。」


 惟土物

《周禮》十二土名物。


 愛，厥心臧。

心喻京師，爲首善之區。《詩》：「心乎愛矣，中心臧之。」


 聰聽祖考之
 訓，

祖喻皇祖，考喻二帝。


 越小大德，

《中庸》「小德川流」如四帝，「大德敦化」如皇。


 小子惟一。

沖子一統。


 妹土

中央未邦，九夏、九洛之心。


 嗣

嗣王。


 爾股肱

二伯。


 純，其藝黍稷，

《論語》爲政足食爲先。


 奔走事厥考厥長。

考，二伯；長，《帝謨》五長。


 肇牽車牛，遠服賈，用

《白虎通·商賈篇》引《書》言：「遠行可知也。」


 欽

 厥父母。

《白虎通》引：「欽厥父母」，欲留供養之也。


 厥父母慶，

父母，如《典》羲和，《詩》「孝孫有慶」，則兼慶皇祖。


 自洗

洗獻賓也。


 腆，

賓告旨酢主人。


 致

賓致爵，主婦致爵。


 用酒。

慶事始用酒。


 庶士有正，

《小司寇》：「令群士憲刑禁，乃宣布于四方。」


 越庶伯君子，

庶伯外官八伯，君子内官百僚。


 其爾典聽朕教。

即文王誥教。


 爾大克羞耇

養老。○鄉飲酒禮、公食大夫禮。


 惟君，

《儀禮》鄉燕，君爲主。


 爾乃飲食醉飽，

《郊特牲》：「饗禘有樂，而食嘗無樂，陰陽之義也。凡飲養陽氣也，凡食養陰氣也。故春禘而秋嘗，春饗孤子，秋食耆老，其義一也。而食嘗無樂。飲養陽氣也，故有樂；食養陰氣也，故無聲。凡聲，陽也。」


 丕

讀作「否」，謂非羞耇當飲之時。


 惟曰：爾克永觀省，

《易·觀卦》：「省方觀民設教。」


 作稽中

讀去聲。


 德。

《周禮》司稽「掌巡市而察其犯禁者而搏之」，所以糾民慝，使民一道德以同俗也。○以下酒禁之條件。


 爾尚克羞饋祀，

《儀禮·饋食禮》。祀如大夫祭五祀，士祭其先，言饋祀可許飲酒。


 爾乃自介

介，通「界」，如《伏傳》分别年齒。


 用逸。

《伏傳》：「古者聖帝之治天下也，五十以下非烝社不敢遊飲，六十以上遊飲也。」


 兹乃允惟王正事之臣，

上文有正、有事、毋
 


 酒。兹亦惟天若元德，

謂酒禁于全國，如天之大德包容。


 永不忘在王家。」

勿違王之誥教。○此完全一篇誥教之詞。




王

後王。


 曰：「封，

《伏傳》：「王曰封，惟曰若圭璧。」圭璧乃統舉五等諸侯之詞。自此以下，爲後王用誥者立説，故四見「王曰封」。


 我西土

孔子欲闢西方。《列子·仲尼》自稱「西方聖人」，《楚辭》所謂「西皇太乙」。


 棐徂邦君、

方伯。


 御事、

各邦卿大夫等。


 小子，

沖子，即外州牧。


 尚克用文王教，

以上篇文王誥教爲準的。


 不腆于酒。

腆，美也。


 故我至于今，

來今，非一時。


 克受殷之命。」

將來之殷，非已往成湯之殷。




王曰：「封！

《周禮》封人，掌封建諸侯。下同。


 我聞惟曰：

《論語》：「子曰：蓋有不知而作之者，我無是也。多聞，擇其善者而從之。」


 在昔

通作「夕」，譬喻後世。


 殷先哲王，

後世之大邦殷。


 迪畏天，

迪，讀作「軸」，地中京師，謹承鈞天。


 顯小民，

《周禮》「以爲民極，乃立天官」。


 經德

《周禮》「經野」謂都鄙，此以德爲鄙，四帝在外。


 秉哲。

《謨》：「知人則哲，能官人。」


 自成湯至于帝乙，

文同《多士》，解見《皇帝疆域·殷統干支圖》。


 咸

皆也。殷承夏統，移支于内，皆以干支分州。


 成王

迄于周統，則以成爲東心，王爲西心。


 畏相，

畏天相宅。


 惟御事

職掌土圭之官。


 厥

讀作「橜」。


 棐

即「柯」，解見《大誥》。


 有恭，

《般庚》：「各共爾事。」


 不敢自暇自逸。

《無逸》。




傳「矧曰

猶云「解曰」。


 其敢崇飲？

不敢尚飲。


 越在外服，

在王畿之外。


 侯、甸、男、衛、邦伯；

《周禮》九服由此起算，經略傳詳。《白虎通》引稱侯、甸、任、衛作國伯。


 越在内服，

王畿之内。


 百僚、庶尹、

《周禮》五官之屬三百四十八官。


 惟亞、

職有等級。


 惟服、

《周禮》九服加作十五服。


 宗工，

《曲禮》：天子六太。太宗、太工，誤作太士。太宗即《周禮》内宗、外宗。太工統考工。


 越百姓里居，

《周禮》謂之百官府。


 罔敢湎于酒，

《韓詩》説曰：「飲酒閉門不出客曰湎。」皆沈于酒之謂也。


 不惟不敢，亦不暇。

各有正事，不敢自暇。


 惟助成王德顯，

贊助周統兩京之德，顯助于天下。


 越尹人

統稱内外服諸職。


 祗辟。

祗，敬也。辟，法也。




説「我聞亦惟曰：

託之舊聞。


 在今後嗣王

此俟後明文。


 酣身，

樂酒也。


 厥命罔顯于民，

不宣酒禁于民。


 祗保

徒保己之逸樂。


 越怨不易。

民愈怨而不改易。


 誕惟厥縱，淫佚于非
 ，

非常縱樂，如紂長夜之飲。


 用燕喪威儀，

醉後失儀。


 民罔不衋傷心。

「傷」詁「衋」字。


 惟荒腆于酒，

荒，大也。腆，美也。


 不惟自息乃逸。

不思自止其淫逸。


 厥心疾恨，

過甚。


 不克畏死。

雖死不懼。


 辜在商邑，

《白虎通》引《書》曰「在商邑」，謂殷也。


 越殷國滅，無罹。

罹，讀作「離」，麗也。無附麗之者。


 弗惟德馨香祀，登聞于天，

無馨香之德以祀天。


 誕惟民怨，

小民惟曰怨咨。


 庶群自酒，

《殷本紀》：「紂以酒爲池，以肉爲林，使男女裸相逐其間。」《論衡》引《傳》語曰：「紂沉湎于酒，牛飲者三千人，爲長夜之飲。」


 腥聞在上，

僞《泰誓》「穢德彰聞」本此。


 故天降喪于殷。

天亡殷國。


 罔愛于殷，惟逸。

所以不愛于殷者，惟以縱逸之故。


 天非虐，

天豈虐殷。


 惟民自速辜。」

殷人自速其罪。○前朝弊政應當改革，紂以酒亡國，經因以酒示例。




王曰：「封！予不惟若兹多誥。

反覆申誥。


 古人有言曰：

託古爲言。


 人毋于水監，當于民監。

《戰國策》蔡澤曰：「監于水者見面之容，見于人者知吉與凶。」


 今惟殷墜厥命，

殷亡周興。


 我其可不大監

周監于殷。


 撫于時？

撫有四時，如《月令》中央黄帝，此大一統之周也。


 予惟曰：女劼毖

慎密也。


 殷獻臣，

《大誥》「民獻有十夫」，即周統遷移殷干。此「殷獻臣」即指殷十干。説詳《疆域圖》第三十八。


 侯、甸、男、衛，

《周禮》九畿由此始。


 矧太史友、

友，讀作「
 


 」，左手也。内史友，

友，讀作「又」，右手也。○《大戴·盛德》：「天子御者内史、太史，左右手也。」


 越獻臣

外以干支分州。


 百宗工，

内以太宗統宗人，以太工統百工。


 矧惟爾事，

卿大夫各執事。


 服休

地中上承天休，説在《雒誥》。


 服采；

采服與上侯、甸、男、衛互文見義。


 矧惟若疇，

九疇，九州。


 圻父薄韋
 

注



 ，

《詩·圻父》「王之爪牙」，司馬也。薄，迫也。韋，古「圍」字。司馬統轄全國。


 農父若保，

司空順時勸農以保民。


 宏父定辟，

司徒定法。


 矧女剛

剛、柔、正直三德，舉司馬以統二公。


 制于酒。

皆宜禁酒。




傳「厥或告

《秋官·萍氏》掌幾酒、謹酒。


 曰：

以下酒禁條文。


 『群飲。』

群聚飲酒。


 女勿失
 

注



 ，

勿使逃失。


 盡執抲獻
 

注



 ，

從《説文》引。○抲，訶問。獻，通「讞」，議刑也。


 以歸于周，

如《春秋》晉人執衛侯、曹伯歸于京師。


 予其殺。

革除舊弊，不能不嚴。○司虣掌禁令，禁以屬遊飲食于市者，若不可禁，則搏而戮之。




「又

又一條文。


 惟殷之迪，

進也。


 諸臣惟工

惟殷進用之諸臣百工。


 乃湎于酒，

舊染未除。


 勿庸殺之，姑惟教之。

姑且從寬待。




「有

讀「又」。○又一條文。


 斯明享，

斯，分析也。享，獻也。分析罪之輕重，其明顯有罪者教而釋之，以其獄辭獻于上。


 乃不用我教辭，

二次復犯。


 惟我一人弗恤，

不再姑息。


 弗蠲

明也。


 乃事，

不明酒禁綦嚴之事。


 時同于殺。」

一律用殺。




王曰：「封！

統誥五等諸侯。


 女典聽朕

常聽從朕之酒戒。


 毖，勿辯

慎勿置辯。


 乃司民

《秋官·司民》，掌登萬民之數。


 湎于酒。」

爲民上者能守酒禁，乃能禁民。







梓材


《梓材》繼《大誥》、《康誥》、《酒誥》後，當仍稱誥。此篇爲子年子月北巡之誥，故《梓材》古文作「杍材」。



 


杍從子，爲正北方之書。《伏傳》：「杍者，子道也。」椐父子立説，即本篇「大家」，爲《禮運》「天下一家」



 


之義。



 第十三



經王曰：「封！

《周禮》封人、封建，非康叔名。


 以厥庶民

《鴻範》「庶民惟星」，即《周禮》「都鄙」。


 暨厥臣，

内官，《周禮》「官府」。○舉内外以括邦國。


 達大家，

天下一家。○由外歸内，共爲一大家。


 以厥臣達王

皇祖爲一家之尊。


 惟邦君。

《周禮》邦國，即八州八伯，此由内及外。


 汝

統稱内外臣工、岳牧。


 若恒

《詩》「如月之恒」，《範》「卿士惟月」。


 越曰：

曰，讀作「日」。《範》：「師尹惟日。」


 我有師師：

《帝謨》：「百僚師師。」指内官。


 司徒、司馬、司空、

三公。


 尹、

大夫。


 旅。

衆也。謂士，中缺九卿。


 曰：

誥詞。○《周禮》：誥用之于會同。


 予罔厲殺人。

不虐殺人。○經以「明德慎罰」爲大綱，故封建之後言慎刑。


 亦厥君

指邦君。


 先

《論語》：「子路問政，子曰：『先之，勞之。』」。


 敬勞，肆徂

讀作「祖」，謂皇祖。○皇親勞之。


 厥敬勞。肆往，

皇使往勞，如《左傳》葵丘之齊桓，王使宰孔加勞。


 姦宄、殺人、

《康誥》「寇攘姦宄，殺越人」。


 歷人，

歷，過也。


 宥，肆

姦宄所過之家，不從坐也。○《典》：「眚災肆赦。」


 亦見

朝見。


 厥君事，

《孟子》：「諸侯朝于天子，曰述職。述職者，述所職也，無非事者。」


 彊人有

枚本作「戕敗人宥，王啟監，厥亂爲民」，此從《論衡·効力》所引。○彊，讀作「疆」。疆人，指外牧。


 王

《國語》：「荒服終王。」


 開賢
 

注



 ，厥率化民
 

注



 。

《論衡》：「賢人壯彊于禮義，故能開賢，其率化民。化民須禮義，禮義須文章，行有餘力，則以學文，能學文，有力之驗也。」




傳「曰：無胥戕，

解「罔厲殺人」。


 無胥虐，

解「歷人宥肆」。


 至于矜寡，

《伏傳》：「老而無妻謂之矜，老而無夫謂之寡」云云，與《孟子》「天下窮民」之説同爲此經之傳；然《孟子》以爲文王，恐因周公踐阼稱文王，但不當誤爲治岐。


 至于媰婦，

《説文》：「媰，婦人妊身也。」謂惠于媰孀，此由家法以推廣者也。○解上「大家」。○内八干爲子爲鰥，外十二支爲女爲寡。媰謂北方壬，婦如《論語》十亂有婦人，謂中央己。


 合由

讀作「軸」。


 以容。

測圜爲容，由地中統括全球，干支岳牧皆容納于輪輻之内。


 王

讀「皇」。


 其效

與「斆」同，申命之。


 邦君

言邦伯以統都鄙。


 越御事，

内官百執事。


 厥命

厥，讀「橜」，謂土圭測日之命。


 曷以

以，古作「
 


 」，隸變作「己」。○《詩》「曷維其己」，即紀綱字。引

弧矢測天、度地、相宅之法，與「弔」字同。


 養

富之，司空。


 引

大學六矩，彼此相反相似。


 恬，

教之，司徒。


 自古王

皇。


 若兹，

託古立説。


 監

《王制》「天子使其大夫爲三監，監于方伯之國，國三人。」


 罔

讀作「綱」，君爲臣綱。


 攸辟。

《王制》王統二伯，二伯統方伯，每州方伯統二伯，一十國。○説上王臣、邦君、庶民。




説「惟曰：若稽田，

大小九州取喻井田。説詳《疆域圖》第三十四。此與《典》、《謨》「若稽古」同意，皆虚擬之辭。


 既勤敷菑，

《爾雅》：「田一歲曰菑。」


 惟其陳修，

陳列修治。○《左傳》：「爲國家者，如農夫之務去草焉。」


 爲厥疆

《大司徒》：「制其畿疆而溝封之。凡建邦國，以土圭土其地而制其域，諸公封疆方五百里，諸侯封疆方四百里，諸伯封疆方三百里，諸子封疆方二百里，諸男封疆方一百里。凡造都鄙，制其地域而封溝之。」


 畎。

《考工記》：「匠人爲溝洫，耜廣五寸，二耜爲耦，一耦之伐廣尺深尺，謂之甽。」○《謨》：「濬畎澮。」


 若作室家，

此篇詳天下一家例，故爲大家。男以女爲室，女以男爲家。○經例，皇爲祖，二帝爲父母，八王八干爲八子，十二牧十二支爲孫。説詳《疆域圖》第三十三。


 既勤垣墉，

《大誥》：「若考作室，既底法。」《詩》：「价人維藩，太師維垣。」又：「綢繆牗户。」


 惟其塗塈茨。

修飾完繕。○一家之中，尊卑有序，藩垣堅固。


 若作梓材，

梓材，指干支。干即幹，支即支。緯説以木喻天下。《詩經》樹木多從此例。《般庚誥》：「若顛木之有由枿。」亦指干支言。此篇「梓材」義同，故《伏傳》、《論衡》皆以梓爲子道。古説十干爲九子、十子，十二支爲十二子，即從此經生義。故「梓材」古作「杼材」，恐當作「子才」，論説十人才難。《左傳》「八才子」，古義足證。説詳《皇帝疆域·十夫圖》、《六裔圖》、《十日十二辰圖》、《二十二人圖》、《三統遷移干支圖》。


 既勤樸斲，

《王制》「造士」，作育人才。


 惟其塗丹雘。

干支分州，莫不拱衛中央。○地中京師，當天之赤道。○此節純取譬喻，爲經中大例。




「今

來今。


 王惟曰：

此爲後王設立誥詞。


 先王

由後溯前。


 既勤用明德，

舉賢。○《帝謨》九德官人。


 懷

《詩》：「懷德爲寧。」


 爲夾，

二伯夾輔。○《左傳》公、太公夾輔成王。


 召庶邦享

大行人以九儀辨諸侯之命，等諸臣之爵，以同邦國之禮，而待其賓客。上公、諸侯、諸伯、諸子、諸男廟中將幣，皆三享。《大戴·朝事篇》亦詳此禮。


 作，兄弟

《吕刑》伯兄、仲叔、季弟。


 方

每方一岳、兩伯、三牧，四方八伯、十二牧。


 來，

巡狩之方岳牧來朝，同寅之年來會京師。


 亦既用明德。

《大司徒》「封建」。


 后

《典》「群后」乃岳牧之統稱。


 式典集，

即上文「監綱攸辟」。


 庶邦丕享。

《詩》：「莫敢不來享。」《周語》：「賓服時享。」


 皇天

天包地球，皇配天，統全球。


 既附

枚本作「付」。


 中國民

《孟子》：「中天下而立，定四海之民。」


 越厥疆

《大司徒》：「制其畿疆。」又：「制其畿方千里而封樹之。」故《周禮》皇制每畿千里，十五畿共爲三萬里。


 土

五土、十二土。○《内經》：「五運六氣，移光定位，以地應天。」


 于先王，

法古。○大統之制，歸功前王，故大宗伯六言「享先王」。


 肆王

後王。


 惟德

《論語》：「爲政以德。」


 用，和

《董子》：「天有兩和，以成二中。」謂東西中春、中秋之中，《雒誥》、《召誥》因以建兩京。


 懌

詁「和」字。


 先後迷

《易·坤卦》：「先迷後得。」謂地球東西晝夜相反。


 民，用懌

《周禮·大宰》：「三曰禮典，以諧萬民。」


 先王受命。

先王受天明命，始建兩京。


 己，

京師。○兩京皆以己居中，説詳《疆域圖》第三十八。


 若兹

東國洛。


 監！

大宰建牧立監。




傳「惟曰：欲至于萬年，

俟後施行。


 惟王

皇祖。


 子子孫孫

皇之子爲帝，帝之子爲王。皇之孫爲王，帝之孫爲伯。


 永保民。」

此俟後明文。經以十八篇爲《中候》，爲後來皇帝立法，師表萬世。故經非古史，亦非粉飾諛辭。







周五篇 


經據衰而作，此五篇自《顧命》以後，周德漸衰，降而東遷，《春秋》以作。故《甫刑》、《文侯命》皆在春秋以前。由此尚推，即《中庸》所謂「攷諸三王」、「祖述堯舜」也。五篇分五方，《顧命》居中，餘四篇如四嶽，與典、謨、貢、範相應。蓋小爲一王之四嶽，大爲四帝之四鄰。騶子附傳「驗小推大」之説，實爲《書經》總例。《鮮誓》東，《秦誓》西，二篇皆「公曰」，即王統二伯稱公之義。《甫刑》南，《文侯命》北，二篇皆「王曰」，如《帝典》之羲和，顓頊之南正重、北正黎。帝之二伯稱王，再尚推之，是爲《皇道篇》之羲和，即堯舜二帝也。五篇小大悉備，由四嶽升爲二伯，由二伯進爲二王，由二王進爲二帝，統歸于皇，蓋逆數以俟後施行也。説詳《皇帝疆域圖》二十四及《世界哲理箋釋》。故《顧命》之王，以小統爲基，大之則爲皇，周亦大小共同之國號，有小邦周，又有大邑周也。










顧命


《金縢》詳武、周傳賢之事，如堯、舜，爲皇學；《顧命》詳成、康傳子之事，如禹、啟，爲王學。此篇特詳嗣王承繼大位之典禮，自「帝舜受終文祖」以下，歷代禪繼皆用此禮。《論語》「禮之用，和爲貴，小大由之」是也。



 第十四


此一篇居中，統二誓命、刑典、《大學》；《康誥》居中，統《舅犯》、《楚書》、《孟獻子》、《秦誓》，同爲一王四嶽之世局。







序維四月，

月不繫年，所以俟後。《史記》三代但爲《世表》，無年表，其言曰：「孔子序《尚書》，略無年月。後儒謂成王即位三十年，又以爲二十八年者，皆肊揣之説也。」


 哉生霸，

三日。


 王有病，不豫。

晉本作「王不懌」，此從班《律曆志》引，解詳《金縢》。


 甲子，

《大誓》伐紂，《召誥》涖朝，皆同用甲子，若事實，不如此奇巧。


 王乃洮沬水，

洮，洮髮。沬，靧面。


 相

内臣扶相。


 被冕服，憑玉几。

《中論·法象篇》：「顛沛而丕亂者，成王其人也。將崩，體被冕服，然後發顧命之辭。」


 乃同，

《禹貢》「十有三載乃同」，爲寅年之大會同。此宣布顧命，亦當會同群臣。


 召太保奭、

司空公。


 芮伯、肜伯、

二卿。


 畢公、

司馬，公。


 衛侯、

出封爲方伯，入王朝爲卿。


 毛公、

卿。○二公四卿，與《皇道篇》羲和四子相應。


 師氏、

地官師氏，使其屬帥四夷之隸，各以其兵服守王之門外。


 虎臣、

夏官虎賁氏，王在國則守王宫，國有大故則守王門，大喪亦如之。


 百尹、

宫中百司。


 御事。

朝外執事諸職。




經王曰：「於戲！疾大漸，

進也。


 維幾，

瀕危。


 病日臻。

解「大漸」。


 既彌留，

解「維幾」。


 恐不獲誓言嗣，

恐不及言後嗣繼位之事。○小統傳世，家天下。


 兹予審訓命女。

訓命二公四卿。○以下命詞。


 昔君

讀作后。


 文王、武王

文、武如堯、舜二帝，爲皇二伯，故稱后，即建二雒之周公。○周以武王開國，文乃追王，不可與武並稱，以墮文之臣節。


 宣重光，

古文家稽古帝舜重華協于帝之説，以堯舜二帝爲重華。《伏傳》：「八伯歌曰：日月光華。」即舜。此經生義。故《書經》由小推大，前後一轍。


 奠

定也。


 麗

二帝分治天下，疆域相附麗。


 陳教則

陳列教法。


 肄。肄

□□也。


 不違，

讀作「丕圍」。○爲地球之大，而勤勞求治。


 用克達殷，

讀作「撻殷」，即《伏傳》「二年克殷」。


 就

從漢石經。


 大命。

《君奭》：「割申觀寧王之德，其集大命于厥躬。」又曰：「偶王在亶，乘兹大命。」


 在後

後世。


 之侗，

通僮，僮昏無知。


 敬御天威，

恭承天命。


 嗣守

繼體守文。


 文武

王統于文武二帝。


 大訓，

大統乃稱大訓，即《立政》「丕訓」，《雒誥》「弘訓」。


 無敢昏逾。

昏昧逾越。


 今

來今。


 天降疾殆，弗興

興起。


 弗悟。

悟通寤。


 爾

二公四卿。


 尚明時朕言，

尚于明時聽朕命。


 用敬保元子釗，

釗當作某，經不專爲成康記事，《金縢》作「元孫某」。


 弘濟于艱難，

成康隆盛之世，不爲艱難。所謂艱難，指後世内憂外患之時局言。


 柔遠能邇，

文同《帝謨》，解並詳。


 安勸小大庶邦。

先小後大，驗小推大。庶邦，猶《春秋》之稱諸侯。


 思

《鴻範》五事，思爲元首，居中御外，乃天下一人例。


 夫人自亂

治也。


 于威儀。

一人自治，則有威可畏，有儀可象。


 爾無以釗

讀作某，空白俟後。


 冒貢

進也。


 于非幾。」

讀作畿。《周禮》王畿千里。○非王畿而冒進之，是未得地中也。


 兹即

即，從漢石經。


 受命。

命詞止此。




傳還出，

二公四卿退而出。


 綴衣于庭。

群臣侍疾于路寢，設帷幄。


 越翌日乙丑，

由上文甲子推得之。


 王崩。

班《律曆志》、《白虎通》引《書》作「成王崩」，《周禮》「天府」司農注引《顧命》無「成」字，東晉本同。據《春秋》天王崩不舉謚，故此經不當云成王崩。




太保命

君薨，聽于冢宰。


 仲桓、南宫髦

王官，二大夫。


 俾爰齊侯吕伋，

司馬所屬之下卿。


 以二干戈、

二干，二戈。


 虎賁百人

《周禮》：虎賁氏掌先後王而趨以卒伍。


 逆子

《春秋》書子法。


 釗

《白虎通·爵篇》：「父歿稱子某者何？屈于尸柩也。」


 于南門之外，

《大戴·保傅篇》南學。


 延入翼室，

《毋佚》：「高宗亮闇。」《白虎通》引《禮·閒傳》曰：「父母之喪，居倚盧于中門外東牆下，户北向。」


 恤宅宗。

憂居爲喪主。


 丁卯，

王崩之二日。


 命作册。

《雒誥》「王命作册」，此不稱王，《白虎通》篇：緣始終之義，一年不可有二君也。○此册命太保爲伯相。


 度

詁下「越」字。


 越七日，

《王制》：天子七日而殯。


 癸酉，

乙丁癸皆柔日。


 伯相

二伯爲相。○伯相即冢宰之變稱。


 命

《論語》：「百官總己以聽于冢宰。」


 士

司空、司徒二公所屬之士，命之職掌陳設諸物。


 須材。

材力之人，司馬所屬之士，命之執惠戈等器。


 狄設

《喪大記》：狄人設階，小臣復。復者，朝服君以卷。


 黼衣
 

注



 、

《明堂位》：天子負斧依，司几筵，王位設黼衣。


 綴衣。

《周禮》：幕人，大喪共帷幕、帟綬。掌次，凡喪，王則張帟三重。○此即詳繼體即位之禮。以下敷設皆在祖廟。




傳牖閒南鄉，

王位。○《司几筵》依前南鄉。


 敷重篾席，

馬曰：蔑，纖篛。許慎引布重莫席，蒲席也。


 黼純，

緣以黑白雜繒。


 華玉，

五色玉。


 仍几。

司几筵，設莞席、紛純，如次席、黼純，左右玉几。又凶事仍几，下同。


 西席
 

注



 東鄉，

廟中堂西。


 敷重厎席，

厎，青蒲也，俗作
 


 。綴純，

緣以雜彩。


 文貝，仍几。

《司几筵》：諸侯祭祀，席蒲筵繢純，加莞席紛純，右彫几。


 東序西鄉，

廟中堂東。


 敷重豐席，

刮涷竹席。


 畫純，

以雲氣畫之爲緣。


 雕玉，仍几。

司几筵，酢席莞筵紛純，加繅席畫純，左彤几。


 西夾南鄉，

西夾室在西序後。


 敷重筍席，

《爾雅》：「筍，竹萌。」「萌」與「笢」通。《説文》：「竹膚也。」徐鍇云「竹青」。


 玄紛純，

以玄組爲之緣。


 漆仍几，

《司几筵》：「凡喪事，設韋席，右素几。」


 越玉五重，

五等圭璧，國之重寶，即《帝典》五瑞、五玉。○此句宜在「陳寶」下，因陳西夾，故連文于此。




陳寶，

《天府》：「凡國之玉鎮、大寶器，藏焉。若有大祭大喪，則出而陳之。」


 赤刀、

周人尚赤，故刀赤色。


 大訓、

《立政》「丕訓德則」，即杙柯測量之丕則。


 弘璧、

《玉人》：「璧羨度尺，好三寸以爲度。」


 琬琰

《玉人》：「琬圭九寸，而繅以象德。琰圭九寸，判規以除慝，以易行。」


 在西序。

堂之西。


 大玉、

《玉人》：「大琮十有二寸，射四寸，厚寸，是爲内鎮，宗后守之。」


 夷玉、

《周禮》夷服所貢之玉。


 天球、

天文圖，天形圓如球。


 河圖

地球圖，水道詳而山脈顯，與天球對，非宋人所謂河圖。○《春秋命曆序》：「河圖，帝王之階，圖載山川州界之分野。後堯壇于河，受
 

注



 龍圖，作《握河紀》。逮虞舜夏商，咸亦受焉。」


 在東序。

堂之東。


 胤之舞衣，

胤，國名。○以下技藝之寶。


 大貝、

《伏傳》：「散宜生之江淮之浦，取大貝，如車渠。」


 鼖鼓

《韗人》：「鼓長八尺。鼓四尺，中圍加三之一，謂之鼖鼓。」《大司馬》：「諸侯執賁鼓。」


 在西房。

序之室爲房。○《伏傳》：「東房、西房各九雉。」


 兑之戈、和之弓、

《考工記·弓人》：「九和之弓。」則「兑」恐即古「銳」字。


 垂之竹矢

垂，堯時工官。竹矢，《禹貢》箘簵所製。


 在東房。

解見西房。○《周禮·司弓矢》：「大喪，共明弓矢，于葬時用之。」




大路

巾車，王之五路，一曰玉路，以祀。


 在賓階面，

西面階。


 贅路

二曰金路，以賓。


 在阼階面，

東面階。


 先路

三曰象路，以朝。


 在左塾之前，

門側堂爲塾。左塾在畢門之左。


 次路

五曰木路，以田，以封蕃國。


 在右塾之前。

右塾在畢門之右。○《典路》：「掌王之五路。」大喪則出路。此不陳革路，《車僕》：「大喪廞革車，于葬時用之。」




二人爵

赤黑色。


 弁，

周弁。


 執惠，

三隅矛。


 立于畢門

祖廟之門。


 之内。

廟門内左右各一人。


 四人騏
 

注



 

青黑色。《詩》：「其弁伊騏。」


 弁，

司服五弁，此見其二。


 執戈上刄，

戈，漢之鉤戈戟。


 夾兩階

東西階各二人。


 
 。

堂廉曰
 


 。一人冕，

周冕。


 執劉，

漢之鑱斧。


 立于東堂。

東廂之前堂。


 一人冕，執戉，

大斧。


 立于西堂。

西廂之前堂。


 一人冕，執戣，

《説文》：「戣，兵也。」


 立于東垂。

東序之東階上。


 一人冕，執瞿，

漢之二鋒矛。


 立于西垂。

西序之西階上。


 一人冕，

司服五冕。


 執銳，

《説文》：「銳，讀若兑。」


 立于側階。

東房北嚮之階。




王

《白虎通》：「天子大斂之後稱王者，明士民不可一日無君也。」


 麻冕

三十升布。○《白虎通·紼冕篇》：「麻冕者，周宗廟之冠也」云云。


 黼裳，

裳有文者。○《白虎通》：「此斂之後也。」


 由賓階
 。

自西階升堂。


 卿士

二伯。


 邦君

八伯以下。


 麻冕蟻裳，

蟻，色玄無文。


 入即位。

各就臣位。○《周本紀》：「二公率諸侯以太子釗見于先王廟中。」


 太保、

即冢宰攝政，稱伯相，朝王仍稱太保，下同。


 太史、

《金縢》史。


 太宗

春官大宗伯。


 皆麻冕彤裳。

彤黄赤色。


 太保承玠

《説文》：「玠，大圭也。」《考工記·玉人》：「大圭長三尺，杼上終葵首，天子服之。」


 圭，

《金縢》圭璧。


 上宗

《周禮·大宗伯》：「大喪朝覲，則爲上相。」


 奉同

同，當作「冃」，即古「冒」字。


 瑁，

瑁以釋同，下但言同。○《伏傳》：「古者圭必有冒，言下之必有冒，不敢專達也。天子執冒以朝諸侯，見則覆之。故冒圭者，天子所以與諸侯爲瑞也。」諸侯執所受圭，以朝于天子。


 由阼階
 。

東階。


 太史秉書，

册命。


 由賓階
 。

西階。


 御

奉也。


 王册命

即《顧命》，如《召誥》，王若，公誥。○經舉王以示例。


 曰：

册命之詞。


 「皇后

《詩》「皇皇后帝」，則皇后乃皇帝之稱也。成王爲王，不得稱皇帝。後世小統自尊，或有僭越，然由王尚推，雖帝與皇禪位，册命亦當如是。


 凭玉几，

王將崩，凭玉几發顧命，所謂「明時朕言」。


 道揚末命，

臨終之命。


 命女嗣訓，

小統傳嗣。


 臨君周邦，

言邦，非天下之比。《詩》「周雖舊邦」。


 率循大卞，

《康誥》「丕率大戞」，即大杙土圭法。


 燮

合也。


 和

《董子》「兩和」，《地官·大司徒》：「地中陰陽之所和。」


 天下，

由小推大，即《伏傳》所謂大洽。


 用對

枚本作「答」。○《淮南·地形訓》：「大九州正中冀州，中土上對。」《天文訓》：「九野，中央鈞天。」又蕭吉《五行大義》：「北斗九星，下對九州鈞天，數五，屬斗第五。衡星應中宫，對豫州。」引説共詳《地理辨證補證》。


 揚文武之光訓。」

文武，二帝也。王統于帝。




王

《白虎通》：「故先君不可得見，則後君繼體矣。」


 再拜，興，

受命之禮。


 答曰：「眇眇予末小子，

對皇后言末。○《曲禮》：「天子未除喪，曰予小子。」


 其能而

通「耐」，古「能」字，旁注誤入。


 亂四方，

亂，治也。


 以敬忌天威。」

皇配天。


 乃受同

同作冃。○《白虎通》：「王再拜，興，乃受同，明爲繼體之君也。」


 瑁。

解見上。




傳王三宿，

肅也。肅以進爵者三。


 三祭，

三祭酒。


 三
 。

三奠爵。
 


 ，鄭作「宅」，謂卻行復本位也。上宗曰：「饗。」

勸神之詞。○此祭于殯宫也。




傳太保受同，

讀作「冃」，不言瑁，此《伏傳》復圭之制。以下諸侯皆然。


 降，盥，

下堂盥以示潔。


 以異同

《説文》：「同，爵名也。」臣不敢襲君之爵，故用異同。


 秉璋以酢。

《祭統》：「君執圭瓚祼，大宗伯執璋瓚亞祼。」太保即用此禮以祭殯宫。


 授宗人

小宗伯。


 同，

以酢爵授于小宗伯。


 拜，

向殯宫拜。


 王答拜。

王從旁答拜。


 太保受同，祭，

解上「秉璋以酢」。


 嚌，

讀「
 


 」，升堂也。上言降，此言
 。宅，

卻行而退，王三宅，太保一宅。


 授宗人同，拜，王答拜。

解見上。


 太保降，

因
 


 故降。收。諸侯

收，糾也，聚也。○言外官以統内職。


 出

太保糾率百官出。


 廟門

此可證其在祖廟也。


 俟。

待朝新君。




王

此踰年改元即位稱王。舊以此爲《康王之誥》。○《白虎通》：「稱王以接諸侯，明已繼體爲君也。」


 出在應門之内，

《伏傳》：「諸侯之宫，三門三朝。皋門内曰外朝，應門内曰内朝，路門内曰路寢之朝。」《禮·明堂位》：「魯太廟，天子明堂；庫門，天子皋門；雉門，天子應門。」


 太保

司空。○朝見新王，不稱冢宰。


 率西方諸侯

《秦誓》、《文侯命》西兼北，統四州。○西如《皇篇》和公統和仲、和叔。


 入應門左，

《大誓》：「左杖黄鉞。」《左傳》：「周公將左軍。」


 畢公

司馬。


 率東方諸侯

《費誓》、《甫刑》東兼南，統四州。○東如《皇篇》羲公統羲仲、羲叔。


 入應門右，

《大誓》：「右秉白旄。」《左傳》：「虢公將右軍。」○《王制》：「八伯各以其屬屬于天子之老二人，分天下爲左右，曰二伯。」○全書皆以二伯立綱。《皇道篇·帝典》羲、和，《帝謨》禹、皋，《三王篇》微子、西伯，《金縢》二公之類是也。


 皆黼黻

《帝謨》：「黼黻希繡。」


 衣黄朱紼

 。

天子朱紼，侯黄朱，即赤紼。○「黼黻衣黄朱紼」從《白虎通》引。


 賓稱

王後陳詞。


 奉玠

 圭

《考工記·玉人》：「鎮圭尺有二寸，天子守之。」


 兼幣，

《帝典》：「五玉，三帛，二生一死摯。」《周禮·大宗伯》：「玉作六瑞，禽作六摯。」


 曰：

稱詞。


 「一二

二伯。


 臣

内官。


 衛，

外官。○言衛則内包男、采，外包蠻、夷、鎮。


 敢執壤奠。」

九服九貢，各以其所貴寶爲摯。


 皆再拜稽首。

朝覲之禮。


 王義

宜也。


 嗣德

嗣繼前王之德。


 答拜。

《秋官·司儀》：「土揖庶姓，時揖異姓，天揖同姓。」


 太保

一公。


 臮

通作「暨」。


 芮伯

一卿。


 咸

舉左伯所屬卿、大夫、士，即兼右伯所屬卿、大夫、士。


 進，相揖，

群臣相揖定位。


 皆再拜稽首

百二十官，朝覲新王。


 曰：

《伏傳》：「《顧命》後有《
 


 命》。」
 象左右二臣。夰從大，而八分之，即太保畢公分左右率群臣致詞也。《書序·畢命篇》亦從此析義立名。「敢敬告天子，

《白虎通》：「王亦稱天子。」


 皇天

皇統全球，天包大地。


 改大邦殷之命，

非已往之小殷。


 維周

繼大邦殷者，必爲大邑周。


 文武

東文西武，二伯徽稱。説詳《雒誥》。


 誕受羑若，

馬曰：「羑，道也。若，順也。」○謂順天道而受命。○舊以爲文囚羑里，何以牽涉武王？


 克恤西土。

《雒誥》：「建闢兩京，自東而西，其道順。」


 維新陟王

《竹書》：「凡帝王崩皆曰陟。」


 畢協賞罰，

悉當其功罪。


 戡定厥功，

戡，克也。


 用敷遺後人休。

遺留後人以休美。


 今王

來今之後王。○小爲王，大爲皇。


 敬之哉！

敬以即位。


 無壞我高祖寡命

 。」

《説苑》：「繼體守文之君，其始封爲高祖。」




王

踰年稱王，如《春秋》踰年稱公。


 若曰：

以下爲後王即位改元布告天下之誥，非真康王之詞，故用代詞。


 「庶邦

猶《春秋》之稱諸侯。


 侯、甸、男、衛，

舊周無此五服名。


 維予一人釗

釗，原作「某」，後儒易「釗」字。


 報誥。

舊所謂《康王之誥》即此。


 昔

古通「夕」，謂後世也。


 君

讀作「后」。


 文武

二雒二伯，解見上。


 丕平

讀作「辯」，亦作「便」。○《皇道篇》四方四辯，《鴻範》「皇道便便」。


 富，

同田爲富。《易》曰：「富以其鄰。」四帝四鄰，二雒二鄰，同用井田法劃分九州。


 不

讀「丕」。


 務咎，

《鴻範》咎徵，用陰干柔日，爲西半球，與休徵東半球用陽干剛日對。經義東球己闢，乃專務其功于西，故曰「丕務咎」。


 厎至

解「厎」字。


 齊

東西齊同，政治劃一。○《王制》：「齊其政，不易其宜。」


 信，用

信，國之寶也。


 昭明

解「昭」字。


 于天下。

西京統馭天下。


 則亦

《説文》「亦」象兩腑，喻兩雒。


 有熊羆之士，

《詩·斯干》：「維熊維羆，男子之祥。」八干爲男，分主八州。


 不二心之臣，

外十二牧，十二女。《詩》：「女也不爽。」


 保乂

「乂」即《地官》地中，陰陽之所交。


 王家，

《周禮》「百物阜安，乃建王國」，即方千里之王畿。


 用端命于上帝。

地中王畿，上應天端。「用端」如上文「用對」。○《春秋合誠圖》：「天皇大帝，北辰星也。含元秉陽，舒精吐光，居紫宫中，制御四方。」


 皇天

皇則配天。


 用訓

順也。


 厥道，

天有九道，皇則順天而行。


 付畀四方，

《月令》四時施化四方。


 乃命

《皇道篇》開宗之「乃命」爲皇命，由此尚推。


 建侯

《周禮·大司馬·職方氏》：侯爲九畿九服之始。


 樹屏，

屏乃《板》詩六畿之一，爲外州六千里，合九畿爲十五畿，共三萬里，姬周無此疆域典制。


 在我後

百世之後。


 之人。

待其人而後行。


 今予一二伯父，

《曲禮》：「天子同姓謂之伯父。」不言伯舅，主答太保畢公。


 尚胥暨顧，

皆及受顧命之重。


 綏

安也。


 爾先公

周統東京干支。


 之臣服于先王。

内服陽干陽支，外服陰干陰支。


 雖爾身在外，

外，指西雒。○周統西京干支，與東京不同。説詳《皇帝疆域·三統干支圖》。


 乃心罔不在王室。

東京。○小爲《春秋》王室，大爲全球之皇室。


 用奉恤

憂勤也。


 厥若，

讀作「羑若」。


 無遺鞠子羞。」

「鞠子」即「胄子」。胄子，太子在太學時之稱。○姬周之康王，本方三千里之王耳，經以之驗小推大，繼《雒誥》之後，以爲兩京統一之皇。猶禹本王統，因承帝禪，遂以爲戴九天、履四時之皇。驗推之例，全書一轍，《論語》所謂「志于道」是也。




傳群公

《周禮》：「諸公之封方五百里。」舉公以包侯、伯、子、男。


 既皆聽命，

聞即位建元之命。


 相揖，趨出。

與上咸進相揖相應。


 王釋冕，

冕，涖朝吉服，朝罷則釋之。


 反

反居亮闇。


 喪服。

喪服三年然後除。《毋佚》：「高宗亮闇，三年不言。」是也。此經制也。《帝典》：「百姓如喪考妣三年。」是臣民皆爲君三年服也，此孔經文明之制也。考之事實則否。《左·昭十五年傳》「景王葬穆后，既葬，除喪」，《春秋·閔二年》吉禘于莊公，《孟子》魯、縢未行三年喪，此皆姬周通行之禮制。後儒謂周公制禮、尊姬旦以抑孔子之説，可不攻而自破也。







甫刑


南嶽。○《墨子》作「吕刑」。《國語》：「堯胙四嶽，命爲侯伯，賜姓曰有吕。」許慎説太嶽爲禹心吕之臣，故封吕侯。《史記》、《論衡》作「甫侯」。《詩·揚之水》申甫許皆南方國。是吕其氏，而甫其國也。《左傳》：「許，太嶽之胤。」據《説文》，則「甫」亦太嶽。《書》終四嶽，首《甫刑》，先南，與堯時太嶽封南如出一轍，即《雅》詩《崧高》首南之義也。



 第十五


《周禮·秋官》全爲此篇之傳。







序維甫命，

此與《皇篇》「申命羲叔」大小相應。○《論衡·非韓篇》：「穆王之世，任刑治政，亂而無功，甫侯諫之。」


 王享國百年，

《史·本紀》：「穆王即位，春秋已五十矣。」《竹書》：「穆王即位五十五年陟。」


 
 

同「耄」，鄭作「旄」，班固作「眊」，枚作「耄」，義皆同，謂二伯二老，即甫侯也。○《書緯刑德放》：「周穆王以吕侯爲相。」


 荒，

《史記·匈奴傳》：「周道衰，荒服不至，穆王作甫刑之辟。」○王官舉耄，外服舉荒，由近及遠。


 度作詳

 刑，

量度時宜，以作詳審之刑。


 以詰四方。

制刑于中，以告四方。




經王曰：「若古

《帝典》「曰若稽古」，敘帝堯之文化。《周書》「王曰若古」，記蚩尤之蠻野。文野懸殊，乃見經史之别。


 有訓，

《大雅》：「古訓是式。」


 蚩尤維始作亂，

《史記》：「蚩尤作亂，神農不能征，軒轅代之，爲黄帝。」《董子·改制篇》：「周人之王，尚推神農爲九皇，而改號軒轅，是爲皇帝。」則合神農、軒轅爲一。


 延及于平民。

即齊民。


 罔不寇賊，

蚩尤作五兵，民挾之以爲暴。


 
 義

王符引作「消義」，疑當作「梟義」。


 姦宄，

鄭本「宄」作「軌」，寇賊姦軌，文同《帝典》。


 敓

同「奪」。


 攘

强取人物。


 撟虔。

矯詐殺人。○詁上二句。


 苗民匪用命，

不用神農軒轅之命。○此從《禮記·緇衣》篇引，晉本作「弗用靈」。


 制以刑，

《墨子·尚同》中引作「苗民否用練折則刑」，共有四字不同，可見《書經》今古文轉變甚多，不可究詰。兹編雖有更易，咸以「讀作」代之，不敢改經也。


 維作五虐

《墨子》作「五殺」。


 之刑曰法。

《尚同》中有「苗之制五刑，以亂天下，則此豈刑不善哉？用刑則不善也，故遂以爲五殺。」


 殺戮

大辟之刑。


 無辜，

刑及無罪。


 爰始淫爲劓、

割鼻。


 刵、

讀作「刖」，即下文臏刑。


 斀、

晉本作「椓」，破陰也，即下文宫刑。


 黥，

黥面，即下文墨刑。○合上大辟爲五刑，皆肉刑也。


 越兹麗刑并制，

于麗法者必刑之，并牽制無罪。


 罔差有辭。

雖有辨辭，不爲差别。




傳「民興胥漸，

《伏傳》：「唐虞象刑而民不敢犯，苗民用刑而民興犯漸。」


 泯泯棼棼，

昏亂。


 罔中于信，

不合于誠信。


 以覆詛盟。

雖詛盟，亦覆敗。○《論語》：「齊之以刑，民免無恥。」


 虐威庶僇，

虐殺甚衆。


 旁

 告無辜于天帝

 。

《論衡》變動説。此言蚩尤之民被寃，旁告無罪于上天也。


 天帝

 監民，

天視自我民視。


 罔有馨香德，刑

用刑而不用德。


 發聞維腥。

腥聞于天。




「皇

董子尚推神農爲九皇。○《大戴·五帝德》首黄帝，乃天帝在人，如《月令》黄帝者乃爲皇。


 帝

帝顓頊兼包帝嚳。○據《楚語》，顓頊以前，人能登天，是顓頊乃皇運之終，帝運之始也。


 哀矜庶僇之不辜，

哀其無罪被僇。


 報虐以威，

以兵威除暴。


 遏絶苗民，

剿絶爲亂之民。


 無世在下。

《禮記·緇衣》：「《甫刑》曰：『苗民匪用命，制以刑，惟作五虐之刑，曰法。』是以民有怨德，而遂絶其世也。」


 乃命

「乃命」上冠以「皇」，故《皇道篇》以「乃命」始，爲皇命。


 重黎，

如「乃命羲和」。○《揚子》：「或問：『南正重司天，北正黎司地，今何僚也？』曰：『近羲，近和。』『孰重？孰黎？』曰：『羲近重，和近黎。』或問黄帝終始，曰：『託也。』」


 絶地天通，

重黎即天地二官，通則《山經》、《楚詞》，神遊往來，絶則如《春秋》。○《楚語》昭王問于觀射父説。


 罔有降格。

降格，謂達地通天。○解上句。○此下「群后之肆」三句，《墨子》引在「有苗」下，今從之。




「皇帝

《尚書》帝堯、帝舜合爲《帝典》，此兼皇言之，可見《帝典》中寓有皇道。


 清問

《典》：「詢于四嶽」，「咨十二牧」。


 下民，

《謨》曰：「下民昏墊。」舜闢南半球，爲下方，故「民」爲下民。○枚本此下有「鰥寡」二字。


 有辭有苗，

《謨》「苗頑弗即工」，謂南方頑民如中國之苗。○枚本作「于苗」。


 曰群后

内外嶽牧之稱。


 之肆

枚本作「逮」。


 在下，

南半球嶽牧徧布于下方者。


 明明不

枚本作「棐」，通「匪」。


 常，

天命靡常。


 矜寡不

枚本作「無」。


 蓋。

不葢蔽下情。


 德威維威，

《大學》「新民」。司馬，征伐。○枚本作「惟畏」。


 德明維明。

《大學》「明德」，司空封建。○《禮·表記》引此二句，以爲非虞舜孰能如此。乃名三后，枚本作「乃命」。名、命古通。


 恤功于民：

恤，憂也。《孟子》：「聖人之憂民如此。」


 伯夷降典，

堯時伯夷以大嶽典禮，即《周禮·大宗伯》爲司徒卿。


 哲

通「折」。


 民維刑；

折獄乃秋官司寇之職，伯夷爲司寇，當在皋陶爲伯時，後遷司馬，爲伯。《吕覽·察傳篇》：「重黎舉夔。」以伯夷比重黎，乃爲伯之證。《孟子》謂伯夷爲天下大老，是也。然不宜誤爲文王時人。


 禹平水土，

司空，公。○《周禮》地官職。


 主名山川；

《貢》九州山水推之全球，皆禹所命名，實經託之也。


 稷

司空，卿。


 降播種，農殖嘉穀。

《孟子》：「后稷教民稼穡，樹藝五穀。」


 三后成功，

《尸子》：「舜舉三后而四死除。何爲四死？飢渴、寒暍、勤勞、鬬争。」


 維假

假，通格，至也。枚本作「殷」。


 于民。

《墨子》：「三聖人者，謹其言，慎其行，精其思慮，索天下之隱事遺利，以上事天，則天鄉其德，下施之萬民，萬民被其利，終身無已。故先王之言曰：此道也，大用之天下則不究，小用之則不困，修用之則萬民被其利，終身無已。」


 爰

枚本作「士」，以爲皋陶。經言三后，必無皋陶。


 制百姓于刑之衷，

枚本作「中」。○《後漢·梁統傳》引：「經曰：『爰制百姓于刑之衷。』孔子曰：『刑罰不衷，則人無所厝手足。』衷之爲言，不輕不重之謂也。」


 以教祇

敬也。


 德。

《白虎通·三教篇》：「地道謙卑，天之所生，地敬養之，以敬爲地教也。故《尚書》曰：『以教祇德。』」《董子》四法：「天將授禹，主地法夏而王。」此言禹受舜禪。


 穆穆在上，

當作「在下」。


 明明在下，

當作「在上」。○《大戴·五帝德》：「禹平九州，戴九天。」


 灼于四方，

上下四方即六宗。○《大戴》：「禹履四時，據四海。」如《月令》之黄帝。


 罔不

讀作「網丕」，謂禹居中爲皇統，六宗若網在綱，有條而不紊。


 維德之勤。

《國語》：「禹勤民事而水死。」《史記·李斯傳》：「禹疏九河，決渟水致之海，而股無胈，脛無毛，手足胼胝，面目黧黑，雖臣虜之勞，不烈于此矣。」




傳「故

故，通「詁」，即訓詁。


 乃明于刑之衷，

解上句。


 率乂于民

乂，古「五」字，象地中氣交。


 棐

杙柯。


 彜。

常用杙柯以求三萬里之地中。


 典獄

《周禮》典司獄訟諸職。


 非訖于威，

不當終于立威。


 維訖于富。

讀作「福」。○惟當終于作福。○《伏傳》：「子張曰：堯舜之主，一人不刑而天下治，何則？教誠而愛深也。」


 敬忌而罔有擇言在躬

 ，

《表記》：「子曰：『君子不失足于人，不失色于人，不失口于人。是故君子貌足畏也，色足憚也，言足信也。』《甫刑》曰：『敬忌而罔有擇言在躬。』」


 維克

肩也。


 天德，

肩任天德。《大戴》「戴九天」之説本此。


 自作元命，

大命。○全球皆禹所開通，故曰「自作」。


 配享在下。」

皇配天而享天禄于下。




王

一王。○《董子·改制篇》：「王者有不易者。」


 曰：「嗟！四方

四方即四時。此節王承皇帝之後，當是禹爲夏王。據《大戴》謂「禹履四時，據四海」，蓋小爲王統三千里之四方，大爲皇統三萬里之四方，故禹有伯禹、帝禹、大禹之目。經託禹以爲大小統之樞紐。○《詩》：「商邑翼翼，四方之極。」《董子》：「主天法商而王。」


 司政典獄，

讀作「嶽」。○四方，四正，四嶽。


 非爾

讀作「邇」。○三萬里之遠。


 維

四維。


 作天

皇配天。


 牧？

十二牧統于四嶽。


 今爾何監？

《王制》監，大夫。《周禮·天官》：「建其牧，立其監。」


 非時

四時，四方，四嶽。○《王制》：「天子使其大夫爲三監，監于方伯之國。」


 伯夷

禹時伯夷爲伯。


 播刑之不迪？

不迪，從《緇衣》引，讀作「丕軸」，謂大地球之地中。


 其

讀作「基」。○「丕軸基」，猶《立政》所謂「丕基」。○《左·昭六年傳》：「夏有亂政，而作《禹刑》。」


 今爾

指嶽牧。


 何懲？

讀作「徵」。《鴻範》休徵、咎徵喻兩半球，「何徵」猶《典》之詢四嶽、咨十二牧。




傳

此段乃「遏絶苗民」之傳。


 「維時有苗

僞《禹謨》曰：「維時有苗弗率。」


 匪察于獄之麗，

《王制》：「凡制五刑，必即天倫，郵罰麗于事。」有苗不然。


 罔擇吉人，

不分别善人。


 觀于五刑之中；

中，去聲。○以觀用刑之當罪。


 維時庶威奪貨，

《康誥》：「凡民自得罪，寇攘姦宄，殺越人于貨。」


 斷制五刑，

有苗武斷用刑。


 以亂無辜。

上文「庶戮之辜」。


 上帝不蠲，

善也。《左·襄九年》：「明神不蠲要盟。」


 降咎于苗。

僞《禹謨》「天降之咎」本此。


 苗民無辭于罰，

故僞《禹謨》有禹征有苗之誓。


 乃絶厥世。」

上文無世，在下。○僞《禹謨》「苗格」之説故與經相反。




王

二王。○繼禹之後爲夏后啟。《董子》：「王者有再而復者。」又曰：「主地法夏而王。」


 曰：「於戲！

《列子·仲尼篇》：「此樂天知命之所以憂。」


 念之哉！

念，讀作「驗」。○騶子先驗小物，推而大之。


 伯父、

《王制》二伯。《曲禮》：「五官之長曰伯，天子同姓謂之伯父。」


 伯兄、

對仲叔季言爲兄，如《皇道篇》羲仲，《典》之伯夷爲太嶽。


 仲叔、季弟、

如《皇篇》羲叔、和仲、和叔爲四嶽，加耦數爲八伯。《論語》「周有八士」，《左傳》高陽、高辛八才子是也。又《昭二十六年傳》，王子朝告諭諸侯，統稱伯仲叔季，皆方伯同等之稱。


 幼子、

卒正降于方伯，故爲子。


 童孫，

連帥再降于方伯，故爲孫。○此經中天下一家例。


 皆

天下諸侯皆在是。


 聽朕言，

聽從王言。


 庶有格

至也


 命。

錫命以至。


 今爾罔不由

讀作「網丕軸」。○「網」喻全球，「丕軸」喻地中京師。


 慰曰勤，

自慰曰勤。○《雒誥》：「勤施于四方。」謂用土圭測日。


 爾罔

讀「網」。○《般庚誥》：「若網在綱。」


 或戒不勤。

以惰爲戒，故《皇篇》曰「寅賓」、「寅餞」。


 天齊乎人，

「乎人」從《楊賜傳》引，説齊爲符。馬曰：「齊，中也。」


 假

 我一日，

一日千里，皇以爲畿，王以爲州。


 非終

《周禮》畿服以國畿始。


 維終，

極也。四維萬五千里，即四極。


 在人。

人以杙柯測量之。


 爾尚敬逆天命，

逆，迎也。土圭法以地迎天。


 以奉我一人。

《玉藻》：「凡自稱，天子曰予一人。」


 雖畏

讀「威」，下同。


 勿畏，

雖有威，不用威。○《伏傳》：「夏后氏不殺，不刑罰有罪，而民不輕犯。」


 雖休勿休。

雖荷天休，尚不休止。


 維敬五刑，

慎刑。


 以成三德。

《鴻範》三德爲三公。


 一人有慶，

慶，喜也，善也。


 兆民賴之，

《左·閔元年傳》：「天子曰兆民。」


 其寧維永。」

由國畿推至寧畿，十五畿地甚長遠。




王

三王。○繼夏當爲商。《董子》：「王者有三而復者。」又曰：「主天法質而王。」


 曰：「吁！

意同「於戲」。


 來，

天下諸侯皆至。


 有邦

《周禮》邦國。


 有土，

《周禮》五土。


 告爾詳刑。

詳、祥古通。○《左·昭六年傳》：「商有亂政，而作《湯刑》。」


 在今

來今。


 爾安百姓，

《周禮》百官化自近始。


 何擇非人？

所擇何非吉人。


 何敬非刑？

所敬何非五刑。


 何度非及？

及，讀作「居」，古文作「尻」，因誤作「及」。○《帝典》：「五流有度，五度三居。」解並詳。


 兩造具備，

使訟者兩至。


 師

士師。


 聽五辭。

《小司寇》：「以五聲聽獄訟，求民情：一曰辭聽，二曰色聽，三曰氣聽，四曰耳聽，五曰目聽。」


 五辭簡孚，正于五刑。

《王制》：「正以獄成告于大司寇，大司寇以嶽之成告于王，王命三公參聽之，三公以獄之成告于王，三宥然後制刑。」


 五刑不簡，

所犯不實。


 正于五罰。

《典》：「金作贖刑。」


 五罰不服，

罰不當其罪。


 正于五過。

歸之于過失。




傳「五過之疵，

病也。


 惟官、

同官而相徇也。


 惟反、

同官不相協，故反其輕重也。


 惟内、

女謁行也。


 惟貨、

苞苴行也。


 惟求。

請求枉法。○枚本作「來」。


 其罪惟鈞，

過本宜赦，若因過而有此五病，則鈞坐以罪。


 其審核之。

「核」從漢元帝引，下同。○枚本作「克」。


 五刑之疑有赦，

刑之疑者正于五罰。


 五罰之疑有赦，

罰之疑者正于五過。


 其審核之。

《康誥》慎罰。


 簡孚有衆，

《王制》：「疑獄氾與衆共之。」


 維訊

枚本作「維貌」，兹從《史記》。


 有稽，

《周禮》：小司寇「以三刺斷庶民獄訟之中：一曰訊群臣，二曰訊群吏，三曰訊萬民。」


 無簡不聽，

《王制》：「有旨無簡不聽。」


 共

 嚴天威。

共懍天子之刑威。




記

以下詳言五罰，即《帝典》贖刑之條文。


 「墨

《周禮·司刑》五刑之一。


 辟

《伏傳》：「非所事而事之，出入不以道義，而誦不詳之辭者，其刑墨。」


 疑赦，

疑者罰而赦之。○《漢書·蕭望之傳》：「小過赦，薄罪贖。」


 其罰百饌，

《伏傳》説一饌六兩。○饌，《史記》作「率」，《蕭望之傳》作「選」，枚本作「鍰」。


 閱實其罪。

察其實而後罰之。


 劓

《司刑》五刑之二。


 辟

《伏傳》：「觸易君命，革輿服制度，姦宄盜攘傷人者，其刑劓。」


 疑赦，其罰倍灑

 ，

灑，古通「蓰」。五倍曰蓰。


 閱實其罪。臏

《司刑》五刑，刖在第四。


 辟

《伏傳》：「決關梁、踰城郭而略盜者，其刑臏。」


 疑赦，其罰倍差，

倍者加二百，爲四百。差者加四百之三分之一，凡五百三十三三分之一也。


 閱實其罪。宫

《司刑》五刑，宫在第三。


 辟

《伏傳》：「男女不以義交者，其刑宫。」


 疑赦，其罰五

枚本作「六」。


 百率
 

注



 ，閱實其罪。大辟

《司刑》五刑殺罪。○《伏傳》：「降叛寇賊，劫略奪攘矯虔者，其刑死。」


 疑赦，其罰千率

 ，

六千兩。


 閱實其罪。

按：墨、劓、臏、宫、大辟，即有苗之劓、刖、椓、黥、庶戮。世界文明改從金贖，酌宜用之。




説「墨罰之屬千，

《周禮·司刑》墨罪五百。


 劓罰之屬千，

劓罪五百。


 臏罰之屬五百，

刖罪五百。


 宫罰之屬三百，

宫罪五百。


 大辟之罰其屬二百，

殺罪五百。


 五刑之屬三千。

《周禮·司刑》五罪二千五百。




「上下比罪，

比較罪之輕重。○《王制》凡聽「五刑必察小大之比以成之」。


 無僭亂辭，

無差誤之獄辭。


 勿用不行。

勿用當世不行之法。


 維察

詳察其情。


 維法，

適當法意。


 其審核之。

傳「上刑挾輕，

挾，枚本作「適」，兹從《劉愷傳》引。下同。


 下服；

輕者滅等服下刑。


 下刑挾重，上服。

重者加等服上刑。○《小司寇》：「聽民之所刺宥，以施上服下服之刑。」


 輕重諸罰有權。

《孟子》：「權然後知輕重。」




「刑罰世輕世重，

《周禮》：「刑新國用輕典，刑亂國用重典，刑平國用中典。」


 維齊非齊，

《荀子·王制篇》説先王制禮義以分之，使有富貴貧賤之等。


 有倫

《王制》：「凡制五刑，必即天倫。」


 有要。

《秋官·士師》「歲終則令正要會」，即《王制》「史以獄成告于正，正以獄成告于大司寇及王」。




傳「罰懲非死，

罰以懲之，不及于死。


 人極于病。

罰重而民病貧。




非佞折獄，

聽訟不以口辯。


 惟良折獄，

循良之吏。


 罔非在中。

無不當罪。


 察辭于差，

上文「上下比罪」。


 非從維從。

《伏傳》：「聽獄者，或從其辭，或從其情。」




傳「哀矜

 折獄，

《論語》：「如得其情，則哀矜而勿喜。」○解「惟良折獄」。


 明啟刑書胥占，

啟當代法律之書，與衆共覘。


 咸庶中正。

解「罔非在中」句。




「其刑其罰，其審核之。

《伏傳》：「子夏曰：昔者三王慤然欲錯刑遂罰，平心而應之，和然後刑之，然且曰吾意者以不平慮之乎？吾意者以不平平之乎？如此者三，然後行之，此之謂慎罰。」




傳「獄成而孚，

《王制》：「成獄辭。」


 輸而孚。

輸通「渝」，謂變更其獄而仍相符。


 其刑上備，

刑讞上于王，備詳罪狀。


 有并兩刑。」

犯兩罪者，并上于王，以待決。




王

四王。○繼商當爲周。《董子》：「王者有四而復者。」又曰：「主地法文而王。」


 曰：「於戲！敬之哉！

《康誥》：「王曰：於戲！封，敬明乃罰。」


 官伯

五官之長曰伯，即《王制》之二伯。《左·昭十一年傳》：「單子爲王官伯。」


 族

《典》「九族」，即九州方伯。


 姓

《典》「百姓」，即《周禮·太宰》之百官。


 朕言多懼，

懼用刑之不當。


 朕敬于刑，

《左·昭六年傳》：「周有亂政，而作九刑，三辟之興，皆叔世也。」此合夏商論之，叔世謂後世也。


 有德維刑。

《史記》：老子著書言道德，申子之學主刑名，韓非喜刑名法術之學，其極慘礉少恩，是皆原于道德之意。


 今天相民，

《帝謨》天視民視、天聽民聽。


 作配在下。

天在上，民在下。


 明清于單辭，

單辭，即《論語》子路折獄之片言。後漢明帝詔曰：「詳刑慎罰，明察單辭。」


 民之亂，罔不中

《伏傳》：「聽嶽之術有三：治必寬，寬之術歸于察，察之術歸于義。是故聽而不寬是亂也，寬而不察是慢也。古之聽訟者，言不越情，情不越義。」


 聽獄之兩辭。

上文「兩造具備」。


 無或私家于獄之兩辭。

無因聽獄兩辭而私利其家。


 獄貨非寶，

《伏傳》：「獄貨非可寶也，然寶之者，未能行其法也。」


 維府辜功，

府，聚也。聚貨乃罪事也。○《伏傳》：「貪人之寶，受人之財，未有不受命以矯其上者；親下以矯其上者，未有能成其功者也。」


 報以庶訧。

天將降之百殃。


 永畏維罰。

天罰可畏。




傳「非天不中，

中，讀「衷」。《爾雅》：「衷，善也。」


 維人在命。

人自取降殃之命。


 天罰不極，

天不極罰之。


 庶民

《範》：「庶民惟星。」《周禮》：「萬民爲都鄙。」


 罔有令政在于天下。」

《詩》「溥天之下」，言全球。




王

五王。○《論語》：「其或繼周，百世可知。」蓋孔子繼衰周爲素王也。《董子》：「五者有五而復者。」


 曰：「於戲！

於戲，與《典》、《謨》之「咨」同意。○《列子·仲尼篇》：「此道不行一國與當年，其如天下與來世矣！」


 嗣孫，

後生，後王。


 今往，

自今以往。


 何監非德？

此與「何監非時」同爲統御天下之詞。四時、四方，《月令》木、火、金、水四德，即四帝。


 于民之中。

《周禮》五土、五民，地中爲國畿。○《詩》：「邦畿千里，維民所止。」


 尚明聽之哉！

《帝謨》：「汝明汝聽。」


 哲人維刑。

本篇帝舜「折民維刑」。


 無疆之辭，

《大誥》：「嗣無疆大曆服。」《召誥》：「無疆惟休，亦無疆惟恤。」皆言全球。


 屬于五極，

《周禮》：「五言以爲民極。」《淮南·地形訓》：「五極各萬二千里。」


 咸中

《周禮》中央天官，即《洪範》皇極，《淮南》：「中央之極萬二千里。」


 有慶。

一人有慶。




傳

以下嗣孫，後王之嗣。


 于受王

《董子·改制》「五而復」以下，即言九而復。兹數神農、顓頊、帝嚳、堯、舜、禹、夏、商、周爲九，加素王爲十。《大戴》以黄帝爲天帝，自顓頊始爲人帝。《董子》亦有先謚、後謚之别，則經以顓頊當皇之終、帝之始，數至素王爲九，特爲後世王者立因革損益之準時。


 嘉師，

嘉，善；師，衆。謂受素王之善甚衆。


 監

《論語》「周監二代」，《詩》「殷監不遠」之「監」。


 于兹

素王立法，故《詩》終《商頌》。


 詳刑。」

詳、祥古通。○《三國志·步騭傳》：「吕侯贖刑，休泰之祚，實由此興。」







文侯之命


北嶽。○《左·宣十二年傳》：「昔平王命文侯曰：『與鄭夾輔周室，毋廢王命。』」又《隱六年傳》：「周之東遷晉鄭焉。」依《吕覽·疑似篇》亦云：「平王賜地晉文。」是東州之初，晉、鄭爲伯。《書經》以文侯與甫侯相對，初爲方嶽，陟爲南北二伯。二篇皆「王曰」，王命二伯。上之爲帝顓頊之重、黎分南正、北正，即《帝典》帝咨羲和。再上爲《皇道篇》之羲、和。經義皇、帝、王皆以二伯分主天下。《史·晉世家》、劉向《新序》、《三國·魏志》以爲襄王命晉文者，誤矣。



 第十六


此與《皇篇》「申命和叔」大小相起。







經王

王、皇古通。


 若曰：

經用代辭，非真平王命文侯也
 

注



 。


 「父

《曲禮》：「天子稱同姓之伯曰伯父。」


 義

讀作「羲」。


 和！

《皇篇》以羲、和爲二伯，稱父以起帝爲父母，此王之二伯，引用《皇篇》之典，亦稱羲、和。可見《書經》大小相通，並無世代沿革。


 丕顯文武，

北文南武，即羲、和二伯之徽稱。《康誥》「丕顯考文王」指周公，則以東西分伯。


 克慎明德，

帝以德爲主。《大學》「明明德于天下」。


 昭登
 

注



 于上，

皇祖。


 敷聞在下，

帝之下有王。


 維時

四維，四時。


 上帝，

《詩》「皇矣上帝」。


 集厥命于文武
 

注



 。

「武」從《史·晉世家》。○文、武爲二帝，即《皇篇》「乃命羲和」。


 亦維

四維，四表。


 先正

四正，四嶽。


 克左右

《王制》：「分天下爲左右，曰二伯。」


 昭事厥辟，

宣昭政事于諸侯。


 越小大謀猷，

王小皇大，由小推大。


 罔不率從，

小大皆從此制。


 肆先祖

讀作「天祖」，即皇祖。


 懷在位。

懷，安也。○此段言二伯之制創始于《皇篇》，而王亦如之，爲錫命通用之策文。




「於戲！閔予小子

《曲禮》：「天子未除喪，曰予小子。」○《詩·周頌》有此一篇。


 嗣，遭天丕愆，

逢天大災。○《頌》詩：「遭家不造。」


 殄資澤于下民，

殄絶惠澤，不降于民。


 侵戎我國家。

《周本紀》：「犬戎攻幽王。」○《頌》詩：「嬛嬛在疚。」


 純即

純即，猶言「緣今」。


 我御事，

御事，猶言「執政」。


 罔克耆壽，

無能有耄老之伯。○《頌》詩：「於乎皇考，永世克孝。」謂耄老之伯已逝世。


 咎在厥躬，

引咎自責。此二句從漢成帝詔引。○《頌》詩：「維予小子，夙夜敬止。」


 予則罔克。

自謂無能。


 曰：維祖

皇祖。○《頌》詩：「念兹皇祖，陟降庭止。」


 維父，

二帝父母。


 其伊恤朕躬。

《頌》詩：「於乎皇王，繼序思不忘。」


 於戲！有績

《吕覽》：「平王東徙，晉文勞王。」


 予一人，

《玉藻》：「天子自稱曰予一人。」


 永綏在位。

永安厥位。○此段錫命能靖國難之伯。




「父義和！

讀作「羲和」。


 女克昭乃顯祖，

皇乃天下所共祖，故曰「顯祖」。


 女肇刑

通型。


 文武，

羲、和二帝之徽稱。


 用會

大會同。


 紹乃辟，

使諸侯各嗣其位。


 追孝

孝爲下奉上之義，故曰「追孝」。


 于前文人。

與《大誥》「前寧人」同意。東京寧畿，東伯文帝。


 女多

戰功曰多。


 修，扞

扞，《説文》作「
 


 」。我于

讀作「宇」。


 艱，

幹濟時艱，以保疆宇。


 若女，予嘉。」

予嘉乃勳。○此段大會之時錫命二伯之策文。




王曰：

上文三段敘明錫命之事由，此段用于每段之後，如今公文程式，所謂經爲後世立法也。


 「父義

讀「羲」。


 和！

王之二伯稱羲和，引用皇帝之典，如《春秋》齊晉。


 其歸

受王錫命而歸。


 視爾師，

《左·昭十三年傳》：「晉昭公甲車四千乘。」蓋晉爲伯，統四方伯，每州千乘。


 寕爾邦。

《春秋》齊爲伯在兖州，晉爲伯在冀州。○覲禮伯父無事，歸寕乃邦。


 用賚爾

賚，賜也。


 秬鬯一卣，

《禮緯·含文嘉》九賜，九曰秬鬯。


 彤弓一，

《雅》詩「彤弓」一章。


 彤矢百，

《含文嘉》九賜，八曰弓矢。


 盧弓一，盧矢百，

《左傳》：「作玈弓矢千。」《王制》：「賜弓矢然後征。」


 馬

《含文嘉》九賜，一曰車馬。


 四匹。

《詩·小雅》：「四牡騑騑。」《左傳》大輅之服、戎輅之服。


 父往

往任伯職。


 哉！

王統錫命侯伯止此，故《左傳》策命晉侯即用此節典禮，但加虎賁三百人。


 柔遠能邇，

《帝典》「咨十二牧」文同。「遠邇」即《周禮》都鄙、官府。


 惠康小民，

《謨》曰：「安民則惠。」○帝命王爲伯，用此二句。


 無荒寧。

東京寧畿。


 簡恤爾都，用成

用成畿爲東都。


 爾顯德。」

彰顯帝德。○皇命羲、和二帝，用此二句。但此命東伯也，若命西伯，可云「無荒甸，簡恤爾都用王。」







鮮誓


東嶽。○鮮，一作「獮」。《左傳》：「秋獮。」《周禮·大司馬》：「中秋治兵，遂以獮田。」《伏傳》：「鮮者，秋取嘗也。」取鮮獸以嘗祭，當是周公東征，大閱車從而申誓命。《史記》作「肸誓」，《書序》作「粊誓」，枚本作「費誓」，誤以爲伯禽用兵。《穀梁》：「誥誓不及二帝。」可知王乃作誓，周公代武踐阼，東征誓師，始合經例。



 第十七



經公曰：

周公攝政，全書皆稱公，蓋從王後二伯例也。


 「嗟！人無譁，

人，謂軍人。


 聽命！

聽誓命。


 徂兹

徂，往也。兹謂管叔與殷，不直言征伐。


 淮夷、徐戎竝興，

竝起響應。


 善敹乃甲

《周禮》司甲所職。


 胄，

《史記》説「敹」爲「陳」。


 敿乃干，

敿，繫連也。


 無敢不弔！

弔，讀作「彀」，連下弓矢言之。


 備乃弓矢，

《周禮》司弓矢所職。○弓矢，古之利器。


 鍛乃戈

《周禮》司戈盾所職。


 矛，

鍛，小冶也。


 厲乃鋒刄，

《周禮》司兵所職。○厲，《左傳》云「磨厲以須」。


 無敢不善。

皆當精善。○此段修理武備。







以下誓師條文。


 「今惟淫舍

軍行一宿爲舍，兵多則舍地過廣。


 牿牛馬，

牿，牛馬牢也。軍中牛駕長轂，馬駕革車。


 
 乃擭，



 ，通「杜」，塞也。擭，捕獸之機檻。敜乃穽，

敜，以土窒道路之陷穽。○《周禮·雍氏》：「秋令塞井杜擭。」


 無敢傷牿。

勿傷所牢之牛馬。


 牿之傷，女則有常刑。

申明軍律一。




「馬牛其風，

牛馬牝牡相誘曰風。○《左傳》城濮之戰，晉中軍風于澤，亡大斾之左旃，祁瞞奸命，司馬殺之，以徇于諸侯。


 臣妾逋逃，

居民避兵而逃者。


 勿敢越逐。

勿越壘而逐之。


 振復之，

振，或作「祇」，《史記》作「敬」。


 我商

算法。


 賚女。

計算其功賞賜之。○《周禮·司勳》：「凡賞無常，輕重眡功。」


 乃越逐，不復，

違令越逐。


 女則有常刑。

申明軍律二。




「無敢寇攘，

勿劫掠民財。


 踰牆垣，

喻越民家之垣。


 竊馬牛，

妨民耕業。


 誘臣妾，

姦誘不法。


 女則有常刑。

《左·文十八年傳》：「先君周公作誓命曰：毁則爲賊，掩賊爲藏，竊賄爲盜，盜器爲姦。主藏之名，賴姦之用，爲大凶德，有常無赦，在九刑不忘。」據此，周公作《鮮誓》當爲定案。○申明軍律三。




「甲戌，

外事用剛日。


 我

周公自謂。


 維征

征伐之權，公主之。《周禮·大司馬》九伐之灋。


 徐戎，

先征遠戎，冀管叔之悔悟。


 峙乃糗糧，

先備兵食。


 無敢不逮，

勿輸運不及。


 女則有大刑。

死刑。○申明軍律四。




「魯人

上言「我」，此言「魯人」，明明周公徵用魯人供役也。至于聽命徂征者則非魯兵，可見伯禽誓師之説誤矣。


 三郊三隧，

《伏傳》：「古者百里之國，三十里之遂，二十里之郊；七十里之國，二十里之遂，九里之郊；五十里之國，九里之遂，三里之郊。」按：此説與《春秋》經制合。蓋魯百里國爲青州伯，統曹、莒、邾等七十里國爲卒正，統郕、穀、盛等五十里國爲連帥，故郊遂分三等。


 峙乃楨榦。

築壘所用。


 甲戌，

但言日，不定何月。


 我維築，

以魯人供築役，如後世工程隊。


 無敢不共，

各共爾事。「共」亦作「供」。


 女則有無餘刑，

郊遂之民皆坐罪。


 非殺。

旁注誤入正文。○申明軍律五。




「魯人三郊三隧，

隧，通作「遂」，亦作「隊」。


 峙乃芻茭，

所以飼牛馬。○《周禮》圉人掌養馬芻牧之事。


 無敢不多，

司勳戰功曰多。


 女則有大刑。」

申明軍律六。







秦誓


西嶽。○秦近豳采，乃周公根本之地，開化最先，學校養老、議謀善政舉行，故作《秦誓》。秦在西方，爲兑卦。《禮記》所引《兑命》之文，皆爲此篇師説。蓋小統稱《秦誓》，大統稱《兑命》，驗推之例，顯然可見。○舊以此爲秦繆之誓，不知諸侯作誓，不合《書》例。按《秦本紀》云：「封殽尸，作誓。」《書序》云：「敗殽還歸，作誓。」然《左傳》于此二事不言作誓，則語增，事實不足據也。考説並詳《疆域圖表》第二十四。



 第十八



經公曰：

此篇與《鮮誓》皆「公曰」，一用兵，一興學，一常一變，一東一西，皆公主政，推之大統東西兩球，亦皆歸功于公。《論語》「才美足觀」是也。


 「嗟！我士，

乃文士，非兵士。


 聽無譁，予誓

《禮記》：「曲藝皆誓之。」故教士之書得稱誓。


 告女群言之首。

經制：學校養老，孤子入學，耆老主教，國有政事，耆老建議，代表人民之意。故學校即議院，耆老爲群言之首。


 古人有言曰：

託古爲言，與《帝典》「稽古」前後相應。


 『民訖自

訖止自始，猶言終始也。


 若是多盤，

盤旋不盡，學理精深。○《禮·學記》：「古之王者，建國君民，教學爲先。《兑命》曰：『念終始典于學。』其是之謂乎！」


 責人斯無難，

《禮·緇衣》引《兑命》曰：「惟曰起羞。」


 維受責俾如流，

從諫如流。


 是維艱哉！』

屈己受責，難得其人。○古人言止此。


 我心之憂，

地中爲心。○《詩》：「心之憂矣。」


 日月逾邁，

《周禮》：「春夏致日，秋冬致月。」


 若弗員
 

注



 

讀作「幅員」。


 來。

若，順也。日月順地球而來。○《學記》：《兑命》曰：「敬孫務時敏，厥修乃來。」謂敬致四時日月，則橜長三尺，明光來應。○土圭法研究于學校，故先言之。




「維古

往古。


 之謀人，

周以前堯、舜、禹、湯爲往古。《鴻範》「謀及卿士」爲上議院，「謀及庶人」爲下議院，皆爲人謀。


 則曰未就

往古草昧，文化未成。


 予惎；

惎，通「忌」，憎惡也。○《孟子》：「守先王之道。」


 維今

來今，後世。


 之謀人，

周以後未來時代，爲今其議院謀議之人，必更有進。


 姑將以爲親。

待其人而後行。○《孟子》：「以待後之學者。」○《學記》：「學然後知不足，教然後知困，知不足然後能自反也，知困然後能自强也。故曰：教學相長也。《兑命》曰：『學學半。』其此之謂乎！」


 雖則員
 

注



 

員謂地球。○《詩》：「杙柯杙柯，其則丕遠。」


 然，尚猶

猶，通「猷」。○《板》詩：「出話丕然，爲猶丕遠。」《中庸》：「睨而視之，猶以爲遠。」謂土圭法三萬里之遠。


 詢兹黄髮，

《王制》「三王養老，皆引年」，讀作「乞言」。


 則罔所愆。

老成善謀。○《王制》：「有虞氏養國老于上庠，養庶老于下庠。夏后氏養國老于東序，養庶老于西序。殷人養國老于右學，養庶老于左學。周人養國老于東膠，養庶老于虞庠。虞庠在國之西郊。」此經制養老于學，老者主教，幼者從學。




「番番良士，

《王制》：「五十養于家，六十養于國，七十養于學。」


 旅力既愆，

筋力衰而閱歷多。


 我尚有之。

用以建謀。○《穀梁》：「智者慮，爲司徒。」


 仡仡勇夫，

《穀梁》：「勇者行，爲司馬。」


 射御不違，我尚不欲。

勇夫躁率，不欲使之主謀。○《禮·緇衣》引《兑命》曰：「惟甲胄起兵。」


 惟諓諓善竫

讀作「靖」。


 言
 

注



 ，

耆老善論。


 俾君子易怠
 

注



 ，

怠，讀作「怡」。○使君子聞善言而樂易。


 而況乎我多有之
 

注



 ！

議院謀人甚衆。○經義：老者建議，壯者奉行。故謀國臧而施行利。議謀不用壯者，以其閱歷少而躁妄多也。○《公羊》引此三句，較枚本變易五字，多二字。可見《書經》古今文、隸古定本轉變之多如此。




「昧昧我思之，

《詩·關雎》：「寤寐思服。」言由東西求地中也。此「昧昧我思」即《莊子》所謂「中央之帝曰混沌」。○《公羊》無此五字。


 惟一介斷斷焉
 

注



 

此從《公羊》。○一介，猶云「一
 


 」，謂謀人之多也。後儒改《大學》作「若有一个臣」，以爲蹇叔者，誤。無他技。

老成不尚奇巧。


 其心休休，

美大皃。


 能有容
 

注



 。

學識淵懿，統籌兼顧。




傳

以下解能「有容」。


 「人之有技，若己有之；人之彥聖，其心好之，不啻若自其口出。寔能容之，

休休之度如此。


 以能保我子孫

《大學》：「君子賢其賢而親其親。」


 黎民，

小統爲黔首，大統爲黑道之民。


 尚亦
 

注



 有利哉！

《大學》：「小人樂其樂而利其利。」


 人之有技，

以下説不能容之害。


 媢嫉以惡之；人之彥聖而違之，俾不通
 

注



 。寔不能容，

此段不能容之實。


 以不能保我子孫黎民，亦曰殆哉！

不容之害。○兩節善善惡惡分别用舍之權。○《禮·緇衣》引《兑命》曰：「爵無及惡德，民立而正事，純而祭祀，是爲不敬。事煩則亂，事神則難。」




「邦之阢隉，

危不安也。


 曰由

由，一本作「予」。


 一人；

《緇衣》引《兑命》曰：「惟干戈省厥躬。」


 邦之榮懐，亦尚一人之慶。」

《兑命》曰：「惟衣裳在笥。」






注
 　貽：原作「詒」，據《尚書·金縢》改。



注
 　假：《尚書·君奭》作「格」。



注
 　假：《尚書·君奭》作「格」。



注
 　迪：《尚書·君奭》作「故」。



注
 　使：《尚書·君奭》作「有事」。



注
 　辯：《尚書·君奭》作「平」。



注
 　兹迪：原作「迪兹」，據《尚書·君奭》改。



注
 　今在：原作「在今」，據《尚書·君奭》改。



注
 　假：《尚書·君奭》作「格」。



注
 　圖：《尚書·多方》作「罔」。



注
 　 
 ：《尚書·多方》作「懫」。



注
 　夏：《尚書·多方》作「暇」。



注
 　害：《尚書·多方》作「曷」。



注
 　害：《尚書·多方》作「曷」。



注
 　害：《尚書·多方》作「曷」。



注
 　至于：原脱，據《尚書·多方》補。



注
 　乃：原脱，據《尚書·多方》補。



注
 　上：《尚書·多方》作「爾尚」。



注
 　翼：《尚書·多士》作「弋」。



注
 　語增篇：原作「治增篇」，據《論衡》改。



注
 　假：《尚書·多士》作「格」。



注
 　屑：《尚書·多士》作「泆」。



注
 　「申」字之後，《史記·周本紀》尚有「視卒營築」四字。



注
 　「詳」下原衍一「詳」字，據文意删。



注
 　害：《尚書·召誥》作「曷」。



注
 　維：原作「為」，據《詩經·商頌·玄鳥》改。



注
 　王：原作「正」，據《春秋繁露·三代改制質文》改。



注
 　會：《尚書·立政》作「俊」。



注
 　「逸」下原衍一「逸」字，據文意删。



注
 　克：原脱，據《尚書·立政》補。



注
 　度：《尚書·立政》作「宅」。



注
 　兹、其：《尚書·立政》作「此「、「基」。



注
 　度：《尚書·立政》作「宅」。



注
 　于：原脱，據《尚書·立政》補。



注
 　哉：《尚書·立政》作「在」。



注
 　其：原脱，據《尚書·立政》補。



注
 　鮮：《尚書·立政》作「耿」。



注
 　九：孫之騄輯本《尚書大傳》卷三無此字。



注
 　音使：原作「恐使之」，據孫之騄輯本《尚書大傳》卷三改。



注
 　憲：《尚書·無逸》作「諺」。



注
 　延：《尚書·無逸》作「誕」。



注
 　功：原作「上」，據《尚書·舜典》改。



注
 　有：《尚書·無逸》作「或」。



注
 　闇：《尚書·無逸》作「陰」。



注
 　「言乃讙」前，《尚書·無逸》有「其惟不言」四字。



注
 　密靖殷國：《尚書·無逸》作「嘉靖殷邦」。



注
 　時或：原脱，據《尚書·無逸》補。



注
 　敢：原脱，據《尚書·無逸》補。



注
 　「生則逸」下，《尚書·無逸》還有「生則逸」三字。



注
 　人：《尚書·無逸》作「民」。



注
 　「其毋淫」至「之共」：《尚書·無逸》作：「則其無淫于觀、于逸、于游、于田，以萬民惟正之供。」



注
 　兄：《尚書·無逸》作「皇」。



注
 　無或侜張：《尚書·無逸》作「民無或胥譸張」。



注
 　聖：《尚書·無逸》作「聽」。



注
 　之：原脱，據《尚書·無逸》補。



注
 　變亂正刑：《尚書·無逸》作「乃變亂先王之正刑」。



注
 　聖：《尚書·無逸》作「聽」。



注
 　侜：《尚書·無逸》作「譸」。



注
 　文武之德烈：《尚書·洛誥》作「文武烈」。



注
 　對：《尚書·洛誥》作「答」。



注
 　萬邦：《尚書·洛誥》無此二字。



注
 　枿：《尚書·盤庚》作「蘖」。



注
 　施：《尚書·盤庚》作「惕」。



注
 　炪：《尚書·盤庚》作「拙」。



注
 　若網在綱：原作「若網在網」，據《尚書·盤庚》改。



注
 　占：原作「古」，據《靈樞·九宫八風第七十七》改。



注
 　 
 ：《尚書·盤庚》作「憸」。



注
 　千：原作「王」，據文意改。



注
 　求：原脱，據《尚書·盤庚》補。



注
 　汝毋翕侮成人：《尚書·盤庚》作「汝無侮老成人」。



注
 　流：《尚書·盤庚》作「弱」。



注
 　蕃：《尚書·盤庚》作「播」。



注
 　高：《尚書·盤庚》作「慼」。



注
 　迪：《尚書·盤庚》作「稽」。



注
 　怨：《尚書·盤庚》作「怒」。



注
 　女永勸憂：《尚書·盤庚》作「汝誕勸憂」。



注
 　御：《尚書·盤庚》作「迓」。



注
 　近：《尚書·盤庚》作「戕」。



注
 　我高后：原作「乃祖乃父」，據《尚書·盤庚》改。



注
 　子孫：《尚書·盤庚》無「子」字。



注
 　比：《尚書·盤庚》作「分」。



注
 　翕：《尚書·盤庚》作「設」。



注
 　宄：原作「究」，《尚書·盤庚》改。



注
 　女罔台民：《尚書·盤庚》作「無戲怠」。



注
 　綏：《尚書·盤庚》作「嘉」。



注
 　今爾惠朕害祇動萬民以遷：《尚書·盤庚》作「爾謂朕曷震動萬民以遷」。



注
 　乘：《尚書·盤庚》作「隱」。



注
 　勖：《尚書·盤庚》作「懋」。



注
 　順：原作「順順」，據文意删。



注
 　遭：《尚書·大誥》作「造」。



注
 　假：《尚書·大誥》作「格」。



注
 　害：《尚書·大誥》作「曷」。



注
 　害：《尚書·大誥》作「曷」。



注
 　弼：《尚書·大誥》作「畢」。



注
 　日：《尚書·皋陶謨》作「曰」。



注
 　思：《尚書·大誥》作「厎」。



注
 　害：《尚書·大誥》作「曷」。



注
 　長：《尚書·大誥》作「養」。



注
 　粤天棐諶：《尚書·大誥》作「越天棐忱」。



注
 　害：《尚書·大誥》作「曷」。



注
 　害：《尚書·大誥》作「曷」。



注
 　邑：原作「色」，據文意改。



注
 　矜：《尚書·康誥》作「瘝」。



注
 　罪：《尚書·康誥》作「辜」。



注
 　速：原作「遠」，據《尚書·康誥》改。



注
 　不：《尚書·康誥》作「無」。



注
 　不：《尚書·康誥》作「無」。



注
 　欽：《尚書·酒誥》作「孝養」。



注
 　韋：《尚書·酒誥》作「違」。



注
 　失：《尚書·酒誥》作「佚」。



注
 　抲獻：《尚書·酒誥》作「拘」。



注
 　開賢：《尚書·梓材》作「啟監」。



注
 　厥率化民：《尚書·梓材》作「厥亂為民」。



注
 　黼衣：《尚書·顧命》作「黼扆」。



注
 　西席：《尚書·顧命》作「西序」。



注
 　受：原脱，據《水經注疏》卷一引《春秋命曆序》補。



注
 　騏：《尚書·顧命》作「綦」。



注
 　皆黼黻衣黄朱紼：《尚書·康王之誥》作「皆布乘黄朱」。



注
 　玠：《尚書·康王之誥》無此字。



注
 　案：此句之前，《尚書·康王之誥》有「張惶六師」四字。



注
 　詳：《尚書·吕刑》無此字。



注
 　旁：《尚書·吕刑》作「方」。



注
 　天帝：《尚書·吕刑》作「上」。



注
 　天帝：《尚書·吕刑》作「上帝」。



注
 　躬：《尚書·吕刑》作「身」。



注
 　有苗：《尚書·吕刑》作「苗民」。



注
 　假：《尚書·吕刑》作「俾」。



注
 　共：《尚書·吕刑》作「具」。



注
 　其罰倍灑：《尚書·吕刑》作「其罪惟倍」。



注
 　臏：《尚書·吕刑》作「剕」。



注
 　五百率：《尚書·吕刑》作「六百鍰」。



注
 　率：《尚書·吕刑》作「鍰」。



注
 　矜：《尚書·吕刑》作「敬」。



注
 　也：原作「仇」，據文意改。



注
 　登：《尚書·文侯之命》作「升」。



注
 　文武：《尚書·文侯之命》作「文王」。



注
 　員：《尚書·文侯之命》作「云」。



注
 　員：《尚書·文侯之命》作「云」。



注
 　惟諓諓善竫言：《尚書·秦誓》作「惟截截善諞言」。



注
 　怠：《尚書·秦誓》作「辭」。



注
 　而況乎我多有之：《尚書·秦誓》作「我皇多有之」。



注
 　惟一介斷斷焉：《尚書·秦誓》作「如有一介臣斷斷猗」。



注
 　能有容：《尚書·秦誓》作「其如有容」。



注
 　尚亦：《尚書·秦誓》作「亦職」。



注
 　通：《尚書·秦誓》作「達」。















書經周禮皇帝疆域圖表



樂山黄鎔　撰輯　井研廖平　審定

楊世文　薛會新　校點








校點説明



《書經周禮皇帝疆域圖表》四十二篇，廖平門人黄鎔撰輯，廖平審定。戊戌（一八九八）以後，廖平經説發生重大變化，即以「大統小統」説取代「今古」説，從而泯滅今古界限，實現群經大同。以《周禮》屬皇帝「大統」，治全球；以《周禮》爲根基，《尚書》爲行事。據廖宗澤《六譯先生年譜》，民國三年甲寅（一九一四）廖平刊其三圖，以餘稿命黄鎔編輯，鎔每編成一圖，輒用作國學學校講義，其中繩尺糾駁改易復陳者至於數四。到民國四年（一九一五），黄鎔編成《皇帝疆域圖表》，共有圖表凡四十二，每圖皆有文字説明。《續修四庫全書總目提要·經部·書類》：「由《王制九州三服千里一州圖第一》，迄《書經周禮大小分統表第四十二》，卷帙浩繁，思慮亦細，於《六譯館叢書》中堪稱鉅製。凡《尚書》、《周禮》二書之疑難，如《職方》九州，《禹貢》、《洪範》、《考工》歲時、井田、四鄰，以及導水測地、吉凶服制，莫不詳考制度，博徵經説。凡三代典章法制、治平要術，皆能於此得其要領。雖云僅究《尚書》、《周禮》皇帝疆域，而徵引之博，凡經、史、小學、諸子、百家之有關者，皆附之篇中，並辨其真僞，論其得失，發前儒所未發，洵自來言《六經》及古史者，無此妙諦也。」「惟其附會新説，謂大九州即世界宇宙，則其小疵，然不足爲是書病也。」是書又名《尚書周禮皇帝疆域圖表》、《皇帝疆域圖表》，曾連載於《四川國學雜誌》一九一二至一九一三年第三、四、五號，《國學薈編》一九一五年第一、三、十二期，一九一六年第十、十一期，一九一七年第九期。民國四年成都存古書局刊本收入《六譯館叢書》，今據此本整理。








王制九州三服千里一州圖第一
 


注











《王制》：千里之内曰甸，

《左傳》同。九服九畿同以甸爲王居。


 千里之外曰采，

其外方五百里。


 曰流。

又其外方五百里。《詩》「左右采之」、「左右流之」，推三千里於三萬里，名同實異。




《王制》：凡四海之内九州，州方千里。

分爲方千里者九。




《孟子》：海内之地方千里者九。

合爲方三千里，與《王制》合。




按《王制》説《春秋》，三千里爲小標本；《周禮》説《尚書》，加十倍方三萬里爲大標本，而六合以内人事盡之矣。《鄒衍傳》所稱大九州得九九八十一方三千里，儒者九州止得八十一分之一，所謂儒者九州，即指《春秋》、《王制》而言。今欲考皇帝九州各種制度，不得不先立此標準，以皇帝之法皆由此推廣也。

《詩》亦用三萬里立説。《關雎》「左右采之」、「左右流之」、「左右覒

讀作表。


 之」，采、流即此三服之采、流，小者五百里，大者六千里。古文説黄帝畫井萬國，以三萬里立九州皇極，各六千里爲甸，其外六千里爲采，又六千里爲流。

《白虎通義》云：「王者王三千里，不治夷狄。」今本或作五千里。蓋用《禹貢》五服説，其中本有蠻夷明文。王三千里爲《春秋》家説，絶不至有五千里。且五服亦非全圖，乃帝一州之地，當以三千里爲正。



注
 　圖第一：原作「第一圖」，據原目。以下類似情況不再出校。








帝州九服九千里爲九州圖第二






經《尚書·康誥》：侯、甸、男、邦、采、衛。

《酒誥》：越在外侯、甸、男、邦、伯。又：侯、甸、男、衛。

《召誥》：命庶殷、侯、甸、男、邦、伯。

《君奭》：屏侯、甸。

《顧命》：庶邦、侯、甸、男、衛。

傳《職方氏》：乃辨九服之邦國，方千里曰王畿，其外方五百里曰侯服，又其外方五百里曰甸服，又其外方五百里曰男服，又其外方五百里曰采服，又其外方五百里曰衛服，又其外方五百里曰蠻服，又其外方五百里曰夷服，又其外方五百里曰鎮服，又其外方五百里曰藩服。

《禹貢》之五服，甸在侯内。《周禮》九服，甸在侯外。《提要》謂《周禮》九畿不合《禹貢》，不知《禹貢》立方千里一州之制，《周禮》起方六千里一州之制。畿服九等，名稱實補足《尚書》侯甸男邦采衛之文。《書》少而《周禮》多者，《書》導其源，《周禮》竟其流也。經畧傳詳，作述通例，以爲不符，自生荆棘。後另有詳駁。




説《鄒衍傳》：儒者所謂中國者，於天下乃八十一分居其一分耳。中國名曰赤縣神州，赤縣神州内自有九州，禹之序九州是也，不得爲州數。中國外如赤縣神州者九，乃所謂九州也。於是有裨海環之，人民禽獸莫能相通者，如一區中者，乃謂一州。如此者九，乃有大瀛海環其外。

按：《王制》三服三千里，《禹貢》五服五千里，《周禮》云九服，則九服九千里，不辯自明。《王制》、《左傳》皆以王居爲甸，《周禮》則甸在第三服，是《王制》言九州三服，適合於帝州之甸服。蓋帝以《王制》九州爲一州，用以三輔一之法，變王之九州爲甸。九服九千里，適得九九八十一方千里，與鄒衍之説正同。自來説《周禮》者皆謂制服與《尚書》不同，蓋專就《禹貢》五服爲言，而未遍考全經也。據《禹貢》言，甸侯、綏侯在甸外。據《周禮》言，王、侯、甸，甸在侯外。今考之《康誥》以下稱疆域，侯在甸内者凡五六見，則《尚書》實據九服立説，經傳投契，相證益明。故《周禮》之於《尚書》，亦如《王制》之於《春秋》，離之兩傷，合之兩美。列舉全文，證據確實。按九服九千里爲九州，内包《王制》之九州者九，方千里者八十一，經傳明著，炳如日星，不待證以鄒衍之説而自明。是《周禮》帝制九服，以三千里爲一州，甸以内爲王畿，王居爲甸。《王制》之千里，《周禮》之三千里，異實而名同，一定之例，則九服之王畿爲三千里，以三服抵《王制》一服。經傳特著此明文，恐後人之眩惑，可謂心苦分明矣。乃鄭注誤讀《大行人》「要」字與「王畿千里」句，遂謂周制七千里爲九州，王以方千里爲畿，八州之牧各得方千里者六，

方七千里，爲方千里者四十九，王居其一，以外八牧，六八四八。


 大於王畿五倍，大不合於鄒衍之九州，小不合於《禹貢》之五服。進退失據，誠所謂聚九州之鐵不能鑄此錯。今臚舉經傳，隱微遂以彰著。故鄭注《周禮》本有三萬里之説，其注緯書，於四時升降尤詳，而解釋正經，不敢據九服、九畿、九千里、一萬八千里立説者，以《周禮》爲周公已行之書，中國無此疆域，周姬無此版圖，因傳偶以蠻夷鎮三服統稱爲要，遂據此孤文，違經反傳，皆所不惜。以不知《周禮》爲《書》傳，俟後帝之學，初非王學。古史所謂周者，普徧之稱，後來大皇之符號，實非姬周之周也。








尚書四帝四鄰十五服九州圖第三
 


注











四帝均分，各得萬五千里，立九州，以五千里爲一州，合九州爲方萬五千里。惟舊説牽拘文義，以五服爲禹之全域。夫《尚書》、《周禮》皆以三萬里爲起例，則如五千里者實有三十六，經不能但取其一以立法，而置其三十五方五千里於不顧。地域等級，各有不同，故經舉一該八，以明四帝均分方萬五千里之制。《帝謨》之「州」字當絶句，以五千里爲一州。

按：此四帝均分天下，各立九州之制，《尚書》、《周禮》舉此爲例，其義有三：一、五服例冠衣帶裳履。一、《王制》封國分三等，大國百里，次國七十里，小國方五十里。經傳每舉小國以爲公式，如諸侯三軍，萬二千五百人爲一軍是也。一、《尚書》皇所封國，大者方千里，次七百里，次五百里。經傳所言五服五千里，亦如《王制》，舉小國以爲公式也。又此四帝均分天下，各以十五服之制，以一化三，五服即十五服之起文。

以一五服化成三五服，共爲十五服。以《周禮》九服加藩以外六服，又《禹貢》五服，每服下有二小名，以一化三爲十五。




經《皋陶謨》：弼成五服，至于五千。

句。


 州

句。○以上爲九服四帝均分例。


 十有二師，

十二州十二牧。


 外薄四海。

此爲九畿，皇一統立二十一州例。内八宫，每宫占四十五度，外十二州，每州占三十度，同爲六千里一州。




經《禹貢》：五百里甸服，百里賦納
 ，二百里納銍，三百里納秸服，

秸下多一服字，與下同以三百里爲一小界。


 四百里粟，五百里米。五百里侯服，百里采，

百上當脱「三」字。


 二百里男邦，三百里諸侯。

五字當爲衍文。


 五百里綏服，三百里揆文教，二百里奮武衛。五百里要服，三百里夷，二百里蔡。五百里荒服，三百里蠻，二百里流。

按：《禹貢》外四服，每服之下有二小名，先三後二，爲每服之小界，固也。然五服《周禮》作九服，加以藩以外六服，實作十五服，以一化三。今每服合二小名，亦爲三，三五十五，亦可由此起義。

按：經四表、傳土圭，舊説皆以爲三萬里，爲方五千里者三十六。舊説以《禹貢》五千里爲《尚書》疆域之定制，不知《禹貢》崑崙、弱水皆包全球而言，五千里一州，方一萬五千里爲九州，配十五服，只作爲四帝均分天下之圖。又方五千里，共得方千里者二十五。《周禮》諸公封方五百里，亦得方百里者二十五。《王制》千里一州，諸公封方百里。《周禮》公封方五百里，必五千里爲一州，而後有此封地。驗小推大，一定之例也。

説《國語》：夫先王之制，邦内甸服，邦外侯服，侯衛賓服，

賓，《禹貢》作綏。


 蠻夷要服，戎翟荒服。甸服者祭，侯服者祀，賓服者享，要服者貢，荒服者王。日祭月祀，時享歲貢終王。

按：《國語》以終歲時月日分屬五服，即《洪範》之歲時月日星。終王即《周禮》之世一見。《周禮》九服九畿，第三爲甸，第九爲鎮，鎮以内爲九州。以三服當九服、九畿，則五服即十五服、十五畿之起例。就文義言爲五千里，而日月時歲終之，五等則爲十五畿，純全之比例。

王統甸在畿内，《周禮》之甸方三千里，以三千里一服計之，三五爲萬五千里，兩面相加則得三萬里。




傳

《尚書》爲經，《周禮》爲傳。


 《周禮·大司徒》：凡建邦國，以土圭度其地而制其域。諸公之地封疆方五百里，其食者半。

諸侯方四百里，諸伯方三百里，諸子方二百里，諸男方百里。




傳《周禮·職方氏》：凡邦國千里，封公以方五百里，則四公。

按：傳言此者，以明《周禮》之周必大於《王制》，而後可以方五千里。方千里爲方百里者百，據《王制》，諸公之封只得天子百分之一。鄭注乃以《周禮》王畿認爲千里，誤之甚矣。辯見下。

傳方四百里則六侯，方三百里則七伯，方二百里則二十五子，方百里則百男。

按：《王制》方千里一州，公侯方百里。《周禮》公封方五百里，多於方百里者二十四倍。自來説《周禮》者皆以千里説之。《王制》方千里一州，爲方百里者百，公侯封方百里，只得百分之一。《周禮》方千里只能封四公，《記》有明文。一公之封，已占全州四分之一，除三公封地之外，只剩方五百里，何以立國？且援《王制》之例推之，畿内方百里之國九，以封三公六卿。《周禮》雖再加一倍，作爲方千里二，亦且只能封三公七卿。

三公各方五百里，卿視侯方四百里，七卿共得地方百里者百一十二，合三公之地，共方百里者百八十七。


 蓋以正官論，尚有二卿、二十七大夫、八十一元士無地可封。又考《王制》，畿内九十三國，封地不過占王畿三分之一，其三分之二另有典章。今千里之地只能封四國，大抵尚少方千里者二十四。鄭君不悟此弊，仍以爲《周禮》王畿實只千里，左右支絀，無一可通，萬無此等制度，古今説者皆欲求通，而至今不能通。今立《尚書》爲經，《周禮》爲傳，《帝謨》、《禹貢》皆以五千里爲一州，方五千里，則諸公例得方五百里。故《周禮》諸公封五百里，一見《大司徒》，一見《職方氏》。凡《周禮》所見，皆以傳《尚書》五千里一州之文也。經傳兩兩比合，如磁引針。其所以舉五千里示例者，考皇帝分合、地域廣狹不一，不能徧舉，特舉一小者以示例。《王制》封國有百里、七十里、五十里三等之差，《周禮》援推，亦有千里、七百里、五百里之别。舉一以示例，其餘皆可推。今立此爲弟三圖，再考餘圖，其制自明。



注
 　原作「五千里一州第三」，據原目改。








周禮九服九分天下圖第四

九分天下，董子亦曰九皇。









經《帝典》：蠻夷猾夏。

赤道長緯，地中爲夏，蠻夷在邊鄙。小言之則各州之中爲夏，其邊鄙皆爲蠻夷。




《禹貢》：九州攸同。

内各包九州。


 九山刊旅，九州滌原，九澤
 

注



 既陂。

九河、九江。




《康誥》：東國洛。

《多士》：新邑洛。○於兹洛。

《靈樞》九宫、八風。東南曰陰洛，西北曰新洛。




傳鍾師以鍾鼓奏九夏：王夏、

中央。


 肆夏、

北。


 昭夏、

東。


 納夏、

西。


 章夏、

南。


 齊夏、

東北。


 族夏、

東南。


 祴夏、

西北。


 驁夏。

西南。




説《山海經》：天地之東西二萬八千里，南北二萬六千里。

《管子》、《吕覽》、《淮南》、《河圖》、《廣雅》同。




《春秋緯·保乾圖》：天皇、地皇、人皇，兄弟九人，分爲九州，長天下。

《命曆序》：人皇出於提地之國。九男，九兄弟相似，别長九國，離艮地精，女出爲之后。○人皇依山川土地之勢，裁度爲九州，謂之九囿。九囿各居其一，而爲之長。

按：經制九州大小不同，蓋分皇帝王伯四等。《春秋》、《王制》疆域最小，《尚書》託古皇帝四鄰例四分天下，則以五千里爲一州。《謨》曰：「弼成五服。」 爲五千里者四。帝均分之制，若以九起算者，則爲九分天下。或曰九皇，或曰九洛。因三而九，由九而八十一，爲鄒衍與《靈樞》九鍼、九九八十一鍼之所本，即《職方》九服，所謂九州之外爲藩國之説也。

以九服爲一州，如此者九，爲方二萬七千里之九州，即鄒衍大九州也。


 九數之極小者爲井田，

春秋以前無，井田乃經制。


 大則爲九州。井即九州。《易》曰：「改邑不改井。」又曰：「往來井井。」故《詩》例以京師爲公，八州爲私。儒者之九州，八伯歸一王，中等九分之九州，

方九千里。


 八王輔一帝，上等一統之九州，

二萬七千里。


 八干統於戊己，共計九九八十一方三千里，而九之數極也。

《尚書》、《周禮》專爲皇帝制法。由《春秋》以推大，神禹爲皇司空，決九川，距四海，全爲全球立法。考《周禮》五土分五方，《禹貢》九河、九江與九山、九川、九澤以九起例者五見，冀雍又以四至見，内包九州，皆爲大九州之師説也。

《莊子·天下篇》：「禹之湮洪水，決江河而通四夷、九州也，名山三百，支山三千，小者無數。禹親自操稾耜而九雜天下之川。」


 大九州上應九天、九野，《商頌》謂之九有，《莊子》謂之九洛，《周禮》謂之九夏。

《詩》三歲、九秋，《楚辭》九辨、九秋，皆指此九州。


 一洛得方三千里者九，爲人皇兄弟九人分王之師説。董子九皇亦其比例。中心王居爲夏，故《論語》、《公羊》謂之諸夏。

在九服中爲夏服。《詩》「爲絺爲綌，服之無斁」，指夏服也。


 《書》曰「蠻夷猾夏」，謂邊鄙之變也。夏又禹之國號，故《詩》曰：「設都于禹之績。」又《尚書》屢見營洛、卜洛、至洛、兹雒、新邑洛、東國洛之文，必指此九州、九洛而言。不然，何其洛邑之多哉！

大九州可分可合，分之則各王一州，爲割據時代，合之則以一服八，如鄒氏。《春秋》大一統，皇居中州，統馭八極，《孟子》中天下立、定四海民是也。九服邊際爲鎮，每鎮方九千里。 《職方》每州一鎮，九州合爲九鎮，再推之爲九九八十一，即《靈樞》由九鍼以推九九八十一。鍼、鎮字同，可見《内經》爲皇帝學。九州應九竅，言九九八十一者十數見也。合計九州不滿土圭三萬里之量，以方萬里立州，不合以九起數之例，故十中去一。《詩》因有「一日不見」例。如「天有十日」、「一日千里」，除一用九，爲三千里一州，

古説射落九日，獨存一日，則爲方千里一州。


 積至一州九千里，如三月之九十日，三州如三秋，九州如三歲，三九二十七月，以爲三年，爲九秋。

與九夏相比。


 此「一日不見」以九起算之大例，所以成大九州也。經傳特立此大州，以爲九分天下之預備，充之則滿三萬里，減之則二萬七千里。《大行人》謂九州外爲藩，其文在衛、要之下，而不繫於鎮服之外者，正以九州有皇帝各種分合之不同，不可拘泥於三萬里也。

按：東西二萬八千里、南北二萬六千里之説，屢見諸子。考《時則訓》五帝、五極，

各得萬二千里。


 四帝均分

一帝占萬五千里。


 九夏，

各得方九千里。


 其數縱橫爲二萬七千里，並無稍出入也。



注
 　澤：原作「釋」，據《尚書·禹貢》改。








周禮九畿九州圖第五






○經《康誥》：侯、甸、

官府。


 男、邦、采、衛。

邦，國。○《酒誥》、《召誥》、《君奭》、《顧命》同。男下有邦字爲符記。《酒誥》、《召誥》均稱男、邦，《顧命》省文稱男、衛。全文見第二圖。○藩以外爲都鄙。




○傳《大司馬》：乃以九畿之籍

一畿千里，九畿爲九千里，合之爲萬八千里。


 施邦國

由男至鎮爲邦國，經但言男采衛，不言蠻夷鎮者，《大行人》要服包之也。


 之政職。方千里曰國畿，

《職方氏》：方千里曰王畿。


 其外方五百里

當讀作千里，下同。○既曰畿，當爲方千里，仍曰五百里者，互文起例，兼見皇帝九州大小之差。


 曰侯畿，

二千里。


 又其外方五百里曰甸畿，

三千里。


 又其外方五百里曰男畿，

四千里。


 又其外方五百里曰采畿，

五千里。


 又其外方五百里曰衛畿，

六千里。


 又其外方五百里曰蠻畿，

七千里。


 又其外方五百里曰夷畿，

八千里


 
 

注



 。又其外方五百里曰鎮畿，

九千里


 
 

注



 。又其外方五百里曰藩畿，

加入藩爲十畿，則方萬里。○《易》「月畿望」凡數見。《禮》曰「月以爲量」。月徑千里，三五而盈，十五爲地中千里而差一寸，故地中得十五爲望。


 《大司徒》：制其畿方千里而封樹之。

《詩》：「邦畿千里，維民所止。」邦國之畿，以封諸侯。○服五百里，畿方千里，舊説甚明。




按：經傳五服、九服同稱五百里，侯、甸、男、邦、采、衛，經凡數見。據《周禮》畿服同以九起例，九服爲九千里，九畿爲萬八千里，固一定不移者也。皇帝大小不同，畿服名同實異。九畿之制，爲自來説《周禮》者所未詳，今故特立此圖以明之。

《提要》引《橫渠語録》，謂《周禮》九畿之制不與《禹貢》合。夫以九畿與五服較多寡，誠不合也。顧五服五千里，

《帝謨》：「弼成五服，至于五千州。」


 乃《尚書》帝制之一州，九畿萬八千里，

《大司徒》：畿方千里。


 乃《周禮》皇制之九州，廣狹迥殊，無可疑也。凡評議經傳，必取義涉近似者而後立言有本，不至謬誤千里。若舉泰山與丘垤衡其大小，本不待言，以九畿求合於五服，豈非泰山、丘垤，不必相提並論者乎？橫渠一代名賢，奚至言之不審？其所以有疑於九畿者，良以中國疆輿狹隘，自鄭注《周禮》以七千里説《大行人》六服，已增多於《禹貢》，而充滿中國歷代版圖之分量，故儒者飫聞其説，視九服九千里爲贅文，而九畿萬八千里更等諸汪洋大海，無人問津。蓋因鄭君七千里之説蔽塞其聰明，不敢再加推廣，敝屣大統，而人云亦云久已，士習相沿矣。橫渠承襲餘波，耳食附和。但既明提九畿，則加於五服者八倍有餘，名目里數，明文具在，使其稍事研求，當亦啞然自笑。習俗移人，賢者不免，其信然歟！今世界開通，地球三萬里之説大明，凡經傳宏廓之疆宇，昔目爲無用之空文者，皆爲當今之實驗。兹據《康誥》、《酒誥》等篇侯甸男采衛之名稱，爲《周禮》畿服之起例，經略傳詳，實與五服大小分馳，列證繪圖，合之兩美，皆出孔門舊義，絶非自創新奇。特以前賢囿於《禹貢》區域
 

注



 ，縮小聖經範圍，生不逢時，無足深怪。後之讀《尚書》、《周禮》者，其加以考核之功，庶不受謡諑之惑乎！



注
 　八千里：原作「八里千」，據文意改。



注
 　九千里：原作「九里千」，據文意改。



注
 　區域：原作「區城」，據文意改。








周禮九服兼藩爲萬里一州立法圖第六






經《帝典》：協和萬邦。

《帝謨》：一日二日萬幾。

幾讀作畿。




《洛誥》：其自時中乂，萬邦咸休。

傳《職方氏》九服，

由王數至藩爲十服。


 大司馬九畿。

由國畿數至藩爲十畿。




按《周禮》九服、九畿皆以九起算，所謂「一日不見」例也。乃鎮之外綴一藩字，合數則十而非九，與服畿之九數皆不合。又《大行人》云九州之外謂之藩國。如九服爲九州，不應外綴以奇零之五百里，九畿爲九州，不應綴以藩畿之一千里。此最不可通之條文也。今以三例讀之，九州以外見一「藩」字；以五服例推之，九州外當更有六服六畿，九六合爲十五服畿。《周禮》以「藩」字終，《板》詩以「藩」字始，留此孤「藩」字以接《板》詩之六畿，一也。地實三萬里，因欲分九九八十一，故用「一日不見」例。實則十而非九，故雖以九服、九畿立名，其所以必多綴一「藩」字者，以天有十日，因萬里不能截爲九分，故去一以九起算，九九爲方二萬七千里，又特綴此一字，以互起三萬里之法，二也。九州小爲井田，大爲全球。以三萬里立九州，每州各得方萬里，於九服外特綴一「藩」則爲十，以起皇萬里一州之制，三也。今故爲此圖以明之。

按《地理志》，黄帝方制萬里，畫野分州，得百里之國萬區，是故《易》稱「先王以建萬國、親諸侯」；《書》云「協和萬國」，此古文家萬里萬國之説所本。夫古文家據此佚義以攻博士，博士因漢代疆域適用小統規模，乃以《春秋》、《王制》説經，師弟傳授，相沿已久，遺忘皇帝師説，忽逢矛盾，莫識根原，謹守舊疆，難支大敵，而經中大小統之制無所位置，一林兩虎，互鬬不休。馬、鄭以下，絶少通論，自唐歷宋，至今爲梗。不知萬里、萬國乃大統之一州也。蓋方萬里爲方千里者百，方百里者萬。小統公侯之封地方百里，積至萬里、萬國，明明由小推大，由王進帝，而企於皇。考《周禮》九服仿《禹貢》五服，以五百里計，由王至藩共十服，兩面合計爲萬里。《大司馬》九畿，每畿千里，由王至藩共十畿，兩面合計爲二萬里。《帝謨》「一日二日」

土圭日景，一日千里。


 萬畿，謂五畿合爲萬里，非有萬畿之多也。以萬里封萬國，《帝典》、《洛誥》謂之萬邦。以九服方萬里爲一州，九畿合藩方二萬里，有四州之地，加至三萬里，則爲九州。由漸遞增，自河而海，經制立之等級，以待世界之開通，並不拘執故步，畫地自封也。博士乃蹈此弊，故移書譏其是末師而非往古，

六經初成，爲孔氏古文。


 至於國家將有大事，

指大統言。


 若立辟雍、封禪、巡守之儀，

皆皇帝典禮。


 則幽冥而莫知其源，謂其因陋就寡，能小而不能大。然則經中典制，包羅萬有，鉅細不遺，大足既不容於小屨，培塿何敢比於泰山！必使界限嚴明，疑難胥釋，俟諸百世，自利施行云爾。








周禮九畿合詩六畿圖第七
 


注











經《顧命》：王若曰：庶邦

此二字統舉十五畿。


 侯、甸、男、衛。



 一采字，以男、衛包之，猶《大行人》要、蕃之包蠻、夷、鎮。○皇天用訓厥道，付畀四方，乃命建侯樹屏。

九畿舉侯以揭綱，六畿舉屏以張目。




《君奭》：小臣屏侯甸。

先外後内，如夷夏之稱。


 矧咸奔走。

《板》詩：价人維藩，大師維垣。大邦維屏，大宗維翰。懷德維寧，宗子維城。無俾城壞，無獨斯畏。

傳《大行人》：九州之外謂之蕃國。

説《王莽傳》：九州之内二千二百有三公，作甸侯，是爲惟城。諸在侯服，是爲惟寧。在采任諸侯，是爲惟翰。在賓服是爲惟屏，在揆文教、奮武衛是爲惟垣。在九州之外，是爲惟藩。各以其方爲稱，總爲萬國焉。

按：《周禮》九畿，其開方記里與九服同以五百里爲準。今據《大司徒》明文讀作千里一畿，合計九畿，方萬八千里以立九州，内三畿一州

合兩面計之爲六畿，共六千里。


 爲官府八伯，六畿一州

每州方六千里。


 爲邦國，外餘四面六千里爲都鄙，恰合全球三萬里之數。然九州之外綴一蕃字，孤文坿隸，有若贅疣，内之名稱無可割取，外之名目概付闕如，故此蕃字爲説畿服之一巨難，積疑在心，百慮千思，莫由解釋。及讀《板》詩，見其六名與畿服相類，意謂《周禮》以蕃終，《板》詩以藩始，如凸凹筍節，待人湊合。因取此六名以接逗《周禮》九畿，九六合爲十五，如《乾》之用九、《坤》之用六，且與土圭之尺五相符，鬼斧神工，天然巧合。或頗嫌其穿鑿，於古無徵，終不免於蛇足。遲之又久，讀《漢書·王莽傳》，見其以城、甯、翰、屏、垣、藩施諸政策，則二千年前新室已實用此制，著之史文，有目共覩，然後乃忻然自慰，以爲因而非創。考西漢之世，博士傳經，風同道一。莽之當國，取法《周禮》爲多，故其所規畫，輒舉經制而試行之。兹之《板》詩六名，必爲經師遺説無疑矣。今以補綴於九畿之外。《顧命》「建侯樹屏」、《君奭》「屏侯甸」早已微示端倪，特未經抉出，則至寶棄塗，無人愛惜，一爲拾墜鉤沉，則十五畿恢復舊觀，如月之闕而復圓，詎非快事！

另有東西二心，圖詳後。




又按：《大行人》六服

侯、甸、男、采、衛、要。


 下接九州外之蕃，較之五服有加，卻於九服不足。且六服七千里，不能建設九州，安得云蕃在九州外？似此條文索解不易。迹其由侯至蕃，首尾皆畿服原文，惟要服夾襍於中，殊嫌梗阻，反復推究，始悟經傳就人身衣服立義。要，古腰字。要服如人之要帶，要上有六服，

王、侯、甸、男、采、衛。


 要下亦必有六服。補以《板》詩，恰與蕃國相接。故地球分五帶，

黑、黄、赤、黄、黑。


 人身有五服，

冠、衣、帶、裳、履。


 與之相等。經義以王、侯、甸爲冠，男、采、衛爲衣，藩、垣、屏爲裳，翰、寧、城爲履，帶居於中，當蠻、夷、鎮之位。每服三名，三五十五，均匀整齊。以要、服包蠻、夷、鎮，在《國語》有蠻夷要服之證文。而《禹貢》五服，夷蠻亦在要荒之下。不得謂肊撰典制也。自此義寖微，鄭君乃以六服七千里説姬周之版土，既不相符，又以王畿千里外之八伯多於王者五倍，榦弱枝强，莫能立國，豈非竪儒誤乃公事者乎？



注
 　周禮九畿合詩六畿圖第七：原作「第七」，據目録補。








禹貢九州推廣爲八十一州圖第八






經《禹貢》：冀州、兖州、青州、徐州、揚州、荆州、豫州、梁州、雍州。○九州攸同。

傳《大行人》：九州之外謂之蕃國。

説《淮南·地形訓》：何謂九州？

謂大九州。


 東南神州曰農土，正南次州曰沃土，西南戎州曰滔土，正西弇州曰并土，正中冀州曰中土，西北台州曰肥土，正北濟州曰成土，東北薄州曰隱土，正東陽州曰申土。

按：《禹貢》九州所舉四至、山水地名，往往有出其區域之外且甚遠者，如冀舉岐

雍州山。


 梁、

梁州。


 岳衡、

荆州。


 島夷，

揚州。


 已包數州之境。雍言弱水既西，必踰葱嶺。揚謂島夷卉服，遠在海疆。況崑崙爲混沌，當赤道之地中，鳥鼠分南北，乃天星之别號。兖、荆以九河、

《爾雅》九河千里一曲，九河九曲，則九千里。


 九江起大統九州之川浸，徐土以五色入貢，得中州五種之精英。故九州攸同、四海會同，皆統括全球之偉論。舊説拘拘於中國一隅之地，削足適屨，詎有合耶？抑知世界開化，由野而文，疆宇由小而大。春秋之時，九州僅方三千里，上推虞夏，草昧尤甚。孔聖删《書》，託古定制，乃據當日之州名，隱寓皇帝之版土，以俟後施行，藏須彌於芥子，推而放諸四海而準，豈但爲魯邦治列國而已乎？惟孔經既寓此微言，子編乃闡兹大義。觀《淮南·地形》由八殥八紘推至八極，命名九州，定正方位，以方千里起算，積至二萬七千里，適符鄒衍八十一州之説。然冀州中土乃《貢》之首區，是明明推廣經義，演説皇圖，絶非憑虚臆造之言也。考《貢》稱白壤、黑壤、赤埴、青土、黄壤，詳舉五土，實分大地五方。且九言厥土，

庶土交正。


 即《淮南》之九土。而兖桑土，豫下土，荆雲土，爲之起例，故梁土青黎，

黎即黧，黑色。


 弇稱并土，

并合兩色。


 荆揚塗泥，即次曰沃土，陽曰農土。

農當作濃。


 《貢》與《淮南》契合若是，固不特揚陽字同、青神音近也。

《貢》九州之由小推大，《淮南》既爲師説，且有合於今之地球焉。中國自古稱中國，地大物博，乃天然大統之中都，在《莊子》，上皇九洛爲中洛，瀍澗東西，

解詳《洛誥》。


 日所出入，偉哉皇州，奄有全亞。由是北美屬青州，

美本在西，地球南北立極，東西動轉。


 爲《淮南》神州之申土。

申乃西方支辰，移西作東。


 《貢》曰海濱廣斥，謂其地多瀕海，今美州是也。南美屬揚州，坎拿大屬兖州，露西屬冀州，歐州屬雍州，

黑水當爲黑海。


 非州從尼羅河劃界爲淮南之弇州，

《貢》曰梁州。


 戎州澳州屬荆州。畫野分疆，援古證今，若合符節。《中庸》「考三王而不謬，俟百世而不惑」即此九州之推驗，已足見全豹之一斑矣。




附《禹貢》昆侖即《周禮》地中考



經《禹貢》：雍州昆侖。

昆侖，混沌。混從昆得聲，屯、侖聲同部。




傳《大司徒》：日至之景，

包冬至、夏至。


 尺有五寸，

萬五千里。


 謂之地中，天地

上下。


 之所合也，

三才，通天地人。


 四時之所交也，

四旁，前後左右，以方位言。


 風雨

五紀箕畢。


 之所會也，

二句以氣信言。


 陰陽之所和也。

調和陰陽，即《氣交篇》。


 然則百物阜安，

天下均平。


 乃建王國焉。

王國中天下而立。




説《莊子》：中央之帝曰混沌，

赤道下無冬無夏，寒暑四時同，無春無秋，晝夜長短同，故謂之混沌。曆法渾天之學，即由此而出。地中用渾天。


 南海之帝曰倐，

《左傳》君處北海，寡人處南海。二伯中分天下，由此而出，即《尚書》之羲和，戰國有秦爲西帝、齊爲東帝之議，亦同。


 北海之帝曰忽。

曆法東球南用南蓋天，西球南用南宣夜，東球北用北宣夜，西球北用北蓋天。三法同時並用，爲地球將來之曆法。




《河圖》云：昆侖山應於天，最居中，八十一域布繞之，中國東南隅居其一分。

《博物志》引。




按：東南當爲東北。正寅方八十一域，即鄒子九九之説。《禮》：九夏七十二侯，中國居其一分。中國指《春秋》三千里而言，居其一分，即鄒子儒者九州爲八十一分之一也。

《括地象》：昆侖之山爲地首也。昆侖山爲柱，氣上通天。侖者地之中也。

《初學記》引。




按《孟子》「中天下而立，定四海之民」，亦用此論。

《龍魚河圖》：昆侖，天中柱也。

《藝文彙聚》引。




按：赤道長緯度，正當南北之間，故爲天地之中。

《河圖括地象》云：地中央曰昆侖，其東南當爲東北，萬五千里曰神州。

《曲禮正義》引。


 案：神州之名見《地形訓》。

《河圖》云：昆侖山應於天，最居中。

《博物志》引。




按：《太平御覽》引《河圖始開圖》云：昆侖之墟，有五城十二樓。《藝文類聚》引《河圖》文略同。《博物志》引《括地象》云：「崑侖之山，物之所生，聖人仙人之所集。」則爲天學之昆侖，不在世界中矣。佛書之須彌鐵圍等，皆不在世界中。

《水經·河水》篇云：昆侖山高一萬二千五百里。

注以葱嶺當之。




按：當作一萬五千里。地厚三萬里，由地平計之，爲一萬五千里，蓋千、五字倒，二百爲衍字。

又按：經有昆侖，後人屢易其地以當之，近世説者乃以亞州葱嶺當之。葱嶺爲亞州最高之山，是乃亞州之中，非天中也。夫經文之旨，本以赤道緯度、東西王城二畿爲昆侖。《周禮》九畿加入《板》詩之六畿，王莽由内推外。蓋東半球之中爲王畿，西半球之中爲城畿。城與成通。《尚書》云王成，多爲地中畿服之名，如成王、王末有成命、王有成績之類是也。其地中天下而立，不必實在山上，不必其高萬五千里。海禁未開，不知經傳三萬里制度，故於亞州地圖中以一最高之山當之，亦如岷山、導江，初以松茂當之，近迺指爲青海之山，以金沙江爲正流。前人不知經不單言中國，岷亦不在亞州，就五方正位言之，則西在美州，經岷山亦在美州，乃爲大九州之西，非中國一隅之江水也。








尚書十一篇法古表第九

《書緯·璇璣鈐》曰：孔子求得黄帝元孫帝魁之書，凡三千三百三十篇，乃删，以一


 

百篇爲《尚書》，十八篇爲《中候》。按：百當爲十，十篇爲法古。王降爲伯，經據衰


 

而作，追序往古時代，所謂皇降而帝，帝降而王。《史記》言尚者十餘見，皆由此起


 

例。如數《皇篇》則爲十一，共爲二十九篇，與《藝文志》所列《尚書經》及大小夏侯


 

章句解故合。






一皇如歲　　四帝如四時　　三王如月

《春秋》三月有王


 　　三公二伯如日




《皇篇》「乃命羲和」五節。

《書》爲皇帝學，用五紀「皇省爲歲」例，以明一統。説詳《皇篇六相圖》。




《帝典》

堯主地，法文而王，一名《堯典》，今從《大學》稱《帝典》，如和叔司冬。




《帝謨》

舜主天，法商而王，一名《皋陶謨》。《大傳》「帝告」即「帝謨」字誤，如羲叔司夏。




《禹貢》

高陽氏主地，法夏而王，一名《九共》，如羲仲司春。




《洪範》

高辛氏主天，法質而王，如和叔司秋。○以上一皇統四帝，如一歲統四時，用《大傳》七觀前四觀次序，以爲四帝四鄰。




三王三誓

《甘誓》

一名《禹誓》，見《墨子》。尚黑。




《湯誓》

尚白。




《牧誓》

尚赤。一名《泰誓》。○漢所得《泰誓》即《牧誓》傳文，一王不能立二誓也。




殷三公二伯

《肜日》

司徒仁者守，主祭祀。○王者出，一公守，二公從，東西二伯從行，故有六卿六軍。




《西伯戡黎》

司馬勇者行，主征伐。○言西伯知有東伯，異姓稱伯舅。




《微子》

司空智者慮。○西伯，異姓之伯；微子，同姓之伯。所謂家耄，即同姓稱伯父。




傳《書大傳》：子夏讀《書》畢，見夫子，夫子問焉：「子何爲於《書》」？子夏曰：「《書》之論事，昭昭如日月之代明，

《範》五紀：卿士惟月，師尹惟日。


 離離若星辰之錯行，

《範》「庶民惟星」。按列宿一方七星，《書》以二十八篇象之。


 上有堯

《帝典》。


 舜

《帝謨》。


 之道，下有三王

夏、商、周。


 之義。商所受於夫子，

親承書教。


 志之於心，弗敢忘也。」

經中堯舜三王之道與古史不同，所當服膺。


 夫子造然變色曰：「嘻！子殆可與言《書》矣。

七十弟子中言《書》者不可多得。


 雖然，見其表，

外觀粗淺。


 未見其裏。」

内容廣大。


 顔回曰：「何謂也？」

回在可與言《書》之列。


 子曰：「闚其門，

所謂外觀。《論語》：「得其門者或寡矣。」


 而不入其中，觀其奥藏

《論語》：「不得其門而入，不見宗廟之美，百官之富。」


 之所在乎？然藏又非難也。

得解則不難。


 丘嘗悉心盡志以入其中，

三萬里地球，以氣交爲地中，乃孔聖哲想所至。


 前有高岸，

地球赤道以北多土，以南多水，中爲高岸。


 後有大谿，

兩極冰海在後。


 填填

《史·天官書》：填星中央土。填填，喻南北兩黄道。


 正立而已。

《孟子》「中天下而立」。


 是故《堯典》可以觀美，

夔典樂，八音克諧。《論語》「子謂韶盡美矣」。


 《禹貢》可以觀事，

《大戴·千乘篇》：司空司冬。《周禮·小宰》六曰冬官，其屬六十，掌邦事。


 《咎繇》

謨


 可以觀治，

《周禮》天官，其屬六十，掌邦治。


 《洪範》可以觀度，

《中庸》：「非天子不議禮，不制度。」


 六誓

《穀梁》：誥誓不及二帝。三王三誓，《費誓》、《秦誓》合爲五。


 可以觀義，

所謂下有三王之義。


 五誥

《大誥》、《康誥》、《召誥》、《洛誥》、《酒誥》合《般庚》爲六，當云五誓六誥。


 可以觀仁，

仁如果木之核，喻地中京師。《周禮》會同曰誥。大會諸侯，必在京師。


 《甫刑》

此言末五篇。


 可以觀誡。通斯七觀，《書》之大義舉矣。」

説《董子·改制篇》：王者

以王爲基，進化之序由王而帝、而皇。


 改制

改易古制，以成新經。


 作科

作爲金科玉律，以垂後世。


 奈何？曰：當十二色，曆

《春秋》子丑寅三月有王，推之全球，當有十二王，法十二月。


 各法而

讀作爾。


 正色，

黑白赤爲小三統。


 逆數三而復。

正朔三而改。


 絀三之前

三王以上。


 曰五帝，

顓頊、帝嚳、堯、舜、禹。


 帝迭

五行迭運。


 首一色，

首，尚也。五方異色。


 順數五帝相復，

五德代興。


 禮樂各以其法象其宜。

五帝不相沿襲。


 順數四而復，

典、謨、貢、範如四方四帝。


 咸作國號，

高陽、高辛、唐堯、虞舜。


 遷宫邑，

天下四方，各居一方。


 易官名，制禮作樂。故湯受命

《湯誓》。


 而王
 

注



 ，應天變夏，作殷號，

湯開國號商，般庚遷殷，始號殷。云湯號殷，後世追論之稱。


 時正白統，親夏，故虞
 

注



 ，絀唐，謂之帝堯，

可見帝堯乃後世追稱，非當日之實號。


 以神農爲赤帝。

寄託神農爲帝，當地中，赤道之下。


 作宫邑于下洛

《莊子》九洛，此下洛在南半球。


 之陽，

湯本都亳，此云下洛，非商湯也。


 名相官曰尹
 

注



 。

一作名相曰宫尹。


 絀虞
 

注



 謂之帝舜，

後王追加爵號爲帝。


 以
 

注



 軒轅曰黄帝，

下文神農改號軒轅，謂之皇帝。


 推神農以爲九皇。

大九州之皇。


 作宫邑于豐，

《易·豐》：「亨，王假之勿憂，宜日中。」


 名相官曰宰。

《周禮·天官冢宰》。


 作《武樂》，制文禮以奉天。武王受命，

《牧誓》。


 作宫邑于鄗，

周都。


 制爵五等。

公、侯、伯、子、男。


 作《象樂》，繼文以奉天。周公輔成王受命，

《金縢》以下七篇爲周公書。


 作宫邑于洛陽，

《召誥》：洛爲新邑。


 成文武之制，

《中庸》：周公成文武之德。


 作《汋》樂以奉天。殷湯之後稱邑，示天之變反命。故天子命無常，惟命是德慶。

王者之法，必正號，絀王

絀前代之王。


 謂之帝。封其後以小國，

如春秋杞。


 使奉祀之，下存二王之後以大國，

如宋。


 使服其服，行其禮樂，稱客以朝。故同時稱帝者五，

五極五帝，若以中央統四方，則一皇四帝。


 稱王者三，

三誓稱《夏書》、《商書》、《周書》。○此皆《尚書》師説，否則安得同時有五帝三王。


 所以昭五端，

五方之正。


 通三統也。

三王。


 是故周

抱經本有周字。


 人之王

《書》以《周書》終。


 尚

《璇璣鈐》：《尚書》篇題號尚者，上也，書者，如也。書者寫其言，如其意，情得展舒也。又曰：因而謂之書，加尚以尊之。《史贊》云：「學者多稱五帝，尚矣。」《三代世表》云：「五帝三代之記尚矣。」


 推

尚推猶云追稱，作書者追稱之。


 神農爲九皇，

《洪範》九疇，中爲皇極。


 而改號軒轅，

非史家之神農軒轅。


 謂之皇帝。

即《皇篇》之皇。


 因存帝顓頊、

高陽氏。


 帝嚳、

高辛氏。


 帝堯

《典》：「曰若稽古。」


 之帝號，絀虞而號舜曰帝舜。

商絀唐，周絀虞，次第蟬聯。


 録五帝以小國，

《樂記》：封黄帝之後於薊，封帝堯之後於祝，封帝舜之後於陳。


 下存禹之後於杞，存湯之後於宋，以方百里，爵號公，皆使服其服，行其禮樂，稱先王客而朝。《春秋》作新王之事，

《尚書》則作新皇新帝之事。


 變周之制，當正黑統，

改周正行夏正。


 而殷、周爲王者之後，絀夏

絀杞。


 改號禹，謂之帝，録其後以小國，故曰絀夏，

《左傳》：杞，夏餘也。


 存周，

《春秋》：天王乃託號，宋與周同爲王後。


 以《春秋》當新王，

《莊子》有新經之説。


 不以俟，

《春秋》見諸行事，《尚書》專以俟後。


 弗同王者之後也。

《公羊傳》：云：後之堯舜不與杞宋同。


 稱子又稱伯何？

再問杞子杞伯。


 見殊之小國也。黄帝之先諡，四帝之後諡，何也？

據《大戴·五帝德》爲問。


 曰：帝號必存五，帝代

一本作代帝。


 首天之色，

首稱黄帝。


 號至五而反。

顓頊以下五帝號在上。


 周人之王，

以周人包括《中候》十八篇。


 軒轅直首天黄

他本作皇。


 號，

三皇以天皇始，故歲皇得天統。


 故曰黄帝云。

讀作皇帝，即《皇篇》之皇。


 帝號尊而諡卑，故四帝

帝顓頊、帝嚳、帝堯、帝舜。


 後諡也。帝，尊號也。録以小何？曰：遠者號尊而地小，

事實上之堯舜疆域小。


 近者號卑

周僅稱王。


 而地大，

疆域較大於古。


 親疎之義也。

堯舜如《春秋》傳聞世，周如《春秋》所見世。湯受命親夏虞疎唐，周受命親夏商疎虞。


 故王者有不易者，

皇極，建極不動。


 有再而復者，

主天法質，主地法文。


 有三而復者，

正朔三而改，如三王。


 有四而復者，

四方四時遞嬗，如高陽、高辛、堯、舜。


 有五而復者，

五帝五德代興，如二高、堯、舜、禹。


 有九而復者。

如神農、二高、堯、舜、禹、夏、商、周。○抱經本錢云：董子法以三代定三統，追前五代爲五帝，又追前一代爲九皇，凡九代。三統移於下，則九皇五帝遷於上。


 明此通天地、

《楚語》：顓頊重司天，黎司地。《典》之羲和即《周禮》之天官、地官。


 陰陽、

羲主春夏爲陽，和主秋冬爲陰。


 四時、

羲和四子，分司四仲，如《典》、《謨》、《貢》、《範》。


 日月、星辰、

五紀：卿士惟月，師尹惟日，庶民惟星。


 山川、人倫，

案《璇璣鈐》曰：書者，如也。上天垂文，象布節度，書如天行也。故再而復者法天之陰陽，三而復者法天之三光，四而復者法天之四時，五而復者法天之五星五行，九而復者法天之九野九曜。


 德侔天地者稱皇帝，天祜而子之，號稱天子。故聖王

讀作皇。


 生則稱天子，

皇法天，故爲天子。皇配天則帝爲天子。


 崩遷則存爲三王，

讀作皇。○天皇、地皇、人皇。小統爲三王。


 絀滅則爲五帝，

皇降而帝，爲帝后，乃《尚書》説。


 下至附庸，

杞爲小國，乃《春秋》説。


 絀爲九皇，

尚推神農。


 下極其爲民。

讀作代。


 有一謂之三代。

按：如商併夏虞、周併夏殷皆爲三代。


 故雖絶地，廟位祝牲，猶列於郊號，宗於代

讀作岱。


 宗。

《祭法》：有虞氏禘黄帝，而郊嚳，祖顓頊，而宗堯。夏后氏亦禘黄帝，而郊鯀，祖顓頊，而宗禹。殷人禘嚳，而郊冥，祖契，而宗湯。周人禘嚳，而郊稷，祖文王，而宗武王。


 故曰：聲名魂魄施於虚，極壽無疆。

王者以制，一商一夏，

商《洪範》，夏《禹貢》。


 一質一文。

共爲四分、四方、四時。


 商

《湯誓》。


 質者主天，夏

《甘誓》。


 文者主地，春秋

周《牧誓》。


 者主人，故三等也。

三代、三統。


 主天法商而王，

帝舜。


 其道佚陽，親親而多仁樸。主地法夏而王，

高陽氏，帝顓頊。


 其道進陰，尊尊而多義節。主天法質而王，

高辛氏帝嚳。


 其道佚，陽，親親而多質愛。主地法文而王，

帝堯。


 其道進，陰，尊尊而多禮文。

四法

法商、法夏、法質、法文，此爲《尚書》四鄰説。


 修於所故，

舊也，所謂法古。


 祖於先帝。

祖述前代之帝。


 故四法如四時然，

《五帝德》中不數禹，以二高、唐、虞爲四鄰。


 終而復始，窮則反本。四法之天施符授聖人王法，則性命形乎先祖，大昭乎王君。故天將授舜主天法商而王，

舜云法商者，乃尚推之舜。


 祖錫姓爲姚氏；天將授禹主地法夏而王，

禹即夏也。云法夏者，禹之前有如夏者，顓頊高陽氏是也。


 祖錫姓爲姒氏；天將授湯

商


 主天法質而王，

殷人尚質，云法質者，前有用質之王，如帝嚳高辛氏是也。


 祖錫姓爲子氏；天將授文王

周


 主地法文而王，

周人尚文，云法文者，前有用文之王，如帝堯是也。


 祖錫姓爲姬氏。

按四法由舜而下推，則有禹、湯、文之王，由舜而尚推，則有顓頊、帝嚳、帝堯，皆四代，故曰四法，如四時。




按《書》自《書序》作俑，分篇立説，斷代繫事，割裂零亂，大義乖淪，致後人以史目經，而煌煌聖作，等諸破殘之野稗，良可惜也。考堯舜之世，據《孟子》「草木暢茂，禽獸逼人」之説，狉榛蠻野，實其時史事之真象，安有光被協和之雅化？唐虞如此，前古可知。降而夏殷，疆宇仍隘。周則蠻楚鴂舌、勾吴文身，淮徐戎夷，散居腹地，所謂底平

徐東原。


 底貢、

荆三邦。


 厥田、厥賦之隆規，僅託空文而已。故經不下同於史，文明質野，異趣殊途。司馬雖根據《大戴》本紀五帝，猶曰百家言黄帝文不雅馴，而《五帝德》之軼説，非好學深思，心知其意，難爲淺見寡聞道。明明謂史與經之迥不相侔也。《書》之義例久就湮沉，今據《大傳》、《繁露》姑揭綱領，以發其凡。

《大傳》以典、貢、謨、範四篇弁首，下接誓、誥，而宗旨甚略。惟《董子·改制篇》反覆詳盡，乃《尚書》師説之僅存者。《書緯》：「尚，上也。書，如也。」謂上託五帝，如天行之五宫。

《天官書》中紫宫、東宫、南宫、西宫、北宫。


 故《書》始堯舜，《大戴》誌聖言，益之以顓頊、帝嚳。《禹典》包《皇篇》，《繁露》尚推神農爲九皇。

一號軒轅黄帝。是神農本爲帝，推尊之爲皇也。


 蓋四方四帝法四時，

四而復。


 加中央一帝爲五。若四帝總歸於中，則中央爲皇。此五帝之分合，歲皇所以統四時也。經制王者必存二王之後，故堯舜之前厥有高陽、高辛，雖《貢》爲《夏書》、《範》爲《商書》，而法夏法商，運會循環。後之視今，猶今之視昔，世代相因，鑒前起後，千百年如一日也。

《荀子·非相篇》：「欲觀聖王之跡，則於其粲然者矣。後王者天下之君也，舍後王而道上古，譬之是猶舍己之君而事人之君也。故曰：欲觀千歲，則審今日，欲知億萬，則審一二，欲知上世，則審周道，欲知周道，則審其人所貴君子。故曰：以近知遠，以一知萬，以微知明，此之謂也。」


 《尚書》託古立法，

《論語》謂之成事、既往、老者、往者。


 將以師表萬世，故肇始皇帝，特開大統之規模，下序三王，又植小統之基礎。三公二伯，綱紀釐然。其古帝之諡號不必實有其人，

《公羊》云後之堯舜。


 即政治之設施，方且虚存其理。董子再而復，三而復，四而復，五而復，九而復，

皇神農，五帝顓頊、帝嚳、堯、舜、禹，三王夏、商、周，共九代。若以禹爲夏，則加周公爲一代。


 設此等級，以待世變之日新，而牢籠百代。立表待日而景，虚位待人而行，鏡花水月，色相空靈，若視爲往古之事實，則拘滯鮮通，不其騃乎！

按《列子·楊朱篇》：「太古之事滅矣，孰誌之哉？

孔子誌之。


 三皇之世

董子言一九皇。


 若存若亡，

似有似無。


 五帝之事

《大戴·五帝德》，《書》始典、貢、謨、範。


 若覺

音教。


 若夢，

並無實象。


 三王之事或隱或顯，

一帝三王，四帝十二王，見三王，隱九王。一王三公，見三公，隱六公。


 億不識

讀作志。


 一。

以全數計，則一帝八王，五帝四十王，見三王，隱三十七王，四十王必百二十公，見三公，隱百一十七公，其下卿、大夫、士闕略尚多。


 當身之事或聞

傳聞世，如九皇、五帝；所聞世，如夏、商。


 或見，

所見世，如周。


 萬不識一。

粗舉大綱。


 目前之事或存或廢，

就典禮制度言之。


 千不識一。

未能詳備。


 太古

如董子神農軒轅之世。


 至於今日，

孔子之時。


 年數固不可勝紀，

《史·三代世表》：「至於序《尚書》則略無年月。」又曰：「夫子之弗論次其年月，豈虚哉。」


 但伏羲已來三十餘萬歲，

略舉大數。


 賢愚好醜，

尚論古人。


 成敗是非，

論其世。


 無不消滅，

歷朝典制全無遺留。


 但遲速之間

去聲。


 耳。」

年代無論久暫，皆歸消滅。


 據此而論，孔子作《書》，前代典章樸質譾陋，無足取則，經中文明制作，莫非一人手創。

經據衰而作。


 宰我曰：「予觀夫子，賢堯舜遠。」子貢曰：「禮樂德政，百王莫違。」及門親炙，論定久矣。故《尚書》十一篇託始《典》、《謨》，而中存《皇篇》，實寓待推之意，下而三王三誓，爲尚黑、尚白、尚赤之三代；此小三統，則有然也。若大三統，則《詩》詠素青黄，

見《齊風》。


 《論語》謂之緇衣、素衣、黄衣。《尚書》以歲皇始，不過三皇之一耳。《緯命曆序》曰：天皇、地皇各一萬八千歲，人皇

此天、地、人爲大三統之符號，小者子丑寅三正而已。


 凡一百五十世，

姬周小統，卜世三十。


 合四萬五千六百年。此説大三統循環世代長遠之興替，若小三統，則夏四百，殷六百，周八百年。而忠、質、文之政必有野、鬼、僿之敝，因革補救，始利敷施，驗小推大，

《中庸》：「小德川流，大德敦化。」


 並行不悖，而皇、帝、王、伯之尊卑分位，以皇統帝，以帝統王，以王統伯。故《列子·仲尼篇》曰：「三皇善用因時者，

四帝如四時。


 五帝善用仁義者，

王以仁義爲主，孟子崇王，屢言仁義。


 三王善任智勇者。」

智者慮，司空；勇者行，司馬；仁者守，司徒。説見《穀梁》。○《洪範》三德，謂之剛克、柔克、正直。


 以次遞降，部屬分明，皆《尚書》十一篇之舊説也。兹略舉大概，恐遺漏尚多耳。



注
 　王：原作「正」，據蘇輿《春秋繁露義證》卷七《三代改制质文》改。



注
 　親夏故虞：原作「故親夏虞」，據右引改。



注
 　據右引，此後脱「作《濩樂》，制質禮以奉天。文王受命而王，应天變殷作周號，時正赤統，親殷故夏」。



注
 　絀虞：原作「爵」，據右引改。



注
 　以：原脱，據右引補。








尚書四帝四鄰四表均分天下圖第十

此圖已刊《哲學發微》中，今詳加考證，以發明之。









經《帝謨》：帝曰：

舜。


 吁，臣哉！

南北爲臣。○《白虎通》：「不臣二王之後者，尊先王，通天下之三統也。」騷賦以堯主北，舜主南，冬夏分治，而舜乃堯臣。


 鄰哉！

東西二帝合爲鄰。


 鄰哉！

四帝四鄰，土地相接。


 臣哉！

《左傳》文十八年：昔高陽氏有才子八人：蒼舒、隤敳、檮戭、大臨、尨降、庭堅、仲容、叔達，齊聖廣淵，明允篤誠，天下之民謂之八愷。高辛氏有才子八人：伯奮、仲堪、叔獻、季仲、伯虎、仲熊、叔豹、季貍，忠肅共懿，宣惠慈和，天下之民謂之八元。此十六族也，世濟其美，不隕其名，以至於堯。堯不能舉舜臣，堯舉八愷，使主后土，以揆百事，莫不時序，地平天成。舉八元，使布五教於四方，父義，母慈，兄友，弟共，子孝，内平外成。




欽四鄰。

四帝均分天下，如羲和四子分司四時，又如《周禮》地官司冬， 春官宗伯，夏官司馬，秋官司寇。




説《墨子·節葬篇》：堯北教乎八狄，

堯之治功在北。


 道死，葬蛩山之陰。舜西

西與南爲鄰。


 教乎七戎，

舜之治功在西南。


 道死，葬南巳

上文西字，恐係南之誤。


 之市。禹東教乎九夷，

三帝開化三方。以四方循環例推之，高陽主東，高辛主西，堯北，舜南，禹復主東，終而復始。


 道死，葬會稽之山。

《大戴·五帝德》：宰我請問帝顓頊，孔子曰：「五帝用記，

記載於書。


 三王用度。

揣度時代。


 女欲一日辨聞古昔之説，

《尚書》往古之説。


 躁哉，予也！」宰我曰：「昔者予聞諸夫子曰：小子無有宿問。」孔子曰：「顓頊，黄帝之孫，昌意之子也，曰高陽。洪淵以有謀，疏通以知遠。養材以任地，履時以象天。依鬼神以制義，治氣以教民，潔誠以祭祀。乘龍而至四海，北至於幽陵，南至於交趾，西濟於流沙，東至於蟠木。動静之物，大小之神，日月所照，莫不砥礪。」宰我曰：「請問帝嚳。」孔子曰：「玄囂之孫，蟜極之子也，曰高辛。生而神靈，自言其名，博施利物，不於其身。

必於其子孫。


 聰以知遠，明以察微。順天之義，知民之急。仁而威，惠而信，修身而天下服。取地之財而節用之，撫教萬民而利誨之。歷日月而迎送之，明鬼神而敬事之。其色郁郁，其德嶷嶷。其動也時，其服也士。春夏乘龍，秋冬乘馬。黄黼黻衣，執中而獲天下。日月所照，風雨所至，莫不從順。」宰我曰：「請問帝堯。」孔子曰：「高辛之子也，曰放勳。其仁如天，其知如神。就之如日，望之如雲。富而不驕，貴而不豫。黄黼黻衣，丹車白馬。伯夷主禮，龍夔教舞。舉舜、彭祖而任之，四時先民治之。流共工於幽州，以變北狄。放驩兜於崇山，以變南蠻。殺三苗於三危，以變西戎。殛鯀於羽山，以變東夷。其言不貳，其德不回。四海之内，舟輿所至，莫不説夷。」宰我曰：「請問帝舜。」孔子曰：「蟜牛之孫，瞽叟之子也，曰重華。好學孝友，聞於四海。陶漁事親，寬裕温良。敦敏而知時，畏天而愛民，恤遠而親近。承受大命，依於倪皇。叡明通知，爲天下王。使禹敷土，主名山川，以利於民。使后稷播種，務勤嘉穀，以作飲食。羲和掌曆，

與帝堯同。


 敬授民時。使益行火，以辟山萊。伯夷主禮，以節天下。夔作樂，以歌籥舞，和以鍾鼓。皋陶作士，忠信疏通，知民之情。契作司徒，教民孝友。敬政率經，其言不惑，其德不慝，舉賢而天下平。南撫交趾，大教

墨子云西教。


 鮮支、渠廋、氐羌、北山戎、發、息慎，東長鳥

讀作島。


 夷、羽民。」

《書大傳》：元祀代泰山，貢兩伯之樂焉。陽伯之樂舞株離，其歌聲比余謡，名曰晳陽。儀伯之樂舞鼚哉，其歌聲比大謡，名曰南陽。中祀大交霍山，貢兩伯之樂焉。夏伯之樂舞謾
 ，其歌聲比中謡，名曰初慮。羲伯之樂舞將陽，其歌聲比大謡，名曰朱於。秋祀柳穀華山，貢兩伯之樂焉。秋伯之樂舞蔡俶，其歌聲比小謡，名曰苓落。和伯之樂舞玄和，其歌聲比中謡，名曰歸來。幽都宏山祀，貢兩伯之樂焉。冬伯之樂舞齊落，歌曰縵縵。

按：四嶽八伯，當闕一春伯。




四帝分占四維，

鎔注：《淮南·天文訓》：東北爲報德之維，西南爲背陽之維，東南爲常羊之維，西北爲蹏通之維。


 各萬五千里，爲十五服。立九州，每州五服，得五千里，故曰：弼成五服，至于五千，

句。


 州

句。○以方五千里爲一州。


 十有二師。

外十二牧。以三十度六千里爲月，計之萬五千里，加二六千里，正合三九之數。




《禹貢》「弼成五服」，

方五千里。


 謂一州耳。一表方萬五千里，已得方五千里者九，四表共有三十六方五千里，則知五服非全輻。

十五服萬五千里，亦非全球。


 《謨》曰：「欽四鄰。」

四界四鄰。


 《論語》：「德

緯説皇道帝德。皇一統法天道，帝分治法四時。《月令》春盛德在木，夏盛德在火，秋盛德在金，冬盛德在水。帝以德爲主，故《大戴》有《五帝德》。


 不孤，

四帝同時分治，故不孤。


 必有鄰。」

壤地相接。


 《易》曰：「東鄰

太皞爲東帝。○《括地象》云：崑崙東南萬五千里曰神州。


 殺牛，不如西鄰

少昊爲西帝。


 之禴祭。」又曰：「富

合田爲富。


 以其鄰。」

四方四帝互相爲鄰。


 《洪範》九疇用生成數法，

一二三四五爲生數，六七八九十爲成數。説見《書大傳》。


 本即九州，疇、州古字通用。九共、

共與貢通。九共即九州之貢。《詩》小共、大共。


 九疇即八元、八愷之義。

九州之中州爲王畿，元、愷爲八州方伯。


 《大戴·宰我問五帝德》共有六帝，

黄帝、顓頊、帝嚳、帝堯、帝舜、禹。


 由黄帝起，終於禹，如六經終於《易》，

《大戴》：禹履四時，據四海，平九州，戴九天，統一天下，如《易》之統括乾坤。


 始於《春秋》。

舉春秋以包冬夏，如黄帝居中，統馭四時。


 其中四帝二高與堯舜，正如四教之《詩》、《書》、《禮》、《樂》也。

《王制》：「樂正崇四術，立四教。春秋教以禮樂，冬夏教以詩書。」


 天主六，

《素問》：天以六節，故皇用六相。


 人帝則五，

地以五制，故五帝。


 故黄帝爲五天帝之一，舉一以示其例。

舉中以包四方。


 人帝始顓頊，

董子謂黄帝先諡者爲天帝，四帝後諡者爲人帝。


 終禹。

禹承帝運之終。


 别有五人帝，

即顓頊、帝嚳、堯、舜、禹。


 黄帝不在五人帝之内。

即《月令》之黄帝爲五天帝之一，以爲五人帝之起例。


 又：《五帝德》每帝各有四至之文，

高陽乘龍而至四海，北至於幽陵，南至於交趾，西濟於流沙，東至於蟠木。高辛春夏乘龍，秋冬乘馬。帝堯流共工於幽州，以變北狄，放驩兜於崇山，以變南蠻，殺三苗於三危，以變西戎，殛鯀於羽山，以變東夷。帝舜南撫交趾，西教鮮支、渠廋、氐羌，北山戎，發，息慎，東長鳥夷、羽民。


 各王一方，非全在中國。

四至之地本不盡在中國。




《尚書》始堯之故，舊説多不安。今考定五人帝，

五方五帝。


 二高爲二帝後，

《謨》曰「虞賓在位」，合二高爲三恪。


 如春秋之杞宋，爲已往二代；

《論語》：「周監於二代。」


 堯舜南北二帝，如晉楚夾輔皇室。

《春秋》小統，晉楚分伯。堯舜同時，南北分治，即爲皇之二伯。○《白虎通·爵篇》：《中候》曰：天子臣放勛，何以知皇亦稱天子也？以其言天覆地載，俱王天下也。


 經雖始堯，包有高陽、高辛在内，

故《大戴》於帝堯之前數二高。


 而一皇四帝四鄰之制

皇如歲。二高爲二帝後。堯舜爲皇二伯，分治南北。又《書》始《堯典》，如《春秋》齊桓一匡天下。堯老舜攝，則舜又一匡。


 全矣。《逸禮》、

即《周禮》，劉歆謂之《逸禮》。


 《淮南》均言五帝分司五極，

《周禮》五官五言以爲民極，《淮南·地形訓》五位五極。


 各得方萬二千里，

此五分天下之制。説詳五土五官均分五極圖。


 其説以二萬七千里開方，各得一百四十四方千里。

共計方千里者七百二十。


 此以皇爲天，

天統五人帝。


 再用四帝均分三萬里，故各得一表，

共爲四表。《典》曰「光被四表」。


 爲方萬五千里。

四表共方三萬里。


 故經曰四鄰、四表，合皇則爲五。

以皇統四帝。




由四帝變爲五，以夏居中。

《月令》季夏黄帝居中，夏又爲禹之國號。○《五帝德》：禹履四時，據四海，平九州，戴九天。四海之内，舟車所至，無不賓服。此夏禹居中統四帝之舊説。


 以四帝各九州言之，取其中一州五千里歸中央，四州合爲方萬里，

方五千里者四。


 土寄王於四季。

《月令 》：土王於季夏，實王於四季，每季九十日，而土王十八日。


 今則四季之辰戌丑未

《翼奉傳》謂之上方下方。


 入中宫，爲九夏，

《周禮》鍾師所掌，説詳九分天下圖。


 則得方萬里。

中央。


 其餘八支

甲乙丙丁庚辛壬癸。


 各爲一州，各得方萬里，

共爲方三萬里。


 與中之禹服正同。

中央方萬里。


 蓋方三萬里爲方千里者九百，九人各得萬里而適均。此又一法也。

經傳之理，靈變非常，不能以定法拘泥，故又有一法。




《左傳》引《書》説，牽引二高十六族，

此《尚書》師説。


 非用四鄰，則十六族無位置之地。

中國方數千里，不能容之。


 又堯舜之治，

《論語》：惟堯則天，巍巍蕩蕩。《帝謨》外薄四海，咸建五長。


 如用舊説，

囿於中國一隅。


 不免有優劣。

堯功少，舜功多。


 今以分方求之，

用《墨子》説。


 堯在東北維，已治安，惟對沖之坤維

西南隅。


 未治，所謂四凶等皆在坤維，舉舜以治坤維。

《左傳》舜臣堯，舉十六族，去四凶。


 舜之作用，全在下方，

南半球。○堯在上方，北半球。


 與堯舊治不同。

南北分治。


 所云大麓、

《典》「納于大麓」。


 畎畝、

《孟子》：「舜發於畎畝之中。」


 深山、

《孟子》：「舜之居深山之中。」


 貳室、

《孟子》：「舜館甥於貳室。」


 南河之南，

《孟子》：「舜避堯之子於南河之南。」


 皆指坤維。故《孟子》曰：「居堯之宫，逼堯之子，是篡也。」

舜之治功不與堯同在一地，故不居堯宫。


 《尚書》爲皇帝學，

首《帝典》寓有《皇篇》。


 乃百世以下大同之法

《洪範》是之謂大同。


 則。海禁未開以前，學者多囿於一隅之見以説之。

以中國之地説《尚書》。


 如能小中見大，

《列子·仲尼篇》：「曩吾脩詩書，正禮樂，將以治天下，遺來世，非但脩一身、治魯國而已。」


 統五帝而區畫之，

五帝分方，則各司萬二千里。四帝分司，則各得萬五千里。若中央之帝統四方，則爲皇統四帝。經立此制，託之前古。


 則思過半矣。

鎔按：四帝四鄰圖説，癸丑之歲，四譯先生年六十，撰成於滬上，刊入《孔經哲學發微》中。其義根據於《帝謨》，貫通於諸子、

《論語》、《孟子》、《墨子》、《董子》。


 傳記，

如《大戴》、《周禮》。


 要以發明孔經信古好古之旨者也。初聞是説者或且目爲新奇，試思《尚書》託始唐虞，《大戴》何以兼及二高？蓋《春秋》之義，王者

以王爲起例。


 存前王之後，尊賢不過二代，因革損益，以成時政。《謨》之虞賓，《召誥》王賓，《頌》客白馬，《雅》客白駒，皆經制之宏綱也。故二高爲二帝後，所以備一朝之殷監；而四帝如四時，又以起循環代興之例。董子四法，

詳注在法古表。


 已明明言之矣。四法由舜而下推禹、湯、文，卻寓上推顓頊、嚳、堯之意。拘泥世代而言之，則所謂舜法商、禹法夏者不可解也。若就中國疆輿説之，削足適屨，體制不符。蓋州五千里，《謨》有明文。九州萬五千里，恰合《周禮》十五服之數。而《大戴》五帝各有四至之版宇，《墨子》亦有堯北舜南之教化，《左傳》四帝之墟號同《月令》，可知煌煌帝制，不同在一隅之地也。今以地球三萬里定爲四帝均分之局，各得萬五千里，各一九州，各有八伯、二高之元愷，固合天然之位置矣。高陽爲法夏之王，故《貢》之九州借用其名；高辛爲法質之王，故《範》之九疇亦符其數。舜在《皋謨》以辛壬癸甲爲北方四州，依例推補，乃有十子。

《吕覽》謂有九子。


 堯於《孟子》稱有九男，

説同《淮南·泰族訓》、《説苑·君道篇》。惟《吕覽》謂有十子，而堯男實止丹朱。


 本謂九州之長，《伏傳》説之以一岳兩伯，合數中央，則爲九。考經傳中伯仲叔季爲兄弟之稱，《吕刑》伯兄、仲叔、季弟喻方伯同等如兄弟，《典》之羲和仲叔，《伏傳》之八伯是也。《左傳》

昭二十六年。


 閔馬父曰「單劉贊私立少，唯伯仲叔季圖之」，皆總稱諸侯之辭，又《禮》所謂「天下一家」之微言也。具此大義，上符天星之四宫，

見《史·天官書》。


 下合《帝典》之四表，《謨》、《貢》之四海，中通《月令》之四時，包舉乾坤，牢籠六合。皇出而統一之，則如黄帝之居中央；四季寄王於土，則八干分爲八正，以當八節。隨宜通變，託古立標，經制所以可大而可久歟！補注既畢，略記大概於此，恐未盡此圖之藴奥也。








禹貢導山爲天九野圖第十一






經《禹貢》：導岍

《夏本紀》：道九山。《索隱》：汧、壺口、砥柱、太行、西傾、熊耳、嶓冢、内方、岐，是九山也。


 及岐，至于荆山，

《地理志》有北條之荆山。


 逾于河。

《春秋緯·文耀鉤》：斗者天之喉舌，玉衡屬杓，魁爲璇璣，布度定紀，分州繫象。華岐以北，龍門、積石，至三危之野，雍州，屬魁星。


 壺口、雷首，至于太岳。厎柱、析城，至于王屋。

冀州。


 太行、恒山，至于碣石，入于海。

太行以東至碣石，王屋、砥柱、冀州，屬樞星，三河、雷澤，東至海岱以北，兖州、青州，屬機星。按：太行以東爲兖州，王屋、砥柱爲冀州，海岱則爲青州。《貢》闕，緯補。


 西傾、朱圉、鳥鼠，至于太華。

荆山西南至岷山，北距鳥鼠，梁州，屬開陽。


 熊耳、外方、桐柏至于陪尾。

外方、熊耳以東至泗水、陪尾，豫州，屬瑤光。


 導嶓冢，

馬融以汧爲北條，西傾爲中條，嶓冢爲南條。


 至于荆山，

《河圖》：嶓冢山上爲狼星，荆山爲地雌，上爲軒轅星。


 内方，至于大别，岷山之陽，至于衡山。

大别以東雲夢、九江、衡山、荆州爲衡星。


 過九江，至于敷淺原。

蒙山以東至羽山，南至江、會稽、震澤，徐揚之州，屬權星。此九州屬北斗，星有七，州有九。但兖青徐揚并屬二州，故七星主九州也。按：兖青當作兖冀。




傳《保章氏》：以星

天有象。


 土

地有形。


 辨九州之地。所封封域，皆有分星。鄭注：謂大界則曰九州，州中諸國之封域，於星亦有分焉，其書亡矣。

緯於九州以北斗分野，則書未亡。


 堪輿雖有郡國所入度，

某郡入某星幾度，此分野之説尚存於堪輿家，


 非古數也。

歲差不同。


 今其存可考者，十二次之分也。星紀，吴越也；玄枵，齊也；娵訾，衛也；降婁，魯也；大梁，趙也；實沉，晉也；鶉首，秦也；鶉火，周也；鶉尾，楚也；壽星，鄭也；大火，宋也；析木，燕也。

此以十二次分野爲外十二州之星土，雖仍用春秋國地，當由中國以推全球。




説《尚書緯·考靈曜》：「天有九野，九千九百九十九隅，去地五億萬里。何謂九野？中央均天，其星角亢；

《淮南》有氐。


 東方睪天，

《淮南》作蒼天。


 其星房心；

《淮南》有尾。


 東北變天，其星斗箕；

《淮南》有牽牛。


 北方玄天，其星須女；

《淮南》有虚危。


 西北
 

注



 幽天，其星奎婁；

《淮南》有東壁。


 西方成天，其星胃昴；

《淮南》有畢。


 西南朱天，其星參狼；

《淮南》作觜嶲參東井。


 南方炎天，其星輿鬼柳；東南陽天，其星張翼軫。」

《淮南》同。




《史·天官書》：太史公曰：「仰則觀象於天，俯則法類於地。天則有日月，地則有陰陽。天有五星，地有五行。

此言五方。按九州舉四正、中央爲五。


 天則有列宿，地則有州域。三光者陰陽之精，氣本在地，而聖人統理之。」

孔聖作書，乃以導山上應天之九野。




朱子《易傳》：班固曰：「陰陽之精，其本在地。」張衡曰：「地有山嶽，精鍾爲星。」蓋星辰者，地之精氣，上發於天，而有光耀者也。衆星被耀，因水轉光，三辰同形，陰陽相配，其體則艮也。

艮爲山，如《貢》導山。


 《河洛篇》曰：「天中極星，崑崙之墟，天門明堂，太山之精。中挺，三台也。五靈，諸侯也。岍、岐、荆山、壺口、雷首、太嶽、砥柱，東方之宿也；析城、王屋、太行、常山、碣石、西傾、朱圉，北方之宿也；鳥鼠、太華、熊耳、外方、桐柏、嶓冢、陪尾，西方之宿也；荆山、内方、大别、岷山、衡山、九江、敷淺原，南方之宿也。九隘之險，九河之曲，瀁水、三危、汶水、九折，上爲列星。」

按：舊解《禹貢》導山者，統以中國山脈説之，坐井而觀，規模自小，時地限之，不足爲諸儒怪。試思《大戴·五帝德》云：「禹度九山，據四海，

四方四海，中國則僅東海。


 平九州，戴九天，

以九州應九天，即《淮南》之九野。


 明耳目，治天下。」

普天之下，包舉地球。


 是《大戴》以導山爲全球大九州之山，本有明文可據。緯以斗七星分配九州，皆以九山發明戴九天之義也。蓋山岳麗形於地，洩精於天，凝成星象，照耀寰區；故地有名山三百，支山三千，天有有名之星三百二十，無名之星萬千五百二十。天光地德，下臨上載，形氣相須，以爲一體。孔經由小以推大，舉天以包地。北辰居所，京師環拱以衆星。王正天端，《春秋》收功於大統。叡聖哲想，與世彌綸。《詩經》託夢境以戾天，《莊》、《列》借神游以作傳。鳶魚升降，靈魂往來，塵垢之外，上浮下征。至此乃爲聖道之極功，天學之竟境。而此義實基礎於《禹貢》之導山。何則？《書》爲人學，善言人者必有合於天。《貢》以五千里一州爲起例，九州則萬五千里爲一帝，四帝三萬里，法天之四宫。朱子以導山爲四方之宿，是也。

每方七宿，七山應之。


 《貢》列九州，緯屬之以北斗；《天官書》：斗建四時，均五行，臨制四方。

統御全球。


 中國東亞之一隅，不過如《貢》之豫州，其餘八州分布地球，上應天行。故斗七星主九州，乃主全球之九州，而導山分九山，亦指全球九州之九山。《周禮·職方》每州必舉一山鎮，以爲一州之望，方伯祭之，所謂封内名山也。九山分九州，上契天星，旋斡坤輿，垂光乾紀，孔經實具。此即小觀大之確義，以待推於後人。《詩》、《易》、《楚辭》、《山經》所有地名，大都由此翻譯而出，

天人同名，上下一貫。


 不拘拘於中國，亦不拘拘於本世界。故《尚書》爲上翻天神、下翻地
 之定本。統綜六合，凡人世所有天地山川，名號雖同，解義各别；如《書》之稷、契爲人名，《詩》之稷、契爲天神。即以《禹貢》之山而論，昆侖爲混沌，爲地中；鳥鼠本爲南北之星，岐衡已出冀境之外；析支、渠搜、雍陝未有主名；岷山、江源、松茂移於青海。

説詳第八圖。


 芥子須彌，一粒世界，誠宜據所見以求所不見也。故禹州之貢有九，古義因有九共之説。

共、貢字通，古文九篇沿之而誤。


 《商頌》乃有小共、

小九州之貢。


 大共

大九州之貢。


 之目，騶衍先驗小物，由赤縣神州推之九九八十一州，至於無垠，是爲《尚書》師説之顯著者。今以九州之山印證天之九野，天之範圍不小，即地之版宇無疆。天無私覆， 地無私載，成象成形，經制宏博，古説昭然，非一人之私言也。再列大統分野圖如左：




附大統分野圖






經《帝典》：「在璿璣玉衡，

北斗。


 以齊七政。

鄭曰：齊、中也。七政謂春、夏、秋、冬、天文、地理、人道，所以爲政也。人道正而萬事順成，故天道政之大者也。


 肆類于上帝，

禮：祭上帝於圜丘。○皇配天，故郊天。


 禋于六宗，

馬曰：六宗，天地、四時。○内九州舉四正，天公、地公爲二伯。


 望于山川，

每州各有名山大川以爲望。


 徧于群神。

鄭曰：徧以尊卑之秩序，祭之群神，若丘陵墳衍之屬。


 輯五瑞。」

五等諸侯之瑞。○上文言天以包舉地之山川，此言五長，乃天、地、人三才共貫之説。




傳馮相氏掌二十有八星之位，辨其敘事。

説《五行大義》云：此九天亦屬北斗九星之數，故下封九州。炎天

《淮南》：其星輿鬼柳七星。


 數九，屬斗第一樞星，應離宫。

《淮南》謂之次州。


 對揚州。

當今澳州。


 燮天

其星箕斗牽牛。


 數八，屬斗第二璇星，應艮宫。

《淮南》謂之薄州。


 對兖州。

當今坎拿大。


 昊天

《淮南》作顥天。其星胃昴畢。


 數七，屬斗第三璣星，應兑宫，

《淮南》謂之弇州。


 對梁州。

當今尼羅河之西。


 幽天

其星東壁奎婁。


 數六，屬斗第四權星，應乾宫，

《淮南》謂之台州。


 對雍州。

當今歐州。


 鈞天，

其星角亢氐。


 數五，屬斗第五衡星，應中宫，

《淮南》謂之冀州。


 對豫州。

當今中國。


 陽天

其星張翼軫。


 數四，屬斗第六開陽星、應巽宫，

《淮南》謂之神州。


 對徐州。

當今南美。


 蒼天

其星房心尾。


 數三，屬斗第七瑤光星，應震宫，

《淮南》謂之陽州。


 對青州。

當今北美。


 朱天

其星觜嶲參東井。


 數二，屬斗第八星，應坤宫，

《淮南》謂之戎州。


 對荆州。

當今尼羅河之東。


 玄天

其星須女虚危。


 數一，屬斗第九星，應坎宫，

《淮南》謂之濟州。


 對冀州。

當今露西。


 第八第九二星陰而不見，以其對陰宫也。

按：太史公曰：「二十八宿主十二州，

即十二月、十二支，爲皇統外州。


 斗秉兼之，

斗柄運行於内九州。


 所從來

來自孔門，爲大統師説。


 久矣。」

古義流傳已久。


 可見分野乃孔經微言，以起大統之郛郭者也。《尚書》二十八篇，取法列宿之經天。而《典》之璿璣玉衡，特以北斗居中，臨御八正，感召八風；於《易》爲八卦，於樂爲八音，於地球爲八極，於經制爲八州，規模至爲宏遠。蓋聖人俯仰之間，觀象觀法，立説垂後，義取大同。乃自來解分野者但就中國州地分排北斗列宿，明達之士亦知天闊地狹，不足以容納諸星。孔經正留此明顯易知之義，以待後人之推闡。《論語》「無行不與」，

行謂天星運行，因見可以求隱。


 「無隱乎爾」，胥此意也。故北斗建極，四季流行，經星分方，九疇對照，大之爲《淮南》九州，充滿今之地球，小之爲《禹貢》九州，不過今之中國。夫《禹貢》九州非小也，小中寓大，經恉實有能約能博之理，況地球既出，孔義益明。倘仍拘泥故舊，如史公目衍爲「怪誕」，則真井蛙籓鷃，不足語江河之大，量天地之高者也。



注
 　西北：原作「西天」，據《古微書·尚書考靈曜》改。








禹貢導水爲地九淵表第十二

舊圖水道皆在中國，今推而大之，不以九水囿於一隅，故但列表以解之。






經《帝謨》：予決九川，距四海。

四方四海，即全球之海。




《禹貢》：九川

九州之川。


 滌原，九澤

九州之澤藪，如《周禮·職方》所舉。


 既陂，四海會同。

以九川、九澤會同於四海，匪但中國東海而已。




導弱水至于合黎，餘波入于流沙。

西極。○雍州弱水既西，知非中國東海之水。




導黑水至于三危，

《河圖》：三危山在鳥鼠西南，上爲天苑星。《楚詞·天問》：「黑水玄趾，三危安在？」言不在中國也。


 入于南海。

明言南海不在中國境内。




導河積石，至于龍門。南至于華陰，東至于底柱，又東至孟津。東過洛汭，至于大伾。北過洚水，至于大陸。

中國之河文止于此。


 又北播爲九河，

《爾雅》九河：徒駭、太史、馬頰、覆鬴、胡蘇、簡絜、鉤盤、鬲津。又云：河千里一曲。是九河當爲北方九千里一州之河。


 同爲逆河，入于海。

承上南海而言，此當入北海者，故云逆河。




嶓冢

《河圖》：嶓冢山上爲狼星。


 導漾，東流爲漢，又東，爲滄浪之水。過三澨，至于大别，

《河圖》：大别爲地理，天以合，地以通。


 南入于江。東，滙澤，爲彭蠡。東，爲北江，入于海。

上之三水在西南北方，此方言東海，先舉四方四水，爲四海會同之起例。




岷山

岷古作
 


 ，通汶。《河圖》：汶山之地爲井絡，上爲天井星。導江，

舊以岷江在西蜀松茂，近以爲發源青海，以金沙江爲正流。經義漸推漸廣，據地球正西而論，直當以爲在美洲。


 東别爲沱，又東，至于澧。過九江，

九江如九河，九千里。


 至于東陵。東迆北，會于滙。東爲中江，入于海。

北美河水東流入海。




導沇水，東流爲濟，入于海，溢爲滎。東出于陶丘北，又東至于菏，又東北會于汶，又北，東入于海。

導淮自桐柏

《河圖》：桐柏爲地穴。


 東會于泗、沂，東入于海。

導渭自鳥鼠

鳥爲南方朱雀，鼠爲北方玄枵。


 同穴，

《河圖》：鳥鼠同穴，山之幹也，上爲掩畢星。


 東會于澧，又東會于涇，又東過漆、沮，入于河。

導洛

董子：上皇九洛。地中之洛爲京師。


 自熊耳，

《河圖》：熊耳山，地門也。精上爲畢星附耳。


 東北會于澗瀍，

解詳第二十三圖。


 又東會于伊，又東北入于河。

説《爾雅》十藪：魯

青州。


 有大野，

《職方》：兖州澤藪大野。


 晉

冀州。


 有大陸，

《職方》：冀州澤藪揚紆。


 秦

梁州。


 有楊陓，

《職方》無梁州。


 宋

徐州。


 有孟諸，

《職方》無徐州，而青州澤藪望諸。


 楚

荆州。


 有雲夢，

《職方》荆州澤藪同。


 吴越

揚州。


 之間有具區，

《職方》揚州澤藪同。


 齊

兖州。


 有海隅，

《職方》兖州澤藪見上。


 燕

同齊兖州。


 有昭余祁，

《職方》并州澤藪同。○按并爲外州，《爾雅》外州澤藪舉其一。


 鄭

豫州。


 有圃田，

《職方》豫州澤藪同。


 周

雍州。


 有焦護，

《職方》：雍州澤藪弦蒲。○按：《淮南·地形訓》言九藪，無魯大野、周焦護二句，加趙有距鹿一句。




《楚辭·天問篇》：伯禹腹
 ，夫何以變化？纂就前緒，遂成考功。何續此繼業，



 治中國之水。而厥謀不同？

禹乃治天下之水，故不同。


 洪泉極深，何以寘之？地方九州，則何以墳之？應龍何畫，河海何歷？
 何所營，禹何所成？康回馮怒，地何故以東南傾？

《天文訓》：「地不滿東南，故水潦塵埃
 

注



 歸焉。」乃就天下大勢而言。




九州何錯？川谷何洿，東流不溢，

中國之水皆向東流。


 孰知其故？

據中國以推海外，此理最宜研究。


 東西南北，

推及四方，是以中國爲中州也。


 其脩孰多？

東西二萬八千里，南北二萬六千里。


 南北順橢，

圓而長曰橢，舉南北，尚有東西。


 其衍幾何？崑崙縣圃，其凥安在？

求中州地中之所在。


 增城九重，其高幾里？

《淮南》言昆侖高萬一千里。


 四旁之門，

《帝典》：「闢四門。」


 其誰從焉？西北啟閉，何氣通焉？

尚有東南。


 何所冬暖？何所夏寒？

均指南半球。


 黑水玄趾，三危安在？

獨舉入南海之黑水以示例，足見禹之導水多不在中國。




《莊子·天下篇》：禹之湮洪水，決江河，而通四夷九州也。

即天下四方之大九州。


 名山三百，支山三千，小者無數，禹親自操稾耜，而九雜天下之川。

天下者，普天之下，包舉全球之稱也。此《帝謨》決九川、距四海之傳説。




《列子·黄帝篇》：鯢旋之潘

讀作蟠。


 爲淵，止水之潘爲淵，流水之潘爲淵，濫水之潘爲淵，沃水之潘爲淵，氿水之潘爲淵，雍水之潘爲淵，汧水之潘爲淵，肥水之潘爲淵，是爲九淵。

九淵一作九泉，或九原，即所謂九幽。




按：孔經説世界諸水，統括之以四海會同，哲想所至，明明謂四海仍然一海也。迄今地球圖出，南半球多水，四方輪艦交通無阻，孔經已於二千年前標著明文。即此一端，足徵俟後不惑之説非誇誕也，凡一切大統制度，又奚疑乎！乃自來解《禹貢》導水者，尋源竟委，囿於中國一隅之地。不知弱水、南海既非中國所有，而《河圖》

《廣博物志》引。


 以九水發源經過之山上應天星，山不爲中國所限制，水安得爲中國所範圍？莊子謂禹州爲四夷九州，水爲天下之川，此古説大禹治水，不以爲僅在中國之證。即《楚辭·天問》亦謂禹功之成，由中國以推之四海，遺文具在，可覆按也。蓋經義以禹爲皇司空，掘地注海，大興水利。《貢》稱導九水，即《五帝德》所謂通九道、陂九澤、據四海，本指全球大九州之水而言。如騶衍大瀛海環其外之説，乃與四海會同之旨相符。故《貢》之九水、九導爲九藪、爲九淵、爲九川、爲九原、九泉，爲大九州之川浸，

《職方》九州皆舉川浸。


 當由中國流域推及全球。《列子·湯問》：「四海之外奚有？」革曰：「猶齊州也。

以中國爲始。


 朕東行至營，人民猶是也；問營之東，復猶營也。西行至豳，人民猶是也；問豳之西，復猶豳也。

舉東西以包南北。


 朕是以知四海、四荒、四極

由中國齊州東西以推之。


 之不異是也。」此經傳驗小推大之例。《論語》謂之舉一反三，《春秋》説以推見至隱，《中庸》解以行遠自邇。宇宙之大，六合之廣，不可但據所見而遺其所不見。佛説大千世界包有世界海、世界性、世界種、世界元四等名號，皆積累恒河沙數以爲比例。彼不過闡發宗教，尚能就所見之恒河沙以推廣世界。儒者寢饋孔經、涵濡聖澤二千餘年，若必將經中恢宏之制作縮小於一隅，致攻經廢經者藉口於不適時宜，是豈經之咎哉！



注
 　埃：原作「矣」，據《淮南子·天文訓》改。








職方九州内七外二圖第十三






經《帝典》：肇十有二州，

外州十二。


 封十有二山。

十二州各有山鎮，如《職方》幽州之醫無閭、并州之恒山。


 ○流共工于幽州，

職方之幽州即此。


 放驩兜于崇山，竄三苗于三危，殛鯀于羽山，

合崇山、三危爲十二山之三。


 四罪而天下

言天下則包舉全球。


 咸服。

《禹貢》荆州：三邦底貢。

正南荆州有三邦，餘可隅反。




傳《職方氏》：乃辨九州之國，

内見七州，外見二州，合爲九。


 使同貫利。

貫，通也。内外交通。


 東南曰揚州，正南曰荆州，河南曰豫州，正東曰青州，河東曰兖州，正西曰雍州，東北曰幽州，

此外州，文見《帝典》。


 河南曰冀州，正北曰并州。

此亦外州，故《禹貢》不見。




説《爾雅》九州：兩河間曰冀州，河南曰豫州，河西曰雝州，漢南曰荆州，江南曰揚州，濟河間曰兖州，濟東曰徐州，

以上内七州，以水地記。


 燕曰幽州，齊曰營州。

二外州居末，以國爲記。




《元命苞》下：昴畢爲天街，散爲冀州，

首舉冀州，與《貢》同，可見《貢》之九州上應分星，乃大九州。


 分爲趙國，

以中國國地説分野，乃儒家縮小經制，非《貢》之本旨也。


 立爲常山。常山即恒山也。牽牛流爲揚州，分爲越國，立爲揚州。軫星散爲荆州，分爲楚國。虚危之精流爲青州，分爲齊國，立爲萊山。天弓星主司弓弩，流爲徐州，别爲魯國。五星流爲兖州，分爲鄭國。鈎鈐星别爲豫州。東井星流爲雍州。

於《貢》九州舉其八，無梁州。


 分爲秦國。觜參流爲益州。箕星散爲幽州，分爲燕國。營室流爲并州，分爲衛國，立爲明山。

舉三外州爲十二州四分之一。







節録《地球新義》中《四代九州無沿革論》



按《禹貢》五服五千里一大王，以爲十五服、十五畿之起例。其甸服千里，侯、綏千里，要、荒千里，

共方五千里，乃帝制之一州。


 在侯、綏者爲四岳，爲八伯；在要、荒者爲十二州，十二牧。内侯、綏爲州，外要、荒亦爲州。八州有伯，十二州有牧，同時並建，兩不相妨。此經中之明文也。八州有名山大川，十二州亦有名山大川。《帝典》曰「肇十有二州，封十有二山，濬川」者，謂十二牧之州内各有一名山以爲鎮，一大川以爲浸也。考《典》曰：「覲四岳群牧。」四岳爲四正方岳，加四隅方，即《大傳》所謂八伯，在侯、綏二服内。群牧即十二外州伯，在要、荒二服内。《典》於「詢四岳」後即言「咨十二牧」，内外岳牧比肩一堂，是唐虞有十二州明文，非無内九州也。《謨》於「予決九川」後云「弼成五服，至于五千，州

以五千里爲一州，乃四帝均分之天下。


 十有二師」，

内州八伯，外州十二師。


 是禹有九州，

明文在《貢》。


 又有十二師，非禹改帝之十二州爲九也。説者不考經義，乃曰堯制本十二州，禹既治水，涸出之地甚多，乃改堯之十二州以爲九州。地既廣於前，州反少於後，豈合情理乎？《大戴·五帝德》言：「堯放四凶，以化四夷。」《史記·五帝本紀》引之。考幽州爲《帝典》外十二州之一，直隸乃中國濟河之故地。自説《周禮》者以爲周時分割冀、兖，添建幽、并，後儒襲其誤説，皆目直隸爲幽州故地。如《職方氏》誠確，則周室之幽與堯時之幽名同而實異，亦不得因周制之幽州在内服，遂連堯制之幽州亦以爲在内地也。此堯與禹内服同爲九州要荒，同爲十二州。夏無改堯制之事，推之殷周，亦並無沿革之説也。西漢以上説九州者無異同。九方乃成井字，所謂「畫井而治」、「改邑不改井」。若十二州則不成井字，不能畫爲正方之圖，故十二必在九州之外。至《王莽傳》乃有周制去徐、梁加幽、并之文，

後儒又據此加入梁、徐、益，以爲十二州。


 蓋據劉歆所上《周禮·職方》立説。以《職方》證之别經，則殊多異同。按古梁州舊國，見《牧誓》者有庸、蜀、羗、髳、微、盧、彭、濮等國，何以定鼎建州，割而棄之？況《春秋》書梁亡，以州舉，是周有梁州明矣。至於徐州，見於《詩》、《書》、《春秋》及各經傳尤爲明著，《職方》何爲滅没之乎？今審其義，《職方》於虞夏九州但舉七州之名，而梁、徐從略；於要荒之十二州又但舉幽、并，而於十州從略。蓋於内外二十州全文内錯舉九數，是爲互文見例之法，不得以爲廢徐、梁而加幽、并也。或曰：今《周禮》與《逸周書》、《職方》所舉山水皆在内地，何得以幽、并改屬要荒？曰：鄭注《周禮》，於《職方》山水不合輿圖者每多改字。莽、歆徵天下能識古文者至京翻譯古文，《莽傳》既明以爲周制去徐、梁加幽、并，上有好者，下必從之，則其點竄古書，不可究詰矣。《爾雅》本無殷制之文，後人因其九州與《禹貢》、《周禮》小異，《禹貢》既爲夏制，《職方》又爲周制，以《爾雅》閒居其中，成三統之制，事由心造，與鄭注以《周禮》爲周制，凡與《周禮》不合者皆指爲殷制，其事正同。

經義則不分三代沿革。


 今欲去僞説而求真解，《爾雅》當同《職方》，錯舉外州以見例。蓋上七州舉水地與《禹貢》名目悉合，與西漢之説同，末二州舉國，與上七州文義懸殊。且殷時尚無燕、齊二國，何得舉以分定州界？今仍以互文説之。上七州爲内州，末二州爲要荒，乃經師之遺言，非殷朝之舊典。考經制，要荒十二州，每當天子巡守，四岳皆從，見於方伯之國。考前明東北一帶外藩，不近隸於直隸，而航海附於山東；山東爲方岳東界，海無外服，分配外牧，必以南北之外服附屬之。《尚書》以四岳統十二州之制，《貢》於荆州見三邦，明制尚能得其遺意。每方得三，故合之爲十二。《爾雅》營州，當爲外牧。齊曰營州者，

《列子》東至營，以營爲東方之極。


 謂營附於齊之方伯。

非太公所居之營丘。


 燕曰幽州，

即《帝典》之幽州。


 謂幽附於燕之方伯。其内七州以水地計，亦如職方之七州。外二州以國舉，亦如職方之幽、并。學者必先知六經九州並無沿革，經制爲百世不變之道，即使推廣擴充如鄒衍之海外九州，可云奇辯，而於中國猶確守成法，以爲根本之據。故其説由小推大，由九州以推八十一州，以一生三，以三生九，小大雖殊，而名實不改。若衍者，可謂善於推廣經説，尤可謂能謹守師説者也。使四代六經之文已先紛更沿革，如後世史書改置郡縣，是先自亂其例，何以傳示百世，流法無窮？《易》曰「改邑不改井」，可知邑指京城，井指九州，謂四代建京雖不同，而九州不可改也。








尚書十夫與周禮五土合圖第十四






經《大誥》：民獻有十夫。○亦惟十人，迪知上帝命。

傳《大司徒》：一曰山林，

西非。


 二曰川澤，

東美。


 三曰丘陵。

南澳。


 四曰墳衍，

北歐。


 五曰原隰。

中亞。




按：孔聖作經，《春秋》據亂，二伯晉楚，八伯魯齊衛鄭蔡秦陳吴，於事實雖不符，特依託以起義。《尚書》基礎禹州，推爲大統，茫茫九囿，當定名稱。由是翻繹干支，

《爾雅》：甲曰閼逢、寅曰攝提格之類，初本拼音，孔經翻成雅言。


 以辛壬癸甲起北方四州之符記，與《豳》詩之一之日、二之日、三之日、四之日同此例也，待南服開闢，乙丙丁庚可以次補。《月令》四時八干，中央戊己，即十干九州之全文也。《大誥》統名爲十夫、十人，《周禮》爲傳，乃於五地有十名，亦猶五方之十干，九州之二伯、八伯，《孟子》「堯使九男事舜」，《吕覽》「堯有十子，舜有九子」是也。此説已詳於二十二人之圖，兹再立分圖以明之。




附尚書十夫與周禮五土分圖






經《洪範》：無偏

北極北。


 無陂，

南極南。


 遵王

讀作皇，下同。


 之義。無有作好，

《翼奉傳》：北方之情好也。


 遵王之道。無有作惡，

《翼奉傳》：南方之情惡也。


 遵王之路。無偏

上東。


 無黨，

下東。


 王道蕩蕩。無黨

上西。


 無偏，

下西。


 王道平平。無反

赤道北。


 無側，

赤道南。


 王道正直。

執繩而治。○在兩半球之中，其直如繩，故曰正直。


 會其有極，

北半球之極。


 歸

《詩》云「會且歸矣」。


 其有極。

南半球之極。




傳《大宗伯》：以天産

指上方。○天生上首。


 作陰德，

北半球。


 以中禮

《中庸》：「中也者，天下之大本也。」


 防之；以地産

指下方。○地生下首。


 作陽德，

南半球。


 以和樂

《中庸》：「和也者，天下之達道也。」


 防之。以禮樂合天地之化，

《禮記》：「大樂與天地同和，大禮與天地同節。」


 百物之産，

《中庸》：「致中和，天地位焉，萬物育焉。」


 以事鬼

北陰德。


 神，

南陽德。


 以諧萬民，以致百物。

説《大傳》：天一生水，地二生火，天三生木，地四生金，地六成水，天七成火，地八成木，天九成金，天五生土。

不言地十成土，蓋天數五，地數五，陰陽氣均，有天五必有地五，二五合十，故止言天五，與《月令》中央數五合。




《左傳》：天有十日，人有十等。○《曲禮》：内事用柔日，外事用剛日。○《論語》：唐虞之際。

唐五際，虞五際，合爲亂臣十人。




按：此圖與前圖一分一合，合者如齊桓一匡天下，分者如晉楚中分天下。

弭兵以後，晉楚之從者交相見。


 一匡則合爲十夫、爲十人，如《管子》之本副十圖。

《幼官篇》。


 中分則五柔五剛，南北劃界，各得五人，如《管子》之本圖五、副圖五，《詩》之五豝、五豵。今地球兩極，黑道嚴寒，爲天一生水、地六成水，

一六共宗。○天地以南北分上下。


 干爲壬癸，土爲墳衍。《範》謂之「無偏無陂」，言當北極、南極

如《詩》、《易》之「坎坎」，卦爻之初、上。


 中正之地也。赤道極熱，爲地二生火，天七成火，

二七同道，同在赤道。


 干爲丙丁，土爲丘陵。《範》謂之「無反無側」，言當赤道之中也。

風詩之《二南》離離，《易》之重明，明兩作離。


 南北兩黄道之中爲天五生土，《月令》黄中數五，即地五成土，

《太玄》五與五相守。


 干爲戊己，土爲原隰。《範》謂之「無好無惡」，即《翼奉傳》北好南惡之説也。

《易》之二五爻，《詩》「黄鳥黄鳥」，「憂心忡忡」。


 兩黄道之東爲三八木，

三八爲朋。


 干爲甲乙，土爲川澤。

《易》爲震往來，《詩》靁在南山陽、南山下。


 西爲四九金，

四九爲友。


 干爲庚辛，土爲山林。

《易》爲和兑、孚兑，《詩》爲脱脱。


 《範》謂之「無偏無黨，無黨無偏」，言當温帶之和也。若此者，天數五，地數五，北半球卦象既濟，南半球卦象未濟，分之爲唐虞五際；合之爲亂臣十人。《尚書》開宗，二帝分治，堯主居守，司北半球四國，爲堯臣五人，即唐五際，舜主施行，司南半球四國，爲舜臣五人，即虞五際。經謂之《多士》、《多方》。《周禮》「時見曰會」，朝覲上方諸侯，「殷見曰同」，朝覲下方諸侯，非謂是歟？








職方六裔配外十二州六氣六合圖第十五






經《帝典》：詢于四岳，咨十有二牧。

十二牧之先舉四岳，四岳八伯在内，十二牧在外。《帝典》非無九州。《禹貢》非無十二州，以爲沿革者，大誤。




《帝謨》：十有二師，外薄四海。

禹平水土後，仍有十二州。




《禹貢》：冀州

《貢》之九州推爲八十一州，説詳第八圖。


 島夷，

當在露西北水海。


 青州嵎夷，

《帝典》羲仲宅之。


 萊夷

兖州無夷，青州獨見二夷，當與兖互文。


 作牧，

以夷爲牧，此《職方》六裔爲六牧之所本。


 徐州淮夷，

《魯頌》大東、海邦，淮夷來同，當在大東洋。


 揚州島夷，

《淮南》：東南曰陽州。則島夷當在南洋。


 荆州三邦底貢，

《貢》以荆爲正南，南方有三外邦，餘方可例推。


 梁州和夷，

梁爲正西，和夷當在西洋。


 雍州析支、渠搜、西戎

當在歐州之西。此雍州之戎有三名：荆州則統稱三邦，《貢》於西南見六夷，《周禮》爲傳，故《職方》亦於西南見六裔。


 即敘。

謂雍州西方三外州之三夷已敘爵爲牧矣。




六府孔修。

六府，即外十二州。詳《淮南·天文訓》。




五服：五百里要服，

三百里夷。○《貢》之要服包夷，在三千里外。《周禮》要服包蠻夷，在萬八千里外。


 五百里荒服。

三百里蠻。○蠻夷皆在要荒外。




傳《職方氏》：掌天下之圖，以掌天下之地，辨其邦國、

内九州。


 都鄙、

外十二州。


 四夷、八蠻、七閩、九貉、五戎、六狄之人民，

凡古書言四夷，皆用成數，此於四成數外加入四五生數，共爲六。


 與其財用九穀

五穀者，五方之穀。九穀者，九州之穀。程氏《九穀考》大誤。


 六畜

五官奉六牲，四方四中占二，如六官。


 之數要，周知其利害。

小行人五書，利害爲一書。




象胥掌蠻、夷、閩、貉、戎、狄之國

此亦以六數舉之。


 使，掌傳王

讀作皇。


 之言而諭説之。

説《淮南·天文訓》：何謂六府？子午、丑未、寅申、卯酉、辰戌、巳亥

合併十二支爲六。


 是也。《時則訓》：六合，孟春與孟秋爲合，仲春與仲秋爲合，季春與季秋爲合，孟夏與孟冬爲合，仲夏與仲冬爲合，季夏與季冬爲合。

《周禮》地中交會和合。十二支無地中爲六衝，有地中則化爲六合。




按：《職方》於内州舉七，外州舉二，前十三圖既詳其錯舉之義矣。但夷、蠻、閩、貉、戎、狄舊以爲邊夷各種。考《王制》、《明堂位》及《大戴·明堂》與《爾雅》皆以夷、蠻、戎、狄分四方四海，此則添出閩、貉二種，地止四極，夷有六名。司農以貉合北狄，鄭君以閩合南蠻，較之東西，多寡不均。若果爲南北之别種，《周禮》何必多此二名？可知不以四方計也。即以數而論，《爾雅》稱九夷、八狄、七戎、六蠻，似與月令成數相合。然《明堂位》稱九夷、八蠻、六戎、五狄，説又參差，莫能畫一。求其通而不得，徧考諸家，皆無明條，有亦等諸謎囈。甚矣，索解之難也，繼讀《豳風·七月》之詩，見其「斯螽」一段由五月

「四月秀葽」當爲四日，月則從五起算。


 敘至十月，爲歲紀半周之數，而於十二月殊有闕略，後人補綴以一二三四之日。

或以子丑寅卯四月爲四日，下接四月，數之爲十一月。


 夫日干月支，判然各别，何得以六月蒙上四日數之乎？此又萬不可通之條件也。疑義滋增，悠悠長夜，久而始悟其用五運六氣

另有詳説，在二十六圖。


 之法也。《素問》五運併十干爲五，

十干即十日。


 六氣併十二支爲六。甲己居中，餘八干合爲四運，故四日即八干，六月即十二月。干以嫁娶法合二爲一，支以六合法化二爲一。内九宫，外十二宫，是爲《周禮》十日十二辰

馮相氏。


 之舊説。證之《職方》，天然巧合，蓋以六裔包十二牧矣。考大統會同之典，午年夏宗南方三外州，酉年秋覲西方三外州，此舉南西方六州，而北東方可以隅反。至寅年大會同，則十二州來合於地中京師，《禹貢》、《淮南》謂之六府六合；未有西南方六裔至，而東北方六裔不至者，故但言六裔，而十二牧之全數舉矣。《内經·刺法篇》歷舉歲氣起從巳亥，

四月與十月合。


 終於戌辰，

九月與三月合。


 正與《職方》六裔之數相同。是以《謨》之辛壬癸甲即起南方之乙丙丁庚，汝聽之六律即兼六吕，《麟經》之春秋即備四時。天地之道，有陽必有陰，有奇必有偶。

董子：陽出則陰入，陽左則陰右。


 揅理之士，因表以求影，見面以知背，執矩以求方，執規以求員，即所見以求所不見；若拘泥半面，而不推想全體，則造化不能成一物，經傳中荆棘叢生矣，豈特《職方》六裔之不可解乎！所以《典》曰十二牧，《謨》曰十二師，是爲十二州侯伯之統稱，而《職方》説以六裔者，謂蠻夷大長仰化輸誠，咸受上國之策封。《春秋》夷進中國則中國之。蓋大同之世，無所謂夷也。《周禮》爲皇帝之書，《職方》掌天下之圖與地，辨其邦國都鄙，内九州、外十二州胥歸統馭，故遠人來服，始爲夷而終爲牧，殆寓由漸進化之意歟！








周禮五土五民五動植即今全地球圖第十六






經《帝典》：百姓、黎民。

塞帶之人居黑道最遠，爲黎民。○


 中春厥民析，

東半球。


 中夏厥民因，

南半球。


 中秋厥民夷，

西半球。


 中冬厥民隩。

北半球。○《管子》七十二代，代或作氏，或作民，即七十二侯也。橫言之九九八十一，除中九夏、九洛，餘七十二，爲七十二民也。




《洪範》：庶民。

經多言庶，孔子「其德在庶」。六經皆以素統爲主，故言庶者多。




《康誥》：四方民。

《地形訓》作三十六民，用《山海經》名目，蓋言天之九野。




《洛誥》：和恒四方民。

《詩·民勞》五章，合爲二十五民，與《靈樞》二十五人合。○初言五土，五土又分五方，變爲五五二十五。




傳大司徒之職，掌建邦之土地之圖，與其人民之數。○辯其山

《禹貢》九山。


 林、

西毛。


 川

《禹貢》九川。


 澤、

《禹貢》九澤。○東鱗。


 丘

《左傳》九丘。


 陵、

南羽。


 墳

《禹貢》黑墳、白墳、赤埴。墳，墳壚。


 衍、

北介。


 原隰

中央倮。○《禹貢》：原隰底績，至于太原。


 之名物。○以土會之法辯五帝之物生：一曰山林，其動物宜毛物，植物宜皁物，其民毛而方。二曰川澤，其動物宜鱗物，

《考工記》：天下之大獸五：脂者，膏者，臝者，羽者，鱗者。


 其植物宜膏

《考工記》：膏者以爲牲。


 物，其民黑而津。三曰丘陵，其動物宜羽物，其植物宜覈物，其民專而長。四曰墳衍，其動物宜介物，其植物宜莢物，其民晳而瘠。五曰原隰，其動物宜臝物，其植物宜叢物，其民豐肉而庳。

土會之法，《詩》每援以起例，《禹貢》亦同。




説《靈樞》：黄帝曰：「余聞伯高曰：『天地之閒，六合之内，不離乎五，人亦應之。故五五二十五人之政，而陰陽之人不與焉。其態又不合於衆者五。』余已知之矣，願聞二十五人之形。」岐伯曰：「先立五形金、木、水、火、土，别其五色，異其五形之人，而二十五人具矣。木形之人比於上角，似於蒼帝，其爲人蒼色，小頭，長面，大肩，背直，身小，手足好，有才，勞心，少力，多憂，勞於事，能

音耐，下同。


 春夏，不能秋冬，感而病生。足厥陰，佗佗然。太角之人、釱

音第。


 角之人、左角之人、判角之人。

按原文甚繁。由一推五，舉木形以示例，其餘四形詳見本書。○


 是故五形之人二十五變者，衆之所以相欺者是也。」

案：人種問題，最於世界有關。今全球人種分别黄白黑銅椶五種，與經五方之人同，然數千萬年後，當有變易，尚不足爲定説。考《周禮》五民，分别五色、五形，與《内經》五態之説同，至《二十五人篇》，由五自乘爲二十五民，並其性質技能，莫不詳僃。由一生五，猶中央之統五方。五五增至二十五，猶九九自乘之爲八十一。五帝之各統五官，總此五民，蔓延大地，在《康誥》、《酒誥》爲四方民，統而稱之，則曰百姓、黎民、庶民。

《天演論》以人爲猿猴之變種，非定論也。考地球初成，本無生物，積久而後物生。地質家掘地考究，略有後先層次。而《大戴·易本命》記孔子九九八十一之論，

《地形訓》亦引之。


 則地球生動物之序，以九運言之。一運尚無動物，二運二九一八，始生蟲，故蟲八月而化。地質家以動物始爲蟲，此與《大戴》合者也。五運五九四五而生猨，

西人謂變人之動物也。


 九運九九八十一而人始生。

至此而生物畢。


 人在諸物之後，亦與地質家之説合，故定此爲孔子之論大地生物之序。夫星球各世界靈物不必同，故有四靈五蟲之説；本世界則以人爲靈物，猨特毛蟲之一種，不能變爲至精至貴之靈物。

按：《易》曰：「有天地然後有萬物，有萬物然後有男女。」初則由氣化，後乃由形生。《易本命》引子曰：「易之生，人、禽獸、萬物、昆蟲，

《淮南》作貞蟲。


 各有以生，

各以其類而生。


 或奇或偶，或飛或走，莫知其情，惟達道德者能原本之。」

達道者即孔子。


 《周禮》説五土五民，《内經》廣其義説二十五民，《淮南·地形訓》謂「
 

音演。


 生海人，海人生若菌，若菌生聖人，聖人生庶人。凡
 者生於庶人」，則詳六合以外。其羽毛鱗介各物所由生，即各星球之各種靈物，如東方以龍爲靈，南方以鳳爲靈，

餘可例推。


 惟本地球乃以人爲萬物之靈，他星球雖倮蟲有人，然非靈物，亦如本地球之魚鳥。緯説北斗七星散而生物，

各星之精皆能降生萬物。


 此以天地之精氣爲生，

《易》曰精氣爲物。


 《淮南》「至陰生牝，至陽生牡」之説，即精氣之所由生也。精氣流行，裔淫宇内，大生廣生，各星球各有殊禀，靈物遂自無而生。《月令》分别五方五蟲，《易本命》五蟲三百六十，麟鳳龜龍，聖人爲之長，五靈五世界，各得其秀異之氣以生。佛經謂諸天之中，天人形狀一切不同，是也。人於本世界爲倮，居《月令》五蟲之中。《禮運》：「人者天地之心，五行之端，食味别聲，被色而生。」《左傳》：「人受天地之中以生。」《内經》：「人以天地之氣生。」是人生之根原，必由五行、五色、五聲、五味，萬物皆僃，然後積中氣以成形。故人至九運而始生。天地之大，氣化之理，玄奥莫名，未可拘執形質以求之也。








尚書五行五帝運圖第十七

附論封禪









經《洪範》：一五行：一曰水，二曰火，三曰木，四曰金，五曰土。

傳《周禮·小宗伯》：兆五帝於四郊。鄭注：蒼曰靈威仰，太昊食焉；赤曰赤熛怒，炎帝食焉；黄曰含樞紐，黄帝食焉；白曰白招拒，少昊食焉；黑曰汁光紀，顓頊食焉；黄帝亦於南郊。

説與緯同。




説《書大傳》：天一生水，地二生火，天三生木，地四生金，天五生土。

《月令》：春三月盛德在木，其帝太皞。

《淮南·天文訓》：東方木也，其帝太皞，執規而治春。


 夏三月盛德在火，其帝炎帝。

《淮南》：南方火也，其帝炎帝，執衡而治夏。


 季夏中央土，其帝黄帝。

《淮南》：中央土也，其帝黄帝，執繩而制四方。


 秋三月盛德在金，其帝少皞。

《淮南》：西方金也，其帝少昊，執矩而治秋。


 冬三月盛德在水，其帝顓頊。

《淮南》：北方水也，其帝顓頊，執權而治冬。




《大戴·五帝德》：黄帝、

即《月令 》五帝之一，舉中以包四方，爲五天帝。○


 帝顓頊、

德不及遠，絶地天通，乃爲民師。


 帝嚳、帝堯、帝舜、禹。

自顓頊至禹爲五人帝，各有四方、四至。




《史記·封禪書》：騶子之徒論著終始五德之運。

《騶衍附傳》：稱引天地剖判以來五德轉移，治各有宜，而符應若兹。




按：中國五行之説，頗爲泰西化學家所詬病。不知五行見於《洪範》，孔子特著爲經，以爲五方之符記。

《範》之九疇，即大九州，五行約九疇爲五方。


 所謂木金水火土，猶東西南北中、春夏秋冬季，以之辨方正位，絶不以原質論也，考《繁露》：

《五刑相生篇》。


 「天地之氣合而爲一，

泰皇一統。


 分爲陰陽，

如二伯。


 判爲四時，

如四岳。


 列爲五行。

中央兼四方。


 行者行也，

明明言行步。


 其行不同，

《易》曰「與時偕行」。


 故謂之五行。

自東而南、而中、而西、而北爲五行。


 五行者，五官也。」

即《周禮》五官，天官中，地官北
 

注



 ，春官東，夏官南，秋官西。


 以五官解五行，蓋謂五方天道之運行也。

《靈樞·陰陽繫日月篇》：四時五行以次行。《六元正紀篇》：金、木、水、火、土運行之數。


 《天官書》：斗爲帝車，運於中央，臨制四鄉。建四時，均五行。

一年一周天，均布五行，説在《月令》。


 緯説指東曰春，指南曰夏，指西曰秋，指北曰冬，以其逐時易方，故曰其行不同。行如天子巡守，由中出游，巡行四岳。北斗行於天上，周流三垣四宫，

《天官書》謂之五宫。


 爲五天帝之定位，鄭注所引緯説靈威仰之五帝與《月令》五帝是也。在地爲五土、五極，爲五人帝之所司，《大戴》顓頊以下之五帝與《周禮》之五官是也。地球未出以前，孔經五帝分方之説無所依託，乃假借天行以包全地，非以五行爲五物，爲化學之原質也。是五行乃帝學之一大宗派。自孔經流傳，後儒遞相推衍，故大傳有《洪範五行傳》、九流陰陽五行家、《素問》、《靈樞》五運行、五常政、五藏、五氣、五態、二十五人等篇。凡以五起例，大抵爲五帝之師説，即如終始五德之運以五運相王，本指五土之帝而言。北半球水德，南半球火德，東半球木德，西半球金德，地中土德，

説與《大戴》、《月令》合。《左傳》謂之五帝之墟。


 各以其儀節服色稱尊於一方。故五行爲五方符記，並不在中國疆輿之内也。秦漢誤會此旨，或以爲水德、土德、火德皆以全球大統之説縮小於中國一隅，足大屨小，勉强附會。彼漢師主張經説，因五行無所附麗，墮落災異，

災異言其變，即《月令》春行夏秋冬之政之類。


 奚足怪哉！觀於齊桓欲封禪，管子難之，以東海比目魚、西海比翼鳥及鳳凰麒麟等瑞無其應，用其事未至其時，貽譏久矣。故五行之行於五方，亦如太一之下行九宫。

説見《易緯》。


 天運流行，周徧宇内，分區記方，俾有主名；五帝司之，是爲五地；上應五行星之精，爲五小天帝；又應三垣四宫，爲五大天帝。於禽爲四靈五蟲。

如龍爲蒼龍，謂歲星與東方七宿之類。


 五行之義，上下天人靡不包舉，質言之，莫非孔經之符號。《靈》、《素》推廣其説，至於累千累萬，大義所關，不厭求詳。道而非器，若以物質概之，豈非管窺蠡測之見乎！



注
 　地官北：原作「地官冬北」，據文意改。








周禮五土五官均分五極圖第十八






經《洪範》：五皇極，皇建其有極。

其有稱六極者，則爲皇學，上下四旁六官之説也。




《吕刑》：屬于五極，咸中有慶。

傳《周禮》：惟王

讀作皇。


 建國，辨方正位，體國經野，設官分職，以爲民極。

五官皆有此文，是爲五極。




《大司徒》五地：一曰山林，

西非。


 二曰川澤，

東美。


 三曰丘陵，

南澳。


 四曰墳衍，

北歐。


 五曰原隰。

中亞。




説《大傳》：東方之極，自碣石東至榑木之野，帝太皞，神句芒司之。

《淮南·時則訓》：東方之極萬二千里。


 南方之極，自北户孫之外
 

注



 ，南至炎風之野，帝炎帝，神祝融司之。

《淮南》：南方之極萬二千里。


 中央之極，自崑崙中至大室之野，帝黄帝，神后土司之，

《淮南》：中央之極萬二千里。


 西方之極，自流沙西至三危之野，帝少皞，神蓐收司之。

《淮南》：西方之極萬二千里。


 北方之極，自丁令北至積雪之野，帝顓頊，神玄冥司之。

《淮南》：北方之極萬二千里。




按五極之説，《尚書》、《周禮》指輿地而言，諸家傳記如《爾雅》、《楚詞》、《淮南》、《山海經》及《明堂月令》，大抵天人同名。或有言四極、八極者，中央對四方、四維言之也。五方五極即《周禮》五地五官，司之即爲五帝。《素問》「天以六節，地以五制」，《春秋》六鷁、五石，以爲上下起例。五地震在子午卯酉未日，即地以五制。凡經傳以五立義者，如五行、五運、五音、五色、五味、五常、五事、五鳩、五雉等説，《素問》所謂「六合之内，不離乎五」，故諸五字皆爲五方之符記。迄今世界開通，五大州疆輿廣博，恰與五極之地吻合，《中候》俟後之旨，

《尚書》前十篇爲法古，《中候》十八篇爲俟後，一退化，一進化，所謂原始要終。


 所以爲萬世師表。地球五州，亞州在東，爲黄種，運氣學説所謂甲己化土，爲中央，故《洪範》五爲皇極，

《淮南》亦以冀州爲中土。


 餘八宫爲八風。九疇即九州。皇極舉綱張目，其他四表、四岳、八伯、八土環居拱衛，以象三垣四宫。《齊詩》四始、

正月、四月、七月、十月爲寅申巳亥。


 《山海經》中爲《五藏》，《海外》、《大荒》，皆以四起數。佛書之四大部州，

東勝神州，南贍部州，西牛賀州，北
 

注



 俱盧州。


 合之中央，皆爲五極之比例。證以今之地球，亞州黄種居中，歐爲北極，澳爲南極，非爲西極，美爲東極。

地球南北建極，東西圓轉無定方。《詩》謂之「昊天罔極」，故美爲東方之極。如西長庚、東啟明，一星而二名。


 五州依山川大界分劃區域，與二千年前之經傳適相符契。《中庸》「至誠前知」，洵不誣矣。又，《淮南》五極各司萬二千里，以東西二萬八千里、南北二萬六千里開方而整齊之，各得方千里者一百四十四，五極共計方千里者七百二十，較之大九州二萬七千里之地，只少方千里者九。

實計只少其一。






注
 　北户孫之外：原作「此户」，據《淮南子·時則訓》改、補。



注
 　北：原作「非」，據《大唐西域記》卷一改。








土圭測地四方求地中總圖第十九






經《帝典》：光被四表。

《書》説萬五千里爲一表。




《召誥》：王來紹上帝，自服于土中。

土中，上合天心。


 旦曰：「其作大邑，

特建皇京。


 其自時

四時之所交也。


 配皇天。」

天之九野，鈞天在中央。地之九州，京師在地中。




《洛誥》：來相宅，其作周匹休。

土方氏土圭以土地相宅，是二誥相宅，皆用土圭法。




《洛誥》：明光于上下，

南北兩極黑道冰海之地。


 勤

土圭測景。


 施

由中推外。


 于四方。

相宅爲勤，施立四表，以求地中。




《康誥》：

此卯年卯月春朝三州，告諸侯之詞。《周禮》：「會同曰誥。」《大傳》「封若圭璧」，諸侯之統稱，非康叔名。


 王曰：外事，女陳時

《周禮》：冬夏致日，春秋致月。


 臬，

臬與槷同。鄭注臬、槷、杙三字同義。《考工記》：「匠人建國，水地以縣。」置槷以縣，眡以景爲規，視日出之景與日入之景，晝參諸日中之景，夜考之極星，以正朝夕。


 司師，

土方氏。


 兹殷

殷國黑道。


 罰

《詩》兔罝即土圭之轉音，罰又爲罝之誤。


 有倫。

共立三十表。《中庸》：「槷柯以杙柯。」有倫，謂次第立三十表。二至由黑道置表，千里差一寸，至地中爲一尺五寸。




《多方》：爾罔不克臬。

土圭測日月。




傳《土方氏》：掌土圭之法，以致日景。

冬夏致日，春秋致月，四時有四法。


 以土地相宅，

《書》二言相宅。


 而建邦國都鄙。

《玉人》：土圭尺有五寸以致日，以土地。

土圭以柯爲座。柯長三尺，以應三尺之影。柯圍九寸，乃儀器，非匠人斧柄。詳《釋柯》中。




《大司徒》：日至之景尺五寸，

鄭注：景尺有五寸者，南戴日下萬五千里，地與星辰四遊升降於三萬里之中，是以半之，得地之中也。畿方千里，取象於日一寸。


 謂之地中。

《周髀》：北極下地，即以北極爲天頂，而太陽周轉近於地平，陽氣希微，不能解凍，萬物不生，其左右猶能生物。而以春分至秋分爲晝，故朝耕而暮穫。若中衡左右在赤道下，以赤道爲天頂，春分以後日軌漸離赤道而北，至夏至而極，其出入並在正卯酉之北二十三度半有奇，其熱漸減，而涼氣以生，爲北方之秋矣。


 天地之所合也，四時之所交也，風雨之所會也，陰陽之所和也。

《素問·氣交篇》：帝曰：「精光之論，大聖之業，宣明大道，通於無窮，究於無極也。余聞之，善言天者必應於人，善言古者必驗於今，善言氣者必彰於物，善言應者同天地之化，善言化言變者通神明之理，非夫子孰能言至道歟！迺擇良兆而藏之靈寶，命曰氣交變。」


 然則百物阜安，乃建王國焉。○凡建國，以土圭

槷柯，司空職。


 土其地而制其域。

地中求景法，從來曆家不得其數，莫不疑之。不知地中在赤道緯度長綫，今於潁川陽城求之，非天下之中。又土圭長一尺五寸，曆家皆用《周髀》之表，如何能合？詳考鄭《孝經》、《尚書》緯注，則得之矣。


 《典瑞》：土圭以致四時日月，

《周髀》：春分之日夜分以至秋分之日夜分，極下常有日光。秋分之日夜分以至春分之日夜分，極下常無日光。冬至夏至者，日道發斂之所生也。故日運行處極北，北方日中，南方夜半。日在極東，東方日中，西方夜半。日在極南，南方日中，北方夜半。日在極西，西方日中，東方夜半。凡此四者，晝夜易處，如四時相反。然其陰陽所終，冬夏所極，皆若一也。天象蓋笠，地法覆槃。


 封國則以土地。

説《大戴·千乘篇》：司空司冬，以制度制地事，準揆山林，規表衍沃，畜水行，衰濯浸，以節四時之事，治地遠近。是以立民之居，必於國中之休地，因寒暑之和，六畜育焉，五穀宜焉。辨輕重，制剛柔，和五味，以節食時事。

《書緯·考靈曜》：日之行，冬至之後漸差向北，

冬至之前，日必在南。


 夏至之後漸差向南。

夏至之前，日必在北。




地與星辰四遊升降於三萬里之中。春則星辰西遊，

地亦西遊。


 夏則星辰北

當作南。


 遊，

據《左傳》日南至夏至，則日北至地必南降。


 秋則星辰東遊，

地亦東遊。


 冬則星辰南

當作北。


 遊。

地必北升。


 地有四遊，冬至地上北而西

地在北而轉西。


 三萬里，夏至地下南而東

地在南而轉東。


 三萬里，春秋二分其中矣。天旁行四表之中，

先言天，即謂日也。


 冬南，

日在南，即《左傳》之日南至。


 夏北，

日在北，地必在南。


 春西，

當作東。


 秋東，

當作西。


 皆薄四海而止。地

次言地。


 亦升降於天之中，冬至而下，夏至而上，二至上下，蓋極地厚也。

兩極當二至之時，日中無景。


 地與星辰俱有四遊升降。四遊者，自立春地與星辰西遊，

地球在西，故上文曰當在東。


 春分西遊之極。地雖西極，升降正中，從此漸而東，

由南至東。


 至春末復正。自立夏之後北遊，

當作南。


 夏至北

當亦作南。


 遊之極，地則升降極下，夏季復正。立秋之後東遊，

地球在東，故上文曰當在西。


 秋分東遊之極，地則升降正中，秋分復正。立冬之後南遊，

當作北。


 冬至南遊

當亦作北。


 之極，地則升降極上，冬季復正。地厚蓋三萬里。春分之時，地正當中，自此地漸漸而下。至夏至之時，地下遊萬五千里，地之上畔與天中平，夏至之後，地漸漸向上。至秋分，地正當天之中央，自此漸漸而上。至冬至，上遊萬五千里，地之下畔與天中平，自冬至後，地漸漸而下。

《素問·六元正紀大論》：歲半之前，天氣主之。歲半之後，地氣主之。上下交互，氣交主之。

《周禮》：天地之所合，四時之所交，謂之地中。


 歲紀

《洪範》五紀，皇省惟歲。


 畢矣。岐伯曰：「春氣西行，夏氣北行，秋氣東行，冬氣南行。故春氣始於下，秋氣始於上，夏氣始於中，冬氣始於標；春氣始於左，秋氣始於右，冬氣始於後，夏氣始於前。此四時正化之常，故至高之地，冬氣常在，至下之地，春氣常在，必謹察之。」

《五常政大論》：地有高下，氣有温涼，高者氣寒，下者氣熱。

《六微旨大論》：因天之序，盛衰之時，移光定位，正立而待之。

經《洪範》：日月之行，則有冬，有夏。

冬夏所以致日，至於致月，則在春秋，舉冬夏以包之。




傳《馮相氏》：冬夏致日，

求南北之中。


 春秋致月，

求東西之中。


 以辨四時之敘。

《素問·六元篇》：春氣西行，夏氣北行，秋氣東行，冬氣南行。故春氣始於下，秋氣始於上，夏氣始於中，冬氣始於標，春氣始於左，秋氣始於右，冬氣始於後，夏氣始於前。此四時正化之常。




經《康誥》：惟三月哉生魄。

三日三千里。




《顧命》：惟四月哉生魄。

《召誥》：惟二月

春分。


 既望。

地中十五畿。《易》曰「月幾望」，幾當作畿。○


 三月惟丙午朏。

説《禮運》：播五行於四時，和而後月生焉。是以三五而盈，三五而闕。

按：《易》曰：「懸象著明，莫大乎日月。」日月之道，至大至博，天時寒暑，人事作息，潮汐早晚，蚌胎盈虧，莫非日月之作用也。《春秋》大事書日，所以舉重；首時書月，所以謹始。周天三百六十五度有奇，聖人則之，以三百六旬六日爲一年。

説見《帝典》。


 故一晝一夜爲一日，

地球自轉一周。


 一圓一缺爲一月，

地球移宫三十度。


 三月爲一時，

中星更易。


 十二月爲一歲，

星回於天。


 閏月則歸餘於終，

閏當在十二月後，《春秋》兩見。


 曆象取義，參兩天地。《尚書》、《周禮》於冬夏二至晝考日景，以求南北之地中，於春秋二分夜考極星，

月在其内。


 以求東西之地中，而建王國；數千百萬年後歲差、里差有異，地中京畿因之改置。王者舉事，上應天端，所謂「允槷厥中」，此經義所以可大可久也。




節録《曆象考成》日食月食經緯度説



按：周天三百六十度，每度當大地二百里，故推驗大地，經緯度分皆與天應，測緯度者，用午正日晷，或測南北二極，測經度，則必於月蝕取之。蓋月蝕與日蝕異，日之食限分數隨地不同，月之食限分數天下皆同。但入限有晝夜，人有見有不見耳。此處食甚於子者，處其東三十度必食甚於丑，處其西三十度必食甚於亥。若相去九十度，則此見食於子，而彼當食於午，雖食而不可見矣。測東西經度者，兩地同測月食虧復時刻，或相約於同夜測月，與某星同經度分，爲其時刻分秒。相隔一時，則東西相去六千里。如測南北之緯度，則於兩地測北極出地之度，所差一度，即相去二百里。此皆地球圓體之明驗也。








周禮帝制五官圖第二十






傳《周禮》：外史掌達三皇

皇法天，「天以六節」，故六官。


 五帝

「地以五制」，故帝有五官。


 之書。

《周禮》：以爲民極，

中央之極。


 乃立天官

言天必有地，加四時之官爲六相，爲皇制。


 冢宰。

《王制》制國用之冢宰權小，《論語》「百官聽於冢宰」權大。所謂民師、民事加四時之官爲五官，爲帝制。


 以爲民極，

北方之極。


 乃立地官司徒。

地官中兩見司空。蓋地官爲司空本職，因以司空攝天官，乃以典春之司徒代爲地官司冬。故《大戴》、《淮南》以冬北方爲司空，惟董子以爲司寇。


 以爲民極，

東方之極。


 乃立春官宗伯。

宗伯本司徒卿，因以司徒攝地官，故以宗伯爲春官。


 以爲民極，

南方之極。


 乃立夏官司馬。

《大戴》、《淮南》司馬皆同在南。


 以爲民極，

西方之極。


 乃立秋官司寇。

《大戴》、《淮南》同。董子爲司徒。




《小宗伯》：毛六牲，辨其名物，而頒之於五官，

五官爲帝制。太史、大司寇見有六官之文，爲皇制。


 使共奉之。

司農云：司徒主牛，宗伯主雞，司馬主馬及羊，司寇主犬，司空主豕。○按，六牲共奉，當以司馬主馬；司寇主羊，西方商音如羊；司空主犬、豕，以攝天官，故主二牲；司徒主牛，地官黄也；宗伯主雞，東方雞鳴。此與《詩經》六牲方位相起。




説《尚書大傳》：天立五帝以爲相，四時施生，法度明察，春夏慶賞，秋冬刑罰。

《大戴·千乘篇》：設其四佐，列其五官。○設其四佐而官之：司徒典春，司馬司夏，司寇司秋，司空司冬。

四佐分司四方，皆常職之方。




董子《繁露·五行相勝篇》：木者，司農也。

《五行相生篇》：東方者木，農之本。司農尚仁。


 火者，司馬也，

南方者火也，本朝司馬，尚智。


 土者，君之官

當讀作宫。


 也，其相司營。

中央者土，君宫也，司營尚信。


 金者，司徒也。

西方者金，大理司徒也。司徒尚義。


 水者，司寇也。

北方者水，執法司寇也。司寇尚禮。○按大理即司寇，執法當爲司徒。




《淮南·天文訓》：何謂五官？東方爲田，

即司農，爲司空卿，與董子合。


 南方爲司馬，西方爲理，

即司寇，爲司馬卿。


 北方爲司空，

司空在北，兼東方。司馬在南，兼西方。


 中央爲都。

司徒居中，主教。○按董子、淮南之説與《周禮》、《大戴》稍異，然五方、五官，綱領不殊。




按：孔經哲想包舉全球，莽莽幅員，難持綱要，欲執簡以統煩，惟居中以御外，故經制中央四方、京師四岳之文，時露頭角。即《尚書》篇中，如五典、五禮、五聲、五色，皆爲五方之符記，而五帝之例以起。《大戴·五帝德》篇首舉黄帝，

舉中以包四方。


 帝號在下，如《月令》之青帝、炎帝、白帝、黑帝，此五天帝也。

舉天以包地。


 帝顓頊、帝嚳、帝堯、帝舜、帝禹，

下三帝爲《尚書》所託始。


 帝號在上，此順數之五人帝也。《周禮》爲《書》傳，乃以冢宰居中，以司徒、宗伯、司馬、司寇分司四時。

《左傳》所謂民師、民事。


 《曲禮》謂之五官，《時則訓》謂之五位、五極，各司萬二千里，即五官之轄地也。五帝分居五土，劃疆割據，服色習尚迥不相同，使非泰皇出而統一之，則分争不熄。由是《皇篇》在帝典之中，六極坿五福之末。《周禮》規摹此義，乃寓六相於五官之内。

説詳《皇篇》六相圖。


 蓋天以六節，故皇法天而用六，地以五制，故帝法地而用五。經傳相同，互文見義。帝之命討必稱天，《範》之會極必歸皇，虚位待時，隨宜取法，莫非叡聖因心之則，不能視爲唐虞已行之典禮，亦不得以爲姬周遺留之掌故。西漢以後，大義寖微，謡説競起，昧驗小推大之經例，挾求全責備之私心，謂天地、四時、六官有缺，歸獄秦火，補以《考工》，或欲於各官中割裂工職，以作冬官。不知五官爲備，冬官亦不掌工。

《曲禮》：天子之六工職司營造，與六太同隸於天子。《考工》乃六工之記。


 司空本地官，司冬，

董子：陰常處於空虚。又子爲玄枵之次。


 《大戴》、《淮南》所謂北方司空是也。因以司空攝冢宰，故司徒代爲地官，而以宗伯代司徒。《地官》鄉大夫「受教法於司徒」，鄉師「以司徒之大旗致衆庶」，是爲司徒代司空之證；鄉師「考司空之辟」，司救「凡民之有衺惡者，役諸司空」，是爲舊職司空之證；而《春官》「毛六牲」以五官共奉，是爲本止五官之證。

六官止五官，如六經之止五經，六穀之止五穀。


 五官爲帝制，由帝可以推皇。凡經傳載籍以五立義，如《靈》、《素》之異名緟叠，不憚其煩者，要皆爲帝學之旨歸。故五官之職，在《王制》則縮小爲三公，在皇世則增加爲六轡，

説見《大戴·盛德篇》。


 贏絀損益，帝居其中爲消息。《尚書》開宗，所以權輿《帝典》；《吕刑》五極，所以特慶咸中也。








周公七篇圖第二十一



《中候》十八篇

此以下周公七篇，成王六篇，周五篇，圖俱刊入《孔經哲學發微》中，今加詳注，且引經傳以證明之。




《書緯》：

《璇璣鈐》。


 十八篇爲《中候》。

説詳《法古表》下。


 俟後聖，

《中庸》：「百世以俟聖人而不惑。」


 知來。

《論語》：「吿往知來。」


 候與俟同義，

候與侯同，侯與俟通，義取射侯。


 言中

讀去聲。


 者皆取法於射，

丨象矢，口象鵠。


 經立正鵠，以待後王之射。

《孟子》：孔子大成、智巧聖力、猶射於百步之外。


 告

讀入聲。


 爲鵠本字，

鵠古人告，後人加鳥。


 誥與告同。

告從
 

 ，象矢，從口，象鵠，仍取射義。



《尚書》十一篇皆法古，

前表證説已詳。


 故十一篇中無新舊、繼續、後生、後王、嗣王、孺子等字。《中候》中專言繼自今、後王、

《立政》。○《無逸》則曰繼自今、嗣王。


 嗣天子王、

《立政》。○又三言孺子王。


 嗣王、

《酒誥》、《多士》、《無逸》兩見。


 孺子，

《洛誥》四見。


 不爲當時人君而言，

《列子·仲尼篇》：「吾脩詩書，正禮樂，將以治天下，遺來世，非但脩一身、治魯國而已。而魯之君臣日失其序，仁義益衰，性情益薄，此道不行於一國，其如天下與來世矣。」


 專爲後來聖王立法，待其人而後行，

《中庸》。


 故俟聖知來之學説，專用《中候》之經爲起例。《盤庚》亦與五誥同，今從《左傳》、

哀十一年引《盤庚》稱誥。


 《史記》

《殷本紀》：武王封武庚以續殷祀，令修行盤庚之政，殷民大悦。


 歸入《中候》，以合十八之數。




周公七篇圖



俟後逆讀，

《易》「知來者逆」。


 由六

成王六篇。


 而七，

周公七篇。


 即由帝進皇也。

皇禋六宗，用六相數，皇爲七。


 比於《皇篇》一統，故爲七政。

中央、上下、四方。○


 人統

人居中。


 如《周頌》

《詩》三頌，周居首。


 泰皇

秦博士説古者天皇、地皇、泰皇最貴。


 六五，

周五篇。


 即天地二統，

説見下圖。


 七六五合爲十八，

相加爲十八，即《中候》之數。


 二九。

成王東洛有九州，周公西洛有九州，共爲二九。







七篇皆以「周公曰」爲主，凡以七立名者，由此起例。

《召誥》周公主祭祀，武王讓周公，如堯禪舜，有風雷之變。

中央揖讓授受，除《金縢》以外三篇無序，皆周公一人之言。内爲四輔，

《金縢》、《無逸》、《君奭》、《立政》。


 即四方、四時之義。

《周禮》地春夏秋四官。


 外州二多，一多四國，

《多士》四國，辛壬癸申。《多方》四國，乙丙丁庚。


 合爲八伯。

《周公》七篇，一稱誥，成王六篇，一不稱誥，合爲六誥。《伏傳》「六誓」、「五誥」，五、六字當互易。

經《召誥》：惟二月

當讀爲十二月，丑年丑月。


 既望 ，

三五而盈，地中之義。


 越六日

《詩》「六日不詹」。


 乙未，

東兼南。


 王

王畿。


 朝步

量人推步。


 自周，

由舊周變爲新周，由小周推爲大周。


 則至于豐。

《易·豐卦》日中即地中。《伏傳》：周公老于豐。董子推神農爲九皇，作宫邑于豐，非文王所遷之豐。


 惟太保先周公相宅，

先相宅于東洛，以讓成王。後相宅于西洛，乃遷居西洛。誥王命周公後，相宅有先後之分。


 越若來

自東越險而來西。


 三月，

寅年寅月爲十三月，舉零數。


 惟丙午，

地中分野南。


 朏。

朏，三日明生之名。其時月出庚，與西方相應。


 越三日

《豳》詩三之日。


 戊申，

申爲西七月。


 太保朝至于洛，

西洛。


 卜宅。厥

厥讀作橜，土圭法用之。


 既得卜，

《周本紀》：周公復卜申。


 則經營。

《詩》「經之營之」。




皇天

皇配天，舉天以包全球。


 上帝，

《詩》「皇矣上帝」，「上帝是皇」。


 改

孔子改制。


 厥元子

《顧命》：「皇天改大邦殷之命。」


 兹大國殷之命。

《周禮·大行人》：十二歲巡守殷國。故云大國殷，非商之舊殷，且有素統之意。


 惟王

王畿。


 受命，無疆

與無邪同。


 惟休，

易吉服。


 亦無疆惟恤。

易凶服。○《大誥》：「嗣無疆大曆服。」


 嗚呼，曷其奈何弗敬？天既遐終

讀作絡。


 大邦殷

稱同《顧命》。


 之命，兹殷多先哲王在天，

追述舊殷。


 越厥後王後民。

俟後之新王新民。


 兹服厥命。

今

來今。


 相有

讀作又。


 殷。

又殷，指後世之殷。




自服于

讀作宇。


 土中。

即《周禮》三萬里之地中。


 旦曰：「其作大邑。」

《孟子》：「大邑周。」




今

來今。


 王嗣受厥命。

《金縢》：二公曰：

二伯進言。


 我其爲王

指周公。


 穆卜。

東昭西穆，言爲周公卜宅西洛。




予小子

《禮記》：天子自稱之詞。


 新

「新」字乃《中候》十八篇之標目。


 命

《詩》：「周雖舊邦，其命維新。」


 于三王。

《伏傳》：周公身居位，聽天下爲政。




天大雷電，以風。

堯讓舜，有風雷之變。武讓周公，亦有風雷之變。舜讓禹，周公讓成王，亦必如此，可例推之。




《無逸》：周公曰：「嗚呼！繼自今嗣王。」

從此句起至篇末，皆俟後之詞。




周公曰：「嗚呼，嗣王其監于兹！」

此末句與首句相應。




《君奭》：周公若曰。

非真周公之日語，故用代詞。




君己

己爲地中符號。○召公居東洛，己心；周公居西洛，戊心。兩京通畿，説詳第二十三圖。


 曰，時我，

東京治春夏，西京治秋冬，分司四時。


 我亦不敢寧。

寧指東京寧畿。




小臣屏

屏爲東京六畿之一。


 侯甸，

舉侯甸以統西京之九畿。


 矧咸奔走。

我新造邦。

新闢西方。




公曰：君奭，在昔上帝，

《詩》：「皇矣上帝。」


 割

剖分東西。


 申

西方申。


 勸寧

寧畿東京。


 王

王畿西京。


 之德，其集大命

大統之命。


 于厥躬。

我則鳴鳥不聞。

《論語》：鳳鳥不至，鳳兮德衰。




《立政》：周公若曰，

本篇兩見。


 拜手稽首，告嗣天子王矣。

借周公以告後王。




咸告孺子王

論語後生。


 矣。繼自今，文子文孫。

本篇二見。○《公羊》：是子繼文之體。




至于海表，

明言海外，不在中國。


 罔有不服。

九服、六服、十五服。




繼自今後王立政。

非周公之立政。




《多士》：惟三月，

緯説十三月爲夏正寅月，乃會同之月，舉零例。


 周公

即下「王曰」，孔子稱之爲周公，與泰伯同義。


 初于新邑洛，

借東洛開新邑，非姬周之洛邑。


 用告商

《書》主素統，商又西方之音。


 王士。王

周公。


 若曰。

經擬其王言加若。




王若曰：爾殷多士。

《周禮》殷國。




王曰：猷告爾多士，予惟時其遷居西爾。

周公遷居西半球。




肆予敢求

即四表之表，周居中，則商遷于外。


 爾于天邑商。

《詩》：「商邑翼翼，四方之極。」素皇創統，上承天休，故稱天邑。




王曰：多士，昔朕來自奄，

《淮南》：西方弇州。


 予大降爾四國。

辛壬癸甲。


 民命。

王曰：告爾殷多士，今予惟不爾殺，予惟時命有申。

西方。○《史·周本紀》：周公反政成王，成王在豐，使召公復營洛邑，如武王之意。周公復卜申視，卒營築，居九鼎焉，曰：「此天下之中，四方入貢道里均。」按：卜申即卜宅西方，今西半球之地中。


 今朕作大邑于兹洛。

西洛，西京。




《多方》：周公曰：「王若曰，

緟言之，以明繼周之王。


 猷告爾四國

乙丙丁庚。


 多方。」

洪惟圖天之命弗永，寅

寅與申對。


 念于祀。

《伏傳》：周公老于豐，心不敢遠成王，而欲事文武之廟。


 今我曷敢多誥，

會同曰誥。


 我惟大降爾四國民命。

此句與《多士》同文。




説《白虎通·王道篇》：古者

書皆託古。


 周公東征，

文見《大誥》及《豳風》。○闢東方，建東都 。○《孟子》：「有攸不爲臣，東征綏厥士女，匪厥玄黄，紹我周王見休，惟臣附于大邑周。」


 西怨。

不言南征北怨，書説但以東西分治也。




《喪服篇》：周公踐阼理政，與天同志，

天以東西分陰陽晝夜。


 展興周道，

由東而西，以春秋兩京之小統推廣爲大統。


 顯天度數，

上合周天之度。


 萬物咸得，

天之氣倡始于東，成功于西。


 休氣充塞。

東西皆治。




鎔按：周公爲天子之説，見於《書》者，《金縢》則曰「以旦代身」，《召誥》則周公主祭。故荀子以周公爲大儒，謂其由無天下而有天下，又由有天下而無天下也。

《孟子》亦曰周公不有天下。


 成王賜周公以天子禮樂，

見《禮記·祭統》、《明堂位》。


 以其曾爲天子而讓天下也。周初承殷舊制，傳及踐阼，政成遜位，此周公之故事。孔聖因之作書，推廣大統，先闢寅方東洛，功成治定，讓之成王，遷居申方西洛，化及海表，留俟後聖，

晏子謂累世不能殫其學，當年不能究其禮，是也。


 此爲孔子待價而沽之美玉。《列子·仲尼篇》：仲尼盛稱西方聖人，

《楚詞》言西皇太乙。


 不治而不亂，不言而自信，蕩蕩乎民無能名。蓋託周公以肇開西極，創建西京，哲想冥冥，百世不惑，其精神與周公相接，寤寐與周公濳通。《論語》「夢見周公」，

凡夢皆占未來，不占已往。


 謂此也。

孟子屢以周孔並稱，莊子亦云玄聖素王。


 又《書》之前後皆以攝立義。舜攝堯之天下，

《孟子》：堯老，舜攝。


 以開化西南；周公攝武之天下，

《伏傳》周公攝政。


 以通畿東西。煌煌聖制，正《列子》所謂修《詩》、《書》以治天下、遺來世也。實則舜與周公之攝，皆孔子垂空言以俟後耳。

《春秋》隱公不書即位，亦以攝始。


 《史記》：

《孔子世家》。


 鄭人謂子貢曰：「東門有人，其顙似堯，

首舉堯，《書》之始也。《中庸》謂之祖述。


 其項類皋陶，

《書》以皋陶佐舜，爲第二篇。


 其肩類子産，

鄭子産當晉楚之衝，《春秋》因之起南北分伯之制。《論語》：子謂子産有君子之道四。


 然自要以下

以上爲法古，以下爲俟後。


 不及禹

《大戴》以禹之九州戴九天爲一統，即《禹貢》師説。


 三寸。

禹以下，周公、成王分兩京，不及禹之一統。○《淮南·人間訓》：夫車之所以能轉千里者，以其要在三寸之轄。


 纍纍

往古來今之皇帝王伯累積於一身。


 若喪

讀平聲。


 家之狗。」

《韓詩外傳》：喪家之狗既斂而槨，有席而祭，顧望無人也。言古之舜、禹、皋陶、周公、成王已往，孔子尚爲之守，謂守舊也。


 子貢以實告，孔子欣然

嘉其知我。


 笑曰：「形狀未也，

自謂未得爲舜、禹、皋陶、周公、成王。


 而謂似喪家之狗，然哉，然哉！」

《書》皆託古，守先待後。


 是故孔子作《書》，師表萬世，寄託古之帝王，

《荀子·勸學篇》：「《詩》《書》故而不切。」


 以起庶人庶統，《書》中所以多見庶字也。

如庶績、庶事、庶土、庶民、庶邦、庶士、庶殷、殷庶、庶言、庶獄、庶慎之類。


 周公七篇，爲七政例。《孟子》：「周公思兼三王，以施四事。」《伏傳》：「周公思兼三王，以施于春夏秋冬。」《周禮》大會同、

中央。


 時會、

上方。


 殷同、

下方。


 朝覲宗遇，

四方。


 中三會、外四朝，共爲七言，《書》七篇即取此義。

成王六篇，亦有由六進七之意。


 《金縢》、《無逸》、《君奭》、《立政》四篇爲四輔，如四時、四事。《多士》下方四國，爲地統。

《周禮》地官司北。


 《多方》上方四國，爲天統。

《周禮》司馬天公主南。


 《召誥》居中，爲人統。周公之化，自東而西，取法天之日月升東没西，

《中庸》：如日月之代明。


 實素王憑虚驅策，以建兩京之制。所謂大國殷、大邦殷、

《召誥》。


 天邑商

《多士》。


 者，即孔子殷人，

《檀弓》：「而某也，殷人也。」


 《商頌》商邑之意。此當力追微言，以復舊貫，庶於《書》恉得窺一二云爾。








成王六篇圖第二十二

六篇皆用「王曰」，爲主六府、六宗、六沴，凡言六者由此起例。






俟後逆讀由五

周五篇。


 進六，

成王六篇。


 由王進帝，比于四鄰、

説見《帝謨》。


 四時。

春夏秋冬，朝宗覲遇。○


 天統。《素問》：天以六爲節，五運六氣。

俱詳《天元紀大論》。


 天六地五。

《素問》傳曰：天六地五，數之常也。







經《洛誥》：周公拜手稽首。

周公居攝，成王爲之臣。成王即政，周公反拜。《孟子》：堯與瞽瞍北面朝舜，由此例推之耳。


 曰：「朕復子

世子之稱。


 明辟，

讓成王爲明君。


 王如弗敢及

不敢嗣位。


 天

稱天以包舉全球。


 基命

初命在東。


 定命，

終命在西，故有二命。


 予乃胤

繼也。


 保大

相繼建設兩京，保世滋大。


 相東土，

雖居西洛，仍當輔相東京。


 其基作民明辟。」

《康誥》「大明服」，即全球輿輻，此云「明辟」，正與相符。○下文二洛食即兩京，説詳第二十三圖。




王

成王。


 拜手稽首

與周公爲禮。


 曰：「公

天子三公二伯稱公，王後亦稱公，此如王後稱。


 不敢不敬天之休，

受天命王東洛。


 來相宅，

卜宅西洛。○《召誥》：武讓周公，太保相宅，周公主祭。《洛誥》：周公讓成王，周公相宅，成王主祭。此二事二代典禮，亦如堯舜舊説，以爲一事大誤。


 其作周匹休。」

西與東相匹耦。




周公曰：「王

成王主祭。


 肇稱殷禮，祀于新邑，

即位祀于東洛。


 咸秩無文。」

仍如殷人尚質，故無文。




「乃女其悉自教工。」

《伏傳》：《書》曰：「乃女其悉學功。」悉，盡也，學，效也。傳曰：「當其效功也，于卜雒邑、營成周、改正朔、立宗廟、序祭祀、易犧牲，制禮作樂，一統天下，合和四海，而致諸侯，皆莫不依紳端冕以奉祭祀者，其下莫不自悉以奉其上者，莫不自悉以奉其祭祀者，此之謂也。盡其天下諸侯之志，而效天下諸侯之功也。」按：「一統天下，合和四海」，即大統也。姬周烏敢當此！




公曰：「己

己指東京，戊爲西京。


 予惟

讀作維。《詩》以維爲四維。


 沖子。」

沖從水從中，衆水朝宗，和合于中，如《淮南》六合來會於京師。




惟周公誕保文武受命，惟七年。

七年即七言，年、言音近，古通。七言即謂七篇，非果七年。即以七年而論，乃指七會同之年。《大行人》：王之撫邦國諸侯者，歲徧存，三歲徧覜，五歲徧省，七歲屬象胥，九歲屬瞽史，十有一歲達瑞節，十有二歲巡守殷國，共七次，爲七年。《伏傳》：周公攝政，一年救亂，二年克殷，三年踐奄，四年建侯衛，五年營成周，六年制禮作樂，七年致政。亦如《大行人》之七次。七年爲二十五年，非僅僅七年也。




《盤庚之誥》。

從《左傳》稱誥。○五邦法五行，如五運，當爲五篇。按：經有四提頭，四言般庚，又有五邦明文，故知爲五運之符號。以古有周用般庚法之説，故與《洛誥》等篇爲一類。○按：地中赤道爲夏，所謂諸夏、九夏也，十干居之。殷國十二支在邊，夏亡移在外，殷從外移居中，殷亡又遷外，周居中統之，殷帝以干爲名，取此義。周居地中，則夏、殷居外，此所以言遷。




《大誥》：王若曰：

用代詞，非真周王。


 「猷！

一作猷。《詩》：「遠猷辰告」，又「猶之未遠」。《中庸》「猶以爲遠」，與此同義。


 大誥爾多邦。」

誥皆會諸侯之詞，若以爲周公東征之誥，不得云多邦。




「嗣無疆

以輿地言，無疆，猶無邪。


 大曆服。」

全球七曆。○曆爲五紀例，服爲衣服例。




「己

東洛地中。


 予惟

四維。○《詩》：「瞻彼洛矣，維水泱泱。」洛在中，維水，四維之水。


 小子。

俟後之後生。○本篇二見。


 民獻有十夫。」

十夫，十人，指十干。○《論語》：「舜有臣五人。」則堯亦當有五人，爲二五際，中分天下。「武王有十人」，武王讀作西皇，合二帝所有爲十人。




「亦惟十人。」

《左傳》：「天有十日，人有十等。」




「天

統舉全球。


 休于寧

西京六畿之一。○本篇「寧」字十二見。


 王，

東京，九畿之心。


 興我小邦周。」

由姬周小邦推廣爲大統之東西兩京。




「矧今卜并吉。」

東西卜宅皆吉，故曰并吉。




《康誥》：周公初基，

《召誥》：太保先相宅。


 作新大邑于東國洛，

姬周之洛不得謂之新大邑。


 四方民大和會，

《周禮》大會同。又地中陰陽之所和也，風雨之所會也。


 侯、甸、

五服侯在甸外，九服則甸在侯外，此用《周禮》九服例，以甸爲王居，大小同。


 男、邦、

邦爲《周禮》邦國之符記。


 采、衛。

《周禮》九服，王、侯、甸、男、采、衛、蠻、夷、鎮。此依九服文而錯舉五字，《春秋》無此制也。




王若曰：

《左傳》定四年踐土之盟，其載書云：「王若曰：晉重魯申」云云，杜注：「王若曰，謂其時王子虎盟諸侯，故稱王命。」是「王若曰」，王子虎代王爲詞也。以臣代君爲詞，非出自王一人之口。夫子虎可代當日之王爲詞，《書經》自《大誥》以下，若《康誥》、《酒誥》、《洛誥》、《多士》、《多方》、《顧命》、《文侯命》皆稱「王若曰」，是必有人代爲之言也明矣。誰秉筆而作《書》者？後人讀《書》，猶不悟乎？


 「孟侯 

《吕刑》伯父之變文。


 朕其弟，

伯兄、仲叔、季弟。


 小子

幼子童孫。


 封。」

猶春秋諸侯，《伏傳》：「封若圭璧。」○圭璧乃五等諸侯所執，封如封人，非康叔名。




「用肇造我區夏，

《周禮》九夏分九區，即大九州。


 越我一二邦，

東洛爲一邦，西洛爲一邦。


 以修我西土。」

西方，西京。




「肆汝小子

《論語》之後生。


 封，

封人，封建。


 在兹東土。」

東方，東洛。




「己

東心，東京。


 汝惟小子。」

俟後。


 未

《太玄》：「五五爲土，爲中央，爲四維，曰戊己，辰辰未戌丑」。故未指地中，即《酒誥》妹土。




「其有若汝封之心。」

指西方戊心，與己相對。




《酒誥》：

昴星在西方，卯爲閉門。《禮記》：「春饗孤子，秋食耆老。」饗有樂，食無樂。《詩》：「有酒湑我，無酒酤我。」東南有樂，則有酒，西北無樂，則無酒。然禮從宜，事從俗，秋食仍用酒，恐其沉湎，故借酒以作誥。


 王若曰：

酉年八月西巡。


 「明

即大明服之明。


 大命于妹

讀作未。


 邦，

未邦指地中。《詩》：「予未有室家。」


 乃穆考

東顯，西穆。


 文王

后。


 肇國在西土。」

肇開西洛。




「越在外服，

言外服、内服者，會諸侯之詞。若策命康叔一人，不言及此。


 侯、甸、

王居。


 男、衛、邦、伯，

以侯甸之九服爲外服，故西洛用之，如《乾卦》用九。


 越在内服，

東洛，東京，以中國爲内，用城寧六服，如《坤卦》用六。○今地球東半球多土宜用九服，西半球土少，宜用六服。蓋經舉大畧，潤澤則在後人。


 百僚庶尹。」

京内職。




「我聞亦惟曰，在今後嗣王。」

俟後之詞。




《梓材》：

《梓材》不稱誥，然與五誥爲一例。


 王曰：「封！

《伏傳》：王曰封，惟曰若圭璧。○此以圭璧解封字。按《周禮·大宗伯》：「王大封，公、侯、伯執圭，子男執璧。」舉圭璧，而五長皆在矣。




己

東京。


 若兹監，惟曰欲至于萬年，惟王子子孫孫永保民。」

俟後之詞。




鎔按：《伏傳》有曰：「是故《周書》自《大誓》

即《牧誓》。《尚書》武王主此篇。後得《泰誓》爲《逸周書》文，乃傳也。説詳《四益雜著》。


 就《召誥》

周公主此篇。○初建東洛。


 而盛于《雒誥》，

成王主此篇。○繼建西洛，化及全球。


 故其書曰：揚文武之德烈，

《中庸》：周公成文武之德。


 奉對天命，

全球九州與天九野相對。


 和

《文子·上仁篇》：「天地之氣莫大於和。和者，陰陽調，日夜分。故萬物春分而生，秋分而成，生與成必得和之精。故積陰不生，積陽不化，陰陽交接，乃能成和。」


 恒

《詩》：「如月之恒。」○月與日對言，月恒尚有日升。《易·恒卦》：「日月得天，而能久照。」和、恒舉陰陽、日月以配東西兩畿。


 萬邦，

方萬里爲一州。


 四方

全球四極。


 民是以見之也。

可見其盛。


 孔子曰：

以聖言爲準。


 『吾于《雒誥》見周公之德，

周公讓天下。


 光明于上下，

天地。○中有人。


 勤施于四方，

周公七政，如《典》之「光被四表，格于上下」。


 旁

西洛在東洛之旁。


 作穆穆，

《詩》「天子穆穆」。西方爲穆，即「穆穆武王」與「穆卜」之義。


 至于海表，

四表三萬里。六合以内爲四海，四極、四荒皆不在此世界。


 莫敢不來服，

九服、六服、十五服。


 莫敢不來享。

《國語》：賓服者。亯，時享。○二語統括全球。


 以勤文王

三皇，文在左，武在右。


 之鮮光，

《顧命》：「昔君文王、武王宣重光。」


 以揚武王

《史·敘傳》云六經異傳。《書》之文武非姬周之二王。


 之大訓，

《顧命》：大訓在西序。


 而天下大洽。

洽，合也。東西合爲兩京，謂之大洽。


 故聖之與聖也，

成王、周公。


 猶規之相周，

東爲半規，西爲半規，合爲一周。


 矩之相襲

東爲一矩，西爲一矩，兩矩相襲。


 也。』」據此可見，《召誥》、《洛誥》乃《書經》人學之極功，素皇聖化之偉烈。自尼山前知，哲想周至，見夫日月來往，晝夜循環，而知輿地東西，陰陽各半。大《易》既以乾坤開宗，《皇篇》乃以羲和分治。

義主春夏，司陽化。和主秋冬，司陰化。


 顧皇佐二伯，或在同畿，春秋兩京，相距千里，推及全球，鞭長難及。堯舜雖南北分教，

説見《墨子》。


 而經文簡略，欽以四鄰，不足見兩儀之運化，

《史·六國表序》：東方物所始生，西方物所成就。夫作事者必於東南，收功實者常於西北。


 必不得已，乃託周公創建兩京，以闢大統。《洛誥》「卜澗水東、瀍水西，惟洛食」者，東洛也；

《康誥》謂之東國洛、新大邑。


 「又卜瀍水東澗水西，

三字當補。


 亦惟洛食」者，

解詳第二十三圖。


 西洛也。

《洛誥》謂之「相宅作周匹休」，《多士》謂之「遷西惟命有申」，《君奭》謂之「申勸」。


 兩洛通畿，一在東半球，爲晝，主陽教，一在西半球，爲夜，主陰教。《靈樞·九宫八風篇》：「乾曰新洛，東北之洛也，巽曰陰洛，

乾當曰陽洛。


 西南之洛也。」亦兩洛相對，均分天度，恰與《書》之兩洛相印證。十三篇中屢稱天，蓋舉天以包地也。孔子自謂爲「天生德」，又曰「天何言」、「知我其天」，聖人至誠，參天兩地，仰觀俯察，創制顯庸，垂爲世則。迄今地球圖出，劃分東西，而孔經預料，已立法在二千年前。

《論語》「如有用我，其爲東周」，謂如周公之先闢東洛也。


 將來泰皇首出，修明内政，取法周公七篇，巡守朝覲，取法成王六篇，東西雖分，仍歸一統，具此大義，徹貫古今。乃韓文《進學》猥以「周誥殷盤」劈分二代，直與《吕覽》、《史記》「周用盤庚法」之説相違，此唐以後晚師誤解，不如先師之足據者也。








召誥素統洛誥緇統以西東方爲地中心圖第二十三






召誥素統以西方地中爲心圖









洛誥緇統以東方地中爲心圖






經《召誥》：

武王讓周公，如堯禪舜。


 惟太保

如《洛誥》周公。


 先周公

周公爲皇，主祭祀。


 相宅。

○


 于洛

西洛。○二洛二誥非一時一地之事。《莊子》言九洛，故《書》洛不止一。


 卜宅。

用土圭法。○


 王

讀作王畿之王，非成王。《召誥》亦無成王事。


 來

讀作采。采在第五畿，相合爲萬里，故《書》、《詩》同以采爲標示。


 紹上帝，

天九野，鈞天在九天中。


 自服

五服五畿。


 于土中。

指東西兩球之地中。




《洛誥》：

周公讓成王，如舜讓禹，故《召誥》周公主祭，《洛誥》成王主祭，舊説混爲一事。


 我卜河朔黎水。

南北致日。


 我乃卜

土圭相宅法。


 澗水東、瀍水西，

澗瀍指東西二洋海。澗取閒義，瀍取纏義。


 惟洛

東洛。○洛在二水之中，《莊子》九洛，是爲上皇。按九州之中，由中譯之，皆爲洛。


 食；

春分致月。東球地中，春分地與日平，日中無景爲食，即曆家之所謂罄。


 我又卜瀍水東、澗水西，

三字舊脱，今補。○秋分致月，西球地中，適與東球相對。


 亦惟洛

西洛。○四表之中。


 食。

秋分地中與日平，日中無景日食。《康誥》作蔽。○一洛爲成，一洛爲王。




《洛誥》：其自時中

地中混沌。


 乂

《素問·氣交變説》：「天樞之上，天氣主之，天樞之下，地氣主之，氣交之分，人氣主之。萬物由之。」又曰：「天氣下降，氣流於地，地氣上升，氣騰於天。故高下相召，升降相因，而變作矣。」見《六微旨篇》。


 萬邦咸休，惟王

西方地中王畿，下同。


 有成

東方地中惟城。下同。


 績。

《詩》：「遹求厥寧，遹觀厥成。召伯有成，王心則寧。」皆爲成、寧二字之起例。




《酒誥》：自成湯咸至于帝乙，成

東心。


 王

西心。


 畏相。

成王二字原不可解，或以成王爲稱周成王者，大誤。


 ○惟助成

東心。


 王

西心。○《職方》所謂王畿。


 德顯。

《召誥》：其自時中乂，

古五字，乂象氣交。○《素問·六微旨篇》：上下之位，氣交之中，人之居也。」


 王

王畿。


 厥

作橜，土圭法。


 有成

惟成。


 命治民。○王

西王畿。


 未有成

東成畿。


 命。

《君奭》：我咸成

東心。


 文

讀作乂。


 王

西心。


 功于不怠。

《大誥》：寧

《板》詩：「懷德惟寧。」下同。


 王

《周禮·職方》：「千里曰王畿。」下同。


 遺我大寶龜，紹天明即命。○敉寧武圖功，我有大事休，

大地球建都之事。


 朕卜

穆卜。


 并吉。

東方吉。○


 不可不成

宗子惟城。


 乃寧考圖功。○天休于寧王，興我小邦周。寧王惟卜，用克綏受兹命。○爾知寧王若勤哉！天閟毖我成功所，

所指地中，以建城畿爲功。


 予不敢不極卒寧王圖事。○予曷敢不于前寧人圖功攸終，天亦惟用勤毖我民，若有疾，予曷敢不于前寧人攸受休畢。○肆予曷敢不越卬敉寧王大命。○天亦惟休于前寧人。○予曷其極卜，敢弗于從？率寧人有指疆土，矧今卜并吉。

《洛誥》：乃命寧予。

《多士》：爾乃尚寧幹

讀作翰，即翰畿。


 止。○今爾惟時宅爾邑，繼爾居，爾厥

作橜。


 有幹

作翰。


 有年

疑屏之誤。


 于兹洛。

《君奭》：君己

地中京師，己所居守。


 曰時我，我亦不敢寧于上帝命。

本不敢建設六畿爲十五畿，但天命制作，不能不爾。○


 我道惟寧王德延。○申勸寧王之德，其集大命于厥躬。○我則鳴鳥不聞。

《論語》：「鳳鳥不至。」




《吕刑》：一人有慶，兆民賴之，其寧惟永。

《文侯之命》：其歸視爾師，寧爾邦。○無荒寧。簡恤爾都，用成

成爲京都，于此見明文。


 爾顯德。

按《周禮》，畿服之名，至九而止，加以《板》詩六名，始足十五之數。顧《板》詩以藩接鎮，本由内推外，以王爲京，以城爲鄙，而《莽傳》始城終藩，又以城爲京，以藩爲京，以藩爲鄙，二義枘鑿，顛倒參差。從《板》詩，則空言徒託，從《莽傳》，則雖見行事，而與《周禮》王畿國畿相忤。一棲兩雄，一窟兩蛟，求如水乳交合，難矣。考《板》詩之文，其卒曰「宗子惟城」，是城宜在内，而不在外，

《文侯命》：「爾都用成。」


 合之《職方》王畿，當即《春秋》兩京通畿之例，特大小不同耳。大統之兩京，與今東西兩半球之地圖相符，

經之成王、王成及寧王，舉兩京之名稱，如《詩》之鎬、洛。


 東球用《板》詩六畿，

如《易·坤卦》之用六。


 城爲東京，爲東洛，即新莽曾經實行之制；故《大誥》東征

密邇東京，是以東征。


 寧字十二見，又曰「朕卜並吉」，

東方吉服。


 「予得吉卜」，

穆卜，西方。


 皆寧畿在東之確證。西球則用《周禮》九畿，

如《易·乾卦》之用九。


 王爲西京，爲西洛。九六合數，兩面皆十五畿，法一月三十日，分之則乾九坤六，地球彼此晝夜、一陰一陽之義也。東爲青統，《詩》所謂「正月

東寅。


 繁

服名，同蕃。


 霜」，

「九月肅霜」，東與西對，舊説此句不能解正月之霜不爲異，改正月爲四月，又與「四月維夏」犯。


 《論語》「緇衣

東青。


 羔

西方羊。


 裘」；

以西方王畿爲鄙。


 西爲素統，《詩》所謂「七月

西申。


 流

服名，與繁對。


 火」，

東方
 


 次大火。《論語》「素衣

西白。


 麑

東鹿與羊對。


 裘」。

以東方成畿爲鄙。○《詩》死鹿、死麕即麑，孔子祖西皇，故稱旻天麕裘。




按：經之洛，即《周禮》地中。土圭之法，一尺五寸，東西南北各一萬五千里，以求地中。天下有九洛，亦如《周禮》之九夏。此洛爲九洛中之大洛，亦如九夏之王夏。《詩》以《邶風》爲北辰，《周》、《召》爲二公，《尚書》亦以素統爲主，以西洛在西，故以西洛爲主，有「鳴鳥不聞」之説。《洛誥》之王，即西皇，故曰「兹洛」、曰「新邑洛」，以洛不一，洛爲百世以下之新周，非古之舊邦、舊洛也。

《靈樞·九宫八風篇》九宫即九洛，今乾、巽二方稱新洛、陰洛，舉二以示例。










周五篇圖第二十四

地統。《内經》：「天地之間，六合之内，不離乎五。」又：「地以五爲制。」






堯舜禪讓，武亦禪讓；禹啟傳子，成康亦傳子。《中候》篇中與《尚書》兩相發明，《顧命》傳世，如禹、啟，爲帝之終，即爲王之始。又如《春秋》爲王

《顧命》爲王，《費誓》、《秦誓》二「公曰」爲二伯。


 學，

《書》繼《春秋》而作。


 逆讀，

由衰周而尚推。


 二誓、二伯，如西伯、微子。

再逆推，如禹皋、如羲和。


 《顧命》與二「王曰」

《吕刑》、《文侯之命》。


 爲三王，如三誓。

《甘誓》、《湯誓》、《牧誓》。


 此由伯進王之説也。




經《顧命》：

中央傳世。


 乃同召太保奭、

司空公。


 芮伯、彤伯、

二卿。


 畢公、

司馬公。


 衛侯、

出封爲方伯，入王朝爲卿。


 毛公。

卿。○如《春秋》之毛伯。○此二公四卿與《帝典》羲和四子相應。




伯相。

太保畢公以同姓爲伯，爲相，故稱伯相，猶伯父之稱。




眇眇予末小子，

天子在喪之稱。


 其能而亂

治也。


 四方，

東南西北。


 以敬忌天威。

以天統王。




王

世子在喪，即稱王以繼體也。


 出，在應門之内，太保率西方

西兼北。


 諸侯入應門左，

爲左伯左相。


 畢公率東方

東兼南。


 諸侯入應門右。

爲右伯右相。




王若曰：

仍用代詞，非真康王之綸音。


 庶邦

統稱之詞。


 侯、甸、

王居。


 男、

包采在内。


 衛。

借舉九服，以此爲小統，由小推大。




保乂

與「交」字同義，地中交會合和。《素問·氣交篇》。


 王家，用端命於上帝。

王受命于帝，帝承訓于皇。


 皇天

皇則配天。


 用訓厥道，

《洪範》：「遵皇之道」，「皇道蕩蕩」，「皇道平平」，「皇道正直。」


 付畀四方。

此大統之四方。


 乃命

如典皇篇之乃命。


 建侯

内服。


 樹屏，

外服。○侯爲九服之次，屏在外服之三。


 在我

指見在而言。


 後

俟後。


 之人。

空文垂待後人。


 今

往古來今，未來爲今。


 予一二伯父

《曲禮》二伯之稱。


 尚胥暨顧綏。

《禹貢》綏服在方三千里内。




《吕刑》：

即《甫刑》。《詩》以申甫許鄭語，以申吕同爲南方國。


 惟吕命，王享國百年，耄荒，

《微子》：「吾家耄遯于荒。」


 度作刑，以詰四方。

以此四方爲起例。四方皆必用刑，則兵與學校、選舉亦必普及於四方，非拘滯於一方也。




皇帝

《大戴》顓頊爲五帝之始，上承皇運之終。


 哀

下方哀。


 矜庶戮之不辜。

乃命重黎，

與《典》「乃命羲和」相應。


 絶地天通，

《楚語》：昭王問於觀射父曰：「《周書》所謂重黎寔使天地不通者，何也？若無然，民將能登天乎？」對曰：「非此之謂也。古者民神不雜，民之精爽不攜貳者，而又能齊肅衷正，其智能上下比義，其聖能光遠宣朗，其明能光照之，其聰能聽徹之，如是則明神降之。民神異業，敬而不瀆，故神降之嘉生。及少皞之衰也，九黎亂德，民神雜糅，不可方物，民匱於祀，而不知其福。顓頊受之，乃命南正重司天，以屬神，命火正黎司地，以屬民，使復舊常，無相侵瀆，是謂絶地天通。」


 罔有降格。

《淮南·天文訓》：昔者共工與顓頊争爲帝，怒而觸不周之山，天柱折，地維絶。天傾西北，故日月星辰移焉。地不滿東南，故水潦塵埃歸焉。○故《書經》專詳人學。




皇帝

下以舜臣伯夷、禹、稷爲三后，是舜得稱爲皇帝。


 清問下民。

王曰：

王之等級在皇帝下。


 嗚呼，念之哉！

讀作驗小推大之驗。


 伯父

《曲禮》：天子同姓謂之伯父。


 伯兄，仲叔季弟，

《左·昭二十六年》：王子朝曰：「單、劉贊私立少，唯伯仲叔季圖之。」是統稱諸侯之詞。《典》之羲仲、和仲主東西，羲叔、和叔主南北。《伏傳》説以每岳兩伯，共爲八伯，品級同等，比之兄弟。


 幼子

卒正降於方伯，故爲子。


 童孫，

連帥再降於方伯，故爲孫。○按：伯父與兄弟子孫，乃天下一家之例。


 皆聽朕言。

王曰：嗚呼嗣孫！

嗣天子王，文子文孫。


 今

來今。


 往

往古。


 何監

殷監。


 非德？

帝德。


 于民之中，尚明聽

《謨》「汝明汝聽」。


 之哉！哲

通作折。


 人惟刑，無疆

《大誥》：「嗣無疆大曆服。」


 之辭，屬于五極，

《周禮》五官，五言以爲民極，爲五極。《淮南·地形訓》：五極各萬二千里。


 咸中

中央之極萬二千里。


 有慶。

一人有慶。




《文侯之命》：王若曰：父義

本作羲。


 和。

引用《帝典》之二伯羲和。




王曰：父羲和，其歸視爾師，

《謨》曰十有二師。


 甯爾邦。

《覲禮》：伯父無事，歸甯乃邦。




父往哉！柔遠能邇，

文同《帝典》。


 惠康小民。

《詩》：「民亦勞止，汔可小康，惠此中國。」


 無荒寧，

無使甯畿荒而不治。


 簡恤爾都，用成

以《板》詩之城畿爲都，如新莽之是爲惟城。


 爾顯德。

《費誓》：公曰：

上二篇皆「王曰」，此與《秦誓》皆「公曰」。


 嗟！人無嘩，聽命。

全篇皆誓師之詞，爲司馬事。




《秦誓》：

舊以爲秦繆之誓，《書序》謬説也。《史·世家》：「孔子序《書》傳，上紀唐虞之際，下至秦繆。」繆字乃古文家羼增者。按《班志》：「上斷於堯，下訖於秦」，無繆字。孔氏傳《序》：「斷自唐虞以下，訖于周。」謂《周書》，周公也。《穀梁》「誥誓不及二帝」，是王乃作誓。《書》中三王三誓。周公代武攝位，故東征作《費誓》。秦近豳采，乃西京根本之地，學校養老，要政所關，故周公作《秦誓》。秦在西方，於卦爲兑。凡古書所引《兑命》不離學教議謀者，皆爲此篇師説。


 公曰：

與《費誓》同爲周公。


 嗟我士，

乃文士，非兵士。


 聽無譁，予誓

《禮記》：「曲藝皆誓之。」故教士之書得稱誓。


 告汝群言之首。

學校養老之典禮，孤子學，耆老教。經制，學校即議院，故此爲立學稽疑。




惟古之謀人。

《洪範》：稽疑，謀及卿士，謀及庶人。爲人謀，謀及卜筮，則爲鬼謀。




惟今之謀人。

此爲乞言議謀。○卿士上議院，庶人下議院。




尚猷

《詩》：「我視謀猷。」


 詢兹黄髮，

《王制》：「三王養老，皆引年。」引年，讀作「乞言」。


 則罔所愆。

老成善謀。




番番良士。

《王制》：「五十養於鄉，六十養於國，七十養於學，達於諸侯。八十拜君命，一坐再至，瞽亦如之。九十使人受。」




旅力既愆，

筋力衰而歷事多。


 我尚有之。

用以建謀。


 仡仡勇夫，

壯者行。


 射御不違，我尚不欲。

不欲使之議謀。


 惟截截善諞言，

耆老善論。


 俾君子易辭，

君子聞善言而改易前辭。


 我皇多有之。

不妨多有。○《王制》：「有虞氏養國老於上庠，養庶老於下庠。夏后氏養國老於東序，養庶老於西序。殷人養國老於右學，養庶老於左學。周人養國老於東膠，養庶老於虞庠。」此經制。養老於學，幼者從教，老者講學建議，壯者奉行，故謀國臧而施行利。議謀不用壯者，以其閱歷少而躁妄多也。




按：二十八篇各有取法，不能增損。考《大學》以孟獻子、舅犯、《楚書》與《康誥》、《秦誓》并舉。

《康誥》居中，餘四方與《顧命》五篇相應。


 舅犯、《楚書》文見《國語》、

《晉語》、《楚語》。


 《戴記》。

《檀弓下》。


 經文之外，兼舉傳記，非一引書，便爲孔經。

經云：

《帝謨》。


 天命有德，五服五章。天討有罪，五刑五用。

刑賞皆以五立義。


 《大學》專以好惡進退爲主，

民之所好好之，民之所惡惡之。


 即所謂明德

用賢。○《洪範》三德，《帝謨》九德。


 新民，

除不肖。


 明德慎罰。

文見《康誥》。


 明德，司空封建，

《謨》曰：嚴六德，亮采有邦。


 錫命，

錫大命小，分十八級。


 爲柯；

柯即土圭之儀器，所以度地，説見《周禮·考工》。


 新民，司馬九伐，

《周禮·大司馬》。


 斧鉞專征。《詩》曰：「析薪如之何？匪斧不克。」

《齊風·南山》。


 除惡以新民

《大學》引《康誥》作新民。


 比於析薪，後來居上。

鎔按：中央、四方之制，《書經》緟規叠矩，奚爲不憚其煩！《内經》曰：

《靈樞·陰陽二十五人篇》、《通天篇》。


 「天地之間，六合之内，不離乎五。」故在天則四宫環衛紫垣，在地則四海會歸地中。《書經》仰觀俯察，創起宏規，《典》咨詢四岳，《謨》外薄四海，加數京師，則爲五。《書》終以《顧命》五篇，無非此義也。《顧命》詳傳世之典，新王嗣位，諸侯入朝，南吕侯，北文侯，俱成康以後之國。《書》繼《春秋》，據衰而作。《費》、《秦》爲周公書。小統之世，周公用兵於東，興學於西。大統之世，則周公於《洛誥》建東京，於《召誥》建西京。《書》終二《誓》，見周公之化，先治小邦周，繼闢大邑周，由小而大，俟後驗推。故四岳四篇，大之爲四帝四鄰，近之爲四宅四輔，遠之爲四表四極。通於《雅》詩《嵩高》四篇、《邶》之四風，《顧命》居中統馭，如《月令》五帝。太保、畢公，左右二伯，如《典》之羲和四篇，如仲叔四子，分司四時。《書》之首尾相應，脈絡相貫，而政化推行之次序，以此五篇爲始。基以《洛誥》、《召誥》，爲分治，以《皇篇》集大成。《董子·改制篇》曰：「周人之王，

統舉《中候》十八篇而言。


 尚推神農爲九皇，

以《皇篇》爲止境。


 絀虞，而號舜曰帝舜 。」

書始《虞書》。


 此《書經》師説之彰明較著者也。五篇，中央一，四方四。故《吕刑》曰「屬于五極，

《周禮》五言以爲民極。


 咸中有慶。」

《大學》五引《書》，亦與此五篇相發明。


 《周禮》作傳，所以特詳五官也。雖東南兵刑，西北政教，不合於《周禮》之西南兵刑，

夏司馬，秋司寇。


 東北教養，

春宗伯掌禮，冬地官司徒。


 蓋慶賞刑威，相濟爲用，不能拘於一方，亦惟因時用之而已。《顧命》居中，如《洪範》之五皇極。二《誓》皆「公曰」，爲王之二伯，如殷二伯之西伯、微子。《吕刑》、《文侯命》皆「王曰」，爲帝之二伯，如《典》之帝咨羲和、《謨》之左禹右皋。合《顧命》爲三王，如三《誓》以王統伯、以帝統王，有由伯進王、由王進帝、由帝進皇之意，皆由此五篇逆推而得之。故中央、四方爲經制之大綱，在王世則王統四伯，在帝世則帝統四王，在皇世則皇統四帝，隨時建極，因地制宜，小大合符，尊卑一貫。《素問》所謂「地以五制」是也。況《顧命》太保、芮伯、彤伯、畢公、衛侯、毛公，二公統四卿，亦爲六職。又《周禮》皇統六官，

帝制則五官。


 六典六屬之起文也。《書》以五方兼備六宗，由五進六，加皇爲七。此《中候》十八篇之標目也。

經《洪範》五紀：皇省惟歲，

言歲則包舉全球。


 卿士惟月，師尹惟日。

傳《周禮》：惟皇建國，

地中乃建皇國。


 辨方

每方三月，四方八方。


 正位，

各有正當之位。


 體國

内八州爲邦國。


 經野。

外十二州爲野、爲都鄙。○文凡五見。




馮相氏掌十有二歲、十有二月、

以上言曆法。


 十有二辰、

十二支。


 十日。

十干。○此二句言版圖，先辰後日，先外後内，如《君奭》屏侯甸之稱。




説《中庸》：是以聲名洋溢乎中國，

内八州。


 施及蠻貊，

外十二州。


 舟車所至，

水陸無阻。


 人力所通，

内外交通。


 天之所覆，地之所載，

《左傳》：如天之無不覆，如地之無不載。


 日月所照，

天有十日，地有九州，天有十二月，地有十二州。


 霜

秋冬。


 露

春夏。


 所墜，凡有血氣者，莫不尊親，

文家尊尊，質家親親，文質彬彬，中外統一。


 故曰配天。

以地合天，全球畢舉。




《史記·律書》：《書》曰七正，

《帝典》：齊七政。


 二十八舍。律

十二辰。


 曆，

十日。


 天所以通五行

内外州皆分五方。


 八正

八干之位，四立、二至、二分。


 之氣，天所以成孰萬物也。

《淮南·地形訓》：凡八紘之氣，是出寒暑，以合八正，必以風雨。

《天文訓》：音自倍而爲日，律自倍而爲辰，故日十而辰十二。

説與《周禮》合。


 凡日，甲剛乙柔，丙剛丁柔，以至於癸。

《漢書·律曆志》：黄鍾始於子，在十一月。大吕位於丑，在十二月。大蔟位於寅，在正月。夾鍾位於卯，在二月。姑洗位於辰，在三月。中吕位於巳，在四月。蕤賓位於午，在五月。林鍾位於未，在六月。夷則位於申，在七月。南吕位於酉，在八月。亡射位於戌，在九月。應鍾位於亥，在十月。

《翼奉傳》：五性不相害，六情更興廢。觀性以曆，

張晏曰：性謂五行也，曆謂日也。


 觀情以律。

情，謂六情。律，十二律也。


 明主

即皇。


 所宜獨用，

皇大一統。


 難與二人共也。

《孟子》：民無二王。




《素問·八正神明篇》：帝曰：「星辰八正何候？」岐伯曰：「星辰者，所以制日月之行也。八正者，所以候八風之虚邪以時至者也。四時者，所以分春秋冬夏之氣所在，

即八節、十二月之方位。


 以時調之也，八正之虚邪，而避之勿犯也。」

《陰陽類論》：孟春始至，黄帝

讀作皇帝。


 燕坐，臨觀八極，正八風之氣。

《靈樞·九宫八風篇》：太一常以冬至之日居叶蟄之宫

北方。


 四十六日，明日居天留

東北方。


 四十六日，明日居倉門

東方。


 四十六日，明日居陰洛

東南方。


 四十五日，明日居天宫

南方。


 四十六日，明日居玄委

西南方。


 四十六日，明日居倉果

西方。


 四十六日，明日居新洛

西北方。


 四十五日，明日復居叶蟄之宫，曰冬至矣。

《素問·六元正紀大論》：帝曰：「五氣之發不當位者，何也？」岐伯曰：「命其差。」帝曰：「差有數乎？」岐伯曰：「後皆三十度而有奇也。」

數之始，起於上而終於下。歲半之前，天氣主之；歲半之後，地氣主之；上下交互，氣交主之；歲紀

《洪範》五紀，皇省惟歲。


 畢矣。故曰位明

辨正方位。


 氣月可知乎？所謂氣也。

《本病論》：帝曰：「余聞天地二甲子，十干、十二支，上下經緯天地，

天球地輿，大而無紀，以干支分别經緯綫以推測之。


 數有迭移，失守

以干支三百六十度分排天地之方位。然天左旋，地右轉，易於移動。


 其位，可得昭乎？」岐伯曰：「失之迭位者，謂雖得歲正，未得正位之司，

所以必辨方正位。


 即四時不節。」

按《史記·三代世表》：「孔子因史文次《春秋》，紀元年，正時日月，

《公羊》以爲大一統。


 蓋其詳哉！

本諸魯史，能道其詳。


 至於序《尚書》

序次皇、帝、王。


 則略無年月，

託古四代，因心作則，故略。


 或頗有，

有則皆有别義。


 然多闕。」

舉其一二，不能完備。


 又曰：「余讀諜記，黄帝以來皆有年數，稽其曆譜諜，

以上皆古史，結繩字母之書。


 終始五德之運，古文

孔經初成，用古文，即六書。


 咸不同，乖異。

與字母不同。


 夫子之弗論次其年月，

作書以俟後，故闕年月。


 豈虚哉！」是知孔聖作《書》，藉古定制，垂法後王，不能預期以月日，如或稱紀，必有寄託。《範》曰：「卿士惟月，師尹惟日。」以日月形況職官而統以歲皇，故《周禮》「設官分職」繫於「辨方正位，體國經野」之下。今據《公羊》大一統之義安排日月，博采諸説以證之。

考經傳以日月分辨方位者，《易》有先後庚三日、先後甲三日，

先甲三日，如《謨》之辛、壬、癸。


 《豳》詩有一、二、三、四之日，又舉五月至十月。

十二月舉其半，以見起不見。


 《詩》篇有《正月》、《四月》、《六月》、

當長夏。


 七月、十月，與《春秋》之首時，皆發端揭要。惟《月令》乃爲詳文。顧州有九，干有十，以戊己合於中州，

《太玄》：五與五相守。


 爲九。古説十日並出，射落九日，故在天爲十日，在地則以九日分配九州。《靈樞》九宫、八風、四十五六日移一宫，八宫八節，共合周天

三百六十日。


 之數。《史記》、《淮南》、《素問》謂之八正。八正者，四立、二分、二至，得時令之正，爲全球内八州之正方。外則每方三州，以《貢》之荆州三邦爲起例，舉一反三，共計十二州。在天爲十二月，在地爲十二支。《周禮》謂之十二土、十二壤。每州立牧，經稱爲十二牧，緯説爲十二諸侯。每月三十日，故《素問》屢言三十度，移光定位，在天一度，當地之二百里。周天三百六十度，當地之周圍七百二十里。

若周圍九萬里，則每度二百五十里。


 此天地合德，上下同流之至理也。又日月躔度交會，一年有十二次，

《書》傳日月所會，謂日月交會於十二次也。寅曰析木，卯曰大火，辰曰壽星，巳曰鶉尾，午曰鶉火，未曰鶉首，申曰實沉，酉曰大梁，戌曰降婁，亥曰娵訾，子曰玄枵，丑曰星紀。


 是爲一周，而歲功成。歲皇御宇，日月光華，内外岳牧，各安其位。

《春秋内事》：天有十二分，日月之所躔也，地有十二分，王侯之所居也。


 蓋天無私覆，地無私載，日月無私照，孔經實取此義，以開創大統之謨，上法天道，下符地紀，分方建國，以俟後驗。而載籍本之立説者，如《史·天官書》甲乙四海之外，

此句起驗推之例。


 丙丁江淮海岱，

海爲南海。


 戊己中州

言大九州之中。


 河濟，

此與江淮皆《王制》小統之説。


 庚辛華山以西，

西極萬二千里。


 壬癸恒山以北。

北極萬二千里。○此二句由小推大。


 《淮南·天文訓》：甲齊，

中國。


 乙東夷，

推及海外。○以下同例。


 丙楚，丁南夷，戊魏，己韓，

以中國爲全球之中。


 庚秦，辛西夷，壬衛，癸越，子周，丑翟，寅楚，卯鄭，辰晉，巳衛，午秦，未宋，申齊，酉魯，

齊魯在東而曰申酉，秦在西而曰午，楚在南而曰寅，明明借諸國爲符記，以示驗推，不宜但據中國説之。


 戌趙，亥燕。

班書均引此文。


 雖以十日、十二辰分配中國山川國地，不免户牗八荒，庭除六合，然存留孔義，見豹一斑，要可以準此推放。故干支分州之説之於天下，如示諸掌，乃經中韞匵之美，所以待時而沽者也。漢儒强容以小屨，後賢宜縱其大觀。今既世界開通，使猶拘泥故步，不越雷地，則作繭自縛，何以争存於學戰時代哉！

按《禮緯·斗威儀》：王者

王讀作皇。


 得其根核，

核當作荄，譬地中京師。


 帝者得其英華，

四方四帝均分天下無餘地，如英華之盡發。若一統之世，當云帝得其幹。


 霸者得其附枝。

上當有「王者得其枝」一句。


 蓋幹即十干，枝即十二支，以樹木喻天下，

《詩》多用此例。


 即干支分州之師説也。顧日干月枝，既足以綜括大地，而樞機之發，全在於中央戊己。

所謂根荄。


 《月令》中央黄帝，其日戊己，陰陽施化，如《皇篇》之羲和，左右二伯分主天下，君逸臣勞，無爲而治，此戊己居中之作用也。其見於經者，如《大誥》「己予惟小子」，

二見。


 自稱之詞也。《康誥》「己汝惟小子」，

二見。《洛誥》一見。


 旁稱之詞也。 又《君奭》「君己曰時我」，則稱己爲君也。《立政》曰「予旦己」，則周公爲己也。他若《梓材》「己若兹監」，《洛誥》「公定予往己」，皆以己中樞建極，臨御四方。

《易》亦曰「己日乃孚。」


 不言戊者，《素問》戊與癸合，化火主南，惟己宅中不動，如召公常爲内伯，故己之文屢見《書》篇，異常殊别，後儒誤讀作「已」，失之遠矣。觀於《論語》「恭己無爲」、「至治惟舜」，「顔淵克己復禮，天下歸仁」，以及「己立」、「己達」、「修己以安百姓」，皆由己及遠、居中馭外之詞。倘以施身自謂解之，則人皆可聖，而聖人之道小也。且素王受命制作，乃區區爲後世學究立法乎？








帝典二十二人爲五運六氣圖第二十六






經《帝典》：咨汝二十有二人。

《帝謨》：辛、壬、癸、甲。

《左傳》：「天有十日，人有十等。」




予欲聞六律、

兼六吕即十二支。


 五聲、

《月令》：春三月，其日甲乙，其音角；夏三月，其日丙丁，其音徵；季夏，其日戊己，其音宫；秋三月，其日庚辛，其音商；冬三月，其日壬癸，其音羽。


 八音，

《白虎通》以八音配八卦，如八干之分布八州。


 在治忽，以出納五言，

五方之言，如乃命羲和、咨汝羲暨和、咨四岳、詢于四岳、咨十有二牧，統内外計之，爲五言。


 汝聽。

共咨二十二人，則咸聽王言。




《大誥》：民獻有十夫。○亦惟十人，迪知上帝命。

《論語》：武王曰：「予有亂臣十人。」又曰「唐虞之際」。《詩》説五際，堯統五剛日，舜統五柔日，合爲十日、十夫、十人。




《多士》：今

來今。


 爾惟時

四時，八正。


 宅爾邑，

上文大邑爲地中京師，此邑爲各州伯牧之城居。


 繼爾居，

各居其方。


 爾厥有幹，

十干爲幹，指内州言。


 有年

年即十二支，《周禮》謂之十二歲，指外州言。


 于兹洛。

内外二十州，拱衛皇畿。




説《素問》：甲己之歲，土運統之；乙庚之歲，金運統之；丙辛之歲，水運統之；丁壬之歲，木運統之；戊癸之歲，火運統之。

十干用嫁娶法，以柔配剛爲一運。


 子午之歲，上見少陰；丑未之歲，上見太陰；寅申之歲，上見少陽；卯酉之歲，上見陽明；辰戌之歲，上見太陽；巳亥之歲，上見厥陰。

六氣以六衝化六合，爲十二月旋相爲宫之法。




按：二十二人舊無定解，今以十干、十二支當之，數目整齊，絶無牽强。經義最爲宏遠，徵諸載籍，如《孟子》謂堯使九男、

謂九牧，即八才子加入中一州。《論語》十人，有一婦人，餘九男也。


 二女

即外州十二牧，舉零數曰二女，猶《周禮》之舉幽、并。


 事舜，九男即十干合戊己爲九。《吕覽·孟春紀》：「堯有子十人，

全舉十干，故於九男有加。


 不與其子而授舜。舜有子九人，

仍如堯九男之數。


 不與其子而授禹。」又云：「堯傳天下於舜，禮之諸侯，妻之二女，臣以十子。」《淮南·泰族訓》：「舜入大麓，烈風雷雨不迷，乃屬以九子，贈以昭華之玉，而傳天下焉。」或九或十，皆就戊己之分合言之，非堯舜實有十男、九男也。而二女不辯自明矣。《史·律書》謂干支爲十母十二子，子女母子，隨文取義。

《詩·斯干》篇男子、女子，皆指干支而言。


 故「民獻十夫」與「亂臣十人」，十干也。己爲陰干，與戊相合，如婦從夫，故曰：「有婦人焉，九人而已。」

不宜讀作「已」。


 舜時禹統北方四州，

辛壬癸甲。


 故曰「臣五人。」《帝典》覲四岳、

析之爲八伯。


 群牧，

即十二外州牧。


 加二伯，爲二十二人。《左傳》説之以八元、八愷、

十六才子與干支子男同義。


 四凶爲大功二十，再加二伯，亦爲二十二人，此十干、十二支，孔經託爲二十二人，以爲大統内外州之符記者也。

此爲二十二人之定位。然經義尚有變化，如六十甲子合干支而計，互易其位，此則《尚書》「遷殷民于洛」之起例也。蓋殷民即十二年巡守之殷國，其地多在黑道，嚴寒堅冰，如今兩極冰海；八宫所居之位多在赤道，爍石流金。皇帝統一天下，必先燮理陰陽，調和寒熱二帶，使如温帶，赤黑二道，使如黄道。殷國本在四邊，巡守之年，以十二支本位調入居八干之位。《尚書》自成湯至於帝乙皆以天干命名，

《白虎通·名篇》：殷以生日名子，不以子丑爲名何？曰：甲乙者幹也，子丑者枝也。幹爲本，本質，故以甲乙爲名也。


 其於仲丁、河亶甲、祖乙、盤庚之類不常厥邑，即遷移干位也。《易》所謂水火既濟，《内經》所謂運會、所謂天符歲會之説，繇此起例。




説《素問·五運行大論》：黄帝

讀作皇帝。


 坐明堂，始正天綱，臨觀八極，

八方，八州。


 考建五常，

五方，五運。


 請天師而問曰：「論言天地之動静，神明爲之紀，陰陽之升降，寒暑彰其兆。予聞五運之數於夫子，夫子之所言，正五氣之各主歲爾。首甲定運，予因論之。」鬼臾區曰：「土主甲己，金主乙庚，水主丙辛，木主丁壬，火主戊癸。子午之上，少陰主之；丑未之上，太陰主之；寅申之上，少陽主之；卯酉之上，陽明主之；辰戌之上，太陽主之；巳亥之上，厥陰主之，不合陰陽，其故何也？」岐伯曰：「是明道也，此天地之陰陽也。」

《六微旨大論》：帝曰：「何謂當位？」岐伯曰：「木運臨卯，火運臨午，土運臨四季，金運臨酉，水運臨子，所謂歲會氣之平也。」帝曰：「非位何如？」岐伯曰：「歲不與會也。」○帝曰：「六氣應五行之變何如？」岐伯曰：「位有終始，氣有初中，上下不同，求之亦異。」

《六元正紀大論》：岐伯曰：「先立其年，以明其氣。金、木、水、火、土運行之數，寒暑、燥溼風火臨御之化，則天道可見，民氣可調，陰陽卷舒，近而無惑。」

夫六氣者，行有次，止有位，故常以正月朔日平旦視之，覩其位而知其所在矣。運有餘，其至先，運不及，其至後，此天之道、氣之常也。運非有餘，非不足，是謂正歲。

《周禮》屢言正歲。


 其至當其時也。

按：干支之説，蟠天際地，上下同流。故《樂緯·動聲儀》云：天有五音，所以司日，

十日，十干。


 地有六律，所以司辰。

十二辰，十二月。


 在天則日月運行以成象，在地則干支分布以辨方。孔經大義，以五六爲天地之中，翻譯干支，以起大統之制。《謨》之辛壬癸甲是其起例，《多士》之幹年揭其綱要，《月令》乃以十日、十干分五方，

析之爲九州。


 以十二月分四時，而統爲一歲。

皇省惟歲。


 《史記》、

《天官書》。


 《淮南》

《天文訓》。


 以干支分隸海外、中國各地，即小推驗，古説甚明。《内經》爲皇帝師法，於干支特加詳備。《素問》五運從嫁娶法，移易十干，如職官之陞轉。六氣以司天、在泉互相輪遞，如職事之分司。《淮南》説之以六合十二支輻輳於地中，雍容和合。經稱之曰沖人、沖子，此運氣之明淺者也。若夫泰皇

《秦本紀》：博士議：「古者天皇、地皇、泰皇獨尊。」


 統一全球，疆輿廣遠，居中布化，調和陰陽，俾萬物各得其所，厥道安在？《素問》岐伯曰：「先立其年，

以北斗所指定其州名。


 以明其氣。」故歲得其位，則風雨以時，民安少病；歲失其位，邪氣中之，炎變生焉。

如乘年之虚，失時之和，遇月之空之類。


 是以五運太過、不及，下應民病，上應五星，德化政令，相時補救。《氣交變篇》曰：「運氣相得，各行其道。」聖人則之，以治天下。故無失天信，無逆氣宜，無翼其勝，無贊其復，是謂至治。

《内經》五運六氣發揮詳盡，是爲皇帝統御六合、調和氣化之妙理，故《洪範》曰「皇省惟歲」也。或以天地之廣大，疑一人政令不能挽救，不知大人

指皇帝。


 與天地合德，日月合明，四時合序。《大傳》：「天子南面而視四星之中，

春張，夏火，秋虚，冬昴。


 知民之緩急，則不舉力役。」此仰觀而得者也；《月令》頒十二月之令，此順時而行者也。若天地氣運有變占，

如八風從虚來之類。


 則德化政令，損益施行，使不爲害。

如《左傳》修城郭、貶食、省用、務嗇、勸分，魯乃饑而不害。


 故曰：五運之政，猶權衡也，高者抑之，下者舉之，化者應之，變者復之；又木鬰達之，火鬰發之，土鬰奪之，金鬰泄之，水鬰折之。皆皇帝所以調元贊化、治天下如示諸掌者也。








尚書皇篇六相圖第二十七






經《尚書·皇篇》：乃命羲和。○分命羲仲，以殷仲春。○申命羲叔，以正仲夏。○分命和仲，以殷仲秋。○申命和叔，以正仲冬。

傳《周禮》：天官冢宰、地官司徒、春官宗伯、夏官司馬、秋官司寇、冬官小宰。以官府之六屬舉邦治：一曰天官，其屬六十，掌邦治；二曰地官，其屬六十，掌邦教；三曰春官，其屬六十，掌邦禮；四曰夏官，其屬六十，掌邦政；五曰秋官，其屬六十，掌邦刑；六曰冬官，其屬六十，掌邦事。

太史：凡邦國都鄙及萬民之有約劑者藏焉，以貳六官，六官之所登。

大司寇：凡邦之大盟約，涖其盟，書而登之於天府。太史、内史、司會，及六官皆受其貳而藏之。

説《大戴·盛德篇》：古之御政以治天下者，冢宰之官以成道，司徒之官以成德，宗伯之官以成仁，司馬之官以成聖，司寇之官以成義，司空之官以成禮。故六官以爲轡，司會均入以爲軜。故御四馬，執六轡。

《淮南·本經訓》：帝

當作皇。


 者體太一，王

當作帝。


 者法陰陽，霸

當作王。


 者則四時，君

當作伯。


 者用六律。秉太一者，牢籠天地，

二官。


 彈壓山川，含吐陰陽，

象二伯。


 伸曳四時，

四岳。


 紀綱八極，

四正，兼四隅。


 經緯六合，

十二月。


 覆露照導，普氾無私，蠉飛蠕動，莫不仰德而生。陰陽者，承天地之和，形萬殊之體，含氣化物，以成埒類，

埒，形也。


 贏縮卷舒，淪於不測，終始虚滿，轉於無原。四時者，春生，夏長，秋收，冬藏，取予有節，出入有時，開闔張歙，不失其敘，喜怒剛柔，不離其理。○是故體太一者，明於天地

二官。


 之情，通於道德

皇道、帝德。


 之倫，聰明耀於日月，精神通於萬物，動静調於陰陽，

羲公主春夏，爲陽；和公主秋冬，爲陰。


 喜怒和於四時，

四方、四帝。


 德澤施於方外，名聲傳於後世。法陰陽者，德與天地參，明與日月並，精與鬼神總，戴圓履方，抱表懷繩，内能修身，外能得人，發號施令，天下莫不從風。則四時者，柔而不脆，剛而不鞼，

折也。


 寬而不肆，肅而不悖，優柔委從，以養群類，其德含愚而容不肖，無所私愛。

按：《帝典》「乃命羲和」一段，不言主命，又與下文「帝咨羲和」緟複。舊解無所區别，今以「乃命」爲《皇篇》，「帝咨」爲《帝命》。蓋孔聖於三王以上創起帝制，又於《帝典》之中隱寓皇謨。皇命羲和及四子司四仲，不曰「皇命」者，皇法天不言，《論語》「天何言哉，四時行焉」，即此義也。《周禮》標題六官，不以命官之人稱首，與《書》旨最相印證，故《周禮》爲《尚書》傳也。考「乃命」二字，《尚書》兩見。《吕刑》「乃命重黎」上有皇帝明文，可知「乃命羲和」亦爲皇命也。史公《自序》：「昔在顓頊，命南正重以司天，北正黎以司地。唐虞之際，紹重、黎之後，使復典之。

羲氏天公，和氏地公。


 故重、黎氏世序天地。」是羲、和之前爲重、黎。觀其所司，即知羲、和之職務也。羲爲天官，

《周禮》冢宰。


 主東南。其二子仲爲春官，

即《周禮》宗伯。


 治東極萬二千里；叔爲夏官，

即《周禮》司馬。


 治南極萬二千里。和爲地官，

即《周禮》司徒。


 主西北。其二子仲爲秋官，

即《周禮》司寇。


 治西極萬二千里；叔爲冬官，

即《大戴》
 

注



 司空。


 治北極萬二千里。六官分司，爲皇六相。《大戴禮》「六官六轡」、《管子》「黄帝六相」之説是也。六官分司上下四方，謂之六宗。

《大傳》：「萬物非天不生，非地不載，非春不動，非夏不長，非秋不收，非冬不藏。」《書》曰「禋于六宗」，此之謂也。


 《典》曰：「光被四表，格于上下。」《洛誥》：「惟公德明，光于上下，勤施于四方。」皆皇法天道，以六爲節之經義。六爲天地四時，人皇居中，統而一之，是爲七政。《典》曰「璿璣玉衡，齊七政」，《大傳》注：「春、夏、秋、冬、天文、地理、人道，政之大者。」又周公思兼三王之道，以施於春、夏、秋、冬，《孟子》之説與此同。

顧此六相七政之義，既常見於經傳，而其他載籍如《素問》者亦譬喻恰當，具有全文焉。爰附《刺禁篇》七政圖説如左：




附《素問·刺禁篇》七政圖






《素問·刺禁篇》：岐伯曰：「藏有要

讀作腰。


 害，

讀作轄。


 不可不察。肝

《秘典》作將軍之官。


 生於左，

春官，東木。


 肺

《秘典》作相傳之官。


 藏於右，

秋官，西金。


 心

《秘典》：膻中者，臣使之官。


 部於表，

讀作裏。地球赤道居中，故南爲裏。○夏官，南火。


 腎

《秘典》：膽者，中正之官。


 治於裏，

讀作表。北極在外，故爲表。其表裏字互異者，後人改之也。自《難經》後貴腎，以爲生命之原，故内腎外心。○冬官，北水。


 脾

《素問·刺法補遺篇》：脾者，諫議之官。


 爲之使，

脾象偶，爲陰、爲母。


 胃

《秘典》作倉廩之官。


 爲之市。

胃象奇，爲陽、爲父。


 鬲肓之上，中

四方之中。


 有父母。

指脾胃言，爲二轂轄。


 七節

統小心言之爲七。○本經《六節藏象篇》以藏兼各府言之。又十一藏取決於膽。上文止十藏，云十一藏者，包《秘典》十二官。腦在其外，爲督脈之主。


 之旁，中

六宗之中。


 有小

楊氏《太素》作志。


 心。

《秘典》：心者，君主之宫，神明出焉。按：小心，腦也。以小名者，别異於心也。○日本丹波元簡《素問識》博采諸家之説駁之，謂小心非心包，非腎俞，非命門相火，必有别所指也，最爲卓見，而未能確斷其爲腦。


 從之有福，

《補注》：從謂隨順也。八者人之所以生，形之所以成，故順之則福延，逆之則咎至。


 逆之有咎。」

馬注：「藏府在人之位次隆重如此，刺之者順其所而不傷，則有福，逆其所而傷之，則有咎。所謂要害之當察者，以此。」




按：《内經》一書，舊以醫書目之，顧其中天地運氣，陰陽造化，累牘連篇，按之人身，殆若史公所謂宏大不經。今審别義類，凡專言病狀診法、鍼灸治法者爲醫學，其言五行、五運、五氣者爲帝學，其言四方、中央兼上下天地範圍廣大者爲皇學。無論其他矣，即《刺禁篇》所謂肝左肺右，頗爲西人解剖家所詬病，以爲不合人身搆造部位，乃中醫相沿襲承不變，而於小心造爲上數、下數、命門等説，明達之士心知其誤，而憚於鑽研，故此義最爲《靈樞》之大疑。二千餘年，聚訟不休，舊説無一明通之條，無怪其然也。不知《刺禁》之左右、前後，即《大學》之左右、前後，父母即《大學》之上下，要在於七。於《尚書》爲七政。《周髀》以六矩測量，加入中心，則爲七。《論語》「七十從心所欲，不踰矩」者，同此義也，「挈矩之道」實發明《尚書》七政、《周髀》六矩之意。《書》之《皇篇》以皇爲小心，以羲和四子主治中外，爲天下一家之例。《素問》以元首爲小心，以脾胃爲父母，統轄四旁四岳，見天下一人之義。《淮南·本經訓》：「天地宇宙，一人之身也。六合之内，一人之制也。」故聖人由近知遠，而萬殊爲一，此當爲《内經》之師説。蓋當日孔經祖述堯舜，不便宣言皇統，而《内經》值小康世代，欲以一家之言包羅皇帝之旨，

當名《皇帝内經》，以無主名，故改黄帝。


 伏機待發，藏寶待沽，此固著述之苦心矣。迄今鈎稽隱語，義猶可説。

肝生於左，如《典》之羲仲司春，即《周禮》春官；

木司春，非謂肝在人身偏左。


 肺藏於右，如《典》之和仲司秋，即《周禮》秋官；

金司秋，非謂肺在人身偏右。


 心部於裏，

地球熱帶在中，故爲裏。


 如《典》之羲叔司夏，即《周禮》夏官；

心爲陽藏主火，火司夏。


 腎治於表，

地球寒帶在外，故爲表。


 如《典》之和叔司冬，即《周禮》冬官。

腎爲陰藏主水，水司冬。


 脾主運化，在下，爲母。胃納水穀，以施精於五藏，如《典》之羲和二伯，即《周禮》天官、地官。羲和以仲叔爲子，故羲和爲父母。心腎肝肺受脾胃之溉養爲子，故脾胃居中爲父母，謂之中有父母。小心爲腦爲囟，

囟與心音近。


 在《書》爲元首，

《内經》言心者同名異實，附肺之心無論矣。或以腦爲心，如「心者，君主之宫，五藏六府之主」是也。或以囟爲心，所謂手心、主心包絡，皆以囟爲心，以其音義相同，後人遂全改作心。


 處至尊之位，又喻王畿，京城與五藏一府共爲七節，謂其按部位司氣化，各有節制也。旁者，左右前後爲四旁，加上胃下脾爲六官。

《素問》謂之六節藏象。


 六官之中，腦爲之主，其曰中者，使市之中，又四岳四旁之中，合腦數之爲七，故曰七節之旁，中有小心。

腦爲一身之主。謂之小者，驗小推大之義。「王言如絲，其出如綸」，政治地域皆先小後大。如小共、大共、小球、大球，小大字凡數十見，故小心爲皇居中。推之二伯又一層，同居王畿，故亦言中。又推之四旁、四岳。如再推之，則爲外州十二牧。此所以先小後大之義也。


 人身之中，區分等級，正如皇之統羲和及仲叔四子也。後人不諳此義，以小心爲内腎，即心包絡，謂自尾閭上推七節，兩腰之間爲命門，爲相火。解七節爲脊骨倒數之第七節。

順數則爲十四節。


 夫脊骨無自尾閭倒數之理，且旁字、中字皆不可解。即以七節爲小心，謂七節有小心可也，不必再言中；言中，則云七節之中有小心可也，何必先言旁？言旁則以四旁起義。六爲六宗，七爲七政。六又如六情，哀樂喜怒好惡，加以中心之欲，則爲七字，爲《尚書》大例。於四旁上下之中再加一數爲七，專爲政法而言，何嘗指背脊之十四椎，而妄謂之七節哉？或又以包絡爲附心之脂，其部位與背之第七椎相對，則又順數七椎，以小心爲包絡，皆就藏府立論，不知爲政法，故愈辯而愈不可通。



注
 　大戴：原作「天戴」。按：《大戴禮記·千乘》篇曰「司空司冬」，據改。








洪範五紀歲時月日星圖第二十八






經《洪範》五紀：一曰歲，二曰
 

注



 月，三曰日，四曰星辰。

皇省惟歲，

一歲四時，如一皇四帝，當補「四帝惟時」一句。


 卿士惟月，

一時三月，如一帝三王。


 師尹惟日，

月三日成光，如一王三公。


 庶民惟星。星有好風，

東箕。


 星有好雨。

西畢。舉東西以包南北。○《大戴·千乘篇》：東辟之民曰夷，精以僥，至於大遠，有不火食者矣。南辟之民曰蠻，信以朴，至於大遠，有不火食者矣。西辟之民曰戎，勁以剛，至於大遠，有不火食者矣。北辟之民曰狄，肥以戾，至於大遠，有不火食者矣。




傳《保章氏》：掌天星，以志日月星辰之變動，以觀天下之遷，

遷如五運六氣遷移干支。


 辨其吉凶。

東吉西凶，各異其宜。




説《禮·王制》：中國戎夷，五方之民，皆有性也，不可推移。東方曰夷，被髮文身，有不火食者矣。南方曰蠻，雕題交趾，有不火食者矣。西方曰戎，被髮衣皮，有不粒食者矣。北方曰狄，衣羽毛，穴居，有不粒食者矣。

《繁露·官制象天篇》：天有四時，時三月。王者

讀作皇者。


 四選，

如四帝。


 選三臣。

一帝三王。


 是故有孟、有仲、有季，

三月如三王。


 一時之精也。

精，抱經本作情，下同。


 有上、有下、有中，

三旬如三公。


 一選之精也。三臣而爲一選，四選而止，人情盡矣。人之材固有四選，如天之時固有四變也。

春者少陽之選也，夏者太陽之選也，秋者少陰之選也，冬者太陰之選也。


 聖人爲一選，

東青帝。


 君子爲一選，

南赤帝。


 善人爲一選，

西白帝。


 正人爲一選，

北黑帝。


 由此而下者，

此下爲王伯。


 不足選也。四選之中，各有節也。是故天選四堤，

一作堪。


 十二而人變盡矣。盡人之變合之天，唯聖人者

作六經之孔聖。


 能之，所以立王

讀作皇。


 事矣。何謂天之大經？三起而成日，三日而成規，

《康誥》、《顧命》「哉生魄」。


 三旬而成月，三月而成時，三時而成功。

至秋而萬物成。


 寒暑與和，三而成物，日月與星，

五紀：二曰月，三曰日，四曰星。


 三而成光。天地與人，

三皇，三統。


 三而成德。

皇主道，天地人三公則主三德。


 由此觀之，三而一成，天之大經也。以此爲天制。

按：《春秋》「元年春王正月」，《公羊》説以大一統，此《洪範》五紀之師説也。蓋歲時月日即皇帝王伯之比例，其大小等差適相符契。皇法天道，總統全球，如歲，故曰「皇省惟歲」。四帝分司，各得萬五千里，如四時。一帝三卿，即三王，如一時三月，故「卿士惟月」。一卿三師尹，即一王三公，如月三日生魄，故曰「師尹惟日」。

《王制》二十七大夫，法二十七日，三公三日統之，共計三十日。


 皆合於以三輔一之制，大綱小紀，秩序井然，群策群力，贊襄大化，庶民被澤，如衆星之依附日光。彼僻處邊陲，如東夷、南蠻、西戎、北狄之民者，不啻列星之散布。《王制》：「五方之民，性不可移，五味異和，器械異制，衣服異宜。」喜怒好惡俗尚迥别，故舉箕風畢雨以喻情欲之懸殊，所當因地制宜者也。

修其教不易其俗，齊其政不易其宜。


 顧五紀不言時者，當以《皇篇》羲和四子補入歲月之中，方爲完備。蓋二説參迕互見，《皇篇》不言皇，而舉二伯、四岳，五紀首言皇，而缺二公、

羲公、和公。


 四時；彼此詳略，各持一端，合之兩美。經中多有此例。如《典》以帝始，而包舉《皇篇》；《範》建皇極，而兼備五行；帝止堯舜，而經言四鄰，必有四帝。經傳通例，以見求隱。五紀以年時月日分四等，以皇比歲，其職官以次遞降。董子《官制象天篇》言之甚詳，誠古説之信而有徵者矣。



注
 　曰：原作「月」，據《尚書·洪範》改。








禮運十二月還相爲本表第二十九






經《帝典》：朞三百有六旬有六日，以閏月定四時成歲。

協時月正日，同律度量衡。

案：正日與量衡對文，正作正月之正，讀正，即同寅之寅。三正、八正、十二正。




傳《周禮》：正月之吉。○十二土、十二壤、十二風、十二教、十二月。

説《禮運》：「五行之動，迭相竭也。五行、四時、十二月還相爲本，

表見前。


 五音、六律、十二管還相爲宫。」注：言五行運轉，更相爲始。五聲：宫商角徵羽，其管陽曰律，陰曰吕。布在十二辰，始於黄鍾九寸，下生者三分去一，上生者三分益一。終於南吕，更相爲宫，凡六十律。甄鸞案：黄鍾爲宫，

子。


 林鍾爲徵，大簇爲商，南吕爲羽，姑洗爲角。林鍾爲宫，

未。


 太簇爲徵，南吕爲商，姑洗爲羽，應鍾爲角。太簇爲宫，

寅。


 南吕爲徵，姑洗爲商，應鍾爲羽，蕤賓爲角。南吕爲宫，

酉。


 姑洗爲徵，應鍾爲商，蕤賓爲羽，大吕爲角。姑洗爲宫，

辰。


 應鍾爲徵，蕤賓爲商，大吕爲羽，夷則爲角。應鍾爲宫，

亥。


 蕤賓爲徵，大吕爲商，夷則爲羽，夾鍾爲角。蕤賓爲宫，

午。


 大吕爲徵，夷則爲商，夾鍾爲羽，無射爲角。大吕爲宫，

丑。


 夷則爲徵，夾鍾爲商，無射爲羽，中吕爲角。夷則爲宫，

申。


 夾鍾爲徵，無射爲商，中吕爲羽，黄鍾爲角。夾鍾爲宫，

卯。


 無射爲徵，中吕爲商，黄鍾爲羽，林鍾爲角。無射爲宫，

戌。


 中吕爲徵，黄鍾爲商，林鍾爲羽，太簇爲角。中吕爲宫，

巳。


 黄鍾爲徵，林鍾爲商，大簇爲羽，南吕爲角。

按：甄説根據《史記·曆書》而推衍其義。




《素問·至真要大論》：岐伯曰：「夫氣之生與化，盛衰異也。寒暑温涼，盛衰之用，其在四維。故陽之動始於温，盛於暑；陰之動始於清，盛於寒。春夏秋冬，各差其分。故大要曰：『彼春之暖，爲夏之暑，彼秋之忿，爲冬之怒。』

《脈要精微論》：「萬物之外，六合之内，天地之變，陰陽之應。」「彼春之暖」四句與此同。


 謹按四維，斥候皆歸，其終可見，其始可知。』此之謂也。」帝曰：「差有數乎？」岐伯曰：「又凡三十度也。」

《六微旨大論》：岐伯曰：初凡三十六度而有奇，中氣同法。




《六元正紀大論》：帝曰：「自得其位何如？」岐伯曰：「自得其位，常化也。」帝曰：「願聞所在也。」岐伯曰：「命其位，

辨方正位。


 而方月

十二方之十二月。


 可知也。」

按：全球之大，寒熱温平，氣候不同，此以地而異也。晝夜短長，彼此各别，此一日之差也。《素問》「春暖夏暑」，則有一時之判；《周髀》「朝耕暮穫」，則有半年之殊。兹剖分大略，以斗杓昏建爲準。全球次第輪遞，終歲而匝，所謂十二月還相爲本也；斗指届期飇興，律應所謂十二管還相爲宫也。《周禮》以十二土壤、十二風教爲十二月張本。天子治曆，分别節候之早晏、里差之毫忽，頒行十二月之政令，以授民時。十二月即《典》之十二州，每州方六千里，爲六侯。

六侯六方千里。


 合計十二州，爲《月令》之七十二侯。緯説「十二諸侯列於庭」，謂十二州之諸侯也。《邶》詩謂之月諸。

十干分居五方爲日居。


 全球十二正月彼此移易，此之寅月，彼之申月，正東以卯爲正月，正西以酉爲正月，正南、正北各以午、子爲正月。其餘以次遞推，前後有一月之差。各得其正，各適其時，立天之端，合地之紀，此大統頒曆之要政也。繪圖如左：







地球日晷説



欲明天道之流行，先達地球之圓體。地球一日自轉一周，日影即明照地球一周，爲一晝夜。天下大地以次輪轉，故居東方者先見日光，居西方者後見日光。東方人見日爲午正者，西方人見日爲卯正也。如午酉子卯爲日晷，甲乙丙丁爲地球，日在午、人居甲者，日正當其天頂，得午時；人居丙者，日卻在其天頂，對衝而得子時。東去甲九十度，居丁者得酉時，而西去甲九十度，居乙者又得卯時矣。

《素問》説之爲春暖、夏暑、秋忿、冬怒。


 夫居甲、丙者以酉乙丁卯爲地橫綫，而居乙、丁者則又以午甲丙子爲地橫綫。蓋大地皆以日到天頂爲午正也。




附管子幼官篇圖


官者，《周禮》大綱，辨方正位，體國經野，設官分職。所有干支非時日，乃州域伯牧，故以官言之。










説《幼官篇》：若因處虚守静，人物則皇。

皇省爲歲，以下詳帝王伯君之分，與《商鞅傳》同。


 五味時節，君服黄色，味甘味，聽宫聲，治和氣，用五數，飲於黄后之井。

井即六千里之九州。


 發善必審於密，執威必明於中。○善習五官，謹修三官。必設常主，計必先定。求天下之精材，論百工之銳器。器成，角試否臧。收天下之豪傑，有天下之稱材。此居於圖方中。

春：十二，地氣發，戒春事。十二，小卯，出耕。十二，天氣下，賜與。十二，義氣至，修門閭。十二，清明，發禁。十二，始卯，合男女。十二，中卯。十二，下卯。三卯同事。八舉時節，君服青色，味酸味，聽角聲，治燥氣，用八數，飮於青后之井。此居於圖東方方外。

夏：十二，小郢，至德。十二，絶氣下，下爵賞。十二，中郢，賜與。十二，中絶，收聚。十二，大暑至，盡善。十二，中暑。十二，小暑。終三暑同事。七舉時節，君服赤色，味苦味，聽羽聲，治陽氣，用七數，飲於赤后之井。此居於圖南方方外。

秋：十二，期風至，戒秋事。十二，小卯，

當作
 


 ，古酉字，下同。薄百爵。十二，白露下，收聚。十二，復理，賜與。十二，始前節，第賦事。十二，始
 ，合男女。十二，中
 。十二，下
 。三
 同事。九和時節，君服白色，味辛味，聽商聲，治濕氣，用九數，飲於白后之井。此居於圖西方方外。

冬：十二，始寒，盡刑。十二，小榆，賜與。十二，中寒，收聚。十二，中榆，大收。十二，寒至，静。十二，大寒，之陰。十二，大寒，終。三寒同事。六行時節，君服黑色，味鹹味，聽徵聲，治陰氣，用六數，飲於黑后之井。此居於圖北方方外。

按：《管子》之書，非真管子所作，前人論之詳矣。古子書以孟子爲正體，無一章無孟子，乃爲專家一人之書，其餘則由劉子政校書時以類相從。凡古來師説遺著，皆附之以行。如《荀子》、《董子》中多古書，凡有荀、董明文者乃爲自作專書，餘皆古籍，附之而行。管子生在孔子前，當時無此文字。其書紀管死後事最多，且有管子明文者不過十八篇耳，故其中雜有道家、名家、法家、縱橫家、陰陽五行家。蓋後來名法家依託管子作有十數篇，餘皆古書。如此篇爲道家、陰陽五行之專書，附管書以傳耳。

惟《管子》中有附篇，故多《周禮》師説。如《幼官篇》六千里之侯，合於《大司馬》由王至甸之制；二千里内三年而朝，合於《大行人》男服三歲壹見；三千里内五年而會，合於《大行人》衛服五歲壹見。又九舉帝事成，明非霸者之事。九會、九命出，豈爲九合之匡？如此鴻文，顯然推驗。故所列十圖，中方爲皇居，

處虚守静，人物則皇。


 八方如八州，本圖如正方伯，副圖如隅方伯，中央本副圖如二伯。其外十二月合於《月令》，但所分節候有十二清明、十二白露等説，凡十二字至於三十見，蓋以全球之地，每月氣候有方位十二之不同，故一節化爲十二節，一年二十四節，則爲二百八十節，詳分縷析，悉依北斗之正，而應律吕之宫。況其言曰「天不一時，一日之中，四時之氣俱備」，則更剖辨毫釐矣。其所以爲此説者，皆由《帝典》曆象授時、《洪範》五紀曆數推衍而成，非能私心肊撰也。故九令首舉玄帝之命，八令尚之玄官。玄帝即黑帝。孔聖以水精繼王，《莊子》謂之玄聖，緯書謂之黑主，《管子》謂之玄帝。明明祖述宣尼，發明經恉，彼齊桓烏足當玄帝之稱哉！








全球曆憲圖第三十









全球七憲圖






經《帝典》：欽若昊天，

天統全球。


 曆象日月星辰，敬授人時。

協時

内八宫、八正。


 月

十二月還相爲本。


 正

内八正，外十二正。


 日。

一晝一夜爲一日。○按：内八宫四立，順推十二月，其朔與外州同。四立以朔爲元旦，二分二至以望爲朔。《詩》：「洵有情兮，而無望兮。」洵當爲旬，「而」與「天」篆相似，情讀爲生，「旬有生兮」，十日之内有哉生明，「天無望兮」，四十五日移一宫，以望爲朔也。




傳《周禮》：正歲。

年。○冬至至冬至爲歲，如今陽曆；元旦至元旦爲年，如今陰曆。




馮相氏掌十有二歲、

十二州，十二正。


 十有二月。

八州八正，戊己在内。




説《禮·月令》

每月朔除中一宫外，當頒二十朔令，内八正之朔，外十二正之朔。春用、夏用、長夏用、秋用、冬用，容易致誤。




《禮緯·稽命徵》：三皇三正，伏羲建寅，神農建丑，黄帝建子。至禹建寅，

夏以牙。


 宗伏羲，商建丑，

殷以萌。


 宗神農，周建子，

周以至動。


 宗黄帝，所謂正朔三而改也。

舜以十一月爲正，尚赤。堯以十二月爲正，尚白。高辛氏以十二月

當作十三月。


 爲正，尚黑。高陽氏以十一月爲正，尚赤。少皞氏以十二月爲正，尚白。黄帝以十三月爲正，尚黑。神農以十一月爲正，尚赤。女媧以十二月爲正，尚白。伏羲以上未有聞焉。

《漢·藝文志》：《黄帝五家憲》三十卷，《顓頊憲》二十一卷，

又《五星憲》十四卷。


 《夏殷周魯憲》十四卷，所謂六家古憲。

《律曆志》：五霸之末，史官喪紀，

六曆爲後來全球立法。春秋五霸止三千里，故云喪紀，疆域小也。


 疇

古州字。


 人

全球分二十一州。


 子弟

用天下一家例，謂侯牧也。


 分散，

爲海所阻絶。


 或在夷狄，

八十一方三千里，儒者止得其一，其八十皆在夷狄。


 其所紀

《書》五紀例。


 有黄帝、顓頊、夏、殷、周、魯憲，蓋中外一本。

春秋占其一，外尚有八十。




杜氏《左傳長曆》云：「漢末，宋仲子集七憲以考《春秋》。」是古有七憲之文。

《宋書·律曆志》引《五紀論》云：《黄帝憲》有四法，顓頊、夏、周並有二術。

殷魯之文不見。







附《公羊補證·大統春秋條例》一則



《春秋》以年時月日爲大一統，

《公羊傳》説。○董子《賢良策》：「《春秋》大一統者，天地之常經，古今之通誼也。」


 首時，過必書，以比月日食

襄公二十一年。


 明曆法。

周之九十月，乃全球申酉方。


 古者測天有三法：蓋天、宣夜、渾天。乃皇帝舊説，從赤道中分，上小下大，天如蓋笠，東北北蓋天，西南南蓋天，上下顛倒，其蓋笠之形同也。東半球與西半球晝夜相反，故西北爲北宣夜，東南爲南宣夜。黄道有陰陽寒暑，有晝夜長短，赤道居中，四時皆同，無寒暑，無春秋，故用渾天，《莊子》「中央之帝曰混沌」是也。同時並用三法，非循環迭更，因三法變六曆。今地球各國曆法雖異，

所用多本於英。


 以節氣言，則皆同。蓋造曆之國

英倫敦。


 所居與中國緯度同，就本國作曆，南半球諸屬地未嘗措意。泰皇一統，以敬天授時爲要政。中國之春耕，於南美爲秋穫，北美之夏炎，於澳非爲冬寒。

《内經·至真篇》：彼春之暖爲夏之暑，彼秋之忿爲冬之怒，命其地而方月可知。


 故必用六曆。正東用魯，正西用殷，正北用顓頊，正南用夏，

即《春秋》之四首時也。


 四方各司三月。地中用渾天曆，北黄道用黄帝曆，南黄道用周曆。共造七曆，

蓋天、宣夜法普通用之。


 各審方位所宜，同時並用，所謂一日之中，四時之氣皆備。

《管子》説。


 以日躔所至爲正月，全球有十二建之不同。皇帝因時布政，每月之朔，十二月令必全頒焉。

故《管子》有十二卯、十二酉、十二清明、十二白露之説。


 《詩》所謂「夏之日，冬之夜」，「冬之夜，夏之日」，

《唐風》。


 「無冬無夏」，

《陳風》。


 「靡明靡晦」，「俾晝作夜」，

《大雅·蕩》。


 「不夙則莫」，「昔我往矣，楊柳依依，今我來思，雨雪霏霏」；

《小雅·采薇》。


 《易》之「行其庭，不見其人」，

《艮卦》。


 「入其宫，不見其妻」，

《困卦》。


 皆謂寒暑相反，晝夜不同，一朔十二皆全，一日三百六旬皆備。

鎔按：地球未出以前，中國儒者論天，互執渾、蓋二義。論蓋者不合渾，論渾者不合蓋。故漢王仲任據蓋天之説以駁渾儀，揚子雲難蓋天八事以通渾天。又有調停渾、蓋者，梁崔靈恩是也。《晉志》又謂宣夜無師法。

《書》疏引蔡邕，正義引虞喜説同。


 三家既成水火，六曆更助波瀾，天道茫茫，多方以求，難徵實驗，有若日家吉凶，争訟不已。須知先師創法，必有取義；既附作者之林，豈無施行之效？宏規巨製，壅積於中國一隅，衆水障陂，良田爲澤，無益有害，未得宣洩之宜故也。今以三家六曆全爲大統師説，尾閭既暢，渤澥汪洋，百川會歸，不見其溢。故中央渾天，交氣和合南北黄道，黄帝周曆，分主四州，共爲八正。

《史記·律書》、《淮南·地形》、《素問·神明》皆言八正。


 如《靈樞·九宫八風篇》四十五日一移宫，爲地之内八州。北黄道以秋分、立冬、冬至、立春

辛壬癸甲。


 爲朔，南黄道以春分、立夏、夏至、立秋

乙丙丁庚。


 爲朔。至於外州，則東方用魯曆，子丑寅三州屬之。《春秋》春三月有王，一州一王，三月故有三王。南方巳午未三州，三王三曆，用夏憲。西方申酉戌三州，用殷曆，以申酉戌爲正月。北方亥子丑三州，顓頊在北，故北方三王，三正用顓頊曆。十二支，每宫三十度，當每月三十日。每州前後節氣有一月之差，各以斗杓所指爲正，爲六律六氣之所本。統計全球内外州皆方六千里，四方上下合中央共用七憲。内八州八正，外十二州十二正，同時並用，共頒二十曆，蓋天、宣夜之法，普通采用。舊説不知此爲全球三萬里立法，强於中國三千里内以沿革説之，左右不合，歸於悠謬不經，今以全球分析立法，則古先師之遺説乃得實用也。








尚書五事圖第三十一






經《洪範》二，五事：一曰貌，

腎，北水。


 二曰言，

心，南火。


 三曰視，

肝，東木。


 四曰聽，

肺，西金。


 五曰恖。

腦，中央土。○思從囟從心，即腦也。《内經》謂之髓海。




《帝典》：明四目，達四聰。

《家語》謂之四岳。




《帝謨》：臣作朕股肱

比二伯。


 耳目，

比東西二牧。


 予欲左右

指二伯。○《詩》左右采、流。


 有民

 ，汝翼。

羽翼比二伯。


 予欲宣力四方，

四岳。○《詩》：「四方于宣。」


 汝爲。予欲觀

即《範》所謂視。


 古人之象，日、月、星辰、山、龍、華蟲，作會，宗彜，藻、火、粉、米、黼、黻、絺、繡，以五采彰施於五色，

五方。


 作服，汝明。

視欲明。○以視兼貌，以東統北。


 予欲聞六律、五聲、八音，在治忽，以出納五言，

《典》龍作納言，《範》謂之言。


 汝聽。

以聽兼言，以西統南。○


 元首

《易》：「首出庶物。」


 明哉！股肱

《左傳》：周公、太公股肱周室。


 良哉！庶事康哉！

《靈蘭秘典》：主明則下安，以此養生則壽，没世不殆。


 元首叢脞哉！股肱惰哉！萬事墮哉！

《秘典》：主不明，則十二官危，使道閉塞，而不相通，形乃大傷，以此養生則殆，以爲天下者，其宗大危，戒之戒之！




《般庚》：予其敷心腹腎腸。

舉南北以包東西。○腹象疆域，腸象使命傳達。




説《論語》：克己

甲己入中，説詳《内經》。


 復禮爲仁。

仁爲果木之核，象人腦。○


 非禮勿視，

東左。


 非禮勿聽，

西右。


 非禮勿言，

南前。


 非禮勿動。

北後。○「九思」章：「視思明，聽思聰，貌思恭，言思忠」，以視、聽、貌、言歸於思，是腦爲君主之證。




《孟子》：「心之官

當作囟之宫。


 則思，

思從囟從心。《内經》：心與囟同有心名，囟爲腦，有感覺神筋，故主思。西人有腦氣筋之説。


 思則得之。」○「耳目之官不思」。

《素問·靈蘭秘典》：心者，

心讀爲囟，於脈爲督任，在中爲地中，爲京師。肺下之心爲心。囟與心音同，故經之心字多指恖而言，凡謂心爲藏府主者是也。


 君主

腦爲靈魂之用，在至高，爲一身之主。凡人百體之能運動及有覺悟，皆屬腦氣筋所爲，而腦爲之主使也。


 之官也，

官當作宫。《内經》：「膻中者，心主之宫城也。」「膻中」當作「腦户」，字形相近而誤。腦爲髓海，宫喻京城。


 神明出焉。

英合信氏謂

 腦爲元神之府，爲靈魂所用之機，以顯其思慮行爲者也。


 肺者，

肺爲氣海，配金，在西方。


 相傅之官，治節出焉。肝者，

肝爲血海，配木，在東方。


 將軍之官，謀慮出焉。腎者，

内腎屬藏，外腎屬府，專司傳種。


 作强之官，

配水，在北方。


 伎巧出焉。膻中者，

指肺下之心，與胸中腹中對文，《難經》謂之包絡。


 臣使之官，

腦爲君主，爲心君。肺下之心承腦之驅使，爲臣使之官。配火，在南方。


 喜樂出焉。故主

腦爲一身之主，上居尊位。


 明

《書》：「元首明哉。」


 則下

百體皆居下位，爲輔。


 安，以此養生則壽，没世不殆。主不明

《書》：「元首叢脞哉！」


 則十二官危，使道閉塞而不相通，形乃大傷。以此養身則殆，以爲天下者，其宗大危，戒之戒之！

《靈樞·邪客篇》：心者，

當作囟者，指腦言之。


 五藏六府之大主也，

大主即腦氣筋之謂。《全體新論》：「眼無腦氣筋則不能視，耳無腦氣筋則不能聽，鼻無腦氣筋則不分香臭，舌無腦氣筋則不知甘苦，手足無腦氣筋則廢而無用矣。」説與《大學》心不在、視不見、聽不聞合。


 精神之所舍也，

《黄庭内景》：腦爲泥丸，元神居焉。


 其藏堅固，邪弗能容也。

按：人以藐然一身，蜉蝣於世，比之大地，細已甚矣！乃《靈》、《素》每以人與天地相應，如《邪客篇》：「地有高山，人有肩膝；地有深谷，人有腋膕；地有十二經水，人有十二經脈；

《靈樞·經水篇》：「足太陽外合於清水，内屬於膀胱，而通水道焉。足少陽外合於渭水，内屬於膽。足陽明外合於海水，内屬於胃。足太陰外合於湖水，内屬於脾。足少陰外合於汝水，内屬於腎。足厥陰外合於澠水，内屬於肝。手太陽外合於淮水，内屬於小腸，而水道出焉。手少陽外合於漯水，内屬於三焦。手陽明外合於江水，内屬於大腸。手太陰外合於河水，内屬於肺。手少陰外合於濟水，内屬於心。手心主外合於漳水，内屬於心包。凡此十二經水者，外有源泉，而内有所禀。」


 地有泉脈，人有衛氣；地有草蓂，人有毫毛；地有小山，人有小節；地有山石，人有高骨；地有林木，人有募

當作膜。


 筋；地有聚邑，人有
 

音窘，脂也。


 肉。」凡十數篇，《太素》所以立「人合」一門也。大地摶摶，人與相等，此義創始於《尚書》，小言之爲中國一人，

説見《禮運》。


 大言之爲天下一人也。《尚書》元首比君，股肱左右比二伯，四目四聰比四岳八伯，而《洪範》五事則以起四方、中央之大例焉。五事：肝竅於目司視，配木，主東方；心竅於舌主言，配火，主南方；肺主聲，聲入耳司聽，配金，主西方；腎作强之官，主動作，爲貌，配水，主北方；

《孟子》：仁義禮智四端，猶人四體，苟能充之，足保四海。皆以人身爲例，譬喻四方。


 思從囟從心。囟，《説文》謂之腦，

金正希言人記性在腦，汪訒菴云人憶往事必閉目上瞪而思索之，故腦主思慮。


 爲百體之尊，君象也。神筋感覺，百體從令，故腦喻君主，貌言視聽喻四牧。經義以身作則，執簡御煩，是以《論語》顔子視聽言動，天下歸仁，子張聞見言行，禄

禄通於轆，即爲轂。


 在其中。《内經》推闡醫理，本此立説，以人身參兩天地，實符皇帝之大化。《大學》修身爲本，足收效於國家天下；《孟子》其身正，而天下歸之；皆《尚書》「五事」之師説也，豈特《禹貢》五服、《周禮》六服、九服有取於人身之衣服，以狀版圖之廣狹，始足見天下一人之義哉！



注
 　民：原作「明」，據《尚書正義·益稷》改。



注
 　謂：原無，據文意補。

書經周禮西京十五畿之要圍圖









板詩周禮東京十五畿之要圍圖






經《帝典》：蠻夷率服。

經於蠻夷統以服言之，寓可分可合之義。分則如《周禮》之蠻服、夷服，合則如《大行人》要服，包舉蠻、夷、鎮，故《國語》曰蠻夷要服。




蠻夷

《周禮》都鄙之地。


 猾夏。

夏指南方赤道之地，中即京師，邊夷不靖，侵略爲患。




《禹貢》五服：甸、侯、綏、要、荒。

《説文》：要，　身中也，象人要自臼之形。《釋名》：要，約也，在體之中。如是，則綏、要二字當互易。《逸周書·王會》：「千里内爲比服，二千里内爲要服，三千里内爲荒服。」要適在中。《周禮》要包蠻、夷、鎮三服，在中。内有六服，外有六服，以配冠、衣、裳、履。《禹貢》、《國語》要字乃居四數，内三外一，不合要字名義。一説此爲七千里言之。《王制》封國分百里、七十、五十。大統封國，亦分三等，有萬里一州、七千里一州、五千里一州之不同。《貢》於要上有三服，要下亦必有三服，是以五服起七服也。




《大誥》：王害

讀作皇轄，喻地中京師。


 不違。

讀作丕圍。○《詩》「帝命式于九圍」，又曰「帝命不違」，即丕圍，謂九州外之大圍。《論語》「不違」皆當讀作「丕圍」，謂疆圉也。




《康誥》：要囚，

讀作圍，下同。○按：囚從口從人，與束帶之束字同義。《説文》：帶從巾，象繫佩之形。則囚亦象人束帶之形，恐即古帶字，而通作圍。舊以要囚解作罪囚，殊失疆輿之大義。


 服

《大行人》六服止於要。


 念

讀作驗。


 五

五日，五千里。


 六日，

六服，六千里。


 至于旬

十日，萬里一州。


 時，

一時三月，喻一方三外州。《詩》云「如三月兮」，九九八十一日，如三月也。


 丕蔽

地球東西春分秋分，日中無景曰蔽，《洛誥》作食。


 要囚。

東一圍爲東京，西一圍爲西京。




傳《大行人》：衛服外方五百里，謂之要服。

即要帶。


 六歲壹見，

在六千里外。


 其貢貨物。

據《大司馬》、《職方》，要服爲蠻夷鎮之約文。《天官》言九貢，此方六貢，知尚有蠻、夷、鎮之三貢。




鞮鞻氏掌四夷之樂。

四方四夷。○《明堂位》：「昧，東夷之樂也，任，南蠻之樂也。」舉東南以包西北。




説《詩·衛風》：心

中心京師。


 之憂矣，之子

外州十二子。


 無裳。○心之憂矣，之子無帶。○心之憂矣，之子無服。

喻言邊鄙之地未能率服，是爲中心之憂。




《魏風》：糾糾葛屨，

熱帶用葛。


 可以履霜。

寒帶。○由赤道地中統轄南北黑道之地。


 摻摻女手，

外州十二女。


 可以縫裳。

黄道温帶。


 要之

要圍。


 襋之，

《説文》：襋，衣領也。


 好人

《關雎》好逑。○人統淑女君子言之。


 服之。

無思不服。




《曹風》：淑人

即《關雎》淑女，指外十二牧。


 君子，

内八州八千。


 其帶

内外合界處。


 伊絲，

界綫如絲。


 其弁

王畿冠服。


 伊騏。

讀作其，通基，始也。




《小雅》：彼都人士，

彼都與此都對文，當是兩都。


 垂帶

兩都交界處爲帶。


 而厲。

《史·功臣侯年表》：使河如帶，泰山如厲，國以永甯，爰及苗裔。




匪伊垂之，

垂通陲，邊陲也。


 帶則有餘。

兩都交界處，疆域僅得半。




《國語》：蠻夷要服。

所言五服與《禹貢》同，然蠻夷爲要，《貢》之要服亦包夷在内，足爲《周禮》要包蠻夷鎮之證，又以見夷在要圍之地。




《左·昭二十三年傳》：古者

《書經》託古。


 天子

《白虎通》帝稱天子。


 守在四夷。

二帝分治，故四邊皆夷，以夷爲守衛。




按：經傳屢言要。要，篆文作
 ，取義人身之要，

後人增作腰。


 於衣服爲束帶之處，乃上下適中之地。人身以帶繫爲要，地球以熱帶爲要。地球分五帶：寒、温、熱、温、寒；人身有五服：冠、衣、帶、裳、履。若從熱帶南北分剖，則二履相對，

以二温帶爲要。


 即《詩》之「赤舄几几」，

赤舄，赤道；几几，兩足相抵。所謂玄冠、黄裳、赤舄，其色皆地球天上之道色。


 在南者以南爲上，視北爲下，又《詩》之「顛倒裳衣」，《内經》「要以上爲天，要以下爲地」；是要者截然居中，而兩半適均之名也。經之言要者，《貢》五服要在第四，與《國語》同，不合要服束帶之義。是要上有三服，要下亦當有三服，所以起七千里封國之制。《大行人》以蠻、夷、鎮三字統名爲要，要上有六服，

王、侯、甸、男、采、衛。


 要下亦必有六服。《周禮》乃要外僅一藩字，内六外一，不合要字本義，故必以《板》詩六畿

藩、垣、屏、翰、寧、城。


 補綴於要字之外，内六外亦六，要字之名義始符。《國語》「蠻夷要服」，

以蠻夷兼包鎮在内。


 最爲確證。故《貢》之要服亦包夷之小名在内。《康誥》、《酒誥》、《顧命》屢舉服名，皆止於衛，留此蠻夷以爲要服之地，此《大行人》所以指蠻、夷、鎮三名爲要之義也。地球象月，三五盈闕，兩都各得十五畿，與之相應。以要包蠻、夷、鎮之例推之，則王、侯、甸爲冠，男、采、衛爲衣，藩、垣、屏爲裳，翰、寧、城爲履，惟蠻、夷、鎮適當其中，而爲帶。《曲禮》：「天子視不上於袷，

朝祭服之曲領。


 不下於帶。」《深衣》：「帶下毋厭髀，上毋厭脅。當無骨者，制
 

注



 十有二幅，以應十二月。」謂疆域止於帶，可置外州十二也。帶當要際，上有冠衣，下有裳履，然《莽傳》以藩在邊，城在心，不合十五畿由内推外之法，此蓋大統兩京通畿之制也。《書經》、《周禮》以王爲冠，以城爲履；《板》詩、《莽傳》以城爲冠，以侯爲履。兩京如日月對望，分建於東西兩半球，各得七畿半，而夷適在周圍邊綫交界之處。《康誥》、《多方》謂之要圍，以四方計，實爲四夷，亦謂之四裔，

《史·五帝紀》：舜流四囚族，遷於四裔。


 《明堂位》謂之四塞，《左傳》謂「古者天子

二帝分治之世。


 守在四夷」是也。天下治安，四夷静守四邊，是爲蠻夷率服；天下擾亂，四夷邊患四起，則爲蠻夷猾夏。夷在邊鄙，其風俗習慣南裸北裘，東僥西勁，各有其性之所宜。《王制》「順而安之」，所謂王者不治夷狄也；又經義謂内中國、外夷狄，用夏變夷，説家謂「迸諸四夷」、「蒞中國」、「撫四夷」者，莫不與此圖相合。



注
 　制：原作「刺」，據《禮記·深衣》改。








書經天下一家表第三十三






經《皇篇》「乃命羲和」

皇二伯，即二帝。


 五節。

羲仲、羲叔、和仲、和叔，舉四正岳加四維之伯季，即全文也。




《帝典》：放勳乃殂落，百姓如喪考妣，

即父母。○宰我短喪，指國卹言。「予也有三年之愛於其父母乎」，即指君言。全據《帝典》立説，非謂其家之父母也。


 三載

《王制》：父母之喪，三年不從政。○帝世乃能實行，以前皆無其德用其事。


 四海遏密八音。

天子國服，乃有禮壞樂崩之説。宰我即據此爲問。




《洪範》：天子

《白虎通》：父天母地，爲天之子。天覆地載，謂之天子。帝王之德有優劣，俱稱天子。


 作民父母，

皇配天。《召誥》、《顧命》稱皇天，《詩》稱皇祖，故帝爲父母。


 以爲天下王。

指帝言之。




《大誥》：若考

如皇爲帝之父，帝爲王之父，王爲伯之父。


 作室，

室如京師。


 既底法，

如《召誥》、《洛誥》相宅、卜宅。


 厥子

如帝爲皇之子，王爲帝之子，伯爲王之子。


 乃弗肯堂？

堂如邦國。


 矧

矧，從矢從引，當即古引字，爲古訓故書名。


 肯構？

肯構，即解肯堂句。


 厥父菑，

以農田比治天下。


 厥子乃弗肯播？矧

經中多云「矧曰」，即後之「解曰」。


 肯穫？

以父子喻君臣。○《無逸》：「厥父母勤勞稼穡，厥子乃不知稼穡之艱難。」




《康誥》：孟侯，

如《吕刑》伯父舊以爲稱康叔，誤。《伏傳》以爲太子，謂後王，即孺子嗣王之意。


 朕其弟，

如《吕刑》仲叔季弟。


 小子。

如《吕刑》幼子。○如《春秋》二伯、八方伯、六卒正。




若保赤子，惟

四維，四伯。


 民

三十六民、七十二民，皆指諸侯，非小民。


 其康

五福，康寧在中。


 乂。

乂，古五字，十之變體，一爲東西，一爲南北，其交會處爲地中。




王曰：封！

《周禮》「封人」、「封國」，《伏傳》「封若圭璧」，合稱五等諸侯。


 元惡大憝，

如四凶族。


 矧

以下引解元惡句。


 惟

四凶流四維。


 不孝

不承上命。


 不友。

不協恭同寅。○如《左傳》稱四凶之惡。


 子弗祗服厥父事，

不能靖共。


 大傷厥考心。

小不事大。


 於父不能字厥子，

大不字小。


 乃疾厥子。

君臣交惡。


 于弟

仲叔、季弟。


 弗克念天顯，乃弗克恭厥兄。

伯兄。○互争，如連衡合縱。


 兄亦不念鞠子

太子在太學時稱鞠子，即育子、胄子。


 哀，大不友于弟。

如春秋會盟侵伐。○《墨子·兼愛篇》：「亂何自起？起不相愛。臣子之不孝君父，所謂亂也。子自愛不愛父，故虧父而自利。弟自愛不愛兄，故虧兄而自利。臣自愛不愛君，故虧君而自利。此所謂亂也。雖父之不慈子，兄之不慈弟，君之不慈臣，此亦天下之所謂亂也。父自愛也，不愛子，故虧子而自利。兄自愛也，不愛弟，故虧弟而自利。君自愛也，不愛臣，故虧臣而自利。是何也？皆起不相愛。」




《梓材》：王曰：封！

封人，掌封建諸侯。


 以厥庶民暨厥臣達大家，

合臣民爲一大家，即天下一家。


 以厥臣

五等諸侯。


 達王

家小爲王，家大爲皇。


 惟邦

《周禮》邦國。


 君。

八伯達於二伯，以及天皇。




若作室家。

《詩》「宜爾室家」、「予未有室家」。


 既勤垣

《板》詩藩垣。


 墉，惟

讀作維，四隅。諸侯爲四維。


 其塗塈茨。

繪畫修飾之事。




《吕刑》：王曰：嗚呼，念

讀作驗小推大之驗。


 之哉！伯父、

《禮記》天子稱同姓伯。


 伯兄、

羲、和各分四子，甲丙庚壬是。


 仲叔、季弟、

方伯同等，如兄弟。《論語》八士與《左傳》八元皆再見伯、仲、叔、季。


 幼子、

《詩》「公子」。○卒正降於方伯，如子。


 童孫。

《詩》「公孫」。○連帥再降於方伯，如孫。




《文侯之命》：王

王、皇古通。


 若曰：父羲和，

即《皇篇》之二伯，稱父以起二帝爲父母。


 丕顯文武，

東文西武，即二帝之諡。


 克慎明德。

《大學》：「明明德于天下。」○帝以德爲主。


 昭升于上，

皇祖。


 敷聞在下。

敷政于方伯、卒正。○帝之下有王伯。


 惟時上帝，

《詩》：「上帝是皇。」


 集厥命于文王。

《史·世家》作文武，即皇之命羲和。


 亦惟

四維，四表。


 先正，

先相宅東洛，得地中之正位，建東京。


 克左右

分兩京，設左右二伯。


 昭事厥辟，

宣昭政事于諸侯。


 越小大謀猷，

先小後大，由小推大。


 罔不率從，

小大皆從此制。


 肆先祖

讀作天祖，即皇祖。


 懷在位。

懷，安也。




父羲和！汝克昭乃顯祖，

皇乃天下所共祖，故曰顯祖。


 汝肇刑

通作型。


 文武，

爲羲和二伯之徽稱。


 用會

大會同。


 紹乃辟，

繼承二伯者爲諸侯，即八伯。


 追孝

孝爲下奉上之義，故曰追孝。○《孝經》：「明王以孝治天下。」


 于前文人。

與《大誥》「前寧人」同義。東京寧畿，東伯文帝，先闢東都，後建西都，故稱前寧、前文。


 汝多

戰功日多。


 修，扞我于

讀作宇，天地四方曰宇。


 艱，

幹濟時艱，保合疆宇。


 若汝，予嘉。

予嘉乃勳。




説《禮記》：孔子閒居，子夏侍。子夏曰：「敢問《詩》云『豈弟君子，民之父母』，

君子猶天子之稱。上爲君子，下爲民，父母指帝而言。


 何如斯可謂民之父母矣？」孔子曰：「夫民之父母乎，必達於禮樂之原，

《樂記》：「暴民不作，諸侯賓服，兵革不試，五刑不用，百姓無患，天子不怒。如此，則樂達矣。合父子之親，明長幼之序，以敬四海之内，天子如此，則禮行矣。故知禮樂之情者能作，識禮樂之文者能述。樂者，天地之和也。禮者，天地之序也。聖人作樂以應天，制禮以配地。禮樂明備，天地官矣。」


 以致五至，

五方、五帝、五極各司萬二千里。


 而行三無，

天、地、人三皇，曠世無耦。


 以橫於天下。

二帝分司東西爲橫。


 四方有敗，

四表測日，氣有盛衰。


 必先知之。

《易》曰：「先天而天弗違。」


 此之謂民之父母矣。」

《表記》：《詩》曰：「豈弟君子，民之父母。」豈以强教之，弟以悦安之。樂而無荒，有禮而親，威莊而安，孝慈而敬，使民有父之尊，有母之親。如此而後可以爲民父母矣。非至德，其孰能如此乎！




附《知聖篇》一則



《尚書》人學大統，有天下一家之例。天下大同，比於門内和合，以皇爲祖，以二后爲父母，

即二帝。


 以八士伯仲叔季爲兄弟姊妹，以卒正連帥爲公子公孫。天下大同爲婚媾，和好宴樂，娶妻生子，所謂「天作之合，篤生文武」。

如皇以二帝爲伯。


 至於小統，則天下分裂，各君其國，各子其民，彼此不相通。東北乾，陽，文家，主亨；西南坤，陰，質家，主貞。東北相合，爲有父無母；西南相配，爲有母無父。《詩》、《易》全爲天學。《小雅》言無父無母，

《蓼莪》。


 悲傷憂苦，爲分而未合，雖亦言宜樂，

《常棣》宜爾室家、樂爾妻帑。


 但曰爾曰其，則自顧其私，未能大通，爲天學之小康，必如《大雅》，而後無憂悲哀傷之可言。

此大小《雅》所由分。


 《詩》、《易》所謂鰥寡孤獨，皆謂騫崩，彼此畫疆自守，不婚媾，而爲寇盜。

他如獨行、寡婦、獨兮、煢獨皆同。


 所謂娶妻、生子、同車、同行、同歸、同室、婚媾，皆爲大同言。此《詩》、《易》小大之所以分，與《書經》人學緟規疊矩，所謂天人合一也。

鎔按：天下一家之説見於《禮運》，即《梓材》「大家」之傳。《禮運》：「大道

緯説皇道帝德。


 之行也，天下爲公，選賢與能，講信修睦。故人不獨親其親，

以天下之父母爲父母。


 不獨子其子，

以卒正連帥爲幼子童孫，以民爲赤子。


 使老有所終，

上而皇帝。


 壯有所用，

中而伯叔兄弟。


 幼有所長，

下而幼子。


 矜寡孤獨廢疾者皆有所養。

無一夫不被澤。


 男有分，女有歸。

十干如十男，十二支如十二女。


 貨惡其棄於地也，不必藏於己。

富者公其財。


 力惡其不出於身也，不必爲己。

貧者公其力。


 是故謀閉而不興，

姦謀不起。


 盜竊亂賊而不作，

人無争奪。


 故外户而不閉，

四海爲家，邊陲肅穆。


 是謂大同。」

《洪範》卿士從、庶民從，是之謂大同。


 夫大同之世，即所謂天下一家也。天下之大，縱橫三萬里，地廣民衆，人各異心，亂所由生也，孔子知世界開通，必有泰皇統一之一日。文家尊尊，義重君臣。質家親親，恩猶父子。故經中職官之等級，屢比於家人之尊卑。公、侯、伯、子統於一皇，正如父母

二伯公。


 兄弟

方伯侯。


 子

卒正伯。


 孫

連帥子男。


 群奉一祖。《皇篇》二公四子共贊皇猷，《典》、《謨》二帝五臣同祖黄帝，

即皇帝。


 《範》則其子陳疇，會歸皇極，《舜》則四門廣闢，不蔽聰明。大地蘧廬也，天下庭除也，《書經》特開此例，以執簡而御煩，此如縮地之法，一寸千里。《詩》、《易》亦與此義互相發明。《詩》則黄鳥爲皇，即皇祖，

先祖是皇。


 二鳩爲父母。

父母孔邇。


 八王爲子，

振振公子。


 十六公爲孫，

公孫碩膚。○宜爾子孫、子孫千億。


 祖父、

兄弟。


 子孫即皇帝王伯牧五等之分。他如念兹皇祖、獻之皇祖、昭考、烈考、歸甯父母、叔兮伯兮、仲子予季、綏予孝子、維予小子、孝孫有慶、曾孫維主，凡屬家庭之稱謂，莫不品級之攸分。若夫散見之文，則室家、君王、未有室家、之子宜家、百室盈止、婦子甯止、無毁我室、綢繆牗户、四國於藩、四方於宣，

讀作垣。


 皆謂此也。《易》則太極如皇，兩儀如父母，八卦分八方如兄弟，每卦六爻如卒正、如幼子。《乾鑿度》曰：初爲元士，

如《王制》屬長。


 二爲大夫，

如連帥，如童孫。


 三爲三公，

如卒正，如幼子。


 四爲諸侯，

當曰四爲王，王始有三公，諸侯則三卿而已。○王如方伯，如兄弟。


 五爲天子，

即帝之正稱，如父母。


 上爲宗廟。

如天，如皇。


 據此緯説，古義有徵。況《家人》之卦曰：「女正位乎内，

《論語》己爲婦人，居中央。


 男正位乎外，

八干分八州。


 男女正，天地之大義也。

天以十干運於上，地以九州應於下。


 家人有嚴君焉，

家督如國君。


 父母

天子作民父母。


 之謂也。父父、子子、兄兄、弟弟、夫夫、婦婦，而家道正，正家而天下定矣。」凡屬微言，胥符大統，若以狹義解之，失之遠矣。

顧傳説之發明此義者亦多矣。《論語》八士即八元八愷之先聲；《孟子》九男與十子二女爲同例；緯説「人皇九頭，别長九國」；《易傳》震、巽六子生於乾、坤；《孝經》明王

即皇。


 治天下，立孝道推行之準；《公羊》「天子不言出」，示王者無外之規。《大學》齊家、明德及於天下。《中庸》達孝治國，始於事先。率普天之臣民，皆至親之骨肉，此天下一家之義，所以能子惠元元，得億兆夷人之同心者也。故楚得楚弓，不存畛域之見；視秦視越，奚有肥瘠之殊？觀於《墨子·尚同》、《兼愛》二篇，更有足以相印證者。其言曰：「里長率其里之萬民以尚同乎鄉長，鄉長屬其鄉之萬民以尚同乎國君，國君率其國之萬民以尚同乎天子，

《白虎通》：帝稱天子。


 天子又總天下之義以尚同於天。

即皇。○凡分五等。


 故治天下之國若治一家，使天下之民若使一夫。」此尚同之説也。「使天下兼相愛，人若愛其身，惡施不孝？猶有不慈者乎？視子弟與臣若其身，惡施不慈、不孝？亡

讀作無，下同。


 有。猶有盜賊乎？故視人之室若其室，誰竊？視人身若其身，誰賊？故盜賊亡有，猶有大夫之相亂家，諸侯之相攻國者乎？視人家若其家，誰亂？視人國若其國，誰攻？故大夫之相亂家，諸侯之相攻國者亡有。使天下兼相愛，國與國不相攻，家與家不相亂，盜賊無有，君臣父子皆能孝慈，若此，則天下治。」此兼愛之説也。夫尚同則天下可合爲一家，兼愛則一家可推之天下，墨學之宗旨，要皆聖道之支流。故墨書稱頌仲尼，又以爲孔子言亦當而不可易，故凡所發明，胥根經義；尚同、兼愛之外，如天志、明鬼等説，皆與大同之旨相符。惟非儒之論，與孟子「無父」之説兩相水火。蓋牛驥不同途，鵬鷃不同志，大小異趣，各極其偏。然兄弟鬩牆，莫非一氣，若不合觀其通，則載籍極博，隨在皆亡羊之歧矣。








考工記輪輻三十以象月圖第三十四






經《洪範》五紀：卿士惟月。

《大誥》：嗣無疆

《召誥》：「無疆惟休，亦無疆惟恤。」《君奭》文同。《詩》「受福無疆」。《易·坤》：「德合無疆。」


 大曆

全球七曆。


 服。

與輻通。


 ○王害

讀作轄。


 不違

讀作丕圍。《商頌》「帝命不違」亦當讀作丕圍。


 卜。

《康誥》：惟三月哉生魄。

三日，三千里。○


 王曰：「嗚呼，封，

《大傳》：「封若圭璧。」


 有敘，

五等品級及《周禮》宗伯九命之儀。


 時

一時三月。


 乃大明服。」

服通於輻。大輿圓滿，明照全球，故曰大明服。




《顧命》：惟四月哉生魄。

《召誥》：惟二月既望。

地中十五畿。○


 三月惟丙午朏。

傳《大司徒》：以天下土地之圖，周知九州之地域廣輪

即廣大之車輪。


 之數。

三十輻共一轂。




《考工記》：輈人爲輈，

注：車轅也。


 軫之方也，以象地也；蓋之圜也，以象天也；輪輻三十，以象日

日字宜衍，從《容經》、《大戴·保傅篇》所引。


 月也；蓋弓二十有八，以象星也。

如《今文尚書》二十八篇。




説《禮運》：播五行

《天官書》：斗爲帝車，運於中央，臨制四鄉，即爲五行。


 於四時，

十二月。


 和

《大司徒》：地中，陰陽之所和也。


 而後月生焉。

由中推外，地爲大圜之形。


 是以三五而盈，

地中赤道長濶，三五十五，對望之時，正當地中，故盈。


 三五而闕，

地球黑道短狹，又三五十五，以漸而下弦，故闕。


 五行之動，迭相竭也。

五方、五行，周歲而盡。


 五行、四時、十二月

一月三十日，故《素問》屢言三十度。


 旋相爲本也。

周而復始，圜轉不已。○


 故聖人

指孔子。


 作則，必以天地爲本，

天地皆圜形。


 以陰陽爲端，

地之兩半球，彼此晝夜。


 以四時爲柄，

上律天時，春夏秋冬十二月。


 以日星爲紀，

五紀：「師尹惟日，庶民惟星。」


 月以爲量。

土圭夜考極星，測量月景。




《賈子·容經》：古之爲路輿也，

《大戴·保傅篇》作路車。


 蓋圜以象天，二十八橑以象列星，

二十八宿。


 軫方以象地，

《易》「坤至静而德方」，謂面積可開方，非謂地之全形。


 三十輻

如《易》上經三十，《小雅》四始三十篇。


 以象月。

一日千里，三十日爲一月，得直經三萬里。


 故仰則觀天文，俯則察地理，

以上《大戴》文同。


 前視則覩鸞和之聲，側聽則聞

舊作觀。


 四時之運。

四方運行。


 此輿教之道也。

《大戴》作巾車教。




老子《道德經》：三十輻共一轂。

《史記·敘傳》：二十八宿環北辰，三十輻共一轂，

説同《老子》。


 運行無窮，輔弼股肱之臣配焉，忠信行道，以奉主上，作三十《世家》。

象一月三十日。




按：輪輻爲孔經之大例，運行圓轉，取譬地球，上符月曜。經義創立，傳記子史繼起發明，理本同源，故著述一家也。又《老子》王公稱孤、寡、不穀，河上公本穀字從車，注云：「自謙不輻輳也。」諸本多誤作穀，如《左傳》解不穀爲不善，與孤寡之義不合。今按：王之京城爲軸，畿甸爲轂，八州爲輻，外十二州爲牙圍。「牙」一作「思無邪」之「邪」，即今「涯」字也。輻一作幅，又通作輹，與服同音，《禹貢》五服、《周禮》九服是也。又與福同音，《周南》「福履」，《洪範》「五福」。凡轂輻、幅員、衣服、

如黄帝垂衣裳而天下治，《詩》垂帶而厲。


 福禄，

禄與轂音近。


 皆以輿地起例，同指版土而言。一日千里，即從土圭法千里而差一寸起例。合三萬里爲一月，地中爲望，

音同王。


 北極之邊爲晦爲朔。三五而盈，三五而闕，三五即十五服。《詩》之五紽、五緎、五總，良馬五之、四之、六之，皆以十五立説。上弦下弦當十五之中，月三日成魄，即取方三千里爲一州之義。又形體之日月，則日大於月，曆法之日月則三十日乃月，所謂三十晝夜也。

車之輪輻圓象地球，以爲象月者，《援神契》地精爲月，月與地一也。從前地球未出，不能以爲象地，故以一轂三十輻象一月三十日，實以象地面之兩十五畿也。十五畿，中心爲王畿，正當地中，如月之三五而盈。故禮曰「聖人作則，

孔聖作經，垂法後王。


 月以爲量」，

測量月輪，而知地圓，因以輪輻立法。


 《易》曰「月畿望」是也。全球統爲一轂，取象一月。三月一時，一方三州，外州十二，象十二月。東巡二月，南巡五月，西巡八月，北巡十一月，車駕所至，四方輻輳。《月令》每月頒朔，一朔全頒十二州之月令，一年輪遍十二月，是以巡狩如日月照臨，遊幸則日征月邁。輪輻取義如此，《大司徒》之天下廣輪，所以貴於周知也。

按：《周禮》輪輻象月，即所以譬喻地球，其義起於《大誥》之「王轄不圍」

《商頌》：「帝命丕圍。」


 與《康誥》之大明服，

《禮器》「大明生於東」，指日而言。月借日光爲明。


 而見於《易》與《詩》者，如《大壯》「大輿之輹」、《説卦》「坤爲大輿」、《鄭風》之「遵大路」、

《禮》：「大路，殷輅也。」《論語》：「乘殷之輅。」


 《王風》「如皦日」之「大車」，

《小雅》亦有《大車》篇。《易》：「大車以載，積中不敗。」


 皆從輪輻起例。孔聖轍環反魯，哲想從心，成名執御，括舉大圜，建設制度，《謨》、《貢》乃弼。五服

服與輹、輻同音。


 不過方五千里之地，然每服兼包二小名，實寓三五十五之推例。故《康誥》五服，

侯、甸、男、采、衛。


 《周禮》、《板》詩補足十五之數，兩面合計爲三十服，即「三十輻」之通義也。經制小爲五服，大爲五福。

福與輻通。


 《洪範》五福在九疇，而中五皇極亦曰「斂時五福」，是中心有五福爲一疇，即一州，外八疇亦有五福，爲八州，共爲十福，合於《周禮·職方》九服，加藩爲十，而外餘牙圍，爲《板》詩五服之地，

垣、屏、翰、甯、城。


 共計十五福，即《禮運》三五盈闕之説也。經以輪輻象地圓，每託比興，於《詩》故有小球、

比中心軸轂。


 大球之詠。

大地球如全輪。


 觀其軸象京師，《詩》謂之「清

清讀作青，緇衣青統。


 人在軸」，乃中軍以作好。轂象畿甸，《詩》謂之受禄、干禄、

文見《假樂》。禄通於
 


 ，
 亦作轆，同於轂。宜君王之率由輻象内八州、牙圍象十二外州，《商頌》「帝命式于九圍」，非謂九州外有牙圍乎？上下兩黑道立極不動，故曰「坎坎伐輪」、「坎坎伐輻」。北極玄枵虚鼠，乃牙圍盡處，故曰「誰謂鼠無牙」。

「思無邪」，邪通牙，又通涯。無涯，猶無疆也。


 我服

讀作輻。


 既成于三十里，

里讀作裏。


 謂三十輻在牙圍之裏也。

駿發爾私，終三十里，亦符此義。


 三十輻象三十日，即三十干共爲一轂。故《詩》曰「干禄百福」、

干禄猶言干轂。


 「干禄豈弟」。干禄，指大統地中而言。《論語》子張是以有干禄之學。他若地有四游，《詩》有「輾轉反側」之説。地球掩月，《詩》以「彼月而食」爲常，緟言形況，藉證鴻規。凡詩中福履、

《左傳》「賜我先君履」，指地而言。


 福禄、茀禄、

茀禄即輻轂，茀象輻與轂聯綴之形。


 幅員、百福、百禄、多福、萬福、遐福、

謂遠輻。


 景福，

景，古影字，謂月影，合於輪輻。


 莫非比物此志也。大義微言，不敢明告，借託吟詠，以狀疆輿之廣遠。東漢以後師説寖衰，乃以福禄爲祈禱之幸辭，由是迷信滿紙，亡國聽神，揆之經義，豈非南轅而北轍者乎！








尚書周禮七政會同圖第三十五






經《帝典》：既月乃日，

無一定之月日，所以俟後舉行。《史記》謂「孔子序《尚書》，則畧無年月」是也。


 覲四岳

内州四正岳，分之則爲八伯。


 群牧，

外州十二牧。


 班瑞于群后。

内外岳牧之統稱，猶《周禮》、《三傳》之稱諸侯。




歲二月

卯年卯日。


 東巡守，

東方三外州寅卯辰來朝曰朝。


 五月

午年午月。


 南巡守，

南方三外州巳午未來朝曰宗。


 八月

酉年酉月。


 西巡守，

西方三外州申酉戌來朝曰覲。


 十有一月

子年
 

注



 子月。


 朔巡守。

北方三外州亥子丑來朝曰遇。




五載

《内經》寅午戌歲氣會同。


 一巡守，

三合之年舉行巡守大典。寅年會同于京師，内外岳牧皆至。午年下方乙丙丁庚四州伯至，曰時會。戌年上方辛壬癸甲四州伯至，曰殷同。


 群后四朝。

前之外四巡，十二年四方四朝，内三巡亦十二年，四州合朝，至此二十五年，内外四方之群后皆來朝于地中京師，是爲大會同。




《帝謨》：同寅協恭。

京師大會同，必於寅年舉行，故曰同寅。




《禹貢》：作十有三載，

前經外巡四方十二年，於第二次十二年之首合前計之。緯稱夏正建寅，爲十三月，故此十三載爲寅年。


 乃同。

《洪範》：惟十有三祀，

十三年同寅，天下諸侯皆至，故經有四岳十二牧。此專據典制，爲後世法，非武亦非文。○二十五年再行此禮。


 王

讀作皇。


 訪于箕子。

箕古通其，蜀趙氏讀箕子爲亥滋。此作其子，即八伯八才子。《詩》曰「其子七兮」，《易》曰「其子和之」，八元八愷皆才子。




《康誥》：惟三月

當作十三月，即緯以建寅爲十三月之説。經言三月者，舉零數也。此例如二女即十二女，克商二年即十二年，皆舉零數言之，與舉成數者爲比例。


 哉生魄，

三日。


 周公初基，作新

《中候》十八篇中乃有新舊字。


 大邑

京師。


 于東國洛，

地中。


 四方民大和會。

即大會同。




傳《大宗伯》：春見

歲星在卯。


 曰朝，

曰東岳，亦曰東海。


 夏見

歲星在午。


 曰宗，

直言皆曰朝，以分四地，故異名以示别。


 秋見

歲星在酉。


 曰覲，冬見

歲星在子。


 曰遇，

每方止三牧來合之，爲群后四朝分方之制也。


 時見曰會，

下方四國。○内八州寅年大會。午年行下方，所謂南海；戌年行上方，所謂北海。每會朝見四州之伯。


 殷見曰同。

上方四國。




《大宰》：大朝覲會同，

二十五年再行一次，故《尚書》禪讓必經二十五年乃再舉。


 贊玉幣、玉獻、玉几、玉爵。

《大司馬》：大會同，

内四岳，外十二牧皆至，故曰大會同。《公羊》所謂徧至之辭，言天下諸侯皆在是也。外四朝共十二年，内三朝亦十二年，凡二十五年以後乃再行一次。故《左傳》「待我二十五年」，即引用此制。故堯讓舜，舜讓禹，武王讓周公，周公讓成王，皆在大會同之年舉行。以四岳、十二牧二十五年乃得會一次，乃可行此特别之制度。


 則帥士庶子而掌其政令。

《大祝》：大會同，造於廟。

《大史》：大會同，

京師。


 朝覲，

四時。


 以書協禮事。

《小史》：大會同，佐大史。

《典瑞》：王晉大圭，執鎮圭，繅藉五采五就，以朝日。公執桓圭，侯執信圭，伯執躬圭，繅皆三采三就。子執穀璧，男執蒲璧，繅皆二采再就。以朝覲宗遇

四時。


 會同

内八州。


 於王。

《大行人》：春朝

東方外州三牧，寅卯辰至。


 諸侯

春秋獨見朝文。


 而圖天下之事，

互文見義，四方所同。


 秋覲

西方外州三牧，申酉戌至。


 以比邦國之功，

《儀禮》有覲禮。


 夏宗

南方外州三牧，巳午未至。


 以陳天下之謨，冬遇

北方外州三牧，亥子丑至。


 以協諸侯之慮，時會

下方乙丙丁庚四州伯至。


 以發四方之禁，

六情謂之上方。


 殷同

上方辛壬癸甲四州伯至。


 以施天下之政。

六情謂之下方，六方，所謂六宗。○


 王之所以撫邦國諸侯者，歲徧存；

寅年會同徧存，即徧至之辭。


 三歲徧覜；

午年巡下方，《多方》四國。


 五歲

《尚書》五載一巡。


 徧省；

戌年巡上方，《多士》四國。


 七歲

卯年巡東方。


 屬象胥，

出巡外州，故用譯官。


 諭言語，協辭命；

七朝所同，此互文見義。


 九歲

午年巡南方。


 屬瞽史，諭書名，

天下同文，正名雅言，如古文圖畫。


 聽音聲；

字母方言用耳治。


 十有一歲

酉年巡西方。


 達瑞節，

《帝典》：五瑞、五玉。


 同度量，

《帝典》：同律度量衡。


 成牢禮，

掌客掌四方賓客之牢禮、餼獻、飲食之等數。


 同數器，

《王制》八政。


 修法則；

《帝典》：修五禮，如五器。


 十有二歲

子年巡北方。


 王

讀作皇。


 巡守殷國。

《尚書》先外而後内，《周禮》先内而後外，經傳互文見義。




説《史記·天官書》：以攝提格歲：

寅年。


 歲陰左行在寅，歲星右轉居丑，以正月與斗、牽牛晨出東方，曰監德，色蒼蒼有光。單閼歲：

卯年。


 歲陰在卯，星居子。以二月與婺女、虚、危晨出，曰降入，大有光。○敦牂歲：

午年。


 歲陰在午，星居酉。以五月與胃、昴、畢晨出，曰開明，炎炎有光。○作鄂歲：

酉年。


 歲陰在酉，星居午，以八月與柳七星張晨出，曰爲長王，作作有芒。閹茂歲：

戌年。


 歲陰在戌，星居巳，以九月與翼、軫晨出，曰天雎，白色大明。○困敦歲：

子年。


 歲陰在子，星居卯，以十一月與氐、房、心晨出，曰天泉，玄色甚明。

《白虎通·巡狩篇》：《尚書》二月
 

注



 東巡狩，至于岱宗，五月南巡狩，至于南嶽，八月西巡狩，至于西嶽，十有一月朔巡狩，至于北嶽。

共十二年，内州亦十二年，共二十五年再行。


 所以不歲巡狩何？

經不以一年四巡。


 爲太煩也。

方伯乃歲巡。


 過五年爲太疏也。

王者五年一周。


 因天道時有所生，歲有所成，

方伯出巡。


 三歲一閏，

外十二州三年巡一方。


 天道小備，五年再閏，

内八州五年一巡。


 天道大備，故五年一巡狩。

巡内八州。


 三年小備
 

注



 ，二伯出，

天子出，二公從，有事則二伯亦可代巡。


 述職，黜陟。一年物有終始，歲有所成，方伯行國，時有所生，諸侯行邑。

按：皇統方三萬里，分建二十一州，版宇如此宏廓，自非控制有方，奚以皇圖永固？考巡守之典，《尚書》五載，《周禮》十二歲，二説參差。又二月東巡，五月南巡，八月西巡，十一月朔巡，竟似一年四巡。據《白虎通》，方伯之巡以歲，二伯之巡

帝之二伯即王，皇之二伯即帝。


 以三年，王之巡以五年。由此上推，則皇帝之巡當十二年。王伯不能用皇之制，以十二年太疏略也。皇可以兼用帝王之制，故外四巡，

卯午酉子年月。


 以十二年而周，内三巡，五年一舉，

如寅年至午，午年至戌，戌年至寅，皆五年。


 亦以十二年而周。皇道法天，法歲星之周天，因時因地，

如歲在午，歲星以五月見之類。


 順天而行，煩簡適中，非必待十二年始一巡也。經傳詳略，互文合觀，乃爲完璧。巡守大典，自來説者鮮所貫通，今列證分疏，俾徵實義。



注
 　年：原作「月」，據上下文義改。



注
 　月：原作「曰」，據《白虎通義·巡狩》改。



注
 　小備：原無，據《白虎通義·巡狩》補。








井田九區驗推爲大九州圖第三十六






經《帝謨》：濬畎澮距川。

《考工記》：匠人爲溝洫，耜廣五寸，二耜爲耦，一耦之伐，廣尺深尺，謂之甽田。首倍之，廣二尺，深二尺，謂之遂。九夫爲井，井閒廣四尺、深四尺，謂之溝。方十里爲成，成閒廣八尺、深八尺，謂之洫。方百里爲同，同閒廣二尋、深二仞，謂之澮，專達於川。




《禹貢》：厎慎財賦，咸則三壤，

三壤，上、中、下，以三爲則，詳分九等，每州如此。九州共有八十一等之田賦。


 成賦中邦。

指中州京師。




《立政》：以陟禹之迹，

《詩》：「維禹之迹」，「信彼南山，維禹甸之。」


 方行天下，

方即開方。井田必方，大小九州皆方，通行天下。


 至于海表。

《詩》：「于疆于理，至于南海。」




《無逸》：文王卑服，即康功

《爾雅》：功，事也。


 田功。

昔者文王之治岐也，耕者九一，見《孟子》。




傳《小司徒》：乃經土地，而井牧其田野。九夫爲井，四井爲邑，四邑爲丘，四丘爲甸，四甸爲縣，四縣爲都，以任地事，而令貢賦。

《遂人》：凡治野，夫

夫一廛，田百畮。


 閒有遂，遂上有徑。十夫有溝，溝上有畛。百夫有洫，洫上有涂。千夫有澮，澮上有道。萬夫有川，川上有路，以達于畿。

説《穀梁·宣十五年》：初税畝。《傳》：初者，始也。

始者，《春秋》之始，《公羊》謂之託始。


 古者

經制託古。


 什一，

《孟子》：「夏貢，殷助，周徹，其實皆什一也。」又：「國中什一，使自賦。」


 藉

《孟子》：「野九一而助。」助者，藉也。


 而不税，

藉取於公田，税取於私田。


 初税畝，

魯用税法久矣，《春秋》以爲初。


 非正也。

非經制井田之正法。


 古者

以井田託之古。


 三百步爲里，

《大戴·主言篇》：「布指知寸，布手知尺，舒肘知尋，十尋而索，百步而堵，三百步而里，千步而井。」


 名曰井田。井田者九百畝，公田居一，

《孟子》：「方里而井，井九百畝，其中爲公田，八家皆私百畝，同養公田。」


 私田稼不善則非吏，公田稼不善則非民。

無愛國心。


 初税畝者，非公之去公田，

本無公田。


 而履畝十取一也。

《論語》：「二猶不足，何云取一？」如果履畝而十一，則與井田之法相符，《春秋》必不譏之也。


 以公之與民爲已悉矣。

公田有定制，履畝則隨時加税。


 古者公田爲居，

王居爲公。


 井竈葱韭盡取焉。

井田之法，盡取於公田，不税民之私畝。○此與作丘甲、用田賦皆譏不行井田法。







附《知聖篇》二則



騶子驗小推大，即化王伯爲皇帝之法。方里而井，可謂小矣，推之小九州而準，更推之大九州而準，六合之内，取譬於方里而已足，此與富家，

一牧爲一家。○《易·家人卦》：富家，大吉。


 京師

《公羊》桓九年：京師者，天子之居也。京，大也；師，衆也。天子之居，必以衆大之辭言之。


 地中爲公，

《詩》公田、顛倒自公、退食自公、夙夜在公。


 同以八州爲八家；大田多稼，即謂八王爲八家。合車輻圖爲終三十里，象月望三五盈缺。左右前後爲十千，所謂十畝之閒、十畝之外、十千維耦，歲取十千

三萬里大九州，中爲京師，爲公，四方同爲萬里，故曰十千維耦。


 是也。《詩》以公田比天下，爲一大例。言耕即井。

《周頌》「亦服爾耕」，耕字從井。


 《易·乾》見龍在田、有禽

《師卦》。


 無禽、

《井卦》。


 酒道食德、飲食醉飽、皇道帝德、隰畛、主、伯、亞、旅，疆以

見《周頌》。


 二徂六侯，當即八伯名目。皇祖即上帝，

《大雅》「皇矣上帝」。


 多稌爲并家，飢饉爲騫崩。《禮》記禮耕義種，亦借田以比治天下也。

西人重公，公理公法皆不主一偏，原本於經。《詩》以九州比井田，京爲公，八家爲私，所謂「薄汙我私」、「駿發爾私」，皆謂八伯之私地；所云「退食自公」、「夙夜在公」，皆以公爲京邑，四隅顛倒，皆折中於公。公者不偏不倚，皇極居中，一貫之道，忠恕之訓。忠即中心，恕即絜矩，所謂上下、左右、前後，所惡勿施；忠不與詐僞對，而與偏倚對，即西人公理之説。《尸子》言孔子貴公，然一貫即中即公。《論語》所謂中行、狂狷，《列》、《莊》之言公者，尤不一而足。

鎔按：井田之法，創自孔經。《謨》曰「濬畎澮」，《貢》曰「則三壤」，似洪水甫治，虞夏即行井田。《大雅》：「公劉遷豳，徹田爲糧。」則殷時亦有井田。迄于有周，《豳風》「徹彼桑土」，《嵩高》「王命召伯，徹申伯土田」，《江漢》「王命召虎，式辟四方，徹我疆土」，又曰「于疆于理，至于南海」，是周之井田徧布於中國境内。乃考之事實，年饑盍徹，則魯無井田；經界正始，則滕無井田；許行受廛，則楚無井田；陳相負耒，則宋無井田；百畝無奪時，則齊梁無井田。曠覽周家之土宇，絶無井地之規模。後儒因班書《食貨志》言商鞅改帝王之制，除井田，《莽傳》亦曰秦滅廬井而置阡陌，於是集矢商鞅，以爲變法之咎。然《史·商君傳》云：鞅禁民父子兄弟同室内息，而集小都鄉邑聚爲縣，置令丞，凡三十一縣，爲田開阡陌封疆，行之四年，秦國富彊。

《地理志》：「孝公用商君制轅田，開阡陌，東雄諸侯。」孟康曰：爰田，自爰其處。轅、爰古通。《左·僖十五年》：晉作爰田。注家不言其廢井田。


 是鞅增縣置官，開闢田畝，墾荒定賦，非廢舊日之井田也。故井田本經制，乃大小九州所原始。《孟子》：「方里而井，井九百畝，中爲公田。」中區爲公，八區爲私，正如《王制》九州中爲王畿，八州八伯環拱，由方里積之方三千里，推廣至二萬七千里，始終皆一井字之形，一貫之旨。此其一端也。《易》曰「往來井井」，謂由此井達彼井；「改邑不改井」，謂歷代京邑變更，九州之制不改。蓋經立此制，以爲驗小推大之符記，傳説乃從而發明《周禮》，《遂人》、《考工》、《匠人》。其較著也，《孟子》：「夏貢五十，

根原《禹貢》。


 殷助七十，

《詩》「雨我公田」，惟助爲有公田。


 周徹百畝。」

名出《大雅》。


 又曰：「文王治岐，耕者九一。」皆緣經立説，託古徵信之義也。

如《尚書》帝治託始堯舜。


 是以《管子·幼官》有曰「五后之井」。

五帝各司萬二千里之九州。


 《史·本紀》：舜所居一年成聚，二年成邑，

小司徒九夫爲井，四井爲邑。


 三年成都。

六十四井爲甸，四甸爲縣，四縣爲都。


 班《地理志》：「黄帝旁行天下，方制萬里，畫埜分州。」似井田之法，由來已久，實則唐虞之民，自由耕鑿，歌帝力於何有。三代以來，隨宜定賦，列國乃税斂有加，並未分區畫井，整齊貧富而限制之也。自西漢之末，始倡廢井田之説。

《莽傳》：井田雖聖王法，其廢久矣。


 於是莽收民田爲王田，禁民積錢賣田，而天下亂也。晉世設均田之制，至東晉而法不行。北魏從塞外入主中夏，信李安世之言，令男子十五受露田四十畝，北齊令丁男受露田八十畝，北周令有室者課田百四十畝，因時變更，難以垂爲定憲。須知井田爲九州之起點，正如史公所謂先驗小物，推而大之，至於無垠者也。自信經疑史者强以經義牽合史事，膠柱刻舟，不知潤澤其誤，至以《官禮》禍蒼生，是豈經之不利施行哉！








周禮槷柯從衡求地中圖第三十七



俗以柯爲斧柄，凡古言兵刃不言柄，戈矛鉞戚皆同，從無刃與柄分二名言之者。《考工記》以柯爲儀器，作車用之，以量輪輻。且匠人斧柄長短不一，安能以三尺爲準？況周圍九寸，非手所能把持，舊説誤矣。







經《帝典》：光

《周禮》「致日」、「致月」，《素問》「移光定位」，有光則可測景。


 被四表。

一表萬五千里，四方則四表，用土圭一尺五寸，以柯三尺爲座，即《皇道編》四度。




亮采

亮讀作量。司空公以量人爲卿，《周禮》十五畿萬里爲采。《謨》曰「載采采」，又曰「亮采有邦」是也。


 惠疇。

疇通於州，九疇即九州，量人建國，分國爲九州。




《康誥》：王曰：外事，

土圭測日，外薄四海。


 汝陳時臬。

四方，四時測日。臬與槷同。鄭注臬、槷、杙三字同義，即三尺之柯。


 司師，

典司土圭之官，如《周禮》之典瑞、土方氏、馮相氏。


 兹殷

二黑道爲殷國。


 罰有倫。

一日千里，至萬五千里，以及三萬里，爲有倫次。○《書緯·考靈曜》鄭注：地厚蓋三萬里。春分之時，地正當中，自此地漸漸而下。夏至之時，地下游萬五千里，地之上畔與天中平。夏至之後，地漸漸向上。至秋分，地正當天之中央，自此漸漸而上。至冬至，上遊萬五千里，地之下畔與天中平，自冬至而後，地漸漸而下。




王曰：封。

《伏傳》：王曰封，惟曰若圭璧。《周禮》封人掌封建大宗伯。王大封，公侯伯執圭，子男執璧，舉圭璧而五長皆在矣。○經稱封者三篇，指諸侯言，故有内服、外服之辭，非康叔一人占書三篇，亦非康叔名。




《召誥》：其自時中乂。

四方四時之中，乃天地氣交之地。


 王

中心王畿千里。


 厥

讀作橜，與臬、槷通，即三尺之柯。


 有成

即城畿，居十五畿之末。


 命，治民今休。

《君奭》：厥基

讀作橜基，即柯之異名。


 永孚于休。

《大誥》：天明威，弼我丕丕基。

以橜基測量三萬里之地球，故曰丕丕基。




《立政》：其在商邑，

中央京師。《詩》：「商邑翼翼，四方之極。」


 用協于厥

讀作橜。


 邑。

京師當地中，適合於三尺柯之中，謂之協于橜邑。


 其在四方，

光被四表。


 用丕式

從衡用柯以量三萬里之地，謂之丕式。


 見德。

《月令》：春木德，夏火德，秋金德，冬水德，四方四德，爲帝德之師説。




文王惟克厥

讀作橜。


 宅心。

用橜基之柯以度量地之中心。




以並受此丕丕基。

周公、成王分建兩京，皆用橜基以測東西兩半球之中，故曰並。




《多士》：今爾惟時

四維四時。


 宅

宅即度。


 爾邑，

《董子·改制篇》：周公作宫邑于洛陽。


 繼爾居，

王居。


 爾厥

讀橜。


 有幹

八干爲内八州。


 有年

十二支爲外十二州。


 于兹洛。

東半球之京師。




《多方》：越惟有胥伯

典司土圭之官。


 小大

小王方三千里，大皇方三萬里。


 多正，

八正、十二正。


 爾罔不克臬。

三萬里之廣遠，皆用柯以測日。


 自作

作新大邑。


 不和，

未得地中。○《大司徒》：陰陽之所和也。


 爾惟和哉！

東半球之地中。


 爾室

王畿官府。


 不睦，

猶云不和。○二不字讀作丕亦可。


 爾惟和哉！

西半球之地中。


 爾邑

地中京師。


 克明

《洛誥》：「惟公德明光于上下。」


 爾惟克勤

勤施于四方。


 乃事。

土圭量日景之事。




傳《大司徒》：以土圭之灋測土深，正日景，

二至兩極，日中無景。


 以求地中。日南

地在北爲冬至。


 則景短

如鄭注於二冰海立表，則冬至夏至所得之景正同，非有長短之殊。此就南北一偏而言，乃有長短耳。


 多暑。日北

地在南爲夏至


 則景長

舊説二至有一尺五寸與一丈五尺之不同。


 多寒。日東

地在西爲春分。


 則景夕多風。

皆取對衝言之，如《素問》六氣，《書經》謂之沖人、沖子。


 日西

地在東爲秋分。


 則景朝多陰。日至之景

兼冬至、夏至而言。


 尺有五寸，

此法經與鄭君雖有其説，非千年後尚不能行，以今兩黑道尚爲冰海也。


 謂之地中。

舉二至之中，即可推求二分之中。




凡建國，以土圭土其地而制其域。

制其畿方千里而封樹之，故土圭法，千里一寸。




《封人》：

經但作封。


 掌設王之社壝，

匠人左祖右社，需用一井之地。


 爲畿封而樹之。凡封國，

掌封建。


 設其社稷之壝，

王之社方一里，諸侯之社方百步。


 封其四疆。造都邑之封域者

《左傳》：大都不過參國之一，中五之一，小九之一。


 亦如之。

《典瑞》：土圭以致四時日月，

冬夏致日，春秋致月。


 封國則以土地。

《量人》：

司空執度量人，爲卿測量之事，爲量人專職。《禮記》月以爲量，三五盈闕，即量人春秋致月以營建全球十五畿服之都邑。


 掌建國之灋，

建國必用土圭測量其封域，當杙柯三尺若干遠近，以爲頒曆授時之預備。


 以分國爲九州，

以全球三萬里劃分九州，每州方萬里。○匠人九分其國以爲九分。


 營國

事詳《匠人》。


 城郭，

方九里，又城隅之制九雉。


 營后宫，

王宫門阿之制五雉，宫隅之制七雉。


 量市朝，

面朝後市，市朝一井。


 道巷門渠。

經涂九軌，環涂七軌，野涂五軌。


 造都邑亦如之。

門阿之制以爲都隅之制，宫隅之制以爲諸侯之制，環涂之制以爲諸侯經涂，野涂以爲都經涂。




《土方氏》：掌土圭之灋，以致日景，

《尚書》：「敬致日永。」


 以土地相宅，

《召誥》、《洛誥》。


 而建邦國都鄙。

《馮相氏》：冬夏致日，

《尚書》：仲冬日短，仲夏日永，以求南北之中。


 春秋致月，

《尚書》：仲春日中，仲秋宵中，以求東西之中。


 以辨四時之敘。

由地中用四表以測四極，各有日景永短之次敘。○《爾雅疏》引《孝經緯》與鄭注言之詳矣。




説《考工記》：

天工人代，此記乃五篇之傳説，非正經，又非百工之事，序乃古文家所補。


 玉人土圭尺有五寸，

象南北兩半球萬五千里。


 以致日，以土地。

致日以測四方，度地以求地中。




匠人

匠人即量人之音誤，非工匠之比。所司之事，全爲《量人》之詳文，故考工名記，爲五官傳記，非百官之職，亦不專轄於冬官。


 建國，

以下即量人建國之記。


 水地以縣，置橜

槷，即三尺之柯。


 以縣，

縣以正之，用土圭也。○《中庸》「執其兩端，用其中於民」，《論語》「允執其中」，「四海困窮」，凡「執」字多當讀作「槷」，同爲土圭測日之物。


 眂以景。

視日景之正以爲準。


 爲規，

地球周圍九萬里。


 識日出之景與日入之景。

《尚書》：仲春寅賓出日，仲秋寅餞入日。


 晝參諸日中之景，夜考之極星，

仲春日中星鳥，仲秋宵中星虚。○舉春秋以包冬夏。


 以正朝夕。

《大司徒》：日東則景夕多風，日西則景朝多陰。




匠人營國，

以下即量人營國之記。


 方九里，

指城郭言，以九起算，爲九九八十一州之中心。


 旁三門，

每方三門，共十二門，象十二月。


 國中九經九緯，

從衡用九，如井田之方里而井。


 經涂九軌

寬容九軌，則緯涂可用五軌、六軌不等。


 左祖右社，面朝後市，

城方九里，以方三里者八爲民居，以中心方三里者一爲王之官府，方三里者一，爲方一里者九。以中心方一里者爲王宫，象天之紫微垣。以前之方一里者爲朝堂，即秋官朝士外朝，象天之紫微垣。以後之方一里者爲市，象天之天市垣，爲聚市交易之所。祖廟、社壇在左右，亦如之。尚餘四隅之方一里者四，以爲百官府。


 市朝一夫。

夫爲井之誤文。按：遂人夫一廛，田百畮爲井田，九分之一。鄭注：謂之方百步。考《大戴·明堂》其宫方三百步，乃一井方里之地也，故當作市朝一井。


 九分其國以爲九分，

分當爲軍。《莊子》：天子九軍。《董子·爵國篇》：天子地方千里，三分除一，定率得千六百萬日，九分之，各得百七十七萬七千七百七十七口，爲京口軍九。○按：量人分國爲九州，每分九千里，乃全球之大綱。匠人分國爲九分，小爲市朝祖社，王宫居中，大爲城，方九里，再大爲國，畿千里，及皇州六千里、九千里，皆以井田九區之法，由内推外，大小皆九分也。地愈加廣，兵賦增多，仿董子地方千里之京口軍推而大之，照數倍算。


 九卿

一卿一軍。


 治之。

以九卿統九軍，故古有軍將皆命卿之説。此在王朝之九卿也，若天子之卿，出封爲方伯，則九州九卿。




車人之事，半矩謂之宣，

半矩尺三寸三分寸之一。


 一宣有半謂之欘，

一尺九寸九分五毫。


 一欘有半謂之柯，

二尺九寸九分二毫五釐，舉全數爲三尺。


 一柯

以柯爲儀器。


 有半

四尺四寸八分八毫七釐五忽，舉全數爲四尺五寸。


 謂之磬折。

宣、欘、柯、磬折皆屬儀器，測量用之。○司空度地居民，封建屬之。《詩》云「肅肅謝功，召伯營之」，「溥彼韓城，燕師所完」，「維鵲有巢，維鳩居之」，皆司空執度，建國營國，諸侯所至如歸之義。


 車人爲車，柯長三尺，

象地球三萬里。


 博三寸

如三千里。


 厚一寸有半，

如千五百里。○共圍九寸，如九千里一州，以柯三尺爲規，則如全球周圍九萬里。


 五分其長，

六寸六千里。


 以其一爲之首。

中以六千里，象皇統之一州。


 轂

如二公。


 長半柯，

一尺五寸。○以直径言，包中軸在内。


 其圍一柯有半，

四尺五寸，即所謂一月得四十五日，指八正言之。


 輻

通作幅，又作福，同音作服。


 長一柯有半，

下文渠得柯者三爲九尺，據三十輻而言，此言一柯有半爲四尺五寸，據十五輻而言。


 其博三寸，厚三分之一。

一寸。


 渠

輻之空道也。


 三

句。○謂三寸也。


 柯者，三

一柯三尺，三柯九尺。○《老子》：「三十輻共一轂。」《容經》：「三十輻以象月。」按：每輻三寸，三十輻故九尺，非謂渠長九尺也。


 六分其輪崇，

輪高三尺，以六分之，每分五寸。


 以其一爲之牙圍。

兩面合計爲一尺。○按輻併軸爲一尺五寸，牙圍與輻爲一尺六寸，共計爲三尺一寸，較柯長三尺有餘，舉成數爲三尺，象地球三萬里。○車邊爲牙，以圍加釘，似齒形，故牙爲涯邊，鼠牙從此取義。鼠子爲玄枵，即玄空，與鶉火對稱，爲鳥鼠。朱雀在中，玄枵在邊。《詩》「無邪」之「邪」從此取義。




《詩·小雅》：伐木

讀作杙柯。


 丁丁，

丁爲土圭加於柯上，形如釘入柯。


 鳥鳴嚶嚶。出自幽谷，

兩黑道。


 遷于喬木。

喻地中。從兩極起算，至地中，高萬五千里，《伏傳》謂之高岸。




《豳風》：伐

讀作杙，下同。


 柯

《詩》伐木皆當作杙。椓之丁丁、椓之槖槖、夭夭，是椓即杙。牂牁之牁亦同。


 伐

杙。


 柯，

柯從木從可，可爲柯本字，口象柯竅形，柯以封建舉賢，故曰可。


 其則

《爾雅·釋詁》：柯則法也。


 不遠。

讀作丕遠，謂大一統之大猷遠猷，非小近也。○《詩》之兔罝即土圭。《吕覽·貴生》：「道之真以持身，其緒餘以爲國家，其土苴以治天下。」土苴即兔罝，土圭之異文。故「椓之丁丁」與「伐木丁丁」同爲此法，施于中谷、中逵、中林，即千里一表。




《中庸》：執柯

讀作槷柯。


 以伐

讀作杙。


 柯，

《爾雅》：樴謂之杙，在地者謂之臬，即橜。


 睨

測量多以一目爲用，即所謂睨。


 而視之，

《考工·匠人》：眂以景。


 猶以爲遠。

猶與猷通。《詩》「大猷是經」、「遠猷辰告」、「猷之未遠」、「爲猷丕遠」，皆謂經營八表。


 故君子以人治人，

每方萬五千里，用十五土圭測之，每千里置一表，得一寸之景差。前表已立，然後在千里外再加一表，是謂以人治人。


 改

十五表從極邊至地中各不相同，爲改。


 而止。

地中京師爲止。《詩》「止于丘隅」，又曰「邦畿千里，維民所止」。子曰「于止」、「知其所止」。


 忠恕

《論語》以此二字爲一貫之旨。考《大戴·小辨篇》：子曰：「聞之忠有九知：知忠必知中，知中必知恕，知恕必知外，知外必知德，知德必知政，知政必知官，知官必知事，知事必知患，知患必知備。」按：九知有十名，如《周禮》九畿、九服加藩，皆由内及外之名辭。九知舉忠恕，如畿服之舉侯甸。


 違

讀作圍，指大地周圍九萬里。


 道

指天道。緯説日行九道。


 不遠，

讀作丕遠。


 施諸己

己即地中京師。《月令》：中央戊己。


 而不願，

《列子·黄帝篇》：「黄帝即位十有五年，喜天下戴己。」又《仲尼篇》：「堯治天下五十年，不知億兆之願戴己歟？不願戴己歟？堯乃微服遊於康衢，聞兒童謡曰：『立我蒸民，莫匪爾極。不識不知，順帝之則。』」「則」即柯也。《詩》云：「其則不遠。」


 亦勿施

《書》：「勤施于四方。」


 于人。

《論語》：「己所不欲，勿施於人。」他如修己安人、己立立人、己達達人，皆由中及外之代辭。


 君子

《詩》：「豈弟君子，民之父母。」《書》：「天子作民父母，以爲天下王。」


 之道四，丘未

未指未來。


 能一焉。

四道皆未來之事，所以俟後，故曰未能。


 所求乎子以事父，未能也。

《樂緯》：「父子之仁生於木，木東方之行。」以子事父，如地承天，喻杙柯測日之意。孔子時東方未闢。


 所求乎臣以事君，未能也。

君臣之義生於金，金西方之行。孔子時西方未闢。


 所求乎弟以事兄，未能也。

兄弟之序生於火，火南方之行。孔子時，南方未闢。


 所求乎朋友

朋友之信生於土，土中央也。


 先施

《洛誥》「勤施于四方」，謂以土圭由中央推及四方。


 之，未能也。

孔子時未得地中，不能推測四方。○四道不言北，孔子作《書》，託堯以先治北方，然後推及東、南、西，迨地中統一，則皇道大統之世也。


 庸德之行，

《帝典》：堯曰峻德，舜曰惇德，託之以見實行。


 庸言之謹，

孔經託之空言。


 有所不足，

未開闢之天下。


 不敢不勉，

建諸天地而不悖。


 有餘不敢盡。

百世以俟聖人而不惑。


 言顧行，行顧言，

言行合一，世界大同。


 君子胡不慥慥爾。

慥，進也，又適也。




《新語·辨惑篇》：夫言道因權而立，

司空主封建、選舉、錫命。


 德因勢而行。

司馬主征伐、刑討。


 不在其位者，

無司空之位。


 則無以齊其政。

《大學》明明德、見賢而不能舉。


 不操其柄者，

此柄指斧上位，單指柯。


 則無以制其剛。

《洪範》剛克、司馬。○《大學》新民、見不善而不能退。


 《詩》云「有斧

司馬斧鉞專殺，《詩》云：「析新如之何？匪斧不克。」故曰司馬主新民。


 有柯」，

司空執度度地。○斧、柯二物，二公所用，故分析言之，非譬喻政柄也。


 言何以治之也。

此分斧、柯爲二物之鐵證。




《琴操》：孔子去魯，作歌曰：「予欲望魯兮，龜山蔽之。手

二公如左右手。《詩》：「左手執籥，右手秉翟。」


 無斧柯，

言不能如司馬之專征伐，司空之掌封建。


 奈龜山何。」

舊誤以斧柯作一物。




按：土圭之説，明文著於《周禮》，而鄭注之見於諸緯與各經疏引者，亦綦詳矣。顧其法，乃全球三萬里測日度地、建中立極之用。從前試用於潁川陽城，此不過中國之中耳。中國疆域大略五千里，而欲用三萬里測量之器，蜂房鵠卵，大小枘鑿，地望既差，天光必舛。八尺之表，與古不符，丈五之景，去道愈遠。聖制難徵實驗，由是土圭典物，悠悠虚懸，而橜基之柯，更變易形體，而辱在賤工矣。《考工·車人》之柯，二鄭既以爲斧柄，其他經傳解説家因之沿譌襲誤者，詎勝縷指乎！夫車人之柯三尺，在斧柄之長者或有之矣，然博三寸，厚一寸五分，其形廉濶，周圍九寸，已非斧柄所宜，況一柯有半，何取于磬折？五分其長，奚重于爲首？此義不明，致欽天測日之儀器，淪入于梓人運斤之手，生訓望文，乖違宗旨。不知司馬專殺用斧鉞，司空度地用杙柯，經傳古説，涇渭攸分。《考工》三匠人本爲夏官量人之記，建國營國，量人職掌，屬於司空，不與梓、匠同儕。經義下俟百世，預料地球廣遠，將來大一統之世，不得地中以建都，上不能合天心，下不能扼地軸，四方朝貢，道里不均，非所以鈞衡天下也。特創此土圭之灋，以求四海中乂之地，用柯三尺，奠基植表，勤施於四方，懸眂日中之景，而知距離地中之里數。考八極、八紘、八殥之實測，以趨歸於中央。二至之景尺有五寸，乃爲四時四方適中之地，《召誥》謂之中土，《洛誥》謂之時中，《周禮》謂之四時所交之地中。地中之地，百物阜安，乃建皇國。故辨方正位，體國經野，皆以土圭爲準的，而土圭又以柯别遠近。杙柯爲基，土圭爲表，考極步地，不差秬黍。從前地球未出，儒者説經，每以大統宏規收縮於中國一隅。如九州分野之星，五帝終始之運，海外未通，心思囿於所見，無怪其削足適屨也。時會未逢，土圭不足致用，即三尺之柯，且溢爲木工之器具。必俟全球統一，兩極冰洋均已融解，冬至夏至得其日中無景之處，然後基始測量，而千里一寸之景可求，即交會和合之地可得。孔經韞匵之美玉，俟後久遠，待人而行，非若八股試帖，隨風氣爲轉移，不過經歷數百年，即已敝不可用者也。故秋菊春蘭，過時彫謝，聖人之道，亘古彌新。前值小康時代，不適用大同之典制，坐使土圭杙柯摧殘分裂，即經傳亦多舛誤之文。今起廢鉤沉，光復舊物，考明柯之形狀，證實柯之作用，其與土圭尺五，殆如蓋之於車，絃之於軫，確有可合不可離之勢。但所舉諸書，粗引端緒，有若秦碑漢碣，年代湮遠，文體剝蝕，幾經摹刻傳變，誤解支離。然其節專車，尚識防風之骨，渡河聞讀，能辨己亥之譌。考古之彥，誠使旁徵博訪，推類以求，則通衢大邑之間，滄海桑田之畔，其湮没聖門之遺寶，爲人所習見習聞而不之覺察者，必不僅此數也夫！








夏殷周三統循環遷移干支圖第三十八






經《帝典》：帝曰：「咨汝二十有二人，

十干、十二支共爲二十二，孔聖以之爲大統岳牧之符記，分之稱四岳、群牧，合之稱群后。説詳皇帝疆域第二十六圖。


 欽哉！

欽若昊天。


 惟時

一時三月，四時八正十二月。


 亮天工。」

測量天度，而知地位所在。經託帝堯，以天包地，故《論語》曰：「唯天爲大，唯堯則之。」




《帝謨》：禹曰：「予娶

讀作聚，合也。


 塗山，

《左·哀七年》：禹合諸侯於塗山，執玉帛者萬國。


 辛壬癸甲

此北半球之四州。其南半球乙丙丁庚可以例推，即外十二州亦可由八干以推得之。


 啟。」

開也，謂内州、外州初開闢，非禹子名。




《禹貢》：六府孔修。

《淮南·天文訓》：何謂六府？子午、丑未、寅申、卯酉、辰戌、巳亥是也。




傳《周禮》：鍾師掌金奏。凡樂事，以鍾鼓奏九夏：

夏統九州。


 王夏、

戊己。


 肆夏、

甲。


 昭夏、

乙。


 納夏、

丙。


 章夏、

丁。


 齊夏、

庚。


 族夏、

辛。


 祴夏、

壬。


 驁夏。

癸。○夏乃地中赤道之名，十干居九州，爲九夏，又爲諸夏，借用爲大統國號，故夏之言假，又樂曰大夏。




《大行人》：十有二歲，

歲星十二年一周天。


 王巡守殷國。

夏以干居内州，則殷以支居外州，故殷國在邊鄙，應天之十二歲。夏道亡而殷支乃移居於内。




説《孟子》：堯使其子

如《洪範》之其子。


 九男

十干合戊己數之爲九。《吕覽》：「堯有子十人，不與其子而授舜；舜有子九人，不與其子而授禹，至公也。」皆據十干之分合言之。


 二女，

即十二女，爲十二支，經以之代外十二牧。言十二女者，舉零之例，如《周禮》之舉幽并，《爾雅》之舉幽營。○《帝典》「汝于時觀厥型于二女」，乃堯使舜巡守四方，以觀外十二州之治否。《論衡》：「觀試虞舜于天下，不謂堯自觀之。」是也。以爲娥皇、女英者誤。


 百官

内外州職官無缺。


 牛羊

喻百姓。《孟子》：「今有受牛羊而爲之牧之者。」


 倉廩備，以事舜于畎畝之中。

即《典》之「納于大麓」。




《禮記·月令》：

與《夏小正》同出一時。○《夏本紀》贊孔子正夏時，學者多傳《夏小正》。


 春三月，

寅卯辰之月。


 其日甲乙。夏三月，

巳午未之月。


 其日丙丁。季夏之月，

言未以包四季，爲舉隅例。


 其日戊己。秋三月，

申酉戌之月。


 其日庚辛。冬三月，

亥子丑之月。


 其日壬癸。

《周禮》馮相氏掌十有二月、十日。




《淮南·天文訓》：甲乙寅卯，木也。丙丁巳午，火也。戊己四季，土也。

四季統辰戌丑未。


 庚辛申酉，金也。壬癸亥子，水也。

此與《月令》皆干支之定位，未經遷移者也。




按：唐虞之世，禽獸逼人，土地未闢，《貢》所謂九州，《典》所謂十二州者，乃經制。由春秋尚推之，内外州非堯舜時已全備四岳、八伯、十二牧也。方五千之疆域，至秦漢始略相符。秦博士説古之帝者地不過千里，誠據事實而言者也。干支分州之説，乃孔經寄託大統之制，其例起於《典》、《謨》、《貢》，經緯天地，規模宏遠。夏承唐虞禪讓之局，受命守土，無所革更。此經制由小推大，先立一定之準則，以俟後聖者也。




經《帝謨》：何畏乎巧言令色

《典》謂共工靖言庸違，象恭滔天，即巧言令色也。


 孔壬？

壬，北方之干也。《典》「流共工于幽州，以變北狄」，幽乃小統，外州大統，外州當爲子，此言壬者，以起移干於外之例。




《多方》：乃大降罰，崇亂有夏。

讀作又夏，下同。○謂將來大統之夏。


 因甲

舉甲以統十干爲見端例。


 于内亂，

十干紊亂于内州，如春秋下無方伯。


 不克靈承于旅，

旅，衆也，指十二州牧、十二支言。據此可見夏之末世干支岳牧之敝，故殷統更變之。


 圖丕

以干支分配内外州。統舉全球，是爲丕圖。


 惟進之恭，

同寅協恭。


 洪舒于民。乃惟有夏之民叨懫日欽，

民所忉憂忿怒之人日見欽用。


 劓割夏邑。天惟時求民主，乃大降顯休命于成湯，刑殄有夏。

殷起而夏滅。




《多士》：乃命爾先祖成湯革夏，

改革夏政。


 俊

《謨》曰「九德咸事，俊乂在官」，爲二伯，如戊己。


 民

《範》曰「庶民惟星」，如邊鄙。


 甸

王居中心。


 四方。

兼内州、外州言。○謂王畿二伯與内岳、外牧皆較夏有所革更。


 自成湯至于帝乙，

《殷本紀》：諸帝以干爲名。《白虎通》説以尚質，非也。此如《蔡世家》稱侯之例。《春秋》蔡一見桓侯，諸書緣經立説，而稱侯。《書》於殷帝有《盤庚》篇。《君奭》見太甲、太戊、祖乙、武丁。《無逸》見祖甲。《世表》因通以干名耳。湯名履，紂名受，皆别有名。


 罔不明德

《大學》：「明明德于天下。」


 恤祀，

《祭法》：殷人禘嚳而郊冥，祖契而宗湯。


 亦惟天

天統全球。


 丕建，

以干支建設内外州爲丕建。


 保乂

地中天地之所交。


 有殷，

讀作又殷。


 殷王

大統爲殷皇。


 亦罔敢失帝，

如《月令》黄帝統四帝。


 罔不配天

以地配天。


 其澤。

《召誥》：嗚呼！

《列子》：仲尼謂樂天知命之所以憂。


 皇天上帝，

皇配天，如上帝。


 改

孔經改制。


 厥元子

子爲十二支之首，包舉大地球，故稱元子，改入内州。


 兹大國殷之命，

湯王之殷爲小殷，將來之殷皇爲大國殷。


 惟王

讀作皇。


 受命，無疆

《大誥》「嗣無疆大曆服」，《詩·魯頌》「思無疆」。


 惟休，亦無疆惟恤。

《董子·率本篇》：夫至明者其照無疆，至晦者其闇無疆。


 嗚呼，曷其奈何弗敬天！既遐終大邦殷之命，

殷亡而周興。


 兹殷多先哲王在天，

周以殷先王之名爲天干，配地支。


 越厥後王後民，

後世之周王周民。


 兹服厥命。

説《史·天官書》：甲乙四海之外，

以甲乙移之海外，是古有遷干於外州之説。且四海而云甲乙，亦舉隅例。


 日月不占。

日干月支，不拘尋常方位所占。


 丙丁，江淮

中國。


 海

南海。


 岱也。戊己，中州、

指大九州之中。《淮南》：冀州中土。


 河濟。

小統，中國。


 庚辛，華山

中國。


 以西。

西極萬二千里。


 壬癸，恒山

中國。


 以北。

北極萬二千里。○史公《敘傳》：「協厥六經異傳。」故此段史文混合大小二統與内州外州之干言之。




《淮南·天文訓》：甲齊，

東岳。


 乙東夷，

東外牧。○以甲乙分内外，是古説八干，有時在内，如夏統，有時在外，如殷統，有時甲内乙外，如周統。東京以下同此例。


 丙楚，

南岳。


 丁南夷，

南外牧。


 戊魏，己韓。

戰國學説。




經《大誥》：民獻有十夫，

即十干。《論語》所謂亂臣十人。


 予翼

周建東西兩京如翼。


 以于。

讀作干，即《多士》之有幹。言干以統支，以天統地。東京以干分内外，西京以干分五運。




亦惟十人迪

讀作軸，即地輿。


 知上帝命。

地軸運於下，十干運於上。




《召誥》：相古先民有夏，

讀作又夏，非已往小統之夏。


 天迪

讀作軸。○天軸謂天統地輿。


 從子

北方子。


 保，

十二支從子起，言子以統之。如《詩》於内卒正言曹，外卒正言檜。《春秋》之稱許男，同爲見端例。


 面

坐子則面午。


 稽天若。

若，順也。順天而行，從北歷東而南、而西爲順。○《皇道》篇：「欽若昊天。」


 今

來今，下同。


 時既墜厥命，

夏道已亡。


 今相有殷，

又殷乃將來大統之殷，非已往小統之殷。


 天迪

軸。


 格保，

《典》曰：「格于上下。」干支即上天下地之代辭。


 面稽天若。

殷雖干支互遷，仍順天時之次序。


 今時既墜厥命，

殷道已亡。


 今

周統。


 沖子

沖從水從中，十二支以子午丑未寅申卯酉辰戌巳亥和會於中，即《淮南》所謂六合。


 嗣，

承繼夏殷。


 則無遺壽耇，

二伯，天子之老。周仍用戊己居中，爲二伯。


 曰其稽我古人之德。

《典》：稽古帝堯，克明峻德。其咨羲和，如戊己。朞三百有六旬有六日，即全球干支一周，以閏月定四時，則八干四立，子卯午酉四仲。




我不可不監于有

讀作又，下同。


 夏，

殷因于夏禮。


 亦不可不監于有殷。

周因于殷禮。


 我不敢知曰，

未來者不可知。


 有夏服天命，惟有曆年。

曆謂日也，年謂支也。以日干月支分内外州。


 我不敢知曰，不其延。

「不其」讀作「丕基」，下同。○不知將來國祚延長否。


 惟不敬厥德，乃早墜厥命。

無德則夏必亡。


 我不敢知曰，有殷受天命，惟有曆年。

殷之日干月支内外互遷。


 我不敢知曰，不其延。惟不敬厥德，乃早墜厥命。

無德則殷必亡。


 今王

來今之周皇。


 嗣受厥命，我亦惟兹二國

夏殷。


 命，

周監于二代。


 嗣若功。

承繼夏殷之典制。


 王乃初服。

内服爲内州，用陽干陽支；外服爲外州，用陰干陰支。







經《多方》：洪惟圖天之命，弗永寅

寅指東洛。周公不永居東洛，讓位成王。


 念于祀。

《多士》：王曰：猷！告爾多士，

多士即統稱干支岳牧之辭，猶《帝典》之稱群后。


 予惟時

四維四時。


 其遷居西爾。

遷于西半球之西洛。




王曰：告爾殷多士，

謂殷之干支岳牧。


 今

來今，指後世言，下同。


 予惟不爾殺，予惟時命有申。

申指西方，與寅相對。


 今朕作大邑于兹洛，

西洛。


 予惟四方罔攸賓。

賓于四門，四門穆穆，無凶人。




今爾惟時宅爾邑，

京師。


 繼爾居，

《詩》「日居月諸」，謂日干居内州爲伯，月支在外州爲諸侯。


 爾厥有幹

即十干。


 有年

歲星十二年周天，故年用十二支。


 于兹洛。

西半球之洛都。○《莊子》九洛謂九州。


 爾小子

後生，後王。


 乃興，

有王者起。


 從爾遷。

遷移干支。




《君奭》：公曰：君奭，在昔上帝

皇天上帝。


 割申

劃分西半球與東洛爲兩京。


 勸寧

東洛寧畿。


 王

西洛王畿。


 之德，其集大命于厥躬。

天之曆數在爾躬。




《般庚

《吕覽》、《史記》：周用般庚之法以治殷民。故《般庚》爲周書。


 之誥》：

從《左傳·哀十一年》所稱。


 先王有服，

夏殷二代皆有内服外服。


 恪謹天命，

天包地球，命以干支，辨方正位。


 兹

多上于兹洛，指西京。


 猶不常寧，

不常在東洛寧城，即《多方》所謂弗永寅。


 不常厥邑，

由東而西，建設兩京。


 于今五邦。

五邦五遷，即《素問》五運，故《般庚》一篇分五章：「般庚遷于殷」至「底綏四方」言木蘖，爲木運。「般庚斅于民」至「非予有咎」，言火燎，爲火運。「遲任有言」至「弗可悔」，言罰罪，乃秋官司寇事，爲金運。「般庚作」至「迂乃心」，言涉河，爲水運。「般庚既遷」至終篇，言奠居正位，爲中央土運。舊分三篇，言遷都者誤。○《素問·天元紀大論》言五運詳矣。


 今

指周統言。


 不承于古，

古指夏殷二代，其干支分州不同。


 罔

讀作網。若網在綱，有條而不紊，喻全球一統之意。


 知天之斷

讀作繼。


 命，

天繼夏殷而命周。


 矧曰

即解曰引，解上文。


 其克從先王之烈。

解上先王有服及天上之繼命。




説《論語》：武王曰：

西方武皇。


 「予有亂臣十人。」

謂十干，即《大誥》十夫、十人。


 孔子曰：「才難，不其然乎！唐虞之際，

唐虞各五際五人。


 于斯爲盛，

至周而備。


 有婦人焉，

陽干爲男，陰干爲女。


 九人而已。」

己居中央不動。




《素問·五運行大論》：黄帝

讀作皇帝。


 坐明堂，

《大戴》：明堂九室，中一室爲朝堂，其八室爲招待八州方伯之館。外則東夷、南蠻、西戎、北狄，有十二室，以招待之。按照干支圖，縮小於方里之地，所謂治天下如示諸掌也。《考工·匠人》：韓魏居天下之中。


 庚秦，

西岳。


 辛西夷，

西外牧。


 壬衛，

北岳。○春秋以魏遷兖。


 癸越，

越在南，以癸配之。又起戊癸火運居南之例，如周統西京。


 子周，

内。


 丑翟，

外。○支亦有内外之分，以子丑爲起例，故殷統子，遷内州，丑在外州，而四季皆在外。周統亦然。


 寅楚，

楚本在南，以配寅者，所以起周統西京丁遷東之例。


 卯鄭，

《穀梁》：鄭冀州之國以配卯者，起周統西京壬遷東之例。


 辰晉，

以北晉配東方。辰晉伯，東北也。


 巳衛，

衛在豫，何以配巳？故周統西京戊遷南。


 午秦，

秦本在西，何以配午？《詩·召南》以西兼南之意也。


 未宋，

宋即殷也，以配未者，殷統居中，以戊己兼攝四季也。


 申齊，

齊在東，以配西者，故周統西京，乙遷西。


 酉魯，

魯國以東遷西者，《召誥》、《洛誥》周公所以建兩京也。


 戌趙，亥燕。

趙燕本在東北，何以配戌亥。○此亦如史公「協厥六經異傳」之説。




按：《書》之《甘誓》、《湯誓》、《牧誓》乃中國小三統，已往之三王也。三統尚忠、尚質、尚文，經傳本有循環之例。《甘誓》云「怠棄三正」，

不曰寅正，而曰三正。


 即寓天地人代興之公理。故夏殷周三代小，爲三王，經復推而大之，以爲三皇。三王之九州，皆在《禹貢》方三千里之内，其外州尚待開闢，五服要荒，綽有餘地，至於三皇。夏既用干支之定位，殷不能不改弦更張。《召誥》「大國殷改厥元子」，則移支於内，遷干於外，亦自然之勢也，惟戊己四季不動。《太玄》五五爲土，爲中央，爲四維，日戊己，辰辰未戌丑。若以戊己加臨戌丑

北半球。


 爲戊戌，己丑加臨辰未

南半球。


 爲戊辰，己未二伯代巡四隅，以及四正，即《素問》六戊六己所由起。







明堂九室，九卿朝焉者，則在朝堂左右，如後世官廳。戊己二伯率卿大夫士居之，如《易》之兩儀。


 始正天綱，

朱竹垞《經義考》引羅苹曰：黄帝坐玄扈閣，與大司馬容光、左右輔將周昌二十二人臨觀鳳圖。此出《河圖録運法》。


 臨觀八極，

《淮南》八極在八殥八紘外。


 考建五常。

五方五運。


 請天師而問曰：「論言天地之動

干。


 静，

支。


 神明爲之紀，陰陽之升降，

冬至以後主降，夏至以後主升。


 寒暑彰其兆。予聞五運之數於夫子，夫子之所言，正五氣之各主歲爾。首甲定運，

從甲入中宫起以定五運。


 予因論之。」鬼臾區曰：「土主甲己，

中央。


 金主乙庚，

西方。


 水主丙辛，

北方。


 木主丁壬，

東方。


 火主戊癸。

南方。


 子午之上，少陰主之。丑未之上，太陰主之。寅申之上，少陽主之。卯酉之上，陽明主之。辰戌之上，太陽主之。巳亥之上，厥陰主之。

司天在泉，六氣分上下輪遞。


 不合陰陽，其故何也？」岐伯曰：「是明道也，是天地之陰陽也。」

《六微旨大論》：帝曰：「何謂當位？」岐伯曰：「木運臨卯，火運臨午，土運臨四季，金運臨酉，水運臨子，所謂歲會，氣之平也。」

《天元紀大論》：欲知天地之陰陽者，

天干地支。


 應天之氣，動而不息，

天干主日，運行於上。


 故五歲而右遷。

緯説地右轉以迎天。○如圖，甲乙丙丁戊五歲而入中宫，又從己起。


 應地之氣，静而守位，

地支主辰，定位於下。


 故六朞而環會。

子寅辰午申戌如環一周。


 動静相召，

天動地静。


 上下相臨，

下加上臨。


 陰陽相錯，

十干、十二支凡六十歲而爲一周。


 而變由生也。

不及、太過，斯皆見矣。○《六元正紀大論》：此天地之綱紀，變化之淵源，非聖帝孰能窮其至理歟！




按：十干、十二支在《爾雅》爲歲陽歲名，其「甲曰閼逢」與「寅曰攝提格」等辭，最難索解。此孔經以前字母拼音之遺跡，孔聖因之翻譯干支古文，以辨正方位，而爲大統内外州之符記。蓋天有十日，地應之以九州；天有十二辰，

日月所會謂之辰。


 地應之以十二月。以天包地，以地承天，即大統内外州所由起。其見於傳記子史諸説者，莫不由經而生，非離經而别調獨彈也。舊説虞夏殷周歷代州制有沿革，以爲唐虞十二州，夏改爲九州，殷周九州名有變更，以史説經，最乖孔義。

駁詳《四益館雜著》。


 今通考諸書，其内九外十二之州制，不惟小統五千里並無歧異，即大統三萬里亦如出一轍。小統内州以《禹貢》九州爲定名，外州以荆之三邦爲起例，以雍之析支、渠搜、西戎爲實據，舉一反三，自邇行遠，大統由此驗推，不能不創建州名，乃借天之日干、地之支辰以劃分全球之疆域。《帝謨》辛壬癸甲、《多士》有幹有年，固明文較著矣。然天地轉運，數有叠移，文質再復，正朔三改，又不能一成不變耳。孔聖從心運矩，設三統循環之例以濟其窮。小三統之夏商周爲黑白赤，大三統之夏殷周爲青素黄。小爲三王，大爲三皇。

天、地、人三皇，即子、丑、寅三正。


 其内州外州，均用干支。始而定位，繼而遷徙，終而斡旋交錯，六合流通。此聖經體天出治、因時變化之妙，異小道之泥遠，匪君子之墟拘，神龍莫測，境象空靈，其所以遺餉後人，俾之通經致用者，不至周且密乎！顧干支雖有移易，而内外二十一州之制則仍鐵案如山，靡所更改，於至變之中寓有不變之道。守經行權，因機肆應，萬古此天，萬古此地，萬古此經，俟聖百世，其諸不惑。此經所以可大，經所以可久，經所以可行也歟！但鷽鳩之笑，或不免耳。








周禮吉凶齊十五服圖第三十九






經《帝謨》：天命有德，

三德、六德、九德。


 五服

五長之服，在王朝爲公、卿、大夫、士，出封爲公、侯、伯、子、男。○五服見於《康誥》，有侯、甸、男、采、衛。《周禮》增作九服、加《板》詩六服，爲十五服。


 五章哉！

《伏傳》：天子作服，其文華蟲作會，宗彜、璪、火、山、龍。諸侯作會，宗彜、璪、火、山、龍。子男宗彜、璪、火、山、龍。大夫璪、火、山、龍。士山、龍。




予欲觀古人之象，

經制託之古。


 日、月、星、辰、

《洪範》：「卿士惟月，師尹惟
 

注



 日，庶民惟星。」故董子有「官制象天」之説。


 山龍、華蟲、作會、宗彜、璪火、

《伏傳》：山龍青也，華蟲黄也，作會黑也，宗彜白也，璪火赤也。天子服五，諸侯服四，次國服三，大夫服二，士服一。


 粉米、黼黻、絺繡，

《周禮》：縫人掌王宫之縫線之事，以役女役，以縫王及后之衣服。


 以五采

五方例。


 章施於五色，

《考工記》：畫繢之事雜五色，青與赤謂之文，赤與白謂之章，白與黑謂之黼，黑與青謂之黻，五采備謂之繡。土以黄，其象方天時變火以圜。山以章，水以龍，鳥獸蛇雜四時五色之位以章之，謂之巧。


 作服。

弼成五服，至于五千，

句。


 州。

五服五千里爲一州，九州則萬五千里，爲十五服，爲一帝。




《禹貢》：五百里甸服，百里賦納總，二百里納銍，三百里納秸服，

下之每服三百里一小名，故此服字爲記識字。


 四百里粟，五百里米。五百里侯服，百里采，

百里上脱「三」字，當補。


 二百里男邦，三百里諸侯，

此句衍文。


 五百里綏服，三百里揆文教，二百里奮武衛。五百里要服，三百里夷，二百里蔡。五百里荒服。三百里蠻，二百里流。

《酒誥》：越在外服，侯、甸、男、衛邦伯。

《周禮》以男至鎮爲邦國。


 越在内服，

先外後内，如衣服先見其外。


 百僚

《謨》以百僚統稱卿大夫。


 庶尹

統稱上中下士。


 惟亞

亞，次也。卿亞於公，大夫亞於卿，士亞於大夫。


 惟服。

以等級服從。




《立政》：以陟禹之迹，

禹治全球之水。


 方

《九章算術》有方程法，以方里爲方根。


 行天下，

以全球開方，爲三萬里。


 至于海表，

《謨》曰「外薄四海」。


 罔有不服。

皆由五服推爲十五服。




傳《小宗伯》：辨吉凶之五服。

東吉西凶，彼此相反。東統主緇衣，西統主素衣。如今東亞尚青，西歐美尚白。




司服掌王

三皇，三統。


 之吉凶衣服，

吉服五，凶服五。


 辨其名物與其用事。王之吉服，祀昊天上帝，

皇配天，故祀上帝。


 則服大裘而冕。

服周之冕。


 祀五帝

合上帝爲六宗。


 亦如之。

此以中央統上下四方。


 享先王則衮冕，

吉服一。


 享先公、饗、射則鷩冕，

吉服二。


 祀四望、山川則毳冕，

吉服三。


 祭社稷五祀則希冕，

吉服四。


 祭群小則玄冕。

吉服五。○此五冕爲吉服，然單言冕，合經之山龍、華蟲、作會、宗彜、璪火，乃爲五吉服之全文。經傳詳略互文，乃通例也。




公之服，自衮冕而下如王之服。

《伏傳》：天子服五，其文華蟲、作會、宗彜、璪火、山龍。


 侯伯之服，自鷩冕而下如公之服。

諸侯服四：作會、宗彜、璪火、山龍。


 子男之服，自毳冕而下如侯伯之服。

次國服三：宗彜、璪火、山龍。


 孤之服，自希冕而下如子男之服。

此諸侯之孤如次國。


 卿大夫之服，自玄冕而下如孤之服。

大夫服二：璪火、山龍。




凡兵事，韋弁服。眂朝，則皮弁服。凡甸，冠弁服。

以上三服爲吉服。


 凡凶事，服弁服。凡弔事，服絰服。

此二服爲凶服。○五弁吉凶混用，與中央玄端、素端同。




凡喪，

凶服。


 爲天王斬衰，

凶服一。


 爲王后齊衰，

凶服二。


 王爲三公六卿錫衰，

凶服三。○《儀禮》傳曰：錫者十五升抽其半。


 爲諸侯緦衰，

凶服四。


 爲大夫疑衰。

凶服五。


 其首服皆弁絰。

以弁絰統五凶服。




大札、大荒、大烖，素服。

其凶服加以大功、小功，

《儀禮》不以錫衰、疑衰爲喪服。


 士之服，自皮弁而下如大夫之服，

《伏傳》：士服一，山龍。


 其凶服亦如之。

其齊服有玄端、

《論語》：「羔裘玄冠不以弔。」爲吉服。


 素端。

《詩》素冠，爲凶服。○中央吉凶並用。




内司服掌王后之六服：

以王后統五等命婦爲六服。


 褘衣、

《玉藻》：王后褘衣。


 揄狄、

夫人揄狄。○二公之三夫人。


 闕狄、

君命屈狄。○九卿之九嬪。


 鞠衣、

再命鞠衣。○二十七大夫之世婦。


 展衣、

一命襢。○八十一上士之御妻。


 緣衣、

士褖衣。○二百四十三中士之御妻。


 素沙。

七百二十九下士之御妻。○按：《玉藻》六服無素沙，蓋王統百二十官，止於襢，帝統三百六十三官，止於褖，皇統千零九十二官，乃有素沙。○此王后與五等命婦有五服。《謨》於天子、公、侯、大夫、士亦有五服。




説《儀禮·記》：衰

斬衰三年。


 三升，

鄭注：喪禮八十縷爲一升。


 三升有半。齊衰

期年。


 四升，大功

九月。


 八升若九升，小功

五月。


 十升若十一升，緦麻

三月。


 十五升，抽其半。

爲七升半。○按：五服升數，實有取義。斬衰三升，齊衰四升，大功八升，爲十五升。斬衰三升半，齊衰四升，緦麻七升半，爲十五升。齊衰四升，小功十一升，爲十五升。此如《禹貢》五服，每服包二小名，爲十五服也。斬衰三升，大功八升、九升，小功十升，爲三十升。大功九升，小功十升十一升，爲三十升。斬衰三升半，大功八升，小功十一升，緦麻七升半，爲三十升。斬衰三升半，大功九升，小功十升，緦麻七升半，爲三十升。此如《考工》三十輻以象月也。




《禮記·閒傳》：斬衰三升，齊衰四升、五升、六升，大功七升、八升、九升，小功十升、十一升、十二升，緦麻十五升，去其半。

共計八十二升半。按騶子説大九州，九九八十一，以全球三萬里計之，每方尚餘一千五百里，故五凶服八十二升半象之。







録《知聖篇》二則



《司服》云：「掌王之吉凶衣服，辨其名物與其用事。」按：王之吉服五冕：衮冕、鷩冕、毳冕、希冕、玄冕。《喪服傳》錫衰不在五服之内，則以斬、齊、大功、小功、緦麻合爲五服。司服舉五弁，又云其凶服加以大功、小功，又云齊服有玄端、素端。今就司服之文分爲三門：吉五冕、凶五弁，衰齊則言二端以示例。三頌以素、青、黄起例，各五服，以合爲三十服。《禹貢》備舉五服，而《喪服傳》有五服之文。蓋緦麻、小功、大功、齊、斬共爲五服，與《禹貢》五服同文。《詩》素冠、素衣、素韠，舊説皆以爲凶服，是素統方萬里，爲凶服五服之比例，無疑矣。東方緇衣羔裘，即《鄉黨》羔裘、玄冠不以弔，是緇衣、青衿全爲吉服無疑。《詩》於《羔裘》云逍遥、如濡，合爲東方吉服之五。中央五服爲黄統，兼取吉凶。以《周禮》言之，當爲齊服。齊服有吉有凶，兼用二服，故《司服》齊服有玄端、素端，玄端吉服，素端凶服。大抵中央以朝服三服居中，左取玄端，右取素端，故《詩》「狐裘以朝」，又曰「狐裘在堂」。車輻圖三十輻，三統三分，而借用吉、凶、齊之十五服以實之。此以幅隕比衣服之説也。且實而按之，《易》之吉、凶、无咎亦就三服言之。吉謂東鄰文，凶謂西鄰質；咎從卜從各，各君各子爲小統，分裂合好則爲无咎，无咎即合吉凶，即无妄、无疆、无邪。《易》之吉、凶、无咎亦以三服爲本義，而託之筮辭之吉、凶、无咎也。

《王風》「一日不見」，如三月、三秋、三歲，以三倍之法推之，一秋爲三月，三秋爲九月，則三歲當爲二十七月。喪服五服始於緦麻三月，終於斬衰三年。《禮記》三年之喪其實二十七月，是《采葛》之三月、三秋、三歲與喪期巧合。喪服皆緦麻所爲，舊説以素衣、素冠、素韠爲喪服，東帝爲「緇衣羔裘」，西帝爲「素衣麑裘」，素衣爲「麻衣如雪」，羔裘即「羔裘玄冠不以弔」，以此知東西之緇衣、素衣是以吉服、凶服爲起例。蓋東南生育，西北肅殺；生育者樂，肅殺者哀；《詩》中哀樂，實由吉服、凶服而起。《帝謨》、《禹貢》之五服，與衣服之服同字。大統十五服，《羔羊》之五紽、五緎、五總，《干旄》之四之、五之、六之是也。考《禮》凶服有五，吉服有五，齊服有五，合爲十五。以東服爲吉，西服爲凶，中服爲齊。吉服五，冠昏用之，冠用緇布冠。東南喜樂，冠昏屬之；西北怒哀，故用凶服；中央齊，《周禮》齊服有玄端、素端。東吉西凶，中央兼用之。玄端即《論語》「不以弔」之玄冠，素端即《詩》之素冠。以喪服五服比疆域，則《周禮》九服萬里，爲緦麻三月；帝幅萬五千里，爲三秋；皇幅三萬里，爲三歲。《齊詩》以哀樂爲《詩》大例。孔子論《關雎》亦言哀樂，哀樂實即吉凶。吉服用緇用緣，凶服用麻用葛。必用吉凶二服立説，而後哀樂爲有根據，且推之《易》之吉凶，疑皆爲此例。以齊、吉、凶三門之十五服立説，而後大統之十五服各有宗主。推之於《易》，無不可者也。

鎔按：大地摶摶，莫可名狀。孔聖作經，既於《洪範》五事起天下一人之例，又藉衣服之義以統括全球。《易·繫》：「黄帝堯舜垂衣裳而天下治，蓋取諸乾坤。」乾上坤下，人身之服則上衣下裳，爲南北兩半球之象，況天包乎地，衣則覆蔽全體，近取諸身，罕譬而喻。故《貢》曰五服，即寓十五服於内，《周禮》推爲九服，溢出六服。於《詩》、《謨》則一州五服，九州十五服。《考工》説之以三十輻，

輻爲與輻。《康誥》曰「大明服」，《大誥》曰「無疆大曆服」，皆取義於輿輻也。故輻、服相同。


 三五盈闕，月以爲量，服之爲義大矣哉！《論語》緇衣、素衣、黄衣本東、西、中之服色，即《齊詩》素、青、黄之三統。

《檜風》素衣西，《鄭風》緇衣東，《邶風》黄裳中。


 以地球論，南北立極，冰海不易開通，惟此東西連橫之地，《帝謨》謂之輔和，《召誥》、《洛誥》以之建二洛，加以中央，地中三分，天下並列，如鼎足有三，合之則三權歸一。

如《王制》三公統於天子。


 《周禮》吉服五、凶服五、齊服五，用事各别，似不相同，因時酌宜，未容通叚。不知東吉西凶，

東亞尚青，西歐尚素。


 好惡相反，中央閒居其中，大同而化，修教齊政，與之相安。故玄端爲玄冕之起文，素端即弁絰之先例。和同統一，道協於中，此經義驗推之苦心，不僅爲一王制禮者矣。考吉凶之義發端於《易》。《乾鑿度》曰：「陰陽

東陽，西陰。


 有盛衰，人道

《易》有三才之道，人道居中。


 有得失。

東南得朋，西北喪朋。


 聖人因其象，

法象莫大乎天地。


 隨其變，

變通莫大乎四時。


 爲之設卦，

《周禮》辨方正位，亦如《易》之八卦。


 方盛則託吉，

東方春氣方盛爲吉。


 將衰則寄凶。」

西方秋氣將衰爲凶。


 由此觀之，《易》之吉凶，非卜筮休咎之名辭，乃方位彼此之符記也。《周禮》爲皇帝之書，施政治於三萬里。《職方》、《大行人》九服、六服，已開十五服之先聲。而《司服》、《小宗伯》所稱吉、凶、齊之三五服，數既相符，義原一貫。「易簡而天下之理得」，此雖爲《易》言之，即謂爲群經言之，要亦非河漢之言也。



注
 　惟：原作「爲」，據《尚書·洪範》改。







召誥明堂位圖第四十






經《召誥》：太保

書官而不名。經以俟後，不得定以召公解之。


 乃以庶殷攻

《詩》庶民攻之。


 位

《禮記·明堂位》、《周禮》辨方正位。


 于洛汭，

西洛西京。


 越五日甲寅，位成。

成位用寅日，以起大朝會必用寅年寅月。




《禹貢》：○十有三載

寅年。


 乃同。

《帝謨》謂之同寅，《周禮》謂之大會同。




《康誥》：惟三月

十三月寅月。


 哉生魄，

合朔後三日。


 周公初基，作新大邑

非舊周之小邑。


 于東國洛，

言東國尚有西國，即《周禮》之國畿。○《逸周書·作雒》：「乃作大邑成周于土中，立城方千七百二十丈，郛方七十里，南繫于洛水北，因于郊山，以爲天下之大湊。」


 四方民大和

《大司徒》：陰陽之所和，謂之地中。


 會，

《逸周書·王會》：下有圖。


 侯、甸、

《周禮》官府。


 男、邦、采、衛、

《周禮》加蠻夷鎮爲九服，男至鎮爲邦國，故經有邦字以爲符記。


 百工、

即百官，指内官。


 播民，

讀作蕃民。《洪範》「庶民惟星」，在蕃以外。


 和

董子説東西爲和，此言東洛，尚有西洛。


 見士

士，事也。《孟子》：「諸侯朝於天子曰述職。」述職者，述所職也，無非事者。


 于周。

大統國號。


 周公咸勤，

《洛誥》：「勤施于四方。」


 乃洪大誥治。

《周禮》：「會同曰誥。」凡言誥皆會同，非獨封康叔。




説《儀禮·覲禮》：諸侯覲於天子，

寅年大朝覲會同。


 爲宫方三百步。

《大戴·主言》篇：「三百步而里。」《孟子》：「方里而井。」以此一井方里之地招待八州八伯，推之爲九九八十一州。驗小推大，説詳《皇帝疆域三十四圖》。


 四門

四方四門。


 壇

築土爲壇，在近郊三十里。


 十有二尋，

八尺曰尋，共九十六尺。


 深四尺。

深猶高也。




《禮記·明堂位》：

《逸周書》多與此同。


 昔者

《尚書》「稽古」之變文。


 周公

即《召誥》之周公。


 朝諸侯於明堂之位，

即《召誥》位成。○《逸周書》：「周公攝政，君天下，弭亂，六年而天下大治，乃會方國諸侯於宗周，大朝諸侯明堂之位。」


 天子負斧依，南鄉

坐北則向南。


 而立；

《周書》曰：天子之位，負斧扆南面立，群公卿士侍于左右。


 三公，

《周書》有「之位」二字，《大戴·朝事》作諸公之國。


 中階之前，

三公居中，此爲朝位，言三公以統内官三百六十。


 北面東上；

公尊有嫌，故北面。


 諸侯

東西言侯、伯，以包南北之子、男，非東有侯而無伯、子、男也。


 之位，

位，《朝事》篇作「國」。


 阼階

《朝事》作「東階」。


 之東，

如三八。


 西面

尊卑不嫌，故居左右。


 北上；

在東者西向。


 諸伯之國，

《周書》作「之位」。


 西階之西，

如二七。


 東面北上；

在西者東向。


 諸子

南北言子男以包東西之侯伯。


 之國，

《周書》作「之位」。


 門東，

如一國。○《周書》作「門内之東」，謂在南北門之東。


 北面東上；諸男

侯、伯、子、男分四等，各州皆備，互文見義。


 之國，

《周書》作「之位」。


 門西，

如六九。○《周書》作「門内之西」，謂在南北門内之西。


 北面東上；

兩言「北面」者，謂南方四九之國也。若北方一六，當如五狄之國，南面東上。○以上門以内。


 九夷之國，東門之外，

東九夷居正二三春三月之三室。


 西面北上；八蠻之國，南門之外，

南八蠻居四、五、六夏三月之三室。


 北面東上；六戎之國，西門之外，

西六戎居七、八、九秋三月之三室。


 東面南上；五狄之國北門之外，

北五狄居十、十一、十二冬三月之三室。


 南面

以上四方四面，皆言其朝宿之館。


 東上；

以上門外四裔，即六合四海，故《大戴》在辟雍水外。


 九采

《逸周書》作「四塞九采之國，應門之外」，則九采當作九蕃，如《周禮》所謂九州外蕃國。


 之國，

總論夷、蠻、戎、狄四裔。


 應門之外，

國中朝堂方有應門，明堂位之南門亦如應門之制。此稱應門，當即南門。


 北面東上。

《逸周書·王會》高夷以下諸國皆北嚮，言其北面而朝也，與此九蕃北面同，非若朝宿之館四方拱衛。○按：三公九蕃，北面以起，内官與州伯皆當北面而朝也。


 四塞，

《周禮》蕃以外都鄙之地即十二牧所居之四極。


 世告至。

《大行人》：九州之外謂之蕃國，世壹見。


 此周公

《周書》作「宗周」。○《康誥》：「建東京爲宗周。」故《周書》曰「宗周」。《召誥》「建西京爲成周。」故《王會》云「成周之會」，非若春秋兩京在千里内。


 明堂之位也。

位有朝覲之位，有行館之位，《王會》則詳侍立之位。




解明堂也者，明諸侯之尊卑也。

《周書》曰：「故周公建焉，而朝諸侯于明堂之位，制禮作樂，頒度量，而天下大服，萬國各致其方賄。」○《大戴·朝事》乃《明堂位》之傳。




按：《明堂位》鴻規鉅制，收縮大九州三萬里之岳牧，聚合於方里内外，此如縮地之法，跬步千里，即騶子所謂先驗小物，推而大之，至於無垠也。故内八室爲八州，

即大統八干之位。


 外十二月爲十二州，

即《帝典》十二牧、《職方氏》六裔。


 户牗八荒，庭除六合，天下諸侯皆在是。煌煌大典，十三年一舉行，二十五年而再舉，必待泰皇首出，統一全球之世，乃能用此禮制。小康之世，地不過三千里，或五千里，其九夷、八蠻、六戎、五狄不能如此完備。即五年一朝京師，自有朝宿之邑，

如春秋之許田。


 其尋常朝堂足以廓其有容，不必於國外近郊爲壇三成、爲宫三百步也。惟大同遼遠，濟濟岳牧，輻輳於皇都，八方來歸，六府和合，各按所居之國地，辨方正位，會極歸極，以此方一井之地，爲大九州之基礎，一貫之旨，彰明較著。經制留以俟後，非古代已經舉行之典也。其託之周公者，經義鴻廓，特恐無徵不信，因託古以證其不謬耳。故周公非姬周之公旦。周之言徧，實爲皇統之國號，非舊周，乃新周，

《詩》曰：「周雖舊邦，其命維新。」


 非小邦周，

見《大誥》。


 乃大邑周

見《孟子》。


 也。大統不稱周王、周皇而稱周公者，《尸子》謂孔子尚公，公即井田之中區，爲《詩經》公田之義例。大之即三萬里之地中，小之即明堂方里會朝之地。《謨》曰「邇可遠」，《範》曰「皇建其有極」，此之謂也。《書》於《康誥》建東京，《召誥》建西京，兩京會朝諸侯。其明堂之制皆準此爲楷則，若王宫路寢之朝，諸侯皆從左右歸聚於前方，由皋門應門入覲者，則不能按四方内外州之地整齊而位置之也。明堂之制既明，則《王會》乃可以説。




附《逸周書·王會》圖






傳《秋官·司儀》：將合諸侯，

寅年寅月，大朝覲會同。


 則令爲壇

此於國外築土爲壇，以大會諸侯，非國中王宫外之朝堂。


 三成，

三重也。○《爾雅》：丘，一成爲敦丘，再成爲陶丘，三成爲昆侖丘。


 宫旁一門，

宫三百步即一井，方里之地爲大九州始基，宫之每旁一門，則四門。


 詔王

皇。


 儀，南嚮見諸侯，

皇南面，臣北面。


 土揖庶姓，

《曲禮》：庶邦小侯土揖，推手小下之也。


 時揖異姓，

時揖，平推手也。


 天揖同姓。

天揖，推手小舉之也。○《大戴·朝事》與此段文同。又曰：「所以别親疎外内也。」


 及其擯之，各以其禮：

擯，公者五人，侯伯四人，子男三人。


 公於上等，

三公中階之前，北面東上。


 侯伯於中等，

諸侯之位，阼階之東，西面北上。諸伯之國，西階之西，東面北上。


 子男於下等，

諸子之國門，東北面東上。諸男之國門，西北面東上。○按：壇有三成，故爵分三等。


 其將幣亦如之，

《朝事》篇曰：「所以别貴賤，序尊卑也。」


 其禮亦如之。

説《逸周書·王會》：成周

即《召誥》之西洛。西方萬物成，故曰成周。班《地理志》師古注誤。


 之會，

四方民大和會。


 墠上

除地曰墠，於墠中爲壇三成。


 張赤帟陰羽，

《周禮》：掌次，合諸侯，設重帟；幕人，朝覲會同，供其帷幕、帷帟。○陰，淺黑色，以黑羽飾赤帟。


 天子南面立，

向離而治。


 絻

服周之冕。


 無繁露，

冕綴玉下垂如繁露。


 朝服八十物，搢珽。

珽或謂之大圭，長三尺。


 唐叔、荀叔、周公在左，

侍立於左。


 太公望在右，

侍立於右。


 皆絻，亦無繁露，朝服七十物，
 笏，

《玉藻》：笏，諸侯以象，曰荼，前詘後直。《禮圖》云：晉宋謂之手板。古笏
 


 以記事，不執之以爲儀。宇文周百官始執笏。旁天子而立於堂上。

堂上，即壇三成之上臺。


 堂下

中臺。


 之右，唐公、虞公

二帝後。


 南面立焉；

右則面東，當作東面，惟天子南面。


 堂下之左，殷公、夏公

二王後。


 立焉。皆南面。

左則面西，當作西面。


 絻有繁露，朝服五十物，皆
 笏。

八十物、七十物、五十物。以多寡别尊卑。


 爲諸侯之有疾病者，阼階之南，祝淮氏、榮氏次之。

二氏世掌祝者。


 珪瓚次之，

珪瓚用以祈禳。


 皆西面，

在東而西面。


 彌宗旁之。

王本作「之旁」。


 爲諸侯有疾病者之醫藥所居。相者

贊相賓客禮儀者。


 太史魚、大行人，

《周禮·大史》：「大會同朝覲，以書協禮事。」《大行人》：「掌大賓之禮及大客之儀，以九儀辨諸侯之命，等諸臣之爵，以同邦國之禮，而待其賓客。」


 皆朝服，有繁露。

此爲儐相者。


 堂下之東面，郭叔掌爲天子菉

録通。


 幣焉，絻無繁露。

此在西而東面。


 内臺

壇之中臺。


 西面正北方，

自北而東者皆西面。


 應侯、

如《顧命》衛侯爲卿。


 曹叔、

如《春秋》蔡季。


 伯舅、

異姓伯，如春秋齊侯，在本會即太公。


 中舅，

《禮記》：「天子稱異姓方伯爲叔舅。」


 比服次之，要服次之，荒服次之。

以三服包舉天下，如《周禮》官府、邦國、都鄙。○此段文意緟複，交互見義。


 西方東面正北方，

自北而西者皆東面。


 伯父、

同姓伯，如春秋之晉侯，在本會即周公。


 中子

中子猶仲子，如春秋衛叔武攝位，稱衛子。


 次之。

解方千里之内

小統千里，大統爲六千里，驗小推大。


 爲比服，

如《周禮》官府王侯甸。


 方二千里之内

大統萬八千里。


 爲要服，

如《周禮》邦國由男至鎮六服。


 方三千里之内

大統方三萬里。


 爲荒服，

如《周禮》都鄙，即《板》詩六服。


 是皆朝於内者。

在壇三成之内。




堂後東北爲赤帟焉，浴盆在其中。

示諸侯以湯沐，欲其潔也。


 其西，天子車立馬乘，六青

六馬皆青色。


 陰羽鳧旌。

鳧羽爲旌，建於車上。


 中臺之外，

即壇下等。


 其左泰士，

泰士即《周禮》大府掌九貢、九賦、九功之貳，以受其貨賄之入。


 臺右彌士。

彌士如《周禮》内府掌受九貢、九賦、九功之貨賄。凡四方之幣獻之金玉、齒革、兵器，凡良貨賄入焉。


 受贄

贄，貢也。《大行人》：「九州之外，各以其所貴寶爲摯。」


 者八人，東面者四人。

西面亦四人，共八人。


 陳幣當外壇，

壇三成之下等。


 天玄毼宗

毼當作
 


 ，通鬣；宗同鬃。謂鬣鬃皆天玄黑色。馬十二，

東方。


 玉玄繚璧綦

孔注本作「碧基」。


 十二，

南方。


 參方玄繚璧豹虎皮十二，

西方。


 四方玄繚璧琰十二。

北方。○參方、四方以次第計。


 外臺之四隅張赤帟，爲諸侯欲息者皆息焉，

聚集待朝。


 命之曰爻閭。

爻，交也。在交角處爲閭。


 周公旦主東方所之。青馬

周公主東方，青馬即玄毼宗馬，則太公主西方，豹虎皮。


 黑
 ，謂之母兒。



 即鬣字。其守營牆者，

宫方三百步，十二牧在宫牆外。


 衣青，操弓，執矛。

《周禮》虎賁氏舍則守王閑。




西面者，

侍立東方，而向西者。


 正北方：稷慎大麈，

王會諸國皆預擬後世全球之邊夷，不可概以中國邊夷説之。


 穢人前兒，

前兒，若彌猴立行，聲似小兒。


 良夷在子，

在子，幣身人首，脂其腹，炙之藿，則鳴曰「在子」。○幣當爲龞。


 揚州禺，

禺，魚名。


 解隃冠，

冠，一本作寇。


 發人麃，

麃者，若鹿迅走。


 俞人雖馬，青丘狐九尾，周頭煇羝，

煇羝者，羊也。


 黑齒白鹿、白馬，白民乘黄，

乘黄者似狐，其背有兩角，一本作似騏，無其字。


 東越海蛤，歐人蟬蛇，

蟬蛇，順食之美。


 于越納，

《説文》：
 

 魚似龞，又作魶。

 姑妹珍，具區文蜃，

一本作具甌。


 共人玄貝，海陽大蟹，自深桂，會稽以
 。

共二十國。


 皆西嚮。

由正北而東、而南諸國皆待立於東，而西嚮，如子丑至辰巳言北以包舉之。


 正北方：義渠以兹白，

兹白者，若白馬，鋸牙，食虎豹。


 央林以酋耳，

酋耳者，身若虎豹，尾長參其身，食虎豹。


 北唐以閭，

閭似隃冠。


 渠叟以鼩

舊作
 


 ，音豹。犬，

鼩犬者，露犬也，能飛，食虎豹。


 樓煩以星施，

星施者，珥旄。


 卜盧以
 牛，



 牛者，牛之小者也。區陽以龞封，

龞封者，若彘，前後有首。


 規規以麟，

麟者，仁獸也。


 西申以鳳鳥，

鳳鳥者，戴仁抱義掖信。


 氐羌以鸞鳥，巴人以比翼鳥，方煬以皇鳥，蜀人以文鶾，

文鶾者，若皐雞。


 方人以孔鳥，卜人以丹沙，夷用
 木，康民

一本作人。


 以桴苡，

桴苡者，其實如李，食之宜子。


 州靡費，

費，其形人身，反踵自笑，笑則上脣弇其目，北方人謂之土嶁。


 都郭生生欺羽，

生生若黄狗，人面，能言。


 奇幹善芳。

善芳者，頭若雄雞，佩之令人不眛。○共二十國。


 皆東嚮。

由正北而西、而南諸國侍立於西，而東嚮，如亥戌至未午諸牧。○以上分排左東右西，朝覲侍立，諸國皆在荒服之列。




北方臺正東：

由北而東。○臺即壇，謂在三成壇之正北、正東居住者。


 高夷嗛羊，

嗛羊者，羊而四角。


 獨鹿卭卭，

卭卭，善走者也。


 孤竹距虚，不令支玄獏，不屠何青熊，東胡黄羆，山戎戎菽。

共七國。


 其西：

當作東，謂東北隅。


 般吾白虎黑文。屠州黑豹。禺氏騊
 ，大夏兹白牛，

兹白牛，野獸也，牛形而象齒。


 犬戎文馬，

文馬，赤鬣縞身，目若黄金，名吉黄之乘。


 數楚每牛，

每牛者，牛之小者也。


 匈奴狡犬。

狡犬者，巨身，四足果。○共七國。


 皆北嚮。

正北方、正東方、東北方共十四國，皆北嚮而朝覲。


 權扶玉目，白州比閭，

比閭者，其華若羽，伐其木以爲車，終行不敗。


 禽人菅，路人大竹，長沙龞。

西北隅五國。


 其西：

正西。


 魚復鼓鐘鐘牛，揚蠻之翟，倉吾翡翠。

翡翠者，所以取羽。○西方三國。


 其餘

西南諸國。


 皆可知。自古

《尚書》稽古，《王會》託古成周。


 之政，

朝會職貢之政典。


 南人至衆。

國數不定，以例推之，當係六國，如東北之十四國，共爲二十八國，即九夷、八蠻、六戎、五狄之數。


 皆北嚮。

北嚮朝覲。○以上諸國分班朝覲，皆在荒服之列。




按：「王會」當作「皇會」，即明堂位中心之朝儀，乃《康誥》「大和會」之傳。《書經》肇開大統，託周公以營建東洛，

《康誥》「作新大邑于東國洛」。


 而大會諸侯。《王會》指目成周，以周公列之臣位，而天子成王，二説枘鑿，然與經恉實相符也。經以《召誥》、《洛誥》分建兩京，其卜澗水東、瀍水西，惟洛食者，東洛也。謂周公代武王踐阼，創建東半球之東京也。其又卜瀍水東、澗水西，惟洛食者，西洛也。謂周公讓位成王，

故《王會》周公爲臣。


 將紹建西半球之西京也。《王會》緣經立説，所以補《明堂》之闕文，即以爲俟後之大典，不得目爲姬周之實事，亦非周公草創之朝禮也。天命孔聖，制作皇謨，夢寐如見，才美足觀，殆與周公精神相貫，穆然信好而竊比。故周公者，孔子之代身；成王者，百世之後聖。叚借唐、虞、殷、夏，以爲四代之因監。

即董子所謂「五而復」，取法五德之運。


 又藉曹叔、中子，以通一時之權變。

國君有故，可以其母弟攝其君。


 在比服者爲王官，

《王制》百二十官，《周禮》三百六十官。


 在要服者爲方伯，

如《周禮》男采至夷鎮，即《明堂位圖》之八州伯。


 《周書》皆略之，而獨詳荒服諸夷，詳尊而略卑，詳遠而略近，互文起例，留待皇統之世補闕以施行。若以爲郟鄏定鼎，則成王滅唐，始封叔虞，

説在《左·昭元年》。又《紀年》謂成王十年始封唐叔。


 而負扆初朝，弱弟胡爲繫國？

唐叔、唐公不可並見。


 況乎周曹文昭，唐應武穆，郭

虢通。


 叔王季之後，洛都之大覲，乃僅僅伯叔弟兄一姓一家之頌禱，即令遐方貢物，奚必乘輿出舍，而壇墠受朝哉？彼夫唐虞不曰祝陳，夏殷不曰杞宋，舍時王之封國，而仍用其有天下之大名，五德始終，遞嬗千古，《周禮》、《周書》所以爲皇帝之書，而非一代紀録之史也。自章句小儒止識姬周於已往，而不知新周於將來，足大屨小，望文傅會，其弊至於以史説經，害意害辭，悠悠長夜，可不稽古而求舊貫乎！須知成周爲土中之大邑，天子乃天皇之異稱，曠典雍容，鴻模垂世，實與《明堂位》互相發明，非若小統諸侯五年一朝之常事也。

由此觀之，《王會》爲明堂之覲禮，《明堂》辨群后之方位，二者可合不可離，有相得益章之美焉。舍《王會》朝儀無起例，舍《明堂》來賓無歸宿。迹其内岳外牧，界劃分明，遠則八正、八方，以四十五日爲一月，再遠則十二辰、十二律，以三十日爲一宫，莫不大湊於方里内外，則洛都明堂位非方三萬里之指掌圖耶？顧此於京師大會則有然矣。若天子朝覲宗遇，巡守四方，時會下方，殷同上方，岳牧減少，則明堂之儀文稍殺，損益潤澤，是在執行者斟酌其宜而已。然明堂之傳説，尚不僅方里之一法也。

《伏傳》：天子之堂

即明堂位。


 廣九雉，

雉三丈，九雉二十七丈，如二萬七千里之九州。


 三分其廣，

一分九丈，如一州方九千里。


 以二爲内，

二九十八丈，如皇内九州一萬八千里之數。


 五分内，

每分三丈六尺。


 以一爲高。

故有堂高三丈之説。○下當補三分其内，以一爲外，方與全球三萬里合。如但以九雉計，則當云東房、西房各一雉有半，爲四丈五尺，共爲二十七丈。此一法也。


 東房、

如三八與春三室。


 西房、

如二七與秋三室。○舉東西以包南北。


 北堂

居中之明堂。


 各三雉。

三雉九丈，以配九千里一州之數，此又一法也。




《孝經緯·援神契》：明堂，文王

此文王當從《易緯》説，指孔子。


 之廟。

廟讀作朝。○孔子素王，以明堂位爲朝堂。


 夏后氏曰世室，

魯廟亦曰世室。


 殷人曰重屋，

《考工記》：二代修廣不同。


 周人曰明堂。

三代明堂異名，乃孔經通三統之義。


 東西九筵，

匠人度九尺之筵，每筵九尺。


 南北七筵，堂崇一筵，

九尺。


 五室。

五室即九室之誤文。《洪範》九疇，《大戴》二九四七五三六一八是也，象全球九州。若《考工·匠人》外有九室，九卿朝焉，則王宫外朝之官廳也。明堂省煩就簡，於左右分列五室，以備内官侍朝，亦可。


 凡室二筵。

文同《考工·匠人》，此又一法也。




解明堂之制，東西九筵二丈

此二字衍文。


 九尺也。

當曰筵九尺，誤作二丈九尺。


 明堂東西八十一尺，

即九筵之數。九九八十一，推之即騶子天下之説。


 南北六十三尺，

七筵之數。○東西長而南北短，地球橢圓之形如此。


 故謂之太室。

此明堂之異名。




按：《伏傳》、《孝經緯》所言明堂位之廣狹，各有取義。伏以九雉象二萬七千里，緯以九筵象八十一州。丈尺雖殊，其即小觀大之意同也。合之《戴記》、《周書》、《考工·匠人》，莫不解説經誼，預擬隆規，以俟後聖施行。扼其大要，潤澤由人，豈姬公朝諸侯已實有此明堂乎？能知此義，則將來大同時代欲建明堂，以納方國之珍貢，起儒生而制朝儀，庶不至悠謬不知其源耳。興禮樂而翊贊皇猷，豈曰小補云爾哉！

顧傳記之説明堂者，誠不啻治絲而棼矣。其曰「周公朝諸侯之明堂」，則大小《戴》、《逸周書》也。其曰「頒朔明堂」，則《禮·月令》、《書大傳》也。其曰「宗祀文王之明堂」，則《孝經》與《緯援神契》也。有歷代異名之明堂，則《考工記》、《管子》、《尸子》是也。更有散見之文，則《晏子》、《孟子》、《韓詩外傳》是也。衆喙争鳴，淄澠淆混，其爲經説中一大疑案也久矣。故鄭君謂明堂十二室，又謂與太廟、路寢異實同制。蔡邕謂與辟雍、靈臺同處異名。又有謂明堂九室，隨時異處者。有謂天子大寢一、小寢五，而異其名者。有謂是三間九架屋子，合九室、十二室糅併爲一者。迷霧千年，莫覩天日。夫群言淆亂衷諸聖，傳記子緯根原聖經，經立大綱，諸家詳其細目。今考朝諸侯之明堂

即明堂位。


 出於《召誥》之攻位位成，頒朔明堂出於《皇道》篇之授時，

説詳《全球曆憲圖》。


 宗祀文王之明堂出於《召誥》之用牲於郊。

郊天祀上帝，乃宗祀文王於明堂以配上帝。


 此三大典禮，傳記通稱爲明堂，闡發經制，本甚明晰，後之解家隨文注疏，不於三大明堂審量其實用之所宜，乃欲牽連明堂諸説，合併一冶，或又與路寢之朝膠漆相混，

《伏傳》三門、三朝，其外曰皋門，次曰應門，又次曰路門。其皋門内曰外朝，應門内曰内朝，路門内曰路寢之朝。


 奚怪左支右絀，終覺矛盾哉！兹於《明堂位》之禮制既證説詳明矣，再旁徵頒朔明堂與宗祀文王之明堂，庶分道揚鑣，可免僨轅之患焉。

頒朔明堂，即《月令》之明堂，《皇道》篇「敬授民時」，所謂春暘谷、夏明都、秋昧谷、冬幽都，《禮·月令》説之以青陽、明堂、總章、玄堂，四時四方，其名不同，《伏傳》詳言之。其堂分布四郊，每方三室，大統之世頒行十二月十二正之時令，一歲而周。鄭君以十二室聚合於南郊，共爲一堂，未免舛誤，不能爲之諱也。

駁詳《四益經話》。




宗祀文王之明堂，見於《孝經》「周公祀之，以配上帝」者，

《鉤命訣》曰：后稷爲天地之主，文王爲五帝之宗。


 《援神契》曰：「明堂者，上圓下方，

文同《大戴》。


 八窗，

象八方。


 四闥，

象四方。○此一堂四門八牗。


 布政之宫，

當曰郊祀之宫。


 在國之陽。」

南郊。


 又曰：「明堂，文王之廟，蓋之以茅。

説同《大戴》。


 周公所以祀文王於明堂，以昭事上帝。」

《帝典》：「類于上帝。」


 據此，乃郊事上帝時以文王配，

《公羊》：自外至者無主不止。


 明堂即圜丘，

《禮記》：祀上帝于圜丘。


 故其形上圓下方，以象天地，非頒朔明堂與朝諸侯之明堂皆上圓下方也。説明堂者當分此三大典制解之，則涇渭别流，而康莊掉臂矣。然傳記之混合三大明堂，而轇轕不分者，莫若《大戴》也。今録其文而詳釋之。

《大戴·明堂》篇：

舊名《盛德記》。此篇多互文見義之辭，當審别之。


 明堂者，

或稱室，朝覲頒朔，皆不住宿妃嬪，故有堂無室。其云五室、九室者，則朝宿之所，如内之朝房亦稱九室也。


 古

即《尚書》稽古之古。


 有之也。

謂經制有之，非事實所有。


 凡九室，

下文二九四七五三六一八，即九室之方位，以中五爲明堂，餘八室招待八方伯，與《王制》朝宿邑同意。


 一室而有四户、

單扉曰户，四户者二門也。○一室如一州。大統一州方九千里，包方三千里者九，故一州又分四岳，以一室四户象之。


 八牗，

每户二牗、四户，則八牗如四岳、八伯。


 三十六户、

四九三十六，合中一室數之。


 七十二牗。

象一年七十二候，皇如歲以統之。○此言明堂位。




以茅蓋屋，

茅葉榦直上，取其由地達天。


 上圓下方。

圓象天，方象地。○此二句言祀上帝於圜丘之明堂。○《盛德》篇：天道不順，生於明堂不飾，故有天災則飾明堂也。




明堂者，所以明諸侯

統稱内外岳牧諸職。


 尊卑。

文同《逸周書》與《小戴記》。


 外

八州之外。


 水

外環以水，象海外。


 曰辟雍，

辟通璧，圓形象地球形圓。


 南蠻、

南方三外州，八蠻。○以下舉外十二州牧。


 東夷、

東方三外州，九夷。


 北狄、

北方三外州，五狄。


 西戎。

西方三外州，六戎。○此段説明堂位。




《明堂月令》：

此四郊明堂所以頒十二月令，即《吕覽》、《小戴記》月令明堂。


 赤綴户也，

南方色赤，萬物以盛。


 白綴牗也。

西方色白，萬物以成。○此言頒朔明堂。




二

坤庚從西南起。


 九

離丁南。


 四

巽丙東南。○以上爲三分之一。


 七

兑辛西。


 五

戊己中。


 三

震乙東。○此中一層如黄道素青黄。


 六

乾壬西北。


 一

坎癸北。


 八。

艮甲東南。○以爲黑道三州。○此即上文之九室，以中五爲朝堂，餘八室按八州方位爲八伯之行館。《伏傳》用此成數，爲四郊頒朔明堂，則每方三室，故九室，象九州。大而《洪範》爲九疇，《靈樞》爲九宫。小而《明堂位》則收縮爲九室。




堂

此中央會朝之堂。


 高三尺，

《周禮》：堂崇一筵，乃九尺。○一説堂高三丈。


 東西九筵，

《匠人》：周人明堂，度九尺之筵。


 南北七筵。

《孝經援神契》有詳説。○以上説明堂位。




上圓下方。

此句説郊事上帝之明堂。




九室，

八方八室，中央爲朝堂，共計九室，如《靈樞》九宫。或言室，或言堂，此爲互文，無異同。


 十二堂。

十二月爲六氣。此在辟雍水外，每方三堂，四方四裔居之，爲十二牧，象十二月、十二支，與《月令》明堂相似而不同。蓋此則分建十二處，彼則每方相連三堂也。


 室四户，户二牗。

此九室之户牗也。共三十六户，七十二牖。若十二堂，當云堂二户六牖，共二十四户七十二牖，象二十四節、七十二候。


 其宫

宫在九室之外。


 方

《立政》之方行天下，由此起點。


 三百步。

説同覲禮。○《主言》篇：百步而堵，三百步而里，與《穀梁》同。按：方里而井，明堂方廣一里，恰同一井字之面積，以會朝諸侯。皇居中央，八方來朝，正如井田之八家同井。推而大之，則三萬里之九州，每州方萬里，中爲皇畿也。若加外十二州，則每州六千里，縱橫亦方三萬里，皆由明堂方里之一井字以驗推之。此孔經一貫之旨也。今算術以方里爲方根，開方之法，從此起算，亦由小推大之經義也。○此説明堂位。




在近郊。

《伏傳》用九室之成數説，東堂距邦八里，南堂距邦七里，西堂距邦九里，北堂距邦六里，爲近郊明堂之詳文。○此句言頒朔明堂。




近郊三十里。

三十里較頒朔明堂遠矣。《詩》「我服既成」於三十里，「駿發爾私」終三十里，即謂於此會朝也。○此句言明堂位。




或以爲

又有一説。


 明堂者，文王

經傳文王多寄託。


 之廟也。

《孝經》：「周公宗祀文王於明堂以配上帝。」《伏傳》：「天下諸侯進受命於周，而退見文武之尸者，千七百七十三諸侯。」○此言郊祀明堂。




按：此篇糅襍三大明堂而合爲一傳，其初作傳之意，以爲經中綱領分明，同以明堂爲名，不妨集説一篇，以遺後哲。又因作傳者非一師，《大戴》總集其成，故不免參差錯襍。若據經制以立幖幟，此篇之文無不各歸部屬。自後儒以枝節説經，不詳核彼此之實義，輒欲一以貫三，勉强穿鑿，以致積謬沿譌，不啻群盲猜謎，是烏可以不辯！今於《明堂位》剖辯既明，又於頒朔明堂、郊祀明堂連類而及，不使珠襍魚目，庶幾三大明堂既識其命意之所在，又深察其制度之所宜，則諸家之説雖繁，而部居既别，剖決不難，可以鼎足三分，各安分地，無相侵奪矣。不然，《管子》、《尸子》、《考工記》、《孝經緯》等書所舉歷代異名，如神農曰天府，

此祀上帝之明堂。


 黄帝曰合宫，

此明堂位之異稱。


 唐曰衢室，有虞氏曰總章，

頒朔明堂。


 夏曰世室，

名同魯廟。


 殷人曰陽館，

當即《月令》之青陽。


 周人曰明堂，

周公明堂位。


 臚列名稱，金鐵合冶，混襍三大明堂，竟似往古徽稱之沿革，已令人如入五里霧矣，遑問其他哉！








尚書四鄰萬五千里分二十一州圖第四十一






經《帝謨》：欽四鄰。

四帝接壤爲四鄰。




禹曰：俞哉！帝

四鄰之一。


 光天之下，

光被四表，一帝一表。


 至于海隅

四海，四帝各占一隅。


 蒼生，萬邦

萬國方萬里，乃爲九州。


 黎獻，

《大誥》「民獻有十夫」，即十干分配内九州。


 共

統外州言之。


 爲帝臣，

内外岳牧同爲一帝之臣。


 惟帝時舉。

四帝分占四時　，舉用岳牧，如舜舉高陽八愷、高辛八元。○此句足補五紀歲月中之闕。




弼成五服，

十五服言五服，爲舉零例。


 至于五千。

方萬五千里，言五千亦爲舉零例。


 州

三千里爲一州。甸以内三服爲帝畿，鎮以内六服爲九州，藩以外六服爲外州。《周禮》：九州之外爲藩國，每帝方萬五千里，立二十一州。


 十有二師，

即《典》所謂十二牧，亦象月。


 外

《周禮》：外史掌達三皇五帝之書。


 薄四海。

四海即四表，每帝占一表。




傳《周禮·大行人》：九州之外謂之藩國。

藩服在九州外，合垣屏翰甯城共六服，三千里爲藩國。




馮相氏掌十有二歲、

歲星如皇統四帝。


 十有二月、

外十二州牧占十二支，象月。


 十有二辰、

日月所會謂之辰。


 十日、

内九州占十干，象日。


 二十有八星之位，

一方七宿。


 辨其序事，

四時，四序。


 以會天位。

地與天相應。




按：前之四帝、四鄰二圖，一於萬五千里内，以五服五千里爲一州，十五服爲九州；一於三萬里内均分四帝，各有八伯，引《左傳》二高、元愷、《吕覽》堯十子、

《孟子》云堯九男。


 舜九子以實之。顧僅有内九州，而無外十二州，僅有八州八伯，而無外十二牧。經制大統以十干配九州，以十二支配十二牧，共計干支二十二，分布於二十一州，每州六千里，《典》之二十二人，所以通於《内經》之五運六氣也。然大統由小而推，芥子粒粟，莫不具有須彌世界。如律吕候氣，一室之中，安排十二管，而地氣流通，八音協八風，一堂之内，金石齊奏，而神人以和。故干支之作用，在天爲日爲辰，

日月所會謂之辰。


 在地則五千里之大王，完備内外州之制。

每州千里。


 若以四帝均分，區劃四鄰，則一帝萬五千里。甸以内三服三千里爲一州，爲帝畿。鎮以内六服三千里，

故畿服皆有五百里之説。


 爲八州，爲八伯，爲八干。藩以外六服三千里爲外十二州，爲十二牧，爲十二支，象十二月。

本十六州，經不立十六牧，以與天道不符也。


 一帝如此，三帝從同，舉隅反三，理原一貫。故一帝、二十一州合成已二伯居中制外，是以二十二人特繫於《帝典》之末也。況四帝分四方，如四時月令：東方春，帝太皞；南方夏，帝炎帝；西方秋，帝少皞；北方冬，帝顓頊。四時四帝，以青、赤、白、黑之服色各王其方。而春主寅卯辰三月，其日甲乙；夏主巳午未三月，其日丙丁；秋主申酉戌三月，其日庚辛；冬主亥子丑三月，其日壬癸。夫日月著明，容光必照。普天一日月也，大地一日月也，四方四隅同此日月也，一方一隅同此日月也。春中寅卯辰三律，而九律之氣皆備；春王甲乙之木，而八干之位亦均。天地之道無所偏，帝之官制無不全，政化無不具。《周禮》五官所以用官聯，不用官屬也。此四分天下。《帝典》二十二人之全制，不過一方一隅之實驗，然因此悟彼，即小觀大，推之大同世界，莫不同然。泰皇首出四子，分司四仲，即四帝共戴一尊，故一帝二十一州閒居王與皇。高下損益之閒，乃經制必經之階級也。是以補敘之。








書經周禮小大分統表第四十二






《書經》


采録經文，以先小後大爲次。







《大誥》：天休于寧

《板》詩六畿，寧城爲東京。


 王，

《周禮》王畿爲西京。


 興我小邦周。

由春秋之小周，推爲全球之大周。




我有大事休，朕卜并吉。

卜即土圭相宅之形。卜建兩京於東西，故曰并吉、曰大事。




《康誥》：周公初基，作新大邑

非若舊周之小邑，故孟子有「大邑周」之説。


 于東國洛。

言東國，尚有西國。




《召誥》：旦曰：

與「公曰」、「周公曰」不類，當讀作「旦日」，猶言明日。


 其作大邑，

此西洛之大邑。


 其自時

大邑居中，統馭四時。


 配皇天。

上與天配。




《君奭》：在昔

猶典謨之稽古。


 上帝，割申

西方。○既營東國，又劃分西國。


 勸寧

東京寧畿。


 王

西京王畿。


 之德，其集大命于厥躬。

東西兩半球分建兩京，以承天命，斯爲大命。




《多士》：予惟時命有申，

西方申與東方寅相對。


 今

來今。


 朕作大邑于兹洛。

西洛，西京。○以上言將來之周，由小而大，肇建兩京。




肆爾多士，非我小國

小邦周。


 敢弋殷命。

追述舊小周之往事。




《無逸》其在高宗，時舊

舊殷。


 勞于外，爰暨小人，

舊殷國小，故稱小人。


 作其即位。

其在祖甲，不義惟王，舊爲小人。

舊殷小國。


 作其即位，爰知小人之依，

小國之君。


 能保惠于庶民，不敢侮鰥寡。

《召誥》：兹大國殷之命。

將來之大殷。




天既遐終大邦殷之命。

大殷爲方三萬里之皇，小殷乃方三千里之王。




《顧命》：敢敬告天子，

將來之天子。


 皇天

皇統全球，天包大地。


 改大邦殷之命，

非舊小殷。


 惟周

繼大邦殷者必爲大邑周。


 文武，

東文西武，二伯徽稱。


 誕受羑若，

馬曰：羑，道也；若，順也。○舊以爲文囚羑里，何以牽涉武王？


 克恤西土。

開建兩京，由東而西，其道順。○以上言已往之殷周小，將來之殷周大。




《酒誥》：越小大

由小而大。


 邦用喪，亦罔非酒惟辜。

罪也。




聰聽祖考之彝訓，越小大德，

《中庸》：「小德川流，大德敦化。」


 小子惟一。

《多士》：凡四方

統全球而言。


 小大邦喪，罔非有辭于罰。

皆藉口於刑罰未當。




《無逸》：嘉靖殷邦，至于小大，

由高宗小殷推及大殷。


 無時或怨。

但能嘉美靖安殷邦，民皆無怨。




乃變亂先王之正刑，至于小大民，

邦有小大，民亦有小大之分。


 否則厥心違怨，否則厥口詛祝。

《多方》：亦惟有胥伯

職掌土圭之官。


 小大多正，

大統有八正、十二正，小統剖分細目，其正益多。


 爾罔不克臬。

皆用槷柯測日。




《顧命》：柔遠能邇，

文同《帝典》。


 安勸小大庶邦。

庶邦小侯。




《文侯之命》：越小大謀猷，

《詩》爲猶。丕遠惟大猷，是經小猷以此例推。


 罔不率從。

小大皆從二伯之制。○以上彙舉小大之文。




《大誥》：洪

猶大也。


 惟我幼沖人，

後世後王。


 嗣

紹繼前代。


 無疆

《魯頌》「思無疆」，指大地球而言。


 大曆

全球七曆。


 服。

服與輻通，即輪輻。《易》「大輿之輹」，又幅
 


 。

《康誥》：王曰：嗚呼，封！

《伏傳》：「封惟曰若圭璧。」


 有敘

《周禮》畿服由近而遠，皆有秩序。


 時

四方四時。


 乃大明

大明生于東，日光遍

 照全球，日圓地球亦圓，故全球皆用土圭測日。


 服。

五服、六服、十五服。○以上言大之極。




《立政》：大都、

《左傳》：「大都參國之一。」《周禮》：「國畿千里。」


 小伯。

都之大者爲皇，小者爲伯，中包帝王二等。○以大包小，《周禮》據此作傳。







《周禮》


《書經》據衰而作，由王伯尚推皇帝，故先小後大。《周禮》爲皇帝專書，以大包小，故先大後小。







天官大宰之職：掌建邦之六典，

皇用六，統上下四方。


 以佐王

皇


 治邦國。

以邦國起官府、都鄙。




小宰之職：掌建邦之宫

讀作官。


 刑，以治王宫

讀作王官，即内官。


 之政。

小宰治内而不及外。




以官府

畿内。


 之六屬舉邦治：一曰天官，

上方，《帝典》羲公。


 其屬六十，掌邦治，大事則從其長，

服從于大宰。


 小事

小宰職司之事。


 則專達。

始得自專。


 二曰地官，

下方，《帝典》和公。


 其屬六十，掌邦教，大事則從其長，

以大統小，下同。


 小事則專達。

小不能兼大，下同。


 三曰春官，

東青，《帝典》羲仲。


 其屬六十，掌邦禮，大事則從其長，

合爲一統，春統於歲皇。


 小事則專達。

分爲東方，春氣主生。


 四曰夏官，

南赤，《帝典》羲叔。


 其屬六十，掌邦政，大事則從其長，

合則夏統於歲。


 小事則專達。

分爲南方，夏氣主長。


 五曰秋官，

西白，《帝典》和仲。


 其屬六十，掌邦刑，大事則從其長，

合則秋統於歲。


 小事則專達。

分爲西方，秋氣主收。


 六

《周禮》止五官，法五帝。小宰言六官，乃皇統全制。


 曰冬官，

北黑，《帝典》和叔。


 其屬六十，掌邦事，大事則從其長，

合則冬統於歲。


 小事則專達。

分爲北方，冬氣主藏。




地官大司徒之職：以天下土地之圖，

普天之下，莫非皇土。


 周知九州之地域

大九州方三萬里。


 廣輪

全地球形圓如輪。


 之數，

周圍九萬里。


 辨其山林、

西。


 川澤、

東。


 丘陵、

南。


 墳衍、

北。


 原隰

中。○以上五土，如今五大洲。


 之名物，而辨其邦國、

内八州。


 都鄙

外十二州。


 之數。

每州六千里。




小司徒之職，掌建邦之教灋。

小統司徒主教，大統司徒則代司空掌水土。




春官大宗伯之職：掌建邦之天神、

上。


 地示、

下。


 人鬼

四方。


 之禮，以佐王

皇


 建保邦國。

小宗伯之職：凡國之大禮，佐大宗伯。

大宗伯佐皇，小宗伯佐大宗伯，此大小所由分職。


 凡小禮掌事如大宗伯之儀。

《論語》「禮之用，和爲貴」，「小大由之」。




大司樂：以六律、六同、

即六吕，共十二，律吕分陰陽。


 五聲、

五方例。


 八音、

八方例。


 六舞

雲門、咸池、大
 


 、大夏、大濩、大武。大合樂。

地中，天地之所合也。




樂師：掌國學之政，以教國子小舞。

教小舞，當爲小司樂。




大胥：以六樂之會，

大司樂。凡六樂者文之以五聲，播之以八音。


 正舞位。

六舞。




小胥：掌學士之徵令而比之。

大師：掌六律、六同，以合陰陽之聲。

十二律吕，在地爲十二月、十二州。地球東西晝夜，春秋分陰陽。




小師：凡小祭祀、小樂事鼓朄。

朄，小鼓名。




大祝：掌六祝之辭，

皇統六宗，故用六祝。


 以事鬼

四方。


 神

上天神。


 
 。

下地


 
 。

小祝：掌小祭祀，將事，侯

候也。


 禳禱祠之祝號，以祈福祥。

凡事佐大祝。

凡内外小祭祀、小喪紀、小會同、小軍旅掌事焉。

所掌皆事之小者。




大史：掌建邦之六典，

與大宰所掌同。


 以逆邦國之治。掌灋以逆官府之治，掌則以逆都鄙之治。

小史：掌邦國之志。

大喪、大賓客、大會同、大軍旅佐大史。

事之大者大史掌之，小史佐之。




凡國之用禮灋者掌其小事。

夏官大司馬之職：掌建邦國之九灋，

九法，九州，象九天、九宫、九野。


 以佐王

皇


 平邦國。

小司馬之職掌：凡小祭祀、會同、饗射、師田、喪紀，掌其事，如大司馬之灋。

小司馬之權職，亦如大司馬，但疆域大小不同耳。




小子掌祭祀，

必是小祭祀。


 羞羊肆、

陳全體也。


 羊殽、

用解體也。


 肉豆，

切肉也。


 而掌珥

《秋官·士師》：凡刉珥則奉犬牲。


 於社稷，

諸侯祭社稷。


 祈於五祀。

大夫祭五祀。○所掌不及祀天地。




大僕：掌正王之服位，出入王之大命。

《書經》以寧畿、王畿兩京之命爲大命。




小臣：掌王之小命，

春秋兩京在千里之内。


 詔相王之小灋儀。

凡大事佐大僕。

職方氏：凡邦國

大統六千里，小統一千里。


 小大

先小後大，與《書》相符。


 相維，

大以包小，積小成大。


 王設其牧，

小統爲王牧，在三千里外。大統爲皇牧，在萬八千里外。


 制其職，各以其所能；

《董子》有大功德者受大爵土，功德小者受小爵土。大材者受大官位，小材者受小官位，如其能。


 制其貢，

《商頌》：受小共、大共。


 各以其所有。

《大行人》：九州之外謂之蕃國，各以其所貴寶爲摯。




形方氏：掌制邦國之地域而正其封疆，無有華離之地，

疆域連屬，無離絶之患。


 使小國事大國，大國比小國。

比，猶親也。《易·比》象曰：「先王以建萬國，親諸侯。」○小事大，則小屬於大；大比小，則以大統小。




秋官大司寇之職：掌建邦之三典，

輕典、中典、重典。


 以佐王

皇。


 刑邦國，詰四方。

小司寇之職：以三刺斷庶民獄訟之中。

《王制》：司寇聽獄訟必三刺，與此合。




大行人：掌大賓之禮及大客之儀，以親諸侯。

小行人：掌邦國賓客之禮，籍以待四方之使者。

當降於大行人，掌小賓之禮及小客之儀。




按：《莊子·逍遥游》：「小知不及大知，小年不及大年。」其説以鷽鳩、斥鷃、鵾魚、鵬鳥喻小知大知，以朝菌、蟪

 蛄、冥靈、大椿喻小年大年，誠以天地之閒，六合之内，疆輿之遠，曆數之長，有不可思議、不可限量者，若但據目力身世所經及者爲言，則苛細者以秋毫爲大，豈知泰山之尚小乎！計短者以殤子爲壽，豈知彭祖之猶夭乎！故鷦鷯一枝，而山林葱鬱；偃鼠滿腹，而河水汪洋。大言炎炎，小言詹詹，凡子氏道家者流，率本此義，以鬯玄風。奚爲若是嘵嘵哉！不知子家出孔聖之後，子部竊孔經之餘。經分大小、天人二派。如《詩》以《小雅》、《大雅》名篇，以小共大共、小球大球、小國大國爲辭，由人企天也。《易》以小畜、大畜、小過、大過、大有、大壯爲卦，以小往大來、大往小來爲辭，此天學之大小也。《書》則由王伯而帝皇逆推，由小而大，有《洪範》、《大誥》之篇。《周禮》爲《書》傳，就將來大統而言，順推，以大包小，有大宰、小宰諸職，此人學之大小也。經義有此派别，故諸儒之識大識小者亦以此建幟名家，如大小戴、大小夏侯

小夏侯詳章句，故大夏侯目爲小儒，破碎大道。


 是也。

説《詩》家因僞造大、小毛公之説。


 後失此旨，乃以叔姪分之。蓋自尼山授受，學不同科，儒有君子

文質彬彬，然後君子。《詩》「豈弟君子，民之父母」，《書經》「天子作民父母」。


 小人，德有大德小德。

《中庸》：「小德川流，大德敦化。」


 故子貢文章

《書》、《春秋》人學。


 天道，

《詩》、《易》天學。


 迥判淺深；顔淵仰高鑽堅，

言天學。


 猶樂善誘；

由人學以漸進。


 赤爲小相，

如《周禮》小史、小行人。


 異撰者獨契聖心；

曾皙天人一貫。


 遲爲小人，請稼者未知大化。孔聖之道，語大天下莫載，

六合以外之天球。


 語小天下莫破。

六合以内之地球。


 以此二派，遺餉後學。諸子爲其支裔，見仁見智，各極一偏。道家非毁仁義，

王伯學。


 而推崇道德。

皇帝學。


 儒家尊尚湯武，

王學。


 而鄙薄桓文。

伯學。


 學派分途，各有宗主，然上溯來源，則東沱西江，莫非岷山之所自出。循此階級，不難一貫。孰意晚學支離，力薄自畫，不是儒而非墨，即左荀而右孟，或嗤名法而淡黄老，或詡堅白而遁虚冥，或目莊列爲狂放寓言，迂誕恢詭。豈知異苔共岑，分枝同本，在當日僅如兄弟之析居，而後人乃挾門户之淺見！無隙挑釁，鬩牆鬬争，抑亦好事者爲之也。夫孔道恢宏，如天如海，大而八荒之外，小而方里之閒，巨細不遺。學有等級，行遠自邇，升高自卑。孟子曰：「孔子登東山而小魯，登泰山而小天下。」眼界心思之廣狹，即學問進步之程途。兹事體大，留待來兹。晏子謂累世

積累千萬世。


 不能殫其學，當年不能究其禮，誠哉是言也！

即專以《書經》而論，成康之世，實地不過三千里，小之至矣！上考夏殷，秩然不謬，尚推唐虞，則州方五千里，

弼成五服，至于五千州。


 九州必方萬五千里也。加《大戴》高陽、高辛四帝四鄰，共方三萬里，統以一皇，不亦大乎！迄於周公、成王分建兩京，劃割東西，寅申兩球，各有方三萬里之疆域。孔經聖化，充滿寰區，至此乃爲人學之極功。《書》中典制，法古則由皇帝而王伯，俟後則由伯王而帝皇，故堯舜爲後之堯舜，

説在《公羊傳》。


 有夏、有殷、

有讀作又。


 大邦殷、大邑周，乃將來大統之夏、殷、周，非已往小統之夏、殷、周也。小大之政治，宣聖特設之，以待其人而後行，是以師表萬世，而俎豆常新耳。若如舊説，則祖述之書，下儕於紀載之史，而記言記動，前代之陳蹟遺留，於兹二千餘年矣。三王不沿禮，五帝不襲樂，因革損益，變本加厲，泥於古者戾於今，竊恐《書》爲史筆，必與《秦會要》、《漢官儀》同歸於天演淘汰、人事革更之例。縱謂高文典册，可以傳世，顧《書》缺有間，尚不若馬、班、范、陳之詳，再後此而多歷年，勢將如《世本》、《譜牒》，消滅而無人過問。況《詩》比歌謡，《易》僅卜筮，《春秋》斷爛朝報，孔經無靈，不足寶用，廟食馨香，寖以斬絶，是可忍也？豈非説經瑣碎之咎乎！須知《書》之奥窔，小之可以治中國，大之可以治全球，迹其秩序，井然有小王之局，

方三千里。


 有大王之局，

方五千里。


 有百王之局，

各方三千里。


 有四帝之局，

各方萬五千里。


 有五帝之局，

各方萬二千里。


 有二帝之局，

均分東西兩半球。


 有三皇之局，

東西中，青素黄。


 有泰皇統一之局。

全球大一統。


 小大糾紛，星羅棊布，任世局之滄桑，莫不有適宜之典則。此孔子所以聖之時，宜其盧牟六合，而與天地無終極也，豈若夏蟲不知冰，井蛙不知海者耶！千百世後，大統之隆規，《書》早爲之借箸而籌。驗小觀大，其則不遠，美玉韞匵，待價而沽。故天生孔子，不但爲中國一隅之聖，殆將爲天下全球之聖也；既爲中國一時之聖，又將爲全球萬世之聖也。猗歟偉歟！夐哉！至聖矣！



注
 　遍：原作「編」，據文義改。



注
 　蟪：原作「惠」，據《莊子·逍遥游》改。








跋






鎔


 賦性迂拙，夙耳經學之奥，然卅年虚擲，不得其門久矣。前清乙未丙申閒，井研先生來主嘉州九峯講席，始負笈從焉。其時先生學通三傳，師説本諸《王制》，

鎔


 以《公》、《穀》、《左》巨帙汪洋，疑義繁賾，門户水火，鑽仰大難，欲趨簡捷之途，竊附專家之列，不揣緜薄，請事《書經》。爰先辨古、今之真贋，次察《書序》之羼增，二十八篇法象列宿，以爲道在是矣。迺進考全書之禮制，推求歷代之官儀，字句梳剔，章段區分，將期告厥成功。先生謂説經最重師法，淵源授受，貴有本根，否則柳絮隨風，浮游漫衍，郢書燕説，弊不可言。故《春秋》經，《王制》傳；《尚書》經，《周禮》傳。聖作賢述，傳習有由。若欲闢典謨之肯綮，當以麟經爲津梁，循序程功，毋容躐等。

鎔


 聞之，始基《王制》，鉤稽筆削，竊歎曏之急圖捷徑者，適以證其拙且迂也。若此者數年，素王褒貶，畢露端倪。閒因涉獵《周禮》，比櫛《書經》，封疆則五服、九服不同，計里則五千、九千不合，州制則九州、十二州相迕，

《禹貢》、《職方》州名互異。


 巡守則五載、十二載有差。《書》以和叔宅朔方，《周禮·冬官》等於史闕；《書》以司空主水土，《周禮·地官》掌以司徒；《書》之帝王在中國，《周禮》乃周知天下地域廣輪；《書》之三公無闕文，

《牧誓》、《梓材》、《立政》。


 《周禮》無司空，而司馬、司徒皆有大小名目。《書》於唐虞無司馬，《牧誓》始見明文，與夏官合。似《周禮》專爲周書也。禮稱虞官五十，夏官百，殷二百，周三百，與《周禮》符，似《周禮》真爲周書也。諸多枘鑿，安能如《春秋》、《王制》水乳交融乎？繇是區畫疆輿，溝通州域，如此者又數年，而《經傳九州通解》始成於戊申之歲，可不謂拙而迂乎！然一逕初闢，荆莽尚多，吾才既竭，頹焉欲罷。猥以庚戌會考，籤分長蘆，不戒薄冰，遽罹足疾，蹣跚旋梓，進襄國學。先生於皇帝疆域已刊三圖，積稿
 煩，囑令編輯。

鎔


 祗領之下，棼治亂絲，如魚入網，從衡奔突，不獲周行。然次第推揅，片紙隻辭，罔非至寶。匆匆數月，草草報命，繩尺糾駁，改易復陳，如此者數四焉，觕得以徐徐引緒，猶幸每一啟發，輒透玄微。先生又有《經話甲編》、《周禮新義凡例》以資臂助，慇懃蒐采，析彙别門，援經合傳，互證旁稽，屢遭疑難，日夜窮思，鬥角鉤心，難名苦況，莫非迂拙者之爲也。次年乙卯，《書經大統凡例》補綴成編，迄今丙辰，《疆域圖表》亦次完竣，而删削殘棄者，較成帙幾三倍之。所有二書矛盾諸條，均已融解，殆與《春秋》、《王制》同有經傳相得之美焉。雖凡立一義，嶄然新裁，要皆孔門之舊解也。温故服膺，披揀不暇，奚遑加損乎！《列禦寇》云：「吾脩《詩》、《書》，正《禮》、《樂》，將以治天下、遺來世，非但脩一身、治魯國。」此非仲尼之言耶！杏壇制作，下俟後聖，本有至誠前知之哲想，驗小推大之謨猷。無如海外阻絶，人莫覩地球之廣。西漢博士識其小者以適時宜，一切遠大之規，闕如不講。迨漢季發得《周禮》，竟莫知辟雍巡守之儀，乃欲以泥遠之小道出應大敵，降而愈趨，又欲以脩一身者推治天下。夜郞自尊，去聖益遠。故其後《周禮》雖立學，仍與《書經》别道分馳。時地限人，不免群盲説夢。今則地改闢矣，時已可矣，典制輿圖，兩相印證，天孫雲錦，離蹤巧合，殆於作經之心與述傳之意庶幾窺測萬一乎！昔日馬、鄭諸儒生不逢辰，範圍自蹙，不足深咎。禹、稷、顔子易地皆然耳。

鎔


 裵徊《書》恉，取道既迂，承先生之指授不爲不久，所成之以續貂者，三年以來，區區一編，不其拙乎！然發明大統規模，不自知量，期以之試用於將來，得毋與趙括兵書、房琯車戰竝以迂拙貽譏乎？夫《書經》、《周禮》之傳世也，知其不可而爲之，當日聖賢已拙也；不知其不可而仍爲之，當日聖賢又迂也。扼其大略，潤澤在人，自有不迂不拙者。興學至始皇而設博士，州牧至李斯而置郡守，夏時至漢武而改《太初》，服制至唐明而重母喪；經義由漸施行，推放四海，胥准此道。如果人存，何難政舉哉！顧

鎔


 則坐言不能起行，目爲迂拙，無所於辭。然《書經弘道編》、《周禮訂本略注》方若爲山一簣，如此者假之數年，始克蕆事，又不知若何迂拙焉爾！謹誌閱歷之艱，不忘師承所自。若夫鴻綱大義，具詳圖表之中。兩美二難，後先合轍，閱者可以周覽而知，毋庸贅也。民國五年丙辰季夏，樂山受業黄鎔自述。
















經傳九州通解



廖　平　學説　黄鎔撰楊世文　校點








校點説明



光緒三十四年戊申（一九〇八），門人黄鎔撰成《經傳九州通解》一書。根據廖平學説，綴輯經中廣狹疆域之語，以《春秋》、《王制》爲始基，以《尚書》、《周禮》爲竟境，一名《春秋王制尚書周禮聖域大小考》。卷首有李光珠序、黄鎔自序。以皇、帝、王、伯分大統、小統，闡發大九州、小九州之説。認爲群經之中，九州之説最繁難駁雜，而《春秋》九州，因孔聖垂經，故爲儒者九州，爲立平治之基礎。而《周禮》、《爾雅》、《王制》、《尚書》等皆有九州之説，異説參差，殊難統一。而漢唐經師各執一辭，以爲四代九州有沿革，或合幽、并、營爲十二州，實爲臆説。故作此書，以爲《春秋》九州，即《王制》方三千里九州，儒者本之立説，此即王統之九州。該書實爲《書經周禮皇帝疆域圖表》的雛形。今據光緒三十四年刊本整理。








李光珠序
 


注








經華先生與余同里同學，交最摯，時人有管、鮑之譽。嗣四譯主講九峰院，先後從遊，凡閱四五寒暑，先生治《詩》《書》，余治《春秋》。丁酉，先生登賢書，一試春闈不第，遂絶意科名，寢饋經誼，戞戞乎其獨造矣。壬寅，余領鄉薦，兩次汴聞報罷，留學東瀛，講求法政，凡經二載畢業，遄返都門，供職於民政部。旋膺省垣紳班法政學堂聘，歸任刑事部講課，時先生已由青神官學辭聘，歸主華美學堂經學課。二年，分任嘉中學堂國文科，一旦出其講義以示余，捧讀一遍，竊歎西風東漸，心醉者逐末忘本，先生獨能窺孔教底藴，由一經以通各經，由小統以至大統，頗能發明宣聖爲萬世立法之遺，而又本周秦諸子之師説，糾正漢唐以下之謬誤，不獨親炙者聞所樂聞，即一時文人咸以先睹爲快，是真能保全國粹者也。余因促付梓，以公諸世。李光珠序。



注
 　李光珠序：原無標題，校點者加。








黄鎔自序
 


注








中國者，文明發達最早，饒有學問之國也。夷考古籀、篆、隸之遞變，方牘、竹桼之流貽，二酉積軸，四庫萃珍，載籍極博，要以孔經爲純粹之祖學。迺邇來論者謂孔經範圍僅在中邦，不能徧及全球，即其道不能推行海外。噫，是言也，殆將奪尼山之俎豆者也！竊以宗孔之彥，胥當力袪其説，一雪學戰之恥。

鎔


 從遊四譯先生十餘年矣，經傳義例，麤識耑倪。洎乎晚近，沃聆緒論，得悉皇帝王伯之宗旨，遠近天人之梗概，爰掇經中廣狹疆域之略，以《春秋》、《王制》爲始基，以《尚書》、《周禮》爲竟境，一經一傳，相得益章。參以載記、子史諸家之碻證，既得經義宏廓之規模，亦明經旨貫通之關鍵。可見孔聖生知，當日車馬周遊，略一流覽，即能推測世界，以垂爲經。故地員見於《大戴記》，地動見於《考靈曜》，皆立論在二千年以前。迄今地球圖出，咸服先見之明。則大小九州之藴藏於經而未經抉發者，亦奚足怪！從前海航未通，儒者囿於所習，僅就中國一隅解説六經，其小之也固宜。今則彼一時，此一時也，倘再於孔經藴火不能發洩，奚啻守寶藏而憂貧窶哉！

鎔


 不敏，願與有志争光學界者共事於斯。顧以區區之一得，揆諸四譯之經派，不過稊米於太倉，礨空於大澤焉耳。光緒戊申之秋，樂山黄鎔自序。



注
 　黄鎔自序：原無標題，校點者加。








《春秋》《王制》《尚書》《周禮》九州疆域大小考



群經之中，最緐難而駁襍者，九州之説是也。《春秋》九州，冀、兖、青、徐、揚、荆、豫、梁、雍，

雍爲王畿，八州主以魯、衛、陳、鄭、蔡、泰、楚、吴八伯。


 此孔聖垂經，所謂儒者九州，以立平治之基礎者也。乃《周禮》去徐、梁，加幽、并，《爾雅》去青、梁，加幽、營，則以内外分殊矣。而《王制》言州方千里，《書謨》言州五服五千里，《周禮》九服方九千里立九州，

職方氏。


 則以方三千里爲一州，九畿

大司馬。


 方萬八千里立九州，則以六千里爲一州，合二萬七千里爲九州，則州九千里，三萬里爲九州，則州萬里。異説參差，殊難齊一。漢唐經師，或以《職方》爲周，《爾雅》爲殷，《禹貢》爲夏，《皋謨》爲虞，以爲四代九州有沿革，或合幽、并、營爲十二州，皆臆説也。又或隨文解釋，分經作注，不求通貫，諱短藏拙，何嘗不可。但《周禮》九服、十五服記里不殊，廣狹有異，而方九千里外又曰蕃國。

大行人。


 一經之中，疆輿靡定，何以爲法於後世？況《禹貢》九州與《周禮》、《爾雅》不符，解經者無所遵守，致用者何所折衷？經制既不免游移，施行必多所阻礙。經學中少人材，大都職是故也。今審《春秋》九州，即《王制》方三千里九州。儒者本之立説，此王統之九州也。列圖如左：




按：《王制》九州方三千里，統以一王，豫居中州，爲王畿，八州環拱，八伯分司，各以其屬屬於二伯。《春秋》桓、文爲二伯，魯、衛、陳、鄭、蔡、秦、楚、吴爲八伯，是爲經傳相符。《尚書》爲皇帝之學，治奏平成，先以九州啓宇，爲九宫、八風所祖。迨四凶化四裔，乃置外十二州，以法十二月、十二支，爲六氣，又爲六合。《典》曰：「肇十有二州，咨十有二牧，封十有二山。」《謨》曰：「州十有二師。」以方五千里爲一州，故曰「弼成五服，至于五千州

 」。《周禮》爲其師説，所以公封方五百里者，其州必五千里。《春秋》與《王制》同止三千里，不作五千里者，以三千爲三萬之起例，驗小推大，由三千里以推三萬，故《王制》詳《春秋》之典，《周禮》説《尚書》之制，小大不同，互文見義，此《禹貢》所以不可作爲儒者之九州，儒者之九州斷以《王制》《春秋》爲據也。《爾雅》《職方》均於内州舉其七，其幽、并、營乃外十二州之三，羽、崇、三危乃十二山之三，錯舉見例，本與《尚書》四岳十二牧相符，非殷周之州制也。今以五運六氣分作内九州、外十二州圖二：




按：五運六氣之説，出於《黄帝内經》：甲己之歲，土運主之；乙庚金運，丙辛水運，丁壬木運，戊癸火運。《素問》五日爲一候，三候爲一氣，六氣爲一時，所謂氣運，本按十干、十二支分布之方位言之，是爲皇帝大統寄託之規模。故《内經》之黄帝當爲皇帝，改爲黄帝，乃囿於習見、未能深考者所爲也。内九州、外十六州，合爲二十五州，即《周禮》二十五民之所本。皇帝外州只言十二者，以方千里爲一日，三十度爲一月，三百六十度合爲十二月，依北斗轉運，爲氣化所至。《史·天官書》：「斗爲帝車，運於中央，臨制四方。」是也。皇帝巡狩，政化覃旉，取象北斗，周運無疆。考《周禮》，大司徒周知九州之地域廣輪之數。夫九州而曰周知、周徧也，必指大九州而言。廣輪，謂地形廣圓如輪，今東西兩球圖是也。

大九州實地當在北半球。


 又以土宜辨十二土、十二壤之物，即十二外州之義，皆由内及外之辭也。職方氏掌天下之圖，天下之地，乃辨九州之國，此皆統舉全球之辭。是《周禮》本詳三皇五帝大統之制，凡以三五立説者，象三才三皇、五方五帝；以八九立説者，象八方、八州、九州；以十二立説者，象外十二州。

如大司樂、大師、五聲、八音、六律、六同之類。


 馮相氏掌十日、十二月，辨其敘事，當爲干支分方之起例。推之月令，以八干别四時，

如春日甲乙之類。


 以戊己居中，象二伯，以十二律通十二風，此用干支於時令，已寓中央、四方之意。又《史·天官書》甲乙丙丁，江淮海岱也。戊己，豫州河濟也。庚辛華山以西，壬癸恒山以北，則明明以十干分布四方。故《皋謨》辛壬癸甲爲北方四侯之符記，其乙丙丁庚在南方者，可以例推。知此，則《易》之八卦於《説卦》有明文者，

如「帝出乎震，震，東方也」一段。


 固方位顯著，以之充滿寰區，自與樂之八音、八風水乳交融者也。但坤不言西南之卦者，則同於《禹貢》西南不列州之意。是《易》卦可大可小，小之在中國九州，以坤當豫爲中州行都，大之在全球大九州，彌綸宇内，凡此大綱小紀，肇始於孔經，發明於傳記子緯諸書者，不啻散珠滿地，得此金針，可以一貫矣。須知孔經制法，將由治國以平天下，故於王之小統，建八州、八伯，

《王制》是也。


 寔之以春秋之魯、衛、陳、鄭、蔡、秦、楚、吴。於皇之大統無以名之，故《易》演八卦，配以樂之八音。

説見《白虎通》。


 於小統之外十二州，見幽、并、營之三，於大統無以名之，因借樂之律吕，用十二支辰取象外十二州。

《周禮》十二辰、十二風之類是也。


 凡此宏規偉制，寄寓於《易》象、音樂之中，其借一切名目字樣，以辨别方位者，正如今算學代數之法，借用干支爲符號之類，而孰知其法實本原於孔經乎？

是故王統九州方三千里，《王制》定其制，《春秋》證其實。姬周爲王，疆宇明著，故九州繫於《春秋》。若等而上之，方三千里當爲帝之一州，

《禹貢》冀州包舉梁、岐、岳、衡、島夷，鄒衍謂中國神州内有九州是也。


 帝統九州，則方九千里，再等而上之，方九千里當爲皇之一州，

《周禮·職方氏》九服是也。


 皇統九州，則方二萬七千里。此由一生三，由三生九，九九相乘，經傳多有此制。如《王制》天子三公、九卿、

二十七大夫。


 八十一元士，《昏義》天子三夫人、九嬪、

二十七世婦。


 八十一御妻；揚子《太玄》三方、九州、

二十七部。


 八十一家；《戴記·易本命》天一、地二、人三，三三而九，九九八十一是也。今仿三九倍乘之例推之，列帝統方九千里之圖：




帝統九州方九千里以八王爲八伯圖






《詩》云：「王于出征，以佐天子。」

指帝而言。


 又曰：「王于出征，以匡王國。」

指方三千里九州言。


 故治國爲王學，平天下爲皇帝學。「普天之下，莫非王土」，則王當讀作皇。古王、皇通用，當詳文義以釋之。凡疆宇小者爲王，規模大者爲皇，不宜但據字面，以致王皇無别，小大不分。

考《史記》鄒衍：「儒者所謂中國者，於天下乃八十一分居其一分耳，

上之帝統圖居其九分，惟《王制》九州圖始居其一分。


 中國名曰赤縣神州。赤縣神州内自有九州，禹之序九州是也，

指王言之，非《禹貢》也。


 不得爲州數。中國外如赤縣神州者九，乃所謂九州也。

即帝統方九千里。


 於是有裨海環之，人民禽獸莫能相通者，如

 一區中者，乃爲
 

注



 一州。

以帝統方爲一州。


 如此者九，

皇統方二萬七千里是也。


 乃有大瀛海環其外，天地之際焉。」

即今全球之洋海。


 齊鄒衍之説如此，史公謂其先驗小物，推而大之，至於無垠，九州之論是也。再列皇統方二萬七千里之圖，即鄒衍大九州圖：




衍值炙輠、雕龍衆説争鳴之日，因爲大九州之説，當日聞者目爲誕妄，史公且詬其宏大不經，漢唐以來，均莫測其實際，迄今地球圖出，乃覺衍説不謬，衍豈生知者耶？考衍爲齊人，齊魯之間，孔教盛行，戰國之初，距春秋百餘年耳，尼山制作，推闡王制，特於《尚書》、《周禮》創立皇帝俟後之規模

 ，弟子諸儒本師説以傳授，故《公羊》言大一統，衍乃説大九州，蓋得孔門之經説也。

兹曷爲以五帝分五方也？按：五帝之説，常見於經傳子緯。《易·繫》以庖犧、神農、

即炎帝。


 黄帝、

即軒轅。


 堯、舜爲五帝。《大戴·五帝德》以黄帝、顓頊、帝嚳、堯、舜爲五帝。

《本紀》、班氏《禮樂志》俱同。


 《尚書大傳》以伏羲、神農、少昊、顓頊、黄帝爲五帝。

《月令》於伏羲稱太皞，餘與《淮南·時則訓》同。今之《周禮·小宗伯》、鄭注之《靈威仰》等五帝則爲天帝，而非人帝。


 《左·昭十七年》郯子稱黄帝、炎帝、共工、太皞、少皞，復舉顓頊，

共工以水紀官，《月令》冬帝顓頊。


 以共工併顓頊爲五帝。又陳太皞、

東春。


 鄭祝融、

南夏。


 衛顓頊，

北冬。


 《定四年》魯少皞，

西秋。


 舉四方之虚，合於《月令》四時。

凡所稱五帝名號，同異互見，敘史者采諸經傳，臆度洪荒，或以堯舜爲五帝之二，或於堯舜之外，序列五帝於前。不知唐虞之世，據孟子云，洪水氾濫，草木暢茂，禽獸逼人，真爲狉獉時代。中古如此，前古可想矣。《尚書》《典》《謨》《禹貢》之文明，皆出自孔子之手。

宰我曰：「夫子賢堯舜遠。」


 故《大戴·五帝德》宰我曰：「請問黄帝人耶？抑非人耶？」子曰：「予，禹、湯、文、武、成王、周公，可勝觀耶？」

意謂但考三王，勿談五帝。


 如上古實有五帝，宰我胡爲疑之？自史公《本紀》以黄帝、顓頊、帝嚳、堯、舜爲五帝，

根本《戴記》。


 後學因而信之。然史贊明云「其軼時見他説，非好學深思，

古無五帝，當考時事，深思其理。


 心知其意，

知爲五方符記，孔經俟後寓言之意。


 難爲淺見寡聞道」，是史公本取經説，擇尤雅者論次之，謂王之上有五帝也。後之史家踵事增華，

班氏《人表》列五帝於帝嚳前。


 逐末忘本，因信五帝爲實爵。夫人邪非人，宰我辨之，今如直信爲五方之君主，在上世已分王五大洲，有是理乎？

或以爲世代之遞嬗，亦姑爲附會耳，況五行遞王，

西人多疑五行之説，中國人胡爲深信不疑。


 即《月令》之時序。三皇肇始，又三統之語增。兹推廣衍説，以五帝爲分區記方之名目，如算學、代數之用支干字樣，則經旨顯，孔義明，史疑釋，衆解通，願與好學者共證之也。

今全球就山川水土形勢判别爲五大洲，此經傳中五帝天然之位置也。亞洲自古稱中國，是宜合印度爲中央黄帝之所司。澳洲兼南洋各島，爲東方大皞之所司。非洲爲南方赤帝之所司。南北美爲西方少皞之所司。歐洲兼露西爲北方顓頊之所司。分方定位，適合自然之地勢，故《周禮》「惟王建國，

王當讀作皇。


 辨方正位」，其或前知之聖人，預測天然生成之五大洲乎？五帝分司，黄帝居中，亦爲皇帝。黄、皇音近相通。

《内經》之黄帝當爲皇帝。


 舊説黄帝寄王四季，

每方十八日。


 即巡游四極之意。黄帝分疆畫井，即分州畫野之模。《孟子》「中天下立，定四海民」是也。四方四帝，如《尚書》四宅羲和、仲叔，《月令》四時之帝，《詩經》邶風之四風。小而言之，則如《春秋》魯、鄭、秦、楚，《詩經·嵩高》四篇，《禹貢》岱、衡、華、恒，《鄭語》四國，若此者，要皆孔聖先知，讖言遺後，以俟驗於來兹者也。故夫禹州歷秦漢而疆輿始備，夏時至太初

漢武年號。


 而寅正始行，州牧至始皇而立郡縣，興學至漢武而設博士。三年喪服之條，孟子時而未舉；皇帝大統之制，地球出而始明。凡屬後王所法，莫非前定之言。《論語》「百世可知」，《中庸》「待人後行」，《公羊》「制《春秋》以俟後聖」，

獲麟傳。


 是孔經真爲千百世後平治之藏珍，必至其時而始顯者也。後世解經之儒，將欲尊孔以立説，既不疑於禹州夏時之後驗，又何疑於五大洲之五帝哉？

鄒衍海外九州之説，至今日始驗，學者求其故而不得。四譯先生以爲經説，引《大行人》九州爲證。或又以孔子先知爲嫌。案先知乃聖神常事，百世可知，至誠前知，古有明訓。宋元以下儒生，乃諱言前知。然所謂前知，不過休咎得失、卜筮占驗之瑣細，非謂大經大法、先天後天之本領也。如以爲孔子不應知，鄒衍又何以知？他如地球四游，瀛海五山，海外大荒，與夫緯書所言河圖、洛書之事，何以與今西人説若合符節？彼讖書占驗之前知，如京、郭之流，固不足貴。若夫通天地之情狀，洞古今之治理，何嫌何疑，必欲掩之乎？爰列皇帝六圖，以明孔聖前知、經義俟後之理。




帝制第一圖


九服方九千里爲九州










按：皇輻方二萬七千里，分爲九州，每州得方九千里。此方九千里内立九州，則每州得方三千里。《王制》千里一州，九州共方三千里，此方三千里之九倍，適爲方九千里。故知此方九千里立九州，每州適爲方三千里。又《周禮·職方氏》云方五百里一服者九，是經明示方九千里一州之制。鄒衍云「儒者九州只得大九州八十一分之一」。所謂「儒者九州」，即《王制》九州方三千里；所謂八十一倍儒者之九州，即皇輻方二萬七千里也。兩兩相較，故知皇輻九州内之一州，適爲方九千里；方九千里内之一州，適爲方三千里。方三千里爲王制，方九千里爲帝制。王制爲帝制九分之一，是知方九千里内立九州，每州適得方三千里也。後儒不知，遂附會《王制》爲周初之制，《周禮》爲成周之制，其亦不善讀書之過歟！

《周禮·夏官·職方氏》：「乃辨九服之邦國，方千里曰王畿，其外方五百里曰侯服，又其外方五百里曰甸服，又其外方五百里曰男服，又其外方五百里曰采服，又其外方五百里曰衛服，又其外方五百里曰蠻服，又其外方五百里曰夷服，又其外方五百里曰鎮服，又其外方五百里曰藩服。」

《秋官·大行人》：「邦畿方千里，其外方五百里謂之侯服，歲一見，其貢祀物。又其外方五百里謂之甸服，二歲一見，其貢嬪物。又其外方五百里謂之男服，三歲一見，其貢器物。又其外方五百里謂之采服，四歲一見，其貢服物。又其外方五百里謂之衛服，五歲一見，其貢材物。又其外方五百里謂之要服，

要包蠻、夷、鎮三服。


 六歲一見，其貢貨物。九州之外謂之蕃國，世一見，各以其所貴寶爲摯。」

按：《職方》自侯至蕃詳載九服全文，《大行人》則謂蕃在九州之外，

蕃文即藩。


 明明九服至鎮截止，爲帝之九州，即皇之一州。若如此者九，共計方二萬七千里，則皇之九州備。其外每方千五百里，共方三萬里，是爲九州外之蕃國。《大行人》所以改藩服爲蕃國，特標題之於九州外者，謂帝九州加九倍，即爲皇九州也。鄒衍之説，實從此出。故九服爲帝制，九畿爲皇制，名目各别。

每服五百里，每畿千里。


 大行人以要統蠻、夷、鎮三服，内六服王、侯、甸、男、采、衛，外六服即《板》詩藩、垣、屏、翰、寧、城，而蠻、夷、鎮適居其中，故三服爲要服，如人腰一束，上下有服，共計十五服，

服與輻通。


 當今之半球，合併全球爲三十輻。《考工記》輪輻三十以象日月，《戴記》三十輻以象月是也。以九立算，由小推大，帝之九州方九千里，即由王九州方三千里九倍加數。




鄒衍爲《周禮》師説


録四譯《地球新義》一段







《爾雅》之四荒四極，《淮南》之八紘八極，與鄒衍之談天，皆爲《易》、《詩》海外九州、帝道大一統之舊義，爲經學之微旨，以證《夏書》與小一統之經，則不免方枘圓鑿，以説大一統之義，所有宏綱巨領，正可藉《周禮》爲蒿矢。蓋六藝中本有大統、小統二派，三代以後，德不及遠，博士經師囿於見聞，專述禹州，如《公羊傳》以大一統解「春、王、正月」，而篇中版宇實義，止云王者王三千里，天下諸侯一千七百國，《詩》《禮》各家莫不同然，而其軼聞，往往見於他書。如鄒衍、《爾雅》、《淮南》其明著者也。諸儒生今學將衰之後，病其謹小，不滿經義之量，因《周禮》新出，遂博采異聞，欲求相勝，收殘拾墜，以復舊觀，其致力甚勤也。但孔子法帝、法王，本有二派，先師以《禹貢》徧解群經，與浮海居夷、莫不尊親殊爲不合。而古學家不知大一統之制，由小而推，《春秋》制度專詳禹州，乃以廣大之説强附内制，變五服爲九畿，改五千爲萬里，指丘垤爲泰山，未免遺譏耳。以鄒衍之法推之，將來合《禹貢》九州爲王畿，於五大州分建八伯，王畿世禄，八州封建，畿内三公，如采地方百里，未免不足。而海外八州，每州約方廣爲六千里，現在各國都鄙，星羅棊布，將來雖大一統，亦不能過於削奪，每州所建之牧，即使方五百里，亦殊嫌其小。小統方千里爲州，大統方五六千里爲州，兩相比較，其大由十倍，上或二三十倍不等。始以十倍推之，則州牧所封，當爲三百一十六里，爲千乘閒田，千乘開方當爲千里，萬乘開方爲三千六百里，十分之一，截長補短，由此推春秋之世，未當其時，經傳如確鑿言之，不免與鄒衍同譏荒誕，故僅就目見實行之禹州立王畿，建八伯，設十二牧以爲標準，化小爲大，加以十倍之法，即可推行。衍之説由九州以推八十一州，推行品格與《周禮》古説，雖不合於古而合於今，雖不合於《春秋》，可取方於《詩》、《易》，所謂萬國萬里，九畿五百里封建者，求之《禹貢》則嫌其有餘，求之全球則反嫌其不足，故曰古《周禮》之説者，大一統之嚆矢也。論者因其與《周禮》不合，謂皮之不存，毛將安附。今欲廣大一統之義，取鄒衍之説以爲綱領，即録其説以爲節目，發明各經地統全球制度，雖未足以盡其量，古義實墜，存者無多，披沙檢金，往往見寶，固大一統不可廢之説也。




帝五分萬二千里圖









《尚書·吕刑》屬於五極咸中有慶


五極，皇極在中，配以四方之極，合爲五。







《洪範》：「五，皇極，皇建其有極。」又：「無偏無陂，遵王之義；無有作好，遵王之道；無有作惡，遵王之路。無偏無黨，王道蕩蕩；無黨無偏，王道平平；無反無側，王道正直。會其有極，歸其有極。」




《爾雅》：東至於泰遠，西至於邠國，南至於濮鉛，北至於祝栗，謂之四極。

按：四極，天人同名。《尚書》五極，指地輿言；《爾雅》、《楚詞》則爲天學，同名四極矣。

案：《淮南子》、《山海經》及《逸禮·明堂月令》篇，皆與《尚書》同言五極各司一萬二千里之制，説經家莫得其解。今仿《周禮》五官之例，將皇輻方二萬七千里内分爲五分，使五帝各主其一，由是春官太皞主東極，司方一萬二千里，其地多川澤，其動物宜鱗物，其植物宜膏物，其民黑而津。夏官祝融主南極，司方一萬二千里，其地多丘陵，其動物宜羽物，其植物宜覈物，其民專而長。秋官少昊主西極，司方一萬二千里，其地多山林，其動物宜毛物，其植物宜皂物，其民毛而方。地官顓頊主北極，司方一萬二千里，其地多墳衍，其動物宜介物，其植物宜莢物，其民晳而瘠。天官黄帝主中極，司方一萬二千里，其地多原隰，其動物宜臝物，其植物宜叢物，其民豐肉而痺。此《周禮》及《大傳》諸書之明文，即皇輻實有五帝分主之説也。又考每帝所得之方一萬二千里，適爲方千里者一百四十四，立九州，每州得方四千里，又爲方千里者一十有六，合五帝共得方千里者七百有二十，方千里自乘得萬里，以七百二十較二萬七千里少九，

方二萬七千里爲方千里者七百二十九。


 此爲零數，故知五帝分方二萬七千里，每帝亦能得方萬二千里，而無須乎方三萬里之版圖矣。又鄒衍以九起算之大九州，每州適得方九千里，以此方二萬七千里九分之，得每州方九千里，五分之，得每州方萬二千里。是知皇輻所在，以九州分之者，象八卦九宫；以五帝分之者，象五方五土。而鄒衍所云，殆亦與諸書相合耳。外如《詩》之《民勞》五章，一言京師，四言中國，及《周禮》之所謂五物等類，皆可編入五帝分主皇輻之制。觸類旁通，則經義自無難解之處矣。




帝制第三圖






按：《帝謨》「弼成五服，至于五千州」，《禹貢》云「五百里甸服」至流云云，皆以五百里爲一服，五千里爲一州，一州得方千里者二十五，此以五起算之法，故《周禮·地官·大司徒》及《夏官·職方氏》均云諸公封方五百里，意謂必方五千里一州，而後公始能封方五百里，亦猶《王制》方千里一州，而公始能封方百里之意也。《周禮》皇輻方三萬里，四帝分主之，每帝得方一萬五千里，此方一萬五千里内準《尚書》二十五州之制，得三千里一州者二十有五，每帝得方三千里者二十有五，則四帝當得方三千里者百。方三千里爲王幅，則皇幅方三萬里内，共得王幅者百。古稱孔子道貫百王，即指此而言也。《尚書》云「共爲帝臣」，《論語》云「帝臣不蔽」，亦即指此每帝統二十五王而言也。又自此方萬五千里之中心，照《禹貢》五百里一服分之，則四帝各得十五服，即《周禮》九服，合《板》詩六服之數也。合四帝，則四方當得五百里一服者三十一服爲一畿，與方三萬里内四方各十五畿之制相合，故知《尚書》所云五千里一州、五百里一服，適爲四帝平分皇幅方三萬里之制也。今欲於此方一萬五千里内立九州，則每州得方千里者二十有五，得方百里一服者十，四帝合得三十六九州，與周天三百六十度之數相應。凡初創必嚴内外，故立二十五州，分内九州、外十六州，内九州爲中國，外十六州爲夷狄。及至大同時，内外不分，故捐此二十五州之制，共立爲九州。此經義進野蠻爲文明之法，治經者不可不先知之也。

按：《尚書》爲經，《周禮》爲傳，亦猶《春秋》之於《王制》。考《周禮》出西漢之末，其初本名《周官》，即《移書》所稱之《逸禮》，《藝文志》謂《禮古經》出魯淹中

里名。


 者是也。追溯其原，當爲孔門推演《尚書》皇帝官制之作，與《禮記·王制》同出一源。以其畿服廣輪，規模宏遠，不合中國地勢，以後西漢博士但據《王制》以説經，故《周官》遂爲逸編。然七十弟子師説淵源，轉相授受，至於周秦之間，鄒衍得以本之立説。其言神州合於《地形訓》，蓋明明由《王制》推而大之也。今就《春秋》考之，三服三千里，《尚書》以方五千里爲一州，則爲内九州、外十二州之制。舊以《禹貢》爲指中國言，今考崑崙弱水本包全球而言，儒者九州但借用其名，而大小各異。冀州包舉梁、岐、岳陽，即神州一州之説。導水之河、漢、江、淮皆入東海，惟三危黑水入南海，已不在中國境内。其曰「東漸于海，西被流沙」，尚與《王制》相符，而朔南不言疆界，聲教必訖四海，寔有開通全球之意。況「九州攸同」者，謂皇帝之九州，與禹之九州相同，即衍所謂「如神州者九」、「如此者九」也。「外薄四海」者，

《貢》亦云「四海會同」。


 謂九州之外四方邊海，即衍所謂裨海環之，大瀛海環其外也。然則衍蓋推闡皇帝之經制，而自合於《周禮》，故《尚書》者皇帝之經，《周禮》者《尚書》之傳，亦猶《春秋》之於《王制》也。況《禹貢》「庶土」，即《周禮》之「五土」、「十二土」、「十二壤」。《洪範》「五，皇極，皇建其有極」，即《周禮》之「惟皇建國，以爲民極」。《帝典》「十二州」、「十二山」、「十二牧」，即《周禮》之「十二月」、「十二辰」、「十二風」。其他《尚書》之旨，由小推大，更有與《周禮》訢合無間者，是以衍據禹州立言，充其量則以《周禮》爲究竟也。今以《周禮》證衍説，明文秩然詳備，而《書》旨實爲之嚆矢。亦足見《尚書》與《周禮》固始終相貫，而若合符節云爾。




皇制第四圖


二萬七千里爲九州。










《周禮
 

注



 ·秋官·大行人》：「九州之外謂之蕃國，世一見，各以其所貴寶爲摯。」「王之所以撫邦國諸侯者，歲徧存，二
 

注



 歲徧頫，五歲徧省，七歲屬象胥，諭言語，協辭命，九歲屬瞽史，諭書名，達聲音，十有一歲達瑞節，同度量，成牢禮，同數器，脩法則，十有二歲王巡守殷國。」

按：此圖每州方九千里，内容九服，即帝之九州，如帝制第一圖。如此者九，共方二萬七千里，爲皇之九州，即鄒衍九九八十一之大九州。《周禮·職方》九服，每服五百里，併内王畿，共計方萬里。《大行人》以要包蠻、夷、鎮，明文僅有六服，而另提蕃國在九州外，明明以九服九千里爲一州，照數開方，必二萬七千里，始備九州之數。不然，《大行人》所舉之六服，即《職方》之九服也。如謂大統九州止於九服，則下文「十一歲達瑞節，十二歲王巡守」者，

王當爲皇。


 豈在九千里内乎？況蕃國世一見，大約三十年，以較要服之六歲一見，其遐邇可以例推也。故九服數至鎮方九千里，即衍所謂「如神州者九」也。以九服爲皇一州，由一生三，三三而九，共方二萬七千里，即衍所謂「如此者九」，斯皇之大九州也。地球周圍九萬里，直徑三萬里，以此二萬七千里之九州，尚不能充滿三萬里之面積，每方餘一千五百里，是爲《大行人》之蕃國。所謂九州之外者，謂在大九州外也。蕃如藩籬，義取外衛。藩服明云五百里，蕃國則不以里計，竟以大九州外，凡邊徼廣延之地，皆可以蕃國統之也。

以下皇第五圖説，則以九畿合《板》詩數之，鎮爲内九州，蕃在外州。







皇制第四圖説



按：聖人作經，天道、人事每互相起發。如皇輻方一萬七千里，内立九州，則每州適得方九千里，此亦九字起例也。考天道以九起例者甚多，如《素問·天元紀大論》以干支配年，

甲己之歲，土運統之；乙庚之歲，金運統之；丙辛之歲，水運統之；丁壬之歲，木運統之；戊癸之歲，火運統之。又：子午之歲，上見少陰；丑未之歲，上見太陰；寅申之歲，上見少陽；卯酉之歲，上見陽明；辰戌之歲，上見本陽；巳亥之歲，上見厥陰。


 合五六，

五指五方，六指四方上下。


 共歸於九。《靈樞經·九宫八風篇》之九宫，以十干配之，戊己居中爲一宫，甲、乙、丙、丁、庚、辛、壬、癸各爲一宫，合爲九宫。除戊己一宫居中外，每四十五日移一宫，八宫移畢，得三晨六十日，與周天三百六十度之數合。《内經》言八正，《易》言八卦，皆與八宫之意相起。又八宫居外，而别有一宫居中，則知八正、八卦居外，而亦别有中央居中，合外八宫及内一宫得九，亦猶合八正、八卦及中央亦得九也。以皇輻方二萬七千里内立九州，則每州得方九千里，以九區分之，每區各得方九千里。一區居中，八區居外，亦猶九宫篇之一宫居中，八宫居外也。又八區在外，與《易》之八卦、《内經》之八正皆相比見義，是知九州之制者，蓋所以象天道之以九起例也。《周禮·職方氏》之傳言十服，而經言九服；《夏官·大司馬》傳言十畿，而經言九畿者，亦此意也。然聖人作經定制，必使天道人事互相起發者，蓋取天地合而萬物生之義，亦即所謂孤侌不生，獨昜不長之意也。此爲以九起例之故，必明此，而後解經可以無疑。




皇制第五圖


方三萬里封二十五州













皇制第五圖説

《秋官·大行人》：「九州之外謂之蕃國。」按方三萬里内必立六千里一州者二十五，始與其言相合。如上圖自王畿至鎮畿爲内九州，每方六千里，九畿方一萬八千里，外十六州，每州亦方六千里，合内外爲二十五州。内九州以鎮終，外九州以蕃始。《大行人》謂九州之外爲蕃國，即謂此内九州之外爲外十六州之蕃國也。然何以知其有此制？考《管子·幼官篇》云「六千里之侯」，夫既有六千里所封之侯，則必有六千里一州之制。《帝謨》云「弼成五服，至于五千」，《禹貢》「五百里甸服至流」云云，皆以方五千里爲一州。方之得方五千里一州者二十五，與《周禮》公封方五百里之制互爲表裏。以《尚書》二十五州之制置之《周禮》方三萬里内，有立二十五州，即每州方六千里之制也。又内九州九畿方一萬八千里，則每畿適爲方千里。以此推之，則外十六州每州亦六畿。九畿爲《周禮》之王、侯、甸、男、采、衛、蠻、夷、鎮，六畿爲《板》詩之蕃、垣、屏、翰、寧、城。九畿居内爲中國，六畿居外爲夷狄。九爲《乾》之用九，六爲《坤》之用六。居内爲男，所謂九男；居外爲女，所謂十二女。合爲十五畿，適與《禮記》之月以爲量、三五而盈、三五而闕之數正相符合。故知《大行人》所云九州之外爲蕃國，謂合《板》詩六畿始成二十五州之制也。此義一明，則凡各經言九州名目之不同者，皆可就錯舉内外之義以解之，而舊説所謂舜改九州而爲十二州者，亦不言而知其謬矣。




皇制第六圖









皇制第六圖説



按《周禮·夏官·大司馬》云「職方千里曰國畿」，其外方五百里爲一畿，分侯、甸、男、采、衛、蠻、夷、鎮、蕃九等，合國畿千里算之，則四方各得五百里一畿者十。《職方氏》云「乃辨九服之邦國，方千里曰王畿」，其外方五百里爲一服，分侯、甸、男、采、衛、蠻、夷、鎮、蕃九等，合王畿千里算之，則四方各得方五百里一服者十。舊説皆以爲《周禮》九州版圖合爲方三萬里，則每州必爲方萬里。方萬里内五百里一服，則四方恰各得十服。服與畿同，故《大司馬》云五百里一畿者，四方亦各得十畿。必如此説，然後始能與方萬里一州、九州合爲方三萬里之制合。然既實爲十畿、十服，何以經文目之曰九畿、九服？考《周禮》方三萬里内不能立九九八十一州之制，故於此十服内，將蕃字提出，意謂合王畿四方各得九服，即得九州方九千里之制。九個九州方九千里，則得九九八十一個方千里一州之制，與鄒衍以九起算之大九州合。是《大司馬》、《職方氏》之列十服十畿者，本示方萬里爲每州里數之實；而經文之列九畿、九服者，特顯九千里爲大九州起算之制。經非故有出入，意在隨取法者之向便以爲規定耳。又輯注謂《職方氏》九服，即《大司馬》之九畿。此蓋不知皇帝疆域有大小之别者。考鄒衍説儒者九州只得大九州八十一分之一，則是王之小九州只爲帝之一州，帝之九州只爲皇之一州。帝九州内四方各九服，即如前説分方萬里一州，爲方九千里一州之制也。此方九千里内四方各立九服，即《職方氏》所謂九服，亦即鄒衍所謂帝九州也。照例皇九州大帝九州九倍，則皇九州内四方所列之九服亦必大於帝九州内四方所立之九服九倍。獨是帝九州内所列之九服，已有九服之名，則皇九州内所列之九服，即不能再以九服名之，故《大司馬》易其名曰九畿，意以每畿當帝九州，亦猶之鄒衍所云帝之九州只爲皇之一州也。方三萬里爲皇九州之版圖，則大司馬所分之畿爲皇九畿之制度。然不云方九千里一畿，而猶云方五百里一畿者，蓋寓此九倍之義於言外耳。《周禮》爲皇帝學，其中皇制與帝制每參見，故其文詞參差者甚多。注家欲主一章之説，則必將與此章文詞之牴牾者修改之，使囿於一，然後説始能通。《大司馬》九畿，本爲方千里一畿，其云方五百里一畿者，或爲鄭玄所改未可知，或爲後儒所改亦未可知。總之九畿爲皇制，九服爲帝制，此一定之説也。讀者既知《周禮》名十畿、十服爲九畿、九服之説，則尤不能不知九畿屬皇，九服屬帝之説，互相起發，觸類旁通，則全經轇轕之處，亦可以迎刃而解。




末附九天圖

《易》曰：「在天成象，在地成形。」又曰：「天垂象，聖人則之。」故聖人作經，自五十知命，創始制法，生德最優，斯文獨任，下學上達，知我其天，生平援天以自信，制作準天以爲衡。博士説經，凡事推本於天，以爲聖人法天而行，不以私意創作，即此意也。《春秋緯·漢含孳》曰：「三公在天爲三能，

即三台。


 九卿爲北斗。」

七星加輔弼爲九卿。


 《佐助期》曰：「天子法斗，諸侯應宿。諸侯上象四七，

二十八宿。


 三公寅亮參兩。」又《中庸》：「仲尼上律天時，下襲水土，譬如四時之錯行，

指四正方伯，四方四帝。


 如日月之代明。」

指二伯宣化。


 皆謂聖人立法，體天出治。《老子》「人法天，

指聖人言。


 天法道」是也。然則大九州之制，何所取法乎？取法九天而已。九天之説，見於《淮南·天文訓》，以四正、四隅合中央爲九區，即《大易》八卦九宫，《洪範》洛書九疇之意。《淮南》名之爲九野，實寓垂象於天、取則於地之理。故聖人畫野分州，以九起例，於《王制》《春秋》爲九州方三千里，此小九州，不過九天之九十九隅也。於《尚書》帝之九州，以禹九州爲一州，

冀州包舉梁、岐、岳陽、衡。


 共方九千里，爲《周禮·職方氏》之九服，不過九天之九百隅也。推而大之，再以九服方九千里爲一州，則大九州方二萬七千里。據《周禮·大行人》，六服要服六歲一見，推至於十一歲達瑞節，十二年一巡守，即鄒衍宏大之説，是則足當九天之九千九百九十九隅之數也。雖《淮南》之書後於孔經二百年，然西漢之隆，實孔經盛行，道一風同之世。九野之説，必係博士遺言，爲孔門授受之師説。如鄒衍驗小推大之類，不識旨歸者，鮮不目爲誕妄。今搜采而掇合之，於以見天生之聖人，實能默與天契，而先天弗違，後天奉若者也。況稽古帝堯，惟天爲大，堯能則之，以孔子祖述而賢且遠，詎尚不能則天乎？蓋此九州之取法九天，固其一斑之窺焉耳。後世測天之家，謂天有九重，第一重宗動天，二重恒星天，三重填星天，四重歲星天，五重熒惑天，六重日輪天，

西人以日爲心，地爲行星。《孟子》「天無二日，民無二王」，仍本孔經，以日爲君，象王畿居中之意。


 七重太白天，八重辰星天，九重月輪天。其距離地球若干
 

注



 里，遠近各殊，並行不悖，意同於《周禮》之九服、九畿。近西人於填星之外測出天王、海王二星，則又類於九州外之蕃國，何其迹象名義之相符乃爾哉！




又附九宫八風圖








 

注








再附九宫八風圖








 

注





按：《靈樞·九宫八風篇》與《淮南》所謂八風，皆以九布算，歷四十五日一宫，仍用五九之數，其義通於《尚書》、《周禮》之五聲、八音，

《皋陶謨》、《大司樂》。


 《左傳》之五聲、八風。蓋以四正合中央言之則爲五，併四隅言之則爲九。《乾鑿度》太一之行九宫，《太玄經》玄數之九區、九營、九行、九虚，皆取象於九，實而按之，要亦大九州之代名辭而已。考九宫之主氣，有太一爲之周流，而八方不虞其遼濶。至於八風之來，又似群后群牧之來朝，而有感即應。此則執樞以運，不啻網之有綱者也。若九州之立牧置監，按時巡守，大小綱紀，秩然有條，一人居中，臨馭八荒，如身使臂，而臂使指，不猶太一日游之感動八風乎？故聖人之道，治國平天下如示諸掌，放之彌六合，卷之藏於密，所以能宅中圖大，

《孟子》：「中天下立，定四海民。」


 而風行地上，以省方觀民者，其取法固自有在矣。



注
 　《尚書·益稷》原文爲：「弼成五服，至于五千，州十有二師」，「州」字屬下讀；廖平與黄鎔以爲當屬上讀。



注
 　如：原作「加」，據《史記·孟子荀卿列傳》改。



注
 　爲：原作「謂」，據《史記·孟子荀卿列傳》改。



注
 　規模：原脱「規」字，據文意補。



注
 　周禮：「周」原作「用」，誤，今改。



注
 　二：《周禮·大行人》作「三」。



注
 　説：原無，據文意補。



注
 　箕：原脱，據《淮南子·天文訓》補。



注
 　若干：原作「若千」，據文意改。



注
 　叶蟄：《靈樞經·九宫八風》下有「之宫」。



注
 　後：《淮南子·天文訓》無。下同。







目录





詩經類





四益詩説





校點説明





詩緯新解





推度災一





氾歷樞二





含神霧三





補遺





附《豳詩·七月》合於《素問》五運六氣





詩緯搜遺





春秋緯文耀鈎





説題辭





鈎命訣





運斗樞





孝經緯援神契





禮緯斗威儀





樂緯動聲儀





樂緯稽耀嘉





詩學質疑





釋風





孔子閒居





大學引詩爲天皇引書爲人帝考





《大學》本末先後終始表





詩 經 經 釋





校點説明





詩經經釋原目





詩經經釋





風詩三十三篇





周南





召南





檜曹八篇





齊首三篇





五運五十篇





鄘





衛





王





陳





秦





六氣七十二篇（附六篇，共七十八篇）





邶





唐





齊





魏





豳





小雅三十七篇





大雅三十五篇





文王九篇





生民八篇





小頌三十三篇





瞻洛十一篇





魚藻十一篇





菀柳十一篇





邶末三篇





三大頌十五篇





三　禮　類





王　制　訂





校點説明





王制訂





王 制 集 説





校點説明





王制集説凡例





王制集説一





王制集説二





王制集説三





分撰兩戴記章句





校點説明





分撰兩戴記章句凡例





宗派類





篇章類





合篇





分篇





篇章重出





儀節相同





經傳注淆亂





注記





雜篇





辨經傳





脱誤





章節





句讀





虚字





多立節目





草儀注





溯原





表四代





表五等





補亡





取證





求異





求同





附文





科分





義例類





今古雜例





互見例





文字異同例





列國不同例





潤色例





參差例





傳習例





緣經立説例





陰陽五行例





史子緯例





沿革例





宜俗例





意起例





行事私論例





因事改易例





先後例





同實異名例





同名異實例





譯改例





隱見例





删潤例





異解例





寓言例





附會例





殘賸例





傳聞例





遲早例





墜佚例





禮　記　識





校點説明





禮記識卷上





曲禮上第一





曲禮下第二





檀弓





檀弓下第四





王制第五





月令第六





曾子問第七





文王世子第八





禮運第九





禮器第十





内則第十二





玉藻第十三





明堂位第十四





禮記識卷下





喪服小記第十五





大傳第十六





少儀第十七





學記第十八





樂記第十九





雜記上第二十





喪大記第二十二





祭法第二十三





祭義第二十四





祭統第二十五





表記第三十二





緇衣第三十三





奔喪第三十四





問喪第三十五





服問第三十六





間傳第三十七





三年問第三十八





深衣第三十九





投壺第四十





儒行第四十一





冠義第四十三





昏義第四十四





鄉飲酒義第四十五





射義第四十六





喪服四制第四十九





禮運禮器郊特牲訂





校點説明





禮運禮器郊特牲訂





大學中庸演義





校點説明





大學中庸演義





《大學》古本以《書》《詩》分人天考





《大》《中》引《書》《詩》爲人天學説界劃表





坊 記 新 解





校點説明





坊記新解序





坊記新解序例





坊記





容 經 淺 注





校點説明





容經淺注





周禮訂本略注





校點説明





周禮訂本略注第一





天官冢宰





周禮訂本略注第二





地官司徒





周禮新義凡例





校點説明





周禮新義凡例四十七條





周禮鄭注商榷





校點説明





周禮鄭注商榷





天官冢宰第一





















詩經類


















四益詩説



廖　平　撰　黄　鎔　補證

楊世文　校點








校點説明



據廖宗澤《六譯先生年譜》，民國三年（一九一四）秋，廖平撰成《四益詩説》，乃廖氏關於《詩》學的四部著作彙編，即《詩緯新解》、《詩緯搜遺》、《釋風》（即《詩學質疑》）、《孔子閒居》，末附《大學引詩爲天皇引書爲人帝考》。《詩緯新解》，黄鎔爲之補證。編首有甲寅年廖氏《自序》，謂「余十年前成《詩》、《易》全經新注並疏，當時尚囿於大小學説，以《齊詩》多祖緯候，詳於天學，故於《詩》注題曰『齊詩學』。自丙午以後，天人之説大定，二經舊稿未及追改，亦不敢示人。自《尚書》、《周禮》修改略備……乃推及《詩》、《易》」。《詩緯搜遺》乃就《春秋》、《孝經》、《禮》、《樂》各緯，摘録其與《詩經》相關者。箋注當亦爲黄鎔所作。是其書實成於民國三年甲寅，蓋廖氏晚年之所作。其書不分卷，惟釐爲三篇，其目曰「推度災第一」、「氾歷樞第二」、「含神霧第三」，而以「補遺」列之編末。《續修四庫全書總目提要·經部·詩類》云：「廖氏於《詩》多從齊説，以《齊詩》之多祖緯候也，因取今所存《詩緯》三篇詳爲以解，蓋所以示程途，行遠自邇，升高自卑，一定之程度也。書中於四始、五際、六情之義，以及篇什配用之理，皆據秦、漢以來舊籍，推闡其意。黄氏更衍其説，而爲之補證，徵引淵博，詮釋精詳。雖緯書荒誕，《隋志》已謂其相傳爲世人造之，然其説爲《齊詩》所本，詳而論之，亦足以見一家之學也。」《詩學質疑》又名《釋風》，主要破《詩》無義例之説。認爲「風」即「乘雲御風」之「風」；《論語》「風乎舞雩，詠而歸」，即乘風而歸。又，廖平認爲《禮記》篇目有相對成文之例，《坊記》爲人禽之分，《表記》爲士大夫之行，《孔子燕居》爲人學，《孔子閒居》爲天學，互文相起，各有淺深不同，故作《孔子閒居》。又以爲《大學》引《詩》爲天皇，引《書》爲人帝。《四益詩説》有民國七年（一九一八）四川存古書局刻本，收入《六譯館叢書》，兹據該本校點。








詩緯新解 

《詩緯》者，《詩》之秘密微言也。每以天星神真説《詩》，今略舉其文，以示大概，未能詳盡。






余十年前成《詩》、《易》全經新注並疏，當時尚囿於大小學説，以《齊詩》多祖緯候，詳於天學，故於《詩》注題曰「齊詩學」。自丙午以後，天人之説大定，二經舊稿未及追改，亦不敢示人。自《尚書》、《周禮》修改略備，《皇帝疆域考》陸續刊板，乃推及《詩》、《易》，先於《楚辭》、《列》、《莊》、《山經》、《淮南》、《靈》、《素》各有門徑，乃歸而求於《詩》、《易》，因請精華補證此篇，以示程途，行遠自邇，升高自卑，一定程度也。每怪世説《老》《莊》、譯佛藏，皆與進化公理相背，遂流爲清談寂滅，生心害政，以致儒生斥爲異端。苟推明世界進退大例，則可除一人長生久視之妄想，有法無法之機鋒。莊生曰：「大而無當，游於無有。」《詩》曰：「衆維魚矣，兆

舊作旐。


 爲
 矣。」此固非一人一時之私意所可儌倖者。荀卿曰：《詩》不切。其斯爲不切乎！甲寅秋，四譯敘。




推度災一



建四始

《詩》以正月、四月、七月、十月名篇，與《春秋》首時過則書同，亦爲四始。


 五際，

剛日五，柔日五，爲五際，《詩説》甚詳。〇《雅》以《斯干》名篇，爲十干起例。《淮南》説凡日甲剛乙柔，丙剛丁柔，以至於癸，次序不紊，故曰秩秩。生男子爲剛日，生女子爲柔日。《豳·七月》篇一之日爲甲乙，二之日爲丙丁，三之日爲庚辛，四之日爲壬癸，不言五之日，舉四方以括中央戊
 

注



 己也。


 而三節通。

《氾歷樞》一節爲之十歲。《後漢書·郎顗傳》：「漢興以來三百三十九歲，於《詩三基》
 

注



 ，高祖起亥仲二年，今在戌仲十年，來年入季。」注云：「其法以三十年管一辰，凡甲子、甲午旬首者爲仲，甲戌、甲辰旬首者爲季，甲申、甲寅旬首者爲孟。率十年一移，故謂之三朞。」按，朞即節之轉音，三節三十年，《雅詩》三十篇應之。




陽本爲雄，

天。


 陰本爲雌，

地。〇北斗雌雄二神，即天乙、太乙。〇《春秋演孔圖》：天運三百歲，雌雄代起。


 物本爲魂。

人。〇《詩》主游魂。《周南》「魂何吁矣」，《召南》「之子魂歸」，皆以魂爲言。




雄生八月仲節，號曰太初，

太初、太始皆出《易緯》。


 行三節，

以一月三十日，分孟、仲、季。中旬爲仲節，三節爲一月，此小數也。大數則一節十年。


 雌生九月仲節，

《氾歷樞》：陽生酉仲，陰生戌仲。


 號曰太始。雄雌俱行三節。

三節，三十年。




雄雌俱行三節，而雄

上帝。


 合物

精氣爲物。


 魂，

游魂爲變。


 號曰太素。

《詩》主太素，謂少昊。〇《斗威儀》：二十九萬一千八百四十歲而反太素冥莖，蓋乃道之根也。〇《詩》以素統爲主。素，西方色白，其帝少昊。《詩》謂之西方美人，即《楚詞》之西皇太乙。


 三氣未分别

太初、太始、太素謂之三氣。


 號曰渾淪。

天、地、人相合，同在氣交之中。〇《列子·天瑞篇》：「昔者聖人因陰陽以統天地。夫有形者生於無形，則天地安從生？故曰：有太易，有太初，有太始，有太素。太易者未見氣也，太初者氣之始也，太始者形之始也，太素者質之始也。氣形質具而未相離，故曰渾淪。渾淪者，言萬物相渾淪，而未相離也。視之不見，聽之不聞，循之不得，故曰易也。」




如有繼周而王者，

《論語》「其或繼周者」，《詩·商頌》在《周》《魯頌》之後。


 雖百世可知。

《中庸》「百世以俟聖人而不惑」。


 以前驗後
 

注



 ，

前爲往古，後爲來今。


 文質相因，

《禮記》：「殷尚質，周尚文。」《論語》：「殷因夏，周因殷。」


 法度相改，

《論語》：「所損益可知也。」


 三而復者正色也，

《元命苞》：「夏以十三月爲正色，尚黑。殷以十二月爲正色，尚白。周以十一月爲正色，尚赤。」


 二而復者文質也。

説與《董子·三代改制篇》同。〇《元命苞》：「正朔三而改，文質再而復。」




鵲以復至之日

《考異郵》：「冬至十一月，陽之氣也。」


 始作室家，

七十二候：冬至鵲始巢，《詩》例以七十二候爲七十二諸侯。〇《豳》詩曰：「予妹有室家。」


 鳲鳩因成事，天性如此也。

鳲鳩，司空，度地居民，以封建諸侯。北如韓城，南如謝功，非如俗説鵲巢鳩居。〇《召南》：「維鵲有巢，維鳩居之。」




復

冬至於卦爲《復》。《易》曰：「復其見天地之心乎。」


 之日，

《含神霧》：孔子曰：「詩者，天地之心。」


 鵲始巢。

北方子月初候
 

注



 。




雉雊，雞乳。

《詩》例以雉屬東，如《易·説卦》。〇《邶風》：「雄雉於飛」，「有鷕雉鳴」。




邶結蝓之宿。

以《國風》配二十八宿北斗，今存十一，缺周、召、齊、豳。




營室星。

《佐助期》：「營室主軍市之糧，神名明元耀登，姓婁芳。」《爾雅》：「營室謂之定。」《天官書》：「營室爲清廟，曰離宫閣道。」郭璞曰：「定，正也。」天下作宫室，皆以營室中爲正。〇《詩》：「定之方中，作於楚宫。」




鄘

《鄘》、《衛》、《王》、《秦》、《陳》五風，皆十篇。


 天漢

《天官書》：「漢者，金之散氣，其本曰水。漢星多多水，少則旱，其大經也。」《河圖括地象》曰：「河精爲天漢也。」


 之宿。

中分十篇，每風自成一局，如一星宿，合之十二篇，共成一局，如律吕、二十八宿、三垣、四宫是也。〇《雅》詩：「倬彼雲漢，爲章於天」，「倬彼雲漢，昭回於天」，「維天有漢，監亦有光」。




天津也。

《爾雅》：「析木謂之津，箕、斗之間，漢津也。」《天官書》北宫漢曰「天潢」。《元命苞》：「天潢主河渠，所以度神，通四方。」宋均曰：「天潢，天津也。津，湊也，主計度也。」




衛天宿斗衡。

按衛、鄭同斗衡。考斗有北斗，第五星爲衡。《書》曰「玉衡」。《孝經緯》：「玉衡，北斗柄也。」《天官書》中宫斗爲帝車。鄭於《詩》初處州中，如《春秋》之從行，卿與之相當。考天市垣中斗五星與斛四星相近。《星經》「斗五星在宦星西南，主稱量度，入尾十度」是也。考衡四星毗逋庫樓，《天官書》：「南宫衡，太微三光之廷。」《星經》：「庫樓二十九星，衡四星，在角南、軫東南次，一曰文陣兵車之府，西入軫一度。」《晉·天文志》：「庫樓，兵甲之府也。中央四星，衡也，主陳兵。」是也。衛於《詩》初處州之中，如天市垣之斗宿，繼而出封，則如軫、角間之衡星。




王天宿箕、斗。

二宿東北交。〇《天官書》：「箕爲敖客，曰口舌。南斗爲廟，其北建星。」《春秋佐助期》：「南斗主爵禄，神名帙瞻，姓終拒。」《書考靈曜》：「東北變天，其星斗箕。」〇《詩》：「維南有箕，載翕其舌。」又：「維南有箕，不可以簸揚。」




鄭

齊十一篇，鄭二十一篇，各自爲一局。凡恒星各自成局，如日系世界也。


 天宿斗衡。

斗第五星爲衡，主中國。〇《後漢書》李固對詔：「陛下有尚書，猶天之有北斗。北斗，天之喉舌；尚書，陛下之喉舌。」《詩》：「出納王命，王之喉舌。」




魏

魏與豳皆七篇。


 天宿牽牛。

一宿北。〇《爾雅》：「何鼓，謂之牽牛。」《天官書》：「北宫牽牛爲犧牲。」《佐助期》：「牽牛主關梁，神名略緒熾，姓蠲除。」〇《詩》：「睆彼牽牛，不以服箱。」




唐

堯之後。《詩》以兩極屬之，故曰「冬夜」、「夏日」。


 天宿奎、婁。

二宿西。〇《爾雅》：「降婁，奎婁也。」《天官書》：「奎曰封豕，爲溝瀆；婁爲聚衆。」《援神契》：「奎主文章。」奎星屈曲相鈎，似文字之畫。《佐助期》：「奎主武庫兵，神名列常，姓均劉方。婁主苑牧，神名及，姓臺衛。」《考靈曜》：「西北幽天，其星奎、婁。」




秦

齊、豳二風之文佚。


 天宿白虎。

《天官書》：「參爲白虎。」


 氣生玄武。

七宿西及北。〇《天官書》：「北宫玄武。」《文耀鈎》：「西宫白帝，其精爲白虎。北方黑帝，其精爲玄武。」




陳

舜之後。《詩》以地中屬之，故曰「無冬無夏」。


 天宿大角。

一角東。角爲九天之鈞天，爲二十八宿之中央。〇蔡邕《月令章句》：「天官五獸之於五事也，左有蒼龍，大辰之貌；右有白虎，大梁之文；前有朱雀，鶉火之體；後有玄武，龜蛇之質；中有大角，軒轅麒麟之信。」《考靈曜》：「中央曰鈞天，其星角亢。」按：中央之角當爲大角。《星經》：「大角一星，天棟，在攝提中，主帝座，入亢三度。」《天官書》：「大角者，天王帝廷是也。」若東方首宿蒼龍角，《國語》謂之辰角。《天官書》：「杓攜龍角。」《星經》「角二星爲天門」是也，不能與大角比其尊貴。




檜

檜、曹二風，比於春秋許、曹，爲小國。一亡一存，故止四篇。


 天宿招摇。

北斗杓前之宿。〇《天官書》：「杓端有兩星，一内爲矛，招摇；一外爲盾，天鋒。」《星經》：「招摇星在梗河北，主邊兵，入氐二度。」




曹天宿張弧。

弧，矢。此十五國《風》自爲終始之例，非每《風》各自爲局，不相貫通。〇《天官書》：「其東有大星曰狼，下有四星曰弧，直狼。」《合誠圖》：「弧主司兵，弩象也。」《御覽》：「弧九星，在狼東南，謂天弓也，主備賊盜。」




卯酉之際爲改政。

東西。〇改政，猶《氾歷樞》所謂「革正」。




百川沸騰衆陰進，

《漢·五行志》引京房《易傳》曰：「辟遏有德，厥災水。水流殺人，王者於大敗誅首惡，赦其衆。不則，皆函陰氣，厥水流入國邑。」又董子、劉子説《春秋》大水皆陰氣盛之應。


 山冢崒崩無人仰，

《運斗樞》：「山崩者大夫排，主陽毁失基。」《考異郵》：「山者君之位也，崩毁者陽失制度，爲臣所犯毁。」《春秋》成五年，梁山崩。《五行志》：「劉子以爲君道崩壞，下亂，百姓將失其所矣。」


 高岸爲谷賢者退，

《春秋》僖十四年，沙麓崩。《五行志》：「劉子以爲臣下背上、散落不事上之象。」


 深谷爲陵小臨大。

《漢·五行志》：「昔伊雒竭而夏亡，河竭而商亡，幽王二年三川竭。」




月三日成魄，

《尚書》「哉生魄」。


 八日成光，

《考工記》：「輪輻三十以象月。」《禮運》：「月以爲量，三五而盈。」十五當地中萬五千里，是三日三千里，八日八千里，得十五之半，故月輪半規。


 蟾蜍體就，

月輪圓滿。《書·康誥》謂之「大明服」，《易》謂之「大輿」，《周禮》謂之「廣輪」。《詩》多從「輪輻」起義，以譬地球，如幅員、景福、遐福、百福、多福、福禄。


 穴鼻始明。

穴，決也，決鼻兔也。




黄龍

《石氏星書》：「中央黄帝，其精黄龍，爲軒轅。」


 在内，正土職也，

《月令》：「中央土，其帝黄帝。」


 一曰陳陵，一曰權星，

《天官書》：「權，軒轅。軒轅，黄龍。」


 主雷雨之神。

張衡《靈憲》：「軒轅一星與蒼龍、白虎、朱雀、玄武四獸爲五。」


 庚者更也，子者滋也。聖人制法天下治。

此不以干支爲司年符號，而别詳其義。〇孔經制大統之法，特借干支以分劃州域。《謨》以辛壬癸甲爲起例，《典》稱之爲二十二人。《詩》以「秩秩斯干」一篇爲起例，《豳·七月》舉一、二、三、四之日分四方、八干，又由五月數至十月，則十二支舉其半，爲六合、六律，皆包舉全球之大例。




《關雎》知原，

知治化之原。


 冀得賢妃，正八嬪。

《説題辭》：「人主不正，應門失守，故歌《關雎》以感之。」又：「應門，聽政之處也，言不政事爲務，則有宣淫之心。《關雎》樂而不淫，思得賢人與之化之，修應門之政者也。」




嬪，婦也。八嬪

八伯之命婦。


 正於内，則可以化四方矣。

由内及外，化行天下。




上出號令而化天下，震雷起而驚蟄，

《含神霧》：「燁燁震電，不寧不令。」此應刑政之太暴，故雷電驚人，使天下不安。


 睹旗鼓動而三軍駭，

《詩》「伐鼓淵淵」、「振旅闐闐」。


 觀其前動化，而天下可見矣。




氾歷樞二



《大明》

《大明》在《大雅》，與《四牡》等篇不類，當如《史記》、《淮南》所稱歲陰左行從寅、歲星右轉從亥始，一順一逆，互文起義。


 在亥，

《大雅·文王》、《大明》、《緜》在亥，爲水始，以下依次右轉。


 水始也。

《小雅》「夜如何其」三篇爲亥水始，《行野》、《斯干》、《無羊》爲子水終。以上三十篇自爲終始。《節南山》以下别自爲局，所謂一轂三十輻也。


 《四牡》在寅，木始也。

今考定《鹿鳴》之三爲上方未辰木，自《常棣》、《伐木》、《天保》始。


 《嘉魚》

《采薇》、《出車》、《杕杜》三篇爲卯。


 在巳，火始也。

《魚麗》、《嘉魚》、《南山有臺》三篇屬巳。


 《鴻雁》

《蓼蕭》、《湛露》、《彤弓》三篇屬午，《菁莪》、《六月》、《采芑》三篇與《鹿鳴》對，爲下方戌丑。


 在申，

《車攻》、《吉日》、《鴻雁》屬申。


 金始也。

《祈父》、《白駒》、《黄鳥》屬酉。〇《演孔圖》：「《詩》含五際六情，絶於申。」




卯，《天保》也。

今以《采薇》三篇爲卯。


 酉，《祈父》也。午，《采芑》也。

今以《蓼蕭》、《湛露》、《彤弓》爲午。〇此《小雅》首三十篇，爲四始例，合三十篇讀爲一篇之法也。考六情説，東方寅卯怒，西方申酉喜，北方亥子好，南方巳午惡，上方辰未樂，下方戌丑哀，四墓合二，仍如十干，每支三篇，故爲三十篇。


 亥，

亥承上文，爲《小雅》陽局之終，而《大雅》之陰局從亥始，故下接《大明》。


 《大明》也。然則亥爲革命，

革更陰陽之運。


 一際也。亥又爲天門，

《括地象》：「西北爲天門，東南爲地户。」又《素問·五運行篇》：「《太始天元册文》曰：丹天之氣經於牛女戊分。黅天之氣經於心尾己分。所謂戊己分者，奎壁角軫，則天地之門户也。」《撼龍經》以亥爲天門。


 出入候聽，

《董子·陰陽出入篇》：「春出陽而入陰，秋出陰而入陽。」


 二際也。卯爲陰陽交際，

《淮南·天文訓》：「陰陽相得，則刑德合門。」二月、八月陰陽氣均，故曰刑德合門。


 三際也。午爲陽謝陰興，

子當曰陰謝陽興。


 四際也。酉爲陰盛陽微，

卯當爲陽盛陰微。


 五際也。

卯酉之際

春分、秋分，陰陽適均。


 爲革正，

去其太過、不及，以歸於正。


 午

陽謝陰興。


 亥

陰陽終始。


 之際爲革命。

午對子而言，爲陽之始。亥爲陰之始，錯舉見義。


 辰

一作神。


 在天門，

宋均云：「神陽氣，君象也。天門，戌亥之間，乾所據者。」


 出入

《佐助期》：「角爲天門。左角神名其名芳，右角神名其光率。」按：角當巽辰，與乾亥同爲出入之門。


 候聽。

陽生酉仲，

酉爲陰盛陽微，故曰生。《參同契·卯酉刑德章》：「二月榆落，魁臨於卯。八月麥生，天罡據酉。」


 陰生戊仲。

《推度災》：「雄生八月仲節，雌生九月仲節。」




凡推其數，

統論陰陽之數。


 皆從亥之仲起，

亥爲革命，又爲天門。


 此天地

《素問》：「天地者，萬物之上下。」


 所定位，

《易·繫》：「天地定位。」《素問·五運行篇》：「以乾巽爲天地之門户。」


 陰陽

《素問》：「左右者，陰陽之道路。」


 終而復始，

窮則反本。


 萬物死而復蘇。

與《靈》、《素》同。


 大統

六合同風，九州共貫。


 之始，

即《大雅·大明》之始。


 故王命一節爲之十歲也。

三節，三十歲。《詩》以三十篇應之。〇《天官書》：「天運三十歲一小變。」




陰陽之會，一歲再遇。

《淮南子》：「北斗之神有雌雄，雄左行，雌右行。五月合午謀刑，十一月合子謀德。」


 遇於南方者以中夏，遇於北方者以仲冬。

此九宫下行法，陰陽二神同行。〇《董子·陰陽出入篇》：「夏右陽而左陰，冬右陰而左陽，至仲冬之月相遇北方，别而相去。大夏之月相遇南方，别而相去。」




大角

《天官書》：「大角者，天王帝廷，其兩旁各有三星，鼎足句之，曰攝提。攝者，直斗杓所指，以建時節，故曰攝提格。」


 爲天棟，正紀綱。

《晉書·天文志》：「大角者，天王座也。又爲天棟，正經紀也。」


 一曰大角爲火，以其赤明也。

「七月流火」，流爲服名，火東方宿，心亦爲火。




房

《詩》「招我由房」，《爾雅》：「天駟，房也。」


 爲天馬，

《天官書》：「東宫蒼龍，房、心。」「房爲府，曰天駟。其陰，爲右驂。」


 主車駕。

《援神契》：「房爲龍馬。房星既體蒼龍，又象駕駟馬。」




房既近心爲明堂，又别爲天府及天駟也。

尾

《天官書》：「尾爲九子，曰君臣斥絶不和。」《元命苞》曰：「尾九星，爲後宫之場也。」


 爲逃臣，賢者叛。

十二諸侯

按：天市垣十二諸侯，晉、韓、秦、楚、鄭、魏、趙、燕、齊、吴、越、宋，在紫宫者爲十二藩臣。


 列於庭。

《國風》十二配律吕，以象天之十二諸侯。《史記·十二諸侯年表》仿此。




箕

《天官書》：「箕爲敖客，曰口舌。」


 爲天口，

《詩》：「維南有箕，載翕其舌。哆兮哆兮，成是南箕。」


 主出氣。

參

《佐助期》：「參伐主斬刈，神名虚圖，姓祖及。」


 爲大辰，

《爾雅》：「大辰，房、心、尾也，火謂之大辰。」


 霸者持正咸席之覆。

梗河中招摇，

孟康曰：「近北斗者招摇。招摇爲天矛。」晉灼曰：「梗河三星，天矛、天鋒、招摇，一星耳。」宋均云：「招摇星在梗河内。」


 爲胡兵。

《天官星占》：「招摇者，常陽也。一名矛盾。胡兵也。」




《靈臺》，

《禮含文嘉》：「天子有靈臺，以候天地。」又：「天子靈臺，所以觀天人之際、陰陽之會也。揆星度之騐，徵六氣之瑞，應神明之變化，覩日月之所騐，爲萬物獲福於無方之原。招太極之清泉，以興稼穡之根。倉廩實，知禮節；衣食足，知榮辱。天子得靈臺之則，五車三柱，明制可行，不失其常。水泉川流，無滯寒暑之災；陸澤山陵，禾盡豐穰。」


 候天意也。經營靈臺，

《詩》：「經始靈臺，經之營之。」


 天下附也。

《推度災》：「作邑於豐，起靈臺。」




聖人事明義以炤燿，故民不陷。

《書大傳》：「主春者，張昏中，可以種穀；主夏者，火昏中，可以種黍菽；主秋者，虚昏中，可以種麥；主冬者，昴昏中，可以收斂蓋藏。故天子南面，而視四星之中，知民之緩急。急則不賦籍，則不舉力役，故曰『敬授人時』。」


 《詩》云：「示我顯德行。」

「彼茁者葭，一發五豝」，

喻北半球之五日。


 孟春

在北半球之甲位。


 獸肥草短之候也。「蟋蟀在堂」，

《春秋潛潭巴》：「蟋蟀集，天子無遠兵。」


 流火西也。

《詩》：「七月流火。」東方心爲大火，由西至東極。




《詩》無達詁，

《孟子》：「不以文害辭，不以辭害志，以意逆志，是爲得之。」


 《易》無達占，《春秋》無達辭。




含神霧三 


　《含神霧》所言多與《山經》、《楚詞》、《淮南》同，亦足證《詩》爲天學。







孔子曰：

群言淆亂衷諸聖。


 《詩》者，天地之心，

星辰。〇《感精符》：「地爲山川，山川之精上爲星辰，各應其 州域分野，爲國作精符騐也。」《韓詩外傳》：子夏喟然歎曰：「大哉！《關雎》，乃天地之基也。」


 君祖之德，

《論語》：子曰：「爲政以德，譬如北辰，居其所而衆星拱之。」子曰：「《詩》三百，一言以蔽之，曰思無邪。」


 百福之宗，

福、幅、輻、服，音同相通。百福，猶六合。〇説詳《皇帝疆域圖表·輪輻圖》中。


 萬物之户也。

《素問》：「六合之内，萬物之外。」以九州爲萬物。〇《樂記》：子贛見師乙而問焉，曰：「賜聞聲歌各有宜也，如賜者，宜何歌也？」師乙曰：「乙，賤工也，何足以問所宜？請誦其所聞，而吾子自執焉。寬而静，柔而正者，宜歌《頌》。廣大而静，疏達而信者，宜歌《大雅》。恭儉而好禮者，宜歌《小雅》。正直而静、廉而謙者，宜歌《風》。肆直而慈愛者，宜歌《商》。温良而能斷者，宜歌《齊》。夫歌者，直己而陳德也，動己而天地應焉，四時和焉，星辰理焉，萬物育焉。」




治世之音温以裕，其政平。亂世之音怨以怒，其政乖。

《樂記》：「凡音者，生於人心者也。情動於中，故形於聲，聲成文謂之音。是故治世之音安以樂，其政和。亂世之音怨以怒，其政乖。亡國之音哀以思，其民困。聲音之道，與政通矣。鄭衛之音，亂世之音也，比於慢矣。《桑間》、《濮上》之音，亡國之音也，其政散，其民流誣，上行私而不可止也。」


 《詩》道然也。

集微

知微。


 揆著，

《中庸》：「莫見乎隱，莫顯乎微。」〇班《律曆志》：「三微而成著，三著而成象，二象十有八變而成卦。」


 上統元皇，

「皇省惟歲」。〇《春秋内事》：「天地開闢，五緯各在其方，至伏羲始合，故以爲元。」《命曆序》：「次是民没，元皇出，天地易命，以地紀，穴處之世終矣。」


 下敘四始，

寅申巳亥，四時之始。〇亥，水始；寅，木始；巳，火始；申，金始。


 羅列五際。

《論語》唐虞之際，以剛柔分，各統五干，爲五際。〇亥爲一際二際，卯爲三際，午爲四際，酉爲五際。




集微揆著者，若緜緜瓜瓞，人之初生，揆其始，是必將至著，王有天下也。

北極

《論語》「北辰」，《詩》義取此。


 天皇大帝，

《詩》之「上帝」。〇《天官書》：「中宫天極星，其一明大者，太乙常居也。」《春秋佐助期》：「紫宫，天皇
 

注



 耀魄寶之所理也。」《合誠圖》：「天皇大帝，北辰星也。含元秉陽，舒精吐光，居紫宫中，制御四方，冠有采文。」


 其精生人。

降而生商。〇《文耀鈎》：「中宫大帝，其精北極星。含元出氣，流精生一也。」




稱皇者，皆得天皇之氣也。

《詩》：「皇矣上帝」，「先祖是皇」，「皇王維辟」，「皇王烝哉」。




五精星坐，

《文耀鈎》：「太微宫有五帝座星：蒼帝，春起受制，其名靈威仰；赤帝，夏起受制，其名赤熛怒；白帝，秋起受制，其名白招拒；黑帝，冬起受制，其名汁光紀；黄帝，季夏六月火受制，其名含樞紐。」《元命苞》：「下天有五帝，五星爲之使。」


 其東蒼帝坐，神

與魂同。


 名靈威仰，

游魂爲變。


 精

身形。


 爲青龍。

精氣爲物。〇《天官書》：「東宫蒼龍。」《文耀鈎》：「東宫蒼帝，其精爲青龍。」




七政：

《尚書》：「璿璣玉衡，以齊七政。」《大傳》：「七政，謂春、夏、秋、冬、天文、地理、人道，所以爲政也。」


 天斗

《運斗樞》：「斗第一天樞，第二旋，第三璣，第四權，第五衡，第六開陽，第七瑶光，合而爲斗。」


 上一星天位，二主地，三主水，四主火，五主土，六主木，七主金。

七政

《合誠圖》：「天文、地理，各有所主。北斗有七星，天子有七政也。」


 星不明，各爲其政不行。

五緯

《天官書》：「水、火、金、木、填星，此五星者，天之五佐，爲經緯。」


 合，王更紀。

《運斗樞》：「歲星帥五精聚於東方七宿，蒼帝以仁厚温讓起。熒惑帥五精聚於南方七宿，赤帝以寬明多智起。填星帥五精聚於中央，黄帝以重厚聖賢起。太白帥五精聚於西方七宿，白帝以勇武誠信起。五星從辰星聚於北方，黑帝起以宿占國。」




紫宫主出度。

《天官書》：「中宫天極星，其一明者，太乙常居也；環之匡衛十二星，藩臣。皆曰紫宫。」《合誠圖》：「紫微大帝室，太乙之精也。」《淮南·天文訓》：「紫宫者，太乙之居也，紫宫執斗而左旋。」




熒惑司實。

《天官書》：「察剛氣以處熒惑。曰南方火，主夏，日丙、丁。禮失，罰出熒惑。」《文耀鈎》：「赤帝熛怒之神，爲熒惑，位南方。」




古

文見《左襄九年傳》。


 之火正，

陶唐氏之火正閼伯居商丘，祀大火，而火紀時焉，故商主大火。《漢·五行志》説曰：「古之火正謂火官也，掌祭火星，行火政。」


 或食於心，

林注：「心，大火，東方星也。以火正配食於大火之心星，或以火正配食於鶉火之柳星。」


 或食於咮，

《爾雅》：「咮謂之柳。柳，鶉火也。」《天官書》：「柳爲鳥注，主草木；張、素爲廚，主觴客。」


 以出内火，

《漢·五行志》：「季春昏，心星出東方，而咮七星，鳥首正在南方，則用火。季秋星入，則止火以順天時，救民疾。」


 故爲鶉火。

《詩》：「鶉之賁賁。」


 心爲大火。

《考靈耀》：「心火星，天王也。」《元命苞》：「心三星五度，有天子明堂布政之宫。」




白之亡，

《書運期授》：「白帝之治六十四世，其亡也，枉矢射參。」


 枉矢流。

《運斗樞》：「枉矢出，射所誅。」《考異郵》：「枉矢見，則謀反之兵合。枉矢而流射，法秦以亡。」《漢含孳》：「枉矢流，主見射。」




枉矢流，

《天官書》：「枉矢狀類大流星，虵行而蒼黑，望如有毛羽然。」


 天降喪亂。

語見《大雅·桑柔》。




蒼之亡，

《感精符》：「蒼帝之始二十八世。滅蒼者，翼也。」《保乾圖》：「蒼帝七百二十歲而授火。」


 彗

《爾雅》：「彗星爲欃槍。」《洪範傳》：「彗者，去穢布新者也。此天所以去無道而建有德也。」《運斗樞》：「彗星出西方，如鈎，長可四丈，名曰天欃。彗星出東北，名曰天棓。」


 出

《運期授》：「蒼帝亡也，大禮彗星出。」


 房。

《文耀鈎》：「房心爲天帝明堂，布政之所。」又：「房心爲中央火星天王位。」




陽氣終，白露爲霜。

語見《秦風》。




白露，行露

《召南》。


 也。陽終，陰用事，故曰白露凝爲霜也。

爗爗震電，不甯不令。

語見《小雅》。


 此應刑法之太暴，故震電驚人，使天下不安。

日月揚光者，

《邶風》：「日居月諸。」《齊風》：「東方日月。」


 人君之象也。風雲

《邶》有四風，《小雅》白雲。


 列勢者，將帥之氣也。聲容具之。

齊

《齊》以下六風配六氣、六合，以一風當二月。《豳·七月》舉六月、四日，亦同此例。


 地

班《志》：齊地，虚、危之分野也。


 處孟春之位，

《淮南》：「孟春與孟秋爲合，於六氣爲寅申之年。」


 海岱之間，土地污泥，流之所歸，利之所聚。律中太簇，音中宫角。

此以律吕立説，十二風自爲終始，合十二風爲一之例也，足見以《序》説《詩》者之非。〇《樂稽耀嘉》：「東方春，其聲角，當宫於夾鍾。」餘方各以其中律爲宫。




陳

班《志》：「陳與韓同星分。」韓地，角、亢、氐之分野也。


 地處季春之位，

季春與季秋爲合，於六氣爲辰戌之年。


 土地平夷，無有山谷，律中姑洗，音中宫徵。

陳，王者所起也。

曹地處季夏之位，

季夏與季冬爲合，於六氣爲丑未之年。


 土地勁急，音中徵，其聲清以急。

秦

班《志》：「自井十度至柳三度謂之鶉首之次，秦之分也。」


 地處仲秋之位，

仲秋與仲春爲合，於六氣爲卯酉之年。


 男懦弱，女高瞭，白色秀身，律中南吕，音中商，其言舌舉而仰，其聲清以揚。

唐

班《志》：唐叔在母未生，武王夢帝謂己曰：「余名而子曰虞，將與之唐，屬之參。」故參爲晉分。


 地處孟冬之位，

孟冬與孟夏爲合，於六氣爲巳亥之年。


 得常山太岳之風，音中羽。其地磽确而收，故其民儉而好畜，外急而内仁，此唐堯之所處。

魏地

班《志》：魏地，觜觿、參之分野也。


 處季

當作仲。


 冬之位，

仲冬與仲夏爲合，於六氣當爲子午之年。


 土地平夷，其音羽角。

《周禮》十二風。按：合十二外州。《詩緯》以六風分配六月，猶《帝謨》六律、《禹貢》六府、職方六裔之舉半遺半，可以例推其全也。




邶、鄘、衛、

班《志》：「衛地，營室、東壁之分野也。」


 王、

班《志》：「周地，柳、七星、張之分野也。」


 鄭，

五運。〇班《志》：鄭國，今河南新鄭，本高辛氏火正祝融之虚也。自東井六度至亢六度謂之壽星之次，鄭之分野。


 此五國者，

九州合數爲五。


 千里之城，

都城千里，其一州必六千里，或九千里，或萬里。


 處州之中，

十二支爲十二牧，在外；十干，在内，爲九州、八伯也。五運甲己屬土，乙庚金，丙辛水，丁壬木，戊癸火。


 名曰地軸。

轂、軸皆從此起例。《詩》：「清人在軸。」〇《考工記》：「輪輻三十以象月。」《詩》多從輪輻取譬地球，故軸象地中京師。




從中州以東四十萬里，得焦僥國，

出《山海經》、《楚辭》、《淮南》。


 人長一尺五寸也。

此乃天神靈怪所出，非世間之人。




東北極有人長九寸。

亦《山經》，非人。〇《列子·湯問篇》：「東北極有人，名曰諍人，長九尺。」據《山海經》，東海之外有小人，名曰諍人，則當以九寸爲是。




王者德化充塞，洞照八冥，

八州，八極。


 則鸞臻。

《元命苞》上：「火離，爲鸞。」




麟，木之精。

麟爲神物。〇《詩·召南·麟趾》、《春秋·漢含孳》：「歲星散爲麟。」《演孔圖》：「麟生於火，游於中土，軒轅大角之獸。」《感精符》：「麒麟一角者，明海内共一主也。王者不刳胎，不剖卵，則出於郊。」




大跡出雷澤，華胥履之，生庖羲。

太昊，鄭注以爲蒼龍之精，神而非人。


 龍首

東方其蟲鱗，故以龍爲靈物，其相龍首。西王母，西方之精，故亦虎首，非人間之人。〇《合誠圖》：「伏羲龍身牛首，渠肩達掖，山準日角，奯目珠衡，駿毫翁鬣，龍脣龜齒，長九尺有一寸，望之廣，視之專。」




顔似龍也。

《元命苞》：「伏羲大目，山準，龍顔。」




大電光繞北斗樞星，

《運斗樞》：「斗，第一天樞。」


 照郊野，感附寶而生黄帝。

《合誠圖》：「黄帝冠黄文」，「黄帝德冠帝位」，「黄帝布迹，必稽功務德」。《元命苞》：「黄帝龍顔，得天庭陽，上法中宿，取象文昌，戴天履陰，乘教制剛。」




瑶光

《運斗樞》：「斗，第七瑶光。」


 如蜺貫月，正白，感女樞，生顓頊。

《元命苞》：「顓頊併幹，上法月參，集威成紀，以理陰陽。」




慶都與赤龍合婚，生赤帝

《合誠圖》：「赤帝之爲人，視之豐，長八尺七寸，豐下兑上，龍顔日角，八采三眸，鳥庭荷勝，琦表射出，握嘉履翼，竅息洞通。赤帝體爲朱鳥，其表龍顔，多黑子。赤帝之精生於翼下。」


 伊祁，堯也。

《感精符》：「堯翼星之精，在南方，其色赤。」




握登見大虹，意感而生舜於姚墟。

《感精符》：「舜，斗星之精，在中央，其色黄。」




契母有娀浴於玄丘之水，睇玄鳥銜卵過而墮之，契母得而吞之，遂生契。

《詩·商頌》：「天命玄鳥，降而生商。」




湯母扶都見白氣貫月，意感黑帝而生湯。

《感精符》：「湯，虚星之精，生北方，其色黑。」《元命苞》：「在湯臂四肘，是謂神剛，象月推移，以綏四方。」




后稷母姜嫄出見大人蹟，而履踐之，知於身，

《元命苞》：「孔子曰：扶桑者，日所出，房所立，其耀盛。蒼神用事，精感姜嫄，卦得《震》，震者動而光，故知周蒼，代殷者爲姬昌。」


 生后稷。

《元命苞》上：「后稷岐頤，是謂好農。蓋象角亢，載土食穀。」〇《詩》：「厥初生民，時維姜嫄。生民如何？克禋克祀。以弗無子，履帝武敏歆。攸介攸止，載震載夙，載生載育，時維后稷。」




太任夢長人感己，生文王。

《元命苞》：「文王龍顔，柔肩，望羊。」又：「姬昌蒼帝之精，位在房心。」《感精符》：「文王房心之精，在東方，其色青。」又：「孔子案録書，含觀五帝英人，知姬昌爲蒼帝精。」〇《詩》：「摯仲氏任，自彼殷商。來嫁於周，曰嬪於京。乃及王季，維德之行。太任有身，生此文王。」又：「思齊大任，文王之母。」




聖人受命必順斗，張握命圖授漢寶。

聖人謂高祖也。受天命而生，必順璇衡法。故張良受《兵鈐》之圖，命以授漢，爲珍寶也。




補遺



《含神霧》曰：「四方蠻貊，制作器物，多與中國反。」

《王制》：「廣谷大川異制，民生其間者異俗，剛柔、輕重、遲速異齊，五味異和，器械異制，衣服異宜。」〇


 書則横行，

《史記·大宛傳》：「安息以銀爲錢，錢如其王面，畫革旁行，以爲書記。」《索隱》引韋昭云：「外夷書皆旁行，不直下也。」此可見結繩字母之遺跡。


 食則合和，牀則交脚，鼓則細腰，如此類甚衆。

《王制》：「五方之民，各有性也，不可推移。」


 中國之所效者，貂蟬、胡服、胡飯。

天下和同，

《書經》：「四方民大和會。」和恒四方民，是之謂大同。


 天瑞降，地符興。

歲星

《天官書》歲星：「曰東方木，主春，日甲乙。義失者，罰出歲星。」


 無光，進退無常，此仁道失類之應。

填星

《天官書》：「填星之位曰中央土，主季夏，日戊己，黄帝

 主德。」


 暈，此奢侈不節，王政之失。

大角，

《元命苞》下：「大角爲坐候。」一曰：「大角爲帝席，以布坤厚德。」一曰：「大角者，天王帝庭也。」


 一曰帝筵，

《含文嘉》：「師者，所以教人爲君也。長者，所以教人爲長也。」大角爲帝筵，攝提六星，攜紀綱以輔大角，有師長象也。」


 成統理。

《小雅》譏己得失，

己爲東心，爲地中，京師政有得失。


 及之於上

上指天。


 也。

上合天道。




風后，黄帝師。

《春秋内事》：「黄帝師於風后。」風后善於伏羲之道，故推衍陰陽之事。




齊數好道，

《詩》：「魯道有蕩，齊子翺翔。」《論語》：「齊一變至於魯。」


 廢義簡禮。

君子悉心研慮，推變見事也。

詩者，持也。

《説題辭》：「詩者，天文之精，星辰之度，人心之操也。」按：操者持也，操持於心。「思慮爲志，故曰詩言志。」




以手維持，則承奉之義。

《詩》三百五篇。

《頌》者，王道太平，功成治定而作也。

水東注

《詩》：「豐水東注。」


 無底之谷。

《列子·湯問》：革曰：「渤海之東不知幾億萬里，有大壑焉，實維無底之谷。其下無底，名曰歸墟。八統九野之水，天漢之流，莫不經之，而無增無減焉。」




《氾歷樞》曰：「候及東，次氣發，雞泄三號。

《齊風》：「雞既鳴矣。」《鄭風》：「女曰雞鳴。」《風雨篇》三言「雞鳴」。


 冰始泮，

《詩》：「迨冰未泮。」


 卒於丑，以成歲。」

《四牡》在寅，爲木始，左旋，至丑而終。




及東，及於寅也。承丑之季，故謂之次氣也。雞爲畜陽也，丑之季向晨鳴，雞得其氣，感之而喜，故鳴也。



 

附



 
《豳詩·七月》合於《素問》五運六氣



五運　　　　　　　　六氣六合

一之日

乙庚


 　　　　 五月

午　仲夏與仲冬子合




二之日

丙辛


 　　　　 六月

未　季夏與季冬丑合




三之日

丁壬


 　　　　 七月

申　孟秋與孟春寅合




四之日

戊癸


 　　　　 八月

酉　仲秋與仲春卯合




　王如皇極　　　　九月

戌　季秋與季春辰合




　不見甲己　　　　十月

亥　孟冬與孟夏巳合




　化土居中



注
 　戊：原作「戌」，據文意改。



注
 　案：《後漢書·郎顗襄楷列傳》注云：「『基』當作『朞』，謂以三朞之法推之也。《詩氾歷樞》曰：『凡推其數皆從亥之仲起，此天地所定位，陰陽氣周而復始，萬物死而復蘇，大統之始，故王命一節爲之十歲也。』」



注
 　以前驗後：「驗」原作「檢」，據《册府元龜》卷五六三改。



注
 　子月初候：「月」原作「目」，「候」原作「侯」，據文意改。



注
 　天皇：原作「天星」，據《史記索隱》改。



注
 　黄帝：原作「黄龍」，據《史記·天官書》改。








詩緯搜遺






春秋緯文耀鈎



緣天地之所雜，

《韓詩外傳》：「《關雎》之事大矣哉！馮馮翊翊，自西自東，自南自北，無思不服。子其勉強之，思服之，天地之間，生民之屬，王道之原，不外此矣。子夏喟然歎曰：『大哉《關雎》，乃天地之基也。』」


 樂爲之文典。

《論語》：子曰：「吾自衛反魯，然後樂正，《雅》《頌》各得其所。」


 文王之時，民樂其興師征伐，

《詩·皇矣》，伐密、伐崇。


 而詩人稱其武功。

《詩》：「文王受命，有此武功。既伐於崇，作邑於豐。文王烝哉！」







説題辭



詩者，天文之精，星辰之度，

十五國上應天宿，大小《雅》五際合於五星、十二辰。


 人心之操也。

操者持也，故《含神霧》曰：「詩者，持也。」


 在事爲詩，

寄托往事，以爲比興。


 未發

《中庸》：「喜、怒、哀、樂之未發謂之中。」


 爲謀，

《小雅·旻天》多言謀。


 恬淡爲心，思慮爲志，

在心爲志，志主思慮，思出於腦。


 故詩之爲言志也。

《書·帝典》：「詩言志。」《樂記》：「詩言其志也。」







鈎命訣



性者，生之質。若木性則仁，

《翼奉傳》注：「肝性静，静行仁，甲己主之。」


 金性則義，

「肺性堅，堅行義，乙庚主之。」


 火性則禮，

「心性躁，躁行禮，丙辛主之。」


 水性則智，

「腎性敬，敬行智，丁壬主之。」


 土性則信。

「脾性力，力行信，戊癸主之。」


 情者既有知，

《翼奉傳》：「詩之爲學，性情而已。五性不相害，六情更興廢。觀性以曆，觀情以律。」《五行大義》：「五性在人爲性，六律在人爲情。性者，仁、義、禮、智、信也。情者，喜、怒、哀、樂、好、惡也。五性處内御陽，喻收五藏。六情處外御陰，喻收六體。故情勝性則亂，性勝情則治。性自内出，情自外來，情性之交，間不容髮。」


 故有喜、怒、哀、樂、好、惡。

《翼奉傳》：「北方之情好也，好行貪狠，申子主之。東方之情怒也，怒行陰賊，亥卯主之。南方之情惡也，惡行廉貞，寅午主之。西方之情喜也，喜行寬大，巳酉主之。上方之情樂也，樂行姦邪，辰未主之。下方之情哀也，哀行公正，戌丑主之。辰未屬陰，戌丑屬陽，萬物各以其類應。」







運斗樞



遠《雅》《頌》，著倡優，

《論語》：「惡鄭聲之亂雅樂也。」《雅》《頌》爲全《詩》之歸宿，得天地之中和，不宜以邪説解《詩》。


 則玉衡不明，

聖道不光。


 菖蒲冠環，雄雞五足，李生瓜。

後世誤解《詩》旨者，猶物之反常爲妖。







孝經緯援神契



上通無莫。

《詩》云：「上天之載，無聲無臭。」




言人之精靈所感，上通於寂寞。




禮緯斗威儀



王者

讀作「皇者」。


 得其根核，

核讀作荄，喻地中京師。〇《左傳》：「葛藟猶能庇其根本。」


 帝者得其英華，

四帝均分天下無餘地，猶英華之盡發。《詩》以木喻天下一統之世，當云帝得其幹。〇《詩》「皇皇者華」、「常棣之華」、「白華」、「苕之華」。


 霸者得其附枝。

上當有「王者得其枝」一句。〇按：《詩》以樛木喻周公，喬木喻召公，灌木喻京城，條肄喻王後，皆從樹木起例。故《雅》曰枝葉未有害本，實先撥以爲譬喻。







樂緯動聲儀



詩人

作詩之人，指孔子。


 感而後思，

哲學思想。


 思而後積，

由近及遠，由小推大，由卑及高，由地及天。


 積而後滿，

天地六合理想周至，充滿於心。


 滿而後作。

《孟子》：「王者之迹熄而《詩》作。」《史記·年表》：「周道缺，詩人本之衽席，《關雎》作。」《儒林傳》：「周室衰而《關雎》作。」皆謂孔子作《詩》。


 言之不足，

《詩》爲天學，言語不足形容。


 故嗟歎之；

始而歎其高遠。


 嗟歎之不足，故詠歌之；

繼而贊其美大。


 詠歌之不足，

《論語》：「天不可階而升。」


 不知手之舞之，足之蹈之

説同《樂記》、《孟子》。


 也。

仰之彌高，鑽之彌堅，瞻之在前，忽焉在後，欲罷不能，雖欲從之，莫由也已。




召公

 ，賢者也，明不能與聖人分職，常戰慄恐懼，故舍於樹下而聽斷焉。勞身苦體，然後乃與聖人齊。

賢者爲其易，聖人爲其難。


 是以《周南》無美，而《召南》有之。

以《雅》治人，

《小雅》五際，《大雅》五際，氣交之中，人之居也。氣交之分，人氣從之。


 《風》成於《頌》。

《含神霧》：「《頌》者，王道太平，功成治定而作也。」


 有周之盛，成康之間，郊配

《孝經》：「周公郊祀后稷以配天。」


 封禪，

《左傳》：「山嶽則配天，物莫能兩大。」


 皆可見也。

黄帝

首舉黄帝，與《大戴》同。蓋以中統四方，爲五天帝。


 之樂曰《咸池》，顓頊

下數至禹，與《大戴》同，爲五人帝。


 曰《五莖》，帝嚳曰《六英》，堯曰《大章》，舜曰《簫韶》，禹曰《大夏》，殷

殷周但稱國號，與上文稱帝號者不同例。


 曰《大濩》，周曰《勺》，又曰《大武》。

《周頌·大武》之詩。




池音施，道施於民，故曰《咸池》。道有根莖，故曰《五莖》。

《御覽》作《六莖》。皇法天，天以六節，故用六相，建都地中，以爲根莖。


 道有華英，

《斗威儀》：「帝者得其華英。」


 故有《六

《御覽》作五。


 英》。

地以五制，故帝有五。帝據地五極，盡發英華。


 五龍爲《五莖》者，能爲五行之道，立根本也。

五行分中央戊己，則爲六，六相合天地二官，則爲五。


 《六英》能爲天地四時

上下四旁爲六宗。《大戴》：六宫、六轡。


 六合

外十二州，説見《淮南》。


 之道發其菁華也。

五帝分方，歸於一統，則皇道也。


 堯時仁義大行，法度章明，故曰《大章》。韶，繼也；舜繼堯之後，循行其道，故曰《簫韶》。禹承二帝之後，道重太平，故曰《大夏》。湯承衰而起，濩先王之道，故曰《大濩》。濩音護。周成衰而起，斟酌文武之道，故曰《勺》、《武》、《象》。象伐時用干戈也。

樂曰移風易俗。

十五國之風俗。〇班《志》：「凡民函五常之性，而其剛柔緩急音聲不同，繫水土之風氣，故謂之風。好惡取舍，動静亡常，隨君上之情欲，故謂之俗。孔子曰：『移風易俗，莫善於樂。』言聖王在上，統理人倫，必移其本而易其末，此混同天下，壹之虖中和，然後王教成也。」


 所謂聲俗者，若楚

二《南》漢廣、江渚即楚地。


 聲高，齊聲下。所謂事俗者，若齊俗奢，

班《志》：「初，太公治齊，修道術，尊賢智，賞有功，故至今其土多好經術，矜功名，舒緩闊達而足智，其失夸奢。」


 陳利巫也。

班《志》：「陳本太昊之虚，周武王封舜後嬀滿於陳，妻以元女太姬。婦人尊貴，好祭祀，周史巫，故其俗巫鬼。」







樂緯稽耀嘉



先魯，

登魯於《頌》，所謂王魯。


 後殷，

《商頌》殿末。


 新周，

《周南》、《周頌》。


 故宋。

振鷺、白馬、白駒之客。




殷湯

《商頌》寄託於殷湯。


 改制，

改革時制，更立新經。


 易正，

行夏之時，用夏正。


 蕩滌故俗。

孔經以前無可取法，舊染污俗，概予滌除。






注
 　召公：原作「召伯」，據《古微書》卷二十二改。








詩學質疑






釋風 


風，即乘雲御風之風。《論語》「風乎舞雩，詠而歸」，即乘風而歸。







《邶風》二十篇證




首


 五篇五帝，

如《大學》「平天下」章五引《書》，如《顧命》以下五篇。


 末三篇爲三皇。

如《大學》三五引《詩》，又如三《頌》之三統。







北


 《柏舟》




中


 《緑衣》

黄　　　　　　　天


 《静女》




南


 《燕燕》　　　　　

泰


 《二子乘舟》




東


 《日月》　　　　　

地


 《新臺》




西


 《終風》

《韓詩》：「《終風》，西風也。」在《凱風》前二篇。


 終風且

讀作「雎鳩」之「且」。「鳲鳩」亦作「尸」，即從行司馬雎鳩。


 暴。

即「伊誰云從，惟暴之云」之「暴」字。




中十二篇四風，十二諸侯。

天星有十二諸侯，緯以律吕分配十二風，皆由此起例。《史記·十二諸侯年表》亦同。




南《擊鼓》　　　　《爰居》

分一篇


 　　《凱風》




東


 《雄雉》　　　　 《匏葉》　　　　《谷風》




西


 《式微》　　　　 《旄丘》　　　　《簡兮》

西方美人不言風，西風在前爲《終風》。




北《泉水》　　　　《北門》　　　　《北風》

《小雅》四風連見四篇。

三小。


 從《鹿》、《斯》

分一篇。


 至《巷伯》爲四讒。

遠佞人也。


 四風爲司徒，

分屬四倫。


 從《北山》至《鼓鐘》爲四行，

屬司馬。


 從《楚茨》至《大田》爲四農，

屬司空。


 《瞻彼》、《魚藻》、《有菀》爲三京，故皆有左右。




東


 《谷風》

此與邶同名。







南


 《蓼莪》

「南山律律，飄風發發」，故順序爲南風。




西《小東》

不見風，與《簡兮》同，但言西柄之揭。〇風前見《彼何人斯》，與《邶·終風》同。







北


 《四月》

冬日烈烈飄風，故爲北風。




《何人斯》篇：

在《谷風》前二篇。


 胡逝我梁，

天皇西方爲大梁，地上九州爲梁州。


 二人從行。

天子出，二公從，比于且、尸二鳩。《穀梁》：「仁者守，勇者從，智者慮。」雎鳩，司馬，勇者也。


 伊誰之從，惟暴之云。

「終風且暴」之暴。


 其爲飄風，

與《蓼莪》、《四月》同稱飄風。


 胡不自北，

非冬日。


 胡不自南，

非南山。


 胡逝我梁。

除去南北，專指東西矣。下有《谷風》明文，《小東》不言風，其爲西風明矣。




《大雅·桑柔》一篇之中見四風。

五事例十六章，前四章思，下十二章視聽言動，四方例。




大風有隧，有空大谷，

東方谷風。


 進退維谷。

大風有隧，匪用其良，西方爲良。

如彼遡風，亦孔之僾。

遡風，朔北風也。如彼則爲南風，對言。




職良善背涼，曰不可覆背善詈。

「北風其涼

 」，背，北也。




凡説《詩》皆以爲《詩》無義例，亦如村塾詩鈔，隨手雜録，無先後，無照應，篇自爲篇，各爲一局，全無義例可言。故刺幽王之詩，連見四十餘篇。黍稷或以爲衛詩，伋子所作。今就「風」字一例言之，似作者不無義例可言，斷非隨手雜鈔，篇自爲局，不相連屬也。



注
 　北風其涼：原作「北風其良」，據《詩·北風》改。







孔子閒居 

《禮記》篇目有相對成文之例。《坊記》爲人禽之分，《表記》爲士大夫之行。《孔子燕居》爲人學，《孔子閒


 

居》爲天學，互文相起，各有淺深不同。






孔子閒居，

燕閒。


 子夏侍。

即「商可言《詩》」之義。


 子夏曰：「敢問《詩》云

《大學》由《書》進於《詩》。《中庸》爲天學，則全引《詩》無《書》矣。


 『凱弟君子，

《洪範》：「天子作民父母，爲天下王。」


 民之父母』，

上愛民如保赤子，則下之視君如喪考妣。此天下一家之大例，必帝而後有此程度。


 何如斯可謂民之父母矣？」

《大學》「平天下」章五引《書》，爲五帝；三引《詩》，爲三皇。首爲泰皇，引「樂只君子，民之父母」，此謂「凱弟君子，民之父母」，與《大學》同。


 孔子曰：「夫民之父母乎，必達於禮樂之原，

説詳《禮書》、《樂志》。


 以致五至，

《五帝德》每帝各言四至，合爲五至、五極。


 而行三無，

人學爲有，天學爲無。上、中、下三才爲三無。


 以横於天下，

上下和睦。


 四方有敗，

光被四表。


 必先知之。

先知即前知。《易》曰：「先天而天弗違。」


 此之謂民之父母矣。」

《大學》獨見獨聞。〇《詩》天下一家，以皇爲祖，所謂「先祖是皇」、「皇矣」。上帝以二帝爲父母，所謂羲和、重黎。《周南》以黄鳥爲皇祖，雎、鳩二公爲父母。《詩》以周、召當之，即本經「樛木」、「喬木」。《莊子》所謂「蜩」與「鷽鳩」，即周、召，二蟲即二公。以八伯爲八才子，十二牧爲十二女。所謂公子、公姓、公族、伯牧之佐，如春秋齊、晉者，則爲公孫。「宜爾子孫」對祖、父言，一言「歸寧父母」，一云「父母孔邇」，此《周南》一篇之大例，全詩皆通者也。




表記《詩》：「凱弟君子，民之父母。」凱以強教之，弟以悦安之，樂而無荒，有禮而親，威莊而安，孝慈而敬，使民有父之尊，有母之親，如此而後可爲民之父矣。非至德其孰能如此乎！今父之親子也，親賢而下無能；母之親子也，賢則親之，無能則憐之。母親而不尊，父尊而不親。水之於民也，親而不尊，火尊而不親。土之於民也，親而不尊，天尊而不親。命之於民也，親而不尊，鬼尊而不親。

子夏曰：「民

民指諸侯，所謂三十、六、七、十二，非小民。


 之父母，

己爲母，十干中之婦人。父有甲己、戊己二法。《論語》「克己復禮」，云克己，即所謂甲己。


 既得而聞之矣。

二公爲父母，與《尚書》同。


 敢問何謂五至？」

至即《中庸》三「及其至也」。帝學由人企天，亦爲至人。


 孔子曰：「志之所至，

《詩説》：在心爲志。


 詩亦至焉。

《詩説》：發言爲詩。


 詩之所至，禮亦至焉。

禮者，體也。三才説：人在中，爲禮。


 禮之所至，樂亦至焉。

《詩説》：戌丑爲上方，其情樂，樂爲上天。


 樂之所至，哀亦至焉。

《詩説》：辰未爲下方，其情哀，哀爲下地。


 哀樂相生，

上下相通。


 是故正明目而視之，

不以目視，凡人所不覩。


 不可得而見也。

無聲無色，《中庸》：「君子之所不可及者，其爲人之所不見乎！」


 傾耳

肉耳。


 而聽之，

不以耳聽。


 不可得而聞也。

不見不聞，道家之所謂恍惚幽冥。《韓詩外傳》「子夏問《關雎》」末段所言天學與此同。


 志氣塞乎天地，

五帝各司一極，各王萬二千里。


 此之謂五至。」

《内經》：「天地之間，六合之内，不離乎五。」又云：「天以六節，地以五制。」凡五皆爲六合以内之事。




《内經·上古天真論》：黄帝曰：「余聞上古有真人者，提挈天地，把握陰陽，呼吸精氣，獨立守神，肌肉若一，故能壽敝天地，無有終時，此其道生。中古之時，有至人者，淳德全道，和於陰陽，調於四時，去世離俗，積精全神，遊行天地之間，視聽八達之外，此蓋益其壽命而強者也，亦歸於真人。」

此爲《易》、《詩》師説，《楚辭》全祖之。




子夏曰：「五至

五帝有天人之分。


 既得而聞之矣，

志、詩、禮、哀、樂爲五至，以配五帝。在心爲志，發言爲詩，以屬南北二帝。南言北志，即腎藏志。樂在東方，爲緇衣，吉服。哀在西方，爲素衣，凶服。禮在中央，爲黄衣，齊服。《詩》如二伯，三統如三皇，《月令》五色衣服，《論語》取素青黄

 ，而不用紅紫紺緅。


 敢問何謂三無？」

三皇如天之三垣。


 孔子曰：「無聲之樂，

人所不聞，至人聞之，爲天樂。


 無體之禮，無服之喪。

凶服五爲哀，吉服五爲樂，齊服五爲禮。《主言》篇「喪」作「賞」。


 此之謂三無。」

《中庸》所謂無聲無臭、不言而信、不怒而民威於鈇鉞、無爲而成。〇人學，爲有體之禮、有聲之樂、有服之喪。天學乃變有爲無，亦如列、莊、釋書之貴無而賤有。然所謂無非真無，别有真耳真目，如《内經·上古天真論》之遠視遠聽，所謂神游，是乃大有，非真無。其言有無，亦對庸耳俗目言之耳。




《大戴·主言》：孔子曰：「七教備焉，可以守；三至行焉，可以征。」曾子曰：「何謂三至？」孔子曰：「至禮不讓，而天下治。至賞不費，而天下之士説。至樂無聲，而天下之民和。明王篤行三至，故天下之君可得而知也，天下之士可得而臣也，天下之民可得而用也。」

按：三無、三至皆從前五至中去二取三，與《論語》素青黄同。三無爲天學，三至、五至皆爲人學，此天人之分。

子夏曰：「三無既得略而聞之矣，

五爲帝，三爲皇。


 敢問何詩近之？」

于《詩》求三無。《詩》言天道，鳶飛魚逃，如《楚詞·遠游》。


 孔子曰：

此即三垣之説。人間有三五，天上亦然。如人間三合、天星三垣，人間四岳，天星四宫，人帝有五天星，更别有五帝座。


 「『夙夜基命

 宥密』，

《周頌》，上，樂。


 無聲之樂也。

天上之天樂，如黄帝夢游華胥。


 『威儀

人言威儀。


 逮逮，

此乃謂中天。


 不可選也』，

《柏舟》，中。


 無體之禮也。

《詩·相鼠》。體，禮。〇無意、無必、無固、無我。


 『凡民有喪，匍匐救之』，

《谷風》，下，哀。


 無服之喪也。」

《韓詩外傳》云：孔子抱聖人之心，彷徨乎道德之域，逍遥乎無形之鄉，

按：此皆列、莊真人、至人之説。


 倚天理，觀人情，明終始，知得失。故興仁義，厭勢利，以持養之。於時周室微，王道絶，諸侯力政，強劫弱，衆暴寡，百姓靡安，莫之紀綱，禮儀廢壞，人倫不理。於是孔子自東自西，自南自北，匍匐救之。

《史記·秦始皇本紀》云：「臣等謹與博士議曰：古有天皇，有地皇，有泰皇，泰皇最貴。臣等昧死上尊號，王爲泰皇，命爲制，令爲詔，天子自稱曰朕。」王曰：「去泰著皇，采上古帝位號，號曰皇帝。他如議。」制曰：「可。」

子夏曰：「言則大矣，

真人。


 美矣，

至人。


 盡矣，

神人。


 言盡於此而已乎？」

其大至矣，又推其小，如由大千世界再詳中小世界。


 孔子曰：

大人包小人，《詩》每一局各有五方。


 「何爲其然也！

《列子》無極無盡之説。


 君子之服之也，

《周禮·司服》：「吉服五，凶服五，齊服五。」由五服、九服以推十五畿，更由衣服以推車輻、幅員、福禄，皆《皇帝疆域考》之大例。


 猶有五起焉。」

《天文訓》五帝座之説是也。〇人有五至，天亦有四宫、二十八舍。




子夏曰：「何如？」

與上「何詩近之」之義同。


 孔子曰：「無聲之樂，

上。


 氣志不違。

首句皆引《詩》爲證，今本同者不過其半，非逸《詩》也。古人寫經，各本不同。如《公羊》之引《秦誓》，《墨子》之引《泰誓》，今人讀之，有不知爲何語。此當細考文義，以補釋之。〇三言氣志。


 無體之禮，

中。


 威儀遲遲。無服之喪，

下。〇以五乘五則爲廿五，以三乘五爲三五之十五。


 内恕孔悲。

東方青龍。


 無聲之樂，

上。


 氣志既得。無體之禮，

中。


 威儀翼翼。

人道在中，兩言威儀。


 無服之喪，

下。


 施及四國。

南方朱雀。


 無聲之樂，

上。


 氣志既從。無體之禮，

中。


 上下和同。

通天地。


 無服之喪，

下。


 以畜萬邦。

中央天市，《雲漢》。


 無聲之樂，

上。


 日聞四方。無體之禮，

中。


 日就月將。

兄日，姊月。


 無服之喪，

下。


 純德孔明。

西方白帝。


 無聲之樂，

上。


 氣志既起。無體之禮，

中。


 施及四海。

二萬七千里爲四海。


 無服之喪，

下。


 施於子孫。」

北方黑帝。〇此以五天、五地分爲東南西北中。《地形訓》五方、五極。




子夏曰：「三王

讀作三皇。《尚書》之素、青、黄爲三統。


 之德，參於天地，

《中庸》「致中和，天地位焉」，董子説一貫三爲王。


 敢問何如斯可謂參天地矣？」

人居天地之間，六合之内，由人以求天，如《尚書·皇篇》。此由遠及諸邇，切於人事之説。


 孔子曰：「

以下與《主言》同。


 奉三無私，

猶「欽若昊天，曆象日月星辰」。皇帝之學，皆以法天爲主。


 以勞天下。」

《爾雅》四海爲人間世。


 子夏曰：「敢問何謂三無私？」

三統，三分。


 孔子曰：「天

王者父天。


 無私覆，地

王者母地。


 無私載，日月

王者兄日姊月。


 無私照。

《中庸》：「譬如天地之無不持載、無不覆幬，譬如四時之錯行，如日月之代明，萬物並育而不相害，道並行而不相背，小德川流，大德敦化，此天地之所以爲大也。」


 奉斯三者，以勞天下，

聖爲天口，賢爲聖譯。


 此之謂三無私。

法説。


 其在《詩》曰：

以下分三統，大小相通。


 『帝命不違，至於湯齊。湯降不遲，聖敬日齊。昭假遲遲，上帝是祇。

上通天，天有九野。《穀梁》：「人之於天，以道受命；人之於人，以言受命。」


 帝命式於九圍。』

下通地，地有九州。


 是湯之德也。

《商頌》，素統，天皇。




「天

《淮南子·天文訓》云：「天墬未形，馮馮翼翼，洞洞灟灟，故曰太昭。道始於虚霩，虚霩生宇宙，宇宙生氣，氣有涯垠。清陽者薄靡而爲天。」


 有四時，

即四方。


 春秋冬夏，

東南西北。


 風雨霜露，

《内經》：「天有四時五行，以生長收藏，以生寒暑燥濕。人有五藏，有五氣，以喜怒悲憂恐。」又云：「天有風雨，人有喜怒。」


 無非教也。

天《董子》「商主天法質而王」一段。〇《詩》之主天立教者，如《豳·七月》一篇，全備四時；《雅》之正月、四月、六月、十月等篇，由之起例。其他《邶》四風象四方，又爲引用天文之大綱。緯説諸國分野。律吕，大小《雅》，四始、五際，凡關於天星、天運者，皆此義也。




「地

《淮南子·墬形訓》云：「墬形之所載，六合之間，四極之内，照之以日月，經之以星辰，紀之以四時，要之以太歲。天地之間，九州八極。」


 載神氣，神氣風霆，風霆流形，庶物露生，無非教也。清明在躬，

人無體之禮。


 氣志

樂言氣志。


 如神，

天神。


 耆欲將至，

地以五味養人。


 有開必先，

順天而行。


 天降時雨，

上。


 山川

下。


 出雲。

天氣下降，地氣上騰。《内經》「清陽爲天，濁陰爲地」，地氣上爲雲，天氣下爲雨，雨出地氣，雲出天氣。


 其在《詩》曰：

以主天地。


 『嵩高維嶽，

中嶽爲五山經。


 峻極於天。

天之上有天，如雲漢是也。


 維嶽降神，

詩人皆由星辰下降，《楚詞·招魂》之所之。


 生甫及申。

無父而生。


 維申及甫，爲周之翰。

翰、甯、成，服名。


 四國於藩

藩、垣、屏。


 四方於宣。』

讀作垣。


 此文武之德也。

董子「周主地法文而王」一段。〇《詩》之主地立教者，《關雎》「輾轉反側」爲地球四游。古説「東西南北，無思不服」是也。又從輪輻取譬，故「福履」、「福禄」、「幅員」、「百福」、「百禄」、「干禄」皆喻大球，而「九有」、「九圍」合《板》詩六服，共成我服三十，無非包舉地球言之。




「三代之王也，必先其令聞。《詩》云『明明天子，令聞不已』，三代之德也。『弛其文德，協此四國』，太王之德也。」

泰皇，《秦本紀》：「古有天皇，有地皇，有泰皇，泰皇最貴。」




子夏蹶然而起，負牆而立，曰：「弟子敢不承乎！」

「商也，始可言《詩》也矣。」




分篇立解，即分治兩《戴記》凡例之説。



注
 　素青黄：原作「素素黄」，據下文「按」改。



注
 　基命：原作「其命」，據《詩·昊天有成命》改。








大學引詩爲天皇引書爲人帝考 

　《中庸》天學，全引《詩》至數十見，不一引《書》。






平天下章

《周禮》：外史掌三皇五帝之書。




三引《詩》，爲三皇。

上、中、下。




五引《書》，爲五帝。

中央、四方。




三綱領

明德　三引《書》，全爲人帝。

新民　二引《書》，終於《詩》，由人推天。

止至善　三引《詩》，如《孔子閒居》三無説。　「誠意」再引《詩》，爲天學。

修身傳

齊家傳　一引諺，比於《書》。

治國傳　一引《書》，再引《詩》，分天人。

平天下　五引《書》，三引《詩》，分天人。




《大學》本末先後終始表





















詩 經 經 釋



廖　平　撰

楊世文　校點








校點説明



據廖宗澤《六譯先生年譜》，光緒二十年（一八九四）左右，廖平撰成《詩圖表》二卷。新繁楊楨序云：「季平初治《詩》，先作此表，經三四年始成。每遇疑難，於尊經標題課試，合衆力推考。一得要義，嘗於午夜起，鬚髪皓白而不辭。其中如《國風次第表》、《小雅分應國風表》、《北風爲總序》，稿經三四十易始成。」又云：「古無以例説《詩》之事。季平創爲圖表，分部别居，條理井然，觀此編然後知《詩》雖用舊説，各有作詩之人，一經聖手，别有取裁。」此書圖表凡四十三，其中如《國風典制同春秋圖》、《小統禹州表》、《南北交通如二濟表》、《東西往來如晉明夷表》，已主《詩》、《易》相通，並及《春秋》、《尚書》。如《國風十二配十二月表》、《陳風十篇表》、《魏唐十九篇表》、《小旻以下十九篇表》、《瞻洛以下二十二篇表》，以篇數見義例，已爲《詩易合纂》之濫觴（光緒《井研縣志·藝文一》）。民國十三年（一九二四）三月，成都佛學社延廖平講演《詩》、《易》，即以近年《詩》、《易》稿作講演稿，付佛學社排印，名《詩易合纂》。民國十五年（一九二六）知事李先春延廖平於署内講《詩》、《易》，即以正在改訂中之《詩易合纂》爲講稿。民國十九年（一九三零），改訂《易詩合纂》爲《易經經釋》三卷，《詩經經釋》一卷。此書主《詩》、《易》相通，並以「五運六氣」説《詩》，爲廖平「六變」時的重要著作。是書卷首題「癸酉仲冬開彫，井研廖氏藏版」。「癸酉」爲民國二十二年（一九三三）。兹據該本校點。








詩經經釋原目



風詩三十三篇 

加《齊》首三篇，爲三十六篇。




周南十一篇

關雎　葛覃　卷耳　樛木

螽斯

以上五運五篇。




桃夭　芣苢　兔罝　漢廣

汝墳　麟之趾

以上六氣六篇。




召南十四篇

行露　小星　鵲巢　采蘩

采蘋　草蟲　甘棠　羔羊

殷其靁　摽有梅　江有氾　野有死麕

何彼穠矣　騶虞

檜曹八篇

羔裘　素冠　隰有萇楚　匪風 

以上《檜》。




蜉蝣　候人　鳴鳩　下泉 

以上《曹》。




齊首三篇

鷄鳴　還　著

五運五十篇

鄘十篇

柏舟　牆有茨　君子偕老　桑中

鶉之奔奔　定之方中　蝃蝀　相鼠

干旄　載馳

衛十篇

淇澳　考槃　碩人　氓

竹竿　芄蘭　河廣　伯兮

有狐　木瓜

王十篇

黍離　君子于役　君子陽陽　揚之水

中谷有蓷　兔爰　葛藟　采葛

大車　丘中有麻

陳十篇

宛丘　東門之枌　衡門　東門之池

東門之楊　墓門　防有鵲巢　月出

株林　澤陂

秦十篇

車鄰　駟鐵　小戎　蒹葭

終南　黄鳥　晨風　無衣

渭陽　權輿

六氣七十二篇

鄭十六篇 

首五篇補《魏》。




羔裘　遵大路　女曰鷄鳴　有女同車

山有扶蘇　蘀兮　狡童　褰裳

丰　東門之墠　風雨　子衿

揚之水　出其東門　野有蔓草　溱洧

邶十二篇

首五篇補《豳》。




擊鼓　爰居

從《擊鼓》分出。


 凱風　雄雉

瓠有苦葉　谷風　式微　旄丘

簡兮　泉水　北門　北風

唐十二篇

蟋蟀　山有樞　揚之水　椒聊

綢繆　杖杜　羔裘　鴇羽

無衣　有杖之杜　葛生　采苓

齊八篇

首三篇加入《召南》。




東方之日　東方未明　南山　甫田

盧令　敝笱　載驅　猗嗟

魏十二篇

緇衣　將仲子　清人　叔于田

大叔于田

以上從《鄭》補。


 葛屨　汾沮洳

園有桃　陟岵　十畝之閒　碩鼠

伐檀

豳十二篇

燕燕　緑衣　柏舟　日月

終風

以上從《邶》補。


 鴟鴞　七月　東山

九罭　破斧　伐柯　狼跋

小雅三十七篇

鹿鳴　四牡　皇皇者華　常棣

伐木　天保　采薇　出車

杕杜　魚麗　南有嘉魚　南山有臺

蓼蕭　湛露　彤弓　菁菁者莪

六月　采芑　車攻　吉日

鴻雁　庭燎　沔水　鶴鳴

祈父　白駒　黄鳥　我行其野

斯干　無羊

以上三十輻。


 小旻　小宛

小弁

以上三小天。


 鹿斯之奔

從《小弁》分出附《青蠅》。


 巧言

彼何人斯　巷伯

以上四讒。




大雅三十五篇

文王　大明　綿　棫樸

旱麓　思齊　皇矣　靈臺

下武　文王有聲　生民　行葦

既醉　鳧鷖　公劉　假樂

洞酌　卷阿　鳳凰于飛

從《卷阿》分出。




民勞　板　蕩　桑柔

抑　崧高　烝民　韓奕

江漢　常武

以上二十八篇。


 雲漢　瞻卬

召旻

以上三大天。


 節南山　正月　十月之交

雨無正

以上四時，毛本誤入《小雅》。




小頌三十三篇

從《小雅》分出，加《邶》末三篇，爲三十六篇。




瞻洛十一篇

谷風　蓼莪　大東　四月

裳裳者華　瞻彼洛矣　桑扈　北山

無將大車　小明　鼓鐘

魚藻十一篇

楚茨　信南山　甫田　大田

采菽　魚藻　角弓　鴛鴦

頍弁　車舝　賓之初筵

菀柳十一篇

黍苗　隰桑　白華　綿蠻

都人士　菀柳　采緑　瓠葉

漸漸之石　苕之華　何草不黄

邶末三篇

補。




静女　新臺　二子乘舟

三大頌十五篇

周頌六篇

毛本誤析爲三十一篇，今合爲六篇。




武

時邁　執競　賚　酌　般　桓


 清廟

維天之命　維清　昊天有成命　天作







我將


 思文

良耜　臣工　載芟　噫嘻　豐年


 有客

振鷺　潛　有瞽




雝

烈文　載見　絲衣


 閔予小子

訪落　敬之　小毖




魯頌四篇

駉　有駜　泮水　閟宫

商頌五篇

那　烈祖　玄鳥　長發

殷武








詩經經釋



井研廖平譔

《詩》爲天學，與《易》、《樂》合爲三經，與人學之《春秋》、《尚書》、《禮》不同。《毛詩》混天入人，全悖經義。按《易經》，《頤卦》内三爻爲人學，《剥》屬《春秋》，《損》屬《禮》，《賁》屬《尚書》，三爻皆凶；外三爻爲天學，《噬嗑》屬《詩》，《益》屬《樂》，《復》屬《易》，三爻皆吉。其曰「舍爾靈龜，觀我朵頤」，至聖空言立訓，爲孔子作六經之明證。六經分占六爻，曰丘頤。丘，聖諱也。二、五爻兩見經字，明《易》非文王、周公所續。若以爲四聖人之書，蓋亦晚近之誤説歟！




風詩三十三篇
 

注



 


《周南》十一篇，《召南》十四篇，《檜》四篇，《曹》四篇，加《齊》首三篇，共爲三十六篇，以應



 


三十六宫。







《六微旨大論》：「岐伯曰：『言天者求之本，言地者
 

注



 求之位，言人者求之氣交。』帝曰：『何謂氣交？』岐伯曰：『上下之位，氣交之中，人之居也。故曰天樞之上，天氣主之；天樞之下，地氣主之；氣交之分，人氣從之。萬物由之，此之謂也。』」




周南 


　内分五運六氣，前五篇爲五運，後六篇爲六氣，共十一篇，皆言天道，不言人事，非后妃之德化。







按王化自北而南。《樂記》云：「地氣上騰，天氣下降，陰陽相摩，天地相蕩。鼓之以雷霆，潤之以風雨，暖之以日月，而百化興焉。」與《易·繫辭》相同，故同爲天學。

《天元紀大論》：「鬼臾區曰：『臣聞之，甲己之歲，土運統之；

《關雎》、《鄘》，土運。


 乙庚之歲，金運統之；

《葛覃》、《衛》，金運。


 丙辛之歲，水運主之；

《螽斯》、《秦》，水運。


 丁壬之歲，木運統之；

《卷耳》、《王》，木運。


 戊癸之歲，火運統之。』

《樛木》、《陳》，火運。○以上五運。


 帝曰：『其於三陰三陽合之，奈何？』鬼臾區曰：『子午之歲，上見少陰；

《兔罝》、《唐》，少陰。


 丑未之歲，上見太陰；

《芣苢》、《邶》，太陰。


 寅申之歲，上見少陽；

《漢廣》、《齊》，少陽。


 卯酉之歲，上見陽明；

《汝墳》、《魏》，陽明。


 辰戌之歲，上見太陽；

《麟趾》、《豳》，太陽。


 巳亥之歲，上見厥陰。

《桃夭》、《鄭》，厥陰。○以上六氣。


 少陰，所謂標也；厥陰，所謂終也。厥陰之上，風氣主之；少陰之上，熱氣主之；太陰之上，濕氣主之；少陽之上，相火主之；陽明之上，燥氣主之；太陽之上，寒氣主之。所謂本也，是謂六元。』」

《關雎》

土運宫


 　　　　應《鄘》十篇

分左右




《葛覃》

金運商


 　　　　應《衛》十篇

分左右




《卷耳》

木運角


 　　　　應《王》十篇

分左右




《樛木》

火運徵


 　　　　應《陳》十篇

分左右




《螽斯》

水運羽


 　　　　應《秦》十篇

分左右




以上五運五十篇，分屬五音。

《桃夭》

厥陰膽


 　　　　 應《鄭》二十一篇

《芣苢》

太陰胃


 　　　　 應《邶》二十篇

《兔罝》

少陰三焦


 　　　　應《唐》十二篇

《漢廣》

少陽小腸


 　　　　應《齊》十一篇

《汝墳》

陽明大腸


 　　　　應《魏》七篇

《麟趾》

太陽膀胱


 　　　　應《豳》七篇

以上六氣七十八篇，分屬六腑。

多六篇。




六氣循環自厥陰起，而終於太陽。南北定位，東西無常，天樞横亘其中，見於上者順行，自左而之右，見於下者逆行，自右而之左。




召南 


上應二十八宿，以《行露》、《小星》爲綱領。《行露》南北爲經，屬子午。《小星》東西爲緯，屬卯酉。其餘



 


十二篇分應十二月，二十八宿四方天。







《衛氣行篇》：「黄帝問於伯高曰：『願聞衛氣之行，出入之合何如？』伯高曰：『歲有十二月，日有十二辰。子午爲經，卯酉爲緯，天周二十八宿，而一面七星，四七二十八星。房、昴爲緯，虚、張爲經，是故房至畢爲陽，昴至心爲陰。陽主晝，陰主夜。故衛氣之行，一日一夜，五十周於身。晝日行於陽二十五周，夜行於陰二十五周，周於五歲。』」

《淮南子·天文訓》：「太陰在四仲，則歲星行三宿。

四三一十二宿。


 太陰在四鉤，則歲星行二宿。

二八一十六宿。


 故十二歲而行二十八宿，日行十二分度之一，歲行三十度十六分度之七，十二歲而周。」「太陰在寅，歲名曰攝提格。其雄爲歲星，舍斗、牽牛，以十一月與之晨出東方，東井、輿鬼爲對。太陰在卯，歲名曰單閼。歲星舍須女、虚、危，以十二月與之晨出東方，柳、七星、張爲對。太陰在辰，歲名曰執徐。歲星舍營室、東壁，以正月與之晨出東方，翼、軫爲對。太陰在巳，歲名曰大荒落。歲星舍奎、婁，以二月與之晨出東方，角、亢爲對。太陰在午，歲名曰敦牂。歲星舍胃、昴、畢，以三月與之晨出東方，氐、房、心爲對。太陰在未，歲名曰協洽。歲星舍觜觿、參，以四月與之晨出東方，尾、箕爲對。太陰在申，歲名曰涒灘。歲星舍東井、輿鬼，以五月與之晨出東方，斗、牽牛爲對。太陰在酉，歲名曰作噩。歲星舍柳、七星、張，以六月與之晨出東方，須女、虚、危爲對。太陰在戌，歲名曰閹茂。歲星舍翼、軫，以七月與之晨出東方，營室、東壁爲對。太陰在亥，歲名曰大淵獻。歲星舍角、亢，以八月與之晨出東方，奎、婁爲對。太陰在子，歲名曰困敦。歲星舍氐、房、心，以九月與之晨出東方，胃、昴、畢爲對。太陰在丑，歲名曰赤奮若。歲星舍尾、箕，以十月與之晨出東方，觜觿、參爲對。」

《行露》

南北子午爲經。　　子北方鼠屬水，午南方朱雀屬火。




《小星》

東西卯酉爲緯。　　「三五在東，惟參與昴」，昴西方。




《鵲巢》

十二月。　　《月令》：「季冬之月，鵲始巢。」按：季冬爲十二月，三言百兩者，合計三百六十日爲一歲成數也。




《采蘩》

十一月。




《采蘋》

十月。　　據《儀禮》，《鵲巢》、《采蘩》、《采蘋》。《左傳》風有《采蘩》、《采蘋》，知三章相連，《草蟲》當在《采蘋》之後。




《草蟲》

九月




《甘棠》

八月




《羔羊》

七月




《殷其靁》

六月　　在南山之陽。




《摽有梅》

五月　　「其實七兮」，天周二十八宿，一面七星，四七二十八星。「其實三兮」，舉成數而言也。




《江有汜》

四月




《野有死麕》

三月　　「有女懷春」。




《何彼穠矣》

二月　　「華如桃李」。




《騶虞》

正月　　《詩緯·氾歷樞》：「『彼茁者葭，一發五豝』，孟春獸肥草淺之候也。」按：正月爲孟春。







檜曹八篇



《靈樞·九鍼論》：「黄帝曰：『願聞身形應九野，奈何？』岐伯曰：『請言身形之應九野也。左足應立春，其日戊寅、己丑。左脇應春分，其日乙卯。左手應立夏，其日戊辰、己巳。膺喉首頭應夏至，其日丙午。右手應立秋，其日戊申、己未。右脇應秋分，其日辛酉。右足應立冬，其日戊戌、己亥。腰尻下竅應冬至，其日壬子。六府膈下三藏應中州，其大禁，大禁太乙所在之日，及諸戊己。凡此九者，善候八正所在之處。所主左右上下身體有癰腫者，欲治之，無以其所直之日潰治之，是謂天忌日也。』」

檜

《羔裘》

立春




《素冠》

立秋




《隰有萇楚》

春分




《匪風》

秋分




曹

《蜉蝣》

立夏




《候人》

立冬




《鳲鳩》

夏至




《下泉》

冬至







齊首三篇



《六微旨大論》：「岐伯曰：『少陽之上，火氣治之，中

讀作合。


 見厥陰。陽明之上，燥氣治之，中

合。


 見太陰。太陽之上，寒氣治之，中

合。


 見少陰。』」

《鷄鳴》

少陽




《還》

陽明




《著》

太陽







五運五十篇



《陰陽二十五人篇》：「黄帝曰：『余聞陰陽之人何如？』伯高曰：『天地之間，六合之内，不離於五。人亦應之，故五五二十五人之政，而陰陽之人不與焉。』

《通天篇》别有五人。


 『其態又不合於衆者五，余已知之矣，願聞二十五人之形，血氣之所生，别而以候，從外知内，

與《診皮》相同。


 何如？』岐伯曰：『悉乎哉問也！此先師之秘也，雖伯高猶不能明之也。』黄帝避席遵循而卻曰：『余聞之，得其人弗教，是謂重失，得而洩之，天將厭之，余願得而明之，金匱藏之，不敢揚之。』岐伯曰：『先立五形，金、木、水、火、土别其五色，異其五形之人，而二十五人具矣。』黄帝曰：『願卒聞之。』岐伯曰：『慎之慎之，臣請言之。』」

鄘

甲己化土。


 「土形之人，

《鶉之奔奔》、《定之方中》二篇，甲己，左右井。


 比於上宫，

五形皆以上爲貴。


 似於上古黄帝，

對黄帝而言，故託上古。


 其爲人黄色，圓面大頭，美肩背，大腹，美股脛，小手足，多肉，上下相稱。行安地，舉足浮。安心，好利人，不喜權勢，善附人也。能秋冬，不能春夏。春夏感而病生，足太陰，敦敦然。

統於相法。


 大宫之人，

《桑中》、《蝃蝀》二篇，乙庚，左右滎。


 比於左足陽明。

分左右。


 陽明之上

分上下。


 婉婉然。

土生金，土兼金形人。


 加宫之人，

《君子偕老》、《相鼠》二篇，丙辛，左右腧。


 比於左足陽明。陽明之下坎坎然。

金生水，土兼水形人。


 少宫之人，

《牆有茨》、《干旄》二篇，丁壬，左右經。


 比於右足陽明，陽明之上樞樞然。

水生木，土兼木形人。


 左宫之人，

《柏舟》、《載馳》二篇，戊癸，左右合。


 比於右足陽明，陽明之下兀兀然。」

木生火，土兼火形人。




衛

乙庚化金。


 「金形之人，

《衛》詩當之。《竹竿》、《芄蘭》二篇，乙庚，左右井。


 比於上商，似於白帝。其爲人方面白色，小頭，小肩，背小，腹小，手足如骨發踵外，骨輕。身清廉，急心静悍，善爲吏。能秋冬，不能春夏，春夏感而病生，手大陰敦敦然。

正形一兼四，合爲二十五人。


 釱商之人，

《氓》、《河廣》二篇，丙辛，左右滎。


 比於左手陽明，陽明之上廉廉然。

金生水，金兼水形人。


 右商之人，

《碩人》、《伯兮》二篇，丁壬，左右腧。


 比於左手陽明，陽明之下脱脱然。

水生木，金兼木形人。


 左商之人，

《考槃》、《有狐》二篇，戊癸，左右經。


 比於右手陽明，陽明之上監監然。

木生火，金兼火形人。


 少商之人，

《淇奥》、《木瓜》二篇，甲己，左右合。


 比於右手陽明，陽明之下嚴嚴然。」

火生土，金兼土形人。




王

丁壬化木。


 「木形之人，

《中谷有蓷》、《兔爰》二篇，丁壬，左右井。


 比於上角，似於蒼帝。其爲人蒼色，小頭，長面，大肩，背直，身小，手足好。有才，勞心，少力，多憂，勞於事。能春夏，不能秋冬，秋冬感而病生。足厥陰，佗佗然。

兼明相法，故有二十五形容詞。


 大角之人，

《揚之水》、《葛藟》二篇，戊癸，左右滎。


 比於左足少陽，少陽之上遺遺然。

木生火，木兼火形人。


 左角之人，

《君子揚揚》、《采葛》二篇，甲己，左右腧。


 比於右足少陽，少陽之下隨隨然。

火生土，木兼土形人。


 釱角之人，

《君子于役》、《大車》二篇，乙庚，左右經。


 比於右足少陽，少陽之上推推然。

土生金，木兼金形人。


 判角之人，

《黍離》、《丘中有麻》二篇，丙辛，左右合。


 比於左足少陽，少陽之下括括然。」

金生水，木兼水形人。




陳

戊癸化火。


 「火形之人，

《東門之楊》、《墓門》二篇，戊癸，左右井。


 比於上徵，似於赤帝。其爲人赤色，廣
 ，鋭面，小頭，好肩背髀腹，小手，足行安地，疾心行摇，肩背肉滿。有氣輕財，少信多慮，見事明，好顔急心，不壽暴死。能春夏，不能秋冬。秋冬感而病生，手少陰核核然。質徵之人，

《東門之池》、《防有鵲巢》二篇，甲己，左右滎。


 比於左手太陽，太陽之上肌肌然。

火生土，火兼土形人。


 少徵之人，

《衡門》、《月出》二篇，乙庚，左右腧。


 比於右手太陽，太陽之下慆慆然。

土生金，火兼金形人。


 右徵之人，

《東門之枌》、《株林》二篇，丙辛，左右經。


 比於右手太陽，太陽之上鮫鮫然。

金生水，火兼水形人。


 質判之人，

《宛丘》、《澤陂》二篇，丁壬，左右合。


 比於左手太陽，太陽之下支支頤頤然。」

水生木，火兼木形人。




秦

丙辛化水。


 「水形之人，

《終南》、《黄鳥》二篇，丙辛，左右井。


 比於上羽，似於黑帝。其爲人黑色，面不平，大頭，廉頤，小肩，大腹，動手足，發行摇身下尻長，背延延然。不敬畏，善欺詒人，戮死。能秋冬，不能春夏，春夏感而病生，足少陰汗汗然。大羽之人，

《蒹葭》、《晨風》二篇，丁壬，左右滎。


 比於右足太陽，太陽之上頰頰然。

水生木，水兼木形人。


 少羽之人，

《小戎》、《無衣》二篇，戊癸，左右腧。


 比於左足太陽，太陽之下紆紆然。

木生火，水兼火形人。


 衆之爲人，

《駟鐵》、《渭陽》二篇，甲己，左右經。


 比於右足太陽，太陽之下絜絜然。

火生土，水兼土形人。


 桎之爲人，

《車
 


 》、《權輿》二篇，乙庚，左右合。比於左足太陽，太陽之上安安然。」

土生金，水兼金形人。







鄘


五運之首。　甲己化土。　《素問》：「甲己之歲，土運統之。」又土主甲己。







隱白　大都　太白　商丘　陵泉

《本輸篇》：「脾出隱白。隱白者，足大指之端内側也；爲井木，溜於大都。大都，本節之後下陷者之中也；爲滎，注於太白。太白，腕骨之下也；爲腧，行於商丘。商丘，内踝之下陷者之中也；爲經，入於陰之陵泉。陰之陵泉，輔骨之下陷者之中也；伸而得之，爲合，足太陰也。」

柏舟　　　　　　　戊　陵泉左合

左右者，陰陽之道路也。




《牆有茨》　　　　丁　商丘左經

《君子偕老》　　　丙　太白左腧

《桑中》　　　　　乙　大都左滎

《鶉之奔奔》　　　甲　隱白左井

《定之方中》　　　己　隱白右井

《蝃蝀》　　　　　庚　大都右滎

《相鼠》　　　　　辛　太白右腧

《干旄》　　　　　壬　商丘右經

《載馳》　　　　　癸　陵泉右合




衛


五運之二。　乙庚化金。　《素問》：「乙庚之歲，金運統之。」又「金主乙庚」。







少商　魚際　大淵　經渠　尺澤

《本輸篇》：「肺出於少商。少商者，手大指端内側也；爲井木，溜於魚際。魚際者，手魚也；爲滎，注於大淵。大淵，魚後一寸陷者中也；爲腧，行於經渠。經渠，寸口中也；動而不居，爲經，入於尺澤。尺澤，肘中之動脈也；爲合，手太陰經也。」

淇奥　　　　　甲　尺澤左合

《考槃》　　　戊　經渠左經

《碩人》　　　丁　大淵左腧

《氓》　　　　丙　魚際左滎

《竹竿》　　　乙　少商左井

《芄蘭》　　　庚　少商右井

《河廣》　　　辛　魚際右滎

《伯兮》　　　壬　大淵右腧

《有狐》　　　癸　經渠右經

《木瓜》　　　己　尺澤右合




王 


五運之三。　丁壬化木。　《素問》：「丁壬之歲，木運統之。」又木主丁壬。







大敦　行間　太衝　中封　曲泉

《本輸篇》：「肝出於大敦。大敦者，足大指之端及三毛之中也；爲井木，溜於行間。行間，足大指之間也；爲滎，注於太衝。太衝，行間上二寸陷者之中也；爲腧，行於中封。中封，内踝之前一寸半陷者之中，使逆則宛，使和則通，摇足而得之；爲經，入於曲泉。曲泉，輔骨之下、大筋之上也；屈膝而得之，爲合，足厥陰也。」

《黍離》　　　　　　丙　曲泉左合

《君子于役》　　　　乙　中封左經

《君子揚揚》　　　　甲　太衝左腧

《揚之水》　　　　　戊　行間左滎

《中谷有蓷》　　　　丁　大敦左井

《兔爰》　　　　　　壬　大敦右井

《葛藟》　　　　　　癸　行間右滎

《采葛》　　　　　　己　大衝右腧

《大車》　　　　　　庚　中封右經

《丘中有麻》　　　　辛　曲泉右合




陳 


五運之四。　戊癸化火。　《素問》：「戊癸之歲，火運統之。」又火主戊癸。







中衝　勞宫　大陵　間使　曲澤

《本輸篇》：「心出於中衝。中衝，手中指之端也；爲井木，溜於勞宫。勞宫，掌中中指本節之内間也；爲滎，注於大陵。大陵，掌後兩骨之間方下者也；爲腧，行於間使。間使之道，兩筋之間三寸之中也；有過則至，無過則止，爲經，入於曲澤。曲澤，肘内廉下陷者之中也；屈而得之，爲合，手少陰也。」

《宛丘》　　　　　丁　曲澤左合

《東門之枌》　　　丙　間使左經

《衡門》　　　　　乙　大陵左腧

《東門之池》　　　甲　勞宫左滎

《東門之楊》　　　戊　中衝左井

《墓門》　　　　　癸　中衝右井

《防有鵲巢》　　　己　勞宫右滎

《月出》　　　　　庚　大陵右腧

《株林》　　　　　辛　間使右經

《澤陂》　　　　　壬　曲澤右合




秦 


五運之五。　丙辛化水。　《素問》：「丙辛之歲，水運主之。」又水主丙辛。







湧泉　然谷　大谿　復留　陰谷

《本輸篇》：「腎出於湧泉。湧泉者，足心也；爲井木，溜於然谷。然谷，然骨之下者也；爲滎，注於大谿。大谿，内踝之後跟骨之上陷中者也；爲腧，行於復留。復留，上内踝二寸，動而不休；爲經，入於陰谷。陰谷，輔骨之後、大筋之下、小筋之上也。按之應手，屈膝而得之，爲合，足少陰經也。」

《車
 》　　　　　乙　陰谷左合

《駟驖》　　　　　甲　復留左經

《小戎》　　　　　戊　大谿左腧

《蒹葭》　　　　　丁　然谷左滎

《終南》　　　　　丙　湧泉左井

《黄鳥》　　　　　辛　湧泉右井

《晨風》　　　　　壬　然谷右滎

《無衣》　　　　　癸　大谿右腧

《渭陽》　　　　　己　復留右經

《權輿》　　　　　庚　陰谷右合




六氣七十二篇


（附六篇，共七十八篇）







《天元紀大論》：帝曰：「善！何謂氣有多少，

謂詩篇數目不同，多至二十一篇，少至七篇。舊來不知詩證，故無實據。


 形有盛衰？」

五運各十篇，合爲五十篇。


 鬼臾區曰：「陰陽之氣，各有多少，

厥陰應《鄭》二十一篇，太陰應《邶》二十篇，少陰應《唐》十二篇，少陽應《齊》十一篇，陽明應《魏》七篇，太陽應《豳》七篇。


 故曰三陰三陽也。形有盛衰，謂五行之治，各有太過、不及也。故其始也，有餘而往，不足隨之；

《鄭》首五篇有餘，補《魏》不足。《邶》首五篇有餘，補《豳》不足。五與七合成十二月。


 不足而往，有餘從之。

《魏》、《豳》各七篇不足，當補五篇，取《鄭》、《邶》首五篇之有餘，以補《魏》、《豳》之不足，即成一歲十二月。


 知迎知隨，氣可與期。應天爲天符，承歲爲歲直，三合爲治。」帝曰：「上下相召，奈何？」鬼臾區曰：「寒暑、燥濕、風火，天之陰陽也。三陰三陽，上奉之木、火、土、金、水、火地之陰陽也。生長化收藏，下應之天（編者按：以下底本缺頁十四下、十五上）。」







邶 


六氣之二。　太陰濕土。　《天元紀大論》：「丑未之歲，上見太陰。」又：「丑未之上，太陰主之。」《邶》首五篇餘



 


氣爲太過，以下十二篇應一年十二月，末三篇屬三陰。餘義詳《靈樞·陰陽繫日月》。







胃六氣十二篇

厲兑　内庭　陷谷　衝陽　解谿　下陵

《本輸篇》：「胃出於厲兑。厲兑者，足大指内次指之端也；爲井金，溜於内庭。内庭，次指外間也；爲滎，注於陷谷。陷谷者，上中指内間上行二寸陷者中也；爲腧，過於衝陽。衝陽，足跗上五寸陷者中也；爲原，摇足而得之，行於解谿。解谿，上衝陽一寸半陷者中也；爲經，入於下陵。下陵，膝下三寸胻骨外三里也；爲合。復下三里三寸爲巨虚上廉，復下上廉三寸爲巨虚下廉也。大腸屬上，小腸屬下。足陽明，胃脈也。大腸、小腸皆屬於胃，是足陽明也。」

《擊鼓》

分一篇


 　　　四月　　左衝陽原

《爰居》　　　　　五月　　左解谿經

《凱風》　　　　　六月　　左下陵合

七子，二十八宿分方，各得七宿。




《雄雉》　　　　　正月　　左厲兑井

《匏有苦葉》　　　二月　　左内庭滎

《谷風》　　　　　三月　　左陷谷腧

《式微》　　　　　七月　　右厲兑井

《旄丘》　　　　　八月　　右内庭滎

《簡兮》　　　　　九月　　右陷谷腧

《泉水》　　　　　十月　　右衝陽原

《北門》　　　　　十一月　右解谿經

《北風》　　　　　十二月　右下陵合




唐 


六氣之三。　少陰君火。　《天元紀大論》：「子午之歲，上見少陰。」又：「子午之上，少陰主之。」唐地處孟



 


冬之位，以君火得十二月之正例，爲平氣。餘義詳《靈樞·經别》。







三焦六氣十二篇

關衝　液門　中渚　陽池　支溝　天井

《本輸篇》：「三焦者，上合手少陽，出於關衝。關衝者，手小指次指之端也；爲井金，溜於液門。液門，小指次指之間也；爲滎，注於中渚。中渚，本節之後陷者中也；爲腧，過於陽池。陽池，在腕上陷者中也；爲原，行於支溝。支溝，上腕三寸兩骨之間陷者中也；爲經，入於天井。天井，在肘外大骨之上陷者中也；爲合，屈肘乃得之。三焦下腧在於足大指之前，少陽之後，出於膕中外廉，名曰委陽，是太陽絡也，手少陽經也。三焦者，足少陽、太陰

一本作陽。


 之所將，太陽之别也。上踝五寸，别入貫腨腸，出於委陽，並太陽之正，入絡膀胱，約下焦，實則閉癃，虚則遺溺。遺溺則補之，閉癃則瀉之。」

《蟋蟀》　　　　　亥　左關衝井

「十月蟋蟀入我牀下」。按：亥爲十月。




《山有樞》　　　　戌　左液門滎

《揚之水》　　　　酉　左中渚腧

「白石素衣」。




《椒聊》　　　　　申　左陽池原

《綢繆》　　　　　未　左支溝經

《杕杜》　　　　　午　左天井合

《羔裘》　　　　　巳　右關衝井

《鴇羽》　　　　　辰　右液門滎

「悠悠蒼天」，東爲蒼天。




《無衣》　　　　　卯　右中渚腧

《有杕之杜》　　　寅　右陽池原

《葛生》　　　　　丑　右支溝經

冬之夜，夏之日。




《采苓》　　　　　子　右天井合

「首陽之巔」。按：陽生於子，故爲首陽。







齊 


六氣之四。　少陽相火。　《天元紀大論》：「寅申之歲，上見少陽。」又：「寅申之上，少陽主之。」《齊》首三



 


篇爲三陽，補《風》詩三十三天，以成三十六篇。其下八篇爲八風，合《鄭》十六節氣，正兩歲二十四月。







《靈樞·九宫八風篇》：「太一常以冬至之日居叶蟄之宫四十六日，明日居天留

立春。


 四十六日，明日居倉門

春分。


 四十六日，明日居陰洛

立夏。


 四十五日，明日居天宫

夏至。


 四十六日，明日居玄委

立秋。


 四十六日，明日居倉果

秋分。


 四十六日，明日居新洛

立冬。


 四十五日，明日復居叶蟄之宫，曰冬至矣。」

小腸六氣八篇

少澤　前谷　後谿　腕骨　陽谷　小海

《本輸篇》：「手太陽小腸者，上合手太陽，出於少澤。少澤，小指之端也；爲井金，溜於前谷。前谷在手外廉本節前陷者中也；爲滎，注於後谿。後谿者，在手外側本節之後也；爲腧，過於腕骨。腕骨在手外側腕骨之前；爲原，行於陽谷。陽谷在鋭骨之下陷者中也；爲經，入於小海。小海在肘内大骨之外，去端半寸陷者中也，伸臂而得之；爲合。手太陽經也。」







魏 


六氣之五。　陽明燥金。　《天元紀大論》：「卯酉之歲，上見陽明。」又：「卯酉之上，陽明主之。」魏地處季冬之位，與鄭爲一氣，以《鄭》首有餘之五篇，補入《魏》之七篇，爲一歲十二月。餘義詳《靈樞·經水》。







商陽　前二間　後三間　合谷　陽谿　曲池

《本輸篇》：「大腸上合手陽明，出於商陽。商陽，大指次指之端也，爲井金。溜於本節之前二間，爲滎。注於本節之後三間，爲腧。過於合谷。合谷在大指歧骨之間，爲原。行於陽谿，陽谿在兩筋間陷者中也，爲經。入於曲池，在肘外輔骨陷者中也，屈臂而得之，爲合。手陽明也。」

膽有餘五篇

《内經》曰：「其甚者其數五。」




《緇衣》　　　　　正月　左商陽井

《將仲子》　　　　二月　左前二間滎

《清人》

清當作青，同緇。


 　　　　三月　左後三間腧

「左旋右抽」，「中軍作好」。六氣合左右爲十二月、十二節。




《叔于田》　　　　四月　左合谷原

《太叔于田》　　　五月　左陽谿經

大腸六氣不足七篇

《内經》曰：「其微者其數七。」




《葛屨》　　　　　　六月　　左曲池合

《葛屨》「縫裳」爲左右之應。




《汾沮洳》　　　　　七月　　右商陽井

分陰分陽。十月乃分陰之始。




《園有桃》　　　　　八月　　右前二間滎

《陟岵》　　　　　　九月　　右前三間腧

《十畝之間》　　　　十月　　右合谷原

《十畝》應十月。




《碩鼠》　　　　　　十一月　右陽谿經

子屬鼠，《碩鼠》應之。




《伐檀》　　　　　　十二月　右曲池合




豳 


六氣之六。　太陽寒水。　《天元紀大論》：「辰戌之歲，上見太陽。」又：「辰戌之上，太陽主之。」《豳》與《邶》



 


爲一氣，以《邶》首有餘之五篇，合《豳》不足七篇，以應一歲十二月。餘義詳《靈樞·經筋》。







至陰　通谷　束骨　京骨　崑崙　委中

《本輸篇》：「膀胱出於至陰。至陰者，足小指之端也；爲井金，溜於通谷。通谷，本節之前外側也；爲滎，注於束骨。束骨，本節之後陷者中也；爲腧，過於京骨。京骨，足外側大骨之下；爲原，行於崑崙。崑崙在外踝之後跟骨之上；爲經，入於委中。委中，膕中央；爲合，委而取之。足太陽也。」

胃有餘五篇

《燕燕》　　　　　正月　左至陰井

《緑衣》　　　　　二月　左通谷滎

《柏舟》　　　　　三月左束骨腧

《日月》
 

注



 　　　　四月　左京骨原

《終風》　　　　　五月　左崑崙經

膀胱六氣不足七篇

《鴟鴞》　　　　　六月　　左委中合

《鴻雁》、《鶴鳴》、《黄鳥》、《燕羊》，《小雅》四物居終，與《鴟鴞》合。




《七月》　　　　　七月　　左至陰井

《東山》　　　　　八月　　右通谷滎

《九罭》　　　　　九月　　右束骨腧

《九罭》應九月，與十畝合十。




《破斧》　　　　　十月　　右京骨原

《伐柯》　　　　　十一月　右崑崙經

《狼跋》　　　　　十二月　右委中合




小雅三十七篇 


由《鹿鳴》至《無羊》三十篇，加《小旻》、《小宛》、《小弁》三小天，《鹿斯之奔》、《巧言》、《何人



 


斯》、《巷伯》四讒，合三十七篇，以應三十六宫，多一篇。







《考工記》：輈人，軫之方也，

「二子乘舟」，當作輈字。


 以象地也。

《小雅》三十篇，一轂三十輻。


 蓋之圜也，以象天也。

二十八宿。


 輪輻三十，

三十維物，爾牲則具。


 以象日月也。

日字衍文。○《小雅》從《鹿鳴》至《無羊》得三十篇，以象一月之數。




上方屬辰戌土。

六甲。




《鹿鳴》

每篇占四候，下同。




《四牡》

《皇皇者華》

上方屬寅木。

六丁。




《常棣》

立春。




《伐木》

雨水。




《天保》

驚蟄。




上方屬卯木。

六壬。




《采薇》

春分。




《出車》

清明。




《杕杜》

穀雨。




上方屬巳火。

六戊。




《魚麗》

立夏。




《南有嘉魚》

小滿。




《南山有臺》

芒種。




上方屬午火。

六癸。




《蓼蕭》

夏至。




《湛露》

小暑。




《彤弓》

大暑。




下方屬丑未土。

六己。




《菁菁者莪》

每篇占四候，下同。




六月

午、未、申、酉、戌、亥謂之六月。




《采芑》

下方屬申金。

六乙。




《車攻》

立秋。




《吉日》

處暑。




《鴻雁》

白露。　鴻雁來賓，法陰陽也。




下方屬酉金。

六庚。




《庭燎》

秋分。




《沔水》

寒露。




《鶴鳴》

霜降。




下方屬亥水。

六丙。




《祈父》

立冬。




《白駒》

小雪。　與《秦》「有馬白顛」相同。




《黄鳥》

大雪。　「黄鳥於飛」。《小雅》主篇言黄鳥，《秦》詩亦言黄鳥。




下方屬子水。

六辛。




《行野》

冬至。




《斯干》

小寒。




《無羊》

大寒。　《小雅》一轂三十輻從此止。




三小天。

《小旻》

孔子。




《小宛》

周公。




《小弁》

文武。




四讒。

《論語》「遠佞人」，此四篇皆疾讒。




《鹿斯之奔》

東。　分《小弁》、《鹿斯之奔》爲一篇，附《青蠅》。鹿、雉、兔皆東方之物。




《巧言》

北。居河之麋。




《何人斯》

西。「不自北」，「不自南」，「逝我梁」，天皇。西方爲大梁，地上九州爲梁州。




《巷伯》

南。寺人，孟子讀作詩人。　「南箕」、「投彼有北」。




按：三小天、四讒七篇，爲《小雅》變《風》、變《雅》之始。




大雅三十五篇 


由《文王》至《常武》二十八篇，加《雲漢》、《瞻卬》、《召旻》三大天，《節南山》、《正月》、《十月》、



 


《雨無正》四時，爲三十五篇，以象《易》上下經，應三十六宫，少一篇。







《考工記》：蓋弓二十有八，以象星也。

《大雅》從《文王》至《常武》二十八篇配恒星，天九星照曜。


 龍旗九斿，

《文王》九篇象九斿。


 以象大火也。

房星爲大火。《詩》「七月流火」。


 鳥
 七斿，

七當爲八。○《生民》八篇象八風。


 以象鶉火也。

南方七宿，有鶉首、鶉火、鶉尾之分。


 熊旗六斿，

《鳳凰于飛》六篇爲六氣，應《周南·桃夭》六篇。


 以象伐也。

西方白虎七宿。


 龜蛇四斿，

四當爲五。《嵩高》五篇爲五運，應《關雎》五篇。


 以象營室也。

五運從東方起，以下轉南、轉西，至北方營室止。


 弧旌枉矢，以象弧也。

九五合十四，八六合十四，共爲二十八宿。《召南》十四篇，《坎》、《離》十四卦，與此二十八篇相合。







文王九篇



《三部九候論》：「帝曰：『願聞天地之至數，合於人形血氣，通決死生，爲之奈何？』岐伯曰：『天地之至數，始於一，終於九焉。

從《文王》至《下武》九篇。


 一者天，

《文王》三。


 二者地，

《皇矣》三。


 三者人，

《棫樸》三。


 因而三之，

從一至三。


 三三者九，

由三而九下篇。


 以應九野。

九天爲九野。


 故人有三部，

上、中、下各有詩。


 部有三候，

三分天地人。


 以決死生，以處百病，以調虚實，而除邪疾。』帝曰：『何爲三部？』岐伯曰：『有下部，

「下武維周」，下字明文。


 有中部，

「黄流在中」，中字明文。


 有上部，

「文王在上」，上字明文。


 部各有三候。三候者，有天，有地，有人也，必指而導之，乃以爲真。上部天，

《文王》。


 兩額之動脈；上部地，

《綿》。


 兩頰之動脈；上部人，

《大明》。


 耳前之動脈。中部天，

《棫樸》。


 手太陰也；中部地，

《思齊》。


 手陽明也；中部人，

《旱麓》。


 手少陰也。下部天，

《皇矣》。


 足厥陰也；下部地，

《下武》。


 足少陰也；下部人，

《靈臺》。


 足太陰也。故下部之天以候肝，

厥陰。


 地以候腎，

少陰。


 人以候脾

太陰。


 胃

胃字衍。


 之氣。』帝曰：『中部之候

二本不同。


 奈何？』岐伯曰：『亦有天，亦有地，亦有人。天以候肺，

寸口。


 地以候胸中之氣，人以候心。』帝曰：『上部以何候之？』岐伯曰：『亦有天，亦有地，亦有人。天以候頭角之氣，地以候口齒之氣，人以候耳目之氣。三部者，各有天，各有地，各有人。三而成天，三而成地，三而成人。三而三之，合則爲九。九分爲九野，九野爲九藏。故神藏五，形藏四，合爲九藏。五藏已敗，其色必夭，夭必死矣。』」

《文王》

東方曰蒼天，其星房、心、尾。




《大明》

東北曰爕天，其星箕、斗、牽牛。




《綿》

北方曰玄天，其星須女、虚、危、營室。




《棫樸》

西北曰幽天，其星東壁、奎、婁。




《旱麓》

中央曰鈞天，其星角、亢、氐。




《思齊》

西方曰昊天，其星胃、昴、畢。




《皇矣》

西南曰朱天，其星觜觿、參、東井。




《靈臺》

南方曰炎天，其星輿、鬼、柳、七星。




《下武》

東南曰陽天，其星張、翼、軫。




《文王有聲》

如北斗。皇王。皇后。文王。武王。如《尚書》二十八篇，加《皇篇》。







生民八篇



《淮南·天文訓》：「『何謂八風？』距曰：『冬至四十五日條風至，

立春，《屯》。


 條風至四十五日明庶風至，

春分，《蒙》。


 明庶風至四十五日清明風至，

立夏，《需》。


 清明風至四十五日景風至，

夏至，《訟》。


 景風至四十五日涼風至，

立秋，《師》。


 涼風至四十五日閶闔風至，

秋分，《比》。


 閶闔風至四十五日不周風至，

立冬，《小畜》。


 不周風至四十五日廣莫風至。』」

冬至，《履》。




《生民》

《屯》。




《行葦》

《蒙》。




《既醉》

《需》。




《鳧鷖》

《訟》。　公尸，周公、召公也。公字指周公，尸字指召公。




以上四篇應《檜風》。

《公劉》

《師》。




《假樂》

《比》。




《泂酌》

《小畜》。




《卷阿》

《履》。




以上四篇應《曹風》。

《鳳凰于飛》

分一篇四章，法四時。




《民勞》

五章，法五音。




《板》

法六律。「天之牖民，如壎（長女）如箎（長男），如璋（中男）如圭（中女），如取（少男）如携（少女）。」六見。




《蕩》

法七星。七「文王曰咨」。




《桑柔》

法八風。




《抑》

法九野、九德。十二章，前四章統威儀，後八章首言次視三動四聽。毛本誤列前。




以上六篇應《桃夭》六篇。

《崧高》

南。　「召伯是營，有俶其城」，「我圖爾居，莫如南土」。




《蒸民》

東。　「仲山甫徂齊」，「城彼東方」。




《韓奕》

北。　「奄受北國」。




《江漢》

西。　《江漢》「武夫」，皆西方；《簡兮》「西方美人」，「有力如虎」。




《常武》

中。　六師。　天子。




以上五篇應《關雎》五篇。

三大天

《雲漢》

應《小弁》。




《瞻卬》

應《小宛》。




《召旻》

應《小旻》。




四時

《節南山》

「四方」二見，惟《大雅》乃有「四方」。




《正月》

「有皇上帝」。　「赫赫宗周，褒姒滅之」。




《十月之交》

一見「四方」。




《雨無正》

「昊天」與「旻天」並見。「周宗既滅」。




此四篇大、小《雅》四讒。《大雅》《正月》、《十月》，毛本誤入《小雅》，今據《大雅》多見「四方」字，故歸入《大雅》，以還舊觀。按：《大雅》三大天與四時七篇以象變風變雅之説，故以此終之。




小頌三十三篇 


分《瞻洛》十一篇、《魚藻》十一篇、《菀柳》十一篇，加《邶》末三篇，合爲三十六篇，以應三十六宫。







《論語》「《雅》、《頌》各得其所」，《雅》有大小，故知《頌》亦有大小也。小《頌》配三京，分上中下各十一篇，應《大雅》、三大《頌》，於《易》應《巽》、《震》、《艮》、《兑》、兩《濟》。

《氣交變大論》上經曰：「夫道者，上知天文，下知地理，中知人事，可以長久。」按《易》乃分上、下經，而《内經》他篇亦有下經明文，知上經、下經確爲《易》之師説。




瞻洛十一篇


爲京周，爲上知天文。配《巽》、《震》，應《周頌》。







《谷風》

長女巽爲風。谷風，東風也。




《蓼莪》

南山、飄風。南與北相反，南風也。




《大東》

維天有漢，監光織女、牽牛。啟明、長庚、天畢、南箕、北斗，皆屬天。




《四月》

冬日、飄風。北與南相對，北風也。




《裳裳者華》




京周


 《瞻洛》　上知天文。《巽》、《震》。

《桑扈》

《北山》

十二「或」字對文。




《大車》

喻雷也。《常武》「徐方繹騷」、「震驚徐方，如霆如雷」、「徐方震驚」。「王奮厥武，如震如怒。進厥虎臣，闞如虓虎」。




《小明》

「上天」、「下土」，「二月初吉，載離寒暑」，應十二月。




《鼓鐘》

長男震爲雷。鼓鐘象雷聲。







魚藻十一篇 


爲周京，爲下知地理。配《艮》、《兑》，應《商頌》。







《楚茨》

《南山》

少男。艮爲山。農工。




《甫田》

「以其婦子，饁彼南畝，田畯至喜，攘其左右。」




《大田》

《采菽》




京周


 《魚藻》　下知地理。　《艮》、《兑》。

《角弓》

《鴛鴦》

《頍弁》

《車舝》

少女。艮爲澤。季女。碩女。




《賓筵》




菀柳十一篇 


爲京師，爲中知人事。配《既濟》、《未濟》，應《魯頌》。







《黍苗》

「悠悠南行」。




《隰桑》

二篇屬南。




《白華》

「滮池北流」。




《綿蠻》

二篇屬北。




《都人士》




京師


 《菀柳》　中知人事。《既濟》、《未濟》。

《采緑》

《瓠葉》

三有「兔斯首」。兔，東方之物。瓠，音近「魯」，東方國名。




《漸石》

二篇屬東。三「武人東征」。




《苕之華》

「牂羊墳首，三星在罶。」《兑》爲羊。兑，西方。罶同昴。




《何草不黄》

二篇屬西。二「哀我征夫」，征夫乃二公。




《小雅》三十七篇，《大雅》三十五篇，爲上下經三十六宫，一年七十二候，不應《小雅》多至三十三篇。今分《谷風》以下至《何草不黄》三十三篇爲三小《頌》，與三大頌相對，是各得其所之義。小《頌》配三京，每京十一篇，仿《易》下經六氣，四六二十四宫，缺《損》、《益》一朋六卦，餘十八宫，三六十八卦。《巽》、《震》爲上知天文，《艮》、《兑》爲下知地理，兩《濟》爲中知人事，可以長久。




邶末三篇



《静女》

厥陰。




《新臺》

太陰。




《二子乘舟》

少陰。




《六微旨大論》：「厥陰之上，風氣治之，中

讀作合。


 見少陽。少陰之上，熱氣治之，中

合


 見太陽。太陰之上，濕氣治之，中

合


 見陽明。」

按《内經》「上下有位，左右有紀，移光定位，正立而待之，本之下中之見也，見之下氣之標也」，即此篇之傳説。




三大頌十五篇 


　《周頌》六篇，《魯頌》四篇，《商頌》五篇，與十五《國風》相合，應《易》上經三十六卦。







《六節藏象論》：黄帝問曰：「余聞天以六六

《周頌》六。


 之節以成一歲，人以九九

《魯頌》四，《商頌》五，四五合爲九。


 制會，計人亦有三百六十五節，以爲天地久矣，不知其所謂也？」岐伯對曰：「昭乎哉，問也！請遂言之。夫六六之節、九九制會者，所以正天之度，氣之數也。天度者，所以制日月之行也。氣數者，所以紀化生之用也。天爲陽，地爲陰，日爲陽，月爲陰，行有分紀，周有道理。日行一度，月行十三度而有奇焉。故大小月三百六十五日而成歲，積氣餘而盈閏矣。立端於始，表正於中，推餘於終，而天度畢矣。」帝曰：「余已聞天度矣，願聞氣數何以合之？」岐伯曰：「天以六六爲節，地以九九制會。天有十（編者按：以下底本缺）。」

《長發》

丁壬化木應《隨》、《蠱》。


 木生火

《殷武》

戊癸化火應《臨》、《觀》。


 火生土

《天元紀大論》：「甲己之歲，土運統之；乙庚之歲，金運統之；丙辛之歲，水運統之；丁壬之歲，木運統之；戊癸之歲，火運統之。」

《五運行大論》：「鬼臾區曰：『土主甲己，金主乙庚，水主丙辛，木主丁壬，火主戊癸。』」

《六微旨大論》：「帝曰：『何謂當位？』岐伯曰：『木運臨卯，火運臨午，土運臨四季，金運臨酉，水運臨子，所謂歲會，氣之平也。』帝曰：『非位何如？』岐伯曰：『歲不與會也。』」



注
 　篇：原作「天」，據文意改。



注
 　者：原作「位」，據《素問·六微旨大論》改。



注
 　日月：原作「日居」，據《詩·衛風》改。蓋涉首句「日居月諸，照臨下土」而誤。
















三　禮　類


















王　制　訂



廖　平　撰

楊世文　宋桂梅　校點








校點説明



廖平特重《王制》，以《王制》爲今學統宗。光緒十一年（一八八五）春，以《王制》有經、傳、記、注之文，舊本淆亂失序，於是考訂改寫，爲《王制定本》一卷，以備作《王制義證》之用。《今古學考》下云：「乙酉春，將《王制》分經、傳鈔寫，欲作《義證》。」「《王制》有經有傳，並有傳文佚在别篇者。至於本篇，經、傳之外，並有先師加注、記之文，如説尺畝按漢制今田爲説是也。」《王制定本》即《王制訂》。廖平於經籍中分經、傳、記、注，不僅限於《王制》。除《王制定本》外，尚有《禮運禮器郊特牲訂本》，乃至方技之書，也用此法。光緒二十三年（一八九七），成都尊經書局刻此書入《四譯舘經學叢書》。民國十二年（一九二三），四川存古書局印入《六譯館叢書》本，兹據此本校點。








王制訂



王者之制禄爵，公、侯、伯、子、男，凡五等。

天子之三公之田視公侯，天子之卿視伯，天子之大夫視子男，天子之元士視附庸。

右王臣。




諸侯之下士食上農夫，禄足以代其耕也。中士倍下士，上士倍中士，下大夫倍上士，卿四大夫禄，君十卿禄。次國之卿三大夫禄，君十卿禄。小國之卿倍大夫禄，君十卿禄。

右侯國。




諸侯之下士禄食九人，中士食十八人，上士食三十六人，下大夫食七十二人，卿食二百八十八人，君食二千八百八十人。次國之卿食二百一十六人，君食二千一百六十人。小國之卿食百四十四人，君食千四百四十人。

制農田百畝。百畝之分，上農夫食九人，其次食八人，其次食七人，其次食六人。下農夫食五人，庶人在官者其禄以是爲差也。

天子三公、九卿、二十七大夫、八十一元士。

制：三公一命卷，若有加，則賜也，不過九命。

右王臣。




天子賜諸侯樂，則以柷將之。賜伯、子、男樂，則以鼗將之。諸侯賜弓矢，然後征；賜鈇鉞，然後殺；賜圭瓚，然後爲鬯。未賜圭瓚，則資鬯於天子。

以下錫命。




天子命之教，然後爲學。

小學在公宫南之左，大學在郊。天子曰辟廱，諸侯曰頖宫。

次國之君不過七命，小國之君不過五命。

右諸侯。




諸侯之上大夫卿、下大夫、上士、中士、下士，凡五等。

大國三卿，皆命於天子。下大夫五人，上士二十七人。

大國之卿不過三命，下卿再命。

次國三卿，二卿命於天子，一卿命於其君。下大夫五人，上士二十七人。

次國之卿命於其君者，如小國之卿。

小國二卿，皆命於其君。下大夫五人，上士二十七人。

小國之卿與下大夫一命。

次國之上卿，位當大國之中，中當其下，下當其上。大夫小國之上卿，位當大國之下卿，中當其上大夫，下當其下大夫。其有中士、下士者，數各居其上之三分。

右諸侯、卿、大夫、士。




凡四海之内九州，州方千里。

凡四海之内，斷長補短，方三千里，爲田八十萬億一萬億畝。方百里者，爲田九十億畝，山陵、林麓、川澤、溝瀆、城郭、宫室、塗巷三分去一，其餘六十億畝。

古者以周尺八尺爲步，今以周尺六尺四寸爲步。古者百畝，當今東田百四十六畝三十步。古者百里，當今百二十一里六十步四尺二寸二分。

右田賦。




千里之内曰甸，千里之外曰采、曰流。

自恒山至於南河千里而近，自南河至於江千里而近，自江至於衡山千里而遥，自東河至於東海千里而遥，自東河至於西河千里而近，自西河至於流沙千里而遥。西不盡流沙，南不盡衡山，東不盡東海，北不盡恒山。

右五服。




凡九州，千七百七十三國，天子之元士、諸侯之附庸不與。

天子之田方千里。

方一里者爲田九百畝，方十里者爲方一里者百，爲田九萬畝；方百里者爲方十里者百，爲田九十億畝；方千里者爲方百里者百，爲田九萬億畝。

天子百里之内以共官，千里之内以爲御。

天子三公之田視公侯，天子之卿視伯，天子之大夫視子男，天子之元士視附庸。

天子之縣内方百里之國九，七十里之國二十有一，五十里之國六十有三，凡九十三國，名山大澤不以朌，其餘以禄士，以爲閒田。

天子之縣内方千里者爲方百里者百，封方百里者九，其餘方百里者九十一。又封方七十里者二十一，爲方百里者十，方十里者二十九。其餘方百里者八十，方十里者七十一。又封方五十里者六十三，爲方百里者十五，方十里者七十五。其餘方百里者六十四，方十里者九十六。

右畿内封。




天子之縣内諸侯，禄也；外諸侯，嗣也。

諸侯世子世國，大夫不世爵。使以德，爵以功。未賜爵，視天子之元士，以君其國。諸侯之大夫不世爵禄。

八州，州二百一十國。

州方千里，州建百里之國三十，七十里之國六十，五十里之國百有二十，凡二百一十國，名山大川不以封，其餘以爲附庸閒田。

公侯田方百里，伯七十里，子男五十里，不能五十里者不合於天子，附於諸侯，曰附庸。

方千里者爲方百里者百，封方百里者三十國。其餘方百里者七十，又封方七十里者六十，爲方百里者二十九，方十里者四十。其餘方百里者四十，方十里者六十。又封方五十里者百二十，爲方百里者三十。其餘方百里者十，方十里者六十。名山大澤不以封，其餘以爲附庸閒田。諸侯之有功者，取於閒田以禄之，其有削地者，歸之閒田。

右八州封國。




千里之外，設方伯。五國以爲屬，屬有長；十國以爲連，連有帥；三十國以爲卒，卒有正；二百一十國以爲州，州有伯。八伯各以其屬，屬於天子之老二人，分天下以爲左右，曰二伯。

八州八伯，五十六正，百六十八帥，三百三十六長。

右五長。




天子使其大夫爲三監，監於方伯之國，國三人。

天子之大夫爲三監。監於諸侯之國者，其禄視諸侯之卿，其爵視次國之君，其禄取之於方伯之地。

方伯爲朝天子，皆有湯沐之邑於天子之縣内，視元士。

右方伯。




天子五年一巡狩。歲二月東巡狩，至於岱宗，柴而望祀山川，覲諸侯。

問百年者就見之，命大師陳詩，以觀民風。命市納賈，以觀民之所好惡，志淫好辟。

有圭璧、金璋，不粥於市；命服、命車，不粥於市；宗廟之器，不粥於市；犧牲不粥於市；戎器不粥於市；用器不中度，不粥於市；兵車不中度，不粥於市；布帛精粗不中數、幅廣狹不中量，不粥於市；奸色亂正色，不粥於市；錦文珠玉成器，不粥於市；衣服飲食，不粥於市；五穀不時、果實未熟，不粥於市；木不中伐，不粥於市；禽獸魚鼈不中殺，不粥於市。

命典禮考時、月，定日，同律，禮樂、制度、衣服正之。

山川神祇有不舉者爲不敬，不敬者君削以地。宗廟有不順者爲不孝，不孝者君絀以爵。變禮易樂者爲不從，不從者君流。革制度、衣服者爲畔，畔者君討。有功德於民者，加地進律。

五月南巡守，至於南嶽，如東巡守之禮。八月西巡守，至於西嶽，如南巡守之禮。十有一月北巡守，至於北嶽，如西巡守之禮。歸，格

 於祖禰，用特。

右巡守。




天子諸侯，無事，則歲三田。

一爲乾豆，二爲賓客，三爲充君之庖。無事而不田曰不敬，田不以禮曰暴天物。天子不合圍，諸侯不掩群。天子殺則下大綏，諸侯殺則下小綏，大夫殺則止佐車，佐車止則百姓田獵。

獺祭魚，然後虞人入澤梁。豺祭獸，然後田獵。鳩化爲鷹，然後設罻羅。草木零落，然後入山林。昆蟲未蟄，不以火田。不麛，不卵，不殺胎，不殀夭

 ，不覆巢。

田獵。




冢宰制國用。

必於歲之杪，五穀皆入，然後制國用。用地小大，視年之豐耗，以三十年之通制國用。

國無九年之蓄曰不足，無六年之蓄曰急，無三年之蓄曰國非其國也。三年耕必有一年之食，九年耕必有三年之食。以三十年之通，雖有凶旱水溢，民無菜色，然後天子食，日舉以樂。

量入以爲出。

祭用數之仂，喪三年不祭，惟祭天地、社稷，爲越紼而行事。喪用三年之仂。

喪祭用不足曰暴，有餘曰浩。祭，豐年不奢，凶年不儉。

右制國用。




天子齊戒受諫，司會以歲之成質於天子，冢宰齊戒受質。大樂正、大司寇、市三官以其成從質於天子，大司徒、大司馬、大司空齋戒受質。

百官各以其成質於三官，大司徒、大司馬、大司空以百官之成質於天子，百官齋戒受質，然後休老，勞農，成歲事，制國用。

太史典禮，執簡記，奉諱惡。

右太史附。




凡執技以事上者，祝、史、射、御、醫、卜及百工。

凡執技以事上者，不貳事，不移官。

司空執度，度地居民。

凡居民，量地以制邑，度地邑居民。地邑民居必參相得也。

古者公田藉而不税，市廛而不税，關譏而不征，林麓川澤以時入而不禁。夫圭田無征。

關執禁以譏，禁異服，識異言。

田里不粥，墓地不請。

山川沮澤，時四時，量地遠近。

凡居民材，必因天地寒暖、燥濕，廣谷大川異制，民生其間者異俗，剛柔、輕重、遲速異齊，五味異和，器械異制，衣服異宜。修其教，不易其俗；齊其政，不易其宜。

中國、戎夷、五方之民，皆有性也，不可推移。東方曰夷，被髮文身，有不火食者也。南方曰蠻，雕題交趾，有不火食者矣。西方曰戎，被髮衣皮，有不粒食者矣。北方曰狄，衣羽毛，穴居，有不粒食者矣。

興事。

無曠土，無遊民，食節事時，民咸安其居，樂事勸功，尊君親上，然後興學。

任力。

凡使民，任老者之事，食壯者之食。

用民之力，歲不過三日。

凡執技論力，適四方，臝股肱，决射御。

右司空。




司馬司空有發，則命大司徒教士以車甲。

徒，據《千乘篇》當爲「馬」。




天子將出，類乎上帝，宜乎社，造乎禰，禡於所征之地，受命於祖，受成於學。

出征，執有罪，反，釋奠於學，以訊馘告。

右司馬。




司寇正刑明辟。

凡制五刑，必即天倫，郵罰麗於事。

以聽獄訟，必三刺。

凡聽五刑之訟，必原父子之親，立君臣之義以權之。意論輕重之序，慎測淺深之量以别之。悉其聰明，致其忠愛以盡之。疑獄，氾與衆共

 之；衆疑，赦之。必察小大之比以成之。

有旨無簡不聽。

成獄辭，史以獄成告於正，正聽之。正以獄成告於大司寇，大司寇聽之棘木之下。大司寇以獄之成告於王，王命三公參聽之。三公以獄之成告於王，王三又

當作宥。


 然後制刑。

附從輕，赦從重。

凡作刑罰，輕無赦。

刑者侀也，侀者成也。一成而不可變，故君子盡心焉。

右司寇。




司徒修六禮，以節民性。

六禮：冠、昏、喪、祭、鄉、相見。

天子七日而殯，七月而葬。諸侯五日而殯，五月而葬。大夫、士、庶人三日而殯，三月而葬。三年之喪，自天子達。庶人縣封，葬不爲雨止，不封不樹。喪不二事。

父母之喪，三年不從政

 。齊衰、大功之喪，三月不從政。將徙於諸侯，三月不從政。自諸侯來徙家，期不從政。

天子無事與諸侯相見曰朝。考禮、正刑、一德，以尊於天子。

天子將出，類乎上帝，宜乎社，造乎禰。

諸侯之於天子也，比年一小聘，三年一大聘，五年一朝。

諸侯將出，宜乎社，造乎禰。

相見、相聘。




明七教，以興民德。

七教：父子、兄弟、夫婦、君臣、長幼、朋友、賓客。

道路，男子由右，婦人由左，車從中央。

父之齒隨行，兄之齒雁行，朋友不相逾。輕任并，重任分。斑白者不提挈，君子耆老不徒行，庶人耆老不徒食。

齊八政，以防淫。

八政：飲食、衣服、事爲、異别、度、量、數、制。

天子七廟：三昭、三穆，與太祖之廟而七。諸侯五廟：二昭、二穆，與太祖之廟而五。大夫三廟：一昭、一穆，與太祖之廟而三。士一廟，庶人祭於寢。

祭廟制。




天子、諸侯宗廟之祭，春曰礿，夏曰禘，秋曰嘗，冬曰烝。大夫、士宗廟之祭，有田則祭，無田則薦。庶人春薦韭，夏薦麥，秋薦黍，冬薦稻。韭以卵，麥以魚，黍以豚，稻以雁。

祭期。




天子犆礿、祫禘、祫嘗、祫烝。諸侯礿則不禘，禘則不嘗，嘗則不烝，烝則不礿。諸侯礿犆，禘一犆一祫，嘗祫，烝祫。

大夫祭器不假。祭器未成，不造燕器。

自天子達於庶人，喪從死者，祭從生者，支子不祭。

天子祭天地，諸侯祭社稷，大夫祭五祀。天子祭天下名山大川，五嶽視三公，四瀆視諸侯。諸侯祭名山大川之在其地者。天子、諸侯祭因國之在其地而無主後者。

祭天地之牛角繭栗，宗廟之牛角握，賓客之牛角尺。天子社稷皆太牢，諸侯社稷皆少牢，諸侯無故不殺牛，大夫無故不殺羊，士無故不殺犬豕，庶人無故不食珍。庶羞不逾牲，燕衣不逾祭服，寢不逾祭。

一道德以同俗。

凡執禁以齊衆，不赦過。

析言破律，亂名改作，執左道以亂政，殺。作淫聲、異服、奇技、奇器以疑衆，殺。行僞而堅，言僞而辯

 ，學非而博，順非而澤以疑衆，殺。假於鬼神、時日、卜筮以疑衆，殺。此四誅者，不以聽。

中國、蠻、夷、戎、狄皆有安居、和味、宜服、利用、備器。五方之民言語不通，嗜欲不同，達其志，通其欲。東方曰寄，南方曰象，西方曰狄鞮，北方曰譯。

養耆老以致孝。

凡三王養老，皆引年。

凡養老，有虞氏以燕禮，夏后氏以饗禮，殷人以食禮，周人修而兼用之。

有虞氏養國老於上庠，養庶老於下庠。夏后氏養國老於東序，養庶老於西序。殷人養國老於右學，養庶老於左學。周人養國老於東膠，養庶老於虞庠。虞庠在國之西郊。

有虞氏皇而祭，深衣而養老。夏后氏收而祭，燕衣而養老。殷人冔

 而祭，縞衣而養老。周人冕而祭，玄衣而養老。

四代。




五十養於鄉，六十養於國，七十養於學，達於諸侯。八十拜君命，一坐再至，瞽亦如之。九十使人受。

禮節。




五十異粻，六十宿肉，七十貳膳，八十常珍，九十飲食不離寢，膳飲從於遊可也。

五十始衰，六十非肉不飽，七十非帛不暖，八十非人不暖，九十雖得人不暖矣。

衣食。




五十杖於家，六十杖於鄉，七十杖於國，八十杖於朝。九十者，天子欲有問焉，則就其室，以珍從。

杖朝。




七十不俟朝，八十月告存，九十日有秩。

五十不從力政，六十不與服戎，七十不與賓客之事，八十齊喪之事弗及也。

力役。




八十者，一子不從政；九十者，其家不從政；廢疾非人不養者，一人不從政。

終養。




五十而爵，六十不親學，七十致政，惟衰麻爲喪。六十歲制，七十時制，八十月制，九十日修。惟絞、紟、衾、冒，死而後制。

恤孤獨以逮不足。

少而無父者謂之孤，老而無子者謂之獨，老而無妻者謂之矜，老而無夫者謂之寡。此四者天民之窮而無告者也，皆有常餼。

瘖、聾、跛、躃、斷者、侏儒，百工各以其器食之。

上賢以崇德。

命鄉論秀士，升之司徒，曰選士。司徒論選士之秀者，而升之學，曰俊士。升於司徒者，不征於鄉；升於學者，不征於司徒，曰造士。大樂正論造士之秀者，以告於王，而升諸司馬，曰進士。

司馬辨論官材，論進士之賢者以告於王，而定其論。論定然後官之，任官然後爵之，位定然後禄之。

樂正崇四術，立四教，順先王《詩》、《書》、《禮》、《樂》以造士。春秋教以《禮》、《樂》，冬夏教以《詩》、《書》。王大子、王子、群后之大子、卿大夫元士之適子、國之俊選，皆造焉。凡入學以齒。

凡官民材，必先論之。論辨然後使之，任事然後爵之，位定然後禄之。爵人於朝，與士共之。刑人於市，與衆棄之。

簡不肖以絀惡。

命鄉簡不帥教者以告，耆老皆朝於庠。元日，習射上功，習鄉上齒，大司徒帥國之俊士與執事焉。不變，命國之右鄉簡不帥教者移之左，命國之左鄉簡不帥教者移之右，如初禮。不變，移之郊，如初禮。不變，移之遂，如初禮。不變，屏之遠方，終身不齒。

將出學，小胥、大胥、小樂正簡不率教者以告於大樂正，大樂正以告於王，王命三公、九卿、大夫、元士皆入學。不變，王親視學。不變，王三日不舉，屏之遠方。

是故公家不畜刑人，大夫弗養，士遇之於塗，弗與言也。屏之四方，唯其所之，不及以政，亦

 弗故生也。

西方曰棘，東方曰寄，終身不齒。

出鄉不與士齒。仕於家者，出鄉不與士齒。

大夫廢其事，終身不仕，死，以士禮葬之。

右司徒。






注
 　格：《禮記·王制》作「假」，意同。



注
 　殀夭：原作「妖天」，據《禮記·王制》改。



注
 　「共」字原脱，據《禮記·王制》補。



注
 　政：原作「正」，據《禮記·王制》改。



注
 　辯：原作「辨」，據《禮記·王制》改。



注
 　冔：原作「碍」，據《禮記·王制》改。



注
 　亦：原作「示」，據《禮記·王制》改。
















王 制 集 説



廖平　撰　范燮　筆述

楊世文　宋桂梅　校點








校點説明



《王制集説》一卷，廖平撰，范燮筆述。前有《凡例》。廖平認爲，孔子以匹夫制作，其行事具於《春秋》，復推其意於五經。孔子已殁，弟子記其制度，以爲《王制》。今學《禮》以《王制》爲主，六經皆素王所傳，此爲正宗。古學則以《周禮》爲主，以六經皆舊文，歸本于周公，此爲别派。故博采古説經義，以明《王制》。凡古《禮》之與《王制》相異之處，則附存異義，以相啓發。以王者指素王，非古之王者，《王制》統六經，爲孔子所傳，自《春秋》以至於西漢，流傳最盛。先秦、兩漢子書，皆七十子流派，故多用《王制》説。是書成於光緒十二年（一八八六），民國二年（一九一三）《四川國學雜誌》第九、十號 ，民國三年（一九一四）《國學薈編》第一、二、三期連載。民國三年四川存古書局印入《六譯館叢書》，民國十二年（一九二三）重印，兹據該本校點。








王制集説凡例



一、孔子以匹夫制作，其行事具於《春秋》，復推其意於五經。孔子已殁，弟子紀其制度，以爲《王制》。《論語讖》：「子夏六十四人撰仲尼微言，以事素王。」即《王制》也。此篇皆改制事，不敢訟言，所謂微言。王即素王也。

一、孔子撰述，以《孝經》、《春秋》爲主。《孝經》以治己，故曰「行在《孝經》」；《春秋》以治人，故曰「志在《春秋》」。《孝經》修己之事，故於制度則不詳，此内聖之學也；《春秋》專以治人，故以制度爲要，此外王之學也。《王制》本專爲《春秋》而作，故全與《春秋》名物制度相合也。

一、孔子修《春秋》已，復删《詩》、《書》，定《禮》、《樂》，終乃繫《易》。《詩》、《書》、《禮》、《樂》皆素王平治之具，爲《王制》之節目。四經皆孔子就舊文繙譯，以爲教人之本。故《詩》、《書》之經，多所譯改，取其與《王制》相合。《禮》、《樂》二經，皆司徒所掌，《詩》、《書》又教人之書，歸於學校。《禮》、《樂》乃見行之事，《詩》、《書》爲習古之事，《易》則多明天道，不以教人，而治術之歸源也。

一、《王制》統六經，故今學皆主之立義。《春秋》、《易》、《禮》、《樂》無足疑，《詩》、《書》經孔子繙定，已爲孔子之書，首尾相合，大非四代本制矣，故今學家皆主之。今凡六經傳注師説，依次分纂，以證《王制》，明諸經皆統於《王制》也。

一、今學禮以《王制》爲主。六經皆素王所傳，此正宗也。古學則以《周禮》爲主，不信孔子素王改制之説，以六經皆舊文，歸本於周公。孔子之經而以古禮説，此别派也。今博采古説經義，以明《王制》，凡古禮之與《王制》異者，則附存異義，以相啓發。

一、《王制》有經傳記注之文，舊本淆亂失序。今考訂改寫，爲《王制定本》一卷。

一、《王制》爲孔子所傳，自《春秋》以至於西漢，流傳最盛，以爲聖人所訂故也。今統輯傳記、緯經、諸子、史志之説，以爲長編，依定文纂入。所采之説，以東漢爲斷，俟采録已齊，然後據此草定細章。所有長編，經傳爲一類，子爲一類，史爲一類，以便寫録。

一、以傳説、緯候長編爲首，明傳經皆孔子
 

注



 弟子也。先兩戴，次兩傳，次今《書》、《詩》、《春秋》、《論語》師説。《易緯》與馬輯《七經緯》附焉。

一、先秦兩漢子書，皆七十子流派，故多用《王制》説。今依時代編次，先據本書鈔録，然後依經纂訂。其有經見異文，一依孫本《孔子集語》
 

注



 之例彙録之。

一、史志、史漢范書中多用《王制》説，今並集之。其有文集中用《王制》説者，亦附采入。

一、《王制》但言大略，節目未詳。而長編所采諸説，多緟複並見，或零脱不全。今俟采録已齊之後，按照《通典》門户，據舊説排定詳細章程，以能見之施行爲準。如井田、封建、選舉、學校之類是也。《孟子》云：「此其大略，若夫潤澤，則在君與子。」此即潤澤之事也。

一、采録舊説，有明文者易知，無明文者難識。如八政一門，采録佚説，當不下數百條。凡《王制》有節目而無詳説者，當照此例推之，不可但以有明文者爲限。

一、《王制》於制度大綱，可云包括略盡。然一王大法，不能不求詳備。而《繁露》、《外傳》、《解詁》等書所言制度，乃有出《王制》外者。其中固不無《王制》細節爲《王制》所包，而無所附麗者亦不能免。考《白虎通》所引有《王度記》，《王度》與《王制》當是同類。《王度》有記，則《王制》亦當有記。今先輯出《王度記》文，凡今學專書不雜古學者，所有制度無明文，取之以類附入。其有無可歸附者，則據以爲補編。始以《王制》統諸書，繼以諸書補《王制》。采録無遺，庶乎大備耳。

一、《王制》非周制，即《周禮》亦古學家補綴之書，與真周制多不合。今輯群書周時供事，以真周禮。觀此，則不惟改制之意明，而《周禮》爲春秋以後補綴而成之書，非真周禮，亦可明矣。

一、《左傳》今學也，舊誤以爲古，不知大綱全與《王制》相同，無異説。此例不明，則與本説相迕。今凡《左傳》用今禮名而文小異者，類録之，以爲《左傳與王制同考》。

一、《周禮》欲與《王制》爲難，故采録時制以爲此書。據緯記所言，實多真周禮。然當時周禮多不可考，《王制》已行，久有明説，不能易之，故其書大綱，如封建、世卿、徹税、喪娶、喪祭等爲《春秋》所譏者，人皆知爲周禮。至於此外，多不可考，則多録《王制》、《儀禮》之文，以相補足。如三軍，《朝事篇》儀節分三等之類是也。又，今學名義則不敢改，如三公、九卿、九嬪之類，同《王制》名而異其實。此類不明，必與本書相混。今彙録之，以爲《周禮與王制同名異實考》。

一、《公羊》禮多與《王制》不同。舊以爲采用古學，而緯書、子書亦多同其説。又《王制》三公九卿，而《千乘》言四輔，《昏義》言六官，《曲禮》言五官，此類固多異名同實，而實爲《王制》佚義者亦不少。今定采異説，爲《今學同實異名考》。至於確係異實，考如其與古學實係不同者，則定以爲《王制》佚義。此等事固不多也。

一、孔子以《王制》爲後世法，秦、漢與《王制》不同，世遂不明此意，以《王制》爲無用之書。不知後人陰被其福而不知。如《王制》開選舉，後王全祖此法；而衆建諸侯，即郡縣之遺意；廣開學校，亦治化之根本。《中庸》之「百世以俟聖人而不惑」，今用《王制》之事多爲益，倍於《王制》者多爲害，習焉不察耳。况周當積弊，沿此一改乎？今取後世安危要政，與《王制》相比較，彙輯一册，以爲《王制遺政考》。

一、《王制》參用四代禮，即孔子答顔子爲邦之意。今輯孔子改制爲素王舊説，以爲《王制叙録》一卷，以明其精義。

一、素王改制，孔子有「罪我」之言。此義不能明説，謂之微言。故孟、荀皆以《王制》爲周禮，蓋既不能謂之爲孔子禮，又不能謂之夏、殷禮。孟、荀皆有素王天子之説，而以《王制》爲周禮者，心知其意而口不能言者也。

一、玄聖素王，明文見於《莊子》，可見此先秦以前古義。後儒不信此義，不知古文家已先本之立説，然而究不能如今學之宏通，以此知素王説之不可駁。

一、《王制》儀節，有爲古文家所據改，今學遂佚此篇者。如《周禮》五官節皆多本今學舊文潤色，今《周禮》有其文，而今學反失之。《考工記》一篇，本《王制》考工之事，《曲禮》之所謂六工也，故其中制度多與今學同，蓋作《周禮》者據今書以改爲古學，有不盡耳。《周禮》本以考工爲一官，《記》有明文。班《志》云六篇，並不以爲缺。冬官以《考工》相補，言缺補者，後師之誤也。今凡今學所不備者，多可據之爲説。

一、以今學諸經解《王制》，凡三傳《春秋》、今古《尚書》、三家《詩》、《儀禮》七種，皆各爲《王制義證》二卷，附於本經之末，以見今學統宗《王制》之義。

一、諸書所引孔子言，間有與《王制》不合者，此由學者各以三統立説，故多參差，然文異實同，不當岐説。至於《孝經》曾子之説，與《王制》異者，此三統異説也。今以爲《孝經》專説，不引用焉。

一、《王制》當立圖表。今立九州圖、五服圖、王畿九十三國圖、一州二百一十國圖、九錫表、王臣食禄表、大國次國小國君臣食禄表、九命表，以外由此推之。

一、舊説《王制》以爲《春秋》專證。今既以《王制》統六經，則不專以《春秋》爲主。今將《春秋》專證以歸《公》、《穀》義證，至於《王制》注疏，不專主《春秋》焉。



注
 　孔子：原無「子」字，據文意補足。



注
 　孫本《孔子集語》：「孫」原作「孔」，誤。孫星衍輯本《孔子集語》首刊於嘉慶二十年，收入《平津館叢書》。








王制集説

一
 


注











王者

王者指後王，非古之王者。《董子》主天法商而王，主地法夏而王，與《荀子》後王是也。


 之制禄

《周禮》内史主王者之制禄，外史言掌三皇五帝之書，内外即小大共球，六合内外。二書互相爲用，《王制》所詳，《周禮》多從缺略；《周禮》所詳，又多爲《王制》
 

注



 所缺略。有同有異，小大之王皇攸分。


 爵，

説曰：《管子·爵位》：「朝者義之理也。是故爵位正而民不怨，民不怨則不亂，然後義可理。理不正則不可以治，而不可不理也。故一國之人不可以皆貴，皆貴則事不成，而國不利也。爲事之不成，國之不利也。使無貴者，則民不能自理也。是故辨於爵列之尊卑，則知先後之序，貴賤之義矣。爲之有道。」


 公、侯、伯、子、男，

上五等爲五長。


 凡五等。

説曰：《孟子》：「公一位，侯一位，伯一位，子男同一位，凡五等。」《白虎通·爵説》、《大戴·朝事》：「古者聖王明義以别貴賤，以序尊卑，以體上下，然後民知尊君敬上，而忠順之行備矣。是故古者天子之官，有典命官掌諸侯之儀，大行人掌諸侯之儀，以等其爵。故貴賤有别，尊卑有序，上下有差也。典命諸侯之五儀，上五長。諸臣之五等，下五等合爲十等。以定其爵。故貴賤有别，尊卑有序，上下有差也。命上公九卿爲伯，其國家敘室、車旌、衣服、禮儀、皆以九爲節。諸侯、諸伯七命，其國家宫室、車旌、衣服、禮儀、皆以七爲節。子、男五命，其國家宫室、車旌、衣服、禮儀、皆以五爲節。王之三公八命，其卿六命，其大夫四命。及其出封也，皆加一等。其國家宫室、車旌、衣服、禮儀亦如之。凡諸侯之適子省於天子，攝君則下其君之禮一等，未省則以皮帛繼子男。公之孤即上適子，以爲孤卿，誤。四命，以皮帛視小國之君。其卿三命，其大夫再命，士一命。其宫室、車旌、衣服、禮儀、各視其命之數。侯、伯之卿、大夫、士亦如之。子男之卿再命，其大夫一命，其士不命。其宫室、車旌、衣服、禮儀各如其命之數。」設官、分職、授禄，如今之軍機、吏部。歷代封建，郡國、王侯、藩鎮皆其潤澤是實。




右王臣。

此節略如《周禮·天官》。




諸侯之下士

小國下士。


 視上農夫，

九人。


 禄足以代其耕也。

從九下至五。


 中士倍下士，

十八。


 上士倍中士，

三十六。


 下大夫倍上士，

七十二。〇按：此舉小國立例，以小國下大夫七十二人爲定率，大國言四大夫，次國三大夫，小國倍大夫，其文義顯明。《孟子》三等皆有大夫倍上士文，必注誤。


 卿

大國下卿。以下士下大夫，舉下等以立例，因知爲下卿也。


 四

大國。


 大夫

小國。


 禄，

二百八十八。〇按：下詳言食禄人數，以傳下等例推之，不合，當爲記説之誤。


 君十卿

上卿。由下士以推下卿，此舉極下以上推也，故不能越下卿而言。上卿，君極上也，由上下推，故又不能舍上卿而言下卿，上下對舉，故知此爲上卿。傳不明言者，舉上下義例可推，故省文耳。亦如小國二卿皆命於其君，下大夫五人，上士二十七人之類，可以例推全文。


 禄。

當得五千七百六十人，由下卿二百八十八，加算中卿四百三十二，上卿五百七十六。下推仿此。


 次國之卿

下卿。


 三大夫。

小國下大夫。


 禄，

二百一十六。


 君十卿

上卿。


 禄。

二千一百六十。


 小國之卿

下卿。


 倍大夫

本國下大夫。


 禄，

一百四十四。


 君十卿

本國上卿。


 禄。

二千八百八。〇按：此節文依原傳解之，食禄人數固甚明白。然大國士食九人，則下推至小國之士，僅能食四人，再下推至二百四十三之下士，竟無禄食。以理論之，聖人經制當不如此。因詳審傳文，始知以小國立説。説詳《春秋圖表》中。




右侯國。

諸侯

小國。


 之下士

如方五十里。


 禄食九人，

以上農立算。


 中士食十八人，上士食三十六人，下大夫食七十二人，

以上小國。


 卿

大國下卿方七十里。


 食二百八十八人，

四大夫禄。


 君食二千八百八十人。

誤推。


 次國

方六十里。


 之卿

下卿。


 食二百一十六人，

三大夫禄。


 君食二千一百六十人。

誤推。


 小國

方五十里。


 之卿

下卿。


 食百四十四人，

倍大夫禄。


 君食千四百四十人。

誤推。按此不識舉下等立法所致。




《周禮·司禄篇》缺。

制農田百畝。

廣一步、長百步爲一畝，廣百步、長百步爲百畝。


 百畝之分，上農夫食九人，其次食八人，其次食七人，其次食六人。下農夫食五人。庶人在官者，

天子二百四十三人。


 其禄以是爲差也。

天子

比皇。皇統二萬七千里，合爲七百二十九方千里。二帝爲后，平分天下，各得三百六十五方千里。大九州每州方九千里，一州八王，各得方千里者九，共六十四王，得方千里者五百七十六。一王二公，統方千里者四州，共一百二十八伯，五百一十二方伯。每方伯得方千里，以《太玄》之法推之，八十一除内九，四方七十二以配元士，二十四部以配大夫，八州以配八卿，三方以配三公，則每一元士當占地方三千里，如禹之九州。此就二萬七千里算，若就三萬里實數言之，則立算異。是蓋不以三萬里立算者。皇以帝之九州爲一州，共止得方二萬七千里。故以此立算，此書本王之制，不可過推大，姑發其例。


 三公，

比皇三后大帝。


 九卿，

比皇九小帝。


 二十七大夫，

比二十七帝佐。


 八十一元士。

比皇八十一伯。説曰：《尚書大傳·夏傳》：「古者天子三公，每一公三卿佐之，每一卿三大夫佐之，每一大夫三元士佐之，故有三公、九卿、二十七大夫、八十一元士，所與爲天下者如此而已。」《董子·官制象天》：「王者制官，三公、九卿、二十七大夫、八十一元士，凡百二十人，而列臣備矣。吾聞聖王所取，儀金天之大經，三起而成，四轉而終，官制亦然者，此其儀與！三人而爲一選，儀於三月而爲一時也。四選而止，儀於四時而終也。三公者，王之所以自持也。天以三成之，王以三自持，立成數以爲植，而四重之，其可以無失矣。備天數以參事，治謹於道之意也。此百二十臣者，皆先王之所與直道而行也。是故天子自參以三公，三公自參以九卿，九卿自參以三大夫，三大夫自參以三士。三人爲選者四重。自三之道以治天下，若天之四重，自三之時以終始歲也。一陽而三春，非自三之時與？而天四重之，其數同矣。天有四時，時三月，王有四選，選三臣。是故有孟，有仲，有季，一時之情也。有上，有下，有中，一選之情也。三臣而爲一選，四選而止，人情盡矣。人之材固有四選，如天之時固有四變也。聖人爲一選，君子爲一選，善人爲一選，正人爲一選，由此而下者，不足選也。四選之中，各有節也。是故天選四提，十二而人變盡矣。盡人之變合之天，唯聖人者能之，所以立王事也。何謂天之大經？三起而成日，三日而成規，三旬而成月，三月而成時，三時而成功。寒暑與和，三而成物；日月與星，三而成光；天地與人，三而成德。由此觀之，三而一成，天之大經也。以此爲天制，是故禮三讓而成一節，官三人而成一選，三公爲一選，三卿爲一選，三大夫爲一選，三士爲一選。凡四選三臣，應天之制，凡四時之三月也。是故其以三爲選，取諸天之經；其以四爲制，取諸天之時；其以十二臣爲一條，取諸歲之度；其至十條而止，取之天端。何謂天之端？曰：天有十端，十端而止已。天爲一端，地爲一端，陰爲一端，陽爲一端，火爲一端，金爲一端，木爲一端，水爲一端，土爲一端，人爲一端，凡十端，而畢天之數也。天數畢於十，王者受十端於天，而一條之率，每條一端以十二時，如天之每終一歲以十二月也。十者天之數也，十二者歲之度也。用歲之度，條天之數，十二而天數畢。是故終十歲而用百二十月，條十端亦用百二十臣，以率被之，皆合於天。其率三臣而成一慎，故八十一元士爲二十七慎，以持二十七大夫。二十七大夫爲九慎，以持九卿。九卿爲三慎，以持三公。三公爲一慎，以持天子。天子積四十慎，以爲四選，選一慎三臣，皆天數也。是故以四選率之，則選三十人，三四十二，百二十人，亦天數也。以十端四選，十端積四十慎，慎三臣，三四十二，百二十人，亦天數也。以三公之勞率之，則公四十人，三四十二，百二十人，亦天數也。故散而名之，爲百二十臣；選而賓之，爲十二長。所以名之雖多，莫若謂之四選、十二長。然而分别率之，皆有所合，無不中天數者也。求天數之微，莫若於人。人之身有四肢，每肢有三節，三四十二，十二節相持，而形體立矣。天有四時，每一時有三月，三四十二，十二月相受，而歲數終矣。官有四選，每一選有三人，三四十二，十二臣相參，而事治行矣。以此見天之數，人之形，官之制，相參相得也。人之與天，多此類者，而皆微忽，不可不察也。天地之理，分一歲之變，以爲四時，四時亦天之四選已。是故春者少陽之選也，夏者太陽之選也，秋者少陰之選也，冬者太陰之選也。四選之中，各有孟、仲、季，是選之中有選。故一歲之中有四時，一時之中有三長，天之節也。人生於天，而體天之節，故亦有大小厚薄之變，人之氣也。先王因人之氣而分其變，以爲四選。是故三公之位，聖人之選也。三卿之位，君子之選也。三大夫之位，善人之選也。三士之位，正直之選也。分人之變，以爲四選，選立三臣，如天之分歲之變，以爲四時，時有三節也。天以四時之選，與十二節相和而成歲。王以四位之選，與十二臣相砥礪而致極。道必極於其所至，然後能得天地之美也。」




制：

王度之學，《别録》、《白虎通》所引《王度記》是也。此爲王制，故言制。


 三公

已九命矣。


 一命

讀作錫。


 卷。

考《春官·典命》云：「上公九命爲伯，侯、伯七命，子、男五命，王之三公八命，其卿六命，其大夫四命。及其出封，皆加一等。公之孤四命，其卿三命，其大夫再命，其士一命。侯伯之卿、大夫、士亦如之。子、男之卿再命，其大夫一命，其士不命。」按：此言九命，全文未言九錫。考四命以上六命皆爲王朝之官，然八命之公，六命之卿，四命之大夫，出封皆加一等，則仍五命。四命以下四等合公仍五等，是外諸侯亦占五命，内外平分，共有十等。王朝尊，外州卑，即《左傳》所謂「天有十日，人有十等」。本書所言錫命，平分則爲十八級，而合之則仍爲十等。不過錫居上等，命居下等。由是言之，《周禮》雖未言錫有十等，而錫在其中。〇按：九錫二伯爲公，七錫方伯爲侯、爲卿，五錫卒正爲伯、爲監、爲大夫，三錫連帥爲元士，一錫庶長爲男、爲中士。九命之公爲百里國，七命之侯爲七十里國，五命之伯爲五十里國，三命之子爲方三十里附庸，一命之男爲十五里附庸。


 若有加，則賜也，不過九命。

説曰：《白虎通》：「禮記

 九錫：車馬、衣服、樂則、朱户、納陛、虎賁、鈇鉞、弓矢、秬鬯，皆隨其德可行而賜。能安民者賜車馬，能富民者賜衣服，能和民者賜樂則，民衆多者賜以朱户，能進善者賜以納陛，能退惡者賜以虎賁，能誅有罪者賜以鈇鉞，能征不義者賜以弓矢，孝道備者賜以秬鬯，以先後與施行之次，自不相逾，相爲本末。然安民然後富，貴而後樂，樂而後衆乃多賢，賢乃能進善，進善乃能退惡，退惡乃能斷刑。内能正己，外能正人，内外行備，孝道乃生。能安民，故賜車馬，以著其功德，安其身。能使人足衣食，倉稟實，故賜衣服，以彰其體。能使民和，故賜之樂則，以事其先也。《禮》曰：『夫賜樂者，得以時王之樂事其宗廟也。』朱盛色，户所以紀民數也，故民衆多賜朱户也。古者人君下賢，降階一等而禮之。故進賢賜之納陛，以優之也。既能進善，當能戒惡，故賜虎賁。虎賁者，所以戒不虞而拒惡。拒惡當斷刑，故賜之鈇鉞，鈇鉞所以斷大刑。刑罰中，則能征不義，故賜弓矢，弓矢所以征不義，伐無道也。圭瓚秬鬯，宗廟之盛禮，故孝道備而賜之秬鬯，所以極著孝道。孝道純備，故内和外榮。玉以象德，金以配情，芬香條鬯，以通神靈。玉飾其本，君子之性；金飾其中，君子之道。君子有黄中通理之道美素德。金者精和之至也，玉者德美之至也，鬯者芬香之至也。君子有圭瓚、秬鬯者，以配道德也。其至乎，合天下之極美，以通其志也，其惟圭瓚秬鬯乎？車者，謂其有赤有青之蓋，朱輪，特熊居前，左右寢衆麋也。以其進止有節，德綏民，路車乘馬以安其身。言成章，行成規，衮龍之衣服表顯其德。長於教誨，内懷至仁，則賜以樂則，以化其民。尊賢達德，動作有禮，賜之納陛，以安其體。居處修治，閨房内節，男女時配，貴賤有别，則賜朱户，以明其德。列威武有矜，嚴仁堅强，賜以虎賁，以備非常。喜怒有節，誅罰刑當，賜以鈇鉞，使得專殺。好惡無私，執義不傾，賜以弓矢，使得專征。孝道之美，百行之本也，故賜之圭瓚，使得專爲鬯也。故《王制》曰：『賜之弓矢，然後專征。』又曰：『賜圭瓚，然後爲鬯。未賜者，資鬯於天子。』《王度記》曰：『天子鬯，諸侯薰，大夫芑蘭，士蒹葭，庶人艾。』車馬、衣服、樂則三等者賜與其物。《禮》：『天子賜諸侯氏車服，路先設，路下四亞之。』又曰：『諸公奉篋服。』《王制》曰：『天子賜諸侯樂，則以柷將之。』《詩》曰：『君子來朝，何錫予之？路車乘馬。又何予之？玄衮及黼。』《書》曰：『明試以功，車服以庸。』朱户、納陛、虎賁者，皆與之制度；而鈇鉞、弓矢、玉瓚者，皆與之物，各因其宜也。秬者黑黍，一稃二米。鬯者，以百草之香鬱金合而釀之，成爲鬯。陽達於牆屋，陰入於淵泉，所以灌地降神也。圭瓚者，器名也，所以灌鬯之器也。以圭飾其柄，灌鬯貴玉器也。」按：命爲常禮，賜則特典，故命止册書，錫有儀物。《公羊傳》曰：「錫者何？賜也。命者何？加我服也。」是也。故《禮緯·含文嘉》云：「禮有九錫：一曰車馬，二曰衣服，三曰樂則，四曰朱户，五曰納陛，六曰虎賁，七曰弓矢，八曰鈇鉞，九曰秬鬯，皆所以勸善扶不能，四方所瞻，臣子所望。」又《韓詩外傳》：「諸侯之九德，天子錫之。一錫車馬，再錫衣服，三錫虎賁，四錫樂器，五錫納陛，六錫朱户，七錫弓矢，八錫鈇鉞，九錫秬鬯。」魏宋均注《禮緯·含文嘉》又云：「諸侯有德，當益其地，不過百里。後有功，加以九錫，進退有節，至賜以秬鬯，使之祭祀。」皆與諸説義通。觀此，錫命雖十八級，而錫尊於命，可無疑矣。




右王臣。

天子賜諸侯

方伯。


 樂，則以柷將之；賜伯、子、男

卒正。


 樂，則以鼗將之。

以下無樂。


 諸侯賜弓矢

九錫，二伯。


 然後征，

討伐諸侯，大五刑。


 賜鈇鉞

七錫，方伯。


 然後殺，

專殺罪人，小五刑。


 賜圭瓚然後爲鬯。

此特賜，在九錫外。


 未賜圭瓚，則資鬯於天子。天子命之教，然後爲學。

説曰：《白虎通》云：「學之爲言覺也，以覺悟所不知也。故學以治性，慮以變情。故玉不琢，不成器，人不學，不知義。子夏曰：百工居肆以成其事，君子學以致其道。」




小學

如蒙學專言修身、格致等事。


 在公宫南之左，大學

如大學專講治平之事，與小學不同。小學已明，大學更不置此科學。如《保傅》云「古年八歲而出就外舍，學小藝焉，履小節焉。束髮而就大學，學大藝焉，履大節焉」是也。與《白虎通》「入小學學書計、入大學學經籍」義同。


 在郊。

説曰：《保傅》引《學禮》曰：「帝入東學，上親而貴仁，則親疏有序，而恩相及矣。帝入南學，上齒而貴信，則長幼有差，而民不誣矣。帝入西學，上賢而貴德，則聖智在位，而功不匱矣。帝入北學，上貴而尊爵，則貴賤有等，而下不逾矣。帝入大學，承師問道，退習而端於太傅，太傅罰其不則，而達其不及，則德智長而理道得矣。」按：此五學爲京師大學。所以必五者，亦如樂正四教：春秋教以《禮》、《樂》，冬夏教以《詩》、《書》。故《大戴注》云：「四學者，東序、瞽宗、虞庠及四郊之學也。春氣温養，故上親；夏物盛，小大殊，故上齒；秋物成實，故貴德；冬時物藏於地，唯象於天半見也，故上爵也。」又《補注》云：「天子之學與明堂同制。故明堂、靈臺、辟雍謂之三雍。大學者，辟雍之中室也。虞名學爲庠，夏爲序，殷爲瞽宗，周人兼取之，以名其四堂。《詩》曰：『鎬京辟雍，自西自東，自南自北。』謂辟雍居其中，四學環之。東堂曰東序，一曰東郊，養國老在焉。西堂曰瞽宗，《周禮》凡有道者、有德者死，則以爲樂，祖祭於瞽宗。故《祭義》云：『祀先賢於西學。』合於上賢貴德之事也。北堂曰上庠，北方冬方。《文王世子》云：『冬讀書。』書在上庠，以此。南堂曰成均，乃周學之正名，故《大司樂》獨言掌成均之法。五學先成均，猶五宫先明堂矣。《易太初篇》曰：『天子旦入東學，晝入南學，夕入西學，莫入北學。』」觀二説以五學分科，各有專門，取人性之所近，事半功倍，人才衆多，學術昌明，此移左移右之教所由來也。近來人學溥通，並小大淆紊，無怪學術不明，人才日絀。吁，可慨也夫！


 天子曰辟雍，諸侯曰頖宫。

説曰：《白虎通》云：「天子立辟雍何？辟雍所以行禮樂，宣德化也。辟者何？璧也，象璧圓，以法天也。雍者，壅之以水，象教化流行也。辟之爲言積也，積天下之道德；雍之爲言壅也，雍天下之儀則，故謂之辟雍也。《王制》曰：『天子曰辟雍，諸侯曰頖宫。』外圓者，欲使觀者均平也。又言欲外圓内方，明德當圓，行當方也。不言圓辟何？又圓於辟。何以知其圓也？以其言辟也。何以知有水也？《詩》曰：『思樂泮水，薄采其芹。』《詩訓》曰：『水圓如璧。』諸侯曰泮宫者，半於天子宫也，明尊卑有差，所化少也。半者象璜也，獨南面禮儀之方有水耳，其餘壅之，言垣宫名之别尊卑也，明不得化四方也。不言泮雍何？嫌但半天子制度也。《詩》云：『穆穆魯侯，克明其德。既作泮宫，淮夷攸服。』」原訂此二句聯上，以辟雍、頖宫爲講學之地。今班氏有辟雍、泮宫釋文，今改另寫。




次國之君不過七命，

有五長之大、次、小，有本封之大、次、小。五長爲五錫，本封爲九命。


 小國之君不過五命。

説曰：《經話》：「公、侯、伯、子、男，乃五長正稱。凡經傳五等之稱，指小國言者，百中不過一二。今以《左傳》人有十等證之自明。禮九錫、九命分爲十八，合則爲九，歷代官品皆同於此。由天子至九品，由一品至未入，皆十等也。《左傳》上五等爲王、公、卿、大夫、士之名，下五等則用皂、輿、隸、僚、僕、臺之號。初讀《左傳》，疑下五等相臣之説近於誣，輿、臺以下何必細爲分别？繼詳審《孟子》、《王制》，然後《左傳》爲十等人名目全文，他處皆有假借，遂疑爲創出耳。考《孟子》『天子、公、卿、大夫、士凡五等』，下又云『君、卿、大夫、上士

 、中士、下士凡六等，侯視卿，大夫視伯，元士視子男』，是以公、侯、伯、子、男爲五長之正稱也。下數之君，即子、男亦在内。孟子就其本國名曰卿、大夫、士，此下五等借用上五等之號也。若十等必見本稱，不相假借，則必爲《左傳》之皂、輿、隸、僚、僕、臺，全出十號，不可兩見卿、大夫、士之稱矣。以今制言之，大約五品以上爲公、侯、伯、子、男，五品以下爲皂、輿、隸、僚、僕、臺。五等爵禄既已先見於五長，賤者不能相與同，勢不得不更立名目。其所以云皂、隸、僕、臺者，皆就天子言之，爲天子之僕役賤使耳，非爲平人當賤役也。五品爲男，士臣皂，皂即男之字變。公、卿、大夫、士只四等，皂居五等，即稱爵之男也，名異實同。六品爲輿，七品爲隸，八品爲僚，九品爲僕，未入爲臺，尊卑銜連，有君臣節制之義。馬圉牛牧，不在此例。傳中卿、大夫皆以圉牧爲稱。是今之尚書爲卿、爲侯，侍郎爲大夫、爲伯，郎中爲士、爲子，主事爲下士、爲男、爲皂，直隸州爲輿，知縣爲隸，佐雜未入爲僚、爲僕、爲臺。下五等之稱卿、大夫、士，侯、伯、子、男乃借用上等之稱，非正稱也。如五等封地，五瑞五贄，諸以五爲節者，皆指上五等，非謂下五等也。鄭君注禮，不審五爵爲五長，盡以百里、七十里、五十里爲公、侯、伯、子、男，以近事比之，豈非就知縣以下分爲九等乎？如《王制》君食二千八百八十人，此本指方伯以上，如今之督撫。統計君臣所食，當在萬人上下。若百里之國如今一縣，官此地者，何能空養此衆多哉？一知縣以下，又何有卿、大夫、上中下士五等品級之人哉？九錫、九命本同，今制盡以諸侯歸之七品以下，是獨詳知縣，而從大學士至於道府司官，乃一筆删去，不又詳略失宜哉？又考《太玄》、《潛虚》九等圖，以王、公、牧、伯、正，下合卿、大夫、士、庶人爲九等，亦詳於五長。大抵鄭君經説，以此爲第一大誤，以五長禮制盡歸之百里以下，如讀《會典》、《通禮》，七品以上皆不可考詳，但就百里、七十里、五十里之知縣爲品官之制，其於典禮豈有絲毫之合哉？」按：上等級之説甚爲詳明，今更以今制證錫命。錫命雖平分十八級，合爲十，尊卑並非同時並建，爲授職之常，終身不更。九命爲命官常典，九錫則並加銜差使。大國九命，則凡百里之侯皆九命矣。其中所有長、帥、正、牧、伯差使職事各有等級，共爲五長，皆從加賜而定。錫、命相連，合爲十八級，如今九品官分正從。今正從一品爲九八錫，正從二品爲七六錫，正從三品爲五四錫，正從四品爲三再錫，正五品爲一錫，從五品爲九命，正從六品爲八七命，正從七品爲六五命，正從八品爲四三命，正從九品爲再一命。兼舉則錫、命一也，孤文則錫大命小，此上下五等之所以分也。




右諸侯。

諸侯之上大夫、卿、

上等之上大夫可以當下等卿，故曰上大夫卿。


 下大夫、

下等下大夫。


 上士、

上等上士可以當下等下大夫，下推仿此。


 中士、下士，凡五等。

此九命下五等，即《左傳》皂、輿、隸、僚、屬、臺之説。《孟子》言六等，合國君數之。




大國三卿，皆命於天子。

如齊之國、高。


 下大夫五人，

按：天子三公、九卿、二十七大夫、八十一元士，以三輔一立爲定制，既上有三卿，下有二十七上士，此當云九大夫。不言九大夫者，以上下可以起例。又上有上大夫卿明文，何勞重疊。此省文例。《董子》作九大夫是也。又三卿半分，此大夫亦當言三等，乃上下平分，而下數多於上一人。考《董子》天子於三公屬官外别有七通大夫諸侯，則大國、次國、小國皆有通佐大夫五人，諸書所不言。《董子》説本《王制》。《王制》無通佐大夫之文，則比附此下大夫以見義者也。諸侯見五人，不見天子七人者，可以相推，此亦省文也。


 上士二十七人。

説曰：《繁露·爵國篇》：「《春秋》曰『會宰周公』，又曰『公會齊侯、宋公、鄭伯、許男、滕子』，又曰『初獻六羽』。《傳》曰：天子三公稱公，王者之後稱公，其餘大國稱侯，小國稱伯、子、男，凡五等。故周爵五等，士三品，文多而實少。《春秋》三等，合伯、子、男爲一爵，士二品，文少而實多。《春秋》曰荆，《傳》曰：『氏不若人，人不若名，名不若字。』凡四等，命曰附庸，三代共之。然則其地列奈何？曰：天子邦圻千里，公侯百里，伯七十里，子、男五十里，附庸字者方三十里，名者方二十里，人、氏者方十五里。《春秋》曰『宰周公』，《傳》曰『天子三公』。祭伯來，《傳》曰：『天子大夫。』宰渠伯糾，《傳》曰：『下大夫。』石尚，《傳》曰：『天子之士也。』王人，《傳》曰：『微者，謂下士也。』凡五等。《春秋》曰：『作三軍。』《傳》曰：『何以書？譏。何譏爾？古者上卿、下卿、上士、下士，凡四等。』小國之大夫與次國下卿同，次國大夫與大國下卿同，大國下大夫與天子下士同，二十四等，禄八差，有大功德者受大爵土，功德小者受小爵土，大材者執大官位，小材者受小官位，如其能宣，治之至也。故萬人者曰英，千人者曰俊，百人者曰杰，十人者曰豪。豪杰英俊不相陵，故治天下如視諸掌上。其數何法以然？曰：天子分左右五等，三百六十三人，法天一歲之數，五時色之象也。通佐十上卿與下卿，而二百二十人，天庭之象也。倍諸侯之數也。諸侯之外佐四等，百二十人，法四時、六甲之數也。通佐五，與下而六十人，法日
 

注



 辰之數也。佐之必三，三而相復何？曰：時三月而成，大辰三而成象。諸侯之爵或五何？法天地之數也。五官亦然。然則立置有司分指數奈何？曰：諸侯大國四軍，古之制也。其一軍以奉公家也。凡口軍三口者何？曰：大國十六萬口，而立口軍三。何以言之？曰：以井田准數之。方里而一井，一井而九百畝，而立口，方里八家，一家百畝，以食五口，上農夫耕百畝，食九口，次八人，次七人，次六人，次五人，多寡相補。率百畝而三口，方里而二十四口，方里者十，得二百四十口。方十里爲方里者百，得二千四百口。方百里爲方里者萬，得二十四萬口。法三分而除其一，城池、郭邑、屋室、閭巷、街、路、市、宫府、園囿、萎圈、臺沼、椽采，得良田方十里者六十六，與方里六十六，定率得十六萬口，三分之，則各得五萬三千三百三十三口，爲大國口軍三。此公侯也。天子地方千里，爲方百里者百，亦三分除其一，定得田方百里者六十六，與方十里者六十六，定率得千六百萬口，九分之，各得百七十七萬七千七百七十七口，爲京口軍九。三京口軍以奉王家。故天子立一后，一世夫人，中左右夫人，四姬，三良人。立一世子、三公、九卿、二十七大夫、八十一元士、二百四十三下士。有七上卿、二十一下卿、六十三元士、百二十九下士。王后置一大傅、大母、三伯、三丞、二十夫人、四姬、三良人，各有師傅。世子一人，大傅、三傅、三率、三少。士入仕宿衛天子者，比下士，下士者如上士之下數。王后御衛者，上下御各五人。世
 

注



 夫人、中左右夫人、四姬，上下御各五人，三良人各五人。世子妃姬及士衛者如公侯之制。王后傅、上下史五人，三伯上下史各五人，少伯史各五人，世子大傅上下史各五人，少傅亦各五人，三率三下率亦各五人。三公上下史各五人，卿上下史各五人，大夫上下史各五人，元士上下史各五人，上下卿、上下士之史，上下亦各五人。卿、大夫、元士臣各三人。故公侯方百里，三分除一，定得田方十里者六十六，與方里六十六，定率得十六萬口，三分之，爲大國口軍三，而立大國。一夫人，一世婦，左右婦，三姬，二良人，立一世子，三卿，九大夫，二十七上士，八十一下士，亦有五通大夫，立上下士。上卿位比天子之元士，今八百石，下卿六百石，上士四百石，下士三百石。夫人一傅母，三伯，三丞。世婦、左右婦、三姬、二良人，各有師保。士子一上傅丞。士宿衛公者，比公者，比上卿者，有三人。下卿六人，比上下士者，如上下之數。夫人衛御者，上下御各五人。世婦、左右婦上下御各五人，二卿御各五人。世子上傅上下史各五人，丞史各五人。三卿、九大夫、上士、史各五人，下士史各五人。通大夫、士、上下史各五人，卿、臣二人。此公侯之制也。公侯賢者爲州方伯，錫斧鉞，置虎賁百人。故伯七十里，七七四十九，三分除其一，定得田方十里者二十八，與方一里者六十六，定率得十萬九千二百一十二口，爲次國口軍三，而立次國。一夫人、世婦、左右婦、三良人、二孺子。立一世子、三卿、九大夫、二十七上士、八十一下士，與五通大夫、五上士、十五下士。其上卿位比大國之下卿，今六百石，下卿四百石，上士三百石，下士二百石。夫人一傅母、三伯、三丞，世婦、左右婦、三良人、三御人，各有師保。世子一下士傅。士宿衛公者，比上卿者三人，下卿六人，比上下士，如上下之數。夫人御衛者，上下士御各五人。世婦、左右婦上下御各五人，二御各五人。世子上傅、上下史各五人，丞史各五人。三卿、九大夫

 上下史各五人，下士史五人。通大夫上下史各五人，卿臣二人。故子男方五十里，五五二十五，爲方十里者一十六，定率得四萬口，爲小國口軍三，而立小國。夫人、世婦、左右婦、三良人、二孺子，立一世子、三卿、九大夫、二十七上士、八十一下士，與五通大夫、五上士、十五下士。其上卿比次國之下卿，今四百石，下卿三百石，上士二百石，下士百石。夫人一傅母、三伯、三丞，世婦、左右婦、三良人、一御人，各有師保。世子一上下傅。士宿衛公者，比上卿者三人，下卿六人。夫人御衛者，上下御各五人。世婦、左右婦上下御各五人，二御人各五人。世子上傅、上下史各五人，三卿、九大夫上下史各五人，通大夫上下史亦各五人，卿臣三人。此周制也。《春秋》合伯、子、男爲一等，故附庸字者地方三十里，三三而九，三分而除其一，定得田方十里者六，定率得一萬四千四百口，爲口軍三。而立一宗婦、二妾、一世子、宰丕、丞一、士一、秩士五人。宰視子男下卿，今三百石。宗婦有師保，御者三人，妾各二人。世子一傅，士宿衛君者比上卿，下卿一人，上下各如其數。世子傅、上下史各五人，下良五。稱名善者，地方半字君之地，九半，四分除其一，定得田方十里者三，定率得七千二百口。一世子宰，今二百石，下四半三半二十五。三分除其一，定得田方十里者一，與方里者五

 ，定率得三千六百口。一世子宰，今百石，史五人，宗婦、仕衛、世子臣。」按：原文多脱誤，詳改於後表。此篇本《王制》、《春秋》立説，凡職官等級，統古來説經制度者無詳於此，真爲治經之精金良藥，欲治經不先通此，則經萬不能通。况此又爲今學之真傳，知此，則僞古文師説不能雜入心中，其堪寶貴，足與《白虎通義》相比。後世講經者昧此，無怪經説不明，學術日壞也。今故不忍摘注，録全文以便閱者知其原委。假閱者因此而通經，通經而致用，未必非鈔胥之功也。




大國

二伯如齊、晉。


 之卿

上卿、中卿。


 不過三命。

大國之君九命，上卿、中卿當云七命，下卿當云五命。《周禮》所謂下其君二等，下同。〇考《周禮》上公九命，諸伯七命，子男五命，三公八命，卿六命，大夫四命，共爲六等。然八、六、四命之出封皆加一等，合内外諸侯，名雖六等，實屬五等，而四命以下之臣不見。又云公之孤四命，其卿三命，其大夫再命，其士一命。小國卿三命，大夫再命，士一命。子男之卿再命，大夫一命，士不命。專言四命以下之臣，而五命以上之君命不見，共有十等，上下平分，畫君臣之界限，故絶不相混淆。亦如錫命十等，以上五長爲錫爲尊，下五長爲命爲卑。此《周禮》所以五等之君皆執玉，五等之臣皆執牲也。其云四命、三命、再命、一命者，典禮實不如此之拘也。蓋上公九命，即二伯，其卿下其君二等，則當七命。伯七命，即方伯，其卿當五命。子男五命，即卒正，其卿三命。所言卿三命者，蓋指小國之卿言之也。經欲嚴别君臣，言七命之卿與君混，不可言小國子男於四命之後，使品級接混亦不可。故上至四命之大夫而止，而下從公之孤四命而起。上不言臣命，下不言君命，間舉大小上下以示例。後人讀自知之，不如此不能明也。亦如《春秋》鄭伯、許男，凡遇諸侯會盟，閒居大小内外之間，終身不易其位。如拘泥以説之，則大失經旨。


 下卿再命。

當爲五命，大夫、士由此可推，下同，詳後表中。




次國

方伯。


 三卿，二卿

上、中。


 命於天子，一卿

下。


 命於其君。下大夫五人，上士二十七人。

舊以次國、小國爲七十里、五十里本封，不知皆千乘諸侯，非方六七十如五六十之小國。若如所云，不及今州縣，其下安得有卿、大夫、士五等品級。




次國之卿命於其君者，

下卿。


 如小國之卿。

當小國命卿，次國尊於小國，故以君命卿當天子之命卿。故小國不言命卿，而命卿自在。




小國二卿，

中、下。


 皆命於其君。

大國三卿，皆命於天子。次國三卿，二卿命於天子，一卿命於其君。由經禮制推之，則小國亦當云三卿，一卿命於天子，二卿命於其君，方能與上文相合。以上有明文，故省之。


 下大夫五人，上士二十七人。

小國

五錫子男。


 之卿與下大夫一命。

以上入典考職官門。




次國

如魯、衛。


 之上卿，

如季孫。


 位當大國之中，

如齊之鮑氏。


 中當其下，下當其上大夫。

説曰：《左傳·成三年》：晉侯使荀庚來聘，且尋盟。衛侯使孫良夫來聘，且尋盟。公問諸臧宣叔曰：「中行伯之於晉也，其位在三，孫子之於衛也，位爲上卿，將誰先對？」曰：「次國之上卿，當大國之中，中當其下，下當其上大夫。小國之上卿，當大國之下卿，中當其上大夫，下當其下大夫。上下如是，古之制也。衛在晉不得爲次國，晉爲盟主，其將先之。」《王制》爲孔子新制，當時弟子皆本此立説。《左氏》傳大義，故以經制寓諸實事，即孔子述而不作之意也。舊説有以《王制》爲文帝博士書，當時《左傳》未立學官，博士亦未治《左傳》，何得全鈔傳文於此？其實《左氏》據《王制》立説，非《王制》鈔襲《左傳》，此治經者之所當先知也。不識此，不可言治經。




小國之上卿，位當大國之下卿。中當其上大夫，下當其下

當作中，省文，故舉上下。


 大夫。

此小國三卿明文。




其有中士、下士者，

此節原訂與上二節相聯，因前分國另寫，故此亦因次國、小國改寫。


 數

人數。


 各居其上之三分。

立官皆以三輔一，故言居上之三分一。説以數爲食禄之數，上爲四字誤，言三等之分中，以上爲上下，則以中爲上，每下得四分之三，如上大夫一百四十四，中大夫則一百有七，下大夫七十二，上上士七十二，上中士五十四，上下士三十六，中上士三十六，中中士二十七，中下士十八，下上士十八，下中士十二，下下士九，皆得四分之三。




右諸侯卿、大夫、士。

凡四海之内

言内則有外可知。《詩》：「海外有截。」《周禮》：「父母之讐，避於海外。」《王制》專言中國，與《尚書》、《詩》、《易》、《周禮》不同。分疆畫界，各有專書，故《王制》無一語言及海外。若加百倍推之，則又無不合。此孔子六經所以包六合内外，而與天地長久者，此也。後人欲删經廢經，胡爲哉！胡爲哉！


 九州，

此小九州，鄒衍所謂赤縣神州，乃九九八十一分之一。


 州方千里。

《孟子》「海内之地方千里者九」，此王州以方千里爲一州。若帝則以王之九州爲一州，方三千里爲一州，爲方千里者八十一。皇又以帝之九州爲一州，州方九千里，爲方千里者七百二十九。




凡四海之内，斷長補短

開方法。


 方三千里，

每方三千里。


 爲田八十萬億一萬億畝。

按：八家爲井，井方一里。方一里者爲田九百畝，方十里者爲方一里者百
 

注



 ，爲田九萬畝。方百里者爲方十里者百，爲田九十億畝。方千里者爲方百里者百，爲田九萬億畝。九千里，九九八十一，爲田八十萬億一萬億畝。




方百里者，爲田九十億畝。山陵、林麓、川澤、溝瀆、城郭、宫室、塗巷，三分去一，其餘六十億畝
 

注



 。

《董子·爵國篇》説本此。




古者以周尺八尺爲步，今以周尺六尺四寸爲步。

説曰：《漢書·食貨志》：理民之道，地著爲本，故必建步立畮，正其經界。六尺爲步，步百爲畮，畮百爲夫，夫三爲屋，屋三爲井，井方一里，是爲九夫。八家共之，各受私田百畮，公田十畮，是爲八百八十畮，餘二十畮以爲廬舍。按：六尺四寸爲步，與六尺爲步同，當爲漢尺。又東田唯漢有其名，此條當是漢師説誤入。


 古者百畝，當今東田百四十六畝三十步。古者百里，當今百二十一里六十步四尺二寸二分。

以上爲歷代田賦、食貨志所本。




千里之内曰甸，千里之外曰采、曰流。

五百里一服，《王制》方三千里只三服，與《禹貢》五服、《周禮》九服、九畿不同。




自恒山至於南河，千里而近。自南河至於江，千里而近。

近者言不足也。


 自江至於衡山，千里而遥。

遥者有餘也。〇此竪説。以南北直徑爲三千里，當時地面實不如此廣大。聖人經制，不能實指，故以一遥補兩近，成三千里直徑。後人不知經義，據實地説之，以爲經言某即某地。不知經義，無怪參差不合，故今不據九州以實之。


 自東河至於東海，千里而遥。自東河至於西河，千里而近。自西河至於流沙，千里而遥。

此横説。東西直徑三千里，以兩遥補一近，與上一近兩遥相對。聖人欲後人知其實，故對舉示例。


 西不盡流沙，南不盡衡山，東不盡東海，北不盡恒山。

此四至，上已言其地，復言不盡，外有地可知。此專爲中國而言，不得不發凡以起例。亦如《周禮》九州之外爲藩國之義。〇按：治平之事，以封建爲第一要務。故地面參差不齊，聖人必截長補短以立制，此所以言千里遥近，據名山大川以爲界也。〇聖人只立大綱，若詳細節目，皆在後人潤澤。




右服制。

歷代郡國地志本此。




凡九州，千七百七十三國，

畿内國九十三，八州國千六百八十。


 天子之元士、

二十七下士。


 諸侯之附庸不與。

此言元士無封，與《孟子》天子之元士受地視子男相迕，後人指爲異義。不知《孟子》言上等、中等，《王制》言下等，上下各一端，參差見例。詳表中。


 天子之田方千里。

説曰：《刑法志》：因井田而制軍賦。地方一里爲井，井十爲通，通十爲成，成方十里。成十爲終，終十爲同，同方百里。同十爲封，封十爲畿，畿方千里。有税有賦，税以足食，賦以足兵。故四井爲邑，四邑爲丘，丘十六井也。有戎馬一匹，牛三頭。四丘爲甸，甸六十四井也，有戎馬四匹，兵車一乘，牛十二頭，甲士三人，卒七十二人，干戈備具。是謂乘馬之法。一同百里，提封萬井，除山川、坑岸

 、城池、邑居、園囿、術路三千六百井，定出賦六千四百井，戎馬四百匹，兵車百乘，此卿大夫采地之大者也，是謂百乘之家。一封三百一十六里，提封十萬井，定出賦六萬四千井，戎馬四千匹，兵車千乘，此諸侯之大者也，是謂千乘之國。天子畿方千里，提封百萬井，定出賦六十四萬井，戎馬四萬匹，兵車萬乘，故稱萬乘之主。按：方百里者百，出萬乘；方百里者十，出千乘；方百里者一，出百乘。千乘、百乘皆得上十倍之一，《孟子》所謂萬乘之國、千乘之家、千乘之國、百乘之家、萬取千焉、千取百焉者，此也。然《刑法志》之千乘、百乘皆舉其大者言之，其中必有不足千乘、百乘者，此可以事理推者也。詳後表。舊説以大國、次國、小國爲真方百里、方七十里、方五十里，則大國僅出百乘，而經傳千乘之説爲譌言。孟獻子亦大國諸侯，而魯君爵位之班反在下，是不待智者已知其不通。故包咸注《論語》，乃改車制人數，以合百里出千乘，種種乖謬，不可窮詰。考《左傳》、《孟子》以齊魯之封方百里，實指采地而言，後爲二伯、方伯得食閒田，方百里者十，出車千乘。《管子》：齊之封地方三百一十六里。《明堂位》：魯之封地方四百里，革車千乘，是也。《明堂位》七字證以《史記》，當爲四字音誤。方百里者十，開方得三百一十六里，其云四百里者，舉成數也。




方一里者爲田九百畝，

説曰：《韓詩外傳》：「古者八家而井，田方里爲一井，廣三百步、長三百步爲一里，其田九百畝。廣一步、長百步爲一畝，廣百步、長百步爲百畝。八家爲鄰，家得百畝，餘夫各得二十五畝。家爲公田十畝，餘二十畝，共爲廬舍，各得二畝半。」


 方十里者爲方一里者百，爲田九萬畝。

加方一里者百倍。


 方百里者爲方十里者百，

爲方一里者十。


 爲田九十億畝。

加方十里者百倍。


 方千里者爲方百里者百，

爲方十里者萬，爲方一里者百萬。


 爲田九萬億畝。

加方百里者百倍。


 天子百里之内

閒田、千乘、附庸三等各分方百里者三，餘方百里者一。


 以共官，

自治之，以屬三監。


 千里之内

十方百里爲千里之一。


 以爲御。

田賦建置。




天子三公

説曰：《白虎通》：「王者所以立三公、九卿何？曰：天雖至神，必因日月之光；地雖至靈，必有山川之化；聖人雖有萬人之德，必須俊賢。三公、九卿、二十七大夫、八十一元士，以順天成其道。司馬主兵，司徒主人，司空主地。王者受命，爲天地人之職，故分職以置三公，各主其一，以効其功。一公置三卿，故九卿也。天道莫不成於三，天有三光日、月、星，地有三形高、下、平，人有三等君、父、師，故一公三卿佐之，一卿三大夫佐之，一大夫三元士佐之。天有三光，然後能徧照，各自有三，法物成於三，有始、有中、有終，明天道而終之也。三公、九卿、二十七大夫、八十一元士，凡百二十官，下應十二子。《别名記》曰：『司徒典民，司空主地，司馬順天。』天者施生，所以主兵何？兵者，爲謀除害也，所以全其生，衛其養也。故兵稱天，寇賊猛獸，皆爲除害者所主也。《論語》曰：『天下有道，則禮樂征伐自天子出。』司馬主兵，不言兵言馬者，馬陽物，乾之所爲行兵用也，不以傷害爲文，故言馬也。司徒主人，不言人言徒者，徒，衆也，重民衆。司空主土，不言土言空者，空尚主之，何况於實，以微見著。」


 之田

閒田，即千乘之所出，上公與方伯同出千乘，百里國只得百乘。


 視公侯，

説曰：《經話》：「萬乘、千乘、百乘之説，是《戴記》通行之語，自緣禮制而生。天子方千里，大國方百里，只得百乘，其諸侯云千乘者，指閒田言之耳。統計一州方百里者百三十，方百里得百里者三十，方七十里得百里之半，六十國又得百里三十，方五十里得方百里四分之一，百二十國亦得方百里者三十。是封三等國各方百里者三十，三三而九，餘方百里者十，以爲閒田，正出千乘。經傳所云千乘之國，正指方伯而言。八州千乘之國，不過以萬比千，得十分之一，故天子云萬乘，諸侯云千乘也。《孟子》云大國百里，指本封云。十乘者指閒田，其謂千乘之家、百乘之家是也。方百里者開方得三百一十六里，《管子》與

 《刑法志》所言是也。實計則爲三百一十六里，舉成數則爲四百。《史記》言魯、衛封四百里，《漢書》言齊封四百里，以其千乘言之，故《明堂位》之方七百里，七當爲四字之誤。東漢經師以百里不能得千乘，於是改爲十井一乘之説，以求合諸侯千乘之稱。不知千乘出於閒田，不出本封百里之内，博士雖改易乘數，仍不可通。何以言之？今學只能添百里乘數，不能滅千里乘數。萬乘、千乘十分得一，此定制也。今添百里爲千乘，則千里爲十萬乘。諸侯數少，天子數多，萬千終不能合。由此觀之，則不明閒田之制，千乘、百乘之言不能解也。」按：封七十里之國六十，得方百里者二十九，方十里者四十。以方百里者三十計之，尚餘方十里者六十，言三十方百里者，舉成數也。又閒田方百里者開方三百一十六里，上言方千里者十，今改。


 天子之卿視伯，

《孟子》：「天子之卿受地視侯，大夫受地視伯，元士受地視子男。」與此參差互見。《孟子》言上等、中等，此言下等，後人不知，遂謂不合。


 天子之大夫視子、男，天子之元士視附庸。

天子之縣内方百里之國九，

三公三，上卿三，中卿三。


 七十里之國

國與田有别，國爲本封，田爲公費。諸侯本封百乘，食田千乘，大小不同。


 二十有一，

下卿三，上大夫九，中大夫九。


 五十里之國六十有三，

下大夫九，上士二十七，中士二十七。


 凡九十三國。名山、大澤不以朌，其餘以禄士，

二十七下士。


 以爲閒田。

天子之縣内方千里者爲方百里者百，

爲方十里者萬，方里者百萬。


 封方百里者九，

爲方十里者九百，方里者九萬。


 又封方七十里者二十一，爲方百里者十，

爲方十里者千，方一里者十萬。


 方十里者二十九。

爲方里者二千九。


 其餘方百里者八十，方十里者七十一，又封方五十里者六十三，爲方百里者十五，方十里者七十五。其餘方百里者六十四，方十里者九十六。

右畿内封。

天子之縣，内諸侯禄也，外諸侯嗣也。

説曰：《白虎通》：「諸侯入爲公、卿、大夫，得食兩家采不？曰：有能然後居其位，德加於人，然後食其禄，所以尊賢、重有德也。今以盛德入輔佐，得兩食之。故《王制》曰：天子之縣内諸侯禄也，外諸侯嗣也。」




諸侯世子世國，大夫不世爵。

《春秋》譏世卿。


 使以德，爵以功。未賜爵，視天子之元士，

上等、中等。


 以君其國。諸侯之大夫不世爵禄。

八州，州二百一十國。

説曰：《白虎通》：「王者立三公、九卿、二十七大夫，足以教道照幽隱，必復封諸侯何？重民之至也。善惡比而易知，故擇賢而封之，使治其民，以著其德，極其才，上以尊天子，備藩輔，下以子養百姓，施行其道，開賢者之路，謙不自專，故列士封賢，因而象之，象賢重民也。」




州方千里，州建百里之國三十，

一方伯、七卒正、二十一連帥、一中屬長，詳後表中。


 七十里之國六十，

四十一屬長及遠屬長，近國十九。


 五十里之國百有二十，

屬長所統微國。


 凡二百一十國。名山大川不以封，

三分去一。


 其餘以爲附庸、

不能以其名通附於諸侯曰附庸。〇按：附庸之制，本書不詳，今據董子、王莽説補，詳表中。


 閒田。

閒田方伯出千乘者，一説附庸閒田合得方百里者十，方伯千乘爲屬國所出，如魯、邾之於吴，一賦八百乘，一賦千乘之事，故晉爲二伯，有四千乘之多。




公侯田方百里，

按：授田之法，舉其大綱，其中肥磽腴斤之不同，如公侯受田百里，總以有百里之出産爲限，不論里數之多寡。《管子·地里

 》云：「上地方八十里，萬室之國一，千室之都四。中地方百里，萬室之國一，千室之都四。下地方百二十里，萬室之國一，千室之都四。以上地方八十里與下地方百二十里，通於中地方百里。」又《漢書·食貨志》：「民受田，上田夫百畮，中田夫二百畮，下田夫三百畮，歲耕種者，爲不易。上田休一歲者爲一易，中田休二歲者爲再易，下田三歲更耕之，自爰其處。農民户人已受田，其家衆男爲餘夫，亦以口受田如比。士、工、商家受田，五口乃當農夫一人。此謂平土可以爲法者也。若山林、藪澤、原陵、淳鹵之地，各以肥磽多少爲差。」觀二説，是田雖有定而無定，《孟子》所謂「潤澤則在君與子矣」。


 伯七十里，

七七四十九，得百里之半。


 子、男五十里。

五五二十五，得五十里之半。


 不能五十里者，不合於天子，附於諸侯，曰附庸。

方千里者爲方百里者百，封方百里者三十國。其餘方百里者七十，又封方七十里者六十，爲方百里者二十九，方十里者四十。其餘方百里者四十，方十里者六十，又封方五十里者百二十，爲方百里者三十。其餘方百里者十，方十里者六十。名山大澤不以封，其餘以爲附庸、閒田。諸侯之有功者，取於閒田以禄之。其有削地者，歸之閒田。

説曰：《白虎通》：「所以三歲一考績何？三年有成，故於是賞有功，黜不肖。《尚書》曰：『三載考績，三考黜陟。』何以知始考輒黜之？《尚書》曰：『三年一考，少黜以地。』《書》所言三考黜者，謂爵土異也。小國考之有功，增土進爵；後考無功，削黜；後考有功，上而賜之矣。五十里不過五賜而進爵土，七十里不過七賜而進爵土，能有小大，行有進退也。一説盛德始封百里者，賜三等，得征伐、專殺、斷獄。七十里伯始封賜二等，至虎賁百人；後有功，賜弓矢；復有功，賜秬鬯，增爵爲侯，益土百里；復有功，入爲三公。五十里子男始封賜一等，至樂則
 

注



 ；復有功，稍賜至虎賁，增爵爲伯；復有功，稍賜至秬鬯，增爵爲侯。未賜鈇鉞者，從大國連率、方伯而斷獄。受命之王，致太平之主，美群臣上下之功，故盡封之。及中興征伐，大功皆封，所以著大功。盛德之士亦封之，所以尊有德也。以德封者，必試之爲附庸；三年有功，因而封五十里。元士有功者亦爲附庸，世其位。大夫有功成，封五十里。卿功成，封七十里。公功成，封百里。士有功德，遷爲大夫。大夫有功德，遷爲卿。卿有功德，遷爲公。故爵主有德，封主有功也。諸侯有九錫，習其賜者何？子之能否，未可知也。或曰得之，但未得行其習以專也。三載有功，則皆得用之矣。二考無功，則削其地，而賜自並知

 ，明本非其身所得也。身得之者，得以賜，當稍黜之，爵所以封賢也。三公功成，當封而死，得立其子爲附庸，賢者之體，能有一也，不二矣

 。百里之侯一削爲七十里侯，再削爲七十里伯，三削地爲寄公。七十里伯一削爲五十里伯，二削爲五十里子，三削地盡。五十里子一削爲三十里子，再削爲三十里男，三削地盡。五十里男一削爲三十里男，再削爲三十里附庸，三削爵盡。所以至三削何？禮成於三，三而不改，雖反無益也。《尚書》曰：『三考黜陟。』先削地、後黜爵者何？爵者尊號也，地者人所任也。今不能治廣土衆民，故先削其土地也。故《王制》曰：『宗廟有不順者，君黜以爵。山川神祇有不舉者，君削以地。』明爵土不相隨也。或曰：惡人貪很重土，故先削其所重者以懼之也。諸侯始封，爵土相隨者何？君子重德薄刑，賞宜從重。《詩》曰：『王曰叔父，建爾元子，俾侯於魯。』幼稚唯考不黜者何？君子不備責童子也。禮：『八十曰耄，九十曰悼。悼與耄，雖有罪不加刑焉。』二王後不貶黜何？尊賓客，重先王也，以其尚

 公也。罪惡足以絶之，即絶，更立其次。周公誅禄甫，立微子。」




右八州封國。

千里之外設方伯，五國以爲屬，屬有長。十國以爲連，連有帥。三十國以爲卒，卒有正。二百一十國以爲州，州有伯。

説曰：《白虎通》：「州伯者何謂也？伯，長也，選擇賢良，使長一州，故謂之伯也。《王制》曰：『千里之外，設方伯五國以爲屬，屬有長；十國以爲連，連有率；三十國以爲卒，卒有正；二百一十國以爲州，州有伯。』唐虞謂之牧者何？尚質，使大夫往來，牧視諸侯，故謂之牧。旁立三人，凡十二人。《尚書》曰：『咨十有二牧。』何知堯時十有二州也？以《禹貢》言九州也。


 八伯各以其屬，屬於天子之老

説曰：《曲禮》：『五官之長曰伯，是職方。其擯於天子也，曰天子之吏。天子同姓謂之伯父，異姓謂之伯舅，自稱於諸侯曰天子之老。』按：《左傳》：晉稱伯父，齊稱伯舅。春秋齊、晉爲二伯，故傳據以爲説。


 二人，分天下以爲左右，曰二伯。

説曰：《白虎通》：王者所以有二伯何？分職而授政，欲其亟成也。《王制》曰：『八伯各以其屬屬於天子之老二人，分天下以爲左右，曰二伯。』《詩》云：『蔽芾甘棠，勿翦勿伐，召伯所茇。』《春秋公羊傳》曰：『自陝以東，周公主之；自陝以西，召公主之。』不分南北何？東方被聖人化日少，西方被聖人化日久，故分東西，使聖人主其難，賢者主其易，及俱致太平也。又欲令同有陰陽寒暑之節，共法度也。所分陝者，是國中也。若言面，八百四十國矣。」




八州八伯，五十六正，百六十八帥，三百三十六長。

天子使其大夫爲三監，

如管、蔡監殷，《孟子》天子使吏治其國而納其貢税，皆監國也。《春秋》見祭仲、祭叔、夷伯、女叔、原仲，專在明此制度。


 監於方伯之國，國三人。

三八二十四人。




天子之大夫爲三監，監於諸侯之國者，其禄視諸侯之卿，其爵視次國之君，

大國監下於其君一等，故比次國君；次國監則又比小國之君。


 其禄取之於方伯之地。

監食方伯閒田，《春秋》詳此制。




方伯爲朝天子，皆有湯沐之邑

湯沐當作朝許，如魯宿、鄭邴。《異義》、《公羊》説諸侯朝於天子之郊，皆有朝宿之邑，從泰山之下皆有湯沐之邑。又《穀梁》：許田者，魯朝宿之邑也。邴者，鄭伯之所受命而祭泰山之邑也。用見魯之不朝於周，而鄭之不祭泰山也。


 於天子之縣内，視元士。

右方伯。

天子五年一巡狩。

與「三載考績」對。巡狩、考績同一時事，言巡守有考績在，言考績有巡守在，故三、五各言一端，五年内，三年外，與《周禮》「十二年一巡守」者不同，而同《尚書》「惟十有三載」，乃同「惟十有三祀，王訪於箕子」、「十有三年春，大會於孟津」等説，皆專明此制。


 歲二月

卯年卯月，大會同之二年，説詳後表。


 至於岱宗，

東岳。


 柴而望，祀山川，覲諸侯。

説曰：《春秋繁露》：「考績之法，考其所積也。天道積聚衆精以爲光，聖人積聚衆善以爲功，故日月之明，非一精之光也；聖人致太平，非一善之功也。明所從生不可爲源，善所從出不可爲端，量勢立權，因事制義。故聖人之爲天下興利也，其猶春氣之生草也，各因其生小大而量其多少。其爲天下除害也，若川瀆之瀉於海也，各順其勢，傾側而制於南北，故異孔而同歸，殊施而鈞德，其趣於興利除害一也。是以興利之要，在於致之，不在於多少。除害之要，在於去之，不在於南北。考績黜陟，計事除廢，有益者謂之公，無益者謂之煩。挈名責實，不得虚言，有功者賞，有罪者罰，功盛者賞顯，罪多者罰重。不能致功，雖有賢名，不予之賞。官職不廢，雖有愚名，不加之罰。賞罰用於實，不用於名；賢愚在於質，不在於文。故是非不能混，喜怒不能傾，姦軌不能弄，萬物各得其真，則百官勸職，争進其功。考試之法，大者緩，小者急，貴者舒，而賤者促。諸侯月試其國。州伯時試其部，四試而一考。天子歲試天下，三試而一考。


 

前後三考而黜陟，命之曰計。考試之法，合其爵禄，並其秩，積其日，陳其實，計功量罪，以多除少，以名定實
 

注



 ，先内弟之
 

注



 ，其先比二三分，以爲上中下，以考進退，然後以外集，通名曰進退，增減多少，有率爲第，九分三三列之，亦有上中下，以一爲最
 

注



 ，五爲中，九爲殿，有餘歸之於中，中而上者有得，中而下者有負，得少者以一益之，至於四，負多者以四減之，至於一，皆逆行，三四十二，而成於計，得满計者絀陟之，次次每計，各逐其第，以通來數。初次再計，次次四計，各不失故第，而亦满計絀陟之。初次在計，謂上第二也；次次四計，謂上第三也。九年爲一第，二得九，並去其六，爲置三第。六六得等，爲置二，並中者得三，盡去之，並三三計，得六，並得一計，得六，此爲四計也。」按：《帝典》巡守下繼有「明試以功，車服以庸」。覲諸侯即有黜陟之事，故鈔《董子》説於此。




問百年者就見之。命太師陳詩，以觀民風。命市

司市。


 納賈，以觀民之所好惡，志淫好辟。

説曰：《地官·司市》：「凡會同、師役，市師帥賈師而從，治其市政，掌其賣價之事。」又：「質人掌成市之貨賄，人民、牛馬、兵器、珍異，凡賣價者質劑焉。大市以質，小市以劑。掌稽市之書契，同其度量，壹其淳制，巡而攻之，犯禁者舉而罰之。」按：《尚書大傳》無「志淫好辟」一句。




有圭璧金璋不粥於市，命服命車不粥於市，宗廟之器不粥於市，犧牲不粥於市，戎器不粥於市，用器不中度不粥於市，兵車不中度不粥於市，布帛精粗不中數、幅廣狹不中量不粥於市，奸色亂正色不粥於市，

「惡紫之奪朱」。


 錦文珠玉成器不粥於市，衣服飲食不粥於市，五穀不時、果實未熟不粥於市，木不中伐不粥於市，

「斧斤以時入山林，材木不可勝用」。


 禽獸魚鼈不中殺不粥於市。

「數罟不入污池，魚鼈不可勝食」。




命典禮，考時月，定日，同律，

《帝典》：「同律度量衡。」


 禮樂、制度、衣服正之。

山川神祇有不舉者爲不敬；不敬者，君

《大傳》無「君」字。


 削以地。宗廟有不順者爲不孝；不孝者，君絀以爵。

《大傳》無「君」字。


 變禮易樂者爲不從；不從者，君流。革制度、衣服者爲畔；畔者，君討。有功德於民者，

《大傳》作「有功者賞之」。


 加地進律。

《大傳》續「有明試以功，車服以庸」二句。




五月

午年午月。


 南巡守，

巡守者，巡所守也。


 至於南嶽，如東巡守之禮。

柴而望祀山川、覲諸侯之類。


 八月西巡守，

酉年酉月。


 至於西嶽，如南巡守之禮。十有一月

子年子月。


 北巡守，至於北嶽，如西巡守之禮。歸，格於祖禰，用特。

《帝典》、《大傳》同。




右巡守。



注
 　一：原無，因後面實際上分爲三部分，爲方便起見，每部分前加序號以區别。又：此下尚有「范燮筆述」四字，蓋這部分爲范氏筆録而成。



注
 　王制：原作「言制」，據前後文意改。



注
 　禮記：原作「禮説」，據《白虎通義·考黜篇》改。



注
 　上士：原作「上上」，據《孟子·萬章下》改。



注
 　日：原作「目」，據《春秋繁露·爵國篇》改。



注
 　世：原作「二十」，據右引改。



注
 　九大夫：原作「九大人」，據《春秋繁露·爵國篇》改。



注
 　五：原作「五十」，據《春秋繁露·爵國篇》改。



注
 　方十里者爲方一里者百：原作「方十里者爲方十里者百」，顯誤，據文意改。



注
 　「畝」字原脱，據《禮記·王制》補。



注
 　坑岸：原作「沈斥」，據《晉書·地理志》改。



注
 　與：原作「從」，據文意改。



注
 　地里：原作「地理」，據《管子·乘馬篇》改。



注
 　樂則：原脱「則」，據《白虎通義·考黜篇》改。



注
 　知：原作「之」，據《白虎通義·考黜篇》改。



注
 　能有一也，不二矣：原作「能有二也，不一矣」， 據《白虎通義·考黜篇》改。



注
 　尚：原作「當」，據右引篇改。



注
 　以名定實：原作「以爲名定實」，據《春秋繁露·考功名篇》改。



注
 　先内弟之：原作「先内定之」， 據右引改。



注
 　以一爲最：原作「以爲一最」， 據右引改。







王制集説

二
 


注











天子、諸侯無事則歲三田。

如《春秋》祠兵、蒐狩。四時三田者，夏防農，不田也。




一爲乾豆，二爲賓客，三爲充君之庖。

《公》、《穀》同。


 無事而不田曰不敬，田不以禮曰暴天物。天子不合圍，諸侯不掩群。天子殺則下大綏，諸侯殺則下小綏，大夫殺則止佐車，佐車止則百姓田獵。

説曰：《白虎通》：「王者、諸侯所以田獵者何？爲田除害，上以供宗廟，下以簡集士衆也。春謂之田何？春，歲之本，舉本名而言之也。夏謂之苗何？擇去其懷妊者也。秋謂之蒐何？蒐索肥者也。冬謂之狩何？守地而取之也。四時之田，總名爲田何？爲田除害也。《春秋穀梁傳》曰：『春曰田，夏曰苗，秋曰蒐，冬曰狩。』王者祭宗廟，親自取禽者何？尊重先祖，必欲自射，加功力也。禽者何？鳥獸之總名，明爲人所禽制也。王者不親取魚。囿天子百里，大國四十里，次國三十里，小國二里。苑囿所以在東方何？苑囿養萬物者也，東方物所以生也。《詩》云：『東有圃草。』鳥所以飛何？鳥者陽也，飄輕故飛也。」




獺祭魚，

《夏小正》：正月獺祭魚，鷹化爲鳩。《七十二候》，獺祭魚在雨水時候。


 然後虞人入澤梁。豺祭獸，

《夏小正》：十月豺祭獸，《七十二候》在霜降時。


 然後田獵。鳩化爲鷹，

《夏小正》：五月鳩化爲鷹。


 然後設罻羅。草木零落，

《七十二候》在霜降候。


 然後入山林。

説曰：《周禮·地官》：「山虞掌山林之政令，物爲之厲而爲之守禁。仲冬斬陽木，仲夏斬陰木。凡服耜，斬
 

注



 季材，以時入之。令萬民時斬材，有期日。凡邦工入山林而掄材，不禁。春秋之斬木不入禁。凡竊木者有刑罰。若祭山林，則爲主而修除，且蹕。若大田獵，則萊山田之野。及弊田，植
 

注



 虞旗於中，致禽而珥焉。」按：草木零落在令秋後。《孟子》「斧斤以時入山林」，似包《周禮》、《王制》言。


 昆蟲未蟄，

春。


 不以火田。不麛，不卵，不殺胎。

説曰：《周禮·地官》：「迹人掌邦田之地政，爲之厲禁而守之。凡田獵者受令焉，禁麛卵者，與其毒矢射者，不殀
 

注



 夭，不覆巢。」




右田獵。

冢宰

説曰：《經話》：「天子建天官，先立六大以下五官、六府、六工，説《逸禮》之總名，《逸禮》乃《曲禮》之實事，亦如《荀子·序官》之類。此爲孔子所定，而弟子潤色之文。惟其書六太、六府、六工，皆别自爲書，不統於五官，而五官則五卿之底本也。劉歆
 

注



 因其書世所不傳，故改羼以迎合莽，與今學爲難。《曲禮》六大爲天官，大宰即冢宰。《王制》大史、司會皆屬宰，比如今宗人府、内務府之職，專爲王官，不爲三公所統。劉氏承其文，以冢宰爲天官所司之職，則有改變焉。天子之五官，如今之六部，三公所統屬者，司徒、司馬、司空，此三公也，司士、司寇，九卿之二，《王制》所謂三官也。司士文見《周禮》，蓋司馬之屬，掌選舉者也。司寇亦屬司馬。《王制》以爲三官，《千乘》以配四時者，今劉氏於五官去司士，添入冢宰、宗伯，以合六卿之數。以司馬爵禄之事歸之天官，如今吏部；以司空土地之事歸之司徒，而以司徒之職歸之宗伯。司馬、司寇仍原文，司空所掌之事既歸之司徒，遂以六工之事歸之，此其所以誤也。其以冢宰、司徒、宗伯、司馬、司寇、司空爲六卿者，則尤誤襲《盛德篇》之舊名也。」按：此冢宰與《論語》冢宰有别，彼爲有喪特設之之官，否則不置，如大師、大傅、大保有大子然後立，此爲常建。理財之官如唐之度支，今之内務與户部，《白虎通》引《王度記》「大宰，大夫秩」，是也。


 制國用。

必於歲之杪，五穀皆入，然後制國用。

量入以爲出，如外國之預算、决算。


 用地小大，視年之豐耗，

李悝盡地利行糴糶，即本此法。


 以三十年之通制國用。

國無九年之蓄

《管子·國蓄》詳其事實。


 曰不足，無六年之蓄曰急，無三年之蓄曰國非其國也。

按：此條他書不及，此詳《公羊傳》曰：「君子之爲國也，必有三年之委，一年不熟告糴，譏也。」《逸周書》：「國無三年之食者，曰國非其國也。家無三年之食者，曰子非其子也。」


 三年耕必有一年之食，九年耕必有三年之食。以三十年之通，雖有凶旱水溢，民無菜色，然後天子食，日舉以樂。

量入以爲出。

祭用數之仂，喪三年不祭，惟祭天地、社稷爲越紼而行事。

父母雖尊大，比於天地、社稷則卑小，故不敢以親喪廢郊禘。哀公喪郊，《春秋》所以不譏。〇方今中外開通，群趨歐美，尚目見，廢虚理，一己所不知，遂引新説以爲難。如祭祀爲國之大事，經傳最詳。近人習見歐美開化之初，皆有拜物教，又因耶教專奉一天，於各種祀事皆斥爲神權蠻野之事，故雖中國通人，亦疑《周禮》祀神之官太多，非遠鬼神務民之義宗旨。考地球唯中國有天壇、宗廟、社稷、山川、諸神祀典，此中國所以爲文教開化最早，而又得至聖之經説以爲之引道，乃能獨占風氣之先。或乃混同一視，比於蠻野之神權，真所謂一齊衆楚，不辨美惡矣。考大地鴻荒開闢之初，莫不有奉物教，不惟海外各國有之，即中國當堯舜以前實亦如此。民智進化，則必舉至尊無上之一神專心崇奉，以掃除各等奉物教。西人推尊一天，專祀上帝，不祀諸神，爲進化自然之階級，非獨泰西諸國爲然。我中國當孔子以前，實已先奉天主教，以掃除各種。如《穀梁》、《董子》皆有以天爲主之説。《論語》王孫賈問媚奥、媚竈，孔子答之曰：「獲罪於天，無所禱。」《春秋》譏不郊，猶三望禮。在喪不祭，唯祭天地，越紼而行事，此中國以天爲至尊，不敢以諸神與天相比之古義也。是西人專奉一天之教，我中國春秋以前行之數千百年，占諸國之先。海外所推，至精至美，傲我以不能知、不能行之宗教，而我於二千年前已實力奉行。亦如今日西人所言革命、民權、獨立、平等諸説，以爲我中國專制，不能享此幸福，不知即我湯武以臣伐君，經書所謂湯武革命者是也。《易》曰：「帝出乎震。」教化在歐西一二千年以前，歐之於亞，亦如美之於歐、非隩之於美，雖同曰五大洲，而出海有早遲，文教有先後。亦如兄弟五人，雖同爲父母所生，而年歲有先後，知識有壯穉，此固一定之勢也。中國雖無孔子，文明已占各國之先，固不可以相提並論。且天獨生至聖於我震旦，改舊教，立新教，精益求精，有不得舉列國相况者。蓋中國初爲神權，既主一天，行之數千百年而後孔子興，當時人民亦如今西人，各以爲天子。天子二字，初非一人所得專，《白虎通義》有明文。《論語》：「天子穆穆，奚取於三家之堂。」蓋當時人人自稱天子，季氏乃歌此詩，孔子制禮，乃以天子爲王者之尊稱。即如朕字古爲天下人之通稱，自始皇定爲尊號，後世遂無敢僭用之者。是孔子以前，天字亦如朕之爲尊號，季氏雖驕，亦何取乎此？《穀梁》曰：「孤陰不生，獨陽不生，獨天不生，三合焉然後生。」故曰母之子也可，天之子也可，尊者取尊稱焉，卑者取卑稱焉。此孔子經義以天字屬之至尊，群下則别爲姓氏譜。孔子以前人皆主天，亦如西人祖宗姓氏之學在其所略。又耶教主天，不能不拜耶蘇，教皇以下有司鐸、神甫，奉彼教者亦不能平行。即以西國君主與總統而論，不能不立百官以奉職事，而謂上帝獨立於上，遂無僚佐，亦與其教會官制不合。故孔子傳之以天爲至尊，即西人祭天之説。天之下數十百神，尊百神即所以尊上帝。耶教奉上帝，輒與奉物教爲難，而於義實不相通。諸經祭祀，除天以外，凡有功德、有死事，亦如教皇之下必有司鐸、神甫，君主之下必有百官。經義郊天以外祀典甚嚴，惟中國獨有，良法美意，説者不察，乃因奉物教，遂以經傳之祭祀爲蠻野之神權，真所謂不辨黑白也。官事各有專司，神示五祀、風雨、日月、寒暑不能不有神，此可因人事而定之者也。初則多神教，繼爲一天教，經義改爲至尊一天，而庶祀百神，仁至義盡，法良意美。西人奉物教衰息之後，尚將改從中國，此又一定之勢也。使鬼神與人無交涉，則孔子亦不必重言祭祀。凡風雨寒暑之得宜，農田豐穰，皆賴神力。惟祭祀之本意，則須人民進化，其精爽不貳，足與鬼神相感格，乃能有效。大約祭祀本旨，皆在靈魂學已精之後。孔子曰：「我戰則克，祭則受福。」經傳所言天命鬼神、受享錫福之説，至爲詳備，其説豈能盡誣？即如地球，赤道熱、黑道寒，欲天均平，必須鬼神相助，非盡人力所能。又如大禹之開山導水，黄帝之百靈受享，鳥獸草木咸若，皆必藉鬼神之力。方今人民程度尚未進化，祭祀之事亦援例以行之，而鬼神之受享與否，則付之冥漠不可知之數。《國語》曰：「祭窮於財，而福不可知。」又如《春秋》之救日食，大旱之雩祭，其中别有精意。荀子因人精爽未能與鬼神相通，遂爲其説曰：「雩而得雨，與雩不得雨同也。」蓋謂大旱人君不得不雩，亦如見在州縣以一紙文書虚應故事。不得經義，妄自立説，以致後人疑《春秋》爲虚僞矯誣。蓋鬼神靈感相格，亦如人之往來，有求必應，所以經特重祭祀。而《春秋》於郊天之牛牲食角、傷口亦大書特書，至於四五見，蓋以明天意之受享不受享。《公羊傳》曰：「《春秋》天道備，人事洽。」凡書鬼神時令，皆爲天道。王伯爲人學之初基，因其與天學懸絶，故必記時令、祭祀、災異以存天學之宗旨，故曰人事洽於下，而天道備於上。蓋皇帝平治天下，亦如今日之中國必與外國交涉，外交得宜，而後中國安，鬼神受享，而後天下治。天學即所以助人事，使上天下地，雖扞格而可致太平。其理至爲精微，此不過就麤淺者言之也，祭祀之説，何足疑哉！




喪用三年之仂。

喪祭，用不足曰暴，有餘曰浩。祭，豐年不奢，凶年不儉。

天子齋戒受諫，司會以歲之成質於天子。冢宰齋戒受質，大樂正、

九卿之一。


 大司寇、

九卿之二。


 市

九卿之三。


 三官以其成從質於天子。大司徒、

人公。


 大司馬、

天公。


 大司空

地公。〇司徒、司馬、司空爲三公，大樂正、大司寇、市爲三官，即三公之上卿。大樂正爲司徒之卿，大司寇爲司馬之卿，市爲司空之卿，司會、太史爲冢宰之屬員。




齋戒受質。百官各以其成質於三官，大司徒、大司馬、大司空以百官之成質於天子。百官齋戒受質，然後休老勞農，成歲事，制國用。

大史

冢宰屬員。


 典禮，執簡記，奉諱惡。

説曰：《賈子·保傅篇》：「號呼歌謡，聲音不中律，宴樂雅誦逆樂序，不知日月之時節，不知先王之諱與大國之忌，不知風雨雷電之眚，凡此其屬大史之任也。」




凡執技以事上者，祝史、射御、醫卜及百工，不貳事，不移官。




説曰：《管子·小匡篇》：「桓公曰：『定民之居，成民之事，奈何？』管子對曰：『士、農、工、商四民者，國之石民也，不可使雜處，雜處則其言哤，其事亂。是故聖王之處士必於閒燕，處農必就田野，處工必就官府，處商必就市井。今夫士群萃而州處，閒燕則父與父言義，子與子言孝，其事君者言敬，長者言愛，幼者言弟。旦昔從事於此，以教其子弟，少而習焉，其心安焉，不見異物而遷焉。是故其父兄之教不肅而成，其子弟之學不勞而能，夫是故士之子常爲士。今夫農群萃而州處，審其四時，權節具，備其械器用，比耒耜穀芨。及寒，藉蒿除田以待時。乃耕深耕，均種，疾耰，先雨芸耨，以待時雨。時雨既至，挾其槍刈耨鏄，以旦暮從事於田野，税衣就功，别苗莠，列疏遬，首戴苧蒲，身服襏襫，沾體塗足，暴其髮膚，盡其四支之力，以疾從事於田野。少而習焉，其心安焉，不見異物而遷焉。夫是，故父兄之教不肅而成，其子弟之學不勞而能，是故農之子常爲農，樸野而不慝，其秀才之能爲士者，則足賴也。故以耕則多粟，以仕則多賢，是以聖王敬畏其農。今夫工群萃而州處，相良材，審其四時，辨其功苦，權節其用，論比計制，斷器尚完利。相語以事，相示以功，相陳以藝，相高以知。以旦昔從事於此，以教其子弟，少而習焉，其心安焉，不見異物而遷焉。是故其父兄之教不肅而成，其子弟之學不勞而能，夫是，故工之子常爲工。今夫商群萃而州處，觀凶飢，審國變，察其四時而監其鄉之貨，以知其市之賈，負任擔荷，服牛輅馬，以周四方，料多少，計貴賤，以其所有，易其所無，買賤鬻貴。是以羽旄不求而至，竹箭有餘於國，奇怪時來，珍異恒聚。以旦昔從事於此，以教其子弟，相語以利，相示以時，相陳以知賈，少而習焉，其心安焉，不見異物而遷焉。是故其父兄之教不肅而成，其子弟之學不勞而能，夫是，故商之子常爲商。』」




司空

説曰：《尚書大傳·夏傳》：「溝瀆壅遏，水爲民害，田廣不墾，則責之司空。」《管子·省官篇》：「决水潦，通溝瀆，修障防，安水藏，使時水雖過度，無害於五穀，歲雖凶旱，有所秎穫，司空之事也。」按，《周禮·司徒》：「以土宜之法辨十有二等之名物，以相民宅，而知其利害，以阜人民，以蕃鳥獸，以毓草木，以任土事。」所行政事皆屬司空本職，證之經傳，莫不皆然，而《周禮》以屬司徒者，蓋司徒本屬春官，因司空攝政，以司徒攝司空之地官，以宗伯攝春官之司徒，相次以攝，故無冬官之職。若冢宰還政天王，則亦各歸本職。據《王制》以説《周禮》，而冬官不缺，可知矣。


 執度

規方千里。


 度地

説曰：《管子·度地篇》：「昔者桓公問管仲曰：『寡人請問度地形而爲國者，其何如而可？』管仲對曰：『夷吾之所聞，能爲霸王者，蓋天子聖人也。故聖人之處國者，必於不傾之地，而擇地形之肥饒者。鄉山，左右經水若澤。内爲落渠之寫，因大川而注焉。乃以其天材，地之所生，利養其人，以育六畜，天下之人皆歸其德而惠其義。乃别制斷之，不满州者謂之術，不满術者謂之里。故百家爲里，里十爲術，術十爲州，州十爲都，都十爲霸國。不如霸國者，國也。以奉天子，天子有萬諸侯也，其中有公、侯、伯、子、男焉。天子中而處，此謂因天之固，歸地之利。内爲之城，城外爲之郭，郭外爲之土閬，地高則溝之，下則隄之，命之曰金城。樹以荆棘，上相穡著者，所以爲固也。歲修增而毋已，時修增而毋已，福及子孫。此謂人命，萬世無窮之利，人君之葆守也。臣服之於君，君體有之以臨天下，故能爲天下之民先也。此宰之任，則臣之義也。』」按：此以度地屬司空，此爲司空本職，《管子》以之屬宰者，即制國用之冢宰。冢宰度地，如《周禮》用官聯之制。


 居民。

凡居民，量地以制邑，度地邑居，地邑民居，必參相得也。

《周禮》、《管子》、《漢書·食貨志》皆詳其事實。




古者

《公羊傳》多引「古者」。孔子制作，託古以存徵信，傳緣經立説，故引「古者」。


 公田藉而不税，

《孟子》：「夏后氏五十而貢，殷人七十而助，周人百畝而徹。徹者徹也，助者藉也。」又曰：「惟助惟有公田。」此言古者公田藉而不税，蓋孔子損益三代，以助法爲準，此《春秋》所以譏初税畝、用田賦。


 市廛而不税，關譏而不徵，林麓、川澤以時入而不禁。

説曰：《孟子》：「文王之治岐也，仕者世禄，關市譏而不徵，澤梁無禁，罪人不孥。」


 夫圭田

《孟子》：「圭田五十畝。」圭田者，祭田也。


 無徵。

關執禁以譏。

説曰：《周禮·地官》：「司關掌國貨之節，以聯門市，司貨賄之出入者，掌其治禁與其征廛。凡貨不出於關者，舉其貨，罰其人。凡所達貨賄者，則以其節傳出之。國凶札，則無關門之征，猶幾。凡四方之賓客叩關，則爲之告，有外内之送令，則以節傳出内之。」


 禁異服，識異言。田里不粥，墓地不請。

説曰：《周禮·春官》：「冢人掌公墓之地，辨其兆域而爲之圖。先王之葬居中，以昭穆爲左右。凡諸侯居左右以前，卿、大夫、士居後，各以其族。凡死於兵者不入兆域。凡有功者居前，以爵等爲丘封之度與其樹數。大喪既有日，請度甫竁，遂爲之尸。及竁以度爲丘隧，共喪之窆器。及葬，言鸞車、象人。及窆，執斧以
 


 。遂入藏凶器，正墓位，蹕墓域，守墓禁。凡祭墓，爲尸。凡諸侯及諸臣葬於墓者，授之兆，爲之蹕，均其禁。墓大夫掌凡邦墓之地域爲之圖，令國民族葬而掌其禁令，正其位，掌其度數，使皆有私地域。凡争墓地者，聽其獄訟，帥

 其屬而巡墓厲，居其中之室以守之。」

山川沮澤，時四時，量地遠近。

説曰：《大戴·千乘》：「司空司冬，以制度制地事，準揆山林，規表衍沃，畜水行，衰濯浸，以節四時之事。治地遠近，以任民力，以節民事。」又《冬官》：「匠人爲溝洫，耜廣五寸，二耜爲耦，一耦之伐，廣尺深尺，謂之甽。田首倍之，廣二尺，深二尺，謂之遂。九夫爲井，井間廣四尺，深四尺，謂之溝。方十里爲成，成間廣八尺，深八尺，謂之洫。方百里爲同，同間廣二尋，深二仞，謂之澮，專達於川，各載其名。凡天下之地勢，兩山之間必有川焉，大川之上必有塗焉。凡溝逆地阞，謂之不行；水屬不理遜，謂之不行。梢溝三十里而廣倍。凡行奠水，磬折以參伍。欲爲淵，則句於矩。凡溝必因水勢，防必因地勢。善溝者水潄之，善防者水滛之。凡爲防，廣與崇方，其閷叁分去一。大防外閷。凡溝防，必一日先深之以爲式。里爲式，然後可以傅衆力。凡任索約，大汲其版，謂之無任。葺屋叁分，瓦屋四分，囷、窌、倉、城，逆牆六分，堂塗十有二分，竇，其崇三尺，牆厚三尺，崇三之。」




凡居民材，必因天地寒暖燥濕，廣谷大川異制。

説曰：《管子·五事篇》：「君之所務者五：一曰山澤不救於火，草木不植成，國之貧也；二曰溝瀆不遂於隘，障水不安其藏，國之貧也；三曰桑麻不植於野，五穀不宜其地，國之貧也；四曰六畜不育於家，瓜瓠葷菜百果不備具，國之貧也；五曰工事競於刻鏤，女事繁於文章，國之貧也。故曰山澤救於火，草木殖成，國之富也；溝瀆遂於隘障，水安其藏，國之富也；桑麻殖於野，五穀宜其地，國之富也；六畜宜於家，瓜瓠葷菜百果備具，國之富也；工事無刻鏤，女事無文章，國之富也。」又《小匡篇》：「相地而衰其政，則民不移矣。正旅舊，則民不惰。山澤各以其時至，則民不苟。陵陸、丘井、田疇均，則民不惑。無奪民時，則百姓富。犧牲不勞，則牛馬育。」


 民生其間者異俗，

被髮文身，錯臂左衽，甌越之民；黑齒雕題，鯷冠秫縫，大吴之國也。


 剛柔輕重，遲速異齊，五味異和，器械異制，衣服異宜。

説曰：《管子·宙合篇》：山林岑巖，淵泉閎流，泉逾瀷

 而不盡，薄承瀷而不满，高下肥磽，物有所宜，故曰地不一利。鄉有俗，國有法，飲食不同味，衣服異采，世用器械、規矩繩準、稱量數度，品有所成，故曰人不一事。


 修其教不易其俗，齊其政不易其宜。

《禮記》：「禮從宜，使從俗。」通塞遠邇，文野風俗各不相同，故《周禮》有十二教、十二土、十二風之異。




中國、戎夷，五方之民皆有性也，不可推移。

説曰：《周禮·大司徒》：「以土會之法辨五地之物産：一曰山林，其民毛而方；二曰川澤，其民黑而津；三曰丘陵，其民專而長；四曰墳衍，其民晳而瘠；五曰原隰，其民豐肉而痺。」《大戴禮·易本命》：「堅土之人肥，虚土之人大，沙土之人細，息土之人美，耗土之人醜。」《爾雅·釋地》：「大平之人仁，丹穴之人智，大蒙之人信，空桐之人武。」


 東方曰夷，

説曰：《春秋考靈曜》：「七戎、六蠻、九夷、八狄，據形而言之謂之四海。」言皆近海，海之言晦昏而無覩也。


 被髮文身，有不火食者矣。南方曰蠻，雕題交趾，有不火食者矣。西方曰戎，被髮衣皮，有不粒食者矣。北方曰狄，衣羽毛，穴居，有不粒食者矣。

説曰：《大戴·千乘篇》：「是故立民之居，必於中國之休地，因寒暑之和，六畜育焉，五穀宜焉。辨輕重，制剛柔，和五味以節食時事。東辟之民曰夷，精以僥，至於大遠，有不火食者矣。南辟之民曰蠻，信以樸，至於大遠，有不火食者矣。西辟之民曰戎，勁以剛，至於大遠，有不火食者矣。北辟之民曰狄，肥以戾，至於大遠，有不火食者矣。及中國之民曰五方之民，咸有安居和味，咸有實用利器，知通之，信令之。及量地度居，邑有城郭，立朝市。地以度邑，邑以度民，以觀安危。距封後利，先慮久固，依固可守，爲奥可久，能節四時之事。」




興事。

無曠土，

土地闢，田野治。


 無遊民，

士、農、工、商各勤其業。


 食節，

節用。


 事時，

使民以時。


 民咸安其居，樂事勸工，尊君親上，然後興學。

富後加教。《管子》：「衣食足而知禮義，倉廪實而知榮辱。」又：「仁義禮智，謂之四維，四維不張，國乃滅亡。」




任力。

凡使民，任老者之事，食壯者之食。

用民之力，歲不過三日。

《董子》：「四時用民之力不過三日。」《大戴禮》亦有其説。




凡執技論力，適四方，臝股肱，决射御。

右司空。

司馬

司馬即今之兵部，兼吏部。歷代兵志。


 司空有發，則命大司徒

據《千乘篇》當爲「馬」。


 教士以車甲。

説曰：《大戴·千乘篇》：「司馬司夏，以教士車甲。凡士執伎論功，修四衛，强股肱，質射御，才武聰慧，治衆長卒，所

 以爲儀綴於國。出可以爲率，誘於軍旅。四方諸侯之遊士、國中賢餘秀興閱焉。」《尚書大傳·夏傳》：「蠻夷猾夏，寇賊奸宄，則責之司馬。」《荀子·王制篇》：「司馬知師旅甲兵乘白之數。」又《漢書·刑法志》：「連帥比年簡車，卒正三年簡徒，群牧五載大簡車徒。」




天子將出，類乎上帝，宜乎社，造乎禰，禡於所征之地。受命於祖，受成於學。

説曰：《白虎通》：「王者將出，辭於禰；還，格於祖。禰者，言子辭面之禮，尊親之義也。《王制》曰：『王者將出，類乎上帝，宜乎社，造乎禰。』獨見禰何？辭從卑，不敢留尊者之命，至禰，不嫌不至祖也。《尚書》曰：『歸，格於藝祖。』出所以告天何？示不敢自專也。非出辭反面之道也，與宗廟異義。還不復告天者，天道無外内，故不復告也。《尚書》言『歸，格於祖禰』，不見告於天，知不告也。」




天子將出，類乎上帝，宜乎社，造乎禰。

諸侯將出，宜乎社，造乎禰。

諸侯下天子一等，不得祖天，故不得類乎上帝。〇上二條原訂在後，今改。




出征，執有罪反，釋奠於學，以訊馘告。

右司馬。



注
 　二：原無，因原書實際上分爲三部分，爲方便起見，每部分前加序號以區别。又：此下尚有「范燮筆述」四字，蓋這部分亦爲范氏筆録而成。



注
 　斬：原作「掌」，據《周禮·地官》改。



注
 　植：原作「槙」， 據右引改。



注
 　殀：原作「妖」， 據右引改。



注
 　劉歆：原作「劉向」，誤，據《漢書·楚元王傳》改。



注
 　帥：原作「師」， 據《周禮·春官》改。



注
 　瀷：前原有「一」字，據《管子·宙合篇》删。



注
 　所：原作「可」，據《大戴禮記·千乘篇》改。








王制集説

三
 


注











司寇

三公不列司寇，《千乘》四輔以列秋官。


 正刑明辟，

説曰：《千乘》：「司寇司秋，以聽獄訟，治民之煩亂，執權變民中。凡民之不刑，崩本以要閒，作起不敬，以欺惑憧愚。作於財賄六畜五穀曰盜。誘居室家有君子曰義，子女專曰妖飾。五兵及木石曰賊。以中情出，小曰閒，大曰講。利辭以亂屬曰讒。以財投長曰貸。凡犯天子之禁，陳刑制辟，以追國民之不率上教者。夫是，故一家三夫道行，三人飲食，哀樂平，無獄。」《荀子·王制》：「抃急禁悍，防淫除邪，戮之以五刑，使暴悍以變，姦邪不作，司寇之事也。」司寇，即今之刑部。《刑法志》。




凡制五刑，必即天倫，郵罰麗於事。

以聽訟獄，必三刺。

秋官司刺，掌三刺：一刺曰訊群臣，再刺曰訊群吏，三刺曰訊萬民。《漢書·刑法志》亦引此。




凡聽五刑之訟，必原父子之親，立君臣之義以權之。意論輕重之序，慎測淺深之量以别之，悉其聰明，致其忠愛以盡之。

《春秋》書盾止弑君，仁至義盡。


 疑獄，氾與衆共之；衆疑，赦之。必察大小之比以成之。

有旨無簡不聽。

成獄辭，史以獄成告於正，

大樂正。


 正聽之。正以獄成告於大司寇，大司寇聽之棘木之下。大司寇以獄之成告於王，王命三公參聽之。三公以獄之成告於王，王三宥，

《秋官》司刺三宥：壹宥曰不識，再宥曰過失，三宥曰遺忘。又有三赦：壹赦曰幼弱，再赦曰老旄，三赦曰惷愚。《漢書·刑法志》皆引其説。


 制刑。

《周禮》以刺、宥、赦三法求民情，斷民中，而施上服下服之罪，然後刑殺。




附從輕，赦從重。

説曰：《秋官》：「司刑掌五刑之灋，以麗萬民之罪：墨罪五百，劓罪五百，宫罪五百，刖罪五百，殺罪五百。」若司寇斷獄弊訟，則以五刑之灋詔刑罰，而以辨罪之輕重。此《春秋》善善從長、惡惡從短之義。




凡作刑罰，輕無赦。

説曰：《管子·法法》：「凡赦者，小利而大害者也，故久而不勝其禍。毋赦者，小害而大利者也，故久而不勝其福。故赦者，犇馬之委轡；毋赦者，痤睢之礦石也。」又云：「民毋重罪，過不大也；民無大過，上無赦也。上赦小過，則民多重罪，積之所生也。故曰：赦出則民不敬，惠行則過。日益惠赦加於民，而囹圄雖實，殺戮雖繁，姦不勝矣。故曰：邪莫如蚤禁之，赦過遺善，則民不勵。有過不赦，有善不遺，勵民之道，於此乎用之矣。」按：孔子曰：「赦小過。」《書》曰：「眚災肆赦。」怙終賊刑，似輕宜赦，不知刑輕宥赦，則過犯者大。《左傳》子産謂子大叔曰：「我死，子必爲政，唯有德者能以寬服民，其次莫如猛。夫火烈，民望而畏之，故鮮死焉。水懦弱，民狎而翫之，則多死焉。故寬難。」觀是，知孔子「赦小過」者，即有德可寬之説也；輕毋赦者，即不以懦弱害民也。




刑者，侀也；侀者，成也。一成而不可變，故君子盡心焉。

説曰：《大傳·甫刑》：「君子之於人也，有其語也，無不聽者，皇於聽獄乎！必盡其辭矣。聽獄者，或從其情，或從其辭。聽獄之術，大略有三，治必寬，寬之術歸於察，察之術歸於義。是故聽而不寬，是亂也；寬而不察，是慢也。古之聽訟者，言不越情，情不越義。是故聽民之術，怒必畏，畏思義，小辠勿兼。子曰：『聽訟，雖得其情，必哀矜之。』死者不可復生，斷者不可復續也。《書》曰：『哀矜折獄。』」




右司寇。

司徒

司徒，即今之禮部，外國之文部省，歷代之《禮樂志》。


 修六禮以節民性。

説曰：《千乘》：「司徒典春，以教民之不則時不若不令，成長幼、老疾、孤寡以時通於四疆。有闔而不通，有煩而不治，則民不樂生，不利衣食。凡民之藏貯，以及山川之神明加於民者，發圖功謀
 

注



 。齋戒必敬，會時必節。日曆、巫祝執伎以守官，俟命而作，祈王年，禱民命，及畜穀蜚征庶虞草。」《大傳·夏傳》：「百姓不親，五品不訓，則責之司徒。」《荀子·王制》：「司徒知百宗、城郭、立器之數。」




六禮：冠、昏、喪、祭、鄉、

即饗，所謂饗禮。


 相見。

六禮儀節，《儀禮》、《禮記》最詳，本書缺冠、昏、饗禮。




天子七日而殯，七月而葬。

説曰：《説苑》云：「《傳》曰：天子何以不書葬？天子記崩不記葬，必其時也。諸侯記卒、記葬，有天子在，不必其時也。必其時奈何？天子七日而殯，七月而葬。諸侯五日而殯，五月而葬。大夫三日而殯，三月而葬。士庶人二日而殯，二月而葬。皆何以然？曰：禮，不豫凶事，死而後制凶服，衣衰飾，修棺槨，作穿窆宅兆，然後喪文成，外親畢至，葬墳集，忠臣孝子之恩厚備盡矣。故天子七月而葬，同軌畢至。諸侯五月而葬，同會畢至。大夫三月而葬，同朝畢至。士庶二月而葬，外姻畢至也。」


 諸侯五日而殯，五月而葬。

以葬之久暫分尊卑貴賤。又《春秋》慢葬、渴葬之説本乎此。


 大夫、士、庶人三日而殯，三月而葬。三年之喪，自天子達庶人。縣封，葬不爲雨止。

説曰：劉子政又云：「《易》曰：『古之葬者，厚衣之以薪，葬之中野，不封不樹，後世聖人易之以棺槨。』棺槨之作，自黄帝始。黄帝葬於橋山，堯葬濟陰，邱隴皆小，葬具甚微。舜葬蒼梧，二妃不從。禹葬會稽，不改其列。殷湯無葬處，文、武、周公葬於畢，秦穆公葬於雍橐泉宫祈年館下，樗里子葬於武庫，皆無丘隴之處，此聖帝明王、賢君智士遠覽獨慮無窮之計也。其賢臣孝子亦承命順意而薄葬之，此識奉安君父忠孝之至也。夫周公，武王弟也，葬兄甚微。孔子葬母於防，稱古墓而不墳，曰：『丘，東西南北之人也，不可不識也。』爲四尺墳，遇雨而崩，弟子修之，以告孔子，孔子流涕曰：『吾聞之，古不修墓。』蓋非之也。延陵季子適齊而反，其子死，葬於嬴、博之間，穿不及泉，斂以時服，封墳掩坎，其高可隱，而號曰：『骨肉歸復於土
 

注



 ，命也，魂氣則無不之也。』夫嬴、博去吴千有餘里，季子不歸葬，孔子往觀，曰：『延陵季子於禮合矣。』故仲尼孝子，延陵慈父，舜禹忠臣，周公弟弟，其葬君親骨肉皆微薄矣。非苟爲儉，誠便於體也。宋桓司馬爲石棺，仲尼曰：『不如速朽。』」按：劉子原因《穀梁》「葬既有日，不爲雨止」立説，故據寫於此。


 不封不樹。

説曰：《檀弓》：「孔子既得合葬於防，曰：『吾聞之，古也墓而不墳。今丘也，東西南北之人也，不可以弗識也。』於是封之，崇四尺。孔子先反，門人後，雨甚。至，孔子問焉曰：『爾來何遲也？』曰：『防墓崩。』孔子不應，三，孔子泫然流涕曰：『吾聞之，古不修墓。』」




喪不貳事。

君薨，聽於冢宰，臣三年不從政。此文公娶齊女，毁泉臺，晉襄貶秦，所以爲《春秋》所譏。




父母之喪，三年不從政。

説曰：《公羊傳》曰：「古者臣有大喪，則君三年不呼其門。已練，可以弁冕，服金革之事。君使之非也，臣行之禮也。閔子要絰而服事，既而曰：『若此乎古之道也，不即人心。』退而致事，孔子蓋善之也。」按：三年不從政，喪禮之經也。已練，服金革之事，喪禮之權也。君與親比，君尊，則奪其私親。又兵革事急，故已練則服，外是則否。


 齊衰、大功之喪，三月不從政。

親殺，禮制亦殺。


 將徙於諸侯，三月不從政。自諸侯來徙家，期不從政。

天子七廟，

此以下祭禮原訂屬八政傳，今因八政無祭，故改寫。


 三昭、三穆，與大祖之廟而七。

《春秋》祭大廟，所以有有事、大事之分。


 諸侯五廟，二昭

 、二穆，與大祖之廟而五。大夫三廟，一昭、一穆，與大祖之廟而三。士一廟，庶人祭於寢。

説曰：《禮器》：「禮有以多爲貴者，天子七廟，諸侯五，大夫三，士一。天子之豆二十有六，諸公十有六，諸侯十有二，上大夫八，下大夫六。諸侯七介七牢，大夫五介五牢。天子之席五重，諸侯之席三重，大夫再重。天子崩，七月而葬，五重八翣；諸侯五月而葬，三重六翣；大夫三月而葬，再重四翣。此以多爲貴也。」




天子、諸侯宗廟之祭，春曰礿，夏曰禘，秋曰嘗，冬曰烝。

説曰：《左傳》言禘郊，禘在郊上。禘主帝，郊主天，禘大郊小。魯禘郊並，《春秋》書郊不書禘者，以禘僭天子，不可言，故不書。《大傳》「不王不禘」，即《春秋》書郊不書禘。《論語》「或問禘之説」章言「知其説者之於天下」云云，即謂不王不禘。治天下者，王之事也。天有五天，帝只一帝。王後降禮，得郊天而不可禘帝，此禮所以不王不禘，《春秋》所以不書禘。《春秋》之禘繫於大廟，皆爲時祭，非大禘。古禮説名同實異者多，後儒以大禘之禘説《春秋》，誤矣。又祫字先儒皆與禘字對舉，以爲大祭名，此亦誤也。據《王制》，祫與犆字對，謂時祭，時或合或特耳。禮：三昭、三穆，親廟皆統於大廟，一時一祭，祭於各廟爲犆。合祭如今之春秋，故有祫、犆之分。此説唯《王制》、《穀梁》最顯，《左》、《國》、《祭法》之説明堂與親廟異地，其祭疏數以大小爲分，由日月次及時歲，遠則三年一祭，而四時合祭。群廟之禮不詳，此當合觀，乃得其通。後來講《左》學者據《左》、《國》以爲各廟有等差，升降一定，祭時各廟用各廟之禮，不相謀，故無祫祭之説，以致與今學小異。《公羊》歧出二者之間，説禘同《左》、《國》，説祫同《王制》。竊欲調劑二説，使之合通於一《公羊》中，補日月歲時之説，而於時中補用《王制》祫犆之説。蓋日月之祭，於各廟分獻，時祭皆合。於太廟有毁廟之主爲祫，無毁廟之主爲犆。時祭如今之春秋二祭，月享如今之朔望行香，日祀則爲宗祝洒掃香火之事。禮緣人情，今不異古，日月行祀則太數，時歲一舉則過疏，按以日期而無疏數之弊，則今人通行之典，即古人行習之事矣。又《孝經》言春秋祭禮，以時思之，舉春秋以包冬夏，亦如魯史四時具而以《春秋》爲名。《祭義》、《中庸》爲《孝經》説，乃專就經文霜露立義，亦若一年只二祭者，然不知四時之中，又以春秋爲重，隆殺略有差等耳。今人用春秋二祭，似以《孝經》説爲主，然冬夏二時，何遽無祭事？不過儀節差殺。以此見讀書説禮，不可刻舟求劍，尋行數墨也。按：此專就四時立説，與《董子》春曰祠、夏曰礿、秋曰嘗、冬曰烝，名異實同。


 大夫、士宗廟之祭，有田則祭，

《孟子》卿以下必有圭田五十畝，圭田即祭田。


 無田則薦。庶人春薦韭，

祠者，以正月始食韭。


 夏薦麥，

礿者，以四月始食麥。


 秋薦黍，

嘗者，以七月嘗黍稷。


 冬薦稻。

烝者，以十月

 進初稻。


 韭以卵，麥以魚，黍以豚，稻以雁。

天子犆礿、祫禘、祫嘗、祫烝。諸侯礿則不禘，禘則不嘗，嘗則不烝，

故《春秋》再書烝。


 烝則不礿。

尊卑有差，諸侯不敢比天子。


 諸侯礿犆，禘一犆一祫，

説曰：《公羊》：「大事者何？大祫也。大祫者何？合祭也。其合祭奈何？毁廟之主陳於大祖，未毁廟之主皆升合食於大祖，五年而再殷祭。」


 嘗祫、烝祫。

大夫祭器不假。祭器未成，不造燕器。

自天子達於庶人，喪從死者，祭從生者。

説曰：《喪服小記》：「父爲士，子爲天子、諸侯，則祭以天子、諸侯，其尸服以士服。父爲天子、諸侯，子爲士，祭以士，其尸服以士服。」《中庸》：「父爲大夫，子爲士，葬以大夫，祭以士。父爲士，子爲大夫，葬以士，祭以大夫。」


 支子不祭。

説曰：《大傳》：「庶子不祭，明其宗也。」




天子

王者父天母地，故曰天子。


 祭天地，諸侯祭社稷，大夫祭五祀。天子祭天下名山大川，五嶽視三公，四瀆視諸侯。

説曰：《大傳·夏傳》：「五嶽視三公，四瀆視諸侯，其餘山川視伯，小者視子男。」又云：「五嶽謂岱山、霍山、華山、恒山、嵩山也。江、河、淮、濟爲四瀆。」


 諸侯祭名山大川之在其地者。天子、諸侯祭因國之在其地而無主後者。祭天地之牛角繭栗，宗廟之牛角握，賓客之牛角尺。

説曰：《禮緯·稽命徵》：「郊天牛角繭栗，三望之牛角尺，宗廟社稷牛角握。」


 天子社稷皆大牢，諸侯社稷皆少牢。

舊説誤以少牢爲羊牲，不知太、少者不過大小之分，其實皆爲牛牲。班氏「祭五祀，天子、諸侯以牛」是也。《玉藻》亦有其説。


 諸侯無故不殺牛，大夫無故不殺羊，士

元士，上士。


 無故不殺犬豕，庶人無故不食珍。庶羞不逾牲，燕衣不逾祭，服寢不逾廟。

天子無事與諸侯相見曰朝，

此天子朝諸侯，與武丁朝諸侯之朝同。


 考禮、正刑、一德以尊於天子。

説曰：《穀梁傳》曰：「天子無事，諸侯相朝正也。考禮修德，所以尊天子也。」




諸侯之於天子也，比年一小聘，三年一大聘，

大夫來曰聘。


 五年一朝。

諸侯來曰朝。説曰：《白虎通》：「所以制朝聘之禮何？以尊君親、重孝道也。夫臣之事君，猶子之事父，欲全臣子之恩，一統尊君，故必朝聘也。聘者問也，緣臣子欲知其君父無恙，又當奉土地所生珍物以助祭，是以皆得行聘問之禮也。謂之朝何？朝者見也，五年一朝，備文德而明禮義也。因用朝時見，故謂之朝，言諸侯當時朝於天子。朝用何月？皆以夏之孟四月，因留助祭。朝禮奈何？諸侯將至京師，使人通命於天子，天子遣大夫迎之百里之郊，遣世子迎之五十里之郊矣。《覲禮經》曰：『至於郊，王使人皮弁用璧勞。』《尚書大傳》曰：『天子太子年十八曰孟侯，於四方諸侯來朝，迎於郊。』諸侯來朝，天子親與之合瑞信者何？君臣重法度也。《覲禮經》曰：『侯氏坐取圭，升，致命，王受之玉。』《尚書》曰：『輯五瑞。』諸侯相朝聘何？爲相尊敬也。故諸侯朝聘，天子無恙，法度得無變更，所以考禮正刑，壹德以尊天子也。公執玉，取其暢達也。卿執羔，取其跪乳有禮也。《書》曰：『五玉、三帛、二生、一死贄。』至正月朔日，乃執而朝賀其君。朝賀以正月何？歲首意氣改新，欲長相保重，本正始也。故群臣執贄而朝賀其君。朝禮奈何？君出居内門之外，天子揖，諸侯特揖，卿大夫膝下至地。天子特揖三公，面揖卿，略揖大夫、士。所以不拜何？爲其屈尊也。」




明七教以興民德。

説曰：《大戴·王言》

 ：「曾子曰：『敢問何謂七教？』孔子曰：『上敬老則下益孝，上順齒則下益悌，上樂施則下益諒，上親賢則下擇友，上好德則下不隱，上惡貪則下恥争，上强果則下廉恥。民皆有别，則政亦不勞矣。此謂七教。七教者，治民之本也，教定則正矣。上者民之表也，表正則何物不正。是故君先立於仁，則大夫忠而士信，民敦，工樸，商慤，女憧，婦空空。七者，教之志也。七者，布諸天下而不窕，内諸尋常之室而不塞。是故聖人等之以禮，立之以義，行之以順，而民棄惡也如灌。』」按：此與本書不合。當時各緣經立説，亦如《三傳》經同而傳説不同。下八政與《洪範》亦然。




七教：父子、兄弟、夫婦、君臣、長幼、朋友、賓客。

説曰：《管子·九敗》：「愛施之德雖行而無私，内行不修，則不能朝遠方之君。是故正君臣上下之義，飾父子兄弟夫婦之義，飾男女之别，别疏數之差，使君德、臣忠、父慈、子孝、兄愛、弟敬，禮義章明。如此，則近者親之，遠者歸之。」




道路，男子由左，婦人由右，車從中央。

父之齒隨行，兄之齒雁行，朋友不相逾。輕任并，重任分。班白者不提挈，君子

在位。


 耆老不徒行，庶人耆老不徒食。

齊八政以防淫。

説曰：《洪範》三八政：一曰食，二曰貨，三曰祀，四曰司空，五曰司徒，六曰司寇，七曰賓，八曰師。




八政：飲食、衣服、事爲、異别、度、量、數、制。

一道德以同俗。

即《莊子·齊物》與《淮南子·齊俗》。




凡執禁，

説曰：《秋官》：「禁暴氏，掌禁庶民之暴亂力征者，撟誣犯禁者，作以徇。凡奚、隸聚而出入者，則司牧之，戮其犯禁者。」


 以齊衆不，

句。


 赦過。

「不」即不齊以禁，齊之赦過别爲一事。




析言破律，

小言破道。


 亂名

黄帝正名百物而天下治。


 改作，執左道以亂政，

有事實。


 殺。

殺刑罪之練文，權其輕重而罪之。


 作淫聲異服，

如雞冠，非外國比。


 奇技奇器，

有用則有功。


 以疑衆，

無用徒疑惑人心，罪在此。


 殺。行僞而堅，言僞而辨，

真僞直堅辨。


 學非而博，順非而澤，

真非而順澤。


 以疑衆，

不疑者不計。


 殺。

説曰：《管子·八觀》：「詭俗異禮，大言法行，難其所爲而高自錯者，聖王之禁也。」


 假於鬼神、

《洪範》稽疑，本以卜筮、鬼神爲重。


 時日、卜筮以疑衆，

軍國大事，假此以摇惑軍心，大害衆人利益。


 殺。此四誅者，

一亂政，三疑衆。


 不以聽。

劉氏以聽爲風聞，治世固無以風聞罪人者，謂如西法，衆證確鑿，情實已明，不聽本人之狡展耳。




中國、蠻夷、戎狄

四方。


 皆有安居、

宫室。


 和味、

飲食。


 宜服、

衣物。


 利用、

貨殖。


 備器。

器械。


 五方之民，

《民勞》五小民，《素問》作二十五民。


 言語不通，

異地方言。


 嗜欲不同。

各有土性。


 達其志，通其欲，

《周禮》五土説。


 東方曰寄，南方曰象，西方曰狄鞮，

音低。


 北方曰譯。

此繙譯各方言語，即今以中文繙東西文之説。




養耆老以致孝。

此條文同《内則》。




凡三王養老，皆引年。

《内則》云：「凡養老，五帝憲，三王有乞言，又國皆有惇史。」




凡養老，有虞氏以燕禮，

《儀禮》有燕禮。


 夏后氏以饗禮，

《儀禮》有鄉飲酒、鄉射禮，饗當作饗。


 殷人以食禮，

《儀禮》有公食禮、饋食禮。


 周人修而兼用之。

兼取文質。




有虞氏養國老

君子。


 於上庠，

上議院。


 養庶老

庶老。


 於下庠。

下議院。


 夏后氏養國老於東

不曰上曰東，尚左。


 序，養老於西

不曰下曰西，抑右。


 序。殷人養國老於右學，

殷尚右，上議院。


 養庶老於左學。

下議院。上下、東西、左右。孔子制作，三統垂訓，取六合之義，非虞夏殷之制果如是。


 周人養國老

上貴。


 於東膠，

與夏同。


 養庶老於虞庠。

下議院。


 虞庠在國之西郊。

西與東對。




有虞氏皇而祭，深衣

不在三色之内。


 而養老。夏后氏收而祭，燕衣

黄衣。


 而養老。殷人冔而祭，縞衣

素衣。


 而養老。周人冕而祭，玄衣

緇衣。


 而養老。

五十養於鄉，六十養於國，七十養於學，達於諸侯。八十拜君命，一坐再至，瞽亦如之。九十使人受。

使人受命代拜。




五十異粻，六十宿肉，七十貳膳，八十常珍，九十飲食不離寢，膳飲從於遊可也。

五十始衰，六十非肉不飽，七十非帛不暖，

《孟子》言文王善養老。


 八十非人不暖，九十雖得人不暖矣。

五十杖於家，六十杖於鄉，七十杖於國，八十杖於朝，九十者天子欲有問焉，則就其室，以珍從。

此以養老爲議院。議院以耆老主之，上庠上院，下庠下院。




七十不俟朝，八十月告存，

君命人告存否。


 九十曰有秩。

如酒正秩膳。




五十不從力政，

力役之事。


 六十不與服戎，

兵戰。


 七十不與賓客之事，

不爲儐介之類。


 八十齊衰之事弗及也。

八十者一子不從政，九十者其家不從政。廢疾非人不養者，一人不從政。五十而爵，六十不親學，七十致政。唯衰麻爲喪，六十歲制，七十時制，八十月制，九十日修。唯絞紟衾冒死而後制。

禮：不預凶事。以上言歲，皆爲引年。




恤孤獨以逮不足。

少而無父者謂之孤，老而無子者謂之獨，老而無妻者謂之矜，老而無夫者謂之寡。

説曰：《管子·入國》：「四旬五行九惠之教：一曰老老，二曰慈幼，三曰恤孤，四曰養疾，五曰合獨，六曰問疾，七曰通窮，八曰振困，九曰接絶。所謂老老者，凡國都皆有掌老，年七十已上，一子無征，三月有饋肉；八十已上，二子無征，月有饋肉；九十已上，盡家無征，日有酒肉。死，上共棺。勸子弟，精膳食，問所欲，求所嗜。此之謂老老。所謂慈幼者，凡國都皆有掌幼，士民有子，子有幼弱不勝養爲累者，有三幼者無婦征，四幼者盡家無征，五幼又予之葆，受二人之食，能事而後止。此之謂慈幼。所謂恤孤者，凡國都皆有掌孤，士人死，子孤幼，無父母所養，不能自生者，屬之其鄉黨知識故人，養一孤者一子無征，養二孤者二子無征，養三孤者盡家無征，掌孤數行問之，必知其食飲饑寒，身之膌勝，而哀憐之。此之謂恤孤。所謂養疾者，凡國都皆有掌養疾，聾盲、喑啞、跛躄、偏枯、握遞不耐自生者，上收而養之，疾官而衣食之，殊身而後止。此之謂養疾

 。所謂合獨者，凡國都皆有掌媒，丈夫無妻曰鰥，婦人無夫曰寡。取鰥寡而合和之，予宅田而家室之，三年然後事之。此之謂合獨。」


 此四者，天民之窮而無告者也。

《逸周書》有專詳説。


 皆有常餼。

《孟子》以文王發政施仁必先鰥寡孤獨，本傳不言其人，蓋仲尼撰微言以成《王制》，孟子所言乃託號耳。




瘖聾、跛躃、斷者、侏儒，

《列子》「瘖者」一段。


 百工各以其器食之。

如外國殘廢學堂，每因所能求食，同爲自食其力。




上賢以崇德，

説曰：《説苑》：「禹以夏王，桀以夏亡；湯以殷王，紂以殷亡；闔廬以吴戰勝無敵，夫差以見禽於越；文公以晉國霸，而厲公以見殺於匠麗之宫；威王以齊强於天下，而簡公以弑於檀臺；穆公以秦顯名尊號，二世以刺於望夷之宫。其所以君王同而功迹不等者，所任異也。故成王處繦抱而朝諸侯，周公用事也。武靈王五十而弑沙丘，任李兑也。齊桓公得管仲，九合諸侯，一匡天下，失管仲，任豎刁、易牙

 ，身死不葬，而爲天下笑。一人之身，榮辱俱施焉者，在所任也。故魏有公子無忌，而削地復得；趙得藺相如，而秦不敢出；安陵任周瞻，而國人獨立；楚有申包胥，而昭王反復；齊有田單，襄王得其國。由是觀之，無賢佐俊士而能成功立名，安危繼絶者，未之有也。是以國不務大，而務得民心；佐不務多，而務得賢臣。得民心者民從之，有賢佐者士歸之。文王請除炮烙之刑，而殷民從；越王不隳舊冢，而吴人服，以其前爲慎於人也。故同聲則異而相應，意合則未見而相親。賢者立於本朝，而天下之豪相率而趨之也。何以知其然也？管仲者，桓公之仇也，鮑叔以爲賢於己而進之桓公，七十言説，乃聽，遂使桓公除仇讎之心，而委之國政焉。桓公垂拱無事而朝諸侯，鮑叔之力也。管仲之所以北走，桓公而無自危之心者，同聲於鮑叔

 也。衛靈公之時，蘧伯玉賢而不用，彌子瑕不肖而任事，史鰌患之，數言蘧伯玉賢而不聽，病且死，謂其子曰：『我死則治喪於北堂，吾生不能進蘧伯玉

 而退彌子瑕，是不能正君者，死不當成禮，而置屍於北堂，於我足矣。』靈公往弔，問其故，其子以父言聞，靈公造然失容曰：『吾失矣！』立召蘧伯玉而貴之，召彌子瑕而退之，徙喪於堂，成禮而後去。衛國以治，史鰌之力也。夫生進賢而退不肖，死且未止，又以屍諫，可謂忠不衰矣。紂殺王子比干，而箕子被髮陽狂。靈公殺泄冶，而鄧元去陳，以族從。自是之後，殷並於周，陳亡於楚，以其殺比干與泄冶，而失箕子與鄧元也。燕昭王得郭隗而鄒衍、樂毅以齊至，於是舉兵而攻齊，棲閔王於莒。燕校地計衆不與齊均也，然燕所以能申意至於此者，由得士也。故無常安之國，無宜治之民，得賢者安存，失賢者危亡，自古及今，未有不然者也。明鏡者所以察形也，往古者所以知今也。夫知惡古之危亡，不務襲迹於其所以安存，則未有異於卻走而求及於前人也。太公知之，故舉微子之後，而封比干之墓。夫聖人之於死，尚如是其厚也，况當世而生存者乎！其不失可知也。」




命鄉論秀士，升之司徒，曰選士。

説曰：《白虎通·貢士》：「諸侯三年一貢士者，治道三年有成也。諸侯所以貢士於天子者，進賢勸善者也。天子聘求之者，貴義也。治國之道，本在得賢，得賢則治，失賢則亂。故《月令》季春之月，開府庫，出幣帛，周天下，勉諸侯，聘名士，禮賢者。有貢者，復有聘者何？以爲諸侯貢士，庸才者貢其身，盛德者貢其名，及其幽隱，諸侯所遺失，天子之所昭，故聘之也。」


 司徒論選士之秀者，而升之學，曰俊士。升於司徒者不征於鄉，升於學者不征於司徒，曰造士。

《春秋》譏世卿，開選舉。


 大樂正論造士之秀者以告於王，而升諸司馬，曰進士。

説曰：《管子·大匡》：「桓公使鮑叔識君臣之有善者，晏子識不仕與耕者之有善者，高子識工賈之有善者，國子爲李，隰朋爲東國，賓胥無爲西土，弗鄭爲宅。凡仕者近宫，不仕與耕者近門，工賈近市。三十里置遽委焉，有司職之。從諸侯欲通，吏從行者，令一人爲負以車；若宿者，令人養其馬，食其委。客與有司别契，至國八

 契。費義數而不當，有罪。凡庶人欲通，鄉吏不通，七日囚。出欲通，吏不通，五日囚。貴人子欲通，吏不通，三日囚。凡縣吏進諸侯士而有善，觀其能之大小以爲之賞，有過無罪。令鮑叔進大夫，勸國家，得之成而不悔爲上舉。從政治爲次。野爲原，又多不發，起訟不驕，次之。勸國家，得之成而悔，從政雖治，而不能野原，又多發，起訟驕，行此三者爲下。令晏子進貴人之子，出不仕，處不華，而友有少長，爲上舉，得二爲次，得一爲下。士處靖，敬老與貴，交不失禮，行此三者，爲上舉，得二爲次，得一爲下。耕者農農用力，應於父兄，事賢多，行此三者，爲上舉，得二爲次，得一爲下。令高子進工賈，應於父兄，事長養老，承事敬，行此三者，爲上舉，得二者爲次，得一者爲下。令國子以情斷獄，三大夫既已選舉，使縣行之。管子進而舉言，上而見之於君，以卒年君舉。」




司馬辨論官材，

爲司士所職。


 論進士之賢者以告於王而定其論，

學習預備。


 論定然後官之，

試以差使。


 任官然後爵之，

爵與官不同，爵爲階，官爲事。


 位定然後禄之。

食禄表。説曰：《荀子·王制》：「王者之論，無德不貴，無能不官，無功不賞，無罪不罰。朝無倖位，民無幸生，尚賢使能，而等位不遺，析愿禁悍，而刑罰不過。百姓曉然，皆知夫爲善於家，而取賞於朝也，爲不善於幽，而蒙刑於顯也。夫是之謂定論，是王者之論也。」




樂正崇四術，立四教。

四門立學，如唐四門學。


 順先王詩、書、禮、樂以造士。

但詳四方，略上下。


 春秋

東西亦作冬夏。


 教以禮

太陰。


 樂，

太陽。


 冬夏教以詩

少陽。


 書。

少陰。


 王大子、

王世子。


 王子、

王庶子。


 群后之大子、

《周禮》大國之孤。


 卿大夫元士之適子、

皆有封地。


 國之俊選

學界所升。


 皆造焉。

此爲太學。凡溥通者皆不得入。




凡入學，以齒。

説曰：《大戴禮》：「古者年八歲而出就外舍，學小藝焉，履小節焉。束髮而就大學，學大藝焉，履大節焉。」




凡官民，材必先論之，論辨然後使之任事，然後爵之，位定然後禄之。爵人於朝，與士共之；刑人於市，與衆棄之。

簡不肖以絀惡。

命鄉簡不帥教者以告耆老，皆朝於庠。元日習射上功，習鄉上齒。大司徒帥國之俊士與執事焉。不變，命國之右鄉簡不帥教者移之左，命國之左鄉簡不帥教者移之右，如初禮。

「習射上功，習鄉上齒。大司徒帥國之俊士與執事焉」。


 不變，移之郊，如初禮。不變，移之遂，如初禮。不變，屏之遠方，終身不齒。

將出學，小胥、大胥、小樂正簡不帥教者以告於大樂正，大樂正以告於王，王命三公、九卿、大夫、元士皆入學。不變，王親視學。

觀其習鄉射。


 不變，王三日不舉，屏之遠方。西方曰棘，東方曰寄，終身不齒。是故公家

當作「卿」。


 不畜刑人，大夫弗養，士遇之途，弗與言也。屏之四方，唯其所之，不及以政，示弗故生也。

大夫廢其事，終身不仕，死以士禮葬之。



注
 　三：原無，因本書實際分爲三部分，爲方便起見，每部分前加序號以區别。又：此部分署「廖平」。



注
 　謀：原作「食」，據《大戴禮·千乘》改。



注
 　土：原作「上」，據《説苑·修文篇》改。



注
 　二昭：原作「三昭」，據《禮記·王制》改。



注
 　十月：原作「七月」，據文意改。



注
 　王言：一作「主言」。



注
 　養疾：原作「疾養」，據《管子·入國篇》乙。



注
 　易牙：原作「狄牙」，據《説苑·尊賢篇》改。



注
 　鮑叔：原脱「叔」字，據《説苑·尊賢篇》改。



注
 　自「賢而不聽」至「進蘧伯玉」，原脱，據《大戴禮記·保傅篇》補。案：自「衛靈公時」至後面「可謂忠不衰矣」一段文字非《説苑》文，而出自《大戴禮記·保傅篇》。



注
 　八：原作「入」，據《管子·大匡》改。
















分撰兩戴記章句



廖　平　撰

楊世文　宋桂梅　校點








校點説明



《分撰兩戴記章句》又名《大小戴記章句例》。據廖宗澤《六譯先生年譜》，光緒十二年（一八八六），蕭藩欲爲廖平刊《穀梁注疏》，平以尚未定，乃以《分撰兩戴記章句凡例》一卷付之。訂宗派類十五條，篇章類二十四條，義例二十七條，總例五條。此時尚分今古。明年，將「宗派」一門增爲二十八條，遂易今古爲帝王。廖平以爲，鄭玄傳《小戴》，不注《大戴》。東漢以後，《小戴》盛行。博士舊有二家，《小戴》出於《大戴》，單治《小戴》者非也。因「以今古爲統宗，兩戴全録，各以類從，不依舊第，惟注明篇目所出」。又以「《記》文繁難，較之《左傳》，猶覺倍蓰，斷非一人之力所能成，兹欲約十數人分篇治之」，故先爲發凡起例。其凡例共三類，一曰宗派類，二曰篇章類，三曰義例類。宗派類分十五門，篇章類立二十四事爲綱，義例類凡二十八例。廖平晚年因所見有異，於宗派門類略有更訂，至於篇章義例，則仍無所更異。有光緒中《蟄雲雷齋叢書》本、光緒十二年《四益館經學叢書》本、光緒二十三年（一八九七）仁壽肖藩刻本，兹據民國十年（一九二一）四川存古書局刊本整理。








分撰兩戴記章句凡例



一、鄭君傳《小戴》，不注《大戴》，東漢以後，唯《小戴》盛行。案：博士舊有二家，《小戴》出於《大戴》，單治《小戴》，非也。兹以今古爲統宗，兩戴全録，各以類從，不依舊第，惟篇目注明所出。

一、《記》文繁難，較之《左傳》，猶覺倍蓗，斷非一人之力所能成，兹欲約十數人分篇治之。人各擇所喜一二篇而治之，用力既專，則精華必出，所習者少，則撰述易成。《記》本多門，必各分谿徑，然後可得其要。以一心馭衆變，恐應接不靈，必失其旨。

一、約撰此注，始於分篇而治，不求通於别家。如治《祭法》者不必與《王制》合，説《王制》者不必與《周禮》同，唯就本篇圓通，便爲合式。然與本篇家法同者，務須詳考；前人本篇舊説，亦須細檢。

一、通力合作，不拘全書之限。凡一篇注成，籌款公刻，更不依前後，不論多少，但有一篇精絶，均可集刻，兩人同治，則署雙名。倘未約而同注一篇，取其義長摘附一注，如可並存，則刻二本。

一、此書合治則難，分治則易。三年之内，當有小成。若是别經，萬不敢酌定篇章，約集分治。惟此乃《記》文，體本博雜，與别經不同，因其勢而利導之，庶免狂瞽之戾乎！








宗派類



《戴記》其書早出，宣、元間立二博士，《異義》以爲今學，實則古多於今。兹依《今古學考》分篇目以爲準，餘詳《考》説。

鄭君舊注混合今、古篇目，非也。

詳《今古學考》。


 兹倣《别録》之例，先考隸篇目，於九十餘篇分十五門：今學一、古《孝經》二、古小學三、古《周禮》四、古《詩》五、古《左傳》六、古《國語》七、古《逸禮》八、古《喪服》九、古《樂》十、古史學十一、古學禮十二、陰陽十三、經學十四、儒家

附《論語》。


 十五，依此爲序。

今學以《王制》爲主，此孔子傳《春秋》之作也。今取《千乘》、《虞戴德》、《四代》、《主言》、《禮三本》、《祭統》、《哀公問於孔子》、《冠》、《昏》、《鄉飲》、《射》、《聘》、《燕六義》、《 喪服四制》十四篇爲之傳，以十四篇皆《王制》節目也。外取《穀梁》、《公羊》、緯、漢今學先師説，爲之義證。以《王制》統今學群經先師説。

説詳《今古學考》。别有《王制義證凡例》。




今學十四篇，摘其要者以傳。《王制》各篇即屬於《王制》，後再取《王制》、《禮》及先儒説注之。

曾子傳《孝經》，《大戴 》十篇，古《孝經》説也。

《祭義》亦在十篇。


 雖本古學，然有專説，與古學别經不同，兹以爲《孝經》派。既取其説注《孝經》，又取《孝經》以注《記》。

《藝文志·孝經類》有《弟子職》，今倣其例，取《文王世子》、《内則》、《少儀》、《曲禮》、

上半。


 《玉藻》、

節取。


 《保傅》六篇以爲古小學説，附《孝經》之後。此八歲入小學之所習。

《藝文志》有《周官傳》四篇，其書不詳。兹取《朝事》、《盛德》、《玉藻》、《深衣》四篇，爲古《周禮》説，取其説注《周禮》，更取《周禮》注此篇。其説有爲别家所無。此《周禮》專派。

《祭法》禮制與别經無一合者，此古《國語》説。其書從《國語》中抄出，一家言也，當引《國語》説之。舊注欲通於《王制》，故左右支絀。兹以爲《國語》專説，則無不通也。

《左傳》本古學，特《春秋》爲今經，緣經立説，每有改易之處，故禮制與《周禮》、《國語》不盡同，蓋間從今學耳。《曲禮》、《檀弓》、《雜記》中多古《左傳》説，兹取《左傳》以解三篇，又取三篇以解《左傳》。

《樂記》古樂説。樂無今説，惟取子緯説樂者互證之。

子游傳《詩》、《禮》，《禮運》、《禮器》、《郊特牲》，孔子與子游論禮事三篇，有經、有傳、有注，兹訂爲一篇，爲古《詩》、《禮》説。蓋未修《春秋》以前之言古學派也。

《禮經》不全，斷簡零篇時存兩《記》，《投壺》、《釁廟》、《遷廟》、《奔喪》、《喪大記》、《曾子問》、《明堂》、《明堂位》九篇，古《逸禮》説。其書與《儀禮》相同，兹以爲一類，取備禮制。

《喪服》古學，今學所不改者，《大傳》爲經，《間傳》、《服問》爲傳，三篇當合爲一。《喪服小記》、《三年問》皆説《喪服》者。五篇爲古《喪服》説，詳考以補《喪服傳》所未備。

兩《記》所採甚博，古史、《周書》多所徵録。兹取説史事者以爲古史派，《武王踐阼》、《五帝德》、《帝繫姓》、《文王官人》

附孔悝鼎銘。


 四篇專説史事，以爲此類。

《記》有經學一門，先師説經之書也，《别録》以爲通論。今專立此門，《經解》爲主，《緇衣》、《坊記》、《表記》入焉。詳爲考證，以爲經學之準。

《記》有學禮一門，古學問程式也。《大學》爲綱，《學記》言其候，《勸學》以勉學者，《衛將軍文子》、《子張問入官》
 

注



 ，皆弟子學成之事，並附焉。

《記》有從子學録入者，爲儒家言，《論語》之支流也，兹立爲儒家派。《儒行》、《哀公問五義》、《哀公問》、《孔子閒居》、《仲尼燕居》、《小辨》、《用兵》、《少間》、《本命》、《易本命》、《中庸》、《誥志》、《禮察》十四篇
 

注



 爲儒家説。

《記》有陰陽五行家説，《夏小正》、《月令》是也。此别爲一派，陰陽五行家所祖。

以上就兩《記》篇目分爲十五門。



注
 　子張問入官：原脱「問」字，據《大戴禮記》補。



注
 　十四篇：實爲十三篇。








篇章類



兩《記》繁博，號爲大經，鄭、盧作注，皆就易辟難，凡屬盤錯，不免遁逃。兹之所志，專在犯難，陷鋭攻堅，務破强勁。再就《記》文立此二十四事，已定巨綱，徐循節目。




合篇



《記》有一篇誤爲數篇者，當合之。《禮運》、《禮器》、《郊特牲》三篇當合爲一篇，《大傳》、《服問》、《閒傳》三篇當合爲一篇。此已寫定，謹就發凡，餘俟考定，再爲標目。




分篇



《大戴》四十餘篇，文不敵《小戴》四篇，蓋兼并者多矣。《樂記》合三十篇爲一，《文王世子》三篇舊目猶存，《祭統》有鼎銘，《中庸》有孝記，《曲禮》、《雜記》尤爲繁雜。以《大戴》例之，當近十篇，本文相貫，合猶可言，非類相從，彼此兩失。兹悉分出，不使相妨
 

注



 也。




篇章重出



禮論先有篇章，傳抄小異，先師取爲注，《記》則録寫並存。如《儀禮·冠記》、《昏記》與《郊特牲》同，《儀禮》師取以注《禮經》、《詩經》，先師又取以注孔子禮説，此其證也。兩戴二《哀公問》、三《投壺》文字小異，鈔録並存者也。《祭義》之於《曾子》，《釁廟》之見於《雜記》，或爲鈔録别行，或爲流傳二本。兹凡二篇同文者，改歸一卷。




儀節相同



《内則》古學養老一節與《王制》合，此今古所同，故先師取古説以注《王制》耳。《祭統》今學，入廟儀注與《祭義》等同，亦今古同也。唯其同爲一事，而文字有詳略異同，此當説爲一律者也。




經傳注淆亂



《小戴》各篇有經、傳、注者，十居其五六。篇中有經有傳，有傳中傳，苟能整理，一絲不亂，如《王制》寫定本是也。一自經傳淆亂，前後混同，讀者不得其宗旨，注者苦於無鍼線，絶域蒼茫，望而卻步。兹凡各篇必先考定其文字有無經傳，務使綱目明白，然後爲之説。傳者所以解經，注又所以解傳。若《王制》，則注亦有注。大約其書爲今學之祖，習者多，故説稍繁耳。今當就《王制》以推其餘。




注記



兩《戴》有兼採漢人之語，如《王制》東田説、《保傅》昭帝冠辭是也，此蓋戴與先師取近事近説以注記者。《保傅》乃自立爲篇，不附所解，後則又小戴取記而不取注，故《保傅》無所附也。兹以《保傅》附《文王世子》、《内則》作注，低格書之。《王制》言東田、《公冠》昭冠辭同此例。他篇所有漢人語，皆注文也。




雜篇



子學有雜家，兼采衆長者也；各書有雜録，摘取衆説也。如《荀子·大略》、《説苑·雜篇》是也。其例采録别書要語，不詳首尾，鱗次疊積，斷章爲義，或二三句爲一事，或四五語爲一事。其采録原文，並有不删虚字者。如《曲禮》「若夫坐如尸，立如齊」，此從《曾子篇》采入，以二句爲一事，不删虚字，不知者乃欲將此等連文説之，何如能通？此當一二句自爲首尾，《曲禮》、《雜記》中此例不少，簡册失序。

《王制》傳注前後凌亂，無論矣。《文王世子篇》世子又在首，記乃在末；「庶子之正於公族」節，其記乃相連；「公族朝於内朝，内親也」
 

注



 以下爲記；「天子視學」則爲「凡學世子及學士必時」一節之記也。《内則》言飲食之事，文未終，忽入養老一節，下又接言飲食事，此當摘出養老一節附後也。故欲説一篇，必先將其次序文義考定，然後説之，未有端委，不能强作解人也。




辨經傳



《記》有通論、制度二例，在别書則皆制度爲經，通論爲傳，而《記》中則有通論爲經、制度爲傳之事。如《禮運》三篇，則孔子與子游論禮，後師乃舉儀節以傳孔子之言。此議論爲經、制度爲傳之事也，須細考之。




脱誤



《記》中誤捝，有别篇可證者，取别篇證之，如《千乘》證《王制》司徒之誤，《間傳》證《大傳》脱四字之類。務爲博采詳考，以求一是。至於此篇之末簡，當爲彼篇之首文；前節之孤文，或爲後節之脱句。此事至繁，萬不能以一人之力爲之，故須分篇而治，人治一篇，精思細檢，庶乎有合也。




章節



《戴記》章節，舊注皆不敢審定，以文繁篇重，一人精力有限，不能經畫；至此章節猶不能明，則其解説可知。今各篇於經傳既定之後，必詳審其章節，務須心安理得，乃爲真解。




句讀



鄭君舊注，多誤斷句讀，凡己所昧，則割截上下以求通。如《王制》讀爲「庶人葬不爲雨止」之類，不下數十條。今當一反其舊，苟萬不可通，則從闕疑，不可改經句以便己私也。舊注常文誤讀者尚多，亦悉正之。




虚字



治經專從虚字引領神趣，虚字不明，但解得實字無用。且虚字不明，實字亦决不如所説。《三傳》之虚字説之者多，至於《戴記》則無人敢問其虚字。如是，故若、夫、及、之、而、已、焉之類，讀者解者皆若無其事者。然非獨《戴記》難解，惟其書太多，不能詳細探索。予嘗謂《戴記》如深山窮谷，人踪不到之地甚多，蓋游歷平曠，已極憊敗，固不能窮幽極微，以探其奇也。




多立節目



大、小戴同也，乃治《大戴》較易於《小戴》，則以篇目多，每篇文少，易於循覽。如《三朝記》在《小戴》必合爲一篇，《大戴》則七篇；《曾子》在《小戴》必合爲一篇，《大戴》則十篇。分爲十篇，則文義易明；使合爲一篇，則循覽難終。又不知界畫，五花八門，易於炫惑。苟欲簡明，非多立節目不能。今倣《儀禮句讀》、《白虎通疏證》之例，一篇之中多立節目，或數節或數十節不等。有此節目，則《小戴》亦同《大戴》之易讀矣。

大約節目以百計。







草儀注



《戴記》儀節名物瑣細錯見，詳略乖舛，學者不得要領，苦其破碎，易致迷亂。今得一化多爲少、因難成易法門，先將瑣細異同儀節照徐、秦《通考》之例彙鈔一帙，凡此莫非古學，同爲一家，其所不同之處，不過詳略隱見所致。既已彙鈔，然後細考前後詳略隱見，爲之排纂編次，草定儀注，不惟可以收拾繁難，且可見之行事。但草得二三十事，則胸有規矩决擇，雖極繁難之事，不足亂其聰明，且喜尋不同以觀其會通矣。




溯原



《戴記》從《逸周書》、《荀子》、《吕覽》、《賈子》鈔入者十餘篇，此等當就本書考其同異，有次第不同者，有録其文而加説者。且諸篇從原書鈔出，欲解諸篇，須通其原書義例。兹於諸篇注其所出，更考其家法，而爲之注焉。




表四代



今古各篇均有四代異制散見篇中，最易淆亂。今刺取《記》文爲主，再加旁搜，務盡其類。其有單條孤文，則推類以補之，既成此表，則見四代異制有準則矣。同者附後。




表五等



今古各篇均有五等異制，不爲立表，無所比例。今取《記》文，略者爲五等表，詳者爲十等表，更以他書補其缺略，其有孤條，則爲之推例補之。既成此表，以觀禮制，則不致迷亂矣。異者在前，同者附後。




補亡



《記》文所説儀節，其見於《周禮》、《儀禮》者人所易知，惟其禮已亡，零星節目時見《記》中，解者不知其所統屬，游蕩於諸儀之間。如《春秋》之一見例，最滋異説。今細爲推考，彙其遺説，輯補亡禮。如祭祀尸未至之前必祭主，今《儀禮》祭主之禮亡，而記中祭主之説無所附。因就記文推補此禮，倘能補得亡禮二三十事，記中流亡皆有所歸，則其事易明矣。




取證



所謂記者，原以解經，因有經文，乃立記説。凡《春秋》、《周禮》、《國語》、《左傳》、《詩》、《禮》諸記，皆取經爲證，則記有所附，義乃愈明。至於學禮、儒論，則博采子緯所言，以相證印。蓋記爲經傳之支流，而又爲子緯之宗祖，上下相比，其義乃明。




求異



凡門户不同，務求其分。每説一條，力求歧異，比較推尋，相觀而悟。如説《祭法》，須將《王制》對觀。每條説得不同，十五家門目所有禮制，喜異不喜同也。




求同



凡一家之説，雖語言文字小有參差，此當力求其合，不可好異，致多歧出。蓋其同出一原，所説豈能大異？如《少儀》、《内則》、《玉藻》中所言儀節，每多不合，然總爲一家之言，此當求同。以下廿七例，意多主合同也。




附文



各篇既分經、傳、注與漢儒所附，此外尚多記識混入正文者， 王、俞諸家所考是也。又有記言一事，先儒更引别條以相證，或記言此禮，先師更取異説以相補，紛然淆雜於中。須考其正經、附文，使不相混。




科分



《記》文凡見於《家語》、《孔叢》者，皆較本書易解，雖由文字間有潤色，更以詳其首尾，補入問答、論説之由，頗似釋藏科分，特以絜要領綱。兹擬於每篇目下提録綱旨，兼列因由，務求明鬯，以便循攬。

以上二十四例説篇章。



注
 　妨：原作「防」，據文意改。



注
 　内：原作「親」，據《禮記·文王世子篇》改。








義例類



今古不同之外，分十五門以别宗派，立二十四事以理篇章，可謂詳備。特恐古文繁賾，儀節參舛，猶有難明，再表二十七例，以求畫一。苟盡其術，想思當過半矣。




今古雜例



今古之分嚴矣，而《公羊》用古《左傳》參今，萬一之間，未能歸畫。《記》中凡出入於二門之間者，統爲此派。然有一二事之雜，有全體之雜，有傳記之雜，師説之雜，須細别之。




互見例



《儀禮》儀注專以互文起例，《記》中斷文孤句，本末不全，彼此異制，莫非此例。譬如满屋散錢，須得串貫，又如神龍，東雲見鱗，西雲見爪，須由此推見全龍，不可因其鱗爪不同，驚爲二物。前言草儀注，意欲將此互見者而貫串爲一事。得此，不憂歧出無線索矣。




文字異同例



一家之學，而文字各異，此當求合，不可分之。如同爲《投壺》，而兩篇文字不同，本一《釁廟》，而二書詳略相反，鈔録偶歧，不關别義，考定一尊，或兼存别義可也。如《祭法》出於《國語》，而文與《國語》有小異；《孟子》出於《王制》，而字與《國語》有小異。若於此求歧，則千頭萬緒，無所宗主矣。




列國不同例



《記》中所言春秋官名、禮制最爲紛雜，此不止一例，然其大宗，則列國異制是也。齊自管子而變，晉自文公而亂，宋有王禮，魯郊周公，外則吴、楚有國制，小則滕、薛宜降等。首立此例，以收異同。然須考核精審，未可憑虚指目。證以子史，推其沿革，確然有徵，乃爲得耳。




潤色例



國家典章制度，皆有詳略二門，略爲綱領
 

注



 ，詳爲節目，略如經傳，詳如注疏。試以輪委一事言之，論其大意，數言可了，推論委曲，則章程成帙。又其章程詳盡之處，每與大略、綱領之意間有妨倍。《孟子》云：「此其大略也，若夫潤澤之，則在君與子。」《王制》所言大略也，考其詳盡，其文百倍於本經，此皆潤色例也。記中彼此不同，詳略大反之處，學者意中莫不以爲二事，再不敢合言。須知《荀子》序官説九卿，《董子·爵國》詳食俸，皆《王制》之潤色。今特立此例，以考詳略，不可因其面異而不求其心同也。




參差例



畫家畫房屋器具，不能見全形，則以參差之法見之。經傳於齊整之事間不用此法，至於差分疊減，則恒用此，蓋非此不明也。此當知其所同，不可詫以爲異。如《喪服》齊衰之殤、大功之殤，降等則爲大功、小功，《記》所云大功之殤、小功之殤者，即參差以舉其降等之名也。鄭君乃讀《記》文，如經小功無中從下之事，則可定其誤改經字矣。《孟子》出於《王制》，其言天子之卿受地視侯，而無公，《王制》言天子之公受地視侯，而元士不數。但詳文義，則《孟子》缺公封爲誤説，不然，則以爲二制自來皆如此説也，豈知此亦差分例。九卿同爲
 

注



 卿，而受地大小不同，上卿之受地視侯，下卿已近伯，《孟子》所云指上卿，《王制》所云指下卿，禄有參差，亦如殤服各言半面，相合乃成。此法所包甚廣，不可不盡窮之也。




傳習例



一《春秋》也，而流爲五；一《詩》也，而流爲七。本同一家，而傳習異派，同則非同，異又非異。此當别爲一派。凡遇此種，除今古二門以外，大約大同小異，就使歧互，亦非宏綱。可同者則同之，不能同者則並存二説，以俟擇取。仁智異端，各隨所見，歐陽、夏侯，猶立二家，同源異流，溯考自易也。




緣經立説例



緣經立説之事，《左傳》、《孝經》派爲主，下而子、緯，先師多主此義。所有篇目分括不盡，而散見别記中者，如《祭統》重禘嘗，此用《孝經》説也。亦須細考，推類以求之。




陰陽五行例



古有祈禳之禮，後流爲陰陽五行派。如《誥志》之飾、《明堂月令》之順時氣是也。凡此所言，因異災修省，或承天改度，不可以常禮繩之者也。《記》中有截去首尾、獨見儀制者，此須博考而會通之。




史子緯例



《記》文有從史、子、緯鈔出者，或在春秋，或在先秦，或在漢初，聞見異辭，傳習改易，其中淆互，勢所不免。然有有明文者，有無明文者，有者易知，無者難見。兹立此一門。恐記中餘篇更有此派，欲執此有明文者，以推其無明文者，庶其流派不混淆也。




沿革例



一朝典章制度，續有修改。國初不同於中葉，中葉不同於晚季。周歷年久遠，舊例新章，無慮數變。《周禮》、《儀禮》必一代之書，與前後迥不相合。如《地理志》丁户只據一代爲斷，與前後不同是也。觀歷代史志，可以悟此。緯言殷周廟制初少而後多，亦必然之事也。《周官》、《儀禮》官名、禮制與《記》不同，由於沿革者不少。凡遇異同，多可以此推之。




宜俗例



典章如今之《會典》，宜俗如今之風氣。試以昏禮而論，所有禮節，不惟南北不同，即一省一府之中，斷難畫一。因乎成例，囿於習染，若以《會典》繩今禮，則千百無一合者。《曲禮》曰：「禮從宜，使從俗。」不盡拘也。禮者聖人之程式，設此以示意，不能使天下皆出一途，大約不甚相遠而已。《禮》云「三十而娶，二十而嫁」，豈能盡合？不過虚存此言而已。試以言語譬之，禮如今之官話，略有規矱，至於方言異語，千奇百怪，聖人不能强同也。




意起例



禮家有以意起之事。凡事莫不始初簡略，後來周詳，皆後人出新意，彌縫緣飾，不必盡合於古，如《檀弓》記曾子、子游裼襲而弔一事，曾子初譏子游，此据舊例成事而斷之者也。後來子游改服，而曾子歎其合宜，此美其起意之詳盡也。使禮舊如子游所行，曾子豈不知之，而乃譏之？《記》中所言，成例固多，意起者亦不少，使必求合於舊禮，則非增美之意。孔子所問於老聃，曾子所問於孔子，皆以意起之事，非舊文也。《記》中此事不下千條，須詳考之。




行事私論例



行禮如作字述文，各有局面，不能强同。《記》中異禮，有爲一人之行事，禮家之私議，不能與典章同也。或云《鄉黨》爲孔子一人行事，與《禮》不同者。使《禮》有明文，何爲述之？孔子一人之言，時而今學，時而古學，此皆與禮文不同者也。《記》中凡云「自某人始」，有失亦有得。至於禮家私議，則其事更多。得此二例，以收拾歧異，亦可省無數糾葛矣。




因事改易例



因事而改易禮制，如因諱改官名，因周公功賜天子樂，因管仲功享以上卿禮是也。如此之類，有明文則易知，無明文則難知。今立此門，務須詳稽博考，得數十百事，以成此門類。未立此門之先，則此例不顯，心有此例，以求此事，則易尋矣。得此亦足解紛。




先後例



《記》言禮制流變，如魯髽郊期廟無虚主等事，不下數十條，其事得失互見，失者爲變本忘反，得者爲益損得宜，相仍既久，禮家多緣此立説，與始初之制不能不致歧出。《記》文有流變之禮，或以爲正，或以爲不正，此當考其立説之先後。與流變不合者，此本初之議也；就流變立説者，此後來之論也。考其遲早之故，而二説不致相妨矣。

流變事入沿革，行事不復立門。







同實異名例



今古各經，禮制同實異名，已見於《今古學考》表中。此當推類以盡其餘者也。實則同經同派之中，亦有不齊，或形聲轉變，或簡篇捝誤，遂致同室之中，自相函矢。此不當求異，惟當求同。此例不多，考究尚易。




同名異實例



今古各傳禮制，同名異實，已見於《今古學考》表中。此爲分派例，至於同派而有此例，則甚爲難通，非文字簡册之誤，則采録異説，以備一解也。然此例非細心精考，洞鑒源流，不能知也。




譯改例



此例在《尚書》爲專門，禮家亦不少，所陳四代器用名號、九土食品烹飪，其中雜出方言，兼録别號，先師譯改，以求通曉，往往新舊並陳，南北互見，異名同實，異實同名，儀物中此爲大門。考異同，徵沿變，雖曰形下，亦不可少也。




隱見例



此例爲《春秋》之專門，其原出於禮家。禮書艸儀，亦如作畫，有所見，有所不見。《王制》言三公所統百官，以外之官不見，則從隱者也；司會獨見，以起其例，《荀子》
 

注



 又言通佐大夫。又祭用齊酒，而《郊特牲》、《祭統》、《祭義》詳略不同。或見二三，或僅一録，舉一反三，略示其例。而讀者不察，或乃争論多少，相較異同，尋行數墨，豈能悟通？今立此例，其類最繁，考其一節，知其全體。苟盡其量，馭駕無方矣。




删潤例



古人引用成説，記録時事，多以己意删潤，不求其合，但取大意而已。如子書記一人事而參差不同者，不勝其數，此大例也。至於引用古説，亦下己意，如《孟子》引孔子「其事則齊桓晉文
 

注



 」三句，《公羊》有其言，而文不同。《穀梁·定公元年》引沈子説，《公羊》亦引，而文字全異。故讀古書不可拘文字。記中如此者不可縷數，須以删潤例之。




異解例



春秋以後，禮文甚雜，各以己意起例，其相反相迕之處，不待言矣，相輔而行，存異説之例也。乃至一人之説，亦往往不同。孔子言三公者累矣，而《千乘篇》乃以司寇與三公並説，不審此孔子偶爾小變，以配四時之説，亦記者以己意屬讀也。同記一師之言，而進退各殊；同覩一佛之形，而大小各别。人心不同，各如其面。記中此例尤多，當細爲分出。




寓言例



説不稱師，古以爲倍。故凡有言行，皆别寓託，既以徵信於人，又不欲自己出。故《莊子》言事，多託之孔子與盜蹠面談，其浣紗相調，非不知時代既殊，情事非正，特以自抒所懷，不必事出古昔。《記》中言事，出於先師寓言者多，不必徵實，但在明意。考其左證，徵其異同，皆失之矣，如孔子出妻之類是也。




附會例



《記》中所記行事，出於徵實者半，出於附會者半。《明堂位》言魯無弑君事，《祭法》言禘郊宗廟四代所同，若此之類，全出於後儒附會，非以夸耀鄉土，即以張皇師法，言過其實，影響支離。若不知此，而穿鑿以求通，則未有不失之者也。




殘賸例



漢儒所得《記》文簡册，凡完具者既别出矣，其蝕朽之餘、零簡脱節，不忍捐棄，則擇其成文理者鈔而存之，亦先儒慎重之意，頗似雜篇。然雜篇文多言禮制，此兼有議論訓誡；雜篇文多爲别篇所無，此則多與别篇重出。嘗疑《曲禮》前半即爲殘賸之所輯成者。




傳聞例



一事以十人言之，無論古今，常有五六異説。桓公盟詞，《穀梁》以爲在葵丘，《公羊》以爲在貫澤。申生將死之詞，《檀弓》與《左傳》、《國語》不同。諸子無論矣，固爲各記所聞，而傳聞參差，不出一律。《繹史》所記古事，備列古書，觀其同異，知由傳聞。記中纂事，凡屬此類，皆不能折中者。




遲早例



《記》中有夏殷之文，周初之文，下而春秋，晚而秦漢，上下二千年，舊文新書，雜見於此。所有異同，因乎時勢。今當考其時代，略爲科分，象時立言，方爲切實。既可袪浮惑，更可徵實意也。




墜佚例



《記》中所言故事，於載籍頗多無徵，此遺文墜典之僅存者。蓋古書全存，當千百倍於此，秦火之餘，存十一於千百，古事豈能備存？説者或因偶佚，遂生疑慮，由心作境，化實成虚。此當保殘守缺，等之
 古，不可但憑目觸，以斷遠事。

以上二十七例説義例。



注
 　綱領：「綱」原作「剛」，據文意改。



注
 　爲：原作「爲爲」，衍一「爲」字，今删。



注
 　荀子：疑作「董子」。



注
 　文：原無，據《孟子·離婁下》補。
















禮　記　識



廖　平　撰

楊世文　校點








校點説明



《禮記識》是廖平讀《禮記》所作識語，後彙集刊行。就《禮記》四十九篇加以批註，少則一二語，多則數十字，凡二卷。其中藉《禮記》闡發其大統小統、皇帝王伯、進化退化、法古俟後之説，尤重孔子微言大義。如《檀弓篇》曰：「此篇大抵爲微言派。孔子制禮垂法，弟子潤色，可謂詳矣。欲知聖作，所宜研究。」民國六年（一九一七）《國學薈編》第八、九、十期連載，民國七年（一九一八）成都存古書局刊行，收入《六譯館叢書》，兹據該本整理。








禮記識卷上
 


注











曲禮上第一


此篇當分數篇，中多《孝經》、《容經》、《春秋》、《大傳》。











「大上貴德」　皇帝道德。

「其次務施報」　王伯。

「禮尚往來」　往古來今，通乎百世。

「往而不來」　專言法古。

「非禮也」　專言退化。

「來而不往」　俟後。

「亦非禮也」　專主進化。

「三十曰壯，有室」　《易》，男女有長、中、少三等之分。男十六，女十四，少也。男三十，女二十，中也。男五十，女四十，長也。經舉中男、中女以立法，故曰三十而娶，二十而嫁。

「適四方，乘安車，自稱曰老夫」　上卿稱老夫，如天子之二老。

「越國而問焉」　聘禮。

「必告之以其制」　「士死制」注：「制，謂君教令所使爲之。 」按：即聘之所爲。

「凡爲人子之禮，冬温而夏凊，昏定而晨省」　《孝經》説。

「在醜夷不争」　《經》：「在醜而争。」

「夫爲人子者，三賜不及車馬」　鄭注：「三賜，三命也。凡仕者，三命而受爵，再命而受衣服，三命而受車馬。車馬而身所以尊者備矣。卿大夫、士之子不受，不敢以成尊，此逾於父。天子、諸侯之子不受，自卑遠於君。」按：朝廷大典「不能以私辭三賜」，「三」衍文，謂饋贈不用重貲，即《坊記》「凡爲子者饋獻不及車馬」，《論語》「朋友之饋雖車馬」。

「故州閭鄉黨稱其孝也」

至


 「交遊稱其信也」　此《論語》「人不間於其父母昆弟之言」傳，説詳《亢倉子》。○慈、弟、仁、信，所以合成其孝。○《孝經》不信非孝。

「所遊必有常」　《論語》作「有方」。

「聽於無聲」　不以耳聽。

「視於無形」　不以目視。

「幼子常視母誑」　以下《容經》説。

「户外有二屨」　席地而坐，當時風尚。傳記有之，經則否。

「男女不雜坐」

至


 「弗與爲友」　草昧之初，男女無别，則夫婦、父子無義無親；聖人撥亂反正，故先立男女之坊，所謂禮始於謹男女。引進外人亦同。

「齊戒以告鬼神」　婦至，必先入廟見祖，以合於鬼神，所謂先祖而後配。

「取妻不取同姓」　《春秋》説。

「禮曰」　引經。

「禮不下庶人，刑不上大夫」　庶人已下爲野人，禽獸則無禮矣。有禮然後爲人。有大夫程度者可免於刑戮，致刑措之化。庶人、大夫以德，不以位言。

「前有水則載青旌」

至


 「前有摯獸則載貔貅」　舉旗幟以代語言。

「行」　太乙下行法。

「前朱雀」　鶉鳥。

「而後玄武」　龜蛇。

「左青龍」　蒼龍七宿。

「而右白虎」「招摇在上」　北斗。

「急繕其怒」　「怒」當作「下」，聲之誤，上下四旁六宗也。

「進退有度」　前後。

「左右有局」　東西。

「各司其局」　統於中央。

「卒哭乃諱」

至


 「入門問諱」　禮以諱爲尊，海外以名爲貴，故無字謚，故可以城物用君名名之。

「外事以剛日」　兵、戰、盟。

「内事以柔日」　祭、 昏、葬。

「凡卜筮日」

至


 「日而行事則必踐之」　卜筮通於天學，海外無，中國用之，誠不能通，所謂無德用事。○卜筮爲天學，文明之至，通於鬼神，然後能盡其義，非尋常之巫史。○旬，即「天有十日」。

「故君子式黄髪」　鄭注：「發句言故，明此衆篇雜辭也。」按：故同「詁」。

「君命召，雖賤人，大夫、士必自御之」　鄭注：「御當爲訝。訝，迎也。君雖使賤人來，必自出迎之，尊君命也。」《春秋傳》曰：「跛者御跛者，眇者御眇者。」皆訝也，世人亂之。




曲禮下第二



「國君不名卿老、世婦」　老，天子之守。世婦，卿妻。

「大夫不名世臣、姪娣」　一娶三女。

「君使士射，不能，則辭以疾，言曰：某有負薪之憂」　古之弓矢，今之鎗礮，當就經文譒譯之，以便實行。

「君子行禮，不求變俗。祭祀之禮，居喪之服，哭泣之位，皆如其國之故」　《王制》説。

「龜策、几杖、席蓋、重素、袗絺綌」　《玉藻》同。

「不入公門」　非公事。

「大夫、士去國逾竟，爲壇位，鄉國而哭，素衣、素裳、素冠」　《詩》之素冠、素衣、素韠同此。素則全素，爲統色，故知雜色爲互文相起。

「君天下曰天子」　天下非一國，天子尊於王。

「復曰：天子復矣」　復，招魂由所生。天子，九天之子。

「告喪曰：天子登假」　即帝。

「措之廟，立之主曰帝」　皇皇后帝。

「生名之，死亦名之」　鄭注：「生名之曰小子王，死亦曰小子王也。晉有小子侯，是僭取於天子號也。」按：三年以内不稱王，其生也名之，死亦同。經乃典籍之文。

「天子有后，有夫人，有世婦，有嬪，有妻，有妾」　當爲「天子有后，諸侯有夫人，卿有嬪，大夫有世婦，元士有妻，下士二百三十四有妾」。鄭注：「妻，八十一御妻。《周禮》謂之女御，以其御序於王之燕寢。妾，賤者。」按：天子一娶十二女，董子詳矣。此言各等外命婦，鄭誤以百二十女爲妃嬪。

「天子建天官」　通上下，包地言。

「先六大，曰太宰、大宗、大史、大祝、大士、大卜，典司六典」　六大亦分上下四旁。太宰上，大宗東，大史南，大祝西，大士

當爲巫。


 北，大卜下。○鄭注：「此蓋殷制也。周則大宰爲天官，大宗曰宗伯，宗伯爲春官，大史以下屬焉。大士，以神仕者。」按：此天學皇帝制度，非殷。

「天子之五官」　人學，民師民名。

「曰司徒、司馬、司空、司士、司寇」　春、秋、冬、中、秋。

「典司五衆」　帝學，主五方。

「天子之六府，曰司土、司木、司水、司草、司器、司貨，典司六極職」　六府，《左傳》作水、火、金、木、土、穀。

「天子同姓，謂之伯父」　晉。

「異姓謂之伯舅」　齊。

「於外曰公」　會盟經當稱公，鄭注：「外，自其私土之外，天子畿内。」非。

「九州之長」　方伯。　八伯當云八州九牧，兼内言之。

「於外曰侯」　會盟。

「其在東夷、北狄、西戎、南蠻，雖大曰子」　鄭注：「謂九州之外長也。天子亦選其諸侯之賢者以爲之子，子猶牧也。入天子之國曰子，天子亦謂之子，雖有侯伯之地，本爵亦無過子，是以同名曰子。」按：《春秋》吴、楚稱子，大也；莒、滕稱子，小也。皆夷之稱子。鄭説非。

「於内自稱曰不穀」　穀當作「轂」。《老子》河上公本作「轂」，云孤寡不轂，言不輻輳。

「庶方小侯」　卒正。

「入天子之國曰某人，於外曰子」　滕子、杞子。

「自稱曰孤」　鄭注：「謂戎狄子男君也。男者於外亦曰男，舉尊言之。」按：《老子》「孤」、「寡」、「不轂」。《左傳》「列國有凶，稱孤」。

「天子當依而立」

至


 「諸侯西面曰朝」　此以禮節異名。《周禮》朝、宗、覲、遇，則禮節本同，因四方異其名。○鄭注：「覲禮今存，朝、宗、遇禮今亡。」按：但有覲禮，則朝已可省，若宗、遇更無論矣。若一名必立經一篇，則經雖千百不能盡。

「諸侯未及」　不期而會期地也。

「相見曰遇」　《傳》曰：「志相得也。」

「相見於郤地曰會」　入都則近朝，故於郤地。

「諸侯見天子，曰：臣某、侯某」　上某國名，下某侯名。

「其在凶服，曰：世子孤」　三年不稱君也。《周禮》，世子或稱公之適子，或曰公之孤，二者互文，非並稱。古文家誤以爲孤卿。

「諸侯使人使於諸侯」　使人爲上卿，當上作「使大夫問於諸侯」。

「使者」　介擯。

「自稱」　稱卿。

「曰寡君之老」　上卿。○寡君之老，皆擯者代稱之辭，自稱曰外臣，或曰使臣，或曰臣。

「諸侯曰夫人，大夫曰孺人」　據上曰世婦。

「士曰婦人」　據上士曰妻。

「庶人曰妻」　據上庶人曰妾。○《記》云：「天子有后、有夫人、有世婦、有嬪、有妻、有妾。」當據此補公、卿、大夫、元士、下士字。

「公侯有夫人、有世婦、有妻、有妾」　此「公侯有夫人」下亦當曰「大夫有世婦、上士有妻、下士有妾」　《春秋》於方伯、卿書大夫，由王臣推之二伯，公、方伯比卿，則方伯之卿正比天子大夫，故《記》曰卿佐君，世婦佐夫人。

「夫人自稱於天子曰老婦」　天子二伯稱老夫，《易》有老夫、老婦。

「自稱於諸侯曰寡小君」　使人所稱，非夫人自稱。　《春秋》葬書小君，於鄰國故稱寡。

「自稱於其君曰小童」　《論語》：「夫人自稱曰小童。」

「列國之大夫入天子之國曰某士，自稱曰陪臣某」　上某國名，下某臣名。

「於外曰子」　盟會。

「於其
 

注



 

鄰


 國曰寡君之老」　「其」當作「鄰」。「寡君」，對鄰國之辭，於鄰國自稱老夫，擯者曰「寡君之老」。

「使者自稱曰某」　上「諸侯使人於諸侯，使者自稱曰寡君之老」。

「天子不言出」　經例。

「諸侯不生名，君子不親惡」　生名爲死刑。數語專爲經例。君子不親惡人，如楚主盟會，必以蔡、陳親之，若宋、衛則必遠之。

「諸侯失地，名；滅同姓，名」　衛侯燬。

「君有疾，飲藥，臣先嘗之」　嘗謂知醫，非嘗其味。

「親有疾，飲藥，子先嘗之」　鄭注：「嘗，度其所堪。」按：許世子不嘗藥，《春秋》書「弑」。

「天子祭天地」

至


 「士祭其先」　諸侯無天地四方，大夫無山川。禮由孔子新定前，則上下名器不分，亦如今西人。禮以辨尊卑正名分爲主，故《論語》所譏，皆爲新制。

「凡祭，有其廢之」　草昧神權之祀。

「莫敢舉也」　不載祀典。

「有其舉之，莫敢廢也」　新定。

「天子以犠牛」

至


 「士以羊豕」　春秋禮。

「天子死曰崩」　以下經例。

「士曰不禄」　以下不見經，傳則詳矣。

「祭王父曰皇祖考」　《詩》「皇祖」。經傳爲帝王立法，故稱皇，非王以下所得妄擬。

「壽考曰卒」　經。

「短折曰不禄」　傳

「天子視不上於袷，不下於帶」

至


 「士視五步」　鄭注以爲視天子、國君、大夫、士。據文，當指天子、國君、大夫、士自視，非謂視者。公侯於天子，亦如卿於國君，尊者重嚴，卑者敏給。鄭注非是。

「凡視上於面則敖，下於帶則憂」　二句指天子説，詳《左傳》。

「在官言官，在府言府」　《周禮》官、府。

「凡摯，天子鬯」　六加至隆，進化之序。

「諸侯圭」　五加。

「卿羔」　四加。

「大夫雁」　三加。

「士雉」　再加。

「庶人之摯匹」　初用摯如此。

「納女於天子，曰備百姓」　鄭注：「姓之言生也。天子皇后以下百二十人，廣子姓也。」據十二女有異姓，鄭説非。

「於國君曰備酒漿」　九女同姓，媵異姓則否。




檀弓


此篇大抵爲微言派。孔子制禮垂法，弟子潤色，可謂詳矣。欲知聖作，所宜研究。







「伯子曰：仲子亦猶行古之道也」　古作經字讀。

「昔者文王舍伯邑考而立武王，微子舍其孫腯而立衍也」　「昔」指俟後之來者，《詩》：「自古在昔。」爲進退。○經説質家立弟，文家立子。

「子游問諸孔子，孔子曰：否，立孫」　以聖言爲斷。《論語》曰「畏聖人之言」，此篇屢詳此例。

「事親有隱而無犯」　親親，質。

「事君有犯而無隱」　尊尊，文。

「事師無犯無隱」　文質兼。

「季武子成寢，杜氏之葬在西階之下」　人鬼雜處。

「請合葬焉，許之。入宫而不敢哭」　設事以明禮，不必實有之。

「武子曰：合葬非古也，自周公以來，未之有改也。吾許其大而不許其細，何居？命之哭」　合葬不比别等典禮，當周公時，或已有之，然此乃事迹，非經典，西漢以上説周公皆實行，不立言。

「門人問諸子思曰：昔者子之先君子喪出母乎？曰：然」　出猶生，謂妾。曰「然」者，經有之。就經言，非實事，即鄭説亦非三世矣。

「子思曰：昔者吾先君子」　此推論孔子，非謂禮有出入。

「無所失道」　至聖。

「道隆則從而隆」　用王後禮，以爲殷後，即素王説。

「道污則從而污」　匹夫在庶，爲魯孔某。

「爲伋也妻者，是爲白也母」　妻。

「不爲伋也妻者，是不爲白也母」　妾。

「故孔氏之不喪出母
 

注



 ，自子思始也」　不以妾爲妻。

「使者曰：醢之矣」　醢，食人肉。烹醢同。

「孔子少孤，不知其墓，殯於五父之衢」　不知其殯與墓。

「問於郰

 曼父之母」　問爲殯。

「有虞氏瓦棺，夏后氏堲周，殷人棺槨，周人牆、置翣」　本朝加隆。

「周人以殷人之棺槨葬長殤」　上推前代，以尊卑迭降。

「以夏后氏之堲周葬中殤、下殤，以有虞氏之瓦棺葬無服之殤」　此四代爲先野後文。此以四殤分等級，而以五等分等，如王、公、卿、大夫、士是也。本朝加隆，爲周爲王，其次周初爲公，殷爲卿，夏爲大夫，有虞爲士。天子、諸侯、卿、大夫、士乃進化程度，不以位言。

「夏后氏尚黑」　黑道。

「殷人尚白」　黄道之西。

「周人尚赤」　赤道。

「穆公之母卒，使人問於曾子曰：如之何」　禮由孔子初定，故事有疑難，輒問弟子。使周公定禮，則從先祖，故事則有司存。

「對曰：申也聞諸申之父曰」

至


 「自天子達」　孔子所傳。

「布幕，衛也；縿幕，魯也」　《論語》「魯、衛之政兄弟」，《春秋》内魯、衛，外陳、蔡。《商鞅傳》「比於魯、衛」，《檀弓》之「魯、衛」亦如經學魯、齊，近聖人居禮教布化之基。

「晉獻公將殺其世子申生」　《春秋》説。

「公子重耳謂之曰」

至


 「是以爲恭世子也」　事出世子，言由記者。

「魯人有朝祥而暮歌者」　孔子定制，魯人遂行之。

「夫子曰：由，爾責於人，終無已」　成人之善，漸進之。

「夫三年之喪，亦已久矣夫」　古無此制，時未能行。

「魯莊公及宋人戰於乘丘」　《春秋》説。

「士之有誄，自此始也」　士無誄，能死事則誄之，非常制。

「曾子寢疾，病」

至


 「反席未安而没」　孔門禮説。

「始死，充充如有窮」

至


 「祥而廓然」　《容經》喪紀説。

「邾婁復之以矢，蓋自戰於升陘始也」　《公羊》經作「邾婁」，《檀弓》同，然則亦爲齊學矣。

「魯婦人之髽而弔也，自敗於臺駘始也」　此《公羊》所謂「託始」，欲定此禮，託之古人。

「南宫縚之妻之姑喪」

至


 「長尺而總八寸」　喪容。

「孟獻子禫，縣而不樂」

至


 「夫子曰：獻子加於人一等矣」　成人之美，以爲禮制。

「孔子曰：先王制禮」　經依託先王。

「子路聞之，遂除之」　「由也進，故退之」。

「大公封於營丘」

至


 「狐死正丘首，仁也」　專取歸本之義，禮、樂同義，非如《樂記》禮、樂相反。

「伯魚之母死，期而猶哭」　父在，爲母期。

「夫子聞之曰：誰與，哭者」

至


 「伯魚聞之，遂除之」　因此而定父在爲母期之禮，非有此禮文，伯魚不用。

「舜葬於蒼梧之野，蓋三妃未之從也」　天子一娶十二女，此舉三，亦謂指之數不過三。舜孤，葬無附，故云爾。一説三爲后字脱文，如《曲禮》「三賜不及車馬」之「三」。鄭注非是。

「季武子曰：周公蓋附」。申上合葬非古也。

「曾子謂子思曰：伋，吾執親之喪也，水漿不入於口者七日」　以身立法，非古所有。

「子思曰：先王之制禮也」

至


 「杖而後能起」　經託先王。○以弟子改師之説。孔子但有大綱，其餘皆由弟子潤色。曾子行可爲法，子思亦言可爲經。

「伯高之喪，孔氏之使者未至，冉子攝，束帛乘馬而將之

 」　弟子潤色。

「孔子曰：異哉！徒使我不誠於伯高」　折中至聖。

「孔子曰：吾惡乎哭諸」　定哭也。

「兄弟，吾哭諸廟」

至


 「所知，吾哭諸野」　以身立制。

「夫由賜也見我」

至


 「知伯高而來者，勿拜也」　非古所有，由聖言而定。

「子夏喪其子，而喪其明」　史叙左丘喪明。

「曾子弔之曰：吾聞之也」　孔子所傳。

「高子皋之

 執親之喪也」

至


 「君子以爲難」　弟子實行孔禮。

「孔子之衛，遇舊館人之喪，入而哭之哀」　别有感觸。

「孔子在衛」

至


 「足以爲法矣」　取人立法。

「孔子與門人立，拱而尚右」　變常。

「二三子亦皆尚右」　以聖爲法，無古可循。

「孔子曰：二三子之嗜學也，我則有姊之喪故也」　前本尚左。

「夏后氏殯於東階之上，則猶在阼也」　主。

「殷人殯於兩楹之間，則與賓主夾之也」　孔子有此説，《公羊》説魯昭公亦云正棺兩楹之階。

「周人殯於西階之上，則猶賓也」　三統説。

「而丘也殷人也」　故宋，素統。○王後惟宋公得言之，孔子生魯在庶，爲魯臣，何得以殷自命？即素王説。

「夫明王不興」　明王即後聖，時未至。

「而天下其孰能宗予」　《公羊》「樂堯舜之知君子」，《論語》「如有用我者」，與「宗予」同，皆謂後王取法經制，非用其身立德立功也。

「蓋寢疾七日而没」　《莊子》「七日混沌死」。天子七日。

「孔子之喪，門人疑所

 服」　經無喪師之禮，而情不可已。

「子貢曰：昔者夫子之喪顔淵」

至


 「若喪父而無服」　《公羊》「獲麟」傳言顔淵、子路之死與此同。二子，孔門之二公。

「設披，周也；設崇，殷也；綢練、設旐，夏也」　殯專用殷，此兼用三代。○參用三代，如顔子問邦，與《明堂位》魯用四代同。

「子張之喪，公明儀爲志焉」　「志」即微言之義。

「褚幕丹質，蟻結於四隅，殷士也」　「殷士」即素臣之説。孔子素王，曰殷人；弟子素臣，曰殷士。

「子夏問於孔子曰：居父母之仇如之何」

至


 「主人能，則執兵而陪其後」

 。　孔門定復仇詳其等差。

「孔子之喪，二三子皆絰而出」　出，當作「居」。

「群居則絰，出則否」　絰爲在墓廬。《孟子》：孔子之喪，門人廬墓群居，與子貢之獨居對。「出則否」，心喪無服。

「子路曰：吾聞諸夫子」

至


 「不若禮不足而敬有餘也」　如墨家從質。

「曾子襲裘而弔，子游裼裘而弔」　各以意起，初無成法。

「曾子指子游而示人曰」

至


 「夫夫是也」　孔子經初有大綱，其潤色節目皆由諸子所定，故歷記弟子之同異。

「子夏既除喪而見」

至


 「先王制禮，不敢不至焉」　《論語》：「師也過，商也不及。」

「將軍文子之喪，既除喪，而後越人來弔」　越人不必知弔，亦如經書秦人襚。

「幼名冠字」

至


 「周道也」　從周之説。三代例，以夏、殷爲進化符號，而以周爲極隆。周人如此，則夏、殷未必然，經則皆從周。

「絰

 也者，實也」

至


 「殷道也」　儒主周，墨主夏，殷在其中。經説雖主周，其用夏。蠻夷之法則自夏始，遲之又久，而後殷法可行，如今引進外人是也。

「學者行之」　未能周則從殷。《論語》：「今汝安，則爲之。」

「子碩曰：請粥庶弟之母」　此亦當日野蠻之跡。

「弁人有其母死而孺子泣者」　禮緣人情而作。此發明禮制之原。

「孔子曰：哀則哀矣」

至


 「故哭踊有節」　制禮以中，高遠不用。如八行星，經只言五，以其二不可常見。

「叔孫武叔之母死」

至


 「子游曰：知禮」　毁孔子者亦爲知禮耶？因事訂禮，託爲此耳。

「故騷騷爾則野，鼎鼎爾則小人，君子蓋猶猶爾」　野人近於禽獸，小人則衆庶，君子乃進化之歸。

「一日二日而可爲也者，君子弗爲也」　豫凶事，非禮。

「喪服，兄弟之子猶子也，蓋引而進之也」　「喪服」之名，指《禮經》。

「食於有喪者之側，未嘗飽也」　《論語》同。

「孔子曰：之死而致死之」　如科學無鬼。

「不仁」　背親。

「而不可爲也」　同海外，無家祭。

「之死而致生之」　如宗教靈魂。

「不知」　如生。

「而不可爲也」　人鬼混亂。

「其曰明器」　間乎生死之間。

「有子問於曾子曰：問喪於夫子乎」　以聖言爲定。

「曰：聞之矣」　以聖言爲經。

「喪欲速貧，死欲速朽」　非一時所聞，合言之。

「有子曰：是非君子之言也」　能定真僞。

「曾子曰：參也與子游聞之」　引習禮者爲證。

「有子曰：然，然則夫子有爲言之也」　因事而發，非常理。

「子游曰：甚哉，有子之言似夫子也」　《論語》常稱有子、曾子。

「死之欲速朽，爲桓司馬言之也」　救偏，非正言。

「曾子以子游之言告於有子」　證「有爲」。

「夫子制於中都，四寸之棺，五寸之槨」　特不如三年石槨。

「蓋先之以子夏，又申之以冉有」　特不載寶。

「繆公召縣子而問焉」　託之縣子，亦弟子。

「縣子曰：古之大夫，束脩之問不出竟」　《穀梁》文。

誤作「肉」。




「今之大夫，交政於中國」　往來交綏。

「仲憲言於曾子曰」

至


 「胡爲而死其親乎」　三統説。

「子游曰：其大功乎？」　　《禮經》未詳，疑詞。

「狄儀有同母異父之昆弟死，問於子夏」　其事至常，如周公制禮，則其事多矣，何待問於孔門。

「子夏曰：我未之前聞也」　未聞於孔子，謂喪服中無明文耳。

「魯人則爲之齊衰」　游、夏各異，與儒分爲八同。

「今之齊衰，狄儀之問也」　因問而子夏定之，後遂爲法。

「柳若謂子思曰：子聖人之後也」　制作家，匹夫百世師，史稱至聖。

「四方於子乎觀禮」　取法式。

「小斂之奠」

至


 「魯禮之末失也」　兩賢持議不同，本篇多矣，此皆潤澤，輔經之所不足。

「子蒲卒，哭者呼滅。子皋曰：若是野哉」　野，如戎狄。

「夫子曰：始死，羔裘玄冠者」

至


 「夫子不以弔」　《論語》有記事實，有言經説。如三裘絺綌必表乃經説，非事實。

「宋襄公葬其夫人」

至


 「而又實之」　與《左傳》同。

「孟獻子之喪」

至


 「是再告也」　非古，但非讀賵。○孟獻子卒，不與孔、曾同時，記者豈不知之？記者因事説禮，特異其時以見意，如《莊子》盜蹠見孔子。載記如此，多入此例，意不在考據，故不拘時代。

「我死，則擇不食之地而葬我焉」　此近墨學。

「子夏問諸夫子曰」

至


 「居處言語飲食衎爾」　問當作「聞」。

「孔子之喪，有自燕來觀者」　聖新定禮，故遠來觀。

「子夏曰：聖人之葬人與」　微言出自孔子，仲尼卒而微言絶。

「人之葬聖人也」　則與常人無異。

「昔者夫子言之也」　以聖言爲定。

「吾見封之若堂者矣」

至


 「見若斧者矣」　見與聞同，以墓可久也。○四見入三統例，分配四代可也。

「練，練衣黄裏」　《詩》：「緑衣黄裏。」

「鹿裘衡長袪」　鹿裘，《詩》死鹿、死麕爲麑裘。鹿皮粗，凶服用之，所以爲素衣麑裘。孔子麑裘止謗，亦故宋説。

「魯哀公誄孔丘曰」

至


 「嗚呼哀哉，尼父」　與《左傳》小異，無子貢一節。




檀弓下第四



「季武子將寢疾」　有此禮節，特寓此言以發明之。

「斯道也，將亡矣」　據衰而作，素統爲喪亡。

「及其喪也，曾點倚其門而歌」　非公，惟家臣主之，雖有不相、不巷歌， 然此别一義。

「婦人不越疆而弔人」　《春秋》説。

「子張死」

至


 「我

 弔也與哉」　哭與弔異。

「有若之喪，悼公弔焉，子游擯，由左」　因事定擯之左右。

「齊穀王姬之喪，魯莊公爲之大功

 」　因服乃書。

「或曰」　以此爲正。

「由魯嫁」　天子使魯主婚，如爲吾之女然。

「故爲之服姊妹之服」　《公》、《穀》同。

「或曰：外祖母也」　鄭注：「當爲舅之妻，非外祖母也。外祖母又小功也。」按，外祖母則襄公之母，經但云王姬喪，不必新嫁於襄者，謂其母亦可。

「故爲之服」　後一説，小功亦書。

「喪亦不可久也」　喪謂出亡。

「孺子其圖之」　孺子，後嗣之稱，《中候》十八篇中多此例。

「舅犯曰」　《大學》引舅犯本此，不必《尚書》經文，傳記中語亦引之，如《楚書》、孟獻子，皆記傳中語多也。

「公子重耳對客曰：君惠弔亡臣重耳」　孤、卿一也，世子稱孤。

「起而不私，則遠利也」　以上一節如《國語》一則，此亦寓言，孔子前無之。

「帷殯，非古也」　所以别男女。

「自敬姜之哭穆伯始也」　因事定禮，如《公羊傳》之託始。

「豈知神之所饗」　未能通神。

「塗車芻靈」　靈，當作「神」。

「子思曰：古之君子」

至


 「不亦善乎」　貴民説同。

「又何反服之禮之有」　與《孟子》大同小異。

「吾三臣者之不能居公室也，四方莫不聞矣」　如《左傳》華耦語。

「勉而爲瘠」

至


 「我則食食」　此由情生文，禮必以實之義，三家不必知此禮，亦不必有是言。

「衛司徒敬子死，子夏弔焉」

至


 「子游出，絰反哭」　「文學子游、子夏」。列二賢異同，以見禮爲孔氏所創。

「子夏曰：聞之也與」　古無定法。

「曰：聞諸夫子」　以聖言爲歸。

「曾子曰」

至


 「有若曰」　《論語》二子稱子。

「晏子一孤裘三十年」

至


 「晏子焉知禮」　凡儀制，皆孔子新定。晏子亦如今西人，儀文簡略，上下相同。

「曾子曰：國無道」

至


 「國儉，則示之以禮」　以後墨家祖晏子，蓋本此義。

「國昭子之母死，問於子張」　禮出孔門。

「子張曰：司徒敬子之喪，夫子相」　行爲法。

「男子西鄉，婦人東鄉」　禮出孔子。

「穆伯之喪，敬姜晝哭」

至


 「孔子曰：知禮矣」　與禮意同則取之。

「文伯之喪，敬姜據其床而不哭」　託之時人，如《左氏》。

「季康子之母死，陳褻衣」　寓事。

「敬姜曰」　寓言。

「婦人不飾」

至


 「命徹之」　新禮。

「有子謂子游曰：予壹不知夫喪之踊也」　孔子所訂。

「予欲去之久矣」　如子貢之去餼羊。○周公所定禮已通行數百年，有子何以能去之？

「情在於斯，其是也夫」　因有所觸，乃知禮之意。

「有直情而徑行者，戎狄之道也」　但求便利，如今海外。

「未有見其饗之者也」　視之弗見，未能如在。

「自上世以來，未之有舍也」　託古。

「爲使人勿倍也」　背死者。

「故子之所刺於禮者」　踊。○子指有子。

「亦非禮之訾也」　如其訾也，可去。

「陳太宰嚭使於師，夫差謂行人儀曰」　當作「陳行人使於師，夫差謂太宰嚭曰」。

「不獲二毛」　與宋襄同。

「子張問曰：《書》云」　孔經非古所有，故據經質問，與宰我短喪同意。

「高宗三年不言」　《春秋》説三年乃稱王，文出《書·無逸》。

「言乃讙，有諸」　以天子、諸侯世及，宜有異同。○三年之喪，達乎天子。禮方定，臣下以喪去官，而天子、諸侯不然，是兩歧也。故經定此制以齊之。

「仲尼曰：胡爲其不然也！古者」　《堯典》。

「天子崩，王世子聽於冢宰三年」　「百姓如喪考妣，三載四海遏密八音」，此爲經説，當時實未能行，故宰我欲短國喪爲期年。

「知悼子卒，未葬，平公飲酒」

至


 「謂之杜舉」　與《左傳》不同，知爲二本，别家所傳。

「公叔文子卒」

至


 「故謂夫子貞惠文子」　謚由新定，古無之，大同亦所不用，專在王伯。故春秋吴、莒不謚，始皇亦去謚。事在孔前，託之古也。

「石駘仲卒」

至


 「卜所以爲後者」　《左傳》説。

「曰沐浴佩玉」　改吉。

「則兆」　如祭通於神。曰者，時人之言。

「五人者皆沐浴佩玉」　古人重浴，吉凶同。

「石祁子曰：孰有執親之喪」

至


 「石祁子兆」　用凶禮，而得吉兆。

「陳子車死於衛，其妻與大夫謀以殉葬」　當時皆用殉。

「子亢曰：以殉葬，非禮也」　當時本用殉，孔子乃去之。

「雖然，則彼疾當養者，孰若妻與宰」　親近。

「不得已，則吾欲以二子者之爲之也」　妻宰。

「子路曰：傷哉貧也」　爲天下後世貧者請命，不必自傷。

「衛獻公出奔」　《春秋》説。

「柳莊曰：如皆守社稷，則孰執羈靮而從」　不有從者，誰捍牧圉。

「如皆從，則孰守社稷」　不有居者，誰守社稷。

「衛有太史曰柳莊」

至


 「雖當祭必告」　用《春秋》説去樂卒事。

「聞之死，請往」　不卒事。

「與之邑裘氏」

至


 「世世萬子孫，勿變也」　此世禄，非世卿。

「陳乾昔寢疾」

至


 「使吾二婢子夾我」　使周公有禮，時人何以用殉？

「陳乾昔死」

至


 「弗果殺」　因事明禮。孔子禁之，故記者託之陳乾昔。

「季康子之母死」

至


 「弗果從」　外人葬多用機，經傳屏之，託爲此説。

「魯人欲勿殤童汪錡」

至


 「不亦可乎」　《九歌·國殤》。

「子路去魯，謂顔淵曰」　言志。二賢，文武二公。

「去國則哭於墓而後行」　子路衛人，不言去魯，當爲顔子。

「謂子路曰：何以處我」

至


 「過祀則下」　後世推顔抑仲，古則並重。孔子之二相。

「孔子曰：殺人之中，又有禮焉」　定戰陳禮。

「諸侯伐秦」

至


 「使之襲」　《春秋》説。

「諸侯伐秦」

至


 「不將公事。遂入」　三事皆見《左傳》。

「悼公之母，哀公爲之齊衰」　託以明禮。

「魯人以妻我」　以妾爲夫人。

「苛政猛於虎也」　柳《捕蛇》主此。

「有虞氏未施信於民」

至


 「宗廟之中未施信於民而民敬」　不言而信，無爲而成，爲皇帝。

「殷人作誓而民始
 

注



 畔，周人作會
 

注



 而民始疑」　王伯學。

「孔子曰：延陵季子，吴之習於禮者也」　吴王猶不知冠，季札何遂知？此《左》、《國》託時賢之法。

「往而觀其葬焉」　古無舊法，故往觀其異同。

「其坎深不至於泉」

至


 「其高可隱也」　節目皆與質家禮合。

「骨肉歸復於土，命也」　體魄。

「若魂氣，則無不之也」　鬼神學。

「子思之母死於衛」

至


 「遂哭於他室」　今人以母嫁爲恥，禮意則不然，故《春秋》不諱來歸。《禮》「留車」，《記》：未廟見，反葬，夫婦之道猶未苦。

「邾婁定公之時，有弑其父者」　邾婁之臣民，此《春秋》討賊之説。

「有司以告」

至


 「寡人嘗學斷斯獄矣」　以《春秋》折獄。

「臣弑君」　如桓弑隱。

「凡在官者」　不討賊。

「殺無赦」　桓無大夫。

「子殺父，凡在宫者，殺無赦」　皆與弑，如趙盾書弑。

「殺其人，壞其室，洿其宫而瀦焉」　《王莽傳》行之。

「晉獻文子成室」

至


 「君子謂之善頌善禱」　如《左》、《國》一則，或以《左》「君子曰」爲劉歆所加，不知《記》與《國語》皆同。

「仲尼之畜狗死，使子貢埋之，曰：吾聞之也」　託古。

「曾子與子貢入於
 

注



 其廄而修容焉」　從進化草昧言之，禮以飾爲主。

「君子言之曰：盡飾之道，斯其行者遠矣」　《列》、《莊》所以有飾驚之譏，則大同之説也。

「孔子之故人曰原壤」　故人，非弟子從學。

「其母死，夫子助之沐槨」

至


 「夫子爲弗聞也者而過之」　母死而歌，草昧有之，大同亦有之。《列》、《莊》齊生死，則歌矣。子曰：「彼游方之外者也。」

「從者曰：子未可以已乎」　謂方外之士絶之。

「夫子曰：丘聞之：親者，毋失其爲親也」　言禮者禮。○親讀作新，温故知新。

「故者，毋失其爲故也」　禮從俗，未能用其故俗。○《論語》：「道不同，不相爲謀。」

「叔仲皮死，其妻魯人也，衣衰而繆絰」　喪服學深入女子。

「成人有其兄死而不爲衰者」　當時不行。

「聞子皋將爲成宰，遂爲衰」　用新法。

「蠶則績而蟹有匡」　匡，當作「筐」。

「孔子曰：衛人之祔也離之，魯人之祔也合之，善夫」　魯、衛並論。




王制第五



「公、侯、伯、子、男，凡五等」　《尚書》五長。

「諸侯之上大夫卿」　諸侯，今五品以上，此指一品言。經書大夫，比天子卿。

「下大夫」　第二，九。

「上士」　三，二十七。

「中士」　四，八十一。

「下士」　五，二百四十三。

「凡五等」　以公立説，以下由此遞降。凡有等級之分等，經皆舉一以示例。如卒正以比天子大夫，上卿爲元士，連帥比元士，屬長比下士，其大夫可推。

「制農田百畝」

至


 「下農夫食五人」　以五等分上、中、下。九、

上。


 八、

間次。


 七、

中。


 六、

間次。


 五。

下。




「庶人在官者，其禄以是爲差也」　有表。

「諸侯」　下公侯同。

「之下士視上農夫，禄足以代其耕也」　《孟子》從多及少，《記》從少及多。

「中士」　十八。

「倍下士」　九人。

「上士倍中士」　三十六。

「下大夫倍上士」　七十二。下卿倍下大夫。

「卿四大夫禄」　二百八十八，此爲上卿。

「君十卿禄」　《孟子》同。

「次國之卿三大夫禄，君十卿禄」　一句已足。

「小國之卿倍大夫禄」　上四三之大夫，此次，故有倍三四之異。

「君十卿禄」　《孟子》大國、次國二節當如《記》祇有卿、

四三。


 大夫句。小國卿倍大夫，下至庶人代耕，惟小國爲然，推之大、次皆不通。二節大夫倍上士以下，皆後人據小國節推補之文，據《記》可見。

「次國之上卿」　就一等中横分三品。

「位當大國之中」　二百一十六。

「中當其下」　一百四十四。

「下當其上大夫。小國之上卿位當大國之下卿」　一百四十四。

「中當其上大夫」　次國、大國則下卿與上大夫同。

「下當其下大夫」

「其有中士下士者，數」　官數同，此謂禄耳。

「各居其上之三分」　中

二百一十六。


 得上四分之三，

二百八十八。


 下

一百四十四。


 得中

二百一十六。


 三分之二，上四分之二，其等不同，故《記》舉其大略。

「凡四海之内九州」

至


 「州二百一十國」　二百一十國，平方千里之足數。若满封則名山大澤亦在其内；若提出名山大澤，則封不必足。

「天子之縣内」

至


 「凡九十三國」　百二十官，非下士二十七人不封。

「天子百里之内以共官，千里之内以爲御」　王千里，以五十里爲近郊。皇萬里，以五百里爲近郊。經、傳每以京師爲一日，《周禮》以王畿爲官府，此近郊統爲官地，不以封國。○九十三國及其餘皆在百里外，《周禮》則在千里以外，故以一日比京師。

「千里之外設方伯」　三萬里，則萬里以外九畿則六千里，九服則三千里。

「五國以爲屬，屬有長」　男。

「十國以爲連，連有帥」　子。

「三十國以爲卒，卒有正」　伯。

「二百一十國以爲州，州有伯」　侯。

「八伯各以其屬」　每伯四州，八百諸侯。

「屬於天子之老二人，分天下以爲左右，曰二伯」　公。

「千里之内曰甸，千里之外曰采、曰流」　此三服，三千里，爲《春秋》説，以五百里爲一服，《關雎》左右「采」、「流」，與此同爲三服。《王制》五百里一服，《詩》則五千里一服，爲三服，爲萬五千里，每一服包《禹貢》之五服五千里。此小大不同之説也。今據此定《王制》三服，《禹貢》五服，《周禮》九服九千里，九畿萬八千里，《詩》大三服萬五千里。

「大國三卿，皆命於天子」　公。

「下大夫五人」　上三，下二十七，則大夫當爲九，無疑矣。言三者，《管子》三其國、

三卿。


 五其鄙，五分其鄙，以爲五屬大夫，此兼見國鄙制。

「次國」　侯。

「小國」　卒正。

「制三公一命卷，若有加，則賜也」　通言錫、命之分，賜爲九錫，一命當爲九命，三公九命。

「不過九命」　此命當讀作「錫」。

「次國之君，不過七命」

至


 「小國之卿與下大夫一命」　五長九錫，二伯、

九。


 方伯、

七。


 卒正、

五。


 連帥、

三。


 屬長。

一。


 五等九命，百里、

九。


 七十里、

七。


 五十、

五。


 三十、

三。


 二十。

一。


 高者九錫，卑者九命，合爲十八級，與今正從同。此爲舉一示例，當據此推之。○命兼錫言之，小爲九命，大者九錫。舉一以示例，餘由此推之。

「是故公家不畜刑人」　《春秋》不近刑人説，有罪之人屏於遠方，不與齒。

「諸侯之於天子也，比年一小聘，三年一大聘，五年一朝 」　《周禮》與《王制》宜疏數不同。鄭注以虞夏之制諸侯歲朝、周之制各以服數來朝者，非是。

「天子五年一巡守」

至


 「歸假於祖禰，用特」　大師司徒卿，市納司空卿，典禮司馬卿。○經傳有小大異同例，皇帝所行《王制》不具。《周禮》十二年一巡守，爲大同説。《王制》疆域爲五年一巡，此小大例。《穀梁》方伯歲三巡，國君歲徧，尊者愈疏，卑者愈數。

「天子賜諸侯樂」　賜，九錫。諸侯，當作「公侯」。

「諸侯賜弓矢然後征」　二伯專征。

「賜鈇鉞然後殺」　方伯專殺。

「賜圭瓚然後爲鬯」　圭瓚在九錫外。

「小學在公宫南之左，大學在郊」　小學當爲泰學，大學當爲四學。言左則有右。城内泰學二，教《易》與《春秋》，四郊則《詩》、《書》、《禮》、《樂》。

「禡於所征之地」　鄭注：「禡，師祭也，爲兵禱，其禮亦亡。」按：何必有專篇。

「春曰礿，夏曰禘，秋曰嘗，冬曰烝」　鄭注：「此蓋夏殷之祭名，周則改之，春曰祠，夏曰礿，以禘爲殷祭。」按：禘爲時祭名，與大同禘郊異。蓋皇制中禘四方，郊王，則有郊無禘，故以禘爲時祭名。

「古者公田藉而不税」　鄭注：「《孟子》曰夏后氏五十而貢，殷人七十而助， 周人百畝而徹，則所云古者，謂殷時。」按古謂經説，六經同主公田，不分時代，以經爲俟後。若如龍子説，則周無公田矣。

「司空執度度地」
 景。

「居民山川沮澤」　「惟鳩居之」之居。

「量地遠近」　《周禮》量人，《考工》匠人。

「凡居民材，必因天地寒暖燥濕」

至


 「北方曰譯」　此《周禮》五土説、十二風壤説。其曰「中國、戎夷，五方之民，皆有性也，不可推移」，乃《齊詩》六情説。《論語》：「性相近，習相遠。」經傳言性，謂五民性情不同，後人誤引諸身。

「養耆老以致孝」

至


 「簡不肖以絀惡」　古者議院即在學，下乞言，是也。

「命鄉簡不帥教者以告」　《管子》詳。

「耆老皆朝於庠」　學以老者主教，兼議國政。

「元日，習射上功」　射中。

「習鄉上齒」　同等以齒序，兼説鄉人飲酒。○射、鄉二字連文，鄉讀爲饗。

「大司徒帥國之俊士與執事焉」　選舉事定於學。

「不變，命國之右鄉簡不帥教者移之左，命國之左鄉簡不帥教者移之右，如初禮」　國指王城内，左右可包前後四學。經書宗旨相反，故於此學不宜，則於彼學相近，因材施教，故有互移之法，所謂人不宜則調之。○《管子》：國十五鄉。

「不變，移之郊，如初禮。不變，移之遂，如初禮」　《尚書》魯人三郊三遂，《周禮》六鄉六遂，王六軍，諸侯三軍之法也。國中爲一等，郊遂爲二等，皆學禮，否則出學。

「不變，屏之遠方，終身不齒」　此節爲流放事，原爲司寇所掌，學堂有選舉退黜之權。屏詳下。

「命鄉論秀士」　一等。○《管子》詳。

「升之司徒，曰
 

注



 選士」　二等。

「司徒論選士之秀者，升之學，曰俊士」　三等。

「升於司徒者」

至


 「曰造士」　鄭注：「造，成也。能習禮則爲成士。」按：此三等升法，所以造士，非别有造士一等。

「樂正崇四術，立四教」　術、

學名。


 教，

經本。


 四郊四經，後世四門學，「順先王《詩》、《書》、《禮》、《樂》以造士。春秋教以《禮》、《樂》，冬夏教以《詩》、《書》」。春東左學，秋西右學，冬北後學，夏南前學。《賈子》引《學禮》四方、四學、四時，亦如《周官》分方，非一年之中徧讀四經。《内則》有。

「王大子、王子」

至


 「國之俊、選皆造焉」　四門學在京師，爲大學，專詳治法，如今之法政。今分古合，特以經分耳。

「不變，王三日不舉」

至


 「終身不齒」　此指貴族親近者言，若俊、選，則退學而已。

「論定然後官之」

至


 「以士禮葬之」　官人法，詳《文王官人》。

「凡執技論力，適四方」

至


 「出鄉不與士齒」　執均讀作「藝」，技如工藝，實業學堂。射御，如今鎗駕。○《論語》「游於藝」，《保氏》六藝，爲人民普通學，若六經，則皆大學之事。

「析言破律，亂名改作，執左道以亂政，殺」　加重，罪在亂政疑衆，不亂政疑衆，但從本律。

「作淫聲、異服、奇技、奇器以疑衆，殺」　鄭注：「淫聲，鄭衛之屬也。異服，若聚鷸冠、瓊弁也。奇技、奇器，若公輸般請以機窆。」按：鄭注所指其常也，「疑衆」則有所指，如各教造作異物，聚衆反畔。

「行僞而堅」

至


 「順非而澤，以疑衆，殺」　大奸猾，顛倒國是，以亂民志，擾治安。

「假於鬼神、時日、卜筮以疑衆，殺」　鄭注：「今時持喪葬、築蓋、嫁取、卜數文書，使民倍禮違制。」按：此如黄巾、米賊作亂者。如注所指，罪不至是。

「有圭璧金璋，不粥於市」

至


 「禽獸魚鼈不中殺，不粥於市」　此如商律，不應與有妨害、傷敗風俗皆禁。

「凡養老」　舉老耆，爲學教員、謀議員。議院即寓學中，所謂養老，非如外國之養老院。

「有虞氏以燕禮，夏后氏以饗禮」　春饗孤子。

「殷人以食禮」　西食耆老。

「周人脩而兼用之」　順春秋之時。

「五十養於鄉」

至


 「達於諸侯」　議員以老爲主，以五、六、七分三等，專就齒一門言；别有材德，不拘年例。

「五十異粻」

至


 「膳飲從於遊可也」　分五等。

「絞紟衾冒，死而後制」　《左傳》：「豫凶事，非禮也。」《説苑》引《穀梁傳》説葬桓王云：「禮不豫凶事。」即此。

「五十杖於家」

至


 「則就其室，以珍從」　分五等問，如議院。

「有虞氏養國老於上庠，養庶老於下庠」　國老上議院，庶老下議院。

「夏后氏」　用夏青説以爲緇。

「養國老於東序」　上東。

「養庶老於西序」　下西。

「殷人養國老於右學，養庶老於左學」　上右抑左。

「周人養國老於東膠，養庶老於虞庠。虞庠在國之西郊」　與夏同。

「燕衣而養老」　燕當作「緇」。

「玄衣而養老」　玄當作「黄」。

「凡三王養老，皆引年」　引年當作「乞言」。《文王世子》「凡祭與養老乞言命語之禮」，是養老以乞言爲要。本文《内則》同。《内則》下又云「凡養老，五帝憲，三王有乞言」

至


 「皆有惇史」，即此文之説。作「乞言」，則知此文爲誤。

「君子耆老不徒行」　上議員。

「庶人耆老不徒食」　下議員。

「方三千里爲田八十萬億一萬億畝」　八十萬億之「萬億」二字衍。方千里九萬億畝，八十一萬合九九之數。

「古者以周尺八尺爲步」

至


 「當今百二十一里六十步四尺二寸二分」　《王制》以四海内爲三千里，就《春秋》經制立説，與《孟子》同。後儒據實地言，中國實不止三千里，故創爲此説以補救之。百里多二十一里，爲多五分之二，三千里爲方三千六百三四十里，放大里數以求合古書，亦如博改小車制人數，以合百里千乘之故智。

「八政：飲食、衣服、事爲、異别、度、量、數、制」　此八政，較《洪範傳》爲是，當以此條異之。




月令第六


此篇爲《尚書》大傳。以時出，即所謂《吕覽》；以紀首，即所謂雜家，非其自撰也。○《尚書》自「乃命羲和」至「庶績咸熙」爲「皇篇」，爲《月令》之經。○本《洪範》五紀例。「皇省維歲，四帝爲時，卿士維月，師尹維日，庶民維星」，爲陰陽五行家，《周書》、《管子》、《素問》、《靈樞》、《淮南》言曆法，皆入此地球中。以三十度六千里畫一區，外得十二區，區應一月，即《靈樞》之六氣。共爲十二正，而月朔則同。故每月朔以十二牧論，已必全頒十二月令。中八宫别有八正，以四十五六日爲一宫，以八節爲主。凡此如西曆，不拘朔望，皆爲月初。治天三家，曆六家，皆統於此。此孔子手定新法，既非堯時，亦非吕作。此一皇大法，包括靡遺。《吕覽》、雜家，即以此爲標統，在全球爲分方例。







「孟春之月」　夏正經説。

「日在營室，昏參中 ，旦尾中」　本爲《帝典》「皇篇」之傳，或以中星與堯時星同定爲歲差者非。

「其帝大皞」　天帝。

「其神勾芒」　天神。

「律中大簇」　建寅之月，北斗杓指寅，故爲大簇。

「其味酸」　春散，以酸收之。

「其臭羶」　羶從羊，亦西。

「其祀户」　春開門。

「東風解凍，蟄蟲始振，魚上冰，獺祭魚，鴻雁來」　每月六候，應七十二候、七十二君。《詩》以氣候分方起例。

「天子居青陽左个」　經曰「暘谷」。

「乘鸞路，駕蒼龍」　蒼、青、緇一色，鸞亦青色。

「食麥與羊」　以西補東。

「是月也，以立春」　八正首。

「大史謁之天子曰」　大史，天官。

「盛德在木」　天以道受命。

「立春之日，天子親帥三公、九卿、諸侯、大夫以迎春於東郊」　經「迎賓」，鄭注以爲殷禮，非。

「命相」

至


 「下及兆民」　人以言受命。

「是月也，天子乃以元日祈穀於上帝」　自行。

「善相丘陵、阪險、原隰」　阪險，當《周禮》墳衍，此舉南、北、中。

「是月也」　每月政事，吕氏依以立篇。

「命祀山林川澤」　此舉西、東，合上爲五土。

「毋變天之道，毋絶地之理，毋亂人之紀」　三才。

「孟春行夏令，則雨水不時」　巳。

「草木蚤落」　午。

「國時有恐」　未。

「行秋令，則其民大疫，猋風暴雨總至，藜莠蓬蒿並興」　申、酉、戌。

「行冬令，則水潦爲敗，雪霜大摯，首種不入」　亥、子、丑。逆天而行，謂之昊天不弔，喪亂弘多。

「仲春之月，日在奎」　日中。

「律中夾鍾」　建卯數魁爲酉。

「養幼少」　未來。

「存諸孤」　春饗孤子。

「后妃率九嬪御」　三夫人、九嬪、八十一御。

「先雷三日，奮木鐸以令兆民曰」　本鐸，天子之政。

「日夜
 

注



 分，則同度量、鈞衡石、角斗甬、正權概」　鈞當作「均」，四句文同。

「是月也，毋竭川澤」　東。

「毋焚山林」　西。

「天子乃鮮羔，開冰」　西。

「田鼠化爲鴽」

「戴勝降於桑」　鄭注：「言降者，若時始自天來，重之也。」

「孟夏之月，日在畢，昏翼中，旦婺女中」　此爲《尚書》傳，不分時代。

「其蟲羽」　言星球之人皆羽。

「其祀竈，祭先肺」　以上天。

「螻
 

注



 蟈鳴」

至


 「苦菜秀」　物候。

「天子居明堂左个」　曰明都。

「乘朱路」

至


 「服赤玉」　《論語》：紅紫不爲褻服。

「某日立夏，盛德在火」　以道受命。

「立夏之日」

至


 「無不欣悦」　《吕覽》每月所立之篇仿此爲之。

「命太尉贊桀俊，遂賢良，舉長大」　緯：舜爲大尉，即司馬。鄭注：「三王之官，有司馬，無大尉，秦官則有大尉。今俗人皆云周公作《月令》，未通於古。」按《月令》周公作，鄭亦駁之，足見俗人不足據。

「孟夏行秋令，則苦雨數來，五穀不滋」　《逸周書·周月解》有此。

「小暑至，螳螂生，鵙始鳴，反舌無聲」　鳥獸希革。

「是月也，命樂師脩鞀、鞞、鼓，均琴、瑟、管、簫」　以下四字句。○《吕覽》《仲夏》、《季夏》有《樂記》六篇。

「以
 

注



 共皇天上帝」

至


 「以爲民祈福」　天學。

「是月也，命婦官染采，黼黻文章，必以法故，無或差貸」　《周禮》四隅色。

「黑、黄、蒼、赤，莫不質良，毋敢詐僞」　四正色。

「孟秋之月，日在翼」

至


 「其日庚辛」　日謂内州，干以地勢言，申寅相冲。寅屬中國，南美爲申，凡斗柄所建爲正。

「其帝少皞，其神蓐收」　少皞西皇天帝，高辛西帝人帝，湯西王西伯，孔子因之，就天分大小帝，爲四宫神，則五緯天神，亦言父子。《左氏》天學，知鬼神宗教，如《山經》學是也。

「天子乃難，以達秋氣」　儺，亦爲天學。

「日夜分，則同度量，平權衡，正鈞石，角斗甬」　二月之「鈞」當作「均」。注因此「鈞」於二月立解，大誤。

「其帝顓頊」　五帝天人之分，從顓頊始。故郯子五天帝，北方爲共工，共工伯而不王。謂兩極爲南海之帝、北海之帝，皆爲泰伯，惟素青黄乃爲王。○帝顓頊在下，以代共工。




曾子問第七


經由孔定，故曾子問，以備潤色。若周已有故事，則不勞唇舌矣。○共四十五條，中子游一條，末



 


附子夏二條。







「孔子曰：卿、大夫、士」　民事五官。

「從攝主，北面，於西階南」　攝主即冢宰。

「大祝裨冕，執束帛，升自西階」　大祝，天官。

「大宰、大宗、大祝皆裨冕」　天官三。

「大宰命祝、史以名徧告於五祀、山川」　以上如《禮經》一篇「孔子曰」。

「諸侯適天子，必告於祖，奠於禰」

至


 「聽朝而入」　此問有答無問。○五官即《曲禮》文。牲幣，鄭注「牲當爲制字之誤」，是也。

「除喪不改冠乎」　此上當有「曾子曰」。

「如壻親迎，女未至，而有齊衰、大功之喪，則如之何」　此上當有「曾子曰」。

「三月而廟見」　初至已在廟，此别一禮，定去留耳。

「孔子曰：嫁女之家，三夜不息燭」

至


 「成婦之義也」　此條有答無問。

「曾子問曰：喪有二孤，廟有二主，禮與」　此推驗後世而問，非當時有此事。

「昔者衛靈公適魯， 遭季桓子之喪」　衛君至魯，經不書，《左傳》亦無之。○齊桓、季康子，皆屬依託。禮經既未立，何有主、孤？

「吾聞諸老聃曰」　託諸老聃，爲大義派。

所謂耆老，後人乃實指李耳。




「子游問曰：喪慈母，如母禮與」

至


 「自魯昭公始也」　中雜子游一條，末附子夏二條。

「曾子問曰：諸侯旅見天子」

至


 「不以方色與兵」　後人據此條，以爲古曆法未精，不能測日食，此大不然。四事皆爲災傷，惟日食則無損害。以日食比之，大廟火，君后崩，藉此以明天人之分，非不能推測。

「曾子問曰：諸侯相見」

至


 「雨霑服失容，則廢」　六事，其五皆人，惟日食爲天變。自西人言之，則天變毫無所取，豈能與崩、火相比？必言此，而後敬天之學顯，非不知測量。

「曾子問曰：當祭而日食，大廟火」

至


 「未殺則廢」　日食異，大廟火災，以至重之災與無害之異比，所以明敬天之旨。

「賤不誄貴，幼不誄長」

至


 「諸侯相誄，非禮也」　誄一條，問、答俱不見名氏。

「請問其祭如之何」　此上當有「曾子曰」。

「曾子問曰：殤不祔祭，何謂陰厭陽厭」　「問」字衍。




文王世子第八



「文王謂武王曰：女何夢矣」　夢爲神游，《詩》學。文王東半球，武王西半球，不必爲父子，由文王生武王，如五帝運以金代木，以素代蒼。

「武王對曰：夢帝與我九齡」　此齡當作「鈴」。

「文王曰：女以爲何也？武王曰：西方有九國焉，君王其終撫諸」　西方，不在此世界。西伯，西皇，西方聖人。

「文王曰：非也，古者謂年齡，齒亦齡也」　「皇省惟歲」，一年一世界。

「我百，爾九十，吾與爾三焉」　百以十起算，九十以九起算。三萬里满計爲百，方三千里者九百，爲儒者九州，百二萬七千里，以九起算，爲八十一方三千里之九州。

「文王九十七乃終，武王九十三而終」　東方陸地多於西。

「春夏學干戈，秋冬學羽籥」　四時亦作四方解，兵器分方有舊説。此以文、武分四方。

《中候》末五篇，《費誓》、《吕刑》爲春夏，兵刑；《秦誓 》、《文侯之命》爲西北，學校選舉。




「春誦，夏弦，大師詔之，瞽宗」

至


 「書在上庠」　以詩、書、禮、樂分四學。春誦，夏弦 ，誦詩弦樂，當作「春弦，夏誦」，方與下文對。所云「瞽宗」、「上庠」，明教不在一地，當以四郊、四門解之。

「凡祭與養老乞言、合語之禮」　議院。《王制》、《内則》「乞言」誤作「引年」。

「大樂正學舞干戚，語《説命》」　《説命》爲樂正所掌，説與兑同。《記》屢引《兑命》，皆爲學而言，知即此《説命》，與傅説無干
 

注



 。

《説命》當爲《秦誓》别名。




「凡語於郊者，必取賢斂才
 

注



 焉」

至


 「曲藝皆誓之」　《秦誓》即《兑命》，專爲養才舉賢之書。誓之名亦如此，非戰陣乃名誓。

「立太傅、少傅以養之，欲其知父子君臣之道也」　孤即世子之稱。古文家以三少爲三孤，三大爲三公，最不通。

「大傅審父子、君臣之道以示之」

至


 「而歸諸道者也」　經制惟世子有師保，天子則否。古文家説，則天子三公、三孤乃常置之師保，不職事，則誤中之誤。

「《記》曰：虞、夏、商、周有師、保，有疑、丞」　四代所同，並無沿革。經不全見，以此推之。

「其刑罪，則纖剸，亦告於甸人」　鄭注：「纖讀爲殲，刺也；剸，割也。宫、割、臏、墨、劓、刖，皆以刀鋸刺割人體也。」按解作肉刑，非。或曰：此進化之次第，質野亦用之。

「公族無宫刑」　經無肉刑。肉刑，有苗之刑也。當時實有宫刑，故先師假以立説，經制則全無之。亦如席地而坐，皆爲時事例。

「獄成，有司讞於公。其死罪，則曰某之罪在大辟。其刑罪，則曰某之罪在小辟」　辟既分大小，則大辟只得爲大罪，死刑故以大辟言之，非斬爲大辟定名。

「登餕、受爵以上嗣，尊祖之道也」　嗣在今則爲行輩。

「其族食，世降一等，親親之殺也」　族人聚以班輩，尊者爲主，如九級世降一等。

「説古者庶子之官治」

至


 「而衆鄉方矣」　庶子，《周禮》詳之。凡此，無小大之分、古今之異。

「哭於異姓之廟，爲忝祖遠之也」　不以同姓待之。

「適東序，釋奠於先老，遂設三老、五更、群老之席位焉」　鄭注：「三老、五更各一人也。名以三、五者，取象三辰、五星。群老無數，其禮亡。」按：三老、五更亦如三卿、五大夫，既有群老，則以三輔一，仍當三九二十七、八十一也。

「反養老幼於東序，終之以仁也」　老爲教者，幼爲學者。春饗孤子，秋食耆老，分言之，以見陰陽之義。此云養老幼，則合言之。養，當爲「饗」。

「《世子》之《記》曰」

至


 「然後亦復初」　此立世子法。前文王、武王爲寓言，注説不必再以文、武當之。




禮運第九



「孔子曰：嗚呼，哀哉！我觀周道，幽、厲傷之」　《周頌》。

「吾舍魯，何適矣」　《魯頌》。以周公爲天子。

「魯之郊、禘」　王後，如宋，故亦稱公。

「非禮也」　如以爲非禮，據《春秋》不王魯。

「周公其衰矣」　非天子，非王後。




禮器第十



「未有入室而不由户者」　《論語》。出，當作「入」。




内則第十二


記中所言多爲當時名物，時移地異，但得其意可也。故三統之説，皆爲記傳，經則不同。







「后王命冢宰」　后即帝，皇皇后帝。

「降德於衆兆民」　《詩》「衆爲魚矣」，不當加虫；「旐爲旟矣」，不當加方。

「凡養老，有虞氏以燕禮」

至


 「周人脩而兼用之」　亦非三統循環，略有先野後文意。

「八十拜君命，一坐再至，瞽亦如之」　老而失明，以八十論。

「六十歲制，七十時制，八十月制，九十日脩。惟絞、紟、衾、冒，死而後制」　六、七、八、九、歲、時、月、日，死而後制，爲禮不豫凶事。《左傳》文指此。

「九十者，天子欲有問焉，則就其室」　議院制。

「凡三王養老，皆引年」　引年當作「乞言」，下爲詳説。乞言即議院。

「有虞氏養國老於上庠」　君子上議院。

「養庶老於下庠」　下議院。

「夏后氏養國老於東序」　上東，如《緇衣》。

「養庶老於西序」　下如《羔裘》。

「殷人養國老於右學」　上西，素衣，如白帝。

「養庶老於左學」　麑裘。

「周人養國老於東膠，養庶老於虞庠。虞庠在國之西郊」　東當爲中爲南，西當爲北。

「夏后氏收而祭，燕衣而養老」　燕當作「青」。

「周人冕而祭，玄衣而養老」　玄當作「黄」。

「凡接子，擇日」，○「三月之末，擇日剪髪爲鬌」　兩言擇日。

「六年，教之數與方名」

至


 「博學不教，内而不出」　十年以前男女同，十年男出就外傅，女不出，則有姆。○二十以前學六藝。




玉藻第十三


此篇多《容經》傳説及禮家衣服飲食事。







「玄端而朝日於東門之外，聽朔於南門之外」　朝日春月，聽朔夏月。東門之外八里青陽，南門之外七里明堂。

「閏月則闔門左扉，立於其中」　閏爲十二正月之終，門謂北門也。立，《周禮》誤作居。鄭注：「閏月，非常月也。聽其朔於明堂門中，還處寢門終月。」按，《周禮》閏月王居門中，「居」古作「
 」。此記爲《周禮》傳説。《周禮》之居爲「立」字之誤。「終月」二字句，即《左傳》歸餘於終，非謂於門中居一月。鄭注誤讀。

「動則左史書之，言則右史書之」　鄭注：「其書《春秋》、《尚書》其存者。」按：經不可以史言。左史書言，如諭旨；右史書事，如實録、聖政。

「年不順成，則天子素服，乘素車，食無樂。諸侯玄端以祭」　衣冠色各以統爲主，互言之。統色之中，又各自分輕重，則由潤澤經中所略。

「子卯稷食菜羹」　《齊詩》説子貪狼，卯陰賊，故忌子卯而貴午酉。又辰未下方主哀，戌丑上
 

注



 方主樂。

午廉貞而公平，與東北對鍼。




「君子遠庖廚」　《孟子》引之。

「至於八月不雨，君不舉」　説詳《穀梁傳》説雩。

「登席不由前爲躐席，徒坐不盡席尺。讀書、食則齊，豆去席尺」　漢以上如今日本席地，無几案，然爲傳記，經則無之。

「始冠緇布冠」　緇衣則緇冠，於緇中分三等。

「自諸侯下達，冠而敝之可也」　《士冠禮》上達。

「玄冠朱組纓」　夏尚質
 

注



 ，羔裘玄冠不以弔。

「天子之冠也」　色同，以别物、分尊卑。

「緇布冠繢緌」　東方緇青。

「縞冠玄武，子姓之冠也」　《詩》素冠、素衣、素韠。

「縞冠素紕」　《詩》素韠。

「振絺綌不入公門，表裘不入公門」　不入公門，《論語》非公事。○《論語》「袗絺綌，必表而出之」，乃輿輻例，以熱寒二道立説，然則黄道爲公。

「韠，君朱，大夫素，士爵韋」　《詩》素韠，則衣冠同之。○統色以外，又以此分别。

「麛裘，青豻褎，絞衣以裼之；羔裘，豹飾，緇衣以裼之；狐裘，黄衣以裼之」　《論語》三衣爲絺綌，三裘爲
 ，爲輻輿例，非實指衣服，此用其説而小别。○絞，當作「縞」。

「古之君子必佩玉，右徵角，左宫羽」　宫當爲商。徵角木火，商羽金水，宫當在中。

「故君子在車，則聞鸞和之聲，行則鳴佩玉，是以非辟之心無自入也」　巾車之教。

「天子佩白玉而玄組綬」

至


 「士佩瓀玟而緼組綬」　就玉中分貴賤次第。記立是説，待後人實行之，潤色審定，總以難得者爲貴，記中名號，所不拘也。

「童子之節也，緇布衣」　東，孤子。「青青子衿」，「清人」亦當作「青」，青、緇同。

「凡食果實者後君子」　先取美者。

「凡行容惕惕」

至


 「盛氣顛實，揚休玉色」　《容經》正傳。○行容，《容經》行也。足容行經，目容視經，口容言經，色容色經，祭容即《容經》之祭。喪容，《容經》喪紀；戎容，《容經》軍旅。

「伯曰天子之力臣」　伯，二伯，力臣當爲「老」字之誤。

「諸侯之於天子，曰某土之守臣某」　方伯。

「其在邊邑，曰某屏之臣某」　《板》詩藩、垣、屏。

「小國之君曰孤」　《曲禮》：庶邦小侯曰孤。

「擯者亦曰孤」　擯者無稱孤之理，孤當爲寡君。

「世子自名，擯者曰寡君之適」　《周禮》：諸侯適子亦稱孤。

「士曰傳遽之臣」　《孟子》。

「大夫私事使，私人擯則稱名」　私事，如《春秋傳》曰臧孫之私行。私人與公士對文。鄭注：「私事使，謂以君命私行，非聘也。若魯成公時晉侯使韓穿來言汶陽之田，歸之於齊之類。」按：私事稱名，乃辭令應對。注引經典策文之文爲説，非也。

「公士擯則曰寡大夫」　大夫。○公士與私人對文。

「寡君之老」　卿如二伯。

「大夫有所往，必與公士爲擯也」　私事使私人，公事使公士。賓，當作「擯」。




明堂位第十四


此篇乃《尚書·洛誥》「位成」位字之傳。







「昔者周公朝諸侯於明堂之位」　非姬旦。周爲大號，公即伯。周公，《春秋》説則爲姬旦，《尚書》説則爲皇伯二帝，與泰伯同。周爲皇號，公則其伯也。

「三公，中階之前，北面東上」

至


 「此周公明堂之位也」　三公即二伯。在階者，遠異之諸侯、州牧、諸伯、卒正，《春秋》見經之國也。凡諸伯以上三面，爲一等。諸子、連帥在門以内者，遠於階。諸男、屬長，自此以上五長，在男、采、衛也。九夷據成數當爲八，在《周禮》爲春朝；八蠻當爲七，六戎當爲九，五狄當爲六。在《周禮》爲夏宗、秋覲、冬遇。自此以上四夷在蠻、夷、鎮也。九采在九畿以外。《尚書》「載采采」爲藩、垣、屏也。四塞世告至，《周禮》藩以外世一見，在翰、寧、城也。此分四等：五長、四夷、九采、四塞。今用十五畿，除甸以内三畿一等。○不用九采以下，以二等爲小統，亦可加入二等，則以三字一等，三四十二畿，合中州三畿爲十五畿。九州則從鎮止，故蠻夷均在九州内。

「明堂也者，明諸侯之尊卑也」　《孟子》書之明堂非古所有，當爲齊威王用方士説立者。

「昔殷紂亂天下，脯鬼侯以饗諸侯」　小大二統均有之，抑《春秋》止言一代。

「武王崩，成王幼弱，周公踐天子之位以治天下」　《荀子·大儒》：「周公屏成而及武王
 

注



 。」德不及周公，周公如宋太宗，後反政成王，特以幼弱爲辭，如宋宣所云「吾立也與？吾攝也」。

詳《經話》。




「七年，致政於成王。成王以周公爲有勳勞於天下」　兄終弟及，實已立爲天子，成一代。

「是以封周公於曲阜」　大小當同有之。

「地方七百里，革車千乘」　七當爲「四」字之誤。據下，千乘當方三百十六里，舉成數爲四。《史記》魯、衛皆封方四百里是也。

「命魯公世世祀周公以天子之禮樂」　王後，與宋同。○周公、魯公名詞特别，本不爲父子定稱，故上云魯公，下云魯君。

「是以魯君孟春」　行夏時。

「乘大路」　乘殷輅。

「載弧韣，旗十有二旒，日月之章」　服周冕。

「祀帝於郊」　春秋有郊無禘。

「季夏六月，以禘禮祀周公於太廟」　春秋之禘爲時祭。季夏六月，黄帝所臨，中央爲禘，四方四帝爲郊。《祭法》禘郊，禘大於郊之説，此爲《尚書》與《詩》之周公，《春秋》不爾。

「牲用白牡」。《詩》説。

「皮弁素積，裼而舞《大夏》」　以《祭統》有此文。

「昧，東夷之樂也；任，南蠻之樂也」　四夷之樂，詳緯書。

「納夷蠻之樂於大廟，言廣魯於天下也」　《魯頌》説。○此大同説。

「是故春禘、夏礿、秋嘗、冬烝」　《祭統》、《孝經》説四時祭，夏當爲灼，此脱「春禘」，因與上「禘」字名實不同，故師不傳二字。

「春社，秋省」　如《春秋》祭祀舉重。

「振木鐸於朝」　《周禮》。

「天子之政也」　《論語》：「天將以夫子爲木鐸。」

「鸞車，有虞氏之路也」

至


 「周之大赤」　董子云：有三而易者，有四而易者。四代從三統，加有虞，爲《論語》之「樂則韶舞」。○孔子定制，每多創起，爲古所無，故中國教化始於孔子。至於《尚書》四代，則在孔子後，可以備此四代矣。

「夏后氏駱馬黑鬣」

至


 「周騂剛」　夏黑，殷白，周赤，爲三王小統。夏青緇，殷素，周黄，爲三皇大三統。

「土鼓、蕢桴、葦籥，伊耆氏之樂也」　《記》於四代外有伊耆氏，女媧則爲上古。

「魯公之廟，文世室也；武公之廟，武世室也」　周公、魯公爲經傳特别名辭。周公者，《周頌》之公；魯公者，《魯頌》之公。此二公定説。至於以伯禽爲魯公，與武公對舉，則晚近之説，直以魯公爲伯禽定稱。

「有虞氏之兩敦」

至


 「周之八簋」　此由少而多，不可循環。

「俎，有虞氏以梡」

至


 「周以房俎」　此四代可循環，爲四而易，三統之説。經則但云俎，故三統之説不在經中。

「有虞氏服韍，夏后氏山，殷火，周龍章」　此先野後文。

「夏后氏尚明水，殷尚醴，周尚酒」　由水而酒，此不能循環者，官教由少而多亦同。

「有虞氏官五十，夏后氏官百，殷二百，周三百」　四代。今立分經例，人學二經，《春秋》、《尚書》，一方三千里，一方三萬里，必不能一人方三千里，能推至三萬里。故《春秋》之四代，迥非《尚書》之四代，彼此各有一堯、舜、禹、湯、文、武、周公，此分經之説。此篇五十、百、二百、三百，

三當作「四」。


 皆加倍數。孟子引龍子夏五十、殷七十、周百，亦加倍數。今就此例，於二經中各立《四代疆域小大不同表》。

《春秋》四代

虞

三千


 夏

五千法五十


 殷

七十法七千


 周

萬法百




《尚書》四代

虞

萬


 夏

萬五千


 殷

二萬一千


 周

三萬里




二經首尾相接，皆用加倍數，三千始，三萬終，以周爲歸，此進化四代，不能循環，人學二經之新説。○四代分經，禮制多爲孔子所造創，則《春秋》之四代皆無此典禮也。至於《尚書》皇帝則在孔子後，故此四代爲《尚書》之本説。○馬、牲色、爵、尊、勺、鼓、虡、豆、酒九門，皆三統本説，不及四代。

「凡四代之服、器、官，魯兼用之，是故魯，王禮也」　《魯頌》王魯説，君臣未嘗相弑也。　據經，不書弑殺。

從周爲文明之至，四經各自爲比例，姑發其凡，必編爲專書。以人天分，以小大分，人學、天學均有小大二派，凡古史野文神怪以此分之，則經學大明矣。○四代分經，最爲緊要，此四譯之偉論。



注
 　卷上：原無。按，下卷有「卷下」二字，據補。



注
 　「其」字原脱，據《曲禮下》補。



注
 　出母：原作「庶母」，據《禮記·檀弓上》改。



注
 　郰：原作「聊」，據右引改。



注
 　之：原誤作「子」，據《禮記·檀弓上》改。



注
 　之：原誤作「子」，據《禮記·檀弓上》改。



注
 　所：原脱，據《禮記·檀弓上》補。



注
 　「主人」句：「能」原在「則」下，「陪」原作「隨」，均據《禮記·檀弓上》改。



注
 　絰：原爲墨丁，據《禮記·檀弓上》補。



注
 　「我」下原有「豈」字，據《禮記·檀弓下》删。



注
 　大功：原作「服大功」，據右引删「服」字。



注
 　始：原脱，據《禮記·檀弓下》補。



注
 　會：原作「誓」，據右引改。



注
 　於：原脱，據《禮記·檀弓下》補。



注
 　曰：原脱，據《禮記·王制》補。



注
 　日：原脱，據《禮記·月令》補。



注
 　螻：原脱，據《禮記·月令》補。



注
 　以：原誤作「色」，據《禮記·月令》改。



注
 　干：原作「于」，據文意改。



注
 　才：原作「財」，據《禮記·文王世子》改。



注
 　上：原作「土」，據文意改。



注
 　質：原無，其處爲空格，據文意補。



注
 　武王：原作「周公」，據《荀子·儒效篇》改。







禮記識卷下
 


注











喪服小記第十五


《喪服》爲經，本經已附記，此名「小記」，記其異同，補其細節。「小記」與「大記」對，記古於傳。







「男子冠而婦人笄」　吉。

「男子免而婦人髽」　凶。

「王者禘其祖之所自出，以其祖配之」　禘尊於郊。「王」讀作「皇」。

「再期之喪，三年也」　實再期，周末。

「期之喪，二年也」　殷末周初。

「九月、七月之喪，三時也」　殷。

「五月之喪，二時也」　夏末殷初。

「三月之喪，一時也」　夏。《墨子》主之。○如棺，周已加隆，以古法施之疏遠，故天子、諸侯、卿、大夫、士之節，進化資格也。有虞、夏、殷、周亦同。

「故期而祭，禮也；期而除喪，道也」　宰我以期爲斷。

「易服者，易輕者」　當作「先輕者」。

「復與書銘，自天子達於士，其辭一也」　天子達於士，由程度以推禄位。禮不下庶人，故由士以下乃可計
 

注



 。

「男子稱名，婦人書姓與伯仲。如不知姓，則書氏」　鄭注：「此謂殷禮也。殷質，不重名，復則臣得名君。周之禮，天子崩，復曰：『皋，天子復。』諸侯薨，復曰：『皋，某甫復。』其餘及書銘則同。」按：鄭注中所云夏、殷制多誤，據周與異節，當類出細考。




大傳第十六


各經皆有大傳，如《易大傳》、《尚書大傳》，此爲《喪服》大傳，統説綱領，與經别行。後師授徒，據傳以答問。《服問》與《禮經·喪服傳》所引「傳曰」，即大傳也。文有不在此篇，當時《大傳》尚不止一篇，抑或有佚文與？







「禮：不王

皇。


 不禘」　中央。

「王者禘其祖之所自出」　天神。就《月令》分之。王讀作「皇」。

「諸侯及其大祖」　諸侯指帝王。

「大夫、士有大事，省於其君，干祫及其高祖」　《喪服傳》「禽獸」一段。

「既事而退，柴於上帝」　禘者，帝也。

「上治祖禰，尊尊也」

至


 「人道竭矣」　旁即四方，《論語》「四海皆兄弟」。○五服圖。

「聖人南面而聽天下」　經專爲皇帝政治學。

「一曰治親」　服主親。

「立權度量，考文章」

至


 「此其所得與民變革者也」　三統循環，《論語》「損益可知」。

「其不可得變革者，則有矣，親親也」　父子。

「尊尊也」　君臣。

「長長也」　兄弟。

「男女有别」　夫婦

「此其不可得與民變革者也」　或以海外初用倫理，因不便乃改者，過矣。

「其夫屬乎父道者，妻皆母道也」　以女從男。

「其夫屬乎子道者，妻皆婦道也」　有同母二女嫁分姑、婦者。名者人治之大者也，可無慎乎！　名家。

「雖百世而昏姻不通者，周道然也」　周道，大同帝學。

「服術有六」

至


 「六曰從服」　父子、君臣、婦女、兄弟。

「從服有六」　小目。

「自仁率親，等而上之」

至


 「一輕一重，其義然也」　《服問》有傳，有此節。

「絶族無移服」　《喪服傳》引此句。




少儀第十七


《容經》傳説。







「問道藝曰：子習於某乎？子善於某乎」　《論語》「道德行藝」，《周禮》「以德配行，以藝配道」。曰德行、曰道藝，道不可言，多以技藝喻。道家言「技進於道」。




學記第十八


近人解《論語》，多以爲聖人教人爲師之法。《論語》高遠，請以此篇易之。







「發慮憲，求善良，足以謏聞」　名譽。○《内則》「出謀發慮」。

「就賢體遠，足以動衆」　治國。

「未足以化民」　平天下。

「君子如欲化民成俗，其必由學乎」　化民成俗終。

「人不學，不知道」　終。

「是故古之王者，建國君民」　建國中，君民外。

「教學爲先」　始。

「《兑命》『念終始典於學』，其此之謂乎」　《兑命》即《説命》，當爲《秦誓》别名。

「故曰：教學相長也」　引經。

「《兑命》曰『學
 

注



 學半』，其此之謂乎」　鄭注言：「學人乃益己之學半。」按：「學人」當作「教人」。

「一年視離經辨志，三年視敬業樂群，五年視博
 

注



 習親師，七年視論學取友，謂之小成」　當讀若「二年辨志，四年樂群，六年親師，八年取友」，單提奇爲説，亦如《大行人》見期别有實數。○以上小學。

「九年知類通達，强立而不反，謂之大成」　别自九年。○上句權荀子説，下句經。○小成、大成本即小學、大學，然小、大又分數等，其分畫小學主六藝，如外國普通所以學人民資格，大學主六經，則爲仕宦，平治修齊。

「夫然，故
 

注



 足以化民易俗」　平治。

「近者悦服，而遠者懷之」　近者家國，遠者天下。

「此大學之道也」　大學之教二法：一禮一道，亦惟此一見，與大學同。

「宵雅肄三，官其始也」　雅當爲雅言，如《爾雅》、《三倉》，即今訓詁繙譯。小雅則樂使臣，非學校之首習。○宵疑「尒疋」二字誤合。

「此七者，教之大倫也」　倫次，專詳本末終始。

「《記》曰：凡學，官先事，士先志。其此之謂乎」　官，國老，上庠；士，庶老，下庠。

「大學之教也時」　不先不教。

「教必有正業」　專門。

「退習必有居」　自習。

「學不學操縵，不能安弦」　樂。

「不學博依，不能安詩」　詩。

「不學雜服，不能安禮」　禮。

「不興其藝，不能樂學」　藝，游藝。

「故君子之於學也，藏焉，脩焉，息焉，游焉」　工課簡易，用心專致。○四學無書，互文也。經學難於安樂，先易後難，故必先有所習，而後有所安。

「夫然，故安其學而親其師」　上三「安」字。

「樂其友而信其道」　句法對。

「是以雖離師輔，而不反也」　輔，友也。

「今之教者，呻其占畢，多其訊」　「占」讀作「笘」。

「言及於數」　鄭注：「其發言出説，不首其義，動云有所法象而已。」按：數，煩瀆也，如普通一日之中工課數門。

「進而不顧其安，使人不由其誠，教人不盡其材」　進，使之前進。才、材同，不能啓發聰明。○三「其」字皆指學者。

「其施之也悖，其求之也佛」　佛、拂同。《大學》：「拂人之性。」

「夫然後隱其學而疾其師，苦其難而不知其益也」　隱，痛傷也。

「教之不刑，其此之由乎」　此與上段相反。

「大學之法，禁於未發之謂豫」　未，來。鄭注：「未發，情欲未生，謂年十五時。」非也。○如始未病，《中庸》：「凡事豫則立。」

「當其可之謂時」　見在，即上「大學之教也時」「時」字。

「不陵節而施之謂孫」　陵節，即上「躐等」。

「相觀而善之謂摩」　旁觀同學，而得進益。

「故君子之教喻也，道而弗牽」　道者不進則引，牽則過於引。

「强而弗抑」　强者，鋭進弗抑者，因勢道之。

「開而弗達」　開者，言一而弗盡十也。

「開而弗達，則思」　以少推多。

「人之學也，或失則多，或失則寡，或失則易，或失則止」　「止」當爲「難」，下「知學之難」。

「知其心，然後能救其失者

 也」　因材施教。

「教也者，長善而救其失也」　將順其美，匡救其惡。

「其言也約而達，微而臧，罕譬而喻，可謂繼志矣」　臧當作「顯」，罕譬與「博喻」對。

「君子知至學之難易，而知其美惡，然後能博喻；能博喻，然後能爲師」　養老以爲師以乞言，爲議院。

「能爲師，然後能爲長」　能爲師，通政事也。長者，長官。

「能爲長，然後能爲君」　平治。

「故師也者，所以學爲君也」　漢人爲政，必先通經，學皆爲平治，故通經致用；唐宋以後，判君、師爲二，誤。

「《記》曰『三王四代唯其師』，此之謂乎」　三王，三統；三皇，四代。帝王合言，《孔子世家》：中國天子、公卿
 

注



 言六藝。

「善問者如攻堅木，先其易者，後其節目，及其久也，相説以解。不善問者反此」　治經須於平易專心求之，不可先擇難者。凡欲治難，非先易不可通。

「善待問者如撞鐘，叩之以小者則小鳴，叩之以大者則大鳴」　應付中人以上，可以語上一章。

「待其從容，然後盡其聲。不善答問者反此」　遲之又久，於既答以後再補足之也。

「記問之學」　口耳之間。

「不足以爲人師」　必有心得。

「必也其聽語乎」

至


 「雖舍之可也」　與上别爲一節。

「古之學者，比物醜類」　猶屬辭比事。

「學無當於五官，五官弗得不治」　五行之官。

「師無當於五服，五服弗得不親」　師心喪，無服。

「君子曰：大德不官」　九德爲三公大德，即至德，又峻德。

「大道不器」　大道即至道、要道，四通八達，不如耳目口鼻。《論語》：「君子不器。」

「大信不約」　大信，不言之信，如四時不言而信。

「大時不齊」　大時，中央之帝混沌。不齊者，八正，十二本。

「察於此四者，可以有志於本矣」　《大學》知本説。




樂記第十九


《别録》：《樂記》共二十三篇，此本取首十一篇，如季札、竇公説律，則皆摘取也。







「凡音之起，由人心生也」

至


 「聲相應，故生變」　音，五音；聲，八聲。「生」當爲「性」。

「變成方，謂之音」

至


 「樂者，音之所由生也」　合音以爲大樂。

「其本在人心之感於物也」　惟心所召，不指樂器。

「是故其哀心感者，其聲噍以殺」

至


 「六者非性也，感於物而後勤」　《齊詩》六情之説，以配六宗。敬當爲惡，六情不言敬，亦不與愛對，非性者即情也。

「是故先王慎所以感之者」　防於外來。

「故禮以道其志」　内。

「樂以和其聲」　外。

「政以一其行」　美。

「刑以防其姦」　惡。

「禮樂刑政，其極一也，所以同民心而出治道也」　「勿二爾心」。

「凡音者，生人心者也」　五方、五音由土地而出。

「情動於中，故形於聲」　由物感。

「聲成文，謂之音」　五者之變。

「是故治世之音安以樂」

至


 「聲音之道，與政通矣」　安樂、怨怒、哀思，季札論《詩》詳矣。以治、亂、亡三者分例，治世爲進來，亡國爲退往。

「宫爲君」　上。

「商爲臣」　中。

「角爲民」　下三位。

「徵爲事」　事有本末。

「羽爲物」　物有終始。

「宫亂則荒，其君驕」

至


 「如此則國之滅亡無日矣」　人則君、臣、民，物則事、財。

「鄭衛之音，亂世之音也」

至


 「誣上行私而不可止也」　亂、亡，承上三等。

「是故知聲而不知音者，禽獸是也」　海外樂器，祇能爲聲。

「知音而不知樂者，衆庶是也」　中國今日之樂，祇能爲音。

「唯君子爲能知樂」　後之皇帝一統，乃能爲樂，合八聲、五音以爲統，是謂大樂。

「是故審聲以知音，審音以知樂，審樂以知政，而治道備矣」　八方一王爲聲，五帝爲大五音，皇一統爲樂。由小推大，由野而文。

「是故不知聲音，不可與言音」　聲爲方位，音者聲之變化。

「不知音者，不可與言樂」　合音。

「知樂，則幾於禮矣」　大禮。

「《清廟》之瑟，朱弦而疏越，壹倡而三歎，有遺音者矣」　聲希味淡。

「大饗之禮」　鄉飲酒。

「尚玄酒而俎腥魚，大羹不和，有遺味者矣」　《鄉飲酒》有。

「是故先王之制禮樂也」

至


 「而反人道之正也」　合九德爲三。○樂道以取異化同爲要。凡對冲者。皆取以益，化異爲同，乃名曰樂。六情北好南惡，舉以示例，餘可知。

「人生而静」　《左傳》、《中庸》作「中」。

「天之性也」　天命之謂性。

「感於物而動，性之欲也」　作「發」。○七情居中爲欲。

「物至知知，然後好惡形焉」　物至知知，物來心感也。

「好惡無節於内，知誘於外」　好北惡南，内中外對衝。

「不能反躬，天理滅矣」　反躬，温而栗，威而不猛，恭而安。温、威、恭爲躬、栗、不猛，安則反也。

「夫物之感人無窮，而人之好惡無節，則是物至而人化物也」　物感亦由心招。

「人化物也者」　中無主，爲物所牽。

「滅天理而窮人欲者也」　此物競天擇學説。

「於是有悖逆作僞之心」

至


 「此大亂之道也」　推原於物感。○外人學説倫常大約爲亂，中國古亦如之。聖人撥亂反正，而禮樂興焉。

「射、鄉、食、饗，所以正交接也」　射、鄉、食、饗四字必有誤。鄉，古「饗」字，不應重見。舊以爲鄉飲之名，飲於鄉當以飲名，不當以鄉名，如士見不舉，公食不舉，公以飲乃爲禮，不舉飲，知本不多飲。按：射饗鄉即饗禮，下饗當爲燕。

「禮樂刑政，四達而不悖，則王道備矣」　以上《樂本》。

第一，《别》同。




「樂者爲同，禮者爲異」

至


 「樂文同，則上下和矣」　《記》爲樂發，每以禮陪，當類爲一表，名曰《禮樂宗旨異同表》，以清眉目，化多爲少之法。

「刑禁暴」　新民。

「爵舉賢」　明德。

「仁以愛之，義以正之」　能好人，能惡人。

「禮自外作，樂由中出」　内外。

「大樂必易，大禮必簡」　《易大傳》易簡説。

「大樂與天地同和，大禮與天地同節」　大一統，皇。節、和即中庸。

「禮者，殊事合敬者也。樂者，異文合愛者也。禮樂之情同，故明王以相沿也」　萬方之宜俗不同，分之爲殊事，一統爲合敬。萬方之聲音不一，分之爲異文，合之爲合愛。

「故知禮樂之情者能作，識禮樂之文者能述。作者之謂聖，述者之謂明。明聖者，述作之謂也」　作者知其情
 

注



 ，述者守其文。知者可以意起，述者但守其形迹。至聖生知前知，所以能作，爲萬世師。將來實行家雖自作，亦但仍居於述耳。

「則此所與民同也」　以上《樂論》。

第二，《别》同。




「王者功成作樂」

至


 「執亨而祀，非達禮也」　樂之至極，則通天地，感鬼神，所謂大樂、天樂矣。下而言之，則無王伯，即匹夫匹婦皆有音聲自娱，然校其名實，如琴瑟專一，擊缶調竽，只爲音聲，不足爲樂。以大統論，小統之樂，只爲一方之音而已。

「五帝殊時，不相沿樂」　《月令》，五帝各王萬二千里，不必同時；即同時而地異，故各方之樂不同。○經爲古史，可以推行後世，此足以破之。

「三王異世，不相襲禮」　人學三代。○禮分大小，大禮則非禮矣。三王三千里，由野而文，故進化之理，禮不能相同。大約由質而文，由庶人而王公，故不能同。

「樂極則憂」　樂而湛。

「禮粗則偏矣」　禮從宜。

「及乎敦樂而無憂，禮備而不偏者，其唯大聖乎」　皇大一統。

「天高地下，萬物散殊」

至


 「而樂興焉」。《易》説。

「樂者敦和，率神而從天；禮者

 别宜，居鬼而從地」　樂天神地，即天人之分。《論語》射御配天地，執御即執禮，下學而後上達也。

「故聖人作樂以應天」「如此，則樂者天地之和也」　禮别樂和。○《易大傳》分别别、和，今《大傳》文不備，記最爲顯明。

「化不時則不生，男女無辨則亂升，天地之情也」　化生，《易》説，窮高極遠而測深厚。　上浮下徵，遠游四極。

「樂著
 

注



 大始，而禮居成物」　或始。○樂爲天學，故詳《詩》、《易》。《詩》陰陽五行。

「故聖人曰禮樂云」　以上《樂禮》。

第三，《别録》五。




「昔者舜作五弦之琴以歌《南風》」　五弦，五方，五行。○《詩》貴南抑北，以南北二字上下天地。《莊子》南溟、北溟魚鳥之説本此。○《詩》風本取御風而行，風水分天人，人御風，天御風，風乎舞雩，亦同此義。

「故其治民勞者，其舞行綴遠」　虞夏不勝質。

「其治民逸者，其舞行綴短」　殷周不勝文。

「天地之道，寒暑不時則疾，風雨」

至


 「善則行象德矣」　樂可以調寒暑、節風雨，《列子》寒谷回春，劉子駿取六合，即
 

注





「其移風易俗，故先王著其教焉」　以上《樂施》。

第四，《别》三。




「是故志微、噍殺之音作，而民思憂」　中央思。○民雖曰由音變，實則音以俗成。

「嘽諧、慢易、繁文、簡節之音作，而民康樂」　東。

「粗厲、猛起、奮末、廣賁之音作，而民剛毅」　北剛。

「廉直、勁正、莊誠之音作，而民肅敬」　西。

「寬裕、肉好、順成、和動之音作，而民慈愛」　南柔。○前五音分五方，與好、惡、喜、怒、欲略同，但不言哀樂耳。五門爲古樂，移風易俗。

「流辟、邪散、狄成、滌濫之音作，而民淫亂」　淫亂與上四相反。八字分配四方，淫亂則如中央之思憂矣。

「是故先王本之情性，稽之度數，制之禮義」　凡言性命，皆爲皇帝學，指四方人民； 燮理陰陽，專指全球地方。宋以後誤以爲指本身，乃以六合之事縮之方寸間。

「合生氣之和」　五方二十五民。

「道五常之行」　法四時，旋相本。

「使之陽而不散，陰而不密，剛氣不怒，柔氣不懾」　剛不猛，柔而栗。

「四暢交於中，而發作於外」　四指四方，不謂一身。中，地中，交會合和。《中庸》：「喜怒哀樂之未發謂之中，發而皆中節謂之和。」

「皆安其位而不相奪也」　六宗，借六情以爲符號。

「律小大之稱，比終始之序，以象事行」　小大爲小大派， 終始爲少老派。言近旨遠。

「土敝則草木不長」

至


 「世亂則禮慝而樂淫」　與「四靈至」説反，是以

 君子賤之也。　以上《樂言》。

第五，《别》四。




「凡姦聲感人，而逆氣應之」　逆以知來。

「逆氣成象，而淫樂興焉」　新樂先出。

「正聲感人，而順氣應之」　順以教往。

「順氣成象，而和樂興焉」　古樂反後出。

「倡和有應，回邪曲直，各歸其分，而萬物之理，各以類相動也」　有應者，八聲、十二律。回者，周旋。回邪曲直，如八十二也，各得其所，合乃爲樂。

「是故君子反情以和其志，比類以成其行」　反情者，樂主反。比類者，禮主進。志，《詩》言志。行，行在《春秋》。又父在觀志，父没觀行。

「姦聲亂色，不留聰明， 淫樂慝禮，不接心術。惰慢邪辟之氣，不設於身體」　四亂。

「使耳目口鼻心知」　六根。

「百體皆由順正，以行其義」　禮在先。

「然後發以聲音，而文以琴瑟」

至


 「從以簫管」　樂在後。

「奮至德之光，動四氣之和，以著萬物之理」　至德，皇帝；四氣，四時、四帝。

「是故清明象天，廣大象地」　高明博厚。

「終始象四時」　卿士惟月。

「周還象風雨」　庶民惟星。星有好風好雨。

「五色成文而不亂」　禮五色，樂則五聲。

「八風從律而不姦」　内八卦、外十二律從之。

「百度得數而有常」　百王、百九州、百度惟貞。

「小大

 相成，終始相生」　小、大二統也，終始相生，循環無端。

「倡和清濁，叠相爲經」　周而更始。

「故樂行而倫清，耳目聰明，血氣和平」　治身。

「移風易俗，天下皆寧」　治天下。

「故曰：樂者樂也」

至


 「以欲忘道，則惑而不樂」　欲者，情也。○如《大學》賢賢、親親、樂樂、利利。

「是故君子反情以和其志」　徑情直行，與反情和志相反。

「廣樂以成其教」　廣於天下。

「樂行而民鄉方」　知方，猶音聲。

「德者性之端也」　原。

「樂者德之華也」　正。

「金石絲竹，樂之器也」　末。

「詩言其志也，歌詠其聲也，舞動其容也」　志爲主。

「三者本於心，然後樂器從之」　三者詩、歌、舞，心者志也，樂器末也。

「是故情深而文明，氣盛而化神」　情深内，文明外，氣盛始，化神終也。

「和順積中，而英華發外」　駿發爾私。

「樂者，心之動也」　根本。

「聲音，樂之象也」　干。

「文采節奏，聲之飾也」　枝葉。

「君子動其本，樂其象，然後治其

 飾」　飾爲末。

「極幽而不隱」　微而顯。

「從之以牛羊之群，則所以贈諸侯也」　以上《樂象》。

第六，《别》八。




「樂也者，情之不可變者也」　樂情猶言禮意。

「樂統同，禮辨異」　大同小異。

「窮本知變，樂之情也；著誠去僞，禮之經也」　當作「窮本知變，禮之經也；著誠去僞，樂之情也」。

上「唯樂不可以爲僞」。


 禮減而進，樂盈而反。

「禮樂偩天地之情，達神明之德，降興上下之神」　天道。

「而凝是精粗之體，領父子君臣之節」　人事。

「是故大人舉禮樂，則天地將爲昭焉」　《易》大人説，大人爲作者之之聖，專詳樂情禮意。舉者，作也。德成而上，與天地合德。

「天地訢合，陰陽相得」

至


 「則樂之道歸焉耳」　大同之極，萬物得所，天人交合 ，而後樂生。○可以作樂，非此則不足言樂。

「樂者，非謂黄鐘、大吕、弦歌、干揚也，樂之末節也，故童者舞之」　藝。

「鋪筵席，陳尊俎，列籩豆，以升降爲禮者，禮之末節也，故有司掌之」　藝。

「樂師辨乎聲詩，故北面而弦」　藝。

「宗祝辨乎宗廟之禮，故後尸」　事成而後。

「商祝辨乎喪禮，故後主人」　喪禮爲事後，主人者德先。

「是故德成而上，藝成而下」　聖神能作，道德爲上，技藝爲下。

「行成而先，事成而後」　上句聖，下句明。○德行與周禮同，一藝字，又分事一層。

「是故先王有上有下，有先有後」　上，堂上主；下，童與有司。先尸、主人，後宗祝、喪祝。

「然後可以有制於天下也」　以上《樂情》。

第七，《别》六。




「魏文侯問於子夏曰」　寓言。

「吾端冕而聽古樂」　四代。

「則惟恐卧」　乖時。

「聽鄭衛之音」　當時。

「則不知倦」　合時。

「敢問古樂之如彼，何也？新樂之如此，何也？」　以法後王言，新樂是也。○古「告」「鵠」固同字，皆謂經爲標准鵠的。古之樂後世乃能造，當時何有古樂？樂又何能久傳，即彼時所有，亦與今海外同，不足爲樂。此以古新立説， 亦爲後世立法耳，不必當時有此。

「子夏對曰：今夫古樂，進旅退旅」

至


 「此新樂之發也」　以雅、鄭分今、古。

「今君之所問者樂也，所好者音也。夫樂者，與音相近而不同」　方術爲音，大同乃爲樂。音，樂之一分子，樂則合諸音而一貫之。○《白虎通》引《記》以八聲配八方、八卦、八風，然則今中外之所謂樂，只得爲聲音而已。

「子夏對曰：夫古者，天地順而四時當」　大一統成歲。

「民有德而五穀昌」　太平天人通。

「疾疢不作，而無妖祥，此之謂『大當』」　天地合一，大同神化。

「然後聖人作爲父子、君臣，以爲紀綱」　天學與人同而異，有精麤之分。

「紀綱既正，天下大定」　功成。

「天下大定，然後正六律，和五聲」　合十二月、十二牧、五方、十干。

「弦歌詩頌，此之謂德音」　此乃爲詩教。

「德音之謂樂」　謂合衆音爲一。《左傳》：「瑟瑟專一，誰能聽之？」八音和，八風平，乃爲樂。以世界言，五洲五種，各爲一音。今各音其帝，不足爲樂，必合。　足爲經之樂。

「《詩》云：莫其德音，其德克明」　明德舉賢。○莫，讀作「合」。

「克明克類，克長克君；王此大邦」　四克，四時，八聲，合上五音。○四嶽。

「克順克俾」　二「克」爲二「公」。

「俾于文王，其德靡悔」　悔，當作「
 」，無邪極。

「既受帝祉，施于孫子。此之謂也」　天下一家。

「今君之所好者，其溺音乎」　《左傳》：「瑟瑟專一，以水濟水，以火濟火。」

「鄭音好濫淫志，宋音燕女溺志，衛音趨數煩志，齊音敖辟喬志」　鄭、宋、衛、齊皆非國風，亦非國名，假四字以符號，後世有淫、溺、煩、喬四弊者，借此名之即是。

「此四者，皆淫於色而害於德，是以祭祀弗用也」　配上四克。

「《詩》云：「肅雍和鳴，先祖是聽」　《左傳》論和同。

「夫肅肅，敬也；雍雍，和也」　孔子繙經垂教，亦如今之新名詞。

「君好之則臣爲之，上行之則民從之」　所謂同聲相應、同氣相求。○《論語》：「君子和而不同，小人同而不和。」

「然後聖人作爲鞉、鼓、椌、楬、壎、箎」　壎爲坎。

「此六者，德音之音也」　合樂

「鐘聲鏗，鏗以立號」

至


 「君子聽鐘聲則思武臣」　兑。○合樂亦有分樂，可以專聽。

「石聲磬磬

 以立辨」　子擊磬於衛。○巽。

「君子聽磬聲則思死封疆之臣」　子路禦侮。

「絲聲哀」

至


 「君子聽琴瑟之聲則思志義之臣」　離。

「竹聲濫」

至


 「君子聽竽笙簫管之聲則思畜聚之臣」　艮。

「鼓鼙之聲讙」

至


 「君子聽鼓鼙之聲則思將帥之臣」　震。○《白虎通》引《樂記》：「土曰壎，竹曰管，皮曰鼓，瓠曰笙，絲曰弦，石曰磬，金曰鐘，木曰柷敔。」此謂八音也，法《易》八卦也。○壎，坎音也。管，艮音也。鼓，震音也。磬，巽音也。弦，離音也。鍾，兑音也。柷敔，乾音也。




「彼亦有所合之也」　和，合樂。○以上《魏文侯》。

第八，《别》十一。




「賓牟賈侍坐於孔子，孔子與之言及樂，曰：夫《武》之備戒之

 已久，何也」　《左傳》所引《武》爲樂名，非《詩》。

「子曰：唯！丘之闻諸萇弘，亦若吾子之言是也」　寓言。

「且夫《武》，始而北出，再成而滅商，三成而南」　「出自北門」，「陟彼南山」。○此《詩》之《武》，非《書》所能。

「四成而南國是疆」　「惠此京師，以綏四國」。○南，二《南》。《詩》以南爲上，北爲下。北即邶，與南對文。南爲丘陵，故北鯤南鵬，《山經》各門皆以南爲首。此詩貴南賤北，南爲《易》三、四，北爲初、上。南爲絺綌，夏服；北爲四表，寒裘。

「五成而分，周公左，召公右；六成復綴，以崇」　周「雎鳩」，召「鳲鳩」。

「武王克殷」

至


 「然後天下知武王之不復用兵也」　文出《逸周書》，爲《牧誓》之傳。

以下至「武之遲久，不亦宜乎」亦同。


 ○一。

「散軍而郊射」

至


 「虎賁之士説劍也」　二。

「祀乎明堂而民知孝」　三。

「朝覲，然後諸侯知所以臣」　四。

「耕藉，然後諸侯知所以敬」　五。

「食三老五更於太學」　爲師。○三老五叟，猶三卿五大夫。經以學校爲議院，老叟爲教師謀主，幼者孤子學，壯者行分三派行，爲見在。壯爲老之已往、少之未來，此少、壯、老爲三劫之説。

「所以教諸侯之弟也」　尚年。

「則夫武之遲久，不亦宜乎」　以上《賓牟賈》。

第九《别》同。




「君子曰：禮樂不可斯須去身」　以内外説禮樂。○荀子主之。

「致樂以治心」　以禮、樂分身、心。

「久則天，天則神」　天人、神人。○《詩》爲天學，屬《中庸》，非人帝所能，在神化之域。道家所謂天人、神人，統爲至誠、至聖。

「天則不言而信，神則不怒而威」　《中庸》説。

「致禮以治躬，則莊敬，莊敬則嚴威」　下有脱文，脱二簡四十八字。

「故樂也者，動於内者也」　無聲之樂。

「禮也者，動於外者也」　無體之禮。

「故德煇動於内」

至


 「而民莫不承順」　禮、樂以治身、心爲本，推以治天下。

「故禮主其減，樂主其盈」　防亂始於質，和樂要其終。○以損、益説禮、樂。

「禮減而進，以進爲文」　減而進者，由少至壯，進化由少而多。開化之初，以先進而制禮，減之至矣。立於至卑之地，而以進化爲主，由士禮以達於天子。

「樂盈而反，以反爲文」　由盛而衰，退化遞降。

「禮減

 而不進則銷」　禮減，士禮；進則諸侯、天子。銷者野鄙。

「樂盈而不反則放」　樂盈者，從周；不反者，倒行逆施也。放者，無所底止也。

「故禮有報而樂有反」　報，進也。

「禮得其報則樂」　由禮進樂。○禮在初，樂在後。進化主義則由禮以至於樂，如野人至君子。退化主義則由樂以反於禮，如皇帝降爲王伯。世界進退，已往未來，皆屬之禮樂。

「樂得其反則安」　由樂反禮。

「禮之報，樂之反，其義一也」　一始一終，互相循環。

「夫樂者樂也，人情之所不能免也」　六情之一。

「先王恥其亂，故制《雅》、《頌》之聲以道之，使其聲足樂而不流」　退逆。○樂。

「使其文足論而不息」　進化。○禮。

「使其曲直、繁瘠、廉肉、節奏足以感動人之善心而已矣」　一曲一直，一繁一瘠。

「先王之道，禮樂可謂盛矣」　以上《樂化》。

第十，《别》七。




「子贛見師乙而問焉，曰：「賜聞聲歌各有宜也，如賜

 者，宜何歌也」　工歌乃爲詩，凡全奏笙吹皆樂，非詩，自古文家買菜求益，而奏吹皆混入詩界矣。

「故《商》者，五帝之遺聲也」　當在「商人識之」之上，「商之遺聲也」五字衍。

「肆直而慈愛者宜歌《商》，温良而能斷者宜歌《齊》」　宜取反，衍一「愛」字。《周禮》六歌。

「《齊》者，三代之遺聲也」　三代，三皇也。

「明乎《商》之音者，臨事而屢斷」　剛。

「明乎《齊》之音者，見利而讓」　柔。

「故不知手之舞之，足之蹈之也」　以上《師乙》。

第十一，《别》十。




「子貢問樂」　四字衍文。




《吕覽·仲夏》四篇




《季夏》四篇







雜記上第二十


《禮經》十七篇，經本一篇可推至數篇者，如《士喪禮》但言士，若十等徧立，經則冗矣，故餘皆見於《記》。天子、諸侯、公、卿、大夫、大國、次國、小國、士，又分庶人，則有十等，大同小異。但《記》異節，從同則省，此《記》附經，一《記》可推爲數篇經文。







「大夫卜宅與葬日」　宅，宅兆，葬地，非居宅。




喪大記第二十二


《士喪禮》爲經，此篇《大記》詳天子、諸侯、卿、大夫異等之制。經本士，《記》則可推爲數十



 


篇。○有《大記》，則有《小記》矣。







「夫人爲寄公夫人出」　寄公，如申侯。




祭法第二十三


詳於制度，不言孝。







「祭法：有虞氏禘黄帝而郊嚳」

至


 「祖文王而宗武王」　禘，大禘，祀上帝，不皇不禘。故《春秋》有郊無禘，四郊四帝，感生帝也。○黄帝、嚳、堯、鯀、顓頊、冥、契皆符號。

「是故厲山氏之有天下也，其子曰農，能殖百穀」　厲山氏，天神也。《左氏》、《山經》説。

「夏之衰也，周棄繼之，故祀以爲稷」　《詩》説。

「共工氏

 之霸九州也」　地示。

「其子曰后土，能平九州，故祀以爲社」　《左氏》、《山經》。

「帝嚳能序星辰以著衆」　人鬼。

「黄帝正名百物，以明民共財」　黄，讀作「皇」。

「山林、川谷、丘陵，民所取財用也」　西山林，東川谷，南丘陵。




祭義第二十四


爲《孝經》師説，各經皆有祭義，異同由經而出。







「是故君子合諸天道，春禘秋嘗」　經曰春秋祭祀，《中庸傳》亦曰春秋，緣經立説；單提春秋，實則四時皆祭。如《祭統》亦《孝經》師説，鄭注以春禘爲夏殷禮，非。

「樂以迎來，哀以送往。故禘有樂，而嘗無樂」　義詳《郊特牲》。來往以進化、退化爲主，進故樂，退故哀，詩之哀樂以此。

「祭之日，入室，僾然必有見乎其位」　深。

「周還出户，肅然必有聞乎其容聲」　外。

「是故先王之孝也」

至


 「終身弗辱也」　祭如在，所以感通鬼神之故，唯聖人爲能饗帝。不皇不禘。

「命婦相夫人」　命婦，大夫妻。

「文王之祭也，事死者如事生，思死者如不欲生」　事存。

「饗之必樂，已至必哀」　往。

「夫言豈一端而已，夫各有所當也」　《祭義》多言義理心性之事。

「曾子曰：夫孝，置之而塞乎天地，溥之而横乎四海，施諸後世而無朝夕」　俟後。

「是故鄉里有齒，而老窮不遺，强不犯弱，衆不暴寡，此由大學來者也」　《春秋》、《易》。

「天子設四學」　《詩》、《書》、《禮》、《樂》。○《賈子》：學禮四學，合泰學而五。

「八十、九十者東行，西行者弗敢過；西行，東行者弗敢過」　《公羊傳》曰「過我也」，言竚立以俟。

「昔者聖人建陰陽天地之情」

至


 「以尊天也」　卜筮。




祭統第二十五


亦《孝經》説。







「夫祭者，非物自外至者也」

至


 「是故唯賢者能盡祭之義」　祭屬天學，人行祭不能盡其義，所謂無其德，用其事。

「賢者之祭也，必受其福，非世所謂福也」　非賢則不必受福。

「無所不順者謂之備
 

注



 ，言内盡於己，而外順於道也」　己，京師；道，周游也。《孝經》「以順天下」。

「是故孝子之事親也，有三道焉：生則養，没則喪，喪畢則祭」　經文「夫祭也者，必夫婦親之，所以備内外之官也」　内命婦百二十女，外百二十官，與王后同爲夫婦。

「凡祭有四時：春祭
 

注



 曰礿，夏祭曰禘，秋祭曰嘗，冬祭曰烝」　禘、礿二字當互易。

「禘者陽之盛也，嘗者陰之盛也，故曰莫重於禘嘗」　經曰春秋祭祀，從重言之，《中庸》言春秋禘嘗是也。

「其德盛者，其志厚」　天學。

「祭敬，則竟内之子孫莫敢不敬矣」　天下一家例。

「其德薄者，其志輕」　人學。

「昔者周公旦有勳勞於天下」　及武王。

「周公既没，成王、康王追念周公之所以勳勞者，而欲尊魯」　王魯。

「故賜之以重祭」　魯爲王後。

「外祭則郊、社是也，内祭則大嘗、禘是也」　天子稱大。○《詩》説。

「康周公，故以賜魯也」　「康」下當脱「王」字。




表記第三十二


先師撰輯，如大傳、外傳。名曰「表」，與《坊記》同。「表」猶標，立表於此，取景於彼。○《詩》、



 


《書》、《易》三經，而《詩》最詳。







「子言之」　先師，非孔子。

「子曰：君子不失足於人，不失色於人，不失口於人」　足，貌也；口，言也。

「子曰：裼、襲之不相因也，欲民之毋相瀆也」　欲民，與《坊記》「坊民」同。

下同。




「子曰：君子莊敬曰强，安肆曰偷」　體操之精。

「子言之：仁者，天下之表也」　《表記》之所以名。

「子曰：以德報怨，則寬身之仁也」

「子曰：無欲而好仁者，無畏而惡不仁者，天下一人而已矣」　仁，均當作「人」。

「是故君子議道自己，而置法以民」　己，克己；民，民四目。

「子曰：仁有三，與仁同功而異情」　上「仁」作「行」，下「仁」作「人」。

「與仁同功，其仁未可知也；與仁同過，然後其仁可知也」　觀過知仁，「仁」均當作「人」。

「仁者安仁，知者利仁，畏罪者强仁」　《中庸》「或安而行之，或利而行之，或勉强而行之」　三「仁」字皆當作「行」。○論説。

「仁者右也，道者左也。仁者人也，道者義也」　「仁」當作「行」，「道」均當作「義」，「義」當作「我」。

「道有至、義、有考；至道以王，義道以霸，考道以爲無失」　當爲「道有至、有義、有考」。

「子言之，仁有數義」

至


 「資仁者也」　「仁」均當作「行」。

「《詩》云：豐水有芑，武王豈不仕」　豐水，中央也。武王，西伯也。

「詒厥孫謀，以燕翼子」　公子公孫，天下一家。

「數世之仁也」　數世，及孫子也。「仁」當作「行」。○引《詩》多斷章取義，不必皆本義，與《外傳》引《詩》證事同，又與以《序》説《詩》同，多非本旨。

「《國風》曰：『我今不閱，皇恤我後。』終身之仁也」　「皇」作「西皇」讀。我不能曰我及遠，皇則能全終始、謀後世。○「仁」當作「行」。

「子曰：仁之爲器重」

至


 「夫勉於仁者，不亦難乎」　《論語》曾子「任重致遠」。○「勉於仁」，「仁」當作「行」。

「子曰：中心安仁者，天下一人而已矣」　天下一人例。《靈》、《素》推一身以合天地，爲六合以外，皇；中國一人，則帝例。一説中國一人屬人學，天下一家屬天學。

「《大雅》曰：德輶如毛，民鮮克舉之」　德，《中庸》至德。「毛」讀作「表」。《中庸》「民鮮能久矣」。

「我儀圖之」　土圭儀圖。

「《小雅》曰：高山仰止，景行行止」　高山，地中也。止，居上；景行者，下行。一居一行。

「子曰：《詩》之好仁如此，鄉道而行，中道而廢，忘身之老也，不知年數之不足也。俛焉日有孳孳，斃而後已」　「廢」讀爲「發」，謂過時而學，自忘其老與年歲之不足。炳燭夜游。

「是故君子服其服，則文以君子之容」　服服。

「有其容，則文以君子之辭」　言言。

「遂其辭，則實以君子之德」　行行。

「彼記之子，不稱其服」　「不」讀
 

注



 作「丕」。

「君子之所謂義者，貴賤皆有事於天下。天子親耕，粢盛秬鬯，以事上帝，故諸侯勤以輔事於天子」　貴者專，主賤者、主祭。○「下」字衍文。天惟天子得祀，而諸侯助祭，得申其勤。聖人定禮，定一尊，亦通下情。

「子曰：下之事上也」　上，君也；下，臣也。

「雖有庇民之大德」　歸美於上。

「不敢有君民之心」　嗣子不可，則取之。○一説「不敢」句讀作「有事」。

「不自尚其事」　「尚」讀作「上」。

「《詩》云：莫莫葛藟，施於條枚」　《斯干》。○莫莫，葉也。綏、荒、成皆服名。○周本末例。《周南》三木爲根本，皇灌木，周、召樛喬，皆在京師。八干爲八州，十二支爲外十二牧。枝葉外州，條枚在内，八干也。

「凱弟君子，求福不回」　大深。○君子，周、召。父母，求四表裘服。「不」讀作「丕」。

「其舜、禹、文王、周公之謂與」　此《詩》之舜、禹、文王、周公。

「《詩》云：『惟此文王，小心翼翼，昭事上帝，聿懷多福，厥德不回，以受方國。』」　昭，昭文穆武之「昭」。上帝指皇，福爲輻員。「不」讀作「丕」，大也；丕回，猶大深也。方，四方大國。四國小。

「子曰：先王謚以尊名，節以壹惠，恥名之浮於行也」　鄭注：「謚者，行之迹也；名者，謂聲譽也。言先王論行以爲謚。以尊名者，使聲譽可得而尊信
 

注



 也。」按：上「名」名字之「名」，下「名」聲譽之「名」。謚以尊名，謂以謚易其名，名終將諱之。注誤。

「子言之：君子之所謂仁者，其難乎」　「仁」當作「人」。

「《詩》云：『凱弟君子，民之父母』。凱以强教之，弟以説安之」　凱，雎鳩；弟，鳲鳩。强教謂兵刑，説安謂教舉。

「樂而毋荒，有禮而親」　毋荒者，猶言不淫。樂柔禮剛。

「威莊而安，孝慈而敬」　上句剛，下句柔。

「使民有父之尊，有母之親」　父尊如司馬，母親如司空。

「如此而後，可以爲民父母矣」　《詩》父母、君子二見，專指羲、和。以尊親爲定解。

「非至德，其孰能如此乎」　皇爲至道，帝爲至德，故泰伯爲至德。《孝經》：「非至德，其孰能順民如此其大者乎！」君子、父母，即三帝皇佐羲、和。

「今父之親子也，親賢而下無能」　子夏云：可者與之，其不可者拒之。

「母之親子也，賢則親之，無能則憐之」　子張云：「嘉善而矜不能。」

「母親而不尊，父尊而不親。水之於民也，親而不尊，火尊而不親」　子産水火之喻。

「命之於民也，親而不尊，鬼尊而不親」　命，號令，條教。人事與鬼神相反。

「子曰：夏道尊命，事鬼敬神而遠之」　《墨子·明鬼》。○三統説兼進化言。

「近人而忠焉」　兼愛。

「先禄而後威，先賞而後罰」　兼愛如宗教，親而不尊，母道也。

「其民之敝，惷而愚，喬而野，樸而不文」　質勝文則野，《墨子》用夏，其説如此。

「殷人尊神，率民以事神，先鬼而後禮，先罰而後賞，尊而不親」　「鬼」讀作「威」。先罰後賞，如申、韓。尊而不親，父道也。

「其民之敝，蕩而不静，勝而無恥」　擾亂不安，民免無恥。

「周人尊禮尚施，事鬼敬神而遠之，近人而忠焉」　禮剛施柔也。下二句同夏。

「賞罰用爵列，親而不尊」　儒家以二而易，合夏矣。

「其民之敝，利而巧，文而不慙，賊而蔽」　文勝質則史。

「子曰：夏道未瀆辭」

至


 「賞爵刑罰窮矣」　文有脱誤，當引三統説補證之。

「子曰：虞、夏之質，殷、周之文，至矣！虞、夏之文不勝其質，殷、周之質不勝其文」　此用先進、後進説，與退化遞降相反。如此，則孔賢於堯舜者遠。

「子言之：後世雖有作者，虞帝弗可及也已矣」

至


 「寬而有辨」　作者，謂後聖。虞帝，指《尚書》之虞帝。「矣」讀作「俟」。此用遞降説，虞降三王，就《書》之帝言之；如此，則孔子不能賢之。

「《甫刑》曰：『德威惟威，德明惟明。』非虞帝其孰能如此乎」　威，天討；明，天命。即刑賞斧柯。

「子曰：事君不下達，不尚辭，非其人弗自」　當作「上達不尚辭，非其人弗自」。感以忠誠，不僅在言辭。

「神之聽之，式穀以女」　不以耳聽。○「穀」讀作「轂」。

「《易》曰：不事王侯，高尚其事」　高尚，即《詩》「高岡」。玄黄，天地也。王侯在侯牧之例，以皇后爲主。

「子曰：唯天子受命於天，士受命於君」

至


 「則臣有逆命」　《穀梁》：人之於天，以道受命；於人，以言受命。不若於道
 

注



 ，天絶之；不若於言
 

注



 ，人絶之。故臣子大受命。《繁露》亦有其文，並與《記》同。

「《詩》曰：鵲之姜姜，鶉之賁賁」　「維鵲有巢」，冬至鵲巢在南，鶉火南宿。

「人之無良，我以爲君」　「無」讀作「譕」。「譕良」，順命。我以爲君，臣有順命也。

「故天下有道，則行有枝葉」　天下有道者，《易》三四居中，一匡天下，行者兩北居邊。枝葉者本末例。

「天下無道，則辭有枝葉」　天下無道者，二五居中，中分天下。○赤道爲南，南爲言辭，如一匡，則二南爲京師，兩黑道爲邊鄙，故曰「行有枝葉」。若如晉、楚中分天下，狎主齊盟，則一匡之中，正當中分之戰場，故曰「辭有枝葉」。本義如是，取喻則隨意所安。

「子曰：君子不以口譽人」　口惠實不至。

「《國風》曰：心之憂矣，於我歸説」　朋友死，於我歸。

「《國風》曰：言笑晏晏，信誓旦旦，不思其反。反是不思，亦已焉哉」　「不思其反」者，天人之異；「反是不思」者，天外有天。又反也，亦已焉哉，言無有窮極也。「不」字均讀作「丕」。

「子言之：昔三代明王」

至


 「不違龜、筮」　《洪範》稽疑，卜筮學。

「子曰：牲牷、禮樂齊盛，是以無害乎鬼神」　主祭神享。

「無怨乎百姓」　治民民治。

「《詩》曰：后稷兆祀，庶無罪悔，以迄於今」　《大雅》。后稷與公劉對，爲東西二伯。

「子曰：大人之器威敬」　器，卜龜也。

「天子無筮」　鄭注：謂征
 

注



 伐出師，若巡狩也。天子至尊，大率
 

注



 皆用卜也。《春秋傳》曰：「先王卜征五年，歲襲其祥。」按：卜征即行三垣。《書》曰「五載一巡狩」，寅年在中，午年在南上，戌年在北下，爲五年歲襲其祥。

「諸侯非其國不以筮，卜宅寢室」　鄭注：「諸侯受封乎天子，因國而國，唯宫室欲改易者得卜之耳。」按：諸侯在他國，彼自非筮，故不用筮，以避奪主，而反用卜矣。




緇衣第三十三


爲先師《詩》、《書》説，如《尚書大傳》、《韓詩外傳》，經師各有此作。







「子曰：好賢如《緇衣》，惡惡如《巷伯》」　讀《詩》斷章取義之法，各以景像取之，不必爲正旨。

「子曰：夫民，教之以德」

至


 「則民有遁心」　《論語》。

「《甫刑》曰：苗民匪用命，制以刑，惟作五虐之刑，曰法」　下肉刑五，是其傳説。

「故上之所好惡，不可不慎也，是民之表也」　「表」讀如「標」。

「子曰：禹立三年，百姓以仁遂焉，豈必盡仁」　「禹」下文有脱誤。

「《大雅》曰：成王之孚，下土之式」　二引《大雅》，皆前十篇。

「則民言不危行，而行不危言矣」　「危」讀如「詭」。

「葉公之《顧命》曰」　《書》有《顧命》，葉公亦有之，如舅犯、《楚書》，傳記中一事，非專篇。

「是故邇者不惑，而遠者不疑也」　邇者，内八才子；遠者，外十二女。

「《君奭》曰：昔在上帝，周田觀文王之德，其集大命於厥躬」　鄭注：古文「周田觀文王之德」爲「割申勸寧王之德」，今博士讀爲「厥亂勸寧王德」，三者皆異，古文似近之。

「子曰：南人有言曰：人而無恒，不可以爲卜筮」　《論語》誤作「巫醫」。

「古人之遺言與？龜、筮猶不能知也，而况於人乎」　卜居龜策，誠不能知此事。《卜居》全爲此章師説，專以説《咸卦》。《漁父》執一，雖死不悔，是爲恒。

「《詩》云：我龜既厭，不我告猶」　「我龜既厭」者，變動不居，不可方物。

「《易》曰：『不恒其德，或承之羞。』『恒其德，貞婦人吉，夫子凶。』」　《易·咸卦》當爲「或」，與「恒」字反對。「不恒其德」

句


 以「或」解「不恒」。「恒其德」

句


 「偵」

句


 以「偵」解「恒」。《卜居》、《漁父》爲《易》、《咸》、《恒》二卦之傳説。




奔喪第三十四 


此篇如在《喪大記》、《雜記》中正合，以文繁，故别出。○邵氏《禮經通論》以十七爲全經，經無



 


佚篇，其説精確。此爲喪禮，變一節當爲記，附《士喪禮》。喪禮中如此變節亦多矣。本篇題



 


名無《記》，文不備耳。吴以遂以爲《禮》之佚篇，謂爲《禮經》之文佚在《戴記》者。夫《記》之



 


不可以爲經，固不待煩言而解者矣。










問喪第三十五 


吴氏所補，凡取於兩戴者，如《奔喪》、《投壺》、《釁廟
 


注




 》、《公冠》之類，皆爲特别記文，立此篇名，以爲逸經，誤之甚矣。如諸篇本經，何以不入經，而附於記？










服問第三十六



「《傳》曰：「有從輕而重」　《大傳篇》文。○問。

「公子之妻爲其皇姑」　答。

「有從重而輕，爲妻之父母」　上句問，下句答。

「有從無服而有服」　問。

「公子之妻爲公子之外兄弟」　答。

「有從有服而無服」　問。

「公子爲其妻之父母」　答。○四句爲《大傳》從服文。

「《傳》曰：母出，則爲繼母之黨服」　此出《大傳篇》。




間傳第三十七


以喪六事容體、聲音、語言、飲食、居處、衣服爲綱，以五服爲緯，下加師説。







「斬衰三升」　王、侯、甸。

「齊衰四升、五升、六升」　男、采、衛。○齊衰如侯服。

「大功七升、八升、九升」　蠻、夷、鎮。○大功如綏服。

「小功十升、十一升、十二升」　藩、垣、屏。○小功如要服。

「緦麻十五升」　翰、寧、城。○緦麻如荒服。○十五升以起凶服五，三五十五，每服得三。

「斬衰三升，既虞、卒哭，受以成布六升，冠七升」　六升加倍。　爲母。

「疏衰四升，受以成布七升，冠八升」　四升降一升。

「去麻服葛，葛帶三重」　《詩》「葛」。




三年問第三十八



「三年之喪何也」　據夏喪三月。

「曰：稱情而立文」　《論語》「女安則爲之」，《尚書》「乃能之」。

「因以飾群，别親疏貴賤之節，而弗可損益也」　上下通。

「創鉅者其日久，痛甚者其愈遲。三年者，稱情而立文，所以爲至痛極
 

注



 也」　有三年之愛。

「斬衰苴杖
 

注



 」

至


 「所以爲至痛飾也」　墨初野，主三月。

「然而服以是斷之者」　未盡三年。

「將由夫患邪淫之人與，則彼朝死而夕忘之」　海外野人。

「然而從之，則是曾鳥獸之不若也，夫焉能相與群居而不亂乎」「鳥獸不可與同群」。

「將由夫修飾之君子與」　儒家。○徑情直行，戎狄之道。

「然則何以至期也？曰：至親以期斷」　父在爲母。

「是何也？曰：天地則已易矣」

至


 「以是象之也」　宰我説同此。

「然則何以三年也」　據父在，爲母亦期。

「曰：加隆焉爾也，焉使倍之？故再期也」　如隆，大同程度乃加之。《尚書》「百姓如喪考妣，三載，四海遏密八音」是也。中人今日三年，爲無其德，用其事。

「由九月以下何也？曰：焉使弗及也」　不一而足，四等分三代。

「故三年以爲隆，緦、小功以爲殺」　三年，皇帝大同；緦、小功，蠻野初制服。

「期，九月以爲間」　間居其中，服分三等，以象程度。

「上取象於天」　三年如三萬里，三月如三千里。

「下取法於地」　執御法地。

「中取則於人」　人居中，如草木之仁。

「故三年之喪，人道之至文者也」　惟《尚書》乃有資格，若開創，則用《墨子》夏喪三月，次則用宰我之期，終乃歸極於三年之加隆。

「夫是之謂至隆」　人學止此。

「是百王之所同」　天下九百方千里，爲九州者百，横説與七十二代同。

「古今之所壹也」　豎説。

「孔子曰：子生三年，然後免於父母之懷。夫三年之喪，天下之達喪也」　引《論語》。○有三年之愛於父母。然後用三年之服，由情制文，否則不必「今女安則爲之」之説也。有三年之愛於君后，則三年，否則不必，此宰我短喪之説。




深衣第三十九



「要縫半下」　《大行人》以蠻、夷、鎮三服爲要，故帶居中。五服上則冠、衣，下則裳、履，帶居其中。十五服以蠻、夷、鎮三服爲要，内則王、侯、甸三服爲冠，男、采、衛爲衣，外則藩、垣、屏爲裳，翰、寧、城爲履也。

「帶，下毋厭髀」

至


 「制十有二幅，以應十有二月」　帶以下裳十二輻，以法十二月、十二州、十二女。

「袂圜以應規，曲袷如矩以應方」　開方、辨方、計地以方。○以下傳説。

「負繩及踝以應直，下齊如權衡以應平」　中心爲直。「周道如砥，其直如矢」。

「具父母、大父母，衣純以繢；具父母，衣純以青」　吉。

「如孤子，衣純以素」　凶。




投壺第四十


《左傳》：晉侯、齊侯投壺。○正禮十七篇，此乃射禮之附記，後儒以爲《逸禮》補經，非也。







「取半以下爲投壺禮，盡用之爲射禮」　足見投壺附於射禮。

「魯鼓○□○○□□○○」

至


 「半○□○□○○○○□○」　如今工尺符號。




儒行第四十一



「魯哀公問於孔子曰：夫子之服，其儒服與」　九流儒家以傳經之主派爲主，孟、荀是也。孔子至聖無名，非儒，後世所言儒家孔子者，當以屬子思耳。

「孔子對曰：丘少居魯，衣逢掖之衣」　《魯頌》。

「長居宋，冠章甫之冠」　素統，故宋。

「丘聞之也，君子之學也博，其服也鄉，丘不知儒服」　「余殷人也」。○鄉飲酒禮鄉服與此異，鄉猶操土音。

「哀公問

 曰：敢問儒行」

至


 「悉數之乃留，更僕未可終也」　下分十六門，韓子云儒分爲八，此其倍數。

「孔子侍，曰：儒有席上之珍以待聘」

至


 「其自立有如此者」　四「待」字與「俟後聖」「俟」同。

「儒有衣冠中，動作慎；其大讓如慢，小讓如僞」

至


 「其容貌有如此者」　小大派

「儒有忠信以爲甲胄」

至


 「其自立有如此者」　「自立」重出，又與特立獨行犯。

「儒有今人與居，古人與稽」　古人已往，稽者述古。

「今世行之，後世以爲楷」　後世，謂未來，以爲楷者，俟後。

「適弗逢世，上弗援，下弗推」　弗逢世者，生非其時。上援，如堯舜；下推者，百姓與能也。

「禮之以和爲貴，忠信之美」　《論語》：「先王之道斯爲美」。




冠義第四十三



「凡人之所以爲人者，禮義也」　人不知禮義倫常，則不成爲人。言學則必學六藝，言身則必慎言行，外國所謂人民資格；至是而後冠，冠而後許以爲人格，否則不成其人格。

「君臣正，父子親，長幼和，而後禮義立」　不言夫婦者，以詳於《昏義》。實則父子、君臣皆屬於夫婦，首在男女有别。

「古者冠禮，筮日，筮賓」　通之鬼神，天屬。

「醮於客位，三加彌尊，加有成也」　鄭注：「冠者，初加緇布冠，次加皮弁，次加爵弁。每加益尊，所以益成也。」按：初用士冠，再三攝盛，各以統色分别，非用異代上古之冠。舊説誤。

「遂以贄見於鄉大夫、鄉先生，以成人見

 也」　當爲卿大夫，仕者；鄉先生者，鄉官也。

「成人之者，將責成人禮焉也」

至


 「其禮可不重與」　倫理説。




昏義第四十四


由《春秋》始定昏禮。







「昏禮者，將合二姓之好，上以事宗廟，而下以繼後世也」　野人所無。

「是以昏禮，納采、問名、納吉、納徵、請期」　六禮皆以坊男女之亂。

「父親醮子而命之」

至


 「蓋親受之於父母也」　所以坊自由婦有不至之弊。

「婦至，壻揖婦以入，共牢而食，合巹而酳，所以合體，同尊卑，以親之也」　夫婦相齊，不分貴賤。○女子初至亦廟見，至三月以後廟見别一事，非初遂不見。經以可知，故不言。《左傳》先配後祖，所以補此説。

「男女有别，而後夫婦有義」

至


 「故曰昏禮者，禮之本也」　倫理之學，始於男女有别，所以撥自由之亂而反之正。若野人男女無别，故夫婦、父子不親不義。孔子制禮之時，亦如今之外人，可知。

「夫禮始於冠，本於昏，重於喪祭，尊於朝聘，和於射鄉，此禮之大體也」　喪，士喪，喪服。祭亦二。朝即謂覲禮。聘，聘禮。士相見、射、大射。鄉讀作饗。○《禮經》次序當從此，鄭本不合，據此知經無逸篇。

「古者婦人先嫁三月，祖廟未毁，教於公宫」　京師。

「祖廟既毁，教於宗室」　内八州。

「教成，祭之，牲用魚」　鳥上主南，魚下主北。

「芼之以蘋藻」　「芼」讀作「表」。「蘋」同「屏」，藻同「表」。

「所以成婦順也」　十二牧爲十二女。

「古者天子后立六宫、三夫人、九嬪、二十七世婦、八十一御妻」　六宫亦如六軍。夫人，三公妻。嬪，九卿妻。世婦，大夫妻。御妻，元士妻。《記》卿佐君，世婦佐夫人。

「以聽天下之内治」　命婦，不專指王宫。

「以明章婦順，故天下内和而家理」　畿内舉百二十二女立説。

「天子立六官」　宫，后内朝；官，天子外朝。

「三公、九卿、二十七大夫、八十一元士，以聽天下之外治」　内外同爲夫婦。○既曰《昏義》，則必夫婦。君帥外百二十官，后帥内百二十女。天子、后爲夫婦，則二百四十人亦爲夫婦，不能獨天子、后二人爲夫婦，下則以内女配外官。

「故曰：天子聽男教」　百二十官從之。

「后聽女順」　百二十女從之。

「外内和順，國家理治，此之謂盛德」　《昏義》主夫婦。

「是故男教不脩，陽事不得」

至


 「陰之與陽，相須而後成者也」　以天子比日月，懸象著明，莫大於日月，陰陽晝夜之説。○《春秋》紀日食以定朔，雖有六曆，二十正朔則從同。不書日食者，朔定而望可知。災異之學，則大同以後天學。

「天子脩男教，父道也」

至


 「爲后服齊衰，服母之義也」　《詩》「民之父母」，《尚書》「百姓如喪老妣」。




鄉飲酒義第四十五


本爲饗記，鄉人則名飲酒，不名饗。經義言饗中有鄉人飲酒，故並饗與飲酒言。







「鄉人、士、君子，尊於房户之間」

至


 「貴其質也」　《論語》鄉人飲酒，士君子謂大夫。

「賓主，象天地也」　經文饗禮，賓主皆爲卿，本名卿相饗禮，故義言三卿，經通不見卿字，以賓主皆卿也。

「介僎，象陰陽也」　經作「遵」者，陰陽四方也。

「三賓，象三光也」　三賓，三卿也。

「讓之三也，象月之三日而成魄也」　三日、三千里，三五而盈。

「天地嚴凝之氣，始於西南，而盛於西北」　西南坤維，西北乾維。

「此天地之尊嚴氣也」　尊尊。

「天地温厚之氣，始於東北，而盛於東南」　温厚仁也，東北艮維，東南巽維。

「此天之盛德氣也」　親親。

「主人者尊賓，故坐賓於西北，而坐介於西南以輔賓」　西北盛，西南始。

「賓者，接人以義者也，故坐於西北」　尊尊。

「主人者，接人以仁以德厚者也」

至


 「以輔主人也」　東南盛，東北始。




「鄉飲酒之禮，六十者坐，五十者立侍，以聽政役」

至


 「合諸鄉射，教之鄉飲酒之禮，而孝弟之行立矣」　「鄉飲酒」皆當作「鄉人飲酒」。政役，鄉官所發。鄉射非經之饗射。鄭注：「如今郡國下令長於鄉射、飲酒，從太守相臨之禮也。」○此節兼及鄉人飲酒禮。《論語》：「鄉人飲酒，杖者出，斯出矣。」鄉黨以齒， 故詳長幼之序。至於經之饗禮，乃朝廷大典，及晉、楚相饗之事，全篇無尚齒之文，則與鄉人飲酒不同。饗禮重，鄉人飲酒輕，今以經爲饗，鄉人飲酒附之可也。○此節經文無，以其爲鄉人飲酒也。

「孔子曰：吾觀於鄉，而知王道之易易也」　鄉，當作「饗」。

「主人親速賓及介」

至


 「貴賤之義别矣」　饗分貴賤，與鄉人不同。

「隆殺之義辨矣」　以上經文有饗正義。○二。

「工入，升歌三終，主人獻之」

至


 「知其能和樂

 而不流也」　與燕禮同。○笙詩。《小雅》樂備，惟諸侯、公卿有之，故與燕禮多同，非鄉黨所能備。○三。

「賓酬主人」

至


 「知其能弟長而無遺矣」　長幼以齒，爲通禮，非饗所獨。同班之中，以年分先後，此爵同論齒，經文所略 。○四。

「降，説屨，升坐，修爵」

至


 「知其能安燕而不亂也」　五。○五段先序經文，末一句則其義。

「貴賤明」

至


 「此五行者，足以正身安國矣」　總論五事。

「故曰：吾觀於鄉，而知王道之易易也」　「鄉」當作「饗」。

「鄉（飲酒之）義，立賓以象天，立主象地」　此説上義。

「設介、僎以象日月」　《義》作陰陽。

「立三賓以象三光」　三賓，即三卿。《左氏》以卿主饗者，如晉、楚。

「賓必南鄉，東方者春」

至


 「介必東鄉，介賓主也」　聖左，仁前，義右，藏後，天子中天下而立。《義》用陰陽五行家之言。○四方，即上四維説。

「主人必居東方」

至


 「主人者造之，産萬物者也」　下三時從略。

「月者三日則成魄」　魄月以爲量。

「三月則成時」　九九八十一。

「是以禮有三讓，建國必立三卿。三賓者，政教之本，禮之大參也」經本當爲卿相饗禮，賓主皆卿，故與《鄉》、《射》二篇全無「卿」字；《義》出「卿」字，所以證明其義。




射義第四十六


射今變礮，而禮節全同。







「卿大夫士之射也，必先行鄉飲酒之禮」　「饗」今古文皆作「鄉」。「飲酒」二字，所以爲注饗禮與食禮之别。

「鄉飲酒之禮者，所以明長幼之序也」　分尊卑，仍以齒序。

「故射者，進退周還必中禮」　前後圓折方。

「内志正，外體直」　内志京師，外體天下。

「然後持弓矢審固」　弓，二公；矢，四緱；固，「告」之變體，今之「鵠」字；「固」象侯外，「古」象矢中中心。

「持弓矢審固，然後可以言中。此可以觀德行矣」　「固」讀如「鵠」。

「其節，天子以《騶虞》爲節」

至


 「《采蘩》者，樂不失職也」　《騶虞》、《采蘋》、《采蘩》皆樂名，偶與《詩》篇名同。

「故《詩》曰：「曾孫侯氏，四正具舉。大夫君子，凡以庶士。小大莫處，御於君所。以燕以射，則燕則譽」　此古撮引詩句之法，如《論語》、《唐棣》，集數篇而成，文句小異。經原無定字。

「孔子射於矍相之圃」　竊比老彭。

「蓋觀者如堵牆」　行可爲法，故觀者衆。

「射至於司馬，使子路執弓矢出，延射曰」　子路爲素臣，司馬。

「與爲人後者」　贅壻，以男從女姓。

「又使公罔之裘、序點揚觶而語」　司徒 。

「不在此位也」　「不」字衍，下同。

「序點又揚觶而語曰」　司空。

「故心平體正，持弓矢審固」

至


 「故射者各射己之鵠」　下「鵠」與「審固」之「固」本爲一字，鈔寫兩歧耳。○皆謂經説倫理，借射爲喻耳。

「故天子之大射謂之射侯」　六經爲後世立法，即鵠也。先立標準，待人而行，故俟、侯形近義通。鵠一名侯，即鵠。本作固，固又變古，古即象矢中的之形，故經亦稱古也。

「射者，人之道也」　天地人，人在中。

「射求正諸己，己正而後發」　「駿發爾私」。戊己、甲己皆謂中土、京城。

「發而不中，則不怨勝己者」　《中庸》「發而皆中節」。

「反求諸己而已矣」　正京師以正天下。

「孔子曰：君子無所争，必也射乎」　六經俟後。

「揖讓而升，下而飲」　進化有升必有降，有降必有升，進退升降皆俟後世。

「其争也君子」　心射。

「循聲而發，發而不失正鵠者，其唯賢者乎」　不過不及，與不偏不倚。

「若夫不肖之人」　非聖。

「則彼將安能以中」　不能知聖法經。




喪服四制第四十九



「凡禮之大體，體天地，法四時，則陰陽，順人情，故謂之禮。訾之者，是不知禮之所由生也」　訾之者，如今新學。

「資於事父以事母，而愛同」　平也。

「天無二日，土無二王，國無二君，家無二尊，以一治之也」　家無二尊，國無二君，女主平等，則二君矣。

「喪有四制」

至


 「凡此八者，以權制者也」

　　　　東恩

仁父




北權

知不守常


 　　南節

禮分久暫同異




　　　　西理

義君






注
 　原稿在前「有虞氏服韍」條前分卷，誤。



注
 　乃可計：按文意，似當作「乃不計」。



注
 　學：《禮記·學記》作「斅」。



注
 　博：原作「傳」，據右引改。



注
 　故：原作「後」，據《禮記·學記》改。



注
 　者：原脱，據《禮記·學記》補。



注
 　公卿：《史記·孔子世家》作「王侯」。



注
 　情：原作「精」，據文意改。



注
 　禮：原作「神」，據《禮記·樂記》改。



注
 　著：原作「者」，據右引改。



注
 　此下當有脱文。



注
 　是以：原重出「是以」二字，據文意删。



注
 　大：原作「同」，據《禮記·樂記》改。



注
 　其：原脱，據《禮記·樂記》補。



注
 　此「磬」字原脱，據《禮記·樂記》補。



注
 　之：原脱，據《禮記·樂記》補。



注
 　減：原作「滅」，據《禮記·樂記》改。



注
 　賜：原作「此」，據《禮記·樂記》改。



注
 　氏：原脱，據《禮記·祭法》補。



注
 　謂之備：原作「之謂備」，據《禮記·祭統》乙。



注
 　春祭：原作「春秋」，據《禮記·祭統》改。



注
 　讀：原作「德」，據文意改。



注
 　信：原誤作「言」，據《禮記·表記》鄭注改。



注
 　不若於道：「道」原作「天」，據《春秋穀梁傳·莊公元年》改。



注
 　言：原作「人」，據右引改。



注
 　征：原作「徵」，據《禮記》鄭注改。下二「征」字同。



注
 　大率：原作「大事」，據右引改。



注
 　釁廟：「廟」原作「廂」，據《大戴禮記》改。



注
 　極：原誤作「杖」，據《禮記·三年問》改。



注
 　杖：原誤作「枝」，據右引改。



注
 　問《禮記·儒行》無此字。



注
 　「見」下原衍「者」字，據《禮記·冠義》删。



注
 　樂：原脱，據《禮記·鄉飲酒義》補。
















禮運禮器郊特牲訂



廖　平　撰

楊世文　校點








校點説明



《禮運禮器郊特牲訂》又名《禮運三篇經傳合解》、《禮運三篇合解》。廖平認爲《禮運》三篇爲子游大同學。孔門子游、子夏爲文學科，爲《中庸》之道。前定子夏言《詩》，爲君子儒，居北方，爲魏文侯師；子游言禮，傳大同學，居南方。二方二人各分居，故無所不統。列子爲鄭人，去宋如楚，考《列》、《荘》所言，道家者流南人尤多。《論語》子游論子夏之門人小子當灑掃、應對、進退，有末無本；子夏由君子以至聖人。是南北二大宗師，不妨斟酌，以求折中一是。廖平將《禮運》三篇分經、傳、記、注，並略加詮釋，闡發天人小大、皇帝王伯之學。民國五年（一九一六）《國學薈編》第二、三、四期連載，民國十年（一九二一）四川存古書局刊入《六譯館叢書》，兹據此本整理。








禮運禮器郊特牲訂

子游大同學。○子游、子夏爲文學科，爲《中庸》之道。前定子夏言《詩》，爲君子儒，居北方，爲文侯師；子游言禮，傳大同學，居南方。二方二人各分居，故無所不統也。列子爲鄭人，去宋如楚，考《列》、《荘》所言，道家者流南人尤多。《論語》子游論子夏之門人小子當灑掃，有末
 


注




 無本；子夏由君子以至聖人。是南北二大宗師，不妨斟酌，以求折中一是。






昔者仲尼與於蜡賓，

蜡用黄衣、黄冠，取譬於土德，黄衣狐裘。天子八大蜡，十二小蜡，於每方歲終索饗年穀，不順成，則不通賓，即王後爲賓之義。




蜡義天子大蜡八。伊耆氏始爲蜡。蜡也者，索也，歲十二月，合聚萬物而索饗之也。蜡之祭也，主先嗇而祭司嗇也，祭百種以報嗇也。饗農及郵表畷、禽獸，仁之至，義之盡也。古之君子，使之必報之。迎猫，爲其食田鼠也；迎虎，爲其食田豕也，迎而祭之也。祭坊與水庸，事也，曰：「土反其宅，水歸其壑，昆蟲毋作，草木歸其澤。」皮弁、素服而祭。素服以送終也。葛帶、榛杖，喪殺也。蜡之祭，仁之至，義之盡也。黄衣、黄冠而祭，息田夫也。野夫黄冠，黄冠，草服也。大羅氏，天子之掌鳥獸也，諸侯貢屬焉。草笠而至，尊野服也。羅氏致鹿與女，而詔客告也。以戒諸侯曰：「好田、好女者，亡其國。天子樹瓜華，不斂藏之種也。」八蜡以記四方。四方年不順成，八蜡不通，以謹民財也。順成之方，其蜡乃通，以移民也。既蜡而收，民息已。故既蜡，君子不興功。

事畢，出游於觀之上，喟然而嘆。

仲尼之嘆，蓋嘆魯也。

《明堂位》：「廣魯於天下。」如《魯頌》爲東方，文家，天皇。《論語》：「齊一變至魯，魯一變至道。」道爲《周頌》。魯爲天皇，齊則東方之王。




孔子曰：「嗚呼哀哉！我觀周道，

《周頌》。


 幽、厲傷之。吾舍魯

《魯頌》。


 何適矣！」

此爲東周，即居東魯之義。




言偃在側，曰：「君子何嘆？」

孔子曰：「大道

皇用道。


 之行也，

天道九行，《尚書》、《周禮》學。




大道之行也，

五行爲天氣。


 天下爲公，

《李尋傳》説，五帝官天下。


 選賢

德。


 與

與通舉。


 能，

才。


 講信修睦。

外交。


 故人不獨親其親，不獨子其子，

父子。


 使老有所終，

老者安。


 壯有所用，幼有所長，

少者懷。


 矜寡孤獨廢疾者，皆有所養。

《孟子》文王節。


 男有分，

外無曠夫。


 女有歸。

内無怨女。


 貨

工商賈。


 惡其棄於地也，

伏而不發。


 不必藏於己。

自利。


 力

勤勞。


 惡其不出於身也，

勿伐善施勞。


 不必爲己。是故謀

權謀智略。


 閉而不興，

縱横息。


 盜竊亂

臣。


 賊

子。


 而不作，

消亂原。


 故外户而不閉，

社不閉户。


 是謂大同。」

用緯書。


 故聖人

經説。


 耐以天下

六合以内。


 爲一家，

天下一家説。○祖、父、母、子、孫、兄、弟、甥、舅、士、女、男、婦爲一家例，《詩》「齊侯之子」一章。


 以中國爲一人者，

中國一人説。○心腹、元首、股肱、耳目、手足、四聰、四目、十目、十手爲一人例。《詩》「手如柔荑」一章。


 非意

空言。


 之也，

私見。


 必知其情，

六情。


 辟於其義，

十義。


 明於其利，

五福。


 達於其患，

六極。


 然後能爲之。

皇帝説實行。




與三代之英，

三皇則素、青、黄，三王黑、白、赤，爲《春秋》王學制。




今

經就衰而作。


 大道既隱，

道不可離，時未顯耳。


 天下爲家，

不禪讓。


 各親其親，各子其子，

與不獨異。


 貨力爲己，

伯君。


 大人

君長。


 世

父子


 及

兄弟。


 以爲禮，

繼立法。


 城郭溝池以爲固，

守險。


 禮

君。


 義

伯。


 以爲紀，

不用道德。


 以正君臣，

國學。


 以篤父子，以睦兄弟，以和夫婦，

家學。


 以設制度，以立田里，以賢勇智，以功爲己。

國學


 故謀用是作，

「謀夫孔多，是用不輯」。


 而兵由此起。

如戰國。今世界爲大戰國也。




禹、湯、文、武、成王、周公，由此其選也。

此六君子者，未有不謹於禮者也。

以禮爲小康，樂爲大同。○六君子以王伯三王二伯分之，禹夏、湯殷、文武成王周爲三代，周公左、召公右爲二伯之首。以人學言，小康統於《春秋》；以天學言，小康統於《詩》。《三頌》爲三王，《二南》爲二伯。此乃王伯小康之説也。人學在《尚書》爲大同，天學在《易》爲大同。及《尚書》首堯、舜，《易》首《乾》、《坤》。由堯、舜、高陽、高辛合禹爲小五帝，由伏羲、神農、黄帝、少皞、顓頊爲大五帝。以天、地、人爲三皇。皇之終，帝之始。大五帝之終爲小五帝之始，小康爲六君子，大同合爲十一人。大小之分。


 以著其義，以考其信。著有過，刑仁講義，示民有常。如有不由此者，在埶者去，衆以爲殃，是謂小康。

凡「是謂」亦如《大學篇》「此謂」，下皆屬經文。《大學》「此謂」文全見首章，此篇文「是謂」多不在本篇，當在别篇。




故

「故」爲古注解書名。《藝文》所云《齊詩故》、《魯詩故》，以「故」名書者數十見。此「故」亦爲書名，皆以解正文。


 君者所明也，非明人者也。君者所養也，非養人者也。君者所事也，非事人者也。故君明人則有過，養人則不足，事人則失位。故百姓則君以自治也，養君以自安也，事君以自顯也。故禮達而分定，故人皆愛其死而患其生。

是故昔先王尚有德，尊有道，任有能，舉賢而置之，聚衆而誓之。故用人之知去其詐，用人之勇去其怒，用人之仁去其貪。故國有患，君死社稷，謂之義；大夫死宗廟，謂之變。

丘未之逮也，

《中庸》：「待其人而後行。」


 而有志焉。

緯云「志在《春秋》」。不惟皇帝不能行，即王伯亦有志未逮。




言偃復問曰：「如此乎，禮之急也？」

此禮爲小禮，小康。○《春秋》爲人學小康，《尚書》爲人學大同。《詩》爲天學小康，《易》爲天學大同。舊以王伯爲已見之行事，以皇帝大同之《詩》乃爲志，皆誤。考治有大小，三傳大，爲天學
 

注



 ；《詩》之治小，爲人學。志在《春秋》，就以孔子之世運程度而言，并無大同，概是小康。故《春秋》爲孔子之志，而非當時有此制度也。故六經之教，始於《春秋》。《春秋》
 

注



 終於哀公之獲麟，孔子之生有年矣，亦如今之中國矣。故王伯之學，仿經而行。就全球言之，則孔子《春秋》二伯九合諸侯之制不及全球，而中國亦未嘗再見其可爲。仿經而行，合世界言之，則爲大同，爲宇宙之新法，爲小康。異日之法，必就今日世界立法，當仿《公羊》大一統之制，推中國王伯小康之法於全球。故今日大同之説，當由三傳起者也。




孔子曰：「夫禮，先王

皇。


 以承天

包地言。


 之道，

上下。


 以治人

中。


 之情。故失之者死，得之者生。

如魚之於水。


 《詩》曰：「相鼠有體，人而無禮。人而無禮，胡不遄死。」

是故夫禮，必本於天，殽於地，

是故夫政必本於天，殽以降命。命降於社

天子禮天地，郊社。


 之謂殽地，

方。


 降於祖廟

經姓氏學。


 之謂仁義，

上下所同。


 降於山川之謂興作，

諸侯。


 降於五祀之謂制度。

大夫。


 此聖人所以藏身之固也。

其降曰命，其官於天也。夫禮必本於天，動而之地，列而之事，變而從時。

列於鬼神，

務民之義，敬鬼神而遠之。




故聖人參於天地，並於鬼神，以治政也。

象天出治。


 處其所存，

上下定位。


 禮之序也。

安上治民。


 玩其所樂，

陰陽合。


 民之治也。故天生時

主一天。


 而地生財，人其父生而師教之。

三本之説。


 四者，君以正用之，故君者立於無過之地也。

合中無爲。




達於喪

喪義及其死也，升屋而號告曰：「皋！某復！」然後飯腥而苴孰，故天望而地藏也。體魄則降，知氣在上。

神游。


 故死者北首，生者南鄉，皆從其初。

由禽獸、野人而引進。聖人爲禮，使人自知别於禽獸。




祭

祭義大廟之内敬矣！君親牽牲，大夫贊幣而從。君親制祭，夫人薦盎；君親割牲，夫人薦酒。卿大夫從君，命婦從夫人。洞洞乎其敬也，屬屬乎其忠也，勿勿乎其欲其饗之也。納牲詔於庭，血毛詔於室，羹定詔於堂。三詔皆不同位，蓋道求而未之得也。設祭於堂，爲祊乎外，故曰於彼乎？於此乎？

廟堂之上，罍尊在阼，犧尊在西。廟堂之下，縣鼓在西，應鼓在東。君在阼，夫人在房。大明生於東，月生於西，此陰陽之分，夫婦之位也。君西，酌犧象，夫人東，酌罍尊。禮交動乎上，樂交應乎下，和之至也。禮也者，反其所自生；樂也者，樂其所自成。是故先王之制禮也以節事，修樂以道志。故觀其禮樂，而治亂可知也。

孔子曰：「我戰則克，祭則受福。」蓋得其道矣。君子曰：「祭祀不祈，不麾蚤，不樂葆大，不善嘉事，牲不及肥大，薦不美多品。」孔子曰：「臧文仲安知禮？夏父弗綦逆祀而弗止也，燔柴於奥。夫奥者，老婦之祭也，盛於盆，尊於瓶。」

饗禘有樂，而食嘗無樂，陰陽之義也。凡飲養陽氣也，凡食養陰氣也。故春禘而秋嘗，春饗孤子，秋食耆老，其義一也。而食嘗無樂。飲養陽氣也，故有樂；食養陰氣也，故無聲。凡聲，陽也。鼎俎奇而籩豆偶，陰陽之義也。籩之實，水土之品也。不敢用褻味而貴多品，交於神明之義也。

孔子曰：「繹之於庫門内，祊之於東方，朝市之於西方，失之矣。」

恒豆之菹，水草之和氣也；其醢，陸産之物也。加豆，陸産也；其醢，水物也。籩豆之薦，水土之品也，不敢用常褻味而貴多品，所以交於神明之義也，非食味之道也。先王之薦，可食也，而不可耆也。卷冕、路車，可陳也，而不可好也。《武》壯，而不可樂也。宗廟之威，而不可安也。宗廟之器可用也，而不可便其利也。所以交於神明者，不可以同於所安樂之義也。

有虞氏之祭也，尚用氣，血、腥、爓祭，用氣也。殷人尚聲，臭味未成，滌蕩其聲，樂三闋，然後出迎牲。聲音之號，所以詔告於天地之間也。周人尚臭，灌用鬯臭，鬱合鬯臭，陰達於淵泉。灌以圭璋，用玉氣也。既灌，然後迎牲，致陰氣也。蕭合黍稷，臭陽達於牆屋。故既奠，然後焫蕭合羶薌。凡祭，慎諸此。魂氣歸於天，形魄歸於地。故祭求諸陰陽之義也。殷人先求諸陽，周人先求諸陰。詔祝於室，坐尸於堂，用牲於庭，升首於室。直祭祝於主，索祭祝於祊。不知神之所在，於彼乎？於此乎？或諸遠人乎？祭於祊，尚曰求諸遠者與。祊之爲言倞也，肵之爲言敬也。富也者福也，首也者直也。相，饗之也。嘏，長也，大也。尸，陳也。毛、血，告幽全之物也。告幽全之物者，貴純之道也。血祭

 ，盛氣也。祭肺、肝、心，貴氣主也。祭黍稷加肺，祭齊加明水，報陰也。取膟膋燔燎，升首，報陽也。明水、涚齊，貴新也。凡涚，新之也。其謂之明水也，由主人之絜著此水也。君再拜稽首，肉袒親割，敬之至也。敬之至也，服也。拜，服也。稽首，服之甚也。肉袒，服之盡也。祭稱「孝孫」、「孝子」，以其義稱也。稱「曾孫某」，謂國、家也。祭祀之相，主人自致其敬，盡其嘉，而無與讓也。腥，肆爓，腍祭，豈知神之所饗也？主人自盡其敬而已矣。舉斝、角，詔妥尸。古者尸無事則立，有事而後坐也。尸，神像也。祝，將命也。縮酌用茅，明酌也。醆酒涚於清，汁獻涚於醆酒，猶明、清與醆酒於舊澤之酒也。祭有祈焉，有報焉，有由辟焉。齊之玄也，以陰幽思也。故君子三日齊，必見其所祭者。

社義社祭土而主陰氣也。君南鄉於北墉下，答陰之義也。日用甲，用日之始也。天子大社，必受霜露風雨，以達天地之氣也。是故喪國之社屋之，不受天陽也。薄社北牖，使陰明也。社所以神地之道也。地載萬物，天垂象，取財於地，取法於天，是以尊天而親地也，故教民美報焉。家主中霤，而國主社，示本也。唯爲社事，單出里。唯爲社田，國人畢作。唯社，丘乘共粢盛，所以報本反始也。季春出火爲焚也。然後簡其車賦而歷其卒伍，而君親誓社，以習軍旅。左之右之，坐之起之，以觀其習變也。而流示之禽，而鹽諸利，以觀其不犯命也。求服其志，不貪其得，故以戰則克，以祭則受福。

昔者先王

開創，英雄。


 未有宫室，

未者，有待。


 冬則居營窟，夏則居橧巢。未有火化，食草木之實，鳥獸之肉，飲其血，茹其毛。未有麻絲，衣其羽皮。後聖有作，

作者爲聖人。《大傳》：後世聖人作書契。


 然後修火之利，範金合土，以爲臺榭、宫室、牖户，以炮以燔，以亨以炙，以爲醴酪。

食。


 治其麻絲，以爲布帛，

衣。


 以養生送死，

人。


 以事鬼神、上帝，

神器。


 皆從其朔。

《論語》所謂「從先進」。




郊義魯之郊禘，

魯爲《頌》，故有王魯例。周公實已立，故用天子禮樂。


 非禮也，

如用俗説，以爲非禮，謂諸侯不用王禮。


 周公其衰矣。

則周公及立之説不明，周公則僭禮矣。


 杞之郊也禹也，宋之郊也契也，是天子之事守也。

郊血，大饗腥，三獻爓，一獻孰。至敬不饗味，而貴氣臭也。

祀帝於郊，敬之至也。宗廟之祭，仁之至也。喪禮，忠之至也。備服器，仁之至也。賓客之用幣，義之至也。故君子欲觀仁義之道，禮其本也。

天子適四方，先柴。郊之祭也，迎長日之至也，大報天而主日也。兆於南郊，就陽位也。掃地而祭，於其質也。器用陶匏，以象天地之性也。於郊，故謂之「郊」。牲用騂，尚赤也。用犢，貴誠也。郊之用辛也，周之始郊日以至。卜郊，受命於祖廟，作龜於禰宫，尊祖親考之義也。卜之日，王立於澤，親聽誓命，受教諫之義也。獻命庫門之内，戒百官也。大廟之命，戒百姓也。祭之日，王皮弁以聽祭報，示民嚴上也。喪者不哭，不敢凶服，氾掃反道，鄉爲田燭，弗命而民聽上。祭之日，王被衮以象天，戴冕，璪十有二旒，則天數也。乘素車，貴其質也。旂十有二旒，龍章而設日月，以象天也。天垂象，聖人則之，郊所以明天道也。帝牛不吉，以爲稷牛。帝牛必在滌三月，稷牛唯具，所以别事天神與人鬼也。萬物本乎天，人本乎祖，此所以配上帝也。郊之祭也，大報本反始也。

孔子曰：「三日齊，一日用之，猶恐不敬。二日伐鼓，何居？」

射

孔子曰：「射之以樂也，何以聽？何以射？」孔子曰：「士使之射，不能則辭以疾，縣弧之義也。」

御

當作鄉，古饗字。




饗義大饗

《禮經·鄉飲酒禮》爲卿相饗禮。大饗，所謂兩君相見，《禮經》所謂「若有諸公」是也。


 尚腶脩而已矣。大饗，君三重席而酢焉。三獻之介，

三相位於門。


 君專席而酢焉。此降尊以就卑也。

兩君相見，爲諸公。




賓入大門，而奏《肆夏》，示易以敬也。

《左傳》「金奏《肆夏》」爲兩君相見禮，與卿相饗不同。




大饗，其王事與？三牲、魚、腊，四海、九州之美味也。籩豆之薦，四時之和氣也。内金，示和也。束帛加璧，尊德也。龜爲前列，先知也。金次之，見情也。丹、漆、絲、纊、竹、箭，與衆共財也。其餘無常貨，各以其國之所有，則致遠物也。其出也，《肆夏》而送之，蓋重禮也。

卒爵而樂闋，孔子屢歎之。奠酬而工升歌，發德也。歌者在上，匏竹在下，貴人聲也。樂由陽來者也，禮由陰作者也，陰陽和而萬物得。

大夫而饗君，非禮也。大夫强而君殺之，義也，由三桓始也。

冠

冠義冠義：始冠之，緇布之冠也。大古冠布，齊則緇之。其緌也，孔子曰：「吾未之聞也，冠而敝之可也。」適子冠於阼，以著代也。醮於客位，加有成也。三加彌尊，喻其志也。冠而字之，敬其名也。委貌，周道也。章甫，殷道也。毋追，夏后氏之道也。周弁，殷冔，夏收，三王共皮弁、素積。無大夫冠禮，而有其昏禮。古者五十而後爵，何大夫冠禮之有？諸侯之有冠禮，夏之末造也。天子之元子，士也，天下無生而貴者也。

昏

昏義天地合，而後萬物興焉。夫昏禮，萬世之始也。取於異姓，所以附遠厚别也。幣必誠，辭無「不腆」，告之以直信。信，事人也；信，婦德也。壹與之齊，終身不改，故夫死不嫁。男子親迎，男先於女，剛柔之義也。天先乎地，君先乎臣，其義一也。執摯以相見，敬章别也。男女有别，然後父子親；父子親，然後義生；義生，然後禮作；禮作，然後萬物安。無别無義，禽獸之道也。壻親御授綏，親之也。親之也者，親之也。敬而親之，先王之所以得天下也。出乎大門而先，男帥女，女從男，夫婦之義，由此始也。婦人，從人者也，幼從父兄，嫁從夫，夫死從子。夫也者，夫也。夫也者，以知帥人者也。玄冕齊戒，鬼神陰陽也。將以爲社稷主，爲先祖後，而可以不致敬乎？共牢而食，同尊卑也。故婦人無爵，從夫之爵，坐以夫之齒。器用陶匏，尚禮然也。三王作牢，用陶匏。厥明，婦盥饋；舅姑卒食，婦餕餘，私之也。舅姑降自西堦，婦降自阼階，授之室也。昏禮不用樂，幽陰之義也。樂，陽氣也，昏禮不賀，人之序也。

朝聘。

朝聘義諸侯爲賓，灌用鬱鬯，灌用臭也。

旅幣無方，所以别土地之宜，而節遠邇之期也。龜爲前列，先知也。以鐘次之，以和居參之也。虎豹之皮，示服猛也。束帛加璧，往德也。

庭燎之百，由齊桓公始也。大夫之奏《肆夏》也，由趙文子始也。朝覲，大夫之私覿，非禮也。大夫執圭而使，所以申信也。不敢私覿，所以致敬也。而庭實私覿，何爲乎諸侯之庭？爲人臣者無外交，不敢貳君也。

天子無客禮，莫敢爲主焉。君適其臣，升自阼階，不敢有其室也。覲禮，天子不下堂而見諸侯；下堂而見諸侯，天子之失禮也。由夷王以下。

諸侯之宫縣，而祭以白牡，擊玉磬，朱干設鍚，冕而舞《大武》，乘大路，諸侯之僭禮也。臺門而旅樹，反坫，繡黼，丹朱中衣，大夫之僭禮也。故天子微，諸侯僭；大夫强，諸侯脅。於此相貴以等，相覿以貨，相賂以利，而天下之禮亂矣。諸侯不敢祖天子，大夫不敢祖諸侯。而公廟之設於私家，非禮也，由三桓始也。

天子存二代之後，猶尊賢也。尊賢不過二代。

諸侯不臣寓公，故古者寓公

 不繼世。

君之南鄉，答陽之義也。臣之北面，答君也。

大夫之臣不稽首，非尊家臣，以辟君也。

大夫有獻弗親，君有賜不面拜，爲君之答己也。

鄉人禓，孔子朝服立於阼，存室神也。

故聖人以禮示之，

協於分藝，其居人也曰養，其行之以貨力、辭讓、飲食、冠昏、喪祭、射御、朝聘。

「御」當作「鄉」，鄉、饗古今字。




故禮義也者，人之大端也，所以講信修睦，而固人肌膚之會、筋骸之束也，所以養生送死、事鬼神之大端也，所以達天道，順人情之大竇也。唯聖人爲知禮之不可以已也，故壞國、喪家、亡人，必先去其禮。故禮之於人也，猶酒之有糵也，君子以厚，小人以薄。

君子曰：「甘受和，白受采。

《論語》「禮後乎」。


 忠信

即忠恕。


 之人，可以學禮。」

大統皇帝。


 苟無忠信之人，則禮不虚道。

《易》「道不虚行」。


 是以得其人之爲貴也。

待其人而後行。




孔子曰：「誦《詩》

 三百，不足以一獻；一獻之禮，不足以大饗；大饗之禮，不足以大旅；

大軍旅。


 大旅具矣，不足以饗帝。毋輕議禮。」

子路爲季氏宰，季氏祭，逮闇而祭，日不足，繼之以燭。雖有强力之容，肅敬之心，皆倦怠矣。有司跛倚以臨祭，其爲不敬大矣。他日祭，子路與，室事交乎户，堂事交乎階，質明而始行事，晏朝而退。孔子聞之，曰：「誰謂由也而不知禮乎？」

禮也者，合於天時，設於地財，順於鬼神，合於人心，理萬物者也。

故天下

謂《尚書》皇帝之制。


 國家

謂《春秋》王伯之制。


 可得而正也。

故天子有田以處其子孫，諸侯有國以處其子孫，大夫有采以處其子孫，是謂制度。

經曰「考制度」，凡「是謂」以下皆指經而言。




故天子適諸侯，必舍其祖
 

注



 廟；而不以禮籍入，是謂天子壞法亂紀。

祝嘏辭説，藏於宗、祝、巫、史，非禮也，是謂幽國。

醆、斝及尸君，非禮也，是謂僭君。

冕、弁兵革，藏於私家，非禮也，是謂脅君。

大夫具官，祭器不假，聲樂皆具，非禮也，是謂亂國。

故仕於公曰臣，仕於家曰僕。三年之喪，與新有昏者，期不使。以衰裳入朝，與家僕雜居齊齒，非禮也。是謂君與臣同國。

諸侯非問疾、弔喪而入諸臣之家，是謂君臣爲謔。

是故禮者，君之大柄也，所以别嫌明微，

《春秋》説言人事。


 儐鬼神，

幽冥。


 考制度，

治平説。下有傳，是謂制度。


 别仁義，

道術。


 所以治政安君也。

蘧伯玉曰：「君子之人達。」故觀其器而知其工之巧，觀其發而知其人之知。故曰：君子慎其所以與人者。

故政不正則君位危，君位危則大臣倍，小臣竊。刑肅而俗敝，則法無常，法無常而禮無列，禮無列則士不事也。刑肅而俗敝，則民弗歸也，是謂疵國。

故政者，君之所以藏身也。

以上爲人學。




言偃復問曰：「夫子之極言禮也，

此禮爲大禮、大同。《大戴禮·主言篇》，皇帝如王伯，爲卿大夫之言，由人學以推天學，據禮立説，《禮》所謂大禮，《左傳》所謂天之經、地之義、民之行。以《春秋》、《尚書》、《詩》、《易》四經分四統。禮樂四統皆有之。禮主於别，樂主於和，其大分人學象日，天學象月。故大禮包禮樂而言，借禮以立法，以《詩》、《易》天學，亦歸於禮。


 可得而聞與？」

夫子之極言禮，皆以大禮而言。《論語》：「禮云禮云，玉帛云乎哉！」所謂大禮非禮，又「貧而樂，富而好禮」，《左傳》：「禮者，天之經，地之義，民之行。」歲以時次，治順五小禮，與下所云大禮不同。




孔子曰：「我欲觀夏道，

學法夏之禮。


 是故之杞，而不足徵也，

學在世守之外。


 吾得《夏時》焉。我欲觀殷道，是故之宋，而不足徵也，

文明俟後之説，非古所有。


 吾得《坤乾》焉。

先陰後陽，即爲坤乾。


 《坤乾》之義，《夏時》

 之等，

《易》與《詩》皆爲天學。


 吾以是觀之。

考三《頌》有新周、王魯、故宋，終於殷，殷爲主，周道已亡，而《詩》作，謂以魯、宋在周也。三代夏、殷、周之禮有已往、有未來、有三王、有三皇。孔子所説之夏、商、周，乃爲百世下大統之三皇，所謂大禮、大用。杞、宋爲已往二王之制，又其世界尚當草昧，故孔子所言三統之典禮，多爲二國所無，故曰「杞、宋不足徵」。杞、宋爲王者之後，世守其典禮。孔子之夏、殷制乃多出於其外，可見孔子爲生知，爲聖，制作六經，所以爲新經。史爲舊史，則不與二國所掌盡皆附和，以此明俟後宗旨。舊解爲二國文獻自有遺失，非夏、殷之舊者，誤矣。孔子因夏時繙爲今之《夏小正》，爲六曆之夏令。下言十二月還相爲本，五運六氣，内八州爲八正，外十二州爲十二歲，同時有二十一歲。夏時爲南方，二暑同時，巳午未之十二月得坤乾，先陰後陽，爲草昧先女後男之制度，孔子繙改之，《易》象先乾後坤，猶以否、泰爲大同。《列子》曰天地之外有大天地，猶乾、坤之外有否、泰。此言商得坤乾。《易大傳》云：「作《易》者其有憂患乎？其當殷之末世、周之盛德耶？當文王與紂之事耶？」自孔子所得繙本確受於殷、周，其時紂與文王之先。古文家説乃以《易》爲姬周之書，謂爲文王、周公所作。古文所言經學源流，百無一真，皆當改正者也。




夫禮之初，始諸飲食。其燔黍捭豚，污尊而抔飲，蕢桴而土鼓，猶若可以致其敬於鬼神。

故玄酒在室，醴、醆在户，粢醍在堂，澄酒在下。陳其犧牲 ，備其鼎俎，列於琴、瑟、管、磬、鐘、鼓，修其祝嘏，以降上帝

天。


 與其先祖，

人鬼。


 以正君臣，

有敬。


 以篤父子，

有親。


 以睦兄弟，

有序。


 以齊上下，

朋友有信。


 夫婦有所，

《中庸》：「天下之達道五。」


 是謂承天之祜。

作其祝號，玄酒以祭，薦其血毛，腥其俎，熟其殽，與其越席，疏布以冪，衣其澣帛，醴、醆以獻，薦其燔炙，君

百廿官，


 與夫人

百廿女。


 交獻，以嘉魂魄，是謂合莫。

道家説。




然後退而合亨，體其犬、豕、牛、羊，實其簠簋、籩豆、鉶羹，祝

《天官》太祝，《周禮》九祝。


 以孝告，

《詩》孝孫。


 嘏以慈告，

天用慈，人用孝。


 是謂大祥。

祝宗，《左》、《國》説。天人合一。




故先王秉蓍龜，列祭祀，瘞繒

 ，宣祝嘏辭説，設制度，故國有禮，官有御，事有職，禮有序。

故先王患禮之不達於下也，故祭帝於郊，所以定天位也；祀社於國，所以列地利也；祖廟，所以本仁也；山川，所以儐鬼神也；五祀，所以本事也。故宗祝在廟，

天官。


 三公在朝， 

民師。


 三老在學。

師。


 王前巫而後史，卜筮瞽侑皆在左右，王中心，無爲也，以守至正。故禮行於郊，而百神受職焉；禮行於社，而百貨可極焉；禮行於祖廟，而孝慈服焉；禮行於五祀，而正法則焉。故自郊社、祖廟、山川、五祀，義之修而禮之藏也。

按：夏、殷、周以小康言，則爲三王，以大同言，則爲三皇。董子所謂法夏而王、法殷而王、法周而王。考三王所尚，夏尚黑，殷尚白，周尚赤。以殷中，夏、周在南北，紺緅紅紫。以三皇言，夏在東，爲緇衣；周在中，爲黄衣；殷在西，爲素衣。三王爲直數經線之白、赤、黑道，三皇爲横數緯度，同在黄道之中，而分爲素、青、黄三色，不用南北之赤、黑。《論語》之緇衣羔裘、素衣麑裘、黄衣狐裘，著《詩》之以素、以青、黄，皆爲三統。此大小同合夏、商、周三代之舊號，而所尚之色，小則爲經度之黑、白、赤，大則爲緯度之青、黄、素。其夏造殷因者，青爲天皇，素爲地皇，黄爲人統，天造草昧，以統乎地。下文居青，故以夏爲造，殷爲因，此天地之别也。




禮，時爲大。

皇如道。




堯授舜，舜授禹，

帝運，觀天象爲大同。


 湯放桀，武王伐紂，

草昧之時，故革命、征誅。


 時也。《詩》云：「匪革其猶，聿追來孝。」

三代之禮一也，

此大三統之三皇，非小三統之三王。


 民

卅六民。


 共由之，

道由車軸。


 或素

商素皇白統。


 或青，

夏爲青統，與尚黑不同。


 夏造

初簡單，如三廟，三月喪。


 殷因。

踵事增華，如九月喪、五六廟。


 周坐尸，詔侑武方，其理亦然，其道一也。

各因時。




夏立尸而卒祭，

法夏之王。


 殷從尸，

法殷之王。


 周旅酬六尸。

法周之王。


 曾子曰：「周禮其猶醵與？」

凡此可以循環，皆爲三統，經師説。○《論語》：哀公問社於宰我，夏后氏以松，殷人以柏，周人以栗，曰使民戰粟。子曰：「成事不説，遂事不諫，既往不咎。」此發明經傳三王三統之制也。凡經傳三統循環之制，皆説後來，法夏、法殷、法周，皆爲後來立法，非已往之三代。孔子論宰我松、柏、栗三統之制，故曰「成事不説」，謂後來之夏以松，已往之夏則不説也；未來之殷以柏，已往之殷則遂事不諫也；以栗之周爲後來之周，姬周已往，則不咎也。三統所有制度，皆爲今新制，既定一尊，又與三者通其變，如《明堂位》與《禮記》諸子所有三統，其制度多爲以前三代之所無，如《春秋》譏世卿，乃興選舉，由選舉而興學校，《孟子》所謂夏曰校、殷曰序、周曰庠，後來之三統乃存，而古來之三代無之。即今立一切要之法，學者推行，凡可循環者，爲三統之三代；不可循環者，爲古之真三代。可循環者，如宰我之論社；不可循環者，如《明堂位》「夏官百」三句。




是故昔先王之制禮也，

經據衰而作，故託先王。


 因其財物

順時。


 而致其義焉爾。

制作。


 故作大事，

皇，大一統。


 必順天時，

五運六氣、廿一曆法。


 爲朝夕，必放於日月，

東西，朝夕。


 爲高，必因丘陵，爲下，必因川澤。

二句見《孟子》引。




是故天時雨澤，君子達亹亹焉。

順次之，

皇如德。




天地之祭，宗廟之事，父子之道，君臣之義，倫也。

仁者義之本也，順之體也，得之者尊。

故治國不以禮，猶無耜而耕也。爲禮不本於義，猶耕而不種也。爲義而不講之以學，猶種而弗耨也。講之以學而不合之以仁，猶耨而弗穫也。合之以仁而不安之以樂，猶穫而不食也。安之以樂而不達於順，猶食而不肥也。四體既正，膚革充盈，人之肥也。父子篤，兄弟睦，夫婦和，家之肥也。大臣法，小臣廉，官職相序，君臣相正，國之肥也。天子

帝。


 以德

五帝德。


 爲車，

輪輻。以車御爲喻，與《盛德篇》同。


 以樂

德音。


 爲御，

六官爲六轡。


 諸侯

五等之君。


 以禮相與，

君以禮。


 大夫以法

是非賞罰。


 相序，

如卒正。


 士以信相考，百姓以睦相守，天下之肥也。是謂大順。

大順者，所以養生送死，事鬼神之常也。故事大積焉而不苑，並行而不繆，細行而不失，深而通，茂而有閒，連而不相及也，動而不相害也，此順之至也。故明於順，然後能守危也。

故禮之不同也，

宜俗因時也。


 不豐也，不殺也，

平等。


 所以持情而合危也。故聖王所以順，

不違俗。


 山者

西，山林。


 不使居川，

東，川澤。


 不使渚者

北，墳衍。


 居中原，

中，原隰。


 而不敝也。用水、火、

南北。


 金、木、

東西。


 飲食

分陰陽。


 必時。

《素問》 説。


 合男

九男。


 女，

十二女。


 頒爵位，

伯牧五長。


 必當年德。

年均以德，德均以卜。


 用民必順。

《月令》順天。


 故無水旱昆蟲之災，

説詳《月令》。


 民無凶饑妖孽之疾。

《五行志》。




則是無故，先王能修禮以達義，體信以達順，故此順之實也。

體次之，

王如仁。




社稷山川之事，鬼神之祭，體也。

吉禮。




禮也者，猶體也。體不備，君子謂之不成人。設之不當，猶不備也。禮有小有大，有顯有微，大者不可損，小者不可益，顯者不可揜，微者不可大也。故經禮

 三百，

選舉官三百。


 曲禮三千，

五刑之屬三千。


 其致一也。未有入室而不由户者。

君子之於禮也，有所竭情盡慎，致其敬而誠若，有美而文而誠若。

君子之於禮也，

九等。


 有直而行也，有曲而殺也，有經而等也，有順而討也，有摲而播也，有推而進也，有放而文也，有放而不致也，有順而摭也。

禮之所尊，尊其義也。失其義，陳其數，祝史之事也。故其數可陳也，其義難知也。知其義而敬守之，天子之所以治天下也。

禮器，是故大備，大備，盛德也。禮釋回，增美質，措則正，施則行。其在人也，如竹箭

《詩》「如竹」。


 之有筠也，

在外爲竹。


 如松

三公。


 柏

二伯。


 之有心

京。


 也。

在内爲二公。


 二者居天下之大端矣，

一内一外。


 故貫四時而不改柯易葉。

故君子有禮，則外諧而内無怨，

故物無不懷仁，鬼神饗德。

先王之立禮也，有本

内。


 有文。

外。


 忠

中心。


 信，

絜矩。


 禮之本也；義理，禮之文也。無本不立，無文不行。

宜次之，

伯如義。




喪祭之用，賓客之交，義也。

故禮也者，義之實也。協諸義而協，則禮雖先王未之有，可以義起也。義者，藝之分，仁之節也。協於藝，講於仁，得之者强。

稱次之。

君如禮。




羔、豚而祭，百官皆足；大牢而祭，不必有餘。此之謂稱也。

諸侯以龜爲寶，以圭爲瑞

 ，家不寶龜，不藏圭，不臺門，言有稱也。

是故天時有生也，地理有宜也，人官有能也，物曲有利也。故天不生，地不養，君子不以爲禮，鬼神弗饗也。居山以魚鼈爲禮，居澤以鹿豕爲禮，君子謂之不知禮。故必舉其定國之數，以爲禮之大經。禮之大倫，以地廣狹。禮之厚薄，與年之上下。是故年雖大殺，衆不匡懼，則上之制禮也節矣。

孔子曰：「禮，不可不省也。禮不同，不豐，不殺。」此之謂也，蓋言稱也。

古之聖人，内之爲尊，外之爲樂，少之爲貴，多之爲美。是故先王之制禮也，不可多也，不可寡也，唯其稱也。

是故君子大牢而祭，謂之禮；匹士大牢而祭，謂之攘。

管仲鏤簋、朱紘、山節、藻棁，君子以爲濫矣。

晏平仲祀其先人，豚肩不掩豆，澣衣濯冠以朝，君子以爲隘矣。是故君子之行禮也，不可不慎也。衆之紀也，紀散而衆亂。

此禮之大成也。

按：禮樂有三等之分。有小六藝之禮樂，凡身家所行與少儀之等，爲小禮樂，《禮記》多詳之。其次爲大六藝之禮樂，詳於天子、諸侯朝聘、禘享，《儀禮》詳之。至於皇帝政法，合乎時宜，因地時改變，則大禮，非玉帛之禮，《周禮》詳之，故曰大禮。蓋三者之中，以《禮經》爲正，大、小二種，則不得爲正矣。

禮有以多爲貴者，

天子七廟，諸侯五，大夫三，士一。天子之豆二十有六，諸公十有六，諸侯十有二，上大夫八，下大夫六。諸侯七介七牢，大夫五介五牢。天子之席五重，諸侯之席三重，大夫再重。天子崩，七月而葬，五重八翣。諸侯五月而葬，三重六翣。大夫三月而葬，再重四翣。此以多爲貴也。

禮之以多爲貴者，以其外心者也。德發揚，詡萬物，大理物博。如此，則得不以多爲貴乎？故君子樂其發也。

一獻質，三獻文，五獻察，七獻神
 

注



 。

有以少爲貴者，

天子無介。祭天特牲。天子適諸侯，諸侯膳以犢；諸侯相朝，灌用鬱鬯，無籩豆之薦；大夫聘禮以脯醢。天子一食，諸侯再，大夫、士三，食力無數。大路繁纓一就，先路三就，次路繁纓五就。圭璋特，琥璜爵。鬼神之祭單席。諸侯視朝，大夫特，士旅之：此以少爲貴也。

禮之以少爲貴者，以其内心者也。德産之致也精微。觀天下之物，無可以稱其德者，如此則得不以少爲貴乎？是故君子慎其獨也。

《大》、《中》皆言慎獨，主一無適，謂京師爲獨。


 郊特牲，而社稷太牢。天子適諸侯，諸侯膳用犢；諸侯適天子，天子賜之禮太牢，貴誠之義也。故天子牲孕弗食也，祭帝弗用也。

有以大爲貴者，

宫室之量，器皿之度，棺槨之厚，丘封之大，此以大爲貴也。

有以小爲貴者，

宗廟之祭，貴者獻以爵，賤者獻以散。尊者舉觶，卑者舉角。五獻之尊，門外缶，門内壺，君尊瓦甒。此以小爲貴也。

有以高爲貴者，

天子之堂九尺，諸侯七尺，大夫五尺，士三尺。天子、諸侯臺門。此以高爲貴也。

有以下爲貴者。

至敬不壇，掃地而祭。天子、諸侯之尊廢禁，大夫、士棜禁。此以下爲貴也。

禮有以文爲貴者，

天子龍衮，諸侯黼，大夫黻，士玄衣纁裳。天子之冕，朱緑藻十有二旒，諸侯九，上大夫七，下大夫五，士三。此以文爲貴也。

有以素爲貴者。

至敬無文，父黨無容，大圭不琢，大羹不和，大路素而越席，犧尊疏布鼏，樿杓。此以素爲貴也。

故聖人作則，必以天地

皇取天。


 爲本，

是故夫禮，必本於大一，

天神至尊，上帝靈耀魄。《緯》太乙，《郊祀志》天帝垣。


 分而爲天地。

洞同天地，渾沌

 爲樸，未造而成物，謂之太一。《淮南子·詮言訓》：體太一者，明於天地之情，通於道德之倫，聰明耀於日月，精神通於萬物，動静調於陰陽，喜怒和於四時，德澤施於方外，名聲傳於後世。故曰帝者體大一。又秉大乙者，牢籠天地，彈壓山川，含吐陰陽，伸曳四時，綱紀八極，經緯六合，覆露照導，普氾無私，蠉飛蠕動，莫不仰德而生。




以天地爲本，故物可舉也。

故人者，

王，京。


 其天地之德，陰陽之交，鬼神之會，五行之秀氣也。

以陰陽

帝，陰陽。


 爲端，

君子曰：禮之近人情者，非其至者也。郊血，大饗腥，三獻爓，一獻孰。是故君子之於禮也，非作而致其情也，此有由始也。是故七介以相見也，不然則已慤；三辭三讓而至，不然則已蹙。故魯人將有事於上帝，必先有事於頖宫；晉人將有事於河，必先有事於惡池；齊人將有事於泰山，必先有事於配林。三月繫，七日戒，三日宿，慎之至也。故禮有擯詔，樂有相步，温之至也。

禮也者，反本修古，不忘其初者也。故凶事不詔，朝事以樂；醴酒之用，玄酒之尚；割刀之用，鸞刀之貴；莞簟之安，而

 稾鞂之設。是故先王之制禮也，必有主也，故可述而多學也。

君子曰：無節於内者，觀物弗之察矣。欲察物而不由禮，弗之得矣。故作事不以禮，弗之敬矣；出言不以禮，弗之信矣。故曰：禮也者，物之致也。

轉而爲陰陽。

二后、二宫，紫微、太微，二而易。「天地之氣，莫大於和」。和者，陰陽調。又曰：「積陰則沈，積陽則飛。陰陽相接，乃能成和。」《淮南子·氾論訓》：「陰陽者，承天地之和，形萬殊之體，含氣化物，以成埒類。贏縮綣舒，淪

 於不測，終始虚满，轉於無原。」又：「法陰陽者，德與天地參，明與日月並，精與鬼神通，戴圓履方，抱裘懷繩，内能治身，外能得人，發號施令，天下莫不從風。」

 以陰陽爲端，故情可睹也。

以四時

王四時。


 爲柄，

變而爲四時。

四而易。《淮南子·齊物訓》

 ：「四時者

 ，春生、夏長、秋收、冬藏，取予有節，出入有時，開闔張斂，不失其序，喜怒剛柔，不離其理。」「則四時者，柔而不脆，剛而不鞼，寬而不肆，肅而不悖，優柔委從，以養群類。其德含愚而容不肖，知其所私愛
 

注



 。」


 以四時爲柄，故事可勸也。

以日、星爲紀；

五星循軌，而不

 失其行。《淮南子·齊物訓》

 。




以日、星爲紀，故事可列也。

故天秉陽，垂日星。

月以爲量，

《考工記》：一轂三十幅，以象月量，即量人以土圭建國之法。每方一萬五千里，爲十五服，本書所謂三五而盈。




月以爲量，故功有藝也。

《考工記》三匠人職皆爲量人之誤。




地秉陰，竅於山川。

《淮南子·地形訓》：山爲牡，川爲牝。


 播五行

就地行五行。


 於四時，

紀之以四時，要之以太歲。


 和

交通《樂記》。天地定位，位之列也，此天地之和也。


 而後月生也。

一月之制，輻凑乃成。


 是以三五而盈，

由朔至望進。


 三五而闕。

由望至晦退。從中起四方各萬五千里，以爲四表。




鬼神以爲徒，

列而爲鬼神。

天學説。五祀，《左傳》説。




鬼神以爲徒，故事有守也。

在上行星爲天神，在下行星爲地示，四旁星辰爲人鬼。《墨子》有天鬼、地鬼、人死爲鬼，鬼不止宗廟。




五行以爲質，

五帝説，《素問》。




五行以爲質，故事可復也。

五行之動，迭相竭也。五行、

五方，九州。


 四時、

四時、八節、四岳。


 十二月，

十二州，爲六合。


 還相爲本也。

《管子·幼官》，《靈樞》八正。


 五聲、

九宫、八風。


 六律、

分爲六。


 十二管，

十二次。


 還相爲宫也。

《性理精義》律有圖。


 五味、六和、十二食，

六爲十二之半。


 還相爲質
 

注



 也。五色、六章、十二衣，

衣分十二，别無明説，因承州國，故以爲説。


 還相爲質也。

故人者，

世界。


 天地之心也。

按：人對物而言，則有倮蟲之人；對天地而言，則爲地球世界之人。在上之星辰即爲天，在下之星辰即爲地。世界居於天地之中，則爲人。《山海經》、《列子》、《地形訓》同引禹曰：「六合之間，四海之内，照之以日月，經之以星辰，紀之以四時，要之以太歲」。皆以地球爲天地之間，而三才之天、地、人皆有定例，不可以常解解之。在虚空爲天之本名，三才之天包裹天地，故曰天之外有大天地，故以世界之星辰爲天。所謂地，以世界之土地爲本名，三才之地，則指在下之星辰而言，離於本地球而有地言。所謂人，則不止男女爲本世界，故曰人爲天地之心也。




五行

陰陽五行家。


 之端也，

以五分方。


 食味、别聲、被色而生者也。

《詩》、《易》多以聲色、衣食、時節爲世界州國、方伯之起例。




禮義以爲器，

禮器是故大備。




禮義以爲器，故事行有考也。

人情以爲田，

食氣者壽，不耕而食。




人情以爲田，故人以爲奥也。

何謂人情？喜、怒、哀、懼、愛、惡、欲，七者弗學而能。

何謂人義？父慈、子孝、兄良、弟弟、夫義、婦聽、長惠、幼順、君仁、臣忠，十者謂之人義。講信修睦，謂之人利。争奪相殺，謂之人患。故聖人之所以治人七情，修十義，講信修睦，尚辭讓，去争奪，舍禮何以治之？飲食男女，人之大欲存焉。死亡貧苦，人之大惡存焉。故欲惡者，心之大端也。人藏其心，不可測度也，美惡皆在其心，不見其色也。欲一以窮之，舍禮何以哉！

故聖王修義之柄、禮之序，以治人情。故人情者，聖王之田也。修禮以耕之，陳義以種之，講學以耨之，本仁以聚之，播樂以安之。

四靈以爲畜。

四靈以爲畜，故飲食有由也。

何謂四靈？麟、鳳、龜、龍，謂之四靈。故龍以爲畜，故魚鮪不淰；鳳以爲畜，故鳥不獝；麟以爲畜，故獸不狘；龜以爲畜，故人情不失。

是故因天事天，因地事地，因名山

泰山獨在中國，餘在海外。


 升中於天，

封禪。


 因吉土以饗帝於郊。

郊社所以禮上帝。


 升中於天，而鳳皇降，龜龍假。

地與天通，天人往來。


 饗帝於郊，

精爽上通。


 而風雨節，寒暑時。

所以必通天人之故。




是故聖人南面而立，

無爲。


 而天下大治。

用才因時。


 天道

日月星辰軌道。


 至教，

《中庸》至道，「率性之謂道，修道之謂教」。


 聖人

《大學》。帝之聖人。


 至德。

《賈子·德説》。




故天不愛其道，地不愛其寶，人不愛其情。

故天降膏露，地出醴泉，山出器車，河出馬、圖。鳳皇、麒麟，皆在郊棷，龜、龍在宫沼，其餘鳥獸之胎卵，皆可俯而闚也。



注
 　末：原作「未」，據《論語·子張》改。



注
 　三傳：原作「二傳」，據文意改。



注
 　春秋：原作「獲麟」，據文意改。



注
 　血祭：原作「血氣」，據《禮記·郊特牲》改。



注
 　寓公：二字原脱，據《禮記·郊特牲》補。



注
 　詩：原作「思」，據《禮記·禮器》改。



注
 　祖：原作「宗」，據右引《禮運》改。



注
 　夏時：原作「時夏」，據《禮記·禮運》乙。



注
 　繒：原作「繪」，據《禮記·禮運》改。



注
 　經禮：原作「禮經」，據《禮記·禮器》乙。



注
 　瑞：原作「琢」，據《禮記·禮器》改。



注
 　七獻神：原作「上獻」，據《禮記·禮器》改。



注
 　渾沌：原作「渾混」，據《淮南子·詮言訓》改。



注
 　而：原脱，據《禮記·禮器》補。



注
 　淪：原作「論」，據《淮南子·本經訓》改。



注
 　案：「陰陽者承天地」以下引自《淮南子·本經訓》。



注
 　以下引自《淮南子·本經訓》，廖平原稿誤。



注
 　者：原作「説」，據《淮南子·本經訓》改。



注
 　愛：原作「受」，據右引補。



注
 　不：原脱，據《淮南子·本經訓》補。



注
 　齊物訓：據以上引文，當作「本經訓」。



注
 　質：原作「滑」，據《禮記·禮運》改。
















大學中庸演義



廖　平　撰

楊世文　校點








校點説明



廖平以《大學》爲皇帝之學，專在治平，乃以修身爲本，不過推修齊以比治平。認爲舊説之誤，在以皇帝爲入德之門、成人之學。宋人之言格致，乃方名物理多識之事，與《大學》宗旨相去霄壤。「齊家傳」與平天下相通，「修身傳」與治國相通。又以「知止而後有定」五句分爲聖人、至人、化人、神人、真人五等次序，以「古之欲明明德於天下者」八句爲《大學》四傳，而删「欲正其心者先誠其意」九字及「意誠而後心正」六字，俱謂爲後儒所加，以相連綴。又「知至而後意誠」下删「意誠而後心正」六字。又謂「誠意章」古本在經後，爲《中庸》「至誠」説，朱子乃移與「修身傳」相接。經文「誠」爲天學，「正」乃人學初基，不相連。其他如訓詁字句，也多與舊説異。後附《大中引書詩爲人天學説界劃表》，其意引《書》爲人學，引《詩》爲天學，以證《大學》爲人學，而《中庸》全爲天學。篇首自記爲「丙辰四月作」，當成於民國五年（一九一六）。民國六年（一九一七）《國學薈編》第六期刊載，民國十年（一九二一）四川存古書局印入《六譯館叢書》，兹據此本整理。








大學中庸演義



吾國古學校以《大學》爲標準。前清鶩格致而國亡，宋、明崇誠正而社亦屋，經説之誤人家國，固如是其烈哉！今乃合讀《大》、《中》，次第人天，而爲之説。幽深隱微，頗不合於時好，然就經言經，於今日教育宗旨，或足以聊備一解，未始非千慮一得也。

丙辰四月，四益自記。




經云：「自天子至於庶人，壹是皆以修身爲本。」是功用從修身始，不應於修身以前加入正、誠、格、致。若宋元學派困於格、致，終身不至修、齊，何論治、平？蓋《大學》爲皇帝標準，專在治、平，乃以修身爲本，不過推修、齊以比平、治。今以五等學校比，平如大學校，治如法政學等，齊如中學校，修如高小，正心蒙學。凡修身、齊家，皆中小以上之科學，非入法政乃初習此科條。皇帝之學，不見不聞，故分格、

人學。


 致，

天學。


 以示標準。今則地球全周，但以修身爲本，而已非格、致、誠、正，有四等程級。大學如今京師大學堂，王伯小學如今高等學堂，格、致即分别學堂之等級，與大學設立之因緣；將入大學之先，不能不改易。小學之主義雖則四門，不過初至學中時演説一次而已，並不以此立課程，分等級，有物格而知未至、知至而意未誠、意誠而心未正、心正而身未修之各等級，嚴定課程，分别班次，如所謂「七日格庭前竹」、「十年去一『矜』字不得」之誤説。欲講大學，不可不以天下爲志；欲知治法，不可不分先後。一言而已明，不必求虚索隱，泛濫蒙混，以童蒙物理方名等事責之德行。科學如今西人格致，乃古蒙學，專屬技藝，仕宦初不主之。即西土政治哲學，亦與格致南轅北轍。蓋大學乃首出庶物之神聖事，經爲百世法，並非古人成迹。舊説之誤，在以皇帝爲入德之門，成人之學乃在言行，本末相反，正中顛倒之弊。故中土之論格致，乃蒙學，西人之格致，乃技藝，非大學德行宗旨，舊説皆屬附會。總之，經文以修身爲本，屢言「知本」之爲要，是修身以前，大學不當再有，朱子之所謂四條目也。

《中庸》云「本諸身」，《孟子》云「天下之本在國，國之本在家，家之本在身」，專爲《大學》師説。




京師五學，乃爲大學，以下諸侯可立國學，皆不得爲大學。大學之設，專爲平天下一科。如四科之德行，可謂南面學；凡政治、言語，則國學可以詳；至於考查物理，收束身心，則蒙學早已修明。千萬人入蒙學，入大學不過一二人。《齊詩》六情説，北好、南惡、東怒、西喜、上樂、下哀。考《王制》：冬夏教以《禮》、《樂》，春秋教以《詩》、《書》，爲帝四郊之四學，合之城内泰學習《易》、《春秋》者，爲六經之教。以《書》、《詩》爲人天之界劃。〇「物有本末，事有終始」二句，物字有明文，本末，先後，爲格物。「知所先後，則近道矣」二句，知有明文，能分先後，即爲致知。數言可了，不似《大學或問》至數萬言，而愈使人迷罔也。大學爲皇帝之學，與小學相對。小者爲小共、小球、小東、小雅，大者爲大共、大球、大東、大雅。《容經傳》所謂大節、小節，《莊子》所謂大言、小言、大年、小年，而大小戴之分亦由於此。《大戴》爲皇帝之學，《小戴》爲王伯之學。西人之格致、體操爲古之蒙學，宋人之格致亦爲方名物理多識之事，與大學宗旨相去霄壤。大學之條目，以此篇四傳爲主。如《帝德篇》小學之教，當以《王制》代之。《王制》如春秋王伯治國之程式，王伯有爲，故詳政治。皇帝無爲，故大學但詳好惡，爲《詩》六情之學。《王制》爲小人儒，《大學》爲君子儒。未入大學之先，必先治《王制》。如《春秋》爲《書》、《詩》之本，入大學在治王伯之後，是《大學》修齊實爲重複。不知《大學》之所謂身修家齊並非身家，故不如《王制》政治、官制詳明，空言事理，蓋用「中國一人、天下一家」例言平天下，而不言修齊，幾於無本，故借身家以寓國與天下之理，然後再徵其事。故「齊家」傳與「平天下」相通，「修身」傳與「治國」相通，四傳當三例解之。故正朝廷以正百官，正百官以正萬民，爲群經大例，即《周禮》之所謂官府、邦國、都鄙，由内推外，京師爲心，邦國爲身，都鄙爲家。《大學》以修身爲本，「富潤屋，德潤身，心廣體胖」，所謂心即指國而言。小學齊家之事，即爲大學平天下之比例，蓋修身、齊家皆歸蒙學，如《容經》於一身言行倫理是也。蒙學之人，其才不皆俊秀卿相之選，但能自治身家。高等中等，《主言篇》所謂卿相之言，《論語》所謂小人儒，則於蒙學選其才智開敏、能任政事者爲之。大學堂乃爲大學君子儒，品級愈高，選者愈少。至於人天之分，所謂「文章可得而聞」者，《大學》之人學
 

注



 ；「性與天道不可得而聞」，《中庸》之天學也；《主言篇》所謂君子之言、三無三至，專屬皇帝。三學互相爲用，而宗旨各異。由遠自邇，升高自卑，蒙養已精，然後選擇入小學；小學已精，然後選入大學。故大學不以蒙養爲教，等級森嚴。《詩》、《易》爲大學之學，乃多言修身、齊家，既爲大學，乃參用蒙養課程。今於大學既以修身爲主，不用宋人、西人格致之説，又以治國爲本，平天下爲末。所有修齊皆屬比喻，化五爲三，直不啻化三爲一。儒者博而寡要，勞而少功，唐宋以後，尤空疎無用，不能與吏胥相比。删去枝葉，獨標精藴，專心致志，事半功倍，再不致蹈幽繆無據之阱，以卿相之選，談市井之言，以老宿治童穉之事。《格物章補傳》、《或問》，即二字名義亦老死不能解，學堂何得有此名目難解之課程？名目已難解，其課程更可知矣。




《大學》古本以《書》《詩》分人天考



大學之道，

統人天言之。




在明明德，

司空封教。




在新民，

司馬兵刑。




在止於至善。

至爲至人，善與「道」同義。〇上二句《書》人事，下一句《詩》天學。〇下「明德」傳三引《書》，「新民」傳二引《書》，終以一《詩》。「止至善」傳全引《詩》，與《中庸》十五引《詩》同。




知

知爲天學，行爲人學。




止

心之所之在六合以外。




而後有定，

聖人。




定而後能静，

至人。




静而後能安，

化人。




安而後能慮，

神人。




慮而後能得。

真人。〇此節爲天學五等次序，故道家之書專主之。慮當作「虚」。《列》、《莊》、《楚詞》、《詩》、《易》皆主此五等立説，亦如人之皇帝王伯爲五等大小優劣之分。




物有本末，

心、身、家、國、天下爲物。〇此爲大學行事。




事有終始。

正、修、齊、治、平爲事。〇所謂格物。〇二句《大學》知人，結云「此謂知本」。




知所先後，

此謂天學思想。




則近道矣。

所謂致知。〇中二句《中庸》知天下，結「此謂知之至」。




古之欲明明德於天下者，先治其國。欲治其國者，先齊其家。欲齊其家者，先修其身。欲修其身者，先正其心。

以上《大學》四傳。〇後三句别見。删「欲正其心者先誠其意」九字，經本止此，後儒誤合心意，故加此九字以連綴之。經「誠意」特起，不與「正心」相連。




欲誠其意者，

「誠其意」以功用言，如《中庸》「誠之者」。「誠意」以境地言，如《中庸》之「誠者」與「自誠」也。




先致其知。

《文言》曰：「知至致之，知終終之。」知至讀作知始，謂《易》原始要終，與人格物同。〇先行後知，即先人後天。《論語》「未知生，焉知死」，「未能事人，焉能事鬼」之説也。




致知在格物。

《詩》、《易》爲六合以外，《尚書》爲六合以内，言質諸鬼神之天學，其根原在格於上下，《尚書》之帝學也。〇節「欲正其心者先誠其意」九字，以誠意特起，上不連格致，下不連正心。




傳物格

人學。《帝典》「格於上下」之格。




而後知至，

天學。爲知至，爲至人。《中庸》詳「至」字，與「至善」「至」字同。




知至而後意誠。

《中庸》天學，至誠，誠者。〇節「意誠而後心正」六字，此後人所加，以連綴心意者。〇以上二句，由人企天，由人帝以至天真之本末。〇「誠意」章古本在經後，爲《中庸》「至誠」説，朱子乃移與「修身」傳相接。經文「誠」爲天學，「正」乃人學初基，不相連。




心正而後身修，身修而後家齊，家齊而後國治，國治而後天下平。

《大學》四傳。〇首三句别見。




自天子

《卷阿》：「媚於天子。」




至於

乃上推，非降數。




庶人，

《卷阿》：「媚於庶人。」聖人以上至化神真，乃爲庶人。天子《大學》，庶人《中庸》，人、天之分以此。〇天子、庶人有五説，上爲二帝三王，下爲玄聖素王。《莊子》之天子、庶人，三五與彭咸對舉，《楚詞·九章》之天子、庶人。




壹是

包天、人二學言。




皆以修身爲本。

人學分心、身、家、國、天下，天學分定、静、安、慮、得。〇《中庸》「九經」首修身，亦爲本之義。古本祇四傳，朱本於「修身」前加四條目作八條目者，大誤。




其本亂而末治者，否矣。

《大學》心、身、家爲本，國、天下爲末。《中庸》定、静爲本，慮、得爲末。


 其所厚者薄，而其所薄者厚，未之有也。

此

人學。


 謂知本，

物有本末，事有終始。〇指上節言。




此

《中庸》「誠意」。


 謂知之至也。

指「誠意」節言。知爲天學，至謂至人，在聖人之上。《中庸》三及「其至也」是。〇「誠意」即《中庸》「至誠」之「誠」，「慎獨」爲天學，故同《中庸》。〇此句引下「誠意」章。




所謂誠其意者，

意與「知止」止字同義。




毋自欺也。

「欺」當作「期」。《詩》無邪、無期，所謂六合以外，無極無盡。




如

無而爲有乃爲「如」。


 惡惡臭

 ，

《中庸》：「戒慎乎其所不睹，恐懼乎其所不聞」，「莫見乎隱，莫顯乎微。」




如好好色，

《中庸》：「上天之載，無聲無臭。」又：「鬼神之德，視之不見，聽之不聞。」




此之謂自慊，

獨往獨來，獨見獨聞，君子之所不可及，其惟人之所不見乎！




故君子必慎

讀作「内卦曰貞」之「貞」。


 其獨也。

《中庸》首章詳慎獨。遺世獨立、獨往獨來，《詩》所謂「獨行踽踽」，《老子》「抱獨

 不言」，亦此「獨」字。




小人

王伯以下。《莊子》：「五變而形名，九變而是非。」


 閒居

攘據國土，自私自大。


 爲不善，

功利富强，刑名法術。


 無所不至，

與至善成反比例。


 見君子

《中庸》：君子之所不可及者，其惟人之所不見乎？天學君子不可見、不可聞，最不易見，能見之則莫見乎隱，莫顯乎微。


 而後厭然，

《莊子·秋水》篇，河伯見海若事是也。《詩》曰：「未見君子，憂心殷殷。既見君子，我心則悦。」此《易》未濟、既濟之説。見之至難，問道問津，皆欲求見至真而不可得。


 掩其不善，而著其善。

如穆王神游化人之宫，視天下如敝屣，感神聖而自化。


 人

小人。


 之視己，

己爲京師，即上文「見君子」也。


 如

天學乃加「如」。


 見

《中庸》專詳隱、見。「見」字如釋書之見性、見佛。


 其肺肝然，

肺爲相傅

 之官，肝爲將軍之官，腦爲心君，肺肝二伯，所謂「天下一人」例。至真本不易知易見，然其誠内形外不可掩，有如此者。


 則何益矣？

益，卦名。「何」讀爲「荷」。言小人因見自化，荷益於君子。


 此謂誠於中，

《中庸》：「其次致曲。」曲能有誠。


 形於外。

《中庸》：「誠則形，形則著，著則明，明則動，動則變，變則化。」


 故君子必慎其獨也。

《論語》：「敏於事而慎於言。」「敏」、「慎」當讀作「
 


 」、「貞」。内貞外
 ，非「戒慎」之「慎」。曾子曰：「十目所視，十手所指，其嚴乎！富潤屋，德潤身，心廣體胖，故君子必誠其意。」

「是故君子必誠其意」下不與「正心」相接，古本「誠意」緊接朱本所謂經文之後。經末言平治，此誠意則《中庸》之提綱，故誠與慎獨皆詳見《中庸》。誠意品格極高，乃平治以後由人企天之功。夫朱本移此篇於修身之前，補作「格致」章。「誠意」以後乃正修，以「誠意」如佛家之傳送識，本末顛倒，設此迷津，以罔後人。學術不明，賢者之過也。


 《詩》云：「瞻彼淇澳，緑竹猗猗。有斐君子，如切如磋，如琢如磨。瑟兮僩兮，赫兮喧兮。有斐君子，終不可諠兮。」「如切如磋」者，道學也。「如琢如磨」者，自修也。「瑟兮僩兮」者，恂栗也。「赫兮喧兮」者，威儀也。「有斐君子，終不可諠兮」者，道盛德至善，民之不能忘也。《詩》云：「於戲！前王不忘。」君子賢其賢而親其親，小人樂其樂而利其利，此以没世不忘也。

朱本移此二節於引「文王」之後，同爲釋「止至善」，而二篇無「止」字也。




《康誥》曰：「克明德。」《大甲》曰：「顧諟天之明命。」《帝典》曰：「克明峻德。」皆自明也。

三引《書》以傳「明德」。




湯之《盤銘》曰：「苟日新，日日新，又日新。」《康誥》曰：「作新民。」

《詩》曰：「周雖舊邦，其命維新。」是故君子無所不用其極。

二引《書》，終引《詩》以傳「新民」。




《詩》云：「邦畿千里，惟民所止。」

天皇。


 《詩》云：「緡蠻黄鳥，止於丘隅。」

地皇。


 子曰：「於止知其所止，可以人而不如鳥乎？」《詩》云：「穆穆文王，於緝熙敬止。」

人皇。〇均有「止」字。


 爲人君止於仁，爲人臣止於敬，爲人子止於孝，爲人父止於慈，與國人交止於信。

三引《詩》以傳「止於至善」，亦如「平天下」三引《詩》。分三統，不能再加二篇。




子曰：「聽訟，吾猶人也。必也使無訟乎！」無情者不得盡其辭，大畏民志，此謂知本。

以上古本如此。朱本以後各有更易，今以古本爲正。以下四傳各本皆同，故不録。餘詳後書《詩分人天表》。




《大》《中》引《書》《詩》爲人天學説界劃表



大學

十二引《書》，爲人學。十二引《詩》，爲天學。




「誠意」二引《詩》。

朱本移二引《詩》於釋「至善」後，合爲五引《詩》。不知二引《詩》無「止」字，不釋「止至善」，專屬「誠意」也。




《詩》云「瞻彼淇澳」一章九句。

此爲未來，終以聖言。




《詩》云：「於戲！前王不忘。」

此爲已往，結引「子曰」，折衷至聖。




「明德」傳三引《書》。

釋「明德」皆有「明」字。




《康誥》曰：「克明德。」

三引《康誥》。〇《家語》：明明德爲舉賢，天下之人皆明德，不謂一人自明。




《大甲》曰：「顧諟天之明命。」

《帝典》曰：「克明峻德。」

帝主德，皇主道。《大學》與《典》、《謨》言德不言道，《中庸》則言道不言德，至德即道。




「新民」傳始二引《書》，

釋「新民」皆有「新」字。


 終一引《詩》

由人企天。




《湯之盤銘》曰：「苟日新，日日新，又日新。」

《康誥》曰：「作新民。」

《大學》專以好惡立柱，明德選舉爲好，新民兵刑爲惡也。




《詩》云：「周雖舊邦，其命維新。」

《詩》云：「析新

 如之何？匪斧弗克。」司馬執斧鉞爲新民。




「止至善」傳三引《詩》。

釋「止至善」皆引「止」字。三傳朱本所云三綱領，各三條，共爲九條，古本之次第如此。




《詩》云：「邦畿千里，惟民所止。」

方千里一畿，民七十二侯。〇天皇青統。




《詩》云：「緡蠻黄鳥，止於丘隅。」

黄鳥爲西皇，素統。




《詩》云：「穆穆文王，於緝熙敬止。」

據《詩》，昭爲文王，穆當爲武王，與「亹亹文王」對舉。〇地皇，黄統。




「修身」傳。

不引《書》、《詩》，「中國一人」例。心爲君主之官，《帝謨》之元首、忿懥、恐懼、好樂、憂患屬四方，與「治國」傳四國相應。又如《論語》之視、聽、言、動，《齊詩》之六情説也。




「齊家」傳。

不引《書》、《詩》，一引諺，「天下一家」例。親愛、賤惡、畏敬、哀矜、敖惰，以五起例，如「平天下」之五引《書》，《素問》所謂「天地之間，六合之内，不離乎五」。




「治國」傳。

一引《書》，三引《詩》。




《康誥》曰：「如保赤子。」

此爲天下一家例。「以民爲子」下引「民之父母」，必上能視之如子，則下亦敬愛如父母矣。




《詩》云：「桃之夭夭，其葉蓁蓁。之子于歸，宜其家人。」

引《詩》在「故治國在齊其家」之後，人事已結，再言天學，天學中亦自分家國。




《詩》云：「宜兄宜弟。」

由家推國，宜與正皆以修身爲本。




《詩》云：「其儀不忒，正是四國。」

四國，由小推大，自近而遠，再傳「故治國在齊其家」，以明人天之分。




「平天下」傳。

三引《詩》，五引《書》。〇《周禮》：「外史掌三皇五帝之書。」《左傳》：「是能讀三墳、五典。」平天下事固屬之三五也。




《詩》云：「樂只君子，民之父母。」

《商頌》，泰皇。〇與「治國」傳「赤子」對。




《詩》云：「節彼南山，維石巖巖。赫赫師尹，民具爾瞻。」

《魯頌》，天皇。




《詩》云：「殷之未喪師，克配上帝。」

《周頌》，地皇。




《康誥》曰　中央，配《書·顧命》。

《楚書》曰　南方，配《書·吕刑》。

《舅犯》曰　北方，配《書·文侯之命》。

《秦誓》曰　西方，《尚書》同。

《孟獻子》　東方，配《書·費誓》。

《中庸》十五引《詩》，不引《書》，全爲天學。《大學》一引孔子，一引曾子，十二引《書》。《中庸》專引孔子與《詩》，上卷一「仲尼」連引十七「子曰」，下卷一「仲尼」三引「子曰」。

《詩》云：「鳶飛戾天，魚躍於淵。」

三「至」字與「止至善」至相接，聖人所不能知行，則歸於天學之至人、真人也。




《詩》云：「伐柯伐柯，其則不遠。」執柯以伐柯，睨而視之，猶以爲遠。

「伐柯」讀作「杙柯」，「不遠」讀作「丕圍」，説詳《皇帝疆域圖》。〇以下爲《孝經》師説，堯、舜、文、武、周公即「天子大孝」傳。




《詩》曰：「妻子好合，如鼓瑟琴。兄弟既翕，和樂且湛。宜爾室家，樂爾妻孥。」

如《大學》「治國」傳所引三《詩》。




《詩》曰：「神之格思，不可度思，矧可射思！」

《詩》爲鬼神學，質鬼神不疑，爲知天。《論語》知天、事鬼，爲《中庸》、《大學》知生、事人，爲天學、人學。




《詩》曰：「嘉樂君子，憲憲令德。宜民宜人，

人當讀作神，人則與民字犯。


 受禄于天。保佑命之，自天申之。」

故大德者必受命。〇以上《孝經》，以下《詩》、《易》。




《詩》曰：「維天之命，於穆不已。」

「蓋曰天之所以爲天也」，「蓋曰」爲《詩》説。




「於乎丕顯，文王之德之純。」

十字亦引《詩》。「蓋曰文王之所以爲文也，純亦不已」，「蓋曰」爲解，説同上。〇以下下卷，兼爲《易》學，始詳《大學》「誠」字之義。誠者，天之道；誠之者，人之道。至誠則如神，與「誠意」章相通。注疏本從「在下位」起至「無爲而成」，共見二十三「誠」字。




《詩》曰：「既明且哲，以保其身。」

以下引《詩》，通於《易》。〇《中庸》屢言身，即《大學》「爲本」之義。




《詩》曰：「在彼無惡，在此無射，庶幾夙夜，以永終譽。」

「是故君子動而世爲天下道，行而世爲天下法，言而世爲天下則。遠之則有望，近之則不厭。」「是故」爲《詩》説。〇百世俟聖爲人學，質諸鬼神爲天學。




《詩》曰：「衣錦尚絅。」

「故君子之道至可與入德」，故爲訓詁之詁。〇以下一章七引《詩》。




《詩》云：「潛雖伏矣，亦孔之昭。」

「故君子内省不疚，無惡於志。君子之所不可及者，其爲人之所不見乎？不以目視，不以耳聽。


 」

《詩》云：「相在爾室，尚不愧於屋漏。」

「故君子不動而静，不言而信。」按凡《詩》説皆引「君子」。




《詩》云：「奏假無言，時靡有争。」

「是故君子不賞而民勸，不怒而民威於鈇鉞。」「是故」與「故」同。大學

 詳賞罰，天學則不賞不怒。




《詩》曰：「不顯惟德，百辟其刑之。」

「是故」，「故」爲解《詩》、《書》名，《三家詩故》是也。




《詩》云：「予懷明德，不大聲以色。」

引「子曰」説《詩》。




《詩》曰「德輶如毛」，毛猶有倫，「上天之載，無聲無臭」，至矣。

至誠、至聖，終結《大學》「止至善」之義。《中庸》一言至聖、至誠，據《易大傳》當作「神」。《中庸》「惟天下至


 聖誠

惟能」者兩見，與《易大傳》「非天下至神其孰能」云云相合，爲《詩》、《易》天學説。






注
 　大學之人學：原作「人學之大學」，據後文「中庸之天學」例改。



注
 　臭：原脱，據《禮記·大學》補。



注
 　獨：原作「蜀」，據《老子》改。



注
 　傅：原作「傳」，形近而誤。



注
 　新：《詩·齊風·南山》作「薪」。



注
 　大學：下文言「天學」，此「大學」似當作「人學」。
















坊 記 新 解



廖　平　撰

楊世文　校點








校點説明



據廖宗澤《六譯先生年譜》，是書成於光緒三十三年（一九〇七），仿明黄道周《坊記集傳》之意（黄書以《坊記》爲經，每章臚舉《春秋》事迹爲證，意存鑒戒），作《坊記新解》。民國二年癸丑（一九一三）廖平《自序》云：「按春秋時代，由禽獸進于野人，大約與今海外程度相同。孔子撥亂反正，作《禮經》以引進之，所以用夏變夷，爲禮以教人，使人自知别于禽獸，如用之，則吾從先進者也。由秦漢至今二千餘年，驗小推大，二十二行省，人倫禮教，浹髓入神，至聖之賜也。自歐化東行，一二喜新之士乃欲用夷變夏，所謂以舊坊爲無用而棄之，正爲今世言之。故仿黄氏之意，再解此書。用進化説，獨尊孔經，以撥全球之亂，推禮教于外人，所謂『凡有血氣，莫不尊親』者，禮教固不囿于中國一隅也。」其書意在以孔經駁西學，尊崇中國禮教。民國三年（一九一四）《國學薈編》第一期刊載《坊記新解》，同年《四川國學雜誌》第十一號刊載《坊記新解序例》。收入《六譯館叢書》，兹據此本整理。








坊記新解序



明黄道周《坊記集傳提要》云：「自序以爲聖人之坊亂
 

注



 ，莫大於《春秋》。故其書以《坊記》爲經，而每章之下皆臚舉《春秋》事迹以證，意存鑒戒于君臣、父子、兄弟、夫婦之閒，原其亂之所由生，究其禍之所由極，頗爲剴切。」云云。按春秋時代，由禽獸進于野人，大約與今海外程度相同。孔子撥亂反正，作《禮經》以引進之，所以用夏變夷，爲禮以教人，使人自知别于禽獸，如用之，則吾從先進者也。由秦漢至今二千餘年，驗小推大，二十二行省，人倫禮教，浹髓入神，至聖之賜也。自歐化東行，一二喜新之士乃欲用夷變夏，所謂以舊坊爲無用而棄之，正爲今世言之。故仿黄氏之意，再解此書，用進化説，獨尊孔經，以撥全球之亂，推禮教于外人。所謂「凡有血氣，莫不尊親」者，禮教固不囿于中國一隅也。癸丑冬至，廖平自序。



注
 　「自序」句：「以爲」原脱，「亂」誤作「記」，兹據《四庫提要》補改。








坊記新解序例 

引《禮察》、《經解》、《度制》三篇注之，以當序例。






《大戴記·禮察篇》：

《小戴·經解篇》、《史記·禮書》同有。


 「孔子曰：『君子之道，

初爲禽獸、野人，進之以君子。


 譬猶防與！

孔子撥亂反正，立禮爲防。


 夫禮之塞，

野人以下無禮。


 亂之所從生也。

春秋以前爲亂世。


 猶防之塞，

如今欲廢禮，用夷變夏之學説。


 水之所從來也。

洪水狂瀾，將更見于中土。


 故以舊防爲無用而壞之者，

中土素來無此學説，近十年内溺于歐美，乃有非聖廢禮之讏言，故凡習禮專家，亦以禮經從此無用，可廢。


 必有水敗；

防以御水，去防自招水禍。


 以舊禮

中國已服習二千餘年，故稱舊。


 爲無所用而去之者，

一切改用所謂新法。


 必有亂患。』

外國禍亂，譯書諱言之，或更崇獎亂人，惟小説中時有流露，亦同吾國春秋以前。


 故婚姻之禮廢，

狂吠之言，乃欲公妻。


 則夫婦之道苦，

非别男女，則無真夫婦；無真夫婦，即無真父子。


 而淫辟之罪多矣。

禽獸之行，首在男女。聖人爲禮，最重夫婦，故經以居首。〇男女，夫婦之倫。


 鄉飲酒之禮廢，

此《論語》鄉人飲酒禮，後代通行之鄉飲酒禮，不指《儀禮》中鄉飲酒禮言。


 則長幼之序失，

《儀禮》爲卿相饗禮，尊卑以爵，惟鄉人飲酒乃尚齒。


 而争鬬之獄繁矣。

强權時代，專言優勝劣敗，與貴壯賤老。〇長幼之倫。


 聘射

《經解》作「覲」。


 之禮廢，則諸侯之行惡，

無君黨，專主獨立平權。


 而盈溢之敗起矣。

中國未有聘覲之先，列强紛争。《春秋》立一王法以統之，所以弭兵息亂。今日欲謀共和統一，非此不行。若競言平權獨立，則禍亂彌甚。中國之往事，即世界之將來。《論語》曰：「告諸往而知來者。」若謀世界統一，非《禮經》何以勝之！〇君臣之倫。


 喪祭之禮廢，

海外所無，今學者欲從之。


 則臣子之恩薄，

家庭革命之説。


 而倍死

不祭享。


 忘生

不同居，不同財，不責以收養，父子如同路人，此外人通例。


 之徒衆矣。

皆以天爲父。《禮經》曰：「野人曰：父母何算焉？」此之謂也。〇父子之倫。


 凡人之知，能見已然，

過去。


 不能見將然。

未來。惟聖人見微知著，能知未來。


 禮者禁將然之前，

如《坊記》所記各條是也。


 而法者禁於已然之後。

外國以刑禁亂，不尚倫理，經驗未備，是非未明，且多獎亂之舉動。


 是故法之用易見，

中人以下，能知能行。


 而禮之所爲生難知也。

中人以上，宜乎用夷變夏者之多。


 若夫慶賞以勸善，

合于《禮經》者爲善。


 刑罰以懲惡，

反經而行，同于野人、禽獸者爲惡。


 先王

法古、託古。


 執此之正，堅如金石，行此之信，順如四時，處此之功，無私如天地

法天地四時，爲經説大綱，所謂道外人所説，皆形而下者。


 爾，豈顧不用哉！

立防以後，有不率教而逾防者，《坊記》所謂「以此坊民，猶有」云云是也，則以刑罰處之，所謂刑以弼教。


 然如曰『禮云禮云』，

猶言「禮乎禮乎」，重禮之詞。


 貴絶惡於未萌，

有備無患。


 而起敬於微眇，

轉移無形。


 使民日徙善遠罪而不自知也。

先王之治天下，户户而賞之，不能徧也，人人而刑之，又不可勝誅也。是故因人之情而爲之節，又以喪祭之禮作其孝，以射鄉之禮作其讓，以朝覲聘享之禮作其恭，天下卉然知天子之意，曰：禮於死者尚不忘也，况生者乎！禮於他人之長尚如此其敬也，况君父乎！是故示之以恭，則不臣者愧；示之以讓，則不弟者恥；示之以孝，則不子者悔。其不可化也，然後從而刑之。禮行於上，則四海之内鮮刑民矣。故曰：「使民日徙善遠罪而不自知也。」


 孔子曰：『聽訟吾猶人也，

刑罰。


 必也，使無訟乎！』

禮防。


 此之謂也。」又《禮記·經解》云：「發號出令而民説謂之和，上下相親謂之仁，民不求其所欲而得之謂之信，除去天地之害謂之義。義與信、和與仁，霸王之器也。有治民之意，而無其器，則不成。禮之於正國也，猶衡之於輕重也，繩墨之於曲直也，規矩之於方圜也。故衡誠縣，不可欺以輕重；繩墨誠陳，不可欺以曲直；規矩誠設，不可欺以方圜。君子審禮，不可誣以姦詐。是故隆禮、由禮，謂之有方之士；不隆禮、不由禮，謂之無方之民。敬讓之道也。故以奉宗廟則敬，以入朝廷則貴賤有位，以處室家則父子親、兄弟和，以處鄉里則長幼有序。孔子曰：『安上治民，莫善於禮。』此之謂也。故朝覲之禮，所以明君臣之義也；聘問之禮，所以使諸侯相尊敬也；喪祭之禮，所以明臣子之恩也；鄉飲酒之禮，所以明長幼之序也；昏姻之禮，所以明男女之别也。夫禮，禁亂之所由生，猶坊止水之所自來也。故以舊坊爲無所用而壞之者，必有水敗；以舊禮爲無所用而去之者，必有亂患。故昏姻之禮廢，則夫婦之道苦，而淫辟之罪多矣。鄉飲酒之禮廢，則長幼之序失，而争鬬之獄繁矣。喪祭之禮廢，則臣子之恩薄，而倍死忘生者衆矣。聘覲之禮廢，則君臣之位失，諸侯之行惡，而倍畔侵陵之敗起矣。故禮之教化也微，其止邪也於未形，使人日徙善遠罪而不自知也。是以先王隆之也。《易》曰：『君子慎始，差若毫釐，繆以千里。』此之謂也。」

《春秋繁露·度制》：「孔子曰：『不患貧而患不均。』故有所積重，則有所空虚矣。大富則驕，大貧則憂，憂則爲盜，驕則爲暴，此衆人之情也。聖者則於衆人之情，見亂之所從生，故其制人道而差上下也。使富者足以示貴而不至於驕，貧者足以養生而不至於憂，以此爲度而調均之，是以財不匱，而上下相安，故易治也。今世棄其度制，而各從其欲，欲無所窮，而俗得自恣，其勢無極。大人病不足於上，而小民羸瘠於下，則富者愈貪利而不肯爲義，貧者日犯禁而不可得止，是世之所以難治也。」

所言皆海外現狀。




「孔子曰：『君子不盡利以遺民。』《詩》云：『彼有遺秉，此有不斂穧，伊寡婦之利。』故君子仕則不稼，田則不漁，食時不力珍。大夫不坐羊，士不坐犬。《詩》曰：『采葑采菲，無以下體。德音莫違，及爾同死。』以此坊民，民猶忘義而争利，以亡其身。天不重與，有角不得有

 上齒；故已有大者，不得有小者，天數也。夫已有大者，又兼小者，天不能足之，况人乎？故明聖者象天所爲爲制度，使諸有大奉禄亦皆不得兼小利，與民争利業，乃天理也。」

「凡百亂之源，皆出嫌疑纖微，以漸寖稍長至於大。聖人章其疑者，别其微者，絶其纖者，不得嫌，以蚤防之。聖人之道，衆堤防之類也，謂之度制，謂之禮節。故貴賤有等，衣服有制，朝廷有位，鄉黨有序，則民有所讓而不敢争，所以一之也。《書》曰：『轝服有庸，誰敢弗讓，敢不敬應？』此之謂也。」

「凡衣裳之生也，爲蓋形暖身也。然而染五采、飾文章者，非以爲益肌膚血氣之情也，將以貴貴尊賢，而明别上下之倫，使教亟行，使化易成，爲治爲之也。若去其度制，使人人從其欲，快其意，以逐無窮，是大亂人倫而靡斯財用也，失文采所遂生之意矣。上下之倫不别，其勢不能相治，故苦亂也；嗜欲之物無限，其數不能相足，故苦貧也。今欲以亂爲治，以貧爲富，非反之度制不可。古者天子衣文，諸侯不以燕，大夫衣綧

 ，士不以燕，庶人衣縵，此其大略也。」

海外無差等之别，游學者宗之，不知此義者也。




「質者，天所爲也；文者，地所爲也；人所爲謂之禮。禮者，因人情而爲之節文也，以救其亂。夫堤者，水之防也；禮者，人之防也。刑防其末，禮防其本。」

《藝文類聚》三十八引董子書。






注
 　有：原脱，據《春秋繁露·度制》補。



注
 　綧：原作「緣」，據《春秋繁露·度制篇》改。







坊記

鄭《目録》云：「名曰《坊記》者，以其記六藝之義，所以坊人之失者也。此於《别録》屬通論。」沈約曰：「《月令》取


 

《吕氏春秋》，《中庸》、《表記》、《坊記》、《緇衣》皆取《子思子》，《樂記》取《公孫尼子》。」見《隋書·音樂志》。






子言之：

此子爲先師。據沈約，爲子思，非孔子，故六經外並引《論語》。


 「君子之道，

孔子經教。


 辟則坊與！

撥亂反正，如障狂瀾。


 坊民

與人同在「野」上。


 之所不足者也。

不足，謂不足于禮，放辟邪侈也。坊與《表記》對。表以觀善，坊以遏惡。


 大爲之坊，

坊爲水堤，因水漲高下，設坊堵御之，爲止亂。表則樹立標準，以示趨向。《坊》、《表》二記一如慎罰，一如新民。


 民猶逾之，

言嚴其禁，尚不能止，况不禁乎？〇坊因水立法，水有特别高過于坊，則坊不能御。


 故君子禮以坊德，

道之以德，齊之以禮。


 刑以坊淫，

道之以政，齊之以刑。


 命

命謂天命，如所謂《定命録》。《孟子》：「有命焉，不謂性也。」


 以坊欲。」

「欲」謂枉利力征經營，知命則不妄求。




子云：

引先師説，故下引及《論語》。


 「小人貧斯約，

《論語》：「小人窮斯濫矣。」


 富斯驕；

恃財逾分。


 約斯盜，

不能安貧約，變爲盜。


 驕斯亂。」

由驕生亂，無德不能處境。


 禮者，

野人無禮，徑情直行。


 因人之情

由人程度而作，非由外至。


 而爲之節文，

辨尊卑，别同異。


 以爲民坊者也。

以太過言之。


 故聖人之制富貴也，

海外流弊，富者愈富，貧者愈貧。中史所云富者田並阡陌，貧者家無立錐。聖人定制，雖不能遂化貧富爲一，然不平之中，略有平意，故有地均、均令制。


 使民富不足以驕，

如下章限制。


 貧不至於約，

井田貧者足以自贍。


 貴不慊

嫌疑敵君。


 於上，

决嫌疑，别尊卑。


 故亂益亡。

貧富均平則止亂。〇注：此節文者，謂農有田里之差，士有爵命之級也。「慊」或作「嫌」。正聖人制爲富貴貧賤之法。富者居室丈尺、俎豆衣服之事須有法度，不足至驕也。貧者制農田百畝，桑麻自贍，比閭相賙，不令至于約也。貴，卿士之屬也，君制其禄秩，隨功爵而施，則貴臣無復恨君薄于己也。益，漸也；亡，無也。爲亂之道漸亡也。不言賤者，從可知也。




子云：「貧而好樂，

四字當因上章而衍。


 富而好禮，

齊以禮。


 衆

諸侯地大民衆。


 而以寧者，

歸寧乃邦。


 天下

合天下爲三萬里。


 其幾矣。」

幾，讀爲《周禮》「九畿」之「畿」。帝用服制，皇大一統，乃用畿制。


 《詩》云：「民之貪亂，

優勝劣敗，弱肉

 强食。


 寧

寧服在十四等。《傳》：「懷德爲寧。」


 爲荼毒。」

《書》：「蠻夷猾夏。」


 故制國

方伯以上。


 不過千乘，

封地方三百一十六里。


 都城不過百雉，家富不過百乘。

方百里。孟獻子百乘之家，方伯、三卿千乘，三卿分之，各方百里、百乘。


 以此坊民，

以此諸侯、卿、大夫以程度言，猶爲民。


 諸侯猶有畔者。

如春秋列國。〇注：古者方十里，其中六十四井，出兵車一乘，此兵賦之法也。成國之賦千乘。雉，度名也。高一丈、長三丈爲雉，百雉爲長三百丈、方五百步，子男之城方五里。百雉者，此謂大都，三國之一。




子云：「夫禮者，

《曲禮》詳矣。


 所以章疑别微，

《春秋》之法，名器不可假人，决嫌疑，别同異。


 以爲民坊者也。」

海外之民質勝于文，上下、衣服、宫室、文物、器械不大分别，故主自由，無貴賤之等，故易于釀亂。聖人特立坊以救之。


 故貴賤有等，

海外藩屬等差不明。


 衣服有别，

衣服同等無差别。


 朝廷有位，

海外不言南北面，不分上下，混同一視。


 則民有所讓。

不足者仰而企之。〇注：位，朝位也。劉氏臺拱曰：「以下三十章言禮以坊德。」


 子云：

《公羊》大一統説。


 「天

指日系世界。


 無二日，

一日統八行星。


 土

指地球言。


 無二王，

讀爲「皇」。三皇統全球，若三千里之王，則有八十一矣。


 家無二主，

列國大夫爲家，其臣稱爲主。


 尊

如《春秋》天王治國。


 無二上，

以一王統二伯，以二伯統八方伯，九州之内無二尊。


 示民有君臣之别也。」

譯海外學説，欲廢去君臣二字名辭。不惟野人有君，禽獸亦各有主。


 《春秋》不稱楚、越

當作吴。


 之王喪，

齊家學。


 禮，君

諸侯。


 不稱天，

王乃稱天王，帝乃稱天子。


 大夫不稱君，

稱主。


 恐民之惑也。

謂不書葬也。《春秋傳》曰：「吴、楚之君不書葬，辟其僭號也。」臣者天君，稱王

 爲天王，稱諸侯不言天，辟王也。大夫有臣者稱之曰主，不言君，辟諸侯也。此皆爲使民疑惑，不知孰者尊也。《周禮》曰：「主友之讐視從父昆弟。」《正義》：「《春秋》不稱楚、越之王喪，謂書卒不書葬也。若書葬，則稱葬某王，辟王之名，故不書葬。」


 《詩》云：「相彼盍旦，尚猶患之。」

注：盍旦，夜鳴求旦之鳥也。求不可得也，人猶惡其欲反晝夜而亂晦明，况於臣之僭君，求不可得之類，亂上下，惑衆也。此逸《詩》也。言夜是闇時，此鳥意欲反夜而爲旦，猶若臣之奢僭，欲反下而爲上也。




子云：「君不與同姓同車，

先王先公子孫有繼及之道者也，其非此則無嫌也。僕右恒朝服，君則各以時事，唯在車同服爾。陳可大曰：「不同車，遠害也。篡弑之禍常起於同姓，故與異姓同車則不嫌。」


 與異姓同車不同服，

淆亂耳目。


 示民不嫌也。」

禮：三公尊，所以必與主異面。


 以此坊民，

中國之民得此坊而水患平。初如寒熱病，以温補清泄之藥救之，父子相傳，高曾連繼，至於二千餘年，舊日病狀已久消滅，無踪跡可尋，或反怪此等藥味爲無用之品。《記》曰「以舊坊爲無用而棄之」，則坊之爲功大矣哉！


 民

民猶瞑盲，既謂其惷愚，亦謂太遠，不可得見聞，故謂之「冥冥在下」。鄒衍驗小推大之法，由儒者九州推之至于人之所不覩，此由中國以推海外，由《王制》以推《周禮》之法也。中外進化程度亦如人幼稚壯老之情形，彼此莫相同，凡幼稚之狀態皆爲老大所必經，不能飛渡，亦不能出乎範圍。中國舊服之，古方久已無用，海外此病傳染方深，同病相憐，轉以持贈，談虎色變，聞者定當發猛省也。


 猶得同姓以弑其君。

弑君代立，如魯桓、宣。




子云：「君子

文明進化與草昧野人相反。


 辭貴不辭賤，

不争權。


 辭富不辭貧，

不争利。


 則亂益亡。」

競争爲草昧學派禍亂多，乃立坊以救之，坊立而水患止。


 故君子與其使食浮於人也，寧使人浮於食。

注：「亡，無也，食謂禄也。在上曰浮。禄勝己則近貪，己勝禄則近廉。」方性夫曰：「賤不貪貴，貧不慕富，則無争奪之禍矣，故亂益亡。」夫權輿之無餘，不害爲賢者。《伐檀》之素餐，君子所不爲。浮，與「行浮於名」之「浮」同。


 子云：

説養老法。


 「觴酒豆肉，讓

敬老以養口。


 而受惡，民

酋長。禽獸貴壯賤老。


 猶犯齒。

禮立少長之儀，民不敬老。


 衽席之上，

朝廷之位。


 讓而坐下，

貴者坐，賤者下，而不分差等，聖人乃立此坊。


 民猶犯貴。

賤貴。


 朝廷之位，讓而就賤，

如王南面，三公則北面，相嫌則遠，别朝廷，序爵非可讓。


 民猶犯君。」

决别嫌，疑猶有未革之事。


 《詩》云：

此皆斷章之法，非《詩》本旨。


 「民

海外。


 之無良，相怨一方。

放利而行多怨。


 受爵不讓，

如朋黨争權利。


 至於己斯亡。」

《正義》：《詩·小雅·角弓》之篇。言小人在朝，共相怨恨，各在一方，不相往來，又受爵不讓，至於滅亡。引之者，證上每事須讓也。方性夫曰：「禮六十以籩豆有加，故觴酒豆肉以犯齒言。三命不齒。席於尊東，故衽席之上以犯貴言。族人不得以其戚戚君，故朝廷之位以犯君言。禮以卧者爲衽，坐者爲席，合言之，一也。」




子云：「君子

君子與野人反。又君子、野人如《春秋》中國、夷狄。夷狄進于中國則中國之，中國退爲夷狄亦夷狄之，唯人自取。


 貴人而賤己，先人而後己，

野人先己而後人，貴己而卑人。


 則民

即野人之進步者。


 作讓。」

以此坊民，民皆知舍争競而相讓。


 故稱人之君曰君，

《論語》：「異邦人稱之曰君夫人。」


 自稱其君曰寡

《老子》孤、寡、不穀。


 君。

稱諸異邦，曰寡小君。〇揚子曰：「自後者人先之，自下者人高之。」蓋謂是矣。


 子云：

草昧之初，專尚勢力，貴生而賤死。凡中國、外藩、土酋風俗，諸書詳矣。


 「利禄

如戰陳論功行賞。


 先死者

急封以慰死者。


 而後生者

 ，

生死以性命分之。


 則民不偝；

人死情斷之風可息。


 先亡者

其人有功，因事亡佚；或德澤在民，遷徙他職。


 而後存者，

存與亡先後同，有功德者因人存而先之。


 則民可以託。」

注：「言不偷於死、亡，則於生、存信。」王氏念孫曰：「不偝，謂不偝死者而棄其老弱，所謂上恤孤而民不倍。可以託，謂可以大事相託。」下文「民猶偝死而號無告」，觀鄭注云云，正與此相反。


 《詩》云：

經爲撥亂之書。


 「先君

已死。


 之思，

思以通之。


 以畜寡人。」

愛人及烏之意。


 以此坊民，

野人草昧，堅持無鬼之論，以鬼神有知坊之。


 民

已坊之民爲中國，未坊之民爲海外。坊者何？禮義也。禮義非由外設，由心而生。中土由海中成陸，在五大州之先，如四弟之長兄，故文明占地球之先。草昧之初，專意生活程度，弱稚難與爲言，此孔子所以不生于堯舜三代之時者，以其時人民程度尚未足與言禮義也。至于春秋時代，飽食暖衣，大致與今西人等，孔乃降生，以立經教，先就三千里設爲小標本，故中國當時之民可以言禮義，乃與之言禮義。至于今三千年，初由魯、衛以推九州，由九州以推外藩，由外藩以推海外，乘桴浮海，正其時也。此「民」蓋謂海外耳。


 猶偝死

凡言猶者，即其本象。民俗皆偝死，誨

 之以鬼神説，而利令智昏，反其故常。


 而號無告。

《孟子》：窮民無告。




子云：「有國家者，

横强之世，諸侯紛争，利己損人，以鄰爲壑，在中國如戰國是。


 貴人

讀作「仁」。


 而賤禄，

即孟子以仁義答利國之説。


 則民興讓；

民專言利，如賈長沙疏，則無親；去利言仁以坊之，則禮讓可興。


 尚技而賤車，則民興藝。」

注：「言人君尚賢者、能者，而不吝於班禄賜車，則讓道興。技猶藝也。」


 故君子約言，小人先言。

注：「言人尚德不尚言也。『約』與『先』互言也。君子約，則小人多矣；小人先，則君子後矣。」《正義》：「小人行在於後，必先用其言；君子則後言先行。」




子云：

野蠻專制，文明

 。議院，經制别由議院改良數十百倍者。


 「上酌民言，

「天視自我民視，天聽自我民聽」。畏天敬民，視民語如天言。


 則下天上施。

施所言政令。人之于天，以道受命，于人以言受命。君代天宣化，民以君命爲天道。


 上不酌民言，

人言不足恤。


 則犯也；

《論語》「好犯上」。


 下不天上施，

犬馬、寇仇與手足、腹心，其理相同。


 則亂

《論語》「好作亂」。


 也。故君子信讓以蒞百姓，

酌民言，其初爲議院。


 則民之報禮重。」

《中庸》：「篤恭而天下平。」


 《詩》云：『先民有言，詢於芻蕘。』」

先民，謂上古之君也。詢，謀也。芻蕘，下民之事也。言古之人君將有政教，必謀之於庶民，乃施之。




子云：「善則稱人，

「人」讀作「天」，下二「人」字同。天爲鬼神、卜筮，與君親配，爲三達尊。凡所引皆爲皇帝事實，二《詩》二《書》爲天人之别。


 過則稱己，

此爲人謀不臧。


 則民不争。善則稱人，

讀作「天」。《詩》、《書》天命、天佑，凡休祥、富禄皆歸于天。


 過則稱己，

有災異則自修省。


 則怨益亡。」《詩》云：「爾卜爾筮，

卜筮爲《洪範》稽疑學。《易》曰：「人謀鬼謀。」卿士、庶民爲上下議院，卜筮則不敢恃人謀，决之于天。


 履

指四方之民。


 無咎言。」

無言，即怨益止。




子云：

泰西宗教家尚株守尊天之説，政治、格致家則恒反對，尚不知神道設教之義也。


 「善則稱人

 ，

讀作「天」。


 過則稱己，

《洪範五行傳》以五事爲綱，凡災異皆自責。


 則民讓善。《詩》云：

《詩》爲天學。


 『考卜惟王，

讀作「皇」。皇與天道直接，鬼神飛身往來，不用卜；上下阻格，以誠相通，用卜筮。


 度此鎬京。

鎬京，借昆侖爲喻，出地高一萬五千里也。《易》高尚即得玄黄，則不在六合以内矣。


 惟龜正之，

歸功于天命，卜定其議。


 武王成之。』」

以人力助成之。天出號令，武王不過司法而已。




子云：

此説專爲臣言。所謂與子言孝，爲君者不得據以責臣；又當用其道，善則稱臣，過則稱己，乃爲兩得。


 「善則稱君，

臣以君爲天，由一天而推三本。


 過則稱己，

忠與孝對。泰西學説既無孝字思想，于忠字尤所深惡。此初離覊勒，犬馬寇讐之聲口，故其説欲天下絶君字之名辭，更何有于忠？不知各國于君之名辭雖去，其實必有所歸。且中土之恒言曰「虐我則仇」，師曠、伍胥之説，吾非不以爲是，然其下又云「撫我則后」。如其易暴虐而爲神明，愛民如赤子，久之相習，民有不愛之如父母者乎？


 則民作忠。

《春秋·襄十九年》：晉士匄帥師侵齊，至穀，聞齊侯卒，乃還。《穀梁傳》：「君不尸小事，臣不專大名。善則稱君，過則稱己，則民作讓矣。士匄外專君命，故非之也。然則爲士匄者，宜奈何？宜墠帷而歸命乎介。」


 《君陳》曰：

《大學》「平天下」章歷引《書》、《楚書》、舅犯、孟獻子，皆不在《尚書》中。《百篇》序據此立《君陳篇》名，乃作僞。


 『爾有嘉謀嘉猷，入告爾君于内，

此君陳爲外諸侯，不在寰以内。


 女乃順之

與天下同宣德化。


 于外，

《尚書》：「雖爾身在外，乃心罔不在王室

 。」


 曰：此謀此猷，

推行因君矣，並以謀歸之。


 惟我君之德。

不分君美，如後世焚諫草。


 於乎！

此嘆美歸善于君之詞，非君自贊君也。


 是惟良顯哉！』」

《書》「股肱良哉」。




子云：「善則稱親，

子以父爲天，由一天以推三本。


 過則稱己，

國學在先，家學在後。野人以下皆有國，士君子先有家學。或以家小國大、先家後國者，非也。


 則民作孝。

孝爲孔子薪傳，經爲孔子創作。以孝爲六經中心點，統括百行。説詳《孝經凡例》。


 《大誓》曰：

《大誓》即《牧誓》之别名。《牧誓》有經有傳，傳今在《逸周書》。諸書所引有不在經文者，皆屬傳。漢人以傳配而行，名爲後得《泰誓》。


 『予克紂，非予武，惟朕文考無罪。

革命進于無君，故以尊父合言之，救民水火，革命亦所以爲孝。


 紂克予，非朕文考有罪，惟予小子無良。』」

注：「《大誓》，《尚書》篇名也。克，勝也；非予武，非我武功也；文考，文王也；無罪，則言有德也；無良，無功也。此武王誓衆以伐紂之辭也。」




子云：「君子弛其親之過，而敬其美。」

《孝經》：「將順其美，匡救其惡。」


 《論語》

既引《論語》爲説，則上之云云

 非孔子，明矣。


 曰：「三年

《論語》立言多有别解，諸書引用則就文解釋。


 無改於父之道，

此指可以改、可以無改者言。


 可謂孝矣。」

《采風記》：西人不能譯孝字，以尚無此字思想與名辭。孔子以前之中國，當亦如今西人，孔子乃作《孝經》。故《孝經》之作，天地震動。使如俗説，則亦如今文昌《勸孝歌》耳，何足爲經！大惡不待三年，大美不須更改，《春秋》毁泉臺是也。


 高宗云：

《無逸篇》中所引《百篇》序别爲一篇，妄也。


 「三年其惟不言。

孔子之制禮，皆有所託。三年不言，託于高宗，自必因有事實，乃始託之。不然，亦不必屬高宗矣。然高宗不言之故或非因喪，故哀公、子張屢以是事爲問。《論語》所記答辭曰：「何必高宗，古之人皆然。」使古人皆然，經承襲之，固不足爲經，弟子何以又發問？故知此爲微言。古人皆然者，謂《堯典》耳。《經》云「三載，四海遏密八音」。以實事言，《春秋》時實無三年喪期；以經制言，則《堯典》已通行矣。


 言乃讙。」

春秋以前不行三年喪，在喪不去官，故春秋世官，父死子繼，父老子代政，父死即于本年出使，以衰斬當使臣，孟子亦在喪赴官，此世族政治之法。《春秋》譏世卿，乃斷父子不相繼世位之制，又立喪禮：有喪則去官，居喪不與外事。三年之喪，君不呼其門，公卿以下不世。居喪去職，不與外事可也，若天子、諸侯與不世之公卿不能。因尊卑而異其禮，故乃創爲三年不言、冢宰攝政之喪制，託始高宗。




子云：「從命不忿，微諫不倦，勞而不怨，可謂孝矣。

注：「微諫不倦者，子於父母尚和順，不用鄂鄂。」《論語》曰：「事父母幾諫，見志不從，又敬不違，勞而不怨。」《内則》曰：「父母有過，下氣、怡色、柔聲以諫；諫若不入，起敬起孝，説則復諫。」此所謂不倦。陳可大曰：「一説『忿』當作『怠』。聽從而不怠，語意正與此同。」王氏念孫曰：「一説是也。怠與倦義相近，謂久而不衰也。《大戴禮·曾子立孝篇》曰：『微諫而不倦，聽從而不怠。』語意正與此同。《内則》：『子婦孝者、敬者，父母舅姑之命，勿逆勿怠。』若從命而不忿戾，未得爲孝也。」王氏引之曰：「高誘注《淮南·精神篇》：勞，憂也。此承上『微諫不倦』而言，言諫而不入，恐其得罪於鄉黨州閭，孝子但心憂之，而不怨其親也。」


 《詩》云：『孝子不匱。』」

注：匱，乏也。孝子無乏止之時。《正義》：「是《大雅·既醉》，美成王告太平之詩。」




子云：「睦於父母之黨，可謂孝矣。

黨謂父族母族，衆矣，而尤以兄弟爲重。春秋以前，倫常之學未立，風氣大約同今泰西。五倫之中，略言朋友、君臣、父子、夫婦，所謂三綱，或頗極力反對之，兄弟則在若有若亡之間。經創立家學，故重孝道。父母之所愛敬，亦愛敬之，至于犬馬盡然，而况于人乎？而况于兄弟乎？故由孝以推之，而各得其所也。


 故君子因睦以合族。

同宗合族。姓氏之學，西人所略，經立家學，乃言敬宗收族也。


 《詩》云：『此令兄弟，

海外兄弟如路人，經乃以此進之。


 綽綽有裕；

兄弟相助以成家。


 不令兄弟，

其不善者如海外。


 交相爲瘉。』」

每以兄弟爲病。




子云：「於父之執，

父執友。


 可以乘其車，不可以衣其衣，君子以廣孝也。」

注：「父之執，與父執

 志同者也。可以乘其車，車差遠於身者也，謂今

 與己位等。」《正義》：「若尊卑懸絶，不可傳同車服。」方性夫曰：「於父之執，猶且如此，則孝之所及廣矣，故曰以廣孝也。」




子云：「小人

進化所謂庶人。


 皆能養其親，

凡野人不養老人，則有禮當養親。


 君子

資格在卿大夫，加人不止一等。


 不敬，

德彌進者養彌隆。


 何以辨？」

無以稱君子之名，此孝分等級之説。




子云：「父子不同位，

注：同位尊卑等，爲其相褻。


 以厚敬也。

禮：父子異宫而居，所以申子之孝，謂有孫則異宫而居，則訂禮以後之小别。《商鞅傳》：「秦國有夷狄風，父子同居，男女無别。」則同居當爲異居。蓋秦當時如今海外，父子不相收養，男女成立已後，異財别居，如同路人。故草昧父子異居，言其不同財、不相養。定禮以後，亦有父子異宫者，乃使子别居，以申其孫之孝思。


 《書》云：『厥辟不辟，忝厥祖。』」

辟，君也；忝，辱也。爲君不君，與臣子相褻則辱先祖矣。君父之道也。尊，嚴也；厥，其也。〇海外無家學，有名無姓，與單于同。經立家學，乃詳譜牒、姓氏、祖宗、孫曾。至於海外各邦，父子且有不相聞問，至於祖孫，更無從詰究；其久留中國者，或頗仿中國法，亦言姓氏、祖宗。能中國則中國之，此當急引長。




子云：「父母在，不稱老。

文詳《曲禮》。


 言孝不言慈。

今反對三綱者皆言慈不言孝。父父子子各有其道，凡爲父者不患不慈，非立坊則道不明也。


 閨門之内，

門以内恩掩義。


 戲而不歎。

恐致親不歡。


 君子以此坊民，

中外之俗，其愛子女之心理同。外人則親不收恤，如路人然，故專以孝作坊。


 民猶有薄於孝

外俗原無老老之俗，反其初。


 而厚於慈。」

但如其常，即是厚也。




子云：「長民者，朝廷敬老，則民作孝。」

上老老而民興孝。〇注：長民，謂天子、諸侯也。




子云：「祭祀

海外無祭先之禮。


 之有尸也，

事死如事生。


 宗廟

海外無宗廟之制。


 之有主也，示民有事也。

事亡如事存。


 修宗廟，敬祭事，教民追孝也。

《論語》慎終追遠。


 以此坊民，

坊民忘先。


 民猶忘其親。」

注：「有事，有所事也。」方性夫曰：「尸設於祭祀之時，主藏於宗廟之内，故於祭祀言有尸，宗廟言有主也。事死如事生，事亡如事存，所以示民。」有事追孝，與《祭統》言追

 養繼孝同義。




子云：「敬則用祭器。

注：「祭器，籩、豆、簋、鉶之屬也。有敬事於賓客則用之，謂饗食也。盤、盂之屬爲燕器。」


 故君子不以菲

從質之義。


 廢禮，不以美没禮。

注：言不可以其薄不及禮而不行禮，亦不可以其美過禮而去禮。禮主敬，廢滅之是不敬。


 故食禮，主人親饋，則客祭；

敬主人親行。


 主人不親饋，則客不祭。故君子苟無禮，雖美不食焉。

君子不享多儀。


 《易》曰：『東鄰

文家。


 殺牛，不如西鄰

質家。


 之禴祭，寔受其福。』《詩》云：『既醉以酒，既飽以德。』以此示民，

示與表同。《表記》立爲標準，以示民趨向，所以勸誘之。《坊記》則新建堤坊以捍御狂瀾，所以禁遏淫溢也。


 民猶争利而忘義。」

坊立則效。凡「民猶」云云，皆謂秦漢以下，若春秋，則尚無坊。不言水災，且大言之，則《地形訓》三十六民本指海外而言。中國古有水患，因坊而得救。以今日言，舊坊幾于無用，群思去之，海外之民有水患，浩浩滔天，下民昏墊，遠來乞援，不得不以舊坊示之。是凡言「民猶」云云者，謂中國爲小坊，尚將推之全球，立爲大坊也。




子云：

此條三事，皆海外所無，經初創以示教者。


 「七日戒，

致齊七日。


 三日齊。

散齊三日。


 承

 一人焉以爲尸，

立尸之法。


 過之者趨走，以教敬也。

注：戒謂散齊也，承，猶事也。


 醴酒

醴最淡。


 在室，

室最貴。


 醍酒在堂，

次酒在中。


 澄酒在下，

甘酒在堂下。


 示民不淫也。

「禹惡旨酒」。〇注：「淫猶貪也；澄酒，清酒

 也。三酒尚質不尚味。」


 尸飲三，衆賓飲一，

以多寡分。


 示民有上下也。

注：「上下，猶尊卑也。主人、主婦、上賓獻尸，乃後主人降，洗爵獻賓。」


 因其酒肉，聚其宗族，

祭以收族法。


 以教民睦也。

注：言祭有酒肉，群昭、群穆皆至而獻酬之，咸有薦俎。


 故堂上觀乎室，堂下觀乎上。

方氏苞曰：「事尸於室中者，主人、主婦也。待事於堂上者，長賓、長兄弟也。觀禮堂下者，衆賓、衆兄弟也。賓長、長兄弟有加爵，皆獻尸於室中。」


 《詩》云：『禮儀卒度，笑語卒獲。』」

注：「卒，盡也。獲，得也。言在廟中者不失其禮儀，皆歡喜得其節也。」《正義》：「《詩·小雅·楚茨》之篇」。




子云：「賓禮每進以讓，喪禮每加以遠，浴於中霤，飯於牖下，小斂于户内，大斂於阼階，殯於客位，祖于庭，葬于墓，所以示遠也。

鬼道遠。〇注：「遠之所以崇敬也。阼或爲堂。」《正義》：「按鄉飲酒禮，主人迎賓，至門，三辭，至階，三讓，皆主人先入登。是賓禮每進以讓。」


 殷人弔於壙，

殷人鬼。


 周人弔於家，

不遠弔生及哀。


 示民不偝也。」

注：「既葬，哀而哭踊，于是弔之。」




子云：「死，民之卒事也，

墨與殷爲野，人用之，爲從先進。


 吾從周。

注：「周於送死尤備。」


 以此坊民，

《孟子》：「蓋上世嘗有不葬其親者。」海外喪禮，略如經説堯舜以前。再以經説大坊之。


 諸侯猶有薨而不葬者。」

背殯士會諸位，如宋子、衛子、陳子。〇《正義》：「殷人即壙上而弔，于送死太簡。周人孝子反哭，至家乃始弔，是情理備具。」方性夫曰：「自浴于中霤之下，皆喪禮示遠之事。弔于壙，即《檀弓》所謂殷既封而弔也。弔於家，即所謂反哭而弔也。」




子云：「升自客階，受弔于賓位，教民追孝也。

注：「反哭，時也。既葬矣，猶不由阼階，不忍即父位也。」《正義》：「知反哭時者，《既夕禮》云：乃反哭。入，主人升自西階，是也。」


 未没喪，不稱君，

《白虎通》説。


 示民不争也。故《魯春秋》記晉喪曰：『殺其君之子奚齊，

以子繫于父，以示父爲子天。


 及其君卓。』

獻公没，奚齊已立，不稱君而繫之父，曰君之子。以父統子，雖父死子立，猶如此，以明父爲子天之義。卓子逾年已稱君，與上義不合，當屬衍文。


 以此坊民，

以父爲子天，父母在，不得私其身與財産。春秋以前，初無此法，孔子撥亂世，乃新立此坊。


 子猶有弑其父者。」

謂六朝以下，如元凶劭、隋煬是也。春秋弑君父者多矣，此無坊之世則然，經因此而立坊，其後遂少，見此經撥亂之功也。或疑元凶劭、隋煬在孔經之後，疑孔前實行六經，周衰，其法不行，進化之中，寧無退化？不知元凶劭、隋煬人面畜鳴，本爲鴞怪，當世不齒，皆不得死所，不似春秋時代人民樂從，安然無恙之不一而足也。




子云：「孝

海外無忠孝名義，先教以孝，乃推于君。


 以事君，

移孝作忠。


 弟

海外不敬老。


 以事長，

長謂長官，爲官屬例。


 示民不貳也。

《詩》：「無貳爾心。」人各有父兄，與君長官義分相同，然朝廷義掩恩，君尊于父，長貴于兄，一入仕宦，則父兄壓于君長，言公義詘私恩。


 故君子有君

君臣無故。


 不謀仕，

不貳心于外。


 唯卜之日

有故而去。無位于國，卜所適之國。


 稱二君。

禮言舊君有服，已去未仕之日，乃有二君，若仕新君，則又一心于新君。


 喪父三年，

《禮經》：父至尊也。


 喪君三年，

《禮經》：君至尊也。


 示民不疑也。

君父同。〇《尚書》：「百姓如喪考妣，三載四海遏密八音。」


 父母在，

父子同居，子以父爲天。


 不敢有其身，

海外學説以人爲國民，身爲國有，父母不得干涉。以孝立教，乃知身爲父母所有，《孝經》云「身體髮膚，受之父母，不敢毁傷」是也。


 不敢私其財，

海外父子異財，父有養子之義務，父老亦自食其力，經教則子統于父。


 示民有上下也。

注：「身及財皆當統于父母也。有猶專也。」


 故天子

諸侯之于天子，如子之于親。


 四海之内

《素問》所謂六合以内。


 無客禮，

諸侯雖自主封地，不敢以天子爲客，惟敵國乃有客禮。


 莫敢爲主焉。

天子至侯國館于廟，升自阼階。


 故君適其臣，

此諸侯適卿大夫。


 升自阼階，即位於堂，

以主自居，卿大夫不敢以爲客。


 示民不敢有其室也。

注：「臣亦統於君。」


 父母在，饋獻

《曲禮》作「三賜」，「三」字誤，當爲饋賜。


 不及車馬，示民不專也。

注：「車馬，家物之重者。」


 以此坊民，

當時無君父之義，故設此坊，今則當推之海外矣。


 民猶忘其親而貳其君。」

子云：「禮之先辭而後幣帛也，欲民之先事而後禄也。

注：「此禮謂所執之摯以見者也。既相見，乃奉幣帛以修好也。或云：禮之先辭而後幣帛。」


 先財而後禮

先後之間分意尚。


 則民利，

注：「財，幣帛也。利，猶貪也。」


 無辭而行情則民争，

注：「辭，辭讓也；情，主利欲也。」


 故君子於有饋者，弗能見則不視其饋。

注：「饋，遺也。不能見，謂有疾也；不視，猶不内也。」


 《易》曰：『不耕穫，不菑畬，凶。』以此坊民，

争競之風，以爲事皆自利，而不言義。


 民猶貴禄而賤行。」

注：「行猶事也。言務得其禄，不務其事。」陸農師曰：「弗能見，非特有疾而已。若陽貨歸孔子豚，弗見；孟子由鄒之任，見季子，由平陸之齊，不見儲子，是也。」




子云：「君子不盡利

海外競争，專以奪利爲優勝，富者愈富，則貧者愈貧。


 以遺民。

此貧富當

 《周禮》土均、均人。《論語》「不患寡而患不均」，留有餘以待人。


 《詩》云：『彼有遺秉，此有不斂穧，

不盡取。穧，子賜反。


 伊寡婦之利。』

注：「言穫者之遺餘，捃拾所以爲利。」


 故君子仕則不稼，

不兩利，有取則有所舍。


 田則不漁，

務本則不逐末。


 食時不力珍。大夫不坐羊，士不坐犬。

《大學》：「伐冰之家，不畜牛羊。」〇注：「食時，謂食四時之膳也。力，猶務也。天子、諸侯有秩膳。古者殺牲，食其肉，坐其皮，不坐犬羊，是不無故殺之。」


 《詩》云：『采葑采菲，無以下體。德音莫違，及爾同死。』

葑，芳容反。菲，房尾反。


 以此坊民，

海外亦如戰國，一言利之風俗，朋友、夫婦皆以利交，故優勝劣敗，弱肉强食，故秦稱爲虎狼之國。飽暖以後，故進之以仁義，而坊其争。


 民猶忘義而争利，

中國當時亦言利而不言義，必大同以後，世界進化，争競豪捝之事革而不用。如賈子疏，文帝時民俗猶争利，而不知恩義，導之以禮教，而後教化行。


 以亡其身。」

利與害鄰，争利者忘害，所謂利令智昏。




子云：「夫禮，坊民所淫，

《曲禮》：「聖人爲禮，使人自知别于禽獸。」


 章民之别，

《禮記》：「禮始于男女有别。」


 使民無嫌，

草昧之初，男女無别，自由結婚，禍亂無極。聖之立坊，以救其亂萌也。嫌，嫌疑也。


 以爲民紀者也。

《禮經傳》曰：「禽獸知有母而不知有父。野人曰父母何算焉？」庶人之所以别于禽獸、野人者，在男女有别。


 故男女無媒

媒妁所以禁自由。春秋以前亦如外邦，無媒妁。


 不交，

不得結婚。


 無幣

制爲六禮，以正夫婦之倫，首納幣。


 不相見，

見指親迎，非男女以幣則可相結納。


 恐男女之無别也。

重男女之會，所以遠别於禽獸也。


 以此坊民，

婚禮男女之大坊。


 民猶有自獻其身。

未定婚禮之先，人皆自由相許，如《春秋》季姬遇鄫子于防，使鄫子來請己是也。制以禮後，暴男泆女閒猶不免自獻，《孟子》所謂不待父母之命、媒妁之言。


 《詩》云：『伐柯

今本作析薪。


 如之何？

按：「柯」蓋别一條，與《考工記·車人》之「柯」不同，故毛作「析薪」。


 匪斧不克。娶妻如之何？匪謀不得。』

初無媒，立坊以後乃如此。經語所以震聾瞶。此語海外聞之，則如震雷也。


 『蓺麻如之何？横從其畝。取妻如之何？必告父母。』」

劉氏臺拱曰：「以下六章言刑以防淫。」按：海外男女平權，經乃扶陽抑陰，使男外女内，皆各得所。




子云：「娶妻不取同姓，

草昧多血族相婚，酋長自貴其種，更自相婚嫁，男親王娶女親王是也。聖人制禮，乃分别種族，惡同喜異。《左傳》「男女同姓，其生不蕃」，外國近詳種學，專以發明斯旨。


 以厚别也。

其遠爲防絶種，其近則防争殺，且以自别于禽獸，故禁血族爲婚，中律已通行二千餘年矣。


 故買妾

海外學説，一夫一妻，不置妾；經重繼嗣，乃置媵。


 不知其姓，則卜之。

注：「妾言買者，以其賤。」士庶妾恒多凡庸，有不知其姓。


 以此坊民，

此在立坊之前，爲當日通行實事，據經乃譏之。


 《魯春秋》猶去夫人之姓

不言孟姬。


 曰

謂曰「繫」注之。


 『吴』，

《春秋》但書孟子卒，直同宋女矣。後人不必知爲娶同姓，故先師傳受，讀此孟子曰繫吴字，故《論語》云「謂之吴孟子」。


 其死曰『孟子卒』。」

或疑《論語》「吴孟子」三字爲昭公自稱夫人之辭，不知國君于夫人無直呼姓氏之禮。春秋時娶同姓，天下通行，不以爲非。孔子作經，乃始譏之。所云「吴孟子」，即指《春秋》書法而言，非昭公辟其姓，特目吴也。〇《春秋》哀十二年《左傳》：「夏五月，昭夫人孟子卒。昭娶于吴，故不書姓；死不赴，故不稱夫人；不反哭，故不言葬小君。」




子云：

外人男女相友，賓主酬酢，並無同姓異姓之别，此主外賓言。


 「禮，非喪祭，男女不交爵。

《記》曰「非祭非喪，男女不相授受。」


 以此坊民，

海外男女無别，燕會之際，女主與男賓酬酢，男主亦與女賓酬酢，酒以結歡，禍亂稠叠。故經饗、食、燕三禮皆無女主賓，所以撥亂反正，挽其殺劫也。


 陽侯猶殺繆侯而竊其夫人。

此事當亦在孔子前，然孔經雖立，當時並未通行，故孔子云「經成而世愈亂」，則或在立坊以後也。


 故大饗

《禮經》鄉飲酒即饗禮。


 廢夫人之禮。」

饗禮無女主。〇王氏引之曰：「繆當讀爲蓼，聲相近而假借也。《淮南·氾論篇》：『陽侯殺繆侯而竊其夫人。』高注曰：『陽侯，陽陵國侯也。蓼侯，皋陶之後，偃姓之國侯也。今在廬江。』按：漢始有陽陵侯傅寬，古無陽陵國侯也。閔

 二年《春秋》：齊人遷陽。杜注曰：『陽，國名。』則古有陽國。」




子云：

《記》曰：「夫婦有義，而後父子有親；男女有别，而後夫婦有義。」故禮始于别男女。今海外男女自由，天生子满街，不治宗廟，享親不言神，不言非族，與土司酋長略同。


 「寡婦之子，不有見焉，

此言男女之别，並及於新納交其子者。


 則弗友也，

文詳《曲禮》。


 君子以辟遠也。

辟嫌遠患。


 故朋友之交，

男與男爲友，男有外事，須朋友。至于婦女無外交，不言朋友一倫。


 主人不在，

獨女眷在。


 不有大故，則不入其門。

私人則有嫌。


 以此坊民，

立男女之坊。


 民猶以色厚

當作「亂」。


 於德。

海外子不養親，故婦人不以養子爲事。法國丁口大滅，此滅種之道也。《孟子》：「不孝有三，無後爲大。」外人頗嗤其説，其得失可覩矣。經術創祭祀以事其先，則貴血脈。重血脈，則必先别男女。故雖朋友之母，亦必致其謹，朋友妻室，更無論矣。




子云：「好德如好色。

食色天性，《禮經》立坊以禁亂，又立表以勸善，移其好色之心以好德，雙方並進之法也。


 諸侯

立法自貴者始。


 不下漁色，

凡草昧之世，如猓玀，皆自貴種人，黑骨不與白骨通婚姻。又如日本女親王嫁男親王，其風氣至今猶未革除，争捝妒殺，積爲禍害。經撥其亂，立爲同姓不昏以格絶之。至于諸侯禁其下嫁漁色，亦所以遠别也。〇注謂不内取於國中也。内取國中，爲下漁色。昏禮始納采，謂采擇其可者也。國君而内取，象捕魚然，中網取之，是無所擇。


 故君子遠色，以爲民紀。

如昏禮不稱主人。


 故男女授受不親，

注：「不親者，不以手相與也。」《内則》曰：「非祭、非喪不相授。」則女受以篚，其無篚則皆坐奠之而後取之。


 御婦人則進左手。

注：「御者在右前，左手則身微偝之。」


 姑、姊妹、女子子已嫁而反，

孔子以前，如齊桓姑、姊妹不嫁者七人；非僅不嫁，謂自相匹配耳。又如諸兒之事，在當日亦如海外，視爲常禮，經已立，乃以爲怪耳。


 男子不與同席而坐。

男女同姓，其生不殖。海外種學頗爲發達，然未能實踐。經則雖骨肉隔絶之以遠嫌。


 寡婦不夜哭。

注：「嫌思人道。」


 婦人疾，問之，不問其疾。

注：「嫌媚略之也，問增損而已。」


 以此坊民，

内嫌同姓異姓。


 民猶淫泆

指異姓。


 而亂於族。

指同姓。〇海外近慕華風，游歷中國，婦女亦知遠恥，此當引進之，故《坊記》初坊中國之亂，爲小用之，今坊全球之亂，爲大用之。




子云：

春秋時奪婚之事多矣，甚至見于家庭。外國結婚以後，别有所見，而改約者猶多。


 「昏禮，

孔子所訂。


 壻親迎，

親迎所以免奪婚事。


 見於舅姑，

海外婦于舅姑尤視同路人，終身不相見者多矣。此當引進之者。


 舅姑承子以授壻，

親自交接。


 恐事之違也。

違，謂奪攘反覆，不能達婚姻之目的。〇王氏念孫曰：「孔曰『承』爲『承奉』，非也。承者，引也，言引女以授壻也。」《漢書·賈誼傳》：『人主胡不引殷、周、秦事以觀之也？』《大戴記·禮察篇》引作『承』。是『承』即『引』也。」


 以此坊民，

春秋使人迎娶，多爲道淫攘奪。


 婦猶有不至者。」

至，謂至夫家。親迎以後，在途或别有事。故海外小説記婚殺之事，禍變奇離，多出意計之外。






注
 　肉：原作「内」，據文意改。



注
 　王：原作「天」，據文意改。



注
 　者：原脱，據《禮記·坊記》補。



注
 　誨：原作「海」，據文意改。



注
 　文明：原作「明明」，據文意改。



注
 　人：原誤作「天」，據《禮記·坊記》改。



注
 　室：原作「堂」，據《尚書·康王之誥》改。



注
 　云云：疑當作「子云」。



注
 　與父執：三字原脱，據《禮記·坊記》鄭注補。



注
 　今：原作「令」，據右引鄭注改。



注
 　追：原脱，據《禮記·祭統》補。



注
 　「承」上原衍「齊」字，據《禮記·坊記》删。



注
 　清酒：二字原脱，據《禮記·坊記》鄭注補。



注
 　當：原作「黨」，據文意改。



注
 　「也」、「閔」二字原脱，據《經義述聞》卷一六「陽侯」條補。
















容 經 淺 注



廖　平　撰

楊世文　校點








校點説明



《漢書·儒林傳》云：「魯徐生善爲頌，孝文時，以善頌爲禮官大夫，傳子至孫延、襄。襄其資性善爲頌，不能通經；延頗能，未善也。襄亦以頌爲大夫，至廣陵内史。延及徐氏弟子公户满意、柏生、單次皆爲禮官大夫。而瑕丘蕭奮以禮至淮陽太守。諸言禮爲頌者由徐氏。」顔師古注曰：「頌讀與容同。」廖平認爲賈誼《新書》中的《容經》爲《禮經》之緯，曾作《容經學凡例》，意在以《容經》作學堂修身教本，欲習儀者，當由容始。認爲《容經》以《洪範》五事爲綱：一曰貌，二曰言，三曰視，四曰聽，五曰思。以《周禮》保氏六儀爲緯：一曰祭祀之容，二曰賓客之容，三曰朝廷之容，四曰喪祭之容，五曰軍旅之容，六曰車馬之容。《容經淺注》就賈子《容經》旁引經史子書爲注，闡發容禮。原載《國學薈編》一九一六年第三期，又見《中國學報》一九一六年第五期，兹據《國學薈編》整理。








容經淺注
 


注











《容經》以《洪範》五事爲綱：一曰貌，二曰言，三曰視，四曰聽，五曰思。以《周禮》保氏六儀爲緯：一曰祭祀之容，二曰賓客之容，三曰朝廷之容，四曰喪紀之容，五曰軍旅之容，六曰車馬之容。按：經多詳四儀，車馬有專目，賓客則略。




容

當爲志。在心爲志，即《洪範》「思」。下云四志，是其徵。


 有四興：

在内。


 朝廷

於情爲喜。


 之志，

《鄉黨》該朝廷中。


 淵然，清以嚴；

正直。


 祭祀

於情爲樂。


 之志，

《鄉黨》宗廟。


 愉然，思以和；

柔德。吉禮二。〇盧文弨云：建本、别本「愉」作「諭」，今從潭本。


 軍旅

於情爲怒。


 之志，

軍旅屬軍禮。


 怫然，愠然，

《玉藻》：「戎容暨暨。」


 精以厲；

剛德。


 喪紀

於情爲哀。


 之志，

凶禮。


 謬然，瀝然，憂以湫。

哀傷。《玉藻》：「喪容纍纍。」〇
 


 音愁，潭本「
 」作「下」。按：《意林》作「愁」。四

二吉一軍一凶，圴屬六儀，外有賓客、車馬附焉。


 志形中，

中爲心思，即京師之比。形中，《中庸》所謂「誠於中，形於外」，指本節。


 四色

以視、聽、言、動屬四方，爲四色。


 發外，

《中庸》：「喜、怒、哀、樂之未發謂之中，發而皆中節謂之和。」


 維如。

〇下有缺文，潭本無「維如」二字。




右志色之

二字衍。


 經。

《論語》：「一日克己復禮，天下歸仁。」一日喻王畿千里。色即四方之視聽言動。「目上事也」建本誤連上，今仿後立容、坐容之例改正。潭本脱，舊志下有「色之」二字，今删。




容

即上四色形外。


 有四起：

即上四色形外。


 朝廷

賓客附此。


 之容，

如春。


 師師然，翼翼然，

《少儀》：「朝廷之美，濟濟翔翔。」


 整以敬；祭祀之容，

吉禮如夏。


 遂遂然，粥粥然，

《少儀》：「祭祀之美，齊齊皇皇。」


 敬以婉；

《玉藻》：「凡祭，容貌顔色如見其所祭者。」


 軍旅

軍禮。


 之容，

如秋。《曲禮》：「介胄則有不可犯之色。」


 湢然，肅然，

《玉藻》：「戎色容厲肅。」


 固以猛；

《少儀》：「軍旅思險，隱情以虞。」


 喪紀

凶禮。


 之容，

如冬。《曲禮》：「臨喪則必有哀色。」


 怮然，懾然，

《玉藻》：「喪容顛顛。」


 若不還。

《少儀》：「喪事主哀，祭祀主敬，會同主詡，賓客主恭。」〇建本脱「肅然」二字，潭本有。怮音幽，憂也。




右《容

當爲「色」。志在中，色在外，不然，則與大名重複。


 經》。

志專主心，色則發外，指全身而言。足容重，手容端，凡身體皆有容。




視有四則：朝廷之視，端
 平衡；

平視。《曲禮》：「大夫衡視，士視五步。」〇「
 


 」即「流」字，潭本作「若」，訛。下同。祭祀之視，如有將；

微俯視。《曲禮》：「凡視，上於面則傲，下於帶則憂，傾則姦。」


 軍旅之視，固植虎張；

上視。《玉藻》：「視容清明。」


 喪紀之視，下流垂網。

垂頭下視。《玉藻》：「視容瞿瞿。」《左傳》
 

注



 ：邾隱公來朝，子貢觀焉。邾子執玉高，其容仰，公受玉卑，其容俯。子貢曰：「以禮觀之，二君者皆有死亡焉。夫禮，死生存亡之體也，將左右周旋進退俯仰，於是乎取之，朝祀喪戎，於是乎觀之。今正月相朝，而皆不度，心已亡矣。嘉事不體，何以能久？高、仰
 

注



 驕也，卑、俯替也。驕近亂，替近疾。君爲主，其先亡乎？」




右《視經》。

《論語》：「非禮勿視。」




《眼銘》：

齊竟陵王蕭子良。


 惟正是視，玄黄匪惑。非禮不觀，儀型是則。慎爾所覿，無愆斯德。

《視箴》：

宋程伊川頤
 

注



 。


 心兮本虚，應物無迹。操之有要，視之爲則。蔽交於前，其中則遷。制之於外，以安其内。克己復禮，久而誠矣。

右《視經》附文二則。

《耳銘》：

齊竟陵王蕭子良。


 惟耳司聽，仁愛是聞。詳查巧言，離辨異群。無迷邪諂，炫惑莫分。

《聽箴》：

宋程伊川頤。


 人有秉彜，本乎天性。知誘物化，遂亡其正。卓彼先覺，知止有定。閉邪存誠，非禮勿聽。

右《聽經》補。

《聽經》缺，今以《耳銘》、《聽箴》補之。《論語》：「非禮勿聽。」




言有四術：

《禮記》：「君子服其服，則文以君子之容；有其容，則文以君子之辭。」


 言
 

注



 敬

事上。


 以和，

臨下。


 朝廷

《曲禮》：「公庭不言婦女。」


 之言也；

《鄉黨》：「朝，與上大夫言，侃侃如也；與下大夫言，誾誾如也。」〇和，《意林》作「正」，别本作「固」，建本脱此字，今從潭本。


 文言有序，祭祀之言也；

《曲禮》：「祭祀不言凶。」〇《意林》作「和以序」。


 屏氣折聲，

《玉藻》：「戎言詻詻。」


 軍旅之言也；

〇《意林》作「併聲氣」。


 言若不足，

《玉藻》：「言容繭繭。」


 喪紀之言也。

《記》：「言不文。」又：「言而不語，對而不問。」




右《言經》。

《論語》：「非禮勿言。」〇建、潭本並脱，别本有。




《家語》引《金人銘》曰：「古之慎言人也，戒之哉！戒之哉！無多言，無多事。多言多敗，多事多患。安樂必戒，無行所悔，勿謂何傷，其禍將長。勿謂何害，其禍將大。勿謂不聞，神將伺人。燄燄弗滅，炎炎若何。涓涓不壅，終爲江河。綿綿不絶，或成網羅。毫末不機，將尋斧柯。」

《口銘》：

《傅子》。〇四勿言關繫尤重，故古銘箴較
 

注



 視聽尤詳。


 神以感通，心由口宣。情莫多妄，口莫多言。病從口入，禍從口出。存亡之機，開闔之術。

《口銘》：

齊竟陵王蕭子良。


 惟舌是慎，慎乎語笑。三緘是戒，事重周廟。戒之戒之，無貽厥誚。

《口箴》：

宋謝惠連。


 宣納之由，實爲樞機。惟舌是出，馳駟安追。差釐千里，君子慎微。何用口爽，信在甘肥。

《口箴》：

唐姚元崇。


 君子欲訥，吉人寡辭。利口作戒，長舌爲詩。斯言不善，千里違之
 

注



 。勿謂可復，駟馬難追。惟謹惟默，澄清之極。去甚去泰，居物之外。多言多失，多事多害。聲繁則淫，聲希則太。室本無暗，垣亦有耳。何言者天，成蹊者李。似不能言，爲世所尊。言不出口，冠時之首。無摇爾舌，以速爾咎。無易爾言，亦孔之醜。敬之慎之，可大可久。敬之伊何，三命而走。慎之伊何，三緘其口。勖哉夫子，行矣勉旃。書之牆屋，以代韋弦。

《舌箴》：

唐李文饒德裕。


 粤自帝舜，洎於殷宗。龍命惟允，説言乃雍。周有良弼，王之喉舌。鼓舞而生，涣汗乃發。《傳》以言從作義，《易》以講習施悦。天以卷舌屏讒，儒以金口駕説。伯陽之戒，柔存剛缺。言貴無瑕，辭貴若訥，則知門猶善閉，囊不在括。是以揚雄悼讒者之冤，梅福痛忠臣之烈。善乎！聖人之言，既明且清，國之以寧，人之不朽。犯無隱，情無恃，爾言駟馬不及。嗟爾君子，念兹在兹，勿以寤一言而取宰相，勿以三寸舌而爲帝師。徒見婁敬掉而獲爵，不知魏其齰而可悲。雖言必有中，而貴適其時。子房用其策，難以争立愛。奉春善建不拔，無以免繫縲。衛武警夫莫捫，叔向哀於是出。惟敬仲之難明，由匠石之無質。楊子曰：「重則有法，輕則招尤。」言能如是，可以寡憂。

《言箴》：

宋程伊川頤。


 人心之動，因言以宣。發禁躁妄，内斯静專。矧是樞機，興戎出好。吉凶榮辱，惟其所召。傷易則誕，傷煩則支。已肆物忤，出悖來違。非法不道，欽哉訓辭。

右《言經》附文。

固頤正視，平肩正背。

《玉藻》：「立容辨，卑勿讇，頭頸必中，山立時行。」


 臂如抱鼓，足間二寸，端面

《玉藻》：「頭容直。」


 攝纓。

〇建本此下空一行，誤。


 端股整足，

《玉藻》：「足容重。」


 體不摇肘，

《玉藻》：「手容恭。」


 曰經立；

平居。


 因以微磬，

小敬。


 曰共

讀作恭敬之恭。


 立；

《玉藻》：「立容德。」〇建、潭本脱「微」字，别本有。


 因以磬折，曰肅立；

中禮。


 因以垂佩，

大禮分三等。


 曰卑立。

《曲禮》：「立則磬折垂佩，主佩倚則臣佩垂，主佩垂則臣佩委。」




右《立經》。

《論語》：「非禮勿動。」在《容經》爲行趨坐立、跪拜起伏。〇潭本題在前，非也，下同。




《動箴》：

宋程伊川頤。


 哲人知幾，誠之於思。志士勵行，守之於爲。順理則裕，從欲惟危。造次克念，戰兢自持。習與性成，聖賢同歸。

右《立經》附文。

坐以經立之容：

古席地而坐，如今盤足。以經坐爲本，由經坐推之。


 胻不差而足不趺，

《曲禮》：「坐必安，執爾顔。」〇别本「胻」作「肘」。


 視平衡，曰經坐；

閒燕之坐。


 微俯視

四坐皆以視爲分别。


 尊者之膝，曰共坐；

小禮。


 仰首視不出尋常之内，

《禮記》「視五尺」。


 曰肅坐；

中禮。


 廢首低肘
 

注



 ，曰卑坐。

大禮前五門以六儀爲緯，即《周官》之官聯。立經以下不分四儀，而以平常與小中大三禮立爲標，互文起例，各言一端，要在善學者推之耳。




右《坐容》。

或疑古坐即今跪拜之跪。按下有跪容專名，則古坐自與跪别。




行以微磬之容：

共立。


 臂不摇掉，肩不下上，

不側聳。


 身似不側，從容而任。

「任」當作「往」。《玉藻》：「凡行容惕惕，朝中齊齊，朝廷濟濟翔翔。」




右《行容》。

所謂緩走也。




趨以微磬之容：飄然翼然，

《論語》：「趨進，翼如也。」


 肩狀如流，

《玉藻》：「行不舉足，齊於流。」


 足如射箭。

《玉藻》：「端行，頤霤如矢；弁行，剡剡起屨。」




右《趨容》。

《玉藻》「君與尸行」以下七條爲《容經》傳文。




旋

此如陳法之圓方，周旋中規，折旋中矩。


 以微磬之容：其始動也，穆如驚倏；其固復也，

圓方皆周而復始。


 旄毛濯絲。

右跘旋之容。

跘與盤同。




跪以微磬之容：

以上皆統于微磬。


 揄右而下，

先屈右足。


 進左

後屈左足。


 而起，

起亦先右。


 手有抑揚，

跪之二手容。


 各尊其紀。

跪亦分差等。




右《跪容》。

或疑古無跪禮，經不見跪文，據此足以補證之。




拜以磬折之容：

《少儀》有肅拜、手拜之分，以下主磬折。


 吉事

九拜吉拜。


 上左，凶事

九拜凶拜。


 上右，

位與手足，吉凶皆有等差。


 隨前以舉，項衡以下，

跪下。


 寧速無遲，

拜取迅速。


 背項之狀，如屋之氐。

氐，平也。《詩》：「周道如砥。」「砥」訓「平」。〇潭本、别本作「統」，訛。「氐」疑即「低」字，所謂「覆夏屋」是也。




右《拜容》。

《周禮》：「司祝辨九拜：一曰稽首，二曰頓首，三曰空首，四曰振動，五曰吉拜，六曰凶拜，七曰奇拜，八曰裦拜，九曰肅拜。以享右祭祀。」

鄭注：稽首，拜頭至地也。頓首，拜頭叩地也。空首，拜頭至手，所謂拜手也。吉拜，拜而後稽顙。齊衰不杖以下者言吉者，此殷之凶拜。周以其拜與頓首相近，故謂之吉拜云。凶拜，稽顙而後拜，謂三年服者。杜子春云：振讀爲振鐸之振，動讀爲哀慟之慟，奇讀讀奇偶之奇，謂先屈一膝，今雅拜是也。或云奇讀曰倚，倚拜謂持節、持戟拜，身倚之以拜。鄭大夫云：動讀爲董，書亦或爲董。振董，以兩手相擊也。奇拜，謂一拜也。裦讀爲報；報拜，再拜是也。




右《拜容》附文。

拜而未起。

《禮經》「拜」下多有「興」字，此云「拜而未起」，知拜必先屈足，或以磬折爲拜，非。〇此條有脱文。




右《伏容》。

伏與匐同。《詩·谷風》：「匍匐救之，生民誕實。」匍匐，《禮記·檀弓》「以扶服爲之。」《問喪》：「故匍匐而哭之。」《左·昭十三年傳》作「蒲伏。」




坐乘以經坐之容：

經爲平，居下三等，皆自卑而尊人。


 手撥

《曲禮》：「不廣欬，不妄指。」


 式
 

注



 ，視五旅，

即《曲禮》所云「立視五嶲，式禮馬尾。」


 欲無顧，

《論語》：「車中不内顧。」


 顧不過轂。

《曲禮》同。


 小禮動，中禮式，

《論語》：「式負版者。」


 大禮下。

《曲禮》：「國君下齋牛，式宗廟，大夫、士下公門，式路馬。」




右坐車之容。

立乘以經立之容：右持綏而左臂詘，存劍之緯
 

注



 ，

《少儀》：「僕者右帶劍。」


 欲無顧，

〇建、潭本無「無」字。


 顧不過轂。小禮據，中禮式，大禮下。

六儀有車馬，上經不詳，此二節補言之。〇四句與坐車文全同，或以爲衍文，非是。




右立車之容。

禮：介者不拜，

《曲禮》：「介者不拜。」〇建、潭本脱「者」字。


 兵車不式，

《少儀》：「武車不式，介者不拜。」


 不顧，不言

《論語》：「車中不内顧，不疾言。」


 反，抑式以應，武容也。

此屬軍旅之容。




右兵車之容。

若夫立而跂，

去智反。《曲禮》：「立毋跛。」〇建、潭本訛「跂」，别本作「跛」。


 坐而蹁，

《曲禮》：「立如尸，坐如齋。」


 體怠懈，

體指外言。


 志驕傲，

志指内言。《曲禮》：「志不可满，傲不可長。」


 趮視數顧，

《曲禮》：「視瞻勿回。」〇趮與躁同，舊皆訛「趁」。


 容色不比，動静

謂手足也。


 不以度，妄咳唾，

讓食不唾。


 疾言，

《曲禮》：「長者不及，毋儳言。」


 嗟，

當食而歎。


 氣不順，

屏氣似不息者。


 皆禁者。

〇潭本此條前題「總論」，非。




右容禁。

傳記言勿、言無者屬此。







原載《國學薈編》一九一六年第三期，又見《中國學報》一九一六年第五期。






注
 　《中國學報》一九一六年第五期亦刊《賈子容經淺注》，文字小有異同。題下有注云：「盧校以圈爲别。」



注
 　左傳：原作「左轉」，誤，今改。



注
 　仰：原誤作「即」，據《左傳·定公十五年》改。



注
 　宋程伊川頤：「頤」原作「灝」，誤，據《近思録》卷五改。下同。



注
 　言：原脱，據《新編諸子集成》本《新書校注》卷六補。



注
 　較：原作「校」，據文意改。



注
 　違之：原作「遠而」，據《唐文粹》卷七八改。



注
 　肘：原作「時」，據賈誼《新書·容經篇》改。



注
 　手撫式：原作「手撥式軾」，據中華書局本《新書校注》卷六改。



注
 　緯：原作「偉」，據中華書局本《新書校注》卷六改。
















周禮訂本略注



廖　平　撰　黄　鎔　注

楊世文　校點








校點説明



《周禮訂本略注》三卷，廖平撰，樂山黄鎔筆述。廖宗澤《六譯先生年譜》：「庚子《井研志》著録大統各書後，先生復取其地輿諸説輯爲《大共圖》。政事、風俗、典章注《周禮》，名《周禮新義》，並推考義例注《詩》、《易》二經。至是（光緒二十七年，一九〇一），均完成（《知聖續編》頁六十二）。」《周禮新義》又名《周禮皇帝治法考》，地官、夏官、秋官存稿殘缺不完。黄鎔之《周禮訂本略注》即本其寫定之經文，而未用其注。廖平舊有《周禮定本》，仿《王制訂本》之例，分經、傳、説寫定，其稿未見。至民國六年（一九一七），黄鎔爲之注而刊之，名《周禮訂本略注》。以《周禮》爲《書》傳，如《王制》爲《春秋》傳，與《書尚書宏道編》互相發明。但止完成天官、地官二卷，當是未完之作。民國六年《國學薈編》第三期刊載，收入《六譯館叢書》，兹據此本整理。








周禮訂本略注第一

《周禮》爲《書》傳。如《王制》爲《春秋》傳，前已刊《王制訂本集説》，今爲《周禮訂本略注》，


 

全與《書經弘道編》互相發明。









天官冢宰


皇制六相法天，以天官統東南，即《書·皇道篇》之「命羲」，所謂天以六節。帝制五官法地，以冢宰統



 


四方，如《書·顧命》五篇，分之即五帝，所謂地以五制。由五進六，由漸進化，故《周禮》止五官，而小宰舉六屬，寓由帝進皇之意。







序惟王

王讀作皇，王、皇古通。


 建國，

《召誥》「相宅於土中」，《大司徒》土圭測日求地中，交會和合，百物阜安，乃建皇國。


 辨方正位，

《素問》移光定位，觀其方月而可知，故内八干八正，外十二州十二正，而全球方位定。《皇道篇》四仲但舉四方之正。


 體國

國爲邦國，指外八州。


 經野。

野爲都鄙，指外十二州。


 設官分職，

皇六相有冬官，如《皇道篇》之「命羲和」。帝五官無司空。


 以爲民極。

《洪範》皇極居中，《詩》「商邑翼翼，四方之極」，《淮南·時則訓》「中央之極，黄帝所司，方萬二千里」。


 乃立

如《皇道篇》「乃命」。


 天官冢宰，

《盛德篇》六官首舉冢宰，本篇首《大宰》，與《曲禮》天官先六大同在皇統，爲常設之官。以天立名，如南正重司天屬神，與王喪之冢宰名同實異，又與《王制》制國用之冢宰不同。


 使帥其屬而掌邦治，

小宰天官，其屬六十，掌邦治。皇統則用官屬，帝統用官聯。説詳《周禮新義凡例》。


 以佐王

王古通「皇」。


 均邦國。

經大宰

即冢宰。《爾雅》：冢，大也。


 之職，掌

以下皆冢宰職務，司空攝之。


 建邦之六典，

皇法天用六。《内經》：天以六節。


 以佐王

皇。


 治邦國

内八州爲邦國，先治内，然後及外州。




傳一曰治典，

小宰天官，掌邦治。


 以經邦國，

鎮以内八州。


 以治官府，

甸以内王畿。


 以紀萬民。

藩以外六畿爲都鄙外州。


 二曰教典，

地官掌邦教。


 以安邦國，以教官府，以擾

馴也。


 萬民。

萬民爲都鄙之變文。


 三曰禮典，

春官掌邦禮。


 以和邦國，以統百官，

百官爲官府之變文。


 以諧萬民。

《洪範》「庶民惟星」，乃九夷、八蠻、六戎、五狄。


 四曰政典，

夏官掌邦政。


 以平邦國，以正百官，以均萬民。

《月令》有七十二候，《淮南》有三十六民之説。


 五曰刑典，

秋官掌邦刑。


 以詰邦國，以刑百官，以糾萬民。

以官民爲内外岳牧之代辭。


 六曰事典，

冬官掌邦事。


 以富邦國，以任百官，以生萬民。

《周禮》疆域分官府、邦國、都鄙三等，説詳《周禮新義凡例》。




經以八

八取義於八方。


 灋

八灋，小宰、司會、司書掌之。


 治官府。

由王畿數至侯甸爲官府。




傳一

東方。〇從《易》八卦首震之次序。


 曰官屬，

小宰以官府之六屬舉邦治。


 以舉邦治。二

東南。


 曰官職，

小宰以官府之六職辨邦治。


 以辨邦治。三

南方。


 曰官聯，

小宰以官府之六聯合邦治。


 以會邦治。四

西南。


 曰官常，

官之常職。


 以聽邦治。

宰夫八職，四曰旅，掌官常以治數。


 五

西方。


 曰官成，

小宰以官府之八成經邦治。


 以經邦治。

宰夫二曰師，掌官成以治凡。


 六

西北。


 曰官灋，以正邦治。

宰夫一曰正，掌官灋以治要；三曰司，掌官灋以治目。


 七

北方。


 曰官刑，

《秋官司寇》五刑，四曰官刑，上能糾職。


 以糾邦治。八

東北。


 曰官計，

小宰以聽官府之六計，弊群吏之治。


 以弊

斷也。


 邦治。

經以八則

小宰、司會、司書掌之。


 治都鄙。

由藩數至城爲都鄙。




傳一

東方。〇如上八灋之例，下不贅。


 曰祭祀，

《周禮》掌祀之官最多，或目爲神權迷信，不知上古多神，固如九黎亂德，迄於大統文明，民之精爽不貳，能與天通，祭則受福，故又重祭祀。


 以馭其神。

如天地、社稷五祀。


 二曰灋則，以馭其官。

鄭注：法則其官之制度。


 三曰廢置，

退其不能者，舉賢而置之。


 以馭其吏。四曰禄位，

禄若今月奉；位，爵次也。


 以馭其士。

《王制》諸侯之下士禄食九人，天子之元士視附庸。


 五曰賦貢，

《禹貢》九州之賦貢。


 以馭其用。

冢宰制國用。


 六曰禮俗，

昏姻、喪紀，舊所行者。


 以馭其民。七曰刑賞，

《謨》曰：「天命有德，五服五章；天討有罪，五刑五用。」


 以馭其威。八曰田役，

田獵之役。


 以馭其衆。

經以八柄

權柄。


 詔

告也。


 王

皇也。


 馭群臣。

如《書·帝典》之稱群后，《春秋》之稱諸侯。




傳一曰爵，

五等之封建，九命之等級。


 以馭其貴。

《帝典》：「輯五瑞，班瑞於群后。」


 二曰禄，

《王制》：「王者制禄，位定然後禄之。」


 以馭其富。

《洪範》：「凡厥正人，既富方穀。」五福，二曰富。


 三曰予，

言行偶合於善，則有以賜予之。


 以馭其幸。

《文侯之命》：「惠康小民。」


 四曰置，以馭其行。

有賢行者置之於位。〇《謨》曰「行有九德」。


 五曰生，

生猶養也，賢臣之老者有以養之。成王封伯禽於魯，曰「生以養周公，死以爲周公後」是也。


 以馭其福。

《洪範》五福之柄，皇極操之，故曰「惟辟作福」。


 六曰奪，

臣有大罪，没人家財者。


 以馭其貧。

《洪範》六極之一。


 七曰廢，

猶放也。


 以馭其罪。

如《帝典》「放驩兜於崇山」之類，四罪而天下咸服。


 八曰誅，

責，讓也。


 以馭其過。

《吕刑》五過之疵。〇八柄，前五主慶賞，後三主刑威，多寡不一。皇法天，天之道，任德不任刑也。




經以八統

取統御八方之義。


 詔王馭萬民。

《典》曰黎民，《範》曰庶民，《無逸》萬民兩見。




傳一曰親親，

王化自近始。


 二曰敬故，

故舊。


 三曰進賢，四曰使能，五曰保庸，

鄭注：民功曰庸。○大司徒以庸制禄，則民興功。


 六曰尊貴，七曰達吏，

察舉勤勞之小吏。


 八曰禮賓。

《秋官》「掌客」、「掌訝」所掌。○合計八灋、八則、八柄、八統，共四名。地有四方、四正，兼四隅，合則爲四，分則爲八，故《皇篇》舉四仲，《典》稱四岳，《伏傳》乃有八伯。




經以九職

由八而九，取法《範》之九疇，《貢》之九州。


 任萬民。

傳一曰三農，

春、夏、秋三時之農。


 生九穀。

九州之穀，説見《職方氏》。


 二曰園圃，毓草木。三曰虞衡，

《地官》「山虞」、「澤虞」、「林衡」、「川衡」。


 作山澤之材。四曰藪

澤無水曰藪。


 牧，

畜牧。○《地官》「牧人」。


 養蕃鳥獸。

《帝典》「益」作「虞」，掌上下草木鳥獸。


 五曰百工，

《帝典》「垂」作「共工」。


 飭化八材。

《考工記》百工審曲面執以飭五材。


 六曰商賈，阜

盛也。


 通貨賄。

金玉曰貨，布帛曰賄。○《帝謨》懋遷有無，化居。


 七曰嬪婦，

九嬪、世婦。


 化治絲枲。

麻也。○《天官》「典絲」、「典枲」。


 八曰臣妾，

《左傳》説男爲人臣，以晉太子圉質秦比之，女爲人妾，以爲宦女。○臣妾二字見《費誓》。


 聚斂疏材。

疏材，百草根實可食者。


 九曰閒民，

游民也。


 無常職，轉移職事。

經以九賦

九服九畿之賦。


 斂財賄。

大府、内府、司會職内掌之。




傳一曰邦中

王畿、邦畿、國畿。


 之賦，

大府：邦中之賦，以待賓客。


 二曰四郊

侯服、侯畿。


 之賦，

四郊之賦，以待稍秣。


 三曰邦甸

甸服、甸畿。


 之賦，

邦甸之賦，以待工事。


 四曰家削

男服、男畿。


 之賦，

家削之賦，以待匪頒。


 五曰邦縣

采服、采畿。


 之賦，

邦縣之賦，以待幣帛。


 六曰邦都

衛服、衛畿。


 之賦，

邦都之賦，以待祭祀。


 七曰關市

蠻服、蠻畿。


 之賦，

關市之賦，以待王之膳服。


 八曰山澤

夷服、夷畿。


 之賦，

山澤之賦，以待喪紀。


 九曰幣餘

鎮服、鎮畿。


 之賦。

幣餘之賦，以待賜予。




經以九式

鄭曰：式謂用財之節度。


 均節財用。

司會職歲掌之。




傳一曰祭祀之式，

《王制》：祭，豐年不奢，凶年不儉。


 二曰賓客之式，

秋官掌客，掌四方賓客之牢禮、餼獻、飲食之等數。


 三曰喪荒之式，

《王制》：喪用三年之仂，荒凶年也。《左傳》：修城郭，貶食省用，務嗇勸分。


 四曰羞

飲食之物也。


 服之式，

羞，膳夫、庖人所掌；服，司服、内司服等所掌。


 五曰工事之式，

《曲禮》：天子之六工，曰土工、金工、石工、木工、獸工、草工，典司六材。《考工記》即其傳記。


 六曰幣帛之式，

幣掌於職幣，帛掌於典絲。


 七曰芻秣之式，

芻秣，牧人、牛人、圉師、圉人所掌。


 八曰匪頒之式，

先鄭曰：匪分也。頒讀作班布之班。班，賜也。


 九曰好用之式。

大府：凡式貢之餘財，以供玩好之用。




經以九貢

九服、九畿之貢。


 致邦國之用。

大府、内府、司會職内掌之。○《大傳》九共爲《禹貢》舊名，九共即九貢。




傳一曰祀貢，

大行人：邦畿千里，其外方五百里，謂之侯服，歲壹見，其貢祀物。


 二曰嬪貢，

又其外方五百里，謂之甸服，二歲壹見，其貢嬪物。


 三曰器貢，

又其外方五百里，謂之男服，三歲壹見，其貢器物。


 四曰幣貢，

又其外方五百里，謂之采服，四歲壹見，其貢服物，當曰幣物。


 五曰材貢，

又其外方五百里，謂之衛服，五歲壹見，其貢材物。


 六曰貨貢，

又其外方五百里，謂之要服，六歲壹見，其貢貨物。要服當云蠻服，要包蠻、夷、鎮言之。


 七曰服貢，

大行人要下無服。《職方》言九服，當云又其外方五百里，謂之夷服，七歲壹見，其貢服物。


 八曰斿貢，

又其外方五百里，謂之鎮服，八歲壹見，其貢斿物。


 九曰物貢，

九州之外謂之藩國，世壹見，各以其所貴寶爲贄。藩統□□六服言之，故大行人總稱藩國。要包三服，藩包六服，如至藩而止，則不得云各以貴寶爲摯也。




經以九兩

鄭曰：兩猶耦也。蓋東西兩半球之九州分而爲耦也。


 繫邦國

九服止於邦國。


 之民。

傳一

北坎。


 曰牧，以地得民。，二

南離。


 曰貴，以長得民。三

東震。


 曰師，以賢得民。四

西兑。


 曰儒，以道得民。五

中。


 曰宗，以族得民。六

西北乾。


 曰主，以利得民。七

東南巽。


 曰吏，以治得民。八

東北艮。


 曰友，以任得民。九

西南坤。


 曰藪，以富得民。

此《召誥》、《洛誥》所以分建兩京。




經正月

天官居中央，以寅爲正月。《帝典》：四方巡守，協時月正日，内州有八正，外州有十二正。


 之吉，

與《典》之「既月乃日」同爲空白，月日所以俟後施行。


 始和

地中陰陽之所和也。


 布治

由王畿、官府推布之。


 於邦國

内八州之地。


 都鄙。

外十二州之地。




傳乃縣治象

天官掌邦治。


 之灋于象魏，

司農云「闕」也。


 使萬民觀治象，

冢宰言治象，司徒言教象，司馬言政象，司寇言刑象，宗伯不言象，且無司空。蓋司空攝天官，司徒主東北，統宗伯卿，司馬主西南，統司寇卿，爲帝制五官。


 挾日

司農云：由甲至甲謂之挾日，凡十日。


 而斂之。

經乃施典於邦國。

内八州之地，每州六千里。




傳而建其牧，

州牧。〇《酒誥》、《召誥》謂之邦伯。


 立其監，

如《春秋》監大夫。


 設其參，

三卿。


 傅其伍，

五大夫。〇《王制》下大夫五人，與此傅其伍相符。按：三卿當九大夫。《爵國篇》作九大夫是也。今云五下大夫，有四上大夫，可知上下分二等，乃省文見義之例。


 陳其殷，

上士。


 置其輔。

中士。〇建牧立監，詳於《王制》。《周禮》大統，國地較《王制》增加若干倍，食禄亦當照數加倍。《王制》八州八牧，每州三監，大國三卿爲參，下大夫五人爲伍，上士二十七人爲殷輔，當爲八十一中士。不列下士者，如《王制》下士不封國。




經乃施則于都鄙。

外十二州，每州六千里，《謨》謂之外薄四海。




傳而建其長，

《曲禮》五官之長曰伯，即二伯。


 立其兩，

方伯。


 設其伍，

卒正。


 陳其殷，

連帥。


 置其輔。

屬長。〇五等品級合於《王制》經制，大小雖異，官制則同，名目雖殊，爵次如一。此五等之分，即《謨》所謂咸建五長也。




經乃施灋于官府。

王、侯、甸方六千里之地。




傳而建其正，

三公。


 立其貳，

九卿。


 設其考，

二十七大夫。


 陳其殷，

八十一上士。


 置其輔。

二百四十三中士，餘七百二十九下士不數。




經凡治，

冢宰掌邦治。




傳以典待邦國

小統指侯、綏。


 之治，以則待都鄙

指要、荒。


 之治，以灋待官府

指王畿。


 之治，

帝之官府、邦國、都鄙各方三千里，皇則各方六千里。


 以官成待萬民

此萬民與賓客對文，别爲一義。


 之治，以禮待賓客

萬民統内而言，賓客對外而言。


 之治。

經祀五帝，

《周禮》屢言五帝，若以爲已行之典制，則西京五帝畤當有可考，乃《封禪書》僅有四帝，皆秦因事新立者。如祀白帝始於襄公，祀青帝始於宣公，祀黄帝、炎帝始於靈公，迄於漢高，五畤始備。則《周禮》非周公舊有之制，而爲孔子經制無疑矣。


 則掌百官之誓戒，

齊戒也。


 與其具修。

鄭曰：具所當共脩掃除、糞洒。




傳前十日，

散齊七日，致齊三日。


 帥執事

宗伯、大卜之屬。


 而卜日，遂戒，

百官誓戒。


 及執事眡

同視。


 滌濯

溉祭器及甑甗之屬。


 及納亨，

納牲將告殺以授亨人。


 贊王牲事。及祀之日，贊玉幣爵之事。

所謂具脩。




説祀大神示亦如之，享先王亦如之，贊玉几、玉爵。

聯大朝覲會同，贊玉幣、玉獻、玉几、玉爵。

聯大喪，贊贈玉、含玉。

聯作大事，

《左傳》：「國之大事，在祀與戎。」


 則戒於百官，贊王命。

經王

皇。


 眂治朝，則贊聽治。

傳眂四方之聽朝

四方巡守，朝諸侯。


 亦如之。

説凡邦之小治，則冢宰

即大宰。


 聽之，待四方之賓客之小治。

經歲終，

以歲計者，如泰西陽曆，冬至對冬至爲一歲。


 則今百官府各正其治，受其會，聽其致事，而詔王廢置。

傳三歲，則大計群吏之治而誅賞之。

《書》：「三載考績，三考黜陟幽明。」事在《帝典》篇末。《周禮》大宰之職亦終於此，是爲經傳合一之鐵證。




經小

小爲小統之名稱，各經皆由小而大，如小共、大共、小球、大球、小大近喪、小往大來、小大謀猷，是爲驗小推大之例，故先小後大。《天官·小宰》次於《大宰》，與大小司徒、大小宗伯、大小司馬、大小寇、大小行人，皆取大統包小統之意，故先大後小。


 宰之職，掌建邦之宫刑，以治王宫

杜曰：宫皆當作「官」。《左傳》單子爲王官伯，以《王制》論，天子三公、九卿、二十七大夫、八十一元士，皆可稱王官。《周禮》則官府六屬三百六十，當稱爲皇官。


 之政令。

傳凡宫

從杜作「官」。


 之糾禁。

此如今之肅政使。




經掌邦之六典、八灋、八則之貳。

先鄭云：貳，副也。〇大宰董其成，小宰爲之副。




傳以逆

迎受之。


 邦國、都鄙、官府之治。

經執邦之九貢、九賦、九式之貳。

傳以均財，節邦國。

經以官府之六叙

鄭曰：叙，秩次也。


 正群吏。

傳一

上。


 曰以叙正其位，二

下。


 曰以叙進其治，

鄭曰：治功狀也。


 三

左。


 曰以叙作其事，四

右。


 曰以叙制其食，

食禄之多少。


 五

前。


 曰以叙受其會，六

後。


 曰以叙聽其情。

情，争訟之辭。




經以官府之六屬

六屬即六官，爲皇之六相，即《書·皇道篇》之羲和四子，《大戴·盛德》古之御政以治天下者，六官以爲轡，故御四馬，執六轡，天子御者，太史、内史左右手也。六官亦六轡也。


 舉邦治。

經文以如今《會典》之一司，以下同。




傳一

上方。


 曰天官，

天官冢宰。〇《大戴》冢宰之官以成道。


 其屬六十，

今天官之屬六十三，以下四官皆有溢數。後儒欲提工職以補冬官，然合併《考工》則三百八十有奇，又不符六六之數。不知五官不用官屬例，大宰曰官聯以會官治，小宰曰六聯合邦治。蓋分爲六屬，所以預備皇六，相合爲官聯，所以成爲帝五官。此義不明，故有據六屬以爲冬官闕者，誤也。説詳《鄭注商榷》及《經話》。


 掌邦治，

《書大傳》：「咎繇可以觀治。」蓋咎繇司馬如南正司天，即天官也。


 大事則從其長，小事則專達。

凡職中有三公者，皆大事，六卿從之。無三公之文者爲小事，則六卿可以自專。


 二

下方。


 曰地官，

地官司徒。〇《大戴》：「司徒之官以成德。」


 其屬六十

今地官之屬七十八，用官聯也。


 掌邦教，大事則從其長，小事則專達。三

東方。


 曰春官，

春官宗伯。〇《大戴》：「宗伯之官以成仁。」


 其屬六十，

今春官之屬七十一。


 掌邦禮，大事則從其長，小事則專達。四

南方。


 曰夏官，

夏官司馬。〇《大戴》：「司馬之官以成聖。」


 其屬六十，

今夏官之屬七十。


 掌邦政，大事則從其長，小事則專達。五

西方。


 曰秋官，

秋官司寇。〇《大戴》：「司寇之官以成義。」


 其屬六十，

今秋官之屬六十六。


 掌邦刑，大事則從其長，小事則專達。六

北方。


 曰冬官，

《大戴》：「司空之官以成禮。」〇《周禮》無冬官，蓋帝五官，以司空攝冢宰，司徒乃代司空爲地官，居北，即冬官也。後人以《考工記》補之，遂成蛇足。


 其屬六十，

惟皇乃六官用官屬。


 掌邦事，

《書大傳》「《禹貢》可以觀事」，蓋禹爲司空，即冬官掌邦事也。


 大事則從其長，小事則專達。

經以官府之六職辨邦治。

五方各篇互見，此六職之官不用官屬法，每方各爲一局。




傳一

天。


 曰治職，

天官掌邦治。


 以平邦國，

内八州。


 以均萬民，

外十二州。


 以節財用。

天官之屬有大府、内府、外府、司會諸職。


 二

地。


 曰教職，

地官掌邦教。


 以安邦國，以寧萬民，以懷賓客。

地官之屬有司門、司關之職。


 三

春。


 曰禮職，

春官掌邦禮。


 以和邦國，以諧萬民，以事鬼神。

春官自宗伯以下至大祝、司巫多祀神之官。


 四

夏。


 曰政職，

夏官掌邦政。


 以服邦國，以正萬民，以聚百物。

夏官之屬有職方、懷方、訓方、山師、川師之職。


 五

秋。


 曰刑職，

秋官掌邦刑。


 以詰邦國，以糾萬民，以除盜賊。

秋官之屬有司寇、士師等職。


 六

冬。


 曰事職，

冬官掌邦事。


 以畜萬邦，以養萬民，以生百物。

經以官府之六聯

按：六屬言六官之統屬，六聯言六官之權攝，其實《周禮》五官統用官聯，不與六屬之例相符。蓋五官五極分之則各官皆備，故官多兼攝，不必摘出各官以補冬官矣。


 合

六聯取六合之義。


 邦治。

按：六聯即《容經》之六儀，説詳《容經凡例》。




傳一曰祭祀之聯事，二曰賓客之聯事，三曰喪荒之聯事，四曰軍旅之聯事，五曰田役之聯事，六曰斂弛之聯事。

聯事即兼差之事，詳於五官各職中。




説凡小事皆有聯。

大而皇統用六屬分治，小而帝王皆用官聯。




經以官府之八成

《王制》：百官各以其成質於三官大司徒、大司馬、大司空，以百官之成質於天子。


 經邦治。

傳一

坎。


 曰聽政役以比居，

地官大司徒：鄉師、比長所掌。


 二

艮。


 曰聽師田以簡稽，

小司徒稽國中及四郊都鄙之夫家九比之數，以起軍旅，以作田役。


 三

震。


 曰聽閭里以版圖，

閭師掌國中及四郊之人民六畜之類，司民登萬民之數書于版，遂人以土地之圖經田野。


 四

巽。


 曰聽稱責以傅别，

先鄭曰：稱責謂貸予，傳别謂券書也。〇泉府：凡民之貸者，與其有司辨而授之。


 五

離。


 曰聽禄位以禮命，

春官典命所掌。


 六

坤。


 曰聽取予以書契，

泉府，凡賒者祭祀無過旬日，喪禮無過三月。


 七

兑


 曰聽賣買以質劑，

司市、質人所掌。


 八

乾。


 曰聽出入以要會。

宰夫歲終則令群吏正歲會，月終則令正月要。




經以聽官府之六計，

取法六宗。


 弊

斷也。


 群吏之治。

傳一

上方。


 曰廉善，二

下方。


 曰廉能，三

東方。


 曰廉敬，四

西方。


 曰廉正，五

南方。


 曰廉灋，六

北方。


 曰廉辨。

以一廉統馭六計，有七十從心之義。




經以灋掌祭祀、朝覲、會同、賓客之戒具。軍旅、田役、喪荒亦如之。

傳七事者，令百官府

《書·帝謨》曰：「百僚師師。」即百官也。稱百官府者，統畿内王官諸職言之，故大宰六典變官府稱百官。


 共其財用，治其施舍，聽其治訟。

聯凡祭祀，贊王幣爵之事，祼將之事。

所謂祭祀之聯事。




聯凡賓客，贊祼，

大行人：上公再祼而酢，侯一祼而酢，子男一祼不酢。


 凡受爵之事，凡受幣之事。

所謂賓客之聯事。




聯喪荒，受其含、禭、幣、玉之事。

所謂喪荒之聯事。




經月終

小宰主每月之小計，大宰主每歲之大計，此《洪範》皇歲卿士月之例。


 則以官府之叙，受群吏之要。

傳贊冢宰受歲會，歲終則令群吏致事。

經正歲，

冬至對冬至爲歲，今所謂陽曆八正，以八節爲正，月十二正，各以所占之歲爲正，即《素問》運氣法。〇《帝典》協時月正日。


 帥治官之屬而觀治象之灋。

傳徇以木鐸，曰：「不用灋者，國有常刑。」乃退。

經以宫刑憲，禁于王宫。

宫皆讀作「官」。




傳令于百官府

此畿内所以稱官府。


 曰：「各修乃職，考乃灋，待乃事，以聽王命。其有不共，則　國有大刑。」

經宰夫之職，掌治朝之灋，以正王及三公、

五官之長，司馬、司空、司徒爲定名。


 六卿、

一公三卿，合爲九卿，舉上中言則爲六，六相又别一法。


 大夫、

二十七大夫。


 群吏

統稱八十一元士，二百四十三中士。


 之位，掌其禁令。

傳叙群吏

包舉公、卿、大夫、士。


 之治，以待賓客之令，

聯事。


 諸臣之復，

鄭曰：復，報也，反也，謂於朝廷奏事。


 萬民之逆。

逆謂上書。




經掌百官府之徵令，

王之徵召。


 辨其八職。

傳一曰正，

三公。


 掌官灋以治要；二曰師，

九卿。


 掌官成以治凡；三曰司，

上大夫。


 掌官灋以治目；四曰旅，

中大夫。


 掌官常以治數；五曰府，

下大夫。


 掌官契以治藏；六曰史，

上士。


 掌官書以贊治；七曰胥，

中士。


 掌官叙以治叙；八曰徒，

下士。


 掌官令以徵令。

府史胥徒皆官名，僞《序官》乃以爲徒役，自由自辟，何必預定人數。舊本有不入正文者，可知爲後師羼補也。説詳《周禮商榷》。




經掌治灋，以考百官府、群都、縣、鄙

舉官府、都鄙以包邦國。


 之治，乘其財用之出入。

傳凡失財用物、辟名者，

辟名，詐爲書，以空作見文書，與實不相應也。


 以官刑語冢宰而誅之。其足用、長財、善物者，賞之。

聯以式灋掌祭祀之戒具，與其薦羞，從大宰而眡滌濯。

聯凡禮事，贊小宰比官府之具。

聯凡朝覲、會同、賓客，以牢禮之灋掌其牢禮、委積、膳獻、飲食、賓賜之飧牽，與其陳數。

聯凡邦之弔事，掌其戒令與其幣

 、器、財用，凡所共者。

説大喪、小喪，掌小官之戒令，帥執事而治之。

三公、六卿之喪，與職喪帥官有司而治之。凡諸大夫之喪，使其旅帥有司而治之。

經歲終，則令群吏正歲會。

此以元旦正月爲斷。


 月

王如月。


 終，則令正月要，旬

一月三旬。


 終，則令正日成，

一旬十日，如一公九大夫。


 而以考其治。

傳治不以時舉者，以告而誅之。

經正歲，則以灋警戒群吏，令修宫中之職事。

政事以時節舉，如農田、祭祀不拘月分者，如陽曆法。




傳書其能者與其良者，而以告於上

 。

經宫正掌王宫之戒令、糾禁，以時比宫中之官府、

官府之名始於王宫，由近及遠，推之甸服，甸畿皆同此名。


 次舍之寡衆。

傳爲之版以待。夕擊柝而比之。

説國有故，則令宿，其比亦如之。

經辨外内

 而時禁。

傳稽其功緒，糾其德行，幾其出入，均其稍食，去其淫怠與其奇衺之民，會其什伍而教之道藝。

經月終

 則會其稍食。

傳歲終則會其行事。

經凡邦之大事，令于王之官府、

王宫諸職守稱官，府外則稱百官府。


 次舍。

傳無去守而聽政令。

經春秋，以木鐸修火禁。

聯凡邦之事，蹕宫中、廟中，則執燭。

聯大喪，則授廬舍，辨其親疏貴賤之居。

經宫伯掌王宫之士、庶子凡在版者。

經如今本《會典》之綱。




傳掌其政令，行其秩叙

 ，作其徒役之事。

傳如今本《會典》之注，説如事例。




經授八次、八舍之職事。

傳若邦有大事，作宫衆，則令之。

經月終則均秩，歲終則均叙。

傳以時頒其衣裘，掌其誅賞。

經膳夫掌王之食、飲、膳、羞，以養王及后、世子。

傳凡王

讀作「皇」。


 之饋，食用六穀，

皇統六合六宗，故食品皆用六。


 膳用六牲，

以六起例。


 飲用六清，羞用百二十品，

取象百二十官。


 珍用八物，

八方之産物。


 醬用百二十罋。

備此數以應天道。




經王日一舉，

《白虎通》：「王者所以日食者
 

注



 何？明有四方之物，食四時之功也。」


 鼎有十二

取象外十二州。


 物，皆有俎，以樂侑食。

《白虎通》：「王者食所以有樂何？樂食天下之太平，富積之饒也。明天子至尊，非功不食，非德不飽，故傳曰：天子食時舉樂。」




傳膳夫授祭，品嘗食，王乃食。

説卒食，以樂徹于造。

經王齊，日三舉。

傳大喪則不舉，大荒則不舉，大札則不舉，天地有烖則不舉，邦有大故則不舉。

經王燕食，則奉膳贊祭。

傳凡王祭祀，賓客食，則徹王之胙俎。

傳凡王之稍食，設薦脯醢。

傳王燕飲酒，則爲獻主。

經掌后及世子之膳羞。

傳凡肉脩之頒賜，皆掌之。凡祭祀之致福者，受而膳之。

説以摯見者，亦如之。

經歲終則會。

傳惟王及后、世子之膳不會。

有定數，以下同。




經庖人掌共六畜、六獸、六禽，

義取六宗、六合。


 辨其名物。

傳凡其死、生、鱻、薧之物，以共王之膳、與其薦羞之物，及后、世子之膳羞。

聯共祭祀之好

 羞。

聯共喪紀之庶羞、賓客之禽獻。

經凡令禽獻，

令，獸人也。


 以灋授之。

説其出入亦如之。

傳凡用禽獻，春行羔、豚，膳膏香；

牛脂也。


 夏行腒、

乾雉。


 鱐，

乾魚。


 膳膏臊；

杜曰：犬膏也。


 秋行犢、麛，膳膏腥；

豕膏也。


 冬行鱻、

魚也。


 羽，

雁也。


 膳膏羶。

羊脂也。




經歲終則會。

傳惟王及后之膳禽不會。

經内饔掌王及后、世子膳羞之割亨煎和之事。

傳辨體名、肉物，辨百品味之物。

經王舉，則陳其鼎俎，以牲體實之。

傳選百羞、醬物、珍物，以俟饋。

説共后及世子之膳羞。

經辨腥、臊、羶、香之不可食者。

傳牛夜鳴則庮；

朽木臭也。


 羊泠毛

毛長總結也。


 而毳，羶；犬赤股而躁，臊；鳥皫色

失色不澤美也。


 而沙

澌也。


 鳴，貍；

貍，《内則》作「鬱」。


 豕盲視

杜云望視。


 而交睫，腥；馬黑瘠而般臂，

臂毛有文。


 螻。

螻蛄臭也。○螻，《内則》作漏。




聯凡宗廟之祭祀，掌割亨之事。

説凡燕飲，食亦如之。

經凡掌共羞、脩、

鍛脯也。


 刑、

鄭曰：鉶羹。


 膴、

先鄭曰：刑膴，夾脊肉，或曰膺肉也。


 胖、

如脯而腥者。


 骨、鱐，

鄭曰：骨，牲體也。鱐，乾魚。


 以待共膳。

傳凡王之好賜肉脩，則饔人共之。

經外饔掌外祭祀之割亨。

傳共其脯、脩、刑、膴，陳其鼎俎，實之牲體、魚、腊。

説凡賓客之飧、饔、饗、食之事，亦如之。

聯邦饗耆老、

國學之教師。


 孤子，

國學之弟子。


 則掌其割亨之事。

《記》：春饗孤子，秋食耆老，别一義。




説饗士、庶子，亦如之。

專就大學言。




聯師役，則掌共其獻、賜脯肉之事。

聯凡小喪紀，陳其鼎、俎而實之。

經亨人掌共鼎、鑊，以給水火之齊。

傳職外、内饔之爨亨煑，辨膳羞之物

 。

聯祭祀，共大羹、

不致五味。


 鉶羹。

加盬菜矣。




説賓客，亦如之。

經甸師掌帥其屬而耕耨王藉，以時入之，以共齍盛。

聯祭祀，共蕭、茅，共野果、蓏之薦

 。

聯喪事，代王受眚烖。

既殯，大祝作禱辭授甸人，以禱藉田之神，受眚烖。




經王之同姓有辠，則死、刑焉。

傳帥其徒以薪蒸，役外、内饔之事。

經獸人掌罟田獸，辨其名物。

傳冬獻狼，夏獻麋，春秋獻獸物。

經時田，則守罟。

傳及弊田，

先鄭云：春火弊，夏車弊，秋羅弊，冬徒弊。


 令

 禽注于虞中。

置禽於虞人所植虞旗之中。




聯凡祭祀、喪紀、賓客，共其死獸、生獸。

經凡獸入于腊人。

傳皮毛筋骨入于玉府。

經凡田獸者，掌其政令。

經
 

同「漁」。


 人掌以時
 ，爲梁。

傳春獻王鮪，

言春獻以包夏、秋、冬，爲舉隅例。


 辨魚物，爲鱻薧，以共王膳羞。

聯凡祭祀、賓客、喪紀，共其魚之鱻薧。

經凡
 者，掌其政令。

傳凡
 征，入於玉府。

經鼈人掌取互物，以時簎

以杈刺泥中搏取之。


 魚、鼈、龜、蜃，凡貍

莫皆反。


 物。

傳春獻鼈蜃，秋獻龜魚。

聯祭祀，共蠯、

蛤也。


 蠃、

螔蝓。


 蚳，

蛾子，即蟻子也。


 以授醢人。

傳掌凡邦之簎事。

經腊人掌乾肉。

凡此皆爲隸役事，非官。




傳凡田獸之脯、腊、膴、胖之事。

聯凡祭祀，共豆脯、薦脯、膴、胖，凡腊物。

聯賓客、喪紀，共其脯腊。

傳凡乾肉之事。

經醫師掌醫之政令，聚毒藥以共醫事。

傳凡邦之有疾病者，疕

頭瘍也，亦謂禿也。


 瘍者，造焉，則使醫分而治之。

分科。




經歲終，則稽其醫事，以制其食。

傳十全爲上，十失一次之，十失二次之，十失三又次之，十失四爲下。

經食醫掌和王之六食、

膳夫六穀。


 六飲、

六清。


 六膳、

六牲。


 百羞、

百二十品，舉成數，下同。


 百醬、

百二十罋。


 八珍

八物。


 之齊。

和調也。




傳凡食齊

才絀切，下同。


 視春時，

宜温。○《白虎通》：王居中央，制御四方，平旦食，少陽之始也。


 羹齊視夏時，

宜暖。○晝食，太陽之始也。


 醬齊眡秋時，

宜凉。○餔食，少陰之始也。


 飲齊眡冬時。

宜寒。○暮食，太陰之始也。




經凡和，

以相反之味調和之。


 春

東散本辛。


 多酸，

以酸收之。


 夏

南炎本鹹。


 多苦，

以水清之。


 秋

西收本酸。


 多辛，

以辛散之。


 冬

北寒本苦。


 多鹹，

以火温之。○四時各有其正味，以分四方。


 調以滑甘。

土。○《洪範》：木酸，火苦，金辛，水鹹，土甘，分配四方，此以四方之味合和於中。萬物入土則化，猶四方會朝於京師則歸化矣。○五方、五味之説，惟《内經》最爲詳明。




傳凡會膳食之宜，

即所謂和也。


 牛

南。○《月令》季夏食牛。


 宜稌，羊

東。○春食羊。


 宜黍，豕

北。○冬食豕。


 宜稷，犬

西。○秋食犬。


 宜粱

 ，雁

上方。


 宜麥，魚

下方。


 宜苽。

説凡君子

《詩》：「豈弟君子，民之父母。」《洪範》：「天子作民父母。」《白虎通》：「帝稱天子。」即君子。


 之食恒放

猶依也。


 焉。

經疾醫掌養萬民之疾病。

常病多内因。


 四時皆有癘疾。

時疾多外因。




傳春時有痟

酸削也。


 首疾，

頭痛。


 夏時有痒疥疾，秋時有瘧寒疾，冬時有嗽上氣疾。

四時之疾，《内經》言之甚詳，推而大之，則四方異制、異俗、異齊、異宜，惟王者調劑而醫治之耳。




經以五味、五穀、五藥養其病，以五聲、五氣、五色眡其死生。

純以五立義。《内經》「地以五制」，其舉五爲例，如五氣、五運、五行、五星、五音、五常政、五藏、五官之類，皆由此推衍而出，所以譬喻大地球之五方，非沾沾言醫而已。




傳兩之以九竅

惟口爲單竅。


 之變，

上七下五。


 參之以九藏之動。

即《内經》脈診三部九候所舉。○以三部肺、胃、腎爲上、中、下之綱，各有三部，合爲九藏，而十二經備。




經凡民之有疾病者，分而治之。

於内科中又分科。




傳死終，則各書其所以，而入于醫師。

如今醫案。




經瘍醫掌腫瘍、潰瘍、金瘍、折瘍之祝，藥、劀、殺之齊。

外科。




傳凡療瘍，以五毒攻之，以五氣養之，以五藥療之，以五味節之。

《内經》：「天地之間，六合之内，不離乎五。」五象五方。《洪範》謂之五行、五事，《吕刑》謂之五極，《周禮》五位、五官、五土、五民、五動植物，皆取五方之義。




傳凡藥，以酸

木。


 養骨，以辛

金。


 養筋，以鹹

水。


 養脈，以苦

火。


 養氣，以甘

土。


 養肉，

五味五養，《内經》發明此義不少。


 以滑

滑足以調劑五味，合數爲六。古説天六地五，數之常也，又曰五六者，天地之中也，皆經傳之大例。


 養竅。凡有瘍者，受其藥焉。

經獸醫掌療獸病、療獸瘍。

傳凡療獸病，灌而行之，以節之，以動其氣，觀其所發而養之。

傳凡療獸瘍，灌而劀之，以發其惡，然後藥之，養之，食之。

説凡獸之有病者，有瘍者，使療之。死，則計其數以進退之。

以上醫官。




經酒正掌酒之政令，以式灋授酒材。

傳凡爲公酒者，亦如之。

經辨五齊

杜讀作「栥」，下同。


 之名。

酒以養人，齊以享神。




傳一曰泛齊，二曰醴齊，三曰盎齊，

盎猶翁也，成而翁翁然，葱白色。


 四曰緹齊，

緹者，成而紅赤。


 五曰沈齊。

經辨三酒之物。

傳一曰事酒，二曰昔酒，三曰清酒。

經辨四飲之物。

傳一曰清，二曰醫，三曰漿，四曰酏。

今之粥。




説掌其厚薄之齊，以共王之四飲三酒之饌，及后、世子之飲與其酒。

聯凡祭祀，以灋共五齊

奠神。


 三酒，

享尸。


 以實八尊。

説大祭

王服大裘、衮冕所祭也。


 三貳，

三益副之也。


 中祭

王服鷩冕、毳冕所祭也。


 再貳，小祭

王服希冕、玄冕所祭也。


 壹貳，皆有酌數。唯齊酒不貳，

神用少。


 皆有器量。

聯共賓客之禮酒，共后之致飲於賓客之禮。

説醫、酏、糟，皆使其士奉之。

經凡王之燕飲酒，共其計。

傳酒正奉之。

聯凡饗士、庶子，饗耆老、孤子，皆共其酒，無酌數。

傳掌酒之頒賜，皆有灋以行之。凡有秩酒者，

《王制》九十日有秩。


 以書契授之。

經酒正之出，日入其成，月入其要。

傳小宰聽之。

經歲終則會。

傳唯王及后之飲酒不會。

説以酒式誅賞。

經酒人掌爲五齊三酒。祭祀，則共奉之，以役世婦。共賓客之禮酒、飲酒而奉之。

傳凡事，共酒而入於酒府。

聯凡祭祀，共酒以往。

聯賓客之陳酒，亦如之。

經漿人掌共王之六飲。

傳水、漿、醴、凉、醫、酏，入於酒府。

聯共賓客之稍禮，共夫人致飲於賓客之禮。

説清醴、醫、酏糟，而奉之。

凡飲共之。

經凌人掌冰。

傳正歲十有二月，

此夏正建丑之月，非周正建亥之月，可見《周禮》非姬周也。


 令斬冰，三其凌。

三倍其冰。




經春始治鑑。

春者，夏正寅卯辰之月。




傳凡外、内饔之膳羞，鑑焉。

説凡酒、漿之酒，醴亦如之。

聯祭祀

 ，共冰鑑。

聯賓客，共冰。

聯大喪，共夷槃冰。

經夏頒冰，

夏正建午未之月，暑氣盛，天子以冰頒賜。


 掌事。

傳秋，刷。

秋凉之時，刷除冰室，以備冬藏。蓋經制皆從夏正，若周正，則秋適當暑。




經籩人掌四籩之實。

傳朝事之籩，其實
 、

先鄭曰：熬麥曰
 


 。蕡、

麻曰蕡。


 白、

稻曰白。


 黑、

黍曰黑。


 形鹽、

鹽虎形。


 膴、

鄭曰：
 


 生魚爲大臠。鮑、

鮑者，於煏室中糗乾之。


 魚鱐。

鱐者，析乾之。




饋食之籩，其實棗、栗、桃、乾
 、榛實。

加

 籩之實，蓤、芡、栗、膴。

，蓤、芡、栗、膴以四物爲八籩。




羞籩之實，糗、餌、粉、餈。

聯凡祭祀，共其籩薦羞之實。

聯喪事及賓客之事，共其薦籩、羞籩。

傳爲王及后、世子，共其内羞。

説凡籩事，掌之。

經醢人掌四豆之實。

傳朝事之豆，其實韭菹、醓

肉汁也。


 醢、昌本、

昌蒲根切之四寸爲菹。


 麋
 、菁菹、

菁，蔓菁也。


 鹿
 、茆菹、

茆，鳧葵也。


 麇
 。

饋食之豆，其實葵菹、蠃醢、

蠃，螔蝓。


 脾析、

牛百葉也。


 蠯醢、

蠯蛤也。


 蜃、

大蛤。


 蚳

蛾子。


 醢、豚拍、

鄭、杜皆以拍爲膊，謂脅也。


 魚醢。

加豆之實，芹菹、兔醢、深蒲、醓醢、

肉醬也。


 箈

水中魚衣。


 菹、雁醢、筍

竹萌也。


 菹、魚醢。

羞豆之實，酏食、糝食。

聯凡祭祀，共薦羞之豆實，賓客、喪紀亦如之。

傳爲王及后、世子共其内羞。王舉，則共醢六十罋，以五齊、七醢、七菹、三臡實之。

聯賓客之禮，共醢五十罋。

傳凡事，共醢。

經醯人掌共五齊、七菹，凡醯物。

聯以共祭祀之齊菹，凡醯、醬之物。賓客，亦如之。

經王舉，則共齊、菹醯物六十罋，共后及世子之醬、齊、菹。

聯賓客之禮，共醯五十罋。

傳凡事，共醯。

經鹽人掌鹽之政令，以共百事之鹽。

傳祭祀，共其苦鹽、散鹽。

聯賓客，共其形鹽、散鹽。

傳王之膳羞，共飴鹽。后及世子，亦如之。

説凡齊事，鬻鹽，以待戒令。

經冪人掌共巾冪。

聯祭祀，以疏布巾冪八尊，以畫布巾冪六彜。

傳凡王巾皆黼。

經宫人掌王六寢之脩，爲其井匽，

先鄭云：路
 


 也。除其不蠲，

猶潔也。


 去其惡臭，共王之沐浴。

傳凡寢中之事，掃除、執燭、共鑪炭，凡勞事。

説四方之舍事，亦如之。

經掌舍掌王之會同之舍。

傳設梐枑

鄭曰：梐枑謂行馬。


 再重。

鄭曰：以周衛有内外别。


 設車宫、轅門，爲壇，壝宫，棘門，爲帷宫，設旌門。無宫，則共人門。

説凡舍事，則掌之。

經幕人掌帷、

在旁曰帷。


 幕、

在上曰幕。


 幄、

四舍象宫室曰幄。


 帟

王在幕若帷中坐，上承塵。


 綬

凡四物者，以綬連繫之。


 之事。

聯凡朝覲、會同、軍旅、田役、祭祀，共其帷、幕、幄、帟、綬。

聯大喪共帷、幕、帟、綬。

説三公、卿大夫之喪，共其帟。

經掌次掌王次之灋，以待張事。

聯王

讀作皇。


 大旅上帝，

《帝典》：「肆類于上帝。」大宗伯掌祀昊天上帝，上帝乃天之尊神，皇則配天，故大旅上帝。


 則張氈案，設皇邸。朝日、

《書大傳》：古者帝王躬率有司、百執事，而以正月朝迎日於東郊，以爲萬物先，而尊事天也。祀上帝於南郊，所以報天德。迎日之辭曰：「維某年月上日明光於上下，勤施于四方，旁作穆穆，維予一人某敬拜迎日東郊。」《堯典》曰「寅賓出日」，此之謂也。


 祀五帝，則張大次、小次，設重帟、重案。

説合諸侯，亦如之。

聯師、田，則張幕，設重帟、重案。

説師、田，則張幕、設案。

聯諸侯朝覲、會同，則

 張大次、小次。

説孤、

世子。


 卿

三卿。


 有邦事，則張幕、設案。

聯凡喪，王則張帟三重，諸侯再重，孤、卿、大夫不重。

聯凡祭祀，張其旅幕，張尸次。

聯射，則張耦次。

傳掌凡邦之張事。

經大府掌九貢、九賦、九功

九功，謂九職也，即《禹貢》九州。功與共通，故古文有《九共》之説。


 之貳，以受其貨賄之入，頒其貨於受藏之府，頒其賄于受用之府。

傳凡官府、都鄙之吏，及執事者，受財用焉。

經凡頒財，以式灋授之。

傳關市之賦，

此段較大宰九賦之次序稍有移易。


 以待王之膳服；邦中之賦，以待賓客；四郊之賦，以待稍秣；家削之賦，以待匪頒；邦甸之賦，以待工事；邦縣之賦，以待幣帛；邦都之賦，以待祭祀；山澤之賦，以待喪紀；幣餘之賦，以待賜予。

傳凡邦國之貢，

此大宰九貢中器貢、幣貢、材貢、貨貢、服貢、斿貢之貢。


 以待弔用；凡邦民之貢，

此九職之財。


 以充府庫；凡式貢

九式九貢。


 之餘財，以共玩好之用。

説凡邦之賦用，取具焉。

傳歲終，則以貨賄之入出會之。

經玉府掌王之金玉、玩好、兵器，凡良貨賄之藏。

傳共王之服玉、

先鄭曰冠飾十二玉。


 佩玉、

《玉藻》：天子佩白玉，而玄組綬。


 珠玉。

聯王齊，則共食玉。

聯大喪，共含玉、復衣裳、角枕、角柶。

經掌王之燕衣服、袵席、牀笫，凡褻器。

聯若合諸侯，則共珠槃、玉敦。

傳凡王之獻金玉、兵器、文織、良貨賄之物，受而藏之。

説凡王之好賜，共其貨賄。

經内府掌受九貢、九賦、九功

《書序》因有《九共》之篇。


 之貨賄，良兵、良器，以待邦之大用。

傳凡四方之幣獻之金玉、齒革、兵器，凡良貨賄入焉。

此段掌其入。




傳凡適四方之使者，共其所受之物而奉之。

此段掌其出。




説凡王及冢宰之好賜予，則共之。

經外府掌邦布之入出，以共百物，而待邦之用。

傳凡有灋者，共王及后、世子之衣服之用。

聯凡祭祀、賓客、喪紀、會同、軍旅，共其財用之幣齎，賜予之財用。

説凡邦之小用，皆受焉。

經歲終，則會。

傳惟王及后之服不會。

經司會掌邦之六典、八灋、八則之貳，以逆邦國、都鄙、官府之治。

傳以九貢之灋致邦國之財用，以九賦之法令田野之財用，以九功之法令民職之財用，以九式之灋均節邦之財用。

經掌邦國之官府、郊、野、縣、都之百物財用。

傳凡在書契、版圖者，以逆群吏之治，而聽其會計。

傳以參互考日成，

一旬十日，如一公、九大夫，以三旬考之，故云參互。


 以月要考月成，

三十日爲一月，如三公、二十七大夫統於一王。


 以歲會考歲成，

十二月爲一歲，如外十二州統於一皇。


 以周知

《周禮》十二言周知、周徧也，乃統括全球之辭，爲皇統之國號，非姬周也。


 四國

《書·多士》、《多方》皆言四國。


 之治，以詔王及冢宰廢置。

經司書掌邦國之六典、八灋、八則、九賦、九正、

九賦，九貢之正税。


 九事

即九式。


 邦中之版、土地之圖，以周知入出百物，以叙其財，受其幣，使入於職幣。

傳凡上之用財用，必考於司會。

經三歲，則大計群吏之治。

《尚書》「三載考績」。




傳以知民之財、器械之數，以知田野、夫家、六畜之數，以知山林、川澤之數，以逆

受而鈎考之。


 群吏之徵令。

説凡税斂，掌事者受灋焉。及事成，則入要貳焉。

傳凡邦治考焉。

經職内掌邦之賦入，辨其財用之物，而執其總。

傳以貳官府、都鄙之財入之數，以逆邦國之賦用。

説凡受財者，受其貳令而書之。

傳及會，以逆職歲與官府財用之出，而叙其財，以待邦之移用。

經職歲掌邦之賦出，以貳官府、都鄙之財

 出賜之數，以待會計而考之。

傳凡官府、都鄙群吏之出財用，

此邦之賦出。


 受式灋於職歲。凡上之賜予，

此出賜之數。


 以叙與職幣受之。

説及會，以式灋贊逆會。

經職幣掌式灋，以斂官府、都鄙，與凡用官財者之幣。

傳振掌事者之餘財，皆辨其物而奠其録，以書楬之，以詔上之小用、賜予。

經歲終，則會其出。

傳凡邦之會，以式灋贊之。

經司裘掌爲大裘，以共王

皇。


 祀天之服。

傳中秋，獻良裘，王乃行羽物。季秋，獻

 功裘，以待頒賜。

聯王大射，則共虎侯、熊侯、豹侯，設其鵠。諸侯則共熊侯、豹侯，卿大夫則共麋侯，皆設其鵠。

聯大喪，廞裘，飾皮車。

説凡邦之皮事，掌之。

經歲終，則會。

傳唯王之裘與其皮事不會。

經掌皮掌秋斂皮，冬斂革，春獻之。

傳遂以式灋頒皮革於百工。

説共其毳毛爲氈，以待邦事。

經歲終，則會其財齎。

經内宰掌書版圖之灋，以治王内之政令。

傳均其稍食，分其人民以居之。

經以陰禮教六宫，

《禮·昏義》：天子后立六宫。


 以陰禮教九嬪，

九嬪即九卿之命婦，若妾媵不得稱數，不得干預陰教。舉九嬪以上包三夫人，下包二十七世婦諸職。


 以婦職之灋教九御。

《國語》：内官不過九御，外官不過九品。九御在宫中當差使者，即傅母之類，不進御於王。《董子·爵國篇》：宫中女御各有名數，此爲内命婦。凡進御之十二女，統於六宫包之矣。




傳使各有屬，以作二事，

故《書》作三事。


 正其服，禁其奇衺，展其功緒。

聯大祭祀，后祼獻，

 則贊。瑶爵亦如之。

經正后之服色，

内司服所掌。


 而詔

 其禮樂之儀。

傳贊九嬪之禮事。

九嬪爲外命婦，與九卿爲夫婦，故有禮事。若係妾媵，則統於王后，不得並行爲禮。




聯賓客之祼獻、瑶爵，皆贊。

説致后賓客之禮。

聯凡喪事，佐后使治外、内命婦，

内命婦謂九御，外命婦即百二十女。


 正其服位。

經凡建國，佐后

前後之後。


 立市。

《考工》：「匠人營國，面朝後市。」




傳設其次，置其叙，正其肆，陳其貨賄，出其度、量、淳、制，祭之以陰禮。

經中春，詔后帥外、内命婦

内命婦即傅姆、女御，老寡而有賢行者爲之，如今僕婦，例不進御。


 始蠶於北郊。

《祭義》：古者天子、諸侯必有公桑蠶室，近川而爲之，築宫仞有三尺，棘牆而外閉之。及大昕之朝，君皮弁素積，卜三宫之夫人、世婦之吉者，使入蠶於蠶室，奉種浴於川，桑於公桑，風戾以食之。




傳以爲祭服。

《祭義》：世婦卒蠶，奉繭以示於君，遂獻繭於夫人，夫人曰：「此所以爲君服與。」遂副褘而受之，因少牢以禮之。古之獻繭者，其率用此與？及良日，夫人繅，三盆手，遂布於三宫夫人、世婦之吉者，使繅。遂朱緑之，玄黄之，以爲黼黻文章。服既成，君服以祀先王、先公，敬之至也。《月令》：后妃齊戒，親東鄉，躬桑。禁婦女毋觀省，婦使以勸蠶事。蠶事既登，分繭稱絲效功，以共郊廟之服，毋有敢惰。




經歲終，則會内人之稍食，稽其功事。

傳佐后而受獻功者，比其大小與其麤良而賞罰之。

説會内宫之財用。

經正歲，均其稍食，施其功事，憲禁令於王之北宫。

傳而糾其守。

經上春，詔王后帥六宫之人而生穜稑之種。

傳而獻之於王。

經内小臣掌王后之命，正其服位，后出入，則前驅。

聯若有祭祀、賓客、喪紀，則擯，詔后之禮事，相九嬪之禮事，正内人之禮事，徹后之俎。

傳后有好事於四方，則使往。

説有好令於卿大夫，亦如之。

傳掌王之陰事、陰令。

陰事、陰令，所指無限。《列女傳》中所論甚詳。




經閽人掌守王宫之中門之禁。喪服、凶器不入宫，潛服、

若衷甲者。


 賊器不入宫，奇服、怪民不入宫。

傳凡内人、公器、賓客無帥，則幾其出入。

經以時啓閉。

傳凡外、内

外、内指世婦言之，公、卿、大夫、士不居宫中。


 命夫

百二十官。


 命婦

百二十女。


 出入，則爲之闢。

説掌掃門庭。

聯大祭祀、喪紀之事，設門燎，蹕宫門、廟門。

説凡賓客亦如之。

經寺人掌王之内人，及女宫之戒令。相道其出入之事而糾之。

傳若有喪紀

 、賓客、祭祀之事，則帥女宫而致於有司。

説帥世婦致禮事。

傳掌内人之禁令。

説凡内人弔臨於外，則帥而往，立於前，而詔相之。

經内竪掌内外之通令，凡小事。

聯若有祭祀

 、賓客、喪紀之事，則爲内人蹕。

聯王后之喪，遷於宫中，則前蹕。

説及葬，執褻器以從遣車。

經九嬪

即九卿之命婦。


 掌婦學之灋，以教九御

考《繁露》十二女之名目，又各有保姆、師傅、史役人數，如民間之僕婦、使女，其人多選寡居有賢行及良家女子爲之，亦有品俸，是爲内官。雖掌燕寢之事，天子禮不得下淫，不如後世宫女，隨主者所喜，召御之。其官既有升降，其人亦隨時放遣，不如後世入宫則不得再出也。考《宋書·后妃傳》，後宫通尹爲一品，列叙爲二品，司儀、司政、女林爲三品，都掌、治職等爲四品，通關、參事等爲五品，中臺、執御、執衛等爲六品

 ，合堂帥等爲七品，其名目、職掌與《繁露》相合，即《周禮》之九嬪、九御。《周禮》有内外命婦之文，歷代史志多有之，九御即内命婦，百二十官之妻即外命婦，内外命婦皆官，非天子之妾媵。考之《宋書》制猶如此，則經制更可知矣。


 婦德、婦言、婦容、婦功。

以下詳女官。




傳各帥其屬，而以時御叙於王所。

聯凡祭祀，贊玉齍、贊后薦，

《祭義》：君牽牲，夫人奠盎；君獻凡，夫人薦豆。卿大夫相君，命婦相夫人。此九嬪贊后薦，即《祭義》所謂命婦相夫人薦豆也。則九嬪爲九卿命婦，確非宫中妃嬪矣。


 徹豆籩。

聯若有賓客，則從后。

聯大喪，帥叙哭者亦如之。

經世婦

即二十七大夫之命婦。○《春官》亦有世婦之職，互文相起，以見每方自爲一局。


 掌祭祀、賓客、

《春官》世婦，凡王后有
 


 事於婦人，則詔相。○相外内宗之禮事，大賓客之饗食亦如之。喪紀之事，

詔王后之禮事。


 帥女宫而濯摡爲齍盛。

帥六宫之人共齍盛。




傳及祭之日，涖陳女宫之具，

及祭祀比其具。


 凡内羞之物。

傳掌弔臨於卿大夫之喪。

與内宗所掌同。○《春官》：世婦大喪，比外内命婦之朝莫哭不敬者而苛罰之。




經女御

即九御，選寡居有賢行及良家女爲之。


 掌御叙於王之燕寢，以歲時獻功事。

絲枲成功之事。




聯凡祭祀，贊世婦。

故女宫帥於世婦。




聯大喪，掌沐浴。后之喪，持翣。

翣，棺飾也。




説從世婦而弔於卿大夫之喪。

經女祝掌王后之内祭祀，凡内禱祠之事。

傳掌以時招

 、梗、禬、禳之事，以除疾殃。

經女史掌王后之禮職。

傳掌内治之貳，以詔后治内政，逆内宫，

鈎考六宫之計。


 書内令。

后之令。




説凡后之事，以禮從。

如太史之從於王。




經典婦功掌婦式之灋，以授嬪、婦及内人女功之事齎。

傳凡授嬪、婦功，及秋獻功，辨其苦良、比其小大而賈之，物書而楬之。

説以共王及后之用，頒之於内府。

經典絲掌絲入而辨其物，以其賈楬之。掌其藏與其出，以待與功之時。頒絲於外、内工，皆以物授之。

説凡上之賜予，亦如之。

傳及獻功，則受良功而藏之，辨其物而書其數，以待有司之政令，上之賜予。

聯凡祭祀，共黼畫、組就之物。

聯喪紀，共其

 絲、纊、組、文之物。

説凡飾邦器者，受文、織、絲、組焉。

傳歲終，則各以其物會之。

經典枲掌布、緦、縷、紵之麻草之物，以待時頒功而授齎。

傳及獻功，受苦功，以其賈楬而藏之，以待時頒。

説頒衣服，授之。賜予，亦如之。

經内司服掌王后之六服：

以王后統六服爲七，如皇帝統六相爲七政。


 褘衣
 

注



 ，

《玉藻》：王后褘衣。


 揄狄，

夫人揄狄。○三公之三夫人。


 闕狄，

君命屈狄。○九卿之九嬪。


 鞠衣，

再命鞠衣。○二十七大夫之命婦。


 展衣，

一命襢。○八十一上士之御妻。


 緣衣，

士禒衣。○二百四十三中士之御妻。


 素沙。

七百二十九下士之御妻。○按：《玉藻》六服無素沙，蓋王統百二十官，止於襢，帝統三百六十三官，止於褖，皇統千九百二十官，故有素沙。分裂之世，王僭皇制；一統之世，王當降等。




傳辨外、内命婦之服：鞠衣，展衣，禒衣，素沙。

聯凡祭祀、賓客，共后之衣服，及九嬪、世婦。凡命婦，共其衣服。

説共喪衰，亦如之。

聯后之喪，共其衣服，凡内具之物。

經縫人掌王宫縫線之事。以役女御，以縫王及

 后之衣服。

以卜皆技役，非官。




聯喪，縫棺飾焉，衣翣柳之材。

傳掌凡

 内之縫事。

經染人掌染絲帛。

傳凡染，春暴練，夏纁玄

 ，秋染夏，冬獻功。

説掌凡染事。

經追師掌王、后之首服，爲副、編、次，追衡、笄。

傳爲九嬪及外内命婦之首服，以待祭祀、賓客。

聯喪紀，共笄、絰，亦如之。

經屨人掌王及后之服屨，爲赤舄、黑舄、赤繶、黄繶、青句、素屨、葛屨。

屨有七，與内司服之七服相符。




傳辨外内命夫、命婦之命屨、功屨、散屨。

聯凡四時之祭祀，以宜服之。

經夏采掌大喪，以冕服復於大祖。

傳以乘車建綏，復於四郊。



注
 　幣：原作「弊」，據《周禮·天官冢宰》改。



注
 　上：原作「王」，據右引改。



注
 　外内：原作「内外」，據《周禮·天官冢宰》乙。



注
 　終：原作「中」，據《周禮·天官冢宰》改。



注
 　叙：原作「序」，據據《周禮·天官冢宰》改。



注
 　者：原脱，據《白虎通義·社稷》補。



注
 　好：原脱，據《周禮·天官冢宰》補。



注
 　物：原作「事」，據《周禮·天官冢宰》改。



注
 　薦：原作「屬」，據右引改。



注
 　令：原作「合」，據《周禮·天官冢宰》改。



注
 　粱：原作「梁」，據《周禮·天官冢宰》改。



注
 　祀：原脱，據《周禮·天官冢宰》補。



注
 　加：原作「如」，據《周禮·天官冢宰》改。



注
 　則：原脱，據《周禮·天官冢宰》補。



注
 　財：原作「賦」，據《周禮·天官冢宰》改。



注
 　獻：原作「行」，據《周禮·天官冢宰》改。



注
 　祼：原作「裸」，據《周禮·天官冢宰》改。



注
 　詔：原作「治」，據右引改。



注
 　「喪紀」原在「賓客」下，據《周禮·天官冢宰》乙。



注
 　祭祀：二字原脱，據《周禮·天官冢宰》補。



注
 　品：原作「等」，據《宋書·后妃傳》改。



注
 　招：原作「昭」，據《周禮·天官冢宰》改。



注
 　其：原脱，據《周禮·天官冢宰》補。



注
 　衣：原作「服」，據《周禮·天官冢宰》改。



注
 　及：原脱，據《周禮·天官冢宰》補。



注
 　凡：原脱，據右引補。



注
 　纁玄：原作「玄纁」，據右引乙。







周禮訂本略注第二






地官司徒


地官，六相之一，爲皇三才學。司徒民師民事，帝官之主教，柔克之公。







序惟王

王讀作皇。


 建國，

地中乃建皇國。


 辨方

四方，每方三月，又八方。


 正位，

此爲正北之位。


 體國

内八州爲邦國。


 經野，

外十二州爲野、爲都鄙。


 設官分職，

分方建官。


 以爲民極。

北方之極。○五官合爲五極。《考工》乃本書之記，不入篇數者。


 乃立地官司徒，

地官本司空職，因司空攝天官，故以司徒代地官。


 使帥

率。


 其屬

 ，

兼有官聯。○本書所統之官，則不用官屬，以官聯互文相起。


 以佐王安擾邦國。

經大

大統之符號。


 司徒之職，掌

以下皆司空職務，司徒代掌。


 建邦之土地之圖，與其人民之數，

《大學》有人此有土。


 以佐王安擾邦國。

《盛德篇》：「地宜不殖，財物不蕃，萬民飢寒，教順失道，風俗淫僻，百姓流亡，人民散敗，曰危也。危則飭司徒。」




傳以天下土地

《詩》：「普天之下，莫非王土。」


 之圖，周

徧也。


 知九州

大九州。


 之地域廣輪之數。

輪輻三十以象月。




傳辨其山川、

西庚辛。


 川澤、

東甲乙。


 丘陵、

南丙丁。


 墳衍、

北壬癸。


 原隰

中央戊己。


 之名物，

所生之物。


 而辨其邦國

内八州。


 都鄙

外十二州。


 之數。

傳制其畿疆

方千里曰國畿。


 而溝封之，設其社稷之壝而樹之田主，各以其野

十二外州。


 之所宜

以土宜之法辨十有二土。


 木，遂以名其社與其野。

《淮南》七舍，德在室則刑在野，室謂北極，野謂赤道南。




經以土會之灋，辨五地

五方。


 之物生。

凡言「以」者爲一司。




傳一曰山林，

西非洲。


 其動物宜毛

《月令》「其蟲毛」。


 物，其植物宜早物，其民毛而方。

《靈樞·二十五人篇》。


 二曰川澤，

東美洲。


 其動物宜鱗

「其蟲鱗」。


 物，其植物宜膏物，其民黑而津。三曰丘陵，

南澳洲。


 其動物宜羽物，

「其蟲羽」。


 其植物宜核物，其民專而長。四曰墳衍，

北歐洲。


 其動物宜介物，

「其蟲介」。


 其植物宜莢物，其民晳而瘠。五曰原隰，

中央亞洲。


 其動物宜臝物，

「其蟲倮」。


 其植物宜叢物，其民豐肉而庳。因此五物者民之常。

説而施十有二教焉：一曰以祀禮教敬，

子。


 則民不苟。二曰以陽禮教讓，

丑。


 則民不争。三曰以陰禮教親，

亥。


 則民不怨。四曰以樂教和，

寅。


 則民不乖。五曰以儀辨等，

戌。


 則民不越。六曰以俗教安，

卯。


 則民不偷。七曰以刑教中，

酉。


 則民不虣。八曰以誓教恤，

辰。


 則民不怠。九曰以度教節，

申。


 則民知足。十曰以世事教能，

巳。


 則民不失職。十一曰以賢制爵，

未。


 則民慎德。十二曰以庸制禄，

午。


 則民興功。

經以土宜之灋辨十有二土

外十二州。


 之名物。

黄帝正名百物。




傳以相民宅，而知其利害，

利害爲一書。


 以阜人民，以蕃鳥獸，以毓草木，以任土事。

説辨十有二壤之物，而知其種，以教稼穡樹蓺。

經以土均之灋辨五物

五方之物。


 九等。

《禹貢》厥賦上上、上中、上下、中上、中中、中下、下上、下中、下下。




傳制天下之地征，

咸則三壤。


 以作民職，

今謂之義務。


 以令地貢，

今謂之地方税。


 以斂財賦，

底慎財賦。


 以均齊天下之政。

經以土圭之灋

玉人：土圭尺有五寸，以致日，以土地。


 測土深，

《周髀》覆矩以測深。


 正

平矩以正繩。


 日景，

《典》「光被四表」。


 以求地中。

地球之中。




傳日南

偏於南。


 則景短，多暑；

赤道熱。


 日北

偏於北。


 則景長，多寒；

黑道寒。


 日東

偏於東。


 則景夕，多風；日西

偏於西。


 則景朝，多陰。日至

冬至、夏至。


 之景，尺有五寸，

與圭合度。


 謂之地中，

天地適均之地。


 天地之所合也，

上下相合。


 四時之所交也，

《素問》氣交。


 風雨之所會也，陰陽之所和也。然則百物阜安，乃建王

讀作皇。


 國焉。

《康誥》：「作新大邑於東國洛，四方民大和會。」




傳凡建邦國，

由男至鎮爲邦國。


 以土圭土

讀作度。


 其地而制其域。

劃分疆域。


 諸公

如《王制》之二伯。


 之地封疆方五百里，

爲方五千里之王，乃能封此五百里之公。


 其食

食如上農夫食九人之食。


 者半；

三易之制。互文相起，此爲一易。


 諸侯

如《王制》之方伯。


 之地封疆方四百里，其食者參之一；

此爲再易，下同。


 諸伯

如《王制》之率正。


 之地封疆方三百里，其食者參之一；諸子

如《王制》之連帥。


 之地封疆方二百里，其食者四之一；

此爲三易，下同。


 諸男

如《王制》之屬長。


 之地封疆方百里，其食者四之一。

説凡造都鄙，

由藩至鎮爲都鄙。


 制其地域而封溝之，以其室

人民一夫爲一室。


 數制之。不易之地，

上地肥饒。


 家百畮；

一夫受田百畝。


 一易之地，

中地。


 家二百畮；再易之地，

下地薄惡。


 家三百畮。

傳乃分地職，

《謨》曰咸建五長。


 奠地守，

各守封地。


 制帝貢，

《禹貢》九等。


 而頒職事焉，

即下十二職事。


 以爲地灋，

制地之法。


 而待政令。

中央命令。




經以荒政十有二聚萬民。

經之數多取於地域，如九
 


 法九野。

傳一曰散利，

即下文通財。


 二曰薄征，

輕税。


 三曰緩刑，四曰弛力，

免力役。


 五曰舍禁，

弛禁令。


 六曰去幾，

關市不幾。


 七曰

 眚禮，

掌客凶荒殺禮。


 八曰殺哀，

省凶禮。


 九曰蕃樂，

蕃作藩，謂閉藏樂器。


 十曰多昏，

不備禮而聚。


 十有一曰索鬼神，十有二曰除盜賊。

傳多實指事目，與經不必同，各明一義。




經以保息六飬萬民。

六取六宗。




傳一曰慈幼，二曰養老，三曰振窮，四曰恤貧，五曰寬疾，六曰安富。

經以本俗六安萬民。

傳一曰媺宫室，二曰族墳墓，三曰聯兄弟，四曰聯師儒，五曰聯朋友，六曰同衣服。

經正月

外州十二，各有正位之月。


 之吉，

内九、外十二，各用一曆，元旦各不同。


 始和

地中，陰陽之所和也。


 布教於邦國、

内八州。


 都鄙，

外十二州。


 乃縣教象之灋于象魏，

月會之教。


 使萬民觀教象，挾日而斂之。

經乃施教灋于邦國、都鄙，使之各以教其所治民。

以下詳鄉官民爵法制。




傳令五家爲比，

有比長聯則爲十，以下從同。


 使之相保。五比

二十五家聯則五十。


 爲閭，

有閭長。


 使之相受。四閭

百家。


 爲族，

有族師。


 使之相葬。五族

五百家。


 爲黨，

有黨正。


 使之相救。五黨

二千五百家。


 爲州，

有州長。


 使之相賙。五州

萬二千五百家。


 爲鄉，

有鄉師、鄉老、鄉大夫。


 使之相賓。

秦漢少吏法，皆鄉官民爵。




經頒職事十有二於邦國、都鄙，使以登萬民。

十二從十二州起義，傳以十二事説之。




傳一曰稼穡，二曰樹蓺，三曰作材，四曰阜蕃，五曰飭材，六曰通財，七曰化材，八曰斂材，九曰生材，十曰學藝，十有一曰世事，十有二曰服事。

經以鄉三物

三以三德起義，傳别以三事説之。


 教萬民而賓興

 之。

《管子》：「家國之間，有鄉一等。」此經説也。




傳一曰六德：知、仁、聖、義、忠、和。

與《尚書》小異。


 二曰六行：孝、友、睦、婣、任、恤。三曰六藝：禮、樂、射、御、書、數。

經以鄉八刑糾萬民。

八由八方取義，傳以八事説之。




傳一曰不孝之刑，二曰不睦之刑，三曰不婣之刑，四曰不弟之刑，五曰不任之刑，六曰不恤之刑，七曰造言之刑，八曰亂民之刑　。

經以五

五爲五帝例。


 禮防萬民之僞，而教之中。

經以六

六爲六宗例。


 樂防萬民之情，而教之和。

此爲鄉禮、鄉樂言。




傳凡萬民之不服教而有獄訟者，與其地治者聽而斷之，其附於刑者歸於士。

《典》：「皋陶作士，明於五刑」。




聯祀五帝，

祭儀。


 奉牛牲，羞

進也。


 其肆。

陳骨體也。


 享先王，亦如之。

聯大賓客

 ，

賓客儀。


 令野脩道、委積。

少曰委，多曰積。




聯大喪，

喪紀。


 帥六鄉

《莽傳》有六鄉之説。


 之衆庶，屬其六引，

引喪車索也，六鄉主六引。


 而治其政令。

聯大軍旅、大田役，

軍田。


 以旗致萬民，而治其徒庶之政令。

聯若國有大故，則致萬民於王門，令無節

掌節之職。


 者不行於天下。

聯大荒、

大凶年。


 大札，

大疫病。


 則令邦國移民、通財、

十二荒政曰散利。


 舍禁、弛力、薄征、緩刑。

經歲終，

以歲計，冬至對冬至，如泰西陽曆不計月。


 則令教官

司徒屬樂正胥。


 正治而致事。

傳正歲，

内八政，外十二次，各有正當之歲。


 令於教官曰：「各共爾職，脩乃事，以聽王命。其有不正，則國有常刑。」

經小司徒之職，掌建邦之教灋。

司徒主教，雖錯舉以示例，仍以教爲主，不專詳司空職。




傳以稽國中

京城。


 及四郊

畿甸。


 都鄙

藩至城六服，男至鎮六服略之。


 之夫家

猶言男女。


 九比

大宰九職九兩。


 之數，以辨其貴賤、老幼、廢疾。

傳凡征役之施舍，與其祭祀、飲食、喪紀之禁令。

説乃頒比灋於六鄉之大夫，

鄉官故氏，《國語》齊三鄉、五屬爲此經詳制。鄉師、鄉老同。


 使各登其鄉之衆寡、六畜、車輦，辨其物，以歲時入其數，以施政教，行徵令。

傳及三年，則大比。

説大比則受邦國之比。要乃會萬民之卒伍而用之。五人爲伍，五伍爲兩，四兩爲卒，五卒爲旅，五旅爲師，五師爲軍。以起軍旅，以作田役，以比追胥，以令貢賦。

傳乃均土地，以稽其人民，而周知其數。

説上地，家七人，可任也者家三人；中地，家六人，可任也者二家五人；下地，家五人，可任也者家二人。

凡

凡「凡」皆爲傳説。


 起徒役，毋過家一人，以其餘爲羨，唯田

田獵。


 與追胥竭

盡也。


 作。

凡用衆庶，則掌其政教，與其戒禁，聽其辭訟，施其賞罰，誅其犯命者。

凡國之大事，

戎事。


 致民；大故，

喪葬。


 致餘子。

《孟子》所謂餘夫。




傳乃經土地，而井牧其田野。

説九夫爲井，四井爲邑，四邑爲丘，四丘爲甸，四甸爲縣，四縣爲都。以任地事，而令貢賦。

凡税斂之事，乃分地域而辨其守，

五長各有守土。


 施其職而平其政。

聯凡小祭祀，奉牛牲，羞其肆。

聯小賓客，令野脩道、委積。

聯大軍旅，帥其衆庶。

聯小軍旅，巡役，致其政令。

聯大喪，帥邦役，治其政教。

凡建邦國，立其社稷，正其畿疆之封。

凡民訟，以地比正之。地訟，以圖正之。

《孟子》正經界。




經歲終，則考其屬官之治成而誅賞，令群吏正要會而致事。

傳正歲，則帥其屬而觀教灋之象，徇以木鐸，曰：「不用灋者，國有常刑。」

經令群吏憲禁令，修灋糾職，以待邦治。

經及大比，六鄉、四郊之吏，平教治，正政事，考夫屋及其衆寡、六畜、兵器，以待政令。

經鄉師之職，各長其所治鄉之教，而聽其治。

傳以國比之灋，以時稽其夫家衆寡，辨其老幼、貴賤、廢疾、馬牛之物，辨其可任者與其施舍者，掌其戒令糾禁，聽其獄訟。

經大役，則帥民徒而至，治其政令。

傳既役，則受州里之役要，以考司空

此鄉師舊屬於司空之證。


 之辟，

法也。


 以逆其役事。

凡邦事，令作秩叙。

聯大祭祀，羞牛牲，共茅蒩。

聯大軍旅、會同，正治其徒役與其輂輦，戮其犯命者。

聯大喪用役，則帥其民而至，遂治之。及葬，執
 ，以與匠師御
 ，而治役。及窆，執斧以涖匠師。

聯凡四時之田，前期，出田灋於州里，簡其鼓鐸、旗物、兵器，修其卒伍；及期，以司徒

司徒代攝司空。


 之大旗致衆庶而陳之。以旗物辨鄉邑而治其政令、刑禁，巡其前後之屯，而戮其犯命者，斷其争禽之訟。

傳凡四時之徵令有常者，以木鐸徇於市朝。以歲時巡國及野，而賙萬民之囏阨，以王命施惠。

經歲終，則考六鄉

六鄉之制舉行於新莽有傳。


 之治，以詔廢置。

傳正歲，稽其鄉器，比

五家。


 共吉凶二服，閭

二十五家。


 共祭器，族

百家。


 共喪器，黨

五百家。


 共射器，州

二千五百家。


 共賓器，鄉

萬二千五百家。


 共吉凶禮樂之器。

傳若國大比，則考教、察辭、稽器、展事，以詔誅賞。

經鄉大夫之職，各掌其鄉之政教禁令。

鄉老、鄉大夫皆氏，鄉非正官，乃民爵。




傳正月

説見前。


 之吉，受教灋於司徒，退而頒之於其鄉吏，使各以教其所治，以考其德行，察其道藝。

經以歲時登其夫家之衆寡，辨其可任者。

傳國中自七尺以及六十，野自六尺以及六十有五，皆征之。

《孟子》力役之征。


 其舍者，國中貴者、賢者、能者、服公事者、老者、疾者，皆舍。

經以歲時入其書，三年則大比。

傳考其德行、道藝，而興賢者、能者，鄉老及鄉大夫帥其吏與其衆寡，以禮禮賓之。

經厥明，鄉老及鄉大夫、群吏獻賢能之書於王，王再拜受之，登於天府，内史貳之。退而以鄉射之禮五物詢衆庶。

説一曰和，二曰容，三曰主皮，四曰和容，五曰興舞。此謂使民興賢，出使長之；使民興能，入使治之。

經歲終，則令六鄉之吏皆會政致事。

傳正歲，令群吏考灋於司徒以退，各憲之於其所治。國大詢於衆庶，則各帥其鄉之衆寡而致於朝。國有大故，則令民各守其閭，以待政令。以旌節輔令，則達之。

經州長各掌

 其州之教、治、政、令之灋。

民爵，非正官，如今保甲，故無官多之嫌。




傳正月之吉，各屬其州之民而讀灋，以考其德行、道藝而勸之，以糾其過惡而戒之。

説若以歲時祭祀州社，則屬其民而讀灋，亦如之。

傳春、秋以禮會民，而射於州序。

聯凡州之大祭祀、大喪，皆涖其事。

聯若國作民而師、田、行、役之事，則帥而致之，掌其戒令，與其賞罰。

經歲終，則會其州之政令。

傳正歲，則讀教灋如初。三年大比，則大考州里，以贊鄉大夫廢興。

經黨正各掌其黨之政、令、教、治。

傳及四時之孟月吉日，則屬民而讀邦灋，以糾戒之。

説春秋祭禜，亦如之。

傳國索鬼神而祭祀，則以禮屬民，而飲酒於序，以正齒位。一命齒於鄉里，再命齒於父族，三命而不齒。

聯凡其黨之祭祀、喪紀、昏、冠、飲酒，教其禮事，掌其戒禁。

聯凡作民而師、田、行、役，則以其灋治其政事。

經歲終，則會其黨政，帥其吏而致事。

傳正歲，屬民讀灋，而書其德行、道藝，以歲時涖校比。及大比，亦如之。

《管子·問篇》此經之説。




經族師各掌其族之戒令、政事。

傳月吉，則屬民而讀邦灋，書其孝、弟、睦、婣有學者。春秋祭酺，亦如之。

經以邦比之灋帥四閭之吏。

傳以時屬民而校登其族之夫家衆寡，辨其貴賤、老幼、廢疾、可任者，及其六畜、車輦。五家爲比，十家爲聯；

聯則爲成數，凡單舉者皆以聯計之。


 五人爲伍，十人爲聯；四閭爲族，八閭爲聯。

以聯計，則與《國語》、《管子》合。


 使之相保相受，刑罰慶賞相及相共，以受邦職，以役國事，以相葬埋。

説若作民而師、田、行、役，則合其卒伍，簡其兵器，以鼓鐸、旗物帥而至。掌其治令、戒禁、刑罰。

經歲終，則會政致事。

經閭胥各掌其閭之徵令。

傳以歲時各數其閭之衆寡，辨其施舍。

聯凡春秋之祭祀、役、政、喪紀之數聚衆庶。既比，則讀灋，書其敬、敏、任、恤者。

傳凡事，掌其比、觥、撻罰之事。

經比長各掌其比之治。

傳五家相受、相和親，有辠、奇衺則相及。

傳徙於國中及郊，則從而授之。

説若徙於他，則爲之旌節而行之。

説若無授無節，則唯圜土内之。

經封人掌詔王之社壝。爲畿封而樹之。

《中候》三篇言封，《大傳》「封若圭璧」，即此封人。




傳凡封國，設其社稷之壝，封其四疆。造都邑之封域者，亦如之。

爲司空屬官，專掌封建、度地、居民事。




傳令社稷之職。

聯凡祭祀，飾其牛牲，設其楅衡，置其紖，共其水槀，歌舞牲及毛炮之豚。

聯凡喪紀、賓客、軍旅、大盟，則飭其牛牲。

經鼓人掌教六鼓、四金之音聲。

以下爲樂官，本司徒之屬，又雜見春官。此一極互見五官之大例。




傳以節聲樂，以和軍旅，以正田役。

傳教爲鼓，而辨其聲用。

説以

以節聲樂。


 雷鼓

以下六鼓。


 鼓神祀，以靈鼓鼓社祭，以路鼓鼓鬼享，以鼖鼓鼓軍事，以鼛鼓鼓役事，以晉鼓鼓金奏。

説以金錞

以下四金。


 和鼓，以金鐲節鼓，以金鐃止鼓，以金鐸通鼓。

傳凡祭祀百物之神，鼓兵舞、帗舞者。

傳凡軍旅，夜鼓鼜，

以和軍旅。


 軍動則鼓其衆，田役

以正田役。


 亦如之。

聯救日月，則詔王鼓。

聯大喪，則詔大僕鼓。

經舞師掌教兵舞，帥而舞山川之祭祀；教帗舞，帥而舞社稷之祭祀；教羽舞，帥而舞四方之祭祀；教皇舞，帥而舞旱暵之事

 。

傳凡野舞，則皆教之。凡小祭祀，則不興舞。

經牧人掌牧六牲。

即五官共奉之六牲。




傳而阜蕃其物，以共祭祀之牲牷。

説凡陽祀，用騂

赤色。


 牲毛之；陰祀，用黝

黑色。


 牲毛之；望祀，各以其方之色

五方五色。


 牲毛之。

説凡時祀

 之牲，必用牷物。

説凡外祭，毁事，用尨

雜色。


 可也。

説凡祭祀，共其犧牲，以授充人繫之。

説凡牲不繫者，共奉之。

經牛人掌養國之公牛。

公猶官也。




傳以待國之政令。

説凡祭祀，共其享

獻也。


 牛、求牛，

禱神求福之牛。


 以授職人而芻之。

説凡賓客之事，共其牢禮、積、膳之牛。饗、食、賓射，共其膳羞之牛。軍事，共其犒牛。

犒師之牛。


 喪事，共其奠牛。

喪所薦饋曰奠。




説凡會同、軍旅、行役，共其兵車之牛，與其牽徬，以載公任器。

説凡祭祀，共其牛牲之互，與其盆

所以盛血。


 簝，

受血籠也。


 以待事。

經充人掌繫祭祀之牲牷。

傳祀五帝，則繫於牢，

閑也。


 芻之三月。

説享先王，亦如之。

傳凡散祭祀之牲，繫於國門，使養之。展牲則告牷，

《特牲饋食禮》曰：「宗人視牲告充，舉獸尾告備。」


 碩牲則贊。

助也。




經載師掌任土

《禹貢》九州、九土，庶土交正，古文因有任土作貢之説。


 之灋。以物地事，

地如大司徒五地及十二土、十二壤，事如職事十有二，又如大宰九職。


 授地職，

地官諸職。


 而待其政令。

傳以廛里

遂人夫一廛，田百畮。《孟子》：方里而井，井九百畝。


 任國中之地，

大宰九賦，一曰邦中之賦，如國畿、邦畿。


 以場圃任園地，

大宰九職，二曰園圃，毓艸木。


 以宅田、

《孟子》：五畝之宅。


 士田、

《王制》：天子縣内九十三國，其餘以禄士、以爲閒田。


 賈田

《孟子》：「法而不廛，商願藏於市。」趙注：當以什一之法征其地，不征其廛，是即賈田之説。


 任近郊之地，

九賦，二曰四郊之賦，如侯服。


 以官田、

《王制》：「名山大澤不以封，其餘以爲附庸閒田。」


 牛田、

牧人掌養國之公牛。


 賞田、

賞賜之田。《王制》：「諸侯之有功者，取於閒田以禄之。」


 牧田

牧人掌牧六牲，而阜蕃其物。


 任遠郊之地，

每服五百里，三百里爲近郊，五百里爲遠郊。每畿千里，五百里爲近郊，千里爲遠郊。


 以公邑之田

《小司徒》：四井爲邑。《穀梁》：井田者九百畝，公田居一。


 任甸地，

九賦，三曰邦甸之賦，如甸服。


 以家邑之田

《孟子》：八家皆私百畝。


 任稍地，

四曰家稍之賦，如男服。


 以小都

《左傳》：大都不過參國之一，中五之一，小九之一。


 之田任縣地，

五曰邦縣之賦，如采服。


 以大都之田

都爲都鄙，即邊鄙。都有小大，即地有廣狹。王、帝、皇由此分等。


 任畺地。

六曰邦都之賦，如衛服。《大行人》：六服止於衛，九服、十五服由此加增。○此段文有參互。




説凡任地，國宅無征。

《孟子》：「市廛而不征。」


 園廛二十一，近郊十一，遠郊二十而三，甸、稍、縣、都皆無過十二，唯其漆林之征二十而五。

征有多寡，不能一致，貴酌其宜。




説凡宅不毛者，有里布。

注重森林業。




説凡田不耕者，出屋粟。

説凡民無職事者，出夫、家之征，

罰之以儆游惰。○閭　師凡無職者出夫布。


 以時徵其賦。

經閭師掌國中及四郊

由近及遠。


 之人民、六畜之數。

傳以任其力，

《王制》任力。


 以待其政令，以時徵其賦。

説凡任民：任農以耕事，貢九穀；

大宰九職，一曰三農，生九穀。


 任圃以樹事，貢艸木；

二曰園圃，毓草木。


 任工以飭材事，貢器物；

五曰百工，飭化八材。


 任商以市事，貢貨賄；

六曰商賈，阜通貨賄。


 任牧以畜事，貢鳥獸；

四曰藪牧，養蕃鳥獸。


 任嬪以女事，貢布帛；

七曰嬪婦，化治絲枲。


 任衡以山事，貢其物；

三曰衡虞，作山澤之材。


 任虞以澤事，貢其物。

此段與大宰九貢相表裏。




説凡無職者，

九曰閒民，無常職，轉移職事。


 出夫布。

《載師》：民無職事者，出夫家之征。




説凡庶民不畜者，祭無牲；不耕者，祭無盛；不樹者，無椁；不蠶者，不帛；不績者，不衰。

所以使民務實業。




經縣師掌邦國都、鄙、稍、甸、郊、里之地域

 ，而辨其夫家

《小司徒》：九夫爲井。


 人民、田萊之數，

《遂人》上地、中地、下地，夫家田萊之説甚詳。


 及其六畜、車輦之稽。

傳三年大比，則以考群吏，而以詔廢置。

《尚書》：三載考績，黜陟幽明。




説若將有軍旅、會同、

十三年大朝覲。


 田、役

農隙田獵。


 之戒，則受灋於司馬，

司馬掌兵事。


 以作其衆庶及馬牛、車輦，會其車人之卒伍，

《漢書·刑法志》因井田制軍賦、馬牛、車乘、士卒之數甚詳。


 使皆備旗鼓、兵器，以帥而至。

説凡造都邑，

量人所掌，匠人所司。


 量其地，辨其物，而制其

 域，以歲時徵野之賦貢。

大宰九賦、九貢。




經遺人掌邦之委積，以待施惠。

委人掌斂薪芻，凡疏材、木材，凡其餘聚以待頒賜，爲此經分司。




傳鄉里之委積，以恤民之囏阨；門關之委積，以養老孤；郊里之委積，以待賓客；

委人以稍聚待賓客。


 野鄙之委積，以待羇旅；

以甸聚待羇旅。


 縣都之委積，以待凶荒。

聯凡賓客、會同、師、役，掌其道路之委積。

《委人》：賓客共其芻薪，軍旅共其委積、芻薪。




説凡國野之道，十里有廬，廬有飲食；三十里有宿，宿有路室，路室有委；

《小司徒》：小賓客令野修道委積。


 五十里有市，市有候館，候館有積。

説凡委積之事，巡而比之，以時頒之。

《遂師》：賓客則巡其道修，庀其委積。




經均人掌均地政，

政讀作征。


 均地守，

縣正、鄙師、酇長、里宰及衡虞之屬。


 均地職，

園圃藪牧之屬。


 均人民、牛馬、車輦之力政。

力役之征，如建築、轉運之屬。




傳凡均力政

 ，以歲上下。豐年則公旬用三日焉，中年則公旬用二日焉，無年則公旬用一日焉。凶札，則無力政，無財賦，不收地守、地職，不均地政。

凶札之年，概從豁免，以恤民囏。




説三年大比，則大均。

以三年之率均之。




經師氏掌以媺詔王。

傳以三德教國子。

説一曰至德，以爲道本；

《論語》孔子志道據德。


 二曰敏德，以爲行本；

聖門四科，德行居首。


 三曰孝德，

《孝經》宗旨。


 以知逆惡。

《春秋》所誅絶。




傳教三行。

説一曰孝行，以親父母；

孔經言孝，使人自知别於禽獸。


 二曰友行，以尊賢良；三曰順行，以事師長。

孔經興學，因有師長。




傳居虎門之左，司王朝。

王視朝，則察道以詔王。




傳掌國中

去聲，故書「中」爲「得」。


 失之事，以教國子弟。

説凡國之貴游子弟學焉。

聯凡祭祀、賓客、會同、喪紀、軍旅，王舉則從，聽治亦如之。

傳使其屬帥四夷之隸，

《秋官》：蠻隸、閩隸、夷隸、貉隸。


 各以其兵服守王之門外，

司隸掌帥四翟之隸，使之皆服其邦之服，執其邦之兵，守王宫與野舍之厲禁。


 且蹕。

警蹕。




聯朝在野外，

大會同。《明堂位》：在近郊三十里。


 則守内列。

内列即《覲禮》「爲宫方三百步」之宫。《逸周書·王會》：「其守營牆者，衣青、操弓、執矢。」




經保氏掌諫王惡，而養國子以道。

傳乃教之六藝。

六法，六宗。




説一曰五禮，

吉、凶、軍、賓、嘉。


 二曰六樂，

説詳《大司樂》。


 三曰五射，

法天五宫。


 四曰五馭，

法地五方。


 五曰六書，

班氏象形、象事、象意、象聲、轉注、假借六者，即孔氏古文所創始。


 六曰九數。

九，法天九野、地九州。




傳乃教之六儀。

説一曰祭祀之容，二曰賓客之容，三曰

 朝廷之容，四曰喪紀之容，五曰

 軍旅之容，六曰車馬之容。

《賈子·容經》言之詳矣。




聯凡祭祀、賓客、會同、喪紀、軍旅，王舉則從，聽治亦如之。

説使其屬守王闈。

經司諫

《孝經》：天子、諸侯、大夫皆有諍臣。


 掌糾萬民

外州群牧。


 之德，而勸之朋友，

内州方伯。


 正其行而强之道藝，

《論語》：志道爲皇，游藝爲霸。


 巡問而觀察之。

傳以時書其德行道藝。

説辨其能而可任於國事者，以考鄉里之治，以詔廢置，以行赦宥。

經司救掌萬民之衺惡過失而誅讓之，以禮防禁而救之。

《大司徒》：以五禮防萬民之僞而教之中。




傳凡民之有衺惡者，三讓而罰，三罰而士加明刑。

説恥諸嘉石，

嘉石，朝士所掌，在外朝門左，使坐焉以恥之。


 役諸司空。

地官爲司空本職，故仍見司空明文，而不云司徒，以司徒乃代攝也。




傳其有過失者，三讓而罰，三罰而歸於圜土。

聯凡歲時有天患民病，

説詳《内經》。


 則以節巡國中及郊野，而以王命施惠。

經調人掌司萬民之難

互相仇難。


 而諧和之。

傳凡過而殺傷人者，以民成之。

與民共和解之，如《左傳》「惠伯成之」。




説鳥獸亦如之。

傳凡和難，父之讎辟諸海外，兄弟之讎辟諸千里之外，從父兄弟之讎不同國；君之讎眡父師，長之讎眡兄弟，主友之讎眡從父兄弟。

説弗辟，則與之瑞節而以執之。

傳凡殺人有反殺者，使邦國交讎之。

傳凡殺人而義者，不同國，令勿讎。

説讎之則死。

傳有鬭怒者，成之。

説不可成者書之，先動者誅之。

經媒氏

古無媒妁，經制設媒氏以司之。


 掌萬民之判。

判，半也。《喪服傳》曰：「夫妻判合。」




傳凡男女自成名以上，皆書年月日名焉。

説男三十而娶，女二十而嫁。

中男、中女以三十、二十爲率。




傳凡娶判妻

再醮婦。


 入子者，

養媳不聘者。


 皆書之。

説中春之月，令會

讀去聲。


 男女。於是時也，奔者不禁。

禮不備爲奔，非淫奔而不禁。


 若無故而不用令者，罰之。

嫁娶之禮各從其便，無一定之期，故《春秋》不議非時。


 司男女之無夫家者

女無夫，男無家。


 而會之。

會讀去聲，謂會計其數。




傳凡嫁子娶妻，入幣純帛，無過五兩。

昏禮不可過奢。


 禁遷葬者

女未嫁而死，遷葬於男家祖塋。


 與嫁殤者。

男未娶而殤，女仍嫁之。




傳凡男女之陰訟，聽之於勝國

亡國。


 之社，其附於刑者，歸之於士。

經司市掌市之治、教、政、刑，量度、禁令。

《周禮》最重商務，故設司市諸職以董之。




傳以次敍分地而經市，

思次涖以市師，介次涖以胥師、賈師，各有分地。


 以陳肆辨物而平市，

陳列百物，以衡市價。


 以政令禁物靡而均市，

《王制》所禁，不粥於市者甚詳。


 以商賈阜貨

《帝謨》所謂化居。


 而行布。

布，泉也，行用泉法。


 以量度成賈

去聲。


 而徵儥，

買也。物有定價以招徠。


 以質劑結信而止訟，

《質人》：大市以質，小市以劑，掌稽市之書契。


 以賈民禁僞而除詐，

胥師察其詐僞，飾行儥慝者而誅罰之。


 以刑罰禁虣而去盜，

司稽掌執市之盜賊以徇，且刑之。


 以泉府同貨而斂賒。

泉府，民貨不售，則斂而買之；民無貨，則賒貰而予之。




説大市日昃而市，百族爲主。

民衆交易以爲常。


 朝市朝時而市，商賈爲主。

通物曰商，居售曰賈。


 夕市夕時而市，販夫販婦爲主。

朝資夕賣，小販謀生。




傳凡市入，則胥執鞭度守門，

胥之職司見下。


 市之群吏

胥師以下諸職。


 平肆

 、

肆長陳其貨賄而平正之。


 展成奠賈。

賈師辨其物而均平之，展其成而奠其賈，然後令市。




説上旌

旌以爲衆望。


 於思次

市中候樓。


 以令市。市師涖焉，

即司市。


 而聽大治、大訟。胥師、賈師涖於介次，

區域小於思次者。


 而聽小治、小訟。

傳凡萬民之期於市者，

欲賣買决於市者。


 辟布者、

故書辟爲辭，辭訟泉物者。


 量度者、刑戮者，

市刑見下。


 各於其地之敍。

即分地之次敍。




説凡得貨賄、六畜者，亦如之，

得遺牲畜者，亦於其地之敍。


 三日而舉之。

傳凡治市之貨賄、六畜、珍異，亡

通無。


 者使有，利者使阜，

起其價以徵之。


 害者使亡，靡者使微。

抑其價以卻之。




傳凡通貨賄，以璽節出入之。

説國凶荒、札喪，則市無征，而作布。

多鑄泉以裕民。




傳凡市僞飾之禁，

此禁令之傳，如《王制》所禁。


 在民者十有二，在商者十有二，在賈者十有二，在工者十有二。

皆取十二之數以法月。




傳市刑，

此政刑之傳。


 小刑憲罰，中刑徇罰，大刑扑罰，其附於刑者歸於士。

説國君過市，則刑人赦。夫人過市，罰一幕。世子過市，罰一帟。命夫過市，罰一蓋。命婦過市，罰一帷。

聯凡會同、師、役，市司帥賈師而從，治其市政，掌其賣儥之事。

經質人掌成市之貨賄、人民、牛馬、兵器、珍異。

傳凡賣儥者質劑焉。

説大市以質，小市以劑。

傳掌稽市之書契，同其度量，

此《帝典》同度量之傳。


 壹其淳制，

淳讀爲純，謂幅廣，制謂匹長。


 巡而考之，犯禁者舉而罰之。

《王制》所禁，不中度量，不粥於市者，甚詳。




説凡治質劑者，國中一旬，郊二旬，野三旬，都三月，邦國期。

以遠近爲期限。


 期内聽，

聽其訟。


 期外不聽。

經廛人掌斂市絘布、

如店房税。


 總布、

如城門統税。


 質布、

質劑税。


 罰布、

質人所罰犯禁之泉。


 廛布，

貨賄諸物、邸舍之税。


 而入於泉府。

傳凡屠者，斂其皮角筋骨，入於玉府。

以備器用。




傳凡珍異之有滯者，斂而入於膳府。

膳夫掌之。




經胥師各掌其次

司市所經之介次。


 之政令，而平其貨賄，憲刑禁焉。

傳察其詐僞、飾行儥慝者而誅罰之，聽其小治、小訟而斷之。

如今巡警分區之所司。




經賈師各掌其次

所涖之介次。


 之貨賄之治。

傳辨其物而均平之，展其成而奠其賈，

讀價。


 然後令市。

聯凡天患，禁貴儥者，使有恒賈。

米穀食用，禁其昂價。




説四時之珍異亦如之。

傳凡國之賣儥，各帥其屬而嗣掌其月。

聯凡師役、會同，亦如之。

經司虣掌憲市之禁令。

傳禁其鬭囂者，與其虣亂者，出入相陵犯者，以屬游飲食於市者。若不可禁，則搏而戮之。

今警察之干涉，即師此法。




經司稽掌巡市，而察其犯禁者，與其不物者，

不物，如《王制》「用器、兵車不中度，布帛精粗不中數，幅廣狹不中量，五穀不時，果實未熟木不中伐，禽獸魚鼈不中殺」之類。


 而搏之。

傳掌執市之盜賊以徇，且刑之。

經胥各掌其所治之政。

如今之分區巡警。




傳執鞭度而巡其前，掌其坐作、出入之禁令，襲

掩捕也。


 其不正者。

説凡有罪者，撻戮而罰之。

經肆長各掌其肆之政令。

傳陳其貨賄，名相近者相遠也，

名似而實殊者，使之别異。


 實相近者相邇也，

實相同者使聚一肆。


 而平正之。

説斂其總布，掌其戒禁。

○從司市至此皆市政。




經泉府掌以市之征布。

所征之市泉。




傳斂市之不售，貨之滯於民用者，以其賈

讀價。


 買之，物楬而書之，以待不時而買者。

説買者各從其抵，

抵通柢，本也。本即所屬主吏、有司也。


 都鄙從其主，國人、郊人從其有司，然後予之。

聯凡賒者，祭祀無過旬日，喪紀無過三月。

傳凡民之貸者，與其有司辨而授之。

説以國服爲之息。

如莽時民貸以治産業者，但計贏所得受息，無過歲什一。




傳凡國事之財用取具焉。

説歲終，則會其出入，而納其餘。

經司門掌授管鍵，以啓閉國門。

傳幾出入不物者，

異言異服。


 正其貨賄。

正讀爲征。




説凡財物犯禁者舉之，

如《王制》所禁。


 以其財養死政之老與其孤。

聯祭祀之牛牲繫焉，監門養之。

傳凡歲時之門，

《月令》「春祀户」。


 受其餘。

聯凡四方之賓客造焉，則以告。

經司關掌國貨之節，

如今商家之貨券。


 以聯門市。

檢查貨券，以通於司門、司市。




傳司貨賄之出入者，掌其治禁，與其征廛。

説凡貨不出於關者，舉其貨，罰其人。

傳凡所達貨賄者，則以節、傳出

 之。

説國凶札，則無關門之征，猶幾。

聯凡四方之賓客叩關，則爲之告。有外内之送令，則以節傳出内之。

《國語》：周之秩官有之曰，敵國賓至關，尹以告行理以節逆之。按《國語》乃《春秋》傳，而引《周官》，可見《周禮》在《左氏》之先，爲聖門所傳。




經掌節掌守邦節而辨其用，以輔王命。

傳守邦國者

内八州之方伯。


 用玉節，守都鄙者

外十二州牧。


 用角節。

聯凡邦國之使節，山國用虎節，土國用人節，澤國用龍節，皆金也，以英蕩輔之。

用函器盛此節。




傳門關用符節，貨賄用璽節，道路用旌節，皆有期以反節。

説凡通達于天下者，必有節，以傳輔之。無節者，有幾則不達。

經遂人掌邦之野，以土地之圖經田野。

傳造縣鄙形體之灋。五家爲鄰，

以五起例。


 五鄰爲里，

○二十五家。


 四里爲酇，

一百家。


 五酇爲鄙，

五百家。


 五鄙爲縣，

二千五百家。


 五縣爲遂。

萬二千五百家。○此制以家數計，由少增多，由近而遠。《莽傳》以雒陽諸郡縣合爲六遂，師用此制，與下夫間有遂不同，故此爲《洛誥》東京之制。




説皆有地域，溝樹之，使各掌其政、令、刑、禁。

傳以歲時稽其人民，而授之田野，簡其兵器，

寓兵於農。


 教之稼穡。

説凡治野，以下劑

以下田爲率。


 致甿，

甿通氓。


 以田里安甿，以樂昏

昏姻媒氏所掌。


 擾甿，以土宜教甿稼穡，以興耡利甿，以時器勸甿，以疆予任甿，

疆予以田，《王制》無曠土，無游民。


 以土均平政。

政讀作徵。




傳辨其野之土：上地、中地、下地，以頒田里。

由三等區爲九等，《禹貢》九州之田因有八十一等。




説上地夫一廛，田百畮，萊五十畮，餘夫亦如之。中地夫一廛，田百畮，萊百畮，餘夫亦如之。下地夫一廛，田百畮，萊二百畮，餘夫亦如之。

傳凡治野，夫間有遂，遂上有徑，十夫有溝，溝上有畛，

井田之制，方十夫必方三里，而三分里之一。


 百夫有洫，洫上有塗，

方三十三里而强。


 千夫有澮，澮上有道，

方三百里而强。


 萬夫有川，川上有路，

方三千里而强，爲一王之制。○此段乃《帝謨》濬畎澮距川之説。


 以達於畿。

井田之制，一夫百畮，由遂而澮道川路，由小而大，以至京畿，即九畿之國畿，爲《召誥》西京之制，兩京通畿，故兩遂之制不同。




傳以歲時登其夫家之衆寡，及其六畜、車輦，辨其老幼、廢疾與其施舍者，以頒職作事，以令貢賦，以令師田，以起政役。

説若起野役，則令各帥其所治之民而至，以遂之大旗致之，其不用命者誅之。

聯凡國祭祀，共野牲，令野職。

聯凡賓客，令脩野道而委積。

聯大喪，帥六遂之役而致之，掌其政令。及葬，帥而屬六綍，及窆，陳役。

聯凡事致野役，而師、田作野民，帥而至，掌其政、治禁令。

經遂師各掌其遂之政令、戒禁。

傳以時登其夫家之衆寡、六畜、車輦。

説辨其施

讀作「弛」。


 舍，與其可任者。

傳經、牧其田野。

説辨其可食者，

下農夫食五人。


 周知其數而任之，以徵財征。

傳作役事則聽其治訟，巡其稼穡，而移用其民，以救其時事。

聯凡國祭祀，審其誓戒，共其野牲入野職、野賦於玉府。

聯賓客，則巡其道脩，庀其委積。

聯大喪，使帥其屬以幄、帟先，道野役。及
 ，抱磨，共丘籠及蜃車之役。

聯軍旅、田獵，平野民，掌其禁

 令，比敍其事而賞罰。

經遂大夫各掌其遂之政令。

傳以歲時稽其夫家之衆寡、六畜、田野。

説辨其可任者與其可施舍者，以教稼穡，以稽功事。掌其政令戒禁，聽其治訟。

傳令爲邑者，

《書·康誥》「作新大邑於東國洛」，《召誥》、《洛誥》營建東西兩京都邑之事。


 歲終則會政致事。

歲終畢事，以備次年寅月大會同。


 正歲，

邑居地中，頒曆天下，每方各有其歲之正。内州八正，以八節爲正；外州十二正，以斗建爲正。


 簡稼器，修稼政。

《書·帝典》「東作」，《月令》「孟春，王命布農事」。


 三歲大比，

《帝典》「三載考績」。


 則帥其吏而興甿，明其有功者，屬其地治者。

説凡爲邑者，以四達戒其功事，

「匠人營國方九里」，「國中九經九緯」。


 而誅賞廢興之。

經縣正各掌其縣之政、令、徵、比。

傳以頒田里，以分職事。

説掌其治訟，趨其稼事，而賞罰之。

聯若將用野民，師、田、行、役、移執事，則帥而至，治其政令。

説既役，則稽功會事而誅賞。

經鄙師各掌其鄙之政令、祭祀。

與縣正互文見義。




聯凡作民，則掌其戒令。以時數其衆庶，而察其媺惡而誅賞。

傳歲終，則會其鄙之政而致事。

經酇長各掌其酇

四里一百家。


 之政令。

與縣正、鄙長互文見義。




傳以時校登其夫家，比其衆寡。

聯以治其喪紀、祭祀之事。

聯若作其民而用之，則以旗、鼓、兵革帥而至。

傳若歲時簡器，與有司數之。

説凡歲時之戒令，皆聽之，趨其耕耨，修其女功。

經里宰

民爵，非實官。


 掌比其邑之衆寡，與其六畜、兵器，治其政令。

傳以歲時合耦於耡，以治稼穡。

説趨其耕耨，行其秩敍。

傳以待有司之政令，而徵斂其財賦。

經鄰長

民爵。


 掌相糾相受。

傳凡邑中之政，相贊；徙於他邑，則從而授之。

經旅師掌聚野之耡粟、

井田什一之税。


 屋粟、

屋不毛者所罰。


 閒粟

閒田所納之粟。


 而用之。

傳以質劑致民，平頒其興積，施其惠，散其利，而均其政令。

説凡用粟，春頒而秋斂之。

《孟子》：「春省耕而補不足，秋省斂而助不給。」




説凡新甿之治，皆聽之，使無征役，以地之媺惡爲之等。

經稍人掌令丘乘之政令。

丘乘，即春秋之丘甲。《小司徒》：「四井爲邑，四邑爲丘，四丘爲甸。」《漢·刑法志》：「甸六十四井，有戎馬四匹，兵車一乘，甲士三人，卒七十二人，干戈備具。」




傳若有會同、師、田、行、役之事，則以縣師之灋

稍人屬於縣師。


 作其同徒輂輦，

縣師作其衆庶及馬牛、車輦。


 帥而以至，治其政令，以聽於司馬。

地官中有屬於司馬者，故《周禮》用官聯，不用官屬。




聯大喪，帥蜃車與其役以至，掌其政令，以聽於司徒。

喪爲《王制》司徒所司六禮之一，地官亦以司徒代攝。




經委人掌斂野之賦，斂薪芻。凡疏材、木材，凡畜聚之物。

傳以稍聚待賓客，以甸聚待羈旅。凡其余

讀作餘。


 聚，以待頒賜。

聯以式灋共祭祀之薪蒸、木材。賓客，共其芻薪。喪紀，共其薪蒸，木材。軍旅，共其委積薪芻。

説凡疏材，共野委兵器，與其野囿財用。

説凡軍旅之賓客，館焉。

經土均掌平土之政。

傳以均地守，以均地事，以均地貢，以和邦國、都鄙之政令、刑禁。

聯與其施

讀作弛。


 舍、

《小宰》斂弛之聯事。


 禮俗、喪紀、祭祀。

説皆以地媺惡爲輕重之灋而行之，掌其禁令。

經草人掌土化之灋。

傳以物地

五物，五地。


 相其宜，

職方内九，外十二州，所宜穀。


 而爲之種。

説凡糞種，

以下農學辨壅料之灋。


 騂剛用牛，赤緹用羊，墳壤用麋，渴澤用鹿，鹹澙用貆，勃壤用狐，埴壚用豕，彊
 用蕡，輕爂用犬。

共九種，與《禹貢》九州、九土相符，又「庶土交正」。




經稻人掌稼下地。

下地者，低下多水之地。以地球論，惟南半球多水，故《典謨》命禹專治南半球。




傳以瀦畜水，以防止水，以溝蕩水，以遂均水，以列舍水，以澮寫水，

《帝謨》濬甽澮。


 以涉揚其芟作田。

此爲農田大興水利，即《禹貢》滌九川、陂九澤以後之事。




説凡稼澤，夏以水殄草而芟夷之，澤草所生，種之芒種。

聯旱暵，共其雩斂；喪紀，共其葦事。

經土訓

屬於職方。


 掌道地圖，

周知天下土地之圖。


 以詔地事，

告王以人民、財用、九穀、六畜之數要。


 道地慝，

周知其利害。慝即害也。


 以辨地物

内九，外十二州之其利、其畜、其穀。


 而原其生，

各地生物各有時。


 以詔地求。

即地球。《大司徒》所謂地域廣輪，古文省作求，今作球。




聯王

讀作皇。


 巡守，

十二歲巡守殷國，即周徧地球。


 則夾王車。

經誦訓掌道方志，

辨方正位，内八州、外十二州，以干支爲岳牧之符記，即方志。志，記也。


 以詔觀事；

《易·觀卦》：省方觀民之事。


 掌道方慝，

《王制》：凡居民，必因天地寒暖燥濕、廣谷大川異制，剛柔輕重遲速異齊，五味異和，器械異制，衣服異宜。


 以詔辟忌。

五方之民皆有性也，不可推移。




傳以知地俗。

民生其間者異俗，又修其教，不異其俗。




聯王

皇。


 巡守，則夾王車。

經山虞掌山林之政令，

山林警察。


 物爲之厲，而爲之守禁。

傳仲冬斬陽木，仲夏斬陰木。

《孟子》：「斧斤以時入山林。」




説凡服耜，斬季材，以時入之，令萬民時斬材，有期日。

説凡邦工入山林而掄材，不禁。春秋之斬木，不入禁。

説凡竊木者，有刑罰。

聯若祭山林，則爲主，而脩除，且蹕。

聯若大田獵，則萊山田之野。及弊田，

田者止也。


 植虞旗於中，致禽而珥焉。

珥者，取禽左耳以效功。




經林衡

屬於山虞。


 掌巡林麓之禁令，而平其守。

森林警察。




傳以時計林麓而賞罰之。

説若斬木材，則受灋於山虞，而掌其政令。

經川衡掌巡川澤之禁令，而平其守。

水道警察。




傳以時舍其守，犯禁者，執而誅罰之。

聯祭祀、賓客，共川奠。

經澤虞

屬於川衡，如巡警分區。


 掌國澤之政令，爲之厲禁。

傳使其地之人守其財物，以時入之於玉府，頒其餘於萬民。

聯凡祭祀、賓客，共澤物之奠。

聯喪紀，共其葦蒲之奠。

聯若大田獵，則萊澤野。及弊田，植虞旌以屬禽。

經迹人掌邦田之地政，

田獵之事。


 爲之厲禁而守之。

傳凡田獵者受令焉，禁麛卵者，與其毒矢射者。

經卝人掌金玉錫石之地，而爲之禁厲以守之。

礦務警察。




傳若以時取之，則物其地圖而授之，巡其禁令。

經角人掌以時徵齒、角、凡骨物於山澤之農，以當邦賦之政令。

傳以度量受之，以共財用。

經羽人掌以時徵羽翮之政於山澤之農，以當邦賦之政令。

傳凡受羽，十羽爲審

 ，百羽爲摶，十摶爲縳。

經掌葛掌以時徵絺綌之材於山農。

傳凡葛征，徵艸貢之材於澤農，以當邦賦之政令。

説以權度受之。

經掌染草掌以春秋斂染草之物。

傳以權量受之，以待時而頒之。

經掌炭掌灰物、炭物之徵令。

傳以時入之，以權量受之，以共邦之用。

説凡炭灰之事。

經掌荼掌以時聚荼。

聯以共喪事。

傳徵野疏材之物，以待邦事。

説凡畜聚之物。

經掌蜃掌斂互物蜃物，以共闉壙之蜃。

聯祭祀，共蜃器之蜃，共白盛之蜃。

經囿人掌囿游之獸禁。

傳牧百獸。

聯祭祀、喪紀、賓客，共其生獸、死獸之物。

經場人掌國之場圃，而樹之果蓏、珍異之物。

傳以時斂而藏之。

聯凡祭祀、賓客，共其果蓏。

説享，亦如之。

經廪人掌九穀之數，

九州之穀，説詳職方氏。


 以待國之匪頒、賙賜、稍食。

傳以歲之上下數邦用，以知足否，以詔穀用，以治年之凶豐。

説凡萬民之食食者，人四鬴，上也；人三鬴，中也；人二鬴，下也。若食不能人二鬴，則令邦移民就穀，詔王殺邦用。

聯凡邦有會同、師、役之事，則治其糧與其食。

聯大祭祀，則共其接盛。

經舍人掌平宫中之政。

傳分其財守，以灋掌其出入。

聯凡祭祀，共簠簋，實之陳之。賓客，亦如之。共其禮車米、筥米、芻、禾。

聯喪紀，共飯米、熬穀。

傳以歲時縣穜稑之種，

懸之使風氣燥達。


 以共王后之春獻種。

傳掌米粟之出入，辨其物。

傳歲終，則會計其政。

經倉人掌粟入之藏。

傳辨九穀之物，以待邦用。

説若穀不足，則止餘灋用。有餘則藏之，以待凶而頒之。

聯凡國之大事，共道路之穀積、食飲之具。

經司禄

闕。




經司稼掌巡邦野之稼，而辨穜稑之種。

傳周知其名，與其所宜地，

如《職方》内九州、外十二州所宜穀。


 以爲灋，而縣於邑閭。

此專爲典謨開闢南服而言，爲司空治水後后稷教稼穡之事。




説巡野觀稼，以年之上下出斂灋。

傳掌均萬民之食，而賙其急，而平其興。

經舂人掌共米物。

聯祭祀，共其齍盛之米。

聯賓客，共其牢禮之米。

傳凡饗食，共其食米。

説掌凡米事。

經
 人掌凡祭祀共盛。

傳共王及后之六食。

皇用六法六宗。○按：祭祀爲職事共六，食爲水職。




聯凡賓客，共其簠簋之實。

説饗食，亦如之。

經槀人

「槀」一作「犒」。


 掌共外、内朝冗食者之食。

傳若饗耆老、孤子、士、庶子，共其食。

聯掌豢祭祀之犬。



注
 　據《周禮·地官司徒》，「其屬」下脱「而掌邦教」四字，當補。



注
 　七曰：原作「七月」，據《周禮·地官司徒》改。



注
 　興：原脱，據《周禮·地官司徒》補。



注
 　客：原脱，據《周禮·地官司徒》補。



注
 　掌：原作「長」，據《周禮·地官司徒》改。



注
 　事：原作「祭祀」，據《周禮·地官司徒》改。



注
 　祀：原作「祭」，據《周禮·地官司徒》改。



注
 　域：原脱，據《周禮·地官司徒》補。



注
 　其：原作「之」，據《周禮·地官司徒》改。



注
 　政：原作「役」，據《周禮·地官司徒》改。



注
 　曰：原作「月」，據《周禮·地官司徒》改。



注
 　曰：原作「月」，據《周禮·地官司徒》改。



注
 　肆：原作「市」，據《周禮·地官司徒》改。



注
 　出：原脱，據《周禮·地官司徒》補。



注
 　禁：原作「戒」，據《周禮·地官司徒》改。



注
 　爲審：二字原脱，據《周禮·地官司徒》補。
















周禮新義凡例



廖　平　撰

楊世文　校點








校點説明



《周禮新義凡例》共四十七條。廖平認爲，舊以《周禮》爲周官、周公作者，其謬誤顯著。考《周禮》十一言「周」，知鄭注云「周，猶徧也」，是《周禮》爲大統皇帝周知天下之書，與《周頌》、《周南》、《周易》同。《周禮》爲百世以後俟聖人之書，爲皇帝輿輻圖制。五官法五帝，五土即五大洲。此書爲改「今古」爲「小大」之後的著作。認爲《王制》與《周禮》體例相同。《周禮》首天官而四輔，《王制》亦首天子自掌，而後四輔，二書體例全同，當分讀以判皇王，又當合讀以備終始。大約凡《王制》所已見，《周禮》不再見，故《周禮》大綱有缺略。鄭注皆據《王制》補之，是也。《王制》未詳，固可借證《周禮》，而《周禮》與《王制》互文隱見，尤關緊要。故二書非合讀則兩傷，故《王制》所有諸政典數目皆當加三倍、八倍、三十五倍推，以合於《周禮》。知二書互文隱見，則相得益彰。凡例共四十七條，民國元年（一九一二）連載於《四川國學雜誌》第一、二號。民國六年（一九一七）四川存古書局印入《六譯館叢書》，民國十二年（一九二三）重印，兹據此本整理。








周禮新義凡例

四十七條






周字名義。

舊以《周禮》爲周官、周公作者，其謬誤顯著，不具論。考《周禮》十一言周，知鄭注云「周，猶徧也」，是《周禮》爲大統皇帝周知天下之書，與《周頌》、《周南》、《周易》同。《雅》以大、小分皇帝，亦如《南》以周、召分君、臣。《左》、《國》稱《周易》者，皆指一爻變而五爻不變，即《大傳》所謂「周流六虚」也。《詩經》以周爲三皇國號，「南北東西，無思不服」，「王國克生，維周之楨」。能解「周」字名義，則《周禮》爲皇帝之書，與《王霸記》、《王制》大小不同，不待煩言而解也。

《周禮》爲百世以後俟聖人之書。

西人海外天地大局諸説，中國於二千年以前早已著録，遺文墜典，散見各書。即如鄒衍談天之海外九州，九九八十一州，昔人駭爲異聞者，實乃《大行人》九州之外爲蕃國之師説，爲皇大九州之制。蓋孔子以《春秋》、《尚書》爲行，《詩》、《易》爲志，《論語》所謂「志道」，志即《詩》也。行以述往，志以開來。王伯之事，《王制》詳之；皇帝之事，著在《周禮》。《王制》與《周禮》同爲七十子之傳。六經之傳説，百世可知，必至今日海禁大開，而後《周禮》之説乃顯著也。

皇帝輿輻圖制。

凡講史學者，必先考地輿；凡治經學者，必先明疆宇。蓋必先定版圖之廣狹，而後政事由之而出。《王制》言疆域曰：「四海之内，方三千里。」《孟子》亦曰：「方千里者九。」蓋專爲春秋言之。《周禮》皇帝之書，其疆域有三萬里、二萬七千里與萬里七千里各等之分。「土圭一尺五寸，以求地中」，鄭注：「大地三萬里」。此三皇版圖方三萬里，經、注之明文也。《大行人》「九州之外爲蕃國」，方三千里爲一州，九九八十一州，合以《板》詩之六服，爲大五帝；一萬二千里開方，《時則訓》「五帝分司五極，各萬二千里」者，是也。提封萬里曰萬國，九畿以一萬里開方，方二千里爲一州，此小五帝方萬里之版圖也。邦畿方千里爲《禹貢》之制，四等輿圖，於《禹貢》或加三倍，或加八倍，或加三十五倍，統括地球而言，與《禹貢》僅就中國五千里地勢立制者大小不同。版圖既大，所有政事、典章由之而變，此所以與《王制》、《王霸記》王伯之法萬不相同者也。

與《王制》同爲五官大小兩峙表。

《王制》與《周禮》體例相同。《周禮》首天官而四輔，《王制》亦首天子自掌，而後四輔，二書體例全同，當分讀以判皇王，又當合讀以備終始。大約凡《王制》所已見，《周禮》不再見，故《周禮》大綱有缺略。鄭注皆據《王制》補之，是也。《王制》未詳，固可借證《周禮》，而《周禮》與《王制》互文隱見，尤關緊要。故二書非合讀則兩傷，故《王制》所有諸政典數目皆當加三倍、八倍、三十五倍推，以合於《周禮》。知二書互文隱見，則相得益彰。

五官法五帝。

皇三萬里，分爲五帝、五極，各萬三千四百里。《周禮》五官，五言「以爲民極」，即《地形訓》五極之説。按：《大戴禮》數言五官，《周禮》本經云五官奉六牲，是《周禮》本爲五官，以法五帝、五神。考《盛德篇》雖言六官，《千乘篇》只言四輔，是《周禮》言皇則爲六合，《曲禮》天官與五官並見。皇法天，帝司五極，六太爲天子自統，冢宰如黄帝居中央土，司徒司春，司馬司夏，司寇司秋，司空司冬，一定之制。帝則爲五土，天子有故，使司空宅百揆，攝冢宰，乃以司徒攝司空，宗伯攝司徒，合爲一中四方；除喪以後，仍爲四輔，以法五行。地官即冬官，經無缺文，不必以《考工記》補《冬官》也。《盛德篇》六官之説，除四輔外，冢宰、宗伯皆屬六太，蓋仿黄帝六相；冢宰、宗伯爲玄黄，四輔居四方，天玄地黄，同在中央。是《周禮》雖五六並見，實不必有六篇也。

《詩》、《易》義説。

《王制》與《周禮》皆爲典制之書。《王制》之與《春秋》、《尚書》三王，各經制度全同。以《王制》説《春秋》、《尚書》，三代無有不合。《周禮》之於《詩》、《易》、《尚書》、帝制，亦如《王制》之與《春秋》、三王、皇帝，各經非得《周禮》典制表圖，無從實證。《白虎通》：《詩》、《易》、《周禮》尤切於《王制》，以《春秋》、《尚書》文較《詩》、《易》爲明，初非以《周禮》爲證，則文義惝恍，無從指實。如《詩》之土地、鳥獸、草木、民生、風俗，皆從五土起例，以五土配五大州，動物即鳥獸，植物即草木，五民即蒸民，風俗性情非得《周禮》爲之起例，則混揉莫能遠别矣。皇以六千里爲京，尤爲《易》三十六宫之切證。

道德宗旨。

道家詳道德，儒家詳仁義。經詳道德而略仁義，以皇帝不用故也。經六夢文與《列子》同。日中測地中之説，義詳《地形》。四方民俗，《列》、《莊》亦有其文。他如上皇九洛、一轂三十輻、射九日，語五帝軼事，道家諸子甚詳。《周禮》爲經，道家實爲傳説，引以補入大統之制，乃爲詳備。《六家旨要》言道家統儒、墨，綜名、法，合陰陽，即一皇統五帝，上帝與五帝並見之實義也。

五土即五大洲。

西人五洲，近於經文之五土、五極。西人號曰亞、歐、美、非、澳，經則曰原隰、川、澤、山林、丘陵、墳衍，名異而實同。五極之説，以中國爲原隰，故《書》與《詩》、《易》同，以山、川、丘、墳、原隰五目爲例。五官各占一土，天官原隰，春川澤，夏丘陵，秋山林，冬墳衍。皇配天爲玄，五土、五色合爲六合，分爲五方，古今譯語不同。《周禮》大綱，此其最著也。《詩》多識鳥獸草木之名，即五土、五動物、五植物。《詩》與《離騷》同，鳥獸、草木皆當就《山海經》詳之。

三皇，天、地、人、神、示、鬼，又土國、山國、澤國。

《周禮》以五土爲五極，就五土中又歸重山川原三師、山澤土三國，即天地人，三統素青黄，不用紅紫紺緅之師説。故經中所稱三皇，與《書》、《詩》、《易》同，以山澤原代之。今故備用《書》、《詩》、《易》三統，三皇以釋《周禮》，證多事明。又再就其中立《三統表》，以彰明之，則天地人三統之説，與五帝、五瑞並行不悖。

中國皇極。

考東方開闢最早，孔子生於中國，六書經傳又爲中國所獨有。以地形論，蔥嶺、崑崙爲天下之中，乃《時則訓》所言五極；以中國爲皇帝所司，故《禹序》舊稱中國謂爲天下之中也。《周禮》爲皇帝之治，以中國爲地中，進退海外，以合中庸。以中國、亞洲爲原隰，美洲爲川澤，非洲爲山林，歐洲爲墳衍，澳洲爲丘陵，裁成損益，合乎中庸。秦改郡縣，即以中國爲皇畿之先聲；北周用周，即以神州爲大統之嚆矢。文質彬彬，君子之化，將來混一宇宙，有王者起，必來取法，其「周禮」之謂歟！

官府、邦國、都鄙十五服分三段。

鄭注以都鄙爲王畿，最爲乖謬。地望一差，諸説皆謬。考四等建州，皆分三段。《周禮》王畿稱官府，侯綏、九州稱邦國，要荒、外州稱都鄙，都鄙在邦國外，不在邦國内，經説最明。乃因都縣之文，誤以解都鄙，致使外州咸建五長之制失傳，最爲可惜。今爲考訂九畿，甸以内爲官府，甸以外爲邦國，蕃以外《板》詩六服爲都鄙，男在王畿外。蕃在九州外，皇帝所同。蓋帝五百里一服，皇千里一服，甸適同在畿以内，蕃適同在九州之外。

禮失求野。

皇帝制度，原爲俟聖而作。今考經文，有爲古制文籍失傳者，有中國從未舉行者。近今泰西政略與經暗合。《左傳》記孔子之言「禮失求野」，郯子爲五帝而發。《周禮》專爲皇帝之書，然則「求野」之言，專爲《周禮》而發。近今談時務者，多取西政以證《周禮》。今備爲采録，因此可見經非中國一隅之書，由今以後，經當大行，廢經之説，可以息矣。

五書近證。

行人以五書記海外各邦風土、政教、吉凶、得失、安危。《列子》、《墨子》、《吕覽》、《淮南》於古四裔風俗略有徵録，再以近今泰西各國時事分别編纂，别爲一書。以其事有變更，故不附於經下。惟古書所言四方性情嗜好，由土著而生者，乃附經以傳。

《曲禮》舊題官屬表。

官職統屬，《董子·象天篇》言之詳矣。百二十官外，合二百四十三下士，以象周天之數。冢宰言六官每屬六十，共三百六十人。然冢宰爲統括之詞，董子乃其詳盡之職。《曲禮》天子立天官，先立六太、五官、六府、六工數節，爲《周禮》官屬原題，本經分篇，用五帝分司官聯法，每篇雜有各官之屬。今用《曲禮》、《董子》説，細考五官諸「以」字，别立《官屬表》。司教之官皆歸司徒，兵刑之官皆屬司馬、司寇，掌地之官皆入司空，再以司士一官移入中宫，以當今之吏部。天官官屬、官聯二法並行不悖，必立此表，然後官屬之義昭著，庶不至如舊説誤認官聯爲官屬，以失經旨。

官聯分司。

《周禮》五官用分司不用官屬，故司徒所攝地官中有兵、刑與教之職。司馬掌兵，《夏官篇》中乃有司徒、司空屬員，世婦、環人等職，分見别篇。如《王制》中首天官，次四輔，則爲官屬專例。蓋《周禮》用五帝分司法，以五官分篇，以法五帝同時並見之制。言皇則一皇統五官，五官皆聚於王畿，各歸其屬，乃用官屬之法。五官篇首皆言「辨方正位，體國經野，以爲民極」，如五帝統各官，各居一方，爲分方，非一統。每帝分方，必兼有四輔，故互文見義，合之可爲一統，分方亦官職皆全，此所以五篇中不盡本官之屬員。故《王制》用屬常，周官爲分司。

寫訂傳記説。

《周禮》有經、傳、記之分，有詳有略，有絶無傳記者。蓋經貴簡略，傳記則宜詳備。記以補經不足，《考工記》以記名篇，是爲五官之記。如匠人二職爲量人之記，弓人、矢人爲司弓矢之記，亦猶《職方》「凡邦國」節四十七字爲記文也。使每官皆備文，當百倍今本。將經本分傳、記、説寫訂，其文散見《大戴》、《列》、《荘》、《吕覽》、《淮南》甚多。今仿原書傳記之例，略爲采補，雙行附後，庶皇帝典章制度藉以考證。傳則如《朝事篇》，經文外加説。又《盛德》、《千乘》、《管子》之文最多。《藝文志》有《周禮説》四篇，今其書不傳，或云鄭已附入經中，以省兩習，如《左傳説》之附入傳文。《考工記》首之序與序官下之府、史、胥、徒是也。

《大戴禮記》傳説。

皇帝王伯以大小爲標目。小學王霸之學，大學皇帝之學。大、小二戴之《記》是即二統之分。故《周禮》之説，單條孤證，無不見於《大戴》，如《五帝德》、《帝繫姓》、《盛德》、《千乘篇》之六官、四輔，而《朝事篇》備列大行人、司儀、典瑞、掌客之文，尤爲明證。故《大戴》全書多言皇帝海外，與《周禮》切合。鄭注失於采録，今備引其文，以爲傳説。

天官王自主司士備五官。

《曲禮》：天子建天官，先六太，本五官，又别見。是天官爲天子自掌之事，别有五官，故爲六。合《周官》五土、六合二法並見。六合則以天爲上方，地官居中爲下方，别有四輔，以配六合。五官法五帝，則中央天官，即託爲皇，司空居北，爲四輔。又五官之司士在夏官中，如備六官，則司士在中，如昔之吏部、冢宰所掌六典官府，皆司士本職也。

地官即司空。

司空主地，地官即司空本職。司空攝冢宰，故以司徒攝司空耳。今地官中兩見司空文，是其明證。司空度地居民，以司市、量人爲之佐，職聯各官，非有缺篇。舊説以冬官缺司空者，固誤。宋俞氏雜取各官之文，别立司空篇，亦不知地官即司空本職。經用官聯，不用官屬，司空屬官不必聚在一篇。

《考工》别記。

《考工》以「記」爲名，乃記，非經。《曲禮》六府、六工在五官外，府、工當全爲冢宰司會所掌。六太之太士當爲工，則不當以百工爲冬官，明矣。古説作序，以記爲經，補成六篇，是爲謬誤。今考司弓、司矢各職，皆言督工之事，是記當分附各職下，如弓人、矢人附司弓矢、天子之弓云云，同可證。函人附司甲，而匠人二職之爲量人之記，尤爲明切顯著。今力闢冬官缺亡之説，而以記文分附各職，則文順而法舉矣。

官府、邦國、都鄙三官表。

舊説以五官專主王官者，誤矣。本爲一統之書，故兼舉侯國。諸侯都家如司几，王與諸侯同見，言其差等。蓋中有皇畿之官、侯國之官及都鄙之官，春秋二官之末附都家是也。而官之以大小名者，大爲皇官，小爲帝制。而事之以大小名者，乃爲輕重目。其事易涉牽混，故立官府、邦國、都鄙三官表以發其例。

測量天地用新法考。

保章測天，量人度地，古法失傳，舊解多誤，如土圭地中十二分野之類。西人精於測量，又皆包舉全球，故大地三萬里，非西書莫能盡其術。《周禮》不止言中國，固非中法所能盡。鄭注以中國爲分野，潁川爲地中，皆失其旨。

小大同異。

經專爲皇帝之書，與《王制》大小並峙，乃傳文多引小統立説，其中有文同實異者。如州有大小，同名九州。諸侯封地，由百里而方二百里、方三百里、方六百里，此變其實者也。然而四等同爲九州，每州同爲二百一十國，公、卿、大夫、士同爲百二十人，爵命同爲九錫、九命。故凡每一事必立四等之差，其中有實異、有實同、有名異、有名同實同不變者。如君一人，三公三人，小大不能改者。天子娶十二人，亦不推多。大約經傳所言天子之制多爲皇帝言，王者習用其法，至大一統制度不能加，則侯服各國當避尊少減。孟子「有王者起，則魯在所損乎，在所益乎」，如六國各用《王制》立東西二帝，則率從藩服。

驗小推大表。

「諸公方五百里」一節，舊以爲不合孟、荀。今按：封地由州地而起，州方千里者大國百里。若方二千里則加三倍，爲方二百里；方三千里加八倍，爲方三百里；方五千里加二十四倍，爲方五百里。五等迭降，約舉之辭，可由州地推之。《大行人》「九州本三千里」上云「邦畿千里」，則皇千里一畿之説，畿内爲甸，千五百里帝，三千里一州，三萬里皇，六千里一州。蠻、夷、鎮三服，《大行人》統曰要服，以要屬各服之中，内爲帶，以上之衣，外爲帶，以下之裳。

因見求隱。

土圭測景之法，千里差一寸。考地球升降之説，二分與日平，二至一升一降，與日平。是冬至日平南極，由南半球測景，千里差一寸，至赤道中線而一尺五；夏至北半球測景，千里差一寸，至地中而尺五寸。日至當指二至而言。測地有異，經云日南景短、日北景長，則專就中國言測法，而不得尺五寸之實矣。傳家囿於目見，故兼有南短北長之説。不知土圭之法合全球言，南北同爲尺五寸。鄭君本注不詳，注緯最詳明，當據爲定解，非地球開通以後不知此義。

稽數表。

《尚書》四表、四隩、四海、九州、九山、九川、九澤、十二州、十有二牧、十有二師、十二山、十二川，皆合州、隅以爲一名。《周禮》經文所有四、五、六、八、九、十二，皆同此法。傳乃多立細節名目，蓋合計則通，單舉則别，其中政事，不能確分數門者，皆由傳説數舉之故。如九法、九貢既言九畿之貢，九畿之法，則九指九畿，非九事。而一傳以爲九事，六爲同指六卿，一傳又别指六事，其中有得有失，所當細考。

大小名實參差等表。

舊説誤以《王制》、《周禮》同爲中國周代之制，千載長夜，互鬭不休，典考諸書，以爲魔障。今以皇帝王伯四統立表，則二書不厭其不同，正求其不同矣。惟其中有文同而實異者，如九州之四等，皇帝二統，畿同爲甸，九州之外同爲藩。以巡守言，一年爲王，五年爲小帝，十二年爲大帝，一世爲皇。諸傳記之文，或據王小統之文以立説，而文同實異。當由小推大，以備四等典制。如畿内千里，推之爲二千里，又推爲三千里，終之以六千里，而經文只一見千里之文，此不可以望文生訓者也。

證誤存真。

舊説之誤，除商榷外，别輯爲專書詳矣。真解古義，即隨文補入。如孤之爲世子，民之爲海外國名；世之爲三十年；殷爲海外，即《詩》之殷商五篇；民極即五極；王之當讀爲皇；「鄉射」之即《儀禮》饗射；《周易》爲《左傳》一爻變五爻不變，《連山》爲三爻變，《歸藏》爲八；賦、比、興之即商、齊、二南；官府之爲王畿，邦國之爲九州，都鄙之爲要荒；伍人爲伍，用聯以爲合十數，同《國語》六鄉、六遂之爲六郊、六遂；九分其國，以爲九分，九分

 即九軍，國九分，尚有十五分其鄙之文；要服之爲要荒，包蠻、夷、鎮三服而言；吉服五凶服五齊服五之爲十五服；百二十女皆爲命官之妻；閏月居門，即《玉藻》「闔左扉，王立門中」，「終月」之爲歸餘於終。凡改正誤説不下千百條，皆求古説，以明經旨。

《周禮》誤説考。

《周禮》經少，而記説文繁，記傳有已入正文者。《考工記》序官、《考工記》序職方四十六字是也。有在注疏者，鄭、賈諸家是也。有别行者，《尚書》之僞《周官篇》、《詩》、《書》古文家諸説是也。大抵是少誤多，如鄭注以九州爲七千里，孤爲三孤，三公爲師保之類。除商榷以外，别撰專書，以明其誤。所有疑難，皆歸於説，不再疑經。

《逸禮》、《周禮》。

《周禮》終西漢之世未立學官，傳習者稀，師説甚微，淵源不具，實出孔壁，即劉歆《移書》所稱之《逸禮》也。《藝文志》：「《禮古經》者，出於魯淹中及孔氏，與十七篇

 文相似，多三十九篇。」漢師因此三十九篇，釐爲六篇，乃爲今本《周禮》。詳於制度，如今之《政要》、《搢紳》舊説。雖有數名，當以《周禮》爲正。《儀禮》爲禮經，乃司徒所掌之六禮。篇中稱五禮，禮本可兼制度言，但各有正名，宜從其朔。

教别宜俗考。

《禮記》「禮從宜，使從俗」。《王制》「不易其俗」，「不易其宜」。中國道一風同，故小統之書，立教之事多有分别。惟《周禮》則不然，即如以色言，四正四色，四隅又四色，《考工》備言之，則合中黄爲九矣。如以拜言，各方之拜不同，或異或同，不能指實，經非中國一家之書，不能盡改外國之拜而不用。又如九祝，各國各有方章、儀節之不同，不能獨取中國。故經曰九拜、九祝，九指九州，但言拜祝，雖九州不必懸殊，各有九等，而儀由地異者，可類推矣。

推類省文。

經凡數官比聯，文多相同，其中但本職爲異，如鄉遂、川澤、山原之類，可以類推。經文小司馬、輿司馬、軍司馬，舊皆以爲缺文，實則省文互見，推類可知。蓋其文可省，故經下有官無文。今仿各官例，推類補説，不必爲缺文也。

常聯别出考。

考各官有本職，有差使。本職爲官常，兼攝爲官聯。每官除一本職外，以六聯爲差使標目。今於各職分别本職、差使，故凡六儀之文，皆另行提出，以明官常、官聯之分。

四等名物同異表。

皇帝王伯四等典制，有同有異。同者如百二十官、十二女、千七百國之類，小大雖殊，數目則同。凡異者皆由疆域而出，地有廣狹，故實有多少之殊。今悉分别同者一表，異者另立。

禮樂中和表。

《孝經》：「安上治民，莫善於禮；移風易俗，莫善於樂。」傳記言禮樂之宗旨者詳矣。《周禮》以禮樂分天産地産、陰教陽教，蓋禮樂爲三統之分，剛柔仁義風土不同，政俗相反，各以所偏者言之，顛倒反覆，裁成進退。宗旨不同，教化所以異也。

五州異儀異服表。

一拜跪之儀，各地不同；一衣服之章，各地不同；一言語之節，各國不同。雖有萬國公法，不能使萬國必遵，而《周禮》實則將來皇帝大統之公法。皇帝既分天下爲九州，既位不畫一，又未必裁成九數。然皇帝大統之書，不僅録中制。故凡以九爲目

 ，多爲九州；以八爲目，多指八方；以六爲目，多指六合。九州之拜，八州之法，六官之典，以數爲别者，别其地，非就中法中分爲九爲八也。此當就地球中各之分異名異節立爲一表，分法在上，以下各由其方而列。凡注《周禮》，各引其方之異以注之。此讀《周禮》當以全球言之，非以中國一名一物空分爲八、九也。

釋疑考。

經文疑義，歷代師儒各有所陳，與先儒以爲劉歆僞撰諸條，今悉發明本義，以解舊疑。

中國神州圖考。

天下有二中：以地球論，則崑崙爲中；以教化論，則中國爲中。故五極黄帝所司，萬二千里，《淮南》以爲中國，不以爲崑崙；鄭注祀地示有神州、崑崙之不同，職是故也。黄帝爲神州，故四面皆爲鬼方。以神州爲中，則以西爲東，以東爲西，所謂顛倒衣裳；如美爲西極月，亞爲東極日，故《詩》曰「匪東方明」則月光，「匪雞鳴」則蠅聲。月光、蠅聲，《邶風》於西方言「中露」、「泥中」，即所謂「匪鶉匪鳶，翰飛戾天；匪鱣匪鮪，潛逃於淵」。四方各有本性，一經顛倒，以東爲西，以西爲東，即仁義合並，水火既濟，化德爲才之義。人皇南面，爲黄衣狐裘；天皇西面，爲緇衣羔裘；地皇東面，爲素衣麑裘。

一以一屬。

如《會典》每部立各司。




五官爲長，其職文同《王制》。凡一「以」字爲一司，如司寇，卿也；以五刑爲司刑職，以五刺爲司刺，以圜土爲司圜，以五禁爲司禁，以五民爲司民，如清刑部分立五司。就此推之，則官屬實有明文，其屬或在本官，或在别編，皆由此而推。大約諸卿、大夫、長官每長各自有屬員。今分别上下，寫全目次，以見本屬。傳説多不在本條下，如地官之宅土、度地，既别出量人於司馬，匠人二職，且在《考工》。今故詳考本篇，著以本屬，而文在别篇者，尤宜詳審。

傳説歧出。

《易》乾坤傳説有歧異之條，《周官》尤多。如司寇以五刑糾萬民，即指五刑而言，乃本職。傳以野宰鄉官立説，司刑則以肉刑當之。如此之類，不一而足。九法，一傳以爲九畿之法，一傳又以九事當之。九貢，本爲《禹貢》，一傳以爲九畿之貢，即《大行人》九服之貢；一傳又别指九事。此蓋不止一師，故人各異説，亦如《公》、《穀》之「傳曰」、「或曰」。必明此例，而後異義可道。

教宗。

地球各地，凡有政即有教。政以行事，教以繫心。小統詳於政，風土不殊；大統詳於教，以性情相反，蓋教有由地分者。今天下教多，大統一尊，必合爲一，以尊至聖。然孔子教中又分宜俗，故九兩、十二教皆與九流大同小異，各持

 一端，以待時好。《周禮》

 九兩與十二教皆屬教。九兩主九州，十二教主十二土、十二風，未必能分疆畫界。每州各就一門言之，合讀則通、分讀則别之義也。

息兵盟會。

春秋盟會，即今泰西兩君相見之禮。或諸臣會盟，和紛争，定條約，有所謂密約者。大約發議即盟主，故《周官》特設司盟等官。又息兵、恤災、慶賀諸事，亦詳之。他如賽奇，即聚天下之物，觀新物知其利害。西國行事，亦由時勢而出，皆合於經傳。

語言文字。

中國通商，以繙譯爲切要；行人使才，亦以此爲初基。抵掌而談，折衝樽俎，使必由繙譯官，彼此陳説則難矣。《列子》言皇帝能盡通鳥獸之語，何况外國方言。《周禮》於象胥之外，别立監鳥獸之官，則《周禮》爲皇帝之書，所以非中法所能盡。《大行人》九歲於聲音文字之學包括無遺矣。

刑律。

今西律各有不同，故《周禮》有三等之分。西人無肉刑，故肉刑爲苗民之法。《周禮》之傳有之者，襲《吕刑》傳文耳。經言納贖、納矢、盟詛，亦見《管子》。蓋西方有其俗，用以治疑獄。又人之疑《周禮》者，以爲富人不死。不知大統之法，貧富兼均，中法不可行，西人行反多效者，以國勢異也，故不當以中人疑《周禮》。

六宗表。

人學以天下爲六合。天學之六官，實取法六宗，合上下與四方。凡以六爲目者，如六官、六色、六牲，樂之六變，皆取法焉。六合與五方名異實同，皆在六合之内，一涉天學，則三才上下不在六合以内，此《周禮》所以以天地、四時分篇，而經只五篇，以地官攝北、冬，司空不在立官之事例也。

十二土、十二月以分配外十二州。《淮南·時則訓》十二月合爲六合：孟春與孟秋合，仲春與仲秋合，季春與季秋合，孟夏與孟冬合，仲夏與仲冬合，季夏與季冬合。分别彼此，不相通合。樂則交易而退，各得其所。六吕配十二月合樂，即所謂六合之樂。他如子與丑合，寅與亥合，辰與酉合，午與未合，申與巳合，戌與卯合，六吕相合，爲斗與日躔之六合。




地中圖考。

土圭測日景，即地四游法。故鄭注引四游古説爲證。日南爲冬，日北爲夏，日東爲秋，日西爲春。謂地四游，繞日之四旁，即今西人四游圖説。日至之景尺有五寸，就地球四游立表，四方皆萬五千里，則春秋致月，冬夏致日之法。其經云南景短、北景長者，則南指赤道，北指黑道。合地中言，日中無景，兩赤皆短，兩黑皆長。《詩》以上南爲地中，北爲兩黑道，與《周禮》同。

靈素類編。

《内經》分治國、治身。其中黄帝當讀爲皇帝，總統《周禮》之三皇五帝而言。凡言三才者，皆爲三皇例，五行者爲五帝例。五運、六氣、二十二歲，即五官之正歲、正月、五土之民，推詳二十五民。九州應九竅，言九九八十一者數十見，即大九州、九畿。終於鎮，鍼法九九八十一鍼，鍼、鎮名異數符，合九鍼爲二萬七千里。三才之天地，即天地二官。四方、四時即四帝、五行之官。《大學》以修身比治國，故經全以人身配天地。今取其醫家治病之説以注天官。醫官外所有五運、六氣、九州、二十五人、南向、北向、朝夕、寒暑，皆引《内經》以爲注。並將原書分爲二類：專言治病即爲治身；五運、六氣、三才、五行、九大論，則别爲皇帝專書。所謂同類異名，即辨方正位之師説。就一身之中分别陰陽、五行、六合、八風，則全爲三五師説。唯醫家治病，則無須多立名目。本經爲典墳專書，《内經》即爲師説。是本經遺文墜典，皆有證據，而醫學亦可借以大明。五運六氣升降，上下左右司天在泉，即地球四游、東西南北、朝夕、寒暑。蓋統地球言，一時之中全有十二時之里差，一朔之中全有十二月之朔令，每一辰各有司天在泉、上下左右之節候，周而復始，循環無端。蓋地球三萬里，陰陽寒暑顛倒不同，不能專就一隅言之。



注
 　九分九分：疑衍一「九分」。



注
 　與十七篇：原作「學七十篇」。顧實《漢志講疏》引劉敞曰：「學七十篇」，當作「與十七篇」。據改。



注
 　以九爲目：原作「以九爲甘」，據上下文例改。



注
 　持：原作「特」，據文義改。



注
 　周禮：「禮」字原爲墨丁，九兩、十二教出自《周禮·天官冢宰》，據補。
















周禮鄭注商榷



廖　平 撰　黄　鎔 注

楊世文　校點








校點説明



《周禮鄭注商榷》一卷，光緒二十五年已亥（一八九九）成書於射洪學署。據光緒《井研縣志》卷十二《藝文二·經部二》載廖平自序説，鄭玄一生撰作，以《周禮》徧说群經，是其巨誤。如内政修明，猶可言也；進而求之，則千瘡百孔，疪謬叢出，既不能自立，乃欲攻人。考六朝鄭學盛行，學者推奉，幾同思、孟。老師宿儒，依附門牆，託以自重；新進後學，震于俗習，莫敢誰何。即間有諍友，亦毛舉小故，率意吹求，愈覺泰山之難撼。至于近代，李兆洛、魏源訟言攻擊，肆口操莽，然但譏其變亂家法，所以然之故，得之甚淺，言亦不深。考經文之可疑，實鄭君誤解之過，則欲通全經，不得不力袪誤说。鄭君名譽甚高，非著專書逐條鋪陳，無以饜服衆心，回其觀聽，故先作《商榷》二卷，然後乃撰《義證》云云。其書專攻鄭注之謬。民國四年（一九一五）《國學薈編》第十、十一期連載，收入《六譯館叢書》，兹據此本整理。








周禮鄭注商榷






天官


六相爲皇官。



 冢宰


五官爲帝官。



 第一



《周官》五官、六官之分，由於皇與帝之别。《内經》云：天以六制，地以五節，天地之間，六合之内，不離五者。屢見五帝。五方前、後、左、右、中，從四海爲界，上不及天，下不及地。帝制地球，從五而止。此凡五官之説，統爲帝制而言；皇則兼通六合以外，四荒、四極，兼之上天下地，所謂上下四旁，爲《尚書》之六宗，合中心爲七政。故言皇學者則主六官、六相。《曲禮》六太主天神、地祇，五官則專主人事。經文詳五官、五極者，顓頊以下之五人帝學。經以天官之名加於冢宰之上，蓋冢宰所謂民師民名，天地四時，則爲皇制。以五官人學爲主，而並見六相之皇制，由人、天、帝、皇以定五、六不同，則全經皆通，雜見於經傳異同，亦無不通。外史掌三皇、

用六。


 五帝

用五。


 之書，經有明文，互文起例，義在分明，亦極渾括。鄭君全失此旨，動謂《冬官》亡失，此一大誤。

惟王建國，

春秋以前，尚不足方三千里。《周書》爲《尚書》之傳，則主三萬里，故《尚書》所有周公與三王之事實，惟孔子乃託之空言，以爲全球大同立法。如實有周公，時代草昧，爲實行家，孔子以前無以言立教之事。古文家所云文王、周公撰經諸條，皆東漢以下僞説。

注建，立也。周公居攝，而作六典之職，謂之《周禮》。營邑於雒中，七年致政成王，以此禮授之，使居雒邑，治天下。

此解爲六典之職，謂之《周禮》，下至非禮止。考《周禮》與《春秋》制度不合，與諸子周人言周制者亦乖異，先儒多攻之。朱子以爲周公未行之廢稿，亦不得已而爲之辭。鄭君注首誤在以經爲史事，爲周公所已行之檔册。按，真周制無所流傳，《秦會典》可覆考也。古文諸書所言出孔後，爲六經師説。如《王制》爲小統《春秋》之制，《周禮》則爲大統《尚書》之制，不可以爲史册，爲周公所已行，亦不得以「周禮」爲定名。此書全爲制度，非禮儀，此解爲治天下解。又按「六屬」條下注云：「前此成王作《周官》，其職有述天授
 

注



 位之義，故周公設官分職以法之。」此云作此以授成王，彼云設官分職以法成王，自相矛盾。

辨方正位，

注辨，别也。鄭司農云：「别四方，正君臣之位。君南面、臣北面之屬。」玄謂《考工》：「匠人建國，水地以縣，置
 以縣，視以景，爲規識日出之景與日入之景。晝參諸日中之景，夜考之極星，以正朝夕。」是别四方。《召誥》曰：「越三日戊申，太保朝至於雒，卜宅，厥既得卜，則經營。越三日庚戌，太保乃以庶殷攻位於洛汭。越五日甲寅，位成。」「正位

 」謂此定宫廟。

《周官》爲《尚書》之傳，引《尚書》證《周禮》，是爲密合。惟《匠人》所云，與司徒土圭求地中皆爲三萬里之法。鄭注明知經傳同爲三萬里，乃以周爲七千里者，因以《周官》爲周官，爲周公已行之史册，當時地域不能有三萬里，近爲七千。豈知孔子以後，尚不足三千，則周公時何得有七千？一以爲史，則觸手皆荆棘； 以爲孔俟後之經，則放大光明，真切圓融，乃足見萬世師表之實迹。

求地中與四極，蓋帝道。推五帝運，必詳測大地四極、四正、四隅，爲四方例，非爲王城以内而言。

體國經野，

注體，猶分也。經謂之里數。鄭司農云：「營國方九里，國中九經九緯，左祖右社，面朝後市。野則九夫爲井，四井爲邑之屬是也。」

國謂中國，野謂夷狄。《左傳》引孔子曰：「禮失求野。」《周官》九服外尚有五服，藩以内爲九州，藩以外爲十二州，爲野。《周官》包舉六合，爲三皇五帝之書。鄭注囿於聞見，僅以二三百里地解之，非也。

設官分職，

注鄭司農云：「置冢宰、司徒、宗伯、司馬、司寇、司空，各有所職而百事舉。」

小統如《王制》，大統取六相，天地四時，即上下四旁，爲《尚書》六宗也。

以爲民極。

注極，中也。令天下之人各得其中，不失其所。

古有五極之説，爲《吕刑》「屬於五極」之師説。《周官》五篇五見民極，即所謂五極或以《冬官》亡者誤。

《商頌》：「商邑翼翼，四方之極。」《時則訓》所謂「中央之極，黄帝所司，方萬二千里」。

乃立天官冢宰，使帥其屬，而掌邦治，以佐王均邦國。

注鄭司農云：「邦治，謂總六官之職也。」故太宰職曰「掌建邦之六典，以佐王治」。邦國六官，皆總屬於冢宰。故《論語》曰：「百官總己以聽於冢宰。」言冢宰於百官無所不主。《爾雅》曰：「冢，大也；冢宰，大宰也。」

考《曲禮》六大則首太宰，爲天學之官，下有太宗、太史、太祝、太士、太卜，其下五官司徒、司馬、司空、司士、司寇爲人學之官，所謂民師民名，不治鬼神之事。故經傳凡司祭祀神鬼者，皆六太主之，而五官不與焉。此天人之分，皇帝之别。《周官》錯舉天人以示例。太宰、宗伯爲天官皇制，司徒、司馬爲人官三公之二，司寇則爲卿，互文相起，天人並見。鄭氏誤以爲史册定制，又誤以爲六卿，别以教官之保傅爲三公。種種謬誤，證之經傳，無一相合，此《周官》中一大迷陣也。

按：冢宰有二：一爲三公，王有喪，特設之制，所謂百官總己者，不常置，因事乃立。若制國用之冢宰，則如今内務府。《白虎通》以爲大夫秩，與王喪中所命冢宰大小懸殊，名同實異。《曲禮》「天子建天官，先六大」，首曰太宰。考《盛德篇》首言冢宰，則天統之太宰，又爲常設之官，與王喪之冢宰名同實異。此爲天官專掌鬼神學，與《王制》二官不同。

治官之屬，大宰卿一人，小宰中大夫二人，宰夫下大夫四人，上士八人，中士十有六人，旅下士三十有二人。

按：《序官》之文，全屬漢師所羼補，一本不入正文是也。太宰即六大天官之首，六相之司天者，文詳《盛德篇》。舊説皆以三輔一，僞《序官》乃改爲以二輔。

注變冢言太，進退異名也。百官總焉，則謂之冢；列職於王，則稱太。冢，太之上也。山頂曰冢。旅，衆也。下士治衆事者，自太宰至旅，下士轉相副貳，皆王臣也。王之卿六命，其大夫四命，士以三

 命，而下爲差。

按：冢、大變文，並無異同。似此附會，則觸處自成荆棘矣。迭降以偶，士當爲二命。如此，則王士之卑亦甚矣。按：卿當爲六錫，大夫四錫，上士二錫，中士九命，下士七命，府史胥徒方有位置。鄭不詳錫命之分，王臣偶數，共只四等，成何體制？

府六人，史十有二人。

注府，治藏；史，掌書者。凡府、史皆其官長所自辟除。

經之府胥史徒皆官名，僞《序官》乃以爲徒役自由自辟，繁簡不一，何必預定其人數？凡歷代《會典》，徒役皆不定人數，又以十輔一，大爲不通。胥徒之分别既不可解，徒於胥必加十倍，亦無由考其命意。

胥十有二人，徒百有二十人。

注此民給徭役者，若今衛士矣。胥讀如諝，謂其有才智，爲什長。

既以爲徭役，有什長之説者，如軍法，乃臨時召集，事畢則已。今乃以附之各官之下，無論内外鄉官、市官，甚至兵官亦有之，然猶其小疵，一筆勾消，不足深究者也。

酒人，奄十人。女酒三十人，奚三百人。

注奄，精氣閉藏者，今謂之宦人。

按：奄、奚如今大監，各自爲品級，不與士大夫齒。

大府。

注大府爲王治藏之長，若今司農矣。

按：天官一職，所屬多六太六府之官，小統則自爲一屬，不爲三公所統。以今制言，如内務府、欽天監、鑾儀衛、太常寺等衙門，皆直隸於天子，不歸六部統屬，是小統舊法與今制，雖用《周禮》分六官，各衙門尚不爲吏部所統，若盡用《周禮》之職，則天子私屬諸官皆必改隸吏部，方與《周禮》相合。

司會。

注會，大計也。司會主天下之大計，計官之長，若今尚書。

司會各見《王制》，爲冢宰之副，專司王之財用出入，詳《王制》，略如今制内務府、户部，專司財用。

九嬪。

注嬪，婦也。《昏義》曰：「古者天子后立六宫、

天子十二人，立六宫。


 三夫人、九嬪、二十七世婦、八十一御妻，

百二十官之妻居九室。


 以聽天子之内治，

與百二十官掌外治同。


 以明章婦順，故天下内和而家理也。」不列夫人於此官者，夫人之於后，猶三公之於王，坐而論婦禮，無官職。

坐而論道，出於《考工》僞序，乃漢人所作，最爲乖謬。




九嬪「九」字爲三夫人、二十七世婦、八十一御妻之起數。天子一娶十二女，《董子·爵國篇》詳其名，一后、三中左右夫人、三良人、二姬人，共十一媵。《王莽傳》所謂「十一媵家」是也。此詳《王制》，陰教之事，故舉命婦之數。考《月令》，天子有事，則公、卿、大夫從焉；王后有事，則夫人、嬪婦從焉。百二十女乃百二十官之妻，禮有明文。三公以下助王理陽教，三夫人以下助后理内政，皆爲命婦，各有内政可言。若係宫女，則統於一尊，后主内政，而百二十宫女可以言聽，則理外政亦用宫内之閹竪足矣，奚必公、卿、大夫哉？鄭説襲用歆、莽，最爲笑柄，説詳《經話》中。又按：王莽嫁女於漢平帝，用十二女，舊説自娶則用百二十女，則因歆等迎合莽意，附會《周禮》爲此説耳。經中既無明文，鄭君何苦祖述莽、歆師法亂亡之制，使後世宫閫，貽患無窮。

世婦。

注不言數者，君子不苟於色，有婦德者充之，無則闕。

嬪單字，配「九」字，以名稱之。實則世婦以上不能加二十七字樣，其下不注，文未備耳，非有意義。又，九嬪之上當有夫人，亦偶脱佚。按經傳，凡有數目者皆實數，不能闕，既可從便，何爲定成實數？鄭君自嫌人數太多，以此消息之耳，實則非也。

典婦功。

注典，主也。典婦功者，主婦人絲枲功官之長。

宫中女御，《爵國篇》詳之矣，本經實與相同，今當據以爲主。鄭君不問得失，惟新莽之是崇，白璧不得爲無瑕矣，哀哉！

内司服。

注内司服，主

 宫中裁縫官之長。有女御者，以衣服進，或當於王，廣其禮，便無色過。

《爵國篇》經師相傳精要之説，使據以立義，何得有此游衍之論哉！

大宰之職，掌建邦之六典，以佐王治邦國。

藩以内八州。


 一曰治典，以經邦國，

八州。


 以治官府，

畿内。


 以紀萬民。

藩以外六畿。


 二曰教典，以安邦國，以教官府，以擾萬民。三曰禮典，以和邦國，以統百官，以諧萬民。四曰政典，以平邦國，以正百官，以均萬民。五曰刑典，以詰邦國，以刑百官，以糾萬民。六曰事典，以富邦國，以任百官，以生萬民。

此萬民爲「都鄙」之變文，百官爲「官府」之變文。




按：《周官》以五官爲帝，法地法。王畿如此，四岳要荒，莫不從同。官府專指王畿而言，王畿諸侯禄而不世，故王臣不可言邦國，但曰官府，所言邦國爲外諸侯，藩以内八州，藩以外爲都鄙。此言邦國、百官、萬民，以百官爲官府，萬民爲都鄙，互文見義，故《周禮》爲大統，詳全地球之治法。鄭君乃全歸於方千里之王畿，其誤甚矣！又按小統以三公爲主，内外同之。大統之法，内外大小亦全用五官，如今制六部、六房，上至朝廷，下至州縣，靡不同也。《周官》一書，此爲巨綱，故首言之。

今制誤從僞説，以冬官爲工部。




注大曰邦，小曰國，邦之所居亦曰國。

邦、國二字連文者，皆謂四海以内、王畿以外諸侯。散見之文，各隨本義解之。

注典，常也，經也，灋也。王謂之禮經，常所秉以治天下也。邦國官府謂之禮法，常所守以法式也。常者，其上下通名。

典如杜氏《六典》，文義甚明，如此反見迂晦。

注鄭司農云：「治典，冢宰之職，故立其官，曰使帥其屬而掌邦治，以佐王均邦國。教典，司徒之職，故立其官，曰使帥其屬而掌邦教，以佐王安擾邦國。禮典，宗伯之職，故立其官，曰使帥其屬而掌邦禮，以佐王和邦國。政典，司馬之職，故立其官，曰使率其屬而掌邦政，以佐王平邦國。刑典，司寇之職，故立其官，曰使帥其屬而掌邦禁，以佐王刑邦國。」

經文三「以」字平讀，本謂三等治法，先邦國而後百官，正以决明其義。若如鄭説，則以立官解「百官」，而「萬民」成贅文矣。

以八灋治官府：

王畿。


 一曰官屬，

小宰六屬。


 以舉邦治；二曰官職，

小宰六職。


 以辨邦治；三曰官聯，

小宰六聯。


 以會官治；四曰官常，

小宰六叙。


 以聽官治；五曰官成，

小宰八成。


 以經邦治；六曰官灋，以正邦治；七曰官刑，以經邦治，八曰官計，

小宰六計。


 以弊邦治。

按：八灋六條文義全見小宰，數言可了，錯録其文至三四百字，開創之書，不得不然，鄭君不應引之。

注百官所居曰府。

經以王畿爲官府。以小統言，食禄不封國，以大統言，郡縣不封建，皆可以官府目之。

注官常，謂各自領其官之常職，非連事通職所共也。

按：八灋詳目五見小宰，合官法爲六。小宰之六叙，當即官常。

以八則治都鄙：

海外大荒。


 一曰祭祀，以馭其神；二曰灋則，以馭其官；三曰廢置，以馭其吏；四曰禄位，以馭其士；五曰賦貢，以馭其用；六曰禮俗，以馭其民；七曰刑賞，以馭其威；八曰田役，以馭其衆。

按：都鄙男采以外七畿之地，《山海經》之海外、大荒，神即《山海經》之山神靈祇，官即其君，所謂蠻夷大長，吏即其卿佐，所謂天子之吏，士即其大夫以下之官，賦爲取於民，貢爲獻於上。禮俗者，所謂風尚不同，禮俗亦異。小統之禮制可以畫一，大統則南北東西各有嗜好、情性之不同。聖人因事立教，不盡强同。刑賞所謂威靈，以及全球，田役以消弭兵事，皆治海外之事，故與八法、六典詳略互見。若果仍在王畿，則爲重複，且多屬贅文矣。

注都之所居曰鄙。

凡都、鄙連文者，皆指九州外，析之則藩、垣、屏三服爲都，翰、寧、成三服爲鄙。鄙在遠地，《春秋》「伐我」者言鄙，外之也，《左傳》「越國鄙遠」。鄙如今英法屬地，不與本國接壤，若在王畿，不得言鄙矣。

注都鄙，公卿大夫之采邑，王子弟所食邑。周、召、毛、聃、畢、原之屬在畿内者。

鄭君不能詳《王制》畿内九十三國之制，創爲王之子弟等説，意蓋以百里之國九，今但封三公，尚餘六百里國者，可以隨便送人情。豈知九十三國爲百二十官采地，一官一國，尚有未封之二十七下士，有主名之地，不能聽王之子弟不立主名，混得强占。畿内皆王臣食采，既曰采邑，何以有邦、國、都、鄙之分耶？

以八柄詔王馭群臣。

指官府。




注柄，所柄執以起事者也。

八柄專治畿内官府。

以八統詔王馭萬民：一曰親親，二曰敬故，三曰進賢，四曰使能，五曰保庸，六曰尊貴，七曰達吏，八曰禮賓。

凡言八者，從八方、八風起義。如四學在四正，取四統，八方各就其方立學。言萬民者，内外所同，王畿、邦國、都鄙皆有八統之制。

以九職任萬民：一曰三農，生九穀；二曰園圃，毓草木；三曰虞衡，作山澤之材；四曰藪牧，養蕃鳥獸；五曰百工，飭化八材；六曰商賈，阜通貨賄；七曰嬪婦，化治絲枲；八曰臣妾，聚斂疏材；九曰間民，無常職，轉移執事。

言九者，就九州起例，萬民爲内外所同，三等治法，皆同有此九職。「五曰百工，飭化八材」，則百工爲九職之一門，故鄭君有《冬官》亡補以《考工》之説。

以九賦斂財賄：邦中、四郊、邦甸、家削、邦縣、邦都、關市
 

注



 、山澤、幣餘之賦。

内外通行之事，故不出三等名目。

注邦中，在城郭者。四郊，去國百里。邦甸，二百里。家削，三百里。邦縣，四百里。邦都，五百里。此平民也。

注：以五等爲王畿分地，蓋陰祖《禹貢》五百里甸服，百里賦納總，二百里納秷，三百里納
 ，四百里粟，五百里米立説。此「都」字與「都鄙」連文之「都」不同。又按：四丘爲甸，四甸爲縣，四縣爲都，甸、縣、都三字與此名同實異。

以九貢致邦國之用。

此如《禹貢》、《王會解》，伊尹會九州所貢爲九共。言邦國，以包都鄙。

乃施典於邦國，而建其牧，立其監，設其參，傅其伍，陳其殷，置其輔。

按：此言八伯之制。《王制》所云方伯，《左傳》所謂州牧也。八州、八伯而立其監，每州三人，建牧立監，爲春秋之制。所謂設其參者，謂三卿；伍者，謂五大夫。《王制》所謂三卿、五大夫也。殷當爲二十七上士，輔則八十一元士也。

注監，謂公、侯、伯、子、男各監一國。《書》曰：「王啓監，厥亂惟民。」

監，謂三監。天子使大夫監於方伯之國，國三人。

乃施則於都鄙，而建其長，立其兩，設其伍，陳其殷，置其輔。

《皋陶謨》云：「外薄四海，咸建五長。」則外十二州亦如内九州之制，立其兩，所謂二伯，亦三卿、九大夫，所謂設其伍也，伍大夫。《王制》云三卿、二十七大夫爲陳其殷，八十一元士爲置其輔。大統以六官立制海外，則仍《王制》之制也。又按：《尚書》「外薄四海，咸建五長」，《王制》「五國爲屬，屬有長；十國爲連，連有帥；三十國爲卒，卒有正；二百一十國以爲州，州有牧」。八州八牧，統於天子之二伯。輔屬長，殷連帥，伍卒正，兩州牧長，謂五官之長曰二伯也。

注長謂公、卿、大夫、王子弟食采邑者，兩謂兩卿。不言三卿者，不足於諸侯。鄭司農云：兩謂兩丞。

公、卿、大夫非即下注所謂正、貳、考等官職乎？鄭君時海外未顯，然要荒之制，經有明文，何不以要荒立説？聽其重複如此。

乃施灋於官府，而建其正，立其貳，設其考，陳其殷，置其輔。

至於王官，則三公、九卿、二十七大夫、八十一元士、二百四十三中士、九十三人爲國，以下爲附庸。附庸爲同禄在官之庶人。

按：畿内諸侯要荒爲小統之分。以大統言，則中國全爲王畿，海外九州爲邦國，蕃服以外爲都鄙。

注正謂冢宰、司徒、宗伯、司馬、司寇、司空也。貳謂小宰、小司徒、小宗伯、小司馬、小司寇、小司空也。考，成也，佐成事者，謂宰夫、鄉師、肆師、軍司馬、士師也。司空亡，未聞其考。

鄭氏好以經亡立説，最爲乖舛。《周禮》五官全文，《考工》稱記，爲五官之記，何得别立一篇？

此仍以三公、九卿、二十七大夫、八十一元士、二百四十三中士以合三百六十三官之説，不必如此瑣碎言之。

凡治，以典待邦國

八州也。


 之治，以則待都鄙之治，

藩以外。


 以灋待官府之治，

王畿。


 以官成待萬民之治，

此萬民與賓客對文，别爲一義。


 以禮待賓客之治。

祀五帝，則掌百官之誓戒，與其具修。

注祀五帝，謂四郊及明堂。

《周官》言五帝詳矣，若以爲已行之史，則西京五帝畤當有可考，何以《封禪書》所有四帝，皆秦因事新立，

如祀白帝始於秦襄公，祀青帝始於秦宣公，祀黄帝、炎帝始於秦靈公。


 至漢高五畤始備？則《周官》所言非周公舊有之制，而爲孔子經説，明矣。

小宰之職。

按：官以大名者，大九州帝之官也；以小名者，各大州神之官也。大統天子爲帝，牧在藩外可稱王，天子用大冢宰者一官，八州又十二外州，則用小宰者，二十州矣。

以官府之六叙正群吏：一曰以叙正其位，二曰以叙進其治，三曰以叙作其事，四曰以叙制其食，五曰以叙受其會，六曰以叙聽其情。

此六叙，當即八灋之官常。小宰詳官府之制，六見八灋之目。此六叙，當即八灋之一。如此，則惟官刑一灋一見於小宰。

以官府之六屬舉邦治：一曰天官，其屬六十，掌邦治。

一卿、三大夫、九元士、二十七中士、又二十下士，合六十之數，下士有六十一，不數，微也。

大事則從其長，小事則專達。

長謂三公六卿，爲三公之屬員。大事有三公在，則六卿各從其長。凡職中有三公者，皆大事。小事無三公之文者，則六卿可以自專。三公非不執事，特以六卿分篇，則尊而略之耳。《盛德篇》云：「天子三公，合以執六官。」則六官以三公爲長。坐而論道，出於序説，非也。

注六官之屬三百六十，象天地四時、日月星辰之度數，天道備焉。

按：五官全文於六十官之外皆有溢數，後儒欲據以補冬官，此官溢於數之説也。或又以官見他書者，今《周禮》無之，當據以補入。今按：五官皆爲聯法，本非定員，如鄉遂民爵非官，軍旅攝官非常職，臨事差使非定員，女奚、奄宦、内婦、命婦本非官而偏有其名。又如方相氏、螻蛄氏、服不氏之類，豈能專設一官爲之？今故於五官中定六屬六聯表，又分定員、民爵、攝官、差使、妾宦、工作、命婦等，不爲正官，而别擇經傳補一表於後，如三公、三孤，皆須考證。蓋《周禮》五官專言六聯，後賢不知此旨，以六屬讀之，故致此誤。《董子·象天制官篇》：三百六十官皆屬三公所統，百二十官下再加二百四十三下士，即爲三百六十官矣。今官中鄉遂一門已多至三萬七千，則其不入官計可知。又《董子·爵國篇》有通佐七人，不在三公所統之内。今天官、宗伯二屬多屬六太，則正官不止三百六十矣。一依爵國表，以其不在三公統屬之内。

注前此者成王作《周官》，其志有述天授位之義，故周公攝官分職以法之。

《書序》僞書，此引據之，以周公作《周禮》在成王作書之後，然則非教成王之書矣。

以官府之六聯合邦治：一曰祭祀之聯事，二曰賓客之聯事，三曰喪荒之聯事，四曰軍旅之聯事，五曰田役之聯事，六曰斂弛之聯事。凡小事皆有聯。

《周禮》專爲官聯之書，故以六聯爲官次，言小事皆有，則大事可知，小以包大也。按：六屬言六官之統屬，六聯言六官之權攝。考五官之統屬，據《王制》、《曲禮》、《尚書》、《春秋》博士説，今經多違其次。如秋爲刑官，而大行人、小行人、司儀以下則爲禮官，而不統於刑。如夏爲兵官，《職方》以下至《撢人》則爲地官，而非兵官矣。宗伯爲禮官，六禮之事屬焉，而太史、太卜、車僕則爲六太。地官立教，師保六職屬之，大司樂以下二十職當爲教官，而本職之官皆當爲司空所屬。天官號爲治百官，乃司士、司勳則入夏官，司禄則入地官。則以經專明五帝、五政、五官，故冬官從空，而所有五官，一官爲一神一州，既各自爲官，必須三公之制皆備，故官多兼攝，與六屬之例不符。今據小統各書立六屬表，專明各官本職統屬，再就本經立六聯表，以明兼攝之意。宋人疑冬官一職散在各篇，輒輯補還冬官一職，頗有亂經之嫌。苟明六聯之義，則不必摘出，但注明之，即彼此兩通矣。

饋食之籩，其實棗、栗、桃、乾
 、榛實。

注今吉禮存者特牲、少牢，諸侯之大夫、士祭禮也。

鄭以《禮經》有亡佚，邵氏《禮經通論》證十七篇爲全，其説甚備，此亦注之大誤。蓋既以經禮爲殘本，則從此可以不用心推考，概委之殘缺，受弊無窮。

宫人掌王之六寢之脩。

注六寢者，路寢一，小寢五。《玉藻》曰：「朝辨色始入，君日出而視朝，退適路寢聽政，使人視大夫，大夫退，然後適小寢，釋服。」是路寢以治事，小寢以時燕息焉。《春秋》書魯莊公薨於路寢，僖公薨於小寢，是則人君非一寢明矣。

寢制當如《説苑》所引《穀梁傳》，諸侯三寢：中高寢，左路寢，右路寢。分昭穆，而居小寢非正，當是夫人之寢。王六寢，當如變三軍爲六軍，仍歸三軍之制，特每軍加一副軍，則六寢當亦同之，與三寢名異而實同也。

司會掌國之官府、郊野、縣都之百物財用。

注郊，四郊，去國百里。野，甸稍也。甸
 

注



 去國二百里，稍三百里，縣四百里，都五百里。

鄭注引《司馬法》郊百里、野二百里、稍三百里、縣四百里、都五百里。據本文，郊、野、縣、都與《司馬法》合，是爲確解。惟此縣、都與「都鄙」之「都」迥不相同，故經文以四者歸之官府。四者在王畿，以官府統之，愈知官府之指王畿。

以周知四國之治。

注言四國者，本逆邦國之治。

四國，與邦國、都鄙互文。

職内以貳官府、都鄙之財入之數，以逆邦國之賦用。

三者互文見義，下多舉官府、都鄙，略邦國不言。

而叙其財，以待邦
 

注



 之移用。

按：官府、邦國、都鄙三者皆可爲邦。三者之中，皆有各職，故官中每舉「邦」字爲目，内外所同也。

諸侯則共
 

注



 熊侯、豹侯，卿大夫則共麋侯，皆設其鵠。

注諸侯，謂三公及王子弟封於畿内者，卿大夫亦皆有采地焉。

諸侯，外諸侯，卿大夫乃王臣，文義甚明，注乃以諸侯屬公，最誤。王子弟之封於畿内云云，因誤解《王制》「畿内百里之國九」一語而然，乃爲誤中之誤。

内宰以陰禮教六宫。

注鄭司農云：陰禮，婦人之禮。六宫，後五前一。王之妃百二十人，后一人，夫人三人，嬪九人，世婦二十七人，女御八十一人。

「百二十人」乃百二十官之妻，所謂外命婦。王莽、劉歆初用十二女古説，後乃改爲百二十女。駁詳《經話》。

注玄謂六宫謂后也。婦人稱寢曰宫，宫，隱蔽之言。后象王，立六宫而居之，亦正寢一、燕寢五，教者，不敢斥言之，謂之六宫，若今稱皇后爲中宫矣。

天子言六宫，諸侯言三宫，亦如諸侯三郊、三遂、三軍，天子六軍、六鄉、六遂，以六起數，言六宫，則宫中之人無不包矣。統於王后，妾媵可略。按《爵國篇》：天子立一后、一世夫人、中左右夫人、四姬、三良人。王后置一太傳、太母、三伯、三丞；世夫人、四姬、三良人，各有師傅。王后御衛者，上下御各五人；世夫人、中左右夫人、四姬、上下御各五人；三良人各五人。世子妃姬及士衛者，如公侯之制。王后傅母、上下史各五人，三伯上下史各五人，少伯史各五人。按：十二女御共一百五人，王后傅母、伯丞、教官八人，夫人、四姬、三良人各有師保，未詳其數，大約亦近百人。世子妃姬合九女，上下御、保、傅亦得百人以外。

以陰禮教九嬪。

注教以婦人之禮。不言教夫人、世婦者，舉中，省文。

此外命婦，百二十官之妻皆適，故以配百二十官；若妾媵，不得稱數，不得干與陰教。

以婦職之法教九御。

《國語》：「内官不過九御，外官不過九品。」九御，在宫中當差使者，即傅母之類，不進御於王。《董子·爵國篇》：宫内女御各有名數，此爲内命婦。凡進御之十二女，統於六宫包之矣。

注九御，女御也，九九而御於王，因以號焉。使之九九爲屬，同時御，又同事也。

九御與外官九品對文，宫中御女各有品號。九九進御之説，最爲荒穢，爲有内外之分，故再言之。使如注説，則九嬪既包夫人、世婦，女御同在百二十人之内，何以又别出耶？

贊九嬪之禮事。

注助九嬪贊后之事。九嬪者，贊后薦玉齍，薦徹豆籩。

九嬪爲外命婦，故有禮事，若係妾媵，則統於王后，不能並行爲禮。百二十官贊王，百二十女贊后，王后既爲夫婦，則百二十女亦爲夫婦可知。

凡喪事，佐后使治外内命婦，正其服位。

注内命婦謂九嬪、世婦、女御。鄭司農云：「外命婦，卿大夫之妻。王命其夫，后命其婦。」玄謂士妻亦爲命婦。

九嬪、世婦即卿大夫之妻，内命婦謂九御，外命婦則九嬪、世婦是也。不然，何以經無卿、大夫妻之名號耶？士妻亦爲命婦，八十一御妻是也。

中春，詔后帥外内命婦始蠶於北郊，以爲祭服。

注蠶於北郊，婦人以純陰爲尊，郊必有公桑蠶室焉。

文詳《月令》。宫内以后爲主，内命婦與焉。凡宫女、妾媵通不見正禮。内命婦即傅姆、女御老寡而有賢行者爲之，如今之僕婦，例不進御。

上春，詔王后帥六宫之人而生穜稑之種，而獻之於王。

注夫人以下分居后之六宫者，每宫九嬪一人，世婦三人，女御九人，其餘九嬪三人，世婦九人，女御二十七人，從后惟其所燕息焉。從后者五日而沐浴，其次又上十五日而徧云。夫人如三公，從容論婦禮。

鄭注《周禮》，頗爲疏陋，惟此條最詳最盡，臆造典故，穿鑿附會，幾於喪心病狂。后每月止進御二次，每從行皆有四十人，不知何苦臆造此等邪説？污滓經傳，使人以經爲笑柄。

内小臣正内人之禮
 

注



 事。

此内人以爲妾媵可也。禮事者，宫内私行之事，朝廷典重，非出宫交涉之事。

掌王之陰事、陰令。

注陰事，群妃御見之事。若今掖庭令，晝漏不盡八刻，白
 

注



 録所記，推當御見者。陰令，王所求爲於北宫。

「陰事」、「陰令」所指無限，《列女傳》中所論亦詳。三代之興，皆由女德，注語多污褻，大失著經之體。

閽人，凡外内命夫命婦出入，則爲之闢。

注内命夫，卿、大夫、士之在宫中者。

「外内」指命婦言之，公、卿、大夫、士不居宫中。命夫百二十官，外命婦百二十女。

寺人掌王之内人及女宫之戒令。

注内人，女御也。女宫，刑女之在宫中者。

女御乃傅姆及上下御之類，内人可以指爲妾媵，女宫當爲女官。凡宫中之人，須當選犯刑之人。

若有喪紀、賓客、祭祀之事，則帥女宫而致於有司。

注有司，謂宫卿世婦。

内外命婦皆爲女官，有司執事者。

佐世婦治禮事。

注世婦，二十七世婦。

外命婦。舉世婦以包上下。

掌内人之禁令，凡内人弔臨於外，則帥而往，立於其前，而詔相之。

注從世婦所弔。

内人不承上文世婦矣。

九嬪掌婦學之法，以教九御婦德、婦言、婦容、婦功，各帥其屬，而以時御叙於王所。

考《董子·爵國篇》，天子十二女，皆有保傅，以爲教戒，則女御即保傅也。九嬪掌婦學以教女御，女御又爲保傅以教后宫，進御於王者，乃保傅所教之十二女，非女御，更非九嬪。

注自九嬪以下，九九而御於王所。九嬪者既習於四事，又備於從人之道，是以教九御也。教各帥其屬者，使亦九九相與從於王所息之燕寢。御猶進也，勸也，進勸王息，亦相次叙。凡群妃御見之法，月與后妃其象也，卑者宜先，尊者宜後。女御八十一人當九夕，世婦二十七人當三夕，九嬪九人當一夕，三夫人當一夕，后當一夕。亦十五日而徧，自望後反之。

種種笑柄，污經傳，貽禍根，誤中生誤，真屬喪心病狂。按：内命婦在后宫教人者，必非進御之人，既掌教人之事，何可更用之進御？若外命婦屬於王后，尤爲不便。不審何心，生造典故？獨於此條中如此詳盡，注文顯係後人羼亂。鄭君深明體要，恐尚不至此。

注孔子云：「日者天之明，月者地之理。陰契制，故月上屬爲天，使婦從夫，放月紀。」

按：孔子之説，但謂月之配日，如后之配王耳，豈謂九九進御之穢説哉？誣衊甚矣。

女御掌御叙於王之燕寢。

注言掌御叙，防上之專妬
 

注



 者。於王之燕寢，則王不就后宫息也。

言掌其事，則身不在其中可知。女御皆老寡有賢行者爲之，皆有品號，后宫進御者名雖十二人，尚有待年者，至多不過十人，注乃並無明據，臆造邪説，揚莽、歆之餘焰。辭而闢之，擴如也。

從世婦而弔於卿大夫之喪。

注從之數，蓋如使者之介云。

此蓋世婦受后命代行者，必係夫人、世婦之喪。

内司服辨外内命婦之服，鞠衣、展衣、緣衣、素沙。

注内命婦之服：鞠衣，九嬪也；展衣，世婦也；緣衣，女御也。外命婦者，其夫孤也，則服鞠衣；其夫卿大夫也，則服展衣；其夫士也，則服緣衣。三夫人及公之妻，其闕狄以下乎？侯伯之夫人揄狄，子男之夫人亦闕狄，唯二王後褘衣。

觀嬪、世婦、女御之衣與孤、卿、大夫、士之妻相同，可悟注説之誤。

屨人辨外内命夫命婦之命屨、功屨、散屨。

注命夫之命屨，纁屨。命婦之命屨，黄屨以下。功屨次命屨，於孤、卿、大夫則白屨、黑屨，九嬪内子亦然。世婦、命婦以黑屨爲功屨，女御、士妻命屨而已。士及士妻謂再命受服者。散屨，亦謂去飾。

命夫、命婦相比，足證注誤。



注
 　授：原脱，據《周禮·天官冢宰》鄭注補。



注
 　正位：二字原脱，據《周禮·天官冢宰》鄭注補。



注
 　三：原作「二」，據《周禮·天官冢宰》改。



注
 　主：原作「掌」，據《周禮·天官冢宰》改。



注
 　關市：「關」原作「闕」，據《周禮·天官冢宰》改。



注
 　甸：原作「稍」，據《周禮注疏》卷六改。



注
 　邦：原作「邦國」，據《周禮注疏》卷七删「國」字。



注
 　共：原作「供」，據右引改。下「共」字同。



注
 　禮：原脱，據《周禮注疏》卷七補。



注
 　白：原作「日」，據《周禮注疏》卷七改。



注
 　妬：原作「姤」，據《周禮注疏》卷八改。

廖　平　撰　廖宗澤　補疏

鄭　偉　校點








校點説明



是書又名《穀梁古義疏》、《重訂穀梁春秋經傳古義疏》，其初創於光緒六年（一八八○），成書於光緒十年（一八八四），定稿於光緒十三年（一八八七），其後續有修訂，至光緒十九年（一八九三）年刊印時，已十易其稿。該書歷經廖平經學「初變」「二變」兩個時期，爲廖氏穀梁學之代表作。《穀梁》之學，源出素王，宣、元以後，垂爲孤經，東漢以降，漸成絶學。五家傳説，久佚不聞。張靖、程闡、徐邈諸説，湮没不彰。幸存范寧《春秋穀梁傳集解》，然其依附何休、杜預，不守師法，以攻傳爲能。楊士勳雖稱范氏「上下多違，縱使兩解，仍有僻謬」，卻未能正之。啖助、陸淳、孫覺、葉夢得、蔡元定等雖知折中，而未有書以闡明之。廖平「痛微言之久隕，傷絶學之不競」，「遂發憤自矢，首纂遺説，間就傳例，推比解之」。廖氏對此書自視甚高，寄意甚嚴，用心亦勤，嘗于山西巡撫張之洞宴上稱：「若《古義疏》成，不羨山西巡撫矣！」

全書十一卷，書前有黄印清、嚴式誨、張預、廖平等所作之序，按魯國十二公次序排列，莊、閔二公合爲一卷，其餘十公各自一卷。是書《敘例》稱：首明古義，説本先師，推原禮制，參之《王制》；次釐全經大義，屬辭比事，條而貫之，並綴以表圖；旁及三傳異同，辨駁何、鄭，糾范釋范，靡不加詳；終以諸國地邑山水圖。此書旨在發明范寧以前之古義，「存漢師之遺説，删范、楊之野言」，博徵博引，推原禮制，以證本經，其持群説之平，守漢師之法，導來學之路，「較清代《補注》、《釋例》諸家倜乎過之」。其中，廖氏發現《穀梁》禮制與《禮記·王制》所載相符，提出以禮制平分今古之説，成爲其學術「六變」前三期之理論依據，並據此研究其他經典，尤其是爲《公羊》、《左傳》的研究創造了條件。以《穀梁古義疏》爲中心，廖平穀梁學逐漸形成了一套完備的體系，至光緒十一年（一八八五），廖氏編成《穀梁春秋内外編目録》，共計著作三十七種，凡五十卷。蒙文通先生評曰：「《穀梁》解經最密，先生（廖平）用力於《穀梁》最深，著《穀梁古義疏》、《釋范》、《起起廢疾》，依經之例，以決范、何、鄭氏之違失，而杜後來無窮之辯。植基堅厚，後復移之以治《公羊》、《左氏》，皆迎刃自解。」是書在經學史上具有重要的地位與價值，舒大剛先生論曰：「《穀梁古義疏》以《王制》爲綱領，專門發明漢人古義，使千載墜緒得以發揚光大，成爲一部足以取代晉人范寧《穀梁集解》的新疏。清儒於十二經皆著新疏，唯《穀梁》缺而無書，廖平此書正可填補空白。」此書爲廖氏經典注疏中最爲學界稱道之作，亦爲清人穀梁學的扛鼎之作，列入中華書局「清人十三經注疏」計劃之中。該書版本主要有六種，光緒二十六年（一九○○）湖南周文焕刊本（簡稱「周本」），光緒二十六年（一九○○）日新書局本（簡稱「日新本」），民國十三年（一九二四）渭南嚴穀孫刻本（簡稱「十三年本」），民國十八年（一九二九）犍爲張榮芳、黄印清刻本（簡稱「張黄本」），民國十九年（一九三○）成都鴻寶書局刊本（簡稱「鴻寶本」），民國二十年（一九三一）渭南嚴式誨刊孝義家塾叢書本（簡稱「家塾本」）。根據家塾本又有三種影印本：《續修四庫全書》本、一九六七年臺灣文海出版社《國學集要》二編影印本、上海古籍出版社一九九五年影印本。周本、張黄本、十三年本現已不存，現存日新本、鴻寶本、家塾本，其中家塾本爲廖氏最終之定本。此外，另有二〇一二年中華書局郜積意點校本（簡稱「點校本」）。此次點校：

（一）以《續修四庫全書》影印嚴氏孝義家塾叢書本爲底本，以鴻寶本、點校本爲參校本。

（二）經、傳文字以阮刻《十三經注疏》爲準，對廖平改經之處，不改原文而出校記説明。

（三）凡注中引文，皆一一核對原文。由於廖氏引書，或節引，或轉引，凡屬形近而誤及文意歧義者，皆徑改正字；凡屬同義轉引者，則一仍其舊，并出校記。

（四）對注中引文，參考學界已有之成果，主要有：

經部：《十三經注疏》（阮元校刻，中華書局，一九八○年影印本）、《易緯乾鑿度》（安居香山、中村璋八辑，河北人民出版社，一九九四年《緯書集成》本）、王先謙《詩三家義集疏》（吴格點校，中華書局，一九八七年）、黄懷信《大戴禮記彙校集注》（三秦出版社，二○○五年）、《春秋元命包》（安居香山、中村璋八輯，《緯書集成》本）、高士奇《春秋地名考略》（《四庫全書》本）、劉寶楠《論語正義》（高流水點校，中華書局，一九九○年）、劉向《五經通義》（《玉函山房輯佚書》本）、許慎《五經異義》（《漢魏遺書》本、《玉函山房輯佚書》本）、陳壽祺《五經異義疏證》（上海書店，一九八八年影印《清經解》本）、朱熹《四書章句集注》（中華書局，一九八三年《新編諸子集成》本）等。

史部：司馬遷《史記》（中華書局，一九五九年）、班固《漢書》（中華書局，一九六四年）、房玄齡《晉書》（中華書局，一九七四年）、劉向《古列女傳》（《四部叢刊》本）、徐元誥《國語集解》（王樹民、沈長雲點校，中華書局，二○○二年）、杜佑《通典》（王文錦等點校，中華書局，一九八八年）等。

子部：〔儒家類〕王先謙《荀子集解》（沈嘯寰、王星賢點校，一九八八年《新編諸子集成》本）、孔鮒《孔叢子》（《四庫全書》本）、王利器《鹽鐵論校注》（一九九二年《新編諸子集成》本）、向宗魯《説苑校證》（中華書局，一九八七年）、石光瑛《新序校釋》（中華書局，二○○一年）、鍾肇鵬《春秋繁露校釋》（河北人民出版社，二○○五年）；〔雜家類〕陳立《白虎通疏證》（吴則虞點校，一九九四年）、戴聖《石渠禮論》（《漢魏遺書》本）、崔豹《古今注》（《叢書集成初編》本）；〔兵家類〕司馬穰苴《司馬法》（《四部叢刊》本）、《十一家注孫子校理》（楊丙安校理，一九九九年）；〔法家類〕黎翔鳳《管子校注》（中華書局，二○○四年《新編諸子集成》本）、王先慎《韓非子集解》（鍾哲點校，中華書局，一九九八年）；〔術數類〕瞿曇悉達《唐開元占經》（《四庫全書》本）；〔類書類〕歐陽詢《藝文類聚》（汪紹楹點校，上海古籍出版社，一九八二年）、《太平御覽》（中華書局，一九六○年影宋本）；〔小説家類〕袁珂《山海經校注》（巴蜀書社，一九九二年）等。








穀梁古義疏序



西漢五經家學，今惟《春秋》公羊、穀梁尚存。魏、晉以來，微言大義晻曶不章，徒以文字異同，爲左氏家參攷而已。有清中葉，公羊學始大盛，而穀梁猶微，著書傳世者不逮十家，皆未足厭學者之意。蓋公羊家之學，江都《繁露》完書具存，任城《解詁》又依胡母生條例，兩大師家法未亡，故治之猶易。《穀梁》則師説久湮，惟有范武子《集解》。范氏以鄭君家法説《春秋》，鑿枘既多，舊義益以汩亂，故治之尤難。近人至以《穀梁》爲古文家僞造，以附於《左氏》者，良可喟也。井研先生壯年專精《穀梁》之學，所著《古義疏》數易稿而始定，根原《王制》，溝通二傳，存漢師之遺説，删范、楊之野言，較清代《補注》、《釋例》諸家倜乎過之。昔阮伯元見孔撝約《公羊通義》，歎爲孤經絶學。孔氏書弗能稱是，先生之於《穀梁》，庶近之矣！先生與先文學交最篤，式誨少得侍教，孤露以後，先生時時過從，訓誨有加。既爲先文學作《家傳集序》，乃以此書舊刻疏惡，命爲重刊，剞劂甫竣，而式誨忽遘横逆，先生復貽書當道，遠勤將護。今春方欲躡屩德門，親謁杖履，勿勿未果，而先生赴至矣。哲人云亡，海内同悼，矧託末契，尤所痛心。猶幸是書刊成，足以慰先生於九京，因亟印行之。先生别有《外編》若干種，惟《起起廢疾》、《釋范》二書行世，今附刻於後。他日當求禮堂遺稿，盡刊布之，俾西漢今文家幸存孤學得以益昞於世也。壬申寒露後五日，世姪渭南嚴式誨識於成都賁園家塾。








穀梁春秋經傳古義疏敘



穀梁氏之學，孑然而垂爲孤經也，蓋二千餘年于茲。自漢大司農高密鄭公《起廢疾》謂之近於孔子，其爲卜子夏親授與否可不必疑，然要其衷之於聖，不甚相遠。康成《六藝論》又曰：「《穀梁》善於經。」意必較《公羊》、《左氏》爲優，而聞見之碻、淵源之真，夫固治《春秋》者之規矩檃括焉，而莫之能越者也。東京而後，漸成絶學。尹更始等五家傳説久佚，延及江左，訾爲膚淺，注者張靖、程闡、徐邈諸人寖以湮没，幸范氏《集解》厪存，而采用何、杜兩家，難免盭于師法。楊士勳稱其「上下多違
 

注



 ，縱使兩解，仍有僻謬」，信哉！然楊自爲書，抑
 

注



 又不逮。外此如啖助、陸淳，宋之孫覺、葉夢得、蔡元定輩，雅知折中，而皆未有成書以闡明之。訖我聖清，經師輩出，絶學于是乎復振，凡《穀梁》經、傳，時有條釋，其散見者不一家，而崇尚專家之學。以溧水王氏芝藻爲倡，

《春秋類義折衷》見《四庫存目》。


 踵出者，陳氏壽祺、

《穀梁禮説》。


 李氏富孫、

《穀梁異文釋》。


 許氏桂林、

《穀梁釋例》。


 侯氏康、

《穀梁禮證》。


 柳氏興恩、

《穀梁大義述》。


 鍾氏文烝。

《穀梁補注》。


 陳之《禮説》未經卒業，餘皆有專刻，惟柳氏之《大義述》，彙萃尤備。不意樸學如季平者
 

注



 ，又能湛思孤詣，承諸名宿之後，時出己見，冀有以集于成。烏虖！吾惡知當世劬學之士，復有風雨閉門，覃研極精，釐然有當，而竟不于昔賢相讓矣乎？季平曏者來謁于都門，述所撰箸《穀梁古義疏》十一卷，十易稾，未爲定本。今郵其《敘例》見示。首明古誼，説本先師，推原禮證，參之《王制》；注疏之外，别撰《大義》
 

注



 ，屬辭比事，條而貫之；並綴以表，旁及三傳異同，辨駁何、鄭，糾范釋范，靡不加詳，終之以諸國地邑山水圖外篇，都爲五十卷。别白謹嚴，一無遺漏，得其統宗，庶乎鉅觀。執聖人之權，持羣説之平，守漢師之法，導來學之路，不朽盛業，其在斯乎！昔董子有言：「《春秋》無達辭。」吾則未之信也。努力訂成，争先快覩，謬附起予，竊自多已。光緒癸巳八月，同學友生錢唐張預謹敘於長沙使院。



注
 　違：原作「韋」，據《穀梁傳注疏》僖公四年楊疏、《光緒井研志》卷十二《藝文二·經部二》「《穀梁古義疏》」提要改。



注
 　抑：《光緒井研志》卷十二《藝文二·經部二》「《穀梁古義疏》」提要作「則」。



注
 　季平：《光緒井研志》卷十二《藝文二·經部二》「《穀梁古義疏》」提要作「廖進士季平」。



注
 　注疏之外，别撰《大義》：《光緒井研志》卷十二《藝文二·經部二》「《穀梁古義疏》」提要作「次釐全經大義」。








重訂穀梁春秋經傳古義疏自敘



《穀梁》顯于宣、元之間，不及一世，東漢以來，名家遂絶，舊説雖存，更無誦習。范氏覘其闐
 

注



 弱，希幸竊據，依附何、杜，濫入子姓。既非專門之學，且以攻傳爲能。末學膚受，喜便誦記，立在學官，歷世千載。原夫素王撰述，魯學獨專，俗義晚張，舊解全佚。辛巳中春，痛微言之久隕，傷絶學之不競，發憤自矢，首纂遺説，間就傳例，推比解之。癸未，計偕都門，舟車南北，冥心潛索，得素王、二伯諸大義。甲申初秋，偶讀《王制》，怳有頓悟。于是，向之疑者盡釋，而信者愈堅，蒙翳一新，豁然自達，乃取舊藳重録之。戊子，詮釋《公羊》，繼有删補。庚寅，纂述《左氏》。癸巳，讀《禮》多暇，取舊藳重加修訂。雖在會通三傳，而魯學家法不敢稍踰。又舊藳至今十年矣，所説多不同，非大有出入，不悉削之，以存入門之迹。經傳微奥，鑽仰無窮，俟有續得，擬再修補。博學君子，加之匡正，所切禱焉。癸巳三月朔，井研廖平識。



注
 　闐：日新本、鴻寶本同，疑爲「闇」之誤。








重訂穀梁春秋經傳古義疏凡例
 


注








一、《穀梁》先師章句、微故著録《班志》者，魏晉猶有傳本。范氏《集解》不守舊訓，今志在復明漢
 

注



 學，故專以舊説爲主。至於范注，聽其别行，不敢本之爲説。

二、《左氏》、《公羊》與《傳》同説一經，不須求異。唯漢以後，久已别行。今既别解《公羊》、《左氏》，三傳各立門户，不取苟同，務就本傳立説。然義本相同，後來誤解，因致歧出者，則必化其畛域，以期宏通。

三、何氏《公羊解詁》與《穀梁傳》説多同。傳文各古本互有詳略，非取二傳相推，反不明著。同者是爲推闡本傳，不以膚引爲嫌。今注間有與《公羊》、《左氏》同者，亦由本傳推得之，非用二傳也。若傳中所存異説與《公羊》同者，依義解之。

四、《春秋》爲萬世立
 

注



 經，《公羊》先師誤以爲救文從質，爲一時之書，與本書經義不合，今不取之。至於三代之説，皆後王三統之義，何君于注中多所引用，今用其例，於一定之中，詳其通變之法。

五、陸氏《釋文》及本傳異文，諸書所詳，今不暇及。至傳文字誤，新所考訂，皆爲標識。有所據改，説見疏中。至於訓詁，人所易明者，不更贅及。

六、《春秋》問辭，弟子皆有所據。然其據文本，禮制、文句并用。何君以下説《春秋》者，引用經中文句，而略于禮制一門，多與傳意相迕。今注中據文，半主禮制，半主文句。

七、三傳言禮制者，每傳多各言一隅，必須合考三家，方成完説。許、鄭訐争，皆失此旨。今于三傳禮制異同處，據參差互見諸例以説之，務使彼此相發，互文見義，合于禮意爲主，不敢輕事杵擊，動成齟齬。

八、三傳舊例，多文異義同。先師門户過嚴，彼此相激，不惟不能求益于人，白馬非馬，主張太過，反於本傳有損。今于實不相通者立《三傳異例表》，文異義同者立《三傳同例表》以統之。

九、三傳事實，末節細端間有差舛，大事明文則無同異。後人吹毛索瘢，察及秋毫而不見輿薪。今將事實確有不同者，别立《三傳異事表》；其他詳略參差文實諸説可通者，于注中詳之，以見異者千百中之一二，而同者固大且多也。

十、注以《王制》爲主，參以西漢先師舊説，從班氏爲斷。初以本師《王制》用單行中字，班氏以下夾行小字，因與經、傳混，改爲夾注。凡所不足，乃下己意，注所不盡，更爲疏之。以疏附注，故與唐人注疏别行者體例稍異。

十一、《王制》爲《春秋》
 

注



 大傳，千古沉翳，不得其解，以《穀梁》證之，無有不合。今作《王制義證》一卷，以附經傳之後，引經、傳及師説注之，以相印證。

十二、《國語》爲左氏作，本孔子創作
 

注



 舊説，附會事實而成，爲經作傳，所謂「賢爲聖譯」也。《史記》本紀、世家又本《春秋譜牒》而作。至《左傳》、《史記》説事解經與傳異者，皆《左》所無，本弟子推考而出，其文當全見《左氏説微》中，非《國語》原文也。今除《説微》舛異之外，疏中引用實事者，以《史記》爲主，《左》亦間用之。

十三、《春秋》二伯黜陟，立八方伯、七卒正，存西京，收南服，以九州分中外。内四州國則早封之，外四州國則漸引之。夷狄在九州外，《春秋》小統，不治要荒夷狄，凡經所稱夷、戎、狄，多有諱避而託之。舊説多以吴、徐、楚、秦指爲真夷狄者，誤也。楚爲南外四州，即爲諸夏。内諸夏，外夷狄，則夷狄屬要荒，亦非真夷狄也。

十四、屬辭比事，《春秋》之教。事有本末，前人已詳。至於屬比，殊未盡其義。張氏《辨例編》裒録此例甚詳，今悉取用，而推本傳例以補之。

十五、董子治《公羊》，禮制與本傳實同。凡微文孤證，本傳先師無説，今悉取之，如制度及軍制、黜陟之類是也。又杜氏《公子譜》本于劉子政《世本》，是本傳師説，今亦用之。

十六、《春秋》新義，不惟損益禮制，名教綱常尤關
 

注



 ，統繫制度于一定之中，以三統通其變。至於禮義，百世不變，傳中禮制、義理，多本此意説之。至傳義與經小别者，于經下注明本意，傳下則就傳義解之。

十七、六經
 

注



 取六合之義，又如黄帝六相。《詩》、《書》、《禮》、《樂》爲四教，法四時、四方。《易》如天，爲空文。《春秋》如地，爲實事。舉《孝經》而實之。是六經
 

注



 本一貫也。先師説相關之處，多引《孝經》、《易》、《詩》、《書》、《禮》、《樂》爲説，今仍其義，以明六經相通之實。

十八、《春秋》改時制，所謂「因監損益」，「擇善而從」，託之六經
 

注



 ，于時事無關。人多不明此意，流弊甚多。今于各條間輯周制遺文軼事，以見《春秋》改變之迹，六經
 

注



 既定，垂法百世，後人不能再言改變矣。

十九、何君《解詁》引用《京易》、《韓詩》，攷博士之説，本同一家，固不别異。今仿其例，凡本傳佚義，取博士説補之。

二十、《春秋》之作，上考三王，下俟百世，大統之法，多由此而推。今立古今二例，上徵帝王六經，下統諸史，政治、典禮，悉考其沿流焉。

二十一、六經
 

注



 疆域以明文言之，《詩》言海外
 

注



 ，《尚書》言五服、四海之内
 

注



 ，《春秋》則但言九州，且就九州分中外。是小莫小於《春秋》，王化由近及遠，由小推大，故《春秋》爲六經
 

注



 之始基，帝王之起點。

用算學語。


 先就九州推詳制度，然後逐漸加增，故漢人首重《春秋》，以六經
 

注



 之學，《春秋》爲入門首功，非先讀《春秋》，不能讀他經也。
 

注





二十二、《春秋》疆宇小，惟小，故於制度記録詳，且瀛海之外仍名九州，鄒衍由小推大，則大統之法即由《春秋》而出。然則《春秋》如書家之九宫法，爲幼學初階，老宿亦莫能外之者也。

二十三、舊用東漢法，於今古分劃甚嚴。壬辰以後，化去今古之迹；丁酉以後，乃著小大之分。六經
 

注



 中分天下，三大三小。《周禮》歸入大統，爲海外通典之所本，故此本引用，説一依小統；《周禮》專言海外者，一字不敢取用，識者諒之。

按：凡例未刊之先，已經數易其稿。癸巳刊入《羣經凡例》者，多字誤，今略爲補正，又加四條於後，爲丁酉以後續得之説。但雖有此義，不過詳於《易》、《詩》二經中，至於三傳舊條已成定本，於此例殊少
 

注



 涉，不敢因之而有移改焉。己亥十月，季平識。



注
 　以下二十三條凡例序號原書本無，爲便於閱讀，故於每條凡例前統一編碼。



注
 　漢：日新本、鴻寶本作「古」。



注
 　立：日新本、鴻寶本作「之」。



注
 　春秋：日新本、鴻寶本作「六藝」。



注
 　創作：日新本、鴻寶本作「六藝」。



注
 　尤關：日新本、鴻寶本作「實亦在焉」。



注
 　六經：日新本、鴻寶本作「六藝」。



注
 　六經：日新本、鴻寶本作「六藝」。



注
 　六經：日新本、鴻寶本作「六藝」。



注
 　六經：日新本、鴻寶本作「六藝」。



注
 　六經：日新本、鴻寶本作「六藝」。



注
 　海外：家塾本作「天道」，據日新本、鴻寶本、《光緒井研志》卷十一《顛倒損益釋例》、卷十三《皇帝王伯優劣表》改。



注
 　内：家塾本作「外」，據日新本、鴻寶本、《光緒井研志》卷十三《皇帝王伯優劣表》改。



注
 　六經：鴻寶本作「六藝」。



注
 　六經：鴻寶本作「六藝」。



注
 　此條下，鴻寶本有「考六藝」一例，云：「考六藝以皇、帝、王、伯分之，則《春秋》爲伯統專書，故孔子云：『事則桓、文。』雖曰伯統，治與王道無殊，故《詩》首《周》、《召》，《尚書》始羲、和。《詩》云『爲王前驅』，《尚書》、《春秋》以伯、王分先後，非有優劣於其間。以《詩》論，二南即《詩》之《春秋》也。舊解多混同，今略分界畫，以存其真。」



注
 　六經：鴻寶本作「六藝」。



注
 　「少」下鴻寶本有「牽」字。








重刻穀梁古義疏弁言



井研大師以經學名海内久矣。間嘗讀《六譯館叢書》，嘆其箸述之富、識見之宏、考訂之精詳，未嘗不低徊磬折。有清以來，樸學大儒輩出，至先生而集大成。斯文所在，共仰斗、山，固不待後生末學贊一詞也。今秋先生文孫次山君持舊箸《穀梁古義疏》來示予，并言先生於此書凡十易稿，今耄矣，頗欲及見是書刊成爲慰。予閱之，即前湘刊本重經先生點定者。同鄉張君富安願任版貲，適因公赴渝，託予董其事，乃鳩工庀材，校對鈔録，約期年而全書成。予惟服膺先生久且篤，此書刊行，幸獲先睹爲快。爰述始末，用識景仰於萬一耳。民國十八年，歲在己巳孟冬，後學犍爲黄印清謹識於成都少城之讀未見書齋。







穀梁春秋經傳古義疏卷一



《春秋》者，魯史舊名。孔子有德無位，繙經立教，上則質諸鬼神而無疑
 

注



 ，下俟百世聖人。六藝之道，取法人、天

 。《詩》、《書》、《禮》、《樂》，教分四時，以《易》主天，以《春秋》主地。以疆宇言之，《春秋》就九州分中外，《尚書》及《禮》聲教迄于四海，《詩》、《樂》施于海外，所謂六合之内也。《易》專明天道，兼及六合以外，故大莫大于《易》，小莫小于《春秋》。以世代論之，《易》無方體，《詩》、《書》並列各代，年皆數千。惟《春秋》乃一代專書，年僅二百
 

注



 ，記世代甚少，言方輿則甚狹，專作一經，表章典制，故《春秋》爲六藝之開宗、治法之權輿。由小推大，由今推古，所謂「見之行事，深切著明」者也。經成，以授子夏，子夏傳經，即著大傳，發明大綱，傳示學者。卜商首受《春秋》，故以氏其學。此傳又先師授受，因弟子發問而師引舊傳以答之，與《服問》、《喪服傳》同，故傳中凡引「傳曰」者，即子夏舊傳是也。今本爲江公所傳，因其居魯，與《魯詩》世稱魯學。漢時，《穀梁》有五家傳本，各有異同，故劉子所引傳文間爲今本所無，皆别家佚文也。《穀梁》魯學，篤守師法；《公羊》齊學，間及大統

 。然舊本一家，大綱巨目，莫不相同，略有變異，皆爲小節。《國語》本左氏傳事之文，本以證明口受，後來弟子掇事編年，附以《説微》，即今《左傳》是也。形體雖分，毛裏則一，兄弟相尤，外侮頻起。獨抱一經，其禍烈矣！今則化其戈盾，以收相濟之功；别其係屬，以專異宫之敬。凡所不知，敬俟來哲。

隱公

《魯世家》：「惠公卒，長庶子息攝當國，行君事，是爲隱公。」孔子作《春秋》，據魯史文。隱公，魯君，惠公子，孝公孫，事詳《春秋譜牒》。首隱者，《春秋》感麟而作，歷世十二，年二百四十，天道終，人事洽也。


 疏

《孟子》曰：「王者之迹熄而《詩》亡，《詩》亡然後《春秋》作。晉之《乘》、楚之《檮杌》、魯之《春秋》，一也。孔子曰：『其事則齊桓、晉文，其文則史，其義則丘竊取之矣。』」「夏五」，傳云：「由定、哀以指隱、桓，則隱、桓之世

 遠矣。」孔子覩麟而作《春秋》，由近及遠，撥亂反正，先急後緩，故定、哀爲一家言，莊及昭爲一國言，隱、桓爲天下言。《孟子》曰：「天下之本在國，國之本在家，家之本在身。」謂是也。文由隱、桓始，王法由隱、桓終。初治陪臣，繼治大夫，再治諸侯，以返於天子。天道數終，人事已備，再上難徵，故終隱、桓也。




元年

《十二諸侯年表》：「隱元年，周平王四十九年，齊僖公九年，晉鄂侯二年，宋穆公七年，衛桓公十三年，陳桓公二十三年，鄭莊公二十二年，蔡宣侯二十八年，楚武王十九年，秦文公四十四年，曹桓公三十五年。」又《序》云「余讀《春秋譜牒》」云云，是史公曾見《春秋譜牒》，因據以爲説。何氏《解詁》不言《譜諜》事實，使筆削褒貶之意不明。史公既據《譜牒》立説，今故取《年表》、《世家》以爲説焉。




春，王，正月。

元年，春，王，正月，公即位者，五始也。劉子云：「恭維五始之端，在乎正己而已。」

 元年，君始年。諸侯君其封内，踰年即位稱元也。春者，歲之始，子、丑、寅三月爲春，建子，從周制也。王正月者，明王一統，且以别於夏、殷。春在王上者，以正月繫王，以春統正月。王不稱天者，王猶周也。三月有王，正春也，元年必有正月，正君也。劉子云：「有正春者，無亂秋。有正君者，無危國。」


 疏

「五始」者，《春秋緯》云：「元爲氣之始，春爲歲

 之始，王爲受命之始，正月爲年

 之始，公即位爲君

 國之始。」按：元年言元，餘以一二數。春三月，有王正月，言正，餘以一二數。下三時不言王，餘年不言公即位，皆謹始之意。五者備，爲五始也。「諸侯君其封内，得踰年改元」者，《白虎通德論》云：「諸侯不能純臣。」于其封内，得稱元也。「春」者，按夏以寅爲正，則寅、卯、辰爲春。周正建子，時從而改，則子、丑、寅爲春。天開于子，故子得爲春。「王正月」至「夏、殷」也者，按古者三正迭用，夏正得天，與時正並行，故《周禮》云「正月之吉」者，謂周正；云「正歲」者，謂夏正也。田獵、祭祀用夏正，下三月仍繫事，明行夏時也。「王承天」者，傳曰「爲天下主者，天也。繼天者，君也」是也。「王不稱天」至「周也」者

 ，《春秋》周不舉「周」，以王爲號。周，地名，嫌與諸侯同，故言王，如王臣稱王人，與諸侯上言國、下言人者同，如齊人、晉人，知王謂周。




雖無事，

無事謂不言即位。


 必舉正月，

據餘年正月不繫事不書。


 謹始也。

據即位爲君之始。劉子云：「孔子曰：『君子務本，本立道生。』夫本不正者末必倚，始不盛者終必衰。」「《春秋》之義，有正春者無亂秋，有正君者無危國。《易》曰：『建其本而萬物理，失之毫釐，差之千里。』是故君子貴建本而重立始。」


 公何以不言即位？

《顧命》：即位于尸柩之前，不俟踰年。《春秋》踰年乃即位稱公者，以明一年不二君之義。如于前年言即位，則一年二君，如定公之無正始、昭公之無正終矣。即位，繼立之變文。元年必言即位，國乃有君，故不言則爲變，以爲其國無君之辭，非杜氏所謂行禮受朝爲即位。


 成公志也。

即位，嗣立之名。隱公有讓志，意不敢當國，故不言即位，以達其意。不言者，謂公實即位而不書之辭也。成者，其事未行，而《春秋》成之也。


 焉成之？

據與繼故君不同，不知所以不敢當君之意。


 言君之不取爲公也。

據隱不自正，知志不即位。


 疏

不曰公，不取爲君者，葬乃稱君，純臣之辭。公爵稱君，其言終君之、親之之辭

 。不取爲

 公，謂遺榮也。


 君之不取爲公，何也？

據繼弑不忍，此繼正。


 將以讓桓也。

據不自正，知爲讓桓，繼立知在桓也。


 讓桓正乎？

據無正，疑讓正。


 曰不正。

據元年有正，以正隱。隱正，則讓不正。


 疏

《魯世家》：「惠公卒，長庶子息攝當國，行君事，是爲隱公。初惠公嫡夫人無子，公賤妾聲子生子息。息長，爲娶于宋，宋女至而好，惠公奪而自妻之。登

 宋女爲夫人，以允爲太子。及惠公卒，爲允少故，魯人共令息攝政，不言即位。」


 《春秋》成人之美，

據聶北言救，遂齊侯之意。


 不成人之惡。

據趙盾、許止、楚比皆不實弑待之，《春秋》明美惡以示賞罰。當時上下濁亂，得正者少，使原情定罪，則有惡無美，有罰無賞，進退難設，褒貶不明，王道無以立焉，故善善從微，疾惡從著。于時事，有善志善，言事雖未行，皆褒録以成事之辭，非姑息之小仁，乃褒貶之大法也。


 隱不正而成之，何也？

「《春秋》無達辭」，凡非常例，皆有所起。此成惡，非常辭，故問所爲。


 將以惡桓也。

據讓在桓，一讓一奪，是桓惡也。


 其惡桓，何也？

功罪各在其身，成隱惡桓，疑二公同罪。


 隱將讓而桓弑之，則桓惡矣。疏

弑，大惡。慈兄將讓，聽閒言而弑，以怨報德。不言隱讓，則桓惡不顯也。


 桓弑而隱讓，則隱善矣。

唯其爲善，乃可成之。


 疏

弑爲大惡，讓爲美德。推其讓、弑之迹，則隱爲善人；使不明其讓，反與吴僚同。科隱公之行，律之以道，固有未盡；能輕千乘，《春秋》所嘉，然則不言即位，特所以成美。《孟子》曰：「《春秋》無義戰，彼善于此，則有之矣。」亦此意也。善者，小可之美，未可律以道義之名。


 善則其不正焉，何也？

善之宜得正，如言救者善，則伐者不正，是也。此美惡相反。


 《春秋》貴義而不貴惠，

據齊桓專封猶見譏。義者，家國之大綱。惠者，仁慈之小節。朝廷以義掩恩，閨門以恩掩義，《春秋》託王道以爲萬世法，故不貴小惠而一斷以義，專爲朝廷之治也。苟不相妨，亦在所録，諸善是也。至于公私並見，則去私急公。傳曰：「雖通其仁，而義不與

 。」又曰：「仁不勝道。」是也。


 信道而不信邪。

傳曰：「言

 之所以爲言者，信也。言而不信，何以爲言？信之所以爲信者，道也。信而不道，何以爲道

 ？道之貴者時，其行勢也。」《荀子》曰：「從道

 不從君，從義

 不從父。」


 疏

《春秋》大受命，而深惡邪命。奚齊受命而國人不予，王子朝受命而以爲嫌，皆惡亂命。傳又曰：「人之于天也，以道受命；于人也，以言受命。」命必本道也。


 孝子揚父之美，不揚父之惡。

劉子云：「子者，親之本也，無所推而不

 從命，推而不從命，惟害親也。」


 疏

據譏曹世子朝毀泉臺。《孝經》曰：「子從父命，非孝。父有諍子，則不陷于不義。」許衛輒之拒父、絶魯莊之私母，皆不用亂命也。


 先君之欲與桓，非正也，邪也；

據隱正，則與桓不正。隱長宜立，惠公愛少子，私欲立桓，因其幼，命隱攝立以反桓。隱雖面受其命，然乃邪命，當改。不可信守，以揚父惡。


 雖然，既勝其邪心以與隱矣。

若不勝邪，則竟立桓矣。猶能立隱，是其心邪不勝正也。


 己探先君之邪志，而遂以與桓，

先君之心，邪正交戰，孝子當將順其美，匡救其惡。稱先君之命，明長幼之節，絶幼弟覬覦之心，杜臣下觀望之隙。隱不務此，而存匹夫之信，以國與桓。隱方

 讓而以與言

 ，如其志也。


 則是成父之惡也。

惠公立幼之志，憚而未行，其惡尚未顯著。隱追行其志，使其志惡暴于天下，非惟揚惡，直成惡耳。


 兄弟，天倫也。

繼立之道以天倫、父命爲重，二者失一爲不正。陽生得天倫而無父命，齊荼、晉奚齊有父命而無天倫。


 疏

隱、桓同非嫡子，兄弟之倫，天所定也。欲亂其倫，是棄天也。《春秋》奉天先于君父，故言天倫，以明其不若于道。


 爲子受之父，

隱已立，受國于其父。


 爲諸侯受之君。

君，天子也。班氏云：「繼世以立諸侯，象賢也。」諸侯世子三年喪畢，受爵命于天子。明爵者天子之所有，臣無自爵之義。


 己廢天倫，

棄天倫，不若于道也。


 而忘君父

于人也，以言受命，不若于言棄命也。


 以行小惠，

《春秋》貴讓，然「大德不踰閑」，小德可以出入，今蔑天倫，忘君父，以小節自矜，則私惠小善不足以論大道。劉子云：「窮鄉多曲學，小辨害大知，巧言使信廢，小惠放

 大義。」


 曰小道也。

傳曰「仁不勝道」，則道與義比。曰小道者，因讓目道，因義加小。隱修小善，限于大惡，故有國者不可以不知《春秋》。子夏曰：「雖小道，必有可觀，致遠恐泥，是以君子不爲。」


 若隱者，可謂輕千乘之國，

千乘者，方伯食閒田。方百里者，十開方得方三百一十六里。劉子説吴季札曰：「夫不以國私身，捐千乘而不恨，去

 尊位而無忿，可以庶幾矣。」故《春秋》賢而貴之。説曹子臧曰：「子臧讓千乘之國，可謂賢矣。」故《春秋》賢而褒其後。


 疏

按：《春秋》貴讓，故于二公子皆褒而進之。隱能讓，亦賢也。魯方伯侯百里，出千乘，邾卒正，故亦稱千乘。


 蹈道則未也。

《荀子》説：「君子處仁以義，然後仁也。行義以禮，然後義也。制禮反本成末，然後禮也。三者皆通，然後道也。」譏其不合于道。


 疏

按：隱公讓國，當如曹臧、吴札。已立，當如衛輒。隱當父欲立桓之時，不能如泰伯、伯夷逃而避之，以成父志；已立，又首鼠兩端，使佞臣窺伺，卒釀成弑身之禍。仁而不斷，修小節而忘大道。《論語》曰：「泰伯其可謂至德也已矣。三以天下讓，民無得而稱焉。」傷讓德之不終，故舉至德以爲法。




三月，公及邾儀父盟于眛

 。

不言即位，首事三月者，行夏正之辭也。《春秋》始于三月，終于春。以夏正準之，則始正月，終十二月也。首言公，録内也。言邾，近而親之。此見經之卒正也。盟，《春秋》之大政。進稱字，明改制黜陟也。


 疏

《王制》：「一州七卒正。」《春秋》常敘六卒正，其一不見，爲方伯所統，故不見。邾初當此，與内最近，故首言之。後因紀亡，乃進之。




及者何？

據言公會盟。


 内爲志焉爾。

志者，謂志爲此會。及猶汲汲也，不分内外。凡會盟言及者，皆内欲之，外欲者言會。


 疏

由尊及卑，由内及外，皆以及者爲主。此言及，魯志于此。


 儀，

據《春秋》稱字以伯仲見，此兼言儀。


 字也。

據卒名克。經例：凡字以伯仲見。邾如稱伯，嫌爲爵，故見實字，與孔父同。


 疏

《地理志》魯國騶下云：「故邾國，曹姓，二十九世爲楚所滅。」


 父，

據《春秋》不以伯仲見者，言字皆稱某甫。


 猶傅也，

傅，《禮》、《書》作甫，蓋傅從甫聲，甫從父聲，故或言甫、某甫是也。


 男子之美稱也。

《禮經》稱某甫以配實字，故爲美稱。


 其不言邾子，何也？

據卒稱子。


 邾之上

上下，君臣之辭。


 古微，

古，謂春秋以前。《王制》曰：「王者之制爵禄

 ：公、侯、伯、子、男，凡五等。天子之田方千里，公侯田方百里，伯七十里，子男五十里。不能五十里，不合于天子，附於諸侯曰附庸。」又云：「凡官民材，必先論之。論辨，然後使之。任事，然後爵之。位定，然後禄之。」


 疏

《春秋》前稱字，爲附庸微國。


 未爵命于周也。

周天子，有天下大號也。劉子云：「天子居無上之位，下無屈，故得立大號以勸勉子孫。諸侯有爵禄之賞、削絀之義、鈇鉞之誅，故無所有國之號也。」言古微未爵命於周者，明《春秋》爵命之也。邾本附庸，《春秋》初字之，以爲小卒正，後進之，以爲見經卒正。因其國近魯，又漸強，如秦、楚初封甚微，後乃大，故進之，以明《春秋》有王法也。下不稱伯者，邾亦夷也。以其在滕、薛上，知爲卒正也。《春秋》之義，諸侯二伯、王後爲一等，齊、晉、宋是也；方伯爲二等，魯、衛、陳、鄭、蔡、楚、吴、秦是也；小國卒正爲三等，曹、莒、邾、滕、薛、杞是也。一等大國例稱公，升齊、晉于宋公上，明亦稱公也。二等侯國例稱侯，魯、衛、陳、蔡是也。鄭以伯殿于末者，鄭畿内國，從天子大夫字例，卿視侯，大夫視伯，故鄭居末，因時用小國禮也。卒正統三十國，本百里有功之國爲之，乃稱字者也。方伯，侯也。六國中，首、末稱伯，中稱子，明非爵也。許在曹先，明許屬鄭，爲内外之分界。不稱子、伯，辟鄭也。不可稱子、伯，故獨稱男。男，託爵也。畿内假稱男，亦同外稱子、伯也。外七方伯、四十二卒正，皆不敘。惟敘許，因所敘以起不敘也。必敘鄭者，鄭在末稱伯。鄭有卒正，則諸侯之有無疑。言鄭，則陳、蔡、衛可見；言陳、蔡、衛，則鄭不見，故獨敘鄭、許也。晉不在齊下者，周之宗盟，異姓爲後，尊同則論姓也。陳、蔡、衛三國敘互異者，三國爵同不嫌。鄭必在三國後，許必先曹，有界畫不可淆，且因有定以起無定也。小國許從鄭，故先之。魯屬曹與莒、邾爲一等，曹以同姓先之。滕、薛、杞又爲一等，滕以同姓先之。小邾者，邾之附庸也，隨邾以見，故不卒葬而殿焉。小國次序有定，同屬于魯，無别義也。小國五十里，附庸不能五十里，不達于天子，盟會附于大國，不以國名通，如小邾子以附邾見是也。《孟子》云：「附于諸侯曰附庸。」董子説：「附庸字者方三十里，名者方

 二十里，人氏方十里。」蓋師説同也。未爵命，故不稱子。《孟子》曰：「子、男同一位。」《春秋》邾初爲附庸，後受爵稱子，小國爵有進退。


 不日，

據内盟重事，例日。


 其盟渝也。

渝盟謂七年「公伐邾」。盟以謹信，重之日，不信略。不日月者、久乃渝時者、速渝日者，正以時月差其功過深淺。


 眛，地名也。

有地國者，故示其例。




夏，五月，鄭伯克段于鄢。

鄭，方伯國，在河南新鄭，傳云在冀州者。晉在冀州，二伯不主諸侯，故《春秋》託鄭爲冀州方伯主之。齊、晉，外諸侯也，《春秋》託爲内臣，以當三公之位。稱侯不稱公，其實非内臣也。又託鄭、秦以主冀、梁，而二國稱伯者，西都王畿，王畿不立方伯，故不與四州方伯同稱侯，使如入爲卿士然，故從王臣稱伯也。《春秋》天子三公稱公，大夫稱字，以鄭爲冀州伯，入王朝爲卿士，從寰内諸侯之稱，與祭伯同，而其實以爲冀州方伯，故言湯沐邑，言監者，在喪不稱子以起之。《春秋》以平王東遷，盡失西京舊地於秦，不勝《黍離》之歎，故王畿以西京爲主，以東京爲行在。其稱東周爲京師，以爲天子行在。修周初于東周朝諸侯之禮，非實都也，故于東都伯鄭，以起西周伯秦之爲收復舊京也。知伯爲從寰内稱者，祭伯來，傳曰：「寰内諸侯。」又召伯、毛伯皆王臣，《左傳》鄭武公、莊公爲平王卿士，知從王臣稱伯也。鄭稱伯，祭仲亦稱字，得相統屬。鄭以伯攝卿職，故名稱。貢賦雖時同小國，然經之待之同方伯矣。劉子云：「鄭國，今河南之新鄭及成皋、滎陽、潁川之崇

 高、陽城皆鄭分也。本周宣王弟友爲司徒，食采于宗周畿内，是爲鄭。」




克者何？

經言克，用《尚書》克商例，文只一見，傳據經求例。


 能也。

據弗克納葬。


 疏

《左傳》：「得雋曰克。」雋當爲「獲」，以爲一見例。傳以能釋，同納葬文。然克下必加字，乃見殺義。大夫生死皆曰獲，《左傳》以得獲爲例，亦可訓殺也。


 何能也？

據彼有納葬。


 能殺也。

據目君同殺，文言克而不言殺，知實未殺。《春秋》誅心以殺，科之《左傳》，「不言出奔，難之也」，即能殺之意。


 疏

《鄭世家》：「莊公元年，封段于京。至京繕甲治兵

 ，與其母武姜謀襲鄭。二十二

 年，段果襲鄭，武姜爲内應。莊公舉兵伐段，段走。伐京，京人畔段，段出走

 鄢。」


 何以不言殺？

據趙盾、許止可以言弑，宜如殺年夫直言殺。


 疏

目君即爲殺辭。既欲重鄭伯之罪，何不竟言殺之？


 見段之有徒衆也。

據殺，如年夫，直殺一人之辭。鄭伯齎段以徒衆，養成叛逆，誅之有名。段之徒衆，鄭伯之餌也。言克，然後知有徒衆也。


 段，

不氏，疑微者。


 鄭伯弟也。

據下言世子忽，知爲弟。


 何以知其爲弟也？

據不言公子，不稱弟。


 殺世子母弟目君。

據晉侯殺其世子申生，天王殺其弟年夫，皆目君。餘殺大夫，稱國、稱人。此引舊傳文也。


 以其目君，

言鄭伯。


 知其爲弟也。

據世子在，知爲弟。


 段，弟也，而弗謂弟；

據陳招言弟，稱弟親貴，故先言。


 公子也，而弗謂公子，

據陳招言公子。


 貶之也。

貶謂奪其爵秩。


 疏

《春秋》大國卿、次國卿皆命于天子。見經舉氏，親貴稱弟、公子。小國卿，不命于天子，會盟不見，故曰無大夫。因事見，則去氏，曹覊、莒挐是也。鄭次國，公子親貴，乃同小國大夫去氏，故爲貶也。


 段失子弟之道矣

 ，

據宋辰不失弟道，段握兵爲亂，思奪君位，棄父命，失子道，故不言子；奪兄位，失弟道，故不言弟。


 賤段

據挈突賤之。貶去弟、公子貴稱而無所繫，賤乎賤者也。猶不得比小國卿，所謂失嫌也。


 而甚鄭伯也。

據不言子弟，明鄭伯亦不以子弟待之，如路人然。


 何甚乎鄭伯？

據諸侯殺世子、母弟，不甚甚者，加惡。蓋隨其本罪之輕重，而加等治之。


 甚鄭伯之處心積慮，成於殺也。

成者，未殺而成之也。鄭伯爲君，當導其弟以禮義，不帥

 教，當防閑之。怨母偏愛，借兵齎糧，養成其惡，然後討之。徼倖逃奔，志則在于殺也。


 于鄢，

據殺世子、母弟，不地。


 遠也，

鄢，陳地。所逃已遠，如追而殺之，故地也。


 猶曰取之

 其母之懷中

母弟，故言母。


 而殺之云爾，

已踰竟，可以緩追逸之，乃窮追殺之，與奪諸母懷而死無異。


 疏

《鄭世家》：「武姜生太子寤生，生之難，乃

 生，夫人弗愛。後生少子叔段，段易生，夫人愛之。」


 甚之也。

故其罪在諸殺上。諸殺或蔽于讒間，或起于倉卒，其道甚易，猶有悔心，不若鄭伯視如敵國，陰謀秘計，成心于殺也。


 然則爲鄭伯者宜奈何？

據窮追見甚，于濮譏失賊，宜何從？


 緩追逸賊，親親之道也。

據「夫人姜氏遜于邾」，以討賊許之。于濮譏失賊者，州吁疏賤，弑成君，惡重，當急誅之。此惡小親重，又犯在己，故可逸賊。使弑鄭伯，鄭臣子當急誅之，不得議親也。




秋，七月，天王使宰咺來歸惠公、仲子之賵。

歸例時，月者，譏不及事。歸言賵，求言賻。不及死，賻，專譏生者也。


 疏

劉子云：「周地，柳、七星、張之分野也。今之河南雒陽、穀城

 、平陰、偃師、鞏、緱氏，是其分也。昔周公營雒邑，以爲在于土中，諸侯藩屏四方，故立京師。至于幽王淫褒姒，以滅宗周，子平王東居雒邑。」「初，雒邑與宗周通封畿，東西長，南北短，長短

 相覆爲千里。至襄王以河内地予晉，又爲諸侯所侵，故其地分

 小。」




母以子氏，

此舊傳語也。知者，據不言及也。禮：妾賤不得體君，故《春秋》妾不見於君世。于子世以氏見，「弋氏卒」是也；孫世則氏子，僖公成風及此是也。以子氏，明孫不得爲喪主，譏隱也。


 仲子者何？

據成風以子氏，知母爲妾母。男女不言及，知非兼賵也。


 惠公之母，孝公之妾也。

據氏惠公。孝公，惠公之父，隱公之祖。


 禮：

六藝

 所定，禮以義

 起，故傳中多據以爲説。


 疏

《春秋》有王道，因舊制而加損益，故不拘《周禮》，參用四代，因革皆具于經，故傳皆因經立説。《論語》曰：「殷因于夏禮，所損益可知也。周因于殷禮，所損益可知也。其或繼周者，雖百世可知也。」是也。


 賵人之母則可，

據定公薨後，卒弋氏，妾母于子世見，知可賵妾。子爲君，於妾母有私恩，但得賵以佐生，不得賻以加于死者。


 賵人之妾則不可。

據妾不見君世，賵之，卑用尊禮，嫌女寵張。仲子，《公羊》以爲桓母，本傳以爲孝公妾，是魯有兩仲子。《左傳》云：「孝、惠娶于商。」則兩仲子固不足爲疑。杜氏從《公羊》，以爲桓母，傳無明文，當同《公羊》。


 君子以其可辭受之。

君子，謂孔子也。


 疏

辭受之，謂心卻之也。妾母在子世，得賵，孫世則否。然其卒在子、孫之間，則賵亦在可受不可受之例，故君子以爲不必辭卻之，心卻之而已。


 其志，

據賵恒事不書。


 不及事也。

仲子葬在春秋前，賵以助葬，來在葬後，故曰「不及事」。《荀子》云：「送死不及尸柩，弔生不及悲哀，非禮也。故吉行五十里，奔喪百里，贈、襚

 及事，禮之大也。」劉子云：「生而相與交通，故曰留賓。自天子至于士，各有次。贈死不及柩尸，弔生不及悲哀，非禮也。故古者吉行五十里，奔喪百里。贈、襚

 及事之謂時。時，禮之大者也。」


 疏

班氏説：「諸侯夫人薨，赴告天子者，不敢自廢政事，亦欲天子

 知之，當有禮也。」《春秋》曰：「天王使宰咺來歸惠公仲子之賵。」譏不及事。仲子，魯君之貴妾也，何況于夫人乎？


 賵者何也？

據喪有賵、含、賻、襚之異。


 乘馬曰賵，

分别言之者，互見也。求曰賻，歸曰賵，含、襚各從所重。歸爲禮。求，黷貨也。


 衣衾曰襚，貝玉曰含，錢財曰賻。

四語皆舊傳文也。荀子云：「車馬曰賵，貨財曰賻

 ，衣服曰襚」，「玉貝曰含

 」。劉子云：「喪事有賵者，蓋以乘馬束帛。輿馬曰賵，貨財曰賻，衣被曰襚，口實曰含

 ，玩好曰贈。知生者賻、賵，知死者贈、襚

 。贈、襚所以送死也，賻、賵所以佐生也。輿馬、束

 帛、貨財、衣被、玩好，其數柰何？曰：天

 子束帛五匹，玄三、纁二，各五十尺；諸侯玄三、纁二，各三十尺；大夫玄一、纁二，各三十尺；士玄一、纁一，各二尺

 ；下士綵縵各一匹；庶人布帛各一匹。天子之賵，乘馬六匹，乘車；諸侯四匹，乘輿；大夫參輿；元

 、下士不用輿。天子衣文繡衣各一襲，到地；諸侯覆跗；大夫到踝；士到髀。天子含實以珠；諸侯以玉；大夫以璣；士以貝；庶人以穀實。位尊德厚及親者，賻、賵、含、襚厚

 。貧富亦有差。二、三、四、五之數，取之天地

 而制奇偶，度人情而出節文，謂之有因。禮之大宗也。」


 疏

按：劉説舊本作「知生者賻、賵，知死者贈、襚。賻、賵所以佐生，贈、襚所以送死

 」，據下傳改。正經無贈，知爲

 含、襚。言贈者，字誤耳。




九月，及宋人盟于宿。

宋，王者後，稱公，敘在諸侯上。不見屬國者，客禮不長諸侯也。莊以後，敘齊、晉下者，《春秋》升齊、晉爲二伯，伯主會盟也。不日例時月者，謹卑盟之始。




及者何？

據高傒及，乃公。


 内卑者也。

據大夫盟，猶日。外言人，不諱公，知卑者。卑謂未命大夫以下。


 宋人，

據宋，大國，會盟有大夫。


 外卑者也。

據許以下無命卿。稱人，知此亦未命大夫以下。


 卑者之盟不日。

盟國重，例日。卑者位賤，所盟淺薄，不日，以明尊卑輕重之等。


 宿，

據下有宿男，疑宿同盟，不敘，如邢也。


 邑名也。

内邑名，非國辭。


 疏

蓋宿男國滅，爲魯寓公，食宿采地，郜子亦食郜所入，《春秋》不以國辭待郜，與宿言邑名同。既爲寓公，不復同盟，猶卒之者，宜有恩禮，故一紀宿卒，再言郜子，因同姓而加録焉。




冬，十有二月，祭伯來。

王臣三公稱公，周公、祭公是也；卿盟會稱子，尹子、單子、劉子、蘇子是也；大夫稱字，召伯、毛伯是也；元士言名氏，此四選也。至于庶人，在官者則言人。「人不如名，名不如字，字不如子」是也。祭伯與單伯同魯監也，此言來，與祭公來同文。不繫事，來爲監，不可以言事也。《公羊》以來爲奔，本傳以來爲朝，各以意説，因經無明文故也。


 疏

字不言實字，舉伯仲者，決嫌疑，恐名例混，故削實存伯仲。




來者，

據王臣來，當繫事，不繫，不知何事。


 來朝也。

據聘書奔，初當謹，不言使，故以朝言之。祭伯，天子大夫，方伯爲天子卿，故得以朝言之。


 其弗謂朝，何也？

據屬國于魯言朝。天子之大夫不名，伯在字例，大夫也。


 疏

《王制》：「天子之大夫視子、男。」其爵位正與魯屬小國相等。天子無事，小國朝于方伯，《春秋》所許。今弗與朝，則與夷狄不能朝言來同。


 寰内諸侯，

《王制》曰：「天子之縣内，方百里之國九，七十里之國二十一，五十里之國六十三，凡九十三國。名山大澤不頒

 ，其餘以禄士，以爲閒田。」尹氏云：「天子以千里爲寰。」


 疏

寰内九十三國：三公百里三；上卿、中卿六；下卿七十里三，上大夫、中大夫十八，共二十一；下大夫五十里九，上士、中士五十四，共六十三，故曰寰内諸侯也。


 非有天子之命，不得出會諸侯。

經書王臣主會及來魯言使者，皆有王命之辭也。天子縣内九十三國，不設方伯。天子自統八州之竟，每州二百一十國，立州伯以統之，所屬之國事州伯以事大之禮，方伯又朝二伯。天子無事，得有相朝之禮。疏數有期，以經書來之例推之，則不得外朝他州之伯。天子寰内不設方伯，以天子爲主，人臣無外交，故非有命，不得出竟會諸侯也。


 不正其外交，

有至尊在上，不奉命而私出疆，妄以尊禮事人，非正

 也。


 故弗與朝也。

本無王臣來朝之禮。故《春秋》絶，正其義，使與夷狄不能朝者同。


 聘弓、鍭矢不出竟埸，

此言王臣無外交之禮。


 束脩之肉疏

俞樾

 云：「肉當作問。」


 不行竟中，

畿内雖有九十三國，統于天子，不自相朝聘。


 有至尊者

二伯爲尊，天子爲至尊；諸侯爲上，天子爲大上；諸侯稱師，天子稱京師，皆以别其尊卑。


 不貳之也。

凡朝者，事大之禮，聘于敵國以下亦行之。然係諸侯自爲。邦國之制，天子尊加海内，無所不統，王臣世禄不世位，使各以尊卑相朝聘，則所謂一國三公無所主，適不能一心于天子。禮：二伯、三公爲之，方伯亦使卿。經于方伯卿稱大夫，亦強幹弱枝，收其權于天子。以天子統三公，三公統百二十官。其長皆不敢用君禮以避天子，此寰内、寰外諸侯禮制之分也。


 疏

劉子云：「平王末年，魯隱公之始即位也。祭伯乖離不和，出奔于魯，《春秋》爲諱，不言來奔，傷其禍殃自此始也。」按：此後師異説，同《公羊》。張晏引傳作「奔」也，是一本以來爲奔，劉非用《公羊》説也。經無明文，各以己意立説，故後師出入二傳。劉子同《公羊》者近十條。




公子益師卒。

諸侯之子稱公子，公子之子稱公孫，公孫之子以王父氏爲字。凡公子皆先君之子、時君之弟者，子不爲父臣也。卒者，大夫日卒。


 疏

《春秋説題辭》：「大夫曰卒，精曜終也。卒之爲言卒

 于邦也。」内公子皆命大夫。外已命，言大夫；未命，言公子，不言大夫。書者，古人重死，大夫國體，録之，重其事。




大夫日卒，

命大夫，卿也。命大夫以日爲正例。魯大夫，經同時有四見者，其上三人爲卿，以下則大夫矣。經書臧氏、叔氏卒，皆大夫，非卿。


 正也；

據三家皆日。大夫，國體，卒事重，例得日也。


 不日卒，

俠卒，未命大夫。不日，略之。


 惡也。

據得臣惡，不日以見之。已命，當日，乃從未命，則爲貶，以貶知惡也。


 疏

《左氏》云：「公不與小斂，故不書日。」左氏不以空言説經。所謂不與小斂，即本傳所謂惡，所謂葬之加等，所謂進之，例相同也。《春秋》之例，已見者不再見。此惡在《春秋》前，不見，去日以起之。牙有所見，意如惡前見，皆日。得臣無所見，則去日。以此推之，不卒者賊，翬是也。桓不卒大夫，隱無臣子也。莊不卒大夫，不復讎，桓亦無臣子也。




二年

春，公會戎于潛。

戎者何？齊也。潛者，内邑也。何以知戎爲齊？以《春秋》初不見外州國，公不能遠會戎，故知爲齊。取潛，諱，戎之也。戎者，西方夷，《春秋》不見真戎。


 疏

《王制》曰：「凡居民材，必因天地寒煖燥溼，廣谷大川異制，民生其間異俗，剛柔、輕重、遲速異齊；五味異和，器械異制，衣服異宜。修其教，不異其俗；齊其政，不異其宜。中國、戎夷、五方之民，皆有性也，不可推移。東方曰夷，被髮文身，有不火食者矣；西方曰戎，被髮衣皮，有不粒食者矣；南方曰蠻，雕題交趾，有不火食者矣

 ；北方曰狄，羽毛穴居，有不粒食者矣。中國、夷、蠻、戎、狄，皆有安居、和味、宜服、利用、備器。」




會者，

據或言及、暨。


 外爲主焉爾。

據伯者主會，皆言會，知外爲主。


 知者慮，

《論語》曰：「知者不惑。」主司徒之職。慮，若《管子》之論江、黄是也。


 義者行，

義者能斷，主司馬之職。行，若孔子于頰谷使司馬行法是也。


 仁者守，

仁者不悖，主司空之職。守，若宋司馬子反之留守是也。《公羊傳》曰：「陝以東

 ，周公主之；陝以西
 

注



 ，召公主之。一相處于内。」《左傳》云：「一子守，二子從。」此論天子三公之制。三公、九卿，天子有事則從行。《春秋》託齊、晉爲二伯，而王臣見宰周公、祭公者，即從行之二伯也。不見三公之全文者，以西京當有一公留守未出。此義三傳同，諸經所説，皆無異義。


 有此三者，

諸侯與天子有大小，無異同。《左傳》所云「一子守，二子從」，即魯諸侯制也。


 然後可以出會。

《荀子》云：「諸侯相見，卿爲介。」按：「以其教士

 畢行，使仁者居守。」


 疏

《荀子敘録》云：「又浮邱伯，皆受業，爲名儒。」申公受學于浮邱伯，則荀子《穀梁》先師也。荀説又見《大戴·虞戴德》篇。楊倞注：「使仁厚者主後事。」《春秋傳》：「一子守，二子從。」此明諸侯出疆之禮。班氏云：「王者出，一公以其屬守，二公以其屬從。」「王者所以立三公、九卿者」，「聖人雖有萬人之德，必須賢俊

 。三公、九卿、二十七大夫、八十一元士，以順天成其道。司馬主兵，司徒主人，司空主地，王者受命爲天、地、人之職。故分職以置三公，各主其一以效其功」。出會謂踰竟。


 會戎，

據戎齊取潛。


 疏

《國語》：「反其侵地棠、潛。」知潛，魯與焉。


 危公也。

據桓不卒大夫，明隱無臣子。隱無三臣，輕身出會，故言會戎危。録不致者，隱、桓世臨天下，言雖在外，猶天下，故不致也。


 疏

桓、莊皆不卒大夫。隱、桓弑、死，不討賊，不復讎，是隱、桓無三臣也，故隱、桓皆有此傳。




夏，五月，莒人入向。

莒，夷狄也，爲卒正者，用夏變夷，猶中國也。不稱伯稱子者，《曲禮》：「夷狄雖大曰子。」以此，卒正有夷狄，故楚、吴夷狄有方伯。


 疏

《地理志》城陽國莒下云：「故國，盈姓，三十世爲楚所滅。少昊後。」




入者，

據濟西田言取。


 内弗受也。

據言入，外之辭，内得義拒之。


 向，

據不繫國辭，又不言取也。


 我邑也。

按：《左傳》以向爲國。邑不言入，言入，亦國也。師據取向、城向言，向後爲我邑，此時爲晉屬國。入者，得而不居之辭。《春秋》初諱滅言入。


 疏

劉子云：「魯地，奎、婁之分野也。東至東海，南有泗水，至淮，得臨淮之下相、睢陵、僮、取慮，皆魯分也。」




無侅帥師入極。

不日者，去氏已明。極，魯屬地。一州二百一十國，立二十一連帥以統之。《春秋》惟六卒正記卒葬，餘皆不專記事，惟因大國及之。極，蓋二十一連帥中之一。凡屬長以下及百里、七十里、五十里之三等國，通不見經也。




入者，

據外入内言入，内外宜異詞。


 内弗受也。

據取邑言取、言入。外得拒我，知滅辭。


 極，

據伐于餘

 丘，邑。


 國也。

據内入諱滅，知非邑。


 苟焉以入人爲志者，人亦入之矣。

劉子云：「有陰德者必有陽報。德

 出者福反，利施者福報，怨往者禍來，形于内者應于外，不可不慎也。」案：内滅極，勞師于外，莒乘虚滅向，不能救，所得小而所失大。外有伐本之罪，内自失其與國，故君子譏之。


 不稱氏者，

據公子遂入杞，氏。


 滅同姓，

據去氏知魯同姓國，内諱滅言入。


 貶也。

氏者已命，不氏未命，去氏故爲貶。




秋，八月，庚辰，公及戎盟于唐。

《春秋》初不見外州國，則戎狄可知。初見戎者，明此非戎，一爲齊，一爲晉，由地而起之。《春秋》託二伯于齊、晉，惡事爲賢者諱，故辟齊取潛。又經晚見晉，故初見亦辟之不名。傳以伐凡伯之戎爲衛，此大例也。及，内爲志。公盟例日。


 疏

此遠會也。唐，據《詩》，今山西國。戎者何？晉也。何以爲晉？以地唐也。何爲戎晉？未爲伯，避見晉，故託之戎也。




九月，紀履緰來逆女。

紀近齊，《春秋》以爲兖州國。稱侯者，本爵也。初見已有大夫，乃小國之大者。一州百里國三十，凡卒正、連帥皆百里者，故凡見經之國皆侯、伯、子、男，三等小國通不見經也。




逆女，親者也。

時禮不親迎，《春秋》制乃親迎，故書此以起例。


 疏

《詩》、《禮》有親迎者，孔子所譯也。


 使大夫，非正也。

劉子云：逆女之禮，「父母三顧而出，親授之綏，自御輪三周，曲顧女」

 ，「女拜，乃親引其手，授夫乎户。夫引手出户。夫行，婦從。拜辭父於堂，拜諸母於大門。夫先升輿執轡，女乃升輿。轂三轉，然後夫下，先行」。


 疏

班氏云：「天子下至士，必親迎授綏者，以陽下陰也。欲得其歡心，示親之

 也。必親迎，御輪三周，下車曲顧者，防淫佚也。」


 以國氏者，

據紀言朝，無大夫會盟，言人，不當以國氏也。


 爲其來交接于我，

謂書「來」。會盟稱人，來魯乃稱名。


 故君子進之也。

據曹、莒、邾三國不氏大夫，必因魯事乃見録者，進之也。滕以下三國爲卒正，下等大夫全不見。


 疏

《春秋》之例，人不如名。小國大夫會盟稱人，以天下臨之，微，不得通也。來接内，以國氏稱，以一國臨之，未命以名見也。人雖下至庶人，猶稱人。氏國則未命大夫之稱，進亦從其貴稱，不能變其實，此正名、實之道也。君子，孔子也。孔子《春秋》有進退、褒貶之事。




冬，十月，伯姬歸于紀。

伯者，字也，如今之行次。《春秋》以伯仲配姓者，亦以絶嫌疑。男女同言伯仲，明字例也。




禮：

孔子定禮，以爲一王之制，故經與之同。如此禮文之言與經例合，是也。


 婦人謂嫁曰歸，

據諸侯歸國言歸，婦人初嫁即言歸，明以夫爲家，從夫之義也。


 反曰來歸，

反謂「出」也。出言歸者，見絶夫家，居父母室，此在家從父之義也。


 從人者也。

言歸，明有所從也。


 婦人在家制于父，

據反曰來歸。


 既嫁制于夫，

據嫁曰歸。劉子引孔子曰：「日者天之明，月者地之理。陰契制，故月上屬爲天，使婦人從夫，仿月紀。」


 夫死從長子，

據譏卒朝其子、爲子逆婦。劉子云：夫死歸甯，請命于子。子從，則行；否，則止。


 婦人不專行，

終身不出三從。


 必有從也。

劉子云：「婦人有閨門之修，而無竟外之志。」《易》曰：「無攸遂，在中饋。」《詩》曰：「無非無儀，惟酒食是議。」言婦人無擅執之義，有三從之道也。


 伯姬歸于紀，此其如專行之辭，何也？

據與男子同辭，婦人行必有從，故伯姬待傅死于火也。高固自逆不言歸，今言歸，與履緰逆不同，如自行之辭。專謂斷在己。


 曰：非專行也，

言歸皆與逆起。按：此師駁弟子誤問之言。問者有誤，當先正之。《公羊》則隨問隨答，口辨取給矣。


 吾伯姬歸于紀，

紀謂君也，非適大夫。不言歸，則不見適紀。


 故志之也。

志以明歸紀。適諸侯不言歸，則與大夫自逆相嫌。傳例：大夫不以夫人。言歸如專行辭，不使履緰得逆之，以譏不親迎。故凡嫁諸侯，親迎，不言歸；不親迎，皆如專行辭。


 其不言使，何也？

據宋納幣言使。


 逆之道微，

紀小國，無大夫，亦無使。


 無足道焉爾。

小國無大夫，既録大夫，則君不並見，以其微國略之。此因始不親迎，乃書逆，餘從略不見。


 疏

此明不言使之例。大國有使，則經皆不言逆。《公羊》以爲「昏禮不稱主人」，非也。




紀子伯、莒子盟于密。

子、伯二字駢書，所以見非爵，並以明子貴于伯之義。紀、莒皆百里國，故紀下稱侯也。此雙見子、伯者，明子、伯非爵，《春秋》假以爲小國侯稱也。杞稱伯，又稱子，亦是此例。先子者，字不如子。莒稱子，夷狄也。紀本卒正，因先亡，故《春秋》以曹代之，進邾以補六卒正之數。傳釋子、伯二説，以後説爲正解，此一見例。




或曰：

先師一家之説。無名氏者，晚師也。


 紀子伯、莒子而與之盟。

此謂莒子卒正第二，曹常以伯先之。莒子爲夷狄，稱子。紀以侯臨莒，以曹伯之禮自正，待莒子以子也；《春秋》以此見紀大于莒，且紀初見稱侯，有大夫，序在莒上，明爲六卒正之首，故以先莒子也。


 或曰：年同、

陳、蔡、衛同爵，以即位年先後爲次。


 疏

《左傳》在德不在年，「五叔無

 官，豈尚年哉」？知古以年爲説。


 爵同，

《春秋》之例，爵尊者在前，如公必在方伯、侯上，方伯、侯必在鄭伯上。子、伯可以互異者，以其非爵也。


 疏

五等爵，尊者先敘。《春秋》子不爲爵，言爵者，謂本爵皆侯。


 故紀子以伯先也。

胥盟，傳曰：「是必一人先。」以爲盟必一人在先。此以年、爵

 同，無所分别，又不能不有次序，故紀以伯故先之。《春秋》卒正，伯、子並稱，杞伯、杞子是也。夷狄惟稱子，莒子、邾子、滕子，凡稱子。《國》、《左》與二傳皆以爲夷狄稱，是也。紀，中國；莒，夷狄者，《春秋》之敘中國在夷狄之先，故卒正上等三國，曹以伯先莒，邾子雖尊于伯，伯爲中國稱，故以先莒，猶稱子之國，此中外異詞例。故下以紀侯先莒子，明之以伯者，謂可以稱伯也，因稱侯，知可稱伯也。


 疏

二説皆失經本義，《左氏》伯作帛，古文異字也。杜氏以爲履緰字，失之遠矣。




十有二月，乙卯，夫人子氏薨。

内公夫人薨、葬，皆定日，故不言日月例。


 疏

子氏當以傳爲正，《左氏》無明説，《公羊》以爲隱之母，後師推例之説也。




夫人薨，不地。

夫人無外事，有定寢，故薨不地。


 夫人者，

據文姜稱夫人。


 隱之妻也。

據不書葬，知隱妻。未畢喪，稱夫人，明世子妻即位稱夫人。


 卒而不書葬，

據夫人例葬。


 夫人之義，從君者也。

據葬宋伯姬，先葬宋共公。


 疏

班氏云：「喪葬之禮，緣生以事死，生時無，死亦不敢造

 。太古之時，穴居野處，衣被革帶，故死衣之以薪，内藏不飾。中古之時，有宫室衣服，故衣之以幣帛，藏以棺槨，封樹識表，體以象生。夏殷彌文，齊之以器械，至周大文，緣夫婦生時同室，死則同葬之。」《禮·檀弓》曰：「合葬非古也。自周公以來，未之有改也。」




鄭人伐衛。

衛，方伯，同姓國，篤從中國，《春秋》有内衛之例。


 疏

此諸侯專伐之始。《左氏》以爲公孫滑之亂也。




三年

春，王二月，己巳，日有食之。

孔子曰：「古之治天下者必聖人。聖人有國，則日月不食，星辰不孛。」劉子云：「其後戎執天子之使，鄭獲
 

注



 隱，滅戴，衛、魯、宋咸弑其君。」爲日食之應。




言日不言朔，

據食常在朔日，言朔者二十六。


 食晦日也。

班氏云：「凡《春秋》十二公，二百四十二年，日食三十六。《穀梁》以爲朔二十六，晦七，夜二，二日一。」


 疏

按：班氏又云：「《公羊》以爲朔二十七，二日七，晦二。」《左氏》以爲「朔十六，二日十八，晦一，不書日者二」。傳例：事在晦，言晦。此不言者，食當在朔。大小餘失，乃在晦。取前月晦以屬後月，言晦，則嫌後月晦，故不言也。


 其日有食之，何也？

據鼷鼠言食，日在天，無食道。


 吐者外壤，食者内壤，

壤，傷也。日闕處，食者納物于口内，吐者推物于口外。日食時，有象於吐食之狀。


 闕然不見其壤，有食之者也。

日體圓明，倐然其壤不見，狀其情，亦如食牛角也。倐然復明，則如吐之。不言吐者，吐由食生，從其異常者言之。


 有，

據食牛言鼠，食由物生，不但言有。


 内辭也。

據有蜮，從内生，言有以繫蜮。


 或，外辭也。

據「有鸜鵒來巢」，從外來，言有以繫鸜鵒。


 有食之者，

據有繫日下。


 内於日也。

所食之物即在日内，不如鼷鼠别有物，親見其從外來食之。


 其不言食之者，何也？

據食由物生，食牛繫鼠，此當言月。


 知其不可知，知也。

月之食日，其形不可覩。《春秋》「疑以傳疑」，「信以傳信」，此在疑例，故不敢質言之。《論語》曰：「知之爲知之，不知爲不知，是知也。」




三月，庚戌，天王崩。

劉子云：「平王末年，魯隱即位。」故《春秋》託始隱公。


 疏

《周本紀》：平王四十九年爲隱公元年。五十一年卒，太子洩父之子林立，是爲桓王。




高曰崩，

據梁山，傳曰：「高有崩道。」


 厚曰崩，

據沙麓下陷，無崩道，爲大異。


 尊曰崩。

據天王。


 疏

按：此上皆舊傳文也。


 天子之崩，以尊也。

劉子云：崩薨從周。「《尚書》曰放勳『乃殂落』，舜曰『陟方乃死』。武王既喪

 ，是以知武王前不稱崩薨，至成王太平，乃著
 

注



 崩薨之期

 ，《尚書》：『翌日乙丑，成王崩。』」班氏云：「天子稱崩，别尊卑，異死生也。」「大

 尊像。崩之爲言
 


 然伏僵，天下

 撫擊失神明，黎庶隕涕，海内悲涼。」疏

劉子云「崩薨從周」者，此爲周禮，餘參用四代禮也。天子七廟，尹更始云：「據周。」然則先師説皆以《穀梁》用四代禮也。


 其崩之，何也？

據非梁山、沙麓之比。


 以其在民上，故崩之。

在民上，高也。高有崩道，崩義由此而取。下陷曰崩，從高起例，故天子尊亦可言崩。


 疏

《曲禮》曰：「天子曰崩，諸侯曰薨，大夫曰卒，士曰不禄，庶人曰死。」


 其不名，何也？

據諸侯、大夫名。


 大上，故不名也。

《荀子》云：大上，天子也。上爲君，名以相别。天子至尊，不以名相别，故不名，非本無名也。又諸侯立、薨，以名告于天子。


 疏

「傳曰：『天王何以不書葬，天子記崩不記葬，必其時也；諸侯記卒記葬，有天子在，不必其時。』必其時柰何？天子七日而殯，七月而葬。諸侯五日而殯，五月而葬。大夫三日而殯，三月而葬。士、庶人二日而殯，二月而葬。皆何以然？曰：禮不豫凶事，死而後治凶服。衣衰飾，修棺槨，作穿窆宅兆，然後喪文成，外親畢至，葬墳集。孝子忠臣之恩厚備盡矣。故天子七月而葬，同軌畢至；諸侯五月而葬，同會畢至；大夫三月而葬，同朝畢至；士、庶二月而葬，外姻畢至也。」據《説苑·修文》篇引補。按：《穀梁》有五家本，今傳一家耳，故有佚傳，與《公羊》同。故學者當守傳説，又當廣傳義，不可專己守殘也。




夏，四月，辛卯，尹氏卒。

尹在會稱子，天子卿也。氏者，見世卿也。氏者不卒，不卒則無見其卒者。見尹氏已卒，其位當不世也。卒則不日。日者，謹之也，爲譏世卿也。《異義》：《公羊》

 非世卿，傳亦同《公羊》。


 疏

《詩》稱「尹氏」，孔子所删定。《左》隱五年尹氏、武氏，即指此，本與傳同，經古文作「君」，後師不識古文之異，乃以聲子説之。




尹氏者何也？

據弋

 氏卒，妾辭。


 天子之大夫也。

據尹氏立王子朝，王臣無五等爵，與諸侯臣同，世禄不世位也。《王制》：「天子，三公、九卿、二十七大夫、八十一元士。」劉子云：「古者立三公、九卿、大夫、列士。三公者，所以參王

 事也。九卿者，所以參三公也。大夫者，所以參九卿也。列士者，所以參大夫也。故參而又參。是謂事宗，事宗不失，内外若一。」


 外大夫不卒，

據陳原仲不卒。


 此何以卒之也？

據雖王朝大夫來言聘，言使同列國大夫。又無私交，例不卒。


 於天子之崩

尹之主諸侯，不必在崩時，魯于天子崩使人，不知在尹卒之前否？但傳解經意，以爲于此卒爲，爲我主而已，不必事實也。


 爲魯主，

《左氏》以爲諸侯盟主，又云：晉郤

 氏主東諸侯。凡言主者，皆與此同。


 故隱而卒之。

言尹氏嘗爲王官，合諸侯，如劉文公，故卒之。《王制》之制：天子之老二人爲二伯，以屬八州伯，無事則代天子巡守。《甘棠》之詩，召公爲西伯也。有事，諸侯入天子國，則率諸侯以見王。《顧命》：「大保率西方諸侯，入應門左，畢公率東方諸侯，入應門右。」是也。《春秋》二伯之典，《易》、《書》、《詩》、《禮》同有其制。尹氏執朝權，王喪，魯人往弔，尹氏以卿主諸侯，如晉趙氏事，分二伯之勞，故曰爲魯主。王臣絶外交，無赴告之事。因爲魯主，有相統制之義，故隱而得卒之也。不世卿者，《王制》曰：「天子之縣内諸侯，禄也。外諸侯，嗣也。」《記》曰：「諸侯世子世國。大夫不世爵，使以德，爵以功。未賜爵，視天子之元士，以君其國。諸侯之大夫不世爵禄。」




秋，武氏子來求賻。

稱武氏子者，亦譏世卿也。《周禮》：世卿喪期，在喪不舍事。故大夫父死，子即繼位視事。此周通禮也。《春秋》改之，乃譏世卿喪娶，喪未畢視事。


 疏

《左》隱五年尹氏、武氏助曲沃。即此經連見之尹、武也。




武氏子

 者，何也？

據以子繫父，尹氏不子，劉子不氏。


 天子之大夫也。

據上有天王喪，仍

 叔子，大夫。


 天子之大夫，其稱武氏子何也？

據例言字。


 未畢喪，

《王制》云：「父母之喪，三年不從政。齊衰大功之喪，三月不從政。」據仍叔之子繫其父，不言之，知父已卒。


 孤未爵，

據已爵言字，諸侯未葬稱子，天子大夫視子、男也。班氏説：「世子三年喪畢，上受爵命于天子，明爵者天子所有，臣無自爵命
 

注



 。」


 未爵使之，非正也。

《荀子》云：「三年之喪，君不呼其門。」武氏子在喪受命者，臣爲君斬，父喪將除，又有君服，不嫌使凶服也。禮，君服不棄業，父喪棄業，哀痛鉅重，失常度也。


 其不言使，何也？

據仍叔之子言使。


 無君也。

《周禮》：在喪得出號令。《春秋》改爲「冢宰攝政」，所謂「三年不言」是也。故君在喪不稱使。據言使當言天王，一年不可二君。天子三年，乃稱王也。


 歸死者曰賵，歸生者曰賻。

《荀子》云：「賻、賵所以佐生，贈、襚所以送死。」劉云：「知生者賻、賵，知死者贈、襚。贈、襚所以送死也，賻、賵所以佐生也。」


 疏

按：荀説舊作「賻、賵所以助生，贈、襚所以送死」，據傳文改正。劉説見前傳，「乘馬曰賵」，蓋以送葬者也。《少儀》

 云：賵入門，賻不入門。此亦死生之分也。


 曰歸之者，正也。

據歸粟。


 求之者，非正也。

據求金，喪事無求。


 周雖不求，魯不可以不歸。

班氏云：「天子崩，赴告諸侯何？緣臣子喪君，哀悲憤懣，不能不告語諸侯也。諸侯欲聞之，又當持土地所出以供喪事。故《禮》曰：『天子崩，遣使赴告于諸侯。』」


 魯雖不歸，周不可以求之。

劉子云：「天子好利則諸侯貪，諸侯貪則大夫鄙，大夫鄙則庶人盜。上之化下，猶風之靡草也。故爲人君者，明貴德而賤利，以道下也。」按：天子不言有亡，喪禮不求備物，故譏之。


 求之爲言得不得未可知之辭也。

《春秋》貴讓，求者請道，請道去讓。言求皆以譏求者，下于乞一等。


 交譏之。

求以譏求者，所求合禮，則下不貢之惡見。上下失正，兩者皆譏。




八月，庚辰，宋公和卒。

外諸侯始卒，崇大國也。諸侯曰薨，以卒言者，内君。夫人稱薨，辟其名，從史文也。如大夫例者，内辭。内大夫可以會諸侯，故卒亦得同文也。


 疏

劉子云：「房、心之分野也。今之沛、梁、楚、山陽、濟陰、東平及東郡之須昌、壽張，皆宋分也。」




諸侯日卒，正也。

諸侯謂次國以上。夷狄不言正不正。曹以下不言者，以大夷之禮待

 小國也。《春秋》之義，始于正本。天下之本在國，國之本在家，家之本在身。故欲治其國，先治其君，欲治其君，必先明其正不正，此治本之要道也。


 疏

《春秋》于方伯以上國，于其終始交代之際，必隨人詳其正不正。于内則言隱元年有正、定無正，皆以正本謹

 始也。前見者不見，齊桓是也。不前見，皆于卒假日不日以明之。在外不日，則于葬明之，許穆公是也。




冬，十有二月，齊侯、鄭伯盟于石門。

外盟例時，月者，謹外盟之始。


 疏

劉子云：「齊地，虚、危

 之分野也。東有菑川、東萊、瑯琊、高密、膠東，南有泰山、城陽，北有千乘，清河以南，渤海之高樂、高城、重合、陽信，西有濟南、平原，皆齊分。」




癸未，葬宋繆公。

書葬之始。繆，諡也。葬而後舉諡，其餘諸侯皆稱公者，葬者，臣子事，從臣子辭，内尊其君也。不以國先葬者，起《春秋》葬之義

 。《春秋》于諸侯有絶者不葬，決去臣子以明絶之；不絶者，然後葬，故葬在國先，正王法。葬桓王以舉下言者，謂以天下葬一人，不繫也。葬不葬，仍從《春秋》起義也。




日葬，

劉子引傅曰：「諸侯五月而葬，同會畢至。」按：葬事以月，明當時不當時，不須再出日。


 疏

方伯以上例以月見。其過不及之差，著月以明禮制，故月而更日，時而不月，皆變例，有所起。


 故也，

葬者臣子事，加日者變文，以明繼嗣之禍。


 疏

按：方伯月葬，正例也。大國則以日葬爲正。何以言之？以大國有無時葬者，小國有無月葬者，知以日月分大小。宋之日葬本爲正例，師因其初記葬，發此傳以爲後傳，乃待以大國禮也，《公羊》同。又繼嗣之禍已明者，不以日月見例，惟未明者，乃假日月以見之。


 危不得葬也。

《公羊》云：「當時而日，危不得葬也。」據嗣君與夷弑

 也。《春秋》殺世子，君不葬，無繼嗣之道也。與夷雖正，爲繆公子所殺，《春秋》歸罪于繆公，故危之。非其位而受，雖受之不失爲正，君子猶爲危之。


 疏

《宋世家》：「武公卒，子宣公力立。宣公有太子與夷。十九年，宣公病，讓其弟和，曰：『父死子繼，兄死弟繼

 ，天下通義也。我其立和。』和亦三讓而受之。宣公卒，弟和立，是爲穆公。穆公九年，病，召大司馬孔父謂曰：『先君宣公舍太子與夷而立我，我不敢忘。我死，必立與夷也。』孔父曰：『羣臣皆願立公子馮。』穆公曰：『毋立馮，吾不可以負宣公。』于是穆公使公子馮出居于鄭。八月庚辰，穆公卒，兄宣公子與夷立，是爲殤公。」




四年

春，王二月，莒人伐杞，取牟婁。

杞，王者後，例如宋。制稱子伯，在卒正末者，《春秋》改制黜杞也。因其土地削弱，文獻無徵故也。月者，謹伐取之始。


 疏

《地理志》陳留雍丘

 下「故杞國也，周武王封禹後東樓公。先春秋時，徙魯東北，二十一世簡公爲楚所滅」。




傳曰：

傳者，子夏所傳《大傳》也。


 疏

孔子修《春秋》，已以其意口親授之子夏，子夏乃筆其大例，禮制與經别，如《喪服》之《大傳》，自爲一編，所説皆大綱是也。後師據此以答問，如《服問》是也。此傳依經編次，俱録問答之辭，正與《儀禮》中《喪服傳》同。《喪服傳》中有引「傳曰」之文，與《服問》相比附，故《公羊》同出子夏而閒有取舍相反、美惡異致者，爲此。傳中稱引之文皆本舊傳，但不盡舉耳；以其所舉推所不舉，故輯舊傳一卷。


 言伐言取，

據所引「傳曰」同出《大傳》，知《大傳》爲初本，《服問》次之，《喪服傳》又在其後。今傳中亦九引「傳曰」，與《喪服》同例，知亦出舊傳文也。後師引傳解經，有明文者少，無明文者多，如《公羊》全無「傳曰」明文是也，但當由此推之。外取邑不志。


 所惡也。

據盡惡事，明以惡之。


 諸侯相伐取地

 於是始，

《春秋》之始。據《左傳》「相伐取邑」，前此已見，《春秋》于此始書，則以爲始，《公羊》所謂「託始也」，餘仿此。


 故謹而志之也。

凡言侵伐國，皆師至城下之辭。詳書者，傷其所害重也。


 疏

諸侵伐多有所取，不能備書，一二書以相起而已，則諸侯之地犬牙錯紛，難以指定。主書者，惡惡疾始，兼爲莒叛，以牟婁來張本也。




戊申，衛祝吁弑其君完。

子夏曰：「《春秋》之記臣弑君、子弑父者以十數，皆非一日之積也，有漸而以至矣。凡姦者，行久而積成

 ，積

 而力多，力多而能弑

 ，故明主早絶之。」班氏説：「弑者，試也。欲言臣子弑其君父，不敢卒舉

 ，候間伺

 事，可稍稍試之也。」


 疏

《衛世家》：「莊公五年，取齊女爲夫人，好而無子。又娶陳女爲夫人，生子，早死。陳女女弟亦幸于莊公，而生子完。完母死，莊公令夫人齊女子之，立爲太子。莊公有寵妾，生子州吁。十八年，州吁長，好兵，莊公使將。石碏諫莊公曰：『庶子好兵，使將，亂自此起。』不聽。二十三年，莊公卒，太子完立，是爲桓公。桓公二年，弟州吁驕奢，桓公絀之，州吁出奔。十六年，州吁收

 衛亡人以襲殺桓公，州吁自立爲衛君。」




大夫弑其君，

大夫指公子、公孫。大國爲卿，小國爲士。通以大夫稱者，由我言之也。我之卿爲大夫，不論大國、小國，皆謂之大夫也。


 以國氏者，

據大夫以氏見，公子視大夫，氏公子。


 嫌也，

失子弟之道，欲當國爲君，故如志而氏國，嫌。《公羊》謂之「當國」。


 弑而代之也。

劉子云：「祝

 吁，嬖人之子也。有寵而

 好兵，莊公弗禁。後祝吁果殺桓公。」按：弑而代立，皆公子子孫，氏之，則與公族弑君同，鄭公子歸生是也。去氏以起代立，且以示貶。


 疏

劉子云：「春秋弑君三十六。」按：此就十九國見經者言耳，實則當時弑者尚數十倍于此，因例在不記卒，則不言耳。




夏，公及宋公遇于清。

清，内地。約伐鄭也。




及者，内爲志焉爾。

爲遇再傳。清，内地。遇禮近者爲主，故内主之。


 遇者，

據不言會盟。


 志

據遇禮簡略，不志，可也。


 相得也。

《曲禮》：不期而會曰遇。據下翬會伐，兩國和好，不相期約定地，乃大信辭。志者，惡其從惡人，擅興師招怨。




宋公、陳侯、蔡人、衛人伐鄭。

衛州吁初立，敘在後。陳方伯，王者後，不稱公者，非二代也。蔡，方伯國，後州吁來，《春秋》惡其從楚，故以徐州待之。


 疏

劉子云：「陳國，今淮陽之地。」穎川、南陽。蔡于此初見經。




秋，翬帥師會宋公、陳侯、蔡人、衛人伐鄭。

會伐不再敘，此會伐之始也，故謹而敘之也。衛人，祝吁也。人者，貶之。其人蔡何？明助逆，貶也。獨人蔡何？人蔡所以人宋、陳也。不人宋、陳者，明非微者，以助逆貶也。


 疏

《宋世家》：「衛州吁欲得諸侯，使告于宋曰：『馮在鄭，必爲亂，可與我伐之。』宋許之，與伐鄭，至東門而還。」




翬者何也？

據不氏，疑未命。


 公子翬也。

據言帥師以起弑，知即公子翬。


 其不稱公子何也？

據逆女氏公子。


 貶之也。

使從未命。


 何爲貶之也？

據慶父帥師不貶。


 與於弑公，故貶也。

弑君必有先見，專兵，弑君之先見者。君縱臣專兵，則必有弑身之禍。于其始見謹之，明不可使大夫專兵。《孟子》云「《春秋》成，而亂臣賊子懼」，是也。劉子云：「隱以桓弟

 幼，攝而代

 立。公子翬見隱居位已久，勸之遂立。隱既不許，翬懼而異其辭，遂與桓公共弑

 隱。」


 疏

終隱世，貶罪人也。書帥師，起其專兵能弑。入桓世，氏公子，書逆女，明以弑爲桓所親信，與遂同，皆起其弑。《春秋》傷王道不明，惡大夫專政，凡書帥師，尤惡。不起其弑則起殺，或則君權下移，謹子孫之禍也。




九月，衛人殺祝吁于濮。疏

《衛世家》：「州吁新立，好兵，弑桓公。衛人皆不愛。石碏乃因桓公母家于陳，詳爲善州吁。至鄭郊，石碏與陳侯謀，使右宰醜進食，因殺州吁于濮。」




稱人以殺，

據或以國稱，大夫氏。


 殺有罪也。

據稱國累上。人，衆詞。以衆討，明有罪。


 祝吁之挈，

據陳侯之弟殺陳世子招，再言陳殺公子比，不挈。


 失嫌也。

嫌謂公子失其公子之道，故不氏之。若氏，嫌與比同，氏國則如鄭忽。《春秋》至賤、窮、諸盜不繫國，無名、氏，次則不繫國，無氏以名見。不繫國，本國外之不有，且明天下所共討；以名見，奪其爵秩，明罪人也。


 其月，

據討賊、侵、伐，常事，與不以日月討者皆例時。以月爲變者，不以月計也。《春秋》以月計時事，以月分尊卑。除二者之外，遂不以日月爲例。《春秋》記事，大事記之詳，如君、夫人葬、薨，大夫卒，天王崩，外諸侯卒，大異，宗朝災，祭事，盟，戰，所關者大重，録之則詳，故記其日。小事則從略，如來往，如致朝聘、會、遇、外盟、外戰，一切小事皆例時。大事日，小事時，一定之例也，亦記事之體應如是也。至于輕事而重之，則變時而日、月焉；重事而輕之，則變日而月、時焉。事以大小爲準，例以時、日爲正，一望而知者也，而月在時、日之中爲消息焉。凡月皆變例，大事例日，如盟例日，而桓盟皆不日而月，變也。柯之盟時者，變之至也。此日爲正，月爲變，時爲尤變之例也。小事例時，如外諸侯葬例時，月爲變，日爲變之甚。此時爲正，月爲變，日爲尤變之例也。又如朝，時也，變之則月，尤變則日。用幣，時也，謹之則日。因其事之小，知其日、月之爲變。外諸侯卒例日。變之則月，尤變則時。因其事之大，知其月、時之爲變。凡變則有二等，以差功過淺深，故月皆變例。從時而日，從日而時，皆變之尤甚者。有條不紊，綱目明白。先儒因有記時分早、暮二例，遂徧推之，則正例有三等。無以進退，而于二主之間又添一主，則正、變不明。端委朦混，治絲而棼，故使人疑之也。


 謹之也。

謹始也。緩誅踰二時，月以謹之。


 于濮者，

據無知不地。


 譏失賊也。

據濮陳地，陳助討也。踰二時，握兵在外，故月。




冬，十有二月，衛人立晉。

州吁已殺，邢近衛，三月乃立晉，言月以起其緩。


 疏

《衛世家》：石碏殺州吁，乃迎桓公弟晉于邢而立之，是爲宣公。




衛人者，

據尹氏立朝。


 衆辭也。

據上下皆與之。


 立者，

據天王皆不言立。


 不宜立者也。

據朝言立。


 晉之名，

據晉挈之。


 惡也，

據挈如祝吁、無知然。


 其稱人以立之，何也？

據殺稱人，有罪。朝不宜立，言尹氏。


 得衆也。

得人，故以人言。


 得衆則是賢也。

民爲君本，衆所欲立，其賢可知。


 賢則其曰不宜立，何也？

《春秋》尊賢，以賢治不肖。


 《春秋》之義，諸侯與正而不與賢也。

據諸侯卒，言正不正，不論賢否。


 疏

殺祝吁之後，别有宜立之人，石碏因衆人之心，扳晉而立之。國有賢君，衆人所喜。《春秋》不當立者多矣，何獨譏此？餘不當立，譏不勝譏，而衆所知，故略言之。此立人之所許，嫌得者見不得，故責之備也。班氏云：「曾子問曰：『立適以長不以賢，何也？』子曰：『賢不賢，不可知也。』」




五年

春，公觀魚于棠。

劉子云：「濟上邑。」




傳曰：常事曰視，

據視朔言視。常事，謂典禮視朔是也。親迎亦禮制。


 非常曰觀。

據觀社。


 疏

凡傳所言多大例，如《曲禮》「天子不言出」數節皆舊傳文，先師乃引以解經耳。


 禮：尊不親小事，

先王之制，立三公以參天子，立九卿以參三公，立二十七大夫以參九卿，立八十一元士以參大夫。數愈多者，事愈繁；分愈尊者，職愈少，總大綱，攬至要而已。


 卑不尸大功。

據士匄侵齊，不伐喪言還。彼傳云：「君不尸小事，臣不專大名。」互言耳。


 魚，卑者之事也。

據小事直不登俎，不如田獵，君親者也。


 公觀

 之，非正也。

劉子説：「人君貴

 德賤利以道下，猶爲惡不止

 ，隱公貪利而身自漁濟上，而行八佾，以此化于國人，國人安得不解于義？解于義而縱其欲，則災害起而臣下僻。」下書螟，「言災害起

 ，國家將亂云耳。」班氏云：「王者不親取魚。」田獵必躬親，本以謹武治兵，若親自取魚，嫌與下民争利也。




夏，四月，葬衛桓公。

此月者，明當時也。卒已踰期，以其當時言者，以晉主其喪。晉立已後乃有喪主，五月而葬也。昭公早卒，歸後殯已，乃書「定公即位」，此桓公亦早葬矣。遲之于此，以明不討賊，不書葬。賊既討，則當修常禮也。




月葬，

諸侯葬，例以月見喪期。此已弑十四月矣，何更以月見？不如略而不月。


 故也。

此明討賊當更申喪制，如從晉立時乃卒者然。故上已見明文，此非以月見其故也。《左傳》云：緩葬，故也。同。




秋，衛師入郕。

郕，魯屬國。此爲衛滅也。不言滅者，著以上不言滅。書者，起下入郕。




入者，

據外次國入微國。


 内弗受也。

據入外之小國，義得拒次國也。


 郕，

據内有成，疑與向同。


 國也。

據有郕伯也。


 將卑師衆曰師。

據此推之，則將尊

 師衆曰某帥師。將尊師少稱將，將卑師少稱人，君將言帥師也。師入有貶辭，此言正例耳。


 疏

此舊傳文。




九月，考仲子之宫。

工作時，正也，月者，謹非禮以譏隱也。




考者何也？

據武宫言立。


 考者，成之也。

據君廟乃言立。考，宫室落成之名。


 成

 之爲夫人也。

據不氏。子者，夫人辭。成者，無其實而權成之。禮：非夫人不修廟

 。仲子，宫妾，僭夫人也。妾廟賤，不敢言立，因有考室。言攷，起仲子非夫人，而隱修廟以成之也。不奪者，所謂「夫人之，我敢

 不夫人

 乎」？然則歸賵亦以天王臨之而見正也。


 禮：庶子爲君，爲其母築宫，

言築，見言考成之譏失禮。


 使公子主其祭也。

《王制》：「支子不祭。」據定弋氏書葬，葬則有廟。公子支子、君之弟及别妾子爲

 君爲父後，于妾母不得顧；而禮緣情制，當有恩禮，故别築宫以祭之。支子不爲父後，故可主之。妾子不爲君，則妾不爲廟也。


 於子祭，

據弋氏于子世卒葬，明得申其私恩。


 於孫止。

據孫世以子氏，譏。《喪服小記》：「慈母與妾母不世祭。」鄭注據傳釋之。止後迎主于廟，附食于女君。


 仲子者，惠公之母，隱孫而修之，非隱也。

仲子卒在孫世，隱以禮得築宫。探先君之志，而爲之築宫，尚據禮文也。《春秋》決嫌疑，定猶豫。禮于孫止，則雖新卒，究非世子，故非隱以明妾廟之禮。




初獻六羽。

初，

據同税畝。


 始也。

劉子云：隱用八佾。


 疏

《論語》：季氏舞八佾。則魯用八佾，季氏因僭之。八佾，天子之樂，僭天子不可言。時仲子妾廟降用六羽，書初用六羽，以起先之用八羽也。八羽不可言，託始妾廟以明其僭，而餘廟仍用八佾可知。此内諱大惡也。


 穀梁子曰：疏

穀梁爲子夏氏名，學者不敢正言，故魯人音爲穀梁，齊人傳爲公羊。姓名音同字異，三傳之通例。後人誤以卜商姓氏，爲之臆造五名，非也。傳皆子夏所傳，偶有名氏者，後師因有異解，偶録之也。其言姓氏者，明異説所本；兩存者，皆通；附言者，存異解。


 「舞夏，

夏，五色羽。「染人秋染夏」，鄭注：染五色，以夏狄爲飾。


 天子八佾，

王至尊，故禮貴多。


 諸公六佾，

公與二伯、王後降天子以兩也。


 疏

《春秋》公：王國周公、祭公，外諸侯宋公，升齊、晉爲二老，同公秩，準天子三公之制，合宋，王者後，共五公也。知公禮異者，據魯如齊、晉也。


 諸侯

諸侯謂方伯國，以與諸公連文也。然則小國當用二佾，自連帥以至子、男則不用佾矣。以王臣言之，則三公六佾，卿四佾，大夫二佾，元士以下亦不用佾。經、傳言諸侯，有指有土之君言者，有專指二伯、方伯言者，須分别觀之。


 四佾。

妾廟以諸侯禮言者，《王制》曰：「喪從死者，祭從生者。」


 疏

方伯爲侯，八州之長爲伯。《春秋》以魯、衛、陳、鄭爲内方伯，外秦主梁，楚主荆，蔡遷徐，吴主揚，從夷狄例，共八伯也。公爲大國，六佾；侯爲次國，四佾；伯、子、男爲小國，用二佾；則連帥、屬長及七十里、五十里以下，遂不用佾也。


 初獻六羽，始僭樂矣。」

班氏云：「佾者，列也。天子以八人

 爲行列，八八六十四人。諸公六六爲行，諸侯四四爲行。」蔡邕説：「八者象八風，所以風化天下」；「六者

 象六律」；「四者

 象四時也。」按：此據《論語》。八佾以六爲行列，數謂魯應用十六人，僭用三十六。僭諸公猶可言，僭天子不可言也。


 尸子曰：

先師也。《人表》序在孟子後，或以爲佼，非也。


 「舞夏，自天子至諸侯

此諸侯亦當如上文指二伯、方伯、卒正而言，以下小國不在此數。


 皆用八佾。

八佾當作「八羽」，字誤也。


 疏

按：此以六爲行列，人數謂天子至諸侯皆用八人爲一列。天子八八，諸公六八，諸侯四八，小國二八，不如班説諸公六六、諸侯四四也。從前説以羽爲行列，則用四列者用六列。以此説補正其義，謂行列皆用八人，亦通。以前説補正，此謂既減列，又減人數，亦可也。經言羽，不言佾，故尸子以六羽爲一佾，非六佾之所謂也。


 初獻六羽，

此説重讀羽字，以爲經不言八佾而言六羽，明爲羽數而見。


 始厲樂矣。」

厲，裂也。與僭對文，裁裂之意。


 疏

尸子據經言六羽，不言六佾，知于每佾減去二人，應用三十六人，今減作二十四人。以此推之，則小國用二佾，得十六人。班説用二人，則二佾四人，疑少不成禮也。二説大夫皆不用佾，季氏用佾，孔子譏之。八佾爲佾數之通名，用非其禮已足譏，不必定僭天子樂也。




邾人、鄭人伐宋。

序會以爵明尊卑大小之分，崇文德兵事。尊卑相敵，先至者序後，後至者在先，客不言及，是也。邾小，雖主兵，不應序鄭上，以稱人，則可先鄭也。小國上卿比于次國之中，中當其下，下當其上大夫。人以此爲邾之上卿而鄭之下大夫也。


 疏

《宋世家》：「二年，鄭伐宋，以報東門之役。其後諸侯數來侵伐。」




螟。

劉子説：觀魚貪利之應，「書螟，言災將起，國家將亂云爾」。




蟲災也。

劉子云：「凡有所害謂之災，無所害而異于常謂之異。害爲已至，異爲方來。」班氏云：「《潛潭巴》云：『災之爲言傷

 也，隨事而誅。異之爲言怪也，先發感動之也。』」


 甚則月，不甚則時。

災輕，異重。災時，正。甚，則月。異日，正。不甚，則月。螟無月，以螽推之。


 疏

按：災異以月不月記其輕重，自記事之常，與人事以日不日見褒貶者不同。




冬，十有二月，辛巳，公子彄卒。

《左傳》：「『叔父有憾于寡人。』葬之加一等。」大夫稱叔父，大夫不日，因加等乃日之。




隱不爵命大夫，

據不言即位，不自正，知不爵之。《王制》曰：「大國三卿，皆命于天子。次國三卿，二卿命于天子，一卿命于其君，小國二卿皆命于其君。」


 疏

公子彄本未命大夫，故《左傳》稱叔父。未命者不氏。如君能爵命，尚可進之，隱方以不稱即位見其讓，必不可以隱爵大夫見于經也。


 其曰

曰者，《春秋》之書法，不問時事也。


 公子彄，何也？

據俠卒不氏不日，此氏公子，又日。


 先君之大夫也。

隱雖不特爵命，然先君之舊臣有功，未及進爵者，子得成其志，隱加葬彄，成之爲卿。以隱不當進之，故託於先君之大夫。不疑益師者，在喪不請，三年無改父道。益師本卿，其事甚明也。




宋人伐鄭，圍長葛。

伐國不言圍邑，此其言圍，何也？

據國重邑輕。諸伐皆有圍，取邑猶

 不志。


 久之也。

據明年冬乃取。


 伐不踰時，

《荀子》云：師不踰時，不留衆。班氏云：「古者師

 不踰時，爲怨思也。天道一時生，一時養。人者，天之貴物也，踰時則内有怨女，外有曠夫。」


 戰不逐奔，

據譏袁

 婁盟。《司馬法》：「逐奔不過百步，從綏不過三舍。」


 誅不填服。

《荀子》云：「服者不禽，格者不舍，奔命者不獲。凡誅，非誅其百姓也，誅其亂百姓也。百姓有扞其賊，則是亦賊也。以故順

 刃者生，蘇刃

 者死，奔命者貢。微子開封于宋，曹觸龍斷于軍，殷之服民所以養生之者，無異周人」，故「四海之内若一家，通達之屬莫不從服，夫是之謂人師」。


 苞人民、

苞讀爲俘，包取。


 毆牛馬曰侵。

傳曰：「侵，淺事也。」


 斬樹木、壞宫室曰伐。

《司馬法》云：「冢宰與百官布令于軍中曰：『入罪人之地，無

 毀土功，無燔牆屋，無伐林木，無取六畜、禾黍、器械。見其老幼，奉歸勿傷。雖遇壯者，不校不敵。敵若傷之，醫藥歸之。』」


 疏

按《司馬法》，王者征討之法也。《春秋》侵伐與古異，《孟子》云「無義戰」是也。侵輕于伐者，侵輕掠之師，不稽時月。伐者，舉兵深入，延日遲久，所害深。苞、毆乃爲淺事，伐、壞則日久，乃行苞、毆，不暇于伐、壞。伐、壞未有不苞、毆。先儒分而言之，誤。《左傳》「有鍾鼓曰伐」，「無鍾鼓曰侵」，意亦分輕重，大旨相同也。




六年

春，鄭人來輸平。疏

輸，《左》作渝。




輸者，

據傳，盟不信言渝。


 墮也。

據渝盟猶敗盟。


 平之爲言以道成也。

據不盟而信，喻以道相和好也。


 來輸平者，

據盟言來，不言輸。


 不果成也。

劉子云：「鄭獲魯君。」按：狐壤之戰，隱爲鄭獲，《春秋》深諱其事，言輸平也。


 疏

傳曰：「諱莫如深。」因其恥大，故諱深。諱深必有所見，此何所見？曰：四年，會伐鄭，「吾與鄭人未有平

 也。」無平而曰平，明非平也。來，接内也。來接者必有姓氏，不言姓氏，傳曰「不言其人」，爲内諱也。來接而不言及，起其接内之爲獲公也。輸平文甚，事愈惡者，言愈文也。




夏，五月，辛酉，公會齊侯，盟于艾。

艾，齊地。




秋，七月。

冬，宋人取長葛。

外取邑不志，此其志，何也？

據楚取宋彭城，不志。


 久之也。

據上書圍也。圍取邑，不志。此志，因其圍取。勞民動衆，録其本末，與「志疏數」同也。




七年

春，王三月，叔姬歸于紀。

班氏云：「伯者，長也」，「叔者，少也。」「男女異長，各自有伯仲，法陰陽各自有終始也。」「婦人十五

 稱伯仲，婦人質少變，陰道促早成，十五通乎織紝紡緝
 

注



 之事，思慮定，故許嫁，笄而字。故經曰：『女子十五許嫁，笄。』禮之稱字也。」


 疏

班氏云：「婦人無爵何？陰卑無外事。是以有三從之義：未嫁從父，既嫁從夫，夫死從子。故夫尊於朝，妻榮於室，隨夫之行。故《禮·郊特牲》曰：『婦人無爵，坐以夫人之齒。』《禮》曰：『生無爵，死無諡。』《春秋》録夫人皆有諡，何以知夫人非爵也？《論語》曰：『邦君之妻，君稱之曰夫人，國人稱之曰君夫人。』如

 是爵，君稱之與國人稱之不當異也。」




其不言逆，何也？逆之道微，無足道焉爾。

此媵也。因下成之爲夫人，故與伯姬同傳。《白虎通義》引《公羊傳》曰：「叔姬歸于紀，明待年也。」




滕侯卒。

稱侯者，本爵也。《王制》：一州之内，方百里之國三十。又云：「三十國以爲卒，卒有正。」《春秋》魯屬國曹、莒、邾、滕、薛、杞六卒正，皆侯爵，百

 里之國。《春秋》以侯屬方伯，則號不可以苟同，故六卒正皆不以本爵見，而稱子、伯以辟方伯。子、伯非爵也，子爲七等首，伯爲字，子尊于伯。曹以伯始，以薛伯、杞兼子伯終，明一例也。外屬國滑稱伯，明辟則稱伯。邢稱侯，明凡屬國見者皆侯，《春秋》異之，以辟方伯也。傳以魯爲千乘之國，于邾亦曰千乘之主，則邾非小國也。《春秋》之伯皆爲字，非爵。子亦爲貴稱，非爵。傳曰：子，貴之也。大夫得稱子。又曰：「子，卑稱也。」《公羊》曰「字不如子」，子貴于字一等，故非實爵。以其爲貴稱，故凡諸侯之進爵者、退爵者皆稱焉，夷狄之國亦統稱焉。楚、吴皆稱王，以子名之，奪其王，以子加之而已，非實爵名。《春秋》凡屬伯、子、男爵之國概不見，外七州唯見六卒正，魯屬六卒正以下見連帥之國二十一，合之方伯、卒正，共二十九，亦皆百里。


 疏

曹稱伯，居首，以字見。莒子，夷狄之稱

 子，吴、楚從之。邾進子在前，子尊于伯。滕以狄道退之，則子。杞以伯殿焉。以伯始，以伯終，明皆侯。爲辟方伯，不以本爵見也。中有三子，以明稱子之例，子非實爵，故子可以在伯先也。杞本公爵，或稱子稱伯者，明子、伯一也，即紀侯以子、伯並見之例也。小國稱無定，大國稱有定者，皆爲辟方伯也。小邾進以子稱，則邾之附庸，所謂不能以名通，附于大國者也，則曹、莒、邾三國爲上等。曹居首，同姓也，莒、邾以近次之；滕、薛、杞三國爲下等，滕以同姓居首，次薛，杞以伯終之。




滕侯無名。

本有名，《春秋》削之，言無也。


 疏

據成以後，卒皆有名，則此有名可知。無如隱無正、桓無王之無，非本無名也。


 少曰世子，

世子則稱世子，不制名，自以爲一國世子無取分别，故不爲之命名。


 長曰君，

立則稱君而已。名以相别，國只一君，不用名，廟祝皆曰滕侯而已。


 狄道也。

《曲禮》：夷狄「雖大曰子」。以稱子，故以狄説之。戎狄之道，不制名以相别異，「少曰世子，長則曰君」。自尊以比于太上，《春秋》以不名之法狄滕耳。


 疏

《春秋》狄之也。《春秋》唯天子不名，諸侯無名，僭天子禮也。天子無上，故臨下不名。滕，諸侯，有天子在，不命名，失臣子之道，以爲夷狄乃有此事耳。


 其不正者，

不正，謂非世子。


 名也。

謂狄人凡不正者，乃有名。此引狄人無名，以證《春秋》無名之爲狄滕也。《春秋》狄國有三術：稱國以狄之，晉、鄭之類是也；異國之名，戎伐凡伯、貿戎之類是也；無名狄之，滕、秦是也。滕成以後有名而前無，秦成以前有名而後無。名，更代之道也。滕在隱世不卒，卒者起本爵侯也。見本爵侯以起子，爲辟本爵。


 疏

《春秋》内魯，常見六

 卒正，辟方伯，以子、伯見，外卒正常見以

 稱男，許男是也。何以見子、伯之非爵？曰：《春秋》王朝大夫稱字，卿則稱子。子與伯同稱，子尊于伯，知子非爵也。列國大夫例名，齊高子稱子。大夫可稱高子，而不可以稱男，以此知子非爵也。邾子稱子，小邾子亦稱子，附庸無爵而稱子，知不爲爵也。吴、楚之君僭號王，正之而稱子，傳曰「卑稱也」，明非爵也。卒正莒、邾、滕三子，子尊于伯，故在伯先也。子不爲貶滕者，後滕有名，猶稱子。秦無名，猶稱伯，知去名即狄之，不以伯、子異也。方伯八：四侯、二伯、二子。卒正六：二伯、三子、一子伯並稱。子不爲卒正定稱，故附庸大夫均可稱子。使爲定稱，則不得稱子。故以子、伯共見起之也。伯爲字稱，方伯之秦、鄭，王臣之祭、單，皆字也。故方伯以二子、二

 伯見。《春秋》字不如子，子在字上。《春秋》之字稱伯仲，如唐人鄭九、杜十；子則爲尊稱，子游、子夏、沈子、魯子是也。古人相敬則稱子，此正其例，非爵也。據狄不名，《春秋》之義，諸侯用中國禮，則中國之；用夷禮，則夷之。秦、滕本中國，用中國禮，因其用夷狄道，狄之也。滕、秦始狄，後從中國。楚、吴，狄也。以名、卒進之，從中國禮。君前臣名，狄不臣，故不名也。




夏，城中丘。

中丘，丘名，内地。城，新作城也。後言中丘者，從一名見同也。




城爲保民爲之也。

《王制》曰：「凡居民，量地以制邑，度地以居民，地邑民居，必參相得也。」


 疏

民散無以避盜賊、禦寇亂，故作城所以保也。


 民衆城小則益城，

必民衆城小不足以容民，然後乃别城耳。


 益城無極。

傳曰：「古者，天子封諸侯，其地足以容其民，其民足以滿城自守。」是無民衆城小之事也。魯民不加庶而累别城，勞民設險不足以相守，而累城不已，是無限極也。


 凡城之志，皆譏也。

統謂别城也。内如中丘之等，皆譏也。「城諸及防」，傳曰「可城」，修舊也。《春秋》修舊不書譏，新作于城亦同也。




齊侯使其弟年來聘。

來聘之始，崇大國也。


 疏

經於方伯以上國乃言母弟、母兄，小國以下無。




諸侯之尊，

凡有土之君，子、男以上，通稱諸侯。


 疏

班氏云：「諸侯封不過百里，象雷震百里，所潤雲雨同也。雷者，陰中之陽也，諸侯象焉。諸侯比王者爲陰，南面賞罰爲陽，法雷也。七十里、五十里，差德功也。故《王制》曰：『凡四海之内九州，州方千里，建百里之國三

 十，七十里之國六十，五十里之國百有二十。』『名山大澤不以封，其餘以爲附庸閒田。』天子所治方千里，此平土三千，并數邑居、山川至五十里。名山大澤不以封者，與百姓共之，不使一國獨專也。山川之饒，水泉之利，千里相通，所以均有無，贍其不足。制土三等何？因土地有高、下、中三等。」


 弟兄

 不得以屬通。

據常辭内外通言公子，屬兄弟之私恩。《春秋》貴貴，以君臣之義厭其兄弟之恩。通謂自内及外皆以公子爲正稱，不得言兄弟也。《喪服傳》曰：「封君之孫盡臣諸父昆弟。」班氏云：「諸侯絶期者，示同愛百姓，不獨親其親。故《中庸》曰：『期之喪達乎大夫。』」


 其弟云者，

據盟會不稱弟。帥師、殺、奔稱弟兄有别義。


 以其來接于我，

據來則以稱弟，爲正辭，非别有所起。


 舉其貴者也。

以兄弟稱，見榮寵親信于鄰國。兄弟通，著其兄弟，微其君臣，如君親來之辭也。


 疏

母弟恩重，親親之義，得以屬稱。常辭公子以尊尊，言私不廢公也。接内稱弟以親親，言恩能掩義也。齊大國弟貴臣來接，舉貴，喜其來，故盡其尊也。




秋，公伐邾。

邾，近國，不諱兵事，曹獨諱兵事者，曹爲同姓，卒正首，于是不諱，則爲魯病矣。且以莒起曹之亦有兵事，而經諱之不書，此渝盟，故蔑盟不日。




冬，天王使凡伯來聘，戎伐凡伯于楚丘以歸。疏

傳以戎爲衛，《公羊》、《左傳》多以真戎解之者，就經文説之也。故説經有未修以前之説、既修以後之説，須兼明之。




凡伯者，何也？

據聘伐兼言，嫌其異。


 天子之大夫也。

據稱字。天子大夫氏采。采，國辭，如蔡叔、許叔之稱。天子大夫視子、男，是也。諸侯大夫氏，氏雖有采，不敢見，非天子所封也。傳曰「不言濫子」，「非天子所封」，是也。


 國而曰伐，此一人而曰伐，何也？

據伐有所斬壞之稱也。


 大天子之命也。

據外執諸侯猶言執，知此大之也。伐，天子命。是伐天子，罪重于常執，故大之言伐。


 戎者，

據不地。西戎遠在外州，不能入執。又隱世不見夷狄。


 衛也。

據楚丘衛地，非實戎地，衛之楚丘也

 。


 戎衛者，

據狄鄭言鄭，晉言貿戎也。


 疏

按：此辟諱託名之例。《春秋》當不止二條。今明文可攷者，本傳之戎衛、《公羊》之貿戎與齊仲孫而已。攷禮，王者不治四夷。春秋真四夷概不見經，則其稱戎多爲託名也。今頗由此例推廣之。


 爲其伐天子之使，

犯天子，不敢言衛也。


 貶而戎之也。

犯順宜貶。貶窮于人，不可言衛人，故詭辭託戎以存中國，而地楚丘以起之。


 疏

不單稱衛以戎之者，戎衛則終貶之，如蔡、秦是也。《春秋》内衛，篤從中國。故此别以戎主之。不出衛，不可言衛也。晉以二伯，故戎晉言貿戎。貿，晉地，猶言楚丘也。二

 國北近戎，故可託戎也。


 楚丘，

據貿戎不出地。


 衛之邑也。

據城楚丘。王師有敗，文故言貿戎。楚丘有伐，故不楚丘戎。


 以歸，

據不言執。當言以凡伯歸。


 猶愈乎執也。

劉子云：「周室多禍」，「戎攻其使」。據言以凡伯歸，則以爲執辭。言以歸先言執，惡在執，以歸無惡。此不言以凡伯歸，辟執文。言以歸，不言執，則以歸爲善辭也。




八年

春，宋公、衛侯遇于垂。

垂，内地。




不期

期地，期約定地相會。


 而會

行會禮，餘會皆期地。


 曰遇。

《曲禮》曰：「諸侯未及期相見曰遇。」先有期地，未至其地，適相見而行會禮，不更至期地爲遇也。傳又曰：「一君出，一君要之。」聞其來，因俟于道，不復至期地也。


 遇者，志

據不志。


 相得也。

志宋、衛相得。外遇不志，志者，在内地。




三月，鄭伯使宛來歸邴。

劉子云：「鄭伯以邴將易許田。」


 疏

《鄭世家》：「鄭莊公怒周弗禮，與魯易祊、許田。」




名宛，

據言使，命大夫，宜氏。


 所以貶鄭伯，

《王制》曰：「次國之卿，命于其君者，如小國之卿。」據小國乃不氏。貶臣，而君亦從小國例貶矣。


 惡與地也。

惡，大惡應得貶罪，奪爵、從小國。此專責鄭與地也。


 疏

《公羊》云：「宛者，鄭之微者也。」此就既貶之後言之。使不以微者，知爲惡事貶之。




庚寅，我入邴。

此專責魯受地也。時鄭以不祭泰山無用之邴歸魯，尚無易祊明説，後數年，「鄭入許」，乃從魯假近許湯沐閒田。魯助鄭取許，皆原于此，故以「易許田」主之。




入者，

據言歸不言入。


 内弗受也。

鄭雖歸，而我義不得入。


 日入，

據日入，内滅中國辭。


 惡入者也。

惡大，惡内滅中國，惡此入天子邑。以國言之，與下日入許相起。


 邴者，

據惡，疑國。


 鄭伯所受命于天子，

鄭爲二伯，故禮得從行，有湯沐邑。


 疏

據《左氏》、《國語》，鄭爲二伯，所謂「周之東遷，晉鄭焉依」是也。鄭之伯黜，齊桓代之。然經不以伯禮待鄭，隱世鄭尚爲伯，故以二伯之禮待之。


 而祭泰山

傳：鄭伯冀州國，當以屬于北嶽。東嶽主青、徐二州，西嶽主雍、梁二州，東、西二嶽，中外分界。《禹貢》海、岱、華陽以二嶽爲界，明當附于二嶽也。鄭不在東方，泰山下有湯沐邑，巡狩二伯當從，不拘方嶽，故鄭得有湯沐邑于泰山下也。若方伯，則各會于方

 岳下。


 之邑也。

許慎説：「諸侯有大功盛

 德于王室者，京師有朝宿之邑，泰山有湯沐之邑」，「所以共祭祀」。


 疏

劉子云：五嶽，「泰山，東嶽也」。有湯沐之邑也。「華山，西嶽也。常山，北嶽也。霍山，南嶽也。

 嵩山

 ，中嶽也。五嶽何以視三公？能大布雲雨焉，能大斂雲雨焉。雲觸石而出，膚寸而合，不崇朝而雨徧天下。施德溥大，故視三公也。」




夏，六月，己亥，蔡侯考父卒。

蔡初記卒日，以爲同盟也，後乃狄之，不純用中國禮。


 疏

《蔡世家》：「宣侯二十八年，魯隱公初立。三十五年，宣侯卒，子桓侯封人立。」




諸侯

傳言大國、次國、小國，又言諸公、諸侯。統以諸侯爲言，何也？魯侯從我言，皆舉侯。或曰：「舉其中，可以包上下也。」


 日卒，正也。

方伯正例，並爲「宿男卒」起。




辛亥，宿男卒。

小國不日，日者，明不卒以一見起例。


 疏

班氏云：「爵有五等，以法五行也。或三等者，法三光也。或法三光，或法五行何？質家者據天，故法三光。文家者據地，故法五行。《含文嘉》曰：『殷爵三等，周爵五等。』各有宜也。《王制》曰：『王者之制禄爵，凡五等。』謂公、侯、伯、子、男也。此據周制也。《春秋公羊傳》：『天子三公稱公，王者之後稱公，其餘大國稱侯，小國稱伯子男。』《王制》曰：『公侯田方百里，伯七十里，子男五十里。』所以名之爲公侯者何？公者，通也，公正無私之意也。侯者，候也，候順逆也。人皆千乘，象雷震百里所聞

 同。伯者，白也，明白于德也。子者，孳也，孳孳無已也。男者，任也。人皆五十里。差次功德。小者不滿爲附庸。附庸者，附大國以名通也。百里兩爵，公、侯共之。七十里一爵。伯五十里復兩爵何？公者，加尊二王之後；侯者，百里之正爵。上有可

 次，下有可第，中央故無二。五十里有兩爵者，所以加勉進人也。小國下爵，猶有尊卑，亦以進

 人也。」




宿，

據小國不日，次國不名。


 微國也。

據男與許同，男在子

 下。微國謂不與盟會。


 未能同盟，

劉子云：「諸侯五月而葬，同會畢至。」同盟謂常書盟會見經之國。必同盟，乃書「卒葬」，以見「五月，同盟至」之禮。大國齊、晉、宋，次國衛、陳、蔡、鄭，小國與許、曹、莒、邾、滕、杞、薛，此中國之書同盟者，外州夷狄不言同盟而有盟會者，秦、楚、吴是也。王臣，天子三公、九卿常見于盟會，亦書卒者，傳曰：「爲魯主。」《左傳》所謂「喪之如同盟，禮也

 」，「諸侯五月而葬，同會畢至」。《春秋》惟此十八國與王臣見盟會。又傳之所謂同盟者，以同盟之例待之而已，不拘事實曾否同盟，亦不泥經書同盟與否，故但卒皆得爲同盟之國。凡不在同盟，雖見同盟，如小邾，而通不得卒葬。《左氏》以同盟爲例，與傳同，此先師舊説也。


 疏

此卒者，一卒示例，起千八百國。舊史卒者多，《春秋》削之，僅以同盟之國見也。小邾不卒，附庸也。夷狄卒，楚、吴主會盟，進之也。天子臣卒，劉子三公也，尹氏大夫也，王子虎卿也，因同盟乃得卒之。《左傳》以爲「喪之如同盟」，是也。


 故男卒也。

《左傳》：「凡諸侯同盟，死則赴以名。」「赴以名，則書之，不然則否。」此與傳同。男卒謂不名也。以名卒則嫌正卒，故削之以見不卒也。


 疏

此不卒之者，一卒以見卒例。因不名以起同盟乃名，十九國乃爲同盟也。凡例，常者不一而足，一者皆變，以起其餘之正。




秋，七月，庚午，宋公、齊侯、衛侯盟于瓦屋。

宋在齊上，王後，尊于先。參盟何爲託始于此？大國言宋、齊，同姓之國舉衛，此舉親貴之大例。《春秋》凡舉以見例者，多目三國也。此爲始，如媵女言齊、晉、衛，胥命言齊、衛是也。


 疏

齊，二伯，在宋下，未成伯也。




外盟不日，

據曹南不日。


 此其日，何也？

據石門已謹始。


 諸侯之參盟於是始，

據《左傳》，參盟已前見矣。傳言此者，《公羊》所謂「春秋之始也」。


 故謹而日之也。

據石門月，此日，知以謹參盟也。人三爲衆，爲惡有助，因是往而不反，糾聯攻伐，迄無已時，故譏參也。不于後譏者，後事不勝譏。惡惡疾始，故于參譏
 

注



 之，以絶其源，易爲功也。


 誥誓不及五帝，

班氏説：五帝，黄帝、顓頊、帝嚳、帝堯、帝舜也。伏生説：五帝之治，不言而喻，不俟誥誓之言。


 疏

《白虎通》：「五帝者，何謂也？《禮》曰：『黄帝、顓頊、帝嚳、帝堯、帝舜也

 。』」「黄者，中和之色，自然之性，萬世不易。黄帝始作制度，得其中和，萬世常存。故稱黄帝也。謂之顓頊何？顓者，專也。頊者，正也。能專正天

 人之道，故謂顓頊也。謂之帝嚳者何？嚳者，極也。言其能施行窮極道德也。謂之堯者何？堯猶嶤嶤也。至高之貌。清妙高遠，優游博衍，衆聖之主，百王之長也。謂之舜者何？舜猶僢僢也。言能推信堯道而行之。」


 盟詛不及三王，

班氏説：「三王，夏、殷、周也。」據三王，殷、周誥誓而不盟詛，如二伯之事，《周禮》有盟以治諸侯之變，故二伯以盟詛約束諸侯。三王不躬親，詛以爲治，此《尚書》説，非《春秋》説也。《春秋》乃專以盟詛顯。


 疏

《白虎通》云：「三王者，何謂也？夏、殷、周也。故《士冠禮》『周弁、殷冔、夏收，三王共皮弁』也。」「王者受命，必立天下之美號以表功自克，明易姓爲子孫制也。夏、殷、周云
 

注



 者，有天下之大號也。百王同天下，無以相别；改制，天子之大禮，號以自别于前，所以表著己之功業也。必所以

 改號者，所以明天命已著，欲顯揚己於天下也。己復襲先王之號，與繼體守文之君無以異也。不顯不明，非天意也。故受命王者，必擇天下美號，表著己之功業，明當致施是也。所以預自表克于前也。不以姓爲號何？姓者，一字之稱也，尊卑所同也。諸侯各稱一國之號，而有百姓矣，天子至尊，即備有天下之號而兼萬國矣。夏者，大也。明當守持大道。殷者，中也。明當爲中和之道也。聞也，見也，謂當道著見中和之爲也。周者，至也，密也。道德周密，無所不至也。何以知即政立號也？《詩》云：『命此文王，于周于京。』此改號爲周，易邑爲京也。《春秋傳》曰『王者受命而王，必擇天下之美號以自號』也。五帝無有天下之號何？五帝德大能禪，以民爲子，成于天下，無爲立號也。」「或曰：唐，蕩蕩也。蕩蕩者，道德至大之貌也。虞者，樂也。言天下有道，人皆樂也。《論語》曰：『唐、虞之際。』帝嚳有天下，號曰高辛。顓頊有天下，號曰高陽。黄帝有天下，號曰有熊。有熊者，獨宏大道德也。高陽者，陽猶明也，道德高明也。高辛者，道德大信也。」


 交質子

據《左傳》，春秋有交質，經不著之。


 不及二伯。

劉子説：王者已爲州伯，所以復有二伯何？欲使絀陟也。三歲一閏，天道小備，故二伯絀陟也。何以爲二伯乎？曰：以三公在外稱伯，東西分二。所以稱爲伯何？欲抑之也。三公，臣之最尊者也，又以王命行天下，爲其盛，故抑之也。班氏説：「齊桓、晉文，霸于周者也。」又「傳曰：『周公入爲三公，出爲二伯，中分天下，得行

 絀陟。』」按：周初分陝而治，周公主東南，召公主西北，《王制》：「八州八伯」，「各以其屬屬于天子之老二人，分天下以爲左右，曰二伯」。《孔叢子》：「古帝王中分

 天下，使二公治之

 ，謂之二伯。」又云：「王季以功

 九命作伯，受

 瓚鬯之賜，文王因得專征伐」，「猶周、召之爲伯」是也。小國統于方伯，方伯統于二老。天子在上，不勞而治。強幹弱枝，以簡御繁之道也。東遷以後，王道不行。天子内臣不命二伯，八州方伯不復統馭。《春秋》欲明王法以馭諸侯，因桓、文有糾合之功，授齊、晉爲二伯。齊、晉爲正，楚、吴爲變，略示中外之分。又爲黜陟之道，假以内臣之制，尊託上公之品，故序宋公上。内公言「如」，得通及天下諸侯。齊桓方興，没隱晉事；晉文既伯，終于春秋。傳曰「桓非受命之伯」，謂非内臣也。「將以事授之」，謂《春秋》託之也。《孟子》：「其事則齊桓、晉文，其文則史。」春秋以二伯爲綱，所序皆統于齊、晉也。禮制有盟，《春秋》惡之者，齊、晉以盟詛糾合諸侯，故《春秋》重盟，貴胥命，而譏累盟，謂不純與之也。戰國以後

 ，通行交質，傳陳古之變，謹盟詛之始，二伯功用全在盟詛，因盟詛之褒貶，知二伯之美。不及，謂僅免于是，後不爾也。故五帝、三王之不及，即三王、二伯之治本也。


 疏

班氏云：「伯者何謂也？伯者，長也。選擇賢良

 ，使長一州，故謂之伯也。《王制》曰：『千里之外設方伯，五國以爲屬，屬有長。十國以爲連，連有帥。三十國以爲卒，卒有正。二百一十國以爲州，州有伯。』唐虞謂之牧者何？尚質。使大夫往來得視諸侯，故謂之牧。」「王者所以有二伯者，分職而授政，欲其亟成也。《王制》曰：『八伯各以其屬，屬於天子之老二人，分天下以爲左右，曰二伯。』《詩》云：『蔽芾甘棠，勿剪勿伐，召伯所茇。』《春秋公羊傳》曰：『自陝以東，周公主之；自陝以西，召公主之。』不分南北何？東方被聖人化日少，西方被聖人化日久，故分東西，使聖人主其難，賢者主其易，乃俱至太平也。又欲令同有陰陽寒暑之節，共法度也。所分陝者，是國中也。言面八百四十國矣。」按：劉子引《魯詩》，《傳》與《公羊》同文，《魯詩》與《穀梁》同師，是《穀梁》與《公羊》同也。班氏云：「五霸者，何謂也？昆吾氏、大彭氏、豕韋氏、齊桓公、晉文公是也。昔三王之道衰，而五霸存其政，帥諸侯朝天子，正天下之化，興復中國，攘除夷狄，故謂之霸也。昔昆吾氏霸於夏者也，大彭、豕韋霸於殷者也，齊桓、晉文霸於周者也。」班氏云：「帝王者何？號也。號者，功之表也。所以表功明德，號令臣下也。德合天地者稱帝，仁義合者稱王，别優劣也。《禮記·諡法》曰：『德象天地稱帝，仁義所生稱王。』帝者天號，王者五行之稱。」「帝者，諦也。象可承也。王者，往也，天下所歸往。《鈎命決》：『三皇步，五帝趨。三王馳，五伯騖。』」




八月，葬蔡宣公。

三月而葬，言八月，見其渴，早遲由經書之，託以見其臣子志。此蔡記卒葬之始也。




月葬，

方伯月葬，正例也。此以月葬問者。六月卒，八月葬，是二月葬，不及時。


 故也。

爲繼嗣有亂。禮：五月葬。經于常文以五月書之。如其有他故，則或遲或早，因其遲早以見意。如内之書即位不即位，非因即位乃書，不即位不書也。




九月，辛卯，公及莒人盟于包來。

言及，以尊及卑也。凡人通言及。




可言公及人，

人，小國大夫盟會之稱。莒國君尊不敵公，其臣更微，貴賤相懸，故無疑伉之疑

 。惠能逮下，有寬下之美。内尊外卑，臣子所樂道者。


 不可言公及大夫。

據處父伉。大夫謂大國大夫尊同小國之君，與公尊近相嫌。《春秋》決嫌，故去氏，使同小國大夫，與稱莒人等，則不嫌也。《明堂位》：諸侯之位，尊卑近者異面，異者同面；《禮》「異姓同車」，「同姓不同車」，皆以明嫌也。




螟。

劉子云：「時鄭伯以邴歸我

 ，將易許田，有貪利心。」




冬，十有二月，無侅卒。

《公羊》「此展無駭也」，與《左傳》同。不日者，因不氏起俠時，此蓋貶之。




無侅之名，

據《左氏》以無駭爲司空，且帥師，則非微者。以爲入極貶，則卒當氏，不應終身貶。與翬同。


 未有聞焉。

不得其尊卑名氏之故。師説舊無傳，言聞者，明説皆有傳，否則不敢以己見質言。以此無聞起餘皆有聞也。


 或曰：

此以無駭爲未命，同彄。


 隱不爵大夫也。

傳説同公子彄，與入極傳異，以爲同所俠。


 疏

知非貶者，前去氏己明，又不日也。


 或説曰：

此説同《公羊》。


 故貶之也。

《公羊》：「何以不氏？疾始滅也，故終其身不氏。」據前帥師，傳貶也。稱將，尊也。不氏，知貶也。於卒焉貶者，滅同姓大惡，諸侯名，罪當死也。前去氏，貶在君，「名宛」則「所以貶鄭伯」是也。此于卒焉貶，貶其私罪，翬之比也。不日者，傳惡也。猶月，明非微者。


 疏

《左氏》以此爲請族氏展，與《公羊》展無侅

 説同。此又一説，以明請族乃得氏之禮。但此一見例，不當推以説别經也。




九年

春，天王使南季來聘。

桓王二言使。按：博士經説無下聘明文，傳以爲譏，是也。《周禮》有下聘明文，劉歆以攻博士者也，據以疑傳，非也。《異義》：「《公羊》天子不下聘。」今傳無此文矣。




南，

疑其采氏。


 氏姓也。

據天子大夫以采爲氏，不如諸侯大夫氏王父字也。然其子孫即以采爲姓，曰氏姓，兼釋之。


 季，

據王季子。


 字也。

天子大夫字也。


 聘，

據與外大夫同辭。


 問也。

使人問其安否。


 聘諸侯，

據諸侯使人自相聘。


 非正也。

周時制，天子實聘方伯，《春秋》乃爲不下聘，所以尊天子也。劉子云：「孔子曰：『夏德

 不亡，商德不作。商德不亡，周德不作。周德不亡，《春秋》不作。《春秋》作，君子是以知周德之

 亡也。』」又曰：「《易》曰：『安不忘危

 ，存不忘亡。』是以身安而國家可保也。」故聖賢之君博觀終始，窮極事情，而是非分明。王者必通三統，明天命所授者博，非獨一姓也。又曰：「正色三而復者也。故三王術如循環。」


 疏

今文「天子不下聘」者，許慎云「《公羊》天子不下聘」，與此同也。《左氏》雖

 無下聘明文

 ，《異義》以《左氏》同爲古學，當與《周禮》同，實則非也。漢師十四家博士説無異同，《左氏》、《禮》亦多同今學。《周禮》晚出，又

 多立異，與今學爲難

 ，不足據
 

注



 也。孔子曰：「殷因于夏禮，所損益可知也。周因于殷禮，所損益可知也。其或繼周者，雖百世可知也。」繼周，謂《春秋》也。又曰：「行夏之時，乘殷之輅、服周之冕，樂則《韶》、《舞》。放鄭聲，遠佞人。」時、輅、冕者，通三統也。樂用《韶》者，備四代也。尹更始云七廟據周禮，則餘多夏殷禮也。




三月，癸酉，大雨震電。

劉子云：「大雨，雨水也。震，雷也。」




震，雷也。

據震夷伯廟。


 電，霆也。

據在震下，劉子云：「天所以有雷霆、風雨、霜雪、霧露何？欲以成歲，潤萬物，因以見災異也。」震與霆皆霹靂也，電謂電光也。




庚辰，大雨雪。

劉子云：「周三月，今正月也，當雨水，雪雜雨，雷電未可以發也。既

 已發矣，則雪不當復降。皆失節，故謂之異。《易》

 ：雷以二月出，其卦曰《豫》，言萬物隨雷出地，皆逸豫也；以八月入，其卦曰《歸妹》，言雷復歸。入地則孕育根核，保藏蟄蟲，避盛陰之害；出地則長養

 華實，發揚隱伏，宣盛陽之德。入能除害，出能興利，人君之象也。是時隱公以弟桓幼，攝而代立。公子翬見隱居攝已久，勸之遂立，隱不遂立

 ，翬懼而易其辭，遂與桓共弑隱。天見其將然，故正月大雨雪

 。是陽不閉陰，出涉危難，危

 而害萬物。天戒若曰：爲君失時，賊弟佞臣將作亂矣。後八日大雨雪，陰見閒隙而勝陽，篡弑之禍將成也。公不寤，後

 二年而弑。」




志疏數也。

據雨不日，此日，志二異相連數見，疏以起間八日，數以言僅八日。劉子云：「異有大小稀稠，占有舒疾

 緩急，聖人所以決疑也。」


 八日之間，

癸酉至庚辰，得八日。


 再有大變。

變，異也。雨本月志，因二雨不應連見，遂成大異，此非見日不足以起其爲大異也。


 陰陽錯行，

劉子云：「雷未可以出，電未可以見」，「則雪不當復降，皆失節也。雷電，陽也；雨雪，陰也。雷出非其時者也，是陽不能閉

 陰，陰氣縱逸而將爲害也」。


 故謹而日之也。

據二日以謹再，與「再取邑」同。


 疏

此疏數例，不言日月則不見其意，故假日月以明之。如即位以年決，不日，而定公書「戊辰，即位」，以與喪至相起。又如「御廩災」、「乙亥嘗」，類皆以日見意。此與人事相同而日月異以見例者不同。


 雨月志，

據月以記時節，雨雪、大雨皆同。


 正也。

月以記時，明其緩急常變。此不爲例者，唐宋以下，以爲日月不爲例，此類是也。




俠卒。

不日者，未命不日，禮降大夫。




俠者，

據卒者宜有氏。


 所俠也。

尹更始云：「所者，俠之氏。」


 疏

此説爲二傳所佚，知傳本詳事實，姓氏之學亦精。


 弗大夫者，

據卒者大夫，例宜氏之。


 隱不爵大夫也。

《公羊》作「吾大夫之未命者」。按：餘君卒大夫皆氏，惟隱再見不氏者。


 隱之不爵大夫，何也？

據以爲大夫當請命于天子。不大夫之，則不應卒；卒之，是已命。


 曰

曰者，經意如此，非事實。由不即位不有正月推之。


 不成爲君也。

不成謂攝也。隱自以爲攝，君不自君，則臣亦不得臣，故以未命言之。


 疏

所謂未命不氏者也。未命不卒，此卒起所執大夫事，非未命，以成公志也。隱不自正，其臣從之，所謂「以臣從君」。




夏，城郎。

郎，邑也。夏城不時，譏之也。「城諸及防」，傳曰：「可城也。」可城則不書，雖修舊，不時則譏。傳文偶未備耳。




秋，七月。

無事焉，何以書？

據元年正月無事以起即位，此無事言月。


 不遺時也。

傳曰：「《春秋》編年，四時具而後爲年。」必四時具，故不遺時。必書首月，以記時變。僖歷一時，首月言不雨，餘月不言是也。於此乃發傳者疑而後與之平，子曰：「不憤不啟，不悱不發」也；于後又補傳者，子曰：「中人以上可以語上，中人以下不可以語上也。」




冬，公會齊侯于防。

防，宋邑也。會于防，謀取防也。




會者，外爲主焉爾。疏

《左傳》：「不與謀曰會。」與謀即主謀。言會，則所會者爲主，故齊、晉會皆曰會，不曰及。




十年

春，王二月。公會齊侯、鄭伯于中丘。

中丘前已城，此猶同名者，非舊制，不以邑許之。


 疏

據《左傳》，鄭，二伯也，敘在齊下者，經以鄭爲方伯也。傳有黜陟，經不能如此，故終《春秋》以鄭爲方伯也。在喪不稱子，又與方伯異。




夏，翬帥師會齊人、鄭人伐宋。

劉子云：「公扈子曰：『有國者不可以不學《春秋》，生而尊者驕，生而富者傲，生而富貴，又無鑑，而自得者鮮矣。《春秋》，國之鑑也。《春秋》之中，弑君三十六，亡國五十二，諸侯奔走，不得保其社稷者甚衆，未有不先見而後從之也。』」


 疏

上下有公，是公在師也，公在而曰翬，翬不臣也；師中知翬而不知公，起翬有無君之心，彊將爲弑也。齊人、鄭人者，齊侯、鄭伯也。何以不言侯、伯也？貶也。何爲貶之？以翬貶也，貶翬不可以不貶其同會也。貶則如微者，避公在師之辭也。




六月，壬戌，公敗宋師于菅。

菅，内地。


 疏

《地理志》：濟南有菅。




内不言戰，

據外戰而後舉敗。《春秋》「内其國而外諸夏」，内敗外不言戰是也；「内諸夏而外夷狄」，中國敗夷狄不言戰是也。夷狄相敗者，大夷尊厭小夷，楚敗徐是也。


 舉其大者也。

戰以求敗，敗功大于戰。不言戰，舉大而略小，言若直

 敗之，不須戰也。




辛未，取郜。辛巳，取防。

郜、防，宋邑。此後爲魯。




取邑不日，

據取闞不日。取邑小事，滅中國乃日。


 此其日，何也？

或郜有國辭，或以見疏數。


 不正其乘敗人而深爲利，

《春秋》惡人乘危。緩急時，有乘人之危，貪利忘義。「蔡潰」，傳曰：「不土其地，不分其民，明正也」，又「不伐喪」，又曰「不正其乘敗人之績」，皆惡取乘危。


 取二邑，故謹而日之也。

再日以記再取，與紀災同。




秋，宋人、衛人入鄭。

舉入爲重，不言侵伐。戰敗，圍矣。見者不復見也。


 疏

報前役三國伐鄭。何以不敘從伐之國？舉二國爲重，以外可省。此《春秋》隱見例。




宋人、蔡人、衛人伐載。鄭伯伐取之。

時三國伐載，劉子云：「鄭滅載。」




不正其因人之力

《公羊》：「因誰之力？因宋人、蔡人、衛人之力也。」


 而易取之，

時三國伐載，鄭伯自謂于三國有讎，將救之，載人信之，因滅載；《春秋》惡其詭詐，託義兵以取人國，不曰滅而曰取，明因救滅之，言取以起其實。


 故主其事也。

主事謂書「鄭伯伐取」。時三國皆有所取，惡其詐，使鄭主其事，專蒙滅國之罪。




冬，十月，壬午，齊人、鄭人入郕。

郕已滅矣。此取之衛也。初入不日，此何以日？非齊、鄭取之，内取之也。内取則曷爲日？外惡事也。何以知我滅？以郕後爲我邑也。衛初取郕，衛與鄭有隙，而和于我，故取郕以報衛，求喜于内也。




入者，

據取之衛人，當言取。取邑，易辭也。


 内弗受也。

以滅國罪加之。


 日入，

據前狄不日。此取邑之辭矣，何猶日之？


 惡入者也。

惡内，兼惡齊、鄭。以前入非滅，至此乃滅之辭。


 郕，

據前已入。此當爲遣。


 國也。

據日，仍科以滅國之罪也。衛初取不能有，内同姓宜救之，因人之力取而自有，郕自是乃真亡矣。故初入不日，此再取乃日。




十有一年，春，滕侯、薛侯來朝。

以滕先薛者，尊同姓也。稱侯者，本爵也。此稱侯，下稱子、稱伯者，《春秋》制名之稱也。《春秋》決嫌明疑，不使尊卑相混，故首定名稱。爲其文微難見，故立意懸絶，不使相嫌；不拘舊封，不守周制，一惟《春秋》之制而已。周制有五等爵，公、侯、伯、子、男是也；魯、齊、燕、宋、杞舊封皆公，同有二伯王後之制，而《春秋》制法，爵惟見公、侯二等，不見伯、子、男。王臣、王後稱公，方伯稱侯，此一定之制也。至于卒正，皆百里國，依爵皆稱侯，内之滕侯、薛侯、紀侯，外之邢侯、隨侯是也，而通稱則惟以伯、子、男見，不稱侯。蓋一州三十百里之國，八州共得二百四十侯國。《春秋》録大略小，故凡見經者皆百里之國。不能下及子、男五十里、七十里而上舍百里，亦已明矣。《春秋》二王後稱公，方伯稱侯，小國稱伯。宋，王後，稱公，而黜杞爲伯，以殿小國之末。齊本公，以非内伯改侯，以辟内臣，魯本公，稱侯以爲方伯，故《春秋》之爵禄與周初全不合。《春秋》尊卑因名以立，不如此，不能明也，後世譜帙名號之書皆緣飾《春秋》立義，至以爲周舊爵本如是，是循末忘本，以杞證之，其疑自破矣！《春秋》立義，小國用見卒正之義。卒正皆百里國，而不能與方伯同，苟或改稱伯、稱子、稱男，則其本爵無故奪之，且不見百里之制，故稱侯以明本爵，以起下稱子、稱伯之爲以子、以字而非貶，而以爵稱，以起本爲侯爵。《春秋》正名，辭窮相避，以成方伯之尊也。惟其非定稱，故非卒正亦可言伯，郕伯、單伯是也；方伯亦可言伯，秦伯、鄭伯是也。不相疑者，以秦、鄭、郕、單之尊卑不嫌也。非卒正亦可言子，楚子、吴子是也。不相别者，以小邾與楚、吴之貴賤不嫌也。《春秋》貴賤不嫌則同號，專爲此子、伯發例。此品類過繁，不能碎折立其名號。又其有定之中又復無定，如方伯而稱伯子，以入七等，故惟恃别有起文，以明其尊卑貴賤，而此之稱則可以假借通用，以此明所見子、伯皆非爵也。男惟二見。許，外卒正，稱男以别于内卒正，亦非爵稱也。不稱伯、子稱男者，其方伯稱伯，故其卒正稱男不稱伯，以界鄭伯。曹不言子，獨見無所起，故稱男，以畿

 内加等之例推之，爲伯矣。宿男不卒，則男不見，可知此以書卒見不卒，書男見不言男，所謂以所見起不見也。以爵言之，則子、伯貴于男；以《春秋》言之，則男貴于子、伯。男猶爵，而子、伯乃等之卑稱耳。《春秋》所序諸侯，大國三，而一公、二侯，侯即爲方伯之爵；方伯八，而四侯、二子、二伯，而子、伯即爲卒正之稱；六卒正，而三子、二伯，一子伯並見，而子伯即爲方伯之稱。以此别有起文，故貴賤不嫌也。吴、楚之子不如五等之男，故曰「子卑稱」也。齊、晉不同稱公，以非内三公也。鄭、秦不稱侯，以爲王畿諸侯，一主東，一主西也。莒不稱伯，實夷也。邾不稱伯，初進也。滕不稱伯，狄之也。就其本言之，則當云齊公、晉公、宋公、陳侯、蔡侯、衛侯、鄭侯、許伯、莒伯、邾伯、滕伯、薛伯、杞伯、小邾子，不如是者，不能也，文不能而實如是者，所謂「實與而文不與」也。必知其常，然後知變；既窮其變，則仍守其常。觀其常、變之故與夫文實之端，則信乎《春秋》爲素

 王之制，進退褒貶，非復時王爵禄矣！


 疏

班氏云：「三歲一閏」，「五歲再閏」，「故五年一巡守，三年二伯出述職黜陟。一年物有終始，歲有所成，方伯行國」。《周官》：「六年，五服一朝。又六年，王乃時巡，攷制度于四岳。諸侯各朝于方岳

 ，大明黜陟。」是朝有進退爵秩之禮。春秋，諸侯不朝天子，而政在大國，猶相朝，因此以託王法。滕、薛來稱侯，本爵也。邾、牟、葛來稱人，明得退也。因其朝以明黜陟。《孟子》曰：「諸侯朝于天子曰述職。」伏生説：諸侯朝天子，「無過行，得復其圭，以歸其國。有過行者，留其圭。能改過者，復其圭。三年圭不復，少黜以爵。六年圭不復，少黜以地。九年圭不復，而地畢。」此諸侯朝天子之禮也。傳曰「攷禮修

 德」，明亦有述職攷功之事。方伯得進退屬國，故大國爵有定，小國爵無定；外小國有定，内屬無定，内從升降之也。侯者尊之，不嫌同公者，侯爲五等通稱，傳曰「諸侯」是也。内尊君曰公，故不嫌，外從小國從下稱得言公者，不統于公，不相嫌也。此遠近之義。




天子無事，諸侯相朝，正也。

無事謂無喪、葬、朝、守之事。無則可朝，有則不可朝。


 攷禮修德，

攷禮修德之文，見《大戴禮·朝事》篇。「天子

 無事」，謂六年遠近畢朝之年，然後使諸侯相朝也。


 所以尊天子也。

《王制》曰：「天子無事，與諸侯相見曰朝。攷禮、正刑、一德，以尊天子。」班氏云「諸侯相朝者，爲相尊敬也。故諸侯朝聘，天子無事

 ，法度無所變更，所以攷禮、正刑、一德，以尊天子。」亦謂是也。


 疏

朝者，君自行之辭。相者互言，小國統朝于方伯，又朝于二伯也。二伯，天子内臣。朝二伯，即朝天子。方伯，二伯所屬，朝二伯亦以尊天子也。《春秋》公朝京師言如，于齊，晉亦言如，明方伯朝二伯與京師同也。宋亦大國，不言如，王者後，爵尊不任事，不如二伯相統制也。曹、莒、滕、邾、薛、杞、小邾與紀于魯言朝者，魯方伯，所屬當朝也。會盟小國但序魯屬者，《王制》曰：八州八伯各以其屬，屬于天子之二老。《左傳》「伯合諸侯」，則侯牧帥伯、子、男以會于伯。是《春秋》内魯，小國獨言魯屬也。凡内不與魯屬，無所統也；序而内不在，有所避也。言内屬以起内在也。楚夷狄，亦言如者，痛其禍，不能奪其實也。王畿無方伯，故内無朝事，外不通諸侯，此也。


 諸侯來朝，時，正也。

朝禮常事，故時。


 犆言，

據言穀伯綏、鄧侯吾

 離來朝。


 同時也。

同時，一去一來，犆言使爲二事。


 累數，

據言「滕侯、薛侯來朝」也。


 皆至也。

同至言來，使爲一事。滕、薛皆近魯之國。


 疏

知近魯爲卒正者。《地理志》沛郡公丘下云：「故滕國，周懿王子錯叔繡所封，三十一世爲齊所滅。」魯國薛下云：「夏車正奚仲所封國。」




夏，五月，公會鄭伯于時來。

謀伐許也。入郕，辟内。此目内者，許遠郕近。郕，同姓；許，異姓也。月者，謹之，起其滅。




秋，七月，壬午，公及齊侯、鄭伯入許。

此滅許也。許與鄭爲近，《春秋》初以爲鄭之卒正。魯湯沐之田近許，故下繫許，謂之許田。湯沐皆天子閒田，許乃封國，與許有别。許稱男，託號也。鄭方號伯，故許不可稱子伯，詞窮，故以男稱。鄭以伯爲方伯，許以男先曹也。許在鄭後，以顯屬鄭，且以界鄭、曹，明方伯、屬國之分。内不言入，言入則滅也。言及，從内及之也。日入，許，中國也。


 疏

許田爲魯食邑。《王制》：方伯湯沐邑如天子元士，蓋不能五十里之國也，魯全食之，許乃百里，與閒田有别也。事詳《左傳》。下「許叔入許」，許更立也。




冬，十有一月，壬辰，公薨。疏

《魯世家》：「十一年冬，公子翬

 諂公謂曰：『百姓便君，君其遂立。吾請爲君殺子允，君以我爲相。』隱公曰：『有先君命。吾爲允少，故攝代。今允長矣，吾方營菟裘之地而老焉，以授子允政。』翬懼子允聞而反誅之，乃反譖隱公于子允曰：『隱公欲遂立，去子，子其圖之。請爲殺隱公。』子允諾。十一月，隱公祭鍾巫，齊于社圃，館於蔿氏。翬使人弑公而立子允。」




公薨不地，

據公薨皆地，夫人乃不地。


 故也。

據閔不地，故非正卒，謂弑。


 隱之，不忍地也。

隱，諱也。傳：「諱莫如深，深則隱。」諱之深，無所見，故不地。


 其不言葬，何也？

據桓公言葬。


 君弑，賊不討，不書葬，

賊者，罪人。君弑，其臣子能討賊，則經紀其葬；不討賊，則賊或繼立，或居位，是通國皆賊，無復收藏之人也。


 以罪下也。

下謂臣子。「葬桓王」傳曰「舉下」也，葬，臣子事；不葬，是無臣子也。不葬，是後君與弑也。


 隱十年無正，

據十一年惟元年有正月也。


 隱不自正也。

隱自以非父命，有讓志。故于元年去即位，十年無正，以成其志，因正其義。


 元年有正，

元年無正，定不當立。《春秋》去十年之正，存元年之正，以明傳立。


 所以正隱也。

劉子云：「《春秋》之義，有正春者無亂秋，有正君者無危國」，是以「君子貴建本而重立始」。隱既得天倫之正，復有君父之命，乃探揚父惡，志存讓國。「十年無正」，明弑逆之禍全釀于讓也。「元年有正」，所以張大法，黜邪命，以朝廷之正義，絶閨門之私恩，所以治惠公也。


 補疏

隱公十一年合《周南》十一篇、齊詩十一篇、《小雅》後半三京三箇十一篇。






注
 　則質諸鬼神而無疑：日新本、鴻寶本作「溯皇、帝、王、伯」。



注
 　人天：日新本、鴻寶本作「六合」。



注
 　年僅二百：鴻寶本作「僅二百四十年」。



注
 　間及大統：日新本、鴻寶本作「著録稍晚」。



注
 　世：《穀梁傳》桓公十四年作「日」。



注
 　恭维五始之端，在乎正己而已：《説苑·尊賢》作「共惟五始之要、治亂之端，在乎審己而任賢也」。



注
 　歲：緯書集成本《春秋緯》作「四時」。



注
 　年：緯書集成本《春秋緯》作「政教」。



注
 　君：緯書集成本《春秋緯》作「一」。



注
 　至周也者：鴻寶本作「至王人者」。



注
 　其言終君之、親之之辭：鴻寶本作「其言君者，親之之辭」。



注
 　爲：原脱，據鴻寶本補。



注
 　「登」上《史記·魯世家》有「生子允」三字。



注
 　而義不與：《穀梁傳》僖公二年作「以義而不與也」。



注
 　言：原作「人」，據《穀梁傳》僖公二十二年改。



注
 　道：原作「信」，據《穀梁傳》僖公二十二年改。



注
 　道：原作「義」，據《荀子·子道篇》改。



注
 　義：原作「道」，據《荀子·子道篇》改。



注
 　「不」下原衍「行」字，據《説苑·建本》删。



注
 　方：鴻寶本作「之」。



注
 　言：鴻寶本作「桓」。



注
 　放：《説苑·説叢》作「妨」。



注
 　去：《説苑·至公》作「棄」。



注
 　眛：原作「昧」，據日新本、鴻寶本、《穀梁傳》隱公元年改，下「眛」字同。



注
 　爵禄：《禮記·王制》作「禄爵」。



注
 　方：原脱，據《春秋繁露·爵國》補。



注
 　崇：原作「嵩」，據《漢書·地理志》改。



注
 　繕甲治兵：《史記·鄭世家》作「繕治甲兵」。



注
 　二：原作「一」，據《史記·鄭世家》改。



注
 　出走：原作「走出」，據《史記·鄭世家》乙。



注
 　矣：原作「也」，據《穀梁傳》隱公元年改。



注
 　帥：鴻寶本作「師」。



注
 　之：原作「諸」，據《穀梁傳》隱公元年改。



注
 　乃：《史記·鄭世家》作「及」。



注
 　城：《漢書·地理志》作「成」。



注
 　長短：《漢書·地理志》作「短長」。



注
 　地分：《漢書·地理志》作「分墬 」。



注
 　六藝：鴻寶本同，日新本作「素王」。



注
 　義：原作「意」，據《五禮通考》改。



注
 　贈、襚：《荀子·大略篇》作「賵、贈」。



注
 　襚：《説苑·修文》作「賵」。



注
 　亦欲天子：《白虎通·崩薨》作「天子亦欲」。



注
 　車馬曰賵，貨財曰賻：《荀子·大略篇》作「貨財曰賻，輿馬曰賵」。



注
 　含：四部叢刊本《荀子》作「唅」。



注
 　含：《説苑·修文》作「唅」，下同。



注
 　贈、襚：日新本、鴻寶本作「襚、贈」。



注
 　束：鴻寶本作「乘」。



注
 　「天」上《説苑·修文》有「天子乘馬六匹，諸侯四匹，大夫三匹，元士二匹，下士一匹」二十二字。



注
 　尺：原作「丈」，據《説苑·修文》改。



注
 　「元」下《説苑·修文》有「士」字。



注
 　厚：原脱，據《説苑·修文》補。



注
 　天地：原脱，據《説苑·修文》補。



注
 　賻、賵所以佐生，贈、襚所以送死：《説苑·修文》作「贈、襚所以送死，賻、賵所以佐生」。



注
 　爲：原脱，據鴻寶本補。



注
 　「不」下《禮記·王制》有「以」字；頒：《禮記·王制》作「朌」。



注
 　正：原作「王」，據鴻寶本改。



注
 　俞樾：原作「王引之」，據《羣經平議》卷二十四《春秋穀梁傳》「聘弓鍭矢」條改。



注
 　卒：《緯書集成》、《古經解鈎沉》作「絶」，《通典》作「終」。



注
 　「南方」句：《禮記·王制》在「東方」句下。



注
 　陝以東：《公羊傳》隱公五年作「自陝而東者」。



注
 　陝以西：《公羊傳》隱公五年作「自陝而西者」。



注
 　士：《大戴禮記·虞戴德》、《讀書雜志·荀子雜志》同，《荀子·大略篇》作「出」。



注
 　賢俊：《白虎通·封公侯》作「俊賢」。



注
 　餘：原脱，據《穀梁傳》莊公二年補。



注
 　德：原作「利」，據《説苑·復恩》改。



注
 　女：《古列女傳·齊孝孟姬》原作「姬」。



注
 　「之」下《白虎通·嫁娶》有「心」字。



注
 　無：原作「爲」，據日新本、鴻寶本、《左傳》定公四年改。



注
 　「爵」下鴻寶本有「先」字。



注
 　造：原作「追」，據《白虎通·崩薨》改。



注
 　「獲」下《漢書·五行志》有「魯」字。



注
 　喪：《五經通義》作「王」。



注
 　著：《五經通義》作「制」。



注
 　期：《五經通義》作「著」，疑當作「義」。



注
 　「大」上《白虎通·崩薨》有「天子曰崩」四字。



注
 　下：原作「子」，據《白虎通·崩薨》改。



注
 　公羊：原作「穀梁」，據《五經異義》改。



注
 　弋：原作「七」，據日新本、鴻寶本、《穀梁傳》定公十五年改。



注
 　王：原作「五」，據《説苑·臣術》改。



注
 　郤：原作「趙」，據《左傳》成公十六年改。



注
 　子：原脱，據《穀梁傳》隱公三年補。



注
 　仍：《左傳》、《公羊傳》同，《穀梁傳》作「任」。



注
 　命：《白虎通·爵》作「之義」。



注
 　少儀：原作「雜記」，據《禮記·少儀》改。



注
 　「待」下鴻寶本有「視」字。



注
 　謹：家塾本、日新本作「探」，據鴻寶本改。



注
 　危：原脱，據《漢書·地理志》補。



注
 　義：原無，據文意擬補。



注
 　弑：鴻寶本作「殺」。



注
 　繼：《史記·宋世家》作「及」。



注
 　丘：原作「邱」，據《漢書·地理志》改。



注
 　地：原作「邑」，據《穀梁傳》隱公四年改。



注
 　積成：《韓非子·外儲説右上》作「成積」。



注
 　「積」下《韓非子·外儲説右上》有「成」字。



注
 　弒：《韓非子·外儲説右上》作「殺」。



注
 　舉：《白虎通·誅伐》無此字。



注
 　伺：《白虎通·誅伐》作「司」。



注
 　「收」下《史記·衛世家》有「聚」字。



注
 　祝：《古列女傳·齊女傅母》作「州」，下同。



注
 　「而」上《古列女傳·齊女傅母》有「驕」字。



注
 　桓弟：《漢書·五行志》作「弟桓」。



注
 　攝而代：《漢書·五行志》作「代而攝」。



注
 　弑：《漢書·五行志》作「殺」。



注
 　觀：原作「親」，據《穀梁傳》隱公五年改。



注
 　「貴」上《説苑·貴德》有「明」字。



注
 　猶爲惡不止：《説苑·貴德》作「下之爲惡尚不可止」。



注
 　「起」上《説苑·貴德》有「將」字。



注
 　尊：原作「卑」，據日新本、鴻寶本改。



注
 　成：原作「考」，據《穀梁傳》隱公五年改。



注
 　修廟：原作「廟修」，據文意改。



注
 　敢：《穀梁傳》僖公八年作「可以」。



注
 　「人」下《穀梁傳》僖公八年有「之」字。



注
 　爲：原無，據下文補。



注
 　人：原作「佾」，據《白虎通·禮樂》、下疏文「皆用八佾」改。



注
 　者：《獨斷》作「佾」。



注
 　者：《獨斷》作「佾」。



注
 　傷：原作「得」，據《白虎通·災變》改。



注
 　猶：鴻寶本作「故」。



注
 　「師」下《白虎通·三軍》有「出」字。



注
 　袁：日新本、鴻寶本、《左傳》成公二年、《公羊傳》成公二年同，《穀梁傳》成公二年作「爰」。



注
 　順：原作「須」，據《荀子·議兵篇》改。



注
 　刃：原作「人」，據《荀子·議兵篇》改。



注
 　「無」上《司馬法》有「無暴神祇，無行田獵」八字。



注
 　未有平：《公羊傳》隱公六年作「末有成」。



注
 　五：原作「年」，據《白虎通·姓名》改。



注
 　緝：《白虎通·姓名》作「績」。



注
 　如：《白虎通·爵》作「即令」。



注
 　「百」上鴻寶本有「皆」字。



注
 　稱：原脱，據鴻寶本補。



注
 　六：原脱，據鴻寶本補。



注
 　以：鴻寶本作「一」。



注
 　二：鴻寶本作「三」。



注
 　三：原作「二」，據《禮記·王制》改。



注
 　弟兄：原作「兄弟」，據《穀梁傳》隱公七年乙。



注
 　衛之楚丘也：原作「楚丘之衛也」，據鴻寶本、《吕氏春秋》、《春秋本義》、《程氏春秋或問》、《春秋大事表》、《三傳折諸》改。



注
 　二：原作「三」，據日新本、鴻寶本改。



注
 　方：日新本、鴻寶本作「本」。



注
 　大、盛：《五經異義》無此二字。



注
 　霍山，南嶽也：《説苑·辨物》在「華山」上。



注
 　「山」上《説苑·辨物》有「高」字。



注
 　聞：《白虎通·爵》作「潤」。



注
 　有可：《白虎通·爵》作「可有」，下同。



注
 　進：《白虎通·爵》作「勸」。



注
 　子：原作「于」，據鴻寶本改。



注
 　也：原脱，據《左傳》襄公二十八年補。



注
 　譏：原作「議」，據日新本、鴻寶本改。



注
 　「也」上《白虎通·號》有「五帝」二字。



注
 　天：原作「大」，據《白虎通·號》改。



注
 　云：日新本作「也」，鴻寶本作「王」，《白虎通·號》無此字。



注
 　「必」下《白虎通·號》無「所以」二字。



注
 　得行：原脱，據鴻寶本補，《白虎通·巡狩》作「出」。



注
 　中分：「中」原脱，據《孔叢子》補。



注
 　治之：原脱，據《孔叢子》補。



注
 　「以功」下原衍「九命」二字，據《孔叢子》删。



注
 　「受」下《孔叢子》有「珪」字。



注
 　以後：鴻寶本作「之時」。



注
 　良：鴻寶本作「長」。



注
 　疑：鴻寶本作「嫌」。



注
 　歸我：《漢書·五行志》無此二字。



注
 　侅：日新本、鴻寶本、《穀梁傳》隱公二年同，《公羊傳》隱公二年作「駭」。



注
 　德：《説苑·君道》作「道」。



注
 　德之：《説苑·君道》作「道」。



注
 　安不忘危：《説苑·指武》無此四字。



注
 　雖：鴻寶本同，日新本作「亦」。



注
 　明文：鴻寶本同，日新本作「之義」。



注
 　又：日新本、鴻寶本作「文」。



注
 　爲難：原作「相輔」，鴻寶本同，據日新本改。



注
 　據：原作「疑」，鴻寶本同，據日新本改。



注
 　既：原作「即」，據《漢書·五行志》改。



注
 　「易」上《漢書·五行志》有「於」字。



注
 　長養：《漢書·五行志》作「養長」。



注
 　不遂立：《漢書·五行志》作「既不許」。



注
 　雪：《漢書·五行志》作「水而雷電」。「雪」下鴻寶本有「電」字。



注
 　危：《漢書·五行志》無此字。



注
 　後：原作「不」，據《漢書·五行志》改。



注
 　疾：原作「急」，據《漢書·劉向傳》改。



注
 　閉：《春秋穀梁傳注疏》隱公九年范寧注引劉向語作「閑」，《穀梁經傳補注》作「閉」，「閉」于義爲長。



注
 　直：原作「真」，據鴻寶本改。



注
 　畿：原作「譏」，據鴻寶本改。



注
 　素：鴻寶本作「興」，據日新本改。



注
 　岳：原作「伯」，據《尚書·周書》改。



注
 　修：原作「一」，據《穀梁傳》隱公十一年改。



注
 　子：原作「下」，據《穀梁傳》隱公十一年改。



注
 　事：《白虎通·朝聘》作「恙」。



注
 　吾：原作「無」，據《穀梁傳》桓公七年作改。



注
 　翬：《史記·魯世家》作「揮」，下同。








穀梁春秋經傳古義疏卷二



桓公

名允，惠公子，隱公弟，弑隱而自立。




元年

《年表》：「桓公元年，周桓王九年，齊僖公二十年，晉哀公七年，宋殤公九年，衛宣公八年，陳桓公三十四年，鄭莊公三十三年，蔡桓公四年，楚武王三十年，秦甯公五年，曹桓公四十六年，杞武公四十年。」




春，王。

劉子説：「『文王似元年，武王似春王，周公似正月。』」董子同。《提要》據此以爲「春王」句絶之證，非《穀梁》誤斷也。




桓無王，其曰王，何也？

據春月不繫王者十四。


 疏

弟子深于經例禮制，凡問皆依據，或因《夏小正》傳疑。問爲設辭，爲虚衍者，誤矣。


 謹始也。

元年有王，王其始，誅討之。


 疏

此與隱元有正月相比。始者，元年正朔即位也。桓弑君以争國，因即位言王以謹之，明當誅。


 其曰無王，何也？

據例宜有王。


 桓弟弑兄，

言兄弟者，盡其親以惡之。


 臣弑君，

繼體諸侯盡臣諸父昆弟，故曰君臣。


 天子不能定，

弑逆之賊，當征討之。按：不能定，所謂「上無天子」。


 諸侯不能救，

所謂「下無方伯」。


 百姓不能去，

劉子云：「上無明天子，下無賢方伯，天下爲無道，臣弑君，子弑父，力能討之，則討之可也。」按：百姓，百官也。不能去謂不討之，如州吁、無知事，更靦顔事之。故桓不卒大夫，以爲隱無臣。


 以爲無王之道，遂可以至焉爾。

弑賊雖多，而桓外無征伐之兵，内無臣民之變，安然襲位。以爲無王之世乃有此事。


 元年有王，所以治桓也。

若竟無王，治法不明，反嫌縱惡，故于元年書王以討之。于即位時行誅，則王法嚴矣。




正月，公即位。

即位，國之大事，不日者，傳曰：「以年決者，不以日決。」月者從首時。




繼故不言即位，

即位猶言繼立。君新立必言即位，乃見終始。不言者，例所必言，經不書之。


 正也。

據莊公不言即位。


 疏

實皆即位，《春秋》去之，故曰不言。《左氏》説則實不即位。


 繼故不言即位之爲正，何也？

據隱亦不言即位。


 曰：先君不以其道終，則子弟不忍即位也。

即位者，繼立之變文，可即此以明繼君之志。莊、僖不與弑，繼居先君位，有哀痛不忍之心，故如其志，不言即位。


 繼故而言即位，則是與聞乎弑也。

據桓、宣言即位是也。


 繼故而言即位，是爲與聞乎弑，何也？

據即位例所必書。


 曰：

言曰者，謂經有此義，不關事實，就經所書之意言之。


 先君不以其道終，

當哀痛不忍。


 己正即位之道而即位，

貪位慕榮，安然無惻怛之念。


 是無恩於先君也。

以無恩起其與弑也。


 疏

《春秋》内魯，大惡當諱，諱則没其實。故于即位之初，緣情起例，務使其諱雖深，其志甚著。此誅志諱惡之大義也。正月或以爲當聯春王者，誤。




三月，公會鄭伯于垂。

鄭伯因事求賂，公許以許田，因爲此會。桓會皆月，因薨于齊，危録之。




會者，

據盟越言及。


 外爲主焉爾。

垂，内邑。以外主之者，鄭以邴求易許田也。下盟鄭，已得許田，内求盟之，故以内爲主也。




鄭伯以璧假許田。

此爲弑君賂鄭也。以假言之者，避賂也。以璧言假，知非假，而不以璧亦可知也。


 疏

《魯世家》：「鄭以璧易天子許田

 。」




假不言以，

假者，直相假借，可不言以。


 言以，非假也。

有以則是相易。明此易地，非假也。


 非假而曰假，

實非假而文曰假，詭辭相託，必有所避。


 諱易地也。

因易地不可言，託於假耳。


 疏

言假，偶爾假借之辭，非敢擅專執，是諱易也，而言以璧以起其實易，明辟其顯罪，陰露其微文，其辭甚恭，而其實不没，故曰其文微而顯。


 禮：天子在上，諸侯不得以地相與也。

地，諸侯所受于天子，天子乃得專之。


 疏

邴、許皆閒田也。魯、鄭不食，其入當歸天子，以入閒田。今因不朝、祭，各以近便互易，專天子之地，棄先君之封，而崇私利。凡情之所便而亂之所生者，《春秋》所謹也。


 無田

不言假許而曰許田，惟田乃可言假，許不可言假。


 則無許，可知矣。

言假田則無許，可知傳以許爲邑名，與許國之許不同。《公羊》以爲繫許，與《傳》異。


 疏

許，天子閒田也。田繫于許，取田，是取許也。


 不言許，

但言假田，若許尚在。


 不與許也。

田有種植，可以言假，許爲天子邑，不得竟以假人。


 疏

凡外取内邑皆言田。邑重于田，天子守土不可失，故田可言，邑不可言也。


 許田者，魯朝宿之邑也。

魯爲方伯，天子所賜。《王制》曰：「方伯爲朝天子，皆有湯沐之邑于天子之縣内，視元士。」


 邴者，鄭伯之所受命

鄭伯爲方伯，所受七錫之命。劉子云：「諸侯三年一貢士。士一適謂之好德，再適謂之尊賢，三適謂之有功。有功者天子一賜以輿服弓矢，再賜以鬯，三賜以虎賁百人，號曰命諸侯。命諸侯者，鄰國有臣弑其君，孽弑其宗，雖不

 請于天子而征之，可也。已征，而歸其地于天子。」


 疏

鄭在冀州，爲方伯者。西京、東都、京畿通，鄭在王畿外，爲外諸侯也。説詳王城下。


 而祭泰山之邑也。

劉子云：「泰山者，五岳之長，羣神之宗，故獨封泰山，告平

 于天，報神功也。」泰山一名岱宗。言王者受命易姓，報功告成于岱宗也。東方，萬物交代之處。宗，長也，言羣岳之長。


 疏

鄭祭泰山者，鄭初本爲王臣，《春秋》稱伯，亦爲天子大夫辭。天子巡守，鄭從行，故方岳下有湯沐邑。


 用見魯之不朝於周，

不朝，不可言。無所見，則疑于常事不書，故以此起之。此見朝覲禮廢，下見巡守禮廢。


 疏

見者，由此見彼。所據者可言，所見者不可言也。終春秋，魯不朝周，不可言，故言易田以起之。朝王所、伐秦、如京師，全其行，使如朝耳。


 而鄭之不祭泰山也。

天子巡守，當祭泰山，鄭伯從而助祭。天子不巡守，故鄭不祭泰山也。《王制》：「天子祭天下名山大川，五岳視三公，四瀆視諸侯。」


 疏

言此，明巡守之禮廢也。八州四岳，二方伯主一岳。《尚書》之四岳，謂八州八伯也。天子巡守東方，祭泰山，鄭從祭，賜以湯沐之邑。言朝宿邑不言湯沐邑者，魯不朝，責在魯，言湯沐邑則責在鄭。言祭泰山，鄭不祭泰山，知以責天子不巡守也。終春秋，天子不巡守，言此以起之。守河陽，諱致天王也。朝覲巡守之禮廢，則天子無以治諸侯。故《春秋》尊二伯以代王治，朝二伯即所以尊天王。扶微抑強，振王道于不墜，《春秋》之功也。




夏，四月，丁未，公及鄭伯盟于越。

公盟正例日。




及者，

據會垂言會。


 内爲志焉爾。

鄭已得所欲，公結鄭，爲此盟以求助己。


 越，

據下有越國。


 盟地之名也。

據越初見言於越。


 疏

《春秋》正名之書，于物事必盡其辭。地、邑凡同名者，皆别之；苟二事同名，則必相别異，北燕、小穀、魯濟、邾葭之類是也，無一名數地之理。因下有越，故傳亟明之。凡傳所及者，皆有所起。




秋，大水。

水必言大。水，常也，必大水成災乃記之。




高下有水災曰大水。

記災。麥禾皆傷。


 疏

下有災曰水，高下皆然曰大，如大旱。




冬，十月。

《詩》篇名有《十月》、《正月》、《四月》、《七月》，亦《春秋》首時之義。又有《六月》，合爲五帝、五行、五官。




無事焉，何以書？不遺時也。

因下四年、七年再去秋、冬，故再發傳。


 《春秋》編年，

《春秋》較《詩》、《書》年代最少，故用編年。例詳于《春秋》，别經可推，故惟《春秋》編年。


 四時具而後爲年。

傳曰：「日繫于月，月繫于時。」


 疏

六藝唯《春秋》編年繫月，從史文也。魯史記事詳，十二公之籍當百倍于此。蓋削其人事而不能變易失常，故虚存首月也。再去秋、冬，不成年矣。




二年

春，王正月，戊申，宋督弑其君與夷，疏

《宋世家》：「太宰華督利孔父妻，乃使人宣言國中曰：『殤公即位十年耳，而十一戰，民苦不堪，皆孔父爲之，我且殺孔父以甯民。』」「十年，華督攻殺孔父，取其妻。殤公怒，遂弑殤公，而迎公子馮于鄭而立之，是爲莊公。」




桓無王，其曰王，何也？

據陳侯鮑卒無王。


 正與夷之卒也。

「正」如諸侯正不正之「正」。無王，疑與夷不當立而立，有無王之道，故言王也。


 疏

與夷受命于繆公，又宣公之嫡子，明得正有王，亦以明桓無王不正。督以國氏者，辟下華氏爲世卿也。不葬者，賊不討，起爲馮弑也。




及其大夫孔父。

方伯卿比于天子大夫。此公之卿，何以亦稱大夫？自我言之也。小國卿比于天子之士。何以亦稱大夫？自我言之，以爲于内則爲大夫也。大夫以方伯國爲正例，故大國、小國大夫不名，見非大夫也。


 疏

大國大夫尊，惟晉、宋言弑、及，餘不言也。




孔父先死，

據事實先死。


 其曰及，

當先書殺孔父，如晉殺胥童，後再書弑君。


 何也？

據仇牧、荀息後死乃言及，此失先後之序。


 書尊及卑，《春秋》之義也。

《春秋》明君臣之義。臣雖先死，而尊卑之分不敢先君，亦以及言之。臣不先君，子不先父，婦不先夫，小國不先大國，夷狄不先中國，外不先内，諸侯不先王，人微者不先大夫，小夷不先大夷也。


 孔父之先死，何也？

據仇牧、荀息不先死。


 督欲弑君，而恐不立，

督之弑君，爲馮也。恐弑君而孔父執政，是馮終不得立，故先殺之也。


 於是乎先殺

 孔父。孔父閑也。

據殺大夫言殺及，弑君言弑及。


 疏

弑，下殺上

 之名。大夫而以弑及之者，因孔父扞禦其君，殺孔父者

 ，先有弑心，起孔爲君也。傳曰：「兩下相殺不道。」《春秋》賢孔父爲君黨，而以弑及之也。


 何以知其先殺孔父也？

據與仇牧、荀息同辭。


 曰：子旣死，父不忍稱其名；臣旣死，君不忍稱其名。

許慎説：「旣没，稱字而不名。」孔父先死，故稱其字。


 疏

禮：生名之，死諱之。示人鬼之别，亦以相崇敬。若哀公誄孔子，稱尼父也。


 以是知君之累之也。

傳「累數」謂累累相繼。孔父先死，君從而弑，是爲累之也。累，相繼也。


 疏

按：孔父先死，事見《左傳》、《世家》。當日譜帙載記必詳，師不引用，而單由經例禮制推之。凡事必自經

 求證，乃爲治經門户，乃嚴然游衍推説，其利弊相等；學者又當考求實事，就經推合。如此傳下「或説」卽不用先死不名之説是也。


 孔，

據儀父，儀爲字。


 氏；

據孔子以孔爲氏，此以字爲氏耳。


 父，

據儀父，父繼字，爲美稱。


 字，諡也。

《春秋》字例不舉實字，但言伯仲。其有舉實字者，不單舉一字，别繫父于實字下，如儀父、家父是也。故以父爲字、諡。


 疏

父、甫同，爲字之美稱

 。有以繫名者，禄父是也；有以繫字者，儀父是也。《禮》「五十以伯仲」見，則不以伯仲見者，當未五十也。字有配名者，季友、伯糾、叔肸，此在名例者也。有稱伯仲者、有稱父者、有稱别字如儀父者，皆從字例。傳以天王、天子爲一稱者，此亦同也。


 或曰：

此説與上不同。凡不同者，傳乃言「或曰」，一「傳曰」；非一師之言，但無大異同，皆不出説者主名，傳蓋合衆師説而成者。


 其不稱名，蓋爲祖諱也。

此從臣子先死，君父猶名之説也。


 疏

孔父弑及，與仇牧、荀息同閑，不應此獨以先死言之。以其氏孔，孔子殷人，下宋大夫不名，知不敢稱祖諱也。此言氏，後不言氏者，祖有遠近，恩有淺深，故下痛其無罪見殺並没其氏也。


 孔子，故宋也。

《春秋》從史文。禮：家事不廢王事。私諱得諱者，孔子修《春秋》託王，有繼周之意，故得顧其私親故宋也。


 疏

補傳：《春秋》素王，據顔注《梅福傳》引《穀梁傳》補其故宋之例，則孔氏字、宋殺大夫不名、三記災、會盟三紀事，皆顧先人，異于他國。雖爲王後，其黜杞者，亦故宋之義也。




滕子來朝。

稱子者，正辭也。小國稱伯、子、男。桓世記往來詳初立，詳小國朝之禮也。




三月，公會齊侯、陳侯、鄭伯于稷，以成宋亂。

劉子云：諸侯會討宋督，公受賂而歸。




以者，

據以下必有所繫。釋宋公不言以。


 内爲志焉爾。

據言以，明公以諸侯與「以楚師」内爲主同。不以諸侯成宋亂者，言會，外爲主，兼首齊。


 公爲志乎成是亂也。

言會，事之成。言以，内主之。使如内以諸侯成宋亂，非諸侯之意也。


 疏

據馮已立，無納入文。


 此成矣，取不成事之辭而加之焉。

言成，先不成也。若謂宋亂將敗，公乃與諸侯成之，故謂「取不成事辭而加之」也。


 疏

時諸侯討宋，會于稷，是宋亂將敗；公會其事，取賂而歸，是公獨成其亂也。傳：「地而後伐，疑辭。」又曰：「會者，事之成。」明諸侯會稷，疑未進，公會之而改謀取賂，故使若宋亂已敗，而公獨成之。


 於内

内指桓公。桓公惡人，長養同惡。不書其弑，特于近弑之惡，著以起之。


 之惡，

惡比于弑，亂爲小惡。


 而君子無遺焉爾。

君子，孔子也。「無遺」謂逭誅也。《春秋》先治内，于内惡盡録之，外惡不盡也。孔子曰：「躬自厚而薄責于人。」


 疏

内大惡諱者，罪惡重，不可録，小惡書，所以自治。外大惡書，小惡不書者，治外以大惡而遺其小。内無大惡，然後可治人也。




夏，四月，取郜大鼎于宋。戊申，納于大廟。

大廟，以宗廟臨之也。「禘于大廟，用致夫人」亦同。罪惡不能正，託于先公以正之，以見其失正也。


 疏

納例時，日者，惡之也。




桓内弑其君，

誅絶之罪。


 外成人之亂，

大惡。


 受賂而退，

取郜大鼎。


 以事其祖，

納于大廟。


 非禮也。

納非禮。


 其道

據獻捷不言納廟。


 以周公爲弗受也。

大廟，周公之廟。言納，明弗受也。出大廟者，以宗廟辭臨之。周公弗受，則納者不當納也。


 郜鼎者，

據取于宋，不當繫郜也。


 郜之所爲也。

據衛俘

 也。郜以所出爲名。郜善爲鼎，宋滅郜取之，因以繫郜，宋人名其鼎曰郜鼎也。


 曰宋，取之宋也，

據歸獻也。此親取之于宋國都，故地宋也。


 以是爲討之鼎也。

討，討賊也。不曰取宋郜大鼎而地宋者，明諸侯討宋，兵至城下，取其寶而歸。取物不地，地者，明爲討宋之賂。


 孔子曰：

此子夏所受説《春秋》之詞。


 「名從主人，物從中國。」

此借華夷繙譯之例以釋之也。名有定名，如人名、地名。物謂鼎、地之類。《春秋》于華夷異稱，凡人邑名，夷狄舊有定名，不若地、物有形名可正，則從夷狄辭；地與物有形名可正，則以中國辭言之，鼎、物是也。爲郜所作，自名大鼎，自魯名之，則曰郜鼎；亦如夷狄之物，彼雖有異稱，以我爲斷，故曰從中國。


 疏

楚、吴，王也，自我言之，則爲子。諸侯三等，從内言之，則爲諸侯。卿有三等，自我言之，則爲大夫。諸侯有三等，葬皆稱公。此推繙譯之例。


 故曰郜大鼎也。

從魯言之，名郜也。




秋，七月，紀侯來朝。

惡，當貶。稱侯，明舊爵也。月此以起其餘。已畢喪，得朝。




朝時，

據「滕子來朝」時。


 此其月，何也？

一年之内，其文兩異。


 桓内弑其君，

此説其根本，事在滕朝之先。


 外成人之亂，

事在滕朝之後。


 於是爲齊侯、陳侯、鄭伯討，

三國伐宋，因魯而止。公獨受賂，三國由是憤怒，反兵討魯之罪。


 數日以賂。

二句解所以成亂、納鼎之意。一説因用兵久，暫賂以兵費，三國乃罷。不書者，恥辱深，諱之也。


 己卽是事而朝之，

己，紀也。是事謂三國討魯之事。滕朝之先，尚無成亂、納鼎之事，猶可；新有惡事，又朝，故特用以起，爲新事月之。紀以齊欲滅紀，故結魯以自助也。


 惡之，

朝惡，人亦惡也，故惡之。


 故謹而月之也。

因其朝，下有爲紀交兵之事。


 疏

據此，是日月例有不關典禮，不爲通例，卽前後書事相起而見。此「屬辭比事」之教。




蔡侯、鄭伯會于鄧。

外會不書，書者，《左傳》云：「始懼楚也。」鄧，近楚之國，莊十六年爲楚所滅。此在楚武王三十一年。下六年侵隨，有「漢陽諸姬，楚實盡之」之語。楚強，侵伐及豫州，故三國爲此會。外會不書，書以見楚之強。有滅國侵地事，而經不書也。《左傳》亦于此始見楚字，經諱之，故《傳》亦不言。


 疏

知鄧、穀皆豫州國者，《地理志》南陽鄧下云：「故國。」筑陽下又云：「故穀伯國。」按：此鄧在南陽，與下來朝之鄧不是一國。穀與楚近，與來朝之穀亦非一國。説者多誤。




九月，入杞。

我入之也。

内諱滅言入。杞，中國。不日，非滅也。當言帥師，不言，非滅也。非滅而言入，同外辭也。諱滅言入，從此起也。




公及戎盟于唐。

唐，晉邑，唐叔所封也。戎者，晉也。與隱會同。


 疏

桓踰竟皆月，此不月者，因致以見。




冬，公至自唐。

桓行皆月，此不月，因致以起隱不致，而桓致者，危桓也。


 疏

據經隱二

 年書「盟于唐」，于五年見曲沃莊伯伐翼，詳晉事。經至僖二年始書「晉師滅夏陽」。晉與齊同爲二伯，較齊遲見經六十餘年。經之遲見晉，爲大例。隱二年言盟唐，桓二年又言盟唐以相起，見經之遲書晉人也。




桓無會，

據桓十五會，十書月以危之。《春秋》三辭

 ，隱、桓之世，「臨天下」辭，則天下一家。凡出皆不致，隱全不致，桓二致而已。


 而其致，何也？

會以月，危則可不致，故但書二致。


 遠之也。

唐遠在千里外，因其過遠，偶一致之。《春秋》隱、桓臨天下，莊、閔、僖、文、宣、成、襄、昭臨一國，定、哀臨一家。而隱、桓，定、哀二公之間又有升降，故桓公有臨國辭也。




三年

《年表》：「晉小子侯元年。」




春，正月，公會齊侯于嬴。

《左傳》：「成昏于齊也。」


 疏

嬴，齊邑。謹夫人之禍，故詳録之。




夏，齊侯、衛侯胥命于蒲。疏

蒲，衛邑，甯氏所食。古帝王無盟，《春秋》惡盟無信，故美胥命而惡累盟。《詩》「君子屢

 盟，亂是用長」是也。




胥之爲言猶相也。

相者，齊、衛同命，無先後之辭。


 相命而信諭，

諭同喻。盟皆有所約束，今不陳牲，讀書築壇，要約相見于蒲，各言其意而兩相喻。


 謹言而退，

《左傳》云：胥命，「不盟也」。謹，俞樾讀爲結。結言而退，謂不盟誓禁誠，各約言而退。


 以是爲近古也。

《荀子》云：「不足于行者説過

 ，不足于信者誠

 言。故《春秋》善胥命」，「其心一也」。傳「盟詛不及三王」，古謂三王也。


 疏

《周禮》：有盟者，乃諸侯不協，盟以結好。凡有結事亦相盟。《春秋》屢盟無信，能有不盟，固是所賢者也。


 是必一人先，

據二人不能同命。


 其以相言之，

必有一人先也。


 何也？

據相同命，無先後。


 不以齊侯命衛侯也。

齊大衛小，言先後必首齊。言齊命衛，是有大小之分，先後之别。衛侯之信不見，齊侯之美亦没，故言相以起同心同德，無分首從也。




六月，公會紀

 侯于郕。

郕，内邑也。上齊、鄭入郕，以郕歸我，故爲内邑。紀畏齊，求魯爲助，故下魯救紀也。




秋，七月，壬辰，朔，日有食之，既。

劉子云：「前事已大，後事將至又大，則既。先是魯、宋弑君，魯又成宋亂，易許田，無事天子心；楚僭稱王。鄭拒王師，射桓王，又二君相弑。」




言日言朔，

據或不日不朔。


 食正朔也。

正，周曆正朔日也。日食必在朔，或在晦二日者，曆失也。惟食朔，曆能合天。食正朔，明推測密合。


 既者，

據或不言既。


 盡也，

據繫食下知盡。


 有繼之辭也。

據盡言殲言無。既者，成事之辭，明今不然也。日不欲其食，故言既以喜其生明。餘言盡者，盡無再，既，有繼之辭也。




公子翬如齊逆女。

逆女，恒事不書，書者，謹女禍終始，亦以氏翬，見與弑也。


 疏

逆女，親事，非心膂不使。翬使，明翬與聞弑。遂使，亦明遂與弑也。凡帥師、逆女，皆非善辭。氏公子者，明隱之罪人，桓之親貴。桓無大夫，隱無臣也。已命翬，未命柔，皆逆黨也。翬逆女，桓遂死于此女，亦禍殃之鑒也。




逆女，親者也。

《禮》曰「親迎」。


 使大夫，

卿也。謂之大夫者，順經文之稱。


 非正也。

再發傳，明内外同也。




九月，齊侯送姜氏于讙。

讙，内邑。月者，非禮，謹其禍。《年表》：翬逆女，齊侯送女，君子譏之。




禮：送女，

遣人致送之制詳于《左氏》，二傳文不備。非彼有逆者，而女家不送之也。


 父不下堂，

劉子云：「夫行，女從。拜辭父于堂。」「父誡之東階上。」《士昏禮》：「婦從，降自西階。主人不降送。」


 母不出祭門，

《孟子》曰：「往送之門。」


 諸母、兄弟不出闕門。

劉子云：「女拜諸母于大門」，「諸母誡之兩階之間」。諸母，庶母。兄弟，女子有大功服者。


 父戒之曰：「謹慎從爾舅之言。」

《釋親》：「夫之父曰舅。」父戒從舅，各就所重言之，亦所謂「男不言内也」。


 母戒之曰：「謹慎從爾姑之言。」

《釋親》：「夫之母曰姑。」母戒從姑，不與外事也。《内則》曰：「婦事舅姑，如事父母。」子夏曰：「婦學于舅姑，禮也。」


 諸母般申之曰：

般，鞶帶。申，重也。重申父母命。不自戒之者，卑不敵尊，奉行而已。


 「謹慎從爾父母之言。」

父母曰「從舅姑」，諸母曰「從父母之言」，明有從也。《孟子》曰：「往之汝家，必敬必戒，無違夫子。」戒辭不同者，各從其事命之，不一定也。


 送女

齊侯親送女。


 踰竟，

據讙，内邑。


 非禮也。

送女過遠，明女禍之本始于不正。




公會齊侯于讙。疏

桓會皆月，時者在内。




無譏乎？

據送譏齊侯，會宜譏公。不月，又無譏文。


 曰：爲禮也。

據不言翬逆，以託于齊送嫁，公親逆于讙也。謂天子親迎于郊境，有此禮。《詩》「造舟爲梁」，「親迎于渭」，是不至女國之辭；然天子禮斷不至女國，以與后父君臣，爲禮當郊迎之，不能俟堂。著諸侯不能用天子禮，然父送嫁之禮則有之，此爲變禮，不親迎，爲送嫁。


 齊侯來也，

因齊侯送女于讙，則得以爲送嫁，非用親迎之禮。


 疏

以親迎言，則送女者非禮；以送女言之，則齊侯自以女來，館于讙，則同國辭。不許翬逆，以明親迎禮。因其送、逆失禮不可書，故託之于送女，非送女也。


 公之逆而會之，

逆，逆女也。逆女之禮：夫親受女于女父母。齊侯來讙，則女猶繫父。齊侯以公不親迎，躬送女于讙，約公來會，再行親迎之禮。不言公逆女于讙者，已使人，不以親迎許之也。言會者，没其送女之文，亦不許齊送也。


 可也。

可者，雖失正，亦有可通之謂。公既前失禮，齊侯親來，約公往逆，因此以正前失。可者，許其改過也。




夫人姜氏至自齊。

此其如專行之辭者，翬與公皆不得逆，禮之正。




其不言翬之以來，何也？

據遂言以夫人至。


 公親受之於齊侯也。

禮：親迎，夫受女于其父母。于讙會而受女于齊侯，與親逆同，故不言翬以也。不言至自讙者，見齊侯矣，可從國辭，且不使公以正逆辭也。


 子貢曰：

周時婿禮略，孔子制禮，天子、諸侯皆親迎。子貢疑改制過重，故商酌，欲少殺其儀。


 「冕而親迎，不已重乎？」

冕，天子、諸侯之服。天子、諸侯尊，有政事，越國親迎，疑過重。大夫以下，乃親迎也。


 孔子曰：「合二姓之好，

二姓，同姓不昏也。《春秋》譏吴孟子。


 以繼萬世之後，

后夫人上奉宗廟祭祀，下開繼體之宗。有夫婦，然後有父子；有父子，然後有君臣；有君臣，然後有兄弟、朋友。夫婦，倫常之始，親迎又夫婦之始也。


 何謂已重乎？」

國家大事莫過于此。親迎而備禮，非爲過也。文亦見《大戴》，以爲哀公問。《詩》「親迎于渭」，「韓侯迎止」與此同也。




冬，齊侯使其弟年來聘。

桓世記往來詳。


 疏

《左傳》云：「致夫人也。」嫁女舉其親者，兼以起公孫無知之事。爲致來，則送致當有儀節。二傳以書致女爲不宜致，説者遂疑致女非禮。不知致女爲禮，常則不書致。因宋伯姬不肯廟見，特見致女以示意。不能因此謂無致女禮也。




有年。

不以日月書者，有年、凶、飢，以年計者，不以日月見也。《春秋》不書「有年」，惟于桓、宣二見。以二君皆弑君，惡人而有年，則爲怪異，所謂天福淫人也。




五穀皆熟，爲有年也。

志者，喜之，重民也。


 疏

先師行事順逆、陰陽災異。據理不據事，于此可見。




四年

此年缺秋、冬文，與七年相起。




春，正月，公狩于郎。

冬曰狩，春，田也。何以曰狩？正月子，以夏正言之，則猶冬也。哀十四年，春，「西狩」獲麟，所以終十三年事，亦此意也。


 疏

在内月者，以見無王。




四時之田，皆爲宗廟之事也。

班氏説：「四時之田

 總名爲田，爲田除害」，「上以共宗廟」。


 春曰田，

劉子云：其曰田何？「聖人舉事必反本。五穀者，以奉宗廟，養萬民者也。去禽獸害稼穡者，故以田言之。」班氏説：「春，歲本，舉本名

 而言之。」


 夏曰苗，

劉子云：「苗者，毛也。取之不圍澤，不掩羣。取禽不麛卵，不殺孕重者。」班氏説：苗，「擇去其

 懷妊者也」。


 秋曰蒐，

劉子云：「秋蒐者，不殺小麛及孕重者。」班氏説：「搜索肥者。」


 冬曰狩。

劉子云：「冬狩皆取之。」


 四時之田，用三焉。

《王制》曰：「天子、諸侯無事，歲三田。」劉子云：「夏不田，何也？曰

 ：天地陰陽盛長之時，猛獸不攫，鷙鳥不搏，蝮蠆不螫，鳥獸蟲

 蛇且知應天，而況人乎？是以古者必有豢牢。」


 疏

用三，謂四時田無事但用其三，有事乃夏田也。四時之田以簡卒，而修戎唯三田，非有急，不夏田。六

 年，「八月，壬午，大閱」，此夏田也。傳曰：「修教明諭，國道也。」言夏有苗，禮也，平而修戎事，非正也。此言無事夏不田也。以三屬下三者，非也。


 唯其所先得，一爲乾豆，二爲賓客，三爲充君之庖。

《王制》曰：「一爲乾豆，二爲賓客，三爲充君之庖。無事而不田，曰不敬。田不以禮，曰暴天物。天子不合圍，諸侯不掩羣。天子殺則下大綏，諸侯殺則下小綏，大夫殺則止佐轝。佐轝止，則百姓田獵。獺祭魚，然後虞

 人入澤梁。豺祭獸，然後田獵。

 鳩化爲鷹，然後設罻羅。草木零落，然後入山林。昆蟲未蟄，不以火田。不麛，不卵，不殀夭

 ，不覆巢。」


 疏

劉子説：三事，「此皆聖人在上，君子在位，能者在職，大德之發者。」按：此三事皆得先者爲之。三事之外，其餘以與士衆。《傳》曰「禽雖多，天子取三十焉，其餘

 與士衆」是也。




夏，天王使宰渠伯糾來聘。

此所謂「天子不能定」也。桓有罪宜討，不能討，乃下聘之，故下去秋、冬，以決其義。桓世七記天王事，此爲始，一見亦謹始也。渠伯糾，伯，字；糾，名。以字配名，在可名可字之間，下大夫也。


 疏

據《左傳》傳文，秋、冬二時皆有事。經無秋、冬者，譏王違天，不討桓而下聘，故不成年也。下聘非禮，加于無王之人，桓則無王，王又無天也。文去天，譏在文也。此去時，譏在天王也。秋、冬主殺，不討桓，無王法也。




五年

春，正月，甲戌、己丑，陳侯鮑卒。

《陳世家》：「桓公三十八年，正月，甲戌、己丑，陳侯鮑卒。桓公弟厲公，其母蔡人，故蔡人爲厲公殺桓公太子免。桓公病而亂作，國人分散，故再赴。」


 疏

按：《世家》舊有誤，據經、傳校定。説二傳者，以爲陳桓公因狂病逸出，不知所在，越十六日乃得其尸；以諸侯之尊，全無侍衛，又不詳免、佗事，亦似國家無事，陳侯因狂疾而卒者，非也。




鮑卒，何爲以二日卒之？

據卒例一日。


 《春秋》之義，信以傳信，

信者，其事明著，緣事直録，不爲隱晦之辭，如昔夜中、六鷁、五石之類。


 疑以傳疑。

疑者，其事難明，莫知其實，如日食、二日卒；有史文脱誤，闕所不知，如「夏五」之類。孔子因魯史，存王法，欲明進退，先審疑信。信者功過易明，而罪疑則輕，功疑則重。孔子曰：「多聞闕疑。」又曰：「知之爲知之，不知爲不知，是知也。」又：「吾猶及史之闕文也。」皆傳疑之謂也。《春秋》決嫌疑，定猶豫，本謂其事已明，定從違以解衆人之惑，非謂本事可疑而臆斷之也。


 陳侯以甲戌之日出，

陳侯有疾，亂作，爲佗所攻，免奉之以出。甲戌，其始奔之日也。


 疏

師説以爲有疾，是也。特再日之，故不爲狂疾，爲亂耳。


 己丑之日得，

《左傳》云：「于是陳亂，文公子佗殺太子免，代之。公疾病而亂作，國人分散，故再赴。」越十六日，佗乃殺免，亂定。求公，乃得其尸。公病，由免奉以出，得尸由佗，故曰分散。


 不知死之日，

所謂疑也。免死，其黨亦分散。越久得尸，不能定死日。


 故舉二日以包也。

所謂「傳疑」，其事可疑，不能定。據此事與齊桓公相同。桓公不以兩日卒之者，爲齊桓諱。且六十七日亂乃止，不能繫月也。《齊世家》：「桓公病，五公子各樹黨争立。及桓公卒，遂相攻，以故宫中空，莫敢棺桓公。桓公尸在牀上六十七日，蟲出于户。」


 疏

按：《左傳》「再赴」謂《春秋》以二日書之，如陳人以二日赴耳。非謂二次赴告。按：傳云：「公疾病而亂作。」此時免何暇赴告？即免以告，佗又何必再告？杜説未詳傳意也。




夏，齊侯、鄭伯如紀。

外相如不書，書者，明非實如。又，大國不如小國。蓋襲之，不言襲者，紀備，事未成，不探意以成人惡也。




天王使任叔之子來聘。

聘已非正，再聘桓，甚已。




任叔之子者，

據武氏子不言「之」。


 録父

據言「之」繫父，父在之辭。


 以使子也。

武氏子父已卒。任叔之子，父在而使，言之，録父使子也。


 故微其君臣

天子大夫稱字，不字而言子，是微君臣。


 而著其父子，

言任叔繫父，是著之也。門外治，義掩恩，閨門私愛不如朝廷。此亦譏世卿之義也。


 不正父在子代仕之辭也。

周時事如此。《春秋》制：不許子代父仕。《王制》云：「五十而爵，六十不親學，七十致政

 。」又云：「八十者，一子不從政。九十者，其家不從政。」


 疏

父子可以同仕一君，未可同居一位。父在而老，子攝其事，父缺傳家之義，子非服勞之正，以父子之恩，亂君臣之道。《春秋》不貴惠，蓋如曹世子，參譏之也。




葬陳桓公。

陳月葬，正也。時葬，故。


 疏

班氏説：「喑聾跛躄惡疾不免黜者，尊人君也。《春秋》曰：『甲戌、己丑，陳侯鮑卒。』傳曰：『甲戌之日出，己丑之日得。』蜚亡而死，由不絶也。」按：班説以爲狂疾，空言立説，未攷事實之故。




城祝丘。

祝丘，地新城，譏之。




秋，蔡人、衛人、陳人從王伐鄭。

《孟子》曰：「春秋無義戰。彼善于此，則有之矣。征者，上伐下也，敵國不相征。」


 疏

《鄭世家》：「三十七年，莊公不朝周，周桓王帥陳、蔡、虢、衛伐鄭，莊公與祭仲、高渠彌發兵自救，王師大敗，祝瞻射王中肩。」




舉從者之辭也。

據從王師當言征，此言伐，是舉蔡、衛伐之之辭。


 其舉從者之辭，何也？

據言從王，則當以王主之。


 爲天王諱伐鄭也。

劉子云：「鄭

 傷桓王。」


 疏

天王伐鄭而敗，《春秋》深諱之，不使王征鄭，若三國奉命而伐之，王不在師中，則可以免伐同姓近畿之病，而王師之敗、傷肩之辱，諱深而隱。


 鄭，同姓之國也，

鄭宣王母弟所封。


 在乎冀州，

《王制》曰：「凡四海之内九州。」劉子云：「八荒之内有四海，四海之内有九州。天子處中州而制八方。《爾雅》：兩河間曰冀州，河南曰豫州，河西曰雍州，漢南曰荆州，江南曰揚州，濟南曰兖州，濟東曰徐州，燕曰幽州，齊曰青州。」按：鄭國在豫州，不在冀州。傳以冀州言者，謂爲冀州伯也。晉在冀州，爲二伯，不主州。春秋之先，版宇隘，素王收南服，以成九州之制。九州，王在雍，鄭主冀，楚主荆，秦主梁，陳主豫，蔡主徐，吴主揚，衛主兖，魯主青，四方拱衛東都，如井田之義。方伯稱侯，鄭、秦稱伯者，從王臣例也。伯，字也。天子大夫例字。鄭在王畿，豫州近行在，使如諸侯，入爲卿士，故稱伯。小國乃稱伯，以此見鄭伯非爵也。諸侯在喪稱子，鄭不稱子者，辟同小國主也。


 疏

九州建國圖説詳見《王制釋義》中。秦、鄭一主西京，一主東京，故二國皆以方伯而稱伯者也。


 于是不服，

劉子説：「置本未固，無務豐末；親戚未悦，無務

 外交」；「比近未悦，無務

 修遠。是以反本修邇，君子之

 道也」。


 疏

王者，「天下所歸往也」，王者在上，四方莫不服。桓王失道，鄭伯不服，當修德反己以懷之，近者已服，遠者且來。今不務德而招外諸侯，興師圻内，以討懿親，兵敗身傷，爲世所笑，王道廢墜，遂以不振，《春秋》深爲諱，故舉從者辭也。


 爲天子病矣。

劉子云：「内治未得，不可以正外；本惠未襲，未可以治末。是以《春秋》先京師而後諸夏，先諸夏而後戎狄。及周桓，以遭亂世，繼先王之體，而強楚稱王，諸侯倍叛，欲申先王之命，一統天下，不先廣養京師，以及諸夏，諸夏以及戎狄，内治未得，忿則不料力、權得失，興師而伐強鄭

 ，大敗，撙辱不行，大爲天下戮笑。幸逢齊桓公得以

 安尊。故内治未得，不可以正外，本惠未襲，不可以治末。」


 疏

按劉子説，周伐楚事，經傳皆無其文，當是諱而不書，故傳亦無之。以與伐鄭事相近，故附于此。




大雩。

螽。

劉子云：螽，「介蟲之孽屬言不從。前

 歲，公獲二國之聘，取鼎易邑」，諸蟲皆從。




螽，蟲災也。甚則月，不甚則時。疏

説見前。




冬，州公如曹。

六卒正皆已先見，于此乃見曹者，辟紀也。曹與魯近，又爲同姓國，故不見兵事。以曹不服爲魯病，如鄭不服爲天子病，故諱之也。


 疏

州，小國。稱公者，寓公也。不言爵，略之也。如在朝後，先言如者，致其意，起過相朝。




外相如不書。

據唯内言如。


 此其書，何也？過我也。

傳曰：「有其末，不得不録其本。」稱公者，從下録之也。




六年

《年表》：「晉侯湣元年，陳厲公元年。」




春，正月，寔來。

月者，譏失禮。




寔來者，

據不見國、名、氏。


 是來也。

「寔」猶「是」也。「是來」，《禮》作「實來」，古有此語。


 何謂是來？

據無氏也。


 謂州公也。

據承去年，無間事，知州公。又外如不書。


 其謂之是來，何也？

據鄭詹猶再出，會盟不同時，再序。


 以其畫我，

行過無禮謂之畫。畫，謂以過相朝。


 故簡言之也。

簡謂略之。簡，故不言朝，不再稱也。


 諸侯不以過相朝也。

凡書來，皆行朝禮。不言朝，簡之，不許朝也。稱公，與虞同在五等。非不能者，不言朝，知以過相朝，略之。朝于廟，以攷禮修德。出當告廟禡社，不因過竟朝也。公如京師以伐秦朝，並于此見譏也。




夏，四月，公會紀侯于郕。

《左氏》：「會于郕

 ，紀來咨謀齊難也。」


 疏

説同三年月者，起非會。




秋，八月，壬午，大閱。

不地者，在國。周兵制略而不傳。大閱者，春秋之制也。




大閱者何？

據治兵言兵，閱非蒐比。


 閱兵車也。

《周禮》「仲冬，教大閱」，閱如治兵之「治」，因加「大」，不言兵也。冬，農事畢，用事久，故加大。閱猶觀，謂攷校之。兵車，用車戰也。


 脩教明諭，國道也。

劉子云，「苗、獮、蒐、狩之禮，簡其戎事也」；「兵不可廢，廢則召寇」；「強弱成敗之道，在附士卒，教習之而已」。


 疏

劉子引《太公兵法》曰：「致慈愛之心，立威武之戰，以卑其衆；練其精銳，砥礪其節，以高其氣；分爲五選，異其旗章，勿使冒亂；堅其行陳，連其什五，以禁淫非；壘陳之次，車騎之處，勒兵之勢，軍之法令，賞罰之數，使士赴火蹈刃，陷陳取將，死不旋踵者，多異于今之將也。」


 平而修戎事，

平謂無兵事。《春秋》四時皆有田獵，無事則夏不田。周八月，今六月也，無兵事而夏田。又，以田獵見者，書田獵。習戰而不田獵，言大閱治兵。


 非正也。

非時。習戰又不田獵。


 其日，

據田例時。


 以爲崇武，故謹而日之。

劉子云：「兵不可玩，玩則無威」；「故明王之治國也，上不玩兵，下不廢武」。崇武猶言慎兵。因慎兵之意日之也。


 蓋以觀婦人也。

「蓋」在傳疑之例，不敢質言之也。桓觀兵以悦婦人也。劉子云：幽王舉烽以悦褒姒，卒殺其身。事類于此。




蔡人殺陳佗。

《田敬仲世家》：「厲公者，陳文公少子也，其母蔡女。文公卒，厲公兄鮑立，是爲桓公。桓公與佗異母。及桓公病，蔡人爲佗殺桓公鮑及太子免而立佗，爲厲公。厲公既立，娶蔡女。蔡女淫于蔡人，數歸。」「桓公之少子林怨厲公殺其父與兄，乃令蔡人誘佗而殺之。」佗之弑，「以淫出國，故《春秋》曰『蔡人殺陳佗』，罪之也。」


 疏

按：《世家》舊有誤，今校正。




陳佗者，

據不氏。


 陳君也。

據書，知是君也。


 其曰陳佗，何也？

據外殺當言爵。


 匹夫行，

棄諸侯之尊，微行越竟，不從卿旅，淫爲田獵，是匹夫之行。


 故匹夫稱之也。

因事生名，亦正名之義。匹夫稱名者，辭窮也。


 疏

班氏云：「庶人稱匹夫者，匹，偶也，與其妻

 爲偶，陰陽相成之義也。一夫一婦成一室。明君人者，不當使男女有過

 時無匹

 偶也。故《論語》曰『匹夫匹婦』。」


 其匹夫行柰何？

據方踰年，恐以鮑亡事見録。


 陳侯憙獵、淫，

獵與淫爲二事。


 獵于蔡，

于蔡，越竟也。


 與蔡人争禽。

禽，鳥獸通名。謂所得也。


 疏

據《公羊》、《世家》、董子，皆以爲淫，傳以爲獵。或誘實以淫，而殺之則出于獵。


 蔡人不知其是陳君也，

故曰「匹夫行」。


 而殺之。

傳言此者，明憙獵殺身，以爲後世戒。


 疏

按《世家》，本林令蔡人誘而殺之。傳以爲蔡人不知爲陳君者，就經以匹夫稱之之義而説之。或當時誘殺，蔡人實不知爲陳君，亦不可知。


 何以知其是陳君也？

據外殺皆爵，不氏，乃微者。


 兩下相殺不道。

下，臣民也。春秋亂世，争殺繁多，不能備載。孔子纂修，以明王法，必上下弑殺，有關國事，乃書以謹之。兩下相殺

 ，乃私鬥之事，不關王跡，則不志也。


 其不地，

據戕繒子地繒。


 于蔡也。

據在陳當有入文。諸侯君其竟内，越竟失國，故不爵；在陳，則當地。




九月，丁卯，子同生。

同者，莊公名。此定説也。《春秋》凡成君之名通不見經，疑因同生乃名同，故爲指其事，不爲君名也。


 疏

内大事例日。




疑，

同生，則可疑也。雙生，其狀貌長幼易疑惑也。《禮説》：文家據已見，以先生爲兄，後生爲弟；質家據本意，以先生爲弟，後生爲兄。《論語》：「周有八士：伯達、伯适、仲突、仲忽、叔夜、叔夏、季隨、季
 


 。」謂四乳雙生也。故

據二傳，莊公名同。或因其同生，命名同，然乃三月已後之名，初生之同，固非名也。


 志之。

據般、赤生不志也。外君在，稱世子。不稱世者，凡世子明其得立，無所起，故不言世也。《禮》：子生三月，父乃名之，以名告于山川。此生而曰同，知同非名也。傳曰：「葬而後舉諡。」知不預名之也。又「臣不名君」，未成君，乃名之。使此「同」爲莊公正名，經當諱之言子生，不得名也。


 疏

杜預《春秋釋例·母弟》篇云：「傳稱季友文姜之愛子，與公同生，故以死奉般，情義相推。攷之于《左傳》，有若符合節也。」按：杜所引「傳」，未詳何書。《史記》以季子母爲陳氏，《左傳》以季子爲文姜所生。當是文姜生，而使陳女母之也。


 時曰：「

與《左傳》同。《魯世家》：「六年，夫人生子，與桓公同日，故名之曰同。」


 同乎人也。」

謂季友同生，故命名一爲同，一爲友。一説與桓公同日。




冬，紀侯來朝。

不月者，前爲成宋亂也。


 疏

紀二朝，二年及此是也。




七年

此年缺秋、冬文，與四年相起。焚咸丘與狩郎相起，穀、鄧來朝與宰渠、伯糾來聘相起。




春，二月，己亥，焚咸丘。

「焚咸丘」與「狩于郎」相起，文如以火獵也。春月非其時，書以譏非禮。




其不言邾咸丘，

與《公羊》同，知此説有本。


 何也？

據「城邾葭」，言邾也。


 疏

凡不繫國，皆邾者，近邾也。近之，固可不繫。


 疾其以火攻也。

以火攻邑，則傷人甚多，故不繫國，託之如内地田獵，焚而取之者然，以與狩郎相起。「廏焚。子退朝，曰：『傷人乎？』不問馬。」貴人賤畜之道也。


 疏

不繫邾，内地也。日者，明非内地也。諱其以火攻，不能以伐見，故曰不繫國，知爲邾邑。




夏，穀伯綏來朝，鄧侯吾離來朝。

穀古爲内邑，則穀，近内之亡國食采邑者，與

 郜、郕已亡，猶有郜子、郕伯同。非青州國，不來朝。鄧内雖不見，然以穀推之，知非楚滅之鄧也。


 疏

據《年表》「莊公十六年，楚伐鄧，滅之」，與《左傳》同，知此鄧侯非楚滅者，與前會鄧之鄧同名異地。




其名，何也？

據滕、薛不名。


 失國也。

失國在春秋前。猶言朝者，食采邑。《春秋》繼絶存亡，不許以絶之辭也。


 疏

據《年表》，豫州鄧，莊十六年乃滅于楚，知非此鄧侯。


 失國則其以朝言之，何也？

據失國不葬，不得朝也。


 嘗以諸侯與之接矣。

二國先爲魯屬。盟會之事，屬國同在

 。


 雖失國，弗

 損吾異日也。

《公羊》：「貴者無後，待之以初。」按：寓公得以諸侯禮終其身，示不以盛衰異志也。《論語》：「故舊不遺，則民不偷。」


 疏

《春秋》外屬國于魯不言朝。又滅國不言朝。《春秋》編年，四時足而後爲年；四時不足，不成年之辭也。四年于天王聘下去秋、冬，此年于亡國朝下去秋、冬，天子下聘爲王之衰，亡國朝爲朝之重。罪人不討而朝聘之，是無天之世，故去二時，以明失討。天王初見，則去秋、冬，諸侯終朝，亦去之，又以終始見義也。




八年

春，正月，己卯，烝。

日者，祭，國之大事也。常事不書，爲下再烝乃書。




烝，

時祭獨見烝名。


 冬事也。

《王制》：「天子諸侯宗廟之祭，春曰礿，夏曰禘，秋曰嘗，冬曰烝。」


 春興之，

以周正言之則爲春。


 志不時也。

于周正言烝，明子月仲冬，用夏正則爲冬。田獵、祭祀從夏正。「不時」謂子月宜改爲春。周祭禮不分四時，《春秋》乃定爲天子四時祭，諸侯二時祭也。


 疏

此與言春、言狩、三月首事，皆以明用夏正之意。




天王使家父來聘。

來聘者，謀婚于紀也。


 疏

家父者，王子也。家，字。父，男子美稱。《詩》有「家父」。一説以「家」爲采、氏，天子大夫也。聘已失禮，聘桓尤非。三聘志，以譏天王也。




夏，五月，丁丑，烝。

禮無再烝，言再烝，非烝也，譏僭天子禮也。不可言礿，故言烝，以辟僭天子。




烝，冬事也。春夏興之，

《王制》：「諸侯礿則不禘，禘則不嘗，嘗則不烝，烝則不礿。」既已烝矣，不應再舉礿祭。烝而後礿，以諸侯僭天子之禮。僭天子不可言，故言烝，以明烝則無礿也。


 黷祀也，

僭不可見，故言烝，以爲黷祀。黷祀可言，僭天子不可言也。


 志不敬也。

《禮》曰：「祭不欲數。」數則黷，黷則不敬，謂此也。魯人行之，爲依時制，《春秋》定禮，乃譏之也。




秋，伐邾。

不言其人，諱之也。




冬，十月，雨雪。

劉子云：「時夫人有淫齊之行，而桓有妬媢之心，夫人將弑，其象見也。桓公不寤，後與姜氏如齊而弑

 死。凡雨，陰也，雪又雨之陰也，出非其時，迫近象也。」


 疏

周十月，今八月，非雨雪之時。此爲異矣，雨月者，記時不當雪。此不爲例者，歸入記時類。




祭公來，遂逆王后于紀。

《公羊》：「祭公者，天子之三公也。」《春秋》天子三公經見二人，周公、祭公是也。以爲一公留守。王臣稱公，氏祭，監者字，祭伯、祭仲、祭叔，皆監也。以氏祭起王臣，以字知爲大夫。




其不言使焉，何也？

據王臣例言使。


 疏

《公羊》以爲「婚禮不稱主人」，《傳》不同之者，「宋公使公孫壽來納幣」，稱主人也。


 不正其以宗廟之大事

取后以奉宗廟之祀，繼萬世之後，是爲大事。


 即謀于我，

不行六禮于紀，而取決于魯。天子嫁女，使諸侯主之。不與卑者爲禮，且不使女以尊臨夫。娶后以承宗廟，天子當自主，今使魯主之，是嫁女之禮，非娶后之正。卑賤主昏，非禮。


 疏

《公羊》「成使乎我也，使我爲媒，可則因是往逆」，是也。


 故弗與使也。

以魯爲主，則祭公從魯決事，不以王命制也。


 疏

《左傳》以爲禮，《傳》弗與使者，《左》自天子不與諸侯交禮言之，《傳》自不早聘定，全由魯問名、納徵，遂迎之。事出一時，議其率略，非有異同。


 遂，繼事之辭也。

遂者，因至魯乃有逆后事。是以魯主其事，祭公來聽命，非王所專也。皆以釋不言使。


 其曰遂逆王后，

據夫人逆言逆女。


 故略之也。

據劉夏言逆王后，因過我，略之，知此亦略之。在紀不言女也。


 疏

故字衍文。


 或曰：

此説同《公羊》。《公羊》云：「王者無外，其辭成矣。」


 天子無外，

據逆夫人。在女國言女，入夫國稱夫人，有内外之辭。


 王命之則成矣。

諸侯有入境不入境之分，王者一統，不分内外。王既有命，紀人亦當王后稱之，不必入王畿之境，乃可言王后。諸侯之尊，不出竟，不入國，不得稱夫人。二説釋稱王后也。




九年

《年表》：「秦出公元年。」




春，紀季姜歸于京師。

如專行者，譏不親迎。


 疏

《左傳》：「凡諸侯之女行，唯王后書。」




爲之中者，

謂魯主婚。


 歸之也。

劉夏逆，不言歸。此以魯主婚乃言。此亦如專行之辭，以逆者，微也。禮天子不親迎，至女父之國，猶當親迎于郊，《詩》所謂「親迎于渭」是也。此言歸，不以祭公終其事，明天子當親迎，非但使人而已。




夏，四月。

秋，七月。

冬，曹伯使其世子射姑來朝。

曹，百里國，卒正也。稱伯者，避方伯也。敘首者，同姓國，大于滕。


 疏

此與齊世子光皆以明世子之禮。《周禮》：諸侯世子「以皮幣繼子男」之後。世子稱孤，所謂「大國之孤」，孤，世子與大國之卿也。




朝不言使，

據諸侯曰朝，大夫聘乃言使。


 言使非正也。

此曹世子代政自來朝。由父使，因其父尚存，如後世内禪之事，追繫其事于父，故言使也。《左氏》曰：「稟命則不威，專命則不孝。」此世子不可以代政

 也。


 疏

此書曹朝之始。


 使世子伉諸侯之禮而來朝，

伉者，用諸侯禮。曹伯來言朝，其子來，驕伉，用其父之禮，是二君也。曹世子雖下其君一等，亦不得言朝也。


 曹伯失正矣。

惟名與器不可以假。國無二君，老病，使其子代政，僭用君禮。言使，譏曹伯。


 疏

《公羊》：「《春秋》有譏父老子代從

 政者，未知其在齊與？在曹與？」


 諸侯相見曰朝。

曹伯來言朝。


 以待人父之道待人之子，

據王世子言會，不待以其父之禮，父子猶君臣也。曹臣僭用君禮，魯當正之，不許用朝禮。今不爾也。


 以内爲失正矣。

君子以禮自處，亦以禮處人，射姑伉禮不能正，内失正也。


 疏

《左傳》：「賓之以上卿，禮也。」禮謂當以卿禮待之，而書來朝，知僭用君禮矣。


 内失正，

不使人己皆失。


 曹伯失正，

孝子揚父美，不揚父惡。來朝信邪命，成父之惡也。


 世子可以已矣，

不信邪命而從道義，《春秋》之大義也。


 則是放命也。

據「臣子大受命」。專命、廢命皆譏。許不朝，是方命也。《尚書》「方命」。


 疏

放同方。


 尸子曰：「夫已，多乎道。」

此譏曹世子從邪命，揚父惡，不合于道也。已則放命，嫌于棄命。然《春秋》信道不信邪，能已，則雖有放命之嫌，而有信道之美，故曰「夫已多乎道」。


 疏

劉子引孔子曰：「良藥苦口利于病，忠言逆耳利于行，故武王諤諤而昌，紂嘿嘿而亡。君無諤諤之臣，父無諤諤之子，兄無諤諤之弟，夫無諤諤之婦，士無諤諤之友，其亡可立而待。故曰：君失之，臣得之；父失之，子得之；兄失之，弟得之；夫失之，婦得之；士失之，友得之。故無亡國、破家、悖父、亂子、放兄、棄弟、狂夫、淫婦、絶交敗友。」按：《國語》「違而道」、「從而逆」，不從亂命，義與此同。




十年

春，王正月，庚申，曹伯終生卒。疏

《曹世家》：「桓公五十五年卒，子莊公夕姑立。」




桓無王，其曰王，何也？正終生之卒也。

傳曰：「夷狄不言正不正」，「簡之也」。《春秋》大夷與小國同禮。内屬國不言正不正，亦簡之。曹居卒正之首，猶可援次國之例，故一見日以起其例。此《春秋》禮待升降。以下不日者，復其卒正之例。




夏，五月，葬曹桓公。

月葬者，卒正之首。明小國亦五月葬，特著五月以明之。


 疏

卒正桓世不卒葬，此卒葬者，曹，卒正首也，故特卒葬。曹亦一見例也。




秋，公會衛侯于桃丘，弗遇。

弗遇起下戰有衛也。


 疏

桓會皆月。時者，内邑。




弗遇者，

據「不期而會曰遇」，會不言「弗遇」。


 志

據不遇不志。


 不相得也。

據遇者志相得。


 弗，

據沙隨言不見公。


 内辭也。

弗猶不也。外言不者，可已之辭。弗者，己不欲之。




冬，十有二月，丙午，齊侯、衛侯、鄭伯來戰于郎。

《左傳》以此戰鄭爲主，「我有辭」，故不稱侵伐。




來戰者，

據戰不言來戰。


 前定之戰也。

據言來，盟前定。盟前定，結日戰，無詭詐也。


 内不言戰，

據内敗外不言戰。


 言戰則敗也。

據内勝言敗，則言戰是内敗也。親者諱敗，不諱敵，故言戰諱敗。


 不言其人，

據戰當目公大夫，敗外皆言公大夫。


 以吾敗也。

據乾時及敗不言公，内敗諱言其人，故不出主名。


 不言及者，

據「來輸平」不言及。


 爲内諱也。

言人，内及外之辭。因敗，不使内主之。前定戰謂結日戰也。結日而敗，辱深，故不言人，不言及。非前定，則或不言及，或言及。詐敗辱淺，諱亦淺。此總傳諸戰敗。




十有一年

《年表》：「曹莊公元年。」




春，正月，齊人、衛人、鄭人盟于惡曹。

已勝而盟，謀再伐也。稱人，貶之。用師踰年，更謀伐人國，惡之，故貶。月者，謹之。惡曹，内地也。




夏，五月，癸未，鄭伯寤生卒。疏

《鄭世家》：四十三年，莊公卒。太子忽立，是爲昭公。




秋，七月，葬鄭莊公。

未及時而葬。嗣子弱，將有失國之事。不及時者，嗣子弱；過時者，多爲國有禍難。




九月，宋人執鄭祭仲。

祭者，采也，王畿邑。天子三公食采，祭公是也。爲監于外，皆用是采以起爲王臣，否則不顯著，如祭伯、祭仲、祭叔是也。仲者，字。傳：「天子之

 大夫不名也。」《王制》：天子大夫爲監于方伯之國，國三人。鄭，方伯國。祭仲，天子大夫爲監者，故不名而氏采，與王臣同也。


 疏

月者，謹之也。




宋人者，

據微不執尊，稱人，討賊辭。


 宋公也。

據兩下殺猶不志，知宋公也。


 其曰

 人，何也？

據是公宜言公。


 貶之也。

據卑稱人，上爵公，貶之也。執人臣以易其君，大惡也。盡奪其爵，使從微者辭，不地于宋也。月者，謹之也。


 疏

按：祭仲監者，故《左傳》以爲祭封人。不名者，天子大夫不名，如内之單伯，無論美惡往致，皆稱單伯是也。《公羊》以祭仲爲行權，由祭仲之不名而生，因欲解其不名，故以爲賢。後師誤説，當以傳爲正。




突歸于鄭。

劉子云：「鄭突劫相祭仲而逐兄昭公代立。」




曰突，

據嫌猶當氏國。


 賤之也。

據挈之與失嫌同辭。《春秋》挈者至賤，無繫屬也。賤之謂賊，天下皆得討之，無所容留也。


 曰歸，

據嫌篡辭，當言入也。


 易辭也。

據挈，知非善辭。入内有拒，歸内無拒，知易辭也。


 祭仲易其事，

祭仲執言歸不言入，是得仲而國無拒者。


 權在祭仲也。

祭仲立突而國無難者，權下移也。劉子云：「上下相虧，猶水火相滅，人君不察，臣下大盛

 ，則私門盛而公家毀。」「筦子曰：『權不兩錯，政不二門。』故曰：『脛大于股難以步，指大于臂難以把。』本小末大，不能相使也。」


 疏

《鄭世家》：莊公娶鄧，「生太子忽」，「又娶宋雍氏女，生厲公突。雍氏有寵于宋。宋莊公聞祭仲之立忽，乃使人誘召祭仲而執之，曰：『不立突，將死。』亦執突以求賂焉。祭仲許宋，與宋盟。以突歸，立之。」


 死君難，臣道也。

據褒孔父也。劉子云：「賢臣之事君也，受官之日，以主爲父，以國爲家，以士人爲兄弟。故苟有以安國家、利人民者，不辟其難，不憚其勞，以成其義也。」


 疏

按：臣食君食，當死其事也。曰君難者，明無與國存亡之義也。許仲不死者，惟仲存則國存，仲亡則國亡，國重君輕，易君存國。傳以二君争立，君難非國禍。仲卽死，宋不能滅鄭，有死君之道，非存國之比也。


 今立惡而黜正，

據荀息立不正，能死，猶許之。言惡正，盡其事以罪之。


 惡祭仲也。

貪生忘義，逐君求榮。言歸，所以歸惡于仲。


 疏

劉子云：「孔子曰：『可以適道，未可與權也。』夫非知命知事者，孰能行權謀之術？夫權謀有正有邪，君子之權謀正，小人之權謀邪。夫正者其權謀公，其盡心也誠；彼邪者好私尚利，故其心也詐。夫詐則亂，誠則平。是故堯之九臣誠而興于朝，四臣詐而誅于野。」




鄭忽出奔衛。

不言鄭子者，以子伯非爵，嫌同小國子伯並稱，故鄭在喪通不稱子。不言世子忽，嫌于初死之稱。下稱世子，不嫌也。此稱忽，亦辭窮也。


 疏

《鄭世家》：「昭公忽聞祭仲以宋要立其弟突，九月辛亥，出奔衛。己亥，突至鄭，立，是爲厲公。」




鄭忽者，世子忽也。

據言鄭世子忽，復歸也。


 其名，

據下言世子。


 失國也。

據失國名。權移祭仲，不能保其宗廟，名以罪之。




柔會宋公、陳侯、蔡叔，盟于折。

蔡叔者，蔡侯封人也。稱叔者，使與季相起，明兄終弟及之義。凡經稱叔，皆及立之正辭也。此叔非蔡侯之弟與？《春秋》凡稱叔、季，皆爲君者。下季入爲君，此稱叔，知是蔡侯也。生不稱君，死不稱公。蔡，不純以中國禮待之。




柔者何？

據不氏。


 吾大夫之未命者也。

未命，未受爵命于天子。「次國三卿」，「一卿命于其君」者爲未命。小國三卿皆君命，故小國大夫皆不氏。




公會宋公于夫鍾。

不月夫鍾，内地。突立，宋求賂不已，鄭以魯成宋亂，賂魯爲之解，故爲此會。




冬，十有二月，公會宋公于闞。

在内月者，謹一年再會。闞，内邑。再會爲商鄭賂也。




十有二年

《年表》：「鄭厲公元年。」




春，正月。

夏，六月，壬寅，公會紀侯、莒子，盟于曲池。

紀稱侯，本爵也。盟拒齊也。




秋，七月，丁亥，公會宋公、燕人，盟于穀丘。

宋求賂不已，公故往會于宋地。燕人，略之。盟爲紀燕求和于齊也。


 疏

《地理志》東郡

 下南燕，班氏曰：「南燕國，姞姓，黄帝後。」地與句須近。




八月，壬辰，陳侯躍卒。

不葬者，不立公子完。完賢，不立，使後奔齊，爲田氏。林後繼立，皆以兄弟相繼也。


 疏

《陳世家》：厲公七年卒，「立中弟林，是爲莊公」。經不書葬，故不見厲公之諡，故《世家》誤以厲爲佗，改躍之諡爲利也。




公會宋公于虚。

爲鄭平也。虚，内邑，故不月。




冬，十有一月，公會宋公于龜。

在内月者，謹一年再會。龜，内地。二年之中，二盟四會，乃與鄭伐宋。悉書盟會，以交惡之也。




丙戌，公會鄭伯，盟于武父。

劉子云：「鄭伯突篡兄而立，公與相親，長養同類。」


 疏

宋不許鄭平，公怒，與鄭盟，約伐宋。




丙戌，衛侯晉卒。疏

《衛世家》：宣公「殺太子伋」，「以子朔爲太子。十九年，宣公卒，太子朔立，是爲惠公」。




再稱日，

據上已見。日、時可相蒙。


 決日義也。

明晉正也。前因衆立，以見不以賢之義。此乃日，以明得正。董子説：立晉爲善，以其正。


 疏

二事同例日，不日，嫌蒙上；日之，以明凡例日皆日。一日二事，則異日書之。此亦一見例。




十有二月，及鄭師伐宋。丁未，戰于宋。

公與鄭伐宋。小不和而戰，魯敗焉。


 疏

經戰地宋，是明與鄭戰也。《公羊》以爲「嫌與鄭人戰」者，同伐而自相戰，恥事，故辟之，如與宋戰之辭也。《左傳》：「遂帥師伐宋，戰焉宋，無信也。」「焉」當爲「于」，説詳《左傳補證》。三傳同以爲戰于宋也。




非與所與伐戰也。

據地宋，知與鄭戰。


 不言與鄭戰，

據與鄭戰當出鄭，故《公羊》辟之，以爲如與宋戰。


 恥不和也。

《左傳》以爲無信，是也。方與鄭結盟伐宋，至宋而自相戰，師克在和，故諱言鄭也。


 於伐與戰，

據伐宋，戰宋，内與鄭戰，非與宋戰。


 敗也。

據下言戰，由外言之，故並言敗。此内與鄭戰，内無與國，則言戰爲敗，不由外言。


 内諱敗，

爲親者諱敗。内獨與戰，故主内。


 舉其可道者也。

可道者，戰不諱也。傳曰：「言戰則敗也。」




十有三年

《年表》：「衛惠公元年，陳莊公元年。」




春，二月，公會紀侯、鄭伯。己巳，及齊侯、宋公、衛侯、燕人戰，齊師、宋師、衛師、燕師敗績。

經外戰當地，此不地者，《公羊》謂戰于内，是也。《傳》以爲戰于紀。《左氏》以爲「後也」，説者遂以爲三傳各異。案：是時紀、齊爲深讐，鄭與宋爲賂搆兵，魯居其間，助紀、鄭伉齊、宋，齊、宋因連兵伐紀。紀師至，魯會紀、鄭，亦合伐宋，因戰于内。齊志在滅紀，宋志在報鄭。齊、紀急而宋、鄭緩，故經先紀于鄭，先齊于宋。《左傳》言後者，以此事由鄭主謀，而後書鄭之義。《傳》以爲于紀者，爲後因紀事而戰，故以紀小國，序于鄭之上，爲紀事戰，故不地内。使果戰于紀，自當以地紀。三傳本同，各就一端言之，遂致參迕。




其言及者，

據言戰主外。紀、鄭不及齊、宋大國。


 由内及之也。

以在内戰，故下言及。公會戰于外，不言及。《春秋》由尊及卑，今由卑及尊。尊内，故從内言及。


 其言戰者，

據及主内。戰于宋，敗辭。内不言戰。


 由外言之也。

以紀主戰，故言戰。自主戰，乃直敗，辟主兵，故下云戰于紀也。


 戰稱人，

據燕人略之不爵。


 敗稱師，

據燕不爵，亦無師。


 重衆也。

盟、戰序人，微者也。從大國，則有徒衆；從同言師，傷其所害者衆。


 其不地，

據内戰例地。戰于郎，猶地。


 于紀也。

鄭君説紀當爲己。據言戰紀先鄭，以紀爲主，爲紀事戰于紀之辭。辟在内，如戰于紀國城下，故不地也。


 疏

同時紀、齊、宋、鄭，皆有侵伐，經無明文，故説者互異。《公羊》以後日爲恃外。恃者亦以外爲主。魯，居間之人，被兵，故不地也。




三月，葬衛宣公。

劉子云：衛宣公取其太子伋妻，生壽及朔。殺伋及壽，立朔爲太子，是爲惠公。亂及三世，至戴公乃定。


 疏

月者，方伯正例。立朔不危之者，下已見于經。




夏，大水。

劉子云：占與元年同。




秋，七月。

冬，十月。

十有四年

春，正月，公會鄭伯于曹。

尋武父之盟也。魯與鄭和，齊與宋和。




無冰。

劉子云：「周春，今冬也。先是連兵

 鄰國，三戰而再敗也，内失百姓，外失諸侯，不敢行誅，鄭伯突篡兄而自立，公與相親，長養同類，不明善惡之罰也。」


 疏

「一曰水旱之災，寒暑之變，天下皆同。故曰無冰，天下異。」天下異者，「桓公殺兄弑君

 ，外成宋亂，與鄭易田，倍畔周室。」




無冰，

劉子云：「視不明，用近習。賢者不進，不肖不退。百職壞，庶事

 不從。其過在政教舒緩。」


 時

正例，過時無冰乃志。成二月志。


 燠也。

劉子云：「無冰，恒燠也。小燠不書，無冰然後書，舉其大者。」




夏五，鄭伯使其弟禦來盟。

鄭伯，厲公也。公前與盟武父，今又來尋盟，譏公長養同類。




諸侯之尊，弟兄

 不得以屬通。其弟云者，以其來我，舉其貴者也。

再傳者，鄭爲次國也。小國無兄弟之稱。


 來盟，

據聘盟先舉聘。


 前定也。

據聘盟，聘後舉盟，從聘生事。此來即盟，明前定，不再聘。


 不日，

據前定戰猶日。


 前定之盟不日。

前定戰日，其正盟日以謹信。前定信辭不日，如桓盟。


 孔子曰：「聽遠音者，聞其疾而不聞其舒。

記聞，耳治也。疾舒猶緩急。聲緩難聽。


 望遠者，察其貌而不察其形。」

記見，目治也。貌謂行立，形謂美惡，不能見其細微。


 立乎定、哀，

孔子所見之世。


 以指隱、桓，

所傳聞之世。


 隱、桓之日遠矣。

聞見皆有所窮。孔子因史立義，世遠，聞見難盡。凡大事人所素知，不能有疑。細微事實，人罕傳聞。史册記載，直録經文，别無傳注，故有久而失傳之事。不知其事，則不敢削其文。故《春秋》大事，諸記並同。至于細微，則各以己意相測，實皆在傳疑之例。説詳《傳疑表》。


 夏五，

據當有月。


 傳疑也。

日月在舒形之例。凡有疑難，非聞見可定，故闕之也。


 疏

此史文脱誤之疑。《論語》：「君子于其所不知，蓋闕如也。」又曰：「吾猶及史之闕文也。」傳疑以起傳信也。




秋，八月，壬申，御廩災。乙亥，嘗。

劉子云：「御廩，夫人八妾所舂米之藏，以奉宗廟者也。時夫人有淫行，挾逆心，天戒若曰：夫人不可以奉宗廟。桓不寤，與夫人如齊，夫人譖于齊侯，齊侯殺桓公。」




御廩之災不志，

據藏祭米廩所害小。


 此其志，何也？

問筆意。


 以爲唯未易災之餘而嘗

據下書嘗。唯同惟。


 可也。

據不嘗則不志，知以嘗事志可者。傳推其意，以爲惟以嘗乃可志也。


 志，不敬也。

宗廟之祭，祭器有災，宜易之，如牛有變，改卜牛也。


 疏

志以明其不敬，故志災嘗也。


 天子親耕以共粢盛，

《祭義》曰：「古者天子爲藉

 千畝，冕而朱紘，躬秉耒；諸侯爲藉百畝，冕而青紘，躬秉耒，以事天地、山川、社稷、先古

 ，以爲醴酪粢盛，于是乎取之，敬之至也。」


 王后親蠶以共祭服。

劉子云：「王后親織玄紞，公侯之夫人加之紘、綖，卿之内子爲大帶，命婦成祭服，列士之妻加之朝服，自庶士以下，皆衣其夫。」


 國非無良農工女也，以爲人之所盡事其祖禰，不若以己所親者也。

《祭統》：「天子親耕于南郊，以共粢盛。夫人蠶于北郊，以共純

 服。」「天子、諸侯非莫耕也，王后、夫人非莫蠶也。身致其誠信，誠信之謂盡，盡之謂敬，敬盡然後可以事神明，此祭之道也。」


 何用見其未易災之餘而嘗也？

據踰四日，能易米。


 曰：甸

甸師，掌田之官。


 粟而内

 之三宫，

天子六宫，故諸侯三宫，九女所居也。禮：三宫，中爲高宫，始封君夫人所居，以下左右姑居東宫，婦居西宫，以此相推。《祭義》：「布于三宫夫人、世婦之吉

 者，使繅。」


 三宫米而藏之御廩。

劉子云：「御廩，夫人八妾所舂米之藏以奉宗廟者也。」


 疏

董子云：諸侯大國立「一夫人、一世婦、左右婦、三姬、二良人」，共九也。八妾者，世婦一、左右婦二、三姬、二良人，八也。


 夫嘗，必有兼旬之事焉。

據從卜日已後，修祭物也。兼旬，二十日以外視牲。舂米有旬日之事，畢乃齊，散齊七日，致齊三日，又得旬也。


 疏

劉子云：「齊者，思其居處也，思其笑語也，思其所爲也。齊三日乃見其所以爲齊者。祭之日，將入户，僾然若有見乎其容；盤旋出户，喟然若有聞乎歎息之聲。先人之色，不絶于目；聲音咳唾，不絶于耳；嗜欲好惡，不忘于心。則是孝子之齊也。」


 「壬申，御廩災，乙亥，嘗」，

四日不能易御廩米。


 以爲未易災之餘而嘗也。

故志災以起之。主書者，災餘當易，如改卜牛也。耕籍粟掌于甸人，臨祭乃舂，藏御廩。然則御廩所容少，故不志災也。




冬，十有二月，丁巳，齊侯禄父卒。

據《左氏》，莊二十七年，桓伯乃受命，經僖、襄皆敘宋公上，待以二伯之禮。後世因有齊僖爲小伯之説者，蓋《春秋》本因齊桓以齊爲伯，經固宜有一定之制，若有升降，則學者疑不能明，故終《春秋》之世，齊皆有伯辭，不止桓公一世也。


 疏

《齊世家》：「三十三年，僖公卒，太子諸兒立，是爲襄公。」




宋人以齊人、蔡人、衛人、陳人伐鄭。

宋求賂不得，又敗于紀，故伐之。人者，君也，貶稱人。




以者，

據紀、虞主兵不言以。


 不以者也。

據義兵不言以，鄭突篡兄自立，宋實主之，賂不入而伐鄭。使宋主之者，討不以罪也。言以者，責四國助宋討賂。皆君也，人者略之也。


 民者，君之本也。

《孟子》曰：「民爲貴，社稷次之，君爲輕。是故得乎丘民爲天子。」劉子云：「君臣于百姓，互相爲本，如循環無端。」


 疏

《筦子》曰：「君人者，以百姓爲天，百姓與之則安，輔之則強，非之則危，背之則亡。」


 使人以其死，非正也。

劉子云：「天之生人，非爲君也；天之立君，非爲位也。夫爲人君，行其私欲，不顧其人，是不承天意，忘
 

注



 其位之所宜事也。如此者，《春秋》不與能君而夷狄之。」




十有五年

《年表》：「齊襄公元年，秦武公元年。」




春，二月，天王使家父來求車。疏

例時，月者，謹之。




古者諸侯時獻于天子，以其國之所有，

「職方氏制其貢，各以其所有。」


 故有辭讓，而無徵求。

諸侯時獻天子，于獻時，禮辭之，故但有辭讓之事，無所徵求。言此者，《春秋》貴讓也。


 求車，非禮也。求金，甚矣！

《荀子》：「天子不言多少，諸侯不言利害，大夫不言得喪，士不通貨財，有國之君不息牛羊，錯質之臣不息雞豚，冢卿不修幣，大夫不爲場園，從士以上

 皆羞利而不與民争業，樂分施而恥積藏。故民不困財，貧窶者有所竄其手。」「多積財而羞無有，重民任而誅不能，此邪行之所以起，刑罰之所以多也。」




三月，乙未，天王崩。

不葬者，天王以不葬爲正也。「天子七月而葬」。三月崩，九月以前，邾、牟、葛來朝，當在未葬之時，故貶之也。


 疏

《周本紀》：「桓王二十三

 年崩。子莊王佗立。」按：桓王三聘，桓一求一伐，禮樂征伐自天子出也。




夏，四月，己巳，葬齊僖公。

二伯日葬，正也。成以下齊失伯，以不日見之。




五月，鄭伯突出奔蔡。疏

《鄭世家》：「厲公四年，祭仲專國政。厲公患之，陰使其壻雍糾殺之。」「祭仲反殺雍糾，戮之于市。」「夏，厲公出居邊邑櫟。」月者，謹之。




譏

據「諸侯不生名」，名者，誅絶之罪。譏當爲誅字之誤。


 奪正也。

奪正謂突奪忽國。




鄭世子忽復歸于鄭。疏

《鄭世家》：「祭仲迎昭公忽，六月乙亥，復入鄭，即位。」




反正也。

稱世子，明正也。言復歸，反之也。言復，通王命也。




許叔入于許。

許已滅矣，如有國之辭者，存許也。


 疏

據《左傳》，隱十一年，鄭入許，許莊公奔衛，「鄭伯使許大夫百里奉許叔以居許東偏」。今因鄭亂，許叔遂復許國也。




許叔，

據以國氏言字。


 許之貴者也

據紀季、蔡季同。諸侯繼立，凡以子繼父者，稱子；以弟繼兄者，稱叔、季，兄終弟及之正辭。稱許叔，明其以弟繼莊公之位也。


 莫宜乎許叔。

據以弟繼兄，得禮之正。


 其曰入，何也？

據蔡季言歸。


 其歸之道，非所以歸也。

據許滅與蔡季歸不同也。許歸正，猶以入言之者，《春秋》于嫌得者見不得，入許叔而諸侯之正不正視此矣。


 疏

蔡季内有臣下之迎，外有諸侯之助，歸國繼立，其辭易也。許叔内無君命，外無與國，許民已爲鄭守，乘機應變，入而有之，其辭難，故曰入也。人多許叔之功，《春秋》惡專地、私自攘據。雖復國，以入言，明不許也。稱叔以起其貴，有宜道。




公會齊侯于蒿。

前與齊戰，僖公時事也。襄公立，乃求好焉，故爲此會。


 疏

不在月内。




邾人、牟人、葛人來朝。

牟、葛，魯屬。邾在牟、葛之上，以後進爲卒正也。來朝，君也；人者，天王喪，尚在未葬期内而來朝，故貶之也。傳曰：「天子無事，諸侯相朝，正也。」


 疏

《地理志》泰山郡牟下云「故國」，知魯屬也。




秋，九月，鄭伯突入于櫟。

櫟，鄭之大邑。突入之後，終逐昭公。


 疏

《鄭世家》：「秋，鄭厲公因櫟人殺其大夫，遂居之。」月者，謹之。




冬，十有一月，公會宋公、衛侯、陳侯于袲，伐鄭。

《公羊》宋公上有齊侯。


 疏

《鄭世家》：「諸侯聞厲公出奔，伐鄭，弗克而去。宋頗與厲公兵，自守于櫟，鄭以故亦不伐櫟。」月者，謹之。




地而後伐，

據伐者不先地。


 疑辭也，

先地，次也。伐、救皆不地。次言地，次是不進兵而託于救伐，是有所疑沮。


 非其疑也。

諸侯伐鄭者，助突也。不言納突，作爲討突之辭。討賊不進，故非之也。自此以後，敘鄭事略。




十有六年

《年表》：「周莊王元年，衛黔牟元年，鄭昭公元年。」


 疏

桓十七年，高渠彌弑昭公；十八年，齊侯殺子亹，子儀

 繼立。桓

 十五年至莊十五年，突乃入鄭，經皆不書，《公羊》以爲「末言爾」，是也。凡不見經事，皆于年下據《年表》書之，以明經之削例。




春，正月，公會宋公、蔡侯、衛侯于曹。

蔡、突黨，謀納厲。


 疏

《年表》：「公會曹，謀伐鄭。」




夏，四月，公會宋公、衛侯、陳侯、蔡侯伐鄭。

曹會衛在蔡下。此何以衛在陳上？衛、陳、蔡三國同稱侯，次序無定，因無定以起上下之有定。蔡自從楚後狄之，楚會皆在陳、衛上，夷之也。


 疏

月往爲近。桓出皆月。




秋，七月，公至自伐鄭。

致而月，危于致唐，因下外薨。




桓無會，其致何也？

據桓十五會而十月，同爲不致。


 危之也。

此後濼會公遂不反，故于此危之。


 疏

桓會不致，惟致二事：盟唐以其遠致，此以外會之終而致之。下有盟，皆爲齊事矣。




冬，城向。

向，舊城，爲莒所取。今取于莒，故城之。伐莒不言，諱之。




十有一月，衛侯朔出奔齊。疏

《衛世家》：「左右公子不平朔之立也，惠公四年，左右公子怨朔之讒殺前太子伋而代立，乃作亂，攻惠公，立太子伋之弟黔牟爲君，惠公奔齊。」




朔之名，

據衛侯奔楚不名。


 惡也，

《曲禮》：「諸侯不生名。」有可殺之罪，故名。以死待之，與大夫不復見同。


 天子召而不往也。

劉子云：「周室多禍」，「衛侯召不往，齊逆命而助朔」。據下王師救衛，助黔牟。




十有七年

春，正月，丙辰，公會齊侯、紀侯，盟于黄。

黄，内地。齊、紀和而盟。


 疏

《左傳》：「平齊、紀，且謀衛故也。」




二月，丙午，公及邾儀父盟于趡。

字者，紀存，猶未進之爲卒正，且起儀父即克。


 疏

時紀未滅。莊世紀滅，而後邾稱子。




夏，五月，丙午，及齊師戰于郎。

郎，《公》、《左》作奚。《左》以爲此「疆事」。蓋二月方與齊盟于黄，齊方求好于公，無緣此時忽有戰事；以爲疆事，争逐之常，書此以示例。公與齊侯皆不與其事也。


 疏

郎，内邑。




内諱敗，舉其可道者也。

傳曰：「爲親者諱敗不諱敵。」謂言戰而已，不言敗也。


 不言其人，

齊但稱師。


 以吾敗也。

因敗諱言其人。


 不言及之者，

不言公、大夫，並不言疆吏。


 爲内諱也。

因釋不言其人，兼及不言及也。




六月，丁丑，蔡侯封人卒。

封人生稱叔，葬稱侯，皆一見以示例，因以見《春秋》之待蔡不如陳、衛也。


 疏

《蔡世家》：「二十年，桓侯卒，弟哀侯獻武立。」




秋，八月，蔡季自陳歸于蔡。

月者，爲下葬出也。季者，獻武稱季，明貴得立。




蔡季，

據下卒稱獻武，大夫歸而立者當名，不字。


 蔡之貴者也。

據蔡侯上稱叔，此稱季，明兄終弟及，與許叔同。


 自陳，

據歸或不言自。


 陳有奉焉爾。

歸必有所自。無奉不見，有奉，明得助。傳曰：「歸爲善，自某歸次之。」


 疏

《左傳》「蔡桓侯卒，蔡人召蔡季于陳」而立之。




癸巳，葬蔡桓侯。

劉子云：周桓王時，蔡侯卒，諡桓侯，有德則善諡，無德則惡諡，故同也。葬稱公，臣子辭。稱侯，見正稱也。《春秋》凡葬稱公，三等諸侯皆同，今不稱公而稱侯，本爵也。謂從臣子辭稱公，而實非公也。


 疏

日者，危季歸而後乃葬也。繼嗣不早立，既卒逾月，季乃得歸，危，故日之葬。此一稱侯，餘仍稱公。而《左傳》、《史記》及他書言蔡君者皆稱侯，不以公加之。以諸書皆緣經而出，故經一稱侯，以下皆稱侯也。




及宋人、衛人伐邾。

邾，内屬也。方盟于趡，乃與外大國合兵伐之，内病矣。不言其人，爲内諱也。




冬，十月，朔，日有食之。

劉子云：「是時衛侯朔有罪出奔齊，天子更立衛君。朔藉助五國，舉兵伐之而自立，王命遂壞。魯夫人淫佚于齊，卒弑桓公。」




言朔不言日，食既朔也。

班氏云：「《穀梁傳》曰：『言朔不言日，食二日也。』」




十有八年

《年表》：「鄭子亹元年，蔡哀侯元年。」




春，王正月，公會齊侯于濼。

公與夫人姜氏遂如齊。

劉子云：「將伐鄭，納厲公。遂與夫人如齊。申繻曰：『不可。女有家，男有室，無相瀆也，謂之有禮。易此則敗；且禮，婦人無大故，則不歸。』公不聽，遂與如齊。」


 疏

月者爲危公。




濼之會，不言及夫人，何也？

據陽穀言公及夫人。


 以夫人之伉，

據尊以及卑不言及，敵也，知以伉。


 弗稱數也。

《春秋》夫以及妻，不言及夫人，不以公爲夫也。「弗稱數」，絶其屬也。不及婦，不屬夫，則是非夫人也。劉子云：「絶

 文姜之屬。」不繫，則賤之，故許討之。




夏，四月，丙子，公薨于齊。

劉子云：「文姜與襄公通，桓公怒，禁之不止，文姜以告襄公。襄公享桓公酒，醉之，使公子彭生抱而乘之，因拉其脅而殺之，遂死于車。魯人求彭生以除恥，齊人殺彭生。」


 疏

《齊世家》：「襄公四年，魯桓公與夫人如齊。襄公故嘗私通魯夫人。魯夫人者，襄公女弟也，自僖公時嫁爲魯桓公夫人，及桓公來而襄公復通焉。魯桓公知之，怒夫人，夫人以告。襄公與魯君飲，醉之，使力士彭生抱上魯君車，因拉殺魯桓公，桓公下車則死矣。魯以爲讓，而齊襄公殺彭生以謝魯。」




其地，

據隱、閔皆不地。


 於外也。

據言齊也。諸侯卒於封内不地。地皆有所起。卒於外國則地，録其實，謹其變也。内與弑不地。外地者，内地小，不忍質言。外地國辭，不迫近，言以紀變。


 薨稱公，

據葬公在下，此公在上。


 舉上也。

上謂公也。君子慎終，薨時事皆自主，故言公薨。謂公自薨於此。言君本身正不正者，以薨死者事。葬先言葬，後言公，傳以爲舉下，臣子葬其君，葬在先者。所謂舉下，謂葬爲臣子事，故危子孫，于葬言之矣。傳言此者，明乎生死之際，終始之事，人道之大也。




丁酉，公之喪至自齊。

稱公者，未殯以前以生禮事也。日者，喪自外至，如初喪，故五日乃殯。喪，柩也。


 疏

班氏云：「尸柩者，何也？尸之爲言陳也。失氣亡神，形體獨存。柩之爲言究也，久也，久不復變也。《曲禮》曰：『在牀曰尸，在棺曰柩。』」




秋，七月。疏

首時，削之也。此年專敘桓事，四時四記，若不貳事者，傷之也。




冬，十有二月，己丑，葬我君桓公。

葬我君，

據生不稱君，天王不言我也。


 接上下也。

「上下」謂君臣也。接謂交舉上下，相接屬也。我，内國辭，猶外舉國也。公爵稱公，上有天子，不純君之義；言君，謂諸侯專治封中，有純君之義。葬言君已葬，乃得申其私恩也。以君繫我，故曰接上下。尊之曰君，親之曰我，尊尊親親，《春秋》之義也。


 君弑，

齊人殺而曰弑者，首文姜，妻弑夫也。


 賊不討，不書葬，

母以賊稱者，公不言及，先君已絶之如路人，得討也。


 此其言葬，何也？

據隱不葬。閔母殺，乃不葬也。


 不責踰國而討

踰國，時文姜在齊未歸。討謂討母于齊，言報讐也。


 于是也。

于是謂此是也。親喪方至，不責即時討賊，明當殯盡禮，于練時乃討之也。内言孫，奔也。奔得爲討者，緩追逸賊，親親之道也。


 桓公

據公上加桓。


 葬而後舉諡，

諡，易名之典。桓，諡也，于葬乃以諡稱。


 諡所以成德也，

劉子云：「諡者」，「累生時之行而諡之。生有善行，死有善諡，所以勸善戒惡也。諡之言列陳。列其所行，身雖死，名常存，故謂諡也」。又曰：「有德則善諡，無德則惡諡。」


 於卒事乎加之矣。

班氏云：「葬乃諡之」者，「諸侯薨，世子告喪于天子，天子遣大夫會其葬而諡之。幼不誄長，賤不誄貴」，故既葬然後舉諡。「人之行始終不能若一，故據其終，始可知也。」卒謂終也。嗣君，未葬稱子某，猶謂「父前子名」也。既葬稱子，即尊之漸。父事已終，子乃不名也。


 知者慮，義者行，仁者守，有此三者備，然後可以會矣。

傷無三臣，出會不反，痛之也。又不復讐，故莊不卒大夫也。




補疏

桓公十八年，合二九之數；文、宣、成三公三十八年，合爲七十二之數。






注
 　田：原脱，據《史記·魯世家》補。



注
 　雖不：原脱，據《説苑·修文》補。



注
 　平：原作「成」，據《五經通義》改。



注
 　殺：原作「弑」，據《穀梁傳》桓公二年改。



注
 　上：原脱，據鴻寶本補。



注
 　者：原脱，據鴻寶本補。



注
 　「經」下鴻寶本有「中」字。



注
 　「字」上原脱「爲」字，「字」下原脱「之」字，據日新本、鴻寶本補。



注
 　俘：《左傳》莊公六年同，《公羊傳》莊公六年、《穀梁傳》莊公六年作「寶」。



注
 　二：原作「元」，據《穀梁傳》隱公二年改。



注
 　三辭：鴻寶本作「三世異辭」。



注
 　屢：原作「累」，據《毛詩·小雅·小弁》改。



注
 　説過：原作「過説」，據《荀子·大略篇》乙。



注
 　誠：原作「謹」，據《荀子·大略篇》、日新本、鴻寶本改。



注
 　紀：《公羊傳》桓公三年同，《左傳》、《穀梁傳》桓公三年作「杞」。



注
 　之田：原脱，據《白虎通·田獵》補。



注
 　名：原脱，據《白虎通·田獵》補。



注
 　其：原作「未」，據《白虎通·田獵》改。



注
 　曰：原作「田」，據《説苑·修文》改。



注
 　蟲：原脱，據《説苑·修文》補。



注
 　六：原作「五」，據《穀梁傳》桓公六年改。



注
 　虞：原作「漁」，據《禮記·王制》改。



注
 　豺祭獸，然後田獵：原在「鳩化爲鷹」句下，據《禮記·王制》改。



注
 　殀夭：原作「夭殀」，據《禮記·王制》乙。



注
 　「餘」下原衍「以」字，據《穀梁傳》昭公八年删。



注
 　政：原作「仕」，據《禮記·王制》改。



注
 　鄭：原作「諱」，據《漢書·劉向傳》改。



注
 　務：原脱，據《説苑·建本》、鴻寶本補。



注
 　務：原脱，據《説苑·建本》補。



注
 　「之」下原衍「來」字，據《説苑·建本》删。



注
 　鄭：《説苑·指武》作「楚」，此爲廖氏強改以合傳文。



注
 　得以：原脱，據《説苑·指武》補。「安」下、「尊」下，鴻寶本有「之」字。



注
 　前：《漢書·五行志》作「是」。據《穀梁傳》，魯取郜鼎在桓公二年，魯、鄭易田在桓公元年，故以廖氏之説爲長。



注
 　郕：《左傳》桓公六年作「成」。



注
 　其妻：原作「妾」，據《白虎通·爵》改。



注
 　「過」下原衍「失」字，據《白虎通·爵》删。



注
 　匹：原脱，據《白虎通·爵》補。



注
 　相殺：鴻寶本作「私門殺傷」。



注
 　與：原在「古」上，疑當屬下，據文意改。



注
 　在：鴻寶本作「存」。



注
 　「弗」上原衍「猶」字，據《穀梁傳》桓公七年删。



注
 　弑：《漢書·五行志》作「殺」。



注
 　政：原作「故」，據日新本、鴻寶本改。



注
 　從：原脱，據《公羊傳》隱公七年補。



注
 　之：原脱，據《穀梁傳》定公元年補。



注
 　曰：原作「稱」，據《穀梁傳》桓公十一年改。



注
 　人君不察，臣下大盛：日新本、鴻寶本作「人君不察，大盛臣下」，《説苑·君道》作「人君不可不察，而大盛其臣下」。



注
 　郡：原作「國」，據《漢書·地理志》改。



注
 　兵：原脱，據《漢書·五行志》補。



注
 　殺兄弑君：原作「弑君弑兄」，據《漢書·五行志》改。



注
 　事：原作「人」，據《隋書·五行志》改。



注
 　弟兄：原作「兄弟」，據《穀梁傳》桓公十四年乙。



注
 　藉：原作「籍」，據《禮記·祭義》改，下同。阮元《校勘記》云：「『藉』，惠棟校宋本、石經、岳本、嘉靖本、衛氏《集説》同。閩、監、毛本『藉』誤作『籍』。《釋文》出爲『藉』。」



注
 　古：原作「王」，據《禮記·祭義》、日新本、鴻寶本改。



注
 　純：原作「冕」，據《禮記·祭統》、日新本、鴻寶本改。



注
 　内：原作「納」，據《穀梁傳》桓公十四年改。



注
 　吉：原作「祭」，據《禮記·祭義》改。



注
 　忘：原作「亡」，據《説苑·君道》改。



注
 　上：原作「下」，據《荀子·大略篇》改。



注
 　三：原作「四」，據《史記·周本紀》改。



注
 　儀：原作「嬰」，據《左傳》桓公十八年杜注改。



注
 　桓：原作「三」，因鄭厲公於魯桓公十五年去位，于魯莊公十五年復位，據改。



注
 　絶：原作「奪」，據《説苑·辨物》改。







穀梁春秋經傳古義疏卷三



莊公

《穀梁》隱、桓爲遠世，定、哀爲立世，從莊至昭爲一世，在立、遠之間，因有伯也。故從莊至昭詞多同，小有升降而已。


 疏

《魯世家》：莊公名同，桓公子。




元年

《年表》：「周莊王四年，齊襄公五年，晉緡公十四年，宋莊公十八年，陳莊公七年，燕桓公五年，衛黔牟四年，蔡哀公二年，鄭厲公八年，子儀元年，曹莊九年，杞靖十一年，秦武五年，楚武四十八年。」




春，王正月。

繼弑君，不言即位，正也。

桓薨于齊難，與内弑不同，然其事相類，故師叚以爲説。


 繼弑君不言即位之爲正，何也？曰：先君不以其道終，則子不忍即位也。

解在桓元年。




三月，夫人孫于齊。

《春秋》奔爲討賊，明此方當屏之于齊，不宜受其歸也。孫同薨例日，不日，惡也，又以明未歸。




孫之爲言猶孫也，

據「公孫于齊」，下書「公在」，若退孫不自當者然。


 諱奔也。

言奔，内逐之也。


 疏

奔與殺爲討賊詞。于此言奔，明得逐之也。變文不諱，此諱者，有尊親之異。


 接練時，

《禮》：「十三月而練。」當至四月乃練，故曰接，猶未至練也。


 録母之變，

録猶録囚，變謂大故，弑君之罪也，謂討母弑也。奔則爲討者，緩追逸賊，親親之義。


 疏

討賊爲嗣君首事，練時期斷，可以出討。練則當于四月，非首事之義，若一春無事，嫌正月首時，故因接練時討之，本未至魯，以孫言者，起討之，故孫邾同也。昭奔言孫，討夫人亦言孫，美惡不嫌同文也。


 始人之也。

人謂貶，絶其屬，如路人，即不稱姜氏是也。始謂首事以明法，父尊母親，討母以報父仇，不以親害尊也。莊知有母，不知有父，絶屬以明其討母，絀私恩，申大義也。


 不言氏姓，

據孫邾猶言氏姓，言夫人無氏姓，非夫人也。


 貶之也。

劉子云：「絶文姜之屬，不爲不愛其母。」


 疏

《春秋》罪重者，絶骨肉之屬，離人倫之親，「至賤乎賤者也」。故有大故，不奉天命者，皆絶其天倫，「用致夫人」，「曰文無天」是也。殺二子言姜，弑夫不言姜氏者，弑夫罪重殺子也。


 人之于天也，

君子畏天命。


 以道受命；

傳曰：「信之所以爲信者，道也。信而不道，何以爲道

 ？」


 于人也，

君子畏大人，畏君也。


 以言受命。

傳曰：「人之所以爲人者，言也。人而不言，何以爲人？」又曰：「君之

 所存者，命也。」


 疏

人，君也。言，命也。《春秋》重命，以君尊之也。


 不若于道者，天絶之也。

《春秋》貴命以治臣，而本天以治天子。臣奉命于君，君奉命于天。天爲君之主，道爲命。


 疏

傳曰：「爲天下主者，天也。繼天者，君也。」稱天王謂爲天臣，明當承天也。稱天子，謂天之子，當順天也。王至尊，以天臨之，如臣子之禮，故傳曰「雖天子，必有尊也」。「天子朝日」，用朝禮如臣子禮。絶者，如王言出、宋稱公、蒲社災是也。傳曰「文無天」，亦以天治之也。


 不若於言者，人絶之也。

《左氏》：「不稱姜氏，絶不爲親，禮也。」與《傳》同。不用命者，皆以人絶之，謂以君命討之也。


 疏

傳曰：「桓無王也。」人絶以君討之，不順君命之人以王命討之。夫人不受命，不言反言孫，以王法討之，得絶其屬，不念母也。


 臣子大受命。

天子爲天之臣，子當守道以奉天命。諸侯爲天子之臣子，當奉言以順王命，受命不背于道。言大者，《春秋》貴命，義莫大於此。


 疏

董子《順命》篇曰：「人之於天也，以道受命；其于人，以言受命。不若于道者，天絶之；不若于言者，人絶之。」「臣子大受命」，「天子受命于天，諸侯受命于天子，子受命于父，臣受命于君，妻受命于夫。諸所受命，其尊皆天也，雖謂受命于天亦可。天子不能奉天之命，則廢而稱公，王者之後是也。公侯不能奉天子之命，則名絶而不得就位，衛侯朔是也。子不奉父命，則有伯討之罪，衛世子蒯聵是也。臣不奉君命，雖善以叛，言晉趙鞅入于晉陽以叛是也。」「妻不奉夫之命，則絶，夫不言及是也。曰：不奉天者，其罪如此。」按：傳義孤證，董子説最明，故附焉。




夏，單伯逆王姬。

逆，《左氏》作送，形近易誤。然天子大夫爲監於魯，作「逆」者，從至京師之辭也。作「送」者，從天子召而使之從京師至魯之辭也。義實相通。




單伯者何？

據天子卿有單子，又稱字。


 吾大夫

據與内臣同事吾君。稱我，下辭。


 之命乎天子者也。

魯見四監者，單伯、夷伯、祭伯、祭叔是也。傳于祭叔又云「天子之内臣」，所謂天子内臣，卽吾大夫命于天子之變文也。《王制》：「天子使其大夫爲三監，監于方伯之國，國三人。」「其禄視諸侯之卿，其爵視次國之君，其禄取之于方伯之地。」


 疏

《公羊》同。魯爲方伯，天子命單伯爲監，食邑。或單父與？


 命大夫，故不名也。

傳曰：「天子大夫不名。」按：王臣無論矣，在外則祭仲、原仲、女叔皆此例。自漢以後，此説甚微。


 疏

天子大夫不名。諸侯大夫命于天子者名、氏並見，命于其君者名而不氏，爲三等。


 其不言如，何也？

據逆于京師當如，疑以天子召而使之，故不言。


 其義不可受于京師也。

據臣魯當言如，爲義不可受。不言如，便

 如私行，非莊公所使，亦以拒邪命。


 其義不可受于京師，何也？

據天子嫁女，禮得使諸侯爲主，爲主則必先逆。


 曰：躬君弑

 于齊，疏

俞樾説：「躬君當作君躬，誤倒。」


 使之主婚姻，

班氏云：「王者嫁女，必使同姓諸侯主之者，婚禮貴和

 ，不可相答，爲傷君臣之義，亦欲使女不以天子尊乘諸侯也。」「必使同姓者，以其同宗共祖，可以主親也。故使攝父事。不使同姓卿主之者，謂天子卿不使列土諸侯，尊加諸侯，爲威厭不得舒也。不使同姓諸侯就京師主之者，諸侯親迎入京師，當朝天子，爲禮不兼。《春秋》『築王姬之館于外』，明不往京師也。」


 與齊爲禮，

婚姻乃嘉禮，新有父讎，未出喪，使與仇人爲禮，非正也。齊侯内通女弟，外殺人君，法所當誅，不討，失道一；爲婚，失道二；使魯主，失道三也。


 其義固不可受也。

《春秋》貴義不貴惠，信道不信邪。周使魯主昏，邪命也。以義言之，當拒而不受。故不言如，使如天子大夫自私行逆王姬，以辟莊公逆也。




秋，築王姬之館于外。

于外當地。不地而曰外，非外也。非外而曰外，諱與齊爲禮。外王姬，不受邪命也。不言如言于外，不言齊侯來逆，皆拒邪命，使魯若不與其事者然。




築，禮也。

據本事，築于内。


 于外，

據主昏不能在外築。


 非禮也。

據變其實而託于外，知非典禮之正。


 築之爲禮，何也？

據變以合正，諸侯館不須築也。


 主王姬者，必自公門出。

公門謂廟寢門。出，親迎出車。嫁于諸侯，必受女于諸侯，禮也。諸侯嫁女大夫，則不出公門。


 於廟則已尊，

《禮》：天子適諸侯，舍于廟。若在廟，則以天子禮待王姬，失之過尊，非禮也。《公羊》作路寢。


 於寢則已卑，

寢，《公羊》作小寢，諸侯所居。諸侯嫁女於敵國，女自寢門出，親迎者于寢相授。若王姬於寢出，則禮如内女；天子女禮制異，以諸侯禮待之，過於卑，不可也。


 爲之築，

則不由廟寢出。


 節矣。

班氏云：「改築必於城郭之内。」節謂尊不嫌于天子，卑不嫌于内女，有節度也。


 疏

按：以上同《公羊》。


 築之外，

據失禮，變宜得正。


 變之正也。

《左傳》爲外禮也。變者，異於常禮，正謂得禮意也。


 疏

魯莊忘仇，親與狩郎，無緣此時能築於外。又有告廟親迎之禮，不能于野外行之。《春秋》因其失正，託言于外，使齊、魯不相交接，若王姬過竟，魯備館舍者然。變接内之實事，以求報仇之正道。孔子曰「因其事而加王心」，此之謂也。


 築之外，變之爲正，何也？

據變而得正。所變宜得禮，築外失禮，故兼舉以爲問。


 仇讐之人，

齊侯也。


 非所以接婚姻也。

魯主婚。接，接内，謂齊侯來接公。


 衰麻，

公在大祥内，未出喪。


 非所以接冠

 冕也。

冠冕，諸侯冕而親迎也。


 疏

當時，築于内，莊親與齊侯相接行禮。仇讐爲婚媾，衰麻對冠冕，大恥深惡，不可以言。王姬至魯，外當有館，因此託義，使若未嘗至國，言「于外」，所以避莊公與齊接也。按：以上同《左氏》。《公羊》、《左氏》各言一節，《傳》乃全言之。凡三傳説禮不同者，多爲此例。


 其不言齊侯之來逆，何也？

據内已避公，外王姬可言逆于外。


 不使齊侯得與吾爲禮也。

齊侯實來，來則接内。雖館在外，必有婚姻之禮。且于外託辭，諱莫如深，故再没其文也。


 疏

《春秋》已見不再見，仇事數見者，公已數與齊接，辟使若不見，故隨事起義，不一言也。




冬，十月，乙亥，陳侯林卒。疏

《陳世家》：「莊公七年卒，少弟杵臼立，是爲宣公。」




諸侯日卒，正也。

王使榮叔來錫桓公命。

《王制》：「三公一命卷，若有加則賜也，不過九命。次國之君不過七命，小國之君不過五命，大國之卿不過三命，下卿再命，小國之卿與大夫一命。」


 疏

魯爲方伯，例得七錫，死而追錫，是於七命錫外，再加命也。獨王者，與國辭同。《春秋》尊王不目周而曰王，如王人、王正月是也。舉國在諸侯，爲狄之。在王，爲貶之。追錫罪人，以求婚於齊，失孝子心，亂先王之制，大惡，故去天也。王，莊王也。




禮有受命，無來錫命。

諸侯初立，朝王還圭，天子使其襲爵，命之以服，此正也。若有加，天子進爵慶賞，亦必在朝覲巡狩之時親受于王，天子不使人往錫也。


 錫命，非正也。

《王制》曰：「爵人於朝，與衆

 共之。」


 疏

禮當受命於朝，來錫則輕髦王爵，天子失尊，與下聘同譏也。


 生服之，死行之，

生服謂及身受錫，行謂葬墳墓如所命級。


 禮也。

《王制》：「喪從死

 者。」


 疏

《禮》：「喪從死者，祭從生者。」

 《中庸》「上祀先公以天子之禮」，明葬從死者也。斯禮達乎諸侯、大夫及士、庶人。父爲士，子爲大夫，葬以士，祭以大夫。父爲大夫，子爲士，葬以大夫，祭以士。時蓋錫命加葬桓公也。


 生不服，死追錫之，

桓公惡人，生不錫之，死乃因欲婚于齊追錫，惡人。


 疏

生爲方伯，得服七命。已死，追錫之，是過七命矣。越制求悦于諸侯。


 不正甚矣。

班氏云：「大夫功成未封而死，不得追錫爵之，以其未當股肱也。

 《春秋穀梁傳》

 曰：『追錫死者，非禮也。』」《王制》曰：「葬從死者，祭從生者」，「所以追

 養繼孝」。許慎引傳説：「追錫死者，非禮也。死者功可追錫，如有罪又可追討。」案：甚之者，越七命，一也；來錫，二也；追錫，三也；桓罪人，四也；求婚，五也。故《春秋》去天以絶之也。


 疏

案：《左傳》有追討之制，罪大惡極，生逃憲典，死得加刑，如戮崔子之棺是也。桓公惡人，當在追刑之例，傳但言追討，此意在言外也。至于小惡，由生而定，已死則從鬼道，王法不更加，故伐喪經所不許。




王姬歸于齊。

爲之中者，歸之也。

據尊同言歸，從魯辭，與内女同也。


 疏

歸如專行辭。絶齊侯，不使來逆，言歸。明魯主婚，起與齊侯爲禮。且明錫命爲釋齊、魯仇，制人子與仇人禮，棄先王命，褒罪人，違道而行，故去天也。




齊師遷紀、郱、
 、郚。

紀，

據繫三國。


 國也。

據下「大去」。傳曰：遷，亡辭也。其不地，不復見矣。


 疏

遷而不地者，不復見，此遷而復見者，不使小人加君子。紀從此遷，從者四年而後畢。四年言大去，因國人從紀侯，故曰紀侯。紀侯實于此已去紀，蓋遷于鄣。


 郱、

據在紀下
 


 上。
 、

據會
 


 。郚，

據城郚。


 國也。

據
 


 、郚分見，知爲國。三國皆小國，同紀而遷，齊一時滅四國，累言，爲紀侯殺恥。此據人遷皆不地。或曰：

又一師説。《公羊》以爲取紀邑，與《傳》二説皆不同。


 遷紀于郱、
 、郚。

傳曰：「地者，邢復見也。」遷紀於三邑，不成爲國，故以三邑見。


 疏

據下紀見言大去，故以爲地也。不言于者，分紀民于三邑，恐其得民爲亂，無專地，故不言于。凡言地者皆自遷，國家未失，此國家分散，又爲人所遷，故不言以起之也。




二年

春，王二月，葬陳莊公。

月葬，正例。




夏，公子慶父帥師伐於餘丘。

帥師不言如，以爲私行，惡專兵也。此帥師起慶父弑也。


 疏

莊公時年十五，慶父又小于莊公，以弱弟將兵，以起下弑君之禍。慶父凡三見經。




國而曰伐。

據伐，國辭。


 於餘丘，

《公羊》有「口繫邾婁」之説，一本又有無於字者。在《公羊》當爲「口繫邾婁」，於聲邾婁之誤。


 邾之邑也。

據大夫九伐皆屬邾。《春秋》進邾，故邾邑可不繫國。


 其曰伐，何也？

據疾火攻乃有國辭。


 公子貴矣，

親則公弟，貴則大夫，所謂將貴也。翬伐宋，不稱公子，此稱公子者，時慶父幼，禮不責童子。


 師重矣，

師衆稱師。


 而敵人之邑，

謂伐邑不繫國。


 疏

公伐皆言國，不以公敵邑也。


 公子病矣。

獨言邑，病公子也。


 疏

《春秋》伐邑得言國者，邑繫於國，重其伐，故

 目國也。此不目國，變文以病公子也。慶父，莊公弟，則慶父弱矣。弱而主兵，故以敵人邑，不言國。


 病公子，所以譏乎公也。

大夫國體，貶大夫，所以貶諸侯。譏公子，則病及公矣。


 疏

弱弟不教以禮，寵異，使主兵。用兵不報仇，而以伐邑，其後卒有弑逆之禍。弑非一朝一夕之故，故于此不言邾，以譏之也。


 其一曰：

《公羊》「曷爲國之？君存焉爾」，與《傳》同。秦以前，《傳》與《公羊》不分。


 疏

《穀梁》五家，皆在漢以後。此亦先師説，與《公羊》同。


 君在

謂公在師中也。


 疏

隱十年翬帥師伐宋，公在師，不言公，知此亦公在不言也。慶父幼，故知公在也。不出公，兼辟不復仇。


 而重之也。

重，故言伐也。《公羊》：「曷爲國之？君存焉爾。」


 疏

翬曰伐宋，此不目國。翬事上下有公，此不出公文，故于伐起地邑者，以慶父專兵，言伐以起公在。翬、慶父皆弑，專兵，有無君之心。以公在，不言公。舊説君謂邾子。邾子，傳不言君。




秋，七月，齊王姬卒。

不日者，非内女也，故月，以明親疏之義，内女卒皆日。由魯嫁，爲之服大功。傳曰：「以吾爲之變，卒之也。」




爲之主者，卒之也。

外女不卒。魯主婚，有父兄之道，故得卒之。


 疏

《檀弓》曰：「齊穀王姬之喪，魯莊公爲之服大功。或曰：由魯嫁，故爲之服姊妹之服。或曰：外祖母也。」《檀弓》後説以爲襄母，非新逆者。蓋二世娶周，皆魯爲主。




冬，十有二月，夫人姜氏會齊侯于禚。

禚，《公羊》作郜，内邑也。夫人歸，未至魯，駐于禚，故齊侯來會之。經以夫人爲從内至此者，託辭也。


 疏

婦人無外事，踰竟皆言國，齊、莒、邾是也。不地外國地内地，以起不踰竟之義。公大夫在國乃地國，非國踰竟皆地地。《禮》曰：男子志在四方，故不同女子也。月者，謹始也，惡惡疾其始。




婦人既嫁，不踰竟，

據踰竟皆地國。言嫁踰竟者，禮不内娶，必出疆以遠别也。


 踰竟，非正也。

劉子云：「婦人之禮，有閨門之脩，而無竟外之志」，「非有大故，不出夫

 家」。班氏云：「婦人不踰竟而弔者」，「所以防淫佚也」。《雜記》曰：婦人越疆而弔，非禮也。而有三年之喪，君與夫人俱往。


 疏

大故，謂出也。《穀梁》夫人無歸甯之義，所以防淫佚，絶禍亂也。


 婦人不言會，言會，非正也。

據諸侯、大夫會以修事，辟公不言，言會公在。言會饗，會饗猶可言也。


 饗，甚矣。

饗甚于會。


 疏

元年，迎夫人至禚，不歸魯。畢喪之後，齊侯至禚而會之。不言至，絶之也。前討言孫，此如在内辭。前孫無姓氏，使如二人。然此未踰竟，傳統言婦人例，故言踰竟，不爲此事出。




乙酉，宋公馮卒。

此不日者也。其日之，何也？其不正前見矣。


 疏

《宋世家》：「十九年，莊公卒

 子湣公捷立。」




三年

春，王正月，溺會齊師伐衛。

劉子云：朔奔齊，「天子更立衛君」，齊會魯伐之。月者，惡之。


 疏

不卒者，非世卿也，魯爲世卿，乃卒。翬、柔經不卒者，皆以非世卿。故臧氏世卿不卒，至辰乃卒。故以爲桓、莊不卒大夫也。




溺者何也？

據不氏，疑微者。


 疏

《公羊》以爲未命大夫。


 公子溺也。

據下伐衛，會諸侯，知此以惡事貶。


 疏

《公羊》與《傳》小異。知柔微者，以盟折，無貶義。


 其不稱公子，何也？

據翬以與弑貶。


 惡其會仇讐而伐同姓，

同姓，親也。與仇伐之，加常二等。


 疏

《左氏》云「疾之也」，與《傳》同。


 故貶而名之也。

貶公子，所以貶公也。會仇，伐天子所立同姓之國，貶公也。齊師者，齊侯也。不言齊侯，不使内與仇讐接也。故終齊襄，不與内接也。惟夫人出會言齊侯，起同罪。




夏，四月，葬宋莊公。

月葬，故也。

爲捷與弑。大國例日，不日者，危其弑。




五月，葬桓王。

劉子云：「大臣吉服之南郊，告天還

 ，素服稱天而諡之。」班氏云：「崩薨别號，至葬

 則同，何也？時臣子葬君父，安厝之義，貴賤同。葬之爲言下藏之也。所以入地何？人生於陰，含陽光，死則入地，歸所藏也。」月者，危改葬也。


 疏

桓，諡也。「葬而後舉諡，諡所以成德也，卒事乎加之」，諸侯、天子同也。天王諡桓、莊、僖，三代與魯同。




傳曰：

傳，舊傳文説，與《公羊》同。


 改葬也。

據崩在七年前。


 疏

鄭君云：「墳墓以他故崩壞，將亡失尸柩」，則「改葬」。按：改牛言改，葬不言改者，葬事牛物，言葬可知。再蒸不言再，又雩言又，明非雩也。


 改葬之禮緦，

因魯君爲之服，志之也。


 疏

鄭君云：「緦者，臣也，子也，妻也」

 ，「三月而除之」。


 舉下，緬也。

據天王崩，天王在上，舉上也。此葬在上，王在下，舉天下而葬一人，故曰舉下也。


 疏

舉下與舉上對文，上下謂君臣之辭也。舉，謂《春秋》舉其君臣之辭也。

 緬，緦字誤衍者。舊説訓邈，以舉下爲説緦，非也。


 或曰：

説與《左氏》同。


 卻尸以求諸侯。

此謂緩喪，非改葬也。《左氏》云：「緩也。」


 疏

諸侯不奔也。傳曰：「魯人曰：『固吾君也，親之者也。』」時諸侯不至，嗣王欲求諸侯，遷延至七年乃葬，直書其事而惡見，不待貶絶也。


 天子志崩不志葬，

以下釋志天子葬通例。


 必其時也。

九月而葬，禮無所屈。


 何必焉？舉天下而葬一人，其義不疑也。

劉子引傳曰：「天子何以不書葬？天子記崩不記葬，必其時也。諸侯記卒記葬，有天子在，不必其時也。」諸侯當同來奔喪，有定制，無遲早之疑。


 志葬，故也，

志葬非正。


 危不得葬也。

月者，危之甚。


 曰：疏

此釋王三不志崩之傳，傳無所繫，故附録于此。


 近不失崩，

近謂入莊世，爲近代。


 疏

傳以隱、桓爲遠，故有傳疑之事。至近，則聞見確，天王崩又大事，天下所知，不能謂失于聞見也。


 不志崩，

據莊公十二年，莊王不志崩；莊十七年，僖王崩不志；文十四年，頃王崩不志，皆在近世也。與諸侯皆志卒例不同。


 失天下也。

據諸侯失國不葬，諸侯以不葬爲例。天王不志葬，故以不志崩爲例也。志葬，危之，如諸侯之日、月葬。不志崩，則同諸侯之不葬也。失天下，如諸侯失國，故不志崩也。失天下謂權下移，起二伯興，政在諸侯，天子失天下，傳曰「天絶之」是也。


 疏

《春秋》以隱、桓爲權在天子，莊以後權在諸侯。天子失權，而後諸侯乃得專之。失權始於桓王，而盛于莊王，故桓志葬，而莊、僖不志葬也。


 獨陰不生，

陰猶母也。


 疏

以下釋稱天子、天王之例。《公羊》無，此《傳》、董子《繁露》有之。


 獨陽不生，

陽猶父也。


 獨天不生，

天謂感生帝。


 三合然後生。

謂感生必因于人，修己吞珠而生禹，簡狄感乙卵而生契，姜嫄履跡而生稷，三代之興，莫不由之。人雖由父母而生，必感天氣。惟受命有符，則其象昭著耳。三合者，言帝王有父而生也。


 故曰：母之子也可，

卑賤屬于其父母，如任叔子、「杞伯姬來，朝其子」是也。不曰父者，感生之義重子母，故謂聖人無父而生也。


 天之子也可，

尊取尊稱。經言天子，是。班氏云：「王者，父天母地，爲天之子也。」


 疏

《御覽》引《保乾圖》云：「天子，至尊也。精神與天地通，血氣含五帝精，天愛之，子之也。」


 尊者取尊稱焉，

謂稱天子也。


 疏

《易乾鑿度》云：「天子繼天理物，致一統，各得其宜，父天母地，以養萬民

 ，至尊之號也。」《感精符》云：「人主日月同明，四時共信，故父天母地，兄日姊月。」宋均云：「父天，圜丘之祭也；母地，方澤之祭也。」


 卑者取卑稱焉。

卑者亦有父天之義者，天，父之天也。無天而生，未之有也。天者，萬物之主也。傳言此者，釋王稱天子爲天之子也。


 其曰王者，

據王，天子正稱。經天子一見，傳皆言天子。


 民之所歸往也。

《荀子》云：「天下歸之謂之王。」


 疏

此謂王爲爵稱，爲天臣也。不言天爲天子，王繫天不疑。《春秋》朝廷之治義以掩恩，著其君臣而微其父子，故不稱天子。一見示例，明臣子同也。尊者之稱天子，以下至五等爵、子、字、名、氏。「其無德于天地之間者，州國人民

 ，甚者不得繫國邑。皆絶骨肉之屬，離人倫，謂之閽盜而已。無名姓號氏于天地之間，至賤乎賤者也。」




秋，紀季以酅入于齊。

以字繫紀者，存紀。兄終弟及之詞，譏專地也。字而入，起以酅事齊也。


 疏

一説：字爲附庸。字者三十里，如儀父是也。與天子大夫不同者，天子大夫繫采，此繫國，與稱弟同，故與天子大夫不名有别。




酅，

據紀已遷。


 紀之邑也。

據繫紀言以。


 疏

古者諸侯封地皆有采邑，國滅則子孫守之，以奉其先君之祀，示不絶賢者後。酅，紀之采邑。公四十里，侯三十里，伯、子、男二十里，然則酅三十里也。


 入于齊者，

據以地不言入。


 疏

以地皆言奔。


 以酅事齊也。

《公羊》引魯子曰：「請後五廟以存姑姊妹。」言入者，初非齊臣，言入起事齊。


 疏

伏生云：「齊人滅紀，紀季以酅爲齊附庸。」按：奔絶於本國，入如反國辭，知以酅事齊也。蓋紀侯使其弟，如微子事，以存宗廟之祀。


 入者，

據下言「紀侯大去」。于此可言奔，以存紀也。


 内弗受也。

不許專地，故言入。


 疏

弗，内辭也。《春秋》惡專地，許叔復國，紀季存紀，衆人所許，而《春秋》拒之。若曰天子在上，事雖善如此，猶不許專地，則易地、專地之罪明矣。以地者貶。此稱字，貴之也。貴之，許之也。言入不許，而稱字許之，以正其義也。《春秋》之法，大夫不專地，公子無去國之義，君子不辟外難。紀季犯此三者，盜地，以下敵上，棄君以辟禍，而貴之者曰賢者不爲，是故託于紀季以見紀季之弗爲也。紀季弗爲，而紀侯使之也。




冬，公次于郎。

《左氏》云：「凡師一宿爲舍，再宿爲信，過信爲次。」




次，止也。

據次俟，知止也。


 有畏也，

用兵不進，是畏敵逗遛耳。


 欲救紀而不能也。

據次俟，知兵事。紀已遷，猶言救者，欲復其國。不言救紀，不敢訟言救紀，且事終未成。出公者，此與齊仇用兵也。下諱公言師者，與齊同好和，故辟言公也。




四年

春，王二月，夫人姜氏饗齊侯于祝丘。

祝丘，内地。月者，甚之，因饗而月。




饗，甚矣。

承會加甚。


 饗齊侯，

禮：男女不相饗。


 所以病齊侯也。

會饗公皆在，目夫人，辟公也。公不言饗，包于會。夫人饗，盡其實以譏之。以大國侯與夫人爲禮，病辱也。


 疏

饗禮即鄉飲酒禮，《儀禮》爲卿相饗禮，此則諸侯相饗，所謂有公在也。




三月，紀伯姬卒。

傳例：婦人不踰夫。此卒伯姬者，明紀侯得卒者也。得卒而不卒，明失國不卒也。内女卒而不葬，此葬者，起失國不葬也。爲一見例。




外夫人不卒，此其言卒，何也？

據列國夫人不卒。


 吾女也。適諸侯則尊同，

據適大夫不卒。


 以吾爲之變，

變爲服也。服，大功。有服則書卒。


 卒之也。

禮：姑姊妹、女子子在室期，出嫁大功。諸侯絶旁期，尊得壓不服。惟許嫁

 諸侯，則尊同。尊同，則出嫁服大功，郯伯姬是也。許嫁諸侯，在室卒，則服期，伯姬以下是也。此統爲内女卒發例，非爲紀伯姬卒也。内女卒例日，此月者，失國，且與日葬起。




夏，齊侯、陳侯、鄭伯遇于垂。

遇者，前已見齊、宋、衛。此再見陳、鄭者，以見内州國乃言遇也。齊爲二伯，魯、衛、陳、鄭爲四方伯，故言遇。此如宋、衛、陳、鄭災，凡記災之國乃言遇也。


 疏

遇者，志相得。外遇不書。書者，起齊彊，不能救紀。鄭伯者，子舋弟嬰也。




紀侯大去其國。

經言大去，一見例。傳以爲賢紀侯，《公羊》以爲爲襄公諱。案：九世復仇之説，非常可駭，董子亦以紀侯有賢行。傳説爲長。


 疏

《齊世家》：「襄公八年，伐紀，紀遷去其都邑。」




大去者，

據出奔不言大。


 不遺一人之辭也。

據言出奔，君出而已。此言大，是盡去之辭。


 言民之從者，四年而後畢也。

元年遷紀，紀民不忍其君，相率從之，至此乃畢，得民心，是紀侯賢也。《孟子》曰：太王辟狄，「邑于岐山之下。邠人曰：『仁人也，不可失也。』從之者如歸市。」蓋同此也。


 紀侯賢，而齊侯滅之。

傳曰：「得衆則是賢也。」以言大去知賢。《春秋》貴得衆，故賢之。


 不言滅

據遷後言滅。


 而曰大去其國者，

凡出奔者繫之國，絶於本國，而言所在之國。此不言所去之地，而乃繫于本國，使如太王辟狄，自去其故地而别營新居，其本國實未亡也。不曰紀而曰其國，已滅之辭，其猶存紀也。


 不使小人加乎君子。

《春秋》以賢治不肖，不以亂治亂，況以不肖治賢乎？君子宜有國，小人宜亡國，以小人滅君子，是反常也。《春秋》撥亂反正，不使小人加君子，而使如君子辟小人者，是翦亂助正也。不嫌失誅齊者，前言遷，已明亡，而不加滅辭，愈深齊惡，未爲失討也。


 疏

《公羊》以爲爲襄公諱。




六月，乙丑，齊侯葬紀伯姬。

目齊侯者，紀伯姬無主，齊、紀同姓，齊得主之。又禮：寓公夫婦得食于所寓之君。葬，臣子事，目齊侯，病齊侯也。




外夫人不書葬，此其書葬，何也？

據列國夫人不書葬。


 吾女也。失國，故隱而葬之。

傳曰：「月卒日葬，非葬者也。」

 疏

據葬宋共姬，知隱也。夫人之義不踰君，葬共姬，先葬共公，葬紀伯姬，不先葬紀侯，是踰君也。不嫌踰者，葬共姬，賢也，妻賢而夫亦賢，故先葬共公。葬伯姬，失國也。失國君不葬，若葬，則非失國，故不葬紀侯也。夫人不踰君，葬伯姬，則紀侯得葬也。不葬以決其失國，葬伯姬以起其可葬。蓋欲存紀，故葬伯姬以抑齊。




秋，七月。

冬，公及齊人狩于郜。

于此出公，以譏公也。于其重者，一譏而已。




齊人者，

據夫人會饗目齊侯。


 齊侯也。

不没公，知齊侯。


 其曰人，何也？

據救災言衆。以衆言，非貶。


 卑公之敵，所以卑公也。

外貶稱人，内無稱人之例。不出公，又爲諱，無以明貶，故爲貶公及之例，貶公敵以貶公。凡公會盟交接，非小國大夫，貶伉。凡言人者，皆貶外以貶公也。


 疏

《公羊》：「諱與仇狩也。」


 何爲卑公也？

據冬狩無貶道。


 不復仇

仇強我弱，時勢未可輕舉。諸侯以宗社爲重，不共戴天之仇，經許諸侯不急于報復。


 而怨不釋，

父母之仇，不共戴天。國君宗社爲重，雖不勤兵而其故常存，不能釋怨而相爲禮，如同狩之事。


 刺釋怨也。

外無報仇之事，内忘不共戴天之志，相與田獵，遨翔竟内，失子臣之道，故刺之也。自元年至此辟公，狩乃見者，狩事重。餘不復言者，一譏已明也。




五年

春，王正月。

夏，夫人姜氏如齊師。

如齊，踰竟也。言師，公在也。公在不言公，諱也。公同夫人如齊，約伐衛也。




師而曰如，

據師在齊下。如亦爲師出。


 衆也。

據京師言如。衆所聚如城邑，故師言如。傳曰：「公大夫在師言師。」


 婦人既嫁不踰竟，踰竟非禮也。

《穀梁》説：諸侯夫人父母已没，不歸寧，大夫妻亦同，傳曰「不使得歸之意」是也。




秋，郳黎來來朝。疏

此言郳黎來，如隱元年之言邾儀父也。儀父由字稱子，黎來由名稱子，一卒正，一附庸，相比見義也。《春秋》附庸常敘。小邾，十九國之最小者，曷爲于此焉敘？敘一郳，以明中國之附庸皆在也。五年以後，乃敘荆。中國既見附庸，外州乃言方伯，先中國，後夷狄之義，《春秋》中外之分也。此言黎來，復言小邾子者，既升邾爲卒正，乃明附庸之義也。




郳，

據下言小邾，不言郳。


 國也。

此言朝目郳，則是國辭。附庸雖小得名國。


 黎來，

名也。附庸字者三十里，在名例者二十里。邾初見字，進之爲卒正。此初見名，進之爲附庸以相起。


 微國之君，

微謂附庸也。傳：「邾之上古微。」


 未爵命者也。

邾以字進卒正，此以名進附庸，後皆稱子。邾之子，卒正，統三國，故賦于魯四百乘；郳之子，附庸，從三十里例。雖同稱子，而大小懸殊。小邾以繫邾，敘末，明附庸。序會則不得不言子也。


 疏

《左氏》云：「名，未王命也。」




冬，公會齊人、宋人、陳人、蔡人伐衛。

劉子云：「朔奔齊，天子更立衛君。朔帥五國兵伐天子所立，王命遂壞。」


 疏

《魯世家》：「五年冬，伐衛，納衛惠公。」




是齊侯、宋公也，

以公言會。言齊、宋者，舉大國以包小國。


 其曰人，何也？

據譏釋怨已見，兼及三國也。


 人諸侯，所以人公也。

人，貶之也。傳：「卑公之敵，以卑公也。」


 其人公，何也？

據兼貶五國。


 逆天王之命也。

《世家》所謂逆王命也。天子立黔牟，五國伐天子所立，故曰逆命。逆天王命，惡，得貶也。不言天子，命從王也。


 疏

《左氏》：「冬，伐衛，納惠公也。」




六年

春，王三月，王人子突救衛。

《公羊》以子突爲貴，繫之人。


 疏

《衛世家》：「衛君黔牟立八年，齊襄帥諸侯，奉

 王命，共伐衛，納惠公，誅左右公子。衛君黔牟奔于周。」




王人，

據稱人又名。


 卑者也。

據石尚。士稱名，不名者，下士也，故曰卑。


 稱名，

據洮盟稱人不名，傳曰：「人不如名。」


 貴之也，

據例稱人，稱名貴于人。《春秋》善其事，必舉貴而名之。


 善救衛也。

據貴之名，善也。


 救者善，

據救舉突不名。


 則伐者不正矣。

據伐人，四國也。善者，小美。王失政，不能庇所立，救又無功，故言善。不正大惡，逆天子命，當奪爵放逐。不言戰，不使諸侯敵王師。不言敗，諱王師敗于諸侯。




夏，六月，衛侯朔入于衛。

月者，謹之。月出月入。逆王命，謹之甚。


 疏

《衛世家》：「惠公復立。惠公立三年出亡，亡八年復入，與前通凡十三

 年矣。」




其不言伐衛納朔，何也？

據上言伐齊納子糾，上伐下入，是納也。


 不逆天王之命也。

逆王命，大惡。伐可言，納不可言者，内已有君，更立君之辭，不言納，使若朔自入其國，則惡事殺矣。


 入者，内弗受也。

據入皆惡也。《公羊》：「篡辭也。」


 何用弗受也？

據衛侯歸言歸。反國内不得拒。


 爲以王命絶之也。

絶之，謂絶其國，衛人不以爲君。凡入

 皆絶，歸者不絶，如至家，故婦人謂嫁曰歸。


 朔之名，

據諸侯入，不名者多。


 惡也。

其入，逐天子所立，與他人不同，以申天王之命于天下。


 朔入逆，

入又名也。


 則出順矣。

朔出，更立君，黔牟爲天子所立，天子得廢置諸侯，與他入國不同。故于入名，以起黔牟正也。


 朔出入名，

據諸出入不皆名。


 以王命絶之也。

出逆天子召，入逐天子所立，其事遂諱不見經，故兩名以起之。絶者不世，故不葬也。




秋，公至自伐衛。疏

《公羊》以致會、致伐爲説，以致伐爲不敢勝天子意，亦同《傳》；然上無地會之文，自當致伐，傳義爲長。




惡事不致，

致者，告廟致成也。所事惡，不可以告周公，故不致以諱之。其事于會夷狄、會大夫之外别爲一例也。如伐齊不致、侵宋不致是也。


 此其致，何也？

據侵宋不致，致則目其事，故不致也。


 不致，則無用見公之惡事之成也。

據師經四時不致，則嫌公伐已歸，朔自入衛；于秋致公，則六月入衛，公成其事也。




螟。

劉子云：「先是衛侯朔出奔齊，齊侯會諸侯納朔，許諸侯賂。齊人歸衛寶，魯受之，貪利應也。」




冬，齊人來歸衛寶。疏

自此以後，八年不記衛事。




以齊首之，

據取郜鼎，内自取。《公羊》云：「衛人歸之也。」


 分惡於齊也。

目惡以外也。


 使之如下齊而來我然，

朔奔齊，齊主兵，故使如下齊，齊轉致于我，實則衛自歸，不由齊來。


 疏

《公羊》：「讓乎我也。」「齊侯曰：『此非寡人之力，魯侯之力也。』」與《傳》同。


 惡戰

謂伐衛也。


 則殺矣。

首惡于齊，則惡從末減。取鼎魯主兵，故内爲主，此齊主兵，故首齊，緣情定罪也。不言使，傳曰：「内與同，不言使也。」




七年

春，夫人姜氏會齊侯于防。

婦人不會，會，非正也。

公會而主夫人，以有辟也。董子云：「《春秋》書事，時詭其實

 ，以有辟也。」




夏，四月，辛卯，昔，恒星不見。

劉子云：「常星二十八宿者，人君之象也；衆星，萬民之象也。列宿不見，象諸侯微也；衆星隕墜，民失其所也。夜中者，爲中國也。不及地而復，象齊桓起而救存之也。嚮無

 恒公
 

注



 ，星遂隕至地，中國其永絶矣。」




恒星者，

據隕不言恒。


 經星也。

劉子云：「孔子曰：古者聖王既臨天下，必變四時，定律曆，攷天文，揆時變，登靈臺以望氣氛。故堯曰：『天之曆數在爾躬，允執厥中，四海困窮。』《書》曰：『在璿璣玉衡，以齊七政。』璿璣，謂北辰勾陳樞星也，以其斗柄之所指二十八宿爲吉凶禍福。天文列宿盈縮之占，各以類爲驗。夫占變之道，二而已矣。二者，陰陽之數也。故《易》曰：『一陰一陽之謂道。』道也者，物之動莫不出道也。是故發于一，成于二，備于三，周于四，行于五。是故懸象著明，莫大乎日月；察變之動，莫著乎五星。天之五星，運氣于五行。其初猶發于陰陽，而化極萬一千五百二十。所謂二十八宿者，東方曰角、亢、氐、房、心、尾、箕，北方曰斗、牛、須女、危、虚、營室、東壁，西方奎、婁、胃、昴、畢、參、觜，南方曰東井、輿鬼、柳、七星、張、翼、軫。所謂宿者，日月五星之所宿也。其在宿運外内

 者，以宫名别。其根荄皆發于地，而華見于天。」


 日入至于星出，謂之昔。

據下出夜中言星不見，知星出爲昔。昔與夕通也。


 不見者，

據弗，内辭；不，外辭。


 可以見也。

言不者，反常之辭。恒星常見，此夜獨不見，反常，故曰不見。


 疏

《左氏》云：「恒星不見，夜明也。」




夜中，星隕如雨。

劉子云：「夜中者，言不得終性命，中道敗也。或曰象其畔也，言當中道畔上也。天垂象以示下，將欲人君防惡遠非，慎卑省微，以自安全。如人君有賢明之才，畏天威命，若高宗謀祖己，成王泣《金縢》，改過修正，立信布德，存亡繼絶，修廢舉逸，下學上達，裁十一之税，復三日之役，節用儉服，以惠百姓，則諸侯懷德，士民歸仁，災消而福興矣。遂莫肯改悟，法則古人，而各行其私意，終于君臣乖離，上下相怨。自是以後，齊、宋之君弑，譚、遂、邢、衛之國滅，宿遷于宋，蔡獲于楚，晉相弑殺，五世乃定，此其效也。」


 疏

《左氏》云：「星隕如雨，與雨偕也。」杜氏讀如爲而。星隕與雨，並不足志；偕，同也，謂星隕同于雨雪、雨螽之雨。




其隕也如雨，

雨、隕本是二例。今言隕矣，又言雨，言隕是其本義，兼言雨，所謂「與雨偕也」。


 是夜中與？

據隕不見于上，疑不見即隕非二時。


 《春秋》著以傳著，

著，信之大者，書日中、夜中是也。


 疑以傳疑。

如陳侯鮑以二

 日卒，著者于一日一夜之中分定時刻，疑者則合十數日爲一，書詳略疑著，各有所取。


 中之幾也，

日中則昃，月中則移。幾，微也。中爲時少。


 而曰夜中，

與紀日中同。


 著焉爾。

因其隕時，月正中，如日之中，其事明著，故言中。日中言日，月中言夜，夜猶月也。昔由日星定，夜中由月定。


 何用見其中也？

據葬言日中。禮：日中乃葬，故見日中。記異不須夜中，書異已見，無取記時也。


 失變

失當爲天，形之誤。


 而録其時，

一夜二異，有先後之别，故著其時，如雨志疏數日之是也。


 疏

變謂恒星不見，失變謂星見也。星反不言，紀其異，不記其正也。昔時，星不見，夜中，星反而隕。星由不見而反，由反而隕，一夜異數改，不録其時，則其實不顯，故記時也。再大變，曰記其時，别再也。


 則夜中矣。

録夜以别於昔，一夜再記變也。


 其不曰恒星之隕，何也？

據言隕者不見於上，恒星不見，正其例也。


 我知恒星之不見，

當時衆星見，而恒星不見，觀其部位，目之所見，則知不見惟恒星。


 而不知其隕也。

恒星雖反舍，而衆星飛流，不能必惟恒星隕，列星不隕。不言恒，傳疑也。


 我見

 其隕

據言星，是見其隕。


 而接于地者，

據雨、隕皆見于下。


 則是雨説也。

謂經可言雨星，不必言星隕如雨也。


 著于上，

未隕于地之先，空中先見其物，雪、雹、螽之類是也。


 見于下，

接於地。


 謂之雨；

經之言如雨者，正以見上。


 著于下，

凡雨、隕皆接于地。宋言隕石，即隕後言。此言隕星，即方隕時言，實皆著下。


 不見于上，

據隕石不見上。


 疏

石、霜言隕，于空中不見石與霜，雪、螽、雹則天上可見。


 謂之隕。

此隕因包恒星而言，故謂之隕。上言不見，但言雨，嫌衆星隕而恒星反不隕。


 豈雨説哉？

經之言隕，正以起不見。上言不見，則不可獨言雨也。然二者之分又繫于地，發于地爲雨，雨螽是也。降于天爲隕，隕星是也。或天或地，其辭不可同也。




秋，大水。

劉子云：「莊母文姜與兄齊襄公淫，共弑桓公，莊釋父仇，復

 娶齊女，未入，先與之淫，一年再出，會于道逆亂，臣下

 賤之之

 應也。」




高下有水災曰大水。

水災常有，小者不志，必高下皆災乃志，故水皆言大也。




無麥、苗。疏

《左氏》：「無麥、苗，不害嘉穀也。」《論語》：「苗而不秀，秀而不實。」謂水災苗壞，尚可更種，于穀無害，故曰不害嘉穀。




麥、苗

據「大無麥禾」，于無禾及無麥。


 同時也。

《公羊傳》：「待無麥，然後書無苗。」苗者，稚禾也。苗生在麥熟之先，一受水災，先無禾，而後無麥，同時皆盡，故書二災。




冬，夫人姜氏會齊侯于穀。

劉子云：「一年再出，會于道。」




婦人不會，會非正也。

八年

春，王正月，師次于郎，以俟陳人、蔡人。

傳：「公、大夫在師曰師。」言師者，諱公也。


 疏

《公羊》云：「其言俟何？託不得

 已也。」何君以陳、蔡爲滅郕出，《傳》以爲伐我，小異。月者，爲下治兵。




次，止也。

據言俟。


 俟，待也。

據言次。聞陳、蔡將至，勒兵于郎以待之。因習戰，而陳、蔡懼也。


 疏

次不言俟，言俟者，因陳、蔡不至，美而著之也。




甲午，治兵。

治兵、田事不日，日者，著其美也。


 疏

外事用剛日，内事用柔日。日者，内大事。




出曰治兵，

《公羊》作祠兵。傳曰：「出曰祠兵，入曰振旅。其禮一也，皆習戰也。」《釋天》：「出爲治兵，尚威武也。」


 疏

孫炎云：「出則幼賤在前，貴勇力也。」皆用田獵而選車徒。


 習戰也。

《大司馬》：「中秋教治兵，如振旅之陳。辨旗物之用：王載大常，諸侯載旂，軍吏載旗，師都載旜，鄉遂載物，郊野載旐，百官載旟，各書其事與其號焉。其他皆如振旅。」


 入曰振旅，

《釋天》：「入曰振旅，反尊卑也。」孫炎曰：「入則尊老在前，復常儀

 也。」


 習戰也。

《大司馬》：「中春教振旅，司馬以旗致民，平列陳，如戰之陳。辨鼓鐸鐲鐃之用：王執路鼓，諸侯執鼖

 鼓，軍將執晉鼓，師帥執提，旅帥執鼙，卒長執鐃，兩司馬執鐸，公司馬執鐲。以教坐作進退疾徐疏數之節，遂以蒐田

 ，有司表貉，誓民，鼓，遂圍禁，火弊，獻禽以祭社。」


 治兵而陳、蔡不至矣。

治兵爲秋田所習。今師次于郎，以待陳、蔡之師，陳、蔡懼而不至。


 疏

《公羊》：與陳、蔡同爲圍郕，《傳》以爲伐我。經無明文，疑本意伐我，因我有備，又同齊圍郕，二傳各就始終一面言。


 兵事以嚴終，

嚴，戒嚴也。陳、蔡合兵遠來，當有大戰，故曰兵事。今因魯内外戒嚴，無隙可乘，二

 國罷去，戰事未行，因此而罷，故曰嚴終。


 故曰善陳者不戰，此之謂也。

兵有先聲，不示人以隙，彼將畏而自止。


 善爲國者不師，

劉子云：「上古之時，其民敦樸，三皇教而不誅。無師而威。故善爲國者不師，三皇之德也。」


 疏

班氏云：「舜修百僚，咎繇作士，命以『蠻夷猾夏，寇賊姦宄』，而刑無所用，所謂善師不陳者也。」


 善師者不陳，

劉子云：「至于五帝，有師旅之備而無用，故善師者不陳，五帝之謂也。」


 善陳者不戰，

劉子云：「湯伐桀，文王伐崇，武王伐紂，皆陳而不戰，故曰善陳者不戰，三王之謂也。」


 疏

班氏云：「湯、武征伐

 ，陳師誓衆，放禽桀、紂，所謂善陳不戰者也。」


 善戰者不死，

劉子云：「夏后之伐有扈，殷高宗之討鬼方，周宣王之征獯鬻，兵不血刃，皆仁聖之惠、時化之風也。至齊桓侵蔡而蔡潰，伐楚而楚服，而強楚以致包茅之貢于周，北伐山戎，使奉朝覲，三

 存亡，一繼絶，九合諸侯，一匡天下，衣裳之會十有一，未

 嘗有大戰，亦不血刃。至晉文，設虎皮之威，陳曳柴之僞，以敵楚師，以安中國，故曰善戰者不死，晉文之謂也。」


 疏

班氏云：「齊桓南服彊楚，使貢周室，北伐山戎，爲燕開路，存亡繼絶，功爲伯首，所謂善戰不敗者也。」死，班作敗。


 善死者不亡。

劉子云：「楚昭王遭闔閭之禍，國滅，昭王出亡，父老迎而笑之，昭王曰：『寡人不仁，不能守社稷，父老反笑，何無憂？寡人且從此

 入海矣。』父老曰：『有君若此，其賢也。』及申包胥請救，哭秦廷七日，秦君憐而救之。秦、楚同心，遂走吴師，昭王反國。故曰善死

 者不亡，楚王之謂也。是故自晉文以下至戰國而暴兵始衆，於是以強并弱，以大吞小。故強國攻取，弱國備守，合縱連横，羣相攻伐。故戰則稱孫吴，守則言墨翟。觀乎秦漢，世之爲兵者，可略覩矣。」
 

注






 疏

班氏云：「楚昭王遭闔閭之禍，國滅出亡，父老送之。王曰：『父老反矣！何患無君？』父老曰：『君若是，其賢也。』相與從之。或奔走赴秦，號哭請救，秦人憐之，爲之出兵。二國竝力，遂去吴師，昭王返國，所謂善敗不亡者也。」劉子説見《御覽》所引《新序》

 。




夏，師及齊師圍郕，

此次郎之師也。




郕降于齊師。

魯因陳、蔡兵求救于齊，二國不至，移兵圍郕。




其曰降于齊師何？

據齊人降鄣，此言郕降。


 不使齊師加威于郕也。

郕，同姓國。齊侯仇讐而小人者，不使加于郕。桓賢而鄣邑，故得言降也。降者，爲齊屬國踰七十一年。「郕伯來奔」，言伯，猶未失地也。


 疏

《公羊》云：不言降魯師，避之也。與《傳》各明一義。




秋，師還。

事已畢矣。言師還者，辟公降郕以輔仇人。


 疏

《公羊》、《左氏》以還爲善辭，與《傳》例小異。




還者，

據致言至。


 事未畢也，

據言還自晉，下又致也。


 遯也。

臨陳而逃，不終其事也。言還者，與仇讎降同姓，大惡，不可言，故託言還以避其事，爲公諱也。還在降後，已成之辭，不辟當言至自降郕也。




冬，十有一月，癸未，齊無知弑其君諸兒。

劉子云：「齊公孫無知有寵于先君，襄公絀之，無知帥怨恨之徒攻襄公于田所」，「遂弑之」。


 疏

諸兒，仇也。《春秋》之義，不追錫，不伐喪。其人已死，不遷怒于後人。未弑以前，辟齊、魯不相接，從報仇起義。既弑已後，不再從報仇言者，不追戮也。




大夫弑其君，以國氏者，嫌也，

據無知，公孫也。


 弑而代之也。

嫌不以爲君，故大夫不名。




九年

春，齊人殺無知。疏

《齊世家》：「桓公元年春，齊君無知游于雍林。雍林人常怨無知，及其往游，雍林人襲殺無知。」




無知之挈，失嫌也。

再傳爲已踰年，且大國。


 稱人以殺大夫，

大國稱公，其卿非大夫也。以大夫言者，自我言之，所謂「號從中國」也。


 疏

無知立已踰年矣。以大夫言者，不許其得立之辭也。


 殺有罪也。

前以國氏狀其爲亂之志，此去國，絶其繫屬之名。




公及齊大夫盟于暨。

此見大國大夫不名之始。曹殺大夫不名，傳：「無命大夫也。」大國殺大夫不名者，亦以其非命大夫也。二伯比于天子之公，其卿比于天子之卿，故不得言大夫。此雖經因無君乃不言名氏，亦因其本有此例。至于方伯之國，則全經無不稱名氏之例矣。


 疏

《齊世家》：「十二年，初，襄公使連稱、管至父戍葵丘，瓜時而往，及瓜而代。往戍一歲，卒瓜時而公弗爲發代。或爲請代，公弗許。故此二人怒，因公孫無知謀作亂。連稱有從妹在公宫，無寵，使之間襄公，曰：『事成，以女爲無知夫人。』冬十有二月，襄公游姑棼，遂獵沛丘。見彘，從者曰彭生。公怒，射之，彘人立而啼。公懼，墜車傷足，失屨，反而鞭主屨者茀三百。茀出宫。而無知、連稱、管至父等聞公傷，乃遂率其衆襲宫，逢主屨茀，茀曰：『且無入驚宫，驚宫未易入也。』無知弗信，茀示之創，乃信之。待宫外，令茀先入。茀先入，即匿襄公户間。良久，無知等恐，遂入宫。茀反與宫中及公之幸臣攻無知等，不勝，皆死。無知入宫，求公不得。或見人足于户間，發視，乃襄公，遂弑之，而無知自立爲齊君。」




公不及大夫。

謂大國大夫稱名氏者，大國大夫尊與公近。傳曰：「可以言公及人，不可言公及大夫。」凡會大國大夫，不出公也。


 大夫不名，

宋大夫不名，爲祖諱。曹大夫不名，無大夫。此宜有名。


 無君也。

《左氏》：「公及齊大夫盟于暨，齊無君也。」與《傳》同。無君，故公不没，辭窮，無嫌也。盟爲納糾，故不名大夫以起之。無君，齊急于立君，譏緩納也。


 疏

《公羊》云：「公曷爲與大夫盟？齊無君也。」《傳》兼二事言之。無君謂一年無二君，先君已薨，薨年臣名皆統于先君也。踰年爲新君年，無君，故不名也。


 盟，納子糾也。

據目大夫，無君。


 不日，

據公盟大夫亦例日。


 其盟渝也。

定盟，乃立小白。


 當齊無君，制在公矣。

齊大夫無君，求納于君而盟，其權專在公，欲立糾，齊不得拒也。


 當可納而不納，

傳曰：「道之貴者時，其行勢也。」


 疏

立國之道，首重專謀，知者審幾，不失時勢。齊殺無知而迎公子糾，當即時奉子糾還齊，乃不知乘時，坐失機會，使小白乘間先入，得以奪正，使子糾不保首領，國奪師敗，爲世大笑，失立國之要。


 故惡内也。

此謂不諱敗也。




夏，公伐齊，納糾。

納者，内弗受也。名者，以公臨之，君前臣名也。殺言子，明當立，故以子言，與鄭世子忽同。




當可納而不納，

齊人來逆糾，當于盟暨納之。


 齊變而後伐，

《公羊》伐而言納者，猶不能納也。小白乘間以入，機會失矣，乃以伐納之。


 故乾時之戰不諱敗，

外公也。外公同外。


 惡内也。

不從復仇言者，納糾非以尋仇，仇人已死，義已明，于其生，不再見義。




齊小白入于齊。疏

《齊世家》：「雍林人告齊大夫：『無知弑襄公自立，臣謹行誅。唯大夫更立公子之當立者，唯命是聽。』初，襄公之醉殺魯桓公，通其夫人，殺誅數不當，淫于婦人，數欺大臣，羣弟恐禍及，故次弟糾奔魯。其母魯女也。管仲、召忽傅之。次弟小白奔莒，鮑叔傅之。小白母，衛女也，有寵于僖公。小白自少好善大夫高傒。及雍林人殺無知，議立君，高、國先陰召小白于莒。魯聞無知死，亦發兵送公子糾，而使管仲别將兵遮莒道，射中小白帶鈎。小白佯死，管仲使人馳報魯。魯送糾者行益遲，六日至齊，則小白已入，高傒立之，是爲桓公。」




大夫出奔反，

歸而得國，從大夫例者，時未成君。


 以好曰歸，

據蔡季歸，歸爲易辭，未失其家之意。


 以惡曰入。

據許叔入，入爲難辭，内有拒之之義。此言入，惡之。


 齊公孫無知弑襄公，公子糾、公子小白不能存，

稱公子，同非世子。糾以兄，宜立，傳：「兄弟天倫也。」


 出亡。齊人殺無知而迎公子糾于魯。

傳謂可納也。


 公子小白不讓公子糾，先入，

傳謂變也。劉子云：「鮑叔謂桓公曰：『公子糾在上位而不讓，非仁也。』」


 又殺之于魯，

取子糾殺之是也。


 故曰「齊小白入于齊」，

傳曰：「以不正入虚國，故稱嫌焉爾。」


 惡之也。

劉子云：「管仲傅糾，鮑叔傅小白。無知弑襄公，糾奔魯，小白奔莒，齊人殺無知，迎糾于魯。公子糾與小白争入，管仲射小白，中其帶鉤，小白佯死，遂先入，是爲桓公。」


 疏

「齊桓不受先君之命，不宜爲君而立，罪亦重矣。然知恐懼，舉人而以自覆蓋，知不背要盟以自湔洗也，遂以爲君而朝諸侯焉。」




秋，七月，丁酉，葬齊襄公。

葬者，賊已討。七月乃葬者，因桓入乃葬，主桓也。


 疏

日爲大國正例。




八月，庚申，及齊師戰于乾時，我師敗績。

傳云：「不諱敗，惡内也。」「不言其人，以吾敗也。不言及之者，爲内諱也。」《公羊》以不諱敗爲伐敗，以爲復仇。按：此本爲一見例，故二傳説不同。納糾不得爲復仇，則本傳爲長。傳又曰不言其人者，據及而不言其人，以吾敗也。據言敗績凡言及，皆從此。爲敗不言及之者，以來戰不言及，據此不諱言及也。來戰尤諱之深，疑戰不諱及，但不言敗，辱淺也。


 疏

《齊世家》：「桓公之中鈎，佯死以誤管仲，已而載温車中馳行，亦有高、國内應，故得先入立，發兵拒魯。秋，與魯戰于乾時，魯敗。」




九月，齊人取子糾殺之。

傳曰：「又殺之于魯。」《荀子》云：「仲尼之門人，五尺之豎子

 言羞稱五伯。是何也？」「齊桓，五伯之盛，前事則殺兄而争國，内行則姑姊妹之不嫁者七人」，「外事則詐邾，襲莒，竝國三十五」。月者謹之，惡内也。言子，明以兄得立。


 疏

《齊世家》：「齊兵掩絶魯歸道。齊遺魯書曰：『子糾兄弟，弗忍誅，請魯自殺之。召忽、管仲，仇也，請得而甘心醢之。不然，將圍魯。』魯人患之，遂殺子糾于笙瀆。」




外

 不言取，言取，病内也。

據外惟邑言取，此人言取，明内不能拒而殺之。内不拒之，爲内恥。


 取，易辭也，

内取于人，託于易，取之爲無拒。


 猶曰取其子糾而殺之云爾。

實魯自殺，託言齊取其子糾而殺之。齊人自取，以易辭言之，所以辟内殺也。蓋齊殺之愈易，則辟之愈遠，若不干于内者。然則内方欲納糾，乃不能拒齊取，則内辱大矣。


 十室之邑，可以逃難。百室之邑，可以隱死。

若晉納蒯聵，吴封慶封之比。難死皆不受誅，小邑猶能蒙庇之。


 以千乘之魯

《魯頌》：「公車千乘。」《明堂位》：封魯，「地方七百里，革車千乘」。七當爲四。千乘者，方伯閒

 田之入，方三百一十六里，一州惟方伯有千乘。《孟子》曰：「千乘之國，百乘之家。」《王制》：「諸侯有功者，取于閒田以禄之。」


 而不能存子糾，

内懼齊，殺之魯。


 以公爲病矣。

釋經不地魯，而言齊取也。言魯殺，則嫌别故殺。言齊取，不能庇糾之罪明矣。若辟内乃殺，深著其畏齊也。




冬，浚洙。

洙，水名，在魯北竟，適齊道也。




浚洙者，

浚一見例，不知與城、築異同。


 深洙也。

《公羊》：「深之也。」深洙，以淘沙淤通道也。著之因便守禦，禁厲揭者。


 著力不足也。

設防具者，不能戰也。下乃勝，見師無常勢也。失機不進，轉福爲禍，反功爲敗，皆自取。




十年

春，王正月，公敗齊師于長勺。

不日，

據來戰日。


 疑戰也。

據未有定日。


 疑戰而曰敗，

據外疑戰不言敗。


 勝内也。

内戰喜其勝，雖疑言勝也。傳曰：「成敗之也。」疑，詐譎。




二月，公侵宋。

不致者，惡事不致也。




侵時，

小事例時。


 此其月，何也？

據無所謹。


 乃深其怨于齊。

敗長勺。


 又退侵宋以衆其敵，

此屬詞之教也。齊、宋皆大國，尤危。


 惡之，

失謀國交鄰之道。


 故謹而月之。

起下齊、宋之師。




三月，宋人遷宿。

宿，内邑，宿男所食。遷者，宋報前役，伐我而取之也。不言侵伐，宋不言伐我，使宿主之，若無與于内，諱之也。遷，滅也。宿不日者，會盟國滅乃日，宿不能同盟，月而已。




遷，

據爲人遷與自遷異。


 亡辭也。

據不地不復見亡也。


 其不地，

據邢、衛、許地。


 宿不復見也。

已滅亡，不復見也，賊不復見殺也。不言滅，爲内諱之。


 疏

遷者，遷其民人，但食采邑，如今西人滅國事，故言遷。已誅其君而壞社稷，則言滅而已。


 遷者，

此釋自遷出地者，亦惟衛、蔡、許三國。


 猶未失其國家以往者也。

自遷者，保其國家，遷其都城，非亡也。往猶遷也。




夏，六月，齊師、宋師次于郎。

不言伐者，宋于我無伐文。言齊伐，當言鄙，此已深入。月者，公結怨二大國，謹之，與侵宋月同。




次，

據内言次于郎。


 止也，

據内外同。


 畏我也。

次郎者，圍郎也。内次次于内地，此外次，于内非次也。非次而曰次，起公結怨大國，志在深入。雖圍郎，猶幸未深入。託于畏我而止。目郎者，起圍。言次，諱之，以起深入。




公敗宋師于乘丘。

獨敗宋者，齊不與戰。


 疏

公子偃因宋師不整，先犯之，敗宋師，齊師還。事詳《左氏》。




不日，疑戰也。疑戰而曰敗，勝内也。疏

再發傳者，齊強于宋，疑異例，故再傳以立義。




秋，九月，荆敗蔡師于莘，以蔡侯獻武歸。

荆至此乃見者，齊桓已立，故見之。初見以獲蔡侯者，蔡侯

 後遷于州來，以夷狄治夷狄也。不日，釋蔡侯之獲也。《春秋》夷蔡，以其亡同中國之心也。


 疏

《楚世家》：「楚文王六年，伐蔡，獲蔡哀侯以歸，已而釋之。楚強，陵江漢

 間小國，小國皆畏之。」




荆者，

據九州國，舉國不舉州。傳曰：「州舉之也。」《春秋》九州，外州見荆、徐、梁以起揚州，内四州州名不見，但見外州，中國、夷狄之分也。八伯中四侯、二伯、二子，説詳《王制疏證》中。


 楚也。

楚爲荆州伯，舉州定其爲州伯，後乃僭爲盟主。楚、吴皆爲方伯，由荆可以推揚也。劉子云：「漢南曰荆州。」


 何爲謂之荆？

據衛、陳、鄭，内四州方伯不舉州。


 狄之也。

狄之者，本非狄而狄之也。《春秋》中外之分自此始，以上皆中國，如《詩》《風》以下，乃治外，先中國後夷狄之大例。


 疏

《春秋》著録，以詳者爲尊，略者爲賤。一州二百一十國，言州，疏達荒忽之詞，中國舉國，夷狄舉州，州不如國，知夷狄詞。楚本南蠻，《春秋》收復南服，以中國待之，故舉州狄之，必中國然後言狄，真夷狄則不言狄。内夷狄狄之，不入五等，入七等之例。真夷狄不入七等，進之乃氏子。能用中國，則中國之，用夏變夷之道也。


 何爲狄之？

據荆在九州，爲侯綏，非要荒。


 聖人立，必後至。

若桓召陵之盟，周公天下已平，猶膺楚也。其俗強悍，喜于爲亂，爲四夷寇，故後諸夷乃來服。


 天子弱，必先叛。

謂周室多禍。


 疏

楚先稱王，先四夷爲亂，叛中國。因其地風俗強悍，重狄之。《地理志》：「楚地，翼、軫之分野也。今之南郡、江夏、零陵、桂陽、武陵、長沙及漢中、汝南郡，盡楚分也。周武王時，封文武

 先師鬻熊之曾孫熊繹於荆蠻，爲楚子，居丹陽。」「《春秋元命苞》：『軫星散爲荆州，分爲楚國。荆之爲言強也』，『其氣急

 悍也』。亦曰警

 也，言南蠻數爲寇逆

 ，其

 人有道後服，無道先叛
 

注



 ，常警備也。」《晉書·地理志》引。


 故曰荆，

言荆州，舉外州之名，以别于内州。


 狄之也。

狄之，謂如要荒，夷狄待之也。《春秋》于外州四國，楚最大，後攝盟主，故以州先見。《春秋》于内州託見西戎、北狄而不見南蠻者，以南服遠隔于楚、吴，故不見其名也。司馬遷云：楚、吴，周初小國，至春秋而始大。荆、揚本《禹貢》九州地。周衰，而楚、吴蠶食諸侯，以成大國。《春秋》建土，以中國狹隘，乃立收復外州之制。以楚、吴爲方伯，不以真夷狄待之。託于王者初立，以德綏服，用夏變夷，楚、吴皆襲籍于成周而歸化也。中國與戎狄近，不收戎狄而收南服者，以畫井開方，東、北、西三面地已盡，而南方地廣，故推擴于南，以成《禹貢》之制。今嶺南、閩、浙、滇、黔悉爲内地，皆《春秋》立楚、吴爲方伯，收南服之意也。《春秋》不見真夷狄，舊解誤以楚、吴爲夷狄。


 蔡侯何以名也？

據晉執衛、曹不名。


 絶之也。

據諸侯不生名，名如已死。


 疏

誅君子不得立爲絶。哀侯留楚九年，卒不書卒，初絶之也。不記蔡事者，亦絶之也。


 何爲絶之？

據莒、衛不絶。


 獲也。

據夷狄不言執、獲，敗而言以歸，是獲也。韓之戰，晉侯不名者，言獲已見。此爲諱獲，故出名也。


 中國不言敗，

不以夷狄敗中國

 。


 此其言敗，何也？

據大夷敗小夷言敗，疑狄蔡。


 中國不言敗，蔡侯其見獲乎？

中國不以楚及之，言戰、敗惟外州國有之。傳言此者，謂蔡爲中國，後爲夷狄。一國介居中外之間，若果全以中國待蔡，則不當以荆敗之矣。


 疏

楚爲大夷，于中國國無及戰者，雖屢争鄭，而楚無及鄭戰之文，惟陳、蔡有之，言滅、言入、言執，不一而足。以二國有夷狄辭，故楚得及之也。據不言敗，當言蔡侯及荆戰于莘，蔡師敗績，以蔡侯歸，則是蔡侯見獲之跡甚明也。


 其言敗，何也？釋蔡侯之獲也。

言敗，有蔡侯不在師意，如二事；以蔡侯歸，非由戰獲也。


 以歸，

據晉人執衛

 侯，言執以歸。


 猶愈乎執也。

據彼言執衛侯以歸，此言以蔡侯歸以易執。辟言執以者，從其所使，較執爲善辭。中國言執，夷狄雖大，不言執，辟中國也。


 疏

《蔡世家》：「哀侯十一年，初，哀侯娶陳，息侯亦娶陳。息夫人將歸，過蔡，蔡侯不敬。息侯怒，請楚文王：『來伐我，我求救于蔡，蔡必來，楚因擊之，可以有功。』楚文王從之，虜蔡哀侯以歸。哀侯留九年，死于楚。凡立二十年卒。蔡人立其子肸，是爲繆侯。」




冬，十月，齊師滅譚，譚子奔莒。

譚，齊屬國。齊欲伯，譚不從，滅之。不名者，微國也。不言出者，國已滅。月者，亦微國也。


 疏

《齊世家》：「桓公二年，伐譚，譚子奔莒。初，桓公亡時，過譚，譚子無禮，故伐之。」




十有一年

春，王正月。

夏，五月，戊寅，公敗宋師于
 。



 ，紀遷之邑，近齊。不致者，惡事也。

内事不言戰，舉其大者

 。其日，

據敗齊師于長勺，不日。


 成敗之也，

疑戰不日。此日者，大其事，以正戰許之，因萬獲也。


 宋萬之獲也。

劉子云：「長萬以勇力聞。萬與魯戰，師敗，爲魯所獲，囚之宫中，數月

 ，歸之宋。」


 疏

《宋世家》：「魯生虜宋南宫

 萬。宋人請萬，萬歸宋。」按：《左氏》以爲在乘丘之役，有小異。




秋，宋大水。

劉子云：宋愍公驕慢，睹災不改，而明年與其臣萬博戲，婦人在側，矜而駡萬，萬弑君之應。




外災不書，

據外州國通不記災。


 此何以書？

内州得記災，又有大小數例。


 王者之後也。

劉子云：「二王之後不攷功，有誅無絶。」班氏説：「王者所以存二王之後何也？所以尊先王，通天下之三統也。明天下非一家之有，敬謹謙讓之至也。故封之百里，使得服其正色，行其禮樂，以事先祖。」書災始此者，尊宋也。


 疏

《春秋》内州方伯以上得記災，蔡不記災，遷州來，外之也。宋三記，一爲王後，一爲故宋，餘一記見例。因王後一記此災，非王後有災必志也。記災、記卒皆始宋，爲尊冠諸侯。


 高下有水災曰大水。

明内外同也。


 疏

《宋世家》：「宋大水，魯使臧文仲往弔水。閔公自罪曰：『寡人以不能

 事鬼神，政不修，故水。』臧文仲善此言。此言乃公子子魚教閔公也。」




冬，王姬歸于齊。

書者，起前歸内爲主，因前辟公，嫌不明。王姬不字者，尊之不與内女同，故不字也。字者以相别。


 其志，

據外嫁女不志。


 過我也。

據不逆築，知過我。過我不志者多矣！此言因過而可志以見義，不過則不能志，非凡過必志。在筆削之例，非説特書之旨。凡言筆削例類如此。




十有二年

莊王崩，不志。王事，一使一葬。


 疏

《周本紀》：「子莊王佗立。莊王四年，周公黑肩欲弑莊王而立王子克。辛伯告王，王殺周公。王子克奔燕。十五年，莊王崩，子胡齊立。」




春，王三月，紀叔姬歸于酅。

國而曰歸，

據伯姬歸于地紀，嫁于諸侯曰歸。


 此邑也，

據以酅。


 其曰歸，何也？

據嫁于大夫言來逆，不言歸大夫采也。


 吾女也。失國，

元年遷紀。


 喜其得所，故言歸焉爾。

禮：女夫死無主，兄弟弗爲之主，以夫之黨爲主。叔姬反魯，久，欲歸酅，桓公立，卒申其志，《春秋》許之。




夏，四月。

秋，八月，甲午，宋萬弑其君捷

 。

賊已討，不葬者，失德不葬也。捷失君道，故致弑。




宋萬，

以國氏，未知爲嫌爲微。


 宋之卑者也。

據奔氏國，嫌則挈。此不挈，知卑，非嫌也。卑謂未命大夫也。


 卑者以國氏。

據鄭詹始終以國氏也。卑者不氏，上繫國，以國爲氏。


 及其大夫仇牧，

劉子云：「宋閔公博，婦人在側，謂萬曰：『魯君孰與寡人美？』萬曰：『魯侯美。天下諸侯，惟魯君美耳，宜其爲君也。』閔公矜婦人，妒，因言曰：『爾魯之囚虜，爾何知？』萬怒，遂

 。搏，閔公之頰齒落于口，絶吭而死，仇牧聞君死，趨而遇萬于門，攜劍而叱之。萬臂擊仇牧而殺之，齒著于門闔。仇牧可謂不畏強禦矣，趨君之難，顧不旋踵。」


 疏

《宋世家》：「萬因殺太宰華督，乃更立公子游爲君。諸公子奔簫，公子禦説奔亳。萬弟牛將兵圍亳。」


 以尊及卑也。

弑時先弑君，然後及大夫。


 仇牧，閑也。

死在君後，詞與孔父同者，以死衛其君，許之，故以弑及之，不言殺也。




冬，十月，宋萬出奔陳。

嫌挈，不挈，卑者也。此殺也，其以奔言者，宋萬卑者，奔則氏國也，與猛殺而以卒言同。月者，謹賊出。


 疏

《宋世家》：「冬，蕭及宋之諸公

 子共擊殺南宫牛，弑宋新君游，而立湣公弟禦説，是爲桓公。宋萬奔陳。宋人請以賂陳。陳人使婦人飲之醇酒，以革裹之，歸宋。宋醢萬也。」




十有三年

春，齊人、宋人、陳人、蔡人、邾人會于北杏。

外會參國以此始。此中國會，以齊主之，何爲序蔡？蔡由内而遷外，間于中外，故可序也。未遷以前爲何？州伯仍屬徐也。中國可以主春秋，故言同盟無蔡也。


 疏

蔡序陳下，桓伯，蔡一會于此而已。小國獨序邾者，起以補紀缺，爲卒正也。有天王喪，不譏會盟者，爲事也。惟祭禮乃譏。




是齊侯、宋公也。

據言齊侯，知下非卑者。桓會盟皆諸侯，大夫尚不專盟會。


 其曰人，何也？

據人，疑貶宋公。


 始疑之。

之謂齊侯，因下有伐宋事，故疑之。下不言公，再疑。


 何疑焉？

據地伐乃疑，會其道不疑。


 桓非受命之伯也，

凡三傳單稱伯者，皆二伯。《王制》曰：「八州八伯，五十六正，百六十八帥，三百三十六長。八伯各以其屬屬于天子之老二人，分天下以爲左右，曰二伯。」


 疏

桓由外自強，非天子命之伯。天子命之，當稱公，不以侯在宋公上矣。按：受命伯謂受上公爵，命于周，爲二伯也。古二伯皆天子三公爲之。《左傳》説：齊、晉爲伯，天子亦有錫命。然以外諸侯受命爲之，終爲變例。蓋《春秋》乃託之齊、晉，齊在東，爲東伯；晉在西，爲西伯也。


 將以事授之者

 也。

《孟子》：孔子曰，其事則齊桓、晉文，其文則史，其義丘竊取之矣。


 疏

因其有尊周之功，託之爲伯，舉諸侯而授之，以歸其統馭也。《春秋》所記，多孔子歸之二伯者，十二公以隱、桓爲遠，定、哀爲立。遠爲臨天下，立爲臨一家。莊、閔、僖、文、宣、成、襄、昭八世爲近世，爲臨一國。莊、閔、僖，齊伯也。文、宣、成、襄、昭，晉伯也。隱、桓，伯之將起，故以爲遠世。定、哀，伯之將終，故以爲立世。近八世，百八十年爲一世者，因紀伯功，故年多也。


 曰可矣乎？未乎？

因功授以諸侯，而齊旋有伐宋之事，是伐同會也。託于疑之，必其仁信昭著，然後乃許之，故辟不出宋公，以辟伐同會之嫌也。


 舉人，

據不稱爵。


 衆之辭也。

衆謂天下同疑。傳曰「救災以衆」，舉人。此舉人，天下國人同疑之，非但其君。其人諸侯，何也？因其人宋，不可不人諸侯也。




夏，六月，齊人滅遂。

遂，

據不日。夏陽邑，言滅。


 國也。

據下殲遂，知國。


 其不日，微國也。

傳曰：「滅國有三術：中國日，卑國月，夷狄時。」衛國，傳或以卑國，謂不能同盟會者，當是卒正國。




秋，七月。

冬，公會齊侯，盟于柯。疏

説詳劉子。《左氏》但云「及齊平」，解經而不記事。劉歆嘗用要盟説此事，先秦以前諸書皆同，《左》不能易也。




曹劌之盟也，

《荀子》云：「桓公劫于魯莊。」劉子云：「昔齊桓公與魯莊公爲柯之盟，魯大夫曹劌謂莊公曰：『齊之侵魯，至于城下，城壞壓竟，君不圖與？』莊公曰：『嘻，寡人之生則不如死矣。』曹劌曰：『然則君請當其君，臣請當其臣。』及會，兩君就壇，兩相相揖。」按：壇，會必築壇，相會于壇上。兩相，管仲、曹劌也。「曹劌手劍拔刀而進，迫桓公于壇上，曰：『城壞壓竟，君不圖與？』管仲曰：『然則君何求？』曰：『願求汶陽田。』管仲謂桓公曰：『君其許之！』桓公許之。曹劌請盟，桓公遂與之盟。已盟，提劍而去。左右曰：『要盟可倍，曹劌可讎，請倍盟而討曹劌。』管仲曰：『要盟可負，而君不負；劌可仇，而君不仇，信義著于天下矣！』遂不倍。天下諸侯翕然而歸之，爲鄄之會、幽之盟，諸侯莫不至。爲陽穀之會、貫澤之盟，諸侯皆來。南伐彊

 楚，以致菁茅之貢；北伐山戎，爲燕開路。三存亡國，一繼絶世，尊事周室，九合諸侯，一匡天下，功次三王，爲五伯長，本信起乎柯之盟也。」


 疏

晉文伐原起本信，不書，惡文也。


 信齊侯也。

據不日，大信辭。


 桓盟雖内與，不日，

據謹外盟猶日，内盟無不日也。


 信也。

據大事日。渝盟如不盟，本不信也；大信亦盟如不盟，本信也。惟信盟謹日。不致者，惡事也。




十有四年

春，齊人、陳人、曹人伐宋。

齊人，辟齊侯也。齊桓中國用兵皆稱人，爲齊桓諱。伐宋，故疑之。




夏，單伯會伐宋。

三監不侵伐，此何以言侵伐？明齊桓初伯，復古制也。天子使三大夫居間田，爲方伯監。凡方伯政事，皆三監守之，強幹弱枝，征伐自天子出也。天子失政，則方伯、私臣得奪盟者權與兵事，監者不得與争。此征伐所以自諸侯出也。桓公初伯，亟明此制，收監者之權，反之天子，此伯之大義也。以下不言大夫專兵、伐國、會諸侯矣。




會，

據外爲主。


 事之成也。

師已至宋，單伯後至，故不列序而言會。


 疏

《左氏》言「以内爲主」，本傳云「會者，外爲主焉爾」。




秋，七月，荆入蔡。

荆再見，皆爲蔡事者，夷蔡，以夷狄治夷狄也。《春秋》中外四伯，中爲齊、晉，外爲楚、吴，雖有隆

 殺，而時勢相等。故入莊世，内升齊功，即外録楚禍。桓方得齊，楚即敗蔡；齊方會北杏，楚即入蔡。而諸侯内外從黨之分亦嚴焉。宋爲大國，服從中國。方伯之國，惟衛篤從中國，蔡從夷狄，劃然可分。外如陳、鄭，從違不一，功過相敵，隨事褒之而已。


 疏

蔡從此二十四年不見經，略之也。不記災，不言聘，外之也。不專記事，皆附見，亦略之也。月者謹。




荆者，

楚莊世五見，皆稱荆。


 楚也。

自僖元年以後皆稱楚矣。


 其曰荆，何也？州舉之也。

謂其地在《禹貢》荆州也。前傳云狄之，此云州舉，荆在九州，本非四裔，因其難化，故分中外。故凡外州國，三目州也。中國以國爲狄，夷狄以州爲狄，其例相同。


 州不如國，

稱州不如稱楚。《王制》「一州二百一十

 國」，州略而國詳。中國之附庸皆稱國，外州之大國亦舉州，此内外之大防，亦七等之通例也。


 疏

《春秋》詳貴略賤，但舉州忽略言之，賤之至也，故不如國。


 國不如名，

名上有脱文，《公羊》云：「國不若氏，氏不若人。」當據以相補。按：以上州、國、氏、人，皆夷狄稱號之進退。人、名以下，乃王臣稱謂之貴賤，各不相通。蓋國君之辭，自稱人而止，無名、字之例。王臣以人、名、字、子見，亦無國、州之例

 。氏如赤狄潞、英氏、甲氏，人如下稱楚人是也。


 名不如字。

《公羊》云：「人不如名，名不如字，字不如子。」此大夫貴賤稱號之例。如天子卿稱子，大夫稱字，元士稱名，微者稱人是也。傳文有脱誤，當據《公羊》補正。




冬，單伯會齊侯、宋公、衛侯、鄭伯于鄄。

衛已絶，爲桓紀之，八年一見。鄭厲復位不書者，略之也。




復

因下而衍。


 同會也。

《春秋》外會參國以上，始於北杏，至此而再，故曰復同會。言桓伯會諸侯之始也。傳以桓同盟爲尊周，以桓會無外州國相嫌，至于晉盟，乃以外楚言之。不言盟者，信未著，不言以爲桓諱也。


 疏

「桓用賢相之能，用大國之資，即位五年，不能致一

 諸侯。于柯之會，見其大信，一年而近國之君畢

 至，鄄、幽之會是也
 

注



 。其後二十年之間，尚未能大會諸侯也。至于救邢、衛之事，見存亡繼絶之義，而明年遠國之君畢至，貫澤、陽穀之會是也。故曰：近者不以言召，遠者不以勢使，此其效也。」




十有五年

《年表》：「鄭厲元年。」


 疏

《鄭世家》：「子嬰十二年，祭仲死。十四年，故鄭亡厲公突在櫟者

 使人誘劫鄭大夫甫瑕，要以求入。瑕曰：『舍我，我爲君殺鄭子而入君。』厲公與盟，乃舍之。六月甲子，瑕殺鄭子及其二子而迎厲公突，突自櫟復入即位。初，内蛇與外蛇鬬於鄭南門中，内蛇死。居六年，厲公果復入。入而讓其伯父原曰：『我亡國外居，伯父無意入我，亦甚矣！』原曰：『事君無二心，人臣之職也。原知罪矣！』遂自殺。厲公于是謂甫瑕曰：『子之事君有二心矣！』遂誅之。瑕曰：『重德不報，誠然哉！』厲公突

 後元年，桓公始霸。」




春，齊侯、宋公、陳侯、衛侯、鄭伯會于鄄。

復同會也

桓大會三也，且以同會起同盟也。


 疏

衣裳會：北杏一，二鄄，三此。三大會爲桓會之始，故言之。獨言此三者，類不過三。




夏，夫人姜氏如齊。

婦人既嫁不踰竟，踰竟，非禮也。

秋，宋人、齊人、邾人伐郳。

宋在齊上，齊下宋也。伯者必先有下人之志，而後人爲之下，梁丘亦是也。獨宋乃得先者，大宋也。宋公敘侯上，尊卑之舊序，無所嫌也。




鄭人侵宋。

宋、鄭同會于鄄，有侵事者，桓伯未盛也。




冬，十月。

十有六年

春，王正月。

夏，宋人、齊人、衛人伐鄭。

討伐宋也。鄭從齊，故下荆伐鄭，復爲幽之會。




秋，荆伐鄭。

伐其從齊也。


 疏

鄭受楚禍次于蔡，故次見。鄭受楚禍烈矣！經多爲之諱。不如蔡者，不以夷狄治中國也。




冬，十有二月，會齊侯、宋公、陳侯、衛侯、鄭伯、許男、曹伯、滑伯、滕子，同盟于幽。

《春秋》二伯會盟始此，言同也。齊在宋上，升齊爲伯，内公在外公上也。陳、衛、鄭，三方伯也。陳在上，王者後，次宋也。鄭在下，伯次侯也。伯爲方伯者，畿内諸侯稱字也。許初爲鄭屬國，許稱男者，伯子男一也，言男以别内外。蔡亦方伯，專心事楚，不書，外之也。曹以下爲魯屬，魯爲青
 

注



 州伯，一州之正、帥、長皆統于魯。《春秋》内魯，敘魯屬國，外小國則不書。許男在曹上者，許以一國見，序在杞下，則内外不分也。内得序七卒正，曹、莒、邾、滕、薛、杞，故卒葬之。小邾不卒葬者，邾附庸，殺之也。滑惟此一序，不序者也，序者，起晉在也。不言晉者，《春秋》方欲伯齊，不使晉見也。滑近晉，《春秋》不以屬晉者，二伯古制，在内不統卒正，故齊、晉、宋皆無屬國也。桓初爲五伯首，《春秋》之例，同姓爲上，晉復爲伯，不可以序晉上，故不見之。于此言滑，方授東伯，即起西伯也。滑稱伯，與邢侯相起。屬國皆侯，爲卒正者，不見侯而稱伯，辟方伯侯也。間稱侯者，明其實也。滑序曹下，從伯爵。衣裳之會，一也。衛自此九年乃不專敘，略之也。




同者，

據盟貫不言同。


 有同也，

據同爲伯辭。言同則有所指。《公羊》：同，同欲也。


 疏

按：言同者，兼以分制中外。凡言同，皆中國國，故蔡在不言同也。文以下，同盟無陳。此何以有陳？文以後，間用外陳之例。陳記災言聘，因中國也。


 同尊周也。

尊周外楚，爲《春秋》二大綱。桓伯時楚未大盛，故以尊周言之，晉伯以能攘楚，從其重者言之。實則尊周者未嘗不外楚，外楚亦即所以尊周也。劉子云：「春秋之時，天子微弱，諸侯力

 政，皆畔不朝，







衆暴寡，強劫弱，南夷與北狄交侵，中國不絶若線。桓公于是三存

 亡國，一繼絶世，救

 中國，攘夷狄，卒脅荆蠻，以尊周室，伯諸侯。」


 疏

據推齊、晉主會言同者，同起伯辭。齊言同二，晉言同十三。齊言尊周，晉言外楚，二伯升降之序。


 不言公，

據言會下序小國。


 外内寮一疑之也。

外宋也，内公也。同盟，信辭。公與齊盟，而後要盟，是伐同盟，故内不言公，疑之。


 疏

寮，舊説以爲同寮，謂宋與魯。




邾子克卒。

莊世不卒小國，此卒者，明由方伯所壓之卒正進爲見經之卒正也。《春秋》内六卒正列盟會，邾初稱字，後列北杏稱子，因前稱字，卒之以明其進也。




其曰子，

據上字儀父。


 進之也。

列會北杏，明爲見經卒正也。《王制》一州七卒正，見經共六者，一壓于方伯，故不見邾。初爲方伯所壓之卒正，紀亡，因移邾以備六卒正，故得同盟會，得卒葬。卒正例稱伯、子者，明進之也，非實卒正也。始卒，故不日，不日，故不葬，略之也。




十有七年

天王僖王崩，不志。僖王事不見經。


 疏

《周本紀》：「僖王三年，齊桓公始霸。五年，僖王崩，子惠王立。」




春，齊人執鄭詹。

《春秋》惟大國乃以執見，齊、晉、宋、楚是也，方伯以下無之。




人者，

據執或目君。


 衆辭也。

據衛人立晉。


 以人執，

據執祭仲，人爲貶。


 與之辭也。

據與討賊同。不稱齊侯爲伯討者，詹，卑者，愛齊侯，故不目；《春秋》以人執諸侯，以諸侯執大夫，以尊治卑，以衆治寡之義也。齊侯大尊，鄭詹大卑，變文起例，故稱人爲與辭。


 鄭詹，

據宛貶。


 鄭之卑者。

據來不氏，知非貶。


 卑者不志，此其志，何也？

據獲萬不書。有大夫國，卑者不見也。


 以其逃來，志之也。

據内以接内。記未命大夫。


 逃來則何志焉？

據取郜鼎不言宋取于郜。


 將有其末，不得不録其本也。

此紀事本末也。人與物不同辭。鄭詹，鄭之佞人，不録其執，則逃不明，無以起佞人也。卑者來，亦不因佞志之。


 鄭詹，鄭之佞人也。

據人執、逃來，知有罪。卑者書執來，志佞也。《論語》：「放鄭聲，遠佞人。」


 疏

《左氏》云：「鄭不朝也。」當是因詹巧佞，鼓惑鄭伯，故桓公討而執之。




夏，齊人殲于遂。疏

《地理志》泰山郡蛇

 丘下云：「隧鄉，故隧國。《春秋》曰：『齊人殲

 于隧』也。」




殲者，

據與敗同辭。


 盡也。

據字訓，《爾雅》，「殲，盡也。」


 然則何爲不言遂人盡齊人也

 ？

據「邾子戕鄫子」，以戕者加之。「王師敗績于貿戎」，文乃同此。


 無遂之辭也。

無遂者，遂已滅。如言遂人殲齊人，是遂未亡之辭。遂已亡，不能先言遂人。


 無遂則何爲言遂？

據亡國當地邑，遂已亡，不應再見。


 其猶存遂也。

存謂本亡也而存之。《春秋》存中國，存陳，内存公。經意本不存遂，其言遂者，猶有存之意焉。


 存遂奈何？

問其事實。


 曰：齊人滅遂，

上十三年事。


 使人戍之，遂之因氏飲戍者酒而殺之，

《左傳》：「夏，遂因氏、頜氏、工婁氏、須遂氏饗齊戍，醉而殺之，齊人殲焉。」此《傳》但言因氏，舉其爲首戍。按：三傳經有明文之事，莫不相同。即此事甚小，而三傳所同也。言「遂因氏」

 ，《左》同，知三傳原不求異。


 齊人殲焉。

遂亡已久，故家舊族能爲國復讐。雖不濟于亡，《春秋》嘉其事，存之，謂遂猶有人也。


 此謂狎敵也。

傳曰：「不狎敵，不邇怒

 。」


 疏

故以自殲爲文，與棄師、梁亡同也。




秋，鄭詹自齊逃來。

卑者來不志，志者，謹以佞。逃來不志，志，譏内受罪人也。




逃義曰逃。

言逃者，譏内之爲逋逃藪也。有罪見執于伯國，宜待罪聽放，所逃之國亦不得受罪人。言逃絶之，亦放佞之意。




冬，多麋。

劉子云：「麋色青，近青祥也。麋之爲言迷也，蓋牝

 獸之淫者也。莊公取齊女，其象先見，天戒若曰：勿取齊女，淫而迷國。莊不寤，遂取之。夫人既入，淫于二叔，終皆誅死，幾亡社稷。」


 疏

班氏云：「諸侯射麋，示遠迷惑人也。麋之言迷也。」




十有八年

春，王三月，日有食之。

劉子云：「夜食者，陰因日明之衰而奪其光，象周天子不明，齊桓將奪其威，專會諸侯而行伯道。其後遂九會諸侯，天子使世子會之，此其應也。」




不言日，不言朔，夜食也。何以知其夜食也？

據日食記見，目治也。夜食，食在地，不可見。


 曰：王者朝日，

《玉藻》曰：天子玄冕而朝日于東門之外，諸侯皮弁以聽朔于太廟。


 疏

此謂頒朔禮也。天子不朝朔，朔由天子定也。朔日，天子于東門外朝日，明法天也。退而頒朔于天下。因朝日，見日體有吐狀外壤，知其夜食之也。


 故雖爲天子，必有尊也。

謂以天爲君也。傳曰：「爲天下主者，天也；繼天者，君也。」言朝，以臣事君之辭也。


 貴爲諸侯，必有長也。

謂以天子爲天也。王以天法頒朔，諸侯受朔而布之，是以天子爲天也。


 故天子朝日，諸侯朝朔。

朝日，即《玉藻》「朝日于東門之外」，朝朔，即《玉藻》「聽朔于太廟」也。諸侯受治于天子，天子受治于天，故傳曰：「爲天下主者，天也。」《春秋》以魯年繫周正，即天子頒朔于諸侯，聽朔于太廟之義也。


 疏

此亦所以見記日食之意。




夏，公追戎于濟西。

《王制》「西方曰戎」，戎不在東，在東非戎。「戎伐凡伯于楚丘」，戎爲衛，以此推之，則戎者曹也。何以知爲曹？以下定，曰濟西田也。曹爲同姓卒正首，故經不言魯、曹侵伐之事。不致者，在内也。




其不言戎之伐我，何也？

據下

 言齊侵。至莊世，一國辭得言伐也。


 以公之追之，不使戎邇于我也。

齊可言侵，戎不可言伐。言追，使如過竟，公怒追之，不以伐我，所以成公美也。


 疏

《左氏》：「不言其來，諱之也。」


 于濟西者，

據地下

 。濟西，舉水名。


 大之也。

據守于河陽大天王。


 何大焉？

下不大，此獨言大之。


 爲公之追之也。

公追，故大。其酅不大者，此追戎，彼追齊。齊，大國；戎，外夷。以公追之，故舉大。追齊不可舉大也。




秋，有蜮。

劉子云：「蜮生南越，越地多婦人，同川而浴，淫女爲主，亂氣所生，故聖人名之曰蜮。蜮猶惑

 也。」「時莊公娶齊之淫女，蜮至。天戒若曰：勿取齊女，當生篡殺之禍。莊不寤，遂取之。入後淫二叔，二叔以死，兩子見弑，夫人

 亦誅。」




一有一亡曰有。

據蜮南越生，一猶或也。


 蜮，射人者也。

劉子云：「蜮在水旁，能射人，射人有處

 ，甚者至死。南方謂之短狐，近射妖，死亡之象也。




冬，十月。

十有九年疏

《蔡世家》：「楚虜蔡侯以歸。哀侯留楚九年，死于楚。凡立二十年卒。蔡人立其子肸，是爲穆侯。」自獻武獲以後不記蔡事者，絶之也；不志卒者，亦絶之也。從獲至齊桓伐蔡乃記蔡，二十七年乃記蔡事。




春，王正月。

夏，四月。

秋，公子結媵陳人之婦於鄄，遂及齊侯、宋公盟。

劉子云：「《春秋》之辭有相反者，既曰大夫無遂事，又曰大夫出疆有可以安社稷、利國家者，專之可也。此二者各止其科，不轉移也。不生事者，謂平生常經

 也。專之可也，謂救患除危也。公子結擅生事，《春秋》不譏，以爲救莊公危也；公子遂擅生事，《春秋》譏之，以爲僖公無危事也。故君危而不專救，是不忠也；君無危而擅生事，是不臣也。《春秋》無通義，此之謂也。」




媵，淺事也，不志。

大事非常者乃志。


 此其志，何也？

據内媵不書，當言如陳，不志媵事。


 辟要盟也。

要盟，生事邀盟也。辟者，所以免結之罪也。


 疏

結以媵至鄄，逢齊、宋來伐魯，生事要而盟之。大夫以君命出疆，例言如而不繫事。以常例言之，結事當云公子結如陳，遂及齊侯、宋公盟于鄄，則是結生事要盟迹顯著，妄生事，如公子遂也。《春秋》以莊公有危，許結生事，故言媵陳人之婦于鄄，遂及盟，則結要盟之迹不著。言遂以著其遂事之實，言媵以辟乎要盟之名。大夫出疆有可以安社稷、利國家者，則專之可也，故許生事而辟之；然終有專制之罪，故特言遂以明其意。


 何以見其辟要盟也？

據遂命不辟。


 媵，禮之輕者

 也。

媵，婚姻之小事，例不志。


 盟，國之重

 也。

盟事大，故以日志。雖微者盟猶志。


 以輕事遂乎國重，

據凡言遂，皆以重遂輕，如以京師遂晉是也。事論重輕，如魯命結往陳。以二事論，自當以重者爲主，不能爲輕者出而遂重事也。


 無説。

别無所解，則明辟其要盟。不然，則書如陳遂及盟，則結有要盟之罪以輕遂重，反若爲盟出。媵爲遂者，所以免其專命之罪。


 其曰陳人之婦，

據陳侯乃媵，當言侯夫人。


 略之也。

據言人、言婦略以起意，不在陳事，辟下要盟耳。


 其不日，

内大夫盟例日。


 數渝，

數猶速，秋盟而冬渝。


 惡之也。

柯盟不日起本信，此不日，惡渝。各爲一事，成人之美也。因渝盟，故幽盟内疑之也。鄄，陳地也。陳侯亦在盟。




夫人姜氏如莒。

婦人既嫁不踰竟，踰竟非正也。疏

再發傳者，莒異國。




冬，齊人、宋人、陳人伐我西鄙。

言伐鄙者，齊在魯西北，邾在魯南，莒在魯東。宋人、陳人不言伐我，言西鄙者，從齊言之。




其曰鄙，

據哀以上伐我者皆言鄙。


 遠之也。

據鄙爲邊鄙，《左傳》所謂疆埸之事，故郎不言鄙，以其近也。


 其遠之何也？

據定、哀以上師入近皆不言伐，伐皆鄙。


 不以難邇我國也。

伐我恥辱，故遠言鄙，爲内諱。傳曰：「有臨天下之言焉，有臨一國之言焉，有臨一家之言焉。」


 疏

臨天下謂隱、桓不言伐也，臨一國謂莊至昭言伐鄙，臨一家謂定、哀言伐我。《孟子》曰：「天下之本在國，國之本在家，家之本在身。」内本國，外諸夏，一國言；内諸夏，外夷狄，天下言也。




二十年

春，王二月，夫人姜氏如莒。

再如，故月。詳録夫人之踰竟，所以譏内也。




婦人既嫁不踰竟，踰竟非正也。疏

再發傳者，因其月，疑不同。




夏，齊大災。

劉子云：外災「不因

 其宫館者，略之也。」「齊桓好色，聽女口，以妾爲妻，嫡庶屢更，故致大災。桓公不寤，及

 死，嫡庶分争，九月不得葬。」


 疏

齊一紀災，大國也，伯，故次宋。




其志，

據大國得紀災，不同中國、夷狄。然齊災多矣，何以獨于此志？


 以甚也。

因甚而特于此志以起例。


 疏

《五行志》、《公羊》以大災爲大疫。




秋，七月。

冬，齊人伐我。疏

我，二傳作戎。莊世伐我當言鄙。戎者何？我也。諱其伐我，故託言之。




二十有一年

春，王正月。

夏，五月，辛酉，鄭伯突卒。

此不正，其日之何也？不正前見也。


 疏

《鄭世家》：「厲公卒，子文公捷立。厲公初立四年，亡居櫟，居櫟十七

 年，復入，立七年，與

 亡凡二十八年。」




秋，七月，戊戌，夫人姜氏薨。

婦人弗目也。

再傳者，疑夫人有罪，當如夷薨言地。此與夫人薨于夷相起。




冬，十有二月，葬鄭厲公。

月者緩。方伯正例日。




二十有二年

春，王正月，肆大眚。

傳曰：「天子親耕以供粢盛」，「甸粟而納之三宫」。




肆，失也。疏

失讀爲受，謂受眚故也。受，篆似失。


 眚，災也。疏

甸師「喪事代王受眚災」，鄭君云：「粢盛者，祭祀之主也。今遭大喪，若曰此黍

 稷不馨，鬼神不饗

 ，使鬼神不逞于王。既殯，大祝作禱辭授甸人，使以禱藉田之神。受眚災，弭後殃。」


 災，紀也。

紀，喪紀也。


 失，故也。疏

故讀如祝。大祝大喪「言甸人讀禱」，鄭君云：「甸人受喪事，代王

 受眚災，大祝爲禱詞語之，使以禱藉田之神也。」


 爲嫌天子之葬也。

天子葬乃用此禮。今不曰受眚災曰肆大眚者，辟其名也。主書者，禮：公族有罪，刑之于甸師。文姜與弑當誅，今乃禮葬，故言甸師之事，以起失刑也。




癸丑，葬我小君文姜。

小君，

據葬我君不言小。


 非君也。

據小邾言小，與邾别。《孟子》曰：「天無二日，民無二王。」言小，非君也。


 其曰君，何也？

妻統于夫，言及，有尊卑之别。《春秋》所以别嫌明疑，當絶正其義。


 以其爲公配，

夫人爲公敵體，承宗廟，繼萬世，主内治，爲公配也。


 可以言小君也。

配公，不可與臣子同辭，得言君也。言此，故禮必親迎。《論語》：「邦君之妻，君稱之曰夫人，夫人自稱曰小童；邦人稱之曰君夫人，稱諸異邦曰寡小君，異邦人稱之亦曰君夫人。」




陳人殺其公子禦寇。

殺公子必言大夫，言公子而不言大夫，非大夫也。不日，世子也。


 疏

《陳世家》：「二十一

 年，宣公有嬖妾生子款，欲立之，乃殺其太子禦寇。」陳、蔡、鄭、楚言殺公子公孫無不氏大夫者，惟盜殺乃不言。




言公子而不言大夫，

據方伯國殺公子當言大夫。


 疏

陳不正，見公子，皆有所起。禦寇，世子。招，弑者。留，招所立。過，招黨。


 公子未命爲大夫也。

言非命大夫也。禦寇爲世子，公子不命不見經，以此見非公子，乃太子也。


 疏

下書陳世子款，此如稱世子，是陳有二世子也。諸侯盟會，非世子不得書。此爲辟兩世子以稱公子。不言大夫，以起爲世子。《左傳》作殺太子，與《世家》同。


 其曰公子，何也？

據莒無大夫，乃不言大夫而互目公子。此例不同。


 公子之重視大夫，

此以親敵尊也。


 疏

公子，親也。大夫，尊也。公子雖不命，《春秋》以親親之義，推而重之，與命大夫比，故公子與大夫同以名氏見，此親親之道。故禦寇不言大夫，得見次國大夫尊，公子亦與之同尊也。


 命以視

 公子。

此以尊敵親也。大夫命于天子，以名氏見，亦如公子以氏見，此尊尊之義。傳言所書之故也。此一見例，起世子也。


 疏

莒殺意恢，不言大夫；曹殺大夫，不言名氏，互以相起。次國大夫與小國尊卑不同，公子亦與小國異也。一本作「命以執公子」。




夏，五月。

以五月首時者，文姜方葬，又謀取齊女，再有女禍，故不繫也。




秋，七月，丙申，及齊高傒盟于防。

日者，起公盟。又公與齊交至，因此爲信辭也。不致，在内也。




不言公，高傒伉也。

齊卿見經者，高氏、國氏、崔氏、慶氏、欒氏、陳氏，共六族。國、高爲正卿，與《春秋》相終始。所紀外四族，一卿、三大夫，齊得晉之半，詳晉略齊也。




冬，公如齊納幣。

劉子云：「莊釋父仇，取齊女。」




納幣，大夫之事也。

據公子遂納幣不譏。《士昏禮》：納采、問名、納吉、納徵、請期，皆使者將事，唯親迎乃親事焉。


 禮有納采，

《士昏禮》：「納采用鴈。」鄭君云：「將欲與彼爲婚姻，必先使媒氏下通其言。女氏許之，乃後使人納其采擇之禮。納采而用鴈者，取其順陰陽往來。」


 有問名，

《士昏禮》：「賓執鴈，請問名。」鄭君云：「問名者，將歸卜其吉凶。」


 有納徵，

《士昏禮》：「納徵，玄纁束帛、儷皮，如納吉禮。」鄭君云：「徵，成也。使使者納幣以成昏。」


 疏

按：不言納吉，卜吉乃納徵，納徵可包納吉。


 有告期，

《士昏禮》：「請期用鴈。主人辭，賓許，告期。」鄭君云：「主人辭者，陽倡陰和，期日宜夫家來也。夫家

 必先卜之者，得吉，乃使使者往，辭即告之。」


 四者備而後娶，

禮備，然復親迎。


 禮也。

以士禮推合，諸侯亦如此禮。


 公之親納幣，非禮也，

劉子云：「公取齊女，未入，先與之淫。」


 疏

親納幣者，譏公淫也。公淫不可言，譏納幣而已。


 故譏之。

納幣，禮使人。公雖如齊，亦當使大夫代行。因淫，乃目公；不起淫，當目大夫。




二十有三年

春，公至自齊。

桓會不致，此如桓會致者，危公淫也。




祭叔來聘。

祭叔與祭伯、祭仲同爲監大夫，王臣稱祭公，以字行之，伯、仲、叔皆監也。閒田居一州之中，方百里者九，三監國主方百里者三，以外諸侯爲方伯統之，與方伯本國别自爲政。方伯本國大夫不得干與方伯事，三監亦不與方伯本國事與天子事。今來聘，是爲監而兼爲天子行也。


 疏

惠王不見天王稱，惟此及王人會。




其不言使，何也？

據祭伯無聘文，此聘不言使。


 天子之内臣也。

女叔，傳曰：「天子之命大夫也。」《公羊》單伯，傳曰：「吾大夫之命乎天子者也。」夷伯，傳云：「魯大夫也。」内臣謂天子大夫，爲魯監也。内謂魯，不曰天子之内臣。


 疏

稱字大夫，常文當云天子之大夫。四選皆内臣，不得大夫獨稱之。聘有君命，亦不得以外交爲聘。


 不正其外交，

天子大夫，禮得爲行人，適諸侯。然既爲監大夫，則又兼臣屬于魯，聘魯當别使人，不得因其適魯之便兼此聘差。天子大夫可外使，監大夫則不可使，并不可

 使别國。


 故不與使也。

凡聘皆言使，不言使，奪其使也。本使而奪其使，明監大夫不得奉使也。




夏，公如齊觀社。

劉子云：「天子大社、王社，諸侯國社、侯社，制度奈何？曰：社

 皆有垣無屋，樹其中以木。有木者，土主生萬物，萬物莫善于木，故樹木也。」


 疏

《墨子》：「燕有祖，齊有社，宋有桑林，楚有雲夢，此男女之所屬而觀也。」




常事曰視，非常曰觀。觀，無事之辭也。

非有禮典、故事。


 以是爲尸女也。

劉子云：「哀姜者，齊侯之女，莊公之夫人也。初，哀姜未入時，公數入齊，與哀姜淫。」


 無事不出竟。

劉子云：天子、諸侯分土而治，天子無事不得出圻内，諸侯無事不得至封外，故出則有告祭之事。




公至自齊。

惡事不致。此致者，因在齊，故致以危之也。




公如往時，

如出疆、侵伐、昏禮、朝、會盟，皆同也。


 正也。

出疆得禮，例時。


 疏

此非禮時者，言觀，惡事。惡事不致，致則危之，謹女禍。


 致月，故也。

致月謹之者，故也，如往月，亦故也。此互言之耳。


 如往月、致月，有懼焉爾。

自莊世以下，例往來皆月，危之甚。


 疏

隱、桓以上不致，致則爲變。入莊世，致爲常事，又以月起其變。常則來往皆時，夷狄往皆月，危之也。




荆人來聘。

荆人聘，起公貳于楚。


 疏

荆前三見皆惡事，直稱荆，此爲善事，乃稱人。入僖世，則稱楚矣。




善累

累，積也。


 而後進之。

據善狄救齊。


 疏

伐衛救齊，善累而後進之，稱狄人。


 其曰人，何也？

據荆前無善事，夷狄聘一事，未累而遂進人之。


 舉道不待再。

據來聘者皆進。大國舉貴，小國舉名，聘道也。道爲大美，善爲小節。善累後進，舉道不待再，大小異也。能聘，用夏變夷，崇德化兵争也。




公及齊侯遇于穀。

上言荆來聘，此言遇齊侯，明公篤于中國而外夷狄也。




及者，

據在内言會。


 内爲志焉爾。

言公急于求齊和。


 遇者，

據或言會。


 志相得也。

非記災之國不言遇，言遇者皆中國，故以相得言之。言内相得，從此不疑也。有伯以後，不言遇。




蕭叔朝公。

朝不可在外，聘則有在外者。蕭，宋封附庸也。言朝者亦魯。《春秋》不以王後爲方伯，故于魯言朝。蕭已滅，食采三十里，故稱字。後楚滅蕭，則並采邑亦廢，蕭遂專爲宋邑，無食采之人矣。此非卒正，不記來朝，記者，爲譏外朝也。凡卒正以下例不記朝。朝皆有起，卒正常朝不記，記皆有起也。




微國之君，

故言朝也。附庸與屬國言朝。


 未爵命者。

微國，附庸也。字者，三十里。


 疏

《地理志》沛郡蕭下云：「故蕭叔國，宋别封附庸也。」


 其不言來，

據邾子來，會在外言來。


 於外也。

據曹伯來朝，在内也。


 朝於廟，

據來接内，在廟。


 正也。

《春秋》禮，朝聘于廟，不可自專，歸功先人，示不敢當，故言來朝，不目公也。


 于外，

據不言來，又目公。


 非正也。

據會在外言來，朝在外不言來，明朝在外，《春秋》所不許。


 疏

後蕭屬宋者，附庸爲所食之閒田，不得自有其國，如宿、穀皆目爲内邑是也。




秋，丹桓宫楹。

劉子云：「莊公飾宗廟，刻桷丹楹，以夸夫人。」




禮：天子丹，

據莊譏丹楹。


 疏

今注疏本無丹字，據《御覽》一百八十七引傳作「天子丹」補。


 諸侯黝

黑色。


 堊，

白土，白色。


 疏

堊當爲卿色，傳文脱卿字。


 大夫倉，

青

 。


 士黈。

黄

 。尊卑各以其色爲序。


 丹楹，非禮也。

劉子云：「諸侯墻

 有黝堊之色，無丹青之采。」


 疏

非禮謂僭天子。丹南方，黝北方，天子南，諸侯北，以相别異也。倉青東，堊白西，卿、大夫皆在左右，黄以士居中。




冬，十有一月，曹伯射姑卒。

不日，反其小國例也。曹爲卒正之首，始日起其侯也，一見已明，以下反其卒正例，明《春秋》以小國接之也。若以日言正不正，則竟與大國同，故以後不日。


 疏

《曹世家》：「三十一年，莊公卒，子釐公夷立。」




十有二月，甲寅，公會齊侯，盟于扈。

扈，晉邑也。盟扈，晉在也。遠盟扈，諸侯皆在也。不言晉，故不言諸侯；不言晉，方欲伯晉。晉同姓，當敘齊上，故不出之也。


 疏

莊世不敘晉。據《管子》齊桓與晉交涉事，經不見晉，諱之也。桓盟不日，此盟日者，以其有魯，大會，故日以起之。




二十有四年

春，王三月，刻桓宫桷。

劉子云：「莊公刻飾宗廟，多築臺囿，後嗣再絶，《春秋》刺焉。」




禮：天子之桷，斵之，

齊之使平。


 礱之，

磨之使光。


 加密石焉；

以密石爲飾。天子禮數備。


 諸侯之桷，斵之，礱之；

不加密石，殺也。


 大夫斵之；

不礱也。


 士斵本。

不純，降于大夫。


 疏

《禮含文嘉》：「宫室之飾，士首本，大夫達棱，諸侯斵而磨之，天子加密石焉。」宋均注云：「大夫達棱謂斵爲四棱，以達兩端。士首本，士斵去木之首本，令

 細與尾頭相應。」《禮記·禮器》正義引《國語》亦有此説。


 刻桷，

據刻桷與禮合。


 非正也。

刻雖近禮，然以齊女入而刻，爲失正，不合于道。雖合禮，不達權者，爲非正，《春秋》不以正待之。


 夫人，所以崇宗廟也，

夫人，所以奉承宗廟祭祀。崇謂尊奉之。


 取非禮

傳：「丹楹非禮。」


 與非正

傳：「刻桷非正。」


 而加之于宗廟，

據于桓宫也。言宗廟，謂五廟皆加飾，不獨桓宫。


 以飾夫人，

劉子云：「丹楹刻桷，以夸夫人。」謂夫人來，當廟見。欲夸耀夫人，故加飾之。


 非正也。

誣蔑宗廟，以悦婦人，失正也。


 刻桓宫桷，丹桓宫楹，斥言桓宫，

據言新宫，傳云：「稱諡，如疏之然。」


 以惡莊也。

據常修不當獨于桓，獨言桓者，莊取仇女以薦于桓廟，尤惡。言桓，以惡釋怨，且如疏其禰也。


 疏

傳以失禮者爲非禮，雖合于禮，事不當行，爲非正。禮與正有别，失正較失禮尤重。




葬曹莊公。

小國之首，故九卒皆葬，特筆以起爲卒正長也。許凡卒亦皆葬，與以外卒不盡葬相别也。




夏，公如齊逆女。

劉子云：「『夏，公如齊逆女』；『何以書？親迎，禮也。』其禮奈何？曰：諸侯以屨二兩加琮，大夫、士、庶人以屨二兩加束脩二。曰：『某國寡小君，使寡人奉不珍之琮、不珍之屨，禮夫人貞女。』夫人曰：『有幽室數辱之産，未諭于傅母之教，得承執衣裳之事，敢不敬拜祝。』祝答拜。夫人受琮，取一兩屨以履女，正笄，衣裳，而命之曰：『往矣！善事爾舅姑，以順爲宫室，無貳爾心，無敢回

 也。』女拜，乃親引其手，授夫于户。夫引手出户。夫行，女從。拜辭父于堂，拜諸母于大門。夫先升輿執轡，女乃升輿。轂三轉，然後夫下，先行。大夫、士、庶人

 稱其父曰：『某之父，某之師友，使某執不珍之屨、不珍之束脩，敢不敬禮某氏貞女。』母曰：『有草茅之産，未習于織紝紡績之事，得奉執箕帚之事，敢不敬拜。』」


 疏

稱母，即昏禮不稱主人之説也。昏禮不稱主人，使者辭命之事，經書則不然。故宋公納幣言使也，《公羊》蓋以禮説主經言之耳。人，卑稱，故君貶稱人。必曰使寡君，則稱使之禮也。婦人命不通使者，云母命而已。《國語》季氏母賦《綠衣》之詩，意亦如此。《公羊》云：「稱諸父、兄弟、師友也。」




親迎，恒事也，不志。

據常事不志。


 此其志，何也？不正其親迎于齊也。

取讐，深惡之。




秋，公至自齊。

後有女禍，故謹夫婦之禮。始不正者，終必亂也。常事不書，詳言之者，謹女禍也。




迎者，

親迎在途之儀，先師所傳，文不見于《禮經》。


 行見諸，

在道，則車相接，可以望見。


 舍見諸。

止舍則館，相近可見。言見者，防淫佚，不同止宿。


 先至，

據夫人入在後。


 非正也。

先致公者，别公于大夫，以下言入也。公不可同入，故先致之也。


 疏

不言非禮，言非正者，爲仇女，經故

 别之。




八月，丁丑，夫人姜氏入。

劉子云：「哀姜入，與其弟叔姜俱。」言入，拒之，不使得入也。言日，謹之也。仇人女，又先與公淫，後有淫亂之禍，又崇飾宗廟以悦之，惡之深也。拒之，則魯不致弑二君。




入者，

據文姜言至。


 内弗受也。

據與篡同辭。


 曰入，

據入多例時。


 惡入者也。

據與滅國同文。謹之乃日。


 何用不受也？

據臣無外君之義。君親迎不受，外君也。


 以宗廟弗受也。

親迎已至，行告至禮于廟。言入，致于廟之辭。以宗廟臨之，明不得入。不，外辭；弗，内辭。當受而不受，例言不；不當受而不受，故言弗也。


 其以宗廟弗受，何也？

據用致有辭，乃弗受。


 娶仇人子弟，

襄公女也。


 以薦舍於前，

謂告致也。夫人以崇宗廟，禮有廟見及奉粢盛承祭祀。


 其義不可受也。

夫人當同奉宗廟，仇女不可以見先君也。




戊寅，大夫宗婦覿，用幣。

宗婦，大夫之妻，一作世婦。《禮》二十七世婦，世婦即二十七大夫之妻。一事二日，謹之至也，以此起男女無别。故哀姜淫于二叔，言大夫者，起二叔淫禍。




覿，

據臣下言朝。


 見也。

據用幣贄以見，初至禮也。


 禮：大夫不見夫人。

據男女異贄也。凡譏以夫人，夫人會饗出竟，皆所以遠嫌厚别，示無外事也。


 不言及，

據男女有别，夫尊當及妻。


 不正其行婦道，

夫妻同贄，故男女列數不言及。據《周禮》，用幣爲世子之禮，今大夫不用羔，宗婦不用棗栗而同用幣，蓋以世子之贄贄于夫人。《周禮》：世子執皮幣，以繼子男之後。又云：大國之孤、公之孤執皮幣，以繼子男之後。孤即世子之稱。


 故列數之也。

劉子云：「公使大夫宗婦用幣見。大夫

 夏甫不忌曰：『婦贄不過棗、栗，以致禮

 也；男贄不過玉帛、禽鳥，以彰物也。今婦贄用幣，男女無别也。男女之别，國之大節也。無乃不可乎

 ！』公弗聽。又丹其父桓公廟之楹，刻其桷，以夸哀姜。」


 男子之贄，羔、鴈、雉、腒；

劉子云：「天子以鬯爲贄。鬯者，百草之本也，上暢于天，下暢于地，無所不暢，故天子以鬯爲贄。諸侯以圭爲贄。圭者，玉也，薄而不撓，廉而不劌，有瑕于中，必見于外，故諸侯以玉爲贄。卿以羔爲贄。羔者，羊也，羊羣而不黨，故卿以羔爲贄。大夫以鴈爲贄。鴈者，行列

 有長幼之禮，故大夫以鴈爲贄。士以雉爲贄。雉者，不可

 指食籠狎而服之，故士以爲贄。庶人以鶩爲贄。鶩者，鶩鶩也，鶩鶩無他心，故庶人以爲贄。贄，質也。」


 疏

班氏云：「贄者，質也。質己之誠，質己悃愊也。王者緣臣子之心以爲制，差其尊卑，以副其意。」「冬用雉，夏用腒。」「雉取其耿介，交有時，别有倫也。雉必用死，以其不可生服也。夏用腒，備臭腐也。」


 婦人之贄，棗、栗、鍛脩。

劉子云：「婦贄不過棗、栗。」


 用幣，非禮也。

班氏云：「婦人之贄以棗、栗、鍛脩者，婦人無專制之義、御衆之任、交接辭讓之禮

 ，職在供養饋食之間。其義一也。」「故傳：『宗婦覿，用幣，非禮也。』」


 用者，

據鼓不言用。


 不宜用者也。

據用牲言用也。傳例：凡物當用者不言用，非其宜，乃言用也。


 大夫，國體也，

天子所命，以爲股肱，其位尊而任重。


 而行婦道，惡之，故謹而日之也。

用例時，日以謹之。一事兩日也。




大水。

劉子云：「哀姜初入，公使大夫宗婦覿，用幣，又淫于二叔，公弗能禁。臣下賤之，故是歲、明年仍大水。」




冬，戎侵曹。

劉子云：「曹不用負羈之諫，敗死于戎。」戎者何？内也。不言内者，内辟侵伐曹，故詭其名也。不言敗，略也，且爲曹羈諱其事。




曹羈出奔陳。

劉子云：「《易》曰：『王臣蹇蹇，匪躬之故。』人臣之所蹇蹇爲難而諫其君者，非爲身也，將欲以匡君之過，矯君之失也。君有過失者，危亡之萌也，見君之過失而不諫，是輕君之危亡也。夫輕君之危亡者，忠臣不忍爲也。三諫不聽則去，不去則身亡。身亡者，仁人所不忍爲也。是故諫有五：一曰正諫，二曰降諫，三曰忠諫，四曰戇諫，五曰諷諫。孔子曰：『吾其從

 諷諫矣乎！』夫不諫則危君，固諫則危身，與其危君，甯危身。身危而終不用，則諫亦無功矣。知者度君權時，調

 其緩急而處其宜，上不敢危

 君，下不以危身。故在國而國不危，在身而身不殆。昔陳靈公不聽泄冶之諫而殺之，曹羈三諫曹君，不聽而奔陳，《春秋》序義雖俱賢，而曹羈合禮。」曹無大夫，其曰曹羈，賢也。




赤歸于曹。郭公。

劉子云：「齊桓公出游于野，見亡國故城郭氏之墟。」「野人曰：『善善而不能用，惡惡而不能去，所以爲墟也。』」郭亡國在齊竟，稱公，已失國也。失國之君稱公，從下目之也。稱爵者，以天子臨之，已失國，從下也。




赤，

據與突歸于鄭同，疑曹君。


 蓋郭公也。

據曹無赤，知非曹君。蓋，疑辭。經郭公字，先師所注，故傳不釋，又云「蓋」也。


 疏

云「曹無赤」者，不記赤卒，譜帙亦無赤君也。


 何爲名也？

據出奔當言爵國。不挈。


 禮：諸侯無外歸之義，

失國而歸曰歸。外歸，將謀據有曹也。


 疏

赤乘曹亂，欲據之爲國，如突于鄭。諸侯失國，歸于本國，正也。外國非天子所封，私入竊據，專地棄舊，大惡也。


 外歸，非正也。

非正，故名。言歸，使如内歸然，以正其義，故與内歸同文也。




二十有五年

春，陳侯使女叔來聘。

蔡不見來聘，陳後不同盟。何以來？以見監者之制也。陳何以來聘？見監者，陳初爲中國也；以監者來聘，明爲方伯事。蓋禮：監者居閒田，以主一州之事，與本國事公私各别。此言陳使監聘，與魯言單伯會伐同。桓公以二伯帥諸侯方伯，皆各如禮，以監者領事，所以尊王命也。


 疏

方伯唯使大夫相聘，不自相朝，相遇曰會而已，所以别于事大國也。陳此記聘起季子報聘，並明陳方伯，有監者也。




其不名，何也？

據陳有大夫，無不名氏。


 天子之命大夫也。

惟天子大夫乃不名。陳見二監，女叔與原仲是也。天子大夫爲方伯臣，方伯如天子之卿。


 疏

陳爲方伯，女叔，天子大夫，爲監于方伯者，故不名也。




夏，五月，癸丑，衛侯朔卒。

不書葬者，絶也，不正日，前見也。自六年朔入至此，二十年不書衛事，絶也。鄄、幽、伐鄭書者，爲齊桓録之。


 疏

《衛世家》：「三十一年，惠公卒，子懿公赤立。」




六月，辛未，朔，日有食之。鼓，用牲于社。

班氏云：「社者，衆陰之主，以朱絲縈之，鳴鼓攻之，以陽責陰也。」




言日言朔，食正朔也。

劉子占見下年。


 鼓，

據在用上。


 禮也。

據不言用，傳：「救日以鼓兵。」


 用牲，

據鼓不言用。


 非禮也。

據言用也。


 天子救日，置五麾，

置于社上。


 疏

麾，旌幡也。麋信云：「各以方色之旌置之五處也。」


 陳五兵、疏

五兵，徐邈云：「矛在東，戟在南，鉞在西，楯在北，弓矢在中央也。」孔頴達云：「東方用戟，南方用矛，西方用弩，北方用楯，中央用鼓也。」


 五鼓；

劉子云：「劫嚴社而不爲驚靈。」皆以五者應五方、五色也。社主土，在中主黄，並于四方交責之。


 疏

糜信、徐邈並云：「東方青鼓，南方赤鼓，西方白鼓，北方黑鼓，中央黄鼓也。」楊士勛云「《周禮》六鼓」，云以「靈鼓鼓社稷」，則用靈鼓，别以方色異之而已。


 諸侯置三麾，陳三鼓、三兵；

天子、諸侯有社，麾、鼓、兵皆于社陳之，以劫責陰道。社爲陰主，責之以救日。


 疏

楊士勛云：「去黑、黄二色。」


 大夫擊門；

據下于門非禮。


 士擊柝

。士卑，故殺大夫。士無土，不立社，故但有所擊。聲陽也，擊聲以充陽氣。


 疏

《御覽》杵部引作「士擊杵」。


 言充其陽也。

劉子云：「日食乃陰氣大甚，以上減陽光。」「故鳴鼓懾

 之，朱絲縈而劫之。」「直責逆者，不避其難。」




伯姬歸于杞。

其不言逆，何也？逆之道微，無足道焉爾。

統傳也。再發者，杞，魯屬國。




秋，大水。鼓，用牲于社、于門。

劉子云：「夫水旱俱天下陰陽所爲也。大旱則雩祭請雨，大水則鳴鼓而劫社，何也？曰：陽者，陰之長。其在鳥，則雄爲陽，雌爲陰；其在獸，則牡爲陽，牝爲陰；其在民，則夫爲陽，而婦爲陰；其在家，則父爲陽，而子爲陰；其在國，則君爲陽，而臣爲陰。故陽貴而陰賤，陽尊而陰卑，天之道也。今大旱者，陽氣大盛，以壓于陰。陰壓陽固，陽

 其填也。惟填壓之大甚，使陰不得起也，亦雩祭拜請而已，無敢加也。至于大水及日蝕者，皆陰氣大甚，以減陽精。以賤凌貴，以卑凌尊，大逆不義，故鼓而懾

 之，朱絲縈而劫之。由此觀之，《春秋》乃正天下之位，徵陰陽之失。直責逆者，不辟其難。是亦《春秋》之不畏強禦也。故劫嚴社而不爲驚靈，出天王而不爲不尊上，辭蒯聵之命不爲不聽其父，絶文姜之屬不爲不愛其母。其義之盡耶？」




高下有水災曰大水。既戒鼓而駭衆，

鼓以驚衆辟水難，使衆知戒，爲禮也。


 用牲

《王制》：「天子社稷皆太牢，諸侯社稷皆少牢。」


 可以已矣。

用牲者，祀之也，與雩祭禮近。方攝劫之，不應用牲，故言用以譏之也。


 救日以鼓兵，

傳：「天子救日」，「陳五兵、五鼓」。《曾子問》：「孔子曰：諸侯皆在而日食，則從天子救日，各以其方色與其兵。」


 疏

按漢制，天子救日食，素服，辟正殿，陳五鼓五兵，以朱絲縈社，内外嚴警。太史登靈臺，候日有變

 ，便伐鼓。大僕贊祝史陳辭以責之。聞鼓音，近臣皆著赤幘，帶劍入侍。三臺令史以上，皆持劍立其户前。衛尉驅馳繞縈，伺

 察守備。日復常，皆罷。


 救水以鼓衆。

鼓衆，使辟水也。此言鼓之得禮也。按：諸侯立社，大水但當責社，不當于門救日，大夫擊門，故用牲于社，非禮，于門，尤非禮也。


 疏

《公羊傳》曰：「于社，禮也；于門，非禮。」謂責陰于社爲禮。諸侯責陰于門，非禮耳。説者多誤以爲説。用牲，則與用不宜用反矣。




冬，公子友如陳。

蔡不言如，陳亦不言如，此何以言如陳？因下奔于陳也。内諱季子之奔，以如言之，故此先言如陳也。


 疏

友，桓公子，莊公母弟，凡七見經。陳見友如二，以外統不言如，知此爲奔也。按：杜氏説友與莊公同生，爲雙生，一名同，一名友，如《易》之同人、大友也。


 補疏

今本作有，古字通。《論語·學而》章「有朋自遠方來」，有古本作友。




二十有六年

春，公伐戎。

戎者何？曹也。不言曹，諱伐同姓。曹爲青州國，于是不服，爲内病矣。故終《春秋》，魯、曹無侵伐之文也。自此以後，不託於戎，託於狄矣。


 疏

以上無狄，以下無戎者，西方曰戎，王畿在西，故先治之也。狄在北，故緩治之。不言夷、蠻，詳西北而略東南也。




夏，公至自伐戎。

致者得意，不分伐、會也。




曹殺其大夫。

小國無大夫，曹爲小國首，故一言大夫以示例。經惟大國齊、晉、宋有不名氏大夫，小國曹一見，其餘方伯大夫皆名氏也。稱國以殺，殺無罪也。大夫者，羈之徒，賢者也。羈奔，又殺賢者，故狄曹也。




言大夫而不稱名姓，

據方伯大夫無不名氏者。


 無命大夫也。

據曹無大夫，謂大夫盟會不出名氏，以見小國無大夫之例也。方伯比于天子卿，其卿比于天子大夫，經稱大夫不稱卿者，從天子内臣之例推之，歸權于天子，收指臂之效；卒正國君比于天子大夫，其卿比天子之士。以天子推之，則小國卿當爲士，不得稱大夫，故于曹以示例。此爲先師最初確説。


 無命大夫

方伯以上國，大夫在盟會稱名氏。許、曹以下，經但稱人，無名氏，其大夫未命，故但稱人。曹卿比于天子内臣，當爲元士。


 而曰大夫，

大夫爲方伯卿正稱。宋卿則尊，曹卿則卑，皆非正辭。曹非大夫而稱曰大夫，爲進之，若曰是可進爲大夫。


 疏

莒、邾、紀録大夫皆不目大夫，以名目。曹在卒正首，猶以大夫見。


 賢也，

據進知以賢。


 疏

按：《春秋》諸侯三等，以中等立法，魯爲侯，從魯言之，又從中而上下見，故盟會稱諸侯，不言公、伯、子、男。因其以侯立法，于諸侯、大夫，仍從侯稱之。小國卿則士也。稱爲大夫，特不名以示例，亦所謂號從中國也。此爲定説，後來相傳，此説甚微，故不名之例，《傳》以爲賢，《公羊》以爲衆，《左傳》于宋不名亦有衆之説，非本義也。


 爲曹羈崇也。

因羈賢之。奔殺事同，經凡殺後奔、奔後殺皆爲徒黨。前年羈奔，此殺，故知爲徒黨。或曰：羈見幾而作，爲明哲保身。此好盡言於亂國而不去，所以殺身。


 疏

傳曰：爲伯姬崇也。崇，尊也，言爲羈而崇之。傳曰：「身賢，賢也。使賢，亦賢也。」此言羈賢賢也，羈友亦賢也，主爲羈，故前名。此由羈崇，故言大夫而不名也。




秋，公會宋人、齊人伐徐。

徐者何？州舉之也。《禹貢》：「海、岱及淮惟徐州。」荆州舉而國楚，徐州舉，何以不國？曰：蔡即徐州之國也。《春秋》三舉州，荆、徐、梁是也。此其伐之何？中國可以治夷狄。何爲不以齊主之？愛之也。何愛之？治夷狄當自楚也。


 疏

至此乃見徐州國，不見方伯，則不見其屬國。十年見荆，至此十六年再見徐。




冬，十有二月，癸亥，朔，日有食之。

劉子云：「時戎侵曹，魯夫人淫于慶父、叔牙，將以弑君，故比年再蝕以見戒。」




二十有七年

春，公會杞伯姬于洮。

婦人不會，會非正也。既嫁不踰竟，踰竟，非正也。譏與姜氏會同。




夏，六月，公會齊侯、宋公、陳侯、鄭伯，同盟于幽。

不序衛，不至也。衛專事中國，桓會唯此不至。


 疏

劉子説：「管仲言于

 齊桓公曰：『夫墾田剏邑
 

注



 ，闢土殖穀，盡地之利

 ，則臣不如甯戚，請置以爲田官；登降揖讓，進退閑習，臣不如隰朋，請置以爲大行；蚤入晏出，犯君顔色，進諫必忠，不重富貴，不避死亡，則臣不如東郭牙，請置以爲諫臣；決獄折中，不誣無罪，不殺無辜，則臣不如弦甯，請置以爲大理；平原廣囿，車不結軌，士不旋踵，鼓之，而三軍之士視死如歸，則臣不如王子成甫，請置以爲大司馬。如欲治國強兵，則此五子者足矣！若欲霸王，則夷吾在此。』管仲能知人，桓公能任賢，所以九合諸侯，一匡天下，不用兵車，管仲之力也。」




同者，

據會不言同。


 有同也，

據同圍齊，知言同有所事。


 同尊周也。

盟言同，尊周。因有同，乃言同也。


 疏

《春秋》以同盟起二伯，初言同者，喜始集也。傳以齊之同盟爲尊周，晉之同盟爲外楚；以桓主尊周，右桓也。


 於是而後授之諸侯也。

《春秋》至此乃以諸侯授桓，爲二伯。前猶有疑，至此内外皆從，不復疑。


 其授之諸侯，何也？

據下有侵伐。


 齊侯

 得衆也。

内得魯，外得宋、陳、鄭，是得衆之辭。


 疏

陽穀事爲偏，至此得三方伯、一王後。常序不在者惟衛、蔡，故以得衆許之。


 桓會不致，

據晉會致。


 安之也。

傳曰：「致君，殆其往而喜其反。」安之，如在内，故不致。


 桓盟不日，

據内盟例日。


 信之也。

傳曰：「桓盟雖内與，不日，信也。」據盟例日。渝不日，如不盟；大信不日，亦盟如不盟也。


 信其信，

信故不日。


 疏

桓信著于天下，諸侯翕然歸之，其信著，故不日也。


 仁其仁。

其仁昭著，會無危事，故會不致。


 衣裳之會

衣裳會謂糾合條約，爲文事而會。《論語》所謂會同，則以司空居守，司徒與司馬同出。傳所謂有文事者，必有武備，不爲兵事而行者。


 十有一，

《論語》：「孔子曰：『桓公九合諸侯，不以兵車，管仲之力也。』」


 疏

據管仲未死以前，爲衣裳會也。十一者，北杏一，二鄄三，二幽五，扈六，貫七，陽穀八，首戴九，甯母十，葵丘大會，衣裳也。孔子言九合者，合二鄄、二幽爲二會，據地而言，傳據實數也。


 未嘗有歃血之盟也，

《孟子》曰：「諸侯束牲載書而不歃血。」據此，則桓盟皆然，不獨葵丘。


 信厚也。

桓公之信著。


 疏

劉子曰：「伯成子高謂禹曰：『昔堯之治天下，舉天下而傳之他人，至無欲也；擇賢而與之其

 位，至公也。以至無欲行至公，故不賞而民勸，不罰而民畏，舜亦然。今君賞罰而民欲且多私，是君之所懷者私也。百姓知之，貪争之端，自此始矣。德自此衰，刑自此繁矣！」「《春秋》曰：『五帝不告誓。』信厚也。」


 兵車之會

徵兵乞師，爲征伐而會，則以仁者居守，故司徒不出，司空與司馬爲左右，所謂「知者慮，義者行」。


 四，

據傳，洮、鹹、牡丘、淮也，皆在仲死後，故孔子曰：「不以兵車，管仲之力也。」


 未嘗有大戰也，

劉子云：「桓侵蔡而蔡潰，伐楚而楚服」，「北伐山戎，使奉朝覲」，「未

 嘗有大戰，亦不血刃」。


 愛民也。

桓公之愛民，仁也。


 疏

伯者之本在于仁信，故《春秋》重信愛民。《孟子》曰：「五霸桓公爲盛。」故以仁信許之。




秋，公子友如陳，葬原仲。

陳，不如者也，不如而言如，知爲奔，此與女叔來聘相起。陳不言聘，因女叔乃言聘。此以見原仲乃言如。女叔，傳曰：「天子之命大夫也。」仲字，與叔同，天子大夫不名也。陳爲方伯，故女叔與原仲同爲三監。


 疏

按：天子賜晉原周，然則原周，原仲所食者。




言葬不言卒，

據葬必先言卒。


 不葬者也。

經無其事，又以大夫不與諸侯爲禮，不如天子卿尊得相通，知例不葬。《左氏》言非禮，即此意。


 不葬而曰葬，

諸侯五月而葬，同盟至；卿則惟大夫乃會葬之，不通于君則不書，此通季子之私行而書之。《左氏》云：「原仲，季友之舊。」以爲季子自以友義往葬之也。


 諱出奔也。

不言葬，則如陳爲出使，不足以起奔。言奔，則公子賢，不忍言，故言如，使若出使。言葬以起出奔，以不葬起非正行，公子結以輕遂重，起非要盟，意亦同也。


 疏

《公羊》：「通乎季子之私行，辟内難

 也。」《史記》以季友爲陳女所生，《公羊》又以爲文姜子，杜氏《釋例》以季友與莊公同生，一名同，一名友。言季者，以與伯同生别異之，實居長，故三桓以季爲首。案：奔陳女家也。文姜雙生，而使陳女母之。




冬

 ，杞伯姬來。

不言及，不月，不繫事，歸甯正例。




莒慶來逆叔姬。

莒無大夫，其言莒慶，以其來接我目之也。逆當言女。叔姬，自内稱之，不與夫婦之稱。




諸侯之嫁子

女子子。


 於大夫，

外大夫。


 主大夫

内同姓。


 以與之。

諸侯、大夫尊卑不敵，不相爲禮，故使同姓大夫在外主之，其禮與王姬下嫁諸侯同也。


 來者，

據紀履緰言來。


 接内也。

據朝聘言來，皆接于宗廟，與公相爲禮。


 不正其接内，

尊卑不相敵也。


 故不與夫婦之稱也。

據夫婦辭。親迎言女，「公如齊逆女」是也。




杞伯來朝。

凡卒正事方伯，五年一朝，合期則不書。莊世至此乃書朝者，則朝爲譏也。杞伯與伯姬同來，非禮，故書朝以譏之。




公會齊侯于城濮。

城濮，衛地也。會城濮，會衛也。不序諸侯，衛不來也。衛不至，故有明年之戰。




二十有八年

春，王三月，甲寅，齊人伐衛，衛人及齊人戰，衛人敗績。

會同之事，大者主小；戰伐之事，後者主先。惡戰伐，故使之居下，所謂「客不言及」也。伐不日，日者以至。戰不言伐，言伐，以至之日戰也。




於伐與戰，

據戰不言伐，甗戰有閒事。


 安戰也？

問戰地。


 疏

此二句弟子問辭。


 戰衛。

戰在衛都，兵至城下即戰。


 疏

二字，師答辭。


 戰則是師也。

據齊、衛有師。戰當言師。


 其曰人，何也？

據戰皆言師。齊侯，二伯，不得稱人。


 微之也。

據人卑者，若非齊侯然。


 何爲微之也？

據人楚，不以臣敵君。


 今授之諸侯，

内授魯，親魯；外授宋，故宋。衛雖不至，而授者成其美也。


 而後有侵伐之事，

去年幽盟授諸侯，今年伐衛，則明衛不服也。


 故微之也。

微之，使若微者之事，非齊侯之意，以爲賢者諱過也。


 其人衛，何也？

據城濮戰獨人楚。諸侯言師。


 以其人齊，不可不人衛也。

不人衛，則人齊爲貶，非辟桓公之例。人衛，使如二國皆微者之事，則可以辟桓公也。


 衛小齊大，

衛爲方伯，在次國例；齊爲二伯，在大國例。衛統于二伯，有尊卑之分。


 疏

傳凡言大國三：齊、晉、宋也。衛爲次國，以齊比之，則爲小。皆就五長立説，毫無疑義。


 其以衛及之，何也？

傳例有以大及小、有以主及客，此衛以主及客也。問者以國大小同則言主客，甗戰齊、宋大小同言主客是也。國大小異，則大及小，不分主客，晉及鄭是也。此當從大小例，不得以主客，故疑之。


 以其微之，可以言及也。

大國唯卿以上異于次國，大夫以下爵秩皆同，唯言主客，不分大小。


 其稱人以敗，何也？

據燕人戰言人，敗言師。楚城濮亦戰言人，敗言師。


 不以師敗于人也。

據紀城濮，敵言師，故以師敗。此齊言人，不得言師也。師重人微，不失其序，泓戰譏襄公，乃以師敗于人。幽會衛不至，桓怒而大敗之，衛滅之端兆于此矣。




夏，四月，丁未，邾子瑣卒。

此不日者，日者起其實，進子繼父。




秋，荆伐鄭。

董子説：「《春秋》慎辭，謹於名倫等

 物者也。是故小夷言伐而不得言戰，大夷言戰而不得言獲，中國言獲而不得言執，各有辭也。有小夷辟大夷而不得言戰，大夷辟中國而不得言獲，中國辟天子而不得言執，名倫弗與，嫌于相臣之辭也。是故大小不踰等，貴賤如其倫，義之正也。」




荆者，楚也。其曰荆，州舉之也。

不言人者，侵伐中國，反其狄道也。




公會齊人、宋人救鄭。

善救鄭也。

是齊侯、宋公也。人者，功淺不足録，使若微者也。善者，功小不足録。




冬，築微。

《公羊》「諱以凶年造邑」，《左傳》「邑曰築」，《傳》以爲虞利，似有異同；然下傳云：「民勤于力，則功築罕。」「冬築微，春新延廐，以用民力爲已悉矣」。又云：「一年罷民三時，虞山林藪澤之利。」是傳以築爲修築，用民力，築時更令山林藪澤各出財物，以供所費，非以築微爲虞利，築臺乃爲罷民力也。然則三傳皆同矣。




山林藪澤之利，所以與民共也。

《王制》云：「林麓山澤之地，以時入而不禁。」山澤不以封，與民共之，但以時入耳。《孟子》「斧斤以時入山林」，「數罟不入洿

 池」，皆《春秋》學。


 虞之，

築微設官，以收其利。


 非正也。

《孟子》曰：「文王治岐」，「澤梁無禁」。


 疏

經言築微，傳以虞山林藪澤之利爲言者，凡所修築，必取資材用，上有造作，則民不敢取用。凶年而更爲此，故書以譏之。凶年則當弛山澤之禁。




大無麥、禾。

劉子云：「水旱當書，不書水旱而曰『大無麥、禾』者，土氣不養，稼穡不成。是時夫人淫于二叔，内外無别，又因凶饑，一年而三築臺，故應是而稼穡不成，飾臺榭、内淫亂之罰。遂不寤改，四年而死，旤流二世，奢淫之患也。」


 疏

麥、禾之災皆冬前，例應書于築微之前，後書災；《公羊》云：「諱以凶年造邑也。」且使與臧孫告糴連文，使非國記災，臧孫之意如此也。




大者，

據無麥、禾不言大。


 有顧之辭也。

據麥、苗不同時。


 於無禾及無麥也。

禾實在秋末，麥實在夏。麥實時，禾正爲苗，大水，麥、苖同傷。此無麥時，苗尚秀。一災不書，故於無禾乃追録無麥。




臧孫辰告糴于齊。

與「大無麥、禾」連文者，無麥、禾之災，史本不書，臧氏據此以告糴耳。故曰私行也。


 疏

公子彄，字子臧，孝公子僖伯，見隱五年經。其孫始氏臧，即文仲也。莊二

 十八年，《左傳正義》引《世本》：「孝公生僖伯彄，彄生哀伯達，達生伯氏瓶，瓶生文仲辰。」按：不卒達、瓶者，桓、莊不卒大夫也。




國無三年之畜，曰國非其國也。

《王制》曰：「國無九年之蓄曰不足，無六年之蓄曰急，無三年之蓄曰國非其國也。三年耕，必有一年之食。九年耕，必有三年之食。以三十年之通，凶旱水溢，民無菜色，然後天子食，日舉以樂。」


 疏

國以民爲本，民以食爲天。國無三年之畜，一有凶旱，民無所食，則餓殍散亡，國誰與守？是亡國也。


 一年不升，

謂此年無麥、禾。


 告糴諸侯。

諸侯謂齊。


 告，

據或言乞求。


 請也。

不言乞求，此得禮，不言乞求也。


 糴，

據歸言粟。


 糴也。

糴，以財易粟也。糴甚貴傷民，甚賤傷農。魯饑無食，時米粟不出竟，告於齊，乃得以財易於齊也。


 不正，

一年不升，遂無食而告糴，是國無蓄積，危殆之甚。


 故舉臧孫辰以爲私行也。

據奉使言如，出竟必言如，帥師會盟不言如，非善，亦如私行，所以爲内諱。


 疏

「魯饑，臧文仲言於莊公曰：『夫爲四鄰之援，結諸侯之信，重之以婚姻，申之以盟誓，固國之艱急是爲。鑄名器，藏寶財，固民之殄病是待。今國病矣，君盍以名器請糴於齊？』公曰：『誰使？』對曰：『國有饑饉，卿出告糴，古之制也。辰也備卿，辰請如齊。』公使往。從者曰：『君不命吾子，吾子請之，其
 

注



 爲選事乎？』文仲曰：『賢者急病而讓夷，居官者當事不避難，在位者恤民之患，是以國家無違。今我不如齊，非急病也。在上不恤下，居官而惰，非事君也。』文仲以鬯圭與玉磬如齊告糴，曰：『天災流行，戾於敝邑，饑







饉薦降，民羸幾死，懼

 乏

 周公、太公之命祀，職貢業事之不共而獲戾。不腆先君之敝器，敢告滯積，以紓執事，以救敝邑，使能共職，豈惟寡君與二三臣實受君賜，其周公、太公及百辟神祇實永饗而賴之。』齊人歸其玉而予之糴。」


 國無九年之畜曰不足，

三年耕，餘一年，以三十年之通制國用，必餘九也。不足，明不足以備災祲。


 無六年之畜曰急，

急迫危於不足。


 無

 三年之畜曰國非其國也。

魯無一年之畜，言此以明其危。


 諸侯無粟，諸侯相歸粟，

據「歸粟於蔡」，言歸，不待於告，言粟歸之不以財相易。


 正也。

《大司徒》：「大荒，則令邦國移民通財。」「五族爲黨，使之相救；五黨爲州，使之相賙。」按：此務穡勸分之禮也。《孟子》曰：「無遏糴。」有無相通。


 臧孫辰告糴于齊，告然後與之，言内之無外交也。

交鄰無道，有災，外不相救，待請而糴。傳言者，譏内也。


 古者税什一，

《孟子》曰：「夏后氏五十而貢，殷人七十而助，周人百畝而徹，其實皆什一也。」


 豐年補敗，

《王制》曰：「冢宰制國用，必於歲之杪，五穀皆入，然後制國用。用地大小，視年之豐耗。以三十年之通制國用，量入以爲出。祭用數之仂。喪三年不祭，唯祭天地社稷

 ，爲越紼而行事。喪用三年之仂。喪祭用不足曰暴，有餘曰浩。祭

 ，豐年不奢，凶年不儉。」所謂「耕九餘三」，以所餘備凶災。


 不外求而上下皆足也。

已有餘，不外求救於鄰國。


 雖累凶年，民弗病也。

三十年則有九年之畜，雖累凶而民食足。


 一年不

 艾而百姓饑，君子非之。

君子，孔子也。非其失制用之道。


 不言如，

據大夫出竟言如。不繫事，不言如，亦因臧孫自請。


 爲内諱也。

使如私行，辟國辭也。




二十有九年

春，新延廐。

延廐者，

據廐人掌馬政，又在延下也。


 法廐也。

據路馬之廐名延也。


 疏

南門，傳曰：「法門。」


 其言新，

據臺囿言築。


 有故也。

據雉門、兩觀言新，先言災，有舊。


 有故則何爲書也？

據修舊不書。


 古之君人

 者，必時視民之所勤。

班氏云：「一年物有終始，歲有所成，方伯行國，時有所生，諸侯行邑。」「《春秋穀梁傳》曰：『古之人君者，必時視民之所勤。』」


 民勤于力，則功築罕。

《王制》曰：「用民，歲不過三日。」「凡使民，任老者之事，食壯者之食。」


 疏

《大司徒》：「四曰弛力。」鄭司農云：「弛力，息徭役也。」「大荒乏，則令邦國弛力。《均人》：『凡均力政，以歲上下。豐年則公旬用三日焉，中年二日，無年則一日，凶札則無力政，不均地政。』」


 民勤于財，則貢賦少。疏

《大司徒》：「二曰薄征。」「大荒，則令邦國薄征。《均人》：『凶札則無財賦。不收地守、地職。』」無財賦恤其困乏也。財賦，九賦也。不收山澤及地税。


 民勤于食，則百事廢矣。疏

《玉藻》曰：「年不順成，則天子素服，乘素車，食無樂。」「至於八月不雨，君不舉。年不順成，君衣布，
 


 本，關梁不租，山澤列而不賦，土功不興，大夫不得造車馬。」冬築微，春新延廐，以其用民力爲已悉矣。

劉子云：「聖人之於百姓，其猶赤子乎！饑者則食之，寒者則衣之，將之養之，育之長之，惟恐其不至大也。」「召公述職，當蠶桑時，不欲變民事，故不入邑中，舍於甘棠之下，而聽斷焉。」




夏，鄭人侵許。

秋，有蜚。

劉子云：「蜚色青，近青眚也，非中國所有。南越盛暑，男女同川澤而浴，淫風所生，爲蟲臭惡。是時，莊公取齊淫女爲夫人，既入，淫於兩叔，故蜚至。天戒若曰：今誅滅尚及，否將生臭惡，聞于四方。莊不寤，其後夫人與二叔作亂，二嗣殺死，卒皆被辜。」




一有一亡曰有。疏

蜚，南越蟲，非中國所有也。




冬，十有二月，紀叔姬卒。

不日，失國也。且與葬日相起。




城諸及防。

可城也。

凡城修舊不譏，此譏者，凶年修城。


 以大及小也。

據漆、閭丘不言及，大小敵。城無尊卑，言及，則必以大小也。




三十年

春，王正月。

夏，師次于成。

次，止也，有畏也，疏

詳見次郎。


 欲救鄣而不能也。

據與次郎事同。


 不言公，

據郎言公。


 恥不能救鄣也。

郎不恥者，滅在紀。鄣已屬我，爲齊取，故恥深也。




秋，七月，齊人降鄣。

降凡二見，八年郕降及此，皆齊國事。




降，

據在鄣上。


 猶下也。

據郕降于齊也。


 鄣，

據郕降，國辭。


 紀之遺邑也。

據言降知邑，下繫紀事，知紀遺也。遺邑非齊取未盡，蓋附我者。不繫紀者，因屬内，公救，大之如國。




八月，癸亥，葬紀叔姬。

不言齊侯葬，有喪主也。


 疏

謂紀季主之，不使齊葬，明季存祭祀之功。




不日卒而日葬，閔紀之亡也。疏

説詳伯姬卒葬。




九月，庚午，朔，日有食之，鼓，用牲于社。

劉子云：「魯二君弑，夫人誅，兩弟死，狄滅邢，徐取舒，晉殺世子，楚滅弦。」




冬，公及齊侯遇于魯濟。

内遇四，止于此，皆齊、宋大國也。


 疏

魯濟，内地也。濟水經數國地入海，因國名水，從史文也。此北燕、邾、葭之比。




及者，内爲志焉爾。遇者，志相得也。

齊數言遇，故亦數記災，大國也。


 疏

遇于濟，約伐山戎也，莊公許之而師不出。言遇，明相得也。




齊人伐山戎。

劉子云：「齊桓北伐山戎，爲燕開路。」


 疏

《齊世家》：「桓公二十三年，山戎伐燕，燕告急于齊，齊桓公救燕，遂伐山戎，至于孤竹而還。」




齊人者，齊侯也。

據獻捷言齊侯。


 其曰人，何也？

據人微之。


 愛齊侯乎山戎也。

愛惜齊侯，不肯使孤軍遠伐戎狄，故不言齊侯，若微者。《公羊》以人爲貶，説小異。


 其愛之，何也？

據齊侯、許男伐北戎言齊侯。


 桓内無因國，

因國，所受命者。齊侯爲二伯，自爲主也。


 外無從諸侯，

伐北戎有許男，此獨言齊侯。


 而越千里之險，

山戎在燕北，以地記計之，有千里之險。


 北伐山戎，

據言北燕。


 危之也。

劉子云：「魯君臣曰：『桓公師行數千里，入蠻狄之地，必不反矣。』」故危而愛之。


 則非之乎？

據危有所致難。


 善之也。

據下出齊侯，善其不辟險遠，孤軍深入，以攘夷狄。僅善之者，山戎禍淺，僅爲燕。


 何善乎爾？

據山戎未見侵伐。


 燕，

不言北燕者，南燕微，北燕國大名顯。


 周之分

 子也。

召公，周之别子，爲二伯，封於燕國。


 貢職不至，

山戎爲燕禍，貢職不通中國，山戎之故。


 疏

《齊世家》：「齊救燕」，「燕公復

 修召公之政，納貢於周，如成康之時。諸侯聞之，皆從齊」。


 山戎爲之

之爲燕。


 伐矣。

劉子云：「齊桓北伐山戎，其道過燕，燕君逆而出竟。桓公問管仲曰：『諸侯相逆，出竟乎？』管仲曰：『非天子不出竟。』桓公曰：『然則燕君畏而失禮也。』」「乃割燕君所至之地，以與之，諸侯聞之，皆朝于齊。」


 疏

《燕世家》：「莊公二十七年，山戎來侵我，齊桓公救燕，遂北伐山戎而還。燕君送齊桓公出竟，桓公因割燕所至予燕，使燕共貢天子，如成周時職，使燕復修召公之法。」




三十有一年

春，築臺于郎。疏

此内築臺也。與外築臺同文者，用力徵財之事一也。




夏，四月，薛伯卒。疏

莊世不卒小國，卒起築臺也。不名起不卒，至昭世乃名，乃正卒。




築臺于薛。

六月，齊侯來獻戎捷。

劉子云：「齊桓公將伐山戎孤竹，使人請助于魯。魯君進羣臣而謀，皆曰：『師行數千里，入蠻夷之地，必不反矣。』於是魯許助之而不行。齊已伐山戎，至孤竹，而欲移兵于魯。管仲曰：『諸侯未親，今又遠伐而還誅近鄰，鄰國不親，非伯王之道。君之所得山戎之寶器者，中國之所鮮，何不以進周公之廟乎？』桓公乃分山戎之寶，獻之周公之廟。明年，起兵伐莒，魯下令丁男悉發，五尺童子皆至。孔子曰：『聖人轉禍爲

 福，報怨以德。』此之謂也。」


 疏

戎捷者，山戎之捷也。前曰山戎，此曰戎者，言山，别其種也。言戎，致宗廟舉其大名，不别之。




齊侯來獻捷者，

據齊大國，不親來獻也。


 内齊侯也。

據内同不言使。近世内本國，外諸夏。齊侯不來而言來，内之，如親來，此内諸夏之詞也。


 不言使，

據楚使宜申言使。


 内與同，不言使也。

據歸衛寶。内與同不言使也。


 疏

齊伐山戎，魯不在，内齊桓，使如内與同，亦主善以内也。


 獻戎捷，

據楚獻捷不言宋，此言戎捷。


 軍得曰捷，

據伐乃言捷，戎捷，伐戎所得。楚捷不言宋，不與楚捷於宋。此言戎，不别山者，告廟以大名。


 戎菽也。

言所獻有戎菽也。


 疏

《管子》云：「伐山戎，出冬葱、戎菽，布之天下。」劉子云：「桓公分山戎之寶，獻之周公之廟。」按：戎菽以菽繫戎，如郜鼎也。中國所無，因此傳種，傳獨言之，以記異。




秋，築臺于秦。

劉子云，「公因凶饑，一年而三築臺」，「飾臺

 榭」，「禍流二

 世」。




不正罷民三時，

凶年均力，今春、夏、秋三時，接續勞民築臺，民力盡也。


 虞山林藪澤之利。

謂築臺財用取之于山澤，與民争利，財盡則怨也。


 且財盡則怨，

虞利也。


 力盡則懟。

勞民也。劉子云：「孔子曰：『治民，懍懍焉，若腐

 索馭奔馬。』子貢曰：『何其畏也？』孔子曰：『夫通達之國，皆人也，以道導

 之，則吾畜也，不以道導

 之，則吾讐也，若何而不畏？』」


 君子危之，故謹而志之也。

據築不志，因凶年三築而志之。


 疏

劉子云：「太公曰：『治國之道，愛民而已。利之而勿害，成之而勿敗，生之而勿殺，與之而勿奪，樂之而勿苦，喜之而勿怒，此治國之道，使民之要也。』『民失其所務，則害之也；農失其時，則敗之也；有罪者重罰，則殺之也；重賦斂者，則奪之也；多徭役以罷民力，則苦之也；愛而擾之，則怒之也。故善爲國者，遇民如慈父之愛子，兄之愛弟，聞之饑寒爲之哀，見其勞苦爲之悲。』」


 或曰：倚諸桓也。

倚讀若奇，異也。


 疏

桓能遠出討罪，莊不從桓，乃遠出爲人築臺。築臺過舉，伐戎得正，非不勤民而功過異致，譏公也。


 桓外無諸侯之變，内無國事，越千里之險，北伐山戎，爲燕辟地。

傅言此者，善齊桓也。


 魯外無諸侯之變，内無國事，一年罷民三時，

謂三築臺也。


 虞山林藪澤之利，

即謂築臺所費，非指築微也。


 疏

不從齊伐山戎，乃又不與民修養，因凶徭役，罷盡民力，譏其空勞民力。


 惡内也。

凶年勞民搜利，又倍大國，惡也。




冬，不雨。

劉子云：「不傷二穀，謂之不雨」，「是歲一年而三築臺，奢侈不恤民」之效。




三十有二年疏

《曹世家》：「釐公立九年卒，子昭公般立。」經不卒釐公。


 補疏

《春秋》二輪，除隱、桓、定、哀以外，莊、僖、襄、昭皆三十二年，二公合成八八之數。統計四公共成一百二十八年，幾占《春秋》全年之半而有餘。襄公三十一年，僖公三十三年，酌盈補虚，合全卦之倍數。




春，城小穀。

劉子云：「是時，諸侯爲管仲城穀，以爲之乘邑

 ，《春秋》書之，褒賢也。」


 疏

言小穀者，别于穀也。自齊言之，但云穀。




夏，宋公、齊侯遇于梁丘。

以宋先齊，遇禮近者爲主也。外遇三，止於此，齊、宋、衛、陳、鄭。


 疏

經言遇者六，終于此，皆中國大國。外州國通不言遇，小國亦不言遇，鄫子、季姬又爲變例。




遇者，志相得也。疏

諸侯皆不疑也。志宋者，以大主之。


 梁丘在曹、邾之間，

曹在魯西，邾在魯南。


 去齊八百里。

以圖籍攷之，相去八百里。


 非不能從諸侯而往也，

此如扈盟也。八百里，遠矣！桓遠出會梁丘，則諸侯從者多矣！


 辭所遇，

方千里二百一十國，今八百里中，諸侯多矣！今不序，此小國是以辭之也。


 遇所不遇，

據梁丘非齊、宋來往之道。宋公，不遇者也。遇所不遇，明因期地乃會辭也。


 大齊桓也。

不言會而言遇，齊桓得諸侯也。


 疏

遇禮以近爲主，序則當云：宋公、諸小國、齊侯遇于梁丘。反使小國主齊侯，是小齊侯。故盡削小國，獨舉宋，以宋大國，大宋即以大齊也。不嫌獨有宋者，地梁丘，諸侯在之辭也。不嫌實遇者，地梁丘，非遇之辭也。外疑目宋，内疑目公，由外及内也。内相得言魯濟，宋相得言梁邱，由内及外也。




秋，七月，癸巳，公子牙卒。

劉子云：哀姜通于慶父、叔牙，謀弑，卒皆被辜。此惡也。如正卒者，諱也，如子般日卒也。此何所見日？莊不卒大夫，此卒知不卒者。日不卒，知不日不言刺。大惡未成，不目其事，親親之道，爲季子録之也。


 疏

牙飲藥而卒，非其殺之，如正卒，故日，爲季子諱也。




八月，癸亥，公薨于路寢。

劉子云：「人主智能知賢，而強不能決，猶豫不用，而大者死亡，小者亂傾。」「以莊公不知季子之賢，安知疾將死，召季子而授之國政？」「能見賢，而不早用，卒以賊嗣。」




路寢，正寢也。

正寢，君疾所居。


 寢疾

疾將死爲寢疾，謂移居正寢之疾。小疾居内寢，使侍疾。


 居正寢，

據或言高寢、楚宫、臺下。


 正也。

得正終之道。


 男子不絶于婦人之手，以齊終也。

内寢，婦人之居。燕居在内寢，至疾革，則必移居，不使婦人主之。死當正終，在内嫌褻也。故婦人亦不絶於男子之手，皆以明慎終之義。




冬，十月，乙未，子般卒。

劉子云：「公薨，子般立。慶父與哀姜謀，遂弑子般於黨氏，立叔姜之子，是爲閔公。」


 疏

班氏云：「父歿則稱子某者，屈於尸柩也。」「緣始終之義，一年不可有二君也。」按：禮，未葬稱子某，既葬稱子，踰年稱君。




子卒日，

據子野日卒。


 正也。

據野正卒，正卒禮詳。


 不日，

據子赤不日。


 故也。

據宣，弑也。宣弑自立，言即位，無所見，去日以起爲弑也。


 有所見

據閔不言即位，與莊同也。


 則日。

據赤無所見，乃不日。内諱弑，以不日起之。至于有所見，則不去日，則一見不再見之例從一決。


 疏

閔不言即位，有所見。宣言即位，無所見。故般日而赤不日，以有見、不見故也。




公子慶父如齊。

慶父弑子般，季子奔陳，慶父未嘗奔也。不言季友之奔而外慶父於齊者，討之也。夫人至自齊而曰孫，慶父未出而曰如，討賊之義也。何以言如齊？閔公爲齊所立，所以責齊也，使慶父弑君者，桓公之過也。


 疏

傳以爲奔不言奔者，爲下再奔地也。此諱言如，下乃奔之。若此言奔，則罪已明，再入爲亂，則齊桓之罪大矣！




此奔也，

未如言如，《春秋》討其罪，放逐之辭。齊桓未討，《春秋》乃逐之也。


 其曰如，何也？

據公子友如陳言葬。此如，常辭，既討其罪，則當以奔言之，乃如其罪。


 諱莫如深，

諱謂不言弑，若言奔則觸弑，故諱欲其深。


 疏

推其諱惡之心，惟恐所藏猶淺，所辟未盡，一有破綻，其跡顯著，則有失本意，故欲諱則從其深。


 深則隱。

能深，則彌縫辟諱其迹，務化其迹，乃爲諱之善。


 疏

如諱此弑，諱牙殺矣；諱子弑，從日矣；又諱奔言如。諱之備，則其事隱矣。《論語》曰：「隱惡而揚善」，「父爲子隱，子爲父隱」。


 苟有所見，

《春秋》微而顯，隱而著。諱國惡本爲臣子之義，然使别無微文見義，是因諱而失其實，此不可也。故有一諱必有一見，諱以辟指斥之非，見以著莫見乎隱之義。此下文不言即位，有所見。


 疏

見與隱反，《中庸》「莫見乎隱」，謂《春秋》隱、見備舉。從臣子之義，爲之隱諱；從王者之法，爲之著見。隱見如陰陽無始，循環無端。隱之非以養奸，隱之深，必見之著也。


 莫如深也。

但得所見，則不如深之以專其義，不再於别條見義，此《左傳》所謂「微而顯」，董子所謂「約而明也」。




狄伐邢。

《春秋》非同盟之國，不言夷狄之事。邢非州國，此何以言之？爲伐者之爲晉也。晉伐，何爲以狄言？二伯一伐一救，不可爲訓，故辟之也。盟唐，晉託之戎。此伯爲託於狄，自此以下，皆以狄言。初託戎，後託狄，王化自西而北也。不言東南，略之也。外州不言戎狄，皆夷也，不以夷狄言之。稱子之國不言子者，夷之。言戎狄之事者，大國齊、晉、宋，次國魯、衛、鄭，小國一言曹、邢而已，示例也。


 疏

邢不專記事，此專記者，見伐邢之爲晉也。《韓非子》説：晉伐邢，桓公待其亡，乃

 救之。




閔公

按《漢·藝文志》，今文《春秋》皆十一卷，師説以閔附莊末，「三年不改父道」，故附于篇末，《左氏》經文則别爲一篇，故古經十二卷。今從舊例，以閔附莊公之末，仍爲十一卷焉。


 疏

《魯世家》：「莊公卒而季友立班，十月己未，慶父使圉人犖殺魯公子般於黨氏。季友奔陳。慶父竟立莊公子開，爲閔公。」


 補疏

隱、桓，定、哀，二公同二十九年，莊、僖六十五年，襄、昭六十三年，文、宣、成同爲十八年。立乎定、哀，以望隱、桓，同於二十九年；其中也，文、宣、成三公五十四年，惟莊、僖六十五年，以較襄、昭少二年，加以閔公二年，《春秋》十一卷，前後相差惟此四年耳。




元年

《年表》：「周惠王十六年，齊桓公二十五年，晉獻公十六年，宋桓公二十一年，衛懿公八年，陳宣公三十二年，蔡穆侯十四年，鄭文公十二年，秦成公三年，楚成王十

 一年，曹昭公元年。」




春，王正月。

繼弑君，

指世子般爲慶父所弑。


 不言即位，正也。

再發傳者，嫌未踰年君有異。


 親之非父也，

據閔於般爲兄弟。般未有子。閔公，哀姜娣叔姜之子。


 尊之非君也，

據般未踰年，未成君。諸侯踰年乃稱君者，一年不二君也。


 繼之

閔公繼子般，不繼莊公，以般已即位。


 如君父也者，

據不言即位與莊公同，如繼君父。


 受國焉爾。

《禮》：「爲人後者爲之子。」天子、諸侯以大宗爲重，凡嗣君于故君皆如子，不拘世次。閔、僖兄弟，傳言祖禰是也。


 疏

般、閔以弟繼兄，以兄爲君父。閔、僖以兄繼弟，以弟爲君父。諸侯盡臣諸父，昆弟爲之臣者，與子同也。




齊人救邢。

《管子》：「狄伐邢，邢君出致

 於齊。桓公築夷儀以封之，予車百乘，卒千人。」




善救邢也。

存中國，攘夷狄，善事也。


 疏

善之，故言救。人者，不足乎？揚齊桓不早救，待其敗亡而後救之。




夏，六月，辛酉，葬我君莊公。

先君未葬，得稱君即位者，禮以殯爲斷。未踰年，雖葬不稱君；已踰年，未葬得改元。未殯，乃不即位。




莊公葬而後舉諡。

諡由會葬，不書者，常事也。


 謚，所以成德也，於卒事乎加之矣。

解見桓公十月乃葬，故也。




秋，八月，公及齊侯盟于洛姑。

公何爲與齊盟？閔之立，齊桓與有力焉，言盟以見子般之弑由於齊也。爲齊侯諱，故託以爲盟納。


 疏

《左氏》：「閔公，哀姜之娣叔姜之子也，故齊人立之。」慶父立閔公，專政，不能謀納季子，公何又不能自主？據《世家》，季子閔弑後乃由陳如邾。




盟納季子也。

此慶父與齊盟，立閔公耳。爲賢者諱，故託以爲盟納季子也。




季子來歸。

此季子奔陳，其言來歸何？因季子之奔一月有弑君之禍，不忍言其奔，而以來歸喜之也。何以於此乃書？因齊之盟而志之，爲桓公諱也。季子於莊公未薨時，未討公子牙而立子般。既立般，何以不能保衛？爲慶父所弑。何以不自討慶父而出奔陳？慶父與季子賢奸不兩立。既因齊人立閔公，何以能使閔公與齊會而盟納季子？蓋慶父之弑子般，實藉齊人之力，季子不能討而出奔陳。齊近陳遠，齊又賢，不奔齊而奔陳，明閔公爲齊立，齊叔姜子，故急欲立之耳。


 疏

季子之事，可疑殊甚。奔陳不書，既書其歸，而無出文，且藉齊之力而歸，宜有以制慶父。魯人喜其歸，既歸而再有弑君之事，則又何喜之有？文姜至自齊而曰孫于齊，季子奔于陳而曰來歸，文例一也。喜歸者，望辭，懼有禍而望其歸，所以深惡齊桓也。




其曰季子，

據如陳不字，卒字不子。


 貴之也。

據與王季子同。子者，貴在名、字上，所謂「字不如子」也。季子貴不如高子，亦稱子，内外辭不同。季者，字也。子者，貴之也。不言公子者，言公子必以名，故言字氏季。從名而字，從字而子，加二等也。


 疏

子者，人之尊稱，非爵也。人於卑者名之，敵者多字，尊者則子之。凡子游、子夏、穀梁子、尸子、公扈子之子，皆尊稱之辭。《春秋》子不爲爵，雖滕子、邾子亦是也。稱字舉伯仲，正如今人字爲舉行，子則稱君、公之比。


 其曰來歸，

據内不言來歸，與内女反曰來歸同。


 喜之也。

據來如外來。已奔絶於國，言來，喜得之。歸者，以内爲家，繫於内，如女反也。


 疏

按：盟納季子及來歸，三傳説皆同。此就經文書意言之，内賢臣不能討，有伯者而助亂，皆所不忍言，故託之於此耳。




冬，齊仲孫來。

公子慶父不當繫于齊國，以親親之故爲之諱，而謂之齊仲孫，去其公子之親也。故有大罪，不奉其天者，皆絶其天倫也。


 疏

仲孫，《左氏》以爲湫，《公羊》以爲慶父。攷《公羊》子女子説，明知仲孫爲齊湫，以《春秋》之法説《春秋》，則以仲孫託之慶父。齊桓立閔公，起再弑之禍，爲賢者諱，不可明言，又不可全失實，故其説如此。三傳相同，一就事實定，一就經意言。以原有二仲孫，言來繫齊本爲例，而經不見齊仲孫之文，故以齊無仲孫也。




其曰齊仲孫，

據齊經無仲孫，知仲孫慶父也。


 疏

奔齊不當氏齊，季子言來歸，以齊無仲孫。魯無單，鄭無祭，陳無女，原以周有單、祭，知同爲天子大夫，氏族之學也。


 外之也。

據繫于齊，外之也。


 疏

弑賊不再見，已弑而奔，又反魯，外之弗有，從良霄、欒盈之比。


 其不目

據目如公子慶父。


 而曰仲孫，

據公子之孫乃氏王父。


 疏之也。

公子，親也，而目仲孫，與仲遂同。傳曰：「不言

 公子、公孫，疏之也。」不名者，方外于齊，不可名之也。


 其言齊，

據欒盈不反繫楚，慶封繫齊。


 以累桓也。

齊桓立閔，故起再弑之禍。慶父專，季子奔，皆齊爲之，故雖爲桓諱，而繫齊以累之。




二年

春，王正月，齊人遷陽。

稱人，微之。月者，微國不地，陽不復見。




夏，五月，乙酉，吉禘于莊公。

《王制》：「天子諸侯宗廟之祭
 

注



 ，春曰礿，夏曰禘，秋曰嘗，冬曰蒸。」按：此在夏，蓋時祭也。




吉禘者
 

注



 ，

據禘于大廟，不言吉。


 不吉者也。

《王制》曰：「喪，三年不祭。」


 疏

言吉者，祭爲吉禮，除喪不言吉，居喪言吉，明不吉也。吉時，吉不見，此明名理也。


 喪事未畢

喪於五禮屬凶。


 而舉吉祭，

《喪大記》曰：「禫而從御，吉祭而復寢。」《士虞》「記」曰：「中月而禫。是月吉祭，猶未配。」班氏云：「二十七月而禫，通祭宗廟。」


 故非之也。

譏不三年也。


 疏

此今文説也。古文説：卒哭而成事則祭，但其禮簡略而已。今文説則全不祭也。




秋，八月，辛丑，公薨。

劉子云：「閔公既立，慶父與哀姜淫益甚，又與慶父謀弑閔公而立慶父，遂使卜齮襲弑閔公于武闈。將自立，魯人謀之，慶父恐，奔莒，哀姜奔邾。齊桓公立僖公，聞哀姜與慶父通以危魯，乃召哀姜，酖而殺之。魯遂殺慶父。」




不地，

據當地武闈。


 故也。

據隱不地。不忍言僵尸之處。


 其不書葬，

據孫于齊、葬桓公、孫邾，討賊辭，又爲齊桓酖殺之。


 不以討母葬子也。

據文姜以妻弑夫，罪重得討，又實未討，故文葬桓公，以成其討。哀姜之討，實事而罪輕，於文因其甚明，不加葬，以此之不討葬起前之討葬也。閔，叔姜子，言母統于嫡。此之母子，從文姜夫妻言之，一輕一重，一虚一實，因文如此。婦人夫死從長子，非謂君母弑君，臣子不當討也。




九月，夫人姜氏孫于邾。

劉子云：「夫人與慶父淫，弑二君，國人攻之。夫人孫于邾，慶父奔莒。」


 疏

此討賊也，但從奔起義。不追戮者，緩追逸賊，親親之義。賊在外，已爲討賊。議親之禮，如不同國，以此與文姜孫爲討賊。




孫之爲言猶孫也，諱奔也。

據慶父言奔，夫人尊與君同，言奔，是臣下逼逐之。《春秋》既諱弑，并諱奔，若謙讓孫位而去，如善詞。大夫言奔，以君奔之，故不諱。


 疏

孫例日，此不日，有罪，惡之也。與文姜不日同。慶父時者，卑于夫人也。




公子慶父出奔莒。

出奔例日，有罪不日，與叔孫得臣得卒同。




其曰出，

據内奔不言出。前奔言如而已。


 絶之也，

上言如，爲辟此奔。據周言出，失天下，知此絶之言出。


 慶父不復見矣。

據上言如。于此再見者，弑君，賊不再見，見者，討之也。此逐而殺之。言出不言殺，緩追逸賊，言出而已。不目言刺，爲内諱也。




冬，齊高子來盟。

天子卿稱子，高子何以亦稱子？大國大夫視天子之卿。


 疏

《齊世家》：「桓公二十七年，魯閔公母曰哀姜，桓公女弟也。哀姜淫于魯公子慶父，慶父殺閔公，哀姜欲立慶父，魯人更立僖公。桓公召哀姜，殺之。」




其曰來，

據前盟地洛姑。


 喜之也。

據來接内。時魯無君，高子來盟，立僖公。言來，喜之。不言前定者，時魯無君也。


 其曰高子，

據天子卿稱子，齊高氏名例也。


 貴之也。

貴者，因其可貴而貴之。天子三公爲伯，齊爲二伯，其卿亦得同天子之卿，故稱子。一見以明其貴，餘仍從内辭，稱名氏。《左傳》曰：「有天子之二守國、高在。」


 盟立僖公也。

據魯無君也。與暨盟納子糾同。


 不言使，何也？

據大國言使，許以下乃不言使。


 不以齊侯使高子也。

公乃可以使子，侯如天子卿，子亦天子卿之稱，以侯使子，是品秩相同也。《春秋》子者尊貴之稱，與侯相同，不稱齊公，故不可言使。天子大夫稱字，陳侯得使女叔，是二伯得使子。不言使，辟齊侯爵，不稱公耳。




十有二月，狄入衛。

劉子云：「衛懿公有臣曰弘
 

注



 演，使未還。狄人攻衛，其民曰：『君之所與禄者鶴也，所富者宫人也，君使宫人與鶴戰，余焉能戰？』遂潰而去。狄人追及懿公于滎澤，殺之，盡食其肉，獨舍其肝。弘演報使于肝畢，呼天而號，盡哀而止。曰：『臣請爲表。』因自刺其腹，納懿公之肝而死。齊桓公聞之，曰：『衛之亡也，以無道。今有臣若此，不可不存。』於是救衛于楚丘。」不言懿公之死，失道，略之也。時文公嗣立，不言滅，爲齊桓諱。按：衛侯一不志卒，蔡侯二不志卒。


 疏

《衛世家》：「懿公即位，好鶴，淫樂奢侈。九年，翟伐衛，衛懿公欲發兵，兵或畔。大臣言曰：『君好鶴，鶴可令擊翟。』翟於是遂入衛，殺懿公。懿公之立也，百姓大臣皆不服。自懿公之父惠公朔之讒殺太子伋代立至于懿公，常欲敗之，卒滅惠公之後而更立黔牟之弟昭伯頑之子申爲君，是爲戴公。」




鄭棄其師。

鄭者，夷狄之。棄民，故有不君辭。




惡其長也，

長，帥也，謂高克。


 兼不反其衆，

鄭君惡高克，使將兵，久而不召，師散而歸。


 則是棄其師也。

劉子云：「天之生人也，蓋非以爲君；天之立君也，蓋非以爲位也。夫爲人君，行其私欲，不顧其人，忘其位之所宜事也。如此者，《春秋》不與能君，而夷狄之。鄭伯惡
 

注



 一人而兼棄其師，故有夷狄不君之辭。人主不以此自省懼，既已失實，心奚因知之？故曰：『有國者不可以不學《春秋》。』此之謂也。」


 疏

傳曰：「梁亡，鄭棄其師，我無加損焉，正名而已矣。」按：此名家所祖也。棄師大惡，且非人情，事理所無，人所不受，而惡長，不忍其事至此，不加貶絶而罪惡見者，此類皆是也。






注
 　道：原作「信」，據《穀梁傳》僖公二十二年改。



注
 　之：原作「子」，據《穀梁傳》宣公十五年改。



注
 　便：日新本、鴻寶本作「使」。



注
 　弑：原作「殺」，據《穀梁傳》莊公元年改。



注
 　和：原作「賤」，據《白虎通·嫁娶》改。



注
 　冠：《穀梁傳》莊公二年作「弁」。



注
 　衆：《白虎通·爵》引《王制》同，十三經注疏本《禮記·王制》作「士」。



注
 　死：原作「生」，據《禮記·王制》改。



注
 　喪從死者，祭從生者：原作「祭從生者，葬從死者」，據《禮記·王制》改。



注
 　「大夫功成」至「股肱也」：原在「《春秋穀梁傳》曰」下，據《白虎通·爵》改。



注
 　穀梁：原脱，據《白虎通·爵》補。



注
 　追：原作「近」，據《禮記·祭統》改。



注
 　故：原脱，據鴻寶本補。



注
 　夫：原作「公」，據《古列女傳·魯之母師》改。



注
 　卒：原脱，據《史記·宋世家》補。



注
 　告天還：原脱，據《五經通義》補。



注
 　葬：《白虎通·崩薨》作「墓」。



注
 　緦者，臣也，子也，妻也：《儀禮注疏·喪服》鄭注作「緦者，臣爲君也，子爲父也，妻爲夫也」。



注
 　舉謂《春秋》舉其君臣之辭也：原脱，據日新本、鴻寶本補。



注
 　民：原作「物」，據緯書集成本《易緯·乾鑿度》改。



注
 　民：原作「氏」，據《春秋繁露·順命》改。



注
 　許嫁：原作「嫁許」，據文意乙。



注
 　月卒日葬，非葬者也：原作「日葬月卒，不葬者也」，據《穀梁傳》成公十五年改。



注
 　奉：原作「逆」，據《史記·衛世家》改。



注
 　三：原作「一」，據《史記·衛世家》改。



注
 　入：原作「人」，據文意改。



注
 　實：原作「名」，據《春秋繁露·玉英》改。



注
 　無：原作「若」，據《漢書·五行志》改。



注
 　公：原脱，據《漢書·五行志》補。



注
 　宿運外内：原作「宿外運内」，據《説苑·辨物》改。



注
 　二：原作「一」，據《穀梁傳》桓公五年、日新本、鴻寶本改。



注
 　見：原作「知」，據《穀梁傳》莊公七年改。



注
 　復：原作「後」，據《漢書·五行志》改。



注
 　臣下：原作「賊臣」，據《漢書·五行志》改。



注
 　之：原脱，據《漢書·五行志》、鴻寶本補。



注
 　得：原脱，據《公羊傳》莊公八年補。



注
 　儀：原作「法」，據《爾雅·釋天》改。



注
 　鼖：《通典》七十六同，唐石經本、諸本、十三經本作「賁」，阮元《校勘記》云：「注引《鼓人職》『以賁鼓鼓軍事』，《鼓人》字，『鼖』《釋文》『鼖，扶云反』，此《釋文》『賁鼓，扶云反』。『賁鼓』二字，蓋『鼖』之誤分也。經、注皆當作『鼖』。按：一經之内，用字之例不必畫一，此條改經、改《釋文》，非是。」



注
 　田：原作「出」，據《周禮·大司馬》、鴻寶本改。



注
 　二：原作「三」，據日新本、鴻寶本改。



注
 　伐：原作「誅」，據《漢書·刑法志》改。



注
 　三：原作「一」，據《太平御覽·兵部二》引《新序》改。



注
 　未：《太平御覽·兵部二》引《新序》無此字，此爲廖氏增補以合傳文。



注
 　此：原脱，據《太平御覽·兵部二》引《新序》補。



注
 　死：原作「敗」，據《太平御覽·兵部二》引《新序》改。



注
 　「觀乎秦漢」至「覩矣」：《太平御覽·兵部二》引《新序》作「至秦而以兵并天下，窮兵極武而亡。及項羽尚暴而滅，漢以寛仁而興，故能掃除秦之苛暴矣。孝武皇帝攘服四夷，其後天下安然。故世之爲兵者，其行事略可觀也」。



注
 　新序：原作「説苑」，據《太平御覽·兵部二》改。



注
 　子：原脱，據《荀子·仲尼篇》補。



注
 　外：原作「内」，據《穀梁傳》莊公九年、日新本、鴻寶本改。



注
 　閒：原作「間」，據《禮記·王制》改，下同。



注
 　者蔡侯：原脱，據日新本、鴻寶本補。



注
 　漢：原作「淮」，據《史記·楚世家》改。



注
 　武：原作「王」，據《漢書·地理志》改。



注
 　急：原作「息」，據緯書集成本改。



注
 　警：原作「楚」，據《晉書·地理志》改。



注
 　逆：原作「盜」，據《晉書·地理志》改。



注
 　其：原作「聖」，據《晉書·地理志》、日新本、鴻寶本改。



注
 　叛：《晉書·地理志》、鴻寶本作「強」。



注
 　不以夷狄敗中國：鴻寶本作「不以夷狄主中國而言敗」。



注
 　衛：原作「蔡」，據《穀梁傳》僖公二十八年改。



注
 　「者」下原衍「也」字，據《穀梁傳》莊公十一年删。



注
 　月：原作「日」，據《新序·義勇》改。



注
 　宫：原脱，據《史記·宋世家》補。



注
 　以不能：原作「不能以」，據《史記·宋世家》乙。



注
 　「捷」下原衍「及其大夫仇牧」六字，據《穀梁傳》莊公十二年删。



注
 　遂：原作「逐」，據《新序·義勇》、日新本、鴻寶本改。



注
 　公：原脱，據《史記·宋世家》補。



注
 　者：原脱，據《穀梁傳》莊公十三年補。



注
 　彊：原作「疆」，據《新序·雜事》改。



注
 　隆：原作「降」，據日新本、鴻寶本改。



注
 　「十」下原衍「五」字，據《禮記·王制》删。



注
 　例：鴻寶本作「稱」。



注
 　致一：原倒作「一致」，據《春秋繁露·精華》乙。



注
 　畢：原作「備」，據《春秋繁露·精華》改。



注
 　也：原脱，據《春秋繁露·精華》補。



注
 　者：原脱，據《史記·鄭世家》補。



注
 　「突」下原衍「入」字，據《史記·鄭世家》、日新本、鴻寶本删。



注
 　青：鴻寶本作「兖」。



注
 　力：原作「專」，據《説苑·尊賢》、日新本、鴻寶本改。



注
 　三存：原作「存三」，據《説苑·尊賢》乙。



注
 　救：原作「從」，據《説苑·尊賢》改。



注
 　蛇：原作「蚘」，據《漢書·地理志》改。



注
 　殲：原作「遷」，據《漢書·地理志》改。



注
 　也：原脱，據《穀梁傳》莊公十七年補。



注
 　遂因氏：原作「國氏遂」，據《左傳》改。



注
 　怒：原作「怨」，據《穀梁傳》襄公二十九年、日新本、鴻寶本改。



注
 　牝：原作「牡」，據《漢書·五行志》改。



注
 　下：鴻寶本作「酅」。



注
 　下：鴻寶本作「酅」。「地下」：疑當作「下地」。



注
 　惑：原作「或」，據《漢書·五行志》改。



注
 　夫人：原作「大夫」，據《漢書·五行志》、日新本、鴻寶本改。



注
 　處：原作「毒」，據《漢書·五行志》、日新本、鴻寶本改。



注
 　平生常經：原作「生平經常」，據《説苑·奉使》改。



注
 　者：原脱，據《穀梁傳》莊公十九年補。



注
 　「重」下原衍「者」字，據《穀梁傳》莊公十九年删。



注
 　因：原作「言」，據《漢書·五行志》改。



注
 　及：原作「以」，據《漢書·五行志》改。



注
 　七：原作「八」，據《史記·鄭世家》、《十二諸侯年表》改。



注
 　與：原作「乃」，據《史記·鄭世家》、日新本、鴻寶本改。



注
 　黍：原作「社」，據《周禮·甸師》改。



注
 　鬼神不饗：《周禮·甸師》無此四字。



注
 　代王：原脱，據《周禮·大祝》補。



注
 　一：原脱，據《史記·陳杞世家》補。



注
 　視：《穀梁傳》莊公二十二年作「執」，范注云：一本作「大夫命以視公子」。



注
 　「家」下原衍「人」字，據《儀禮·士昏禮》鄭注删。



注
 　「此聘」至「并不可」：原脱，據日新本、鴻寶本補。



注
 　社：原脱，據《五經通義》補。



注
 　青：鴻寶本作「同蒼青也」。



注
 　「黄」上鴻寶本有「同」字。



注
 　墻：原脱，據《太平御覽·居處部》補。



注
 　令：原作「會」，據緯書集成本《禮含文嘉》改。



注
 　回：原作「同」，據《説苑·修文》改。



注
 　士、庶人：原作「女」，據《説苑·修文》改。



注
 　經故：鴻寶本作「故經」。



注
 　大夫：原作「夫人」，據《古列女傳·魯莊哀姜》改。



注
 　禮：原作「敬」，據《古列女傳·魯莊哀姜》改。



注
 　無乃不可乎：原作「不可」，據《古列女傳·魯莊哀姜》改。



注
 　列：原脱，據《説苑·修文》補。



注
 　可：原脱，據《説苑·修文》補。



注
 　禮：原脱，據《白虎通·瑞贄》補。



注
 　從：原脱，據《説苑·正諫》補。



注
 　調：原作「諷」，據《説苑·正諫》改。



注
 　危：原作「違」，據《説苑·正諫》改。



注
 　懾：原作「攝」，據《説苑·辨物》改。



注
 　陽：原脱，據《説苑·辨物》補。



注
 　懾：原作「攝」，據《説苑·辨物》改。



注
 　日有變：原脱，據《通典》卷七十八《禮三十八》補。



注
 　伺：原脱，據《通典》卷七十八《禮三十八》補。



注
 　于：原脱，據《新序·雜事》、鴻寶本補。



注
 　邑：原作「野」，據《新序·雜事》改。



注
 　利：原作「制」，據《新序·雜事》改。



注
 　侯：原作「桓」，據《穀梁傳》莊公二十七年改。



注
 　其：原作「同」，據《新序·節士》改。



注
 　未：《太平御覽·兵部二》無此字，此爲廖氏增補以合傳意。



注
 　難：原作「亂」，據《公羊傳》莊公二十七年改。



注
 　冬：原作「秋」，據《穀梁傳》莊公二十七年改。



注
 　等：原作「時」，據《春秋繁露·精華》改。



注
 　洿：原作「污」，據《孟子·梁恵王章句》改。



注
 　二：原作「三」，據《左傳》改。



注
 　其：原作「以」，據《國語·魯語》改。



注
 　「懼」上《國語·魯語》有「大」字。



注
 　乏：明道本《國語·魯語》同，公序本《國語·魯語》作「殄」。



注
 　「無」上原衍「國」字，據《穀梁傳》莊公二十八年删。



注
 　社稷：原脱，據《禮記·王制》補。



注
 　祭：原脱，據《禮記·王制》補。



注
 　不：原作「弗」，據《穀梁傳》莊公二十八年改。



注
 　君人：原作「人君」，據《穀梁傳》莊公二十九年乙。



注
 　分：原作「别」，據《穀梁傳》莊公三十年改。



注
 　復：原作「後」，據《史記·齊世家》改。



注
 　爲：原作「以」，據《説苑·權謀》改。



注
 　臺：原脱，據《漢書·五行志》補。



注
 　二：原作「三」，據《漢書·五行志》改。



注
 　腐：原作「枯」，據《説苑·政理》改。



注
 　導：原作「畜」，據《説苑·政理》改。



注
 　導：原作「畜」，據《説苑·政理》改。



注
 　乘邑：原作「邑乘」，據《管子·敘録》乙。



注
 　乃：原作「爲」，據鴻寶本改。



注
 　「十」上原衍「三」字，據《史記·十二諸侯年表》删。



注
 　致：原作「奔」，據《管子·大匡》、日新本、鴻寶本改。



注
 　言：原作「目」，據《穀梁傳》僖公十六年改。



注
 　之祭：原脱，據《禮記·王制》補。



注
 　者：原脱，據《穀梁傳》閔公二年補。



注
 　弘：原作「泓」，據《新序·義勇》改，下同。



注
 　惡：原作「棄」，據《説苑·君道》改。







穀梁春秋經傳古義疏卷四



僖公

名申，莊公子，閔公庶兄。閔弑，季子奉而立之。


 疏

僖爲有伯之世。十七年以前，齊獨伯，二十七年以後，晉爲伯。其中十年，天下無伯，宋爲閒閏，居於其閒。此世政在諸侯，大夫不專兵。




元年

《年表》：「周惠王十八年，齊桓公二十七年，晉獻公詭諸十八年，宋桓公御説二十三年，衛文公燬元年，陳宣公杵臼三十四年，蔡穆侯肸十六年，鄭文公捷十四年，曹昭侯三年，秦穆公任好元年，楚成王惲十三年，杞惠公十四年。」




春，王正月。

繼弑君不言即位，

即位如繼立，不言即位，則繼立之君不詳矣。


 正也。

劉子云：「《春秋》賢僖公。」




齊師、宋師、曹師次于聶北，救邢。

救者不獨三國之師，大國言齊、宋，近國言曹，無所見則從略也。




救不言次，

救，急事也。次則遲延不進，失救急之道。《春秋》凡次，則不以救許之；言救，則次不可同見。


 疏

據前救邢不言次。救，善舉也。次有畏，救不宜次。


 言次非救也。

師久在聶北，邢國已危，不能相救。


 疏

據公次于郎，本救紀，以次不言救。


 非救而曰救，何也？

加救言次，知有所起。


 疏

據次郎、次成，皆不言救。


 遂齊侯之意也。

志在救，而事未成，《春秋》遂其意而言之。


 疏

齊侯，伯者，後有城邢之功，善善善終，故如其意言救。


 是齊侯與？

怪其稱師。


 齊侯也。

據言曹師。


 何用見其是齊侯也？

會北杏，諸侯書人，猶出齊侯。


 曹無師，

據君將言伯，臣將言人，無言師者。卒正有一軍，以無師言者，無大夫也。軍統于大夫，無大夫，故亦無軍。


 曹師者，曹伯也。

師重於人，言師知是君，非君例言人。以曹君在，知齊侯在也。


 其不言曹伯，何也？

據楚子、鄭師敗績，師爵同見。


 以其不言齊侯，不可言曹伯也。

言師者，大夫也。曹伯者，君也。曹不可在齊上，君不可在大夫下，故不可言曹伯。


 疏

大夫不主諸侯，言曹伯，明齊侯在。


 其不言齊侯，何也？

據救，善事，成其美，宜出齊侯。


 以其不足乎揚，不言齊侯也。

其義近於貶之。


 疏

據《管子》，時師已出，遲留不進，待邢亡，然後救之，以要存亡繼絶之功。言次，爲齊桓諱；不言齊侯，亦諱文。




夏，六月，邢遷于夷儀。

《管子》：「狄伐邢，邢君出奔于齊。桓公築夷儀以封之，子車百乘，卒千人。」


 疏

按邢，衛、魯之同姓也。狄人滅之，《春秋》爲諱，避齊桓也。夷儀，邢邑，衛滅邢後爲衛邑。




遷者，

據國在遷上，與爲人所遷異。


 猶得其國家以往者也。

齊遷之，以自遷爲文者，諸侯不專封，成桓之善，故不言齊遷之。言救，則遷可見。


 疏

據自遷，遷後復見，知未失國家。


 其地，

據宿不地。


 邢復見也。

據下有邢，邢遷言遷，衛遷不言者，邢小國，衛爲方伯，邢可言，衛不可言。


 疏

自遷者，國未滅。爲人所遷，國滅之辭。滅則不復見，自遷則復見。復見則繫地，不復見，已無其國，不更地之也。




齊師、宋師、曹師城邢。

此言城邢，下不言城衛；此言齊師，下不言齊師者，邢卒正，微，不如衛方伯尊。邢猶可言，衛則不可言也。且《春秋》其文互見，因此有所見，故下可以不見；因下義不可見，可以悟此亦義不可見。使皆不見，則反如自遷，故擇其可言者，一言之以見例，然後乃可以不言也。此筆削相救之道也。




是向之師也，

再敘三師，並出曹師，知向師。


 使之如改事然，

據滅項，遂伐楚，不再敘。此不異事再敘師，是改事之辭。


 疏

實未改事，《春秋》再序，使之如改事。《春秋》變實而存名，當先求其實，而後知其名，不可如名家之循名責實也。


 美齊侯之功也。

前聶北救言次，非救之辭。此城邢有存亡之功，故再出師，使如師初無功，改事乃有功，善善樂終，再敘以成。前事不言齊侯者，起爲向師也。




秋，七月，戊辰，夫人姜氏薨于夷。

劉子云：「齊侯聞哀姜與二叔通以危魯，乃召，以酖殺之。」


 疏

《齊世家》：「魯閔公母曰哀姜，齊桓公女弟也。哀姜淫於魯公子慶父，慶父弑閔公，哀姜欲立慶父，魯人更立僖公，齊桓公召哀姜，殺之。」夷，齊地。先言夷，後言以歸，知以歸薨之。




夫人薨，不地。

據文姜不地。


 地，故也。

據公薨不地，故也。公薨在内外皆地，不地則故；夫人薨在内外皆不地，唯故乃地。以婦女無外事，故在外亦不地也。




齊人以歸。

以歸，執辭也。内不可目執，因薨後，夫人不能自行，乃可言以歸，實則以在薨先，《春秋》變其先後之實。


 疏

齊以哀姜歸而戮之，魯僖公請而葬之。




不言以喪歸，

據歸在薨後，當加喪文，如叔姬之喪，以歸言喪也。


 非以喪歸也。

非以喪歸，則實以夫人歸也。執之，以夫人歸之詞也

 知以歸後，乃薨也。


 疏

既喪，則不應以歸也。以歸，執詞，明執夫人也。


 加喪焉，

據本執夫人以歸，經乃先加薨文，後乃言以歸。


 諱以夫人歸也。

據以歸執辭。執後言薨，則殺之之跡顯，故預加喪文，使如薨事以歸，則夫人見殺於齊之事隱矣！


 其以歸，薨之也。

執之於邾，故言以歸。


 疏

召之至齊，反於魯至夷，乃酖殺之。薨之者，爲齊所酖，非自薨之文。經言夫人薨，猶如自薨，傳所謂舉上也。




楚人伐鄭。

荆始書楚。稱人，少進之。


 疏

鄭者，中國也。言伐鄭，惡其以夷狄治中國。志伐鄭，起檉謀救鄭。




八月，公會齊侯、宋公、鄭伯、曹伯、邾人于檉。

檉，宋地。謀救鄭也。陳、蔡不序，從楚也。衛不序，有難也。小國齊伯言曹、邾，晉伯乃詳録。


 疏

鄭已在會，《左》以爲救鄭者，思所以禦楚也。




九月，公敗邾師于偃。

偃，服虔以爲魯地。以夫人奔，故伐邾也。邾無師，以公敗之言師也。




不日，疑戰也。疑戰而曰敗，勝内也。

勝邾，所以能自立，此季子之功也。連勝二卒正。




冬，十月，壬午，公子友帥師敗莒師于麗，獲莒挐。

麗，魯地。傳例曰：「獲者，不與之辭。」以慶父奔，故來戰也。以上，公五敗外師；以下，大夫三敗外師。前無大夫敗，後無君敗。僖以下，權在大夫也。




莒無大夫，

王制曰：「小國二卿，皆命于其君。」


 疏

據大夫盟會稱人，無命大夫也。莒，魯屬國，在曹下。無大夫，亦無師。其大夫見皆不氏，非命大夫也。


 其曰莒挐，

據在盟會莒稱人。


 何也？

據莒慶隨衛侯乃言之。


 以吾獲之，目之也。

據外事莒不見大夫，録内故言莒挐。


 内不言獲，此其言獲，何也？

内戰所獲者，義不可言獲，言獲則惡詞也，如宋萬不言獲，亦是也。


 惡公子之紿。

師説惡紿，乃言獲。


 疏

《穀梁》義例嚴謹，獲，惡辭；敗，病辭。内不言獲、言敗，言獲、言敗者，皆以惡主之。内惡無遺，目之，故不復諱。《公羊》内惡諱，故以二事皆爲善，可以不諱，乃目之，與宋襄事同也。


 紿者奈何？

問紿事實。


 公子友謂莒挐

《左傳》：「莒拏，莒子之弟。」


 曰：「吾二人不相説，

莒求賂，季子拒之，故相戰。


 士卒何罪？」屏左右而相搏，

先本列陳，《公羊》所謂「偏戰也」，後乃去士卒。


 公子友處下，

謂力不勝。


 左右曰：「孟勞。」孟勞者，魯之寶刀也。公子友以殺之。

戰事《左傳》不詳，此當據以相補。


 然則何以惡乎紿也？

據慶父奔莒，有討賊之義，勝則當褒之。


 曰：棄師之道也。

《春秋》重師，鄭棄其師，有夷狄之辭。公子友，貴矣，師，衆矣，與小國大夫戰，不修師陳之具而以徒搏相紿，非道而行，有棄師之道，故言獲以惡之。獲，惡詞，不避者，敗莒以討慶父，因其事善，故斥獲以明用師之道，不諱以明討賊之義也。


 疏

《公羊》以此獲爲大季子，《傳》以爲惡紿。蓋《公羊》就本事言之，《傳》則專就相搏一節立説。《公羊》言其大體，本傳説其細節，二者相合，其義乃足。




十有二月，丁巳，夫人氏之喪至自齊。

其不言姜，

據薨言姜氏。


 以其殺二子，

謂子般、閔公。


 貶之也。

據文姜孫齊不言姜氏，貶弑君也。夫人無母子恩，故絶其骨肉之親以貶之。於薨後乃去姜，罪減於文姜，亦不討母葬子之義。


 疏

此説《公羊》同。


 或曰：

按：此説同《左氏》。《左氏》云：「君子以齊之殺哀姜，爲已甚矣！」


 爲齊桓諱殺同姓也。

傳曰：「爲賢者諱過。」夫人於齊桓有大功，親有罪，齊桓討之，有傷親親之義。然伯者得討亂，故諱去氏，以起殺同姓。謂若不氏姜，先絶去其氏，使其得討之。言諱者，明有親親義。




二年

春，王正月，城楚丘。

劉子云：「狄攻衛，大破之。」「衛侯奔走涉河，而南至楚丘。齊桓爲存之，遂城楚丘以居。」月者，譏專封。


 疏

《衛世家》：「戴公申元年卒。齊桓公以衛數亂，乃帥諸侯伐翟，爲衛築楚丘，立戴公弟燬，是爲文公。」「文公初立，輕賦平罪，身自勞，與百姓同苦，以收衛民。」




楚丘者何？

據内城不月，疑國詞。


 衛邑也。

據圖籍，國在楚丘。


 疏

據「戎伐凡伯于楚丘以歸」，戎衛，知衛邑。


 國而曰城，

外城詞，如城杞也。


 此邑也，其曰城，何也？

據城邢，邢，國也。


 封衛也。

劉子云：「懿公無道，爲狄所滅。齊桓公帥諸侯伐狄，而更封衛於河南曹

 、楚丘，是爲文公。而河内殷墟，更屬於晉。」


 疏

據言城，知封衛也。衛遷楚丘，因爲城之。封衛於楚丘，邑而爲國，故有國詞。


 則其不言城衛，何也？

據桓實城衛，《春秋》言城邢，何言於衛獨異？


 衛未遷也。

《春秋》不言衛遷也。


 疏

據邢遷地夷儀，言邢即夷儀，可言城邢。衛無遷文，言城衛，則是舊都，無以見楚丘，故言城楚丘，不言衛也。


 其不言衛之遷焉，何也？

據桓實遷衛，經言邢遷，此亦當言衛遷於楚丘。


 不與齊侯專封也。

言邢者，邢小猶可，借以起實。衛大不可言，且譏城衛，則城邢之實可見。言遷邢，則遷衛之實可見，互見以相起也。


 疏

言衛遷，是棄舊都，别封於楚丘。不言遷，是舊都猶在，辟專封之名，實與而文不與，故不出齊侯，不言遷以辟其名。


 其言城之者，

據如内自城辭。


 專辭也。

專謂不稟命於天子而自主之。


 疏

言城以起專封之實。不言齊侯，以避其名。不言衛自城，以存齊侯之功。


 故非天子不得專封諸侯。

傳曰：「古者天子封諸侯。」又曰：「君不尸小事，臣不專大名。」禮：二伯代天子巡守，例得攷功黜陟，然封諸侯必先告命於天子，以天子命封之。今桓封衛，未奉命於天子而自封，專制其事，以僭天子。


 疏

邢言遷者，邢，小國，二伯代天子巡守，得黜陟之，故言遷也。衛方伯國，受命諸侯，爲一州長，二伯不得黜陟之，故不言遷以辟之也。


 諸侯不得專封諸侯，雖通其仁，

通其存亡之義。言城，與也。


 疏

通謂通其事於經，如言城，是與其專封。


 以義而不與也。

辟其專封，不言遷，不出齊桓也。


 疏

陸賈引傳曰：「仁者以治親，義者以利尊，萬世不亂，仁義之所治也。」


 故曰仁不勝道。

《荀子》云：「君子處仁以義，然後仁也；行義以禮，然後義也；制禮反本成末，然後禮也。三者皆通，然後道也。」道者，仁、義、禮之合，故曰仁不勝道。


 疏

《春秋》仁義之實，皆歸於道。上下之尊，皆歸於天。道出於天，仁義出於君。《中庸》云：「天命之謂性，率性之謂道，修道之謂教。」《地理志》山陽郡武城下云：「有楚丘亭。齊桓公所城，遷衛文公於此。子成公徙於濮陽。」




夏，五月，辛巳，葬我小君哀姜。

哀姜者，莊公之夫人也。




虞師、晉師滅夏陽。

至此乃出晉者，不使與齊爲禮也。此里克、荀息也，不言其人，從虞言之也。虞，小國，無大夫。言大夫不氏，與大國異。無師言師，與大國同者，卿文師實，文變而實不變，故紀實也。


 疏

此滅二國辭。不日者，《春秋》中國同盟者日，不同盟不日。近者月，遠者時，以遠近爲時月之分。




非國而曰滅，

據言滅皆國。夏陽，虢邑。


 疏

知邑者，按圖籍攷之。


 重夏陽也。

從重言之，邑從國辭。


 疏

虢者二伯，《春秋》雖及滅國，亦不見虢文者，所以避鄭也。内四州祇立一伯，初見鄭伯，後見齊桓，外州諸侯未見，不能立二伯，故不言虢，因亦不早言晉，虢滅之後，然後出晉。


 虞無師，

傳曰：「小國一軍。」


 疏

晉未伯時，以爲冀州伯，虞其所屬之小國，如魯之曹、莒，故曹無師，虞亦無師。以内卒正推得之，小國有一師。言無師者，師統於將，無大夫則是無師也。言師不異於大國者，據實有一師也。


 其曰師何也？

據曹言師，君在。


 以其先晉，

以大小之序，晉時爲方伯，虞爲所屬，小不可先大。


 不可以不言師也。

人不得居師上，貴賤之序。


 其先晉何也？

據小不先大。


 爲主乎滅夏陽也。

虞主兵。凡小國從大國，雖爲小國事，亦序大國後，以二伯統天下也。此虞先序，罪虞自滅之詞，《春秋》之變文也。


 疏

曹非主兵，不可以在齊上。又齊是君，不可以先之。此先虞者，罪之也。


 夏陽者，虞、虢之塞邑也。

劉子云：「虞、虢，皆小國也。虞有夏陽之塞，虞、虢共守之，晉不能禽。」


 疏

虞、虢二國，經見虞，爲不見虢，以夏陽代之。此孔子特筆。《紀年》乃亦言滅。此作僞者仿《春秋》爲之，當時之史，不如此也。


 滅夏陽，而虞、虢舉矣。

下不言滅虢、滅虞者，從此滅通之也。滅一邑而兩國舉，於此言滅，下滅二國不見，以二國之存亡繫此邑也。此釋不言二國滅而言夏陽滅。


 虞之爲主乎滅夏陽，何也？

據夏陽亦虞塞，本晉主滅也。


 晉獻公欲伐虢，

伐虢則虞舉，欲并二國。


 荀息曰：「君何不以屈産之乘、垂棘之璧而借道乎虞也？」

荀息，晉大夫。屈邑産駿馬，垂棘出良璧。


 公曰：「此晉國之寶也，如受吾幣而不借吾道，則如之何？」荀息曰：「此小國之所以事大國也。彼不借吾道，必不敢受吾幣。如受吾幣而借吾道，則是我取之中府，而藏之外府，

外府喻虞取玉於晉而藏於虞，取則得之，猶外府耳。外廐義同此。


 取之中廐，而置之外廐也。」公曰：「宫之奇存焉，

宫之奇，虞之賢大夫。


 必不使受之也。」

劉子云：「虞有宫之奇，晉獻公爲之息謀。」


 荀息曰：「宫之奇之爲人也，達心而懦，又少長於君。達心則其言略，

明達之人但舉綱領，不必詳説，則愚者不悟。


 懦則不能彊諫，

無犯顔彊諫之才。


 少長於君，則君輕之。且夫玩好在耳目之前，而患在一國之後，此中知以上乃能慮之，臣料虞君，中知以下也。」公遂借道而伐虢。宫之奇諫曰：「晉國之使者，其辭卑而幣重，必不便於虞。」虞公弗聽，遂受其幣而借之道。宫之奇諫曰：「語曰：『脣亡則齒寒。』其斯之謂與！」疏

《國策》：「魏謂趙王曰：『昔者，晉人欲亡虞而伐虢，伐虢者，亡虞之始也。故荀息以璧與馬假道以伐虢，宫之奇諫，不聽，卒假晉道。晉人伐虢，反而取虞。故《春秋》書之，以罪虞公。』」


 挈其妻子以奔曹。

三諫而不聽則去，合於禮矣。


 獻公亡虢，

本事滅夏陽。


 五年而後舉虞。

五年「冬，晉人執虞公」是也。


 疏

此傳説是事與《左傳》同而文有詳略者，古書之體例類如此。又《左傳》著於竹帛，傳所言多先師口説，其語故各不同。《左傳》多文，二傳所以多質也。


 荀息牽馬操璧而前，曰：「璧則猶是也，而馬齒加長矣。」

劉子云：「荀息非霸王佐」，「宫之奇可謂忠之謀也」。謂馬有五年之長，明前中府外府、中廐外廐之計得也。


 疏

《晉世家》：「獻公十九年，獻公曰：『始吾先君莊伯、武公之誅晉亂，而虢常助晉伐我，又匿晉亡公子，果爲亂。弗誅，後遺子孫憂。』乃使荀息以屈産之乘假道於虞。虞假道，遂伐虢，取其夏陽以歸。」




秋，九月，齊侯、宋公、江人、黄人盟于貫。

劉子云：「江、黄，小國也，在江淮之間，近楚。楚，大國，數侵伐，欲滅取之。江人、黄人患楚。齊桓公方存亡繼絶，救危扶傾，尊周室，攘夷狄，爲陽穀之會、貫之盟。」與諸侯伐楚；「江人、黄人慕桓公之德來會，盟于貫。」


 疏

此齊桓獨伯之辭也。晉爲伯，與楚分主中外。凡同盟，無近楚之國，惟中國四方伯，陳且不在焉。齊爲伯，則一人獨伯。《左傳》：「五侯九伯，女實征之。」傳以爲諸侯皆來至，而經列江、黄，是天下皆統以一伯之辭也。貫，宋地。桓自幽後不會諸侯，新有存亡繼絶之功，故諸侯從之，貫、陽穀是也。不日者，雖内與桓盟，不日。




貫之盟，不期而至者，

然則餘會有期約，《左傳》所謂「求諸侯」、「徵會」是也。


 江人、黄人也。

據江、黄遠國，楚屬。


 疏

期地、期也。諸侯欲會，必先告列國以期地、日月，先遠後近，同時皆至。不期而來，其從中國之心至矣！凡期而不至者，皆從夷之國也。


 江人、黄人者，

據不爵稱人。


 遠國之辭也。

據許以下爲魯屬，近國之辭。此不常録，是遠國，遠國謂外卒正也。稱人者，衆辭。


 中國稱齊、宋，

據一伯一公，大國也。大國至，則方伯以下莫不至矣。中國，皆至辭也。


 遠國稱江、黄，

江、黄，中國小國。會盟外録大國，不録小國，録則遠近小國畢至之辭。


 以爲諸侯皆來至也。

皆來至，所謂一匡天下，一國主政，不分中外也。近國舉大以包小，遠國舉小以盡大，徧至辭，故不敘方伯、小國。至於晉、楚分伯，則分中外言也。諸侯者，内夷狄，從中國也。荆國之國，《春秋》以方伯待之。楚有君、大夫，與夷狄全異，因其從夷，乃夷之，善事則不夷之也。


 疏

如夷狄、戎蠻、山戎、北戎、淮夷，不州不國，無君無臣，不名不氏，乃全狄之，故江、黄有中國辭。




冬，十月，不雨。

劉子云：「不傷二穀，謂之不雨。」




不雨者，

據不成災不志也。


 勤雨也。

「勤」讀如「民勤於力」之「勤」。民望雨之甚。




楚人侵鄭。

此侵，淺事也，下乃伐矣。主書者，起桓攘楚之功。


 疏

鄭，中國也。再言侵，起楚彊。不言陳、蔡，以爲不足言也。




三年

春，王正月，不雨。

不雨者，勤雨也。

夏，四月，不雨。

劉子云：「先是，莊公夫人與公子慶父淫而弑二君。國人攻夫人，夫人遜

 於邾，慶父奔莒。僖公即位，南敗邾，東敗莒，獲其大夫。有炕陽之應。」


 疏

《攷異郵》：「僖公三年，春夏不雨，於是僖公憂閔

 ，元服避舍，釋更徭之逋，罷軍寇之誅，去苛刻峻文慘毒之教，所蠲浮令四十五事。」「比於九月」，謂三時九月也。公大驚懼，率羣臣禱山川，以六過自責，絀女謁，放下讒佞郭都

 等十有三人，誅傾

 人之吏受貨賂趙祝等九人，曰：辜在寡人。」




一時言不雨者，

據文歷時乃言不雨。


 閔雨也。

據閔不雨，故於首月志之。文之「自十二月不雨，至於秋七月」，即此三時不雨也。此冬首月，望雨切，若前月已不雨也。過夏時，則七月矣。志在前。


 閔雨者，

據文不閔雨。


 有志乎民者也。

僖公時，季子爲政，知務本勸穡。國以民爲本，民以食爲本。不雨，則害穀成災，故如其志而言閔雨也。《春秋》賢僖惡文，故文歷時乃言不雨。




徐人取舒。

徐，夷狄也，小夷也，其言取者，易辭也。《春秋》不記徐事，此書者，一見例也。以此見所削者多。




六月，雨。

夏首時言不雨。六月，夏也，望雨之切，不待過時乃志。




雨云者，

據文不言雨。


 喜雨也。

喜，故志。


 喜雨者，

據文不喜。


 有志乎民者也。

喜得雨而民力蘇，故言雨也。


 疏

《攷異郵》：「僖公三時不雨，禱於山川，以六過自責，曰：『方今大旱，野無生稼，寡人當死，百姓何謗
 

注



 ？不敢煩人請命，願撫萬人害，以身塞無狀。』禱已，舍於南郊，雨大澍。」




秋，齊侯、宋公、江人、黄人會于陽穀。

李賢引傳曰：「陽穀之會，一匡天下。」


 疏

此繼貫之辭也。貫，諸侯徧至，猶盟，此不盟而會，故桓公此爲盛。不月者，猶美也。天下，謂中國、夷狄。匡，正也，一匡謂統正天下也。不外江、黄，臨天下辭。




陽穀之會，桓公委端

劉子云：「公冠，始加玄端與皮弁。」


 
 笏

劉子云：「能正三軍者
 


 笏。」而朝諸侯，

言衣裳之會，無所作爲也。


 疏

言朝者，屬國統於方伯，方伯統於二伯，二伯爲天子老，統轄諸侯，一匡天下。小國於方伯言朝，朝魯諸國是也。方伯於二伯言朝，公如齊、晉與如京師同文是也。此故得言朝也。委，委貌之冠也。端，玄端之服。
 


 ，插笏以記事者也。所謂衣裳之會，不盟也。諸侯皆諭乎桓公之志。

據不言盟，言會也。傳曰：「相命而信諭，謹

 言而退，以是爲近古也。」又曰：「衣裳之會十一，未嘗有歃

 血之盟。」


 疏

桓公之志，謂尊周也。諸侯皆知桓志，故不盟。




冬，公子季友如齊莅盟。

劉子云：「僖公即位而任季子，魯國安寧，内外無憂，行政二十一年。」此其篤從齊桓安國之事也。


 疏

公方會於陽穀，此何爲復盟？著季子安魯之功，齊桓繼絶之績也。傳例曰：「莅，位也。内之前定之盟謂之莅，外之前定之盟謂之來。」按：盟皆在隙地，唯聘盟前定，在國，君主之。




莅者，位也。

盟誓之言素定，今但往，正其位而盟。


 其不日，

據内大夫盟例日。


 前定也。

前有定約，非臨時所制。《春秋》以信者爲前定，不信爲臨制。信，故不日。


 不言及者，

據聘盟言及，此解來盟也。


 以國與之也。

來盟不言及，是内一國皆盟之，故不言及。


 疏

彼至我國聘盟言及，謂公與之盟也，來盟則前定。盟不言及者，若本國上下之人同與盟，以美前定，有不獨公盟之意。


 不言其人，

此解莅盟不言其人。


 亦以國與之也。

莅盟不言彼國人，亦如彼國皆盟，故不言其人也。


 疏

謂我至彼國莅盟，亦如來盟。蓋伐聘盟言其人，前定盟則不言其人，使彼國上下之人皆與盟，亦如來盟不言及，若舉國與之也。言亦者，以别外國也。




楚人伐鄭。

主書者，起桓公攘楚，救中國。




四年

春，王正月，公會齊侯、宋公、陳侯、衛侯、鄭伯、許男、曹伯侵蔡，蔡潰。

桓兵事言人，此敘諸侯者，伐楚大功，故言諸侯也。蔡從楚最深，侵蔡，所以侵楚也，先其易者。蔡潰，伐也，此言侵者，爲以伐加楚，不並言伐也。


 疏

《蔡世家》：「齊桓公伐蔡，蔡潰，遂虜穆侯，南至楚召陵。已而諸侯爲蔡謝齊，齊侯歸蔡侯。」




潰之爲言上下不相得也。

潰者，下叛其上，魚爛而潰，君臣失道，各不相救，不言戰敗也。


 疏

《左》例：「凡民逃

 其上曰潰，在上曰逃。」與《傳》同。


 侵，淺事也。

據楚伐。


 侵蔡而蔡潰，

侵淺而蔡潰，蔡失道也。


 以桓公爲知所侵也。

傳曰：「善陳者不戰。」劉子云：「齊桓侵蔡，蔡潰，伐楚而楚服」，「以至苞茅之貢」，「未嘗大戰，不至血刃」。兵事貴時，勢善其得，用師以伐無道也。


 不土其地，

土讀爲度，據不言入也。


 不分其民，

據不言遷也。


 明正也。

用兵以征無道，又不乘人敗而深以爲利。蔡從楚，倍中國，故侵之，使反中國，爲得正也。


 疏

中國潰例日，不日者，夷之也。蔡、沈皆不日，獨莒潰日，《春秋》用中國則中國之也。




遂伐楚，次于陘。

楚彊，齊欲綏之以德，故不速進而次于陘。陘，楚地。




遂，

據楚大蔡小。


 繼事也。

以遂言之，輕楚，故以遂言之。


 次，

據救不言次。


 止也。

伐楚而楚服，不進兵以俟屈完。傳曰：「誅不填服。」已服，可言次。救不言次，急辭也；伐可言次，不窮誅也。以此見愛民之意，惡兵之道也。




夏，許男新臣卒。

不日者，踰境也。師在陘，蓋卒在陘也。




諸侯死於國，不地。

據在國都，不地。


 死於外，地。

據「晉侯黑臀卒于扈」，「許男卒于楚」，皆地。外謂國都之外，統踰竟、不踰竟也。


 死於師，

據「曹伯廬卒于師」不日。此不日，知卒于師。


 何爲不地？

據「曹伯廬卒于師」言地。


 内桓師也。

卒在師，如卒在國。言桓於諸侯有恩義，雖卒在師，與國無異，故不地師。




楚屈完來盟于師，盟于召陵。

劉子云：「桓公三存

 亡國，一

 繼絶世，救中國，攘夷狄，卒脅荆蠻，以尊周室，霸諸侯。」


 疏

劉子云：「楚地，翼、軫之分野也。今之南郡、江夏、零陵、桂陽、武陵、長沙及漢中、汝南郡，盡楚分野。」此經與欒盈「入于晉，入于曲沃」相同，古本當駢書，後乃分爲二句。




楚無大夫，

據夷狄國無大夫。楚其君未見，不得先出其臣也。


 疏

楚後爲伯，有大夫，此就其初見言之。


 其曰屈完，

屈爲氏。


 何也？

據無大夫國，大夫見不氏。下椒來聘猶不氏，是也。


 疏

楚卿見經者，屈氏、薳氏、成氏、囊氏、郤氏及鬬氏，共六族，以配三卿大夫之制。公子不世卿，不在此例。


 以其來會桓，

與桓爲敵。


 成之爲大夫也。

據《春秋》大齊桓，桓爲二伯，不氏

 卑國大夫，嫌以盟微，故使如命大夫言氏。成者，楚尚無命大夫，《春秋》成之，以尊桓也。


 其不言使，

據國佐言使。


 權在屈完也。

國佐因敗，爲城下之盟，實受命，故言使。此伐，次不進，楚使屈完來覘，盟不盟之權在屈完，非楚子得制，故不言使。傳所謂「得志爲

 僅」也。


 則是正乎？

問出疆專命常制否。


 曰：非正也。

臣不專大功。楚彊無危，專命，非正也。


 以其來會諸侯，重之也。

因其來書，重其權。不言使，明受命不受辭之義也。


 來者何？

據國佐言如師，此桓爲主，不應言來。


 内桓師也。

内桓師，故與内同文，亦以公在師中。


 于師，

據如師不言來盟，此來盟在于師上。


 前定也。

如内之前定盟，故言來盟，使内主之也。


 于召陵，

據國佐地，不再言盟。


 得志乎桓公也。

據再出盟，知得志。桓公召陵之會，魯既主之，復言召陵，辟齊桓，使齊主之也。


 得志者，不得志也。

據已伐而盟，以伐致也，明楚未服也。


 以桓公得志爲僅矣。

「桓爲霸主，以會諸侯，楚子不來，屈完受盟，令

 問諸江，辭又不順，僅乃得志。言楚之難服。」


 屈完曰：「大國之以兵向楚，何也？」

較《左傳》文略。


 桓公曰：「昭王南征不反，菁茅之貢不至，

《禹貢》：荆州之貢包茅。


 故周室不祭。」

鄭君云：「菁茅，茅之有刺者。」管仲曰：「江淮之閒，一茅三脊，所以爲藉

 者。」


 屈完曰：「菁茅之貢不至，則諾。

劉子云：「桓公南伐楚，以致菁茅之貢。」


 昭王南征不反，我將問諸江。」

江，《左》作水濱，問江邊之民有見之否。此不服罪之言，故退於召陵而與之盟。屈完所以得志，桓公之不得志爾。


 疏

《齊世家》：「三十年春，齊桓公率諸侯伐蔡，蔡潰，遂伐楚。楚成王興師問曰：『何故涉吾地？』管仲對曰：『昔召康公命我先君太公曰：五侯九伯，若實征之，以夾輔周室。賜我先君履，東至海，西至河，南至穆陵，北至無棣。楚貢包茅不入，王祭不共

 ，是以來責。昭王南征而不復，是以來問。』屈完曰：『君以道則可。若不，則楚方城以爲城，江、漢以爲溝，君安能進乎？』乃與屈完盟而去。」




齊人執陳袁濤塗。

劉子云：「桓南服

 強楚，其後不内自正，而外執陳大夫，則陳、楚不附

 ，鄭伯逃盟。」按：此伐而執也。其不伐而後執，何也？外濤塗於陳也。外濤塗，即以外齊侯也。


 疏

陳國卿，經見袁氏、夏氏、洩氏、儀氏、慶氏、鍼氏、孔氏、干氏，與宋見八族相同，以見三卿、五大夫之制。女叔、原仲是監大夫，不在此例。陳國公子、公孫、公弟不世卿，亦不在此例。《齊世家》：「桓公過陳，陳袁濤塗詐齊，令出東方，覺。秋，齊伐陳。」




齊人者，

據下冬侵陳，人，微者。


 齊侯也。

據内桓師，知齊侯。


 其人之，何也？

據兵事乃人。此人，伐而後執之辭。執在伐先，宜書齊侯。


 於是哆然外齊侯也，

據執在先也。外謂外于陳。下伐内桓師，此先目齊人，伐與執使若二事，外濤塗于陳，以見執之非。内桓師，以明陳之罪。陳有附楚之罪，以濤塗伐之，則非也。哆同誃，離散貌。


 不正其踰國而執也。

踰國非以聘會，明以計謀而執袁濤塗，爲申侯所賣，齊侯不察也。


 疏

袁濤塗誤軍道，桓不自責，因此小過伐人之國而執其大夫，故不正之。




秋，及江人、黄人伐陳。

不敘齊桓，獨言江、黄者，遂事之辭也。江、黄前不敘，以列敘諸侯，不可以敘江、黄。且楚旋滅江、黄，不使伐楚，爲桓諱也。此不敘諸侯，故獨敘江、黄以别異之，明爲外州國也。


 疏

江、黄，荆州國。傳於楚有夷辭，以下小國反不狄之，引而進之也。惟大國，若吴、楚，乃狄之。




不言其人及之者何？

據齊侯執袁濤塗，知此伐諸侯同在。


 内桓

 師也。

内桓師者，外江、黄也。以桓及江、黄，桓得内辭，以其爲外州國也。


 疏

伐陳、侵蔡、伐楚同一師，皆善事，故同内桓師也。陳有從楚心，伐之，得其罪。而因袁濤塗伐之，則非。故先言齊人執袁濤塗，外齊人以辟其事，而後以伐陳内桓師。一内一外，功過不掩也。舊本師上脱桓字，今從上傳例補。




八月，公至自伐楚。

此侵楚也。其曰伐者，大之也。因致，故大之。




有二事

公出有二事。


 偶，

偶，敵也。二事大小同。


 則以後事致。

據如京師伐秦，以伐秦致。


 後事小，則以先事致。

據僖六年，伐鄭救許，以伐鄭致。後事小，則先事大。


 其以伐楚致，

據二伐宜以後事伐陳致。


 大伐楚也。

伐爲大事，侵爲小事。今齊桓侵楚伐陳，今致伐者，楚彊，莫能伐者，故以伐楚爲大事，不致伐陳也。


 疏

月者，伐楚大事，重之。




葬許穆公。

許葬皆時，小國正例也。


 疏

劉子、《魯詩》説云：「衛懿公女爲許穆公夫人。初，齊、許皆求女，因傅而言曰：『許小而遠，齊大而近，當今之世，強者爲雄，如使邊竟有戎寇之事，赴告大國，女在，不猶愈乎？今舍近而就遠，離大而附小，一旦有車馳之難，何以慮社稷？』不聽，爲嫁之許。後狄攻衛，許不能救，遂奔走涉河，而南至楚丘。齊桓往而存之，遂城楚丘以居。」




冬，十有二月，公孫茲帥師會齊人、宋人、衛人、鄭人、許人、曹人侵陳。

侵例時，月者，惡之。陳不服，當修德以來之。秋冬連興大衆以討陳，故月以惡之。茲繫叔牙子，三見經，五年如牟，十六年卒。




五年

春，晉侯殺其世子申生。

劉子云：「晉侯信驪姬之言，申生自經于新城。」




目晉侯斥殺，

殺世子、母弟目君，以親親責之。


 惡晉侯也。

班曰：「父殺其子當誅何？以爲天地之性人爲貴，人皆天所生也，託父母氣而生耳。王者以養而教之，故父不得專殺也。」


 疏

晉獻殺申生而立不正，禍流五君，晉國大亂，至文公乃定，故不葬之爲無臣子也。




杞伯姬來朝其子。

傳謂「母之子也可」，「卑者取卑稱」是也。子者，世子也。不言世子，子不繫世於母也。


 疏

此與曹伯使其世子射姑來朝相起。曹伯言使言世，此不言世言使，母專也。不言使，故言來，伯姬實未來也。




婦人既嫁不踰竟，踰竟，

弔喪乃踰竟，此非其事。


 非正也。

言來則有失禮之嫌，何以必言來？


 疏

杞伯姬來朝，婦人命不通於外，故以踰竟責之。


 諸侯相見曰朝，

杞伯來朝是也。


 疏

據内女歸曰來。


 伯姬爲志乎朝其子也。

據此乃伯姬使之來朝，不言使，故以朝繫來。


 疏

踰竟之失，猶小於專命也。此與曹伯使世子同。曹伯父，可言使。此不可言使，故言來朝其子，以明男女之分。


 伯姬爲志乎朝其子，

曹以伯使，書。


 疏

據「曹伯使其世子射姑來朝」言使。


 則是杞伯失夫之道矣。

妻不從夫，其失大，不可爲訓，故言來以殺之。


 諸侯相見曰朝，以待人父之道待人之子，

據魯以朝禮待之，故言朝。


 非正也。

與曹世子同，此譏内。


 故曰杞伯姬來朝其子，參譏也。

參譏謂伯姬、杞伯、魯也。「曹伯使其世子射姑來朝」，譏世子。此不譏者，明子幼弱，母使以來，未可責以人子之道。


 疏

事出於杞伯，書當與于曹同。婦人無故挾世子抗諸侯禮以朝外國，杞伯不能制，亦失夫道，此譏杞伯。




夏，公孫茲如牟。

牟，微國也，連帥以下；猶如者，明臣卑於君，以大待小之制。


 疏

茲，叔牙

 子。季友之子不見經。《左傳》以如牟爲内聘而自娶也。




公及齊侯、宋公、陳侯、衛侯、鄭伯、許男、曹伯會王世子于首戴。

言及主善，以内殊會。吴主惡，以外也。




及以會，

據公會劉子召陵，不言及以會。


 尊之也。

使若公與諸侯相會而往見王子，然不與諸侯相齒。


 疏

據會以會外吴，此及以會，明尊之。殊會，使不與諸侯齒，尊也。


 何尊焉？

據會王臣不殊，臣子一也，則子宜不異。


 王世子云者，

據鄭世子，諸侯亦言世子。


 唯王之貳也。

班氏説：「父在稱世

 子何？繫於君也。」按：貳謂當繼立，副貳也。


 疏

天子、諸侯言世子，明世位。大夫言適子，明大夫不世爵也。


 云可以重之存焉，

言有繼尊之漸，後將爲吾君，爲君之貳，故尊之，不與臣同。


 疏

《喪服》：「父爲長子斬衰。」傳曰：「父爲長子何以三年？正體於上，又乃將所傳重也。庶子不得爲長子三年，不繼祖也。」


 尊之也。

據陳招殺世子，志從以下弑上之例，尊之也。世子當繼爲君，主天下，其尊與臣下不同，故王臣不殊，世子則殊也。


 何重焉？

據臣子一例。


 天子世子，世天下也。

天子、諸侯世，故適子名世子，明當繼也。


 疏

内不言世子者，言子即世子。外因有所起，乃言世子。王世子不言世，嫌王子。繒不言世，嫌繒子。殺世子與世子弑君言世子，盡其親以惡之。鄭世子、衛世子明得正，宋、齊世子見於會。非世子，不爲臣，不得見。非此不言世，故子同生不言世，子糾、杞伯姬子皆不得言世也。世子之稱只可施於天子、諸侯，其大夫之長子不得稱世，以大夫不世爵禄也。大夫以下言適子。




秋，八月，諸侯盟于首戴。

再出地者，不同月。不敘者，鄭伯逃也。言諸侯者，前目而後凡也。




無中事

中，間也。


 而復舉諸侯，

可以言同盟，不再舉諸侯。


 何也？

據諸侯盟于葵丘，中有閒事。癸酉，同盟于新城，無中事，不出諸侯。


 尊王

 世子而不敢與盟也。

據翟泉晉與王人盟不殊，知此以世子尊，不敢與盟也。


 尊則其

 不敢與盟，何也？

據小國從二伯盟。


 盟者，不相信也，

不信乃盟。


 故謹信也，

據盟皆以謹之。


 不敢以所不信而加之尊者。

尊者出命無方，盟者自相約束，不敢使尊者從卑者命以謹信也。


 桓，諸侯也，

雖升爲二伯，猶在五等。


 不能朝天子，

據致王世子，是不能朝也。


 是不臣也。

劉子説「天子使世子會桓公」，失權。


 疏

據齊以二伯受諸侯朝，己乃不朝天子，是失臣道，臣不臣也。


 王世子，子也，

據稱子有天在，君父之道。


 塊然受諸侯之尊己，

據及會、不與盟皆尊之。塊然，獨尊貌。《荀子》：「塊然獨坐。」


 而立乎其位，

桓不能朝，乃致王世子于首戴，率諸侯而朝之，位在諸侯上，代天子受朝。


 疏

《左傳》：「謀寧周也。惠王將廢太子立王子帶，齊桓會諸侯以定其位。」


 是不子也。

王世子伉其父之禮而受諸侯之朝，是不子也。孔子曰：「君不君，臣不臣，父不父，子不子，雖有粟，吾得而食諸？」


 桓不臣，王世子不子，

臣不臣，子不子矣。


 則其所

 善焉何也？

據不日，善之也。


 是則變之正也。

雖非禮之正，是合當時之宜。


 天子微，

周微弱，無權勢。


 諸侯

方伯、卒正以下，皆言之。


 不享覲，

據魯、鄭易田也。


 桓控大國，

宋也。言此以包方伯。


 扶小國，

江、黄是也。以此包不見之國。


 統諸侯，

大國言宋，小國江、黄。一統之内，諸侯皆至，此桓公一人獨伯，如鄭伯，《左傳》言春秋初，一人獨伯是也。


 不能以朝天子，

據會王世子。


 亦不敢致天王，

據下「天王狩于河陽」，是致天王。


 尊王世子于首戴，乃所以尊天王之命也。

劉子説：「春秋上無明王

 ，桓公能行伯道，攘夷狄，安中國。雖不正猶可，《春秋》實與而文不與之義也。」天子命王世子出會，尊王世子，以其有天王命，則雖不朝天子而尊王世子，可也。


 世子含王命會齊桓，亦所以尊天王之命也。

尊世子即所以尊王，世子猶貴，則王尊矣。


 疏

傳：「人之於天也，以道受命；於人也，以言受命。」尊天王命，即所以尊天子，是齊桓得命之正。


 世子受之可乎？

據抗天子禮，疑與曹世子同。


 是亦變之正也。天子微，諸侯不享覲，世子受諸侯之尊己，而天王尊矣，

其子已尊，則其父可知。然則王世子受朝，亦所以爲尊天王，爲天王受朝也。


 世子受之，可也。

可也者，反經合權，通其變，以濟時事也。




鄭伯逃歸不盟。

劉子云：「齊侯不能自正，執陳大夫，鄭伯逃盟。」


 疏

《左傳》：「凡民逃

 其上曰潰，在上曰逃。」逃與叛同。




以其去諸侯，故逃之也。

傳曰：「逃義曰逃。」爲此會，以尊天王，乃逃不盟，不審善惡，從夷狄逃之，使得執之也。言去諸侯者，辟王世子也。




楚人滅弦，弦子奔黄。

有伯之世不可以言滅國，此何以不諱？以其爲以夷狄滅夷狄也。伯者不言滅國。楚滅者，楚爲荆伯，滅近國以自廣，故齊伯以後，中國不言滅，惟言楚滅，以楚之難化也。


 疏

弦在荆州，楚屬國也。稱子者，夷狄也。不以夷狄云者，荆州爲狄，餘國皆待以中國也。




弦，國也。

據言滅失國。不名者，其事已見，外小國責之略，故不言也。奔黄者，黄爲與國，且方通於齊也。


 其不日，微國也。

荆州，微國也。不月者，遠也。


 疏

《春秋》近近而遠遠，近微國月，遠微國時。凡言微國，皆謂中國，不待以夷狄也。




九月，戊申，朔，日有食之。

劉子説：「齊桓行伯，江、黄自至，南服彊楚。其後不内自正，而外執陳大夫，則陳、楚不附

 ，鄭伯逃盟，諸侯將不從桓政，故天見戒。其後晉滅虢，楚圍許，諸侯伐鄭，晉弑二君，狄滅温，楚伐黄，桓不能救。」




冬，晉人執虞公。

滅同姓，不稱名者，方罪虞，不以罪晉，義各有見。


 疏

《地理志》河東郡

 大陽下：「周武王封太伯後於此，是爲虞公，爲晉所滅也。」




執不言所於，

晉人執邾子，言于祝柯。


 疏

凡滅國執君，皆于滅下言以歸。執諸侯，則前後必有起文以見其地。虞不從滅國例，不言盟會，蓋夏陽已有滅辭，故不地。執在虞。於同于。


 地

 緼於晉也。

滅國例言以歸，不言以歸者，若虞已滅，虞公在晉，晉執之耳。


 其曰公，

據此足見公爲稱號，非實爵。


 何也？

據虞小國，不得言公。


 疏

虞見經稱公，《左傳》緣經亦稱公，後人不察，乃誤以虞爲公爵，失之遠矣。


 猶曰其下執之之辭也。

諸侯於其國中稱公，故凡國稱公，皆從其臣子之辭。此如其下執之，故可言公也。


 其猶下執之之辭，何也？

據晉執之，不得言虞民也。


 晉命行乎虞民矣。

雖虞人執之而曰晉人，虞人已爲晉用也。


 疏

虞既失險塞，不能守，晉取虢，尤逼民皆從晉命也。


 虞、虢之相救，非相爲賜也。

賜爲施惠。


 今日亡虢，

據《左》、《史》，十二月丙子朔，滅虢，師還，遂滅虞。


 而明日亡虞矣！

劉子説：「宫之奇曰：『虞、虢之相救，非相爲賜，今日亡虢，而明日亡虞矣！』」按：言此者，明所以書滅也。


 疏

《晉世家》：「晉復假道於虞以伐虢。虞之大夫宫之奇諫虞君曰：『晉不可假道也，是且滅虞。』虞君曰：『晉我同姓，不宜伐我。』宫之奇曰：『太伯、虞仲，太王之子也，太伯亡去，是以不嗣。虢仲、虢叔，王季之子也，爲文王卿士，其記勳在王室，藏於盟府。將虢是滅，何愛于虞？且虞之親能親於桓、莊之族乎？桓莊之族何罪？盡滅之。虞之與虢，脣之與齒，脣亡則齒寒。』虞公不聽，遂許晉。宫之奇以其屬去虞。其冬，晉滅虢，虢公醜奔周。還，襲滅虞，虜虞公及其大夫井伯百里奚以媵秦穆姬，而修虞祀。荀息牽曩所遺虞屈産之乘馬奉之獻公，獻公笑曰：『馬則吾馬，齒亦老矣！』」




六年

春，王正月。

夏，公會齊侯、宋公、陳侯、衛侯、曹伯伐鄭，圍新城。

據《左傳》，新城，密也。因其新城，故以新城目之，因此乃言圍邑也。




伐國不言圍邑，

邑輕國重。


 此其言圍，何也？

重言圍邑，必有别義。


 病鄭也，

據上逃歸，畏討，新城密以抗諸侯討而乞盟，進退失據，病辱也。被伐見圍，故特著新城以起之。


 疏

《左傳》：「圍新密，鄭所以不時城也。」


 著鄭伯之罪也。

諸侯共伐，討其逃盟之罪。餘伐不言圍，此言圍，以顯著之。


 疏

齊桓公行伯，尊崇王室，綏合諸侯，翼戴世子，盟之美莫盛於此。而鄭伯辟義逃歸，違叛霸者，是以諸侯伐而圍之。罪著於上，討顯於下，圍伐之文雖同，而善惡之義有殊。




秋，楚人圍許。

圍許所以救鄭。


 疏

時許爲僖公。




諸侯遂救許。

伐鄭之諸侯。




善救許也。

圍許以救鄭，救許所以攘楚。




冬，公至自伐鄭。

其不以救許致，何也？

據救許後事。


 大伐鄭也。

鄭大許小，救緣於伐也。


 疏

與伐楚同。鄭之懿親，不結中國，私附於楚，甘心事戎狄，棄霸國。大之，起其與楚同罪。




七年

春，齊人伐鄭。

鄭未服，故再伐之。僖世，大夫兵事稱人。




夏，小邾子來朝。

郳也，於此乃名小邾，以朝見，襄世乃入盟會。


 疏

小邾者，不能以郳通附於邾，故名小邾也。附庸獨見小邾，因其近，且一見以起其餘也。




鄭殺其大夫申侯。

鄭大夫正稱七見。此言申侯者，寓公也。楚文王滅申，申侯事楚，文王卒，乃適鄭。諸侯不臣寓公，臣寓公，非禮也。


 疏

鄭伯不附齊侯，數被伐，殺申侯以説齊侯。《説苑》

 ：「楚文王有病，告大夫曰：『筦饒犯我以義，違我以禮，與處不安，不見不思。然吾有得焉，必以吾時爵之。申侯伯，吾所欲者勸我爲之，吾所樂

 者先我行之，與處而安，不見則思。然吾有喪焉，必以吾時遣之。』大夫許諾，乃爵筦饒以大夫，贈申侯伯而行之。申侯伯將之鄭，王曰：『必戒之矣，而爲人也不仁，而欲得人之政，毋以之魯、衛、宋、鄭。』不聽，遂之鄭，三年而得鄭國之政，五月而鄭人殺之。」




稱國以殺大夫，

據稱國狄之。


 殺無罪也。

據討賊稱人。人，衆辭，明有罪。


 疏

申侯有罪，其以無罪言者，以其臣寓公。




秋，七月，公會齊侯、宋公、陳世子款、鄭世子華，盟於寧母。疏

鄭世子華後不見，未立而見殺。




衣裳之會也。

以上爲衣裳之會，以下爲兵車之會，蓋管仲此年死也。


 疏

劉子云：「管仲既

 死，桓

 德日衰。」故以前爲衣裳之會，以下爲兵車之會。《論語》曰：「桓公九合諸侯，不以兵車，管仲之力也。」知管仲死後，乃用兵車也。




曹伯班卒。

卒閒不日，所以别於大國也。


 疏

《曹世家》：「九年，昭公般卒，子共公襄立。」




公子友如齊。

聘齊也。言公子友，明僖公善事，得友之助也。凡帥師、聘盟皆以起執政。


 疏

盟後更如齊，與十三年夏會鹹，冬季友復聘同。




冬，葬曹昭公。

八年

曹共公襄元年。




春，王正月，公會王人、齊侯、宋公、衛侯、許男、曹伯、陳世子款盟於洮。

洮，内地。


 疏

《左傳》：「謀王室也。」故首録王人。




王人之先諸侯，何也？

據人微者、侯國微者，在諸侯之下。


 貴王命也

涓勳説：「《春秋》之義，王人微者序諸侯之上，尊王命也。」


 朝服雖敝，必加於上；

朝服，禮服，雖敝，不使餘衣加於上。


 弁冕雖舊，必加於首；

弁冕雖舊，不以足而上下倒置也。


 周室雖衰，必先諸侯。

衰，微也。微，謂王人。王人，王朝未命之士，比於小國大夫，尊下公侯遠矣，而會列諸侯之上，亦如朝服、弁冕雖敝舊，必以加之於首上也。


 兵車之會也。疏

自此以下五會，先師截末四會爲兵車，又以葵丘爲盛，當爲衣裳，故以此會爲兵車，實則兵車、衣裳别無明據也。




鄭伯乞盟。

此被伐而乞。


 疏

《春秋》方伯國，衛從中國，蔡從夷狄，以死相要結，陳、鄭二國依違兩大之閒，陳、鄭皆逃歸乞盟。其去也，則夷之；其來也，則書之，所以惡夷狄，信中國也。




以向之逃歸乞之也。

逃首戴盟，附楚背齊，不知向背。


 疏

《春秋》褒齊桓申霸討鄭，首敗其事，故言逃。義以責之，乞盟不書。此書者，著其困辱，以明人君當知順逆，不可棄善從逆。


 乞者，

據求與乞同義。


 重辭也，

據重師乞。


 疏

傳曰：「古之人重請。何重乎請？人之所以爲人者，讓也。則是舍其所以爲人也，是以重之。」


 重是盟也。

據此會有王人，因其逃王世子，於此王人，重之，以王討其罪。


 乞者，處其所而請與也。

上言鄭世子盟，下言鄭伯，上不言鄭伯，知未來。


 蓋汋之也。

《公羊》汋作酌。


 疏

《周官》邦汋，鄭衆曰：「汋讀如『酌酒尊中』之酌。斟酌盜取國家密事，若今刺探尚書事。」然則汋猶探也。鄭屬於楚，不敢親來盟，使人乞盟以探齊侯之意，齊侯許之，故葵丘鄭伯來。




夏，狄伐晉。

狄，北狄，近晉者。《左傳》以爲報采桑之役。




秋，七月，禘于太廟，

《王制》曰：「天子諸侯宗廟之祭，春曰礿，夏曰禘，秋曰嘗，冬曰烝

 。」按：七月而行夏時祭，不時也。春秋以禘爲時祭，以祫爲時祭，合享。天子四時祭，唯春犆，餘皆祫。「諸侯礿犆，禘一犆一祫。嘗祫，蒸祫。」此蓋祫禘也。經不見礿者、犆者，文略不見。説禘祫與古文學異也。


 疏

按：《五經通義》云：「三年一祫，五年一禘。」「祫者，合也。禘者，諦也。祫者，大祫祭於祖廟也。諦者，諦其德而差優劣也。聖主

 將祭，必先潔齊精思，若親之在。方興

 未祭，
 


 
 憧憧。專一想親之容貌相似彷彿。此孝子之誠也。四方之來助祭，空而來者滿而返，虚而至者實而還。皆取法則焉。」此古文説，與《穀梁》言禘祫者不同。

用致夫人。

劉子説：「夫人，成風也。致之於太廟，立之以爲夫人。」許慎引《穀梁》説：「魯僖公立妾母成風爲夫人，入宗廟，是子而爵母也。以妾爲妻，非禮也。」


 疏

致，至也。於廟告致。公至自言致，共姬不廟見言致，至之於廟。前無入文，知妾母於廟行廟見禮。禘不日者，明爲致起也。




用者，不宜用者也。

據致女不言用。


 致者，

據與致女同。


 不宜致者也。

據大夫至致不言致。


 言夫人必以其氏姓，

據至齊入，皆以姓氏。


 言夫人而不以氏姓，非夫人也，

許慎引《穀梁》説：雖妾子亦不得稱其母爲夫人。


 疏

昏禮以名氏告，不言姓氏，是不聘辭。《公羊》之義：母以子貴，子既立，夫人薨，妾母得稱夫人。《穀梁》：妾母雖子爲君，不得稱夫人，以公子母之所以正統也。於義《穀梁》爲長。


 立妾之辭也，

夫人不姓氏，明君自夫人之，本妾辭。


 疏

經夫人不言氏姓，故説三傳者以爲異義。然考以妾爲妻之説，《公》與《穀》同。哀姜之説，《左》又與《公》同。是三傳本同，而説者異之耳。僖公之嫡母爲哀姜，生母爲成風。凡妾母之立爲夫人，必在嫡母已死之後，方無二嫡之嫌。僖於禘時致已薨之哀姜，立未死之成風，必致哀姜，乃可立成風。致字，生死皆可言之。不言氏姓，以有二夫人也。《左傳》專就哀姜説，《穀梁》專就成風説，惟《公羊》兼言之。所謂不稱姜氏，即致哀姜也。所謂以妾爲妻，即立成風也。所謂齊媵者，即指成風爲哀姜之媵。非如何君説：娶楚女而爲齊所脅也。


 非正也。

此去姓氏，傳不言夫人，皆貶，以明非正。以妾體君，上下無别，雖尊其母，是卑其父，故曰非正也。


 夫人之，

在生立爲夫人。


 我可以不夫人之乎？

釋妾在君世不見經，不以妾詞，以夫人辭言之。


 夫人卒葬之，

文公以夫人之禮卒葬成風。夫人卒十一，惟成風妾母。


 我可以不卒葬之乎？

據弋氏葬，妾母辭，經亦夫人言之，所謂如其志也。


 一則以宗廟臨之而後貶焉，

據從祀不言太廟，以妾爲妻，失宗廟之大禮，故於太廟去夫人氏姓，以明君之非正。


 一則以外之弗夫人而見正焉。

據「秦人來歸僖公成風之襚」，母以子氏也。


 疏

僖因哀姜卒，援母以子貴之義，立其母爲夫人。書用致，著其立之實。去其姓氏，以見妾辭。以宗廟臨之，外弗夫人，以明嫡庶之義也。




冬，十有二月，丁未，天王崩。

《左傳》以爲崩在去年閏月，朞年乃見於經。此緩書，以明其有難，所謂「難故也，是以緩」。如晉文入國及晉惠之卒，皆遲一年乃書，諸侯皆同，不能以爲獨《左氏》如此，與此同爲緩書例也。


 疏

《周本紀》：「二十五年，惠王崩，子襄王鄭立。」




九年

春，王三月，丁丑，宋公禦説卒。

劉子

 云：「宋襄公茲父爲桓公太子，桓公後妻子曰公子目夷，公愛之，茲父爲公愛之也，欲立之，請於公曰：『請使目夷立，臣爲之相兄以佐之。』公曰：『何故也？』對曰：『臣之舅在衛，愛臣，若終立，則不可以往，絶路於衛，是背母也。且臣自知不足以處目夷之上。』公不許，彊以請公，許之。將立子目夷，目夷辭曰：『兄立而弟在下，是經義也。弟立而兄在下，不義也。不義而使目夷爲之，目夷將逃。』乃逃之衛，茲父從之。三年，桓公有病，使人召茲父：『若不來，是使我以憂死也。』茲父乃返，公復立之，以爲太子，然後目夷歸也。」不葬者，爲桓公諱也。葵丘，盟之美者，不受宋子，稱宋，責宋之不言葬，爲桓公諱。魚、向、蕩三族皆桓公後，不稱公子、公孫，皆自别氏以後乃見經，與魯、鄭不同。


 疏

《宋世家》：「三十年桓公病，太子茲甫讓其庶兄目夷爲嗣，桓公義太子意，竟不聽。三十一年春，桓公卒，太子茲甫立，是爲襄公。以其庶

 兄目夷爲相。未葬，而齊桓公會諸侯於葵丘，襄公往會。」




夏，公會宰周公、齊侯、宋子、衛侯、鄭伯、許男、曹伯于葵丘。

劉子云：「桓公爲葵丘之會，以偃天下之兵者，文也。」


 疏

此大會也。宰周公，天子内相，上公也。齊侯，天子外相，東伯也。不敘晉者，專其功於桓也。宋子，王者後也。陳、衛子在鄭下。會例此依序者，大國止于宋，不以下於次國。陳、衛、鄭皆方伯國，故二子可在鄭下也。衛、鄭，方伯之國也。不言蔡、陳，從楚也。曹，魯屬也。不敘莒、邾，以僖世不詳録小國也。「周襄王使宰孔賜桓公文武胙、彤弓矢、大路，命無拜。桓公欲許之，管仲曰：『不可。』乃下拜受賜。」




天子之宰，通於四海。

翟方進説：「《春秋》之義，尊上公謂之宰，海内莫不統焉。」據會盟不言官也。


 疏

按：宰，冢宰也。天子三公，司徒攝冢宰，周天子以司徒見。宋，王者後，以司馬、司城見，明三公制也。此天子三公也。天子三公、二相爲伯，一相主乎内，説見《周禮》。《春秋》託齊、晉爲二伯，此

 爲天子之公，齊主東，晉主西，而内相出宰，則爲三公也。三公輔天子，故可以官言。齊、晉不言者，非受命伯，外諸侯以事授之。此《春秋》之義也。


 宋其稱子，何也？

據宋稱公。


 未葬之辭也。

禮：諸侯五月而葬，五日而殯。三月卒，夏會，是殯而未葬。禮：未踰年稱子，一年不可二君也。三月有宋公，則夏不可復有宋公也。稱子，爲桓會正之也。《左》凡公侯在喪稱子，與此同。齊、晉侯、鄭伯三國，未踰年稱君，爲别例。宋、陳、衛三國稱子也。


 禮：柩在堂上，

據未五月，知殯在堂上。


 孤無外事。

《王制》云：「喪不貳事。」劉子云：「有親

 喪，三年不呼其門。」


 疏

外事謂盟會。孤，無父之名。《孟子》曰：「幼而無父曰孤。」


 今背殯而出會，

欑木如郭，塗之曰殯。殷人殯於兩楹之閒，周人殯於西階之上。宋，殷後也。


 以宋子爲無哀矣。

無哀慟之至意，外與諸侯揖讓爲禮，故非之。




秋，七月，乙酉，伯姬卒。

内女也。

據紀伯姬卒言紀，但曰伯姬，知未嫁也。女子二十而嫁。


 未適人，不卒。

據嫁尊同乃卒。禮：諸侯絶旁期，姑姊妹、女子在室，不服也。


 此何以卒也？許嫁，笄而字之，

據言伯姬以字行，知已笄。


 死則以成人之喪治之。

據嫁諸侯尊同，乃卒。知此亦許嫁諸侯。


 疏

「在室女許嫁不爲殤，死則以成人喪治之。許嫁諸侯，尊同

 ，在室則服期也。古笄以象爲之，刻鏤其首以爲飾，成人著之。」




九月，戊辰，諸侯盟于葵丘。

再出諸侯，亦不敢盟宰周公也。


 疏

此不在兵車之數者，因初會以兵，此大會，明天子禁，反其衣裳之事也。




桓盟不日，此何以日？

據衣裳、兵車同不日。


 美之也。

據葵丘盛會。


 疏

美，《公羊》作危。此取舍不同，不足爲異。凡天下至盛之時，即伏衰危之漸，就前言之，則爲美，由後言之，則爲危，皆一也。《孟子》與《傳》同爲魯學，故其説尤合。


 爲見天子之禁，

據言宰周公，宰在會，時奉天子禁約來，桓尊周約束，皆承命於天子。傳曰「尊王世子」，所以尊天子之命也。


 故備之也。

據日，謹之，詳其事，故文備。所謂「詞繁不殺」，有美者也。


 葵丘之會，陳牲而不殺，

所謂無歃血之盟。


 疏

鄭君曰：「盟牲，諸侯用牛，大夫用猳。」


 讀書加於牲上，壹明天子之禁，

壹猶專也。


 曰：「毋雍泉，

專水利以障谷。


 毋訖糴，

訖，止也，謂
 


 粟。毋易樹子，毋以妾爲妻，毋使婦人與國事。」

《孟子》：「葵丘之會，諸侯束牲載書而不歃血。初命曰：『誅不孝，勿易樹子，無以妾爲妻。』再命曰：『尊賢育才，以彰有德。』三命曰：『敬老慈幼，無忘賓旅。』四命曰：『士無世官，官事無攝，取士必得，勿專殺大夫。』五命曰：『無曲防，無遏糴，無有封而不告。』曰：『凡我同盟之人，既盟之後，言歸於好。』」


 疏

按：《傳》與《孟子》語有詳略也。




甲子，晉侯詭諸卒。

晉初見多緩書，經作九月卒，則此甲子當從《公羊》，實不必在九月也。


 疏

《晉世家》：「獻公病甚，謂荀息曰：『吾以奚齊爲後，年少，諸大臣不服，恐亂起，子能立之乎？』荀息曰：『能。』獻公曰：『何以爲驗？』對曰：『使死者復生，生者不慚，爲之驗。』於是遂屬奚齊於荀息。荀息爲相，主國政。秋九月，獻公卒。」日者，正也。




冬，晉里克殺其君之子奚齊。

《春秋》之例，上殺下曰殺，下殺上曰弑。經作殺，而如兩下相殺。然罪晉侯也。「《春秋》之法，未踰年稱子。」「里克弑奚齊，避此正辭而稱君之子，何也？」驪姬謀三君而死之，「蔽於所欲得位

 而不見難也。《春秋》痛其所蔽，故去其位詞

 ，徒言君之子而已」，「録所痛之詞也」。


 疏

《晉世家》：「里克、邳鄭欲内重耳，以三公子之徒作亂，謂荀息曰：『三怨將起，秦、晉輔之，子將何如？』荀息曰：『吾不可負先君言。』十月，里克殺奚齊於喪次，獻公未葬也。」




其君之子云者，

據舍弑，成之爲君。


 疏

任叔之子，父在辭。晉侯已薨，猶繫於父。


 國人不子也。

國人皆不子之，故言之

 ，以爲君之子。


 疏

尹氏立王子朝與衛人立晉所以不同，亦如此。


 國人不子，何也？

據諸侯嗣位，當繼立爲君。


 不正其殺世子申生而立之也。

諸侯在喪稱子，舍遇弑則言君，所以甚臣下之惡，正君臣之分也。奚齊殺世子而立，與殺君同。不言君，言君之子，明不宜立。不日，不正也。不言弑，不以弑道道也。




十年

《年表》：「宋襄公茲父元年，晉惠公夷吾元年。」




春，王正月，公如齊。

狄滅温，温子奔衛。

劉子云：「狄滅温」，「桓不能救」。謂霸未盛也。


 疏

《左氏》稱蘇子，從後言之也。當日，只稱温子，此爲外諸侯。蘇子失國，乃爲内臣也。不日者，遠微國，温在河内

 。班氏云：「己姓，蘇忿生所封。」蓋内諸侯下會於温，是其故國，狄滅内諸侯，起狄強也。




晉里克弑其君卓及其大夫荀息。

劉子云：「獻公卒，奚齊立，里克殺之，卓子立，又殺之，乃戮驪姬，鞭而殺之。於是秦立夷吾。」


 疏

《晉世家》：「荀息將死之，或曰：不如立奚齊弟卓子而傅之。荀息立卓子而葬獻公。十一月，里克弑卓子於朝，荀息死之。」




以尊及卑也。荀息閑也。

卓言其君者，已踰年也。


 疏

殺申生本爲奚齊，已殺奚齊，荀息扳卓而立之。晉既有君，里克爲重耳再行弑逆，故許息之忠以成君。責克，正其君臣之辭，以克之弑爲已亟也。不日，不正也。荀，高士奇《地名攷略》：「桓九年，《左傳》：『荀侯、賈伯伐曲沃。』杜注：『荀，國名。』孔疏：《世本》荀、賈皆姬姓，蓋晉滅之，以賜其大夫，故晉有荀氏、賈氏。」「《漢書·地理志》扶風栒邑注引《左傳》作郇侯。」「臣瓚曰：『汲郡古文：晉武公滅荀，賜大夫原氏黯，是爲荀叔。』」




夏，齊侯、許男伐北戎。

北戎，山戎别種，無君無臣。不言盟會，王者不治夷狄。


 疏

伐山戎言人，此言侯，以有許男與國，故不從愛詞。但言許，不敘諸侯也。諸侯無所見，則從略不敘也。凡敘，皆有所起。




晉殺其大夫里克。

里氏不復見。


 疏

《晉世家》：「里克等已殺奚齊、卓子，使人迎公子重耳於翟，欲立之。重耳謝曰：『負父之命出奔，父死，不得修人子之禮侍喪，重耳何敢入？大夫其更立他子！』還報里克，里克使迎夷吾於梁。夷吾欲往，吕省、郤芮曰：『内猶有公子可立者而外求，難信。計非之秦，輔強國之威以入，恐危。』乃使郤芮厚賂秦，約曰：『卽得入，請以晉河西之地與秦。』乃遺里克書曰：『誠得立，請遂封子於汾陽之邑。』秦穆公乃發兵送夷吾於晉。齊桓公聞晉内亂，亦率諸侯入晉。秦兵與夷吾亦至晉，齊乃使隰朋會秦俱入夷吾，立爲晉君，是爲惠公。齊桓公至晉之高梁而還歸。惠公夷吾元年，使邳鄭謝秦曰：『始夷吾以河西地許君，今幸得入立。大臣曰：地者，先君之地，君亡在外，何以得擅許秦者？寡人争之弗能得，故謝秦。』亦不與里克汾陽邑，而奪之權。四月，周襄王使周公忌父會齊、秦大夫，共禮晉惠公。惠公以重耳在外，畏里克爲變，賜里克死。謂曰：『微里子，寡人不得立。雖然，子亦殺二君一大夫，爲子君者，不亦難乎？』里克對曰：『不有所廢，君何以興？欲誅之，其無辭乎？乃言爲此！臣聞命矣。』遂伏劍而死。」




稱國以殺，罪累上也。

謂殺無罪。言此者，誅意也，明討不以罪。


 里克弑二君與一大夫，

謂奚齊、卓子及荀息。


 其以累上之辭言之，何也？

據有罪。


 其殺之不以其罪也。

據殺有罪當稱人，不稱人，知爲私討。


 其殺之不以其罪，奈何？

據寧喜以賂不入。


 里克所爲弑者，爲重耳也。

殺奚齊、卓子而夷吾立，有功於夷吾。殺之不以其罪，知因重耳故。


 夷吾曰：「是又將殺我乎？」

連殺二君，以爲重耳，故疑又將殺己。


 故殺之不以其罪也。其爲重耳弑，奈何？晉獻公伐虢，

劉子作伐虢戎，虢當作驪也。《地理志》新豐下云：「驪山在南，故驪戎國。」


 得麗姬，獻公私之。有二子，長曰奚齊，稚曰卓子。麗姬欲爲亂，

劉子説：「麗姬嬖於獻公。齊姜先死，公以麗姬爲夫人，麗姬欲立奚齊。」


 故謂君曰：「吾夜者夢夫人趨而來曰：『吾苦畏。』

夫人，申生母齊姜。


 胡不使大夫將衛士而衛冢乎？」公曰：「孰可使？」曰：「臣莫尊於世子，則世子可。」故君謂世子曰：「麗姬夢夫人趨而來曰：『吾苦畏。』女其將衛士而往衛冢乎！」世子曰：「敬諾。」築宫，宫成。麗姬又曰：「吾夜者夢夫人趨而來曰：『吾苦飢。』世子之宫已成，則何爲不使祠也？」故獻公謂世子曰：「其祠！」世子祠。已祠，致福於君，君田而不在。麗姬以酖爲酒，藥脯

劉子云：「寘鴆於酒，施毒於脯。」《晉語》：「寘堇於肉。」「堇，烏頭也。」


 以毒。獻公田來，麗姬曰：「世子已祠，故致福於君。」君將食，麗姬跪曰：「食自外來者，不可不試也。」覆酒於地而地賁。疏

劉子作墳。賁，沸起也。


 以脯與犬，犬死。疏

《晉語》：「公祭之地，地墳。申生恐而出。驪姬與犬肉，犬斃；飲小臣酒，亦斃。公命殺杜原款，申生奔新城。」


 麗姬下堂而啼，呼曰：「天乎！天乎！國，子之國也，子何遲於爲君？」君喟然歎曰：「吾與女未有過切，

吾與女未有過差切急。


 是何與我之深也？」疏

與、予古字通。《方言》：「予，讎也。」謂讎我之深也。


 使人謂世子曰：「爾其圖之！」世子之傅里克謂世子曰：「入自明。入自明則可以生，不入自明則不可以生。」世子曰：「吾君已老矣，已昬矣。吾若此而入自明，則麗姬必死。麗姬死，則吾君不安。所以使吾君不安者，吾不若自死，吾寧自殺以安吾君，以重耳爲寄矣。」

慮麗姬又譖重耳，故以託里克，使保全之。


 刎脰而死。故里克所爲弑者，爲重耳也。夷吾曰：「是又將殺我也。」

明不以罪。


 疏

《傳》記此事詳於《左傳》。




秋，七月。

冬，大雨雪。

劉子云：「先是，僖公立妾爲夫人，陰居陽位，陰氣盛也。」


 疏

班氏説：「《公羊》經曰：『大雨雹。』」




十有一年

春，晉殺其大夫
 鄭父。



 氏不復見。疏

據《左氏》，殺在去年，此緩書例。




稱國以殺，罪累上也。

里克之徒也。稱國以殺，殺不以罪，從里克辭也。


 疏

《晉世家》：「於是邳鄭使謝秦未還，故不及難。」「邳鄭聞里克誅，乃説秦穆公曰：『吕省、郤稱、冀芮實爲不從。若重賂與謀，出晉君，入重耳，事必就。』秦繆公許之，使人與歸報晉，厚賂三子。三子曰：『幣厚言甘，此必邳鄭賣我於秦。』遂殺邳鄭及里克、邳鄭之黨七輿大夫。」




夏，公及夫人姜氏會齊侯于陽穀。

公及夫人，尊承卑也。及夫人會三，譏也。




秋，八月，大雩。

劉子云：「其夏旱雩祀，謂之大雩。」「大旱者，陽氣太盛，以壓於陰。陰壓陽固

 ，陽氣填也。惟填壓之太盛，使陰不能起也

 ，維雩祭拜而已，不敢加也。」




雩月，

據秋、冬大雩，言時。


 正也。

傳曰：「雩月，雩之正也。」「月之爲雩之正，何也？其時竆，人力盡，然後雩，雩之正也。」


 疏

據雩皆在八、九月，《玉藻》云「至於八月不雨」是也。


 雩，得雨曰雩，

得雨則不旱，言雩以見其事。


 疏

《荀子》云：「雩而雨，何也？曰：無何也，猶不雩而雨也。日月食而救之，天旱而雩，卜筮然後決大事，非以爲得求也，以文之也。故君子以爲文，而百姓以爲神，以爲文則吉，以爲神則凶也。」


 不得雨曰旱。

言旱，則明雖雩無功，成災也。雩無雨應，言旱成災也。




冬，楚人伐黄。

劉子説：「楚伐黄，桓不能救。」




十有二年

春，王正月，庚午，日有食之。

劉子説：「是時楚滅黄，狄侵衛、鄭，莒滅杞。」




夏，楚人滅黄。

時者，小國之遠者。


 疏

黄本荆州國，慕桓伯，尤《春秋》所嘉，不見於前已明。




貫之盟，

初見江、黄。


 管仲曰：「江、黄

江、黄慕義而來。


 遠齊而近楚，

在荆州，與齊遠。


 疏

傳曰：「江人、黄人，遠國之辭也。」


 楚，爲利之國也。

近楚，欲滅以自廣。


 若伐不能救，

遠討不能及。


 則無以宗諸侯矣。」

宗諸侯謂爲諸侯主，伯者之辭也。有江、黄，不足爲榮；失江、黄，則足爲全局之玷。


 桓公不聽，遂與之盟。管仲死，

據《左》、《史》，管仲之卒在桓公四十一年，當僖公十五年，則滅之時，管仲尚在也。傳以管仲死爲説，緣仲意，知不能救，不欲受之，公不聽，以致敗覆，爲之諱，故以卒後言之也。


 楚伐江滅黄，桓公不能救，

本管仲不能救，因事出桓公，故深責之。


 故君子閔之也。

劉子云：「是後桓公信壞

 德衰，諸侯不附

 ，遂陵遲，不能復興。仁智之謀，即事有漸，力所不能救，未可以受其質，桓公受之，過也。管仲可謂善謀矣。」




秋，七月。

冬，十有二月，丁丑，陳侯杵臼卒。疏

《陳世家》：「四十五年，宣公卒，子款立，是爲穆公。」




十有三年

陳穆公款元年。




春，狄侵衛。

温子奔衛，故狄侵之。


 疏

記狄侵，起桓伯衰也。




夏，四月，葬陳宣公。疏

月葬者，方伯正例。




公會齊侯、宋公、陳侯、衛侯、鄭伯、許男、曹伯于鹹。

鹹，内地。爲城杞也。




兵車之會也。

兵車二也。


 疏

據《左氏》，淮夷病杞，且戍周，故以兵車會諸侯，懾以威也。諸侯以德隨誼，不服，有散辭。以此見以力服人，非心悦誠服也。




秋，九月，大雩。

月者，正。八月、九月皆正。




冬，公子友如齊。

聘齊也。


 疏

一年之中，公會卿聘，事齊謹也。




十有四年

春，諸侯城緣陵。

劉子云：「莒滅杞。」


 疏

外城，國辭，知城杞也。緣陵，杞邑。蓋遷於緣陵，而桓城之。不言杞遷，杞，王者後，且避下城杞也。




其曰諸侯，

據城楚丘，不言諸侯。


 散辭也。

言諸侯以有散離，不敘之也。


 聚而曰散，何也？

言諸侯，聚詞。


 諸侯城，有散辭也，

據盟于首戴言諸侯，以鄭伯不盟也。


 桓德衰矣。

衰，故諸侯不至。貫言四國皆至也。此言諸侯散辭，以起兵車之不足服人。


 疏

言城杞，後杞稱子，此下再稱子，起爲城杞，貶之也。




夏，六月，季姬及繒子遇于防，使繒子來朝。

朝例時，此非所宜，故謹而月之。


 疏

季姬已嫁於繒，此不繫繒者，因繒子之文，可知婦人從夫，不可言繒季會繒子。「杞伯來逆叔姬之喪」，不言杞，三傳未爲不同，説者歧之耳。




遇者，

據内女不遇諸侯。


 同謀也。

據遇者志相得，夫婦相得，知同謀。


 來朝者，

據朝不言使，此由内女使。


 來請己也。

《公羊》：「使來請己也。」公止之，使其朝，則己可歸，非初婚也。傳云「請己」，文義未詳，舊説因以爲淫佚，使自擇配。《左傳》文義甚明，當從之。


 疏

《左傳》：「繒季姬來寧，公止之，以繒子之不朝也。夏，遇于防，而使來朝。」


 朝不言使，

據諸侯相見曰朝，諸侯不使

 臣來聘，乃言使。


 言使，

據至防，本來朝魯，不由季姬起意。


 非正也，

以諸侯受命於女子，所以譏之。


 以病繒子也。

惡其不行禮，因婦人之故而來朝，前後失據，有所恥辱。




秋，八月，辛卯，沙鹿崩。

劉子云：「臣下背叛散落，不肯事上之象也。先是，齊桓行伯道，會諸侯，事周室。管仲既死，桓德日衰，天戒若曰：伯道將廢，諸侯散落，政逮大夫，陪臣執命，臣下不事上矣。桓公不寤，天子蔽晦。及齊桓死，天下散而從楚。王立札子，殺二大夫，晉敗天子之師，莫能征討，從是陵遲。」


 疏

此爲晉伯記災也。不言晉者，因以見「名山大川不以封」也。




林屬於山爲鹿。沙，山名也。

班氏引《穀梁傳》曰：「林屬於山曰鹿

 ，沙其名也。」


 無崩道而崩，故志之也。

據梁山以壅河不流乃書，此因其崩而志。


 其日，

據梁山不日。


 重其變也。

劉子云：「崩者，陷而下也。」「鹿在山下平地，地，臣象，陰位也。崩者，散落，背叛不事上之象。」


 疏

山者，君之象也。鹿者，臣之象也。言沙鹿崩者，臣背叛也。沙鹿，平地，無崩道而崩，其異矣！無崩道而崩，大異。梁山雍河爲災，災不日也。




狄侵鄭。疏

再記侵鄭，桓伯益衰。




冬，蔡侯肸卒。

莊二十五年立，至此卒，共十七年。不記其事，惟言蔡潰而已。


 疏

《蔡世家》：「二十九年，繆侯卒，子莊侯甲午立。」




諸侯時卒，

蔡爲方伯國，與小國不同。


 惡之也。

蔡侯肸父哀侯爲楚所執，背中國而事父仇，故惡之。不葬，夷之也；不記其事，亦夷之也。


 疏

諸侯卒例日，不正者月，惡者時。惡則不言其正不正。




十有五年

是年管仲卒。




春，王正月，公如齊。

公十年朝齊，此又朝齊，合五年一朝之制。


 疏

月如，特著之。




楚人伐徐。疏

徐附中國，楚來争之。徐，夷狄也。有國辭者，從中國進之也。純狄之，則不舉國。




三月，公會齊侯、宋公、陳侯、衛侯、鄭伯、許男、曹伯，盟于牡丘。疏

桓盟不日，會乃月者，見會皆盟也。桓雖盟，未嘗歃血，故盟、會同辭。有信，則不盟如盟也。




兵車之會也。

爲謀救徐。


 疏

兵車三。




遂次于匡。

救徐也。時，楚人伐徐。匡，衛地。




遂，繼事也。次，止也，有畏也。

主書者，明齊侯德衰，畏楚不能救徐。劉子云：「管仲死，桓德日衰。」




公孫敖帥師及諸侯之大夫救徐。

諸侯既盟，次匡，皆遣大夫將兵救徐，故不復具列諸國。


 疏

此即下伐厲之師也。




善救徐也。疏

再發傳者，爲徐爲狄，疑救非善。敖，慶父子，七見經。僖世見敖、茲，以起三桓之禍。




夏，五月，日有食之。

劉子云：「晉文行伯道，遂伐衛，執曹伯，敗楚城濮，再會諸侯，召天王而朝之，此其效也。日食者，臣之惡也。夜食者，掩其罪也。以爲上無明王，桓、文能行伯道，攘夷狄，安中國，雖不正猶可，蓋《春秋》實與而文不與之義也。」




秋，七月，齊師、曹師伐厲。

厲，楚屬國。伐厲所以救徐。月者，譏不直救徐，乃伐厲。曹無師，因齊及之，即救徐之大夫。救目内，伐舉外。


 疏

知厲楚屬者，《地理志》南陽隨下云：「厲鄉，故厲國也。」




八月，螽。

劉子云：「先是，僖公有鹹之會，後城緣陵，是歲復以兵車爲牡丘會，使公孫敖帥師及諸侯大夫救徐。」




螽，蟲災也。甚則月，

甚則詳之。


 不甚則時。

不甚則時，災以時爲正，甚乃月，不日也。異以日爲正，不甚乃月，不時也。記螽之始，故再發傳。




九月，公至自會。

桓會不致者，安之也。此致，久也。正月出，九月乃歸。




季姬歸于繒。疏

季姬何爲上不繫繒？以下言歸于繒，則上可以不繫繒。「杞伯來逆叔姬之喪以歸」，亦不繫杞也。内女歸寧，反國不書，此何以書？因止而書之。文何以與初嫁同？上有遇防之文，不嫌其初嫁也。




己卯，晦，震夷伯之廟。

劉子云：「晦，暝也；震，雷也。夷伯，世大夫。晝雷，其廟獨冥。天戒若曰：勿使大夫世官，將專事晦暝。明年，公子季友卒，果世官，政在季氏。至成公十六年，六月甲午晦，正晝皆暝，陰爲陽，臣制君也。成公不寤，其冬季氏殺公子偃。季氏萌於僖公，大於成公，此其應也。」「又以爲此所謂夜妖也。」




晦，

據言朔，恐是晦日。


 冥也。

劉子云：「冥，晝晦。」


 震，

據地震亦言震。


 雷也。

加震於廟，知與震電同。


 夷伯，

據稱伯，夷非國，乃天子大夫，廟災不書。


 魯大夫也。

據大夫廟災書，知内事。祭叔，傳云：「天子之内臣。」女叔，傳云：「天子之命大夫。」《公羊》單伯，傳曰：「吾大夫之命乎天子者也。」此言魯大夫，與女叔、内臣單伯、吾大夫同，謂天子大夫爲監於魯，爲魯大夫者。


 因此以見天子至于士

《王制》：天子之卿授地視伯，元士授地視附庸

 。按：此天子、公、卿、大夫、元士，凡五等；君、卿大夫、上士、中士、下士，凡五等，合十等。然則此士兼就天子、諸侯言之，公九錫起，士一命止，共十八等也。


 皆有廟。

此大夫廟也。言大夫，無士，大夫有廟，則上自天子，下至士，皆有廟可知。


 天子

王者。


 七廟，

此當指公卿。


 諸侯五，

八錫、七錫五廟，兼包四廟，則五錫、三錫者當之。


 大夫三，

大夫當指列國一錫及九命者。


 士二。

士指諸侯之士。二廟爲七命、五命者，一廟爲三命、一命者。《王制》曰：「天子七廟。」三昭三穆，與太祖之廟而七。諸侯五廟，二昭二穆，與太祖之廟而五。大夫三廟，一昭一穆，與太祖之廟而三。士一廟。庶人祭於寢。」


 疏

《禮説》只言單數，疊殺以兩，中實有雙數，以爲加降之等。元

 士二廟是雙數，《禮緯》有六廟、四廟之説。又如九命，其上皆見單數，至於士乃言再命，因禮有全數雙命之文，知廟亦如此。


 故德厚者流光，

尹更始云：「天子七廟，據周也。」《石渠論》：「周世，后稷、文、武特七廟。」據天子七。


 疏

劉歆引《穀梁傳》：「天子七廟，諸侯五廟，大夫三，士二。天子七日而殯，七月而葬

 。諸侯五日而殯，五月而葬

 。此喪事尊卑之序

 ，與廟數相應。其文曰：『天子三昭三穆，與太祖之廟而七。諸侯二昭二穆，與太祖之廟而五。』故德厚者流光，德薄者流卑。」蓋用其父《穀梁》説也。按：《禮稽命徵》：「唐虞五廟：親廟四，始祖廟一。」又曰：「天子五廟，二昭二穆，與始祖而五。」「夏四廟，至子孫而五。殷五廟，至子孫六。周六廟，至子孫七。夏無太祖，宗禹而已，則五廟。殷人祖契而宗湯，則六廟。周尊后稷，宗文王、武王，則七廟。自夏及周，少不減五，多不過七。」天子元士二廟，諸侯之上士亦二廟。下士一廟者，祖禰共廟。


 德薄者流卑。

據士二也。「德厚者位尊，道隆者爵重，故天子遠及七世，士祭祖
 

注



 而已。」


 是以貴始，

攷《説苑·建本》

 。


 德之本也。

《荀子》云：「郊止乎天子，而社止乎諸侯，廟及士大夫，所以别尊者事尊，卑者事卑，宜大者巨，宜小者小。故有天下者事七

 世，有一國者事五世，有五乘之地者事三世，有三乘之地者事二世，持手而食者不得立宗廟，所以别積厚者，積厚者

 流澤廣，積薄者流澤狹也。」


 始封必爲祖。

據大夫亦稱太祖廟，《王制》所言是也。




冬，宋人伐曹。

同盟相伐，齊伯衰也。稱人，貶之也。言此以起宋強後，乃争伯也。




楚人敗徐于婁林。

婁林，徐地。楚、徐皆夷，不言戰者，楚大徐小。楚師不言夷狄，從國略之也。此蓋英氏、項同在也。


 疏

夷狄相敗不志，此志者，爲徐從中國，我往救之也。




夷狄相敗，志也。

傳曰：「中國不言敗。」救而徐敗，楚彊，桓伯衰。


 疏

凡中國與夷狄戰，戰而後敗，内中國，外夷狄也。大夷敗小夷，但言敗，不言戰，尊大夷以及小夷。




十有一月，壬戌，晉侯及秦伯戰于韓，獲晉侯。

劉子云：「秦伯嘗亡其駿馬，自往求之，見人已殺其駿馬」，「以次食之酒」。「居三年，晉攻秦穆公，圍之，往時食馬者相謂曰：『可以出死報食馬得酒之恩矣。』遂潰圍，穆公卒得以解難勝晉，獲惠公歸。」「夫人穆姬爲之請秦伯，遂館晉侯，饋以七牢而遣之。」


 疏

不言秦伐晉者，戰不言伐。舉其大者不名者，言獲絶已明。蔡侯名者，言以歸，獲未明，故以名起之。




韓之戰，

據宋師敗績，獲宋華元，先敗後獲。


 晉侯失民矣，

師未敗而君獲，見民之不救君。


 疏

或以君獲不言師敗績，爲舉重，君與將一也。華元先言敗，而後言獲，敗晉侯當與同例。又「楚子、鄭師敗績」，君傷不言師敗績。傳本有其説，不得推以説此條。


 以其民未敗而君獲也。

劉子云：「《春秋》記國存亡，以察來世。雖有廣士衆民、堅甲利兵、威猛之將，士卒不親附，不可以戰勝取功。晉侯獲于韓，楚子玉得臣不能使不附之民，先軫不能戰不教之卒」，「故強弱成敗之道，在乎附士卒、教習之而已」。


 疏

《晉世家》：「四年，晉饑，乞糴于秦。」




十有六年

春，王正月，戊申，朔，隕石于宋，五。

劉子説：「以爲象宋襄公欲行伯道，將自敗之戒也。石，陰類；五，陽數，自上而隕，此陰而陽

 行，欲高反下也。石與金同類，以白爲主，近白祥也。鷁，水鳥；六，陰數，退飛，欲進反退也。其色青，近青祥，屬于貌之不恭。天戒若曰：德薄國小，勿持炕陽，欲長諸侯，與彊大争，必受其害。襄公不寤，明年齊桓死，伐齊喪，執滕子，圍曹，爲雩之會，與楚争盟，卒爲所執。後得反國，不悔過自責，復會諸侯伐鄭，與楚戰于泓，軍敗身傷，爲諸侯笑。」


 疏

許慎引《穀梁》説云：「隕石于宋，五，象宋公德劣國小，陰類也。而欲行伯道，是陰而欲陽行也。其隕，將拘執之象也，是宋公欲以諸侯行天子之道也。」




先隕而後石，何也？

據六鷁退飛。石實物，宜見於上，與霜不同。星隕如雨，先言星，後言隕。


 隕，

不見於上，著於下爲隕。


 而後石也。

未隕時，不見石。既隕墜於地，詳視之，乃知是石。故不言石隕，與霜隕後乃霜同。


 于宋，

據下言宋都。


 四竟之内曰宋。

石下不在一處。宋，國辭，大名，統四竟言之。


 後數，

據下言六鷁。


 散辭也。

散隕於四竟，數而知其數，故後數之。


 耳治也。

隕石，記聞也。聞其隕，然後視之則石，察之則五。《論語》：「多聞闕疑，慎言其餘，則寡尤。」




是月，六鷁退飛，過宋都。

劉子云：「鶂，陽類也。六，陰數也。象陽而陰行，必衰退。」


 疏

鄭君云：「六鷁俱飛，得諸侯之象也，其退，示其德行不進，以致敗也。得諸侯是陽行也，被執敗是陰行也。」




是月也

 ，

據上已言正月。


 決不日而月也。

欲著石日鷁月，故言是月。若不言是月，則嫌與戊申同。


 六鶂退飛，過宋都，先數，

據隕石五，後數。


 聚辭也，

目見其六鶂羣飛。


 目治也。

六鶂退飛，記見也。視之則六，察之則鶂，徐而察之則退飛。《論語》：「多見闕殆，慎行其餘，則寡悔。」


 子曰：石，無知之物；鶂，微有知之物。石無知，故日之。

石無知而隕，爲大異，重其變，故詳而日之。傳所謂「無崩道而崩」，「其日，重其變也」是也。


 鶂，微有知之物，故月之。

鶂或時至，其爲異小，故略而月之。所謂有崩道，故不日也。


 君子之於物，無所苟而已。

《論語》：「子曰：『君子於其言，無所苟而已。』」


 疏

班氏云：「名家者流，蓋出於禮官。古者名位不同，禮亦異數。孔子曰：『必也正名乎！名不正則言不順，言不順則事不成。』此其所長也。」


 石、鶂且猶盡其辭，而況於人乎？

此發凡起例也。《春秋》文成數萬，其旨數千，學者苦比屬，故於此發例焉。人之所知，莫明於石、鶂，故别之。又立石、鶂例，知因所易以悟所難見。凡《春秋》日月之例，必如此戊申、是月也。於人事之變、名號之殊，必如此石、鶂者然。況《春秋》者，耳目所及知，能盡其辭如石、鶂，則其於《春秋》之旨，庶幾矣！


 故五石、六鶂之辭不設，則王道不亢矣。

《荀子》云：「王者之制名，名定而實辨，道行而志通，則慎率民而一焉。故析辭擅作名以亂正名，使民疑惑，人多辨訟，則謂之大姦，其罪猶爲符節度量之罪也。故其民莫敢託爲奇辭以亂正名。故其民慤，慤則易使，易使則公。其民莫敢託爲奇辭以亂正名，故壹於道法而謹於循令矣。如是，則其迹長矣。迹長功成，治之極也，是謹於守名約之功也。今聖王没，名守慢，奇辭起，名實亂，是非之形不明，則雖守法之吏、誦數之儒，亦皆亂也。有王者起，必將有循於舊名，有作於新名。然則所爲有名，與所緣有同異，與制名之樞要，不可不察也。」


 民所聚曰都。

在宋國都。




三月，壬申，公子季友卒。

劉子説：「國家惛亂而良臣見，魯國大亂而季友之賢見，僖公即位而任季子，魯國安甯，内外無憂，行政二十餘年。季子卒之

 後，邾擊其南，齊伐其北，魯不勝其患，將乞師於楚以取全耳。故傳曰：『患之起，必自此始也。』公子買不可使戍衛，公子遂不聽君命而擅之晉，内侵於臣下，外困於兵亂，弱之患也。僖公之性，非前

 二十年本賢，而後乃漸爲不肖也，此季子存之所益，亡之所損也。」


 疏

僖公以後不卒公子，起三家執政，僖釀成之。




大夫

卿也。


 日卒，正也。

劉子云：「賢者不名。」謂稱季子，不獨名之。


 稱公弟叔仲，賢也。

傳曰：「其曰公弟叔肸，賢之也。」


 疏

肸，公子也。諸侯之尊，兄弟不得以屬通。此言公弟，舉其親，知以賢也。肸舊誤仲，稱仲疏之，經亦無稱叔事也。


 大夫不言公子、公孫，疏之也。

傳曰：「此公子也。其曰仲，何也？疏之也。」據仲遂也。又曰：「此公孫也。其曰仲，何也？子由父疏之也。」據仲嬰齊。兩舉其例，以見友事也。不言弟，因其後世官，有三家之禍，故不敢純許之也。言季，以字配名，如叔肸，起其實賢。雖子孫不肖，不掩祖父之美也。


 疏

《魯世家》：「季友母陳女，故亡在陳。」「其後爲季氏，慶父爲孟氏。僖元年，以汶陽田封季友。」




夏，四月，丙申，繒季姬卒。疏

此不卒者，卒者，凡有歸文者皆卒，故卒之。




秋，七月，甲子，公孫茲卒。

茲，共仲慶父之姪。僖世三桓爲卿，世執魯政，連言季孫、仲孫以明之。以下非三家不卒，卒者爲特筆矣。




大夫日卒，

慶父卒，茲爲卿，二見經。子得臣繼立，文元年稱叔孫。


 正也。疏

再發傳者，桓、莊不卒大夫。季友賢，稱子。此大夫正卒例。




冬，十有二月，公會齊侯、宋公、陳侯、衛侯、鄭伯、許男、邢侯、曹伯于淮。

邢，衛之屬也，不敘；敘者，起外小國不録，但録方伯也。幽之同盟録滑，桓始伯也，起晉在，來遠國也。淮出會録邢，桓後會也。於始終言之，起餘從同，起小國畢在，且明桓存邢也。於中言江、黄，美其盛也。江、黄遠於齊、邢，且非中國也。淮，淮水也，近楚竟。邢侯在許、曹之閒，明外小國不序。徐人外之。邢，衛屬，稱侯者，録本爵也。滑稱伯者，從《春秋》稱也。一侯一伯，互相起也。在曹上者，伯不先侯也。在許下者，許常敘，邢不常敘，不使在鄭下也。




兵車之會也。

爲伐英氏、滅項。




十有七年

春，齊人、徐人伐英氏。

徐人，夷狄不敘者也。諸侯同伐英氏，例敘。例敘不敘者，辟徐人，不使同也。徐雖夷狄而行仁義，故引而進之，不言及也。不序諸侯而序徐，著之也。


 疏

英氏，夷狄也。《春秋》凡夷狄無國名，英以氏見，因桓伐大之，所以大桓也。




夏，滅項。

不言齊滅，蒙上伐英氏之文，與滅偪陽同。此不言遂，則爲桓公諱。項，楚屬也。爲楚敗徐，乃同會淮，以伐楚屬國，故序徐人也。項不日，微國時者，遠也。


 疏

知項楚屬者，《地理志》汝南項下云：「故國。」知楚屬也。説《左傳》者竟以項爲内滅。按：項去魯遠，魯滅不能有，何以滅之乎？且當僖公時，尚無專權之臣，如昭公之三家，以爲内滅，知非《左傳》之意。




孰滅之？

不繫國，疑内滅。


 桓公也。

據内諱滅，知此伐英氏之師。爲伯者諱，故不言齊。


 疏

《左傳》：「師滅項。淮之會，公有諸侯之事，未歸而取項。齊人以爲討而止公。」按：項與徐、英氏近。師者即伐英氏之師。當是公與齊侯在淮，遣别師伐英，魯師亦在行。中國伐英氏，爲滅項，非齊桓意，遷怒於公而止之。《左氏》不應竟以爲魯滅也。説者未深詳傳義耳。


 何以不言桓公也？

據滅譚稱齊師。


 爲賢者諱也。

《春秋》以二伯爲賢而諱之。傳爲尊者諱周也，爲親者諱魯也，爲賢者諱二伯也，非此不在諱例也。


 項，

不日，疑非國。


 國也，

據諱知滅國。


 不可滅而滅之乎？

據諱之也。


 桓公知項之可滅也，

據夷狄附楚攻徐。


 而不知己之不可以滅也。

據蔡從楚，蔡潰，不土其地，不分其民，爲得正討罪而已，不以得國爲利。


 既滅人之國矣，何賢乎？

方諱惡，無應復賢也。


 君子惡惡，疾其始；

據入國言入，又謹始之等，皆是也。「絶其始，則不得終於惡。」「謂疾其初爲惡之事，不終身疾之。」謂見者不再見也。


 善善，樂其終。

據齊滅遂、滅譚，不諱也。《書》曰：「靡不有初，鮮克有終。」故善事以終爲美。《春秋》伯桓，託於善善，其初存亡繼絶尤善，樂觀其終，故終有滅國之事，辟之以成其美。


 桓公嘗有存亡繼絶之功，

存亡，謂存邢、衛、杞；繼絶，立僖公也。


 故君子爲之諱也。

劉子説：「昔齊桓前有尊周之功，後有滅項之罪，君子以功覆過，而爲之諱行事。」




秋，夫人姜氏會齊侯于卞。

卞，魯地。


 疏

《左傳》：「聲姜以公故，會齊侯于卞」。聲姜，僖公夫人也。言夫人會者，公在之辭。主夫人者，以其抗禮也。以卑抗尊，病公失夫道，蓋三譏之。




九月，公至自會。

上無會，會者，謂卞也。公取于齊，公與夫人往會，出非禮，故月以致之。離會不致，在内不致，此致會，主夫人抗禮往會，如一國然，深危之。


 疏

月者，爲滅項事止公。




冬，十有二月，乙亥，齊侯小白卒。

劉子云：「或曰：桓公仁義乎？殺兄而立，非仁義也。將謂桓公恭儉乎？與婦人同輿，馳於邑
 

注



 中，非恭儉也。將謂桓公清潔乎？閨門之内，無可嫁者，非清潔也。此三者，亡國失君之行也。然而桓公兼有之，以得管仲、隰朋，九合諸侯，一匡天下，畢

 朝周室，爲五霸首，以其得賢也。失管仲、隰朋，任豎刁、易牙，身死不葬，蟲流出户。一人之身，榮辱俱施者，何也？其所任異也。由此觀之，則任佐急矣。」


 疏

《齊世家》：「四十三年，初，齊桓公之夫人三：曰王姬、徐姬、蔡姬，皆無子。桓公好内，多内寵，如夫人者六人：長衛姬生無詭，少衛姬生惠公元，鄭姬生孝公昭，葛嬴生昭公潘，密姬生懿公商人，宋華子生公子雍。桓公與管仲屬孝公於宋襄公，以爲太子。雍巫有寵於衛共姬，桓公卒，作亂，立無詭。」




此不正，

據書入于齊。


 其日之，疏

據《左》、《史》，卒在十月，以十二月書者，緩書有難。凡有難者，皆緩書之。


 何也？

據諸侯不正不日。


 其不正，前見矣。

據書入也。《春秋》之義，以決嫌疑，義所未明，則見以章明；凡已見者，則不復再。傳曰「有所見，則諱莫如深」是也。


 其不正之前見，何也？

據諸侯正不正，皆於卒決，不於生決。


 以不正入虚國，故稱嫌焉爾。

據前言入于齊，貶不稱公子。虚國，謂齊無君。傳例曰：「以國氏者，嫌也。」有所見，則爲之諱。




十有八年

齊孝公昭元年。




春，王正月，宋公、曹伯、衛人、邾人伐齊。

劉子説：宋公遇災不懼，「齊桓死，伐齊喪」。衛人，衛君也。其在曹下者，微之也。何爲微之？齊存衛，邢猶思齊功而救之，已乃伐其喪，故微之。宋爲首惡，嫌不責衛，故人以起之。邾稱人，邾初入會盟稱人，至晉伯乃稱子。


 疏

《齊世家》：「孝公元年三月，宋襄公率諸侯兵送齊太子昭而伐齊。齊人恐，殺其君無詭。齊人將立太子昭，四公子之徒攻太子，太子走宋。」




非伐喪也。

據戰言伐，客言及，知惡伐喪。伐喪無道，故謹而月之。桓公死，國亂，孝公出奔宋，公子分争，宋伐齊，納孝公。不言納昭者，桓内寵女色，以妾爲妻，嫡庶數更，不早立太子，以私愛屬宋，立孝公，非正道。宋聽桓立愛，以外國預嗣事，亦非正道。故不與討亂而正其伐喪，明桓、襄皆失正也。宋伐疑於討亂，《春秋》正之，所謂決嫌明疑，以解衆惑。


 疏

伐不月，譏伐喪，故月之。




夏，師救齊。

主善以内也。善事當言其人，不言者，諱之也。




善救齊也。

據非伐喪，知善者。




五月，戊寅，宋師及齊師戰于甗，齊師敗績。

甗，齊地。


 疏

《齊世家》：「宋遂與齊人四公子戰。五月，宋敗齊四公子師而立太子昭，是爲齊孝公。宋以桓公與管仲屬之太子，故來征之。以亂故，八月乃葬齊桓公。」




戰不言伐，

據戰韓不言伐，舉重也。據其先後，知主客也。此言伐，著宋惡，伐人喪，齊不得已乃戰，所以著宋惡也。


 客不言及。

據言伐齊，齊爲主，宋爲客，齊、宋同爲大國，當言主客也。會同之事，大者主小；戰伐之事，後者主先。惡戰，故使之居下，此《春秋》惡兵之義也。國大小不同，則以大及小，此尊卑之分，如齊、衛，傳曰：「衛小齊大

 ，以衛及之，何也？」此大小例，國同等，則言主客。此齊、宋同等，傳「客不言及」是也。


 言及，

據主客，當言齊人及宋人。


 惡宋也。

據宋首之也，常詞及、客，惡戰，故使之居下。此及主，明主人在喪，不欲戰，宋起意伐人喪，齊有敗亡之患，故舉兵應之，爲不得已之辭。故常、變起例，以明伐喪之罪。




狄救齊。

狄者何？赤狄也。此是晉使之，不出晉，故目狄也。




善救齊也。

《春秋》之義，不許夷狄憂中國。傳言此者，楚彊狄弱，不許楚，以楚功深遠，嫌絶之。不稱人者，善未積，君子不以一事遂人之。




秋，八月，丁亥，葬齊桓公。

劉子云：「管仲有疾，桓公往問之曰：『仲父若棄寡人，豎刁可使任政乎？』對曰：『不可。豎刁自刑以求入君。其身之忍，將何有於君乎？』公曰：『然則易牙可乎？』對曰：『易牙解其子以食君。其子之忍，將何有於君？若用之必爲諸侯笑。』及桓公没，豎刁、易牙作難。」桓公好女色，以妾爲妻，適庶數更。及死，適庶分争，九月不得葬。


 疏

日者，二伯正例日。豎刁、易牙争權，五公子争立，有難，故九月乃葬之。不言亂者，爲桓諱。桓之伯也，王禁明而王臣不下聘者六十年，盟會而諸侯無私争者三十年；師次召陵而荆服矣，陳旅聶北而狄退矣，獻捷過魯而戎弭矣；貫盟而下，葵丘以前，衣裳不歃血，兵車不大戰。仲尼稱其一匡，孟子歎其爲盛。故身死之後，其功德及遠近，而邢、狄救之。然内寵外亂，自管仲死後不復振，卒有日，見之禍，抑不幸矣！《齊世家》：「桓公十有餘子，要其後立者五人：無詭立三月死，無諡；次孝公；次昭公；次懿公；次惠公。」按：五世亂乃定，故葬日也。




冬，邢人、狄人伐衛。

邢，衛屬者，近衛，因齊有存國之德，感之，故結狄伐衛，以救齊也。以伐衛救齊，知前衛該在師也。




狄其稱人，何也？

據救齊不言人。


 善累

據救齊善之，此又救，故爲累。


 而後進

 之。

因其累而後進。考功之道，不以一事遂進之，惟大善乃一事得進。傳曰：「舉道不待再。」不進，當如晉人及姜戎。


 伐衛，所以救齊也。

據「齊人、狄人盟于邢」，知救齊。


 功近

謂齊桓存邢之功近者。邢爲衛屬，感桓公功而救之。


 而德遠矣。

謂狄遠于齊，慕桓公之德而來救之。言此以譏衛忘桓功，不如邢、狄，故於伐衛言之。




十有九年

春，王三月，宋人執滕子嬰齊。

劉子云：襄公不寤天變，執滕子圍曹，與楚争權。月者，惡宋襄。《左傳》以爲滕宣公。


 疏

按：執不名，名者絶之，蓋以滕不從伐齊也。執者，二伯之辭。宋不得爲二伯者，以所治乃小國之滕，非大國也。




夏，六月，宋公、曹人、邾人盟于曹南。

此宋公求合諸侯也。齊桓已卒，晉文未興，中閒宋襄有求伯之志，如閒閏然，故舊説有以宋爲伯者。《左傳》：「諸侯無伯。」不以伯許之矣。又所會之國，皆内卒正小國也。


 疏

此曹伯、邾子也。其人曹伯，何也？人曹伯，所以人宋公也。曹南在邾、曹之閒。外盟不日。




繒子會盟于邾。

繒者，連帥於邾者也。言會邾者，卒正乃列會盟，連帥不見，故以邾統之。因其屬邾，故執、戕皆邾治之。


 疏

會盟，後于盟也。來盟而曰會盟，遂繒子之志，見以會盟執也。于邾，不在會也。




己酉，邾人執繒子，用之。

大國乃言執，邾得爲執，以卒正執連帥，一見以明其制也。此宋使邾執也，不言宋使者，宋爲王後，《春秋》不許其爲二伯、方伯之辭也。


 疏

《地理志》東海郡繒下云：「故國，禹後。」




微國

不言小國，曰微者，連帥爲微國。《春秋》惟青州見連帥，外州不見。


 之君，

《春秋》卒正以上得與盟會，卒正以下不得與盟會。傳以連帥爲微國，滅以繒爲中國者，中國中之微國也。


 因邾

據會于邾，知因邾也。


 以求與之盟。

謂與宋盟也。前盟繒不在，言會盟致意，知求盟于邾。


 疏

知因邾者，吴「欲因魯之禮，因晉之權，而請冠端而襲，其藉於成周」，則微國之會，必有所因也。


 人

繒。


 因己

邾。


 以求與之盟，

宋。


 己

邾。


 迎而執之。

邾聽宋命，不在會，先執之。不言以歸者，明執于邾。


 惡之，

戕繒子，入其國。此因求盟執，大惡，故惡之。


 故謹而日之也。

據戕繒子同。


 用之者，

據用牲乃言用。


 叩其鼻以衈社也。

劉子云：「天子大社、王社，諸侯國社、侯社，制度奈何？曰：社皆有垣無屋，樹其中以木。有木者，土主生萬物，萬物莫善於木，故樹木也。」


 疏

衈者，釁也，取鼻血以釁祭社器。《左傳》：「宋公使邾文公用繒子于次睢之社，欲以屬東夷。」《公羊》亦同。




秋，宋人圍曹。

劉子云：「宋圍曹，不拔，司馬子魚謂君曰：『文王伐崇，崇軍其城，三旬不降，退修其教，而後伐之，因壘而降。今君德毋乃有所闕乎？胡不退修德，無闕而後動？』」


 疏

宋求諸侯，皆在青州朝我之國。終《春秋》兵事，小國亦在青州，以宋與我同州也。然則王後所在之州，諸侯亦得事之。按：方盟而圍之，不信甚矣！




衛人伐邢。

言此以明方伯治卒正之例也。衛爲方伯，邢爲連帥，上無二伯，則方伯於一州諸侯無道者皆得討之。執，前役也。獨伐邢者，起主救齊。


 疏

《左傳》：「『今邢方無道，諸侯無伯，天其或者欲使衛討邢乎？』從之。」




冬，會陳人、蔡人、楚人、鄭人盟于齊。

此謹楚人盟中國之始也。内不言其人，公也，爲初盟夷狄，諱不言也。陳、蔡、鄭皆君也，其人之，何也？貶之也。


 疏

方伯惟衛不敘，内衛也。陳、蔡以後不在同盟，陳、蔡連文，楚黨也。鄭爲中國，故後之。不能自入中國，有召之者，三國是也。楚在中者，莫爲之先後，不能肆於中國，蓋或推之，或挽之也。陳、蔡、鄭者，中國之次序也。齊不出者，齊大國，不能與夷狄言會，故不出之。不言小國，爲公諱也。言此明楚黨也。陳、蔡、鄭三國君皆不葬，惡之也。




梁亡。

劉向引石讐曰：「《春秋》有

 忽然而足以亡者，國君不可以不慎也。妃妾不一足以亡，公

 族不親足以亡，大臣不任足以亡，國爵不用足以亡，親佞近讒足以亡，舉百事不時足以亡，使民不節足以亡，刑罰不中足以亡，内失衆心足以亡，外慢大國足以亡。」梁者何？州舉之也。《春秋》外州三見其名，荆、梁、徐是也。亡者何？秦滅之也。秦滅不言秦者，以秦爲梁州伯也。《春秋》存西京以爲舊都，秦稱伯，從天子大夫之例，如王巡守東都，以秦爲留守，其本封則在梁州也。《春秋》伯、子、男爲小國，秦、鄭二國則爲方伯，以爲外諸侯入爲卿士者，然鄭爲行者，秦爲居者也。


 疏

此記事者，因秦録之，實見而文不見。




自亡也。

據不舉滅者，以自亡爲文，如鄭棄其師，自棄之，不使人加之。


 疏

《晉世家》：「秦滅梁。梁伯好土功，治城溝，民力罷怨，其衆數相驚，曰『秦寇至』，民恐惑，秦竟滅之。」


 湎於酒，淫於色，心昏，耳目塞。上無正長之治，大臣背叛，民爲寇盜。

以上皆有滅亡之道。


 梁亡，

梁在上，亡在下，不言秦取之。


 自亡也。

傳曰：「非其所以

 與人而與人

 ，謂之亡。」自亡一見例。自

 亡者，自不願有其國而以與人之辭。


 如加力役焉，

據滅則必加力役，梁亡者，自力求亡，不亡而力求其亡之辭。


 湎

滅。


 不足道也。

自滅爲亡，人滅之爲滅。梁君無道，自亡其國，則秦之滅之不必言，故不言秦取梁而曰梁亡。《春秋》舉重，故録其自亡之重，不舉滅者之文也。人無欲自亡者，無道之極，至於此矣。故有國者，不可不察也。


 疏

滅，舊誤作湎，因上湎而誤。


 梁亡，

不言秦滅梁。


 鄭棄其師，

不言師潰。


 我無加損焉，

加如加喪焉，損則略之是也。


 正名而已矣。

《論語》：「子曰：『必也正名乎！』『名不正則言不順，言不順則事不成，事不成則禮樂不興，禮樂不興則刑罰不中，刑罰不中則民無所措手足，故君子名之必可言也，言之必可行也。君子於其言，無所苟而已矣。』」


 疏

《荀子》云：「隨而命之：同則同之，異則異之，單足以喻則單，單不足以喻則兼，單與兼無所相辟則共，雖共，不爲害矣。知異實者之異名也，故使異實者莫不異名也，不可亂也，猶使異實者莫不同名也。故萬物雖衆，有時而欲徧舉之，故謂之物。物也者，大共名也。推而共之，共則又共，至於無共然後止。有時而欲徧舉之，故謂之鳥獸。鳥獸也者，大别名也。推而别之，别則又别，至於無别然後止。名無固宜，約之以命。約定俗成謂之宜，異于約，則謂之不宜。名無固實，約之以命實，約定俗成謂之實名。名有固善，徑易而不拂，謂之善名。物有同狀而異所者，有異狀而同所者，可别也。狀同而爲異所者，雖可合，謂之二實。狀變

 而實無别而爲異者，謂之化。有化而無别，謂之一實。此事之所以稽實定數也，此制名之樞要也。」


 梁亡，出惡正也。

梁君無道，貪於土功而弗居，民罷爲弗堪，因之以亡，故曰惡正。


 疏

一説：「出惡正」當爲「好土功」，與下對文。出正，土功之誤。


 鄭棄其師，惡其長也。

長謂高克。二句釋其本意，因好土功，惡高克，不得道，以至於此。




二十年

春，新作南門。

劉子云：「僖外倚強楚，炕陽失衆，作南門，勞民興役。」


 疏

顔注：「南門本名稷門，更改高大而作之。」




作，爲也，

據作僖公主。


 有加其度也。

據作三軍、作丘甲，修舊不譏，言新作，知非作。言作，知不止修舊。


 言新，

三軍、丘甲不言新。


 有故也，

據新作雉門及兩觀。


 非作也。

據新廐但言新，皆剙始辭。


 南門者，

據定言雉門，與此同異。


 法門也。

法門，謂天子、諸侯皆南面，法令之所出入，故謂之法門。




夏，郜子來朝。

此失國之君也。其不名者，同姓諱之也。内取郜，則郜子爲寓公，食其采也。


 疏

伏、董説皆云：諸侯初封有采地。郜亡已久，猶稱郜子，食采之君也。今外洋諸國，凡滅國不滅其主，封之數邑，食其所出，故國有滅數百年而猶有國主，正此例也。朝一見，不朝者也。




五月，乙

 巳，西宫災。

劉子説：「僖立妾母爲夫人以入宗廟，故天災閔宫，若曰：去其卑而親

 者，將害宗廟之正禮。」


 疏

《公羊》：「西宫者何？小寢也。小寢則何爲謂之西宫？有西宫，則有東宫矣。魯子曰：『以有西宫，亦知諸侯之有三宫也。』」




謂之新宫，

劉子説：「諸侯三宫：有高寢，有左路寢、右路寢。」《公羊》之東宫、西宫，即劉説之左、右路寢也。寢與廟制同，閔居西宫，僖繼閔則當居東。閔所居之宫，繼君當敬異之，如就宗廟之例，直稱爲宫，如新災宫。


 則近爲禰宫，

稱宫，新之廟如稱爲新宫，則路寢人所居與棲神之廟同稱矣，故不言新宫。


 以諡言之，

以寢例廟，如桓宫、僖宫。災之例言諡。


 則如疏之然，

東西相對之寢，如桓、僖已毀之廟，人鬼異道，是疏遠之。


 以是爲閔宫也。

班氏説：「《穀梁》以爲閔公宫也，以諡言之則若疏，故謂之西宫。」寢得言西宫，「公薨于楚宫」，是寢與廟同得稱宫。以爲閔宫，謂閔在生所居之左路寢也。


 疏

舊説以西宫爲閔廟，不惟與《左》、《公》不合，以僖繼閔，傳有父子祖禰之説，則謂閔廟爲禰廟，乃是正稱。且文公篇書「躋僖公」，未嘗不稱謚，則亦不得以稱諡爲疏也。《左傳》有東宫、西宫、北宫，説亦同。




鄭人入滑。

滑近鄭，在衛、鄭之閒，衛與鄭争，故鄭人入滑。


 疏

《鄭世家》：「三十七年秋，鄭入滑，滑聽命，已而反與衛和，于是鄭伐滑。」




秋，齊人、狄人盟于邢。

若邢人敘，則爲主意不見；若首敘之，則不可以先齊，故地邢，起爲主意也。




邢

據盟不出邢。


 爲主焉爾。

據「邢人、狄人伐衛」，邢主之。


 邢小，

據齊大。


 其爲主，何也？

據齊伯會盟，以伯爲主。


 其爲主乎救齊。

據邢伐首序，知邢主兵。主書者，起功近德遠，著之也。


 疏

《左傳》：「爲邢謀衛難。」傳以救齊爲説者，衛滅邢之禍，自救齊始也。




冬，楚人伐隨。

隨，荆州夷狄國。《春秋》于外州小國通不加以夷狄之説，引而進之也。




隨，

疑其爲邑。


 國也。

據下從楚稱隨侯，爲荆州卒正。伐隨，明隨爲楚屬也。


 疏

《地理志》南陽郡隨下云：「故國。厲鄉，故厲國也。」




二十有一年

春，狄侵衛。

不稱人者，非其侵也。善事稱人，非善事則反其狄道。




宋人、齊人、楚人盟于鹿上。

宋人者何？宋公也。齊人者何？齊侯也。齊何以在宋下，齊失伯，宋以公求伯諸侯，故先之也。獨三國與？諸侯皆在也，以無見，故略之。稱人者，以與楚盟貶之，使若微者。楚不言及，宋公招之來，以自取辱，故不及之。


 疏

《宋世家》：「襄公八年，齊桓公卒，宋欲爲盟會。十二年春，宋襄公爲鹿上之盟，以求諸侯于楚，楚人許之。公子目夷諫曰：『小國争盟，禍也。』不聽。」




夏，大旱。

劉子説：「庶徵之恒陽，《春秋》大旱。其夏旱雩祀，謂之大雩。不傷二穀，謂之不雨。」又「齊桓既死，諸侯從楚，僖尤得楚心。楚來獻捷，釋宋公之執。外倚強楚，炕陽失衆，又作南門，勞民興役。」班氏曰：「諸

 雩旱不雨，略皆同説。」


 疏

按：旱、水、雩言大者，懼災也，亦以小者不志。




旱

不言飢者，據《左傳》：「是歲也，飢而不害。」


 時，

據雩時不正。


 正也。

雩必八、九月者，言乞請之時，旱非可以月計，故時爲正。




秋，宋公、楚子、陳侯、蔡侯、鄭伯、許男、曹伯會于雩，執宋公以伐宋。

傳曰：「雩之恥，襄公有以自取之。伐齊之喪，執滕子，圍曹，雩之會，不顧其力之不足而致楚成王，成王怒而執之。」劉子説：「襄公爲雩之會，與楚争盟，卒爲所執。」


 疏

鹿上稱人，此稱爵者，已見不再見。不言齊者，爲大國諱也。楚序宋下，起其争盟，爲兩伯之辭也。不言盟者，略之也。不言楚子執，不許執中國，宋非從楚國，故辟之也。陳、蔡、鄭，從楚之國也。許、曹，從宋之國也。黨羽少而争盟，宜其見執。楚稱子始此，蠻夷雖大曰子也。楚稱王曰子者，傳：「王，尊稱；子，卑稱。辭尊稱而居卑稱，以會乎

 諸侯，以尊天王。」按：王，中國之尊；子，中國之卑。以子稱之，奪其王稱，使如中國小國，所以尊天王也。此《春秋》制名之義，非楚舊子爵也。《宋世家》：「秋，諸侯會宋公，盟于盂。公子目夷曰：『禍其在此乎！君欲已甚，何以堪之？』於是楚執宋襄公以伐宋。冬，會于亳，以釋宋公。」




以，重辭也。

據執下以與以歸輕重不同。齊執結以伐衛，傳曰：「重辭。」衛人共重結，故齊挾以伐衛。楚執宋公以要挾於宋。言以伐，重在以也。主書者，善宋立君以拒楚，惡楚執君以伐人國。晉執伐諱以，此不諱者，晉伯爲賢諱，此夷狄，故著其惡，不諱。公在也，不言公者，目惡以外。




冬，公伐邾。

邾稱子，夷狄也，爲須句之事伐之。


 疏

起下升陘之敗。




楚人使宜申來獻捷。

劉子説：「僖深得楚心。楚來獻捷，釋宋公之執。」


 疏

言使，楚子也。稱人，貶之，爲執宋公貶之也。言使者，「内與同不言使」，外之也。宜申，鬬宜申也。不氏者，楚無大夫。椒來聘，稱楚子使，此稱人者，惡其捷也。




捷，

據戎捷繫國。


 軍得也。

據獻在伐後，與戎捷同，知軍得。


 其不曰宋捷，

據上伐宋，知宋。


 何也？

據戎捷，戎，國名。


 不與楚捷於宋也。

不與夷狄捷王者後，故爲之諱，使若與伐宋異事，以起其義。戎捷，中國捷夷狄，可言也。




十有二月，癸丑，公會諸侯盟于薄。

會者，外爲主焉爾。疏

再發傳，以成宋亂。以内爲主，此不以外爲主也。




釋宋公。

外釋不志，

據晉執曹伯不言釋。


 此其志，何也？

内釋志，如邾子是也。


 以公之與之盟目之也。

劉子云：「僖深得楚心」，能「釋宋公之執」。


 疏

據不言楚，知以公與楚。内釋志與盟，故以公尸其功。


 不言楚，

據楚執宜出楚。


 不與楚專釋也。

使若諸侯共釋宋公，不由楚制，不使夷狄加中國。諸侯，會雩者也。不敘，略之。此乃出公，主善以内也。




二十二年

春，公伐邾，取須句。

須句，國也，成風之母家。此取於邾，明爲邾所滅而公復之，反其君焉。在外如楚伐陳納頓子之事，其文與邾邑無别者，時已爲邾邑，是邾之屬國也。邾爲卒正，須句則屬邾之連帥也。




夏，宋公、衛侯、許男、滕子伐鄭。

與楚争鄭也。據《左傳》，因鄭朝楚，故伐之。時從楚者，陳、蔡、鄭也。從宋者，衛、許、滕也。宋弱楚彊，以從之者衆也。




秋，八月，丁未，及邾人戰于升陘。

此邾伐我，戰不言伐也。結怨而戰，又不設備，故敗。




内諱敗，舉其可道者也。不言其人，以吾敗也。不言及之者，爲内諱也。疏

再發傳者，爲卒正異例。




冬，十有一月，己巳，朔，宋公及楚人戰于泓，宋師敗績。

劉子説：「襄公後得反國，不悔過自責，復會諸侯伐鄭，與楚戰于泓，軍敗身傷，爲諸侯笑。」


 疏

《宋世家》：「宋伐鄭，子魚曰：『禍在此矣！』秋，楚人伐宋以救鄭。襄公將戰，子魚諫，不聽。」




日事遇朔曰朔。

朔爲月始，重始，得兼言朔。傳又云「日事遇晦曰晦」，謹終始也。日事言朔，僅此一見。


 《春秋》三十有四戰，

三十四戰謂有敗文者，如莊公二十八年，衛人敗績；成十六年，楚師敗績；桓十三年，齊師、宋師、衛師、燕師敗績；僖十八年，甗，齊師敗績；二十四年，城濮，楚師敗績；文二年，彭衙，秦師敗績；宣二年，大棘，宋師敗績；十二年，邲，晉師敗績；成二年，新築，衛師敗績；十六年，鄢陵，楚子、鄭師敗績

 ；定四年，伯舉，楚師敗績；哀二年，鐵，鄭師敗績；十一年，艾陵，齊師敗績；隱十六年，公敗宋師；莊十年，公敗齊師，又敗宋師；十一年，公敗宋師；僖元年，公敗邾師，又公子友敗莒師；文十一年，鹹，叔孫得臣敗狄；昭元年，晉荀吴敗狄；桓十二年，戰宋；十年，齊、衛、鄭來戰郎

 ；十七年，來

 戰郎；莊九年，戰乾時，敗績；僖二十二年，戰升陘，外敗；僖十五年，楚人敗徐；三十三年，晉人敗狄，又晉人敗秦；成十二

 年，晉人敗狄；莊十年，荆敗蔡師；昭二十三年，吴敗頓、胡師；定十五年，越敗吴；成元年，王師敗績于貿戎。經三十六戰，除鞌、泓不數，共三十四戰有敗文也。泓本事同鞌，驕敵也。


 未有以尊敗乎卑，

據三十四戰不言尊敗卑。


 以師敗乎人者也。

傳曰：「不以師敗於

 人。」


 疏

據僖二十八年，城濮敗楚稱人。


 以尊敗乎卑，以師敗乎人，則驕其敵。

按：鞌戰齊侯敗於大夫，是齊頃公驕而至敗。三十六戰，惟鞍戰以尊敗卑，泓戰以師敗人。


 襄公以師敗乎人而不驕其敵，何也？

據宋從少兵弱，非敵而驕。


 責之也。

宋弱楚彊，不權攻守之宜，昧夫形勢之道，經故彊楚弱宋，若曰非此不用道，所以深責之也。


 泓之戰，以爲復雩之恥也。雩之恥，宋襄公有以自取之。伐齊之喪，執滕子，圍曹，爲雩之會，不顧其力之不足而致楚成王，疏

經不志楚葬，知成王者，據史文也。故《春秋》不可以空言説之。


 成王怒而執之，故曰：禮人而不答，則反其敬；愛人而不親，則反其仁；治人而不治，則反其知。

《孟子》曰：「愛人不親反其仁，治人不治反其知，禮人不答反其敬。行有不得者，皆反求諸己，其身正而天下歸之。」徐幹説：「孔子制《春秋》，詳内而略外，急己而寬人。」


 過而不改，又之，是之謂過，

《論語》曰：「過而不改，是謂過矣！」


 襄公之謂也。古者被甲嬰胄，非以興國也，

湯伐桀，武王伐紂是也。


 則以征無道也，

文王伐密、伐崇是也。


 豈曰以報其恥哉？

班氏曰：「凡兵，所以存亡繼絶，救亂除害。」


 宋公與楚人戰於泓水之上，

經言泓，以水地之，起不迫險。


 司馬子反曰：

子反當作子魚，字之誤也。劉子云：「宋襄不用公子目夷之言，大辱于楚。」


 「楚衆我少
 

注



 ，鼓險而擊之，疏

《孫子》曰：「險形者，我先居之，必居高陽以待敵。」


 勝無幸焉。」疏

《孫子》曰：「山林、險阻、沮澤，凡難行之道者，爲圮地。所由入者隘，所從歸者迂。彼寡可以擊吾之衆者，爲圍地。」「圮地則行，圍地則謀。」無，莫也。幸，僥倖。


 襄公曰：「君子不推人危，不攻人厄，

不推人危，不攻人厄，此古用兵之道，不迫人於險，欲以盛德服之。


 須其出。」

須，竢也。


 既出，旌亂於上，疏

《孫子》曰：「旌旗動者，亂也。」


 陳亂於下。

軍擾者，將不重也。《孫子》：「以治待亂，以静待譁，此治心者也。」


 子反曰：「楚衆我少，擊之，勝無幸焉。」襄公曰：「不鼓不成列。」

不鼓不成列，亦古用兵之道。


 須其成列而後擊之，則衆敗而身傷焉，七月而死。

卒在明年五月，傷輕，故不言。


 疏

《宋世家》：「冬，十一月，襄公與楚成王戰於泓。楚人未濟，目夷曰：『彼衆我寡，及其未濟擊之。』公不聽。已濟未陳，又曰：『可擊。』公曰：『待其已陳。』陳成，宋人擊之，宋師大敗，襄公傷股。國人皆怨公，公曰：『君子不困人於阨，不鼓不成列。』子魚曰：『兵以勝爲功，何常言與！必如公言，即奴事之爾，又何戰爲？』


 倍則攻，敵則戰，少則守。

《孫子》曰：「五則攻之，倍則分之，敵則能戰之，少則能守

 之。」按：鄭君曰：「戰當觀敵爲策，倍則攻，敵則戰，少則守。今宋襄違之，不用其臣之謀而敗，故徒善不用賢良，不足以興霸者之功；徒言不知權詐之謀，不足以交鄰國、會遠疆，故《易》譏鼎折足，《詩》刺不用良也。」


 疏

曹公云：「以五敵一，則三術爲正，二術爲奇。以二敵一，則一術爲正，一術爲奇。已與敵人衆等，善者猶當設奇伏以勝之。少則高壁堅壘，勿與戰也。」


 人之所以爲人者，言也，

傳曰：「爲天下主者，天也。繼天者，君也。君之所存者，命也。」又曰：「於人也，以言受命。」謂天子、諸侯有君道者，言猶命也。君之所以爲君者，以其有命，故能治天下、國家也。


 人而不能言，何以爲人？

傳曰：「爲人君而失其命，是不君也。爲人臣而侵其君之命而用之，是不臣也

 。君不君，臣不臣，此天下所以傾也。」


 言之所以爲言者，信也，

傳曰：「五帝不告誓。」信厚

 也。又曰：「盟者，不相信也。」故謹信也。不敢以所不信而加之尊者。


 疏

卑當奉君之命，故不敢疑之。


 言而不信，何以爲言？

《春秋》貴信，故譏臣子專命，遂事棄命也。


 信之所以爲信者，道也，

傳曰：「人之於天也，以道受命。」道出於天，《春秋》以天治君父，以道統仁義，莫不本於天道，以制萬事，故尊君也。以天臨之，則君不驕，重命也。以道次之，則命不苟從，散爲萬事而實合爲一本。故天道者，《春秋》之主宰也。


 信而不道，何以爲道？

傳曰：「《春秋》信道不信邪。」信必本於道，故《春秋》尤貴道，惡邪命，譏隱公、曹世子，許衛輒拒父，魯莊絶母是也。


 疏

《攷異郵》云：「襄公大辱，師敗於泓，徒信，不知權譎之謀，不足以交鄰國、定遠疆也。」


 道之貴者時，其行勢也。

《論語》「孔子曰：『可與共學，未可與適道；可與適道，未可與立；可與立，未可與權。』」又曰：「我則異於是，無可無不可。」《孟子》曰：「伯夷，聖之清者也；伊尹，聖之任者也；柳下惠，聖之和者也；孔子，聖之時者也。孔子之謂集大成。集大成也者，金聲而玉振之也。金聲也者，始條理也。始條理者，智之事也；終條理者

 ，聖之事也。智，譬則巧也；聖，譬則力也。猶射於百步之外也，其至，爾力也；其中，非爾力也。」


 疏

雖合于道，未合於時，《春秋》譏之。如宋公守常訓而敗於楚

 ，雖反乎道而合於時，《春秋》許之。如築館於外，大夫城杞，會王世子，傳以爲得變之正，是也。晉文曳柴以敗楚，《春秋》猶伯之，伯之但取攘夷之功，不責用兵之詐。今楚強宋弱，必須多謀善將，乃能勝之，守常不變，泥古不通，卒使楚横中國，幸晉文起而攘之，中國乃定。事有反經合道者，此類是也。




二十有三年

據《左》、《史》，晉惠卒在本年九月，經書在明年。




春，齊侯伐宋，圍閔。

閔，二傳作緡。


 疏

《齊世家》：「六年春，齊伐宋，以其不同盟於齊也。」




伐國不言圍邑，此其言圍，何也？不正其以惡報惡也。

前宋伐齊喪，今齊與楚結，乘宋敗而報之，是以惡報惡。《論語》曰：「以直報怨，以德報德。」




夏，五月，庚寅，宋公茲父卒。

傳曰：泓之戰，宋公傷焉，七月而死。


 疏

《宋世家》：「夏，襄公病傷于泓而竟卒，子成公壬臣立。」




茲父之不葬，何也？

據正卒宜葬。


 失民也。

葬者，臣子事，無民則無葬者。襄公失民，故不葬也。


 其失民，何也？

據韓之戰未敗而獲，乃失民。


 以其不教民戰，則是棄其師也。

過而不改，輕用其師。既戰，不審強弱之計、衆寡之分，愎司馬子反之諫而以三軍之命爲戲，是不教而戰也。《論語》：「以不教民戰，是謂棄之。」輕用其師，與鄭棄師同也。


 爲人君而棄其師，其民孰以爲君哉？

輕用其民，置之死地。不從則棄命，從之則喪身辱國，人不願爲之民，故奪其葬詞，如鄭棄師，狄之也。




秋，楚人伐陳。

紀楚禍也。以後陳從楚。


 疏

此楚成得臣也。稱人者，僖世大夫將，猶例稱人也。




冬，十有一月，杞子卒。

《左傳》作成公。


 疏

《杞世家》：「德公十八年卒，弟

 桓公姑容立。」




二十有四年

杞桓公元年。據《左》、《史》，晉文公入國在此年春，經書在明年，緩一年乃書。晉始書多緩例。




春，王正月。

夏，狄伐鄭。

此周與狄同伐也。獨言狄者，爲天王諱也。襄王不忍小忿，與夷狄伐懿親，旋爲狄伐出奔鄭，恥辱大，故爲之諱也。


 疏

《鄭世家》：「滑聽命，已而反與衛，鄭於是伐滑。周襄王使伯犕請滑。鄭文公怨惠王之亡在櫟，而文公父厲公入之，而惠王不賜厲公爵禄，又怨襄王之與衛滑，故不聽襄王請而囚伯犕。王怒，與翟人伐鄭，弗克。冬，翟攻伐襄王，襄王出奔鄭。」




秋，七月。

冬，天王出居于鄭。

劉子云：文公時，「天子失道，出居于鄭」。




天子無出，

據「天王居于狄泉」不言出。


 出，

劉子説：「《春秋》出天王，不爲不尊上。」


 失天下也。

劉子説：「天王有弟大叔之難，出亡，居于鄭，不得入。」


 疏

《左傳》：使告難于魯，于晉，于秦。其明年春，「秦伯師于河上，將納王」。「晉侯辭秦師而下。三月甲辰，次于陽樊。右師圍温，左師逆王。夏四月丁巳，王入于王城，取太叔于温，殺之于隰城。戊午，晉侯朝王，王享醴，命之宥。」「與之陽樊、温、原、攢茅之田。晉於是始啓南陽。」按：失天下，起晉伯，一見例。大叔逐王自立，王辟居于鄭。言出，明不能烝乂母弟，保守四海，失天下，當絶也。狄泉不出者，狄泉纂統，非立後乃失，故其辭不同。


 居者，

據諸侯出奔不言居。


 居其所也。

據居于狄泉、居于鄆，是安居得所之詞。


 雖失天下，

言出。


 莫敢有也。

據公居于鄆。鄆，内邑。此言居鄭，如王邑然，鄭不敢有其國也。《禮》：「君適其臣，升自阼階，示民

 不敢有其室也。」「天子適諸侯，必舍於其祖廟。」按：王者無外，雖失京師，而諸侯國皆王土，故出與居兼言之也。言此以明無外之義。


 疏

《晉世家》：「二年春，秦軍河上，將入王。趙衰曰：『求霸莫如入王尊周。周、晉同姓，晉不先入王，後秦入之，毋以令于天下。方今尊王，晉之資也。』三月甲辰，晉乃發兵至陽樊，圍温，入襄王於周。四月，殺王弟帶。周襄王賜晉河内陽樊之地。」




晉侯夷吾卒。

卒在去年，於此乃書者，緩之也。不言晉文入晉者，爲晉文諱也。有所見，則不復見，從略也。


 疏

《晉世家》：「十四年九月，惠公卒，太子圉立，是爲懷公。子圉之亡

 ，秦怨之，乃求公子重耳，欲納之。子圉之立，畏秦之伐也，乃令國中諸從重耳亡者與期，期盡不到者盡滅其家。狐突之子毛及偃從重耳在秦，弗肯召。懷公怒，囚狐突。突曰：『臣子事重耳有年數矣，今召之，是教之反君也，何以教之？』懷公卒殺狐突。秦繆公乃發兵送内重耳，使人告欒、郤之黨爲内應，殺懷公於高梁，入重耳。重耳立，是爲文公。晉文公重耳，晉獻公之子也。自少好士，年十七，有賢士五人：曰趙衰、狐偃舅犯、賈佗、先軫、魏武子。舅犯，文公舅也。」




二十有五年

晉文公元年。




春，王正月，丙午，衛侯燬滅邢。

有伯，中國不言滅。此言滅者，無伯之辭也。方伯一見滅國。衛見滅邢，明衛爲方伯也。邢遷于陳儀，故以後陳儀爲衛邑。日者，中國滅例日。


 疏

《公羊》：「何以名？絶之也。曷爲絶之？滅同姓也。」《左氏》：「衛侯燬滅邢，同姓也。」三傳皆同。




燬之名，何也？

據齊侯滅萊不名。


 不正其伐本而滅同姓也。

《曲禮》：「諸侯不生名」，「滅同姓名」。諸侯生不名，名者有死道，《春秋》誅殺之罪也。


 疏

邢、衛同姓，又魯同姓，爲中國，因此一見名例以示義。《春秋》見者不再見，楚爲夷狄，故略之，不更以同姓名見義。後儒以滅同姓不皆名，疑燬爲衍字，不知此義三傳所同，又文見《曲禮》，必不至誤。同姓有親親之義，滅之則絶其祀。絶先公之祀，失庇根之道，以爲有王者作，此皆誅絶之罪也。




夏，四月，癸酉，衛侯燬卒。疏

《衛世家》：「文公卒，子成公鄭立。」




宋蕩伯姬來逆婦。疏

經文八年書「司城來奔」，《左傳》云：「蕩意諸，公子蕩之孫

 。」此年逆婦，下至文八年，共十六年，則意諸當以幼爲卿。如伯姬歸壽而生意諸，則經五十一年乃見公孫壽，則壽當近九十矣。攷宋卿氏蕩者，桓族公孫之子始以蕩爲氏。此何以先稱蕩？子以母氏也。伯姬嫁于司城蕩，生子壽，其孫意諸以蕩爲氏。經追書蕩氏，如惠公仲子、僖公成風之類。逆婦，爲壽娶婦，壽生意諸。壽成八年見經，成十五殺山，伯姬曾孫也。




婦人既嫁不踰竟，宋蕩伯姬來逆婦，

禮：親迎。姬來逆女，非正也。書者，大夫卑，不接内，由伯姬言之猶可，故《公羊》以爲兄弟辭，蕩伯姬亦不同書也。


 非正也。

與朝子同，皆婦人專事，不從夫。再發傳，伯姬，大夫妻，疑尊卑有異。


 其曰婦，何也？

據紀逆言女，婦姜有譏文。


 緣姑言之之辭也。

班氏云：「外屬小功以上，亦不得娶也。《春秋傳》

 ：『譏娶母黨也。』」伯姬内女，今所逆在姪，行不言婦，疑如單伯爲媒氏。言此，譏不親迎。娶母黨書逆不書求，與杞伯姬書求不書逆互相起，明適人不拘諸侯、大夫，同不得娶母黨。




宋殺其大夫。

此宋殺其大夫之始。言大夫不言名姓，尊也。君爲公，其大夫當爲卿。曹不言名姓，無大夫之國，卑也。此不言大國，尊也。惟方伯大夫乃例以名氏見。


 疏

宋殺大夫不名者二，此與文七年是也。此不稱人，文七年稱人，傳曰：「稱人以殺，誅有罪也。」然則此當云：不稱人，累上之辭也。




其不稱名姓，

據孔父目，以下殺大夫，皆不名氏。


 疏

方伯之卿比于天子大夫，故稱大夫見名。大國大夫尊爲卿，經書大夫，故例不名氏。宋卿爲卿，不曰殺其卿而曰大夫，由内言之也。天子卿不名，故宋卿亦不名也。


 以其在祖之位，

孔父因爲孔子遠祖，故特氏字。


 尊之也。

梅福説：「此言孔子故殷後也。」


 疏

顔注：「謂宋所殺者亦孔父之後留在宋者，於孔子爲祖列，故尊而不名也。」按：此殺《左傳》不言其人，宋亦無孔氏爲卿者，知傳本謂孔氏爲祖，因問而答，非謂此殺爲祖，舊説皆誤。




秋，楚人圍陳，納頓子于頓。

此如齊、魯平莒之事，陳爲方伯，頓所屬卒正也。頓子有罪，陳侯出之，楚子求諸侯，自託於伯禮，故伐陳納頓。以陳治頓，又以楚治陳也。


 疏

頓，陳屬國。




納者，

大國乃言納，納頓在圍陳後，疑與常納異。


 内弗受也。

與常納同。


 圍，一事也。

在陳。


 納，一事也。

在頓。《公羊》：「何以不言遂？兩之也。」


 而遂言之，

納在楚，當再言楚，不言，與遂事同例，明納即在圍。


 蓋納頓子者，陳也。

據襄

 四年，「陳人圍頓」也。頓，陳屬國。納君之權，陳實主之，故楚伐陳以求納。圍陳、納頓與伐楚、救江同。


 疏

一説納當爲出，謂頓子之出由陳也，故伐以納之。




葬衛文公。

方伯葬例月，時者，爲滅同姓，兼失禮晉文，以致子孫之禍，故同小國。




冬，十有二月，癸亥，公會衛子、莒慶盟于洮。

衛在喪稱子。朔倍殯不言子者，誅之。


 疏

此以洮、向二盟起君與大夫班次也。《王制》：大國之卿，位如小國之君。衛，次國，其卿與莒子尊同，特互見之，以明君先於臣之義。




莒無大夫，

據會盟，小國大夫通稱人。


 其曰莒慶，何也？

凡小國大夫通不見經，見則有所起。


 以公之會

據二伯主會，通稱人。此在内，以公主之。


 目之也。

據接内則得録之也。在洮會公，與如國同，故得以名見。




二十有六年

衛成公元年。




春，王正月，己未，公會莒子、衛甯速盟于向。

大夫在會以前稱人，此名者，志大夫專權之漸也。莒敘衛上，小國君尊於次國大夫。


 疏

己未去癸亥五十五日，中當有閏月。公皆在，而衛、莒互易其君臣，衛本大於莒，又以在喪稱子言之，皆以決嫌疑也。




公不會大夫，

據公會齊、晉大夫，皆諱公避敵；會方伯大夫，皆不言會。


 其曰甯速，疏

甯速，衛正卿，穆仲静之子，武公曾孫跪之孫。《公羊》作遫。莊六年甯跪見《左傳》

 。速諡莊子。


 何也？疏

甯速上當有會字，因上文誤删。不問莒慶者，莒無大夫，疑因公進之。衛有大夫，疑可會，故問其敵。


 以其隨莒子，

齊、晉大夫不序小國君下，以其尊也。方伯以下，大夫乃獨序小國君下，以卑不敵小國君也。


 可以言會也。

有莒子，則公會莒子，甯速在會不嫌。衛序莒下者，大國臣不敵小國君，示有上下，且親莒子，明甯速隨盟。




齊人侵我西鄙，公追齊師至巂，弗及。

巂即酅，紀季邑也。




人，微者也。侵，淺事也。公之追之，非正也。

據公子伐邑猶譏。事淺人微，公輕自追，失應敵道。不諱公者，恥辱淺。


 至巂，

據「公追戎於濟西」不言至。


 急辭也。

據至，未畢詞，故爲急。


 弗及者，

據追戎不言弗及。


 弗與也，

弗當爲不字之誤也。據内言弗，外言不也。


 可以及而不敢及也。

據言弗及，猶不及。


 其侵也曰人，其追也曰師，

將卑師衆，侵宜稱師。侵、追異詞，故問。


 以公之弗及，大之也。

《公羊》：「其言至巂弗及何？侈也。」變人言師，以大其事。公追微者，畏不敢逼，恥重辱深，故言師以殺恥。


 弗及，

據言不及。


 内辭也。

《春秋》正名，凡言弗者，皆可以辭；言不，則譏文。内諱惡，變不言弗，弗爲善，無譏文，如「弗克葬」言弗之比。




夏，齊人伐我北鄙。

上追畏不敢及，故再見伐。齊在魯西北。




衛人伐齊。

洮之盟故也。




公子遂如楚乞師。

劉子説：「季子卒後，邾擊其南，齊伐其北，魯不勝其患，將乞師於楚以取全耳

 。故傳曰：『禍之起，必自

 此始也。』」


 疏

遂，莊公子，卒稱仲遂，十五見經，因弑君疏之。據《左氏》，有臧文仲爲介。不書者，與重也。




乞，重辭也。

《公羊》：「乞師者何？卑辭也。曷爲以外内同若辭？重師也。」文義較《傳》爲詳。


 何重焉？

據賻金不言乞。


 重人之死也

 ，

財物可以乞假於人，身命非以爲賜之物，故重而言乞。


 非所乞也。

惟財物乃有乞道。乞人以死與以死乞人，皆非也。


 師出不必反，戰不必勝，

《公羊》：「曷爲重師？師出不正反，戰不正勝也。」按：正篆與必字相似而誤，當以必爲是。


 故重之也。

戰者凶事，出不必反，如秦師殽戰；戰不必勝，三十六敗是也。有死亡之慮，故重之。言乞，不如財物言求而已。




秋，楚人滅夔，以夔子歸。

夔，楚同姓也。滅同姓何以不名？楚夷狄，待之略，方稱楚人，不名也。


 疏

夔在秭歸，爲中國者，待楚以方伯，因用狄道乃狄之，非以地狄也。




夔，國也。

梁州國，以備卒正之數。梁、崇、鄀、巴、庸、夔、蜀，共見七國。


 不日，

中國日。


 微國也。

地在荆州，爲楚屬國，與沈、頓、胡在中國者不同，微國以遠而微之，在中國稱小國。


 以歸，

據晉

 人執季孫以歸言執。


 猶愈乎執也。

夷狄辟執中國，故言以歸不言執。夔遠，不日。




冬，楚人伐宋，圍閔。

據《左傳》，此子玉、子西之師也。稱人者，文以下乃稱大夫。




伐國不言圍邑，此其言圍，何也？以吾用其師，

據《左傳》，臧孫乞師，「見子玉而道之伐齊、宋」。


 目其事也，

據上乞師，下言以也。師本爲魯出，乃用以圍宋，因用其師，故録之詳。以夷狄連犯二大國，惡之也。


 非道用師也。

道用師者，本爲魯伐齊，於道中别出伐宋。非者，惡之也。惡之，故目其圍。




公以楚師伐齊，取穀。

桓公子在楚求納，非獨爲魯事也。蓋子玉以求諸侯。


 疏

《楚世家》：「三十九年，魯僖公來請兵以伐齊，楚使申公叔侯將兵以伐齊，取穀，置桓公子雍焉。」




以者，

據二伯救難不言以。


 不以者也。

言以正用師之道。


 民者，君之本也。

《孟子》曰：「民爲貴，社稷次之，君爲輕。是故得夫丘民而爲天子，得夫天子爲諸侯，得夫諸侯爲大夫。」使民，謂不當使而使也。師者，古人所重，不得已而用之，今以假人，是輕使之也。


 使民以其死，非其正也。

傳曰：「古者被甲嬰胄，非以興國，則以征無道。」今假師以伐人復讎，非用師之正，故言以。




公至自伐齊。

傳例：取邑不致。以從邑爲内辭，不致也。從内又惡事，致者，危之。




惡事不致，

據以夷狄伐大國，爲惡事。


 此其致之，何也？

據成宋亂亦不致。


 危之也。

以蠻夷遠國伐鄰近大國，招禍深怨，危亡之道。




二十有七年

春，杞子來朝。

杞桓公也。稱子者，伯、子、男一等。然子專爲夷狄之稱，故《左氏》以爲用夷禮。




夏，六月，庚寅，齊侯昭卒。疏

《齊世家》：「孝公十年卒，孝公弟潘因衛公子開方殺孝公子而立潘，是爲昭公。昭公，桓公子也。」




秋，八月，乙未，葬齊孝公。

日葬，猶待以大國禮。晉文未起，猶以齊爲伯也。弟潘争立，殺嗣子，亦以危之。




乙巳，公子遂帥師入杞。

日不繫月，如下壬申公朝。春來成而秋入之，魯之於小國亦甚矣！故稱子，託於用夷禮以殺恥，所以爲魯諱也。


 疏

乙巳，九月三日也。日不繫月，公子遂不臣。日入，惡入者，内入爲滅也。目遂，起下弑也。




冬，楚人、陳侯、蔡侯、鄭伯、許男圍宋。

此楚主諸侯之始也。陳、蔡、鄭、許，終春秋，從楚最篤。前同言楚在中，辟齊也；此稱爵，著其實以明貶也。人楚，貶楚子，亦以辟夷狄實主中國。


 疏

《晉世家》：「四年，楚成王及諸侯圍宋，宋公孫固如晉告急。先軫曰：『報施定霸，於是在矣。』狐偃曰：『楚新得曹而初婚於衛，若伐曹、衛，楚必救之，則宋免矣。』於是晉作三軍。趙衰舉郤縠將中軍，郤臻佐之；使狐偃將上軍，狐毛佐之，命趙衰爲卿；欒枝將下軍，先軫佐之；荀林父御戎，魏犫爲右，往伐。冬十二月，晉兵先下山東，而以原封趙衰。」




楚人者，

據趙盾序諸侯下。


 楚子也。

據下言諸侯。


 其曰人，何也？

問在諸侯上，以何貶？


 人楚子，所以人諸侯也。

以人主諸侯，知貶在諸侯。《春秋》惡楚，以楚子而在諸侯之上，所不忍言，故變文以貶之。


 疏

《公羊》以爲貶楚子，又一説。


 其人諸侯，何也？

圍宋不宜貶。


 不正其信夷狄而伐中國也。

劉子説：「文公時，上無明

 天子，下無賢方伯，強楚主盟，諸侯倍畔。」


 疏

凡在圍，陳、蔡、鄭、許之君皆不葬，貶之也。




十有二月，甲戌，公會諸侯盟于宋。

言諸侯，外楚子也。公實與楚圍宋，散言，不使公會楚子。




二十有八年

此年專敘晉事，凡二十八，《春秋》之最詳者。因楚強，亟欲晉之抑之，故録之詳。




春，晉侯侵曹，晉侯伐衛。

劉子云：「文公伐原，得温，于是諸侯歸之，遂侵曹伐衛，爲踐土之會、温之盟。後南破強楚，尊事周室，遂成霸功，上

 次齊桓，本信由伐原也。」


 疏

《晉世家》：「五年，晉文公欲伐曹，假道於衛，衛人弗許。還自河南度，侵曹，伐衛。正月，取五鹿。二月，晉侯、齊侯盟于斂盂。衛人請盟，晉人不許。衛侯欲與楚，國人不欲，故出其君以説晉。衛侯居襄牛。」




再稱晉侯，

據齊桓侵蔡、伐楚，不再出齊侯。


 忌也。疏

忌當作异，謂兩之也。一師故言遂，二師則再出晉侯。以其二師，故入曹在伐衛後。




公子買戍衛。不卒戍，刺之。

内諱殺大夫言刺。


 疏

《晉世家》：「公子買守衛。楚救衛，不卒戍。」按：買，字子叢，系未詳，因殺絶後于魯。據《左》、《史》，楚救衛在刺買之先。




先名後刺，

據公子偃先刺後名。


 殺有罪也。

據言不卒戍，知有罪。


 公子啟曰：

公子啟，先師也。按：《繁露》、《説苑》皆有公扈子説《春秋》之文，扈與啟字近，疑此公子啟即公扈子之誤。語皆解經釋例之文，非當時人。


 不卒戍者，

據刺公子偃，不言事。


 可以卒也。

據言不皆可詞。君命戍衛者，從晉也。因楚救不敵，棄戍歸國而棄君命，故非之也。


 可以卒而不卒，譏在公子也，

《春秋》貴命，戍衛輔助同姓，有協正之美，故曰可以卒，而不卒，是棄君命也。


 刺之可也。

公子偃刺不言罪，此言不卒戍，棄君命，故言可刺。直言其事而善惡見，《春秋》不加貶絶之義也。




楚人救衛。

終春秋，衛不從楚。言救者，不許救之辭。稱人，貶楚子。衛篤信中國，惟此因晉伐救之，使楚得市恩於衛者，晉爲之也，故言救也。


 疏

《晉世家》：「五年春，晉文公欲伐曹，假道於衛，衛人弗許。還，自河南度，侵曹，伐衛。正月，取五鹿。二月，晉侯、齊侯盟於斂盂。衛侯請盟，晉人弗許。衛侯欲與楚，國人不欲，故出其君以説晉。衛侯居襄牛，公子買守衛。楚救衛，不卒。」

三月，丙午，晉侯入曹，執曹伯，畀宋人。

入者，内弗受也。

惡曹不能拒外難。


 日入，

據或不日。


 晉入者也。

言日以謹其事，惡入者之強，不日，兼責其國。


 以晉侯而斥執曹伯，

據執衛侯言人。


 惡晉侯也。

據人衆辭。執諸侯，伯討當稱人，目君則諸侯相執之詞，惡之也。執大夫，伯討言爵，以君尊，上得執下。


 畀，

據晉人執戎蠻子歸于楚言「歸于」。


 與也。

畀，與也。以上與下之辭。


 其曰人，何也？

據歸于楚不言人，言人疑貶宋公也。


 不以晉侯畀宋公也。

以下奉上曰歸，以上與下曰畀。五等，公尊而侯卑，因晉升爲二伯，在宋公上，故得言畀。然《春秋》實與而文不與，猶稱侯；今若直言晉侯畀宋公，是以侯臨公，失尊卑之序，故降宋稱人，以成晉侯之尊，此名爵之例也。


 疏

《晉世家》：「晉侯圍曹。三月丙午，晉師入曹，數之，以其不用釐負羈言，而用美女乘軒者三百人也。令軍毋入釐負羈宗家以報德。」




夏，四月，己巳，晉侯、齊師、宋師、秦師及楚人戰于城濮，楚師敗績。

晉在齊上，主兵，且成晉伯也。齊、宋，大國也。不及秦，秦，中國也。三國皆大夫也。楚不言得臣，臣不敵君，貶稱人也。城濮，衛地，因救衛而戰也。序三師，明陳、蔡、衛、鄭、曹、許及魯同從楚也。


 疏

劉子云：「城濮之戰，文公謂舅犯曰：『吾卜戰而龜熸，我迎歲，彼背歲；彗星見，彼操其柄，我操其標；吾又夢與荆王搏，彼在上，我在下。吾欲無戰，子以爲何如？』舅犯對曰：『卜戰龜熸

 ，是荆人也；我迎歲，彼背歲，彼去我從之也；彗星見，彼操其柄，我操其標，以埽則彼利，以擊則我利；君夢與荆王搏，彼在上，君在下，則君見天而荆王伏其罪也。且吾以宋、衛爲主，齊、秦輔我，我舍天道，獨以人事，固將勝之矣。』文公從之，荆人大敗。」又云：「晉文公與荆人戰，君問咎犯，咎犯對曰：『服義之君，不足于信；服戰之君，不足于詐。君其

 詐之而已矣。』君問于雍季，雍季對曰：『焚林而田，得獸雖多，而明年無復也；乾澤而漁，得魚雖多，而明年無復也。詐猶可以偷利，而後無報。』遂與荆王戰，大敗之。及賞，先雍季而後咎犯。侍者曰：『城濮之戰，咎犯之謀也。』君曰：『雍之言，萬世之謀也；咎犯之言，一時之權也。寡人既行之矣。』」《晉世家》：「楚圍宋，宋復告急晉。文公欲救則攻楚，爲楚嘗有德，不欲伐也。欲釋宋，宋又嘗有德於晉，患之。先軫曰：『執曹伯，分曹、衛地以與宋，楚急曹、衛，其勢宜釋宋。』文公從之，而楚成王乃引兵歸。楚將子玉曰：『王遇晉至厚，今知楚急曹、衛而故伐之，是輕王。』王曰：『晉侯亡在外十九年，因日久矣，果得反國，險阨盡知之，能用其民，天之所開，不可當。』子玉請曰：『非敢必有功，願以閒執讒慝之口也。』楚王怒，少與之兵。于是子玉使宛春告晉。」「己巳，與楚兵合戰，楚兵敗，得臣收餘兵去。」




楚殺其大夫得臣。

此因敗而殺也。此成得臣，楚無大夫，故不氏也。楚僭王，臣不曰公子、大夫。以公子、大夫言







者，所謂「物從中國」也。稱國，外之也。夷狄不言有罪，無罪殺得臣，起不能與晉争。


 疏

《晉

 世家》：「子玉之敗而歸，楚成王怒其不用其言，而貪與晉戰，讓責子玉，子玉自殺。晉文公曰：『我擊其外，楚誅其内，内外相應。』於是乃喜。」




衛侯出奔楚。

不名者，猶未失國也。所以成叔武之志。


 疏

《衛世家》：「成公三年，晉欲假道於衛救宋，成公不許，晉更從南河渡救宋。徵師于衛，衛大夫欲許，成公不肯。大夫元咺攻成公，成公出奔。晉文公伐衛，分其地予宋，討前過無禮及不救宋患也。」




五月，癸丑，公會晉侯、齊侯、宋公、蔡侯、鄭伯、衛子、莒子，盟于踐土。

劉子説：「文公時，上無明
 

注



 天子，下無賢

 方伯，強楚主會，諸侯背畔，天子失道，出居于鄭。文公于是憫中國之微，任賢養士。四年，政治内定，則舉兵而伐衛，執曹伯，還敗強楚，威震天下。明王法，率諸侯而朝天子，天下莫敢不服，天下曠然平定，周室尊顯。故曰：大功之效，在於用賢積道，浸章浸明。」


 疏

按：此亦晉伯也。不疑者，文功淺，初伯致王，與桓反。衛子，叔武也。在鄭下者，未成君，宜末序。叔武，弟也。稱子者，明君有絶道，己無立志也。在莒上者，莒，小國也。雖降序，不踰等，故衛子在方伯末，宋子在大國末。蔡從楚，惟此三盟從中國。衛方適楚，蔡即會晉，起其義也。大國言齊、宋，次國言魯、衛、陳、蔡、鄭，小國言莒。陳、許不序者，不在，故下陳如會，言圍許也。諸侯因楚敗，反從中國也。




諱會天王也。

據下言王所也。時王在踐土，諸侯因王在而往會。不諱，當言公會天王、諸侯于踐土。此先録會盟，若諸侯自相會盟，而别言王所，使王自至踐土，朝爲遂事，以避會天王之嫌。


 疏

《晉世家》：「甲午，晉師還至衡雍，作王宫于踐土。初，鄭助楚，楚敗，懼，使人請盟晉侯。晉侯與鄭伯盟。五月丁未，獻楚俘于周，駟介百乘，徒兵千。天子使王子虎命晉侯爲伯，賜大輅，彤弓矢百，玈弓矢千，秬鬯一卣，珪瓚，虎賁三百人。晉侯三辭，然後稽首受之。周作《晉文侯命》：『王若曰：父義和，丕顯文、武，能慎明德，昭登於上，布聞在下，維時上帝集厥命于文、武。恤朕身，繼予一人永其在位。』于是晉文公稱伯。癸亥，王子虎盟諸侯於王庭。晉焚楚軍，火數日不息，文公嘆。左右曰：『勝楚而君猶憂，何？』文公曰：『吾聞能戰勝安者唯聖人，是以懼。且子玉猶在，庸可喜乎？』」




陳侯如會。

公在言會。前從楚伐宋，此因楚敗乃來，故後至。後至，故責之，較蔡、鄭猶深，卒而不日也。




如會，

據「鄭伯乞盟」言乞盟。


 外乎會也，

已會後，陳侯始如。外猶外之。外于會，謂夷狄之也。蔡、鄭來，陳不來，惡之深，故卒不日，從夷狄例。


 於會受命也。

受伯之命。劉子説：「晉文公會諸侯而盟曰：『吾聞國之亂，不由聲色，必由姦利。好樂聲色者，淫也；貪姦者，惑也。夫淫惑之國，不亡必殘。自今以來，勿以美妾疑妻，勿以聲色妨正

 ，勿以姦情害公，勿以貨利示下。其有之者，是謂伐其根素，流於華葉。若此者，有患無憂，有寇無弭。不如言者，盟示之。』于是君子聞之曰：『晉侯其知道乎！其不王者，猶無佐也。』」


 疏

按：陳侯後至，再申命。言此者，與乞盟起。




公朝于王所。

劉子説：「諸侯會天子，則以方明爲主。《覲禮》云：方明，木也。其形四方六面，上玄下黄，東青南赤，西白北黑。方明者，上下四方，神明之象也。」


 疏

王所者，踐土也。所爲安居，言所，非其所也。




朝不言所，

據公朝王言如京師，朝二伯言如齊、晉。下歸言京師，此亦當言公如京師也。


 言所者，

據變京師之文而言王所者，起王失所，故言所非也。


 非其所也。

據不曰京師也。京師常文，言京師，則與朝于王城同。不見致王意，故言王所。天子以天下爲家，諸侯有於行在朝王之禮。諸侯會王于踐土，《春秋》諱其事，使若自會盟，王適來，因相率朝王，疑于實非會王，故言王所，以起王在踐土，諸侯實會王。




六月，衛侯鄭自楚復歸于衛。

諸侯歸不言所自，惟此言之，與大夫同辭，所謂「君不君」也。殺

 叔武不言殺者，爲叔武諱，叔武志在讓國也。


 疏

衛侯得歸，甯武子之力也。衛，《春秋》有兩逐君，皆得歸。




自楚，

據曹伯歸不言自宋。


 疏

據《左傳》，此時衛侯在陳，不在楚。又言「晉人執衛侯」，非楚力，猶以自楚書者。


 楚有奉焉爾。

晉，楚敵也。楚新敗，不能敵晉。衛侯不在楚而以楚言者，惡其從楚。


 復者，

内歸言復。


 復中國也。

據自楚復，從夷狄入中國也。衛未嘗從楚，故言復以起之，内從外夷狄也。


 歸者，

據下有復入也。


 歸其所也。

據入，不善；歸，善詞也。衛從楚反國言復，喜其得脱于夷。言歸，安之于國，傳曰「歸爲善」是也。凡歸于楚不言復者，皆從楚之國。


 鄭之名，

據許其反國，宜不名。


 失國也。

奔不名，歸乃名。以其殺叔武罪之，與鄭忽同。雖反正，失社稷，猶貶。




衛元咺出奔晉。

傳曰：「以是爲訟君也。」君歸臣出，明衛侯誤殺弟。




陳侯款卒。

諸侯例日。不正者，不日而月、時者，惡也。有惡當誅，不復言正不正也。不葬者，惡其從楚圍宋，引援夷狄，亂中國。凡會齊之衛、陳、鄭三君，皆不葬也。不日者，踐土不早至，較蔡、鄭從楚尤深，故惡之不日也。




秋，杞伯姬來。

杞伯姬來，入杞之怨釋矣。




公子遂如齊。

如齊所以釋取穀之憾也。




冬，公會晉侯、宋公、蔡侯、鄭伯、陳子、莒子、邾子、秦人于温。

邾至此會盟乃言子。陳敘鄭下，未成君也。在莒上者，次國也。秦不稱大夫者，諸侯大會不言大夫，且時會大夫猶不名也。温，衛邑。桓會有宋子，晉文有陳子。




諱會天王也。

劉子説：「文公納王後三年，遂再會諸侯，以朝天子，天子錫之弓矢秬鬯，以爲方

 伯。」


 疏

温即河陽也。會即天王守也。會不書天王而别出天王守文者，是諱没會天王之事，故别以守主之。




天王守于河陽。

《王制》：「天子五年一巡守。歲二月，東巡守，至于岱宗

 ，柴而望，祀山川。覲諸侯，問百年者就見之。命大師陳詩，以觀民風；命市納賈，以觀民之所好惡，志淫好辟；命典禮考時月，定日，同律、禮、樂、制度、衣服，正之。山川鬼神有不舉者爲不敬，不敬者君削以地；宗廟有不順者爲不孝，不孝者君絀以爵；變禮易樂者爲不從，不從者君流；革制度衣服者爲畔，畔者君討；有功德於民者，加地進律。五月，南巡守，至於南嶽，如東巡守之禮。八月，西巡守，至于西嶽，如南巡守之禮。十有一月，北巡守，至于北嶽，如西巡守之禮。歸假於祖、禰，用特。天子將出，類乎上帝，宜乎社，造乎禰。諸侯將出，宜乎社，造乎禰。」劉子云：「天子曰巡守，諸侯曰述職。巡守者，巡其所守也。述職者，述其所職也。春省耕，補不足也；秋省斂，助不給也。」「入其境，土地辟除，敬老尊賢，則有慶，益其地。入其境，土地荒蕪，遺老失賢，掊克在位，則有讓，削其地。一不朝者黜其爵，再不朝者削其地，三不朝者則六師移之。」




全天王之行也。

劉子説：「晉文公敗楚城濮，再會諸侯，召天子而朝之。」「上無明王，桓、文能執伯道，攘夷狄，安中國，雖不正猶可，蓋《春秋》實與而文不與之義也。」


 疏

據言王所，知非實守。「晉侯會諸侯于温，欲率之朝周。力不能，恐其有畔者」，故言「天王守于河陽」。


 爲若將守而遇諸侯之朝也，

班氏云：「王者巡守，諸侯待于境，諸侯以守蕃爲職者也。《祭儀》曰：『王者巡守，諸侯待于境也。』」守在朝先，若實守，因而相朝。


 爲天王諱也。疏

《晉世家》：「冬，晉侯會諸侯于温，欲率之朝周。力未能，恐其有畔者，乃使人言周襄王守于河陽。壬申，遂帥諸侯朝王于踐土。孔子讀史記至文公，曰：『諸侯無召王。王守河陽者，《春秋》諱之也。』」


 水北爲陽，

水陰以陰爲陽。


 山南爲陽。

山陽以陽爲陽。


 温，

温在河北。


 河陽也。

據在水陽，故以河陽名，異名同實也。


 疏

《地理志》河内郡温下云：「故國，己姓，蘇忿生所封也。」




壬申，公朝于王所。

温，河陽。王所，京師。四者異名同實也。小諸侯言温，大天子言河陽，自天子言王所，自諸侯言京師。王所常居爲王城，王所暫住爲王所。言所，非其所也。言京師者，自臣下目之之辭。




朝於廟，禮也。

據來朝不地。


 於外，非禮也。

據朝公于外，譏。


 獨公朝與？

據諸侯同會。


 諸侯盡朝也。

據王所即温，知盡朝。


 其日，

據上不日。


 以其再致天子，故謹而日之。

朝例時，日者譏其甚。


 主善以内，

於外雖非禮，而朝爲善事，故得以魯主之。變召言朝，使魯主其事，故獨言公朝，内内之義也。


 目惡以外。

齊人歸衛俘，使齊主之，外外之義也。


 言曰公朝，

據公如京師，朝言如，不言朝。


 逆辭也，

逆，迎也，即爲若將守而遇諸侯之朝之義。言公逆王，朝之。


 而尊天子。

桓不敢致王，會王世子以尊天子。晉文致王犯順，猶自託尊王，故《春秋》許其外楚，不許其尊周，此之謂也。


 會于

 温言，

據會即守，所不言河陽。


 小諸侯。

會事在一邑。温，河陽邑。小温所以小諸侯。


 疏

舊作「會于温，言小諸侯」，今從俞氏改訂。


 温，

據與河陽異出。


 河北地，

據會、守同地，知在河北。


 以河陽言之，

據同地宜言守于温。


 大天子也。

守不獨于一邑，故以河陽言之。包温於河陽，明天王尊大。


 日繫於月，月繫於時。

常例。


 壬申，公朝于王所，其不月，

言冬而不月，則日上無所繫。


 失其所繫也，

日無所繫，猶臣不統於君。


 以爲晉文公之行事爲已傎矣。

梅福説：「晉文召天王」，「不顧順逆」。此謂失伯道也。


 疏

此日不繫月之例也。《春秋》月、日各自爲例，多不相繫，皆當以此推之。




晉人執衛侯，歸之于京師。

傳曰：「以晉侯而斥執曹伯，惡晉侯也。」京師者，河陽也。天子所居爲京師，非城名也。城名王城也。天子無外，天下皆爲其邑，不如諸侯有專地，故言京師而已。内公言師，天子言京師。京，大也，天子故大之，亦如諸侯爲上，天子曰大上也。内師可言如，故京師亦言如也。傳曰：「京，大也。師，衆也。言周

 ，必以大、衆言之。」




此入而執，

據衛侯已歸，又無出文。


 其不言入，何也？

據執曹伯，言晉侯入曹。


 不外王命於衛也。

時晉侯與天王同在温，晉入執，如受命而執之。


 歸之于京師，

據歸曹伯不言之。


 緩辭也，

據之，緩辭。


 斷在京師也。

斷在京師者，以天子主之也。晉執人於天子之側，有專制之嫌。伯討須稟命而行，不能自專，故以王主之也，所以抑臣扶君也。成十五年斷在晉侯者，伯在外，得自制事，故主晉也。此王在，故言之也。




衛

 元咺自晉復歸于衛。

上言「衛侯自楚復歸于衛」，此言「衛元咺自晉復歸于衛」，君臣同辭也。大夫不言復歸，惟咺言之，辭同諸侯，所謂「臣不臣」也，所以惡晉侯也。


 疏

《衛世家》：「成公三年，晉侯欲假道于衛以救宋」，「徵師于衛」，「成公不肯。大夫元咺攻成公，成公出奔晉。文公伐衛，分其地與宋」。「衛成公遂出奔陳。二歲，如周求入，與晉文公會。晉使人鴆衛成公，成公私于周主鴆，令薄其鴆，得不死。已而周爲請晉文公，卒入之衛，而誅元咺。」




自晉，晉有奉焉爾。

據執君而臣歸，與自楚同。


 復者，

據自楚乃言復。


 復中國也。

據楚言復歸，責晉入人國，執其君以助其臣，制人之上下，與楚無異。


 歸者，

據當言入。


 歸其所也。

其君已執，無與爲難，言歸，易辭也。善、不善同言歸，美惡不嫌同辭也。


 疏

君臣同辭，晉楚同辭，功罪淺深之故可見矣。此與上自楚文相起。




諸侯遂圍許。

劉子説：「文公霸功既立，期至意

 得，湯、武之心作而忘其衆，一年三用師，且弗休息，遂進而圍許，兵亟弊而不能服，罷諸侯而歸。自此蕩怠政事。」圍許者，許從楚也，故踐土不敘許。


 疏

《晉世家》：「丁丑，諸侯

 圍許。」




遂，

據上無諸侯目。


 繼事也。

據公致圍許，知會温諸侯。


 疏

諸侯有遂事，言遂，譏其一年三用師。




曹伯襄復歸于曹。

衛侯言自，此不言自者，諸侯之正辭也。衛侯自楚，與元咺相起。


 疏

《晉世家》：「曹伯臣或説晉侯曰：『齊桓公合諸侯而國異姓，今君爲會而滅同姓。曹，叔振鐸之後；晉，唐叔之後。合諸侯而滅同姓，非禮也。』晉侯説，復曹伯。」




復者，復中國也。

據以上二復字如此解。


 天子免之，

據「斷在京師」，歸是天子免之。


 因與之會。

謂因遂會諸侯，圍許。


 其曰復，

據此後事與上二事不同，有天子之命，不宜以復中國言之。


 通王命也。

曹伯實未至曹，故言復者，如從晉歸，起奪晉之權，以申王命也。言歸者，以王命通之。王者無外，雖在許，可言歸也。言復非以狄京師，特狄晉，以使之不得制其事而獨通王命也。凡復皆言自，此不言自者，辟京師也。




遂會諸侯圍許。

遂，

據歸而會當言曹伯會。


 繼事也。

言遂，明實未歸國。會温，天王説晉，許曹伯歸，因得會。《春秋》言復以通王命，言遂以起未復。




二十有九年

陳共公元年。




春，介葛盧來。

公不在，來未見公，故冬更來。




介，

疑與白狄同異。


 國也。

據言介人，又言葛盧，知非狄。此與蕭叔來朝公相起。介、蕭同爲附庸，下云「介人侵蕭」是也。二朝公，皆不在。一云朝公，一云來。


 葛盧，

未知君臣。


 微國之君，

據微國無大夫，蓋犁來之比。


 未爵者也。

未爵，故無五等之目。傳以繒爲微國，繒言子，已受爵者，此以介爲微國，未受爵。然則連帥以下，與附庸同得稱微國也。


 其曰來，

據犁來言朝，本爲朝來。


 卑也。

卑謂不能三十里，不能行朝禮。下於犁來，與白狄等。


 疏

卑謂卑國也。卑與微異，謂附庸與進夷狄未至於中國者。能來，則以微國待之，不曰卑。




公至自圍許。

圍許以後事致。朝王所非本意，故不致之。




夏，六月，公會王人、晉人、宋人、齊人、陳人、蔡人、秦人，盟于翟泉。

劉子説：「文公怠於政事，翟泉之會不親至，信衰誼闕，如羅不補，威武詘折不信，則諸侯不朝，鄭遂叛，戎狄内侵，衛遷于帝丘。」


 疏

按：稱人，微者也，晉侯不親主，故微之也。秦在蔡下，亦外方也。衛不在者，元咺不敘也。鄭、許不敘者，不服也。齊在宋下，齊以下大夫也。晉文圍許，不服，乃盟王人，以求諸侯。年老志衰，不能自致，故諸侯多以大夫會之。月者，惡盟以其盟王人，故不與以信詞。




秋，大雨雹。

劉子説：「盛陽雨水，温煖而湯熱，陰氣脅之不相入，則轉而爲雹；盛陰雨雪，凝而冰寒，陽氣薄之不相入，則散而爲霰。故沸湯之在閉器而湛於寒泉，則爲冰，雪之消，亦冰解而雪散，此其驗也。故雹者陰脅陽也，霰者陽薄陰也，《春秋》不書霰者，猶月食也。僖公末年信用公子遂，遂專權自恣，將至於弑君，故陰脅陽之象見。僖公不寤，遂終專權，後二

 年弑子赤，立宣公。」




冬，介葛盧來。

前來，公未在，故再來，起「介人侵蕭」。




三十年

春，王正月。

夏，狄侵齊。

劉子説：「晉侯信衰誼闕。」「夷狄内侵。」


 疏

言狄侵者，起晉侯伯衰，始於翟泉。




秋，衛殺其大夫元咺

衛不見公子、公孫，見瑕起其當國，與公孫剽同。因咺立之乃見，非是，不見。


 疏

《衛世家》：「已而周爲請晉文公，卒入之衛，而誅元咺，衛君瑕出奔。」瑕，《左傳》字子適，系未詳。按：陳曙峯《譜》：「叔武、子適、子儀皆文公子，成公弟。」




稱國以殺，

據逐君被殺，疑有罪。


 罪累上也，

據不去大夫，衛侯歸不言自京師，罪在上。


 以是爲訟君也。

據衛君有罪，訟而弗勝。


 衛侯在外，

據下歸。


 其以累上之辭之言之，何也？

據甯喜、陳乞目賊，疑不當歸罪衛侯，此周、冶殺之，非衛侯自殺。


 待其殺而後入也。

咺奉晉拒衛侯，使殺之乃歸。


 疏

《左傳》：「衛侯使賂周歂、冶厪，曰：『苟能納我，吾使爾爲卿。』周、冶殺元咺及子適、子儀，公入。」




及公子瑕。

據瑕已立，不應言及。


 疏

瑕，《世家》以爲出奔，記實也。《左傳》以爲殺，緣經言之。奔而以殺科之，如鄭段，不言殺則爲二事，不能言及也。




公子瑕累也，

以咺主之，則瑕從累文，故奔而言及。以從累文，失道之人不復責以臣禮也。


 以尊及卑也。

瑕本未命大夫，咺因叔武已死，援而立之，已踰三年，於咺有君臣之義。《春秋》反以咺及瑕者，據其始事言之。咺以臣訟君，《春秋》所惡，絶其君臣之文，録其權勢所歸，皆以扶陽抑陰，尊君卑臣也。




衛侯鄭歸於衛。

《公羊》：「此殺其大夫，其言歸何？歸惡乎元咺也。」按：名者惡之，歸，易辭，明咺殺而後入也。




晉人、秦人圍鄭。

劉子説：「秦、晉圍鄭，以其無禮而附於楚。」使燭之武説秦君，圍乃解。「燭之武可號善謀矣，一言存鄭而安秦。鄭君不早用善謀，所以削國也。困而覺焉，所以得存。」圍鄭者，鄭從楚也。劉子云：「翟泉不親至」，「鄭遂叛」。故圍之也。


 疏

《鄭世家》：「四十三年，晉文公與秦穆公共圍鄭，討其助楚攻晉者，及文公過時之無禮也。初，鄭文公有三夫人，寵子五人，皆以罪早死。公怒，概逐羣公子。子蘭奔晉，從晉文公圍鄭。時蘭事晉文公甚謹，愛幸之，乃私於晉，以求入鄭爲太子。」「晉文公欲入蘭爲太子，以告鄭。鄭大夫石癸曰：『吾聞姞姓乃后稷之元妃，其後當有興者。子蘭母，其後也。且夫人子盡已死，餘庶子無如蘭賢。今圍急，晉以爲請，利孰大焉？』遂許晉，與盟，而卒立子蘭爲太子，兵乃罷去。」




介人侵蕭。

介、蕭皆附庸微國，不專記事。此記者，一見例。明十九國，魯史雖附庸小國，猶專記其事。《春秋》非不記事，此以明筆

 削例也。獨於此記者，因上有二朝，故記之。《春秋》記事不周

 十九國，惟此及狄滅温、滅邢、梁亡四事而已。稱人者，人不如名。以好曰名，以惡曰人，因善惡以定名。




冬，天王使宰周公來聘。

下聘非禮，三公尊，又不可當行人，故著言宰，譏以尊使卑。公猶不親往，大夫如京師，又不周乎如，譏周以惡内也。


 疏

周公再見皆繫宰，下出奔乃不言宰。




天子之宰，

冢宰，天子居喪攝政之官。今已出喪，猶言宰，以尊使卑，著其舊爲冢宰以明之。行人，大夫也。


 通於四海。

《春秋》不言官，天子三公，齊、晉在外，周公在内，統臨天下，故言官。




公子遂如京師，遂如晉。

劉子説：大夫出疆不專命。「公子遂擅生事，《春秋》譏之，以爲僖公無危事也。」


 疏

此非實如也。以遂事譏者，緣經制義也。以尊遂卑猶不可，明無專制之道。




以尊遂乎卑，

遂本因晉伯受命如晉，中當越周境，不可以不朝，故如京師。致其本意，當以晉遂京師。《春秋》卑不踰尊，故主如京師而遂晉也。


 此言不敢叛京師也。

此爲内臣如晉之始。至晉當過周，若言如晉，嫌使從京師過而不如京師，是叛上也。《春秋》謹始，因其過周，加以入文，未見而言如，以明不叛之義，所以爲尊親諱也。


 疏

此與公伐秦上下一見。




三十有一年

春，取濟西田。

此分曹田，惡事也，何以書？曹爲魯屬，晉初爲伯，得進退諸侯。《王制》：「諸侯有功，取於閒田以禄之。其削

 地者，歸之閒田。」此如曹有罪，魯有功，晉奪曹地以爲閒田，今又加之於魯，以爲賞功之辭，故地土出入，經皆以田目之。


 疏

濟西，曹田。前公追戎於濟西，起其爲曹也。言田者，外取内邑言田，外歸内邑亦言田。此曹取内邑，以前後言如晉，若晉畀之。




公子遂如晉。

再如晉，拜曹田也，且起上爲晉出也。不再言如京師者，已見不再見。




夏，四月，四卜郊，不從，乃免牲，猶三望。

劉子説：「信鬼神者失謀，信日者失時。夫賢聖

 周知，能不時日而事利。敬法令，貴功

 勞，不卜筮而身吉。謹仁義，順道理，不禱祠而福。故卜數擇日，潔

 齋戒，肥犧牲，飾

 圭璧，精祠祀，而終不能除悖逆之禍。以神明有知而事之，乃欲以背道妄行，而以祠祀求福，神明必違之。天子祭天地、五嶽、四瀆，諸侯祭社稷，大夫祭五祀，士祭門户，庶人祭其先祖。聖王

 承天心，制禮分也。凡古之卜日者，將以輔

 道稽疑，示有所先

 ，而不敢自專也。非欲以顛倒之惡，而幸安全之。」




夏四月，不時也。

傳曰：「子不忘三月卜郊，何也？郊自正月至於三月，郊之時也。」


 疏

郊，春事也。四卜入夏，爲不時。


 四卜，非禮也。

傳曰：「我以十二月下辛卜正月上辛，如不從，則以正月下辛卜二月上辛，如不從，則以二月下辛卜三月上辛，如不從，則不郊矣。」


 免牲者，

傳曰：「全曰牲。」「卜免牲

 者，吉則免，不吉則否。」


 爲之緇衣熏裳，有司玄端，奉送至於南郊。

免牲之禮。


 免牛亦然。

傳曰：「傷曰牛，未牲曰牛
 

注



 ，其牛一也，其所以爲牛者異。有變而不郊，故卜

 免牛也。已牛矣，其尚卜免之，何也？禮與其亡也，甯有，嘗置之上帝矣，故卜而後免之，不專也。卜之不吉，則如之何？不免。安置之？繫而待六月上甲始庀牲，十月上甲始繫牲，十一月、十二月，牲雖有變，不道也。」


 乃者，

據改卜不言乃。


 亡乎人之辭也。疏

亡乎人，若曰不由人。禮：三卜不從，則不郊。卜不已，至四卜，是其心急欲郊，卜不得已而罷。言乃，譏其黷，於事天可已而不已。


 猶者，可以已之辭也。疏

郊尊而望卑，郊卜而望不卜，蓋從事也。今既不郊，尊者不行，則卑者可從，止，乃復三望，譏其卑不從尊。凡傳言猶，皆可已之辭。




秋，七月。

冬，杞伯姬來求婦。

婦人既嫁不踰竟，

此譏來也。再發傳者，爲求婦起例。


 杞伯姬來求婦，非正也。

譏與外事也。伯姬有夫則從夫，無夫則從子，專來求婦，非禮也。婦不言求，言求，譏之也。當有媒妁，不親求也。且以譏娶母黨。


 疏

此書求與蕩伯姬逆婦相起，一見不再見。




狄圍衛。疏

記狄禍，晉伯衰也。




十有二月，衛遷于帝丘。

劉子説：晉侯衰弱，「戎狄内侵，衛遷于帝丘」。


 疏

《地理志》東郡濮陽下云：「衛成公自楚丘徙此。故帝丘，顓頊之墟。」




三十有二年

春，王正月。

夏，四月，己丑，鄭伯捷卒。疏

不葬，從楚與圍宋也。陳、蔡、鄭三國皆不葬。《鄭世家》：「四十五年，文公卒，子蘭立，是爲繆公。」




衛人侵狄。疏

狄有亂，衛乃侵之。言侵，淺事也。初，遷都以避之，此因難乃侵，侵狄以求盟。




秋，衛人及狄盟。疏

不地者，侵狄而盟，盟在狄竟可知。言及，外狄也。與狄和，不侵伐者八年。




冬，十有二月，己卯，晉侯重耳卒。疏

《晉世家》：「九年冬，晉文公卒，子襄公歡立。」




三十有三年

晉襄公歡元年，鄭繆公蘭元年。




春，王二月，秦人入滑。

傳曰：「秦伯將襲鄭。」又曰：「秦越千里之險，入虚國，不能守。」蓋秦本千里襲鄭國，遇犒而止，乃反師入滑。滑與鄭近，晉與國也。


 疏

《秦本紀》：「鄭人有賣鄭于秦曰：『我主其城門，鄭可襲也。』」「三十三年春，秦兵遂東，更晉地，過周北門。」「兵至滑，鄭販賣賈人弦高持十二牛將賣之周，見秦兵，恐死虜，因獻其牛，曰：『聞大國將誅鄭，鄭君謹修守禦備，使臣以牛十二勞軍士。』秦三將軍相謂曰：『將襲鄭，鄭今已覺之，往無及已。』滅滑。滑，晉之邊邑也。當是時，晉文公喪尚未葬。太子襄公怒曰：『秦侮我孤，因喪破我滑。』遂墨衰絰，發兵遮秦兵于殽，擊之，大破秦軍。」




滑，國也。

入者，内弗受，責滑也。不日，惡秦者，從下狄之見。


 疏

滑稱伯，晉與國。此滅也，秦滅而不能有，故以入目之。月者，卑國也。




齊侯使國歸父來聘。

此記齊國氏之始。國、高爲齊上卿，所謂天子之守，《春秋》終始無大惡，故經藉齊以見三卿之制。國、高與齊終始，爲二正卿，下卿則歷見崔、慶、欒、陳四姓以配之。世卿不譏國、高，譏崔氏者，以崔亂而國、高治也。


 疏

與齊通者，晉伯衰也。二伯強弱與此相起。歸父，國莊子；父懿仲，子國佐。




夏，四月，辛巳，晉人及姜戎敗秦師于殽。

劉子説：「好戰之臣，不可不察也。羞小恥以搆大怨，貪小利以亡

 大衆，《春秋》有其戒，先軫是也。」先軫以秦不假道要結于殽，「大結怨搆禍于秦。接刃流血，伏尸暴骨，糜爛國家，十有餘年，卒喪其師衆，禍及大夫，憂累後世。故好戰之臣，不可不察也。」言及者，外姜戎也。姜戎亦夷狄，嫌其與晉同中國，故外之。


 疏

劉子云：「秦地。」




不言戰而言敗，何也？

據外敗先言戰。


 狄秦也。

據「晉人敗狄於箕」，不言戰。


 疏

三傳於不見國風之國皆以爲夷狄。以梁、荆、徐、揚四州入于二南，凡二南所轄之地皆以爲夷狄。凡雍、冀、兖、青、豫五州，則皆以見于國風，謂之中國。此《春秋》中分天下之大例也。魯、衛、陳、鄭爲内方伯，在中國。楚在荆，吴在揚，蔡遷於徐，秦寓於梁，此四者三傳皆爲夷狄，職此故也。秦所居乃王畿故都，以爲狄，就本封言之，不就王畿言之。此存西京、開南服之大例也。


 其狄之，何也？

據韓不狄秦。


 秦越千里之險，入虚國，

滑。


 進不能守，

不久留。


 退敗其師徒，

師還，敗于殽。


 亂人子女之教，無男女之别。

此事不見於《左傳》，當是入滑時事。


 秦之爲狄，自殽之戰始也。

因留守王畿，初猶不待以狄。自此以後，《春秋》乃從梁州本封狄之。


 疏

必以爲自此始者，圍鄭不言及，與晉列數，以後以晉及之。


 秦伯將襲鄭，

劉子説：「秦人遣兵襲鄭，不假道於晉。」班曰：「襲者，行不假途，掩人不備。《春秋傳》曰：『秦伯將襲鄭。』入國掩人不備，行不假塗，人銜枚，馬韁勒，晝伏夜行爲襲也。諸侯入人家國，宜告主人，所以相尊敬，防兼并也。」


 百里子與蹇叔子

加子者，尊之。


 諫曰：「千里而襲人，未有不亡者也。」秦伯曰：「子之冢

先爲之椁。


 木已拱矣，

木已拱，言其當早死也。


 何知？」師行，百里子與蹇叔子送其子而戒之曰：「女死，必於殽之巖唫

《公羊》作嶔巖。


 之下，

《公羊》又云：「是文王之所以避風雨者也。」


 我將尸女於是。」師行，百里子與蹇叔子隨其子而哭之，秦伯怒曰：「何爲哭吾師也？」二子曰：「非敢哭師也，哭吾子也。我老矣，彼不死，則我死矣。」

《公羊》此下有弦高事，與《左傳》同。


 晉人與姜戎要而擊之殽，匹馬倚輪無反者。晉人者，

據人不敗師。


 晉子也。

據師敗于人，知非微者。


 其曰人，何也？

據禦襲無敗道。


 微之也。

據人敗之。


 疏

不以子稱者，二伯在喪不稱子，所以異方伯也。傳言晉子，從在喪之稱，以明釋殯耳。經雖在喪，不言子也。


 何爲微之？

據狄秦。


 不

正其釋殯而主乎戰也。

班氏説：「子夏問：『三年之喪，既卒哭，金革之事無辟者，禮與

 ？』孔子曰：『周公、伯禽則有爲爲之也。今以三年之喪從其利者，則吾不知也。』」禮：金革不辟，謂危事也。晉子用先軫，以小忿背殯從戎，結怨于秦，故深譏之。




癸巳，葬晉文公。疏

桓、文同稱，而《春秋》惡文。蓋桓二十餘年積威養晦，乃能服楚；文公一駕，而城濮之功多於召陵。桓公屢盟數會，遲暮始會宰周公；文公一會，而温之事敏乎葵丘。然功多而罪鉅，事數而道傎，召天王，執諸侯，亂人君臣之分，務於大戰以争功，仁信非桓之比也。




日葬，危不得葬也。

大國葬例日，故大國日多，有無時者。桓、文二伯，《春秋》所貴，備日所以美之。傳以爲危者，以晉初記葬文，禮待不純於伯，故從次國説之，以日爲危也。


 疏

晉子釋殯而主戰，晉、秦相仇，兵連數世不解。楚因秦力愈強，中國愈衰，晉伯因以不振，禍積於微，故深危之。




狄侵齊。

因晉有喪事。


 疏

再言侵齊，齊亦弱也。




公伐邾，取訾樓。

以報升陘。


 疏

伐取不貶者，直書而罪惡見，故亦不日也。




秋，公子遂帥師伐邾。疏

此專兵也，故釀弑禍。大夫之專，皆僖之過也。君取而臣又伐，惡亟也。




晉人敗狄于箕。

箕，晉地。此狄伐晉，《左傳》：「八月戊子，晉侯敗狄於箕，郤缺獲白狄子。」此蓋白狄也。


 疏

不言戰，中國敗夷狄不言戰，同内辭也。




冬，十月，公如齊。疏

月如，危往也。晉侯新卒，改事齊，有危道也。




十有二月，公至自齊。

月致，危致也。下接公薨，不忍蒙，猶隱之之詞也。




乙巳，公薨于小寢。

小寢，非正也。

《左》：「薨于小寢，即安也。」




隕霜不殺草。

劉子説：「今十月，周十二月。于《易》，五爲天位，爲君位，九月陰氣至，五通於天位，其卦爲《剝》，剝落萬物，始大殺矣，明陰從陽令而後殺也。今十月隕霜而不能殺草者，君誅不行，舒緩之應也。是時公子遂專權，三桓始世官，天戒若曰：自此之後，皆將爲亂矣。文公不寤，其後遂殺子赤，三家逐昭公。」又：「隕霜不殺草，爲嗣君失秉事之象也。其後卒在臣下，則災爲之生矣。異故言草，災故言菽，重殺穀。一曰：菽，草之難殺者也，言殺菽，知草皆死也；言不殺草，知菽亦不死。」




未可殺而殺，舉重也。

爲殺菽發傳。


 可殺而不殺，舉輕也。

《韓非子》説：「魯哀公問於仲尼曰：『《春秋》之記曰：冬十一月，隕霜不殺菽。何爲記此？』仲尼對曰：『此言可以殺而不殺也。夫宜殺而不殺，桃李冬實。天失道，草木猶干犯之，而況君乎？」


 疏

《攷異郵》云：「僖公即位，隕霜不殺草，臣威強也。李、梅冬實，梅

 、李大樹，比草爲貴，是君不能伐也。定公即位，隕霜不殺菽。菽者，稼最強，季氏之萌。」




李、梅實。

劉子説：「周十有二月，今十月也。李、梅當剝落，今反華實，近草妖也。先華而後實，不書華，舉重者也。陰成陽事，象臣專君作威福。一曰：冬當殺，反生，象驕臣當誅，不行其罰，故冬華。華者，象臣邪謀有端而不成，至於實，則成矣。是時僖公死，公子遂專權，文公不寤，後有子赤之變。一曰：君舒緩甚，奥氣不藏，則華實復生也。」




實之爲言猶實也。

晉人、陳人、鄭人伐許。疏

陳、鄭皆貳於晉者，今從晉伐許，以起晉襄繼伯也。言人，大夫也。不出名氏者，權猶在諸侯也。文以後乃出名氏，大夫專兵也。




補疏

《春秋》編年，隱、桓、定、哀四公分二十九年，共五十八年；莊、僖、襄、昭各三十二年，倍全卦之數，共一百二十八年；其中閒文、宣、成三箇十八年，共五十四年，共成二百四十年，惟多閔公二年耳。






注
 　執之，以夫人歸之詞也：鴻寶本作「以夫人，執之之詞也」。



注
 　「是」上鴻寶本有「以夫人歸」四字。



注
 　曹：原脱，據《漢書·地理志》補。



注
 　遜：原作「歸」，據《漢書·五行志》改。



注
 　閔：《古微書·春秋考異郵》、《天中記·祈雨》同，緯書集成本《攷異郵》作「悶」。



注
 　「郭」下《古微書·春秋考異郵》、《天中記·祈雨》同，緯書集成本《攷異郵》有「之」字。



注
 　傾：《古微書·春秋考異郵》、《天中記·祈雨》、緯書集成本《攷異郵》作「領」。



注
 　謗：《穀梁傳》定公元年范寧《集解》、《古微書·春秋漢含孳》、《册府元龜·戒懼》、《玉海·郊祀》同，緯書集成本《攷異郵》作「罪」。



注
 　謹：原作「結」，據《穀梁傳》桓公三年改。



注
 　歃：原作「插」，據《穀梁傳》桓公三年改。



注
 　逃：原作「叛」，據《左傳》文公三年改。



注
 　三存：原作「存三」，據《説苑·尊賢》乙。



注
 　一：原脱，據《説苑·尊賢》補。



注
 　氏：原作「是」，據日新本、鴻寶本改。



注
 　爲：原作「已」，據《穀梁傳》僖公四年改。



注
 　令：原作「今」，據《穀梁傳》僖公四年范寧《集解》改。



注
 　藉：原作「貢」，據《管子·内業》、《史記·封禪書》改。



注
 　共：《史記·齊世家》作「具」。



注
 　服：原作「伐」，據《漢書·五行志》改。



注
 　附：原作「服」，據《漢書·五行志》改。



注
 　桓：《穀梁傳》僖公四年無此字，此爲廖氏有意增補。



注
 　叔牙：原作「慶父」，據《春秋左傳正義》僖公四年杜注改。



注
 　世：原脱，據《白虎通·爵》改。



注
 　王：原脱，據《穀梁傳》僖公五年補。



注
 　其：原脱，據《穀梁傳》僖公五年補。



注
 　所：原脱，據《穀梁傳》僖公五年補。



注
 　王：原作「主」，據《漢書·五行志》改。



注
 　逃：原作「叛」，據《左傳》文公三年改。



注
 　附：原作「服」，據《漢書·五行志》改。



注
 　河東郡：原作「弘農郡」，據《漢書·地理志》改。



注
 　地：阮刻十三經注疏本《穀梁傳》屬上。



注
 　説苑：原作「國語」，據《説苑·君道》改。



注
 　樂：原作「惡」，據《説苑·君道》改。



注
 　既：原脱，據《漢書·五行志》補。



注
 　桓：脱，據《漢書·五行志》補。



注
 　烝：原作「蒸」，據《禮記·王制》改。



注
 　主：原作「人」，據《説苑·修文》改。



注
 　興：原作「與」，據《説苑·修文》改。



注
 　劉子：原作「班氏」，據《説苑·立節》改。



注
 　庶：原作「族」，據《史記·宋世家》、鴻寶本改。



注
 　此：原作「北」，據日新本、鴻寶本改。



注
 　親：原脱，據《説苑·修文》補。



注
 　同：原脱，據《穀梁傳》僖公九年范寧《集解》補。



注
 　位：原脱，據《春秋繁露·精華》補。



注
 　位詞：《春秋繁露·精華》宋本、大典本及孔、紀校作「位辭」，周本、王本、兩京本、程本、王謨本、花齋本、沈本、董箋本、盧本、蘇本作「正辭」。



注
 　言之：原脱，據日新本、鴻寶本補。



注
 　内：原作「陽」，據《漢書·地理志》改。



注
 　固：原作「因」，據《説苑·辨物》改。



注
 　使陰不能起也：原作「俟陰而得起」，據《説苑·辨物》改。



注
 　壞：原作「讒」，據《新序·善謀》改。



注
 　附：原作「服」，據《新序·善謀》改。



注
 　「使」下疑脱「朝」字。



注
 　鹿：《漢書·五行志》作「麓」。



注
 　附庸：原作「子男」，據《禮記·王制》改。



注
 　元：原作「九」，據鴻寶本改。



注
 　七日而殯，七月而葬：原作「七月而葬，七日而殯」，據《漢書·韋賢傳》乙。



注
 　五日而殯，五月而葬：原作「五月而葬，五日而殯」，據《漢書·韋賢傳》乙。



注
 　序：原作「制」，據《漢書·韋賢傳》改。



注
 　祖：原脱，據《春秋穀梁傳注疏》僖公十五年范寧《集解》引范雍語補。



注
 　建：原作「重」，據《説苑·建本》改。



注
 　七：《荀子·禮論篇》作「十」，廖氏據楊注改。



注
 　積厚者：原脱，據《荀子·禮論篇》補。



注
 　此陰而陽：原脱，據《漢書·五行志》補。



注
 　也：原作「者」，據《穀梁傳》僖公十六年改。



注
 　卒之：原倒作「之卒」，據《説苑·尊賢》乙。



注
 　前：原脱，據《説苑·尊賢》補。



注
 　邑：原作「道」，據《説苑·尊賢》改。



注
 　畢：原脱，據《説苑·尊賢》改。



注
 　衛小齊大：原作「齊大衛小」，據《穀梁傳》莊公二十八年改。



注
 　進：原作「近」，據《穀梁傳》僖公十八年、鴻寶本改。



注
 　有：原脱，據《説苑·敬慎》補。



注
 　公：原脱，據《説苑·敬慎》補。



注
 　以：原脱，據《穀梁傳》定公八年補。



注
 　人：原脱，據《穀梁傳》定公八年補。



注
 　自：據文意擬補。



注
 　狀變：原作「變狀」，據《荀子·正名篇》乙。



注
 　乙：阮刻十三經注疏本《穀梁傳》誤作「己」，據清鍾文烝《春秋穀梁經傳補注》改。



注
 　而親：原脱，據《漢書·五行志》補。



注
 　諸：原作「請」，據《漢書·五行志》改。



注
 　會乎：原作「令」，據《穀梁傳》哀公十三年改。



注
 　三十四戰：廖氏所注僅三十二戰，此及下「文十一年，鹹，叔孫得臣敗狄」皆據《穀梁傳》及廖氏行文句法補。



注
 　十年，齊、衛、鄭來戰郎：原脱，據日新本、鴻寶本補。



注
 　「來」上鴻寶本有「及齊」二字。



注
 　二：原作「一」，據《穀梁傳》成公十二年改。



注
 　於：原脱，據《穀梁傳》莊公二十八年補。



注
 　少：原作「寡」，據《穀梁傳》僖公二十二年改。



注
 　守：原作「逃」，據《孫子》四庫本、孫吴司馬法本曹注改。



注
 　「爲人臣」至「是不臣也」：《穀梁傳》宣公十五年在「爲人君」句上。



注
 　厚：原作「原」，據《新序·節士》改。



注
 　智之事也，終條理者：原脱，據《孟子·萬章章句》補。



注
 　楚：原作「齊」，據《穀梁傳》僖公二十二年改。



注
 　弟：原作「子」，據《史記·杞世家》改。



注
 　民：原脱，據《禮記·坊記》補。



注
 　亡：原作「立」，據《史記·晉世家》改。



注
 　公子蕩之孫：原作「公孫壽之子」，據《左傳》文公八年改。



注
 　傳：原作「説」，據《白虎通·嫁娶》改。



注
 　襄：原作「哀」，據《穀梁傳》襄公四年改。



注
 　左：原脱，據《左傳》莊公六年補。



注
 　耳：原作「身」，據《説苑·尊賢》改。



注
 　自：原脱，據《説苑·尊賢》補。



注
 　也：原脱，據《穀梁傳》僖公二十六年、日新本、鴻寶本補。



注
 　晉：原作「楚」，據《穀梁傳》昭公十三年「晉人執季孫意如以歸」改。



注
 　明：原脱，據《説苑·敬慎》補。



注
 　上：原脱，據《新序·雜事》補。



注
 　「疏」下原脱此一百零九字，據鴻寶本補。



注
 　龜熸：原作「熸龜」，據《説苑·權謀》乙。



注
 　君其：原脱，據《説苑·權謀》補。



注
 　晉：原作「楚」，據《史記·晉世家》改。



注
 　明：原脱，據《説苑·敬慎》補。



注
 　賢：原脱，據《説苑·敬慎》補。



注
 　正：原作「政」，據《説苑·反質》改。



注
 　殺：原作「歸」，據鴻寶本改。



注
 　方：原作「二」，據《新序·善謀》改。



注
 　至于岱宗：原脱，據《禮記·王制》補。



注
 　于：原作「以」，據《穀梁傳》僖公二十八年、鴻寶本改。



注
 　周：原作「天子」，據《穀梁傳》文公九年改。



注
 　衛：原作「晉」，據《穀梁傳》僖公二十八年改。



注
 　意：原作「竟」，據《説苑·敬慎》、日新本、鴻寶本改。



注
 　諸侯：原作「遂」，據《史記·晉世家》改。



注
 　「二」下原衍「十」字，據《漢書·五行志》、鴻寶本删。



注
 　明筆：原倒作「筆明」，據文意乙。



注
 　周：原作「問」，據文意擬改。



注
 　削：原作「奪」，據《禮記·王制》改。



注
 　聖：原作「賢」，據《説苑·反質》改。



注
 　功：原脱，據《説苑·反質》補。



注
 　潔：原脱，據《説苑·反質》補。



注
 　飾：原作「飭」，據《説苑·反質》改。



注
 　王：原作「人」，據《説苑·反質》改。



注
 　輔：原作「補」，據《説苑·反質》改。



注
 　先：原作「承」，據《説苑·反質》改。



注
 　「牲」下原衍「免牲」二字，據《穀梁傳》哀公元年删。



注
 　未牲曰牛：原脱，據《穀梁傳》哀公元年補。



注
 　卜：原脱，據《穀梁傳》哀公元年補。



注
 　亡：原作「忘」，據《説苑·敬慎》改。



注
 　與：原作「也」，據《白虎通·喪服》改。



注
 　梅：原脱，據緯書集成本《攷異郵》補。







穀梁春秋經傳古義疏卷五



文公

文世齊不爲伯，吴未起，時勢則晉、楚爲二伯；一中國，一夷狄，經例一如楚攝齊事者，然不以夷狄治中國，故傳與以伯辭也。




元年疏

《魯世家》：「釐公三十三年卒，子興立，是爲文公。」《年表》：「文公元年，周襄王二十六年，齊昭公七年，晉襄公二年，宋成公十一年，衛成公九年，陳共公六年，蔡莊公二十年，鄭穆公二年，燕襄公三十二年，秦穆公三十四年，楚成王四十六年，曹共公二十七年。」




春，王正月，公即位。疏

未葬即位，殯然後即位也。




繼正即位，正也。疏

經例有正、變，傳道此者，明必先通正例，然後知變。隱無正以見讓，繼正之變。莊、閔、僖繼弑，不即位爲正。桓書即位，變。




二月，癸亥，日有食之。

劉子説：「先是大夫始執國政

 ，公子遂如京師，後楚世子商臣弑父，齊公子商人弑君，皆自立，宋子哀出奔魯，楚滅江、滅六

 ，大夫公孫敖、叔彭生並專會盟。」




天王使叔服來會葬。

班氏云：「諸侯薨，世子告喪于天子，天子遣其大夫會其葬而謚之。」


 疏

按：服者，字也。叔者，長幼偁也。一説同《公羊》，以爲王子虎。言王子下必繫名，君前臣名也。天子大夫不名，故不言王子。因不氏，知王子也。服實字，《春秋》稱字者但以伯仲見，單言實字，避名、字並見之例也。此兼言實字者，下言名，名、字同見，故舉實字以起字皆實字。儀父名見經，故亦實字。或説同《左傳》，則此當同爲内史，内史舉字，天子之大夫也。




葬曰會，

喪曰奔，急詞也；葬曰會，緩詞也。


 其志，

據《禮》五月葬，同盟至，會葬必多，此乃初志。


 重天子之禮也。

因天子賜謚之禮，特書以見之。王也，此王有天，以起下之無天。列國會葬，僅于定、哀書小國者，常事不書也。




夏，四月，丁巳，葬我君僖公。

重其賜謚，得書之。獨于文書者，謚由天子賜，故會葬在前。




薨稱公，舉上也。葬我君，接上下也。僖公葬而後舉謚，

天子會葬賜謚，乃稱謚。


 謚所以成德也，於卒事乎加之矣。

再發傳者，因上會葬之文，再明之。




天王使毛伯來錫公命。

劉子云：「天子使叔服來會葬，毛伯錫命。」「文上得天子。」


 疏

魯爲方伯，世子襲位皆當如周受命，不如，皆來錫。文于元年書者，起世子還圭

 之禮。錫不言數者，錫方伯命可知也。桓命乃加命。




禮有受命，

《王制》曰：「爵人于朝，與衆共之。」劉子云：「爵人于朝，刑人于市，古之道義也。」


 疏

班氏云：「爵人于朝，示不私人以官，與衆共之之義也。封諸侯于廟者，示不自專也。明法

 度皆祖之制

 也，舉事必告焉。《王制》曰：『爵人于朝，與衆共之。』《祭統》曰：古者明君，爵有德必于太廟，君降立于阼階，南鄉，所命北面，史由君右執策命之。」


 無來錫命。

繼立童子，乃來錫命。公壯，不當來錫。


 疏

班氏云：「世子三年喪畢，上受爵于天子何？明爵者，天子之所有，臣無自爵之義。童子而受爵命

 者，使大夫就其國命之。明王者不與童子爲禮也。」「世子上受爵命，衣士服，謙不敢自專也。」


 錫命非正也。

再發傳者，與錫死有異，即位受錫，正也，故傳但譏之。


 疏

錫爲九錫，命爲九命，經、傳多合言之。今合錫、命，分訂爲十八級，如今九品之分正、從。九錫命爲二伯，一品七錫爲方伯，二品五錫爲卒正，三品三錫爲連帥，四品一錫爲屬長，五品九命爲百里國，從五七命七十里國，六品五命五十里國，七品三命三十里附庸，八品一命方十里附庸，九品自三錫以下通不見于經。故大國卿從七錫，次國卿從五錫，小國卿從三錫，天子公九錫，卿七錫，大夫五錫，元士三錫。八州之國，惟魯録之詳，見連帥三錫之國，外州則自三錫以下通不見經。先師所謂「三命以上，乃書于經」是也。




晉侯伐衛。

據《左傳》，晉侯朝王，此先且居、胥臣伐衛也。其目晉侯者，權在諸侯也。此有諸侯不言者，略之。有取有獲，不言者，亦略之也。


 疏

討其不朝。定以後，唯此一伐衛。與衛伐相起。




叔孫得臣如京師。

世子繼世，當自朝于天子，受爵命。來錫，乃使大夫，如譏失臣禮，不待貶絶而罪惡見。


 疏

此内臣如京師之始。公通不朝天子，言大夫，以譏公也。




衛人伐晉。

内方伯不言伐晉，衛何以言伐？其篤從中國，可以言，内衛也。唯齊、秦與狄言伐晉。


 疏

狄圍衛，晉不能救。及與狄盟，又不朝，因討之。孔達用陳謀，故報之。




秋，公孫敖會晉侯于戚。

戚，衛邑也。晉侯在戚，伐衛也。伐衛不言伐，衛服而會也。晉侯在戚，則諸侯莫不在戚。不言者，略之也。


 疏

《左傳》以爲疆戚田，蓋伐衛所取戚邑之田。




冬，十月，丁未，楚世子商臣弑其君髠。

劉子云：商臣貪忍，楚子欲廢之，「遂興師作亂，圍王宫。王請食熊蹯而死，不可得也，遂自經」。


 疏

《年表》：「成王欲殺太子立職，太子恐，與傅潘崇殺王。王欲食熊蹯死，不聽。自立爲王。」世子于君有君父之義，言其君者，《春秋》朝廷之治，故以君爲重，舉重也。




日髠之卒，

楚卒皆日，傳據以爲説者，謂初卒當由漸進也。


 疏

此日以謹弑，下日以明進，皆不爲正

 不正。


 所以謹商臣之弑也。

般弑不日。此以子弑父，天倫大變，較以臣弑君尤重，雖在夷狄，君子謹之。蔡不日，此日者，中國與夷狄異辭以相起也。


 夷狄不言正不正。

據楚卒皆日，吴卒皆月，爲二等，明有所區别；不如中國以日别正不正，或日或不日。


 疏

中國大國、次國君以日明正不正。劉子云：「有正君者無亂國。」《春秋》絶亂屬，惡不正。又雖不正，已受命而立，《春秋》君之，特于卒，則不正以正之。小國唯曹言正不正，夷狄與小國同，不以日見正不正。楚以下日者，少進也。




公孫敖如齊。

晉已伯，則齊不主會盟。經言齊，何也？以齊、晉爲二伯之正，楚、吴不過攝之而已。貴者不後，待之以初，所以《春秋》禮待皆得也。


 疏

《左傳》以爲即位歷聘。




二年

春，王二月，甲子，晉侯及秦師戰于彭衙，秦師敗績。

此秦伐晉也。不言伐者，由地知。此一詳言，以下皆略，以其亟也。


 疏

秦、晉自殽之後，凡十二交兵，秦不記事，惟一言入鄀，一言來聘，一言滅庸，一言會蜀，一弟出奔而已。晉伯皆及秦，不以主客書。《晉世家》：「秦使孟明伐晉，報殽之敗，取晉汪以歸。」




丁丑，作僖公主。

班氏説：「祭所以有主何？言神無所依據，孝子以主係

 心焉。《論語》：『哀公問社于宰我，宰我對曰

 ：『夏后氏以

 松，松者，所以自悚動；殷人以柏，柏者，所以自迫促；周人以栗，栗者，所以自戰栗。』所以用木爲之者，木有終始，又與人相似也。蓋題之以爲記，欲令

 後世可知也。方尺，長一尺二寸。孝子入宗廟之中，見木主，亦當盡敬也。」


 疏

作主功程淺。日者，重之也。先君之主至重，如先君也。




作，

據作門觀言新作。作丘甲、作三軍言作，與此作主異。


 爲也，

與作丘甲、作三軍同爲造作。


 爲僖公主也。

爲僖公立主。


 立主，

明作主時。


 喪主于虞，

據當在前年四月。班氏云：「孝子既葬，日中反而祭，謂之虞，其主用桑

 。念親已没，棺柩已去，悵然失望，彷彿哀痛，故設

 桑主以虞，所以慰孝子之心。虞以安神也。」所不用祭者，方與神接。三代俱用桑。


 疏

虞，安也，以安神。天子九虞，諸侯七，大夫三。《檀弓》曰：「虞而立尸，有几筵。」按：桑木猶哀也，喪主取之。


 吉主于練，

當在前年十一月。班氏云：「《士虞禮》記曰：『喪主不文，吉主皆刻而謚之。』蓋禘祫時别昭穆也。」


 作僖公主，

據恒事不書，此當爲吉主。


 譏其後也。

班氏説：「僖公薨，十六月乃作主。」


 疏

按：後三月乃作。


 作主、壞廟有時日，

禮則有一定期限。


 於練焉壞廟。

鄭君説：「凡祔已，復于寢。練而後遷廟。」按：壞廟，遷新主于廟。練祭後，主仍反于寢，必三年喪畢，歸于其廟，而後祫祭于太祖。明年春，禘于羣廟。


 壞廟之道，易檐可也，改塗可也。

易檐、改塗，小加修飾。新主入廟，有從新改舊之意。諸侯五廟，然則壞唯同昭穆二廟，一祖廟，一新廟也。




三月，乙巳，及晉處父盟。

此如晉之始，爲記晉大夫主會之始，起下六年殺。不氏，使若内外皆微者也。




不言公，

據日知公。


 處父伉也，

伉者，以臣伉君。禮：君在而臣代君，大國大夫尊，與次國君相嫌，相嫌則辟。故君會大國大夫，乃去氏，次國不以伉爲嫌。


 爲公諱也。

如晉不見晉侯，恥辱深，故諱之。


 疏

《左傳》：「晉人使陽處父盟公以恥之。」


 何以知其與公盟？

據「及宋人盟于宿」，内卑也。


 以其日也。

據「公及晉侯盟」日。


 疏

《左傳》：「公如晉。」不地者，盟在晉；地，則公如見也。


 何以不言公之如晉？

據不言處父來，知在晉。下盟晉侯，言如晉也。


 所恥也。

《左傳》：「適晉不書，諱也。」盟于晉都，晉君不出，卑公已甚。


 出不書，反不致也。

據三年書如又致。使若公不適晉，内微者與處父盟然。


 疏

公如有盟會，無所起，書如言致而已，不言會盟。又詳則書事，不言如，略乃言如，言未必至晉。不如，如不至晉也。




夏，六月，公孫敖會宋公、陳侯、鄭伯、晉士穀，盟于垂斂。

討衛也。齊不與會者，惰也。討衛，衛服，故下會有衛。此中國之諸侯也。


 疏

士穀九年見殺。伯者大夫始專會盟，至襄三年而諸侯失政。不日者，以臣會君，不以信許之，疾始之義也。月者，不以信許之。




内大夫可以會外諸侯。

據公盟處父不出公，知内臣亦不可會諸侯。《春秋》内魯外諸侯，故内外異事。諸侯，謂大國宋。


 疏

按：言「内大夫可以會外諸侯」，見外大夫不可以主外諸侯也，譏士穀主盟也。盟例日，不日者，大夫始主盟，惡之，不日也。




自十有二月不雨，至于秋七月。

劉子説：「文公即位，天子使叔服來會葬，毛伯錫命。又會晉侯于戚。公子遂如齊納幣。又與諸侯盟。上得天子，外得諸侯。」


 疏

夏侯勝曰：「天久陰不雨，臣下有謀上者。」文公之篇末不雨者三，卒致仲遂逆謀，嗣子遘禍，此其效也。沛然自大。躋僖公主，大夫始專事。




歷時而言不雨，

據僖一時過，書不雨。


 文不憂雨也。

不憂則若忘其事，故歷四時乃書，是不勤雨也。


 不憂雨者，無志乎民也。

以文與僖比，僖善而文不善，故其辭如此。




八月，丁卯，大事于太廟，躋僖公。

大事者，祫祭也。班氏説：「作主後六月，又吉禘于大廟而致僖公，《春秋》譏之。經

 曰：『大事于大廟，躋僖公。』」


 疏

周公稱太廟。




大事者何？

據言有事。


 大是事也。

據有大蒐、大饑。


 著祫、嘗。

著，謂言大以顯著之，非犆。嘗，秋曰嘗。《王制》：「天子犆礿、祫禘、祫嘗、祫烝。諸侯礿則不禘，禘則不嘗，嘗則不烝，烝則不礿。諸侯礿犆，禘一犆一祫。」嘗、烝皆祫，經烝、嘗獨言者，祫可知也。此不言嘗，言「大事于大廟」者，所謂以周公臨之爲不可，故著祫、嘗。不以周公臨之，不言大事，言嘗而已。


 祫祭者，

祫謂合祭，與犆祭對文。言祭者，指四時祭，有祫有犆。


 毀廟之主

《王制》：「諸侯五廟，二昭二穆，與大廟爲五。」按：禮：親盡則毀，除二昭二穆，則隱以上爲毀廟。


 陳于大祖

 ，

周公爲大祖，大祖稱大廟。言大廟者，以周公臨之也。


 未毀廟之主

四親：桓、莊、閔、僖。


 皆升，合祭于大祖。

大祖以下之主，各依昭穆爲次，同合食于大廟。犆祭則但未毀之主來，已毀之主不來。凡經言大廟者，皆以周公臨之。


 疏

按：《禮説》言已毀、未毀皆合食爲祫，爲大事，而無已毀不至，公但祭未毀之説。今以已毀不至者爲犆祭，經所書有事是也，又《禮》有日祀月享，三年世祭之文，各有等次，諸書各言一端，非全文。


 躋，升也。

僖爲禰廟，言躋之爲升也。


 先親而後祖也，

以僖禰閔。文受國于僖，僖受國于閔，君以受國爲重，僖于閔有臣子之義，今升僖公，是以禰爲祖，以祖爲禰也。


 逆祀也。

先禰後祖，故曰逆祀。「舊説僖公，閔公庶兄，故文公升僖公之主于閔公之上。然僖公雖長，已爲臣矣。閔公雖少，已爲君矣。臣不可先君，猶子不可先父，故以昭穆祖父爲喻。」


 疏

《集解》引舊説。


 逆祀，則是無昭穆也。

國君以傳國爲昭穆，不拘世次，閔公在西，則僖在東，各爲昭穆。今逆祀則改閔于東，移僖于西，昭穆淆亂，失其舊次，故曰無昭穆也。


 無昭穆，則

 是無祖也。

先親而後祖，是暱禰忘祖也。班氏云：「大事者，祫祭也。躋釐公者

 ，先禰後祖也。」


 無祖，則無天也。

祖，父之天也。無祖近禰，是無天也。


 故曰：文無天。

此舊傳文也。


 無天者，

後二王去天，明文無天。前二王不去天，明因逆祀，乃貶。


 是無天而行也。

傳曰：「爲天下主者，天也。」《春秋》以天統天王，天子以王統二伯，以二伯統八方伯，以八方伯統六卒正。又曰：「人之于天，以道受命。」「不若于道
 

注



 者，天絶之。」逆祖失乎天倫，故于文去天以絶之。


 君子不以親親害尊尊，

親親者，閨門之事也。尊尊者，朝廷之治也。閨門恩掩義，故尊不奪親；朝廷義掩恩，故親不敵尊。《春秋》明王道，乃朝廷之治，故不以親奪尊。母親而父尊，父親而祖尊，魯親而周尊，譏躋僖公，許莊絶母，許衛輒拒父，不以魯敵周，皆不以親害尊之義也。


 此《春秋》之義也。

親親者，僖爲文父；尊尊者，閔爲僖君，臣、子一例。文于僖有祖道，尊尊親親，人道之大，二者不廢，不以親親而害尊尊也。




冬，晉人、宋人、陳人、鄭人伐秦。

報彭衙之役。


 疏

此皆大夫，不氏稱人者，至此猶不以大夫專征伐也。




公子遂如齊納幣。

譏喪娶也。直書其事而惡見，不待貶絶者也。




三年

春，王正月，叔孫得臣會晉人、宋人、陳人、衛人、鄭人伐沈。沈潰。

此晉與楚争伯也。沈，近楚之中國也，後滅于蔡，與胡、頓同見。沈，中國也。潰不日者，未同會盟也。滅日者，以同盟會也。


 疏

中國諸侯皆在，唯齊不至。小國略而不書。




夏，五月，王子虎卒。

天子之子爲王子，與諸侯之子稱公子同。公子視大夫，則王子亦同公卿。主書者，起王子尊也。此王子正卒也。不日者，明非列土諸侯。不卒者，此因事乃卒，並以起奪猛也。




叔服也。

據舉實字，知下有卒名。


 疏

儀父舉實字，下名卒克，此上舉叔服實字，知卒者即叔服。


 此不卒者也。何以卒之？

據王臣不外交不卒。


 以其來會葬，

事在元年。


 我卒之也。

此説同《公羊》。因其新來會葬，乃得卒之。尹更始説：「王子虎爲魯主，此爲會葬，事異，故重引之。」


 或曰：

此説同《左氏》。


 疏

《古今人表》：「内史叔服。」《史記》：周命王子虎策命晉爲伯。若内史，則不能執重以守矣。


 以其嘗執重以守也。

與冢宰執政同。襄王出奔于鄭，虎以王子居内以守。重，謂天子位也。


 疏

《路史》云：「襄王未復國，王子虎嘗爲之居守。」蓋主此義。




秦人伐晉。

但言伐而不言取，略之也。


 疏

《晉世家》：「秦穆公大興師伐我，渡河，取王官，封殽尸而去。晉恐，不敢出，遂城守

 。」

秋，楚人圍江。

遠國不書，因下救乃書之。


 疏

晉與楚争伯，晉擾于秦，不能救江之亡。以此相起，以見殽之誤，所以不能勝楚也。




雨螽於宋。

劉子説：「先是宋殺大夫而無罪，有暴虐賦斂之應。」


 疏

《洪範》招災本不以事爲據，《春秋》所以書者，既已成災，天心較著，因而自省愈不可緩也。




外災不志，此何以志也？

據王後。故宋義已見。


 曰：災甚也。

據言雨也。内災言螽，外螽不志，外因甚乃志。螽以雨，見異也，甚災，故志之。


 其甚奈何？茅茨盡矣。

班氏曰：「《穀梁傳》曰：上下皆合，言甚。」案：著于上，見于下，謂之雨。螽多，上下皆見，爲雨，而所食則不惟禾稼，雖茅茨亦盡，故從大災書之。


 著于上，見于下，謂之雨。

此謂上下皆合也。其例與雪、雹同，故言雨也。


 疏

《公羊》以爲異，雨爲死螽。説詳《起起廢疾》及陳壽祺《五經異義疏》。




冬，公如晉。

《王制》：「比年一小聘，三年一大聘，五年一朝。」去年朝，今又朝，晉召之也。


 疏

此記如晉之始。晉爲伯，公始朝晉也。去年如晉未書，今乃書之。




十有二月，己巳，公及晉侯盟。

如晉言盟，起處父之盟伉也。


 疏

《春秋》異同之端多在一簡，因其相近，足以相起也。




晉陽處父帥師伐楚，救江。

氏處父于盟後，起前因公去氏。外大夫帥師書名自此始，大夫始專征伐也。不言使，不與使也，使如私行。以下君將稱爵，大夫將稱名，以下將稱人，凡稱人爲貶，凡言人皆將。


 疏

《左傳》：「伐楚，以救江

 ，門于方城，遇息公子朱而還。」




此伐楚，其言救江，何也？

據邢人、狄人伐衛，不言救江。


 江遠楚近，

楚大江小，楚大地廣，故邊竟近中國。


 伐楚所以救江也。

言此明不能救江之故，所以釋貫管仲不受江黄，以救之難。




四年

春，公至自晉。

正月不存公。傳曰：「中國不存公也。」


 疏

公初如晉，言如又致，備其文以起處父盟。出入不書也。




夏，逆婦姜于齊。疏

齊不專記事，因内及之。




其曰婦姜，

據宣致乃言婦，莊姜逆言女。


 爲其禮成乎齊也。

劉子説：「《禮》：大夫以上
 

注



 ，不問舅姑在否，皆三月見宗廟，然後成婦禮。」按：婦者，成婦之稱。公成昏于齊，故在齊便稱婦。


 其逆者誰也？

據不言其人。


 親逆而稱婦，

據禮家親迎言婦也。叔姬不與夫婦辭。


 或者公與？

疑言婦則爲公自逆詞。


 何其速婦之也？

據莊自逆不言婦。


 曰公也。

公親逆，已成昏于齊，故不曰女。


 疏

據不目其人，知爲公。大夫逆必目人，親逆乃不目也。


 其不言公，何也？

據莊如齊逆女，言公不言婦。


 非成禮于齊也。

爲公諱，不言公逆。莊書公者，不取仇女，不譏先通。


 曰

此又一説。上以稱婦爲成昏于齊，故在齊稱婦。此以稱婦爲譏娶母黨。


 婦，

據文、宣、成三公夫人皆稱婦。


 有姑之辭也。

據内女來求婦，逆婦，婦皆對姑而言，謂姑與婦皆同姓也。稱婦以起取母黨，不以爲親逆之稱。


 其不言氏，何也？

婦、姑皆氏姜，故不言氏以起其同姓。


 貶之也。

文姜不言姜氏，哀姜不言姜，去姓，如大夫不氏，貶也。


 何爲貶之也？

據女子在家制于父，無貶夫人之道。


 夫人與有貶也。

所以譏之者，即在母黨。其事由姓氏而起，去氏即知譏在同姓。姓在夫人，欲貶同姓，不得不去氏以貶夫人也。


 疏

按：夫婦一體，榮辱共之。共伯姬賢，不肯辟火，至于葬，則崇婦以及夫，明同榮也。此則同貶，明同辱也。




狄侵齊。

狄何以侵齊？晉使之也。何以不言晉？諱之也。諱之則何以言狄？狄侵齊，齊大國，不使狄深入，故言侵。不言晉，爲二伯諱也。


 疏

齊自僖二十九年後，至成五年，方與諸侯會盟，共四十五年，後晉、齊乃同見盟會中。言狄侵者五，言赤狄侵者二，皆晉主之也。至于鞌之戰，乃實見晉伐齊。




秋，楚人滅江。

不日，微國。時者，遠也。主書者，閔之也。救而不能存，譏晉也。江人會桓書，從晉不書者，爲晉諱也，因諱乃救。


 疏

《楚世家》：「穆王三年，滅江。」




晉侯伐秦。疏

《晉世家》：「晉伐秦，取新城，報王官役也。晉趙衰成子、欒貞子、咎季子犯、霍伯皆卒。趙盾代趙衰執政。」




衛侯使甯俞來聘。

嘉能用甯俞，免晉患也。言聘以起蔡不聘，言甯俞以起世卿，世卿則有喜弑，譏世卿也。


 疏

方伯于方伯遣大夫聘而已。相會于其竟曰會，所以次尊卑，不使與二伯同也。




冬，十有一月，壬寅，夫人風氏薨。

傳曰：「夫人卒葬之，我可以不卒葬之乎？」


 疏

妾母在孫世氏不見，如見，當從母以子氏之例。言僖公風氏卒，以僖用致夫人，故經書如夫人之例，而特于外之弗夫人見其義，秦人歸僖成風之襚是也。《春秋》不能改實，而于别條起例有如此者。




五年

春，王正月，王使榮叔歸含且賵。

言王，如舉國辭。


 疏

去天者，文無天，且譏兼使也。王，襄王也。月者，譏兼事且起早晚也。




含，一事也。

含以送死，在始死。


 賵，一事也。

賵以佐生，在將葬。


 兼歸之，

二事遲早不同，以一人使二事。


 非正也。

兼使之事，如卿出列聘，未嘗不可；若一人同使一國，兼二事，則不可。


 其曰且，

據歸數邑不言且。


 志兼也。

言且以起兼之非也。


 其不言來，

據歸賻言來。


 不周事之用也。

以一人兼二使，其來意不誠，故不言使。宰咺言來者，過在臣，不及事，不言來。此過在君，奪其使，不言來也。


 賵以早，而含已晚。

不周與不及不同。不周事，不言來，如未嘗來也，故不言。使，但不及事者，言使。


 疏

國有遠近，不責早晚。諸侯五日而殯，斂在殯前，嗣子以含斂之。外聞喪歸含，受之以葬，以備乘車之實。含雖不責及事，而含與賵時去五月，禮當二使，今兼之，失禮，故以早晚不中譏之；所謂「不周事之用也」，不責其不及事，責其不周事。説詳《釋范》、《起

 起廢疾》。




三月，辛亥，葬我小君成風。

傳曰：「夫人卒葬之，我可以不夫人卒葬之乎？」


 疏

成者，字也。風，氏也。以字配氏，不以夫人許之也。會葬乃賜諡，先葬而後會葬者奪其諡，不與之詞也。




王使毛伯來會葬。

來言會葬，以起逆祀去天也，文無天。




會葬之禮于鄙上。

班氏云：「葬于城郭外何？生死别處，終始易居。《易》曰『葬之中野』，所以絶孝子之思也。傳曰：『作樂于廟，不聞于墓；哭泣于墓，不聞于廟。』所以于北方者何？就陰也。《檀弓》曰：『葬于北方，北首，三代之達禮也。』」「《禮》曰：『冢人掌兆域之圖，先王之葬居中，以昭穆爲左右，羣臣從葬

 ，以貴賤序。』」會葬在葬後者，奪成之諡也。禮：會葬以賜諡。已葬乃會葬，起成風非諡也。會葬于鄙上，言會葬當至鄙。會在葬前，起賜諡之禮；會在葬後，起會葬必如鄙上。


 疏

一説：成，諡也。因其來會遲，柩已至鄙，乃至，譏晚也。因其會葬在葬後，乃于葬稱諡也。




夏，公孫敖如晉。

如，有所事。恒事書如而已，不出外。


 疏

此大夫如晉之始。文世四記大夫如齊，五記大夫如晉，明兼事二伯，以起宣之如齊，不如晉，爲齊所立也。




秦人入鄀。

鄀，梁州國也。《世本》以爲地在若水，昌意降居若水，此爲其後。言秦入鄀，明秦爲梁州伯也。不言滅庸與盟蜀，皆秦有，以鄀、梁、巴、庸、蜀、夔、麋皆在梁州，秦統之。


 疏

楚有鄀邑，楚常遷鄀，見于《左傳》，與此不同。




秋，楚人滅六。

《杞世家》：「皋陶之後。」《世譜》不言，故不能詳其世。


 疏

《楚世家》：「穆王四年，滅六、蓼，皋陶之後。」《地理志》六安國六下：「故國，皋陶後，偃姓，爲楚所滅。」城濮以後，楚滅江、六，猶外州國也。至于九年，則伐鄭矣。




冬，十月，甲申，許男業卒。

許初爲鄭卒正，在王畿内。記卒葬，異于魯屬，内外之别也。


 疏

許六記卒，皆葬，與内屬國異也。自僖以後，皆月卒時葬。僖以上不卒，有滅文也。




六年

《年表》：「秦穆公薨。殉葬以人，從死
 

注



 者百七

 十人，君子譏之，故不言卒。」


 疏

秦穆賢君，不書卒，三傳無説，《史記》此文足以補之。緣康公以下書卒當自穆公始，因其殉葬用人，故不卒之，所以謹殉葬之事也。




春，葬許僖公。

許葬皆時，以明小國例時，以有定起無定也。




夏，季孫行父如陳。

二伯方伯國多三年一聘。若專使，則事不給，故可以兼使。又《禮》有列聘，如季聘故事。譏不兼者，謂在一國，遲早不同，不以一人兼二事。至于常聘，則不拘也。上方譏兼事，此即明兼事，辨同異，明是非也。


 疏

録季孫行父，起三家之本。書聘，以明列聘之禮。




秋，季孫行父如晉。

此兼使也。再出大夫，明兼使也。兼使不言遂，言遂者非君命，其人自生事，故曰大夫不遂。


 疏

去年大聘，今又大聘，譏亟也。




八月，乙亥，晉侯驩卒。疏

《晉世家》：「襄公卒，太子夷皋少，晉人以難故，欲立長君。趙盾曰：『立襄公弟雍。好善而長，先君愛之，且近于秦，秦故好也。立善則固，事長則順，奉愛則孝，結舊好則安。』賈季曰：『不如其弟樂。辰嬴嬖于二君，立其子，民必安之。』趙盾曰：『辰嬴賤，班在九人下，其子何震之有？且爲二君嬖，淫也。爲先君子，不能求大而出在小國，僻也。母淫子僻，無威；陳小而遠，無援。將何可乎？』使士會如秦迎公子雍。賈季亦使人召公子樂于陳。」




冬，十月，公子遂如晉，葬晉襄公。

劉子説：「諸侯五月而葬，同會畢至。」葬大國，親者也，使人非正，卿來會葬，非禮。


 疏

如晉會葬，事二伯之禮。事二伯以會葬，大夫如例時，以葬之月加于如上者，見以葬如也。不日者，危靈公立，有秦師送雍。




晉殺其大夫陽處父。

據《世家》，殺在葬前，《左氏》以爲九月殺是也。何以敘在葬後？使與狐射姑出奔連文，起非晉殺也。




稱國以殺，

殺大夫不稱人。


 罪累上也。

晉，狄之，累在君。


 襄公已葬，

據子在喪中，不命。


 其以累上之辭言之，

據事乃賈季使人殺之。


 何也？

不以新君爲嫌者，一年不二君也，知累在襄公。


 君漏言也。

據狐夜姑殺之。漏言，此狐夜姑所殺，本兩下相殺也，歸殺于君，若君使殺之詞。


 上泄則下闇，

闇同暗，上不密，下恐得禍，故不敢盡言。


 下闇則上聾，

下不陳獻，則孤立于上，不知善惡。


 且闇且聾，無以相通。

劉子云：「公叔子曰：『上嚴則下闇，下闇則上聾，聾闇不能相通，何國之治也？順針縷者成帷幕，合升斗者實倉廩，并小流而成江海。明主者，有所受命不行，未嘗有所不受也。』」


 夜姑，殺者也。

據下夜姑出奔。


 夜姑之殺奈何？

問其實事。


 曰：晉將與狄戰，

據《左氏》爲「蒐于夷，舍二軍」，事在六年；「趙成子、欒貞子、霍伯、臼季皆卒也」。


 使狐夜姑爲將軍，

《左傳》作「將中軍」。


 趙盾佐之。陽處父曰：「不可。古者君之使臣也，

法古。


 使仁者佐賢者，不使賢者佐仁者。

仁讀爲「仁而不佞」之佞，謂才技也。夜姑才技過人，乃偏禆之器，非大將才。


 今趙盾賢，

《左傳》作「趙盾能」。


 夜姑仁，其不可乎？」

《公羊》作「夜姑民衆不悦，不可使將」。


 襄公曰：「諾。」謂夜姑曰：「吾始使盾佐女，今女佐盾矣。」

襄公明謂爲處父之意，傳不言者，從可知。《公羊》：「處父出，夜姑入，君謂夜姑曰：『陽處父言曰：夜姑民衆不悦，不可使將。』」


 夜姑曰：「敬諾。」襄公死，處父主竟上事，

主竟上迎逆事。


 夜姑使人殺之。

兩下相殺不志，志者，此兩下相殺，《春秋》歸獄于上，乃書。


 疏

《左氏》：「賈氏怨陽子之易其班也，而知其無援于晉也。九月，賈季使續鞠居殺陽處父。」


 君漏言也，

故以累上言之。


 故士造辟而言，

辟當爲膝，密謀不可使聞。


 疏

辟當爲膝，據王引之説。


 詭辭而出，

出，不語人以所言。


 曰：用我則可，

用之，則曰：「斯謀斯猷，爲我后之德。」歸美于君。


 不用我則無亂其德。

不聽，則不致取禍殺身。諫其君以殺其身，知者不爲也。




晉狐夜姑出奔狄。

《公羊》：「晉殺其大夫陽處父，則夜姑曷爲出奔？夜姑殺也。」


 疏

趙盾廢賈季，以其殺陽處父。十月，葬襄公。十一月，賈季奔狄。殺陽處父後出奔，起殺處父。狐偃之子，狐氏止于此。




閏月不告月，猶朝于廟。

班氏云：「月有閏餘何？周天三百六十五度四分度之一，歲十二月，日過

 十二度，故三年一閏，五年再閏，明陰

 不足，陽

 有餘也。故讖

 曰：『閏者陽之餘。』」




不告月者何也？

據《禮》有告朔，無告月。


 不告朔也。

據言閏月，知告月即告朔。班諸侯以月吉，告朔于廟，特牲以事死，故國君朔朝宗廟，存神受正也。


 不告朔，則何爲不言朔也？

據閏月亦有朔日，可目朔也。


 閏月者，附月之餘日也，

積餘分以成閏，十九年七閏，以爲一率。


 積分而成于月者也。

以奇零之數積餘成月，故歸于有閏之終。


 天子不以告朔，

謂王立門中，不出南門外，與常月不同。


 疏

《玉藻》云：「天子聽朔于南門之外。」凡聽朔，必以特牲告其帝及神，然後頒于諸侯。戴德云：「天子告朔于諸侯，率

 天道而敬

 行之，以示威

 也。」禮：天子聽朔于南門之外，閏月則立門中，聽月不出門。《春秋》云：「閏皆在十二月之後。」《左氏》云「歸餘于終」，《周禮》云「終月」，是蓋十二月告朔，常禮也。閏月則多此一月，其年已告十二朔，正朔只十二，故云告月而不出南門之外，但立于其中耳。


 而喪事不數也。

「喪事不數」，謂以年計者，閏爲餘；喪以期計者，必在期時。《公羊》以爲喪數閏者，謂以月計者，如葬與大功、小功以月爲計，則不能不數月。二傳各言一端，相合乃成全義，非有異同也。


 猶之爲言可以已也。

爲告月乃朝廟，既

 不告朔，則朝廟可已。舍大存細，故譏猶也。與不郊而望同。


 疏

《異義》以喪數閏，鄭駁以爲不數閏，二説岐異，非也。按：經義以閏歸年終，不據中氣。漢以下據中氣，閏月與各月相參見。西漢時偶用此法，後不通行。百世以後，當有改用此法者。以閏月在終，乃爲餘閏，不與正月相雜也。




七年

春，公伐邾。

不于此月者，不同月。




三月，甲戌，取須句。

《公羊》以爲「使若他人然」。爲内諱再取也。




取邑不日，此其日，何也？

據僖公二十二年，「公伐邾，取須句」不日。


 不正其再取，故謹而日之也。

僖二十二年，公已伐邾，取須句。過而不改，于此故録日以志之。前取而失不書者，外取内邑不書。




遂城郚。疏

齊邑遷紀者也。因取邾邑並取郚。




遂，繼事也。疏

言遂，判前後爲二事。郚，齊邑，而我取而城之也。言遂起非邾也。




夏，四月，宋公壬臣卒。

不日者，貶之如小國，不能報父仇也。不葬者，太子爲禦所殺也。


 疏

《宋世家》：「十七年，成公卒。成公弟禦殺太子及大司馬公孫固而立爲君。宋人共殺禦而立成公少子杵臼，是爲昭公。」




宋人殺其大夫。

大夫者何？公子禦也。言大夫而不氏名，大夫尊也。不言名氏，無以知殺者爲誰。下會晉大夫不名，不嫌，不爲趙盾也。


 疏

傳曹殺大夫不名，言大夫而不稱名姓，無大夫也。以此推之，宋有大夫，言大夫而不稱名氏，非大夫也。傳又以齊大夫爲貴，蓋宋、齊、晉如公，其卿即比天子之卿，例不當名，以其貴，不名之。小國大夫卑，例稱人不名，不名以卑之。《春秋》殺大夫不名者，大國見宋，小國見曹，其閒方伯大夫無不名，此定例也。經大夫不言名氏，大夫即無名氏，其名氏可攷譜帙記載而知之。




稱人以殺，

殺大夫不名，不知指固，指禦？


 誅有罪也。

言誅，討罪之辭。此指公子禦而言。傳曰：「公子之重視大夫。」「大夫命

 以視公子」，言大夫即氏公子之辭也。殺大夫不名，此爲正説。或以爲衆，爲祖諱，爲非其罪，皆後師推衍之説。




戊子，晉人及秦人戰于令狐。

以此事言之，隙由晉起，秦實爲主，晉實爲客。以晉先秦者，大小不同。


 疏

《晉世家》：「靈公元年四月，秦康公曰：『昔文公之入也無衛，故有吕、郤之患。』乃多與公子雍衛。太子母繆嬴日夜抱太子以號泣于朝，曰：『先君何罪？其嗣亦何罪？舍適而外求君，將安置此？』出朝，則抱以適趙盾所，頓首曰：『先君奉此子而屬之子，曰：此子才，吾受其賜；不才，吾怨子。今君卒，言猶在耳，而棄之，若何？』趙盾與諸大夫皆患穆嬴，且畏誅，乃背所迎而立太子夷臯，是爲靈公。發兵以拒秦送公子雍者。趙盾爲將，往擊秦，敗之令狐。」




晉先蔑奔秦。

不言出者，時逆公子雍，本在秦也。有軍位，乃在秦軍不反，故以奔言之。蔑雖爲盾所誤，不可輕去國也。


 疏

《晉世家》：「先蔑、士會出奔秦。」本在秦也，無所謂奔。已戰而晉勝，國已有君，當反國。今怨趙盾不入，使如在軍中而逃。




不言出，

據奔則言出。


 在外也。

先蔑先受命使秦也。


 輟戰而奔秦，

《左傳》敘晉三軍，先蔑乃將下軍，是有軍位。奔在戰後，不歸，乃奔敵國。


 以是爲逃軍也。

傳：「逃義曰逃。」責蔑奔秦也。


 疏

此《春秋》變實加損之例也。本不在軍，亦無所謂逃，因不歸國，以逃軍待之，所謂《春秋》以輕爲重也。




狄侵我西鄙。

狄何以侵我西鄙？爲齊所使也。何以知爲齊使？以伐我西鄙者皆齊也。齊自城濮後不與諸侯盟會，晉數侵伐之，不思自修和諸侯，又于此使狄侵我，故狄之，謹始也。


 疏

晉伯以後，齊侵我西鄙自此始。單出狄侵我西鄙自此始，故譏之也。《左傳》：晉以事讓鄷舒。蓋齊侯之伐我，經特目之。




秋，八月，公會諸侯、晉大夫，盟于扈。

此亦新城以趙盾主諸侯同盟也。言大夫而不名氏，大夫尊也。不名者，公不會大夫也。據《左傳》，盟者齊侯、宋公、衛侯、鄭伯、許男、曹伯，會晉趙盾，盟于扈。


 疏

扈，晉地。晉大夫再專會盟諸侯矣，故略諸侯不敘也。晉大夫，盾也。不名，亦略之。月者，亦略之。




其曰諸侯，

據新城列數諸侯。


 疏

大國稱公，小國稱伯、子、男。以其諸侯目之何？我爲侯，故以侯目之。或曰：舉中也。


 略之也。

按：棐林大之，故數；此略之，故不數。以大夫主諸侯，抑之，故不列數也。


 疏

《晉世家》：「秋，齊、宋、衛、鄭、曹、許君皆會趙盾，盟于扈，以靈公初立故也。」




冬，徐伐莒。

徐不稱人，反其狄道也。


 疏

徐自此至昭四年乃見。




公孫敖如莒莅盟。

劉子説：「公孫敖專會盟。」


 疏

此言如莒，以起下之奔莒。




莅，位也。其曰位，何也？前定也。其不日，前定之盟不日也。疏

再發傳者，小國同也。二伯、方伯屬國莅盟同例，公子友

 、叔孫婼如齊，叔還如鄭，敖如莒是也。




八年

春，王正月。

夏，四月。

秋，八月，戊申，天王崩。疏

《周本紀》：「三十二年，襄王崩，子頃王壬臣立。」




冬，十月，壬午，公子遂會晉趙盾，盟于衡雍。

此扈之大夫，何以扈不名而此名？以爲遂可以會之也。不以大夫主諸侯之辭。


 疏

以遂會盾，列國不數也。衡雍，晉地。趙盾，衰之子，專政起弑，後分晉國。以大夫主大夫，故日也。




乙酉，公子遂會雒戎，盟于暴。

四日不能再出。不言遂者，兼使命也。二事兼使再出，大夫季孫行父如陳，如晉是也。自生事，乃言遂。


 疏

季孫行父明兼聘之禮，此明兼盟之禮。




公孫敖如京師，不至而復。丙戌，奔莒。

大夫奔例日。此奔上繫事，有罪則不日，有罪而日，則謹之也。


 疏

《左傳》：「穆伯如周弔喪

 ，不至，以幣奔莒，從己氏焉。」




不言所至，

據公子遂言至黄乃復。


 未如也。

未如，乃不言所至。


 未如則未復也。

據復由如。先既未如，則復無屬。


 未如而曰如，

實未如，《春秋》託言其如。


 不廢君命也。

《春秋》貴命，臣棄君命，大惡也。内臣廢命，爲親者諱，使若以奉命如京師，不使臣得廢命。


 未復而曰復，

實未復，《春秋》託言其復。


 不專君命也。

受命如京師，未復命而奔，是專君命也。未復言復，是不專君命也。


 其如非如也，其復非復也。唯奔莒之爲信，

如、復皆虚，唯奔莒乃爲事實。以奔爲信，如、復則加損之辭。


 故謹而日之也。

不言出，如在外也。如京師爲葬襄王，故再使叔孫得臣。


 疏

謹爲惡之。無罪日，有罪而日，特著其惡事也。




螽。

劉子説：「時公伐邾，取須句，城郚。」




宋人殺其大夫司馬，

司徒、司馬、司空，大國三卿也。不言司徒，司徒攝冢宰，周天子言宰，宋王後，言司馬、司空，互文見義也。大國三卿，故司馬、司空並見。次國二卿命于天子，當是司空命于其君。司馬，公子卬也。昭公之黨鮑殺卬，而以華孫代之。司馬主兵，常專兵權也。


 疏

《左傳》：「大司馬公子卬也。」襄夫人所殺。卬，昭公之黨也。




司馬，

《王制》：大司徒、大司馬、大司空爲三公。


 疏

《王制》司馬之職，雜見于司徒、司寇條下。


 官也。

據天子乃稱官，宋王者後，故亦稱官。諸侯有三卿者，分三事也。五大夫下天子，《王制》曰：「天子九

 卿。」


 疏

班氏説：「司馬主兵，司徒主人，司空主地。王者受命爲天地人之職，故分職以置三公，各主其一，以效

 其功。」「《别名記》曰：『司徒典民，司空主地，司馬順天。』天者施生，所以主兵何？兵者，爲謀除害也，所以全其生，衛其養

 也，故兵稱天。寇賊猛獸，皆爲除害者所

 主也。《論語》：『天下有道，則禮樂征伐自天子出。』司馬主兵，不言兵言馬者，馬

 ，陽物，乾之所爲，行兵用焉。不以傷害爲文，故言馬也。司徒主人，不言人言徒者，徒，衆也，重民衆。司空主地，不言土言空者，空尚主之，何況于實？以微見著。」


 其以官稱，

不言公子卬，而氏司馬。


 無君之辭也。

君前臣名，君有若亡，故曰無君之辭。襄夫人以戴氏之族殺卬，宋君不能救之，經故以無君待之也。下同。


 疏

《左傳》：「司馬握節以死，故書以官。」以事實記。《傳》以爲無君者，由經意説之也。




宋司城來奔。

司城，司空也。《左氏》：「宋以武公廢司空。」既殺司馬，又逐司城，則六卿皆鮑黨矣。


 疏

《左傳》：「司城蕩意諸來奔，效節于府人而出，公以其官逆之。」「亦書以官。」亦就事實説之。




司城，

《王制》曰：「司空執度度地。居民山川沮澤，時四時，量地遠近，興事任力。」


 疏

按：《王制》説詳《王制釋義》。司城即司空。稱司城者，宋因辟諱改，名從主人也。


 官也。其以官稱，無君之辭也。來奔者不言出，

據外奔言出。


 舉其接我也。

言來，則出已明。諸侯有分土，無分民。今自其國至魯，但之魯而出，可知宋之大夫殺不名者，以尊也。司馬、司城者，大夫之别名，亦以尊，可不明言名氏也。天子三公：司徒、司馬、司空，諸侯三公亦司徒、司馬、司空。經于宋見二官，所以三卿與三公同職，爵有尊卑，職則同也。獨司馬、司空，不見司徒者，以司徒爲仁者守，司馬、司空爲二伯，故獨見二官也。經以無君目官，因此可以見三公、二伯之職也。




九年

春，毛伯來求金。

不稱使者，天子當喪不稱使。禮：天子居喪，諒陰三年，使冢宰攝政。故三年中不言使，則不稱天王。《論語》曰：「子張問曰：『高宗諒陰，三年不言。何謂也？』子曰：『古之人皆然。君薨，百官總己以聽于冢宰三年。』」




求車猶可，求金甚矣。疏

荀子
 

注



 説見求車，頃王事。




夫人姜氏如齊。

公同如齊也。不奔天王喪而同婦人如齊，譏之也。




二月，叔孫得臣如京師。

大夫如時，月者以葬之。月加于如，見以葬如也。公不自行，乃使大夫在公行後者，如叔孫私行。劉子云：「山川汙澤、陵陸丘阜、五土之宜，聖人就其勢

 ，因其便，不失其性。高者黍，中者稷，下者秔

 。蒲葦菅蒯之用不乏，麻麥黍粱

 亦不盡，山林禽獸、川澤魚鼈茲殖，王者京師四通而致之。」如京師會葬，傳曰：「周人有喪，魯人有喪，周人弔，魯人不弔。周人曰：『固吾臣，使人可也。』魯人曰：『吾君也，親之者也，使大夫則不可也。』周人弔，魯人不弔，以其下成、康爲未久也。」


 疏

按：京師如大上至尊，言京師，起西周。




京，大也。師，衆也。

據夫人如師。


 言周，必以衆與大言之也。

據河陽稱京師，京師非城名。天子六師，又統天下，故言京師。不地者，王者無外，無定居，天子所在，六師從之，故言六師而已。




辛丑，葬襄王。

劉子説：「周襄王失道。」辛丑，二月之日。七月而葬，言月以明葬時。




天子志崩，不志葬。

據惠王不志葬。


 舉天下而葬一人，其道不疑也。

《禮》：「天子七月而葬，同軌畢至。」天下諸侯當親往會葬，舉天下葬一人，無可疑，則不以葬見也。諸侯畢至，有王事，有禮不備；天子崩，諸侯殯後當往會葬，或不如時，故以葬見。


 志葬，

據景王志葬。


 危不得葬也。

據有王子朝之亂。


 日之，

據匡王不日。


 甚矣，其不葬之辭也！

據襄王出奔，失天下，滅國不葬，故日以危之，並起狩河陽。以南陽之地賜晉，周愈弱。




晉人殺其大夫先都。

稱人以殺，殺有罪也。殺有罪，則何以書？譏專殺也。葵丘之盟，曰：「無專殺大夫。」


 疏

討其殺先克也。事詳《左傳》。




三月，夫人姜氏至自齊。

月者，謹之也。不可致公，故致夫人也。




卑以尊致，

致爲告廟，唯君行之。夫人出不辭，反不告，卑于君也。今夫人與君同出，禮當致公，今乃以卑者致。


 病文公也。

公不奔喪而自至齊，不可以公致，故致夫人。致夫人，亦所以病公也。《王制》曰：「天子將出，類乎上帝，宜乎社，造乎禰。」班氏説：「王者將出，辭于禰，還格于祖禰者，言辭禰之禮，尊親之義也。」「獨見禰何？辭從卑，不敢留尊者之命，至禰不嫌不至祖也。《尚書》：『歸格于藝祖。』出所以告天何？示不敢專也。非出辭反面之禮也。與告廟異

 義。還不告天者，天道無内外，故不告也。《尚書》『歸于藝祖』不言告於

 天，天不告也。」


 疏

婦人既嫁不踰竟，卑以尊致，失禮之尤，故更譏也。何休以爲得禮，失之矣。




晉人殺其大夫士縠及箕鄭父。

此與弑及同爲累辭。


 疏

與先都之殺一也。别書者，譏之。




稱人以殺，誅有罪也。疏

事詳《左傳》。


 鄭父，

據三郤不言及。


 累也。

鄭父，大夫也。不去氏者，大國大夫尊于次國卿。同得以氏見者，釋所以言及之意，與弑及同。




楚人伐鄭。

僖公三年以後，至此再言伐鄭。鄭初從楚，城濮以後從晉，楚不敢争。晉君少而楚争鄭，自此多事矣。


 疏

《年表》：「楚伐鄭。」《左傳》：「范山言于楚子曰：『晉君少，不在諸侯，北方可圖也。』楚子師于狼淵以伐鄭。」




公子遂會晉人、宋人、衛人、許人救鄭。

晉率諸侯救鄭。此晉趙盾、宋華耦、衛孔達、許大夫也。稱人者，至此會伐猶不列也。傳不言善救者，楚稱人已明。




夏，狄侵齊。

狄者何？晉也。避二伯相伐，故以狄言之。以狄近于晉，晉師多有狄在也。


 疏

《春秋》託狄之禍，多在于内州大國，小國不言之，外州國無之。凡稱子之國，無有夷狄之名，不以夷狄相託也。莊以上託之戎，僖以下託之狄。王者之化，自西而北也。陳、蔡、吴、楚、秦、莒、邾、滕、薛、杞，皆不言戎狄侵伐。




秋，八月，曹伯襄卒。

不日者，小國不言正不正，略之也。


 疏

《曹世家》：「三十五年，共公卒，子文公壽立。」




九月，癸酉，地震。

劉子説：「春秋地震，爲在位執政太

 盛也。」又：「先是時，齊桓、晉文、魯釐二伯賢君新没，周襄王失道，楚穆王弑父，諸侯皆不肖，權傾于下，天戒若曰：臣下強盛者將動爲害。後宋、魯、晉、莒、鄭、陳、齊

 皆弑君。」


 疏

又曰：「地動者，臣不臣也，臣下大貴也。」《穀梁》説：「大臣盛，將動有所變。」《集解》引。




震，

據震電，雷也。


 動也。

據震在地下，知地動。


 地不震者也，

雷能震動地，無地取動也。


 震，

《攷靈曜》説：「地恒動不止，而人不覺。」故曰不動。《管子》：「天道虚，地道静。」


 故謹而日之也。

地震大異，故日。《春秋》大異日，地震、日食、災、雷震、隕星是也；小異月。




冬，楚子使萩來聘。

萩專政也。《春秋》本不狄楚，因僭王狄之。書萩，與秦術

 、吴札相起。




楚無大夫，

據夷狄無大夫，凡子國無大夫。


 其曰萩，何也？

無大夫而見大夫，皆不氏，吴札、秦術是也。


 以其來，我褒之也。

不氏者，漸進也。前稱人，此進稱名。




秦人來歸僖公、成風之襚。

前歸含、賵獨成風，知此非兼。


 疏

成風之喪五年矣，五年而來襚，明非襚也。秦自殽後不同盟會，言襚，明不襚者；襚不稱人，稱人，非襚也。不襚而言襚，託之秦，以正非夫人也。若曰雖秦猶知非夫人，則中國可知也。




秦人弗夫人也，

僖薨已十年，歸成風繫僖公，母以子氏，知秦不以爲夫人。


 即外之弗夫人而見正焉。

内以夫人卒葬之而無貶道，諸侯皆用夫人禮，惟託之秦，以妾母録之，以外之不以爲夫人而見正。


 疏

聘、襚一也。楚已稱萩，秦狄稱人，此小大之分也。述聘乃與萩比。




葬曹共公。

曹卒皆葬。




十年

春，王三月，辛卯，臧孫辰卒。

臧文仲也。卒，子臧孫許

 立。日卒，正也。非卿日卒者，賢者，特著之。


 疏

臧氏爲魯賢大夫，與叔氏同，故書之。




夏，秦伐晉。

秦者，狄之也。


 疏

晉伐秦，取少梁，秦亦取晉之北徵。




楚殺其大夫宜申。

楚殺大夫無稱人之例，略之也。夷狄大夫有罪、無罪不足道也。


 疏

宜申二見，此鬬宜申也。不氏者，楚無大夫之辭也。不氏而言大夫者，號從中國也。宜申謀弑穆王，有罪而殺。不言者，楚殺通不言人。




自正月不雨，至于秋七月。

劉子説：「先是公子

 遂會四國而救鄭。楚使越椒來聘。秦人歸襚。有炕陽之應。」




歷時而言不雨，文不閔雨也。不閔雨者，無志乎民也。

無志于民，失所以爲君，故《春秋》惡文公。




及蘇子盟于女栗。

蘇子，天子之卿也。劉子、尹子、單子皆大會，此何以不言其人？爲天王諱也。天王崩，諸侯不奔喪，新王立，又不朝，天子弱，求諸侯，乃使卿于外，故略之，使如微者盟然。


 疏

不言其人，爲内諱也，内諱盟王臣也。頃王新立而求盟于諸侯，失天下也。不日者，不待貶絶而罪惡見。不日，惡盟，不敢以日謹不信，故不日也。




冬，狄侵宋。

宋睦于晉，狄何爲來侵之？即下楚、蔡也。宋，中國大國，蔡從夷狄而伐之，惡之，故言狄伐也。


 疏

《春秋》見戎狄侵伐之國，略與記災同。凡記災之國志夷狄侵伐，宋一見示例也。




楚子、蔡侯次于厥貉。

次者，有畏也。楚強何以言次？以上已言侵也。蔡本在中國，篤從楚，入于夷狄，狄之不可見，則先言狄侵，而後以次見。以侵宋爲即楚、蔡之師，次以待之也。


 疏

蔡從楚，翟泉以後十四年始見于此。自城濮後十四年，楚子乃特見于是。以楚子先蔡侯，夷狄主會之辭也。諸侯從者多矣，獨見蔡者，決蔡于外以示例。不會者，以夷狄從夷狄也。




十有一年

春，楚子伐麇。

麇，《公羊》作圈，荆州國。楚伐《春秋》不志，志者，起滅麇也。




夏，叔彭生會晉郤缺于承匡。

劉子説：「叔彭生專盟會。」此亦略言之。會者不獨二大夫。


 疏

《春秋》凡内不言如，皆以私待之，故會盟帥師皆不言如。劉子以專盟會，明盟會、帥師非大夫所得專。




秋，曹伯來朝。疏

來朝常事，不志，志者，曹伯未畢喪而行嘉禮，衰麻不可以接冠冕，故譏之，且不合五年之期。




公子遂如宋。

此聘王者後之例。雖稱公，不統方伯，故公不言如，唯其禮秩在方伯上而已。




狄侵齊。

齊，伯者之後也。桓以弱齊，用管仲一匡天下，尊周室。昭承餘業，不自修業，自踐土以後，不與諸侯通而怠于政事，遂使晉以狄人四侵之而不能振，《春秋》言其事，深痛之，故于其卒也不葬。


 疏

齊，伯國也。狄四侵齊，起狄強，所謂南北狄交侵中國，直書其事而意見。




冬，十月，甲午，叔孫得臣敗狄于鹹。

劉子説：「時周室衰微，三國爲大，可責者也。天戒若曰：不行禮義，大爲夷狄之行，將至危亡。其後三國皆有篡弑之禍，近下伐上

 之痾也。」




不言帥師而言敗，何也？

據季友敗莒言帥師。


 直敗一人之辭也。

據獨出得臣，知敗者亦一人。


 一人而曰敗，何也？

據敗必稱師。


 以衆焉言之也。

據「晉人敗狄」，狄，衆辭。


 傳曰：

《公羊》引此文不言「傳曰」。


 「長狄也，

此長狄也。不言敗長狄者，夷狄接内，舉大名。劉子説：「孔子曰：『汪芒氏之君守封嵎

 之山，其神爲釐姓，在虞夏爲防風氏，商爲汪芒氏，周爲長狄氏，今爲大人。」


 弟兄三人佚宕中國，

《詩》：「内奰于中國，覃及鬼方。」中國爲禹州，海外爲鬼方

 。


 瓦石不能害。叔孫得臣，最善射者也。射其目，

身不受金刀，惟七竅可殺，故射必于目。


 身横九畝，

《山經》海外之説，儒者動以爲疑。長狄既見于經，三傳同有是説，《禹書》所傳不虚。開闢日久，異族非化則絶，又如斷髮文身之俗，久而禁絶，故今中外人民形體惟一。雖有五種之分，惟是性情形色略有不同，以此種族得中和之氣，如五帝、五方小有不同，無大異也。


 斷其首而載之，眉見於軾。」

班氏云：「《穀梁傳》曰：長狄弟兄三人，一者奔齊，一者奔魯，一者奔晉。皆殺之，身横九畝，斷其首而載之，眉見于軾。何以書？記異也。」


 疏

《山海經》所言海外異族，長短、大小、形狀與中國詭異；今地球盡通，昔日異形皆無所見。此有數説：一由于自變，洪荒初，氣不免詭怪，開闢日久，形體亦革，一也；一由于絶，如長狄三人入中國行者皆死，居者亦久而見滅，《詩》所謂「周餘黎民，靡有孑遺」，惟存中和之類，二也；一由緣飾，如彫題、鑿齒、穿胸之類，非實生形，乃由俗設，可以禁絶之也；一由異狀，如伏羲、神農，古帝之牛首蛇身，皆謂其形體偶爾相似，今相人書中常有之，非果牛首蛇身，後人誤解，四也。


 然則何爲不言獲也？

據言獲莒挐。


 曰：古者不重創，

重傷，二傷也，譏其已射目，又斷首。


 不禽二毛。

頭有頒白爲二毛。


 疏

三傳皆有此説，而所釋不同，蓋古師説也。


 故不言獲，爲内諱也。

敗乃獲。言敗不言獲，爲内諱。


 其之齊者，王子成父殺之，

成父，齊大夫。


 疏

《魯世家》：「齊

 惠公二年，鄋瞞伐齊，齊王子成父獲其弟榮

 如，埋其首于北門。」


 則未知其之晉者也。

以非經事，師説偶遺。《魯世家》：「晉之滅潞，獲喬如弟棼如。」


 疏

晉、齊、魯三國，即劉子之所謂三國也。




十有二年

春，王正月，郕伯來奔。

齊已滅郕，猶有郕伯者，食采也。來奔，爲齊所逐，不得食采也。月者，謹滅郕也。郕，不同會盟之國，故月之。




杞伯來朝。

卒正來朝，常事，不書。書者，不合五年之期。




二月，庚子，子叔姬卒。疏

按：禮待母女弟與女子子有差等。《詩》曰：「問我諸姑，遂及伯姊。」《左氏》云：凡嫁女于大國，姊妹則上卿送之，公子則下卿送之。是禮制一也。




其曰子叔姬，

據叔姬歸紀不言子。


 貴也，

據季子言子。


 公之母姊妹也。

叔者，兄弟辭；子，貴稱，知同母姊妹。因同母姊妹，故未嫁而書，親親之義也。後説因許嫁諸侯而書，尊尊之義也。


 其一傳

《喪服》有《大傳》、《閒傳》、《服問》、《小記》、《三年問》、《喪服四制》，共六篇，魯學，《春秋》當與之同。即以舊傳言，亦惟一家一本而已。


 曰：

此説同《公羊》。


 許嫁以卒之也。

據未嫁不卒。此不繫國，未嫁姊妹，在室如兄弟，叔姬因許嫁于諸侯，尊同，乃卒之。


 男子二十而冠，

禮經文。


 冠而列丈夫，

冠後乃爲丈夫。


 三十而娶。

《易》坎爲中男，以三十計，長男則四十，少男則十六。班氏曰：「《春秋穀梁傳》：『男二十五繫心，女十五許嫁，感陰陽也。』」


 疏

陳壽祺云：「今《穀梁傳》無此文，蓋《穀梁》説也。」按：傳文今本所無者多，不必皆師説。傳有五家，今存一家，故有佚傳也。説詳《大義》「佚傳」條下。


 女子十五而許嫁，二十而嫁。

《易》離爲中女。以二十爲定，長女則三十，少女則十四。尹更始説：「男三十而娶，女十五許嫁，笄，二十而嫁。」劉子説：「夫天地有德，合則生氣有精矣；陰陽消息，則變化有時矣。時得而治矣，時得而化矣，時失而亂矣。是故人生而不具者五：目無見，不能食，不能行，不能言，不能施化。故三月達眼，而後能見；七月生齒，而後能食；期年臏合，而後能行；三年顖合，而後能言；十六精通，而後能施化。陰窮反陽，陽窮反陰，故陰以陽變，陽以陰變。故男八月而生齒，八歲而毀齒，二八十六而精化小通；女七月而生齒，七歲而毀齒，二七十四而精化小通。不肖者精化始至矣，而生氣感動，觸情從欲，故反施亂也。」


 疏

按：此今文説也，《左氏》不同。又按：《易》有長男長女、中男中女、少男少女之説，男四十、女三十爲長男、長女，男三十、女二十爲中男、中女，男十六、女十四爲少男、少女。先師經説從中立制，故曰：「三十而娶，二十而嫁。」長者過此，少者不及，非執一拘定如此。《左氏》與今《公羊》、《穀梁》説各明一義，實則相同，舊解強爲分别，各欲自成一家，此説萬不能通者也。




夏，楚人圍巢。

巢，徐州國也。圍之而服楚，故下爲楚射吴子也。


 疏

文世楚伐滅國五：江、六、巢、庸、麇

 ，皆在外州；中州小國楚不見滅文，中國兵事惟一見伐鄭，一見次厥貉而已。




秋，滕子來朝。

卒正朝，常事，不志。志者，不合五年之期。




秦伯使術來聘。

秦何以稱伯？字也。外諸侯何稱字？曰：寰内諸侯稱伯，以天子卿士待之，與鄭相起也。何爲以寰内伯之？存西周也。平王東遷，棄成周之地于秦，《春秋》存西周，不忍文、武舊都棄于秦也。周初都西周，又建中土，以朝諸侯。天子所至言京師，《春秋》稱東周爲京師者，以爲天子駐蹕之所，其所都仍在西周也。鄭在東都畿内，稱伯，以鄭爲冀州方伯，入爲天子卿士，從天子大夫例，不名稱字；使秦亦如鄭，入爲天子卿士，稱字。以東周例西周，是宗廟、宫闕猶存，秦特西周一卿士，不敢據王舊都而君之也。此鄭、秦以方伯不稱侯而稱伯之精義。秦爲方伯，乃記卒葬。雍州既爲王畿，何以又立方伯？曰：秦爲梁伯，入爲留守，與鄭爲冀伯入爲卿士同。鄭、秦同爲伯，同爲王臣，一守一從。字稱仲、叔，鄭、秦以伯見者，立子以長，故皆以伯言之也。


 疏

劉子云：「秦地，于天官東井、輿鬼之分野也。其界自弘農以西，京兆、扶風、馮翊

 、北地、上郡、西河、安定、天水、隴西，南有巴、蜀、廣漢、犍爲、武都，西有金城、武威、張掖、酒泉、敦煌，又西南有牂牁、越巂、益州，皆宜屬焉。」




冬，十有二月，戊午，晉人、秦人戰於河曲。

河千里一曲，河九曲，爲九州。《詩》：「彼汾一曲。」《河圖括地象》詳九曲所至之文，即《禹貢》導水之説。


 疏

《晉世家》

 ：「康公伐晉，取羈馬。晉侯怒，使趙盾、趙穿、郤缺擊秦，大戰河曲，趙穿最有功。」秦師遁。「晉六卿患隨會之在秦，常爲晉亂，乃佯令魏壽餘反晉降秦。秦使隨會之魏，因執會以歸。」




不言及，

據「晉人及秦人戰于令狐」。


 秦、晉之戰已亟，

據令狐猶言及，知以亟故。


 疏

文世記秦事詳，凡九見，而晉、秦交兵者六焉，外來襚、入鄀、來聘三事而已。


 故略之也。

晉不言及，狄晉也。自殽後狄秦。晉、秦不言及，與白狄不言及同，因其亟戰，故略之，同夷狄。




季孫行父帥師城諸及鄆。

此取之莒也。不言取，邊鄙之邑一彼一此，諱言失，故略之。大夫專兵。




稱帥師，

據内城何必帥師？言帥師，則非城矣。非城而託之于城，此莒伐我圍諸，帥師救諸，因遂取諸、取鄆。


 言有難也。

設爲有難之辭，實則非城，乃取邑。




十有三年疏

《楚世家》：「穆王十二年卒，子莊王侶立。」是爲莊王。不卒之者，反其狄道也。




春，王正月。

夏，五月，壬午，陳侯朔卒。

不葬者，背殯出會。經不葬其父，更去其葬以責之。


 疏

《陳世家》：「十八年，共公卒，子靈公平國

 立。」




邾子籧篨卒。

不日卒正。文世不日，前日以明進，此進已明，故從卒正例記之，不日也。邾無月卒者，進不進當明，不以月疑之也。七卒，三時、四日。




自正月不雨，至于秋七月。

劉子説：「先是曹伯、杞伯、滕子來朝，郕伯來奔，秦伯使術來聘，季孫行父城諸及鄆。二年之閒，五國趨之，内城二邑。炕陽失衆。」


 疏

「一曰不雨，五穀皆熟，異也。文公時，大夫始專盟會，公孫敖會晉侯，又會諸侯盟于垂隴。故不雨而生者，陰不出氣而私自行，以象施不由上出，臣下作福而私自成。一曰不雨近常陰之罰，君弱也。」


 世

 室屋壞。

班氏云：「《穀梁》經曰：世室，魯公伯禽之廟也。周公稱太廟，魯公稱世室。」


 疏

按：世，今本作大。此從《五行志》班引校改。作大者，《左氏》也。不日者，不可以日計也。




世室屋壞者，

據「新延廏」，不言壞。


 有壞道也，

屋久必壞，非人壞之，故先言屋壞，不言壞屋也。


 譏不修也。

宗廟有歲修之道，久不修，並至于壞，譏怠也。故《春秋》修舊不譏。


 大室，猶世室也

 。疏

據班固所見本當作「世室，猶大室也」。


 周公曰太廟，

梅福説：「昔成王以諸侯禮葬周公，而皇天動威，雷風著變。」班氏云：「廟者，貌也，象先祖之尊貌也。所以有屋何？所以象生者之居也。」


 伯禽曰大室，

諸侯五廟，二昭二穆，與太祖之廟而五。周公爲大廟，魯公親盡當去，因其初封不遷，附于大廟之室，不爲别立廟，故曰室。而廟雖百世，猶五數也。


 羣公曰宫。

羣公，四親廟也。正廟，故言宫。武宫、僖宫、桓宫、仲子宫皆别立者，不在五廟中。


 疏

據言武宫、桓宫、僖宫、新宫也。


 禮：宗廟之事，

班氏云：「王者所以立宗廟何？曰：生死殊路，故敬鬼神而遠之。緣生以事

 死，敬亡若事存，故但欲立宗廟而祭之。此孝子之心所以追養繼孝也。」


 君親割，夫人親舂，

《祭統》：「是故君子之齊也，專致其精明之德也，故散齊七日以定之，致齊三日以齊之。定之之謂齊，齊者，精明之至也，然後可以交于神明也。是故先期旬有一日，宫宰
 

注



 宿夫人，夫人亦散齊七日，致齊三日。君致齊于外，夫人致齊于内，然後會于大廟。君純冕立于阼階，夫人副褘立于東房。君執圭瓚祼尸，大宗執璋

 瓚亞祼。及迎牲，君執紖，卿、大夫從。士執芻，宗婦執盎從夫人，薦涚水。君執鸞刀，羞嚌

 ，夫人薦豆。此之謂夫婦親之。」


 疏

親舂説詳「御廩災」下。


 敬之至也。

《祭統》：「是故孝子之事親也，有三道焉：生則養，没則喪，喪畢則祭。養則觀其順也，喪則觀其哀也，祭則觀其敬而時也。盡此三道者，孝子之行也。既内自盡，又外求助，昏禮是也。故國君取夫人之辭曰：『請君之玉女，與寡人共有敝邑，事宗廟社稷。』此求助之本也。夫祭也者，必夫婦親之，所以備外内

 之官也。」


 爲社稷之主，而先君之廟壞，極稱之，志不敬也。

《王制》：「祭器未成，不造燕器。」非有造意作爲，惟失于修理，故急著之，以明其失。




冬，公如晉。

夫至晉而言如，從告廟之辭言之也。有别事，獨目晉者，從重也。




衛侯會公于沓。

沓，衛邑。公如晉，過衛，不言如衛。如者朝也，唯二伯乃言如。傳例：會者外爲主。公適衛，會由公起意，不曰公會衛侯，而曰衛侯會公，衛得内辭也。《春秋》除二伯會，凡方伯下言會者，皆外爲主；言及者，皆内爲主。必于此異文。不言公及衛侯者，言及皆外地，言會皆内地。又以見二伯與方伯禮文不同，以起其餘也。更見如晉有會别國之事，略不盡言耳。


 疏

《左傳》：「衛侯會公于沓，請平于晉。」是衛于晉有兵事也，公皆成之，故下「同盟于新城」。




狄侵衛。

狄者何？晉也。公方會衛，又如晉，不可以言晉伐，故諱之。又以下言同，宜有所辟。


 疏

晉伐諸侯，常用狄師。善事則舉晉，惡事則目狄，主名有異同，其實則一也。




十有二月，己丑，公及晉侯盟。

盟在晉都也。凡公如，多有事不言，此言者，因會盟三國，且起處父伉也。


 疏

文世公三如晉，有三盟。以此可見，如多有盟也。




還自晉。

還者，

據致言至。


 事未畢也。

據下言至自晉，知事未畢。言還者，起不在晉。言未畢，爲晉事出，雖會鄭伯，不敢以爲遂事。


 自晉，

據致言自晉。


 事畢也。

據與致言自晉同是事畢。爲晉事出，還在鄭國也。文公不事晉，先齊侯潘卒一年，文公、衛侯、鄭伯皆不期而來；齊侯已卒，諸侯果會晉大夫于新城。




鄭伯會公于棐。

棐，鄭邑也。公還，經鄭，鄭伯會公，如衛侯會沓，此爲遂事也。


 疏

《左傳》：「鄭伯會公于棐，亦請平于晉，公皆成之。」




十有四年疏

《周本紀》：「頃王六年崩，子匡王班立。」




春，王正月，公至自晉。

月者，久之。不以會致者，大如晉也。




邾人伐我南鄙。

伐方伯，譏邾也。




叔彭生帥師伐邾。

報上伐。




夏，五月，乙亥，齊侯潘卒。

不葬者，失德也。昭公，桓公子，争立不正，既立，不修桓公業，有事諸侯以擯楚尊王。自踐土一盟，凡諸侯之事皆不與焉，而狄人四侵之，不能禦。此不交諸侯而自惰之所致，故《春秋》終惡其敗先人之業，致此夷狄交伐。故此十九年中，齊國不專記事，唯大夫記内如、狄侵而已。卒而去葬，特著其過。


 疏

《齊世家》：昭公立十九年，子舍立。此不正者，其日之何也？其不正前見矣。




六月，公會宋公、陳侯、衛侯、鄭伯、許男、曹伯、晉趙盾。癸酉，同盟于新城。

此會有陳、許，以下十二同盟，至昭十三，八十六年中皆無陳、許，絶二國于夷狄也。同盟皆記災，記戎狄侵伐之國。大國齊、晉、宋，次國魯、衛、鄭，小國曹、莒、邾、滕、薛、杞、小邾，十三國爲同盟，不見中國夷狄；外會詳楚、秦、吴、蔡、陳、許，五方伯、一卒正，餘均不言，略之也。


 疏

新城，鄭地。自此同盟至襄三年，凡中國，無論大小，不雜外州國及十九國外者，多言同盟。桓爲尊周，晉爲外楚，二伯消息升降之道也。盟下日者，同月也。




同者，

據鄟

 陵不言同。


 有同也，

據自齊伯以來，諸侯累盟皆謂同。惟有外州國及不敘事者，則雖有盟，只以會見，不許以同盟也。不然，則以事見，如伐秦、城杞是也。貴是同盟，故三傳皆以同盟爲説也。


 同外楚也。

此會言同盟之始，以下言盟者，必言同也。此中國之伯，外尚有夷狄，二伯之辭也。《春秋》隱、桓、莊五十年無伯，《春秋》之始也。莊、閔、僖、文五十年，楚伯未盛，不言同盟，以天子、諸侯皆在是也。文十四年至昭十三年，晉主中國，楚主夷狄，言同，分中外之界也，言同盟起外吴、楚。昭十三年以後，至哀十四年，不言同，無伯之辭，《春秋》之終也。


 疏

晉之同盟無蔡，則蔡已入之夷狄會矣。新城以下不言陳、許，以爲由此會以後，遂以二國歸夷狄也。




秋，七月，有星孛入于北斗。

劉子説：「君臣亂于朝，政令虧于外，則上濁三光之精，五星盈縮，變色逆行，甚則爲孛。北斗，人君象；孛星，亂臣類，篡弑之表也。《星傳》曰：『魁者，貴人之牢。』又曰：『彗星見北斗中，大臣、諸侯有受誅者。』一曰魁爲齊、晉。夫彗星較然在北斗中，天之示人顯矣，史之有占明矣，時君終不改寤。是後，宋、魯、莒、晉、陳、鄭六國咸弑其君，齊再弑焉。中國既亂，戎狄並侵，兵革縱横，楚乘威席勝，入諸夏，六侵伐，一滅國，觀兵周室。晉外滅二國，内敗王師，又連三國之兵，大敗齊師于鞌，追亡逐北，東臨海水，威陵京師，武折大齊。皆孛星炎之所及，流至二十八年。《星傳》又曰：『彗星入北斗，有大戰。其流入北斗中，得名人；不入，失名人。』宋華元賢，名大夫，大棘之戰，華元獲于鄭，傳舉其效云。」


 疏

劉子曰：「北斗貴星，人君之象也。茀星，亂臣之類，言邪亂之臣將並弑其君。」《集解》引。




孛之爲言猶

 茀也。

劉子云：「孛星者，非孛星，惡氣之所生也，内不有

 大亂，則外有大兵。其所以孛孛曖曖

 者，亂之象也，不明之表，又參然孛焉，兵之類也，故聖人名曰孛。孛者，猶有所妨

 弊，有所傷害也。」


 其曰入

據孛于大辰及東方，皆不言入。


 北斗，

此言入者，明斗有規郭，入其魁中也。


 斗有環域也。

因有環域，乃言入。東方泛言，故不言入。


 疏

不日者，孛日久，不以日計也。




公至自會。

晉人納捷菑于邾，弗克納。

捷菑失嫌也。




是郤克也。

據納蒯聵言趙鞅。


 疏

《左傳》作趙盾，《公羊》作郤缺，當時或三卿並將，各言一軍，或各據所聞，經無明文，三傳各異，然其説則同。此小節，不足爲異。


 其曰人，何也？

不稱師，猶當言將。


 微之也。

據以下人皆貶辭。


 何爲微之也？

疑以弗克微之。弗，内辭。


 長轂五百乘，

長轂，兵車。五百乘，動衆也。不言帥師，不許有師也。


 疏

據晉有四千乘，傳亦謂邾、魯爲千乘之國。晉言五百乘者，出軍之數，五百乘則五萬人，不爲不多矣。


 緜地千里，

邾在魯南，晉在曲沃，以地望計之，千餘里。


 過宋、鄭、

宋近魯，徐州國。鄭近晉，冀州國。


 滕、薛，

據此則滕、薛在魯西北。


 夐入千乘之國，

邾卒正，有千乘者，計所統徵晉三十國之數也。卒正統三十國，故以小邾、濫附庸見焉。


 疏

據《左傳》，邾賦四百乘，所賦者四百乘，則計其自徵于小國軍數，當得近千矣。邾本國只得百乘，然統三十國，百里者四，七十里者八，五十里者十六強，其兵數統計當得一千三百乘，合七卒正，共得九千一百，合之方伯，爲萬乘矣。


 欲變人之主。

欲出貜且，立捷菑也。


 至城下，

據言邾，是已至城下。


 然後知，

知謂知貜且正，捷菑不正，而自退。邾，小國，晉弗克納，是晉自退。


 何知之晚也！

譏其不審而輕于舉兵。以弗言者，許悔過也。


 弗克納，未伐而曰弗克，何也？

據伐齊納糾言伐。克，能也。不能納，是力自屈于伐，然後可言弗克。


 弗克其義也。

郤克至邾，知捷菑不正，自反而去，非以兵力見屈，故不言伐。而義不能勝，故言弗克，以譏其失。


 捷菑，晉出也；

晉納之，知晉出。


 貜且，齊出也。

劉子云：「貜且，齊出也。」顔師古云：「文公之子。」


 貜且正也，

據貜且卒，知已立。納不正，知貜且正。


 捷菑不正也。

「弗克納」言弗，内辭，不納得内，是不正可知。


 疏

主書，譏晉不慎于始而許其悔過，亦惡惡疾始，善善樂終之意。




九月，甲申，公孫敖卒于齊。

卒于外例地國，卒于本國乃地地。踰竟以國爲重，不舉其邑名。諸侯在外，踰竟不日，此日者，内外異辭也。桓、昭在外，皆日也。




奔大夫不言卒，而言卒，何也？

大夫國體，重其死，乃言
 

注



 卒。此已奔，無與于國，故無取于志，如慶父不卒是也。去三桓，《春秋》許之。


 爲受其喪，不可不卒也。

爲十五年歸喪，録其本也。


 其地，

據大夫卒，不地。


 於外也。

已踰竟，則地國。




齊公子商人弑其君舍。

商人于舍爲叔父。封君之子不臣諸父而臣昆弟
 

注



 ，已立，故稱君。


 疏

《齊世家》：「舍之母無寵于昭公，國人莫畏。昭公之弟商人以桓公死争立而不得，陰交賢士而愛百姓，百姓悦。昭公卒，子舍立，孤弱，即與

 衆十月即墓上弑齊君舍，而商人自立爲懿公。懿公，桓公之子也，其母曰密姬。」言此以著齊桓嗣子之禍。




舍未踰年，其曰君，何也？

與弑成君同。


 疏

奚齊言君之子。


 成舍之爲君，

《春秋》決嫌明疑，不能言齊子、其子也。


 疏

按：未踰年不繫父，當云齊子，或云其子。言齊子，則不能加于其臣；言其子，則嫌爲弑者之子，故傳無弑。未踰年君正稱，所以别嫌疑也。奚齊繫之于父，言君之子，如父在之辭；舍則以成君目之，皆以辟不明也。《異義》：《公羊》説以奚齊爲正，繫于父；《左氏》以已葬稱君，舍爲已葬。皆不得經意。


 所以重商人之弑也。

舍正，得立，不予以君辭，嫌不正，不正而弑，則商人之罪輕；故成舍之君，以重商人之罪。


 商人其不以國氏，何也？

據州吁以國氏，知商人嫌者。以下見弑知嫌。


 不以嫌代嫌也。

舍未踰年，未成君，嫌也。商人弑舍自立，二者皆有嫌辭。成舍之爲君，所以辟舍之嫌也；商人不去公子，所以辟商人之嫌也。其君已正，乃以嫌起弑者之罪，上下皆嫌，上成其君，下成其臣，然後弑罪明而君臣正。舍未能成君而成之，則不能不使得臣商人也。


 舍之不日，何也？

據弑君例日。


 未成爲君也。

不日以起實未成君，明其不以嫌代嫌之意。




宋子哀來奔。

劉子説：「宋子哀出奔」，元年日食之應。


 疏

《左傳》以「宋子哀爲蕭封人，以爲卿，不義宋公而出，遂來奔。」與祭仲爲祭封人，鄭以爲卿，文義相同。然則子哀者，宋之監者也。周初封三監以監殷，則監制原從王後而起。《王制》于方伯立監，而王後無其文，當據《左傳》文以補之者也。




其曰子哀，疏

一説以子哀爲世子。君在言世子，君卒乃言子。


 失之也。

謂師説失傳，《公羊》所謂「無聞焉爾」。


 疏

一説失之謂失國也。傳以稱官爲無君之辭，世子不言世，亦無君之辭，言若宋公已卒，其子出奔然。鮑結黨逐世子，宋公不寤，卒有被弑之禍。弑君皆有所見，此亦見也。




冬，單伯如齊。

如齊者，以王命請子叔姬也。齊弑舍，魯人請叔姬歸，在道淫，齊乃執之。不書子叔姬歸齊者，常事唯言如，有所譏乃出其事。


 疏

按：此與莊世單伯别一人。字伯者，長也，如秦、鄭皆字伯。




齊人執單伯。

使臣出疆，以國事執，稱行人，明上累之，下不辱其官。執以私罪，則不言行人。公罪寬而私罪嚴，所以責之也。




私罪也。

據不言行人。


 單伯淫于齊，

據與叔姬同執，知淫于齊。此非送女，道淫，蓋請叔姬歸而道淫，齊人怒乃執之。


 齊人執之。

人，衆辭，討有罪也。主書者，以魯使人不慎，貽羞國家。




齊人執子叔姬。疏

《公羊》師説以爲子叔姬新嫁于齊。按：九月齊方弑舍，子叔姬嫁于舍，則舍已弑；嫁于懿公，則九月方弑舍自立，不能急于婚魯。《左氏》、《世家》以子叔姬爲舍母，是也。




叔姬同罪也。

據與單伯同執，知罪同。不言及者，非夫婦男女之際，不可言及。再出齊人，使若異罪然。




十有五年

春，季孫行父如晉。

不合三年之數。




三月，宋司馬華孫來盟。

華孫者何？華孫如仲孫，謂華耦也。稱孫者，明爲督之孫。弑賊子孫當討，此華氏初見經，前弑不氏以辟，此之再見，再見而初言孫，明此爲華氏子孫，以起督之不氏，以辟不討賊再見之義也。説詳《左傳補證》。


 疏

齊言仲孫不名湫，宋言華孫不稱耦，惟大國大夫尊，故有不名之例。




司馬，官也。

五官司馬爲雎鳩。


 其以官稱，

官稱謂不名。經無舉官之例，惟宋司馬、司城見。


 無君之辭也。

華孫不名，如齊仲孫。


 疏

鮑殺公子卬，以華孫主兵、主司馬，以起其代卬也。宋公不能治其國，華孫故不從恒辭。不日者，來盟不日。


 來盟者何？前定也。不言及者，以國與之也。

再發傳者，王者後也。來盟惟二伯、方伯，不言小國者，小國無大夫，絶使文，故不言來盟也。唯齊、宋、衛、鄭、楚言來盟。




夏，曹伯來朝。

天王喪未三年，行朝禮。《左氏》以爲私者，葬已而後朝聘，以修王命
 

注



 ，不譏也。志之以明葬後踰年可朝也。此與邾人、牟人、莒人來朝相比。




齊人歸公孫敖之喪。

不言來。大夫喪，不與其接内也，當使其家自主之。


 疏

大夫卒于外言歸，喪于竟内不言。




六月，辛丑，朔，日有食之，鼓，用牲于社。

劉子説：「後宋、齊、莒、晉

 、鄭八年之閒五君殺死，楚滅舒蓼。」




單伯至自齊。

大夫執則致，

據「意如至自晉」，致。


 致則名，

據意如、婼致皆去氏。


 此其不名，何也？

據如至皆稱單伯，不名。


 天子之命大夫也。

天子所命大夫爲監者，天子大夫例稱字，不如内大夫致則名。且伯舉字，故不去氏也。據是，則見于諸侯不純臣也。




晉郤缺帥師伐蔡。戊申，入蔡。

新城之盟不敘蔡，此討之也。蔡近楚，受楚禍深，不與中國通，《春秋》夷之，以其爲徐州伯，楚屬，得以夷狄治之。夷之從小夷，故不書事，自此至成八年，乃以欒書侵書，不記事，唯記中國侵入之而已。日入，滅辭也，安心從楚，待之如亡國。


 疏

《蔡世家》：莊公甲午立三十四年卒，子蔡文公申立。是年晉入蔡。




秋，齊人侵我西鄙。

上言狄侵，此何以目齊？上之狄之謹始，且以此之齊起彼狄非狄也。晉伐齊諱之，齊伐我初亦諱之也。其曰人，微之也。




其曰鄙，

鄙，《周禮》所謂都鄙，《左傳》「越國鄙遠」。《春秋》之世，列國屬地稱爲鄙，故秦、楚鄙地有在山東者。


 遠之也。其遠之何也？

據哀公世不遠。


 不以難介我國也。

文世外諸夏，内本國。




季孫行父如晉。

齊自僖二十九年以後不與諸侯盟會。前伐我，經書狄，此又伐我，故往愬于晉，故下爲扈之盟，謀伐齊也。自成公以後，齊乃從晉。




冬，十有一月，諸侯盟于扈。

《左傳》：「晉侯、宋公、衛侯、蔡侯、陳侯、鄭伯、許男、曹伯盟于扈。尋新城之盟，且謀伐齊也。」不言諸侯，言諸侯必言同盟也。不言同盟，有陳、蔡、許而無齊、魯，故不言也。


 疏

其曰諸侯，略之也。不言公者，爲齊難，公未行也。齊賂晉侯，故不克而還。




十有二月，齊人來歸子叔姬。

月者，隱之也。




其曰子叔姬，

據公弟雖賢不言子。


 貴之也。

有罪猶貴之，親之也。


 其言來歸，何也？

據以來屬齊人，歸屬子叔姬，與出異文。


 父母之於子，

公姊妹以父母言之者，明公當念父母心恩養之，不可使失所也。


 雖有罪，猶欲其免也。

婦人有七出之道也。班氏云：「君不爲臣隱，父獨爲子隱何？以爲父子一體，榮辱相及。故《論語》曰：『父爲子隱，子爲父隱，直在其中。』」桓寬説：「父母之于子，雖有罪猶匿，其

 不欲服

 罪。子爲父隱，父爲子隱，未聞父子之相坐。」從律，有親屬得相容隱之令。


 疏

按：内女出言來歸，此未成婦道而出，故變文言歸，如無罪然，所以釋叔姬之罪也。




齊侯侵我西鄙，

扈之盟不能伐齊，取賂而還，故齊人又伐我也。


 遂伐曹，入其郛。

因我事伐曹，討其來朝也。遂，繼事也。




十有六年疏

《年表》曹下云：「齊入我郛。」




春，季孫行父會齊侯于陽穀，齊侯弗及盟。

齊師至陽穀，使行父行成。陽穀，内邑。


 疏

據下曰不視朔，公有疾，與齊平，使季文子會齊侯，齊侯不肯盟。




弗及者，

據莒人言不肯。


 内辭也。

據公追弗及，弗爲内辭。


 行父失命矣，

據下遂復盟得盟，知此失命。


 齊得内辭也。

行父受命而不能專對，二國之交不睦，至改命使遂，盟乃得成。言弗，責行父也，如齊侯欲盟而行父不可盟者然。《論語》曰：「不能專對。」又曰：「使乎！使乎！」




夏，五月，公四不視朔。

《傳》曰：「常事曰視，非常曰觀。」




天子告朔于諸侯，

《三朝記》云：「周衰，天子不班朔於天下。」


 諸侯受乎禰廟，禮也。公四不視朔，

據不視朔者，可以視也。


 公不臣也，

據不奉天子之朔。


 以公爲厭政以甚矣。

據言四也。一不視猶譏，五月四不視，唯正月視，甚其怠慢。




六月，戊辰，公子遂及齊侯盟于師丘。

大夫盟例日。




復行父之盟也。

行父失命不得盟，齊師至師丘，更使遂爲之盟。


 疏

《左傳》：「公使襄仲納賂于齊侯，故盟于郪丘。」




秋，八月，辛未，夫人姜氏薨。

毀泉臺。

劉子説：「泉臺在囿中，公母姜氏嘗居之，有蛇孽。」「公母薨，公惡之，乃毀泉臺。夫妖孽應行而自見，非見而爲害也。文不改行循正，共御厥罰，而作非禮，以重其過。後二年薨，公子遂弑文公之二子惡、視，而立宣公。文公夫人大歸于齊。」




喪不貳事，

《王制》曰：天子達庶人，喪不貳事。


 疏

鄭君説：「貳之言二也。」此謂未葬以前，當惟

 喪事是謀，不應兼及外事。葬已後，禮稍除。


 貳事，

喪未葬而毀臺。


 緩喪也，

禮當守殯，更爲他事，不以喪爲急，毀臺猶譏，則背殯出會者可知。從小以謹大者。按《王制》天子達庶人，喪不貳事云云，鄭注截庶人字下屬，以爲庶人乃不貳事。傳以説諸侯，知非庶人禮，且庶人則不能不貳事也。


 以文爲多失道矣。

躋僖公，不憂雨，以夫人禮待妾母，喪又貳事，故曰多失道。


 自古爲之，

《公羊》以爲先祖爲之。


 今毀之，

《公羊》以爲即郎臺。不書者，見者不再見。


 不如勿處而已矣。

《公羊》處作居。


 疏

桓譚説以爲揚先君之惡。子爲父隱，但當勿處，不可毀以彰惡。




楚人、秦人、巴人滅庸。

巴、庸者，梁州國。秦者，梁州伯。此秦取庸，何爲以楚主師？楚大爲伯，統夷狄，故以楚先秦也。事實秦主之，經則以楚主之也。


 疏

梁亡，秦滅之。入鄀，秦滅之。滅庸、盟蜀皆有秦在。知巴、庸、蜀皆在梁矣。夔、麇

 楚滅，以楚有梁地也。《春秋》秦自殽以後，戰伐攻取皆在梁州，不在東諸侯，《左傳》所云「知秦之不復東征矣」。秦與晉仇，與楚和，分滅庸地。自此以後，楚、秦連結，晉伯衰而楚氛熾。不日者，從夔例，微國不日，遠乃時之。《春秋》蜀、庸、夔、巴，今四川地。




冬，十有一月，宋人弑其君杵臼。

弑者，鮑也，不言鮑者，不葬，賊未討。下有鮑卒，知鮑也。宋人，猶言舉國皆鮑黨，宋公不知，卒有弑禍。不葬者，賊未討。不日者，如未成君然，所謂無君也。


 疏

《宋世家》：「九年，昭公無道，國人不附。昭公弟鮑革賢而下士。先，襄公夫人欲通于公子鮑，不可，乃助之施于國，因大夫華元爲右師。昭公出獵，夫人王姬使衛伯攻殺昭公杵臼。弟鮑革立，是爲文公。」




十有七年

春，晉人、衛人、陳人、鄭人伐宋。

據《左傳》，此晉荀林父、衛孔達、陳公孫甯、鄭石楚。


 疏

《宋世家》：「文公元年，晉帥諸侯伐宋，責以弑君。聞文公定立，乃去。」案：荀林父以諸侯伐宋討弑，宋及晉平。此大夫也，人之者，不能討也。




夏，四月，癸亥，葬我小君聲姜。

文公之母。


 疏

九月而葬。《左氏》云：「有齊難，是以緩。」




齊侯伐我西鄙。

師丘已盟，此再伐我，惡齊也。




六月，癸未，公及齊侯盟于穀。

及，内爲志。穀，魯邑，爲齊所得，故言及，又致也。




諸侯會于扈。

此十五年會扈之諸侯，晉、宋、衛、蔡、陳、鄭、許、曹也。不敘者，略之。取賂而還，諸侯無功也。不言同盟，以有陳、蔡、許也。三會之，皆不列數。晉無伯道，故諸侯叛之即楚。


 疏

《左傳》：「又會諸侯于扈，將爲我討齊，皆取賂而還。」




秋，公至自穀。

離會致地，參國以上乃以會致，在内不致。穀爲侵地，故外取邑不志。下城穀者，侵地歸反也。




冬，公子遂如齊。

拜穀之盟也。




十有八年

春，王二月，丁丑，公薨于臺下。

《魯世家》：「十八年二月，文公薨。」「襄仲殺子惡及視而立俀，是爲宣公。」




臺下，非正也。

公寢疾，當于路寢正終，今在臺下，比小寢猶失禮。泉臺下也。




秦伯罃卒。

此秦康公也。穆公何以不卒？因其用殉不卒。于此卒康公，以見穆公之削也。秦初卒。


 疏

秦初卒時，起狄秦也。終一日者，非真夷也。五卒皆時。徐彥云：「《穀梁傳》作秦伯偃。」《秦本紀》

 ：「康公立十二年卒，子共公立。」




夏，五月，戊戌，齊人弑其君商人。

劉子云：「懿公之爲公子也，與邴歜之父争田，不勝。及即位，乃掘而刖之，而使歜爲僕。奪

 庸織之妻，而使織爲參乘。公游于申池，二人浴于池，歜鞭抶織，織怒，歜曰：『人奪女妻，而不敢怒。一抶女，庸何傷？』織曰：『孰與刖其父而不病奚若？』乃謀殺公，納之竹中。」


 疏

《齊世家》：「懿公立，驕，民不附。齊人廢其子而迎公子元于衛，立之，是爲惠公，桓公子也。其母衛女，曰少衛姬，辟齊亂，故在衛。」弑舍而立，四年遇弑。按：不葬者，賊未討。




六月，癸酉，葬我君文公。

世子弑而葬者，其事已明也。舉諡而不言會葬者，一見已明也。




秋，公子遂、叔孫得臣如齊。

何爲同行？同謀賂齊以行弑也。


 疏

《魯世家》：「文公有二妃：長妃齊女哀姜，生子惡及視；次妃敬嬴，嬖愛，生子俀。俀私事襄仲，襄仲欲立之，叔仲曰：『不可。』襄仲請齊惠公，惠公新立，欲親魯，許之。」齊弑而聘之，同弑者也。




使

卿爲使。


 舉上客，

卿。


 而不稱介，

大夫爲介。介卑，不書。


 疏

據出使但言正使，不言大夫。介者下大夫，下大夫不見也。


 不正其同倫而相介，

同爲正卿而同使于齊，非同使也。公卒，同謀立宣，直言而惡見。


 故列而數之也。

不言及，以起二人同惡相濟。倚齊弑赤而立宣，歸賂于齊，皆二人謀也。




冬，十月，子卒。

班氏曰：「既葬稱子者，即尊之漸也。」


 疏

般日，此不日者，閔不即位有所見，宣即位無所見。故日，傳曰：「有所見則

 日。」




子卒不日，

據子般日。


 故也。

故，弑也。不稱弑，諱也。日例有月者，明不日也。時者，變之甚也。


 疏

《魯世家》：「冬十月，襄仲弑子惡及視而立俀，是爲宣公。」




夫人姜氏歸于齊。

劉子説：子赤齊出，夫人姜氏子也。


 疏

《魯世家》：「歸齊，哭而過市，曰：『天乎！襄仲爲不道，殺適立庶。』市人皆哭，魯人謂之哀姜。魯由此公室卑，三桓強。」




惡宣公也。

子卒，夫人歸，知以子卒歸。宣公母頃熊，異姓媵也。宣公長，弑子赤，大歸夫人姜，以尊妾母。


 有不待貶絶而罪惡見者，

《春秋》決嫌明疑，以釋人惑，常于嫌得者見不得，人所素明，不加貶絶，故曰美惡不嫌同辭。凡其事美惡易見，則無事褒貶以見義，故如恒辭。唯是非不定，美惡相嫌，則加貶絶以解疑惑。夫人姜氏大歸，不加貶絶而罪惡見者也

 。


 有待貶絶而惡從之者。

夫人歸于齊，此必加貶絶而後罪惡從之者也。哀姜大歸，宣自立其妾母熊氏爲夫人。


 姪娣者，

姪娣，同姓女三人，二國異姓六人。


 不孤子之意也。

恐一人無子，故備姪娣。又孤，獨也，謂有子不得以自私。


 一人有子，三人緩帶。

劉子云：「禮：天子十二，諸侯九，大夫三，士二。」恐一人無子，故備姪娣。又宣公姪娣之子公子遂殺嫡立庶，以妾子而逐適母，謂有子不得以自私。


 疏

班氏曰：「諸侯一娶九女，重國廣

 繼嗣也。九者，法地有九州，承天之施，無所不生也。一娶九女，亦足以承君施。九而無子，百亦無益也。《王度記》曰：『諸侯一娶九女。』《春秋公羊傳》曰：『諸侯娶一國，則二國往媵之，以姪娣從。姪者，兄之子也；娣者，女弟也。』」「必一娶

 者，妨淫佚也。」「備姪娣從者，爲其不相妒嫉。一人有子，三人共之，若己生之。」「姪娣年雖少，猶從適人者，明人君無再娶之義也。還待年于父母

 之國者，未任答君子也。」


 一曰就賢也。

季孫行父如齊。

爲遂、得臣所使。




莒弑其君庶其。

稱國以弑，莒無大夫也，衆弑君之辭。稱人則爲如大國稱氏名之例。不日者，卒正始卒不日也。不葬者，夷狄全不葬，且莒無諡也。莒始卒其君，下皆月。此時者，莒小夷也。吴卒皆月，楚卒皆日。


 疏

事詳《魯語》。







《春秋》中部。


 補疏

文、宣、成三十八年，取九數，二九十八，合上經、下經之數。三公五十四年，合桓公十八年，合七十二候之數。






注
 　政：原脱，據《漢書·五行志》補。



注
 　此二句：《漢書·五行志》作「晉滅江，楚滅六」，廖氏據顔注改「晉」爲「楚」。



注
 　圭：原作「主」，據《禮説·考工記》改。



注
 　法：原作「德」，據《白虎通·爵》改。



注
 　「制」上原衍「義」字，據《白虎通·爵》删。



注
 　爵命：原作「命爵」，據《白虎通·爵》乙。



注
 　不爲正：原脱，據日新本、鴻寶本補。



注
 　係：《五禮通考·吉禮六十二》、《太平御覽·禮儀部十》引《白虎通》同，《論語正義·八佾》引莊述祖輯本《白虎通》作「繼」。



注
 　宰我對曰：原脱，據《白虎通·宗廟》補。



注
 　「氏」下原脱「以」字，據《白虎通·宗廟》補。



注
 　令：原脱，據《白虎通·宗廟》補。



注
 　「日中反而祭」至「其主用桑」：見《春秋穀梁傳注疏》范寧《集解》，《白虎通·宗廟》作「孝子既葬，日中反虞」。



注
 　設：原脱，據《白虎通·宗廟》補。



注
 　經：原脱，據《漢書·五行志》補。



注
 　祖：原作「廟」，據《穀梁傳》文公二年改。



注
 　則：原脱，據《穀梁傳》文公二年補。



注
 　躋釐公者：原作「僖」，據《漢書·五行志》改。



注
 　道：原作「天」，據《穀梁傳》莊公元年改。



注
 　城守：原作「守城」，據《史記·晉世家》乙。



注
 　以救江：原脱，據《左傳》文公三年補。



注
 　上：原作「下」，據《禮記正義·曾子問》孔疏引服虔、賈逵語改。



注
 　起：原脱，據《起起穀梁廢疾》補。



注
 　羣臣從葬：原作「不羣臣公葬」，據《白虎通·崩薨》改。



注
 　死：原脱，據《史記·十二諸侯年表》補。



注
 　七：原作「一」，據《史記·十二諸侯年表》改。



注
 　過：原作「通」，據《白虎通·日月》改。



注
 　陰：原作「陽」，據《白虎通·日月》改。



注
 　陽：原作「陰」，據《白虎通·日月》改。



注
 　讖：原作「議」，據《白虎通·日月》改。



注
 　率：原作「幸」，據《大戴禮記·虞戴德》改。



注
 　敬：原作「放」，據《大戴禮記·虞戴德》改。



注
 　威：原作「成」，據《大戴禮記·虞戴德》改。



注
 　既：原作「即」，據文意改。



注
 　命：原作「名」，據《穀梁傳》莊公二十二年范寧《集解》改。



注
 　友：原作「反」，據鴻寶本改。



注
 　喪：原作「葬」，據《左傳》文公八年改。



注
 　九：原作「三」，據《禮記·王制》改。



注
 　效：原作「執」，據《白虎通·封公侯》改。



注
 　養：原作「死」，據《白虎通·封公侯》改。



注
 　者所：原脱，據《白虎通·封公侯》補。



注
 　馬：原脱，據《白虎通·封公侯》補。



注
 　荀子：原作「劉子」，桓公十五年「春，二月，天王使家父來求車」，廖氏引荀子之説，並無引用劉向之説，據改。



注
 　就其勢：原作「執其實」，據《説苑·辨物》改。



注
 　秔：原作「税」，據《説苑·辨物》改。



注
 　粱：原作「稷」，據《説苑·辨物》改。



注
 　「異」上原衍「異」字，據《白虎通·三軍》删。



注
 　告於：原脱，據《白虎通·三軍》補。



注
 　太：原脱，據《漢書·劉向傳》補。



注
 　晉、莒、鄭、陳、齊：原作「鄭、莒、齊、陳」，據《漢書·五行志》改。



注
 　術：原作「述」，據《穀梁傳》文公十二年改，下同。



注
 　臧孫許：原作「紇武仲」，據《春秋釋例》、《春秋集注》改。



注
 　子：原脱，據《漢書·五行志》補。



注
 　近下伐上：原作「逆上伐下」，日新本、鴻寶本作「近上伐下」，據《漢書·五行志》改。



注
 　守封嵎：原作「字封男」，據《説苑·辨物》改。



注
 　鬼方：原作「中國」，據《繙譯名義敘》「鬼方之指海邦」改。



注
 　齊：原脱，據《史記·魯世家》補。



注
 　榮：原作「棼」，據《史記·魯世家》改。



注
 　麇：原作「麋」，據《穀梁傳》文公十一年、日新本、鴻寶本改。



注
 　馮翊：原脱，據《漢書·地理志》補。



注
 　晉世家：原作「秦本紀」，據《史記》改。



注
 　國：原作「圉」，據《春秋》宣公十年、《史記·陳世家》、鴻寶本改。



注
 　世：《穀梁傳》文公十三年作「大」，下「世室屋壞者」句同。



注
 　也：原脱，據《穀梁傳》文公十三年補。



注
 　事：原作「遂」，據《白虎通·宗廟》改。



注
 　宰：原作「卒」，據《禮記·祭統》改。



注
 　璋：原作「圭」，據《禮記·祭統》改。



注
 　嚌：原作「齊」，據《禮記·祭統》改。



注
 　外内：原作「内外」，據《禮記·祭統》乙。



注
 　鄟：原作「幽」，《穀梁傳》莊公十六年、二十七年諸侯會盟於幽皆言「同」。考之《春秋》，諸夏盟會不言「同」者僅爲昭公二十六年「鄟陵」之盟，據改。



注
 　猶：原脱，據《穀梁傳》文公十四年補。



注
 　有：原脱，據《唐開元占經·彗星占》補。



注
 　曖曖：原作「達達」，據《唐開元占經·彗星占》補。



注
 　妨：原作「防」，據《唐開元占經·彗星占》改。



注
 　言：原脱，據鴻寶本補。



注
 　不臣諸父而臣昆弟：原作「盡臣諸父昆弟」，據《儀禮·喪服》改。



注
 　與：原作「興」，據《史記·齊世家》改。



注
 　「也」下原衍「不言其人，亦以國與之也」十字，據《穀梁傳》文公十五年删。



注
 　王命：原作「五命」，據《左傳》文公十五年改。



注
 　晉：原作「魯」，據《漢書·五行志》改。



注
 　其：原作「豈」，據《鹽鐵論·周秦》王利器校語改。



注
 　服：原作「無」，據《鹽鐵論·周秦》改。



注
 　惟：原作「爲」，據文意改。



注
 　「麇」，原作「麋」，據《穀梁傳》文公十一年改。



注
 　本紀：原作「世家」，據《史記》改。



注
 　奪：原作「辱」，據《説苑·復恩》改。



注
 　「則」下原衍「不」字，據《穀梁傳》莊公三十二年删。



注
 　「也」下日新本、鴻寶本有「書夫人歸，惡宣公也」八字。



注
 　廣：原脱，據《白虎通·嫁娶》補。



注
 　一娶：原作「娶一」，據《白虎通·嫁娶》乙。



注
 　父母：原作「君子」，據《白虎通·嫁娶》改。







穀梁春秋經傳古義疏卷六



宣公

宣公弑立，故不卒大夫。其時齊不會諸侯，以晉、楚爲二伯，楚強晉弱，故急存中國。


 疏

《魯世家》：「文公次妃敬嬴，嬖愛，生子俀。」「襄仲殺惡及視而立俀，是爲宣公。」按：宣世不言公如楚，仍以齊、晉爲二伯也。楚強齊弱，齊不盟會諸侯。何以不伯楚而貶齊？齊、晉爲二伯之正，《春秋》存之也。宣世公如齊，不如晉，非晉失伯歟？晉主諸侯同盟，不言如楚，仍伯晉可知。宣公藉齊之力以弑立，專心事齊，特著如齊，以明其事耳。




元年

《年表》：「周匡王五年，齊惠元年，晉靈十三年，宋文三年，陳靈六年，衛成二十七年，蔡文四
 

注



 年，鄭穆二十年，曹文十年，杞桓二十九年
 

注



 ，秦共元年，楚莊六年。」




春，王正月，公即位。

公以子赤，故畏齊討，背晉，專心事齊。十八年中，五如齊，不一如晉。大夫七如齊，歸父一如晉而已。


 疏

終公世，與晉交涉者三見，與齊交涉者二十餘見，公專心事齊也。




繼故而言即位，

據子卒不日爲故，繼故正，宜不言即位。


 與聞乎故也。

劉子云：「宣公者，文公之弟
 

注



 也。文公薨，文公之子赤立，宣公殺子赤而奪之國，立爲魯侯。」


 疏

劉説見《新序》
 

注



 。




公子遂如齊逆女。

言如，復繫逆女，譏逆女也。宣弑而遂逆女，起遂與弑也，與翬同，故卒疏之。翬不卒者，罪尤重也。


 疏

凡弑君而言逆女者，皆爲與弑之人，如翬與遂是也。




三月，遂以夫人婦姜至自齊。

傳曰：「大夫不以夫人，以夫人，非正也。刺不親迎。」月者，兼譏喪娶也。


 疏

謹之則月，再甚則日。




其不言氏，

據「僑如以」猶言姜氏婦，言夫人必舉姓氏，貶乃去之。


 喪未畢，

方練逆女，未畢三年喪。


 故略之也。

宣弑，懼齊討，結婚以緩師，故急於成婚。以衰麻接冠冕，禮數略，故去氏以略之。


 其曰婦，

據文夫人至不言婦。


 緣姑言之之辭也。

言婦者，以譏三世娶齊，譏娶母黨也。


 疏

娶母黨。内三言婦，外二言婦，逆婦、求婦是也。緣姑言，兼譏齊也。


 遂之挈，

據逆氏公子。


 由上致之也。

凡大夫致皆去氏。致者告廟，君前臣名，告於廟，故去氏。例夫人、大夫不致，不親迎，乃致大夫、夫人，皆譏也。大夫執乃致，閔之，故致也。




夏，季孫行父如齊。

目季孫，責之也。不去，不討，受賊命而使，亦宣之徒也。不繫事者，首惡於遂也。亟如齊，譏之也。


 疏

《左傳》以爲納賂以請會。




晉放其大夫胥甲父于衛。

蔡放大夫公孫獵稱人，此不稱人者，無罪之辭也。兩見放。


 疏

不書奔而書放者，示君臣之義。




放，

據與殺同舉國，奔猶舉下。


 猶屏也。

不用其人而立其後，古之道也。


 疏

班氏曰：「諸侯之臣諍不行得去者何？所以屈
 

注



 尊申卑，孤惡君也。去曰『某質性頑鈍』，言愚不任用，請退避賢
 

注



 。如是，君待之以禮，臣待放；如君不以禮待，遂去。君待之以禮奈何？曰：『予熟思夫子之言，未得其道，今子不且留。聖人之制，無塞賢之路，夫子欲何之？』則遣大夫送於郊。必三諫者，以爲得君臣之義。必待于郊者，忠厚之至也。冀君覺寤能用之。所以必三年者，古者臣下有大喪，君三年不呼其門，所以順于己所不合耳。」又「君欲罪之
 

注



 ，可得也。」又「《援神契》曰：『三諫，待放復三年，盡惓惓也。』所以言放者，臣爲君諱，若曰有罪放之也。所諫事已行者，遂去不留。凡待放者，冀君用其言耳。事已行，災咎將至，其無爲留。臣待放于郊者，君不
 

注



 絶其禄者，示不欲去也，道不合耳。以其禄三分之二與之，一留與其妻與長子，使得祭其宗廟。賜之環則返，賜之玦則去，明君子重恥也。」


 稱國以放，

蔡放稱人。


 放無罪也。

蔡獵有罪，此爲無罪。放與殺同，稱人有罪，稱國無罪。


 疏

宣世晉大夫除六卿之外，見經者有郤、胥、先。先亡于宣十三年，胥亡于成十八年，郤亡于成十七年。大國大夫尊，例得見經。又時有升降，故不嫌多見。《左傳》：「晉人討不用命者，放胥甲父于衛，而立胥克。」




公會齊侯于平州。

子赤齊出，宣弑赤，賂齊田
 

注



 。宣公立，故爲此會。


 疏

平州、陽州皆齊地名。




公子遂如齊。

已與齊會，往拜成，並許賂田也。公子遂與弑，故往約之。一年之中，大夫三如齊，罪之也。




六月，齊人取濟西田。

哀世齊取驩、闡，不言田。此言田者，託於諸侯之閒田也。取不月，月者非取，乃賂也。


 疏

《年表》：「齊惠公元年，取魯濟西田。」




内不言取，

據許田言假。


 言取，

與殺子糾同。


 授之也，

授者，上無伐文，知以地與之。


 以是爲賂齊也。

劉子云：「宣公殺子赤而立，子赤，齊出也，故懼而以濟西田賂齊。」


 疏

自正月至此七記事，皆記宣弑結齊之事，中惟記一晉放大夫，所以惡宣之弑也。




秋，邾子來朝。

宣弑立，方有喪而行嘉禮，非也。傳曰：「衰麻非可接弁
 

注



 冕。」卒正朝，得正不志。宣唯志此朝，不使朝惡人也。


 疏

不月者，其事可見，不假月以起之。




楚子、鄭人侵陳，

文十七年伐宋，鄭從晉，因魯取賂，故受盟于楚。稱鄭人，貶之也，惡從楚。陳新受盟于晉，文十七年從伐宋，故從侵之。




遂侵宋。

宋弑昭公，晉討之，受盟于晉，楚因侵之。


 疏

楚有蔡、許之師，獨目鄭者，以其新從楚也。




遂，繼事也。

先侵陳，後侵宋，陳近宋遠也。合序者，起其強。




晉趙盾帥師救陳。

此救陳、宋也。何以言救陳不言救宋？不許其救宋也。宋弑君，晉討之，受賂而還。以爲楚討其罪，晉不得救之。趙盾專兵，此弑之先見者也。正卿專政，不討賊，故從重也。


 疏

《年表》
 

注



 ：「晉趙盾救陳、宋，伐鄭。」




善救陳也。

救宋不言，獨言救陳，以陳當救。救，善辭，不許以救宋也。




宋公、陳侯、衛侯、曹伯會晉師于棐林，伐鄭。

棐林，鄭地。文、宣之際，中國五年之中五弑君。以晉靈之行，以一大夫立于棐林，拱手指揮，諸侯同至，此楚所以強也。




列數諸侯而會晉趙盾，

據上趙盾帥師，知師即盾。


 大趙盾之事也。

大夫例數
 

注



 諸侯末，今列數諸侯而殊會盾，以盾主諸侯，伯權在盾，諸侯不能自強，故以大夫主之。


 其曰師何也
 

注



 ？

據大夫尊于師。


 疏

齊侯不足乎揚，乃言齊師。


 以其大之也。

諸侯不會大夫，會出盾，則尊卑不敵。師者衆辭，大之，故言師。


 于棐林，

據伐不地。


 地而後伐鄭，

據會伐不先地。


 疑辭也。

會而後議伐，非前定，故曰疑詞。


 此其地何？

據大之不宜以疑詞。


 則著其美也。

趙盾一出，諸侯景從。地棐林，明盾能得諸侯，故同來者衆，會于棐林以伐鄭。如會于别地則嫌疑，鄭地則不嫌疑也。


 疏

《左傳》：「楚蔿賈救鄭
 

注



 ，遇于北林，囚晉解揚，晉人乃還。」




冬，晉趙穿帥師侵崇。

再書穿帥師，起穿弑也；侵崇惡事，救陳善事，穿惡盾善，亦起穿弑而盾不弑也。盾復見，穿不復見，亦起穿弑而盾不弑也。此皆弑之先見者。


 疏

《公羊》以崇爲天子邑，《左氏》以崇爲近秦國。按：華陽爲梁州，近西京畿地，《左氏》以爲秦屬國，是也。《公羊》以爲天子邑者，以其近王畿言之，今以爲梁州國。




晉人、宋人伐鄭。

晉再伐鄭。何以獨敘宋？以宋不可以伐鄭也。何以稱人？貶之也。宋有罪不討，討而與之伐鄭，以晉失伯者之道，故貶之也。


 疏

時陳、衛、曹皆從楚，獨目宋以貶之。《左傳》：「晉人伐鄭，以報北林之役。」




伐鄭，所以救宋也。

宋在，不得言救宋。傳以救宋爲言，以此之「人」宋，即前之所以不言救宋也；《春秋》不許以救宋而更與之伐鄭，以晉意伐，所以救宋也。
 

注








二年

宣公篇事實三傳皆同，無異者，師説、禮制小有參差而已。




春，王二月，壬子，宋華元帥師及鄭公子歸生帥師戰于大棘，宋師敗績，獲宋華元。

劉子云：「《星傳》曰：『彗星入北斗，有大戰。其流入北斗中，得名人；不入，失名人。』宋華元，賢名大夫，大棘之戰，華元獲於鄭，孛于北斗之效也。」


 疏

按：此鄭伐宋也。不言伐者，戰不言伐也。大棘，宋地。歸生，《左傳》字子家，二見經，此戰下弑。鄭非七穆不見公子，此非七穆而亦見者，以起弑也。


 疏

《宋世家》：「四年春，楚命鄭
 

注



 伐宋。宋使華元將，鄭敗宋，囚華元。華元將戰，殺羊以食士，其御羊羹不及，故怨，馳入鄭軍，故宋師敗，得囚華元。宋以兵車百乘、文馬四百疋贖華元。未盡入，華元亡歸。」




獲者，不與之辭也。

獲者惡辭，敗績言獲，得衆甚美，故不與鄭獲之。


 言盡其衆，以救其將也。

據經先言敗績，而後言獲者，明華元得衆心。軍敗而後見獲，不如晉侯不言敗而見獲。


 以三軍敵華元，

據言師敗績，三軍謂師。班氏云：「國必三軍何？所以戒非常，伐無道，尊宗廟，重社稷，安不
 

注



 危亡也。何以言有三軍也？法天地人也。以爲五人爲伍，五伍爲兩，四兩爲卒，五卒爲旅，五旅爲師，五師爲軍。萬二千五百人爲一軍，三軍三萬七千五百人也。傳曰：一人必死，十人不能當；百人必死，千人不能當；千人必死，萬人不能當；萬人必死，横
 

注



 行天下。雖有萬人，猶謙讓自以爲未足，故復加二千人，因法月數。月者，羣陰之長也。十二月足，爲窮盡陰陽，備物成功，萬二千
 

注



 亦足以征伐不義，致天下太平也。《穀梁傳》曰：『天子有六軍，諸侯上國三軍，次國二軍，下國一軍。』諸侯所以有一軍者，諸侯，藩屏之臣也。任兵革之重，距一方之難，故得有一軍也。」


 華元雖獲，不病矣。

鄭新從楚，受命伐宋，言此與獲晉侯相起。


 疏

去年冬宋與晉伐鄭，今年鄭伐宋，各爲一事。




秦師伐晉。

著晉、秦之禍，楚之所以強，中國所以弱也。


 疏

《左傳》：「以報崇也。」




夏，晉人、宋人、衛人、陳人侵鄭。

晉使趙穿以兵伐鄭，報伐宋，鄭改從晉。


 疏

不言魯者，時公從齊，齊不與晉盟會，且與楚通也。




秋，九月，乙丑，晉趙盾弑其君夷皋。

不葬者，賊未討。


 疏

《晉世家》：「趙盾使趙穿迎襄公弟黑臀于周而立之，是爲成公。成公者，文公少子，其母周女也。」




穿弑也。

據盾後見，知非盾弑。以前言穿帥師，知穿弑。穿，盾從弟，爲盾弑君。


 盾不弑而曰盾弑
 

注



 ，何也？

據穿弑不自主。


 以罪盾也。

目趙盾，過在下也。


 其以罪盾，何也？

據公子比猶不主之。


 曰：靈公朝諸大夫而暴彈之，觀其避丸也。疏

《晉世家》：「靈公壯，侈，厚斂以彫牆。從臺上彈人，觀其避丸也。宰夫臑熊蹯不熟，靈公怒，殺宰夫，使婦人持其屍出棄之，過朝。趙盾、隨會前數諫
 

注



 ，不聽；已又見死人手，二人前諫。隨會先諫，不聽。靈公患之，使鉏麑刺趙盾。盾閨
 

注



 門開，居處節，鉏麑退，歎曰：『殺忠臣，棄君命，罪一也。』遂觸樹而死。」


 趙盾入諫，不聽；出亡，至于郊。

劉子云：「趙宣孟將之絳，見翳桑下有卧餓人，不能動，宣孟止車，爲之下飧，自含而哺之。饑人再咽而能視，宣孟問：『爾何爲饑若此？』對曰：『臣居于絳，歸
 

注



 而糧絶
 

注



 ，羞行乞而憎自致，以故致此。』宣孟與之壺飧脯二朐，再拜頓首受之，不敢食。問其故，對曰：『向者食之而美，臣有老母，將以貢之。』宣孟曰：『子斯食之，吾再與汝。』乃復爲之簞食，以脯二束與錢百，去之絳。居三年，晉靈公欲殺宣孟，置伏士于房中，召宣孟而飲之酒。宣孟知之，中飲而出。靈公令房中士急追殺之。一人追急，既及宣孟，向宣孟之面，『今固是君耶！請爲君反死。』宣孟曰：『子名爲誰？』及是，且對曰：『何以名爲？是夫桑下餓人也。』遂鬬死，宣孟得之以活。此所謂得惠也。故惠君子，君子得其福；惠小人，小人盡
 

注



 其力。夫德一人活其身，而況置惠于萬人乎？」


 趙穿弑公，而後反趙盾。

以此見盾與弑謀。


 史狐書賊，曰：

首趙盾與責許世子，此《春秋》特起之義，以明孝子忠臣之至，不必有所承也。《左氏》以爲晉史狐先書之，而《傳》同其説，知先師亦用《左氏》説。其言事實、禮制皆同于《左傳》，特必因弟子問事乃言事，不如今之説《左傳》以事爲主耳。


 「趙盾弑公。」

弑君者不必以弑赴，盾亦不必以自弑赴。《春秋》見忠臣之道，故首盾耳。晉史書曰「趙盾弑公」，《左傳》作「弑其君」，文字偶異。《孟子》：「晉之《乘》，楚之《檮杌》，魯之《春秋》，一也。」


 盾曰：「天乎！天乎！子無罪，孰爲盾而忍弑其君者乎？」

爲猶謂也。


 史狐曰：「子爲正卿，

大國三卿，盾執政，將中軍。


 入諫不聽，出亡不遠。

至郊，未踰境，似有所待。


 君弑，反不討賊，

不討穿，又同族，是同謀。


 則志同，

盾、穿同罪。


 志同則書重，

二人同罪，不能並書，故從其重書盾。


 非子而誰？」

語與《左氏》同。


 故書之曰

此謂《春秋》承晉史之文書之。


 「晉趙盾弑其君夷皋」者，

《左傳》弑君稱臣者，臣之罪也。


 過在下也。

劉子云：「趙穿弑君，趙盾時爲貴大夫，亡不出竟，還不討賊，故《春秋》責之，以盾爲弑君。」劉子引公扈子曰：「爲人臣而不知《春秋》，則陷于弑逆之罪而不知。」司馬遷云：「爲人臣子而不通于《春秋》之義者，則必陷篡弑之誅、死罪之名。其實皆以爲善爲之，不知其義，被之空言而不敢辭。」


 疏

按：臣子弑其君父，大惡也，不可虚以加人。而《春秋》盾、止不弑，乃以空言被之，一受弑君之罪而不能改者，由不知《春秋》臣子之道也。


 曰：

盾、止未弑而《春秋》加以弑文，此所謂從輕而重之。曰者，解經所以加弑之義。


 於盾也，見忠臣之至；於許世子止，見孝子之至。

趙盾憂勤公家，世所謂忠臣；許止哀悔自責，世所謂孝子。忠孝

 之人，其與亂臣賊子不可同年而語，徒以不盡其道，遂坐弑逆之罪。然則臣子有毫釐未盡其道，皆足以爲弑逆之階。觀二人，徒忠而弑君，徒孝而弑父，則欲免乎弑逆而爲忠孝之至者，必有鑒於此而克盡其道，庶純乎忠孝，不至空被惡名也。《春秋》責賢者備，所謂定嫌疑、明是非，以立臣子之大防也。




冬，十月，乙亥，天王崩。疏

《周本紀》：「匡王六年崩，弟瑜立，是爲定王。」




三年

《年表》：「周定王元年，晉成公黑臀元年。」




春，王正月，郊牛之口傷。

傳曰：「我以六月上甲始庀牲，十月上甲始繫牲，十一月

 、十二月，牲雖有變，不道也，待正月然後言牲之變。」劉子説：「近牛禍也。是時宣公與公子遂謀共殺子赤而立，又喪娶，區霿昏亂。亂成于口，幸有季文子得免于禍，天猶惡之，生則不享其祀

 ，死則災燔其廟。」


 疏

按：此記牛禍之始。言正月，記時也。至此記災，以順行言，則世降災愈重，天怒甚；以逆行言，則先承天怒，而後及小災。




之口，

據食角不言之。


 緩辭也，

言之皆緩辭。


 傷自牛作也。

傳曰：「牛傷，不言傷之者，傷自牛作也，故其辭緩。」别祭不詳祭肉，唯郊雖傷牛，必致者，畏天命也。《春秋》尊天，若以天不嚮

 其食，畏之，畏之，故志之。




改卜牛。牛死，乃不郊。

傳曰：「未牲曰牛。」已死曰牛，有天王喪，以不郊爲變者。禮：有喪止宗廟，不止郊祭。不敢以父母之喪廢事天地之禮，禮：在喪不祭，唯祭天爲越紼而行事。




事之變也。

既已卜牛，所卜之新牛又死，非人力之所能。


 乃者，

據三望言猶。


 亡乎人之辭也。

「亡乎人」謂不存人，言公意急欲郊，以牛死不郊，非公意。




猶三望。

傳曰：「猶之爲言可以已也。」有天王喪而言郊者，喪不廢郊，越紼而行禮也。既不郊，望可已矣。


 疏

《公羊傳》云：「三望者何？望祭也。然則何祭？祭泰山、河、海。曷爲祭泰山、河、海？山川有能潤于百里者，天子秩而祭之。觸石而出，膚寸而合，不崇朝而遍雨乎天下者，泰山耳。河海潤千里。」




葬匡王。

天王五葬，唯此特危之，淺也。危定王。


 疏

葬，危之也。在位六年，事不見經。




楚子伐陸渾戎。

劉子云：「楚子伐陸渾戎，觀兵周室。」此與昭十七年晉荀吴滅陸渾戎相起。陸渾近晉，楚伐至此，寇深矣。


 疏

《周本紀》：定王元年，楚莊王至，楚兵乃止。不言觀兵，不使楚得邇王也。《春秋》使齊、晉伐楚，不以楚伐伯國，尤不使近王也。




夏，楚人侵鄭。

文世楚見一伐鄭之文而已。宣世五伐鄭，一圍鄭，一伐陳，一入陳，一伐宋，一圍宋，一敗晉，滅蕭、滅舒蓼猶其小事，蓋宣世爲楚最盛之時，傷中國之無伯也。




秋，赤狄侵齊。

赤狄，近晉之狄也。此晉侵齊，因有狄在，假狄言之。前言狄，此後言赤狄者，先略而後詳也。


 疏

《左氏》於狄侵齊六七見，皆無傳者，以非實狄也。齊成以後，乃服于晉。




宋師圍曹。

宋所伐圍小國皆朝于我者，以宋與我同州，青州有二王後也。青州有二王後，所以魯入三頌。


 疏

惡其侵鄭，不從晉。《左氏》：「報武氏之亂。」




冬，十月，丙戌，鄭伯蘭卒。

此不正也。其不正，于不葬接見之。此晉所納也。《春秋》卒皆日，貴賤嫌，則辭不同以避嫌也。


 疏

《鄭世家》：「穆公立二十二年卒，子夷立，是爲靈公。」




葬鄭穆公。

不月者，起七穆世卿專政之禍也。鄭自宣以後通不見異姓，大夫所見皆七穆。稱公子者，去疾、喜、發、騑、嘉、及歸生、鰌，皆穆公之子。稱公孫者，輒、舍之、蠆、夏、段、黑，皆穆公之孫。以氏見者，良、游、國、罕、駟，皆七穆之子孫。




四年

《年表》：「鄭靈公夷元年。」




春，王正月，公及齊侯平莒及郯。莒人不肯。

與齊同平之。月者爲取向出。莒者，卒正也。郯者，連帥也。莒、郯有事，則郯小于莒，可知齊爲二伯，魯爲方伯。同時見四等之尊卑，大國、次國、小國、微國悉備，以此明上下相制，諸侯建五長之禮也。




及者，

内會二伯，當言會以尊之。


 内爲志焉爾。

因下取向，故以内主其事。二伯主四州，方伯主治一州，皆得主之。


 平者，

問與輸平同異。


 成也。

與輸平同。


 不肯者，

言不肯者，以肯爲變，不肯爲常。


 可以肯也。

《春秋》以尊治卑，莒、郯不和，二伯、方伯平之。和鄰事，大美事也，莒人乃恃強不肯，非也，故言不以責之。




公伐莒，取向。

向，内邑也。前爲莒人所取，後乃取而城之，又失于莒，今乃取之。失不書者，爲内諱。




伐猶可，

傳言伐、言取，所惡也。傳言可而曰猶者，雖較可，非常法。


 取向，甚矣。

伐已不正，取向尤甚。


 莒人辭，不受治也。

治，討也。莒人辭，不受其治。傳曰：「治人不治，則反其知

 。」公不反，忿怒而伐之，已非其道，取邑，則惡矣。


 伐莒，義兵也。

義兵者，假義以爲名。莒恃強陵郯，方伯治之，是也。


 疏

《孟子》曰：「《春秋》無義戰，彼善於此，則有之矣。」


 取向，

據内取邑不目公，此獨目公。


 非也，

不諱公，非之也。此内邑也，不得取者，無義事取之猶可；因義而取，《春秋》不許也。


 乘義而爲利也。

《春秋》貴義惡利，常法也。專心爲利，攻城取地，直言其事，不加貶絶。唯乘義爲利，其事近義，其心爲利，義利一淆，是非不辨，故《春秋》必爲之著其善惡。内取邑，諱，不目公。目公者，刺之也

 。




秦伯稻卒。

記卒者，本方伯也。時者，起狄之也。滕狄之稱子，秦不子者，起方伯也。方伯稱侯，秦稱伯者，與鄭相起也。秦在西京，雍州伯；鄭在東京，冀州伯。劉子云：周東西通王畿，故二國稱伯。下外諸侯一等，而王臣爵秩加外臣一等，伯即侯。故狄之不稱子，與吴、楚、滕異也。《春秋》八伯，四侯、二伯、二子。侯爲常稱，伯爲王畿，子爲夷狄也。狄之猶名者，猶與中國通，有禮，至成以後惡愈積，乃純狄之不名。


 疏

《秦本紀》

 ：「共公五年卒，子桓公立。」




夏，六月，乙酉，鄭公子歸生弑其君夷。

歸生不弑而首之者，志重也，與趙盾同。劉子云：「楚人獻黿於鄭靈公。公子家見公子宋之食指動，謂公子家曰：『我如是，必嘗異味。』及食大夫黿，召公子宋而不與。公子宋怒，染指于鼎，嘗之而出。公怒，欲殺之。公子宋與公子家謀先，遂弑靈公。子夏曰：『《春秋》者，記君不君、臣不臣、父不父、子不子者也，此非一日之事也，有漸以至焉。』」


 疏

《鄭世家》：「元年春

 ，楚獻黿。」「夏，弑靈公。鄭人欲立靈公弟去疾，去疾讓
 

注



 曰：『必以賢，則去疾不肖

 ；必以

 順，則公子堅長。』堅者，靈公庶弟，去疾之兄也。于是乃立子堅，是爲襄公。襄公立，將盡去繆氏。繆氏者，殺靈公子公之族家也。去疾曰：『必去繆氏，我將去之。』乃止。皆以爲大夫。」按：不葬者，不討賊。




赤狄侵齊。

兩言赤狄，先略而後詳。齊，大國，赤狄再侵之，與下白狄相起，蓋晉使之。




秋，公如齊。

公至自齊。

不如晉而如齊，起專事齊也。




冬，楚子伐鄭。

楚前後皆人，此獨稱子者，美之也。鄭有弑君之罪，許得討之。獨見楚者，專其討也。


 疏

《鄭世家》：「楚怒鄭受宋賂縱

 華元，伐鄭。鄭背楚，與晉親。」




五年

《年表》：「秦桓公元年。」




春，公如齊。

比歲如齊，譏亟，以明弑者畏人。不月者，事明。




夏，公至自齊。

宣公五如齊，不如晉；成公四如晉，不如齊，明二公所事異。又以起成以下齊不爲伯。




秋，九月，齊高固來逆子叔姬。

書接内者，畏齊，親之。月者，非禮，謹始也。


 疏

此夫婦辭，故言高固。蕩伯姬，《公羊》以爲蕩氏母，故以蕩目之也。




諸侯之嫁子於大夫，主大夫以與之。

據王姬下嫁之禮推之。


 來者，接内也。

據齊人歸公孫敖喪不言來。不接内，不言來。


 不正其接内，

大國大夫與次國君尊近，會伉禮，則去氏。今逆子叔姬，貴矣！親與公爲禮，論賓主之誼，講甥舅之親，君臣無辨，且與齊君同禮，是不正也。


 故不與夫婦之稱也。

逆當言女。解並見莊十七年。




叔孫得臣卒。

凡弑君而立，其世不卒大夫，卒者，皆其黨也。宣世之卒，遂與叔孫得臣是也。不日，惡之也。遂日，從疏之見。得臣，公孫茲子，叔牙

 孫。經於得臣始稱叔孫，僖十六年立，文元年始見經，共七見。子僑如立。


 疏

此不卒，正者也。卒者以明不日惡，且以起三家世專魯政也。




冬，齊高固及子叔姬來。

爲國事書言及内。及内，明不爲内女書也。




及者，

據鄫季姬及鄫子。


 及吾子叔姬也。

《春秋》内女適大夫者不書來，不接内也。及者，以内及外也。此固得内辭，言及，以尊及卑也。禮：歸寧必夫婦同行。經書女，不言其夫，爲女事來，故主女。


 爲使來者，

内女適大夫者，來不書。此書者，明爲使事。書高固新娶于我，齊因使來魯，挾叔姬同行。來不繫事者，譏其使而以私事，因女，故不言使也。


 不使得歸之意也。

大夫妻不言來。言及，明高固有重事，得及叔姬。歸寧，當獨言女。出高固而言及，不許歸寧。




楚人伐鄭。

去年稱楚子，此言人者，不與之之辭也。不能去亂臣而争諸侯，故人之。


 疏

《左傳》：「楚子伐鄭，陳及楚平。」




六年

春，晉趙盾、衛孫免侵陳。

劉子云：「韓厥曰：『靈公遇弑，趙盾在外，吾先君以爲無罪，故不誅。』」


 疏

盾六見經，以下不見。




此帥師也，其不言帥師，何也？

據前言帥師。


 不正其敗前事，

元年救陳也。


 故不與帥師也。

此侵陳，敗其前事之功。陳從晉，鄭新有楚軍，不救鄭而侵陳，故非之。


 疏

言趙盾，再見也。説詳《公羊》。《左傳》：「侵陳，陳即楚故也。」




夏，四月。

秋，八月，螽。

劉子云：「先是時，宣伐莒取向，後比

 再如齊，謀伐萊。」


 疏

月者，災甚也。




冬，十月。

七年疏

《杞世家》：「共公八年卒，子德公立。」不言卒。




春，衛侯使孫良夫來盟。

據《左氏》，孫氏爲正卿，甯氏爲次卿。經見孫、甯，起逐君之禍。良夫成三年又來聘盟，詳記孫氏。至襄二十六年入戚畔，而孫氏絶于衛。




來盟，前定也。不言及者，以國與之。不言其人，亦以國與之。不日，前定之盟不日。

公事齊，不與晉。諸侯同盟會，衛侯使人來盟，結黑壤之會也。爲事晉，故以國許之。




夏，公會齊侯伐萊。

從齊伐萊，事齊專也。


 疏

《左傳》：「不與謀也。」爲齊所使，從而伐萊。




秋，公至自伐萊。

萊，兖州國，以備卒正之數。《尚書》所謂「萊夷」，不言夷者，以中國待之。




大旱。

劉子云：「是夏，宣與齊伐萊。」




冬，公會晉侯、宋公、衛侯、鄭伯、曹伯于黑壤。

此盟也，不言同盟者，諱賂也。無陳、蔡、許，從楚也。


 疏

《左傳》：「盟于黄父，公不與盟，以賂免，故黑壤之盟不書，諱之也。」




八年

春，公至自會。

公初會晉，因衛爲之請也。以後又專事齊，兼貳於楚。




夏，六月，公子遂如齊，至黄乃復。

據卒垂，蓋有疾而還。黄，齊地。從内至外，地外地；從外至内，地内地。此有疾也，不言疾，不以家事辭王事。大夫如例時，月者，取卒之月加于復之上，見以疾返也。




乃者，亡乎人之辭也。

禮：大夫受命而出，雖死，以尸將事。今遂本欲奉命如齊，因疾重而還，失禮違命。《春秋》貴命，託於不得已，故曰「亡乎人」；言遂本不欲還，以有疾而復，明非其本意。


 復者，

據公如晉乃復。


 事畢也，

據復者，反命於君之辭。


 不專公命也。

遂未畢事而反，如事畢之文言復，使爲復命，傳曰「使若反命而後卒」是也。




辛巳，有事于太廟。仲遂卒于垂。疏

遂卒，子歸父立。垂，内地也。遂，不日者也，此何以蒙上日？曰

 ：遂非辛巳卒，以此日聞赴也。遂辛巳以前卒，辛巳赴至，公在祭中，聞之而不去樂，至明日猶祭，故曰譏宣也。連書二日，中不容有閒事。有閒事，則一日也。




爲若反命

據復，反命也。


 而後卒也。

據卒垂，地在外也，在外未反。


 此公子也，

據上言公子遂。


 其曰仲，

不言公子而氏仲。如以仲爲字加于名上，則季友先言公子也。


 何也？

班氏説：「所以有氏者，所以貴功德，賤伎力。或氏其官，或氏其事，聞其氏即可以知其德，所以勉人爲善也。或氏王父字者，所以别諸侯之後，爲興滅繼絶也。王者之子稱王子，王者之孫稱王孫，諸侯之子稱公子，公子之子稱公孫，公孫之子，各以其王父字爲氏。」


 疏之也。

傳曰：「不言公子、公孫，疏之也。」


 疏

按：稱公子，親之也，以仲氏之，則疏矣。


 何爲疏之也？

據上言公子，不疏。


 是不卒者也。

宣公弑逆，而臣子不討之，故與桓、莊不卒大夫同，言先君無臣子也。翬在桓世不卒，于卒去公子，知不卒。遂與宣共弑子赤，有罪，例不卒。


 疏

《春秋》内臣與弑者不卒。《春秋》魯臣之不卒者，單伯、翬、結、柔、溺五人是也。以奔而不卒者，臧孫紇、公子慶父、公子慤是也。單伯之不卒，以王臣不卒之，不純待以臣禮也。翬、柔不卒者，桓不卒大夫也。溺、結不卒者，莊不卒大夫。隱卒微者而桓不卒大夫，明以罪不卒也。


 不疏，則無用見其不卒也。

若書公子，則與正卒者同，故去公子以見之。


 則其卒之，何也？

據翬不卒。


 以譏乎宣也。

據與叔弓卒去樂同，知譏在宣。


 其譏乎宣，何也？

疑與宣弑。


 聞大夫之喪，

叔弓與仲遂皆卿，非大夫。言大夫以包卿。


 則去樂卒事。

據「籥入，聞叔弓卒，去樂卒事」，譏失禮。主書者，反命後卒，一也；疏起不卒，二也；譏宣公，三也。其地，卒在外也。不日卒者，惡也，與得臣同。「壬申，公子嬰齊卒于貍蜃

 」，卒在外，善無罪，故日。此不日，祭祀日聞其喪，非卒在辛巳。




壬午，猶繹。

此與昭十五年「叔弓卒，去樂卒事」事相起。




猶者，可以已之辭也。

據叔弓卒，不言繹，許之得正。經言猶者，皆可已而不已。


 疏

《檀弓》：「仲尼曰：『卿卒不
 

注



 繹，非禮也。』」


 繹者，

據郊言猶三望。


 祭之旦日之享賓也。

據壬午，知明日禮有繹以享賓。




萬入，去籥。

鄭君説：「去籥，藏之也。」「萬而言入，則去者不入，藏之可知。」萬無聲，籥有聲。因有大夫喪禮，當去樂，惡其有聲者而用無聲者，故去籥，所謂爲之變。據事書之而美惡見，所謂不待貶絶者也。




以其爲之變，

變爲去籥，之指仲卒。


 譏之也。

若不知其非禮猶可言，知其不可而爲之，故特譏之。




戊子，夫人熊氏薨。

傳云：「夫人卒葬之，我可以不夫人卒葬之乎？」鄭君説：「文夫人姜氏大歸於齊，故宣公立己妾母爲夫人。」


 疏

上言夫人姜氏大歸，則爲妾母無疑。妾母，不卒葬者也。因其有弑惡之禍而書之。




晉師、白狄伐秦。

中國用師不言夷狄，此何以言白狄？一見以明晉師多用夷狄也。何用見有夷狄？以晉爲二伯，同夷狄伐國，善則目晉，惡則目夷狄，由白狄可以起赤狄與狄也。不言及，狄晉也。晉與狄伐秦，後成九年，伐秦又與白狄伐晉。


 疏

《晉世家》「六

 年，伐秦，虜秦將赤。」《左傳》敘晉用兵多，有夷狄在師。




楚人滅舒蓼。

中國自莊以下不言滅國。楚無世不言滅國，著夷狄之強也。楚滅國凡十四見。言人，貶之。舒蓼者，楚之與國也。滅書，以見州卒正之數，且以惡楚。


 疏

《楚世家》：「莊王十三年，滅舒蓼。」一見。




秋，七月，甲子，日有食之，既。

劉子云：「先是楚商臣弑父而立，至於莊王遂彊。諸夏大國唯有齊、晉，齊、晉新有篡殺之禍，内皆未安，故楚横行，八年六侵伐而一滅國。伐陸渾戎，觀兵周室；後又入鄭，鄭伯肉袒謝罪；北敗晉師于邲，流血色水；圍宋九月，析骸而炊之。」


 疏

此晦日食也。




冬，十月，己丑，葬我小君頃熊。雨，不克葬。

頃者，謚也。婦人無謚，從夫之謚，别諡非禮也。




葬既有日，

禮當卜葬，葬日從先君而定，不當從己改。


 不爲雨止，

以諸侯之尊，雨具可備。既卜日，葬當敬慎其事，不可因小事而止。


 禮也。

《王制》曰：「三年之喪，自天子達於

 。庶人縣封，葬不爲雨止，不封不樹，喪不貳事。」許慎引《穀梁》説：「葬既有日，不爲雨止。」劉子云：「《易》曰：『古之葬者，厚衣之以薪，藏之中野，不封不樹。後世聖人易之以棺槨。』棺槨之作，自黄帝始。黄帝葬于橋山，堯葬濟陰，丘隴皆小，葬具甚微。舜葬蒼梧，二妃不從。禹葬會稽，不改其列。殷湯無葬處。文、武、周公葬于畢，秦穆公葬于雍橐泉宫祈年館下，樗里子葬于武庫，皆無丘隴之處。此聖帝、明王、賢君、智士遠覽獨慮無窮之計也。其賢臣、孝子亦承命順意而薄葬之，此誠奉安君父，忠孝之至也。夫周公，武王弟也，葬兄甚微。孔子葬母於防，稱古墓而不墳，曰：『丘，東西南北之人也，不可不識也。』爲四尺墳，遇雨而崩。弟子修之，以告孔子，孔子流涕曰：『吾聞之，古者不修墓。』蓋非之也。延陵季子適齊而反，其子死，葬於嬴、博之閒，穿不及泉，斂以時服，封墳掩坎，其高可隱，而號曰：『骨肉歸復于土，命也，魂氣則無不之也。』夫嬴、博去吴千有餘里，季子不歸葬。孔子往觀，曰：『延陵季子於禮合矣。』故仲尼孝子，而延陵慈父，舜禹忠臣，周公弟弟，其葬君親骨肉皆微薄矣，非苟爲儉，誠便於體也。宋桓司馬爲石槨，仲尼曰：『不如速朽。』」


 疏

按：縣封、不封不樹、不爲雨止，鄭君以爲庶人禮，失傳旨矣。


 雨，不克葬，

據言不克葬者，可克葬。時在冬月，雨小，未至不可葬，怠緩喪事，以雨自托耳。


 喪不以制也。

譏不早爲之備也。冬十月，今九月也，非大雨之時，冬大雩已見譏。雨小，不爲雨具，不克葬，譏其怠也。《士喪禮》有潦車載簑笠。


 疏

《異義》引《公羊》説：「雨，不克葬，爲天子、諸侯也。卿大夫臣賤，不能以雨止也。」按：雨有大小，地有遠近平險，當各就本事立説。不爲雨備，偶因小雨而止，示慢也；雨大涉險以葬，示忍也。《公羊》與《傳》各言一端，合觀乃得其全義。冬無大雨，譏之是也。




庚寅，日中而克葬。

庚寅，剛日也。禮：内事以柔日。既已卜日，乃不葬，言庚寅非其日也，故曰「有日，不爲雨止」。此與葬定公相比。




而，

據葬定公言乃。


 緩辭也，

據言日中，時當早，辭緩。


 足乎日之辭也。

禮：日中葬，行虞禮。此日中葬，尚及反虞。定公日下昃乃葬，則過日中，失時，故言乃，傳曰「急辭也」是也。




城平陽。

平陽，水名。




楚師伐陳。

言師者，師愈乎人。討陳與晉平也，陳因討與楚平。不敘從國者，略之也。


 疏

文世不言伐陳，宣世一伐、一入。




九年補疏

宣九年爲《春秋》之中，前一百二十年，後一百二十年，其奇零之數，惟閔公二年耳。




春，王正月，公如齊。

月如，危往也。公有生母之喪，故危之。宣大
 


 姜氏而自尊妾母爲夫人，則當以夫人禮責其子。出會無王事，故危之。疏

按《異義》：《公羊》以妾母喪，不得出朝會；《左氏》以爲得出朝會。許從《左氏》，鄭從《公羊》。按：經有月以危往，則明不得也。宣妾母如適，即以爲夫人，不應又言妾禮。出又無王事，譏之是也。




公至自齊。

事齊專也。此與襄二年夏「夫人姜氏薨」、三年「公如晉」相起。




夏，仲孫蔑如京師。

宣五如齊，孟孫一如京師，直書而惡見。




齊侯伐萊。

秋，取根牟。

根牟，國也。取者，易辭。




八月，滕子卒。

《左氏》以爲滕昭公。從隱七年至此百一十七年，不卒者至多矣！至此乃卒，宣以後乃正卒小國也。月者，小國始卒，不日也。不名，用狄道。




九月，晉侯、宋公、衛侯、鄭伯、曹伯會于扈。

陳侯不會，故討之。月者記時，爲下卒見月也。不言同盟，公不在，又晉侯卒。




晉荀林父帥師伐陳。

晉侯會扈而荀林父伐陳者，於會命之也。因晉侯有疾，故使人也。


 疏

《晉世家》：「七年，成公與楚莊王争強，會諸侯于扈。陳畏楚，不會。晉使中行桓子伐陳，因救鄭，與楚戰

 ，敗楚師。是年，成公卒，子景公立。」荀氏始見專政，起下敗楚。僖二十八年，晉作三行，林父將中行，故其後爲中行氏。《史記·趙世家》索隱：「晉大夫逝敖生桓伯林父。」




辛酉，晉侯黑臀卒于扈。

九月無辛酉。不葬者，不討穿，失德也。


 疏

《晉世家》：「成公卒，子景公立。」




其地，

據外諸侯卒不地。


 於外也。

據卒在國不地。


 其日，

據曹伯卒於會不日。


 未踰竟也。

知非踰竟者，踰竟當地國。扈，會地，不言會者，内屬國，卒乃言會、師。此晉侯自卒于封内，故辟内不言會，言地。凡未踰竟者地地，踰竟則地國，卒于齊、楚是也。


 疏

按：襄七年鄭伯卒于操，此年晉侯卒于扈，文正與襄二十六年許男卒于楚同，恐後人謂操、扈是國，故于疑似之際，每爲發傳。




冬，十月，癸酉，衛侯鄭卒。疏

《衛世家》：「三十五年，成公卒，子穆公遫立。」不葬，殺叔武，又失國。




宋人圍滕。

此朝我之國。宋何爲伐之？宋與同州，故朝我之國亦事宋也。曹、莒、邾、滕、薛、杞、小邾，宋無伐圍者，惟莒、薛、杞而已。滕二見伐圍、一言執，小邾一言執。伐喪稱人，貶之也。




楚子伐鄭。

稱楚子，許其伐鄭也。




晉郤缺帥師救鄭。疏

《鄭世家》：襄公五年，晉以楚伐來救，敗楚師。郤缺三見，起下殺三郤。




陳殺其大夫泄冶。

劉子云：「三諫而不用則去，不去則身亡。身亡者，仁人不爲也。」


 疏

《陳世家》：「十四年，靈公與其大夫孔寧、儀行父皆通於夏姬，衷其衣以戲於朝。泄冶諫曰：『君臣淫亂，民何效焉？』靈公以告二子，二子請殺泄冶，公弗禁，遂殺泄冶。」




稱國以殺其大夫，殺無罪也。

劉子云：「陳靈公不聽泄冶之諫而殺之，曹羈三諫曹君

 ，不聽而去，《春秋》序之俱賢，而曹羈合禮。」


 疏

此記殺大夫，下言弑君、殺夏徵舒、楚子入陳，記陳亂之本末。


 泄冶之無罪如何？

問

 其事實。


 陳靈公通於夏徵舒之家，

劉子云：「陳女夏姬，夏徵舒之母。」


 公孫寧、儀行父亦通其家。或衣其衣，或衷其襦，以相戲於朝。

劉子云：「公孫寧、儀行父與陳靈公皆通于夏姬，或衣其衣，衷其襦，以相戲于朝。」


 泄冶聞之，入諫曰：「使國人聞之，則猶可；使仁人聞之，則不可。」

諸書所記文字語句不同，各以己意説之，古書之體如是。


 君愧於泄冶，不能用其言而殺之。

劉子云：「陳靈公行僻而言失，泄冶曰：『陳其亡矣！吾驟諫君，君不吾聽而愈失威儀。夫上之化下，猶風靡草，東風則草靡而西，西風則草靡而東，任風所由，而草爲之靡。是故人君之動，不可不慎也。夫樹曲木者，惡得直影？人君不直其行，不敬其言，未有能保帝王之號，垂顯令之名者也。《易》曰：夫君子居其室，出其言，善則千里之外應之，況其在邇者乎？居其室，出其言，不善則千里之外違之，況其在邇者乎？言出於身，加于民，行發於邇，見於遠。言行，君子之樞機。樞機之發，榮辱之主也，君子之所以動天地，可不慎乎？天地動而萬物變化。《詩》曰：慎爾出話，敬爾威儀，無不柔嘉。此之謂也。今君不是之慎，而縱恣

 焉，不亡必弑。』靈公聞之，以泄冶語爲妖言

 而殺之。後果弑于徵舒。」




十年

《年表》：「晉景公元年，衛穆公元年。」




春公如齊。

公至自齊。

齊人歸我濟西田。

公事齊，故來歸田。




公娶齊，

元年，夫人婦姜至自齊。


 齊由以爲兄弟，

禮：婚姻爲兄弟之親。


 反之。

因公如齊乃反可知。


 不言來，

據歸皆言來。


 公如齊受之也。

據公至後書歸。




夏，四月，丙辰，日有食之。

劉子云：「後陳夏徵舒弑其君，而楚滅蕭，晉滅二國，王札子殺召伯、毛伯。」


 疏

此食晦日也。




己巳，齊侯元卒。

元，桓公子。桓公嫡庶之禍至此乃止，禍延四世。此不正者，其日之何也？商人弑，國人迎而立之，有正辭也。


 疏

《齊世家》：「十年，惠公卒，子頃公無野立。」




齊崔氏出奔衛。

《異義》許慎引《穀梁》説：崔氏，譏世卿也。班氏説：「大夫不世位者，股肱之臣，任事者也。爲其尊權擅勢，傾覆國家；又慮子孫庸愚，不任輔政，妨塞賢路。」「諸侯世位，大夫不世位，定法也。以諸侯南面之君，體陽而行，陽道不絶。大夫人臣北面，體陰而行，陰道有

 絶。以男生内嚮，有留家之義；女生外嚮，有從夫之義。此陽不絶，陰有絶之效也。」按：國、高亦世卿，不譏國、高者，因崔舉族以出，下有弑事，藉以見意。國、高爲正卿，則崔爲下卿，可知齊但記三卿。雖見六族，有交替之義，合之則只三卿也。


 疏

《齊世家》：「初，崔杼有寵于惠公，惠公卒，國、高畏其逼也，逐之，崔杼奔衛。」




氏者，

據出奔皆名。


 舉族而出之之辭也。

所謂譏世卿也。不名而以氏，以明世卿之禍耳。劉子云「崔氏專」，故後崔杼專國，有弑君之禍。此光弑之前見者也。


 疏

《左傳》以崔氏爲即崔杼，下去弑君五十一年。《左傳》：弑君以後，杼猶專齊，則于出奔時尚幼可知。蓋因其父有寵于惠公，父卒，杼立，尚幼，齊人因怨其父之寵而逐之，崔幼，故舉族而出。經因此書氏，以爲譏世卿耳，非有異也。故《齊世家》亦同《左》説。




公如齊。

公奔喪而大夫會葬，非禮也。禮：大國卿弔喪，公會葬。此因宣爲齊所立，故事齊過禮。


 疏

禮：大國有喪，卿弔，公會葬。成十年晉侯獳卒，公如晉；襄二十九年楚子昭卒，公在楚，皆會葬之事。此奔喪爲非禮。小國于魯三見奔喪、會葬之事。定十五年公薨，邾子來奔喪，如此年之公奔齊喪，爲非禮。襄三十一年滕子會葬；定十五年滕子會葬，皆如公于晉、楚之事。内事齊、晉、楚三大國，故外三見奔喪、會葬之禮，以相起也。




五月，公至自齊。

天王之喪，魯不奔不賻，而爲齊奔喪，悖也。春書「公如齊，公至自齊」，曾未數月，又書「公如齊」，「公至自齊」，備書，所以貶也。月者，起六月歸父又如齊。


 疏

自此至昭二十七年共八十五年，乃再見「公如齊」，以齊失伯也。齊失伯，故伯楚，於襄、昭之世再見「公如楚」。《左傳》言齊朝晉，天王錫命，齊稱舅氏，升楚爲伯，故同盟不言陳。




癸巳，陳夏徵舒弑其君平國。

劉子云：「靈公與二子飲酒于夏氏，召徵舒。公戲二子曰：『徵舒似汝。』二子亦曰：『不若其似公也。』徵舒疾此言。靈公罷酒出，徵舒伏弩廏門，射殺靈公。公孫寧、儀行父出奔楚。」


 疏

《陳世家》：「十五年，靈公與二子飲于夏氏。公戲二子曰：『徵舒似汝。』二子曰：『亦似公。』徵舒怒。靈公罷酒出，徵舒伏弩廏門，射殺靈公。孔寧、儀行父皆奔楚，靈公太子午奔晉。徵舒自立爲陳侯。徵舒，故陳大夫也。夏姬，御叔之妻，舒之母也。」




六月，宋師伐滕。

大國伐小國皆方伯。宋在青州，小國宜事之也。月者，去年圍，今又伐，惡亟也。




公孫歸父如齊。

此會大國葬也。不月者，會葬禮使大夫，大夫如京師則月，非禮也。


 疏

歸父，仲遂子，字子家，六見經。除臧氏、叔氏，僖以下惟見三桓，餘皆不見矣。




葬齊惠公。

齊，大國也，以上葬例日，此何以時？失伯也。不日則何以不月？初見，特去日月以明之。自此以下，不言公如齊者八十年，故特時葬以貶之。以下齊無日葬矣。




晉人、宋人、衛人、曹人伐鄭。

七年，鄭與晉盟鄢陵。




秋，天王使王季子來聘。

宣公弑逆，大惡，《春秋》削小國之朝，而乃獨記王之聘，何也？曰：此不志者也。志者，因天王之聘止於此也。自是，王與魯久無往來，如石尚所謂周之不行禮於魯久是也。


 疏

《左傳》：「秋，劉康公來報聘。」




其曰王季，

據季字，與王札不同。


 王子也。

據蔡叔、紀季、許叔皆列國公子。


 疏

王札子爲當上，王季爲王子，正稱也。殺非臣下事，目札子則是當上，非謂氏王也。


 其曰子，

據列國公子不言子。


 尊之也。

據子叔姬言子，同母姊妹。此言子，同母弟也。


 聘，問也。

傳曰：「聘諸侯，非正也。」按：以後天王不言來聘。


 疏

隱世王五使魯，桓五使魯，莊二，僖一，文五，宣一，成、襄、昭無，定一，哀無。隱、桓詳，政在天子也。莊、僖略，失天下也。文詳，起無天也。文世五使，未躋僖以前二使，有天已下二使，無天求金、有喪不稱王。宣、成以下，失天下，政在大夫。悉略之。聘，隱二，桓三，莊一，僖一，宣一，八見。




公孫歸父帥師伐邾，取繹。

劉子云：邾子，齊出。公比與交兵，臣下懼，致水災。


 疏

十一年，歸父伐莒；十四年，會齊侯于穀；十五年，會楚子于宋，大夫專，見魯政下逮也。




大水。

劉子云：「宣公弑子赤而立，子赤，齊出也，故懼，以濟西田賂齊。邾子貜且亦齊出也，而宣比與邾

 交兵。臣下畏齊之威，創邾之禍，皆賤公行而非其正也。」




季孫行父如齊。

劉子云：「宣公區

 霿昏亂，亂成于口，幸有季文子得免于禍。」


 疏

爲伐邾，故二卿再如齊。《左傳》作「初聘于齊」。




冬，公孫歸父如齊。

大夫三年一聘二伯，今一年公再如齊，大夫三如，非禮也。




齊侯使國佐來聘。

報聘也。平邾事。此子也，稱侯者，大國也。言子，則同方伯。宋得稱子者，爵公，尊已明。齊、晉以侯爲二伯，故禮制與方伯不同，故不稱使。凡言子者，自出言子。


 疏

一説：譏齊侯也。禮：在喪不言，無言使者矣。因其使，稱侯也。




饑。

傳曰：「二穀不升

 謂之饑。」




楚子伐鄭。

討從晉，與楚平。稱子者，因賢進之，以下多言楚子。十一年「楚入陳」，十二年圍鄭、滅蕭，十三年伐宋，十四年圍宋。宣世楚莊最強。




十有一年

春，王正月。

夏，楚子、陳侯、鄭伯盟于夷陵。

夷狄盟不書，以有鄭見例。中國言同盟，夷狄不言同者，外之也。中國同盟，方伯見魯、衛、陳、鄭；夷狄盟，見楚、蔡、吴、秦。此不敘外州而敘中國者，外州可不言，傷中國之從夷也。以陳親楚，雖以侯先伯，從楚尤篤，亦因陳近楚，中國同盟外之故也。


 疏

時陳、鄭新從楚，蔡、許舊不敘。夷陵，楚地。




公孫歸父會齊人伐莒。

四年平莒、郯不得，因伐莒取向。此再出齊人，明爲前事會二伯、方伯之師以討卒正。




秋，晉侯會狄于欑函。

欑函，狄地。中國離會夷狄不書，書者非會，起下滅狄。


 疏

此謀滅狄也。會之示親，然後以兵取之，爲下滅三國起文。




不言及，

據公及戎盟言及。


 外狄也

 。

離而殊會，所以異之於諸夏。


 疏

《左傳》以爲衆狄盟。




冬，十月，楚人殺陳夏徵舒。

劉子云：「楚子舉兵誅徵舒，定陳國，立午，是爲成公。」月者，與丁亥同月。


 疏

劉子云：「楚莊王欲伐陳，使人視之。使者曰：『陳不可伐也。』莊王曰：『何故？』對曰：『其城郭高，溝壑深，蓄積多，其國寧也。』楚王曰：『陳可伐也。夫陳，小國也，而蓄積多，蓄積多則賦斂重，則民怨上矣；城郭高，溝壑深，則民力罷矣。』興師伐之，遂取陳。」




此入而殺也。

據不地不言其入。


 疏

《左傳》：「遂入陳，殺夏徵舒。」


 其不言入，何也？

孔奂殺在滅陳後。


 外徵舒于陳也。

《春秋》賊臣已出奔與已討同例。外徵舒于陳，如陳已討其罪而逐之，故不從入。後殺繫陳者，明爲陳

 討。


 其外徵舒于陳，何也？

據公子招不外于陳。徵舒有罪，夷狄亦得討之。


 明楚之討有罪也。

言其入陳納罪人之實。不外則先言入，爲内弗受，是不許楚討之辭，故外之，使楚得討。下乃言入、納，分别其功過。




丁亥，楚子入陳。

自新城同盟至此，陳爲楚入，經遂以楚爲伯，以陳爲所屬之國。以夷狄治夷狄，故楚見入陳，滅陳，納陳大夫，執陳行人，圍陳。楚子出，敘從蔡下。定以下，猶敘從楚，皆宋

 、衛、鄭所無，以宋、衛、鄭爲中國，不許楚治之也。陳以下不與晉同盟，言逃歸，外之于會。


 疏

《楚世家》：「莊王十六年，伐陳，殺夏徵舒。夏徵舒

 弑其君，故誅之也。破陳，即縣之。」因申叔時諫，乃復國。




入者，内弗受也。日入，惡入者也。

日以謹其惡。


 何用弗受也？

據討有罪，義當受。


 不使夷狄爲中國也。

傳曰：「《春秋》以貴治賤，以賢治不肖，不以亂治亂。」劉子云：《春秋》外夷狄。按：楚子有賢行，討徵舒，得誅亂之義，人皆賢之。《春秋》言入，明不討之者。《春秋》決嫌疑，常於嫌得者見不得也。先外徵舒，不使以討賊爲辭，然後拒之，不使憂中國，以亂治亂也。


 疏

《春秋》中外之分嚴，可以中國治夷狄，而不以夷狄治中國。陳雖有外辭，然《春秋》猶存之，不如蔡不存。




納公孫寧、儀行父于陳。

不言出奔，絶之也。二臣從君于昏，有罪當誅，目其事，著其罪也。


 疏

《左傳》：「故書曰『楚子入陳，納公孫寧、儀行父于陳』，書有禮也。」指入陳言，不謂納得禮。




納者，内弗受也。

大夫不言納，言納一見例，所以惡楚子。


 輔人之不能民

「不能民」，不能和民而治，謂納君，如「衛侯自楚復歸于衛」，不言納以惡之。


 疏

此爲一事。


 而討，

而讀如；討，謂討罪，如夏徵舒。


 疏

此與上文别爲一事。


 猶可；

猶者，不足之辭。以上二事尚得正，中國不能，夷狄爲之，尚在可許之例。


 入人之國，

所謂縣陳也。雖復之，然初乃滅也。


 制人之上下，

言納二大夫，是陳侯討其罪，逐之之辭。楚以兵力納之，如陳侯不得行其志者然。上下，君臣也。


 使不得其君臣之道，

經之書納，是使陳上下不相安。


 不可。

凡納奔臣，皆不正，而納惡臣，使人不能討，全失伯道。楚子賢，又徵舒有罪，嫌其得正，故著其惡事，所以惡夷狄，明伯者之正道。




十有二年

春，葬陳靈公。

二十一月乃葬。俟討賊，然後葬之也。《春秋》之例，殺弑者以討賊許之，雖久必葬。討不以其罪，雖討不葬，里克、甯喜是也。葬以明非滅國。


 疏

《陳世家》：「成公元年冬，楚莊王爲夏徵舒殺靈公率諸侯伐陳，謂陳曰：『無驚，吾誅徵舒而已。』已誅徵舒，因縣陳而有之，羣臣畢賀。申叔時使于齊來還，獨不賀。莊王問其故，對曰：『鄙語有之：牽牛徑人田，田主奪之牛。徑則有罪矣，奪之牛，不亦甚乎？今王以徵舒爲賊弑君，故徵兵諸侯，以義伐之，已而取之，以利其地，則後何以令于天下？是以不賀。』莊王曰：『善。』乃迎陳靈公太子午于晉而立之，復君臣如故，是爲成公。孔子讀史記至楚復陳，曰：『賢哉，楚莊王！輕千乘之國而重一言。』」




楚子圍鄭。

此有從國，不言者，略之，且諱以中國從夷狄也。此入鄭，不言入者，鄭爲中國，故爲之諱，言圍而已。鄭受楚禍極矣！經以書圍爲至極之辭，不如陳、蔡言入、言滅、言執行人，不言執其君。昭四年會于申，以後鄭不見事楚之文，與陳、蔡迥

 殊，此中外分别之大例也。


 疏

《晉世家》：「楚莊王圍鄭，鄭告急于晉。晉使荀林父將中軍，隨會將上軍，趙朔將下軍，郤克、欒書、先縠、韓厥、鞏朔佐之。六月，至河，聞楚已服鄭，鄭伯肉袒與盟而去，荀林父欲還。先縠曰：『凡來救鄭，不至不可，將率離心。』卒度河。楚已服鄭，欲飲馬于河爲名而去。楚與晉軍大戰。鄭新附楚，畏之，反助楚攻晉。晉軍敗，走河，争度，船中人指甚衆。楚虜我將智罃。歸而林父曰：『臣爲督將，軍敗當誅，請死。』景公欲許之，隨會曰：『昔文公之與楚戰城濮，成王歸殺子玉，而文公乃喜。今楚敗我師，又誅其將，是助楚殺仇也。』」《鄭世家》：「莊王以鄭與晉盟來伐，圍鄭三月，鄭以城降楚。楚王入自皇門，鄭襄公肉袒牽羊以迎，曰：『孤不能事邊邑，使君懷怒，以及敝邑，孤之過也。敢不惟命是聽。君王遷之江南，及以賜諸侯，亦惟命是聽。若君王不忘厲、宣王，桓、武公，哀不忍絶其社稷，錫不毛之地，使復得改事君王，孤之願也，然非所敢望。敢布腹心，惟命是聽。』莊王爲卻三十里而後舍。楚羣臣曰：『自郢至此，士大夫亦久勞矣！今得國舍之，何如？』莊王曰：『所爲伐，伐不服也。今已服，尚何求乎？』卒去鄭。」




夏，六月，乙卯，晉荀林父帥師及楚子戰于邲，晉師敗績。

劉子云：「楚莊王既服鄭伯，敗晉師，將軍子重三言而不當。莊王歸，過申侯之邑，申侯進飯，日中而王不食，申侯請罪，莊王喟然嘆曰：『吾聞之：其君賢者也，而又有師者王；其君中君也，而又有師者霸；其君下君也，而羣臣又莫若君者亡。今我，下君也，而羣臣又莫若不穀，不穀恐亡。且世不絶聖，國不絶賢

 ，天下有賢而我獨不得，若吾生者，何以食爲？』故戰服大國，義從諸侯，戚然憂恐，聖知不在乎身，自惜不肖，思得賢佐，日中忘食，可謂明君矣。」又曰：「楚入鄭，鄭伯肉袒謝罪。北敗晉師于邲，流血色水。」


 疏

《鄭世家》：「晉聞楚伐鄭，舉兵救鄭。其來持兩端，故遲。」比至，乃敗。




績，

據敗在績上。敗或不言績。


 功也。

據績在敗下。自敗其功績，與敗義别。


 功，事也。

《孟子》曰：「其事則齊桓、晉文。」


 日其事，敗也。

《春秋》記載，以勝敗定功罪，戎政宜如是也。晉敗曰晉師敗績者，晉自敗其績，非楚能敗之也，與鄭棄其師同文。《春秋》重師慎戰，傳曰：「以不教民戰，則是棄其師也

 。」又曰：「何以惡紿？曰：棄師之道也。」國之大事在兵戎，師敗則死，民弱，國無以自立，故譏晉惠而不葬宋襄，皆從鄭棄師例也。


 疏

《楚世家》：「夏六月，晉救鄭，與楚戰，大敗晉師河上，遂至衡雍

 而歸。」




秋，七月。

冬，十有二月，戊寅，楚子滅蕭。

蕭，蕭叔之國也，後爲宋之别邑。日者，中國附庸，謹之，同中國國也。


 疏

有伯不滅中國，此言滅蕭，一見例。《左傳》：「冬，楚子伐蕭，宋華椒以蔡人救蕭。」楚人圍蕭，蕭潰。




晉人、宋人、衛人、曹人同盟于清丘。

齊桓獨伯，以後則晉與楚並伯，故傳于晉以同盟外楚。同盟皆有内在，此無内，何以言同？著之也。大會乃言同盟，此四國何以言同盟？亦著之也。晉新敗于楚，中國之魯、陳、鄭皆從楚，中國微危，故急言同盟以著之也。同盟言四國，以爲齊、魯、陳、鄭、許皆從楚，宋、衛、曹篤從中國也。


 疏

從晉唯宋、衛；從楚，陳、蔡、鄭、許。稱人，微之也。新敗同盟，同外楚也。晉二同盟。《左傳》：「晉原穀

 、宋華椒、衛孔達、曹人同盟于清丘。」「卿不書，不實其言也。」




宋師伐陳。

宋兵事皆在青州。此何以伐陳？陳，方伯也。小國乃必在青州。楚復陳，陳爲楚守，宋討陳，爲清丘之盟故。




衛人救陳。

此背清丘之盟也。以救言，善之也。陳新有楚禍，中國不能救，新附于楚，力未能拒楚，君子當助之。宋伐失時，故許衛得救之也。


 疏

《左傳》：「宋爲盟故伐陳，衛人救之，孔達曰：『先君有約言焉：若大國討

 ，我則死之。』」




十有三年

春，齊師伐莒。

夏，楚子伐宋。

楚已得陳、鄭，又争宋，以其救蕭。


 疏

文世言次屈貉，託于狄伐宋。此乃直言伐宋，下且圍宋矣。




秋，螽。

劉子云：「公孫歸父會齊伐莒。」按：劉子以爲因上事得此災。




冬，晉殺其大夫先穀。

穀，先軫子也。此討有罪，何爲稱國以殺？狄晉也。何爲狄之？無君臣之道也。穀奔翟，謀伐晉，罪在穀也，因而族之，其族何罪？不言晉殺先氏而以穀目者，族誅非所忍言也，狄晉以惡誅族。


 疏

《晉世家》：「先穀以首計而敗晉軍河上，恐誅，乃奔翟，與翟謀伐晉。晉覺，乃族穀。」先氏見三人：先蔑、先都、先穀。此誅族而加殺文者。




十有四年

春，衛殺其大夫孔達。

因其救陳，晉討而自殺，以説于晉。自殺而以國殺爲文者，衛以殺説也。故稱國，以累上言之。


 疏

《左傳》：「孔達縊而死，衛人以説于晉而免。遂告于諸侯。」此自殺而加殺文者。




夏，五月，壬申，曹伯壽卒。

卒正不日，日者，進之也。篤從中國，賢乃進之。


 疏

《曹世家》：「文公二十三年卒，子宣公彊

 立。」




晉侯伐鄭。

討其從楚，邲戰助楚也。不言戰圍者，蒐焉而還。


 疏

《晉世家》：「五年，伐鄭，爲助楚也。是時楚莊王彊，以挫晉兵于河上也。」




秋，九月，楚子圍宋。

月者，與下平月相起，記其久也。


 疏

《楚世家》：「莊王二十年，圍宋，以殺楚使也。」《宋世家》：「十六年，楚使齊過宋，宋有前仇，執楚使。九月，楚莊王圍宋。」




葬曹文公。

冬，公孫歸父會齊侯于穀。

此言會齊，下言會楚，公貳于楚也。歸父心專主外會，且謀去三桓也。




十有五年

《年表》：「曹宣公廬

 元年。」




春，公孫歸父會楚子于宋。

孟獻子因楚伐宋懼，請公薦賄，求所以自免。會者，外主之。去年冬方會齊侯于穀，今春又會楚子于宋，明楚強，晉失伯也。此與昭九年「叔弓會楚子于陳」相比。楚強，内往會于所侵伐之國。




夏，五月，宋人及楚人平。

劉子云：「楚圍宋九月，析骸而炊之。」按：月者，謹其久，至于九月也。


 疏

《楚世家》：「圍宋五月，城中食盡，易子而食，析骸而炊。宋華元出告以情，莊王曰：『君子哉！』遂罷兵去。」《宋世家》：「十七年，楚圍宋，五月不解。」按：晉又失宋，唯衛從晉。




平者，成也，善其量力而反義也。

據宋及楚，以宋主之也。宋力盡而與楚盟，言平，以反義許之，惡傷人也。故曰：「《春秋》重人。」


 人者，

據平時君在。


 衆辭也。平稱衆，

據平皆言人。


 上下欲之也。

争戰人所苦，言平以衆辭，君臣同欲之。


 外平不道，

據平皆内。


 以吾人之存焉道之也。

謂歸父與其事，故言平。亦如外釋不志，以公之與之盟，志之。




六月，癸卯，晉師滅赤狄潞氏，以潞子嬰兒歸。

楚圍宋而晉滅國，譏之也。二伯不單言滅國，言滅國皆方伯辭，以二伯、王臣不能取人之國以自廣。晉未失伯，何以言滅？赤狄猶可言，中國不可言，實則晉所滅國，一見赤狄以示例而已。夷狄滅不志，志者，以中國進之也，如中國自相滅。


 疏

《左傳》：「六月癸卯，晉荀林父敗赤狄于曲梁。辛亥，滅潞。」




滅國有三術：

説見下。


 中國謹日，

中國者，中國同盟之國，滅則日，陳、蔡、許、邢、沈、頓、胡、繒八國是也。不分中國、夷狄，滅皆日。


 疏

按：諸侯葬，大國例日，次國月，小國時，當由此而推得之。


 卑國月，

卑國者，中國之青州微國而不能與會盟，夷狄而未能同中國也。中國卑國，則降而月之；夷狄卑國，則進而月之，如譚、遂、甲氏、萊、徐、陸渾戎

 是也。


 夷狄不日。

不日，謂時也。夷狄，謂州、弦、温、江、黄、項、厲、六、庸、舒蓼、舒鳩、舒庸、巢，皆外州微國之遠者也。


 疏

《春秋》月不爲正例，此以日、時定中國、夷狄、卑國。中國、夷狄皆有以消息，其閒雖三術，實二例而已。按：從夷狄進日者唯嬰兒，從中國而時者唯繒，故于此二條發傳也。


 其日

據夷狄不日。


 潞子

言子，進之在七等之首。


 嬰兒，賢也。

莒潰日，傳曰：「莒雖夷狄，猶中國也。」賢，故從中國例。甲氏不言子，此言子者，潞子離夷狄而歸中國，以此得之，《春秋》謂之潞子，以致其意。名者，失地名。




秦人伐晉。

「魏顆敗秦師于輔氏。」不書者，略之。


 疏

《年表》：「晉、秦伐我。」




王札子殺召伯、毛伯。

劉子云：札子殺二卿，天王不能誅，故宣榭災。按：外諸侯殺、弑必有名，此何以不名？内外異例，故别異之。


 疏

札，《左傳》作捷，名也。札子，猶言子。札，王子也。不言王子札者，起當上也。不言王札者，王臣必氏，以子起王子也。《左傳》：「王孫蘇與召氏、毛氏争政，使王子捷殺召戴公及毛伯衛，卒立召襄。」




王札子者，

據殺事不繫大夫。


 當上之辭也。

不言天王，乃王札子主之。以王札子當天子，故曰當上之辭也。使以别事，不爲當上。


 疏

王札子與王季子同文。季字，母弟，札名。長庶言子，皆王子。


 殺召伯、毛伯，不言其，何也？

據當上，當言其大夫。


 兩下相殺也。

據不言其大夫，知兩臣相殺。


 兩下相殺，不志乎《春秋》。

昭八年陳招殺陳偃師，十三年楚棄疾殺比，皆非兩下相殺，正辭。


 此其志，何也？

據兩下相殺，或累言君，或窮諸盜，不以兩下累言。


 矯王命以殺之，

據書，知非兩下相殺；據當上，知矯王命也。


 非忿怒相殺也，

以私忿自相殺，私事不志乎《春秋》。


 故曰：以王命殺也。

以王命殺之，是謂當上。


 以王命殺，則何志焉？

據雖以王命，終是兩下相殺，可不志。


 爲天下主者，天也；

據天在王上也。《春秋》王爲天下主，諸侯爲一國主，以王主諸侯，以諸侯主一國，王無所主，歸本于天，天主王，故爲天下主。《春秋》以天治王，孔子曰：「畏天命。」又曰：「五十而知天命。」


 繼天者，君也；

據王在天下也。《春秋》王者承天，故以天加王。曰天王者，如臣事君；曰天子者，如子事父，王子

 、天子有臣子之義。繼天者，如子繼父，臣繼君而爲治也。


 君之所存者，命也。

傳曰：「人之所以爲人者，言也。人而不言，何以爲人？」故《春秋》貴命也。又曰：「人之于天也，以道受命；于人也，以言受命。」孔子曰：「畏大人。」


 爲人臣而侵其君之命而用之，是不臣也；

劉子云：「湯問伊尹曰：『三公、九卿、大夫、列士、其相去何如？』伊尹對曰：『三公者，知通于大道，應辯而不窮，辯于萬物之情，通于天道者也；其言足以調陰陽，正四時，節風雨，如是者，舉以爲三公。故三公之事，常在道也。九卿者，不失四時，通于溝渠，修隄防，樹五穀，通于地理者也，能通不能通，能利不能利，如此者，舉爲九卿。故九卿之事，常在于德也。大夫者，出入與民同衆，取去與民同利，通于人事，行猶舉繩，不傷于言，言之于世，不害于身，通于關梁，實于府庫；如是者，舉爲大夫。故大夫之事，常在于仁也。列士者，知義而不失其心，事功而不

 獨專賞，忠政強諫，而無有姦詐，去私立公，而言有法度；如是者，舉以爲列士。故列士之事，常在于義也。故道德仁義定而天下正，凡此四者，明王臣而不臣。』湯曰：『何謂臣而不臣？』伊尹對曰：君之所不名臣者四：諸父臣而不名，諸兄臣而不名，先王之臣臣而不名，盛德之士臣而不名，此之謂大順也。』」命者，上所以治天下之具也。臣而竊之以殺人，是臣而弄君柄，以臣伐君，是不臣。


 爲人君而失其命，是不君也。

君所以治者，命而已。失其命，使臣得奪之，是失其所以爲君者，故曰不君。


 君不君，臣不臣，

劉子云：「《春秋》者，記君不君、臣不臣、父不父、子不子者也，此非一日之事也，有漸以至焉。」


 此天下所以傾也。

《論語》：「齊景公：『信如君不君，臣不臣，父不父，子不子，雖有粟，吾得而食諸？』」春秋禍亂之起，由于君臣失馭。




秋，螽。

劉子云：「宣亡熟歲，數有軍旅。」




仲孫蔑會齊高固于無婁。

事齊，故重高固。




初税畝。

班氏説：「殷周之盛，《詩》、《書》所述，要在安民，富而教之。故《易》稱：『天地之大德曰生，聖人之大寶曰位。何以守位曰仁，何以聚人曰財。』財者，帝王所以聚人守位，養成羣生，奉順天德，治國安民之本也。故曰：『不患寡而患不均，不患貧而患不安。蓋均亡貧，和亡寡，安亡傾。』是以聖王域民，築城郭以居之，制廬井以均之，開肆市以通之，設庠序以教之，士、農、工、商，四民有業。學以居位曰士，闢土殖穀曰農，作巧成器曰工，通財鬻貨曰商。聖王量能授事，四民陳力受職，故朝亡廢官，邑無敖民，地亡曠土。」「五家爲鄰，五鄰爲里，五里爲族，五族爲黨，五黨爲州，五州爲鄉。鄉，萬二千五百户也。鄰長位下士，自此以上，稍登一級，至鄉而爲卿也。於是

 里有序而鄉有庠。序以明教，庠以行禮，而視化焉。春令民畢出在壄，冬則畢入於邑。其《詩》曰：『四之日舉趾，同我婦子，饁彼南畝。』又曰：『十月蟋蟀，入我牀下。嗟我婦子，聿爲改歲，入此室處。』所以順陰陽，備寇賊也。」


 疏

「習

 禮文也。春將

 出民，里胥平旦坐於右塾，鄰長坐於左塾，畢出然後歸，夕亦如之。入者必持薪樵，輕重相分，斑白不提挈。冬，民既入，婦人同巷，相從夜績，女工一月得四十五日。必相從者，所以省費燎火，同巧拙而合習俗。男女

 有不得其所者，因相與歌詠，各言其傷。是月，餘子亦在于序室。八歲入小學，學六甲五方書計之事，始知室家長幼之節。十五入大學，學先聖禮樂，而知朝廷君臣之禮。其有秀異者，移鄉學於庠序；庠序之異者，移國學于少學。諸侯歲貢少學之異者于天子，學于大學，命曰造士。行同能偶，則别之以射，然後爵命焉。孟春之月，羣居者將散，行人振木鐸，徇于路以采詩，獻之大師，比其音律，以聞于天子。故王者不窺牖户而知天下。此先王制土處民、富而教之之

 大略也。故孔子曰：『道千乘之國，敬事而信，節用而愛人，使民以時。』故民皆勸功樂業，先公而後私。其《詩》曰：『有渰淒淒，興雲祁祁，雨我公田，遂及我私。』民三年耕，則餘一年之蓄。衣食足而知榮辱，廉讓生而争訟息，故三載考績。孔子曰『苟有用我者，期月而已可也，三年有成』，成此功也。三考黜陟，餘三年食，進業曰登；再登曰平，餘六年食；三登曰泰平，二十七歲，遺九年食。然後王

 德流洽，禮樂成焉。故曰『如有王者，必世而後仁』，繇此道也。周室既衰，暴君汚吏慢其經界，繇役横行，政令不信，上下相詐，公田不治。故魯宣公初税畝，《春秋》譏焉。於是上貪民怨，災害生而禍亂作。陵夷至于戰國，貴詐力而賤仁誼，先富有而後禮讓。」




初者，始也。

謂著爲令。


 古者什一，

《孟子》曰：「夏后氏五十而貢，殷人七十而助，周人百畝而徹，其實皆什一也。」


 藉而不税。

《王制》：「古者公田藉而不税，市廛而不税，關譏而不征。」《孟子》曰：「助者，藉也。龍子曰：『治地莫善于助，莫不善於貢。』」藉，借也。謂借民力治公田，不税民之私也。言藉者，改周之文，從殷之質。


 初税畝，

此初税畝與成元年作丘甲、哀十二年用田賦相比。


 非正也。

據古不税，此税之，不正。


 古者三百步爲里，名曰井田。井田者，九百畝，

《王制》：「方一里者，爲田九百畝。方十里者，爲方一里者百，爲田九萬畝。方百里者，爲方十里者百，爲田九十億畝。方千里者，爲方百里者百，爲田九萬億畝。」


 公田居一。

《孟子》曰：「井九百畝，其中爲公田。八家皆私百畝，同養公田。」


 私田稼不善，則非吏；公田稼不善

 ，則非民。

《孟子》曰：「公事畢，然後敢治私事。」


 初税畝者，非公之去公田，而履畝

《王制》云：「凡四海之内，斷

 長補短，方三千里，爲田八十萬億一萬億

 畝。方百

 里爲田九十億畝，山陵、林麓、川澤、溝瀆、城郭、宫室、塗巷三分去一，其餘六十億畝。」又云：「古者以周尺八尺爲步，今以周尺六尺四寸爲步。古者百畝，當今東田百四十六畝三十步。古者百里，當今百二十一里六十步四尺二寸二分。」


 十取一也，以公之與民爲已悉矣。

劉子云：「是時民患力役，民懈于公田，于是税畝。税畝者，就民田畝擇其美者税什一。」


 古者公田爲居，井竈葱韭盡取焉。

《食貨志》：「理民之道，地著爲本。故必建步立畝，正其經界。六尺爲步，步百爲畝，畝百爲夫，夫三爲屋，屋三爲井，井方一里，是爲九夫。八家共之，各受私田百畝，公田十畝，是爲八百八十畝，餘二十畝以爲廬舍。出入相友，守望相助，疾病相救，民以和睦，而教化齊同，力役生産可得而平也。民受田，上田夫百畝，中田夫二百畝，下田夫三百畝。歲耕種者爲不易上田，休一歲者爲一易中田，休二歲者爲再易下田，三歲更耕之，自爰其處。農民户人已受田，其家衆男爲餘夫，亦以口受田如比

 。士工商家受田，五口乃當農夫一人。此謂平土可以爲法者也。若山陵藪澤原陵淳鹵之地，各以肥磽多少爲差。有賦有税。税謂公田什一及工商衡虞之入也。賦貢車馬甲兵士徒之役，充實府庫賜予之用。税給郊社宗廟百神之祀，天子奉養百官禄食庶事之費。民年二十受田，六十歸田。七十以上，上所養也；十歲以下，上所長也；十一以上，上所強也。種穀必雜五種，以備災害。田中不得有樹，用妨五穀。力耕數耘，收穫如寇盜之至。還廬樹桑，菜茹有畦，瓜瓠果蓏殖於疆

 易。雞豚狗彘毋失其時，女修蠶織，則五十可以衣帛，七十可以食肉。在壄曰廬，在邑曰里。」




冬，蝝生。

劉子云：「蝝，螟始生也，一曰蝗

 始生。是時民患力役，解于公田，宣是時初税畝。税畝者，就民田畝擇美者税其什一，亂先王制而爲貪利，故應是而蝝生，屬蠃蟲之孽。」




蝝

據言螟，不言蝝。


 非災也。

冬而蝝始生，不成災。


 其曰蝝，

據不成災不志。


 非税畝之災也。

非當爲幸。書蟲災皆在秋時，蝝在夏末，冬無爲蝝。秋而税畝，冬而蝝生，言天人相應之速也。雖不成災，猶志之，以明天災之速。謂天之愛魯，幸之也。劉子云：楚莊王三年無災則憂，以爲天之棄也。


 疏

《公羊》云：「蝝生不書，此何以書？幸之也。幸之者何？猶曰受之云爾。」《左傳》：「冬，蝝生，饑，幸之也。」二傳皆作幸，此本作非，幸、非字畫相近，不知者據上非災而改。




饑。

此蟲災也。其在蝝下者，承蝝言之也。蝝初生，亦有損于穀。




十有六年

春，王正月，晉人滅赤狄甲氏及留吁。

劉子云：「晉滅二國。」二伯不言滅國，僖二年滅夏陽

 者，晉未伯也，以下晉不見滅國，以二伯不可言滅也。此再言滅，以爲夷狄，乃一見之。月者，進之也。中國滅夷狄不志，志者以進，從卑國例。


 疏

《晉世家》：「七年，晉使隨會滅赤狄。」




夏，成周宣榭災。

成周，王居也。劉子云：「傳曰：『成周，東周也。』」又曰：「以爲十五年王札子殺召伯、毛伯，天子不能誅，天戒若曰：不能行政令，何以禮樂爲而藏之？」




周災不志也。疏

也，當爲地。


 其曰宣榭，何也？

劉子云：外災不言宫觀，略之也。


 以樂器之所藏

《王制》：「樂正崇四術，立四教，順先王《詩》、《書》、《禮》、《樂》以造士。春、秋教以《禮》、《樂》，冬、夏教以《詩》、《書》。」


 目之也。

《公羊》：「何言乎宣榭災？樂器藏焉。」班氏説：「榭者所以藏樂。宣，其名也。」目宣榭者，黜武樂。子曰：「樂則韶舞。」又「子謂《韶》：『盡美矣，又盡善也。』謂《武》：『盡美矣，未盡善也。』」




秋，郯伯姬來歸。

反曰來歸，見絶于夫家也。


 疏

此與成五年「杞叔姬來歸」同。




冬，大有年。

有年不書，惟桓、宣書大有年者，以爲天富淫人也。




五穀大熟爲大有年。

十有七年

據《左傳》、《世家》，晉郤克如齊，頃公母笑之，在此年。《春秋》傳以敘鞌戰，前附二年末范注乃以爲經脱「季孫行父如齊」，誤矣！




春，王正月，庚子，許男錫我卒。

日卒，起爲外卒正。




丁未，蔡侯申卒。疏

《蔡世家》：蔡文侯立二十年卒，景侯固立。丁未，有日無月，譏其失繫而從楚也。




夏，葬許昭公。

日卒時葬，小國正也。許卒日葬時，小國爲定例，以有定起無定。蔡而同許者，是貶從小國例，大國無時葬者；知日、月、時三等，爲三等國分屬之。傳「中國日，卑國月，夷狄時」，可推也。




葬蔡文公。

蔡，方伯也，以方伯而下同許之不月，貶之也。相比而意見。


 疏

從此至成八年乃見。




六月，癸卯，日有食之。

劉子云：「後邾支解繒子，晉敗王師于貿戎，敗齊于鞌。」




己未，公會晉侯、衛侯、曹伯、邾子，同盟于斷道。

大國不言齊、宋，次國不言陳、鄭，小國何以言同盟？存中國也。齊、楚結盟，陳、鄭從楚，魯、衛爲齊所侮，求晉報之。言此以起鞌之戰也。




同者，有同也，同外楚也。

齊桓爲伯，天下諸侯皆在，此齊一匡天下，如鄭莊公故事。晉伯，《左傳》以爲用平禮；本傳于桓同盟以爲尊周，于晉同盟皆云外楚，以晉與楚分伯諸侯，中國統中國，夷狄統夷狄，中分天下，狎主齊盟。桓會可以敘江、黄，爲徧至辭；至于晉，則不敘外國，雖陳，猶外之于同盟，故晉禮待不如桓公也。


 疏

此晉三同盟。中國乃言同盟，同盟不見之國皆從楚者。宣世楚彊，同盟僅五國存之也。




秋，公至自會。

二會晉也。公厭三桓，思結晉以去之，故與晉會。明年，使歸父如晉，謀去三桓也。




冬，十有一月，壬午，公弟叔肸卒。

宣不卒大夫，赤
 

注



 無臣子也。前卒遂、得臣，起逆黨，故疏之。此記肸，非之者也。故稱弟。一榮一辱，以示法而已。《春秋》公子不爲大夫者不卒，此卒者，特進之。不爲大夫，故以親舉之曰弟。




其曰公弟叔肸，

據季友言字不言弟。


 賢之也。

叔字，肸名。内臣卒，當以名，此兼稱字者，賢而進之，與季友同也。進則何以不單言字？君前臣名，上繫君，不可字，且與不名正例相混，故名字並見。季友在僖世不可言弟，故但言公子。


 其賢之何也？

據其行事不見經，與季友不同，是未爲大夫。


 宣弑而非之也。

據師説。事實如此，師因弟子問事，乃言之。


 非之，則胡爲不去也？

據衛專出奔。桓元年，傳曰：「百姓不能去。」


 曰：兄弟也，何去而之？

董子云：「公子無去國之義。」班氏説：「親屬諫不得放者，骨肉無相離之義也。」臣三諫不聽則去，子不得去。延陵得去者，非母

 弟；鱄得去者，所傷在己。《春秋》褒其有信，特取之耳。


 與之財，則曰：「我足矣。」

不受宣之財粟，以其爲不義也。


 織屨而食，

自食其力，與衛專同。


 終身不食宣公之食。

此非大夫而卒之者，以其賢也。如非賢，則大夫猶不得卒，何況未食禄者？以後言叔氏者，爲賢者録子孫也。特稱叔字，以著叔之爲肸後。《春秋》因賢肸而卒之也。


 君子以是爲通恩也，

心非宣公，不討不去，閨門以恩掩義也。劉子云：「延陵季子曰：『爾殺吾君』，『吾又殺爾，是父子兄弟相殺無已時也』。」「君子謂其不殺爲仁」，蓋謂通義也。


 以取貴乎《春秋》。

劉子云：「肸，宣公之同母弟也。」公子肸，「其仁恩厚矣，其守節固矣，故《春秋》美而貴之。」《春秋》絶亂源，不正之君已立而弑，以弑君罪之者，所以塞奸賊之路也。弑君賊本所宜討，但其事久已成，又有骨肉之恩，《春秋》不許其傷恩，以親討之，故季札、魯肸皆取其通恩不殺也。




十有八年

《年表》：「蔡景侯固元年。」




春，晉侯、衛世子臧伐齊。

二伯不相伐，凡目伐者，非二伯之辭也。齊伐晉者，晉失伯；晉伐齊者，齊失伯也。齊自踐土以後數十年不會盟諸侯，《春秋》以下貶之爲方伯，言滅國，不言公如，明皆爲方伯，非二伯辭也。臧後立爲定公。伐齊獨敘二國者，以從楚者多。又公事齊，方伯從齊、楚，卒正畏齊，故惟以衛行也。


 疏

《晉世家》：「九年，晉伐齊，齊使太子彊爲質于晉，晉爲罷兵。」




公伐杞。

内三用兵于杞，以下不見矣。以上二見皆言入杞，此

 言伐，輕于入。此有所得，爲下晉城杞、晉悼夫人疆杞田見也。公伐杞，明公不助齊、晉也。




夏，四月。

秋，七月，邾人戕繒子于繒。

繒自僖十六年再見于此。前見邾人用之，此言邾人戕之，兩見前後皆受禍于邾人，何也？以繒爲邾所屬之國，一卒正統六連帥，故邾得治之也。小國不言滅國，莒得言滅繒者，亦以繒小，故得言滅。執、戕、滅三見，皆魯屬卒正爲之，則繒之爲連帥，爲卒正所統明矣。不日、繒不卒者，月以謹之。




戕猶殘也，捝殺也。

劉子云：「邾支解繒子。」


 疏

君殺于鄰國曰殺，陳佗是也。殺非其殺道曰戕，繒子是也。




甲戌，楚子吕卒。

始卒楚子。


 疏

《楚世家》：「二十三年，楚莊王卒，子共王審立。」




夷狄不卒，

據文以上楚不卒，襄以上吴不卒。


 卒，少進也。

據楚只此記卒，吴襄二年始卒。


 卒而不日，

據莒、夷狄皆不日。楚、吴皆夷狄，楚早出，賢行多；吴晚出，賢行少；以楚較吴，楚爲優。故楚日吴月，爲二等，各以其國爲斷，不關本君。


 日，少進也。日而不言正不正，

據楚皆日，吴皆月，楚雖不正，亦日。


 簡之也。

中國言正不正，録之詳。夷狄賤惡，不復言正不正，故但以日、月定二夷優次，不復各隨本君攷之。不葬者，《春秋》之例，凡中國書葬，夷狄不書葬者，亦不卒卒者。大夷惟吴、楚，小夷惟莒。秦非實夷狄，得葬之也。楚卒皆日，吴卒皆月，始一時；秦卒皆時，終一日也。




公孫歸父如晉。

劉子云：「時三桓子孫

 始執國政，宣公欲誅之，恐不能，使

 大夫公孫歸父如晉謀

 。」歸父，遂之子也。卒不疏者，歸父無後，嬰齊繼嗣，故獨貴嬰齊，且以起歸父奔非其罪也。




冬，十月，壬戌，薨于路寢。

公不事晉，此使歸父如晉者，欲去三桓也。託于三桓執國，不事晉而事齊，欲因以除去三桓，故終公之世，惟此一事與晉交。




正寢也。

解見前。


 疏

《魯世家》：「宣公卒，子成公黑肱立，是爲成公。」《魯世家》：「季文子曰：『使我殺適立庶失大援者，襄仲。』襄仲立宣公，公孫歸父有寵

 。宣公欲去三桓，與晉謀伐三桓，會宣公卒，季文子怨

 之，歸父奔齊。」




歸父還自晉。

至檉，遂奔齊。致之挈，由上致之也。




還者，事未畢也。自晉，事畢也。

解見文十三年。


 與人之子

人謂公子遂，子謂公孫嬰齊也。魯人逐歸父而世嬰齊，明逐不以罪也。故敖不疏而嬰齊氏仲。


 守其父之殯，

時宣未葬，故曰守殯。


 捐殯而奔其父之使者，

喪不貳事，逐父使，失禮。


 是以奔父也。

劉子云：「歸父未反，宣公薨。三家譖歸父于成公，成公父喪未葬而逐其父之臣，使奔齊。」《論語》：「子曰：『三年無改於父之道，可謂孝矣！』」三家專政，宣公謀去之，事未成而薨，成公當繼成其事，乃父方死而逐其父之使，是失道也。」




至檉，遂奔齊。

此以謀逐三桓見逐也。何以見爲三桓所逐？僖以後公子無得氏者，三家執政而公族亡，以此見之也。


 疏

檉，内地。凡自外言至，皆内地。奔齊者歸父，與齊有舊，魯不事晉，公已薨，不敢如晉也。不日者，不可以日計。




遂，繼事也。

凡言遂，皆大夫自專，無君命，由此推之可見也。






注
 　「四」下原衍「十」字，據《史記·十二諸侯年表》、鴻寶本删。



注
 　杞桓二十九年：鴻寶本在「楚莊六年」下。



注
 　「弟」上原衍「子」字，據《新序·節士》及石光瑛校語删。



注
 　新序：原作「五行志」，據《新序·節士》改。



注
 　屈：原作「去」，據《白虎通·諫諍》改。



注
 　「賢」下原衍「路」字，據《白虎通·諫諍》删。



注
 　之：原脱，據《白虎通·諫諍》補。



注
 　不：原脱，據《白虎通·諫諍》補。



注
 　田：原作「來」，據鴻寶本改。



注
 　弁：原作「冠」，據《穀梁傳》莊公元年改。



注
 　年表：原作「晉世家」，據《史記·十二諸侯年表》改。



注
 　數：鴻寶本作「敘」。



注
 　也：原脱，據《穀梁傳》宣公元年補。



注
 　鄭：原作「陳」，據《左傳》宣公元年改。



注
 　此段注文原脱，據日新本、鴻寶本補。



注
 　楚命鄭：原作「鄭命楚」，據《史記·宋世家》改。



注
 　不：原脱，據《白虎通·三軍》補。



注
 　横：原作「權」，據《白虎通·三軍》改。



注
 　「千」下原衍「五百人」三字，據《白虎通·三軍》删。



注
 　弑：原脱，據《穀梁傳》宣公二年補。



注
 　諫：原作「陳」，據《史記·晉世家》、鴻寶本改，下同。



注
 　閨：原作「闔」，據《史記·晉世家》改。



注
 　「歸」上原衍「歸」字，據《説苑·復恩》删。



注
 　糧絶：原作「絶糧」，據《説苑·復恩》乙。



注
 　盡：原作「有」，據《説苑·復恩》改。



注
 　孝：原作「臣」，據文意改。



注
 　十一月：原脱，據《穀梁傳》哀公元年補。



注
 　祀：原作「祝」，據《漢書·五行志》改。



注
 　嚮：據文意當作「饗」。



注
 　知：原作「治」，據《穀梁傳》僖公二十二年改。



注
 　「《春秋》貴義惡利」至「刺之也」：鴻寶本在「《春秋》不許也」下。



注
 　本紀：原作「世家」，據《史記》改。



注
 　春：原作「秦」，據《史記·鄭世家》改。



注
 　去疾讓：原脱，鴻寶本作「去疾」，據《史記·鄭世家》補。



注
 　肖：原作「當」，據《史記·鄭世家》、鴻寶本改。



注
 　「以」下原衍「去疾」二字，據《史記·鄭世家》、日新本、鴻寶本删。



注
 　縱：原作「贖」，據《史記·鄭世家》改。



注
 　叔牙：原作「慶父」，據《春秋左傳正義》文公元年杜注改。



注
 　比：原作「此」，據《漢書·五行志》改。



注
 　曰：原脱，據日新本、鴻寶本補。



注
 　蜃：原作「辰」，據《穀梁傳》成公十一年改。



注
 　不：原脱，據《禮記·檀弓下》補。



注
 　六：原作「七」，據《史記·晉世家》改。



注
 　於：《禮記·王制》無此字，且阮刻十三經注疏本將「天子」、「庶人」分屬上下句，廖氏改之，並於下疏駁之。



注
 　戰：原作「争」，據《史記·晉世家》改。



注
 　曹君：原脱，據《説苑·正諫》補。



注
 　問：原作「聞」，據文意改。



注
 　「恣」下原衍「欲」字，據《説苑·君道》删。



注
 　言：原脱，據《説苑·君道》補。



注
 　有：原脱，據《白虎通·封公侯》補。



注
 　邾：原脱，據《漢書·五行志》補。



注
 　區：原作「愚」，據《漢書·五行志》、日新本、鴻寶本改。



注
 　升：原作「熟」，據《穀梁傳》襄公二十四年改。



注
 　「狄」下石經本、余本有「也」字，據補。



注
 　陳：原作「臣」，據日新本、鴻寶本改。



注
 　宋：原作「末」，日新本作「未」，據鴻寶本改。



注
 　夏徵舒：原脱，據《史記·楚世家》補。



注
 　迥：原作「迴」，據日新本、鴻寶本改。



注
 　世不絶聖，國不絶賢：原作「世不絶賢」，據《説苑·君道》改。



注
 　則是棄其師也：原作「是謂棄之」，《論語·子路》同，據《穀梁傳》僖公二十三年改。



注
 　衡雍：原作「雍衡」，據《史記·楚世家》乙。



注
 　穀：《左傳》宣公十二年、日新本、鴻寶本作「縠」。



注
 　若大國討：原作「大國若討」，據《左傳》宣公十二年乙。



注
 　彊：原作「疆」，據《史記·曹世家》改。



注
 　廬：原作「疆」，《史記·曹世家》同，據《史記·十二諸侯年表》、《左傳》改。



注
 　陸渾戎：原作「賁陸戎」，據《穀梁傳》昭公十七年改。



注
 　王子：原作「王于」，據日新本、鴻寶本改。



注
 　不：原脱，據《説苑·臣術》補。



注
 　是：原脱，據《漢書·食貨志》補。



注
 　習：原脱，據《漢書·食貨志》補。



注
 　將：原作「秋」，據《漢書·食貨志》改。



注
 　女：原作「子」，據《漢書·食貨志》改。



注
 　之：原脱，據《漢書·食貨志》補。



注
 　王：景祐本《漢書·食貨志》作「至」。



注
 　則非吏公田稼不善：原脱，據《穀梁傳》宣公十五年補。



注
 　斷：原作「絶」，據《禮記·王制》、鴻寶本作改。



注
 　億：原作「一」，據《禮記·王制》、鴻寶本改，下同。



注
 　方百：原作「一」，據《禮記·王制》、鴻寶本改。



注
 　比：原作「此」，據《漢書·食貨志》、鴻寶本改。



注
 　疆：原作「彊」，據《漢書·食貨志》、日新本、鴻寶本改。



注
 　蝗：原作「螟」，據《漢書·五行志》改。



注
 　夏陽：原作「下陽」，據《穀梁傳》僖公二年改。



注
 　赤：原作「般」，據《穀梁傳》文公十八年廖注「宣公長，弑子赤」及宣公下廖注「宣公弑立，故不卒大夫」改。



注
 　母：鴻寶本作「兄」。



注
 　此：原作「皆」，據鴻寶本改。



注
 　子孫：原脱，據《漢書·五行志》補。



注
 　使：原作「治」，據《漢書·五行志》改。



注
 　「謀」下原衍「之」字，據《漢書·五行志》、日新本、鴻寶本删。



注
 　有寵：原作「不然」，據《史記·魯世家》改。



注
 　怨：原作「恐」，據《史記·魯世家》改。








穀梁春秋經傳古義疏卷七



成公

成世晉、楚爲二伯，齊、魯、衛、鄭爲晉屬中國方伯，秦、陳、蔡、吴爲楚屬夷狄方伯。齊本二伯，以鞌戰後退爲方伯，故以下不言公如齊，而言公如楚。


 疏

《魯世家》：「宣公卒，子黑肱立，是爲成公。」




元年

《年表》：「周定王十七年，齊頃九年，晉景十年，宋文二十一年，陳成九年，蔡景二年，衛穆十年，鄭襄十五年，秦桓十四年，楚共王審元年，曹宣公五

 年，杞桓公四十七年。」




春，王正月，公即位。

二月，辛酉，葬我君宣公。

葬在即位後，殯然後即位也。




無冰。

劉子云：「時公幼弱，政舒緩也。」


 疏

一曰：「無冰，天下異也。」時楚横行中國，王札子殺召伯、毛伯，晉敗天子之師於貿戎，天子皆不能討。




終時無冰則志，

據桓無冰在春終。


 此未終時而言無冰，何也？

二月時未終，而言無冰，恐三月將有冰。


 終無冰矣，

丑月寒令尚燠，此月無冰，知無冰。


 加之寒之詞也。

謂此月最寒也。寒不甚，則於時終紀無冰；寒甚，則於二月紀無冰。




三月，作丘甲。

作丘甲，畏齊也。季孫有報齊之志，故作甲以圖報。


 疏

班氏説：「自黄帝有涿鹿之戰以定火災，顓頊有共工之陳以定水害。唐虞之際，至治之極，猶流共工，放讙兜，竄三苗，殛鯀，然後天下服。夏有甘扈之誓，殷、周以兵定天下矣。天下既定，戢臧干戈，教以文德，而猶立司馬之官，設六軍之衆，因井田而制軍賦。地方一里爲井，井十爲通，通十爲成，成方十里；成十爲終，終十爲同，同方百里；同十爲封，封十爲畿，畿方千里。有税有賦。税以足食，賦以足兵。故四井爲邑，四邑爲丘。丘，十六井也，有戎馬一匹，牛三頭。四丘爲甸。甸，六十四井也，有戎馬四匹，兵車一乘，牛十二頭，甲士三人，卒七十二人，干戈備具，是爲乘馬之法。一同百里，提封萬井，除山川沈斥，城池邑居，園囿術路，三千六百井，定出賦六千四百井，戎馬四百匹，兵車百乘，此卿大夫采地之大者也，是謂百乘之家。一封三百一十六里，提封十萬井，定出賦六萬四千井，戎馬四千匹，兵車千乘，此諸侯之大者也，是謂千乘之國。天子畿方千里，提封百萬井，定出賦六十四萬井，戎馬四萬匹，兵車萬乘，故稱萬乘之主。戎馬車徒干戈素具，春振旅以搜，夏拔舍以苗，秋治兵以獮，冬大閱以狩，皆于農隙以講事焉。五國爲屬，屬有長；十國爲連，連有帥；三十國爲卒，卒有正；二百一十國爲州，州有牧。連帥比年簡車，卒正三年簡徒，羣牧五載大簡車徒，此先王爲國立武足兵之大略也。周道衰，法度墮，至齊桓公任用管仲，而國富民安。公問行伯用師之道，管仲曰：『公欲定卒伍，修甲兵，大國亦將修之，而小國設備，則難以速得志矣。』于是乃作内政而寓軍令焉，故卒伍定虖里，而軍政成虖郊。連其什

 伍，居處同樂，死生同憂，禍福共之，故夜戰則其聲相聞，晝戰則其目相見，綏急足以相死。其教已成，外攘夷狄，内尊天子，以安諸夏。齊桓

 既没，晉文接之，亦先定其民，作被廬之法，總帥諸侯，迭爲盟主。然其禮已頗僭差，又隨時苟合以求欲速之功，故不能充王

 制。二伯之後，寖以陵夷，至魯成公作丘甲，哀公用田賦，搜狩治兵大閱之事皆失其正。《春秋》書而譏之，以存王道。于是師旅亟動，百姓罷敝，無伏

 節死難之誼。孔子傷焉，曰：『以不教民戰，是謂棄之。』故稱子路曰：『由也，千乘之國，可使治其賦也。』而子路亦曰：『千乘之國，攝虖大國之閒，加之以師旅，因之以饑饉，由也爲之，比及三年，可使有勇，且知方也。』治其賦兵，教以禮誼之謂也。」「『齊桓晉文之兵，可謂入其域而有節制矣，然猶未本仁義之統也。故齊之技擊不可以遇魏之武卒，魏之武卒不可以直秦之銳士，秦之銳士不可以當桓、文之節制，桓、文之節制不可以敵湯、武之仁義。』故曰：『善師者不陳，善陳者不戰，善戰者不敗，善敗者不亡。』若夫舜修百僚，咎繇作士，命以『蠻夷猾夏，寇賊姦軌』，而刑無所用，所謂善師不陳者也。湯、武征伐，陳師誓衆，而放禽桀、紂，所謂善陳不戰者也。齊桓南服強楚，使貢周室，北伐山戎，爲燕開路，存亡繼絶，功爲伯首，所謂善戰不敗者也。楚昭王遭闔廬之禍，國滅出亡，父老送之。王曰：『父老反矣！何患無君？』父老曰：『有君如是，其賢也！』相與從之。或奔走赴秦，號哭請救，秦人憐之，爲之出兵。二國并力，遂走吴師，昭王反國，所謂善敗不亡者也。」




作，爲也。

顔師古云：「别令人爲丘作甲也。士、農、工、商四類異業，甲者

 非凡人所能爲，而令作之，譏不正也。」


 丘爲甲也。

《周禮》：「九夫爲井，四井爲邑，四邑爲丘。」丘，十六井。甲，鎧也。使一丘之民皆作甲。


 丘甲，國之事也。

禮：百工皆官掌之。


 丘作甲，非正也。

丘，農民，不與工作之事。


 丘作甲之爲非正，何也？古者立國家，百官具，

如《周官》，如董子《官制象天》

 篇所言。


 農工皆有職以事上。古者有四民：

劉子云：「《春秋》曰：『四民均，則王道興而百姓甯，所謂四民者，士、農、工、商也。』」班氏説：「聖王域民，築城郭以居之，制廬井以均之，開市肆以通之，設庠序以教之。士、農、工、商，四民有業。學以居位曰士，闢土殖穀曰農，作巧成器曰工，通財鬻貨曰商。聖王量能授事，四民陳力授職，故朝無廢官，邑無敖民，地無曠土。理民之道，地著爲本。」


 有士民，有商民，

通四方之貨者。


 疏

《王制》：「有圭璧金璋，不粥于市。命服命車，不粥于市。宗廟之器，不粥于市。犧牲，不粥于市。戎器，不粥于市。用器不中度，不粥于市。兵車不中度，不粥于市。布帛精麤不中數，幅廣狹不中量，不粥于市。姦色亂正色，不粥于市。錦文珠玉成器，不粥于市。衣服飲食，不粥于市。五穀不時，果實未熟，不粥于市。木不中伐，不粥于市。禽獸魚鼈不中殺，不粥于市。」


 有農民，

農民專播殖耕稼者。


 有工民。

《王制》：「凡執技論力，適四方，臝股肱，決射御。凡執技以事上者，祝、史、射、御、醫、卜及百工。凡執技以事上者，不貳事，不移官，出鄉不與士齒。」


 夫甲，非人人之所能爲也。

工民事，非農與商所能。


 丘作甲，非正也。

書者，譏公盡民利，惟務強民，亂農功之業。




夏，臧孫許及晉侯盟于赤棘。

魯以三家爲三卿，臧孫非卿也，何以書？内詳大夫也。詳内略外，如外州見卒正，内則見連帥也。按：許，辰之子，字宣叔。此初與晉盟，宣公世事齊，因齊傲，季孫乃主從晉，故有此盟。


 疏

赤棘，晉近地。《左傳》：晉侯會楚公子罷，亦于赤棘。罷既已涖盟，又盟于赤棘，當與此事同。




秋，王師敗績于貿戎。

先舉王師，後言敗績，自敗之辭也。不言敵，乃敗績正例。




不言戰，

據魯諱敗言戰。


 莫之敢敵也。

言戰則必列及，是敵也。


 爲尊者諱敵，不諱敗；

傳曰：「爲尊者諱恥。」據王師不言戰而言敗績，《春秋》尊周也。尊以敵爲辱，故諱敵，不諱敗。


 爲親者諱敗，不諱敵，

傳曰：「爲親者諱疾。」據魯言戰不言敗，《春秋》親魯也。親則以敗爲隱，故諱敗，不諱敵。


 尊尊親親之義也。

《春秋》尊周親魯，尊之不敵，愈以見尊，凡周與列國異文者皆尊周；親之不敗，愈以見親，凡内與外異文者皆親魯。此經之大例也。


 然則孰敗之？

據貿戎，地如自敗文。


 晉也。

劉子云：「周室多禍，晉敗其師于貿戎。」


 疏

據趙穿侵崇也。不言崇言貿戎者，辟晉敗之也。《春秋》爲賢者諱過，二伯爲賢，故諱敗王師。言侵者，侵天子地不明，可言；敗王師，則不可言也。




冬，十月

 。

季孫行父秃，

髮少。


 晉郤克眇，

目眇。


 衛孫良夫跛，

足疾。


 曹公子手僂，

身曲。


 同時而聘

 于齊。

四國同盟于齊，二伯、方伯、小國同聘于大國也。


 齊使秃者御秃者，使眇者御眇者，使跛者御跛者，使僂者御僂者。

御音

 迓，迎也。于齊臣中擇有同疾者相迓，以爲笑。


 疏

據此可見，古人不以形貌爲資格。


 蕭同姪子疏

《左傳》作蕭同叔子。


 處臺上而笑之，聞於客，

婦人不檢至此，齊侯縱之也。


 客不説而去，相與立胥閭而語，移日不解。

謀所以報齊，謀久不決。


 齊人有知之者，曰：「齊之患，必自此始矣！」

傳謹禍患之始。言此者爲下鞌戰。攷聘齊不在此年，傳先言此事附經，時因冬無事，故繫於其下，今仍之。《集解》以爲經脱「季孫行父如齊」六字，則誤矣！


 疏

《齊世家》：「頃公六年春，晉使郤克于齊，齊使夫人帷中而觀之。郤克上，夫人笑之。郤克曰：『不是報，不復涉河！』歸，請伐齊，晉侯弗許。齊使至晉，郤克執齊使者四人河内，殺之。八年，晉伐齊，齊以公子強質晉，兵去。」




二年

成編事實，三傳全同，大事細微皆合。惟邾

 、入運、甲午晦三事小有異同。然各説一義，不爲大異也。




春，齊侯伐我北鄙。

宣事齊篤，成立而與晉盟，故伐魯之貳於晉。


 疏

已開隙於四國，猶復伐人，齊以強自驕縱，故取敗。




夏，四月，丙戌，衛孫良夫帥師及齊師戰于新築，衛師敗績。

劉子云：「齊頃公，桓之子孫也，地廣民衆，兵強國富，又得霸者之餘尊，驕蹇怠傲

 ，未嘗肯出會同諸侯，乃

 興師伐魯，反敗衛師於新築。」按：齊大衛小，衛雖爲主，當以齊及衛。此何以先衛？齊失伯之辭。伯者不與中國戰，言戰亦失伯之辭。衛爲次國，亦當有二軍，見四大夫，但詳主將，故略之，以内見四大夫起之也。


 疏

齊伐衛也。以客

 及之者，遇齊伐我之師，故客

 齊也。




六月，癸酉，季孫行父、臧孫許、叔孫僑如、公孫嬰齊帥師會晉郤克、衛孫良夫、曹公子手，及齊侯戰于鞌，齊師敗績。

劉子云：「齊頃輕小慢大之行甚。俄而，晉、魯以往聘，以使者戲，二國怒，歸求黨與助，得衛與曹，四國相輔，期戰於鞌，大敗齊師，獲齊頃公，斬逢丑父。於是戄然大恐。賴丑父之欺，奔逃得歸。」按：内將見一卿，此見四卿，明凡師皆四卿，舉主將一人而已。臧孫在叔孫上者，佐上軍也。不言孟孫者，一卿居守也。晉之將帥非一人，此何以但目郤克？舉其主將，上下軍士燮、欒書可不言。凡帥師皆同，非獨晉爲然。


 疏

嬰齊，文公孫，叔肸子，四見經。手，《左》作首，曹一見公子公孫手。會言郤克，起下殺三郤。《齊世家》：「十年春，齊伐魯、衛。魯、衛大夫如晉請師，皆因郤克。晉使郤克以車八百乘爲中軍將，士燮將上軍，欒書將下軍，以救魯、衛，伐齊。六月壬申，與齊侯兵合靡笄下。癸酉，陳於鞌。逢丑父爲齊頃公右。頃公曰：『馳之，破晉軍會食。』射傷郤克，血流至履。克欲還入壁，其御曰：『我始入，再傷，不敢言疾，恐懼士卒，願子忍之！』遂復戰。齊急，丑父恐齊侯得，乃易處，頃公爲右，車絓于木而止。晉小將韓厥伏齊侯車前，曰『寡君使臣救魯、衛』，戲之。丑父使頃公下取飲，因得亡，脱去，入其軍。晉郤克欲殺丑父。丑父曰：『代君死而見僇，後人臣無有忠其君者矣！』克舍之，丑父遂得亡歸。」




其日，

據日在會上。


 或曰日其戰也，

凡敗皆日。


 或曰

義得相通，則可并存其説。


 日其悉也。

悉謂詳。内二軍將佐四人，不如常例，但目主將。


 曹無大夫，其曰公子，何也？

據無大夫，不言公子。


 以吾之四大夫在焉，

小國之上卿位當大國之中，内既見二佐之臧孫、嬰齊，則曹之卿自得敘也。


 疏

次國二軍，何以同時見四大夫？二軍四卿，一將一佐，一見以示例也。魯方伯，位同天子之卿，其卿同天子大夫，其大夫同天子之士，三卿、九大夫詳於内，得見十二人也。


 舉其貴者也。

不使内詳見四大夫而外乃言人，與外卑者共行戰。




秋，七月，齊侯使國佐如師。

君不使乎大夫，此其行使乎大夫者，特以貶齊。


 疏

不言來盟，言如師而後盟者，非前定之盟，如師乃議之也。内大夫在曰師。




己酉，及國佐盟于爰婁。

齊自晉文會盟後，至此四十餘年不與諸侯相通盟會。此言盟，齊受盟於晉，齊爲方伯之辭也。




鞌去國五百里，

國，都城也。鞌爲齊地，已五百里，合計齊地不止方千里矣。《左傳》云：「今大國多數圻。」齊、晉同也。


 爰婁去國五十里，

知五百里、五十里者，以地圖考之。


 壹戰緜地五百里，

從鞌至爰婁。


 疏

案：以上説本事，以下兼説襄十八年同圍齊事。


 焚雍門之茨，

雍門，齊城門。茨，蓋也。《詩》：「牆有茨。」


 疏

《左傳》襄十八年「伐雍門之萩」。按：《左》于此戰不詳此事。


 侵車東至海。

侵車，侵伐之車。言時侵齊，乃至海。《左傳》襄十八年「東侵及濰，南及沂」，此戰未嘗至海。


 君子聞之，曰：

兼指三事而言。


 「夫甚！」甚之辭焉，

此戰于鞌，乃盟于爰婁。襄十八年，焚雍門之茨，侵車至海。言因齊之敗，逼之甚。


 齊有以取之也。

頃、靈二君皆有以取之。


 齊之

 有以取之，何也？

此但問本事。


 敗衛師于新築，侵我北鄙，

魯、衛，周同姓二方伯。


 敖郤獻子，

又得罪于大國。獨目郤克，舉其大者。


 齊有以取之也。

以驕敖致敗，驕爲國之大戒。劉子云：「明主有三懼：一曰處尊位而恐不聞其過，二曰得意而恐驕，三曰聞天下之至

 言而恐不能行。何以識其然也？越王與吴人戰，大敗之，兼有九夷。當是時也，南面而立，近臣三，遠臣五，令羣臣曰：『聞吾過而不告者，其罪刑。』此處尊而恐不聞其過者也。昔者晉文公與楚人戰，大勝之。燒其軍，火三日不滅，文公退而有憂色，侍者曰：『君大勝楚，今有憂色，何也？』文公曰：『吾聞能以戰勝而安者，其唯聖人乎！若夫詐勝之徒，未嘗不危也，吾是以憂。』此得意而恐驕也。昔者，齊桓公得管仲、隰朋，辨其言，説其義，正月之朝，令具太牢，進之先祖，桓公西面而立，管仲、隰朋東面而立，桓公贊曰：『自吾得聽二子之言，吾目加明，耳加聰，不敢獨擅，願薦先祖。』此聞天下之至言而恐不能行者也。」


 爰婁在師之外。

謂國佐方來求盟，未入師中，而郤克與之約也。


 郤克曰：「反魯、衛之侵地，

前後所取於二國之邑，下汶陽田是也。取不見經，爲内諱，且見者不再見。


 以紀侯之甗來，

兵敗皆有所賂，戎捷、衛寶、郜鼎是也。紀侯甗，蓋齊滅紀所得。


 以蕭同姪子之母

之母二字疑衍。


 爲質，

前爲所笑，故欲以爲質。


 疏

據此，則質子《春秋》常事，傳言「交質子不及二伯」者，經義如此，故《春秋》於交質之事絶不一書。


 使耕者皆東其畝，

《詩》言阡陌曰「衡從其畝」，言四方屬地曰「南東

 其畝」。曰南畝，無西北之文。曰南畝，謂南極之地尚農粒食。「南東其畝」亦謂東、南方皆成田畝。東其畝，齊在晉東方，地雖屬齊，晉收其田畝之賦税，故《左傳》「盡東其畝」，則是鄙我也。鄙謂外屬，如今泰西屬國。戰國，秦、楚屬地有在山東者是也。秦如滅鄭，則以鄭爲鄙，所謂「越國鄙遠」是也。


 疏

《齊世家》：「晉軍追齊侯至馬陵，齊侯請以寶器謝，不聽，必得笑克者蕭桐叔子，令齊東畝。」


 然後與子盟。」

要約四事，然後與盟，齊爲晉所屬。


 國佐曰：「反魯、衛之侵地，疏

《衛世家》：「孫良夫救魯伐齊，復得

 侵地。」


 以紀侯之甗來，則諾。

許其二事。


 以蕭同姪子之母爲質，

「之母」二字疑因下文而衍，上文無二字，《左傳》、《公羊》亦無。


 則是齊侯之母也；齊侯之母猶晉君之母也，晉君之母猶齊侯之母也。

戰而執人之母，非禮。齊、晉二伯如兄弟，故曰「猶晉君之母」。《孝經》曰：「愛親者不敢惡於人，敬親者不敢慢於人。」


 疏

《史記》：高祖謂項羽曰：「吾翁即若翁。」即用此傳之義。


 使耕者盡東其畝，則是終土齊也。

土齊，謂以齊爲晉屬邑，土齊即割地，地雖在齊，晉收其賦税。舊説謂利戎車，《詩》「衡從其畝」，以阡陌言，則縱横因地自然，斷無有東西、無南北之理，且利戎車亦主客相同，盡改田畝，事極難行，於晉無大利，不知畝無東法也。按：《周官》：以土圭土地中。土，度也。


 不可！

駁其二事。


 請壹戰。壹戰不克，請再。再不克，請三。三不克，請四。四不克，請五。

以五言之，經有五卜。


 五不克，舉國而授！」

舉國而授，則不得但許其四事。


 於是而與之盟。

國佐不屈，魯、衛畏而爲之請晉，因而與之盟。




八月，壬午，宋公鮑卒。疏

《宋世家》：「二十二年，文公卒，子共公暇立。」日者，不正，前見矣。




庚寅，衛侯速卒。疏

《衛世家》：「十一年穆公卒，子定公臧立。」




取汶陽田。

田者閒田，非本封，可以出入。故土地出入，皆托之田以避諱之。若實邑本封，先君受之天子，不敢言歸、取。此分齊侵地，不言齊，諱會四國伐取田。


 疏

《公羊》：「汶陽田者，鞌之賂也。」自此以後，齊貶爲方伯，楚升爲二伯。齊爲兖州，衛爲冀州，鄭爲豫州，魯爲青州，此内方伯也。外則陳屬荆州，故陳不與中國盟。公不如齊。《年表》：「與晉伐齊，齊歸我汶陽之田。」




冬，楚師、鄭師侵衛。

伐衛以救齊。


 疏

《左傳》：「冬，楚師侵衛，遂侵我，師于蜀。」「魯請盟，楚人許平。」




十有一月，公會楚公子嬰齊于蜀。

此蜀在青州，魯近地。《左傳》：「楚
 

注



 於是有蜀之役。」劉子説亦從《左傳》。此無别事而下再舉地，非一地矣。何以再地皆目蜀？蜀爲近地，爲匱盟，故同以蜀言之，以爲盟非梁州之蜀也。例：公不會大夫，此不諱者，楚無大夫，與莒人同，故不諱也。按：下

 蜀，今四川，蜀也。《尚書》「庸、蜀、羌、髳、微、盧、彭、濮」，今地多在四川。攷《春秋》以秦爲梁州伯，故記秦事多在梁州，如梁亡，楚、秦、巴滅庸，秦入鄀，皆在梁州。此蜀亦在梁。攷自殽以後秦師東道不通，未嘗至山東，則匱盟之蜀有秦，必在梁州無疑。梁州之國，經見梁、巴、鄀、庸、蜀、夔、崇七國，備七卒正之數。


 疏

會不月，以盟之月加於會之上，見會盟。楚大夫正言盟會始此，楚新爲二伯也。




楚無大夫，

據椒、宜申不氏。此稱公子，貴同大夫。


 疏

楚以上，大夫不專兵，會盟皆目君，自此始言大夫專兵、會盟。


 其曰公子，

傳曰「號從中國，名從主人」也。時楚稱王，嬰齊稱王子，經用内外繙譯，稱之爲公子。


 疏

嬰齊，穆王子，莊王弟，字子重。五見經，兩伐鄭，伐莒，伐吴。


 何也？

據處父猶不氏。


 嬰齊亢也。

亢謂專與諸侯同盟。傳於大國大夫言亢，如處父是也。楚新升爲二伯，大夫尊爲卿，得與公相敵，故得氏公子、有大夫矣。




丙申，公及楚人、秦人、宋人、陳人、衛人、鄭人、齊人、曹人、邾人、薛人、繒人盟于蜀。

此蜀者何？梁州國。何以見非前蜀？以秦不與伐我而與會盟，知不在魯也。何爲以蜀言之？二州皆有蜀。諸侯潛盟于梁州，畏晉，託以爲在山東。城下之盟，《左傳》所謂匱盟也。


 疏

《年表》：「竊與楚盟。」楚在上者，主盟會，新爲二伯也。齊爲二伯，何以序鄭、曹之間？新貶爲方伯，故使在方伯之末、卒正之上也。何以不序乎宋下陳上？宋、齊相連，則貶意不明，故特殿方伯之末以起之。繒及敘者，夷狄主會，故得敘微國曹以下君也。以齊稱人，則從同也。不致者，會夷狄則不致也。




楚其稱人，何也？

據楚爲伯，會諸侯當言公子。


 疏

《左傳》：「公及楚公子嬰齊、蔡侯、許男、秦右大夫説、宋華元、陳公孫甯、衛孫良夫、鄭公子去疾及齊大夫盟于蜀。」


 於是而後公得其所也。

《公羊》所謂稱人則不嫌也。公諱會大國大夫，不諱會小國大夫。前會以公會嬰齊，嬰齊亢矣，此貶嬰齊，稱人所以抑其亢，以公盟人，則公獨尊，故曰得所。其人諸國，何也？匱盟也。


 疏

《左傳》：「卿不書，匱盟也。於是乎畏晉而竊與楚盟，故曰匱盟。」蓋楚伐魯、衛，公與嬰齊會于師。楚得齊、魯、衛，乃與秦約，大盟會于蜀，山東諸侯皆從楚，秦而往盟之。當時既屬竊盟，在經亦諱以中國從夷狄會，故以二蜀託爲一地也。


 會與盟同月，

如雞澤同月，無閒事。


 則地會不地盟；

雞澤會地，盟不再地。


 不同月，則地會地盟。

叔孫豹會與盟不同月，又非有間事，故再地宋。


 此其地會地盟，何也？

此無間事，又同月。但會言蜀，下不再須地。


 以公得其所，申其事也。

此説經意。兩言蜀，本起非一事；從「得所」言之，則若本一地者然；不地，疑會盟繼事，嬰齊亢意不顯，故地以起一事。


 今之屈，向之驕也。

向氏公子驕亢，嫌嬰齊實如中國稱公子，今故貶稱人。因後之貶，以起前之實非公子，爲奪其王號，故氏公子而後亢意見也。有前之尊驕，不能不有今之卑屈，正名號之義也。




三年

《年表》：「宋共公元年，衛定公臧元年。」晉侯再立六卿，楚申公巫臣奔晉。




春，王正月，公會晉侯、宋公、衛侯、曹伯伐鄭。

伐不月，月者著之。何爲著之？冬十一月盟于蜀，正月即伐鄭，蓋晉知其匱盟也。蜀之會，公及宋、衛、曹皆在會，諸侯盡從楚，晉侯討鄭而四國協從。盟楚稱人，伐鄭稱爵，進中國而惡夷狄也。


 疏

《年表》：「魯會晉、宋、衛、曹伐鄭。」獨言宋、衛，明前會秦、陳、鄭皆楚黨，晉唯有魯、宋、衛、曹者，《春秋》惟三國篤從晉。不序邾、薛、繒，成世猶略小國也。伐鄭，及鄭平也。




辛亥，葬衛穆公。

日葬者，伐鄭，衛侯背殯而出，故日以危之

 。




二月，公至自伐鄭。

月者，危蜀之匱盟。公冬方與鄭同盟，楚主盟，春正月即同晉伐鄭，晉若不知蜀盟者，故危而致，又月，危之甚。




甲子，新宫災，三日哭。

劉子云：「時三桓子孫始執國政，宣公欲誅之，恐不能，使大夫公孫歸父如晉謀。未反，宣公死。三家譖歸父於成公。成公父喪未葬，聽譖而逐其父之臣，使奔齊，故天災宣宫，明不用父命之象也。」


 疏

一曰三家親而亡禮，猶宣公殺子赤而立。亡禮而親

 ，天災宣廟，欲示去三家也。




新宫者，

據僖禰廟言西宫。


 禰宫也。

《公羊》：「宣公之宫也。」劉子云：宣謀殺子赤，喪娶，天惡之，生則不享其祀，死則燔其廟。按：喪至此二十八月，喪方畢，主新入廟，故以新言之。不言西者，初入廟，故以新言之。災尤重，言新以起之。


 三日哭，哀也。其哀，禮也。

《禮·檀弓》：「有焚

 其先人之室，則三日哭。」班氏説：「災三日哭，所以然者，宗廟先祖所處，鬼神無形體，曰今忽得天火

 ，得毋爲災所中？故哭也。」


 迫近不敢稱謚，

據桓宫、僖宫災毀廟，言謚。


 恭也。

班氏説：西宫，《穀梁》以爲宣宫，不言謚，恭也。


 其辭恭

不稱謚。


 且哀，

三日哭。


 以成公爲無譏矣。

嘉其得禮，餘言災，皆有譏辭。




乙亥，葬宋文公。

宋卒在衛先，何以葬在衛後？七月乃葬，緩也。何以緩？既背殯，且厚葬也。


 疏

《宋世家》：「始厚葬。君子謂華元不臣矣。」




夏，公如晉。

公如晉，明晉伯中國。成不言如齊，齊降也。成十年言如，晉存中國，伯也。晉於此再立六卿，不書，爲之諱。成世見趙、荀、士、欒、郤、韓六姓，以起立六卿，六卿專政也。再立六卿，不可見。何以見？十五人，大國三卿、九大夫，共十二人，成世晉共見十五大夫，及未見經之胥、魏，不下十六七人，以有升降更代也。六族中，惟韓只見韓穿，餘皆同姓同時爲大夫，蓋六族十二人，例得同姓並見也。大國三軍，三卿爲帥，三上大夫爲佐，此晉國三軍之制也。用新軍，則三卿三

 上大夫爲帥，三中

 大夫、三下

 大夫爲佐，則十二人之數備也

 。其有居守之卿大夫，則臨時改命别人以攝代軍政。經於成公篇詳晉大夫，以明大國軍制也。


 疏

《晉世家》：「十二年冬，齊頃公如晉，欲上尊晉景公爲王，景公讓不敢

 。晉始作六軍

 ，韓厥、鞏朔、趙穿、荀騅、趙括、趙旃皆爲卿。」




鄭公子去疾帥師伐許。

從晉伐許。此初伐許，爲鄭卒正。凡經言伐者，多起方伯卒正之例。鄭七穆如魯三桓，魯紀三桓，詳公子、公孫之卒，終《春秋》，鄭雖不紀卒，七穆見經者五大夫、六公孫，公孫之子孫以王父字爲氏者，如良、游、罕、駟、國五族，詳録世系，與魯之紀三桓相同，他國無此例。


 疏

去疾，穆公子，字子良，後爲良氏，經書良霄是也。




公至自晉。

秋，叔孫僑如帥師圍棘。

《公羊》：「棘者何？汶陽之不服邑也。其言圍之何？不聽

 也。」




大雩。

不月者，七月也，七月非雩時，故不月以譏之。


 疏

《春秋》凡七月不言七月者九見，説詳定九年。




晉郤克、衛孫良夫伐牆咎如。

此不獨衛從，但敘衛者，内衛也。非有所見，不録。不言帥師者，不許其伐也。




冬，十有一月，晉侯使荀庚來聘。

荀庚，下大夫也。以前不書晉聘，以下不書天王聘，此亦升降之道也。


 疏

荀庚始見，荀林父子。




衛侯使孫良夫來聘。

良夫，衛上卿也。特書以見例。




丙午，及荀庚盟。

爲鞌戰，晉、衛皆來聘。何以不同日盟？尊二伯，故先之。别尊卑，明貴賤，《春秋》之大義也。《王制》：「次國之上卿位當大國之中，中當其下，下當其上大夫。」


 疏

庚，林父子，中行宣子。




丁未，及孫良夫盟。

《春秋》決嫌明疑，晉大衛小，晉卿先於衛是也。特以大國之大夫與次國之上卿相比，尊卑同也。尊卑同，則得以大國先之，特相比以見例。




其日，

據來盟不日。


 公也。

據盟日皆公。


 來聘

據前宣盟直言來盟，此先出來聘，明正爲聘使。


 而求盟，

此遂事也。知求盟者，聘先盟後，事由外起也。


 疏

《公羊》：「聘而言盟者，尋舊盟也。」二國本有盟，因聘尋求盟耳。


 不言及者，

據前宣言來盟不言及。


 以國與之也。

前定，如一國之人皆盟之。


 不言其人，

據聘盟言及不言人。


 亦以國與之也。

聘盟之例亦如來盟，前定也。


 不言求，

據陳言乞盟也。


 兩欲之也。

時晉、衛勝齊伐鄭，齊侯自治，懼而求盟。




鄭伐許。

狄鄭也，不正其一年再伐。許前與楚伐衛喪，與夷狄交伐中國也。於此狄者，修襄公事也，起悼公三伐，揚父惡。




四年

春，宋公使華元來聘。

華，世卿也。魯、鄭公族世卿皆詳公子、公孫，明其世系。宋華、樂、宣、皇，不言公子、公孫者，戴公之後，在《春秋》初也。魚、向、蕩，桓公之後，桓族必不書，故異姓略之也。




三月，壬申，鄭伯堅卒。疏

《鄭世家》：「十八年，襄公卒，子悼公
 


 立。」

杞伯來朝。

禮：五年一朝。志者，不合五年之數。




夏，四月，甲寅，臧孫許卒。

日卒，正也。臧孫，大夫也。卒者賢之，日者亦賢之也。


 疏

子紇繼立。




公如晉。

《年表》：「公如晉，晉不敬」，公怒去，「背晉合于楚」。




葬鄭襄公。疏

《鄭世家》：「悼公元年，鄦公惡鄭於楚，悼公使弟睔于楚自訟。訟不直，楚囚睔。於是鄭悼公來與晉平，遂親。睔私于楚子反，子反言歸睔于鄭。」




秋，公至自晉。

冬，城鄆。

劉子云：「城鄆

 以強私家。」




鄭伯伐許。

三伐許矣。鄭在喪不稱子者，《春秋》伯、子、男爲一等，鄭以伯爲方伯，貴賤相嫌，故不稱鄭子。在喪不能改父之惡，復用師伐許，諸侯怒而憎之，懼而爲蟲牢之盟。


 疏

《五經異義》：《公羊》以不言子爲譏，《左氏》以不言子爲王事。許從《左氏》，鄭從《公羊》，紛紛争辨，皆非也。《公羊》鄭忽傳「貴賤不嫌」、句。「同辭」，句。本明鄭在喪不稱子義。説《公羊》自董子以下，皆誤解。故許據《公羊》説，《異義》所引皆後來師説，多失本義，如以《穀梁》爲夏田，《公羊》夏不田之類是也。今皆明本義以正之。




五年

《年表》：「鄭悼公元年，公如楚。」




春，王正月，杞叔姬來歸。

《大戴·本命》「婦有七去」：「不順父母去，爲其逆德也；無子去，爲其絶世也；淫去，爲其亂族也；妒去，爲其亂家也；有惡疾去，爲其不可與共粢盛也；口多言去，爲其離親也；盜竊去，爲其亂義也。」《禮·雜記》：「諸侯出夫人，夫人比至于其國，以夫人之禮行。」「使者曰：『寡君不敏，不能從而事社稷宗廟，使臣某敢告于執事。』」「主人對曰：『某之子不肖，不敢避誅，敢不敬須以俟

 命。』使者退

 ，主人拜送之。如舅在稱舅，舅没稱兄，無兄則稱夫

 。主人之辭曰：『某之子不肖。』如姑姊妹皆稱之。」班氏説：「出婦之義，必接以賓客之禮，君子絶愈于小人之交。《詩》云：『薄送我畿。』」鄭君説：「嫁于天子，雖失禮，無出道，遠之而已。」天子、諸侯無子不出。




婦人之義，嫁曰歸，

以夫爲家，專其志也。


 反曰來歸。

諱出言歸，明絶于夫家。外出言歸，夫人歸于齊是也。




仲孫蔑如宋。

劉子云：「蔑專會。」


 疏

報前聘。書以明下伐。大夫如宋二。




夏，叔孫僑如會晉荀首于穀。

劉子云：「首專會。」方見荀庚，又言荀首，荀氏有二大夫矣。


 疏

荀首一見。荀首，林父弟，别食知邑，其後爲知氏。




梁山崩。

劉子云：「山者，陽之位，君之象也。水者，陰之表，民之象也。崩者，壞沮也。壅者，不得其所也。天戒若曰：人君擁威重，道將崩壞，下亂

 ，百姓將失其所矣。哭然後流，喪亡象也。」「梁山在晉地，自晉始而及天下也。後晉暴殺三卿，厲公以弑。湨梁之會，天下

 大夫皆執國政。其後孫、甯出衛獻，三家逐魯昭，單、尹亂王室。」《穀梁集解》引許慎説：「山者陽位，君之象也。」象君權壞。此爲晉記災也。不言晉，爲天下記災，「名山大川不以封」也。此與日食、地震同義。




不日，何也？

據「沙鹿崩」，言日。


 高者有崩道也。

沙鹿卑陷乃日。


 有崩道，則何以書也？

山崩常事。


 曰：梁山崩，

《公羊》：「梁山者，河

 上之山。」


 壅遏河三日不流。

班氏説：「《穀梁傳》：廱河三日不流，晉君率羣臣

 哭之，乃流。」按：此記災也，故不日。


 晉侯召伯尊而問焉。伯尊來，遇輦者，輦者不辟，

《王制》云：「道路，男子由右，婦人由左，車從中央。父之齒隨行，兄之齒雁行，朋友不相踰。輕任并，重任分，斑

 白者不提挈。君子耆老不從行，庶人耆老不徒食。」


 使車右下而鞭之。輦者曰：「所以鞭我者，其取道遠矣。」

言本欲速，今下車鞭人，則失時。若以鞭人時行路，雖不辟，而取道可遠。


 疏

《韓詩外傳》有「不知事而行，可乎」七字。


 伯尊下車而問焉，

因其言異，敬而問之。


 曰：「子有聞乎？」對曰：「梁山崩，壅遏河三日不流。」

從晉來，知其事。


 伯尊曰：「君爲此召我也。爲之奈何？」

問禳禱之術。


 輦者曰：「天有山，天崩之。天有河，天壅之。

言此者，主天也。《春秋》記災，明天道，以正人事也。凡記災，皆爲天也。


 雖召伯尊，如之何？」伯尊由忠問焉。

《韓詩》忠作私。前不告者，辟人也。


 輦者曰：「君親素縞，

降服也。有災則降服。


 帥羣臣而哭之，

哭之則憂災。


 既而祠焉，

祠之則有禮。


 斯流矣。」

神感而河自流。


 伯尊至，君問之曰：「梁山崩，壅遏河三日不流，爲之奈何？」伯尊曰：「君親素縞，帥羣臣而哭之，既而祠焉，斯流矣。」

《年表》：「梁山崩。伯宗隱其人而用其言。」劉子云：「四瀆者，何謂也？江、河、淮、濟。四瀆何以視諸侯？能蕩滌垢濁焉，能通百川于海焉，能雲雨千里焉，爲施甚大，故視諸侯也。山川何視子男也？能出物焉，能潤澤焉，能生雲雨，爲恩

 多。然品類以百數，故視子男也。」


 孔子聞之曰：「伯尊其無績乎！攘善也。」

譏其不薦輦者也。


 疏

績或作續，《韓詩》作後。《韓詩》曰：「君問伯尊何以知之，伯尊不言受輦者，詐以自知。」




秋，大水。

劉子云：「時成公幼弱，政在大夫，前者一年再用師，明年復城鄆以強私家，仲孫蔑、叔孫僑如顓會宋、晉，陰勝陽。」




冬，十一月，己酉，天王崩。

不葬者，不危也。


 疏

《周本紀》：「定王二十一年崩，子簡王夷立。」按：定王二十一年五記王，朝事一稱天王。




十有二月，己丑，公會晉侯、齊侯、宋公、衛侯、鄭伯、曹伯、邾子、杞伯，同盟于蟲牢。

晉同盟始此。同盟所以外楚，然則兩伯之辭也。何以兩見晉、齊？晉主盟，而齊來受盟，則齊非二伯矣。齊非二伯，何以敘諸侯之上？貴者無後，待之以初，存齊爲伯之辭也。鄭伐許，諸侯憎惡，故爲此盟。齊下於晉，故來盟。《春秋》無二伯相會盟正辭。晉、齊相會者，齊已失伯；晉、楚相見者，楚非正伯也。


 疏

據《左傳》，此會當無宋公，《左傳》經亦有，當同誤衍。




六年

《年表》：「周簡王元年。」據《左氏》、《世家》，此年晉遷于新田。不書。外遷不書，凡書者，皆有所起。




春，王正月，公至自會。

月者，公出在外，聞天王喪，不急奔弔，乃安然反國，有危道也。




二月，辛巳，立武宫。

魯五廟，舊典也。立者，别爲之，不在五廟内，故有别祭。




立者，

據立，篡國辭。


 不宜立也。

舊説武公之廟毀久矣，故傳曰「不宜立也」。宗廟之事，名器所重，非禮者皆日，功築不日，日者謹之甚，大惡也。




取鄟。

鄟，青州連帥，《公羊》以爲邾邑，當是邾屬。經見二十一連帥，故書之。


 疏

不日者，内之小國也。




鄟，

不知國、邑。


 國也。

據取繒，知國。内諱滅國，言取。


 疏

《左氏》云「取鄟，言易也」，與《傳》同。《公羊》以爲邾邑，疑邾屬國。




衛孫良夫帥師侵宋。

晉爲蟲牢之盟，宋辭以難，故晉、衛侵之。侵有晉、鄭、夷狄，但目衛者，與下相起。


 疏

《左傳》：蟲牢之盟，「宋公使向爲人辭以難」；「三月，晉伯宗、夏陽説、衛孫良夫、甯相、鄭人、伊雒之戎、陸渾、蠻氏侵宋。」據此，是諸侯之侵宋有戎狄也。善事則舉中國，如衛是也；惡事則舉夷狄，如戎狄諸侵伐是也。




夏，六月，邾子來朝。

朝時，此其月者，爲天王喪也。有天王及父母之喪，不行嘉禮，兵事危不譏，吉禮乃譏。又不能徧譏，譏一以起其餘也。




公孫嬰齊如晉。

不如京師弔葬而如晉，不貶絶而罪惡見。


 疏

《左傳》：「如晉，受命伐宋。」




壬申，鄭伯費卒。

不葬者，其父前與楚伐人喪，故楚今亦伐其喪。因有師，去其葬，父伐喪，去其子。葬者，國、君一體也。




秋，仲孫蔑、叔孫僑如帥師侵宋。

蔑前聘宋，因宋辭蟲牢之盟，故晉使侵宋。魯、衛同伐宋矣。


 疏

同倫相介，譏。此何以不言譏？軍制也。軍制何以見二卿？二卿、二軍，一言以示例也。鞌之戰言四大夫，此何以言二卿？不言佐也。鞌言季孫、叔孫，此何以言仲叔？曰：「一子守，二子從。」三卿可以皆將，不必司徒居守也。




楚公子嬰齊帥師伐鄭。

前鄭與楚伐衛喪，今楚亦伐其喪，故不葬。《春秋》未葬以前爲伐喪，既葬不以伐喪言之。此去葬，明被伐時未葬。


 疏

楚大夫帥師始此。成世楚伐鄭三見，二臣、一君。




冬，季孫行父如晉。

爲賀遷也。言此以明事大國之禮。


 疏

《左》：「賀遷也。」




晉欒書帥師救鄭。

善之者，楚伐鄭喪，晉有憂中國之志，救之，不求勝楚。晉三軍六卿，獨目欒書者，中軍帥，舉重也。


 疏

《年表》：「使欒書救鄭，遂侵蔡。」《左傳》：欒書救鄭，楚師還，晉師亦還。




七年

《年表》：「晉以巫臣始通于吴而謀楚。」




春，王正月，鼷鼠食郊牛角。

劉子云：「近青祥，亦牛旤也，不敬而傋

 霿之所致也。昔周公制禮樂，成周道，故成王命魯郊祀天地

 ，以尊周公。至成公時，三家始專政，魯將從此衰。天愍周公之德，痛其將有敗亡之禍，故于郊

 祭而見戒云。鼠，小蟲，性盜竊，鼷又其小者也。牛，大畜，祭天尊物也。角，兵象，在上，君威也。鼷鼠食至尊之牛角，象

 季氏乃陪臣盜竊之人，將執國命

 以傷君威而害周公之祀也。改卜，鼷鼠又食其角，天重語之

 也。成公怠慢昏亂，遂君臣更執于晉。至于襄公，晉爲湨梁之會，天下大夫皆奪君政。其後三家逐昭公，卒死于外，幾絶周公之祀。」




不言日，

據口傷言之。日當作之。


 急辭也，

據言之，緩辭。


 過有司也。

備災不盡，牛自傷，不由鼷食，故言之，以免有司之過也。言過者，小失也。


 郊牛日展斛角而知傷，展道盡矣，

《祭義》：「古者天子諸侯必有養獸之官，及歲時齊戒沐浴而躬朝之。犧牷祭牲必於是取之，敬

 之至也。君召牛，納而視之，擇其毛而卜之，吉，然後養之。君皮弁素積，朔月、月半君巡牲，所以致力，孝之至也。」


 其所以備災之道不盡也。

有司展祭牛而即知傷，是展祭之道盡；不能防災禦患，致使牛傷，故言之以顯有司之過。




改卜牛，鼷鼠又食其角。

又，

據上食不言又。


 有繼之辭也。

據又雩繼上辛雩。已食再食，故言又。


 其，

據上言郊牛角，此言其。


 緩辭也。

與言之同。言郊牛急，當改牛。


 曰亡乎人矣，

言災出非常，乃人君之所致，全由天生，非人力所能挽。


 非人之所能也

 ，

乃天災，備之已盡，猶如此。


 所以免有司之過也。

初食由不謹，後食乃天災，所以免有司之過，專責君也。




乃免牛。

此不以郊爲譏。喪不廢郊，敬天之至，不敢以家事辭也。




乃者，

據「改卜牛」不言乃。


 亡乎人之辭也。

據乃，難辭。原其事于天，非人力。


 免牲者，爲之緇衣纁裳，

君爲緇衣纁裳，降服也。


 有司玄端，

三卿也。玄端亦懼災之意。


 奉送至于南郊。

南郊者，郊天之地也。送牛于此，亦反之于天，示不敢專也。此卜郊不吉，不郊乃免牲之禮。


 免牛亦然。

牛雖傷，亦于南郊免之，敬之至也。


 免牲不曰不郊，

免牲可，言不郊，近于不敬。言免牲，則不郊見。


 疏

據牛死言不郊。僖三十一年、哀元年皆亦不言郊。


 免牛亦然。

説詳僖三十一年。




吴伐郯。

書此見吴之侵中國也。郯伯姬，魯婚姻之國，吴伐之而從吴。下晉人來伐，討其從吴也。


 疏

夷狄伐小國不書，書者，爲下諸侯伐郯。《地理志》東海郯下云：「故國，少昊後，盈姓。」《左傳》：「季文子曰：『中國不振旅，蠻夷入伐，而莫之或恤，無弔者也。』」




夏，五月，曹伯來朝。

朝時，此其月者，天王喪，未再祥也。諸侯爲天子斬衰三年，衰麻而行吉禮，非也。




不郊，猶三望。

免牛不言不郊，言者爲三望起。猶者，可以已之辭也。




秋，楚公子嬰齊帥師伐鄭。

再伐鄭。時陳、蔡、許從楚伐鄭，不敘三國者，爲中國諱也。楚稱王子，經書公子者，從我言之。此中外異名例。




公會晉侯、齊侯、宋公、衛侯、曹伯、莒子、邾子、杞伯救鄭。

此齊侯從晉侯伐之始，以方伯從二伯也。去年救獨言欒書，此諸侯同至，大之也。故鄭服而以會致。




八月，戊辰，同盟于馬陵。

晉、齊同盟再見矣。進邾、莒、杞，始列會盟。時晉屬齊、魯、衛、鄭，楚屬秦、陳、蔡、吴。言同，以外楚也。


 疏

以前小國不救莒，至此乃敘莒，故《左傳》以莒服言之。六卒正見會盟，有次序也。




公至自會。

以會致者，重同盟。




吴入州來。

書此，見吴之叛楚也。州來，徐州國，舊屬于楚，吴強而取之，所謂「蠻夷屬于楚者，吴盡取之」，巫臣之謀也。以下楚爲吴所弱，後吴以州來遷蔡，故經以蔡爲徐州伯，以夷狄待之，不與同盟也。




冬，大雩。

雩不月而時，

據八、九月。言秋者七月。


 非之也。

譏不時，故以時見。


 冬無爲雩也。

説詳定元年。




衛孫林父出奔晉。

劉子云：「定公惡林父，林父奔晉。」


 疏

此以戚奔也。不言以邑叛，爲晉、衛諱。據《世家》、《左傳》皆言以地。按：林父，良夫子，諡文子。《左傳》曰：「是先君宗卿之嗣也。」孔疏：「武公至林父八世。」




八年

春，晉侯使韓穿來言汶陽之田，歸之于齊。

劉子云：齊侯敗鞌之後，「弔死問疾，七年不飲酒、不食肉，外金石絲竹之聲，遠好女之色，出會與盟，卑

 下諸侯。國家内得行仁義，聲聞震乎諸侯。所亡之地弗求而自爲來，尊寵不武而得之。可謂能詘免變化以致之。故福生隱約，而禍生于得意，此得失之效

 也。」


 疏

按：韓氏始見，後分晉國。《藝文類聚》引劉子《誡子書》云：「董生有云『弔者在門，賀者在閭』，言有憂則恐懼敬事，敬事則必有善功而福至也。又云『賀者在門，弔者在閭』言受福則驕奢，驕奢則禍至，故弔隨而來。齊頃公之始，藉霸者餘威，輕侮諸侯，虧蹇跛之客，故被鞌之禍，遁服而亡，所謂賀者在門，弔者在閭也。兵敗師破，人

 皆弔之，恐懼自新，百姓愛之，諸侯皆歸其所奪之邑，所謂弔者在門，賀者在閭也。」




于齊，緩辭也，

言之，皆緩辭。晉以田歸齊者，齊爲方伯，有功，則二伯得加地，取于閒田以禄之。二伯相敵，則無此辭。


 不使盡我也。

爲之請歸，不使晉制命于我，故以緩辭言之。


 疏

成世言晉大夫，一姓皆同時見二人或三人，惟韓見一人而已。




晉欒書帥師侵蔡。

據《左傳》，時有侵楚、侵沈之事，不書者，辟獲。


 疏

從此至襄八年，間十八年乃見書被侵，不記别事。《左傳》：「侵蔡，遂侵楚，獲申驪。楚師之還也，晉侵沈

 ，獲沈子揖

 。」




公孫嬰齊如莒。

聘而娶也。魯聘屬國，如二伯聘魯儀。


 疏

《左傳》：「逆也。」




宋公使華元來聘。

謀婚事。婚禮有六，經見納幣、親迎而已，餘不見者，略之。此何見來聘？詳録伯姬也。


 疏

華氏始于桓二年，終于昭二十二年，世執國政，宋族之最久者。華聘已定，事已成矣，更使壽納幣，明非重事。壽未爲卿，亦以此起之。




夏，宋公使公孫壽來納幣。

壽，桓公孫，蕩意諸父，蕩伯姬之孫也，讓卿于子。何以書？來納幣，賢之也。宋不見公子、公孫，此何以獨見壽者？以見公孫壽之父子之賢也。壽讓位于其子以存宗，蕩意諸能死事，父子皆賢，壽讓尤美，故賢之，如衛孫鱄、魯叔肸，皆以不爲卿而見經也。賢者子孫宜有後澤，覆其宗，故《春秋》爲之諱，不氏蕩也。


 疏

班氏説：「人君及宗子無父母，自定娶者，卑不主尊，賤不主貴，故自定之也。《昏禮經》曰：『親皆没，己躬命之。』」納幣使大夫，正也。稱使，諸侯之婚自主之。納幣不書，書者，詳録伯姬也

 。劉子説：婚禮不稱主人。諸女之辭託之于母與公族，而經目宋公，使命辭窮，必託之君也。紀履緰不言使者，小國不言使。同姓見二卿。




晉殺其大夫趙同、趙括。

劉子云：「屠岸賈得幸于靈公。景公時，賈爲司寇，欲討靈公之賊，盾已死，欲誅盾之子趙朔，曰：『盾雖不知，猶爲

 賊首。賊臣弑君，子孫在朝，何以懲罪？請誅之。』韓厥曰：『靈公遇弑，盾在外，先君以爲無罪，故不誅。今將誅其後，是非先君意而妄誅之，謂之亂臣。有大事而君不聞，是無君也。』賈不聽，厥告朔，趣亡。朔不肯，曰：『子不絶趙祀

 ，子死不恨。』厥諾，稱疾不出。賈不請，擅與諸將攻趙氏于下宫，殺趙朔等，皆滅其族。趙朔妻，成公姊，有遣腹，走公宫匿。」


 疏

《晉世家》：「誅趙同、趙括，族滅之。韓厥曰：『趙衰、趙盾之功豈可忘乎？奈何絶祀？』乃復令趙庶子武爲趙後，復與之邑。」按：《趙世家》説與劉子同，《晉世家》同《左傳》，以朔早死，殺者同、括。《趙世家》以爲有朔，則經無緣不書，是《晉世家》得其實，《趙世家》爲趙史之文，虚美諱惡，事不足據也。




秋，七月，天子使召伯來錫公命。

公立已八年，來錫命者，因事加服。經三見錫命，一初立，一追命，及此是也。




禮有受命，無來錫命，錫命非正也。曰天子，何也？

據言天王。


 曰見一稱

 也。

《公羊傳》曰：「元年春，王正月，正也，其餘皆通矣。」傳曰：「獨陰不生，獨陽不生，獨天不生，三合焉然後生。故曰：母之子也可，天之子也可，尊者取尊稱焉，卑者取卑稱焉。」班氏説：「或稱天子，或稱帝王何？以爲接上稱天子者，明以爵事天也；接下稱帝王者，明位號天下至尊之稱，以號命臣下也。」又云：「天子者，爵稱也。爵所以稱天子者，王者父天母地，爲天之子也。」「帝王之德有優劣，所以俱稱天子者，以其俱命于天，而主治五千里以内也。」天子

 始終于此，故曰

 見一稱也。




冬，十月，癸卯，杞叔姬卒。

書者，女子大歸喪，與未嫁同服期。且因歸喪，猶氏杞者，見從一而終之義。




晉侯使士燮來聘。

此伐郯爾，因其過我，故言聘，如因伐秦而朝京師者。然晉、郯相去千餘里，主將士燮不能伐，聘後帥師，在一時之内。




叔孫僑如會晉士燮、齊人、邾人伐郯。

齊稱人，避士燮之尊。郯在魯東，小國，晉無緣伐之，伐之者，以吴故。郯從吴，爲魯患，魯畏吴，告于晉，合諸侯而伐郯，以擯吴也，故前書吴伐。不然，則夷狄伐小國，不書也。


 疏

晉始通吴，欲以獘楚，吴強，亦自忌之，故郯小國亦争之。




衛人來媵。

傳曰：「一人有子，三人緩帶。」案：媵以三女，備姪娣。班氏説：「不

 取兩娣，博

 異氣也。娶三國女何？廣異類也。恐一國血脈相似，俱無子也。」「二國來媵，誰爲尊者？大國爲尊。國同以德，德同以色。所以不聘妾者，人有子孫，欲尊之，義不可求人爲賤。《春秋》書來媵，可求人爲士，不可求人爲妾。士即尊之漸，賢

 不止于士，妾雖賢，不得爲嫡。」


 疏

《春秋》内衛，首目之。同姓魯、衛最親，凡諸侯之事，多目舉親，故媵則首衛也。




媵，淺事也，不志。

據杞伯以下皆不志。


 此其志，何也？以伯姬之不得其所，故盡其事也。

不得其所謂災死，賢伯姬死得其所，故盡録之。女惟伯姬適大國王後，故詳録之。


 疏

嫁一女而三國來媵，一嫁事而十七書之，使《春秋》盡録，當日之事豈當千萬倍于此？于此見《春秋》削者多矣！




九年

春，王正月，杞伯來逆叔姬之喪以歸。

言歸者，明前見出于杞。叔姬不再繫杞者，統于夫，言杞伯可知。《公羊》：「杞伯何爲來逆叔姬之喪？内辭也，脅而歸之也。」




傳曰：

此傳亦專説杞伯姬，非總例。蓋大傳有綱領，亦有細節，非一本也。


 「夫無逆出妻之喪而爲之也。」

爲，爲之服。禮：出妻不歸，葬不服。今既迎喪，則必爲之服，違禮傷教。書「杞伯來」，見其脅于魯，躬自逆，所以深責之。




公會晉侯、齊侯、宋公、衛侯、鄭伯、曹伯、莒子、杞伯，同盟于蒲。

同者外楚。外楚者，以楚爲二伯，故外之；以晉獨主中國，晉爲主，齊、魯、衛、鄭來盟，中國皆在是也。


 疏

蒲，衛邑。伯者會盟諸侯，不敢有其地，而有主文，以二伯尊承天子也。非王事，乃有以地主見者。




公至自會。

凡盟皆爲有貳者，因汶陽田，故諸侯貳，故爲此會以尋馬陵之盟。將會吴人，吴人不至。




二月，伯姬歸于宋。

不言逆，逆者微。履緰書者，一見不再見。月者，詳録伯姬，伯姬賢而不得其所，故詳録之，且以明詳略例也。




夏，季孫行父如宋致女。

劉子云：「伯姬者，魯宣公女，成公妹也，其母曰繆姜。嫁伯姬于宋，恭公不親迎，伯姬迫于父母之命而行。既入宋，三月廟見，當行夫婦之道，伯姬以恭公不親迎，故不肯聽。宋人告魯，魯使大夫季文子于宋，致命于伯姬。還復命，公享之。繆姜出于房，再拜曰：『大夫勤勞于遠道，辱送小子，不忘先君，以及後嗣，使地下而有知，先君猶有望也。敢再拜大夫之辱。』」


 疏

按：女者，在塗之稱。女已嫁三月猶言女者，見伯姬不行夫婦之禮。班氏説：「娶妻不先告廟者，示不必安也。昏禮請期，不敢必也。婦入

 三月然後祭于廟，舅姑既没，亦婦入

 三月然後奠菜于廟。三月一時，物有成者，人之善惡可得知也，然後可得事宗廟之禮。《曾子問》曰：『女未廟見死，歸葬於女氏之黨，示未成婦也。』《左氏》説：天子、諸侯不親迎。今學主親迎也。




致者，

據内女獨此言致。


 不致者也。

據「用致夫人」。


 疏

《左氏》有致女禮，當以補《禮經》之闕。蓋女嫁三月廟見，成婦于夫家，則女家自當使人往致命。且三月不廟見，則女子當反，亦必有人往受之。此所以有致禮。但雖有其禮，而經不書，書者則爲變也。


 婦人在家制於父，既嫁制於夫。

伯姬已嫁，當制于夫，不當以父制之。


 如宋致女，

致，致命也。如宋致命，已嫁猶以父命制也。


 是以我盡之也。

宋公前失禮，宜自責以解於伯姬。不以夫禮臨之，乃求解於魯，宋公失夫道，魯失父道。


 不正，故不與内稱也。

内稱謂言伯姬，外乃稱女。言女起不廟見。不言伯姬，不使内得制之。


 逆者微，故致女。

明致爲不親迎。


 詳其事，賢伯姬也。

劉子云：「夫婦者，人倫之始也，不可不正也。傳曰：『正其本，則萬物理，失之毫釐，差之千里。』是以本立而道生，源治

 而流清。故嫁娶者，所以傳重承業，繼續先祖，爲宗廟主也。夫家輕禮違制，不可以行。」




晉人來媵。

晉者，同姓之大國。言親則舉衛，言大則舉晉，一定之辭也。伯姬一事，詳録。中國諸侯，夫家王後，母家魯，媵者二伯大國與親者之衛，同盟國晉、齊、宋、魯、衛皆在，此所以詳録伯姬之辭，如《碩人》之詩矣。


 疏

伯姬已行，乃來媵，待年於父母國之禮。




媵，淺事也，不志。此其志，何也？以伯姬之不得其所，故盡其事也。

嫁後來媵，所謂待年者也。先以名通，待年於夫人父母之國。此不同行，是嫁時不定同往。晉，同姓國。


 疏

再發傳者，時在嫁後，嫌義異，又以同姓故。




秋，七月，丙子，齊侯無野卒。疏

《齊世家》：頃公朝晉而歸。「弛苑囿，薄賦斂，振孤問疾，虚積聚以救民，民亦大説。厚禮諸侯。竟頃公卒，百姓附，諸侯不犯

 。十七年，頃公卒，子靈公環立。」




晉人執鄭伯。

爲鄭伯會楚子成於鄧。不言以歸者，鄭伯如晉，在晉執之，與在會伐者不同。


 疏

《鄭世家》：「成公三年，楚共王曰：『鄭成公孤有德焉。』使人來與盟，成公私與盟。秋，成公朝晉，晉曰：『鄭私平于楚。』執之，使欒書伐鄭。」




晉欒書帥師伐鄭。

欒書再帥師。不以諸侯從之者，亦狄之；如楚大夫執人君以伐人國，如夷狄也。


 疏

《年表》：「晉執鄭成公，伐鄭。」




不言戰，以鄭伯也。

據楚執宋公以伐宋言以。爲晉諱，不言以。


 疏

伐不言戰，戰蓋衍字。伯下當有諱字，誤脱耳。


 爲尊者諱恥，

尊謂周也。《春秋》尊周。傳曰：「尊者諱敵不諱敗。」恥猶敵也，不尊則不諱恥。


 爲賢者諱過，

《春秋》賢二伯，賢謂二伯也。過謂過行，非賢所宜有。楚言以，晉不言以，楚夷狄，晉二伯也。晉賢，故《春秋》升之爲二伯，有過失則諱之。此惡事，故不言也。


 爲親者諱疾。

《春秋》親魯，親謂魯也。傳曰：「親者諱敗不諱敵。」疾猶病也，謂辱也。


 疏

晉爲賢，鄭在中國，又同姓，亦親例也。




冬，十有一月，葬齊頃公。

齊葬例日，月者，從方伯例，爲鞌戰受盟朝晉、楚，敗爲方伯也。《春秋》以葬起其國之尊卑。




楚公子嬰齊帥師伐莒。庚申，莒潰。

不言入莒而反云莒潰，自潰之辭，如梁亡、鄭棄其師。




其日，

據沈潰不日。


 莒雖夷狄，

據稱子，不葬，無諡，又不言朝。


 疏

《左氏》以莒爲夷狄。


 猶中國也。

爲魯屬國，會盟不殊，《春秋》待之如中國。


 大夫潰莒而之楚，

潰者，上下不相得，魚爛之詞。楚師方來，莒臣叛而奔楚，莫與楚鬥。


 是以叛

 其上爲事也。

潰，叛也。國曰潰，邑曰叛。國有難，臣當效死勿去。安食其食，有難而叛之，失臣道矣。


 疏

據《左氏》，莒因城惡爲楚所入，非大夫叛莒從楚。經言潰，傳以叛上爲説者，惡其無備，故加叛辭，以爲惟欲叛上從夷秋，乃可以不自備耳，所以深惡之也。


 惡之，

惡莒大夫無臣道。


 故謹而日之也。

中國潰日，外夷潰不日。莒日潰，以中國待之。




楚人入鄆。

鄆，内邑，時爲莒有，經不許莒有，仍用内辭，如曰

 鄆爲内邑，楚因伐莒之師入鄆者然。以鄆爲屬莒，當言遂，不再出楚人，所以爲内諱也。




秦人、白狄伐晉。

不言及，秦狄也。晉前同白狄伐秦，不言及，狄晉也。


 疏

侵我多有戎狄，經多略之不言，此爲一見例。




鄭人圍許。

時鄭伯執于晉，伐許以示不急君，則公孫申之謀也。




城中城。

《春秋》兩言「城中城」，皆修魯國城。




城中城者，非外民也。

據城西郛，知中城非外邑。因畏楚師，城内城爲自固計，城中城是有棄外城之志。不知愛民以自強，恃城自固，故非其外民。




十年

《年表》：「齊靈公元年。」




春，衛侯之弟黑背帥師侵鄭。

晉命也。稱弟者，内衛例。《春秋》方伯從楚唯蔡最深，唯衛專心事晉，不從夷狄，故《春秋》内衛而惡蔡也。内衛，故稱弟，嘉其能外楚也。


 疏

或云：黑背，公孫剽之父也。其父專兵，其子行弑，此《春秋》之先見，故盡其親以譏之。凡稱弟兄之例，惟衛一言兄，兩言弟，齊一見年，陳一見黄，宋一見辰，秦一見鍼，鄭一見夷，大國晉、外方伯蔡、吴、楚暨小國皆無之。




夏，四月，五卜郊，不從，乃不郊。

《郊特牲》：「卜郊，受命於祖廟，作龜於禰宫，尊祖親考

 之義也。卜之日，王立于澤，親聽誓命，受教諫之義也。獻命庫門之内，戒百官也。大廟之命，戒百姓也。」《春秋》魯郊非禮也，不加譏貶者，不待貶絶而罪惡見者也。《王制》曰：「天子祭天地，諸侯祭社稷，大夫祭五祀。天子祭天下名山大川，五嶽視三公，四瀆視諸侯。諸侯祭

 名山大川之在其地者。」據此，知《春秋》不許魯郊也。或曰：魯天子之禮，成王賜周公者，此别説，非《春秋》義也。何以言之？成王賜天子禮樂，當全賜之，今以爲譏六羽而許郊天，是許其大而吝其細也。郊，大事，不待貶絶而罪惡見。六羽，小事，必貶絶而後罪惡見。以不許六佾之僭，知不許郊天之僭也。曰：郊既以不譏爲譏，而郊之失禮復有譏文，似乎惟譏失禮而不譏得禮。曰：非也。郊而得禮，祀天嚴肅，雖僭猶敬；郊而失禮，僭又不敬，故重譏之，所謂重罪也。《春秋》此爲一大例，所謂不待貶絶、不勝譏者是也。


 疏

五亦卜者，禮意甯有，示不敢專耳。




夏四月，不時也。

郊，春事；四月，不時。


 五卜，

據禮，卜以三爲制。五卜已入五月，猶繫四月者，卜月也。


 強也。

不吉而強卜，至于五。


 乃者，亡乎人之辭也。

言其卜多，志在必郊，至于五卜乃止。此亦天止之，非人力也。




五月，公會晉侯、齊侯、宋公、衛侯、曹伯伐鄭。

齊世子光稱世子，此何以稱晉侯？以爲晉侯獳也。州蒲已立爲君，何以仍繫之景公？不許州蒲得立之辭。國有大事，君不能行事，子奉君命攝行，如王世子，可也。晉侯有疾，世子當侍疾，不得出伐，鄭又非急事，有君更立君，失君臣父子之道，大惡，故正絶，不使州蒲以子代父。然則何以見其義？景公之不葬，所以絶州蒲也；伐不月，月者謹之也；晉前執人君、伐人國，今又立太子，急伐以求利，大惡，月以起之也。


 疏

《鄭世家》：「四年春，鄭患晉圍，公子如乃立成公庶兄繻爲君。其四月，晉聞鄭立君，乃歸成公。鄭人聞成公歸，亦弑君繻，迎成公。晉兵去。」




齊人來媵。

齊，大國，異姓。來媵，夸美之辭。三媵十二女，非諸侯之制，經何以言之？但言來媵于我，不必其如宋也。且宋，王後也，用其禮樂，備十二女之文，亦可也。


 疏

齊女媵敬嬴異姓，齊亦異姓。伯姬歸宋一年始來媵，此不從適待年者。




丙午，晉侯獳卒。

按：卒無月。不葬者，因太子代爲君，絶之，且爲公在晉送葬諱之，故不葬也。


 疏

《晉世家》：「十九年夏，景公病，立其太子壽曼爲君

 ，是爲厲公。後月餘，景公卒。」




秋，七月，公如晉。

月者，計在晉久，起送葬也。方伯爲二伯禮得送葬，因諸侯不在，故言月以謹之。




冬，十月。

冬，葬晉景公，不書者，爲公送葬諱。


 疏

《魯世家》：「十年，成公如晉。景公卒，因

 留成公送葬，魯諱之。」




十有一年

《年表》：「晉厲公壽曼元年。」




春，王三月，公至自晉。

傳曰：「中國不存公。」如、往月，致月，危之也。公如晉，困于喪事，九月乃得歸，危之，故皆月，且以起病辱。




晉侯使郤犫來聘。己丑，及郤犫盟。

厲公新立，使卿出列盟諸侯，使不貳事于盟而修先君之好。先聘而後盟。在喪盟聘，不譏者，不親出，且王事也。


 疏

郤犫起下殺。




夏，季孫行父如晉。

報郤犫聘。




秋，叔孫僑如如齊。

齊已降，公不如齊，大夫何以書如齊？大夫如，不皆大國，不嫌也。此爲公謀婚，起通穆姜，結齊歡，將以逐季孟也。


 疏

僑如後奔齊，以此起之。




冬，十月。

《宋世家》：「華元善楚將子重，又善晉將欒書，兩盟晉、楚。」《左傳》：「晉士燮會

 楚公子罷、許偃，癸亥，盟于宋西門之外」，以合晉、楚之成。不書者，諱中國不能治夷狄，而爲二伯之辭也。




十有二年

春，周公出奔晉。

《公羊》：「周公者何？天子之三公也。王者無出

 ，此其言出何？自其私土而出也。」


 疏

書聘言宰周公，此何以不言宰？宰者冢宰，天子在喪所特設之官，出喪則罷，故奔不言宰。聘已出喪，何以言宰來聘？舉其貴者，且以見三公不宜出聘也。




周有入無出，

據下王子奔不言出，天子無客禮，天下皆其統。奔不言出，至公、卿、大夫各有采

 地，則不同此例。此推天子與王子立説。


 其曰出，

言出，絶于周。僖公篇「出居于鄭」，此「出奔晉」，兩言出。


 上下

上，天子；下，公卿。


 一見之也。

「天王出居于鄭」，上一見，此下一見。瑕、朝奔不言出，知一見例。


 言其上下之道無以存也。

上下，君臣也，皆失其道，君不君，臣不臣也。


 上雖失之，

謂經書出。


 下孰敢有之？

謂經言居。《郊特牲》：「天子無客禮，莫敢爲主焉。君適其臣，升自阼階，不敢有其室也。」即僖傳所云：「雖失

 天下，莫敢有也。」下出言居，與内公居鄆同，鄭不敢有其國而外王。


 今上下皆失之矣。

下言奔，寰内諸侯各有封地，分域以外，非其所有，故言奔也。


 疏

上字衍文。「皆失之」，謂言出并言奔也。




夏，公會晉侯、衛侯於瑣澤。

厲公新與楚盟，而爲此會以聽成。諸侯會者多，獨言魯、衛者，不信也。




秋，晉人敗狄于交剛。

交剛，夷狄地也。從夷狄名則不傳，從中國名乃發傳。




中國與夷狄不言戰，

據外敗先言戰。


 皆曰敗之。

與内同，所謂内中國，外夷狄；内其國，外諸夏也。


 夷狄不日。

凡夷狄相敗不日，中國敗夷狄亦不日，此中國、夷狄異辭例。




冬，十月。

有晉、楚交聘莅盟之事，不書者，爲中國諱。晉侯與楚公子罷盟于赤棘，與元年臧孫許盟地同。




十有三年

春，晉侯使郤錡來乞師。

言乞者，我不欲之辭，所謂「摟諸侯以伐諸侯」。晉新與楚成，乃謀所以報秦，以私忿徵兵，非也。成世詳言乞師，以起前後之乞師皆不言也。


 疏

郤錡起下殺三郤。




乞，重辭也。古之人重師，故以乞言之也。

言乞師，譏晉并譏内。中國乞師得敘，内以師從，下伐秦是也；夷狄乞師則不敘，楚是也。


 疏

成公篇詳敘乞師。




三月，公如京師。

如，朝也。傳曰：「用見魯之不朝周也。」魯，方伯，朝天子、齊、晉、楚。京師，東周洛陽。稱京師，以爲行在。




公如京師不月，

據朝王所時。如、往例時。


 月非如也。

外如月者，有危。京師無危道，月之，起非如也。


 非如而曰如，

據上乞師，下會伐秦，知非實如。


 不叛京師也。

終春秋之世，魯君不如京師，過而不朝，損天威，失臣禮。言如，使内不叛也。秦在周西，伐秦必經京師。公以伐往，因其過言朝，以申天子之尊，明臣子之義。




夏，五月，公自京師，遂會晉侯、宋公、衛侯、鄭伯、曹伯、邾人、滕人伐秦。

伐不月，月者危也。伐秦重事，從伐加等而月之。


 疏

《晉世家》：「厲公初立，欲和諸侯，與秦桓公夾河而盟。歸而秦倍之，與翟謀伐晉。三年，使吕相讓秦，因與諸侯伐秦。至涇，敗秦于麻隧，虜其將成差。」




言受命，不敢叛周也。

遂，繼事辭，如公爲朝往至京師，奉王命伐秦。遂事由京師起，使如受命伐秦也。




曹伯廬卒于師。

劉子云：「曹宣公與諸侯伐秦，卒于師。曹人使子臧迎喪，使公子負芻與太子留守，負芻殺太子而自立。」


 疏

《曹世家》：「宣公十七年卒，弟成公負芻立。」




傳曰：「閔之也。

卒于師。會皆魯屬國，以魯主之也，故不地而曰師、會。魯當爲之主，故曰閔之。不日，踰竟也，踰竟，無論大國、小國，同不日。


 公、大夫在師曰師，

此公在師，故言師。


 在會曰會。」

據杞伯卒于會，公在會。大夫在稱師者，齊國佐如師是也。公與大夫在，則地師、會，以我與事，有哀弔之義。内不在，則地地，晉侯卒于扈，不言師、會是也。




秋，七月，公至自伐秦。

不以前事致者，起非實朝。不朝周，從伯國遠伐秦，進退失道，月者以起其危。


 疏

如、致皆月者，明如非實如，則致有危道也。凡如、致月者，皆重事。




冬，葬曹宣公。

劉子云：「子臧見負芻之當

 立也，宣公既葬，子臧將亡，國人將從之。負芻立，是爲曹成公

 。成公懼，告罪，且請子臧，子臧乃反，成公遂爲君。」




葬時，正也。

再發傳者，曹無不葬之例，而卒以不日爲正，乃皆葬，疑有别例，故特明之。小國以時爲正。




十有四年

《年表》：「曹成公負芻元年。」




春，王正月，莒子朱卒。

莒始書卒。以下通月者，小夷也；不葬者，夷狄也。《穀梁》夷狄之不葬在「三不葬」之外。




夏，衛孫林父自晉歸于衛。

劉子云：「林父奔晉，晉侯使郤犫爲請還，定公欲辭，定姜曰：『不可，是先君宗卿之嗣也，大國又以爲請，而弗許，將亡。雖惡之，不猶愈于亡乎？君其忍之！夫安民而宥宗卿，不亦可乎？』定公遂復之。」


 疏

言自晉，晉請之也。歸者善辭，其歸之道，由君召之也。不言復者，中國也，且大夫不以復歸爲文。




秋，叔孫僑如如齊逆女。

逆女翬、遂皆與弑，此何以見僑如？僑如卑公室，亦翬、遂之徒也。


 疏

此逆女目僑如者，僑如通穆姜，娶齊女以自固其寵，後又奔齊，言此以起之。




鄭公子喜帥師伐許。

爲晉伐楚黨。喜，穆公子，字子罕，後爲罕氏，經書罕達、罕虎是也。


 疏

爲許所敗，不書者，略之。鄭伯伐，不書者，亦略之。




九月，僑如以夫人婦姜氏至自齊。

月者，譏不親迎。以「僑如以夫人」起其與穆姜通，欲卑公室也。


 疏

言婦者，有姑之辭。成公母稱姜，亦齊女。此譏娶母黨，所謂「三世内娶」。




大夫不以夫人，

有尊卑男女之别。禮：大夫覿，猶譏之。無「以夫人」之道也。


 以夫人，非正也，

據以者，不以者也。


 刺不親迎也。

以臣代君逆婦，不可獨言夫人，言臣則必言以，直書其事而罪惡見。


 僑如之挈，

大夫不致，由夫人致之。


 由上致之也。

一事不再譏。書者，起夫人與僑如通，由不親迎所致。




冬，十月，庚寅，衛侯臧卒。

劉子云：「定公卒，立敬姒之子衎，是爲獻公。居喪而慢

 。定姜既哭而息，見獻公之不哀也，不内食飲，曰：『是將敗衛國，必先害善人。天禍衛國，吾不獲鱄也，使主社稷也。』孫文子自是不敢舍其重器于衛。」


 疏

《衛世家》：「定公十二年卒，子獻公衎立。」




秦伯卒。

不名者，狄之也。殽以後狄秦，前二卒猶名，以後不名者，推而遠之，益以疏也。秦本中國，居王舊京，殽以後與晉爲仇，助楚亂中國，爲惡日甚，遂與中國絶，故至成世再遠之，不名也。前猶使人聘，此後與魯絶，不專記事，純狄之。


 疏

《秦本紀》
 

注



 ：「桓公立二十七年卒，子景公立。」




十有五年

《年表》：「衛獻公衎元年，秦景公元年，晉三郤讒殺伯宗。」




春，王二月

 ，葬衛定公。疏

嗣君獻公無道，出奔，釀弑逐之禍，君臣大變也。




三月，乙巳，仲嬰齊卒。

公子遂之子，公孫歸父之弟也。下有仲孫嬰齊，知此是公孫者。魯無仲氏，遂前氏仲，知其子也，稱公孫。别一人名偶同。


 疏

《公羊》：「公孫嬰齊則何爲謂之仲嬰齊？爲兄後也。爲兄後則何爲謂之仲嬰齊？爲人後者爲之子。爲人後者爲之子，則其稱仲何？孫以王父之字爲氏。然則嬰齊孰

 後？後

 歸父也。」按：後歸父之説，傳與二傳皆同，以仲嬰齊爲公孫嬰齊亦同。傳以明罪人子孫宜絶，《公羊》以明爲後之義，不同耳。




此公孫也，

據孫氏王父，知爲仲遂子。


 其曰仲，何也？

據仲，疏之。此無惡事也，同時有兩嬰齊，一繼一絶，故特目仲，以明爲遂絶之。


 子由父疏之也。

據遂言仲遂。父弑君，不言公子，明當討也。子卒不稱公孫，明罪及子孫，不當使之在朝。於卒疏者，因其世而討之。


 疏

仲氏以下不見，絶之也。記遂與歸父、嬰齊之卒，以其世卿也。




癸丑，公會晉侯、衛侯、鄭伯、曹伯、宋世子成、齊國佐、邾人，同盟于戚。

據《世家》，成非世子也。其曰宋世子者，譏易樹子也。宋公欲立成，故使會諸侯，爲世子之儀，故世子之也。後卒致殺太子，成得立。宋公不葬，蓋爲此也。《春秋》不言公子者，父在，子不爲政，非世子不見也。陳太子禦寇經言公子，此非太子，經言太子，此加損之例也。


 疏

《左傳》：「會于戚，討曹成公也。」




晉侯執曹伯，歸于京師。

劉子云：曹伯殺太子而自立，晉侯執之，歸于京師，將見子臧于周而立之。子臧亡奔宋。按：言執者，伯討辭。晉凡六言執諸侯。


 疏

《曹世家》：「成公三年，晉厲公伐曹，虜成公以歸，已復釋之。」




以晉侯而斥執曹伯，

據「執衛侯」稱晉人。


 惡晉侯也。

《春秋》以貴治賤，以侯執大夫，伯討也。執諸侯以稱人爲伯討，弑殺稱人，有罪之辭。《孟子》曰「民爲貴，君爲輕」是也。以侯執伯，諸侯相執之辭，惡晉侯執曹伯，非曹有罪也。


 不言「之」，

據「晉人執衛侯歸之于京師」言「之」。


 急辭也，

與「執戎蠻子歸于楚」同。


 斷在晉侯也。

詞急，明晉歸後猶與事，不專屬天王。爲下反子臧而安曹國張本。


 疏

河陽執在天子側，故不使晉主之。此晉自執，故使晉自斷，不言「之」也。




公至自會。

夏，六月，宋公固卒。

此正也。其不日何也？月卒日葬，以起不葬。


 疏

《宋世家》：「十三年，共公卒。華元爲右

 師，魚石爲左

 師。司馬唐山攻殺太子肥，欲殺華元，華元奔晉，魚石止之，至河乃還，誅唐山。乃立共公少子成，是爲平公。」按：《左傳》唐山作蕩山。




楚子伐鄭。

前有宋西門之盟，此又伐鄭者，楚無信也。宋華元合晉、楚之成，息兵三年，楚首敗之，謀由子反，所以不免也。


 疏

子反伐鄭，晉不報楚，事在《左傳》。




秋，八月，庚辰，葬宋共公。

月卒日葬，非葬者也。

經卒稱宋公，舉上也。葬後言宋公，舉下也。舉上，故其正不正於卒言之。舉下，故其繼嗣之事於葬見也。宋公殺太子肥，立少子成，經諱其事不書，故不葬，以起其爲無臣子也。


 此其言葬，何也？

月卒爲夷狄，不日，不日者不葬。日葬，危不得葬，皆不葬者也。


 以其葬共姬，不可不葬共公也。

宋公易樹子，共姬同有罪焉。不葬宋公，夫有貶絶，則恥辱及于婦，夫婦一體，榮辱所同，故傳曰：「夫人與有貶也。」


 葬共姬，則其不可不葬共公，何也？夫人之義不踰君也，

據隱夫人亦不葬。


 爲賢者崇也。

《春秋》方賢伯姬，若不葬宋公，著其嫡庶之亂，則伯姬不能正，所謂女而不婦者也。諱其惡而葬共公，以爲賢伯姬起，所謂「成人之美，不成人之惡」也。由賢婦而推以録夫，共公是也；以臣録君，季札是也；以友録友，曹覊是也；以父録子，曹會是也；以君録臣，楚椒是也。




宋華元出奔晉。

此未至晉，以晉言者，致其從晉也。華元者，華督之後。督不氏，此乃氏，著其討賊，以明華之當討也。


 疏

唐山攻殺太子肥，將殺元，元乃奔晉。晉非仇國。




宋華元自晉歸于宋。

未至于晉，何爲以自晉言之？以與魚石復入相起也，且以著其討賊之實。


 疏

華元在河上，魚石自止之，歸而逐石殺山，見華元之功。




宋殺其大夫山。

山者，蕩伯姬之曾孫，公孫壽之子蕩澤也。何以不氏？爲蕩氏諱也。蕩伯姬子孫皆賢，蕩山覆其宗，故《春秋》爲之諱也。


 疏

華元至河，魚石止之，還，誅蕩山。華督弑君不氏，後稱華孫，以明討賊之義。此

 殺太子亦賊也，其例當絶，爲伯姬諱，故不言蕩。華、蕩皆不氏，一見于前，一見于後，兩相比以見例。




宋魚石出奔楚。

魚石、蕩山皆桓族，一有氏，一無氏，明爲蕩諱之。


 疏

魚石，公子目夷之後，桓族。宋不見公子、公孫，别氏以後乃見。經魚一見，奔後絶於宋。魚石止元，元請討罪人，許之，入而討山，魚石畏討，出奔楚。晉，楚敵也。




冬，十有一月，叔孫僑如會晉士燮、齊高無咎、宋華元、衛孫林父、鄭公子鰌、邾人，會吴于鍾離。

會例時，此月者，爲盟也，不言盟者，諱之也。以吴敵中國，起吴之強，以諸侯而下盟吴，爲中國諱也。鍾離，徐州國。


 疏

《魯世家》：「十五年，與吴王壽夢會于鍾離。」吴始會中國。大夫會皆名，始此。




會又會，

據不言盟，又不言同，楚無此例。


 外之也。

《公羊》：「曷爲外也？《春秋》内其國而外諸夏，内諸夏而外夷狄。王者欲一乎

 天下，曷爲以内外之辭言之？言自近者始也。」


 疏

會以上皆同盟之國，楚以同盟外之，吴後起，變文殊會，與王世子同，明其夷狄僭號，諸侯不可與之會也，故言殊以别異之。内自内，外自外，因其殊會，故大夫以名氏見。鰌一見，世

 系未詳。




許遷于葉。

因楚敗盟，故鄭逼許，浸淫以有鄢陵之戰，此其先見也。


 疏

《年表》：「許畏鄭，請

 徙葉。」




遷者，猶得其國家以往者也。其地，許復見也。

鄭伐許不已，避鄭，遷于葉。


 疏

《左傳》：「許靈公畏偪于

 鄭，請遷于楚。辛丑，楚公子申遷許于葉。」




十有六年

《年表》：「宋平公元年。」




春，王正月，雨，木冰。

劉子云：「冰者，陰之盛而水凝者也。木者少陽，貴臣卿大夫之象。此是人將有害，則陰氣脅木，木先寒，得雨而成冰也。」是時叔孫僑如出奔，公子偃

 誅死。


 疏

「一曰：時晉執季孫行父，執

 公，此

 執辱之異也

 。」




雨而木冰也，

《公羊》同。劉子云：「陰氣脅木，木先寒，故得雨而成冰也。」


 志異也。

《穀梁》説：「雨木冰者，木介甲胄，兵之象

 。」


 傳曰：

據此足見舊傳不但説大綱總例，於細事異聞皆有之，如長狄及此是也。


 「根枝折。」

或説以爲災。根枝折，枝爲冰所壓折，根因過寒而死。《尚書》「凶短折」，物死爲折。月者，小異也。大異日，小異月，此非雨例也。




夏，四月，辛未，滕子卒。

滕子之不名，用狄道絶之也，非其本無名也。成以前以狄狄滕，成以後以狄狄秦，故前卒滕子不名，以後乃名；前卒秦伯名，後卒秦伯不名也。《春秋》始終有一不名之國，滕、秦從此世交代。小國始卒不日，至此日者，少進也。以後五卒皆日矣。按：本傳以滕爲用狄道不名，《公羊》以秦用狄道不名，二傳各言一端，實一事也。此世内滕子，如莒夷狄，猶中國之比。




鄭公孫喜帥師侵宋。

前楚敗盟伐鄭，晉不救，楚又以汝陰之田求成于鄭，鄭叛晉，故伐宋。晉救宋，因有下戰。


 疏

據《左傳》，互有勝負。不言，略之。




六月，丙寅，朔，日有食之。

劉子云：「後晉敗楚師於鄢陵，執魯侯

 。」




晉侯使欒黶來乞師。

乞師爲救宋，内因僑如事至于後期，故戰不言公。後有執行父事。《春秋》有彙敘之例，如成世獨詳乞師是也。


 疏

按：成世詳見晉國大夫，共見八族十五人。據《左傳》，尚有見《傳》不見經人。郤氏同姓有三卿五大夫，蓋當時晉僭天子，立十二卿。經不爲之諱者，大國尊，有三卿、九大夫，上大夫如次國之卿，例得書于經，故不爲之諱。




甲午，晦，晉侯及楚子、鄭伯戰于鄢陵，楚子、鄭師敗績。疏

《晉世家》：「厲公六年春，鄭倍晉與楚盟，晉怒。欒書曰：『不可以當吾世而失諸侯。』乃伐鄭。厲公自將，五月渡河。聞楚兵來救，范文子請公欲還。郤至曰：『發兵誅逆，見彊辟之，無以令諸侯。』遂與戰。癸巳，射中楚共王目，楚兵敗于鄢陵。」《鄭世家》：「十年，盟于楚。晉厲公怒，發兵伐鄭。楚共王救鄭。晉、楚戰于鄢陵，楚兵敗，晉射傷楚共王目，俱罷而去。」




日事，

據戰大事，例日

 。


 遇晦曰晦。

日而晦者，著以傳著也。據言朔，知亦言晦也。泓言朔，鄢陵言晦，晦、朔爲月之終始，録之以謹始終之義也。日食言朔不言晦者，日食，朔日事，不可言晦。


 疏

《公羊》以晦爲異，與劉子説同。


 四體偏斷曰敗，

據敗言師，此言楚子，知有瘡。


 此其敗則目也。

泓戰宋公身傷不言，此言者，以中國傷夷狄則著之，以夷狄傷中國則諱之。此在中外異詞例。


 疏

師説相傳傷目，此非經例，所推而知。


 楚不言師，

據敗績例言師。


 君重于師也。

據君將不言師，言君傷，則師敗可略。


 疏

《春秋》兩言晦，《左氏》説皆晦日，《公羊》説皆記異，不書晦，《穀梁》一同《左傳》，一同《公羊》。蓋以「己卯晦，震夷伯廟」云記雷震之異，則以晦爲冥晦，與《公羊》家説同，鄢陵言晦與泓戰言朔同以爲晦日。《左氏》推己卯爲月晦。劉子云：「甲午，正晝皆暝

 ，陰爲陽

 ，臣制君也。成公不寤，其冬季孫殺公子偃。季氏專魯始于僖公，成於成公，此其應也。」則此條亦從《公羊》説。當時學有五家，故説有不合于傳者。




楚殺其大夫公子側。

劉子云：「楚共王與晉厲公戰於鄢陵之時，司馬子反渴而求飲，豎陽穀持酒而進之。子反曰：『退！酒也。』陽穀曰：『非酒也。』子反又曰：『退！酒也。』陽穀曰：『非酒也。』子反受飲之，醉而寢。共王欲復戰，使人召子反，子反辭以心病。於是共王枉駕入幄，聞酒臭，曰：『今日之戰，所恃者司馬也，司馬至醉如此，是亡吾國而不恤吾衆也。吾無以復戰矣！』於是乃誅子反以爲戮，還師。夫陽穀之進酒，非以妬子反，忠愛之而適足以殺之。故曰：『小忠，大忠之賊也；小利，大利之殘也。」


 疏

攷楚見十二公子，圍、比、棄疾三人爲弑見，側、王夫、申、追舒四人以殺見，結、由殺于白公，在春秋後，十二人中以善終者，嬰齊、貞、午，三人而已。楚例不見公孫，以氏見者，六族而已。得臣以戰敗見殺。側，嬰齊弟，字子反，一見經。




秋，公會晉侯、齊侯、衛侯、宋華元、邾人于沙隨，不見公。

劉子云：成公幼，謀伐鄭也。不言盟，以公不與盟。


 疏

韋昭説：「晉將伐鄭，使欒黶乞師于魯。公如會，僑如通於成公母穆姜，欲去季、孟氏而取其室。姜氏送公，使逐季、孟，公以難告，請反而聽命。姜怒，公子偃、公子鉏趨過指曰：『不可，此皆君也。』公懼，待于壞隤，儆守備而後行，故不及戰。郤犫受僑如之賂，爲之讒魯於晉侯，曰：『魯侯後至者，待于壞隤，將待勝者也。』晉侯怒，不見公。」




不見公者，

據宋公言弗遇，平丘公不與盟，内言不與，此異。


 可以見公也。

言不者，皆可辭。


 可以見公而不見公，

此與平丘公不與盟相比。


 譏在諸侯也。

《公羊》：「何爲不恥？公幼也。」時公幼，諸侯依不與童子爲禮之例不見公。案：公即位成君十七年，不可復言童子。故言不見，以責諸侯受僑如之讒而拒公也。




公至自會。

平丘執後乃致公，此公未歸，何爲致之？所以雪不見之恥也。公不與會而同于伐鄭，伐鄭後，乃執季孫而止公，故於此先致公，以避君臣同止之事。公雖不見諸侯，而安然得歸，則下之執專爲行父也。




公會尹子、晉侯、齊國佐、邾人伐鄭。

言尹子者，以王命臨之也。既託晉爲二伯，又見王臣者，示二伯所以尊天子命也。尹子者，尹氏也，不言氏者，盟會從正辭，不可以氏在諸侯之上，故子之也，且以見氏爲貶。尹子，卿也。稱子者，天子卿。




曹伯歸自京。

劉子云：「曹人數請于晉，晉侯謂：『子臧反國，吾歸爾君。』於是子臧反國，晉乃言于天子，歸成公于曹，子臧遂以國致成公。成公爲君，子臧不出，曹國乃安。子臧讓千乘之國，可謂賢矣！」




不言所歸，

據衛侯言歸于衛。


 歸之善者也。

不言歸于曹，與内致同文，非失國辭。


 出入不名，

據朔出入名。


 以爲不失其國也。

據爲出國常文，與見執異辭。爲公子喜時在内也，故異言之。


 歸爲善，

衛侯歸于衛是也。


 自某歸次之。

若曹伯自晉歸于曹是也。此言失國之例。




九月，晉人執季孫行父，舍之于苕丘。

劉子云：「僑如貨晉大夫，使執季孫行父而止之。」《漢書·朱博

 傳》龔勝等説：「《春秋》之義，姦以事君，常刑不舍。魯大夫叔孫僑如欲顓公室，譖其族兄季孫行父于晉，晉執囚行父以亂魯國，《春秋》重而書之。」


 疏

執不月，月者，因公在重之，故月也。




執者不舍，而舍，

據意如言以歸。


 疏

沙隨與平丘相比見義，彼不言舍，則此爲異。


 公所也。

劉子云：「晉執季孫行父，又執

 公。」《公羊》：「執未有言舍之者，此其言舍之何？仁之也，曰在招丘，悕矣。執未有言仁之者，此其言仁之何？代公執也。其代公執奈何？前此者，晉人來乞師而不與，公會晉侯，將執公，季孫行父曰：『此臣之罪也。』於是執季孫行父。成公將會厲公，會不當期，將執公，季孫行父曰：『臣有罪，執其君；子有罪，執其父，此聽失之大者也。今此臣之罪也，舍臣之身而執臣之君，吾恐聽失之爲宗廟羞也。』於是執季孫行父。」據《左傳》言「公還，待於鄆」，經于十二月乃致公，故劉子以爲公見止也。


 疏

顔師古説：「晉受僑如譖而止公。」按：公所者，公在是也，如王所然。言舍者，臣舍于君，明公在苕丘見執也。《魯世家》：「宣伯告

 晉，欲誅季文子。文子有義，晉人弗許

 。」


 執者致，而不致，

據凡執皆致。


 公在也。

公在鄆，待季文子歸而歸。文子賢，平子惡，故異辭。君臣一體，如公同在苕丘者然。


 疏

公還鄆不致，下乃致公會，致猶上致之。此不致，是公同在苕丘之辭。


 何其執而辭也？

據舍爲省釋之詞，執當言以歸，意如在平丘言以歸，此乃言舍。


 猶存公也。

季子，社稷臣。爲僑如欲壞公室，以賂求晉殺之，公雖歸，猶待于鄆。言舍，如君臣同在之辭，故目苕丘以存公也。


 疏

猶者，公實不在苕丘也，與猶存遂、楚同。


 存意，

謂經致存行父意。


 疏

一説當作意如，上衍存字，下脱如字。謂意如言以歸，不存。


 公亦存也，

據下臣會君致，言臣所舍，知君在也。


 疏

一説：亦爲不字之誤。謂意如言以歸者，以意如執即致君，下又致意如。石經、余本「也」作「焉」

 。無君之辭。


 公存也。

傳存乃在之誤。言所以存公者，因公在苕丘也。


 疏

一説：意如惡，經不存之，以與公忤，君臣不同志，後有逐君之事。文子賢，君因其公忠體國，爲奸人所陷，不忍自歸，待其歸而後與同返。二事相同，賢否各異，故經異文以起，下傳云「意如惡。」卒何以日？亦以不賢而惡之也。




冬，十月，乙亥，叔孫僑如出奔齊。

劉子云：「繆姜者，齊侯之女，魯宣公之夫人，成公之母也。聰慧而行亂，故諡曰繆。初，成公幼，繆姜通于叔孫宣伯，名僑如。僑如與繆姜謀去季、孟而擅魯國。晉、楚戰于鄢陵，公出佐晉。將行，姜告公：『必逐季、孟。是背君也。』公辭以晉難，請反聽命。又貨晉大夫，使執季孫行父而止之，許殺仲孫蔑，以魯事晉爲内臣。魯人不順僑如，盟而逐之。僑如奔齊，魯遂擯繆姜于東宫。」


 疏

晉人赦季孫，知僑如奸狀，故魯人得盟而逐之。僑如，得臣子，宣五年立，九見經。奔齊，召其弟豹于齊，立之。




十有二月，乙丑，季孫行父及晉郤犫盟于扈。

僑如奔，晉與内盟，平其難。扈，晉邑，當與苕丘近。盟言行父，致言公，如君臣同在，故曰存公。


 疏

郤犫受僑如之賂而譖公，僑如出亡，乃與之盟。目郤犫，起其殺也。




公至自會。

公以伐鄭出，當致伐，不當致會，此致會者，謂扈盟也。臣執，君待于境，更使人請於晉。《論語》：「君使臣以禮，臣事君以忠。」不再致，行父盟目臣，致目君，皆君臣同執之辭也。




乙酉，刺公子偃。

二刺皆在公子，以明刺禮，亦以見公室之弱也。僖以下，公子二刺一奔，惟遂乃得二世，見三桓之專也。


 疏

韋昭説：「穆姜送公，使逐季、孟，公以難告，曰：『請反而聽命。』姜怒，公子偃、公子鉏趨過指之，曰：『女不可，是皆君也。』」公惟申儆而行，是以後期。




大夫日卒，正也。

君弑、卒，皆以日明正不正。大夫卒、殺、奔，皆以日明正與惡，其例一也。臧孫紇出奔，以日言正不正。


 先刺後名，

據買先名後刺。


 殺無罪也。

劉子云：「季氏殺公子偃。」


 疏

顔師古説：「公子偃，宣公庶子，成公弟。公子與僑如之謀，故見誅。」按：韋説是，偃未嘗與謀，因姜氏之言，疑誤殺之，故傳以爲無罪。若與謀，則有罪矣。




十有七年

春，衛北宫括帥師侵鄭。

括，衛成公曾孫。一國三卿，前見孔氏，此又見北宫氏者，達既見殺，故以北宫爲下卿也。以下常見北宫氏者，孫、甯既絶，以北宫爲正卿也。




夏，公會尹子、單子、晉侯、齊侯、宋公、衛侯、曹伯、邾人伐鄭。

尹子、單子皆王卿。王臣見四卿：尹、單、劉、蘇，四稱子者是也，皆與大盟會。單伯與單子同氏，子爲卿，伯在字例，爲大夫。


 疏

自此以下，齊侯不出與諸侯會盟。至襄十八年，因有圍齊之事。




六月，乙酉，同盟于柯陵。

《左傳》以爲「尋戚之盟」者，就同盟説之。楚之同盟者，則秦、陳、蔡、吴。




柯陵之盟，謀復伐鄭也。

傳曰：「何以知其盟復伐鄭也？以其後會之人盡盟者也。」


 疏

《左傳》：「楚子重救鄭，師于首止，諸侯還。」




秋，公至自會。

致伐則不恥，致會則恥。


 疏

三郤專政，順臣執君，公怨之，故心不周于伐鄭。




不曰至自伐鄭也，

據京城盟復伐，以伐致。傳曰：「已伐而盟，復伐則以伐致。」所謂「不得意，致伐」也。此盟復伐，以不伐致。


 疏

「也」上當有「何」字，誤脱。


 公不周乎伐鄭也。

據蕭魚得意致會，公以此伐爲得意，故致會。周謂始終其事也。


 何以知公之不周乎伐鄭？

據下伐鄭，公在。


 以其以會致也。

據致會不欲再伐。


 何以知其盟復伐鄭也？

據致會，疑已服鄭。


 以其後會之人盡盟者也。

據冬會伐鄭。此盟諸侯皆在，惟尹子不在耳。


 不周乎伐鄭，則何爲日也？

據渝盟不日。


 言公之不背柯陵之盟也。

言公意雖不欲再伐，以有此盟，不欲背之，故許以信辭而日。




齊高無咎出奔莒。

劉子云：齊靈公夫人通于慶剋。時，公出會諸侯于柯陵，高子、鮑子處内守。國佐將召慶剋而詢之，夫人讒之，公怒，逐高子、國佐，二人奔莒，更以崔杼爲大夫。


 疏

《左氏》云：「君子違，不適仇國。」莒非仇國，亦以見之。




九月，辛丑，用郊。

郊者，祭天也。《王制》：「天子祭天。」魯，諸侯，不得祭天，因周公有大功，成王賜以天子禮樂，得祭天。周祭天不日，牲用騂。魯卜，吉則郊，不吉則否，牲不用騂，以辟天子也。




夏之始，可以承春，

據四月、五月郊不言用。雖譏失時，猶可祭。用夏正，周之夏四月卯、五月辰，以夏正言之，猶爲春。


 以秋之末承春之始，蓋不可矣。

據此言用，知不可。傳曰：「郊自正月至于三月，郊之時也。夏四月郊，不時也。夏五月郊，不時。」以下文同此傳。周九月屬申，于夏正爲七月，乃秋始矣。中間巳、午、未三月爲過時。


 九月用郊，用者，

據四月、五月郊不言用。


 不宜用也。

與用致夫人同，皆譏詞。九月，失時尤久，故言用。


 宫室不設，不可以祭；

《王制》云：「大夫祭器不假。祭器未成，不造燕器。」「庶羞不踰牲，燕衣不踰祭，服寢不踰廟。」


 衣服不脩，不可以祭；

《孟子》曰：「牲殺器皿衣服不備，不敢以祭。」《祭統》：「凡天之所生、地之所長，苟可薦者，莫不咸在，示盡物也。外則盡物，内則盡志，此祭之心也。是故天子親耕于南郊，以共齊盛；王后蠶于北郊，以共純服。諸侯耕于東郊，亦以共齊盛；夫人蠶于北郊，以共冕服。天子、諸侯非莫耕也，王后、夫人非莫蠶也。自致其誠信，誠信之謂盡，盡之謂敬，敬盡然後可以事神明，此祭之道也。」


 車馬、器械不備，不可以祭；有司一人不備其職，不可以祭。

「夫祭者，必夫婦親之，所以備外内

 之官也。官備則具備，水草之菹、陸産之醢，小物備矣；三牲之俎、八簋之實，美物備矣；昆蟲之異、草木之實，陰陽之物備矣。凡天之所生、地之所長，苟可薦者，莫不咸在，示盡物也。外則盡物，内則盡志，此祭之心也。」


 祭者，薦其時也，薦其敬也，薦其美也，非享味也。

《郊特牲》：「恒豆之菹，水草之和氣也。其醢，陸産之物也。加豆，陸産也。其醢，水物也。籩豆之薦，水土之品也。不敢用常褻味而貴多品，所以交于神明之義也，非食味之道也。」《祭統》：「夫祭者，非物自外至者也，自中出生于心也。心怵而奉之以禮，是故惟賢者能盡祭之義。賢者之祭也，必受其福，非世所謂福也。福者，備也。備者，百順之名也，無所不順者之謂備。言内盡于己，而外順于道也。忠臣以事其君，孝子以事其親，其本一也。上則順于鬼神，外則順于君長，内則以孝于親，如此之謂備。唯賢者能備，能備然後能祭。是故，賢者之祭也，致其誠信，與其忠敬，奉之以物，道之以禮，安之以樂，參之以時，明薦之而已矣，不求其爲。此孝子之心也。祭者，所以追養繼孝也。孝者，畜也，順于道，不逆于倫，是之謂畜。是故孝子之事親也，有三道焉：生則養，没則喪，喪畢則祭。養則觀其順也，喪則觀其哀也，祭則觀其敬而時也。盡此三道者，孝子之行也。」




晉侯使荀罃來乞師。

有約不言乞師，言乞師，起公不周伐。


 疏

荀罃，知武子。




冬，公會單子、晉侯、宋公、衛侯、曹伯、齊人、邾人伐鄭。

陳、蔡、許不敘者，從楚也。諸侯侵伐，齊侯多不自出。使人者，以其本大國也。




言公不背柯陵之盟也。

公不欲再伐鄭，傳曰：「何以知其盟復伐鄭也？以後會之人盡盟者也。」公不欲從伐而不敢倍盟，起公篤于中國，晉失伯者之德。




十有一月，公至自伐鄭。

以伐鄭致者，起前不周事也。月者，以起先致公而後卒嬰齊之義。




壬申，公孫嬰齊卒于貍蜃。

魯以三家爲三卿，以外皆大夫。然則嬰齊何以卒？賢者之子孫，其身又有賢行也。《公羊》：「公會晉侯，將執公，嬰齊爲之請。」《左傳》詳其求季文子是也。《左傳》云：「還自鄭，至于貍脤

 。」此同公行反，在塗病卒也。同時有兩公孫嬰齊，《左傳》稱此爲子叔嬰齊，或偶名同，或由字誤音轉，不可知。


 疏

韋昭説：嬰齊，叔孫肸之子

 也。




十一月無壬申，

據十二月丁巳朔，知十一月無壬申。


 壬申，乃十月也。致公而後録，

《公羊》：「待君命而後卒大夫。」同公出伐楚，十月至魯竟而卒，不以當時卒，必公入乃卒之。


 臣子之義也。

臣不先君，故先致公而後卒之也。


 其地，

據不地國。


 未踰竟也。

踰竟地國，卒於齊是也。未踰竟乃地地，垂與此是也。




十有二月，丁巳，朔，日有食之。

劉子云：「後楚滅舒庸，晉弑其君，宋魚石因楚奪君邑，莒滅鄫，齊滅萊，鄭伯弑死。」




邾子貜且卒。

邾以上正例不日，襄以後乃例日。




晉殺其大夫郤錡、郤犫、郤至。

不言及者，尊卑敵也。一國三卿，晉何以同姓見三卿？晉國尊也。二伯比于公，一公三卿、九大夫，大夫五錫，例得見經，例有十二人，故同時一姓有三卿大夫也。言此以起族大之禍。晉鄢陵三軍將佐：欒書、士燮、郤錡、荀偃、韓厥、郤至，荀罃居守，郤犫、欒黶乞師，士匄、欒鍼，同時見經者，已八人矣。


 疏

《晉世家》：「厲公多外嬖姬，歸，欲盡去羣大夫而立諸姬兄弟。寵姬兄曰胥童，嘗與郤至有怨，及欒書又怨郤至不用其計而遂敗楚，乃使人間謝楚。楚來詐厲公曰：『鄢陵之戰，實至召楚，欲作亂，内子周立之。會與國不具，是以事不成。』厲公告欒書，欒書曰：『其殆有矣！願公試使人之周微考之。』果使郤至於周。欒書又使公子周見郤至，郤至不知見賣也。厲公驗之，信然，遂怨郤至，欲殺之。八年，厲公獵，與姬飲，郤至殺豕奉進，宦者奪之，郤至射殺宦者。公怒，曰：『季子欺予！』將誅三

 郤，未發也。郤錡欲攻公，曰：『我雖死，公亦病矣。』 郤至曰：『信不反君，智不害民，勇不作亂。失此三者，誰與我？我死耳！』十二月壬午，公令胥童以兵八百人襲攻殺三郤。胥童因以刼欒書、中行偃于朝，曰：『不殺二子，患必及公。』公曰：『一旦殺三卿，寡人不忍益也。』對曰：『人將忍君。』公弗聽，謝欒書等以誅郤氏罪，曰：『大夫復位。』二子頓首曰：『幸甚，幸甚！』」郤以後不見，誅

 郤族也。三郤同爲大夫，見以非禮過盛誅。




自禍於是起矣。

劉子云：「晉暴殺三卿，厲公以弑。」


 疏

自當作晉，字之誤也。傳曰：齊之禍自此起矣，與此同。《五行志》劉説：「周單襄公與晉郤錡、郤犫、郤至、齊國佐語，告魯成公曰：『晉將有亂，三郤其當之虖！夫郤氏，晉之寵人也，三

 卿而五大夫，可以戒懼矣。高位實疾顛，厚味實腊毒。今郤伯之語犯，叔迂，季伐；犯則陵人，迂則誣人，伐則掩人。有是寵也，而益之以三

 怨，其誰能忍之？』」




楚人滅舒庸。

成世言滅者，惟此一見。中國有伯不言滅，楚無世不滅，所以夷之。舒當屬揚州。劉子云：「楚滅舒庸」，日食之應。


 疏

宣八年，取舒蓼矣。此又取其庸，上繫舒，以别於蜀庸也。言滅者，有小夷君存。




十有八年

春，王正月，晉殺其大夫胥童。

此與三弑及相起。殺大夫不月，月者，以弑之月加于殺上，見同月也。據《世家》、《左傳》，胥童皆以去年閏月殺，何以書於正月？見弑與殺一事也。孔父先死言弑及，此言殺者，惡也。此欒、荀殺之，何爲稱國以殺？道君爲亂，君之弑由童致之，童之殺亦由君致之也。胥氏以後不見。


 疏

《晉世家》：「厲公使胥童爲卿。閏月乙卯，厲公游匠驪氏，欒書、中行偃以其黨襲厲公，囚之，殺胥童，而使人迎公子周於周而立之。」




庚申，晉弑其君州蒲。

日無月者，上繫於正月。先殺童而後弑者，童之殺，君爲之也，不如孔父者，君之弑，童爲之也。兩列其文，皆稱國者，君臣自相弑殺之文，所以正君臣之道也。


 疏

《晉世家》：「悼公元年正月庚申，欒書、中行偃弑厲公，葬之以一乘車。厲公囚六日死，死十日庚午，智罃迎公子周來，至絳，刑雞與大夫盟而立之，是爲悼公。辛巳，朝武宫。二月乙酉，即位。悼公周者，其大父捷，晉襄公少子，不得立，號爲桓叔，桓叔最愛。桓叔生惠伯談，談生悼公周。周之立，年十四矣。悼公曰：『大父、父皆不得立而避難于周，客死焉。寡人自以疎遠，毋幾爲君。今大夫不忘文、襄之意而惠立桓叔之後，賴宗廟、大夫之靈，得奉晉祀，豈敢不戰戰乎？大夫其亦助寡人！』于是逐不臣者七人，修舊功，施德惠，收文公入時功臣後。」




稱國以弑其君，

據欒書弑。小國稱國，爲衆辭，大國君無道，當言人。臣之惡，當目

 名、氏。


 疏

《晉世家》：晉欒書、中行偃弑其君厲公。


 君惡甚矣。

因外嬖，故欲去羣大夫而立之。胥臣謀在盡誅欒、荀。大臣無罪書殺，更立所嬖，此大惡也。欒、荀弑之，亦由胥童之殺。然則州蒲之弑，蓋胥童主之，故不目欒氏也。


 疏

《春秋》貴仁，晉侯以私意一朝而殺三卿，又欲盡去大夫，失君道，大臣離散，起而爲弑，非臣弑之，乃自殺也。




齊殺其大夫國佐。

劉子云：「國佐殺慶剋。靈公與國佐盟而復之，孟子又愬而殺之。」


 疏

《國語》云：「柯陵之會，單子云：『國子立于淫亂之國，而好盡言，以招人過，怨之本也。唯善人能受盡言，齊其有乎！』」




公如晉。

爲晉悼新立，公往朝之。




夏，楚子、鄭伯伐宋。

納魚石也。


 疏

成世二見伐宋。




宋魚石復入于彭城。

劉子云：「楚伐

 宋，取彭城以封魚石。」


 疏

劉子云：「宋後爲齊、楚、魏所滅，三分其地。魏得其梁、陳留，齊得其濟陰、東平，楚得其沛。故今之楚彭城本宋也，《春秋經》曰『圍宋彭城』。」《地理志》：宋地，房、心之

 分野。




復者，

此與欒盈相比，彼言入于晉、入于曲沃，皆惡辭，以外大夫歸入無言復者。衛元咺以大夫而從諸侯之辭者，惡其無君，並惡晉也。


 復中國也

 。

出奔楚，楚爲夷狄，此正辭。其有自夷狄歸入而不言復者，所自國無罪之辭。自中國歸而有復者，中國亦如夷狄也。


 疏

《宋世家》：「平公三年，楚共拔宋之彭城，以封宋左

 師魚石。」《地理志》楚國彭城下云：「古彭祖國。」




公至自晉。

晉侯使士匄來聘。

悼公新立，於諸侯有加禮。


 疏

同年見二士。晉子未踰年，三見不稱子。二伯不稱子，别于方伯也。案：自此年後，晉見欒、荀、士、韓、趙、魏六族，所謂六卿專晉也。郤氏亡於成十七年，胥氏亡於成十八年，先氏亡於宣十三年，狐氏亡於文六年，里、
 


 、陽、箕皆祇一見。

秋，杞伯來朝。

傳同時累見也。此下月者，明有喪，謹之。


 疏

終《春秋》，杞國五朝：莊二十七年、僖二十七年、文十二年、成四年、成十八年，皆時；一稱子，四稱伯。




八月，邾子來朝。

朝時，此其月者，邾有喪，未期而來朝，非禮也。三年之喪，達乎天子庶人。古者有喪，君三年不呼其門。《王制》曰：天子無事相朝，正也。凡有事，則不相朝，故於此譏之也。




築鹿囿。

因數有難，往來費重，國用不足而虞利也。




築不志，此其志，何也？山林藪澤之利，所以與民共也，虞之，非正也。

己丑，公薨于路寢。疏

《魯世家》：「十八年，成公卒，子午立，是爲襄公。是時襄公三歲也。」




路寢，正也。男子不絶婦人之手，以齊終也。

説見前。




冬，楚人、鄭人侵宋。

助魚石也。獨出鄭者，起争鄭，時陳、蔡、許皆從楚也。


 疏

楚宣世最強，成世三見伐鄭，兩見伐宋，滅舒庸，入鄆，而只以鄢陵戰敗也。




晉侯使士魴來乞師。

因救宋乞師。


 疏

既見士匄，又見士魴，士氏有二大夫矣。成世詳録晉卿。




十有二月，仲孫蔑會晉侯、宋公、衛侯、邾子、齊崔杼，同盟于虚朾。

虚朾，宋地。悼初立，合諸侯盟，救宋。不日，悼公賢，有信辭也。齊君不自行而使人者，以大國不同方伯也。


 疏

《晉語》：「始合諸侯于虚朾以救宋，使張老延君譽於四方，且觀道逆者。吕宣子卒，公以趙文子爲文也，而能恤大事，使佐新軍。三年，公始合諸侯。四年，諸侯會於雞丘，於是乎布命、結援、修好，申盟而還。令狐文子卒，公以魏絳爲不犯也，使佐新軍。使張老爲司馬

 ，使范獻子爲候奄。公譽達于戎，五年，諸戎來請服，使魏莊子盟之，於是乎始復霸。四年，會諸侯於雞丘，魏絳爲中軍司馬，公子揚干亂行於曲梁，魏絳斬其僕。公謂羊舌赤，曰：『寡人屬諸侯，魏絳戮寡人之弟，爲我勿失。』赤對曰：『臣聞絳之志，有事不避難，有罪不避刑，其將來辭。』言終，魏絳至，授僕人書而伏劍。士魴、張老交止之。僕人授公，公讀書曰：『臣誅于

 揚干，不忘其死。日君乏使，使臣狃中軍之司馬，臣聞師衆以順爲武，軍事有死無犯爲敬，君合諸侯，臣敢不敬？君不説，請死之。』公跣而出，曰：『寡人之言，兄弟之禮也。子之誅，軍旅之事也，請無重寡人之過。』反役，與之禮食，令之佐新軍。」




丁未，葬我君成公。



注
 　五：原作「十二」，據《史記·十二諸侯年表》改。



注
 　什：原作「計」，據《漢書·刑法志》改。



注
 　桓：原作「威」，據《漢書·刑法志》改。



注
 　王：原作「兵」，據《漢書·刑法志》、日新本、鴻寶本改。



注
 　伏：原作「仗」，據《漢書·刑法志》改。



注
 　甲：原作「人」，據《漢書·刑法志》顔注改。



注
 　官制象天：原作「立官象天」，據《春秋繁露》改。



注
 　「十月」下日新本有「《集解》以爲此脱『季孫行父如齊』六字」。



注
 　聘：原作「盟」，據《穀梁傳》成公元年改。



注
 　音：原脱，據《春秋穀梁傳注疏》成公元年范寧《集解》補。



注
 　邾：疑當作「鄟」。據成公六年經云「取鄟」，《穀梁傳》以鄟爲國，《公羊傳》以鄟爲邾婁之邑，廖氏「疑邾屬國」。



注
 　傲：原作「敖」，據《説苑·敬慎》改。



注
 　乃：原作「及」，據《説苑·敬慎》、日新本、鴻寶本改。



注
 　客：原作「克」，據鴻寶本改。



注
 　客：原作「克」，據文意改。



注
 　之：原脱，據《穀梁傳》成公二年補。



注
 　至：原作「忠」，據《説苑·君道》改。



注
 　南東：原作「東南」，據《詩·信南山》乙，下同。



注
 　復得：原作「得復」，據《史記·衛世家》乙。



注
 　楚：原作「我」，據《左傳》宣公十八年改。



注
 　下：原脱，據鴻寶本補。



注
 　之：原脱，據日新本、鴻寶本補。



注
 　亡禮而親：原作「親而無禮」，據《漢書·五行志》、日新本、鴻寶本改。



注
 　焚：原作「災」，據《禮記·檀弓》改。



注
 　火：原作「災」，據《白虎通·災變》改。



注
 　三：原作「一」，據鴻寶本改。



注
 　三中：原作「二上」，據鴻寶本改。



注
 　三下：原作「二中」，據鴻寶本改。



注
 　則十二人之數備也：鴻寶本作「乃合十二會數，且晉新軍亦三軍也」。



注
 　敢：原作「受」，據《史記·晉世家》改。



注
 　軍：原作「卿」，據《史記·晉世家》改。



注
 　聽：原作「服」，據《公羊傳》成公三年改。



注
 　鄆：原脱，據《漢書·五行志》補。



注
 　俟：原作「傷」，據《禮記·雜記》改。



注
 　退：原作「迎」，據《禮記·雜記》改。



注
 　夫：原作「於」，據《禮記·雜記》改。



注
 　下亂：《漢書·五行志》同，《唐開元占經·山崩》作「不治」。



注
 　天下：原作「諸侯」，據《漢書·五行志》改。



注
 　河：原作「梁」，據《公羊傳》成公五年、日新本、鴻寶本改。《公羊傳》唐石經本、鄂本、閩本同，監本、毛本作「江」。



注
 　羣臣：原作「臣羣」，據《漢書·五行志》乙。



注
 　斑：原作「班」，據《禮記·王制》、鴻寶本改。



注
 　恩：原作「功」，據《説苑·辨物》改。



注
 　「角」下原衍「改卜牛鼷鼠又食其角乃免牛」十二字，據阮刻十三經注疏本《穀梁傳》删。



注
 　傋：原作「區」，據《漢書·五行志》改。



注
 　天地：原作「上帝」，據《漢書·五行志》改。



注
 　郊：原作「將」，據《漢書·五行志》改。



注
 　「鼷又其」至「牛角象」：原作「鼷鼠食至尊之牛角。物也。角，兵象，在上，君威也。又其小者也。牛，大畜，祭天尊物也」，文句錯亂，據《漢書·五行志》補改。



注
 　國命：原脱，據《漢書·五行志》補。



注
 　語之：原作「之語」，據《漢書·五行志》乙。



注
 　敬：原作「孝」，據《禮記·祭義》改。



注
 　也：原作「矣」，據《穀梁傳》成公七年改。



注
 　卑：原脱，據《説苑·敬慎》補。



注
 　效：原作「致」，據《説苑·敬慎》改。



注
 　人：原脱，據《藝文類聚·人部七》補。



注
 　晉侵沈：原脱，據《左傳》成公八年補。



注
 　揖：原作「楫」，據《左傳》成公八年改。



注
 　「也」下日新本、鴻寶本有「因其詳之，所以書者也」九字。



注
 　爲：原作「有」，據《新序·節士》改。



注
 　祀：原作「嗣」，據《新序·節士》改。



注
 　稱：原作「尊」，據《穀梁傳》成公八年改。



注
 　子：原作「王」，據文意「始終于此」改。



注
 　曰：原無，據文意擬補。



注
 　不：原脱，據《白虎通·嫁娶》補。



注
 　博：原脱，據《白虎通·嫁娶》補。



注
 　賢：原作「次」，據《白虎通·嫁娶》改。



注
 　入：原作「人」，據《白虎通·嫁娶》改。



注
 　婦入：原脱，據《白虎通·嫁娶》補。



注
 　治：原作「始」，據《古列女傳·召南申女》改。



注
 　「犯」下原衍「者」字，據《史記·齊世家》删。



注
 　叛：《穀梁傳》成公九年作「知」，廖注以叛爲説，故仍其舊。



注
 　曰：原作「莒」，據鴻寶本改。



注
 　考：原作「親」，據《禮記·郊特牲》改。



注
 　祭：原作「祀」，據《禮記·王制》改。



注
 　此下原衍「壽曼爲君」四字，據《史記·晉世家》删。



注
 　因：原作「固」，據《史記·魯世家》改。



注
 　會：原脱，據《左傳》成公十二年補。



注
 　出：《公羊傳》成公十二年作「外」。



注
 　采：原作「菜」，據日新本、鴻寶本改。



注
 　「失」下原衍「其」字，據《穀梁傳》僖公二十四年删。



注
 　當：原作「自」，據《新序·節士》改。



注
 　負芻立，是爲曹成公：原在「成公遂爲君」下，據《新序·節士》改。



注
 　慢：原作「嬉」，據《古列女傳·衛姑定姜》改。



注
 　本紀：原作「世家」，據《史記》改。



注
 　二月：原作「正月」，據《穀梁傳》成公十五年改。



注
 　孰：原作「曷爲」，據《春秋公羊傳注疏》宣公八年徐疏改。



注
 　後：原脱，據《春秋公羊傳注疏》宣公八年徐疏補。



注
 　右：原作「左」，據《史記·宋世家》改。



注
 　左：原作「右」，據《史記·宋世家》改。



注
 　此：原作「故」，據日新本、鴻寶本改。



注
 　乎：原作「平」，據《公羊傳》成公十五年改。



注
 　世：原無，據文意擬補。



注
 　請：原作「諸侯」，據《史記·十二諸侯年表》改。



注
 　偪于：原脱，據《左傳》成公十五年補。



注
 　偃：原作「彄」，據《漢書·五行志》改。



注
 　執：原作「止」，據《春秋穀梁傳注疏》成公十六年楊疏引劉向語、日新本、鴻寶本改。



注
 　此：原作「比」，據《春秋穀梁傳注疏》成公十六年楊疏引劉向語改。



注
 　之異也：原脱，據《春秋穀梁傳注疏》成公十六年楊疏引劉向語補。



注
 　木介甲胄，兵之象：原作「木冰，介、甲胄之象」，據《春秋穀梁傳注疏》成公十六年范寧《集解》改。



注
 　魯侯：原作「曹伯」，據《漢書·五行志》改。



注
 　日：原脱，據日新本、鴻寶本補。



注
 　皆暝：原作「昏晦暝」，據《漢書·五行志》改。



注
 　陽：原脱，據《漢書·五行志》補。



注
 　朱博：原作「朱雲」，據《漢書》改。



注
 　執：原作「止」，據《漢書·五行志》改。



注
 　告：原作「賂」，據《史記·魯世家》、鴻寶本改。



注
 　許：原作「行」，據《史記·魯世家》改。



注
 　焉：原脱，據《春秋穀梁傳注疏》成公十六年《校勘記》、日新本、鴻寶本補。



注
 　外内：原作「内外」，據《禮記·祭統》乙。



注
 　脤：原作「蜃」，《穀梁傳》同，據《左傳》成公十七年改。



注
 　之子：原脱，據《國語·魯語》韋注「子叔聲伯，魯大夫，宣公弟叔肸之子公孫嬰齊也」補。



注
 　三：原作「二」，據《史記·晉世家》、日新本、鴻寶本改。



注
 　誅：原作「罷斥」，據日新本、鴻寶本改。



注
 　三：原作「二」，據景祐本改。



注
 　「三」下原衍「迂」字，據《漢書·五行志》删。



注
 　目：原作「日」，據日新本、鴻寶本改。



注
 　伐：原脱，據《漢書·五行志》補。



注
 　宋地房心之：原脱，據《漢書·地理志》補。



注
 　復者，復中國也：本經無傳，此爲廖氏擬補。



注
 　左：原作「右」，據《史記·宋世家》改。



注
 　馬：原作「徒」，據《國語·晉語》改。



注
 　于：原作「子」，據《國語·晉語》、日新本、鴻寶本改。







穀梁春秋經傳古義疏卷八



襄公

《魯世家》：襄公午立，是時三歲。襄世晉、楚爲二伯，齊、魯、衛、鄭爲晉屬方伯，秦、陳、蔡、吴爲楚屬方伯，故襄世通不言公如齊而一言如楚，以二伯禮事楚也。




元年

《年表》：「周簡王十四年，晉悼公元年，齊靈十年，宋平四年，陳成二十七

 年，衛獻五年，蔡景二十年，鄭成十三年，曹成六年，杞桓六十五年，秦景五年，楚共十九年，吴壽夢十四年。」




春，王正月，公即位。

元年者，君之始年。先言元年，而後言公即位者，即位以年決者也。




繼正即位，

即位猶繼立也。


 正也。

凡兩君授受，必言繼立，乃見終始之義。故以書即位爲正，不書即位爲變。




仲孫蔑會晉欒黶、宋華元、衛甯殖、曹人、莒人、邾人、滕人、薛人圍宋彭城。

此宋事以晉主之，伯辭也。薛初會盟，襄世詳録小國，故録之，次滕。不序齊，不從也。


 疏

《宋世家》：「四年，諸侯共誅魚石，而復歸彭城於宋。」按：殖，相之子，俞之孫，諡惠子。




繫彭城于宋者，

據彭城爲楚取，不當再繫之宋。


 疏

《左傳》：「圍宋彭城，非宋地，追書也。」


 不與魚石正也。

《公羊》：「楚已取之，曷爲繫之宋？不與諸侯專封也。」魚石雖入彭城，猶繫于宋，不使魚石有彭城。楚雖封之，外之，不與其封也。正當爲封，慶封吴已封之，猶繫齊，亦不與其封也。此華元圍彭城以討魚石，晉以宋五大夫之在彭城者歸。彭城降，不言以魚石歸者，略之也。




夏，晉韓厥帥師伐鄭。

此即圍宋諸侯之兵也。伐鄭者，討其從楚侵宋也。


 疏

晉悼公伐鄭，兵于洧上，鄭城守，晉人去。




仲孫蔑會齊崔杼、曹人、邾人、杞人，次于鄫。

此所謂東諸侯也，國皆在今山東。會鄫，助晉伐鄭也。不言衛者，從韓厥者也。


 疏

據《左傳》，晉命鄫師侵楚及陳。不書者，略之也。鄫，《公羊》作合，則與繒别也。




秋，楚公子壬夫帥師侵宋。

救鄭也。時陳、蔡、鄭、許皆從楚。不敘，不使中國從夷狄，有所見乃敘。


 疏

襄世，楚有吴禍，亦少衰矣。其兵事言宋者四，陳二，鄭五，于夷狄則伐吴者三，滅舒鳩者一。襄二十七年，息兵以後，則侵伐不見矣。《年表》：「晉伐鄭，敗我，兵于洧上，楚來救。」按：壬夫，子反弟，字子辛。五年，經書殺。




九月，辛酉，天王崩。

有天王喪，不奔喪，受小國朝、大國聘，非禮也。不諱者，公幼，不恥，責在大臣也。


 疏

《周本紀》：「十四年，簡王崩，子靈王泄心立。」




邾子來朝。

此因襄公初立來朝。書此以明小事大之禮。


 疏

有天王喪，不月者，事易明。




冬，衛侯使公孫剽來聘。

衛不言公子、公孫，言剽者，與瑕同，言將爲君之辭也。衛公孫一見剽，公子一見瑕。


 疏

剽，黑背

 子，穆公之孫。衛公子、公孫一見瑕、剽，專衛，故後有篡禍。言剽以明不正。




晉侯使荀罃來聘。

此彙見之例也。晉大國，衛次國，邾小國。凡君新立，大國聘敵國以上之禮，小國朝卒正以下之禮。經見三等，爲大國、次國、小國之例也。


 疏

有天王喪而來聘，不待貶絶而罪惡見。




二年

春，王正月，葬簡王。

月者，危之甚。四月而葬，速葬。周事凡二記，一錫命，一周公奔。




鄭師伐宋。

晉，衛篤從之，宋爲次。楚，蔡篤從之，陳、鄭爲次。楚強，蔡、陳篤從楚。晉、楚争宋、鄭，故宋、鄭亦自相仇也。


 疏

《左傳》：「楚令也。」




夏，五月，庚寅，夫人姜氏薨。

齊姜，成公夫人也，襄嫡母，服三年也。




六月，庚辰，鄭伯睔卒。

伐喪，使人不時葬。衛因喪來伐，故不葬也。


 疏

《鄭世家》：「十四年，成公卒，子惲立，是爲釐公。」




晉師、宋師、衛甯殖侵鄭。

衛獨言名、氏者，起伐喪報怨。




其曰衛甯殖，

據晉、宋言師。


 如是而稱于前事也。

前衛有喪，鄭伐之。特目甯殖，苟志于伐人喪者，人亦伐其喪，變文以起其施報。《論語》曰：「以直報怨，以德報德。」


 疏

此《春秋》報施之禮。




秋七月，仲孫蔑會晉荀罃、宋華元、衛孫林父、曹人、邾人于戚。

不言同盟，不以盟見，鄭未服也。常會非大盟不言同。不言齊，未從也。齊強，來去無常。不言邾

 、滕、薛，亦未從也。戚，衛孫氏邑。不以衛主之，伯者會也。


 疏

爲謀服鄭。會例時，此月者，譏内有喪而貳事也。故已葬則不月也。




己丑，葬我小君齊姜。

不言諸侯之會葬者，夫人，略之也。




叔孫豹如宋。

冬，仲孫蔑會晉荀罃、齊崔杼、宋華元、衛孫林父、曹人、邾人、滕人、薛人、小邾人于戚。

不言同盟，不以盟見者，鄭未服，故但以會言。


 疏

小邾初列會盟，附庸，故居末，不卒。襄世詳録小國，故於此世十六見。




遂城虎牢。

劉子云：「鄭畔

 中國而附楚，襄與諸侯共城鄭虎牢以禦楚。」虎牢置城設戍，所以逼鄭也。




若言中國焉，

據彭城繫宋，下言戍鄭虎牢，皆有鄭字。外城有國辭，此不繫鄭言城，如城杞。


 内鄭也。

内鄭如内桓。師以内辭言之。鄭得内辭，所以外陳于楚也。


 疏

據内邑言城，鄭本中國，近世内中國，外夷狄，使虎牢如内城，内鄭以外楚也，所以孤黨惡而存中國。取之不言取，爲中國諱也。




楚殺其大夫公子申。

申乃右司馬，楚之下卿多受小國賂，以逼子重、子辛，故殺之。稱公子，號從中國也。


 疏

系未詳。《左傳》成六年，「以申、息之師救蔡」，一見經。




三年

春，楚公子嬰齊帥師伐吴。

詳吴、楚之事，明楚所以敗中國，以夷攻夷也。


 疏

《吴世家》：「自吴太伯作吴，五世而武王克殷，封其後爲二：其一虞，在中國；其一吴，在夷蠻。十二世而

 晉滅中國之虞。中國之虞滅二世，而夷蠻之吴興。大凡從太伯至壽夢十九世。王壽夢二年，楚之亡大夫申公巫臣怨楚將子反而奔晉，自晉使吴，教吴

 用兵乘車，令其子爲吴行人，吴於是始通于中國。吴伐楚。十六
 

注



 年，楚共王伐吴，至衡山。」按：嬰齊以後不見。四伐一會，凡五見。




公如晉。

未至都而言如，告禰之辭也。


 疏

朝晉與朝楚相起，明晉、楚分伯中外也。




夏，四月，壬戌，公及晉侯盟于長樗。

長樗，晉地也。晉侯在外，公以朝禮見，又盟于長樗。朝、盟以地，外辭。


 疏

在内，如蕭叔來朝公之比。内不地，外乃地。




公至自晉。

得見乎晉侯，又在晉地，可以致晉也。




六月，公會單子、晉侯、宋公、衛侯、鄭伯、莒子、邾子、齊世子光。己未，同盟于雞澤。

日在會下，會、盟同月，不于下月嫌異月。《晉語》：「三年，始合諸侯。四年，合諸侯

 于雞澤」，「公譽

 達于戎」。


 疏

齊世子光，大國適子，《周官》所謂公之孤、大國之孤；敘邾下，所謂執皮帛以繼子男之後。




同者，

據盟不必言同。


 有同也，

同爲虚字，義與克同。經言同盟，同圍齊，同下必有實字，與克義相同。


 疏

《周禮》大同之制，以會同定爲禮名，以時而分。按：《尚書》言「四海會同」，《詩》言「會同有繹」，皆非禮名，不過爲合聚之通稱，如《禹貢》是也。又《詩》則專爲田獵而詠，《論語》之言會同，亦指巡狩、朝聘而言，非單舉二時。傳以同爲虚字。王者之制，故不合于《周禮》也。


 同外楚也。

外楚，與楚分伯。此言同，特以外陳爾。齊失伯，爲方伯。楚爲二伯，則陳爲外州方伯以補其缺，故文以後同盟陳不在，凡屬楚之國，亦通不在也。


 疏

以外楚，明晉北伯。晉分伯，不如齊桓一匡也。楚強，數會諸侯，公如楚，如二伯之儀，是楚伯也。《春秋》外之，不許其伯，故于楚不言同盟，惟晉言同盟，統有二伯辭。時諸侯雖有從楚之事，皆不言同以奪之。




陳侯使袁僑如會。

陳自宣十二年以後，十年盟蜀一見。自盟蜀至此，二十年乃見，蔽于楚地。


 疏

《陳世家》：「成公二十九年，陳倍楚盟。」故明年楚伐我。




如會，

據經言屈完如師

 。


 外乎會也。

此中國同盟，時陳已外屬于楚，不可以同盟。故其來會雖早，經不可以與諸侯同書言同盟，故以如會言之，此外之之辭。


 疏

陳自宣時從楚，不與中國會盟。晉悼復伯，畏晉，乃初如會，不能實心，猶懷觀望，先使臣來，後又逃盟，外之于會，所以深責之。


 於會受命也。

外州不得與中國同盟，故以如會言，如屈完如師，受中國之約束而去，此爲用夏變夷之法。


 疏

袁僑本同會諸侯，《春秋》不使同會，故言如會，外之，使如在會受諸侯之命而已，不敢與會事也。僖二十八年外陳侯，此兼外其使。




戊寅，叔孫豹及諸侯之大夫，及陳袁僑盟。

戊寅非六月，大夫不臣諸侯，故不以日繫月。劉子云：「雞澤之會，諸侯盟，大夫又盟。後爲湨梁之會，諸侯在而大夫獨相與盟，君若綴旒，不得舉手。」




及以及，

據例言會以會，殊會以外吴。


 與之也。

言及者，以内及外，是内本國，外諸夏。及以及，是内中夏而外夷狄。此殊及本以外陳，叔孫爲本國，諸侯爲諸夏，陳爲夷狄。傳以與爲言者，與殊會對言，殊會爲外之，則殊及自爲與之。吴爲真夷，陳乃中國出在外者，故與吴不同，吴殊會，陳殊及也。


 疏

據及，内爲志。及以及，内外汲汲于是盟，蓋譏大夫。《公羊》：「曷爲殊及陳袁僑？爲其與袁僑盟也。」


 諸侯以爲可與，則與之；

此依經立説，袁僑後至，諸侯以爲可盟，則自盟之。


 不可與，

據陳附楚，如蔡。


 則釋之。

如以爲不可與盟，則不盟可也。據陳侯如會不再盟。鄭使人，言乞盟。


 諸侯盟，

上己未同盟。


 又大夫相與私盟，

時諸侯以袁僑後至，不屑與盟，而使大夫盟之。據湨梁獨大夫盟，宋大夫盟，諸侯不在，故此曰私盟。


 是大夫張也。

君方盟，而大夫又盟，是諸侯以專盟之柄授大夫，則不如不盟。以下大夫專盟，是諸侯使之耳。


 疏

君盟，大夫又盟，是大夫敵君也。


 故雞澤之會，諸侯始失正矣，

「正」當爲「政」。《論語》：「孔子曰：『天下有道，則禮樂征伐自天子出；天下無道，則禮樂征伐自諸侯出。』」按：有道，謂《春秋》以前；無道，入莊世，二伯主之。「自諸侯出，蓋十世希不失矣。」按：莊至哀爲九世，而《春秋》終，蓋閔不數，以附莊公也。「自大夫出，五世希不失矣。」按：從襄至哀四世，而《春秋》終。「陪臣執國命，三世希不失矣。」按：定世陪臣強，二世《春秋》終。「天下有道，則政不在大夫。」按：二伯專政以尊天下，乃周、召遺事，猶可言。獨大夫專政，古無其事。「天下有道，則庶人不議」，謂不作《春秋》。


 大夫執國權。

《郊特牲》：「天子微，諸侯僭，大夫強，諸侯脅。於此相貴

 以等，相覿

 以貨，相賂以利，而天下之禮亂矣。」劉子云：「尊君卑臣，以勢使之也。夫失勢則權傾，故天子失道則諸侯尊矣，諸侯失政則大夫起矣，大夫失官則庶人興矣。由是觀之，上不失而下得者，未之有也。」


 曰袁僑，

據湨梁曰大夫，宋曰諸侯大夫，不出名氏。


 異之也。

據陳侯不在，不異袁僑，譏不明。異之，歸惡諸侯，大夫功罪不相蒙，賞罰各有所施。




秋，公至自晉。

惡事不致，致者，不使及後盟也。




冬，晉荀罃帥師伐許。

伐許以孤鄭也。不敘諸侯之師者，小伐之也。成十五年遷葉，專心事楚，六年乃一見，踰十三年又以伐見，踰八年以伐鄭見。




四年

《左傳》：冬，有莒人伐繒，臧孫救繒，敗于狐駘。事與《檀弓》同，知莒有滅繒之志，非僅立甥而已。




春，王三月，己酉，陳侯午卒。

不言楚伐陳，不許其有不伐喪之美。


 疏

《陳世家》：「成公三十年，楚共王伐陳。是歲成公卒，子哀公弱立。楚以陳喪，收兵去。」




夏，叔孫豹如晉。

去年公如晉，冬又同盟，今大夫如晉，報知武子也。




秋，七月，戊子，夫人姒氏薨。

襄公之母也，莒女也。言夫人小君者，與成風同。傳曰：「夫人卒葬之，我可以不

 卒

 葬之乎？」知非夫人者，文、宣、成夫人皆齊女。




葬陳成公。

時葬者，不許楚有不伐喪之美。




八月，辛亥，葬我小君定姒。

九年之中三有夫人之喪，二姜皆有逆文，以此起定姒非夫人。定，諡也，以夫人禮，則有諡。




冬，公如晉。

妾母有服，公以夫人之喪葬之而行朝禮，非也。不月者，其事易見，不以月見例也。


 疏

《魯世家》：「四年，公朝晉。」




陳人圍頓。

頓者，豫州卒正，陳嘗納、圍、伐之。


 疏

按：中外各州卒正，經皆有起文，如陳之有圍頓、伐頓、納頓之文是也。以外當由此推之。




五年

《年表》：「陳哀公弱元年。」




春，公至自晉。

中國不存公。




夏，鄭伯使公子發來聘。

吴、秦一見盟聘，外之也。鄭亦一見者，方伯下等，略之。


 疏

發，穆公子，子産之父子國也。後爲國氏，國參是也。鄭前從楚，此聘者，服晉，從中國也。方伯當來聘，惟此一見，示例而已。




叔孫豹、繒世子巫如晉。

巫者，莒公子也。繒子無子，有女嫁于莒，取外孫爲後。如晉，因魯以求立，覿晉，並求屬魯也。非繒世子，其言世子者，順其意也，如宋世子成

 、陳世子禦寇之比。


 疏

去冬莒伐繒，魯救敗，此以巫覿，當是莒、繒平，以巫後繒。




外不言如，而言如，

據外世子相如不書。


 爲我事往也。

《左傳》：「書曰：『叔孫豹、鄫太子巫如晉。』言比諸魯大夫也。」往謂書如，言因豹而言如。巫屬魯，比于大夫，卑如介然，故不言及以異之。


 疏

不言及者，繒世子不書者，故不言及。及，施于例書者。巫如不書，從我大夫則書之，故曰「爲我事往」。繒，微國，不能同盟，其世子卑，故内臣得加之。




仲孫蔑、衛孫林父會吴于善稻。

衛、吴皆同姓。衛，中國；吴，夷狄。此何以不殊會？吴以同姓之義不再外之。何以不言及？言及則外吴，且殊衛，故衛同内辭也。


 疏

不及林父，内衛也。衛篤心中國，不從夷，故内之不及，亦不殊矣。繒世子、衛孫林父同時不言及，而其義異也。




吴謂善伊，謂稻緩，

方言不同，吴謂伊緩，中國曰善稻。此從中國，蓋譯也。


 號從中國，名從主人。

《王制》云：「五方之民，言語不通，嗜欲不同。達其志，通其欲，東方曰寄，南方曰象，西方曰狄鞮，北方曰譯。」此東方曰寄之事。


 疏

此繙譯例。通今古，識絶域，皆須繙譯，故傳著之。




秋，大雩。

劉子云：「先是宋魚石奔楚，楚

 伐宋，取彭城以封魚石。鄭畔于中國而附楚，襄與諸侯共圍彭城，城鄭虎牢以禦楚。是歲鄭伯使公子發來聘，使大夫會吴于善稻。外結二國，内得鄭聘，有炕陽動衆之應。」




楚殺其大夫公子壬夫。

壬夫元年侵宋。楚殺不言有罪無罪，略之也。襄世再殺大夫，楚所以弱也。




公會晉侯、宋公、陳侯、衛侯、鄭伯、曹伯、莒子、邾子、滕子、薛伯、齊世子光、吴人、繒人于戚。

不言同盟，有吴在。《左傳》以爲盟于戚。見繒者，起下滅。凡不常在會盟而特序者，以起見滅也。


 疏

不殊會吴者，戍陳善事，吴能信中國，使得同也。偁人以不殊，不可狄之。繒不能會盟，敘于吴下，不敘者也。繒，中國，在吴下稱人，以吴從中國例，因同姓先進之。敘繒者，繒、莒同會，起下滅而晉復之。




公至自會。

會夷狄不致，此致者，并吴也。傳曰：「中國有善事則并焉，無善事則異之。」善吴從中國以攘楚，故進從中國。




冬，戍陳。

不言其人，實諸侯同戍也，使如内戍之。


 疏

上會已序諸侯，此但主魯而已。




内辭也。

傳曰：「主善以内。」戍陳者，留兵以制陳也。言戍者，惡楚，使若助陳拒楚，以存中國。戍陳與戍鄭虎牢相起。


 疏

「古者有分土，無分民。」陳困于楚，不能自守，諸侯相帥而戍之，得變之正，故主内也。歸粟于蔡，得正，亦主内。




楚公子貞帥師伐陳。

諸侯戍，而楚救之。言伐者，内陳而外楚也。時唯蔡、許從楚。


 疏

貞，莊王子，字子囊，後爲囊氏，六見經。




公會晉侯、宋公、衛侯、鄭伯、曹伯、莒子、邾子、滕子、薛伯、齊世子光救陳。

列敘諸侯，唯蔡、許不至，晉強楚弱也。晉、楚争陳，晉救陳者，内中國而外夷狄也。


 疏

《左傳》：「會于城棣以救之。」




十有二月，公至自救陳。

月者，危也。晉強復伯，救陳無危，言月，著其善也，與葵丘日同，爲著其美。陳久屬于楚，以中國爲從夷狄辭，今能屬于内，《春秋》之所欣許者也。




善救陳也。

中國伯弱，不能攘楚，陳乃蔽于夷，晉悼能勤諸侯以救陳，故陳改從中國。晉之伯，救陳之力也，月以善之。




辛未，季孫行父卒。

賢大夫也，歷相三世，忠于公室。行父，季文子也。行父文六年見經，至此五十四年十六見經。子宿立。


 疏

《魯語》：「季文子相宣、成，無衣帛之妾，無食粟之馬。仲孫它諫曰：『子爲魯上卿，相二君矣，妾不衣帛，馬不食粟，人其以子爲愛。且不華國乎？』文子曰：『吾亦願之。然吾觀國人，其父兄之食麤而衣惡者猶多矣，吾是以不敢。人之父兄食麤衣惡，而我美妾與馬，無乃非相人者

 乎！且吾聞以德榮爲國華，不聞以妾與馬。』文子以告孟獻子，獻子囚之七日。自是子服之妾衣不過七升之布，馬餼不過稂莠。文子聞之，曰：『過而能改者，民之上也。』使爲上大夫。」




六年

春，王三月，壬午，杞伯姑容卒。

杞僖世初本無名，至此乃有名，至此始以同盟待之，即所謂三世異辭。襄時詳小國也。


 疏

《杞世家》：「桓公十七年卒，子孝公匄立。」




夏，宋華弱來奔。

劉子云：「宋公聽讒，逐其大夫華弱。」劉説見《五行志》。




秋，葬杞桓公。

日卒時葬，起杞爲王者後。言子言伯，亦起爲王者後，雖序小國末，而禮有加焉。




滕子來朝。

此滕子初朝也。晉伯盛，卒正事方伯謹。


 疏

《春秋》以記朝見屬國尊卑親疏，故屢見不一，各爲所見。曹、滕、小邾五記來朝，曹、滕爲同姓，卒正之首也。邾、杞七言朝，杞爲王後，邾于魯近也。小邾五見，降于邾也。郯二見，鄫、葛、牟、蕭各一見。以此起其尊卑親疏也。




莒人滅繒。

滅者，皆方伯討罪之詞，小國不言滅，言滅以起非常之事。


 疏

《春秋》小國不言滅國，惟此一見，故知爲非如常滅之，如常則不見也。




非滅也。

據不日，下言取繒也。


 疏

非以兵力滅之，滅之中有詭道焉。


 中國日，

沈、頓、胡，中國與盟會者則日。


 卑國月，

近國未與會盟者月之。


 夷狄時。

在外州國。傳曰：「滅國有三術：中國謹日，卑國月，夷狄時。」


 繒，中國也，

據内臣列數。繒世子會戚偁人，來朝，能會盟，有中國辭也。


 而時，

據例日，夷狄乃時。


 非滅也。

據不日，知非實滅。


 家有既亡，

國之本在家，立異姓是亡家。


 國有既滅，

國既改姓，是滅也。


 滅而不自知，

據下言繒實已亡滅，辭乃如未亡滅，不知其實。


 由别之而不别也。

繫姓本以相别異，有姓而自亂之，是别而不别。


 莒人滅繒，

據繒，中國；莒，夷狄。以夷狄滅中國，正言之。


 非滅也，

據夷狄實滅中國，則當有所辟，不辟亦起非滅。


 疏

《左傳》言其事甚詳，本傳則單就立甥爲説，義各有取，非有異同也。


 非

 立異姓以莅祭祀，

莒是繒外孫，繒無子，當立公族爲後，乃因愛立女子之子。魯爲方伯，晉爲二伯，不能正其事，相與立之，《春秋》惡之，故言滅也。


 滅亡之道也。

鬼神不享非類，以異姓主祭祀，是宗廟不血食矣。此與滅國之毀宗廟無異。外孫雖有血氣之屬，《周禮》以父主母，故特明其事以絶之。


 疏

莒有取繒志，懼于大國，因以子後之。其子立，則繒爲莒有矣。《左氏》以爲實滅，就事實言之。二傳以爲非滅，就經意言之。言滅不言滅，其實相同。




冬，叔孫豹如邾。

如邾者，聘邾也。方伯聘卒正，如二伯聘方伯之禮。書者，晉伯盛，魯待卒正以禮。


 疏

内臣如以多少見尊卑。二十一見如晉，十九見如齊，二伯也。五見如宋，宋亦大國也。楚雖爲伯，只一見，略之也。陳不如者，二如以見諱奔。衛一見，示例也。莒、邾、滕、牟各一見，小國略之。曹不見。




季孫宿如晉。

《左傳》：「晉人以鄫故來討，曰：『何故亡鄫？』季武子如晉見，且聽命。」按：莒滅鄫，而晉討于魯，魯亦與其謀也。下言取鄫，是因晉討而復之。


 疏

行父之子也。父喪未終而如晉，非禮也。三家世卿專魯執政，嗣位之始，結大國以自固。




十有二月，齊侯

 滅萊。

萊者，兖州國，起齊爲兖州伯也。二伯不言滅國，齊言滅萊，貶之也。


 疏

二伯、王臣

 不能滅人自益，爲方伯有之，此貶齊之辭也。莊世何以言滅譚、滅遂？十三年以前，齊未伯之辭，特著之以見，以後不言滅也。僖十七年，何以言滅項？衆滅之之辭。此萊夷，託之中國，因是以起齊未爲二伯，爲兖州方伯，故滅萊自廣。月者，卑國。萊近齊國。




七年

春，郯子來朝。

郯子與盟會，連帥之等也，不言朝；言朝者，一見以相起也。于此志者，且起晉強，吴不制郯。


 疏

郯爲連帥上等，因莒不言朝，故兩言朝。




夏，四月，三卜郊，不從，乃免牲。

傳曰：全曰牲。已變不郊，故卜免牲。按：郊，祭天也。《王制》：「天子祭天地。」魯方伯，不得祭天，周公有大勳，成王賜以天子禮樂，故得郊。周郊常以正月上丁。魯郊必卜用辛者，下天子也。《五經異義》曰：「《春秋公羊》説：禮郊及日皆不卜，常以正月上丁也。魯與天子并事變禮，今成王命魯使卜，從乃郊，不從即不郊，以下天子也。魯以上辛郊，不敢與天子同也。」按：此義與本傳同。




夏四月，不時也。

傳曰：「郊自正月至于三月，郊之時也。」「子不志三月卜郊，何也？郊自正月至于三月，郊之時也，我以十二月下辛卜正月上辛，如不從，則以正月下辛卜二月上辛，如不從，則以二月下辛卜三月上辛，如不從，則不郊矣。」


 三卜，禮也。

據三卜不書。此書，以不時也。三卜至二月止，此多二月
 

注



 。


 乃者，亡乎人之辭也。

不由人也。四月可以不郊，志在于

 郊，猶復

 卜之，至于不從，事免。言事者，譏其得已不已，免非其心，責其黷也。




小邾子來朝。

襄世詳録小國，故記小邾詳，又起附庸亦朝也。


 疏

小邾五言朝，降于邾之七朝。據《左傳》，以爲穆公。




城費。

起下墮費，季孫專也。郈不言城，互見也。




秋，季孫宿如衛。

衛與魯最親，一見如衛者，一見以明例。此報公孫剽之聘義也。


 疏

内大夫往方伯言如。如衛，聘也，與下孫林父來相起。魯用三家，逐昭公。衛用孫、甯，逐獻公。言此以見大夫專政之禍。孔子曰：「魯、衛之政，兄弟也。」此弑逐之先見者也。




八月，螽。

劉子云：「先是，襄公興師救陳，滕子、郯子、小邾皆來朝。夏，城費。」劉説見《五行志》。月者，災甚也。




冬，十月，衛侯使孫林父來聘。

聘者不月，月者，以盟之月加于聘之上，見以聘盟也。孫氏逐君，目之，明執國政。


 疏

衛四聘魯，止于此。兩見孫氏，一見甯氏、公孫剽，皆有所起。




壬戌，及孫林父盟。

聘而求盟，專也。受命出聘，不受命相盟，無君也。故聘盟皆譏。壬戌，公也，不出公，諱盟大夫。




楚公子貞帥師圍陳。

前言伐，此言圍，師久也。楚失鄭，乃争陳，陳陰與楚平，楚乃去。


 疏

《陳世家》：「哀公三年，楚圍陳，復釋之。」




十有二月，公會晉侯、宋公、陳侯、衛侯、曹伯、莒子、邾子于鄬。

會于鄬，以謀救陳。


 疏

不言同盟，以兵車往，爲救陳，不盟也。




鄭伯髠原如會，未見諸侯。丙戌，卒于操。疏

《鄭世家》：「五年，鄭相

 子駟朝釐公，釐公不禮。子駟怒，使厨人藥殺釐公，赴諸侯曰：『釐公暴卒。』立釐公子嘉，嘉時年五歲，是爲簡公。」




未見諸侯，其曰如會

尚在竟内，地操可也，不必言如會。


 何也？

據袁僑如會，後得盟也。


 致其志也。

從晉者，鄭伯之意也。鄭伯將會中國，如其志，言如會。


 疏

致亦成之。鄭伯志從中國，善事，故急成之，所謂「君子成人之美」也。


 禮：疏

文見《曲禮》。禮義同爲例，謂《春秋》之例如此。凡傳言禮，而爲《春秋》例甚多。


 諸侯不生名。

生名則是大辟之罪。名，死道也。


 疏

經例：諸侯以爵見，生不名，大夫乃生名。


 此其生名，何也？

據曹伯卒于會，序會不名，卒乃名。


 卒之名也。

因下卒名，非有貶絶。


 疏

據吴子門巢卒，名在門上。


 卒之名，則何爲加之如

 會之上？

據曹伯卒乃名。


 見以如會卒也。

據吴子門巢卒也。如會，外乎會，新從中國。言如會，以此卒也。


 其見以如會卒，何也？

據如會無危道，不如門巢。


 鄭伯將會中國，

故致志言如會。


 其臣欲從楚，

君臣異心，君正而從邪。


 疏

據《左傳》，因僖公失禮于諸臣見弑，不爲諸臣欲從楚。傳以從楚立説者，因經致其志，在會中國，而以事見弑，是其臣志可知，故以從夷責之也。


 不勝其臣，

不勝，故見弑。不能自主，失權之過也。故君當自治，不可使大夫專權。


 弑而死。

劉子云：「鄭伯弑死。」顔師古云：「子駟使賊弑，以瘧疾赴。」


 其不言弑，何也？

據弑大惡，内乃諱。


 不使夷狄之民

子駟安心從楚，中國大夫如夷狄之民。齊陽生不言弑，與此同。


 加乎中國之君也。

傳曰「汲鄭伯」，在中國也。劉子云：「鄭僖公富有千乘，貴爲諸侯，治義不順人心，而取弑于臣者，不先得賢也。及簡公用子産、裨諶、世叔、行人子羽，賊臣除，正臣進，去強楚，合中國，國家安甯，二十餘年，無強楚之患。」


 其地，于外也。

據在内不地。


 其日，

據許男卒于師，不日。


 未踰竟也。

據晉侯卒于扈，未踰竟，日也。


 日卒時葬，正也。

據蔡侯肸從夷不葬，此以正卒待之，爲中國諱也。




陳侯逃歸。

自此以後，待之如蔡，十年不見，十七年因宋伐乃録之，不專録事。《年表》：「楚圍我，爲公亡

 歸。」




以其去諸侯，

陳侯以楚圍，陰與楚平，楚乃歸。晉徵諸侯，畏而至，晉將討之，乃逃而反。


 故逃之也。

傳曰：「逃歸陳侯」，「存中國也」。背盟逃去，書逃以責之。已盟而去，不書。書者，陳侯雖盟，心不專而逃之。鄭伯未會而心向中國，致其志，言如會。以陳、鄭相起，貴其志。又其來也，則汲引之；其去也，則逃去之，皆以存中國也。




八年

《年表》：「鄭簡公嘉元年。」




春，王正月，公如晉。

月者，危也。鄬之會，公未歸，又隨晉侯如晉。方會，又帥人朝，惡之，故月也。




夏，葬鄭僖公。

賊未討書葬，爲中國諱。凡弑不書弑者四，皆葬，惟楚一不葬。


 疏

《鄭世家》：「簡公元年，諸公子謀事，欲誅相子駟，子駟覺之，反盡誅諸公子。」




鄭人侵蔡，獲蔡公子濕。

鄭侵蔡者，晉使之也。簡公立，從父志，專心事晉也。鄭旋釋之，歸國後事見二十年。蔡以後十二年乃見，此因鄭而録之。


 疏

獲凡六見，内一，秦一，吴二，鄭二，皆在末等。齊、晉、楚、宋，大國，乃不言獲。濕，莊公子，《左傳》稱司馬燮。蔡大夫九見公子、公孫，蔡爲方伯，至此乃見大夫者，略之也。濕兩見經，二十年見殺。




人，微者也。侵，淺事也。

言人、侵者，舉微、淺。


 而獲公子，

公子貴矣。以貴者淺事而見獲。獲，大敗。


 公子病矣。

病公子，所以譏蔡侯也。蔡從夷，以夷待之。鄭新從中國，故扶鄭夷蔡，以申中國。


 疏

外獲志者，多以小獲大、外獲内，以見小不可忽也。大國大師通不言獲。




季孫宿會晉侯、鄭伯、齊人、宋人、衛人、邾人于邢丘。

齊以下皆大夫也，偁人，獨鄭伯見者，爲獻蔡捷親往也。


 疏

《左傳》：「齊高厚、宋向戌、衛甯殖。」不言同盟，《左》以爲命朝聘之數。




見魯之失正也，

「正」當爲「政」。雞澤同見，此獨見魯。


 公在，

據公如晉。


 而大夫會也。

權在大夫也。《春秋》之例，公不會大夫，凡公會大夫，會皆目大夫，不出公。此會有諸侯而出大夫，明大夫專。不言宿如晉，君行卿從，傳曰「義者行」也。




公至自晉。

起公在會。




莒人伐我東鄙。

魯與滕、薛無侵伐之事，杞不伐我，惟曹、莒、邾有兵事。魯好侵奪近邑以自封殖，故近者有兵事，遠者無兵事，不争也。


 疏

據《左傳》，此爲疆鄫田。




秋，九月，大雩。

劉子云「時作三軍，季氏盛」之應。




冬，楚公子貞帥師伐鄭。

討其伐蔡也。


 疏

鄭因楚伐而服于楚。不言楚、鄭盟者，諱之也。時陳、蔡、許從楚，不言者，亦諱也。晉前已得陳、鄭，鄬會陳侯逃歸，此伐鄭從楚，又失二國也。




晉侯使士匄來聘。

大國聘次國，明晉悼有禮也，與下季孫如相起。




九年

春，宋災。

劉子云：「先是宋公聽讒，逐其大夫華弱，出奔魯。」




外災不志，

凡外州之國，通不志災。


 此其志何也？

内得志災。然衛、陳、鄭一見示例。宋屢志災。


 故宋也。

故宋，以宋爲王者後，大國，稱公。不同衛、鄭只一記而已。齊大國，得二記災。宋王後，尤詳。此尊卑升降之數，新周、故宋、王魯，皆《詩》三頌師説，《春秋》先師亦多用之，如《公羊》是也。本傳不用新周、王魯，惟言故宋。以宋爲王後，稱公，經傳有明文。




夏，季孫宿如晉。

報士匄之聘也。不必三年一聘者，伯者求諸侯，禮數繁也。




五月，辛酉，夫人姜氏薨。

宣公夫人也。文、宣、成夫人皆齊女。


 疏

據《左傳》，「穆姜薨于東宫。」不地者，傳所謂「夫人不地」也。此與哀姜薨于齊同爲有罪。




秋，八月，癸未，葬我小君穆姜。

九年三志薨葬，以起定姒爲妾母。


 疏

此成公之母，薨在成公夫人之後，婦先姑而薨，故《公羊》有不知宣夫人、成夫人之説。




冬，公會晉侯、宋公、衛侯、曹伯、莒子、邾子、滕子、薛伯、杞伯、小邾子、齊世子光伐鄭。

不月者，陳

 逃歸，從楚也。鄭因楚伐從楚，晉争之。


 疏

《年表》：「晉帥齊、宋、魯、衛、曹伐鄭。」




十有二月，己亥，同盟于戲。

戲，鄭地。此悼初伐也。




不異言鄭，

異鄭，言及鄭伯同盟。


 疏

據言同盟，不若得袁僑、國佐異之。


 喜

 得鄭也。

據同外楚，喜得如同志，不異之以起疑。


 不致，

據蕭魚致會。


 恥不能據鄭也。

伐而後盟，致伐，是盟復伐，非得鄭辭。致會，則下鄭復從楚，有恥，嫌不能有鄭，故不致之。




楚子伐鄭。

前鄭同盟，楚來伐，鄭又從楚也。




十年

春，公會晉侯、宋公、衛侯、曹伯、莒子、邾子、滕子、薛伯、杞伯、小邾子、齊世子光，會吴于柤。

吴在柤召諸侯同伐楚，諸侯因往會之，遂以諸侯之師滅傅陽。


 疏

不言同盟，有吴，殊會，外之。公爲本國，諸侯爲中夏，吴爲夷狄，三等，故以二會字别之，所謂殊會也。




會又會，

據戚不再言會。


 外之也。

傳曰：「中國有善事，則并焉；無善事則異之，存之也。」外之，外于是會也。若不外，則嫌以中國從夷狄之師。殊之，使若中國自會，吴來與之。




夏，五月，甲午，遂滅傅陽。

伯不言滅，此言滅者，衆辭也。傅陽，楚屬國。夷狄例時，遂者不日。言日者，使若二事然。


 疏

《地理志》楚國傅陽下云：「故偪

 陽國。」蓋在今安徽。




遂，

吴滅當言吴，不當言遂。


 直遂也。

直諸侯遂事，非吴自從會滅之。


 其曰遂何也？

宜列數諸侯。


 不以中國從夷狄也。

吴、楚相仇，吴滅傅陽以報楚也。若敘諸侯而滅，是以中國從吴也。蔡以吴善之，吴以中國則異之，中外之别也。




公至自會。

會夷狄不致，

會吴是會夷狄。


 惡事不致，

滅傅陽是惡事。


 此其致何也？

據戲盟猶不致。


 存中國也。

二事非常例，兼爲存中國。


 中國

謂中國諸侯。


 有善事，則并焉；

據戚不殊會吴者，蓋以戍陳善事，可使吴從之。


 無善事則異之，

據會柤滅國，非善事，故殊外之。


 存之也。

亡言存，存其國；未亡言存，存其道。許夷狄從中國，憂中國，不許中國從夷狄。滅夷狄，存中國之道。


 汲鄭伯，

鄭，同盟國，方來，汲引之。不見諸侯，猶致其志，來者不拒也。


 逃歸陳侯，

陳侯，不同盟者，欲去，雖已盟，猶逃之。往者不追，所以待夷狄之道。此謂楚事也。楚所争唯陳、鄭，于此明來去之義。


 致柤之會，

外之也。此謂吴事，外之，則如公會中國不會吴。會中國致，吴會不致，致亦外吴。


 存中國也。

楚、吴皆夷狄，初但外楚，吴強，經又外吴。


 疏

三事，前二爲外楚，後一事爲外吴，皆以存同盟之中國也。




楚公子貞、鄭公孫輒帥師伐宋。

鄭從楚伐宋。楚侵伐不言從國，存中國也；此不言陳、蔡言鄭輒者，因下殺，鄭旋從晉，可言。


 疏

輒，穆公子去疾之子，字子耳，後爲良氏。




晉師伐秦。

不救宋而伐秦，譏之也。


 疏

《年表》：「荀罃伐秦。」報去年侵。荀罃將，不言名氏者，貶之也。不言戰敗，略之也。




秋，莒人伐我東鄙。

再伐矣，爲下執莒子張本。




公會晉侯、宋公、衛侯、曹伯、莒子、邾子、齊世子光、滕子、薛伯、杞伯、小邾子伐鄭。

齊世子初在小邾下，此在滕上者，以年進之。晉悼伯，諸侯全序；其所不序，皆從楚之國，陳、蔡、鄭、許是。


 疏

此悼公初駕也。




冬，盜殺鄭公子斐、公子發、公孫輒。

傳曰：「《春秋》有三盜：微殺大夫謂之盜。」斐當國執政，發爲司馬，輒爲司空，此鄭三卿也。同時而殺三卿，亡國之道也，故以盜言之。晉亦同時殺三卿，然只郤氏，晉卿多，故不稱盜，以此異。


 疏

《鄭世家》：「三年，相子駟欲自立爲君，公子子孔使尉止殺相子駟而代之。子孔又欲自立。子産曰：『子駟爲不可而誅之，今又效之，是亂無時息也。』于是子孔從之而相鄭簡公。」斐，《左》作騑，穆公子，字子駟，後爲駟氏，駟弘是也。




稱盜以殺大夫，

《公羊》：「大夫相殺稱人

 ，賤者窮諸盜。」據《左傳》，時有劫君之事。殺者非君，又三卿同殺，故以盜言之。


 弗以上下道，

據上殺下當言鄭、言大夫，爲上下辭。


 疏

子駟前弑僖公，罪人也，發、輒從之，亦罪，故不言大夫。


 惡上也。

簡公爲君三年不能討賊，子孔劫之，將自立，非子産，則身殺國亡不可知。失爲君之道，故書盜殺，言上之失權也。


 疏

上謂君，鄭伯也。鄭伯不能討賊，諸大夫自相殺，失權不能自保，直書其事而罪惡見，故不以君臣正辭而下窮于盜。盜無名氏，不繫于鄭，不得爲人之辭。賤
 

注



 殺者，即所以賤鄭伯也。




戍鄭虎牢。

戍者三見，僖買戍衛，襄五年戍陳，此戍鄭。凡戍，皆伯者争諸侯之事。


 疏

《地理志》：河南
 

注



 郡成皋下云：「故虎牢，或曰制。」




其曰鄭虎牢，

據城不繫鄭。


 決鄭乎虎牢也。

前城不繫，恐不明，故于此繫以決之。


 疏

據戍陳不繫邑。虎牢，鄭險塞，前城以禦楚，此因伐鄭戍之以待楚。戍陳在陳，戍鄭兵在虎牢，故決鄭于虎牢。得虎牢則得鄭，明前城虎牢之功。




楚公子貞帥師救鄭。

言救，明鄭服楚，非善之。


 疏

《鄭世家》：「四年，晉怒鄭與楚盟，伐鄭，鄭與盟。楚共王救鄭，敗晉兵。簡公欲與晉平，楚又囚鄭使者。」




公至自伐鄭。

不恥者致伐。




十有一年

春，王正月，作三軍。

劉子云：「公作三軍，有侵陵用武之意，諸侯不和，伐其三鄙，被兵十有餘年，因之饑饉。」又云：「時作三軍，季氏盛。」顔師古云：「魯本立上下二軍，皆屬于公，有事則二卿遞帥之。季氏欲專其人
 

注



 ，故增立中軍，三卿
 

注



 各主其一。」


 疏

攷軍制須合天下全計之。天子尊矣，而諸侯有五長、二伯、方伯、卒正、連帥、屬長是也。諸侯又自有五等，百里、七十里、五十里、三十里、二十里。除附庸不數，自天子至于五十里，共得九等。以九等之不同，而舊説只以四等説之，且其説除天子以外，則乃百里、七十里、五十里之制，而五長之制全佚。今權據《爵國》篇之説而詳攷之。




作，爲也。

據作主知新作。


 古者天子六師，諸侯上國三軍，次國二軍，小國一軍
 

注



 。

上國以下十字據班氏引傳補。《司馬法》：「萬有二千五百人爲軍。」天子六軍，諸侯三軍。軍數詳見《爵國》篇。萬二千五百人爲一軍，小國方五十里之數也。天子當四百倍，大國千乘當四十倍，百里國百乘者亦四倍之。舊説以小國之數通于天子、諸侯，誤甚。王六軍，軍數雖較五十里有加，實則四百倍之。《爵國》篇以爲天子六軍，萬二千五百人爲一軍，故經稱天子爲京師。大國三軍，二伯三軍，百里國亦三軍。二伯卿七錫，百里國七命，大小懸殊，禮數有合處。次國二軍，方伯二軍，七十里國亦二
 

注



 軍。小國一軍，卒正一軍，五十里國亦一軍，其將皆命卿。凡兵賦田地所出，天子、諸侯大小，所出實數詳細規制，《爵國》篇言之詳矣。今以乘數簡明之法言之，天子萬乘，諸侯大者千乘、六百乘、三百乘，百里國百乘，方七十里五十乘，方五十里者二十五乘，小國較天子少四百倍，而古者以一萬二千五百人之小國立數，非言軍皆萬二千五百人也。今又依經、傳之文，以師、軍分别立説，大者以軍言，小者以師言，如天子六軍，二伯三軍，方伯二軍，卒正一軍，而連帥、屬長皆包于此，不再見。至于百里國稱三師，七十里稱二師，五十里國稱一師，略爲區分以别之。


 疏

按：軍數皆準于卿，一卿將一軍。齊、晉、宋，大國，三卿，故有三軍。陳、蔡、衛、鄭與魯爲次國，二卿，故二軍。許、曹以下爲小國，一命卿，一軍。屬長以下無命卿，有一軍。卿變而軍實不能變，故皆有一軍。《春秋》據卿言軍，故小國無大夫者亦無師也。然曹、莒、邾、虞言師者，紀其實也。小國言大夫，不氏，與大國、次國不同。言小國師，與大國、次國同者，大夫不同，據無大夫師同者，師實不異，故與大、次國同。


 作三軍，

經之軍字當與天子、大國相比。名位不同，禮亦異數。天子六軍，則大國但三軍，以辟天子。故《左傳》以晉舍新軍爲合禮。晉地數圻，軍數實多于天子。然不敢與天子同，方伯又當避二伯。魯地雖大，不止千乘，然當避二伯，不得與之同。當日分軍，必别有儀文禮制，無論兵軍多寡，不得踰此制。至于臨陣分合、營制，通不拘泥，各隨所便矣。


 非正也。

《魯語》：「季武子爲三軍，叔孫穆子曰：『不可。天子作師，公帥之以征不德。元侯作師，卿帥之以承天子。諸侯有卿無軍，帥教衛以贊元侯。自伯、子、男有大夫無卿，帥賦以從諸侯。是以上能征下，下無姦慝。今我小侯也，處大國之間，繕貢賦以共從者，猶懼有討。若爲元侯之所，爲以怒大國，無乃不可乎？』弗從，遂作中軍。自是齊、楚伐討於魯，襄、昭皆如楚。」


 疏

晉爲二伯元侯，攷《左傳》，其出軍無定數，有守有戰，有分兵。然而言軍數，則以三爲斷。大國既言三，則次國只應得二。此立三軍，是僭諸公也，《魯語》言之甚詳。




夏，四月，四卜郊，不從，乃不郊。

凡四五月、九月郊者，皆因卜而吉者也。卜吉則言郊，不吉則言不郊。




夏四月，不時也。四卜，非禮也。

非時強卜，譏黷也。三月三卜不從，可以已已。至四月猶卜，非也。




鄭公孫舍之帥師侵宋。

前從楚伐，此獨伐。伐宋，所以致晉師也。


 疏

舍，穆
 

注



 公子喜之子子展也，二見經。下入陳。




公會晉侯、宋公、衛侯、曹伯、齊世子光、莒子、邾子、滕子、薛伯、杞伯、小邾子伐鄭。

齊世子在曹下，進也。此二駕也。




秋，七月，己未，同盟于京城北。

京城，鄭邑。不言盟于鄭，鄭未服也。同者，並外陳、蔡也。


 疏

京，《左》作亳。




公至自伐鄭。

不以後致，

據蕭魚致後會。


 盟後復伐鄭也。

據下伐鄭也。傳曰：「已伐而盟復伐，則以伐致；盟不復伐，則以後
 

注



 會致。」傳「後」衍字。




楚子、鄭伯伐宋。

目楚子、鄭伯，兼言二國。因争得鄭，故言鄭也，不言陳、蔡。


 疏

自宣元年至此，鄭從楚伐宋者凡五見，事不皆見，一見以明之。宣元一，成十八年二見，哀十年一，共此凡五見。




公會晉侯、宋公、衛侯、曹伯、齊世子光、莒子、邾子、滕子、薛伯、杞伯、小邾子伐鄭，

此悼公三駕也，得鄭。


 疏

據《左傳》，鄭人行成，有入盟、出盟之事。不言者，爲美辭。


 會于蕭魚。

蕭魚，鄭地。鄭與會也。不言盟，信辭。《春秋》惡盟。


 疏

《晉語》：「十二年，公伐鄭，軍
 

注



 于蕭魚。鄭伯嘉來，納女工
 

注



 妾三十人，女樂二八，歌鐘二肆，及寶鎛，輅車十五乘。」




公至自會。

晉侯自此不出，下皆大夫會矣。




伐而後會，

伐重于會。


 不以伐鄭致，

據京城北致伐。


 得鄭伯之辭也。

傳曰：「盟不復伐，則以會致。」




楚人執鄭行人良霄。

鄭已從晉，楚怒，執其行人，所謂公罪也。


 疏

《鄭世家》：「簡公欲
 

注



 與晉平，楚又囚鄭使者。」




行人者，

據執或不言行人。


 挈國之辭也。

傳曰：「稱行人，怨接于上也。」《左傳》「書曰行人，言使人也」，與《傳》同意。


 疏

良霄，穆公庶子公子去疾字子良，子公孫輒字子耳，良霄，輒之子也。良爲七穆之一。霄襄三十年見殺，良氏經祇見霄一人。




冬，秦人伐晉。

爲楚救鄭。不言晉敗績者，略之也。


 疏

《年表》：「我使庶長鮑伐晉救鄭，敗之櫟。」




十有二年

春，王三月，莒人伐我東鄙，圍邰。

劉子云：「襄慢鄰國，莒伐其東。」伐我二十見，通不月，此月者，莒，魯屬也。四年之中，三來伐我方伯，深入圍邰，失尊傷重，故月之也。




伐國不言圍邑，

據上再伐，不言圍邑。


 舉重也。

據國重于邑，此言圍者，因伐鄙可言圍，伐國則不言圍邑。


 取邑不書圍，

據取須句不言圍，明此未取。


 安足書也。

據取重于圍也，此言圍，爲下救邰張本也。




季孫宿帥師救邰，

受命救邰。如私行者，惡專兵也。




遂入鄆。

鄆，内邑。莒伐我所取也。




遂，繼事也。

二事相接續。


 受命而救邰，

始事爲受命，使不兼也。


 不受命而入鄆，

後事知起意非受命。


 惡季孫宿也。

大夫無遂事，皆由君命。此專入，故以遂言之，所以譏季孫。




夏，晉侯使士魴來聘。

士氏何以數來聘？爲魯事也。晉如天子公，其卿亦如天子卿。天子大夫不名，晉卿何以名？内外之别也。




秋，九月，吴子乘卒。

卒者，以同盟會也。此王者，以子卒之。王尊偁，子卑號，夷狄雖大曰子，此以中國治之也。不卒，卒少進。不日，日少進。不葬者，惡其王號，加之誅滅之罪也。


 疏

《吴世家》：「二十五年，王壽夢卒。」司馬遷説：吴、楚之君稱王，《春秋》書之曰子，變其實，號從中國也。




冬，楚公子貞帥師侵宋。

失鄭，又争宋。從者，陳、蔡、許。自此以後，經不見伐宋矣。


 疏

據《左傳》有秦，不言秦者，略之，亦如有蔡、許、陳不言也。且荆州之國皆在，不言，下一言隨侯以見例也。




公如晉。

《魯世家》：「十二年，公朝晉。」




十有三年

《年表》：「吴諸樊元年。」




春，公至自晉。

不合五年之禮，因事往也。




夏，取邿。

邿，近邾小國。《左傳》云：「邿亂，分爲三。師救邿，遂取之。」《公羊》以爲邾邑者，是邿舊爲邾所取也。《春秋》之例，邑有爲國、國有爲邑者，各隨所見言之。


 疏

知邿國者，《地理志》東平
 

注



 國亢
 

注



 父下云：「詩亭，故詩國。」詩、邿同音異字也。




秋，九月，庚辰，楚子審卒。

共王也。日卒，少進也
 

注



 。


 疏

《楚世家》：「三十一年，共王卒，子康王招立。」




冬，城防。

得時也，時則書
 

注



 。修舊不書，書者，爲臧孫請緩録之。與齊有隙，起下圍成。


 疏

《左傳》：「於是將早城，臧孫請俟畢農事
 

注



 ，禮也。」防者，成氏邑。




十有四年

《左傳》此年天子錫齊侯命，稱舅氏名環。蓋貶爲方伯，故公不如齊而如楚也。




春，王正月，季孫宿、叔老會晉士匄、齊人、宋人、衛人、鄭公孫蠆、曹人、莒人、邾人、滕人、薛人、杞人、小邾人，會吴于向。

外吴也。向，内邑。叔老非卿介也，會見卿介，示例也。大夫獨出晉、鄭者，蓋以晉主會，鄭新從會，故獨言名氏也。晉悼大夫三會，始出鄭，再出衛，三出宋，三有大夫，國大夫專，故漸出之。會不月，月者，謹會夷狄也。以諸侯會吴，吴強而諸侯弱也。再會足矣！


 疏

不言同，有吴。蠆，穆公孫，公子偃之子子蟜也，後爲游氏，游吉、游速是也。




二月，乙未，朔，日有食之。

劉子云：「《春秋》二百四十二年，日食三十六。襄公尤甚，率三歲有奇而一食。」「後衛大夫孫、甯共逐獻公，立公孫剽。」




夏，四月，叔孫豹會晉荀偃、齊人、宋人、衛北宫括、鄭公孫蠆、曹人、莒人、邾人、滕人、薛人、杞人、小邾人伐秦。

伐秦以報櫟之役也。不月，月者，道遠，諸侯皆在，事重，故月之。此衛大夫有名氏，悼大夫再大會，由鄭及衛也。


 疏

《秦本紀》：「是時晉悼公爲盟主。十八年，晉悼公強，數會諸侯，率以伐秦，敗秦軍，秦
 

注



 軍走，晉兵追之，遂渡涇，至棫林而還。」按：偃，庚子，中行獻子。




己未，衛侯
 

注



 出奔齊。

劉子云：「獻公暴虐，慢侮
 

注



 定姜，卒見逐走。出亡至竟，使祝宗告亡，且告無罪于廟。定姜曰：『不可。若令無，神不可誣。有罪，若何告無罪也？且公之行也，舍大臣而興小臣謀，一罪也；先君有冢卿，以爲師保，而蔑之，二罪也；余以巾櫛事先君，而暴妾
 

注



 使余，三罪也。告亡而已，毋告無罪也。』」


 疏

《衛世家》：「獻公十三年，公令師曹教宫妾鼓琴，妾不善，曹笞之。妾以幸惡曹於公，公亦笞曹三百。十八年，獻公戒孫文子、甯惠子食，皆往。日旰不召，而去射鴻于囿。二子從之，公不釋射服與之言。二子怒，如宿。孫文子子
 

注



 數侍公飲，使師曹歌《巧言》之卒章。師曹又怒公之嘗笞三百，乃謌之，欲以怒孫文子，報衛獻公。文子語蘧伯玉，伯玉曰：『臣不知也。』遂攻出獻公。獻公奔齊，齊置衛獻公於聚邑。孫文子、甯惠子共立定公弟秋爲衛君，是爲殤公。」




莒人侵我東鄙。

四伐矣。季文子卒後，莒四伐我，襄失道也。




秋，楚公子貞帥師伐吴。

吴、楚交兵之始，與中國五會矣，楚乃伐之。以爲禍始貞，以後不見貞，七見皆兵事。


 疏

據《左》、《史》，此伐吴敗楚，獲楚公子。不書者，凡獲而書者皆中國，外州大夫獲不書也。吴、楚兵連，以致楚亡，此先見也。




冬，季孫宿會晉士匄、宋華閱、衛孫林父、鄭公孫蠆、莒人、邾人于戚。

戚，衛邑。宋大夫有名氏，悼大夫三大會，由小及大也。齊、曹、滕、薛、杞、小邾不序。齊不序，起伐我。獨序莒、邾，起下執。


 疏

《左》：「謀定衛也。」不言同盟。




十有五年

春，宋公使向戌來聘。

宋四聘魯，三見華氏，惟此一見向氏。


 疏

向，公子向父之後，桓族也。終《春秋經》，皆見世卿，而不言公子、公孫，與魯、鄭殊。魚氏出奔後，向氏爲左師。




二月，己亥，及向戌盟于劉。

聘盟不地，于劉因下誤衍。


 疏

一説：劉，内地。如公與晉侯盟于長樗之比。




劉夏逆王后于齊。

夏者，名也。不稱劉子，臨王后，名從正稱也。劉夏即劉卷之父，後儒因夏名，遂以夏爲士，誤甚。


 疏

劉，畿采地。稱子者，卿也。下劉文公亦稱劉卷。




過我，

據不言來、不稱子，非接内也。言逆，非内主之，起祭公内主之也。


 故志之也。

爲主則言歸，過我則言逆，主書以起祭公即謀逆事之非也。不言使者，逆者微，故奪其使不言也。靈王不記事，記此以見之。




夏，齊侯伐我北鄙，圍成。

劉子云：襄慢，齊伐我北鄙，百姓騷動。伐不言圍，爲救大之也。


 疏

齊侯驕蹇，不會諸侯。自此至十八年，六見伐我之文，因此以致同圍齊，與頃公敗鞍之事同也。




公救成，至遇。

言至遇者，不敢進也。


 疏

《年表》：「齊伐我。」




季孫宿、叔孫豹帥師城成郛。

既言公救矣，何以復言二卿？二卿專也。既齊師已退矣，何以更言帥師？以師爲役也。


 疏

圍成，郛有壞者，故城之也。下齊又圍成，此城以自固。




秋，八月，丁巳，日有食之。

劉子云：「先是晉爲雞澤之會，諸侯盟，又大夫盟，後爲湨梁之會，諸侯在而大夫獨相與盟，君若綴旒，不得舉手。」八月無丁巳，此食晦日，七月晦也。




邾人伐我南鄙。

劉子云：「襄慢鄰國，是以邾伐其南」，「百姓騷動」。季文子卒後，襄慢鄰國，莒四伐其東，齊伐其北，邾伐其南，四郊多壘，卿大夫之辱也。




冬，十有一月，癸亥，晉侯周卒。疏

《晉世家》：十五年，冬，悼公卒，子平公彪即位。




十有六年

《年表》：「晉平公彪元年。」




春，王正月，葬晉悼公。

自成公十八年至此十五年，爲晉悼復伯之事。悼公幼而明斷，舉賢任才，三駕而楚不能與争，無城濮、鄢陵之勞，無滅譚、滅遂之失，無執衛、執曹之舉，先以謙德，不令而從，其才德在桓、文之上。然能服諸侯，而不能杜大夫之漸；能得鄭，而不能掩失陳之責；能駕楚，而不能掩通吴之非。盟會之權，非大夫敢干也。蕭魚以後，凡三大會，士匄、荀偃實主之，則悼之失也。


 疏

月者危。悼以下伯衰也，故平、昭、頃三公皆月。晉五葬，一日、四月也。




三月，公會晉侯、宋公、衛侯、鄭伯、曹伯、莒子、邾子、薛伯、杞伯、小邾子于湨梁。疏

晉平公初會也。自此至昭十年，共二十六年，紀晉平伯也。不序齊，以伐我，爲下圍齊。




戊寅，大夫盟。

劉子云：「晉爲湨梁之會，天下大夫皆奪君政。」「獨相與盟。」顔師古云：「諸侯皆在，而叔孫豹、晉荀偃、宋向戌、衛甯殖、鄭公孫蠆及小國大夫盟。」




湨梁之會，諸侯失正矣。

雞澤諸侯盟，因袁僑來，乃私盟。傳曰：「始失政。」始者，未甚之辭。


 疏

「正」讀作「政」，下「正在大夫」同。


 諸侯會，

據雞澤，會諸侯已盟。


 而曰大夫盟，

據雞澤，因袁僑來盟。此君會而大夫專盟。


 正在大夫也。

雞澤初失政，此大夫執政專盟。


 諸侯在，而不曰諸侯之大夫，

據雞澤諸侯在，言諸侯之大夫。宋之盟，不在猶繫。


 大夫不臣也。

大夫有無君之心，如宋大夫以官偁。君在不盟而臣下盟，是政在大夫。不繫諸侯者，大夫有無君之心，故不繫也。孔子曰：政在大夫，「五世希不失矣」。




晉人執莒子、邾子以歸。

討其伐我也。在會，公愬于晉，晉乃執之。偁人執，有罪之辭。


 疏

《左傳》：「以我故，執邾宣公、莒犂比公，且曰：『通齊、楚之使。』」




齊侯伐我北鄙。

再伐也。晉執莒、邾，齊又來伐。齊強，不從晉，故下圍齊。


 疏

《年表》：「齊伐我。」




夏公至自會。

公未歸國，已見伐至者，危之也。




五月，甲子，地震。

《年表》：「地震。」




叔老會鄭伯、晉荀偃、衛甯殖、宋人伐許。

叔老，大夫也。前從季孫見，此特見者，以内大夫可會外諸侯也。


 疏

《左傳》：「夏六月，次于棫林。伐許，次于圅氏。」




秋，齊侯伐我北鄙，圍成。

上「城成郛」懼齊，此言圍以明之。成在魯北境，叔孫邑也。




大雩。

冬，叔孫豹如晉。

爲齊故請師也，以起下圍齊之役。




十有七年

春，王二月，庚午，邾子瞷卒。

邾至此乃日，故下皆從日。


 疏

此卒于國，不書其歸者，略之也。一説卒于晉，不言晉者，爲中國諱也。惟諸侯卒于楚者乃地楚，所以惡楚也。




宋人伐陳。

宋伐陳，從晉命以撓楚也。《年表》：「宋伐陳。」


 疏

據《左傳》，陳敗，司徒卬獲于宋。不書者，略之也。




夏，衛石買帥師伐曹。

曹人愬于晉，爲下晉執石買張本。


 疏

據《左傳》，因孫蒯事而伐曹。不見孫蒯者，非卿也。見石氏，録賢者後，且明世卿也。石碏四世孫成子稷見《左》成二年傳。買，稷子共子也。碏有大功於衛，世爲衛大夫，子曼姑哀三年見經。衛襄以前詳孫、甯，但一見殺；孔達以下詳石氏、北宫氏、世叔氏、公叔氏、公孟氏、齊氏、趙氏者，孫氏已絶，故詳録之。




秋，齊侯伐我北鄙，圍桃。

《年表》：「齊伐我北鄙。」伐不言圍，言圍者，取之也。




齊高厚帥師伐我北鄙，圍防。

《左傳》本無齊字，與上圍桃合爲一事。


 疏

《左傳》：「齊高厚圍臧孫紇于防」，「齊人獲臧堅」。不書者，爲内諱也。




九月，大雩。

宋華臣出奔陳。

因前伐陳，故奔陳。


 疏

爲殺華吴，因國人逐瘈狗而奔。班説詳《五行志》。




冬，邾人伐我南鄙。

不服晉，起下再執。


 疏

《左傳》：「爲齊故也。」




十有八年

春，白狄來。

白狄在冀州，不言朝。來者，來助我拒齊，從晉命也。狄言白，白者録之詳，以善事言白，非善事，狄之而已。


 疏

《春秋》言來者七，直來曰來。仕於魯者，祭伯是也。以事至魯，記來者。祭公來，實來是也。來朝不言朝者，介葛盧、齊仲孫及白狄皆爲魯事來，諱言之，故直曰來而已。非不能朝，不言朝也。




夏，晉人執衛行人石買。

因其伐曹執之。


 疏

《左傳》：「晉人執衛行人石買于長子，執孫蒯于純留，爲曹故也。」




稱行人，

據或不言行人。


 疏

按：石買前伐曹，此稱行人者，不當因其來而討之是也。又伐曹必有受命，故稱行人。


 怨接于上也。

上，君也。怨其君，所謂公罪，怨君而執其臣也。不言行人，皆以私罪，執單伯是也。




秋，齊侯伐我北鄙。

六伐我矣。恃強，不與諸侯交，又累伐我，下敗自取之也。




冬，十月，公會晉侯、宋公、衛侯、鄭伯、曹伯、莒子、邾子、滕子、薛伯、杞伯、小邾子同圍齊。

月者，齊強，諸侯皆在，所傷多。二伯不能和協以抗夷狄，而私自争戰，所傷甚多，《春秋》謹爲月之，以相譏也。


 疏

《齊世家》：「靈公二十七年，晉使中行獻子伐齊。齊師敗，靈公走入臨菑。晏嬰止靈公，靈公弗從，曰：『君亦無勇矣！』晉兵遂圍臨菑，臨菑城守不敢出，晉焚郭中而去。」




非圍

據《世家》言圍臨菑，則實已圍矣。傳言非圍者，據下致言。


 而曰圍，

據下釋同義，此當脱同字。伐言國，圍言邑；言圍，小而邑之。


 齊有大焉，

大與病對文，謂本大國。


 疏

齊舊爲東伯，伐齊是伐伯者。言圍，抑之如邑，奪伯者詞，使得伐也。義見下。


 亦有病焉。

病辱義見下。


 非大

齊本爲大國。


 而足同與？

言如非大國，則不足以當諸侯之同圍。今十一國同乃圍之，是大齊，乃言圍耳。


 諸侯同罪之也，

使非有罪，則諸侯不同心伐之；同伐，是諸侯皆以齊爲不道。齊不會諸侯而六伐我，皆有罪也。


 亦病矣。

諸侯同罪，病辱大也。此明有大、有病之義。謂言同，亦非純大之。齊舊伯，與夷狄交伐我，惡之，言圍，貶也。言同，以明舊伯而病齊，義亦見焉。


 疏

成二年傳云：「焚雍門之茨

 ，侵車東至海。君子聞之，曰：『夫甚！』甚

 之辭焉，齊有以取之也。」兼説此事。鞍戰與此圍同，皆齊侯驕蹇所致。《公羊》：「則其言同圍齊何？抑齊也。曷爲抑齊？爲其亟伐也。或曰爲其驕蹇，使世子處乎諸侯之上也。」




曹伯負芻卒于師。

傳例：「公、大夫在師曰師。」不日，與廬卒同。


 疏

《曹世家》：「二十三年，成公卒，子武公勝立。」




閔之也。

諸侯踰竟卒當國，此宜言卒于齊，言師者，明主公也。曹爲魯屬，魯爲喪主，有保護之恩，故曰閔之。桓會詳卒，不言師，安之如内。晉侯卒于扈，非魯屬，不言師、會。




楚公子午帥師伐鄭。

因諸侯伐齊事，出師以争鄭。從者，陳、蔡、許。


 疏

午一見。《年表》：「楚伐鄭。」




十有九年

《年表》：「曹武公勝元年。」




春，王正月，諸侯盟于祝柯。

不日，惡盟。圍齊之後，諸侯又相盟。祝柯，齊地。




晉人執邾子。

因上伐再執。




公至自伐齊。

從齊至也。




《春秋》之義，已伐而盟復伐者，

所伐之國，平而來盟。其國不服，别從大國。


 則以伐致；

據「盟于京城北」，以伐致也。


 盟不復伐者，

從中國，不事夷狄。


 則以會致。

據蕭魚之會以會致。


 疏

按：此爲鄭專例。以鄭爲中國，陷于楚，故急争之，不與陳、蔡同。得之則喜，不得則憂，皆所以内中國，外夷狄也。若齊爲大國，則不在此例矣。


 祝柯之盟，盟復伐齊與？

據下復伐與「盟于京城北」以伐致同，疑起下復伐也。


 曰：非也。

據盟不日，知以辟惡事，不爲下復伐齊。


 然則何爲以伐致也？

據皋鼬以會致也。


 曰：與人同事，

人謂邾子。致伐爲辟邾事，非爲伐齊。


 或執其君，

謂晉執邾子。


 或取其地。

謂魯取邾田。盟惡，從惡事不致之例，故以伐致，辟惡盟也。




取邾田，自漷水。

魯與邾原以漷爲界，漷水移，魯後取邾田，以漷爲界。




軋辭也。

軋，委曲也。言自者，謂委曲隨漷水。


 其不日，

據内盟例日。


 惡盟也。

惡盟謂同會而執君取地，惡，故不致。晉前執邾，旋釋之，歸又伐魯，魯愬于晉，晉又執之，魯大夫乘是而取其地。有罪治之，是也；乘義爲利，則非也。




季孫宿如晉。

如晉謝伐齊。




葬曹成公。

夏，衛孫林父帥師伐齊。

林父先至，晉及諸侯在後。七月至穀，聞有喪而還。獨出林父，強專兵，起下逐君也。


 疏

晉約諸侯大夫伐齊，爲二十三年齊伐衛張本。




秋，七月，辛卯，齊侯環卒。

劉子云：「靈公娶于魯，聲姬生子光，以爲太子。夫人仲子與其娣戎子皆嬖于公。仲子生子牙，戎子請以爲太子代光，公許之。仲子曰：『不可

 ！光之立也，列于諸侯矣。今無故而廢之，是專黜諸侯，以犯不祥。』以死争，公終不聽，遂逐太子光而立子牙。」


 疏

《齊世家》：「二十八年，靈公疾，崔杼迎故太子光而立之，是爲莊公。莊公殺戎姬。五月壬辰，靈公卒，莊公即位，執太子子牙于句瀆之丘，殺之。八月

 ，崔杼殺高厚。」




晉士匄帥師侵齊，至穀，聞齊侯卒，乃還。疏

穀，魯邑。




還者，事未畢之辭也。

詳見前。


 受命而誅生，死無所加其怒，

《春秋》之義，别生死，殊人鬼，王者之法施于其生，不施于死，故有功者死不追錫，有罪者死不伐喪。許慎引舊説云：「死可追錫，如有罪，可追刑耶？」是也。


 不伐喪，善之也。

據譏宋公伐喪也。善者，因其專命，不純許之。


 善之，則何爲未畢也？

善之則當以事畢詞，不畢，嫌當進師也。


 君不尸小事，

傳曰「尊不親小事」，如觀魚之類。此臣下事，君不自主之。


 臣不專大名，

傳曰「卑不尸大功」，如專命退師，此大事，不伐喪大名，此當歸命待君，而反則歸美于君，臣無專制之嫌。


 善則稱君，

凡善當使君主之，不可竊擅美名。


 過則稱己，

惡事則代君受過。尊君親上，致身以事君，忠愛之至也。班固説：「善稱君，過稱己，何法？法陰陽共殺共生，陽名生，陰名殺。臣有功，歸于君，何法？法歸明

 于日也。」


 則民作讓矣。

《祭義》：「天子有善，讓德于天。諸侯有善，歸諸天子。卿大夫有善，薦于諸侯。士庶人有善，本諸父母，存諸長老。禄爵慶賞，成諸宗廟，所以示順也。」


 士匄外專君命，

行止自由，不稟命而行。將在軍專命，本爲危事，不伐喪，善事，無危。此當歸美于君，待君命而行。


 故非之也。

不伐喪，善事。善事，故不許使不善不責之矣。《春秋》本于嫌得者見不得，如此之類是也。


 然則爲士匄者宜奈何？

問其進退不可，道將何從？


 宜墠帷

掃地曰墠。將哭齊，故設帷。


 而歸命乎介。

傳曰：「已牛矣，其尚卜免之，何也？禮，與亡也，寧有，嘗置之上帝矣，故卜而後免之，不敢專也。」按：因介反命，君止之乃止，則君有卹喪之美，臣有將順之道。今不待命遂行，則臣專大名而廢棄君命，君不能以禮相責，而反有專命之譽。故嚴繩之，不使得遂，所以申君命，明臣節也。《公羊》説以此爲使在外聞君喪之禮。




八月，丙辰，仲孫蔑卒。

蔑，孟獻子也，魯下卿。劉子云：「魯孟獻子聘于晉，宣子觴之

 。三徙，鍾石之懸，不移而具。獻子曰：『富哉！』宣子曰：子之家孰與我家富？』獻子曰：『吾家甚貧，惟有二士，曰顔回、茲無靈者，使吾邦家安平，百姓和協。惟此二者耳，吾盡于此矣。』客出，宣子曰：『彼君子也，以養賢爲富；我鄙人也，以鍾石金玉爲富。』孔子曰：『獻子之富，可著于《春秋》。』」


 疏

蔑，公孫敖之孫，穀文伯之子，諡獻子。宣九年始見經，至此四十六年卒，十見經，子速立。




齊殺其大夫高厚。

劉子云：「靈公逐太子光，立牙爲太子，高厚爲傅。靈公疾，高厚微迎光。及公薨，崔杼立光而殺高厚。」


 疏

國、高，齊之賢大夫。殺高厚者崔杼。國、高弱而崔、慶彊，積有弑君之禍。以累上之辭言之，所以惡光也。《世家》：八月殺。




鄭殺其大夫公子嘉。

前殺三卿。子孔有罪，不稱人以討之者，討之不以其罪也。又分其室，故稱國以討，不去其官。事詳《左傳》。


 疏

嘉，穆公子，字子孔，後爲孔氏。鄭七穆，印氏、豐氏俱不見經，孔氏惟公子嘉見經。




冬，葬齊靈公。

不日而時。前已失伯，又新爲諸侯所圍，驕蹇失尊，有取敗之道，故不日。


 疏

光殺牙而立。起不伐喪之美。立二十八年，前二十四年從晉，後四年不同會盟。




城西郛。

據「城中城」，知西郛，城西郭也。


 疏

《左傳》云：「懼齊也。」

叔孫豹會晉士匄于柯。

柯，齊地也。會柯，齊與晉平，不言齊者，成其不伐喪也。會者多矣，獨見内晉者，餘略不言也。此公會也，不言公者，公不會大夫。




城武城。

不能自強，則多城何益？凡城皆譏也。


 疏

同時二城，不累數者，二事也。西郛内，武城外，又郛與城不同也。懼齊，故城。




二十年

《年表》：「齊莊公光元年。」




春，王正月，辛亥，仲孫速會莒人盟于向。

速，蔑子也，未畢喪而出盟。爲前伐我，盟及莒平也。


 疏

向本莒邑，宣四年取者。魯、莒結好，自是十五年不交兵。




夏，六月，庚申，公會晉侯、齊侯、宋公、衛侯、鄭伯、曹伯、莒子、邾子、滕子、薛伯、杞伯、小邾子，盟于澶淵。

外楚言同盟，此大盟，皆中國，何以不言同？爲齊服也。齊服則何以不言同？前言同圍，有外齊之嫌，如此言同，是同圍外之矣。自此至昭十三年，乃一見同盟。


 疏

澶淵，宋地。因從齊乃盟，惟陳、蔡、許三國不至。




秋，公至自會。

仲孫速帥師伐邾。

祝柯既執邾子，又取其田，報亦足矣。又澶淵方同盟，盟乃伐之，譏之也。


 疏

未畢喪而使，非也，爲前伐我報之。




蔡殺其大夫公子濕。

蔡不專記事，此專記者，討從楚之人也。二公子主從楚，故前獲，此又出

 奔楚。


 疏

蔡十二年不見。濕見獲者，蔡大夫惟以公子、公孫見，外朝吴一人而已。《左傳》：「蔡公子燮欲以蔡之晉，蔡人殺之。公子履，其母弟也，故出奔楚。」




蔡公子履出奔楚。

訴于楚也。一説楚當爲晉，因下文奔楚而誤。蔡大夫奔楚一，陳二，晉一，王朝一。


 疏

履亦莊公子，燮之母弟。




陳侯之弟光出奔楚。

董

 子云：「陳慶虎、慶寅蔽君之明。」謂二慶專陳，暴蔑其君而棄其親。奔楚，起下歸。


 疏

《左傳》：「慶虎、慶寅畏公子黄之逼。」「公子黄出奔楚。」




諸侯之尊，兄弟不得以屬通。其弟云者，親之也。

舉其親。


 親而奔之，惡也。

譏陳侯聽二慶而逐親者也。弟，母弟。凡弟奔皆譏君也。




叔老如齊。

襄世不言公如齊，何以言大夫如？大夫如者多非朝文，故不嫌也。


 疏

澶淵同盟後與齊通也。「叔」以單字爲氏，與叔孫不同。




冬，十月，丙辰，朔，日有食之。

劉子云：「後齊崔杼弑其君，宋殺太子，北燕伯出奔，鄭大夫自外入

 而篡

 位。」




季孫宿如宋。

報向戌之聘。




二十有一年

春，王正月，公如晉。疏

月者，危往也。敗師及取田不危，此月者，公在晉，内受叛人，故危之。




邾庶其以漆、閭丘來奔。

邾無大夫，書者，以地故也。内取邑志，此亦取邑也，録其地，故必舉其人。來奔者，畔也。不諱者，公不在也。




以者，不以者也。

再傳爲以地奔内。


 來奔者不言出，

據外奔言出奔。


 舉其接我者也。

據來已出竟，因内言，内不言出。


 漆、閭丘

據城漆，知二邑。


 不言及，

據牟婁、防兹

 言及。


 小大敵也。

「城諸及防」，傳曰：「以大及小。」城無尊卑，以大小相及；大小相同，則不言及也。




夏，公至自晉。

言公至，起大夫受叛人也。




秋，晉欒盈出奔楚。

劉子云：大夫專權，「欒盈亂晉」。按：盈自晉奔楚，後從楚至齊，從齊入晉。不言奔齊，爲齊諱。奔楚者，楚、晉敵也。


 疏

《晉語》：「平公六年，箕遺及黄淵、嘉父作亂，不克而死。公遂逐羣賊，謂陽畢曰：『自穆侯以至于今，亂兵

 不輟，民志不厭，禍敗無已。離民且速寇，恐及吾身，若之何？』畢對曰：『本根猶樹，枝葉益長，本根益茂，是以難已也。今若大其柯，去其枝葉，絶其本根，可以少閒。』公曰：『子實圖之。』對曰：『圖在明訓，明訓在威權，威權在君。君掄賢人之後有常位於國者而立之，亦掄逞志虧君以亂國者之後而去之，是遂威而遠權。民畏其威而懷其德，莫能勿從。若從，則民心皆可畜。畜其心而知其欲惡，人孰偷生？若不偷生，則莫思亂矣。且夫欒氏之誣晉國久也，欒書實覆宗弑厲公以厚其家，若滅欒氏，則民威矣！今吾若起瑕、原、韓、魏之後而賞立之，則民懷矣！威與懷各當其所，則國安矣！君治而國安，欲作亂者誰與？』君曰：『欒書立吾先君，欒盈不獲罪，如何？』陽畢曰：『夫正國者不可以暱于權，行權不可以隱于私。暱于權，則民不導；行權隱于私，則政不行。政不行，何以導民？民之不導，亦無君也。則其爲暱與隱也，復害矣，且勤身，君其圖之！若愛欒盈，則明逐羣賊，而以

 國倫數而遣之，厚箴戒圖以待之。彼若求逞志而報于君，罪孰大焉？滅之猶少。彼若不敢而遠逃，乃厚其外交而勉之，以報其德，不亦可乎？』公許諾，盡逐羣賊，而使祁午及陽畢適曲沃逐欒盈，欒盈出奔楚。遂令于國人曰：『自文公以來，有力於先君而子孫不立者，將授立之，得之者賞。』」




九月，庚戌，朔，日有食之。

劉

 子云：「日之爲異，莫重于食，故《春秋》日食則書之也。日食者，下凌上、臣侵君之象也。日食數

 者，其亂衆。日食稀者，其亂亦稀。」又云：「晉欒盈將犯君，後

 入于曲沃。」班、劉同。


 疏

比月而食，或云合食，無此。蓋蒙氣所致，聖人兩存之，疑以傳疑也。




冬，十月，庚辰，朔，日有食之。

劉子云：日食，襄公尤甚，「後楚屈氏譖殺公子追舒，齊慶封脅君亂國。」班固云：説同仲舒。楊士勛云：「《漢書·高祖本紀》有頻月日食。」


 疏

按：精曆法者謂日無頻月食之事，蓋蒙氣所致。書食以見曆官之失。




曹伯來朝。疏

終《春秋》，曹伯四朝：桓九世子朝、文十一、成七、襄二十一，共四朝也。成七年月，以有天子喪。




公會晉侯、齊侯、宋公、衛侯、鄭伯、曹伯、莒子、邾子于商任。

商任之會，謀錮欒氏也。楚殺巫臣之族而勤于奔命，晉錮欒氏，終有曲沃之難。人君動當以禮。


 疏

《左傳》「錮欒氏」不言同盟者，晉一國私事，不足以言同。




庚子，孔子生。

《公羊》同。先師記此，以明三世之例。




二十有二年

春，王正月，公至自會。疏

月致，有危也。前取邾田，又受其叛人，今乃與會，有危道也。




夏，四月。

秋，七月，辛酉，叔老卒。

此非卿也，不卒，卒者，賢者子孫，宜有後于魯國。魯自文以後三桓專政，爲三卿。三卿以外，經但記臧氏、叔氏世系，以其賢也。此年以上詳于臧氏，紇出奔以後，但詳叔氏，至哀六年而止，交代之例也。


 疏

文公子叔肸惠伯，子公孫嬰齊，聲伯也，嬰齊子叔老始以叔氏書，齊子也。叔老三見經。




冬，公會晉侯、齊侯、宋公、衛侯、鄭伯、曹伯、莒子、邾子、滕子、薛伯、杞伯、小邾子于沙隨。

不言同盟，不許之也。謀錮之亟，卒致曲沃之難，晉失君矣。


 疏

三年三會，爲有欒氏之亂，故勤諸侯。




公至自會。

楚殺其大夫公子追舒。

追舒之罪，爲觀起所誤也。大臣不謹，爲小人所誤，致身殺名裂，足以爲戒矣！


 疏

事詳《左傳》。追舒，莊王子，字子南，後爲子南氏。按：記公子始于穆王，嬰齊、側、壬夫皆穆王子，貞、午、追舒皆莊王子，圍、比、棄疾皆共王子，結、申皆平王子。公子十二見，不見公孫，惟一見囊瓦。公子申疑是穆王子。




二十有三年

春，王二月，癸酉，朔，日有食之。

董子云：「後衛侯入陳儀，甯喜弑其君剽。」班固云：劉説同仲舒。




三月，己巳，杞伯匄卒。

晉悼夫人之兄弟，平公之舅氏。


 疏

《杞世家》：「孝公十七年卒，弟文公益姑立。」




夏，邾畀我來奔。

邾無大夫，不書，書者，以其來接我也。卒正唯曹、莒、邾三國見大夫。




葬杞孝公。

日卒時葬，正也。




陳殺其大夫慶虎及慶寅。

據《左傳》，此「屈建從陳侯圍陳，陳人城」，「役人相命，各殺其長」，而乃殺之。不言楚殺慶樂及二慶叛者，皆爲陳諱，不以楚制陳也。


 疏

事詳《左傳》。




稱國以殺，

據此乃殺于役人，非君命殺之。


 罪累上也。

前受二慶之讒逐弟，又不能制二慶而叛，乃借楚力圍而殺之。不許以正辭，以失君道也。


 及慶寅，

據趙同、趙括不言及。


 慶寅累也。

「及公子瑕」，傳曰：「由尊及卑也。」慶寅，下大夫也。下大夫不氏，氏者，因其同族而氏之。言及則不嫌也，尊同則不言及。




陳侯之弟光自楚歸于陳。

稱弟者，未失其弟也。歸，安之也。自楚不言復者，光無罪，故不以夷狄言之。自楚，楚有奉，起楚殺二慶。


 疏

二慶之誅、光之復，楚皆專之；《春秋》書法如此，若陳人之自殺之、自復之，不與楚之專制也。




晉欒盈復入于晉，入于曲沃。

言入于晉，何以又言入于曲沃？如「盟于師，盟于召陵」。經書晉而口繫曲沃以讀之，故兩見其文。晉從中國外之，曲沃從晉外之。據《世家》，實自齊入，經不書自齊者，避齊助亂臣，故就其初奔楚而書復入。復者，復中國也，從夷狄來中國也。良霄不再言入，此再言入者，良霄從許入，許中國也；此從楚入，從夷狄入中國，又從中國入曲沃，入又入，外之也。晉拒之，曲沃亦得拒之。楚招納中國畔人爲亂，故重外之，不使如中國。


 疏

《齊世家》：「莊公使欒盈間入晉曲沃爲内應，以兵隨之，上大行，入孟門。欒盈敗，齊兵還

 ，取朝歌。」




秋，齊侯伐衛，

報十九年衛從晉伐也。已同盟會而匿怨伐人，譏齊也，不貶絶而罪惡見也。


 遂伐晉。

助欒盈也。助亂從楚，譏之也。




八月，叔孫豹帥師救晉，次于雍渝。

言救，善之也。月者，惡其不救，觀隙而動，持兩端也。




言救後次，

據聶北先次後救。


 非救也。

據救不言次，與聶北同。齊侯專命，先次後救，次後乃追，録其本意。豹奉命，故先通君命，而後言救，君臣之分也。主書者，譏其不速進。




己卯，仲孫速卒。

孟莊子也，蔑之子，十九年立，三見經。




冬，十月，乙亥，臧孫紇出奔邾。

《論語》：「臧武

 仲以防求爲後於魯，雖曰不要君，吾不信也。」經不書以防，爲臧氏諱。别有書以者，其義可通。


 疏

紇，許之子，字武仲。臧氏，魯大夫，因賢乃詳記之。隱世記公子彄，以下見辰、許、紇，詳其三世，自此以下不見。




其日，

據慶父不日。


 正臧孫紇之出也。

正謂得正，如「正與夷卒」之正也。君臣以義合，不合則去。《春秋》凡殺、奔同例，殺、奔正者日，不正者不日，與正卒同。


 蘧伯玉曰：

先師也，弟子有蘧伯玉。


 疏

與衛蘧瑗别一人。


 「不以道事其

 君者，其出乎？」

言必不出也。臧孫賢者，爲三家排擠出奔，日之，明其無罪。《論語》：「柳下惠爲士師，三黜。人曰：『子未可以去乎？』曰：『直道而事人，焉往而不三黜？枉道而事人，何必去父母之邦？』」




晉人殺欒盈。

《晉語》：「居三年，欒盈晝入爲賊。」




惡之，

從夷狄以入本國，據地爲亂，大惡，同于弑逆。


 弗有也。

謂外之于楚，不言大夫，失其所繫，賤之也。




齊侯襲莒。

襲不書，書者一見例。齊大莒小，以大襲小，齊侯病矣。此與齊侯、鄭伯如紀相起，以見如紀亦襲紀也。此伐晉之師也。用兵踰二時，伐三國，譏之也。襲者，還師，乘莒不備，謀襲之也。不言取莒，不得志也，獲杞梁。




二十有四年

春，叔孫豹如晉。

《晉語》：「魯襄公使叔孫穆子來聘，范宣子問焉，曰：『人有言曰「死而不朽」，何謂也？』穆子未對。宣子曰：『昔匄之祖，自虞以上爲陶唐氏，在夏爲御龍氏，在商爲豕韋氏，在周爲唐杜氏。周卑，晉繼之，爲范氏，其此之謂乎

 ？』對曰：『以豹所聞，此之謂世禄，非不朽也。魯先大夫臧文仲，其身没矣，其言立于後世，此之謂死而不朽。』」




仲孫羯帥師侵齊。

劉子云：重犯強齊，故大水

 ，饑，穀不成。按：羯未畢喪帥師，非也。此爲晉報齊，受晉命也。帥師不止羯，言羯，譏使之非也。




夏，楚子伐吴。

楚與吴交争，卒致敗覆。此其先見者也。《左傳》：「楚子爲舟師以伐吴，不爲軍政，無功而還。」




秋，七月，甲子，朔，日有食之，既。

齊崔杼帥師伐莒。疏

《左傳》：齊侯聞有晉師，使如楚乞師，杼送之，遂伐莒，侵介根。崔杼主之，專兵也。此弑君之先見。




大水。

劉子云：「先是襄慢鄰國，是以邾伐其南，齊伐其北，莒伐其東，百姓騷然，又犯強齊也。」




八月，癸巳，朔，日有食之。

劉子云：「比食又既，象陽將絶，夷狄主中國之象也。後六君弑，楚子果從諸侯伐鄭，滅舒鳩，魯往朝之，卒主中國，伐吴討慶封。」班固云：劉説同仲舒。




公會晉侯、宋公、衛侯、鄭伯、曹伯、莒子、邾子、滕子、薛伯、杞伯、小邾子于夷儀。

此中國十三國全序也。晉爲伯，宋爲王後，齊時爲方伯，與魯、衛、鄭爲四方伯，曹、莒、邾、滕、薛、杞爲六卒正，小邾爲附庸，爲伐齊，特不見齊，中國全在之辭也。夷儀，衛地。再會夷儀，齊不至者，爲上伐晉也。


 疏

《左傳》：「會于夷儀，將以伐齊，水，不克。」不言同盟。




冬，楚子、蔡侯、陳侯、許男伐鄭。

此救齊也。不言救者，不與楚救也。楚伐中國，不序從者，中國序者，備序諸侯，以所不序者皆從楚也。中國列會盟者，二大國、四方伯、六卒正、一附庸，十三國于夷儀全見十二國，惟齊不見，以所序起所不序，此互文消長之道也。三國從楚久，故一敘之。外例見之國，惟吴、秦不敘而已。


 疏

《年表》：「楚與齊通，率陳、蔡伐鄭救齊。」《左傳》：「冬，楚子伐鄭以救齊」，「諸侯還救鄭」。




公至自會。

陳鍼宜咎出奔楚。

奔楚，楚逋逃也。陳從楚，臣奔楚，楚制人之上下也。奔目楚，外之也。


 疏

《左傳》：「陳人復討慶氏之黨，鍼宜咎出奔楚。」




叔孫豹如京師。

魯聘于周者十，不繫事者止于此。公不朝而使大夫，凡十見，皆譏之也。




大饑。

劉子云：「大水，饑，穀不成，其災甚也。」占同前大水。案：襄公立二十四年，今無一年之蓄，至於大饑。書大饑者，著其無備災之道也。




五穀不升爲大饑。

大水，穀不成，不言麥苗、麥禾，穀全災。


 一穀不升謂之嗛，

嗛，不足也。不志者，一穀災不志。嗛，《韓詩外傳》作餒。


 二穀不升謂之饑，

據大水，無麥禾，言饑也。


 三穀不升謂之饉，四穀不升謂之康，

康讀同荒，《韓詩外傳》作荒。


 五穀不升謂之大侵。

侵一作祲，經作饑，傳作侵，聲之淫也。


 大侵之禮，

《周禮·大司徒》「七曰眚禮」也。


 君食不兼味，

《曲禮》：「歲凶，年穀不登，君膳不祭肺，馬不食穀，大夫不食梁，士飲酒不樂。」


 疏

班氏云：「宰所以徹膳何？陰陽不調，五穀不熟，故王者不爲盡味而食之。《禮》曰：『一穀不升，不備鶉鷃。二穀不升，不備鳧雁。三穀不升，不備雉兔。四穀不升，不備囿獸。五穀不升，不備三牲。』」


 臺榭不塗。

《玉藻》：「土功不興。」傳曰：毀廟改塗。塗謂修飾，如丹刻之功是也。


 弛侯廷道不除，

《曲禮》：「馳道不除。」按：《曲禮》作「馳道不除」，《韓詩外傳》作「道路不除」，《家語》亦云「力役不興，馳道不修」。然則弛當作馳，侯、廷二字衍文也。弛侯或云弛廢省侯之事，廷道不除爲一事。


 百官布而不制，

布，布衣。《玉藻》：「年不順成，君衣布

 本。」不制，不造作也。《玉藻》：「大夫不得造車馬。」鬼神禱而不祀，

《糴匡解》「大荒，有禱無祭」，謂不用樂用牲，但禱祀而已。《韓詩外傳》云：「一穀不升謂之餒，二穀不升謂之饑，三穀不升謂之饉，四穀不升謂之荒，五穀不升謂之大侵。禮：君食不兼味，台榭不飾，道路不除，百官布而不製，鬼神禱而不祀。」與此傳同。


 疏

《後漢書·樊宏傳》引作「五穀不登，謂之大侵。大侵之禮，百官備而不製，羣神禱而不祀」。


 此大侵之禮也。

劉子云：「古者有災謂之厲。君一時素服，使有司弔死問疾，憂以巫醫。匍匐以救之，湯粥以養之。善者必先乎鰥寡孤獨，及病不能相養，死無以葬埋，則葬埋之。有親喪者，不呼其門。有齊衰大功，五月不服力役之征。有小功之喪者未葬，不服力役之征。其有重尸多死者，急則有聚衆，童子擊鼓苣火，入官宫里用之。各擊鼓苣火，逐官宫里。家之主人，冠，立于阼。事畢，出乎里門，出乎邑門，至野外。此匍匐救厲之道也。師大敗亦然。」


 疏

《墨子·七患》云：「一穀不收謂之饉，二穀不收謂之旱，三穀不收謂之凶，四穀不收謂之餽，五穀不熟謂之大侵。歲饉，則仕者大夫以下，皆損禄五分之一；旱，則損五分之二；凶，則損五分之三；餽，則損五分之四；饑，大祲，則盡無禄，廩

 食而已矣。故凶饑存乎國，人君徹鼎食

 五分之三

 ，大夫徹懸，士不入學，君朝之衣不革制，諸侯之客、四鄰之使饔飱而不盛，徹

 驂駢，塗不芸，馬不食粟，婢妾不衣帛，此告不足之至也。」




二十有五年

春，齊崔杼帥師伐我北鄙。

報孝伯之師。


 疏

《左傳》：「春，齊崔杼帥師伐我北鄙。」




夏，五月，乙亥，齊崔杼弑其君光。

劉子云：「齊人弑其君，魯襄公援戈而起，曰：『孰謂臣而敢弑其君乎？』師懼曰：『夫齊君治之不能，任之不肖，從一人之欲，以虐萬夫之性，非所以爲君也。其身死，自取之也。」「其臣無道，君亦不足惜。」


 疏

《齊世家》：「丁丑，崔杼立莊公異母弟杵臼，是爲景公。景公母，魯叔孫宣伯女也。景公立，以崔杼爲右相，慶封爲左相。」




莊公失言，

俞樾説：言，道也。莊公失道。


 淫于崔氏。

劉子云：齊侯通于崔杼妻，以崔子之冠賜侍人，崔子慍，射齊侯。《年表》：「齊崔子以莊公通其妻，弑之，立其弟，爲景公。」以下崔氏絶于齊，乃見慶氏，如以慶繼崔，爲下卿者然。




公會晉侯、宋公、衛侯、鄭伯、曹伯、莒子、邾子、滕子、薛伯、杞伯、小邾子于夷儀。

衛侯，剽也。夷儀，衛滅邢之邑。晉聽孫林父爲伐，衛請與盟，衛殤公會晉平公，平公執殤公與甯
 

注



 ，而又復入衛獻公。


 疏

《左傳》：「晉侯濟自泮，會于夷儀，伐齊，以報朝歌之役。齊人以莊公説，使隰鉏請成，慶封如師」，「晉侯許之」。




六月，壬子，鄭公孫舍之帥師入陳。

日入，惡入者。鄭伯在會，大夫專兵入陳，惡之也。去年，陳從楚伐鄭，報其事也。


 疏

事詳《左傳》。




秋，八月，己巳，諸侯同盟于重丘。

不同月也。齊成，故盟。復舉諸侯，中有閒事也。再言同盟，中國之十三國皆至矣。稱諸侯者，以本爵皆侯也。




公至自會。

衛侯入于夷儀。

衛侯，衎也。諸侯三會夷儀，衛俱在，衛衎乃得入。惡諸侯也，故外之，不言復歸也。


 疏

《衛世家》：「十二年，甯喜與孫林父争寵相惡，殤公使甯喜攻孫林父。林父奔晉，復求入故衛獻公。獻公在齊，齊景公聞之，與衛獻公如晉求入。晉爲伐衛，衛請與盟，衛殤公會晉平公，平公執殤公與甯喜，而後入衛獻公。」




楚屈建帥師滅舒鳩。

襄世有伯，不言滅國。楚一見舒鳩，齊六年一見萊，十年晉與諸侯一見傅陽，晉、齊、楚三國各一見滅而已。


 疏

此三滅舒邑矣。僖世徐取舒，至此楚盡取之。鳩繫于舒，明其種族與舒蓼、舒庸同。




冬，鄭公孫夏帥師伐陳。

公孫舍之入陳，公孫夏又伐陳，著大夫之專，故有良霄之禍。


 疏

《年表》陳下：「鄭伐我。」夏，公子騑之子子西也。




十有二月，吴子謁伐楚，門于巢，卒。

巢，楚邊竟小國。


 疏

《年表》：「吴伐我，以報舟師之役，射殺吴王諸樊。」《地理志》廬江郡居巢，應劭曰：「《春秋》：『楚人圍巢。』」




以伐楚之事門于巢，卒也。

據不言門巢，先言伐楚，見巢爲楚竟上小邑，與伐國圍邑同，故繫巢于楚。


 于巢者，

據伐圍不言于也。


 外乎楚也。

據巢非楚邑，言于巢，如國，外之于楚。


 門于巢，乃伐楚也。

伐楚必經巢門，後乃得伐楚。不言巢，嫌卒楚；不言伐，嫌爲巢事。言門以紀實，言伐以致其意。


 諸侯不生名，

《曲禮》：「諸侯不生名。」失地名，滅同姓名，蓋常事生不名。


 取卒之名加之伐楚之上者，

據與「鄭伯髠原如會」名同。


 見以伐楚卒也。

據名在伐楚，地雖在巢，本意因伐楚。


 其見以伐楚卒，何也？

據未至楚，又卒于巢也。


 古者

言古，法古也。《春秋》傷世變，援古以治今也。


 大國

謂吴，大國。


 過小邑，

小邑謂巢。過謂假道伐人也。


 小邑必飾城而請罪，

飾城，修守備，防暗襲。請罪，大國過，如爲己來。敬天者，敬其怒也。


 禮也。

以小事大，禮當飾請大國致其命，由城外過，不入城也。


 吴子謁伐楚，

致其意。


 至巢，

過巢國。


 入其門，

巢不飾城請罪而啟門，無備，致吴子得入。


 門人射吴子，

以兵入城門，人懼滅，射之。


 有矢創，

創，傷也。中矢有創。


 反舍而卒。

師行三十里，反于其前日所止宿地而卒，是卒于巢也。言伐楚，遂其志耳。


 古者雖有文事，

文事蓋謂盟會，衣裳之會也。


 必有武備，

謂雖文事，猶有武備，如孔子頰谷之會有備也。


 非巢之不飾城而請罪，

使吴子得入。


 非吴子之自輕也。

傳曰：「不狎敵。」伐國而輕入人邑，無備致創，非之也。


 疏

《左傳》：「十二月，吴子諸樊伐楚」，「門于巢」，「牛臣隱于短牆以射之，卒」。




二十有六年

《年表》：「吴餘祭元年。」




春，王二月，辛卯，衛甯喜弑其君剽。

此不弑殤公，其言弑之者，已納獻公而殺殤公之父與子，則亦以弑道也。但言殺子叔與角，則不見甯氏之罪也。不葬者，賊未討。下有殺文，不以討賊許之者，討非其罪也。


 疏

《衛世家》：時殤公執于晉，未歸。《左傳》：「辛卯，殺子叔及太子角。」不稱殤公，不言弑，以甯氏所殺者剽之父黑背及其太子角，而經以弑君科之也。




此不正，其日何也？

據剽來聘，孫、甯逐君立之，不宜日也。


 疏

一云此未正，弑當言殺，乃以弑正言之。《左氏》曰：「書曰：『甯喜弑其君。』言罪之在甯氏也。」


 殖也立之，

據十四年衎出，十六年甯殖伐許，是殖立剽也。


 喜也君之，

據立踰十三年，喜繼爲大夫也。殖逐獻公，將死，屬喜納獻公以自贖，故喜弑剽納獻公也。


 正也。

其父立之，其子君之，不得以不正爲解。《春秋》君雖不正，已立，不許其臣子以不正討之者，所以塞禍亂，防弑逆也。下惡獻公，故于此正其罪。


 疏

既殺其父，又殺其子，納君，使剽不得歸，大惡，非言弑不足以盡之也。




衛孫林父入于戚以叛。

以者，不以者也。叛，直叛也。戚者，林父之私邑。甯氏弑君納獻公，林父不從，故叛，起其逐君也。


 疏

孫氏，衛正卿，言叛，絶于衛也。以下孫氏不見。




甲午，衛侯衎復歸于衛。

復者，復中國。惡之，起狄夷儀諸侯也。


 疏

《衛世家》：「獻公亡在外十二

 年而入。」




日歸，

據歸不日。


 見知弑也。

據踰四日，衎使剽弑而後入。日歸，以見衎主之。不言衎主之者，不以衎君剽也。衎正而剽不正。




夏，晉侯使荀吴來聘。

謀討衛也。


 疏

偃，中行穆子父
 

注



 。




公會晉人、鄭良霄、宋人、曹人于澶淵。

澶淵之會以討衛。晉人，趙武也，宋人，向戌也。不稱名氏者，公不會大夫也。鄭言良霄者，起餘皆大夫，貶稱人也。良霄不在宋下者，以言良霄不可以在人下也。何以不在晉上？起晉人實大夫也。先宋以明尊卑之號，後晉以起皆大夫也。故良霄可以在宋上，而不可以在晉上也。




秋，宋公殺其世子痤。

劉子云：「宋公聽讒，殺太子痤。」


 疏

事詳《左傳》。




晉人執衛甯喜。

私罪也，稱人，用伯討執罪之辭也。弑君賊不復見，此復見者，以執見討罪之辭也。


 疏

《左傳》：衛從會于澶淵，晉人執甯喜，囚之于士弱氏。




八月，壬午，許男甯卒于楚。

踰竟不日，此日者，明許卒皆日，無變例。又皆葬，始終無異，以見外卒正例。


 疏

一説傳：諸侯卒，踰竟不日。此日者，蓋《春秋》決嫌明疑，已見者不復見。若扈與師會，踰竟、不踰竟未明，故日、不日以别之。此地楚，踰竟已明，故復日也。許爲外卒正，言卒皆日以起之，不以言正不正。許篤從楚，日卒之者，存中國也。蔡侯東不日，失國，貶之也。《左傳》：「許靈公如楚，請伐鄭，曰：『師不興，孤不歸矣！』八月，卒于楚。」




冬，楚子、蔡侯、陳侯伐鄭。

此因許男請師卒，故伐鄭。自此以後，經不見伐鄭矣。


 疏

《年表》：「率陳、蔡伐鄭。」不序許，有喪也。




葬許靈公。

許凡卒與葬，卒皆日，葬皆時，以爲外卒正之制。




二十有七年

《年表》：「衛獻公後元年。」




春，齊侯使慶封來聘。

崔、慶專齊，明崔黨也，爲下來奔張本。齊五記來聘，大國也，終于此。二弟年、二國、一崔氏。


 疏

齊國三卿，記慶來聘，以慶爲下卿，繼崔之位也。奔後見殺，乃出欒氏。




夏，叔孫豹會晉趙武、楚屈建、蔡公孫歸生、衛石惡、陳孔奂、鄭良霄、許人、曹人于宋。

傳曰：「中國不侵伐夷狄，夷狄不入中國，無侵伐八年，善之也。晉趙武、楚屈建之力也。」不言盟，以有楚在也。晉、楚交主中國，二伯之詞也。自此至昭公三年而盟敗，楚獨主諸侯，故曰無侵伐八年也。此會楚先晉，以晉先者，抑楚也。知楚先者，以從楚之國先序

 也。不言宋大夫，宋爲主，向戌成其事也。


 疏

蔡公孫歸生，程氏《分紀》：「文公子公子朝生歸生，後爲朝氏。歸生生朝吴。」事詳《左傳》、《晉語》。




衛殺其大夫甯喜。

《衛世家》：「獻公後元年，誅甯喜。」




稱國以殺，罪累上也。甯喜弑君，疏

喜，殖子，諡悼子。《左傳》曰：「九世卿族，一舉

 而滅之。」以下甯氏不見，故以北宫、世叔二氏見之。


 其以累上之辭言之，何也？

據弑君賊不復見，有罪也。


 嘗爲大夫，

據言大夫也。討賊不言大夫。


 與之涉公事矣。

據晉執。喜出使爲行人，獻公賂甯喜，使弑剽，入國。弑君之罪，獻爲主謀。既與喜共事，則不得以罪討之。故奪其討賊辭，以殺無罪大夫責獻公。


 甯喜由君弑君，

由君謂因衎而弑剽，喜弑君由衎主使。


 而不以弑君之罪罪之者，

據偁國累上，不葬剽也。


 惡獻公也。

使人受賂以弑君，又倍而殺之，大惡。故縱從其弑惡歸首獻公。不以獻公主之，當如鄭厲公者。弑大惡，獻不君剽，言喜弑以目大惡，喜弑即獻弑，其罪乃盡也。




衛侯之弟專出奔晉。

劉子云：「專者，獻公弟子鮮也。賢，定姜欲立之而不得。」獻公出奔，賴其力得反國。叔肸名、字並見，專不字者，專，喜之徒，不全許之也。




專，喜之徒也。

據喜殺而奔，知喜之徒黨也。凡殺後奔，非其徒則殺之者。


 專之爲喜之徒何也？

據偁弟親之。


 己雖急納其兄，

謂獻公。


 與人之臣

人謂剽，臣謂喜。


 謀弑其君，

獻公因殖之悔，謀復國于喜。喜不信公，欲盟專爲信，專不得已而與盟，喜因弑君而納獻公也。


 是亦弑君者也。

出奔在弑後，明爲喜徒，有從惡之罪。


 專其曰弟何也？

據專有罪，不當舉親。


 專有是信者，

專信人，《春秋》貴信，故言弟。


 君賂不入乎喜而殺喜，

許賂而後入，既入，惡其專，倍約而殺之。


 是君不直乎喜也。

倍約無信，同惡相濟。但以其事曲直論之，不復言正義也。


 故出奔晉，織絇邯鄲，

邯鄲，晉地。織絇，不仕也。


 終身不言衛。

劉子説：弟肸云：「宣公殺子赤而肸非之，宣公與之禄，則曰：『我足矣，何以兄之食爲？織履而食，終身不食宣公之食。其仁恩厚矣，其守節固矣。是以《春秋》美而貴之。」與此略同也。


 專之去，合乎《春秋》。

《春秋》貴信惡詐，專能守信，故美之也。專與人謀弑君，是亦弑者，取其信而惡其弑，但美其一，去之，信而已。言奔，譏其爲喜徒；言弟，美其有信。雖與弑，有信，猶取之。設教之義不求全，《春秋》之義唯節取。




秋，七月，辛巳，豹及諸侯之大夫盟于宋。

湨梁之會，諸侯在而不曰諸侯之大夫，大夫不臣也，

湨梁，傳曰大夫，無君也。


 晉趙武恥之。

據湨梁荀偃主盟。趙武賢者，故恥不臣之事。


 豹云者，

據雞澤言叔孫，湨梁不出名氏，此君不在，乃獨名。


 恭也。

據致乃名。君前臣名，言豹，公在之辭。公不在而曰豹，不忘君命，是臣恭也。


 諸侯不在而曰諸侯之大夫，

據與湨梁異。


 大夫臣也，

據湨梁言不臣。


 其臣，

據繫于君。


 恭也，

據内以不氏爲恭，外則以繫君爲恭也。


 晉趙武爲之會也。

獨美趙武，擯屈建也。




冬，十有二月，乙亥，朔，日有食之。

劉子云：「自二十年至此歲，八年之間，日食七作，禍亂將重起，故天仍見戒也。」




二十有八年

春，無冰。

劉子云：「先是公作三軍，有侵陵用武之意，於是鄰國不和，伐其三鄙，被兵十餘年，因之以飢饉，百姓怨望，臣下心離，公懼而不敢行誅伐，楚有夷狄行，公有從楚心，不明善惡之應。」「曰無冰，天下異也。」「時，天下諸侯之大夫皆執國權，君不能正。漸將日甚，善惡不明，誅罰不行。周失之舒，秦失之急，故周無寒歲，秦無燠年。」




夏，衛石惡出奔晉。

惡，買子悼子，甯喜之徒也，同出奔晉。


 疏

《左傳》：「衛人討甯氏之黨，故石惡出奔晉。」又云：「立其從

 子圃以守石氏之祀。」昭元年，會于虢，《公羊》作石惡，字誤也。




邾子來朝。

秋，八月，大雩。

劉子云：「比年晉使荀吴，齊使慶封來聘。是夏，邾子來朝。襄有炕陽自大之應。」




仲孫羯如晉。

冬，齊慶封來奔。

《齊世家》：「慶封已殺崔杼」，「爲相國，專權。三年十月，出獵」，「慶舍發甲圍慶封宫，四家徒共擊破之。慶封還，不得入，奔魯。齊人讓魯，封奔吴。吴與之朱方，聚其族而居之，富于在齊」。




十有一月，公如楚。

劉子云：「襄公朝荆，至淮，聞荆康王卒，欲還」，以叔孫昭伯勸，乃行。如者，朝二伯之辭，自宣十年後，不書公如。齊以鞌之戰失伯，故宣十年至昭二十七年，乃再見如齊。《左傳》：襄十四年，王賜齊侯命，稱舅氏。是楚伯，以齊爲方伯也。齊爲方伯，則升楚爲二伯，故公不如齊者八十五年。襄、昭之世，再見如楚，則以晉、楚爲二伯，齊、魯、衛、鄭爲晉所屬之方伯，秦、陳、蔡、吴爲楚所屬之方伯。故文以下，同盟不言陳。


 疏

爲宋之盟也。如楚皆月，爲朝夷狄也。公如皆伯辭，中國如齊、晉是也；外如楚

 ，夷狄主中國也，故如爲二伯之辭。




十有二月，甲寅，天王崩。

不葬靈王，無危也。


 疏

《周本紀》：「二十七年，靈王崩，子景王立。」二十七年唯記逆后、會單子，餘不志者，王室危也。




乙未，楚子昭卒。

董子説：「楚子昭卒之二年，與陳、蔡伐鄭而大克。其明年，楚屈建會諸侯而張

 中國，卒之三

 年，諸侯朝于楚。楚子卷繼之，四年而卒，其國不爲

 侵奪而顧強盛，何與？楚子昭蓋諸侯之可者也，天下之疾其君者皆赴愬而乘之。兵四五出，嘗以衆擊少

 ，以專擊散。先卒四五年，中國内亂，齊、晉

 、魯、衛之兵分守，大國襲小

 ，諸夏再會陳

 儀，齊不肯往。吴在其南，而二君弑；中國在其北，而齊、衛弑其君。慶封刼君亂國，石惡之徒聚而成羣，衛衎據陳儀而爲諼

 ，林父據戚而以叛，宋公殺其太子，中國之行，亡國之跡也。譬如于文、宣之際，中國五年之中，五弑君，以晉靈之行，以一大夫立于棐林，拱揖指揮，諸侯莫敢不出，此猶隰之有泮也已。」


 疏

乙未與甲寅不同月，蓋閏月也。不言閏，不數閏也。




二十有九年

春，王正月，公在楚。

楚如、致皆月。




閔公也。

傳曰：「中國不存公。」楚以喪事留公送喪。正月無君，閔公在夷狄，危而存之也。




夏，五月，公至自楚。

齊、晉不皆致，楚必致者，外夷狄也。


 疏

公如齊十，三繫事。如齊十
 

注



 ，九致；如晉十五，十二致；如楚二，皆致。




喜之也。致君者，殆其往而喜其反，此致君之意義也。

此爲楚發傳也。言如者，朝也。齊、晉二伯有朝禮，故不皆致皆月。楚方伯又夷狄，強爲魯朝之，故皆致也，致皆月也。




庚午，衛侯衎卒。

《衛世家》：獻公後三年卒，「子襄公惡立。」




閽殺

 吴子餘祭。

哀四年傳曰：「稱盜以殺

 君，不以上下道道也。内其君而外弑者，不以弑道道也。」此非外弑者，故亦言殺也。吴卒皆月，此時者，獨不稱君，略之，從小夷例。殺如字。


 疏

《周禮》：「宫者使

 守内。」非受刑而宫者。或云與傳異義，非是。




閽，

據哀四年言盜。


 門者也，

據閽從門，守門人號。


 寺人也。

受宫刑爲寺人，司啟閉。


 不稱名姓，

據卑亦以國氏。


 閽不得齊于人。

刑餘之人不繫名姓，賤之如盜也。《禮》：刑人「屏之四方」，「不與士齒」。


 不稱其君，

據弑例言君。


 閽不得君其君也。

《王制》曰：「不及以政，亦

 弗故生。」班氏云：「古者，刑殘之人，公家不出，大夫不養

 ，士與遇于途不與語，投諸磽确之地，與禽獸爲伍。」


 禮：君不使無恥，

無恥，是惡人也，不使與君近，君當近賢士，縶御之人亦須選擇，無恥則易於導惡爲禍。


 不近刑人，

刑人，受宫刑者也。近，謂不

 屏之四方，授以職事。《鹽鐵論》：「古者君子不近刑人，刑人非人也，身放逐，辱及後世，故無賢不肖莫不恥之也。」


 不狎敵，

敵謂戰征之事。吴子門于巢，爲巢人所射而卒，傳譏其狎敵是也。


 不邇怨。

怨謂上有所刑罪之人，如齊商人、魯子般，皆死于有怨之人，是其戒也。


 賤人，非所貴也；

賤人，閽者。貴謂有職守，爲親近之職。


 貴人，非所刑也；

班氏云：「刑不上大夫。」賤者已刑，則不可復使近之。


 疏

《異義》：「戴説：刑不上大夫。古《周禮》説：士尸肆諸市，大夫尸肆諸朝。是大夫有刑。」許君按云：「《易》：『鼎折足，覆公餗，其刑渥，凶。』無刑不上大夫之事，從《周禮》説。」鄭駁云：「凡有爵與王同族大夫以上，適甸師氏，令人不見，是以云刑不上大夫。」按：許、鄭強分古今，非也。貴人有大罪則殺，小惡黜之，不加以生刑。今古一原，是相同。


 刑人，非所近也。

《王制》曰：「刑人於市，與衆棄之。是故公家不蓄刑人，大夫不養，士遇之於途弗與言也。屏之四方，唯其所之，不及以政，亦弗故生也。」《周禮》説：「劓

 者使
 

注



 守關，宫者使守内」，「刖者使守囿，髠者使守積」。按：關、囿、積皆在外，在内之宫，必自守宫，不用強横陰賊之人，今古同。


 舉至賤

不繫國，無名氏，賤乎賤者也。


 而加之吴子，

據在吴子上。


 吴子近刑人也。

《周禮》：閽用宫，非刑人，如今制，多自淨。《春秋》因其弊而爲之救也。


 閽殺吴子餘祭，仇之也。

刑餘之人不能不怨于上，當屏之遠方。使守門相近，舊忿易生，倐然以弑，故禮禁近刑人也。




仲孫羯會晉荀盈、齊高止、宋華定、衛世叔儀、鄭公孫段、曹人、莒人、邾人、滕人、薛人、小邾人城杞。

「城緣陵」不言杞，爲桓諱，專封王後也。此不諱者，未遷修舊，不譏也。前城不言杞，不列舉諸侯，此再城，故經屢數以明之，前後一見也。


 疏

段，穆公孫，子豐之子，即公子平後，爲豐氏。儀，僖侯八世孫文子，别爲世叔氏。世或作太，古通。儀，《公羊》作齊，誤。孫、甯既絶，故以北宫、世叔爲卿。盈，罃子，知悼子。按：《左傳》杜注：罃長子知朔。「盈，朔弟也。盈生而朔死。」




古者天子封諸侯，其地足以容其民，其民足以滿城以自守也。

《王制》曰：「凡居民，量地以制邑，度地以居民，地邑民居，必參相得也。無曠土，無游民，食節事時，民咸安其居，尊君親上，然後興學。」班氏曰：「聖王量

 能授事，四民陳力受職，故朝無廢官，邑無敖民，地無曠土。理民之道，地著爲本。」


 杞危而不能自守，

民少，故不能守城。


 故諸侯之大夫相帥以城之，

政在大夫，故相帥爲之。


 此變之正也。

昭三十二年城成周，傳同。禮：大夫不憂諸侯，大夫城，非正也。《春秋》湨梁以後，諸侯失權，政在大夫，代諸侯行事，伯道幸以不墜。《春秋》託伯於大夫，許其爲美善之事，而不許其争執，故城成周則許之，執宋幾則不許之是也。




晉侯使士鞅來聘。

晉聘魯十一見，大國詳之。内大夫如晉二十，來聘只及其半，大略而小詳也。




杞子來盟。

杞稱子，如貶之然。弱不能自存，貶以起城之也。城緣陵後二貶之，以起爲城杞也。稱子皆爲城之，起前不見杞，故再稱子。


 疏

杞伯會盟十七見，皆稱伯，則伯者正稱也。外稱伯者十一見，凡稱伯者二十八，稱子者三，則伯正而子變也。《春秋》凡卒正爵，有伯以後皆有定，唯杞有伯以後乃無定，見杞不與餘國同也。杞本王後，例稱公。稱伯者，敘卒正末，從卒正稱也。稱子者，貶之也。以其從伯貶子，見其從公貶伯也。邾、滕、薛有伯以後不變者，變則不足以見其正，故畫一之。杞爵本尊，又居末，貶以起其餘也。




吴子使札來聘。

劉子云：「延陵季子者，吴王之子也。嫡同母昆弟四人，長曰遏，次曰餘祭，次曰夷昧，次曰札，札即季子。季子最小而賢，兄弟皆愛之，既除喪，將立季子，季子辭曰：『曹宣公之卒也，諸侯與曹人不義曹君，將立子臧，子臧去之，遂不爲也，以成曹君。君子曰：能守節矣。君義嗣也，誰敢干君？有國，非吾節也，札雖不才，願附子臧，以無失節。』固立之，棄其室而耕，乃舍之。遏曰：『今若是迮

 而與季子，季子必不受。請無與子而與弟，弟兄

 迭爲君，而致諸侯乎季子。」皆曰：『諾。』故諸兄爲君者皆輕死爲勇，飲食必祝曰：『天若有吴國，必疾有禍予

 身。』故遏也死，餘祭立；餘祭死，夷昧立；夷昧死，而國宜之季子也，季子使而未還。僚者，長子之庶兄也，自立爲吴王。季子使而還，至則君事

 之。遏之子曰王子光，號曰闔閭，不悦曰：『先君之所爲不與子而與弟者，凡爲季子也，將從先君之命，則國宜之季子也。如不從先君之命而立子，我宜當立者也，僚惡得爲君？』於是使專諸刺僚而致國季子。季子曰：『爾殺我君，我受爾國，是吾與爾爲亂也。爾殺我兄，吾又殺爾，是父子兄弟相殺終身無已也。』去而之延陵，終身不入吴國，故號曰延陵季子。君子以其不受國爲義，以其不殺爲仁，是以《春秋》賢季子而尊貴其君也。」


 疏

《吴世家》：「餘祭四年，使季札聘魯。」




吴其稱子，何也？

據下稱國狄之。


 善使延陵季子，

《吴世家》：「季子封於延陵，故號曰

 延陵季子」。一云：季子逃之延陵，終身不入吴國，故以所居氏之，以其避吴亂也。目季子，所以貴之也。


 故進之也。

因賢季子而尊貴其君也。因曹覊而崇其友，因伯姬而葬其夫，因曹臧而褒其子，因季子而尊其君，皆録賢也，君臣、父子、夫婦、朋友與有榮焉。同聲相應，同氣相求。」孔子曰：「德不孤，必有鄰。」故兼進之。


 身賢，

如秦伯、楚子。


 賢也。

《春秋》賢秦伯，録其使。吴、楚乃稱子，有褒文。


 使賢，亦賢也。

吴子賢不足録，而能使季子，則亦以賢許之。唯賢而後能使賢也。凡臣之賢皆歸美于君，傳曰美歸君，過歸己是也。故賢吴子而稱子。


 延陵季子之賢，尊君也。

因其賢，乃尊其君而稱子。


 其名，

不氏，從小國例。


 成尊于上也。

言「子」之國，無大夫見則不氏，今若驟進季子而字之，則其君不能使，如齊高子然，反足以掩蔽其君，故不氏，使吴子以君臨之。吴子新子，尊未成，可以抑季子以成之，不可進季子以伉之也。




秋，七月，葬衛獻公。

月者，危襄也。




齊高止出奔北燕。疏

《燕世家》：「惠公元年，齊高止來奔。」《地理志》廣陽薊下云：「故燕國，召公所封。」昭公篇：北燕伯奔齊，高止納北燕伯。此爲張本。




其曰北燕，

據燕不言南。


 從史文也。

《孟子》：「孔子曰：『其文則史。』」《春秋》據魯史制作也。二燕南小北大，又召公後，宜以北爲主，南燕不加南；今主南外北者，南燕近魯，在青州，爲屬國，故魯史内南外北，孔子從而不改，示有徵也。


 疏

《春秋》據史而作，筆削之例專明詳略，加損之例變易事實，正名之例依物肖形，從史之例仍而不改。凡《春秋》事實，其有史書不然而可以起例者則變之，如許世子弑之類；苟無所起，則因仍舊文，不敢改作。《論語》所謂闕疑，又云「述而不作」是也。如楚圍弑君，以瘧赴，而《春秋》不言弑；陳殺太子禦寇，不言太子之類，皆依史舊文，不能加損，特于别見以起其實而已。蓋實事從史，史既不言，則爲無徵，雖有聞見，不能據一己之傳聞，改百國之實録。既取徵信，且明傳疑，不能以大惡之名直加于人，而但于别文隱見其義，使人讀而寤其賊主名；弑君不名，而弑賊可以起而見；弑不言弑，而弑亦可起而見。此《春秋》之大旨也。趙盾、崔杼，史有舊文，苟非舊文，不敢直指。凡弑皆有主名，經或言人，則以明君之過，是曰累上，如欒書之類，故諱者多而虚加者少。此罪疑爲輕之意。




冬，仲孫羯如晉。

三十年

春，王正月，楚子使薳罷來聘。

外方伯國蔡不聘者，外之，秦、吴各一見者，示例。楚六見者，大夷也。莊世稱荆人，文世稱椒，此世則氏薳，漸進之序也。


 疏

宋盟以後初來聘。月者，喜之也。晉、楚相争，中國塗炭，宋盟息兵，《春秋》所善，楚來聘，則内安而外諸侯皆無兵事，故喜而月之。按：來聘惟此一月。




夏，四月，蔡世子般弑其君固。

陳弑哀公不書，此書者，陳猶中國，蔡不同盟。不言陳弑，爲中國諱，不使楚得討之。言蔡弑，以般罪重，成楚子之討之也。


 疏

《蔡世家》：「景侯爲太子般娶婦于楚，而景侯通焉。太子弑景侯而自

 立，是爲靈公。」




其不日，

據固正，宜日。


 子奪父政，

「政」當爲「正」。因其子弑，奪父正，不日。


 是謂夷之。

夷在東方，《禹貢》「淮夷徐戎

 」，因其爲徐方伯，故夷之。


 疏

以夷待之，故不日。中國無父子之禍，惟楚有之，故《春秋》夷之也。不言狄者，蔡近楚，專心事楚，《春秋》惡之，禮待不及他國。因其父子之禍，如商臣，擯之如楚屬國，不使中國有父子之禍也。蔡在方伯例，有伯以來，不過會盟中國四五至，故《春秋》絶獻舞，不記其事者；近百年中，二君不言卒葬，不記災；内臣不言如蔡；蔡大夫不言使，不言來聘，不言與中國聘，不言蒞盟、來盟。凡會盟從楚，序皆在諸侯之先，其事或二十餘年一見，皆因中國及之，不自專記事。此其禮制之卑于陳、衛、鄭三國方伯者，因其從楚，夷之也。其曰夷者，國在内也。晉、鄭曰狄，國在北。衛曰戎，國亦在北。




五月，甲午，宋災，伯姬卒。

劉子云：「先是，宋公聽讒而殺太子痤，應火不炎上之罰也。」




取卒之日

據外災不日，内女卒例日。襄九年，宋火；定十六年，成周宣榭災，不日是也。


 加之災上者，見以災卒也。

見伯姬因災而卒也。此與吴子門巢、鄭伯如會皆以卒月日加于其事之上，見即以事卒同也。


 其見以災卒，奈何？

據二事異。


 伯姬之舍失火，

舍，居也。劉子云：「宋伯姬者，魯宣公女，成公之妹也。」「既嫁于共公十年，共公卒，伯姬寡三十五年。至景公時，伯姬之宫夜失火。」


 左右曰：「夫人少辟火乎？」伯姬曰：「婦人之義，傅母不在，宵不下堂。」

劉子曰：「左右曰：『夫人少避火。』伯姬曰：『保傅

 不至，夜不下堂，待保傅來也。』保母至矣，傅母未至也。」左右又趨之。班氏云：「國君取大夫之妾

 、士之妻年老無子而明于婦道者又禄之，使教宗室五屬之女。大夫士皆有宗族，自于宗子之室學事人也。女必有傅姆何？尊之也。」《白虎通》：「婦人所以有師何？學事人之道也。」「學一時，足以成矣。與君有緦麻之親者，教于公宫三月；與君無親者，各教于宗廟宗婦之室。」


 左右又曰：「夫人少辟火乎？」

傅母已至，火又近，再趣之。


 伯姬曰：「婦人之義，保母不在，宵不下堂。」遂逮乎火而死。

劉子曰：「左右又曰：『夫人少避火。』伯姬曰：『婦人之義，傅母之不至，夜不下堂。越義求生，不如守

 義而死。』遂逮乎火而死。」


 婦人以貞爲行者也，

劉子曰：「婦人之義，一往而不改，以全貞信之節。忘死而趨生，是不信也；貪貴而忘賤，是

 不貞也；棄義而從利，無以爲人。」


 疏

劉子曰：「魯師春姜曰：『夫婦人以順從爲務，貞懿爲首，故婦人事夫有五：平旦纚笄而朝，則有君臣之嚴；沃盥饋食，則有父子之敬；報反而行，則有兄弟之道；必

 期必誠，則有朋友之信；寢席之交

 ，而後有夫婦之際也。』」


 伯姬之婦道盡矣！詳其事，

據宋災不志災。内女有主，不志卒。


 賢伯姬也。

劉子云：伯姬寡，至景公時，逮乎火而死。《春秋》詳録其事，爲賢伯姬，以爲婦人以貞爲行者也，伯姬之婦道盡矣！按：《列女傳》所言楚昭貞姜、齊孝孟姬

 事與此略同。




天王殺其弟佞夫。

劉子云：「景王二年，儋括欲弑王而立王弟佞夫。佞夫不知，景王并殺佞夫。及景王死，五大夫争權，王室亂。」按：凡稱弟者，殺無罪之詞。有罪者先疏之，不舉弟。此目弟，明佞夫之無罪也。




傳曰：諸侯且不首惡，況於天子乎？

秦以千乘不容母弟，傳猶譏之。天王有萬乘之尊，殺無罪之弟，故加等甚之。


 疏

諸侯不甚，天子甚之也。


 君無忍親之義，

傳曰：「緩追逸賊，親親之道。」按：禮有議親、議貴之典，佞夫有罪，猶當三宥。不得已，或放之，或廢之。今衰麻在身，因臣下之事，牽引母弟，使操刃殺之，佞夫無必死之罪，而天王有忍親之心。


 天子、諸侯所親者，唯長子、母弟耳。

據殺則目君也。親長子者，明承重也。天子、諸侯爲長子服三年，因承重加服之，不與庶子同。


 疏

經凡殺庶子猶公子，或國或人，不目君，唯世子目君，以傷親責之也。稱母弟，明恩也。同母貴弟，與庶孽不同。因其親貴，待有加禮。經凡殺孽弟，稱公子而己，不目君，唯母弟目君，故傳曰：「所親者，唯長子、母弟。」


 天王殺其弟佞夫，

據未三年，不稱王。


 甚之也。

稱王，目以甚之。在喪殺弟，無人心，起爲争立事，因急言天王以甚之。




王子瑕奔晉。

佞夫之徒也。不言出者，王子不言出，惟有采邑者乃言出。


 疏

此所謂「緩追逸賊」也。即使有罪，逐之已足，操刀殺之，則忍矣。




秋，七月，叔弓如宋，葬共姬。

劉子云：「婦人以從夫爲義，夫貴于朝，妻榮于室，故得蒙夫之諡。」謂共，同宋共公。「或曰夫人有諡，夫人一國之母，修閨門之内，則下化之，故議諡以章其善惡。」據内夫人不從夫諡，則婦人諡兼此二義。


 疏

按：大夫如不月，取葬之月加于如上者，見以葬如宋也。




外夫人不書葬，

凡大夫言如而繫者，惟如齊四、如晉二、如宋三、如陳滕各一，皆有所見。


 此其言葬，何也？

據紀伯姬以失國葬。


 吾女也。卒災，故隱而葬之也。

卒災，能盡婦道，隱而葬之，賢其事，故禮備也。月者，起其不葬，爲災而葬，非危内也。


 疏

按：《公羊》説據月以爲葬夫人，當君會葬，傳不責君葬。外諸侯凡君送葬，皆諱之，則君不會葬。《公羊》説誤也，《異義》許、鄭説皆誤。説詳《古今師説異同攷》中。




鄭良霄出奔許，自許入于鄭。

劉子云：「鄭大夫自外入

 而篡位。」自許，許有奉也。良有罪，與欒盈同。不言復入者，不以夷狄待許也。




鄭人殺良霄。

言人，討賊之詞。




不言大夫，

與欒盈同。


 惡之也。

欒盈，傳曰：「弗有也。」大夫出奔與殺同例。既已奔，復入，外之弗有，故不言大夫，以匹夫待之也。此言惡者，因其惡，鄭乃逐之，故以其惡言之也。




冬，十月，葬蔡景公。

賊未討而葬。




不日卒而月葬，

據卒葬皆月，日卒時葬乃正。


 不葬者也。

據賊不討，宜不言葬。


 卒而葬之，

據葬，如賊已討。


 不忍使父失民於子也。

若不言葬，嫌國人盡從般，無恩于景公，則是失民也。故葬，若賊已討然，不使從般弑。




晉人、齊人、宋人、衛人、鄭人、曹人、莒人、邾人、滕人、薛人、杞人、小邾人會于澶淵，宋災故。

劉子云：伯姬卒，「諸侯聞之，莫不悼痛，以爲死者不可以生，財物猶可復，故相與聚會于澶淵，償宋之所喪」。《春秋》賢之，不言同盟。




會不言其所爲，其曰宋災故，何也？

據會不言所爲。會伐言者，會而後伐，二事也；成宋亂非此比者，成亂異事。此言會，意謂經有故也。


 疏

宋會三繫事，故宋也。


 不言災故，則無以見其善也。

據與常會同，不足以見行禬禮。


 其曰人，何也？

據大會言大夫。人，疑貶之。


 救災以衆。

所謂「以國與之，不言其人」也，知非貶者。城杞猶不貶也。


 何救焉？

據災在五月。


 更宋之所喪財也。

《大宗伯》：「以禬禮哀圍敗。」《大行人》：「致禬以補諸侯之烖。」鄭君云：「同盟者會合財貨，以更其所喪。《春秋》會于澶淵，宋災故，是其類。」


 澶淵之會，中國不侵伐夷狄，

中國者，晉、齊、宋、衛、鄭、曹、莒、邾、滕、薛、杞、小邾、魯是也。侵伐善辭，許之。


 夷狄不入中國，

夷狄，楚、蔡、陳、許是也。入，惡辭，不許之，内中國，外夷狄之義也。伐吴不在此數者，吴，夷狄。


 無侵伐八年，

自此至昭七年，楚與中國無兵事。至八年，乃滅陳。


 善之也。

善宋能主此會，故諸侯德而禬之。


 晉趙武、楚屈建之力也。

廿七年，宋之會謀息兵，諸侯無事，故行禬禮，由此歸功于宋之會。此會楚不在。




三十有一年

春，王正月。

夏，六月，辛巳，公薨于楚宫。

禮：羣宫稱宫，不嫌與宗廟同者，上繫楚也。西宫就昭穆之位言之，此宫名楚，實非廟也。




楚宫，

公朝楚，好其宫，歸而修之，故名楚耳。劉子云：公專心事楚，「不明善惡」。


 非正也。

據非正寢，較小寢猶甚，與臺下相等。目楚宫者，譏公也。




秋，九月，癸巳，子野卒。

未葬稱子某。世子卒在君世不見，君卒然後見，有即尊之漸也。不葬者，無廟無諡，附于祖以享。




子卒日，

據子般日，子赤不日。


 正也。

據下言即位，知此日正也。


 疏

君正與故皆日，尊也。子卒正日，故不日未成君禮。下於君大夫正日，惡不日。此猶有臣子之禮。




己亥，仲孫羯卒。疏

速庶子，字孝伯，二十三年立，五見經。子貜立。




冬，十月，滕子來會葬。

月者，爲下葬出。五月而葬，同盟來會，禮也。禮：諸侯小國于次國君，卿弔，君會葬；于敵國，大夫弔，卿會葬；于小國，士弔，大夫會葬者，禮制如此。至於行禮，每有加損隆殺不同，不能盡拘此例也。




癸酉，葬我君襄公。

未葬，故上卒稱子某，與般同。




十有一月，莒人弑其君密州。

莒無大夫，稱人者，展輿弑也。莒子生去疾及展輿，既立展輿，又廢之，展輿因國人攻弑莒子。


 疏

唯記卒葬之國乃言弑。史有氏名，削之稱人，《春秋》之例也。




補疏

《春秋》再部取法三十二，蓋八自乘之半。再部四公總共一百二十八年，襄公雖三十一年，僖

 公三十三年，共數恰合。






注
 　七：原作「九」，據《史記·十二諸侯年表》、鴻寶本改。



注
 　背：原作「臂」，據《春秋》成公十年改。



注
 　邾：疑衍文，本傳言「邾人」。



注
 　畔：原作「略」，據《漢書·五行志》、日新本、鴻寶本改。



注
 　而：原作「爲」，據《史記·吴世家》、鴻寶本改。



注
 　教吴：原脱，據《史記·吴世家》、鴻寶本補。



注
 　六：原作「八」，據《史記·吴世家》、鴻寶本改。



注
 　合諸侯：《國語·晉語》作「諸侯會」。



注
 　公譽：原脱，據《國語·晉語》補。



注
 　「師」下原衍「一」字，據日新本、鴻寶本删。



注
 　貴：原作「責」，據《禮記·郊特牲》改。



注
 　覿：原作「親」，據《禮記·郊特牲》改。



注
 　以不：原作「不以」，據《穀梁傳》僖公八年乙。



注
 　「卒」上原衍「夫人」二字，據《穀梁傳》僖公八年删。



注
 　成：原作「咸」，據《穀梁傳》成公十五年改。



注
 　楚：原脱，據《漢書·五行志》補。



注
 　者：原脱，據《國語·魯語》補。



注
 　非：原脱，據阮刻十三經注疏本《穀梁傳》補，《校勘記》云：「非，責也。」



注
 　侯：原作「人」，據《穀梁傳》襄公六年改。



注
 　臣：原作「伯」，據鴻寶本改。



注
 　月：原作「已」，據日新本、鴻寶本改。



注
 　于：原作「不」，據日新本、鴻寶本改。



注
 　復：原作「後」，據鴻寶本改。



注
 　相：原作「伯」，據《史記·鄭世家》、鴻寶本改。



注
 　之如：原作「乎」，據《穀梁傳》襄公七年改。



注
 　亡：原作「丘」，據《史記·十二諸侯年表》改。



注
 　不月者陳：日新本、鴻寶本作「不序陳者」。



注
 　喜：《穀梁傳》襄公九年作「善」，廖注以「喜」爲釋而改經。



注
 　偪：原作「傅」，據《漢書·地理志》改。



注
 　稱人：原脱，據《穀梁傳》文公十六年補。



注
 　賤：原作「賊」，據日新本、鴻寶本改。



注
 　南：原作「内」，據《漢書·地理志》改。



注
 　人：原作「任」，據《漢書·五行志》顔注、日新本、鴻寶本改。



注
 　三卿：原脱，據《漢書·五行志》顔注補。



注
 　諸侯上國三軍，次國二軍，小國一軍：《穀梁傳》襄公十一年作「諸侯一軍」。



注
 　二：原作「一」，據鴻寶本改。



注
 　穆：原作「定」，據《左傳》成公十六年改。



注
 　後：《穀梁傳》襄公十九年無此字，未知廖氏所據何本。



注
 　軍：原作「會」，據《國語·晉語》改。



注
 　工：原作「上」，據《國語·晉語》改。



注
 　欲：原脱，據《史記·鄭世家》補。



注
 　平：原作「萊」，據《漢書·地理志》改。



注
 　亢：原作「元」，據《漢書·地理志》改。



注
 　也：原脱，據鴻寶本補。



注
 　書：原無，據文意擬補



注
 　畢農事：原作「農畢」，據《左傳》襄公十三年改。



注
 　敗秦軍秦：原脱，據《史記·秦本紀》補。



注
 　「侯」下原衍「衎」字，據《穀梁傳》襄公十四年删。



注
 　侮：原脱，據《古列女傳·衛姑定姜》補。



注
 　妾：原脱，據《古列女傳·衛姑定姜》補。



注
 　子：原脱，據《史記·衛世家》補。



注
 　茨：原作「萩」，據《穀梁傳》成公二年改。



注
 　甚：原脱，據《穀梁傳》成公二年、鴻寶本補。



注
 　曰不可：原作「不可曰」，據《古列女傳·齊靈仲子》乙。



注
 　月：原作「日」，據《史記·齊世家》改。



注
 　歸明：原作「明歸」，據《白虎通·五行》乙。



注
 　之：原脱，據《新序·刺奢》、鴻寶本補。



注
 　「疏」及以下六字原脱，據日新本、鴻寶本補。



注
 　「出」下原衍「出」字，據鴻寶本删。



注
 　董：原作「劉」，據《漢書·五行志》改。



注
 　入：原脱，據《漢書·五行志》補。



注
 　篡：原作「纂」，據《漢書·五行志》改。



注
 　兹：原作「故」，據鴻寶本改。



注
 　亂兵：原作「兵亂」，據《國語·晉語》、日新本、鴻寶本乙。



注
 　以：原作「知」，據《國語·晉語》改。



注
 　劉：原作「董」，據《唐開元占經·日占》改。



注
 　數：原作「衆」，據《唐開元占經·日占》改。



注
 　後：原脱，據《漢書·五行志》補。



注
 　還：原脱，據《史記·齊世家》、鴻寶本補。



注
 　武：原作「文」，據《論語·憲問》改。



注
 　其：原脱，據《穀梁傳》襄公二十三年補。



注
 　乎：原作「也」，據《國語·晉語》改。



注
 　水：原作「小」，據《漢書·五行志》、日新本、鴻寶本改。



注
 　衣布：原作「布衣」，據《禮記·玉藻》乙。



注
 　稟：原作「廩」，據《墨子·七患》改。



注
 　鼎食：原脱，據《墨子·七患》補。



注
 　三：原作「五」，卷子本、正統道藏本、吴鈔本《墨子·七患》同，據正德本改。



注
 　徹：原脱，據《墨子·七患》補。



注
 　甯：原作「宋」，據《史記·衛世家》改。



注
 　二：原作「三」，據《史記·衛世家》改。



注
 　父：原作「子」，據《左傳》襄公二十六年杜注「吴，荀偃子」改。



注
 　序：原作「晉」，據鴻寶本改。



注
 　舉：原作「朝」，據《左傳》襄公二十五年改。



注
 　從：原作「仲」，據《左傳》襄公二十八年改。



注
 　楚：原作「處」，據日新本、鴻寶本改。



注
 　張：原作「伯」，據《春秋繁露·隨本消息》改。



注
 　三：原脱，據《春秋繁露·隨本消息》補。



注
 　爲：原作「惟」，據《春秋繁露·隨本消息》改。



注
 　以衆擊少：原作「以少擊衆」，據《春秋繁露·隨消息》改。



注
 　晉：原脱，據《春秋繁露·隨本消息》補。



注
 　小：原脱，據《春秋繁露·隨本消息》補。



注
 　陳：原作「夷」，據《春秋繁露·隨本消息》改，下同。



注
 　爲諼：原作「知弑」，據《春秋繁露·隨本消息》改。



注
 　十：原作「三」，據鴻寶本改。



注
 　殺：《穀梁傳》襄公二十九年作「弑」。



注
 　殺：《穀梁傳》哀公四年作「弑」。



注
 　使：原脱，《周禮·掌戮》補。



注
 　亦：原作「示」，據《禮記·王制》改，下同。



注
 　養：原作「義」，據《白虎通·五刑》改。



注
 　不：原在「授」上，據日新本、鴻寶本改。



注
 　劓：原作「墨」，據《周禮·掌戮》改。



注
 　使：原脱，據《周禮·掌戮》補。



注
 　量：原作「貴」，據《漢書·食貨志》改。



注
 　迮：原作「作」，據《公羊傳》襄公二十九年改。



注
 　兄：原脱，據《新序·節士》、鴻寶本補。



注
 　予：原作「于」，據《新序·節士》、鴻寶本改。



注
 　事：原脱，據《新序·節士》補。



注
 　曰：原作「以」，據《史記·吴世家》、鴻寶本改。



注
 　「自」下原衍「且」字，據《史記·蔡世家》删。



注
 　戎：原作「州」，據《尚書·費誓》改。



注
 　傅：原作「侍」，據《古列女傳·宋恭伯姬》改。



注
 　妾：原作「妻」，據《白虎通·嫁娶》改。



注
 　守：原作「求」，據《古列女傳·宋恭伯姬》改。



注
 　是：原脱，據《古列女傳·梁寡髙行》補。



注
 　必：原作「受」，據《太平御覽·禮儀部二十》改。



注
 　交：原作「敬」，據《太平御覽·禮儀部二十》改。



注
 　姬：原作「姜」，據《古列女傳》改。



注
 　入：原脱，據《漢書·五行志》補。



注
 　僖：原作「莊」，據《穀梁傳》改。







穀梁春秋經傳古義疏卷九



昭公

昭初年，晉、楚爲二伯，齊、魯、衛、鄭爲晉屬方伯，秦、陳、蔡、吴爲楚屬方伯。自平丘以後，諸侯遂亂，于二十七年以後再見公如齊、晉之文，中國則齊、晉，夷狄則吴、楚，争盟諸侯，非復二伯之古制也。《魯世家》：「三十一年，襄公卒。其九月，太子卒。魯人立齊歸之子裯爲君，是爲昭公。」




元年

《年表》：「周景王四年，晉平十七年，齊景七年，宋平三十五年，陳哀二十八年，衛襄三年，蔡靈二年，鄭簡二十五年，曹武十四年，杞文九年，秦景三十六年，楚郟敖四年，吴夷昧三年。」




春，王正月，公即位。

繼正即位，正也。

再發傳者，明子野正卒。




叔孫豹會晉趙武、楚公子圍、齊國弱、宋向戌、衛齊惡、陳公子招、蔡公孫歸生、鄭罕虎、許人、曹人于郭。

楚在晉下，二伯詞也。招不目弟者，會盟正辭，通于天下，「諸侯之尊，兄弟不得以屬通」也。蔡在會者，以楚在也；次陳下者，陳、蔡、衛三國大夫次序亦不定也。齊在楚下，主晉伯也。郭，《左》作虢。


 疏

招，成公子，哀公弟。




二月，取鄆。

鄆者，莒之邑也。此伐而取，不言伐者，避下晉之討也。在喪而取，譏公也。公以鄆始，亦以鄆終。


 疏

《魯語》：「虢之會，諸侯之大夫尋盟未退。季武子伐莒取鄆，莒人告于會，楚人將以叔孫穆子爲戮。晉樂王鮒求貨于穆子，曰：『吾爲子請于楚。』穆子不予。梁其踁謂穆子曰：『有貨以衛身也，出貨而可以免，子何愛焉？』穆子曰：『非女所知也。承君命以會大事，而國有罪，我以貨私免，是我會吾私也。苟如是，則又可以出貨而成私欲乎？雖可以免，吾其若諸侯之事何？夫必將或循之，曰：諸侯之卿有然者故也。則我求安身，而爲諸侯法矣。君子是以患作。作而不衷，將或道之，是昭其不衷也。余非愛貨，惡不衷也。且罪非我之由，爲戮何害？』楚人乃赦之。穆子歸，武子勞之，日中不出。其人曰：『可以出矣。』穆子曰：『吾不難爲戮，養吾棟也。夫棟折而榱崩，吾懼壓焉。故曰雖死于外，而庇宗于内，可也。今既免大恥，而不忍小忿，可以爲能乎？』乃出見之。」




夏，秦伯之弟鍼出奔晉。

秦以後不記事，此仕諸晉也。言奔者，惡秦伯。奔晉者，秦、晉仇國。


 疏

《秦本紀》：「景公母弟后子鍼有寵，景公母弟富，或讒之，恐誅，乃奔晉，車重千乘。晉平公曰：『后子富如此，何以自亡？』對曰：『秦公無道，欲待其後世乃反。』」




諸侯之尊，兄弟不得以屬通。

再發傳者，以此非内辭。


 其弟云者，

此非來内，因奔乃舉弟。


 親之也。

舉其親，故言弟。來聘言貴者，母弟親貴，兼存以其聘魯，則舉貴。内以貴者爲榮，于其本國則言親，盡其親以著其惡，各隨所重言之也。


 親而奔之，

本仕于晉，經乃以奔言。


 惡也。

有千乘之國，而不能容其母弟，譏秦伯也。不言公子，所謂盡其親以惡之也。奔與殺同等而差輕。


 疏

《春秋》親親之義，鍼仕于晉，以奔言之；段出奔，以克殺言之，皆照常人加等，所以篤倫常，明恩義也。




六月，丁巳，邾子華卒。

葬稱悼公。


 疏

日者，襄以後正例日。邾進則日，不進則時，決嫌疑也。




晉荀吴帥師敗狄于大原。

此晉伐狄。大原，狄地也。「原者，上平曰原，下平曰隰。」狄邑名則當曰大鹵。




傳曰：

舊傳文。


 中國曰大原，

中國以原名，《爾雅》所言是也。


 夷

 狄曰大鹵。

方言異名，先師所傳。大原、鹵斥而其地平，故自地形名曰大原，自其鹹斥言之曰大鹵。


 號

號者無定，自我以形象稱之，尊卑、形色之等是也。


 從中國，

大原，地也，非邑，無定名，故從中國辭名之。


 名

名者有定，自彼而定，人、邑之名是也。


 從主人。

號郜鼎，傳作物。


 疏

此繙譯之説也，並見襄五年傳中。




秋，莒去疾自齊入于莒。

據下卒，入爲君也。不言公子，當國也。自齊，齊有奉焉。齊欲專莒，逐展而納去疾。言入者，内弗受，篡也。


 疏

《左傳》「秋，齊公子鉏納去疾」，故言自齊。去疾，齊出也，故齊立之。




莒展出奔吴。

何爲出奔？去疾入而展出，展蓋嫌也。《春秋》不以嫌代嫌，此何爲皆嫌？曰：莒，夷狄小國也。夷狄不言正不正，故亦不言嫌不嫌，略之也。


 疏

《左傳》云「展輿奔吴」，吴出也。




叔弓帥師疆鄆田。

春已取鄆，此言疆田者，明盡取其田也，蓋叔弓取以自益。莒有内難，魯乘其事而盡取其田也。




疆之爲言猶竟也。

疆不言帥師，言帥師者，取之。諱因亂再取，故以疆言之。


 疏

與莒爲竟。言帥師，明有難。




葬邾悼公。

至此乃葬，進也。以下皆日卒時葬。




冬，十有一月，己酉，楚子卷卒。

傳曰：「楚公子圍弑其兄之子而代之爲君。」此弑也，不言者，因其討賊諱之，以成其義。陳、蔡弑君，慶封亂政，楚子皆討之。使録其弑，則嫌于不當討，故不書弑而討人之弑，則其罪可知矣。


 疏

《楚世家》：「康王寵弟公子圍、子比、子晳、棄疾。郟敖三年，以其季父康王弟公子圍爲令尹，主兵事。四年，圍使鄭，道聞王疾而還。十二月己酉，圍入問王疾，絞而弑之，遂殺其子莫及平夏。使使

 赴于鄭。伍舉問曰

 ：『誰爲後？』對曰：『寡大夫圍。』伍舉更曰：『共王之子圍爲長。』子比奔晉而圍立，是爲靈王。」




楚公子比出奔晉。

書者，爲下歸弑張本。有其末，不得不録其本也。


 疏

比，共王子，懼而出奔

 。




二年

《年表》：「楚靈王元年，共王子，肘玉。」按：昭篇三傳説多同。舊説所謂不同者，取繒、公子陽生、晉趙陽、蔡侯朱、東國數條而已。今皆合通之，終篇無一異説矣。




春，晉侯使韓起來聘。

昭公出奔，晉爲之也。起，季孫同類，聘而與季孫和，結爲黨，故方行聘魯而魯君往，不得如晉者，起爲之也。


 疏

《左》：此爲政而來見，以覘諸侯也。且歷聘列邦，使聘平，曰不以上卿。




夏，叔弓如晉。

報韓起也。


 疏

以大夫報上卿，恤所無也。禮有隆殺，不一定。




秋，鄭殺其大夫公孫黑。

此有罪也。其不稱人者，鄭略，不稱人也。


 疏

黑，公子騑子子晳。




冬，公如晉，至河乃復。

晉方來聘，有嘉禮，乃君往則不得入，季孫則得入，明韓起爲季孫主謀也。


 疏

《魯世家》：「昭公二年，朝晉至河，晉平公謝還之，魯恥焉。」




恥如晉，

謂如晉不得入。


 故著有疾也。

據二十三年，經言「有疾，乃復」，傳云：「疾不志」。是至河乃復皆疾，故云「著有疾」。以君制于臣，故託言有疾。昭「乃復」，皆言「至河」，蓋所至不必至河，因如晉不得，託有疾，不敢渡河而還。




季孫宿如晉。

公如晉而不得入，

據至河乃復，是不得入。


 季孫宿如晉而得入，

據言如晉。


 惡季孫宿也。

政在季孫，交結伯國大夫，故浸至于逐君，不待貶絶而罪惡見，不貶絶也。凡不傳者，多無貶絶，宜從此推之。


 疏

據《左傳》，晉以少姜非伉儷辭公，《傳》以惡季孫。此晉大夫不欲公朝，故託辭謝之，下逐公、納公可見。




三年

春，王正月，丁未，滕子原卒。

以狄道狄秦，故内滕稱名。成世已交代，故以後純名矣。滕自此以後皆名，皆日卒時葬，滕從中國故也。中國小國不從方伯例，因其變夷褒禮之也。成十六年始日，至此始葬，以下皆葬矣。




夏，叔弓如滕。

葬襄公，滕子來會葬，故報之。滕以君會葬，魯以大夫報之，薄也。




五月，葬滕成公。

《左氏》云：「叔弓如滕葬成公，子服椒爲介，及郊，遇懿伯之忌，敬子不入。」此會葬小國使大夫會，如齊、晉會魯葬之誼。與如莒同月者，急之也。




秋，小邾子來朝。

記朝，言能朝也。不卒葬者，邾之附庸也。附庸故敘杞下，不卒葬，因邾進，故録之詳。莒，夷狄，雖卒，猶不得言朝。


 疏

《左氏》以爲穆公。《春秋》小邾三朝，僖七、襄七、昭三是也。郳一來朝，莊五年。




八月，大雩。

記災

 也。




冬，大雨雹。

記異也。




北燕伯款出奔齊。

劉子説：大夫專權，「燕逐其君」。名者，罪之也。諸侯失地，名。


 疏

《燕世家》：「惠公多寵姬，公欲去諸大夫而立寵姬宋，大夫共誅姬宋，惠公懼，奔齊。」




其曰北燕，從史文也。

解見襄二

 十九年。




四年

春，王正月，大雨雪。

劉子説：「昭取吴，爲同姓，謂之吴孟子。君行于上，臣非于下。又三家已強，皆賤公行，慢侮之心生。」


 疏

雪，《左傳》作雹。




夏，楚子、蔡侯、陳侯、鄭伯、許男、徐子、滕子、頓子、胡子、沈子、小邾子、宋世子佐、淮夷會于申。

劉子説：「楚靈王圍即位，欲爲霸，會諸侯，椒舉如晉，求諸侯。晉侯欲不許，以司馬侯諫而許之。遂爲申之會，與諸侯伐吴，起章華之臺，爲乾谿之役，百姓罷勞怨懟于下，羣臣倍畔于上，公子棄疾作亂，靈王逃亡，卒死于野。故曰：晉不頓一戟

 ，楚人自亡，司馬侯之謀也。」


 疏

申，楚地。楚主盟，故先蔡，夷蔡也。徐子先滕，亦夷狄也。頓、胡、沈近楚。中國不序，序者，亦以夷狄主會也。淮夷不序，亦以夷狄序之。不序魯、衛、曹三君，辭謝未往也。《楚世家》：「靈王三年六月，楚使使告晉，欲會諸侯。諸侯皆會楚于申。」




楚人執徐子。

晉執多，楚只一見。執者，抑楚也。執宋公不明言楚執，此明言執者，爲中國諱執宋，以夷狄執夷，故明見。伯乃言執，楚言執者，託于夷狄伯也。




秋，七月，楚子、蔡侯、陳侯、許男、頓子、胡子、沈子、淮夷伐吴，執齊慶封，殺之。

月者，不使懷惡而討，謹以惡之也。蔡自襄二十四年七見從楚。


 疏

《吴世家》：「楚靈王會諸侯而以伐吴之朱方，以誅齊慶封。吴亦攻楚，取三邑而去。」




此入而殺，

據封于吴。


 其不言入，何也？

入而後執。


 慶封封乎吴鍾離，其不言伐鍾離，何也？

據濫不繫以通濫。


 不與吴封也。

宋彭城不與楚封，與此同義。


 疏

《吴世家》：「齊相慶封有罪，自魯來奔吴。吴與慶封朱方之縣

 ，以爲奉邑，以女妻之，富于在齊。」


 慶封其以齊氏，何也？

據封于吴，宜繫吴。


 爲齊討也。

有罪于齊，故繫齊，如夏徵舒氏陳。


 靈王使人以慶封令于軍中曰：「有若齊慶封弑其君者乎？」

經不言封弑，蓋助崔杼弑光也。


 慶封曰：「子一息，我亦且一言。曰：有若楚公子圍弑其兄之子而代之爲君者乎？」

劉子云：「楚恭王多寵子，而世子之位不定。屈建曰：『楚必多亂。夫一兔走于街，萬人追之，一人得之，萬人不復走。分未定，則一兔走使萬人擾；分已定，則雖貪夫知止。今楚多寵子，而嫡位無主，亂自是生矣。夫立太子者，國基也，而百姓之望也。國既無基，又使百姓失望，絶其本矣。本絶則撓亂，猶兔走。』恭王聞之，立康王爲太子。其後猶有令尹圍、公子棄疾之亂也。」


 疏

按：即卷卒是也。


 軍人粲然皆笑。

《楚世家》：「楚以諸侯兵伐吴，圍朱方。八月，克之，囚慶封，滅其族。以封徇，曰：『無效齊慶封殺其君而弱其孤，以盟諸大夫。』封反曰：『莫如楚共王庶子圍弑其君兄

 之子員而代之立。』于是楚王使棄疾殺之。」


 慶封弑其君，

按：封，杼黨也，同弑光。書杼者，從重也，賊黨亦當死。


 而不以弑君之罪罪之者，

據討賊不言執。


 慶封不爲靈王服也，不與楚討也。

以其懷惡也。


 《春秋》之義，用貴治賤，

貴爲天子、諸侯也。以天子治諸侯，以諸侯治大夫，故執大夫稱侯，爲伯討。


 用賢治不肖，

《荀子》曰：「賤事貴，不肖事賢，此天下之通義也。有人貴而不能爲人上，賤而羞爲人下，此姦人之心也。」按：賢謂二伯。不肖，惡人也。


 不以亂治亂也。

亂，夷狄也。不許夷狄憂中國也。故討陳猶譏。


 孔子曰：「懷惡而討，雖死不服，

二語師説所傳。


 其斯之謂與！」

傳引以爲説此事也。謂與，疑詞，不敢直言。


 疏

不書圍之弑君，所以成慶封、蔡般之討也。蔡般罪重，而慶封之事有嫌，故決正其義，不書弑，以正其討。




遂滅厲。

厲，徐小國，楚屬，故齊桓伐之。楚滅之者，因吴強，服于吴。不日，微國也，時遠也。《春秋》于楚有夷狄之辭，待之嚴，而于其屬反無夷狄辭者，楚強僭王，而屬國無罪，欲存荆、徐，故寬赦小國。是以于其屬國，不以夷狄待之也。




遂，

據「遂滅偪陽」直遂。


 繼事也。

因伐吴之師不日，知繼事也。




九月，取繒。

莒前以子爲繒後，隨即有繒，莒之滅繒，易乎人之滅，故不日以起之。晉人來討，又復立繒，此魯又從而取之。不日者，承上滅文，如晉人執虞公者然，以滅文前見也。


 疏

繒，中國也。滅之例日，此月者，失國辭也。前以時滅，此再滅，故仍其前滅，如取邑非國，故不日也。取月滅時，並以明前滅而更立也。魯以事楚之故，因其滅取繒。




冬，十有二月，乙卯，叔孫豹卒。

三家卒必書者，文、宣以下録内詳，又明其世卿之患。


 疏

豹，得臣子，僑如弟。僑如奔齊，乃立之，十五見經。庶子婼立。




五年

春，王正月，舍中軍。

貴復正也。

據言譏，知舍復正。此非正也，言復正者，成人之善也。作、舍言軍，出言師者，出不定合軍數，作、舍則言定數也。


 疏

按：二軍或分上下，如晉獻公事是也；或分左右，如清之戰是也。




楚殺其大夫屈申。

屈，氏也。楚有氏大夫，此殺無罪也，不以稱人。不稱人爲例者，略之也。屈申一見。


 疏

《左傳》：「楚子以屈申爲貳于吴，乃殺之。」




公如晉。

楚強有威，無河上之難，昭公惟此得入晉，大夫專也。




夏，莒牟夷以牟婁及防茲來奔。

牟婁，杞邑，莒人取之。下叔弓帥師，此叔弓意也。


 疏

牟夷二字，名也。牟婁、防茲二名亦皆以二字爲名。




以者，不以者也。來奔者不言出。

出當爲叛。三十一年，傳「來奔，内不言叛」是也。此受叛人地，不諱者，君不在也。公出，納叛人，所以惡大夫也。


 及防茲，

據其閭丘不言及。


 以大及小也。

據國以大及小，知此同。


 莒無大夫，

據會盟序大夫，言莒人，經不見大夫字。


 其曰牟夷，何也？以其地來也。

莒，魯屬。凡臨外會盟，通不見大夫，惟稱人。獨繫魯事，乃得稱名，凡魯事皆得名。以地言者，據本事立説。


 疏

《左傳》「牟夷非卿而書，尊地也」，與《傳》同。


 以地來，則何以書也？

據莒慶，惡其接内。凡以事來魯，不書也。


 重地也。

地爲天子所專，諸侯爲天子守土，失土取地皆大惡，故取邑書。以邑奔與取邑同，保其地，則不得不舉其人。




秋，七月，公至自晉。

月者，莒人愬于晉，晉欲止公，故危之也。公不在，而内受叛人邑，有危道，故月致以起之漸，至于見逐。


 疏

《左傳》：「莒人愬于晉，晉侯欲止公」，以范獻子之諫，「乃歸公」。




戊辰，叔弓帥師敗莒師于賁泉。

劉子説：魯納牟夷，「莒怒，伐魯，叔弓帥師，拒而敗之」。


 疏

叔弓爲三家所使，故獨以專政見。日者，勝内也。




狄人謂賁泉失台，

中國言賁泉，夷狄言失台。


 號從中國，名從主人。

賁泉，直泉也，泉從地湧出。賁泉非地名，號從中國言賁泉，知其地。言失台，則不知其地。經地名多由地形方類言之，非盡由舊名。




秦伯卒。

秦伯何以不名？葬則不名也。何爲葬則不名？秦之專例，以見其在梁而爲留守，非諸侯所得也。


 疏

《秦本紀》：「景公立四十年卒，子哀公立。后子復來歸秦

 。」不名者，狄之也。以後惟記三卒葬，不記事。




冬，楚子、蔡侯、陳侯、許男、頓子、沈子、徐人、越人伐吴。

劉子云：吴王使其弟由犒師。徐稱人者，與越從同，不可獨人越也。吴、越交兵之始。


 疏

《吴世家》：「十一年，楚伐吴，至

 雩婁。」




六年

《年表》：「秦哀公元年。」




春，王正月，杞伯益姑卒。

月者，不正也。襄以下卒正正例日。


 疏

《杞世家》：「文公十四年卒，弟平公鬱立。」




葬秦景公。

《春秋》夷狄之君不書葬，秦已狄矣，猶書葬者，非實夷也。莒雖猶中國，猶不葬者，真夷也。以葬不葬明夷，故不敢假。秦書葬始此。


 疏

秦六卒

 三葬，自此以下，三卒皆葬，葬皆時。




夏，季孫宿如晉。

拜莒田也。




葬杞文公。

宋華合比出奔衛。

爲寺人所逐。衛與宋不睦。


 疏

事詳《左傳》。




秋，九月，大雩。

劉子説：「莒牟夷以二邑來奔，莒怒，伐魯，叔弓帥師，拒而敗之，昭得入晉。外和大國，内獲二邑，取勝鄰國，有炕陽動衆之應。」




楚薳罷帥師伐吴。

此楚師敗，不言敗者，略之。薳罷以後不見。


 疏

《吴世家》：「十二年，楚復來伐，次于乾谿，楚師敗去。」




冬，叔弓如楚。

公將如楚，故叔弓先之。晉討從楚，故不得如晉。


 疏

成以下公不如齊，齊失伯也。襄、昭如楚，如楚代齊爲伯者然。




齊侯伐北燕。

納北燕伯也。事詳《左傳》。




七年

春，王正月，暨齊平。

内言平者四：隱六言鄭輸平，此言暨齊平，宣十年言及齊平，十一年言及鄭平。言平，兩在齊，兩在鄭。


 疏

《左傳》：「暨齊平，齊求之也。」




平者，成也。暨，

據或言及。


 猶暨暨也。

據宋公之弟辰暨奔也。


 暨者，不得已也。

及，我欲之；暨，不得已，由于人求而許之。言此以明功過淺深。


 以外及内曰暨。

《左傳》曰：「齊求之也。」外暨欲盟，故言暨。暨、及，内外辭也。《春秋》盟會必明主客以定功過，故盟會雖多，必分首從。凡言會者，皆外爲主，内勉從之，其功過淺；言及，則内主之，功過深；言暨，則非己所欲，迫脅而已。傳曰：「以外及内曰暨。」然則言暨者，皆内迫脅于外之辭也。




三月，公如楚。

楚伯諸侯，故稱如楚；然經意終以齊、晉爲二伯之正，故如楚皆書月。


 疏

《魯世家》：「楚靈王就章華臺，召昭公。昭公往賀，賜昭公寶器。已而悔，復詐取之。」公專心事楚。




叔孫婼如齊莅盟。

公如楚，大夫如齊莅盟。齊失伯，楚分伯諸侯之辭也。


 疏

言如，公命也。如在公行後者，公臨行命之。先君而後臣，《春秋》之序也。




莅，位也。内之前定之辭謂之莅，外之前定之辭謂之來。

此爲正月平也。再見傳者，起暨從同。




夏，四月，甲辰，朔，日有食之。

劉子説：「先是楚靈王弑君而立，會諸侯，執徐子，滅賴，陳公子招殺世子，楚因而滅之，又滅蔡，後楚靈王亦弑死。」




秋，八月，戊辰，衛侯惡卒。疏

《衛世家》：「九年，襄公卒」，「乃立元爲嗣，是爲靈公」。




鄉曰衛齊惡

 ，

據元年郭之會。


 今

 曰衛侯惡，此何爲君臣同名也？

同名非禮。


 君子不奪人之名，

《春秋》不奪人名，「名從主人」是也。


 不奪人親之所名，重其所以來也。

東國、何忌奪名，皆貶之。


 王父名子也。

班氏説：「三月名之何？天道一時，物有其變，人生三月，目煦亦能咳笑，與人相更答，故因其始有知而名之。故《禮·服傳》曰：『子生三月，則父名之于祖廟。』于祖廟者，謂子之親廟也。明當爲宗廟主也。」




九月，公至自楚。

往、如皆月，危之也。公言如者，以小事大之禮，惟施于二伯、京師。此言如，明楚分伯也。楚伯而不以伯許之者，奪夷狄也。終《春秋》，二如楚，譏晉，並譏内也。




冬，十有一月，癸未，季孫宿卒。

宿，行父子，襄五年立，十二見經。長子公彌，别爲公鉏氏。少子紇即悼子，未立爲卿，而季孫意如嗣。


 疏

《魯世家》：「七年，季武子卒。」




十有二月，癸亥，葬衛襄公。

日者，危之甚。靈公無道。




八年

春，陳侯之弟招殺陳世子偃師。

《陳世家》：「三十四年，初，哀公娶鄭，長姬生悼太子師，少姬生偃。二嬖妾，長妾生留，少妾生勝。留有寵哀公，哀公屬之其弟司徒招。哀公有病，三月，招殺悼太子，立留爲太子。哀公怒。」又曰：「招之殺悼太子也，太子之子名吴，出奔晉。」




鄉曰陳公子招，今曰陳侯之弟招，何也？曰：盡其親，所以惡招也。

公弟例稱公子，言公弟，母弟也，愈親之辭。親而相殺，招惡甚也。


 兩下相殺，不志乎《春秋》。

《春秋》明上下之分，弑、殺書者，君臣相殺，朝廷之禍也，書之以謹兩上相殺。猶道兩下相殺，則分卑事小，怒忿私鬬，無與于王政，不志也。


 此其志，何也？

據世子、臣子一例，同爲下。


 世子云者，唯君之貳也，

説在僖公王世子。


 云可以重之，存焉，

重，傳：重謂統也。


 志之也。

《公羊》云：「言將自是弑君。」班氏：「君在立太子，防篡殺，壓臣子之亂也。故弑世子與弑君同。」「君薨，適夫人無子，有育

 遺腹，必待其産立之何？專嫡重正也。《曾子問》曰：『立適以長不以賢何？以言爲賢、不肖不可知也。』」


 諸侯之尊，兄弟不得以屬通。其弟云者，親之也。親而殺之，惡也。

招惡，許楚討之。不盡親，惡猶不顯。




夏，四月，辛丑，陳侯溺卒。

此弑也。不言弑者，爲中國諱也。陳、蔡同有弑君之事，楚因討弑，滅二國。蔡重陳輕，陳又中國，故諱之，使若正卒，以避楚之討也。


 疏

《陳世家》：「哀公怒，欲誅招，招發兵圍哀公，哀公自經殺。招卒立留爲陳君。」




叔弓如晉。

《左傳》以爲賀虒祈也。




楚人執陳行人干徵師，殺之。疏

《陳世家》：「四月，陳使使赴楚。楚發王聞陳亂，乃殺陳使者。」




稱人以執大夫，執有罪也。

爲留所使，是有罪也。因君罪臣。


 稱行人，怨接於上也。

爲留立也，非徵師之私罪。




陳公子留出奔鄭。

陳不見公子，言公子者，留嫌也。不言嫌者，惡招也，蓋如公子比之比。


 疏

《陳世家》：「楚使公子棄疾伐陳，陳君留奔鄭。」按：留，哀公庶子。




秋，蒐于紅。

魯自文、宣以來，帥師不言公，皆言大夫。此蒐何以不言大夫？蓋此時魯君所存者唯器與祭，蒐所以祭宗廟也，故屬之于公。然則何以不言公？《春秋》隱之，故不忍書也。




正也。

常事不書，且秋蒐得時，則何以書？蓋魯君之不蒐久矣！此蒐雖屬常事，亦常事中之罕見也，故書以明蒐之正也。


 因蒐狩以習用武事，

《郊特牲》：「季春出火，爲焚也。然後簡其車賦而歷其卒伍，而君親誓
 

注



 社，以習軍旅，左之右之，坐之起之，以觀其習變也。而流示之禽，而鹽諸利，以觀其不犯命也。求服其志，不貪其得。故以戰則克，以祭則受福。」


 禮之大者也。

劉子云：「楚莊王好獵，大夫諫之，莊王曰：『吾獵將以求士也，其榛藂刺虎豹者，吾是以知其勇也；其攖犀搏兕者，吾是以知其勁有力也；罷田而分所得，吾是以知其仁也。』因是道也，而得三士焉，楚國以安。故曰『苟

 有志，無非事者』，此之謂也。」


 艾蘭以爲防，

《毛詩傳》曰：「大艾草，以爲防。」


 置旃以爲轅門，以葛覆質以爲槷，流旁握，

《毛傳》作間容握，謂其門廣狹，兩軸頭去旃竿之間，各容一

 握。


 御轚者不得入。

《毛詩傳》曰：「或舍其中。褐纏旃以爲門，裘纏質以爲槸

 ，間容握，驅而入，轚則不得入。左者之左，右者之右，然後焚而射焉。」


 車軌塵，馬候蹄，

車隨塵進，馬蹄相候，言御之善也。


 疏

《列子·湯問篇》説：「御輿輪之外可使無餘轍，馬蹄之外可使無餘地。」《韓非子》云：「驅而前之，輪中繩引而卻之，馬掩跡。」


 揜禽旅，御者不失其馳，然後射者能中。

《孟子》：「王良曰：『吾爲之範我馳驅，終日而不獲一；吾爲之詭遇，一朝而獲十。《詩》曰：『不失其馳，舍矢如破。』」


 過防弗逐，不從奔之道也。

劉子云：「百姓皆出，不失其馳，不抵禽，不詭遇，逐不出防，此苗

 、獮、蒐、狩之大義也。」《毛傳》曰：「田不出防，不逐奔走，古之道也。」


 面傷不獻，不成禽不獻。禽雖多，天子取三十焉，其餘

 與士衆，以習射于射宫。

班氏云：「《含文嘉》曰：『天子射熊，諸侯射麋，大夫射虎豹，士射鹿豕。』」《鄉射》記云：「凡侯，天子熊侯，白質；諸侯麋侯，赤質；大夫布侯，畫以虎豹；士侯

 布，畫以鹿豕。」


 射而中，

班氏云：「射正何爲乎？曰：射義非一也。夫射者，執弓堅固，心平體正，然後中也。二人争勝，樂以養
 

注



 德也。勝負俱降，以崇

 禮讓，故可以選士。」「因射習禮樂，射

 于堂上何？示

 從上制下也。」


 田不得禽，則得禽；田得禽而射不中，則不得禽。

《射義》：「内志正，外體直，然後持弓矢審固。持弓矢審固，然後可以言中。」


 疏

劉子云：「射者必心平體正，持弓矢審固，然後射者能中也。」


 是以知古之貴仁義而賤勇力也。

《毛詩傳》曰：「面傷不獻，踐毛不獻，不成禽不獻。禽雖多，擇取三十焉，其餘以與大夫、士，以習射于澤宫。田雖得禽，射不中不得取禽；田雖不得禽，射中則得取禽。古者以辭讓取，不以勇力取。」


 疏

《論語》：「射不主皮，爲力不同科，古之道也。」《孟子》曰：「其至，爾力也；其中，非爾力也。」《射義》云：「天子將祭，必先習射于澤。澤者，所以擇士也。」鄭君云：「諸侯將有祭祀之事，與其羣臣射以觀禮。」是則觀其揖讓之禮，即可以選士之賢、不肖也。「戰鬬不可不

 習，故于搜狩閑之也。閑之者，貫之也。貫之也者，習之也。凡

 祭，取餘獲陳于澤，然後卿大夫相與射。命中者，雖不中，取也；命不中，雖中，不取。何以也？所以貴揖讓之取而賤力之取

 也。」《儀禮經傳通解》曰：「鄉之取于國中，勇力之取也；今之取于澤，揖讓之取也。」




陳人殺其大夫公子過。

陳不正見公子，言公子起爲弑事。招畏楚，歸罪于過而殺之。


 疏

稱人以殺，殺有罪也。過者，招之徒也。程公説《分紀》：「成公四子，曰哀公，曰黄，曰招，曰過。」




大雩。

冬，十月，壬午，楚師滅陳。

陳，中國也。夷狄滅中國不可言，曰陳，非中國也。以楚爲伯，以陳攝荆州。文以後，不言同盟。以夷狄治夷狄，故可言滅。若同盟國，則不許。楚以滅也，此夷之，下乃存之何？以其本中國也。宣世言入陳，此言滅陳，不再見滅文，以其初未稱陳也。




執陳公子招，放之于越。殺陳孔奂。

澶淵至此八年，楚始滅。滅國不言放、殺大夫，言放、殺，存陳也。招、奂繫陳者，亦存陳也。


 疏

《楚世家》：「八年，使公子棄疾將兵滅陳。」《陳世家》：「九月，楚圍陳。十一月，滅陳。封棄疾爲陳公。」




惡楚子也。

傳曰：「一事注

 乎志，所以惡楚子。」




葬陳哀公。

時葬，正也。




不與楚滅，

據滅國不葬，此言滅又葬。


 閔之也。

世子爲招所殺，因而縣陳。中國方伯滅于夷狄，受禍最深，故存之也，亦以陳之復封也。




九年

《年表》：「陳惠公吴元年。哀公孫也。」




春，叔弓會楚子于陳。

賀楚得陳也。滅國當地邑，如衛陳儀是也。不地邑而地國，存陳也。




許遷于夷。

以下許在夷，從葉遷。




夏，四月，陳火。

劉子説：「先是，陳侯弟招殺陳太子偃師，皆外事。不因

 其宫館者，略之也。」




國曰災，

據宋災。


 邑曰火。

據宣榭言火。


 火不志，

據經不志邑火

 。


 此何以志？

楚已縣陳邑，乃志火。


 閔陳而存之也。

劉子云：「八年十月壬午，楚師滅陳。《春秋》不與蠻夷滅中國，故復言陳火。」


 疏

不言災者，陳已縣也。言陳者，不許楚滅也。




秋，仲孫貜如齊。

記仲孫之如齊，以見公之不如齊也。自襄如楚，二十九年見叔老聘，至此二十一年乃見聘文。此起齊之失伯也。




冬，築郎囿。

劉子説：「魯築郎囿，季平子欲速成，叔孫昭子曰：『安用其速成也？以虐其民，其可乎？無囿尚可乎？惡聞嬉戲之游，罷其所治之民乎？」


 疏

禮：諸侯三台、三囿，《春秋》見三台、三囿以起之。冬築囿，書，時也。




十年

春，王正月。

夏，齊欒施來奔。

欒施，公孫之子也。齊不見公子、公孫
 

注



 ，故公孫之子乃見。以下欒氏絶于齊，陳氏之謀也。


 疏

惠公子公子堅字子欒，堅子公孫竈字子雅，施，子雅之子，字子旗。《公羊》作晉，乃傳鈔字誤，事詳《左傳》，可證。




秋，七月，季孫意如，叔弓、仲孫貜帥師伐莒。

已舍中軍，何以見三大夫？叔弓者，意如之佐也。此取郠也，不言者，前取鄆不言伐，此言伐不言取，互見之。月者，危之，爲下平丘會，公不與盟危。


 疏

韋昭説：「季平子伐莒取郠，莒人愬之于晉。」




戊子，晉侯彪卒。

平公以下晉伯愈卑，六卿争權，不恤公室，定、哀遂爲無伯之世矣。


 疏

《晉世家》：「二十六年，平公卒，子昭公夷立。」




九月，叔孫婼如晉。

大夫如不月，月者，以葬之月加于如上，見以葬如也。




葬晉平公。

昭時晉失伯，故昭時三君正卒皆月。爲失伯，故不以二伯日例言之。




十有二月，甲子，宋公成卒。疏

《宋世家》：「四十四年，平公卒，子元公佐立。」




十有一年

《年表》：「晉昭公夷元年，宋元公佐元年。」




春，王二月，叔弓如宋。葬宋平公。

書葬者，痤賢不如申生，宋無弑立之禍，故書葬。所以起晉侯枉殺賢子，不書葬。




夏，四月，丁巳，楚子虔誘蔡侯般，殺之于申。

申，楚地。


 疏

《楚世家》：「十年，召蔡侯，醉而殺之。使棄疾定蔡，因爲陳蔡公。」靈侯如楚，楚殺之，使棄疾居之，爲蔡侯。「楚靈王以般弑其父，誘之于申，伏甲飲之，醉而殺之，刑其士卒七十人。」




何爲名之也？

據誘殺戎蠻子不名。


 夷狄之君誘中國之君而殺之，

般，弑君賊，不以討賊言者，不許夷狄爲中國也。


 故謹而名之也。

虔即公子圍也。前言圍，此言虔，名從主人也。戎蠻子以夷狄誘夷狄尚不名。


 稱時、稱月、稱日、

般弑而立，不正者也。當以時卒惡之，此乃日。


 稱地，

據戎蠻不時、不日、不月、不地。


 謹之也。

爲中國被誘致被滅。




楚公子棄疾帥師圍蔡。

今公子棄疾圍蔡。言棄疾帥師，起下弑。




五月，甲申，夫人歸氏薨。

劉子云：「昭公母歸氏薨，昭不戚，又大蒐于比蒲。」


 疏

按：此劉子用《左傳》説。劉子同《左傳》者多，不盡著之。




大蒐于比蒲。

大蒐者，方伯五載大簡車徒，合七卒正而治兵也。説詳《漢書·刑法志》。


 疏

《王制》曰：「無事而不田，曰不敬。」此有喪不廢蒐，非禮也。此不待貶絶而罪惡見者也。




仲孫貜會邾子，盟于祲祥。

不日者，惡盟。有夫人喪，邾子不來弔葬而乃盟，不盟公而盟臣，一時公與二夫人皆出，誰與守殯？書以譏昭。昭號知禮，而有文無實，積敝不返，故《春秋》譏之。




秋，季孫意如會晉韓起、齊國弱、宋華亥、衛北宫佗、鄭罕虎、曹人、杞人于厥憖。

不言同盟。謀救蔡也。


 疏

罕虎，公子喜孫，公孫舍之子，字子皮，七穆之一，孫達見經。




九月，己亥，葬我小君齊歸。

時公不戚，又不廢蒐，所以見公室之卑。




冬，十有一月，丁酉，楚師滅蔡，執蔡世子友以歸，用之。

夷狄不治中國。以楚滅蔡，蔡亦夷狄也。以爲夷狄自滅夷狄之辭也。


 疏

《蔡世家》：「十一月，滅蔡，使棄疾爲蔡公。」




此子也，

據未踰年，君稱子。


 其曰世子，何也？

據世子繫于父，未立之稱。


 不與楚殺也。

夷狄誘殺中國君，稱子，使若未殺，明不與。


 一事注乎志，

一事四見。蔡以前二十餘年乃見。


 所以惡楚子也。

詳録其事以惡之。


 疏

用者，不宜用也。此爲正例，用以祭鬼，使人爲牲，譏楚也。




十有二年

《年表》：「蔡侯廬元年，景侯子。」




春，齊高偃帥師納北燕伯于陽。

納者，伯辭也。齊言納者，晉伯弱矣。高偃以臣納君，與晉趙鞅納蒯聵同。


 疏

《燕世家》：「高偃如晉，請共

 伐燕，入其君。晉平公許，與齊伐燕，入惠公。惠公至燕而死。」《左傳》：「齊侯舉矢曰：『寡人中此，與君代興。』」此齊伯之文。




納者，内不受也。燕伯之不名，

據奔名款。


 何也？

據「趙鞅帥師納衛世子」名。


 不以高偃

《春秋》臣不納君，以臣納者，惟此及晉趙鞅納蒯聵，齊、晉各一見。衛，次國，納世子；燕，小國，納君，尊卑相敵也。


 挈燕伯也。

高偃以臣納君，君臣同名，無尊卑之分，故不以高偃挈之。


 疏

《公羊》以爲公子陽生，乃一家之説。二傳既有明文，存《公羊》以備異解可也。




三月，壬申，鄭伯嘉卒。疏

《鄭世家》：「三

 十六年，簡公卒，子定公寧立。」




夏，宋公使華定來聘。

此通嗣君也。在喪可聘，以結好。言華氏，以見世卿之禍。




公如晉，至河乃復。

以上伐莒取郠，因臣罪而及君也。


 疏

《魯世家》：「十二年，朝晉至河，晉平公謝還之。」




季孫氏

伐莒兩取，皆季孫主之。


 不使遂乎晉也。

罪既出於季氏，又與晉卿比而謝公。言此以責意如也。父子相繼爲惡，書者，皆昭公出奔之先見者也。


 疏

《左傳》：「取郠之役，莒人愬于晉，晉有平公之喪，未之治也，故辭公，公子憗遂如晉。」




五月，葬鄭簡公。

三月而葬，速。




楚殺其大夫成虎。

成虎一見。


 疏

《左傳》：「楚子謂成虎，若敖之餘也，遂殺之。或譖成虎于楚子，成虎知之，而不能行。」




秋，七月。

冬，十月，公子憗出奔齊。

三桓以外，二言刺公子，一言出奔，譏之也。僖以後，公子惟遂以二世見，餘皆不見。


 疏

事詳《左傳》。憗字子仲，因奔無後于魯。《公羊》作整。趙氏坦曰：「聲之譌。」一見經。以下魯無公子、公孫，三家專，文以後，公子、公孫不振，書此以譏之。




楚子伐徐。

徐者，徐州之總名也。楚大徐小，以楚託伯者之辭也。以夷狄伐夷狄，可言也，故稱子，以與晉伐相起。


 疏

《楚世家》：「十一年，伐徐以恐吴。靈王次于乾谿以待之。」《左傳》：「楚子狩于州來，次于潁尾，使蕩侯、潘子、司馬督、囂尹午、陵尹喜帥師圍徐以懼吴。楚子次于乾谿，以爲之援。」按：與《楚世家》同。




晉伐鮮虞。

方記楚伐，即記晉伐。夷伐夷猶可言，中國伐中國不可言，故狄之也。鮮虞，中國。




其曰晉，

據下四言將帥師。


 狄之也。

據舉國，狄詞。


 其狄之，何也？

據下不狄。


 不正其與夷狄交伐中國，

楚、吴伐中國，晉當救之，今乃與其同道，伐取中國土地以自廣，國大至于數圻。


 故狄稱之也。

十有三年

春，叔弓帥師圍費。

此費叛也。不言南氏之叛者，爲内諱也。此不克，不言敗，諱也。下歸費不言者，略之，以起下墮費也。


 疏

專詳《左傳》。




夏，四月，楚公子比自晉歸于楚，弑其君虔于乾谿。

劉子説：楚與晉、諸侯「爲申之會，與諸侯伐吴，爲章華之台，爲乾谿之役，百姓罷勞怨懟于下，羣臣倍畔于上，公子棄疾作亂，靈王逝，王卒死于野。」


 疏

虔即圍也，後改名虔。




自晉，晉有奉焉爾。

晉、楚相仇，助之歸弑。


 歸而弑，不言歸，

據「齊陽生入于齊」言入。歸乃善辭。


 言歸非弑也。

歸，善辭，以明不弑一也

 。


 歸一事也，

從外反國。


 弑一事也，

弑非一時反國能辦之事。


 而遂言之，

弑君必在内者。弑大事，不能歸即得弑，明不弑二也。


 以比之歸弑，

主棄疾也。棄疾招比歸，借其名以弑，乃因亂去之。


 比不弑也。

謂比歸，棄疾託以弑耳。若自弑，宜别牘書之。此遂言，明非比親弑。


 弑君者日，

據楚弑例日。


 不日，

此以月書。


 比不弑也。

以此明不日，非以爲正不正，不弑之證三也。


 疏

《楚世家》：「十二年，楚靈王樂乾谿，不能去也。國人苦役。初，靈王會兵于申，戮越大夫常壽過，殺蔡大夫觀起。起子從亡在吴，乃勸吴王伐楚，爲閒越大夫常壽過而作亂，爲吴閒。使矯公子棄疾命召公子比于晉，至蔡，與吴、越兵欲襲蔡。令公子比見棄疾，與盟于鄧。遂入弑靈王太子禄，立子比爲王，公子子晳爲令尹，棄疾爲司馬。先除王宫，觀從從師于乾谿，令楚衆曰：『國有王矣。先歸，復爵邑田室。後者遷之。』楚衆皆潰，去靈王而歸。靈王聞太子禄之死也，自投于車下，而曰：『人之愛子，亦如是乎？』侍者曰：『甚是。』王曰：『余殺人子多矣，能無及此

 乎？』」




楚公子棄疾殺公子比。

《楚世家》：「乙卯夜，棄疾使船人走呼曰：『王至矣！』二子皆自殺。丙辰，棄疾即位。」




當上之辭也。

據如王札子兩下相殺不志，此相殺志，當上也。


 當上之辭者，謂不稱人以殺，

據討賊，雖一人殺則稱人，衛人殺州吁是也。


 乃以君殺之也。

據殺皆君殺臣之辭。


 討賊以當上之辭，殺

謂殺比不稱人，乃以當上辭。


 非弑也。

非討賊，則非弑明。


 比之不弑有四，

前傳三以歸、弑遂言歸、弑。弑不日。此傳以討賊氏公子，共有四證也。


 取國者稱國以弑，

據州吁、無知氏國。


 楚公子棄疾殺公子比，

據州吁、無知以國氏，弑討之，亦以嫌詞。此討氏公子，非取國也。


 比不嫌也。

據弑、殺皆無嫌詞。嫌者，不正也。比弑有嫌道，不嫌，所以赦比也。然則棄疾主其事，何以亦無嫌詞？


 《春秋》不以嫌代嫌，

謂二人皆有嫌道，故同稱公子，使二人皆不嫌也。《春秋》決嫌疑，維以正代正，以正代不正，不正代正

 ，不以嫌代嫌。故凡二嫌相比，皆不以嫌言之。


 棄疾主其事，故嫌也。

兩下相殺不志。下札子殺召伯、毛伯，當上爲嫌。此殺公子比，亦以當上嫌之。分别首從，歸惡於棄疾，棄疾雖未弑君，而主弑謀，故以當上嫌之。嫌，故不以代嫌，二嫌當氏。




秋，公會劉子、晉侯、齊侯、宋公、衛侯、鄭伯、曹伯、莒子、邾子、滕子、薛伯、杞伯、小邾子于平丘。

晉失諸侯，故同盟終于此。《公羊》云：「諸侯遂亂。」自此以後，凡在會諸侯與楚絶，更無大盟矣！


 疏

自此至定四年，二十三年，晉、楚交兵，楚有吴禍也。晉少外事，六卿強，各相争。記劉子，起後卒葬。




八月，甲戌，同盟于平丘。

言同盟者，所以别中外。自齊桓幽至此十六見，齊二，晉十四。例敘大國三：齊、晉、宋；小國八：許、曹、莒、邾、滕、薛、杞、小邾；内州方伯：魯、衛、陳、鄭；外州四伯不見同盟，楚、蔡、秦、吴是也。


 疏

《左傳》：「晉成虒祁，諸侯朝而歸者皆有貳心。」「七月丙寅，治兵于邾南，甲車四千乘，遂合諸侯于平丘。」「甲戌，同盟于平丘，齊服也。」




同者，有同也，同外楚也。

此爲同盟之終，下無大盟矣。凡在盟之人皆爲中國，自此以後，不以楚奸之。鄭被楚禍最深，以下則鄭無交楚之文。惟不見此盟之陳、蔡，定以後，陳猶見從楚，蔡猶見從吴。


 疏

言同盟，如有陳、蔡也。




公不與盟。

《魯語》：「平丘之會，晉昭公使叔向辭昭公弗與盟。子服惠伯曰：『晉信蠻夷而棄兄弟，其執政貳也。貳心必失諸侯，豈惟魯然？夫失其政者，必毒于人，魯懼及焉，不可以不恭。必使上卿從之。』季平子曰：『然則意如乎？若我往，晉必患我，誰爲之貳？』子服惠伯曰：『椒既言之矣，敢逃難乎？椒請從。』」




公不與盟者，可以與而不與，

據不，外辭。不與者，可以與也。


 譏在公也。

此傳與沙隨不見公相起。公事楚，楚有内亂，諸侯會于平丘，謀誅楚亂臣，昭公不得與盟。言不與與不見公相對。


 其日，

據「公不與盟」，外盟不日。


 善是盟也。

善陳、蔡得歸。




晉人執季孫意如以歸。

《魯語》：「晉人執平子。子服惠伯見韓宣子曰：『夫盟，信之要也。晉爲盟主，是主信也。若盟而棄魯侯，信抑闕矣。昔欒氏之亂，齊人閒晉之禍，伐取朝歌。我先君襄公不敢寧處，使叔孫豹發帥敝賦，踦跂畢行，無有處人，以從軍吏，次於雍渝，與邯鄲勝擊

 齊之左，掎止晏萊焉，齊師退而後敢還。非以求遠也，以魯之密邇於齊，而又小國也。齊朝駕則夕極於魯國，不敢憚其患，而與晉共其憂，亦曰：「庶幾有益於魯國乎？」今信蠻夷而棄之，夫諸侯之勉於君者將安勸矣？若棄魯而苟固諸侯，君臣敢憚戮乎？諸侯之事晉者，魯爲勉矣。若以蠻夷之故棄之，其無乃得蠻夷而失諸侯之信乎？子計其利者，小國共命。』宣子説，乃歸平子。」


 疏

四討楚，并執季孫。執與以歸並言者，言執、致，晉人之意；言以歸，以安季孫也。




公至自會。

沙隨致後乃執，此執在致先。




蔡侯廬歸于蔡。疏

《楚世家》：「平王以詐弑兩王而自立，恐國人及諸侯叛之，乃施惠百姓。復陳、蔡之地而立其後如故，歸鄭之侵地。存恤國中，修政教。」《蔡世家》：「楚平王乃求蔡景侯少子廬，立之，是爲平侯。」




陳侯吴歸于陳。

平王初立，欲親諸侯，故復立陳、蔡後。


 疏

《陳世家》：「楚平王初立，欲得和諸侯，乃求故陳悼太子師之子吴，立爲陳侯，是爲惠公。惠公立，探

 續哀公卒時年而爲元，空籍五歲矣。」




善其成之

非諸侯歸之，乃楚復之。


 會而歸之，

襄以後不言同盟，此言同也，如「曹伯襄復歸于曹」之文。


 故謹而日之。

公未盟而日。


 此未嘗有國也，

據陳、蔡已滅。


 使如失國辭然者，

據與「衛侯衎復

 歸于衛」同。


 不與楚滅也。

不與楚滅，故使如失國辭，猶若陳、蔡未滅。言會歸者，不與楚復之也。




冬，十月，葬蔡靈公。

諸侯五月而葬，此三十月乃葬者，因其復葬之月起其久。陳早蔡晚，互起。




變之不葬

變謂事故，異常。


 有三：

謂共有三例。


 失德不葬，

失德不葬者，如衛朔、蔡肸、晉黑臀、陳侯耀、陳侯款、陳侯朔、齊侯潘、晉侯詭諸、宋公御説、宋公壬臣、衛侯鄭、鄭伯捷、黄、軫。


 弑君不葬，

弑君不葬者十

 ：齊光、楚商人、晉卓子、夷獆、州蒲、衛剽、鄭夷、宋與夷、捷、杵臼；未踰年君二：齊舍、晉奚齊，皆賊未討，内隱公、閔公。外賊未討而葬者，魯桓公、蔡固也。夷狄討而言葬者，陳靈

 是也。


 滅國不葬。

據葬紀季姬、叔姬，不葬紀侯，知滅國不葬也。紀不葬者而葬二姬，明失國不葬也。婦人之義不踰君，而踰君亦明滅國不葬也。葬二姬以起不葬紀侯也。


 然且葬之，

陳、蔡已失國，猶葬之。


 不與楚滅，

復國知未滅。


 且成諸侯之事也。

故不先葬，于歸後葬，以爲諸侯存之，成其事而葬以起之。




公如晉，至河乃復。

時執意如，故晉辭公。




吴滅州來。

成七年吴入之，至此乃滅。吴三滅國，皆在昭世，皆在徐州。州來，蔡遷之。徐爲州。舉巢，著其執仇也。十三年平丘以後乃見，明晉已失諸侯也。州來，夷也。何以知其夷？以無國名，以地名也。《春秋》中國國有國名，邢地陳儀而言邢，衛地朝歌而言衛，言國則其地名不見。已遷、滅則舉地名而不繫國，如陳儀、朝歌是也。今州來滅言州來，下蔡遷亦言州來，以地名見而無國名，是夷狄，非中國也。夷狄滅不志，志者，嘉吴子報仇也。


 疏

《楚世家》：「吴以楚亂故，獲五率以歸。」《地理志》：「沛郡下蔡，故州來國，爲楚所滅，後吴取之，至夫差遷昭侯于此。後四世，蔡爲楚所滅。」




十有四年

《年表》：「楚平五居元年，共王子，抱玉。」




春，意如至自晉。

事詳《魯語》。




大夫執則致，致則名。

君喜其歸則致之，故名。


 意如惡，

專政，不入公于晉。


 然而致，

致者，喜其反。惡則執，不必致之。


 見君臣之禮也。

大夫有罪，未廢以國事，見執于人，宜有恩禮，故致之。《論語》曰：「君使臣以禮。」不言季孫，傳曰：「致則挈，由上致之也。」




三月，曹伯滕卒。

《春秋》卒正至襄、昭世例皆日，曹獨不日者，曹居卒正長，始見日，故以後不日。滕以下始見不日，故以後日。一進一退，一始一終，比屬而義見，此升降、初終之道也。


 疏

《曹世家》：「二十七年，武公卒，子平公須立。」




夏，四月。

秋，葬曹武公。

八月，莒子去疾卒。

莒子不葬者，莒無謚也。《春秋》十九國中吴、莒無謚，以爲夷也，故皆不葬。


 疏

莒文、成以後乃卒者，卒正也。不葬者，夷狄也。《春秋》凡夷狄不葬、卒不日者，小夷也。與吴同月，楚乃日，傳曰「夷狄不卒，卒，少進；卒而不日，日，少進也」是也。




冬，莒殺其公子意恢。

意恢，犁比公之子。攷公子、公孫之例，晉

 二伯不見；齊一言商人；王後宋一見地、壽；内方伯衛、陳、鄭，衛一見瑕、剽，陳六見，鄭十四見；外方伯秦、蔡、吴、楚，秦、吴不見，蔡九見，楚十二見公子，無公孫；卒正曹、莒爲首，曹一見公子、公孫，莒一見公子而已，邾以下皆不見。


 疏

事詳《左傳》。




言公子而不言大夫，

據陳殺公子不稱大夫，爲世子。


 莒無大夫也。

小國無大夫，則以不稱大夫爲正例。大國有大夫，則不言大夫，非公子。曹殺大夫不名，稱大夫，無名氏；有名氏，不言大夫，二者相起見意。


 莒無大夫而曰公子意恢，

據曹無大夫，殺稱大夫，不名。


 意恢賢也。

賢，故舉其名。


 疏

按：曹殺大夫不名，傳曰：「無命大夫也。」經本以曹、莒二國互相起，傳因名就賢立説耳。


 曹、

曹殺稱大夫而不名。


 莒

莒殺稱名氏而不言大夫。


 皆無大夫，

傳皆以無大夫説之。


 其所以無大夫者，其義異也。

莒以夷無大夫，吴、楚、秦之比也。曹以屬國無大夫，邾、紀之比也。莒，夷狄，猶中國；曹爲屬國首，故舉以爲例。屬國惟曹、莒録大夫，邾以地録，滕、薛、杞三國全不録矣。一説：曹無大夫，言公孫會；莒無大夫，言公子意恢。賢其身，曹會因其父賢其子孫。




十有五年

春，王正月，吴子夷末卒。

吴君卒，起讓也。


 疏

《吴世家》：「四年，餘昧卒，欲授弟季札。季札讓，逃去。於是

 吴人曰：『先王初有

 命，兄卒弟代立，必致位季子。季子今逃位，則王餘昧後立

 。今卒

 ，其子當代。』乃立王餘昧之子僚爲王。」按：《世家》記年有誤字，四年當爲十七年。




二月，癸酉，有事于武宫。籥入，叔弓卒，去樂卒事。

有事，烝也，四親廟合祭太廟。此别祭，不與五廟，故别祀，與仲子同。


 疏

弓，叔老子，襄二十二年立，三十年見經，共十二見。




君在祭樂之中，聞大夫之喪，

大夫包卿言之，叔弓非卿。


 則去樂卒事，

去樂者，大夫國體，先君之臣不用樂，示哀痛也。卒焉者，祭爲先君，不以臣下廢之。


 禮也。

不言繹，正也。


 君在祭樂之中，大夫有變，

前見卿禮，此見大夫禮，明君、卿、大夫例皆得同有禮。魯三桓爲三卿，别記臧孫之卒，不卒臧孫，則記叔氏之卒，又别記有

 之卒，然三卿與上大夫、中大夫皆得如卿矣。


 以聞，可乎？

據已在廟中，事嚴，外事宜不以聞。


 大夫，國體也。

《左傳》：君之股肱也。「股肱或虧，何痛如之！」


 古之人重死，君命無所不通。

通，故得書。




夏，蔡朝吴出奔鄭。

朝吴者，公子朝之孫，公孫歸生之子也。蔡大夫唯見公子、公孫。言朝吴者，一見例。楚復蔡，以朝吴爲監。出奔者，無忌讒之也。繫之蔡者，朝吴本蔡人也。


 疏

按：襄二十六年，《左傳》：「楚伍參與蔡大師子朝友，其子伍舉與聲子相善。」杜注：「聲子，子朝之子。」又於此傳「歸生聞之」句注云：「歸生，聲子名。」昭十三年，《左傳》杜注：「朝吴，聲子之子。」據此，歸生即公孫歸生也。子朝爲公子，而吴以王父字爲氏也。




六月，丁巳，朔，日有食之。

秋，晉荀吴帥師伐鮮虞。

此伐稱將帥師。不狄者，前謹始也。以下皆不狄。




冬，公如晉。

公惟五年及此得如晉。




十有六年

《公羊》于平丘之會，「諸侯遂亂」。《左傳》于此年云「諸侯無伯」，蓋自不見同盟，遂爲無伯之辭矣。




春，齊侯伐徐。

徐在楚、齊之閒。


 疏

《左傳》：「齊侯伐徐。」「二月丙申，齊師至于蒲隧。徐人行成。徐子及郯人、莒人會齊侯，盟于蒲隧，賂以甲父之鼎。叔孫昭子曰：『諸侯之無伯，害哉！齊君之無道也，興師而伐遠方，會之有成而還，莫之亢也。無伯也夫！』」




楚子誘戎蠻子殺之。

劉子云「楚殺戎蠻子」，天戒之意。楚子不名者，夷狄輕之。不月、不日、不地，皆外夷狄也。子戎蠻者，進之，在七等之首。




夏，公至自晉。

據《年表》，公歸在葬昭公之後，此何以先言至而後言卒？爲内諱也。欲諱其事，故使若公復，而後晉侯卒者然。


 疏

《年表》：「公如晉，晉留之葬，公恥之。」《世家》同。




秋，八月，己亥，晉侯夷卒。

卒在公至之前，此先致公而後卒者，避送葬之文也。


 疏

《年表》：「晉侯卒。六卿強，公室卑矣！」《晉世家》：「六年卒」，「子頃公去疾立」。




九月，大雩。

劉子説：「先是昭公母夫人歸氏薨，昭不戚，又大蒐于比蒲。」與五年同占。




季孫意如如晉。

此公在晉，季孫相也。何爲先致公而以季孫如晉言之？辟送葬之辭。既先致公，更目季孫之如晉，則公送葬之事隱矣！




冬，十月，葬晉昭公。疏

葬二伯也。月者，失伯，略之，同次國大夫會葬。月皆在如上，此在如下者，異時也。季孫以九月如，晉侯十月乃葬，不可以冬時加于秋事也。以葬月加于如上者，不異時也。




十有七年

《年表》：「晉頃公去疾元年。」




春，小邾子來朝。

《左傳》以爲稱公。附庸亦有謚。小邾不卒葬，惟以《左傳》攷之。




夏，六月，甲戌，朔，日有食之。

秋，郯子來朝。

郯爲連帥，屬于莒。郯二朝，襄七年及此。


 疏

《地理志》東海郡郯下云：「故國，少昊後，盈姓。」




八月，晉荀吴帥師滅陸渾戎。

劉子云：「晉滅陸渾戎」，天戒之意。晉不言滅，因陸渾志之。按：夷狄滅不志，志者，以進之。例時、月者，進之如中國也。


 疏

《地理志》弘農郡陸渾下云：「春秋遷陸渾戎于此。」




冬，有星孛于大辰。

劉子説：「《星傳》曰：『心，大星，天王也。其前星，太子

 ；後星，庶子也。尾爲君臣乖離

 。』孛星加心

 ，象天子嫡庶將分争也。其在諸侯，角、亢、氐、陳、鄭也；房、心，宋也。後五

 年，周景王崩，王室亂，大夫劉子、單子立王猛，尹氏、召伯、毛伯立子朝。子朝，楚出也。時楚強，宋、衛、陳、鄭皆南附楚。王猛卒，敬王即位，子朝入王城，天王居狄泉，莫

 之敢納。五年，楚平王居卒，子朝

 奔楚，王室乃定。後楚率六國伐吴，吴敗之于雞父，殺獲其君臣。蔡怨楚而滅沈，楚怒

 ，圍蔡。吴人救之，遂爲伯舉之戰，敗楚師，屠郢都，妻昭王母，鞭平王墓。此皆孛彗流炎

 所及之效也。」




一有一亡曰有。于大辰者，

據北斗言入。


 濫于大辰也。

劉子曰：「大辰者，大火也。不曰孛于大火，而曰大辰者，謂濫于蒼龍之體，不獨加大火。」


 疏

按：斗有環域，故言入。此無環域，故言于而已。于東方亦同。




楚人及吴戰于長岸。

楚、吴皆夷狄，皆爲方伯，經大楚小吴，以楚先見，略合諸侯，有伯辭，故言及以異之。言戰不言敗，楚得内辭也。


 疏

《吴世家》：「公子光伐楚，敗而亡王舟。光懼，襲楚，復得王舟而還。」




兩夷狄曰敗，

「楚人敗徐于婁林」是也。大夷與小夷曰敗。


 中國與夷狄亦曰敗。

「晉人敗狄于箕」是也。


 楚人及吴戰于長岸，

此楚敗也，當曰吴敗楚于長岸，或曰楚及吴戰于長岸，楚師敗績。


 進楚子，

楚、吴皆夷，《春秋》進楚退吴，楚禮待優于吴，故卒楚日吴月，戰則楚得内辭。


 故曰戰。

于二夷分進退，使楚若中國者然。




十有八年

春，王三月，曹伯須卒。

不言正不正，簡之也。


 疏

《曹世家》：「平公四年卒，子悼公午立。」




夏，五月，壬午，宋、衛、陳、鄭災。

劉子説：「宋、陳，王者之後，鄭、衛，周同姓也。時周景王老，劉子、單子事王子猛，尹氏、召伯、毛伯事王子鼂。子鼂，楚之出也。及宋、陳、衛、鄭亦皆附于楚，亡尊周室之心。後三年，景王崩，王室亂，故天災四國。天戒若曰：不救周，反縱楚

 ，廢世子，立不正，以害王室，明同罪也。」


 疏

按：《春秋》之例，方伯以上乃記災，屬國、夷狄雖有災不志。蔡，方伯，不記災，夷之也。宋四記災，故宋也。陳前記災，存陳也。此衛、陳、鄭，三方伯，記災也。




其志，

據外災不志。


 以同日也。

同日四國災，尤重，故志。


 其日，

外災不日。


 亦以同日也。

因同日，故日以見災。


 或曰，

此亦師説。


 人有謂鄭子産曰：

子産，公孫僑也。不見經者，凡賢大夫皆不見經，見經者多惡。


 「某日有災。」

某日即謂壬午也。


 子産曰：「天者神，子惡知之？」

度數可以推測，災變則無端倪，所謂「天道遠，人道邇，非所及也」，故《春秋》但記災異，不詳占驗也。劉子云：「十九年，龍鬬于鄭時門之外洧淵。近龍孽也。鄭以小國攝乎晉、楚之閒，重以彊吴，鄭當其衝，不能修德，將

 鬬三國，以自危亡。是時子産任政，内惠於民，外善詞令，以交三國，鄭卒無患，能以德消變之效也。」


 是人也，同日爲四國災也。

因子産不信其言，同日放四國火以應己説，《左傳》所謂人火也。




六月，邾人入鄅。

入者，未滅也。鄅夫人，宋向戌之女。下宋伐邾以復之。


 疏

鄅，國也。《地理志》東海郡開陽下云：「故鄅國。」




秋，葬曹平公。

時葬，正也。




冬，許遷于白羽。

十有九年

《年表》：「曹悼公元年。」




春，宋公伐邾。

伐邾，爲鄅事也。事詳《左傳》。


 疏

凡單伐者皆方伯之辭，宋爲王後，不爲牧，何以伐？以宋與魯在内州，故宋不伐外州，小國皆朝魯者也。




夏，五月，戊辰，許世子止弑其君買。

未弑而曰弑，加弑以成止之孝也。




日弑，

據蔡世子般弑不日。


 正卒也。

般實弑，故以比之夷狄，不日。止不去日，知其非弑。


 正卒，則止不弑也。

據非弑，則自以疾卒。


 不弑而曰弑，

據日，知不弑，而經有弑文。


 責止也。

止有不嘗藥之過，自罪以爲弑，故言弑以責之。


 止曰：「我與夫弑者，

此止自責之辭。


 不立乎其位。」以與其弟虺。

此自責之實事。


 哭泣，歠飦粥，嗌不容粒，未踰年而死。

劉子説：「許悼公疾瘧

 ，飲藥，毒而死。太子止自責，不立其位，與其弟緯

 」，「未逾年死，故《春秋》義之」。《檀弓》：「毀不危身，爲無後也。」《曲禮》：「居喪之禮，毀瘠不形，視聽不衰。」《雜記下》云：「喪食雖惡，必充飢。飢而廢事，非禮也。飽而忘哀，亦非禮也。」止哀毀而死，非禮之正。


 故君子即止自責而責之也。

《春秋》疑以傳疑，信以傳信，不敢虚加人以大逆之名。此自因止自以爲弑，故乃以弑言之。


 疏

《左氏》以爲奔晉，記載小異。古書之通例，敘事多以大綱爲主，至于細節，多各以己意自説，故相同者少。




己卯，地震。

劉子説：「是時季氏將有逐君之變。其後宋三臣、曹會皆以地叛，蔡、莒逐其君，吴敗中國，殺二君。」




秋，齊高發帥師伐莒。

冬，葬許悼公。

日卒時葬，

據與正卒不異。


 不使止爲弑父也。

卒正，則非弑可知。


 曰：子既生，不免乎水火，母之罪也；

母主于養，父主于教，母不能養，使蹈于水火，母之罪也。


 羈貫成童，不就師傅，

《王制》曰：「天子命之教，然後爲學，小學在公宫南之左，大學在郊。天子曰辟雍，諸侯曰泮宫。」此言教世子之法也。《文王世子》：「凡三王教世子，必以禮樂。禮所以修外，樂所以修内。禮樂交錯于中，發形于外，是故其成也懌，恭敬而温文。」


 父之罪也；

劉子云：「孔子曰：『行身有六本。』」「天之所生，地之所養，莫貴乎人。人之道莫大乎父子之親、君臣之義。父道聖，子道仁；君道義，臣道忠。賢父之于子也，慈惠以生之，教誨以成之，養其誼，藏其僞，時其節，慎其施。子年七歲以上，父爲之擇明師，選良友，勿使見惡，少漸之以善，使之早化。故賢子之事親，發言陳

 辭，應對不背於耳；趣走進退，容貌不背於目；卑體賤身，不背于心。」「無所推而不從命，推而不從命，惟害親者也。」「棄其本者，榮華枯矣

 。」


 疏

班氏云：「天子之太子、諸侯之世子，皆就師傅于外者，尊師重先王之道也。」故《王制》曰：「小學在公宫南之左，大學在郊。」又曰：「王太子、王子，羣后之太子，公、卿、大夫、元士之適子、國之俊選

 ，皆造焉。」小學，經藝之宫；大學，鄉射之宫。父所以不自教子者，爲渫黷也。又授受之道，當極陰陽變化之事，不可父子相教也。


 就師學問無方，

《文王世子》：「立太傅、少傅以養之，欲其知父子、君臣之道也。太傅審父子、君臣之道以示之，少傅奉世子以觀太傅之德行而審喻之。太傅在前，少傅在後，入則有保，出則有師，是以教喻而德成也。師也者，教之以事而喻諸德者也。保也者，慎其身以輔翼之而歸諸道者也。記曰：『虞、夏、商、周有師保，有疑丞。設四輔及三公，不必備，唯其人。』語使能也。君子曰德，德成而教尊，教尊而官正，官正而國治，君之謂也。」


 心志不通，身之罪也；心志既通，而名譽不聞，友之罪也；

《家語》：「行修而名不彰，友之過也。」《荀子》有此説。


 名譽既聞，有司不舉，有司之罪也；

劉子云：「聲同

 ，則處異而相應；德合，則未見而相親。賢者立于本朝，則天下之豪傑相率而趨之矣。何以知其然也？曰：管仲，桓公之賊也，鮑叔以爲賢于己而進之爲相，七十言而説，乃聽，遂使桓公除報讎之心而委國政焉。桓公無事垂拱而朝諸侯，鮑叔

 之力也。」「陳靈殺泄冶，而鄧元去陳，自是之後，陳亡于楚，以其殺泄冶而失鄧元也。」


 有司舉之，王者不用，王者之過也。

劉子云：「春秋之時，天子微弱，諸侯力政，皆叛不朝，衆暴寡，強劫弱，南夷與北狄交侵，中國之不絶若綫。桓公於是用管仲、鮑叔、隰朋、賓胥無、甯戚，三存亡國，一繼絶世，救中國，攘夷狄，卒脇荆蠻，以尊周室，霸諸侯。晉文公用咎犯、先軫、陽處父，強中國，敗強楚，合諸侯朝天子，以顯周室。楚莊王用孫叔敖、司馬子反、將軍子重，征陳從鄭，敗強晉，無敵於天下。秦穆公用百里子、蹇叔子、王子廖及由余，據有雍州，攘敗西戎。吴用延州來季子，并冀州，揚威于雞父。鄭僖公富有千乘之國，貴爲諸侯，治義不順人心，而取弑于臣者，不先得賢也。至簡公用子産、禆諶、世叔、行人子羽，賊臣除，正人進，去強楚，合中國，國家安甯，二十餘年，無強楚之患。故虞有宫之奇，晉獻公爲之終夜不寐；楚有子玉、得臣，文公爲之側席而坐。遠乎！賢者之厭難折衝也！夫宋襄公不用公子目夷之言，大辱于楚；曹不用僖負羈之諫，敗死于戎，故共惟五始之要、治亂之端，在乎審己而任賢也。國家之任賢而吉，任不肖而凶，案往世而視已

 事，其必然也如合符，此爲人君者不可以不慎也。」「損益之驗如此，而人主忽於所用，甚可疾痛也。夫智不足以見賢，無可奈何矣！若智能見之，而強不能決，猶豫不用，而大者死亡，小者亂傾，此甚可悲哀也。以宋殤公不知孔父之賢乎？安知孔父死已必死，趨而救之？趨而救之者，是知其賢也。以魯莊公不知季子之賢乎？安知疾將死，召季子而授之國政？授之國政者，是知其賢也。此二君知能見賢，而皆不能用，故宋殤公以殺死，魯莊公以賊嗣。使宋殤早任孔父，魯莊素用季子，乃將靖鄰國，而況自存乎？」


 疏

班氏云：「諸侯三年一貢士者，治道三年有成也。諸侯所以貢士于天子者，進賢勸善者也。天子聘求之者，貴義也。治國之道，本在得賢。得賢則治，失賢則亂。故《月令》季春之月：『開府庫，出幣帛，周天下，勉諸侯，聘名士，禮賢者。』有貢者復有聘者，以爲諸侯貢士，庸才者貢其身，盛德者貢其名。及其幽隱，諸侯

 所遺失，天子之所昭，故聘之也。」


 許世子不知嘗藥，累及許君也。

《孟子》曰：「中也養不中，才也養不才，故人樂有賢父兄也。如中也棄不中，才也棄不才，則賢、不肖之相去，其閒不能以寸。」以此明教世子之法。世子傳位之重，而不知法，所以責許君也。




二十年

許公元年。




春，王正月。

夏，曹公孫會自夢出奔宋。

劉子説：大夫專權，曹會以地叛。




自夢者，

據出奔未有言自者。


 疏

據自宋南里出奔先言叛。


 專乎夢也。

如夢爲會邑者然。


 曹無大夫，

非内辭，不見大夫名氏。


 其曰公孫，何也？

公孫與公子同，皆貴同大夫。


 疏

曹小國，一見公子、公孫，傳皆以爲變例。


 言其以貴取之，

劉子云：「子臧讓千乘之國，可謂賢矣！故《春秋》賢而褒其後。」公孫會者，公子喜時之子也。《春秋》賢喜時能讓國，因賢其父喜時而褒其子會也。班氏曰：「大夫功成未封而死，子得封者，善善及子孫也。」「善善及子孫何法？法春生待夏復長也。惡惡止其身何法？法秋殺不待冬。」會，宣公之孫子臧之子。


 而不以叛也。

據宋公弟辰自南里出奔，先言叛，乃言自。此但記奔，不言以叛，諱其叛言奔，辰言叛也。子臧事見上劉子説。


 疏

按：《公羊》云：「賢公子喜時，則曷爲爲會諱？君子之善善也長，惡惡也短，惡惡止其身，善善及其子孫，故君子爲之諱也。」此師説同。




秋，盜殺衛侯之兄輒。

劉子云：「盜殺衛侯兄。」天戒之意。




盜，

據盜有三。


 賤也。

「微殺大夫謂之盜。」


 其曰兄，

言兄者，一見例。


 母兄也。

據經言弟皆母弟。母兄言兄，不同母，繫于先君曰公子而已。


 疏

衛不言公族，一見公子、公孫，皆起當國。言公弟起剽，父言公兄，亦起其亂也。弟與兄亦對文，如公子、公孫也。


 目衛侯，

據「盜殺陳夏區夫」不繫于君。


 衛侯累也。

據目君與殺同，以衛侯爲盜首，責不能保護之。


 然則何爲不爲君也？

據母弟宜立事。


 曰：有天疾者，

天疾謂天之所棄，謂「瘖、聾、盲、癘、秃、跛、傴，不逮

 乎人倫之屬也」。


 不得入乎宗廟。

天所棄，不可以奉宗廟之祀，故不立也。《白虎通》有天疾不可入宗廟説。


 輒者何也？

問輒以何疾廢？


 曰：兩足不能相過，

所謂跛也。孫良夫跛爲大夫者，當是不甚，能成禮。此跛不能成禮，故不立也。


 疏

《左傳》以爲有足疾。


 齊謂之綦，楚謂之踂，衛謂之輒。

通異方之語，以曉學者也。三國異名同實，謂以惡疾名。聞名知其疾。踂、輒同從耴聲，方言以聲爲主，同聲則無以相别。


 疏

俞樾説：「楚謂之踂」四字爲衍文。按：輒，《左氏》作縶，經字文筆小誤，時所或有，踂當作縶。或以爲四字皆衍文，恐非。




冬，十月，宋華亥、向寧、華定出奔陳。

華、向之亂，國幾亡，三年乃止。華亥、華定何以不累數而後及向？向之班先于定也。


 疏

《宋世家》：「十年，元公毋信，詐殺諸公子，大夫華、向氏作亂。」




十有一月，辛卯，蔡侯廬卒。疏

《蔡世家》：「立九年卒，靈侯般之孫東國攻平侯子而自立，是爲悼侯。悼侯父曰隱太子友。隱太子友者，靈侯之太子，平侯

 立而殺隱太子，故平侯卒而隱太子之子東國攻平侯子而代立。」




二十有一年

蔡太子朱元年。




春，王三月，葬蔡平公。

夏，晉侯使士鞅來聘。

晉頃公立十四年，惟此一記事見經，權不在公也。


 疏

《晉語》：「范獻子聘於魯，問具山、敖山，魯人以其鄉對。獻子曰：『不爲具、敖乎？』對曰：『先君獻、武之諱。』獻子歸，徧戒其所知曰：『人不可以不學，吾適魯而名其二諱爲笑焉，惟不學也。人之有學也，猶木之有枝葉也。木有枝葉，猶庇廕人，而況君子之學乎？』」




宋華亥、向寧、華定自陳入于宋南里以叛。

劉子説：宋三臣以地叛于楚。此華貙劫父以叛而召亡人也。以亡人爲主者，從重也。以臣叛君，三年乃畢，危之也。




自陳，陳有奉焉爾。

此華貙召華向而後入。其以自陳言者，陳亦有奉。已奔而入，必言所自。


 入者，

入而叛者，入不言叛。


 内弗受也。

以臣叛君，有罪之辭。


 其曰宋南里，

據入于蕭不言宋。


 宋之南鄙也。

鄙當爲郛字之誤。南里，宋城之南半城，所謂新城也。宋有舊城，後又于南方加城，宋公居舊城，華氏居南城，即于南城叛，故宋城舊鄘以守。


 以者，

據來奔言以。


 不以者也。

據以歸言以，明不得以之，所以罪其專地也。


 叛，

據以邑來奔言以邑，此以下不言邑。按：下繫邑，如以漆閭丘來奔，及《論語》「以防求爲後于魯」是也。


 直叛也。

大夫不得專地，言以邑叛，是得專邑，故《春秋》絶正其義。外其人于邑，以不以繫邑使不專，故但直言以叛而已，不言以邑叛也。


 疏

《公羊》曰：「直來曰來。」言但叛，無餘事也。地猶在國，未以出奔也。




秋，七月，壬午，朔，日有食之。

八月，乙亥，叔輒卒。

叔氏，大夫也。叔肸之後，世多賢者。


 疏

叔弓子，字伯張，十五年立，一見經。弟鞅立。




冬，蔡侯東出奔楚。

劉子云：「蔡逐其君。」


 疏

按：東，《公羊》、《左氏》作朱，以爲平侯子。本傳作東，以爲即東國。事實前後小異。




東者，

據卒于楚，言東國。


 東國也。

據此奔後卒，知一人。


 疏

按：《年表》以魯昭公二十一年爲蔡悼侯東國元年。又注云奔楚，則與本傳説合。攷《世家》，但言平侯之子，不言其名朱。如用《左傳》之説，則平侯之子名朱，立一年，無極以計去之而立東國。朱奔楚，則平侯子朱奔楚在二十二年。此經文作朱之説也。用本傳、《年表》説，則平侯卒，東國即攻殺其君。其名不詳。至于二十一年，東國自以事奔楚，後遂卒于楚。此經文作東之説。事本相同，惟其遲早之閒有異耳。東與朱字形近易訛，此作東，下作東國，二傳又作朱，疑不能明，附之傳疑可也。


 何爲謂之東也？

據二名，何以偏舉？


 王父

靈侯般之孫。


 誘而殺焉，父

據《左》、《史》，東國，隱太子友之子。


 執而用焉，

據三傳説此事大處皆同，異者其小節也。


 奔而又奔之。

楚、蔡仇國，奔又奔之。


 疏

《左傳》説則奔者爲平侯子朱，本傳説則東國也。先攻殺平侯子，于此自奔，經下有東國卒楚之文，是三傳同以東國有如楚之事。一以此經當之，一云不見經耳，非有大異同也。


 曰東，惡之而貶之也。

傳曰：「王父名子。」「不奪人親之所名，重其所以來也。」東國忘祖、父之大仇，奔投敵國，無恩于祖、父，故《春秋》奪其君，以起其忘祖、父之大惡。




公如晉，至河乃復。疏

《魯世家》：「二十一年，朝晉至河，晉謝還之

 。」




二十有二年

春，齊侯伐莒。

宋華亥、向寧、華定自宋南里出奔楚。

吴助華、向爲亂，晉助宋公，華氏求救于楚，諸侯乃縱其奔楚也。




自宋南里者，

據出奔例不言所自。


 專也。

據從叛出奔也。曹會言奔不言叛，此奔、叛兼言。




大蒐于昌間。

十一年大蒐在夏，此在春，非時也。




秋而曰蒐，

據「八年秋，蒐于紅」。


 此春也，其曰蒐，何也？

據春曰苗。


 疏

本國一年四行之，禮則以四名别其時，故名與時相應。至于五年、三年一行之，禮則不四時分名，從其定名言之。


 以蒐事也。

謂大蒐爲禮名，方伯五年一行之，禮不更以四時分細名，直謂之蒐而已，故春、夏皆曰蒐也。




夏，四月，乙丑，天王崩。

劉子説：「王有愛子子朝，王陰謀欲立之，田于北山，將因衆誅適子之黨，未及而崩。王三子争國，王室大亂，其後，子朝奔楚而敗。」景王，襄公二十九年即位，至此二十五年不記事，唯言劉子。




六月，叔鞅如京師，葬景王。

譏公不親行而使大夫也。傳曰：「周，吾君也，親之者也。」因其使人而譏之也，不使則不見。叔鞅者，叔輒子，未畢喪而出使，非之也。大夫如不月，月者，以葬之月加于如之上，見以葬如也。月者，危嗣子之亂。




王室亂。

劉子説：「周大夫尹氏管朝事，濁亂王室，子朝、子猛更立，連年乃定。故經曰『王室亂』，又曰『尹氏立王子朝』，甚之也。《春秋》舉成敗，録

 禍福，如此類甚衆，皆陰盛而陽微，下失臣道之所致也。」




亂之爲言事未有所成也。

據成宋亂，言成之，未有成也。凡二嗣争立，《春秋》必有嫌、正之分。惟此二者皆嫌，故以亂起之，明非常例也。言室者，以一家目之。




劉子、單子以王猛居于皇。

劉子説：「五大夫争權，三君更立，莫能正理。」此非會盟，其稱子，何也？從正舉貴也。尹子在會

 ，盟稱子，此及氏者，惡之也。


 疏

《周本紀》：「景王十八年，后太子聖而早卒。二十年，景王愛子朝，欲立之，會崩，子丐之黨與争立，國人立長子猛爲王，子朝攻殺猛。猛爲悼王。晉人攻子朝而立丐，是爲敬王。」




以者，

據朝，王立。


 不以者也。

猛爲嫡子，結黨自恣，王欲廢之。當如吴札、曹臧，辟辭以承父志。劉、單貪功搆禍，言以，所以責劉、單也。


 王猛，

據卒言王子。


 嫌也。

據以王氏也。大夫弑君，氏國者嫌也。此以王氏，明不子也。此王世子也，以嫌言之者，不使得世也。何爲不世？太子不賢，君得廢之。即位授受之道，先君之所欲廢，不以世道道，所以使君令行乎臣，父令行乎子也。




秋，劉子、單子以王猛入于王城。

王城，西周也。《地理志》河南縣下云：「故郟鄏地。周武王遷九鼎，周公致太平，營以爲都，是爲王城，至平王居之。」




以者，

據天王入不言以。


 不以者也。

據以皆惡辭。


 入者，

據天王言入。


 内弗受也。

據入在以下。朝在成周，猛出奔皇，因入據王城。言入，明得拒之。景王之欲立朝，非正也。其拒猛，何也？曰：先君之易嫡，亂也；臣之逆命，賊也。貪立拒命，結黨搆兵，易生父子之禍，《春秋》絶之，以比之于商臣、蔡般，故曰「臣子大受命」。言居而不言奔者，明其有立道。不言立，亦明其有立道。




冬，十月，王子猛卒。

此爲朝殺者也。不言殺者，以卒失嫌，言殺則卒不見。月者，使與王子虎同

 也。以未踰年之君同王子，奪其得立之辭也。


 疏

按：《本紀》以爲朝殺之，傳不言殺，言卒者，經諱殺言卒，依經立説也。




此不卒者也。

據未踰年王當言崩，降亦當言薨。


 其曰卒，

據大夫乃日卒。


 失嫌也。

言卒，奪其繼立之名也。言王子，亦奪其嫌也。使與王子虎同，不許世及之辭。




十有二月，癸酉，朔，日有食之。

二十有三年

春，王正月，叔孫婼如晉。

大夫如月者，皆爲葬事往，此非葬事，月者，危往也。婼賢而見執，危而月之也。




癸丑，叔鞅卒。疏

弓子，輒弟，二十一年立，二見經。子詣立。




晉人執我行人叔孫婼。

爲邾人愬，故魯取邾。師事不見經，詳《左傳》。




晉人圍郊。

劉子説：「周室多禍。」晉伐郊，郊者何？周之邑。曷爲不繫于周？不與朝爲天子也。曷爲不諱？爲討亂也。


 疏

《左傳》：「正月壬寅朔，二師圍郊。癸卯，郊、鄩潰。丁未，晉師在平陰，王師在澤邑。王使告閒，庚戌，還。」




夏，六月，蔡侯東國卒于楚。

獻武不志卒，此卒者，以初適也而卒，故書卒以終其事。朱奔同獻武，故不卒也。上奔爲朱，平侯子；此東國，般孫，在楚卒，當以朝而卒。不日者，踰竟不日。不葬者，絶之也，從失國例。




秋，七月，莒子庚輿來奔。

劉子説：「莒逐其君。」名者，無道也。齊人納郊公，事詳《左傳》。




戊辰，吴敗頓、胡、沈、蔡、陳、許之師于雞甫。胡子髠、沈子盈滅。獲陳夏齧。

劉子説：「楚帥六國伐吴，吴敗之于雞甫，殺獲其君臣

 。蔡怨楚而滅沈。」「吴敗中國，殺

 二君。」又曰：「吴敗中國，殺二君」，地震之意。


 疏

《吴世家》：「僚八年，公子光伐楚，敗楚師，迎楚故太子建母于居巢以歸。因北伐，敗陳、蔡之師。」




中國不言敗，

敗必言戰。據外不言戰，夷狄不與中國同。


 此其言敗，何也？

當先言戰，乃言敗。


 中國不敗，

謂言戰後敗。


 胡子髠、沈子盈其滅乎？

不言敗，以中外正辭言之，是胡、沈實見滅于吴之辭也。


 疏

六國皆中國而從楚者，以頓、胡、沈先蔡、陳、許者，使小國親，敗若非陳、蔡、許之師然，《曲禮》所謂「君子不親惡」也。


 其言敗，釋其滅也。

以敗言之，使若所滅非中國之胡、沈；又或實非滅，所以能釋其滅也。


 獲者，

上言滅，下言獲。


 非與之辭也，

滅爲正辭。獲于君非善辭，如晉侯、齊侯是也。


 上下之稱也。

君死曰滅，臣生死皆曰獲。


 疏

《公羊》：「其言滅獲何？别君臣也。君死于位曰滅，生得曰獲，大夫生死皆曰獲。」《左傳》：「書曰『胡子髠、沈子逞

 滅，獲陳夏齧』，君臣之辭。」三傳説同。




天王居于狄泉。

言居者，王者無外也。班曰：「王者有三年之喪，夷狄有内侵，伐之者，重天誅，爲宗廟社稷也。《春秋》曰：『天王居于狄泉。』」言有内難，急正王號，知外難當誅。


 疏

《周本紀》：「敬王元年，晉人入敬王，子朝自立，敬王不得入，居澤。」班氏曰：「周公遷殷民，是爲成周。《春秋》昭公二十三年，晉合諸侯于狄泉，以其地大成周之城，居敬王。」《地理志》雒陽縣下。




始王也。

據王猛卒乃立。


 其曰天王，

據禮：三年畢，乃稱天王。


 因其居

據居鄭言出，地不言出，知因其居而王之。


 而王之也。

《公羊》：「此未三年，其稱天王何？著有天子也。」


 疏

班氏云：「《春秋》曰：『元年春，王正月，公即位。』改元即位也。王者改元，即事天地。諸侯改元，即事社稷。《禮·王制》云：『喪三年不祭，唯祭天地社稷，爲越紼而行事。』」「《尚書》曰『高宗諒闇三年』是也。《論語》曰：『君薨，百官總己

 聽于冢宰三年。』緣

 孝子之心，則三年不敢當也。故三年除喪，乃即位統事，踐阼爲主，南面朝臣下，稱王以發號令也。故天子、諸侯，凡三年即位，終始之義乃備，所以諒闇三年，卒孝子之道。故《論語》曰：『古之人皆然，君薨，百官總己以聽于冢宰三年。』所以聽于冢宰三年何？以爲冢宰職

 在制國之用，是以由之也。故《王制》曰：『冢宰制國用。』」《春秋》有經禮，有變禮。天子三年，然後稱王，經禮；故未三年，則變禮焉。此與定公事同。已踰年，新即位，言天王，言公辭，使若成君。偶居于此，天下不可一日無君，故言居以繫天下之心。




尹氏立王子朝。

劉子説：「子朝，楚出也。時楚強，宋、衛、陳、鄭

 皆南附楚。王猛既卒，敬王即位，子朝入王城，天子居狄泉，莫之敢納。五年

 ，楚平王居卒，子朝奔楚，王室乃定。」尹氏稱氏者，惡事貶之也。獨言尹氏者，舉重也。奔言召伯、毛伯者，紀實也。立，不使衆詞。


 疏

敬王未立之先，朝入成周以叛，殺王子猛，皆不書，不以猛君朝也。天王已立，然後言立朝，有君而後治亂臣也。




立者，

據上言以居。


 不宜立者也。

據立晉。


 朝之不名，

謂氏王子，不但稱朝。


 何也？

據「衛人立晉」名，不氏公子。


 别嫌乎尹氏之朝也。

衛人立晉，知衛公子，故名不嫌。尹氏目一人，不氏，若非王子，嫌别有所立。《春秋》有正有變，多由别嫌而起。




八月，乙未，地震。

劉子説：「周景王崩，劉、單立王子猛，尹氏立王子朝。魯季氏逐昭公，黑肱叛邾，吴殺其君僚，宋五大夫、晉二大夫皆以地叛。」


 疏

《年表》：「地震。」




冬，公如晉，至河，公有疾，乃復。

昭公以事楚之故，晉人不入。楚人彊而得意，一年再合諸侯，伐彊吴，爲齊討亂臣，遂滅厲，魯得其威以取繒

 ，其明年入晉，無河上之難。先晉昭之卒一年，諸侯無伯，楚國内亂，臣弑其君，諸侯會于平丘，謀誅楚亂臣，昭公不得與盟，大夫見執。吴大敗楚之黨六國于雞甫，公如晉，得大辱，《春秋》爲之諱，而言有疾。




疾不志，此其志，何也？

據「公子遂如齊，至黄乃復」不言

 疾。


 釋不得入乎晉也。

言有疾，以釋不得入之恥。前不言疾，此言疾者，不得入晉之終，下又因此出奔，恥辱大，故言有疾，且因此有疾以起前之皆有疾也。




二十有四年

《年表》：「蔡昭侯申元年，悼侯弟。」




春，王二月，丙戌，仲孫貜卒。疏

羯子，諡僖子，襄三十一年立，四見經。子何忌立。




婼至自晉。

大夫執則致，致則挈，由上致之也。

不執則不致，卑不敵尊也。執則致，喜其反也。大夫，國體也，君執，則待之宜有恩禮。




夏，五月，乙未，朔，日有食之。

劉子説：「自十五年至此，十年閒天戒七見，人君猶不寤。後楚子殺戎蠻子，晉滅陸渾戎，盜殺衛侯兄，蔡、莒之君出奔，吴滅巢，吴公子光弑王僚，宋三臣以邑叛其君，佗如仲舒。」




秋，八月，大雩。

班曰：劉子説與十六年同占。




丁酉，杞伯郁釐卒。疏

《杞世家》：「平公十八

 年卒，子悼公成立。」




冬，吴滅巢。

楚屬國，前射吴子卒。昭世吴三言滅國，類見之例，皆在徐州，揚州則不見也。經言滅，有國辭。史以邑言之者，邑有君，如宿、郜也。


 疏

《吴世家》：「公子光伐楚，拔居巢、鍾離。初，楚邊邑卑梁氏之處女與吴邊邑之女争桑，二女家怒相滅，兩國邊邑長聞之，怒而相攻，滅吴之邊邑。吴王怒，故遂伐楚，取二邑而去。」「楚乃恐而城郢。」




葬杞平公。

日卒時葬，正也。




二十有五年

春，叔孫婼如宋。

言婼如宋，起婼患之，故公孫後書。婼卒，宋公亦以無公道卒也。叔孫婼、叔倪皆患于公，不得國權，故公見逐。




夏，叔倪會晉趙鞅、宋樂大心、衛北宫喜、鄭游吉、曹人、邾人、滕人、薛人、小邾人于黄父。

謀王室輸粟。平丘以後無大會，此言黄父者，爲尊周著之也。不盟者，天子事不可言盟也。平丘以後，召陵以前，三見合諸侯，皆爲王室也。




有鸜鵒來巢。

劉子説：「有蜮有蜚不言來者，氣所生，謂眚也；鸜鵒言來者，氣所致，所謂祥也

 。鸜鵒，夷狄穴藏之禽，來至中國，不穴而巢，陰居陽位，象季氏將逐昭公，去宫室而居外野也。鸜鵒白羽，旱之祥也；穴居而好水，黑色，爲主急之應也。天戒若曰：既失其衆，不可急暴；陰將持節陽以逐爾，去宫室而居外野矣。昭公不寤，而舉兵圍季氏，爲季氏所敗，出奔于齊，遂死于外野。」此黑祥，傳所謂之眚也。


 疏

《魯世家》：「師己曰：『文、成之世，童謡曰：鸜鵒來巢，公在乾侯。鸜鵒入處，公在外野。』」




一有一亡曰有。來者，

據蜮、蜚言有不言來。


 來中國也。

許慎引《穀梁》説：「夷狄之鳥來

 中國。」「鸜鵒不渡濟，非中國之禽，故曰來。」與「復中國也」同。


 鸜鵒穴者，

言巢，不巢。


 而曰巢，

劉子説：「鸜鵒，夷狄
 

注



 穴藏之鳥，來至中國，不穴而居巢，陰居陽位。」


 或曰：增之也。

增讀爲橧。于穴中駕巢，穴而又巢也。《公羊》云：「宜穴又巢也。」此橧爲駕巢之説。


 疏

一説：增如《論衡·儒增》篇之增，謂加之也。《左氏》云：「書所無也。」但論其有亡而已，足爲異，不必更言巢，此因但有不足爲異，又增言巢以大之。




秋，七月，上辛，大雩。季辛，又雩。

七月雩，不言月，言月，非雩也。雩不言日，言日，非雩也。一月不再雩，再雩，非雩也。起逐季氏也。


 疏

《公羊》云：「又雩，非雩也，聚衆以逐季氏也。」《左傳》同。




季者，

據上言上，當言下。


 有中之辭也。

言上下，不見有中，故言季。上卿、下卿，無中也。


 又，有繼之辭也。

據「鼷鼠又食其角」。




九月，乙亥，公孫于齊。

《魯世家》：「季氏與郈氏鬬雞，季氏芥雞羽，郈氏金距。季平子怒而侵郈氏，郈昭伯亦怒平子。臧昭伯之弟會僞讒臧氏，匿季氏，臧昭伯囚季氏人。季平子怒，囚臧氏老。臧、郈氏以難告昭公。昭公九月戊戌伐季氏，遂入。平子登臺請曰：『君以讒不察臣罪，誅之，請遷沂上。』弗許。請囚于鄪，弗許。請以五乘亡，弗許。子家駒曰：『君其許之！政自季氏久矣，爲徒者衆，衆將合謀。』弗聽。郈氏曰：『必殺之。』叔孫氏之臣戾謂其衆曰：『無季氏與有，孰利？』皆曰：『無季氏是無叔孫氏。』戾曰：『然，救季氏。』遂敗公師。孟懿子聞叔孫氏勝，亦殺郈昭伯。郈昭伯爲公使，故孟氏得之。三家共伐公，公遂奔。己亥，公至于齊。」




孫之爲言猶孫也，諱奔也。

劉子説：「大臣操權柄，持國政，未有不爲害者也。昔晉有六卿，齊有田、崔，衛有孫、甯，魯有季、孟，嘗掌國事，世執朝柄。終後田氏取齊；六卿分晉；崔杼弑其君光；孫林父、甯殖出其君衎，弑其君剽；季氏舞八佾于庭，三家者以雍徹，並專國政，卒逐昭公。」「《春秋》舉成敗，録禍福，如此類

 甚衆，皆陰盛而陽微，下失臣道之所致也。故《書》曰：『臣之有作威作福，害于而家，凶于而國。』孔子曰『禄去公室，政逮大夫』，危亡之兆。」




次于陽州。

陽州，齊地。不至齊者，大夫拒之也。




次，止也。

未至齊。下言唁于野井，公在野井也。公如，不録其所至。此言次者，因在外詳録之。




齊侯唁公于野井。

不言來者，野井，齊地。


 疏

《齊世家》：「魯昭公避季氏難，奔齊。齊欲以千社封之，子家止昭公，昭公乃請齊伐魯，取鄆以居昭公。」




弔失國曰唁。

失國與喪皆曰唁，慰藉之也。公國未滅，不勝其臣而出，未爲失國。苟能入之，則竟入矣。言唁，明爲奸臣所蔽，不敢自主，齊侯一公也。


 唁公不得入于魯也。

唁當言失國，以不得入言者，見唁者謝公不肯入之也，下傳曰「既爲君言之，不可者意如也」是也。




冬，十月，戊辰，叔孫婼卒。

君在外，則不卒大夫，致君而後卒大夫是也；此之卒者，爲求納君，因其賢乃卒也。


 疏

《魯世家》：「齊子將

 曰：『叔孫昭子求納其君，無病而死。』」婼，豹庶子，諡昭子，四年立，六見經，子不敢立。




十有一月，己亥，宋公佐卒于曲棘。

諸侯卒于封内不地，地者，謀納公。宋卒皆日，唯文七年、成十五年月。


 疏

《宋世家》：「十五年，元公爲魯昭公避季氏居外，爲之求入魯，行道卒，子景公頭曼立。」




邡公也。

邡當爲訪，訪謀也。言宋公所以卒于曲棘者，欲謀納公。宋公與婼皆求納公，當同時而卒，蓋天絶昭公。劉子云：「諸侯奔走不得保其社稷者，不可勝數。」皆有所見也。


 疏

《魯世家》：「宋公爲魯如晉，求内之，道卒。」




十有二月，齊侯取鄆。

公元年取鄆，出奔居鄆同言取，亦譏公也。取不月，月者以其爲公取，故月以謹之。




取，

據此乃圍，非取。


 易辭也。

據取皆不言帥師。


 疏

據《左傳》明年乃取，此乃圍耳。言取者，急欲公之得所，不使内得據之久而後取也。


 内不言取，

據内取于外言取，外取内邑不言取。


 以其爲公取之，

據下自齊居鄆。


 故易言之也。

故不言圍而言取。




二十有六年

《年表》：「宋景公頭曼元年。」




春，王正月，葬宋元公。

月者，記葬宋之終，爲子危也。宋十二卒，六葬六不葬。壬臣，無子也；與夷、捷、杵臼，賊未討也；御説背殯；茲父失德也。六葬：繆公日，危讓也；文公日，背殯會楚也；共公日，不葬者也；莊公月，危捷弑也；平公時，正也。《春秋》凡言葬者皆有廟。




三月，公至自齊，居于鄆。

天子無外，出言居。諸侯君一國，于其境内言居。此言居，下言在者，鄆，内邑；乾侯，外邑，居安而在危，存之乃言在也。致、居不月，此月者，謹始也。


 疏

《魯世家》：「二十六年春，齊伐魯，取鄆而居昭公焉。夏，齊景公將内公，令無受魯賂。申豐、汝賈許齊臣高齕、子將粟五千庾。子將言于齊侯曰：『羣臣不能事魯君，有異焉。宋元公爲魯如晉，求内之，道卒；叔孫昭子求内其君，無病而死。不知天棄魯乎？抑魯君有罪於鬼神也？願君且待。』齊景公從之。」




公次于陽州，

據遜齊未至齊國，次陽州而已。


 其曰至自齊，

言居者，如以鄆爲國然。


 何也？

據下致言乾侯，不言晉。


 以齊侯之見公，

據如晉未見晉侯，故不言晉。


 可以言至自齊也。

君重于國，見君可以言自。


 居于鄆者，

據至者，至國都文。


 公在外也。

言至，至國辭，不應以鄆主之。以鄆主致，是公以鄆爲國，在外之詞。未至國，在鄆不致，至國乃致也。據與「天王居于狄泉」同言居者，未失國辭。在内不言居，在外乃言居。


 至自齊，

據居于外不致。


 道

據在外不致。


 義不外公也。

公猶在鄆，不敢外。鄆，魯邑。公居魯地，言至自齊，不必别言居，明公以遜居鄆，與常出不同。既已出奔，猶以至齊言之者，臣子無外君父之義。


 疏

《左傳》云「言魯地也」，與《傳》同。




夏，公圍成。

不言取，圍而不能取也。成在魯北，欲取以自益。




非國不言圍，

據圍邑當先言伐。


 所以言圍者，以大公也。

以公在行閒，故崇大其事言圍。




秋，公會齊侯、莒子、邾子、杞伯，盟于鄟陵。

自桓以後，齊不主會諸侯矣。此何以言齊主會？著齊之更伯也。何以著之？爲謀納公也。自是以後，晉失諸侯，齊更伯，故因内事著之也。


 疏

不日者，不信也。盟納公，齊爲高張所蔽，不能納，故不以信詞許。




公至自會，居于鄆。

公在外也。

不别國致會致，言居，皆在外詞。


 至自會，

據與在國同。


 道

據在外不致。


 義不外公也。

再發傳者，上致自齊未至，此至自會，故更明之。




九月，庚申，楚子居卒。

前名棄疾，此名居，所謂二名也。


 疏

《楚世家》：「十三年，平王卒」，「乃立太子軫







，是爲昭王」。居，棄疾。前名棄疾，此名居，名從主人也。




冬，十月，天王入于成周。

劉子曰：「『成周者何？東周也。』然則天子之寢奈何？曰：亦三。承明繼體守文之君之寢，曰左右之路寢。謂之承明何？曰：承乎明堂後者也。故天子、諸侯三寢立而名實正，父子之義章，尊卑之事别，大小之德異矣。」劉子云：「初，雒邑與宗周通封畿

 ，東西長而南北短，短長相覆爲千里。至襄王以河内賜晉文公，又爲諸侯所侵，故其分地小。」


 疏

《年表》

 ：「知櫟、趙鞅納王于王城。」《鄭世家》：「定公如晉。鄭與晉謀，誅周亂臣，入敬王于周。」《周本紀》：「晉率諸侯入敬王于周，子朝爲臣，諸侯城周。十六年，子朝之徒復作亂，敬王奔于晉。十七年，晉定公遂入敬王于周。」




周有入，

《春秋》諸侯出入皆惡名，以歸爲善，以入爲篡。天子無外，不可言歸，言歸則有外。成周，城名。入成周，從城起義，上有天王，言特入此城，非篡辭也。


 無出也。

言出，則是失天下辭。入不月，月者，大之也，大天王之入，以正君道也。




尹氏、召伯、毛伯以王子朝奔楚。

劉子説：「楚平王居卒，子朝奔楚，王室乃定。」




遠矣，

楚在郢，去成周遠。


 非也。

楚莫能誅之。


 奔，

據王之子弟不言出，此有召、毛，當言出。


 直奔也。

此從王子，不言出。《春秋》周臣凡失道者言出，絶之也。罪大不言出，以其罪重，見絶已明。直奔謂周不有之，直奔而已。不言出，如在外辭也。所謂「美惡不嫌同辭」。




二十七年

《年表》：「楚昭王軫元年。」




春，公如齊。

正月不存公，猶在内之辭，不敢外公也。至于乾侯，不在内，乃存之。


 疏

自宣十年至此八十五年，乃見如齊，齊復伯也。




公至自齊，居于鄆。

公在外也。

三至公。再發傳者，與前不同，此實如齊，又傷之也。


 疏

《左傳》「言在外也」同。




夏，四月，吴弑其君僚。

劉子説：「吴公子光弑王僚。」「吴王壽夢有四子：長曰謁；次曰餘祭；次曰夷昧；次曰季札，號曰延陵季子，最賢，三兄皆知之。於是王壽夢薨，謁以位讓季子，季子終不肯當。謁乃爲約

 曰：『季子賢，使國及季子，則吴可以興。兄弟相繼。』飲食必祝曰：『使吾早死，令國及季子。』謁死，餘祭立；餘祭死，夷昧立；夷昧死，次及季子。季子

 時使，不在。庶兄僚曰：『我亦兄也。』乃自立爲吴王。季子使還，從事如故。謁子光曰：『以吾父之意，則國當歸季子；以繼嗣之法，則我適也，當代之君。僚何爲也？』於是乃使專諸刺僚，殺之，以讓季子。季子曰：『爾殺吾君，吾受爾國，則吾與爾爲共篡也。爾殺吾兄，吾又殺汝，則是昆弟父子相殺無已時也。』卒去之延陵，終身不入吴國。」


 疏

不言光者，吴無大夫。又曰：吴弑君，地震之意。




楚殺其大夫郤宛。

宛，楚賢大夫，聽讒殺之，故有危亡之禍。不言有罪無罪者，略之也。


 疏

《楚世家》：費無忌讒郤宛。郤宛一見。




秋，晉士鞅、宋樂祁犂、衛北宫喜、曹人、邾人、滕人會于扈。

此大會，不言盟者，爲戍周不可以盟也。


 疏

《左傳》：「會于扈，令戍周，且謀納公也。宋、衛皆利納公，固請之。范獻子取貨於季孫。」




冬，十月，曹伯午卒。

卒正例不日。


 疏

《曹世家》：「九年，曹悼公朝宋，宋囚之。曹立其弟野，是爲聲公。悼公死于宋，歸葬。」




邾快來奔。

邾無大夫。季氏逐公。前以地書來，此不以地，何以書之？以見其甚也。畀我庶其以地，今又納叛人，甚之，故書以見其罪也。




公如齊。

公至自齊，居于鄆。

公三如齊，一同盟鄟陵。齊強魯弱，不能納公，公又改計如晉。言此以見大夫專權之禍。三國皆政在大夫，納公非大夫所喜，君不能自主，所謂「不得舉手」。湨梁以後，政在大夫，此非一朝一夕之故也。




二十有八年

春，王三月，葬曹悼公。

月者，危也。




公如晉，次于乾侯。

乾侯，晉邑也。齊不能納，乃速求于晉。次，止也。


 疏

《魯世家》：「二十八年，昭公如晉，求入。季平子私于晉六卿，六卿受季氏賂，諫晉君，晉君乃止，居

 昭公乾侯。」




公在外也。

公如晉。至國不主國，不言所次。此言次，因公在外，以外爲家，故隨所在言次，明公不得入乎晉也。晉大夫受季孫賂，不入公，以此見大夫專，諸侯不能爲政。




夏，四月，丙戌，鄭伯寧卒。疏

《鄭世家》：「十三年，定公卒，子獻公蠆立。」




六月，葬鄭定公。

傳曰：「時葬，正也。」然則月者，故也，爲危之也。




秋，七月，癸巳，滕子寧卒。

日卒時葬，從方伯例矣。




冬，葬滕悼公。

二十有九年

《年表》：「鄭獻公蠆元年。」




春，公至自乾侯，居于鄆。

如晉，未見晉侯，故以乾侯致。如晉不得意，故返鄆。




齊侯使高張來唁公。疏

《魯世家》：「二十九年，昭公如鄆。齊景公使人賜昭公書，自謂主君。昭公恥之，怒而去乾侯。」言來者，公在鄆，魯地也。




唁公不得入于魯也。

公如晉，齊侯怒公，不爲公謀，使高張來謝公，故曰「唁不得入」也。以唁言者，起非實。




公如晉，次于乾侯。

再如，不得志。齊之高張、晉之荀櫟

 ，一也。




夏，四月，庚子，叔倪卒。

公在外，不卒大夫。此卒者，無公乃卒之也，與叔孫婼同以無公乃書卒。


 疏

倪，鞅子，二十三年立。




季孫意如曰：「叔倪無病而死。

不死於病，如天奪之魄。


 此皆無公也，

二十五

 年，宋公卒。傳云：「邡公也。」無讀爲譕，謂謀納公也。皆者，承上宋公、叔孫婼。


 是天命也，

叔孫婼求納公，無病而死；叔倪求納公，無病而死，故曰皆也。昭公失道，天之所絶，故倪死而鄆潰。傳曰：「不若于道者，天絶之也。」


 非我罪也。」

求納昭公者，二叔死，宋公卒，鄆潰。傳曰：「天之所廢，誰能興之？」逐君本季氏之罪，而上亦失道。傳言此者，明君當若于道。




秋，七月。

冬，十月，鄆潰。

邑不言潰，言潰者，國之也。潰後，齊即據鄆。




潰之爲言上下不相得也。

解見前。言此明内外同，又起國鄆。


 上下不相得則惡矣，

《春秋》重民，不相得而潰叛，是上失民也。失民爲大惡。


 亦譏公也。

下不能事上，上不能使下，同譏。亦，累及公之辭。


 昭公出奔，

至此乃不在魯，故以出奔言之。出奔于乾侯，故下存公，地乾侯也。


 民如釋重負。

昭公無道，大蒐窮兵見逐，非盡下失道，上亦有以招之。




三十年

春，王正月，公在乾侯。

言在，存公也。言居，在内辭，非存也。言乾侯不國者，不忍言也。公久居乾侯，地之，使如内地然者，臣子詞也。




中國不存公。

據在，晉不言在，楚言在。


 存公，

正月無事，書公在，存公也。


 故也。

鄆未潰之前猶以鄆存公，鄆潰，公乃絶于魯，故謂變也。逐君與弑同等。




夏，六月，庚辰，晉侯去疾卒。

晉大國，卒皆日者，禮備也。雖不正，從前見不正也，十三卒而七不葬，弑亂多而失德廣也。五葬：二時

 ，二月，一日。文日葬者，危背殯戰也。悼月葬者，危伯衰也。


 疏

《晉世家》：「晉頃公卒，子定公午立。」晉卒皆日，唯夷吾時，未爲伯，義不正也。




秋，八月，葬晉頃公。

不及時而葬，速葬也。


 疏

月者，伯衰也。




冬，十有二月，吴滅徐。徐子章羽奔楚。

班氏曰：「徐，故國，盈姓。至春秋時，徐子章禹爲吴所滅。」徐者，州舉之。荆後言楚，徐始終不易名者，如梁亡。荆，楚爲伯；梁、徐以秦爲伯，故州舉之，不易名也。于此以州滅，下記蔡遷州來，以見蔡之爲徐州伯也。昭世吴三滅國，皆在徐州，以此終之。滅不志，志者因進之；不月，月者亦進之。


 疏

《吴世家》
 

注



 ：「闔廬三年，吴王闔廬與子胥、伯噽將兵伐楚，拔舒，殺吴亡將二公子。光謀欲入郢，將軍孫武曰：『民勞，未可。待之。』四年，伐楚，取六與
 


 。」

三十有一年

《年表》：「晉定公元年。」




春，王正月，公在乾侯。

正月以存君，故于正月必詳公所在。


 疏

《左傳》：「公在乾侯，言不能外内也。」




季孫意如會晉荀櫟于適歷。

言會者，起受賂，同惡相濟也。公如晉，不得入，季孫乃會其大夫，不待貶絶而罪惡見者也。


 疏

《魯世家》：「三十一年，晉欲内昭公，召季平子。平子布衣跣行，因

 六卿謝罪。六卿爲言曰：『晉欲内昭公，衆不從。』晉人止。」言意如會荀櫟，起同謀也。同惡相濟，撫君善，助奸人。




夏，四月，丁巳，薛伯穀卒。

薛自莊三十一年至此，百五十年乃卒，莊世不卒者也。薛敘小國末，至此乃正卒，能同盟，故名。日者，以起正卒之。下從時例。




晉侯使荀櫟唁公于乾侯。

方會意如，即來唁公，明爲季孫謀謝公也。不言來者，乾侯晉地，晉自主之，故不言來。




唁公不得入于魯也。

絶公，不助之也。


 曰：「既爲君言之矣，

君，晉君。言以魯侯意告晉君，起公未見晉侯。


 不可者意如也。」

見櫟亦如季孫，故有三家分晉之事。




秋，葬薛獻公。

冬，黑肱以濫來奔。

劉子云：「黑肱叛邾

 」，地震之意。納叛臣也，書者，公在外，罪三家也。




其不言邾黑肱，

《公羊》所謂「口繫邾婁」，口言邾而文無邾。


 何也？

據師讀有邾。「邾庶其以漆閭丘來奔」，知此亦言邾。


 别乎邾也。

别于邾，通濫也。言小邾，亦别于邾。


 其不言濫子，何也？

據言小邾子也。通濫事見《公羊傳》。


 疏

按：《公羊》言叔術讓國事，引公扈子云：「公扈子者，邾婁之父兄也。習乎邾婁之故，言曰：『惡有言人之國賢若此者乎？』誅顔之時天子死，叔術起而致國于夏父。」公扈子，先師，劉子曾用其説也。


 非天子所封也。

天子所封乃言子，邾小國，猶有濫、有小邾，則大國多此類矣。班説：「大夫功成未封而死

 ，子得封者，善善及子孫也。」


 來奔，

據晉、宋言以叛，不言奔。


 内不言叛也。

據宋辰言自蕭出奔，先言叛。此言來奔，不言叛，諱内受叛人，但録其奔而已。




十有二月，辛亥，朔，日有食之。

劉子説：「時吴滅徐，蔡滅沈，楚圍蔡，吴敗楚入郢，昭王走出。」




三十有二年

春，王正月，公在乾侯。

取闞。

不言公，内取也，不繫國也。《地理志》泰山郡剛下云：「故闡

 。」




夏，吴伐越。

《吴世家》：「五年，伐越，敗之。」吴、越始交兵。




秋，七月。

冬，仲孫何忌會晉韓不信、齊高張、宋仲幾、衛太叔申、鄭國參、曹人、莒人、邾人、薛人、杞人、小邾人城成周。

此大會，且中國諸侯也，何以不言同盟？爲王室事也。


 疏

國參，公子發孫，公孫僑子産之子，七穆之一。國祇一見。《曹世家》：「聲公五年，平公弟通弑聲公代立，是爲隱公。」按：此無陳、蔡、許三國。




天子微，諸侯不享覲。天子之在者，惟祭與號。

據歸脤與稱天王。


 故諸侯之大夫相帥以城之，此變之正也。

前于城杞發傳，踰三十四年再發傳者，明大夫之事，五世希不失，此執政之終也。




十有二月，己未，公薨于乾侯。疏

《魯世家》：「三十二年，昭公卒于乾侯。魯人共立昭公弟宋，是爲定公。《孔子世家》：「孔子年四十二，魯昭公卒于乾侯，定公立。」






注
 　夷：原脱，據《穀梁傳》昭公元年補。



注
 　使：原脱，據《史記·楚世家》補。



注
 　伍舉問曰：原脱，據《史記·楚世家》補。



注
 　「奔」下日新本、鴻寶本有「起後歸弑」四字。



注
 　災：鴻寶本作「異」。



注
 　二：原脱，據鴻寶本補。



注
 　戟：原作「矢」，據《新序·善謀》改。



注
 　縣：原作「地」，據《史記·吴世家》、鴻寶本改。



注
 　君兄：原作「兄君」，據《史記·楚世家》乙。



注
 　秦：原脱，據《史記·秦本紀》補。



注
 　至：原脱，據《史記·吴世家》補。



注
 　卒：原作「年」，據鴻寶本改。



注
 　惡：《穀梁傳》昭公七年作「侯」。



注
 　今：原作「此」，據《穀梁傳》昭公七年改。



注
 　育：原脱，據《白虎通·封公侯》補。



注
 　誓：原作「書」，據《禮記·郊特牲》、日新本、鴻寶本改。



注
 　苟：原脱：據《説苑·君道》補。



注
 　一：原脱，據鴻寶本補。



注
 　槸：原作「
 」，據《毛詩·車攻》、鴻寶本改。



注
 　苗：原作「蒐」，據《説苑·修文》改。



注
 　「餘」下原衍「以」字，據《穀梁傳》昭公八年改。



注
 　侯：原脱，據《儀禮·鄉射禮》、鴻寶本補。



注
 　養：原作「著」，據《太平御覽·工藝部三》引《白虎通》改。



注
 　崇：原作「宗」，據《太平御覽·工藝部三》引《白虎通》、鴻寶本改。



注
 　射：原脱，據《白虎通·鄉射》補。



注
 　示：原作「士」，據《白虎通·鄉射》改。



注
 　不：原脱，據《儀禮注疏·鄉射禮》鄭注補。



注
 　凡：原作「已」，據《儀禮注疏·鄉射禮》鄭注改。



注
 　取：原作「義」，據《儀禮注疏·鄉射禮》鄭注改。



注
 　注：原作「詳」，據《穀梁傳》昭公十一年改。



注
 　因：原作「言」，據《漢書·五行志》、鴻寶本改。



注
 　火：原脱，據日新本、鴻寶本補。



注
 　孫：原作「叔」，據鴻寶本改。



注
 　共：原作「兵」，據《史記·燕世家》改。



注
 　三：原作「二」，據《史記·鄭世家》改。



注
 　一也：原脱，據鴻寶本補。



注
 　此：原脱，據《史記·楚世家》補。



注
 　不正代正：推詳文意，疑當作「不以不正代正」。



注
 　擊：原作「繫」，據《國語·魯語》改。



注
 　探：原作「接」，據《史記·陳世家》、鴻寶本改。



注
 　復：原脱，據《穀梁傳》襄公二十六年補。



注
 　「十」下原有「一」字，下文所舉弑君不葬者共十人，據删。



注
 　靈：原作「平」，據《穀梁傳》宣公十二年「葬陳靈公」改。



注
 　「晉」上原衍「其」字，據鴻寶本删。



注
 　去於是：原作「於是去」，據《史記·吴世家》、鴻寶本乙。



注
 　有：原脱，據《史記·吴世家》、鴻寶本補。



注
 　立：原作「卒」，據《史記·吴世家》、鴻寶本改。



注
 　卒：原作「立」，據《史記·吴世家》、鴻寶本改。



注
 　有：原脱，據鴻寶本補。



注
 　太子：原作「大于」，據《漢書·五行志》、鴻寶本改。



注
 　離：原作「亂」，據《漢書·五行志》、鴻寶本改。



注
 　心：原作「星」，據《漢書·五行志》、鴻寶本改。



注
 　五：原作「六」，據《漢書·五行志》、鴻寶本改。



注
 　莫：原作「葬」，據《漢書·五行志》、鴻寶本改。



注
 　朝：原作「旗」，據《漢書·五行志》、鴻寶本改。



注
 　怒：原作「怨」，據《漢書·五行志》、鴻寶本改。



注
 　炎：原作「災」，據《漢書·五行志》、鴻寶本改。



注
 　楚：原脱，據《漢書·五行志》補。



注
 　將：原作「時」，據《漢書·五行志》、鴻寶本改。



注
 　瘧：原作「虐」，據《新序·節士》、鴻寶本改。



注
 　緯：原作「偉」，據《新序·節士》、鴻寶本改。



注
 　陳：原作「成」，據《説苑·建本》改。



注
 　榮華枯矣：原脱，據《説苑·建本》、日新本、鴻寶本補。



注
 　國之俊選：原脱，據《禮記·王制》補。



注
 　聲同：原作「同聲」，據《説苑·尊賢》乙。



注
 　鮑叔：原作「管仲」，據《説苑·尊賢》改。



注
 　已：原作「以」，據《説苑·尊賢》改。



注
 　侯：原作「疾」，據《白虎通·貢士》、日新本、鴻寶本改。



注
 　逮：原作「建」，據《春秋公羊傳注疏》昭公二十年何注改。



注
 　侯：原作「公」，據《史記·蔡世家》、鴻寶本改。



注
 　還之：原作「之還」，據《史記·魯世家》乙。



注
 　録：原作「論」，據《漢書·劉向傳》改。



注
 　會：原作「盟」，據鴻寶本改。



注
 　「同」下原有「月」字，據鴻寶本删。



注
 　臣：原脱，據《漢書·五行志》補。



注
 　殺：原作「弑」，據《漢書·五行志》改。



注
 　逞：原作「盈」，據《左傳》昭公二十三年改。



注
 　百官總己：原脱，據《白虎通·爵》補。



注
 　緣：原脱，據《白虎通·爵》補。



注
 　職：原脱，據《白虎通·爵》、鴻寶本補。



注
 　鄭：原脱，據《漢書·五行志》補。



注
 　五年：原脱，據《漢書·五行志》補。



注
 　繒：原作「緰」，據《穀梁傳》昭公四年、日新本改。



注
 　言：原作「如」，據日新本、鴻寶本改。



注
 　八：原作「六」，據《史記·杞世家》改。



注
 　氣所致，所謂祥也：原作「非氣所生，謂祥也」，據《漢書·五行志》改。



注
 　來：原脱，據《周禮·考工記》疏引《五經異義》、漢魏遺書本《五經異義》「鸜鵒」條補。



注
 　夷狄：原脱，據《漢書·五行志》補。



注
 　如此類：原作「類如此」，據《漢書·劉向傳》乙。



注
 　子將：原作「高張」，據《史記·魯世家》改。



注
 　封畿：原作「畿封」，據《漢書·地理志》乙。



注
 　年表：原作「晉世家」，據《史記·十二諸侯年表》改。



注
 　謁乃爲約：原作「爲謁」，據《説苑·至公》改。



注
 　子：原脱，據《説苑·至公》補。



注
 　居：原脱，據《史記·魯世家》補。



注
 　櫟：原作「躒」，據《穀梁傳》昭公三十一年改，下同。



注
 　五：原作「四」，據《穀梁傳》昭公二十五年改。



注
 　二時：原在「五葬」上，據鴻寶本改。



注
 　吴：原脱，據《史記·吴世家》補。



注
 　因：原作「同」，據《史記·魯世家》改。



注
 　邾：原脱，據《漢書·五行志》補。



注
 　死：原脱，據《白虎通·封公侯》補。



注
 　闡：原作「闞」，據《漢書·地理志》改。








穀梁春秋經傳古義疏卷十



定公

定、哀爲孔子所立之世，王法初立，由家及國，故詳内略外，内孔子而外魯。魯與夷狄、諸夏同辭，故詳録小國遠夷之君，内而不外。魯無疆鄙，諸侯伐哀者皆不鄙。定初與哀末異文者，時有漸久，文有差等故也。


 疏

定四年以後，晉失諸侯，齊復伯，齊争諸侯，内與宋、衛、鄭皆從之。晉、吴不見從國，楚一見從國，吴三國無盟。定世詳于

 滅中國，四見滅會盟小國。




元年

《年表》：「周敬王十一年，晉定公三年，齊景公三

 十九年，宋景公八年，衛靈公二十六年，陳惠公二十五
 

注



 年，蔡昭公十年，鄭獻公五年，曹隱公元年，杞悼公九年，秦哀公二十八年，楚昭王七年，吴王闔廬六年。」




春，王。

《春秋》多微辭，以其事易明，不待貶絶而可見，故此世不言貶譏。


 疏

《魯世家》：「昭公卒於乾侯，魯人共立昭公弟宋，是爲定公。」




不言正月，

據隱、莊雖三月繫事，以正月謹始。


 定無正也。

定即位在六月，正月尚爲昭公餘年，故無正月也。


 定之無正，何也？

據禮踰年即位，定既稱元年，是已即位。正月爲即位出，宜如桓終于外、莊有正月。


 昭公之終，非正終也；

不如桓公于薨年喪，至正月已殯。昭喪至，猶稱公，未正終也。


 疏

禮：即位必于尸柩之前，明有所受。孝子事親，未殯以前以人道，未敢遽死之也；既殯以鬼道，明終始也。昭公喪至猶稱公，與始死同禮。戊辰以下爲定年，是未終此年，故曰非正終。


 定之始，非正始也。

正月非定始，始于六月戊辰。


 疏

戊辰以前，猶是昭公之年，截六月以下爲年，故非正始。


 昭無正終，故定無正始。

一年二君，兩失之也。禮：先君既殯，新君踰年即位。先君正終于前年十二月晦，後君正始于元年正月朔。昭薨，踰年而喪柩未至，定公當奔喪迎柩，于喪至，行始死之禮。乃拘于踰年即位之禮，聞訃即行即位。既喪至，復行始死之禮，受册于尸柩之前，其是非甚微。《春秋》正喪至始死之禮，以明踰年即位之變，則昭終戊辰，定始于戊辰，故終始皆不正也。


 不言即位，

據稱元年，是踰年即位正禮。稱元年，則即位在正月，何以退在六月下？


 喪在外也。

喪在外，無所稟承，不可言即位也。定實即位，《春秋》不言者，正其義，以明授受之道。


 疏

禮：既殯，受遺册殯宫之前。明年正朔，乃臨朝正即位，改元受賀。昭雖踰年，而喪在外，無所稟承，則當以明年仍爲先君之年，俟喪至殯後，踰年乃即位。以此推之，則先君薨在十二月二十五日以後，本年不能殯，則亦俟再踰年乃即位。終始皆據歲除元朔爲斷，終始之義也。




三月，晉人執宋仲幾于京師。

京師者，成周也，不曰成周者，起其爲尊者所執。月者，執事得義，而于尊所嫌得執，故月以決之也。


 疏

言執者，伯討辭。




此其大夫，

據上言韓不信。


 疏

其當爲晉字之誤也。


 其曰人，何也？

據執大夫稱人貶，疑幾有罪，從人，衆辭。


 微之也。

據人貶之。


 何爲微之？

據仲幾不與城功，有罪得執。


 不正其執人於尊者之所也，

京師，天子所治，宋不治城，當告天子治之。以大夫執大夫，同類相迕，非以貴治賤之義，《春秋》之所譏也。


 不與大夫之伯討也。

《春秋》之義，大夫不憂諸侯。因諸侯失政，不得不假託于大夫，于善事則許之，亦如天子失權，許諸侯也。然許諸侯伯討，而不許大夫伯討，大夫卑也。《春秋》以天子討諸侯，以諸侯討大夫。今以大夫討大夫，既非貴治賤，又不得爲賢治不肖，故不許之也。




夏，六月，癸亥，公之喪至自乾侯。

戊辰，公即位。

昭、定同言公，所謂一年二君也。公爲生，君稱故，君于子世當稱諡，即位後言昭公是也。喪至言公，是生禮事之。一年二君，名號不正，所謂無正終，無正始也。




殯，

據戊辰越癸亥五日，諸侯五日而殯。喪至之儀，如始死，故踰年猶以殯言之。


 然後即位也。

據宣公未葬，成公踰年即位言正月，是殯後即位之舊典。殯後受册，踰年乃即位臨朝。定實聞訃，即于元年正月。據踰年之禮即位，既喪至，又循舊典受册。《春秋》明變禮，特著其受册之實事，以見正月之無所承。禮：踰年乃即位，殯則未踰年，著其急也。殯後以急可言，正月之急不可言。其曰「殯然後即位」者，因其爲之變而譏之也。


 定無正，見無以正也。

戊辰以前，先君未終，則正乃先君之正，非定所有，言殯而定之無正明。


 踰年不言即位，

如莊、僖繼弑。


 疏

一説踰年，行即位之禮，而定正月不言。


 是有故公也；

故公謂繼弑，即所謂有恩于先君。


 疏

一説：有猶存也。昭公雖薨，喪未至，與未薨同。有先君，故不言即位。


 言即位，

如桓、宣。


 疏

戊辰言即位。


 是無故公也。

即所謂無恩于先君。


 疏

一説：《春秋》存昭公，以定正終也。殯後先公已終，以鬼道事。無者，《春秋》無之，以始定也。所以退即位于戊辰者，將以終昭公，始定公也。


 即位，授受之道也。

先君舉國而授之，後君必尸前受册，乃有授受道。


 疏

經書即位，但以明授受而已，如後世史文所云某即位是也。故《左傳》敘事，凡新君繼立，皆以即位言之，不據新舊久暫，乃杜氏以爲行禮之名。然則每君只一行禮耶？何以餘年皆不書也？知其誤解矣。


 先君無正終，則後君無正始也；

即位以前既截戊辰以後爲定年，是昭無正終；戊辰以前

 猶是昭年，故定無正始。


 先君有正終，

桓弑在外，喪歸，本年爲桓年，是正終。


 則後君有正始也。

莊于踰年正月即位，有正始。


 戊辰，公即位，

據即位在正月，不日。


 謹之也。

著其日，以明終始之斷。


 定之即位，不可不察也。

乃即位之變例。《春秋》正其終始之際，其義甚微，非詳察之，不見其微旨。


 公即位，何以日也？

據書即位，不日。


 戊辰之日，然後即位也。

定雖正月即位，既殯，亦行受册之禮，《春秋》因其受册，名爲即位。殯後即位，乃有所承受也。


 癸亥，公之喪至自乾侯，何爲戊辰之日然後即位也？

據喪至，則尸柩之前即可即位，不必至戊辰。


 正君乎國，

《公羊》引沈子曰作「定君乎國」，然則「正君乎國」即正棺兩楹間之變文。


 然後即位也。

據宣公未葬，成公言即位。


 沈子曰：

《公羊》引沈，上有子字。二傳同引沈子説，是二傳同先師。秦以前，家法大同也。


 「正棺乎兩楹之間，

周人殯不于兩楹之間，師據孔子殯禮爲説耳。


 疏

班固説：「夏后氏殯于阼階，殷人殯于兩楹之間，周人殯于西階之上何？夏后氏教以忠，忠者厚也，曰：生吾親也，死亦吾親也。主人宜在阼階。殷人教以敬，曰死者將去，又不敢客也。故置之兩楹之間，賓主共夾而敬之。周人教以文，曰死者將去，不可又得，故賓客之。《檀弓》曰：『夏后氏殯于阼階，殷人殯於兩楹之間，周人殯于西階。』」


 然後即位也。」

殯後可以即位，乃踰年之禮。此正月即位

 不可；言戊辰即位，託于殯後可以即位。以踰年、殯後二禮相合，故以成公爲比。


 内之大事，日。

據君夫人薨葬、大夫卒葬、祭、戎、盟、災皆日。


 即位，君之大事也，

據比祭、盟、戎、災尤重。


 其不日，何也？以年決者，不以日決也。

即位所以正年。言元年，不必言日。


 此則其日，何也？

據於喪至後言即位，二君意已明，不必日。


 著之也。

不日，意不顯。


 何著焉？

問褒貶所在。


 踰年

謂喪雖新至，薨已踰年。


 即位，

以喪至而論，則未嘗踰年。此因薨期謂之踰年而書即位。


 疏

先君殯後，必踰年即位，乃正禮。


 厲也。

厲，殺也。傳曰：「始厲樂矣。」禮必踰年，此以喪至計，僅六日耳，以爲殺不及禮，故著日以明之。


 於厲之中，又有義焉。

本爲減殺，然減之中又有分别。「大鴻臚眭生説：諸侯踰年即位，乃奔喪。《春秋》之義，未踰年君死，不成

 以人君禮。言王者未加其禮，諸侯亦不得共其禮，于王者相報也」。


 未殯，

以前之日。


 雖有天子之命，猶不敢，

實則已殯，猶不出疆，但内事可與。以未殯言者，從本事言之。


 況臨諸臣乎？

若未殯，則決不能以即位書。


 疏

傳曰：「柩在堂上

 ，孤無外事。」劉子云：「凡奔喪，近者先聞先還，遠者後還。諸侯未葬，嗣子聞天子崩，不奔喪

 。王者制禮，緣人心爲之節文，孝子之心，不忍去棺柩，故不使奔也。」著日以明雖踰年，猶必殯後乃即位；未殯，雖踰年，亦不即位。著日有二義。


 周人有喪，魯人有喪，

謂同在已殯未葬之時。


 周人弔，魯人不弔。

弔謂奔喪。禮：臣奔君之喪。


 周人曰：「固吾臣也，使人可也。」

班固云：「天子聞諸侯薨哭之何？慘怛發中，哀痛之至也。使大夫弔之，追遠重終之義也。故《禮·檀弓》曰：『天子哭

 諸侯，爵弁純衣。』又曰：『遣大夫弔，詞曰：皇天降災，子遭離之。嗚呼哀哉！天王使某弔。』」周使人弔葬歸賵，無譏詞。


 魯人曰：「吾君也，親之者也，

奔喪，親者也。故邾子來奔喪不譏。小國事大國，如諸侯事天子之儀。


 使大夫則不可也。」

内臣如京師，皆譏文。


 故周人弔，魯人不弔，

此謂兩有喪，則臣不奔君喪，君子不奪人之親。


 以其下成、康爲未久也。

無使人代弔之禮。《尚書·周書》終于《顧命》，以爲周道之盛，成、康未久，猶存古禮。至春秋，則朝守禮廢，魯無朝王之事，故但譏使人而已。


 疏

天王崩，魯使大夫，非禮。于此見其義。


 君，至尊也，

君，天子。


 去父之殯

謂已殯，與外事。


 而往弔猶不敢，

傳所謂倍殯是也。《春秋》之例，未葬之前，雖有天子之命，不能倍殯而出。


 況未殯而臨諸臣乎？

已殯不從天子命，未殯而臨諸臣

 ，以至重明至輕也。


 疏

班固云：「天子大斂之後稱王者，明臣民不可一日無君也。故《尚書》曰：『王麻冕黼裳。』此大斂之後也。何

 以知不從死後加王也？以上迎子釗不言迎王也。王者既殯而即繼體之位何？緣臣民之心，不可一日無君也。故先君不可見，則後君繼體矣。故《尚書》曰『王再拜興對』，『乃受銅瑁』，明爲繼體君也。緣終始之義，一年不可有二君。故《尚書》曰：『王釋冕，反喪服。』吉冕受銅，稱王以接諸侯，明已繼體爲君也；釋冕藏銅反喪服，明未稱王以統事也。不可曠年無君，故踰年乃即位改元。元以名年，年以紀事，君統事見矣，而未發號令也。」鄭君説：「《孝經》資于事父以事君，言能爲人子乃能爲人臣也。《服問》：『嗣子不得爲天子服。』此則嫌欲速不一于父也。《喪服四制》曰：『門内之治，恩掩義；門外之制，義斷恩。』此言在父則爲父，在君則爲君也。《春秋》莊三十二
 

注



 年，子般卒，時父未葬也。子者，繫于父之稱也。言卒不言葬，未成君，猶繫于父，則當從『門内之治，恩掩義』。禮者在于所處，此何以私廢公，以卑

 廢尊也？」




秋，七月，癸巳，葬我君昭公。

「葬于墓

 道南。孔子之爲司寇，溝而合諸墓。」葬稱諡，卒事也。即位可以在葬前，内事可與，特不與外事而已。


 疏

事詳《左氏》。殯以喪至，如初喪，葬則不待五月者，喪已踰年也。不言于道南，諱以逐君自旌也。




九月，大雩。

雩月，

據月八、九。


 雩之正也。

《玉藻》：「至于八月不雨，君不舉。」


 秋大雩，

秋者謂七月。秋三月，經凡八、九月雩者言月，七月雩言秋而已，以明八、九雩正，七月雩不正也。


 非正也。

據時，未可。


 冬大雩，非正也。

傳曰：「冬無爲

 雩。」


 秋大雩，雩之爲非正，何也？

據至于七月不雨，志。


 毛澤未盡，

毛，土所生；澤，地之潤。毛未盡，澤未盡，草木猶榮。


 人力未竭，

救旱之術未窮。


 未可以雩也。

譏時之早。


 雩月，雩之正也。月之爲雩之正，何也？

據螽災，甚之乃月也。


 其時窮，

過秋則冬，時無可待。


 人力盡，

救旱之術窮。


 然後雩，雩之正也。何謂其時窮，人力盡？是月不雨，則無及矣；

周八、九月，今六、七月也。至是無雨，則禾麥無獲，冬雖得雨，無補于飢荒也。


 是年不艾，則無食矣。

一年不艾，雖國有備，而民甚饑荒，憂民望雨，故必爲之雩。


 是謂其時窮、

謂無及。


 人力盡也。

謂無食。


 雩之必待其時窮、人力盡，何也？

疑旱雩愈見勤雨也。


 雩者，爲旱求者也。

劉子云：雩者，哀號祝禱而已。


 求者，請也。

據求金。


 古之人重請。

據求皆譏也。


 何重乎請？

據禱雨舊典，事在爲民。


 人之所以爲人者，讓也，

《春秋》弑殺奔逐之禍多起于争，争爲亂階，欲絶亂原，務須明讓。故《春秋》貴讓，善隱公，賢衛武、曹臧、吴札三公子。


 疏

人有讓志則禍亂不生。惡利，譏求，重乞。《孟子》曰：「王何必曰利？亦有仁義而已矣！王曰：『何以利吾國？』大夫曰：『何以利吾家？』士庶人曰：『何以利吾身？』上下交征利，而國危矣。萬乘之國，弑其君者必千乘之家。千乘之國，弑其君者必百乘之家。萬取千焉，千取百焉，不爲不多矣！苟爲後義而先利，不奪不饜。」是之謂也。


 請道去讓也，

請者，不與而求之；讓者，已與而辭之，二者相反。


 則是舍其所以爲人也，

争，則大者弑亂，小者忿殺，無以自立。


 是以重之。

重之以存人道也。


 焉

 請哉？

據雨非人所主。


 請乎應上公。

應，其氏；上公，人鬼之稱也。上公爲人鬼之稱者。許慎《異義》云：「故知社是上公，非地祇。」《左氏》云：古者五長生爲上公，鬼爲貴神。


 古之神人有應上公者，疏

或云應龍也。《山海經》曰：「大荒東北隅中，有山名凶犁土

 邱。應龍處南極，殺蚩尤與夸

 父，不得復上。故下數旱，而爲應龍之狀，乃得

 大雨也。」按：董子《求雨》篇：春爲大蒼龍，夏爲大赤龍，季夏爲大黄龍，秋爲大白龍，冬爲大黑龍。土龍致雨，蓋本應龍説也。鄭氏《駁異義》云：「今人亦云雷曰雷公，天曰天公，豈上公也？」


 通乎陰陽，君親帥諸大夫道之而以請焉。

雩祭，君與大夫親往禱求，重其事，故必志也。


 夫請者，

請于神人，當修誠以見，不能使人。


 非可詒託而往也，必親之者也，是以重之。

劉子云：湯時不雨，以六事自責，天乃雨也。請雨爲民也，非自爲也。秋雩因災也，非生事也。傳猶以不月爲譏者，所以申明貴讓之義也。請而猶如此，則餘者可知，所謂「深切著明也」。




立煬宫。

鄭君説：「煬公，伯禽之子。」煬公之宫，季氏主之。《春秋》譏毀泉臺、在喪大蒐。以逐君立廟自旌，不待貶絶而罪惡見，故不日、月也。


 疏

《左傳》以爲「昭公出，季平子禱于煬公，九月立煬宫。」




立者，

據「攷仲子之宫」，言攷。


 不宜立者也。

據立晉言立。煬，先君已祧之廟，非禮而立君廟，其惡與立不正君同。


 疏

《魯世家》：煬公，伯禽子。




冬，十月，隕霜殺菽。

劉子説：「周十月，今八月，于卦爲《觀》，陰氣未至君位而殺，誅罰不由君出，在臣下之象。是時季氏逐昭公，君死于外，定公得立，故見天災以視君也。」月者，記時也。


 疏

月者，記月因時乃見異。此不爲例者。




未可以殺而殺，舉重；可殺而不殺，舉輕。

解見僖三十三年。


 其曰菽，

據不殺言草。


 舉重也。

菽，豆也，當冬乃生，不畏霜殺。今霜殺菽，則凡物皆病矣。菽微物而得重辭者，因其時令也。


 疏

班氏云：「元帝永光元年三月，隕霜殺桑。九月二日，隕霜殺稼。」與春秋時定公「隕霜殺菽」同。




二年

按：定世三傳事實皆同，以近世文明，故應無異説。晉趙陽當從《左》作衛，校者誤改爾。此外無不同者。




春，王正月。

定世無伯，齊、晉分主中國，吴、楚分主夷狄，天下分裂，《公羊》所謂「諸侯遂亂」。




夏，五月，壬辰，雉門及兩觀災。

劉子説：「此皆奢僭

 過度者也。先是逐昭公，昭公死于外，定公即位，不能誅季氏，又用其邪説，淫于女樂，而退孔子。天戒若曰：去高顯而奢僭者。一曰：門者，號令所由出也，今舍大聖而縱有

 罪，亡以出號令矣。京房《易傳》曰：『君不思道，厥妖火燒宫。』」劉向治《穀梁春秋》，數其禍福，附以《洪範》。




其不曰雉門災及兩觀，

何

 氏云：「雉門、兩觀皆天子之制，門爲其主，觀爲其飾。」


 何也？

據殺、弑及不親。


 災自兩觀始也，

據以兩觀親災，知災始也。


 不以尊者親災也。

據「新

 作雉門及兩觀」。親尊者，此當言災雉門及兩觀。


 先言雉門，

據當言兩觀災及雉門。


 尊尊也。

尊得及卑，卑不得及尊，故孔父先死而言及，不以卑先尊也。不以兩觀及門者，尊之。以記災明人事。


 疏

因其僭天子，故辟目雉門。以兩觀及雉門，則雉門爲輕，避僭天子也。




秋，楚人伐吴。

此囊瓦之師。吴有滅楚之志，猶不

 輕舉伐之，故稱人貶之。不言圍、獲，略之也。




冬，十月，新作雉門及兩觀。

班氏云：「門必有闕者，所以飾門，别尊卑也。闕者何？闕，疑也。」按：《釋宫》：「觀謂之闕。」賈疏以其有教
 

注



 象可觀，又或謂之象魏。《周禮》：「正月之吉，乃懸法于象魏。」《古今注》：「闕，觀也。古者每門樹兩觀于前，所以標表宫門也。其上可居，登之可遠望。人臣將朝，至此，則思其闕，故謂之闕。」




言新，有舊也。

據作主不言新，此先以災見。


 作，

據「新延廐」不言作。


 爲也，

據作主。


 有加其度也。

據「作三軍」新立一軍爲三。修舊不書，書者，譏其加度，愈見其僭禮。


 此不正，其以尊者親之，何也？

據災猶不以尊親

 有，知不正宜同。


 雖不正也，於美猶可也。

新作美飾之事，以尊親之，亦主善以内之意。災事惡，惡不可近，亦目惡以外之意也，亦以災因天譴，作由人力，可以言「雉門及兩觀災」，不可以言雉門及兩觀作也。




三年

春，王正月，公如晉，至河乃復。

晉無難公者，何以言至河乃復？以公之不屑如晉也。何爲不屑？以晉失伯，故不朝之。


 疏

自此遂不如晉，晉失伯之辭也。齊争伯而晉衰，所謂「晏子以其君顯」也。昭五至河，不得入，不月。此月，以已後不如晉謹之。




三月，辛卯，邾子穿卒。

小國不專記事，但記卒葬，因大國事及之。


 疏

卒正例日。




夏，四月。

秋，葬邾莊公。

六月乃葬，緩。


 疏

日卒時葬，小國正例。邾二葬皆時。




冬，仲孫何忌及邾子盟于拔。

言及，内爲主。不日，數渝，惡之。此未踰年稱子也。邾稱子，在喪稱子，不嫌從同。鄭伯在喪不稱子，嫌也。


 疏

按：《左傳》作郯。以後不見莒，不見小邾。




四年

春，王二

 月，癸巳，陳侯吴卒。

《陳世家》：「二十八年，惠公卒，子懷公柳立。」不言其事，略之也。


 疏

《曹世家》：「隱公四年，聲公弟露弑隱公代立，是爲靖公。」不見經。曹弑不書，爲同姓諱也。卒正但言莒、薛弑，餘不言，爲之諱也。




三月，公會劉子、晉侯、宋公、蔡侯、衛侯、陳子、鄭伯、許男、曹伯、莒子、邾子、頓子、胡子、滕子、薛伯、杞伯、小邾子、齊國夏于召陵，侵楚。

平丘以後，不言同盟矣，此何詳敘諸侯？《左傳》：晉失諸侯，天下無伯。晉失道，而楚亦弱也。然則此何以詳敘諸侯？以伐楚而詳，内中國而外夷狄也。四伯分而天下裂，不惟無王，並無伯矣。《春秋》自城濮以後，晉爲中國伯，楚爲夷狄伯，狎主齊盟，齊附于晉，吴尚未顯。自此以後，齊、吴並起，而天下分裂。蔡自晉文三會後，唯此乃會中國也。蔡在先者，主兵；又陳子末序，以年讓二國。會而後侵，疑詞也。言會，外疑之不能伐楚，故蔡求吴。侵不月，月者，大侵楚，諸侯皆在，從重而月之也。諸侯皆君，齊獨大夫，起齊爲伯，如以大夫主諸侯，如趙盾故事也。以天下諸侯侵楚，楚亦失伯也。


 疏

《蔡世家》：「昭侯十年朝楚，留楚三年；歸乃之晉，請與晉伐楚。十三年春，與衛靈公會召陵。」《地理志》汝南南頓下云：「故頓子國

 ，姬姓。」女陰下云：「故胡國。」




夏，四月，庚辰，蔡公孫姓帥師滅沈，以沈子嘉歸，殺之。

蔡不言滅，一見滅文，以起其爲方伯之辭；因其所滅，知其屬于何州。衛、鄭如是，陳、蔡亦如是者，以初本中國也。劉子説：「蔡怨楚而滅沈，楚怒

 ，圍蔡，吴人救之，遂爲伯莒之戰。」


 疏

公姓，《公羊》作歸姓。生、姓通假，疑與襄二十七年會蔡

 公孫歸生爲一人。按：《傳》與《左》皆無歸字，又相去四十一年，疑《公羊》歸爲衍字。《蔡世家》：「夏，爲晉滅沈。」《杞世家》：「周武王時，侯伯尚千餘人。及幽、厲之後，諸侯力攻相并，江、黄、胡、沈之屬，不可勝數，故弗采著于傳上

 。」




五月，公及諸侯盟于皋鼬。

不言同盟者，天下諸侯皆在，不可言同也。《春秋》晉合諸侯終于此，《左氏》所云「晉于是失諸侯」也。


 疏

再地皋鼬，别爲盟也。言諸侯者，避劉子也。




後而再會，

據已伐而盟。復伐以伐致，不復伐以會致。


 公志於後會也。

據公以會致。志于盟，不志于侵楚。


 後，志疑也。

内外諸國同在，而疑于伐楚，蔡乃請吴救。抑中國以起吴，無伯之辭也。


 疏

蔡請侵楚，晉人辭之，實未侵也；未侵而曰侵，致其意。天下諸侯皆在是而侵楚，楚亦病矣。此全見十九國，以下天下無伯，無五國累數者矣。




杞伯成卒於會。

襄以後小國正例日，不日，踰竟也。傳曰：「閔之也。」杞，魯屬。言會，公主之也。


 疏

《杞世家》：「悼公成卒，子隱公乞立。七月，隱公弟遂弑隱公自立，是爲釐公。」弑不書弑，略之。




六月，葬陳惠公。

子背殯出會。葬者，陳爲楚所滅，復仇也。月者，正例。




許遷于容城。

諸侯遷之。于中國四遷矣，葉、夷、白羽、容城。




秋，七月，公至自會。

傳：「《春秋》之義也，已伐而盟。復伐，則以伐致；盟不復伐，則以會致。」以會致，疑侵也。内外皆疑，而畢序諸侯者，所序愈詳，其心愈散，無伯之詞也。以月致者，大會至此終，故月以謹之。




劉卷卒。

葬者必日卒，此不日，明例不葬，並明例不卒也。因賢乃卒葬，故卒不日以明之。此一見例。




此不卒

據尹氏卒以譏世卿，王子卒别爲一例，惟見此卿卒。


 而卒者，

據寰内諸侯卒皆有所起。


 賢之也。

劉子，卿也。卿尊同于方伯，故得卒之。然則見四卿但卒劉子，所有周公、祭

 公爵尊仍不卒；此卒而又葬，雖其尊可卒，乃因其賢而卒之。


 疏

卒者，賢之也。奉王猛，拒子晁。王猛卒，又奉敬王，以正王室。猛不正，何賢乎爾？于猛之争立則嫌之，所以使父命行乎子，以尊君父，此許衛輒之例也。于劉之拒朝則賢之，追其持正之功，所以孤亂黨，此許里克弑奚齊之意也。然則何以不于其事賢之？方欲責猛，不以進劉，故于其卒焉賢之也。


 寰内諸侯也，

《王制》曰：「天子之縣内諸侯，禄也；外諸侯，嗣也。」劉爲天子上卿，得六錫，本封百里。


 疏

班氏云：「諸侯入爲公、卿、大夫，得食兩
 

注



 采邑否？曰：有能然後居其位，德加于人然後食其禄，所以尊賢重有德也。今以盛德入輔佐，得兩食之。」「公、卿、大夫食采者，示與民同有無也。」


 非列土諸侯，

據外諸侯乃卒葬。


 此何以卒也？

此卒爲一見例。


 疏

《王制》曰：「天子三公之田視公侯」，「以爲閒田」。據内諸侯不卒，此一説與上義别。班氏云：「禄者，録也。上以收録接下，下以名録謹以事上。」


 天王崩，

昭二十二年書主會諸侯，爲王官伯。


 爲諸侯主也。

《公羊》「我主之也」，與此説同。尹氏，天子崩，諸侯往奔喪，禮以二公分率東方、西方諸侯入門左右，《顧命》所言是也。禮：二伯乃天子之老，《春秋》之于齊、晉，故因尹有二伯率八伯之禮而卒之，以起二伯之舊。


 疏

知爲諸侯主者，以其志葬。《左氏》：「昔吾主范氏，今子主趙氏。」




葬杞悼公。

小國不專記事，但記卒葬，以備譜牒之文。




楚人圍蔡。

召陵以後，蔡折而入于吴，吴強爲伯，蔡專心附之。楚怒蔡滅沈。言人，貶囊瓦。


 疏

《蔡世家》：「楚怒，攻蔡。」從吴以後，記事乃詳。自平丘同盟之後，凡在會之國，以後于楚無盟會之文。晉同盟不書陳、蔡。




晉士鞅、衛孔圉帥師伐鮮虞。

不救蔡而伐同姓，譏之也。


 疏

自此以後，晉師皆獨出，無從國。衛敘在齊下，無從晉之文。




葬劉文公。

王臣四卒皆不葬，此葬爲一見例

 ，賢之也。寰内諸侯尊，應得葬。禮：天子之卿視侯，得與外諸侯同也，然内外之分，例應不葬。此因賢之，託一葬以起不葬之例。




冬，十有一月，庚午，蔡侯以吴子及楚人戰于伯舉，楚師敗績。

劉子説：「蔡滅沈，楚怒，圍蔡。吴人救之，遂爲伯舉之戰，敗楚師，屠郢都，妻昭王母，鞭平王墓。」按：楚大吴小，何以言戰？從蔡録之。吴稱子，楚稱人，抑楚以其無道。此吴客楚主，不以楚及吴者，亦從蔡言之。蔡爲夷狄，屬楚久矣！何爲以中國言之？蔡之所以爲夷狄，楚故也。


 疏

《蔡世家》：「昭侯使其子爲質于吴，與共伐楚。冬，與吴王闔廬遂破楚入郢。」




吴其稱子，何也？

據凡侵伐皆稱國。


 以蔡侯之以之，

據長岸但言戰。楚大吴小，二夷之稱。此言敗績，不以吴臨楚，從蔡辭。


 舉其貴者也。

據子。稱侯、稱人、稱師，從中國。


 疏

凡以者，皆小以大，卑以貴。稱子，此吴爲伯，蔡以徐附之之辭也。


 蔡侯之以之，則其舉貴者，何也？

據雞父敗蔡從狄國辭。此乃因蔡而進。


 吴信中國而攘夷狄，

中國齊、晉欲攘之，而其事不能大有懲剏如吴。


 吴進矣。

《春秋》于蔡有夷狄之辭，傳以中國爲言者，蔡本中國兄弟之國，爲困于楚，故以夷狄待之。吴與蔡同姓，能攘楚，是《春秋》所急許者，故進之。


 疏

《春秋》用夏變夷，吴能信中國而伐其同類，是以夏變夷，有出類離羣之美，故進之也。


 其信中國而攘夷狄，奈何？

問其事。言奈何者，皆詳實事。


 子胥父誅于楚也，

《楚世家》：爲太子取婦事。


 挾弓持矢而干闔廬，闔廬曰：「大之甚！

大，《新序》作士，《公羊》同。


 勇之甚！」爲是欲興師而伐楚。

與子胥復仇。


 子胥諫曰：「臣聞之，君

《公羊》作諸侯。


 不爲匹夫興師。

國君以社稷爲重，兵不以報恥，故不以匹夫家事行師。


 且事君猶事父也，

臣子于君父一義。


 虧君之義，復父之讐，臣弗爲也。」

雖復父仇，有虧君義，傷君益父，忠臣弗爲。


 於是止。

劉子云：「如子胥者，可謂不以公事趨私矣。」


 蔡昭公朝於楚，

楚爲伯，方伯皆有朝禮。此同《左氏》。《年表》在定元年。


 有美裘，正是日，

正，當也。


 囊瓦求之，昭公不與。爲是拘昭公於南郢，數年疏

《蔡世家》：「昭侯十年，朝楚昭王，持美裘二，獻其一于昭王而自衣其一。楚相子常欲之，不與。子常譖蔡侯，留之楚

 三年。蔡侯知之，乃獻其裘于子常，子常受之，乃言歸蔡侯。蔡侯歸。」


 然後得歸。歸乃用事乎漢，曰：「苟諸侯有欲伐楚者，寡人請爲前列焉。」疏

《年表》：「蔡侯歸，如晉，請伐楚。」


 楚人聞之

中有召陵滅沈事，傳統言之。


 而怒，爲是興師疏

《公羊》有「使囊瓦將」四字。


 而伐蔡。

冬圍蔡是也。


 蔡請救于吴，

先請救于晉，晉畏楚，乃轉求吴也。


 子胥曰：「蔡非有罪，

以裘故見拘。


 楚無道也。君若有憂中國之心，則若此時可矣！」

爲救蔡。蔡中國，楚夷狄。


 疏

按：《左傳》敘事。凡二傳經説禮例，皆託之名卿大夫，二傳則直以《左傳》、時人之言爲經説；至于説事實，則不更與禮制經例相干。此條所言，即解經稱人、稱子之故，頗與《左傳》相近。此不以空言説經也。


 爲是興師而伐楚。

劉子曰：「敗楚人于伯舉，以成霸道，子胥之謀也。故《春秋》褒而美之。」


 疏

《吴世家》：「九年，闔廬謂胥、武曰：『始子之言郢未可入，今果如何？』二子對曰：『楚將子常貪，而唐、蔡皆怨之。王必欲大伐，必得唐、蔡乃可。』闔廬從之，悉興師，與唐、蔡西伐楚，至于漢水。楚亦發兵拒吴，夾水陳。吴王闔廬弟夫概欲戰，闔廬弗許。夫概曰：『王已屬臣兵，兵以利爲上，尚何待焉？』遂以其部五千人襲，楚兵大敗，走。于是吴王遂縱兵追之。比至郢，五戰，楚昭王亡出郢，奔鄖。鄖公弟欲弑昭王，昭王與鄖公奔隨，而吴兵遂入郢。子胥、伯嚭鞭平王之尸以報父仇。」


 何以不言救也？

據晉言救。


 救，大也。

據下狄之，未可同于中國，故不言救。




楚囊瓦出奔鄭。

言囊瓦之奔，所以深罪之也。謀人國，主人軍，貪賂敗師，不死而又逃。録奸貪之狀，以示用人者之不可苟。囊瓦已去，楚所以更興歟！


 疏

鄭自昭四年會申以後，楚無交兵之文，惟召陵侵楚一見。




庚辰，吴入楚。

終春秋世，吴無從國。定四年以後

 ，晉與吴同。劉子説：「吴王闔廬與荆人戰于伯舉，大勝之，至于郢郊，五敗荆人。闔廬之臣五

 人進諫曰：『夫深入遠報，非王之利，王其返乎！』五將鍥頭，闔廬未之應，五將之

 頭墜于馬前

 。闔廬懼

 ，召伍子胥而問焉，子胥曰：『五臣者懼也。夫五敗之人，其懼甚矣，王姑少追焉。』遂入郢，南至

 江，北至方城，方三千里，皆服于吴矣。」


 疏

不譏伍胥者，許復仇也。《異義》：「凡君非理殺臣，《公羊》説子可復仇，故子胥伐楚，《春秋》賢之。」與《傳》同也。《左氏》説：「君，天命也，不可復仇。」據《公》、《穀》，以爲可復仇者，就子胥説之。《左氏》以爲不可復仇者，就鄖公言之。然臣有罪，則不可復仇。禮本以受誅不受誅爲斷，非有異也。




日入，

據「於越入吴」不日。


 易無楚也。

無楚者，不有楚也。中國滅日，楚猶夷狄，滅楚事重，故日。日入，滅之也。


 易無楚者，壞宗廟，徙陳器，撻平王之墓。

《年表》：「吴、蔡伐楚，入郢，昭王亡，伍子胥鞭平王墓。」


 疏

《楚世家》：「入郢，辱平王之墓，以伍子胥故也。」《春秋》有罪而死不追誅，言此，譏之也。


 何以不言滅也？

據壞、徙，滅也。


 欲存楚也。

楚滅陳，存中國，滅如未滅，故言存，夷狄與中國異辭。言欲存楚者，不明加滅文，特因其善，略致存意。


 其欲存楚奈何？

楚亂中國，滅之宜也。問因何致存。


 昭王之軍敗而逃，父老送之，曰：「寡人不肖，亡先君之邑，父老反矣，何憂無君？寡人且用此入海矣。」

《孟子》曰：「太王居邠，狄人侵之，去之岐山之下居焉。邠人曰：『仁人也，不可失也。』從之者如歸市。」似此矣。


 父老曰：「有君如此，其賢也！以衆不如吴，以必死不如楚。」相與擊之，一夜而三敗吴人，復立。

楚因秦救乃立，歸功楚人者，若内外夾攻，賢楚昭，故歸功之。劉子云：「子胥將之吴，辭其友申包胥曰：『後三年，楚不亡，吾不見子矣。』申包胥曰：『子其勉

 之！吾未可以助子，助子是伐宗廟也，止子是無以爲友。雖然，子亡之，我存之。』于是乎觀楚一存一亡也。後三年，吴師伐楚，昭王出奔。申包胥不受命，西見秦伯曰：『吴無道，兵強人衆，將征天下，始于楚。寡君出奔，居雲夢，使下臣告急。』哀公曰：『諾！固將圖之。』申包胥不罷朝，立于秦庭，晝夜哭，七日七夜不絶聲。哀公曰：『有臣如此，可不救乎？』興師救楚。吴人聞之，引兵而還。昭王反復，欲封申包胥，辭曰：『救亡

 非爲名也。功成受賜，是賣勇。』辭不受。遂退隱，終身不見。」此謂善敗者不亡，昭王之謂也。


 疏

「子得爲父報仇者，臣子之于君父，其義一也。忠臣、孝子所以不能已，以恩義不可奪也。故父之仇不與共天，兄弟之仇不與

 共國，朋友之仇不與同朝。」「子夏曰：『居兄弟之仇如之何？仕不與同國，銜

 君命遇之不鬬

 。』父母以義見殺，子不復仇，爲往來不止也

 。」


 何以謂之吴也？

據上進以子。


 狄之也。

反其狄道，因其行事而爲之進退。越善事言越，兵事言於越，亦是此義。


 疏

言狄之者，本非狄也。本狄不言狄之，直稱狄而已，如戎、狄、蠻、夷是已。


 何謂狄之也？

據同一事不必進退。


 君居其君之寢而妻其君之妻，大夫居其大夫之寢而妻其大夫之妻，蓋有欲妻楚王之母者，

劉子云：「伯嬴者，秦女，楚平王之夫人，昭王之母也。當昭王時，楚與吴爲伯舉之戰，吴勝楚，遂入郢，昭王亡，吴王盡妻其後宫。次至伯嬴，持刃曰：『妾聞天子者，天下之表也；公侯者，一國之儀也。天子失制，則天下亂；諸侯失節，則國危。夫婦之道，人倫之始，王化之端，是以明王之制，使男女不親授受

 ，坐不同席，食不共器，殊椸枷，異巾櫛，所以别之也。若諸侯外淫者絶

 ，士、庶人外淫者宫割。夫然者，以爲仁失可復以義，義失可復以禮，男女之喪，亂無興焉。夫造亂亡之端，公侯之所絶，天子之所誅也。今君王棄儀表之行，縱亂亡之欲，犯誅絶之事，何以行令訓民？且妾聞生而辱，不若死而榮。若使君王棄其儀表，則無以監國；妾有淫端，則無以生。一舉而兩辱，妾以死守之，不敢承命

 。』吴王慙，遂退舍。」


 不正。乘敗人之績而深爲利，居人之國，

「取向」，傳曰：「伐莒，義兵也。取向，非也。」「不正乘敗人之績而深爲利」與此同。《春秋》尚仁惡戰，乘勝以爲利，傷仁

 道，故狄之。


 故反其狄道也。

吴本狄國，因事善，乃進之稱子。無禮是夷狄之常，故反其狄道而稱吴。秦救至，吴去，昭王復入。按：不書者，入者得而不得之辭，猶存楚也。




五年

《年表》：「陳懷公柳元年，曹靖公路元年。」




春，王三月

 ，辛亥，朔，日有食之。

劉子説：「後鄭滅許，魯陽虎作亂，竊寶玉、大弓，季桓子退仲

 尼，宋三臣以邑叛。」




夏，歸粟于蔡。

蔡棄楚，從中國，急收之。從此至哀元年從楚乃見。




諸侯無粟，諸侯相歸粟，正也。

解見莊二十八年。蔡與諸侯同侵楚，今新有敗楚功，諸侯助其餉。


 孰歸之？

據不言國。


 諸侯也。

據「諸侯盟于皋鼬」謀伐楚。


 不言歸之者，

據「城緣陵」言諸侯。


 專辭也，

緣陵有散辭，故言諸侯。言諸侯者，諸侯不同也。此伐楚，又歸粟，得正，故以專辭言内歸之，則諸侯歸之可知也。又以歸粟各專其事，不如城功，諸侯同致力也。


 義邇也。

主善以内也。傳曰：「不以難邇我。」今歸粟義，故得邇我也。




於越入吴。

舊説：「於越，夷言也。」《春秋》凡夷之言於越，從内稱則言越。舉之則從中國，侵伐則從主人也。


 疏

《吴世家》：「十年春，越聞吴王之在郢，國空，乃伐吴。吴使别兵擊越。楚告急秦，秦遣兵救楚擊吴，吴師敗。闔閭弟夫概見秦越交敗吴，吴王留楚不去，夫概亡歸吴而自立爲吴王。闔閭聞之，乃引兵歸，攻夫概，夫概敗奔楚。楚昭王乃得以九月復入郢，而封夫概于堂谿，爲堂谿氏。」「十一年，吴王使太子夫差伐楚，取番。楚恐而去郢，徙鄀。」在上言於越，爲舉之；在下言越，因從中國録之。此在繙譯名號例中。




六月，丙申，季孫意如卒。

意如，宿孫，昭七年立，六見經。子斯立。


 疏

《魯世家》：「定公五年，季平子卒。陽虎私囚季桓子，與盟，乃捨之。」日者，惡前見。又，定、哀之世其辭微。




秋，七月，壬子，叔孫不敢卒。

諡成子，昭二十五年立，一見經。子州仇立。




冬，晉士鞅帥師圍鮮虞。

《左氏》：「報觀虎

 之役也。」


 疏

四年，圍鮮虞。六卿專，欲廣地自強，故失諸侯。




六年疏

《年表》：「周王子朝之徒作亂，故王奔晉。楚徙都鄀。」




春，王正月，癸亥，鄭游速帥師滅許，以許男斯歸。

録鄭滅許，以許歸屬于鄭之辭也。鄭因楚敗乃滅許。《春秋》有伯之世，中國不滅國。于定四年蔡滅沈，六年鄭滅許，十四年陳滅頓，十五年楚滅胡；沈、頓、胡、許四見會盟之國，同滅于定世，見諸侯之無伯也。


 疏

《楚世家》：「十二年，楚恐，去郢，北徙都鄀。」按：日者，許，中國。名者，失地絶之。滅者，滅之于容城。後許復見，鄭以後不見從晉之文，敘在齊下。




二月，公侵鄭。

僖以下，不言公侵伐，權在大夫也。此目公者，政在陪臣，不可言，故目公也。侵時，月者，危之也。陪臣執政，月以大之。


 疏

《左傳》：「公侵鄭，取匡，爲晉討鄭之伐胥靡也。」從宣至此八十年，公不親將。




公至自侵鄭。

鄭因魯復許國。致不月者，公實未行也。




夏，季孫斯、仲孫何忌如晉。

如晉者，魯當事晉也。傳曰：「不正其同倫相介

 ，故列數之。」時齊據鄆與讙、龜陰，告圍鄆也。


 疏

《左傳》：「季桓子如晉，獻鄭俘也。陽虎強使孟懿子往報夫人之幣

 。」




秋，晉人執宋行人樂祁犁。

稱行人，怨在上也。晉六卿執政，無志于諸侯，故執宋行人。


 疏

《左》：「樂祁曰：『諸侯惟我事晉。』」言執行人，晉愈失諸侯矣。




冬，城中城。

劉子云：「先是定公自將侵鄭，歸，城中城。」




城中城者，

再城。


 三家張也。

因昭公之難。


 或曰：非外民也。

同成公九年傳。




季孫斯、仲孫忌帥師圍鄆。

並見二卿者，二軍之制。此下常言二卿矣。


 疏

忌者，何忌。言忌者，貶之也，從蔡侯東例。圍鄆者，齊取鄆，居公，公薨後不反鄆，故告晉而圍鄆。




七年

《年表》：「劉子迎王，晉入王

 。」




春，王正月。

夏，四月。

秋，齊侯、鄭伯盟于鹹。

齊不盟諸侯久矣！今盟鄭者，得鄭也。


 疏

盟，伯者之事也。自皋鼬以下，無諸侯大盟。會晉無盟字，齊有盟。會盟于鹹，齊欲得諸侯，鄭欲報魯，故相會于鹹。下晉士鞅伐鄭，討其盟齊，徵其會也。




齊人執衛行人北宫結以侵衛。

齊執衛行人，齊復伯之辭也。齊伯，則晉失伯矣，又執衛行人，欲得衛也。


 疏

《年表》：「齊侵衛，伐魯

 。」




以，重辭也。

解見僖二十一年。


 衛人重北宫結。

衛欲背晉從齊，恐國人不從，僞使齊執結以侵衛，因侵而與之盟。




齊侯、衛侯盟于沙。

此衛爲齊屬之辭。齊有盟，晉無盟矣。


 疏

因侵而盟，乃同伐晉。沙，晉地也。下士鞅伐衛，討此盟也。




大雩。

不月，七月也。雩而不得大雨，故九月復雩。




齊國夏帥師伐我西鄙。

定世伐我不言鄙，此言鄙者，爲陽虎事。


 疏

《魯世家》：「七年，齊伐我，取鄆，以爲魯陽虎邑以從政。」




九月，大雩。

劉子説：「先是定公自將侵鄭，歸而城中城。二大夫帥師圍鄆。」




冬，十月。

八年

春，王正月，公侵齊。

報西鄙之役。恃晉以抗齊，月者，危之也。齊近晉遠，齊強晉弱，恃遠交以樹怨近鄰，危，故月之也。




公至自侵齊。

危之也。不月者，同月也，同月不再出月。


 疏

《年表》齊：「魯伐我，我伐魯。」




二月，公侵齊。

月者，重危之。二月再出師，重勞民，欲以樹怨于大國，危之甚也。




三月，公至自侵齊。

三月兩侵，兩致窮兵結怨，故下齊又伐西鄙。




公如，往時致月，危致也；往月致時，危往也；

宣九年月如時致。凡月者，危之也。


 往月致月，惡之也。

一時再侵齊，輕舉亟動，失爲國之道，故惡之。再發傳者，爲立世例也。莊世言往月致月爲有懼，此言惡之者，莊世初致月猶懼耳，此久致，以見危則月有加，故起義爲惡之也。




曹伯露卒。疏

《曹世家》：「靖公四年卒，子伯陽立。」時者，惡之也。露弑兄而立，惡其弑也。弑不書，不言隱公卒，略之也。




夏，齊國夏帥師伐我西鄙。

瓦師，救我者也。不言救者，内不言救，言會晉師，意已明。




公會晉師于瓦。

皋鼬以後，晉無從國，不大會諸侯。晉有會無盟，此失伯之辭也。


 疏

據《左氏》，此士鞅、趙鞅之師也。瓦，宋地。不言趙鞅者，公不會大夫也；會之，謀拒齊。諸侯從齊者衆，故獨會公。




公至自瓦。

盟會凡三人以上

 ，致則言會，以三成衆，離會則致地，以二人會不足爲會。




秋，七月，戊辰，陳侯柳卒。

「蔡侯東國

 卒于楚」地楚。此卒于吴，何以不地吴？閔之也。楚何以地？楚大吴小，陳貴于蔡；不言陳朝吴，諱之深，故不書。蔡可言卒楚，陳不可言卒吴也。


 疏

《陳世家》：「四年，吴復召懷公。懷公恐，如吴。吴怒其前不往，留之，因卒吴。陳乃立懷公之子越，是爲湣公。」




晉士鞅帥師侵鄭，遂侵衛。

晉以下不言帥諸侯，晉失伯也。衛、鄭從齊，故伐之。


 疏

討鄭、衛與齊盟。遂，繼事，專兵也。




葬曹靖公。

《春秋》曹國九卒九葬，無不葬者，起爲小國例也。始卒日者，起卒正之首也。以後不日者，一見已明，下從正例。以曹不日，見餘卒正月之爲進也。壽日者，進之也。




九月，葬陳懷公。

月者，爲危之也，《春秋》之終也。凡大國葬皆月，《春秋》陳十一卒八葬：款不葬，惡從楚也；躍不葬，爲嗣子危；朔不葬，背殯出會也。




季孫斯、仲孫何忌帥師侵衛。

受趙鞅之命而侵衛。季孫逐君，晉大夫右之，故聽命抗齊侵衛。詳録三家之權，欲反其權于諸侯也。


 疏

《左傳》：「師侵衛，晉故也。」




冬，衛侯、鄭伯盟于曲濮。

衛、鄭盟者，盟從齊也。晉已無盟，此猶有盟者，由齊得有盟也。


 疏

曲濮，衛地也。衛、鄭因晉侵同盟，從齊抗晉。時六卿強，侵奪鄭地，故思從齊侯也。




從祀先公。

不言閔、僖者，不斥言以諱惡也。不日者，善事不謹。


 疏

《左氏》：「陽虎欲去三桓。」「冬十月，順祭先公而祈焉。辛卯，禘于僖公。」




貴復正也。

據言從，知復正。凡言公，皆于太廟行事，不言太廟者，見者不再見。此惡事，陽虎主之。其以復正言者，經意如此，不關事實也。三傳説經，有言事實，有言經意者，如「舍中軍」、「從祀先公」均惡也，而傳以復正言之，因有其事，以明其制，不必更記其事之美惡，此經義所以閒與事實不合也。推之，盾、止未弑而書弑，招、圍弑而不書弑，皆此例也。




盜竊寶玉、大弓。

《王制》曰：「仕于家者，不與士齒。」劉子説：「陽虎作亂，竊寶玉、大弓。」


 疏

《魯世家》：「八年，陽虎欲盡殺三桓適，而更立其所善庶子以代之。載季桓子，將殺之，桓子詐而得脱。三桓共攻陽虎，陽虎居陽關。」《論語》曰：「陪臣執國命，三世希不失矣。」稱盜者，陪臣也，微，不得與士齒。稱盜不稱人，詳陪臣之禍，欲反其權于天子也。




寶玉者，封圭也。大弓者，武王之戎弓也。周公受賜，藏之魯。

寶玉謂夏后氏之璜；大弓，封父之繁弱，皆魯始封之分器，受于周者。


 非其所以與人而與人，謂之亡。

梁亡是也。謂失亡。


 非其所取而取之，謂之盜。

傳曰「春秋三盜」，此其一也。


 疏

《年表》：「陽虎欲伐三桓，三桓攻陽虎，虎奔陽關。」




九年疏

《年表》：「陳湣公越元年，曹伯陽元年。」




春，王正月。

夏，四月，戊申，鄭伯蠆卒。

鄭卒皆日，方伯也。鄭自平丘同盟以後，與楚、吴全無會盟、侵伐、交接之文，惟召陵從侵楚、囊瓦奔鄭一見，此内鄭例也。


 疏

《鄭世家》：「十三年卒，子聲公勝立。當是時，六卿強，侵奪鄭

 ，鄭遂弱。」




得寶玉、大弓。疏

《魯世家》：「九年，魯伐陽虎，虎奔齊，已而奔晉趙氏。」




其不地，何也？

據有盜之者宜地。


 寶玉、大弓在家則羞，

據盜者陪臣。重寶爲陪臣所竊，可恥。


 不目，羞也。

諱，故不言所得之地。


 惡得之？

問其實地。


 得之堤下。

當是師説所傳。


 或曰：陽虎以解衆也。

因其竊國寶，故追之急，已乃棄此以餌追師，得寶，則追者之心解散也。




六月，葬鄭獻公。

月者，終《春秋》葬月也。鄭卒皆日，鄭以伯爲方伯，貴賤不嫌同辭，故卒皆日也。鄭十二卒八葬。捷不葬者，晉納蘭也；夷不葬者，不討賊故；不葬費、睔，爲伐喪。莊爲忽、厲危，捷不葬，以下皆月矣。




秋，齊侯、衛侯次于五氏。

齊得衛以伐晉。


 疏

次，不進也。五氏，晉地。魯、衛已從齊，與齊、衛討晉。無鄭者，鄭在喪中。




秦伯卒。

時卒，狄秦。以上五卒皆時。


 疏

《秦本紀》

 ：「哀公立三十六年卒。太子夷公

 ，夷公早死，不得立，立夷公子，是爲惠公。」




冬，葬秦哀公。

以上三十六年，不記事，但記卒葬。




十年

《年表》：「鄭聲公勝元年。鄭益弱。秦惠公元年。」




春，王三月，及齊平。

此魯從齊也。平者，蓋敗乃爲戒。以下不言公及者，外公也。平例時，此月者，不信也，爲頰谷起。




夏，公會齊侯于頰谷。疏

《齊世家》：「四十八年，景公與魯定公好會頰谷。犂鉏曰：『孔丘知禮而怯，請令萊人爲樂，因執魯君，可得志。』景公害孔丘相魯，懼其霸，故從犂鉏之計。方會，進萊樂，孔子歷階上，使有司執萊人斬之，以禮讓景公。景公慙，乃歸魯侵地以謝而罷去。」




公至自頰谷。

致地例。三傳同。




離會不致，

據參盟以上乃致。


 何爲致也？

據離會無危道，不如大盟會。離讀如儷，匹也。好會離則不致，穀與瓦致，以兵事也。


 危之也。

據危如大盟會。


 危之則以地致，何也？

據危如大會，當以會致。穀、瓦致者，兵事。


 爲危之也。

據有兵事如瓦、穀，故致地，重危之，明危在頰谷也。


 其危奈何？

據好會無危道。


 曰：頰谷之會，孔子相焉。

爲司寇也。


 兩君就壇，

會必築壇，故于隙地。


 兩相相揖。齊人鼓譟而起，

鼓譟者，鳴鼓而聲譟。


 欲以執魯君。

于會執魯君，如鄫子故事。


 孔子歷階而上，

西階也。


 不盡一等，

讓君也。


 而視歸乎齊侯，曰：

君在堂上，孔子在階下，相去遠，故以目

 之而言。「兩君合好，夷狄之民

辟齊人。或曰：萊人也。


 何爲來爲？」命司馬止之。

司馬，魯卿，所謂「義者行」也。


 齊侯逡巡而謝曰：

逡巡，不安貌。


 「寡人之過也。」

謝孔子。


 退而屬其二三大夫曰：

屬，告也。


 「夫人率其君與之行古人之道，

夫人，孔子也。古人禮讓之道。


 二三子獨率我而入夷狄之俗，何爲？」

以萊人于會要相執，此夷狄之俗也。


 罷會，

已會後。


 齊人使優施

優，俳優，施，其名也。


 舞于魯君之幕下。孔子曰：「笑君者罪當死。」

蓋優學爲魯侯，故曰笑君。


 使司馬行法焉，

命司馬斬之。孔子所謂「智者慮」，司馬則勇者也。


 首足異門而出。

首足異門，不使相屬，重罪也。


 齊人來歸鄆、讙、龜陰之田者，蓋爲此也。

魯用孔子，齊畏威德，歸田以求和。


 因是以見雖有文事，

會盟。


 必有武備，

司馬，「義者行」也。


 孔子於頰谷之會見之矣。

劉子説：「聖王之治天下，先文德而後武功。凡武之興，爲不服

 也，文化不改，然後加誅。夫下愚不移

 ，文德之所不能化，而後武力加焉。」俞樾説：見當爲
 


 ，本謂孔子得之矣。從
 脱寸，乃誤爲見。疏

《孔子世家》：「由中都宰爲司空。」




晉趙鞅帥師圍衛。

討其從齊伐晉。


 疏

單敘晉師，失諸侯也。




齊人來歸鄆、讙、龜陰之田。

劉子説：「定公、孔子爲頰谷之會，齊人來歸鄆、讙、龜陰之田。」按：言齊歸田，如魯新有功，齊伯奉天子命，禄以閒田。


 疏

言歸田，則邑可知。言鄆、讙、龜陰田者，不許邑也。鄆者，齊爲公取不反者。




叔孫州仇、仲孫何忌帥師圍郈。

叔孫在孟孫上。仲，下卿也。


 疏

詳録陪臣專，欲反其權于大夫也。言帥師，有難也。




秋，叔孫州仇、仲孫何忌帥師圍郈。

墮郈也。二卿帥師不能墮，明郈強也。私家專政之禍久矣！




宋樂大心出奔曹。

宋與曹相仇。


 疏

《左傳》：「子明言于公曰：『右師將不利戴氏，不肯適晉，將作亂也。』乃逐桐門右師。」




宋公子地出奔陳。

爲魋奪馬事出奔。公子地，辰之兄，皆宋公母弟。不稱弟，不以屬通，從正稱也。辰勸地：出奔，君必反之。地奔，辰請反地，公不許，故辰亦奔。宋與陳相仇，故辰又奔陳。


 疏

地，元公子。宋不見公子、公孫，見公孫壽者，起其讓，爲蕩氏也。此稱公子，言失其弟，以與辰相起。其下事明，故言弟也。




冬，齊侯、衛侯、鄭游速會于安甫。

三國從齊。


 疏

齊地也。傳：「鞌

 去齊國五百里。」齊得衛、鄭，故爲安甫之會。




叔孫州仇如齊。

如齊者，如會也。會不與，蓋後會也。




宋公之弟辰暨宋仲佗、石彄出奔陳。

暨者，不得已也。言暨者，仲佗、石彄使之也。時宋公子辰、公子地、仲佗、石彄四大夫皆在陳。


 疏

辰以母弟出奔，事與鄭段大異。使鄭段亦同此書出奔，則鄭伯之惡不顯。事小而情重，則不得不從重科之，書以克，所以顯其處心積慮成于殺之惡也。




十有一年

春，宋公之弟辰及仲佗、石彄、公子地自陳入于蕭以叛。

劉子云：「宋三臣以邑叛」，五年日食之應。按：蕭前滅于楚，此乃爲宋邑者，諸侯爲宋取之，以歸于宋也。故前爲附庸，後爲宋邑也。


 疏

班氏云：「《左傳》宋公子地有白馬駟，公嬖向魋欲之，公取而朱其尾鬣以予之。地怒，使其徒抶魋而奪之。魋懼將走，公閉門而泣之，目盡腫。公弟辰謂地曰：『子爲君禮，不過出竟，君必止子。』地出奔陳，公弗止。辰爲之請，弗聽。辰曰：『是我迋吾兄也，吾以國人出，君誰與守？』遂與其徒出奔陳。明年以俱入于蕭以叛，大爲宋患，近馬禍也。」




宋公之弟辰，

據地亦母弟，不言弟。


 未失其弟也。

據不言復入，中國辭。


 疏

辰以迋兄自去，近于有信，如公子鱄，故稱弟盡其親，譏宋公嬖佞人以逐兄弟也。辰罪不如段有事罪明，故但譏宋公也。


 及仲佗、石彄、公子地，

據出言暨，入言及。


 疏

《春秋》之例，三大國與衛同不言公子、公孫，言皆變例，有所起。晉全不言，齊一言商人，宋一見地、壽，衛一見瑕、剽，皆有别義。然則惟陳、鄭、蔡、楚四國正言之，鄭七族以外二見公子；楚有公子，無公孫；蔡公子、公孫外但見朝吴。此又名，異也。


 以尊及卑也。

謂以辰及仲佗、石彄耳。不以及其兄，地有奪馬罪，辰無罪，使其入，當召復其位，故以辰同出之人在先。按：事由公子地，不以地先仲佗、石彄二大夫者，二大夫與辰同出，地先奔，故異之。


 自陳，

據入或不言自。


 陳有奉焉爾

 。

陳、宋相仇，地因奔陳。又招佗、彄挾辰出奔，故助之入蕭。


 入于蕭以叛，入者，

據不失弟，宜言歸。


 内弗受也。

言入，非善辭。


 疏

宋，大國。大國三卿，同時見五大夫出奔，則大夫當在十人以上矣。宋，大國，三卿、九大夫當得十二人，經于此特詳之。


 以者，不以

 也。叛，

據以地奔曰叛。奔當

 言國，此言叛，不言國。


 直叛也。

據地無君命以叛，言外之于國也。不出而言叛，身未出竟。據居于邑，使若國然。直叛猶言未出，以據地而叛之，不言出也。




夏，四月。

秋，宋樂大心自曹入于蕭。

因事出奔。因辰入蕭，乃亦反宋入蕭。


 疏

《左傳》：「秋，樂大心從之，大爲宋患，寵向魋故也。」




冬，及鄭平。

傳曰：「不言及

 者，以國與之也。」言「及鄭平」，與「及齊平」同，齊乃平之國也。蓋鄭使人如齊，齊使之反至魯盟，始叛晉也。




叔還如鄭蒞盟。

傳曰：「不言其人，亦以國與之

 也。」前定盟。于此兩見鄭，因齊盟我，故我亦遣使盟鄭。蒞盟者，前定也。前定者，新平鄭，内大夫一如鄭。


 疏

《世本》：「叔弓生定伯閱，閱生西卷敬叔，叔生成子還。」還是叔弓曾孫。杜云「叔詣曾孫」，誤。




十有二年

《年表》魯：「齊來歸女樂五十，季桓子受之，孔子行。」




春，薛伯定卒。

王者初制法，詳内略外。臨一家言，故小國卒葬之禮備；臨天下言，則小國不詳，故不卒之也。




夏，葬薛襄公。

時卒時葬，薛正例也。


 疏

薛終《春秋》惟書一來朝，以下則但記卒葬，不記事，從大國以見。




叔孫州仇帥師墮郈。

夫子辨家邑之制，爲此墮也，若叔孫陪臣，安得書于《春秋》？




墮，

據邑當言取。


 猶取也。

據前再言圍。夫子爲政，墮三家私邑，以強公室。




衛公孟彄帥師伐曹。

爲宋討也。一伐。


 疏

公孟彄，舊説皆以爲孟縶子。按：公孫當稱公孫。鄧名世《姓氏書辨證》又以彄爲縶孫，謂「縶以疾不得嗣，孫彄以王父字爲氏」是也。昭以後，衛大夫北宫、世叔、叔齊、孔、石、公叔、公孟、趙共見，八族者三卿、五大夫。孫、甯既絶，詳見氏族，以見靈公之善用人也。




季孫斯、仲孫何忌帥師墮費。

《地理志》：「費，故季氏邑。」


 疏

《孔子世家》：「定公十三年夏，孔子言於定公曰：『臣無藏甲，大夫無百雉之城。』使仲由爲季氏宰，將墮三都。於是叔孫氏先墮郈。季氏將墮費，公山不狃、叔孫輒率費人襲魯。公與三子入於季氏之宫，登武子之臺。費人攻之，弗克，入及公側。孔子命申句須、樂頎下伐之，費人北。國人追之，敗諸姑蔑。二子奔齊，遂墮費。」




秋，大雩。

冬，十月，癸亥，公會齊侯盟于黄。

黄，齊地。公與齊也。




十有一月，丙寅，朔，日有食之。

劉子説：「後晉三大夫以邑叛，薛弑其君，楚滅頓、胡，越敗吴，衛逐世子。」




公至自黄。疏

黄在外，例致。




十有二月，公圍成。疏

《魯世家》：「十二年，孔子使仲由毀三桓城，收其甲兵。孟氏不肯墮城

 ，伐之，不克而止。季桓子受女樂，孔子去。」成爲孟氏家私邑。




非國言圍，圍成，大公也。

昭在外，此在内，不異例者，道義不外君也。昭圍不月，此月者，公在内，使墮而不能成，月之以著臣下之彊也。




公至自圍成。

不得意也。公圍成，成倚齊自固，公不能取，故危之如敵國。公于魯而致，此亦外公之義也。




何以致？

據圍成不踰竟，例不致。


 危之也。

因有危道，變例致之。


 何危爾？

據内無危公之道。


 邊乎齊也。

圍成者，墮成也。成邊于齊，邊與出竟相同，成以齊爲助，不能取，故致以外之也。


 疏

《孔子世家》：「將墮成，公斂處父謂孟孫曰：『墮成，齊人必至於北門。且成，孟氏之保障，無成是無孟氏也。我將弗墮。』十二月，公圍成，弗克。」




十有三年

春，齊侯次于垂、葭。

垂、葭，二邑累見也。魯有葭，故邾葭繫邾也。時公圍成，故齊侵我，師至垂、葭。言次者，辟渝盟，因次又與齊和。


 疏

一説此伐晉。與九

 年次五氏同。




夏，築蛇淵囿。

見三囿者，明禮諸侯三囿也。見三臺者，亦明諸侯三臺之制。


 疏

傳曰：「虞利非正。」




大蒐于比蒲。

有兵事，不廢築、蒐，非之也。




衛公孟彄帥師伐曹。

二伐。




秋，晉趙鞅入于晉陽以叛。

《春秋》于趙事兩赦其罪：趙盾弑君、再見趙鞅叛，後言歸于晉。


 疏

《晉世家》：「十五年，趙鞅使邯鄲大夫午，不信，欲殺午，午與中行寅、范吉射親攻趙鞅，趙鞅走保晉陽。定公圍晉陽。荀櫟、韓不信、魏侈與范、中行爲仇，乃移兵伐范、中行。范、中行反，晉君擊之，敗范、中行。范、中行走朝歌，保之。韓、魏爲趙鞅謝晉君，乃赦趙鞅，復位。」




以者，不以者也。叛，直叛也。

入自外言入，「入于蕭」是也。


 疏

《地理志》太原郡晉陽下云：「故《詩》唐國。周成王滅唐，封弟叔虞。」




冬，晉荀寅、士吉射入于朝歌以叛。

劉子云：周公誅三監，盡以其地封康叔。「至十六世，懿亡道，爲狄所滅。齊桓公率諸侯伐狄，而更封衛于河南曹、楚丘」，「而河内殷墟更屬于晉」。歌，衛故國也。衛遷朝歌，地爲晉有。


 疏

《地理志》河内郡朝歌下云：「紂所都。周武王弟康叔所封，更名衛。」《齊世家》：「五十五年，范、中行反其君于晉，晉攻之急，來請粟。田乞欲爲亂，樹黨于逆臣，説景公曰：『范、中行數有德于齊，不可不救。』乃使乞救而輸之粟。」但言叛，不言後事，未言之例也。自此以下，晉數見韓、趙、魏，以起三家分晉也。荀、士亡于本年，欒氏亡于襄二十三年。六卿專晉，自襄元年至定十三年，共七十七年。欒最強，先亡，荀氏次之，魏、韓、趙較三家爲弱，乃能自保其位。




晉趙鞅歸于晉。

劉子説：「晉三大夫以地叛」，十二年日食之應。




此叛也，其以歸言之，何也？

據以惡入。


 貴其以地反也。

歸如「歸公孫敖之喪」之歸，有所挾之辭。以地反，故不言入。


 貴其以地反，則是大利也？

據以地言歸。因地得善詞，是以利而亂其是非。


 非大利也，

據其非實叛。罪其據地，反地則除罪，非因地赦之。


 疏

弟子所問有誤，師隨時駁正之。《公羊》無此例。


 許悔過也。

據因無君命而入，是微過，非大惡。言歸，許其悔專入之失。


 許悔過，則何以言叛也？

叛者大惡，過者小失。前既言叛，則不得爲過。


 以地正國也。

荀寅、士吉射合謀亂晉，不利公室，鞅以其禍將起，力弱不能制，先據邑自立，然後發二家姦謀，故二家隨叛。其事已明，乃歸邑于君，有正國之功，不免專擅之罪。其事雖專，其心可恕，故許其悔過也。


 以地正國，則何以言叛？

據討賊以地，權宜之事，不當言叛。


 其入無君命也。

《史記》：「孔子聞趙簡子不請晉君而執邯鄲午，保晉陽，故書《春秋》曰『趙鞅以晉陽畔』。」


 疏

《趙世家》：「晉定公之十四年，范、中行作亂。明年春，簡子謂邯鄲大夫午：『歸我衛士五百家，吾將置之晉陽。』午許諾，歸，其父兄不聽，倍言。趙鞅捕午，囚之晉陽，乃告邯鄲人曰：『我私有誅午也，諸君欲誰立？』遂殺午。趙稷、涉賓以邯鄲反。晉君使藉秦圍邯鄲。荀寅、范吉射與午善，不肯助秦而謀作亂，董安于知之。十月，范、中行氏伐趙鞅，鞅

 奔晉陽，晉人圍之。范吉射、荀寅仇人魏襄等謀逐荀寅，以梁嬰父代之；逐吉射，以范皋繹代之。荀躒言于晉侯曰：『君命大臣，始亂者死。今三臣始亂而獨逐鞅，用刑不均，請皆逐之。』十一月，荀躒、韓不佞、魏哆奉公命以伐范、中行氏，不克。范、中行氏反伐公，公擊之，范、中行敗走。丁未，二子奔朝歌。韓、魏以趙氏爲請。十二月辛未，趙鞅入絳，盟于公宫。其明年，知伯文子謂趙鞅曰：『范、中行雖信爲亂，安于發之，是安于與謀也。晉國有法，始亂者死。夫二子已伏罪，而安于獨在。』趙鞅患之。安于曰：『臣死，趙氏定，晉國甯，吾死晚矣！』遂自殺。趙氏以告知伯，然後趙氏甯。」




薛弑其君比。

劉子云：「薛弑其君」，十二年日食之應。按：薛無大夫，故以國言之，與大國稱人同，稱人則爲名、氏。晉以國弑者，君無道甚，不同。


 疏

曹、薛皆弑，何以不書曹？爲同姓諱也。《春秋》何書弑？凡書卒之國，皆得書弑也。




十有四年

春，衛公叔戍來奔。

公叔，衛公子也。衛公子不稱公子，稱公孟、公叔、世叔。


 疏

事詳《左傳》。




晉趙陽出奔宋。

晉當作衛。晉、宋親，晉逃人不奔宋。


 疏

趙陽，王符《潛夫論》：趙氏爲衛公族。孔疏引《世本》：懿子兼生昭子，昭子生陽。兼即黶也。毛氏《簡書刊誤》曰：「趙陽，衛大夫。」正義據《世本》有明證，《公羊》改衛作晉，誤。晉，《左》作衛，云：「衛侯逐公叔戍與其黨，故趙陽奔宋。」入定、哀之世，三傳事無異同，知作晉者，後人校者以趙爲晉族妄改之。




二月，辛巳，楚公子結、陳公孫佗人帥師滅頓，以頓子牂歸。

諸侯不敘，獨敘陳者，以陳屬之楚也。自文十四年以後，同盟之國平丘以後，與楚絶來往之文。陳于定、哀猶以從楚見，故文以下同盟無陳也。何以無陳？以楚爲二伯，則以陳攝荆州伯，不如宋、魯、衛、鄭爲中國，故書同盟。故平丘以後不見從楚之文。以陳屬楚，以頓還陳之辭也。頓爲陳屬國，近楚之中國也。《年表》：「楚滅胡。以吴敗，我倍之。」因楚事乃録之，能列會盟，蓋小國，如曹之比。知陳屬者，國在汝南。前納頓子者陳，此滅又出陳也。


 疏

《楚世家》：「昭王二十年滅頓。」不事楚，因見滅。定四年後，楚再見陳從，滅頓圍蔡。按：結，平王子，字子期，下見伐陳。公孫佗人，《公羊》作公子，趙坦云：譌也。




夏，衛北宫結來奔。

二臣奔我，魯、衛不協。結，戍之徒也。


 疏

《左》：「公叔戍之故也。」




五月，於越敗吴于檇李。

夷狄相敗不月。取卒之月加于敗之上者，見以敗卒也。




吴子光卒。

劉子云：「吴以伍子胥、孫武之謀，西破強楚，北威

 齊、晉，南伐越，越王勾踐迎擊之，于姑蘇傷闔閭指，軍卻。闔閭謂大子夫差曰：『爾忘越王勾踐殺爾父乎？』夫差對曰：『不敢忘。』是夕，闔閭卒。夫差既立爲王，以伯嚭爲太宰，習戰

 射，三年，伐越，敗于夫湫。」


 疏

《地理志》會稽郡由拳縣下云：「柴辟，故就李鄉，吴

 越戰地。」《吴世家》：「十九年，吴伐越，越王勾踐迎擊之檇李。越使死士挑戰，三行造吴師，呼，自剄。吴師觀之，越因伐吴，敗之姑蘇，傷吴王闔閭指，軍卻七里。吴王病傷而死。闔閭使立太子夫差，謂曰：『爾忘勾踐殺汝父乎？』對曰：『不敢忘。』三年，乃報越。」




公會齊侯、衛侯于牽。

牽，齊地。衛與公會，齊和魯、衛也。齊合諸侯而晉不列數者，晉失伯也。莊、僖之間齊爲伯，通主天下，所謂天下諸侯皆在是，同盟有蔡。至于晉文爲伯，則楚亦起。晉之同盟，傳以爲外楚，與楚分主中外。至僖二十九年至昭十三年以後，齊又興。至定四年以後，則齊與晉同主中國，楚、吴主夷狄。




公至自會。

秋，齊侯、宋公會于洮。

洮，内地也。齊、宋會，齊得宋也。公與衛、鄭在會，不言者，時以起得宋，餘從略，兼爲范氏之故。


 疏

齊初合諸侯，天下皆至，以同爲尊周，傳所謂「徧至」，《左傳》所謂「五侯、九伯，女實征之」是也。桓公卒，晉、楚分統之。至此，更歸于齊。《左傳》云「狎主齊盟」，以盟屬之齊，故以齊始，以齊終也。




天王使石尚來歸脤。疏

《左傳》：「有事于文、武，使孔賜伯舅胙。」又宋云：「天子有事膰焉。」周以後不見。




脤者何也？

一見例。


 俎實也，

宗廟祭祀，熟則載之俎。


 祭肉也。

此指生者而言。


 生曰脤，

千里相歸，必以生者。


 孰曰膰。

「孔子膰肉不至，不脱冕而行。」《公羊》：「生

 曰脤，孰曰膰

 。」


 其辭

其辭，猶其曰，謂書法也。


 石尚，

據以名、氏見。


 士也。

據名不如字。《春秋》三錫以上乃書于經，小國諸侯卿猶稱人，士不得書，惟天子之公

 八錫，卿六錫，大夫四錫，士二錫，比外加一等，得爲三錫，故書于經。天子之士，位同小國之君，禮經所言士，多指天子士而説者。以諸侯士混同言之，不知其名雖同，其尊卑懸絶，不可一律説之也。


 何以知其士也？

據列國大夫乃言姓、名。


 天子之大夫不名，

據以名、氏見者，上士也。下士稱人，王人是也。大夫不名，名下字一等，知爲士。


 疏

《春秋》之例，人不如名，王人不如石尚；名不如字，石尚不如召伯、南季；字不如子，召伯、南季不如單子、劉子。蓋周公、祭公爲公，稱子者爲卿，字者爲大夫，名者爲上士，人爲下士。


 石尚欲書《春秋》，

「書《春秋》」謂欲觀《春秋》。《左傳》：韓宣子聘魯，觀《易象》、《春秋》。一説以書，欲書于經。《春秋》，魯史舊名，周禮在魯，故王臣亦重之。言此者，明王朝往來交涉之事皆得書也。


 疏

《春秋》舊文，二百四十年事實當數百倍于此，孔子作《春秋》，筆則筆，削則削，常事不書，見者不見，必有所起，乃不從削，詳魯略外，因見以起不見，皆《春秋》新法，非舊史文也。


 諫曰：「久矣！周之不行禮于魯也。

自成以後，王室于魯不行禮，故言久也。


 疏

《左氏》家法，以經義託之事實，此《傳》就事實立説，與《左》頗近。王臣詳于文、宣以前，公、卿、大夫之文，其制早見，惟士禮不詳，故于此一見士禮以示其例，非果因石尚本意而書之。


 請行脤。」

請行脤，正也。爲書《春秋》而請脤，則非正也。爲己私意而干王事，非臣子之所敢出。然《春秋》貴之者，以其事得正。得正，雖私意，猶許之，所以明貴正之義。


 貴復正也。

石尚行脤，由請而行，非王意也。言使，「祭叔來聘」亦如石尚，從下起意，不言使，聘非正；而歸脤正，正許使。不正不言使，所以使人臣道君于善，不敢以不正也。傳曰：「將順其美，匡救其惡。」




衛世子蒯聵出奔宋。

劉子云：衛侯夫人南子通于宋子朝，太子蒯聵知而惡之。南子譖大子于靈公，蒯聵出奔。又云：衛逐太子，十二年日食之應。


 疏

《衛世家》：「三十九年，太子蒯聵與靈公夫人南子有惡，欲殺南子。蒯聵與其徒戲陽遬

 謀，朝

 使殺夫人。戲陽後悔，不果。蒯聵數目之，夫人覺之，懼，呼曰：『太子欲殺我！』靈公怒，太子蒯聵奔宋，已

 而之晉趙氏。」




衛公孟彄出奔鄭。

蒯聵之黨，故同出奔。哀十年自齊歸衛。




宋公之弟辰自蕭來奔。

記叛以後出奔，與曹薨相起。




大蒐于比蒲。

常事不書，書者，譏公會邾子于比蒲也。




邾子來會公。

蕭叔言朝，此言會者，貶公也。


 疏

邾子當言朝，來會者，因朝在會，奪其朝辭。朝在内，不言公，言公，在外也。公蒐在比蒲，邾因朝，故言會，貶公也。




城莒父及霄。

莒父，莒邑也。言莒父，諱取莒邑也。此冬事也。去冬，與莊二十九年相起。




十有五年

《年表》：「吴王夫差元年。」




春，王正月，邾子來朝。

朝不月，月者，譏數怠。去年朝于比蒲，非禮，今又朝也。


 疏

以上二十九年不志朝。終春秋之世，邾七來朝，一會公：宣元、成六、成十八

 、襄元、襄二十八、昭十七、定十四、定十五，凡八事，三月、五時。




鼷鼠食郊牛，牛死，改卜牛。

劉子説：「定公知季氏逐昭公，罪惡如彼，親用孔子爲頰谷之會，齊人來歸鄆、讙、龜陰之田，聖德如此，反用季桓子，淫于女樂，而退孔子，無道甚矣。《詩》曰：『人而無儀，不死何爲！』是歲五月，定公薨，牛死之應也。」




不敬莫大焉。

據鼠食牛而死不知，展道亡矣。成、哀食角而知，此食至牛死，故曰：「不敬莫大焉。」




二月，辛丑，楚子滅胡，以胡子豹歸。

劉子云：楚滅胡、頓，十二年日食之應。按：中國滅例日，胡，蔡屬。


 疏

《楚世家》：「昭公二十年，楚滅胡。」《地理志》汝南女陰：「故胡國。」《左傳》云：「吴之入楚也，胡子盡俘楚邑之近胡者，楚既定，胡子豹又不事楚，曰：『存亡有命，事楚何爲？多取費焉。』二月，楚滅胡。」




夏，五月，辛亥，郊。

五月，不時也。不言用者，傳曰：「夏之始

 ，可以承春。」




壬申，公薨于高寢。

高寢，非正也。

劉子説：「《春秋》曰：『壬申，公薨于高寢。』 傳曰：『高寢者何？正寢也。曷爲或言高寢，或言路寢？曰：諸侯正寢三：一曰高寢，二曰左路寢，三曰右路寢。高寢者，始封君之寢也。二路寢者，繼體君之寢也。其二何？曰：子不居父

 之寢，故二寢。繼體君

 世世不可居高祖之寢，故有高寢，名曰高也。路寢其立奈何？高寢立中，路寢

 左右。』」


 疏

劉子所引「傳曰」，《穀梁》舊傳文也。《穀梁》有五家，其本詳略各不相同。劉子所引，多文義詳備，如説天王不葬、賵賻禮與此，皆文義美備，爲不可少之説。




鄭罕達帥師伐宋。

鄭從齊，宋從晉，故伐之，敗宋師。




齊侯、衛侯次于渠蒢。

伐晉也。




邾子來奔喪。

奔喪者何？哭弔也。哭弔而曰奔喪，内辭也。邾爲魯屬國，以臣禮臨之，來見曰朝，來弔曰奔喪。傳曰：「周人弔，魯人不弔。」蓋臣子于初喪奔往弔之。此必親者，故傳曰：「魯人曰：『吾君也，親之者也。』」尊者乃可以使人。凶禮：奔喪君事，會葬臣禮。奔喪不月者，得禮；會葬月者，以明五月之期，同盟至

 也。


 疏

《論語》曰：「今夫顓臾，昔者先王以爲東蒙主，是社稷之臣也。」奔喪，臣子詞也。邾列五等，奔喪不譏者，卒正于方伯有臣子之義。班氏云：「童子諸侯不朝而得奔喪者何？明

 臣子之于君非有老

 少也。亦因喪質，無般旋之禮，但盡悲哀而已。」




喪急，

荀子説：「吉事行五十里，奔喪百里。」班氏云：「聞喪，哭而後行何？盡哀舒憤然後行。望國竟則哭，過朝市則否。君子自抑，小人勉以及禮。見星則止，日行百里，惻怛之心，但欲見尸柩汲汲。」「既除喪，乃歸哭于墓何？死不可復見，痛傷之至也。」「故《禮記·奔喪》記曰：『之墓，西向哭止。』此謂遠出歸後葬，喪服
 

注



 以禮除。」


 故以奔言之。

班氏云：「《奔喪》記曰：『始聞親喪，以哭答使者，盡哀。問故，遂行。』曾子曰：『師行三十里，吉行五十里，奔喪百里。』」鄭君曰：雖非父母之喪，其禮同；「唯父母之喪，見星而行，見星而止」。




秋，七月，壬申，弋氏卒。

曾子問曰：「並有喪，則如之何？何先何後？」孔子曰：「葬，先輕而後重；其奠

 也、其虞也，先重而後輕，禮也。」




妾辭也。

據不稱夫人。書卒，妾母賤，不見于君世；此書卒者，卒在君薨後，以嗣君爲喪主。傳曰：「賵人之母則可，賵人之妾則不可。」主書者，明君卒，知於妾母申其私恩。蓋書卒則可弔，書葬則可賵。


 哀公之母也。

據母以子氏。于君薨後書葬、卒，妾母。妾在君世不見，在子世以姓氏，在孫世以子氏。




八月，庚辰，朔，日有食之。

劉子説：「盜殺蔡侯，齊陳乞弑其君而立陽生，孔子終不用」之應。




九月，滕子來會葬。

班氏云：「葬有會者，親疏遠近畢至，親親之義。」禮：諸侯薨，小國于大國，卿弔君會葬。故奔喪不月，會葬皆日

 諸侯來會葬

 ，月者，明「五月，同盟至」，同爲下葬。日出以明禮，月
 

注



 不爲例也。




丁巳，葬我君定公。雨，不克葬。

班氏云：「所以臨葬而諡之何？因衆會，欲顯揚之也。故《春秋》曰：『公之喪至自乾侯。』昭公死于晉乾侯之地，數月歸，至急，當未有諡也。《春秋》曰：『丁巳葬』，『戊午日下側
 

注



 乃克葬』。明祖載而有諡也。」




葬既有日，不爲雨止，禮也。

説詳上。


 雨不克葬，

周之九月，今七月也。雨水至，不可行，明未爲

 雨備。


 喪不以制也。

未盡人子之道。




戊午，日下稷，乃克葬。

説見宣八年。




乃，

據日中言而。


 急辭也，

乃，難辭也。難謂葬爲時久。禮：日中反而虞，此過時，虞事急，故曰急辭。


 不足乎日之辭也。

禮：日中而虞，下稷乃葬，過遲，不如禮。「不足乎日」謂日不足以行事，譏慢也。




辛巳，葬定弋。

劉子云：「妾無諡，亦以卑賤，無所能與，猶士卑小

 不得諡也。」卿大夫妻，命婦也。無諡者，以賤也。班氏説：「八妾所以無諡何？卑賤無所能與，猶士卑小不得有諡也。」「卿大夫妻，命婦也。無諡何？以賤也。」不言小君，妾詞也。雖得申恩卒葬，而名不可假。三月而葬，從大夫例。葬在後二十二日，明不同葬。


 疏

劉説見《通典》引《通義》，班説見《通德論》。




冬，城漆。

漆，邾邑，庶其以來奔。






注
 　于：原作「一」，據鴻寶本改。



注
 　三：原作「二」，據《史記·十二諸侯年表》、鴻寶本改。



注
 　五：原作「一」，據《史記·十二諸侯年表》、鴻寶本改。



注
 　前：原作「年」，據鴻寶本改。



注
 　位：原脱，據日新本、鴻寶本補。



注
 　成：原作「臣」，據《通典·禮四十》引《五經異義》、漢魏遺書本《五經異義》「諸侯踰年即位乃奔喪」條改。



注
 　上：原脱，據《穀梁傳》僖公九年補。



注
 　崩不奔喪：原作「喪不奔」，日新本作「不奔喪」，據《五經通義》、鴻寶本改。



注
 　哭：原作「災」，據《白虎通·崩薨》、《禮記·檀弓》改。



注
 　推詳文意，「臨」上疑奪「不」字。



注
 　何：原作「此」，據《白虎通·爵》、鴻寶本改。



注
 　二：原脱，據《駁五經異義》「諸侯踰年即位乃奔喪」條補。



注
 　卑：原作「年」，據《駁五經異義》「諸侯踰年即位乃奔喪」條補。



注
 　墓：原脱，據《左傳》定公元年補。



注
 　「爲」上原衍「爲」字，據《穀梁傳》成公七年删。



注
 　焉：原屬上，據阮刻十三經注疏本《穀梁傳》改。



注
 　土：原作「上」，據《山海經·大荒東經》改。



注
 　夸：原作「夷」，據《山海經·大荒東經》改。



注
 　得：原脱，據《山海經·大荒東經》補。



注
 　僭：原作「侈」，據《漢書·五行志》改。



注
 　有：原作「其」，據《漢書·五行志》、鴻寶本改。



注
 　何：原作「班」，據《春秋公羊傳注疏》定公二年何注改。



注
 　新：原作「親」，據《穀梁傳》定公二年、日新本、鴻寶本改。



注
 　不：原脱，據日新本、鴻寶本補。



注
 　教：原作「數」，據《周禮注疏·大宰》賈疏改。



注
 　親：原作「新」，據日新本、鴻寶本改。



注
 　二：原作「正」，據《穀梁傳》定公四年改。



注
 　 國：原脱，據《漢書·地理志》補。



注
 　怒：原作「怨」，據《漢書·五行志》、日新本、鴻寶本改。



注
 　蔡：原作「宋」，據《穀梁傳》襄公二十七年改。



注
 　傳上：嚴氏本、日新本作「上傳」，據《史記·杞世家》、鴻寶本乙。



注
 　祭：原作「蔡」，據日新本、鴻寶本改。



注
 　兩：原脱，據《白虎通·京師》補。



注
 　例：原作「内」，據鴻寶本改。



注
 　楚：原作「處」，據《史記·蔡世家》、日新本、鴻寶本改。



注
 　後：原作「從」，據鴻寶本改。



注
 　五：原作「子」，據《説苑·指武》改。



注
 　之：原作「三」，據《説苑·指武》改。



注
 　前：原脱，據《説苑·指武》補。



注
 　懼：原作「恨」，據《説苑·指武》改。



注
 　至：原脱，據《説苑·指武》補。



注
 　勉：原作「知」，據《説苑·至公》改。



注
 　亡：原作「之」，據《説苑·至公》改。



注
 　與：原脱，據《白虎通·誅伐》補。



注
 　銜：原作「微」，據《白虎通·誅伐》改。



注
 　鬬：原作「辭」，據《白虎通·誅伐》改。



注
 　爲往來不止也：原作「爲死不怨也」，據《白虎通·誅伐》改。



注
 　受：原脱，據叢刊本《古列女傳·楚平伯嬴》補。



注
 　絶：原作「放」，據《古列女傳·楚平伯嬴》改。



注
 　命：原脱，據《古列女傳·楚平伯嬴》補。



注
 　仁：原作「人」，據鴻寶本改。



注
 　三月：四庫本、《左傳》同，阮刻十三經注疏本《穀梁傳》、《公羊傳》作「正月」。



注
 　仲：原作「孔」，據《漢書·五行志》改。



注
 　觀虎：原作「虎觀」，據《左傳》定公五年乙。



注
 　介：原作「見」，據《穀梁傳》文公十八年改。



注
 　幣：原作「聘」，據《左傳》定公六年、鴻寶本改。



注
 　「王」下原衍「城」字，據《史記·十二諸侯年表》删。



注
 　魯：原作「晉」，據《史記·十二諸侯年表》改。



注
 　上：原作「下」，據《穀梁傳》定公十年廖注「參盟以上乃致」改。



注
 　國：原脱，據《穀梁傳》昭公二十三年補。



注
 　「鄭」下原衍「地」字，據《史記·鄭世家》、日新本、鴻寶本删。



注
 　本紀：原作「世家」，據《史記》改。



注
 　「公」下原衍「立」字，據《史記·秦本紀》删。



注
 　「
 」，鴻寶本作「視」。



注
 　服：原作「明」，據《説苑·指武》改。



注
 　移：原作「肖」，據《説苑·指武》改。



注
 　鞌：原脱，據《穀梁傳》成公二年補。



注
 　「及仲佗」至下文「宋公之弟辰」：阮刻十三經注疏本《穀梁傳》無，《春秋穀梁傳注疏》定公十一年《校勘記》以之爲衍文，此爲廖氏據補。



注
 　爾：原作「耳」，據《穀梁傳》定公十一年改。



注
 　「以」下原衍「者」字，據《穀梁傳》定公十一年删。



注
 　奔當：原作「當奔」，據鴻寶本乙。



注
 　「及」下原衍「之」字，據《穀梁傳》僖公三年删。



注
 　之：原脱，據《穀梁傳》僖公三年補。



注
 　城：原作「成」，據《史記·魯世家》、日新本、鴻寶本改。



注
 　九：原作「五」，據《穀梁傳》定公九年、鴻寶本改。



注
 　鞅：原脱，據《史記·趙世家》、鴻寶本補。



注
 　威：原作「滅」，據《説苑·正諫》改。



注
 　戰：原脱，據《説苑·正諫》補。



注
 　吴：原脱，據《漢書·地理志》、鴻寶本補。



注
 　生：《公羊傳》定公十四年作「腥」。



注
 　膰：《公羊傳》定公十四年作「燔」。



注
 　公：原作「士」，據鴻寶本改。



注
 　遬：原作「遫」，據《史記·衛世家》改。



注
 　朝：原脱，據《史記·衛世家》補。



注
 　已：原脱，據《史記·衛世家》、鴻寶本補。



注
 　八：原作「六」，據鴻寶本改。



注
 　始：原作「首」，據《穀梁傳》哀公元年改。



注
 　父：原作「公」，據《説苑·修文》改。



注
 　君：原作「居」，據《説苑·修文》改。



注
 　「寢」下《説苑校證》有「立」字。



注
 　至：原作「主」，據鴻寶本改。



注
 　明：原作「如」，據《白虎通·崩薨》改。



注
 　老：原作「志」，據《白虎通·崩薨》、鴻寶本改。



注
 　喪服：原作「後」，據《白虎通·喪服》改。



注
 　奠：原作「葬」，據《禮記·曾子問》、鴻寶本改。



注
 　日：原作「臣」，據鴻寶本改。



注
 　葬：原脱，據鴻寶本補。



注
 　月：原作「明」，據鴻寶本改。



注
 　側：原作「則」，據《白虎通·諡》、日新本、鴻寶本改。



注
 　未爲：原作「所以未」，據鴻寶本改。



注
 　小：原脱，據《五經通義》補。







穀梁春秋經傳古義疏卷十一



哀公

定、哀世無伯，與隱、桓同，傳曰「立乎定、哀，以指隱、桓」是也。由莊至昭，爲有伯。哀世分四伯：齊、晉主北，楚、吴主南。此何典制？蓋用八伯舊制。一岳兩伯，荆爲岳，揚爲牧，南方二州也；晉爲岳，齊爲牧，北方二州也。《公羊》黄池之會爲兩伯之辭，用《尚書大傳》一岳貢兩伯之制。齊、楚有從國，晉、吴無從國；黄池之會，二無從國之伯矣。


 疏

《魯世家》：「定公卒，子將

 立，是爲哀公。」




元年疏

《年表》：「周敬王二十六年，晉定公十八年，齊景公五十四年，宋景公二十三年，陳閔公八年，衛靈公四十一年，蔡昭侯二十五年，鄭聲公七
 

注



 年，曹伯陽八年，杞僖公十二年，秦惠公七年，楚昭王二十二年，吴夫差二年。」




春，王正月，公即位。

楚子、陳侯、隨侯、許男圍蔡。

楚爲南岳，統諸國，與吴相争。齊一匡天下，晉、楚分伯，統四州。至此，兩伯典一國，統一州而已。定、哀之世，楚猶有從國。陳、許從新城同盟，後不見于中國盟會，從楚也。隨序陳下，以名相從。許滅復見者，復立之。圍蔡，蔡從吴也。


 疏

《年表》：「楚率諸侯圍蔡。」




鼷鼠食郊牛角，改卜牛。

劉子説：「天意汲汲于用聖人，逐三家，故復
 

注



 見戒也。哀公年少，不親見昭公之事，故見敗亡之異。已而哀公不寤，身奔于越，此其效也。」


 疏

正月事也，傳曰「待正月然後言牲之變」是也。不言正月者，從成七年可知。




夏，四月，辛巳，郊。

不言用者，可郊也。《春秋》用夏正，故四月、五月郊不譏。六月得譏者，六月建巳，夏正巳屬夏，非春，故不得郊也。




此該郊之變而道之也。

據言牛傷與郊時同見，餘事獨見一義，故曰該也。


 於變之中又有言焉。

改卜牛爲變，再記郊時，非僅改牛，故曰「又有言」。


 鼷鼠食郊牛角，改卜牛，志不敬也。

成七年傳有此文，以志變也。


 郊牛

《王制》曰：「祭天地之牛角繭栗，宗廟之牛角握，賓客之牛角尺。諸侯無故不殺牛，大夫無故不殺羊，士無故不殺犬豕，庶人無故不食珍。」《禮》：「郊特牲，社稷太牢。天子適諸侯，諸侯膳用犢；諸侯適天子

 ，天子賜之禮大牢，貴誠之義也。故天子牲孕弗食也，祭帝弗用也。」


 日展觓角而知傷，展道盡矣。

牛不死，知覺早也，然所以備災之道不盡，故書以譏之。


 郊自正月至於三月，郊之時也。

據三月以前郊不志。


 夏四月郊，不時也。

據志夏四月。


 五月郊，不時也。

據定十五年，志五月郊。


 夏之始，可以承春，

據四月、五月不言用，以其在夏正屬春。《春秋》行夏之時，故田獵、祭禮用夏正，不譏也。


 以秋之末

九月，秋末。


 承春之始，

郊當在孟春。


 蓋不可矣。

據成十七年九月言用郊。


 九月用郊，用者，不宜用者也。

成十七年傳有此文。


 郊三卜，禮也。

據三卜得時不志。文見襄七年三卜傳。


 四卜，非禮也。

據四卜志。文見僖三十一年、襄十一年傳。


 五卜，強也。

據加於四卜。文見成十年傳。


 卜免牲者，

僖三十一年「乃免牲」。


 吉則免之，不吉則否。

傳曰「不免，則安置之？繫而待」是也。


 牛傷，不言傷之者，

據三言鼠食。


 傷自牛作也，

不言食之，傷由自作。


 故其辭緩。

據宣三年「郊牛之口傷」傳：「之口，緩辭也」是也。


 全曰牲，

據免牲因卜郊不吉。牛不傷曰牲。


 傷曰牛，

據成七年、定十五年言食角、言免牛。


 未牲曰牛，

據元年「改卜牛」，是未牲曰牛。


 其牛一也，

據牛死皆傷者。傷牛、未牲皆曰牛。


 其所以爲牛者異。

有未牲、已傷之異。


 有變而不郊，故卜免牛也。

據鼷鼠食牛，食乃免牛。言免牛，則不郊可知。成七年傳曰：「免牲不曰不郊，免牛亦然」是也。


 已牛矣，

已牛，謂牲已

 災傷者。


 其尚卜免之，何也？

據已傷之牛不可以郊，怪復卜免之。《郊特牲》：「帝牛不吉，以爲稷牛。帝牛必在滌三月，稷牛唯具，所以别事天神與人鬼也。」


 禮：與其亡也，寧有。

禮取于文飾，不得直情徑行，君子以爲文。喪葬、廟祭之禮皆如此。


 嘗置之上帝矣，

牛傷，是天不享此牛，不敢竟行禮，猶卜之，所以恭順天道。


 故卜而後免之，

免牲之禮見成七年。嘗置之滌宫，名爲上帝牲矣，雖已災，猶不敢擅也，必待卜而後免之。


 不敢專也。

《祭義》：「昔者聖人建陰陽天地之情，立以爲《易》。易抱龜南面，天子卷冕北面，雖有明知之心，必進斷其志焉，示不敢專，以尊天也。」


 卜之不吉，則如之何？

經不言卜免牛者，不吉皆不言免，故詳其禮。


 不免。安置之？繫而待六月上甲始庀牲，

上甲，六月初甲也。周六月建巳，陰生之月，與十二月相對。


 然後左右之。

左右，謂選牲，《詩》云「左右流之」。


 子之所言者，

以上皆弟子問而師答之，傳多不詳問辭。


 牲之變也，

據上言牲變，解經牛災之事而已。


 而曰我一該郊之變而道之，何也？

弟子未解九月

 用郊之義。


 我以六月上甲始庀牲，

用六月告天始選牲。


 十月上甲始繫牲，

俟四月，乃告繫牲。


 十一月、

戌月。


 十二月，

亥月。


 牲雖有變，不道也。

據經不志十一月、十二月牛災，牲于此有變，則改卜牛，以不妨郊，故不志。


 待正月，然後言牲之變，

據言牛災皆在正月。


 此乃所以該郊。

此並解郊時，故曰該郊，非但明牛災也。


 郊，享道也。貴其時，

在春三月。四月以後，譏不時。


 大其禮，其養牲，雖小不備可也。

據正月猶復言牛災，二月以後不言者，小不備，可以郊也。


 子不志三月卜郊，何也？

子爲孔子。經無三月卜郊文。


 郊自正月至于三月，郊之時也。

據子、丑、寅三月得正，不志。


 我以十二月下辛卜正月上辛，

但言上、下辛，中辛不用也。


 如不從，則以正月下辛卜二月上辛；如不從，則以二月下辛卜三月上辛；

傳曰：「三月，時也。」「三卜，禮也。」故以三月三卜爲正。


 如不從，則不郊矣。

傳曰「夏四月不時，四卜郊非禮」是也。




秋，齊侯、衛侯伐晉。

晉主諸侯，無言伐晉者，此明言伐晉，晉弱而齊強，失在晉臣自封殖，無志諸侯也。


 疏

《田敬仲世家》：「范、中行氏反晉，晉攻

 之急，范、中行請粟于齊。田乞欲爲亂，樹黨于諸侯，乃説景公曰：『范、中行氏數有德于齊，齊不可不救。』齊使田乞救之而輸之粟。」




冬，仲孫何忌帥師伐邾。

邾來奔喪，伐之，罪惡不待貶絶。此獨見仲卿，下三卿並出，以此爲之倡也。


 疏

哀世多記大夫伐國，自廣其封，戰國之先兆也。




二年

春，王二月，季孫斯、叔孫州仇、仲孫何忌帥師伐邾，取漷東田，及沂西田。

内帥師，將或二或四，無言三者，此言三卿何？一見例也。次國三軍，一軍居守，二子從君而出，故見二卿者，二將也；四卿者，將、佐重言也。此目三卿者，言三軍並出，公獨居守之辭也。且以明三家正卿、次卿、下卿之制也。以次序言，則仲爲長，叔次之，季又次之。魯卿則季爲上，叔次之，仲又次，因三公子之功罪爲定也。季孫爲司徒，叔孫爲司馬，仲孫爲司空，一見以明之。内大夫七伐邾不月，此月者，惡三大夫專兵取地也。


 疏

《左傳》：「伐邾，將伐絞。邾人愛其土，故賂以漷、沂之田而受盟。」




取漷東田，漷東，

據言取田自漷水。


 未盡也；

言東有西，未盡。襄時「取邾田自漷水」，未盡。


 及沂西田，沂西，

據漷東，知沂西。


 未盡也。

言西有東，知未盡。


 疏

三

 大夫全見，争田而出，各有所取，不恤小國。直書其事而惡見。




癸巳，叔孫州仇、仲孫何忌及邾子盟于句繹。

句繹，魯所取邑。句繹從繹得名。




三人伐而二人盟，何也？

據三大夫同取地，當同盟。


 各盟其得也。

據不言季孫，如季孫未取之辭。使同取，當不再出大夫名、氏，出者，如季孫不得地也。


 疏

季孫主國，未有不得地。以三卿同出，取地以自益，恥辱深，不可以爲國，故伐言三卿，盟言二卿。去季以殺恥，若季孫爲政，獨能以正自持者然，所以爲内諱也。




夏，四月，丙子，衛侯元卒。

劉子説：「靈公薨，蒯聵之子輒立，是爲出公。」


 疏

《衛世家》：「四十二年春，靈公遊于郊，令子郢僕。郢，靈公少子也，字子南。靈公怨太子出奔，謂郢曰：『我將立若爲後。』郢對曰：『郢不足以辱社稷，君更圖之。』夏，靈公卒，夫人命子郢爲太子，曰：『此靈公命也。』郢曰：『亡人太子蒯聵之子輒在也，不敢當。』于是衛乃以輒爲君，是爲出公。」




滕子來朝。

滕、薛，卒正之下等，薛尤略，故襄以下不記事，不言朝，但因大國事及之。滕此言朝，明待之貴于薛。《左》以此爲公立，初來朝。


 疏

終春秋世，滕凡四朝：隱十一年、文十二年、襄六年、哀二年，四

 事皆時。《春秋》内六卒正曹、莒、邾、滕、薛、杞，首曹殿杞，皆記朝，明上下尊卑一也；莒、薛不言朝，莒夷子，薛卒正伯，間于其間，不言朝，無所疑也；邾、滕二子言朝，起與稱伯者同尊卑也。




晉趙鞅帥師納衛世子蒯聵于戚。

凡言納皆伯辭。《春秋》初不以臣納君，昭以下，齊、晉各一見卿納君者，三世異辭，明政在大夫，亦以譏納之者。晉納世子，是猶從伯辭也。不敘從國者，升齊以抑晉也。


 疏

《衛世家》：「六月乙酉，趙簡子欲入蒯聵，乃令陽虎詐命十餘人衰絰歸，簡子送蒯聵。衛人聞之，發兵擊蒯聵。蒯聵不得入，入宿而保，衛人亦罷兵。」




納者，

據捷菑

 言納，内弗受，非正。此稱世子，是正。


 内弗受也。

《春秋》義不許聵入，故以納言之非。美惡不嫌同辭。


 疏

鄭君説「蒯聵欲殺母，靈公廢之」是也。若君薨，有反國之道，當稱子某，如齊子糾也。今稱世子，如君存，是《春秋》不與蒯聵得反立明矣。


 帥師而後納者，

據捷菑不言帥師。


 有伐也。

據納糾言帥師，知有伐。


 疏

言帥師，起内亦以兵拒守。不惟不許入，並得以師拒之之辭。


 何用弗受也？

據元卒，世子宜立。輒不當以子拒父，不可以「納」言。


 以輒不受也。

輒受命于祖，已立，得拒之。《春秋》以受命爲重，靈公已出聵，則輒不得以私受聵入國承靈公之祀也。


 以輒不受父之命，

以聵早出奔，輒非受父命而立。


 受之王父也。

爲有王父之命也。聵得罪靈公出奔，靈命絶之，更立輒。父與王父命，兩有命，不能兼從，則義當不受父命，受王父命。


 信父而辭王父，

如輒當靈公命立時辭以父在，既立，聵入，辟位而去，如伯夷、叔齊故事。


 則是不尊王父也。

《春秋》爲萬世立法，因人之所惑，爲之立義以明之。因聵、輒事以示大義：子從父命，孝也；親亡在外，棄位以逃之，亦孝也。事果如此，其義易明。惟有父又有王父命，從違兩有傷，《春秋》決正其義，以爲不能從父而逆祖。以父亦祖之子也，子順王父，則父爲孝子；逆王父，則父亦爲逆子。故義不兩全，惟棄父命爲正。蓋聵得罪出奔，已絶于父，輒受王父命而立，是受
 

注



 王命也。如聵來而讓國反之，是辭
 

注



 王父之命，崇閨門之私恩，棄朝廷之正義，爲大惡。《春秋》貴義不貴惠，信道不信邪。故拒邪命，絶小惠，明受之正，以拒父許之也。


 疏

《異義》：「衛輒拒父，《公羊》以爲子不可以父命辭王父命，許拒其父
 

注



 。《左氏》以爲子拒父，悖德逆倫，大惡也。」按：衛事與文姜事同，《左傳》當亦同二傳，《異義》所引乃師説。但就拒父一節言之，須知二傳亦以拒父爲惡，特難在有王父命耳。


 其弗受，以尊王父也。

劉子云：《春秋》拒蒯聵，不爲不孝；絶文姜之屬，不爲不親。拒父絶母，無人不知其傷天絶倫，是爲大惡。惟是父尊于母，祖尊于父，從母則害于父，從父則害于祖，事出兩難，非聖人決正其義，則説者萬不能發絶母拒父之議。父尊于母，兩有命則從父；父與祖兩有命，則從祖；祖父與君兩有命，則從君。況君、祖父所命爲正命，父與母所命爲亂命乎！後世説者不察，但就拒父斥言其非，不知事無兩全，必有所損。若如所言，傳者又何爲有是説乎？


 疏

《論語》：「『夫子爲衛君乎？』子貢曰：『諾，吾將問之。』入曰：『伯夷、叔齊何人也？』曰：『古之賢人也。』曰：『怨乎？』曰：『求仁而得仁，又何怨？』出曰：『夫子不爲也』。」按：伯夷能守父命，叔齊重天倫。據伯夷之説，則輒得拒違命之父，使棄命讓之，反使王父命不行于其子。拒之，尊王父之命于其子，是父之行乎子也，正以重父子之倫；不然，是陷其父于逆命，孫不承祖，子不受父，兩失之矣。叔齊重天倫而逃，則以明輒不宜立；立公子郢以事之，則不忍父子之恩也。




秋，八月，甲戌，晉趙鞅帥師及鄭罕達帥師戰于鐵，鄭師敗績。

鄭爲中國。避二伯不言戰，此何言戰？無伯之辭也。皆名氏，皆言帥師，敵辭也。


 疏

《鄭世家》：「八年，晉范、中行氏反晉，告急于鄭，鄭救之。晉伐鄭，敗鄭師于鐵。」




冬，十月，葬衛靈公。

過時，有蒯聵之禍。


 疏

《春秋》衛侯卒皆日，内衛也。十一君八葬，朔不葬者，失德，絶之也；鄭不葬，殺叔武，失國也；剽不葬者，非實弑也；繆公日葬，背殯也；襄公日者，危靈也。衛葬五月，唯一時二日爲變。




十有一月，蔡遷于州來。

外遷不書，此書者，明蔡爲徐州牧也。州來在徐州，蔡遷于州來，是以蔡爲徐牧之辭也。徐在夷狄故，蔡本中國。不同盟，不記災，不言戎狄侵伐，不言聘，生稱叔，葬稱侯，不以中國禮待者，遷之于外也。


 疏

《蔡世家》：「楚昭王伐蔡，蔡恐，告急于吴。吴爲蔡遠，約遷以自近，易以相救。昭侯私許，不與大夫計。吴人來救蔡，因遷蔡于州來。」《地理志》沛下蔡云：「故州來國，爲楚所滅，後吴取之，至夫差遷昭侯于此。後四世爲楚所滅。」




蔡殺其大夫公子駟。

蔡殺大夫皆稱國不稱人。從楚，略之也。


 疏

據《左傳》，殺公子駟後，乃遷此。遷在殺前者，諱殺大夫以説于吴也。




三年

《年表》：「衛出公輒元年。」




春，齊國夏、衛石曼姑帥師圍戚。

以衛敘齊下者，如晉失伯，齊繼爲伯之辭也。蒯聵父子相争，齊、晉一助父，一助子，天下分裂，無伯之辭也。


 疏

隱、桓鄭爲伯，春秋無伯，歸權于天子；莊、僖齊一匡；宣、成以下，晉、楚分伯；定、哀以四伯争強，北而齊、晉，南則楚、吴。由一而二，由二而四，此升降之機。




此衛事也，

據戚不繫衛，上有納戚文。


 其先國夏，何也？

據「虞師、晉師滅夏陽」先虞。此戚不繫衛。邑主兵，宜首序。圍宋彭城主晉者，繫宋，故以伯主之。此不繫衛，當主衛，乃見主客。


 疏

二伯通主天下，諸國之事皆得爲主。傳言此者，以定、哀爲無伯之辭，與二伯盛不同。


 子不圍父也。

于其入也，則拒之；于其圍也，則辟之。可拒之入，不得圍之，亦緩追之義。子不得圍，故辟衛，使齊主之。


 不繫戚於衛者，

據宋彭城言宋。


 子不有父也。

《公羊》：「父有子，子不得有父也。」輒受命爲君統一國，繫衛，是子有衛也。不繫，使如國辭，明輒但得拒之，不得圍之；使父以戚自奉，不得入國奉宗廟而已。彼此互見其義，《論語》所謂「夫子不爲也。」


 疏

《孔子世家》：「是歲魯哀公三年，而孔子年六十矣。齊助衛圍戚，以衛太子蒯聵在故也。」




夏，四月，甲午，地震。

劉子説：「時諸侯皆信邪淫，莫能用仲尼，盜殺蔡侯，齊乞弑君。」




五月，辛卯，桓宫、僖宫災。

劉子説：「此二宫不當立，違禮者也。哀公又以季氏之故不用孔子。孔子在陳聞魯災，曰：『其桓、僖之宫乎！』以爲桓，季氏之所出；僖，使季氏世卿者也
 

注



 。」按：災可日計。




言及，

據「雉門及兩觀」言及。此因弟子問何以不言及而發。


 則祖有尊卑。

據桓、僖祖孫，有尊卑之序，當言桓宫及僖宫災。


 由我言之，則一也。

《公羊》：「何以不言及？敵也。」僖爲桓孫，有尊卑。自子孫言之，則同爲遠祖，恩無差等如一，故不言及。《公羊》：「此皆毀廟也，其言災何？復立也。何以不言復立？《春秋》見者不復見也。」有所見則諱，無所見則書，如「立武宫」是也。此以災見，知後立也。




季孫斯、叔孫州仇帥師城啟陽。

此取邾之邑也。不繫邾者，本鄅國也。邾取鄅爲邑，曰開陽，魯取而城之。惡大夫亟伐邾，取地自益。此再見季孫，知前云不盟者，非不取也。


 疏

啟陽，開陽也。班固云：「古鄅國。」




宋樂髠帥師伐曹。

因上樂大心之事。曹乃卒正之首。于内不見兵事而詳于宋，以宋、魯同在一州也。


 疏

《曹世家》：「伯陽三年，國人有夢衆君子立於社宫，謀欲亡曹。曹叔振鐸止之，請待公孫彊，許之。旦，求之曹，無此人。夢者戒其子曰：『我亡，爾聞公孫彊爲政，必去曹，無離曹禍。』」




秋，七月，丙子，季孫斯卒。

季孫以後不復見。此世大夫卒皆日者，王法所始，重録内也。


 疏

斯，意如子，諡桓子，定五年立，七見經。子肥嗣爲大夫，康子也，卒于哀二十七年；康子之曾孫昭子強，見《檀弓》。均不見經。




蔡人放其大夫公孫獵于吴。

宣元年晉放大夫不稱人，傳：「稱國以放，放無罪也。」此稱人，有罪也。放吴者，奔于吴也。諱奔，故言放。


 疏

獵從吴以自救，諸大夫惡之，畏罪而奔吴。不能自強，從夷遷國，不許，故以人討之。




冬，十月，癸卯，秦伯卒。

秦伯卒皆時，此獨日者，記卒之終，閔而日之，起非真夷也。以上十年不記事。


 疏

《秦本紀》

 ：「惠公立十年卒，子悼公立。」




叔孫州仇、仲孫何忌帥師圍邾。

叔孫以後不復見。不譏圍，不待貶絶而罪惡見。


 疏

州仇，不敢子，卒不見經。




四年

春，王二月，庚戌，盜弑

 蔡侯申。

劉子云：「盜殺蔡侯」，日食、地震之應。


 疏

《蔡世家》：「二十八年，昭侯將朝于吴，大夫恐其復遷，乃令賊利殺昭侯；已而誅賊利以解過，而立昭侯子朔，是爲成侯。」《世家》以弑者爲利，《左傳》以爲公孫翩，翩即《世家》之賊利。《左傳》文之鍇殺翩，亦與《世家》同，然則盜者公孫翩也。




稱盜

據公孫翩弑，當言氏名。


 以弑君，

當言弑，不當言殺。


 不以上下道道也。

上下，君臣之辭。君當言其君，下當言名氏。此稱盜，稱蔡侯，非復君臣之道，故云「不以上下道道」之。


 内其君

據殺先舉國。此蔡侯在弑下，内蔡侯。


 而外弑者，

據嘗弑氏姓先舉國，明繫于國。此言盜，不繫于蔡，是外弑者。


 不以弑道道也。

據弑者，下弑上之名。以外人弑内，非君臣也。諸侯君其竟内，竟外無上下之道，故不言弑而言殺。閽弑稱弑，賊在内也。此外弑者爲外來，非蔡所屬，故言殺。


 《春秋》有三盜：

詳見下傳。


 微殺大夫，謂之盜；

據「盜殺衛侯之兄輒」、「盜殺陳夏區夫」，殺者微，故不繫氏姓，窮諸盜。此從微起義。


 非所取而取之，謂之盜；

據「盜竊寶玉、大弓」，陽虎陪臣不書。此因其行事而加盜，有盜賊之行。


 辟中國之正道以襲利，疏

一説：利即《世家》之賊利。


 謂之盜。

其臣爲楚所啖，弑君以取利，故言盜以起之。吴救蔡以入楚，雖有憂中國之心，楚伐蔡，吴遷蔡以相救，蔡侯欲從吴，其臣欲從楚，恐其遷近于吴而弑之，有夷狄之行，不復加以中國之號而稱盜也。




蔡公孫辰出奔吴。

君弑，出奔，不勝弑賊。辰助蔡侯從吴，君弑，不能自存，故出奔吴。




葬秦惠公。

秦以後不見。




宋人執小邾子。

此與下晉執戎曼子相起。二伯乃言執，宋何以言執？無伯之辭也。僖世無伯，宋執滕子，此何以又執小邾？邾、滕、薛舊爲宋屬，《春秋》乃以爲魯屬，故桓十七年宋伐邾，莊十五年宋人伐郳
 

注



 ，僖十九

 年執滕子，宣九年宋圍滕，十年伐滕，昭十九年宋伐邾。《左傳》定

 元年「宋仲幾不受功，曰『滕、薛、郳，吾役也』」是也。




夏，蔡殺其大夫公孫姓、公孫霍。

此使公孫翩弑君者也。不稱人以殺者，夷狄國不稱人，略之也。


 疏

殺大夫惟齊、晉、宋、衛、陳、鄭稱人，夷狄小國殺大夫不稱人，楚、蔡、吴、曹、莒是也。




晉人執戎蠻子。

此執而歸之楚。使若二事者，「辟伯晉而京師楚也」。不書以歸者，使與上宋執小邾子同。


 疏

《左傳》：「楚圍蠻氏，蠻子赤奔晉陰地。楚使謂陰地之命大夫士蔑，士蔑請諸趙孟，趙孟曰：『必速與之。』士蔑乃致

 九州之戎，將裂田以與蠻子而城之，且將爲之卜。蠻子聽卜

 ，遂執之，與其五大夫以畀楚師于三户。」


 疏

晉稱人，微之也。言歸于者，斷在晉也。赤稱子者，此世不外夷狄。




赤歸于楚。

《公羊》：「赤者何？戎曼子之名也。其言歸于楚何？子北宫子曰：『辟伯晉而京師楚也。』」晉執衛侯、曹伯，歸之于京師，是二伯執罪人歸之天子，聽天子治之之辭。今晉執戎曼子歸之楚，使連文，則與執衛侯、曹伯同，楚同京師矣，故異之，使如二事。




城西郛。

魯之城西郛，如「城中城」。




六月，辛丑，亳社災。

劉子説：「亡國之社，所以

 爲戒也。天戒若曰：國將危亡，不用戒矣。《春秋》火災屢于哀、定之間，不用聖人而縱驕臣，將以亡國。不明甚矣！一曰：天生孔子，非爲哀、定也。蓋失禮不明，火災應之。」《公羊》：「何以書？記災也。」




亳社者，

據用牲于社，不地。


 亳之社也。

殷都于亳。亳，社也。


 亳，亡國也。

殷亡其社，班之諸侯。


 亡國之社以爲廟屏，戒也。

劉子

 説：「立亳社于廟之外，以爲屏蔽，取其不得通天，人君瞻之而致戒心也。」《荀子》：「天子外屏，諸侯内屏。外屏，不欲見外也；内屏，不欲見内也。」班氏云：「所以設屏何？以自障

 也，示不極臣下之敬也。天子德大，故外屏；諸侯德小，所照近，故内屏。」鄭君云：「大夫以簾，士以帷。」


 疏

班氏曰：「諸侯必有誡社何？示有存亡也。明爲善者得之，爲惡者失之。」「在門東，明自下之無事處也。或曰：皆當著明誡，當近君，置宗廟之牆南。《禮》曰『亡國之社稷，必以爲宗廟之屏』，示賤之也。」


 其屋

班云：「社無屋何？達天地

 氣。故《郊特牲》曰：『天子大社，必受霜露風雨，以達天地之氣。』 社稷所以有樹何

 ？尊而識之，使民望見即敬之，又所以表功也。」


 疏

據社無屋，其祭以喪祝掌之。《周官》：喪祝之掌勝國之社稷，祝猶以祭祝禱祠，以士師爲尸，《秋官》「士師若祭勝國社稷，則爲之尸」是也。


 亡國之社，不得上達

 也。

劉子云：「社皆有垣無屋也。」「《郊特牲》曰『喪國之社屋之』，示與天地絶也」，明當王之社不屋。


 疏

班云：「《郊特牲》謂之『喪國之社屋之』，示與天地絶也。」蔡邕説：「古者天子取亡國之社分諸侯，使爲社以自儆戒。屋之，掩其上，使不得通天；柴其下，使不通

 地，自與天地

 絶也。面北向陰，示滅亡也。」




秋，八月，甲寅，滕子結卒。

冬，十有二月，葬蔡昭公。

蔡以後不見。葬者，賊已討也。十月乃葬，故也。


 疏

《春秋》蔡九卒七葬，一不卒不葬，一葬稱侯。肸不葬者，惡從楚，如夷狄。東

 國不葬，亦惡絶之。桓侯稱侯，又曰狄之也。《世家》：「成侯

 四年，宋滅曹。十年，齊田常弑其君簡公。十三年，楚滅陳。十四

 年，成侯卒，子聲侯産立。聲侯十五年卒，子元侯立。元侯六年卒，子侯齊立。侯齊四年，楚惠王滅蔡，蔡侯齊亡，蔡遂絶祀。後陳滅三十三年。」




葬滕頃公。

日卒時葬，小國正例。


 疏

「伯邑考，其後不知所封。武王發，其後爲周，有本紀言。管叔鮮作亂誅死，無後。周公旦，其後爲魯，有世家言。蔡叔度，其後爲蔡，有世家言。曹叔振鐸，其後爲曹，有世家言。成叔武，其後世無所見。霍叔處，其後晉獻公時滅霍。康叔封

 ，其後爲衛，有世家言。冉季載，其後世無所見也。」




五年

《年表》：「秦悼公元年，蔡成侯朔元年。」




春，城毗。疏

比，大蒐之地，一作毗。




夏，齊侯伐宋。

與下伐衛相比。定、哀之世，北岳齊、晉，爲兩方伯，各求諸侯，故以爲兩伯。詳于南北，略于東西。




晉趙鞅帥師伐衛。

助聵入衛。


 疏

「戎州告趙簡子，簡子圍衛。十一月，莊公出奔，衛人立斑師。」
 

注








秋，九月，癸酉，齊侯杵臼卒。

景公更伯，然不能繼桓之業，不過因晉失伯以立異耳。又助范氏，累伐晉，皆失伯者之道，故葬仍月之，不以伯許。


 疏

《齊世家》：「五十八年，景公夫人燕姬適子死。景公寵妾芮姬生子荼，荼少，其母賤，無行，諸大夫恐其爲嗣，乃言願擇諸子長賢者爲太子。景公老，惡言嗣事，又愛荼母，欲立之，憚發之口，乃謂諸大夫曰：『爲樂耳，國何患無君乎？』秋，景公病，命國惠子、高昭子立少子荼爲太子，逐羣公子，遷之萊。景公卒，太子荼立，是爲晏孺子。冬，未葬，而羣公子畏誅，皆出亡。荼諸異母兄公子壽、駒、黔奔衛，公子駔、陽生奔魯。」




冬，叔還如齊。

如大國，會葬禮也。此會葬也，何爲不以閏加于如之上？爲見閏之禮，故特異之。來往通不在閏月也。




閏月，葬齊景公。

言閏者，明葬數閏也。冬下記閏者，閏皆歲終也。從九月至閏，凡五月，以此備五月而葬之禮也。傳前曰「喪事不數」者，謂期以年計者；若葬以五月計，若不數閏，則五月之禮已多一月，非以月計之道。班氏説甚明，傳文偶不備，當合《公羊》以補之。須知以年計者不數閏，以月計者自當數閏。《公》、《穀》各言一端，非異禮也。


 疏

班曰：「三年之喪不以閏月數何？以言其期也。期者

 ，復其時也。大功以下月數，故以閏月除。《禮·士虞經》

 曰：『期而小祥。』『又期而大祥。』」鄭君説：「居喪之禮，以月數者，數閏；以年數者，雖有閏，無與于數也。」杜佑引鄭襲難范寧云：「『以閏三月死者，當以來年何月祥？何月爲

 忌日？』答曰：『謂之閏月者，以餘分之日閏益月耳

 。非正月也，則吉凶大事皆不可以用，故天子不以吿朔，而喪者不數以

 閏

 月死。既不數之，禮十三月小祥，二十五月大祥，自然當以來年四月小祥，明年四月大祥也。』」




不正其閏也。

《公羊》：「閏不書，此何以書？喪以閏數也。喪曷爲以閏數？喪數略也。」


 疏

會葬之例，皆以月加于如上，此不加于如上，師答以「不正其閏」，謂如、往皆不以閏。




六年

《年表》：「齊晏孺子元年。」




春，城邾瑕。

邾瑕者，邾邑也，繫于邾，明取之也。


 疏

《春秋》于哀五、六年春連書内城，以明失閏也。




晉趙鞅帥師伐鮮虞。

鮮虞爲晉所統。此以自廣，不在争諸侯之例。


 疏

《左氏》：「治范氏之亂也。」




吴伐陳。

定、哀之世陳屬楚，蔡屬吴，故陳從楚見經，而蔡遷于州來。不言楚救者，師于城父，楚子隨卒也。


 疏

《陳世家》：「湣
 

注



 十三年，吴復來伐陳，陳告急于楚，楚昭王來救。」




夏，齊國夏及高張來奔。

此皆卿也，何以言及？由尊及卑也。何以有尊卑？國上卿，高中卿。《左傳》：「天子之二守國、高在。」國固在高之上也。會盟列國，卿皆列數，此何以言及？一見例也。因其相嫌，故别之，以決嫌明疑也。二卿同奔，著田氏之所以取齊。


 疏

《齊世家》：「元年春，田乞僞事高、國者，每朝，乞驂乘，言曰：『子得君，大夫皆自危，欲謀作亂。』又謂諸大夫曰：『高昭子可畏，及未發，先之。』大夫從之。六月，田乞、鮑牧乃與大夫以兵入公宫，攻高昭子。昭子聞之，與國惠子救公。公師敗，田乞之徒追之，國惠子奔莒，遂反殺高昭子。晏圉奔魯。」




叔還會吴于柤。

此大會，何獨目叔還？略之。諸侯具在，内見還，外惟見吴，不以諸侯屬吴，外之也。


 疏

前柤殊會，此不殊者，離會則不殊也。




秋，七月，庚寅，楚子軫卒。

昭王能復國，賢者也。卒于城父，不地者，未踰竟也。


 疏

《楚世家》：「二十七年，昭王卒。」「子西、子綦謀，伏師閉塗，迎越女之子章立之，是爲惠王。然後罷兵歸葬。」




齊陽生入于齊。

入者，内弗受也。陽生正也，其以嫌言之者，其入無君命也。此責陽生，下乃責荼，是非各見，不相妨也。


 疏

《齊世家》：「八月，齊秉意茲。田乞敗二相，乃使人之魯召公子陽生。陽生至齊，私匿田乞家。十月戊子，田乞請諸大夫曰：『常之母有魚菽之祭，幸來會飲。』會飲，田乞盛陽生槖中，置坐中央，發槖出陽生，曰：『此乃齊君矣！』大夫皆伏謁。將與

 大夫盟而立之，鮑牧醉，乞誣大夫曰：『吾與鮑牧謀共立陽生。』鮑牧怒曰：『子忘景公之命乎？』諸大夫相視欲悔，陽生前，頓首曰：『可則立之，否則已。』鮑牧恐禍起，乃復曰：『皆景公子也，何爲不可？』乃與盟，立陽生，是爲悼公。悼公入宫，使人遷晏孺子於駘，殺之幕下，而逐孺子母芮子。芮子故賤而孺子少，故無權，國人輕之。」




齊陳乞弑其君荼。

劉子云：「陳乞弑君」，日食、地震之應。按：不日者，荼不正也。不葬者，賊未討也。國、高奔而陳乞弑君，陳氏之所以專齊也。國以下一見獲，皆陳氏之謀，盡逐卿族，乃得弑君，代有齊國。


 疏

初記國、高，不見下卿。至此二卿奔，獨以陳見，此陳氏之所以得齊也。




陽生入而弑其君，

據入而後弑，明陽生爲主，如楚公子比歸弑也。


 以陳乞主之，何也？

據書從重，當主陽生，不主陳乞。


 不以陽生君荼也。

陽生正，荼不正，齊景立愛，逐陽生。若主陽生，書弑其君，荼失嫡庶之正，故辟陽生，主陳乞。


 其不以陽生君荼，何也？

據商人君舍。陽生有嫌文，當君荼。


 陽生正，

據陽生母貴，卒日，正。


 荼不正。

據荼母賤，弑荼不日，與奚齊同，知不正。


 不正則其曰君，何也？

據奚齊言君之子，不曰君。


 荼雖不正，已受命矣。

據荼在内受命，立已踰年。受命爲正，得拒外，與衛輒同。奚齊亦受命，不得爲君者，申生賢，被讒而死。陽生不肖，求立，有嫌文。《春秋》不以嫌代嫌，故得君荼，以嫌陽生。


 入者，

陽生言入。


 内弗受也。

内，義得拒之之辭。


 荼不正，何用弗受？

據得正當言歸。


 以其受命，

荼立，已受命于景公。


 可以言弗受也。

《春秋》之法，雖不正，受命而立，以正許之，所以絶亂源也。


 陽生其以國氏，何也？

據正或言子，或言世子。


 取國于荼也。

不受命于先君，而弑荼以竊國，立無所受，如公子弑而代之之例。取國于荼，故使荼得嫌之。奪其正，以入無所受也。


 疏

《田敬仲完世家》：「景公太子死後，有寵姬曰芮子，生子荼。景公病，命其相國惠子與高昭子以子荼爲太子。景公卒，兩相高、國立荼，是爲晏孺子。而田乞不説，欲立景公佗子陽生。陽生素與乞歡。晏孺子之立也，陽生奔魯。田乞僞事高昭子、國惠子者，每朝代參乘，言曰：『始諸大夫不欲立孺子。孺子既立，君相之，大夫皆自危，謀作亂。』又紿大夫曰：『高昭子可畏也，及未發，先之。』諸大夫從之。田乞、鮑牧與大夫以兵入公室，攻高昭子。昭子聞之，與國惠子救公，公師敗。田乞之衆追國惠子，惠子奔莒，遂反殺高昭子。晏孺子奔魯。田乞使人之魯，迎陽生。陽生至齊，匿田乞家。請諸大夫曰：『常之母有魚菽之祭，幸而來會飲。』會飲田氏。田乞盛陽生槖中，置坐中央。發槖，出陽生，曰：『此乃齊君矣！』大夫皆伏謁。將盟立之，田乞誣曰：『吾與鮑牧謀共立陽生也。』鮑牧怒曰：『大夫忘景公之命乎？』諸大夫欲悔，陽生乃頓首曰：『可則立之，不可則已。』鮑牧恐禍及己，乃復曰：『皆景公之子，何爲不可？』遂立陽生于田乞之家，是爲悼公。乃使人遷孺子于駘，而殺孺子荼。」




冬，仲孫何忌帥師伐邾。

仲孫以後不復見。


 疏

何忌，貜子，謚懿子，昭二十四年立，十一見經，何忌卒獲麟之後。子武伯彘，即孟孺子洩，見哀十一年傳；武伯子孟敬子捷，見《論語》，俱不見經。




宋向巢帥師伐曹。

曹，卒正之首。此伐一圍三，舉而滅之矣。有伯之時，宋不侵小國。無奈

 有昭十九年伐邾，哀三年伐曹，四年執小邾，八年滅曹；自昭以下，無伯也。桓十

 七年伐邾，莊十五年伐郳，桓伯以前也；僖十九年執嬰齊，桓伯已卒也。宣世見圍滕

 伐滕者，楚方亂中國也。




七年

《年表》：「齊悼公陽生元年，楚惠王章元年。」




春，宋皇瑗帥師侵鄭。

鄭叛晉，宋爲晉伐。




晉魏曼多帥師侵衛。

記晉三卿，起其分晉之變。




夏，公會吴于繒。

會吴與及戎盟同詞者，定、哀一家言，與隱、桓同也。


 疏

《魯世家》：「吴王夫差彊，伐齊，至繒，徵百牢于魯。季康子使子貢説吴王及太宰嚭，以禮詘之。吴王曰：『我文身，不足責禮。』乃止。」




秋，公伐邾。

入不言伐。言伐者，使若他人然，辟公也。




八月，己酉，入邾，以邾子益來。

以者，

來不當以。


 不以者也。

非邾子意，故言以。


 益之名，

據不生名。


 惡也。

獲也。獲之則名。


 《春秋》有臨天下之言焉，

隱、桓之世，爲世已遠，治法詳于中國，乃廣之于夷狄，内諸夏而外夷狄，不致會戎狄，是臨天下言。在中國不外，以爲大限。


 有臨一國之言焉，

莊、閔爲二伯始，襄、昭爲二伯終，爲一世。至襄、昭以上，則廣其法于國，故治法内本國而外諸夏，爲臨一國言，内魯而外諸夏也。


 有臨一家之言焉。

孔子立于定、哀之間，王道始于家，故外魯，爲一家辭。言以邾子伐我，不言鄙，不殊夷狄，皆内孔子而外魯國。


 其言來者，有外魯之辭焉。

《梅福傳》顔注引《穀梁傳》曰：「孔子

 素王。」《孟子》曰：「天下之本在國，國之本在家，家之本在身。」此正身以治家，爲王法之始，故外魯内孔子也。




宋人圍曹。

宋用兵，執入小國，皆在青州，外州無之。


 疏

《曹世家》：「十四年，曹背晉干

 宋。宋景公伐之，晉人不救。」




冬，鄭駟弘帥師救曹。

内卒正内不救，鄭救之，所以惡内。宋，王後，不當滅國，以此著無伯。滅曹著其在青州，與内同州也。青州有二王後。


 疏

弘，公子騑孫，公孫夏子，七穆之一。




八年

春，王正月，宋公入曹，以曹伯陽歸。

宋無滅文，一見入曹，以爲王後，不許滅國之辭。此滅也，宜日，不日者，言入以辟滅，故亦不日也。曹爲内屬，人滅之，諱，使若未滅也。莒潰日，曹不日者，不可有滅辭，故亦不日。蓋滅也，不言滅辭也，力能救而不救之也。


 疏

《宋世家》：「三十年，曹倍宋，又倍晉，宋公伐曹，晉不救。」《曹世家》：「十五年，宋滅曹，執曹伯陽及公孫彊以歸而殺之。故曹遂絶其祀。」




吴伐我。

爲入邾事來伐我。


 疏

《魯世家》：「八年，吴爲鄒伐魯，至城下，盟而去。」




夏，齊人取讙及闡。

取、歸濟西田皆言田，以爲閒田也。此不言田，無伯之辭，且以惡内，亦三世異辭例。




惡内也。

《公羊》以爲爲邾事，《史記》以爲爲季姬事，各言一端，皆内惡。


 疏

《齊世家》：「悼公元年，齊伐魯，取讙、闡。初，陽生亡在魯，季康子以其妹妻之。及歸即位，使迎之。季姬與季魴侯通，言其情，魯弗敢與，故齊伐魯，竟迎季姬。季姬嬖，齊復歸魯侵地。」




歸邾子益于邾。

不曰邾子歸而曰歸之者，主内也。




益之名，

據來名，因其惡。


 失國也。

失國，故名。出、入名，各有所見。出、入皆惡，則出、入名。出名，歸不名，歸無惡；入名，出不名，出無惡。




秋，七月。

冬，十有二月，癸亥，杞伯過卒。

杞稱伯、子者，卒正有伯、子，杞殿後，可通稱也。杞卒始月，一遂皆日，無時者，王後，待之有加禮。


 疏

《杞世家》：「僖公十九年卒，子湣公維立。」




齊人歸讙及闡。

宣元年取濟西田，十年乃歸。此歸、取皆在本年。


 疏

季姬嬖，故復歸我邑。




九年

春，王二月，葬杞僖公。

月者，危之也。杞六葬，唯此月。


 疏

杞七記卒。僖二十三年記卒，杞在小國末，卒獨早者，王者之後也。不日，不名，不葬，明黜杞也。以下皆名、日卒、時葬，王者後，禮異小國也。昭六年卒月，因事貶；定四年時，踰境也。《杞世家》：「湣公十五年，楚惠王滅陳。十六年，湣公弟閼路弑湣公代立，是爲哀公。哀公立十年卒，湣公子欶立，是爲出公。出公十二年卒，子簡公春立。立一年，楚惠王之四十四年，滅杞。杞後陳亡三十四年。杞小微，其事不足稱述。舜之後，周武王封之陳，至楚惠王滅之，有世家言。禹之後，周武王封之杞，楚惠王滅之，有世家言。契之後爲殷，殷有本紀言。殷破，周封其後于宋，齊湣王滅之，有世家言。后稷之後爲周，秦昭王滅之，有本紀言。皋陶之後，或封英、六，楚穆王滅之，無譜。伯夷之後，至周武王復封于齊，曰太公望，陳氏滅之，有世家言。伯翳之後，至周平王時封于秦，項羽滅之，有本紀言。垂、益、夔龍，其後不知所封，不見也。右十一人者，皆唐虞之際名有功德臣也，其五人之後皆至帝王，餘乃爲顯諸侯。滕、薛、騶，夏、殷、周之間封也，小，不足齒列，弗論也。周武王時，侯伯尚千餘人。及幽、厲之後，諸侯力攻

 相并。江、黄、胡、沈之屬，不可勝數，故弗采著于傳上。」




宋皇瑗帥師取鄭師于雍丘。疏

爲曹事。




取，易辭也。以師而易取，鄭病矣。

與十三年鄭取宋師相起。




夏，楚人伐陳。疏

《陳世家》：「十六年，吴王伐齊，敗之艾陵，使人召陳侯。陳侯恐，如吴。楚伐陳。」




秋，宋公伐鄭。

三伐。




冬，十月。

十年

春，王二月，邾子益來奔。

邾以後不見。




公會吴伐齊。

劉子云：「齊攻魯，子貢見哀公，請救于吴。公曰：『奚先君寶之用？』子貢曰：『使吴責吾寶而與我師，是

 不可恃也。』於是以楊幹麻筋之弓六往。子貢謂吴王曰：『齊爲無道，欲使周公之後不血食耳。魯賦五百，邾賦三百，不識以此益

 齊，吴之利

 與？非與？』吴王乃興師救魯。諸侯曰：『齊伐周公之後，而吴救之。』遂朝于吴。」


 疏

《吴世家》：「十一年，復北伐齊。越王勾踐率其衆以朝吴，厚獻遺之，吴王喜。唯子胥懼，曰：『是棄吴也。』諫曰：『越在腹心，今得志于齊，猶石田，無所用耳。《盤庚之誥》

 有顛越勿遺，商之以興。』吴王不聽，使子胥于齊，子胥屬其子于齊鮑氏，還報吴王。吴王聞之，大怒，賜子胥屬鏤之劍以死。將死，曰：『樹吾墓上以梓，令可爲器。抉吾眼置之吴東門，以觀越之滅吴也。』齊鮑氏弑齊悼公。吴王聞之，哭于軍門外三日，乃從海上攻齊。」




三月，戊戌，齊侯陽生卒。

鄭伯髠原
 

注



 卒，傳曰：「鄭伯將會中國，其臣欲從楚，不勝其臣，弑而死。其不言弑何也？不使夷狄之民加乎中國之君。」此弑也，不言弑者，爲中國諱也。鮑子弑君以説于吴，故辟之不言弑。日者，陽生正也。齊卒皆日，唯舍不日，未成君。齊，大國，君十四卒，十二日，唯舍、荼不日，一未踰年，一因決荼不正，以外凡不正者皆從前見，大國禮備也。不月者，亦尊之也。諸兒、商人、舍、荼不葬者，賊未討也；潘不葬者，失德也。


 疏

《齊世家》：「鮑子與悼公有郤，不善。四年，吴、魯伐齊南方。鮑子弑悼公，赴于吴。吴王夫差哭于軍門外三日，將從海入討齊。齊人敗之，吴師乃去。」




夏，宋人伐鄭。

晉趙鞅帥師侵齊。

此二伯相侵。以上言特侵，不言互相侵伐，此皆無伯之辭。


 疏

《齊世家》：「趙鞅伐齊，至賴而去。」伐喪也。




五月，公至自伐齊。疏

惡事不致，此致者，危之甚。




葬齊悼公。

《齊世家》：「齊人共立悼公子壬，是爲簡公。」




衛公孟彄自齊歸于衛。

自齊者，齊有奉焉爾。公孟，公子也。




薛伯夷卒。疏

薛四記卒，定十二年，名，時卒，時葬。薛較諸國小，正例也。莊三十一年，月，不名，起不能同盟。昭三十一年，名、日者，起同盟正卒，特日之。




秋，葬薛惠公。

薛三葬皆時，正也。


 疏

薛以後不見。




冬，楚公子結帥師伐陳。

吴救陳。

救中國。不進者，陳，吴與國，救陳以結黨，故不進。


 疏

《地理志》淮陽國
 

注



 陳下云：「故國，舜
 

注



 後，胡公所封，爲楚所滅。」




十有一年

《年表》：「齊簡公元年。」




春，齊國書帥師伐我。

不言鄙，外魯也。此臨一家言。


 疏

《魯世家》：「十一年，齊人伐我。季氏用冉有，冉有有功，思孔子，孔子自衛歸。」




夏陳轅頗出奔鄭。

《鄭世家》：「二十年，齊田常弑其君簡公而常相于齊。二十二年，楚惠王滅陳。孔子卒。二十六年，晉知伯伐鄭，取九邑。三十七年，聲公卒，子哀公易立。哀公八年，鄭人弑哀公而立聲公弟丑，是爲共公。共公三年，晉滅知伯。三十年，共公卒，子幽公已立。幽公元年，韓武子伐鄭，殺幽公。鄭人立幽公弟駘，是爲繻公。繻公十五年，韓景侯伐鄭，取雍丘，鄭城京。十六年，鄭伐韓，敗韓兵于負黍。二十年，韓、趙、魏列爲諸侯。二十三年，鄭圍韓之陽翟。二十五年，鄭君殺其相子陽。二十七年，子陽之黨共弑繻公駘而立幽公弟乙爲君，是爲鄭君。鄭君乙立二年，鄭負黍反，復歸韓。十一年，韓伐鄭，取陽城。二十一年，韓哀侯滅鄭，并其國。」




五月，公會吴伐齊。

會伐不月，月者，危之也。定、哀之世，經多微文，少見貶絶，以立世事，明不待貶絶而罪惡見。不殊吴，進之也。




甲戌，齊國書帥師及吴戰于艾陵，齊師敗績，獲齊國書。疏

《齊世家》：「簡公四年春。初，簡公與父陽生俱在魯也，闞止有寵焉。及即位，使爲政。田成子憚之，驟顧于朝。御鞅言簡公曰：『田、闞不可並也，君其擇焉！』弗聽。子我夕，田逆殺人，逢之，遂捕以入。田氏方睦，使囚病而遺守囚者酒，醉而殺守者，得亡。子我盟諸田于陳宗。初，田豹欲爲子我臣，使公孫言豹，豹有喪而止。後卒以爲臣，幸于子我。子我謂曰：『吾盡逐田氏而立女，可乎？』對曰：『我遠田氏矣。且其違者不過數人，何盡逐焉？』遂告田氏。子行曰：『彼得君，弗先，必禍子。』子行舍于公宫。夏五月壬申，成子兄弟四乘如公。子我在幄，出迎之，遂入，閉門。宦者禦之，子行殺宦者。公與婦人飲酒于檀臺，成子遷諸寢。公執戈將擊之，太史子餘曰：『非不利也，將除害也。』成子出舍于庫，聞公猶怒，將出，曰：『何所無君？』子行拔劔曰：『需，事之賊也。誰非田宗？所不殺子者有如田宗。』乃止。子我歸，屬徒攻闈與大門，皆弗勝，乃出。田氏追之。豐邱人執子我以告，殺之郭關。成子將殺大陸子方，田逆請而免之。以公命取車于道，出雍門。田豹與之車，弗受，曰：『逆爲余請，豹與余車，余有私焉。事子我而有私于其讐，何以見魯、衛之士？』庚辰，田常執簡公于徐州。公曰：『余蚤從御鞅言，不及此。』甲午，田常弑簡公于徐州。田常乃立簡公弟驁，是爲平公。平公即位，田常相之，專齊之政，割齊安平以東爲田氏封邑。」《弟子列傳》
 

注



 ：「田常欲作亂于齊，憚高、國、鮑、晏，故移其兵欲以伐魯。孔子聞之，謂門弟子曰：『夫魯，墳墓所處，父母之國，國危如此，二三子何爲莫出？』子路請出，孔子止之。子張、子石請行，孔子弗許。子貢請行，孔子許之。遂行，至齊，説田常曰：『君之伐魯過矣。夫魯，難伐之國，其城薄以卑，其地狹以泄，其君愚而不仁，大臣僞而無用，士民又惡甲兵之事，此不可以與戰。君不如伐吴。夫吴，城高以厚，地廣以深，甲堅以新，士選以飽，重器精兵盡在其中，又使明大夫守之，此易伐也。』田常忿然作色曰：『子之所難，人之所易；子之所易，人之所難，而以教常，何也？』子貢曰：『臣聞之，憂在内者攻彊，憂在外者攻弱。今君憂在内。吾聞君三封而三不成者，大臣有不聽者也。今君破魯以廣齊，戰勝以驕主，破國以尊臣，而君之功不與焉，則交日疎于主。是君上驕主心，下恣羣臣，求以成大事，難矣。夫上驕則恣，臣驕則争，是君上與主有郤，下與大臣交争也。如此，則君之立于齊危矣。故曰：不如伐吴。伐吴不勝，民人外死，大臣内空，是君上無彊臣之敵，下無民人之過，孤主制齊者唯君也。』田常曰：『善。雖然，吾兵業已加魯矣，去而之吴，大臣疑我，奈何？』子貢曰：『君按兵無伐，臣請往使吴王，令之救魯而伐齊，君因以兵迎之。』田常許之，使子貢南見吴王。説曰：『臣聞之，王者不絶世，霸者無彊敵，千鈞之重加銖兩而移。今以萬乘之齊而私千乘之魯，與吴争彊，竊爲王危之。且夫救魯，顯名也；伐齊，大利也。以撫泗上諸侯，誅暴齊以服彊晉，利莫大焉。名存亡魯，實困彊齊，智者不疑也。』吴王曰：『善。雖然，吾嘗與越戰，棲之會稽。越王苦身養士，有報我心。子待我伐越而聽子。』子貢曰：『越之勁不過魯，吴之彊不過齊，王置齊而伐越，則齊已平魯矣。且王方以存亡繼絶爲名，夫伐小越而畏彊齊，非勇也。勇者不避難，仁者不窮約，智者不失時，王者不絶世，以立其義。今存越示諸侯以仁，救魯伐齊，威加晉國，諸侯必相率而朝吴，霸業成矣。且王必惡越，臣請東見越王，令出兵以從，此實空越，名從諸侯以伐也。』吴王大説，乃使子貢之越。越王除道郊迎，身御至舍而問曰：『此蠻夷之國，大夫何以儼然辱而臨之？』子貢曰：『今者吾説吴王以救魯伐齊，其志欲之而畏越，曰：待我伐越乃可。如此，破越必矣。且夫無報人之志而令人疑之，拙也；有報人之意，使人知之，殆也；事未發而先聞，危也。三者舉事之大患。』句踐頓首再拜，曰：『孤嘗不料力，乃與吴戰，困于會稽，痛入于骨髓，日夜焦唇乾舌，徒欲與吴王接踵而死，孤之願也。』遂問子貢。子貢曰：『吴王爲人猛暴，羣臣不堪；國家敝于數戰，士卒弗忍；百姓怨上，大臣内變；子胥以諫死，太宰嚭用事，順君之過以安其私，是殘國之治也。今王誠發士卒佐之以徼其志，重寶以説其心，卑辭以尊其禮，其伐齊必矣。彼戰不勝，王之福矣。戰勝，必以兵臨晉，臣請北見晉君，令共攻之，弱吴必矣。其銳兵盡于齊，重甲困于晉，而王制其敝，此滅吴必矣。』越王大説，許諾。送子貢金百鎰，劍一，良矛二。子貢不受，遂行。報吴王曰：『臣敬以大王之言告越王，越王大恐，曰：孤不幸，少失先人，内不自量，抵罪于吴，軍敗身辱，棲于會稽，國爲虚莽，賴大王之賜，使得奉俎豆而脩祭祀，死不敢忘，何謀之敢慮？』後五日，越使大夫種頓首言于吴王曰
 

注



 ：『東海役臣孤句踐使者臣種，敢修下吏，問于左右。今竊聞大王將興大義，誅彊救弱，困暴齊而撫周室，請悉起境内士卒三千人，孤請自披堅執銳，以先受矢石。因越賤臣種奉先人藏器，甲二十領，鈇
 

注



 屈盧之矛，步光之劍，以賀軍吏。』吴王大説，以告子貢曰：『越王欲身從寡人伐齊，可乎？』子貢曰：『不可。夫空人之國，悉人之衆，又從其君，不義。君受其幣，許其師，而辭其君。』吴王許諾，乃謝越王。于是吴王乃遂發九郡兵伐齊。子貢因去之晉，謂晉君曰：『臣聞之，慮不先定不可以應卒，兵不先辨不可以勝敵。今夫齊與吴將戰，彼戰而不勝，越亂之必矣；與齊戰而勝，必以其兵臨晉。』晉君大恐
 

注



 ，曰：『爲之奈何？』子貢曰：『修兵休卒以待之。』晉君許諾。子貢去而之魯。吴王果與齊人戰于艾陵，大破齊師，獲七將軍之兵而不歸，果以兵臨晉，與晉人相遇黄池之上。吴、晉争彊。晉人擊之
 

注



 ，大敗吴師。越王聞之，涉江襲吴，去城七里而軍。吴王聞之，去晉而歸，與越戰于五湖。三戰不勝，城門不守，越遂圍王宫，殺夫差而戮其相。破吴三年，東向而霸。故子貢一出，存魯，亂齊，破吴，彊晉而霸越。」




秋，七月，辛酉，滕子虞
 

注



 母卒。

日卒時葬，從方伯例。滕七記卒：隱七年，不名，不葬，時；宣九，不名，不葬，月
 

注



 ；成十六，不名，不葬，日，漸以進也；昭三
 

注



 、二十八、哀四、十一，四卒皆名，葬，日，嘉其用中國禮也。




冬，十有一月，葬滕隱公。

月者，危之也。滕四葬、二時、二月。《春秋》由内及外，卒正與魯近，故先卒葬之，兖州詳而中國略。文、宣以上，則録外詞多，故録兖州而詳外國，卒正不卒葬也。


 疏

滕以後不見。《杞世家》曰：「滕、薛、騶，夏、殷、周之間封也，小，不足齒列，弗論也。」




衛世叔齊出奔宋。

世叔，公子也。




十有二年

春，用田賦。

用者，不宜用者也。田賦，非正也。《魯語》：「季康子欲以田賦，使冉有訪諸仲尼。仲尼不對，私于冉有曰：『求來！女不聞乎？先王制土，籍田以力，而砥遠邇；賦里以入，而量其有無；任力以夫，而議其老幼。于是乎有鰥、寡、孤、疾，有軍旅之出則徵之，無則
 

注



 已。其歲收，田一井出稯禾、秉芻、缶米，不是過也。先王以爲足。若子季孫欲其法也，則有周公之籍矣。若欲犯法
 

注



 ，則苟而賦，又何訪焉？』」


 疏

顔師古云：「田賦者，别計田畝及家財各爲一賦。言不依古制，役繁斂重也。」




古者，公田什一，用田賦，非正也。

班氏云：「二伯之後，寖以陵夷，至魯成公作丘甲，哀公用田賦，蒐狩治兵大閱之事皆失其正。《春秋》書而譏之，以存
 

注



 王道。于是師旅亟動，百姓罷敝，無伏
 

注



 節死難之誼。孔子傷焉，曰：『以不教民戰，是謂棄之。』故稱子路『可使治賦。』子路亦曰：『千乘之國，攝乎大國之間，加之以師旅，因之以饑饉，由也爲之，比及三年，可使有勇，且知方也。』治其賦兵教以禮誼之謂也。」




夏，五月，甲辰，

吴。


 孟子卒。

《論語》吴孟子之説，禮無所施，不謂昭公稱之，謂《春秋》書法爾。孟子如宋女，不可言孟姬，言孟子又不見吴女，諱娶同姓之意，不可見吴，故經書孟子而口繫吴字以卒之。《坊記》之無吴字，就經文言之；《論語》有吴字，就口繫言之。




孟子者何也？

據卒妾詞，妾又不葬。


 昭公夫人也。

此據師傳，非義例可推。孝惠娶商，乃宋女。


 疏

《坊記》曰：「《魯春秋》猶去夫人之姓，曰吴，其死曰孟子。」班氏云：「不娶同姓者，重人倫，防淫佚，恥與禽獸同也。《論語》曰：『取吴，爲同姓，謂之吴孟子。』《曲禮》曰：『買妾不知其姓則卜之。』」據此，則《春秋》舊有夫人至自吴之文，《春秋》没其文，直于薨也稱孟子。


 其不言夫人，何也？

據夫人薨，當言夫人。鄭君説：「吴，太伯之後，魯同姓也。昭公娶焉，去其姓曰吴而已。至其死，亦略云
 

注



 孟子卒，不書夫人某氏薨。」


 諱取同姓也。

據不言薨，不言氏，不書葬。《大傳》：「六世，親屬竭矣。其庶姓别于上，而戚單于下，昏姻可以通乎？」又云：「繫之以姓而弗别，綴之以食而弗殊，雖百世而昏姻不通者，周道然也。」


 疏

《弟子列傳》：「巫馬施字子旗，少孔子三十歲。陳司敗問孔子曰：『魯昭公知禮乎？』孔子曰：『知禮。』退而揖巫馬旗，曰：『吾聞君子不黨，君子亦黨乎？魯君娶吴女爲夫人，命之爲孟子。孟子姓姬，諱稱同姓，故謂之孟子。魯君而知禮，孰不知禮？』施以告孔子，孔子曰：『丘也幸，苟有過，人必知之。臣不可言君親之惡，爲諱者，禮也。』」




公會吴于橐皋。

公會者，伯者之辭也。中國無伯，夷狄争彊，傳所謂「累累致小國以會諸侯」是也。


 疏

《吴世家》：「十三年，吴召魯、衛之君會于橐皋。」不異吴，進之也。《地理志》：橐皋縣屬九江郡。




秋，公會衛侯、宋皇瑗于鄖。疏

《衛世家》：「出公輒四年，齊田乞弑其君孺子。八年，齊鮑子弑其君悼公。孔子自陳入衛。九年，孔文子問兵于仲尼，仲尼不對。其後魯迎仲尼，仲尼反魯。十二年，初，孔圉文子取太子蒯聵之姊，生悝。孔氏之豎渾良夫美好，孔文子卒，良夫通于悝母。太子在宿，悝母使良夫于太子。太子與良夫言曰：『苟能入我國，報子以乘軒，免子三死，毋所與。』」




宋向巢帥師伐鄭。

宋四伐鄭矣。


 疏

哀世
 

注



 詳宋、鄭兵事。




冬，十有二月，螽。

劉子説：「春用田賦，冬而螽。」按：月者，甚也。


 疏

《左傳》：「季孫問于仲尼，曰：『丘
 

注



 聞之，火伏而後蟄者畢。今火猶西流，司曆過也。』」




十有三年

春，鄭罕達帥師取宋師于嵒。

取，易辭也。以師而易取，宋病矣。

《地理志》梁
 

注



 睢陽下云：「故宋國，微子所封。」按：與九年相起。


 疏

《宋世家》：「景公十六年，魯陽虎來奔，已復去。二十五年，孔子過宋，宋司馬桓魋惡之，欲殺孔子，孔子微服去。三十年，曹倍宋，又倍晉，宋伐曹，晉不救，遂滅曹有之。三十六年，齊田常弑簡公。三十七年，楚惠王滅陳。熒惑守心。心，宋之分野也。景公憂之。司星子韋曰：『可移于相。』景公曰：『相，吾之股肱。』曰：『可移于民。』景公曰：『君者待民。』曰：『可移于歲。』景公曰：『歲饑民困，吾誰爲君？』子韋曰：『天高聽卑。君有君人之言三，熒惑宜有動。』于是候之，果徙三度。六十四年，景公卒。宋公子特攻殺太子而自立，是爲昭公。昭公者，元公之曾庶孫也。昭公父公孫糾，糾父公子褍
 

注



 秦，褍秦即元公少子也。景公殺昭公父糾，故昭公怨殺太子而自立。昭公四十七年卒，子悼公購由立。悼公八年卒，子休公田立。休公二十三年卒，子辟公辟兵
 

注



 立。辟公三年卒，子剔成立。剔成四十一年，剔成弟偃攻襲剔成，剔成敗奔齊，偃自立爲宋君。君偃十一年，自立爲王。東敗齊，取五城；南敗楚，取地三百里；西敗魏軍，乃與齊、魏爲敵國。盛血以韋囊，縣而射之，命曰『射天』。淫于酒、婦人。羣臣諫者輒射之。于是諸侯皆曰『桀宋』。『宋其復爲紂所爲，不可不誅
 

注



 。』告齊伐宋。王偃立四十七年，齊湣王與魏、楚伐宋，殺王偃，遂滅宋而三分其地。」




夏，許男成卒。

不日者，卒于會也。何爲不于會後卒之？辟諸侯皆在也。


 疏

據《左傳》，黄池之會有單平公，不言，亦諱之。




公會晉侯及吴子于黄池。

此大會也，何以僅序晉、吴？兩伯之辭也。時無伯，晉、吴皆無從國，内言我，言晉、吴而已。吴地在九州，本非夷狄。《春秋》從九州分中外
 

注



 ，故以揚州爲夷狄。以次漸進者，用夏變夷，以中國化之也。《春秋》之例，吴、楚有君，有大夫，言聘使者，因見九州之制，因而進之，以變夷以成九州之治也。蓋《易》八卦方位，四陽卦所臨之州爲中國，四陰卦爲夷狄。但據四陽卦，不成三千里之制。又如《詩風》十五國僅記内州，至于南方，不言國名，統之于二南，不成五服三千里之制。《春秋》興王，首先見陽卦四州及《詩·風》所見之國，三傳同謂中國
 

注



 ；先見中國，莊以下，乃推之外州，始見荆、徐、梁州名，而楚、秦、吴至成世乃全見。進夷狄之道，不一而足，故得道則進，而非善則反。楚先出而被澤深，末年多有中國之辭。吴後出而被澤淺，進不如楚國。因其進之淺深，考其功之純駁，故首言荆州，終進吴子，以見化行九州。此用夏變夷之微言，王道考功之極致也。黄池之會，諸侯俱在，言此以起之也。不言會，諱諸侯同在也。不後于會者，卒在會，未行會禮也。定、哀之世臨一家，中國與夷狄同外，故待夷狄不嚴；至一國辭，乃嚴中外之分；隱、桓天下辭，中國與夷狄又同辭，此三世之例也。


 疏

《吴世家》：「十四年，北會諸侯于黄池，欲伯中國以全周室。」《晉世家》：「吴王夫差會黄池，争長，趙鞅時從，卒長吴。」




黄池之會，

黄池，諸侯俱在也。不序者，不以諸侯及之。


 吴子進乎哉！

據與晉敵，如伯者之辭。


 遂子矣。

夷狄雖大曰子，子之而與晉敵，如楚子有伯辭也。董子：吴、魯，同姓也。鍾離殊會，外之也。雞甫不得與中國







爲禮。至于伯舉、黄池之行，變而反道，乃爵而不殊。


 吴，

《地理志》會稽吴下：「故國，周太伯所封。具區澤在
 

注



 西，揚州藪。」


 夷狄之國也，

其國位在陽卦，又不見于《詩·風》，在南服。


 疏

不在要荒。然三傳皆以外州爲夷狄，自諸夏言之耳，非真夷狄也。


 祝髮文身。

《王制》曰：「東方曰夷，被
 

注



 髮文身，有不火食者矣。」言此明初不用冠、端也。吴不稱夷而曰吴者，地在侯綏，不以夷終也。


 欲因魯之禮，

魯秉周禮，爲諸國望。


 因晉之權，

晉爲二伯，故言權。


 而請冠、端

《荀子·大略》：「天子山冕，諸侯玄冠，大夫裨冕，士韋弁，禮也。」


 而襲。其藉
 

注



 于成周，

此所謂用夏變夷也。吴本周封，藉在成周。周衰，久不至。至此，重修舊典，傳以襲藉言者，從新録之，喜之也。


 疏

《吴世家》：「吴太伯、弟仲雍皆周太王之子，而王季歷之兄也。季歷賢，而有聖子昌，太王欲立季歷以及昌，于是太伯、仲雍二人乃奔荆蠻，文身斷髮，示不可用，以避季歷。季歷果立，是爲王季，而昌爲文王。太伯之奔荆蠻，自號句吴。荆蠻義之，從而歸之千餘家，立爲吴太伯。」


 以尊天王，

《王制》：「三公一命卷，若有加則錫。」此謂吴人争長，欲自爲伯。


 吴進矣。

從揚
 

注



 方伯進于二伯。累言公會之，亦伯之。


 疏

前僭王，此尊天子，棄夷狄之行而慕中國，其行進也。


 吴，東方之大國也。

大國盟主，《國語》所謂吴公。


 疏

大國謂其疆大，與晉争伯。


 累累致小國

累累，多辭。小國，伯、子、男也。


 以會諸侯，

會諸侯，伯者事，如上橐皋。《左傳》：「伯合諸侯，則侯帥
 

注



 子、男以見于伯。」


 以合乎中國。

《春秋》伯有中外之分，楚之會魯、伐齊，皆與中國爲禮，兩伯同會，其從者交
 

注



 相見也。


 吴能爲之，

謂與晉争長諸侯，是慕中國上公之榮，志欲得之。


 則不臣乎？

不自以爲王而争伯，禮豈得以夷狄待之？


 疏

吴甚彊
 

注



 ，于黄池能自卑以尊周，則臣道得矣。能以臣道自飭，故因而子之。


 吴進矣。

《春秋》急以伯辭進之，蓋以中國冠裳之制，引其慕義之心，名進以伯，陰黜其王也。


 王，尊稱也。

天無二日，民無二王。王尊加于天下，至尊之辭。


 疏

吴僭王，故不葬。有僭王，故言天王。


 子，卑稱也。

吴雖爲伯，然蠻夷雖大曰子，則爲中國卑稱。《春秋》待夷狄，其名仍其舊，而號從中國，子之所謂「號從中國，名從主人」也。


 辭尊稱而居卑稱，

不稱王而稱吴子。據《吴語》，晉以吴子不當稱王而稱子，吴從而盟。


 以會乎諸侯，

《春秋》將終，化行八州，吴遠在海隅，繙然來服，故因其争長而進之，亦君子成美之義，足以觀王道之成矣。


 以尊天王。

自居則稱王，會諸侯則從夷狄稱子，辭尊居卑，以與諸侯相接，而求襲藉成周，以夏變夷。


 吴王夫差曰：

謂争先之事，自以于周室爲長。


 「好冠來。」

劉子云：「冠者，所以别成人也。修德束躬以自申飭，所以檢其邪心，守其正意也。君子始冠，必祝成禮，加冠以勵其心。故君子成人

 ，必冠帶以行事，棄幼少嬉戲惰慢之心，而衎衎
 

注



 于進德修業
 

注



 之志。是故服不成象，而内心不變。内心修德，外被禮文，所以成顯令之名也。是故皮弁素積，百王不易。既以修德，又以正容。孔子曰：『正其衣冠，尊其瞻視，儼然人望而畏之，斯不亦威而不猛乎？』」


 孔子曰：「大矣哉！夫差未能言冠而欲冠也。」

劉子云：「知天道者冠鉥，知地道者履蹻，能治煩決亂者佩觿，能射御者佩韘
 

注



 ，能正三軍者
 


 笏；衣必荷規而承矩，負繩而準下。故君子衣服中而容貌得，接其服而象其德。故望玉
 

注



 貌而行能有所定矣。《詩》曰『芄蘭之枝，童子佩觿』，説能行者也。」疏

大其用夏變夷。雖不知冠，而情切于欲冠，有慕中國，變夷狄之心。吴至中國，見衣冠文物之盛而心好之。黄池長諸侯，以尊天子，故孔子大之。《晉世家》：「三十年，定公與吴王夫差會黄池，争長，趙鞅時從，卒長吴。三十一年，齊田常弑其君簡公，而立簡公弟驁爲平公。三十三年，孔子卒。三十七年，定公卒，子出公鑿立。出公十七年，知伯與韓、趙、魏共分范、中行地以爲邑。出公怒，告齊、魯，欲以伐四卿。四卿恐，遂反攻出公。出公奔齊，道死。故智伯乃立昭公曾孫驕爲晉君，是爲哀公。哀公大父雍，晉昭公少子也，號爲戴子。戴子生忌。忌善知伯，早死，故知伯欲盡并晉，未敢，乃立忌子驕爲晉君。當是時，晉國政皆決知伯，晉哀公不得有所制。知伯遂有范、中行地，最彊。哀公四年，趙襄子、韓康子、魏桓子共殺知伯，盡并其地。十八年，哀公卒，子幽公柳立。幽公之時，晉畏，反朝韓、趙、魏之君。獨有絳、曲沃，餘皆入三晉。十五年，魏文侯初立。十八年，幽公淫婦人，夜竊出邑中，盜殺幽公。魏文侯以兵誅晉亂，立幽公子止，是爲烈公。烈公十九年，周威烈王賜趙、韓、魏，皆立爲諸侯。二十七年，烈公卒，子孝公頎立。孝公九年，魏武侯初立，襲邯鄲，不勝而去。十七年，孝公卒，子静公俱酒立。是歲，齊威王元年也。静公二年，魏武侯、韓哀侯、趙敬侯滅晉後
 

注



 而三分其地。静公遷爲家人，晉絶不
 

注



 祀。」




楚公子申帥師伐陳。

劉子云：「隼近黑祥，貪暴類也。」「象陳眊亂，不服事周，而行貪暴，致遠夷之禍，爲楚所滅也。是時中國齊晉、南夷吴楚爲彊，陳交晉不親，附楚不固，數被二國之禍。後楚有白公之亂，陳乘而侵之，卒爲楚所滅。」


 疏

《陳世家》：吴敗齊，「使人召陳侯。陳侯恐，如吴。楚伐陳。」《楚世家》：「惠王二年，子西召故平王太子建之子勝于吴，以爲巢大夫，號曰白公。白公好兵而下士，欲報仇。六年，白公請兵令尹子西伐鄭。初，白公父建亡在鄭，鄭殺之，白公亡走吴，子西復召之，故以此怨鄭，欲伐之。子西許而未爲發兵。八年，晉伐鄭，鄭告急于楚，楚使子西救鄭，受賂而去。白公勝怒，乃遂與勇力死士石乞等襲殺令尹子西、子綦于朝，因刼惠王，置之高府，欲弑之。惠王從者屈固負王亡走昭王夫人宫。白公自立爲王。月餘，葉公來救楚，楚惠王之徒與共攻白公，殺之。惠王乃復位。是歲也，滅陳而縣之。十三
 

注



 年，吴王夫差彊，陵齊、晉，來伐楚。十六年，越滅吴。四十二年，楚滅蔡。四十四年，楚滅杞。與秦平。是時，越已滅吴而不能正江、淮北。楚東侵，廣地至泗上。五十七年，惠王卒，子簡王中立。簡王元年，北伐滅莒。八年，魏文侯、韓武子、趙桓子始列爲諸侯。」




於越入吴。

於在越上

 ，舉越也，舉越，則從其本名。越後爲伯，故其文與楚初言荆同。在下，則從中國言越也。


 疏

《吴世家》：「六月戊子，越王句踐伐吴。乙酉，越五千人與吴戰。丙戌，虜吴太子友。丁亥，入吴。吴人告敗于王夫差，夫差
 

注



 惡其聞也。或泄其語，吴王怒，斬七人于幕下。七月辛丑，吴王與晉定公争長。吴王曰：『于周室我爲長。』晉定公曰：『于姬姓我爲伯。』趙鞅怒，將伐吴，乃長晉定公。吴王已盟，與晉别，欲伐宋。太宰嚭曰：『可勝而不能居也。』乃引兵歸國。國亡太子，内空，王居外久，士皆罷敝，于是乃使厚幣以與越平。十五年，齊田常殺簡公。十八年，越益彊。越王句踐率兵使伐，敗吴師于笠澤。楚滅陳。二十年，越王句踐復伐吴。二十一年，遂圍吴。二十三年十一月丁卯，越敗吴。越王句踐欲遷夫差于甬東，予百家居之。吴王曰：『孤老矣，不能事君王也。吾悔不用子胥之言，自令陷此。』遂自刎死。越王滅吴，誅太宰嚭，以爲不忠，而歸。」




秋，公至自會。
 

注





晉魏曼多帥師侵衛。

晉三卿伐衛，取地以自廣，故有分衛之事。


 疏

《魏世家》：「魏之先，畢公高之後也。畢公高與周同姓。武王之伐紂，而高封于畢，于是爲畢姓。其後絶封，爲庶人，或在中國，或在夷狄。其苗裔曰畢萬，事晉獻公。獻公之十六年，趙夙爲御，畢萬爲右，以伐霍、耿、魏，滅之。以耿封趙夙，以魏封畢萬，爲大夫。卜偃曰：『畢萬之後必大矣！萬，滿數也；魏，大名也。以是始賞，天開之矣。天子曰兆民，諸侯曰萬民。今命之大，以從滿數，其必有衆。』初，畢萬卜事晉，遇《屯》之《比》。辛廖占之，曰：『吉。屯固比入，吉孰大焉？其必蕃昌。』畢萬封十一年，晉獻公卒，四子争更立，晉亂。而畢萬之世彌大，從其國名爲魏氏。生武子。魏武子以魏諸子事晉公子重耳。晉獻公之二十一年，武子從重耳出亡。十九年反，重耳立爲晉文公，而令魏武子襲魏氏之後封，列爲大夫，治于魏。生悼子。魏悼子徙治霍。生魏絳。魏絳事晉悼公。悼公三年，會諸侯。悼公弟楊干亂行，魏絳僇辱楊干。悼公怒曰：『合諸侯以爲榮，今辱吾弟。』將誅魏絳。或説悼公，悼公止。卒任魏絳政，使和戎、翟，戎、翟親附。悼公之十一年，曰：『自吾用魏絳，八年之中，九合諸侯，戎、翟和，子之力也。』賜之樂，三讓，然後受之。徙治安邑。魏絳卒，諡爲昭子。生魏嬴。嬴生魏獻子。獻子事晉昭公。昭公卒而六卿彊，公室卑。晉頃公之十二年，韓宣子老，魏獻子爲國政。晉宗室祁氏、羊舌氏相惡，六卿誅之，盡取其邑爲十縣，六卿各令其子爲之大夫。獻子與趙簡子、中行文子、范獻子並爲晉卿。其後十四歲而孔子相魯。後四歲，趙簡子以晉陽之亂也，而與韓、魏共攻范、中行氏。魏獻子生魏侈。魏侈與趙鞅共攻范、中行氏。魏侈之孫曰魏桓子，與韓康子、趙襄子共伐滅知伯，分其地。」




葬許元公。

《春秋》許六卒六葬，起爲外小國例也。六卒，則不卒者多矣，不皆卒，以明爲外卒正也。不卒者不日，此皆日者，明與正卒例殊也。特立此例以待許，與内外大小例皆不同也。許葬皆時，與卒皆日月爲一見例。


 疏

許以後不見，由陳及許。陳、虞、許，太岳後也。《地理志》潁川許下云：「故國，姜姓，四岳後，大叔所封，二十四世爲楚所滅。」




九月，螽。

劉子説：「『九月螽，十二月螽。』比
 

注



 三螽，虐取於民之效也。」按：月者，記一冬二記螽也。




冬，十有一月，有星孛于東方。

劉子云：「不言宿名者，不加
 

注



 宿也。以辰乘日而出，亂氣蔽君明也。明年，《春秋》事終。一曰周之十一月，夏九月，日在氐。出東方者，軫、角、亢也。軫，楚；角、亢，陳、鄭也。或曰角、亢
 

注



 大國象也，爲齊、晉也。其後楚滅陳，田氏篡齊，六卿分晉，此其效也。」按：記異也。賢者畏天，故首記星異也。


 疏

月者，記時。星異不日，不以日計也。




盜殺陳夏區夫。

盜，陪臣也。王者初立，先治陪臣，由陪臣以及大夫，由大夫以及諸侯，由諸侯以歸權于天子。定、哀治陪臣，成、襄、昭治大夫，莊、閔、僖、文、宣治諸侯，隱、桓反權于天子。隱、桓記天子事詳。


 疏

《陳世家》：「懷公十六年，吴王夫差伐齊，敗之艾陵
 

注



 ，使人召陳侯。陳侯恐，如吴。楚伐陳。二十一年，齊田常弑其君簡公。二十三年，楚之白公勝殺令尹子西、子綦，襲惠王。葉公攻敗白公，白公自殺。二十四年，楚惠王復國，以兵北伐，殺陳湣公，遂滅陳而有之。是歲，孔子卒。」




十有二月，螽。

記災也。王者初立，先救災也。月者志數，與上月相起。




十有四年

春，西狩獲麟。

劉子説：「孔子觀麟而泣，哀道不行。于是退作《春秋》，明素王之道。」又曰：「夫子行説七十諸侯，無所定處，意欲使天下之民各得其所，而道不行。退而修《春秋》，采毫毛之善，貶纖介之惡，人事浹，王道備，精和聖制，上通于天而麟至，此
 

注



 天之知夫子也。于是孔子喟然歎曰：『天以至明爲
 

注



 不可蔽乎！日何爲而食？地以至安爲
 

注



 不可危乎！地何爲而動？天地而尚有動蔽，是故賢聖
 

注



 説于世而不得行其道，故災異並作也。』夫子曰：『不怨天，不尤人，下學而上達，知我者，其天乎！』」尹更始、劉向説：「吉凶不並，瑞災不兼。今麟爲周亡天下之異，則不得爲瑞，以應孔子至
 

注



 。」案：春言狩者，行夏時也。《春秋》感麟而作，文從此終，而義由此始。傳曰：「立乎定、哀，以指隱、桓。」蓋《春秋》撥亂反正，以明王法。定、哀之世，其亂亟矣！孔子覩時事而制法，故治定、哀以求襄、昭，治襄、昭以求宣、成，治宣、成以求僖、文，治僖、文以求莊、閔，治莊、閔以求隱、桓。亂始于隱、桓而亟于定、哀，治本乎定、哀而歸于隱、桓。此制作終始之序，而治法本末之道也。


 疏

終于春者，謂二月也。言狩冬禮，以夏正計之，二月乃爲歲盡，故《春秋》記事始于三月，終于二月，行夏時之義也，故以狩起之。




引取之也。

取之易，如麟自來，因而取之。《左傳》：得牛馬曰獲。


 狩地

據「狩于郎」地。


 不地，

據《左傳》「狩于大野」。


 不狩也。

不地，知不狩。


 非狩而曰狩，

地而《春秋》不地，不必言狩也。


 大獲麟，

言西與河陽同爲大之。


 故大其適也。

劉子説：「麒麟麕身牛尾，圓頂一角，含仁懷義，音中律吕
 

注



 ，行步中規，折旋中矩，擇土而踐，位平然後處。不羣居，不族行，紛兮其有質文也。幽閒則循循如也，動則有儀容。」狩者，公與卿同在，事大，若使車子鉏商主之，則小矣。


 其不言來，

據「鸜鵒來巢」言來。


 不外麟于中國也。

中國，對海邦言之。《公羊》：麟非中國之獸，有王者乃至。言來，則不以麟爲素有，從海外來矣。


 其不言有，

據「有蜮」言「有」。傳「一有一亡曰有」是也。


 不使麟不恒于中國也。

孔子殷人，王法商，帝法少昊，金德。金在西方，故言西。麟，東方，木德精甲，爲龍屬。據《史記》「河不出圖」，《論語》上言「鳳鳥不至」，鳳鳥少昊，金德，以鳥名官。麟則與金德干
 

注



 ，故曰道窮。又少昊金德，主西極，都
 

注



 曲阜，又爲東。鳳至東而少昊有
 

注



 ，麟至西而孔道窮。


 疏

《孔子世家》：「魯哀公十四年春，狩大野。叔孫氏車子鉏商獲獸，以爲不祥。仲尼視之，曰：『麟也。』取之。曰：『河不出圖，洛不出書，吾已矣夫！』顔淵死，孔子曰：『天喪予！』及西狩見麟，曰：『吾道窮矣！』喟然歎曰：『莫知我夫！』子貢曰：『何爲莫知子？』子曰：『不怨天，不尤人，下學而上達，知我者，其天乎！』『不降其志，不辱其身，伯夷、叔齊乎！』謂『柳下惠、少連降志辱身矣』，謂『虞仲、夷逸隱居放言，行中清，廢中權』。『我則異于是，無可無不可』。子曰：『弗乎弗乎，君子疾歿世而名不稱焉。吾道不行矣，吾何以自見于後世哉？』乃因史記作《春秋》，上至隱公，下訖哀公十四年，十二公。據魯，親周，故殷，運之三代。約其文辭而指博。故吴、楚之君自稱王，而《春秋》貶之曰子；踐土之會實召周天子，而《春秋》諱之曰『天王狩于河陽』，推此類以繩當世。貶損之義，後有王者舉而開之。《春秋》之義行，則天下亂臣賊子懼焉。孔子在位聽訟，文辭有可與人共者，弗獨有也。至于爲《春秋》，筆則筆，削則削，子夏之徒不能贊一辭。弟子受《春秋》，孔子曰：『後世知丘者以《春秋》，而罪丘者亦以《春秋》。』明歲，子路死于衛。孔子病，子貢請見。孔子方負杖逍遥于門，曰：『賜，汝來何其晚也！』孔子因歎，歌曰：『泰山壞乎！梁柱摧乎！哲人萎乎！』因以涕下。謂子貢曰：『天下無道久矣，莫能宗予。夏人殯于東階，周人于西階，殷人兩柱間。昨暮予夢坐奠兩柱之間，予殆殷人也。』後七日卒。孔子年七十三，以魯哀公十六年四月己丑卒。哀公誄之曰：『旻天不弔，不憗遺一老，俾屏余一人以在位，煢煢余在疚。嗚呼哀哉！尼父，毋自律！』子貢曰：『君其不没于魯乎！夫子之言曰：禮失則昏，名失則愆。失志爲昏，失所爲愆。生不能用，死而誄之，非禮也。稱余一人，非名也。』孔子葬魯城北泗上，弟子皆服三年。三年心喪畢，相訣而去，則哭，各復盡哀，或復留。唯子貢廬于冢上，凡六年，然後去。弟子及魯人往從冢而家者百有餘室，因名曰孔里。魯世世相傳以歲時奉祠孔子冢，而諸儒亦講禮鄉飲大射于孔子冢。孔子冢大一頃。故所居堂、弟子内，後世因廟藏孔子衣、冠、琴、車、書。」




補疏

哀公十四年，取法于《召南》十四篇，坎、離十四卦，合定公十五年爲二十九年，以應隱、桓年數。






注
 　將：原作「獎」，據《史記·魯世家》改。



注
 　七：原作「九」，據《史記·十二諸侯年表》、鴻寶本改。



注
 　復：原作「使」，據《漢書·五行志》改。



注
 　諸侯適天子：原脱，據《禮記·郊特牲》補。



注
 　牲已：原作「已牲」，據文意乙。



注
 　月：原作「日」，據鴻寶本改。



注
 　晉：原脱，據《史記·田敬仲完世家》補。



注
 　三：原作「上」，日新本作「土」，據鴻寶本改。



注
 　四：原作「六」，據鴻寶本改。



注
 　菑：原作「蓄」，據日新本、鴻寶本改。



注
 　受：鴻寶本作「順」。



注
 　辭：原作「死」，據鴻寶本改。



注
 　其父：原脱，據《五經異義》補。



注
 　世卿者也：原作「爲卿」，據《漢書·五行志》改。



注
 　本紀：原作「世家」，據《史記》改。



注
 　弑：原作「殺」，據《穀梁傳》哀公四年改。



注
 　郳：原作「倪」，據《穀梁傳》莊公十五年改。



注
 　九：原作「七」，據《穀梁傳》僖公十九年、鴻寶本改。



注
 　定：原作「昭」，據《左傳》定公元年、鴻寶本改。



注
 　致：原作「執」，據《左傳》定公四年改。



注
 　卜：原作「命」，據《左傳》哀公四年改。



注
 　以：原脱，據《漢書·五行志》補。



注
 　劉子：未詳所出，據《春秋穀梁傳注疏》哀公四年，當作「范寧」。



注
 　障：原作「降」，據《兩漢博聞》卷八引《白虎通》、《後漢書·宗室四王三侯列传》注引《白虎通》、《太平御覽·居處部十三》引《白虎通》改。



注
 　地：原脱，據《白虎通·社稷》、鴻寶本補。



注
 　社稷所以有樹何：原脱，據《白虎通·社稷》補。



注
 　上達：原作「達上」，四庫本《穀梁傳》同，據阮刻十三經注疏本《穀梁傳》、鴻寶本乙。



注
 　天柴其下使不通：原脱，據《獨斷》補。



注
 　地：原脱，據《獨斷》補。



注
 　東：原作「卑」，據鴻寶本改。



注
 　侯：原作「公」，據《史記·蔡世家》、鴻寶本改。



注
 　四：《十二諸侯年表》同，《蔡世家》作「九」，以《年表》爲是。



注
 　封：原脱，據《史記·蔡世家》補。



注
 　此疏引自《史記·衛世家》，原脱，據日新本、鴻寶本補。



注
 　者：原作「死」，據《白虎通·喪服》改。



注
 　虞經：原作「喪禮」，據《白虎通·喪服》改。



注
 　爲：原脱，據《通典·禮六十》補。



注
 　「日」下原衍「爲」字，「益」下原衍「者」字，據《通典·禮六十》删。



注
 　故天子不以吿朔，而喪者不數以：原脱，據《通典·禮六十》補。



注
 　「閏」上原衍「用」字，據《通典·禮六十》删。



注
 　湣：原作「哀」，據《史記·陳世家》改。



注
 　與：原脱，據《史記·齊世家》補。



注
 　奈：原作「乃」，據文意改。



注
 　十：原脱，據鴻寶本補。



注
 　圍滕：鴻寶本作「圍曹」。按：宣公之世，宋有伐曹、伐滕之事，日新本誤作「圍陳」。



注
 　孔子：原作「春秋」，據《漢書·梅福傳》改。



注
 　干：原作「于」，據《史記·曹世家》、鴻寶本改。



注
 　攻：原作「功」，據《史記·杞世家》改。



注
 　是：原作「其」，據《説苑·奉使》改。



注
 　益：原作「蓋」，據《説苑·奉使》改。



注
 　利：原作「制」，據《説苑·奉使》改。



注
 　誥：原作「告」，據《史記·吴世家》改。



注
 　原：原脱，據《穀梁傳》襄公七年補。



注
 　淮陽國：原作「睢陽郡」，據《漢書·地理志》、鴻寶本改。



注
 　舜：原脱，據《漢書·地理志》、鴻寶本補。



注
 　弟子列傳：原脱，據鴻寶本補。



注
 　曰：原作「越」，據《史記·仲尼弟子列傳》、鴻寶本改。



注
 　鈇：原作「鐵」，據《史記·仲尼弟子列傳》改。



注
 　恐：原作「怒」，據《史記·仲尼弟子列傳》、鴻寶本改。



注
 　之：原脱，據《史記·仲尼弟子列傳》補。



注
 　虞：原作「慮」，據《穀梁傳》哀公十一年、日新本、鴻寶本改。



注
 　月：原作「日」，據《穀梁傳》宣公九年、鴻寶本改。



注
 　三：原脱，據《穀梁傳》昭公三年補。



注
 　則：原作「而」，據《國語·魯語》改。



注
 　法：原脱，據《國語·魯語》補。



注
 　存：原脱，據《漢書·刑法志》補。



注
 　伏：原作「仗」，據《漢書·刑法志》改。



注
 　云：原作「之」，據《禮記正義·坊記》鄭注改。



注
 　世：原作「四」，據日新本、鴻寶本改。



注
 　丘：原脱，據《左傳》哀公十二年補。



注
 　梁：原作「宋」，據《漢書·地理志》、鴻寶本改。



注
 　褍：原作「
 」，據《史記·宋世家》改，下同。



注
 　辟兵：原脱，據《史記·宋世家》、日新本、鴻寶本補。



注
 　誅：原作「諫」，據《史記·宋世家》、鴻寶本改。



注
 　外：原作「分」，據本書《凡例》「以九州分中外」、《穀梁傳》哀公十三年廖注「《春秋》伯有中外之分」改。



注
 　中國：原脱，據日新本、鴻寶本補。



注
 　澤在：原作「浸」，據《漢書·地理志》、鴻寶本改。



注
 　被：原作「斷」，據《禮記·王制》改。



注
 　藉：原作「籍」，據《穀梁傳》哀公十三年改，下注據改。



注
 　揚：原作「楊」，據《穀梁傳》哀公十三年廖注「以揚州爲夷狄」改。



注
 　「帥」下原衍「伯」字，據《左傳》哀公十三年删。



注
 　交：原作「就」，據鴻寶本改。



注
 　彊：原作「疆」，據鴻寶本改。



注
 　人：原脱，據《説苑·修文》補。



注
 　衎：原脱，據《説苑·修文》補。



注
 　德修：原作「修德」，據《説苑·修文》乙。



注
 　韘：原作「牒」，據《説苑·修文》改。



注
 　玉：《説苑校證·修文》據宋本、盧校改作「五」。



注
 　後：原作「侯」，據《史記·晉世家》改。



注
 　不：原脱，據《史記·晉世家》補。



注
 　三：原作「二」，據《史記·楚世家》改。



注
 　在越：原作「越在」，據鴻寶本乙。



注
 　夫差：原脱，據《史記·吴世家》補。



注
 　此句經文原脱，據《穀梁傳》哀公十三年、日新本、鴻寶本補。



注
 　比：原作「此」，據《漢書·五行志》、鴻寶本改。



注
 　加：原脱，據《漢書·五行志》、鴻寶本補。



注
 　亢：原脱，據《漢書·五行志》、鴻寶本補。



注
 　陵：原作「陽」，據《史記·陳世家》改。



注
 　「此」上原衍「按」字，據《説苑·至公》删。



注
 　爲：原脱，據《説苑·至公》補。



注
 　爲：原脱，據《説苑·至公》補。



注
 　賢聖：原作「君人」，據《説苑·至公》改。



注
 　「至」下原有「玄之闇也」四字，據《十三經注疏正字》，「闇」當爲「聞」之誤。《禮記正義·禮運》「玄之聞也」下，皆鄭玄語，與尹、劉説無關，故删。



注
 　吕：原脱，據《説苑·辨物》補。



注
 　麟則與金德干：鴻寶本作「麟則非金德」。



注
 　「都」下日新本、鴻寶本有「于」字。



注
 　有：原脱，據鴻寶本補。








重訂穀梁春秋經學外篇敘目



《穀梁》師法，漢初甚微，建武以後無博士，唯顯于宣、元之間，不過三十年，佚傳遺説，殊堪寶貴。今輯《孟》、《荀》及宣、元間本師舊説，仿陳左海例，作《穀梁先師遺説考》四卷。故注中引用，不復更注所出焉。

諸經皆有舊傳，今傳文乃漢師取舊傳以答弟子問者也。故傳中有引舊傳之文。今仿其例，凡傳與《禮記》、《公羊》傳文確爲舊傳者，集之以爲《舊傳》一卷。

《穀梁傳》有「孔子素王」一語，今佚，見《梅福傳》
 

注



 顔注引，《王制》所謂素王也，注中詳之。更作《穀梁大義》一卷，以素王爲主，其中如改制、三世、親魯、故宋、黜杞、尊周、二伯、八方伯、六卒正、外夷狄、進退諸侯中國
 

注



 ，皆從之。

孔子修《春秋》因魯史，其著述之義，如正名、加損、傳疑、傳信、尚志、謹微、本末之類，别爲《穀梁大義》第二卷，專明著録之義。

《春秋》制義，如奉天、正道、貴民、貴命、重信、親親、尊尊、賢賢、賤利、貴讓、仁義、五倫、權謀、終始、有無、謹始、復仇、明時、法古之類，作《大義》第三卷，專明制義之事。

先師傳經淵源本末，如佚傳、異説、傳受、姓氏、闕疑之類，别爲《穀梁大義》第四卷，專明傳經之事。

二傳之例與本傳大同小異，今作《三傳異例表》一卷，專明此事，故注中不必詳二傳例。《禮》、《事》二表同。

范注中採用鄭君《起廢疾》。按：鄭未有深解。舊作《起起廢疾》一卷，以明本義而駁何、鄭，故注中不更存何、鄭説。

范注採用何、杜兩家，全無師法。注中不加駁斥，别取其反傳倍理者爲之解説，作《集解糾繆》二卷。至其駁傳之條，則别爲《釋范》一卷解之。

傳有總傳，當分之；有數傳，當别之。有一見，有累言，有相比見義，有數傳方備，有不發傳爲省文，有不發傳爲别義，有傳不在本條下，有無所繫而發傳，有文同而意異，有文異而意同，有傳此包彼，有傳此起彼。注外别作《釋例》二卷，專以本經依傳比例條考焉。

天子、二伯、方伯、卒正、微國，尊卑儀注，一條不苟，説《春秋》者略焉。注中最詳此義，别爲《十八國尊卑儀注表》以明之。

《春秋》有一見例，以明數見、不見界畫，舊説皆誤與正例相比。注外别作《一見表》以明之。

中外異辭，最爲要義，説者略焉。注外别爲《内外異辭表》、《中外異辭表》以明之。

筆削等差共四、五十類，注外别取傳文，作《筆削表》一卷。傳所不詳，依例補之。

進退次第共四、五十類，注外别取傳文，作《進退表》一卷。傳所不詳，依例補之。

功罪大小共四、五十類，注外别取傳文，作《善惡表》一卷。傳所不詳，依例補之。

爵位等差，最爲繁雜。今取傳中州國名氏人字不繫，作《爵禄表》一卷。

傳于日月例最爲詳備，注詳于本條下，更别作《日月時例表》三卷，如《公羊》之例。

《穀梁》久微，今取定傳議駁本于《穀梁》者，仿董子例，作《穀梁決事》一卷。

劉子政説有外傳逸文，今取之作《外傳》一卷，以符《藝文志》舊目。三傳有師説同而所説之事不同者，如緩追逸賊、同盟用狄道之類，注中不復臚入，别作《三傳師説同源異流表》一卷以明之。

《春秋》瑣事孤文，三傳各異，無所是正，此在傳疑之例，孔子所不能信傳者，乃不能不説之。注外别作《三傳傳疑表》一卷，以平三傳之獄。

屬辭比事，《春秋》之教也。今將天王及十八國事經緯本末，分國編之，即取《史記》譜牒之説以爲之注，作《春秋屬辭表》四卷，注外别作《比事》二卷，以見比義。

會盟列敘諸侯，皆有所起。苟無所起，則不見。舊説皆略，注詳説之，别作《中國夷狄争伯表》一卷，專明會盟列數之義。

方言異稱，華夷翻譯，孔子云：「號從中國，名從主人。」傳舉方言異稱，蓋大例，所包甚廣。注外别作《中外名號異同表》，而以方言附之。

諸國地邑山水名號最爲繁賾，傳中詳其四向，并詳道里數目。此非據圖籍不能。注外别據劉、班之説，更推傳例，作圖一方，并疏解名號于後。

《左傳》因《國語》加章句爲今本，今凡《國語》所略而於經例可疑者，則皆誤解。今將注疏異説標出，爲《左傳變異今學事實表》。凡表以外，則皆合於二傳。今取其事實與本傳合而爲《史記》、《國語》所無，則命成鑑疏之，以「補疏」標題，示區别焉。

今學以《王制》爲宗，齊、魯《詩》皆魯國今學，劉子受《魯詩》，從之。今于先師外，凡今學各經師説，統輯爲《王制注疏》。凡本傳禮制不明者取之，已明者但詳出于《注疏》。

傳有從史一例，舊傳解多失。今取經文從史之例，先立一表，而後依事解之，如趙盾、崔杼、陳溺、楚卷、鄭髠之類是也。

今學《王制》外有佚文佚義不傳於今本者，將據今學各經傳師説彙輯之，以爲《王制佚文佚義考》。凡傳文義不傳於《王制》者，皆就此説之。



注
 　梅：原作「枚」，據《漢書》改。



注
 　中國：原脱，據《六譯館叢書》本補。

公羊春秋經傳驗推補證



廖　平　撰

邱進之　校點








校點説明



《公羊春秋經傳驗推補證》是廖平公羊學代表著作之一種。此書最初名《公羊補證》，所謂「補」者，即謂補何休《解詁》。據潘祖蔭光緒十六庚寅（一八九○）三月序云：「季平三《傳》之書，乙酉成《穀梁》，戊子成此編，乃續作《補證》。」則《公羊補證》草成於光緒十四年（一八八八）戊子，另創凡例，續有增補。本書卷首有《公羊春秋補證凡例》二十三條，改訂於光緒十六年庚寅，可知是年已成《公羊補證》。據廖宗澤撰《六譯先生年譜》，《公羊春秋經傳驗推補證》於光緒二十九年（一九○三）七月刊於綏定。卷首附《公羊春秋補證凡例》、《則柯軒經學叢書提要》、《公羊驗推補證凡例》、潘祖蔭《公羊補證序》、《素王制作宗旨三十問題》及圖表十幅。《公羊驗推補證凡例》云：「今以《補證》爲名，凡佚傳則補傳，師説則補例，《解詁》未備者務詳之，其所已明者則概從略。自注自疏以自信，精粹者爲注，餘文爲疏；疏義别出，不定解注。與古注疏體小有異同。」又謂：「先儒有《公》、《穀》詳例，《左傳》詳事之説，實則二《傳》事實爲《左傳》所無者甚多。蓋古有事、傳，《傳》不言事者，因其事顯著，故弟子不發問。今按上下文義可以意起者，於《疏》中用《左氏》、《史記》説以補之；至於與《左氏》異者，亦於《疏》中詳之。」可見是書體例大略。又云：「近來學派，守舊者空疏支離，時文深入骨髓，尤難滌拔；維新者變本加厲，廢經非聖，革命平權，三綱尊尊不便其私，尤所切齒。不知「禮失求野」專指生養而言，至於綱常名教，乃我專長。血氣尊親，文倫一致，舍長學短，不知孰甚！卷中于諸條詳加駁正。趨向必端，方足言學。」可知是書之作，亦有針對時弊的目的。《公羊補證》全書十一卷，光緒三十二年（一九○六）則柯軒再版。收入《六譯館叢書》，今以此本爲底本整理。








公羊春秋補證凡例



余既分注三《傳》，使門户不嚴，則三書直如一書，無煩三《傳》同注；今故於本《傳》中自明家法，二《傳》雖有長義，不更取之。惟鄙人一隅之見，不免雷同，故三書分撰，年歲不同，意見小異，今亦各存其舊。惟大綱抵迕者，則不得不改歸一律。三《傳》本同，自學人不能兼通，乃閉關自固，門户既異，盾矛肇興，先有自異之心，則所見無不異矣。今於三《傳》同異化其畛域，更爲《異同表》、《評》，以明其事，疏中於此事頗詳。

一、《傳》不言事，因其事易明，故弟子不發問。今按《經》上下文義可以意起者，於疏中用《左氏》、《史記》説以補之；至於與《左氏》異者，亦於《疏》中論之。又，《傳》説非出一師，文又不無脱誤，其有未安者，皆於《疏》中立説以明之；其有本《傳》義未安者，則但於《疏》云「二《傳》以爲」云云，以示其意，不加駁斥。其途雖殊，其歸一也。

舊注《穀梁》專守本傳，《公羊》則以博通爲主。凡《穀梁》、《左傳》説與《公羊》異者，皆採用之；及《禮記》説《經》大例、《繁露》、《白虎通》引《傳》，亦皆採入，别爲《補傳》、《補例》。今改定，以《公羊》爲主，成一家之學，凡《左》、《穀》、《公羊》異義，雖二《傳》義長，仍守本《傳》。舊《補傳》及注中所引諸説，精要者悉作中字單行，餘文與所下己意始用雙行書寫，删《補傳》之名；舊本《補例》大字提行，别注雙行，今移《補例》歸入注中，其别注雙行易名爲《疏》。

自來注不破傳，舊本採用二《傳》，但取義長，多違《傳》意；今改定，正注一以本《傳》爲主。若先師異説與本《傳》相違，及移《傳》就《經》，不與本《傳》相次者，别爲《校義》，附於每卷之末；有先師誤説、本《傳》無文者，則仍存注中，正其得失。既非破傳，固不相嫌。舊有「誤問」、「誤答」二例，今概歸《校義》中，注中不斥本傳之誤。

二、事實據《左傳》爲主，參以《國語》、《史記》及哀、平以前經説，彙輯以附本條之下。凡《左氏》後師微説，與《經》例小異之條，及《穀梁》與本《傳》不合之條，皆不敢用。

三、凡《經》有其例而《傳》未詳，及《傳》有其説而文未備者，别爲《補例》一書，今悉分條補入注中，稱爲《補例》，以便省覽。昔何、杜作注，皆自引别書，今倣其事，所有解釋例語則入《疏》中。一傳有誤問、隨答二例，别據正傳爲説，其有誤附之條，則移歸本《傳》，如「三世内娶」、「不言晦」之類是也。補正之例，附存注疏。

四、今合注三《傳》，《左傳》别出微説解《經》之語，凡詳事實之《左氏》原文，爲三家所同用。

五、今以補何爲主，凡《解詁》未備，務詳之；其所已明，則概從畧。

六、《公羊》與二《傳》異禮異例二事，先師多主分説，遂至歧異。今立「參差」、「詳畧」二例以統之，悉歸一律。至於「異事」一條，則如《釋文》例，附記各傳之下。

七、《春秋》改制，以文備爲主。三統循環本春秋以後法三代而上之事，非周制以文備。孔子一意簡陋，爲救時之書。先師誤以三統爲春秋以前三代，故主改文從質，如此則須又立一改質從文之《春秋》矣。今不取之。

八、漢師所有遺説採附《經》、《傳》之下，殊嫌繁瑣。今不盡採，仿陳左海例，别爲《先師遺説考》四卷，以取簡要。將來收入《疏》中，亦可。

九、《公羊》日月例爲唐宋以後所詬病，在譏者固不知本義，而説者亦殊失修理，穿鑿游移，何以爲定？今分爲三表：一《不爲例表》，一《有正無變表》，一《正月正時表》。去前二表，則以例説者不過百條。事既簡明，理亦精審。

十、《春秋》有「託古」一例，所言皆託古禮，所謂「考諸三王而不謬」者也。故《春秋》足以總統六藝。凡與各經相通，及須取各經以證明《春秋》者，悉於各條粗發其例。

十一、《春秋》有「質文」一例，凡後世所行政事，莫不本之於《春秋》，合之則治，背之則亂，所謂「百世以俟聖人而不惑」者也。今於諸史所有制度，間引據以相證；至於禍亂之原，亦皆列之。通經致用，亦一端也。

十二、《春秋》禮制盡本《王制》。今但引《王制》經、傳原文於各條下，别撰《王制疏證》二卷，録《王制》文，而引《春秋》經、傳證之，即以附於經、傳之後，並行焉。至於《王制》詳説，别見輯釋中。

十三、經學以素王爲主。受命改制，乃羣經大綱，非《公羊》一家之言，惟《公羊》盛行於漢，故其説獨詳耳。今以此爲微言，凡制度之事，皆以復古爲主，以孔爲擇善而從。《經》所改易，皆古法也。

十四、《春秋》義例，有必須圖表方能明悉者。今於卷首將《圖表》彙爲一卷，凡筆削、善惡、進退、一見、中外之類統歸之。先讀《圖表》，則其綱領可尋矣。

十五、《齊詩》、《韓詩》、《尚書大傳》、《檀弓》、《春秋緯》均爲齊學，今引用獨多。凡孤文僻證、魯學之書，亦在所採；至於真《周禮》，亦在所采。凡劉歆所羼，見於《周禮删僞》者，概不引用。

十六、三世、王魯、三統諸例，《解詁》説殊蕪雜；今或改或删，務求簡明切實，以副《傳》義。凡衍説支語，概從删節。

十七、《經》以明制度爲大例。孔子定禮，於《春秋》見其事，如親迎、三年喪、不内娶、譏世卿之類是也。今以《白虎通義》爲主，再加以徐、秦《通考》，逐一詳備，以復舊意。

十八、《春秋》以謹禍亂、辨存亡。所有安危禍福，舊説多闕，今悉採補，以明得失成敗之數。

十九、王魯、親周、王爲文王、周召分陜而治，皆《詩》説也；先師以説《春秋》，多所不合，今不用。王魯例主以二伯，亦以《春秋》事例説之，不全用《詩》家説也。

二十、屬詞比事，《春秋》之教。今於百二十國本末，即《比事表》中所有義例，備一檢校。庶使義不空立，以免斷爛之譏。

二十一、《傳》義出於授受，實爲孔子所傳。唐宋諸儒好出新意，號爲棄《傳》從《經》，實則師心自用而已。其風半開於范注，所有攻擊二《傳》，皆范倡之。今彙爲一表。凡後世盛行之説録之，間於注中明其謬誤，以端趨向。

二十二、此編推廣《春秋》，以包舉百代，總括六經，宗旨與漢唐以下《春秋》多所不合，故不盡採用。其有同者，亦係偶合，不敢攘人之美。至於師友舊聞，亦録姓氏焉。

二十三、《公羊》舊多可駭之論，影響之説。今力求本義，務歸平實，凡舊爲詬病、與義未安者，十不存一焉。庚寅五月四日季平改訂。








則柯軒經學叢書提要






大統春秋公羊補證十一卷






大統凡例一卷



當今中外交通，智慧互换，政藝新，學術亦不能再守舊；故無論中外，凡百年以前政學各書，皆屬塵羹土飯，宜束之高閣。此天下公言也。井研廖氏，表彰孔子皇、帝之學，著書二百餘種，四益、則柯兩叢書《提要》，集漢、宋之大成，發中外之隱奥。其中《公羊補證》一種，藉桓、文之史事，推皇、帝之共、球，於中學專主微言大義，漢、宋支離空疏之積習，一掃而空；於西學，以《春秋》文俗勘合時局，《春秋》撥亂世反之正者，指今二十周世界言之也。卷首附《宗旨》、《圖》、《表》，及《凡例》、《百目》，信乎可以汰除中國庠序之積弊，環瀛循軌改良，由亂世進太平者，不外是也。其書擇精取長，包羅萬有，學者手置一篇，不惟經學明，子史、政治、掌故、輿地、外交、脩身、倫理，别有簡要，怯

 可迎刄而解，保存國

 粹。

又意在通俗，故文義淺顯，與注疏晦塞驟難索解者不同。近日學堂風尚，守舊者不免頑固之譏，維新者又倡言廢三綱、尚平權；以是編救之，庶兩無其弊。于廢經革命之説闢之尤力，然皆平心而論，借矛攻盾，足以饜服其心，與尋常肆口謾罵者迥不同。孔子之道兼包中外，以《春秋》爲始基，故凡入學堂者不可不先讀此書，以爲中學西學之根柢。附《春秋圖表》、《知聖篇》，皆與是書互相發明。以此提倡，鄉國庶比于

 齊魯乎！



注
 　此「怯」當爲「俱」或「舉」之誤字。



注
 　國：原誤作「固」。



注
 　比于：原作「比手」，據文意改。








公羊驗推補證凡例



六經象六合，《易》爲天，《春秋》爲地。《三統曆》

 以《易》太極、兩儀、四象、八卦比《春秋》元年、春秋、四時、八節，以《易》與《春秋》爲天人之道，人事屬小統，爲王、伯；年月屬大統，爲皇、帝。《傳》以「元年春王正月」爲大一統，小中見大，藉年、時、月、日以明天道。《三統曆》蓋本傳説。

《傳》曰：《春秋》「撥亂世，反諸正」。今之世界，説者比于大統，《春秋》、《詩》、《易》皇、帝之説，皆在昇平以後，文明程度未能及此；惟《公羊》借方三千里之禹迹以寓皇、帝規模，與今世界情形巧合。撥亂反正，小大相同。欲考全球學術政治，故莫切于《公羊》也。

經學傳於齊、魯。魯學謹嚴，《穀梁》、《魯詩》，篤信謹守，多就中國立説；齊學恢宏，《公羊》與《齊詩》多主緯候，詳皇、帝大一統治法。《公羊》多借用《詩》説。鄭君所云「《穀梁》善經，《公羊》善讖」，皇、帝説于《詩》爲本義，于《春秋》爲假借，然本《傳》就時令一門推論皇、帝，如《三統曆》，則《春秋》本自有大統義，專明本《傳》天道，竝非假《詩》、《易》以立異。

鄒子遊學於齊，傳海外九州之學，與《公羊》家法同源。由中國以推海外，人所不睹，由當時上推天地之始，所謂驗小推大，即由王

 、伯以推皇、帝，由《春秋》以推《詩》、《易》。《公羊》以伯、王爲本義，故凡推衍皇帝、商榷實事者，悉見于疏正，注多同《穀梁》。推驗之説，實與《詩》、《易》相通，以「驗推」名書，齊學家法本來如此，所以與《穀梁》竝行不悖。

《公羊》舊有「新周」、「王魯」、「故宋」、「黜杞」、「通三統」、「改文從質」諸説。中國無所謂質家，所云「親親」、「尚白」，凡事與中制相反者，惟泰西爲然，故以中、西比文、質。又，泰西文明程度與中國春秋以前政教風俗曲折相同，諸國會盟、征伐尤爲切合。《春秋》撥中國之亂反之正，中國不足以爲世界，《傳》所謂亂世者，正謂今日世界。春秋之際，天生孔子，由《春秋》推《詩》、《易》，爲萬世法。今日世界，但以撥中國小統舊法施覃全球，進退維谷，其基礎不外《公羊》矣。

古文家以史讀經，芻狗糟粕，爲《列》、《莊》所預防。古難治今，小不可治大，故廢經之説，中土

 亦倡言不諱。本《傳》特表《春秋》之作非樂道堯舜，特爲後之堯舜作，與西人先蠻野後文明、進步改良諸説符合。知六經專爲俟聖而作，非古皇帝、王伯之舊文。所有譏世卿、不親迎、同姓婚、喪娶、君臣上下名分混淆、弑殺奔逐不絶于史，古爲中國言者，今乃爲西人言之。推方三千里之制于三萬里，此《春秋》所以爲六經託始也。

《論語》論因革損益百世可知，先儒以《春秋》爲救文從質，質敝之後，必再作救質從文之《春秋》而後可。蓋《春秋》所言典制綱常皆百世不改者，所有文質循環，皆在其外。立《春秋》以撥亂，名教昭著于禹州。以《春秋》統全球三萬里，中爲《春秋》王國者百，諸侯家者百萬，卿大夫身者不可縷數；由中推外，其王、伯各用一《春秋》以自治，脩身齊家治國，一以《春秋》收其功。所有《大學》裁成損益、顛倒反覆，乃皇、帝無爲無不爲，以道德爲平天下作用。必世界九十九禹州皆如中國，用《春秋》改良進步，方足以盡《春秋》之量而躋太平。

學堂古分小大，皆治平事。王伯爲小統，屬小學，故《春秋》以内九州
 

注



 爲中國，外四州爲夷狄，疆宇不出三千里。推之《尚書》三王五千里，皆爲小學；至皇、帝四表，《詩》、《易》土圭三萬里，爲大學平天下事。諸經年代最久，惟《春秋》僅二百餘年，故古學堂以王伯爲小學、蒙學，至于脩身齊家

 治人之法，皆屬小學，皇、帝乃爲大學學堂立法，宋人誤以大學爲入德之門。今以《王制》、《春秋》爲小學，《詩》、《易》、《周禮》爲大學，必小學已明，然後可讀大學。先詳小近，然後推之大遠，故孔子經説惟《春秋》最詳，漢儒經學亦惟《公羊》獨盛。

以皇、帝、王、伯分配六藝，則齊、晉屬伯，然未出皇、王，先詳二佐。齊、晉早在三王之先，周公已詳《尚書》之末，皇統之周公，即《春秋》之齊、晉。《春秋》人事詳伯、王，而天道屬皇、帝，《尚書》詳三王而及堯、舜、周公，皆帝也，往來行志爲小大之分，而《尚書》周公篇《閒居》以通其意。據周公以讀《詩》，而後託比有準則；據周公以讀《春秋》，而後德力有比較。所有皇、帝、王、伯之説，或錯出，或蟬聯，或屬專篇，或備本末。此旨明，羣經迎刄而解。

天下天子爲大統正名，小統借用其説，久假不歸，每多蒙混。如中國對海外言，爲禹服定名，非指魯；舊説每以中國爲天下。又，《傳》之諸夏，指南方四州。内本國而外諸夏，爲《春秋》説；内諸夏而外夷狄，則爲《尚書》説。凡屬此類，悉於《疏》中分别解明，以還各經師法。

《春秋》禮制盡本《王制》，與《周禮》小大不同，由《王制》以推《周禮》，務使皇、帝之學可藉《公羊》考見，以爲讀《尚書》之先導。使學者以《書》、《禮》包括海外，非西説所能逮，廢經之説，庶可以息。將來學堂以王、伯爲小學、蒙學，萬人中入小學者不過五百人，小學五百人中，入大學者不過二三人，故西書詳于蒙學。小大二學，王、伯、皇、帝，皆在其中

 ；循序以求，學半功倍。故學堂章程必須改良。

《春秋》主桓、文爲伯統，以《春秋》立名，即乾坤、陰陽爲二伯之義。由是以推，合一年爲皇，四首時爲四岳，月日爲諸小國。《洪範》以歲、月、日屬王與卿士師尹，《緯》皇法太乙，帝法陰陽，王法四時，此《傳》以年、時、月、日爲大一統之師説。六經于曆法無所表見，惟《春秋》編年，序次二百四十二年；故《史記》論《春秋譜牒》，以爲凡曆人取其曆法也。經以《春秋》名書，見比月日食，皆爲明曆法。皇、帝大統六曆，全球十二小正，藉天道以明大統，兼有皇、帝、王、伯之學，亦如《詩》之兼有興觀羣怨。《公羊》名家多不詳此義，初開此派，未能詳備。

漢師以《傳》爲今學，《左氏》爲古學，今以《王制》爲王、伯，《周禮》爲皇、帝，不用今古，但别小大。據《王制》以説人事，據《周禮》以詳皇統。《公羊》于天時寓皇統之義，必求典制燦明，傳文多借用《詩》、《易》師説，如「大一統」，「王者無外」，「王謂文王」，「二伯」言周、召，「樂道堯舜」之類，皆爲皇、帝之學。又，《春秋》以天統王，天子、天王皆歸本於天，所有郊祀及記日食星孛災異，皆奉天之事，正如《顧命》之言「皇后」。小中寓大，所謂「大道不止」、「道不可須臾離」，皇、帝之法，未嘗一日絶於天壤。

皇、帝統天下，王、伯統國家。《春秋》王爲主，詳其成敗，爲治國立法。諸侯各有社稷人民，備五長體制，由盟主世守；以及弑、亡、滅、入、奔、走、執、囚，以爲法戒，所謂有國家者

 不可不知《春秋》。内而公卿大夫士，外諸侯之卿大夫，其賢才保家世守，與殺身覆宗，昭明法鑒，即《大學》齊家修身事。《春秋》爲小學，兼明王、諸侯、公卿、大夫、士得失成敗，凡仕宦學，取材《春秋》無不足。皇帝專詳大學，庶人專詳蒙學，蒙學統于《容經》，以修身爲主義；凡農工、商賈、伎藝、實業，自謀其身，不與治平者，皆屬蒙學。故蒙學宜多，大小學宜少；必千蒙學始得立一小學，合天下惟京師立五大學而止。故仕宦之學全在《春秋》。

讖緯之説，專爲微言。俟聖之作，不能不言符應。所有諸讖，皆爲百世以下全球皇、帝言之。《春秋》小九州，不能言五帝與三皇。近賢于緯説已通其義，皆知尊奉，唯于讖則未得本義，故説者皆欲存緯去讖。先師所引讖、緯，凡切合《春秋》者細爲證明；凡爲《詩》、《易》專説，于《春秋》無干者，皆不引用。

王吉言《春秋》大一統，《騶氏春秋》即《公羊》騶衍之皇帝説。




三《傳》本同，自學人不能兼通，乃閉關自固。門户既異，矛盾肇興，先有自異之心，則所見無非異矣。今於三《傳》同異化其畛域，凡本《傳》文義隱者，時取二《傳》以相發明；舊解互異者，亦取印證，以見滙通。至于差迕之條，更爲《異同表》以明其事。《疏》中於此例頗詳。

先儒有「《公》、《穀》詳例，《左傳》詳事」之説，實則二《傳》事實爲《左傳》所無者甚多。蓋古有事傳，《傳》不言事者，因其事顯著，故弟子不發問。今按：上下文義可以意起者，於《疏》中用《左氏》、《史記》説以補之；至於與《左氏》異者，亦於《疏》中詳之。又，傳説非出一師，文字不無脱誤，其有未安者，皆於《疏》中立説以明之；其本《傳》有義未安者多屬細節，則但於《疏》云「二《傳》以爲」云云，以示其意，不加駁斥。其途雖殊，其歸一也。

自來注不破傳，舊稿採引，但取義長，多與《傳》立異同。今輯録師説以爲正注，一以本《傳》爲主。其先師異説與本《傳》相違，及移傳就經、不與本《傳》相次者，别爲《補例》，附於注中；其有先師誤説、本《傳》無文者，則於《疏》中正其得失。非爲破傳，固自不嫌。

「三世」例舊有「三科九旨」、「亂世、昇平、太平」諸説，今審訂「三世」例，隱、桓爲一世，定、哀爲一世，自莊至昭爲一世；「九旨」例則于有伯百八十年中分爲七等，以前後皇、帝、王、伯爲經。隱、桓爲古三皇世，莊爲古五帝世，僖爲古三王世，文爲古二伯世，宣十八年爲所立世，成爲俟後伯世，襄爲俟後王世，昭爲俟後帝世，定、哀爲俟後皇世。九世異辭，爲全經大綱。今于卷首立《九世異辭表》、《隱桓六合圖》、《定哀六合十二次圖》、《莊僖襄昭八伯圖》、《文成二伯中分圖》。世居九變，文義各有異同，其中以《周禮》官府邦國都鄙爲之緯。舊解全用邦國一例，于官府都鄙變文少所究心，必分九世，而伯、王、帝、皇前後之故可明也。

今以「補證」爲名，凡佚傳則補傳，師説則補例，《解詁》未備者務詳之，其所已明者則概從略。自注、自疏，以自信精粹者爲注，餘文爲疏；疏義别出，不定解注。與古注疏體小有異同。

《公羊》與二《傳》異禮、異例二事，先師多主分説，遂至歧異。今立《參差》、《詳略》二例以統之，悉歸一律。至於異事一條，則如《釋文》例，附記各傳之下。

《春秋》義例，有必須圖、表方能明悉者，舊刊有《圖》、《表》二卷。今于本《傳》大統獨有之説别爲十圖五表，列之卷首。先讀圖表，則綱領

 易尋。又，改制大統利益問題及《大統春秋凡例》，皆附于卷首。

中外開闢情形大抵相同，中國至春秋，文明略同今西國。孔子作經以明制度，爲大例，於春秋時事進以新禮新制，如親迎、三年喪、不内娶、譏世卿之類是也。今以中法推之全球，亦引《春秋》以譏西人之等親迎事、三年喪

 、不立廟、人皆主天之誤。《春秋》如良藥，中國病已愈，則藥可廢，故中外有廢經之議，不知留《春秋》以醫外證。昔止一人服之，今則九十九人專望此藥，非惟不可廢，且當廣行。

《春秋》以謹禍亂、辨存亡爲要義。所有安危禍福，舊説多闕，今悉採録，以明得失成敗之數。

《春秋》爲外交之基礎。




《傳》文出于授受，實爲孔子所傳。唐宋諸儒好出新意，號爲棄傳從經，實則師心自用而已。其風半開於范注，所有攻擊二《傳》，皆范倡之。今彙爲一卷，名曰《删例》。凡後世盛行之説，間于疏中明其謬誤，以端趨向。

此編推廣《春秋》，以包舉百代、總括六經。宗旨與漢、唐以下多所不合，故不盡採用。其有同者亦係偶合，不敢攘人之美。至于師友舊聞，亦録姓氏焉。

通經致用爲立學本根。近今文學愚人，害貽王國，大抵經説不能折中一尊、明白切實，人才所以日卑。今以中外分畫典制，務求切實詳明，間列異同，以相印證，使不至採異説以相難。言此編者，須于此三致意焉。

董子之説，精美過于邵公，又詳于陰陽五行，即《公羊》大一統師説，文義深奥，未能詳細徵引。又，《傳》善于讖，今亦從略。擬約同人專撰董子及緯説，葢非著專書，不能深入推闡。此本門彙既繁，不能再詳二學，亦勢所必然。又，《傳》以大統歸之年、時，推盡其義文，當與人事相埓。此學新起，亦如西人化、電，非百年後不能美備。大羹玄

 酒，將來大明精進，以此篇爲識途老馬可也。

漢師所有遺説，其明條散見史傳各書者，多至數十百見，如悉採附經傳之下，殊嫌瑣碎。今不盡録，倣陳左海例，别爲《先師遺説》四卷，以取簡要。

《公羊》日月例爲唐、宋以後所詬病，譏者固不知本義，而説者亦殊失修理，穿鑿游移，何以爲定？今分爲三表，一《不爲例表》，一《有正無變表》，一《正日正時表》。去前二表，則以例説者不過百條。事既簡明，義亦精審。

《公羊》舊多可駭之論、影響之説，今力
 

注



 求本義，務歸平實。凡舊有爲詬病、與義未安者，十不存一焉。

近來學派，守舊者空疏支離，時文深入骨髓，尤難滌拔；維新者變本加厲，廢經非聖、革命平權，三綱尊尊不便其私，尤所切齒。不知「禮失求野」專指生養而言，至於綱常名教，乃我專長。血氣尊親，文倫一致，舍長學短，不知孰甚！卷中于諸條詳加駁正。趨向必端，方足言學。

孔子繙經創制，以空言垂教。自亂法者依託《傳》義，海内因噎廢食，羣詬《公羊》作俑，甚至以爲教亂之書。今于卷首刊《改制宗旨三十問題》，以明旨趣。舊刊《春秋圖表》，大統天道、地球皇輻帝域與配歲月、官府、六合、都鄙、十二風、九旨、異辭之類，既爲新義，非特表不明，故别以大統專圖十附卷首。又，「撥亂世，反之正」於今日時務最爲深切，既以政治範圍中外，倫理、教宗、風俗、性情，凡足以引導外人開通中智者，亦發皇帝學補救利益百問題。先得全書綱領，庶得迎刄而解。

校讎之難，昔人比于掃落葉。此本倉卒付梓，鈔胥之誤，未盡釐正。思誤書是一適，維乞高明加以校正，竝糾其謬誤，所切禱焉。



注
 　曆：原作「歷」，清人避乾隆諱改，今回改。下同。



注
 　王：原無，據文意補。



注
 　中土：原作「中士」。



注
 　九州：原無「九」字，據文意擬補。



注
 　齊家：原作「國家」，據文意擬改。



注
 　其中：原作「中學」，據文意擬改。



注
 　者：原脱，據文意補。



注
 　綱領：原誤作「剛領」。



注
 　喪：原誤作「表」。



注
 　玄：原作「元」，避康熙諱改，今回改。後文徑改，不再出校。



注
 　力：原誤作「立」。








序

潘祖蔭

季平作《春秋左氏古經説》、《漢義補證》，余既爲之序，又以所著《公羊補義》請。季平三《傳》之書，乙酉成《穀梁》，戊子成此編，乃續作《補證》。自序欲以《公羊》中兼採《穀》、《左》，合通三《傳》，以成一家；繼因三《傳》各有專書，乃刊落二《傳》，易以今名。言「補注」者，謂補何君《解詁》也。自來注家依違本傳，明知其誤，務必申之；是書以經例爲主，於《傳》分新舊，於師分先後，所有後師誤説，引本《傳》先師正説以證之。進退取舍，不出本師，與范武子據《周禮》以難《穀梁》者有間矣。季平未作是注之先，作《三十論》以爲嚆矢，又作《解詁商榷》二卷，以明舊説之誤。是書大旨具於《三十論》，然新得甚多，較爲審慎矣。季平喜爲新説，如《春秋》不王魯，三世内娶爲魯事，言朔不言晦爲日食例，離不言會爲致例，祭仲不名例，同單伯、紀履緰不言使爲小國通例；如此者數十百條，爲從來治《公羊》者所不敢言。至於月無正例，伯、子非爵、見《經》皆侯與二伯、八方伯、七卒正、一附庸，則以爲三《傳》通例。立説雖新，悉有依據，聞者莫不驚駭，觀所論述，乃不能難之，以其根本《經》、《傳》，得所依歸故也。季平年方壯，其進未已，願深自韜斂，出以平淡。又其推比文例，頗盡能事，誠爲前賢所未逮。然《春秋》義理之宗，王道備，人事洽，董子著書，多道德純粹之言，少考據破碎之語；形而上者謂之道，其以義理自養，一化刻苦之迹乎！《公羊》、《穀梁》，班書無名遺姓絶少，季平據三《傳》人名異文，以爲齊、魯同音異字，本爲卜商。是説也，本於羅萬而小易之，非觀其全説，鮮不以爲怪也。吴縣潘祖蔭序于京師南城寓廬。



注
 　原此序未加標題，惟版心口題曰「潘序」。








素王制作宗旨三

 十問題



伯、王、帝、皇，皆由時局而定。秦、漢以前只能爲伯，唐、宋以前只能爲王，元、明中外通，乃開帝局，數百年後，乃能爲皇。使孔子爲政當時，不過爲桓、文

 。又因有王、帝、皇之别局，故以言立教；使只伯局，則躬行其事，而不著經。不能立功，乃以言傳。

因有四等之異局，故立言以俟後，託之古之皇、帝、王。非俟後不立言，非有等差不託皇、帝、王，不著六經，但《春秋》一經已足。每經一時局，數千百年乃一變。六合一統，六藝之事備矣。

僅王、伯，中國古人能之者多，必合全球，方見廣大，真爲生民未有。孟子盛推孔子，終無實迹，故子貢以爲不見美、富。由今日下推數十萬年，方見孔量；就中國王、伯以推孔子，不過

 及肩，窺見室
 

注



 家之好。

《春秋》爲基礎，故五州未通

 以前，可見者皆有，及君子所不及者，人之所不見，即海外人所不覩之明。以前不見美、富，如益梓夫子廟碑，不足以知孔子；由地球開，隨隱見微顯。生居今日，學人之幸也。

六經俟後數千年，世局一變而一經用，舊有三萬年之説。六合内外，血氣尊親，今日雖不能見全量，所謂日

 。

素王，又當讀爲「素皇」，伊尹告湯以素皇九主之説，即《商頌》之「方命厥后，奄有九有」，以王法皇，九主即九洛。

受命制作，以爲萬世法，生民以來，一人而已。六經盡美盡善，孔子以後，無須再改。

匹夫爲百世師，天命木鐸，惟孔子一人，乃言改作。近七十子，遠之孟、荀，亦不敢以此自號於衆，何論餘子！

參用四代，以成一家之言。非孔子自述微言，後人幾不得其蹤跡，與指刺時事、忿争囂辯者不同。

素王兼用四代，以成一統，如與顔子論時、輅、冕、韶。

制即《王制》、《周禮》，非尋常文質過不及之殊。

《論語》文、質即今中、西，即《詩》之《魯》、《商》二頌，《樂記》之《齊》、《商》二歌。

改制爲聖人微言，自明心迹，非教人學步。

後儒以己律聖，己所不能，以爲聖人必有敢爲。




譯改之制，全在六經。

空言立説，非干預時政。




雅言即繙譯，繙譯即改制。

「述而不作」，掩其創作之意，故以「述」自居。「繙」如西人以拉丁文譯古書。




繙經自託，好古敏求，聞見擇善。

周無公田，《詩》有公田，即素王新制。于三代取善而從。

公田中國實未曾行。海外大同，學貧富黨，其歸究爲公田。非數十百年後，地球中亦不能行。




浮海、居夷，指今時局而言；從周、從先進，即今中西，非謂姬周。以新周爲大統皇，周公即皇之伯。

《論語》行、志，行爲王、伯小統，志爲皇、帝大統。

《詩》爲志爲思，即今泰西思想家之説。

王、伯不重思，將來大統亦不重思，但求力行。




餼羊、親迎、諒闇

 、短喪，即弟子商定改制之事。

《孟子》「諸侯去籍」，所聞即孔子之制。

《孟子》見禮聞樂，即孔子之制。

《春秋》譏不親迎，譏滅國，託始以爲作俑，所以貫通各經始《春秋》。

古之三代，後之秦始、漢高，著之律令，行之當時，乃真爲作者。因時立制爲史，與垂法百世之經不同。

賈《治安策》，董《天人策》，良法美政，獻之時君。孔子則爲後世立法，非爲一時一代立言。

黄《待訪録》，顧《日知録》，指陳以備採擇。孔子託之帝王，以爲古人陳迹，但爲好古敏求，並不顯言改作。

後世開國元勳、中興名佐，垂爲典章，行之當世，與孔子以庶人繙經立教，情事迥殊。

開創帝王，因時立法，後來修改，多失本意。故堯舜禹湯其初立之制，皆爲後人所亂。使孔子生於當時

 ，必不能流傳百代。

後世私家論述，一知半解，多爲後王所採用，無位無德，與孔子契於堯舜、道貫百王、師表中外，其相去不可以道里計。



注
 　三：原作「四」，據正文及《凡例》改。



注
 　桓、文：「文」字原脱，據文意擬補。



注
 　不過：此二字原無，據文意擬補。



注
 　室：原作「世」，據《論語·子張》改。



注
 　通：原作「道」，據文意擬改。



注
 　「日」以下原文缺。



注
 　諒闇：原誤作「陰闇」。



注
 　生於當時：「生」原作「王」，似誤，因擬改。








圖表




一、年統春秋配皇王大一統圖
 

注



 

每格方六千里。中爲《春秋》九州。








開方三萬里，立二十五州，每州方六千里。六六三十六，爲《春秋》九州者四；四九三十六，合二十五大州，爲《春秋》九州者百。

春、秋象兩儀，爲天皇、地皇，中分天下。年則配皇，《大統春秋》之一統，一匡也。考晉、楚分伯，象天、地二皇，皇王一統，則以天地二皇爲二公，兩四岳爲八伯，如《易》之四象八卦。考五帝五分天下，即《大行人》九畿、九州，鄒衍之九九八十一州，以方三千里一《春秋》爲一州，每帝之京爲一《春秋》；方三千里分之，爲方千里者九。以千里比一旬，則九旬爲三月，每隅九州，象三月，《采葛》所謂「如三月兮」，以象羲和四子，各司一時三月。皇一統，京畿則方六千里，合四帝四京爲一京，六六三十六，以象三百六旬，故皇爲一歲。就京畿三十六方千里，合得四帝畿之十二月也。皇一統五分，則皇得一分，四帝得四分，各得百八十方千里，爲兩三月，所謂六月。今合南北四小帝爲八伯，各得方千里者九十，八九七百二十，以合七十二候；皇居中得百八十，乃二九之數。考周天三百六十度，南極北極各爲一蓋天，得百八十度，故五帝合數象之。每百六旬爲大年，中分之年則三百六十度，爲小年，二統合爲七十二候
 

注



 ，居中尚有百八十，爲六月黄統，故《詩》以《六月》象黄帝，故爲三統三歲，二黄爲一歲，《詩·六月》南北各三百六十，爲二歲。《詩》、《易》屢以「三歲」爲説，三歲即三皇也。何注以元年之「元」象皇，按：四時象四季，則年即合統之皇。年可造推，元惟在始，則「王省惟歲」。皇之義在年不在元，必以元爲皇，則由二年以至三十三年之年，皆不得法太極矣。元可爲大始，而皇必屬年，則元年不過如始皇之自號，二世三世以至千萬世，則二年三年以至千萬年之義也。《春秋》以年爲皇者，象王與齊桓之一匡；晉、楚之交相見，以春、秋象晉、楚中分，各君其國，各子其民，紛争而不相通。此爲合統分統之二義。


二、隱桓官府内六官外八牧圖

每格爲皇一州。每格方六千里。








隱、桓不治都鄙。中心一州爲官府，内八州爲邦國，外十六州爲都鄙。中州爲皇極，六國如《周禮》天地春夏秋冬六官，鄭居中統之，如黄帝之統六相。《大學》「絜矩之道」有上下前後左右，皇居中，以爲六合之主。上下前後左右皆由中得名：中爲泰皇，上爲天皇，下爲地皇，左爲春帝，右爲秋帝，前爲赤帝，後爲黑帝。《尚書》「七政」：天、地、人、春、夏、秋、冬。

六藝爲六相，一《孝經》以貫之；六官爲六合，一中人以主之。黄帝有六相，爲治官府之六聯六法；再以八小國分居於外，爲八伯。《論語》：「太師摯適齊，亞飯干適楚，三飯僚適蔡，四飯缺適秦，鼓方叔入于河，播鼗武入于漢，少師陽、擊磬襄入于海」，所謂廣魯樂於天下，以魯容天下也。方伯乃稱侯，隱、桓之世，杞、滕、薛皆稱侯，蓋以八小國託於方伯。《左傳》鄭莊公爲王左卿士，亦如齊桓一匡大伯，文、宣乃立二伯，爲晉、楚分伯。隱、桓之世，鄭爲伯。《經》見「以璧假許田」。惟二伯泰山下乃得有湯沐邑，進退方伯閒田。《左傳》王命齊桓爲左卿士，蓋即代鄭爲大伯，鄭一匡，故齊桓亦一匡。隱、桓七大國皆在中州，不及秦。伯由京師，再推邦國都鄙。


三、莊僖齊桓一匡治邦國八伯七卒正圖





北方見晉，南方見楚、秦，合爲十大國、一大伯、一王後。加以冀之晉、荆之楚、梁之秦，以陳、蔡居東南，不見吴；不可見，以見則有九牧矣。當時吴不見《經》。以晉、楚、魯、衛、陳、蔡、秦、鄭爲八伯，故《左傳》稱晉爲叔父。晉在北，楚、秦在南，初見《經》，爲方伯，文以下，乃以晉、楚爲二伯，夾輔周室。齊桓一匡，故會有江、黄，屈完來盟。齊本在中國，一伯中立，天下諸侯徧至，與大統同例；故傳記惟齊桓言一匡，晉、楚則中分天下，不言一匡。齊二同盟即一匡。從莊至昭，皆治邦國，用八伯例。由隱元至莊十六年齊同盟，共四十六年，由獲麐逆數至昭十三年同盟于平丘

 ，爲四十四年，不書同盟之世，合爲九十年，爲帝制。四帝分司三月，各得方千里者九十，所謂一日千里，《詩》曰：「一日不見，如三月兮」，「九十其儀」。


四、文宣成三世爲伯辭中分天下圖





始、終爲皇世，故官府爲天下之心。文、宣、成伯世，二伯平分，侵伐争戰，地中反爲戰場，邊鄙爲南北分争戰地。晉主北方，統齊、魯、衛、鄭東伯四牧；楚主南方，統西南陳、蔡、秦、吴西伯四牧。南北諸侯勢同水火，不通往來，不見盟會，惟尚干戈，以争諸侯，故公與大夫皆無如楚之文。蜀之會，南北諸侯皆在，惟晉不與，故《左傳》以爲竊盟。非在伯世，則南北相見爲常事。二百四十二年，以宣六、七年爲中；城濮之戰移在文世，與邲、鄢陵爲三世大戰。邊鄙爲中心，以鄭、陳中心二國爲邊鄙。陳、鄭居禹州之中，時北時南，故晉、楚争伯，兵事多在二國，與隱、桓、定、哀之一統，莊、僖、襄、昭之一匡、夾輔，情形不同。

九世異辭，有三、五、七、九之分。故傳曰「三亦有中」、「五亦有中」，總括之曰三世異辭，細分之則爲九世異辭。五與七爲小變。今立爲五圖，所謂五變；文、成分，則爲七變；莊、僖、襄、昭再分，爲九變。傳曰「所見異辭，所聞異辭，所傳聞又異辭」者，此也。如上中下分九等，天地人别九候，三三而九之義。三世以同盟見八伯，《經》書晉十四同盟，三世中共九見。晉會北諸侯，《經》書同盟以外楚，其實楚會南方諸侯亦爲同盟，特《經》不書。又，從國不詳敘，以爲隱見例，可由北以推南。中分天下，仿《帝典》羲和顓頊，南正重司天，北正黎司地，《詩》之魯、商、周、召，《易》之乾、坤、坎、離，《莊子》鯤魚鵬鳥、南帝北帝。又，當時楚稱王，《史記》言晉爲天子，其間實事如後世南北朝，問鼎、請隧、觀兵，皆其起文。《春秋》當王伯世，乃以二伯託之，貶晉爲侯、楚稱子；是則當日晉、楚皆以王自居，傳記于二國皆以二伯説之，緣經立説。《春秋》撥亂世反之正，託晉、楚爲二伯，化分争爲一統，撥亂反正之初功。


五、襄昭晉楚夾輔治邦國二伯八方伯七卒正圖





二伯如■

 ，方伯如○，卒正如□。入襄世，二伯不交兵；宋盟以後，晉、楚之從者交相見，與一統、一匡同。二公同治天下，雖分統，彼此各得干預。南北交通。故公如晉，亦如楚、漷與申

 。楚獨召諸侯，南北諸侯亦同至。此世爲昇平世，南北雖通，未能如太平世之一統、大小遠近若一。北方之國，楚得召之；南方之國，晉亦得治之。襄世以後，晉、楚無戰事，晉之同盟爲外楚，宋盟以後，惟一見同盟于平丘，從此諸侯遂亂，故一言「同」，非同盟正辭，惟分争之世乃言同盟。


六、定哀内六相外都鄙十二諸侯圖





隱、桓治官府，莊以下治邦國，用八伯例，定、哀治都鄙，用十二諸侯例，爲《周禮》十二土十二教。隱、桓鄭統之，六國二公四侯，皆在中國；定、哀秦統之，六官二公二侯二子，陳、鄭、蔡、衛反居四方，爲都鄙。即南北遷封，天下太平，赤道之國移居黑道，黑道之國移居赤道，彼此往來，周游六虚，故邊鄙之國反居王畿，王畿之國反居邊鄙。由莊以下，八小國或爲卒正，或爲附庸。鄭、陳、衛、蔡本屬大國，今乃合八小國同爲十二諸侯。所謂太平之世，大小若一，故定、哀録小國甚詳，與昭以上之方伯體裁相同。鄭、秦同見《國風》，《春秋》稱伯，又爲方伯，從王臣例；以外諸侯爲卿士，秦居守，鄭從行。定、哀之世，秦葬、卒不名，純待

 以内臣禮。鄭如今世界之中國，秦如英國，各統六國，居甸服，所以爲九世異辭。


七、春秋法二后中分天下各統四時十二月圖





《傳》以「元年春王正月」爲大一統，以年爲皇，春秋爲

 二后，四時爲四岳，八節爲八伯。

《帝典》「乃命羲和，欽若昊天」五節。

《洪範》：「王省維歲，卿士維月，師尹維日。」

《三統曆》：《春秋》之元年，《易》太極也；春秋，《易》之陰陽；四首時，《易》之四象；八節，《易》之八卦。

《緯》法：太乙爲皇，陰陽爲帝，四時爲王，節候爲伯。

皇輻以方千里爲一日，《緯》「日徑千里」，良馬一日千里。從地中中分天下，每分得方千里者四百五十；以五分之，各得九十日。中央黄道，黄帝居之，其外四方，各得方千里九十，爲一時三月之數。《經》以年爲皇，春秋爲天地，二公象陰陽兩儀；王以配年，晉、楚以配春秋，爲天皇、地皇；四首時之正月、四月、七月、十月如羲和四子，各分司三月，合爲一年。《經》則以四方伯當四帝四子，各司三月；北伯晉爲北黄道，魯東勾芒，衛南祝融，鄭西蓐收，齊北禺彊。此中分，以法北半球四時合歲。至于南半球主楚，又以一伯統四岳，楚居南黄道，爲坤，吴東，秦西，蔡北，陳南，亦如四帝分司四極，春秋各爲一年，四時是有二年，二十中已包春秋十一倍，故《春秋》之王尚不及大州之伯，僅與大卒正相比，合大地五十大

 卒正，即五十《春秋》之王云。

地球《百國春秋》，何以謂之二伯？合天下二百人也。何以謂之八伯？合天下八百人也。《詩》之「百兩」、「百身」、「百君子」、「百憂」、「百禄」，以「百」見者數十例，皆指《百春秋》而言。《春秋》初見邾儀父，以全球言，《春秋》三千里之王僅足爲大統之邾儀父。故孔子修《春秋》，即包大統而言。微文隱義，在學者之自悟。


八、天下百春秋圖





《春秋》治禹九州，方三千里，南服州舉荆、徐、梁，漢儒所謂三千里不治夷狄是也。考《大行人》九州之外爲藩國，合九畿爲九州，每州方三千里，合禹九州爲一州，鄒衍所謂九九八十一州者，即合九畿爲九州之帝制。五帝内九州，外十二州，一帝二十一州，合五帝爲百零五州，因每帝以方千里者九十九立外十二州，每帝溢出一州，故百零五州。以實地計之，則九百方千里只得百州。方三萬里爲天下，方三千里爲一州、一《春秋》，合皇輻三萬里，爲《春秋》者百焉。《春秋》爲小學治國之事，皇、帝欲平天下，必諸王各治其國，合五帝四十内州，四十内諸侯各奉一《春秋》自治其内州；六十外州，六十外諸侯各奉一《春秋》自治其外州國，而後天下平。此《大學》之説也。王者欲治其國，必寰内寰外諸侯自齊其家，如《春秋》所書王臣大小諸侯皆奉法度，而後國可治。魯爲一世家，一州之伯，必其國内之卿大夫士與所屬之卒正連帥屬長附庸，如《春秋》所書之魯屬青州國，皆奉法度，而後家可齊。故《春秋》先治大夫，以爲修身學；繼治諸侯，以爲齊家學；終治天王，以爲治國學。春秋時中國爲亂，則《春秋》撥之而反正；今天下尚有九十九《春秋》之方三千里，亦必借《春秋》以撥正之。《傳》所謂「撥亂世」者，爲今日九十九海外《春秋》而言，非以中國方三千里爲世也。驗小推大，由三千里推三萬里，由方千里之州以推方

 萬里之大州，則王爲皇，齊、晉爲帝、后，八方伯爲八大王；此以小變大之法，治天下若烹小鮮，舉魯以容天下之説。若以實地計，由古之中國之《春秋》推爲今海外百《春秋》，各用一《春秋》而天下平。故《春秋》一劑良方，百人同病，今一人服藥良已，同病相憐，必推其方於同病之百人，服之皆愈，而後爲真良藥。此《春秋》所以爲六藝之始基，皇、帝之階級，由一推百，而天下平。

作《春秋》不用《禹貢》五千，僅就三千里立制者，以地球三萬，明加十倍，方則爲加百倍；方千里一州者，大則爲方萬里。脱胎换骨，不改形模，故千里即萬里起例，禹九州即海外大九州三萬里之起例。

九州在《禹貢》之中心，合五服計之二十五州，已畧爲三《春秋》，加二倍矣。今中國輻員，遠者不下九千里，可爲《周禮》之九畿，則爲加八倍，合爲九《春秋》矣。方萬里則加十倍，再以亞洲計之，得地球四分之一，五帝百八十方千里，爲加十九倍，方萬五千里，爲四帝；車輻之一爲二百廿五千里，得二百五《春秋》，爲二十四倍。故就今之中國言，爲「洋溢中國，施及蠻貊」時局；就教化言，用夏變夷，實已由《春秋》加二倍、八倍、十倍、十九倍、二十四倍，推之九十九倍，固可按圖索驥。

《春秋》爲仕宦之學，中有國，有家，有身，有心，有王，有諸侯，有内諸侯，有卿大夫士，由小推大，大方伯治萬里。四月以法二百四十年之數。同年，何以有二年二十四月？是又天生上首，地生下首，晝夜相反，寒暑不同；在東爲春爲乾爲天，在西爲秋爲坤爲地；于此爲春，于彼爲秋；于此爲秋，于彼爲春。同一十二月，互化而爲二十四月矣。又，地球分十二次十二風十二土壤，以象十二月，合大地月中全有十二月之節候

 。北斗左旋，日躔右轉，凡日躔所歷爲立春正月節，彼此順逆兩行，而交會于寅、申二月；若巳、亥，則斗柄與日躔互異。故大統以「春秋」立名，而不用冬夏，以十二小正之春秋明確

 二神同在一宫，爲一定不易之法，故用春秋不用冬夏，取二和不取二中之義。取人事合天道，又以天道示人事，則「元年春王正月」大一統之義明矣。


九、皇帝王伯疆域大小圖

《大行人》之九州共爲方九千里，每州得方三千里，此帝制以五百里爲一服，與皇輻以方千里爲一畿者不同。然帝以方三千里爲一州，是内九州已得《禹貢》九州者九，合爲八十一方千里，此騶衍九九八十一之説，所以兼帝、皇而言也。《考工記》一轂三十輻，爲方三萬里，開方，積得方千里者九百。若四帝平分，各得方一萬五千里，則各以方三千里爲一州，每帝有内九州、外十六州，而一州已有《禹貢》九州之地；若五帝平分，割四帝車輻各四十五方千里，各爲一百八十方千里，每帝内立九州，得八十一方千里，餘九十九方千里，故其外只能立十二州，《時則訓》所謂五帝分司五極、各方萬二千里是也。要之，皇輻合爲三十六《禹貢》、百《春秋》，五帝平分，每帝得七《禹貢》有奇，得《春秋》各二十。《公羊》大一統之説，是以《春秋》爲基礎，《尚書》爲歸宿。學者得此皇、帝、王、伯疆域之大小，於經學思過半矣。


十、九世異辭表

注
 　原無篇名，惟版心有題曰「圖」，今以爲篇題。又，此下各圖均加標題及序號，以求醒目。



注
 　候：原作「侯」，據上下文意改。



注
 　丘：原作「邱」，清人避孔子諱改，今回改。後文徑改，不再出校。



注
 　■：原作「□」，據圖改。



注
 　此處文字疑有訛奪。



注
 　待：原誤作「代」。



注
 　爲：原無，依文例酌補。



注
 　大：原作「六」，據文意改。



注
 　方：原脱，據文意補。



注
 　候：原誤作「侯」。



注
 　確：原誤作「明磪」，據文意改。



注
 　原此圖闕標題，據圖後説明擬。



注
 　居中：「中」字原無，據文意擬補。



注
 　滕：原誤作「勝」。







公羊春秋經傳驗推補證第一



《春秋》者，魯史之舊名，《經》爲孔子所修，《傳》爲子夏所傳。魯曰「穀梁」，齊曰「公羊」，皆「卜商」之異文；孔子以《春秋》授商，故齊、魯同舉首師，以氏其學。人地字異音同，三《傳》之常例。齊、魯自太公、魯公開國，好尚風氣已自不同，近聖人居，故好學出于天性，《春秋》有三《傳》，《詩》亦有三家。《齊詩》四始五際多宗緯候，故《公羊》亦多非常可駭之論。近世通行義疏，多古文晚出之説，惟《公羊》獨守西漢博士遺則，迥出諸家之上。至聖作經，弟子譯傳，當時學者，以《王制》傳禮制，以《國語》録事實，所有義例，别撰大傳以明之。今《傳》乃後師授受，因問難而作，取舊傳條説。《傳》文出于孟、荀以後，漢師亦有增補。此本又爲宣帝後顔氏一家所傳，與董、嚴皆有同異；别家佚傳，間有可徵，故隨文補入。齊、魯同説一經，實無大異。《國語》左丘明，即《論語》啓予商。義例相同，各有長義，與本《傳》不迕者，亦畧補之。意在補何，故以「補證」名焉。


隱公

《春秋》者，本《論語》「爲東周」之義，獲麐有感，繼西周而作。據魯史，從獲麔逆至隱，十二君二百四十二年，分爲三世，析

 以九變，約符三九之數。隱公名息姑，惠公子，孝公孫。事詳《春秋譜牒》，司馬遷本之，作《本紀》、《世家》。






元年

《賈子》：「《易》曰：『正其本而萬物

 理，失之毫釐，差之千里』，故君子慎始也。《春秋》之『元』，《詩》之《關雎》，《禮》之冠、婚，《易》之乾、坤，皆慎始謹終云爾。」《年表序》太史公云「讀《春秋譜牒》」，又云：「儒者斷其義，馳説

 者騁其詞，不務綜其終始，曆人取其年月，數家通于神運，《譜牒》獨記世諡，其辭略，欲一觀其要難。于是譜十二諸侯，自共和訖孔子，表見《春秋》、《國語》學者所譏盛衰大指，著于篇。」



 疏

《年表》：周平九年，齊僖公九年，晉鄂侯二年，宋穆公七年，衛桓公十三年，陳桓公二十三年，鄭莊公二十二年，蔡宣公二十八年，秦文公四十四年，楚武王十九年，曹桓公三十五年，杞武公二十二年。按：《年表》所言君子譏之之類，即史公所謂盛衰大旨。史既指爲出于學者，則非原文可知。《年表》録多《左氏》學，今不用之；至于其本文，三《傳》所同也，今故取其實，而不用其説。




春，王正月。

董子説：「《春秋》之文，求王道之端，得于正；正次王，王次春。春者，天之所爲也；正者，王之所爲也。其意曰：上承天之

 所爲，而下以正其所爲，正王道之端云爾。」


 疏

傳三月以首事開宗，虚承建子之月。





元年

據王乃改元，諸侯不改元。



 者何？

因問作《傳》，故先述問辭。弟子據年下繫「王正月」，疑王元年。


 疏

《禮記》有《大傳》，有《服問》，《服問》皆弟子據《大傳》之文以問其師，而師亦據《傳》義告之，猶論大綱；至于《儀禮·喪服傳》，乃依經發問，與《傳》例同。


 君

《春秋》據魯史而作。魯爲正東青州伯，以大九州而論，中國正東亦爲青州。小九州以魯正諸夏，進外以成九州，推之大九州，以中國進退天下，引海外以成大九州，故《春秋》據魯而作。《詩》以魯爲頌，以大九州青亦在東，泰山亦爲皇之東岳。


 之始年也。

師據常録「公即位」，知魯君之元年。諸侯
 

注



 得紀元者，《公羊》云：諸侯不純臣也，《白虎通》：「王者不純臣諸侯何？尊重之，以其列土傳子孫，世世稱君，南面而治。」與凡臣異。「朝則迎之于著，覲則待之于阼階，升降自西階，爲庭燎，設九賓，享禮而後歸，是異于衆臣也。」董子説《春秋》一元之義：「一者物之所從始也，元者辭之所謂大也。謂一爲元者何？視大始而欲正本也。《春秋》深探其本而反自貴者始，故爲人君者正心以正朝廷，正朝廷以正百官，正百官以正萬民，正萬民以正四方。」


 疏

《魯世家》：「初，適夫人無子，賤妾聲子生子息。息長，爲娶于宋，宋女至而好，惠公奪而自妻之；生子允，登宋女爲夫人，以允爲太子。惠公卒，爲允少，故魯人共令息攝政，故不言即位。」


 春者何？

據子月非春，天道不隨時制而改。


 疏

建子之月可得爲春，以冬至爲陽初生也。故夜半子時即爲後日之首，故從日出爲人事之始。紀陰陽終始，則從二至。


 歲之始也。

子月冬至，斗柄改建，可爲歲始；至于秦正建亥，則不可爲始矣。以此明三正與四時相應，則改正不改正之説斯可息矣。


 王者孰謂？

《春秋》不稱周號，以「王」字代，《經》有以

 「王」爲時王，「王崩」、「王使」是也；有以「王」爲代號，「王人」、「王姬」，與「晉人」、「紀姜」同，是也。問此「王」字爲時王，抑爲代號？


 謂文王也。

如《左傳》所謂「周正月」也。王者頒朔，受之太廟，用正臣子，傳之祖宗，百世不改。故王爲代號，非指時王。近于始受命之文王，以頒朔在文王廟也。文王爲周受命之王，故《傳》用《詩》説，推本其祖。《傳》中數言文王，皆繼體守文之義。


 疏

二語出于《樂緯》，乃《詩·王風》之師説。《春秋》詳伯道，以王爲至尊，《詩》説大統，輻圖大于《春秋》者至百倍；皇爲君，帝爲伯，八伯十六牧，每方一后，各有九州，比于《春秋》者二百倍。故《詩》之王爲伯、牧之稱，不止一王；如《有聲》之「文王」、「武王」、「王后」、「王公」、「皇王」，及《長發》之「玄王」、「武王」、「商王」是也。《王風》主東方爲神州，文家之王不一，故問「孰謂」。東方文與西武、北玄、南后相比見義，非謂姬昌文王。由齊學喜言大統，引《詩》説以説《春秋》，故文一而義殊。


 曷

 爲先言王而後言正月？

據下三時月不言王。


 王正月也。

董子：「孔子作《春秋》，先正王而繫萬事，見素王之文焉。」正有三，不言王不明；下不言者，正月明，下可知。


 曷言乎王正月？大一統也。

一統者，言三萬里内咸奉正朔也。


 疏

《藝文志》有《騶氏春秋》。《王吉傳》：初好學，通五經，能爲《騶氏春秋》。上疏曰：「《春秋》所以大一統者，六合同風，九州共貫也。」按班言，吉通《騶氏》。考騶衍游學于齊，《公羊》爲齊學，騶子著書，驗小推大，言海外九州、六合内外，與《列》、《莊》同爲皇、帝學，非如魯學謹嚴，專詳小統。是騶氏即衍，《公羊》爲本師，《騶氏》則一家之别派，亦如嚴，皆《公羊》學。董子曰：「《春秋》大一統者，天地之常經，古今之通誼。」與吉説同。大統皇帝學專言陰陽五行，秦、漢其學盛行。漢高初得天下，亦用其説布之政事，魏相、丙吉用以爲丞相，《相傳》云：相明《易經》，有師法，「又數表采《易陰陽》及《明堂月令》奏之，曰：『天地變化，必繇陰陽。陰陽之分，以日爲紀。日冬夏至，則八風之序立，萬物之性成，各有常職，不得相干。東方之神太昊，乘震執規司春；南方之神炎帝，乘離執衡司夏；西方之神少昊，乘兑執矩司秋；北方之神顓頊，乘坎執權司冬；中央之神黄帝，乘坤、艮執繩司下土。兹五帝所司，各有時也，東方之卦不可以治西方，南方之卦不可以治北方。春興兑治則饑，秋興震治則華，冬興離治則泄，夏興坎治則雹。明王謹于尊天道以養人，故立羲和之官以乘四時，節授民事。君動静以道，奉順陰陽，則日月光明，風雨時節，寒暑調和；三者得敘，則災害不生，五穀熟，絲麻遂，艸木茂，鳥獸蕃，民不夭疾，衣食有餘。若是，則君尊民説，上下亡怨，政教不違，禮讓可興。夫風雨不時則傷農桑，農桑傷則民饑寒，饑寒在身則亡廉恥，寇賊姦宄

 所繇生也。臣故以爲陰陽者王事之本，羣生之命，自古聖賢未有不繇者也。天子之義，必純取法天地而觀于先聖，高皇帝所述書《天子所服第八》曰：「大謁者臣章受詔長樂宫，曰：『令羣臣議天子所服，以安治天下。』相國臣何、御史大夫臣昌謹與將軍臣陵、太子太傅臣通等議：『春夏秋冬，天子所服，當法天地之數，中得人和。故自天子王侯有土之君，下及兆民，能法天地，順四時以治，國家身亡旤殃，年壽永究。是奉宗廟安天下之大禮也。臣請法之。中謁者趙堯舉春，李舜舉夏，兒湯舉秋，貢禹舉冬，四人各職一時。』大謁者襄章奏，制曰：『可。』」孝文皇帝時，以二月施恩惠于天下，賜孝弟力田及罷軍卒，祠死事者，頗非時節；御史大夫鼂錯時爲太子家令，奏言其狀。臣相伏念

 陛下恩澤甚厚，然而災氣未息，竊恐詔令有未合當時者也。願陛下選明經通知

 陰陽者四人，各主一時，時至明言所職，以和陰陽，天下幸甚。』」按：《易》爲皇、帝學，陰陽即本經之春秋。漢高祖選明經通知陰陽四人各主一時，時至明言所職，以和陰陽，即本經之首時過必書。《周禮》之以四時名官，高帝之趙堯、李舜、兒湯、貢禹分司四時之服，去古未遠，能用經義，實見行事。五帝分司五極，爲全球五大洲，而言《周禮》之五官五土，師説也。順天布政，爲皇、帝專説。今泰西鄙笑《春秋》之書日食皇異，是一孔之見。


 公何以不言即位？

即位者，受授之道，即後世史書皇帝即位之例。先君已薨，不言嗣君即位，則是國中無主。故新君逾年必言即位，不言則爲變。


 疏

據《禮》：新君繼位必于尸柩之前，既殯即位，《顧命》所言是也。故本年不葬亦稱先君，所以必于逾年正月

 即位者，《春秋》以年爲斷，以明一年不二君之義。


 成公意也。

即位者，繼立之變文，因書不書，可以起其當國不當國。


 疏

意者，有其意無其事之辭。《春秋》削即位，成其意，如實事然。孔疏引顔氏説，魯十二公國史盡書即位，孔子修之，乃有所不書。


 何成乎公之意？

意無事實，故問。


 公將平國而反之桓。

平國，謂公立治魯，俟桓長而還之。


 曷爲反之桓？

言反，則國是桓國。問其實。


 桓幼而貴，隱長而卑，

貴、卑皆自其母言之。


 其爲尊卑也微，

舊説以爲母俱媵，據《左氏》、《史記》，隱公母爲媵，桓公母，再娶之夫人。


 國人莫知。

隱公如衛完，桓公如衛朔，二者皆非正。國人疑，不知所奉。


 疏

舊説有文家質家之分，皆三統例，既有《春秋》，以後之説則不可以説《春秋》。孔子本主文，如學校、選舉、不世卿、親迎、三年喪之類，皆於古制力求文備。蓋三代真制實皆簡陋，孔子潤澤，乃稱詳明。以庶人不作，故託權于先王；非周公訂禮既以大明，孔子一意質樸，因陋就簡。又，三統循環之説，本謂後王法夏、法商、法周而王，于孔子所改制外别立三等；如學校、養老、明堂之類，皆孔子所改而立三等之制，非古三代有此循環變通之法。説詳董子《四代

 改制》篇。


 隱長又賢，諸大夫扳隱而立之，

因長、賢以立，桓不得據嫡以争。言大夫立，非惠公意可知。


 隱于是焉而辭立，則未知桓之將必得立也。

隱承父意，志在讓桓，恐别立君以桓非嫡而不讓。


 且如桓立，則恐諸大夫之不能相幼君也。

惠立四十六年猶有少子，知再娶也。


 故凡隱之立，爲桓立也。

此即隱公之意，所謂「平國而反之桓」者也。


 隱長又賢，何以不宜立？

據賢、長，若宜立。


 立適以長不以賢，立子以貴不以長。

二語《春秋》立子之法。


 疏

隱、桓俱不正，不能計長、賢，無論矣。


 桓何以貴？

俱非嫡，何有貴賤。


 母貴也。

桓母雖再娶，然以適禮行。此推論其極之言。


 母貴則子何以貴？

據世子母弟外羣公子無尊卑之分，知母貴不貤于子。


 子以母貴，

諸侯一娶九女：一夫人，一世婦，左右婦，三姬，二良人，各有差等，子秩亦如其母，所以杜紛争、防禍亂，專爲繼立事言之。至于平日之貴賤，則相等矣。


 母以子貴。

小異于衆妾，如哀立則書姒氏卒之比，非謂立爲夫人。


 疏

《異義》「妾母之子爲君，得尊其母爲夫人」：「考《春秋》公羊説，妾子立爲君，母得稱夫人，故上堂稱妾，屈于嫡，下堂稱夫人，尊行國家。父母者，子之天也，子不得爵命父母；至于妾子爲君爵其母者，以妾本接事尊者，有所因也。穀梁説：魯僖公立妾母成風爲夫人、入宗廟，是子而爵母也。以妾爲妻，非禮也。《古春秋》左傳説：成風得立爲夫人，母以子貴，禮也。」按：許君以此爲異禮，非也。《傳》文「貴」字謂超軼等儕，非謂子立母無論微賤，亦無論嫡在否，便直立爲夫人，與之抗禮，死則入廟配食，如二嫡也。蓋子立自當私尊其母，以申人子之情。亦須各相情勢。《公羊》説所謂「上堂稱妾，屈于適」，是適死後無適，乃尊其母，稱夫人；至于堂上，猶辟正號，但較餘妾爲貴，非直用夫人禮，如漢時故事。至于入廟配君，則不可。《穀梁》不許爲夫人者，謂當别立廟，如考仲子之宫，不當致廟。非適死後，子私尊其母亦不許也。《左氏》説夫人已死，私尊其親則可，然不入廟、立夫人，則《左氏》最惡二嫡矣。




三月，公及邾婁儀父盟于眛。

邾婁初本附庸，《春秋》後乃立爲卒正。董子説：附庸「字者方三十里，名者方二十里，人者方十里。」按：儀父是字，初爲方三十里附庸也，後又升爲百里國，紀亡，乃升曹爲首，以邾補卒正之數。開宗以慶賞爵命，明《春秋》進退不拘周制也。


 疏

《傳》三月以首事，隱、莊不言即位，紀事皆從三月起。三月爲夏正寅月，虚存周之子月。紀事首三月，用夏正之義。「哀十四年春西狩獲麐」，春者建丑之月，于夏正爲冬，故曰「狩」，實則終于十三年，皆爲夏正之義。




及者何？

據與、會、暨異文。


 與也。

與、會、暨同義。


 會、及、暨皆與也，

義同爲與，而文有三名。


 曷爲或言會、或言及、或言暨？

此以虚字爲例，説既係同訓，而三字互見，知同中有别也。


 會猶最也，

最，聚也。外爲主，内往會之。


 及猶汲汲也，暨猶暨暨也，

重言以相譬況，此當時語也。義説詳下。


 及，我欲之；

我，魯人之辭。汲汲，迫也。魯有求于外，及急爲此會，則以及言之。


 暨，不得已也。

己所不願，外迫于人，不得已，乃爲之，「暨齊平」一見是也。言此者，《春秋》尚志，各原其心而科之。


 疏

會者外爲主，其義易明，惟内言及、暨，于内爲主，中又分二例，乃難明。及者常文，暨爲一見例。


 儀父者何？

疑與紀履緰同。


 邾婁之君也。

據小國大夫在盟會稱人，非君則大夫，應不見名氏。


 何以名？

據君不稱字，疑同黎來。


 疏

父同「甫」，男子之美稱。而弟子以名爲疑者，《春秋》有以父爲名也。


 字也。

以下卒名克知字也。《春秋》字諸侯以伯，如秦、鄭、曹、薛是也，不言别字。字稱儀父，明非諸侯，乃以附庸稱字也。


 曷爲稱字？

據下稱子。


 褒之也。

褒者，所謂加以錫命慶賞。初加以地，從字稱子，從子升卒正，稱千乘之國。以後之進，知《春秋》褒之始事。


 疏

《春秋》褒善貶惡，推三代之德，非獨譏刺

 而已。宋以後以《春秋》爲刑書者誤。黜陟義詳《白虎通》。


 曷爲褒之？

據功無所見。


 疏

《春秋》褒進桓、文，内三錫命，皆無所見。


 爲其與公盟也。

不褒則微者公不能與盟，欲言公盟，則必褒之。


 疏

《春秋》者，爲東周之意也，有新王之制。王者初立，必先治近，故《春秋》始事必出公，必言公與近國事。爲其如此，故必先褒之。


 與公盟者衆矣，曷爲獨褒乎此？

據與戎、齊、莒盟不褒。


 疏

據《經》言，邾、戎

 皆在南鄙。王者之化，自北而南；《詩》與《春秋》皆以開南服爲主。魯近莫如邾，而又在南，故《春秋》褒進之國必自邾始也。


 因其可褒而褒之。

本名，同黎來二十里附庸，褒而稱字，是升爲附庸上等也。邾婁初小，後漸進，亦如齊、晉、楚、秦，《春秋》因而褒之。


 此其爲可褒奈何？漸進也。

進者封爵。褒事小，進由褒，乃次序之道也。


 疏

《解詁》云：「世愈亂而《春秋》之文愈治。」此《春秋》大義也。《春秋》寓新王之制，隱、桓之世治諸夏，莊、閔以下治近夷，襄、昭以下治遠夷；隱、桓以下治諸侯，文、宣以下治大夫，襄、昭以下治陪臣。始于封邾婁，終于文、成致麐。秦、吴、楚，梁、揚、荆，方伯也，而遠在南服，由州而國，國而人，人而君，始爲小國，終爲大國，皆漸進之義。至爲大國，然後全待以方伯禮，而用夏變夷之功始成。以世變而論，則以次疊衰；以《春秋》而論，則累變愈上。《論語》云：「如有王者，必世而後仁。」又云：「苟有用我者，期月而已可也，三年有成。」以朞月計，則以十二公爲十二月也；以三年計，則以二百四十二年爲再朞；以世爲計，則約以《春秋》十年爲一年也。過化存神，非待二百四十二年乃臻上理也。


 眛者何？地期也。

夏，五月，鄭伯克段于鄢。

《補例》：鄭者，豫州國。晉升爲伯之後，則以鄭補之；楚升爲伯，則鄭仍爲冀州伯。此《春秋》升降之法。小國稱伯、子、男，鄭稱伯，何以知爲方伯？以其稱使言監者湯沐邑也。何以稱伯？謂以諸侯入爲王朝卿士，從天子大夫例也。


 疏

《春秋》存西周。冀、梁二州，雍之輔也，鄭本雍州畿内國，從平王東遷，故使鄭、秦，如以近方伯入爲王朝卿士；鄭國在豫，不使主豫，如以卿士隨從在行者然。其從外諸侯例者，就冀州録之耳。




克之者何？

據二「克」皆訓「能」，此「克」下不繫事，故加之以問。


 殺之也。

據目君爲殺例。


 疏

《補例》：克如「克殷」之克。此就目君言，故但云殺，實則當如《左傳》「得獲曰克」
 

注



 。


 殺之則曷爲謂之克？

殺當如年夫，出奔當如鍼；此言克，爲一見例。


 大鄭伯之惡也。

董子云：「外出者衆，以母弟出，獨

 大惡之，爲其亡母背骨肉也。」


 疏

若言段出奔，則不見鄭伯之惡，故言克以重科之，使非小惡然。


 曷爲大鄭伯之惡？

據鍼出奔不大秦伯之惡。


 母欲立之，

鄭伯所以逐段之根。


 己殺之，

《穀梁》「甚鄭伯之處心積慮，成于殺」，《左傳》「不言出奔，難之也」，皆以殺科之。


 如勿與而已矣。

《穀梁》曰：「取諸其母之懷中而殺之云爾。」母、勿形近，取、與對文，《穀》云取，《傳》云與，如母與之，與《穀梁》同意。


 段者何？

據目君，然不知是世子母弟。


 鄭伯之弟也。

據下言世子忽，知爲弟也。


 何以不稱弟？

據年夫、鍼皆言弟。


 當國也。

凡欲自立，皆去氏。


 其地何？當國也。

據州吁殺地濮，《穀梁》云：當國，言欲篡立爲君。


 齊人殺無知，何以不地？

據俱當國。


 在内也。

在國都殺之，非在外邑。


 在内，雖當國不地也；

楚公子比、陳公子過皆當國在内，不地。


 不當國，雖在外亦不地也。

據楚公子側在外不書地。《傳》言事實大者皆同《左傳》。段本未殺，《春秋》甚鄭伯之處心成于殺，故以殺科之；董子引《傳》曰「有從輕而重者」是也。若是實殺，當云「克殺」，如克葬之文。有克無殺文，未實殺也。




秋，七月，天王使宰咺來歸惠公、仲子之賵。

天王者，周王也。天下一家之例，皇爲祖，帝爲父母，八王爲子，十六伯爲孫。《春秋》王伯之書，以王爲主而歸本于天，以天統王，即《顧命》之皇后。以父子言，天之所生謂之天子；從君臣言，爲皇帝垣翰，謂天王。《春秋》治世之書，一稱天子，餘言天王。《檀弓》：「天子之哭諸侯也，爵弁絰
 


 衣；或曰：使有司哭之。爲之不以樂食。」疏

初録近小國，邾是也；次録大國，鄭是也。鄭伯者，亦見鄭爲二伯之名也。由鄭而及天子，此由三公及天王也。再記宋，二王後也；祭伯來，内監也；益師卒，内大夫也。元年但書七事，明其次第之故，而全經之例視此者多矣。




宰者何？

據三年所繫不同。


 官也。

《曲禮》：「天子立官先六太，曰太宰、太宗、太史、太祝、太士、太卜。」《爵國》篇：「天子通佐七人。」宰爲官名，《春秋》三見者，明通佐、宰之制與三公所統不同，爲兼官，有七上卿，共二百八十九人也。三見宰者，一明宰公、司徒屬，公卿大夫士三等四選同也。餘詳《王制集義》。


 咺者何？

據渠伯糾氏、字並見，此但稱咺，爲一見例。


 名也。

據以官氏知爲名。


 曷爲以官氏？

據周公渠伯糾同氏采。


 宰，士也。

宰、士以官名，明太宰所屬有士也。三公所屬不氏官，石尚是也，以見太宰不在百二十官之數。官不氏采，士封微，略之也。


 惠公者何？

于隱何屬。


 隱之考也。

據《譜牒》。


 仲子者何？

于惠公何屬。


 桓之母也。

《左氏》云：「仲子歸于我，生桓公。」師據以爲説。


 疏

據《史記》，《譜帙》但詳世次諡號，不詳夫人；《國語》于夫人又不皆有記載，故不能盡詳。《傳》于宣姜、繆姜不知爲宣夫人、成夫人，是也。凡無明文，先師多以意推之，故三《傳》有異。至于大事，《經》有明文，三《傳》皆同。


 何以不稱夫人？

據惠夫人早薨，惠再娶仲子爲夫人。爲夫人則宜有諡。


 桓未君也。

師以再娶不得稱夫人。若以桓公故，則時未立，非桓立妾母即當稱夫人，如弋氏是也。


 賵者何？

據與賻、襚、含並稱。


 喪事有賵，

《喪禮》有歸賵。


 賵者蓋以馬，

馬爲主。


 以乘馬束

 帛；

以乘馬爲主，而以束帛將之。


 車馬曰賵，貨財曰賻，衣被曰襚。

此舊傳文也。《傳》曰車馬，師以乘馬束帛釋其義。《解詁》分周制春秋制，非也。


 桓未君，則諸侯曷爲來賵之？

公子之母，不應赴告。


 疏

《經》言王使，《傳》言諸侯者便文。亦以王臣來，則諸侯可知。


 隱爲桓立，故以桓母之喪告于諸侯。

師據經意説之，無明文也。


 然則何言爾？

事既委瑣，又不當于禮，何以特書。


 成公意也。

從不書即位推以立説。


 其言來何？

《穀梁》云「其志不及事也」，《傳》「其言來何」即「其志」之變文，謂何以書其來賵。《解詁》誤以爲例不當言來，考《經》，凡朝，歸獻均有來文，歸含、賵不言來，乃變例。


 不及事也。

賵爲薨來。已葬乃至，不及事，書以譏之。


 疏

諸侯之葬，來賵者必衆，皆不書。獨書此者，常事不書，必有褒貶乃見。


 其言惠公仲子何？

據僖公成風母以子氏。事異而文同。


 兼之。

二賵同一使，故兩舉之。


 兼之，非禮也。

禮宜各有使。歸含、賵，一人兼二事，此一人兼二賵，均不合乎禮。


 何以不言公及仲子？

據「公及夫人如齊」，言「及」以相别。


 仲子微也。

比夫人微，故不得言「及」。此本貴賤不嫌同號之意以言之也。


 疏

《穀》以爲子以母氏，與僖公成風同。仲子，《傳》以爲桓母，與《左氏》同。




九月，及宋人盟于宿。

宋王者後，于天王下書之，崇大國也。王後不爲牧、不滅國，故言宋人。所以小國皆在青州，《經》以宋爲與魯同州也。盟邾婁者，青之小國；盟宋者，青之大國。舉二盟而包者多矣。


 疏

宿者，青州國，備六卒正之數。宋與宿近，後遷宿。此盟有宿在，蓋城下之盟。此謹參盟之始也。《補例》：元年四時皆月，所以明四時之義；九月何以月？謹參盟之始也，因微故月。下爲君參盟有明文，故託始曰此皆微者也。




孰及之？

不言其人，恐有辟諱。《穀梁》云「交質子不及二伯」，《春秋》以盟爲結好求伯之大端，故元年内兩言之。


 内之微者也。

内微不可言人，此兩微相盟之例。宋者何？王者之後也。何以稱公？王者之後稱公。宋大國，公何以不言如？王後若賓客，不如二伯方伯之禮，故公不朝之；又不爲牧，故所與小國皆魯屬也。五記災，三繫事，見司城、司馬者，皆以王後，有優禮。




冬，十有二月，祭伯來。

《王制》：天子畿内九十三國，以禄

 公、卿、大夫、元士。祭名見于西周，東遷以後猶舊名者，《春秋》存西京之大例也，不使秦主雍州，如天子出狩東都，秦爲留守扈從之臣，食禄猶在西周也。天子出，二公從，《春秋》見司馬、司城，不見司徒，即留都未從之意。故以王臣食國，仍係雍州，出秦以爲梁州方伯。祭者，畿内國，祭公爲天子三公，不可以再氏祭，氏祭者，皆以出爲方伯監，如單子爲天子卿，而單伯爲方伯監也。祭公爲公，大夫以字見，如祭伯、祭仲、祭叔，皆監也。祭仲在鄭，祭伯、祭叔皆在魯。《春秋》凡見七監者，内四監：祭伯、祭叔、夷伯、單伯；外三監：祭仲、女叔、原仲是也。




祭伯者何？

據如小國諸侯之文。


 天子之大夫也。

據祭仲祭叔，知非外諸侯。


 疏

此記監者之始。


 何以不稱使？

禮：内臣無外交，非天子命不出疆。既來，必有使命。


 奔也。

以奔來，非使，故不言。


 疏

劉向説《穀梁》云祭伯出奔，同《公羊》，與今本《穀梁》不合。可見漢時《公》、《穀》各家多不相同，且互有出入，不如今但據二本之有無爲説。


 奔則曷爲不言奔？

據周公、王子朝皆言奔。


 王者無外，

天子乃言無外，其臣不得與之比。


 言奔則有外之辭也。

《春秋》初爲王臣諱奔，故不言奔。從天子不言出推衍説之。


 疏

《補例》：祭伯者何？吾大夫之命乎天子者也。何以言來？直來曰來。何以不言使？不可得而使也。魯何以有天子大夫？魯爲方伯，爲監于魯者也。説詳《王制輯義》。




公子益師卒。

益師，卿也，卒，君當變服降禮，以遂哀痛之情，故書以記之。不日，貶之，同微者。其義不先見。何以貶之？《春秋》譏世卿，不用公族，故于此貶之，以明譏世卿之義也。




何以不日？

據莊、成以下大夫卒，不論善惡皆日。


 疏

《補例》：内卿與上大夫例日，微者例時，如俠是也。此因惡而貶之。然則

 《春秋》日月有爲例有不爲例之分，不爲例者書事記時，爲例者詳略見意，事本平實，例亦簡明。《解詁》多誤爲皆例。


 遠也。

從定、哀以望隱、桓，則隱、桓遠矣。大夫日卒，不日卒者，《穀》以爲惡，《左》以爲禮之加降，皆謂因事貶惡；至近世，則無論美惡皆日，所謂「定、哀多微辭」，此在遠世，故得用貶惡之法。此三世異辭例，非謂遠世文有脱佚，如杜氏説也。


 所見異辭，

《傳》「定、哀多微辭」，故以定、哀爲所見。其中分爲三世，辭之小變略爲三等，專謂所見與所聞、傳聞也。


 所聞異辭，

莊至昭爲所聞，合八公爲一類，辭有三異。


 所傳聞異辭。

隱、桓爲傳聞。《春秋》莊至昭爲有伯之世；隱、桓始，無之；定、哀終，亦無之。《穀梁》、《左氏》三世例皆同。


 疏

按，《傳》言三世三異，是每世自異，非合三世乃見不同。蓋一類分三大變三小變，有九等，如《禹貢》、《人表》以上中下分九等，與三科爲九旨意同。其異辭，有因時事而異者，有由詳略而異者，有由親疏而異者。此例但取大意，不可逐條附會，如一年中四時節候不同，亦不可逐日細分。餘詳《三十論》。





二年


春，公會戎于潛。

董子説：「《春秋》書人時易其名，書事時詭其實。」戎者何？齊也。潛者何？内邑。《齊語》「反魯侵地棠、潛」，取之魯也。何以知戎爲齊？以《春秋》初不見外州國，公不能遠會戎，以齊取潛知爲齊。此齊取潛，齊後爲二伯，《春秋》爲賢者諱惡，爲親者諱敗，故託之會戎。戎者，西方曰戎，《春秋》不見真戎，故知其非實也。《春秋》治三千里以内，不見《禹貢》要荒，故凡四裔多託諱，否則華、夷雜處之夷。


 疏

《王制》：「中國戎夷，五方之民，皆有性也，不可推移。東方曰夷，被髮文身，有不火食者矣；西方曰戎，被髮衣皮，有不粒食者矣；南方曰蠻，彫題交趾，有不火食者矣；北方曰狄，衣

 羽毛穴居，有不粒食者矣。中國、蠻、夷、戎、狄，皆有安居，和味，宜服，利用，備器
 

注



 。」按，四裔有小大，中國有四裔，海外職方更有大四裔。驗小推大，體例相同。《王制》之「五方」亦可作「五土」讀也。




夏，五月，莒人入向。

莒，夷狄也，備卒正者，用夏變夷，猶中國也。不稱伯稱子者，《曲禮》：「夷狄雖大曰子。」此小夷。莒、滕爲夷狄卒正，楚、吴爲夷狄方伯。


 疏

《地理志》「城陽國」「莒」下云：「故國，盈姓，三十世爲楚所滅，少昊後。」




入者何？

據入爲滅辭，滅國有入、遷等異辭。


 得而不居也。

如吴入郢。入下于滅一等，雖得其國，不滅而復之曰「入」。向初爲國，莒滅之爲邑，後我取向，則爲我邑。


 疏

《左傳》以向爲國。邑不言入，言入者亦國也。




無駭帥師入極。

極，魯屬也。一州二百一十國，立二十一連帥以統之。《春秋》惟六卒正記卒、葬，餘皆不專記事，惟因大國及之，極蓋二十一連帥中之一。凡屬長以下，百里、七十里、五十里之三等國，通不見《經》也。




無駭者何？

據不氏爲未命，公孫當氏公孫。


 展無駭也。

展當時當氏公孫，言展，從後追録之，如《經》之蕩伯姬。


 疏

無駭爲公子字展之子。公孫之子以王父字爲氏，禮當請于君，得君命而後定。


 何以不氏？

據公子公孫當大夫，入杞遂氏公子。


 貶。

氏者爲已命大夫，不氏同于小國，故曰貶。


 疏

此不氏爲貶，則莒人亦爲貶。並見二入，一外一内，同譏始滅。


 曷爲貶？

問事實。


 疾始滅也。

《春秋》始于隱世，此爲魯滅國始，故言始滅。


 疏

《論語》：「天下有道，則禮樂征伐自天子出；天下無道，則禮樂征伐自諸侯出。自諸侯出，蓋十世希不失矣；自大夫出，五世希不失矣；陪臣執國命，三世希不失矣。」《春秋》隱、桓以下，初治諸侯，繼治大夫，再治陪臣，以反于天子；所謂「世愈亂而文愈治」。大夫專權，擅兵滅國，聖人之所深惡也。


 始滅昉

適也。


 于此乎？

問見《經》諸國之滅亡果始于此否。


 前此矣。

據穀、鄧、郜亡國在春秋以前。


 疏

春秋以前，强淩弱，衆暴寡，弱肉强食，滅小國以自封殖；如晉地多數畿，漢陽諸姬楚食殆盡。如泰西未興公法以前，小不事大，大不字小，蠶食鯨吞，小國不能自存。據《王制》九州一千七百七十三國，《春秋》經、傳存者不及二百國，皆爲大國所吞并。


 前此則曷爲始乎此？

前此則不當以此爲始。


 疏

春秋以前，大國以吞并小國爲事，律以中國無王法，律以西事無公法，《春秋》乃彰明王制，見二伯方伯五長統屬之法，小事大，大字小，共保平和。九伐之職掌于司馬，諸國有罪，奉王命以討之，抗則威之，服則宥之。雖有滅國，其地皆歸天子，聽天子别封諸侯。平時以巡守黜陟之法，慶賞黜削，皆歸于閒田尺寸之士，非諸侯所敢專擅。王法明，則滅國自廣之事可以絶迹。古無此制，《春秋》乃初建之；如親迎，古無此禮，爲《春秋》新設。孔子述而不作，繙經立教，以庶人之議託之古帝王，不曰不許滅國之制由《春秋》而興，乃以爲滅國之事由《春秋》而始；以作爲述，以新爲古，書法與事實相反。正如季子出奔，《經》書「來歸」；文姜反魯，《經》曰「孫齊」。譏如始滅者，謂古者帝王法度昌明，絶無諸侯滅國自廣之事，春秋末世乃由無駭作俑，後來諸效尤其事，蓋用《列》、《莊》微言之義。以六經皆爲新典，則與託古之義相妨，必反其辭以爲古跡，文明後乃流爲蠻野；如《左》、《國》所稱先王法度本極休明，後來强大不守其法。故以滅國由《春秋》而始，春秋以前絶無其事，故曰《春秋》之始。然《傳》明言不始春秋，爲託始例；則《春秋》爲新經，撥亂反正之義可以微會矣。


 託始焉爾。

《春秋》託始于隱，如託齊、晉爲伯之例，非謂滅國即始此。


 疏

六經古無其事，以新制依託；帝王滅國古有其事，以滅國託始《春秋》。


 曷爲託始焉爾？

據戰伐不託始。


 疏

《春秋》始疾滅國，不應以滅國始于《春秋》。


 《春秋》

錯舉二時以名，以春、秋爲伯爲義。二伯：羲、和分主春、秋。又，緇衣屬春，素衣屬秋。蓋分統爲春秋，合之則

 歲。小分爲伯，小合爲王，大分爲帝，大合爲皇。故曰「《春秋》天子之事」，又「其事則齊桓晉文」。


 之始也。

孔子據魯史以作《春秋》，始于隱，隱世即《春秋》之始世。


 疏

六經由孔子制作，西漢以前無異辭，雖劉歆《移太常博士書》初亦主其説，絶無所謂文王、周公。劉歆與博士爲仇，挾王莽之勢以攻博士，因創一古文派，緣文王、周公以敵孔子，引國史以敵賢傳，以《周禮》、《儀禮》爲周公所作，《春秋》、《詩》或爲周公義例，或爲國史所采；《易》爲文王作，《書》爲歷代史册；《樂》爲帝王之舊。下至《爾雅》，亦以爲周公作羣經，孔子唯占《孝經》一席而已。創爲後蠻野先文明之説。六經皆爲史之

 芻狗糟粕耳，正當《列》、《莊》所譏；博士《公羊》家法一掃而空，由東漢以至乾、嘉，儒林宗派不出劉歆窠臼。《公羊》以《春秋》爲俟聖而作，託始改制，説極詳明，加以海禁開通，地球初蠻野後文明之證據，明白昭著不可揜。六經不惟治中國，兼治全球。經、傳美善制度，專爲百世下師表，非古所有之陳迹糟粕，如日中天，有目共睹，然後知經與史别。《公羊》師説不惟《春秋》，六經皆當從同；六經全爲俟聖新作，絶非糟粕芻狗。《史記》稱莊子著書詬厲仲尼之徒，據今言之，《莊》、《列》所言，實似專爲古文家而發。西人喜言進步、改良，數十年前之政治學術皆已視同弁髦。中士習聞其論，廢經之説遂徧中土，五六千年前史事陳迹，萬不可行于今日，推之海外；雖下秦始焚書之令、偶語《詩》《書》之禁，亦不爲過。惟廢經以後，中土

 何所依歸，將來大一統，政教何所憑藉，實無術以善其後。今表張《春秋》俟聖之本旨，與齊學大統之主義，然後知百世師表。王、伯學至今中國尚未盡其藴，皇、帝事亦待千百年後乃能見之行事，則六經更當行之海外。中儒固當鑽研泰西，君相尤宜講求，以爲師法。廢經、宗經之機關，要在審乎往來新舊而已。


 此滅也，其言入何？

據滅不言入。


 内大惡，諱也。

《春秋》爲親者諱，内小惡詳，大惡諱也。又，緣情定罪，惡失有大小，刑罰有輕重，内小惡則譏，大惡則諱。外諸侯以失禮非正，惡大惡甚之盜賊。分大小以譏疏貶退，誅絶滅，分輕重；故躋僖公事，《傳》或以

 爲大惡，或以爲小惡。


 疏

《春秋》以滅國爲大惡，諸侯不專地，雖有九伐削移典章，與諸侯滅國自廣者不同。《傳》兩言

 託始，親迎爲司徒禮儀，滅國爲司馬政治。不許滅國，則小大相維，永保和平；即皇帝大一統，仍用封建，諸國各守侯度，皇帝道隆德備，奉正朔，畢朝覲，銷鋒鏑，毁名城。大同之世唯以德化，不尚争戰；造艦鑄礮即蚩尤造兵之事，不及五百年，必絶迹于地球矣。




秋，八月，庚辰，公及戎盟于唐。

隱、桓初不見外州國，何以初見戎？戎，晉也。二戎，一爲齊，一爲晉，由地而起之。《春秋》託二伯于齊、晉，惡事爲賢者諱，故避齊取潛。又，《經》晚見晉，故初見亦避之不言，《穀傳》以凡伯之戎爲衛，《傳》以貿戎爲晉，此論名核實之大例也。及者，我欲之。公盟例日。


 疏

此遠會也，唐，據今乃山西國。戎者何？晉也。何以知爲戎晉？以地唐也。何爲戎晉？未爲伯，避見晉，故託之戎也。




九月，紀履緰來逆女。

紀近齊，《春秋》以爲兖州國。稱侯者，本爵也。初見已有大夫，乃小國之大者。一州百里之國三十，卒正、連帥皆百里國。故凡見《經》之國皆侯，伯、子

 、男三等國通不見《經》，其見伯、子、男者，皆託號也。


 疏

周時禮不親迎，與今泰西風俗相同，孔子作《春秋》乃制此禮，故書此以起例；《詩》、《禮》有親迎者，皆聖人譯之也。《穀梁》：「逆女，親者也；使大夫，非正也。」此先師依經立傳之義。




紀履緰者何？

據小國無大夫，疑君自逆。


 紀大夫也。

據自逆夫婦辭，不稱使。小國正辭，雖無大夫來，魯則多進而録之。


 疏

《穀梁》：「以國氏，爲其來交接于我，故君子進之也。」


 何以不稱使？

據公孫壽來納幣言使。


 婚禮不稱主人。

《穀梁》：「其不言使何也？逆之道微，無足道焉爾。」據《穀梁》，謂紀小國，朝魯者例不言使。師當云「小國不言使」。「昏禮不稱主人」乃《禮》説，非《經》例。


 疏

不稱主人，所以遠恥，避自求親，以自遠于自擇配之徑情直行。今泰西男女擇配皆自主，《經》革其習，故名稱亦避之。然納徵禮辭雖如《傳》説，而《經》之正辭，則國以君命爲重，不能以父兄師友代，故「宋公使公孫壽來納幣」必稱宋公。紀如大國，當亦曰「紀侯使履緰來逆女」。傳據「不稱主人」爲説，乃後師誤荅，故《傳》辭委曲難通，與賢祭仲同。以此見《經》例之謹嚴。


 然則曷稱？

往來使人書命之辭。


 稱諸父兄師友。

不自主婚之説，《禮説》託諸父兄師友。


 疏

班氏説：「《禮·昏經》曰：『納采、問名、納吉、請期、親迎，皆用雁：納徵用玄纁、束帛、離皮。』納徵辭曰：『吾子有嘉命，貺室某也。某有先人之禮，離皮束帛，使某也請納徵。』上某者，壻名也；下某者，壻父名也；下次某者，使人名也。女之父曰：『吾子順先典，貺某重禮，某不敢辭，敢不承命。』納采辭曰：『吾子有惠，貺某室也。某有先人之禮，使某也請納采。』對曰：『某之子蠢愚，又不能教，吾子命之

 ，某不敢辭。』」


 宋公使公孫壽來納幣，

成八年。


 則其稱主人何？

宗子自主婚説，《禮説》不稱主人，經例則統于一尊，雖使人辭命，託之父兄師友。如大國《經》必稱使，宋稱使爲大國正例，此不稱使，爲小國正例。


 疏

班氏説：「人君及宗子無父母，自定娶者，卑不主尊，賤不主貴，故自定之也。《昏禮經》曰：『親皆没，己躬命之。』《詩》云：『文定厥祥，親迎于渭。』」


 辭窮也。

辭窮無所稱，故變例稱使。《公羊》有辭窮例，謂《經》無此書法。


 疏

董子説：《春秋》本名分之書，辭嚴義正，「有經禮，有變禮。經禮者，如安性平心，可謂之經禮；變禮者，于性雖不安，于心雖不平，于道無以易之，可謂之變禮。昏禮不稱主人，經禮也；辭窮無稱，稱主人，則變禮也。」紀履緰不稱使，昏禮不稱主人，此經禮也；宋稱使納幣，則其稱主人，辭窮也。辭窮者何？無母也，此變禮也。


 辭窮者何？

宋所以辭窮自稱主人之由。


 無母也。

禮：有母，母當命諸父兄師友以行。宋公無母，使命之辭窮，故自命之，自命不得不稱使。


 疏

宋之有母無母出于臆度，實則例得稱使，無論有母無母皆稱使；例不得稱使，無論有母無母皆不得稱使。


 然則紀有母乎？

師以宋爲有母，故轉而問紀。


 曰：有。

此因弟子問自圓其説，母之有無實不可考。


 有則此何以不稱母？

無母爲辭窮，有母則當稱母。稱母如杞伯姬、宋蕩伯姬。


 母不通也。

禮：婦人無外事。杞伯姬、蕩伯姬因内女稱母，紀母非魯女，則例不得言母。


 疏

無母爲辭窮，有母又不通，則母之有無無所關係。由初誤答因爲此説，非正義。


 外逆女

外逆外，如陳人婦。


 不書，此何以書？

外逆外，無書例。


 譏。

書以譏之，因内乃得書。


 何譏爾？

問譏之本義。


 譏始不親迎也。

言「始」者，《傳》依《經》立説，正同孔子述而不作之義。


 疏

春秋前無親迎禮，與不行三年喪同。禮言夏后氏逆于庭，殷人逆于堂，周人逆于户，皆孔子所譯。三統法夏、法商、法周之後王，如堯崩三年之喪，高宗諒闇三年；不言譯，託古人以存徵信也。


 始不親迎昉於此乎？

如俗説周公制禮，至春秋時世衰，乃不奉行。


 前此矣。

冠、昏禮實爲孔子新定，乃譏不親迎，實則春秋以前從無親迎，非至春秋乃變。


 前此

三代以前草昧初開，尚無禮經。


 則曷爲始乎此？

此爲改制維新，當以新法立説，乃始定親迎禮，非始不親迎。


 託始焉爾。

孔子述古，以《經》託爲古，故以非禮託於此。


 曷爲託始焉爾？

古既無親迎，何必以爲始此。


 疏

據《詩》、《禮》已言親迎，春秋禮制與六經相同，故《春秋》譏不三年喪，《尚書·無逸》已言高宗諒陰，《帝典》已言百姓如喪考妣三年。由皇而帝，由帝而王，由王而伯，《易》、《詩》、《書》既已言之在先，不應於《春秋》乃爲託始。


 《春秋》

孟子：「《春秋》天子之事。」以新經明王法六禮。


 之始也。

親迎之禮始定于《春秋》，因託古，故不以爲始親迎，而以爲始不親迎。


 疏

親迎禮非舊禮，當時未行。冕而親迎，哀公、子貢皆以爲太重，疑其重，欲孔子之改輕。使周制所素有，通行數百年，何以疑其重，又何必向孔子議之？由是推，六經之法皆以《春秋》爲始；由《春秋》以推《尚書》，由《尚書》乃推《詩》、《易》。《春秋》以前制度未備，據魯史作新經，初用二伯，然後推于《尚書》之王，百世以後乃推之全球，爲《詩》、《易》之大一統。《春秋》非樂道堯舜，專取後之堯舜，知君子六經之皇、帝、王非繼往，是知來。以六經比六合，《春秋》爲地，爲國君之始基，乃倒推法。《春秋》二百四十年，地方三千里，爲皇、帝、王之標本，由二伯以倒推王、帝、皇，學者必以《春秋》爲經學之始。《易》曰：「數往者順，知來者逆。」述古爲皇、帝、王、伯，知來爲伯、王、帝、皇。鄒子驗小推大之説，《春秋》先見之小物也。


 女曷爲或稱女，

公如齊逆女。


 或稱婦，

稱婦，有姑辭，爲譏娶母黨專辭。此句爲後師所衍，舊傳無。


 或稱夫人？

姜氏入。


 女在其國

在室服與已嫁異。


 稱女，

女子在室之稱。自其父母言之曰女，内外同稱女。


 在塗稱婦，疏

此句後師誤衍。在國稱婦，如逆婦、求婦，未行可知；夫人、婦姜，入國可知。桓以下娶于齊，多于入國言婦：「公子結媵陳人之婦」、陳人娶夫人婦者，輕

 畧之，並無在塗明文。且彼此兩國，一父母一夫家，亦不須言在塗。


 入國

諸侯君其國内。未入境則無所施，入境，則與君敵體之義顯。


 稱夫人。

入國則從臣子辭，稱「夫人姜氏入」是也。稱號由彼此國境而定，若王后，則不分境界即稱王后。故《傳》曰「王命之則成矣」。天子與諸侯不同。


 疏

先師傳當云「女曷爲或稱女，或稱夫人？女在其國稱女，入國稱夫人」。「或稱婦」，「在塗稱婦」，七字後師所衍。




冬，十月，伯姬歸于紀。

春秋嫡庶禍亂多，《經》乃改爲一娶九女，不再娶，以杜亂原。此與叔姬媵歸相起。董子《爵國篇》云：「天子立一后，一世夫人，中左右夫人，四姬，三良人」；「王后置一太傅、太母，三伯，三丞。二十夫人，四姬，三良人，各有師傅」；「王后御衛者，上下御各五人。二十夫人、中左右夫人、四姬，上下御各五人。三良人，各五人。世子妃及士衛者，如公侯之制。」「大國一夫人，一世婦，左右婦，三姬，二良人」；「夫人一傅母，三伯，三丞，世婦，左右婦，三姬，二良人，各有師保」；「夫人衛御者，上下御各五人；世婦、左右婦，上下御各五人，二卿，御各五人」；「次國一夫人，世婦，左右婦，三良人，二孺子」；「夫人一傅母，三伯，三丞。世婦，左右婦，三良人，三卿人

 ，各有師保」；「夫人御衛者，上下士御各五人；世婦、左右婦，上下御各五人；二御，各五人」；「小國夫人，世婦，左右婦，三良人，二孺子」；「夫人一傅氏，三伯，三丞。世婦，左右婦，三良人，二卿人

 ，各有師保。」「御衛者，上下御各五人；世婦，左右婦，上下御各五人；二御人，各五人。」使天子、諸侯不再娶，昏姻之禮爲萬化原。凡禮經、六禮，多藉魯事以見創制。


 疏

此爲嫡，下「叔姬歸于紀」爲媵待年之禮，此有媵同行，《經》畧之，惟于宋伯姬詳録。




伯姬者何？

女子以字配姓，長稱伯。禮：男女異長。


 内女也。

據紀履緰來逆女。魯，姬姓，女皆氏姬，若齊之姜、宋之子。


 其言歸何？

據歸爲反室辭。


 疏

《穀梁》：婦人不專行，必有從也。伯姬歸于紀，此其如專行之辭，何也？曰：非專行也，吾伯姬歸于紀，故志之也。


 婦人謂嫁曰歸。

諸侯歸國言歸，婦人初嫁亦言歸，明以夫爲家，從夫之義。


 疏

反曰來歸，已絶夫家，從在室辭。歸寧

 曰來，從夫爲主，爲外辭内。大夫反歸，曰至于某。




紀子伯、莒子盟于密。

此小國盟，石門爲大國盟之始。大言齊、鄭，小言紀、莒，諸侯會盟皆可推矣。子伯二字駢書，所以見非爵，並以明子貴于伯之義。紀、莒皆百里國，故紀下稱侯，稱子伯者，《春秋》假以爲小國號也。杞稱伯，又稱子，亦此例。先子者，字不如子；莒稱子，夷狄。紀本卒正，國先亡，故《春秋》以曹代之，進邾婁，以補六卒正。


 疏

董子説：「《春秋》鄭忽何以名？《春秋傳》曰：伯子男一也，辭無所貶。何以爲一？曰：周爵五等，《春秋》三等。」舊以文質説《春秋》，不知文周謂大一統之皇，殷即西方質家，儀節簡畧，上下無别。故僅三等。三等

 不指《春秋》言，《春秋》卒正下至附庸，非止三等。




紀子伯者何？

據子伯未有連文者。此爲一見例。


 無聞焉爾。

《傳》：《春秋》伯、子、男爲一等，小國稱子、男。又，字不若子，皆以明稱號之例。後師以爲無聞，當以稱號例説之。




十有二月，乙卯，夫人子氏薨。

内公與夫人薨葬皆日，不爲例。


 疏

《春秋》外詳大事，内詳小事；大事以見時局，小事以託禮儀。政治禮法，兩見俱備，《春秋》大例也。




夫人子氏者何？

孝、惠娶商，桓以下娶齊。禮大功以上不爲婚，皆以譏娶母黨，此問亦譏之。


 隱公之母也。

《傳》「宣姜、繆姜不知爲宣夫人、成夫人」，以譏娶母黨。《穀梁》以爲隱之妻。因《經》無明文，故《傳》各以師説説《經》。


 何以不書葬？

據稱夫人薨者皆葬。


 成公意也。

《春秋》之論事，莫貴乎志。孔子立新王之道，明其貴志，以及和，見其好誠以滅僞。


 疏

董子説：「桓之志無王，故不書王。其志欲立，故書即位。書即位者，以言其弑君兄也；不書王者，以言其背天子。是故隱不言立

 、桓不言王者，皆從其志以見其事也。從賢之志以達其義，從不肖之志以著其惡。由此觀之，《春秋》之所善，善也；所不善，亦不善也，不可不兩省也。」


 何成乎公之意？

據不書即位已成公意。


 子

子以母貴，亦以母賤。


 將不終爲君，

隱不自正，意在讓桓，平國而反之，如周公反正成王之説。


 故母

母以子貴，亦以子賤。


 亦不終爲夫人也。

不能用夫人禮而葬。


 疏

《左傳》夫人書法多據禮節立説，魯用周禮儀節，亦據典禮爲法。夫人自用尊貴典禮，妾母自用卑賤典禮，不相假借。




鄭人伐衛。

鄭莊公爲王左卿士，爲二伯。鄭伯大，爲二伯，小爲伯子男。隱、桓世以鄭爲伯，故記鄭兵事最詳。此如以二伯治方伯。衛，方伯，同姓國，篤從中國。《春秋》有内衛之例。


 疏

此二伯專伐之始。《左氏》以爲公孫滑之亂。





三年
 疏

《公羊》大一統，比于一年，皇配天爲歲，二后爲天子，爲陰陽，四帝爲四岳，八王爲八伯。稱天王十六伯爲天吏，外牧則爲天牧。年一統，天亦一統。




春，王二月，己巳，日有食之。

孔子曰：古之治天下者必聖人。聖人有國，則日月不食，星辰不孛。


 疏

《經》書日食不言其故，後師專以災異立説，以爲後事之應，言不盡售。西人專詳格致，直以食、孛可推測，不足爲異。竊以治曆明時爲皇帝要綱，地球十二風土寒暑各異，立六曆而朔望由日食而定者則皆同。人與天交通，天變于上，則人事每應于下。西人專詳格致，故多不可通之理。並不能僅恃耳目爲能事。




何以書？

據日食多見，如常事。


 記異也。

《春秋》書日食三十六。異，不常見之事，無害于人。若據大同皇帝言之，異多爲常；葢就中國爲異者，推之全球則多爲常。


 疏

《春秋》長狄、地震、星孛、來巢、無冰、震、雷、雪、雹不時，能周游地球一周者多不以爲怪。又如博物格致等處所存異物異事尤多。中國之異，爲地球之常，記異所以爲驗小推大之基礎，通其意于大同。


 日食疏

泰西八行星繞日之説，是以日爲皇，八行星爲八伯，如《春秋》世界方伯朝天王之事。大則爲皇，爲大統，小則爲王，爲《春秋》小統。小大雖殊，其理一致。


 則曷爲或日

如此類。


 或不日，

如莊十八日食不言日之類。


 或言朔

如莊二十六日食言朔之類。


 疏

班氏説：「《公羊》以爲朔二十七，二日七，晦二；《穀梁》以爲朔二十六，晦七，夜二，二日一；《左氏》以爲朔十六，二日十八，晦一

 ，不書日者二。」《傳》例事在晦言晦，此不言者，大小餘失乃在晦，取前月晦以屬後月，言晦則嫌後月晦，故不言也。


 或不言朔？

此類是。


 曰某月某日朔，疏

按，日食爲交會，曆數平常可推，不足爲異，《春秋》以天道治人事，故藉以爲説。推步家以日食必在朔者，乃月在中，其影射于地而遮蔽其面，人在影掩之處不能見日光，是爲日食，非爲災異見也。


 日有食之者，

曆法：日月交會，因以爲朔。此天定之朔，日官不精，或先或後。在食即爲朔，二日與晦皆非。


 食正朔也。

如僖五年「九月戊申朔」。日有食之者二十七事，日食以求朔，故因以正曆之失前失後。


 其或日

食二日。


 或不日，

食晦。


 或失之前，或失之後。失之前者，朔在前也；

食二日者七。


 失之後者，朔在後也。

食晦者二。此晦也，不言晦者，日食言朔不言晦。僖十六年《傳》「晦則何以不言晦？《春秋》不書晦。朔有事則書，晦雖有事不書」者，專謂日食言。




三月，庚戌，天王崩。

《春秋》撥亂反正，以天統王，以王統二伯，以二伯統諸侯，君臣上下等威儀物各不相同，與今泰西言君民共主未進中國文明之化者，天壤懸殊。


 疏

《周本紀》：平王四十九年爲隱公元年，五十一年卒，太子洩父之子林立，是爲桓王。




何以不書葬？

據桓王葬。


 天子

天子者，天之子也。董子云：「獨陰不生，獨陽不生，三參合然後生。故曰：母之子也可，天之子也可

 。尊者取尊號焉，卑者取卑號焉。」又曰：「人之于天也，以道受命。」


 疏

班氏説：「天子者何？爵稱也。爵所以稱天子者何？王者父天母地，爲天之子也。故《援神契》曰：『天覆

 地載，謂之天子，上法斗極。』《鉤命決》曰：『天子者，爵稱也。』帝王之德有優劣，所以俱稱天子者何？以其俱命于天，而王治五千里

 内也。」天子爲帝正稱，高王一等，《小雅》：「王于出征，以佐天子。」王亦可以稱天子，《春秋》「天子使召伯來錫公命」。王可稱天子者，葢天有九天，王各主其一，《爾雅》「春曰蒼天」，即《春秋》分居之天也。帝爲大統天子，《尚書》「天子作民父母，以爲天下王」。帝、王皆稱天子，皇不稱天子者何？皇尊無敵，《詩》曰「上帝是皇」，以其克配皇天也。


 記崩

《穀梁》：「高曰崩

 ，厚曰崩，尊曰崩。天子之崩，以尊也。」


 不記葬，

葬桓王一見。


 必其時也。

《説苑》：「『庚戌，天王崩。』《傳》曰：『天王何以不書葬？天子記崩不記葬，必其時也。諸侯記卒記葬，有天子在，不必其時也。』必其時奈何？天子七日而殯，七月而葬；諸侯五日而殯，五月而葬；大夫三日而殯，三月而葬；士庶人二日而殯，二月而葬。皆何以然？曰：禮不豫凶事，死而後治凶服；衣衰飾，修棺槨，作穿窆宅兆，然後喪文成，外親畢至，葬墳集。孝子忠臣之恩厚備盡矣。故天子七月而葬，同軌畢至；諸侯五月而葬，同會畢至；大夫三月而葬，同朝畢至；士庶人二月而葬，外姻畢至也。」


 諸侯記卒記

 葬，

十八國同記卒。諸侯記卒葬。


 有天子存，不得必其時也。曷爲或言崩、或言薨？

問名義。


 天子

泰皇大一統配天，乾、坤二皇中分天下，稱天子，方五千里爲天王，《春秋》方三千里亦爲王。《傳》言天子，本爲皇、帝典制，皇、帝未出，則借用之；如大一統，則將有釐正損益之事。《孟子》云：「如有王者起，則魯在所損乎？在所益乎？」如秦始一統，用至尊典制，諸侯王改就臣服，不得再僭，以偪至尊。


 曰崩，諸侯曰薨，大夫曰卒，士曰不禄。疏

此數句舊傳文，師據爲説，以明尊卑、别上下。當時儀節如今泰西簡畧，故曰殷爵三等，《春秋》正名分、決嫌疑、别同異，故曰周五等。惟名與器絶不假人，亦以絶覬覦，杜亂原，故曰：安上治民，莫善于禮。




夏，四月，辛卯，尹氏卒。

尹在會稱子，天子卿也。氏者，見氏者不卒，不卒則無見其卒者，見尹氏已卒其位，不當世也。卒則不日，日者，謹之，爲譏世卿也。


 疏

《左》隱五年尹氏、武氏連文者，即指此年尹氏武氏無疑。本與《傳》同，《左氏》經古文作「君」，後師不識古文之異，乃以《傳》之聲子説之，不知尹氏見《經》不見《傳》，聲子見《傳》不見《經》。《春秋》以前如泰西世族政治，較家天下流弊尤大，諸國皆爲世族所掣，後世操、師篡奪，亦由世卿。《經》譏世卿，以杜亂原，所以亂臣賊子懼。爲改世族，乃開選舉；欲選舉，乃興學校。《春秋》以前，中國如日本、高麗，不言選舉、學校。




尹氏者何？

據弋氏爲妾辭。


 天子

天子爲帝正稱，尊于王。《詩》曰：「王于出征，以佐天子。」《經》、《傳》多目天子，不言天王，借用大統師説，王不正，稱天子。


 疏

凡言天子、天下，皆大統説。如《周禮》皇、帝專書，言疆域稱天下者數十見；《王制》疆域但云四海之内、九州之内，不曰天下。大一統之學初開，以爲師説孤弱，實則《經》、《傳》動言天子、天下，實則大統之説詳于小統。又，大統説秦始、漢武、王莽多師倣之，皮不存，毛安附，故差舛不安。必地球出，然後能深切著明，可見施行。


 之大夫也。

據尹氏立王子朝，知爲天子大夫。


 疏

《王制》：「天子三公、九卿、二十七大夫、八十元士。」班氏説：「王者所以立三公九卿何？曰：天雖至尊

 ，必因日月之光；地雖至靈，必有山川之化；聖人雖有萬人之德，必須俊賢。三公、九卿、二十七大夫、八十一元士，以順天成其道。司馬主兵，司徒主人，司空主地。王者受命爲天地人之職，故分

 職以置三公，各主其一，以効其功。一公置三卿，故九卿也。天道莫不成于三：天有三光，日、月、星；地有三形，高、下、平；人有三尊，君、父、師。故一公三卿佐之，一卿三大夫佐之，一大夫三元士佐之。天有三光然後能遍照，各自有三法，物成于三：有始、有中、有終，明天道而終之也。三公、九卿、二十七大夫、八十一元士，此百二十官下應十二子，《别名記》曰：『司徒典兵，司空主地，司馬順天。』天者施生，所以主兵何？兵者爲謀除害也，所以全其生、衛其養也，故兵稱天。寇賊猛獸，皆爲除害者所主也。《論語》曰：『天下有道，則禮樂

 征伐自天子出。』司馬主兵。不言兵言馬者，馬陽物，乾之所爲，行兵用焉，不以傷害爲度，故言馬也。司徒主人。不言人言徒者，徒，衆也，重民衆。司空主土。不言土言空者，空尚主之，何況于實？以微見著。」


 其稱尹氏何？

據《經》常辭稱尹子。


 貶。曷爲貶？

氏當爲譏，王臣不以氏貶，氏不在貶例中。直舉氏爲譏，故下言譏世卿。貶當讀作譏。


 譏世卿。

世卿，父死子繼也。


 疏

《春秋》以前，世卿本常事，故周時多見世卿之禍。《春秋》改制，豫絶專擅，誅邪意，絶亂原，析及秋毫，推而至于兼之二名，皆在所譏貶。聖人杜漸防微之意深矣！


 世卿，

春秋諸大國無不敗亡于世卿。


 非禮也。

《王制》：「内諸侯，禄也；外諸侯，嗣也。」「諸侯世子世國，大夫不世爵。」


 疏

孔子五十知天命，實有受命之瑞，故動引天爲説；使非實有徵據，則不能如此。受命之説，惟孔子一人得言之，以下如顔、曾、孟、荀，皆不敢以此自託。故反魯正《樂》删《詩》，非待獲麟乃然。羣經微言，皆寓於《詩》，《春秋》已不能全具，特孔子絶筆獲麟，後師以《春秋》爲重，遂以微言附會《春秋》，而《詩》反失其説。世卿三代所同，欲變世卿，故開選舉，故立學造士；使非欲開選舉

 ，則亦不立學矣。作《詩》本爲新制。子貢、宰我以孔子賢於堯舜，緣文明之制由漸而開，自堯、舜至于文、武，代有聖人爲之經營，至周大備；天既屢生聖人爲天子，以成此局，不能長襲其事，故篤生一匹夫聖人，受命制作，繼往開來，以終其局，而後繼體守文，皆得有所遵守；又開教造士，以爲之輔，故百世可以推行。或以秦漢不用《春秋》之制，不知選舉、學校、禮樂、兵刑無一不本經制，雖井田、封建、禮制儀文代有改變，然或異名同實，或變通救弊，所有長治久安者，實陰受孔子之惠。且循古今治亂之局，凡合之則安，反之則危。孔廟用天子禮樂，歷代王者北面而拜，較古帝陵廟有加。若非天命，豈人力哉！又豈但鈔録舊文便致此神聖之績哉！


 外大夫不卒，

外大夫無卒例。


 此何以卒？

據雖王朝大夫來，言聘言使，同列國大夫又無私交，例不言卒。


 天王崩，諸侯

魯奔喪，含、賻，與諸侯同至京師。


 之主也。

《傳》：「陜以東，周公主之；陜以西，召公主之。」主，二伯辭。天王崩，尹氏主諸侯，如王子虎故事。《左氏》以魯主郤氏小國，至京師大國，必有所主。


 疏

班氏説：「王者所以有二伯者，分職而授政，欲其亟成也。《王制》：『八伯各以其屬屬于

 天子之老二人，分天下以爲左右，曰二伯。』《詩》曰：『蔽芾甘棠，勿翦勿伐，召伯所茇。』《春秋公羊傳》曰：『自陜以東，周公主之；自陜以西，召公主之。』不分南北何？東方被聖人化日少，西方被聖人化日久，故分東西，使聖人主其難，賢者主其易，乃俱致

 太平也。又欲令同有陰陽五行

 之節，共法度也。所分陜者，是國中也。若言面，八百四十國矣。」




秋，武氏子來求賻。

此亦譏世卿。禮：臣有喪，三年不呼其門。秦、漢以下，居喪去官，皆本于《春秋》。


 疏

班氏説：「大夫功成未封而死，子得封者，善善及其子孫也。《春秋傳》曰：『賢者子孫宜有地也。』」按此爲體恤功臣典禮，不與世繼相涉。言未封而死，子得封，正對既封而死，子不得封；與譏世卿相反相合，名異實同。




武氏子者何？

據以子繫氏，尹氏不子，劉子不氏。


 疏

繫子于武氏。姓氏之學，明收族敬宗之義。《春秋》以前，亦如西人主天，人人自以爲天子，祖宗姓氏之説畧焉；《春秋》乃張姓氏學，惟帝王主天稱天子，卑者取卑稱，以爲其父母之子。武氏子、仍叔之子，繫子于父，杞伯姬朝其子，繫子于母。董子引《傳》曰：「尊者取尊稱，卑者取卑稱，故曰天之子也可，母之子也可。」


 天子之大夫也。

據與尹氏同。崔氏亦大夫。


 其稱武氏子何？

據氏爲賤，子爲貴。


 譏。

與書「仍叔之子」文義相同，知爲譏。


 何譏爾？父卒，

武氏子父子相繼之辭。既譏世卿。


 子

諸侯在喪，出會者稱子。


 未命也。

又譏新喪受命出使。内大夫在喪出使者屢矣，不加貶絶者，一見不再見。


 疏

《五禮通考》失流類，周制實無行三年喪事實，不惟不免官，且在喪得受職；《春秋》乃建喪不貳事，不奪人之親。


 何以不稱使？

據求金求車言使。


 當喪，

王當三年喪。


 未君也。

天子三年乃稱王，然後聽政稱君，行王事。《穀梁》：「未畢喪，孤未爵；未爵使之，非正也。其不言使，何也？無君也。」


 疏

班氏説：「《春秋傳》曰：『天子三年然後稱王者，謂稱王統事發號令也。』《尚書》曰『高宗諒陰三年』，是也。《論語》曰：『君薨，百官總己聽于冢宰三年。』緣孝子之心，三年不忍當也。故三年除喪，乃即位統事，踐阼爲主，南面朝臣下，稱王以發號令也。故天子、諸侯凡三年即位，終始之義乃備，所以諒闇三年，卒孝子之道。故《論語》曰：『古之人皆然，君薨，百官總己以聽于冢宰三年。』聽于冢宰三年

 者何？以爲冢宰職在制國之用，是以由之也。故《王制》曰：『冢宰制國用。』所以名之爲冢宰何？冢者，大也；宰者，制也。大制事也。故《王度記》曰：『天子冢宰一人，爵禄如天子之大夫。』或曰冢宰視卿，《周官》所云也。」


 武氏子來求賻，

歸生者曰賵，歸死者曰賻。


 疏

《荀子》：「賻賵所以佐生，贈襚所以送死。」劉子：「知生者賻賵，知死者贈襚。贈襚所以送死，賻賵所以佐生也。」


 何以書？

《經》記小事多爲筆例。特筆，必有所取。


 譏。

直録其事而美惡見曰譏。輕者

 ，重則貶絶。


 何譏爾？

禮例有賻。


 喪事無求，

喪稱家

 有無。


 求賻，非禮也。

王者無求，有求，非正也。


 疏

《穀梁》：「歸之者，正也；求之者，非正也。周雖不求，魯不可以不歸；魯雖不歸，周不可以求之。求之爲言，得不得未可知之辭也。交譏之。」


 蓋通于下云爾。

上謂王，下謂魯，交譏之，如《穀梁》説。一説「通于下」即《禮經》「下達」。王者喪無求，諸侯、大夫、士、庶人皆從同。喪禮「稱家有無」，「與其哀不足而禮有餘，不如禮不足而哀有餘」，《論語》「喪與其易也，寧戚」。顔路請車爲槨，皆爲孔子所不許。




八月，庚辰，宋公和卒。

外諸侯始卒。宋，王後，且大國也。薨以卒言者，内公與夫人言薨，辟其名，從史文也。如大夫例者，内大夫可以會外諸侯，故卒亦得同文。


 疏

《解詁》以此爲王魯例，非是。《經》方譏用六佾、作三軍，何得待以王禮？雖有王後説，亦不謂禮待。《解詁》誤説，駁正詳《商榷》。以下倣此。




冬，十有二月，齊侯、鄭伯盟于石門。

此二大國盟之始。隱、桓世鄭莊爲卿士，一匡天下；後齊承其事，亦一匡。外盟例時、日者，謹始。




癸未，葬宋繆公。

書葬之始。繆，諡也，布德執義曰繆。葬而後舉諡。諸侯皆稱公者，葬爲臣子事，内尊其君也。不以國先葬者，起《春秋》葬之例

 。《春秋》于諸侯，有絶者不葬，使無臣子，不絶者然後葬。故葬在國先，正王法。葬桓王亦舉下言者，謂以天下葬一人，不嫌也。葬不葬，仍從《春秋》起義。


 疏

《諡法》當由孔子所定，舊以爲出于周公者，託始也。天王、諸侯、夫人、大夫之行爲，《春秋》于其終也，以一字定之。相傳有《諡議》，《春秋》每諡，當撰一《諡議》别行。今考《逸周書·諡法解》：壹德不解曰簡，愍民惠禮曰文，克定禍亂曰武，尊賢敬讓曰恭，安民法古曰定，辟地有德曰襄，小心畏忌曰釐，慈惠愛親曰孝，安民立政曰成，布德執義曰穆，敏以敬順曰頃，聖聞周達曰昭，柔德考衆曰静，布綱治紀曰平，布義行剛曰景，辟土服遠曰桓，愛民好與曰惠，主義行德曰元，勝敵志强曰莊，執義揚善

 曰懷，死而志成曰靈，不顯尸國曰隱，恐懼從處曰悼，在國逢亂

 曰愍，恭仁短折曰哀，聰明叡哲曰獻，善問周達

 曰宣，不生其國曰聲，殺戮無辜曰厲」；皆見于《春秋》。




葬者

《春秋》記葬者十五國，通計有八十四葬，其例最繁。


 曷爲或

大國。


 日

日葬者十大國，七次國三小國無。


 或

次國小國。


 不日？

不日包月、時言，次國正例月，小國正例時。《春秋》月葬者三十三：大國四，次國二十四，小國五；時葬四十一：小國二十七，次國十一，大國三。


 不及時

本國遲早在所不拘。《經》未及期而先書葬爲不及。


 疏

《春秋》葬不及時者二十二：大國六，次國十六。小國從天子大夫，三月而葬，無不及時例。


 而日，

日當讀作「不日」。


 疏

《春秋》葬不及時而不日者二十，月見者十五：大國二，次國十三，小國無；時見者五：大國二，次國三，小國無。按，《春秋》葬以當時爲正，過時、不及爲變。然過時、不及又以不日爲正，日爲變。所謂正中有變，變中亦有正焉。此《傳》傳鈔有誤，《傳》當云：「不及時而不日，渴葬也；過時而不日，慢葬也；不及時而日，隱之也；過時而日，謂之不能葬也。」如此文義簡晰，正變分明。


 渴葬也。

葬者臣子事，臣子急迫，不及禮，葬例當不日。如葬蔡文公之類。


 疏

「渴」與「慢」文義相反，同爲不日正例。專從不及時、過時見義，不及爲渴，過時爲慢，即渴、慢以别不及與過，不以日月起例，以不日爲各國本例，所以專就過不及言之。若同爲不及，則皆屬渴葬，不能因日不日義遂相反，故知爲傳鈔之誤。


 不及時

不及時當讀作「過時」。


 疏

《春秋》過時葬者四十二：大國三，次國十二，小國二十七。


 而不日，

過時葬不日者三十九，月葬十見：次國六，小國四，大國無；時葬二十九見：小國二十三，次國六，大國無。


 慢葬也。

臣子緩葬失度，《春秋》責其無哀戚守禮之行，惟過時乃書之。當時爲正例，故專就過時立説，如葬蔡景公滕成公之類。


 過時

過時當讀作「不及時」。


 而日，

葬不及時而日者三見：大國二，次國一，小國無。


 隱之也；

如葬蔡桓侯。生不稱侯，死不稱公，以起兄終弟及之變。據不及時常例，當不日以顯其事，《春秋》嘉其賢，過時以隱之。董子云：「《春秋》常於嫌得者見不得」是也。


 過時

 而不日，

不日當讀作日。


 疏

《春秋》過時葬日者，惟大國三見，次國小國俱無。


 謂之不能葬也。

日爲正例，過時以起不能葬。如葬齊桓公，大國正例日葬，因國亂賊未討，至平國討賊後，久乃書葬，故謂之不能葬。


 疏

舊本及時過時連文，而以日不日爲正變，不足以見渴與慢之分别；故讀作「不日」，與日連文，而以未及、過分渴、慢。上既改讀以見渴慢之分，則此節知以日爲變例。蓋渴慢由不及與過可見，而隱與不能葬必假之變乃足以見其義。


 當時

當時葬者二十。


 而不日，

以月爲正。


 疏

《春秋》葬不日者十六，月見九：大國二，次國六，小國一；時見七：小國四，次國二，大國一。


 正也。

方伯日卒月葬爲正，次國如衛、陳、鄭與晉，皆以月爲正例。《春秋》葬國三等，《傳》每舉中等以立法。所謂「三亦有中」，舉方伯爲例，上而二伯，下而小國，皆可由此而推。


 疏

《春秋》記事，例當見日月者，皆不以日月爲例；唯本事不明，必假日月發明者乃爲例。又，諸例大抵以日時二門分輕重，以月消息于其間，所謂無月例是也。惟諸侯國有三等，乃以三等分，如滅國與葬是。按，日月例《穀梁》最詳，全《傳》共百有餘見。本《傳》共六七十見，《解詁》所補每舛誤，又每以不例爲例，無正變之可分。所當改正者。


 當時而日

 ，

葬日者四：次國二，大國二，小國無。方伯以月葬爲正，日則爲變，大國則又以日爲正。按《傳》，不及時、過時、當時分三等，中分日、時、月，爲九等；再以大國次國小國分之，爲十八等。考明二十七等之《經》例，再以説《傳》，則無疑義矣。


 疏

日月例惟此條最繁，今分爲二十七門以考之，此條明，諸例皆可推。《春秋》日月例本爲諸例之一門，或乃專據此條立説，一似《春秋》全以日月見例者；須知有爲例不爲例之分，而例又分有無正變與正多變少。除去災異以日月記時疎數，人事之以日月立説者不過數十條，立談可明，非委曲繁重，老死不能得其要領。


 危不得葬也。

據嗣君與夷爲説。《春秋》殺世子、君不葬，無繼嗣之道也。與夷雖正，爲繆公子所殺，《春秋》歸罪于繆公，故危之。非其位而受，雖受之不失爲正，君子猶爲危之。


 疏

按《傳》，問者專問日不日之分。據《穀梁》滅國，有中國日、卑國月、夷狄時之文

 ，本《傳》亦同。弟子問日一例，不日中包時月二門。考《傳》例，有何以日何以不日，無何以不月明文；故舊有無月例之説，以爲重則日，輕則時，月不爲正，居其間以消息。凡例日者，《傳》云「何以不日」；例時者，《傳》云「何以日」「何以月」，故凡崩薨卒内葬祭祀戰盟地震火災，可以日決之大事，無不日者；如聘來遇歸朝如諸小事，正時有無變例者，此可以輕事時定之。惟地位有數等，非日時所能定，則每平分三例，月亦正例。《傳》未詳，可以《經》例定之者，如諸侯卒葬。舊説治絲而棼，無一簡明之要例。今亦如大夫例，以國分爲三等。大國葬如宋，終《春秋》無時，則不能以不日之時爲正例；許、制

 、薛小國葬，終《春秋》皆時者，不能以日月爲正例。又按，例之正變，自應正多變少，不能正少變多。如葬以不日爲正，則大國之宋、齊幾至有變無正。此雖《傳》説有小異，不能不改者，如方伯國《春秋》記葬者三十二，月十九、時十一、日二，則不得不以月爲正，時爲變，日爲尤變。秦葬不月者，秦爲梁州方伯，《春秋》夷之，從小國例也。小國通記葬者三十二，時二十七、月五，無日，則不得不以時爲正，月爲變。二大國尊在方伯卒正之上，禮待當有不同，考宋葬七：四日，二月，一如葬月；齊葬八：四日，一閏月，三時；晉爲分伯，禮待通不及齊，葬六：一日，三月，會葬二月。按，宋葬無時者，宋王後，正大國，附一齊一晉，齊葬定、哀以後一月一時，定、哀無伯，則國無大小之分，隱、桓世齊未伯。葬僖公日者，日齊月晉，以定尊卑，故晉附于大國，從次國例。又，齊以日爲正，晉以月爲正，如楚卒日、吴卒月，二國自相比例，故葬惟文公創伯，特日以褒之，以下皆月。比類以觀，故定爲大國例日，侯國例月，小國例時。必如此，而後列國乃有本例；以多者爲正，少者爲變，其位次節目始分明。足以饜心定議，亦簡要明晰。


 此當時，

五月而葬。


 何危爾？

問事實。


 疏

大國以日爲正，次國乃爲變。此引方伯例以説宋。


 宣公謂繆公曰：「以吾愛與夷，則不若愛女，

父子之親。


 以爲社稷宗廟主，

《白虎通》説：「王
 

注



 者所以有社稷何？以爲天下求福報功。人非土不立，非穀不食；爲土地廣博，不可遍敬也，五穀衆多，不可一一祭也，故封土立社，示有土也。稷，五穀之長，故立稷而祭之也。稷者得陰陽五行

 之氣，而用尤多，故爲長也。」「王者所以立宗廟何？曰：生死殊路，故敬鬼神而遠之。緣生事死，敬亡如事存，故欲立宗廟而祭之。此孝子之心，所以追養繼孝也。宗者，尊也，廟者，皃也。象先祖之尊皃也。所以有室何？象生之居也。」


 則與夷不若女。

德才優于子。


 盍終爲君矣！」宣公死，繆公立。

《世家》：「武公卒，子宣公力立。宣公有太子與夷。十九年，宣公病，讓其弟和曰：『父死子繼，兄死弟及，天下通義也。我其立和。』和亦三讓而受之。宣公卒，弟和立，是爲穆公。」


 繆公逐其二子莊公馮與左師勃，曰：「爾爲吾子，生毋相見，死毋相哭！」

如武王讓周公，太宗不立德昭。


 疏

《世家》：「出居于鄭。」


 與夷復曰：

《世家》作孔父諫。


 「先君之所爲不與臣國而納國乎君者，

兄弟相及，用商法。


 以君可以爲社稷宗廟主也。

有君人之德，如周公，能致太平。


 今君逐君之二子，而將致國乎與夷，

如周公不傳伯禽，反政成王。


 此非先君之意也。

武王之意不如此。


 且使子而可逐，則先君其逐臣矣。」繆公曰：「先君之不爾逐，可知矣。

如約宋太宗反位于德昭。


 吾立乎此，

非本有國，不得傳子。


 攝也。」

如魯隱公之攝，將平國，反之桓。


 終致國乎與夷。

周公反政成王。


 疏

《宋世家》：「穆公九年，病，召大司馬孔父謂曰：『先君宣公舍太子與夷而立我，我不敢忘。我死，必立與夷也。』孔父曰：『羣臣皆願立公子馮。』穆公曰：『毋立馮，吾不可以負宣公。』于是穆公使公子馮出居于鄭。八月庚辰，穆公卒，與夷立，是爲殤公。」


 莊公馮弑與夷。

桓二年事。


 故君子大居正，

立適以長不以賢，立子以貴不以長，即居正義。


 疏

《檀弓》：「仲子舍其孫而立其子，檀弓曰：『何居？我未之前聞也。』趨而就子服伯子于門右，曰：『仲子舍其孫而立其子，何也？』伯子曰：『仲子亦猶行古之道也。昔者文王舍伯邑考而立武王，微子舍其孫腯而立衍也。夫仲子亦猶行古之道也。』子游問諸孔子，孔子曰：『否，立孫。』」


 宋之禍，

學武王而誤。


 宣公爲之也。

尋流溯源，馮弑君實宣公肇之。使宣公不立繆公，則馮非太子，斷無覬覦君國之念，弑何有焉！


 疏

日爲大國本例，《傳》以爲變，就方伯例説之。與夷之弑明見《經》，不必假日以見危例。宋人傳弟，本屬殷法。





四年


春，王二月，莒人伐杞，取牟婁。

月者，諱伐取之始。莒、杞皆卒正，此卒正相伐之始。魯爲方伯，不能治二國，至以兵伐取邑。譏内也。


 疏

《地理志》陳留雍丘下：「故杞國也，周武王封禹後東樓公。先春秋時徙魯東北。二十一世簡公，爲楚所滅。」




牟

 婁者何？

據外邑不書，疑别爲一事。


 杞

小國惟詳山東，以魯爲主也。詳内畧外。


 之邑也。

先言伐，而後言取，知爲杞邑。


 外取邑不書，

外取邑多。疆埸之間，一彼一此，何嘗之有？


 此何以書？

凡不書而書者，皆爲特筆。有起義。


 疾始取邑也。

取邑不始于此，而曰「疾始取邑」者，聖人以新經託古制，明述而不作之意。與疾始滅、譏始不親迎同。




戊

 申，衛州吁弑其君完。

子夏曰：「《春秋》之記臣弑君、子弑父者以十數，皆非一日之積也，有漸而已。」凡姦者，行久而積成，積成而力多，多而能弑。故明主早絶之。




曷爲以國氏？

據商人弑舍不氏國。


 當國也。

志欲爲君，《春秋》如其意。氏國，《穀梁》：「大夫弑其君以國氏者，嫌也，弑而代之也。」


 疏

泰西罪分公、私，叛逆、國事犯爲公罪，則從輕；民間鬬殺不關國事，爲私罪，則從重。《周禮》「亂國用重典」，是當改良，如新國、平國。




夏，公及宋公遇于清。

清，内地。約伐鄭也。


 疏

隱、桓魯不爲方伯，諸侯如五官。宋、魯二王後，稱公。二公相遇，以見志相得。有伯之世，魯乃爲方伯。




遇者何？

據不言會盟。


 不期也。

《曲禮》：「不期而會曰遇。」又：「未

 及期相見曰遇。」


 疏

《穀梁》：「及者，内爲志焉爾。遇者，志相得也。」


 一君出，一君要之也。

非兩國定約會清，宋公有事過魯，公出要會于清。比如今諸國相遇于隙地。小事會謀。




宋公、陳侯、蔡人、衛人伐鄭。

鄭爲王卿士，以四國代鄭，無王也。二稱君，二稱人，人蔡、衛即所以貶宋、陳。不稱君，貶不明。衛州吁初立，敘在後。陳，舜後，不稱公，非二代。


 疏

隱、桓大國七見，地皆在青、豫，所謂中國，比于三統京師。劉子云：「陳國，今淮陽之地；潁川，南陽。」蔡于此初見。




秋，翬帥師會宋公、陳侯、蔡人、衛人伐鄭。

隱、桓託于官府，如《周禮》五官，四侯在外，一伯在内，二公爲王賓。五國會伐鄭，齊不與會伐。再敘，謹始也。衛人，州吁也，稱人，貶之。人蔡，助逆，貶。不人宋、陳者，明非微者，以助逆貶也。


 疏

此如今聯邦伐

 國。




翬者何？

據不氏，疑未命。


 公子翬也。

據言帥師，知即公子翬。


 疏

《春秋》凡書大夫帥師，皆譏擅政專兵，别有起義。


 何以不稱公子？

據逆女氏公子。


 貶。

使同未命。


 曷爲貶？

問其事實。


 與弑公也。

弑君必有先見，專兵，弑君之先見者。故《傳》曰：「君親無將，將而必誅。」


 其與弑公奈何？公子翬諂

 乎隱公，謂隱公曰：「百姓安子，諸侯説子，盍終爲君矣。」隱公曰：「否。吾使修塗裘，

邑名。


 吾將老焉。」公子翬恐若其言聞乎桓，于是謂桓曰：「吾爲子口隱矣。隱曰：『吾不反也。』」桓曰：「然則奈何？」曰：「請作難，弑隱公。」于鍾巫之祭焉，弑隱公也。

義詳《解詁》。




九月，衛人殺州吁于濮。

地濮，譏失賊。此未踰年之君，常辭當如「晉里克弑其君卓子」，因討賊，不稱君；君之子公子，不加弑辭，如殺。微者稱人，若鄭人殺良霄、晉人殺欒盈。州吁，《穀》作祝吁。


 疏

《衛世家》：「莊公五年，取齊女爲夫人，好而無子。又取陳女爲夫人，生子，早死。陳女女弟亦幸于莊公，而生子完。完母死，莊公令夫人齊女子之，立爲太子。莊公有寵妾，生子州吁。十八年，州吁長，好兵，莊公使將。石碏諫莊公曰：『庶子好兵，使將，亂自此起。』不聽。二十三年，莊公卒，大子完立，是爲桓公。桓公二年，弟州吁驕奢，桓公絀之。州吁出奔。十六年，州吁收衛亡人以襲殺桓公，州吁自立爲衛君。」




其稱人何？

據稱人爲貶辭。


 討賊之辭也。

《傳》：「稱人以殺，殺有罪也。」此稱人者，爲討賊之辭。


 疏

諸侯治諸侯稱爵，爲伯討；稱人，非伯討。弑君稱人，爲君無道。討賊稱人，爲衆辭，一國之人皆在也。




冬，十有二月，衛人立晉。

州吁已殺，邢近衛，三月乃立晉。故言月以起其緩。


 疏

《衛世家》：石碏殺州吁，「乃迎桓公弟晉于邢而立之，是爲宣公。」今天下學術趨重貴民輕君之説，《孟子》「民爲貴，社稷次之，君爲輕」、「得乎丘民爲天子」，與「土芥」、「寇仇」云云。按，此乃經傳常言，非《孟子》所獨傳。考《左》、《國》、諸子，俱有其義；《尚書》以天民爲功用歸宿，「欽若昊天」、「敬授民時」即《孟子》天視民視、天聽民聽之宗旨。《春秋》記異以敬天，記災以重民。凡弑稱人，爲君無道；討賊稱人，爲衆辭。君無道，許復仇；記潰，爲許下叛上。重民之義與泰西同，非許君專制于上，不奉法度，苛虐小民。《春秋》時局初在諸侯，次大夫，終陪臣；上擁空名，下操政柄，與今西人所謂「下出令，上行令」、「君、相爲奴隸」相同。如「君若贅旒」，「政則甯氏，祭則寡人」，孔子請討陳恒

 ，公曰「告夫三子」，非得議院許可，君、相不能自行其意者乎！竊以三代晚季實同民權，西人新改壓制，民氣勃伸，國勢遂盛；行之既久，朝氣渙散，百弊叢生，不可勝言。説者謂：以西人之强，由人皆崇實，非盡法良；使中西苟異地而處，成敗亦必相反。《春秋》立王法，以貴治賤，以賢治不肖，以大夫治民，以諸侯治大夫，以二伯

 治諸侯，以天王治二伯，以天治王，盡奪下權以反歸于上。二伯、方伯、諸侯、卿大夫士、庶民各有職分，無相侵奪；下非淩上，上亦非專制。蓋上之專暴、下之攘捝皆不容

 于大同之世。民權有蠻野文明之分，憲法亦有精純駁雜之别。總之，大同不識不知，忘帝力于何有，固不以囂陵争競爲止境也。




晉者何？

據立有立君立廟。


 公子晉也。

以有尹立朝，晉卒，知爲公子。


 疏

《穀梁》：「晉之名惡也。」挈晉不氏公子如當國爲纂辭，《傳》所謂不與父死子繼、兄死弟及之正辭。


 立者何？

據得正即位不言。


 立者，不宜立者也。

據尹氏立王子朝。


 疏

立者，不能自立朝，加人力保護之辭。若本當立，則繼、及常事。故辭不言立。


 其稱人何？

據立朝言尹氏。


 衆立之辭也。

得衆，故言人。


 然則孰立之？

人字爲託辭，故問誰立。人非託衆即貶，實則衆中亦有人名。


 石碏立之。

衛立得正，故不言一人立，如王子朝。


 石碏立之，

立君與弑君同例。一人所弑，《經》稱臣以明法。


 則其稱人何？

如尹氏例，當目石碏。


 衆之所欲立也。

不正，則以歸尹氏；得正，則託之衆人。


 衆雖欲立之，

得天倫父命之正，稱人爲善辭。


 疏

《白虎通》：童子諸侯服士服見天子，有奉圭還圭之禮。凡諸侯立，皆有天子命，當時無此制，《春秋》新立禮節，以强榦弱枝，尊朝廷。蓋立晉事不善行之，如唐藩鎮、留後多各立黨援，不俟朝命，以至亡，唐禍未已。


 其立之，非也。

《穀梁》：「得衆則是賢也。賢，則其曰不宜立何？《春秋》之義，諸侯與正而不與賢也。」董子：「《春秋》常于嫌得者見不得」，于善者不許，以明君命之義。





五年


春，公觀魚于棠。

觀魚與觀社比。游戲玩賞，事非典重，故《春秋》譏之。


 疏

當時人君，如今泰西，時出游行觀覽瑣細技藝；兩君相見，亦設戲法爲樂，如以電作三日當空。《春秋》以人君奉天保民，不應游戲無度。




何以書？

此一見。


 譏。

《穀梁》：「禮：尊不親小事。」


 何譏爾？

事小，可不書。


 遠也。

觀社先如齊，棠在境内。言遠，不如囿沼在國郊。


 公曷爲遠而觀魚？

經説一行，後來人君凜《無逸》之戒，無遠游嬉戲事，故據以爲問。


 登來之也。

《左傳》：「鳥獸之肉不登于俎，皮革、齒牙

 、骨角、羽毛不登于器，則公不射。」又：「取材以章物采謂之物。」來當爲「采」，謂公以魚登于俎器，謂之物采也。


 百金之魚，

百金猶百斤，古一金重一斤。百金非價，謂大小輕重。


 公張之。

「弓矢斯張」，公射之。《左傳》作矢、射

 。


 疏

董子以公觀魚于棠爲貪利。


 登來之者何？

不詳「登采」之義。


 疏

舊説以爲齊人語，《傳》爲齊學，不應齊人不解齊語，猶發問。


 美大之辭也。

據《左傳》，魚不足登于俎、器，材不足以章物采。親射而登之俎器，以爲足以章物采，重視魚，故曰美大之辭。


 棠者何？

《國語》：「反侵地棠、潛。」與會戎之潛同。


 濟上之邑也。

濟經數國，在魯，故曰魯濟。劉子云：棠，濟上邑。




夏，四月，葬衛桓公。

葬，臣子事，故先言葬，後稱公，與卒相反。故責臣子討賊在葬。案：方伯月葬爲正，此葬已踰時。以其當時言，因晉主其喪，晉立以後乃有喪主，故五月而葬也。昭公早卒，喪至殯後乃書公即位。此桓公亦早葬，遲之于此，以明不討賊不書葬，既討，立君有主，乃書葬。




秋，衛師入盛。

據《傳》：「將卑師衆，稱師。」按，滅國師衆，必非微者，貶將，故稱師。凡滅國，皆有貶辭。盛，二《傳》通作「郕」，魯屬國。


 疏

此滅也。不言滅者，莊以上不言滅。書者，起下入盛。




曷爲或言率師

如無駭入極言帥師。


 或不言率師？

據楚入陳、蔡不言率師。


 將尊師衆，

董子《爵國篇》云：「大國四軍，古之制。其一軍以奉公家也。凡口軍三

 口者何？曰：大國十六萬口而立口軍三。何以言之？曰：以井田准

 數之。方里而一井，一井而九百畝，而立口。方里八家，一家百畝，以食五口。上農夫耕百畝食九人，次八人，次七人，次六人，次五人。多寡相補，率百畝而三口，方里而二十四口。方里者十，得二百四十口；方十里爲方里者百，得二千四百口；方百里爲方里者千，得二萬四千口；方千里爲方里者萬，得二十四萬口。法三分而除其一。城池、郭邑、屋室、閭巷、街路市、宫府、園囿、萎

 、臺沼
 

注



 、椽采，得田方十里者六十六，與方里六十六，定率得十六萬口。三分之，則五萬三千三百三十口，爲大國

 口軍三。此公侯也。」稱某率師；

如入杞稱「公遂帥師」。


 將尊師少，

《爵國篇》：「伯七十里。七七四十九，三分除其一，定得田方十里者二十八與方十里者六十六，定率得十萬九千二百一十二口，爲次國口軍三。


 稱將；

如郤克、衛孫良夫伐將咎如之類。


 將卑師衆，

《爵國篇》：「子男方五十里。五五二十五，爲方十里者六十六，定率得四萬口，爲小國口軍三。」


 稱師；

如此類是。


 將卑師少，稱人。

如秦人入鄀之類。


 君將不言率師，書其重者也。

如救徐、從王伐鄭之類。


 疏

董子《爵國篇》：天子方千里，三分之而取其二分，定得田方百里者六十六與方十里者六十六，定率得一千六百萬口。九分之，各得百七十七萬七千七百七十七口，爲京口軍九。三京口軍以奉王家。加八則得九千里，三分之而取其二分，定得田方百里者五百二十八與方十里者五百二十八，定率得一萬二千八百萬口。九分之，則各得一千四百二十二萬二千二百二十二口，爲京口軍九。三京口軍以奉王家。公侯方百里，三分之而取其二分，定得田方十里者六十六與方里者六十六，定率得六十萬口。三分之，爲大國口軍三。加八則得九百里，三分之而取其二分，定得田方百里者五百二十八與方十里者五百二十八，定率得一百二十八萬。三分之，爲大國口軍三。伯七十里，七七四十九，三分之而取其二分，定得田方十里者

 二十八與方里者六十六，定率得十萬九千二百一十二口，爲次國口軍三。加八則得六百三十里，三分之而取其二分，定得田方十里者二百二十四與方里者二百二十四，定率得八十七萬三千六百九十六口，爲次國口軍三。子男方五十里，五五二十五，三分之而取其二分，爲田方十里者六十六，定率得四萬口，爲小國口軍三。加八則得四百五十里，三分之而取其二分，得田方十里者一百二十八，定率得三十六萬口，爲小國口軍三

 。由此推三川城斥

 城池、邑居、園囿、街路、兵車戎、牛頭、夫家人口，王臣食禄，而大九州之制成矣。




九月，考仲子之宫。

《左傳》孝、惠娶于商。《穀梁》以爲惠公母、孝公妾，《傳》以爲桓公母、惠公妾。《左傳》：「仲子生而有文在手，曰『爲魯夫人』
 

注



 ，故仲子歸于我。」蓋二仲子。《傳》以歸賵爲惠母，考宫爲惠妾。




考宫者何？

據煬宫、武宫言立。此一見。


 考猶入室也，

入室，以生人比。仲子始微，未入廟，至此，隱乃别爲之立廟。


 疏

生人造室，落成日入室。鬼道：廟成入祭曰考。宫不曰立而曰考，立不宜立也，考猶在可廟之類。《傳》「有子則廟」。泰西專奉天，不立廟祀祖先。董子説《春秋》三本，有宗廟祭祀之典，所當改良。


 始祭仲子也。

《穀梁》以爲惠母，曰于子祭，于孫止。《傳》以爲桓母，則正用子例。「有子則廟」。


 桓未君，

時爲公子。


 則曷爲祭仲子？

據無子不廟。


 隱爲桓立，

詳元年

 《傳》。


 故爲桓祭其母也。

用妾有子立廟例。


 然則何言爾？

小事，可不書。


 成公意也。

隱讓未成，《春秋》成之。《春秋》成人之美，不成人之惡；成隱之讓，所以惡桓。


 疏

《經》以爲妾母廟制。此特廟，非祔祀。




初獻六羽。

《論語》言僭禮者數章，以大夫歌天子之樂，非喪心病狂，何至于此！且僭禮之説不恒見于今世，何古人之多？其事知之者衆，又何勞孔子筆

 ！蓋諸人本爲從俗從衆，如西人奉天，人人皆稱天子，《春秋》改天子爲尊稱，乃譏。如朕字古人通稱，秦立爲尊號，後世遂不用之。季氏歌《雍》

 、旅泰山，管仲三歸、反坫之類，皆爲改制而譏。僭分之事，稍知自愛者不爲，況在名卿乎！


 疏

初者，記始也。孔子前由皇、帝而王、伯；此俟後法，謂孔子後由伯而王而帝而皇。古今不能兩大，以後之實，知前之爲託辭。又，效尤之罪小，作俑之罪大。《春秋》以前，名號儀節上下混同，《春秋》定新制，乃始嚴爲差等，決嫌疑，别同異，故正名之説，子路猶以爲迂。然謂六羽爲效尤，則從衆而行，難以立法。惟以爲作俑，變古異常，自外于禮法，然後褒貶譏刺可施。




初者何？

據同税畝。


 始也。

言用六羽之始。以「始」起前用八佾。


 疏

《論語》季氏舞八佾，可知當時儀節簡畧，魯之君臣均從世俗用八佾。孔子新制，乃以八佾爲天子禮，非諸侯所得行。僭天子不可言，故言六羽。《左傳》引孔子「惟名與器不可以假人」，故《春秋》爲名分之書。


 六羽者何？

「佾」與「羽」名異實同。


 舞也。

有聲爲樂，無聲爲舞。


 疏

《穀梁》：「舞《夏》：天子八佾，諸公六佾，諸侯四佾。」與《傳》同。


 初獻六羽何以書？

據祭常事，可不書。


 譏。

不加貶絶。


 何譏爾？

必有所爲。


 譏始僭諸公也。

諸公六佾，魯爲方伯，當用四佾。


 疏

魯稱公，實爲王後。《春秋》黜杞，以魯繼夏，稱同宋公，故魯曆建寅。又與《詩·頌》相表裏：《周頌》、《商頌》皆王號，魯爲諸侯，不得相比，三《頌》以魯居中，即寓王魯之意。《公羊》齊學大統，故每藉《詩》説以説《春秋》。《經》以魯爲方伯，以《春秋》小統，用次國例。


 六羽之爲僭奈何？

季氏猶用八佾。


 天子八佾，

《周禮》以人皇用八。八方、八風、八音、八節，故以八相起。


 疏

《公羊》以元年爲大一統，又以三月書王爲通三統，蓋因天地人三統作爲循環周而復始之制。《春秋》建子之月爲天統，天數九，如乾之用九，以九畿之方千里爲一州，帝以王九州爲一州，九九八十一方千里。皇又以帝九州爲一州，立十一州，皇居中州，二伯居左右二州，八伯居八州。以九起數，《周禮》之九變，《易》「乾元
 

注



 用九」，以明天統也。建丑之月爲地統，地數六，如坤卦之用六。以方六千里爲一州，六六三十六，合天下立二十五州，以四《春秋》之九州爲一州。皇極一内州，邦國八州，都鄙外十六州。每州三十六，以合六自乘之數。《周禮》六變，《易》坤之用六，以明地統也。以建寅月爲人統，《周禮》八變，而以八起數。以方八千里爲一州，如東西通畿之制，東京三十六，爲地統；西京六十四，爲人統。人居天地之中，法天象地，故其數多不及九，少不及六，如《國風》之數爲十五州。内三州象天之三垣，外十二州象十二月、十二次。《周禮》之十二土十二風十二教，皆爲人統之説。以八起數，爲立州之制。以十二次分建，爲外州之數。八、九、六皆爲立州開方之數，仿《國風》之法，立爲十四州，皇極居中，空其位，如《王制》王畿百里之外以共官，二伯平分，各得七人。《邶風》四方每方三篇，十二月爲外州，《新臺》、《静女》爲二伯，《二子乘舟》是皇極居中空其位。以《禹貢》推之，全球爲三十六《禹貢》，當得三十六王，五百六十八方伯，一千一百三十六外州牧。


 諸公六，

降以二，故用六。


 諸侯四。

卿士用六。


 疏

班氏云：「佾者，列也。天子以八人爲行列，八八六十四人，諸公六六爲行，諸侯四四爲行。」


 諸公者何？

《儀禮》每言諸公者，不一之辭。


 諸侯者何？

侯一也，諸則不一等。


 天子

天子爲帝正稱，王不得稱天子。《春秋》一見天子者非正稱，乃小統借大統，號爲東方天子，與言天下義同。凡言天子天下者仿此。


 疏

以《今世界大事表》比，《春秋》以天爲皇，天王也；中國如齊，在東，開化早；英如晉，在西北，如晉二伯
 

注



 ，地大民衆，爲地球冠。日本如魯，俄、美、法、德、非、奥，爲八伯。


 三公

司徒、司馬、司空，《王制》天子三公。


 疏

董子云：「王者制官，三公、九卿、二十七大夫、八十一元士，凡百二十人，而列臣備矣。吾聞聖王所取儀，金天之大經，三起而成，四轉而終，官制亦然者，此其儀與？三人而爲一選，儀于三月而爲一時也。四選而止，儀于四時而終也。三公者，王之所以自持也。天以三成之，王以三自持。立成數以爲植而四重之，其可以無失矣。備天數以參事，治謹于道之意也。此百二十臣者，皆先王之所與直道而行也。故天子自參以三公，三公自參以九卿，九卿自參以三大夫，三大夫自參以三士。三人爲選者四重，自三之道以治天下，若天之四重，自三之時以終始歲也。一陽而三春，非自三之時與？而天四重之，其數同矣。天有四時，時三月；王者四選，選三臣。是故有孟有仲有季，一時之精也；有上有下有中，一選之精也。三臣而爲一選，四選而止，人情盡矣。人之材固有四選，如天之時固有四變也。聖人爲一選，君子爲一選，善人爲一選，正人爲一選；由此而下者，不足選也。四選之中，各有節也。是故天選四堤，十二而人
 

注



 變盡矣。盡人之變合之天，唯聖人者能之，所以立王事也。何謂天之大經？三起而成日，三日而成規，三旬而成月，三月而成時，三時而成功。寒暑與和，三而成物；日月與星，三而成光，天地與人，三而成德。由此觀之，三而一成，天之大經也。以此爲天制。是故禮三讓而成一節，官三人而成一選。凡三公爲一選，三卿爲一選，三大夫爲一選，三士爲一選，凡四選。三臣應天之制，凡四時之三月也。是故其以三爲選，取諸天之經；其以時
 

注



 四爲制，取諸天之時；其以十二臣爲一條，取諸歲之度；其至十條而止，取之天端。何謂天之端？曰：天有十端，十端止而巳。天爲一端，地爲一端，陰爲一端，陽爲一端，火爲一端，金爲一端，木爲一端，水爲一端，土爲一端，人爲一端；凡十端而畢，天之數也。天數畢于十，王者受十端于天，而一條條之畢。每條一端以十二時，如天之每終一歲以十二月也。十者天之數也，十二者歲之度也。用歲之度，條天之數，十二而天數畢。是故終十歲用百二十月
 

注



 ，條十端亦用百二十臣，以率被之，皆合于天。其率三臣而成一慎，故八十一元士爲二十七慎，以持二十七大夫；二十七夫夫爲九慎，而持九卿；九卿爲三慎，以持三公；三公爲一慎，以持天子。天子積四十慎
 

注



 以爲四選，選一慎三臣，皆天數也。是故以四選率之，則選三十人，三四十二，人百二十，亦天數也。以十端四選，十端積四十慎，慎三臣，三
 

注



 四十二，百二十人，亦天數也。故散而名之爲百二十臣，選而賓之爲十二長，所以名之雖多，莫若謂之四選十二長，然而分别率之，皆有所合，無不中天數者也。求天數之微，莫若于人。人之身有四肢，每肢有三節，三四十二
 

注



 ，十二節相持而形體正矣。天有四時，每一時有三月，三四十二，十二月相受而歲數終矣。官有四選，每一選有三人，三四十二，十二臣相參而事治行矣。以此見天之數、人之形、官之制，相參相得也。」


 稱公，

如《經》書周公、祭公，即三公之二。


 疏

《王制》：「八州八伯，各以其屬屬于天子之老二人，分天下以爲左右，曰二伯。」二伯平分天下，各主東西。《顧命》「太保率西方諸侯入應門左，畢公率東方諸侯入應門右」是也。《春秋》隱、桓用六合例，鄭爲卿士；莊、僖齊桓一匡；文以下晉、楚分伯；定、哀以齊楚晉吴爲四維，與五帝分司、各主一方制同。董子：「天有兩和，以成二中，歲立其中，用之無窮。是北方之中用合陰，而物始動于下
 

注



 ；南方之中用合陽，而養始美于上。其
 

注



 動于下者，不得東方之和不能生，中春是也；其養于上者，不得西方之和不能成，中秋是也。」春秋各主東西，爲歲二伯。《孟子》曰《春秋》之事齊桓晉文，其大例也。由此推《詩》之周、召，《書》之羲、和，《禮》之禮、樂，《易》之兩儀，《論語》之文、質，《國語》之司天司地，泰古之天皇地皇，皆二伯平分天下之事實。當今海禁大通，若修《大統春秋》，以日本爲魯，中國爲齊，英爲晉，南美奥非爲荆徐梁，進退天下成皇大九州之制。


 王者之後

夏、殷之杞、宋。


 稱公，

魯與宋稱公。


 疏

《荀子》説尊賢不過二代，《詩》以魯、商爲周之王後，故《春秋》黜杞王魯，以魯、宋爲二王後，稱公。又，天皇、地皇，泰皇最尊，北球爲天，南球爲地，爲中分天下之二皇；後泰皇即泰卦，合天下爲一統。


 其餘

除二伯之齊、晉。齊晉侯，在宋公上，二伯也。


 大國

伯外八牧爲大國。


 稱侯，

如衛、陳、蔡三方伯稱侯，鄭秦二伯、楚吴稱子，爲變例。


 小國

卒正下及連帥。


 稱伯、子、男。

如許、曹、莒、邾婁、滕、薛、杞。


 疏

按，説《公羊》者舊以爲周爵五等、殷爵三等，《春秋》從質，用三等，以伯、子、男爲一等，葢本緯候
 

注



 。按，《經》之大國、次國、小國專指見《經》十八國二伯、方伯、卒正言，卒正以下尚有連帥、屬長及百里以下五等，合爲十等，非《春秋》用殷法只三等。董子、《白虎通》、《解詁》皆沿其説。緯之殷指海外，質家言即今泰西。緯之周爲皇號，殷如戰國六王，周如秦始；大統之國，詳于質野，即《論語》「周監二代文質彬彬」之義。三有中，五亦有中。殷三等如今泰西，儀文簡畧，名號質樸，畧以三等目之；若周皇一統，加尊號，如秦始于王上加稱皇帝，儀文加等，較前詳備。以三五言三五，皆約畧之辭。


 天子

皇配天，帝臣皇爲天子，亦曰君子。《書》「天子作民父母，以爲天下王」，《詩》「王于出征，以佐天子」，天子爲帝之正稱。《春秋》一稱天子，乃一見例。


 三公者何？

與五官六官相錯。


 天子

比帝。


 之相也。

比王。《詩》：「文王陟降，在帝左右。」


 天子之相則何以三？

有四輔三官之異。


 自陜

陜讀爲「夾」，《左傳》「夾輔周室」，《詩》「夾其皇澗」、「使不挾四方」。緯度爲横，經度爲縱，夾謂經度，由地中直分左右。


 而東者，

以東統北。


 疏

東方左爲蒼龍，《莊子》北海之鯤，東北爲内，故《易》乾主東北。


 周公

周公，魯公。以公繫代號，爲古今絶無之奇稱。周乃文武大號，下必繫王，以公繫周，絶無其事。以常例言，當爲魯文公。伯禽封魯當舉諡，不舉謚而稱魯，亦爲僅有之事。蓋周公之稱有三例：周爲王臣采邑，與召相同；周、召二公，如《春秋》之周公召伯，周、召爲采邑。用《樂記》説，則爲武王初得天下之二伯。此一説也。武王讓天下于周公，兄終弟及，則周公宜稱周王；七年反政成王，自以爲攝，孔子成其意，不曰周王而曰周公。死葬于畢，用天子禮樂，不使其子魯公得奉其喪，葬于魯新封之國，而配葬文王。不曰魯公，而曰周公。此就周公攝位、反政、封魯、葬周，自稱周公之義。至于《詩》、《書》，以周爲新周，爲皇號，皇周之公則爲文、武二后。「周雖舊邦，其命維新」。姬旦、召公爲武王二伯，若《詩》、《易》之周公直爲皇佐，爲帝后，蓋合鳲鳩雎鳩羲和，統稱曰周公，則《詩》、《易》之周公如堯舜，爲二帝之總稱，不必一人。《傳》稱周公東召公西，用《樂記》説武王即位，「周公左、召公右」義。周與召同爲采邑，如《春秋》之周公召伯，專就一時取義。反政成王，《尚書》成其意，不曰魯王而曰周公。《詩》《周》、《召》則以周爲皇佐，故曰「《關雎》樂而不淫，哀而不傷」；召公與魯公同爲帝佐，以鳥名官言之，則周公爲鳩，召公爲雉。《論語》所言周公謂魯公，「吾不復夢見周公」，「如有周公之才之美」，則與《詩》、《易》同，此黄鳥、鳲雎二鳩也，非姬旦。


 疏

武王爲天子，周、召爲二伯，如《春秋》之齊桓晉文。


 主之；

《顧命》：「太保帥西方諸侯入應門左。」主即統帥，侯、牧如今分屬分司。


 疏

按，經以《春秋》名從羲和起義，借用《詩》之《周》、《召》，春如周，秋如召，晉如周，楚如召，東北爲一彙，西南爲一彙。《詩》以十二月配《國風》，佚文可考者六見；《詩緯》云：齊地處孟春之位，陳地處季春之位，曹地處季夏之位，秦地處中秋之位，唐地處孟冬之位，魏地處季冬之位。以列宿斗極配《國風》，佚文可考者十一見，《詩緯》：邶結蝓之宿，鄘天漢之宿，衛天宿斗、衡，王天宿箕、斗，鄭天宿斗、衡，魏天宿牽牛，唐天宿奎、婁，秦天宿白虎，陳天宿大角，檜天宿招搖，曹天宿張、弧。今從《經》義訂爲：中三垣周、召、邶；外十二諸侯，齊處寅位，其宿尾；王處卯位，其宿房；鄭處辰位，其宿角；陳處巳位，其宿翼、軫；衛處午位，其宿柳；曹處未位，其宿井；豳處申位，其宿參；秦處酉位，其宿昴；鄘處戌位，其宿胃；唐處亥位，其宿壁
 

注



 ；魏處子位，其宿危；檜處丑位，其宿牛。又，《春秋》隱、桓用七政例：鄭居中，魯、宋居左右，齊、衛、陳、蔡居四隅。莊以下用八伯例：魯、衛、齊、鄭居青、豫、兖、冀四州，蔡、陳、秦、吴居徐、荆、梁、揚四州。定、哀用十二諸侯例，配十五《國風》：以天王居中，劉子、秦伯爲二伯，齊、魯、曹居寅、卯、辰位，在東；楚、宋、檜居申、酉、戌位，在西；吴、陳、蔡居巳、午、未位，在南；晉、衛、鄭居亥、子、丑位，在北。


 自陜而西者，

以西包南。《易》之乾爲東北，坤爲西南。


 疏

《小雅》四始五際爲齊學，與《公羊》師法同。原文：「《大明》在亥，水始也；《四牡》在寅，木始也；《嘉魚》在巳，火始也；《鴻雁》在申，金始也。」「午、亥之際爲革命，卯、酉之際爲改正，辰在天門，出入候聽。卯，《天保》也；酉，《祈父》也；午，《采芑》也；亥，《大明》也。然則亥爲革命，一際也；亥又爲入門，出入候聽，二際也；卯爲陰陽交際，三際也；午爲陽謝陰興，四際也；酉爲陰盛陽微，五際也。」今訂爲：「《棠棣》在寅，木始也；《魚麗》在巳，火始也；《甫草》在申，金始也；《祈父》在亥，水始也。居上方。《采薇》在卯，《湛露》在午，《夜如何其》在酉，《我行其野》在子，居下方。《鹿鳴》三爲天皇，爲丑、辰上方，《菁莪》三爲地皇，爲未、戌下方，居南北二黄道；餘八辰爲四帝，分司南北球四方。」


 召公

司空，鳲鳩。


 主之。

周公召公分陜，《傳》借比齊、晉；若二南之《周》、《召》與《尚書》《洛誥》、《召誥》。周公合指鳲、雎二鳩而言，召公則「陟降帝之左右」二王也。《傳》以東比春，西比秋，專就武王、二伯以推皇、帝。


 疏

六藝始于《春秋》，終于《詩》、《易》。以輿地相較，《春秋》州方千里，九州開方，合爲方三千里；《詩》方三萬里，合爲方千里者九百，大于《春秋》百倍。然畫井分州之制，小則爲井田，大則爲全球之五極；廣狹雖殊，理莫能外。《春秋》以小九州分内外，《詩》則以五大州分内外。《春秋》以東北四州爲中國，《詩》以西南半球爲夷狄，魯爲正東青州；《春秋》據以立法，中國于全球亦在正東，如《春秋》之魯。《春秋》化西南四州成小九州，《詩》化西南半球成大九州，帝道開通，全球分州作貢，考其踪跡，實等《春秋》。鄒衍驗小推大者，此也。西人自明入中國，迄今約三百年，或擬作《海外春秋》，託至尊于皇、后，以中國代齊，以英代晉，以美、非、澳爲吴、楚，以北美爲秦；編年紀事，用夏變夷，以仿《春秋》，就《春秋》原文，將中西事實比附于下。考《春秋》三世異辭，于莊時始見外州國，先内後外也；海禁大開，在于近代，亦如宣、成以後始詳吴楚。就全球以推，《春秋》建州分部，朝聘典禮用舊法，而小有變通，《穀梁》「有一國之辭，有天下之辭」，董子「《春秋》以魯容天下」；蓋王一國曰王，王天下曰皇、帝，《傳》云：「王者孰謂？謂文王也。」中文外質，即今中西之變文，東青陽中國，主文。大統以中國比魯，尤相得而益彰。


 一相

秦

 稱伯，居雍州，爲居守之大夫。託以見此制。定、哀葬不名，亦從内臣例。


 處乎内。

天子三公，一公守，二公從。《穀梁》「智者慮，義者行，仁者守」。《白虎通》云：「王者出，一公以其屬守，二公以其屬從。」内，謂西京。


 疏

《經》見司馬、司城、周公、祭公，即此義。故《經》有一公、五卿、十九大夫、三十六士，不見

 詳圖表。


 始僭諸公

考古佚事實爲疏略，無僭可言。


 昉于此乎？

古文家説。先文明後蠻野，皇、帝極盛，降至春秋，愈亂。


 疏

今時文家專主此義。


 前此矣。

《春秋》以前上下無别，天子與公侯混同，無所差等，如今泰西禮制，不可究詰。


 前此則曷爲始乎此？

《春秋》託古，改訂之時，即以爲僭之始。


 僭諸公

如作三軍之類。


 猶可言也，

當時不分名器，孔子乃定名學，諸所不合新制者，皆以爲僭。定制：在公者以爲僭公，公、侯相去不遠，以公爲二伯，侯爲方伯。魯本王後，託之公；因《經》以爲青州伯，故又以爲侯。


 僭天子

昭《傳》以八佾爲僭天子。


 不可言也。

人誰敢僭天子？僭又有何取義？《論語》「三家以《雍》徹」、「相維辟公，天子穆穆」，當時天子爲通稱，如今泰西；《經》以天子爲至尊，故以爲僭，實則當時不以爲僭。


 疏

八佾通八風、八極，説詳《白虎通義》。




邾婁人、鄭人伐宋。

序會以爵，明尊卑大小之分，崇文德兵事。尊卑相敵，先至者序後，後至者序先，「客不言及」是也。邾小，雖主兵，不應序鄭上，以稱人，故可先鄭也。小國上卿比于次國之中，中當其下，下當其上大夫。以此爲邾婁之上卿，而鄭之下大夫也。


 疏

《宋世家》：「二年，鄭伐宋，以報東門之役。其後諸侯數來侵伐。」




螟。疏

蟲食苖心曰螟。冥不可見，故曰螟。隱、桓只見中國，爲官府，《詩》所謂心；故《經》三記螟，比于三京，所謂周京、京周、京師也。隱二見，莊一見，自此至哀，十一見螽，一見蝝。螽同
 


 ，蝗子也。内三螟，外十二螽，如天道内三垣外十二諸侯。螟、
 ，分内外何？以桓五年已見螽，莊五年猶言螟，始終之序有參差，所謂大德不踰、小德可以出入。

何以書？

《春秋》記中國事繁矣。此災其細已甚，可不必書。


 記災也。

反常爲異，有害爲災。言災爲重民，備災有道，則不成災。又，《經》有〔失〕政致災之説。


 疏

董子《春秋繁露》《玉杯》、《竹林》等篇目與讖緯《考異郵》、《潛潭巴》名目相同，皆不可解，體例亦相類。故綿竹揚聰以《繁露》即讖緯之一種，因爲董子所傳，故别出單行。考其書，前半多專説《春秋》，與《解詁》相出入，後半專言陰陽五行，如皇、帝之學。孔子所傳齊學以外，博士多喜言之，惟其時海禁未開，大而無當，諸儒推以説災異，致成詬病。如鄒衍爲齊學，五帝始終運本爲《周禮》五土五帝專説，秦始用其説，自以爲水德；漢、魏以後，于中國一隅强分五帝運，至今五大洲全出，乃悟五帝運爲百世以後全球立法，非中國所得言。董子陰陽五行爲皇帝專説《春秋》年、時、月、日之本旨。自地球出，《周禮》明，陰陽五行之説深切著明。以《周禮》證《詩》、《易》，亦如《王制》之于《春秋》。




冬，十有二月，辛巳，公子彄卒。

以公子爲卿，世族之政。《春秋》譏世卿，故開選舉。凡舉公族，與譏世卿同意。


 疏

《左傳》：「叔父有憾于寡人，葬之加一等」，大夫稱叔父。大夫不日，因加等乃日之。《穀梁》：「隱不爵命大夫，其曰公子彄，何也？先君之大夫也。」




宋人伐鄭，圍長葛。

宋爲王後，鄭爲卿士，二國皆大國。宋稱人，貶之；言圍，以著其强。




邑不言圍，

據圍爲國辭。


 疏

《穀梁》：「伐國不言圍邑，此其言圍，何也？久之也。伐不踰時，戰不逐奔，誅不填服。苞人民、毆牛馬曰侵；斬樹木、壞宫室曰伐。」《左傳》：「有鐘鼓曰伐，無鐘鼓曰侵。」大旨皆以侵爲輕，伐爲重。


 此其言圍何？

與内襄世同。


 彊也。

《春秋》大國乃言圍。宋王後、大國，與齊、晉同，故言彊。





六年
 疏

《年表》：晉哀侯光元年。




春，鄭人來輸平。

輸，《左》作渝。《年表》：「鄭人來渝平。」


 疏

《左傳》：隱公爲太子，獲鄭，則與鄭仇敵，今乃和好。曰輸平，猶言墮成，反其事以言之。自此以後，魯與鄭和好。




輸平者何？

輸平此一見。


 疏

渝盟，絶裂之辭。即下文鄭歸邴無戰事，知此爲鄭與魯平。言渝所以諱前事之獲，故以輸平爲反辭。


 輸平猶墮成也。

《穀梁》「輸者墮也」，猶言無足成也。


 何言乎墮成？

據渝盟未有言輸者。


 敗其成也。

《穀梁》：「平之爲言，以

 道成也。來輸平者，不果成也。」


 曰「吾成敗矣」，

言《經》内諱所以輸平之意。


 吾與鄭人末

 有成也。

據四年翬會諸侯伐鄭。鄭與魯自此和好，《經》乃反書之，以爲自此墮成，以避前獲。獲而曰平，諱獲也。和好而曰輸平，反言以避前獲。


 疏

未有成而言平，所以起非平也。非平而曰平，又以起魯隱之獲，而爲之諱也。董子説：「《春秋》書人時易其名，以有辟也；書事時詭其實，以有諱也。」讀《春秋》者，入其詭辭，探其微妙，則思過半矣。


 吾與鄭人則曷爲末有成？

問事實。


 狐壤之戰，

曰狐壤之戰，以爲前事。


 隱公獲焉。

據《左傳》，狐壤之獲，在隱公未立時。


 疏

因避前獲言輸平。如文姜入而曰奔，季子奔而曰歸，反其事以書之。


 然則何以不言戰？

前有戰事，以平言之。何以不曰初平，以著前戰？


 諱獲也。

諱前獲，故反言輸平。君獲不在此時，特諱前事而已，故反其實以書之。


 疏

獲爲大惡，諱不言者，《春秋》爲親者諱也。《穀梁》曰：「諱莫如深。」因其恥大，故諱深。深必有所見，故四年書伐鄭。此來輸平，不言姓氏，不出名，所以見非實事也。輸平，文甚；惡愈大者言愈文，言愈文者事愈顯也。董子云：「于外道而不顯，于内諱而不掩；于尊亦然，于賢亦然。」




夏，五月，辛酉，公會齊侯，盟于艾。

盟必有所爲，時齊未伯，以强弱相結約而已。


 疏

艾，齊地。




秋，七月。

秋爲西帝，與正月對衝；如南美洲，與中國抵足而行，寒暑不同、晝夜相反。《詩》曰「冬之夜，夏之日」，「夏之日，冬之夜」，中國冬夜即南美夏日，中國夏日即南美冬夜。地球共百禹州，南北平分，各得方千里者四百五十；以五帝分之，各得方千里者九十。據黄道作天地二京、四方四帝，以分春夏秋冬。一時司三月九十日，得地方千里者亦九十。《公羊》以年、時、月、日爲大一統，秋帝七、八、九三月，以一日配千里，所謂一日千里。


 疏

隱、桓之世初見中國，所謂中國者，禹九州之中州青、豫、雍，比于北半球之黄道。中央之極，晝夜平，寒暑時，不及南北赤黑。如三統之素、青、黄，爲京師，爲官府，故所見之國皆在青、豫、雍三州。至莊世，南始見荆、徐；僖世，北始見晉與虞、虢。故隱、桓爲一家辭。《周禮》官府，天官、地官合四時而爲六合，以中貫爲七政，齊、陳、蔡、衛四侯居四方，魯宋二公分上下，鄭以卿士居中。天下之本在國，國之本在家，故始治京師，詳六官，爲地統用六。由莊至昭即大伯，書同盟，爲《周禮》之邦國。雖由帝而王而伯，又由伯而王而帝，然皆以八起數；以帝、王、伯皆以二伯統八方伯。世有升降，禮制不改。定、哀以後，辭同隱、桓。以太平天下有道，由邦國施及都鄙，爲皇大一統之制，有天下辭，用十二諸侯之例，《周禮》之所謂十二士十二風十二教。董子「有三而易者」、「有九而易　者」

 ，終于定、哀，始于隱、桓，由小推大，自家而國，自國而天下，分三世之説。孔子中立，述古則皇、帝、王、伯，知來則伯、王、帝、皇。隱、桓、定、哀同爲皇，莊至昭同爲帝，僖至襄同爲王，文、成同爲伯，宣介居其中。初由大而小，後由小以推大，所謂九而易、三科九旨，謂有三易九易之不同始終。同爲皇，何以地域廣狹、諸侯多少縣殊？曰：皇輻甸以内六千里，藩以外三萬里。初詳京師，終以八方；始言六變，地統京師，終以九變之十二諸侯。互文相起，其實則一。




此無事，

人事，詳人道王伯之事。


 何以書？

不爲人事，專詳天道。


 《春秋》

《三統曆》：《春秋》與《易》同兼天人之道。


 雖無事，

時、事並書，爲天人合撰。


 首時過

《論語》四時行，百物生，天不言，以四時爲命令。


 疏

《齊詩》四始例：寅爲木始，巳爲火始，申爲金始，亥爲水始。詩篇見正月、四月、七月、十月名，與《春秋》四首時之義同。


 則書。

孔子藉《春秋》以明欽天頒曆之道，《月令》奉天，四帝分司，爲天命天行，王、伯出治之所本。葢六經雖惟《春秋》小，然《易》、《詩》年、時，《尚書》月、日，有其説、無其事，不能著明；惟《春秋》接録二百四十二年之事，曆人可以取法，藉此以衍天道。故人事可缺，天道不已。《中庸》「道不可須臾離」，四時不備不能。


 首時過則何以書？

據月日多爲事出，以時統事，無事則時可省。如桓四年有缺二首時不書之事。


 《春秋》編年，

《洪範》：「王省惟歲，卿士惟月，師尹惟日。」蓋以年歲比天下。「元年春王正月」爲大一統，年爲皇。元年者，以方六千里之一州爲皇極，六六三十六，以象三百有六旬，故曰元年。四帝分司四方，以方三千里爲一州，以象一時。《詩》曰「如三月兮」、「九十其儀」。今以四時象四帝，合四帝州以爲皇極，如合四時以成歲。春爲東方太昊，九九八十一，如《春秋》方三千里之王者有九焉，故以春統王。所謂法太乙者爲皇，法陰陽者爲帝，法四時者爲王，法節候者爲伯。《春秋》九州比于春之十日，以年統時，以時統月，以月統日；由伯以推王，由王以推帝，由帝以推皇；由月以推春，由春以推年，由年以推元。故曰「元年春王正月」，大一統也，由《春秋》分三世。土圭之法，一轂三十輻以象月，合全球爲一世，爲皇輻；故曰世界十五輻，每輻千里，二歲而見。推之藩以外之極邊，三十年乃得一見。故《周禮》曰九州之外蕃國世一見，《傳》曰撥亂世反之正，就三萬里之世界言之也。三世之説，又如《春秋》三歲、三年、三皇、三統，循環無端，周而復始之義也。


 四時具，

《周禮》四官法四帝；《山海經》五《山》，外《海内》四經，又《海外》四經，又《大荒》四經、《地形訓》之八殥八紘八極。


 然後爲年。

四時合爲年。《堯典》羲和四子分司四時，各占一方，以方三千里爲帝京，每京爲三月，千里一日；皇合四帝京爲一皇京，方六千里，中包四帝京，共爲六六三十六方千里，以象一歲三百六旬，周天三百六十度。故人事可缺，四始難虧。




冬，宋人取長葛。

此與圍長葛相起。不言鄭者，因上言鄭，此不言可知。




外取邑不書，此何以書？

據楚取宋彭城不書。


 久也。

禮：師不踰時，暴師三時，强取人邑，所以惡宋而書。


 疏

《春秋》常、變見于筆、削。如外取邑不書爲常，書者爲變，變必有所起。故《春秋》非變無以見常，非常無以見義也。





七年

《地形訓》引大禹之言曰：「地形之所載，六合之間，四極之内，照之以日月，經之以星辰，紀之以四時，要之以太歲。」按，《王制》、《禹貢》説中國明白顯易，不託天道日月星辰年歲；《周禮》主全球，則動言天道，如《考工記》：「軫之方也，以象地也。蓋之圜也，以象天也。輪輻三十，以象日月也。蓋弓二十有八

 ，以象星也，龍旂九斿，以象大火也；鳥旂七斿，以象鶉火也；熊旂六斿，以象伐也；龜蛇四斿，以象營室也；弧旌枉矢，以象弧也。」「保章氏掌天星，以志星辰日月之變動，以觀天下之遷，辨其吉凶，以星土辨九州之地，所封封域皆有分星，以觀妖祥，以十二歲之相觀天下之妖祥，以五雲之物辨吉凶水旱，降豐荒之祲象；以十有二風察天地之和，命乖别之妖祥。凡此五物者，以詔救政，訪序事。」蓋地球地象華離，難于肖象，又陵谷變遷，時有改易，且在海外，不睹不聞，無徵不信；故《經》皆取象天道，以天有九道，萬古不易，人人仰望而知，故分野諸法皆借天以馭地，以地形難于形容，故借天象以定之。此《春秋》大一統所以託之年、時、月、日，本大禹之遺説也。





春，王三月，叔姬歸于紀。

《白虎通》引傳曰：「『叔姬歸于紀』，明待年也。」叔姬者，伯姬之娣。書此以明媵待年禮。


 疏

嫡庶之禍每延累世，改爲不再娶，故詳媵待年之禮，不必當時有此事。所謂筆則筆，削則削。




滕侯卒。

方伯稱侯。隱、桓託爲方伯，稱侯，稱子，則託卒正。


 疏

魯統六，常見卒正，辟方伯，以子伯見；外卒正常見，以稱許男。何以知子非爵？王朝大夫稱伯，卿則稱子，子與伯同稱，子尊于伯，知子非爵。列國大夫例名，齊高子稱子大夫，可以稱子而不可以稱男，以此知子非爵。邾婁子稱子，小邾婁子亦稱子；附庸無爵而稱子，知不爲爵。吴、楚之君僭號王，正之而稱子，《穀傳》曰「卑稱也」，明非爵。卒正莒、邾婁、滕三子子尊于伯，故在伯先。方伯八，四侯、二伯、二子，卒正六；二伯三子，一子、伯並稱。子不爲卒正定稱，故附庸、大夫均得稱子；使爲定稱，則不得稱子。故以子、伯共見起之也。伯爲字，稱方伯之秦、鄭，王臣之祭、單，皆字也，故方伯以二子二伯見。《春秋》「字不如子」，子在字上。《春秋》之字稱伯仲，如唐人鄭九、杜十：子則爲尊稱，子游、子夏、沈子、魯子是也。古人相見則稱子，此正例，非爵也。不名者，據狄不名。《春秋》之義，諸侯用中國禮

 則中國之，用夷狄

 禮則夷狄之。秦、滕本中國，用中國禮，因其用夷狄道狄之也。滕、秦始狄，後從中國。楚、吴狄也，以名卒進之。從中國。禮：君前臣名，狄不臣，故不名也。




何以不名？

據侯卒例名。


 微國也。

微國，如小邾婁，不能以其名通者也。滕此稱侯，莊下乃退之。《傳》曰微者，與《穀梁》不名爲狄道、《左傳》不名爲未同盟同意。


 微國則其稱侯何？

據大國稱侯，小國稱伯、子、男。


 不嫌也。

後稱子，明爲方伯、卒正，故此不嫌稱侯。然不稱侯無以見本爵，此《春秋》互文見義之例。


 《春秋》

别提《春秋》，見《經》義如此。當時辭號無别，惟《經》創爲新法，爲後世修辭之祖。


 貴賤

爵位。《左傳》「天有十日，人有十等」，如九錫、九命之所分。


 不嫌

尊卑已明。


 同號，

如齊、晉大國稱侯、滕薛卒正亦稱侯之例。


 疏

《春秋》貴賤相嫌則異，如諸侯在喪稱子，鄭伯在喪不稱子，嫌與小國稱伯子同。所謂「《春秋》無達辭」。


 美惡

行事得失，彼此是非。


 不嫌

是非已明。


 同辭。

非好惡所得言。如内繼體君言即位，繼弑君亦言即位。


 疏

美惡相嫌則又異。如討慶封稱楚子，殺夏徵舒稱楚人。説詳《公羊三十論》。




夏，城中丘。

中丘者，内地。城新作，城後言中丘者，從邑名。


 疏

《周禮》體國經野之事責之量人，建國營國。《考工》兩「匠人」皆爲量人。《傳》説匠當爲量，聲之誤。今泰西爲工程部，凡營建之事責之。




中丘

《詩》「丘中有麻」，顛倒其説。


 者何？

言「中」則有外。聚

 族而居，村落人家最多，則作城以爲保護。


 内

魯。《春秋》凡言内者，皆魯與夷狄對言，或由魯以推之。《傳》所謂「内其國而外諸夏，内諸夏而外夷狄」。


 之邑也。

城緣陵、城虎牢，皆外邑。


 城中丘何以書？

據城工小事不必書，使民自城則《經》不書。必上自城。


 以重書也。

以工程巨繁書。


 疏

《穀梁》：「民衆城小則益城。益城無極，凡城之志，皆譏也。」




齊侯使其弟年來聘。

來聘之始。崇大國。隱、桓以四侯國比《周禮》四時之官：東齊，南陳，蔡西，衛北，同在甸服，故曰中國。


 疏

《經》于方伯以上國乃言母弟母兄，小國以下無之。正辭母弟兄亦稱公子。諸侯之尊，兄、弟不得以屬通，蓋朝廷義掩恩，主君臣則不言兄弟，特筆乃稱弟兄。或因來魯舉其親貴，或盡其親以惡之，故弟、兄皆爲特辭。




其稱弟何？

據諸侯之子稱公子。


 母弟稱弟，

此與殺年夫稱弟皆是。


 母兄稱兄。

如盜殺衛侯之兄輒是。


 疏

母弟母兄之説，三《傳》皆同。《左傳》于同母尤多詳其母氏。此二句舊《傳》文，《傳》引説弟，以及兄，因類推例義。《公羊》例多皆如此。




秋，公伐邾婁。

邾婁近國，不諱兵事。曹獨諱兵事者，曹爲上等、同姓，不諱則爲魯病；邾婁爲下等、異姓，可以言兵事也。且以邾婁有兵事起曹亦有兵事，特《經》諱之不書耳。




冬，天王使凡伯來聘。

隱、桓不見南北國。王東都洛陽亦在豫州，爲甸以内。《經》以王統諸侯，以天統王。董子「天爲萬物主」，又「爲天下主者天也」。《經》以皇配天，帝爲天子，八王爲天王，二伯爲天吏。《帝謨》「天命」「天討」，又云「天工人其代之」，故天主爲羣經要義。


 疏

何以謂之二伯？皇服方千里者九百，爲《春秋》九州者百；九州立二伯，如齊、晉者當得兩百人，故曰二伯也。何以謂之八伯？合天下九百方千里，如魯、衛者當得八百人，故曰八伯也。合九《春秋》爲九九八十一，立一帝，天子爲帝，二大王爲二伯，八小王爲方伯；合天下立十帝，以十九九八十一州，立十帝、二十大二伯、八十大方伯，爲百一十人；再立一皇二帝八王，合爲一百二十一人。如一百二十官合天子一百二十一。




戎伐凡伯于楚丘以歸。

周、祭皆周公之後。以不世卿之義推之，則周、祭爲采邑，不必爲周公之後。周已東遷，王臣仍舊采者，存西京，不以與秦也。又，禮：天子三公九卿二十七大夫八十一元士。戎如董子詭名詭實之例，本《傳》以貿戎爲晉，《穀梁》以此戎爲衛，此爲一見例。《經》書戎，《傳》以爲戎，爲緣經立傳例。衛遷楚丘，以楚丘之戎爲衛；諸侯不敢伐天子之使，以爲戎、狄則或有之，故辟衛稱戎。一人而言伐，天子大夫受地視子、男寰内諸侯，故以國辭言之。以歸，歸于衛。以後晉滅伐人國多託之戎、狄。戎曼子曰：「晉之師無役不從。」晉師之内常有戎狄，善事則目晉，惡事則目戎狄。如狄滅邢、狄滅衛，狄皆爲晉，非真戎狄也。以諸侯伐天子之使，不可言，故託之于戎。據《左傳》，楚丘之地實有戎，此

 衛率戎以伐凡伯，故特目戎。




凡伯者何？

據聘伐兼言，嫌其異。


 天子疏

職方之九州，所謂大共大球，大行人之九州，所謂小共小球。地球開通，《海國圖志》以後，圖測甚詳，然但求記事，不必合于經旨。今據《地形訓》，以《禹貢》之法推之，全球截長補短，以萬里開方爲大九州，合侯、綏二服，以萬里開方，故立《十五服輻員圖》；並據古今地志諸書，詳考五方人民、風俗、山水、貨産、貢篚，並其政事、教化，以爲《大禹貢》。古書則取證于《山海經》、《河圖括地象》、《地形訓》諸書，今則取海外各志，畧仿諸史地志。帝王政教，必先分州作貢，疆界既明，而後政教可施。此大共之義也。


 之大夫也。

《傳》：「人不若名

 ，名不若字，字不若子。」伯字，例知爲大夫，氏采。采，國辭，如蔡叔許叔之稱，天子大夫視子、男是也。諸侯大夫氏，氏雖有采，不敢見，非天子所封也。


 此聘也，

凡有封邑，此出使在途。


 其言伐之何？

據一人不得言伐。


 執之也。

卿行旅，從本非一人。以伐始，以執終。


 執之

所謂匹夫之力。


 則其言伐之何？

興師動衆。


 大之也。

凡伯爲寰内諸侯，執如伐其國而執。


 疏

《春秋》以天統王，以王統二伯，以二伯統諸侯。尊二伯即尊天王，尊天王即尊天。如今西人宗教信仰，自修以天爲主，政治專詳治人，無法天之義，二者專門名家，不相通假；經義則渾化政、教，合而爲一，不可區分。《春秋》以天爲主，即西教宗旨，由一天以推三本，典章禮經由此而興；《論語》「務民之義」，「敬鬼神而遠之」，又曰「丘之禱久矣」，改宗教合并政教。大約安上治民、移風易俗屬宗教者居多，司馬司空爲泰西政治學，《經》、《傳》則以宗教之旨主治之。宗教若釋、回、祆，皆于政治外别立一宗，惟孔子政教合一，教即爲政，政亦無非教也。西土倡言宗天，若能發《春秋》之義，政治亦主天，專務民義，不徒以祈禱爲事，則必有進境。又，教主博愛近于仁，政主事理近于知，東方木氣德性仁，西方金氣德性怒，《詩》顛倒其説，東主怒，西主喜，中外有文、質之説，仁者見仁，知者見知，仁、知亦文、質。


 曷爲大之？

據執亦常事。


 不與夷狄

《海外》、《大荒》爲大夷狄，《地形訓》三十六民。


 疏

以戎爲衛，本爲不與諸侯之執王臣；因避言戎，則爲不與夷狄之執中國。王者欲一乎天下，中外遐邇，莫敢抗違，故《春秋》進退諸侯謹嚴詳細，合乎中國也則中國之，近于夷狄也則夷狄之。《穀梁》以此戎爲衛，是也。《傳》與《左氏》以真夷狄説之者，乃順《經》立傳，非推《經》立義也。三《傳》參差見例，異中見同。此讀《春秋》之要領也。


 之執中國也。

凡亦得爲國。畿内九十三國，隱桓鄭、魯、宋、齊、陳、衛、蔡七大國，詳中國。禮：六官同在甸服，爲中國。


 疏

董子《精華篇》：「《春秋》慎辭，謹于名倫等物者也。是故小夷言伐而不得言戰，大夷言戰而不得言獲，中國言獲而不得言執，各有辭也。有小夷避大夷而不得言戰，大夷避中國而不得言獲，中國避天子而不得言執，名倫弗予，嫌于相臣

 之辭也。是故大小不踰等，貴賤如其倫，義之正也。」


 其地何？

據執不地。


 疏

不地則不見戎之爲衛。


 大之也。

言地則顯著

 其事，以尊天王使人。





八年

今之西人本爲墨學，久有定論。《洪範》九疇即九州之法度，子家九流實即大九州治術。如九疇之分方，故中國爲儒，西爲墨，南方名，北方法，道家皇輔，以陰陽居中。此六家法六合，即《周禮》之六官、羲和之四岳、隱桓所見甸服六國，魯宋二王後，如陰、陽，爲春、秋。齊在東，正月，儒家；蔡在西，七月，墨家；陳在南，四月，名家；衛在北，十月，法家；鄭統六合，如年統四時，比于道家。此隱桓六國六家之説。至于莊以下言八伯，則加入四隅：東北農，東南縱横，西南小説，西北雜家。以九流治海外大九州，亦如《洪範》以九疇分繫九州。



 疏

《春秋》主義，《尚書》主仁，《詩》、《易》乃爲道德之學。以義治家，以仁治國，以道德平天下，此一定之程式。聖門惟德行科主道德，雖子貢猶有「性與天道不可得聞」之嘆。秦漢以後，中國一隅道德無所施，故其説亦晦。韓昌黎直以道德爲虚位，宋人不知道德爲平天下之要，乃就一身附會，直使道德流爲空疎無具、庸惡陋劣之八比。近人譯西書亦喜言道德，如以道德、進化名書，其名美矣，乃謂有蠻野之道德，又有文明之道德，夫蠻野猶可言道德，則道德直禮讓之不如，皆原溺于宋儒之説。道德不過如良善之變文，故必申明聖門德行科之宗旨與道家之實義。道爲法天，惟皇一人得言之，苟非其人，道不虚行，並無所謂抱道在躬之説；德即《尚書》之三德九德，有極精美之材質而無流弊，方足爲德。並無所謂有才無德、才德兼優之説。當海禁未開，中國閉關自守，無所謂天下，即無所謂皇帝、道德。先儒誤解道德，爲時勢所囿，不足爲諸儒咎。《春秋》之學止于仁義，推《公羊》大一統乃爲道德專門之師説。行遠自邇，升高自卑；地球中有一家一國未齊治者，均不得爲平天下。《春秋》撥亂世反諸正，大地如禹九州者百，百國各奉一《春秋》以爲程式法度，純美無疵，而後徐議道德可也。




春，宋公、衛侯遇于垂。

垂，内邑。《傳》曰：「遇者何？不期也。一君出，一君要之也。」《左傳》：「齊侯將平宋、衛，有會期，宋公以幣請于衛，請先期相見，衛侯許之，故遇于犬丘。」


 疏

如泰西小會同。以公先侯，即《周禮·司儀》尊卑儀節之制。




三月，鄭伯使宛來歸邴。

邴，《左傳》經作「祊」。巡守朝覲，政之大綱，所以安撫諸侯之要典。天王不巡守，諸侯不朝覲，不可言，以易田起之。


 疏

《鄭世家》：鄭莊公怒周弗禮，與魯易祊田。




宛者何？

據言使爲命，大夫宜氏。


 鄭之微者也。

據不氏，爲微者。


 疏

《傳》據名不若氏爲説，故以爲微者，《穀梁》以名宛爲貶鄭伯。按，言使則非微者可知，鄭伯使非其正，微宛即所以貶鄭伯。二《傳》意義相同。


 邴者何？

鄭與魯境界不連，何能以其邑歸我，如齊人來歸田。


 鄭

二伯乃得慶黜閒田，鄭時爲卿士，故可歸，與齊、晉同。


 湯沐

湯沐邑方五十里，從帝制加八倍，得四方百五十里弱。以五帝言之，各帝自有四岳，隨所地而名之；《經》、《傳》從中國言者，爲繙譯例。


 之邑也。

鄭有湯沐之邑者，隱、桓之世，鄭爲王朝卿士，以二伯屬之，故有湯沐之邑。又，隱、桓治官府，甸以内六國比六官，鄭以伯殿之。定、哀則秦統六國，爲二公二侯二子，外十二諸侯，合爲十九國。此東西中外之分。


 疏

《王制》説，「方伯爲朝天子，皆有朝宿

 之邑于天子之縣内。」《異義》：「《公羊》説，諸侯朝天子，天子之郊皆有朝宿之邑；從泰山之下，皆有湯沐之邑。」


 天子有事

封禪爲大統皇帝之事。中國言泰山，無西北南岳。《周禮》十二年一巡守。事爲巡狩，祭言封禪。


 于泰山，

按，天子祭泰山即封禪之説，皇、帝法歲星，十二年巡守殷國，每至方岳之下，有封禪之禮。如《尚書·帝典》巡守四嶽是也。皇、帝之四嶽包大地而言，《周書》之五土、《王居明堂禮
 

注



 》之五極，即今五大洲。考秦漢以來言封禪者皆在東岳，而西南北三方無其文，蓋泰山爲中國之東岳；以五土五極言，勾萌在東方，亦爲東岳，餘三岳皆不在中國，故封禪之説皆在泰山。封禪爲皇、帝之重典，非王、伯所得言，齊桓以伯行封建，管子以品物難之而止。蓋必天下一統，全球均入版圖，方能備遠物以行重典。齊桓不能行，則秦皇漢武可知。當時儒者所傳大統典禮，如《五帝運》封禪、銷鋒鏑、毁名城之類，專屬皇帝，其時中外不通，不知爲大一統而言，勉强推行于中國，以至流爲詬病。皇、帝典章强行于中國，以致事事齟齬。以推全球，鬬角鈎心，如合符節。不惟《周禮》、《詩》、《易》燦然明備，即讖緯、子書舊所稱怪誕迂謬宏大不經者，無不深切著明，千金一字。又，考鄒衍爲齊學，所著《五帝運》等書即《公羊》、《齊詩》大一統之義。所謂五運終始、九九八十一州，全爲《周禮》五土九畿師説。《封禪書》言鄒子弟子以其書獻始皇，始皇推而行之，是始皇所行大統典禮全出齊學大一統之義，本《公羊》驗推之宗旨；當時不知爲聖人，專俟後聖，百世之下乃可見之行事。蒙羊質以虎皮，所以見譏于後世。今當中外一家之世，即當搜求異説，鈎沉繼絶，證明《公羊》大一統之義，以爲後來取法，方不負俟聖苦心。當今中外交通，處士横議，廢經之説一倡百和，非此不足以端中士之趨向，啓外人之宗仰。果能表張絶學，可見施行，中外一心，同瞻美富，大同典要如日中天，太平世運庶幾旦暮遇之乎！


 疏

董子《改制篇》：「《春秋》作新王之事，變周之制，當正黑統。而殷、周爲王者之後，絀夏改號禹，謂之帝，録其後以小國，故曰絀夏存周，以《春秋》當新王。不以杞侯
 

注



 ，弗同王者之後也。稱子又稱伯何
 

注



 ？見殊之小國也。黄帝之先諡，四帝之後諡，何也？曰：帝號必從五，帝代
 

注



 首天之色，號至五而反。周人之王，軒轅直首天皇號，故曰黄帝云。帝號尊而諡卑，故四帝後諡也。帝，尊號也，録以小何？曰：遠者號尊而地小，近者號卑而地大，親疎之義也。故王者有不易者，有再而復者，有三而復者，有四而復者，有五而復者，有九而復者；明此通天地、陰陽、四時、日月、星辰、山川、人倫，德侔天地者稱皇帝，天祐而子之，號稱天子。故聖王生則稱天子，崩遷則存爲三王，絀滅則爲五帝，下至附庸，爲九皇，下極其爲民。有一謂之三代，故雖絶地廟位
 

注



 ，祝牲猶列于郊號，宗于岱宗。」


 諸侯

寰内諸侯，二公、四卿、八大夫。鄭時爲卿士，比于公。


 皆從。

天子出，一公守，二公從。鄭爲卿士從者。


 疏

《春秋》以天子巡狩東都，王城仍在雍州。天子出，一公守，二公從，故見二公；一公出，一卿守，二卿從。一公二卿，二公四卿，八大夫皆從。巡狩之禮，推之元士，獨見石尚，如許男一見例。因所見以求所不見，則尚有一公、五卿、十九大夫、六十五元士，在西京留守，不書；從者十六元士，只一書石尚，則尚有十五元士不見也。《春秋》以東都爲行在，因事以見二公、四卿、八大夫、一元士。


 泰山

考《詩》分陜而治，《尚書》四岳之制度，考《禹貢》青徐二州，皆以岱爲界，明青州主東岳，徐州附之；荆州見衡，以揚州附之；梁州見華，雍州附之；冀州見恒，兖州附之。《周南》主東南二岳，青、徐、荆、揚四州；《召南》主西北二岳，梁、雍、冀、兖
 

注



 四州。《尚書》羲、和爲二伯，羲主東南，如周公；和主西北，如召公。


 疏

《尚書大傳》每岳下貢兩伯之樂，則四岳分巡，即《周禮》之「春見曰朝，夏見曰宗，秋見曰覲，冬見曰遇」，每岳下内則兩伯，外則十二牧之三邦朝焉。天子内臣從王行在者則有鄭，故隱、桓鄭爲伯，以統二公四侯，比六官七政。


 之下，

《封禪》獨詳泰山。以全球言，中國僅有東岳，餘俱在海外。


 疏

《封禪》有七十二民之説。按，九皇六十四民詳于董子，鄭注《周禮》引其説，賈疏以九皇在先，九皇之後爲六十四民，六十四民之後乃爲三皇；顛倒錯亂，毫無依據。今據「皇矣上帝」、「上帝是皇」，以爲董子上推神農、黄帝爲九皇，即《詩經》師説。因其上推，故稱上帝，上推則帝可爲皇，故曰「上帝是皇」。舜爲天子，則帝嚳、堯爲二王，伏羲、神農、黄帝、少昊、顓頊爲五帝。古之天、地、人爲三皇，《月令》五帝始于太昊，是據舜言之也；夏則堯、舜爲二王，上推伏羲爲九皇之四；殷則舜、禹爲二王，上推神農爲九皇之五；周則夏、殷爲二王，上推黄帝爲九皇之六；以《魯頌》繼《周》則殷、周爲二王，上推少昊爲九皇之七；以《商頌》繼《魯》，則周、魯爲二王，上推顓頊爲九皇之八；以新周繼《商頌》，以魯、商爲二王後，以堯、舜、禹、湯、文武爲五帝，上推帝嚳爲九皇之九。是九皇由《周頌》起例，古三皇合上推五帝及帝嚳爲九皇。堯、舜、夏殷周三代皆可爲帝，故《五帝德》以禹爲帝，《易》「帝乙歸妹」以商爲帝，凡過二代者皆爲帝，過七代皆爲上帝、爲皇。以皇臣帝，如帝嚳上推爲九皇，而其子帝摯、帝堯皆爲帝。以帝臣王，如堯、舜，夏殷周三代之祖禹、稷、契爲之臣。是上帝與帝、帝與王有先後之分，即有君臣之别。董説爲《詩》專例，自古義湮失，人多斥爲異聞，故專著一書，採經證、搜古説，千年墜緒，一旦昭明。好學深思之士，必有所取也。


 諸侯

内諸侯從行者，外諸侯不在此例。外諸侯朝，則京師有朝宿邑，即下許田，所以相易也。


 皆有湯沐之邑焉。

公卿以下皆有。


 疏

方伯閒田，二伯得進退之。諸侯之有功者，取于閒田以禄之；有罪者則削地，歸之閒田。魯邑進退皆以田言之，以邑不可言，乃言田。故《春秋》一切不軌之事皆諱不言，所謂「撥亂世反諸正」。




庚寅，我入邴。

此專責魯受地也。時鄭以不祭泰山無用之邴歸魯，尚無易祊明説。後數年鄭入許，乃從魯假近許朝宿閒田。魯助鄭取許，皆原于此。故以易許田主之。


 疏

《穀梁》因此以見天子不巡守，諸侯不朝覲，《春秋》爲尊者諱，爲親者諱，不可言實事，乃言「歸邴」「入邴」以起之。




其言入何？

據言歸不言入。


 難也。

與取對文，取易入難。


 疏

《穀梁》：「入者，内弗受也。」


 其日何？

據取邑不日。


 疏

日入者爲國辭，所以重之。《穀梁》：「滅中國日，卑國月，微國時。」日者，以爲大國大天子之地，所以日入。


 難也。

小事日之者，以日見意。辭不加褒貶，則假時、月以起之。


 疏

《春秋》以日、月、時爲例。按，日、月、時乃《春秋》諸例之一門，本非宏艱巨難，必待專作一書以明之。惟自何君已多誤解，注解雖繁，不能得其義例之所在。近代説解尤繁，竟以爲全《經》之總例，分表立説，學者老死不能通此一例，則《春秋》不將爲梵書神祝乎！淺者因其難通不易卒業，即勉强求通，仍屬支離，不足爲典要，遂創爲無例之説。或云據赴告而書，或云不可以日、月計，或云書之以志遠近。相激而成，無怪其然。昔著《有無月例》一條，以重書日，輕書時，大事日，時則爲變，小事時，日則爲變，固數言可了，特《穀梁》有「卑國月」一條；三等諸侯之葬禮，宋多日，方伯多月，小國多時；楚卒皆日，吴卒皆月，附庸卒多時。國有三等之分，故月亦有爲例之時，非是則不入例矣。考歷來説此例，皆以爲變多正少，是一巨誤；故此表以多者爲正，少者爲變，即多少以明正變一定之理。又，近來作表全列經文，遂若無條不有此例，易致炫惑，故此篇名目前後一依《比事表》，特不全列經文。故有正無變全不列經，但存虚目，正多變少者，但列變例之條，必事目轇轕、等級難分者，始全列經交。故所説之條甚少。别立《不爲例表》，凡非人、事者，如日食以文自分，星異災變不可不以日月計，與志日、月以與他事相起者，不過數十條。雖以人、事正日無變，正時無變，日有變正多，時有變正多，與月正、月變，災異工
 

注



 作多不可以日月計者不以爲例，與日月以志災。書分爲五卷，實則不過四十頁，事少易明，故旬日可通。非老宿猶不能解之事，惟其得力全在比事之舍取，門目分張，故每鈔一門，其藳至數十易，其得力之功别有所在。欲通此例者，固在熟《比事》之後也。


 其言我何？

我與人對。


 言我者，非獨我也，

因初來歸但曰「入邴」，鄭易不可知，故言我。本爲鄭邑。


 疏

一人不得言我，有他人相對乃得言我。故曰非獨我。


 齊亦欲之。

據下「公會齊侯于邴」。按，此以許田相易，既有歸邴明文，齊不能捝託于齊之辭。


 疏

《經》不見魯字，以我代之。與不見周字，代以王字同。




夏，六月，己亥，蔡侯考父卒。

《穀梁》曰：「諸侯日卒，正也。」按，蔡卒初記文詳，爲同盟也，後篤從楚，乃狄之，不純用中國禮。《蔡世家》：「三十五年，宣侯卒，子桓侯封人立。」




辛亥
 

注



 ，宿男卒。

小國不日，日者明不卒，一見以起例也。《春秋》以十八國立綱，惟記十八國卒，魯史則來赴者皆卒，約百國。《春秋》削之，使不一卒，則疑惟十八國赴，筆削之例不顯，故《春秋》有書卒者或不書卒，有不書卒者或書卒。


 疏

宿男之不卒有三，《春秋》初不記小國卒，小國初卒不日，非與《春秋》相終始國不卒。宿早亡，不卒而卒，以明削例。凡一見之事不當與正例同屬比。舊説卒葬例者雜宿男于十八國中，故亂不可得而理。




秋，七月，庚午，宋公、齊侯、衛侯盟于瓦屋。

隱、桓内二公四侯，此一公二侯，爲中分之半，東齊北衛，以宋公統之。此諸侯參盟之始。宋敘齊上者，以公統侯也。王者之後稱公，以公臨方伯，故得敘上。參盟何爲託始乎此？《春秋》之始也。大國言宋、齊，同姓之國言衛，此舉親貴之大例。《春秋》凡舉以見例者，多目三國也。此爲始，如媵女言齊、晉、衛，胥命言齊、衛是也。


 疏

日者謹參盟之始。春秋諸侯如今泰西，各以强力相雄長，名號尊卑無典要之可言，《春秋》立制，乃以公、侯、伯、子、男五長名號分隸。無典制則爲弱肉强食，有典制則爲尊卑統屬，以禮相命。




八月，葬蔡宣公。

此蔡書葬之始。不及時而葬，渴葬也。


 疏

《詩》、《易》平天下，《春秋》專于治國中包齊家、修身。《大學》「欲平天下者先治其國，欲治其國者先齊其家，欲齊其家者先修其身」，皇帝爲天下，《春秋》之王爲國，諸侯爲家，卿大夫爲身。皇帝欲平天下，必先自王者先自治其國始；王者欲治其國，必先自諸侯自齊其家始；諸侯欲齊其家，必先自卿大夫之自修身始。《孝經》天子不能保天下、諸侯不能保其國、大夫不能保其家、士庶人不能保其身，皆爲不孝。《春秋》記天王諸侯之崩葬，與滅、亡、弑、奔相起；大夫之卒，與殺、刺、奔、亡相起。諸侯記葬，雖有諡法美惡，然皆爲有臣子辭，得保其宗廟，傳之子孫，此爲齊家之大者。大夫記卒，得保首領，終于牖户，不失禄位，與殺其身失其位者不同，爲修身之大者。故天王、諸侯得記崩、葬，大夫得記卒，實爲能保其國、家與身。諸侯必先敬大臣，體羣臣，而後家齊；天王必先諸侯各保其社稷，而後國治；皇帝必先諸王各保其國，而後天下平。《大學》言「自天子以至于庶人，壹是皆以修身爲本」，然卿大夫士專主修身，諸侯專主齊家，王者專主治國，皇帝專主平天下。皇帝以天下爲家、中國爲身。故修身齊家即《春秋》諸侯卿大夫之事，非天子自修其身，自治其國。




卒何以名

據卒稱爵名。


 而葬不名？

稱公，爲臣子辭。


 卒從正，

卒當赴告天子。君前臣名，正君臣之義，名爲正辭。


 疏

《穀梁》以卒爲先舉諸侯而後言卒爲舉上。薨、卒爲人生終事，臨死不亂，事死以禮。《曲禮》諸侯不生名，記卒則名之。


 而葬從主人。

主人謂其臣子，葬屬臣子事。諸侯得尊于封内，故葬稱公，此爲臣子之辭。


 疏

《穀梁》先言葬而後舉公爲舉下。《經》無臣子則不書葬、賊不討不書葬是也。


 卒何以日而葬不日？

據内薨、葬皆日，並及日中日下昃。諸侯五月而葬，大夫三月而葬，葬不能以日計，故不日也。不日者，借月而言，五月爲葬期，不必言日，故葬以月爲正例。大國加日，重之；小國時，輕之。又，方伯以上從諸侯，五月葬；子、男視天子大夫，三月葬。


 疏

日月爲例，皆謂人事，日月無取義者，其中有同有異。如卒葬朝聘，事同一律，以别有取義不可見，故假日月以示區别。又，《凡例》以多者爲正，少者爲變，先定正例，然後變例可言。舊説不分多少，每以正爲變、以變爲正，其誤不可究詰。今既分明正變，其事易明。


 卒赴

赴則必具日、月，故方伯以日卒爲正。


 疏

《左傳》每據赴告立説，《傳》亦主之，謂《經》託方伯同盟，故赴則有名與日；然則無名與日，則以爲不在赴例矣。


 而葬不告。

方伯以月葬爲正例。五月而葬，以月決者不以日。


 疏

泰西喪葬用墨法，無典禮，又不用諡，當由經制改良。




九月，辛卯，公及莒人盟于包來。

魯四鄰：齊西、北，莒東，邾婁南，故三國伐我四鄙。隱、桓以七大國治甸服，八小國託于八方伯，公及邾婁莒盟，如公與外諸侯盟。公下及，以内及外，所謂内本國而外諸夏。《春秋》言「及」者八十餘見，不外内及外、大及小、尊及卑、主及客、男及女而已。


 疏

《周禮》：「司約掌邦國及萬民之約劑。治神之約爲上，治民之約次之，治地之約次之，治功之約次之，治器之約次之，治摯之約次之。凡大約劑書于宗彜，小約劑書于丹圖。若有訟者，則珥而辟藏，其不信者，服墨刑。若大亂，則六官辟藏，其不信者殺。司盟掌盟載之灋，凡邦國有疑會同，則掌其盟約之載，及其禮儀
 

注



 ，北面詔明神。既盟，則貳之，盟萬
 

注



 民之犯命者，詛其不信者亦如之。凡民之有約劑者，其貳在同盟，有獄訟者，則使之盟詛。凡盟詛，各以其地域之衆庶共其牲而致焉。既盟，則爲司盟共祈酒脯。」




公曷爲與微者盟？

據公不與大國大夫盟。


 稱人

《春秋》爲仕宦學，士以上爲人。如王人、小國大夫稱人。凡未在官，不入官之農、工、商、賈，《經》所不計。故由王以至士，凡有治人之責者，其法皆具于《春秋》。


 疏

《左傳》「天有十日，人有十等」，統括中外人類，别其貴賤等級，由聖人以至匹夫匹婦，不過十等而止。除至尊之皇、帝，王以下所有八等皆統于《春秋》。大統之學專詳皇、帝，由王以下，所有國、家、身、王、公、侯、卿大夫及庶人、皂隸、輿臺之事，統詳于《春秋》。《孝經》與《大學》皆言由天子以至庶人各有天下國家身心之責。皇、帝之學詳于《書》，而
 

注



 自王以下一統于《春秋》，故太史公謂有國有家有身者皆不可以不知《春秋》。《經》書二百四十年天王之得失褒貶，以爲王者法戒；諸侯除常敘十八國外，所有榮慶及滅亡奔走、不得保其社稷首領，以爲諸侯法戒；王臣二公四卿八大夫以外皆通佐，列國大夫由大國次國小國比于天子之卿大夫元士，庶人之在官，詳其善惡得失，以爲法戒。故由王、公、卿大夫、士與二伯、方伯、卒正、連帥、屬長，下及附庸、臣工，由九錫九命
 

注



 下至一錫一命，與夫君臣父子夫婦朋友昆弟長幼之得失法戒，亦莫不具于《春秋》。「獲麐」《傳》曰：「何以終于哀十四年？曰：備矣。」蓋由王者以至庶人，朝綱國典，下至一言一行，正鵠昭然，敗覆之踪跡深切著明，足以爲世炯戒。人類無不統，政事無不包，得喪禍福昭然如目睹身受。故除蒙學、工藝、實業外，皆當讀《春秋》；凡入仕宦、小學，無人無事不見于《春秋》，故《春秋》爲六經之始基，人事之圍範，言仕宦者所當服膺謹守，以爲程式。故曰：有國有家有身及爲人君、父、臣、子者，皆不可不知《春秋》也。


 則從，不疑也。

此莒子稱人，貶之。以人爲衆辭，可以言公及人。《穀梁》：可以言人，不可以言公及大夫。




螟。

《春秋》記災爲王伯學，專以譏備災之道不謹；若有備，雖有，不成災。王、伯之功止此，若夫皇、帝，旋乾轉坤，下降上騰，故就一禹州兼見大地物産節候風俗。考《周禮》荒政、五土十二風，《經》災悉在其中，異亦在其中。


 疏

《公羊》善讖。大統師説皆出于緯，六藝皆有緯，《班志》之所謂微；魏氏以「古微」自名其《詩》説，而實未盡其義。六經以疆域廣狹言之，莫小于《春秋》，莫大于《詩》、《易》。《春秋》就禹州分中外，《書》則以三萬里爲皇；至于《詩》、《易》，則合五天下地球言之。《詩》爲空言，荀云「不切」。《中庸》云「無徵不信」，鄒子之説，古今以爲荒唐，使《詩》亦深切言之，則言無徵驗，豈不與談天同譏？故託興比物，意在言表，至于今日，其實乃明包括六合，總統覆載，固莫備于斯。而其推行握要，則不外于《春秋》與《書》交相爲用。五洲亦如九州，將來大一統，合要荒爲大五服。此《詩》所以爲言志、《春秋》所以爲行事之舊義也。以四始之例言之，木始爲東帝，火始爲赤帝，金始爲少昊，水始爲顓頊，所謂改正革命者，即《羔》、《緇》之革，「敝又改爲」也。故喜怒哀樂，緯皆託之律吕聲音，不指人事；而十二《國風》，緯配以十二月，律吕必如此而分之。又以周、邵、邶三國居中，所謂貪狼廉貞、好惡喜怒，亦分四方五帝。螟，食苗心，隱、桓初治甸服，故初記三螟，後乃記十二
 


 。

冬，十有二月，無駭卒。

此公孫無駭也，父字展。卒不氏，以明請族之禮。蓋氏族必由君命，公孫之子以王父字爲氏，雖有定例，然當公孫卒，必請氏；亦如君卒世子立，正也，然必有還圭之禮，以受命于天子。


 疏

西人尊一本，姓氏之事不詳。《喪服傳》：「野人知有母而不知有父，都人士則知尊祖矣。」可見春秋時中國亦如今之泰西，人人自以爲天子，一視平等，無尊祖敬宗之義。聖人以天子專屬帝王，公卿以下收族敬宗，乃詳姓氏之學。所謂黄帝子孫，皆由後世推之。《穀梁》：「孤陰不生，獨陽不生，獨天不生，必三合焉然後生。故曰天之子也可，母之子也可。尊者取尊稱焉，卑者取卑稱焉。」董子亦有其説。可知古來中國亦如泰西，不知譜牒。




此展無駭也，

其子氏展，《傳》追繫之，如蕩伯姬。


 何以不氏？

此不氏爲請族，前二年「何以不氏」。彄不氏者，則如公孫。


 疾始滅也，

前名爲始滅，此挈爲請族。


 故終其身不氏。

見二事，始滅、終不請族，故皆不氏。非因疾滅終身不氏。


 疏

《穀梁》以爲隱不爵大夫，又曰貶之，與《傳》小異。《經》無明文，各以己意説之。





九年

見當時世界進步，無論工藝各有進步，即學術亦當更新。故舊日考據之支離、理學之空疏，皆須改良進步。大統之學以道家爲主，兼采中西之儒墨、南北之名法，舊日儒學言心言性、高談陰陽五行天道變化者，羣歸入道家，道爲治天下之大本。司馬談「六家要旨」論道家云：「使人精神專一，動合無形，贍足萬物。其爲術也，因陰陽之大順，采儒墨之善，撮名法之要，與時遷移，應物變化，立俗施事，無所不宜。指約而易操，事少而功多。儒者則不然，以爲人主天下之儀表也，主倡而臣和，主先而臣隨，如此則主勞而臣逸。至于大道之要，去健羨，絀聰明，釋此而任術。夫神大用則竭，形大勞則敝；形神騷動，欲與天地長久，非所聞也。夫陰陽四時八位十二度二十四節，各有教令。順之者昌，逆之者不死則亡，未必然也。故曰使
 

注



 人拘而多畏。夫春生夏長、秋收冬藏，此天地之經也；弗順則無以爲天下綱紀。故曰四時之大順，不可失也。」又云：「道家無爲而無不爲，其實易行，其辭難知，其術以虚無爲本，以因循爲用。無成勢，無常形，故能救萬物之情；不爲物先，不爲物後，故能爲萬物之主。有法無法，因時爲業，有度無度，因物與合。故曰聖人不朽，時變是守。虚者，道之常也。因者，君之綱也。羣臣並至，使各自明也。其實中其聲者，謂之端；實不中其聲者，謂之窾。窾言不聽，姦乃不生，賢不肖自分，黑白乃形，在所欲用耳，何事不成。乃合大道，混混冥冥，光耀天下，復反無名。凡人所生者神也，所託者形也。神大用則竭，形大勞則敝，形神離則死，死者不可復生，離者不可復反，故聖人重之。由是觀之，神者生之本也，形者生之具也。不先定其神，而曰我有以治天下也，其何由哉！」此即《公羊》大一統之師説。



 疏

泰西言大同之學者著有專書數十種，大抵皆出于教宗，本于墨子兼愛，與張子《西銘》之旨相同，推博愛之指歸，固有天下一家、中國一人識量。然《大學》格致之要首在知本末，天下之平由于國治，國治由于家齊，其中遠近高卑、層累曲折，事故甚繁，初非一級可升；如西人格致詳于名物，爲經傳童蒙初功，所謂多識鳥獸草木之名，屬在技藝，爲《春秋》記異一門始階，不關平治，説者乃以格致爲大同指歸，難矣！泰西國度正當童稚，銳意善進。其言大同，乃主尊敬
 

注



 ，無論學術政事，皆以争勝爲進步之本。不知皇、帝專務化争、賢賢、親親、樂樂、利利，各適願無争，性情嗜好、寒暑陰陽，各得其平，美惡賢愚，渾然相化。以求争與無争較，不可以道里計。亂世何遂言大同？以教化言，父子之親、君臣之義、婚姻之禮、喪紀之儀未能修明，各國朋黨社會，弑君殺相，較春秋繁多；諸國稱雄，志在并吞，鑄兵造船，求工殺人之具；分争戰伐，頗近戰國，何以遂言大統？且天下平自國始，各國奉一《春秋》爲指歸，譏貶誅絶之事不見于史，褒獎稱許者比户可封，大德役小德，大賢役小賢，化兵戈、講禮讓、重道德、後利權，而後可言太平。《春秋》爲治國之事，《詩》、《易》乃爲平天下之學，先以《春秋》自治其國，有神聖出，就《詩》、《易》所言心摩力追，而後可以言太平大一統。按，《傳》與《春秋》言大一統，與西人就今亂世言大同相合。




春，天王使南季來聘。

《異義》「《公羊》説天子不下聘」，《左傳》言下聘，《周禮》有下聘明文，今訂爲方伯以上得下聘，從《左氏》，卒正以下不下聘，從《公羊》。考《經》于魯來朝之國有聘，下至連帥亦有聘，則聘下行二等，有明文可證。故天王亦于二伯、方伯有聘禮。《穀梁》：「南氏，姓也。季，字也。聘，問也。聘諸侯，非正也。」與博士説同。


 疏

小大往來爲平治要術，《大戴·朝事》篇詳矣。朝聘文事，所以化干戈，不用兵戰而治平者，朝覲會同之道得也。此言南季，《詩》有南仲，舊説牽混，亦如祭仲、祭叔；不知《詩》人、物皆指下俟，不過借古繙譯，《論語》所謂告往知來，《詩》中絶無一真古人。故《藝文志》以序説《詩》之采《春秋》、録時事爲非其本義。如南仲，《詩》以爲後之南伯，與方叔同爲方伯；如「張仲孝友」即張大南仲之孝友，後儒又誤張仲爲一人姓字。




三月，癸酉，大雨，震電。

赤道下雨水最深，電氣最重。此于赤道下則爲常事，周年如此，無冬夏。


 疏

陰陽節候爲皇帝之學，《春秋》人事爲王伯，天行則爲皇帝。若拘墟，則不知大地中時節不同，有十二月之異。




何以書？

内地之冷煖悉由外州吹噓，八日之間，氣候迥殊。且先煖後寒，此吹律回陽之義。調劑黑、赤，爲皇帝功用。


 記異也。

今正月，不應大雨、震電，于《經》爲異。


 何異爾？

早雷大雨亦時有。


 不時也。

爲下八日大雪書「庚辰大雨雪」，可不書大雨震電。


 疏

《尚書緯·考靈曜》：「氣在春紀，可以觀農，勿斬伐。佩蒼璧、乘蒼馬以出游，發令于外。春行仁政，順天之常，以安國家。如是則歲星得度，五穀
 

注



 孳矣。政失于春，歲星滿偃，不居其常。氣在初夏，其紀熒惑，是謂發氣之揚。可以毁銷金銅，與氣同光。使民備火，皆清室堂
 

注



 ，是謂敬天之明。必勿行武，與季夏相輔。是夏之時衣赤，與季夏同期，如是則熒惑順行，甘雨時矣。政失于夏，則熒惑逆行。氣在于季夏，其紀填星，是謂大静，無立兵，立兵命曰犯命。奪人一畝，償以千里，殺人不當，償以長子。不可起土功，是謂犯天之常，滅德之光。可以居正殿安處，舉有道之人，與之處國人，以順式時利，以布大德、修禮義，不可以行武事。可以赦罪人，與德相應，其禮衣黄，是謂順陰陽，奉天之常也。如是，則填星
 

注



 得度，其地無菑。秋紀太白，是謂大武用時，治兵得功，秋政不失，人民昌，白經天，水決江。氣在于冬，其紀辰星，是謂陰明。冬政不失，少疾喪。政失于冬，辰星不効其鄉。五政不失，五穀稚熟，日月光明。五政俱失，五星色冥，年穀不登。」按，釋順天布善政爲五星順度，干犯時令則爲大白經天、熒惑
 

注



 逆行。以人事爲天變，天變即由政事而言，此《經》託異本義。惜漢師少所發明，今特本之立説。




庚辰，大雨雪。

《穀梁》：「八日之間再有大變，陰陽錯行，故謹而日之也。」居黄道之間，南風則暑，北風則寒；陰陽錯行，非本地氣，乃赤黑二道風力所改易。故廣、閩間一日能備四時節令。


 疏

《經》、《傳》日月例：凡記異災、時令、節候久暫，以日、月記事，非日、月不顯者，通不在例内。惟人事可無日、月。同事而日、月互異乃爲例。




何以書？

黑道下積冰不消半年，晝夜長以五十餘日。大雪，黑道之常。


 記異也。

《左傳》：「時失也。凡雨自三日以往爲霖，平地尺爲大雪。」


 何異爾？

寅月雪，常事。


 俶甚也。

《考異郵》：庚辰大雨雪，深七尺。讖緯爲俟後之作。齊學傳大統，多主讖緯，故鄭君曰：《公羊》善于讖緯，多《春秋》義例。讖爲皇帝專書。


 疏

當命一人全據緯侯以説《春秋》，不用别家，專心致志，鈎沉繼絶，當有無數新義彰于世。董子詳言陰陽五行爲年、時、月、日大統之説，亦當命一人專用董氏學以解《春秋》，方足以盡發奥藏。緯云：法太乙者爲皇，法陰陽爲帝，法四時者爲王，法節候者爲伯。《春秋》借年、時、月、日以明道德仁義之指歸、皇帝王伯之事業，博士遵奉師説，時會未至，無徵不信，推闡災異，爲世詬病。此屈於時，皇帝之學非百世不顯。至今五土全圖、一轂三十輻之説如指掌文，然後知《春秋》記異，通其説於大統。《顧命》專言王制，而有「皇后憑玉几」之文；《春秋》疆域不出禹九州，借歲時月日以寓皇帝之法，所謂道不可須臾離。王霸之書見，大統之義未嘗一日絶於天下，亦如《顧命》五篇必推本於皇天上帝。小中見大，故《春秋》言人事只五千里。




俠卒。

不日者，未命大夫，禮降一等。大夫等級詳《典命》、《司儀》。


 疏

以名卒，爲一見例，亦如宿男卒。魯史内臣卒者不知幾何，《春秋》惟卒三卿、上大夫，因下不卒，故于隱篇一見以示例。




俠者何？

據卒宜有氏。


 吾大夫

有四等之别。單伯，監者。《王制》上大夫四人，下大夫五人。四等，《傳》皆稱大夫。


 之未命者也。

《王制》大國三卿，皆命于天子。次國三卿，二卿命于天子，一卿命于其君。小國二卿，皆命于其君。魯見《經》有四大夫累數之例，則未命爲下大夫，在四人之外。已命者氏，未命者不氏。不氏如小國大夫。


 疏

《洪範》言三德，《帝謨》言九德，鄭君以三爲九，如醫家三部九候，博士説九錫、九命，合爲九，分爲十八。古帝命官，因德錫命。《穀梁》言三公有知、仁、義之目。因諸説草創，此編大旨以知、仁、勇爲三公，即剛柔正直之所出，一德之中分三子目。天子爲俊德，臣工以三德分：仁司徒，知司空，勇司馬。一分爲三。凡一德爲士，三德則爲大夫，各因其德以命官，所謂「日宣三德，浚
 

注



 明有家」者。大夫三命，一德一命也。大夫以下爲專長，不擅異能。卿爲六德，所謂「日嚴祗敬，六德有邦」。卿六命，則必兼他長，如剛柔各三目，必兼正直，乃成六德，然後六錫爲卿。至三公，則必九德皆備，仁至義盡，無不兼包。九德已全，乃命九錫，所謂「九德咸事」者。三事爲三公也，所謂德者，顛倒反覆，各就本性補弊扶偏。竊以
 

注



 三德爲自修之本，而官人選舉尤治法之樞要。舊義蒙蝕已久，乃輯羣經傳記言三德者改補成書。前自修，後官人。自修中又分志、言、容、行四門，官人中又分量材、審微、專任、兼綜四門。《論語》采至于百餘條，《易》之剛柔、中正、中行、過、不及，尤爲三德所從出。《九命九錫表》九命九錫合爲十八級，如今正、從九品之分。錫命雖爲通文，而並舉則有分别；尊者用錫，卑者用命。以今事證之，則正四品以上爲錫，從四品以下爲命。特今級以少爲貴，經制則以多爲貴耳。考《周禮·典命》以九爲目，尊者言賜，賜即錫也。以五爲題者，舉奇而不數偶，合十八以爲九數耳。羣經散見，彙爲一門，以爲修己官人之法。




夏，城郎。

郎，邑也。夏城不時，譏之也。




秋，七月。

秋爲西帝，與正月對衝；如南美洲與中國抵足而行，寒暑不同，晝夜相反。《詩》曰「冬之夜，夏之日」，「夏之日，冬之夜」；中國冬夜即南美夏日，中國夏日即南美冬夜。地球共百禹州，南北平分，各得五十，合爲方千里者四百五十；以五帝分之，各得方千里者九十。據黄道作天地皇，四方四帝，以分春夏秋冬；一時司三月九十日，得地方千里者亦九十。《公羊》以年、時、月爲大統。秋帝七、八、九三月。以一日配千里，所謂一日千里也。




冬，公會齊侯于邴。

《穀梁》：「會者，外爲主焉爾。」


 疏

隱、桓四侯爲同，定、哀二侯二子爲和。同爲同聲相應、同氣相求，爲兄弟，爲賓客，有各君其國各子其民之義。和則相反相成，如陰陽黑白混同合一，爲婚媾、爲娶妻。《論語》：「君子和而不同，小人同而不和。」





十年

邵子《皇極經世》以四經配皇、帝、王、伯：《易》皇，《書》帝，《詩》王，《春秋》伯，《書》言《禹貢》，《詩》言無涯。今改《易》、《詩》爲天，《書》爲人。地球大通，學術各有進步，今訂學堂三大綱，曰蒙學，曰小學，曰大學。蒙學以《容經》爲主，小學以《王制》爲主，大學以《大學》爲主。大學屬皇、帝，小學由王、伯以至卿大夫、士，蒙學則庶人，士、農、工、商與實業學堂皆歸之。大約修身之事責之蒙學，齊家治國責之小學，平天下責之大學。凡自治修身倫理，宋人所謂明德成己者，皆屬蒙學。蒙學卒業以後，凡農工、商賈、技藝各專門皆出學堂，實辦其事，就其中選擇才德優長者以爲仕學。入小學言家國之理、齊治之事，或因才德以分門任職。如剛德學司馬兵戎之事，柔德學司徒教化之事，正直學司空政治之事。學成後，一德爲士，三德爲大夫，六德爲卿，九德爲三公。蒙學如舊時中國之讀書識字，小學如習科舉。萬人入蒙學，卒業後不再入學堂者約九千五百人；五百人入小學，學成後如兩漢博士，即授職入仕。五百人中，其選舉入大學者至多不過三人，以大學之事地位愈尊，用人愈少，身任其事者通天下不過二十人；合之僚佐，不過三百人。且大統原爲中外開通以後事，明以前中國人才但入小學習王伯，雖不入大學可也。西人格致、宋人格物窮理爲初等，蒙學始基，宋儒誤以大學入門始基，又以所謂格致者加入大學。强賓奪主，人材乏絶；是由學術不明，儒者鄙事功，制度爲糟粕，别求所謂空虚道統。今革弊興利，以《春秋》、《王制》爲小學專書，各齊其家，各治其國，而天下平。故必嚴訂學堂等級，非蒙學修身卒業後不入小學，既已學仕，不復再以格致倫理相擾；分門别級，事半功倍，人材衆多，不可勝用。禪學宗旨、時文議論，洪水猛獸，當在屏絶之例。中外既通，《周禮》、《詩》、《易》皇帝功用，當急講明；然其始基又在《春秋》、《王制》，不可躐等踰次，以蹈好高務遠之弊。



 疏

《大學》：「物有本末，事有終始。知所先後，則近道矣。」物爲身心家國事，爲正齊治平分别先後，即爲知本末。數言可了。蓋入大學在小學卒業後，王伯事業既已修明，故經文明以修身爲本；俗解于修身前加以格、致，其名義訓解，老師宿儒視爲畏途，終身困于格致，誠正之事且未及言，何況平治。故深于時文者多不計數，更何論事業。近千年中，學堂英才深受其害。又，《經》、《傳》之道德心性，道爲天道，即《月令》日月星辰之軌道。三皇配天，天不言，以道受命，因時立政，惟皇一人可言。故《易》曰：「苟非其人，道不虚行。」德即《洪範》三德，于天爲道，于人爲德。道德爲皇帝事業，如中外未通，無所謂皇帝，即無所謂道德。故《春秋》、《王制》王伯之事，不主道德。《經》、《傳》之心、身多用中國一人例，心爲京，身爲邦國。性情即《齊詩》六情，本謂五方之民性情不同，好惡相反。陰陽五行亦指南北黄道五土五極而言，皆屬皇帝之學，故子貢以「性與天道不可得而聞」。非地球全通，無所謂陰陽、五行、性命、道德之學。今之言學者多求野變夏，當急彰明《經》、《傳》古法也。試以化學法求宋學之原質，其淺近躬行屬《容經》，爲古之蒙學；性命道德屬皇帝，爲古之大學。其原質本爲天下良藥，合化則不道不釋，不儒不墨，爲殺人之迷藥。苟不分别原質，聽其化合，則流毒天下，貽害國家。當立時改良，以分原質也。




春，王二月，公會齊侯、鄭伯于中丘。

中丘前已城，此猶同名者，非舊制，不以邑許之。


 疏

隱、桓初治官府，冢宰乃施法于官府，而建其正，立其貳，設其考，陳其殷，置其輔。太宰掌建邦之六典，以佐王治官府：一曰治典，以經邦國，以治官府，以紀萬民；二曰教典，以安邦國，以教官府，以攝萬民；三曰禮典，以和邦國，以統百官，以諧萬民；四曰政典
 

注



 ，以平邦國，以正百官，以均萬民；五曰刑典，以詰邦國，以刑百官，以糾萬民；六曰事典，以富邦國，以任百官，以生萬民。魯爲天官治典，宋司地官教典，齊司宗伯禮典，陳司夏官政典，蔡司司寇刑典，衛司冬官事典。《管子》有云：「黄帝得風后而明乎天道，故爲當時；得太常而察乎地利，故爲禀者；得蒼龍而辨乎東方，故爲士師；得祝融而辨乎南方，故爲司徒；得大風而辨乎西方，故爲司馬；得后土而辨乎北方，故爲李。」又，《詩》以六官比六轡，《周禮》天子六馬：中玄黄，四牡青、丹、白、黑，即駰、駒、駱、騏
 

注



 ，又「兩服上襄，兩驂雁行」，上下天地，二公爲轅内服馬，四馬爲兩驂。《盛德》篇詳言六官爲六轡，以六官象六大國。按，隱、桓九旨託于古皇，故八小國。以八灋治邦國：一曰紀官屬，以舉邦治；二曰曹官職，以辨邦治，三曰莒官聯，以會官治；四曰邾婁官常，以聽官治；五曰滕官成，以經邦治；六曰薛官法，以正邦治；七曰
 

注



 杞官刑，以糾邦治；八曰許官計，以弊邦治。内七外八，合爲十五《國風》，而不及都鄙，王道之始也。




夏，翬帥師會齊人、鄭人伐宋。

《春秋》凡帥師皆將才也。司馬掌九伐以治亂，將又治文事，文武不分。


 疏

如今泰西聯軍，合數國師，以一大將統之。會盟爲文事，侵伐爲武事。




此公子翬也，何以不稱公子？

據楚公子嬰齊貶後復稱公子。


 貶。

當時無此名號，亦不以爲褒貶。


 曷爲貶？

貶已前見。


 隱之罪人也，

嚴討賊之義。罪入而辟之，自殺其身，亦上之不明。


 疏

泰西重民輕君，結爲無君黨，弑君殺相以爲國事犯，但與君相仇，以平等論説者艷稱之；不知此亂世事，春秋時中國臣民實亦如此。蓋開闢草昧，一人肆虐，民不聊生。湯武之事，《經》未嘗不主革命，若隱公何所失德，而桓弑之；又如美用總統，非君矣，虚無黨既非美臣民，乃亦謀弑。雖平等且不可，何況君相？君相多關係一國進退，殺害于本國利益大有防碍，故俄亦設警察以伺察亂黨。君相既已進步改良，亂黨曰宜嚴加禁絶。《周禮》三國不同，故典有輕重。


 故終隱之篇貶也。

與貶無駭同。無駭自終其身，翬終隱之篇。至于桓，則不貶。


 疏

上下有公，是公在師也。公在而目翬，翬不臣也。師中知翬而不知公，起翬有無君之心，彊將爲弑也。齊人、鄭人者，齊侯、鄭伯也。何以不言侯、伯？貶也。曷爲貶？貶翬，不得不貶同會，避公在師之辭也。




六月壬戌，公敗宋師于菅。

内不言戰，舉其大者也。


 疏

内魯，故不戰，直敗之而已
 

注



 。濟南有菅。《春秋》爲仕宦學，凡兵戰爲司馬之職，學者當就《經》所書考其得失成敗
 

注



 ，以爲法戒。餘皆仿此。又，書諸侯爲治國之事，一國治亂成敗責之諸侯。大學治國之事具載于《經》，由《經》以考成事得失，故《大學》所云治國，《孝經》諸侯以保其宗廟社稷爲孝，皆在《春秋》。




辛未，取郜；辛巳，取防。

郜、防本宋邑，此後屬魯。


 疏

《孟子》「春秋無義戰」，凡争城殺人盈城，争野殺人盈野，皆在譏貶例。諸侯各有封域，爲天子守土，曰入城邑與捝人城邑，皆王法所不容。《孟子》「遂有南陽然且不可」，況于殺人以求之乎！今泰西諸國干與人國，兼倂吞噬，皆爲亂世，無皇則可，有皇者起，立封建法于諸國，損益以符定制。如王莽之限民田，所以禁兼併。




取邑不日，

據取闞不日。取邑小事不日，滅中國乃日。


 此何以日？

疑爲國辭。


 一月而再取也。

起一月再取，故日，藉日月以見疏數。既有後日，必書前日，《春秋》日月此爲一專例。《經》書「上辛大雩，季辛又雩」，此當爲上辛與中辛。或中辛與季非祭典，故不言上中季。


 何言乎一月而再取？

據取漷東田及沂西田，亦一月再取兩邑不日。


 甚之也。

甚其乘敗而取。


 疏

《穀梁》：「不正其乘敗人而深爲利取二邑，故謹而日之也。」


 内大惡諱，

如公獲不言之類。


 疏

《傳》曰：「《春秋》爲親者諱，爲賢者諱，爲尊者諱。」又，「内其國而外諸夏，内諸夏而外夷狄。」故内與諸夏異辭，諸夏與夷狄又異辭。


 此其言甚之何？

疑其爲大惡當諱。


 春秋録内

詳魯青州。《傳》内其國、内諸夏，同爲内例。


 而略外，

畧外七州，以見起不見之例。《傳》外諸夏、外夷狄，皆爲外例。


 疏

《春秋》詳内畧外，當補爲二表，一内本國外諸夏，一内諸夏外夷狄
 

注



 ，專言詳畧。《傳》多指内其國外諸夏言，内諸夏外夷狄舊説甚畧，如晉、楚盟會侵伐，詳畧迥殊；非立專表不見此例。又，内外本就《禹貢》立説，分爲五服，推之皇輻，亦分爲五：内本國、京師、甸服，諸夏指侯、綏，夷狄指要荒。《經》只見九州，故以魯爲本國，北方爲諸夏，南方爲夷狄。就侯綏中以北南分諸夏、夷狄，《春秋》專説，與别經不同。


 于外

二伯七方伯。


 大惡

弑、殺、滅、亡、獲、誘、犯王命、害鄰國之類。


 書，

直書其事不諱。


 小惡

《春秋》改制所設典禮制度，不教而殺謂之虐，歸入小惡。


 不書；

《傳》曰「書其重者也」。凡六禮冠、昏、喪、祭，多不見于外。


 于内

魯並内諸侯。


 大惡

内大惡與外同書《經》。


 諱，

諱者，書其事，避其名，甚或其事亦不見，《經》所謂「有所見，諱莫如深，深則隱」。


 小惡

僭禮、怠惰，立有專表。


 書。

《經》多藉魯以立禮制，所書詳《表》。


 疏

《春秋》文例此條所包最廣，内小惡書，小善亦書；外大惡書，大善亦書。此在詳畧例，言善惡爲一子目。




秋，宋人、衛人入鄭。

入不言圍，書其重者也。


 疏

報前之役。二國同入，聯邦糾合之事，此入國際交涉門。當今時局同《春秋》，故可借鑒成事。




宋人、蔡人、衛人伐載。

三國連師，其事尤重。蔡敘衛上者，蔡、衛、陳同等方伯，故無定。以無定起有定，見《春秋》等威之嚴。


 疏

載，二《傳》作「戴」。




鄭伯伐取之。

時三國伐戴，鄭獨滅之。


 疏

隱、桓世只見青、豫、雍三州國，通三統託之素、青、黄三京甸，故不及南北大國。見二公、四侯、一伯者，比于官府，如《周禮》六官，皆在王畿内。隱、桓治官府，莊以下治邦國，故用八伯，定、哀治都鄙十二州，故用十二諸侯例。由官府而邦國，由邦國而都鄙。鄭爲王朝卿士，一匡天下爲三公，魯爲《魯頌》天統文家，宋爲《商頌》下方質家，魯、宋合鄭爲三統。齊在東司春，比羲仲、太昊司東極，大師摯所以適齊。蔡爲秋官司寇，比和仲，主秋，如少昊主西極，三飯僚所以適蔡。陳司南極，比羲叔，南方之原，司馬主夏，如炎帝司南極。衛遷于帝丘，是顓頊之墟，比于和叔。鄭如皇極，司中央之極，爲王卿士。鄭伯者，一匡之二伯也；齊、晉爲伯，序諸侯之上，鄭爲伯，何以獨居諸侯之下？土寄旺于四時，故殿諸侯，讓德也。二公四侯，爲天地四時、六合、六宗；鄭以一伯統之，爲七政，所謂人、天、地、春、夏、秋、冬、中、上、下、左、右也。《穀梁》：「《春秋》有一家之辭焉，有一國之辭焉，有天下之辭焉。」官府爲家，邦國爲國，都鄙爲天下，治天下者以京師爲本。大一統之説託于皇、帝，借用《詩》説，三中州，所謂京周、周京、京師，緇衣、素衣、黄衣也。君子務本，本立而道生，國與天下，道德仁義之説，其亦由此而推。




其言伐取之何？

據取不言伐。


 易也。

伐戴在三國，鄭但曰伐取，易辭。


 其易奈何？

問事實。


 因

恃外。


 其力也。

因三國伐而獨取之。《穀梁》：「不正其因人之力而易取之，故主其事也。」


 因誰之力？

鄭亦言伐，嫌與上伐别爲一事。


 因宋人、蔡人、衛人之力也。

《左傳》：「蔡人從之伐戴。八月壬戌，鄭伯圍戴。癸亥克之，取三師焉。宋、衛既入鄭，而以伐戴召蔡人，蔡人怒，故不和而敗。九月戊寅，鄭伯入宋。」


 疏

西人政治學術維新，喜言大同，有思想宗派，惟不歸依《經》、《傳》，郢書燕説，背道而馳，其流弊與宋學同；亦常譯《經》、《傳》，特所譯皆講章，精微非譯者所樂，且非粗通文墨所能。使知微言大義，用其專致之思，大統必可旦暮遇之。




冬，十月，壬午，齊人、鄭人入盛。

五年盛已滅，此取之衛也。初入不日，此何以日？非齊、鄭取之，内取之也。内取則曷爲日？滅，惡事也。何以知盛爲我滅？以盛後爲我邑也。衛初取盛，鄭與衛
 

注



 有隙而和于我，故取盛以報衛，求喜于我也。《春秋》爲親者諱，故辟魯而目齊、鄭。董子曰：「《春秋》書事，時詭其實，以有諱也；書人，時易其名，以有辟也。」


 疏

秦皇焚書，爲庠序絶大功臣，自古文家誣以焚經，遂不可白。考世局塞則晦、通則明，老死不相往來乃蠻野之事，故通一鄉一鄉益，通一國一國益，通天下天下益。《詩》分析爲哀，合通爲樂。戰國分民疆埸，彼此戰鬬仇殺，每雞犬不踰，與諸雄角立形勢同也。務攻戰，盈野盈城，魏武士不當齊，齊不足當秦悍卒，猶德陸軍、英水師、俄人鷙悍、美海軍。當時政府，孟嘗、平原、春申、信陵，猶今格雷帕茂、思登、羅色杞、辣士端、法之雅拉歌、烏的倫、擺盧羅、衣百蘭、客梯耳、拉馬汀；當時武將，吴起、孫臏、倪良、王廖、田忌、廉頗、趙奢、田單、白起、李牧，猶法拏坡崙、磨羅勝雅瑙、美華盛頓、英鼐利孫、惠靈吞、布薩科、喇格蘭、腦皮兒、哈飛緣；當時游説，寧越、徐尚、蘇秦、張儀、杜赫、齊明、周最、陳軫、召滑、樓緩、翟景、蘇厲、蔡澤，猶英譬特、鼓不登、德之嘉秀、瓦尼；當時子家，有楊朱、墨翟、程本、莊周、鄒衍、韓非子、列禦寇，猶英師米得、雅堂、黑淮德、施本思、故思禮、李提摩太、意麥薺膩、德烏拉君，立談取卿相，如蘇氏弟兄揣摩富貴。各國争雄，需人甚衆，下至雞鳴狗盜，無不選用；游客千萬，不耕不織，皆計謀畫策，以取卿相計餬口。著書立説，即今言富言强，刑名法術，即今聲光化電、農工商賈、政事、理財。諸處士横議，與今同也。百家託儒書，至難以數計。秦皇一統，方且銷鋒鏑、毁名城，諸策士猶復挾策，以不入耳言相勸勉；且百家託名儒，實與儒爲敵。今大戰國，西著盈千累萬，每多與《經》、《傳》反。諸書原爲一家一國言，一統不足用，始皇欲尊孔子、崇博士，不得不焚毁、定一尊，使孔經獨行。考焚、坑前所有典章咨訪博士，焚坑後博士如故，張倉、叔孫通、陸賈輩，秦亡乃去。可見所坑乃策士僞託之儒，所焚者處士横議之書，絶非《經》、《傳》。今全球書至恒河沙數，日新不已；日本譯者不過千百，已如此繁重，愈新愈多，再數百年，真不可計量。求治大統，備皇、帝覽用者，數千萬不一二；勢必甄别，新書軌文，若一新舊參雜，勢所不行。見存書雖萬年讀不盡，勢必再出，始皇將一切過時背道亂言變政者甄别存留，同付一炬，聖經始得如日月經天、江河行地，學子始得易簡專致。故今著名盛行，不能逃大祖龍之一炬。始皇爲聖門驅除廓清，後世陰蒙其福。當今中外之書，非有甄别，聖經必爲晦蝕。





十有一年

讀爲十二。緣元年三月首事用夏正，以前二月爲一年，哀十四年春狩爲十三年之冬。隱、桓合三十，定、哀二十八，故宣六七年爲中。





春，滕侯、薛侯來朝。

滕、薛何以稱侯？託八小國爲八伯。《春秋》九世異辭，隱、桓六大六相治官府，故八小國比方伯，許、紀、曹、莒、邾婁、滕、薛、杞爲八州八伯，故紀、滕、薛稱侯。魯卒正，何以配八伯？如大師摯適齊，章廣魯樂于天下。董子「舉魯以容天下」是也。定、哀八小四大，居都鄙，爲十二次；隱、桓則居邦國，莊以下爲卒正，九世異辭也。許、曹、滑、滕，累數會盟始于幽；惟邾婁、牟葛來朝，與紀、莒大國累數，小國無之，時無伯也。




其言朝何？

據與聘間出。又，内言如。


 疏

朝聘之分，《春秋》以前無之。《經》于中國用《王制》，全球用《周禮》，皆孔子新制，非周公舊典。故儀制事全主孔子。


 諸侯

卒正、屬長、附庸三等。


 來

從青州小國來。


 曰

《曲禮》諸傳記皆爲經説，爲大傳儀制。又詳《周禮》司儀、典客。


 朝，

朝屬君事。《周禮》：朝、覲、宗、遇，君之禮也。以下朝上、卑朝尊，故不言使。


 疏

來朝盡屬青州小國，在别州者不朝。莊以下用八伯例，魯爲青州伯，小國、卒正、連帥皆得朝，故非青州國不朝。又，朝則不聘，聘則無朝。内公如爲内，朝外如京師，如齊、晉、楚，皆朝。凡公往别國多矣，非行朝大國不言如；至鄭、衛，不曰公如，而曰鄭、衛會公于斐沓，所以避公朝。何君以爲王魯，非是。


 大夫

王朝二伯，王後方伯。


 來

從别州來，皆不在青州。


 曰

《春秋》正名分，惟名與器不可假。名家所出。


 聘。

聘者相問聘，臣下之事。《周禮》聘、問、頫、存，臣之事也。故言使。


 疏

《春秋》嚴上下之分，決嫌疑、别同異，等威儀節，無一混同，不似今西人君臣上下制度典章無甚區别。後必改進，入聖範圍。


 其兼言之何？

據隱、桓不累數小國，郜、鄧分言。


 微國也。

因累數以見異姓爲後之例。考《經》，尊卑同則同姓在異姓先。齊、晉二伯，晉以同姓敘齊上。曹、莒、邾婁，小國上等，曹以同姓，在莒、邾婁先。滕、薛、杞，微國下等，滕以同姓，在薛、杞先。青州六小國，滕、薛居下等，是曰微國，故《左傳》有滕薛争長之説。《周禮》皇帝專書，亦言同姓，異姓則以五土分。凡五土之民，同種爲同姓，異種爲異姓。如亞洲以黄種爲同姓，歐洲以白種人爲同姓。以國朝論，滿洲、蒙古爲同姓，漢人爲異姓。


 疏

《春秋》小統方三千里，以姬爲同姓。《詩》、《易》則以同種爲同父同母兄弟，異種爲婚媾家室淑女。《春秋》立三千年政教極軌，等級精粗，因時改變，二十紀不可行于五十紀後，十五紀不可行十紀前。博士傳經，君相潤澤，見之行事。中史
 

注



 人才，同爲孔子功狗，各史表志同爲六經傳記，至今可謂洋溢中國。合數《春秋》成《書》，數《書》成《詩》，數《詩》成《易》。皇輻百國各奉一《春秋》而天下平，王、伯將推海外，與《詩》、《易》並行，中國未及其半，必皇、帝乃曲盡其妙。舊以爲古史芻狗陳迹，不待西人廢，中國自己先廢，不知《經》俟聖之義所致也。孔子立新經，爲帝王師，俗儒多駭，證西事尤明確。泰西政教失所依據，每以私議奉爲國典，如果魯士西亞虎歌等公法，百國通行；如憲法、政治、法律、財政出于盧梭、倍根、笛卡兒、康德、達爾文、斯賓塞爾。私議時會所趨，遂據以革舊行新，致今日文明，不能不謂諸氏改制、諸國行之。儒垂空言，君相見行事，亦孔子改制之説也。然諸氏精神範圍不過數年數十百年、數國數十國，若通古今、括地球，詳世界分合之局度，爲性情向背之轉輸，獨歸生知安行孔子至誠前知，先天後天，迥非一材一藝所及。天文學，西學合千萬年數百國之推測，不過得其彷彿。以地球論，《書緯》升降四游，體國經野，辨方正位，土圭尺五寸，九畿大九州之法度，遠在數千年前；雖專門絶學，以較經傳，猶嫌簡陋粗畧。以曆法論，渾天、蓋天、宣夜與六曆，于大地中各因時節用三法六曆，非再歷千年，不能詳美如此。西曆稱精絶，閏日以節候爲月，與月體乖違，遠不及閏月曲合天體。經傳簡畧，古法沈廢，已精美如此，西人專心講習，學堂林立，合衆力日新月異，文獻不過如此。由天地以推，法律、政治猶爲草昧；非不合時局，然别有新理，不能保其不改更，何能與地球相終始？西人善用思，移貌取神，思想學乃與《詩》、《易》夢覺、卜筮宗旨相印。然無標準，師心自用，其所得亦終爲西人思想而已。




夏五月，公會鄭伯于祁黎。

《左傳》「謀伐許也」。海外諸國會盟，報章詳其事，故每因地、期即可考見。全經文多難記識，地屬何國多失考，惟《左》詳此例，尚可得其踪迹。


 疏

祁黎，二《傳》作「時來」。




秋，七月，壬午，公及齊侯、鄭伯入許。

滅許也。許與鄭近，莊以下爲卒正。魯朝宿邑近許，故下繫許，稱許田。朝宿邑，天子閒田，許乃封國，與田有别，故以爲託之。許稱男，託號也，鄭方號伯，許不可稱子、伯，故以男稱。先曹者，許在鄭後，以明屬鄭，且界鄭、曹。二伯大小之分，内不言入，入則滅。及，從内及之。日入許，中國也。


 疏

朝宿爲魯食邑。《王制》方伯湯沐邑，如元士，蓋五十里國，魯全食之。許乃外諸侯。滅事詳《左傳》。許叔，入許更立也。




冬，十有一月，壬辰，公薨。

《穀梁》「薨稱公，舉上也」。公薨不地，諱弑。


 疏

《魯世家》：「十一年，公子翬謟公，謂曰：『百姓便君，君其遂立。吾請爲君殺子允，君以我爲相。』隱公曰：『有先君命，吾爲允少，故攝代，今允長矣，吾方營莬裘之地而老焉，以授子允政。』翬懼子允聞而反
 

注



 誅之，乃反譖隱公于子允曰：『隱公欲遂立，去子，子其圖之。請爲殺隱公。』子允諾。十一月，隱公祭鍾巫，齊于社圃，館于蔿氏，翬使人弑公，而立子允。」




何以不書葬？

據公例書葬。


 隱之也。

諱莫如深，深則隱。


 何隱爾？

子爲父隱，父爲子隱。


 弑也。

以不地知爲弑。


 弑則何以不書葬？

據桓弑亦書葬。


 《春秋》

立名法陰陽、文武、羲和、重黎、伯道之義。


 君弑，賊

桓與翬。


 不討，

臣、子不討賊。


 不書葬，

不葬。


 以爲無臣子也。

葬者臣子事，能討賊，則有人。《經》紀其葬事不討賊，是凡在國者皆從賊。隱卒大夫，桓、莊不卒大夫；隱弑不討賊，桓殺不復仇。故二代不卒，以爲先君無臣子。


 疏

三綱之説曰：君爲臣天，父爲子天，夫爲婦天。中國本如祆教，專奉一天，《春秋》由一天推三天，因知進所不知。《經》表忠孝，故亂賊懼。西學倡廢綱常，蓋惡奴隸卑賤，可非禮致死，失平等；考君仁、父慈、夫義，皆屬平等。《傳》人臣無將，以治弑逆，非叛逆則否。妾媵制以内職，非一人任，内臣外臣相埒。《昏禮》天子諸侯親迎，君夫人同稱薨稱君，敵體平行。《左傳》師曠論衛侯，與《孟子》貴民輕君同。上下一視，禁奴隸，新莽且爲之；因末流偏勝，遂以噎廢食，過矣。以奴隸言，婦固有之，夫亦何嘗不有？反常，不足計。蓋見西國强勝，遂謂三綱弱我，平等强西。不知美、法民主强，俄、西專制亦强；我用綠營敗，購器仿操亦敗。西方諸雄角立，常慮危亡，自强以救亡；其强也，在于憂勤簡樸，日求精新。我偏處自大，粉飾蒙蔽，日近衰微，正當尊君親上，衆志成城。方今不致魚潰，全賴綱常維持。舊新兩《約》，主僕、父子、尊卑，令從詳矣；男女平，然使臣無女子。非綱常國無與立，特未標襮科條耳。蓋法必順情，愛有差等；世界萬有不齊，至平中，尊、卑，智、愚，仍有不平者在。今號召于人曰平等，其家嬰孩平父老、僕隸平主人、婢妾平家主，何可施行？民主統一國發號出令，何能與農工商賈皂隸臧獲等量齊觀？《記》曰：野人知有母而不知有父，凡地球初開，人、禽不遠，率皆貴女，雖立女主，百不得一，蓋已進文明、論平等，貴男非，貴女亦非。因尊卑賢否判以差等，自然之勢，雖西律名分不及中法昭著，隱隱區别，初非混同一視。通商後，自改者多矣，當倡明中教獎進，使從圍範。彼方學我，我乃棄長就短，不亦誤乎！名家目之曰人，以别於禽獸，既分别君臣父子夫婦之名，而西方亦不能混同。蓋差等正所以求平，至平中不無高下尊卑之别。至人别類，而三綱之義即寓其中矣。


 子沈子曰：

《傳》爲教授晚出之本，故引先師説。定元年《穀梁》亦同引沈子，知爲古師，在孟、荀之間。秦、漢博士以《經》爲會典、爲律例，故以《春秋》爲漢制作，不似唐、宋以政事屬吏，以道統責儒生。董、劉、匡、張諸大師獨抱一經，凡議政決獄，皆取決焉。後世于經外别立史學、政治、掌故、地輿、兵律等名目，致以《經》爲無用。當用舊法，以《經》統各學，分門專治。


 疏

日本章程，大學、中學、小學，課目大率相同，每日功課兼十二三門，計一人終身學業多至數十門。外國明于工藝，不明于學術。考孔子弟子號爲精能，四科分門，不相通也；以政事論，子路司馬、冉有司空，又不相通。漢初博士專門，一經猶分習，如《詩》或爲《雅》或爲《頌》，《春秋》並無兼習三《傳》，同經分門别户：《尚書》歐陽與夏侯異，《公羊》嚴氏與顔氏異。較日本，則博士抱殘守缺，孤陋寡聞，所業不及日本學生五十分之一，疑不出人材；乃爲宰相、將帥、守牧，熛炳史册，班史《公孫宏傳》亟言人才絶後超前。東漢講兼治者多，人才因以卑陋。馬、鄭號爲兼通各經，實乖古法。兼經愈多，人才愈劣。由上求全責備，以致學人貪多鶩外。博之爲害甚矣！鄉曲木工兼操斧鋸繩墨，治木事皆一人任之；鐵工刀鋸劍戟鈇鉞，鐵工事亦一人任之；直省機器局廠，人任一事，且數人合任一事，斧者不鋸，劍者不戟，外國大廠用人愈多，職業愈少，鎗廠終身鑽鎗門，老死不知别事，詢鎗用器多少，有不能答者。宜鄉曲工匠如周公多材多藝，爲彼道聖人成就，乃與局廠天懸地絶，利益大小以百倍計。考西國富國策始于造針之喻，深明工理，一針數十百人而成，利益千萬倍獨造之針；《考工記》「木工輪、輿、弓、廬、匠、車、梓，金工築、冶、鳧、
 


 、段、桃，皮工函、鮑、韚、韋、裘，設色工畫、繢、鍾、筐、
 ，刮摩之工玉、楖、雕、矢、磬、摶埴工陶、旊」者同。乃學堂偏求備，下同鄉曲工匠，徧執各器。分工利益昭然，不能推工廠于學堂，明于此，暗于彼，當即改正。科舉專經雖有弊，本經不能成誦者少矣。乾隆中，改習五經而經廢，《富國策》亟言工匠兼治之害，學堂乃日接七八師、習十二三門功課，害甚兼工。縱有小效，拒力較多于愛力，虚擲光陰、空耗金刀于不覺者，不知其數矣。《論語》「無求備于一人」，以經學論，兼十四博士之長乃稱卒業，二千年專門經學中亦無其人，況經不過十數門之一。今之學堂，雖周、召、游、夏、韓、彭、蕭、曹、韓、柳，亦望而生畏。以中外古今不能有一之絶詣立爲章程，徧責常人，彼非不知其弊，特欲誇飾外人以爲美觀，流毒庠序，遺害國家，大非計也。必仿分工例，終身專門，終日專習，乃能有成。立法者以國事需才多，求全乃足用，不知分則多才、不可勝用，合則必至無一人可用。上以是求，下以是應，粉飾虚詐，流弊不可勝言。葢欲求全才非無良法，局、廠用人不兼，並無乏人之患，蓋業精于專，用皆取長。縱身通百藝，官仍止一門，用其一而九十九門皆枉費心力。考門目多不過百，學以五百人爲額，一門五人，全國不下數千人，不患才乏。故分工有百利，兼治百害而無一利。各學門目雖多，大同小異，仿水師、陸軍、方言、算學例立專學，小學所習不入中學，中學所習不入高等，高等所習不入大學，門目自省。如經以十三科論，每堂百人，計八人治一，綽有餘裕。學者分業，用人者亦如局、廠，總辦因材器使，取諸偏長，合爲一局。不必求速成，無不速成矣。舊章十年兼治十門，合計每門不過一年，臨用又專取一門；以十人分任，一年而十年之功畢。又因譒譯一門定年限，于中國尤爲有害。取學業將成者盡棄之，别責之童蒙，聘師難、流弊大，舉數千萬

 里之繙譯生中國，何以安置？中國情形不同，萬不可仿行。又，普通與專門先後可以互易，舊章先普通後專門，今先專門後普通。所謂普通，並非由約反博之旨，仍亦求全責備之説。古之博于門内求博，今則泛濫無歸，非數十年不能盡。必欲立此科，專門以後，聽人自爲。初發其端，别詳《學堂私議》。願我國推工匠于學堂，則彼此獲益多矣。君弑，

如隱事。


 臣不討賊，

諸大夫事桓。


 非臣也；

據桓不卒大夫、隱無大夫。又，趙盾不討賊，書「弑君」。


 子

如桓殺。


 不復讐，

莊忘讐。


 非子也。

辟莊與齊襄之會盟。莊公之不能復讐，莊不卒大夫，桓無臣子也。


 葬，

葬先君。


 生者

臣、子。


 之事也，

先舉葬而後稱公。


 《春秋》君弑賊不討，

桓立爲君。


 不書葬，

内外通則隱不葬，桓乃葬。


 以爲不繫乎臣子也。

臣子從賊，凡在官者殺無赦，即是全國當刑。故桓、莊之世不卒大夫。


 疏

董子云：「《春秋》之好微與？其貴志也。《春秋》修
 

注



 本末之義，達變故之應，通生死之志，遂人道之極者也。是故君弑賊討，則善而書其誅；若莫之討，則君不書葬，而賊不復見矣。不書葬，以爲無臣子；賊不復見，以其宜滅絶也。」


 公薨何以不地？

當地寢宫。


 不忍言也。

《穀梁》：「公薨不地，故也。隱之，不忍地也。」


 隱何以無正月？

《穀傳》：「隱十年無正。」


 隱將讓乎桓，故不有其正月也。

隱自以非父命，有讓志，故于元年去即位、十年無正以成其志，因正其義。


 疏

劉子云：「《春秋》之義，有正春者無亂秋，有正君者無危國，是以君子貴建本而立始。」按，隱雖不當立，既即位已久，臣民説服，當以社稷爲重，毋讓以啓禍端；乃不自謹，洩讓語于翬，翬讒于桓而身弑。則隱之弑，實隱自取也。






注
 　析：原作「折」，據文意改。



注
 　萬物：原作「萬事」，據《新編諸子集成》本《新書校注》卷一〇《胎數》改。



注
 　馳説：原誤作「訑説」，據《史記》卷一四《十二諸侯年表》改。



注
 　之：原作「子」，據《漢書·董仲舒傳》改。



注
 　侯：原作「候」。下二「諸侯」之「侯」同。



注
 　以：原脱，據文意補。



注
 　「曷」字原脱，據《十三經注疏》本《春秋公羊傳注疏》補。



注
 　宄：原誤作「究」。



注
 　念：原作「今」，據《漢書·魏相傳》改。



注
 　知：原作「和」，據《漢書·魏相傳》改。



注
 　正月：原作「正朔」，據文意改。



注
 　四代：似當作「三代」，《春秋繁露》有《三代改制質文》篇。



注
 　刺：原誤作「制」。



注
 　戎：原作「伐」，據文意改。



注
 　《左傳·莊公十一年》作「得儁曰克」。



注
 　獨：原誤作「猶」，據《春秋繁露》卷九《觀德》改。



注
 　束：原作「朿」，下二「朿」字同。



注
 　禄：原作「録」，據《禮記·王制》改。



注
 　則：原無，據文意擬補。



注
 　衣：原刻缺，據《十三經注疏》本《禮記正義》補。



注
 　備器：原作「器備」，據《禮記正義》乙。



注
 　合之則：原作「合則之」，據文意乙。



注
 　之：原脱，據文意補。



注
 　中土：原作「中士」，據文意擬改。



注
 　以：原脱，據文意補。



注
 　兩言：原作「言兩」，據文意乙。



注
 　子：原作「于」，據下文改。



注
 　命之：原作「之禮」，據陳立《白虎通疏證·嫁娶》改。



注
 　輕：依文例當作「經」。



注
 　三卿人：據中華書局本淩曙《春秋繁露注》，當作「二御人」。



注
 　二卿人：據淩曙《春秋繁露注》，當作「一御人」。



注
 　寧：原作「甯」，清人避道光諱改。今回改，下同。



注
 　三等：此二字原脱，據文意擬補。



注
 　立：原作「正」，據淩曙《春秋繁露注》改。



注
 　一：原作「二」，據《漢書》卷二七《五行志下》改。



注
 　「母之」二句：按此爲《穀梁》句。《春秋繁露·順命》作「父之子也可尊，母之子也可卑」。



注
 　覆：原作「履」，據四庫全書本《古微書》卷三七改。



注
 　原刻脱「里」字，據陳立《白虎通疏證》卷一《爵》補。



注
 　原刻脱「曰」字，據《春秋公羊傳》補。



注
 　原刻脱此「記」字，據《春秋公羊傳》補。



注
 　尊：《白虎通疏證》卷四《封公侯》作「神」，當據改。



注
 　分：原作「八」，據《白虎通疏證》改。



注
 　原刻脱「樂」字，據《白虎通疏證》補。



注
 　此句原作「使非選欲開選舉舉」，似衍二字，兹據文意删。



注
 　于：此字原脱，據《禮記·王制》補。



注
 　致：原作「至」，據《白虎通疏證》改。



注
 　五行：《白虎通疏證》作「寒暑」，當據改。



注
 　原刻脱「聽于冢宰三年」六字，據《白虎通疏證》補。



注
 　輕者：玩文意，當作「輕者譏」，疑此句奪一「譏」字。



注
 　家：原脱，據文意補。



注
 　例：原脱，據文意補。



注
 　善：原作「上」，據《漢魏叢書》本《逸周書》改。



注
 　亂：《逸周書》作「難」，當據改。



注
 　善問周達：《逸周書》作「聖善周聞」。



注
 　過時：二字原脱，據《春秋公羊傳》補。



注
 　而日：原誤作「不日」，據《春秋公羊傳》改。



注
 　狄：原作「秋」，之：原作「連」，均據文意改。



注
 　此「制」字恐誤。



注
 　王：原作「主」，據《白虎通疏證》改。



注
 　五行：《白虎通疏證》作「中和」，當據改。



注
 　牟：原作「牢」，據《春秋公羊傳》改。



注
 　戊：原作「戌」，據《春秋公羊傳》改。



注
 　未：原作「不」，據《禮記·典禮》改。



注
 　伐：原作「代」，據文意改。



注
 　諂：原作「謟」，據《春秋公羊傳》改。



注
 　恒：原作「桓」，據《論語·憲問》改。



注
 　伯：原作「佔」，據文意改。



注
 　容：原作「客」，據文意改。



注
 　齒牙：原作「牙齒」，今據《春秋左氏傳》乙。



注
 　此句恐有訛誤。《左氏》經作「公矢魚于棠」，則此句或當作「《左傳》經作『公矢魚于棠』，矢，射」。



注
 　三：原作「下口」，據淩曙《春秋繁露注》删改。



注
 　准：原作「推」，據淩曙《春秋繁露注》改。



注
 　萎：原作「姜」，據《春秋繁露注》改。



注
 　沼：原作「治」，據《春秋繁露注》改。



注
 　國：原脱，據《春秋繁露》卷八《爵國》補。



注
 　者：原脱，據《春秋繁露》補。



注
 　三：原作「山」，據文意改。



注
 　「城斥」二字疑衍。



注
 　爲魯夫人：原刻衍一字，作「爲魯一夫人」，據《春秋左氏傳》删。



注
 　年：原刻誤作「羊」。



注
 　「筆」下原衍「秋」字，據文意删。



注
 　「歌雍」二字，原刻在「改天子爲尊稱乃譏」之「譏」字下，今據文意移入此句。



注
 　元：原脱，據《周易》補。



注
 　此句「晉」上疑脱一「齊」字。



注
 　人：原作「欠」，據淩曙《春秋繁露注》改。



注
 　據淩曙説，此「時」字是衍文，當删。



注
 　月：原作「目」，據淩曙《春秋繁露注》改。又，句首「是故終」原作「是終故」，據淩説乙正。



注
 　慎：原無，據淩氏説補。



注
 　三：原無，據淩氏説補。



注
 　原刻脱「十二」二字，據淩曙《春秋繁露注》補。



注
 　「下」上原衍「其」字，據《春秋繁露·循天之道》删。



注
 　「其」原在前「上」字前，據淩氏説改。



注
 　候：原誤作「侯」。



注
 　壁：原誤作「璧」。



注
 　秦：原誤作「春」，據文意改。



注
 　「不見」下疑脱「者」字。



注
 　以：原刻脱，據《春秋穀梁傳》補。



注
 　末：原作「未」，據《春秋公羊傳》改。下「曷爲末有成」之「末」同。



注
 　董子「有三而易者」二句：據《春秋繁露·三代改制質文》，兩「易」字作俱「復」。



注
 　二十有八：原作有「有二十八」，據《周禮·冬官·考工記》乙。



注
 　禮：原脱，據文意補。



注
 　狄：原脱，據文意補。



注
 　聚：原誤作「娶」。



注
 　此：原誤作「皆」，據文意改。



注
 　人不若名：「若」原作「如」，據《春秋公羊傳·莊公十一年》改。



注
 　臣：原作「等」，據淩曙《春秋繁露注》改。



注
 　「著」下原衍一「著」字，今删。



注
 　朝宿：《禮記·王制》作「湯沐」。



注
 　禮：原脱，據吴澄《儀禮逸經傳》補。



注
 　「杞侯」二字，原作「俟」，據淩曙《春秋繁露注》改。



注
 　「伯何」二字，原作「名」，據《春秋繁露注》改。



注
 　帝代：原作「代帝」，據《春秋繁露注》乙。



注
 　絶：原作「純」；位：原作「爲」，據《春秋繁露注》改。



注
 　兖：原誤作「兑」。



注
 　工：疑爲「之」字之誤。



注
 　辛亥：原誤作「卒亥」。



注
 　儀：原作「義」，據《周禮》改。



注
 　萬：原作「薦」，據《周禮正義》改。



注
 　而：原作「永」，恐誤，兹據文意擬改。



注
 　九命：「九」字原脱，據文意補。



注
 　「夫陰陽」至「故曰使」：此三十六字原刻脱，據《史記》卷一三〇《太史公自序》補。



注
 　尊敬：據文意，疑係「争競」之誤。



注
 　穀：原作「聲」，據四庫全書本《唐開元占經》卷二三改。



注
 　室堂：原作「己膺」，據《唐開元占經》卷三〇改。



注
 　星：原誤作「人」，據《唐開元占經》卷三八改。



注
 　熒惑：「熒」原作「黄」，據文意改。



注
 　浚：原誤作「俊」，據《尚書·皋陶謨》改。



注
 　以：原脱，據文意補。



注
 　政典：其下原衍一「典」字，今删。



注
 　騏：原作「駒」，據《詩·皇皇者華》改。



注
 　七曰：「曰」原誤作「月」。



注
 　而已：「而」原誤作「儒」。



注
 　成敗：「成」原誤作「盛」。



注
 　狄：原脱，據文意補。



注
 　鄭與衛：原作「鄭衛與」，據文意乙。



注
 　史：疑爲「外」字之誤。



注
 　聞而反：原作「聞反而」，據《史記》卷三三《魯周公世家》改。



注
 　「萬」字原刻在「里」上，今據文意乙。



注
 　修：原作「之」，據淩曙《春秋繁露注》改。








公羊春秋經傳驗推補證第二




桓公

名允，惠公子，隱公弟，弑隱而自立。桓無王者，弑君大惡也。會皆月者，爲薨于齊。不卒大夫者，爲不討桓，從逆皆誅之。






元年

《年表》：桓公元年，周桓王九年，齊僖公二十年，晉哀公七年，宋殤公九年，衛宣公八年，陳桓公三十四年，鄭莊公三十三年，蔡桓公四年，楚武王三十年，秦甯公五年，曹桓公四十六年，杞武公四十年。





春，王正月，公即位。

先君已薨，新君初立，必言即位，然後國有君。《春秋》于踰年乃書者，不可一年二君也。即位例書，不關行禮不行禮。杜説《左氏》以元旦爲即位。


 疏

《魯世家》：「公子翬使人弑隱公于蔿氏而立子允爲君，是爲桓公。」




繼弑君不言即位，

繼故君，不忍即位，明有恩于先君，臣子之大例。


 此其言即位何？

變例必有所起。


 如其意也。

貪位故行弑，内不言弑，但言即位，以責其弑。董子云：「桓之志無王，故不書王；其志欲即位，故書即位。即位者，以言其弑君兄也。不書王者，以其言

 背天子。是故隱不言正、桓不言王者，從其志以見其事也。從賢之志以達其意，從不肖之志以著其惡。由此觀之，《春秋》所善亦善也，《春秋》所不善亦不善也，不可不兩省之也。」




三月，公會鄭伯于垂。

諸侯于其封内三年稱子，此稱公何也？緣始終之義，不可曠年無君，故著其君也。會者，外爲主焉爾。此與隱公八年遇垂相起。允弑兄自立，以許田賂鄭以相結，如齊人取濟西田也。《春秋》十二公，唯桓記十五會，以薨于外，謹之也。襄公盟會多，記七事而已。


 疏

三月乃記外事。亦爲三月以首事。




鄭伯以璧假許田。

假不言以，言以者，非假也。非假而曰假，諱以田賂鄭也。濟西田不言假，此言者，宣惡減于桓，此又天子田，故諱之深，如假之者然。


 疏

《魯世家》：「桓公元年，鄭以璧易天子之許田。」




其言以璧假之何？

據求、乞皆不言以。


 易之也。

言以璧，明是以璧易地，非實假。


 易之，則其言假之何？

辟易言假，必有所爲。


 爲恭也。

爲内諱易，託爲恭遜之詞。《王制》：諸侯有功，取于閒田以禄之；有過，絀地歸之閒田。故《春秋》齊、晉言田，以二伯得絀陟我也。鄭亦言田，鄭時爲王左卿士。


 曷爲爲恭？

據侵地猶直言取、入。


 有天子存，

所謂有王也。桓無王，故以王法言之。


 則諸侯不得專地也。

此從不得專封推之。禮：二伯得專征，方伯得專殺，而不得專封。以征、殺急而封國緩，必禀命，不得自專，故不敢。不能專封，則諸侯受于天子之地亦不得自專，故不敢言易，但託于假。侵、伐言取、入則以兵事，或力不能守，或以强侵人，罪有别科。若安閒無事而擅易封地，則事輕而情重，反不可言。


 許田者何？

許爲外州國，名内田而繫之許，疑其非例。《王制》諸侯有功者以閒田禄之，有過削地歸之閒田。封地不可易，惟田可以加、削。故《春秋》凡内地取與皆託之於田，此閒田大例也。


 魯朝宿之邑也。

魯爲方伯，以此相起。


 諸侯時朝乎天子，

《王制》：「諸侯之于天子，比年一小聘，三年一大聘，五年一朝。」義與《公羊》説同。


 天子之郊，

謂居行兩京。


 諸侯皆有

據禮制言之。如在西京則西岳，諸侯亦必有。


 朝宿之邑焉。

《王制》：「方伯爲朝天子，皆有湯沐之邑于天子之縣内，視元士。」按，謂方五十里也。其地取于天子之閒田。餘詳《解詁》。


 此魯朝宿之邑也，則曷爲謂之許田？

據魯邑必有名，當出本名，今乃言田，又繫許。


 諱取周田也
 

注



 。

乃王閒田，非許所有。出本名，則是取周田，如《左傳》言取天子邑，諱之，不言王田。


 諱取周田，則曷爲謂之許田？

據圍郊猶言恐是許田。


 繫之許也。

以閒田繫之許耳，實非許田。


 曷爲繫之許？

不目别國獨目許，必有所爲。


 近許也。

因近，故以許託之。


 此邑也，其稱田何？

據指許邑名，獨目田，與實相反。


 田多邑少稱田，邑多田少稱邑。

此謂從其重者言之，實則邑重而田輕。凡内取外邑、外取内邑，乃言田，以避重言輕。至于專記外事，不言田也。《補例》：田者何？閒田也。閒田者何？一州封二百一十國，餘封附庸，餘閒田方百里，十歸之方伯，以爲加禄也。禮削地者歸之閒田，三監居于閒田，各掌方百里者三，食其禄。本封不可授，閒田可以出入，故《經》于二伯與鄭，取、歸皆以田目之；明二伯得陟絀方伯閒田。《傳》以爲田多邑少者稱田，一家之説。




夏，四月，丁未，公及鄭伯盟于越。

及者，内爲志焉耳。越，盟地，何爲與國名同？不嫌也。鄭稱伯不嫌爲爵者，《春秋》三錫命以上乃書，于《經》無伯、子、男之國，故不嫌也。會垂盟越皆爲許田事，罪惡不待貶絶。




秋，大水。

董子説：桓弑兄隱公，民臣痛隱而賤桓。後宋督弑其君，諸侯會，將討之，桓受宋賂而歸，又背宋，諸侯由是伐魯。交兵終讐，伏尸流血，百姓愈怨，故十三年夏復大水。




何以書？記災也。

有備則水不爲災。凡記災，譏不能以新法養民，宜因所書備之。




冬，十月。

無事何以書？不遺時也。《春秋》編年，四時具而後爲年。


 疏

《春秋》首時過則書，《詩》篇名有「正月」、「四月」、「七月」、「十月」，即首時之義。《齊詩》所謂四始：在寅木始，在巳火始，在申金始，在亥水始。





二年


春，王正月，戊申，宋督弑其君與夷，及其大夫孔父。

孔父名嘉，孔，字也，父猶傅也，男子之美稱。宋大夫尊可以稱字，故因爲祖也而稱字。孔父先死，言及者，君尊臣卑，言事之序也。《春秋》弑賊不惟其身不復見，其子孫亦不復見，明當絶也。凡弑而氏者皆此例。下華氏世卿，此如見華，是弑賊世也。下見華氏，則此不可言華氏，故去氏。趙盾子孫見者，非實弑；欒氏見者，亦于弑不見。陳夏齧見者，徵舒已討也。《春秋》時有追討弑賊之事。


 疏

《宋世家》：「殤公十年，華督攻殺孔父，取其妻；殤公怒，遂弑之而迎穆公子馮于鄭而立之。是爲莊公。」




及者何？

據兩下相殺稱殺，此蒙弑例。


 累也。

因弑君連累賊之，若别敘，反如三郤之類。嫌賊黨，故蒙弑言之，以見死君之義。


 弑君多矣，

《經》書三十六，不書者猶多。


 疏

當時弑君殺相，頗與今泰西相似。十八國記卒葬，書弑已三十六，合千七百國計之當百倍，今數得三千六百見。自有《春秋》而亂臣賊子懼，古法亦如泰西寬縱，《春秋》乃嚴討賊之義，由中及外。泰西後來必遵《春秋》，改行孔子制。


 舍此無累者乎？

據此先死，疑獨得爲累。


 曰：有。仇牧、荀息，皆累也。

死後得爲累，但同一事，乃言及。


 舍仇牧、荀息，無累者乎？

據《經》只書三人，殉君難者不止三人。


 曰：有。

《春秋》書及者必大國，故于宋、晉言之。方伯以下不見，從省文可知，如叔仲惠伯是也。


 有則此何以書？

據有不見《經》者則書之，爲特筆。


 疏

據《左傳》則不書者多，《經》削之，不以死君許之也。此先師據《國語》之文爲説者。


 賢也。

因賢特書之，非其比者可以類推。


 何賢乎孔父？

問其事實。


 孔父可謂義形於色矣。

義者，爲君幹難死節。孔父藎忠素著，爲衆所知，督等將爲亂，憚之，故必先殺而後敢弑。此其義形於外，爲衆所素信。隱、桓無臣，故内弑於弟而無討賊之臣，外死于齊而無復仇之子。因其無臣，人乃輕而弑。賢孔父，所以著臣節也。


 其義形於色奈何？督將弑殤公，孔父生而存，則殤公不可得而弑也，

故《春秋》君弑，凡在官者皆有罪也。


 故於是先攻孔父之家。

此義形于色之實。《左傳》：「君子以督先有無君之心，而後動於惡，故先書弑其君。」與《傳》同。


 殤公知孔父死己必死，趨而救之，皆死焉。

殤公知孔父賢，用之不專，故致此禍。《左傳》所謂公怒督懼，遂弑殤公。


 孔父正色而立于朝，則人莫敢過而致難于其君者，孔父可謂義形

 於色矣。

謂消患于未萌，杜奸邪謀，無赫赫之功，此爲無益。言此以示人君當用賢，人臣當急難。《補例》：此華督也，何以不氏？爲其子孫諱也。何爲爲其子孫諱？弑賊宜絶，華爲宋世卿，故此不言其氏，君子所以嚴討賊之義也。




滕子來朝。

上稱侯，此何以稱子？託號也。然則子不嫌爲爵與？曰：《春秋》三錫以上乃書于《經》，見《經》皆百里侯，凡伯、子、男之國通不見《經》，故不以爵爲嫌。不嫌爲爵，故初不嫌則稱侯也。子者，滕正稱也，侯爲正本爵，一見已明，故以下皆稱子。于此出朝，不及五年之期。


 疏

今泰西君時往别國游歷，如修《大統春秋》，亦因其大小内外而制朝聘之禮。




三月，公會齊侯、陳侯、鄭伯于稷，以成宋亂。

會下不繫事。《春秋》故宋，惟宋三繫事；如釋宋公、宋災，及此是也。以是内爲主。成者，事未成而成之之詞。諸侯伐宋，宋事將敗，公獨受賂，爲之成其事也。




内大惡諱，疏

《穀梁》云：「於内之惡，而君子無遺焉。」書者，以爲小惡也。内小惡書，大惡不書，此《傳》先師以爲大惡，與二《傳》不同，宜細推之。


 此其目言之何？

據會不繫事，此獨斥言目之。


 遠也。

此以三世例爲説。據石經，嚴氏傳文止此，但云遠也，以下無之。


 疏

《傳》獨于隱、桓言遠，以遠屬隱、桓。又云：定、哀多微詞，以近屬定、哀。《穀》云：「立乎定、哀，以指

 隱、桓，則隱、桓之世遠矣。」與《傳》同。


 所見異詞

 ，所聞異詞，所傳聞異詞。

隱與桓異，是爲所傳聞異詞。先秦傳受諸《經》，首以大傳爲主，繼有問答，皆爲總綱。若依《經》立解、隨文釋義，則又在其後。此爲嚴氏之本，與顔氏有異同，與别家尤多歧出。漢師《經》、《傳》皆由自寫，去取好惡，各有不齊；一家之中，不惟文字異同，亦且有無不合。如石經言顔、嚴異同，與《春秋繁露》、《白虎通》所引《傳》文爲今本所無，皆佚《傳》也。據此，知《傳》不足以盡公羊之學。漢《石經》公羊殘字《傳》桓公二年，顔氏有「所見異詞，所聞異詞」，下闕。


 疏

再引《傳》文以爲説，詳見《三世異詞表》。嚴氏《春秋》是年無「所見異詞」三句，熹平石經從之，足見此《傳》嚴氏《春秋》乃宣帝以後一家之本。又，董子學早分，今《繁露》所引《傳》，有與《傳》同者、異者，知大綱明條各家大同，支餘小目，各以己意緣飾，不必皆受于師。故諸家大同小異，無一定本。


 隱亦遠矣，

獨隱、桓言遠。


 曷爲爲隱諱？

據隱輸

 平遠于桓入，極諱滅諱獲，皆不目之。


 隱賢而賤桓

 也。

三世例中，又分賢否細例也。諸侯會稷本以討宋，桓公弑賊，首受宋賂，並爲和息齊、陳。《經》故目言之，使魯主其事。


 疏

杜注《左傳》因《傳》以爲大惡，乃改成爲平，與《經》意相反。《傳》訓平爲成，不可據以訓《經》之成爲平。《傳》之成意、成美、成惡之成，皆從此成字生例也。




夏，四月，取郜大鼎于宋。

「齊人來歸衛俘」者，首惡于齊。此直言取于宋，明桓與宋同惡，獨舉其事而成之。


 疏

《年表》：宋賂以鼎，納于太廟，君子譏之。




此取之宋，其謂之郜鼎何？

據取郜取防不繫原主，鼎已入宋，則不必再繫郜名。


 器從名，

名謂器本初之名，其物因人、地而異，則繫之人、地，如《經》之戎捷，《傳》之紀甗、垂棘璧、屈産乘，《書》之垂弓、和矢，《考工》之魯削、越斤

 之類。雖其物易數主，皆繫初名；不繫初名，則同凡物，不足以爲寶。古質後文，今泰西諸國正如中土春秋以前，凡物造自何人，即以其名名之，甚至國都亦以君名名之。不知避諱之禮，中外古今相同。


 地從主人。

郜地爲宋有，故繫之宋。地爲主，人爲客。若繫本初，則不可窮詰，且前後無異，不必追繫。


 器何以從名？

器可移動，各爲所有，非所得專。繫名，則反嫌非後主物。


 地何以從主人？

地者不可移動，主人雖變，其地不改。若帝邱、帝墟，後世猶繫。


 器之與人，

器謂鼎，人謂宋。


 非有

鼎爲郜所造，郜乃得有之，本非宋所有之物。


 即爾。

即謂偶然相值耳。宋可以取之郜，魯可以取之宋，後來之主無窮，而最初之名不可没。魯與宋皆即爾，非本主。


 宋始以不義取之，

言始者，謂魯亦取也，亦所謂即者，取而有之爾。


 故謂之郜鼎。

故目其原主之名。


 至乎地之與人則不然，

情形與器全異。


 俄而可以爲其有矣，

《左傳》所謂「一彼一此，何常

 之有？」宋取郜，郜即爲宋之有；魯取郜，郜即爲魯之有。不知器有制造出産之分，終有所繫，不能隨事改移。故地可言有，器不可言有，器必繫原主，地可從後主。故《經》于列國侵地不繫原主也。


 然則爲取

謂諸侯侵伐所取之地，如魯、宋之取郜是也。


 可以爲其有乎？

既以地繫後主，謂可以爲其有，是許諸侯專地，争戰無休息也。


 曰：否。

諸侯不得專地。争城争野，《春秋》所惡，有王者起，當正封域，繼絶興滅；凡地多者在所損，地少者在所益。不得因其力争而許之。


 何者？

問何以不可。


 若楚王之妻媦，

妻媦，如楚王取鄭二姬事。一説讀「之」爲「與」，楚僭王與妻妹，如齊桓姑姊妹不嫁之事也。


 無時焉可也。

侵地之事與妻媦相同。《孟子》：「今魯方百里者五，子以爲有王者作，則魯在所損乎？在所益乎？徒取諸彼以與此，然且仁者不爲，況於殺人以求之乎！」




戊申，納于太廟。

《王制》：「諸侯五廟，二昭、二穆，與太祖之廟而五。」言納者，不宜納者也。取亂人之鼎納于周公之廟，以周公爲不受也。此小事也，何以日？重之也。


 疏

《魯世家》：「二年，以宋之賂鼎納于太廟，君子譏之。」




何以書？

據受外物不言所置。


 譏。

詞無貶絶，但取譏爾。


 何譏爾？

據獻鼎于廟可無譏。


 遂亂

遂亂猶成亂，謂稷會也。


 受賂，

謂取鼎。


 納于太廟，

奉辭伐罪，獻俘于廟。「齊人來歸衛俘」不言于太廟。


 非禮也。

太廟之器，以天子所錫爲貴，或本地所出及鄰國貢獻之物。今取亂人之物以誣祖宗，非禮，並非正也。




秋，七月，紀侯來朝。

紀何以稱侯？明百里國也。


 疏

前見子、伯者，託稱也；此見侯不嫌，則出本爵，與滕、薛稱侯同也。言此，明與諸子、伯相起。先師以爲天子將娶于紀而封之百里者，誤也。齊、鄭將謀取紀，故親魯以自結。




蔡侯、鄭伯會于鄧。

外離會不書，此何以書？鄧在會也。鄧者何？豫州國也。鄧侯離吾之鄧爲青州國，與此異。


 疏

《左傳》云：「始懼楚也。」鄧爲豫州國，此爲懼而會鄧亦在此也。《地理志》南陽鄧下云「故國」。




離不言會，

謂外離會則不書之。不言猶不志。非謂離則不言會，蓋借致例之説，而意不同。


 疏

舊《傳》文專説致君之例，凡魯公與外離會有會詞，至于致詞，則參會以上乃言致自會。凡離會者皆言地，如公會齊侯于頰谷言會，而致言公至自頰谷，不言會。此離不言會之本義也。若會則無論内外，凡離會者莫不言會。弟子以不言爲不書，故云離不言會，實則並無離不言會之事。如紀，非比也。


 此其言會何？

問：離會則外不書，此何以書之？


 蓋鄧與會爾。

鄧亦在會，則爲參會也。鄧地近荆州界，楚强而侵伐之。不言楚者，莊以前不出楚，以爲中國治也。


 疏

此以國地之始，故發此傳。




九月，入杞。

杞爲王後，與宋同，《樂緯》新周、王魯、故宋、絀杞，三頌説也。三《頌》中有魯無杞，故曰絀杞爲本義。《春秋》以宋首，以杞殿，亦得爲絀杞。


 疏

不言其人者，諱之也。入杞後復見者何？得而不居也。得而不居，此入正詞，非諱滅也。使滅而言入，則杞爲中國。當日各有所見，故不嫌同言辭。




公及戎盟于唐。

《詩》唐、魏爲晉先。


 疏

隱、桓之世唯敘中原國，不見荆、揚、徐、梁四州之國，晉亦不見。一説唐、棠通，戎與潛同指齊。




冬，公至自唐。

據《穀梁》「以此致遠」，知爲晉也。《詩》見齊不見晉，故莊以上不見晉。


 疏

凡二人盟會爲離，猶儷也。《曲禮》「離坐離立，毋往參焉」。《補例》：何爲以地致之？離不言會也。參盟以上則致，言公至自會。凡離會則致地，桓盟不致，此致遠也。





三年

《年表》：晉小子元年。





春，正月，公會齊侯于嬴。

何以不言王？桓無王也。嬴者何？内邑也。言公會者，大國不言來。凡大國如魯境會公、大夫，通不言來，唯山東小國乃言來。


 疏

無王者，以王法絶之，與文無天以天絶之同。董子云：「人之于天也以道受命，人之于人以言受命。不若于道者天絶之，不若于言者人絶之。故臣子大受命。」




夏，齊侯、衛侯胥命于蒲。

董子説：「《春秋》紀纖芥之失，反之王道，追古貴信，結言

 而已，不用牲盟而後成約。故曰：齊侯衛侯胥命于蒲。《傳》曰：古者不盟，結言而退。」


 疏

桓之不盟亦結言也，此特目之。桓會盛，此爲惡盟見，故言胥命，非專惡盟也。




胥命者何？

《經》言錫命，非此之比。


 相命也。

齊大衛小，以大命小，彼此誠信相孚，不用盟。以胥爲相，相命而已，無須盟誓也。


 疏

今泰西國主每與别國會盟，交涉約章。《春秋》凡盟會皆有事件，《左傳》多詳事由，古今同。


 何言乎相命？

據相命小事，可不書。


 疏

桓盟不歃血相命，但言會，不言相命也。


 近正也。

正謂古道，近正者，未能純合于古。特書以爲式法。


 疏

不出相命，反嫌無事相會，故特言相命以顯之。


 此其爲近正奈何？

據盟不譏。


 古者不盟，結言而退。

古者謂三王之盛，撥亂反正也。荀子云：「《春秋》喜胥命，而《詩》非屢盟，其心不一也。誥、誓不及五帝，盟、詛不及三王，交質子不及五伯。」《五經異義》「古周禮説有盟」，按《周禮》爲大地言之，今環球諸國盟約紛繁，未至一統，不協而盟，亦其常事。盟以解紛，不得已而用之。《春秋》二伯、方伯皆假此以脅衆，屢盟屢渝，是爲亂階，故不得不惡之。非禮本無盟誓也。


 疏

按，荀子五伯，《穀梁》作二伯，《異義》以有盟無盟爲今古之分，非也。




六月，公會紀侯于盛。

盛者何？近國也。盛，國也，會紀于此近國而同姓者。下紀盛當滅于齊，後盛歸我，爲郕邑。


 疏

按《左》、《穀》作郕。《傳》莊公滅郕，言盛當即此盛，字異。




秋，七月，壬辰朔，日有食之，既。

日屬世界，以日爲皇，八行星爲八伯。皇、帝之法，專于奉天，大車、弧弓、枉矢專詳測步，以施政令。朔爲交會，以日食考訂。春秋時雖無皇、帝，而託之神靈。《尚書》「皇后憑玉几」爲虚設之位，非爲災祥，如漢儒之説。董子説：前事已大，後事將至者又大，則既。先是，魯、宋弑君，魯又成宋亂，易許田，無事天子之心，楚僭稱王，鄭射桓王，故二君相弑。




既者何？

據食不盡言既。


 盡也。

日食幾盡，言既與否，以詳食分數。于東北爲七月朔，于東南爲正月朔；于西南爲正月夜食，于西北爲七月夜食。




公子翬如齊逆女。

目翬逆女見其與弑也。逆女者，親也，非親信不使。以此起翬弑，與公子遂同也。言公子者，明桓親信之人；又言公子，以起隱之貶也。與弑者宜誅絶。


 疏

《魯世家》：「三年，公使翬迎婦于齊，爲夫人。」




九月，齊侯送姜氏于讙。

《年表》：翬迎女，齊侯逆女，君子譏之。


 疏

讙，内邑也。不言來者，方伯以上絶來。已去齊，故不言女。




何以書？

據常事不書。


 譏。

無貶絶。


 何譏爾？

據送女常事，無可譏。


 諸侯越境送女，

言于讙已越境。


 非禮也。

《解詁》：禮，送女父母不下堂，姑姊不出門。


 此入國矣。何以不稱夫人？

據入國例稱夫人。


 自我言齊，

姜氏上繫送，由送以見。故就齊侯言之。


 父母之于子，

父送女子。


 雖爲鄰國夫人，

尊與己同相敵。


 猶曰吾姜氏。

姜氏，從齊侯稱也。以此明父子之義。




公會齊侯于讙。

《穀梁傳》：「無譏乎？曰：爲禮也。齊侯來，公之逆

 而會之可也。」補例：齊侯已入境，其不言來何也？《春秋》非魯屬國不言來。《春秋》凡山東小國于魯有來文，凡外州國通不言來，決尊卑統屬也。以言會者，不許之詞；以見逆者，非此于讙行親迎禮也。禮，親迎于渭，亦親迎于郊。諸侯有土，亦可郊迎。




夫人姜氏至自齊。

《穀梁》：不言翬以之來者，「公親受之于齊侯也」。




翬何以不致？

據遂以夫人至致。


 得見乎公矣。

夫人與公相見，如自逆者。然則言夫人至可矣，不須言翬矣

 。




冬，齊侯使其弟年來聘。

大夫來曰聘。齊大國，故見聘。凡二伯、王後、方伯言聘，言聘者無朝，言朝者無聘也。桓公世，諸侯使來聘、盟兩記。「其弟」餘無所見，以見人君其兄，而桓不然也。




有年。

《春秋》不記符瑞，惟有年書，重民食也。民以食爲天。《穀梁傳》：「五穀皆熟，爲有年也。」


 疏

《春秋》記有年，亦爲危之。國無道而年豐，天稔其惡，故于桓、宣二世書有年。




有年何以書？

據記災以重民，此有年不足言。


 以喜書也。

重民者見災而懼，有年則爲民喜，故書。


 大有年何以書？

疑與有年異。


 亦以喜書也。

與有年同。小災言火，大災言災，因其實分别記之，無異例。


 此其曰有年何？

據不言大。


 僅有年也。

不及大盛。


 彼其曰大有年何？大豐年也。

與大水、大災同。


 僅有年，亦足當喜乎？恃有年也。

君以民爲本，民以食爲天，故小災而記，不必大災，以懼而書，有年亦不必大而乃書。君重民命，小豐已喜，不必書大。一喜一懼，皆以爲民。





四年


春，正月，公狩于郎。

冬曰狩。于春言狩者，周之春，夏之冬，明《春秋》用夏正。獲麟書春言狩，亦明用夏正。《春秋》終于十三年之冬，非終于十四年之春。《春秋》祭祀田獵皆用夏正。




狩者何？

據《經》言天王狩

 河陽，問其同異。


 田狩也。

狩爲田獵，與巡守異。


 春曰苖，

按，春秋之苗不見于《經》者，其事輕也；《傳》夏不見其文者，農事急，尤不宜田也。《王制》：「天子諸侯無事

 則歲三田，一爲乾豆，二爲賓客，三爲充君之庖。無事而不田，曰不敬；田不以禮，曰暴天物。天子不合圍，諸侯不掩羣。天子殺則下大綏，諸侯殺則下小綏，大夫殺則止佐車，佐車止則百姓田獵。獺祭魚，然後虞人入澤梁；豺祭獸，然後田獵；鳩化爲鷹，然後設罻羅；草木零落，然後入山林。昆蟲未蟄，不以火田。不麋，不卵，不殺胎，不殀

 夭，不覆巢。」是田獵以秋、冬爲重，正也。四時祭，秋、冬爲袷，故《經》見秋冬而不見春夏。四時田，秋、冬爲正，故《經》見蒐狩而不見苖獮。此《經》意與《王制》相合者也。


 秋曰蒐，冬曰狩。

分别田獵之名。董子説有夏田之文，《傳》不言者，《王制》曰：「天子諸侯無事則歲三田」，蓋文備四時，夏無事，則重農不田，有兵事乃田耳。《傳》與《穀梁》同。故劉子《穀梁》兩存其説。漢師以爲《傳》專主夏不田者，非也。


 常事不書，

此常事爲每年照例奉行之事，如視朔、時祭之類。每年三田，二百四十二年七百三十六次，故《春秋》于照例奉行之事削之。


 此何以書？譏。何譏爾？

據常事無所貶。


 遠也。

地郎者遠。《解詁》：禮，諸侯田獵不過郊。


 諸侯曷爲必田狩？一曰乾豆，二曰賓客，三曰充君之庖。

説詳《白虎通》。




夏，天王使宰渠伯糾來聘。

此天子通佐大夫也。董子《爵國》云：「天子通佐七，上卿與下卿而二百八

 十人，法天庭之象，倍諸侯之數也。」又云：「有七上卿，二十一下卿，六十三

 元士，百四

 十九下士。」按此以三輔一，當爲百八十九下士，共得二百八十八。


 疏

董子去四十人不數，蓋以合二百四十之數，舉成數言也。此宰蓋太宰，亦冢宰；與周公攝政、冢宰爲司徒兼官者不同。




宰渠伯糾者何？

據天子大夫不名，此稱伯而又官、名兼見也。


 天子之大夫也。

王臣之大夫。《傳》曰：古者上卿下卿上士下士即皆指通佐言之，此言大夫，當是下卿，下卿大夫也。


 其稱宰渠伯糾者何？

以名字見。


 下大夫也。

《傳》之大夫即卿，下大夫者即所謂下卿，二十一人之列。《王制》「下大夫五人」，即同此秩。天子正官四選：公、卿、大夫、士，《傳》不言上下，通佐與正官品秩不同，爲上卿下卿上士下士；《傳》曰：古者上卿下卿上士下士凡四等，此通佐之四等，與正官合合

 下士爲五等不同。此稱下大夫，則二十一人之職也。正官大夫同等，卿稱子，大夫但字，士但名。大夫

 在卿佐與士之間，故名、字並見。




秋，七月。

此《月令》説。大地中合五帝爲五時一日之内，三百六十五日七十二候

 ，節候全備，月令周游，彼此相反。據《左傳》傳文，秋、冬二時皆有事。




冬，十月。

無秋、冬者，譏王違天，不討桓而下聘，故不成年也。下聘非禮，加于無王之人，桓則無王又無天也。文無天，譏在文也。此去時，譏在天王也。秋、冬主殺，不討桓，無王法也。





五年


春，正月，甲戌，己丑，陳侯鮑卒。

《左襄二十五年傳》：「桓公之亂，蔡人欲出其君

 ，我先君莊公奉五父而立之。」又云：「蔡人殺之，我又與蔡人奉戴厲公。」


 疏

《陳世家》：「桓公三十八年正月甲戌己丑，桓公鮑卒。桓公弟厲公，其母蔡女，故蔡人爲厲公殺桓公太子免。桓公病而亂作，國人分散，故再赴。」按：《世家》有誤字，今校定本詳于《補證》。




曷爲以二日卒之？

據諸侯無二日卒。


 
 也。



 ，當爲疑。《穀梁》「疑以傳疑」。甲戌之日亡，

《穀梁》云：「陳侯以甲戌之日出。」當是太子免因亂奉陳侯疾以出。


 己丑之日死而得，

《左傳》：「于是陳亂，文公子佗殺太子免而代之。公疾病而亂作，國人分散，故再赴。」


 疏

按：《左傳》云「公疾病而亂作」，是陳侯出亡後見殺，如齊桓事，閉之空室，蟲出户外而後知之。桓病而佗争國、殺太子，不復視疾，久而後得其屍，不知死于何日。本謂因亂出，病在牀縟，師説則以爲狂疾出亡，故人疑之。


 君子疑焉，

君子，孔子也。《左傳》云「再赴」者，非謂來赴二次，即謂所以連用二日之意。使如赴辭，即兼始終二日，不能定。


 故以二日卒之也。

闕疑，不敢實指，故以二日書之。


 疏

按：此傳舊以爲《三傳異義》是誤注再赴之義，以爲再來赴、使再赴亦不應異日。「國人分散」，即無人視疾之意。




夏，齊侯、鄭伯如紀。

外不言如，言如，非如也。非如而言如，明襲紀。


 疏

如者朝文。齊、鄭大國，如紀者非如也，起其襲紀。紀有備，無功而還。《春秋》書如，若二國朝之者然，所以深惡齊、鄭。外離會言會，如「齊侯、宋公會于洮」是也。




外相如不書，

舊傳文。


 此何以書？

如非實如。如者，内之朝聘文。齊、鄭大國，不應朝紀，知别有所起。


 離不言會
 

注



 。

借離之不言會，以見其實非如耳，非引致例以説離會也。離而言會者多矣，齊、鄭會亦不于紀。當云謀襲紀，其事未成，不可言襲，故云如。


 疏

《傳》數引離不言會，皆假以起義。或乃拘文以害其意，致與《傳》例反矣。




天王使仍叔之子來聘。

《春秋》小統地不出三千里，以王爲至尊；《經》通其義于大同，故以王屬天，稱天王，亦稱天子。王爲爵稱，天王之天爲皇天，天子之天爲倉天。《尚書》「皇后憑玉几」，《論語》以皇、皇后帝解之，以皇爲天王之天，后爲天子之天。帝、王同稱天子，天有大小。


 疏

此亦譏世卿也。言之者，父在之詞；父在而代政，亦世卿之常事。故于其事譏之。桓惡人，不朝天王，王比年使人下聘，失禮之甚。此見王室之卑也。




仍叔之子者何？

據與武氏者異。


 天子之大夫也。

已受命代父爲大夫矣，故來聘。


 其稱仍叔之子何？

既爲大夫，可直稱而字之，不必繫于其父。


 譏。何譏爾？

據世卿譏。已見。


 譏父老

老謂致仕。禮：七十縣車致仕。


 子代從政也。

此卿世也。父死子繼與父老子代皆世卿之事，各隨所見譏之，《經》意乃明。




葬陳桓公。

方伯葬例月。時者，有亂，略之也。


 疏

禮：討賊乃葬。佗踰年乃殺，何不于踰年乃葬？非弑，亦非亡國也。




城祝邱。

此與城中邱皆益城也。




秋，蔡人、衛人、陳人從王伐鄭。

《孟子》：「春秋無義戰。彼善於此則有之矣。征者，上伐下也。敵國不相征也。」王伐鄭則當言征，言伐者，王不在師，三國奉命而伐之詞也。所以然者，王師敗，射中王肩，諱之。諱，故避以爲王不在師中。王命伐鄭，則言伐鄭而已，言從者，非從也。非從而曰從，所以起王在師也。此非微者。其曰人何也？諱以諸侯從王而敗，故微之也。


 疏

《鄭世家》莊公三十七年：莊公不朝周，桓王率師陳、蔡、虢、衛伐鄭。莊公與高瀰渠發兵自救，王即大敗，射王中肩。




其言從王伐鄭何？

據《春秋》託二伯，討亂無言從王者。奉命而討罪，通不言從王也。


 從王正也。

以爲從王得用兵之正。《補例》：一言正以見不無義戰也。春秋諸侯大夫用兵皆專行，詞不言，以一言正例以通其餘，以見二伯、方伯之兵皆從王命，不可勝言，故不言，以一正百也。三國，方伯也；諸侯有罪，奉王命以征討之。《春秋》惟此行有王在師中，故特言從王。《春秋》爲無王而作，《論語》云，征伐自諸侯蓋十世，從隱、桓至宣公也。天子不專征伐，故以從王言之。




大雩。疏

言雩，旱雩而得雨也。與記災同例，所以重民。董子説

 ：「大雩者何？旱祭也。難者曰：大旱雩祭而請雨，大水鳴鼓而攻社，天地之所爲，陰陽之所起也；或請焉

 、或怒焉何？曰：大旱者，陽滅陰也。陽滅陰者，尊壓

 卑也，固其義也，雖太甚，拜請之而已，無敢不加也。大水者，陰滅陽也。陰滅陽者，卑勝尊也，日食亦然，皆下犯上以賤傷貴者，逆節也，故鳴鼓而攻之，朱絲而脅之，爲其不義也。此亦《春秋》之不畏强禦也。故變天地之位，正陰陽之序，直行其道而不忘其難，義之至也。是故脅嚴社而不爲不敬靈，出天王而

 不爲不尊上，辭父之命而不爲不承親，絶母之屬而不爲不孝慈，義大矣

 。」




大雩者何？

據祭祀不言大。


 旱祭也。

因旱而大雩，大則旱亦大。雩制詳董子。


 然則何以不言旱？

據雩由旱起，當先旱而後雩。


 言雩則旱見，

雩爲旱起，言雩則旱之意見。蓋雩而得雨，言雩，明君能悔過應天也。


 言旱則雩不見，

旱必需雩，而不得雨則雩無功，可不必言。故雩而雨則言雩，雩之不得雨者，乃言旱也。


 何以書？

據與旱異文。


 記災也。

與旱同意。特言雩者，輕也。





 。

虫災也。虫害五穀，有病于民，故書之。




何以書？記災也。

隱言螟，桓言
 


 ，莊一言螟，以後皆言
 ，
 重于螟也。始詳小災異，後詳大災異，此記災異三世異詞之分。

冬，州公如曹。

與赤歸于曹比。


 疏

州者，青州連帥國也。公者，失地之君也。《春秋》記諸侯國以百二十國爲數，内魯詳，常記六卒正，並見十九屬國；至于外七州，一州通見七國名，以備七卒正之數，無論存亡。六州以七爲限，故外七州通見四十九國名，以應其數。此《春秋》立國之大綱也。如者朝文，如曹，朝曹也。連帥事卒正，如卒正事方伯之儀。一見以起之。失地而以朝言之者，與鄧、穀同。




外相如不書，

如者朝文。外朝通不見如，見魯如。


 疏

再啓《傳》齊、鄭以大如小非實如。此乃真如，小如大也。


 此何以書？

問此一見之意。《經》本以一見見其禮制。


 過我也。

此本末之例也。有其末，不得不録其本，如鄭詹奔齊之本也。





六年

《年表》：陳佗元年。





春，正月，寔來。

無間事，故不再出州公。魯爲青州方伯，唯青州國乃言來，外州國君通絶來文。青州國失地君來言朝，如鄧侯、穀伯是也。州爲連帥、失地君，先朝曹，後來朝魯。言此以明以小事大、遞朝之禮，故言實來以起之也。




寔來者何？

禮有實來之文，實非名氏。「鄭詹自齊來歸」，言鄭詹也。


 猶曰是人來也。

實猶《左傳》「叔氏實來」，實上不言人。


 孰謂？

問是人爲誰。


 謂州公也。

中無間事，從省文可知。


 曷爲謂之寔來？

雖無間事，已踰年，當遂來。下亦當言朝。


 慢之也。

穀、鄧待之如初，乃言爵言朝；此言實來，輕忽之辭，禮儀簡畧，不詳備。


 曷爲慢之？

據與鄧、穀同地君，不應獨慢。


 化我也。

哀《傳》曰「願諸大夫之化我」。無行過，無禮之義，謂不能其朝禮，但云來，所謂不能朝也。穀、鄧既已見義，此論其實也。




夏，四月，公會紀侯于成。

言侯不嫌者，以有朝文則號同。成者何？盛也。前言會盛三年六月，此言會成何？明一也。




秋，八月，壬午，大閱。

不地者，于國也。大閱，春狩之事。不言狩而曰大閱，非狩也。夏之六月，無事而修戎，如用兵臨敵，以譏之，與祠兵相起，此不爲例。「國之大事，在祀與戎」。重之，故從日。




大閱者何？

問與蒐、狩異同。


 簡車徒也。

據方伯乃言車徒衆、閱兵車徒衆，與田獵不同。《刑法志》：「春振旅以田，夏茇舍以苗，秋治兵以獮，冬大閱以狩，皆于農隙以講事。五國爲屬，屬有長；十國爲連，連有帥；三十國以爲卒，卒有正；二百一十國以爲州，州有牧。連帥比年簡車，卒正三年簡徒，羣牧五年大閱車徒。此先王爲國立武建

 兵之大畧也。」


 何以書？

據侵伐多，閱兵亦常事，何以記此。


 蓋以罕書也。

蓋者疑詞，罕者不常舉也。《刑法志》方伯五年一大閱車徒，五年一舉，則非常事。以罕而書，與常事不書異矣。兵事何以用剛日？外事用剛日也，文見《曲禮》。舊傳佚文：侵伐不日，治兵大例，何以日？治兵

 大閱，以日計者故也。




蔡人殺陳佗。

佗者，五父也。《左襄

 二十五年傳》：「蔡人殺之，又與蔡人奉戴厲公。」殺不言弑者，非臣民也。人者衆討，比國有罪。


 疏

《陳世家》：「佗取蔡女，蔡女與蔡人亂。佗數如蔡淫。元年，佗所弑桓公太子免之三弟，長曰躍，中曰林，少曰杵臼，共令蔡人誘佗以好女，與蔡人共殺佗而立躍，是爲利

 公。」




陳佗者何？

以國爲氏，疑于微者。


 陳君也。

譜牒有其名，且不相殺不道。


 陳君則曷爲謂之陳佗？

據君宜言爵也。


 絶也。

《論語》「繼絶世」。絶者誅，並黜其子孫不得立，别選先君子孫承立，以奉國統，《春秋》之大法也。貶者摘其爵，誅者罰其身，絶者罰及子孫。此刑法之次第。


 疏

陳討

 亦如州吁、無知，此討

 罪之詞，因討於外故氏國，殺太子而立賊也。《傳》因其見殺之事論之，其本罪猶在此也。


 曷爲絶之？

據非有大惡，罰不能如此之重。


 賤也。

自卑賤其身，如匹夫之行。故匹夫之所謂夫賤者，因其自賤，故絶之，不有貴詞。


 其賤奈何？

問其事實。


 外淫也。

内淫已爲大惡，以國君承宗廟之重，而輕身外淫，不用諸侯之禮，是自賤其身，輕淫加重。


 惡乎淫？

問外淫何所指。


 淫于

 蔡，蔡人殺之。

董子説：「陳侯佗淫乎蔡，蔡人殺之。古者出疆必具左右，備一師，以備不虞。今蔡侯恣以身出入民間，至死閭里之庸，甚非人君之行。」


 疏

《田敬仲世家》：佗者，陳文公之少子也。其母蔡女。及文公病，佗兄鮑立，是爲桓公，桓公與佗異母。及桓公病，蔡人爲佗殺桓公鮑及太子免，而立佗。佗既立，再娶蔡女。蔡女淫乎蔡人，數歸

 ，佗亦數如蔡。桓公之中子林怨佗殺其父與兄，乃命蔡人誘佗而殺之。佗之殺，以淫出國

 ，故《春秋》曰「蔡人殺陳佗」，罪之也。




九月，丁卯，子同生。

因同生，乃名同。本傳以爲與桓同生，傳專就世子生立意。按：《春秋釋例》以爲莊公與季子同生，不合《左傳》、《史記》之文。本傳以慶父當繼立，則同生者或慶父。




子同生者孰謂？

問同生爲誰。弟子如以同生爲疑，但問子爲誰，則云同者孰謂足矣。


 謂莊公也。

師以莊公名同。舉世子，餘子可不言。


 疏

按：當時嫡庶、長幼争立之事多矣，猶易明白詳其宜立不宜立。惟同生者，嫡庶長幼之説皆無所施，故《春秋》特舉此條以立法；此事明，立子之道盡矣。


 何言乎子同生？

據世子生不書。


 喜有正也。

喜有世子，故特書之。


 未有言喜有正者，此其言喜有正何？

如喜有正，則凡世子生皆宜書，何獨書此一事。


 久無正也。

因久無正，乃書之。《解詁》云其雙生也。文家據見立先生，質家據本意立後生，皆所以防愛争立也。


 疏

此經師説也。書此以明雙生之禮，子生三月乃名，丁卯書子生不能有名，先君之本名史册亦不應直書。同生之同，與君名同，臨文不諱

 也，因此及書。凡世子生，例不書也。


 子公羊子曰：

《漢書·古今人表》、《藝文志》公羊子皆無其名，是名不傳也，後漢衛宏乃撰爲高、平、地、敢、壽等名，並數傳世系，于古無徵，皆出臆撰。「公羊」、「穀梁」蓋同爲「卜商」之轉語，公、穀爲雙聲，穀卜、羊梁商爲叠韻，本一名也。異地方音，文、字俱異，此例最多，亦名氏異字，本不爲奇。武、昭以後，不復知爲轉語，誤以公羊爲覆姓，與沈高魯、司馬、北宫同，遂加子字，稱爲子公羊子。後漢人僞撰名系，其誤久矣，今改正之。


 「其諸以病桓與？」

其諸，疑詞。隱、桓尊卑也微，故有弑兄之禍，《經》特於桓子同生決明之，以絶亂源。蓋感于桓事而發，言以病辱之，不爲文姜之事。




冬，紀侯來朝。

紀侯賢者，又與内爲婚姻，親魯而不能救亡，故詳録之，閔其亡也。





七年

《繁露》初詳《春秋》説，後乃歸極于陰陽五行。《公羊》大統齊學多言皇、帝，陰陽五行，皆皇、帝學也。





春，二月，己亥，焚咸丘。

咸丘者，内地也。焚者，田獵焚以獵獸也。《曲禮》：「國君春田不圍澤，大夫不掩羣，士不取麛卵。」今于春時乃竭盡以求，非禮悖制，故重而日之。




焚之者何？

據與入、取異文。


 樵之也。

以蘢焚之。此從田獵説，舊傳也。


 樵之者何？

問其得樵之由。


 以火攻也。

以火攻城，守者皆焚。此後師説，以咸丘爲邾婁邑也。


 何言乎以火攻？

據用兵不一道，以火攻者多不指目之。


 疾始以火攻也。

以火攻者，傷害最大，故于始疾之。


 疏

元、明以後，火器益工，至于外國尤甚。《傳》欲絶其源，故託始于此。


 咸丘者何？

上師繫言丘，咸丘非國詞。


 邾婁之邑也。

以須句傳説此事。


 曷爲不繫乎邾婁？

據邑上必繫國。


 國之也。

欲使邑如國，故不繫國。


 曷爲國之？君存焉爾。

君者，魯君也。君存謂君在師中，以君而敵邑，故使如國詞。爲諱，故不言公，不繫以起公在。邾婁，子，不得言君也。


 疏

按，《傳》言内取邾婁邑，不繫者至于七八見，别無明文可證，二《傳》文又不皆同。蓋皆推一《傳》以説别事之誤，今不盡從之。




夏，穀伯綏來朝，鄧侯吾離來朝。

此《春秋》興滅國之意也。伯在侯上，明非本爵氏國。禮：諸侯分國别有采邑，國亡者采不奪，其子孫食采。如今西洋滅國而不廢其名，其子孫食采地。此失國矣，猶稱爵言朝者，明有王者起，興滅國、繼絶世，此當復封之也。


 疏

董子説：《春秋》當新王，故興滅國。




皆何以名？

據諸侯不生名。


 失地之君也。

據穀、鄧皆内邑。《曲禮》曰：「失地，名。」此舊傳文也。名者，誅絶之罪，失地而名，其罪至重也。


 其稱侯朝何？

據實來也。不連伯言之者，名、字兼舉，大夫有其文，侯則爵稱最貴。


 貴者無後，待之以初也。

謂待寓公之禮。穀、鄧爲青州國，故得如此。若外州國，則如州公而慢之。


 疏

此青州之鄧也，與後會鄧之鄧不同。《左氏傳》以會鄧爲豫州之國，與此名同實異。




秋七月。

《洪范》：「王省惟歲，卿士惟月。」一秋三月，白帝分司西極之制，于東震相衝對。




冬十月。

《春秋》編年，四時足而後爲年，四時不足，不成年之詞也。四年于天王聘下去秋、冬，此年于亡國朝下去秋、冬。天子下聘，爲王之衰；亡國朝，爲朝之重。罪人不討而朝聘之，是無天之世。故去二時以明失討。天王初見則去秋、冬，諸侯終朝亦去之，又以終始見義也。





八年


春，正月，己卯，烝。

烝，常事。日者，言内事用柔日，亦以爲大事也。《王制》曰：「諸侯礿犆、禘一犆一祫，嘗祫，烝祫。」《春秋》獨書烝者，爲其爲祫，大祭也。此正也，不書；書者，以正起不正，爲譏夏五月烝而書也。


 疏

按：《禮記·祭義》篇爲《孝經》説，《繁露·祭義》篇爲《公羊》立説。疑古書各經皆有《祭義》篇。




烝者何？

據有二烝，疑非時祭。


 冬祭也。

據二烝愈知爲冬祭。春而曰冬者，春秋祭祀用夏正也。


 春曰祠，

《王制》作礿。


 夏曰礿，

《王制》作禘。按《經》秋、冬祭有明文，春、夏不著；先師以意説《經》，多不同。


 疏

《經》無明文，以意爲説，其實名異實同也。


 秋曰嘗，冬曰烝。

《經》有明文，故《王制》同《左傳》、《孝經》，亦同《爾雅》，與《傳》文合。


 常事不書，

時祭，舊例奉行之事；一年再書，則《經》當見四百餘條，故一概削之。


 此何以書？

問筆意。


 譏。

直書而失見。


 何譏爾？

常事無可譏。


 譏亟也。

爲夏五月復烝，見譏文。有其末，不得不録其本。


 亟則黷，

亟，如《祭法》日祭月祀之類。


 黷則不敬。

《祭義》、《孝經説》言春秋二祭有此義。


 疏

按：此用《祭義》之文也。《祭義》本爲《孝經》説。《孝經》只見春秋之文，故《祭義》有春露秋霜之説，實則《孝經》亦四時祭錯舉其名，亦經名《春秋》，實包夏、冬而言。説《孝經》拘泥經文，不知下文，《傳》故明言四時祭，以此爲疏數。此義可以補證《孝經説》。


 君子之祭也，敬而不黷。

《王制》：「天子犆礿、祫禘、祫嘗、祫烝。諸侯礿則不禘，禘則不嘗，嘗則不烝，烝則不礿。」是則每年只二祭也，故其文與《祭義》二者礿同。


 疏

 則怠，怠則忘。

疏，如《祭法》歲祭終王之類。《祭義》説二時祭亦有此文。諸侯降于天子，只用二祭，故先師引《孝經》二祭説以爲證。


 士不及兹四者，

《王制》：「大夫士宗廟之祭，有田則祭，無田則薦。庶人春薦韭，夏薦麥，秋薦黍，冬薦稻。韭以卵，麥以魚，黍以豚，稻以雁。」士庶人猶有四時祭

 ，則諸侯亦必四時皆祭。唯祭有大小，二祭皆小祭也。


 則冬不裘，夏不葛。

不祭則心不敢安于自逸。《曲禮》曰：「君子將營宫室，宗廟爲先，廐庫爲次，居室爲後。凡家造，祭器爲先，犧賦爲次，養器爲後。無田禄者不設祭器，有田禄者先爲祭服。君子雖貧，不粥祭器；雖寒，不衣祭服。」皆此意也。


 疏

祭葬何以皆柔日？内事用柔日。烝何以日？國之大事也。「國之大事，在祀與戎」，故日也。常事不書，此何以書？正也。正則何以書？因正以起五月烝之不正也。




天王使家父來聘。

禮天子不下聘，何以不諱？方伯禮得聘，已見前矣，此何以書？五年之中三言來聘，譏亟也。


 疏

家父，如叔服之例，蓋王子也。《詩》云「家父作誦」，父蓋字也。《春秋》字例言伯、仲，如父者皆有實字，如儀父、孔父是也；家如儀、孔，非采地。王子來，不言王子者，君前臣名，父前子名，言王子則當名。《春秋》天子大夫不名，諸侯公子視其大夫，則王子亦視大夫，故但字之。不氏而字，不能單言伯、仲，故必出實字。泰西一本尊天，人人自以爲天子，《春秋》乃立三本之制，故帝、王獨稱天子，以下皆不得祖天。




夏，五月，丁丑，烝。

此不正也。因上之正，以見其不正也。


 疏

魯自行春祠，《經》目以烝，非重用冬祭。




何以書？

此非常事也。言何以書者，問其譏意也。


 譏亟也。

譏其一年四祭，僭天子也。僭天子不可言，故託于亟祭。與上記烝相起。


 疏

何以再言烝？非烝也。非烝而曰烝者，避僭天子禮也。黷則猶可言，僭天子則不可言也。周之五月，夏之春也，春祭不名烝，亦今應踰五月，復言烝。五月烝者，春祠也，避春祠不言而言烝者，爲其僭天子，不可言，故仍言烝也。《王制》：「唯天子四時皆舉，諸侯烝則不祠。」今烝而復祠，故再出烝以譏之，以明諸侯只二祭也。周禮當是四時皆祭，《春秋》乃辟天子，改爲二大祭，踰二時行薦禮。




秋，公伐邾婁

 。

公將不言帥，帥舉其重也。言公伐者，政在諸侯也。言伐者，惡公也。




冬，十月，雨雪。

《周禮》：「地中，天地之所合也，陰陽之所會也

 ，四時之所交，風雨之所和也。」《列子》説：地中一寒一暑，一晝一夜；皇帝法天，謹于節候；霜雪非時，不能不記以謹變。且天人感召必于冬令。董子説：大夫專恣

 ，陰氣盛也。




何以書？

據不害禾稼。


 記異也。

異不爲災。


 何異爾？

雨雪常事。


 不時也。

夏八月不應雪，重寒，天時變也。




祭公來，遂逆王后于紀。

董子云：「天子立一后，一世夫人，中左右夫人，四姬，三良人。」所謂天子一娶十二女也。又云：「王后置一大傅、母，三伯，三丞。世夫人、中左右夫人、四姬、三良人各有師傅」；王后御各五人，世夫人、中左右夫人、四姬上下御各五人，三良人各五人，王后傅上下史各五人，三伯上下史各五人，少伯史各五人。


 疏

此王后内臣師保御史之數，三夫人九嬪二十七世婦八十一御妻皆外官之妻，舊説以爲天子備百二十女者談誤。不言使，譏不親迎；言遂，亦譏禮文不備。




祭公者何？

周、祭、凡者，周公之後。《經》以魯爲主，故獨詳之。周公祭公，二公昔與魯同祖周公，凡亦因親乃係之。


 天子之三公也。

《傳》曰：「天子之三公稱公。」《王制》：天子三公九卿二十七大夫八十一元士，以爲九十三國。義詳董子。


 疏

王臣一國只見一官，同采皆子弟出爲監者。祭公王臣，祭伯、祭仲、祭叔，監也；單子王臣，單伯，監也。


 何以不稱使？

據奉命皆當言使。不專使于我，故不言使，且譏不親迎也。


 疏

《異義》：《公羊》説：天子與諸侯皆親迎，使人逆，非禮，故不言使。宋公使公孫壽納幣言使者，納幣不親迎

 可言使，此親迎，不可言使。


 婚禮不稱主人。

「婚禮不稱主人」，禮文也，至于史册所書，皆以君爲主；如宋稱公使是也。此爲親迎，不可使人，故無使文。《傳》以爲不稱使譏不親迎。


 遂者何？

在來下逆上，文可省。


 生事也。

來爲一事，逆别爲一事，故再遂以别之。


 大夫無遂事，

遂事，如漢人之矯詔擅執。然王臣與諸侯大夫同，皆當受命于君，不能由己生事。是專己擅命，失臣節矣。


 此其言遂

 何？疏

言遂則得遂之，權變所在也。


 成使乎我也。

成否由我而定，不復再通王命，亦不稱主人之意。


 其成使乎我奈何？

問其禮制。


 使我爲媒，可則因用是往逆矣。

爲媒可定婚，逆則必輕

 。言遂者，輕忽之辭，所以譏也。


 女在其國稱女，

内外同例。


 其稱王后何？

據内入國然後始稱夫人。


 王者無外，

此大一統之義也。王者天下皆其所有，不如諸侯有疆域之分，故雖在紀，與入國無異。


 其辭成矣。

諸侯大夫之稱必其本國，王后則天下所同。既定婚，雖紀人亦稱爲王后，與天下同辭。故不待入國乃稱王后也。


 疏

專與成，今所謂全權大臣，故得便宜行事。無遂事，非全權。





九年


春，紀季姜歸于京師。

凡書歸皆譏不親迎，如專行之辭。不使祭公得專逆事。




其辭成矣，

已稱王后。


 則其稱紀季姜何？

此當云王后歸于京師。


 自我言紀。

女子無專行，凡嫁皆父母主之。


 父母之于子，

以父母之義言之。


 雖爲天王后，

尊。


 猶曰吾季姜。

與齊逆姜氏《傳》同意。諸侯女爲王后，就君臣之義言之，則后尊而諸侯卑；以父子之義言之，則父尊而女卑。後世典禮有父母拜其女者，如事君之禮；《春秋》不奪人父子之親、絶歸寧之事，所以各申其尊也。


 京師者何？

據諸侯言師。


 天子之居也。

天子行在之地統稱京師，如巡于河陽亦稱京師是也。


 京者何？

據諸侯不言京。


 大也。

京，大也。加京于師，謂天子九軍數衆也。《詩》云「天子六師」，《書》曰「乃詔六卿」，六卿，六軍也。《爵國》篇：「天子方千里，定率得千六百萬口，九分之，各得百七十七萬七千七百七十七口，爲京口軍九。三京口軍以奉王家。」按：天子九軍，以百七十萬爲一軍；大國五萬三千三百三十三口，次國三萬六千四百口，爲一軍；小國萬三千人爲一軍。故天子稱京師也。


 師者何？

據師非地名，乃言歸。


 衆也。

爲兵之名，以衆得稱。


 天子之居，

如天王居于皇之屬。


 必以衆大之辭言之。

此《春秋》存西周之義也。平王棄西周于秦而東遷，《春秋》存之，不使秦主雍州，故稱秦伯，如以天子大夫爲留守也。東周稱京師者，言天子行在之所，非建都之地，故以京師言之。《春秋》魯公、大夫在師稱師，天王則稱京師。六軍大于二軍，天子出，一公守，二公從，二公統六卿，各主一軍爲六師，較諸侯師加大。故東周言京師，河陽亦言京師。《傳》不以爲王城，而以大衆説之者，此微意也。漢師不知此義，則直以京師爲周王城之名，與《傳》意背矣。




夏，四月。

秋，七月。

冬，曹伯使其世子射姑來朝。

《穀梁》以使爲譏曹伯。射姑與内。


 疏

小國不言使。此言使者，爲世子出。曹在卒正首，又爲朝乃出使，餘俱不言使也。




諸侯來曰朝，此世子也，

周禮：世子稱孤，此爲小國之孤。


 其言朝何？

據世子禮當下于君。


 《春秋》有譏父老子代從政者，

此舊《傳》説也。譏父老子代從政，爲世卿而發者，《傳》于仍叔之子已言之是也。《傳》移此例，以説諸侯也。


 未知其在齊與？

齊世子光會是也。


 曹與？

本事是也。與者，疑而未審之辭。《春秋》譏父老子代政爲世卿而發，《傳》以推于諸侯，如後世太上皇禪内之例。父死子繼，正也；如此，是二君也。非正，故譏之。


 疏

曹以下何以不稱使？小國也。何以不記災？小國也。《春秋》方伯以上乃稱使，陜以東國乃記災。





十年


春，王正月，庚申，曹伯終生卒。

桓無王，其曰王何也？正終生之卒也。曹卒何以日？卒正之首，從正卒例，故詳世系也。日、名則與方伯同，貴賤不相嫌，與以下之降之見爲小國也。末國則以漸而升，居首則以漸而降，互文以見大義也。


 疏

隱、桓不卒卒正，卒者，明射姑爲父病攝政也。君有疾不能聽政，世子監國可也，然事須禀命；今君在而行朝禮，實失臣子之道。言此所以禁後世内禪之事，不使有二君也。《曹世家》：「穆公三年卒，子桓公終生立。桓公五十五年卒，子射姑立。」




夏，五月，葬曹桓公。

禮諸侯五月而葬，方伯以上用此禮，卒正以下則以三月爲期。《經》書小國葬多不及五月之期，又不書月者，多不可考，其過不及皆畧之。正月卒，五月葬，中只間三月，卜葬先遠日，死與往日則爲四月葬。因爲卒正首，加禮之。




秋，公會衛侯于桃丘，弗遇。

此爲紀事，衛背約，不會公也。紀與魯親，齊欲取之，鄭從齊，公與衛約于桃丘，後聽齊、鄭。不與會公，與垂之會不見宋、衛同。桃丘者，衛之邑也。




會者何？

據上言會，下乃不遇。


 期辭也。

弗遇則不當言會，言會致其意。公與衛侯約會于桃丘，臨會衛侯背約，不會公。


 其言弗遇何？

問先言會復言弗遇。


 公不見要也。

《傳》：「遇者何？一君出，一君要之。」此言弗遇者，謂公已出而衛不要，故不遇。此外背期不見公，故下有郎之戰。




冬，十有二月，丙午，齊侯、衛侯、鄭伯來戰于郎。

衛與齊、鄭相結，故不見公，而有此戰。戰不地，地者

 ，避城下之戰，如在外邑。




郎者何？

郎爲内邑已明，因言來，故問之，恐爲國也。


 吾近邑也。

據狩于郎故遠，則郎非近邑；就遠鄙相較，則爲近耳。


 吾近邑，

是在外也。


 則其言來戰于郎何？

據來盟在國辭。果在外邑，則不應來；如在國，則不應地郎也。


 近也。

近者，謂城下之戰。避其實，故言近耳。


 惡乎近？近乎圍也

 。此偏戰也。

據結日而戰是正戰，非詐兵。凡結日戰皆剛日，外事用剛日也。


 何以不言師敗績？

據詐戰乃不言敗。


 内不言戰，

凡内敗外但言敗而已，不戰而後敗；外戰乃言戰而後敗。


 言戰乃敗矣。

内諱敗不諱敵。可以言戰，不可以言敗，敗人則但敗。今言戰，則内敗可知。





十有一年

曹莊公射姑元年。





春，正月，齊人、衛人、鄭人盟于惡曹。

此皆君，其稱人，貶之也。何貶乎爾？爲滅紀貶也。此戰勝而盟也，齊、鄭皆欲滅紀，戰勝而盟，所以堅取紀之謀也。外盟時者，惡其志在滅國故也。




夏，五月，癸未，鄭伯寤生卒。

日卒，正也。


 疏

《鄭世家》：「四十三年，鄭莊公卒。」




秋，七月，葬鄭莊公。

不及時而不曰慢葬。方伯月葬，正也。


 疏

月者，方伯以上正例也。嗣子有亂，下已明，不于葬起之。




九月，宋人執鄭祭仲。

方伯本封百里，食閒田方百里者九，共爲方百里者十。閒田方百里者九爲方伯，公費有更改。天子命三大夫爲監，專管閒田，一大夫管方百里者三，專爲方伯事。方伯本國自有三卿，專管本國事，不與方伯事。閒田如與方伯本國遠，則方伯如閒田，本國常須命人攝理。祭仲、單伯逆女，是以監者與方伯本國事，故《世家》以爲卿言之，此變而失正也。天子監當主方伯事，不可與本國私事；單伯與會、伐，此監者主方伯事，以内大夫盟、伐，則亦變而失正。内大夫管本國事，不可以攝方伯事。《經》書祭仲事，惡以天子監爲卿，故有奪嫡之禍。


 疏

《鄭世家》：「祭仲有寵于莊公，莊公使爲卿，公使娶鄧女，生太子忽，故祭仲立之，是爲昭公。莊公又娶宋雍氏女，生厲公突。雍氏有寵于宋，宋莊公聞祭仲之立忽，乃使人誘召祭仲而執之。」




祭仲者何？

據祭氏與王臣同，又不名，乃上繫鄭。


 鄭相也。

相即《王制》所謂爲監，《傳》所謂爲大夫之命乎天子者也。《左傳》以爲祭封人，是也。


 疏

不直稱大夫而曰相者，即謂仲爲監，如漢制天子爲諸侯置守、相。此《傳》原文也。


 何以不名？

後來弟子不知祭爲王臣、采爲監制，乃疑不名。


 賢也。

《春秋》無賢者不名例，當用天子大夫不名。


 疏

以比孔父、季子，後師誤荅。


 何賢乎祭仲？

祭仲廢君大惡，無可賢之理。


 以爲知權也。

因前誤荅，設辭自圓。以爲賢，故以權許之。


 其爲知權奈何？

問其實事。


 古者

古者，謂東遷之初。《世家》鄭初于鄭，在畿内，秦之初縣社、鄭是也。


 鄭國處于留，

《地理志》陳留縣注孟康云：留，鄭邑。


 先鄭伯有善于鄶

 公者，通乎夫人，

國云鄶，以妘氏

 。


 以取其國而遷鄭焉，

《地理志》：鄭「本周宣王弟友爲周司徒，食采于周畿内，是爲鄭。鄭桓公問于史伯曰：周室多故，何以逃之？史伯曰：四方之國，非王母弟甥舅，則夷狄，不可入也。其濟、洛、河、潁之間有子男之國，虢、會爲大，恃勢與險，密貪侈冒

 ，君若寄帑與賄，周亂而弊，必將背君；君以成周之衆奉而伐罪，亦必克矣。桓公從其言，乃東寄帑與賄，虢、會受之。後二年，幽敗，桓公死，其子武公，爲平王東遷，卒定虢、會之地。」


 而野留。

既遷于新鄭，以初所寄，故子之，留爲野。


 莊公死，已葬，

七月葬，此事在九月。


 祭仲將往省于留，

留與鄭别。新君立，往留巡撫之。


 塗出于宋。

宋人誘召之，不必爲正塗。


 宋人執之，謂之曰：「爲我出忽而立突。」

《鄭世家》：宋莊公聞祭仲之立忽，乃使人誘召祭仲而執之曰：不立突，將死。


 祭仲不從其言，則君必死、國必亡；

祭仲不從，恐宋因而遂殺忽滅鄭。


 從其言，則君可以生易死，

下出奔是也。


 國可以存易亡。

無滅亡之禍。


 少遼緩之，則突可故出，而忽可故反。

祭仲守義不固，以鄭人後來出忽納突，因貪權生變，事出意外，是初受刼而後反，宋亦無如之何。此言意，亦失。


 是不可得則病，

謂不行則國必亡，君必死。


 然後有鄭國。

謂君可以生易死，國可以存易亡。國重君輕，此古義也。《孟子》曰：「民爲貴，社稷次之，君爲輕。」亡君有君，國可以存。


 古人之

 有權者，

如伊尹之事。


 祭仲之權是也。

以仲之廢君存鄭亦如伊尹也。《孟子》曰：「有伊尹之志則可，無伊尹之志則篡也。」祭仲，無伊尹之志者，事非其比。


 權者何？

問權名義。


 權者，反于經，而後有善者也。

以下論權之古義也。《論語》曰：「可與立，未可與權。」立即經，權者，因時事所格，不能守常，必隨之變化，乃能合道。如：大夫無遂，經也；而猶許公子結，以其救危，權也。如株守常經，所傷反大，必變正而合道，乃爲有道。善此權之所以反正合道也。


 權之所設，舍死亡無所設。

死亡外無行權之理。


 行權有道，

守經則可常行，行權有禁忌，不輕用。


 自貶損以行權，

行權必有所妨害，惟所妨害專在我，乃可用之。貶損，如祭仲身被逐君之名以自污是也。


 不害人以行權。

如于人有妨害，則失之不仁。既已反經，又復害物。若賣友趨利，則不爲也。


 殺人以自生，亡人以自存，君子不爲也。

董子説：「權雖反經，亦必在可以然之域。」自救危亡而先害人，則不可；必如祭仲之事，自救而無害于人，而許行權。此因説祭仲，推論行權之事。《春秋》之權事多矣，當由此推之。宋人者，宋公也。其曰人何？貶之也。




突歸于鄭。

名突者，如段，當國之辭也。言歸者，其篡已明矣。美惡不嫌同詞。先言突歸而後言忽奔者，明祭仲挾之以行，以逐忽也。


 疏

《鄭世家》：宋莊公誘召祭仲而執之，曰「不立突，將死」，亦執突以求賂焉。祭仲許宋，與宋盟，以突歸，立之。己亥，突立，是爲厲公。




突何以名？

據當氏公子、言鄭。


 挈乎祭仲也。

與魯納齊糾同。祭仲奉鄭突以爲君，故以當國言。


 其言歸何？

據歸爲易辭。


 順祭仲也。

言祭仲納之，故易不嫌善。歸者，美惡已明。




鄭忽出奔衛。

春秋諸侯奔去，不得保其社稷者不可勝數，皆失道也。詳録之，以爲人君之鑒。各有所起。


 疏

《鄭世家》：「昭公忽聞祭仲以宋要，立其弟突。九月辛亥，忽出奔衛。」




忽

據歸稱世子。


 何以名？

未踰年君，當稱鄭子。國君失地，名；疑以失地貶，故不稱子。


 《春秋》伯子男

許男，曹伯，莒子。


 一也，

同爲卒正。


 辭無所貶。

此引杞子伯互稱舊《傳》爲説也。伯、子、男爲一等，即《傳》稱伯子男之意。《春秋》方伯例稱侯，小國稱伯子男。鄭以方伯稱伯者，從寰内諸侯例。《春秋》惟爵號一定之國在喪乃稱子，如宋、陳、衛；凡在疑似，通不稱子，齊、晉、鄭、曹是也。鄭以方伯稱伯，爲變例；在喪稱子，則與杞、紀同爲小國之文，故在喪通不稱子，爲避嫌耳。《穀梁》以爲貶之，引此爲説，明鄭忽所以不可稱鄭子之意。




柔會宋公、陳侯、蔡叔，盟于折。

蔡叔者何？蔡侯也。蔡侯何以稱叔？以明兄終弟及之義，見季之繼乎叔也。何以獨于蔡見？曰：生不稱爵，死不稱公，皆異之也。何爲異之？以其非中國，乃恐與陳、衛同，故異其文也。




柔者何？

不氏而外會，疑貶。


 吾大夫之未命者也。

未命故不氏。故未三錫者，《春秋》必三錫以上乃書于經。大國大夫視小國之君，若吾上大夫，亦得稱氏見《經》，此下大夫，故不氏也。




公會宋公于夫童。

夫鍾，内邑。桓世詳記宋事，凡十六書。


 疏

《左傳》作夫鍾。




冬，十有二月，公會宋公于闞。

闞，内邑。此何以書？一年再會，故月之也。





十有二年

《年表》：鄭厲公突元年。





春，正月。

夏，六月，壬寅，公會紀侯、莒子盟于毆蛇。

上言紀子伯、莒子，此云紀侯莒子何？明一稱也。以見子伯爲託號，侯乃本爵。盟拒齊之謀。


 疏

《左傳》作曲池。




秋，七月，丁亥，公會宋公、燕人盟于穀丘。

古者諸侯必有會聚之事，相朝聘之道

 ，號辭必稱先君以相接。南燕不敘會盟，敘者，一見例。




八月，壬辰，陳侯躍卒。

方伯日卒，正也。《陳世家》：厲公立二年卒，立弟林，是爲莊公。令蔡人誘殺

 厲公，故爲去葬；非佗子，不得爲絶。




公會宋公于郯。

《左》、《穀》作虚。


 疏

虚，内地。會例時。




冬，十有一月，公會宋公于龜。

此何以月？一年再會，故月之也。此與去年相起。二年之中四會二盟，可謂親矣，乃與鄭伐宋，故悉録以譏之。《詩》云：「君子屢盟，亂是用長」是也。




丙戌，公會鄭伯，盟于武父。

公盟日，正也。鄭伯突篡兄自立，公與相親，長養同類。




丙戌，衛侯晉卒。

再日卒以決其立也。因前言立恐不明，故再出日以決之。子朔立事，意微而顯；《衛世家》：宣公殺太子伋，以子朔爲太子。十九年，宣公卒，太子朔立，是爲惠公。


 疏

傳記相傳衛宣有納子婦事，《春秋》不絶者，不教而誅謂之虐。當時初離草昧，文明程度尚不及今西人。周本無昏冠諸禮，事雖有因，亂倫重罪，實爲人面禽行，故《春秋》不以科之。齊大國，太公之後，嫁女諸侯，重典隆禮，乃女爲壻父所奪，和好如常，從不聞以此生事，則當時諸國文明程度蠻野實甚。自孔教大盛，人皆以後例前，以爲周公制禮、春秋復大，皆失其實。大約春秋時局與今泰西平等，《春秋》已撥中國亂反之正，所謂見之西人以聖經漸革其俗，所謂聞知。齊學大一統，非此不足以統天下，無遠弗届也。




十有二月，及鄭師伐宋。丁未，戰於宋。

《傳》以爲與宋戰，《穀梁》以爲與鄭戰。雖與鄭戰，避之如與宋戰。董子以爲背宋，是也。


 疏

《左傳》：「遂帥師伐宋，戰焉。宋無信也。」




戰不言伐，

凡戰必地，觀其地知主、客。又，大小同，則伐者先言。故不言伐而可知。


 此其言伐何？

同在十二月，此獨言伐，必有所取。


 疏

據常文當云：十二月丁未，公及鄭師戰于宋。


 辟嫌也。

不伐，則文有嫌而不明。


 疏

不言伐則主、客不明。嫌，嫌疑。但云及鄭戰于宋，則如與鄭戰。


 惡乎嫌？

問何所嫌。


 嫌與鄭人戰也。

下既地國，丁未及鄭師戰于宋是與鄭戰，如《穀梁》所云。故伐而後曰戰，決爲二事，明非與鄭戰。言此者，惡公不信，與宋屢盟，又與鄭盟而伐宋，未知其言向背，故辟辭。使莒上無屢盟，則不嫌矣。


 此偏戰也。

下曰與紀、鄭後曰同。


 何以不言師敗績？

據紀、鄭戰言四師敗績。有鄭師，外辭當言敗績。


 内不言戰，

以内爲至。


 言戰乃敗矣。

内諱敗，言戰則敗，鄭亦從内辭矣。


 疏

此因鄭在，故再伐鄭。





十有三年

《年表》：衛惠公朔元年，陳莊公林元年。





春，二月，公會紀侯、鄭伯。己巳，及齊侯、宋公、衛侯、燕人戰，齊師、宋師、衛師、燕師敗績。

與去年宋之戰比，一地一不地，一敗績一不言敗績。紀敘在鄭上

 ，以侯先伯。此南燕不曰南燕，從史文，北大南小，以北加大，故《傳》以爲信史。


 疏

董子説：魯「又背宋，諸侯由是伐魯，又交兵終仇，伏尸流血，百姓愈怨。」不地，《傳》以爲在魯，《穀梁》以爲在紀，《左傳》以爲鄭事。《經》無明文，三《傳》互異，説者遂以爲歧；不知三《傳》本同，其各言一端者，參差見義也。燕不敘戰，敘者以明其餘。燕人者，燕君；稱人者，明不序，不能與公侯同也。宋以主兵，齊在宋上，託齊爲二伯也。




曷爲後日？

鞍之戰先日後會，此内與戰，當日後言會、戰。


 恃外也。

兵已深入，不能拒戰，得援兵乃能戰。


 疏

主紀主齊，仇敵也。魯與紀結約，齊結三國伐魯，亦爲紀事。時鄭强，得鄭而敗四國，紀卒爲齊滅。謀國不臧。


 其恃外奈何？

問其實。


 得紀侯、鄭伯，

望救心切，故紀先到則先之。


 疏

紀小國，在鄭之上，故稱侯。


 然後能爲日也。

得兩國，然後能約日決戰。


 内不言戰，此其言戰何？

内戰則敗，敗外直敗之而已。


 從外也。

主外言戰，故從外言戰。


 曷爲從外？

據戰宋有鄭，不從外。


 恃外，故從外也。

因救乃戰，故從外辭。


 何以不地？

據先師以爲龍門之戰，當地龍門。


 近也。

近故不可言地。


 惡乎近？近乎圍。

圍當爲國字。近乎國都，兵臨城下。


 郎亦近矣，

據圖譜言之。


 郎何以地？

弟子不明圍義，猶以郎爲比。


 郎猶可以地也。

近國則不可地，郎猶遠于龍門也。董子曰：「四國共伐魯，大破之。」龍門，魯之郭門也。




三月，葬衛宣公。

方伯葬例月，嗣子不正亦月者，《經》有明文，不更假日月以見例，惟不明者乃假日月起之。


 疏

宣者惡諡，《春秋》所制，以正善惡。衛宣上蒸下報，幾非人類，使在今日，必内不容於臣民，外見討於鄰國，何能靦然人面，得保首領！且當時有名諸侯似此者不一而足，可見當時文明不及今日；蓋六藝之制由孔子新立，春秋以後，乃修禮以自離夫禽獸。故曰《春秋》撥亂世反之正，爲萬世立法。




夏，大水。

《月令》説以南極主夏，赤道以南炎帝所司，萬二千里。詳《時則訓》。


 疏

澳、非爲東，尚主夏、主離。




秋，七月。

《洪範》「王省維歲，卿士惟月」，一帝每方三月，合四帝十二月，爲皇之一歲。故《春秋》三月首時。《月令》説以西極主秋；西南與中國對，七月于西極爲正月。


 疏

中國東北爲乾，爲春；南美西南爲坤，爲秋。




冬，十月。

《月令》説以北極主東，黑道以北顓頊所司，萬二千里。詳《王居明堂禮》。


 疏

北美西北爲冬，主坎。





十有四年

《月令》説合三百有六旬成歲。大地法天三百六十五度、四維七十二候，八方各得三十六日。隱、桓治官府，用六合例。鄭居中，統二公四侯，如地球；皇帝居黄道，不見邦國都鄙、赤黑二道國。





春，正月，公會鄭伯于曹。

鄭伯者，突也；公會者，惡公也。何以不敘曹？《春秋》之始不例數小國。桓何以記會？因薨于外，故録之也。莊公以下不會方伯，此何以會？鄭時無伯也。自有伯以後，則公會二伯，不會餘國也。會于曹者，曹爲主。此與十六年會曹相起。




無冰。

地中一寒一暑，一晝一夜。謹天度記冰，當損益得中，皇、帝之道。


 疏

董子説：「象夫人不正，陰失節也。」

 時終而紀無冰，子、丑、寅三月皆無冰，終時乃記無冰三月也。三月爲人統、寅，《漢志》：「人者，繼天順地，序氣成物，統八卦，調八風，理八政，正八節，諧八音，舞八佾，監八方，被八荒，以終天地之功。故八八六十四，其義極天地之變。」




何以書？

不爲災。


 記異也。

異者，地易也。地球隨時皆有有冰無冰之地，記無冰，是異地節候見于中國，因異地而然。時當有冰而無冰，事反常也。地學各詳經緯與節候，因其寒暑度數，以施政事。又，大統之學，天下均平，無過寒過暑之事。


 疏

劉子云：周春夏冬，故當有冰。




夏，五。

此傳疑矣，説詳《穀梁傳》。本《傳》傳疑，説北燕伯事，彼《傳》當引以説此事。


 疏

此闕文例也。唐、宋以後，所言闕文皆爲此例。特闕文，《傳》皆有明文，不可以有義例者，統歸于闕文。




夏五者何？

五下無月，又不繫事。


 無聞焉爾。

師以傳疑説北燕。


 疏

《論語》：「不知爲不知，是知。」又，「吾嘗及史之闕文」。




鄭伯使其弟語來盟。

專兵者不言使，此何以言使？使聘禮也。


 疏

來盟者，早定之盟。公與鄭伯春會于曹，已定約，此乃使人盟耳。凡非早定者，必聘而後盟。鄭伯突逐兄自立，桓殺兄之賊，故與交極深。既來盟，則不月，知夏五爲别條。




秋，八月，壬申，御廪災。

董子説：「先是，四國共伐魯，大破之于龍門。百姓傷者未瘳，怨咎未復，而君臣俱惰，内怠政事，外侮四鄰，非能保守宗廟、終其天年者也。故天災御廪以戒之。」


 疏

以魯國言，如此小災二百四十年中當數十百見。非有所見，不書。




御廪者何？

問其名實。


 粢盛委之所藏也。

藏米以備祭祀之所。


 御廪災何以書？

所害者小，可不必志。


 記災也。

因嘗乃記也，使下無嘗事，則不記矣。八月之間不易米，是以災餘而祭也。


 疏

《春秋》如今世界大事記，乃大事多削、小事獨詳者，有所見乃書。小災猶記，以立祭祀之典禮。




乙亥，嘗。

言日，以災相起，且明内事用柔日。不爲例。


 疏

泰西不立廟祀祖，都人士乃知尊祖；非百年後，不能改用此禮。




常事不書，

四時祭爲常行之禮，一年四行，書則一年當四書，故不書也。


 此何以書？譏。何譏爾？譏嘗也。曰：「猶嘗乎？

譏有廪災而已。


 御廪災，不如勿嘗而已。」

《穀梁》以爲未易災之餘而嘗。猶之爲言，可以已之之辭也。既已有災，可以勿嘗。


 疏

西人專用宗教説尊天一本，必正名以後，惟帝王乃得稱天子，卑者卑稱，詳姓氏，尊祖父，然後廟祭人鬼可興。


 疏

《荀子》「禮三本」云：「禮有三本：天地性之本，先祖類之本，君師治之本。無天地焉生？無祖焉出？無君師焉治？三者偏亡，無安之人。故禮上事天，下事地，中事先祖；而祖、君、師是禮之三本也。」《穀梁傳》：「獨陰不生，獨陽不生，獨天不生，三合焉，然後生。故曰母之子也可，天之子也可。尊者取尊稱焉，卑者取卑稱焉。」案：中國多以天地君親師爲主者，即荀子三本之説也。西人專奉天，不祀别神，是一本之説也。中國當聖人未出之先亦同泰西，以天爲主，即六經宗旨亦仍主天；如《春秋》以天統王、以王統伯、以伯統牧、以牧統諸小國，終歸本於天，諸經亦同。是主天之義，中西所同，不能以是傲中人者也。惟聖人立教，於天外别立等差統制之法。董子《立官象天》篇所謂「以三輔一」，不能以一天子居上總統萬幾，而廢百官諸侯也。歐州爲全球一隅立數十國，每國一王而王之，以仍立百官諸侯。試以州縣論，官之下執役者或數千百人；以一鄉論，亦有保甲諸民級，又一定之勢，中外所同者也。故聖人以天不可不主，又知等參之不能不分，於是創爲三本之教，推廣天主之義，而爲之説曰：「君爲臣天，父爲子天，夫爲婦天。」既於天之外别立主宰，而君、父與夫仍襲天號，蓋君、父與夫所以代天宣化，分任其勞，而仍主天事。《尚書》工曰「天工」，討曰「天討」，命曰「天命」；以人代天，不使熙熙攘攘之衆得直隸於天帝，而惟天子一人得主天。此即孟子闢墨教「愛無差等」之説也。以人比天，其事自明。中國於天之下再立等級，曰地曰君曰親曰師，亦如象天立官，皇帝之下有王有公卿有大夫有士，故《穀梁》以天子主天，爲天之子。然惟天子得主之，以下皆當各祖其父、母，不得稱天子；此即禮三本、王與諸侯大夫士分等級之説也。天子中外古今皆同，而三本則惟中國獨精，以人事比天道，即西人不能自解也。舊祆教不奉祖先，今傳教者不禁人奉天地君親師之神；此西人欲中人奉其法，而先改從中法。是師而後教，西教未行，中法已習，亦即三本之説也。考天主教初入中國，貴童貞，與佛同；居中國久，耶蘇教遂改爲夫婦同行，又不能自堅其説。此改西教以合中法之實證也。




冬，十有二月，丁巳，齊侯禄父卒。

爲當時强國存没關乎時局，又其國將託爲伯，例得記卒。


 疏

《齊世家》：「三十三年釐公卒，太子諸兒立，是爲襄公。」




宋人以齊人、蔡人、衛人、陳人伐鄭。

此皆諸侯，其曰人何也？貶之也。何爲貶之？惡其輕用民命也。以者，聽命于人，以民之命供人驅策，非正。《年表》諸侯伐宋、報宋，故《穀梁》以爲齊人作齊侯也。




以者何？

伯者爲諸侯用師以尊主之，不言以；大國主師、小國從之，亦不言以。


 行其意也。

以意爲之，非常制。《左傳》「能左右之曰以」。宋爲王後，爲客，于諸侯無統屬之義，故言以蔡，于吴亦言以。


 疏

厲爲宋立，求賂不與，故伐之。人者，皆君也，貶之，故稱人。齊背殯而出，罪尤重。





十有五年

《年表》：齊襄公元年，秦武公元年。



 疏

二月不言王，桓無王。《公羊》大一統，三月有王，通皇之三統也。《漢志》：「天施復于子，地化自丑，畢于辰，人生自寅，成于申。」又，「地之數始于二，終于三十。其義紀之以兩，故置一得二，凡三十置。終地之數得六十，以地中數六乘之，爲三百六十分。」




春，二月，天王使家父來求車。

求車者，周禮也。周制有求，《春秋》改爲不可求。孔子以後皆傳《春秋》，遂以時制爲失禮。董子云：春秋常于嫌得者見不得，是所非者多人之所謂是，所是者多人之所謂非。若泛録當時失禮之事，則譏不勝譏。且世人亦知其非，何勞《春秋》之筆！以此見求車爲當時禮也。


 疏

《年表》：天王求車，非禮。




何以書？

據求車亦時制常事。


 譏。

凡譏皆當時通行之事，《春秋》撥改乃譏之。當時貢賦之制不詳，君臣統制之分未定，如楚吴稱王是也。


 何譏爾？

有譏魯、譏王二義。


 王者

皇帝王侯上下名號稱謂自秦始，乃由博士實見施行。


 無求，

《王制》：「天子百里之内以供官，千里之内以爲御。」《傳》曰文王之法無求，即謂《春秋》法文王無求。


 疏

六經新制，徒託空言，以俟後世。戰國紛争，未能實見施行，惟文學科之孟、荀諸子傳守；至于秦始、漢高、武帝與王莽，乃廣徵博士，傳述孔言，依説立制，然後六藝始見之事實，不徒儒生口誦而已。四家所奉行經説、招引博士，《史》、《漢》俱有明文，故經説言論屬之儒生，實行必在君相。秦始尤爲篤信經説，事必師古；中有變更，其小故也。


 求車

天子自有百工作器用。


 非禮也。

春秋禮無之，此改制之義。《穀梁》：「古者諸侯時獻于天子，以其國之所有；故有辭讓，而無徵求。求車，非禮也，求金甚矣。」


 疏

此後世財政學事。




三月，乙未，天王崩。

桓王也，以王十五年凡十七書，詳之矣。以下紀天王事略僖、莊亡年，王不書崩，王迹甚微。及齊桓伯，然後書。


 疏

《周本紀》：「二十四年，桓王崩，子莊王佗立。」




夏，四月，己巳，葬齊僖公。

有天王喪而即葬，明不奔喪，以譏齊也。禮：有王喪，諸侯當奔喪，不得守自喪。故喪不必以時。何以日？大國葬例日。




五月，鄭伯突出奔蔡。

蔡者，突母國也。


 疏

《鄭世家》：「厲公四年，祭仲專國政。厲公患之，陰使其壻雍糾殺祭仲。糾妻，祭仲女也，知之，乃告祭仲，祭仲反殺雍糾，戮之于市，厲公無奈祭仲何。夏，厲公出居于邊邑櫟。」按，隱、桓託鄭爲伯，居中，二公如天官地官，四侯如四時，合爲六合七政。




突何以名？

據出奔或以亡國名。


 奪正也。

非正而奔，不科其奔，專論篡立而論之。《穀梁》同。正謂世子，奪世子之國。名者，誅絶之罪，諸侯不生名也。


 疏

立世子法，内外所同。篡國爲誅絶之罪，突與衛朔皆奪正，《春秋》所深惡。




鄭世子忽復歸于鄭。

《傳》曰：「君存稱世子，君没稱子」，今稱世子，如以先君臨之也。忽未踰年出奔衛

 ，不可以稱子，故名。與突出入相互、邪正不明，此故直稱世子以明之。不可以稱子，稱世子則不嫌矣。奔不稱世子者，君初卒，與稱子者相混。


 疏

《鄭世家》：「祭仲迎昭公忽，六月乙亥，復入鄭即位。」




其稱世子何？

據上奔名，君卒不稱世子。


 復正也。

奪名爲奪正，故稱世子，以明其得正。奪突之正，以後忽正。


 曷爲或言歸？

僖三十年衛侯，昭十三年蔡侯、陳侯，成十六年曹伯。


 或言復歸？

僖二十八年曹伯。


 復歸者，

此復得所辭。


 出惡歸無惡。

復爲易辭。忽言出惡，受國于先君，危弱不自存，爲下所制，失君道也。


 復

此復加甚辭。


 入者，

成十八年宋魚石。


 出無惡入有惡。

入爲專例，加復爲分别之細例。


 疏

按入爲惡，歸爲善，三《傳》皆同，復例畧有分别而已。


 入者，

難辭。


 出入惡。

衛侯朔入于衛，出入皆名。


 歸者，

易辭。


 出入無惡。

内不得拒，知無惡國。難易以示例。


 疏

歸者，自歸其所之辭，故出入皆無惡。




許叔入于許。

許叔何以字？兄終弟及之辭也。昭二十二年

 王子猛卒，《傳》「不與父死子繼、兄死弟及之辭」是也。《經》言子者爲繼例，言叔、季者爲及例。此當爲兄死弟及辭。


 疏

此復國，何以言入？其所入之道非也。何爲獨譏乎此？舉一以見例，惡許叔以正專地。《春秋》常于嫌得者見不得，許前滅于鄭，叔以許男之弟潛圖恢復。鄭亂，克復舊物，以奉社稷。能自樹立，興復舊物，較陳、鄭、衛、邢爲尤善。本當褒進，唯諸侯受地天子，從下起而私據，雖有恢復功，以專地言，則有無命之咎，故言入以示義。與衛立晉同。《傳》所謂「實與而文不與」，董子所謂「常于嫌得者見不得」。觀許、紀季，《春秋》何嘗不美恢復以達權宜哉！




公會齊侯于鄗。

《傳》曰：「五亦有中，三亦有中。」《春秋》以諸侯三等論，魯在其中，上有二伯，下有卒正；以五等論，上有天子、二伯，下有卒正、連帥。據「中」作《春秋》，然後上行下行，典禮制度燦然明備。使據天王作《春秋》，則于諸侯皆下行，決嫌疑、别同異之事不能顯著。此《大統春秋》所以必據中

 本而作，而後上達下達典制顯明。




邾婁人、牟人、葛人來朝。

何以皆稱人？附庸也。董子云：「字者方三十里，名者方二十里，人氏者方十五里。」婁儀父字邾也，葛序其下，宜爲名者。附庸之君，正辭言人，前邾婁人在鄭上，是蕭叔、介葛、盧郳、黎來皆附庸也。蕭叔亦字例，介、郳皆名例。魯六附庸：小邾婁、葛、牟、蕭、介、郳是也。以邾婁與牟、葛比，漸近也。此進附庸，下進卒正，故以小邾婁見進之序。




皆何以稱人？

據朝宜稱子伯。


 夷狄之也。

董子以爲有天王未葬而行朝禮，何君以爲桓公行惡而三人皆朝，故夷狄之。


 疏

桓世詳録朝禮之變，滕、紀，卒正也；邾婁、牟、葛，附庸也；穀、鄧，亡國也；曹，世子也；皆朝之。變例詳于此矣。




秋，九月，鄭伯突入于櫟。疏

《鄭世家》：「秋，厲公突因櫟人殺其大夫單伯，遂居之。宋頗與厲公兵，自守于櫟，鄭以故亦不伐櫟。」

櫟者何？

據入當以國言。


 鄭之邑也。

櫟，鄭之大邑，由櫟然後入鄭。《國語》鄭有櫟邑，終逐昭公，言櫟起大邑之禍。


 曷爲不言入于鄭？

據《譜牒》，莊公十五年突入鄭爲君。後卒，見《經》。


 疏

按：入鄭事，《左傳》與《史記》同。


 末言爾。

末，本末之謂。《春秋》紀事務詳本末。


 疏

鄭國公子争立，弑逐頻仍，諱其事，不見《經》，故自此後敘鄭事畧。桓十七年渠彌弑昭公，十八年齊殺子亹，子嬰繼立，莊十五年突乃入鄭；《經》但有其本，不詳其末，畧之也。《傳》云末言者，謂其以本爲末。


 曷爲末言爾？

據《春秋》常例備本末，有終必先張本。


 祭仲亡矣。

祭仲死，突乃得入鄭。


 疏

據《鄭世家》，祭仲死在魯莊公十二年，厲公入鄭在祭仲死二年之後。


 然則曷爲不言忽之出奔？

據莒一入一出。


 疏

《鄭世家》：「鄭昭公二年冬十月辛卯，渠彌與昭公獵，殺昭公于野。祭仲與渠彌不敢入厲公，乃更立昭公弟子亹爲君。」是爲子亹也。按：昭公歿，子亹立一年，子嬰立十四年，别有二君。十五年厲公乃入。弟子舉昭公以包子亹、子嬰，三君皆弑、殺，以出奔言者，亦取與入鄭對文，非昭公及二君更有出奔之事也。


 言忽爲君之微也，

言忽以包亹、嬰。微者微弱，專恃祭仲，故《經》以下言鄭伯多指厲公，不敘亹、嬰。


 祭仲存則存矣，

祭仲雖别立亹、嬰，然未入鄭，故亦以爲存。


 祭仲亡疏

據《世家》，昭公死十四年，祭仲乃死。


 則亡矣。

祭仲存，則厲公在櫟共十八年，不能入鄭，祭仲死，後二年即入鄭，殺子嬰自立。三君能抗厲公全賴祭仲，厲公入櫟十八年，事皆主於祭仲。故《經》末言之，不更詳三君本始。


 疏

説《公羊》者不考事實，望文生訓，致與《世家》舛誤。又，《左傳》莊篇敘鄭事不及《史記》詳；史據《譜諜》，非盡用《左傳》也。




冬，十有一月，公會齊侯、宋公、衛侯、陳侯于侈，伐鄭。

《穀梁》：「地而後伐，疑辭也，非其疑也。」齊何以敘諸侯上？伯也，魯、衛、陳、鄭皆爲所屬。隱、桓以上何以獨敘五方伯？西南夷狄，莊以下乃治之。何以獨不言蔡？蔡以遷也。此納突，不言納者，惡事不目。公何以列會？隱、桓無伯不列會，有伯，則公不會餘國矣。


 疏

諸國皆突黨，聞突出奔，故結兵伐鄭，無功而退。宋與突兵自守。《鄭世家》：「諸侯聞厲公出奔，伐鄭，弗克而去。」





十有六年

《年表》：莊王元年，衛黔牟元年。



 疏

正月不言王，桓無王。《公羊》大一統通皇之三統。《志》：「《易》『參天兩地而倚數』，天之數始于一，終二十有五，其義紀之以三，故置

 一得三又二十五分之六，凡二十五置，終天之數得八十一。」




春，正月，公會宋公、蔡侯、衛侯于曹。

會不月。此月，助不正以伐鄭，故謹之。


 疏

《年表》：公會曹
 

注



 ，謀伐鄭。




夏，四月，公會宋公、衛侯、陳侯、蔡侯伐鄭。

伐鄭以納突。宋敘上者，大國也。陳、蔡、衛三國次序無定者，三國皆侯。《春秋》諸侯次序，實爵者依爵爲敘，故公常在侯上。齊、晉常在宋上者，託爲二伯也。天子三公稱公，二伯即三公，故在王後上。衛、陳、蔡三國皆侯，常在宋下鄭上。宋以上曹以下序次有定，而三國次序無定者，則上下有託，義不可亂。此唯三國同爲侯，同者，則以無定起異者之有定也。此陳、蔡、衛三國次序無定而别國有定之説。


 疏

伐而不能入，厲公、祭仲之力。




秋，七月，公至自伐鄭。

《穀梁》：「桓無會，其致何也？危之也。」《傳》曰不得意致伐，時納厲公不克故也。桓世詳記鄭事，十八年凡一十四見，以下書鄭事畧矣。




冬，城向。

《傳》：「名從主人」，「地之與人則不然，俄而可以爲其有矣。」此伐莒取向，伐莒不可言，故言城向，爲内諱。




十有一月，衛侯朔出奔齊。

朔者，娶子婦姦生之子。齊、衛名國，世子娶婦，何等隆禮，乃爲其父所奪；使在今日，勢格形禁，萬不能行，若果有之，萬難成立，何況爲君。以今例昔，迥出情理，乃當時安之若故常。此昏禮實由孔修，經有六禮，則此等禽獸之行遂絶于世，以禮止亂反正之大功。故哀公、子貢皆以冕而親迎爲疑，使周公舊典，則亦不向孔子商之矣。


 疏

《衛世家》：「惠公四年，左右公子怨惠公之讒殺前太子伋而代立，乃作亂，攻惠公，立太子伋之弟黔牟爲君，惠公奔齊。」




衛侯朔何以名？

據諸侯不生名，名者卒之辭也。


 絶。

誅其身，故名；絶其子孫如賤者，故亦名。


 疏

朔出、入皆名，大惡。出以違命，入以伐王所立。


 曷爲絶之？

據出奔無絶義。


 得罪于天子也。

據下有王人救衛事。因得罪天子，故以王法絶之。《孟子》曰：「一不朝則貶其爵，再不朝則削其地，三不朝則六師移之。」董子説：「公侯不能奉天子之命，則名絶而不得就位，衛侯朔是也。」


 疏

凡得公罪者，泰西以爲國事犯，雖叛逆視爲平常；《春秋》撥亂世，故設爲君親無將之法，若由平等後再講尊親之法。舊國用輕典，新國用重典。


 其得罪于天子奈何？

朔姦生子，宜絶；不以此科者，不教而誅，不可。


 見使守衛

謂爲天子召，使監守衛地。


 朔，而不能使

《穀梁》：「天子召而不往也。」劉向説「周室多禍，衛侯召而不往」，謂朔抗天子命，不聽所使，故《傳》云得罪于天子。


 疏

《穀梁》説與《傳》同。《世家》以爲洩職，因朔殺世子伋事不平，逐朔而立黔牟，當是洩職。因其得罪天子，不聽天子召，乃謀逐之。《傳》但就違召事立説。


 衛小衆，越在岱陰齊。

謂《經》書出奔者天子討之，辟討，帥小衆奔齊。


 疏

按：本二公子逐之，《經》以爲王討之而出奔。出，如古放屏之事。


 屬負兹，舍，不即罪爾。

凡言奔者，如緩追逸賊。負兹，諸侯有病之稱；《春秋》託之于因朔有病，故王舍而不誅。


 疏

朔本篡立，有誅、絶之罪，又不聽天子命，二公子討之；《經》因絶之，以著極惡。大罪當誅，以爲逃竄于岱陰，故舍其罪而不即加刑。此書奔書名之義。





十有七年

隱、桓不見南北二州國。如全球，桓言温帶，不及寒熱二帶也。





春，正月，丙辰，公會齊侯、紀侯盟于黄。

黄，齊地。此渝盟，何以日？公會齊侯，日也。公以會齊而薨，故于此盟亦危而日之。


 疏

孔子曰：「禮失求野」。蓋《經》、《傳》爲俟聖之書，六合以内，所有輿地人民及節候風俗皆在所包，海禁大通，皇帝之説故多借外事證明。考邦交一事，《左》、《國》所言，如子産、叔向動引先王之法，以爲交涉之準，西人所以輯春秋時事，成

 《古時公法》一書，皆取之《左》、《國》而已。至于大統交涉，其説皆在《周禮》，如大小行人及六方官。由一年以推三十年，其典章制度迥與《左》、《國》所言不同，蓋《左》、《國》爲《春秋》小統之書，《周禮》則皇、帝之學，爲今日環球言之。泰西所推行公法出于西儒之手，與聖所作優劣懸殊；近日講外交者數有增補，以私意爲典要，名公而實私。擬取《周禮》邦交二門補其私説，再引公法爲之注釋；同者證明之，西書所闕者補之，公法宗旨謬誤，引經説以裁正之。燦然明備，可見施行。用夏變夷，引而進之，中國享太平之樂利，或者其早發達于世界。




二月，丙午，公及邾婁儀父盟于趡。

此稱字，下稱子何？紀未亡，附庸正辭稱人，因獨盟加録乃稱字，由字例後乃升子，紀亡後乃補卒正缺也。此《春秋》進退黜陟之大法也。渝盟不日，此日者，以下伐主宋、衛也。




夏，五月，丙午，及齊師戰于奚。

《穀梁》：「内諱敗，舉其可道者也。」奚者何？内邑也。


 疏

五月上無夏，二《傳》有，後師傳寫誤脱也。言戰，内敗也；不言其人，爲内諱也。今年戰敗，明年親與夫人如齊，明公以玩讎得禍。




六月，丁丑，蔡侯封人卒。

卒者終事，先蔡侯而後舉卒者，明卒生者之事，蔡侯自主之。《春秋》之義，父死子繼，兄終弟及，今蔡侯已卒而季尚在陳，故危之。前在會稱叔，以起蔡季宣立。


 疏

《蔡世家》：「二十年，桓侯卒，弟哀侯獻舞立。」按：隱、桓用六合例，四侯配四時：齊春，陳夏，蔡秋，衛冬。




秋，八月，蔡季自陳歸于蔡。

《穀梁》：「蔡季，蔡之貴

 者也；自陳，陳有奉焉。」《左傳》：「蔡人召蔡季于陳。」獻武也；稱字，兄終弟及之辭。


 疏

季，兄終弟及辭也。無子而立弟，當先教愛，今乃自疑，出之在外，卒已踰月，乃克歸蔡，受命而立。故以此危之。蔡季即獻武，何君以爲别一人者誤。歸者，出入無惡，明得立獻武後獲于楚。不預貶者，其立國正也。




癸巳，葬蔡桓侯。

《春秋》葬方伯皆稱公，此何以獨侯蔡？以其爲徐州伯也。蔡稱侯，正也。《春秋》稱侯之國，唯衛、陳、蔡三國爲正，《傳》所謂「其餘大國稱侯」，《曲禮》「在外曰侯」，是也；齊、晉則二伯稱侯，以下則卒正稱侯，故于葬一明其正，以見其餘稱侯之爲假號者也。


 疏

不及時而日，渴葬也。蔡侯卒，宜立者尚在外，幾不得立，故危而日之。不稱公者，一見以明正稱；稱公從臣子辭，且以惡桓也。生不稱侯而稱叔，死不稱公而稱侯，皆爲立不明之故。




及宋人、衛人伐邾婁。

及者，内微者之辭。公本與邾婁盟，爲宋、衛所要，不得已而從，命微者往伐，心不欲及。《春秋》貴志，故主外而趡盟日也。




冬，十月朔，日有食之。

凡日食在朔爲曆之正。《山海經》禹曰：六合之内，紀之以日月。合大地與七行星爲日，屬世界；日爲天王，八行星如八伯。


 疏

班氏云：《穀梁傳》曰：「言朔不言日，食二日也。」董子以朔不言日，惡魯桓，且有夫人之祻，將不終日也。





十有八年

《年表》：蔡哀侯元年，鄭子亹元年。齊殺子亹，昭公弟。



 疏

《春秋》千里一州，大一統有萬里一州之制，加十倍也。《春秋》二百四十年爲終世，《大統春秋》必二千四百年爲終世，又加十倍。考《春秋》隱、桓之世祗見《禹貢》中心青、豫二州國，以二方千里爲中國。秦博士説古之皇帝地方不過千里，至春秋之初，中國亦不過二方千里，不足以成《禹貢》九州之制；故隱、桓之世荆、徐、冀、兖諸州之國不見于《經》，莊世乃見荆、徐，僖世乃見晉、秦，成、襄以下乃見吴，黄池之會晉、吴盟，爲《春秋》終。諸外州地有遠近，化有遲早，徐徐引而進之，九州成而《春秋》備、百功全。「獲麐」《傳》曰：《春秋》撥亂世反諸正世，爲世界三十輻共一轂，《周禮》之土圭三萬里。今日瀛海開通，共球畢顯，列邦稱雄，不爲統一，會盟摟伐，亦春秋之時局。考今日進化諸國均在赤道以北，以亞、歐、北美亦《春秋》之青、兖、冀、豫。如以《春秋》列國相比，中國爲魯，亞、歐、北美爲諸夏，赤道以南爲夷狄，非、澳、南美無國無君。當今之世修《大統春秋》，必先求録北美進化諸國，南服國不見于經，此一定之例。《春秋》疆域不過方三千里，用夏變夷，二百四十年而功乃成。今大地三萬里，非遲之又久，不能成功。中國開化最早，孔子至今已近三千年，歐洲約後中國千年，北美英國殖民不過二百年，非、澳等洲殖民之政或百年、或數十年，進化深淺早遲不能一律。自利瑪竇入中國，至今三百年。方今南服各州無君無國，尚在州舉之例，不啻今之世初入莊世；莊十三年後已見荆、徐，數十年而稱君稱國，今則非、澳非數百年後不能開化。北服有君有國，故以今十年當《春秋》一年。以《春秋》史事言之，由春秋而戰國，由戰國而秦漢；以《春秋》經義言之，則二百四十年分爲三世，初爲亂世，中爲太平世，終爲昇平世，由伯、王而皇，天下大一統，不識不知，順帝之則。《詩》、《易》皇、帝之極功亦在二千年之後，由孔子後五千年，然後成《公羊》大一統皇帝之極功。《孟子》「五百年必有王者興」，堯、舜、禹、湯、文、武、周公皆五百年，推之全球地統加十倍，亦當爲五千年。地球中分，各有黄、赤、黑三道，隱、桓青、豫爲黄道，莊以下晉、虞、虢、燕爲黑道，荆、徐、梁、揚爲赤道。




春，王正月，公會齊侯于濼。

桓無王，此何以有王？于其終，以王治之也。


 疏

櫟者何？内邑也。此年專記内事，痛公遇讎之禍也。不言夫人者，君在例不得稱數夫人。




公與夫人姜氏遂如齊。

如者朝文，齊、晉二伯，故公得言如。言公如齊，不言夫人可也；出夫人者，以夫人之故薨也。


 疏

《魯世家》：「十八年春，公將有行，與夫人姜氏如齊。申繻諫止，不聽，遂如齊。」




公何以不言及夫人？

桓公尊，夫人卑，例當言「及」。《傳》曰「何以不言及」，敵也，夫人與公抗行。妻陵夫之辭。


 夫人外也。

公外夫人絶不言及。


 夫人外者何？

既同如齊，何以言外。


 内辭也，

内爲公諱。臣子之辭，非實事。


 其實夫人外公也。

夫人淫于齊侯，挾其勢以脅公。不以禮，故不及也，非實公外之。




夏，四月，丙子，公薨于齊。

公弑不地，此其地何也？在外也，桓賊也。不以討賊言者，順臣子之文也。


 疏

《魯世家》：齊襄公通魯桓公夫人，公知之，怒夫人，夫人以告齊侯。夏四月丙子，齊侯饗公，公醉，使彭生抱魯桓公上乘，因命彭生拉其脅而殺之。公死于車，齊人殺彭生以説魯。立太子同，是爲莊公。




丁酉，公之喪至自齊。

喪至，殯而即位，此何以不言即位？一年不可二君也。


 疏

以生稱公者，未殯以前以生禮事也。日者，喪自外至，如初喪之儀文。故昭公五日乃殯也。




秋，七月。

《三統曆》：「經元一以統始
 

注



 ，《易》太極之首也。《春秋》二以目歲，《易》兩儀之中也；于春每月書王，《易》三極之統也；於四時雖無事必書時、月，《易》四象之節也；時月以建分至，啟閉之分，《易》八卦之位也；象事
 

注



 成敗，《易》吉凶之效也；朝聘會盟，《易》大業之本也。故《易》與《春秋》，天人之道也。」


 疏

首時者，削之。此年專敘桓事，四時四記，若不二事者，蓋皆削之。




冬，十有二月，己丑，葬我君桓公。

桓公者，諡也；葬而舉諡，于卒事乎加之矣。説詳《白虎通》。


 疏

《公羊》三世，大一統爲昇平；今日天下紛紛，三萬里中分裂各地，自相雄長，如春秋之局，所謂亂世。考現在各國等級，有帝，有王，有總統，有獨立自主，有保護半權，有屬國，有殖民地；蓋中西言語各别，文字不同，異者各以己意讀之，故不足以爲典要，然大旨不出强淩弱、衆暴寡，弱肉强食，所謂權利世界而已。名不正，言不順；公法雖倡爲息兵平禍，有名無實，徒爲强國魚肉之助。按，古今時勢相同，春秋之齊、晉、秦、楚、吴侵滅諸國，横暴寇虐，大抵與今時勢相同，初無所謂典禮道德。孔子欲爲萬世圖長治久安之策，乃尊天扶王以立極，託諸强國爲二伯，尊二伯以申王法；列邦有盛衰，又定爲二伯黜陟之例；其次等之國，因其土地立爲各州牧，再次則以爲卒正，再次則以爲連帥屬長，迄終之以附庸。變易弱肉强食之春秋爲尊讓禮樂之天下。若齊、晉、吴、楚，其僭越王號，地大數畿，不合經制之事迹，則諱避之，起尊王守約之想像，直表章而懲勸之。各小國之統屬强國，不曰畏其勢力，以爲天子所立之二伯，例得專征，統屬列國；尊二伯，即所以尊天王；其會盟侵伐不曰私利優己，以爲明天子之禁戒約，諸侯有罪，二伯方伯專征殺，得致天王典禮以討之；諸侯之有功德者，奉天子命，得以閒田褒進之。凡一切不可爲訓、不合典禮之事實，皆諱莫如深，以爲有天子憲法，絶無此事。王法所當創設之典禮法度，或因事表著之，或特筆創制之，名正言順，天道洽，人事畢，撥極亂之禹州，成休明之中國。所謂撥亂世反之正者爲《詩》説，非今日之時局，不足以爲世界；非大一統之天下，不足以爲反之正。就大一統之義言之，以今之帝國爲二伯，將來如有盛衰，隨時升降；以王國爲方伯，以保護國爲卒正，以半權國爲連帥，以屬國爲屬長，再以諸小國比于百里七十里五十里。合天下而立二伯，則二伯爲帝矣。崇天以爲皇，皇德配天，未能一統，以天代之。大二伯爲天子，大八伯爲天王，大十六牧爲天牧，大三卿爲天吏，再以《春秋》之會盟禮樂征伐組織之，易變勢利之世界爲昇平文明之世界。小事大，大字小，小大相維，各有經義典制，以道德仁義爲依歸，易變權詐陰謀之陋習。方伯以下，各據一《春秋》以爲典禮行事之楷模。二伯奉天道，燮理陰陽，損益調和于其上，而皇道平、帝功成。《春秋》爲治天下之基礎，《公羊》驗推之法可以包含皇帝之極功。《詩》、《易》由太平以後立説，猶不若《公羊》、《春秋》原始要終，合當今之時局也。




賊未討，何以書葬？

《春秋》賊不討不書葬，以臣子盡從賊也。賊多繼立，臣子從之，故不書，非苛辭。弟子誤據之。


 讎在外也。

師以讎易賊，若就賊例説，則誤矣。讎與賊異，在外與在内異。


 讎在外則何以書葬？

弟子未明所以不葬，責臣子之義，故一例視之。


 君子辭也。

宣十二年「葬陳靈公」《傳》：「君子辭也。楚已討之，臣子雖欲討之，而無所討也。」君子辭者，謂寬假之，不責難于臣子也。


 疏

弑者繼立，或爲大夫，臣子不討之而與之同類相長，則通國皆賊，悉宜殺無赦。初既無忠孝之大節，後復從誅殺之科條，是卒者無臣子，故不葬，以賊在内也。若仇人在外，與我異國，一時雖不能報，然其本國臣子與仇無朋黨之情，則自得盡其忠孝之意而葬之。寬報仇之日期，所以嚴討賊之科録。仇與賊異，無論後之報否必葬，以别于討賊。至其不能復仇，則别文以見之。《經》所以書葬以寬之。






注
 　原刻無「言」字，據淩曙《春秋繁露注》補。



注
 　也：原脱，據《春秋公羊傳》補。



注
 　形：原作「刑」，據《春秋公羊傳》改。



注
 　指：原作「望」，據《十三經注疏》本《春秋穀梁傳》桓公十四年改。



注
 　詞：據《春秋公羊傳》，當作「辭」。下二句「詞」字同。



注
 　輸：原誤作「輪」。



注
 　賤桓：原作「桓賊」，據《春秋公羊傳》改。



注
 　此謂「越斤」，誤。按《考工記》有「宋之斤，魯之削」。



注
 　常：原作「嘗」，據《春秋左氏傳·昭公元年》改。



注
 　言：原脱，據《春秋繁露》補。



注
 　「逆」上原刻衍「此」字，今删。



注
 　矣：原作「以」，據文意改。



注
 　狩：原誤作「守」，據《春秋公羊傳》僖公二十八年經改。



注
 　無事：此二字原脱，據《禮記·王制》補。



注
 　殀：原誤作「妖」，據《禮記·王制》改。



注
 　八：原作「四」，據淩曙《春秋繁露注》改。



注
 　三：原作「四」，據淩曙《春秋繁露注》改。



注
 　百四：右引淩氏《注》作「百二」。



注
 　疑衍一「合」字。



注
 　大夫：按文意當作「下大夫」，疑原刻脱「下」字。



注
 　候：原作「侯」，據文意改。下「節候」之「候」同。



注
 　欲出其君：《左傳》原作「欲立其出」。



注
 　「會」下原有「也」字，據《春秋公羊傳》删。



注
 　説：原誤作「記」，據文例改。



注
 　焉：原脱，據《春秋繁露》補。



注
 　壓：原作「下」，據淩曙《春秋繁露注》改。



注
 　而：原脱，據淩曙《春秋繁露注》補。下句「而」字同。



注
 　義大矣：《春秋繁露注》作「義矣夫」。



注
 　建：《漢書》卷二三《刑法志》作「足」。



注
 　治兵：上原衍一「治」字，今删。



注
 　襄：原作「傳」。



注
 　利：原作「厲」，據《史記》卷三六《陳杞世家》改。



注
 　陳討：疑當作「陳佗」。



注
 　討：原誤作「詩」。



注
 　于：原作「乎」，據《十三經注疏·春秋公羊傳注疏》改。



注
 　原刻脱此「歸」字，據《史記》卷四六《田敬仲完世家》補。



注
 　「國」字原刻脱，據《田敬仲完世家》補。



注
 　諱：原作「謹」，據文意改。



注
 　疏：原作「疏」，據《春秋公羊傳》，此「疏」字係正文，因改。



注
 　原刻無「祭」字，據文意補。



注
 　公伐邾婁：《十三經注疏》本《春秋公羊傳》作「伐邾婁」，無「公」字。



注
 　也：原脱，據《周禮》補。下句末「也」字同。



注
 　大夫專恣：《漢書》卷二七中《五行志》中之下作「夫人專恣」。



注
 　迎：原脱，據文意補。



注
 　「遂」下原衍「事」字，據《春秋公羊傳》删。



注
 　輕：疑當作「親」。



注
 　「地者」下原衍一「者」字，兹删。



注
 　原刻脱「惡乎近」二句，據《春秋公羊傳》補。



注
 　鄶：原作「鄫」，據《春秋公羊傳》桓公十一年改。下「鄶」字同。



注
 　氏：原作「亡」。按鄶國妘姓，亡於鄭；鄫國姒姓，亡於莒。因改。



注
 　密貪侈冒：《漢書》卷二八下《地理志》下作「崇侈貪冒」，當據改。



注
 　古人之：原作「古之人」，據《春秋公羊傳》乙。



注
 　原刻脱「道」字。據《公羊傳》莊公四年補。



注
 　誘殺：原作「有殺」，據《史記》改。



注
 　上：原脱，據文意補。



注
 　象：原作「衆」，陰失節：原作「時陰節」，均據《漢書》卷二七中之下《五行志》中之下改。



注
 　衛：原作「鄭」，據《公羊傳》桓公十一年改。



注
 　昭二十二年：原作「昭二十年」，據《春秋》經文改。



注
 　中：原作「日」，據文意改。



注
 　居：原作「君」，于：原作「入」，均據《史記》卷四二《鄭世家》改。



注
 　置：原誤作「直」，據《漢書·律曆志》改。



注
 　「曹」下原衍一「曹」字，據《史記》删。



注
 　原刻無「成」字，據文意擬補。



注
 　貴：原作「賢」，據《春秋穀梁傳》改。



注
 　始：原作「如」，據嚴可均輯《全漢文》卷四一改。



注
 　事：原誤作「四」，據嚴可均輯《全漢文》卷四一改。







公羊春秋經傳驗推補證第三




莊公

莊以上專詳内州，正如今專記亞州，西南澳、非、美皆在所畧。由近及遠，故莊以下乃見荆、徐、梁、揚，中分禹州，形勢與今中國同也。以下至昭爲所聞世，有伯，言同盟，與《穀》、《左》同。






元年


春，王正月。

《春秋》之魯在《禹貢》正東青州，大九州則中國爲正東神州。《春秋》廣魯于天下，正如今以中國進退全球。故《春秋》據魯而作。




公何以不言即位？

據元年必書公即位。


 《春秋》君弑子不言即位。

言《春秋》者，史實書即位，《春秋》不言耳，此爲正例。故桓《傳》云「繼弑君不言即位」。


 君弑則子何以不言即位？隱之也。

内諱弑，以不言即位起之。言子痛父，不忍即位。


 孰隱？隱子也。

諱莫如深，深則隱也。子不忍即位，達子之情，是子爲父隱也。即位，國之大事也，何以不日？以年決者不以日決也。




三月，夫人孫於齊。

以三月首事，與儀父同。夫人在齊未歸，《春秋》之義，莊之立當仇絶母爲首事，緩追逸賊；親親之道，當逐之齊而不殺之。故因其在齊而以遜言，使如莊公以父仇逐之也。董子曰：絶文姜之屬，不爲不孝也。




孫者何？

據大夫言奔。


 孫猶遜也。

言遜避不敢當其位。


 内諱奔謂之孫。

公與夫人同言遜，大夫言奔，所以尊尊也。


 疏

内三言遜，皆在君夫人。


 夫人固在齊矣，其言孫于齊何？

據夫人如齊未還。


 念母也。

時莊因念母，迎之于齊，《春秋》惡之，反其事而言孫，如此時孫者然。


 正月以存君，

書正月不言即位，亦如存君者然。


 疏

此「公在楚」、「公居于鄆」《傳》。元年書「正月」、「公在」、「公居」者，以存君也。


 念母以首事。

《經》因念母而寓討母爲首事。報父之仇、孝子之志，不以親害尊變逆。言孫，如莊討之，所以明父尊母卑之義。


 疏

上言正月存君，則此亦可云三月以首事。考隱、莊不言即位，皆于三月首事。用之三月，于夏爲正月；以三月首事，明用夏正之義。


 夫人何以不稱姜氏？

據夫人姜氏孫于邾婁稱氏。


 疏

《左傳》不稱姜。絶不爲親，禮也。


 貶。

按貶爲貶爵，此不稱姜氏本爲絶屬，《傳》乃以貶説之。據致夫人稱夫人，而不言姓氏非夫人，如哀姜辭，故亦得爲貶也。


 曷爲貶？與弑公也。

言與者，以齊襄爲首惡。


 疏

哀姜遜稱夫人姜氏，以喪至乃不稱姜氏者，遜已絶屬，弑君罪重于殺子也。


 其與弑公奈何？夫人譖公于齊侯

 ：「公曰『同非吾子，齊侯之子也。』」齊侯怒，與之飲酒；

諸侯饗禮。


 于其出焉，使公子彭生送之，于其乘焉，搚幹而殺之。念母者，所善也，

但以母論所善也，據天王不能母猶絶之。孝子親親，慈于母者，《春秋》宜善之。


 則曷爲于其念母焉貶？

與衛轍拒父命同。不以父與母較，但言念母。親親之義，不得貶之。


 不與念母也。

父尊母卑，母與弑父，子當爲父報仇，逐母以明義，重使尊行于卑、上行于下也。故不與念母。所善爲父仇，則母爲輕、父爲重，有王父命，則父命爲輕、王父命爲重。此決嫌明疑，《春秋》之大法。




夏，單伯逆王姬。

單伯者，三監，《書》三叔監殷亦同此制。文武之政與《春秋》同，先師以爲六經同例。




單伯者何？

據稱伯，同王臣。


 吾大夫

以其從内大夫例。


 之命乎天子者也。

以其食采與單同。


 疏

《穀梁》又以爲天子之内臣，《左傳》多稱爲封人。至于本國命大夫，《傳》但云吾命大夫也。舊誤以大夫爲一，何君以單伯爲賢士，亦失之矣。餘義詳《穀傳》注。


 何以不稱使？

據内臣當言如，從王臣則當言使。


 天子召而使之也。

不言如，言非内臣；又爲天子事，故與内臣文異。天子召而使之，可不言如。


 逆之者何？

據與逆夫人、外逆女不同。


 使我主之也。曷爲使我主之？天子嫁女于諸侯，必使諸侯同姓者主之。

諸侯于天子尊卑不敵，故不相爲禮。使王姬如魯女然，所以申壻之尊，折女挾貴之勢。義詳《白虎通》。


 疏

《日本國志》言：日本初制，親王惟與女親王

 爲婚，雖同生不避。久之，王乃與相族婚。經制則使諸侯主，以避尊卑之嫌，與别同姓兩不相妨

 。


 諸侯嫁女于大夫，必使大夫同姓者主之。

大夫逆書者皆譏，爲其接我也。故《經》書大夫來逆女與公接者，皆譏之。此知天子親迎只在郊，亦不得如諸侯國。




秋，築王姬之館于外。

外例地，不地，非外也。




何以書？

據小事、常事不書。


 譏。何譏爾？築之

改築。


 禮也，

班氏説改築于城郭之内。


 于外

《左傳》所謂委君命于草莽。


 非禮也。

禮當築，《春秋》因不可與其事，故外之，外則非禮。變其事實，外之所以申義，故撥亂世反之正，莫近于《春秋》。


 于外何以非禮？

在内不須築，改築則當有變。


 築于外

在外則不須築。


 非禮也。

所以别築者，爲路寢小寢均不可耳，則築于外，《左傳》所謂委君命于草莽也，則不合禮。按，三《傳》禮多異，而以外言，在外猶不可，在内則更不可言，異同互見。先師各執一解，則失《經》、《傳》本意。如本《傳》于外爲非禮，《左傳》爲外禮也，説者因岐而異之。考《穀梁》云，則備二《傳》之文，始知解《傳》當得言外之意，不可拘于文字。舉此一經立例，其餘皆仿此。


 其築之何以禮？主王姬者，必爲之改築。主王姬者則曷爲必爲之改築？于路寢則不可，

班氏：「不于路寢，路寢

 本行政處，非婦人之居。」


 小寢則嫌，

内女所居，不可以待王姬。


 羣公子之舍則已卑矣。

使王姬從羣公子舍出嫁，則與内女同，待之太卑。


 其道必爲之改築者也。

築必于内，于外者，《春秋》外之也。莊忘父仇，時無外之事。




冬，十月，乙亥，陳侯林卒。

詳《世家》。




王使榮叔來錫桓公命。

王不繫天，逆天而行也。王主三千里，上統于天

 。自帝、皇配天，帝稱天子，王稱天王，伯稱天吏，以天爲號；《春秋》雖小統，通其義于天下。王不繫天，如諸侯卑，舉國狄之。




錫者

 何？

與歸、獻異。


 疏

九錫制詳《白虎通》。


 賜也。

此記錫命之始。以九歲而大考者，黜無職而賞有功也。諸侯賜弓矢者得專征，賜鈇鉞

 者得專殺，賜圭瓚者得爲鬯以祭。


 命者何？

《王制》：「若有加，則錫

 也，不過九命。」


 加我服也。其言桓公何？

據文公不言諡。


 追命也。

于葬後追加錫文，與文公初生錫不同，故得言諡。王何以不稱天？無天而行也。此其爲逆天，奈何追錫惡人？非正也。襄殺桓公，使人之子忘仇，而爲之主婚，錫桓公以釋其怨，失道尤甚。爲天下主者，天也；繼天者，君也。以爲無天者乃如此，故去天也。天王之失道多矣，何爲于此去天？惡之必於其事之重者。王，號之稱，此何

 以非舉號稱使者，必目君也。




王姬歸于齊。

言此以明王姬下嫁之禮，所以扶陽抑陰，不使挾貴以驕其夫家，如後世公主下嫁。




何以書？

據外女歸不書。


 我主之也。

王姬儀注一切同于内女，尊卑相敵，不使王姬挾貴以失事夫之節，所以防患。此禮後世不行，所以多公主之禍。詳録其事，所以惡莊也。




齊師遷紀郱、
 、郚。

遷之者何？

遷者不復見，紀下復見。


 取之也。

《傳》以郱、
 


 、郚爲邑，此謂遷爲取紀之三邑也。取之則曷爲不言取之也？

據取邑不諱。


 爲襄公諱也。

《春秋》爲二伯諱，《傳》以襄爲賢，從二伯例。以爲爲襄諱，故遷不言取耳。


 外取邑不書，

據外取邑不書，知其爲國。且遷下皆國辭。


 此何以書？大之也。

張大其事，故書之。《傳》于齊襄、宋襄多恕辭，故所言如此。


 何大爾？

據取邑無取于大。


 自是始滅也。

以齊滅紀爲報許仇，故于邑特大之。


 疏

按《穀》、《左》于齊襄多貶辭，《傳》乃以二伯例説之，見仁見知，取舍不同。二《傳》爲常，《公羊》主變。《春秋》于嫌得者見不得，故特取之，不足爲異。





二年

《年表》：陳宣公杵臼元年。杵臼，莊公弟。





春，王二月，葬陳莊公。

月葬，正也。陳無日葬，四月可以葬矣。




夏，公子慶父帥師伐於

 餘邱。

餘邱，邑名。《春秋》文無邾婁，口繫邾，音聲轉變，誤邾爲於、
 


 ，與吴孟子、邾黑肱同。此爲邾邑，不繫邾正條，餘皆推此《傳》之誤説。凡與《經》無明文者，今不從之。

於

 餘邱者何？

不繫國，故問。


 邾婁

於與邾同音，《經》不繫邾，師讀口繫邾。


 之邑也。

據口繫知之，師説相傳也如此。


 曷爲不繫乎邾婁？

邑當繫國。


 國之也。

言伐爲國辭。


 曷爲國之？

邑不得有國辭。


 疏

按：《傳》推此説，凡六七見于邾，《經》皆無明文。《左》、《穀》以所説今婁邑爲國，多有明證。以下皆從此例推之。


 君存焉爾。

君存，謂君在師也。斥言慶父者，惡專。爲公在師，以公伐邑，病，故使如國辭。


 疏

《補例》：慶父幼，何以帥師？公亦在師也，何爲不以公主之？非公，國也。於者何？邾之轉音也，口繫邾，轉爲於也。「曷爲國之，君存焉爾」，此《傳》爲原文正義，後師推此説别條，于義多不安；須知其意而善説之，如滅夏陽亦嘗用此《傳》是也。




秋，七月，齊王姬卒。

《檀弓》：齊有王姬之喪，魯莊爲之服大功；或曰魯爲主故爲之服，或曰外祖母也。《檀弓》稱爲邾婁，當爲齊學；前説同《傳》，後説以爲襄公母，非新嫁之王姬。




外夫人不卒，此何以卒？録焉爾。曷爲録焉爾？我主之也。

我主，卒則當服。嫁由魯，卒由魯，言王姬以魯爲父母，不使得以天子之尊臨夫家也。言歸言卒，與内女全同。




冬，十有二月，夫人姜氏會齊侯于郜。

上言夫人孫于齊，此使如二人然；以爲弑父賊已討，此又别爲一人也。夫人不會，會者，書其淫。郜，内邑。故《左傳》「會齊侯于禚，書，姦也。」郜，《左》、《穀》作禚。




乙酉，宋公馮卒。

馮弑與夷而日卒者，不以馮主弑，爲宣公諱也。


 疏

《宋世家》：莊公元年，華督爲相。九年，執鄭祭仲，要以立突。十九年，莊公卒，子湣公捷立。





三年

《年表》：宋湣公捷元年。





春，王正月，溺會齊師伐衛。

此所將卑也，在外稱師，在内不氏。齊師者，齊侯也；不言齊侯者，諱與仇同伐也。




溺者何？

翬與弑，不氏公子，疑此亦貶。


 吾大夫之未命者也。

别無所見，故以爲未命大夫，非貶也。溺不卒者，莊不卒大夫，不報桓仇也。《穀梁》以爲公子溺，貶之不氏，説與《傳》小異。禮：大國三卿，皆命于天子，次國二卿，命于天子。此百里七十里之國也。至于魯，則三家爲三卿，以外更見大夫，則方伯之大夫亦得書于《經》，故有同時書四人者也。然則此不氏者，蓋下大夫之職，位當小國之下卿者。




夏，四月，葬宋莊公。

大國日葬，正也；月者，畧之。宋葬無時例。




五月，葬桓王。

此記葬天王之始。




此未有言崩者，

據桓十五年三月崩，至今已七年。


 何以書葬？蓋改葬也。

言此以明改葬之禮。何者？緦，墓地有變，可以改葬。月者，天王葬重月。




秋，紀季以酅入于齊。

此紀以地之始。酅者，紀之遺邑也。言此者，存紀于酅也。《春秋》滅國無善者，舉一善以爲法。




紀季者何？

據蔡季入爲蔡侯。


 紀侯之弟也。

據《春秋》之例，父子相繼稱父子，兄弟相及稱叔季，如許叔、蔡季是也。此稱季，是紀亡、季别立爲君之辭。


 何以不名？

季有三見，常辭皆名之。


 賢也。

許其相及。


 何賢乎紀季？

據背君以地降仇。


 服罪也。

以地適人者當言出奔，此何以不言出奔？國已亡矣，舉賢

 而入。入爲君之辭，許叔入于許是也。此何以言入？齊不嫌也，以酅服齊，而爲附庸之君也。


 疏

《左傳》「紀于是乎始判」，言分判爲附庸始于此。


 其服罪奈何？魯子曰：「請後五廟

諸侯五廟，事祀爲重。


 以存姑姊妹。」

此指下叔姬歸于酅而言，説詳董子。




冬，公次于郎。

次，止也。言有畏也。




其言次于郎者，刺欲救紀而後不能也。

義詳《解詁》。





四年


春，王二月，夫人姜氏饗齊侯于祝丘。

饗齊侯所以病齊侯也。


 疏

公在不言者，爲公諱也。




三月，紀伯姬卒。

内女嫁于諸侯不皆卒，此卒者，閔其亡國也。内女適諸侯者無故不卒，此以亡國卒之。卒例日，不日者，以見不卒者也。




夏，齊侯、陳侯、鄭伯遇于垂。

垂，内邑也。三國會于垂，則公在可知；不出公者，諱公與仇人遇也。下狩不諱者，以稱人，可以出公也。




紀侯大去其國。

大去者，去奔之辭也。其國已亡，言出國者，存紀也。




大去者何？

據一見例。


 滅也。

滅在遷前，《傳》以此去乃滅之。


 孰滅之？齊滅之。曷爲不言齊滅之？疏

《穀梁》爲紀侯諱也。紀侯去國，民歸之者數年乃絶，故以大去言之。不言滅，與大王去邠之事同。


 爲襄公諱也。

《傳》以襄公爲小伯，故有此説，與賢宋襄公同。


 《春秋》爲賢者諱，

《春秋》以二伯爲賢。爲二伯諱者，皆以爲賢例。


 何賢乎襄公？

襄無道滅國，亦非善事。


 復讎也。

因莊忘仇事，襄《傳》即襄事以譏

 莊，故託之報仇。


 何讎爾？

據《春秋》不見其事。


 遠祖也。

九世以上哀公。


 哀公亨乎周，

周烹齊侯。


 紀侯譖之，

讒。事詳《齊世家》。讒雖發于紀侯，烹之者周王，就事論，亦不能專責紀。


 以襄公之爲于此焉者，事祖禰之心盡矣。

以復仇許之。


 盡者何？襄公將復讎乎紀，

襄欲滅紀，當□□報仇。


 卜之曰：「師喪分焉。」「寡人死之，不爲不吉也。」

□□復□。


 遠祖者幾世乎？

因遠故問。


 九世也。

詳《齊世家》。


 九世猶可以復讎乎？

據報遠爲遷怒。


 雖百世可也。

此爲非常可駭之論。襄公親殺莊公之父，乃敢以報仇名師，其蔑視魯莊甚矣。


 家亦可乎？

大夫以下。


 曰：「不可。」

家，如伍員復仇于楚只在其子，非有數世。


 國何以可？

報仇無分家、國。


 國君一體也。先君之恥，猶今君之恥也；今君之恥，猶先君之恥也。國君何以爲一體？國君以國爲體，諸侯世，故國君爲一體也。今紀無罪，

事與新君無干。


 此非怒與？

遷怒。


 曰：「非也。」古者有明天子，

所謂後之堯、舜。


 則紀侯必誅，

誅其身。


 必無紀者。

滅其國，言其誅身亡國，必無子孫得世國也。


 紀侯之不誅，至今有紀者，猶無明天子也。

紀侯雖譖，罪由天子，亦不當殺身絶國。《傳》爲此説，據理而言，明君近佞人，陷無罪以刑，反坐當加等也。


 古者諸侯必有會聚之事，

會同之禮。


 相朝聘之道，

小朝大聘。


 號辭必稱先君以相接，

《左傳》所謂繼先君之好。禮：朝會聘盟言必稱先君，是也。


 然則齊、紀無説焉，

謂齊、紀先君有仇，必稱先君之好，則譖、烹事竟若無説以辭之也。


 不可以竝立乎天下。

禮曰：父母之仇，不共戴天。


 故將去紀侯者，

誅其身。


 不得不去紀也。

滅其國，欲去譖哀公之紀侯，則不得不去紀。若存紀國，其子孫稱引先君，則紀侯猶存。當赦紀舊惡。


 有明天子，則襄公得爲若行乎？

當告于天子，不得自興師。


 曰：「不得也。」

有明天子，則天子加誅，齊襄公不得討之；如討，則是遷怒。苟不請命，更干先王之典。


 不得，則襄公曷爲爲之？

據《春秋》爲之諱。


 上無天子，

天子本爲皇、帝正稱，《詩》所謂「王于出征，以佐天子」。小統師説每假借大統，如天子、天下皆是也。


 下無方伯，

上下無人，故責之于居中之二伯。此通例，《傳》借以説齊襄是也。


 緣恩疾者可也。

上下無人，迫于恩義，疾痛之事可以爲之，此亦權變之意也。《春秋》之義，常于嫌得者見不得，又每因人之惑而爲之立義。紀侯賢，齊襄不肖，嫌仇不得報，故借此以明復仇之義，兼爲莊公忘仇發也。此傳者一家之説。


 疏

凡滅者名，所以絶之也。此不名而言大去者，所以存紀也，曰紀侯去耳，其國固存也。于何存之？存之酅也。齊前遷怒紀，紀已滅矣，此言大去其國者，紀侯賢，民之從遷者衆，如太王去邠之事，故特書大去其國，以存之于酅。不言滅者，不使小人加乎君子。齊襄有禽獸行，逆天子，大國君終遭殺身之禍，非宋襄比，《春秋》不得以爲賢而諱之。襄之滅紀，亦不自以爲報仇，親殺桓公，與人之子會饗遇狩，報仇之意非襄所敢言。後師以不言滅爲賢襄，故立此説以明之。




六月，乙丑，齊侯葬紀伯姬。

叔姬不言齊侯葬，以有喪至也。此紀已入酅矣，不以季葬者，伯姬無歸文。




外夫人不書葬，此何以書？

惟此及叔姬、宋伯姬三葬。


 隱之也。

因前隱其國亡，故書葬。以見
 

注



 。


 何隱爾？其國亡矣，徒葬于齊爾。此復仇也，曷爲葬之？

恩怨相歧，據子胥報仇有鞭尸之事。


 滅其可滅，葬其可葬。

已殯、可葬，二者並行不悖，各行其是。如泰西紅十字會與鑄兵仁殺並行。


 此其爲可葬奈何？復讎者，

許其復遠仇。


 非將殺之，

事在遠祖，不如討賊書殺。


 逐之也。

《經》但許逐之，如書大去，絶紀遠君之祀，而不殺紀新君。


 以爲雖遇紀侯之殯，

不但紀家屬，如伯姬。


 亦將葬之也。

仇不在今紀侯，而在其遠祖。今但報其遠祖之仇，遷徙其國足矣，于子孫無怨。無論伯姬之喪，婦人不與外事，宜葬，雖爲紀侯之殯，亦當葬之。言伯姬者，國亡無諡也，宋共姬有諡。


 疏

泰西各國，雖兵事，公法不能非理傷害。所謂殺人之中亦有禮。




秋，七月。

冬，公及齊人狩於郜。

公曷爲與微者狩？齊侯也。

以言狩，知非微者。


 齊侯則其稱人何？

疑以狩事貶之。


 諱與仇狩也。

仇爲齊侯，因諱而不言，其稱人，非貶。莊公自立，與莊公往來交接不一，《經》皆變易異其文，不使與齊侯相交接，以明臣子之義。故曰：「撥亂世反之正，莫近於《春秋》。」惜莊公之事不如《經》之所言也，悲夫！


 前此者有事矣，

前爲婚姻之事是也。


 後此者有事矣，

後公會伐衛是也。


 則曷爲獨于此焉譏？於讎者將壹譏而已，

董子説：《春秋》之義，已見者不復見，「文成數萬，其旨數千」，博文約旨。若依文義，則失顯微之旨矣。


 故擇其重者而譏焉，莫重乎其與讎狩也。

前婚姻有天命可託，後伐衛逆天子，罪有别科，故獨狩事見例。


 于仇者則曷爲將壹譏而已？仇者無時，焉可與通？通則爲大譏。不可勝譏，

莊與仇往來密。


 故將壹譏而已。

董子所謂見者不再見。


 其餘從同同。

《春秋》一見之例，義不止爲通仇言。





五年


春，王正月。

夏，夫人姜氏如齊師。

《傳》曰：師，衆也。師而曰如，公在齊之辭也。齊侯約夫人往會于師，婦人如師，甚爲失禮。


 疏

天子曰京師，諸侯曰師者，行營所在，故皆可言如，如齊師即如京師之意。《左傳》：君以師從，卿以旅從。




秋，倪黎來來朝。

不能以名通，故謂之小邾婁。不見本名，則疑小邾婁本無名，故一見黎來，使知有名。因不能以名通，乃稱小邾子也。


 疏

《孟子》曰：「不能五十里，不達于天子。附于諸侯，曰附庸。」




倪者何？

疑與介葛盧同。


 小邾婁也。

天下附庸多矣，《春秋》常敘一小邾婁以見例；不卒小國，無稱名大夫。


 小邾婁則曷爲謂之倪？

國無二名，既稱小邾婁，曷爲復以倪見。


 未能以其名通也。

因託名以明附庸之制例。


 黎來者何？名也。

爲君之名。名者，二十里附庸。


 疏

董子説：「附庸

 字者方三十里，名者方二十里，人氏者方十五里。」


 其名何？

據儀父稱字。


 微國也。

以後稱子者，辭窮也。在盟會，與諸侯國序，不能稱名，故假子以稱之。《解詁》以子爲進之，非也。




冬，公會齊人、宋人、陳人、蔡人伐衛。

董子云：齊會諸侯納朔，許諸侯賂。皆諸侯，何以稱人？貶也。何爲貶之？爲逆天子命，且辟公與仇者會伐也。


 疏

《魯世家》：「五年冬，衛納衛惠公。」




此伐衛何？納朔也。

據下朔入知爲納朔。


 疏

《左傳》：「冬，伐衛，納惠公也。」


 曷爲不言納衛侯朔？

據納諸侯例得言納。


 辟王也。

天王立黔牟，諸侯伐之而後納朔；若直言納朔，則顯著逆王命。逆命不可

 言，故但云伐衛而已。





六年


春，王三月，王人子突救衛。

詳《世家》。




王人者何？

據王人下稱子突。


 微者也。

據人爲微者。僖公八年稱王人，不名。


 子突者何？

稱子、名突，同子虎，而上乃繫人。


 貴也。

稱子名突，本與子虎、子猛同爲貴者之稱，以爲王子突。


 貴則其稱人何？

據王子則不當稱人。


 繫諸人也。

本非微者，故特繫之人，以爲微焉耳。按：本《傳》言繫者皆謂託辭，如許田託之許是也。


 曷爲繫諸人？

據尊不繫卑，既爲王子，例不得稱人。


 王人爾。

子突救衛，不能勝諸侯之師，使直以爲貴者，則恥辱甚，不可言，故託之微者以殺恥，言此特王人耳。使貴者來，諸侯自當避之。


 疏

按，《傳》與《穀梁》小異：《傳》以突爲名、子爲至貴稱，《穀》以子突爲名，實微者也。




夏，六月，衛侯朔入于衛。

詳《世家》。




衛侯朔何以名？

據諸侯不生名。


 絶。曷爲絶之？

據争立者入，不皆絶。


 犯命也。

據逆命逐黔牟。


 其言入何？篡辭也。

書入以誅其篡立之罪。先立不正，繼犯王命，故生名。




秋，公至自伐衛。

《穀》專言致不致。




曷爲或言致會，或言致伐？

致有二例。


 得意致會，不得意致伐。

二者可致，則從輕重言之。《哀公》篇或致會，或致伐，伐、會竝見之專例。


 衛侯朔入于衛，

以致例推之，此已得意矣。


 何以致伐？

得意當致會。


 疏

上無會文。師以爲此説者以言公會，雖不地，亦得以會言之。


 不敢勝天子也。

不敢以爲得意。




螟。

詳董子。




冬，齊人來歸衛寶。

齊人歸衛寶，分罪于齊也。


 疏

《左傳》云：「文姜請之也。」




此衛寶也，則齊人曷爲來歸之？

當由衛人來歸。


 衛人歸之也。衛人歸之，則其稱齊人何？

其詭異事實，其義何居。


 讓乎我也。

衛人歸齊，齊人讓乎我。


 其讓乎我奈何？

内與諸侯共納朔，何爲使齊讓乎我。


 齊侯曰：「此非寡人之力，魯侯之力也。」

言此以明主惡在齊，我不過從之耳。





七年

此年夏、秋敘異災，春、冬敘姜氏會齊侯，不及别事；以姜氏、齊侯亦災、妖也。





春，夫人姜氏會齊侯于防。

防者何？魯北鄙也。夫人不會饗，言會饗者非會饗，比之于會饗耳。


 疏

《左傳》：「文姜會齊侯于防，齊志也。」




夏，四月，辛卯，夜，恒星不見；夜中，星霣如雨。

恒星不見者，獨見緯星之辭也。經、緯大小相等而遠近各别，望遠不如見近，故記恒星不見，以明日屬行星而見近。此記星異之始。


 疏

記時之詳，惟此爲最。一夜之中又分時、刻，亦記事之體不得不然。此不爲例者。上夜字《穀梁》作昔。




恒星者何？

下星隕不言恒，俗以恒爲經星，行稱緯星。


 列星也。

行星以外有定位，《考工》二十八軫，以象列宿。


 列星不見，

不言行星，是但恒不見耳。


 何以知夜之中？

昏杓，旦建魁，夜中建衡。有恒星，始能卜夜早晚。


 星反也。

昔時不見，昔久則星見，至夜之中乃隕。


 如雨者何？

雨霜雨雪言雨，此何以言雨又言如。


 如雨者，

恒星不見者，目力見行星而不見恒星之辭。日屬世界，日統地與七行星，人亦只見五星而不及天王、海王，遠也。記星之始。言見與不見之分，以别遠近。恒星爲日，各統行星與月；因遠不可見，但見日之恒星。


 疏

下霣不言恒，則緯星不指恒星。


 非雨也。

言如雨則實與雨别。董子説：言雨言隕，由于所發之地不同。《穀梁傳》云：「著于上、見于下，謂之雨；著于下、不見于上，謂之隕。」與董子同。


 疏

按，「著于上見于下謂之雨」，如雨
 


 、雨雪是也。來時可見，其物下地亦可見之。隕霜、隕石則不然，在下可見，在上不可見。今星隕在上可見，在下又不見，故與霜、石不同，又與
 、霜異，故言隕言雨又言如。非雨則曷爲謂之如雨？

據在下不見何以言如雨。不見者恒星，隕者緯星，分别經、緯以記天體。記星之始首分行、恒，行星亦地球，故下霣爲石，如「隕石于宋五」是也。


 《不修春秋》

《不修春秋》，謂寶書也。昔孔子受端門之命，别《春秋》之義，使子夏等十四人求周史記，得百二十國寶書。九月，經立。墨子云百國《春秋》，即謂此也。


 疏

孔子修《春秋》以史記爲本，故孟子引孔子「其文則史」之語。或以《春秋》爲魯史，不知《春秋》所記國多與魯不通，間有侵伐仇讐之事，所記事不必皆由于赴告；惟據魯史，又必參以百國寶書，乃能詳備如此。故先師相傳，有百國《春秋》、百二十國寶書之説。


 曰：「雨星

直言雨。


 不及地尺而復。」

是隕在空中，有光可見，將近地則不見。言不及地尺而復者，因其不見，以復狀之。實則星既隕矣，豈能復至，故《春秋》以如雨狀之，言其及地則不見也。


 君子修之

《春秋説》：「孔子作《春秋》，一萬八千字，九月而成書。以授游、夏之徒，游、夏之徒不能改一字。」《説苑·君道》篇：「孔子曰：夏道不亡，商道不作；商德不亡，周德不作；周德不亡，《春秋》不作。《春秋》作，然後君子知周德之亡也。」


 曰：「星隕如雨。」

以霣易雨，以如雨易不及地尺而復，此修《春秋》所以異于史也。


 何以書？記異也。

因異乃書，天道使然。


 疏

《左傳》：「恒星不見，夜明也；星隕如雨，與雨偕也。」杜氏以爲與雨偕至，非也；偕，同也，謂星隕有同雨例，故兼言雨。




秋，大水。

無麥苗。

記無麥禾之始。


 疏

此與大無麥禾相比。五穀不孰乃書饑，一穀災，小災也。




無苗則曷爲先言無麥而後言無苗？

苗之秀乃禾，苗在麥熟之後；大無麥禾，先麥後禾是也。此當先言苗，而後言麥。


 一災不書，待無麥，然後書無苗。

無苗可再種，無麥則甚變。


 何以書？記災也。

冬，夫人姜氏會齊侯于穀。


八年
 疏

此年專言齊兵事，因以起見弑之禍。




春，王正月，師次于郎，以俟陳人、蔡人。

言師者，公在也。




次不言俟，此其言俟何？託不得已也。

義詳《解詁》。




甲午，祠兵。

祠，《左傳》作治。




祠兵者何？出曰祠兵，入曰振旅，

《左傳》「三年而治兵，入而振旅」，謂此禮三年一行。不言出者省文，出入可以互見。


 其禮一也，疏

《異義》：「《公羊》説：『師出曰祠兵，入曰振旅。』祠者，祠五兵

 ：矛、戟、劍、楯、弓矢

 ，及祠蚩尤之造兵者。」


 皆習戰也。

祠兵、太閱，皆習戰事，田獵之法，寓其禮而已。《經》於田獵單出田獵之名，于兵事言大閱、祠兵，此二者之分。


 何言乎祠兵？爲久也。

因言次，故以祠兵解之。


 曷爲爲久？吾將以甲午之日，然後祠兵於是。

託爲緩兵之辭，言擇取甲午之日，祠乃後出。


 疏

按：《左傳》云：「治兵于廟，禮也。」下接圍郕之文，與《傳》同。《穀梁》以爲因陳、蔡伐我，嚴兵而陳、蔡不至；以《經》無明文，故爲此説。




夏，師及齊師圍成，成降於齊師。

成，《左》、《穀》作郕。


 疏

按：此滅盛，下盛伯來奔，《左傳》有以地奔之事，則别爲一國；緣音同字近，故致互異。然則郕、盛二字當分，此爲盛，則二《傳》作郕誤；下本《傳》作郕，亦誤也。




成者何？

據下成爲内邑，此爲國辭。


 盛也。

成、盛同聲，據圖籍，知其異名同實。


 疏

董子：「《春秋》之書事時詭其實，以有辟也。其書人時易其名，以有諱也。説《春秋》者入其説，詭其辭，隨其委曲，而後歸之。」


 盛則曷爲謂之成？諱滅同姓也。

因同姓，故易字以辟之。


 曷爲不言降吾師？辟之也。

内辟滅同姓。滅，大惡，故以齊主之。




秋，師還。

上云師者，公在也；言齊者，齊侯在也。夏圍成而冬被弑，齊侯有内難，公不於此報仇，乃束兵而還，深惡其無人子之心。故託之師者，以爲老不可用而歸，爲内諱也。




還者何？善辭也。

《左傳》：「秋，師還，君子是以善魯莊公。」


 此滅同姓，何善爾？病之也。

師出三時，勞苦已盛。


 曰：「師病矣，

託之於師老。


 曷爲病之？」

據上師言次言圍，未及合戰，遂以爲病。


 非師之罪也。

言公不自攻齊，非師老之罪。前公與齊侯相通者十數次，《春秋》皆詭其事，不使有一相通，所以申孝子之志，明仇無可通之義也。




冬，十有一月，癸未，齊無知弑其君諸兒。

詳《世家》。





九年

《年表》：齊桓小白元年。



 疏

此年專敘齊、魯事。




春，齊人殺無知。

詳《世家》。


 疏

《傳》大夫相殺稱人，時無大夫共討無知，稱人，衆辭也。與衛人殺州吁同一例也。




公及齊大夫盟于暨。

《經》惟大國齊晉宋、小國曹大夫。自稱大夫而不名者，餘皆無之。方伯大夫例日，此渝盟，不日。


 疏

暨，《左傳》作蔇。




公曷爲與大夫盟？齊無君也。

齊無君也，故與大夫盟立子糾。辭窮稱大夫。


 疏

《左傳》齊無君，與《傳》同。


 然則何以不名？

據高傒稱名。


 爲其諱與大夫盟也，使若衆然。

羣然相盟無統，以見無君之辭，故出公不嫌。若獨出一名，與君命來盟同矣。




夏，公伐齊，納糾。

《魯世家》：「八年，齊公子糾來奔。九年，魯欲納公子糾於齊，後桓公發

 兵擊魯，魯不能勝，急殺子糾。」




納者何？入辭也。其言伐之何？伐而言納者，猶不能納也。糾者何？公子糾也。

糾母魯女，魯故納之。


 何以不稱公子？

據趙鞅納蒯瞶稱衛世子。


 君前臣名也。

趙鞅臣納，故不挈氏；公子君納，則當名。《春秋》别嫌明疑，嫌當爲齊君在魯君前不爲臣。禮：公子無去國道、臣異國義，故見去公子，而見臣于魯。




齊小白入于齊。

詳《世家》。




曷爲以國氏？當國也。其言入何？篡辭也。

秋，七月，丁酉，葬齊襄公。疏

《傳》曰：「過時而日，隱之也。」討賊後乃葬。




八月，庚申，及齊師戰于乾時，我師敗績。

詳《世家》。




内不言敗，

據内言戰不言敗。


 此其言敗何？伐敗也。

惟此言敗，知爲伐。


 曷爲伐敗？

據内言戰，内諱不言。


 復讎也。

莊非復仇，《經》託于復仇，故言敗，惜乎其不敗復仇而敗于納糾也。


 此復讎乎大國，曷爲使微者？公也。

不言其人，爲公諱，實非微者。


 公則曷爲不言公？不與公復讎也。

據上公納糾，助仇人子争國。


 曷爲不與公復讎？復讎者在下也。

以其言師知復仇在下。内不言師敗績，此獨言者，以公亡仇，在下者有復仇之志，故言敗。


 疏

言戰不言敗，此言敗者，以見言戰則敗矣。《傳》以言敗爲與公，《穀》以言敗爲惡内；美惡相反，皆無實據。按，乾時之敗，美惡易見，今異其文者，爲内不言敗，言戰則敗

 。恐其文不顯，故于此一見言敗；以見凡言戰皆敗也，不爲美惡見。




九月，齊人取子糾殺之。

詳《世家》。




其取之何？

其下當有一言字，據邑乃言取。


 内辭也，脅我，使我殺之也。

「使我殺之」，我方謀納糾，不可復言殺，故託言齊取而自殺，則魯之恥少殺。


 其稱子糾何？

據納不言子。


 貴也。

子者，父死子繼之辭。糾宜立，故以貴許之。


 其貴奈何？宜爲君者也。

以見小白不當立，故上言入以罪之。




冬，浚洙。

洙，水名。孔子教于洙、泗之間，即其地也。浚者，淘沙以備水患。北地沙土，水皆横流，久則淤壅，故王政于農閒水落之時浚之以防水，司空平水土之政也。因有兵事，兼爲防齊耳。




洙者何？

據與城城同文。


 水也。浚之者何？深之也。曷爲深之？畏齊也。

浚洙不專爲齊，《傳》因兵事兼説之。


 曷爲畏齊也？辭殺子糾也。

内爲齊殺子糾，齊實未來殺；此言浚洙，使齊人若踰洙來殺子糾，退，魯乃浚以防之，所以辟齊人脅殺之恥也。





十年


春，王正月，公敗齊師于長勺。

此内勝也。公勝不言戰，直敗之，《傳》「内不言戰」是也。不日，非結日戰。


 疏

《年表》：「齊伐我，爲糾故。」




二月，公侵宋。

曷爲或言侵，或言伐？觕者曰侵，

《穀梁》：「俘人民、苞牛馬

 曰侵。」《經》于大小之間有辟其事而言侵者。


 精者曰伐。

言伐有輕重，辭亦有專例。


 疏

《穀梁》：「壞宫室、斬樹木

 曰伐。」侵者輕淺，伐者重深，伐足以包侵。二《傳》同意，舊以爲不同，非也。


 戰不言伐，

言戰則伐可知。主、客者以地爲分，主敘上。


 疏

外伐多目國，惟内乃言鄙。是外伐兵多至都城。


 圍不言戰，

圍在主國。戰敗之後言圍，則戰可畧。


 疏

外圍皆在國，惟内乃有邑圍。


 入不言圍，

圍有不入者，入則必先圍。言入則圍可畧。


 滅不言入，

入而取國爲滅，不取國爲入。滅必先入，言滅則入可知。


 書其重者也。

此爲舉重例。如《經》言滅，先有伐有戰有圍有入，《經》但言滅。


 疏

按，此連敘例，舊大傳文也。此與《曲禮》天子不言出節文同。




三月，宋人遷宿。

遷者，滅國之辭。不言滅而言遷者，以其地屬于他國而不統之也。禮：二伯、王後皆不統國，惟方伯乃有屬國。故《春秋》惟齊、宋有遷一見，以明其不統國也。


 疏

據《左傳》，倪、邾、薛、宿屬于宋，此事實也。《經》意則宋無屬國，特見遷以明之。




遷之者何？

據遷當再出地。不再出地，何以言遷。


 不通也，

以不通爲遷，此舊《傳》文。不通者，謂不臣之屬，此《經》意也。


 以地還之也。

謂以其國還屬之方伯卒正，已不更侯屬之。


 子沈子曰：「不通者，蓋因而臣之也。」

論事實則是化其國而臣其君，論《經》意之言遷，以其國還之方伯卒正，爲其屬國而臣之。




夏，六月，齊師、宋師次于郎。公敗宋師于乘丘。

齊、宋同伐魯，深入至郎，自懷疑忌，魯因間而敗宋師，齊人自還。此當先言伐而後言次，不言伐者，言伐則當言鄙，兵深入至郎，不可言鄙。言次，省文可知。


 疏

《宋世家》：「湣公十年夏，宋伐魯，戰于乘丘。魯生虜宋南宫萬。宋人請，歸萬。」




其言次于郎何？

不言伐，齊、宋同次，公獨敗宋師。疑以敗事次郎。


 伐也。

據以師次、公又敗之，知爲伐、次。


 伐則其言次何？齊與伐而不與戰，故言伐也。

言上疑脱不字。


 我能敗之，故言次也。

此解所以言次之意也。次者疑辭，二國同約，各懷異志，觀望不進，魯乃能敗之，齊師罷去。故不言伐言次也。


 疏

以上《經》所見國皆爲中國，國皆爲《國風》所有。以下乃開南服，即爲周公用夏變夷之事實。




秋，九月，荆敗蔡師于莘，以蔡侯獻舞歸。

《春秋》者，繼《詩》而作。《詩》以召伯統衛、陳、鄭、豳、曹，《春秋》則以齊統魯、衛、陳、鄭、曹；《詩》以周公化外四州，故《春秋》亦以晉統楚、徐、梁、吴也。自此以上，皆與《詩》同；自此以下，乃有南服之國。《春秋》之推廣《詩經》，此爲始，故凡見《詩·風》者，三《傳》謂之中國；不見《詩·風》者，同謂之夷狄也。


 疏

《蔡世家》：蔡桓公卒，哀侯獻舞立。十二年，哀侯娶陳，息侯亦娶陳。息夫人將歸，過蔡，蔡侯不見。息侯怒，請楚文王伐我，「我求救于蔡，蔡必來

 ，楚因擊之，可以有功。」楚文王從之，虜蔡侯以歸。




荆者何？

據《經》言梁、徐，即爲國名。楚言荆，下又言楚。


 州名也。

《春秋》爲三千里立制，正南用《禹貢》州名。


 疏

鄒衍説海外九州，九九八十一，即五帝分司；制以禹九州爲一州，《大行人》九州之外爲蕃國。是于方九千里立九州。大九州名見《地形訓》。


 州不若國，

楚、吴《春秋》之狄，以詳者爲尊，畧者爲賤。若州舉，是極畧之辭；言國，則于二百一十國中以一國見，則稍詳矣。


 疏

《春秋》荆、徐、梁，如今非、澳、南美州無名君。今之稱三州者，但舉州名，不能言其國，此《春秋》州舉之例。久乃稱其國，久乃詳其君臣；此又由州而國、由國而君臣，以次漸進之義也。今南方三大州尚無名國可舉，必俟數百年後乃能以國見。以今之形勢比《春秋》，則赤道以北亞、歐、北美，赤道以南諸州爲夷狄。以《易》八卦方位言之，乾、坎、艮、震四陽卦，北美之北爲乾

 ，雍；歐亞之北爲坎，冀；歐亞之交爲地中、爲豫；亞東北爲艮，兖；亞東南爲震。《春秋》中國爲五州，引南服四州，以成九州。今赤道以北爲中國，開化南服諸州，以成大九州。南服諸州爲巽、離、兑，與《春秋》形勢相同也。


 國不若氏，

單稱國，不如潞氏、英氏、甲氏。


 氏不若人，

如楚人、吴人。


 疏

按，州、國、氏、人四等乃待夷狄之例。凡諸有不同者，皆可由此而推。


 人不若名，

王人不如石尚。


 名不若字，

石尚不如召伯。


 字不若子。

召伯不如劉子。


 疏

按，《經》人、名、字、子乃王臣例，大夫稱字，元士稱名、氏，微者稱人。凡諸侯、大夫、附庸同用此例者，皆可由是推之也。


 蔡侯獻舞何以名？

據凡伯以歸不名。


 絶。曷爲絶之？

歸不皆絶。


 獲也。

董子説：「《春秋》以爲人之不知義而疑也，故示以義曰：國滅君死，正也。正者，正乎天之爲人性命也。天之爲人性命，使行仁義而著可恥，非若鳥獸然，苟爲生、苟爲利而已。是故《春秋》推天施而順人理，以至尊爲不可以生于至辱大羞，故獲者絶之；以至辱爲不可以加于至尊大位，故雖失位弗君也，已復國又在位矣，而《春秋》猶有不君之辭，況其居然方伯，爲楚所虜耶！于其義，非君定矣。」


 曷爲不言其獲？

據晉侯猶言獲。


 不與夷狄之獲中國也。

蔡後爲外州國，此以中國言者，尚未狄之。董子説「大夷言戰而不得言獲」，謂此也。凡方伯之國得言獲，吴、秦皆言獲是；凡以夷狄獲中國，皆辟之不言。按：秦亦夷狄，在梁州國；言獲者，以其在梁州，爲畿内諸侯，初不以夷狄待之。《傳》云「自殽之後乃狄之」，是也。


 疏

《補例》荆者何？陜以東州也。陜以西不言州，陜以東言州者，開南服也。何爲至此乃言荆？隱、桓以上治中國國，莊以下見南國，由近而遠，治之序也。九州同化，而《春秋》之文備矣。按，以前言五州《詩經》《風》有之國，至此始言正南荆州、東南徐州，以二州近，先引而待以中國也。荆者，州名；立九州，收南服，用夏變夷也。《春秋》以中國小，如《詩·國風》僅五州，爲一伯所統；孔子作《春秋》，乃開化南服，立三千里之制，以三千里爲九州，外無十二州。《春秋》凡在其地小國，皆引爲中國，明變夷爲夏也。夷：吴、楚、徐、秦，以其地先言荆，而後言荆州之小國；先言徐，而後言徐州之小國。至于僖世而言梁州，成以後乃言揚州；梁近于王畿，揚蔽于徐也。定、哀之世，則四州入版已久，故純待以中國之禮。此開拓南服，立九州之大例。




冬，十月，齊師滅譚。譚子奔莒。

詳《世家》。


 疏

《左傳》：「齊師滅譚，譚無禮也。譚子奔莒，同盟故也。」




何以不言出？

據奔當言出。


 國已滅矣，無所出也。

與有國者異辭。





十有一年


春，王正月。

夏，五月，戊寅，公敗宋師于
 。疏

《左傳》：「凡師，敵未陳曰敗某師，皆陳曰戰，大崩曰敗績
 

注



 ，得雋曰克，覆而敗之曰取某師，京師敗曰王師敗績于某。」




秋，宋大水。

董子説：魯、宋比年爲乘丘之戰，百姓愁怨，陰氣盛，二國俱水。


 疏

《春秋》記外災著尊卑之等差，方伯以上例得記災，無論其災異及我不及我，皆得記之；國小不得記災，雖其災異與内相關亦不記，如曹、莒、邾婁、滕、薛、杞近國皆不記是也。例書者則書，不當書者，則不論災之大小輕重，通不得書。是記災異者爲本當記而記，非例不當記，而變例以記之也。宋大國，又王後，五記災，三記異；成周一記災，齊一記災，北方伯陳二記災，衛、鄭一記災，例得記者乃記之。南方秦、楚、吴、蔡四方伯通不記，六卒正與魯近，亦如此例，以新方伯禮節與卒正同也。




何以書？記災也。外災不書，

外州國災通不書。


 此何以書？

據中國小國不書，大國亦不盡書。


 及我也。

及者，謂宋災我使人弔之也。宋災多矣，此因公子御説乃記之。


 疏

詳《世家》、《左傳》。




冬，王姬歸于齊。

此亦我主之，何以不詳録？以見前事之不正也。




何以書？過我也。

天王嫁女娶后皆我主之，乃書。





十有二年


春，王三月，紀叔姬歸于酅。

《白虎通》：「夫人死後更立夫人者，不敢以卑賤承宗廟。自立其娣者，尊大國也。《春秋傳》紀叔姬歸于酅，叔姬者，伯姬之娣也。伯姬卒，時叔姬歸，《經》不譏也。」




其言歸于酅何？

據國乃言歸。


 隱之也。何隱爾？其國亡矣，

紀已亡，故特著其邑。


 徒歸于叔爾也。

禮：婦人死無主，以夫家同姓爲之。




夏，四月。

秋，八月，甲午，宋萬弑其君接，及其大夫仇牧。

弑事惟大國，及爲以卑殉君之例。舉三人以示法：仇牧不畏彊禦，荀息不食言，孔父幹衛于君；外此則皆私人奸黨，不以死君許之。




及者何？

兩下相殺言殺，今以弑下及大夫，不倫。


 累也。

事相關，同一本末，故累數。臣亦得蒙弑名，以明死者殉難。


 弑君多矣，

弑君三十六。


 舍此無累者乎？

以殉君累數之。


 曰：「有。」

 孔父、荀息皆累也。

宋二晉一。


 舍孔父、荀息無累者乎？

問不見《經》者。


 曰：「有。」

每君弑，從死者必衆。


 有則此何以書？

殉亦常事。


 賢也。

因賢乃書。


 何賢乎仇牧？

不能保君，致弑。


 仇牧可謂不畏彊禦矣。

《詩》有此語，以此證之。


 其不畏彊禦奈何？萬嘗與莊公戰，

乘丘之役。


 獲乎莊公。

不書，微也。


 莊公歸，散舍諸宫中，數月然後歸之。

宋人請之。


 歸反，爲大夫

下大夫比于士。


 於宋。與閔公博，

君臣以力相角。


 婦人皆在側。

無禮。


 萬曰：「甚矣！魯侯之淑，

性情。


 魯侯之美也。

容貌。


 天下諸侯宜爲君者，唯魯侯爾。」閔公矜此婦人，妒其言，顧曰：「此虜也。爾虜焉故，

爲魯侯虜，故美魯侯。


 魯侯之美

包淑。


 惡乎至？」萬怒，搏閔公，絶其脰。

當時即斃。


 仇牧聞君弑，趨而至，遇之于門，手劍而叱之；萬臂摋仇牧，碎其首，齒著乎門闔。

力大。


 仇牧可謂不畏彊禦矣。

萬，微者也，故不氏。董子云：「此與臣博之過也。古者人君立于陰，大夫立于陽，所以别位，明貴賤。今與臣相對而博，置婦人于側，君臣無别也。故使萬稱它國耳。」


 疏

《宋世家》：「湣公十二年秋，湣公與南宫萬獵，因博争行。湣公怒，辱之曰：『始，吾敬若；今，若魯虜也。』萬有力，病此言，遂以局殺

 閔公于蒙澤。大夫仇牧聞之，以兵造公門。萬搏仇牧，齒著門闔死。因殺太宰華督，乃更立公子游爲君。」




冬，十月，宋萬出奔陳。

此奔而後殺也。不言殺者，畧之也。月者，譏失賊。《春秋》：「緩追逸賊，親親之道也。」此賊失討，奔，故月。





十有

 三年

《年表》：宋桓公御説元年。桓公，莊公子。



 疏

此年專敘齊事。




春，齊侯、宋人、陳人、蔡人、邾婁人會于北杏。

諸侯不至者。柯以下乃大會，明信之著。


 疏

今泰西行公法與條約，每每盟會，結密約、改舊章。《春秋》之記盟會亦因以見。




夏，六月，齊人滅遂。

遂者青州國。此有戰圍，不言者，從重也。月者，青州國滅例月。人者，侯也。其稱人何？爲齊桓諱，故以人言之。




秋，七月。

冬，公會齊侯，盟于柯。

北杏公不在。


 疏

《左傳》：「盟于柯，始及齊平也。」




何以不日？

據公與盟例日。


 易也。

日，重記之，詳時則畧之，故云易。易與難對。


 其易奈何？

問其條例。


 桓之盟不日，

不日，例月。


 其會不致，

凡致，皆危之。


 信之也。

信之，故不日致。


 其不日何以始乎此？

據前盟皆日，以下月。此獨時者，著其始也。


 莊公將會乎桓，

爲桓所迫。


 曹子進曰：「君之意何如？」莊公曰：「寡人之生，則不若死矣！」

有報仇之志。


 曹子曰：「然則君請當

敵也。


 其君，

齊桓。


 臣請當其臣。」

管子。


 莊公曰：「諾。」于是會乎桓。莊公升壇，

盟皆爲壇。


 曹子手劍而從之。

司馬從行之例。


 管子進曰：「君何求乎？」曹子曰：「城壞壓竟，君不圖與？」管子曰：「然則君將何求？」曹子曰：「願請汶陽之田。」管子顧曰：「君許諾。」桓公曰：「諾。」曹子請盟，桓公下，與之盟。已盟，曹子摽劍而去之。要盟可犯而桓公不欺，曹子可仇而桓公不怨。

《吕覽·貴信》：桓公盟歸而欲勿與，管仲曰：「不可。人特刼君而要盟，君不知，不可謂知；臨難而不能守，不可謂勇；許之而不與，不可謂信。不知、不勇、不信，有此三者，不可以立功名。予之，雖亡其地，而以百里之國見信于天下，君猶得也。」莊公，仇也；曹劌，賊也。信于仇、賊，又況非仇、賊者乎！夫桓公九合一匡之業，由于聽仲。仲因物矣。


 桓公之信著乎天下，

貫澤爲偏致辭。


 自柯之盟始焉。

故不月

 ，以著其信之始。即月，則意不顯著，故于其始時。





十有四年


春，齊人、陳人、曹人伐宋。

三國會約侵伐，下何以言單伯？明齊桓初伯，復古制也。天子使三大夫居閒田，爲方伯監，凡方伯政事，皆三監掌之。强幹弱枝，征伐所以自天子出也。天子失政，則方伯私臣奪監者權而專兵事，征伐所以自諸侯出也。桓公初伯，亟明時制，收監者之專，反之天子，此二伯之大義也。以下不言大夫掌兵、伐國、會諸侯矣。




夏，單伯會伐宋。疏

《宋世家》：「桓公二年，諸侯會伐宋，至郊而去。」




其言會伐宋何？

據翬帥師敘諸侯言伐，此言會，不敘。


 後會也。

翬同齊、鄭伐宋，故敘而言伐，此上已見伐文。諸國師在先，單伯在後會，故與書翬文異。


 疏

單伯者何？監者也。其禄視諸侯之卿，其爵視次國之君，其禄取之于方伯之地。制詳《王制》。




秋，七月，荆入蔡。

今赤道以南無名國，但以州舉。《春秋》之初，江、淮以南亦無名國，但以州舉。


 疏

《楚世家》：楚文王六年伐蔡，虜哀侯以歸而釋之。




冬，單伯會齊侯、宋公、衛侯、鄭伯于鄄。

外會再見監者，明會鄄爲王事也。宋未服，故伐之；宋服而爲此會，會敘諸侯也。





十有五年
 疏

《年表》：鄭厲公元年。厲公亡後十七年復入。




春，齊侯、宋公、陳侯、衛侯、鄭伯會于鄄。

此諸侯同在之辭也。不敘晉、蔡者，陜以東國，時蔡從楚，晉未伯也。此會二大國三方伯參錯之，以見中國皆在也。


 疏

《齊世家》：「桓公七年，諸侯會公于鄄，而桓公于是始霸焉。」




夏，夫人姜氏如齊。

秋，宋人、齊人、邾婁人伐兒

 。

兒即郳，小邾婁國名。宋敘齊上者，宋主兵也。此皆諸侯，其以人言者，爲伐小國微之。




鄭人侵宋。

方同會，乃背約侵宋，故下有伐同會而相侵，桓伯未盛也。


 疏

《左傳》：「秋，諸侯爲宋伐郳，鄭人間之而侵宋。」




冬，十月。


十有六年


春，王正月。

夏，宋人、齊人、 衛人伐鄭。

鄭侵宋，爲宋報之，故以宋敘齊上。


 疏

《左傳》：「諸侯伐鄭，宋故也。」




秋，荆伐鄭。

鄭以中國背楚，故荆伐之。詳録夷狄之强，以見伯之難成，而桓績偉矣。


 疏

《王制》每州方千里，《周禮》皇帝之制，州有數等。三皇：天用九，共九州，每州方萬里；地數六，地皇六千里一州，六六三十六州；人皇五千里一州，五五二十五州。鄒衍説三千里一州，乃五帝分司五極之制。内方九千里立九州，外立十二州，如《典》、《謨》，共爲爲方萬三千四百里。




冬，十有二月，公會齊侯、宋公、陳侯、衛侯、鄭伯、許男、曹伯、滑伯、滕子，同盟于幽。

中國皆在之辭。許男、曹伯、滕子皆卒正，此何以異稱？《春秋》伯子男一也。滑者，不敘者也。敘者一見例。


 疏

滑伯者，豫州卒正也。敘者一見，以起外卒正皆在而《春秋》不書也。敘在曹下者，以伯相次也。




同盟者何？同欲也。

邾婁子克卒。

卒不日、月，不卒者也。不卒而卒，明進之爲小國也，其子，進之也。孰進之？《春秋》進也。吴、楚爲方伯曰子，卒正何以亦曰子？貴賤不嫌，則同號也。





十有七年

《年表》：秦德公元年。德公，武公弟。





春，齊人執鄭瞻。

鄭瞻事實，三《傳》不詳；《傳》以爲甚佞者，師説相傳如此。前鄄會、鄭背約伐宋，皆出于瞻之蠱惑，故于事平後討而執之。《論語》云「遠佞人」，《春秋》所以書也。


 疏

瞻，二《傳》作詹。




鄭瞻者何？

據鄭方伯，大夫宜氏。


 鄭之微者也。

微，故不氏。


 此鄭之微者，何言乎齊人執之？

非執政大臣無因見執，且執亦例所不書。


 書甚佞也。

佞爲大惡也。甚，故特書齊執以見之。




夏，齊人瀸于遂。

不言遂人殲齊人，而以自殲爲文者，與鄭棄其師梁亡同意，所以示玩敵之禍。




瀸者何？瀸，積也，衆殺戍者也。

義詳《解詁》。




秋，鄭瞻自齊逃來。

何以書？

據微者不書。


 書甚佞也，曰：「佞人來矣！佞人來矣！」

冬，多麋。疏

魯舊無麋，今不惟有，而且多，故《傳》以異言之。




何以書？記異也。


十有八年

《年表》：楚堵敖囏元年，周惠王元年，晉獻公詭諸元年。





春，王三月，日有食之。

《五行志》：「不言日，不言朔，夜食也。《公羊傳》曰食晦，董子以爲宿在東壁，魯象也。後公子慶父、叔牙果通于夫人而刼公。」




夏，公追戎于濟西。

戎者何？曹也。何以知爲曹？以地濟知之。曹侵我，取濟西田，諱其事，故以追言之也。《春秋》不言魯、曹侵伐，知此曹取之也。




此未有言伐者，其言追何？

據公追齊師先言齊侵，此不言戎伐我。


 大其爲中國追也。

中國非天下，爲一國一王之事。《中庸》「是以聲名洋溢乎中國，施及蠻貊」，以中國爲國，以海外爲四裔。


 此未有伐中國者，

狄戎侵伐齊、鄭、衛、邢等國爲伐中國，此不見《經》。


 則其言爲中國追何？

亦不得言爲中國追。


 大其未至而豫禦之也。

戎將有所侵，事未行而我禦之，故不得舉所伐也。


 其言于濟西何？

濟西，與河陽同。凡濟水西皆在所指，不似酅爲定也。


 大之也。

言温小諸侯，言河陽大天子；言酅小追齊師，言濟西是大追戎也。




秋，有
 。

一有一亡曰有，不常有之辭。




何以書？記異也。

非常有之物，地氣使然。《周禮》五土五植五動，各有土宜，所生遷，地弗良。




冬，十月。


十有九年

《年表》：秦宣公元年。燕、衛伐王，王奔温，立子頹。





春，王正月。

夏，四月。

秋，公子結媵陳人之婦于鄄，遂及齊侯、宋公盟。

鄄，内邑。




媵者何？諸侯娶一國，

伯姬歸于宋是也。


 則二國往媵之，

衛、晉同姓之國，來媵是也。來媵爲王者後，故有異姓媵。


 以姪、娣從。

姪娣，二國媵女于夫人爲姪、娣。説詳《白虎通》。


 姪者何？兄之子也。

與男子同稱。女子從夫，不分昭穆尊卑，故姪與姑同嫁。


 娣者何？弟也。

如紀季姬、鄫季姬是。


 疏

古人異姓不論班輩。


 諸侯一聘九女，

言聘者，非一時娶九女，故有待年之禮。董子説：公侯立一夫人、一世婦、左右婦、三姬、二良人，伯子男同立一夫人、一世婦、左右婦、三良人、三孺人。三等皆九女也。


 諸侯不再娶。

《春秋》改制，所以絶亂原。


 媵不書，此何以書？

媵爲小事，雖嫁内女，非有所見，不書。


 爲其有遂事書。

因盟追録媵事。


 大夫無遂事，此其言遂何？

結奉命媵，未奉命盟二國，在途遇二國來伐，因矯命，如弦高之事而與之盟。矯命爲生事。


 聘禮：

聘禮，今《儀禮》六禮

 義同，故引以爲説。


 大夫受命不受辭，

《儀禮》聘記文。


 出境，有可以安社稷利國家者，則專之

《論語》所謂專對。


 可也。

義詳董子。




夫人姜氏如莒。

夫人不外如，外如，譏之。




冬，齊人、宋人、陳人伐我西鄙。

言鄙者何？以爲邊鄙之事，不以難邇我也，所以遠恥辱而爲内諱。至于用兵深入者，舉戰敗爲文，不言侵、伐。外侵、伐不書，惟書齊、莒、邾婁者，以三國皆接壤

 我也。齊在西北，莒在東南，邾婁在南。


 疏

鄙，如今泰西屬地，與本封不必相連屬。





二十年

《年表》：蔡穆公肹元年。



 疏

《蔡世家》：楚虜蔡侯以歸。哀侯留楚九年，死于楚，凡立二十年卒。蔡人立其子肸，是爲穆公。




春，王二月，夫人姜氏如莒。

夏，齊大災。

齊記災者，二伯也。晉亦二伯，何以不記災？西伯也。


 疏

陜以西國通不記災，故西伯亦不記。




大災者何？大瘠也。大瘠者何？
 也。

疫疾流行，傳染者多，衛生之學不修也。


 何以書？記災也。外災不書，此何以書？及我也。

以近故。




秋，七月。

冬，齊人伐戎。

戎，《穀梁》作我。


 疏

此伐我也，何爲託之戎？爲齊桓諱也。方有大災，比年伐我，故託之戎。此避伐我，稱戎伐我西鄙者，狄齊也。





二十有一年

《年表》：齊、鄭誅頹，入惠王。





春，王正月。

夏，五月，辛酉，鄭伯突卒。

小國稱伯，方伯何以亦稱伯？貴賤不嫌，則同號也。




秋，七月，戊戌，夫人姜氏薨。

婦人薨不地。何以不地？無外事也。


 疏

夫人薨有定地，不地爲正，地爲變。公薨有

 定地，地爲正，不地爲變。男女異例也。




冬，十有二月，葬鄭厲公。

月葬，正也。七月，過時。





二十有二年

《年表》：鄭文公捷元年。楚惲殺堵敖

 自立。





春，王正月，肆大省。

《尚書》曰：「眚災肆赦，怙終賊刑。」言過犯無心，從寬不治，此用刑之要法，非情真罪當，博仁厚之名而赦之也。省與眚通。


 疏

省，《左》、《穀》作眚。




肆者何？

一見，無所起。


 跌也。

跌，當作佚。《穀梁傳》曰：「肆，佚也。」《傳》一本：肆，佚，謂赦遣之也。


 大省者何？

文與大飢、大有年同。


 災眚也。

《穀梁傳》：「眚，災也。」災眚，謂過失之罪。大眚，過犯之大者耳。


 肆大省，何以書？

赦過常事。


 譏。何譏爾？譏始忌省也。

魯因有夫人喪乃大赦，如後世因喪大赦之事。眚災本不宜治，孔子曰「赦小過」，是也；至于大省，則與小過不同，因喪概從寬免，豈合道哉！故書以譏之，所以明赦過之義，兼杜後世輕赦之風也。




癸丑，葬我小君文姜。

文者，諡也；姜者，氏也，葬以氏配諡。婦人從夫之諡，無外事可言，宋共姬是也，此特諡，譏之。文姜惡，有美諡，其譏之意自明。




文姜者何？莊公之母也。

不言桓夫人，義已絶也。言莊母，譏莊之念母。元年夫人入齊，此如别一夫人者然。




陳人殺其公子禦寇。

《經》特書陳人殺公子，當言大夫，不言公子，而不言大夫者，非公子也。世子于父世見，公子于父世不見；此見者，明爲太子，非公子也。所謂微而顯也。


 疏

《魯世家》：「廿年春，陳人殺其太子禦寇。」




夏，五月。

以五月首時者，明殷正建丑。一見，以明通三統之義。




秋，七月，丙申，及齊高傒盟于防。

齊高傒者何？

據下稱高子，此爲名字。


 貴大夫也。

據下稱高子知其貴。《左傳》云：「有天子之二守國、高在焉。」齊爲上卿，大國大夫下于其國君一等，二伯比于天子之公，則其大夫可比于天子之卿。故《經》稱大夫，以方伯爲正辭；至于大國卿，則與方伯同尊，故《傳》以貴别之。


 曷爲就吾微者而盟？

據不出其人，微者之辭。


 公也。

公盟例日。


 公則曷爲不言公？

據敗乃不出公。


 諱與大夫盟也。

大夫不敵君，大國大夫尊與公逼，故盟不出公。小國大夫有出公者，貴賤不嫌也。此屬嫌疑之例也。




冬，公如齊納幣。

公立已久，何以始聘夫人？再娶也。諸侯不再娶，兼譏之也。此娶齊女，何以不諱與仇婚？齊襄已死也。


 疏

《春秋》常事不書，凡娶，得禮者皆不見於《經》，故書皆有所譏。諸侯不再娶，此再娶者，書之，兼以明齊女之禍。其父爲娶齊女而死，己又娶齊，故深惡之也。




納幣不書，

常事。


 此何以書？譏。何譏爾？

納幣，禮文。


 親納幣，

書以明禮制。


 非禮也。

時公入齊，與齊女淫而謀婚，如鄫季姬事。納幣者，諱辭也。





二十有三年

《年表》：楚武王惲元年。





春，公至自齊。

桓之盟不日，其會不致，信之也。

此爲大例。


 此之桓國何以致？

之國與會同。


 危之也。

危之，致國與致會同。


 何危爾？公，一陳佗也。

陳佗淫于蔡，蔡人殺之。公行不正，故爲公危而録之。




祭叔來聘。

祭氏三見監者，祭伯、仲、叔皆是也。在王朝言祭公，必以同氏言者，起爲天子使監。言來聘則是王臣，内不得純臣之；内不得純臣，則方伯不可以私事使之也，故書以明之。一説祭叔來與祭伯同，有「聘」者，誤衍字。




夏，公如齊觀社。

觀者非常之辭，觀社者，託詞也。公入齊，與齊女淫，不可言，故託詞于觀社耳。




何以書？譏。何譏爾？諸侯越竟觀社，非禮也。

《左傳》：「公如齊觀社，非禮也。」忘仇事齊，惡之深，故如齊三繫事以目之。




公至自齊。

桓會不致，此致者，危之也。




荆人來聘。

言聘者稱君稱使，此何以稱人來聘？言聘者方伯，書荆人來聘，明爲荆州方伯也。何以不稱使？以州見，不可以稱使也。


 疏

聘者方伯以上之禮，楚爲新建州伯，未離夷狄，如今新疆、臺灣巡撫雖同内官，禮儀未備也，文以後乃有大夫。此先言聘者，著其爲荆州方伯，以下稱子者，進之也。




荆

《春秋》方三千里立九州，三皇則方三萬里立九州，加百倍。以《春秋》法天皇，《詩》、《鄘》、《衛》、《王》爲九洛九主，每州方萬里；黄帝畫井，提封萬里。萬國，就一州言之。


 何以稱人？

據上州舉不稱人。


 始能聘也。

初聘稱人，後聘不稱氏大夫，再則稱氏，漸進之序。此外州聘之始，故一見以明之。




公及齊侯遇于穀。

穀，内地。公至齊言如，齊侯至魯，以遇

 言之，不言來者，尊卑之義也。




蕭叔朝公。

蕭叔者，附庸國；字者，三十里。此宋附庸。《春秋》以爲魯附庸者，王後不爲方伯。




其言朝公何？

内如不言朝，在外乃言朝于王所。


 公在外也。

來行禮于廟外，故目公，以譏叔字也。《傳》曰：「氏不若人，人不若名，名不如字，字不如子。」凡四等，名曰附庸，三代共之。然則其地奈何？曰：天子圻内方千里，公、侯方百里，伯七十里，子、男五十里，附庸字者方三十里，名者方二十里，人、氏者方十里。


 疏

言朝，非朝也。嘉禮不野合，兩譏之。




秋，丹桓宫楹。

目桓宫者，起女禍也。文姜方葬，哀姜即來，故書以傷之。




何以書？

事微不足録。


 譏。何譏爾？丹桓宫楹，非禮也。疏

禮：諸侯不用丹。




冬，十有一月，曹伯射姑卒。

初卒已日，此何以月？以漸而降也。何爲降之？嫌與方伯同也。《春秋》惟内方伯正例日，餘國皆以日、月升降也。鄭、秦稱伯，小國何以亦稱伯？貴賤不嫌，則可同號也。


 疏

詳《曹世家》。




十有二月，甲辰，公會齊侯，盟于扈。

扈者，晉之邑也。盟于扈，則晉在也。不言晉者，晉未伯也。




桓之盟不日，此何以日？危之也。何危爾？我貳也。

盟于扈，有晉也。貳

 者，謂公貳心于晉，事齊不專也。


 魯子曰：

此釋上《傳》之詞，則魯子爲後師。《傳》有前後積合而成之證。


 「我貳者，非彼然，我然也。」

晉時未伯，我自以爲足以抗齊，故有貳心也。





二十有四年

《年表》：曹僖公夷元年。





春，王三月，刻桓宫桷。

何以書？譏。何譏爾？刻桓宫桷，非禮也。

與《左》同。




葬曹莊公。

小國葬亦稱公。諸侯于其國中稱公，從臣子辭也。




夏，公如齊逆女。

公如齊三繫事，以下不繫者何也？明三事納幣、觀社、逆女皆非禮，爲女禍詳之也。莊三如齊獨繫事者，彙見之例也。




何以書？

内娶不盡記逆。


 親迎，禮也。

《春秋》新制，特開冕而親迎，書以明禮。《經》示後書之法，當時實未行此禮。爲正婚姻，乃制六禮。


 疏

如係舊禮，則

 爲常事，在不書之例。莊公未娶先淫，《經》以逆女書淫也。録之既以明禮，亦爲内諱。




秋，公至自齊。

先致公者何？義不外公也。公親迎，當與夫人同至，又先淫，必不先歸。因欲難齊女之入，不可難公，故别至之，實同一日也。




八月，丁丑，夫人姜氏入。

入者，内弗受也。日者，危之也。何以危之？魯之禍自是起也已。


 疏

公娶仇國淫女，致殺二子、亂魯國，故日以危之。




其言入何？

據當言至，不言入。


 難也。

娶仇女不可致於宗廟，故言入。


 其言日何？

致不必日。


 難也。

因不同至，故言日以别之。


 其難奈何？夫人不僂，不可使入。

僂謂特至，與公不同文。言入者，内拒之詞。内不可言拒公，故分别之，一言入，一言至也。


 與公有所約，

親迎，公與夫人當同致，《經》分别書之，有似遲之，又久而要約者，故别書入。


 然後入。

實同時至。文如與公不同時，有所約而後入也。




戊寅，大夫宗婦覿，用幣。

《左傳》：「公使宗婦覿，用幣，非禮也。」


 疏

事詳《魯語》。




宗婦者何？

禮稱世婦。宗者，同姓之命婦。


 大夫之妻也。

大夫者，三卿、九大夫、二十七上士、八十一中士也。言大夫者，以卿統之也。宗婦者，大夫妻，三世婦、九妻、廿七妾、八十一女也。言宗婦者，以宗婦統之也。《昏義》大夫輔公、宗婦輔夫人助祭事是也。天子三夫人、九嬪

 、二十七世婦、八十一御妻，亦百二十官之妻也。舊説誤爲天子妾媵。


 覿者何？

國内相見，與朝聘異。


 見也。

禮以見統朝覲聘問，《論語》私覿爲朝聘節目之事。


 用者何？

覿以幣，應不言用。


 用者，不宜用也。

言用，皆譏非禮。


 疏

《傳》例「用者不宜用者也」，義與《穀傳》同。


 見用幣，非禮也。

用幣男女無别。大夫者，牙與慶父也。時有無别之事，爲内辭，特以用幣見之。後二叔淫于夫人，再有弑禍，此其前見者也，故重日之。


 然則曷用？

專問宗婦之贄。


 棗栗云乎？腶脩云乎？

此皆婦人之贄。此明大夫雖男，見夫人亦當以女贄，不能男。用幣小事，日者，有辟，不盡言。




大水。

董子説：夫人哀姜淫亂不制，陰氣盛也。




冬，戎侵曹。

《春秋》諸侯之事多有戎狄在内，善事則目諸侯，惡則目戎狄。


 疏

夷狄小國不書，惟大國乃書之。此何以書？我侵之也。何爲託之戎？有大災而伐曹，故書戎侵以諱之也。




曹覊出奔陳。

曹覊者何？

據莒世子。公子出奔不日，但以國氏，疑此爲世子。


 曹大夫也。

據射姑言世子，上繫國、不稱世子，知爲大夫。


 曹無大夫，此何以書？

據盟會正辭，大夫稱曹人不名。


 賢也。

因賢出覊。曹爲卒正上等例，得見不氏大夫。


 疏

大夫，見覊爲賢耳。例不得見，因賢乃見也。


 何賢乎曹覊？戎將侵曹，

順《經》立説。


 曹覊諫曰：「戎衆以無義，君請勿自敵也。」曹伯曰：「不可。」三諫不從，遂去之，

以去就争之，不言戰因是而止。諫義詳《白虎通》。


 故君子以爲得君臣之義也。

言此以明諫諍之道當以覊爲正，不與泄冶也。




赤歸于曹郭公。

如曹爲州公，此歸曹爲郭公。


 疏

赤歸于楚，與州公如曹相比。湘潭王氏説：郭公二字，先師記識之文，後混入經文。




赤者何？

州公入曹不名。赤歸于楚，上繫戎曼子，此無所繫。


 曹無赤者，

據《譜牒》，曹君無赤名。


 疏

杜解《左傳》，以赤爲曹僖公。《世本》、《世家》皆無其説。


 蓋郭公也。

蓋，疑詞。以赤爲郭公，是《傳》者據記識爲説。使《經》「赤歸于曹」、「郭公」連文，則弟子當先問郭公，師答亦不得云「蓋」也。


 郭公者何？

州公《經》言如，此乃言歸。


 失地之君也。

與州公同。郭即齊桓公所見亡國之墟，此蓋齊滅郭也。赤歸于曹，如申侯仕于鄭。





二十有五年


春，陳侯使女叔來聘。

女叔者何？天子之大夫，爲監于陳者也。言使者何？監者統于方伯也，聘者爲方伯事，若逆女則私事，不可以使監者矣。其不名何也？天子之命大夫也。言使言監者，明陳爲方伯也。方伯惟陳言聘最早。又，一言聘而已。


 疏

《左傳》：「使女叔來聘，始結陳好也。嘉之，故不名也。」




夏，五月，癸丑，衛侯朔卒。

朔何以不葬？絶也。曷爲絶之？逆天子之命也。傳曰：「惟天子受命于天，天下受命于天子，一國受命于君。君命順則臣有順命，君命逆則臣有逆命。」




六月，辛未朔，日有食

 之。鼓用牲于社。

《春秋大傳》：「天子之國有泰社，東方青，南方赤，西方白，北方黑，上方黄。」故將封于東方者取青土，封于南方者取赤土，封于西方者取白土，封于北方者取黑土，封于上方者取黄土。各取其色物，裹以白茅，封以爲社。此始受封于天子者也。此之爲主土，主者立社而奉之也。董子説：宿在畢五度，畢爲邊兵，兵，秋象也。是後狄滅邢、衛。


 疏

《左傳》：「非常也。」杜云：非常鼓之月。《長曆》推之辛未，實七月朔。置閏失所，故致月錯焉。




日食則曷爲鼓用牲于社？

日食本可以計算，聖人定曆授時，非不知，知則不必言救護。


 求乎陰之道也。

聖人法天，日屬世界，日既有變，人物不能不有所變動，故設此象，以爲陰盛而抑之。牲在用下，不分别，鼓爲禮；用牲非禮者，不以用爲例。《穀梁》説以用爲例。


 以朱絲營社，

班云：「社者衆陰之主，以朱絲營之，鳴鼓攻之，以陽責陰也。」


 或曰脅之，

與董子説同。


 或曰爲闇，恐人犯之，故營之。

存異説也，義詳《解詁》。按，《傳》所稱「或曰」亦先師也。義可並存，則不能單持一説，故《穀梁》同此例。知説經當兼采，不專主一家。




伯姬歸于杞。

伯姬者，魯之長女也。以有娣從，故稱伯。




秋，大水。鼓用牲于社、于門。

以大水比日食，明災異一也。




其言于社、于門何？

據上言于社，此加言于門。


 于社，禮也；

大水與日食皆爲陰盛，故可鼓之。鼓、牲竝見，不可言鼓牲，故必言用以别之；則用不爲例，非言用不宜用之比。故言于社爲禮。


 于門，非禮也。

再加于門，直書而意見。




冬，公子友如陳。

此内臣書如之始。言如陳者，正也，因正以見乎變也。常事不書，此何以書？明正也，以起下如陳。葬爲變，欲言其變，故先言正以起之。





二十有六年

《年表》：衛懿公元年。





春，公伐戎。

此伐曹，與戰也。不言戰者，辟公而不言也。


 疏

伐戎者曹也。何以不言伐曹？《春秋》不言魯、曹兵事，故皆託之戎也。以下又託諸狄。




夏，公至自伐戎。

前戎侵曹，此伐戎，彼此一戎之。




曹殺其大夫。

言大夫不言名氏，非大夫也。《經》稱列國卿爲大夫，惟方伯爲正稱；宋尊則爲卿，曹卑則爲士。故宋、曹殺大夫同有不名例，他國無之，以見惟方伯之卿得比于天子大夫。




何以不名？

據曹以下大夫皆不氏以名。


 衆也。

此舊《傳》。衆謂八十一元士，以三輔一，多于二十七大夫。


 曷爲衆殺之？

此後弟子以衆爲人，非尊卑辭。


 不死於曹君者也。

即上公伐戎事。曹戰不力，敗後討罪，殺之。


 君死乎位曰滅，

據胡子髠言滅，大夫生死皆曰獲，諸侯生曰獲，死曰滅。


 曷爲不言其滅？

君臣同死，何以言殺大夫而不言君滅。


 疏

據《世家》，曹僖公無戰死事。師言戰陣不用死力，弟子疑以爲曹君戰死。但當問何以不言敗。


 爲曹覊諱也。

此亦權答。


 疏

曹覊奔在二十四年，戰敗君死，不應遲至二年乃討其罪。《世本》、《世家》竝無曹君死事。


 此蓋戰也，

君臣同死于戰。


 何以不言戰？爲曹覊諱也。

曹覊諫輕

 戰，今戰而死，言戰則觸死事，故不言之。


 疏

按，曹君死于戎事，《左傳》、《史記》皆無其説，當由《經》辟魯、曹兵事，故一切託之于戎；《經》既目戎，故《左》、《史》因亦不詳其事，惟師説尚存于《傳》耳。




秋，公會宋人、齊人伐徐。

徐者，州舉之也。州舉何？以不爲方伯。徐不言使者，有夷狄辭也，故以蔡爲徐伯。蔡不在徐，何以主之？爲其遷于州來也。荆以州封爲方伯，徐何以主蔡？與秦、鄭同也。秦在雍州而爲梁州伯，鄭在豫州而爲冀州伯，不拘國地也。蔡以中國浸入夷狄，故《春秋》外之于徐。蔡以遷州來見，鄭以伯見，秦以滅梁見也。秦滅梁，故知爲梁州伯。


 疏

《春秋》九州制同《禹貢》，于東南多置一州，故舉徐以明之。宋在齊上，宋主兵、王後，二伯皆公，故無次序。




冬，十有二月，癸亥朔，日有食之。

日食必在朔，記曆之正。


 疏

董子説：宿在心，心爲明堂，文武之道廢，中國不絶若綫之應也。





二十有七年


春，公會杞伯姬于洮。

婦人無外事，與兄弟不饗會。内言夫人會齊侯，外言公會杞伯姬；内外互見，交譏之。




夏，六月，公會齊侯、宋公、陳侯、鄭伯同盟于幽。

齊桓一匡。言同者，天下諸侯皆在。晉分伯，同指北方諸侯；故《穀梁》齊同曰「尊周」

 ，晉同曰「外楚」。




秋，公子友如陳，葬原仲。

如，聘詞，文下不繫事。原仲，天子大夫，爲監于陳者也。不名者，天子大夫也；葬者，以王臣例。此不書者，其書之，以見葬例也。監者死于閒田，則葬于閒田已耳，不歸于京師也。目陳者，以陳主之也。




原仲者何？

據不名，原又畿内國。


 陳大夫也。

天子大夫爲監者亦從大夫稱。


 大夫不書葬，此何以書？

據内外大夫通不書葬，又不先書卒。


 通乎季子之私行也。

《傳》以言如爲公行，以言葬爲私事。私不敵公，不能以私行見于《經》，今《經》于如下記葬，是通其私行之事。


 疏

如下不繫事，繫者惟此一見。


 何通乎季子之私行？

《左傳》：「原仲，季友之舊也。」謂通其私行，如朋友臨喪之義。


 辟内難也。

《穀傳》：「不卒而書葬

 ，諱出奔也。」


 君子辟内難而不辟外難。

内則親親，外則當不畏强禦。


 内難者何？公子慶父、公子牙、公子友皆莊公之母弟也，公子慶父、公子牙通乎夫人

《齊世家》：「哀姜淫于魯公子慶父」，不言通牙。


 以脅公，季子起而治之，

如下以酖飲牙之事。


 則不得與于國政；

下《傳》云莊公召季子，至而授之以國政。


 坐而視之，則親親，因不忍見也。

不忍見骨肉相殘。


 故于是復請至于陳

二十五年已如陳。


 而葬原仲也。

此出奔也。下書季子來歸，是從陳歸之詞，閔弑復之陳

 ，出入皆不書也。葬陳原仲得爲私行者，大夫不敵君，君不使乎大夫，故不言公事，而以季子主之，爲私行也。




冬，杞伯姬來。

其言來何？直來曰來，

此爲嫁叔姬來。《詩》云「問我諸姑，遂及伯姊」也。禮：嫁女姑姊得往相焉。不月者，禮也，記此以明婚禮。獨言杞伯姬者，春會洮，今又來，並譏之。


 大歸曰來歸。

《左傳》：「凡諸侯之女歸寧

 曰來，出曰來歸，夫人歸寧曰如某，出曰歸于某。」與《傳》同。




莒慶來逆叔姬。

莒慶者何？莒大夫也。莒無大夫，此何以書？譏。何譏爾？大夫越竟逆女，非禮也。

叔姬者，次女也。嫁于諸侯者必長女，大夫娶者多爲叔、季。《傳》：諸侯嫁女于大夫，必使同姓大夫主之。此譏非禮。




杞伯來朝。

王者之後稱公，杞何以稱伯？《春秋》上黜夏，下存周，以《春秋》當新王。《春秋》當新王奈何？曰：王者之法必正號。黜王謂之帝，封其後爲小國以奉祀；存二王之後以大國，使服其服，行其禮樂，稱客而朝。故同時稱帝者五，稱王者三，所以昭五瑞、通三統也。


 疏

董子説：「周，今王也，尚推神農爲九皇，而改號軒轅謂之黄帝，因存帝顓頊、帝嚳、帝堯之帝號，黜虞爲號舜曰帝舜，録五帝以小國。存禹之後于杞、湯之後于宋，以方百

 里爵號公。皆使服其服，行其禮樂，稱先王客而朝。《春秋》作新王之事，變周之制，當正黑

 統。而殷、周

 爲王者之後，黜夏改號禹謂之帝禹，録其後以小國，故曰黜夏存周，以《春秋》當新王。」又

 言：「杞

 侯弗同王者之後也，稱子又稱伯何？見殊之小國也。」




公會齊侯于城濮。

城濮者衛邑，會于城濮，謀伐衛也。按：自此以後，公不會方伯，惟會大國矣。





二十有八年


春，王三月，甲寅，齊人伐衛。衛人及齊人戰，衛人敗績。

此戰齊大衛小，常例不分主客，通得以大及小；因善衛，乃以衛及齊。




伐不日，

日爲戰出，伐通不日。


 此何以日？至之日也。

兵至之日而戰，故伐、戰同日。先伐而後戰，則戰獨日。


 戰不言伐，

言戰，則伐可知。


 此其言伐何？

舊傳通例。


 至之日也。《春秋》伐者爲客，

凡大小相同，以伐人者敘下，爲客。


 伐者爲主，

大小相同，見伐之國敘上，爲主。


 故使衛主之也。

因有所起，乃使衛主之。《春秋》大者爲主，小者爲客；齊大衛小，齊當及衛，此因衛無罪，乃以衛及齊。《春秋》惡戰，凡大小相同，則以被伐者爲主，伐人者爲客。此《春秋》通例也。説詳董子《竹林》篇。


 曷爲使衛主之？

據齊大衛小，爲二伯主天下諸侯，不分主客，非

 與齊大小同乃得言主客也。《穀梁傳》曰：「衛小齊大，其以衛及之何也？」與《傳》例同。


 衛未有罪爾。

衛無罪，故使序上。


 疏

伐衛之事，《左傳》以爲取賂而還，《穀梁》云：今授之諸侯而後有侵伐之事，《傳》又以爲衛無罪，言各一端，合觀乃全。此參差見例之義也。


 敗者稱師，衛何以不稱師？

據桓十二年戰稱人、敗稱師也。


 未得乎師也。

言不以師敗乎人也。齊不稱師，《春秋》三十六戰，未有以師敗于人者也。




夏，四月，丁未，邾婁子瑣卒。

邾婁小國，此何以卒？明進之也。進之者何？進之爲卒正也。卒正在莊世不日，此何以日？不言日則進不明。初稱字，不嫌爲方伯也。




秋，荆伐鄭。

荆何以不稱人？反其狄道也。伐，惡事也，故仍州舉，不稱人。與上聘稱人有異。




公會齊人、宋人、邾婁人救鄭。

善救鄭也。救者善，則伐者不善矣。


 疏

一本無公會字。




冬，築微。

微，《左》作郿。


 疏

《傳》以爲造邑，與《左》同。《左》云：「築郿，非都也。凡邑有宗廟先君之主曰都，無曰邑。邑曰築，都曰城。」《穀梁》以爲虞山林藪澤之利，當是築微以邑之

 。




大無麥禾。

董子説：哀姜淫亂，陰氣盛

 ，故大水也。


 疏

此《春秋》先後顛倒之例，不能盡依時月次序。




冬既見無麥禾矣，曷爲先言築微而後言無麥禾？

麥禾皆冬以前事，有災則當書于秋，不然，亦當首冬事。


 諱以凶年造邑也。

先書災而後書造邑，則不恤民之惡顯著，故後先以諱之也。




臧孫辰告糴于齊。

桓公之盟，無遏糴救災、恤鄰爲國之道也。


 疏

事詳《魯語》。




告糴者何？請糴也。

内避請言告。請，乞辭。


 何以不稱使？

内大夫言如，爲使文。


 以爲臧孫辰之私行也。

大夫以君命行當言如，不言如，則是私行也。


 曷爲以臧孫辰之私行？

國事必有公命。


 君子之爲國也，必有三年之委，

義詳《王制》「國無九年之蓄」篇。


 一年不熟

上大無麥禾。


 告糴，譏也。

一災告糴，其無備災之道可知。不可直言，故託之私行，爲内諱也。


 疏

《左傳》：「冬，臧孫辰告糴于齊，禮也。」蓋專言告糴，古之制也。





二十有九年


春，新延廐。

新延廐者何？

據或言作。


 修舊也。

言新者，明有舊。不言作，未加工也。


 修舊不書，

凡歲修之事，二百年中多矣，《經》皆不書。


 此何以書？譏。何譏爾？凶年不修。

修舊雖不譏，特不可與告糴並見，《經》特書此，以明使民恤災之道。修一廐猶譏，餘可以類推矣。


 疏

《左》云：「春，新作延廐，書不時也。凡馬，日中而出，日中而入。」




夏，鄭人侵許。

言鄭人者，貶也。鄭侵伐許亟矣，故貶之。


 疏

《左傳》：「凡師，有鐘鼓曰伐，無曰侵，輕曰襲。」




秋，有蜚。

《周禮》「土會」五土，動物各異，《考工記》「貉渡汶而死」。蜚非魯地所有，今有，記物變。古今物産即關氣侯，泰西之物産學也。




何以書？記異也。

《左》云：「爲災也。凡物，不爲災不書。」與《傳》小異。




冬，十有二月，紀叔姬卒。

内女爲夫人卒例日，不日者，國亡矣。




城諸及防。

言及者，以大及小也。


 疏

《左》云：「書，時也。」





三十年


春，王正月。

夏，師次于成。

成，魯北境也。




秋，七月，齊人降鄣。

鄣者何？

不繫，疑爲國。


 紀之遺邑也。

其國已亡，故不繫紀。遺邑，如齊即墨、臨淄之比。


 降之者何？

一見降文。


 取之也。

與遷之同。


 取之則曷爲不言取之？

邑但言取，不以入、滅爲文。


 爲桓公諱也。外取邑不書，此何以書？盡也。

言齊取紀已盡，所以申紀臣子忠藎之思。一説盡者，詳也。謂《經》記齊滅紀事甚詳，一事十數書。特詳其事以見例，餘皆從畧，可由此推之。




八月，癸亥，葬紀叔姬。

月卒日葬，不葬者也。




外夫人不書葬，

通例。


 此何以書？隱之也。

内女惟紀二姬。


 何隱爾？其國已亡矣，

大去。見上。


 疏

宋共姬有諡，紀伯姬、叔姬何以不言諡？國已亡矣。有土乃有諡，以見大夫妻無諡也。婦人無爵何以諡？從夫爵也。夫尊于朝，妻貴于室。弋氏何以有諡？子已立也。仲子何以無諡？子未立也。隱雖爲桓祭，桓實未立，故母不能貴稱諡。


 徒葬乎叔爾。

伯姬言齊侯葬者，無喪主，此有喪主，故不言齊侯也。以明喪禮爲主之儀。




九月，庚午朔，日有食之。鼓用牲于社。

用牲唯此九月。




冬，公及齊侯遇于魯濟。

齊約公伐山戎，而公不從也。以遇言者，親齊，以爲相得之辭。


 疏

魯濟者何？以水地也。魯濟者，濟水之在魯境。




齊人伐山戎。

稱人者尊桓，不使親伐，如使人然。爲貶者，司馬子一家之説。


 疏

《左傳》：「冬，遇于魯濟。謀山戎也，以其病燕故也。」




此齊侯也，其稱人何？

侯尊人賤。


 貶。

《穀梁》以爲「愛齊侯乎？山戎也

 」，《傳》引子司馬子爲説，明司馬一家之言。


 曷爲貶？

齊侯攘夷狄，人皆許其功。


 子司馬子曰：

上貶爲一師之説，非通義，故引先師氏。


 「蓋以操之爲已蹙矣。」

齊侯之求諸侯，操持迫切，急欲圖功，不如周公「四國是皇」。伐山戎是其大事，故先師特著其説。《左傳》「齊侯不務德而勤遠畧，北伐山戎，西爲此會」云云，即此意也。


 此蓋戰也，何以不言戰？

有獲必戰。


 《春秋》敵者言戰，

必尊卑大小相同者乃言戰。凡大國于小國、中國于外夷、大夷于小夷，皆不言戰。


 桓公之與戎狄，驅之爾。

齊侯尊賢于中國，方伯以上皆及之。直以敗山戎者，以山繫戎也，《春秋》不治要荒，不見四裔之國，凡中國戎狄皆以地繫之，如山戎、北戎、伊
 


 戎、赤狄、白狄之類是也。


三十有一年

秦成公元年。





春，築臺于郎。

《異義》：「《公羊》説：囿臺以觀鳥獸魚鼈」，魯伯得一臺。


 疏

天子乃有三臺，諸侯尊者二，卑者一。此三臺，僭天子，不可言，故分三見，辟僭天子也。




何以書？譏。何譏爾？

一臺爲禮。


 臨民之所潄浣也。

此年三築臺見譏，非每事各見譏文。始不臨民潄浣，則不譏也。《傳》就地郎爲之説耳。




夏，四月，薛伯卒。

何以不名？微也。卒正例名，何以微之？在卒正之末也已。


 疏

滕、薛前稱侯，託爲八方伯

 ，故隱、桓之世稱侯，至于莊世，則稱伯以卒。薛卒何以不名？不名皆不卒。滕、薛大小同，皆月而不名以見例也。滕以宣九年月卒，薛以三十一年月卒，互見以相起。




築臺于薛。

此時臺也，《公羊》説：時臺以觀四時施化。諸公得二臺以觀四時。薛，内地名，與薛音近，因書薛，如薛築臺者然。薛小國，本止一臺。




何以書？譏。何譏爾？遠也。

二臺僭諸公，不可言，故託之薛。




六月，齊侯來獻戎捷。疏

《左》云「非禮也」。戎捷者，山戎之捷也。前曰山戎，此曰戎，别種也。




齊大國也，

齊爲二伯，故爲大國，魯猶朝之。


 疏

獻捷皆以小獻大，以卑獻尊，未有以上行于下者，《傳》言若此。足見《春秋》以尊卑儀節爲主，先明各國尊卑大小，然後其文可説。自來談《春秋》皆失其旨，今于《傳》中舊説特明著之。


 曷爲親來獻戎捷？

齊、晉及方伯以下絶來文，惟小國于魯言來。兵事則有言來者，來戰是也。


 威我也。

齊以戎捷威我，直以武事相臨，非恭敬貢獻之比。魯被脅以後齊，故言來也。


 其威我奈何？旗獲而過我也。

説詳《説苑》。




秋，築臺于秦。

此靈臺也，《公羊》説：「天子有靈臺以觀天文。」秦，内地，音與秦近，因目名，避僭天子，故言秦。秦居西京，以見惟西京乃得有靈臺耳，非諸侯所有。




何以書？

不類書而分。


 譏。

文無加損。


 何譏爾？臨國也。

何譏爾？譏僭天子也。禮：天子三臺，侯二臺。


 疏

《異義》：「《公羊》説：天子三臺，諸侯二臺。天子有靈臺以觀天文，有時臺以觀四時施化，有囿臺以觀鳥獸魚鼈。諸侯有時臺囿臺，諸侯卑，不得觀天文，無靈臺。」




冬，不雨。

雨之多寡地度各有尺寸，不雨則異。皇帝平天下，寒暑雨露皆得其平，故不雨記異，以明造化。




何以書？記異也。

《五行志》：「不傷二穀，謂之不雨。」一曰不雨而五穀皆熟，異也。按：《傳》即後説，以不雨爲異。





三十有二年


春，城小穀。

此諸侯城，以封管仲也。何以不言封？不與諸侯專地也。


 疏

《左》云：「春城小穀，爲管仲也。」




夏，宋公、齊侯遇于梁丘。

《穀梁》之説詳矣。




秋，七月，癸巳，公子牙卒。

卒在公，不在夫人。此卒，不卒者也。曰牙卒，所以見殺。




何以不稱弟？

據母弟稱弟。


 殺也。

有罪見討，故去其弟。慶父出奔，亦不稱弟。


 殺則曷爲不言刺？

據内殺則當言刺。


 爲季子諱殺也。

爲諱故，使如飲藥卒，非實殺。


 曷爲爲季子諱殺？季子之遏惡也，不以爲國獄，

《傳》所謂不直誅而酖之也。不以正刑誅、示諸市。


 緣季子之心而爲之諱。

親親之義。


 季子之遏惡奈何？莊公病將死，以病召季子。

時季子在陳避内難。


 季子至而授之以國政，

不致者，辟下來歸。


 疏

《左傳》、《世家》不詳召季子事。


 曰：「寡人即不起此病，吾將焉致乎魯國？」季子曰：「般也存，

世子。


 君何憂焉！」公曰：「庸得若是乎？牙謂我曰：魯一生一及，

當作一世一及。隱世，桓及，莊世，今又當及也。


 君已知之矣。慶父

兄弟相及。


 也存。」季子曰：「夫何敢！是將爲亂乎？夫何敢！」

《世家》：莊公有三弟，以死奉般。


 俄而牙弑械成，

弑械之説，《左》、《史》未詳。


 季子和藥而飲之，曰：「公子從吾言而飲此，則必可以無爲天下戮笑，

隱其罪。


 必有後乎魯國。

立其後。


 不從吾言而不飲此，則必爲天下戮笑，

《大學》「辟則爲天下戮」。


 必無後乎魯國。」于是從其言而飲之。飲之無傫氏，至乎王堤而死。

《公羊》記事詳。


 公子牙今將爾，

將，未成之辭。


 辭曷爲與親弑者同？

《春秋》成美不成惡。將，不當以親科。


 君親無將，將而誅焉。

凡他罪未成，則從輕斷；至叛逆大惡，不待其事之成，然後科以其罪。但其弑械已成，則與親弑者等，無輕重之分。其重之，所以絶亂源。


 然則善之與？曰：「然。」

以大義得討。


 殺世子母弟，

牙于莊公爲母弟。


 直稱君者，甚之也。

親親之道，親相殺，君猶目以惡之甚。


 季子殺母兄，何善爾？

疑未得親親之道。


 誅不得辟兄，

雖兄尊猶得討，如周公之于管、蔡。


 君臣之義也。

《春秋》不以家事辭王事。母兄，親也；君，尊也。至于義不兩全，則屈兄伸君。尊卑之義，得討母兄，周公大義滅親之義是也。


 然則曷爲不直誅

張明致討。


 而酖之？

託之自斃
 

注



 。


 行誅乎兄，疏

按季子此時能以酖酒直討牙，獨不討慶父者，以爲齊所立，季子初不能討之也。


 隱而逃之，

隱謂隱諱，逃謂緩追逸賊。明季子雖爲尊討親，而其討親之中，又有道焉。凡有以大義滅親，當以爲法。


 使託若以疾死然，親親之道也。

《春秋》因其事以明其義。




八月，癸亥，公薨于路寢。

《左》云：「公薨于路寢，子般即位，次于黨氏。」




路寢者何？正寢也。

《説苑》云：「《春秋》曰：『壬申，公薨于高寢。』《傳》曰：『高寢者何？正寢也。曷爲或言高寢？或言路寢？曰：諸侯正寢三，一曰高寢，二曰左路寢，三曰右路寢。高寢者，始封君之寢也；二路寢者，繼體君之寢也。其二何？曰：子不居父之寢也，故二寢。繼體君世世不可居高祖之寢，故有高寢之名也。高寢路寢，其立奈何？高寢立中，路寢左右。』《春秋》曰：『天王入于成周。』《傳》曰：『成周者何？東周也。』然則天子之寢奈何？曰：亦三。承明繼體守文之君之寢，曰左右之路寢。謂之承明何？曰：承乎明堂之後者也。故天子諸侯三寢立而名實正，父子之義彰，尊卑之事别，大小之德異矣。」




冬，十月，乙未，子般卒。

《左》以乙未爲己未，《傳》云：「冬十月己未，共仲使圉人犖賊子般于黨氏。」




子卒云子卒，

子野卒不稱野。


 此其稱子般卒何？君存稱世子，

内無稱世子之文，此借外爲比。


 君薨稱子某，

如子般。


 既葬稱子，

如子卒。


 踰年稱公。

此内稱之例，外不拘此。


 子般卒，

以未葬稱名。


 何以不書葬？

據立宜記葬。


 未踰年之君也。

未踰年君例不書葬。未成君，不如閔。


 有子

猶言討賊。


 則廟，

如考仲子之宫是也。


 廟則書葬。

弑君不葬，無臣子之辭。有子無子，即討賊不討賊之變文。師引此以相比，不可拘文以相解。


 疏

如弋氏葬。按：此二句乃舊《傳》説妾母禮，文見定十五年《傳》説弋氏葬事。


 無子

猶不討賊。


 不廟，

下《傳》以閔爲臣子辭。


 不廟則不書葬。

猶云不討賊不書葬。以未討以致再弑。


 疏

妾母無子則不書卒、葬與廟。此二句後師引妾母傳，而推例以説子般是也。《傳》「母以子貴」，乃以子爲説；未踰年君不繫于子，不因子以爲進退，況下《傳》繼弑君，是未踰年君以繼立者爲子，不必實爲所生。引彼《傳》説此事，在善會之。




公子慶父如齊。

此奔也，其曰「如」何也？諱莫如深，深則隱。苟有所見，莫如深也。




狄伐邢。

狄不言伐，此其言伐何？滅也。何以不言滅？爲桓公諱也。狄者何？晉也。何以不言晉？方以之爲二伯，故亦爲之諱也。與下圍衛同。


 疏

《韓非子》説：晉伐邢，齊桓公待其亡而往救之。





閔公

按《漢藝文志》，今文《春秋》皆十一卷，師説以閔附莊末，三年不改父道，故附于篇末。《左氏》經文則别爲一篇，故古經十二卷。今從舊例，以閔附莊公之末，仍爲十一卷焉。



 疏

《魯世家》：莊公卒而季友立般

 。十月己未，慶父使圉人犖殺魯公子般於黨氏，季友奔陳。慶父竟立莊公子開，爲閔公。





元年

《年表》：周惠王十六年，齊桓公二十五年，晉獻公十六年，宋桓公二十一年，衛懿公八年，陳宣公三十二年，蔡穆侯十四年，鄭文公十二年，秦成公三年，楚成王三十一年，曹昭公元年。





春，王正月。

《左傳》：「元年不書即位，亂故也。」




公何以不言即位？繼弑君

成般之君。


 不言即位。

無與弑事。


 孰繼？

據閔繼莊非弑。


 繼子般也。

言繼般，則爲有子矣。


 孰弑子般？

據言繼弑。


 慶父也。

賊未討，故爲無臣子之辭。


 殺公子牙，今將爾，

討牙之弑罪嚴。


 季子不免，慶父弑君，何以不誅？

據將猶誅之，既弑何以不誅。


 將而不免，

未成誅之。


 遏惡也。

遏于未成，以爲罪大。


 既而不可及，

既已行弑，救不能及，不如將之可遏也。


 疏

有齊爲之助。季子初不能討而出奔。《傳》爲此説，就《經》所書言之耳。


 因獄有所歸，不探其情而誅焉，親親之道也。

當時歸獄扈樂而討之，季子亦不在魯。此謂《經》書季子歸後時事，實季子權不足，非親親可縱賊再弑君也。此就親親之義言之，以明不親惡之意。


 惡乎歸獄？歸獄僕人鄧扈樂。

因殺扈樂，可不追究主使。


 疏

《左傳》、《世家》作圉人犖。犖、樂音近。


 曷爲歸獄僕人鄧扈樂？莊公存之時，樂曾淫于宫中，

《左傳》作犖戲公子，《世家》作犖與梁女戲。


 子般執而鞭之。莊公死，慶父謂樂曰：「般之辱爾，國之人莫不知。盍弑之矣！」

此慶父主使實事。


 使弑子般，然後誅鄧扈樂而歸獄焉。季子至而不變也。

時魯人歸獄扈樂，其事已定，季子來歸後，不復更正，追究慶父主使之事，使其復入也。


 疏

按：此文與季札相同，爲舊《傳》文，故兩用之。




齊人救邢。

救者善辭。齊不早救，故稱人以貶之。




夏，六月，辛酉，葬我君莊公。

過時乃葬，故也。




秋，八月，公及齊侯盟于洛姑。

此齊立閔公也。公幼，慶父爲政，必無盟納季子之事。《左傳》、《穀梁》皆云盟納季子也，皆就《經》書盟之意言之。季子以内難奔陳。前奔不言出言如，再奔則以來歸言之，爲齊桓諱也。




季子來歸。

此奔陳，以來歸言。惡文姜之入，明以奔言，以仲孫屬之齊。皆詭名詭實例。




其稱季子何？

季子與仲孫對，文子則貴稱。


 賢也。

賢季友，故稱季子；惡慶父，故稱仲孫。其稱子者，貴賤不嫌也。


 其言來歸何？

據同内女言歸。


 喜之也。

女子大歸言來歸，至國不去之辭。因喜其歸，故變文加録云爾。季子初辟内難奔陳，莊公病，召之至，授以政，故討牙。後齊人立閔，力不能及，又出奔陳。慶父無所忌憚，又再弑君。望季子來歸，則無再弑之事。文如齊桓納季子，實則奔。


 疏

《左》云：「季子來歸，嘉之也。」




冬，齊仲孫來。

此齊仲孫湫也。外臣，故書來，不繫事，不出名。《經》意在起齊釀禍，故以内仲孫之文言之。《傳》皆就慶父立説，惡齊也。上言季子來歸，此言齊仲孫來何？美惡異詞也。《春秋》比而異其辭，以此爲正例。仲孫與季子對文，言來與來歸對文。季孫、仲孫後皆爲氏，變孫言子，明賢而録之。




齊仲孫者何？

據仲孫爲氏，無名。


 公子慶父也。

仲孫爲慶父之後，此在慶父時言，仲孫是指慶父。仲孫本爲齊仲孫湫。以《春秋》經意言之，則非齊大夫，乃吾賊耳。


 公子慶父則曷爲謂之齊仲孫？

後弟子直以《傳》實指慶父，故發此問。與舊傳意旨不同。


 繫之齊也。

非齊人，繫之齊耳。慶父殺子般，立閔公，齊人之志也。故未如而以如，未來而以來，皆以弑禍由于齊也。


 曷爲繫之齊？

言如齊，齊已有逋逃之嫌，今又繫之齊。伯者當明大義、討亂臣，不能，故繫之齊。


 外之也。

外之不以爲魯人。就《經》爲齊桓諱之意言之。


 曷爲外之？

據慶封猶繫齊，不外則當書公子慶父至自齊也。


 《春秋》爲尊者諱，

尊謂天王，天王有惡則諱之。亂臣賊子不能討，使再弑君，所謂天子不能定也。


 爲親者諱，

親謂魯，魯有恥辱則諱之。慶父爲賊當討，不能討而使之來，于魯大惡，故諱之。此所謂百姓不能去也。


 爲賢者諱。

賢謂二伯，爲齊桓、晉文。般之弑，齊爲之，季子之奔，亦齊爲之。既書慶父如齊，齊未討，再書來，是齊使惡人再弑；爲之諱，故不明言慶父。此所謂諸侯不能救也。


 子女子曰：「以《春秋》爲《春秋》，

謂以《春秋》書法説《春秋》，不拘《譜帙》事實，但就《經》意言之。


 齊無仲孫，

仲孫本齊人，《經》不書湫名，而但言仲孫，齊仲孫與吾仲孫相混，而《經》之齊仲孫氏不見。以《經》説《經》，則齊無仲孫矣。


 其諸吾仲孫與？」

《經》之書齊仲孫來，記外臣來也，而以《經》意言之，則非外臣，乃内賊也。言此以見閔之弑又出于齊也。董子説：「公子有大罪，亦不當繫于國，以親之故爲之諱

 ，而謂之齊仲孫，去其父子之親也。故有大罪，不奉天命者，皆棄其天倫。」


 疏

據《傳》以仲孫爲慶父者，特以齊無仲孫而爲此説。考《左傳》，齊有仲孫之難而獲桓公

 。無知，齊仲年之後，爲仲孫。《史記》、《賈子》、《古今人表》皆有仲孫之文，《左傳》齊又有叔孫環；知《左傳》之説爲得本事，《傳》與《穀梁》推例説之耳。





二年


春，王正月，齊人遷陽。

陽者何？兖州之國也。遷者何？滅也。曷爲不言滅？爲桓公諱也。一説陽者齊境也。齊侯伐山戎，燕君送齊桓踰境，桓公以諸侯相送不踰境，割所踰之境以與燕。後昭世納北燕伯于陽，即此地也。善事也，故不爲桓諱。言遷者，美惡不嫌同辭。




夏，五月，乙酉，吉禘于莊公。

四時祭名。時人與泰西同不行三年喪，《經》譏吉禘以立制。




其言吉何？言吉者，未可以吉也。曷爲未可以吉？未三年也。三年矣，曷爲謂之未三年？三年之喪，實以二十五月。其言于莊公何？未可以稱宫廟也。曷爲未可以稱宫廟？在三年之中矣。

三年中未毁廟，新主未入廟，不可言宫廟。入廟以後稱宫。


 吉禘于莊公，何以書？

據祭常事。


 譏。何譏爾？譏始不三年也。

周喪時制多以期爲斷，魯、鄒先君不行三年之喪。《春秋》所立，于尊親加隆，明三年之制。




秋，八月，辛丑，公薨。

《左》云：「共仲使卜齮弑

 公于武闈。」


 疏

《魯世家》：「閔公二年，慶父與哀姜通益甚。哀姜與慶父

 謀殺閔公而立慶父。慶父使卜齮襲殺閔公于

 武闈。」魯人更立公子申，是爲釐公。




公薨何以不地？

據當地武闈，如楚宫、臺下之比。


 隱之也。

書地則觸其弑，不言弑，并地亦諱之。


 何隱爾？弑也。孰弑之？

明知慶父弑之，特以一人再弑，不可言。


 慶父也。

一人再弑，如荀息。《經》下書奔，是以慶父目之。


 殺公子牙，今將爾，季子不免。慶父弑二君，何以不誅？

共仲連齊，立閔弑般，成季力不能制，辟而奔陳，至閔弑乃反，立僖公。《經》既先書季子來歸，則季子有不討之嫌。


 將而不免，遏惡也。既而不可及，緩追逸賊，

緩追，聽奔。


 親親之道也。

此從既弑之例，以明親親之道，與上誅將相起。不書葬者，不討母以葬子。




九月，夫人姜氏孫于邾婁。

孫之爲言，猶遜也。諱奔也。


 疏

文姜孫于齊不稱姜氏，此稱姜氏，于歸喪不言姜氏以貶之；一誅于生前，一貶于死後也。去姜氏與不去姜氏異，弑夫重于弑子。




公子慶父出奔莒。

據《世家》，當閔公之立，慶父專政，季子外奔，懼齊未歸。哀姜淫益甚，至于殺子立慶父，魯人欲攻之，齊侯亦漸惡，故乃懼而奔莒。


 疏

《世家》：「慶父使卜齮殺湣公于武闈，季友聞之，自陳與閔公弟申如邾，請魯人納之。魯人欲討慶父，慶父恐，奔莒。于是季友奉子申入，立之，是爲釐公。」




冬，齊高子來盟。

子者貴稱，《春秋》惟齊大夫稱子，蓋齊晉託二伯，爲三公。天子三公稱公，九卿佐三公。天子之卿稱子，尹子、蘓子、單子是也。天子之卿受地視侯，尊與公逼，故公不會大國大夫也。




高子者何？

據齊大夫稱名，高子如國君，上又繫齊。


 齊大夫也。

高傒之族。


 何以不稱使？

據直來，如專行。


 我無君也。

我無君，則以大夫爲主，非君不使大夫也。


 然則何以不名？

據高傒名。


 喜之也。

《傳》以高子、季子同，皆爲喜之。二子本有可稱，因喜乃極尊稱以見例。使非可稱，亦不能因親而尊之。


 何喜爾？

據再弑之禍皆齊釀之。


 正我也。

前志在取魯，今則討罪立君，所謂存魯也。


 其正我奈何？莊公死，子般弑，閔公弑，此三君死，曠年無君。設以齊取魯，曾不興師，徒以言而已矣。

言此以明桓有取魯之志。


 疏

《左傳》：「仲孫湫省魯難歸，公曰：魯可取乎？對曰：不可。國將

 亡，本必先顛而後枝葉從之。魯不棄周禮，未可動也。君其務寧魯難而親之。」


 桓公使高子將南陽之甲，立僖公而城魯，或曰自鹿門至于争門者是也，或曰自争門至于吏門者是也。

據《左》、《史》，但詳召戮哀姜，城魯事皆未詳。


 魯人至今以爲美談，曰：「猶望高子也。」

天子之卿稱子，齊大夫何以亦稱子？齊爲二伯，則高子亦同天子大夫，所謂天子之守國高也。何以獨于此稱子？一見以明其例，齊非受命之伯，故下則稱名也。晉大夫何以無稱子者？東伯下于西伯也。


 疏

三公亦分上中下，齊爲中公，晉當爲下公，故禮殺于齊也。方伯稱子，王臣亦稱子，諸侯大夫何以亦稱子？貴賤不嫌，則同號也。




十有二月，狄入衛。

君死乎位曰滅，懿死何以不言滅？爲齊桓諱也。此蓋戰也，何以不言戰？亦爲齊桓諱也。此滅也，不言滅而言入者，辟下封國也。懿殺不書者，國滅君死，正道也。狄者，晉也。何以知其爲晉？以晉荀寅及士吉射入朝歌知之。不言晉者，諱之也。


 疏

《衛世家》：「懿公九年，翟伐衛。懿公欲發兵，兵

 或畔，大臣曰：君好鶴，鶴可令擊翟。翟于是遂入衛，殺懿公。懿之立也，百姓大臣皆不服，自懿公父惠公朔之讒殺太子伋代立至于懿公，常欲敗之，卒滅惠公之後，而立黔牟之弟昭伯頑之子申爲君，是爲戴公。」




鄭棄其師。

鄭者，狄之也。曷爲狄之？國以民爲本，棄師，亡國之道。




鄭棄其師者何？

據國無棄師之道。


 惡其將也。

因惡其將，以致

 有棄師之事。


 鄭伯惡高克，

將名氏。


 疏

《藝文志》言：《詩》説采《春秋》録時事，「咸非其本義」。蓋《詩》專謂百世以後大統之事，若春秋鄭事《春秋》既已譏之，《詩》當不更再言。如《鄭風》仲、叔本指百世後，《四岳詩序》乃以仲爲祭仲、叔爲叔段，又以《清人》之詩爲惡高克；正班氏所謂采《春秋》非本義。


 使之將，逐而不納，棄師之道也。

義詳《解詁》。


 疏

天下治亂原於經術。西人言自由以心想，身體宗教，不
 

注



 立三綱，師心自用，無所依歸。思想家之言曰：聖人人也，我亦人也。聖人爲教主，我亦可以爲教主。推其立説
 

注



 原因，一在不知聖，二在不知制作，三在不知時局。按《孟子》「人皆可爲堯舜」，中人饜聞，乃自標新理，以爲泰西所獨有，豈非自欺欺人！孟子偏主性善，使人不自棄，實則孟子何如堯舜？然孟願學孔，一步一趨，不敢肆無忌憚，蹈非聖無法之愆。八股盛行，以村學究爲至聖，毫無所表見，少年内無所主，叱西説新奇，使稍明俟聖宗旨師表萬世，皇帝《周禮》兼包海外；地球學術由今日改良再加數千百年，終不能出圍範。近西國名家議論，不過如寶塔初級一磚一石，因不知聖，故放言高論，一也。又，經傳典制因人情、順時勢，由公理而出，初非壓制天下；如《春秋》譏世卿、討賊、娶同姓、喪祭不如禮、絶亂原、消隱患、進野人以君子。中國文明程度，至春秋時，人心厭亂，皆思改良從善，孔子起而應之，行之數千年，相習成俗，並不以爲苦，久則不免小弊與儒生偏勝之説，在主持
 

注



 政教者隨事補救，不得因噎廢食、以野變夏。西人喜精進，朝立夕改，夕立朝改；彼方謙讓未遑，我乃以爲古今之極則，不亦惑乎！西人有何政事能久行不改？蓋法之拂情乖時者必不能久，若經術由春秋以推今方七千里中國，且由中國進推海外，但論是非出於好尚，且以久暫别其堅脆，自由流弊甚大，何能久行？西南開闢晚，經傳程度未能遽躋，孟子所謂「子倍子之師而學之」，亦惑甚矣！二也。蓋諸人誤以爲民智已開、聖愚同等，不必師法聖人，不知人品資格萬有不齊，《春秋》以尊治卑、以賢治不肖，天地不變，道亦不變；時移世易，情形不同，聖人前知，原始要終，訂爲條教。若但據目前，寸量銖稱，遂欲非聖滅古，推論數千萬年之政教，必不可得之數也。《春秋》九世異辭，前後有兩皇帝王伯，一成不改中别立九等，因革損益，董子所謂「九而易」，《傳》曰「所見異辭，所聞異辭，傳聞又異辭」，三三而九，由三部以推九候始終，别以九等。五帝不沿禮，三王不襲樂，羲昊異堯舜，堯舜異湯武，湯武異桓文；後視今，如今視昔。地球今爲大戰國，《公羊》所謂亂世，《周禮》所謂亂國，諸雄角立，處士横議，更與戰國同。秦皇一統、世局變，文景平治又一變，始皇燒百家，獨尊博士，武帝黜百家，獨尊孔子。歐州六大國，今日韓趙魏也；著書於時諸西士，孟嘗珠履三千客也；談經術崇聖學，今日孟荀鄒尸，博士之祖師也。始皇一統，用皇帝道德典章，黜策士功利横議，故《本紀》師法《公羊》大一統典禮，凡一時雜伯、功利、權謀，坑其人，火其書；惟今盛行之書，除政典、憲法、醫藥、術數、樹植外，皆大祖龍之火具。今日言經義，亦如齊魯之士流離困苦，爲君相所厭聞；數十百年之後，孤行天壤者固在此，不在彼。三也。又，秦漢京師齊魯有經，本未能通行，齊魯即今中國，經傳六書之文爲中國所獨有，西蜀文翁遣張寬等受經，郡國立學，蜀占天下先。今則鄉校村塾皆抱孔孟之書，泰西尚少流傳推行，與秦漢事同一律。歐美文明最盛，必先遣人受經，然後推之南北，更由侯綏以推要荒。《勸學篇》每憂經廢，然戰國紛争，用人多游説，立談取卿相，鷄鳴狗盜亦列上客；漢高馬上得天下，韓、彭、英、陳倚爲左右手，一統圖長治久安，誅武臣惟恐不盡，叔孫、陸賈、張蒼半皆棄之□□；武帝以後更尊經術，自中視經傳爲古事古典，如夏鼎湯盤，無濟實用，徒資賞玩，近乃知爲大統典章，今中外通行各書，若補苴一國、敷衍一時者有之，至大統後，亦如始皇、漢高，倀倀然無所適從。蓋檔册舊案皆歸廢物，上尊號、銷鋒鏑、毁名城，巡守祭祀，水德建亥，皆取之鄒衍遺書與博士議論；漢高用叔孫通草朝儀，然後知天子之尊。西漢明曆法、改正朔、建辟雍、修明堂、正祀典，議政決獄，皆取則經術，其尊經也，因其有用，足以銷除禍亂、勷贊太平。既用其書，不得不用其人，非如唐、宋，博崇儒虚名。上無爲，下有爲；無爲詳《詩》、《易》，有爲詳《春秋》、《尚書》。合小以成大，由齊治以至太平，道德之事具畢也。世界不能易合，或九分、五分、四分、三分、中分。王有大小，帝亦有小大，詳合畧分，則一統有用，分治無用；詳於中分，畧於三分、四分、五分、九分、十二分，則行於一時，而不能推行萬世。經、傳於地球，亦如幾何於方圓、分合、層累、曲折各種程式，無不立標本，以爲後世法。世局百變，經術隨之。使地球一旦猶存，則經術究不能廢也。六合之外，存而不論；六合以内，以六官分統，法天地四時，故凡政教無所不包。現在西政西學，乃其中百年一日、九牛一毛。蓋六經者，皇帝王伯之會典也，由孔子託始；中國秦皇漢武由王伯之學心摩力追，地球之五帝三皇亦必規行矩步。舊説誤以《周禮》爲周公廢藳，而不知實大統會典，外史掌三皇五帝之書，即《詩》、《易》也。孔子生民未有，綏來動和，天不可階，後生小子未嘗履戴，曷知高深！故學者必先知聖，然後可以言學；必先知經，然後可以言政。聖道大同之功，萬物平等，至平之中，别見高卑遠邇之等級，折中一尊，以範圍天下後世之人心。所謂畏天命、大人、聖人之言，乃萬世之公理，初非壓制尊仰所得言。昔子貢初見孔子自以爲過之，久乃知不如，又久乃心悦誠服，發種種不可思議之論説；河伯自以爲大，見海若而自沮。語曰初生之犢不懼虎，不遊至誠之後，何得懼然尊仰也？聖道如天，任人挹取，西人善思，徒恃風疾馬良，去道愈遠，惟得所依歸，庶得早成。若以自由爲宗旨，一入□國，反以不迷者爲迷。倒行逆施，學人之大患；不惜僂覼，願與有志之士一決之也。






注
 　「齊侯」下原刻衍「曰」字，據《春秋公羊傳》删。



注
 　女親王：「女」原作「文」，據文意改。



注
 　妨：原誤作「仿」，據文意改。



注
 　路寢：原作「路路寢」，衍一「路」字，據《白虎通》卷一〇《嫁娶》删。



注
 　上統于天：原刻無「天」字，據文意擬補。



注
 　錫者：原誤作「錫錫者」，據《春秋公羊傳》改。



注
 　鉞：原誤作「越」。



注
 　據《禮記·王制》，「錫」當作「賜」。



注
 　何：疑當作「所」。



注
 　於：《十三經注疏》本《公羊傳》脱（見《校勘記》），廖氏據補。



注
 　「於」上原衍一「餘」字，今删。



注
 　賢：原作「貴」，據正文文意擬改。



注
 　譏：原誤作「幾」。



注
 　見：原刻缺，據文意補。



注
 　庸：原脱，據《春秋繁露·爵國》補。



注
 　不可：原作「可不可」，據文意删。



注
 　祠五兵：「祠」字原脱，據鄭玄《駮五經異義》補。



注
 　弓矢：原作「弓鼓」，據鄭玄《駮五經異義》改。



注
 　發：原誤作「伐」。



注
 　言戰則敗：此下重出「言戰則敗」四字，當係衍文，兹删。



注
 　俘人民苞牛馬：《穀梁傳》作「苞人民毆牛馬」。



注
 　壞宫室斬樹木：《穀梁傳》作「斬樹木壞宫室」。



注
 　來：原作「求」，據《史記》卷三五《管蔡世家》改。



注
 　乾：原刻無，據文意擬補。下「艮兖」之「艮」字同。



注
 　原刻無「績」字，據《左傳》補。



注
 　按：《十三經注疏·春秋公羊傳》無「曰有」二字。



注
 　殺：原作「投」，據《史記》卷三八《宋微子世家》改。



注
 　有：原刻誤作「月」。



注
 　故不月：疑「月」當作「日」。下「即月」之「月」同。



注
 　兒：原作「郳」，據《春秋公羊傳》改。下「兒」字同。



注
 　禮：原誤作「藝」，據文意改。



注
 　接壤：「壤」原誤作「懷」。



注
 　此「有」字，據文意似當作「無」。



注
 　原刻無「敖」字，據《史記》卷一四《十二諸侯年表》補。



注
 　「遇」下原衍一「遇」字，今删。



注
 　貳：原作「二」，據上下文改。



注
 　則：原誤作「補」，據文意改。



注
 　嬪：原誤作「殯」。



注
 　「食」上原衍「日」字，據《春秋公羊傳》删。



注
 　輕：原作「經」，據文意改。



注
 　曰尊周：「曰」字原脱，兹擬補。



注
 　不卒而書葬：《春秋穀梁傳》作「不葬而曰葬」。



注
 　陳：原脱，據文意補。



注
 　寧：原刻避清道光帝諱作「寍」，今回改。下同。



注
 　方百：原作「伯」，據《春秋繁露·三代改制質文》改補。



注
 　原刻無「黑」字，據淩曙《春秋繁露注·三代改制質文》補。



注
 　周：原作「魯」，據《春秋繁露注·三代改制質文》改。下「存周」之「周」同。



注
 　又：原作「不」，據《春秋繁露注·三代改制質文》改。



注
 　杞：原作「公」，據《春秋繁露注·三代改制質文》改。



注
 　非：原作「未」，據文意擬改。



注
 　築微以邑之：原作「築邑以微之」，似誤，兹據文意乙改。



注
 　原刻無「盛」字，據《漢書》卷二七上《五行志》上補。



注
 　原刻無「也」字，據《穀梁傳》補。



注
 　伯：原誤作「百」。



注
 　斃：原誤作「鼈」。



注
 　般：原誤作「殺」。



注
 　原刻無「故爲之諱」四字，據《春秋繁露注》卷一五《順命》補。又，下「父子之親」淩氏本作「公子之親」。



注
 　原刻脱「桓公」二字，據《左傳》昭公三年補。



注
 　弑：《左傳》作「賊」。



注
 　父：原脱，據文意補。



注
 　于：原誤作「與」。



注
 　將：原作「國」，據《左傳》閔公元年改。



注
 　兵：原作「口」，據《史記》卷三七《衛世家》改。



注
 　以致：原作「以政」，據文意改。



注
 　原刻無「不」字，依文意擬補。



注
 　推其立説：原作「推立其説」，據文意乙。



注
 　主持：原作「主特」，據文意改。







公羊春秋經傳驗推補證第四




僖公

名申，莊公子，閔公庶兄。



 疏

《魯世家》：湣公二年，慶父與哀姜通益甚。哀姜與慶父謀殺湣公而立慶父，慶父使卜齮襲殺閔公于武闈。季友聞之，自陳與湣公弟申如邾，請魯求内之。魯人欲誅慶父，慶父恐，奔莒。于是季友奉子申入，立之，是爲釐公。





元年

《年表》：僖公元年，周惠王十八年，齊桓公二十七年，晉獻公詭諸十八年，宋桓公御説二十三年，衛文公燬元年，陳宣公杵臼三十四年，蔡穆侯肹十六年，鄭文公捷十四年，秦穆公任好元年，楚成王煇十三年，曹侯三年，杞惠公十四年。





春，王正月。

公何以不言即位？繼弑君，子不言即位。

此不與弑之正例。


 此非子也，

據閔爲僖弟。


 疏

按，先師先詳事實，而後立説，故知僖爲閔庶兄。太史公本《春秋譜帙》作《年表》，如執不貴事之説，顧推測以見之，則非也。


 其稱子何？

閔公庶兄，《傳》乃引子爲説。


 臣、子一例也。

僖公繼成君，閔公繼未踰年君。禮：諸侯臣諸父兄弟。以臣之繼君，猶子之繼父也，其服皆斬衰。故《傳》稱臣、子一例。


 疏

按，禮：封君之子盡臣諸父昆弟。既立爲君，則凡一國之中皆其臣子，無長幼親屬之分也。




齊師、宋師、曹師次于聶北，救邢。

狄于莊三十年伐邢，閔元年齊人救邢，狄已滅邢矣。閔二年，狄入衛，蓋移師滅衛；齊桓不早救之，待其亡然後救之，《春秋》不録其意。猶言救者，爲賢者諱也。




救不言次，

據三宿以上爲次。次者，按兵不動，遲重觀變之意。


 此其言次何？

據救兵急事，不可延緩，故不得言次。


 不及事也。

救不早，待滅然後救之，故言次不及事。而以救言者，致其善意。


 不及事者何？邢已亡矣。

據狄伐已二年，狄更入衛也。


 孰亡之？

據《經》不言滅亡。


 蓋狄滅之。

上有狄伐文。


 疏

言蓋者，《經》無明文，不敢質言之。


 曷爲不言狄滅之？

《解詁》據狄滅温言滅。


 爲桓公諱也。

因救不力，貪存亡之功，故爲之諱。


 曷爲爲桓公諱？

據桓世滅不皆諱。


 上無天子，

天有三等，上天一統，《易》「乃統天」。五天生五帝，九天生九牧，中國之王亦可稱天子，九天中蒼天之子也。


 下無方伯，

《詩》「四方」例爲皇帝，「方命厥后，奄有九有」；「方叔」一方一后，則爲王。上無天子，王室卑也；下無方伯，衛方爲狄滅也。言上下無人，以專其責于二伯。《傳》凡言此文者，皆二伯之義。


 疏

《傳》言方伯有明文，凡單稱伯者，皆謂二伯。既有二伯、方伯，則以其例推之，有卒正、連帥，明矣。


 天下

天子、天下皆爲皇帝專説，《傳》每借用，驗小推大，萬里一州亦與方千里同也。


 諸侯有相滅亡者，

不言夷狄滅中國，以諸侯相滅爲言者，明實晉滅邢也。


 桓公不能救，

既不救之，又力能救，故以爲諱。若虞、虢與黄，則不責之矣。


 則桓公恥之。

天子在上，方伯在下，二伯居于其中，上下既無其人，則不得不專責之二伯。《傳》言上下以起閒居之二伯也，何君乃以齊爲方伯，誤矣。《春秋》以征伐之權託於二伯，孔子曰：「其事則齊桓晉文」是也。不能相救，故足爲恥。


 曷爲先言次而後言救？

《解詁》據叔孫豹先言救。


 君也。

《解詁》據叔孫豹，臣也。當先通君命，故先言救。今此先言次，知實諸侯。


 君則其稱師何？

據救善事，宜出齊侯。


 不與諸侯專封也。

禮有專征專殺而無專封，以封事緩，當禀命于天子。故雖二伯猶不得專封。


 疏

按，此城邢之《傳》，借用其説，本經無專封之義。


 曷爲不與？

存亡繼絶，桓之大功，當與之。


 實與而文不與。

事雖可取而不足爲訓，故不明許之。


 文曷爲不與？

據名實必相副。


 諸侯之義，不得專封也。諸侯之義不得專封，則其曰實與之何？上無天子，下無方伯，天下諸侯有相滅亡者，力能救之，則救之可也。

按，本經無專封之義，此城邢《傳》也。説詳《補例》。




夏，六月，邢遷于陳儀。

陳儀者，邢邑也。邢滅後言陳儀者，異實也，此齊遷之也。以自遷爲文者，辟專封也。如邢未亡，自遷國，諸侯相助成之，救患恤災之義也。




遷者何？

國在上，如衛、許遷之類。


 其意也。

本國意自欲遷，不從外人所制。齊遷而以自遷爲文，有所避也。


 遷之者何？

國在下，舉外國遷之，如宋人遷宿之類。


 非其意也。

此謂滅亡之遷。《補例》：衛不言遷，此言遷何？辟專封也。城楚丘非專封與？不言其人猶可言也，不言師，亦如自遷而城者也。邢小衛大，辟之尤深也。




齊師、宋師、曹師城邢。

何爲以三國城邢？大國云齊、宋，内卒正言曹，諸侯皆在之辭也。


 疏

此君也，其言師者，不與諸侯專封也。義詳上救邢《傳》。




此一事也，曷爲復言齊師、宋師、曹師？

《解詁》：「據首戴前目而後凡」。


 不復言師，則無以知其爲一事也。

《解詁》：「言諸師，則嫌與首戴同；嫌實師、言諸侯則嫌與緣陵同嫌；歸聞其遷，更與諸侯來城之未必反，故入也。故順上文，則知桓公宿留城之爲一事也。」


 疏

城邢，專封也。爲上有邢自遷之文，則城爲救患恤小之常事。下衛不先言遷，故不曰城衛，而曰城楚丘。衛大邢小，避封衛尤深，故異其文。




秋，七月，戊辰，夫人姜氏薨于夷，齊人以歸。

以歸者，執上文也。内避其文，故薨。下薨當言以喪歸，不言以喪，明以歸而後薨也。




夷者何？

據上言孫，疑邾婁地。


 齊地也。

據以歸，知齊地。


 齊地則其言齊人以歸何？

《解詁》：「據從國中

 以歸不當書。邾婁人執鄫子不書以歸，是也。」


 夫人薨于夷，則齊人以歸。

《解詁》：「夫人所以薨于夷者，齊人以歸之故耳

 。」


 夫人薨于夷，則齊人曷爲以歸？

《解詁》：「據上説，夫人薨于夷者，齊人以歸至夷也。齊人曷爲故以歸至于夷。」


 桓公召而縊殺之。

詳《世家》。




楚人伐鄭。

此書楚之始。以上皆稱荆，稱楚者少，進也；稱人者少，進也。《補例》：楚者何？荆也。徐、梁州舉不國，楚何以即荆？楚者，荆州國，故以州舉楚。蔡、秦爲徐、梁方伯，國初不在徐、梁，故舉州以爲國也。楚正而秦、蔡變，楚爲正例。徐、梁皆以移封之故，乃變文以明之。


 疏

《傳》曰：不與夷狄治中國。書楚伐，所以惡楚也。




八月，公會齊侯、宋公、鄭伯、曹伯、邾婁人于朾。

朾，内。楚伐鄭而會于朾，爲鄭事。陳、蔡不序，從楚；衛不序，有難。




九月，公敗邾婁師于纓。

不日，疑戰也。邾婁無師，其言師者，以公敗録之。


 疏

《左傳》有不陣曰敗之例，《穀梁》以不日爲疑戰。據《經》，本内敗外不言戰，直敗之而已；而事有不陣疑戰，與《經》例同者，則亦不異其文。内辭如此，書于外亦然；惟事與《經》例異者，乃見異文耳。




冬，十月，壬午，公子友帥師敗莒師于犂，獲莒挐。

三桓之勢成于僖公，記此以明季氏之始也。此莒伐也，不言莒伐者，戰不言伐也。


 疏

此爲魯國事，非從二伯之命也。按，獲莒挐事，《傳》以爲偏戰，《穀梁》以爲惡紿者，以師拒之即爲偏戰，至于臨機取勝，好謀而成，所不執泥。




莒挐者何？

不知爲君爲大夫。


 莒大夫也。

據君稱子例。


 莒無大夫，

據盟會爲正。


 此何以書？

盟會書人，此言名。


 大季子之獲也。

因内辭乃見，小國大夫至盟會則無此例。因大其獲，從而録，乃以名見。莒在卒正上等，例得有大夫見《經》。《傳》以大季子爲言者，謂因此事乃見耳。


 何大乎季子之獲？

據内諱獲。


 季子治内難以正，

《解詁》謂拒慶父。


 禦外難以正。

謂敗邾婁師。


 其禦外難以正奈何？

弟子問其事實也。


 公子慶父弑閔公，走而之莒，

上奔莒是也。


 莒人逐之，將由乎齊，齊人不納，卻反，舍于汶水之上，

如《論語》之汶上。


 使公子奚斯

《左傳》作「魚」。


 入請。季子曰：「公子不可以入，入則殺矣。」

《左》云：「以賂求共仲于莒，莒人歸之。及密，使公子魚請命。」不及《傳》詳。


 奚斯不忍反命于慶父，自南涘北面而哭，慶父聞之曰：「嘻！此奚斯之聲也。

句同《左》。


 諾已！」曰：「吾不得入矣！」於是抗輈經而死。

《左傳》云「乃縊」。


 莒人聞之曰：「吾已得子之賊矣。」以求賂乎魯，魯人不與，爲是興師而伐魯。疏

舊説以《左氏》詳于事，《公》、《穀》惟詳義例，事實在其所輕；不知本《傳》記事多詳于《左傳》，至于事實，非弟子問，則師不詳答耳。觀此第因弟子問而説，且詳于《左傳》，則知舊説之誤。


 季子待之以偏戰。

《左傳》云：「莒人來求賂，公子友敗諸酈，獲莒挐。」《補例》：内不言獲，此其言獲何？一見以明之，與乾時言敗同也。


 疏

内終《春秋》不言獲，特一見以明之。《穀梁》以言獲爲譏季子，《傳》以言獲爲大季子，亦如乾時之説。各從一見例起義。




十有二月，丁巳，夫人氏之喪至自齊。

夫人何以不稱姜氏？

《經》但去姜，以不稱姜氏爲言者，氏爲姜出，舉重，故兼言之也。


 貶。

不言姜亦得爲貶者，董子説大惡絶其屬，賤乎賤者是也。


 曷爲貶？

問其罪。


 與弑公也。

《解詁》：「與慶父共弑閔公。」《穀梁傳》云：「其不言姜者，以其殺二子

 貶之故也。」


 然則曷爲不於弑焉貶？

宜見本事，謂于奔邾時貶之，如文姜。


 貶必于重者，

重者輕之反。文姜之事以念母爲重，哀姜之事以迎喪爲重。


 莫重乎其以喪至也。

有罪之人不當迎其喪，如文姜之有罪，不當迎之歸國。書其遜莒，是逐之也，可以不絶；唯迎其喪則非討賊之義。故特絶之以見義。


 疏

文姜之孫，《經》是絶之于齊，不言其至，使如後見夫人姜氏爲别一人者，然故孫時已絶屬不稱姜氏。哀姜罪輕于文姜，後又有迎喪之事，故于其絶終乃貶之。如于孫邾絶之，下又有喪至之文，則義不嚴，故特于喪至絶之也。文姜貶去姜氏，此但去氏者，殺子差輕于殺夫，别輕重也。至

 者，從書，薨以常文録之。言自齊者，順上以歸文也。





二年


春，王正月，城楚丘。

楚丘，衛邑。衛初封豫州，此遷于兖州，故《春秋》以爲兖州方伯。蔡遷于州來，故亦爲徐州伯也。


 疏

《衛世家》：「齊桓公以衛數亂，及率諸侯伐翟，爲衛築楚丘，立戴公弟燬爲君。」是爲文公。




孰城？

據内城不月。


 城衛也。曷爲不言城衛？滅也。

邢亦滅，邢可言城邢，衛則辟衛言楚丘者，衛大邢小，等差之别。使二國大小相同，則《經》亦先言衛遷于楚丘，而後言城衛矣。


 孰滅之？蓋狄滅之。

言蓋者，託之狄，實晉滅。諱不可言晉，故託之狄。


 曷爲不言狄滅之？

明著滅事。


 爲桓公諱也。曷爲爲桓公諱？

非桓自城。


 上無天子，下無方伯，天下諸侯有相滅亡者，桓公不能救，則桓公恥之也。

伯盛則天下無滅國。


 然則孰城之？

不言諸侯。


 桓公城之。曷爲不言桓公城之？不與諸侯專封也。曷爲不與？實與而文不與。文曷爲不與？諸侯之義，不得專封也。諸侯之義不得專封，則其曰實與之何？上無天子，下無方伯，天下諸侯有相滅亡者，力能救之則救之可也。

文已見救邢下。在此爲正，《傳》于救邢爲借用。




夏，五月，辛巳，葬我小君哀姜。

哀者，諡也。夫人當從夫諡，此特諡，非禮也。哀姜惡人，稱諡亦譏之。




哀姜者何？莊公之夫人也。

二十四年所娶之齊女。詳録其事，明女禍也。




虞師、晉師滅夏陽。

此書晉之始。《春秋》先見
 

注



 齊，至此乃見晉者，以晉統外州國，遲見外四州，故亦遲見晉也。遲見晉，《春秋》之大例，且以避齊桓也。




虞，微國也，

虞者，冀州國，晉卒正。


 曷爲序乎大國之上？

晉二伯，常敘齊、宋之上。


 疏

凡《傳》言大國者，皆謂二伯。《春秋》初見晉，即以大國目之。


 使虞首惡也。

使虞主其事，故先之。


 曷爲使虞首惡？

《解詁》：「據楚人、巴人滅庸，不使巴首惡。」


 虞受賂，假滅國者道，以取亡焉。

自亡其國，故使首主之。


 其受賂奈何？

問事實。


 獻公朝諸大夫而問焉，曰：「寡人夜者寢而不寐，其意也何？」諸大夫有進對者曰：「寢不安與？其諸侍御有不在側者與？」獻公不應。荀息進曰：「虞、郭見與？」獻公揖而進之。遂與之入而謀曰：「吾欲攻郭，則虞救之；攻虞，則郭救之。如之何？願與子慮之。」

《左傳》記此，以上皆不及本《傳》之詳，知先師所見事實甚備，不僅《左氏》所言而已。


 荀息對曰：「君若用臣之謀，則今日取郭，而明日取虞爾。君何憂焉！」獻公曰：「然則奈何？」荀息曰：「請以屈産之乘與垂棘之白璧往，必可得也。則寶出之内藏，藏之外府；馬出之内廐，繫之外廐爾。君何喪焉！」獻公曰：「諾。雖然，宫之奇存焉，如之何？」荀息曰：「宫之奇知則知矣，雖然，虞公貪而好寶，見寶，必不從其言。請終以往。」於是終以往，虞公見寶許諾，宫之奇果諫：

《孟子》：晉人以垂棘之璧與屈産之乘假道于虞以伐虢，宫之奇諫，百里奚不諫。


 「記曰：『脣亡則齒寒。』虞、郭之相救，非相爲賜；則晉今日取郭，而明日虞從而亡爾。君請勿許也！」虞公不從其言，終假之道以取郭，還四年，反取虞。

事詳《左傳》五年。


 虞公抱寶牽馬而至。荀息見曰：「臣之謀何如？」獻公曰：「子之謀則已行矣，寶則吾寶也。雖然，吾馬之齒亦已長矣。」蓋戲之也。夏陽者何？

據滅國文。


 郭之邑也。曷爲不繫于郭？國之也。

不繫言滅，以國待之。


 疏

《國策》：魏謂趙王曰：昔者晉人欲亡虞而先伐虢，故《春秋》書之，以罪虞公。


 曷爲國之？

據實邑。


 君存焉爾。

謂國之存亡繫于夏陽也，取夏陽而虞、虢舉，故以滅言之。不言虢滅後執虞公，易辭。夏陽虞、虢之要害，不獨繫于虢，故不專繫之虢也。


 疏

《補例》：見《經》皆百里，此何以稱微國？禮之大國次國微國者，百里、七十里、五十里也。《春秋》國皆百里，不過分二伯、王後、方伯、卒正也。




秋，九月，齊侯、宋公、江人、黄人盟于貫澤。

江、黄近楚小國，同在荆州。楚有夷狄辭，而江黄不言者，楚僭王，故夷之；小國在九州内，不僭則不夷。


 疏

此外四州小國皆不夷之，又不見夷狄名，此《春秋》之大例。




江人、黄人者何？

據方伯以下不序江、黄。


 遠國之辭也。

遠國對近國言。曹以下六卒正皆山東近國常敘者，此以遠，故不常敘。


 遠國至矣，

此不常敘者，今既敘之。


 則中國曷爲獨言齊、宋至爾？

則大國、方伯諸國宜備言，如召陵之會。


 大國言齊、宋，

言大以包小。齊、宋皆爲大國，《傳》言晉爲大國，《春秋》大國三而已。


 疏

大國《穀梁》作中國。中國對夷狄言，與遠國對文；《傳》則言大以包小，舉遠以包近。


 遠國言江、黄，

舉遠以包近，言遠國則近者無不在。


 則以其餘爲莫敢不至也。

以此明《春秋》隱見之例。《王制》天下千七百餘國，春秋見《經》、《傳》者特二百餘國；會盟累數，備言則不可勝言，故唯見十九國，此常辭也。二伯桓公爲盛，極爲盛辭。十九國唯舉齊、宋，而遠國舉江、黄，變常以見其畢至。所序愈少，所包愈多，此《春秋》以所見起所不見，當就所書以推之。《左傳》亦有此例。非以在會書若干國，實止若干國也。


 疏

按，《左傳》有緣經立説之例，以爲《經》見若干國則統言之，有異《經》見義例；《經》不見之國時偶見之，以爲隱見之實據也。




冬，十月，不雨。

何以書？記異也。

楚人侵鄭。

稱楚侵者獨楚與？以爲荆州之國皆在也。何以知其爲荆州之國皆在？以會盟見方伯，爲一州皆在之辭。餘例從同。


 疏

言侵者，畧之，避齊桓也。





三年


春，王正月，不雨。

首時書不雨，以包下二月。此月以計時，不爲例。




夏，四月，不雨。

《穀梁》：「一時言不雨者，閔雨也。閔雨者，有志乎民者也。」


 疏

此與文公篇對文起例。




何以書？記異也。

不言旱、饑，非災。




徐人取舒。

舒者，夷也，《詩》曰「荆舒是懲」。徐取舒，則舒亦徐州之夷，徐大舒小。


 疏

徐不獨記事，此獨記者，徐爲州名，故獨記，與梁亡同。《春秋》九州舉名者，荆、徐、梁是也。




其言取之何？

據舒爲國，當言滅，入邑乃言取。


 易也。

取者，滅辭。不言滅而言取，易辭也。曷爲易之？以夷狄取夷狄，故畧之。《補例》：徐者何？州舉之也。何爲州舉之？舊本夷狄，《春秋》用夏變夷，以爲九州國，明進之也。何爲獨舉荆、徐、梁？陜以東之國也。中國不待舉，舉三州以開南服。夷狄四州，何以不舉揚？隔于徐也。獨多三州者，斷長補短，西南不置州，東南多置徐州也。


 疏

《左傳》云：「凡克國，不用師徒曰取。」國舊誤作邑。又曰：取，易辭也。與《傳》例同。




六月，雨。

以月計時。




其言六月雨何？

據上首時過三月一書不雨，不書災，知有小雨。


 上雨而不甚也。

小雨故《經》不言，此乃得大雨，故特書之。




秋，齊侯、宋公、江人、黄人會于陽穀。

《穀梁》：「陽穀之會，桓公委端
 


 笏而朝諸侯，諸侯皆喻乎桓公之志。」所以不言盟也。

此大會也，

與貫澤同，諸侯畢至。


 曷爲末言爾？

末者不備，但言會，不言盟。據貫澤言盟。


 桓公曰：「無障谷，無贮粟，無易樹子，無以妾爲妻。」

《孟子》：「五伯，桓公爲盛。葵丘之會，諸侯束牲載書而不歃血。初命曰：誅不孝，無易樹子，無以妾爲妻。再命曰：尊賢育才，以彰有德。三命曰：敬老慈幼，無忘賓旅。四命曰：士無世官，官事無攝，取士必得，無專殺大夫。五命曰：無曲防，無遏糴；無有封而不告。曰：凡我同盟之人，既盟之後，言歸于好。」按：《傳》引盟辭有脱文，故引《孟子》舊説以補之。


 疏

《穀梁》、《孟子》同以五命爲葵丘事，《傳》以屬此會者，蓋此會實有命辭。葵丘則所謂讀盟書、加于牲，上文不備耳，非有異也。




冬，公子友如齊莅盟。

莅盟者何？

據不言會、及。


 往盟乎彼也。

莅猶臨也。據有如文。


 其言來盟者何？

據來盟如内之莅盟。


 來盟於我也。

内之莅盟，即外之來盟也。比事而觀，其事相同。




楚人伐鄭。

中國言侵伐，夷狄亦曰侵伐何？美惡不嫌則同辭也。


 疏

不言戰者，畧之，辟齊桓也。再于冬末言之，亦畧之也。





四年


春，王正月，公會齊侯、宋公、陳侯、衛侯、鄭伯、許男、曹伯侵蔡，蔡潰。

不以諸侯潰之爲文，重出蔡，與梁亡同。侵爲嘉蔡，潰爲惡蔡，録義各異也。




潰者何？下叛上也。

以下叛上，魚爛而亡。


 國曰潰，

凡一國之人皆叛則言潰，如蔡潰，莒潰是也。


 邑曰叛。

凡一邑叛則言叛，如以邑叛是也。以上下之分。内運潰，則有國辭，内外例也。




遂伐楚，次于陘。

其言次于陘何？有俟也。孰俟？俟屈完也。

夏，許男新臣卒。

許卒皆日，不日者，在外也。《穀梁》：「諸侯死于國不地，死于外，地。死于師何以不地？内桓師也。」《左傳》：「許穆公卒于師。」




楚屈完來盟于師，盟于召陵。

以魯爲主，内本國也；以齊爲主，内諸夏而外夷狄也。齊伯，楚來盟，所謂一匡天下也。言師者，以公爲主；言召陵，以桓爲主。




屈完者何？

據稱氏，又不言使。


 楚大夫也。

據《譜帙》世族，知爲楚大夫。


 疏

凡外州大夫初見皆不氏，後漸進乃氏。楚大夫至文、宣猶有不氏，此初見即氏者，爲桓公敵，成之爲大夫也。


 何以不稱使？

據小國無大夫，乃不稱使。


 尊屈完也。

尊異之，如自主之辭。


 曷爲尊屈完？

《春秋》大夫賢之猶不氏。


 以當桓公也。

尊桓公之敵，即所以尊桓公。據常辭，當如椒、術、札不氏；如云楚子使屈完來盟，則是齊伯而京師楚，故不云使，以辟其下臨之辭，加氏以成其尊也。


 其言盟于師、盟于召陵何？

言盟師已明，今地師，又地召陵，兩見其文。


 師在召陵也。

師答以師在召陵，師與召陵一也。


 師在召陵，則曷爲再言盟？

師既在召陵，則盟師盟召陵一事也。既言盟于師，可以不再言召陵。


 喜服楚也。

因喜其事，故内外兩主之。


 疏

言師者以我主之，言召陵，以桓主之也。


 何言乎喜服楚？

伯者天下皆服，何獨喜服楚。


 楚有王者則後服，無王者則先叛，

荆本《禹貢》九州之地，周衰，則不奉王化，先自立爲王。先諸侯叛齊，亦是也。此荆楚風俗，義詳《春秋緯》。


 疏

按，《春秋》于外州國先見荆，而秦、徐、吴皆在其後，既褒之爲大夷，不應獨惡之深。其言先叛後至者，對中國言之，非對夷狄而言。夷狄則《春秋》吴獨後也。


 夷狄也，

《春秋》引楚爲中國。以夷狄爲言者，春秋以前，外四州皆夷狄也。


 而亟病中國。

中國，指鄭、陳、宋而言青、兖、冀、豫。


 疏

論《禹貢》九州之義，則侯、綏爲中國，要、荒乃爲夷狄；《春秋》之義，則以見陽卦之位爲中國，陰卦之位爲夷狄。三《傳》于楚、徐、秦、吴皆目之爲夷狄，是也。


 南夷與北夷交，

南夷楚，北夷晉。不言東、西者，《春秋》四裔，東西無患，有夷戎，有真狄。


 中國不絶若綫。

中國四州，南北交侵，不足以自存，危亡之甚也。


 疏

楚侵伐中國，莊以前不見《經》，《傳》蓋據事實言之，如《左傳》、《世家》所言也。


 桓公救中國而攘夷狄，

攘，卻也。伐山戎、攘楚，是也。


 卒帖荆，

帖，服也。《春秋》夷狄以楚爲大，服楚，故特喜也。


 以此爲王者之事也。

《傳》云王者之事，即《孟子》所謂天子之事也。《春秋》以明王法爲主，王者文王，先立周、召二伯以分其治，故以二伯之功歸之天子。事猶功也，《孟子》曰：「其事則齊桓、晉文」，又引《詩》云「周公東征，四國是皇」。服楚則用夏變夷，如《周南》之化行江、漢也。


 疏

王有二伯，皇亦有二伯：「獲麐」《傳》樂道堯舜之道，堯舜者，皇之二伯也。天下大勢有分有合，而分在合先，六經之作皆先分而後合，如《詩·頌》爲皇大一統，而先之以《尚書》堯舜、周公之二伯；《尚書》三代爲王之小一統，而先之以《春秋》之二伯。由伯而王，由王而帝，由帝而皇；所合愈多，則輻隕愈大，而終以《春秋》爲基礎。《帝典》「乃命羲和」爲皇之二伯，中分天下，各統方六千里者，十二州内四岳：羲仲東帝，羲叔南帝，和仲西帝，和叔北帝。有四正之四帝，加以四隅之四帝，爲羲伯、羲季、和伯、和季。《論語》周有八士之二伯、二仲、二叔、二季，即周皇之八伯，如《春秋》之魯、衛、陳、蔡、鄭、秦、吴、楚。每方三千則大于《春秋》三十六倍，方六千里一州之皇幅也。《尚書》「帝曰：咨！女羲暨和，期三百有六旬有六日」，則爲帝之羲和也。《楚語》「南正重司天，北正黎司地」，《周禮》之天、地二官是也。以黄帝言，則六合天地爲二伯，四方爲四岳；以《帝謨》言之，皋陶與禹爲二伯，《大戴禮》謂舜左皋陶右禹，不下堂而天下治，即《大雅》之「文王陟降，在帝左右」之帝伯。五帝以三千里爲一州，即鄒衍海外九州之説。一帝方萬三千四百里，一帝必有二伯，《月令》、《王居明堂禮》所言五方五神，一神一方以佐帝，如齊桓一匡爲大五帝二伯，共有五二伯，合爲五神，分爲十伯。又，從赤道中分，南北各五帝，爲小五帝；每帝得方千里者九十，開方爲方九千里强。方二千里爲一州，一帝二伯，又爲二十帝伯，即「文王陟降在帝左右」之二伯。以帝臣皇，以王臣帝，以伯臣王，合天下爲三十六《禹貢》，推之爲二十五大《禹貢》，則當有二十四大王。以《春秋》九千里當《禹貢》，則内外二十四州，如晉、楚者當有四十八人。古之皇、帝、王、伯爲升降不同時，後之皇、帝、王、伯則同時並見。合天下爲一皇、二帝、内八大王、外十六州，又十六牧亦爲王，如《春秋》之世界，當有二十四局皇、帝、大王。所言道德仁義固爲高遠，非《春秋》所有，同時之四十八伯則皆奉《春秋》爲依歸。《論語》「舉一隅以三隅反」，細分之，則爲舉一隅以二十三隅反也。立《春秋》以爲準，則二十三二伯皆據《春秋》損益因革，以輔其王。合諸小以成巨觀，即鄒子驗小推大之説所由起。故讀《春秋》有比例，有擴充，由王之伯以推帝伯，帝大王小，此擴充之學也；以一《春秋》反隅二十三《春秋》，此比例以觀。此治天下之道統以《春秋》，莫能外矣。


 其言來何？

據在内乃言來，召陵不得言來。


 與桓爲主也。

以從内文，知與桓公爲天下霸主。


 前此者有事矣，

《左傳》所謂北伐山戎是也。


 後此者有事矣，

東畧淮夷是也。


 則曷爲獨于此焉？與桓公爲主，

前後皆有攘卻夷狄之事，乃獨于此主桓。


 序績也。

序，《鹽鐵論》引作「齊」。桓公之功莫大于服楚，故于其重者言之，前後事輕，不足舉。績猶功也。


 疏

春秋以前，疆土不足以成九州三千里之治。《春秋》之作，專以用夏變夷，補時所不及，而楚爲夷之最大最强者，桓公于此引而近之。其言來盟者，謂受我中國之約束而去，以是皆可以中國之法度繩之，故其後于楚遂有中國辭，且假以二伯之禮。自此以後，王者之法乃成，此《春秋》之大例也。




齊人執陳袁濤塗。

濤塗之罪何？

言執皆有罪之辭。


 辟軍之道也。其辟軍之道奈何？

舊傳《春秋》皆詳事實，古文《春秋》、《國語》皆先師事實傳。師之所懷，因弟子問乃詳之，不問則不言，不言者遂無事實。


 濤塗謂桓公曰：「君既服南夷矣，何不還師濱海而東，服東夷且歸？」疏

《左傳》云：「陳轅濤塗謂鄭申侯曰：『師出于陳、鄭之間，國必甚病，若出于東方，觀兵于東夷，循海而歸，其可也？』申侯曰：『善。』塗以告，齊侯許之。」


 桓公曰：「諾。」於是還師濱海而東，大陷于沛澤之中，顧而執濤塗。執者

大國乃有執文。


 曷爲或稱侯、或稱人？

此謂諸侯執大夫之例，諸侯執諸侯與此不同。


 稱侯而執者，伯討也；稱人而執者，非伯討也。

伯討謂二伯專征之義。《傳》凡單言伯者，皆謂二伯。以諸侯執大夫稱侯者，以尊臨卑，是伯討之辭。若稱人，則微而非伯，有貶辭，爲非伯討。若執諸侯，則以稱人爲伯討，稱侯爲非伯討。稱人者，衆辭。《孟子》曰：「民爲貴，君爲輕」，「天視自我民視，天聽自我民聽」是也。稱侯則諸侯自相執，所謂「摟諸侯以伐諸侯」，是非不明，不得爲伯討矣。


 此執有罪，何以不得爲伯討？

既有辟軍之罪，當稱齊侯以執。


 古者

《公羊》大一統，凡言「古者」，皆謂皇帝之學。


 周公東征則西國怨，西征則東國怨，

《詩》云：「周公東征，四國是皇。」周、召爲文王之二伯，《詩》《周南》、《召南》是也。周公爲二伯，討罪而天下服之。言此以見齊桓之不如周公也。《傳》言天王以文王爲説，言二伯以周公爲比，皆以《詩》説《春秋》之義。


 疏

周、召爲武王二伯，此小統説，實則《尚書》之周公非姬旦，乃百世下之皇佐；即《論語》孔子所夢之周公，其爵秩與堯舜皇佐正同。公爲二鳩，故以王爲孺子，即《詩》之「四方之
 

注



 子」；《尚書》之周公，即《詩》之二《南》。以《詩》言皇帝，無徵不信，故以二《南》事實先見《尚書》以證。明其例，知二《南》則知全《詩》，庶不流爲悠蕩。然則《周》、《召》篇者，全《詩》之起例
 

注



 。又，《豳風》爲大統説，「四國是皇」即皇佐。又，周、召非平行，周爲皇佐，比帝；召爲王佐，比伯。周、召猶周、魯。《論語》「周公謂魯公」謂皇佐訓誨王佐，皇佐帝、后，王佐二小伯，均非父子之事。二《南》《周》官府、《召》邦國，《邶》都鄙，故《周》有周之子孫四方，《召》有召之子孫四方，《邶》又有邶之五土

 一十二風教。故《公羊》先師假大統以説《春秋》，以天下大小一九州盡之。鄒子驗小推大，即《春秋》彈丸之九州，世界環海所不能外，將用《大統春秋》時不必再作，即由小以推大，即是。此《公羊》先師引《詩》説《春秋》爲千古巨識，不可以爲皮附，謂非古《傳》家法也。


 桓公假途于陳而伐楚，則陳人不欲其反由己者，

據《左傳》，因供億不堪，恐國病，乃詐令東出。


 師不正故也。

齊侯與周公爲二伯同，討罪亦同；然周公之師人望之來，齊侯之師人望其去，其病人國實甚。故濤塗不欲齊再出陳。


 不修其師而執濤塗，

但當自反，不擾動于途，不必罪濤
 

注



 塗矣。


 古人之討則不然也。

以周公之伯比齊桓，明二伯當法周公也。


 疏

按，稱伯爲二伯，三《傳》皆同此例。




秋，及江人、黄人伐陳。

《穀梁》：「不言其人及之者何？内桓師也。」禮：賜弓矢得專征，齊二伯也，何以不言征？無王命也，故終《春秋》不言征。《孟子》：「征者，上伐下也，敵國不相征也。」既曰專征，雖無王命可也。專者急事，惟討賊救亡，緩事不得專也。《春秋》急事亦不曰專征何？齊、晉非受命伯，《春秋》託之也。當時實無二伯、方伯、卒正統制挾馭之事，孔子因桓建復此制，故六藝皆同之。




八月，公至自伐楚。

月者，公出歷三時之久。




楚已服矣，何以致伐？

據得意當致會。


 楚叛盟也。

下滅國伐許是也。




葬許繆公。

許葬何以皆時？小國時葬，正也。許卒皆日，葬皆時，卒正以下正例也。許有正無變者何？因不變例以見其變也。


 疏

邾婁、滕、薛葬皆時，亦從此例。




冬，十有二月，公孫慈帥師會齊人、宋人、衛人、鄭人、許人、曹人侵陳。

公孫慈者，叔牙之子也。三家之勢成于僖公，記慈以見叔孫之始也。二伯之大夫何以不見？歸功于君，臣子之義也。《春秋》凡書大夫，皆譏也；不爲弑逆之先見，即不能保位。與譏世卿也。孔子所稱許者多不見《經》，公子友、甯武子見《經》，皆以譏世卿。雖其前日有功業，子孫亦不得世，世則有世族之禍。弑逆與殺奔，各于本事詳之。





五年


春，晉侯殺其世子申生。

晉者何？北方之伯也。何以至此乃見？齊桓一匡，故不見晉。齊已衰，晉、楚分伯，蓋一北一南。齊爲一匡天下，晉楚爲中分天下。




曷爲直稱晉侯以殺？

據殺或稱國稱人，不目君。


 殺世子、

晉、宋殺世子，稱晉侯、宋公。


 母弟

天王、鄭伯、秦伯、衛侯，因兄弟殺、克、奔而目之。


 直稱君者，

非世子、母弟稱國稱人，不目君。


 甚之也。

甚謂比凡殺加一等也。世子母弟從君而一，因于親親之義有傷，故爲大惡。




杞伯姬來朝其子。

曹世子來朝三譏之，此更四譏之矣：杞伯一、伯姬二、其子三、内四。因係于母，故不言世子，實則世子也。


 疏

董子《順命》篇：「獨陰不生，獨陽不生，陰陽與天地參然後生。故曰母之子也可，天之子也可；尊者取尊號，卑者取卑號。」母之子即此。泰西一視同仁，皆父天，不詳姓氏之學，《春秋》乃立人倫，詳姓氏。記曰：野人不知父，都人則知尊祖。用夏變夷，姓氏其一也。




其言來朝其子何？

據曹伯使其世子射姑來朝稱使。稱世子，曹伯不自來。


 内辭也，

本是杞伯姬使其世子來朝，母不通，故使。内文諱其事。


 與其子俱來朝也。

母不通，不得言使，故辭如與其子同來而行朝禮者。然已于内有親親之義，故求婦、逆婦與朝其子皆可書。




夏，公孫慈如牟。

牟者附庸，此一見例。明方伯于附庸亦通使命而有

 恤小之禮也。


 疏

内臣如不繫事者皆聘。




公及齊侯、宋公、陳侯、衛侯、鄭伯、許男、曹伯會王世子于首戴。

世子即《周禮》之孤，上異五玉之君，下異五牲之臣，間二者之間，儀文獨異。




曷爲殊會王世子？

據王臣雖不盟，然不殊會。吴殊會爲外之，與王世子不類。


 世子貴也。

殊會吴，爲内諸夏外夷狄。世子與王臣不同，以其貴尊異之。如小國無使，而世子獨言使。


 疏

吴以中外不同殊之，王世子以尊卑不同殊之。所謂《春秋》無達辭，決嫌疑、别同異，莫近於《春秋》。


 世子，猶世世子也。

父子相繼爲世，上世作世及之世讀，所謂言將自是爲君。《穀梁》云：世子「唯

 王之貳也。」


 疏

禮：孤降其君一等。大國之孤不與諸臣同幣，尊之也。




秋，八月，諸侯盟于首戴。

何以先王而後盟？辟盟王世子。《春秋》尊王：《周禮》主約。盟約之官專以治諸侯，爲息兵和好之大政由天子主之，若王則無所用盟。故《春秋》有王臣多别盟，不但王世子也。




諸侯何以不序？

據辟盟王世子，序之尤順。


 一事而再見者，

出月言盟，如别一事者，然所以辟盟王世子也。《傳》以一事爲説者，就本事言之。《穀梁》中無間事而再舉諸侯，「尊王世子，而不敢與盟也。」


 前目而後凡也。

此《春秋》大例，非散辭之比。


 疏

諸侯有不恊奉王世子命自相盟。王者操九伐之權，不用命者征之可也。無所用盟。




鄭伯逃歸不盟。

逃義曰逃，羞辱之辭。




其言逃歸不盟者何？

據會時有鄭伯。


 不可使盟也。

據《左傳》，王使周公召鄭伯不必盟。蓋由王不欲立太子，齊侯謀立之，故王與齊有隙。


 不可使盟，則其言逃歸何？

據陳侯但言逃歸，齊侯言弗及盟，不盟則但言不盟可也。


 魯子曰：

此先師傳《春秋》之學者。


 「蓋不以寡犯衆也。」

逃爲惡辭。因其懷貳心，背衆不盟，藉故而歸，故以逃目之。




楚人滅弦，弦子奔黄。

其不日，微國也。外州卒正國不日，内小國則月；界于夷狄者，乃日以明之。




九月，戊申朔，日有食之。

董子説：「先是，齊桓行伯，江、黄自至，南服彊楚；其後不内自正，而外執陳大夫，則陳、楚不附，鄭伯逃盟，諸侯將不從桓政，故天見

 戒。其後晉滅虢，楚圍許

 ，諸侯伐鄭，晉弑二君，狄滅温，楚伐黄，桓不能救。」


 疏

《春秋》記日食，以正史法

 、明天道，不爲災異休咎而言。皇帝法天，日月星辰皆爲天使號令，皇帝之政事法天而行，天不言，即以日月星辰爲命；如《月令》言日月星紀，即爲天命。天子因而變改政事，即皇王奉天之事。董子：「人之於天也，以道受命。」以下誥命百姓之辭，則王者奉天以命民，爲董子「人之于人，以言受命」。




冬，晉人執虞公。

目虞公之執，國亡身辱、罪在一人之辭。




虞已滅矣，

據滅後乃執之。


 其言執之何？

據執皆存國之辭，滅國皆言以歸。


 不與滅也。

不以正滅辭言之，故不以歸，並不言滅。


 曷爲不與滅？

滅亡非美辭，何吝不與。


 滅者，亡國之善辭也。

稱滅者爲亡國正辭。梁亡、執虞公，皆非正辭。


 滅者，上下之同力者也。

虞公自取滅亡，與力不足者不同，故不以正滅與之。


 疏

此句後師記識，所以解上句者，中國春秋以前與泰西同，上下無别，弑殺之事不絶于史。《春秋》立其則，防微杜漸，以消亂萌。太平之世，當更改進步。





六年


春，王正月。

夏，公會齊侯、宋公、陳侯、衛侯、曹伯伐鄭，圍新城。

新城者，新作之城。齊侯之信已著，不服善而勞民。新城以自固。目新城以譏之。




邑不言圍，

據下圍許，諸侯重師，非一邑所敢當，故惟國乃言圍。


 此其言圍何？

圍爲國辭，《穀梁》：「伐國不言圍邑。」


 彊也。

新作城小而固，《左傳》：「圍新密，鄭

 所以不時城也。」按，彊者彊梁，以不時修城，言此以惡鄭也。




秋，楚人圍許。

鄭、許皆在中州，圖伯者所必争。齊方圍新城，楚即圍許。圍許所以救鄭，比書而義自見。


 疏

許篤從楚，圍許唯此一見也。




諸侯遂救許。

善救許也。圍許以救鄭，救許所以攘楚。




冬，公至自伐鄭。

《穀梁》：「其不以救許致，何也？大伐鄭也。」





七年


春，齊人伐鄭。

伐者重事，何爲使微者？大夫也，何以不名氏？以君命也。凡帥師，襄以前大夫稱人者，君命也。見名氏者，譏專兵也。


 疏

齊桓伯之最盛，事迹《傳》不詳；《管子》所載，伏事兵謀備矣。




夏，小邾婁子來朝。

附庸亦稱子者，貴賤不嫌則同號。小邾婁，附庸也，附庸何以稱小邾婁？不能以其名通，附于大國也。何以附邾婁？以邾婁爲卒正也。附庸附卒正之禮奈何？一州封二百一十國，餘方

 百里者十，方十里者六十，以爲附庸閒田。方伯方三百一十六里，爲方百里者十，餘方百里者一，方十里者六十，以爲附庸之地。附庸歸卒正、連師、屬長所統，附庸所出，以補卒正、連帥、屬長公費。然則一州附庸之數奈何共六十也？方十里者百六十，封方三十里者六，爲方十里者五十四；封方二十里者十八，爲方十里者七十二；封方十里者三十六，爲方十里者三十六。七卒正，何以附庸以六？方伯所統之卒正取之閒田，不以附庸輔之。何以知方伯所統卒正不以

 附庸？以《經》言六卒正之有附庸者六也。




鄭殺其大夫申侯。

申侯者何？申國之君也。何以稱大夫？以寓公而臣鄭也。先臣于楚矣，何復以寓公言之？興滅國、繼絶嗣，《春秋》之大義也；寓公不臣于諸侯，稱國以殺，譏鄭也。義詳《白虎通義》。


 疏

其稱國以殺何？稱國以殺者，君殺大夫之辭也。

無罪辭。




秋，七月，公會齊侯、宋公、陳世子欵、鄭世子華盟于甯母。

兩言世子，與王世子相起。《左傳》：「謀鄭故也。」鄭世子華後不見，鄭殺之而不書。




曹伯般卒。

曹卒何以不日？由日而月，由月而時，以漸降之也。曷爲以升降見？明《春秋》之禄秩也。例以三而窮，故下又從月而日也，周而復始，更積于月也。曹卒循環，惟昭世三見月例，積于月也。




公子友如齊。

如齊何以不繫事？聘也。在外言來聘，内言如而已。




冬，葬曹昭公。

小國正例。不言當時不當時者，畧之也。





八年

《年表》：曹共

 公襄元年。





春，王正月，公會王人、齊侯、宋公、衛侯、許男、曹伯、陳世子欵、鄭世子華盟于洮。

凡會，有王臣在者以王臣爲主。齊桓一匡，又主王人，如二伯之辭。洮者，内邑也，齊會多在魯地。


 疏

陳、鄭世子敘許、曹下，即《周禮》公之孤、諸侯適子執皮帛以繼子男之後也。泰西外交僅恃公法，實則强國以私意自利，《春秋》張明王道，以王

 長盟約，分定禮制，足爲大統基礎。




王人者何？

據子突繫人。


 疏

《傳》王臣例：人不如名，名不如字，字不如子。


 微者也。

直實微者，謂下士以下。此大會也，何爲使微者？非微者，《春秋》微之，以見王人雖微，在諸侯之上耳。


 曷爲序乎諸侯之上？疏

稱人則爲下士。天子卿視侯、大夫視伯、元士視子男，下士當在諸侯下。


 先王命也。

奉王命而來會，尊王人所以尊天王。《穀梁》：「貴王命也。周室雖微，必先諸侯。」


 疏

何以不别盟王人？微也。蔡不序，從楚見。四方伯楚、蔡、秦、吴，從楚國，畧之不言。




鄭伯乞盟。

上言逃歸，此言乞盟，皆以譏鄭伯。




乞盟者何？

據師乃言乞。


 處其所而請與也。

《左傳》：「鄭伯乞盟，請服也。」以未序知未來。


 其處其所而請與奈何？

不至則不别與盟。


 蓋酌之也。

蓋，鄭伯辭，以故酌血而寄盟之也。


 疏

言乞者，病之也。棄中國而從夷狄，故病之也。




夏，狄伐晉。

晉滅邢、衛，《春秋》諱之言狄。此何以不言齊伐狄？言伐狄，則不見狄之爲晉也。前狄晉，後狄齊，辟二伯以相起也。夷狄侵伐中國不志，此何以志？非實狄也。《左氏》説以爲真狄者，師説早失。又，傳者據《經》立説故也。狄者何？齊也。齊伐晉，故諸侯來會。葵丘之盟，事詳《國語》。


 疏

何以不言齊伐之也？以二伯伐二伯，不可言，故辟之，使如夷狄然。凡單言狄者，多託號。




秋，七月，禘于太廟，用致夫人。

言禘者，夏祭也。祫祭稱有事，大祫稱大事；此稱禘者，犆祭也。犆禘不于太廟行事，何以獨目太廟？以周公臨之之辭也。何以知禘爲犆？以吉禘于莊公知之。有事爲祫祭，何以祫祭于武宫？武宫别立，待以太廟之禮，譏之也。


 疏

《經》之禘皆時祭，大禘《經》無其文，不王不禘也。國之大事在祀與戎，泰西除天以外皆不祀，祖宗地
 


 不立壇廟；《春秋》引而進之，乃詳祭典。

用者何？

據致不加

 牲幣，不當言用。


 用者，不宜用者也。

與用郊同。


 致者何？

據常辭言至自。


 致者，不宜致者也。

如行父致女之致。


 禘用致夫人，非禮也。

夫人者，據《穀梁》以爲成風也。時因祭祀，與哀姜並至致，立之爲夫人。不言氏者，因兩夫人，不可言氏。


 疏

夫人，《穀梁》以爲成風，《左傳》以爲哀姜，今合言之。月致二母，一亡一存。因有兩夫人，故不稱氏。


 夫人何以不稱姜氏？

哀姜本爲夫人，致之當稱姜氏。


 疏

《傳》專説哀姜，與《穀梁》互文見義。


 貶。

謂致者，貶之。


 曷爲貶？

子不能貶母。


 譏以妾爲妻也。

因妾爲妻貶，故不氏。


 疏

哀姜妻，成風妾。先成風，後哀姜，是以妾爲妻；如躋僖公之祖、禰易位。


 其言以妾爲妻奈何？

問妻妾易位之事實。


 蓋脅

謂僖公私尊己母，脅哀姜。


 于齊媵女之先至

至讀作致。時僖公以哀姜爲有罪，尊己母先于哀姜。先致生母，後致哀姜。


 者也。

成風爲哀姜媵，故曰齊媵女。因欲立成風爲夫人，並致哀姜于廟，而使成風在先。


 疏

按：致夫人舊爲三《傳》異説。《左傳》以爲哀姜，《穀梁》以爲成風，本《傳》以爲楚女爲妻，今合同之。僖公婚于楚于古無徵，《經》亦不言其事，《傳》云「蓋」者，疑辭。《解詁》張皇此事，屢以爲説，非也。




冬，十有二月，丁未，天王崩。

立二十五年崩。


 疏

《周本紀》：「釐王崩，子惠王閬立。初，莊王有嬖姬姚生子頺，頺有寵。及惠王即位，奪其大臣園以爲囿，故大夫邊伯等五人作亂，謀召燕、衛師伐惠王，惠王奔温，已居鄭之櫟，立釐王弟頺

 爲王，樂及徧

 舞，鄭、虢君怒。四年，鄭與虢伐周王子頺，復入惠王。惠王十年，賜齊侯爲伯。廿五年，惠王崩，子襄王鄭立。」





九年


春，王三月，丁丑，宋公禦説卒。疏

《宋世家》：「三十年，桓公病，太子慈甫讓其庶兄目夷爲嗣。桓公義太子意，竟不聽。三十一年春，桓公卒，太子慈甫立，是爲襄公。以其庶兄目夷爲相。」




何以不書葬？爲襄公諱也。

不書葬者，宋三世無大夫，故三世不葬也。宋目夷至處臼五世不葬，除前後二弑不討賊不葬，爲宋三世不葬。




夏，公會宰周公、齊侯、宋子、衛侯、鄭伯、許男、曹伯于葵丘。

特見宰周公，以明冢宰攝政三年不言之制。《穀梁》：「天子之宰，通于四海。」北南分伯，會盟由主。會而分晉之同盟爲外楚；有劉子在，會則爲一匡，不以晉分伯言。周公、齊桓爲二伯，不敘南方諸侯，以謀楚也。


 疏

《齊世家》：「桓公三十五年夏，會諸侯于葵丘。周襄王使宰孔賜桓公文武胙、彤弓矢，命無拜；桓公下拜受賜。」




宰周公者何？

據出奔不言宰。《左傳》：伐鄭，周公謀父

 將左軍，虢公將右軍，一内諸侯，一外諸侯，合爲二伯。此會出周公、齊桓，如伐鄭之周公、虢公。


 天子之爲政者也。

冢宰不常置，因喪事乃命；爲王攝政則言宰，出喪事則否。故出奔不稱宰。此爲冢宰，與渠伯糾太宰有别。


 疏

何以爲天子之

 爲政？王在喪也。子張曰：「高宗諒闇，三年不言，何謂也？」子曰：「何必高宗！古之人皆然。君薨，百官總己以聽于冢宰三年。」宋其稱子何也？未葬之辭也。禮：柩在堂，孤無外事。今背殯而出會，稱以宋子，當無哀矣。




秋，七月，乙酉，伯姬卒。

《白虎通義》：「伯姬卒，其娣改嫁于鄫。」此不書者也，書之以見季姬改嫁之事，謂因伯姬卒，故子叔姬以夫人禮嫁于鄫也。




此未適人，

據無歸文，又不繫國。


 何以卒？

據卒者皆外夫人。


 許嫁矣。

許嫁于邾婁。


 婦人許嫁，字而笄之，

許嫁乃稱字，言伯姬是許嫁。


 死則以成人之喪治之。

姑姊妹死在室，當爲之制服。有服，故《檀弓》：「齊告王姬之喪，魯莊公爲之服大功。」有服則書。


 疏

此許嫁邾婁，未嫁而死，當以娣季姬攝而往；季姬改嫁于鄫，故鄫子見執于邾婁。爲下張本。




九月，戊辰，諸侯盟于葵丘。

西方之會。《穀梁》以此會爲盛，與《孟子》同。此桓公最盛之會也，《傳》以爲衰者，與《左傳》、《世家》同。所謂盛極則衰，從消息本末言之也。


 疏

《左傳》：「秋，齊侯盟諸侯于葵丘，曰：『凡我同盟之人，既盟之後，言歸于好。』宰孔先歸，遇晉侯，曰：『可無會也。齊侯不務德而勤遠畧，故北伐山戎，南伐楚，西爲此會也。東畧之不知，西則否矣。其有亂乎！君務靖亂，無勤于行。』晉侯乃還。」




桓之盟

曰諸侯盟，避盟周公也。王世子不敢盟會，以下别出諸侯盟，周公主會亦别盟，稱諸侯以避盟周公。惟王人微，乃不别盟。


 不日，此何以日？危之也。

《穀梁》以爲美之，二義皆通。陰陽消息，盛極必衰：夏至陽盛，一陰已生；冬至陰盛，一陽已生。損益循環，盛衰迭更，勢所必然。


 何危爾？

據此會爲盛。


 貫澤之會，桓公有憂中國之心，不召而至者，江人、黄人也；葵丘之會，桓公震而矜之，叛者九國。

《傳》：「逆祀去者三人，從祀叛者五人」，與此同意。三、五、九皆舉多之義，九國言其多，非實數也。陽穀爲偏至之辭，則諸侯多矣，如數僅九國，當不足爲異。


 疏

《齊世家》：「秋，復會諸侯于葵丘，益有驕色。周使宰孔會，諸侯頗有叛者。」


 震之者何？猶曰振振然。矜之者何？

《論語》：「君子矜而不争。」


 猶曰莫我若也。

董子説：「齊桓挾賢相之能，用大國之資，即位五年，不能致一諸侯。於柯之盟，見其大信，一年而近國之君畢至，鄄、幽之會是也。其後二十年之間亦久矣，尚未能大合諸侯也。至于救邢、衛之事，見存亡繼絶之義，而明年遠國之君畢至，貫澤、陽谷是也。故曰：親近者不以言召，遠者不以使，此其效也。其後矜功，振而自足，而不修德，故楚人滅弦而志弗憂，江、黄滅陳而不往救，損人之國而執其大夫，不救陳之患而責陳不納，不復安正，而必欲迫之以兵，功未見成而志已滿矣。故曰：『管仲之器小哉。』此之謂也。自是日衰，九國叛矣。」




甲戌，晉侯詭諸卒。

董子説：先晉獻公之卒，齊桓葵丘之會再致其集。


 疏

《晉世家》：「獻公二十六年，病甚，乃謂荀息曰：『吾以奚齊爲後，年少，諸大夫不服，恐亂起，子能立之乎？』荀息曰：『能。』於是遂屬奚齊子荀息，荀息爲相，主國政。秋九月，獻公卒。」




冬，晉里克弑其君之子奚齊。

不葬者何？無臣子也。董子説：晉獻公行逆禮，殺世子申生，以驪姬立奚齊，卓子皆殺死，國大亂，四世乃定，幾爲秦滅，以驪姬起也。


 疏

《晉世家》：「獻公卒，里克、邳鄭欲内重耳，以三公子之徒作亂。十月，里克殺奚齊于喪次。獻公未葬也。」




此未踰年之君，

春秋嫡庶争國，每禍流數世，晉獻、齊桓其最著者。《春秋》乃改爲不再娶，撥亂反正，所以絶亂原，使亂臣賊子無所憑藉以爲亂。故曰：《春秋》成而亂臣賊子懼。非懼褒貶，謂絶亂原也。


 其言弑其君之子奚齊何？

據齊荼言弑君。


 弑未踰年君之號也。

在内未葬稱子某，既葬稱子。此未葬也，不可言其子；其不成之，又不可言其君。此乃外弑。未踰年君正稱，至于荼成之，乃稱君。


 疏

君之子者，國人不子之辭。雖爲正辭，然不成之者，申生賢被殺尤正，故惡驪姬。





十年


春，王正月，公如齊。

如齊不言事者，朝齊也。在外曰來朝，在内曰公如，此方伯事二伯之禮也。書公如者始此。月者，起桓伯衰，爲公危之。


 疏

公何以獨如齊？齊

 、晉二伯也。齊、晉何以爲二伯？中分天下以爲左右，各主其一也。齊一匡後退齊爲方伯，晉伯北方，魯、衛、齊、鄭主之是也。楚伯南方，秦、吴、陳、蔡主之是也。




狄滅温，温子奔衛。

狄者何？晉也。晉爲二伯，又齊桓不能治，故避諱之。後温入于晉，是爲晉滅之證。王師敗于貿戎，《穀》以貿戎爲晉，是也。温不記者，此其記何？爲晉記之也。且記奔衛，則不得不先言滅也。狄在北方，與晉近，故晉《春秋》多詭號爲狄。




晉里克弑其君卓子，及其大夫荀息。

殺世子以立不正，《春秋》之所不許。二子見殺，獻公私愛適所以害。憲法上下所共守，里克弑二君，不以賊討之者，不許諸侯違正立不正。


 疏

《晉世家》：「荀息立卓子而葬獻公。十一月，里克弑卓子于朝，荀息死之。」




及者何？累也。弑君多矣，疏

《春秋》二百四十年十八國中，弑君三十六，以九州一千七百國計，當百倍于此，是九州内年不止弑一君，推之外州，則每年弑者當三四見。今中國不止五千里，弑逆事不一見，以《春秋》立制絶亂原也。泰西弑事多于春秋，以春秋以前之中國正如今泰西。必用《春秋》之法，而後弑殺之風可止息。


 舍此無累者乎？曰：「有，孔父、仇牧，皆累也。」舍孔父仇牧無累者乎？曰：「有。」

公叔惠伯，不見《經》。


 有則此何以書？賢也。何賢乎荀息？荀息可謂不食其言矣。

不食言者，惡荀息之辭。《春秋》大居正，不信邪命；君有邪志，非有亂臣從之不能行。辭雖與孔父、仇牧同，美惡不嫌則同。


 其不食其言奈何？奚齊、卓子者，驪姬之子也，

以下所言事實與《左傳》、《世家》皆同。


 荀息傅焉。驪姬者，國色也，獻公愛之甚，欲立其子，於是殺世子申生。申生者，里克傅之。獻公病將死，謂荀息曰：「士何如則可謂之信矣？」

《論語》：「如何則可謂之士矣。」


 荀息對曰：「使死者反生，生者不愧乎其言，則可謂信矣。」

久要不忘平生之言。


 獻公死，奚齊立。里克謂荀息曰：「君殺正而立不正，廢長而立幼，如之何？

《傳》言此，所以深責荀息從亂命，固寵求合，以亂晉國。


 願與子慮之。」荀息曰：「君嘗訊臣矣，臣對曰：使死者反生，生者不愧乎其言，則可謂信矣！」

陳乞爲食言。


 里克知其不可與謀，退弑奚齊；

惠伯《傳》與弑及《傳》同文。


 荀息立卓子，里克弑卓子，荀息死之。荀息可謂不食其言矣。

陳乞立子舍與荀息同。景公死，首迎陽生，弑荼

 ，反覆無常，奸滑之尤；若荀息者，可以愧陳乞與！孔父、仇牧同辭者，美惡不嫌也。




夏，齊侯、許男伐北戎。

何以或言伐、或言敗？互文以見義也，故齊不言治狄，晉不言治戎也。齊桓何爲獨與許伐北戎？大國言齊，外卒正言許，諸侯皆在之辭。曷爲或言山戎、或言北戎？同實而異名也。曷爲異名？始畧而後詳也。齊三伐戎，三異其名，或言戎、山戎、北戎也。


 疏

北戎者，北方之戎。西曰戎，《春秋》不見西戎，言戎皆在北方，此名從主人也。




晉殺其大夫里克。

皆殺也，曷爲或言弑、或言殺？下殺上曰弑，上殺下曰殺，别尊卑也。《春秋》辨名分之書，君死曰滅，大夫生死皆曰獲，以弑、殺分，亦此例也。


 疏

此以討見。以下不見里氏者，子孫當絶，同罪而誅。重討之，以見君臣之大義。




里克弑二君，

此非君也，曰君者，貴賤不嫌則同號。克討不正，其以弑言者，美惡不嫌則同辭。


 則曷爲不以討賊之辭言之？

討賊則不得稱大夫。


 疏

《傳》以惠公立説，以責惠公殺

 里克。獻公殺申生而立孽子，《春秋》之義所當討，里克爲申生復仇，君子所不責。故里克之殺不以討賊言之。


 惠公之大夫也。

篡立已定，晉國君臣合爲一體，無所復責，故《經》見大夫，若曰此乃惠公之大夫，故不用討賊之辭。


 疏

此傳惠公無道，雖非惠公，亦不以討賊辭。


 然則孰立惠公？里克也。

據事實。


 里克弑奚齊、卓子，逆惠公而入。

惠公避難在外。


 里克逆惠公，則惠公曷爲殺之？惠公曰：「爾既殺夫二孺子矣，

《尚書》：「孺子王。」孺子輕賤，非臣下稱君之辭。


 又將圖寡人。

恐己以失德見討。


 爲爾君者，不亦病乎！」於是殺之。

惠公自以私意討之，恐其引文公圖己。


 然則曷爲不言惠公之入？

《左傳》：「夏四月，周公忌父、王子黨會齊隰朋立晉侯。」


 晉之不言出入者，

據晉惠之出入不書，晉文之出入亦不書。


 踊爲文公諱也。

《左傳》以爲，晉不告者，即諱之之意。


 齊小白入于齊，則曷爲不爲桓公諱？

二伯異辭。


 桓公之享國也長，

《孟子》：「歷年遠，施澤于民久。」


 美見乎天下，疏

《孟子》：「二伯桓公爲盛。」二伯今本誤作「五霸」，流俗所改。


 故不爲之諱本惡也。

本者，得國之事。二君皆非正嗣，因難而立，所謂逆取順守。


 文公之享國也短，

《孟子》：「歷年少，施澤于民未久乎。」


 美未見乎天下，故爲之諱本惡也。

義詳《解詁》。


 疏

《論語》：「桓公正而不譎，文公譎而不正。」正讀爲匡，譎讀爲别；合爲匡，分則言别。




秋，七月，雹。

《月令》、天文家説，皆以政事干時則災變立見，又言天象變異則有災厲，皆謂人事異天而

 。




冬，大雨雹。

災變，指政事言。


 疏

《五行志》：「《公羊經》曰『大雨雹』，董子説：公脅于齊桓，立妾以爲夫人，不敢進羣妾；故專壹之象見諸雹，皆爲有所漸脅也，行專壹之政云。」




何以書？

據雹當爲災，又非時。


 記異也。

記陰陽異常。


 疏

雹而大，所以爲異。





十有一年


春，晉殺其大夫
 鄭父。

凡言大夫、殺者，兩譏之也。此無罪乞，以譏大夫。邦有道則仕，無道則止；仕亂朝而見殺，其於明哲之道獨未盡也。治世以諫而死，《春秋》猶譏之，則凡見殺於亂國者，譏其有取殺之道也。




夏，公及夫人姜氏會齊侯于陽穀。

姜氏者何？僖公之夫人。何以不言逆？無所見則不書。此娶母黨，何以不譏？桓、莊皆有女禍，惡其大，不譏其細。夫人不會已前見，此何以書？以見雖同公亦不可會文姜。抗不言及，兼以明其正。




秋，八月，大雩。

冬，楚人伐黄。

討其會桓也。伐而後言滅，起桓公不能救，以其遠也。


 疏

黄者，荆州國也。不以爲夷狄而以爲遠國者，外四州小國稱夷狄，不引而進之也。





十有二年

《年表》：齊桓公使管仲平戎于周，以上卿禮饗管仲。管仲讓，受下卿。





春，王三月，庚午，日有食之。

按，記日食所以明曆法。食宜在朔，今食二日，失之後。《傳》食二日也，「失之前者，朔在前也」。董子説：是時楚滅黄，狄侵衛，鄭、莒滅杞。




夏，楚人滅黄。

記黄之滅，以見齊桓不用管子之言之失謀。


 疏

滅國詳書者何？重事，兼以見卒正之數。泰西言富强亦迫時局，文明進自銷兵。《周禮》三典分三國，進步最速。一時之制，不足爲典要。




秋，七月。

冬，十有二月，丁丑，陳侯處臼卒。

諸侯有移封遷徒黜陟升降例，故爲伯爲牧、在此在彼，隨時不同。


 疏

《陳世家》：「四十五年，宣公卒

 ，子欵立，是爲穆公。」





十有三年

《年表》：陳穆公欵元年。





春，狄侵衛。

狄者何？晉也。北方曰狄。晉師多有狄，善則曰晉，惡則目狄，爲晉諱也。晉滅衛稱狄，故使其與要荒同名，《春秋》不治要荒，見蠻夷則知戎狄夷非要荒也。




夏，四月，葬陳宣公。

月葬，正也。四月，可以葬。




公會齊侯、宋公、陳侯、衛侯、鄭伯、許男、曹伯于鹹。

齊、晉在宋上者何？天子三公也。齊在兖州，晉在冀州，其國何以别有方伯？東周爲行所，齊、晉亦爲代巡所，豫非王都，青、冀故别有方伯。何爲以内臣言之？孔子曰「其事則齊桓晉文」，其事實在二州以爲内臣，所謂竊取之。此經義事實之分。


 疏

定、哀之世，齊、晉亦爲方伯，以王臣劉子爲伯，鄭、秦爲之輔，亦侯國，同爲方伯。




秋，九月，大雩。

冬，公子友如齊。

言公子友如齊者，見公子用季子而國安。至公子卒，而政衰矣。





十有四年
 疏

《年表》：秦

 饑，請粟，晉倍之。楚滅六、英。




春，諸侯城緣陵。

杞者小國，城衛不言衛，城邢言邢，大小殊也。此不言杞，王後如大國也。




孰城之？

無名。


 疏

之字疑衍。


 城杞也。

據地圖，知緣陵杞，王後國。


 曷爲城杞？滅也。

存三亡國，杞其一。


 孰滅之？

上不見伐。


 蓋徐、莒脅之。

蓋者疑詞。徐、莒皆夷狄。


 曷爲不言徐、莒脅之？爲桓公諱也。

《春秋》滅王後事重，故諱之。


 曷爲爲桓公諱？上無天子，下無方伯，天下諸侯有相滅亡者，桓公不能救，則桓公恥之也。然則孰城之？

言諸侯，指鹹會之國。


 桓公城之。

齊主其事。


 曷爲不言桓公城之？

宜歸功于伯主齊。


 不與諸侯專封也。

賜弓矢可專征，封則須天子命，下不得專。故不敢目齊侯。


 曷爲不與？實與而文不與。文曷爲不與？諸侯之義，不得專封也。諸侯之義不得專封，則其曰實與之何？上無天子，下無方伯，天下

 諸侯有相滅亡者，力能救之，則救之可也。

義詳《解詁》。




夏，六月，季姬及鄫子遇于防，使鄫子來朝。

遇者，諸侯相見之辭。男女無别，非所遇而曰遇，譏之。《白虎通義》云：季姬者，伯姬之娣也；伯姬死，改嫁于鄫。蓋伯姬許娶于邾婁，因遇鄫子，乃謀改嫁。《左傳》云：鄫季姬來寧，公怒，止之。以鄫子之不朝也。夏遇于防而使來朝，謂《經》之書法如此。《春秋》定禮，男女非有行媒不相知名，非受幣不交不親，必無男女自定婚姻之事。必本爲夫婦，《經》乃如此書之耳。


 疏

《春秋》以前禮制未備，男女本有面訂婚姻之事，如今泰西通行之制。《經》以其不可爲訓，故書法如《左傳》所云，非初許婚，乃歸寧見止耳。




鄫子曷爲使乎季姬來朝？

據曹伯使射姑來朝，父乃使子，今以内女使諸侯，非常。


 疏

此《春秋》典禮，泰西衣服拜跪親親尚白禮儀風俗，即師説之質家，大同可以不改，若《春秋》之于綱常，不在宜俗例

 ，地球諸國所當全守。又，泰西講進步，以爲初蠻野後文明，正合《經》、《傳》，惟臆斷無依據，不免背道而馳。今以《春秋》端其趨向，事半功倍。開來之盛，不尤美速乎！


 内辭也，

季姬嫁于鄫，當日本面定婚，改嫁于鄫。《經》之書使來朝，辭如《左傳》所云者，乃内諱之辭。此時實非夫婦，非來朝。


 非使來朝，

據朝不言使。下年秋乃歸，爲新嫁辭，則本非夫婦辭。


 使來請己也。

面訂婚娶，不可爲訓，故以使朝言，如《左傳》所云。


 疏

説者多據《左傳》以駁二《傳》，不知下年秋書歸爲初嫁，則以前之非夫婦可知。或疑諸侯女不應淫泆如此，此據以後之風俗以疑春秋以前，據《左傳》所記微文佚事，當時實同今泰西，無《儀禮》之六禮。《禮經》與《春秋》同出孔子，若當時風習，則父納子妻、姑姊妹不嫁者數人；《左傳》記鄭事，亦有使女自擇壻之事。不能以春秋以後之事疑之。




秋，八月，辛卯，沙鹿崩。

此晉邑也，何爲不繫之晉？與地震日食同，不使晉獨主之。董子説以爲「臣下皆叛，散落不事上之象也。先是，齊桓行伯道，會諸侯，事周室。管仲既死，桓德日衰。天戒若曰：伯道將廢，諸侯散落，政逮大夫，陪臣執命，臣下不事上矣。桓公不寤

 ，天子蔽晦。及齊桓死，天下散而從楚。王札子殺二大夫、晉敗天子之師，莫能征討，從此陵遲」。


 疏

《周禮》大傀災異，大傀即地，如地震與麓崩皆爲地記異。泰西地質學因火山推考：地初爲流質，面殼漸

 成堅實，因火氣衝發，山川改變，有陷崩城邑島嶼之事。聖人生知

 ，多詳空理，泰西寸度銖量，惟恃目耳推測。空理無窮，今畧啓其端，詳明當在數百年後。




沙鹿者何？

據麓爲山麓。


 河上之邑也。

《五行志》：「《公羊》以爲沙鹿河上邑也。」《穀梁傳》曰：「林屬于山曰麓，沙，山

 名也。」《左氏》沙麓晉地，内崩也。


 疏

按：此小節，時有異同，以《經》無明文可據也。


 此邑也，其言崩何？

據邑無崩道。


 襲邑也。

地陷也。


 沙鹿崩，何以書？

據梁山以壅河不流書。


 記異也。

地陷與地震同。


 疏

今地學考地無時不變，《雅》詩「高岸爲谷，深谷爲陵」，火氣衝裂而改狀，事所常有。


 外異不書，

晉爲外州伯，例不記異。


 此何以書？

據書又不繫國。


 爲天下記異也。

與日食地震同爲大異，關天下，非止方隅，故不繫國，同爲天下記異也。


 疏

書此以明地體地學。《周禮》立官以掌地慝、地求、地形諸事，今外國猶存古法。




狄侵鄭。

託言狄，爲晉諱也。中國記夷狄之伐，内中國也；外州不言夷狄之伐，外外州也。


 疏

夷狄相伐不志。《春秋》夷狄伐吴、楚、秦、蔡皆不書者，畧之。




冬，蔡侯肹卒。

不葬者，從楚。


 疏

《蔡世家》：「二十九年，繆侯卒，子莊侯甲午立。」





十有五年

《年表》：蔡莊侯甲午元年。秦伐晉，虜惠公，復立之。





春，王正月，公如齊。

月者，危公也。齊、魯皆封，魯何爲朝齊？《春秋》朝之也。


 疏

《春秋》因齊桓託之爲二伯，故有朝事。周制魯不朝齊，古傳以朝爲言，據《春秋》説之。




楚人伐徐。

稱楚人者，貶之。伐徐者，從中國國之。言楚伐徐，以起下諸侯之救。




三月，公會齊侯、宋公、陳侯、衛侯、鄭伯、許男、曹伯盟于牡丘。

遂次于匡。

諸侯救徐，畏楚不敢進。次匡，而使大夫救之，致徐敗于楚。言次以譏諸侯也。




公孫敖帥師及諸侯之大夫救徐。

諸侯之大夫何以不敘？惡之也。何爲惡之？外大夫之專兵自此始，故惡之也。外大夫專兵以前不見。諸侯在而大夫救，大夫專征伐之漸，故言大夫也。禮之要，在于決嫌疑、别同異，今泰西近之，非禮不行，故外交内治漸用儀文，此亦進化之一端。




夏，五月，日有食之。

日食不言朔，明曆失也。《詩》所謂「不弔」。


 疏

董子説：是後「秦獲晉侯，齊滅項，楚敗徐于婁林」。




秋，七月，齊師、曹師伐厲。

此次匡之師，何以伐厲？伐厲所以救徐也。不救徐援而伐厲，致徐敗于楚，所以譏諸侯也。不言齊侯者，不足乎揚也。《地理志》「南陽郡厲鄉，故厲國」。厲者，荆州之國也。




八月，
 。

蟲災例時，此何以月？災重也。從時而月，重之也。凡月從同。




九月，公至自會。

桓公之會不致，此何以致？久也。

季姬歸于鄫。

《白虎通義》：季姬，伯姬之娣。伯姬卒，改嫁于鄫。記防之遇，以明改嫁之由，故前年定約，十五月乃嫁。使歸寧，見止來朝，當同歸，即後歸亦常事，不在見《經》之例。書此以正婚禮，以絶亂原。百姓日用而不知，今反以《春秋》之事爲可怪矣。


 疏

按，《傳》以前使朝爲内辭，謂内避諱。以可訓者言之，《左傳》之説即就内諱言之。二《傳》詳事實，《左氏》詳《經》書諱之意，不相防也。




己卯晦，震夷伯之廟。

舊説以夷伯爲季氏家臣。按，陽虎書盜，不應陪臣稱字。考天子大夫爲監者稱字，王臣有夷妘諸，則夷伯亦天子大夫，爲監于魯，死而立廟于閒田者也。書葬原仲，明監者之葬禮；書震夷伯之廟，明監者之廟禮。




晦者何？

凡月盡爲晦，始爲朔。此問晦名義。


 冥也。

晦，日月光盡，故因以爲名。以異書晦，與隕石以異書朔同。日食在晦不言晦，此言晦者，事在晦，惟日食乃不言。


 疏

舊説誤讀「不言晦」之傳，以晦冥爲異者誤。


 震之者何？

據地震。


 雷電擊夷伯之廟者也。

雷即電。凡室廟高大，易于引電；以高，又多引電之物。


 夷伯者，曷爲者也？

問其人品秩。


 季氏之孚也。

《穀梁》：「夷伯，魯大夫也。」孚讀如郛，謂外臣也。魯爲方伯，大國

 有三卿九大夫二十七上士，閒田亦有三卿九大夫二十七上士；夷伯爲卿，正與季氏相等。以季氏比之，則爲外臣也。


 季氏之孚則微者，

季氏之比，尚在大夫例，以稱伯較，則爲微。


 其稱夷伯何？

據方伯大夫不稱伯。或目其氏，稱夷氏。


 大之也。

内之季氏稱名，監者則稱伯，尊大之，故加于季氏。


 曷爲大之？

問所以大之之義。


 天戒之，

謂天災其廟。


 故大之也。

因廟不得不稱伯。微者不得立廟，有廟亦不見《經》。


 疏

按：監者之説如祭仲、夷伯，先師偶失其義，故不得正解；自《傳》以下，董子、何君多誤。今據單伯《傳》正之，蓋亦傳義所自有，非但據《王制》也。




冬，宋人伐曹。

宋屢伐曹者，曹近也。後滅于楚。




楚人敗徐于婁林。

董子：「小夷避大夷不言戰。」直敗之而已。如内之于外、大國之于小國不言戰，直書敗而已。楚大夷，徐小夷，故用其例。諸侯不能救，致敗于楚，直書其事而失自見。


 疏

徐者何？州舉之辭，亦如荆。凡州初見，久乃舉國，又久乃有君。荆先徐後，楚爲大夷，徐爲小夷，故小夷避大夷不言戰。




十有一月，壬戌，晉侯及秦伯戰于韓，獲晉侯。

秦，梁州方伯也。至此始見者，新建四州稱伯，從王臣例。天子大夫不名，故秦見亦不名。秦本爲雍州居守伯，假爲梁牧，定、哀王官爲伯，齊、晉、楚、吴同降爲岳牧。秦、鄭以稱伯，又入爲王臣，以輔劉子，故從大夫稱伯。秦卒三不名，此《春秋》諸侯三世異辭、升降遷移之例。


 疏

《秦本紀》：「穆公十二年，晉旱，來請粟。丕豹説穆公勿與，因其饑而伐之。穆公問公孫枝，枝曰：『饑穰更事，不可不與。』問百里奚，奚曰：『夷吾得罪于君，其百姓何罪？』于是與之粟。以船漕車轉，自雍相望至絳。十四年，秦饑，請粟于晉。晉君謀之羣臣，虢射曰：『因其饑而伐之，可有大功。』晉君從之。十五年，興兵將攻秦。繆公發兵，使

 丕豹將，自往擊之。」




此偏戰也，

大戰君獲。


 何以不言師敗績？

據華元言敗績，楚子傷言楚子敗績。


 疏

不言帥師，如二君手搏者然。


 君獲，不言師敗績也。

師不救君之辭。晉侯無信、失援、輕戰，書以譏之。《穀梁》以爲責諸侯之失民，師未敗而見獲；《傳》以爲君獲不言敗績，舉其重者。文例小異。


 疏

事詳《左》、《史》。





十有六年


春，王正月，戊申朔，霣石于宋五。

此大異，故日之。言朔者，朔有事則書，《左傳》所謂「在朔言朔」也，《春秋》以爲此日例之大凡也。


 疏

天空流質相摩生熱，有光如星，墜地而爲石。在空中非星，霣地乃成石，故不曰石霣而曰霣石。




曷爲先言霣而後言石？

據鷁退飛先言鷁，石霣當先舉石。不先舉石，則霣無所繫也。


 疏

不先舉石者，實非石，霣于地而後化石。


 霣石

與下鷁飛記見對文。


 記聞，

《穀梁》所謂耳治也。《春秋》之事不外聞見，以石、鷁爲聞見之大凡也。


 聞其磌然，

先聞霣聲，不知其物，故先言霣。


 視之則石，

故先言霣而後言石。


 察之則五。

徐察所霣之石，數之得五，故五在其下。與下記六鷁事全反，以聞與見異也。《春秋》所記，其詳審如此。董子：「《春秋》辨物之理，以正其名，而物如其真，不失秋毫之末。故名霣石則後其五，言退鷁則先其六，聖人之謹于正名如此。『君子於其言，無所苟而已矣』，五石六鷁之辭是也。」又云：「《春秋》别物之理，以正其名，名物必各因其真。真其氣

 也，真其情也，乃以爲名。霣石則後其五，退鷁則先其六，聖人于言無所苟而已矣。」




是月，六鷁退飛過宋都。

是月如《月令》之是月，即正月。《春秋》小異以月爲正例大凡，日不相蒙。兩書丙戌以見例，而欲見月不相蒙，故同月再出月以明之。鷁飛爲月例，欲言正月，則正月已前見；欲不言月，則蒙上日。辭窮起例，以是月言，謂正月有是事，故與《月令》「是月」同。《穀梁》以爲「決不日而月」，是也。




是月者何？

《經》無言是月者，故據以問。


 僅逮是月也。

包正月一月之辭。


 何以不日？

據上出日。


 晦日也。

師宜云：小異月，不言日。是月統謂正月。不曰其日，以爲專注晦日，非。


 晦則何以不言晦？

《春秋》之例，在朔言朔，在晦言晦。上己卯晦已言晦。


 疏

晦、朔一也，《春秋》託事，兩言朔、兩言晦，使此爲晦，當曰某日晦。


 《春秋》不書晦也。

此舊傳文專説日食例，引以説此條。《春秋》託事，晦、朔兼言，兩見晦、朔是也；惟于日食則在朔者言朔，食在晦者不言晦。蓋日本朔日食，今食晦日，是朔遲一日，曆官之失，《傳》所謂「失之在前」者是也。日食之晦，即當爲朔，故不可言晦日食。《公羊》食晦日二，皆不言晦。


 疏

此傳爲書日食之專條，以爲記事，則非例。《經》言甲午、己卯晦，二事與言朔同，《左傳》以爲事在晦言晦，是也。


 朔有事則書，

此説與二《傳》同，舊義也。


 晦雖有事不書。

董子：「象宋襄公欲行伯道，將自敗之戒也。石，陰類；五，陽數。自上而霣，此陰而陽行，欲高反下也。石與金同類，色以白爲主，近白，祥也。鶂，水鳥；六，陰數。退飛，欲進反退也。其色青，青，祥也。屬於貌之不恭，天戒若曰：『德薄國小，勿持炕陽，欲長諸侯，與彊大争，必受其害。』襄公不寤，明年齊桓死，伐齊喪，執滕子，圍曹，爲盂之會，與楚争盟，卒爲所執。後得反國，不悔過自責，復會諸侯伐鄭，與楚戰于泓，軍敗身傷，爲諸侯笑。」


 疏

《經》有二晦，《左傳》以爲晦日，是也。武、宣以後，經師多言災異以趨時尚，諸經皆比附緯纖以説時事，經文二晦皆改爲冥晦，歸入異例，不以爲晦。《穀梁傳》于二晦一同《左傳》，一同《公羊》，而《五行志》引劉子説，則以二晦皆以異改從《公羊》。據劉説，是無言晦日之例。今幸《穀梁》非劉本，猶存古義，得以考見先師改易舊説之迹而正之。


 曷爲先言六而後言鷁？

據當先舉鷁，石數不先舉。


 六鷁退飛，記見也，

《穀梁》所謂「目治」。記目見與耳聞不同。


 視之則六，

初但見空中六鳥，不知爲鷁，故首先記六。


 察之則鷁，

審察然後知爲鷁，故次記鷁。


 徐而察之，則退飛。

再察然後知其退飛，故末乃言之。以霣石例之，則當先言退飛，次言鷁，次言六；今文字相反如此，而繪形肖物，各盡其情，不能有所損益于其間，所謂「游、夏不能贊一辭」者也。《春秋》以此爲大凡，言日月例者必如二條之精嚴，言人事者必如二條之切實。二百四十年中，筆削加損，如明鑑之取影，畫工之肖物。能盡其事于《春秋》，思過半矣。


 五石、六鷁何以書？記異也。

石爲大異，鷁爲小異。


 外異不書，此何以書？

外州國絶不書異。


 爲王者之後記異也。

以爲内州王後大國，乃書之。




三月，壬申，公子季友卒。

三桓兄弟之序，則季居下，次兄叔，再長仲。以行誼言，則季最賢，叔小惡，仲大惡。故三桓子孫以行誼爲官次，季爲上卿，叔爲次卿，仲爲下卿，與兄弟之序正相反。


 疏

《魯世家》：「季友母陳女，故亡在陳，陳故佐送季友及子申。僖公元年，以汶陽田封季友。季友爲相九年卒。」




其稱季友何？

據大夫卒，名不與字並見。


 賢也。

與公弟叔肸同。言名又言字，因賢而褒進之稱字。其後有世卿之禍，足見祖、父雖賢，子孫世禄可，世卿則不可也。




夏，四月，丙申，鄫季姬卒。

外夫人不卒，此何以卒？卒繫鄫，以見初遇不繫鄫之未嫁也。鄫季姬三年之中三見《經》，十四年六月書其遇鄫子，十五年九月歸于鄫，至此而紀卒。始終詳其事，以見其遇之非正。内女嫁諸侯，有大功之服。




秋，七月，甲子，公孫慈卒。

大夫日卒，正也。不字以見，賢季友也。




冬，十有二月，公會齊侯、宋公、陳侯、衛侯、鄭伯、許男、邢侯、曹伯于淮。

東方之會。地淮，淮夷在會之辭。楚主會敘淮夷，此不敘者，桓會不敘夷狄，中國主會。又，此事不詳夷狄。邢侯者何？冀州之國也。冀州之國不序，序者一見以明之。其在曹上者，以稱侯也。


 疏

事詳《國語》。





十有七年


春，齊人、徐人伐英氏。

稱人者何？貶之也。何爲貶之？爲其摟諸侯以伐諸侯也。英何以稱氏？夷狄也。國不如氏，凡州國氏，皆夷狄也。人名子，皆附庸。外州不見夷狄，此何以見？有國辭，引而進之也。此何以獨序徐？大國言齊，遠國言徐，諸侯皆在之辭也。


 疏

按：下滅項之師即此師也。英與項近，承伐英而滅之，與楚滅厲同。




夏，滅項。

《穀梁》同以爲齊滅。《左傳》云：「師滅項。淮之會，公有諸侯之事，未歸

 而取項。齊人以爲討而止公。」杜氏誤據《傳》意，遂以此爲魯滅項。公尚未歸，滅者何人？且項在汝陰，去魯甚遠，勞師千里，取不能守，亦非情理。按，《左傳》所謂師者，即伐英氏之師也。伐英《經》書齊、徐，魯人亦在師中，滅項非齊侯意，因公有事未歸，遷怒諸侯，故留公耳。實非魯自出師取之，如取鄆之事也。




孰滅之？

不繫，疑内滅。


 齊滅之。

即伐英氏之師，故不再言其人。齊侯與公在會，别使諸侯伐英，項在汝陰，亦楚與國。滅以齊爲主，桓公雖不在師，仍當目桓公也。


 曷爲不言齊滅之？

承上伐英之文，本不必再出齊，弟子以爲此别一事，宜再出齊侯。


 爲桓公諱也。

因諱再不言。齊侯本不在師，伐英之諸侯滅之，不能目諸侯，因亦爲桓諱也。


 《春秋》爲賢者諱，

二伯爲賢，以救患存亡爲主。


 此滅人之國，何賢爾？

滅國則失伯道。雖英、項有罪，究不當滅。


 君子之惡惡也疾始，善善也樂終。桓公嘗有繼絶存亡之功，故君子爲之諱也。

義詳《解詁》。


 疏

此傳自杜氏誤解《左傳》，説者遂以爲三《傳》不同。按：此時公不在魯，尚未專權，且項與魯遠，何爲别出師滅之？皆在情理之外，知當以齊滅爲主。昭公時，公未歸，季子取鄆，猶爲大國所討；鄆爲魯邑，時勢迥殊，猶尚如此，安得此時遂有公不在而别遣師千里滅人之國耶？




秋，夫人姜氏會齊侯于卞。

與文姜同，所以釋前事也，以爲上譏會而不譏淫也。何爲會齊侯？因同公還而送之也。




九月，公至自會。

桓月不致，此其月何也？婦人無外事，因爲夫人月。公不在而出，内政不修也。因夫人事危公，所以失治家之道。




冬，十有二月，乙亥，齊侯小白

 卒。

一匡天下，爲《春秋》正伯，因其存中國、尊周室，故託之爲伯。《左傳》以爲受命爲左卿士者，緣《經》立説。《春秋》二伯之義，莊、僖爲一匡，文以下爲中分，至昭止，定、哀南北無伯，反之王臣劉文公。故晉、楚亦有爲方伯時，秦、鄭亦有純爲王臣時。此《春秋》大例。


 疏

《齊世家》：桓公南伐至召陵望熊山，北伐山戎、離枝、孤竹，西伐大夏，涉流沙，登大行至卑耳山。兵車之會三，乘車之會六，九合諸侯，一匡天下。桓公好内，多内寵，如夫人者六人。管仲卒，五公子皆求立。冬十一月乙亥，齊桓公卒。易牙入，與豎刁因内寵殺羣吏，而立公子無詭爲君，大子昭奔宋。





十有八年


春，王正月，宋公、曹伯、衛人、邾婁人伐齊。

何爲稱君人？以曹屬宋也。宋爲王後，《春秋》不以爲伯，今乃求諸侯，欲紹齊桓之績，謀事不成，故《經》獨使其伯曹，《左傳》所謂「曹、莒、邾，吾役也

 」，若他諸侯，則非宋所有矣。伐齊者何？立孝公也。


 疏

板本「宋公」下有「會」字，誤衍。




夏，師救齊。

救者何？善辭也。此非善事，其以救言何？美惡不嫌，則同辭也。據非伐喪，知善救者。




五月，戊寅，宋師及齊師戰于甗，齊師敗績。

此納孝公也。不言納者，正得立也；獨言宋、齊者，諸侯之師未戰也。




戰

宋與齊戰。


 不言伐，

上《經》宋、衛、曹、邾婁言伐。


 此其言伐何？

舉重例戰，人于伐言戰，伐爲畧。


 宋公與伐而不與戰，故言伐。

戰者獨宋耳，衛、曹、邾婁與伐而不戰，故必分書之。


 《春秋》

指大傳所載經例。


 伐者

伐人者由地，地可考。


 爲客，

凡戰敘在下，使主國及之戰，爲賤惡辭。


 伐者

被伐者。


 爲主。

主序在上，有以尊臨卑辭。


 疏

小大同者，伐者爲客，見伐者爲主。主得及客，所以惡也。孟子曰：「春秋無義戰，彼善於此則有之矣。征者，上伐下也，敵國不相征也。」


 曷爲不使齊主之？

據齊、宋大小同，當以齊及宋，不當以宋及齊也。


 與襄公之征齊也。

與宋征之，故序上，不使齊及之。


 曷爲與襄公之征齊？

伯者之後。


 疏

《穀梁》以爲「惡宋」。


 桓公死，豎刁、易牙争權不葬，

事詳《世家》。


 爲是故伐之也。

孝公立得正，豎刁、易牙爲亂，當得討之，不以伐喪爲嫌。如避伐喪，則亂臣肆志矣。


 疏

《齊世家》：「桓公病，五公子各樹黨争立。及桓公死，遂相攻。以故宫中莫敢棺，桓公尸在牀上六十七日，尸蟲出于户。十二月乙亥，無詭立，乃棺、赴。辛巳夜，斂、殯。」以亂故，孝公元年八月乃葬桓公。




狄救齊。

圍、救皆大國之辭，狄何以得言救？楚可以言圍，狄即可以言救也。救，善辭也。方許宋公，何爲以救言之？既已狄之，可以言救也。


 疏

狄者，楚也。楚與宋争伯，故救齊。




秋，八月丁亥，葬齊桓公。

桓之伯也，王禁明而王臣不下聘者六十年，盟會同而諸侯無私争者三十年。師次召陵而荆楚服矣，陳旅聶北而狄退矣，獻捷過魯而戎弭矣。貫盟以下，葵丘以前，衣裳不歃血，兵車不大戰。仲尼稱其一匡，孟子歎其爲盛。故身死之後，其功德及遠近，而邢狄救之。然内寵外亂，自管仲死後不復振，卒有尸見之禍，亦不幸矣。


 疏

《齊世家》：「桓公十有餘子，要其後立者五人。無詭立三月死，無諡；次孝公，次昭公，次懿公，次惠公。」按：五世亂乃定，故葬日也。




冬，邢人、狄人伐衛。

狄者何？楚也。楚未嘗與中國累數，此累數之始，故狄之也。邢何以先之？以大國之夷不如小國之尊也。





十有九年


春，王正月，宋人執滕子嬰齊。

何爲執之？以其不從伐齊也。其名何？絶之也。何爲絶之？以國君而見執于人，既不能令，又不受命，辱國失尊，宜絶之也。




夏，六月，宋人、曹人、邾婁人盟于曹南。

以曹、邾婁與宋盟，諸侯皆不在之辭。宋伯不成，故託王後不爲伯之義以阻之，若曰惟二國乃宋之屬耳。


 疏

曹南者何？邾婁也。邾婁則其書曹南何？使之如二事然，所以避一會執二君也。




鄫子會盟于邾婁。

齊、晉有伯辭，會盟如會者陳、鄭大國；宋主盟而鄫會之，不成爲伯之辭。


 疏

會盟者何？猶言如會也。盟在曹南，何以又地邾婁？曹南即邾婁也。言盟又言邾婁，使如二事也。




其言會盟何？

據與陳如會、鄭乞盟同辭。


 後會也。

此設爲後會之辭，以與齊、晉不同。小會小盟，非齊、晉之比。




己酉，邾婁人執鄫子用之。

大國言執，此微國也，其言執何？宋公執之也。宋執則曷爲以邾婁言之？一事而執二君，爲中國諱，故分惡于邾婁也。鄫子何以不名？無罪也。




惡乎用之？

《春秋》書「用人」者不一事，昭十四楚師滅蔡，執世子友而以歸，用之。


 用之社也。

相傳用于次雎之社。


 疏

《左傳》：「夏，宋公使邾文公用鄫子于次雎之社，欲以屬東夷。」


 其用之社奈何？

問其用法，不能以人爲牲。


 蓋叩其鼻以血社也。

《春秋》惡用人，如以人爲牲，所以深惡而痛絶之，以爲有夷狄行。


 疏

劉子曰：天子太社、王社，諸侯國社、侯社，制度奈何？曰：社皆有垣無屋，樹其中以木，有木立社，土生萬物。萬物莫善于木，故樹木也。




秋，宋人圍曹。

曹從伐齊，又盟于曹南，乃從而圍之，宋惡甚矣。直書其事而罪惡見。




衛人伐邢。

衛獨伐邢，以見邢爲衛屬之卒正。凡大國獨治小國，皆屬之卒正。


 疏

此報前伐也。稱衛伐者，獨衛人與？以爲一州之國皆在也。何以知爲一州之國皆在？以序會盟言衛者，一州皆在之辭也。此一言之，其餘從同。衛篤從中國，故不與齊之盟。齊與魯、陳、蔡皆從楚，宋、衛所以弱也。




冬，公會陳人、蔡人、楚人、鄭人盟于齊。

伐衛既以畧數，此故直言楚，以稱人貶之。如初稱荆、後稱人也。此皆君也，其言人何？貶之也。陳、蔡、鄭三君何以皆不葬？以其從夷狄，故皆不葬也。不言齊者，不以齊與楚盟，争二伯也。公盟何以不日？畧之也。




梁亡。

梁亡者，秦滅之。梁不獨記事，此記者，爲梁爲州名，與徐、楚、舒同。梁爲《禹貢》州名，秦有梁地，明封秦于梁也。梁者何？州舉之也。孰滅之？秦也。梁州何以不見方伯？秦是也。先言梁而後言秦，先舉州而後見方伯也。秦在雍州，何以爲梁州方伯？《春秋》存西京，使秦如以梁州方伯，入爲卿士者然，故與鄭同稱伯也。鄭在冀州，秦在梁州，其意同也，何以獨見荆、徐、梁？陜以東也。




此未有伐者，其言梁亡何？

據梁入于秦，當言秦伐。


 自亡也。

與敗績同。


 其自亡奈何？

問事實。


 魚爛而亡也。

董子説：「梁内役其民無已，其民不堪。使民比地爲伍，一家亡，五家殺刑。其民曰：先亡者封

 ，後亡者刑。君者將使民以孝于父母，順于養老，守丘墓，承宗廟，世世祀其先。今求財不足，刑罰如不勝，殺戮如屠仇，其爲魚爛而亡，國中盡空。《春秋》曰『梁亡』，亡者，自亡之也，非人亡之也。」





二十年


春，新作南門。

言新修舊，言作加大，故特譏。有古常。




何以書？

小工作，不必書。


 譏。何譏爾？門有古常也。

棄古反常，即屬加大之意。修舊可，加大則爲之棄古矣。




夏，郜子來朝。

伏、董説皆云諸侯初封有采地，後國雖滅，子孫猶食采地。郜亡已久，猶稱郜子，食采之君也。今外洋諸侯凡滅國，不滅其主封之數邑，食其所出；故國有滅數百年，而猶有國主，正此例也。朝一見，不朝者也。


 疏

此所謂滅人之中又有禮焉。今泰西所滅諸國不絶其嗣，與春秋相同。




郜子者何？

知爲亡國，又言朝。


 失地之君也。

據郜大鼎。


 何以不名？

亡則宜名，名則失其爲大夫。


 兄弟辭也。

説詳《解詁》。




五月，乙巳，西宫災。

《春秋》有筆、削，諸所興建，每因災毁修作見之。繙經立教，原有之名目制度不必如此。


 疏

《穀梁》以爲閔宫，《傳》以爲小寢，與《左傳》同。《穀梁》以昭穆分東西，《傳》則因東西分昭穆，特有廟、寢之别耳。




西宫者何？小寢也。疏

《五行志》：董子説：「西宫者小寢，夫人之居也。若曰：『妾何爲此

 宫？』誅去之意也。以天災之，故大之曰西宫也。」


 小寢則曷爲謂之西宫？

據公薨言小寢。


 有西宫則有東宫矣。

東、西宫，猶言左、右路寢。路寢爲男子所居，小寢爲婦人所居。一代居東，一代居西，如廟之有昭穆然。言西以見三宫之制。


 魯子曰：「以有西宫，亦知諸侯之有三宫也。」

三路寢《經》有其文，以路寢推之也。


 疏

三宫如三路寢，始封之夫人居中宫，姑居東，則婦居西，如路寢之制，非一君居三宫也。三宫，夫人總言之耳。


 西宫災，何以書？記災也。

備災未具，以致成災；又因災作，以見禮制。




鄭人入滑。

滑者，冀州之國也。入者何？得而不居也。入小國不書，此何以書？記禍亂之源也。此何以爲禍亂之源？王請滑，鄭人執王使以入，有狄難也。事詳《國語》。


 疏

《鄭世家》：「三十七年秋，鄭入滑，滑聽命。已而反與衛，于是鄭伐滑。」《周本紀》：「襄王十三年，鄭伐滑，王使游孫伯犕請滑，鄭囚之。」




秋，齊人、狄人盟于邢。

外離盟不書，此何以書？邢主盟也。


 疏

上言楚人盟于齊，此何以言狄人？齊人楚人盟于邢，則兩伯之辭也；避其辭，故以狄目之也。




冬，楚人伐隨。

此記南服事。楚伐隨，屬隨，以楚爲荆牧，許其伐，與侵衛不許相對。《春秋》分記北方南方事，中外文野之分，至于太平，乃中外一統，以成九州，合爲《禹貢》，爲大九州之起例。


 疏

侵衛稱狄人，伐隨何以稱楚？不與夷狄憂中國也。隨，荆州之國，《經》言楚伐之，以方伯治屬國也。衛爲内方伯，不可以外治之，故狄之而已。隨，荆州國，不以夷狄爲説；楚以僭王狄之，餘國引而進之也。





二十有一年


春，狄侵衛。

爲盟邢爲齊邢報怨。狄侵衛者，不以夷狄憂中國，故狄與楚名號互見以起例。録楚之侵衛，所以見楚之强，與宋争諸侯也。衛有兵事，故鹿上、霍皆不在。




宋人、齊人、楚人盟于鹿上。

宋襄公爲鹿上之盟以求諸侯。上避稱齊人狄人，此則直言楚人矣。諱其始而見于終，以爲宋在上猶可言也。此皆君也，稱人者，貶之也。此諸侯皆在，獨見大國者，以大國臨之，不以中國從楚也。吴在會皆殊楚，不殊者，楚以稱荆見，吴以殊會見也。此見齊，下不見齊者，下有執事，不可言齊，故此見齊，不言餘國；下言諸國，不言齊。互文以相起也。


 疏

《宋世家》：「襄公八年，欲爲盟會。十二年春，襄公爲鹿上之盟，以求諸侯于楚，楚人許之。公子目夷諫曰：『小國争盟，禍也。』公不聽。」




夏，大旱。

董子説：「齊桓既死，諸侯從楚，僖尤得楚心。楚來獻捷，釋宋襄公，外倚彊楚、炕陽失衆；又作南門，勞民興役。」諸雩、旱而不雨，説畧皆同

 。


 疏

按，旱、水、雩言大者，懼災也。亦以小者不志。




何以書？記災也。

旱，時正也。小旱成災，備災之道未盡。




秋，宋公、楚子、陳侯、蔡侯、鄭伯、許男、曹伯會于霍，執宋公以伐宋。

此南北會同之初見者。初，齊在北一匡，屈完曰「君處北海，寡人處南海」，即南北分封之説，《左傳》屢言北方諸侯、南方之諸侯。文以下晉、楚分伯，爲夾輔周室，狎主齊盟。故晉會北方諸侯，言同盟以外楚，晉會吴則會。又，會以殊别之，惟宋之盟爲晉、楚之從者交相見，前此齊桓一匡。此中外交相見之小者，宋爲相見之大者，終于劉子召陵之會，則王臣合一匡爲大會矣。


 疏

《宋世家》：「襄公八年秋，諸侯會宋公盟于盂。公子目夷曰：『禍其在此乎！君欲已甚，何以堪之！』于是楚執宋公以伐宋。冬，會于亳，以釋宋公。」




孰執之？

不見執者主名。


 楚子執之。

據伐宋。宋既執于楚，何又先楚？中外例也。


 曷爲不言楚子執之？

據諸執皆詳執者，楚大國，得言執。


 不與夷狄之執中國也。

君子不親惡，以宋公親楚子者惡，宋公自引之也。夷狄會不敘諸侯，敘者，一見以起其餘。楚稱王，其曰子何？蠻夷雖大曰子。王者尊稱，子者卑稱，以夏變夷，故去其夷狄之號而引之中國。爲方伯稱侯，何以不稱楚侯？侯者，中國之稱，楚荆州方伯，不可以稱侯也。小國稱伯、子、男，此楚大國稱子者，不嫌也。




冬，公伐邾婁。

邾，魯之近屬。不能懷柔，玉帛相見，而以兵戈，譏内也。


 疏

邾婁滅須句，故公爲之伐也。此記魯、邾婁交兵也。自桓公以後，此初用兵。




楚人使宜申來獻捷。

楚無大夫，言宜申者，因其來録之。録猶不氏，如小國辭也。




此楚子也，

據會有楚子。


 其稱人何？

人，又不言使。


 貶。曷爲貶？爲執宋公貶。

因執公貶。


 曷爲爲執宋公貶？宋公與楚子期以乘車之會，公子目夷諫曰：「楚，夷國也，彊而無義。請君以兵車之會往。」

備司馬，如魯會頰谷之事。所謂有文事者必有武備。


 宋公曰：「不可。吾與之約

如今保約。


 以乘車之會，自我爲之，自我墮之，曰不可。」終以乘車之會往。

《傳》美宋公之不欺。


 楚人果伏兵車，執宋公

執不爲宋公諱，篤信守正，所恥殺也。


 以伐宋。

夷狄無義信。


 宋公謂公子目夷曰：「子歸守國矣。國，子之國也。

以社稷爲重。


 吾不從子之言，以至乎此！」公子目夷復曰：「君雖不言國，國固臣之國也。」

君臣皆明國與君之義。


 於是歸，設守械而守國。

《孟子》曰：「民爲貴，社稷次之，君爲輕。是故得乎丘民而爲天子，得乎天子爲諸侯，得乎諸侯爲大夫。諸侯危社稷，則變置。犧牲既成，粢盛既潔，祭祀以時，然而旱乾水溢，則變社稷。」按：君重矣，與社稷則國重君輕。君國不能兩存，存國亡君可也。


 楚人謂宋人曰：「子不與我國，吾將殺子君矣！」宋人應之曰：「吾賴社稷之神靈，吾國已有君矣。」疏

明北狩，于忠肅用此《傳》義以拒敵。


 楚人知雖殺宋公猶不得宋國，

國乃天子封土，祖宗所遺；君可更置，國不因君一人而亡之。古傳義甚明。


 於是釋宋公。

立君拒守，所以請公。蓋拒之乃直所以請之。


 疏

宋已更立，則公一匹夫耳，無所夾持，故釋之。戰國用此術者多。


 宋公釋乎執，走之衛。

義不反國，宋公正義。


 公子目夷復曰：「國爲君守之，

立君本爲請公。


 君曷爲不入？」

必求公入。


 然後逆襄公歸。

君臣交許之。


 惡乎捷？

據齊侯有戎，此不目國。


 捷乎宋。

執宋公以伐宋所得者。


 曷爲不言捷乎宋？

捷與寶例目國。


 爲襄公諱也。

宋公守正，爲楚一誤，惡楚深，故不許楚捷宋，以爲宋諱。


 此圍辭也。

據執君伐國，必圍都城以求國。


 曷爲不言其圍？

但目伐而已

 。


 爲公子目夷諱也。

深許目夷前能見後，能設術拒敵，國危而不亡，君執而得反。愛目夷，不言圍，不以危急加所愛。


 疏

諱不言不皆惡事。爲賢者乃諱，惡尊親之爲敵敗。




十有二月，癸丑，公會諸侯盟于薄，釋宋公。

獨出公者，歸其功于公一人。不與楚執，亦不與楚釋，所以尊中國。


 疏

《楚世家》：「成王三十三年，宋襄公欲爲盟會，召楚。楚王怒曰：『召我，將好往襲辱之。』遂行。至盂，遂執辱宋公。已而歸之。」




執未有言釋之者，

釋不書，故諸有執無釋。


 此其言釋之何？

變文必有所起。


 公

《傳》王者之後稱公。宋與魯同爲王後，同稱公；因同稱公，故書釋宋公。


 與爲爾也。

《春秋》從《詩》例故宋王魯，以魯、宋爲二王後，同稱公，同居青州，故曹、莒、邾又爲宋役。《春秋》三繫事皆在宋，釋宋公、成宋亂、宋災故是也。


 公與爲爾奈何？

實楚自主。魯弱楚强，不能聽公命。


 公與議爾也。

公與其議，故主善以内。


 疏

此楚釋之，不言楚者，《春秋》不與夷狄主中國也。董子云「書事時詭其實」是也。





二十有二年

《年表》：周叔帶復歸于周。晉太子圉質秦，亡



 （秦）

歸。




春，公伐邾婁，取須朐。

言公伐者，權在諸侯；文以下，則大夫專兵。


 疏

《春秋》引鄙野南四州以進文明，于内外一視同仁，非有好惡善惡于其間。故莒、邾皆夷，待之如内；不如宋、元以後説，以《春秋》爲惡夷狄。




夏，宋公、衛侯、許男、滕子伐鄭。

伐鄭者，求諸侯也。宋非二伯，何以求諸侯？非實事也。宋不成其爲伯，故《春秋》以齊、晉當之。




秋，八月，丁未，及邾婁人戰于升陘。

日者，公在師内。及外不言戰，言戰則敗。不言其人，因敗爲内諱。于内諱敗不諱敵，親親之義。




冬，十有一月，己巳朔，宋人及楚人戰于泓。宋師敗績。疏

《楚世家》：「成王三十四年，北伐宋。敗之泓，射傷宋襄公，襄公遂病創死。秋，楚人伐宋以救鄭，襄公將戰，子魚諫，不聽。」




偏戰者日爾，

外大戰例日。


 此其言朔何？

朔爲日食而出，兵事不必及朔。


 疏

此戰言朔，泌之戰言晦，戰大事，言晦朔正也。後師以爲言朔不言晦，言朔又以爲繁辭，不可泥。


 《春秋》辭繁而不殺者，

日可矣，兼志朔，此爲繁辭，如文字之繁文
 


 文。正也。

此詳録伯姬之傳，先師引以説此事。


 何正爾？

二《傳》皆不與宋襄。


 宋公與楚人期，戰于泓之陽。

《經》不及陽。


 楚人濟泓而來，有司

公子魚。


 復曰：「請迨其未畢濟而擊之。」宋公曰：「不可。吾聞之也：君子

《春秋》二伯正稱君子。


 不危人。吾雖喪國之餘，

宋爲王者之後，《傳》所謂王者之後稱公。二伯爲大國，王後亦大國。言此以明宋不爲伯，而尊同伯。


 寡人不忍行也。」

欲求伯。


 既濟，未畢陳，有司復曰：「請迨其未畢陳而擊之。」宋公曰：「不可。吾聞之也：君子不鼓不成列。」

《司馬法》，古説。


 已陳，然後襄公鼓之，宋師大敗。

公傷兩股。


 故君子大其不鼓不成列，

不鼓不成列。


 臨大事而不忘大禮，

守經，不計利害。


 有君而無臣，

其所以敗，非專爲守正，不以詐戰，正宋公之長。平日不修軍實，輕與强國戰，無臣，失交鄰謀國之道。


 以爲雖文王之戰

先師多用《詩》説。宋，商後，《商詩》稱爲武王，故以文王爲比。


 疏

齊桓比周、宋襄比王者，宋王後，禮待不同。


 亦不過此也。

司馬遷《宋世家·贊》與《傳》同。《春秋》以文王爲主，故舉文王以爲法。宋襄公之事，《穀梁》非之，則守一正之説；《公羊》是之，則行權之説。義均可通。


 疏

按，合于道不合于時者，《春秋》譏之。如宋公守常訓而敗于楚，雖反于正，而合于時，《春秋》許之。如築館于外、大夫城杞、會王世子，《傳》以爲得變之正，是也。晉文曳柴以敗楚，《春秋》猶伯之，但取攘夷之功，不責用兵之詐。今楚强宋弱，必雖多謀善將乃能勝之，守常不變，泥古不通，卒使楚横中國，幸晉文起而制之，中國乃定。事有反經合道，此類是也。





二十有三年


春，齊侯伐宋，圍緡。

言伐言圍，明取緡也。伐、圍不言取邑，此其言圍緡何？爲楚圍緡見也。


 疏

《齊世家》：「六年春，齊伐宋，以不同盟于齊也。」




邑不言圍，

圍多在國。


 此其言圍何？疾重故也。

宋已敗于楚，齊又從而圍伐，故重也。




夏，五月，庚寅，宋公慈父卒。

宋何以三世不書葬？三世無大夫也。此何以無大夫？有君而無臣也。


 疏

《宋世家》：「襄公病傷于泓而竟卒，子成公立。」




何以不書葬？

本三世不葬，此但據本條。


 盈乎諱也。

義詳《解詁》。


 疏

宋三世不葬爲大例，此就一世分言之，爲小例。




秋，楚人伐陳。

陳已從楚，又伐之，所以惡楚。中國四方伯皆有楚患，所以美晉文之績也。


 疏

霍會陳已從楚，故伐鄭不敘陳。既敗宋，又伐陳，惡之也。《春秋》于楚初州舉，繼稱國，久之稱人稱君；引而進之，以成中國九州。亦如今日修《大統春秋》，則當引進澳、非、南美羣島，以成大九州。因其晚出，不如中國之文明，又以在赤道南，中分天下，二伯分屬，如屈完所云「君處北海，寡人處南海，不虞君之涉吾地也何故」，原不許南伯越俎代庖，干涉北事。故《春秋》外楚，非如宋以後深惡夷狄之説，不過各國自分差等。




冬，十有一月，杞子卒。

滕、薛、杞始卒皆不名，卒正下等也。始卒月，下即日者，杞王者後，雖殿末，禮優于滕、薛也。至此乃卒者，黜杞，以小國例也。


 疏

《杞世家》：「靖公立二十三年卒，子共公立。」





二十有四年
 疏

《年表》：晉文公元年，宋成公王臣元年。




春，王正月。

夏，狄伐鄭。

此王與狄伐鄭，何以不言王師？不可言王主伐，故託之狄也。王征而不伐，此其言伐何？從狄言之也。何爲不言王師？爲天王諱也。天子伐同姓，後有禍又出奔鄭，故爲之諱也。


 疏

《鄭世家》：「滑聽命，已而

 反與衛，鄭于是伐滑。周襄王使伯犕請滑，鄭文公怨惠王之亡在櫟，而文公父厲公入之，而惠王不賜厲公爵禄，又怨襄王之與衛、滑，故不聽襄王請而囚伯犕。王與狄人伐鄭，弗克。冬，狄攻伐襄王，襄王出奔鄭。」




秋，七月。

冬，天王出居于鄭。

昭公在鄆曰「公居于鄆」，居乾侯曰「公在乾侯」，蓋不踰竟曰居，踰竟曰在。王所在，諸侯不敢有其國；雖曰鄭猶曰居，諸侯言在則不得言居。


 疏

《周本紀》：「襄王十六年，王絀翟后。翟人來，誅殺譚伯。初

 ，惠后欲立王子帶，故以黨開翟人。子帶立爲王，取襄

 王所絀

 翟后，與居温。」




王者無外，此其言出何？

《曲禮》：「天子不言出。」禮，天子適四方無客禮，以諸侯不敢專地。


 疏

按，出者失天下辭，起晉伯一見例。大叔逐王自立，王避居于鄭；言出，明不能蒸乂母弟，保守四海，失天下，當絶。狄泉不言出者，篡統非立，後乃失，故其辭不同。


 不能乎母也。

據事實而言。朝廷之治，以義掩恩；此以母見絶者，襄王行多失道，初寵母弟，後乃不以弟待，因以懟母，故以母命責之。


 魯子曰：「是王也，

與是子也對文。是子爲天子，是王爲天王。


 不能乎母者，

此舊傳之説。


 其諸此之謂與！」

魯子引舊傳以説此傳，不敢直言，蓋其審也。按，顔、嚴古説以襄王爲天囚，天囚者，謂王行逆乎天道，天絶之也。董子云：「不合乎道者，天絶之。」《春秋》之法以天爲主，以天治天王，故得以囚言之。




晉侯夷吾卒。

凡卒皆記本赴日月，夷吾卒于本年冬，故于此録之。何以不葬？絶也。失道嗣子，義不得立，絶夷吾以見晉文之得立。


 疏

《晉世家》：「十四年九月，惠公卒，太子圉立，是爲懷公。子圉之亡，秦怨之，乃求公子重耳，欲納之；子圉之立，畏秦之伐也。」其後

 「殺狐突，秦穆公乃發兵送納重耳。使人

 告欒郤之黨爲内應

 」，殺懷公于高梁，入重耳。重耳立，是爲文公。重耳

 ，獻公之子也

 。自少好士。年十七，有賢士五人，曰趙衰，狐偃（咎

 犯，文公舅也），賈佗，先軫，魏武子。」





二十有五年


春，王正月，丙午，衛侯燬滅邢。

《曲禮》「諸侯不生名」，滅同姓名。邢周公之後，與魯最親。




衛侯燬何以名？

諸侯不生名。


 絶。

凡名，皆誅絶之罪。


 曷爲絶之？

據滅國不絶。


 滅同姓也。

同姓有親親之義，滅之則絶其嗣。絶先公之嗣，失本根之道，以爲有王者作，必誅殺。罪滅同姓，舊義。


 疏

《春秋》之義，見者不再見。滅同姓名，例取最著一事以見義，以下不再見。或欲以此推全《經》，是不知不再見、無達辭之旨。




夏，四月，癸酉，衛侯燬卒。

此以卒名。或疑上名因此誤衍者非。


 疏

《衛世家》：「文公初立，輕賦平罪，身自勞，與百姓同苦，以收衛民。立二十五年卒，子成公鄭立。」




宋蕩伯姬來逆婦。

諸侯嫁女于大夫，使大夫同姓主之。言來接于我，非之也。言婦者，譏娶母黨也。


 疏

伯姬嫁宋公子蕩，後以蕩爲氏。伯姬生蕩意諸及公子壽，意諸又娶于魯，爲三世内娶。下殺大夫蕩意諸即其夫，故避其名氏，而以孫爲氏。




宋蕩伯姬者何？

伯姬適宋公子字蕩，至其孫蕩澤乃以蕩爲氏，此時不應稱蕩。


 蕩氏之母也。

伯姬孫蕩澤乃以蕩爲氏。母謂祖母，女嫁于公子不可稱宋，又不可稱公子，故以子之氏追係之。此爲母以孫氏。


 疏

不曰蕩氏之妻，而曰蕩氏之母，是當時尚無蕩氏。辭窮，以孫氏氏。


 其言來逆婦何？

婦人無外事。逆女，無婦人行者。


 疏

伯姬生意諸、公子壽，下來納幣者。相去五十二年，此當爲其兄意諸娶婦。


 兄弟辭也。

外逆女皆不以婦人行事，内女乃有其事。以伯姬于公爲兄弟行，乃以婦人言之。


 其稱婦何？

據疑當言女，或以叔季見。


 疏

下「三世内娶」謂宋蕩氏三世娶于魯，内謂魯

 也。此已二見，蕩澤娶事不見《經》、《傳》。


 有姑之辭也。

對姑稱婦，此從伯姬稱之也。外屬大功以上姻婣不通，言婦皆譏娶外屬。


 疏

《白虎通義》：「《春秋傳》曰『譏娶母黨也』。」當爲本《傳》佚文。今西人種學以爲，凡血氣相同，所生子女常有廢疾、愚昧，久必絶滅；即《左傳》所謂「男女同姓，其生不殖」，《春秋》于二千年前已禁同姓相娶，并禁娶母黨。考《日本國志》初制尊卑不相爲禮，男親王與女親王匹耦，再從與再從匹耦；今叔姪從弟兄相娶之風猶熾。以此見神明之制早見于三千年前，固非今世所能及。




宋殺其大夫。

據《傳》以蕩氏爲説，則此大夫當屬公子字蕩，即伯姬之夫。當時無氏，以孫氏稱，《春秋》之例。大夫比公子，因爲伯姬之夫，痛衰，故不目名氏。


 疏

《左傳》後有公子蕩，當非伯姬之夫。以蕩爲字，而非名。




何以不名？

據下殺大夫山不氏，此並無名氏。


 宋三世

文八年司城來奔，成十五年殺大夫山，于内更三世。


 無大夫，

此爲大例，故文五年殺大夫不名。《左傳》以爲公子昂者，亦在此例。下傳乃專就蕩氏言，爲小例。


 疏

無者，謂《經》不見其名氏。因蕩氏爲内外甥，有恩遇禍，諱，不忍録其名氏。


 三世内娶也。

方記伯姬以夫字爲氏，下連書其夫之名氏。《左傳》此殺無傳文，七年司城來奔，成十五年殺山，皆爲蕩氏。内爲魯，《傳》之通例。伯姬一今來逆，二下殺，蕩澤不氏，是三世皆娶于魯。


 疏

按《公子表》，公孫壽、蕩意諸之蕩澤爲壽之子。成十五年《傳》：「蕩澤弱

 公室，殺公子肥。」《宋世家》作「司馬唐山攻殺太子肥」。《經》「宋殺其大夫山」，《公羊》無傳。《左傳》云：「華元使華喜、公孫師率國人攻蕩氏，殺子山。」是成十五年不氏之山爲蕩澤，爲伯姬子孫，諱而不氏。此則大夫之不氏者

 確爲蕩氏之祖，故傳以《經》于宋三世不名氏大夫，皆因三世内娶之故。伯姬之夫與子孫見殺，以殺諱而不言，避蕩氏，故《傳》記蕩氏事獨詳。




秋，楚人圍陳，納頓子于頓。

頓者何？豫州之國也。陳爲方伯，故圍陳以納頓子也。




何以不言遂？

公如京師、伐秦，猶言遂。


 兩之也。

圍用師，納亦用師，二師同時而行，故不言遂。




葬衛文公。

方伯例月，時者畧之。




冬，十有二月，癸亥，公會衛子、莒慶盟于洮。

洮，内邑。衛喪稱子不嫌。莒無大夫，其目莒慶何也？以公之會目之也。


 疏

此與向盟所敘相比。衛子在喪，加于莒慶，莒子雖小，猶在甯遫之上，示君臣之等次。





二十有六年

《年表》：衛成公鄭元年。





春，王正月，己未，公會莒子、衛甯遬盟于向。

公不會大夫，其曰甯遫何也？以其隨莒子之後，可以言會也。


 疏

向，内邑。洮之會，衛君而莒臣；向之會，莒君而衛臣。互文以見例也。




齊人侵我西鄙。

《春秋》侵伐有本國之事、二伯之事。凡言鄙者，本國疆場之事也。用兵于本州内，不連結外師，此方伯之事也。連結外州諸侯以侵伐外州國，此二伯之事也。齊與我西北接壤，故言鄙也。内見侵伐言鄙者，輕之也。何爲輕之？遠此辱也。




公追齊師至嶲，弗及。

追者内辭。以爲齊不敢抗，反奔，追之而已。


 疏

《詩》「六師及之」，「每懷靡及」之及同此弗及。畏齊，不敢進，故下又伐北鄙。




其言至嶲

嶲即西鄙邑名。


 弗及何？

據公追戎于濟西不言弗及。追者，輕師急進，宜可及。


 侈也。

以鄙爲遠之甚，至嶲已遠，乃弗及。所以爲誇大，實則不敢追也。




夏，齊人伐我北鄙。

此取穀不言取，見者不復見。以下取穀知此失穀，無所見，乃言圍，如台、成是。




衛人伐齊。

方伯不言侵。伐齊所以尊齊。何爲以衛伐齊？衛事中國專，不嫌也。惟其不嫌，故衛一言伐齊，一言伐晉也。餘不言者，削之。文以前大夫侵伐皆稱人，存征伐于諸侯，非盡貶之。




公子遂如楚乞師。

先言如而後言乞師，公命也。禮受命不受辭，以乞師爲公命。


 疏

《楚世家》：「成王三十九年，魯僖公來請兵以伐齊。」




乞師者何？

重于告求。


 卑辭也。

楚强大，内以事大禮乞救。


 曷爲以外内同若辭？

晉于魯，致命而已，乃亦言乞。


 疏

凡内外例彼此稱號不同，乞師則一。


 重師也。

因重師，故大國于内亦言乞。


 曷爲重師？

求金、求車、請糴，獨師言乞。


 師出不正反，戰不正勝也。

兵乃凶事，以殺人之事請人助己，不得不用卑辭以譏之

 。


 疏

正當爲必，篆形之誤。義詳《白虎通義》。




秋，楚人滅隗，以隗子歸。

隗，徐州國。不以夷狄言者，在九州内。梁州不見夷狄者，外四州，略也。以歸猶愈乎執也。隗，二《傳》作夔，音近。


 疏

《楚

 世家》：「成王三十九年滅夔

 ，夔不祀祝融、鬻熊故也。」




冬，楚人伐宋，圍緡。

此遂乞

 楚之師也。何爲伐宋？爲宋取緡也。齊已取緡，何爲不言伐齊、取緡？不許齊取緡，且從楚志也。牟婁何以不繫杞？久也。故再言伐宋圍緡，以明其爲一事也。




邑不言圍，

伐國不言圍邑，舉重也。


 此其言圍何？刺道用師也。

以救魯之師在道生事，伐宋圍緡本不在伐宋，故圍、伐並見。




公以楚師伐齊，取穀。

董子説：「先齊孝公卒之一年，魯僖乞師取穀。」穀者何？侵地也。伐、圍不言取邑，從公，故言取之也。取緡何以不言公？以非公志也。穀歸于我，緡歸于楚，故異之。類言之者，明圍緡與取穀一也。


 疏

《楚世家》：「三十九年，魯僖公來，請兵以伐齊。楚使申侯將兵伐齊，取穀，置齊桓公子雍焉。桓公七子皆奔楚

 ，楚盡以爲上大夫。」




公至自伐齊。

此已取穀矣，

得意。


 何以致伐？

據二伯事，得意致會，不得意致伐。


 未得乎取穀也。

未得取穀。


 曷爲未得乎取穀？

既曰取，曷爲以未得言。


 曰：「患之起，必自此始也。」

齊大國，中國近鄰。遠乞外楚，以求勝鄰大國，謀之不臧，以此爲至矣。


 疏

此《春秋》謹得失禍福之例也。





二十有七年


春，杞子來朝。

夏，六月，庚寅，齊侯昭卒。疏

《齊世家》：孝公十年卒，孝公弟潘，因衛公子開方殺孝公子而立潘，是爲

 昭公。昭公，桓公子也。




秋，八月，乙未，葬齊孝公。

《傳》以不及時爲渴葬也。大國日葬，正也。


 疏

于齊新有兵事而記齊喪者，孔子據百二十國寶書之文，非但據魯史，故《經》多魯史例有不書之事，如沙鹿崩、鄭棄其師之類是也。




乙巳，公子遂帥師入杞。

入杞不日，此何以日？惡之也。入者不名，此何以名？惡之也。桓公入杞，不日不名。


 疏

三《頌》爲絀杞本例，《春秋》亦用之，故宋稱公，杞稱子、伯。此並見入杞圍宋，魯與楚同淩二王後。以遂與楚子比，皆惡人，《經》不許。




冬，楚人、陳侯、蔡侯、鄭伯、許男圍宋。

人楚子所以人諸侯也。陳、蔡、鄭之君不葬，許不卒，列序諸侯而圍宋，見楚之强，所以明晉文攘楚之功。


 疏

《晉世家》：「四年，楚成王及諸侯圍宋，宋公孫固如晉告急。先軫曰：『報施定伯，于今在矣！』狐偃曰：『楚新得曹而初婚于衛，若伐曹、衛，楚必救之，則宋免矣。』于是晉作三軍，趙衰舉郤穀將中軍，郤臻佐之；使狐偃將上軍，狐毛佐之；命趙衰爲卿，欒枝將下軍，先軫佐之；荀林父御戎，魏犨爲右，往伐。冬十二月，晉兵先下山東，而以原封衰。」




此楚子也，

以大九州論，楚如今之非州國；今非州尚無名國，正如隱、桓之世不見外州。大約以《春秋》一年當今十年，隱、桓廿九年，當爲二百九十年，則非州必有名國起，以應炎帝之符。故《經》徐引外州，進以中國，用夏變夷，推魯國以容天下。定、哀之世有天下辭，爲皇之大一統，則大九州每州方萬里世界成矣。


 其稱人何？

據下四國皆君，知必楚子。


 貶。

子下于人三等。


 曷爲貶？

疑貶本事。


 爲執宋公貶，

事在廿一年。


 故終僖之篇貶也。

僖世楚尚無君，不稱子。霍之會以序在諸侯中，不可以稱人，此在諸侯首，可以稱人，非終僖篇貶之，前後不貶也。誤用隱傳中語補《傳》。楚稱人，貶也。曷爲獨貶楚？人楚子所以人諸侯也。


 疏

陳、蔡、鄭之君何以皆不葬？罪同也。曷爲罪同？從夷狄以圍中國也。齊伯方衰，諸侯遂從夷、圍王後，所以深惡之。




十有二月，甲戌，公會諸侯盟于宋。

諸侯者何？圍宋之諸侯也。何以不言公會圍？辟圍宋，故以盟言之也。





二十有八年

《年表》：齊昭公潘元年。晉侵曹伐衛，取五鹿，執曹，伯諸侯，敗楚而朝河陽。周命賜晉土地。





春，晉侯侵曹，晉侯伐衛。

此皆從楚之國，以救宋也。


 疏

《晉世家》：「五年，晉文公欲伐曹，假道于衛，衛人弗許。還，自河南渡，侵曹伐衛。正月，取五鹿。二月，晉侯、齊侯盟于斂盂

 。衛侯請盟晉，晉人不許，衛侯欲與楚，國人不欲；故出其君以説晉，居襄牛。」




曷爲再言晉侯？

據楚子圍陳納頓兩之，疑此再出晉侯亦兩之。


 非兩之也。

本一事，紀其本末，非實有兩事。


 疏

本欲伐衛，乃因伐曹而起。再言晉侯，以見其多怨。


 然則何以不言遂？

侵蔡遂伐楚是也。


 未侵曹也。

尚未侵曹，與圍陳不同。


 未侵曹，則其言侵曹何？

未行師，則宜直書伐衛。


 致其意也。

猶紀事本末。伐衛之事由伐曹而起，不得不先言伐曹。


 其意侵曹，則曷爲伐衛？

以屬兩國，又不在一州。


 晉侯將侵曹，假塗于衛，衛曰「不可得」，則固將伐之也。

此晉侯創伯報怨之謀略，師出無名，借假道以爲名，此所以爲伯。




公子買戍衛，不卒戍，刺之。

戍衛者，從楚也。不卒戍者，畏晉也。刺之以解于晉、楚，非罪買也。


 疏

戍者，留師代守其地，如今之保護。楚强命諸侯戍衛，則天下諸侯不折入于楚者少矣。




不卒戍者何？

公命戍，買不終其事，蓋畏晉逃歸。


 不卒戍者，

以買爲不用命。


 内辭也，

自内言之則如此，實則不然。


 不可使往也。

師實未行。


 不可使往，則其言戍衛何？

命既未行，不必言戍。


 遂公意也。

不可寢公命，故書戍，君臣之大防也。


 刺之者何？

内二見，外不言。


 殺之也。

即外辭之殺。


 殺之則曷爲謂之刺之？

通義：内殺大夫謂之刺。


 内諱殺大夫，

殺大夫有罪，故諱之。


 謂之刺之也。

内外異義例。




楚人救衛。

救衛非微者，曷爲稱人？貶之也。救者善辭，曷爲貶之？不與夷狄之憂中國也。曷爲不與夷狄之憂中國？禍之所由起者，楚也。救者二伯之正辭，楚何以言救？楚强也。既已言圍，則亦得言救也。


 疏

《晉世家》：「公子買守衛，楚救衛，不卒。」




三月，丙午，晉侯入曹，執曹伯，畀宋人。

非大國不言執，言執者伯辭。


 疏

《晉世家》：「晉侯圍曹。三月丙午，晉師入曹，數之，以其不用釐負覊言，而用美女乘軒者三百人也。令

 軍無入釐負覊宗家以報德。」




畀者何？

問其訓詁。


 與也。

《爾雅》畀與也。


 其言畀宋人何？

據下執衛侯言歸之于京師。


 與使聽之也。

言歸者，以下奉上之辭。晉與宋平行敵國，晉猶序在宋上，言畀者，以下臨上之辭。不言宋公而稱人者，所以成晉侯之尊。


 曹伯之罪何？

言執，有罪之辭。


 甚惡也。

以侯執曹伯爲伯討辭，故知惡甚。


 其甚惡奈何？

不見《經》。


 不可以一罪言也。

不用賢、美女乘軒之類，不一而足。


 疏

曹失禮于晉文出亡時，平日又無治法，以至國破身執，爲世大辱，有國者所當鑒。




夏，四月，己巳，晉侯、齊師、宋師、秦師及楚人戰于城濮，楚師敗績。

不序陳、蔡，皆從楚也。諱以中國從楚，故獨以楚當之。凡中國從楚無所見，皆不敘于

 城濮。




此大戰也，

晉、楚北南争伯，晉文擯楚以存中國，全出一戰。《春秋》大戰可指數。


 曷爲使微者？

稱人。


 子玉得臣也。

卿，非大夫以下。


 疏

《晉世家》：「楚圍宋，宋復告急。晉文公欲救，則攻楚，爲楚嘗有德，不欲伐也；欲釋宋，宋又嘗有德于晉。患之。先軫曰：『執曹伯，分曹、衛地以與宋，楚急曹、衛，其勢宜釋宋。』于是文公從之，而楚成王乃引兵歸。楚將子玉曰：『王遇晉甚厚，今知楚急曹、衛而故伐之，是輕王。』王曰：『晉侯亡在外十九年，困日久矣。果得反國，險阨盡知之，能用其民，天之所開，不可當。』子玉請曰：『非敢必有功，願以間執讒慝之口也。』楚王怒，少與之師。于是子玉使宛春告晉。己巳，與楚兵合戰。楚兵敗，得臣

 收餘兵去。」


 子玉得臣，則其稱人何？

楚初進，疑大夫正稱人。


 貶。

已許楚中國方伯，有大夫，故稱人爲貶。


 曷爲貶？

疑以侵中國。


 大夫不敵

尊者諱敵不諱敗。


 君也。

内公不諱會小國大夫，會大國大夫則不出公，決嫌疑也。楚大國，大夫特下晉侯一等，故不可以得臣敵晉侯。




楚殺其大夫得臣。

志得臣之殺，爲中國喜也。得臣何以不氏？楚無大夫也。後何以有大夫？進也。楚至此猶以小國禮待之，未統于中國也。文以後乃待以方伯之禮，爲荆州録之。


 疏

《晉世家》：「子玉之敗而歸，楚成王怒其不用其言，貪與晉戰，責讓子玉，子玉自殺。晉文公曰：『我擊其外，楚誅其内，内外相應。』于是乃喜。」




衛侯出奔楚。

《傳》曰文公逐衛侯而立叔武。出奔楚者，楚有奉焉爾。諸侯爲臣所逐，以自奔爲辭者，諱不可言也。《春秋》人君出奔，不得保其社稷者不可勝數，著此以爲戒也。


 疏

《衛世家》：「成公三年，晉欲假道于衛救宋，成公不許。晉更從南河渡救宋

 。徵師于衛，衛大夫欲許，成公不肯。大夫元咺攻成公，成公出奔。晉文公伐衛，分其地予

 宋，討前

 過無禮及不救宋患也。」




五月，癸丑，公會晉侯、齊侯、宋公、蔡侯、鄭伯、衛子、莒子盟于踐土。

諱會天王也。《經》、《傳》諱例非文過飾非，改制維新，從諱見之。如召天王改爲王狩，以爲後世法，召王之事，由此遂絶。衛子者何？叔武也。傳曰叔武辭立而他人立，則恐衛侯之不得反也，故于是己立然後爲踐土之會，治反衛侯，衛侯得反。其稱子者，在喪之詞。君叔武所以絶衛文也。


 疏

《晉世家》：「甲午，晉師還至衡雍，作王宫于踐土。初，鄭助楚，楚敗，懼，使人請盟，晉侯與鄭伯盟。五月丁未，獻楚俘于周，駟介百乘，徒兵千人。天子使王子虎命晉侯爲伯，賜大輅、彤弓矢百、旅弓矢千、秬鬯一卣、珪瓚、虎賁三百人，晉侯三辭，然後稽首受之。周作《晉文侯命》：『王曰：父義和！丕顯文、武，克慎明德，昭登于上，布聞在下。維時上帝，集厥命于文、武，恤朕身，繼予一人，永其在位。』於是文公稱伯。」




陳侯如會。

南北中分，此爲北方大會，内四州諸侯皆在之辭。前所列，晉冀、齊衛兖、魯宋莒青、衛蔡鄭許豫，常敘之國所不書者，陳耳，故補書如會。《春秋》諸名國多在豫州，陳、蔡、衛、鄭本爲四州方伯，乃國皆聚于千里内，豫爲中國中，亦如歐亞爲大地中，故世界名國亦叢集其間。以《春秋》移封遷國推之，南服諸州無名國，當移封各國于屬地，以見一州一牧之義。




其言如會何？

諸侯聚而後稱會。既曰如會，則會成在先。


 疏

外不言如，言如，從内辭。


 後會也。

後會者，篤于從夷。天子在踐土而懷疑不至，惡之也。凡如會乞盟，皆惡事也。




公朝于王所。

王所即踐土，朝即會。朝不言所，言所，非其所也。《異義》「《公羊》説：諸侯四時見天子及相聘皆曰朝，朝以朝時卒禮
 

注



 。而相遇于路曰遇。」


 疏

《周禮》朝分四時，《經》則不論四時，皆曰朝，蓋《周禮》皇帝之書。四時謂四帝、四極，各異其名，即《方言》繙譯例。中國正爲《周禮》東方之春，四時皆曰朝，即所謂春見諸侯曰朝。




曷爲不言公如京師？

天王六軍所駐稱京師，《春秋》存西京，故于東都常稱京師。《傳》以「京，大也」、「師，衆也」釋之。京師乃行在之名，下執衛侯歸于京師，京師即河陽。然則天王在踐土，踐土亦京師，即係朝事。曷爲不從常文，而曰公朝于王所。


 天子在是也。

在者行在，非常居。如公在運内曰居，踰運曰在乾侯。非常辭，故變文稱王所。


 天子在是，

是，踐土也。「在是」與下「狩于河陽」同。


 則曷爲不言天子在是？

如下文書天王狩于河陽。


 不與致天子也。

晉爲伯，當帥諸侯朝于京師，因力有不及，乃作王宫于踐土，仿營洛會諸侯事。使天王來就諸侯受朝，非正，故稱王所，以見王失所。《經》之書此，亦實與而文不與之例。




六月，衛侯鄭自楚復歸于衛。

自楚，楚有奉焉爾。鄭之名，失國也。復歸者，出惡歸無惡，叔武啟之，故無惡辭。




衛元咺出奔晉。

《傳》曰：「衛侯得反，曰：『叔武篡我。』元咺争曰：『叔武無罪。』終殺叔武，元咺出而走。」何以不書？爲叔武諱也。又曰：「元咺之事君也，君出則己入，君入則己出，以爲不臣也。」此何以無貶辭？美惡不嫌也。




陳侯款卒。

不書葬者，爲從楚也，陳、蔡、鄭皆不葬也。不日者何？不正也。何以不正？爲主乎殺世子禦寇也。


 疏

《陳世家》：「十六年，穆公卒，子共公朔立。」




秋，杞伯姬來。

《傳》「直來曰來」。此小事，何以書？譏。何譏爾？婦人既嫁不踰竟，踰竟非正也，書之以見禮制也。




公子遂如齊。

言如齊者，見晉雖伯，魯事齊謹也。録遂者，弑君之先見也。




冬，公會晉侯、齊侯、宋公、蔡侯、鄭伯、陳子、莒子、邾婁子、秦人于温。

温與踐土同，皆先會而後言朝王所，實則當以朝王召諸侯，不曰會。《春秋》以非朝之正，故不許召王之朝，而先會後朝，以諸侯相會適遇王狩，乃相帥而朝之，則召王之迹隱矣。温與踐土同，踐土不言狩，温言狩，以温近而踐土遠也。


 疏

陳，何序鄭之下。諸侯在喪稱子，皆序成君下，以年相序，長幼之義也。《穀梁傳》「年同爵同」，是諸侯之序有以年爲序之例。不言陳、蔡者，從楚也。




天王狩于河陽。

河陽即温，諸侯會曰温，天子狩曰河陽。會在一邑，狩則非一邑所專，故曰河陽。河千里一曲，九曲爲九州；狩曰河陽，水北曰陽，徧狩九州之辭也。


 疏

《晉世家》：「冬，晉侯會諸侯于温，欲率之朝周，力未能，恐其有畔者，乃使人言周襄王狩于河陽。壬申，遂率諸侯朝王于踐土。孔子讀史記至文公，曰：『諸侯無召王。』王狩于河陽者，《春秋》諱之也。」




狩不書，

内狩不常書，外絶不見。


 此何以書？

必非事實。


 不與再致天子也。

非踐土較輕于温，不許致王，温輕踐土重，故此通言之。


 疏

《周本紀》：「二十年，晉文公召襄王會河陽踐土，諸侯畢朝。書諱曰：天王狩于河陽。」


 魯子曰：

此答問温出天王狩、踐土不言天王狩之故，即上傳「天子在是」，踐土不言。


 「温近而踐土遠也。」

以踐土與温比，前後同，惟温見王狩，温在河北，近天子居，事輕恥殺，尚可言，故言之。


 疏

河陽即温，何爲或言温、或言河陽？温小而河陽大，天子狩，故以河陽言之也。




壬申，公朝于王所。

日統于月，無月而日，猶《春秋》之有王無皇、帝。《尚書》云：「王省惟歲，卿士惟月，師尹維日，庶民惟星。」




其日何？

據上朝不日。


 録乎内也。

諸侯曰朝。舉善目内，又以辟召王，故諸侯主會。以朝專屬之内，則召致之迹泯矣。




晉人執衛侯歸之于京師。

京師即河陽。行在之所稱京師，猶諸侯之如師。諸侯曰師，天王加京，爲大師。天王六軍，大于方伯十倍。此存西京之起文。温與衛近，如在天王之側。




歸之于者何？歸于者何？

據執曹伯言歸于，無之字。


 歸之于者，罪已定矣；

加之者緩辭。


 歸于者，

急辭。


 罪未定也。

未定，急歸以求定。


 罪未定，

伯不定，歸于天王。


 則何以得爲伯討？

二伯專征，宜可自定。


 歸之于者，

本事。


 執之于天子之側者也，

伯在王之左右，亦可謂側。凡《經》、《傳》言伯者皆爲二伯。《關雎》三言左右，皇之二伯二鳩二后，即《帝典》「乃命羲和」之皇佐。曰帝，《文王》之「文王陟降，在帝左右」，爲帝之二伯，《尚書》「帝曰咨女羲及和」，《國語》所謂「唐虞所命南正重司天、北重黎司地」，爲帝之佐。王之佐亦曰二伯，《春秋》之桓、文。《尚書》「王曰父義和」即《晉世家》以爲命晉文之辭者。故《尚書》有三羲和，以分皇、帝、王。


 罪定不定已

 可知矣；

衛侯。


 歸于者，非執之于天子之側者也，

曹伯在。


 罪定不定未可知也。

故不言之。


 衛侯之罪何？殺叔武也。

事詳《世家》。


 何以不書？爲叔武諱也。

賢而見害，傷之，不忍言。


 《春秋》爲賢者諱。何賢乎叔武？讓國也。其讓國奈何？文公逐衛侯而立叔武，叔武辭立而他人立，則恐衛侯之不得反也，故於是己立，

《傳》推叔武本意，與魯隱同。


 然後爲踐土之會，

《經》書衛子。


 治反衛侯。衛侯得反，

在六月。


 曰：「叔武篡我。」元咺争之曰：「叔武無罪。」終殺叔武，元咺走而出。

即上出奔晉。


 此晉侯也，其稱人何？貶。

人賤，不爲伯討。


 曷爲貶？

鄭有罪。


 衛之禍，文公爲之也。

事由晉文所致。


 文公爲之奈何？文公逐衛侯而立叔武，使人兄弟相疑，放

當作至。


 乎殺母弟者，文公爲之也。

天子在河陽，曷爲歸衛侯于成周？河陽也。河陽何以謂天子？六軍之所在也。成周何以稱京師？亦以天子行在目之也。何爲以行在目之？《春秋》存西京也，以天子巡狩而出，駐蹕東都，故稱京師，其都則在西京也。




衛元咺自晉復歸于衛。

《衛世家》：「立公子瑕。」




自者何？

歸不皆言自。


 有力焉者也。

晉助之，乃將歸，别立君。


 此執其君，

既執君。


 其言自何？

又助其臣歸。


 爲叔武争也。

以元咺忠于叔武。君臣之獄，晉文致之。




諸侯遂圍許。

許者從楚之國。霍之會，陳、蔡、鄭、許從楚，上會已得陳、蔡、鄭，唯許獨不見序，故于此圍之。此争伯争敘之例。《補例》：諸侯者，會温之諸侯也。可以言遂救許，亦可以言遂圍許也。中有間事，何以不敘？見一事也；言王狩、朝王、執衛侯皆在會一時之事，非别事不敘。


 疏

《晉世家》：「丁丑，諸侯圍許。」諸侯有遂事，言遂，譏其一年三用師。




曹伯襄復歸于曹。

復歸者，出惡歸無惡也。晉侯既以圍許矣，孰歸之？天王歸之也。未歸于曹，何爲以歸言之？張天王之命也。


 疏

《晉世家》：「曹伯臣，或説晉侯曰：『齊桓公爲會而封國異姓，今君爲會而滅同姓。曹，叔振鐸之後，晉，唐叔之後；合諸侯而滅兄弟，非禮也。』晉侯悦，復曹伯。」




遂會諸侯圍許。

天子使曹伯服罪于晉，其以圍許言者，爲晉文諱也。服罪于晉，則未歸曹也。其以歸言者，明天子釋之則得歸，不使晉專其事，故以圍許言也。





二十有九年


春，介葛盧來。

《穀梁》以爲微國，《傳》以爲夷狄者，初從夷狄以爲附庸也。




介葛盧者何？夷狄之君也。

夷狄不言君，此名葛盧，夷狄未合于中國者也。


 何以不言朝？不能乎朝也。

故不言朝。夷狄來朝不書，書者，譏其亟也。


 疏

《左傳》有識牛鳴事，《列子》亦引之。以爲此乃偏至，不能推類于别畜，若皇、帝，則能徧

 識禽獸之語而通其意，鳳皇來儀，百獸率舞，固《尚書》之明言也。




公至自圍許。

《傳》「不

 得意致伐。」致圍許者也，得許也。




夏，六月，公會王人、晉人、宋人、齊人、陳人、蔡人、秦人盟于狄泉。

秦，方伯也。至此乃見者，封于梁，南服新建之國也。此皆君，其稱人何？貶之也。曷爲貶之？爲盟王人貶也。曷爲獨于此貶？盟天子不可言，盟王人猶可言也。齊在宋下者，宋大國，壹見以明之。二伯，公也，王人微者，何以在二伯之上？齊、晉非三公，以事受之也。


 疏

秦在西，《詩緯》以當酉位，《周禮》之川澤以龍爲節，比于今，爲美州。《周禮》以中國爲原隰，故以西爲東；西數九，東曰夷，「子欲居九夷」，反西爲東，故曰九夷。《詩》主西皇，以鳥名官，故以爲居。




秋，大雨雹。

皇、帝之學，以均平天下、調和陰陽爲主。《月令》之説是也。凡四時節候失和，皆由人事所致；凡雹雪

 寒冰之類，每地不同，皆由各國行政逆時令所致也。




冬，介葛盧來。

禮五年一朝，一年而再朝，非禮也。諸侯不言一年再來，介言者，夷狄禮略也。此夷狄也，何爲國之？合于中國者也。凡中國夷狄皆國之，純於中國者則中國之，不離乎夷狄則夷狄之。





三十年


春，王正月。

夏，狄侵齊。

狄何以遠侵齊？非狄也，我侵之耳。我侵則何以言狄？不可言我，故託之狄也。齊者二伯也，有桓公之德，我因晉之强，不事齊而侵之，以小敵大，不可言我，故避之也。僖再侵，文三侵，《經》皆託之狄，其義同也。我恃晉侵齊，故僖如、致皆月文，無如齊之文也。




秋，衛殺其大夫元咺及公子瑕。

《衛世家》：「已而周爲請晉文，卒入之衛而誅元咺，衛君瑕出奔。」衛瑕出，而繼以殺、及言之者，奔、殺一也。以咺及瑕，故從殺及之。




衛侯未至，其稱國以殺何？

據當目殺者之名，如王札子是也。


 道殺也。

《穀梁》：「待其殺而後入也。」公子瑕已立，其言及何也？言及者，累也，以咺主之，明其意不當也。




衛侯鄭歸于衛。疏

《晉世家》：「六月，晉人復入衛侯。」




此殺其大夫，其言歸何？

殺而後歸，則有内難，當曰入，歸則易辭。


 歸惡乎

歸者，以諸侯之惡歸并之。《論語》：「天下之惡皆歸焉。」


 元咺也。

天王命釋則可歸，元咺拒之，爲不奉王命，而以伯抗。惡元咺以伸王命，故爲易辭。


 曷爲歸惡乎元咺？元咺之事君也，

初奉叔武，後奉瑕，以與衛侯爲難。


 君出

衛侯見執。


 則己入，

自晉歸元

 。


 君入

衛侯自楚歸。


 則己出，

奔晉。


 以爲不臣也。

衛侯名罪亦維均。君臣之獄，《春秋》所不許。伸主命以黜伯命。




晉人、秦人圍鄭。

鄭何以言圍？大國言圍，正也。秦非大國，何以言圍？從鄭言之也。秦者何？梁州方伯也。國在雍州，何以爲梁州伯？《春秋》存西京，不使秦主雍州，故外于梁，使如諸侯入爲卿士者然，故稱伯也。何以至此乃見？南服國也。何以見其爲方伯？稱使也。何以不記災、不見監者？大夫不氏，禮殺于中國也。此晉侯秦伯也，其稱人者，貶之。曷爲貶？私忿用兵也。


 疏

《秦本紀》：「繆公三十年，繆公助晉文公圍鄭。鄭使人言繆公曰：『亡鄭厚晉，于晉爲得矣，而秦未有利。晉之强，秦之憂也。』繆公乃罷兵歸，晉亦

 罷兵去。」《鄭世家》：「四十三年，晉文公與秦繆公共圍鄭，討其助楚攻晉及文公過時之無禮也。初，鄭文公有三夫人，寵子五人，皆有罪早死，公怒，概逐羣公子。子蘭奔晉。從晉文公圍鄭，時蘭事晉文公甚謹，愛幸之，乃私于晉，以求入鄭爲太子。晉文公欲入蘭爲太子，以告鄭，鄭大夫石癸曰：『吾聞姞姓乃后稷之元妃，其後當有興者，子蘭母

 其後也。且夫人子盡已死，餘庶子無如蘭賢。今圍急，晉以爲請，爲利孰大焉！』遂許晉與盟，而卒立子蘭爲大子，晉兵罷去。」




介人侵蕭。

《春秋》非十八國不專書，此何以專書？一見以明乎削也。削者多矣，何爲獨記乎此？介、蕭皆常朝于我者，故記之也。


 疏

介爲夷狄國，蕭爲魯附庸，此與狄伐邢同爲一見例。明《春秋》舊書孔子多修之，乃專記十九國事矣。




冬，天王使宰周公來聘。

天子之宰通于四海，冢宰出喪

 不得言宰，此何以言宰？譏之也。何譏爾？使者大夫之事，以三公而爲使聘，非禮也，故繫宰以著其尊。周、召皆邑也，西京有周、召，東周稱周召，此非僑置與？非僑置也，《春秋》存西京也。王臣食采一仍成、康之舊，以爲天子巡狩，王臣扈從，駐在東都，仍食西都。豫州爲陳封國，天子不得兼有一州也。




公子遂如京師，遂如晉。

此爲内臣如晉之始。至晉當過周，若言如晉，嫌使從京師過而不如京師，是叛上也。《春秋》謹始，因其過周加以如文，未如而言如，以明不叛之義，爲尊親諱也。來朝之國不見大夫聘，我亦朝晉，何以録？大夫之聘自我録之也。《春秋》見者不復見

 。何以亟言大夫之如晉？備始末也，有事則亦書。凡大夫往來，如有名言異言足爲法戒者，則亦録之。如《左傳》所言諸條，因其事乃書之。




大夫無遂事，此其言遂何？

公伐秦不敢過天子，先言如京師，遂伐秦。大夫如晉聘伯國，本不如京師，亦先言如京師而後言遂。君臣比屬以觀，其事本同；惟大夫無遂事，《春秋》大例。諸侯可由京師奉命遂事，大夫則不棄君命，而以天子命爲辭。如奉君命，則當兩書之。


 公不得爲政爾。

見如二者皆遂。以爲公子專命，京師與晉之如，二事皆遂。目無公，所以見大夫之專。





三十有一年


春，取濟西田。

言取田者，如曹舊有功，以閒田録之；今有罪奪地，以歸于餘田，故不繫曹，所以避侵地之事。取、歸皆言田者，田可言也。


 疏

《魯語》云：晉文公解曹地以分諸侯。




惡乎取之

 ？

上無主名。


 取之曹也。

據師説。


 曷爲不言取之曹？

同爲卒正，據伐莒取向。


 諱取同姓之田也。

莒異姓，曹同姓；内與曹，不見兵事。諱同姓，故莒、邾不諱。


 此未有伐曹者，則其言取之曹何？

取向先言伐莒。


 晉侯執曹伯，班其所取侵地

《經》不見内與曹。兵事而有侵地，則知濟西戎即曹。


 于諸侯也。

閒田慶削，二伯主之，故魯之邑田黜陟皆屬之齊、晉，以方伯之田由二伯加績。


 晉侯執曹伯，班其所取侵地于諸侯，

本魯地，爲曹所侵。


 則何諱乎取同姓之田？

義無所嫌。


 久也。

因久乃諱之。莊世追戎濟西，即取田事。有天子存，諸侯不得專地，此言取田何？禮也。禮：諸侯削地者歸之閒田。此如削曹卒正地，以歸于魯方伯之閒田，故不諱取也。禮：諸侯有功者取于閒田以禄之。閒田可以歸于諸侯，故外取稱歸田，亦不諱也。




公子遂如晉。

常事書者。凡如或爲聘問，爲有慶弔；及新盟約、改訂條約，《經》得備書，以見外交公法。《傳》不甚詳，《周禮》、《左傳》之説甚備。




夏，四月，四卜郊不從，乃免牲，猶三望。

免牲，則不郊可知。孟獻子説魯郊以正月爲期，卜正月上辛，不吉則改卜二月，二月不吉改卜三月，三卜不吉則止。今卜四月，是四卜矣。卜在四月前，因四月不郊，乃追書四卜，以三望在四月後。


 疏

當時未有典禮，《經》立此標本，以爲後聖法。今日名臣宿儒震于泰西維新之説，革舊改良，日新不已；前數年稱新者今日已不用，今所稱新，不能保日後之不改。若六經在三千年前，古不可治今，小不可治大，若經學不厭精，固以爲經在可廢例。即《勸學篇》與東南士大夫亦倡言中人好古，不如西人喜新，尼山之席，必爲基督所奪。蓋諸家誤從古文説，祖周公，謂經、傳爲古史，謂中國古盛于今，黄帝以前大同，堯舜以後疆宇雖廣

 ，不及前政治休明，每況愈下；故經、傳如禹鼎湯盤，徒爲骨董家玩物，摹挲把弄，不過資行文之點染。以爲信如是説，則經之宜亡也久矣，何以至今存也。《列》、《莊》芻狗陳迹，切矣！王不襲禮，帝不沿樂，經百年數十年已爲廢物，況遠在五千年上之檔册誥令乎！必知經爲孔子俟聖而作，小統指中國，大統包全球，如《周禮》土圭三萬里、車轂三十輻，《大行人》九畿九九八十一州，與《詩》「海外有截」、「九有有截」，固爲古所未有。即以《禹貢》言，至今五千年，尚未能盡其美備；獸蹄鳥迹相交之中國，典章文物不過遠過漢、晉，並在唐、宋上。即以《春秋》論，去禹二千年，疆宇日闢，教化宜日新，乃禹九州半爲夷狄，斷髮文身，篳簬藍縷，三《傳》同以南方四州爲夷狄；以典禮論，諸侯雄長，妄稱尊號，射王中肩，執君，君臣相質，以臣召君，不得不稱爲亂世；以倫禮而論，上烝下報，不行三年喪，居喪不失官，同姓婚，凡人皆稱天子，世卿竝嫡，弑殺奔亡，史不絶書。凡《春秋》所譏，皆爲當時通行之公法通例，直與今泰西相同。故必知春秋中國文明程度適同今日西人，孔子作新經，撥亂世，由九州以推海内，由海外以推大荒。大抵經義由《春秋》起點，爲六經基礎，由是而《書》、《禮》，而《詩》、《樂》，而《易》，自堂徂基，自羊徂牛；時至今日，小統之中國可稱及半，大統之海外，尚當再用《春秋》撥亂世之法，以繩海外諸侯，隱隱如《公羊》大一統《春秋》之勢。今日小統初終，大統攸始，西人求新不已，不過如淩空寶塔初級之一磚一石，非種數百千萬年數千萬億名君賢相、鴻儒碩士，不能完此寶塔之功能。故六經者非述古，乃知來，非專中國，乃推海外。以《王制》、《周禮》爲中外立一至美至善之標準，君相師儒層累曲折，日新不已，以求赴的，其任重，其道遠。今西人尚

 在亂世，雲泥霄壤，一時不能望其門牆。以後視今，則所稱新理新事者誠爲塵羹土飯、芻狗糟粕，不轉瞬已成廢物，《經》則日月經天，江河行地，萬古不失，與地球相終始。世界必大同，尊親必合一。世之談士彙能言而折中，儒術少所發明；不知經，故以經爲勢在必廢。苟芟鋤莽、歆邪説以讀經，則必不作此瞽語。




曷爲或言三卜，

以二月卜三月。


 或言四卜？

以三月卜四月。


 三卜，禮也；

《曲禮》卜筮不過三。


 四卜，非禮也。

已踰春時入夏。


 三卜何以禮，四卜何以非禮？求吉之道三。

三月而止。


 禘、嘗

人鬼宗廟。


 不卜，

《異義》：「《公羊》説：初，宗廟筮而不卜，傳曰：禘祫不卜。」


 郊

天神。


 何以卜？

魯有卜郊禮，周則無之。


 卜郊非禮也。

《異義》：「《公羊》説：禮郊及日皆不卜，常

 以正月上丁也。魯與天子並事變禮

 。今成王命魯使卜，從乃郊，不從即已，下天子也。魯郊以上辛，不敢與天子同也。」


 卜郊何以非禮？

疑因卜以爲非禮。


 魯郊

王之郊自不卜。


 非禮也。

記云：魯之郊禘非禮也，周公其衰矣。


 魯郊何以非禮？

周公代

 武王爲天子，實爲王，故魯可升入《頌》。後周公返政，不以爲立而以爲攝；孔子成其意，稱之爲公，不以爲王，其用王者禮樂，以與宋同爲王後。其云非禮，則後周公不自以爲王，而返政葬于豐之説，因成周公之意，降于天王一等。卜吉則郊，不吉則否。


 疏

周公實爲王，魯既可《頌》，則與宋同爲王後，可用天子禮樂。


 天子祭天，

惟王乃祭天，周公既不自以爲王

 ，則魯之王後不敵于宋，故降下天子，用上辛、用卜。


 諸侯祭土。

《春秋》以魯爲方伯，猶三軍、八佾；則當用方伯制，從諸侯秩。


 疏

天子祭天地祭四方祭山川祭五祀，歲徧；諸侯方祀，祭山川祭五祀，歲徧；大夫祭五祀，歲徧；士祭其先。此明諸侯不得祭天，則魯之郊禘爲非禮。


 天子有方

四方四帝。


 望之事，無所不通，

望者，不在畿内，望而祭之。


 諸侯山川有不在其

 封内者，則不祭也。

天子乃可望祭，諸侯不得望祭。魯言望，皆譏也。既不郊，望可已矣；若郊，則不譏望，以郊重于望。此皆孔子所制，名家正名分，禮家别等差，全出于孔子也。


 曷爲或言免牲？或言免牛？

問牲、牛之異。


 免牲，禮也；

凡祭，有其廢也，莫敢舉之；有其舉之，莫敢廢也。非其所祭而祭之，名曰滛祀，滛祀無福。天子以犧牛，諸侯以肥牛，大夫以索牛，士以羊豕。


 免牛，非禮也。

《穀梁傳》：「免牲者，爲之緇衣熏裳，有司玄

 端奉送，至于南郊。免牛亦然。」


 免牛何以非禮？傷者曰牛。

牛既有傷，天已不享，不須再行免禮。


 三望者何？

與六宗五帝同，以數記名，必非三。


 望祭也。

地


 礻遠，望而祭其礻，不必在境内。然則曷祭？

問三者之名。


 祭大山、

一。


 河、

二。


 海。

三。


 曷爲祭大山河海？

不遣官分祭于其地，而于京師君親祭之。


 山川有能潤于百里者，

山能致雨，故亦言潤。


 天子

魯用王後禮。


 秩而祭之。

《尚書》：「咸秩無文。」


 疏

《春秋》經制如此。當時禮制未詳，或不祭别神，或祭則無等差，如季氏旅大山。


 觸石而出，膚寸而合，不崇朝而徧雨乎天下者，

《周禮》皇帝專書，動言天下，《王制》則否。全球四岳，惟太山在中國。


 惟大山爾。

言祭大山之功。


 疏

孔子登泰山而小天下，皇帝封禪舊説皆屬之泰山，而其餘不在其例。以合天下而定大州五岳，泰山仍在東爲岳，餘四岳均在海外。


 河海

海外山河同此例。


 潤于千里。

河潤百里，海潤千里，此兼言之。


 猶者何？

或言乃而。


 通可以已也。

郊者天神，望爲地
 


 。何以書？

書以明禮之得失。


 譏不郊而望祭也。

郊尊而望卑，郊卜而望不卜，蓋從事也。今既不郊，尊不行則卑可以止，乃復三望，譏其卑不從尊。凡《傳》言猶，皆可已之辭，即《論語》「獲罪于天無所禱」之義。然不郊可以不筮，既郊則不譏三望，不獲罪于天，奥、竈未嘗不可祀。


 疏

西人專主天，不祀别神，蓋本此意；然天神地
 


 人鬼通不祀，惟祭一天，非三本之義。《荀子》有《禮三本》篇，由一本以推三本。董子《立元神》篇云：「何謂本，曰：天、地、人萬物之本也。天生之，地養之，人成之。天生之以孝弟，地養之以衣食，人成之以禮樂，三者相爲手足，合以成體，不可一無也。無孝弟則亡其所以生，無衣食則亡其所以養，無禮樂則亡其所以成。三者皆亡，則民如麋鹿，各從

 其欲，家自爲俗；父不能使子，君不能使臣，雖有城郭，名曰虚邑。是故肅慎三本，郊祀致敬，共事祖禰，舉顯孝弟，表異孝行，所以奉天本也；秉耒

 躬耕，採桑親蚕，墾草殖穀，開闢以足衣食，所以奉地本也；立辟雍庠序，修孝悌敬讓，明以教化，感以禮樂，所以奉人本也。三者皆奉，則民如子弟，不敢自專；邦如父母，不待思而愛，不須嚴而使。」

秋，七月。

以時統月，猶以帝統王。小五帝治方千里九十，以方二千里爲一州，立二十三州，内八伯亦爲王。




冬，杞伯姬來求婦。

此二世内娶。蕩有三世，此不稱三世，或二世而止。言婦，譏取外屬。取婦不言求，言求亦兩譏之。


 疏

諸侯以國氏，大夫以族氏。蕩伯姬爲大夫辭。




其言來求婦何？

據蕩氏三世内娶，初言逆，此言求。


 疏

諸侯嫁女于大夫者，使同姓大夫主。非諸侯不接于上，求者，接上之辭，但言逆，如逆同姓大夫之女子。説詳《白虎通》。


 兄弟辭也。

婦人無外事，因爲内女，乃言來言求。


 其稱婦何？

據在室，當言女。


 有姑之辭也。

譏娶母黨也，外屬大功不得娶。方云兄弟，忽言婚姻，譏非禮也。此小事，何以書？備禮。何以備禮？因以見婦人不踰竟與譏娶母黨也。


 疏

一傳以稱婦爲在塗者，誤衍之文。婦專以譏娶母黨，内外所同。




狄圍衛。

大國乃言圍，狄何以言圍？晉也。不可言晉，故狄之。何爲不可言晉？天子已許其歸，以狄怒而圍之，是逆天子，不可以言晉。


 疏

圍者所傷重，《傳》曰「入不言圍」。閔「入衛」之狄爲晉，此亦晉，二事前後相起。




十有二月，衛遷于帝丘。

遷者，避晉難也。帝丘者，顓頊之墟，地應玄枵，故《春秋》後以衛遷，爲北州伯。


 疏

《周禮》專爲皇帝之書，《春秋》、《王制》則爲王伯之學。然大道不已，小可推大，故《春秋》雖止三千里，兼通大統之義，所以出帝丘以明帝學。考皇輻方三萬里，五帝平分，各得方萬三千四百里，以爲二十一州，每州方三千里，即鄒衍所謂九九八十一州

 。《大行人》所稱九州之外爲藩國，考大五帝平分天下，分司五極，太昊在東，炎帝在南，黄帝在中，少昊在西，顓頊在北。《月令》、《王居明堂禮》之五帝分司五極，齊桓一匡從此例。《經》用伯道，以《春秋》立名，春天皇，秋地皇，平分天下，各統四帝；如晉、楚之各統四牧，故十分。地球從赤道緯線中分，南北各一皇四帝，黑帝在寒道向南，炎帝在赤道向北，中皇與東西二帝居黄道，各分司方千里者九十，以方二千里爲一州，内九州三十六方千里，外十四州五十二方千里，《詩》所謂「九十其儀」。顓頊爲大五帝之終，又爲小五帝之始，加以帝嚳、堯、舜、禹，合爲小五帝；孔子論五帝德，包大小而言，共爲六人，大帝見黄帝、顓頊，小帝合禹爲五。北半球有一皇四帝，南半球亦有一皇四帝，天有十日，五豝、五豵、五司均合爲十，即天地兩皇平分天下之事。《尚書·顧命》爲王法，而見「皇后憑玉几」之文，小中見大。《春秋》之言帝丘，即《尚書》言皇后之義；驗小推大，所謂以《春秋》容天下。遷者，即易爲依遷國，《春秋》陳、衛、蔡、鄭四大方伯皆在豫州，亦如今歐洲多名國，以居地勢之中。記衛、蔡之遷，衛居北，蔡居南，鄭以伯居冀，則豫州僅陳爲居，著方伯矣。





三十有二年

《經》以年比皇統，三統説以元爲皇。按：元朔有皇古説，然年由次迭加，非獨繫元下，故用年，不主元。





春，王正月。

春如乾，爲天皇，東北，主龍

 ；秋爲坤，如地皇，西南，主鳳。以春、秋爲名，託伯道中分天下。




夏，四月，己丑，鄭伯接卒。

不書葬，爲圍宋。凡陳、蔡、鄭三國君皆不葬，狄之。諸侯何以或卒葬或不卒葬？常敘盟會者乃記卒葬，故十九國記卒葬

 也。楚、吴、莒何以不卒

 葬？夷狄也。小邾婁常敘盟會，何以不卒葬？附庸也。


 疏

《鄭世家》：「四十五年，文公卒，子蘭立，是爲繆公。」




衛人侵狄。

中國不言侵伐狄，此言侵伐何？《春秋》惟此一言侵狄，蓋侵晉。《春秋》録侵伐詳者，惡戰也。侵伐皆録與？不盡録。何爲不盡録？十九國而已，其餘不可勝録，故削之。




秋，衛人及狄盟。

稱人者，微之。侵而以盟終，始與晉成。




冬，十有二月，己卯，晉侯重耳卒。

《論語》：「齊桓公正而不譎，晉文公譎而不正。」《孟子》「其事則齊桓晉文」，《春秋》之主人也。《晉世家》：「九年冬，晉文公卒，子襄公歡立。」


 疏

《論語》「齊桓公正而不譎，晉文公譎而不正」，正即中天下而立；大統三皇例，泰皇以赤道爲中，統南北二極。《秦本紀》「博士議：古有天皇、地皇、泰皇」，獨尊天皇。地皇即《詩》之上方下方，以南北黄道爲尊，割剖泰皇京師以爲邊鄙。隱、桓之世見青豫二州國，爲禹州中線，故謂之中國，比于地球之赤道地中。當時南北二州之國通不見《經》，惟詳中國，所謂正京師，比於居中立極。齊桓身居京畿，不如晉、楚之偏于南北，如周、召以三公爲伯，託于一匡天下，南北諸侯皆歸一人統轄，心廣體胖，天君泰然，百體從令，故曰「正而不譎」。晉居北方，如全球之北黄道，楚居南方，如全球之南黄道，比于身體，則爲股肱。晉與楚狎主齊盟，從邊鄙立國，以牽連中州諸國，青、豫二州諸侯不南折于楚，則北朝于晉，《傳》所謂南夷北狄交侵中國，隱、桓以上所見齊、魯、宋、陳、衛、蔡、鄭爲中國。南夷北狄，晉、楚之謂也。晉、楚强，宋、衛、齊、魯附于北，陳、蔡、鄭、許附于南。支體强而中心分散，晉文又只能統率北方諸侯，不能及南，不似齊桓合南北一匡天下，故曰「譎而不正」。正就其國、地言之，譎爲中分，不譎則一統，晉之「譎而不正」包楚言之。此《春秋》中外之分。





三十有三年

僖以三十三年爲九旨之三世，託古之三王。《春秋》何以十二公？法歲之十二月，天之十二舍，地之十二土。何以二百四十二年？以《春秋》比天皇、地皇中分天下，各有十二月，故爲二百四十二年。





春，王二月，秦人入滑。

秦稱人，貶之。因此事留禍中國，惡其始，故貶之。


 疏

《秦本紀》：「鄭人有賣鄭于秦曰：『我主其北門，鄭可襲也。』三十三年春，秦兵遂東。更晉地，過周北門，兵至滑。鄭販賣賈人弦高持

 十二牛將賣之周，見秦兵，恐死虜，因獻其牛，曰：『聞大國將誅鄭，謹修守禦，備使臣，以牛十二勞軍士。』秦三將軍相謂曰：『將襲鄭，今已覺之，往無及也。』滅滑。滑，晉之邊邑也。當是時，晉文公喪尚未葬，太子襄公怒曰：『秦侮我孤，因喪滅我滑。』遂墨衰絰

 ，發兵遮秦兵于殽，擊之，大破秦軍焉。」《年表》：「鄭繆公蘭元年，晉襄公歡元年。」




齊侯使國歸父來聘。

董子説：「晉文之盛，天子再致

 。先卒一年，僖公之心分而事齊。」言如齊者，見晉雖伯，而事齊不衰也。齊桓公爲伯，此非齊桓，何以得有伯辭？伯由晉文，託其事于齊、晉也。齊伯暫而晉文久何？齊一匡，治中國易；晉分伯，治夷狄難。由襄而後，四州成八伯位，十八國治也。




夏，四月，辛巳，晉人及姜戎敗秦于殽。疏

姜戎者何？冀州夷也。




其謂之秦何？

舉國，不言師。


 夷狄之也。

與夷狄同詞。秦爲梁州方伯，有狄詞。不爲襲鄭而狄之，《傳》偶以爲説耳。


 曷爲夷狄之？

據城濮稱師有功，又會狄泉。


 秦伯將襲鄭，百里子與蹇叔子諫曰：「千里而襲人，未有不亡者也。」

亡，猶貶也。


 秦伯怒曰：「若爾之年者，冢上之木拱矣！爾曷知？」師出，百里子與蹇叔子送其子而戒之曰：「爾即死，必于殽之嶔巖，是文王之所避風雨者也。吾將尸爾焉。」子揖師而行，百里子與蹇叔子從其子而哭之。秦伯怒曰：「爾曷爲哭吾師？」對曰：「臣非敢哭君師，哭臣之子也。」弦高者，鄭商也，遇之殽，矯以鄭伯之命而犒師焉。或曰「往矣」，或曰「反矣」，然而晉人與姜戎要之殽而擊之，匹馬隻輪無反者。

失地陷險，故大敗。


 其言及姜戎何？姜戎，微也。

微，較晉微甚。晉爲二伯，尊異之，故言及。秦已狄之，與赤狄

 白狄相近，故不言及以明之。


 稱人，亦微者也。

非大夫。


 何言乎姜戎之微？

據將卑則其分相等。


 先軫也。

先軫，晉大夫。尊，故言及。


 或曰

此存異師説。


 襄公親之。

與《穀梁傳》同，君與將同在。


 襄公親之，則其稱人何？

當稱晉侯或晉子。


 貶。

貶晉君。


 曷爲貶？

兵革不避。


 君在乎殯而用師，

背殯出戰。


 危不得葬也。

此責其背殯而出，如宋子。葬之書日不爲

 。此大國，葬例日。


 詐戰

此

 結日。


 不日，

畧之。


 此何以日？盡也。

晉、秦之禍由此而起。晉亦不禦楚，秦爲之，故詳録其事，以爲大戰之一。


 疏

秦在王畿，曷爲狄之？從梁州，故得狄之。姜戎者，冀州之夷。何以知爲冀州？王畿地不見夷狄也。




癸巳，葬晉文公。

齊、晉二伯葬，齊日晉月，與卒楚日吴月同分同等之尊卑。舊説以日爲危不得葬，今以爲從大國例，獨曰文公敗秦而曰葬，背殯已明，不須用日也。又，齊、晉同爲二伯，晉禮制每不及齊之優，齊葬正例日，變乃月；晉葬正月，變乃日。以葬言，晉猶次國例。故《傳》稱叔父禮待不及齊之重，文乃一日之。


 疏

《晉世家》：「襄公墨衰絰
 

注



 敗秦師，虜秦三將以歸，遂墨以葬文公。」桓、文

 同稱而《春秋》重桓。蓋桓二十餘年積威養晦，乃能服楚；文公一駕，而城濮之功多于召陵。桓公屢盟數會，遲暮始會宰周公；文公首會，而温之事敏乎葵丘，然功多而罪鉅，事數而道傎：召天王、執諸侯、亂人君臣之分、鶩于大戰以争功亡信，非桓之比也。




狄侵齊。

託狄也。我侵不可言我，託之狄侵。




公伐邾婁，取叢。

取叢何以繫于伐？不繫則不見爲邑，並無以見爲邾婁也。若不繫，見不見，舊説誤也。三伐取，惡内也。




秋，公子遂率師伐邾婁。

夏，君取邑，狄大夫又伐，惡内也。言遂伐，譏其亟。《春秋》公伐邾婁者八，内大夫伐邾婁者七，伐莒者一而已。




晉人敗狄于箕。

箕者狄地，太原賁泉者何？亦狄地也。此非託號與箕地之狄也。《春秋》中國見夷狄者以地繫之，不在九州者不見，在外州者亦不見也。此爲華夷間居，如今土司之夷。地在中國。用夏變夷，故記之，欲化之，如改土歸流之事也。


 疏

不言戰者，内諸夏而外夷狄也。晉三言敗狄。




冬，十月，公如齊。

十有二月，公至自齊。

往致何以皆月？危之。公再侵齊，於此如齊，故往致皆危之。




乙巳，公薨于小寢。

小寢，非正也。男子不死于婦人之手。


 疏

《魯世家》：「三十三年，釐公卒，子興立，是爲文公。」




霣霜，不殺草，

與霣霜殺菽對。不可以殺而殺，舉重；可以殺而不殺，舉輕。


 疏

赤道下且無霜雪，草木四時和泰。志此以見地球寒暖有變遷，暑寒者即皇帝之學
 

注



 。




李梅實。

建亥之月，華木當枯剝，今反實，則與赤道下無異。過燠，以刑政傷冬令，詳《月令》。


 疏

非司曆失閏之過，則刑政失平。《韓非子》説，以見失之寬。




何以書？記異也。

不爲災異者，本有其物其事，特中人囿于聞見以爲異。凡《春秋》之異，今皆爲常矣。


 疏

《春秋》之記異如今格致學，又如博物賽奇之義，不專言天變，特以爲中國所無。如記鸜鵒蜚蜮，在外國即爲常物。或本中國所有，因不當時而異之，如大雨、雪、雹、霣霜殺菽不殺草、李梅實，爲中國常有之事，特以非時異之。


 何異爾？

亦常事。據赤道下四時草木不枯，且無冬令酷寒，則不殺草、李梅實爲常事。


 不時也。

應殺不殺，不應實實

 ，過燠也。于此爲不時，于彼正爲時。言此以明地球分十二次，有十二月之異同，皇帝大同之學必使大地寒暑皆平，乃爲平天下。


 疏

《經》記災異，自儒者附會經義，遂爲世所詬病。西人精于步推，以日食彗星皆出于一定，山崩地震别有因由，或疑中古未精步推所致。考緯書爲羣經秘鑰，乃言災異者十有七八，此經傳大疑，不能以言語争者也。且就《月令》考之，五害皆有一定占應，然人事與天災不能截然相應，少一參差，動爲笑柄；則不獨《春秋》可疑，即《月令》亦可疑矣。因考《詩》中義例，始悟五害專就政令立説，由政事而言，不必拘以天象實事。考弧矢三角爲測天要法，《考工記》輈人大車四方三十游，上爲弧弓枉矢。《詩》云「昊天不弔」、「喪亂弘多」，「神之弔矣，詒爾多福」，《緯》云「枉矢西流，天降喪亂」；蓋帝王法天，政令須密合天度，如以人違天，《經》不以爲人事之差舛，而以爲天行之變亂，以人不應反天而行也。如五星應四時，春爲歲星，夏行春令即歲星犯熒惑，秋行春令即歲星犯大白，冬行春令即歲星犯鎮星。又如孟春行秋令即爲正月繁霜，必時至繁霜乃行秋令，因行秋令即目爲繁霜；以帝王法天，萬不能當春而行秋令，必係天行愆度所致。此經傳之災異所以專指政事，不必災異瞬息相應，而日食彗星果可退舍潛消也。故緯書所言災異皆指政令違天，禍亂應時而至，違天即所謂「枉矢西流」，「喪亂弘多」即所謂「天降喪亂」也。弔字於文從弓從丨，即弧矢。枉矢爲測天之儀器，密合則爲弔，差舛則爲不弔；合天則「詒爾多福」，違天則「喪亂弘多」。喪福之原，由于天行之弔與不弔，此弧矢枉矢所以在大車之上。而《經》、《傳》災異皆指時政違天，因致

 禍亂，所以儆戒人君法天之制。必如此説，而後羣疑可通，經義愈顯。




晉人、陳人、鄭人伐許。

此皆大夫也，不言者，存王政于諸侯也，文以後不可言矣。孔子曰：「天下有道，則禮樂征伐自天子出。天下無道，則禮樂征伐自諸侯出。自諸侯出，蓋十世希不失矣。自大夫出，五世希不失矣

 。陪臣執國命，三世希不失矣。天下有道，則政不在大夫。天下有道，則庶人不議。」


 疏

陳、鄭皆貳于晉者，今從伐許，以起晉襄繼伯也。伐許者，從楚也。許地與楚近，因爲楚所制。十九國惟許事楚篤，故下詳四遷，爲特例也。






注
 　國中：原作「中國」，據《公羊傳》何注乙。



注
 　「之故耳」三字，《解詁》作「至夷」。



注
 　二子：原誤作「二字」。



注
 　至：原作「致」，據上文改。



注
 　先見：原作「見先」，據文意乙。



注
 　「之」下原衍一「之」字，今删。



注
 　起例：「例」原作「似」，據文意改。



注
 　五土：原作「五士」，據文意擬改。



注
 　濤：原誤作「擣」。



注
 　有：原脱，據文意補。



注
 　唯：原作「爲」，據《穀梁傳》改。



注
 　原刻脱「見」字，據《漢書》二七下《五行志下》補。



注
 　許：原作「言」，據《漢書》二七下《五行志下》改。



注
 　史法：原作「吏法」，據文意改。



注
 　鄭：原作「城」，據《左傳》改。



注
 　方：原脱，據文意補。



注
 　以：原作「方」，據文意改。



注
 　原刻如此。其下當有闕文。



注
 　共：原作「失」，據《史記》卷一四《十二諸侯年表》改。



注
 　王：原誤作「五」，據文意改。



注
 　加：原作「如」，據文意擬改。



注
 　頺：原脱，據《史記》補。



注
 　徧：原誤作「偏」，據《史記》改。



注
 　周公謀父：據《左傳》桓公五年，當爲「周公黑肩」。



注
 　之：原脱，據正文補。



注
 　齊：原脱，據文意補。



注
 　荼：原誤作「茶」，據《左傳》哀公六年經改。



注
 　殺：原誤作「赦」，據文意改。



注
 　而：疑係「耳」字之誤。



注
 　卒：原誤作「辛」，據《史記》改。



注
 　秦：原作「齊」，據《史記》卷一四《十二諸侯年表》改。末句「六」字據上引補。



注
 　天下：原誤作「天子」，據《春秋公羊傳》改。



注
 　例：原誤作「倒」，據文意改。



注
 　寤：原作「與」，據《漢書》卷二七下《五行志下》改。



注
 　漸：原作「事」，據文意擬改。



注
 　生知：原作「生安」，據文意改。



注
 　原刻脱「山」，據《穀梁傳》補。



注
 　大國：原誤作「外國」，據《春秋繁露》改。



注
 　使：原脱，據《史記》補。



注
 　氣：據《春秋繁露》卷一〇《實性》作「義」。



注
 　歸：原作「在」，據《左傳》及下文「公尚未歸」改。



注
 　白：原作「伯」，據《公羊傳》改。



注
 　校案：《左傳》唯見「滕、薛、郳吾役也」一語，在定公元年。



注
 　封：原作「刑」，據《春秋繁露》卷四《王道》改。



注
 　「此」上原有「居」字，據《漢書》删。



注
 　説略皆同：當據《漢書·五行志》作「略皆同説」。按，「諸雩旱」云云係班固語，非董仲舒所言。



注
 　而已：原誤作「而矣」。



注
 　而：原刻脱「而」字，據《史記》卷四二《鄭世家》補。下「王怒」之「怒」字同。



注
 　初：原作「故」，據《史記》卷四《周本紀》改。



注
 　「人」至「襄」八字，原刻脱，據《史記》補。



注
 　絀：原作「出」，據《史記》改。



注
 　其後：原作「其下」，據文意改。



注
 　人：原作「之」，據《史記》卷三九《晉世家》改。



注
 　應：原刻脱，據《史記》補。



注
 　重耳：二字原無，據《史記》補。



注
 　之子：原誤作「之世子」，據《史記》删「世」字。



注
 　咎：原刻脱，據《史記》補。



注
 　内謂魯：原作「内謂内」，據文意改。



注
 　弱：原作「溺」，據《左傳》成公十五年改。



注
 　不氏者：「者」字原無，據文意擬補。



注
 　譏之：疑當作「請之」。



注
 　楚：原作「其」，據《史記》卷四〇《楚世家》改。



注
 　「夔」上原衍「楚」字，據《史記》删。



注
 　「乞」上原衍「救」字，據文意删。



注
 　奔楚：原作「奔齊」，據《史記》改。



注
 　是爲：原作「爲爲」，據《史記》改。



注
 　盂：原誤作「孟」，據《史記》改。



注
 　令：原誤作「今」，據《史記》改。



注
 　于：原誤作「把」，據文意擬改。



注
 　得臣：原誤作「得成」，據《史記》改。



注
 　宋：原刻脱，據《史記》卷三七《衛世家》補。



注
 　予：原誤作「于」，據《史記》改。



注
 　前：原刻脱，據《史記》補。



注
 　朝、禮：原刻脱此二字，據四庫本《駁五經異義》補。



注
 　已：原脱，據《春秋公羊傳》補。



注
 　徧：原作「偏」，據文意改。



注
 　不：原刻脱，據《公羊傳·莊公六年》補。



注
 　雪：原誤作「雲」，據文意改。



注
 　自晉歸元：疑當作「元自晉歸」。



注
 　亦：原脱，據《史記》補。



注
 　母：原脱，據《史記》補。



注
 　喪：疑爲「使」字之誤。



注
 　不復見：「復」字原脱，據文意補。



注
 　之：原脱，據《春秋公羊傳》補。



注
 　廣：原脱，據文意擬補。



注
 　尚：原作「向」，據文意改。



注
 　常：原誤作「帝」，據《駮五經異義》改。



注
 　禮：原刻脱，據《駮五經異義》補。



注
 　代：原誤作「伐」。



注
 　王：原誤作「立」，據文意改。



注
 　其：原刻脱，據《公羊傳》補。



注
 　玄：原作「元」，清人避康熙諱改，今回改。下同。



注
 　從：原誤作「縱」，據《春秋繁露》改。



注
 　耒：原誤作「來」，據《春秋繁露》改。



注
 　州：原脱，據文意補。



注
 　主龍：原無「主」字，據下文言「主鳳」補。



注
 　葬：原脱，據文意擬補。



注
 　卒：原無，據文意擬補。



注
 　持：原誤作「特」，據《史記》改。



注
 　絰：原誤作「紀」，據《史記》改。



注
 　天子再致：原作「再致天子」，據《春秋繁露》卷五《隨本消息》乙。



注
 　赤狄：原無「赤」字，據文意補。



注
 　「爲」下當有訛奪。



注
 　此：原作「北」，據文意改。



注
 　絰：原誤作「經」，據《史記》改。



注
 　桓文：原作「桓公」，據文意改。



注
 　「暑寒」句：此句疑有訛奪。



注
 　實實：下「實」字原無，據文意擬補。



注
 　致：原誤作「政」。



注
 　此「矣」字原脱，據《論語·季氏》補。








公羊春秋經傳驗推補證第五




文公

名興，僖公子。《春秋》惡文公。



 疏

《魯世家》：「釐公三十三年卒，子興立，是爲文公。」按：「文無天」，爲屢言王不言天，爲無天而行。





元年

文公元年，周襄王二十六年，齊昭公七年，晉襄公二年，宋成公十一年，衛成公九年，陳共公六年，蔡莊公二十年，鄭穆公二年，秦穆公三十四年，楚成王四十六年，曹共公二十七年，燕襄三十二年。





春，王正月，公即位。

繼正即位，正也，殯已即位也。何爲於此再言即位？緣終始之義，一年不一君，故于逾年乃言之也，實殯時即位。《春秋》明改元建始之義，乃于逾年言之耳。


 疏

《顧命》詳康王即位事，設玉几御王，册命曰：「皇后憑玉几，道揚末命，命汝嗣訓，臨君周邦。」王者傳受必本于皇、帝，亦如諸侯之受命于王，所謂「皇后」即《論語》所謂「皇皇后帝」，皇爲天皇，后則皇佐二伯也。




二月，癸亥朔，日有食之。

董子説：「先

 是，大夫始執國政，公子遂如京師，後楚世子商臣弑父，齊公子商人弑君，皆自立，宋子哀出奔，晉、楚滅江滅六
 

注



 ，大夫公孫敖
 

注



 、叔彭生并專盟會。」




天王使叔服來會葬。疏

叔服，《左氏》以爲内史，《公》、《穀》舊説以爲王子虎，實則經傳無明文，今故仍從《左氏》説。




其言來會葬何？

據内惟小國書來會葬，疑非禮。


 會葬，禮也。

會葬何以爲禮？所以明賜諡之禮也。《白虎通義》：葬乃諡之者，「諸侯薨，世子告喪于天子，天子遣大夫會其葬而諡之。幼不誄長，賤不誄貴」，故既葬稱諡。




夏，四月，丁巳，葬我君僖公。

葬稱公，舉上也。葬我君，接上下也。僖公葬而後舉諡，所以成德也。于卒事乎如之矣。




天王使毛伯來錫公命。

此世子繼立還珪之禮。禮當往受命，言來錫，以譏天王。


 疏

禮：新君初立，天子必錫命，如《左傳》晉侯「受玉惰」是也。




錫者何？

《周禮》錫、命並見，錫、命合十八等。


 賜也。

禮有九錫。《王制》：「天子賜諸侯樂，則以柷將之，賜伯子男樂，則以鼗將之。諸侯，賜弓矢然後征，賜鈇鉞然後殺，賜圭瓚然後爲鬯。末賜圭瓚，則資鬯于天子。」《白虎通》：「《禮》説九錫，車馬、衣服、樂則、朱户、納陛、虎賁、鈇鉞、弓矢、秬鬯，皆隨其德，可行而次。能安民者賜車馬，能富民者賜衣服，能和民者賜樂則，民衆多者賜朱户，能進善者賜納陛，能退惡者賜虎賁，能誅有罪者賜鈇鉞，能征不義者賜弓矢，孝道備者賜秬鬯。以先後與施行之次自不相踰，相爲本末然。安民然後富足，富足而後樂，樂而後衆，乃多賢，多賢乃能進善，進善乃能退惡，退惡乃能斷刑。内能正己，外能正人。内外行備，孝道乃生。能安民，故賜車馬，以著其功德，安其身。能使人富足衣食，倉廪實，故賜衣服，以彰其體。能使民和樂，故賜之樂則，以事其先也。《禮》曰：『夫賜樂者，得以時王之樂事其宗廟也。』朱盛色，户所以紀民數也，故民衆多賜朱户也。古者人君下賢，降階一等而禮之，故進賢賜之納陛以優之也。既能進賢，當能戒惡，故賜虎賁；虎賁者，所以戒不虞而拒惡。拒惡當斷刑，故賜之鈇鉞；鈇鉞所以斷大刑。刑罰中，則能征不義，故賜弓矢；弓矢所以征不義、伐無道也。圭瓚秬鬯，宗廟之盛禮，故孝道備而賜之秬鬯，所以極著孝道。孝道純備，故内和外榮，玉以象德，金以配情，芬香條鬯，以通神靈。玉餙其本，君子之性，金飾其中，君子之道。君子有黄中通理之道美素德。金者精和之至也，玉者德美之至也，鬯者芬香之至也。君子有圭瓚秬鬯者，以配道德也。其至矣，合天下之極美以通其志也，其惟圭瓚秬鬯乎！車者，謂其有青有赤之蓋，朱輪，特能居前，左右寢米，庶以其進止有節，德綏民，路車乘馬以安其身。言成章，行成規，衮龍之衣服表顯其德。長于教誨，内懷至仁，則賜時王樂以化其民。尊賢達德，動作有禮，賜之納陛以安其體。居處修治，房内節，男女時配，貴賤有别，則賜朱户以明其别。威武有矜，嚴仁堅强，賜以虎賁以備非常。喜怒有節，誅罰刑當，賜以鈇鉞使得專殺。好惡無私，執義不傾，賜以弓矢使得專征。孝道之美，百行之本也，故賜之圭瓚使得專爲鬯也。故《王制》曰：『賜之弓矢，然後專征』，又曰：『賜圭瓚，然後爲鬯；未賜者，資鬯于天子。』《王度記》曰：『天子鬯，諸侯薰，大夫芑蘭，士蒹，庶人艾。』車馬、衣服、樂則三等者賜與其物。《禮》：『天子賜侯氏車服，路先設，路下四亞之』，又曰：『諸侯奉篋服。』《王制》曰：『天子賜諸侯樂，則以柷將之。』《詩》曰：『君子來朝，何錫予之？雖無與之

 ，路車乘馬。又何予之？玄衮及黼。』《書》曰『明試以功，車服以庸。』朱户、納陛、虎賁者，皆與之制度；而鈇鉞、弓矢、玉鬯者，皆與之物，各因其宜也。秬者，黑黍，一稃二米；鬯者，以百草之香鬱金合而釀之，成爲鬯。陽達于牆屋，陰
 

注



 入于淵泉，所以灌地降神也。圭瓚者，器名也，所以灌鬯之器也。以圭飾其柄，灌鬯貴玉氣
 

注



 也。」《禮緯含文嘉》：「禮有九錫，一曰車馬，二曰衣服，三曰樂則，四曰朱户，五曰納陛，六曰虎賁，七曰弓矢，八曰鈇鉞，九曰秬鬯，皆所以勸善扶不能。」四方所瞻，臣子所望。


 疏

魏宋均注《禮緯含文嘉》，「諸侯有德，當益其地，不過百里。後有功，嘉以九錫，進退有節」至「賜以秬鬯，使之祭祀」，皆與《白虎通》同。「如有德則陰陽和，風雨時，四方所瞻，臣子所望，則有秬鬯之草，景星之應也。」九錫者，乃四方所共見，公侯伯子男所希望。


 命者何？

九命與錫同見，問其同異之故。


 加我服也。

錫有儀物，命則册書。




晉侯伐衛。

晉屢伐鄭，何以一伐衛而已？衛以後事，晉專也。定以後何以三侵衛？大夫主政也。




叔孫得臣如京師。

來錫命，非禮。君不自朝而使卿報聘，宜諱之；不諱者，以在喪也。京師非王城，其以如言之何？師可言如，諸侯曰師，天子曰京師；夫人如齊師，許男卒于師，是也。




衛人伐晉。

晉何以有伐無侵？晉大國也，兵事以重者言之也。中國方伯不言伐晉，此何以言衛伐晉？因其篤從中國，可以言伐也。唯齊、秦與狄言伐晉，至于陳與鄭，從晉不篤，有兵事皆當諱言之。


 疏

《年表》：晉伐衛，衛亦伐晉。




秋，公孫敖會晉侯于戚。

何爲不言伐衛？内衛。何爲不敘諸侯？亦内衛。敘諸侯則初無衛後乃有衛，不言諸侯，則有衛之辭，所以掩伐衛之迹。




冬，十月，丁未，楚世子商臣弑其君髠。

以子弑父，商臣之惡極矣。楚子亦失道也。桓公之盟曰：「無易樹子，無以妾爲妻。」楚卒何以皆日？大夷也。與吴月相起，故有正無變也。


 疏

《楚世家》：成王四十六年，將以商臣爲太子，令尹子上諫，不聽。立之，又欲立子職，商臣聞之。十月，商臣以宫衛兵圍成王，成王請食熊燔而死，不聽。丁未，成王自縊，商臣代立，是爲穆王。




公孫敖如齊。

記如齊者，見公之兼事二伯，所以惡宣也。小事不書，書者，交鄰事大，禍福之由也。


 疏

齊立宣，宣專事齊，不事晉文。公兼事齊、晉，内臣四如齊，五如晉。初一如齊，後則與齊絶。





二年

《秦本紀》：「三十四年，穆公復使孟明視等將兵伐晉，戰于彭衙。秦不利，引兵歸。」



 疏

《年表》：楚穆王商臣元年。




春，王二月，甲子，晉侯及秦師戰于彭衙，秦師敗績。

彭衙者，晉地也。晉主秦客，晉大秦小，以晉及秦，正也。此言日言敗，下不言者，甚之也，以晉、秦之戰爲已亟矣。


 疏

秦、晉自殽之後凡十二交兵，秦以後不專記事，惟一言入鄀，一言來聘，一言滅庸，一書會蜀，一書出奔而已。




丁丑，作僖公主。

《異義》：「《公羊説》：祭有主者，孝子以主繫心。夏后氏以松，殷人以柏，周人以栗。」


 疏

作主功程淺，日者，重之也。先君之主至重，如先君也。




作僖公主者何？爲僖公作主也。

《穀梁》云：「作，爲也，爲僖公主也。」義同。


 主者曷用？

問其木。


 虞主用桑，練主用栗，

《異義》曰：「主者神象也。孝子既葬，心無所依，以

 虞而立主以事之。唯天子諸侯有主，大夫無主，尊卑之差也。卿大夫無主者，依神以几筵，故少牢之祭，但有尸無主。三王之代，小祥以前主用桑者，始死尚質，故不相變。既練易之，遂藏于廟，以爲祭主。」


 用栗者，藏主也。

嚴氏説：主藏太廟室西壁中，以避火災。馮君《章句》：正廟之主須藏太廟西壁之中，遷廟之主于太祖太室北壁之中。


 作僖公主，何以書？

常事不書。


 譏。

直書其事而美惡見。


 何譏爾？

不見失禮。


 不時也。

此栗主也，後時三月。《左傳》云：「作僖公主，書不時也。」


 其不時奈何？

問其過時不及時。


 欲久喪而後不能也。

《穀梁傳》云：「作僖公主，譏其後也。」班氏説：僖公薨二十五月乃作主。按：《傳》譏其後，踰六月乃又吉禘于太廟，作主太遲，禘又太早，以爲其初欲久喪而後不能者，然非文公果欲服喪三十六月也。




三月，乙巳，及晉處父盟。

諱去氏者，貶之也。使如微者，非謂得其君之辭。大國大夫尊，故嫌之；貶則如小國大夫，微不嫌矣。




此晉陽處父也，何以不氏？

據下稱氏。


 諱與大夫盟也。

《穀梁傳》云：「不言公，處父伉也，爲公諱也。何以知其與公盟？以其日也。如晉，所恥也。出不書，反亦不致也。」晉大夫何以不稱子？内齊而外晉也。《春秋》二伯一也，内大而外小；内方伯一也，陳、衛大而鄭小；外方伯一也，楚大而吴小；内卒正一也，曹、莒、邾大而滕、薛小；王後一也，宋大而杞小。于同之中又有異焉，大小之中，又各分細例，詳見各條之下。




夏，六月，公孫敖會宋公、陳侯、鄭伯、晉士穀盟于垂斂。

扈之盟不敘不名，此何以敘、名？垂斂遠而扈近也。七年會盟扈，不序、名。扈，晉邑。晉君不出而使大夫會，非之也。此遠猶可。言不敘衛者，此爲討衛會也。


 疏

士穀九年見殺，此亦先見也。伯者，大夫始專會盟，至襄三年，而諸侯失政矣。不日者，以臣會君，不以信許之，疾始之義也。




自十有二月不雨，至于秋七月。

據僖公，則當言春王正月不雨、夏四月不雨、秋八月雨。


 疏

夏侯勝曰：天久陰不雨，臣下有謀上者。文公之篇末不雨者三，卒致仲遂逆謀，嗣子遭禍，此其效也。沛然自大，躋僖公主，大夫始專事。




何以書？記異也。

不爲災矣。


 大旱以災書，此亦旱也，

久不雨，知爲旱。


 曷爲以異書？

旱災必有傷。


 大旱之日短

不及此八月之久。


 而云災，

《經》書飢、旱。


 故以災書；

書旱。


 此不雨之日長而無災，

《經》不雨，不見災文。


 故以異書也。

故師以此歸入異例，不爲災矣。《傳》與僖公事皆以爲異，《穀梁》以此與僖相起，以見其憂民與無志于民。




八月，丁卯，大事于大廟，躋僖公。

《五行志》：「先是，僖公薨，十六月乃作主，後六月，又吉禘于大廟而致僖公，《春秋》譏之。《經》曰：『大事于大廟，躋僖公。』」


 疏

案：禮家以祫與禘爲重祭，説《公羊》者用之，亦以禘祫對言，不知《公羊》、《經》之所謂禘皆時祭，非大祭之名；祫亦與犆對文，皆非不王不禘之禘。




大事者何？

據與有事異。


 大祫也。

祫中之大者，故加大。


 大祫者何？

祫爲合祭，又加大，其禮爲重。


 合祭也。

與特祫同。《王制》禮：「諸侯一犆一祫。」祫非祭名，特爲合祭之名耳，後人誤以祫爲大祭也，不知四時祭有祫者，于大廟行之；未毁廟之主升而合食，毁廟之主不至一層。故解大事、有事不同也。


 其合祭奈何？

問其加大之義。


 毁廟之主陳于太祖，

此大祫乃行之，《經》故加大。


 未毁廟之主皆升，合食于太祖。

未毁合食乃祫祭之常禮，《經》書「有事于太廟」是。


 五年而再殷祭，

《王制》天子四祭、時祭皆祫，諸侯則一祫一犆，此《經》「有事」之禮。此五年再行，當是時祭外于閏年行之。大祫者，時祭祫特之外更爲重禮，《王制》不言其事。此禮每閏年一舉行，天子之小祫則一年四行，諸侯之小祫亦踰年一行，與五年再舉之禮不同。


 疏

祭祀之禮，諸經所説各異，莫能折中，蓋祭祀典禮繁重，名目

 衆多，諸經傳記不能詳舉，各言一端。必須會萃乃成。先師抱殘守缺，各據所聞，凡所不傳，斥爲異説，故多齟齬。今立隱見、參差二例，以彙集異同。祭有五年再舉、三年一舉者，大祫是也；有一年四舉者，時祭是也；有一月一日之獻，日祭月享是也。此皆宗廟之禮，惟古多同名異實，以致紛紜。今以實禮爲主，不拘其名，舉衆説而通之，乃成全美也。


 躋者何？

據下言從祀。


 升也。

但言僖公從下升上。


 何言乎升僖公？

從祀言先公，不目僖公。


 譏。

目僖以譏之。


 何譏爾？逆祀也。

據下從祀先公知逆。


 其逆祀奈何？先禰而後祖也。疏

《魯語》曰：「夏父弗忌爲宗伯，蒸，將躋僖公。宗有司曰：『非昭穆也。』曰：『我爲宗伯，明者爲昭，其次爲穆，何常之有！』有司曰：『夫宗廟之有昭穆也，以次世之長幼，而等胄之親疎也。夫祀，昭孝也，各致齊敬于其皇祖，昭孝之至也。故工史書世，宗祝書昭穆，猶恐其踰也。今將先明而後祖，自玄王以及主癸莫若湯，自稷以及王季莫若文、武；商、周之烝也，未嘗躋湯與文、武，爲不踰也。魯未若商、周而改其常，無乃不可乎？』弗聽，遂躋之。展禽曰：『夏父弗忌必有殃。夫宗有司之言順矣，僖又未有明焉。犯順不祥，以逆訓民，亦

 不祥，易神之班亦不祥

 ，不明而躋之亦不祥。犯鬼道二，犯人道二，能無殃乎！』侍者曰：『若有殃，焉在？抑刑戮也？其夭札也？』曰：『未可知也。若血氣强固，將壽寵得没。雖壽而没，不爲無殃。』既其葬也，焚，煙徹于上。」




冬，晉人、宋人、陳人、鄭人伐秦。

□□與三國以伐秦見餘□□《經》□記侵伐，亦如今西國戰事交鄰自强有道。周書别有史記。記興亡者，史學也，《傳》不盡詳。當引古籍，取近事，相比見例者也。




公子遂如齊納幣。

禮也。納幣，卿將事。




納幣不書，此何以書？譏。

直書其事而義見。


 何譏爾？

納幣，禮。


 譏喪娶也。

因喪乃譏。


 娶在三年之外，

四年乃逆婦姜。


 則何譏乎喪娶？

娶時已出喪。


 三年之内不圖婚。

娶雖晚，媒妁徵聘則在喪中。


 吉禘于莊公，譏。然則曷爲不於祭焉譏？

謂吉禘譏，僖八月大事大廟亦喪祭，何不著吉譏之。


 三年之恩疾矣，非虚加之也，以人心爲皆有之。

三年之喪順人情而立。


 以人心爲皆有之，則曷爲獨於娶焉譏？

下譏祭專重于娶。


 娶者大吉也，非常吉也。

祭猶可，娶則不可。


 其爲吉者主于己，

謂娶妻圖婚事無别解，專由公定，可以自由。


 以爲有人心焉者，則宜于此焉變矣。

説詳董子。





三年


春，王正月，叔孫得臣會晉人、宋人、陳人、衛人、鄭人伐沈。沈潰。

此皆大夫也，何以不敘？惡大夫之專兵也。至于陽父始言者，存其政于諸侯也。沈者何？豫州國也，從楚，故伐之也。此已得衛，從楚者蔡、許而已。


 疏

陳爲豫州方伯，沈在其州，何以不使陳主之？二伯得主天下兵也。




夏，五月，王子虎卒。

《春秋》諸侯大夫絶不一卒，不因事而變其例，至于王臣三記卒。王臣尊與諸侯同，例得卒者也；例本得卒，不全卒而卒此三人，各有細例以説之可也。若以本不得卒，因事乃卒之，則非矣。此與記災、小國大夫，舊説多誤，當以尊卑爲定者也。




王子虎者何？

據天子大夫不名。


 天子之大夫也。

名者卒，從正也。諸侯猶名之，則王臣自不能不名。王子如公子，亦從大夫例。


 外大夫不卒，

外讀如外州之外，外州大夫通不卒。


 此何以卒？

問所以書之意。


 新使乎我也。

言因天王新命叔服毛伯來會葬錫命，故亦卒虎，非定以虎爲叔服。


 疏

此當爲細例：「王臣不卒者多，獨卒此者，因有新使」。王臣不盡卒，此卒者爲王子猛也，以起書王子猛卒之爲臣下辭，不與其當未踰年君也。




秦人伐晉。

方伯不言伐二伯，秦何以言伐晉？秦夷狄，故可言。六伐四言人者，貶之也，不言秦伯者，皆從稱人見矣。《補例》：秦居雍州，雍州何以不見小國？雍州者，王畿也。畿内封國九十三，皆王臣，故不見外諸侯也。周東遷，王臣已食東周田，何爲再以西周與之？《春秋》存西京，使秦爲天子留守。不見小國，以爲天子返蹕，諸臣仍食其田也。


 疏

《秦本紀》：「秦穆公三十六年，復益厚孟明等，使將兵伐晉。渡河焚舩，大敗晉人，取王官及鄗，以報殽之役。晉人皆城守不敢出，穆公乃自茅

 津渡河，封殽中尸，爲發喪，哭之三日，乃誓于軍。君子聞之，皆爲垂涕，曰：『嗟乎！秦穆公之與人周也，卒得孟明視之慶。』」




秋，楚人圍江。

大國乃言圍，楚彊，故有大國辭。江者荆州國，一方伯楚，六卒正隨、江、黄、申、弦、麇是也。《春秋》荆、梁、徐三州舉，正如今南美、非、澳三洲舉，後乃有國有君有小國，引而進之中國，成九州；亦如今引進西國，成大九州。


 疏

言圍者，滅之漸。圍江者，閔江也。




雨
 于宋。

雨
 者何？

據螽爲實物，不如霜雪，當先言螽。


 死而墜也。

《左傳》作「墜而死也」，謂墜地皆死螽，與《傳》「死而墜」文異義同。因其已死，故以雨先之。


 何以書？

死則非災。


 記異也。

宋記異三，大國，又王後也。


 外異不書？

外當讀爲中外之外，謂凡外州國通不記災異耳。


 此何以書？

問此所以異于外者何在。


 爲王者之後記異也。

宋爲王後，特異之。




冬，公如晉。

公何以如晉？朝二伯也。天子二伯齊、晉，何以分？齊爲召公，主陜以西；晉爲周公，主陜以東也。晉何以後見？陜以東諸侯皆後見也。晉何以不記災？陜以東諸侯皆不記災也。晉何以久伯？周公勞而召公逸也。齊大夫有高子，晉何以無之？二公禮有隆殺也。魯何以事晉？二公亦得通主天下也。


 疏

《魯世家》「文公三年朝晉襄公」，此從告廟記之也。繫事者一見例。




十有二月，己巳，公及晉侯盟。

何以不地？在國也。公如不繫事，此繫事者，一見例也。


 疏

此與盟于長樗同。彼盟在外，此在國也。




晉陽處父帥師伐楚救江。

出陽處父，兼爲下殺見。




此伐楚也，其言救江何？

救、急事，不當兩之，師又不通江。


 爲諼也。

非正兵。兵出于此，意别有在。


 其爲諼奈何？

疑以爲詐而譏之。


 伐楚爲救江也。

由其救之善意。不言救，則但言伐而已。





四年


春，公至自晉。

正月不存公者，内中國也。公在晉不存，在楚則存者，内中國，外夷狄也。


 疏

此公如繫事而後盟，與來聘盟同，故以如晉致。




夏，逆婦姜于齊。

其言婦姜者，有姑之辭，然則四世内娶矣。《傳》言三世者，就見逆者言之。


 疏

按：三《傳》同以爲略傳。高子以爲娶大夫，《穀梁》以爲
 

注



 成禮于齊，《左氏》以爲卿未行，皆于《經》無明文，各以意爲説。其言畧之，意則同也。




其謂之逆婦姜于齊何？

不稱夫人，不言氏，不言逆者。


 略之也。

何爲略之？三世内娶也。何爲于始焉略之？疾始也。《傳》以爲宋，今據《經》三言逆婦，移屬魯事。


 高子曰：

《孟子》「固哉高叟爲詩」，又，「以禹之聲尚文王之聲」，是經師兼通六藝矣。


 「娶乎大夫者，略之也。」

按：此先師一家説，故出姓氏。大夫卑，故略之，不如諸侯之禮。


 疏

按：高子，先秦以前先師，《人表》列之孟子後，董子已用其説。




狄侵齊。疏

狄者晉也，避二伯相伐，故託之於狄也。




秋，楚人滅江。

《春秋》亡國五十二：虞、虢、邢、鄅、温、滑、戴、許、梁、巴、隗、麇、徐、沈、頓、胡、申、項、弦、譚、遂、宿、郭、萊、巢、州來、厲、舒、六、江、黄、蓼、舒、鳩、鄀、紀、成、極、蕭、州、穀、鄧、郜、盛、專、偪陽、陳、蔡、潞氏、陸渾戎、甲氏、留吁，備書以示戒，不能守其宗廟以事其先君，不知《春秋》之義者也。《春秋》大則以王，小則以伯，亡國之戒莫不先見也。不日者，遠國也。按：在内州者月，遂、譚之類是也；在外州者時，隗、舒、江、黄是也。惟間于中外之間者日，沈、頓、胡是也。


 疏

《楚世家》：「穆王三年滅江。」




晉侯伐秦。

秦伐稱人，晉伐稱侯者，尊晉也。以尊臨卑，所以惡秦也。


 疏

《晉世家》：「襄公五年，晉伐秦，取新城，報王官之役也。」




衛侯使甯俞來聘。

記衛之使聘，明其爲方伯也。出甯俞者，以見世卿之禍也。


 疏

言來聘者，明衛事晉，與楚絶也。衛二言來聘。




冬，十有一月，壬寅，夫人風氏薨。

按：妾母在孫世不見，如見，當從母以子氏之例，卒亦當言「僖公風氏卒」。以僖用致夫人，故《經》書如夫人之儀，而特于外之，弗夫人見，其「秦人歸僖公成風之襚」是也。《春秋》不能改實，而于别條起例，有如此者。





五年


春，王正月，王使榮叔歸含且賵。

王何以不稱天？以爲逆天也。以待人妻之禮待人妾，以妾爲妻也。不若于天，故去天也。下去天者，以同一事也。




含者何？口實也。

説詳《白虎通義》。


 其言歸含且賵何？

言且爲異。


 兼之。

二事，故言兼。


 兼之，非禮也。

不言來，不及事也。《穀梁》云：「賵以早而含以晚。」含與賵不一時，言「且」以譏之。


 疏

據含爲斂具，王使致含，遠國多在已殯之後，本不以及事爲禮，然終不當以「兼」，使君子情稱文。既已過時，則歸賵而已，可不須含也。




三月，辛亥，葬我小君成風。

九年秦人乃歸襚，故《傳》以爲兼，以爲僖公、成風兼襚。




成風者何？僖公之母也。

成者諡也。子已立，得有諡。




王使召伯來會葬。

來會葬使人，禮也。諸侯奔天子喪必親之，天子使人。《穀梁傳》曰：「周人有喪，魯人亦有喪，周人弔，魯人不弔。周人曰：『魯，吾臣也，使人可也。』魯人曰：『周，吾君也，親之者也，使大夫則不可。』故周人弔，魯人不弔。」《補例》：王何以不稱天？不若于天也。以待人妻待人妾，以爲逆天而行，故去天也。會葬之禮于鄙上，譏其遲也。已葬而後至，則葬時尚在鄙上，知不及期，先使人致諡命，故葬稱成，有諡。言此以譏其遲。




夏，公孫敖如晉。

記大夫之如晉，見文之不欲事齊也。四年侵齊，與齊相仇。




秦人入鄀。

鄀者何？梁州國也。楚避吴遷于鄀，别一地。


 疏

《左傳》云：「鄀初叛楚即秦，又貳于楚。夏，秦人入鄀。」鄀在梁州，故秦入之。蜀有若水，《世本》昌意之後降居若水，鄀即其後。《秦本紀》：穆公卒，葬雍。其太子罃

 代立，是爲康公。




秋，楚人滅六。

《杞世家》：六，皋陶之後，《譜》不言，故不能詳其世家。《補例》：六者何？徐州之國也。滅六者，譏不事大以致滅亡也。


 疏

《楚世家》：「穆王四年滅六、蓼。六、蓼皋陶之後。」《地理志

 》「六安國」「六」下：「故國，皋陶後，偃姓，爲楚所滅

 。」




冬，十月，甲申，許男業卒。

許卒皆日，正也。以許立小國諸侯日卒之準。





六年
 疏

《年表》：秦穆公三十九年薨，殉葬以人從，死者百七十七

 人，君子譏之，故不言卒。按：《春秋》不書秦穆卒，三《傳》無説，文見《年表》，先師佚文也。




春，葬許僖公。

以許立小國諸侯時葬之準。




夏，季孫行父如陳。

如陳而又如晉，兼使也。兼使何以不言遂？致公命也。


 疏

二伯、方伯國多三年一聘，若專使則不給，故可以兼使。禮不兼使者，謂有别事，遲早不同，不以一人兼二事；至于常聘，則不拘也。上方譏兼事，此即明兼事，辨同異、明是非也。




秋，季孫行父如晉。

季孫何以如晉？爲視晉侯之疾也。大國君有疾，使人視，禮也。事大之禮，當使視疾。


 疏

此兼使也。再出大夫，明兼使也。兼使不言遂者，非君命也。其人自主

 其事，故曰大夫不遂。去年入

 聘，今又入聘，譏亟也。




八月，乙亥，晉侯讙卒。疏

《晉世家》：「襄公卒，太子夷皋少，晉人以難，故欲立長君。趙盾曰：『立襄公弟雍。好善而長，先君愛之，且近于秦，秦故好也。立善則固，事長則順，奉愛則孝，結舊好則安。』賈季曰：『不如其弟樂。辰嬴嬖于二君，立其子，民必安之。』趙盾曰：『辰嬴賤班在九人下

 ，其子何震之有？且爲二君嬖，淫也。爲先君子，不能求大而出在小國，僻也。母淫子僻，無威；陳小而遠，無援。將何可乎？』使士會如秦逆公子雍，賈季亦使人召公子樂于陳。趙盾廢賈季，以其殺陽處父。十月，葬襄公。十一月，賈季奔狄。」




冬，十月，公子遂如晉，葬晉襄公。

天子九月而葬，諸侯五月而葬，大夫三月而葬，士庶逾月而葬，禮也。取卒之月加于如上，見以葬如也。文世方伯以上國通不葬，惟一葬晉何？以無時，大國葬也。月在如上者，此同月也。大國正例日，月者二月葬，譏不及禮。


 疏

《晉世家》：「十月，葬襄公。」如晉會葬，事二伯之禮。事二伯必會葬，不會葬者，諱也。有所起。




晉殺其大夫陽處父。

此譏處父剛愎，取殺身之禍也，《補例》：此射姑殺，歸其罪于君者，兩下相殺，不志于《春秋》也。


 疏

據《世家》、《左氏》，殺在葬前，此敘在葬後者，殺、奔連文，以見射姑殺之也。




晉狐射姑出奔狄。

殺陽處父後出奔，起非晉殺。射姑

 ，狐偃之子。狐氏止于此。




晉殺其大夫陽處父，則狐射姑曷爲出奔？

據狐射姑非黨，又非兩下相殺辭。


 射姑殺也。

據史文而知，非推例得之。


 射姑殺則其稱國以殺何？

兩下相殺，微者稱人，尊則出殺者名氏。


 君漏言也。其漏言奈何？君將使射姑將，

事在文六年。


 陽處父諫曰：「射姑民衆不悦，不可使將。」于是廢將。陽處父出，射姑入，君謂射姑曰：「陽處父言曰：『射姑民衆不悦，不可使將。』」射姑怒，出刺陽處父于朝而走。

《傳》終言之，事不在一時。刺即殺，走謂出奔也。《補例》：殺大夫何爲或言大夫、或不言大夫？不言大夫者，討賊之辭也，言大夫專殺大夫之辭也。何以言狄？言奔者，真狄也。逃難于狄，赤狄之類。




閏月不告月，猶朝于廟。

《春秋》閏月皆在十二月之後，故但言閏月，不復别之。


 疏

周閏月據中氣，不皆在歲末，《春秋》改制，乃以歸之歲末羣月之後，《周禮》所謂終月，《左傳》謂歸餘于終，是也。此制至今尚未遵行。




不告月者何？

據禮，告朔不告月。


 不告朔也。

據言閏月知告月即告朔。


 疏

《異義》：「閏月不以朝者，歲遣大臣之京師，受十二月之正，還藏于太廟。月旦朝廟存神，有司因告曰：『今月當行某正

 。』至于閏月分之朔，無正，故不以朝。《經》書閏月朝廟者，譏之。」


 曷爲不告朔？

不下當有言字。閏亦有朔也。


 天無是月也。

天十二次二十四中氣，無十三，《月令》只十二。或有或無，非四時一定之月。


 閏月矣，

歲星一周，因取月圓缺立閏月。今泰西尚用閏日法。


 何以謂之天無是月？

月一週，禮亦謂之月數之奇零，然終不得謂之非月。


 非常月也。

一年十二月，頒十二次朔。至于閏，則在年終，無政可頒，故不告朔，如此是月者然。


 猶者何？通可以已也。

《異義》：「《公羊》説：每月告朔朝廟，至于閏月不以朝者，閏者，殘聚

 餘分之月

 ，無正，故不以朝。《經》書閏月猶朝廟，譏之。」


 疏

聖人生知安行，閏月法早定二千年前。泰西閏日法全失月體，或乃以西曆勝中曆，誤矣。





七年
 疏

《年表》：晉靈公夷皋元年，趙盾專政。秦康公罃
 

注



 元年。




春，公伐邾婁。

六言公伐邾婁，譏其亟也。直録其事，譏邾婁之不事大而内之，惡亟矣，故下避取。不言其爲内，諱深矣。


 疏

季氏伐顓臾，孔子譏之。邾婁與魯近，乃伐取不已，罪惡見矣。




三月，甲戌，取須朐。

三伐取邑，惡内也。此再取也。




取邑不日，此何以日？

據僖取須朐不日。


 内辭也，

爲内諱。


 使若他人然。

如滅項之比。以爲他人取之，非魯，故出日月以見其事。《補例》：已取須朐矣，曷爲再言取邾婁？伐取之也。曷爲不言邾婁之伐、圍？見者不復見也。因齊取，知邾婁伐取。




遂城郚。

齊邑也。其言城何？取之齊也。何爲不言伐齊取郚？方深其怨于邾婁，又啟釁于齊，所以致下伐也。我有自取之道，故不言伐取，亦不言齊伐也。爲内諱其事，使若内自城，不爲

 狄伐者然。


 疏

齊邑，遷紀因取邾邑，并取郚。




夏，四月，宋公王臣卒。

宋何以三世不葬？三世無大夫也。葬者臣子之事，不葬者無臣子之辭。故賊不討不葬，以爲無臣子也。不日者，不正也。立君以嫡，得命爲正，非嫡得命爲不正。世子不得命，猶以不正言之，蒯瞶是也。不葬者，危之也。嗣子弱，權下移，卒有弑亂之禍。


 疏

《宋世家》：「十七年，成公卒，成公弟禦殺太子及大司馬公孫固，而自立爲君。宋人共弑君禦，而立成公少子杵臼，是爲昭公。昭公四年，宋敗長狄緣斯于長邱。」




宋人殺其大夫。

宋殺大夫不名，與曹殺大夫不名比，一尊一卑皆不名。若方伯大夫，無不名者矣。


 疏

《左傳》以爲穆襄之族帥國人攻公，殺公孫固、公孫鄭于公宫，非其罪。




何以不名？宋三世無大夫，

宋殺大夫何以不名？言大夫而不名，非大夫也。方伯之大夫乃名。王後于其國用天子禮樂，其臣尊于列國，故不名也，方伯則皆名矣。曹何以不名？微也。尊卑俱不名也，以見非大夫。而言大夫者不名，主書者何以明尊卑也。


 三世内娶也。

内娶婦于魯，僖篇「蕩伯姬來逆婦」。下言宋殺大夫不名，已據三世爲説，專爲蕩氏立此專説。下蕩意諸來奔，殺蕩山，專爲蕩氏事。據《左傳》，此殺乃固、鄭。蓋後師推此小例以遍説魯事。




戊子，晉人及秦人戰于令狐。晉先眛以師奔秦。

《穀》、《左》無以師字。


 疏

《晉世家》：「靈公元年四月，秦康公曰：『晉文公之入無衛，故有吕、郤之患。』乃多與公子雍衛。太子母繆嬴日夜抱太子以號泣于朝，曰：『先君何罪？其嗣亦何罪？舍嗣而外求君，將安置此？』出朝，則抱以適趙盾所，曰：『先君奉此子而屬之子，曰：「此子才，吾受其賜；不才，吾怨子。」今君卒，言猶在耳而棄之，若何？』趙盾與諸大夫皆患穆嬴，且畏誅，乃背所迎，而立太子夷臯。是爲靈公。發兵以距秦送公子雍者。趙盾爲將往擊，秦敗之令狐。先蔑、隨會亡奔秦。」




此偏戰也，

以結日而戰。


 何以不言師敗績？

據《左氏》「敗秦師于令狐」。


 敵也。

謂晉秦戰互有勝敗，略之不言。此與十四年《傳》同。


 此晉先眛也，

據《左氏》，文時趙盾將中軍，而先蔑將下軍，故弟子據以爲説，以爲非其尊也。


 其稱人何？

不惟趙盾不當稱人，即先蔑亦非尊。


 貶。

師以稱人爲貶趙盾耳。舊説誤以《傳》之晉人即先眛，奔、戰爲一人。考《左傳》説，戰者爲趙盾；先眛雖有軍位，已先在秦，人當以趙盾爲主，不當主先蔑也。


 曷爲貶？

曷爲貶趙盾。


 外也。

太子在而外求君。


 其外奈何？

其外爲何事。


 以師外也。

本求君于秦，因内變而以敗之，首尾兩失。


 何以不言出？

此乃問先蔑之事。


 遂在外也。

先蔑受命逆公子雍，從師而奔，故不言出。


 疏

按：三《傳》大事無不相同，此亦大事也，何以獨異？且晉已勝，先蔑爲主將，何以反奔秦？《史記》以上古書皆同《左傳》，則《左傳》事不誤可知。考《左傳》，先蔑奉使于秦，乃起師禦秦則序先蔑將下軍，是先蔑雖不在師，其佐貳實從師、當戰事。雖潛師事起倉卒，然敗後則先蔑當歸晉，《穀梁》以逃軍譏之，《公羊》以稱人爲先蔑，皆從《左傳》先蔑將下軍之文而起。至于《公》、《穀》皆云不言出在外，則與《左傳》迎公子雍于秦之説相同，非謂從師而奔不言出也。如使先蔑身爲主將而出奔秦，則秦以前古書無是説。《公羊》後師不主事實，時有誤者。至于先師，當不如此。




狄侵我西鄙。

戎狄但言追諸侯，不言侵伐。狄何以言侵？非狄也，齊也。何以知爲齊？以言西鄙也。失倚于齊，伐取其邑，因是而見侵伐，故諱不言齊，託之戎狄而已。故伐取不書齊伐，亦避之也。凡單言戎狄者皆託名，此起例。


 疏

狄者何？齊也。齊乃言鄙不言齊者，爲内諱也。以此之狄齊，起餘之狄魯，文世齊四伐我，狄亦四侵齊，相起以見意。《左氏》以爲真狄者，後師説，抑或齊師連綺赤狄以爲聲援也。




秋，八月，公會諸侯、晉大夫盟于扈。

《傳》與《左氏》皆就事實言之，實則略諸侯也。趙盾以一大夫主諸侯，不可爲訓，故略之。不可詳序諸侯，以主大夫也。


 疏

《晉世家》：「秋，齊、宋、衛、鄭、曹、許君皆會趙盾，盟于扈。以靈公初立故也。」




諸侯何以不序？

據齊、宋、衛、鄭、曹、許新城諸侯。


 大夫何以不名？

新城趙盾名，此亦當名。


 公失序也。

《左傳》：「公後至，故不書所會。」按：公失序即後至之義，謂公後至，不得序于會。


 公失序奈何？

問人之若

 。


 諸侯不可使與公盟，

據陳袁僑後至于會，諸侯已盟，别序袁僑，以已盟不可再盟也。


 眣晉大夫使與公盟也。

此如諸侯大夫及袁僑盟例也。趙盾主盟，公後至，不可與諸侯盟，乃自與趙盾盟耳。辭則如公與諸侯大夫盟者然。




冬，徐伐莒。

徐者何？州舉之也。徐不記事，爲莒記之也。




公孫敖如莒莅盟。


八年

《年表》：宋昭公杵臼元年。襄公之子。





春，王正月。

《月令》爲全地節令。五帝分司五極，各主三月，合則爲皇，故《洪範》曰：「王省維歲，卿士維月。」《春秋》首時則書，順時奉天，兼寓五極之義。故《詩》篇有爲「正月」「四月」「七月」「十月」，又有「六月」，則黄帝王長夏也。




夏，四月。

古有五曆六曆之説，正月魯曆，七月殷曆，四月夏曆，十月顓頊曆，中央爲周曆、大統曆。《春秋》之首時，于地球爲五極分司，各主一時。三皇之制，兼用五曆。




秋，八月，戊申，天王崩。疏

《周本紀》：「三十二年，襄王崩，子頃王壬臣立。」




冬，十月，壬午，公子遂會晉趙盾，盟于衡雍。

内大夫盟皆專盟也。此有諸侯大夫，不言者，略之也。




乙酉，公子遂會伊雒戎，盟于暴。

伊雒戎者，以地繫之也。西方曰戎，此豫州夷，故以地繫，以見非西方之戎也。《春秋》不言要荒，九州夷狄必以地繫之，所以别于外夷也。此遂事也，何以不言遂？以見公命也。夷狄盟不日，此何以日？不日則不見爲二事也。




公孫敖如京師，不至復。丙戌，奔莒。

大夫奔例日，此奔上繫事，有罪則不日。有罪而日，則謹之也。




不至復者何？

據遂言至乃復。


 不至復者，内辭也，

不言所至，未往也。從内辭，故以不至言之。


 不可使往也。

實不奉命而往。


 不可使往，則其言如京師何？

既未往，則不言如京師、言復，但書其奔可也。


 遂公意也。

尊君命可言不至，不可言

 不如。


 何以不言出？遂在外也。

與先蔑同。





 。

《詩》「衆維魚矣」，衆即
 


 古字。

宋人殺其大夫司馬。

上言大夫，此言大夫而兼言官何？明司馬即其大夫也。不名者何？以爲其官尊也。天子大夫以上不以名氏見，士乃言名氏。此言官不名，知以尊故。


 疏

《左傳》以爲公子卬

 。




宋司城來奔。

文世詳宋大夫，類序之例也。


 疏

《左傳》以爲蕩意諸，爲司城。




司馬者何？司城者何？

據司馬、司城非名氏。


 疏

司馬、司空合爲二伯。《詩》雎鳲二鳩，雎爲司馬，鳲爲司空，《詩》見二鳩，《春秋》之司馬、司城。專詳二伯。


 皆官舉也。

司馬、司空，天子之三公也。宋何以言司馬、司城？宋王後，用天子禮樂，尊與諸侯異，故于宋言之也。天子大夫言采言字，不以名氏也，唯士乃名氏，如石尚是也。諸侯大夫如天子元士，故以名氏，大國尊不同列國，故不見名氏，言官而已。宋如天子三公，其臣得比天子大夫，故不名。


 疏

以官名舉之，見三官之名也。大司徒、大司馬、大司空皆三公官名也。王朝見宰周公、祭公，不見司馬、司城，以起之。三公之名于宋見者，明宋變司空以爲司城。


 曷爲皆官舉？

據殺不舉官。


 宋三世無大夫，

故稱官。《補例》：舉官而不名，明其尊也。何爲明其尊？見王後之禮異也。奈何不以名氏見？天子之公卿或以官舉，或以國舉，或以字舉，皆不以名氏見也，唯諸侯命卿以名氏見。宋大夫何爲以有名氏見？有譏世卿也。不言名氏，不見世卿也。此何以不名氏？一見以明其例。一見則其累言之何？三舉乃明也。司城者何？司空也。司空則謂之司城何？宋以武公廢司空。名者，不以國，不以官，不以山川，不以隱疾，不以畜牲，不以器幣

 。以名廢官，譏之也。


 三世内娶也。

蕩意諸爲蕩伯姬子，魯外甥，又爲壻，有家難。《經》不氏蕩，故《傳》以三世内娶説之。


 疏

意諸，杜以爲公子蕩孫。按：七年公子蕩爲司城，九年司城出奔，且蕩乃字，公子蕩乃不當字，疑公子蕩即蕩意諸。下壽納幣事隔四十餘年，乃爲意諸，伯、叔字有誤耳。《解詁》以爲宋自娶，其因伯，尤誤。





九年


春，毛伯來求金。

不稱使者，天子當喪不稱使。禮：天子居喪，諒陰三年，使冢宰攝政。故三年中不言使，則不稱天王。《論語》：「子張問曰：『高宗諒陰三年，何謂也？』子曰：『古之人皆然。君薨，百官總己以聽于冢宰三年。』」


 疏

《年表》：「襄王崩，王使衛來求金以葬，非禮。」




毛伯者何？天子之大夫也。

據下殺文。


 何以不稱使？

據王臣來，非監，例言使。


 當喪未君也。

如諸侯未成君。


 踰年矣，何以謂之未君？

據諸侯踰年稱爵不稱子。


 即位矣，

殯已即位，踰年而言之耳。


 而未稱王也。

三年然後稱王。


 未稱王，何以知其即位？

内稱公然後即位，不稱王不足以見即位。


 以諸侯之踰年即位，

即諸侯之即位以見天子之即位。此互文相起也。


 亦知天子之踰年即位也。

其禮上推于天子。


 以天子三年然後稱王，

《經》特于此著三年稱王之禮，以起諸侯之當從同也。


 亦知諸侯于其封内三年稱子也。

此一見例也。正天子以正諸侯也。諸侯多，名號紛繁，故以踰年正稱。獨于天子見三年之制，知天子如此，而諸侯可知矣。此《經》例也，《經》于先君之年稱子，雖即位，不稱公，明一年不二君之義也。于封内三年稱子，而《經》踰年稱公者，不可曠年無君，特著有君焉耳。


 踰年稱公矣，

《經》有明文。


 則曷爲于其封内三年稱子？

《經》與事實出于兩歧。


 緣民臣之心，不可一日無君；

此説是實于殯後即位，二君相繼不絶，未嘗一日無君。此《顧命》之説也。


 緣終始之義，一年不二君，

此説《經》例也。《經》于先君之年稱子，雖即位，不稱公。明一年不二君之義也。


 不可曠年無君。

雖于封内三年稱子，而《經》逾年稱公者，不可曠年無君。此《經》例之説也。


 緣孝子之心，

言孝子之心者，以見與事實不同。


 則三年不忍當也。

此又三年不稱天王之例也。


 毛伯來求金，何以書？

據譏求已見。


 譏。何譏爾？王者無求。

此古《傳》説，先師引之。


 求金，非禮也。

《穀梁》：「求車猶可，求金，甚矣。」


 然則是王者與？

師先言非王，此又引王者無求應。問果王者與。


 曰：「非也。」

在喪仍非王。


 非王者，則曷爲謂之王者？

非王，則不得以無求説治之。


 王者無求，

師自説引王者無求之意。


 曰：「是子也。

本爲子，非王。


 繼文王之體，

爲文王子孫。


 守文王之法度。

宜用文王之法。


 文王之法，無求而求，

王者無求而求。


 故譏之也。」

《春秋》之王，如周字文王，爲周始祖。故《公羊》以王屬之文王，言王主文王，言二伯主周、召。


 疏

以其繼體爲王，可以王法治之，非此時遂正王稱也。




夫人姜氏如齊。

此何以書？明夫人奔喪之禮也。何以不言公？不可言也。何以不可言？有天王喪不奔喪，而奔妻父母之喪，以文公之行爲已傎也。如不書致、不言者，諱之也。


 疏

公同如齊也。不奔天王喪，而同婦人如齊，譏之也。




二月，叔孫得臣如京師。

記大夫如，所以見公之不如也。使人，非禮也。


 疏

葬同月也。日在下者，繫本事。




辛丑，葬襄王。

天王尊，葬以時爲正例，此與大國同者。天子以不葬爲例。




王者不書葬，此何以書？不及時書；

簡、匡、景王是也。


 過時書；

桓王是也。


 我有往者則書。

當時則我有往，亦書，如此是也。天子崩，公當親奔喪會葬，言此譏失禮也。《異義》：「《公羊説》：公會其葬。又云：天王喪，赴者至，諸侯哭。雖有

 父母之喪，越紼而行事。葬畢，乃還。」《白虎通》曰：「王者崩，諸侯悉奔喪何？臣子悲哀慟怛，莫不欲觀君父之棺柩，盡悲哀者也。又爲天子守蕃，不可頓空也，故分爲三部：有始死先奔者，有得中來盡其哀者，有得會喪奉

 送君者。七月之間，諸侯有在京師親供臣子之事者，有號泣哀悲奔走道路者，有居其國哭

 痛思慕，竭盡所供以助喪事者。是四海之内咸悲，臣下若喪考妣之義也。葬有會者，親疎遠近盡至，親親之義也。童子諸侯不朝而來奔喪者何？臣子于其君父非有老少也。」又曰：「諸侯有親喪，聞天子崩，奔喪者

 何？屈己。親親猶尊尊之義也。《春秋傳》曰：『天子記崩不記葬者，必其時葬也。諸侯記葬，不必有時。』諸侯惟有天子喪當奔，不得必以其時葬也。」




晉人殺其大夫先都。

稱人以殺，殺有罪也。


 疏

據《左氏》，此箕鄭父、先都、士縠、梁益耳。蒯得作亂，殺先克，此晉人討罪而殺先都也。不書先克之殺者，兩下相殺不志。此殺有梁益耳，不書者，非卿。别出先都，不與下士、箕累數者，罪尤重，以同族相殺，故别出之也。




三月，夫人姜氏至自齊。

奔喪。公與夫人同至齊，此以夫人致，不致公也。諱，不可言公，故不出公。


 疏

夫人歸不致，致者，爲公同行也。何以知公同行？以致知之也。




晉人殺其大夫士縠，及箕鄭父。

稱人以殺，誅有罪也。小國不得專誅大夫，晉大國，何以書？大夫尊，不得專殺也。凡書殺大夫，惡君也。此方有罪，其惡之何？《春秋》之義，刑不上大夫，有罪放之，所以盡君臣之禮。大罪歸于天子治之，不得專殺大夫也。


 疏

此與先都同罪，何爲别出之？先都同族，故獨異之。言者士縠，尊也。蒯得不書者，非卿也。




楚人伐鄭。

有鄭公子堅、公子尨及樂耳。鄭及楚平，不書者，爲中國諱也。楚子師于狼淵，不序從國，亦爲中國諱也。


 疏

鄭穆公蘭元年。




公子遂會晉人、宋人、衛人、許人救鄭。

善救鄭也。此大夫，何以不稱名氏？不以征伐與大夫也。


 疏

晉率諸侯救鄭，此晉趙盾、宋華耦、衛孔達、許大夫也。稱人者，至此會伐，猶不列也。《傳》不言善救者，楚稱人已明。




夏，狄侵齊。

此狄内何？上方狄齊，此故狄内。如是而稱乎？前事亦如内與曹同言戎。莊世内與曹同託戎，文世内與齊同託狄，二文相起。




秋，八月，曹伯襄卒。

曹卒何以月？由時而日，循環以見例也。


 疏

《曹世家》：「三十

 五年，共公卒，子文公壽立。」




九月，癸酉，地震。

劉子説：「《春秋》地震，爲在位執政盛也。」又：「先是

 時，齊桓晉文魯釐二伯賢君新没，周襄王失道，楚穆王弑父，諸侯皆不肖，權傾于下，天戒若曰：臣下

 强盛者將動爲害。後宋、鄭、魯、莒、齊、陳皆弑君也。」




地震者何？

地運轉無已而人不覺。


 動地也。

有物以動之，即西人火山之説。


 何以書？記異也。

地質學：大塊空、成、住、毁，亦如歸息耳。


 疏

王莽説地本動物，震乃爲異，動則否。




冬，楚子使椒來聘。

言楚聘，明文得楚心也。莊二十三年聘稱荆人，此進稱椒，下秦歸襚稱秦人，十二年聘稱遂楚，爲大夷，秦與吴皆從小夷之例。此方伯之等著者也。


 疏

椒，一本作萩。




椒者何？楚大夫也。楚無大夫，

據荆人來聘，聘下不言大夫。


 此何以書？始有大夫也。

入文公始録。大夫以聘言之，純待以方伯之禮。《補例》：楚夷狄，何以有大夫？《春秋》用夏變夷，合于中國則中國之也。言聘者必出名氏，而不氏，非實聘也。非聘而記聘，以見外方伯大小進陟之差等也。何以知其非實來？以内無聘文。蔡不言來，亦無如文，可知也。何以知其非略而不言？以大國往來當一見以明之，不可略也。


 始有大夫，則何以不氏？

據《左氏》，椒氏鬭

 越，所稱鬭越椒是也。


 許夷狄者，不一而足也。

楚何以稱使？明其爲方伯也。方伯大夫氏，此何以不氏？始進也。始無大夫，後有大夫者，再進之也。方伯何以不記災？陜以西之國也。楚夷狄，何以謂之方伯？《春秋》立九州之制，新收四州用夏變夷，《春秋》之大例也。


 疏

引外四州以成九州，亦如今引西南諸國以成大九州。




秦人來歸僖公、成風之襚。

僖公、成風其葬已久，來歸襚者，蓋以見非實事也。何以獨記秦？以見漸進之義也。此與上書椒相起，方伯以上乃言歸。


 疏

歸與聘同。當稱君言使，其不稱君言使者，明實未歸也。未歸而曰歸，待以外方伯禮也。《春秋》大楚小秦，進楚言使，秦歸稱人，以明大小之義。秦不與諸侯通逾年，今始歸襚，借以見成風之不正，亦以起非實事也。




其言僖公、成風何？

惠公仲子，爲母以子氏。


 兼之。

成風之薨已五年，僖公則九年，如以爲母以子氏，爲成風專使，不應遲至五年之久。魯、秦不通，新通來使，故兼襚母子二喪。


 兼之，非禮也。

禮，使不兼。此因久而始通。


 曷爲不言及成風？

男、女當及。


 成風尊也。

夫可及婦，子不及母，故爲尊。




葬曹共公。

文世内小國惟此一記葬。


 疏

小國葬時，正也，不以月見。當時不時，略之也。





十年

《年表》：曹文公壽元年。





春，王三月，辛卯，臧孫辰卒。

此魯卒大夫也。三家爲三卿，外皆大夫也。大國三卿，非卿不書，則臧叔諸氏皆不得書。蓋方伯之國本國三卿其位尊，故得卒大夫，抑又因賢而書也。




夏，秦伐晉。

秦者，狄之。


 疏

《晉世家》：「靈公四年，晉伐秦，取少梁。秦亦取晉之北徵。」




楚殺其大夫宜申。

楚稱王，其臣稱王子，而曰公子、大夫，何也？辭尊居卑，引之中國也。《傳》曰：物從正，名從主人，此亦物也。據我言之，則爲公子大夫也。舍尊而稱卑。何以猶不氏？曰：夷狄之王比于中國之子、男，所以尊中國也。此鬭宜申也，不氏者，猶從小國例。至于宣、成，有大夫矣。公子側稱大夫，是也。


 疏

稱大夫而不氏者，漸進也。此何以書？明楚之執政臣也。據《左氏傳》，此不氏，賤之也。




自正月不雨，至于秋七月。

《春秋》嘉僖公勤雨，責文公不勤雨。二事相起。




及蘇子盟于女栗。

蘇子者何？天子之卿也。及者何？不言其人，爲内諱也。何以爲内諱？諱與天子盟也。據與單子、尹子同。《詩》曰蘇公，即此。


 疏

《左傳》：「秋七月，及蘇子盟于女栗

 ，頃王立故也。」然則盟者不必魯一國，因諱其事，通無主名。




冬，狄侵宋。

狄一侵宋。狄言侵而不言伐。


 疏

狄者，楚、蔡也。蔡何以言狄？從楚伐宋，故狄之也。




楚子、蔡侯次于屈貉。

侯何以在子下？狄之也。中國從夷狄不書，此何以書？一見以明之。此有陳、鄭、宋，何以不書？爲中國諱也。何以獨見蔡？以蔡爲徐州國，故言之也。


 疏

將伐宋，宋逆之，遂爲孟諸之田也。





十有一年


春，楚子伐圈。

圈者何？梁州國也。梁州之國奈何？秦爲方伯，梁、蜀、巴、庸、隗、鄀爲卒正，一州共見七國。舉其大而略其細也。


 疏

圈，二《傳》作麋。楚兼有梁、豫、徐、揚之地，所以爲大國也。




夏，叔彭生會晉郤缺于承匡。

蔡、許、陳、鄭、宋皆從楚，唯内與會，謀楚也。


 疏

此大會也，何爲獨見二大夫？以諸侯貳于楚也。《左傳》：「夏，叔仲惠伯會晉郤缺于承匡，謀諸侯之貳于楚者。」




秋，曹伯來朝。疏

來朝常事不志，志者，曹伯未畢喪而行嘉禮。衰麻不可以接冠冕，故譏之。且不

 合五年之期。




公子遂如宋。

言大夫而不言公如，明王後之禮也。




狄侵齊。

冬，十月，甲午，叔孫得臣敗狄于鹹。

古大地有異種，如《山海經》所列，劣敗優勝，今大地惟存五種。《經》記此事，以明種學。《詩》曰：「周餘黎民，靡有孑遺。」故今惟傳五類。


 疏

《魯世家》：「十月甲午，魯敗狄于鹹，獲長狄喬如，富父終甥舂其喉，以戈殺之，埋其首于子

 駒之門，以命宣伯

 。」




狄者何？

據狄遠于魯，不能來伐，詭名詭實。戎狄單舉，多爲中國。


 長狄也。

異種，即東方大人國。


 兄弟三人，

自我以形狀目之爲兄弟。


 一者之齊，

《左傳》以爲在齊襄二年，又以榮如爲僑如弟。考之時代，恐有脱誤。


 一者之魯，一者之晉。

《左傳》作宋事。


 其之齊者，王子成父殺之；其之魯者，叔孫得臣殺之；

本經。


 則

 未知其之晉者也。

《穀梁傳》文同。據二《傳》，之晉時代當去不遠，《左傳》以爲在宋武公之世、《春秋》以前，二説不同。


 其言敗何？

據殺一人不得言敗。


 大之也。

大之言敗，如伐凡伯一人言伐之比。


 其日何？

據與敵國戰，敗乃日。


 大之也。

義兼大一統，皇帝之學。


 其地何？

據兩師臨陣乃地。


 大之也。

記其侵入中國之亡。其本類之自相消滅，不盡詳。


 何以書？記異也。

其長逾常人，是爲怪異。


 疏

海外掘地多獲異種。天演物競，劣敗優勝，惟善者存。





十有二年


春，王正月，盛伯來奔。

内之奔如來朝之例，非小國不言來奔。然來奔僅三見，惟此及莒、邾婁而已。




盛伯者何？

據大國不言來奔，惟卒正言來奔。


 失地之君也。

盛，二《傳》作郕。盛爲亡國，郕非亡國也。據《左傳》以地來奔，内已立君。此爲失地，如世子忽。


 何以不名？

失地例名。地受之先君，不能保守，失君道，當誅。


 兄弟辭也。

貴者無後，待之以初。




杞伯來朝。

杞伯者，周之王後也，曷爲朝魯？《春秋》朝之也。曷爲《春秋》朝之？《孟子》曰：「《春秋》天子之事也。」是故孔子曰：「知我者，其惟《春秋》乎！罪我者，其惟《春秋》乎！」何以敘卒正之後？

 以宋始，以杞終，同者異之也。


 疏

《春秋》已明者不再見，此何以書？明不合五年之期也。




二月，庚子，子叔姬卒。

内女卒，皆以許嫁于諸侯故也。




此未適人，何以卒？許嫁

如適。


 矣。婦人許嫁，字而笄之，死則以成人之喪治之。其稱子何？貴也。其貴奈何？母弟也。

一時何以有兩叔姬？字積于叔也。一見以明其制。内女不卒，卒者，爲子叔姬見也。何爲爲子叔姬見？明娣攝夫人以往也。《白虎通義》：「質家所以積于仲何？質者親親，故積于仲。文家所以積于叔何？文家尊達，故積于叔。即如是。《論語》曰：『周有八士：伯達、伯适、仲突、仲忽、叔夜、叔夏、季隨、季
 


 。』不積于叔何？蓋以兩兩相生故也。不積于伯、季，明其無二也。文王十子，《詩》傳曰：『伯邑考、武王發、周公旦、管叔鮮、蔡叔度、曹叔振鐸、成叔處、霍叔武、康叔封、南季載。』所以或上其叔、季何也？管、蔡、曹、霍、成、康、南皆采也，故置叔、季上。伯邑考何以獨無乎？蓋以爲大夫者，不食

 采邑也。」

夏，楚人圍巢。

巢者何？徐州國也。徐州之國奈何？蔡爲方伯，徐、鄅、六、蓼、厲、項爲卒正，一州共見七國，舉其大而略其細也。圍巢而巢服，爲下吴子伐楚得巢卒張本。




秋，滕子來朝。

常事不書，此何以書？爲秦聘書也。何以爲秦聘書？卒正朝而不聘，方伯聘而不朝，故同見以起之也。凡此皆爲禮制見也。


 疏

此記滕子來朝之始。《春秋》滕與曹内無兵事，以明盡禮，惟苦于宋兵。




秦伯使遂來聘。

來歸稱秦人，此稱遂者，進之也，如前楚椒之例。秦無大夫，其稱使者，明其爲梁州方伯也。何以知爲梁州方伯？《春秋》陜以東國皆稱使不氏。南州何以獨見三國？蔡亦南國也。蔡在豫州，何以爲南國？遷乎徐也。何以不見内臣之如秦？以不言内臣之如秦，蔡不言聘，内不言如也。吴、秦有來聘而亦無如文者何？實以見非真聘也。鄭來聘不言如者，以如晉由鄭，略之不言也。


 疏

遂，《左》、《穀》作術。




遂者何？秦大夫也。

南服四州，秦、楚、吴同有此例。


 秦無大夫，此何以書？

秦大夫不見盟會。


 賢繆公也。

時繆公死已久，因賢繆公悔過，乃進秦。


 何賢乎繆公？

此康公事，因其父進其子。


 以爲能變也。

《荀子》：《春秋》進秦繆公，善其能變也。


 其爲能變奈何？惟諓諓善
 言。

今《尚書》作「惟截截善諞言」。


 俾君子易怠，

今《尚書》作「君子易辭」。


 而況乎我多有之。

今《尚書》作「我皇多有之」。


 惟一介斷斷焉無他技，

今《尚書》作「如有一个臣，斷斷兮無他技」。


 其心休休能有容，

今《尚書》作「其心休休焉其如有容。人之有技，若己有之；人之彥聖，其心好之，不啻如自其口出。是能容之，以保我子孫黎民，亦職有利哉！人之有技，冒嫉以惡之，人之彥聖而違之，俾不通。是不能容，以不能保我子孫黎民，亦曰殆哉！」


 是難也。

按：此用《尚書·秦誓》文也。《傳》引《書》每多與本文有異同者，先師齊人，引《書》各由譯解故也。




冬，十有二月，戊午，晉人、秦人戰于河曲。

此秦伐晉。




此偏戰也，何以不言師敗績？

據此爲敗晉，當言晉師敗績。


 敵也。

晉、秦連戰不休，互有勝敗，略之不言，但以内外辭言之。


 疏

按：令狐秦敗，此戰晉敗，《傳》同。


 曷爲以水地？

以水地者多矣，此乃言河曲。又，河曲，爲大之。


 河曲疏矣，

疏猶遠也，謂河緣秦北境甚遠。


 河千里而一曲也。

方千里一曲，方九千里入海，則海曲即大九州。方九千里，故河圖爲括地之書。戰于河曲之地，故以河曲地。何君以爲兩曲，非。




季孫行父帥師城諸及運。

此取之莒，故帥師。諱不言者，疆埸之間，一彼一此，故諱之。言及者，諸大運小。稱師取之，外諱不言耳。


 疏

運，《穀》、《左》作鄆。





十有三年


春，王正月。

夏，五月，壬午，陳侯朔卒。

邾婁子籧篨卒。

自正月不雨，至于秋七月。

不雨有四部，此其一也。《春秋緯·考異郵》：「桓五年秋大雩，説雩禮，是一部也；僖二年冬十月不雨，僖三年正月不雨、夏四月不雨，説禱禮，是二部也；文二年、十年、十三年，皆云正月不雨至于秋七月，説旱，是三部也；僖十一年秋八月大雩，十三年秋九月

 大雩，成三年秋大雩，襄五年秋大雩，八年九月大雩，十六年秋大雩，十七年秋九月大雩，二十八年秋八月大雩，昭三年八月大雩，六年九月大雩，八年秋大雩，十六年秋九月言大雩，二十四年秋八月大雩，二十五年秋七月上辛大雩，季辛又雩，定元年秋九月大雩，七年秋大雩，九月大雩，十二年秋大雩，説旱氣所由，是四部也。」




世室屋壞。

不言日月者，不可以日月計也。




世室者何？

據始封稱太廟，羣公稱宫。


 魯公之廟也。

稱魯公者，始封于魯之公。不言諡法而以魯稱，以其爲始封也。


 周公

始祖。


 稱太廟，

魯以周公爲始封。稱太廟者，周公廟。太廟有定，故在五廟之數。


 魯公稱世室，

世室者，太廟之夾室也。如周之文、武二世室，此宗也。宗廟不在常廟之數，《經》只一宗，《明堂位》以爲二宗。《王制》不言世室，文不備也。


 羣公稱宫。

如桓宫僖宫是也。


 此魯公之廟也，曷爲謂之世室？

據室卑于廟何以魯公宜卑稱。


 世室，猶世室也，世世不毁也。

稱太廟之室也。稱世室者，取不毁之義。


 疏

《異義》：「《公羊》：御史大夫貢禹

 説：王者宗有德，廟不毁。宗而後毁，非尊德之義。」按：《左傳》説前堂爲太廟，重廟爲世室，是一廟異名；《公羊》説以爲魯公之廟，與親廟異，即所謂五宗也，親盡不毁，與劉歆語同。


 周公何以稱太廟于魯？

禮：始封之君爲太廟。魯公始封，當以魯公爲太廟，不當祖周公。


 疏

《異義

 》引載記：「《郊特牲》云：諸侯不敢祖天子，大夫不敢祖諸侯」，又匡衡説：「支庶不敢薦其禮

 下士，諸侯不敢專主于王。」


 封魯公以爲周公也。

封魯爲周公，故以周公爲祖廟。周公魯公有父、子之説，亦有皇佐王、伯之分。


 周公拜乎前，魯公拜乎後，

《詩》曰「王曰叔父，建爾元子，俾侯于魯」是也。《明堂位》曰：「封周公于曲阜，地方七百里，革車千乘。」


 疏

按：出千乘，當方三百一十六里，舉四百里者，成數也。班《書》以爲齊、晉皆四百里，即指出車千乘之制。七當爲四，聲之誤也。


 曰：「生以養周公，

以魯禄養周公。


 死以爲周公主。」

據周公子封者七國，特以魯主周公祀。


 然則周公之魯乎？

據生以魯爲養。


 曰：「不之魯也。」

周者畿内地，故魯公稱魯。


 封魯公以爲周公主。然則周公曷爲不之魯？

如諸侯不爲卿士，當就養本封。


 欲天下之一乎周也。

明周公爲周之公，不使魯一國有之。


 魯祭周公何以爲牲？

據周公主天下、攝政，不當祭以侯禮。


 周公用白牲，魯公用騂犅，羣公不毛。魯祭周公何以爲盛？周公盛，魯公燾，羣公廪。

義詳《解詁》。


 世室屋壞，何以書？譏。何譏爾？久不修也。

《穀梁》云：譏不修也。《左傳》云：書不共也。


 疏

屋非歲月可能壞，譏公最切。而先君之不修，亦在所譏。




冬，公如晉。

董子説：「文公不事晉。先齊侯

 潘卒

 一年，文公如晉，衛侯、鄭伯皆不期而來。齊侯已卒，諸侯果會晉大夫于新城。」公如者何？朝也。在外曰來朝，在内曰公如。此方伯事二伯之禮也。




衛侯會公

 于沓。

過衛，在衛相會。沓，衛地也。


 疏

沓者，衛邑也，公在衛。何以不言公如衛？尊卑同則不可以言如也。何以不言公及衛侯遇于沓？衛爲主也。在内曰公及，不言來；在外曰會公，不言如也。




狄侵衛。

狄者，晉也。




十有二月，己丑，公及晉侯盟。

盟在晉都。凡公如多有事不言，此言者，因會盟三國，且起處父伉也。




還自晉。

還者何？善辭也。

以還爲善，全《傳》通例。


 何善爾？往黨衛侯會公于沓，

《左傳》説，「衛侯會公于沓，請平于晉。」


 至得與晉侯盟。

不如前與處父盟。


 反黨鄭伯會公于斐，

《左傳》：「公還，鄭伯會公于斐，亦請平于晉，公

 皆成之。」


 故善之也。

鄭伯會公于斐。

斐者何？鄭邑也。公已至鄭，何不以鄭言之？避朝文，不言也。


 疏

還從鄭，鄭又與公會。大小同，絶往來之文。





十有四年

《年表》：楚莊王侶元年，陳靈公平國元年。周頃王崩，公卿争政，故不赴也。



 疏

頃王六年崩，子匡王班立。




春，王正月，公至自晉。

一事而詳録之，因正以明事變也。何以再以晉致，不以公如？鄭之辭也。公本事晉，《經》故仍以晉致，明本意也。




邾婁人伐我南鄙。

邾婁在我南，故言南鄙。以小犯大，惡邾婁也。




叔彭生帥師伐邾婁。

内伐皆有事，記以明得失。




夏，五月，乙亥，齊侯潘卒。

不葬者，舍無臣子之辭也。


 疏

《春秋》惡其敗先人之業，啟夷狄之禍。詳《穀梁》注。




六月，公會宋公、陳侯、衛侯、鄭伯、許男、曹伯、晉趙盾。癸酉，同盟于新城。

同者，同欲也。何欲爾？同外楚也。何以外之？所會皆中國國，不與之同也。扈不敘諸侯，大夫不名，此不然者，扈謹始，此從實録之。陳、衛、蔡、鄭皆在豫州，何一州見方伯之國四？居中國之中也。今地中海間居亞歐之中，亦多名國，《大統春秋》亦當遷封之，列於各國，以主澳、非也。




秋，七月，有星孛入于北斗。

董子謂：孛者，惡氣之所生

 也。謂之孛者，言其孛孛有所防蔽，以爲不明之象也。北斗，國君；後齊、宋、魯、莒、晉皆弑君。


 疏

星異不日者，不可以日計也。非一日之事，故以月計也。




孛者何？彗星也。

彗星亦有軌道。詳其入臨之地，弓矢之學。


 其言入于北斗何？

據孛下地無入字。


 北斗有中也。

有中可容物，故言入。


 何以書？記異也。

義詳《解詁》。




公至自會。

晉人納接菑于邾婁，弗克納。

捷菑，失嫌也。以母言之。蓋貜且之母貴于接菑，對晉言，故但言其長幼。使非母貴，則《傳》明言立子以貴不以長矣。齊、晉不同姓，此媵不合禮者也。




納者何？

據君臣同有納。


 入辭也。其言弗克納何？

據葬不克言不納糾，不言弗克。


 大其弗克納也。

弗者内辭，言弗克納與不言不而言弗者，皆大之也。


 何大乎其弗克納？

據弗克事不成，何故大之。


 晉郤缺疏

按：《穀梁》以爲郤克，《左傳》以爲趙盾，據前後文，當以《左氏》爲正。


 帥師革車八百乘，

《左傳》作趙盾以諸侯之師八百乘，《穀梁》作長轂五百乘。此作革車八百乘，與《左氏》傳相合也。


 以納接菑于邾婁，力沛若有餘而納之。邾婁人言曰：「接菑，晉出也；貜且，齊出也。子以其指，則接菑也四，貜且也六。

《穀梁》：「貜且，正也，捷菑，不正也。」《左傳》齊出貜且長。四、六者，蓋言一正一不正。


 子以大國壓之，則未知齊、晉孰有之也。貴則皆貴矣，雖然，貜且也長。」

《傳》立適以長不以賢，立子以貴不以長。蓋貜且母既貴，身又長。


 郤缺曰：「非吾力不能納也，義實不爾克也。」引師而去之。故君子大其弗克納也。

因其知義，故大之。


 此晉郤缺也，其稱人何？

據大之，宜書卿。


 貶。曷爲貶？

大，曷爲貶。


 不與大夫專廢置君也。

言置君既不可專，師去又爲廢君命。


 曷爲不與？

據義不當納，則自專可也。


 實與

故大之。


 而文不與。

故稱人。


 文曷爲不與？大夫之義，不得專廢置君也。

《穀梁》云：「至城下然後知，何知之晚也！」不早計其得失，臨事廢君命，皆非也。




九月，甲申，公孫敖卒于齊。

奔大夫不言卒，而言卒何也？爲受其喪，不可不卒也。其地何？于外也。




齊公子商人弑其君舍。

不日者，未成君也。商人不以國氏，不以嫌代嫌也。


 疏

按：《史記》言子叔姬，與《左傳》同。齊方弑君，魯不應即送子叔姬嫁于商人。《經》叔姬歸齊之文，何君以爲新嫁者，無所據也。




此未踰年之君也，其言弑其君舍何？

據奚齊言君之子。


 疏

不書葬者，未踰年君，又屬不正。


 己立之，己殺之，

里克之弑由荀息，商人狥君意而立之，既立，又

 以不正弑之。


 成死者而賤生者也。

成舍之爲君，所以重商人之弑。


 疏

據《公羊》説，弑未踰年君無正辭。奚齊責獻公，舍責商人，皆有所爲之言也。




宋子哀來奔。

宋子哀者何？無聞焉爾。

冬，單伯如齊。

如齊者，爲謂子叔姬也。禮，監者專掌間田方伯事，不及方伯本國事。此因請命于王乃使之。不言者，有所避，不言也。




齊人執單伯。

言監者之見執，明天下之伯衰也。


 疏

《左傳》：「襄仲使告于王，請以王寵求昭姬于齊，曰：『殺其子焉，用其母？請受而罪之。』冬，單伯如齊請子叔姬，齊人執之。又執子叔姬。」




齊人執子叔姬。

子叔姬者，上子叔姬之娣也。一時有兩子叔姬者，字積于叔也。


 疏

子叔姬早嫁于齊，舍之母也。單伯請叔姬，齊人許之。歸，于道淫，齊人乃執之。非初嫁于齊于道淫也。




執者曷爲或稱行人、或不稱行人？

内、外皆或稱行人，或不稱。


 稱行人而執者，以其事執也；

二十三年叔孫舍是也。


 不稱行人而執者，以己執也。

單伯是也。


 單伯之罪何？道淫也。

單伯以王命請于齊，齊人許之。歸而道淫，齊怒，因而執之。使初嫁于齊，當有歸文，單伯亦當言送也。


 惡乎淫？淫乎子叔姬。

以同執知之。


 然則曷爲不言齊人執單伯及子叔姬？

同罪當連文以起之。


 内辭也，使若異罪然。

不言及者，别異其事。單伯見《經》久，何爲道淫？以字稱也，又一單伯也。仍以字見，稱伯也。道淫之人不可言，故託于單伯，以明監者之制也。


 疏

《左傳》詳子叔姬爲舍母事，而不詳道淫；二《傳》詳道淫事，而不詳爲舍母。今合史記、通三《傳》乃明。





十有五年

周匡王元年，齊懿公商人元年。





春，季孫行父如晉。

行父專行，政在大夫也。有天王喪，不如京師而如晉，失正也。


 疏

《魯世家》：「十五年，季孫行父使于晉。」《左傳》：「爲單伯與子叔姬故也。」




三月，宋司馬華孫來盟。

華孫者，華耦也。稱孫者，明爲督之孫也；稱司馬者，明鮑殺文公之司馬，而以司馬授孫也。文公無大夫，此有大夫者，從鮑録之。言來盟者，避使文也。


 疏

《左傳》：「公與之宴

 ，辭曰：『君之先臣督得罪于宋殤公，名在諸侯之策。臣承其祀，其敢辱君！請承命于亞旅。』」按：《左傳》所言即《經》稱華孫。師説。




夏，曹伯來朝。

禮，天子無事，諸侯相朝。天子有喪，諸侯相朝，惡之也。


 疏

于文世再言朝矣。




齊人歸公孫敖之喪。

大夫卒于外言歸，喪于竟内不言。




何以不言來？内辭也。脅我而歸之，筍將而來也。

《左傳》云：「齊人或爲孟氏謀，曰：『魯，爾親也，飾棺寘諸堂阜，魯必取之。』從之。卞人以告。惠叔猶毁以爲請，立于朝以待命。許之。取而殯之。齊人送之。書曰：『齊人歸公孫敖之喪。』爲孟氏，且國故也。」




六月，辛丑朔，日有食之。鼓用牲于社。

《年表》：「六月辛丑，日蝕。」


 疏

《左傳》以爲非禮，二《傳》同

 。用者，不宜用者也。鼓以鼓兵，則牲可已矣。




單伯至自齊。

致者，内臣例也。


 疏

《左傳》：書者，貴之也。




晉郤缺帥師伐蔡。戊申，入蔡。

蔡篤心從楚，故諸侯共入之。不敘諸侯會，不忍言也。




入不言伐，

此舊傳文，言舉重也。言入則可省伐。


 此其言伐何？

此一見例。


 至之日也。

據日在入上。兵至即入，故伐、入並舉。


 其日何？

據公子舍入陳日在上。


 至之日也。

因以至之日入，故以日加于入上。


 疏

《左傳》：「戊申，入蔡，以城下之盟而還。凡勝國，曰滅之；獲大城焉，曰入之。」




秋，齊人侵我西鄙。

其言人，微之也。


 疏

鄙，邊遠屬地。春秋時諸國亦如今西人，皆有屬地。




季孫行父如晉。

行父，執政者也。如晉者，文不事齊也。以此如晉，見下之如齊也。




冬，十有一月，諸侯盟于扈。

《左傳》：「諸侯盟于扈，無能爲故也。凡諸侯會，公不與，不書，諱君惡也。與而不書，後也。」其曰諸侯，略之也。蓋諸侯會趙盾于扈，公不在，故更略之。不言大夫，異行父，惡君臣錯盟也。不日者，惡盟，略之也，若以爲外盟也。


 疏

扈者何？晉邑也。諸侯同盟于扈，行父往會之；殊會行父，别異大夫與諸侯也。諸侯者，新城之諸侯也。不敘者，已見，從略。




十有二月，齊人來歸子叔姬。

女子以夫爲家，故嫁曰于歸。出則絶于夫家，以母家爲家，故曰來歸。《左傳》：「齊人來歸子叔姬，淫
 

注



 故也。」




其言來何？

據上出齊人，當言以來。出者，但自言來歸。


 閔之也。

以歸則爲罪辭。此如出文，猶云不得于夫家耳。


 此有罪，何閔爾？父母之于子，雖有罪，猶若其不欲服罪然。

義詳《解詁》。




齊侯侵我西鄙。

齊之侵我亟矣，何以無報伐之師？託之于狄，故文世不言伐侵齊也。


 疏

《左傳》：「謂諸侯不能也。」




遂伐曹，入其郛。

曹在我西。遂者繼事，不得志于我，移兵伐曹，入其郛也。


 疏

《左傳》：「討其來朝也。」




郛者何？恢郭也。

據内言城、郛，此加其。


 入郛書乎？曰：「不書。」

外惟入國乃書，入郛小，不書。


 入郛不書，此何以書？

特書，必有所見。


 動我也。

因侵我，移而伐曹。入郛，如入我郛者然，故動我。


 動我者何？内辭也，其實我動焉爾。

義詳《解詁》。





十有六年


春，季孫行父會齊侯于陽穀，齊侯弗及盟。

文公不事齊，故見拒于齊。


 疏

《左傳》：「公有疾，使季文子會齊侯于陽穀。請盟，齊侯不肯，曰：『請俟君閒。』」




其言弗及盟何？

據弗及内辭，外言不見公。


 不見與盟也。

弗者内辭，齊得内辭，見我之失，行父執政。不得盟者，不與我平也。




夏，五月，公四不視朔。

舉數不過三，四卜爲失禮。言四卜，譏之也。因其有疾，故以四數起之。


 疏

《左傳》史例言公舉必書，不知者誤以爲《經》例，使《經》例如此，則視朔當書，無或遺漏，而不視朔則公不舉，不當書矣。可知乃《傳》明史例，與《經》異，非以爲《經》例如此。




公曷爲四不視朔？公有疾也。

以書公之有疾。


 疏

《左傳》：「公四不視朔，疾也。」


 何言乎公有疾不視朔？

有疾不視朔，此常事，不必書。


 自是公無疾不視朔也。然則曷爲不言公無疾不視朔？有疾猶可言也，

但言四有疾辭。


 無疾不可言也。

故以四止。




六月，戊辰，公子遂及齊侯盟于犀丘。

犀丘，《穀梁》作師丘，《左傳》作郪丘。


 疏

大夫盟例日。見公子遂者，起下弑也。




秋，八月，辛未，夫人姜氏薨。

毁泉臺。

泉臺者何？郎臺也。

即莊築于郎者。


 郎臺則曷爲謂之泉臺？

前後異稱。


 未成，爲郎臺；

但以地目之，爲築于郎。


 既成，爲泉臺。毁泉臺何以書？譏。何譏爾？築之譏，毁之譏。先祖爲之，己毁之，不如勿居而已矣。

《穀梁》居作「處」。




楚人、秦人、巴人滅庸。

巴者何？梁州卒正也。庸者何？梁州卒正也。楚、秦合兵以滅庸者，梁在荆、雍之間也。滅國多矣，此何以書？收南服，立梁州也。此皆夷狄也，何爲以中國待之？用夏變夷，合于中國則中國之也。何以不見夷狄國？新建州，待之，略。


 疏

《年表》：「楚滅庸。」




冬，十有一月，宋人弑其君處臼。

《左傳》：「書曰：『宋人弑其君杵臼』，君無道也。」此鮑弑也，何爲不言鮑？以一國之人皆從鮑也。明與前殺大夫稱人同也。文公弱，不勝君道，不能庇其臣子，至于殺身，故特筆書以明之。


 疏

《宋世家》：「昭公出獵，夫人王姬使衛伯攻殺昭公杵臼，弟鮑革立，是爲文公。」




弑君者曷爲或稱名

稱名謂當國不氏者，州吁、無知及御者萬辟氏督是也。


 氏，

名、氏並見，如里克、趙盾。


 或不稱名氏？

有稱人稱國二例。


 大夫弑君稱名氏，

大夫有大國小國之分，大國大夫稱名氏爲正例。


 賤者窮諸人。

賤者衆辭，大國稱人，則爲衆討之辭。是君無道稱國不稱人，無道之尤，稱閽、盜殺者，純其君臣之辭。


 疏

小國無大夫，故會盟以稱人爲正辭。故小國弑君不稱名氏稱人，莒人弑其君是也。小國以稱人爲衆辭。二句弑君之例。


 大夫相殺

此以下大夫相殺例。


 稱人，

大夫相殺以稱人爲正辭。如討賊之衛人，齊人殺州吁、無知是也。


 賤者窮諸盜。

如盜殺衛侯之兄輒是也。小國無大夫殺、盜殺之文。





十有七年

《年表》：宋文公鮑元年。昭公弟晉率

 諸侯伐我。





春，晉人、衛人、陳人、鄭人伐宋。

事詳《晉語》、《世家》。


 疏

此討弑者，曷爲稱人？不能正其罪也。




夏，四月，癸亥，葬我小君聖姜。

聖，諡也。九月乃葬，過時也。


 疏

聖，《左》、《穀》作「聲」。




聖姜者何？文公之母也。

僖公之夫人。書此以見三世内娶于齊也。




齊侯伐我西鄙。

用兵不已，失衆無道，此弑之先見也。


 疏

言齊伐北鄙，復言西鄙何？齊地包我西北也。




六月，癸未，公及齊侯盟于穀。

盟者，公始與齊通也。因伐而盟。出穀者，避城下之盟也。




諸侯會于扈。

言諸侯者，公不在之辭也。


 疏

扈者何？晉邑也。此大會，曷爲不敘？畧之也。曷爲畧之？不能討賊。一年之内，齊、魯、莒三弑君，二伯之恥，故不敘以爲之病也。




秋，公至自穀。

穀者何？邑也。致穀，明扈會公不在也。




冬，公子遂如齊。

以前有犀丘之盟。結齊謀弑也。目遂之如齊，弑君之先見也。


 疏

《左傳》：「襄仲如齊，拜穀之盟。」





十有八年


春，王二月，丁丑，公薨于臺下。

《繁露》：「文公不能服喪，不時奉祭，三年又以喪娶，娶于

 大夫，以卑宗廟；亂其羣祖，以逆先公。小善無一，而大惡四五，故諸侯弗與會，大夫弗爲使，是惡惡之徵，不臣之效也。出侮于外，入奪于内，無位之君也。孔子曰：『政逮于大夫四世矣。』蓋文公以來之謂也。」




秦伯罃卒。疏

罃者何？康公也。至此始卒者，進小夷也。秦何以稱伯？天子之大夫也。周都西京，《春秋》存之，如王巡狩在外，秦以卿士留守者，故與鄭同稱伯。一守一從，皆外伯也。




夏，五月，戊戌，齊人弑其君商人。

惠公，桓公子也。其母衛女，曰少衛姬。辟齊亂，故在衛。弑舍而立，四年遇弑。按：不葬者，賊未討。


 疏

商人弑君，賊未討，此何不以討賊之辭言之？其已君之，《春秋》以正治亂，不以亂治亂。亂賊之臣子仍以臣子之道治之，所以嚴君臣之義也。




六月，癸丑，葬我君文公。

秋，公子遂、叔孫得臣如齊。

何爲同行？同謀也。同謀者何？謀殺赤而立宣也，齊主立宣，故宣獨事齊也。《左傳》：「襄仲、莊叔如齊，惠公立故，且拜葬也。」




冬，十月，子卒。

班氏曰：「既葬稱子。」子即尊之漸也。


 疏

《魯世家》：「冬十月，襄仲弑

 子惡及視，而立俀。是爲宣公。」




子卒者孰謂？

據不名不日。


 謂子赤也。

以既葬稱子。


 疏

説《春秋》以詳事實。先師以子爲赤，與《左》、《史》諸書皆同。或乃以爲不當言赤，並先師之説事實者，亦欲滅其跡過也。


 何以不日？隱之也。

《左傳》：「書曰『子卒』，諱之也。」


 何隱爾？弑也。弑則何以不日？不忍言也。

《傳》：「文公死，子幼，遂謂叔仲惠伯曰：『君幼，如之何？願與子慮之。』叔仲惠伯曰：『吾子相之，老夫抱之，何幼君之有！』公子遂知其不可與謀，退而殺叔仲惠伯，弑子赤而立宣公。」




夫人姜氏歸于齊。

董子《決事》云：《春秋》之義，言

 夫人歸于齊，言夫死無男

 ，有

 更嫁之道也。


 疏

《左傳》：「夫人姜氏歸于齊，大歸也。」




季孫行父如齊。

不討賊而結齊，所以惡行父也。立庶則臣專，行父利其弑，故不討之。不葬子赤，以爲無臣子也。




莒弑其君庶其。

此莒太子僕弑君也。稱國者，君無道也。不出世子者，以來奔爲之諱也。


 疏

一年之中，中國三弑君，天下之亂極矣！董子曰：「中國亦新夷狄

 。」此之謂也。事詳《魯語》。




稱國以弑何？

據大國稱人爲衆辭。稱國爲君無道之甚，當與此有異焉。


 稱國以弑者，

小國大夫不名、氏稱人，此稱國，非大夫。


 衆弑君之辭也

 。

《傳》例「賤者窮諸人」，蓋大國大夫直言姓名，稱人弑，則君無道之辭。小國則變其例。小國無大夫，凡大夫稱人，如大國之名、氏。衆弑稱國，如大國之稱人，故《傳》以稱國爲衆辭，如大國之稱人也。《解詁》失之。


 疏

莒在邾婁上，邾婁七記卒，莒何以四記卒？夷狄，畧之也。此不卒者，因弑乃卒之，故不月也。






注
 　先：原刻脱，據《漢書》卷二七下《五行志》下補。



注
 　此句《漢書》作「晉滅江，楚滅六」。



注
 　敖：原作「固」，據《漢書》改。



注
 　雖無與之：原刻脱，據陳立《白虎通疏證》補。



注
 　陰：原刻無，據《白虎通疏證》補。



注
 　氣：原作「器」，據《白虎通疏證》改。



注
 　以：原作「所以」，據《駮五經異義》删改。



注
 　名目：「名」原誤作「民」，據文意改。



注
 　亦：原作「又」，據徐元誥《國語集解》改。



注
 　「易神之班」句：原刻脱，據徐元誥《國語集解》補。



注
 　「茅」上原衍「津」字，據《史記》删。



注
 　爲：原脱，據上下文補。



注
 　罃：原誤作「瑩」，據《史記》改。



注
 　地理志：原誤作「地里志」。



注
 　所滅：「所」字原脱，據《漢書》補。



注
 　百七十七人：原「七百十人」，據《史記·秦本紀》改。



注
 　自主：原作「自生」，據文意改。



注
 　入：原誤作「大」。



注
 　下：原刻脱，據《史記·晉世家》補。



注
 　射姑：原誤作「射始」。



注
 　某正：原作「其政」，據《駁五經異義》改。



注
 　聚：原誤作「衆」，據《駁五經異義》改。



注
 　月：原刻脱，據《駁五經異義》補。



注
 　罃：原誤作「瑩」。



注
 　不爲：原作「下爲」，據文意改。



注
 　此注義未詳。



注
 　此「言」字原在上句「可言」下，據文意乙。



注
 　卬：原誤作「印」，據《左傳》文公八年改。



注
 　器：原作「罪」，據《左傳·桓公六年》改。



注
 　有：原作「爲」，據《駁五經異義》改。



注
 　奉：原刻脱，據《白虎通疏證》卷二《崩薨》補。



注
 　哭：原刻脱，據《白虎通疏證》補。



注
 　者：原脱，據《白虎通疏證》補。



注
 　十：原誤作「牛」。



注
 　先是：原作「是先」，據《漢書》卷二七下《五行志下》乙。



注
 　臣下：「下」原誤作「不」，據《漢書·五行志下》改。



注
 　鬬：原誤作「闞」，據《左傳》改。下句「鬬」字同。



注
 　盟于女栗：原作「女栗盟」，據《左傳》乙改。



注
 　「不」下原衍一「不」字，兹删。



注
 　子：原作「孑」，據《史記》卷三三《魯世家》改。



注
 　宣伯：「伯」原誤作「白」，據《史記》改。



注
 　「則」下原衍一「則」字，據《春秋公羊傳》删。



注
 　按：據上文，此句似當作「何以敘王後」。



注
 　不食：《白虎通義·姓名》作「不是」，當從。



注
 　九月：原誤作「九年」，據《考異郵》改。



注
 　貢禹：原誤作「賢禹」。



注
 　異義：原作「義異」，今乙。



注
 　禮：原作「禄」，據《駁五經異義》改。



注
 　侯：原刻脱，據淩曙《春秋繁露注》卷五《隨本消息》補。



注
 　卒：原作「之」，據《春秋繁露注》改。



注
 　公：《公羊傳》無「公」字，爲廖氏所加。按，《左傳》則有「公」字，不必視爲衍文。



注
 　公：原脱，據《左傳》本年補。



注
 　所生：「所」字原脱，據《漢書·五行志下》補。



注
 　又：原作「人」，據文意改。



注
 　宴：原作「晏」，據《左傳》改。



注
 　同：原刻無，據文意補。



注
 　淫：《左傳》作「王」。



注
 　率：原作「卒」，據《史記》卷一四《十二諸侯年表》改。



注
 　于：原作「以」，據《春秋繁露·玉杯》改。



注
 　弑：《史記》作「殺」。



注
 　言：原刻脱，據《太平御覽》卷六四〇《刑法部》六補。



注
 　男：原作「由立」，據《太平御覽》改。



注
 　有：原作「宿」，據《太平御覽》改。



注
 　校案：《公羊傳·胎公二十三年》：「中國亦新夷狄也。」此云「董子曰」，未審何據。又，「夷狄」上原衍「責」字，亦據删。



注
 　《春秋公羊傳》無句末一「也」字。







公羊春秋經傳驗推補證第六




宣公

宣弑子赤而自立，事詳《世家》。宣年在《春秋》之中，九世例至此爲中心點，前後異辭者多。説詳《異辭表》。



 疏

《魯世家》：文公次妃敬嬴，嬖愛，生子俀。襄仲殺視及惡而立俀，是爲宣公。





元年

《年表》周匡王五年，齊惠公元年，晉靈公十三年，宋文公三年，陳靈公六年，衛成公二十七

 年，蔡文公四年，鄭穆公二十年，曹文公十年，秦共公元年，楚莊王六年。





春，王正月，公即位。

繼弑君不言即位，此其言即位何？如其意也

 。疏

與桓公同。




公子遂如齊逆女。

此等小事事實，《傳》多不傳，《經》書之者，不爲明禮制，則因以見其人。此書小事之例也。逆女言遂者，與弑之辭也。不譏喪娶，不足譏也。女在國稱女，因齊稱女，入國稱夫人。




三月，遂以夫人婦姜至自齊。

夫人至例時，月者，重録之。謹之則月，再甚則日。




遂何以不稱公子？

據不氏有貶例。


 疏

《左氏》以爲「尊夫人也」。


 一事而再見者，卒名也。

據凡致皆名，不氏。


 夫人何以不稱姜氏？

有婦無氏。


 貶。

《穀梁》：「其不言氏，喪未畢，故略之。」此《傳》以略爲貶。


 曷爲貶？譏喪娶也。

未出喪。已見再見者，爲起遂弑也。


 喪娶者公也，則曷爲貶夫人？

公爲主，女子從人者，不當貶之。


 内無貶于公之道也。

内大夫不氏爲貶，公無貶例。


 内無貶于公之道，則曷爲貶夫人？

夫人不稱姜氏及不稱氏，皆貶。公唯不見，公内，自無貶公之文。


 夫人與公一體也。

夫妻榮辱共之，貶夫人即以貶公。


 其稱婦何？有姑之辭也。

謂其姑亦齊女姜氏，上「夫人歸于齊」是也。


 疏

何言乎有姑？譏内娶也。魯三世内娶，故言婦以譏之。




夏，季孫行父如齊。

斥言行父如齊，所以惡行父也。


 疏

明季孫賂齊之本末也。魯由宣弑自立，三家權重，凡見皆譏世卿，著其禍亂。




晉放其大夫胥甲父于衛。

分封之世放之鄰國，一統則放之外州荒徼，如四凶是也。




放之者何？

與書出奔異同。


 猶曰無去是云爾。

《尚書》放四凶族，放者置之外，孟子所謂「又先之于其所往」是也。


 然則何言爾？

事輕于奔，《經》又只一見。


 近正也。

不言正而言近正者，對殺、奔言之也。《春秋》之書，有爲戒者，亦有爲法者。如譏累盟而一見胥命，譏奔殺而一見放是也。


 此其爲近正奈何？

不曰正而曰近正，問其典禮也。


 古者

言古者，託于古，實新制也。託禮于古，足見當時未有此典禮。此爲法古例。


 大夫已去，三年待放。

三年不仕于異國，待君放錮之。


 君放之，非也。

孟子：「今也爲臣，諫則不行，言則不聽，膏澤不下于民，有故而去，則君搏執之，又極之于其所往。」按：君臣以義合，有故而去，當待之以恩義，乃錮禁之，是失君德。


 大夫待放，正也。

君雖不當放，而臣則不仕待放，尊君卑臣，以下事上之義。《經》書晉放，是君放之，故不當爲正，而曰近正也。


 疏

以上説放禮。


 古者臣有大喪，則君三年不呼其門。

禮：父母之喪，三年不從政。


 已練，可以弁冕，服金革之事。

至親以期斷，因已練，有大故，以君命奪其私，親弁冕而治軍事。此爲正禮，如臣待放之禮。


 君使之，非也。

君不當奪其情，亦如放之。


 臣行之，禮也。

君雖不以放爲正，然必待之三年，亦如奪情非禮，君命不能違之也。


 疏

周時不丁憂去官，故特以爲古禮，猶云文武之制耳。此禮爲孔子制，至今遵奉之，所以百世以俟聖人而不惑。


 閔子要絰而服事，

己練而服兵事。


 既而曰：「若此乎古之道！不即人心。」退而致仕。

義詳《解詁》。


 疏

孔子所定之制當時已多奉行。弟子因師法，時君名卿亦多主之。子貢云：「立之斯立，道之斯行，綏之斯來，動之斯和。其生也榮，其死也哀。」是也。


 孔子蓋善之也。

以上説居喪之禮，借以證放禮之正不正。




公會齊侯于平州。

平州、陽州皆齊地名。言公會齊侯，明公事齊也。


 疏

《左傳》：「會于平州，以定公位。東門襄仲如齊拜成。」




公子遂如齊。

遂者，爲宣弑而立者，與翬同。略言遂事，明逆黨執政也。




六月，齊人取濟西田。疏

《左傳》：「爲立公故，以賂齊也。」




外取邑不書，此何以書？

邑猶不書，則田可知。


 所以賂齊也。

此非齊取，實魯賂之。故書以著其惡。


 曷爲賂齊？爲弑子赤之賂也。

《補例》：田繫于邑，言田則有邑，不言邑者，田可言，邑不可言也。田何以可言？田有閒田也，進讓得加削之。故内辭皆託之田也。


 疏

凡外取于内，及内取于外，多以田爲言。




秋，邾婁子來朝。疏

來朝惡人，與朝桓同。不加貶絶，其失自見。




楚子、鄭人侵陳。

此有蔡、許，不詳序，獨序鄭，以明其下伐鄭。


 疏

《陳世家》：靈公六年，楚伐陳。




遂侵宋。

遂，繼事也。侵陳侵宋者，爲其服晉也。




晉趙盾帥師救陳。

善救陳也。




宋公、陳侯、衛侯、曹伯會晉師于斐林，伐鄭。

此晉趙盾之師也，

據上救陳帥師。


 曷爲不言趙盾之師？

將尊師衆，以將爲主，當目趙盾。


 君不會大夫之辭也。

會者，主會也。以諸侯而主大夫，故避盾而目師。以大夫主諸侯，不可爲訓者也。




冬，晉趙穿帥師侵柳。

柳者，秦邑也。劉子云：周畿内千里，爲諸侯所侵，故其分地小也。


 疏

柳，二《傳》作崇。




柳者何？

其國無文，欲以爲邑，不繫。


 天子之邑也。

以不繫而言侵，知爲天子邑。此西京近秦之邑，《春秋》存西京，故不以爲秦邑，而爲天子邑。《左傳》：「晉欲求成于秦。趙穿曰：『我侵崇，秦急崇，必救之。吾以求成焉。』冬，趙穿侵崇，秦弗與成。」


 疏

劉向説：周東西通畿，故周公營洛邑，《尚書·洛誥》篇是也。


 曷爲不繫乎周？

《經》雍州不見國。秦稱伯，王臣食舊采，皆爲存西京。存西京則柳爲天子邑，當先言侵王，而後言圍柳。


 不與伐天子也。

伐天子不可言，故不能繫柳于王。且東遷以後，周京且屬之秦，竝非天子邑。不過《經》存西京，乃謂之天子邑。實則晉特爲秦侵，非侵王也。


 疏

《補例》：言趙穿，起下弑爲趙穿也。司馬子曰：「《春秋》者，記君不君臣不臣父不父子不子非一日之事也，有漸以致焉。」

 邑不言侵，言侵者，國之也。何爲國之？畿内之國也。西京既已屬秦，其國之何？存西京也。




晉人、宋人伐鄭。

獨出宋者，爲下見大棘之役也。


 疏

據前救陳，知此救宋。





二年


春，王二月，壬子，宋華元帥師及鄭公子歸生戰于大棘。

宋師敗績，獲宋華元。

大棘者何？宋地也。何爲以宋及鄭？以大及小，以主及客也。


 疏

《鄭世家》：繆公二十一年，「宋華元伐鄭。華元殺羊食士，不與其御羊斟。羊斟怒，以馳鄭，鄭囚華元。」




秦師伐晉。

不言戰敗者，畧之也。




夏，晉人、宋人、衛人、陳人侵鄭。

稱人者皆大夫也，何以貶？非貶也，存其政于諸侯，不列數大夫之專兵也。


 疏

《鄭世家》：「晉使趙穿以兵伐鄭。」鄭伐宋，宋敗，華元被獲，故共侵之。此得鄭也，《左傳》云「以報大棘之役」。




秋，九月，乙丑，晉趙盾弑其君夷皋。

説詳下《傳》。




冬，十月，乙亥，天王崩。

以天統王，推其説，則皇一統爲皇天，其帝、后爲天子正稱。故《詩》曰：「王于出征，以佐天子。」八大伯稱天王，十六二伯稱天吏，七十二小伯稱天牧。皇、帝、王、伯與牧皆統于天，所謂「以道受命」，「天工人其代之」。


 疏

《周本紀》：「匡王六年崩
 

注



 ，弟瑜立，是爲定王。」





三年

泰西恃人謀，不言卜筮；《經》、《傳》主天，人謀已極，又折中于天。泰西教敬天，政不言天；《經》、《傳》統以天爲準。





春，王正月，郊牛之口傷，改卜牛。牛死，乃不郊，猶三望。

禮有九天，大九州各郊一天，合計大地九洛當九郊。《春秋》之禘皆時祭大禘，重于郊，皇、帝乃行之。王、伯小統，有郊無禘，「禮不王不禘」，王讀作「皇」。《論語》所論之禘即大禘。《左》、《國》所以皆曰禘。郊，董子云：「《春秋》之法，王者歲一祭天子郊，四祭于宗廟。宗廟因于四時之易，郊因

 于新歲之初，聖人有以起之，其以

 祭不可不親也。天者百神之君也，王者之所最尊也，明最尊之天，故易歲即以其初郊。郊必以正月上辛者，言所尊，首一歲之事。每更紀

 者，以郊祭首之，先賢之義，尊天之道

 也。」


 疏

此記牛禍之始。言正月，記時也。至此記災。以順行而言，則世降災愈重，天怒愈甚；以逆行而言，則先承天怒，而後及小災也。




其言之何？

據食角不言之。


 緩也。

之，緩詞。謂傷自牛作。


 曷爲不復卜？

牛傷改卜牛，牛死可以再卜，今乃不然。


 養牲養二，

一帝牲，一稷牲，其二牲而止。


 卜帝牲不吉，

帝重于稷，卜郊先重者，舉帝牲卜之，如卜不吉。


 疏

王者所郊九天之一，東方蒼天稱天子者，獨舉一天主之。《傳》稱帝者何？五天配五帝，非皇天，故不稱天而代以帝。《經》所言帝則人，非神
 


 。則扳稷牲而卜之。

則以稷牲改爲帝牲而卜之。如吉，則以稷爲帝。


 帝牲在于滌三月，

帝、稷二牲在滌皆三月，獨言帝者，謂改卜禮。


 於稷者唯具是視。

帝牲稷牲禮在滌三月，臨祭卜帝牲不吉，則改用稷牲。然稷牲既用于帝，則是無牲，故别選一牲充之，不必養滌三月。至于帝牲，則必三月。故二牛不吉，則不復卜也。


 郊則曷爲必祭稷？

稷，后稷，周始祖。


 王者必以其祖配。

配，郊祀后稷以配天。人、鬼配天、地。説詳《白虎通》。


 王者則曷爲必以其祖配？

問配饗之禮。


 自内

内爲主人，如禮迎賓。


 出者，

謂祖人、鬼。


 無匹不行；

無有所匹敵則不出，如無客則主人不出。故郊天神必配以祖，外客乃留。非郊有尊客至，祖亦不出受享。


 自外至者，

客自外至。


 無主不止。

外請天神來享于人。無有爲之主者，則不能留止。故郊天必以祖配食，取留賓侑食之義。其祖别有本祭。《王制》不詳配天者，文不具也。義詳董子。


 疏

《左傳》：「不郊而望，皆非禮也。望，郊之屬也，不郊，亦無望可也。」「自内」四句，《莊子》亦有，文小異。




葬匡王。

此正例也。天王葬已爲變，故不日之。


 疏

葬，危之也。在位六年，事不見《經》。




楚子伐賁渾戎。

賁渾戎

 者，豫州之夷也。夷狄相伐不志乎《春秋》，此何爲志之？地近京師也。地近則志之何？觀兵于周、問鼎大小也。此書者，惡楚子也。


 疏

《楚世家》：「莊王

 八年伐陸渾戎，遂至洛，觀兵于周郊。」




夏，楚人侵鄭。

去年鄭從晉，故于此争鄭，鄭從楚。楚稱人者，貶之也。中國序從國，夷狄不序者，内諸夏而外夷狄也。




秋，赤狄侵齊。

赤狄在冀州，與晉接壤，後滅于晉，地爲晉有。不可言晉伐齊，故以赤狄目之。存晉伐齊之文者，一見例也。《春秋》不以小侵大、外侵内，若果赤狄伐二伯，則在所諱，不當書也。赤狄何爲遠伐齊？晉伐之也。以二伯伐二伯，不可言，故託之赤狄也。


 疏

宣不事晉，文不事齊，以二事相起。




宋師圍曹。

《年表》：「宋華元亡歸。圍曹。」


 疏

惡其侵鄭不從晉。曹近宋，後滅于宋，譏曹不事大也。《春秋》小國兵事不書，此何以書？曹，小國之首也，一見以明其餘皆不書也。宋言圍者，宋三年圍，滅曹之先見。




冬，十月，丙戌，鄭伯蘭卒。疏

泰西不詳喪葬，與中國古世相同。凡屬草昧，類皆如此。生養已足，自當徐理倫常，《孝經》之説，可徐徐引而進之，以自變其鄙野。事詳《世家》。




葬鄭繆公。

不及五月而葬，渴也。


 疏

據《左傳》，葬之早遲以起有故無故。多爲《經》例，不盡關時事。





四年

皇省爲歲，每方帝輻二百二十五方千里，爲《春秋》九州者二十五，爲《禹貢》者九，則一帝輻有九《禹貢》。





春，王正月，公及齊侯平莒及郯，莒人不肯。

此公法所謂判斷干涉。齊二伯，魯方伯，莒卒正，郯連師四等；莒、郯有争，齊、魯秉公平決，亦息兵平和宗旨。不肯，可以肯也。




公伐莒，取向。

莒、邾婁、杞有兵事，曹、滕、薛不言何？曹爲同姓卒正上等，滕、薛則無大夫卒正也，莒、邾婁則爲異姓，故曹、魯獨辟言兵事。此非莒邑，其繫之莒何？地之與人則不然，俄而可以爲其有矣。




此平莒也，

郯爲莒屬，亦如莒之屬魯，魯之屬齊。今以二伯方伯之尊，下平二國相争之事，當無不從命也。


 其言不肯何？

言平者，爲有侵伐之事，必有兵事，乃爲違反。今但云不肯，非實有罪之辭。


 辭取向也。

公自欲取向耳，唯上有二伯，下有連帥，以方伯伐卒正而取邑，不可爲訓，故以不肯爲之辭，謂莒以違命，乃伐取之也。




秦伯稻卒。

不日者，外之也。《春秋》之秦如今美洲之國，在西方梁州，入爲留守，故君居留京，而國有夷辭。以梁、荆、徐皆有州舉之例。


 疏

《秦本紀》：「共公立五年卒，子桓公立。」秦伯不名，此何以有名？不葬也。葬則不名，不葬則有名也。不葬則何以有名？不備其禮而奪其名，疑與滕、薛同也。




夏，六月，乙酉，鄭公子歸生弑其君夷。

不書葬者，賊未討。此公子宋主弑，何爲不以宋主之？權在歸生也。然則非賊與？書其重者，其徒從同，所以明討賊之義也。




赤狄侵齊。

晉再侵齊。


 疏

齊不與晉盟會，故晉再侵齊。不言晉，避之也。不序諸侯，亦避之也。齊、晉不常見兵事者，諱之也。蓋文明舉中國，蠻野則目外夷。當時萊、貉、戎、曼嘗從霸國兵事，故曰無役不從，則《經》變文目夷狄，以當曰軍中實有部落酋長。




秋，公如齊。

爲齊所擁庇，數如齊，譏之。




公至自齊。

致者，危公也。




冬，楚子伐鄭。

前侵未得志，故楚子復伐之。目楚子，荆州國盡在之辭也。中國從國，諱之不言也。


 疏

《年表》：「若敖氏爲亂，滅之

 。伐鄭。」





五年

《年表》：鄭襄公堅元年。靈公庶弟。





春，公如齊。

去秋如齊，今又如齊，所以譏恃外也。




夏，公至自齊。

秋，九月，齊高固來逆子叔姬。

不言逆女。言子叔姬者，不與以夫婦辭，與《穀》傳同。


 疏

《左傳》：「齊高固來逆女，自爲也。故書曰『逆叔姬』，卿自逆也。」




叔孫得臣卒。

大夫卒不日，惡也。


 疏

隱、赤見弑不討賊；桓、宣皆不卒大夫；桓死于外，仇不報，亦不卒大夫。閔弑賊已討，故僖世卒大夫。




冬，齊高固及子叔姬來。

《左氏》以爲「反馬」，《傳》譏之，先儒遂以爲反馬不躬至，歸寧無並行，非也。此爲以大夫接，内君臣相亂，故譏之。非諸侯，尊同相敵，亦譏之也。


 疏

按：禮緣人情，夫婦同往婦家，不爲非常之事；壻終身不見婦翁，亦出于情理之外。此以知《左》説不誤。




何言乎高固之來？

據禮，婦人歸寧必與夫偕。嫁于諸侯者，《經》言内女來，不兼言其夫，從省文可知；惟此嫁于大夫者，獨言高固來。


 言叔姬之來而不言高固之來則不可。

當時高固别藉使事，本當書來，因來書及，不得因事反不見高固。嫁于諸侯，尊同，可以相接，故從省文；此特出高固，以見譏文，故兼言之。不可以大夫與諸侯同，故必兼言之。


 子公羊子曰：

公羊，《藝文志》、《人表》皆不言其名，戴弘

 序乃言其名，並且及其五世；皆晚近所造，非也。


 「其諸爲其雙雙

譏，兼譏以大夫接君。


 而俱至者與！」

尊同者單言來，大夫乃雙雙而至，言此以見《經》意，非以壻不可同往婦家也。




楚人伐鄭。

《晉世家》：「成公三年，鄭伯初立，附晉而棄楚。楚怒，伐鄭，晉往救之。」


 疏

陳師不序者，不以中國伐中國也。





六年


春，晉趙盾、衛孫免侵陳。

侵陳者，陳從楚也。


 疏

《年表》：秦桓公元年。晉與衛侵陳。




趙盾弑君，此其復見何？

弑賊宜誅絶，凡弑有明文者，無以别事直見之例。


 親弑君者，

與受弑名對文。


 趙穿也。

據史知之。


 親弑君者趙穿，則曷爲加之趙盾？不討賊也。何以謂之不討賊？晉史書賊曰：

《傳》言書法，多以孔子筆削説之。此歸于晉史，與《左氏》同。


 「晉趙盾弑其君夷獆。」

《左傳》：大史書曰「趙盾弑其君」，以示于朝。


 疏

此言晉史書，明《春秋》據百國寶書，不獨記魯史。


 趙盾曰：「天乎！無辜。吾不弑君，誰謂吾弑君者乎！」史曰：「爾爲仁爲義，

盾爲賢大夫，爲忠臣。


 人弑爾君，而復國不討賊，此非弑君而何？」

《左傳》作「亡不越竟，反不討賊，非子而誰」。


 趙盾之復國奈何？

更問所以復國。


 靈公爲無道，使諸大夫皆内朝，然後處乎臺上，引彈而彈之。

《左》但云「彈人」，不詳其爲諸大夫。


 已趨而辟丸，是樂而已矣。趙盾已朝而出，與諸大夫立于朝，

外朝。


 有人荷畚自閨而出者，趙盾曰：「彼何也？夫畚曷爲出乎

 閨？」呼之不至，曰：「子，大夫也。欲視之，則就而視之。」趙盾就而視之，則赫然死人也。趙盾曰：「是何也？」曰：「膳宰也。熊蹯不熟，公怒，以斗摮而殺之。支解，將使我棄之。」趙盾曰：「嘻！」趨而入。靈公望見趙盾，愬而再拜，趙盾逡巡，北面，再拜稽首，趨而出。靈公心怍焉，欲殺之。于是使勇士某者

《左》作鉏麑。


 往殺之。

當時諸侯皆專殺大夫，無所畏制，《春秋》乃主不專殺之制。小國大夫有罪，歸于大國治之；大國大夫有罪，歸于天子治之。不能專殺。《春秋》所書，無論有罪無罪，凡殺皆譏。


 勇士入其大門，則無人門焉者；入其閨，則無人閨焉者；上其堂，則無人焉。俯而窺其户，方食魚飧。勇士曰：「嘻！子誠仁人也。吾入子之大門則無人焉，入子之閨則無人焉，上子之堂則無人焉。是子之易也。子爲晉國重卿而食魚飧，是子之儉也。君將使我殺子，吾不忍殺子也。雖然，吾亦不可復見吾君矣！」遂刎頸而死。

《左》作「觸槐而死」。


 靈公聞之怒，滋欲殺之甚，衆莫可使往者。于是伏甲于宫中，召趙盾而食之。趙盾之車右祁彌明者，

《左》作提彌明。


 國之力士也，仡然從乎趙盾而入，放乎堂下而立。趙盾已食，靈公謂盾曰：「吾聞子之劍，蓋利劍也。子以示我，吾將觀焉。」趙盾起，將進劍，祁彌明自下呼之曰：「盾！食飽則出，何故拔劍于君所？」趙盾知之，躇階而走。靈公有周狗，謂之獒，呼獒而屬之，獒亦躇階而從之。祁彌明逆而踆之，絶其頷。趙盾顧曰：「君之獒不若臣之獒也。」

《左傳》提彌明死于此。


 然而宫中甲鼓而起。有起于甲中者，抱趙盾而乘之。趙盾顧曰：「吾何以得此于子？」曰：「子某時所食，活我于暴桑下

 者也。」

《左傳》：「初，宣子田于首山，舍于翳桑，見靈輒餓，問其疾。曰：『不食三日矣。』食之。」


 趙盾曰：「子名爲誰？」曰：「吾君孰爲介？子之乘矣，何問吾名！」趙盾驅而出，衆無留之者。趙穿緣民衆不悦，

無道則稱人以弑。


 起弑靈公，然後迎趙盾而入，與之立於朝，

不討賊。然後穿不再見矣。


 而立成公黑臀。

此不討賊，所以加大惡之名也。


 疏

《傳》所記事與《左傳》詳畧互見。




夏，四月。

南方炎帝所司，三月。




秋，八月，
 。

一年但記二事，爲畧之至。




冬，十月。

北方黑帝所司，三月。





七年


春，衛侯使孫良夫來盟。

良夫者，免之子也。在喪而使，非禮也。


 疏

《左》：「衛孫桓子來盟，始通。且謀會

 晉也。」




夏，公會齊侯伐萊。

萊者何？青州之國也。淮夷言夷，此不言夷何？離乎夷狄，《春秋》進之也。


 疏

《尚書》「萊夷作牧」，稱萊亦進之，遠于夷也。萊屬青州，爲卒正。




秋，公至自伐萊。

伐萊得意。何爲致伐？離不言會也。




大旱。

與齊伐萊之應。




冬，公會晉侯、宋公、衛侯、鄭伯、曹伯于黑壤。

此晉君初立，出會諸侯。陳、蔡從楚，故不序。





八年


春，公至自會。

夏，六月，公子遂如齊，至黄乃復。

其言至黄乃復何？

據與公孫敖異文。


 有疾也。

據下卒，知有疾。


 何言乎有疾乃復？

據公有疾言有疾，此不言。


 譏。

具與事以示譏。


 何譏爾？

君有疾有明文，此因何譏之。


 大夫以君命出，聞喪徐行而不反。

不反者，不專公命也。以聞喪事，重喪猶不反，則疾可知。


 疏

君出專命，有疾可以自反。大夫以君爲重，雖死于使，亦用遭喪之禮，以不廢君命。安得因小有疾而遂自反也乎！




辛巳，有事于太廟。

凡于太廟祭皆祫也，《王制》「夏曰禘」，又，「禘一祫一犆」。此夏祭，禘于太廟，祫禘也。此未毁廟之主合祭于太廟。《經》書大事者，則毁廟之主亦祫于太廟。此兩年一行之大典也。


 疏

按：《經》有大事有事之分。大事，禮云未毁廟之主與毁廟之主同合食于大祖。夫既有既毁未毁皆合食之禮，則必有有既毁不至，專以未毁主合食之禮，故《經》以有事當之，以此爲間年一行之典也。




仲遂卒于垂。

仲遂者何？

以爲公子遂，則氏仲非卒名。


 公子遂也。

以其子孫氏仲知之。


 何以不稱公子？

既氏不當言公子，不應以孫氏加于祖。


 貶。

貶當讀如疏。


 疏

《穀梁》：「其曰仲何也？疏之也。」


 曷爲貶？

嫌爲廢君命于疾疏之。


 爲弑子赤貶。

罪同得臣。


 然則曷爲不于其弑焉貶？

謂當于文十八年弑時貶之。


 于文

如翬貶于隱之世。


 則無罪，

遂弑嫡立庶，與翬之弑隱公者不同。


 于子

謂得罪于子則于子世貶之。


 則無年。

一年不二君，子卒之年，于文不别爲編，故特于卒貶之。如哀姜以喪至貶之也。




壬午，猶繹。萬入，去籥。

于辛巳日不變者，其卒已晚，故惟于壬午。譏。




繹者何？祭之明日也。

文見《尚書》。


 萬者何？

以萬言入，如人名。


 干舞也。

干，盾也。萬，干舞，無聲。


 籥者何？

據萬入，去籥爲别一事。


 籥舞也。

籥，管竹之聲。


 其言萬入去籥何？

二者不可偏廢。


 去其有聲者，

籥是也。


 廢其無聲者，

廢，置也。置者，不去也。此齊人語。


 存其心焉爾。

直録其事，如見其心。


 存其心焉爾者何？

何以表其心迹。


 知其不可而爲之也。

《穀傳》云：「以其爲之變譏之也。」


 猶者何？通可以已也。

《檀弓》：仲尼曰：卿卒繹，非禮也。


 疏

《左傳》：「有事于大廟，襄仲卒而繹，非禮也。」




戊子，夫人熊氏薨。

晉師、白狄伐秦。

白狄者，赤狄之别種，冀州之國也。北州詳録夷狄，南州則不詳。


 疏

姜戎言及，此白狄不言及。狄，晉也，故以晉與狄列數之也。狄伐秦不見，見者，從晉録之也。




楚人滅舒蓼。

蓼者何？舒之别種也。何以不日？滅夷狄不日。


 疏

《春秋》舒有三種，舒庸、舒鳩及此。




秋，七月，甲子，日有食之，既。

言日不言

 朔，食二日也。既者何？盡也。


 疏

《年表》：「七月日食。」




冬，十月，己丑，葬我小君頃熊。雨，不克葬。庚寅，日中而克葬。

不克葬者，可以克葬也。言不克者，譏之也。《王制》葬不爲雨止，與《經》合。《公羊》舊本與《穀》同，後師乃以爲卿大夫以下乃不爲雨止，此末流之誤也。《左氏》云：「雨不克葬，禮也。卜葬先遠日，辟不懷也。」蓋雨不克葬本爲禮文，惟冬月非大雨之時，何致不克葬？此譏不備雨具也。三《傳》意皆同。




頃熊者何？宣公之母也。而者何？難也。

譏不得葬，而爲難詞。


 乃者何？

而既爲難，乃又爲何。


 難也。

亦爲難詞。


 曷爲或言而或言乃？乃難乎而也。

日中猶早，故言而。日下昃已晏，故言乃。皆難詞，乃較而爲甚。


 疏

《傳》云：「卒赴而葬不告。」謂赴以日也。古人葬不拘日，其日不定，故赴葬時不先以日也。




城平陽。

《左》云「書時也」。




楚師伐陳。

《年表》：楚伐陳，陳從晉故。明年，晉復伐陳。


 疏

曷爲或稱師或稱人？師較人重也。





九年


春，王正月，公如齊。

公如不月，此何以月？爲有母喪也。妾母不得體君，何爲與母同？宣既夫人之矣，得與母同也。月者，起其失禮。有母之喪，宜哀痛于心，如齊行朝會，非禮尤甚，故譏之。




公至自齊。

夏，仲孫蔑如京師。

凡出使皆行人。不言行人者，内不言行人也。




齊侯伐萊。疏

萊者，青州夷狄。進之，有國辭。今北五州亦多夷狄，《大統春秋》亦必用夏蠻夷，改土歸流，以備卒正之數。




秋，取根牟。

内滅言取，諱大惡也。知非齊取萊邑也。《左傳》言蒐紅自根牟至衛，即此也。




根牟者何？邾婁之邑也。曷爲不繫乎邾婁？諱亟也。

根牟，國也。


 疏

魯之屬國，備連帥之數者。《傳》以爲邾婁邑，一家之説。




八月，滕子卒。

滕卒何以稱子？子伯託號也。何以不名？微國也。世家不可譜，故不名也。薛初卒亦不名也。何爲至此乃卒？畧之也。昭以下乃名，世係詳矣。月者，與薛伯初卒同也。《左傳》以爲滕昭公。




九月，晉侯、宋公、衛侯、鄭伯、曹伯會於扈。

謀伐陳也。陳因楚伐從楚，故晉争陳。不序公，公從楚。


 疏

《春秋》豫州多名國，陳、衛、蔡、鄭四方伯同在一州，如今歐州多名國，外州多爲歐州屬地，必移封歐國於外州，以爲大州方伯，而後九州成。各方伯歸于封國，則大九州之制成矣。




晉荀林父帥師伐陳。

諸侯會而使大夫伐，見上之失政也。不出諸侯之大夫，存其政於諸侯也。




辛酉，晉侯黑臀卒於扈。

《春秋》二伯，北見齊、晉，南見楚、吴。英如齊，美如晉，俄如秦，德如楚，法如吴。


 疏

《晉世家》：「七年，成公會諸侯於扈。陳畏楚，不會。使中行桓子伐陳，因救鄭。與楚戰，敗楚師。」




扈者何？晉之邑也。

今外國盟會多矣，《十八九世大事表》即如《大統春秋》，有經無傳，每因地名可以考見其主客會盟之所由起。故治《春秋》者不可不知輿地之學。


 諸侯卒其封内不地，

此爲正例。


 疏

今日海外盟會多矣，諸國君亦有在會盟而病故者。


 此何以地？

變必有所異。


 卒於會，

因時有諸侯之會。


 故地也。

不地則不見在會而卒。


 未出其地，故不言會也。

曹伯卒言會言師，故日。踰竟則不日也。


 疏

不書葬者，不討穿爲篡，下遺趙盾子孫之禍。




冬，十月，癸酉，衛侯鄭卒。

何以不書葬？失德也。何以失德？失國出奔，又殺叔武也。


 疏

禮，王者三年黜陟，有更替升降之事。《春秋》二伯、方伯、卒正何以不升降黜陟？《春秋》託列國以見王制，數變則不明，故其尊卑終《春秋》均從同也。其有以見升陟之制者，則褒進是也；有以見黜陟之制者，則貶退是也。變其細而不改其大，恐尊卑之禮亂也。




宋人圍滕。

宋人者，貶之也？何爲貶之？伐喪也。


 疏

春秋宋累用兵於滕。《左傳》云滕爲宋私，蓋時宋有屬國，《經》奪之，不與以屬，尊之以客而已矣。故滕爲魯屬，而實則爲宋所屬也。




楚子伐鄭。

楚争鄭也。此公與陳、蔡、許皆在，不序者，諱也。


 疏

扈會不敘之諸侯皆從楚。




晉郤缺率師救鄭。

帥師何以不言使？晉侯不能行其意。自凡大夫帥師皆有所起，此爲殺三郤見也。


 疏

《左傳》：「晉郤缺


 帥師

救鄭。鄭伯敗楚師於柳棼。」




陳殺其大夫泄冶。

世冶諫而身弑，身弑而國亡。不非泄冶者，旌直忠也。與凡殺無罪者，事亂國、失明哲之道也。《穀梁》：「稱國以殺其大夫，殺無罪也。」





十年

桓伯以中國馭南北，晉如俄，楚如南州新國；南北争長，則瓜分中州，故鄭、陳、蔡、衛向背不一。





春，公如齊。

宣世公五如齊，一如晉。成世公不見如齊。




公至自齊。

春秋魯在正東，今中國亦在正東，《春秋》據魯而作，以魯容天下；如《大統春秋》，亦當以

 中國爲主，進退天下，《詩》曰「進退維谷」是也。




齊人歸我濟西田。

言田者，託之閒田也。


 疏

《春秋》之義，諸侯不許專地專封，受之天子，不能與人，亦不能取之人。今時局取與侵奪不絶於史，張《春秋》之義，則皆在所絶。必天子乃可專，故以閒田取與託之齊、晉二伯。




齊已取之矣，其言我何？

據歸田多不繫我。


 言我者，未絶於我也。

諸不繫我者，皆已絶于我。


 曷爲未絶於我？齊已言取之矣，

但有其説而已。


 其實未之齊也。

魯猶自守，未服于齊。


 疏

《左》云：「齊侯以我服故，歸濟西之田。」




夏，四月，丙辰，日有食之。

不言朔食。晦日不言晦者，日食言朔不言晦，以正曆法。故《傳》以爲失之前。《公羊》以年、時、月爲大一統，食三十六，以應旬數，十度一記日食，如《易》上下經同合爲三十宫也。




己巳，齊侯元卒。

如今海外大國之君多關係時局，凡其薨卒，《大統春秋》例得卒之。


 疏

《齊世家》：「十年，惠公卒，子頃公無野立。」




齊崔氏出奔衛。

此弑君之先見者也。班氏説：大夫不世位者，股肱之臣任事者也，爲其專權擅勢，傾覆國家，又慮子孫庸愚，不任輔政，防塞賢路。諸侯世位，大夫不世位。蓋以諸侯南面之君，體陽而行，陽道不絶；大夫人臣北面，體陰而行，陰道有絶。以男生内嚮，有留家之義，女生外嚮，有從夫之義，此陽不絶、陰有絶之效者也。


 疏

《齊世家》：「初，崔杼有寵于惠公。惠公卒，高、國畏其逼也，逐之。崔杼奔衛。」




崔氏者何？齊大夫也。

以下言崔杼，知爲齊大夫。


 其稱崔氏何？

諸侯大夫無以氏見者，惟夷狄乃有氏。


 貶。

氏不如名，知從貶例。


 曷爲貶？

據貶不以氏。


 譏世卿。

譏世卿爲舊《傳》文，先師相傳。


 疏

以氏爲貶，此後師之言。蓋《經》之書氏當爲氏族正稱，不入貶進之例。氏爲氏族，故稱氏即爲世卿。上云貶，下云譏，則後師説與先師小異。


 世卿疏

海外有世族政治法，即世卿。海外大邦文明較勝於春秋諸國，故改封建之弊，申重民之説，以大統政治風俗固當勝於小統。


 非禮也。

春秋世卿多矣，何爲獨譏乎此？不可勝譏，故舉一以見例。王臣言尹氏，諸侯言崔氏，其餘皆從畧。譏世卿者何？明當立選舉之制也。立選舉之制奈何？先開學校也。周世無學校選舉之制，立之者，《春秋》也。然《春秋》預定王制矣。後代文質損益，有此循環之制，孔子所謂百世可知。三代改制，可由此而推。


 疏

傳記所言三代，多虚擬三統之説，非直是三代之禮也。




公如齊。

此奔喪也。言如者，諱之也。公如、至何以不日？不可以日計也。不可以日計者，雖重亦不日也。


 疏

《左傳》：「公如齊奔喪。」




五月，公至自齊。

今中國君不外會，獨尊體制，惟使重臣行鄰國慶弔，謀約盟誓。凡其往來，榮辱得失之所繫，又有安危生亡之慮，故于其出入必書之。




癸巳，陳夏徵舒弑其君平國。

不以當國，言别立君，起下楚封。


 疏

《陳世家》：「十五年，靈公與二子飲於夏氏。公戲二子曰：『徵舒似汝。』二子曰：『亦似公。』徵舒怒。靈公罷酒出，徵舒伏弩廐門射殺靈公。孔寧、儀行父皆奔，靈公太子午奔晉，徵舒自立爲陳侯。徵舒，故陳大夫也。夏姬，御叔之妻，徵舒之母也。」《左傳》「陳靈與孔寧、儀行父飲酒于夏氏。公謂行父曰：『徵舒似汝。』對曰：『亦似君。』徵舒病之，因殺之。」




六月，宋師伐滕。

此稱師者起前，以伐喪貶也。


 疏

比年再伐滕，故月以惡之也。




公孫歸父如齊。

如齊會葬，禮也。禮，方伯事大國，公奔喪，大夫會葬。


 疏

海外諸國慶弔之禮古今一致。




葬齊惠公。

《傳》曰：「不及時而不日，慢葬也。」




晉人、宋人、衛人、曹人伐鄭。

稱人者，大夫也。大夫何以不名？宣世不名也。


 疏

《年表》：晉與宋伐鄭。自三年至此八年，鄭皆從晉，至此從楚，故晉伐之。不序公者，公從楚也。




秋，天王使王季子來聘。

以後天王不言來聘矣。事詳《周語》定王八年。


 疏

《春秋》王臣見二公四卿八大夫一元士，爲三公九卿二十七大夫八十一元士之正官。至于通佐大夫别爲一職，王子别爲一職。此以來魯，盡其親稱之，即四卿之劉氏也。




王季子者何？

子與字並見。


 天子之大夫也。

諸侯之兄弟比大夫，天子亦同。《經》言劉子，以卿禮待之。《傳》言大夫者，通稱之耳。


 其稱王季子何？

王札子名，不稱季。


 貴也。

季字貴于札名。


 其貴奈何？

上言大夫不貴。


 母弟也。

據與蔡叔許季同。不言其弟者，稱弟則當名也。天子之弟尊同諸侯，不可稱名，故與諸侯母弟異文。


 疏

王季子者何？劉康公也。何以不氏劉？爲内辭，舉其貴者也。母弟食采于劉，此禄子弟之制。王臣不世，國由選舉也。




公孫歸父帥師伐邾婁，取蘱。

即兵争侵取以志謀國得失。公孫歸父者，仲遂之子也。何以不疏之？爲下討見也。其父弑君，其子以帥師見，惡宣公也。


 疏

蘱，二《傳》作繹。




大水。

記災，譏不爲水備。農政修明，水不能爲災，記此以見當以新法養民，使水旱無虞。




季孫行父如齊。疏

此如今中使適海邦，交涉往來屬外務部，於孔教爲言語科，聖門以交鄰馭外屬言語，春秋戰國排難解紛，有氏其學；唐宋以後一統，閉關自大，不貴使才，深斥縱横，故聖門四科遂絶其一。時下之談交涉出使，要不外言語一科宗旨。




冬，公孫歸父如齊。

秋行父如齊，冬歸父又如齊，譏亟也。


 疏

《左》云：「子家如齊，伐邾故也。」




齊侯使國佐來聘。

聘言使，帥師何以不言使？兵非臣子所得專，奉命而使，禮也。此未踰年，何以不稱子？齊在喪不稱子，大國也。大國而稱侯稱子，則嫌與衛、陳同也。


 疏

《左》云：「國武子來報聘。」按：彼此往來，事大字小，各有盟約。春秋盟辭，即今之公法條約。《春秋》見者不再見，乃于會盟使聘重叠錯見；此爲史派，中有事實典章、興衰得失。每事當著其原委，惟本《傳》于此門甚畧，謹發其例，事則詳于《左氏》。




饑。

因前大水而饑也。何以書？于冬至此，而饑愈甚也。




何以書？以重書也。

小饑不書，因重乃書之。




楚子伐鄭。

陳、蔡、許皆從楚伐，不序者，諱之也。鄭因晉伐從晉，故楚來争之。


 疏

《春秋》之世，内五州爲中國，外四州以州舉，爲夷狄。以今時勢推之，中國爲魯，赤道以北諸州爲文明，以南爲草昧，南美、非、澳亦在州舉例，必數千百年後乃有國君；故《經》進荆爲楚，由楚稱人稱君。以今時局言之，尚在隱、桓，赤道以南諸州尚不見《經》，必再數百年，然後有國有人有君有大夫。褒外州以成九州，小大相同。





十有一年

《年表》：齊頃公無野元年；陳成公午元年，靈公太子。





春，王正月。

八州見六十四國，王畿十五，魯連師二十一，合爲百國。天下九百方千里，一國占一《春秋》。




夏，楚子、陳侯、鄭伯盟于辰陵。

《穀梁》作夷陵。鄭邑，楚得陳、鄭。不日者，渝盟。


 疏

子何以在侯之上？惡楚子也。貶之稱楚人，仰之在諸侯之下，前已見矣。至此盟而序其實，一見以明之，所以見楚强也。




公孫歸父會齊人伐莒。

齊伯内牧，莒卒正。莒不服于内，告于齊國，伐之。三等尊卑之制詳矣。




秋，晉侯會狄于欑函。

欑函，狄地。不救鄭而會狄，譏之。不言及，外之也。《春秋》于南四州不見蠻夷，從夷狄引而進之爲中國，以其相嫌，故不見之。内四州久爲名國，故錯處之。夷狄每州皆見，至今《春秋》九州内未盡歸流，則《禹貢》五千里化成俗，美其統，百世以後，立法非夏時，己果美備如此，明矣。


 疏

中國不言會狄，晉大國，何以言會狄？不嫌也。《春秋》以晉治狄，故言會，如狄受命耳。




冬，十月，楚人殺陳夏徵舒。

以后夏氏再見者，此已討，下非其子孫，故不當坐誅也。


 疏

《陳世家》：「陳成公元年冬，楚莊王爲夏徵舒弑靈公，率諸侯伐陳。謂陳曰：『無驚，吾誅徵舒而已。』已誅徵舒，因縣陳而有之。」




此楚子也，其稱人何？

據下討慶封稱楚子。


 貶。曷爲貶？不與外討也。

外討謂夷狄討中國。


 疏

《左傳》：「遂入陳，殺夏徵舒」與《穀傳》「入而殺」同，明此實入而討之也。


 不與外討者，

《春秋》有鄰國討賊之義，今泰西以爲國事犯，專詳孟子「犬馬」「寇仇」之義，雖反畔，亦與常罪等；甚或無君，因緣謀弑鄰國之君。蓋草昧初開，深受封建之害，寇虐政體，不以人理待百姓，激而爲此。又，局將大同，所有天下積弊，例得一切蠲除，故以平等自由使黎氓得自呈利弊，以待聖王之採録；大一統後，仍改尊君親上。師用《公羊》「君親無將，將則必誅」之法，《周禮》有三國三典之分。今泰西新國，故用輕典，由新而進平，則不得不用常典。今之主持民權平等者，皆一時之言，不足與議長久也。


 因其討乎外

屈完所謂北海南海之分。以南方之楚爲外。


 而不與也，

因楚爲夷狄討中國，故不與之。此以中外立説。


 疏

二伯中分天下，内四州之事責之齊、晉；楚爲夷狄，不當討中國亂。此爲大例。


 雖内討

此謂楚討南方國，如滅六、蓼、江、黄之類。自中言爲外，自南言爲内。


 亦不與也。

討，二伯辭。南方有方伯四，楚未賜弓矢，不能專征。南方四牧有罪，非有受命，亦不得討之。此從不專討立説，以明伯討之本例。


 疏

或以内外字爲入陳未入陳之説，非也。


 曷爲不與？

據上無天子，下無方伯，諸侯有罪不許楚討，則養惡矣。


 實與

實與其止亂。


 而文不與。

不公言許其得討，亦以明王法也。未受命專征伐，有亂則輒討之，是先自亂也。


 疏

齊、晉亦非受命之伯，借以立法，乃假以二伯之權。楚非受命，或以爲伯以爲牧，亦《春秋》假以立法。以受命論，内外皆不得討。


 文曷爲不與？

此討賊，宜與之。


 諸侯之義，不得專討也。

桓爲二伯，責其專封不責其專討。楚未受命伯，故得以專討責之，禮制也。專討如專對，不奉天子命可自行，如今所謂全權。


 諸侯之義

方伯正稱，七錫斧鉞，得專殺。


 不得專討，

受命爲伯，受弓矢，如《文侯之命》，則得專討。


 則其曰實與之何？

專討即爲僭越，是亦有罪矣，何以又實與之。


 上無天子，

天子失權，不能命其討。


 下無方伯，

中國方伯失道。


 天下諸侯

則包南北言之。


 有爲無道者，

犯天子命。


 臣弑君，

如夏徵舒。


 子弑父，

如蔡侯般。


 疏

必大惡乃得討，輕事仍不得專討。


 力能討之，

則以强大爲主。


 則討之可也。

中國二伯既失道，不能討，則不能不望于夷狄之伯國，故亦實與之。文與二伯同，義則異也。


 疏

文同二伯者，楚强，僭用其禮也。董子説以專討爲説者，不許楚以二伯之討也。




丁亥，楚子入陳。

入者何？内弗受也。日入，惡入者。何爲弗受？不使夷狄爲中國也。




納公孫寧、儀行父于陳。

納惡人所以惡楚子。從君子昏，國所以亂亡。




此皆大夫也，其言納何？

據爲諸侯公子乃言納。


 納公黨與也。

納字爲公出，由公及臣，如兩下相殺。言殺弑及，則以弑及大夫。


 疏

君無道，黨亦惡。入誅亂黨，所以絶亂原。





十有二年


春，葬陳靈公。

《傳》曰：過時而不日，謂之慢葬也。


 疏

討而復封，故葬以賢楚子。




討此賊者非臣子也，

楚子討之。


 何以書葬？

歸美臣子。


 君子辭也。

《春秋》成人美。


 疏

《論語》：「君子成人之美，不成人之惡。小人反是。」後世説《春秋》者妄以爲刑書，乃造爲責備

 賢者之説，深刻慘酷，失其旨矣。


 楚已討之矣，臣子雖欲討之而無所討也。

義詳《解詁》。




楚子圍鄭。

大國言圍，楚何以屢言圍？楚强也。會盟争諸侯，故假二伯之辭。公如齊，晉亦如楚也。《春秋》抑楚，何以言圍？大之，言如言圍而不以伯許之，乃以見抑楚也。


 疏

《鄭世家》：「襄公八年，莊王以鄭與晉盟，來圍鄭。三月，鄭以城降楚，莊王爲卻三十里而後舍。楚羣臣曰：『自郢至此，士大夫亦久勞矣，今得國舍之，何如？』莊王曰：『所爲伐，伐不服也。今也服矣，尚何求乎！』卒去。」




夏，六月，乙卯，晉荀林父帥師及楚子戰于泌，晉師敗績。

《春秋》記大戰者數，陟黜進退，即於此行之。鞌戰以後貶齊，入郢以後抑楚。晉楚屢敗，故不一例；楚勝晉，故楚以下純用伯辭。


 疏

天下大勢有分有合，《春秋》爲分，《尚書》爲合；《詩》《大雅》爲合，《小雅》爲分；《易》大卦爲合，小卦爲分。六經以《春秋》治百世分争之天下，典章制度，其文明備。今日泰西諸國，文明程度與中國春秋以前優劣相同，《春秋》撥亂世反之正，凡當日通行典禮風俗，託譏貶以改其蠻野之化，而進于文明。考春秋時制，不行三年喪，居喪不去官，婚姻之禮簡略，君臣上下等威儀物混同，無甚區别，大旨與今泰西相同，所以多弑殺、嫡庶、世卿種種禍亂。《春秋》乃嚴上下之分，決嫌疑，别同異，譏世卿，開選舉，强幹弱枝，正婚姻之禮，杜朋黨之禍，以成文明之天下。故當時本狄猾夏，《春秋》乃用夏變夷，舉二伯以統諸侯，明王法以統二伯，舉天以統王。定制以後，秦、漢之君用博士説，以見之實事。泰西諸國列强角立，圖富强以自救危亡，正如漢高之馬上經營，時勢爲之。又，各邦朋黨，隱伏禍基，將來天心厭亂，竟歸統一，圖長治久安之策，是不得不取《春秋》，以塞亂原、圖平治。考今輿地，　爲《春秋》禹州者百，百國各依據《春秋》，以爲立國之本；皇帝再以無爲之學經營于其上，立百國《春秋》而天下平。或以禮有程度，《春秋》之法可行于中國，未必可推諸海外，不知皇、帝三統五瑞之變法，所謂損益可知。至于《春秋》之綱常名教、典章制度，即百世不變，亦中外所同。凡服色、正朔、號令、時節，可以循環參差，不能齊一者，皆在《春秋》之外。萬國非各執一《春秋》不能上下相安，享大同之樂利。泰西今日正當亂世，去《春秋》程度尚在數百年後。每進愈上，變之不已，時會所趨，舍此無從，亦所謂困知勉行也。




大夫不敵君，

大夫，臣。知禮法文明之國，則臣不當君。


 此其稱名氏以敵楚子何？

如二君之辭，且以晉主。


 不與晉而與楚子爲禮也。

楚莊有賢行，己由夷狄進中國，而中國蠻野，乃爲新夷狄。中外反對，故不以常例待之。


 曷爲不與晉

中國，文明。


 而與楚子爲禮也？

賤内進外，適與内諸夏外夷狄反。


 莊王伐鄭，勝乎皇門，放乎路衢。鄭伯肉袒，左執茅旌，右執鸞刀，以逆

 莊王，曰：「寡人無良，邊垂之臣以干天禍，是以使君王沛焉辱到敝邑。君如矜此喪人，錫之不毛之地，

遠荒。


 使帥一二耋老

卿稱老夫。


 而綏焉。請唯君王之命。」莊王曰：「君之不令臣

奸臣。


 交易爲言，

談爲譌言。


 是以使寡人得見君之玉面，而微至乎此。」

微，無。


 莊王親自手旌，左右撝軍，退舍七里。

遠郊。


 將軍子重諫曰：「南郢

楚都。


 之與鄭相去數千里，

地遠則師勞。


 諸大夫死者數人，廝役扈養死者數百人。

當爲死者報怨。


 今君勝鄭而不有，

如靈王縣陳、蔡。


 毋乃失民臣之力乎？」莊王曰：「古者杅不穿、皮不蠹，則不出于四方。是以君子篤于禮而薄于利，要其人而不要其土。

此亦如今公法之言，禁暴改良而已，不貪土地。


 告從

已服。


 不赦，不祥

 。吾以不祥道民，災及吾身，何日之有！」既則

讀作而。


 晉師之救鄭者至，曰：「請戰。」莊王許諾。將軍

司馬。


 子重諫曰：「晉，大國也。王師淹病矣，君請勿許也。」莊王曰：「弱者

鄭也。


 吾威之，

伐也。


 强者吾辟之，是以使寡人無以立乎天下。」令之還師而逆晉寇。莊王鼓之，晉師大敗。晉衆之走者，舟中之指可掬也。莊王曰：「嘻！吾兩君不相好，百姓何罪？」令之還師而佚晉寇。

按，《傳》記戰事甚詳。文與《左傳》異者，古人記述，多以己意潤色，不能相同；又多口授稱述之辭，故多質樸，不如《左氏》撰述典鉅繁博耳。


 疏

《楚世家》：「夏六月，晉救鄭，與楚戰。大敗晉軍于河上，遂至衡雍而歸。」




秋，七月。

冬，十有二月，戊寅，楚子滅蕭。

日者，蕭爲魯屬，附庸國。蕭者，蕭叔之國也。何爲日之？近于我也。據《左氏》，宋人救之，後其地爲宋邑。




晉人、宋人、衛人、曹人同盟于清丘。

春秋齊桓一匡言同者，天下諸侯徧至之辭。晉言同，以爲北方諸侯皆至，特南服諸侯未能交相見耳。故《穀梁》以桓同爲尊周，晉同爲外楚；謂中分天下，惟南服不至。晉新大敗于楚，書同以存晉伯。外盟不日，正也。此大敗而後盟。稱人者，貶大夫也。陳、蔡、鄭、許皆從楚，故不序也。不言公會，宣從楚也。


 疏

《周禮》「時見曰會，殷見曰同」，三年爲時，内八州；殷者，要荒諸侯。内至曰會，要荒皆至曰同。時爲分方，三年；殷爲巡狩，十二年。




宋師伐陳。

清丘之盟陳不在，伐陳，爲晉討也。伐稱師而救稱人，貶救者而伐得正可知矣。




衛人救陳。

衛人者何？孔達也。爲何貶之？方盟于清丘，背盟而救陳，故貶之也。大國乃言救，此何以言救？著其志也。不當救而救之，譏也。救者，二伯之正辭也。


 疏

詳記其事以見晉、楚與國彼此互異，謀國不臧，不能得諸侯之心。





十有三年

一年四記事，簡之至。





春，齊師伐衛。

伐衛所以助晉也。


 疏

衛，二《傳》皆作莒。《左》云「齊師伐莒，莒恃晉而不事齊故也」，審是，當以莒爲是。此蓋字之誤也。




夏，楚子伐宋。

《左》云：「伐宋，以其救蕭也。」




秋，
 。

記蟲災，譏農政不脩，捕除無法。《月令》雖有干時致災之説，《經》則專責養民無法。又以起冬蝝生。




冬，晉殺其大夫先縠。

殺大夫，外之大事也，何以不日？君日而臣時，不日所以辟君也。


 疏

《晉世家》：「先縠以首計而敗晉軍河上，恐誅，乃奔翟，與翟謀伐晉。晉覺，乃族縠。縠，先軫子也

 。」先氏以後不見，見三人：先蔑、先都、先縠。





十有四年


春，衛殺其大夫孔達。

刑不上大夫，不與專殺之義，已見前矣，何以累書不已？詳録之，以明禍原本末。




夏，五月，壬申，曹伯壽卒。

曹卒何以日？由月而日，循環以見例也。曹歷循環以見日月無一同者，惟以下積于三見，以時卒終。


 疏

《曹世家》：「文公二十三年卒，子宣公彊

 立。」




晉侯伐鄭。

爲邲之戰故也。


 疏

《左傳》：「爲邲故也。」




秋，九月，楚子圍宋。

圍何以月？重之也。伐時圍月，内諸夏而外夷狄也。晉省東方伯，楚與晉争，故惡之。




葬曹文公。

小國時葬，正也。曹有月者，小國之同姓也。不書月則不見過時不及時，畧之也。小國比於天子大夫，禮文簡畧，不必如方伯以上也。




冬，公孫歸父會齊侯于穀。

歸父何以不疏之？宣公之大夫也。言歸父會者，明公得齊也。


 疏

下書仲嬰齊以疏之，此氏公孫，以起其爲三桓子。





十有五年

齊、楚二會，相比見義。屬辭比事之教，爲《經》大例。





春，公孫歸父會楚子于宋。

言歸父會者，明公得楚也。不言公如楚者，諱公會也。




夏，五月，宋人及楚人平。疏

《宋世家》：「文公十七年，楚以圍宋，五月不解，宋城中急，無食。華元乃夜私見楚將子反，子反告莊王，莊王問城中何如？曰：『易子而食，析骸而炊
 

注



 。』莊王曰：『吾軍亦有二日之糧。』以信故，遂罷兵。」按，晉又失宋，唯衛從晉。




外平不書，此何以書？

暨齊平，亦内事。


 大其平乎己也。

己，謂子反持和局。


 何大其平乎己？

據政不在大夫，當在于君。


 莊王圍宋，軍有七日之糧爾，盡此不勝，將去而歸爾。于是使司馬子反乘堙而闚宋城，宋華元亦乘堙而出見之。

《左傳》作

 「夜登子反之牀」，《傳》作「乘堙相見」，記録之互異。


 司馬子反曰：「子之國何如？」華元曰：「憊矣！」曰：「何如？」曰：「易子而食之，析骸而炊之。」司馬子反曰：「嘻！甚矣憊。雖然，吾聞之也，圍者

被圍。


 拑馬

 而秣之，使肥者應客。

兵不厭詐，示整暇。


 是何子之情也？」

以軍情語敵。


 華元曰：「吾聞之：君子見人之厄則矜之，小人見人之厄則幸之。吾見子之君子也，是以告情於子也。」司馬子反曰：「諾。勉之矣！吾軍亦有七日之糧爾，盡此不勝，將去而歸爾。」揖而去之。反于莊王，

復闚城之命。


 莊王曰：「何如？」司馬子反曰：「憊矣。」曰：「何如？」曰：「易子而食之，析骸而炊之。」莊王曰：「嘻！甚矣憊。雖然，吾今取此然後歸爾。」司馬子反曰：「不可。臣已告之矣，軍有七日之糧爾。」莊王怒曰：「吾使子往視之，子曷爲告之？」司馬子反曰：「以區區之宋，猶有不欺人之臣，可以楚而無乎？是以告之也。」莊王曰：「諾，舍而止。雖然，吾猶取此然後歸爾。」司馬子反曰：「然則君請處於此，臣請歸爾。」莊王曰：「子去我而歸，吾孰與處于此？吾亦從子而歸爾。」引師而去之。故君子大其平乎己也。

子反保持和平。


 此皆大夫也，其稱人何？

宜兩氏。


 貶。

人爲得衆辭。


 曷爲貶？

方大而書之。


 平者在下也。

大之以賞其不欺，貶之以防專己不□。


 疏

今海外政治家競言平權、自由，中士亦艶稱之。考平權之説出于封建苛虐以後，民不聊生，迫而爲此。蓋海邦開闢甚晚，荒陬僻島，酋長苛虐；通達不隱，實爲救時善策，國勢少壯，因之富强。然此乃初離蠻野之陳迹，與《經》説不可同年而語。貴民詢庶，經典之常言，即以中國論，大事交議，何常不以勤求民隱爲主！唯積弊實深，未能實行。主平權之説者，以爲囂囂然與上争權，《大學》「民之所好好之，民之所惡惡之」，又引《尚書》「如保赤子」，赤子不能自言其痛苦，父母能曲體其狀而撫育之，則呼龥之聲久已息絶。持平權之説，每以人君酷虐爲辭，不知大同之世民智較今更甚文明。天生聖賢，以爲君相，其德性道藝遠出臣民之上，鳥獸草木咸得其所，何況同類之黎庶？夫人之聖愚賢不肖，萬有不齊，縱使民智極開，其中亦有優劣純薄之分，元首聖明，迥非聾盲所可臆度。《詩》云「不識不知，順帝之則」，康衢民鼓腹而歌「于帝力何有」；平權之説，不啻滄海之一滴，泰倉之一粟。或乃以海邦之説出于《經》、《傳》之上，甚矣！本末之倒置也已。




六月，癸卯，晉師滅赤狄潞氏，以潞子嬰兒歸。

董子説：「楚莊王卒之三年，晉滅赤狄潞氏及甲氏留吁」也。


 疏

《春秋》用夏變夷，進潞氏以爲冀州卒正，故稱子也。《左氏》以癸卯日敗，辛亥日滅潞，《經》書癸卯滅者，敗即所以滅也。




潞何以稱子？

稱氏之國無君。


 潞子之爲善也。

用中國則中國之。善其能爲中國，稱子。


 躬足以亡爾。

獨于滅後稱子，子爲以歸出，故以爲善以自亡耳。


 雖然，君子不可不記也。

能自勤于善，雖其術未至，不能自存，然《春秋》貴志，雖亡，不可不成之□。


 離于夷狄

稱子是能離于夷狄。


 而未能合于中國，

滅稱赤狄，是未能合于中國者，故不救之。


 晉師伐之，

因其孤弱。


 中國不救，

未能純于中國，故不待以中國而救之也。


 狄人不有，

有助也。


 是以亡也。

據《左傳》，晉討酆舒之罪而滅潞子，非亡道，故《春秋》賢之，所以惡晉也。楚莊王討夏氏猶不縣陳，晉討酆舒因而滅潞，晉、楚之不若也。


 疏

《經》之夷狄皆在禹九州内，故春秋所治不出方三千里之外，皇輻大于《春秋》者百倍，《禹貢》者三十五倍，據《禹貢》以推，皇輻

 方六千里一州，内九州外十六州，以合《禹貢》五服之制。皇幅既有外州，《春秋》何以獨用方三千里而不及要荒？考三皇起數各不相謀。五帝平分，各司一極，方萬三千四百里；以方三千里爲一州，是帝以王之九州爲一州也；地皇九分天下爲九州，《周禮》九畿，九千里以爲一州，每州方九千里，是合帝之九州爲一州。合王九州以爲帝州，又合帝九州以爲皇州，驗小推大，由帝而皇加百倍，則九州即可包天下、括
 


 内，故不必有外州也。

秦人伐晉。

不言戰敗者，畧之也。




王札子殺召伯、毛伯。

不言及者，皆大夫也。


 疏

事詳《左傳》。




王

王，周號。當

 句絶。


 札子者何？

據母弟稱季子。


 長庶之號也。

據《左》，札子稱王子捷。不加叔、季，直稱實字，非何疏

 之不言王子者。庶子必以名，王爲周號，王子貴同大夫，不名。




秋，
 。



 ，蝗子，《詩》「螽斯羽」，又「
 爲魚矣」；以
 比八伯，爲皇之子。《春秋》書
 者十一，合螽爲十二；二《南》之子以比螽斯，子孫衆多，共合爲十二，如定、哀十二諸侯

 之義。《春秋》記物，以合比見義，地震、日食是也。

仲孫蔑會齊高固于牟婁。

初税畝。

周實無公田助法，《春秋》擇善而從，即如龍子所云「莫善于助，莫不善於貢」，則《春秋》制作自應取助，而去徹與貢。


 疏

税畝，即周人百畝而徹。《春秋》有立制之事，故以初税畝譏之。




初者何？始也。

設以爲周本助，今乃初改。


 税畝者何？履畝而税也。

不用公田，計畝取税。有公田，則取助力而已，不得爲税。


 初税畝何以書？

税畝不必加「初」。


 譏。何譏爾？譏始履畝而税也。

以爲改祖宗井田之成法。


 何譏乎始履畝而税？

董子説：「税畝者，就民田畝，擇美者税其什一，是亂先王之制

 ，而爲貪利之舉也。」


 古者

《經》、《傳》所云「古者」爲依託例，如古蠻野後文明、天下公理公例。《傳》中文理似尊古抑今者，當以倒影法讀之，以百世下爲古，如《傳》以後之君稱堯、舜是也。


 什一而藉。

《孟子》：「助者，藉也。」


 疏

《孟子》云：「殷人七十而助，周人百畝而徹」，是周本税畝而不藉也。孔子定取民之制，以爲莫善于助，故于貢、徹中擇用助法，《詩》云「雨我公田」。《春秋》譏税畝，即乘殷輅之意。以文、武之政爲古，非成、康以後之法度也。


 古者

《傳》中古法多百世下乃能行者。


 曷爲什一而藉？

龍子曰：「治地莫善于助。」


 什一者，天下之中正也。多乎什一，大桀小桀；寡乎什一，大貉小貉。

説詳《孟子》「白

 圭」章。


 什一者，天下之中正也。

十一之法，孔子以爲經制，由一時以推百世，由一國以推天下，無有改異。


 什一行

公田之法，徒爲經制，説始於孔子，於古實無徵。或謂商鞅壞井田者非。孟子以周無井田，又疑《大田》之詩有公田，以周亦有

 公田，謂經制之周耳。後來言井田者皆致禍，惟今泰西各國言平等自由，貧富黨争競，勢不可遏，則公田行在數百年後。


 而頌聲作矣。

《詩·頌》，大統皇帝説。將來公田行，即《大田》之詩，所謂皇帝典章也。


 疏

泰西貧富黨必用公田，乃齊一。




冬，蝝生。

冬非蝝生之時，此異也。因爲災物，時應又近，故仍以災目之。




未有言蝝生者，

夏時發生，蝝生之時無書蝝生。


 此其言蝝生何？

有問無答辭，與下問複。


 蝝生不書。

凡物不爲災不書，必至螽，乃爲災也。


 此何以書？

據秋已書
 


 ，此又書蝝生。幸之也。

冬非蝝生之時，因秋
 


 ，見其子蝝冬時又生。《左傳》：「冬，蝝生，饑。幸之也。」與此同。幸者，喜幸之事。疏

按，二問乃二家之異文，故二問一答，如以「蝝生不書此何以書」論

 ，《解詁》亦通。


 幸之者何？

據災非所幸。


 猶曰受之云爾。

受當爲「愛」，以天愛我，故書。


 受之云爾者何？

有災何爲愛。


 上變古異常，

秋方税畝。


 疏

《經》、《傳》災異之説，皆就政事上託之於天變，非果天變致災。即如天道萬古不變，今忽易常，不以爲人事之變古，而以爲天變之犯逆矣。


 應是而有天災，

天即于冬降災，是天愛之，以災警惕之也。


 其諸則宜于此焉變矣。

因有此災，則可以懼而改行。昔楚莊王因無災害則懼，以爲天之棄己也。説詳董子。




饑。

因秋有
 


 ，冬書蝝生，而不再書
 ，當是生而旋死，故但著其生而異之。疏

與明年大有年對文相比。





十有六年


春，王正月，晉人滅赤狄甲氏及留吁。

甲氏、留吁者，赤狄也。曷爲言甲氏留吁？進之也。始略後詳，漸進也。月者，未如潞子也。言及者，以大及小也。




夏，成周宣榭災。

成周者，成王所營建。樂器見焚，明失天命。《經》存西京，目成周宣榭以西京原有宣榭，特以此屬之。成周已改，不用周公所制之樂，而當用《韶》也。


 疏

榭災，《左氏》作「榭火」。




成周者何？

據國爲大，號不當言成。如是王所，又不稱京師。


 疏

不稱京師者，以宣榭不可繫于京師也。


 東周也。

劉向云：《傳》曰成周，東周也。按，成王所營東都，謂之東周，對西京言之；然則稱王，西京之辭也。按，《春秋》存西京，不以東都爲王正居。故稱成周，不言王也。


 宣榭者何？

疑榭以宣名。


 宣宫

宣王之廟。


 之榭也。

闕與觀之比。


 何言乎成周宣榭災？

御廪災，爲譏不易災餘而祭

 。


 樂器藏焉耳。

樂乃書。


 疏

樂器災，如天意不用古樂而取新樂者然。三代以前，中國草昧，秦博士説所謂古之皇帝地方不過千里者是也。以方千里較皇輻，不過九百分中之一，《經》、《傳》所言皇帝之樂，如天地之無不覆載，古之皇帝安得有此？又，六經惟《樂經》不存，古所謂皇帝之樂亦亡，將來以樂移風易俗，將何所挾持？蓋樂由地生，疆宇大，樂器、樂語、樂德因之而大；疆宇小，亦因之而小。然則古無皇帝之大樂，至今海禁開通，必俟大一統之後功成作樂，然後乃爲皇帝之真樂，古實無此。故《經》、《傳》不能傳，非六藝之缺典。《經》、《傳》所言，皆爲百世以下言之。又，皇帝之學，分則主禮，禮主别以求異；合則主樂，樂求化異以爲大同。《關雎》合故聖經，爲俟後樂，所以爲大一統之規模，非王、伯所敢言者。


 成周宣榭災

一榭，外小災。


 何以書？

疑因樂見，如陳火以存陳。


 記災也。

仍在災例。


 外災不書，此何以書？

外災以尊得書。然《春秋》以西京爲重，則東都之災可不書。


 新疏

六經分兩大例，一述往，一知來。故知來之經以新字爲標目。既曰新，則不可以舊説之。如舊有姬旦之周公，《經》之周公則百世下皇佐，故典禮皆同《周禮》；九洛九主首曰「予小子新命于三王」，則新周公非舊周公也。周爲姬姓國號，大統以爲三皇之通稱，曰：「周雖舊邦，其命維新。」此示《大疋》、《小疋》皆繙譯之書，借古之舊名，繙百世以下之新事，故一切名物不可仍以舊事説之。如《詩》之文王、武王非父子，夏與商殷非指其人其國。故「新」字爲大統大例。


 周也。

此借用《樂緯》、《周頌》説。新周對舊京而言，如西京與東周，對文也。西京雖天王舊都，然此亦東遷之新周都也。故從重而書災耳。


 疏

新周王魯故宋絀杞出於《樂緯》，乃《詩》説《周頌》、《魯頌》、《商頌》之文。考《詩》以周爲皇國之號，所謂周禮、周知、周易、周游、周髀，皆謂萬世下之皇，非舊之姬周。故《詩》曰：「周雖舊邦，其命維新。」所目者爲萬世後大統皇帝，非古之姬周。此讀《詩》之大例。推《春秋》以合大統，則天王如皇，二伯如《易》乾、坤，上下八伯如《易》八卦方位之八風，所有小國以配廿四子息，以方萬里爲一州，合九州即三萬州。舉《春秋》以容天下，董子之説是也。




秋，郯伯姬來歸。

其言來歸何？明絶于夫家，與在室之禮同也。禮，婦人有出之道，説詳《白虎通義》。


 疏

伯姬者，長女爲夫人者也。嫁不書者，常事不書。來歸者，明婦人有出之道也。




冬，大有年。

《易》之大有、同人合爲大人，又爲大同；年如泰皇，統二卦。記
 


 比言大有，《詩》所云
 兆豐年。


十有七年


春，王正月，庚子，許男錫我卒。

許舊近鄭，春秋三遷，蓋以許亦在豫，如今各大國多在歐州之比。《經》以諸名國當方伯，不得不用推移之法，正如今歐州各國，《大統春秋》亦必以爲方伯，而推移于南方各州。故許雖小國，亦以三遷見。




丁未，蔡侯申卒。

宣世不序蔡，惟此一見。不見者，爲從楚諱之也。


 疏

《蔡世家》：「蔡文公立二十年卒，子景侯固立。」




夏，葬許昭公。

許葬皆時，小國正例。




葬蔡文公。

不日者，貶之，從小國例。與許同見以起之。不言當時不當時者，亦略之也。




六月，癸卯，日有食之。

董子説：「後邾婁支解鄫子，晉敗王師于貿戎，敗齊于鞌。」




己未，公會晉侯、衛侯、曹伯、邾婁子同盟于斷道。

董子：齊頃未嘗會諸侯，《左傳》會斷道，討貳也。盟于楚，從齊人，與董説合。


 疏

五年再言同盟，存晉伯也。北方牧唯見魯，衛、陳、鄭、蔡皆從楚，不足以言同，故著同以存之。




秋，公至自會。

宣惟此一會晉。




冬，十有一月，壬午，公弟叔肸卒。疏

叔肸與季札、子臧
 

注



 、公子鱄皆《春秋》所推許表張之人。《穀梁》説甚詳，《傳》此本偶缺，當據《穀梁》詳推之。





十有八年

中三公皆十八年，故宣八年爲《春秋》之中。





春，晉侯、衛世子臧伐齊。

二伯相伐，諱之不書，此何以書？一見以明之也。從者多矣，何以獨敘衛？不以諸侯從伐二伯也。衛者同姓，篤從中國者也。


 疏

世子，《周禮》所謂孤，中無小國，故直敘齊侯下，與齊世子光同例。後爲君，記卒。




公伐杞。

滕、薛無侵伐者，略之也。杞在其下，何以言伐杞？明杞王后，黜，乃殿卒正，故異之也。




夏，四月。

秋，七月，邾婁人戕鄫子于鄫。

不日。鄫不卒者，月以謹之。


 疏

如今淩遲法，惡之。




戕鄫子于鄫者何？

據戕字一見。


 殘賊而殺之也。

與《穀》説同。


 疏

君殺于鄰國曰殺，陳陀是也。殺非其殺道曰戕，董子以爲支解是也。《左氏》君殺于外曰戕，亦言其大名而已。《春秋》諸國多以非理殺人，如以人當牲用于社，與淩遲作醢，其文明通不及今西人公法。《經》多以諱改其制。




甲戌，楚子旅卒。

楚卒皆日，大夷也。


 疏

《楚世家》：「二十三年，楚莊王卒，子共王審
 

注



 立。」




何以不書葬？

記卒例葬。


 吴、楚之君不書葬，辟其號也。

單言君，王子則直稱公子，如見《經》則亦可以公易王也。夷狄不葬，故莒子終《春秋》不書葬。不盡辟王號，所以單提吴、楚，説從王辭，辟吴、楚之葬。辟内稱薨，故諸侯皆降一等稱卒，有辟也。


 疏

《坊記》：「子云：『天無二日，民無二王，家無二主，尊無二上，示民有君臣之别也。《春秋》不稱楚、越之王喪。』」




公孫歸父如晉。

宣世惟此一如晉。如晉者何？將謀三桓也。




冬，十月，壬戌，公薨于路寢。疏

《魯世家》：十八年，宣公卒
 

注



 ，子成公黑肱即位。




歸父還自晉，至檉，遂奔齊。

下《傳》云：「宣公死，成公幼，臧宣叔
 

注



 者，相也，君死不哭，聚諸大夫而問焉。曰：『昔者叔仲惠伯之事，孰爲之？』諸大夫皆雜然
 

注



 曰：『仲氏也，其然乎？』于是遣歸父之家，然後哭君。歸父反乎晉，自晉至檉，聞君薨家遣，墠帷哭君成禮
 

注



 ，反命乎介。自是走之齊。」




還者何？

據致言至。


 善辭也。

《左傳》「書曰『歸父還自晉』，善之也。」


 疏

按，《左》例以還爲善辭，如「師還，君子是以善魯莊公也」，與《傳》同。《穀梁》以爲事未畢就書「還」，與書「自
 

注



 」分言之。


 何善爾？

據見討。


 歸父使于晉

宣公弑，歸父其黨也，故終始記其父子之使事。


 還，自晉至檉，

内邑。


 聞君薨家遣，

見討。


 疏

《經》書「至檉遂奔齊」，不記其聞。以記聞爲師説，《經》不以聞書。據此，則晉伐
 

注



 齊至穀，聞齊侯卒乃還，《經》當云「至穀乃還」，師説所以還之，又曰「聞齊侯卒」，與此同。則「聞齊侯卒」四字乃師説，非《經》可知。


 墠帷哭君成踊，反命乎介，

不敢棄命。


 自是走之齊。

專言此，以終宣弑。


 疏

《左傳》：「子家還自晉，及笙，壇帷，復命于介。既復命，袒，括髮，即位哭，三踊而出，奔齊。」《公羊》舊有「三科九旨」之例，董子有「三而變九而變」之説，《傳》云所見所聞傳聞，三言異辭，是由三分九，三科爲始、中、終；隱、桓爲遠，莊以下爲近，定、哀爲立。若九旨則必用九疇法，從中五立極以馭八方，如《洪範》之法，不能由隱、桓上推定、哀
 

注



 遞分爲九。《春秋》「九旨」必以宣公居中，上推隱、桓如述古，下逮定、哀如知來。《尚書》由《典》、《謨》至《洪範》爲古之皇、帝、王、伯，《金縢》至《秦誓》爲後之皇、帝、王、伯。《春秋》隱、桓與定、哀同爲二十九年，同爲皇太平之世；莊、昭同爲三十二年，爲帝世；僖、襄同爲三十三年，爲王世；文與成同爲十八年，合爲三十六，同爲伯世；宣公居二百四十二年之中，隱、桓如三皇，莊如五帝，僖如三王，文如齊、晉二伯。此古之皇、帝、王、伯，如九宫法一二三四之生數，此孔子述古也。成如秦、漢，伯、王雜用；襄如唐、宋，盡闢中國；昭如明至今，中外交通；定、哀則數千百年後鳳鳴麐遊，爲皇之大一統，納往古來今于二百四十二年之内。此董子「九皇九易」，三科與九旨之例所以不同。






注
 　七：原作「九」，據《史記》卷一四《十二諸侯年表》改。



注
 　如其意也：《春秋公羊傳》作「其意也」。



注
 　按：「《春秋》者」云云，乃劉向《説苑》記子夏之語。



注
 　崩：原脱，據《史記》補。



注
 　因：原作「易」，據淩曙《春秋繁露注》卷一五《郊義》改。



注
 　其以：原作「以其」，據《春秋繁露注》乙。



注
 　紀：原作「記」，據《春秋繁露注》改。



注
 　道：原作「樂」，據《春秋繁露注》改。



注
 　戎：原誤作「成」。



注
 　王：原誤作「公」，據《史記》改。



注
 　滅之：原作「楚滅」，據《史記》删補。



注
 　戴弘：「弘」原作「宏」，避乾隆諱也，因回改。以下徑改，不復出校。



注
 　乎：原脱，據《春秋公羊傳》補。



注
 　下：原作「之下」，據《春秋公羊傳》删改。



注
 　會：原刻脱，據《左傳》本年補。



注
 　不言：原作「下言」，據文意擬改。



注
 　以：原脱，據文意補。



注
 　責備：原作「備責」，今乙。



注
 　逆：原作「迎」，據《公羊傳》改。



注
 　老：原作「虎」，據《公羊傳》改。



注
 　祥：《春秋公羊傳》作「詳」。下句「祥」同。



注
 　也：原作「弋」，據《史記》卷三九《晉世家》改。



注
 　彊：原作「疆」，據《史記》卷三五《管蔡世家》附《曹叔世家》改。



注
 　炊：原作「炘」，據《史記》卷三八《宋世家》改。



注
 　作：原誤作「昨」，誤。



注
 　拑馬：原作「柑馬」，據《春秋公羊傳注疏》本年《校勘記》改。



注
 　皇輻：原作「車輻」，據文意改。下句同。



注
 　當：原誤作「畐」，據文意改。



注
 　「疏」上原有「母」字，兹删。



注
 　「諸侯」下原衍「侯」字，兹删。



注
 　「之制」二字，原刻脱，據《漢書》卷二七下《五行志中》補。



注
 　白：原作「曰」，據《孟子·告子下》改。



注
 　亦有：「有」字原脱，據文意補。



注
 　論：原誤作「倫」。



注
 　祭：原誤作「察」。



注
 　災：原脱，據《春秋公羊傳》補。



注
 　臧：原誤作「藏」。此子臧係曹宣公庶子。



注
 　「審」上原衍「五」字，兹删。



注
 　「卒」下復衍一「卒」字，今删。



注
 　臧宣叔：「臧」原誤作「藏」。



注
 　雜然：原作「難」，據《春秋公羊傳》改。



注
 　哭：原作「矢」，據《春秋公羊傳》改。禮：《春秋公羊傳》作「踊」。



注
 　自：原作「至之」，據《春秋穀梁傳》本年改。



注
 　伐：原誤作「代」。



注
 　隱桓上推定哀：據文意，似當作「定哀上推隱桓」，或「上」當作「下」。








公羊春秋經傳驗推補證第七




成公

名黑肱，宣公子。「九旨」成以下爲知來，成爲後來伯，如秦、漢。



 疏

《魯世家》：「宣公卒，子黑肱立，是爲成公。」





元年

《年表》：周匡王十七年，齊頃九年，晉景十年，宋文公十一年，陳成九年，蔡景二年，衛穆十年，鄭襄十五年，曹宣五年，杞桓四十七年，秦桓十四年，楚共王審元年。





春，王正月，公即位。

先君未葬而稱公者，踰年則得稱公也。


 疏

《夏小正》稱小者，有三正，小三正皇爲大，帝、王爲小。《管子·幼官》篇十二節氣有小卯，小卯之祜十二土十二風，各有一立春冬至。小卯以地球十二土各有二十四小節候也。故《夏小正》爲中國之曆，故稱小正。




二月，辛酉，葬我君宣公。

無冰。

八邦國十二壤，節候寒煖各不相同。記冰之有無，明節候即知治法。


 疏

古有六曆之説，以五帝分則爲五曆。皇極居赤道中，無寒暑晝夜長短，爲渾天；東北子丑寅三次爲北蓋天；西南午未申三月爲白帝南蓋天；東南夏三月、西北冬三月爲南北宣夜。以四隅寒暑晝夜全相反。




三月，作丘甲。

何以書？譏。何譏爾？譏始丘使也。

丘者何？方四里也。譏始丘使者何？明丘出乘也。


 疏

説詳《漢書·刑法志》。




夏，臧孫許及晉侯盟于赤棘。

赤棘之盟，背齊而事晉也。


 疏

公篤事晉。




秋，王師敗績于貿戎。

《春秋》書法如此。《國語》言王師敗績于姜戎者，倣《春秋》書之。


 疏

貿者何？即柳也。貿戎者何？晉也。不可言晉，故託之于貿戎也。




孰敗之？蓋晉敗之，

董子云：「《春秋》之書事時詭其實，以有辟也；其書人時易其名，以有諱也。説《春秋》者入其詭辭，隨其委曲，而後得之。」


 疏

此一師説。


 或曰貿戎敗之。

以爲實戎，以貿戎在師也。


 疏

又一師説。


 然則曷爲不言晉敗之？

此問有二意：言既以戎主，何爲不言王師與貿戎戰而敗；又以實晉敗之，何以辟不言晉也。


 王者無敵，莫敢當也。

《穀梁》「爲尊者諱敵不諱敗」是也，不可以晉與王師相敵並稱。又，晉爲伯，當辟天子，故不敢直言晉也。


 疏

《傳》有二説，爲後來弟子附益之傳。




冬，十月。


二年
 疏

歲陰與歲星順逆異行，歲星十二年一周天，故皇帝十二年巡狩殷國。《春秋》分野在東北寅次，故用夏正。歲星二月見于東方，即中國也。




春，齊侯伐我北鄙。

鄙即《周禮》「都鄙」，《國語》「參其國而伍其鄙」。今泰西屬地，即古之所謂鄙。


 疏

《魯世家》：「二年春，齊伐我，取隆。」




夏，四月，丙戌，衛孫良夫帥師及齊師戰于新築。衛師敗績。

衛小齊大，齊
 

注



 以衛及。《春秋》「伐者爲主，戰者爲客」，主得及客也。又，惡頃無君人之度，專好戰也。


 疏

事詳《左氏》。




六月，癸酉，季孫行父、臧孫許、叔孫僑如、公孫嬰齊帥帥會晉郤克、衛孫良夫、曹公子手，及齊侯戰于鞍。齊師敗績。

公孫嬰齊者何？叔肸之子也。譏作三軍何？爲列數四卿一大夫也。三卿一大夫不言及者，畧之。此非譏與？非譏也。百里三卿，方伯則得有六卿矣。何以譏三軍？託禮也。以七十里之制託于魯，則得譏三軍矣。


 疏

《齊世家》：「晉使郤克以車八百乘救魯、衛，伐齊。癸酉，陳于鞍。齊師敗。晉軍追至馬陵，令反魯、衛之侵地。」




曹無大夫，

曹大夫會盟稱人，不言大夫。


 公子手何以書？

凡戰與會盟同例，小國大夫例書人。


 憂内也。

内敘四卿，故亦詳録手也。


 疏

《晉世家》：「十一年春，齊伐魯，取隆。伐衛，衛與魯皆因郤克告急于晉。晉乃使郤克、欒書、韓厥以兵車八百乘與魯衛共相伐齊。夏，與頃公戰于鞍。齊帥敗走，頃公與逢丑父易位取飲，得脱去。晉兵追至馬陵。頃公獻寶器以求平，不聽；請復戰，乃許與平而去。」




秋，七月，齊侯使國佐如師。

大夫在師曰師。言師者，以魯爲主也。


 疏

如今泰西兵敗，遣全權使臣議賠兵費割地，並議以後交涉條約。國佐如普法戰後之特侯法相，又如馬門之特侯大臣。




君不使乎大夫，

稱君稱使，皆予公之辭。


 此其行使乎大夫何？

内四大夫在師，公不在齊，乃使如師。


 佚獲也。

敗績逃佚，幾乎見獲。


 其佚獲奈何？

問事實。


 師還齊侯，

還，圍也。


 晉郤克投戟，逡巡再拜，稽首馬前。

戰亦有禮節。


 逢丑父者，頃公之車右也，面目與頃公相似，衣服與頃公相似，

軍中主帥多不建旗鼓，恐爲敵所識。


 代頃公當左。

御者在右。


 使頃公取飲，頃公操飲而至，

堅敵。


 曰：「革取清者。」頃公用是佚而不反。逢丑父曰：「吾賴社稷之神靈，吾君已免矣。」郤克曰：「欺三軍者，其法奈何？」曰：「法斮。」于是斮逢丑父。

初欲斮之，後未行刑。




己酉，及齊國佐盟于袁婁。

敗後條約，償兵費並後來交涉利益。




曷爲不盟于師而盟于袁婁？

據屈完來盟，于師、于召陵並見。


 前此者，晉郤克與臧孫許同時而聘于齊。

事在宣公時。


 蕭同姪子者，

蕭同姪子，齊侯之母號也。


 疏

《左傳》作蕭同叔子。


 齊君之母也，踊于棓而闚客，則客或跛或眇，于是使跛者迓跛者，使眇者迓眇者。

所記與《左傳》小異。


 二大夫出，相與踦閭而語移日，然後相去。齊人皆曰：「患之起必自此始。」

交鄰國之大事，以婦人笑客遺禍，言頃公無道也。


 二大夫歸，相與率師，爲鞍之戰。

亦由齊侯始禍。


 齊師大敗。齊侯使國佐如師，郤克曰：「與我紀侯之甗，

滅紀所得。


 反魯衛之侵地，

屢侵二國所得。


 使耕者東畝，

謂齊取征于民者轉輸之晉，如今賠兵費之事。


 且以蕭同姪子爲質，則吾舍子矣。」國佐曰：「與紀侯之甗，請諾。反魯、衛之侵地，請諾。使耕者東畝，則是土齊也，

如齊爲晉屬地。晉廣其土地，以賦
 

注



 于民。


 不可。蕭同姪子者，齊君之母也，齊君之母，猶晉君之母也，不可。請戰，壹戰不勝請再，再戰不勝請三，三戰不勝，則齊國盡子之有也，何必以蕭同姪子爲質！」揖而去之。郤克
 魯、衛之使，使以其辭而爲之請，

齊大國，幸勝。恐激怒齊人，待戰則敗。


 然後許之。逮于袁婁而與之盟。

許國佐不辱君命。轉敗爲功，不失國體，息兵講和而退。




八月，壬午，宋公鮑卒。

此不正者，其日之何也？不正，前見矣。




庚寅，衛侯遫卒。

《衛世家》：「十一年，穆公卒，子定公臧立。」




取汶陽田。疏

《魯世家》：「夏，公與郤克敗齊頃公于鞍，齊復歸我侵地。」




汶陽田者何？

侵地當言田邑。


 鞍之賂也。

田者何？閒田也。汶陽田者何？棘也。辟棘而言田，重失邑也，而取從同矣。此辟取邑，爲下歸于齊也。


 疏

方伯閒田，二伯得進退之。齊取之，以晉命還之，齊、晉皆二伯也。鄭易許田，鄭莊爲卿士。




冬，楚師、鄭師侵衛。

此公子嬰齊之師也，不稱公子，貶也。曷爲貶？伐喪也。貶楚因亦貶鄭也。




十有一月，公會楚公子嬰齊于蜀。

《左傳》以此蜀爲魯地，蓋會在魯地，所謂於是乎有蜀之役，盟則在梁州之蜀。丙申不必在十一月，因匱盟，於《經》連書二事以殺恥，如會盟同地者然。


 疏

以夷狄主中國，《春秋》所不忍言，偶一見以起例，其實亦爲一見例也。




丙申，公及楚人、秦人、宋人、陳人、衛人、鄭人、齊人、曹人、邾婁人、薛人、鄫人盟于蜀。

前楚、秦共滅庸，此會秦、楚相通，愈爲中國患，故貶諸侯稱人也。何以知爲諸侯？以齊敘鄭下也。大國既君，小國亦君矣，何以齊君敘曹君之上也？曰：齊人者，世子也，世子光，故序諸侯之次矣。楚以臣主公，後其君乃與諸侯盟，貶其君稱人，故不嫌與其臣會。鄫不序盟會，此序者，明爲魯卒正，從夷狄主會録之。秦不與中國序，序宋上者，亦以夷狄之會言之也。


 疏

《年表》：秦竊與楚盟。




此楚公子嬰齊也，其稱人何？

據會盟一處，疑爲一人也。


 得壹貶焉爾。

壹貶，謂貶其君；一貶其君以見例，不謂貶嬰齊也。楚初會中國，貶之稱人，此與秦通主會，爲患爲巨，故再貶之。此爲秦通之始，一貶以見例，下從正辭矣。蜀者何？梁州，所謂巴蜀是也。前會之蜀魯地，何以知此蜀爲國？因匱盟。使若異地，《春秋》會盟，中無閒事不再地，此再言蜀，知非一地。考蜀之役秦不在師，秦自與晉迕，師不出關，無緣至魯而盟，故《左傳》以爲「畏晉，竊與楚盟」，故書二蜀以殺恥。


 疏

按，十一月會于蜀，于蜀中結盟多在師之國，蜀去魯遠，往反須時，正月公又會晉伐鄭，則丙申必非去年冬事，《經》連二蜀書之以殺恥。大約盟事在三年中。





三年


春，王正月，公會晉侯、宋公、衛侯、曹伯伐鄭。

此衛子背殯而出也，故下日葬。陳、蔡、許皆從夷。


 疏

公會晉、宋、衛、曹伐鄭。晉置六卿，率諸侯伐鄭。




辛亥，葬衛繆公。

《傳》當時而日，危之也。


 疏

方伯日葬，危之也。日者，蜀之盟，衛子背殯而出，遠會夷狄，故日以危之也。




二月，公至自伐鄭。疏

此得鄭也。




甲子，新宫災，三日哭。

《檀弓》：「焚其先人之室，則三日哭。故新宫焚，亦三日而哭。」


 疏

按，諸書稱邾皆直爲邾，惟《檀弓》稱婁，是《檀弓》亦齊學。




新宫者何？

據宫廟不得有新舊稱。


 宣公之宫也。

以宣新入廟知之。


 宣宫則曷爲謂之新宫？

宜直稱宣宫。


 不忍言也。

初入廟哀痛，故不忍與常廟同。


 其言三日哭何？廟災，三日哭，禮也。

説詳《檀弓》。


 新宫災，何以書？記災也。

董子説：「成居喪無哀戚心，數興兵戰伐，故天災其父廟，示失子道，不能奉宗廟也。一曰：宣弑

 君而立，不當列于羣祖也。」


 疏

外災何以例時？輕之也。内災例日，重之也。内日則外不得不時，以見内外之例也。




乙亥，葬宋文公。

宋葬何以不時？大國也。




夏，公如晉。

公如齊、晉者，朝大國也。宋亦大國，何以不言如？王後也。


 疏

成世公四如晉，不如齊。




鄭公子去疾帥師伐許。

言率師，惡去疾專兵也。兵不盡親出，禮有命將，其惡之何？凡有君命者，皆目君也。禮：君出，一卿守，二卿從。凡目大夫，非君意者也。




公至自晉。疏

凡致例，如今親王大臣出使絶遠外國，平安而歸，喜其事畢，故得書之。




秋，叔孫僑如帥師圍棘。

棘者，汶陽之邑。魯邑失于齊，不可言失邑，故以取田言之，但言汶陽之田，辟棘也。圍棘未能取，下晉言歸之齊，故不言棘以田，則可取可歸之也。




棘者何？

言圍，如國辭。


 汶陽之不服邑也。

汶陽以水地名，不止一邑，此猶爲齊守。


 其言圍之何？

如國辭。


 不聽也。

本魯舊邑，爲齊所取，地歸舊主而邑人不服，以見魯之失政。譏内也。




大雩。

龍見而雩。龍見爲天命，雩則人君奉天而行。




晉郤克、衛孫良夫伐將咎如。

將，《穀》作牆。大夫執國命，凡目大夫者，非君意也，斥言郤、孫，世卿之亂也。


 疏

將咎如者，赤狄之餘也。内州夷狄。




冬，十有一月，晉侯使荀庚來聘。

聘朝往來，修會結盟，如今公法，條約久則修改，故使人專行。又，新有征伐大事，亦發專使於各國。于此可見古世公法。




衛侯使孫良夫來聘。

同時來聘，先晉後衛者，尊大國也。彙敘以見例也。




丙午，及荀庚盟。

來有先後，盟可同日。比日而分盟，二使各盟一事，不相同，故異日以見慎重。




丁未，及孫良夫盟。疏

外事用剛日，盟亦外事，何以用柔日？比日連書，以明各異，故不辟柔日。




此聘也，其言盟何？

不統言來盟，分二事記之。


 聘而言盟者，

聘、盟非一事。


 尋舊盟也。

事輕故兼使，事重則特使。故言盟不先言聘。




鄭伐許。

目鄭者，狄鄭也。鄭冀州之國，其狄之何？以其變于夷也。《春秋》循名核實，近于夷者，則夷之也。





四年


春，宋公使華元來聘。

宋爲客禮，何爲使人來聘？其臣得相聘也。


 疏

此言聘，朝聘禮也。下言聘，爲婚事也。




三月，壬申，鄭伯堅卒。疏

《鄭世家》：「十八年，襄公卒，子悼公立。」




杞伯來朝。

杞王者後，而言朝即黜杞。《詩》三《頌》不言杞，直以魯代杞，所謂王魯黜杞。王魯黜杞于《詩》爲本例，先師借以説《春秋》。


 疏

來朝時，正也，因正以見不正也。宣世不言朝，成世二言來朝。




夏，四月，甲寅，臧孫許卒。

大夫也，卒者賢之。禮待如卿，亦賢之。




公如晉。

《晉世家》：「魯成公朝晉，晉弗敬魯，怒去，背晉。」




葬鄭襄公。

《傳》：不及時而不日，慢葬也。方伯葬月，時者畧之也。




秋，公至自晉。

冬，城運。

再城運矣。城者，董子説以爲「强私家」。不自修而飾城，飾城無益也，觀于入運，而知徒城非計矣。




鄭伯伐許。

鄭在喪，何以不稱子？貴賤相嫌也。





五年


春，王正月，杞叔姬來歸。

杞叔姬者，娣也。娣何以書？伯姬死，娣立爲夫人者，如紀季姬是也。




仲孫蔑如宋。

王後爲賓客，于諸侯無統屬之義，故公與宋公無往來之文，見以客禮行也。此言内臣如宋何？明君無朝禮，臣得相通聘也。故四言如者，亦四言來聘。


 疏

内臣如宋始此。




夏，叔孫僑如會晉荀秀于穀。

秀，二《傳》作「首」。


 疏

内邑也。大夫會不書，此何以書？會大國大夫也。政在大夫，故特書之。凡會方伯以下，大夫通不書也。




梁山崩。

梁山者何？晉地。何以不繫乎晉？名山大澤不以封也。齊、晉尊同，晉何以不記災？陜以東國不記災，故晉不記災；陜以西國記災，故齊得記災。


 疏

《晉世家》：「景公十四年梁山崩，問伯宗，伯宗以爲不足怪也。」




梁山者何？

據非國，乃不繫。


 河上之山也。

此爲河上山名。魏都大梁，即此《經》梁亡之梁。則在蜀爲州名，非山西地與晉近，秦不能滅而有之，當與此梁山異地。


 梁山崩何以書？

外異不書，又不屬國。


 記異也。

非災。


 何異爾？

山有崩道。


 大也。

所崩甚大，故異。


 何大爾？梁山崩，壅河三日不
 。

因其大崩，壅河不流，故重而異之。


 外異不書，

晉爲外州伯，外異《經》不書。


 此何以書？

惟晉書二事，不出晉。


 爲天下記異也。

言爲天下記者，不以梁山繫一國，則從天下言之。


 疏

《周禮》「大傀異災」

 ，以地稱大，傀即《莊子》「大塊」。




秋，大水。

水災何以無日例？非一日之事，不可以日計，故不日。火災以日計，故日之也。




冬，十有一月，己酉，天王崩。

《本紀》：「定王二十一年崩，子簡王夷立。」




十有二月，己丑，公會晉侯、齊侯、宋公、衛侯、鄭伯、曹伯、邾婁子、杞伯同盟于蟲牢。

大會于鄭地。


 疏

晉、楚分伯，晉爲伯，魯、齊、衛、鄭爲四牧，新以齊降牧，故陳、蔡不敘亦言同。齊桓一匡，同爲大同，諸侯徧至之辭，《穀梁》以爲尊周。晉同盟專盟北方諸侯，故《穀梁》以爲外楚。言同有不同。





六年

《年表》：簡王元年，吴壽夢元年。





春，王正月，公至自會。

何爲以月至？在外聞天子喪，不奔喪而還，危之，故月也。蟲牢與京師相近，有天子喪，公不往，爲失禮。近便猶不往，深惡其失臣道，故月以謹之。




二月，辛巳，立武宫。

工作不日，此何以日？重之也。


 疏

春秋當日廟制未定，《春秋》乃定爲五廟，凡書廟制皆爲新制。《左傳》以爲有武德立宫，《傳》以爲武公之廟。蓋因武事立武公廟耳。




武宫者何？

據立新作，近於文公。


 武公之宫也。

武公者，成公九世祖也。《魯世家》：武公敖卒，子懿公戲立；懿公卒，弟孝公稱立；孝公卒，子惠公弗涅立；惠公卒，庶子隱公息立。自隱至武公六世。


 疏

按，此足見傳者于《春秋》以前譜帙世系無不考核，則不言事何可以説《春秋》也。


 立者何？

據立王子朝、立晉乃言立。


 立者，不宜立也。

《明堂位》：「魯公之廟，文世室也。武公之廟，武世室也。」是魯公、武公不宜别立專廟。故武公雖不祧，而《傳》言不宜立也。


 立武宫，

當時廟制不如經制，故興建無常。


 非禮也。

禮：諸侯五廟，二昭二穆，與太祖之廟而五。武公本在世室，今侈勝齊後立之，非也。《春秋》有武、煬、僖毁廟復見之文，是當時隨立，不拘廟數，《經》故譏之也。




取鄟。

不月者，卑之也。


 疏

二《傳》皆以鄟爲國，《傳》本有滅國言取之例。以爲邾婁邑者，一師之説耳。




鄟者何？邾婁之邑也。曷爲不繫乎邾婁？諱亟也。

説無依據，推餘丘傳耳，今不從之。




衛孫良夫帥師侵宋。

同盟相伐，衛爲首戎，故惡之也。


 疏

據《左氏》，此有晉、宋、鄭不書，爲晉諱也。




夏，六月，邾婁子來朝。

記邾婁，與内和也。成世無兵事。朝時，此其月何？有天王之喪而相朝，非禮也。




公孫嬰齊如晉。

不如京師而如晉，惡之也。




壬申，鄭伯費卒。

不書葬者，有楚師也。有楚師則何以不葬？鄭初與楚伐人喪，今楚亦伐其喪，故不葬以見之也。


 疏

《鄭世家》：「二年，楚伐鄭，晉兵來救。是歲悼公卒，其弟睔立，是爲成公。」




秋，仲孫蔑、叔孫僑如帥師侵宋。

與衛和約伐宋者何？從晉命也。




楚公子嬰齊帥師伐鄭。

此伐喪，何以不貶？鄭前從嬰齊伐，必如是而稱乎前事也。此有陳、蔡、許，未敘。□□而鄭服。


 疏

《鄭世家》：「悼公二年楚伐鄭，晉兵來救。」




冬，季孫行父如晉。

晉欒書率師救鄭。

正□□□□□□舊□□□□□。


 疏

今□□□□□□事□□□□□。





七年

《年表》：晉成公元年。悼公弟也。





春，王正月，鼷鼠食郊牛角。改卜牛，鼷鼠又食其角，乃免牛。

此畏天之異也。凡祭宗廟，小祭祀祭物小有變損不志，惟祀天之物乃志之，所以畏天也。董子：鼷鼠食郊牛角，蓋養牲不謹也。


 疏

據《周禮》稱上帝。五帝固同爲大統君相之稱，而天分九野之説可推矣。《春秋》之王不過帝之一州，方三千里，故所郊爲東方蒼天，王爲大九州牧，故各郊九天而不言大禘。「禮不王不禘」，王當爲皇。皇、帝乃禘上天，故祭天禘大郊小，《春秋》有小郊無大禘，故祀天大禘不見《經》。《論語》「知禘之説可治天下」，《封禪》亦以禘爲皇帝治天下之學，非《春秋》所宜有也。




吴伐郯。

夷狄伐小國不書，書者，爲下晉伐郯。吴者何？揚州方伯也。何以知其爲方伯？以其言使也。方伯則何以不見監者湯沐邑？陜以東夷狄國新爲中國，故待之禮畧也。荆、徐、梁皆早見吴，何以晚見？隔于徐也。


 疏

吴者，狄之也。初見兵事從狄辭。郯者，我屬也。兵已近我，故録之，又爲下晉伐郯見。




夏，五月，曹伯來朝。

來朝不月，此何以月？有天王喪也。再踰年矣，何猶以喪言之？未大祥也。《春秋》見者不復見，此何以再見？以見喪必三年也。


 疏

邾婁子、曹伯二朝皆月，内見以明之。




不郊，猶三望。

言不郊與不視朔同。繼前牛災事，因牛災不郊，故不郊亦書。既不郊，則望可以免，猶之爲言，可以己之辭也。《論語》「獲罪于天無所禱」，皇、帝與王、伯皆奉天爲主，郊祀即親見天神受命；天統羣神，故不郊天則羣祀可已。《經》言猶，以諸專尊天以統羣祀。


 疏

泰西宗教以天爲主，《穀梁》「爲天下主者天也」，董子亦有主天之説。《春秋》天王天子皆主天，推而論之，止于至善，繼往開來，爲百世法。《經》合中外立極，各洲初闢，皆屬蠻野，淫殺酷虐，不受繩墨，豈能遽繩以繁文縟禮？故凡異教皆爲聖經前驅，先以博愛守貞止其殺淫，不致弱肉强食；已漸文明，然後徐引大中至正之道。中土如此，西國亦然。西教利于開荒，紛争戰鬭，力征經營，其教固合時宜，若大統以後，長治久安，專心文教，以絶亂源而臻上理，則西教固尚嫌簡陋。就西人

 目前而論，固羣奉爲依歸，若欲推行無弊、積益求精，則當不僅路氏之改舊教已也。惡西教者皆云西人廢絶倫常，今案絶倫、平權兩約，絶無其説；至專尊一天，不祀諸神，西士未免主持太過。然其教傳于歐美，彼土外教，如一物一神，及土石禽獸各奉爲教主，以千百數，奉一天以推蕩羣教，天主二字，其功甚鉅。《論語》獲罪于天無禱，《春秋》譏不郊三望，禮喪中廢羣祀，唯祭天越紼行事，皆專崇一天之古義，西人因與佛

 難，故攻之不遺餘力，非與孔教争也。《春秋》以天統王，《穀梁傳》曰：「爲天下主者，天也。」此天主二字之所本。又曰：「孤陰不生，獨陽不生，三合焉然後生。故曰天之子也可，母之子也可。」中國以君稱天子，《論語》「天生德於予」，庶人亦稱天生，此《春秋》尊天，以及天王，王臣雖微，在諸侯上。天地君親師五字出于《禮三本》，荀子之説曰：「禮有三本：天地生之本，先祖類之本，君師治之本。無天地焉生？無先祖焉出？無君師焉治？三者偏亡焉無安人。故禮上祀天，下祀地，尊先祖而隆君師，是禮之三本也。」蓋民生于三，事之如一，如但奉天，是一本也。考偏亡之説，是必中國古有專敬一天之教，聖人以地、君、親、師補足三本。又，《喪服傳》「臣以君爲天，子以父爲天，婦以夫爲天」，《孟子》「天視自我民視，天聽自我民聽」，《尚書》天命、天討、天工等説。蓋孔子未興以前，異教蜂起，故立祆教以正其趨；異教已絶，儀法宜昭，故又創立諸法，因舊教奉天，由其知以推其類，曰子天父、臣天君、孫天祖、婦天夫，由一天以化數天，即由一本以變三本。孔子改舊爲新之義往往見于《論語》，故舊教詳于自修，略于政治，《論語》則以道德歸之帝、王；禱以實不以文，則以禱久之説正禮拜之煩數；靈魂永生易流虚恍，則以未能事人知生歸諸實跡；泛愛易至摩、放，則以堯舜猶病杜其流弊；天使復生、靈跡近於誕，則不語怪力亂神；禍福之説中于人心，則歸之天命以杜忮求；人皆父天則愛無差等，故斥非鬼以示等威；奉天近於僧道不事事，則務民義、遠鬼神以求治法。《春秋》以外，凡《易》、《書》、《詩》、《禮》、《孝經》推本於天，至尊無上，其奉天之學則治曆明時，創爲月令、明堂之法，典章制度，立官發令，飲食衣服，各法天行，隨時更易，趨步法象；如子於父、臣於君，不僅立廟，號呼瀆請，罪囚自待。此中教古同西教，孔子改爲三本實義也。中國舊教，天生孔子以正之。西教開創，不能不主天以定一尊，由粗而精，由略而詳，則不必再生孔子，但入中國，用禮三本之説譯改舊教，則中外今古、舊教新教，救弊補偏，同臻美富，又一定之勢局也。




秋，楚公子嬰齊率師伐鄭。

《年表》：楚伐鄭。




公會晉侯、齊侯、宋公、衛侯、曹伯、莒子、邾婁子、杞伯救鄭。

方伐而即救，明勤于諸侯也。


 疏

伐、救並言。晉敘齊、宋、衛，而楚不敘，内晉而外楚。内見一伯四牧，楚師有陳、蔡與秦、吴、許。




八月，戊辰，同盟于馬陵。

同盟猶會盟也。曷爲或言會或言同？同重于會也。曷爲言會復言同？同重于會也。月在日上者，同月也。


 疏

有鄭則北方諸侯全矣，故爲同。同者，同外楚也。大國晉、宋，四牧齊、魯、衛、鄭。齊新貶爲牧，屬兖州。




公至自會。

以會致者，得意之辭也。




吴入州來。

入者滅之漸也，吴者揚州方伯也。陜以東國見荆、徐、梁，何以不見揚州？言二州而揚可知也。何以見三州？天子方千里者九，《春秋》絶長補短，西南不置州，東南增置也。言梁明滅，置不言揚者，從省可知。


 疏

吴初見，如澳、非、南美各州初無國無君，但稱州名而已，後乃漸進，稱楚稱吴，又久而稱子。《春秋》引外四州以成小九州，亦如今日引外大州以成《大統春秋》。




冬，大雩。

冬而記雩，不時。




衛孫林父出奔晉。

言林父出奔，著世卿之禍也。





八年

《洪範》「王省惟歲」，故大統之學説專詳陰陽、五行、八風、十二教。周正何以建子？四仲中分，四隅之説故不言仲。東北春隅，艮；東南夏隅，巽；西南秋隅，坤；西北冬隅，乾。四隅節候不同，中分故不用四仲。《論語》舉一隅不以三隅反，舉中國以立法，以三隅反之。





春，晉侯使韓穿來言汶陽之田，歸之于齊。

汶陽之田者，歸棘也。避不言棘，諸侯不得專地，故以田言之。田者，間田也，可以取、歸矣。




來言者何？

間田進退，二伯司之。故言田以存天子禮制，與不許諸侯專地。


 内辭也。

如奉天子命者然。


 脅我，使我歸之也。

以威力迫脅。


 曷爲使我歸之？

前已取之齊。


 鞍之戰，齊師大敗，齊侯歸，弔死視疾，七年不飲酒，不食肉。晉侯聞之，曰：「嘻！奈何使人之君七年不飲酒、不食肉？請皆反其所侵地。」

義詳《解詁》。


 疏

言歸田何？諸侯有功，取于間田以禄之，禮也。主晉者何？二伯奉命黜陟，得行慶削也。因時事以見間田之禮也。齊之間田若何？方百里者九，千乘之國也。




晉欒書帥師侵蔡。

録欒書之主兵，起其弑也。


 疏

已得鄭，蔡篤于從楚，故侵之。蔡十年已不見《經》。




公孫嬰齊如莒。

如莒者何？報其朝也。莒不言朝者，以起爲夷，非不朝也。


 疏

公孫嬰齊者何？叔肸

 之子也。内臣如莒者惟此一見。




宋公使華元來聘。

來聘者，問名也。何以不言問婚？成不成未可知也。小事不書，書者，詳録伯姬也。孔子曰：「説之詳

 ，辭之複，其中必有善者焉。」




夏，宋公使公孫壽來納幣。

納幣，使人禮也。婚禮不稱主人，此正稱者，辭命雖有所託，史册自當君命，凡以婚禮行者，皆當稱君使。紀爲小國，乃不言使耳。




納幣不書，此何以書？録伯姬也。

義詳《解詁》。


 疏

董、何舊有《春秋》改文從質之説，以杞爲文、宋主質。今按，文、質乃《詩》説，改文即《羔羊》之「革」，《緇衣》「敝又改爲」。《詩》爲大統專説。夏東

 木德，主文；商西金德，主質。先師舊説所列質家親親尚白等説，中國從無此派，證以泰西，最爲切合。《詩》主西皇，故改文從質，以緇爲素，乃爲後之夏、商而言，非古之中國已有文、質兩派。如以《春秋》救周敝改從質，久而敝，非再作救質從文之《春秋》不可。然則《春秋》非爲百世立法，乃一時救敝之書矣，今故以文。質立法改歸于《詩》，《春秋》則專于主文，爲中國小正之統。




晉殺其大夫趙同、趙括。

稱國以殺，殺無罪也。不言及者，尊卑敵也。


 疏

《晉世家》：「十七年，誅趙同、趙括，族滅之。韓厥曰：『趙衰、趙彌之功，豈可忘乎！奈何絶祀？』乃復令趙庶子武爲後，復與

 之邑。」




秋七月，天子使召伯來錫公命。

王者三代之舊稱，天王天子皆《春秋》之新名。經傳言天子多於天王，《春秋》治政之書，故一言天子以見例而已。


 疏

《春秋》主天，故稱天王。考天下一家，例以皇爲祖，以祖配天，故曰「皇天上帝，先祖是皇」；文武帝、后爲皇佐，稱父母；八方伯稱王，爲二《南》之子；外十二牧爲公孫。天下雖大，如一家然。故皇稱天，所謂「克配于天」。帝佐皇，爲天子正稱，非王之本號，故《春秋》正稱天王，一見天子以示例。考天子本尊于王，《詩》曰「王于出征，以佐天子」，《書》曰「天子作民父母

 ，爲天下王」，則非治一國之王矣。《尚書》「天工人其代之」，《穀梁》「爲天下主者天也」，董子以天爲主，故皇正稱皇天，于親爲祖；帝正稱天子，于親曰父母；王正稱天王，于親曰之子、公子；伯曰天吏，又曰天牧，于親爲公孫。凡經傳所云天下、天子皆謂大統而言，非以中國爲天下、王爲天子，而王一見，天子亦必在可以然之域。考《周禮》上帝與五帝並見，古有九天，《詩》于昊天、旻天分别最嚴；王爲東帝蒼天所統，則王所父之天爲東方一隅之天，故亦可稱天子。按，《經》之大夫有三等之别，大國大夫比于天子之卿，小國比于天子元士，惟方伯之卿乃比天子大夫，爲《經》書大夫正稱，天子爲帝正稱。《白虎通》説皇帝亦稱天子，上達下達，亦如大夫之有三等，而以方伯之卿爲正稱。




其稱天子何？

正言天王、言王。《春秋緯》王、天王、天子爲一科三旨。


 疏

《春秋》天子只此一見。


 元年春王正月，

謂稱王也。


 疏

王即周字號名。諸侯目國名，王不敢舉周，以王代。以諸侯比，則如齊、晉使大夫來或不目君，但稱國。


 正也。

以王爲正稱。天王、天子，皆以天臨之。


 疏

《春秋》文成數萬，其旨數千，紛繁淆變，不知所歸，故每言正例以起其變。不得其正，則變者不顯；且以正爲變，則無所取則。故有變例即有正辭，以爲之準，執正然後可以論變。《傳》于正一條每言「正也」以起之，當就其正以盡推其變也。


 其餘皆通矣。

以稱王爲正
 

注



 ，其餘言天王言天子皆變文相通，别有所取。董子曰：受命之君，天命之所予也，故號爲天子者宜視天如父，事天以

 孝道也；又引《傳》曰：「唯天子受命于天，天下受命于天子，一國受命于君。君命順則民有順命，君命逆則民有逆命。」此有功而加服，明黜陟之禮也。《春秋》三記錫命，一即位受命，一葬後追錫，此有功加封。


 疏

班氏説：「天子者，爵稱也。爵所以稱天子者何？王者父天母地，爲天之子也。故《援神契》曰：『天覆地載，謂之天子，上法斗極。』《鉤命決》曰：『天子，爵稱也。』帝王之德有優劣，所以俱稱天子者何？以其俱命于天，而王治五千里内也。《尚書》曰：『天子作民父

 母，以爲天下王。』何以知帝亦稱天子？以法天下也。《中候》曰：『天子臣放勛。』《書·亡逸》篇曰：『厥兆天子爵。』何以皇亦稱天子也？以其言天覆地載，俱王天下也。故《易》曰：『伏羲之王天下也。』」




冬，十月，癸卯，杞叔姬卒。

此不卒者，因下逆喪，故録之也。


 疏

出者，與廟絶。叔姬已絶杞，不應再繫杞。繫杞者以不嫁，故下逆喪歸。




晉侯使士燮來聘。

此謀伐郯，其言聘何？先聘而後伐也。因伐而聘，非禮也。不譏者，不待譏也。




叔孫僑如會晉士燮、齊人、邾婁人伐郯。

郯小國也，晉何爲遠來伐之？爲吴事也。


 疏

吴伐郯。郯從吴。此争郯也。




衛人來媵。

據本傳，以娣、姪從，則媵者三姬良人之等也；于未嫁之先來媵，與夫人同嫁者也。此《春秋》新禮，以爲不再娶之制。《詩》曰「諸娣從之，祁祁如雲」者，《詩》與《春秋》同爲素王之制。




媵不書，

先録同姓親國。魯、衛和協，故先録。


 此何以書？

賤媵。内女嫁者多矣，不書媵。


 録伯姬也。

因伯姬賢，故詳録其事，欲明其禮，故特于此言之。





九年


春，王正月，杞伯來逆叔姬之喪以歸。

杞伯曷爲來逆叔姬之喪以歸？

出已絶于夫家，當由内葬之。


 内辭也，

非禮制，以勢力壓之。


 脅而歸之也。

婦出與廟絶，不可歸葬，葬于母家。此言以葬歸明失正，以起來歸不葬，于禮失之也

 。




公會晉侯、齊侯、宋公、衛侯、鄭伯、曹伯、莒子、杞伯同盟于蒲。

蒲者，衛邑也。《補例》：盟何以或言同或不言同？言同者，大會也。此言同何？中國諸侯皆在，是同心以外楚也。何爲外之？不欲其亂中國也。晉者東伯，何爲以外言之？使夷狄不侵伐中國者，二伯之職也。


 疏

《公羊》舊有文質之説，文爲中國，質爲海外；文詳道德，質詳富强。二者偏勝爲弊，必交易互易，然後君子。見在時局，《公羊》大一統之先兆也。




公至自會。

二月，伯姬歸于宋。

言歸于者，不親迎之辭也。故下有致女事。


 疏

定昏禮，故詳録伯姬事以示例。




夏，季孫行父如宋致女。

致者，致之于廟，如内用致夫人也。宋公不親迎，三月之時，伯姬不肯行廟見之禮，公乃使季孫勸其行。主書者以明伯姬之賢，交譏魯、宋。




未有言致女者，

内言用致夫人，亦與此異例。


 此其言致女何？

《春秋》明親迎典禮特起之筆，非常辭。


 録伯姬也。

事詳劉向《列女傳》。言女者，明未廟見成婦也。




晉人來媵。

伯姬已嫁，猶未廟見，媵亦有待年之禮。《傳》曰「備娣姪」，媵亦三女，合本國與二媵九女，天子十二女，則得三國媵。


 疏

媵乃《春秋》新制，以防女禍。當時諸侯皆再娶，泰西風俗不二妻，頗有貴女之意，此《商易》之坤乾，聖人所以改爲乾坤。




媵不書，此何以書？録伯姬也。

《傳》曰「二國來媵」之先録衛、晉，明媵必同姓之國也。二國同媵，以國大者爲尊，則晉女尊于衛女也。


 疏

禮制司徒所掌，海外不如中國。交易而退，各得其所，文質彬彬，所以爲君子。




秋，七月，丙子，齊侯無野卒。

《春秋繁露》：「《春秋》記天下之得失，而見所以然之故，甚幽而明，無傳而著，不可不察也。夫泰山之爲大，弗察弗見，而況爲眇者乎！故按《春秋》而適往事，窮其端而視其故，得志之君子，有喜之人，不可不慎也。齊頃公親齊桓公之孫，國固廣大而地勢便利矣，又得霸主

 之餘尊，而志加于諸侯。以此之故，難使會同，而易使驕奢，即位九年，未嘗肯一與會同之事。有怒魯、衛之志，而不

 從諸侯于清丘、斷道。春往伐魯，入其北郊，顧反伐衛，敗之新築。當是時也，方乘

 勝而志廣。大國往聘，慢而弗敬其使者。晉、魯俱怒。内悉其衆，外得黨與衛、曹，四國相輔，大困之鞍，獲其頃公，斮逢丑父。深本頃公之所以大辱身，幾亡國，爲天下笑，其端乃從懾魯勝衛起。伐魯魯不敢出，擊衛大敗之，因其氣而無敵國以興患也。故曰：得志有喜，不可不戒。此其效也。自是後，頃公恐懼，不聽聲樂，不飲酒食肉，内愛百姓，問疾弔喪，外敬諸侯，從會與盟；卒終其身，家國安寧。是福之本生于憂，禍起于喜也。嗚呼！物之所由然，其于人切近，可不

 省耶。」


 疏

《齊世家》：「頃公朝晉而歸，弛苑囿，薄賦斂，振孤問疾，虚

 積聚以救民，民亦大説。厚禮諸侯。竟頃公卒，百姓附，諸侯不犯。十七年，頃公卒，子靈公環立。」




晉人執鄭伯。

稱人而執，非伯討之辭也。


 疏

《鄭世家》：「成公三年，楚共王曰：『鄭成公，孤有德焉。』使人來與盟。成公私與盟。秋，成公朝晉，晉曰：『鄭私平于楚。』執之，使欒書伐鄭。」




晉欒書帥師伐鄭。

鄭從楚也。


 疏

鄭居中爲樞紐，兩大皆所必争，外交最爲難。故輯鄭事，爲鄭外交書。




冬，十有一月，葬齊頃公。

大國例日，月者佚獲，故畧之。




楚公子嬰齊帥師伐莒。庚辰，莒潰。

楚稱王子嬰齊，其曰公子者，地、物從中國，如繙譯之類。


 疏

富强之學，中不如外。羣雄角立，兵戰時過。古人禮失求野，所當求益者。




楚人入運。

入運者，伐我也。言入而不言伐，爲内諱也。楚師及我，其禍亟矣。


 疏

兵學爲政治之最精，大抵一統則惰，分角則勤，《春秋》亦爲亂世，兵戰所必詳求。禮失求野，此當取法外人。




秦人、白狄伐晉。

何爲白狄與秦人列數？狄秦也。晉與白狄伐秦，秦亦與白狄伐晉，明結夷爲戰之非也。此《春秋》之惡戰也。


 疏

此伐晉起下伐秦之會。何以不言及晉？秦亦狄也。晉同白狄伐秦，今秦復從白狄伐晉。戎狄無信，不可信也。




鄭人圍許。

大國乃言圍，此次國，其言圍何？許初爲鄭屬也。與陳人圍頓同。


 疏

鄭、許皆從楚，此私怨也。農、工、商、賈諸學皆當取法外人，國勢强則外海自戢。凡被兵，皆不善謀國，不能自强者。




城中城。

城中城者，非外民也。


 疏

中城，内城。于城中别爲一内城。《春秋》再城中城。





十年

《年表》：齊靈公環元年。





春，衛侯之弟黑背率師侵鄭。

黑背者，公孫剽之父也。言帥師，亦逐君之先見也。


 疏

爲晉侵。海外公法盟約，《春秋》尤爲休明。此當别輯一書，以明先王典制不如海外公法出于寒素，諸國取以爲國際交涉之準。《周禮》爲大同專書，外交之説尤備。




夏，四月，五卜郊不從，乃不郊。

董子：「郊因先卜，不吉

 不敢郊。百神之祭不卜，而郊獨卜者，郊祭最大者也。」《補例》：凡卜筮日，旬之外曰遠某日，旬之内曰近某日。喪事先遠日，吉事先近日。


 疏

泰西詳于人謀，畧于天命。經傳重卜筮者，蓋民知文明以後，卿士上議，庶人下議，與泰西同。其術尤折中于天，議院朋黨諸弊不待言，當其時亦絶無諸弊。惟《經》以天立教，君相不能僅恃人謀，不求于天，故之卜筮。




其言乃不郊何？

據七年不言乃。乃，難

 辭。


 不免牲，故言乃不郊也。

五月，公會晉侯、齊侯、宋公、衛侯、曹伯伐鄭。

伐不月，月者，謹之也。晉前執人君而伐人國，人不從不知自修省，急于又伐，月以譏之也。


 疏

《鄭世家》：「四年春，鄭患晉圍，公子如乃立成公庶兄繻爲君。其四月，晉聞鄭立君，乃歸成公。鄭人聞成公歸，亦殺君繻，迎成公。晉兵去。」




齊人來媵。

三媵九女，合本國得十二女，此天子之禮矣。媵只二國，三爲非禮。舉齊異姓，明諸侯之媵不得有異姓，天子十二女，乃得有異姓也。伯姬嫁于宋，二伯來媵，同姓之國衛最爲親，極著其禮盛。




媵不書，此何以書？録伯姬也。三國來媵，非禮也。

傳曰：一國嫁女，二國媵之，三媵非禮。《王度記》：諸侯一娶九女，備娣姪以從。每國三女，合之本國，正得九女。若三國往媵，是十二女也。僭天子，當諱，此不諱不月者，宋王者後，亦得用天子之制，故《傳》譏之而《經》不變，亦互文見義也。


 曷爲皆以録伯姬之辭言之？

據此非禮不必説伯姬，可别傳起之。


 婦人以衆多爲侈也。

婦人以侈盛爲榮，伯姬以至賢爲榮。三國來媵，不足以累伯姬之賢。三媵十二女，僭天子矣，不譏者，王後也，賓客之禮異于諸侯也。殷制亦同于周者，三代共之也。




丙午，晉侯獳卒。

不書葬者，公在晉送葬，諱之，不書也。會葬者，大夫之事也。


 疏

《晉世家》：「十九年夏，景公疾，立其太子壽曼爲君，是爲厲公。後月餘，景公卒。」




秋，七月，公如晉。

此公奔喪之禮也。不奔天王喪而奔大國喪，失禮矣。公如不月，月者，爲送葬謹之也。


 疏

《魯世家》：「十年，公如晉。晉

 景公卒。因景公卒，故留成公送葬，魯諱之。」今日外交宜立專門，以復言語科之旨。





十有一年

《年表》：晉厲公壽曼元年。





春，王三月，公至自晉。

正月不言公在晉者，中國不存公也。致何以月？爲葬事久留于晉，故月。




晉侯使郤州來聘。己丑，及郤州盟。

厲公初立，使卿出盟諸侯，使不貳于楚而修先君之好，故先聘而後盟。在喪使聘不譏者，不親出，且爲王事。




夏，季孫行父如晉。

成世大夫三如晉。




秋，叔孫僑如如齊。

此言卿之如晉、齊，所以見二國之尊卑。晉正卿，齊次卿，齊失伯。


 疏

成世大夫惟此一如齊。




冬，十月。


十有二年


春，周公出奔晉。

天王、王子不言出，王臣奔則言出。寰内諸侯同。外諸侯不言宰者，出喪則罷，又見使尊也。




周公者何？

前會諸侯繫宰。


 天子之三公也。

上言天子執政，此言三公者，明不攝政則爲三公，以三公攝政則爲冢宰。冢宰非常置之官，去喪則罷。


 王者無外，

王子出奔皆不言出。


 疏

此大統《詩》説。王讀作皇，「思無邪」，「海外有截」，輻隕三萬里，故曰無外。《春秋》方三千里，曰無外，舉大以例小。


 此其言出何？

王臣可以言出。問王子、王臣之分。


 疏

《曲禮》：「天子不言出，諸侯不生名。」皆大傳文。


 自其私土而出也。

私土，謂畿内封國也。天子之子弟從于王，無封，普天之下莫非所有，故不言出。王臣封國以百里爲界，餘非其有，故可言奔、出。私土，明不得以天子例之，有封國，則言出。




夏，公會晉侯、衛侯于沙澤。

據《左氏》會有鄭伯。不書，畧之。


 疏

事詳《晉語》。




秋，晉人敗狄于交剛。

再言敗，與齊伐越相起。




冬，十月。

爲酉、戌、亥三月，屬西北隅，爲北方黑帝所司，用顓頊曆，爲北宣夜法。中國之夏即其春，秋即其夏，冬即其秋。同在北半球，寒暑同節候，里差小異。





十有三年


春，晉侯使郤錡來乞師。

爲伐秦來乞師。内外同言乞，重師也。




三月，公如京師。

公不如京師，此如月者，非如也，明公爲伐秦過周而行朝禮，非實朝。《春秋》朝覲巡狩之廢久矣。


 疏

稱京師，存西京，以洛陽爲行在。《白虎通義》以京師爲周之定稱者誤。《詩》言「周京」、「京周」並見，變文以明三統。




夏，五月，公自京師，遂會晉侯、齊侯、宋公、衛侯、鄭伯、曹伯、邾婁人、滕人伐秦。

秦者，楚之屬也。《春秋》中分天下，東北爲中，西南屬外。如《易》陽卦所蒞爲中，陰卦三女所蒞之方爲夷。又如今地球分南、北、東、西。


 疏

《晉世家》：「厲公初立，欲和諸侯，與秦桓夾河而盟。歸而秦背盟，與翟伐晉。三年，使吕相讓秦，因與諸侯伐秦。至涇，敗秦于麻隧

 ，虜其將成差。」




其言自京師何？

據衛、鄭會于斐、沓不言自晉，惟致乃言自。


 公鑿行也。

本未如朝，《春秋》加以朝文，如至京師受王命伐秦者然，故言遂。


 公鑿行奈何？

鑿行即化我。公不朝，自以伯國命過天子，而《經》乃先言自。


 不敢過天子也。

《經》不敢以存君臣之義。餘詳《解詁》。




曹伯廬卒于師。

公在師，故稱師。師在秦，卒于秦地。


 疏

《曹世家》：「宣公十七年卒，弟成公負芻立。」




秋，七月，公至自伐秦。

往、至皆月者，爲見不朝也。


 疏

《左傳》楚之有秦，猶晉之有齊，齊、晉、秦、楚爲《春秋》四方岳。《論語》：太師適齊，亞飯楚，三飯當爲秦，四飯當爲晉。説詳《白虎通義》。




冬，葬曹宣公。

劉子云：「宣公與諸侯伐秦，卒于師。曹人使子臧迎喪，使公子負芻與太子留守。負芻殺太子而自立，子臧見負芻，告當立也。宣公既葬，子臧將亡，國人將從之。負芻立，是爲成公，成公懼，告罪，且請子臧，子臧乃反。」按，葬時，正也。不言當時與否，畧之也。





十有四年


春，王正月，莒子朱卒。

莒子何以不葬？夷狄不葬。其不言朝何？夷狄不言朝也。卒何以月？莒卒例月也。此正卒也，至此以下皆月者，莒卒例月也。




夏，衛孫林父自晉歸于衛。

自晉，晉有奉焉耳。


 疏

劉子説：「林父奔晉，晉使郤犫爲請還，定公欲辭，定姜曰：『不可。是先君宗卿之嗣也，大國又以爲請，而弗許將亡，雖惡之，不猶愈于亡乎？君其忍之。夫安民而宥宗卿，不亦可乎！』定公遂從

 之。」




秋，叔孫僑如如齊逆女。

逆女不書，此書者，譏三世娶母黨也。




鄭公子喜帥師伐許。

再伐許，故下許遷于葉。




九月，僑如以夫人婦姜氏至自齊。

不書。書者，明三世娶齊非禮也。言婦姜者三，明三世娶母黨，外屬相婚也。




冬，十月，庚寅，衛侯臧卒。

劉子云：「定公卒，立敬姒之子衎，是爲獻公。居喪而嬉，定姜既哭而息，見獻公之不哀也。不内飲食，曰：『是將敗衛國，必先害善人，天禍衛國也。夫吾不獲鱄也，使主社稷也。』孫文子自是不敢捨其重器于衛。」


 疏

《衛世家》：「定公十二年卒，子獻公立。」




秦伯

 卒。

秦卒何以皆時？正也。楚例日，吴例月，秦例時，三等之敘也。秦何以禮卑于楚、吴？秦有葬，楚、吴無葬也。滕、薛、杞不名者，微也，秦伯何以三名三不名？不葬者有名，葬者無名，不嫌爲小國也。葬則何以不名？不名者，王臣大夫不名也。秦在西京，如天子居留大夫，外攝梁牧。昭以下反伯于劉子，以秦、鄭爲二大夫，從劉子。不名者，從大夫例。以伯本王臣，攝爲梁牧，乃反其大夫，不名。


 疏

湘潭王氏説：《解詁》于昭五年乃言不名，是何君所見此秦卒本有名，後乃誤脱耳。《秦本紀》：「桓公立二十七年卒，子景公立。」





十有五年

《年表》：秦景公元年，衛獻公衎元年。





春，王二月，葬衛定公。

月，正也。四月葬，近禮。




三月，乙巳，仲嬰齊卒。

公孫嬰齊，公子遂之子也。遂爲弑賊，當誅其身並及其子孫，魯人不討，《春秋》代討之，遂稱仲遂，以爲公子遂已誅，此别一仲氏，其子又稱仲，不許公子遂有後于魯。




仲嬰齊者何？

當時有兩公孫嬰齊，疑一氏公孫、一氏仲以爲别。


 公孫嬰齊也。

父子皆氏仲。


 公孫嬰齊則曷爲謂之仲嬰齊？

當氏公孫。


 爲兄後也。

魯人前既逐歸父，討賊之義明矣，不當更爲之立後，因氏仲以絶之。


 爲兄後則曷爲謂之仲嬰齊？

據歸父之奔，氏公孫或因爲後之義，以王父氏。


 爲人後者，爲之子也。

歸父之奔，討弑賊子也，又别立嬰齊，豈于子絶，于孫則可立。


 爲人後者爲其子，

禮經文。


 則其稱仲何？

變文以見討孫之義，與華孫同。


 孫以王父字爲氏也。

《傳》非以後歸父當氏仲，謂遂氏仲孫又氏仲，如孫氏王父之辭。子既逐則别立之後，亦更當逐之。


 然則嬰齊孰後？後歸父也。歸父使于晉而未反，何以後之？

奔有罪。


 叔仲惠伯，傅子赤者也，文公死，子幼，公子遂謂叔仲惠伯曰：「君幼，如之何？願與子慮之。」

與里克語荀息同。


 叔仲惠伯曰：「吾子相之，老夫抱之，

卿如二伯，自稱老夫。


 何幼君之有？」

可謂中立不倚。


 公子遂知其不可與謀，

較荀息不食言持義尤正。


 退而殺叔仲惠伯，

不言弑及，爲内諱。


 弑子赤而立宣公。

事在文十八年。


 宣公死，

宣十八年。


 成公幼，臧宣公者，相也。

臧氏大夫，便文稱相。


 君死不哭，聚諸大夫而問焉。曰：「昔者叔仲惠伯之事

不目子赤目惠伯，亦内辭。


 孰爲之？」諸大夫皆雜然曰：「仲氏也，

《經》書仲遂，故《傳》從之。


 其然乎！」於是遣歸父之家，然後哭君。歸父使乎晉，還自晉，至檉，

《經》書如此。


 聞君薨家遣，墠帷，哭君成踊，反命于介，自是走之齊。

見宣十八年《經》、《傳》。


 魯人徐傷歸父之無後也，

此爲婦人之仁。歸父無後而立嬰齊，即以見仲氏不可有後，所以仲氏絶也

 。


 於是使嬰齊後之也。

公孫嬰齊而稱仲嬰齊，《穀梁》以爲疏之，是也。何爲疏之？子由父疏之。《春秋》惡惡止于其身，善善及其子孫，何爲由父疏之？弑君之賊也。《春秋》弑君者不復見，絶其子孫。仲遂，宜絶者也，既逐歸父，又使嬰齊爲之後，是失討也。《春秋》之所深惡也。再以仲氏，明當以仲遂罪絶之也。


 疏

同時有兩公孫嬰齊者，《春秋》字名多通假，異字或偶然相同，或後師傳寫之誤，不可知也。三《傳》説均同。




癸丑，公會晉侯、衛侯、鄭伯、曹伯、宋世子成、齊國佐、邾婁人同盟于戚。

皇、帝之學有大同，合皇輻三萬里爲大一統，由皇推帝，由大帝推小帝，由帝推王，由王推伯，由一匡推中分。晉之同盟降齊桓一等，下《周禮》之同蓋五六等。宋世子何以在曹伯之下？《周禮》大國之孤執皮幣繼子、男之後。戌非世子，其曰世子何？彼世子之，我可不世子之乎？


 疏

諸侯適子即孤，在卿上，故稱孤卿。鄭君注以爲三孤，又誤以爲大國孤一人。




晉侯執曹伯，歸之于京師。

此負芻也，爲殺太子篡立，故執之。《傳》言歸，于罪未定也；文公執衛侯歸之于京師言之，《傳》以爲罪已定。


 疏

《曹世家》：「成公三年，晉厲公伐曹，虜成公以歸。已復釋之。」




公至自會。

夏六月，宋公固卒。

月卒而日葬，輕重相反，故《穀梁》以爲不卒者。因卒葬伯姬，不可以不卒葬宋公。據

 董子，國君之卒，總括生平爲之論□之，《春秋》知人論世古法，又以見謚之美惡。今不盡□，不悉補録。


 疏

《宋世家》：「十三年，共公卒。華元爲左師，魚石爲右師。司馬唐山攻殺太子肥。」




楚子伐鄭。

争鄭而鄭從之。楚伐有從國，不敘陳、蔡、許者，爲中國諱。




秋，八月，庚辰，葬宋共公。

二月而葬，不及時。庚當爲字誤，内事用柔日，不用剛日也。




宋華元出奔晉。

宋公以庶子戌爲世子，致世子肥見殺，故《穀梁》以爲不卒葬。唐山，《左傳》作蕩澤。三世内娶，爲蕩氏一家言之。


 疏

《宋世家》：「唐山攻殺太子肥，將殺華元，元乃奔。」




宋華元自晉歸于宋。

華元宋之忠賢。自晉，晉有奉，以起下。


 疏

《宋世家》：「華元奔晉，魚石止之，至河乃還。誅唐山，乃立共公少子成，是爲平公。」




宋殺其大夫山。

此蕩山也，何以不稱氏？爲蕩伯姬諱。蕩氏三世娶于内，公子見殺，意諸見逐，山又見殺；三世不稱名氏，統爲伯姬諱，故《傳》曰「三世無大夫，三世内娶也」。弑事不書，殺去氏，以見討絶之義，又與華督不氏同也。




宋魚石出奔楚。

記録世臣之出奔者，譏世卿也。奔楚者，惡魚石也，爲下楚封彭城惡之也。


 疏

《宋世家》：魚石止元，請討罪人，許之。入而討山。魚石畏討，出奔楚。晉、楚敵也。




冬，十有一月，叔孫僑如會晉士燮、齊高无咎、宋華元、衛孫林父、鄭公子鰌、邾婁人會吴于鍾離。

《穀梁》曰：「會又會，外之也。」《春秋》晉、楚中分，凡晉主會，同盟皆北方諸侯。此會一伯四牧一王後一小國，皆晉屬。吴爲揚牧，楚屬也，不附楚而從中國，故殊會外之。《傳》曰：内其國而外諸夏，上會也；内諸夏而外夷狄，下會也。


 疏

《魯世家》：「十五年，始與吴王壽夢會于鍾離。」




曷爲殊會吴？

據吴在九州爲揚伯。


 疏

吴爲揚州牧。《地形訓》大九州名有揚州，《職方》東南仍爲揚州，鄒衍以中國爲神州，在正東，是東南乃爲揚州。《職方》、《地形訓》、《禹貢》皆東南，皆名揚州，《地形訓》神、揚互異耳。今澳州在東南，于《春秋》屬吴；揚州亦如澳州，開化甚晚。


 外吴也。

中分天下，北方晉爲伯，統四牧。西南四牧屬南伯，故殊會以外之。


 疏

《易》以八卦分配八方，陽卦爲《春秋》中國，陰卦爲《春秋》南服。


 曷爲外也？

吴爲揚州伯，在《禹貢》九州之内，合九州不過方三千里。《山海經》《海外》四經、《大荒》四經乃爲外。


 《春秋》内其國而外諸夏，

于北方國言「及」與「會」是内其國，而以會外北之諸侯。


 疏

稱諸夏者，用《詩》説。夏者何？夏禹九州爲夏服。何以加諸？不止一禹服，故言諸。《詩》「日居月諸」，諸，衆也。考皇輻爲禹九州者百，帝輻方萬五千里，爲禹州者二十五，古有九主素王之説，伊尹以告湯，《莊子》九洛是爲上皇。《周禮》地中在赤道經度，赤道暑，故爲夏服；既因暑袗絺綌，又以禹州起例，故凡地中京師稱夏服。據五帝則五方三千爲夏，九分天下，爲九主九洛，洛當中，即爲夏，故稱諸夏。京師外爲邦國，邦國外爲都鄙，故以都鄙爲殷、商，《周禮》「十二年巡狩殷國」是也。


 内諸夏

殊會之例，會在北方諸侯下，如内會外，是内諸夏。董子云「諸夏者，推而遠之則言外，引而近之則言内」是也。


 疏

自四帝十二《國風》言之，以禹九州爲一州，爲帝畿，尚有邦國都鄙，故爲内。


 而外夷狄。

吴在下會之下，如諸侯之于魯，故曰内諸夏外夷狄。以北爲諸夏，南服爲夷狄。《春秋》内外分三等，魯爲一等，北方三方伯衛、陳、鄭爲一等，四夷狄新方伯徐、楚、秦、吴爲一等。由近及遠，爲三大門；一等之中又有差次，如大楚小吴，夷狄中又有異。


 疏

據帝畿，九州之外，藩、屏、垣、翰、寧、城六服爲夷狄。


 王者欲一乎天下，

《春秋》新王，王者起，當王三千里，以爲一統。


 疏

《詩》説王讀爲皇，統中國爲王，合天下則爲皇。《孟子》「天下有定，定于一」，九九八十一之一。凡言天、天下，皆皇、帝師説。


 曷爲以外内之辭言之？

外十二州尚當引之，況九州方伯三千里内國。


 言自近者始也。

以此明《春秋》内、外由遠近分也。以九州視十二州，則九州内，十二州外矣。于九州之中平分南北，明王化當由内及外。按，諸夏衛、鄭、陳是也；夷狄蔡、秦、吴、楚是也。何爲不殊會楚？楚大夷，其進已早，吴初見也。何以楚初見不殊楚？初見無會也。


 疏

按，《春秋》從郟分二公，東北四州屬左，西南四州屬右，《顧命》「太保率東方諸侯入應門左，畢公率西方諸侯入應門右

 」是也。今地球以赤道分南北，晉在北，吴在南；凡亞、歐、北美北部爲中國，赤道以南之澳、非、南美及南西洋諸島，于地位居陰卦者，皆爲外邦。既以地氣有别，又因開化有早遲，文明蠻野之分，即文質君子野人之所以别。學者據《春秋》推考今之時局，無不相合。知古知今，所謂以《春秋》容天下，《春秋》有臨天下之辭也。




許遷于葉。

楚遷之也。以自遷爲文者，國未亡也。





十有六年

《年表》：宋平公成元年。





春，王正月，雨木冰。

月者，不可以日計也。


 疏

《漢志》或曰今之長老名木冰爲木介。介者甲，甲，兵象也。是歲楚有鄢陵之戰，楚王傷目而敗。




雨木冰者何？雨而木冰也。

劉向以爲，冰者陰之盛，而水滯者也，木者少陽，貴臣卿大夫之象。此人將有害則陰脅木，木先寒，故得雨而冰。


 何以書？記異也。

義詳《解詁》。




夏，四月，辛未，滕子卒。

此已日卒，不名者，非正卒也。非正卒何以日之？漸進也。滕、薛爲記卒之小國，故禮殺于宣，昭乃正卒也。




鄭公子喜帥師侵宋。

鄭爲楚侵宋。




六月，丙寅朔，日有食之。

《經》、《傳》所有天變多據時政而言，非實事。詳《羣經天異求微》。




晉侯使欒黶來乞師。

爲楚事而來乞師。公不與戰，故見執。




甲午，晦。晉侯及楚子、鄭伯戰于鄢陵。楚子、鄭師敗績。

此晦日也。以丙寅數之，得二十九日小餘，五月晦日也。戰事言晦，與泓戰言朔同，事在朔言朔，在晦言晦也。


 疏

《晉世家》：「厲公六年春，鄭倍晉與楚盟。晉怒，欒書曰：『不可以當吾世而失諸侯。』乃發兵，厲公自將。五月，渡河，聞楚兵來救，范文子請公，欲還，郤至曰：『兵發誅逆，見彊辟之，無以令諸侯。』遂與戰。癸巳，射中楚共目，楚兵敗于鄢陵。」




晦者何？

與己卯震夷伯之廟同。


 冥也。

月初爲生明，後爲生魄。晦日光盡，故爲冥。與朔起。


 何以書？

據日食在晦不言晦。戰事日之足矣，不必言晦。


 記異也。

《左傳》：「甲午，晦，楚師壓晉軍而陳。」彼時偶爾冥晦，因記晦日。


 疏

言日言晦爲戰出，與泓言朔同。舊刊本誤以「甲午晦」三字另行另傳，割裂經文，今正之。


 敗者稱師，楚何以不稱師？

稱君敗績，一見例。


 王痍也。

宋傷不目，此言晦，與泓言朔同。楚子中目與宋公傷股同。《經》故宋外楚，故著楚子痍，而爲宋公諱。


 王痍者何？傷乎矢也。

爲郤錡所射。


 疏

《鄭世家》：「十年，背晉盟，盟于楚。晉厲公怒，發兵伐鄭，楚共王救鄭。晉、楚戰于鄢陵，楚兵敗，晉兵射傷
 

注



 楚共王目。俱罷而去。」


 然則何以不言師敗績？

據師敗之外有君獲、君滅之文。王傷師敗，可兼言之。


 末言爾。

從省文例。君重乎師，君痍較師敗尤重，亦舉重例。如君將不言帥師。




楚殺其大夫公子側。

言大夫，又氏公子，楚進二伯也。楚稱王子，其言公子何？物從中國也。此楚之失政，記其殺以爲戒也。


 疏

《楚世家》：「晉敗楚，射中

 共王目。共王召

 將軍子反。子反嗜酒，從者豎陽穀進酒，醉。王怒，射殺子反，遂罷兵去。」




秋，公會晉侯、齊侯、衛侯、宋華元、邾婁人于沙隨。不見公。

自是以後，陳、鄭仍從楚不從晉。日會，致公意也。


 疏

公見外于會，如今聯邦盟會，不認某同盟，不享萬世和平利益，在公法外。




公至自會。

公未歸，致者，以避執也。致公安歸，所以仁季孫也。




不見公者何？

據言會已見辭。


 公不見見也。

不見者可以見，譏在晉也。


 公不見見，

上不見公。


 大夫執，

下執季孫。


 何以致會？

《解詁》：扈會失序，不致。


 不恥也。

義不受恥，故著會。


 曷爲不恥？

失事大交鄰之道，見屏盟會，國之大恥。


 公幼也。

公幼，政在大夫。以下季孫主之，則公之致可不避，會不言。


 疏

交際之法，不與童子爲禮。




公會尹子、晉侯、齊國佐、邾婁人伐鄭。

此戰勝而伐。何以獨取三國？大國言齊、晉，小國言邾婁，諸侯皆在之辭也。鄭因楚子傷不從晉。尹子者，尹氏也。見其世卿，以起王室之亂也。


 疏

列數五國，尊卑亦五等。尹子王臣，内伯，晉侯外伯，公方伯，國佐五錫卿，邾婁人小國大夫，合之爲九錫、八錫、七錫、五錫、一錫。




曹伯歸自京師。

此與曹伯復歸于曹比，所以美子臧，爲下會奔張本。




執而歸者名，曹伯何以不名？而不言復歸于曹何？易也。

晉文執歸言復言名，因有内外難，乃名乃言復。


 其易奈何？公子喜時在内也。

衛侯鱄。則元咺在内，言復言名。


 公子喜時在内，則何以易？

據衛侯鱄無易文。


 公子喜時者，仁人也，

忠孝。


 内平其國而待之，

如衛叔武。


 外治諸京師而免之。

如衛甯俞。


 其言自京師何？

據執歸言歸于國，此不目國，但目自京師。


 言甚易也。

自京師。京師，有奉辭。目歸自不目國，無内外難之極辭。


 舍是

是謂京師内平，特恐外難，言自京師，則外無可知。


 無難矣。

故有易辭。




九月，晉人執季孫行父，舍之于招丘。

即上《傳》大夫執。《解詁》以上爲不書行父執，誤。


 疏

《魯世家》：「十六年，宣伯告晉，欲誅季文子。文子有義，晉人弗許。」




執未有言舍之者，

此執月。沙隨執時不書，因舍乃書之，故繫在九月。九月舍之，是執在前。


 此其言舍之何？

執有言以歸、歸于者。舍一見。


 仁之也。

據人必舍。


 曰在招丘，悕矣。

善人失所，故憫卹之。


 執未有言仁之者，此其言仁之何？

執必以罪，故執無仁。


 代公執也。

非其罪，罪而執之。


 其代公執奈何？

問事實。


 前此者，晉人來乞師

即欒黶事。


 而不與，

鄢陵之戰，公後至。


 公會晉侯，

會沙隨。


 將執公，

《經》書不見公，乃僑如之罪，事延及公。


 季孫行父曰：「此臣之罪也。」

公幼。


 疏

此五字下一説作四十四字，古書體例詳畧，每多如此。


 於是執季孫行父。

此一師説。


 成公將會厲公，

此又一師説，與前詳畧互易，故並存之。《傳》中此例甚多。《解詁》以爲伐鄭事，非是。


 疏

《傳》有子沈子、子女子、子司馬子、子北宫子，非出一師，故並存其説。


 會不當期，

《左傳》：公設守而後行，是以後期。


 將執公，季孫行父曰：「臣有罪，執其君；子有罪，執其父。此聽失之大者也。

聽治不審。


 今此臣之罪也，

善則歸君，惡則歸己。


 舍臣之身而執臣之君，吾恐聽失之爲宗廟羞也。」疏

此四十四字，上説祇作五字。


 於是執季孫行父。

其後雖專魯，行父固賢大夫。




冬，十月，乙亥，叔孫僑如出奔齊。

通于穆姜，謀去三家，季孫有辭，爲國人所逐，亦爲討罪。




十有二月，乙丑，季孫行父及晉郤州盟于扈。

釋不致，從公歸。舉公爲重。


 疏

不避大夫盟者，公在師，季孫舍招丘，自與晉大夫盟以釋之。




公至自會。

前致公實未歸，隨諸侯伐鄭，因臣代執，故急致公以見免難，此乃與行父同歸。




乙酉，刺公子偃。疏

宣公庶子、成公弟，爲穆姜所譖。事詳《左傳》。





十有七年


春，衛北宫結率師侵鄭。

再言衛之侵鄭，内衛而惡鄭也。


 疏

方伯自相伐，必有大國命。




夏，公會尹子、單子、晉侯、齊侯、宋公、衛侯、曹伯、邾婁人伐鄭。

尹子、單子，畿内諸侯也。畿内封國之制奈何？《王制》曰：「天子之縣内方千里者，爲方百里者百，封方百里者九，其餘方百里者九十一；又封方七十里者二十一，爲方百里者十，方十里者二十九，其餘方百里者八十，方十里者七十一；又封方五十里者六十三，爲方百里者十五，方十里者七十五，其餘方百里者六十四，方十里者九十六。」凡九十三國。名山大澤不以封，其餘以禄士，以爲閒田。其禄士之制奈何？曰：餘方百里者六十四，方十里者九十六，封附庸三十里者二十七，爲方百里者二，方十里者四十三；又封方二十里者五十四，爲方百里者二，方十里者一十六；又封方十里者百有八，爲方百里三，方十里者八，共爲方百里者五，十里者六十七，其餘方百里者五十九，方十里者二十九。附庸、元士、下士，其食禄若何？比于大國之下大夫，食三十六人，通佐大夫之屬。其食禄奈何？方
 

注



 百里者二十一，方七十里者六十三，方五十里，共爲方百里者二十四，方十里者二十四；其餘方百里者三十五，方十里者二十九，共官者方百里者一，八伯湯沐邑方百里者二三八千乘加禄方百
 

注



 里者二十七，九卿方三十里者九，大夫方二十里者二十七，元士方十里者八十一，共爲方百里者二，方十里者七十；其餘方百里者二，方十里者五十九，以爲二百六十四下士之食。此王畿封建頒禄之制也。


 疏

鄭如海邦土耳其，凡南北稱雄，皆所必争，故兵事最多。




六月，乙酉，同盟于柯陵。

已得鄭。北方諸侯同盟，外楚也。


 疏

事詳《晉語》。《春秋》之盟會，正如今海外聯邦、交際條約，每大會盟，時局爲之改異，如惟也訥、巴梨、柏林、馬問等皆有；事實關繫大局，故《左》、《國》每舉其事，亦如今談時務者之舉各盟會。此别爲外交史學，説詳《左傳》。《傳》不甚詳，在學者之推擴。




秋，公至自會。

致會，得意也。




齊高无咎出奔莒。

劉子云：靈公夫人通于慶尅。時公出會諸侯于柯陵，高子、鮑子處内守。國佐將召慶尅而詢之，夫人讒之。公怒，逐高子、國佐，二人

 奔莒。更以崔杼爲大夫。




九月，辛丑，用郊。

郊者祀天。魯稱《頌》、祖周公，與宋同爲王後，故得郊。用辛者，以避周郊。皇、帝與王同郊天，天有九野，大小分合不同，故《春秋》無禘。


 疏

《左》、《國》皆稱禘、郊，是禘大于郊。《記》不王不禘，王當讀皇，非皇、帝不禘，王則郊而已。當時無皇、帝，大統之禘無所施，故《論語》云不知其説。《經》之禘皆時祭，大統之禘與封禪同重。




用者何？

據祭祀不言用。


 用者，

與用幣、用牲同例。


 不宜用也。

言用，明不宜用郊，與物同。


 九月

目月以見例。


 非所用郊也。

魯郊以正月上辛爲準，取天道一新也。三正皆同。春郊有行夏時之意，周之三、四、五月猶爲夏正之春，故郊不言用，三卜之道也。至于九月，則爲夏正之秋，以秋行春令，不可，故言用以譏之。


 然則郊曷用？

問魯效周否。


 郊用正月上辛，

魯用辛以辟周王。董子《郊義》：「郊義，《春秋》之法，王者歲一祭天于郊，四祭于宗廟。宗廟

 因于四時之易

 ，郊因于新歲之初，聖人有以起之，其以祭不可不親也。天者百神之君也，王者之所最尊也，以最尊天之故，故易始歲更紀，即以其初郊。郊必以正月上辛者，言以所最尊，首一歲之事。每更紀

 者以郊，郊祭首之，先貴之義，尊天之道也。」


 或曰用然後郊。

上《傳》以用爲不宜用，此説讀用爲卜也。用從卜，中有卜義，用然後郊猶卜然後郊耳。此説改易《經》字，不可從。何君爲祭名謂祭泮宫，于《經》不合。




晉侯使荀罃來乞師。

言乞師者，譏晉之失伯道也。舍成世無乞師乎？曰：有。有則何以獨于成世四言之？成篤事晉，乃求不已，彙敘以譏之，以見其亟也。


 疏

三來乞師。




冬，公會單子、晉侯、宋公、衛侯、曹伯、齊人、邾婁人伐鄭。

十有一月，公至自伐鄭。

鄭中國樞紐，爲當時戰場。西之土耳其，東之東三省，强國所必争。《春秋》糾合諸侯，争爲雄長，齊桓以後，晉、楚分伯；今海邦互相雄長、力均勢敵者多，未能如《春秋》之一匡分伯，今時外交家亦遠不逮昔人，如鄭子産，處極難之時既免危亡，且見重于盟主。外交爲聖人言語科，學者所當講習。


 疏

聖門四科，言語居其三，宰我、子貢專門名家，辭命之重久矣。蘇、張不實，爲世指摘，魏、晉以來，寖以微渺，四科之選遂絶其一，豈不哀哉！國家閒暇，不需其人，今者海禁大開，萬國棋布，會盟條約，軨軒賓館，使命之才重於守土。葛裘無備，莫禦寒暑，諷誦報聞，匪酒可解，久欲重興絶學，以濟時艱。或乃狃於見聞，妄謂今知古愚，四三朝暮，無益解紛。不知探微索秘，多非言傳，長短成書，乃學者程式，不盡玄微。又秘計奇謀，轉移離合，急雷渺樞，成功倉卒，事久情見，殊覺無奇，因症授藥，固不必定在異品矣。中國困于學究，人材日卑，當此萬國交涉，時事維艱，不有言語一門，何能振作？聖人爲萬世立法，先設此科以圍範全球，區區西人之智慧，何能遠及千百萬世，與孔子相終始哉！




壬申，公孫嬰齊卒于貍軫。

大夫卒不地，地者，在外也。此叔肹之子。以地卒者，未踰竟也。


 疏

《中外交涉表》：有名大夫卒，皆得記之。




非此月日也，

《解詁》據下丁巳朔知壬申在十月。


 曷爲以此月日卒之？

當於十月公未至前以壬申卒之。


 待君命然後卒大夫。

以卒在公至之後。


 曷爲待君命然後卒大夫？

《解詁》：昭公在外，卒叔孫舍。


 前此者嬰齊走之晉，

不書者，見者不復見。


 公會晉侯，

沙隨。


 將執公，嬰齊爲公請，

請于晉，爲公解釋。


 公許之。

公許其復國。


 反爲大夫，

出奔已絶，公感請晉事，許其反。


 歸，

先公歸。


 至于貍軫

可見沙隨之致公實未歸。


 而卒。

十月壬申。


 無君命不敢卒大夫，

非公命，不敢從大夫禮，與叔孫舍事不同。


 公至，

至自伐鄭。


 曰：「吾固許之，反爲大夫。」然後卒之。

大夫乃書卒。《經》藉其事以明禮制，傳家緣《經》立説，三《傳》之通例。


 疏

此等典禮爲當時所無，《經》所特制，《傳》緣經立説。文明之至，天下各國皆同。




十有二月，丁巳朔，日有食之。

董子説：「後楚滅舒庸，晉弑其君

 ，宋魚石因楚奪君邑，莒滅鄫，齊滅萊，鄭伯弑死。」




邾婁子貜且卒。

不葬者，小國也。


 疏

邾以上正例不日，襄以後乃日。《春秋》記十八國卒葬，正如《中外交涉大事表》，中外有名國君之卒、立例得詳書，以備本末考究。且《春秋》以葬加諡，爲知人論世之學；諸國君生平斷以一字，故各君可撰論、贊，如史體例，非時局所及。




晉殺其大夫郤錡、郤州、郤至。

同時殺三大夫，晉無道甚矣。所以起下弑。大國三卿，晉何以一時殺同姓三大夫？大國大夫同次國之卿，亦得書也，故大國大夫書者多于小國。不言及者，尊卑敵也。


 疏

《晉世家》：「八年十二月壬午，公令胥童以兵八百人襲攻殺三郤。」




楚人滅舒庸。

舒者，夷狄也，曷爲不以夷狄之辭言之？已進爲中國也。《春秋》收南服，凡合于中國則中國之，乃用夏變夷之道。滅舒庸何以書？見徐州卒正之數也。南四州不見夷狄者，避嫌也，方引之爲中國，故不見也。


 疏

舒庸，舒之别種。《春秋》有舒庸、舒鳩、舒蓼，三者皆其别種，如赤狄之别種並見也。凡滅亡必有所以滅亡之故，如今波斯、印度、安南、埃及，皆足以爲有國者炯戒。





十有八年


春，王正月，晉殺其大夫胥童。

此欒、荀所殺也，其目國者，上累之也。


 疏

《晉世家》：「厲公使胥童爲卿。閏月乙卯，厲公遊匠驪氏，欒書、中行偃以其黨襲捕厲公，囚之，殺胥童，而使人迎公子周于周而立之，是爲悼公。」




庚申，晉弑其君州蒲。

董子説：「晉厲公行暴道，殺無罪人，一朝而殺大臣三人。明年，臣下畏恐

 ，晉國殺之。」又云

 ：「晉厲公誅四大夫，失衆心，以弑死，後莫敢深責大夫，六卿遂相比周

 專晉國，君還事之。」此欒書弑也，不言欒書者，君無道，不使以弑罪討之，名氏一見，不惟誅其身，並當絶其子孫；輕其臣之罪，所以責君也，故以不見欒氏。不葬者，賊未討。


 疏

《晉世家》：「正月庚申，欒書、申行偃弑厲公，葬之以一乘車

 。厲公囚六日死，死十日，庚午，智罃迎公子周來。至絳，刑鷄，與大夫盟而立之，是爲悼公。」




齊殺其大夫國佐。

高子稱子，此何以名？壹見以明，此復其常也。言殺者，譏國佐也。


 疏

滅亡不能保其國，刺殺不能保其身，各隨善惡得失，書以爲戒。文多同者，美惡不嫌。




公如晉。

悼公新立，公往朝之。




夏，楚子、鄭伯伐宋。

本一事，使如二事然，避專封。以鄭序楚下，惡鄭從楚。




宋魚石復入于彭城。

此封魚石也。以魚石自入爲文，如楚伐宋，魚石乘隙入據彭城者然，不與夷狄專封也。復入者，出無罪，入有罪。


 疏

《宋世家》：「平公三年，楚共王援宋之彭城，以封宋左
 

注



 師魚石。」《地理志》楚國彭城下云：「古

 彭祖國。」《年表》：鄭與楚伐宋。




公至自晉。

悼公賢能，後伯，諸侯少能安枕。




晉侯使士匄來聘。

三記朝聘，相比見例。晉何以不稱子？嫌也。


 疏

新君立，出朝，外交之典。




秋，杞伯來朝。

特數同時也，或月或日，比以見例。邾婁何以同？有喪也。以喪而朝，非禮也。




八月，邾婁子來朝。

此同來朝矣，成世無兵事。邾婁者卒正，地方百里，加禄附庸三十里。待以子、男者，託禮也。《春秋》不見子、男，故假卒正以見例。其子、男之制奈何？子、男方五十里，五五二十五，三分去一，定率十，得田爲方十里者十六，與方十里者六十六，定率得四萬口

 ，爲小國口軍三

 ，而立小國。夫人、世婦、左右婦、三良人、二孺子，立一世子，三卿、九大夫、二十七上士、八十一下士，與五通大夫、五上士

 、十五下士。其上卿比次國之下卿，今四百石；下卿三百石；上士二百石；下士百石

 。夫人一傅氏，三伯

 ，三丞；世婦、左右婦、三良人一御人，各有師保；世子一上傅丞

 。士宿衛公者，比上卿者三人，下卿六人。夫人

 御衛者，上下御各五人；世婦、左右婦

 上下御各五人；二御人各五人。世子上傅，上下史各五人；三卿、九大夫上下史各五人；士各五人；通

 大夫上下史亦各五人；卿，臣三人。此周制也。




築鹿囿。

言築囿者，明囿制也。




何以書？

築小事。


 譏。

重見譏之。


 何譏爾？

凡譏多在時制，此非其例。


 有囿矣，

前已詳。


 又爲也。

新築。海外園囿之事最盛，以譏遏其流，適可而止。




己丑，公薨于路寢。

三十八年居《春秋》之中，隱、桓同定、哀，莊、僖同襄、昭，二百四十二年驗推則爲二千四百年。今世界南州不見《經》，初入莊世，非二十世紀不見昇平。


 疏

《魯世家》：「十八年，成公卒，子午立，是爲襄公。是時

 襄公三歲也。」




冬，楚人、鄭人侵宋。

上納魚石言楚子、鄭伯，此稱人，貶。人並見此事，以使封魚石判爲二事也。




晉侯使士彭來乞師。

成世晉四言乞師，以外不言何？《春秋》類敘之例也。于成世類敘，以外不言，所謂見者不再見。何爲獨于成世類敘？以其乞師，正也。




十有二月，仲孫蔑會晉侯、宋公、衛侯、邾婁子、齊崔杼，同盟于虚朾。

此言同盟何？同謀圍彭城也。晉在喪，聘、盟何以不譏？非子也，厲公無道，悼公謀復伯，《春秋》不純以子道責之。何以不書葬？嚴討賊之義也。厲公雖無道，弑者宜討；不書葬者，所以責悼公也。


 疏

《晉語》：「始合諸侯于虚朾以救宋，使張老延君譽于四方，且觀道逆者。吕宣子卒，公以趙文子爲文也，而能恤大事，使將

 新軍。三年，公始合諸侯。四年，諸侯會于鷄丘，于是乎布命結援，修好申盟而還。令狐

 文子卒，公以魏絳爲不犯，使佐新軍。使張老爲司馬

 ，使范獻子爲候

 奄。公譽達于戎，五年，諸戎來請服，使魏莊子盟之，于是始復霸。四年，會諸侯于鷄丘，魏絳爲中軍司馬，公子揚干亂行于曲梁，魏絳斬其僕。公謂羊舌赤曰：『寡人屬諸侯，絳戮寡人之弟，爲我勿失。』赤對曰：『臣聞絳之志，有事不避難，有罪不逃刑，其將來辭。』言終，魏絳至，授僕人書而伏劍，士魴、張老交止之。僕人授公，公讀書曰：『臣誅於揚干，不忘其死。日君乏使，使臣狃中軍之司馬，臣聞師衆以順爲武，軍事有死勿犯爲敬；君合諸侯，臣敢不敬？君不説，請死之。』公跣而出，曰：『寡人之言，兄弟之禮也；子之誅，軍旅之事也

 。請無重寡人之過。』反役，與之禮食，令之佐新軍。」




丁未，葬我君成公。

《諡法》：「安民立政曰成。」《春秋》舊有文、質之説，以《春秋》爲救文從質，則《春秋》乃一時救弊之書，不足爲萬世法，質行既久，又將出聖人，再作救質從文之《春秋》矣。不知《春秋》所記綱常制典在文、質外，如人體骸，文、質則其衣飾之華麗簡朴。故《春秋》不惟中國之師法，全球所有各國宜據《春秋》爲殷監，隨其文質行之。有國者不可不知，《春秋》不分中、外也。


 疏

齊、商爲文、質標目，如今之中外華夷。《論語》：「文質彬彬，然後君子。」是以君子二字爲文質相合之稱。君爲君臣之君，爲東鄰，文家

 尊尊，故目君也；子爲父子之子，爲女子，爲子姓，質家親親，故目子。《周頌》合文、質，則君子當直指《周頌》，監于二代。《論語》：「君子質而已矣，何以文爲？」專以爲質，所謂子而不君者也。考二字平對，又如「父母」，「君婦」，「只且」，「漆且」。君子民之父母，「愷悌君子」、「君子偕老」是也。






注
 　齊：原作「其」，據文意擬改。



注
 　賦：原作「賊」，據文意改。



注
 　弑：據《漢書》卷二七上《五行志上》作「殺」。



注
 　異災：原作「災異」，據《周禮·春官宗伯·大司樂》乙。



注
 　西人：「西」字原脱，據文意補。



注
 　佛：原作「弗」，據文意擬改。



注
 　肸：原本誤作「盼」。



注
 　説之詳：據《公羊傳》僖公四年何注，作「書之重」；下「必有善者」，「善」作「美」。



注
 　東：原脱，據下文「商西」擬補。



注
 　與：原脱，據《史記》補。



注
 　父母：「父」字原脱，據《尚書·洪範》補。



注
 　正：原誤作「王」。



注
 　天以：原作「者」，據文意擬改。



注
 　父：原脱，據《尚書·洪範》補。



注
 　于禮失之：原作「于失之禮」，據文意乙。



注
 　主：原作「王」，據《春秋繁露·竹林》改。



注
 　不：原刻無，據《春秋繁露·竹林》補。



注
 　乘：原作「求」，據淩曙《春秋繁露注》改。



注
 　可不：原誤倒作「不可」，據《春秋繁露·竹林》乙。



注
 　虚：原刻脱，據《史記》卷三二《齊世家》補。



注
 　吉：原作「言」，據淩曙《春秋繁露注》卷一五《郊祀》改。



注
 　難：原誤作「離」，據文意改。



注
 　此「晉」字原脱，據《史記》補。



注
 　隧：原作「墜」，據《史記》卷三九《晉世家》改。



注
 　從：四庫全書本《古列女傳》卷一《偉姑定姜》作「復」。



注
 　「秦伯」下原刻衍一「口」字，今删。



注
 　「絶也」原刻置正文「傷歸父之無」下，據文意移此。



注
 　據：原誤作「拘」。



注
 　據《尚書·康王之誥》，太保率西方諸侯，畢公率東方諸侯。



注
 　傷：原刻脱，據《史記》卷四二《鄭世家》補。



注
 　中：原刻脱，據《史記》卷四〇《楚世家》補。



注
 　共王召：三字原刻脱，據《史記》補。



注
 　方：原作「七」據文意改。又，此下，注文有奪訛者疑不止一處，如「八伯」云云。姑存原貌，以俟方家。



注
 　百：原誤作「伯」。



注
 　二人：原誤作「三人」。



注
 　宗廟：二字原刻脱，據淩曙《春秋繁露注》卷一五補。



注
 　易：原作「房」，據淩曙《春秋繁露注》卷一五改。



注
 　「即以其初」至「每更紀」：原刻脱此二十六字，據淩曙《春秋繁露注》卷一五補。



注
 　其君：原作「大夫」，據《漢書·五行志下》改。



注
 　恐：原作「惡」，據淩曙《春秋繁露注》卷四《王道》改。



注
 　云：原作「立」，據文意改。



注
 　周：原作「用」，據《漢書·五行志下》改。



注
 　一乘車：原作「一車乘」，據《史記·晉世家》乙。



注
 　左：原作「右」，據《史記》改。



注
 　古：原誤作「右」，據《漢書》改。



注
 　口：原作「零」，據淩曙《春秋繁露注》卷八《爵國》改。



注
 　「三」下原刻衍「十」字，據《春秋繁露注》删。



注
 　上士：原衍作「上上士」，據《春秋繁露注》删。



注
 　石：原刻脱，據淩曙《春秋繁露注》補。



注
 　伯：原誤作「百」，據《春秋繁露注》改。



注
 　上傅丞：原作「上下傅」，據《春秋繁露注》删改。



注
 　夫人：二字原刻脱，據淩曙《春秋繁露注》補。



注
 　婦：原刻脱，據淩曙《春秋繁露注》補。



注
 　通：原作「過」，據淩曙《春秋繁露注》改。



注
 　時：原刻脱，據《史記·魯世家》補。



注
 　將：原作「佐」，據中華書局本徐元誥《國語集解·晉語七》改。



注
 　狐：原刻脱，據《國語集解·晉語七》補。



注
 　司馬：原作「司徒」，據《國語集解·晉語七》改。



注
 　候：原作「侯」，據《國語集解·晉語七》改。



注
 　也：原脱，據《國語》補。



注
 　「文家」上原有「爲」字，據文意删。







公羊春秋經傳驗推補證第八




襄公

襄之世，晉、楚爲二伯，故公不如齊，有如楚之文。中國以晉爲伯，齊、魯、衛、鄭爲内四方伯，言同盟。外州楚爲伯，秦、陳、蔡、吴爲四方伯，一許外卒正；不言同盟，不常敘。此爲大例。



 疏

《魯世家》：襄公午立，是時三歲。按，襄爲下俟之王，世三十二年，自爲九旨一世。





元年

《年表》：周簡王十四年，晉悼公元年，齊靈十年，宋平四年，陳成二十七

 年，衛獻五年，蔡景二十年，鄭成十三年，曹成六年，杞桓六十五年，秦景五年，楚共十九年，吴壽夢十四年。





春，王正月，公即位。

繼正即位，正也。


 疏

《公羊》三科九旨，隱桓、定哀各以二十九年爲一旨

 ，尚有七旨，則莊、僖

 、襄、昭凡三十年以上者各爲一旨，文、宣、成當爲中之一科三旨。




仲孫蔑會晉欒黶、宋華元、衛甯殖、曹人、莒人、邾婁人、滕人、薛人圍宋彭城。

此宋事也，以晉主之者，二伯通主天下也。不敘陳、蔡、鄭、許者，從楚；不敘齊者，時崔杼未至。


 疏

《宋世家》：「平公三年，楚共王拔宋之彭城，以封左

 師魚石。四年，諸侯共誅魚石，而歸彭城于宋。」




宋華元曷爲與諸侯

不序齊，《左傳》：「齊人

 不會彭城，晉人以爲討。二月，齊太子光爲質于晉。」


 圍宋彭城？

據彭城仍繫宋，宋大夫不得圍之。衛石曼姑圍戚不繫衛，繫宋，則仍爲宋邑。


 爲宋誅也。

不繫宋則國之矣。繫宋者，明其爲宋，討，已非宋邑矣。


 其爲宋誅奈何？

問其事實。


 魚石走之楚，

《經》書奔楚。


 楚爲之伐宋，

《經》書伐宋。


 取彭城以封魚石。

《經》書宋魚石復入于彭城，判爲二事，若不相蒙者然。


 魚石之罪奈何？

其罪先不見于《經》。


 以入是爲罪也。

即以入彭城爲大罪。據《經》言復入者，出無惡，入有惡。


 楚已取之矣，

《經》諱，不書取彭城。


 曷爲繫之宋？

非宋所有，雖不繫楚，亦不定繫宋。當如圍戚，有圍辭。


 不與諸侯

考古今諸侯品職者皆爲十八等，史志正、從九等，有明文。《經》、《傳》九錫爲上九等，九命爲下九等，合之亦爲十八。九錫之説，皆爲辨五長而言，以今制言之，則九錫五等在正五品已上，合錫命共爲十等，即《傳》所謂人有十等。《孟子》「天子一位，公一位，侯一位，子、男同一位，凡五等。」公卿大夫士仍爲五等，此下五等，借用上五等之名。考《左傳》，「王臣公，公臣大夫，大夫臣士」，士以下皁、輿、隸、僚、僕、臺，此十等正名也。


 疏

《傳》諸侯多指方伯言，以中爲例，此指二伯，晉、楚中分天下，楚亦有二伯之辭。


 專封也。

不許專封許專討者，事有緩急，不使楚得封魚石之辭也。《穀梁》以爲不與楚封，《左氏》以爲「不登叛人」，説皆同。




夏，晉韓屈帥師伐鄭。

獨敘韓屈者，主兵也。欒黶圍宋，韓屈何以伐鄭？分兵而討之也。屈，《左傳》作厥。


 疏

《鄭世家》：「十三年，晉悼公伐鄭，兵洧上。鄭城守，晉

 亦去。」《晉世家》：悼公元年秋伐鄭，師遂至陳。




仲孫蔑會齊崔杼、曹人、邾婁人、杞人次于合。

合，《左》作鄫。此所謂東諸侯之師，齊、魯、曹、邾婁、杞皆在東方，故曰東諸侯。曹以下何以稱人？曹、邾婁、杞無大夫。此伐鄭，何以次合？待晉命而行。何以獨言晉伐？致其意，故以晉伐，而諸侯大夫言次也。


 疏

《左傳》：「夏五月，晉韓厥、荀偃帥諸侯之師伐鄭，入其郛，敗其徒兵于洧上。于是東諸侯之師次于鄫，以待晉師。」《解詁》以爲救宋，非是。




秋，楚公子壬夫帥師侵宋。

侵宋者救鄭。此有陳、蔡、許不序，諱之。


 疏

侵宋以救鄭。壬夫，楚執政，亂中國者，爲下殺張本。




九月，辛酉，天王崩。

《曲禮》多《春秋》大傳文，「天子曰崩，諸侯曰薨，大夫曰卒，士曰不禄，庶人曰死」，古無此差别，《春秋》正名别號，乃如此。


 疏

《周本紀》：「十四年，簡王崩，子靈王心立。」案：泰西用天視民視天聽民聽之説，專主貴民輕君，以制法律。按，以民出法，乃亂世初離暴虐之政，所謂亂國用重典；若經義，則平國用中典。《論語》「天下有道，則庶人不議」，「聽訟猶人，必也無訟」；民智大通，聖神乃爲君長，小民自知高遠，不識不知，忘帝力何有。蓋議院即《王制》養老乞言之制，世界大通，初籍其力以通隔塞，久則有弊，且時局改變，無所用之。若《經》，則不以民治君，而以天治君。帝爲天子，王爲天王，法天道以出令，較民權最爲精確。故《春秋》雖貴民，猶以主天爲第一要義。主天則皇、帝道德之説純粹自然，非民權所可及。蓋主天非不及于民權，乃過乎民權之説也。




邾婁子來朝。

《王制》天子無事，諸侯相朝。有天王喪，朝者月。如成世曹、邾朝皆月是也。此何以不月？已見者不再見也。


 疏

未除喪又有天王喪，朝非禮。書者，記邾婁與内和，後乃敗盟。




冬，衛侯使公孫剽來聘。

再言衛聘，以起剽專國，後弑君。言公孫剽，起非正，以見孫甯逐君立不正。


 疏

衛二來聘一言如，陳二言如一來聘，互見詳畧。蔡不言聘亦不言如，明外之。外交通義，于使臣尊卑儀注職分，主義最詳。




晉侯使荀罃來聘。

朝與聘比見，明諸侯尊卑也。二伯方伯聘而魯屬朝，何以元年記二聘一朝？《左氏》所謂「諸侯即位，小國朝之，大國聘焉」。詳書于此以示例，餘從同。


 疏

晉侯爲大國，内于衛最親。記二國聘以爲榮，故記媵伯姬亦以二國也。





二年

《年表》：周靈王元年。生有髭。





春，王正月，葬簡王。

天王葬例時，月葬故也。中國今日騖于文，文勝質則史；泰西主于質，質勝文則野。史與野互相師法，數十百年後乃有彬彬之盛。


 疏

大國葬例日，天王葬反例時者，本不葬者葬之以爲變，故以時爲正。諸侯例葬，故日、月以見其尊卑。




鄭師伐宋。

楚命也，所以報前事也。


 疏

以時局言，宋、鄭次等强國，皆聽命于大國。《孟子》「小事大，大字小」，交鄰之道，有國要務也。




夏，五月，庚寅，夫人姜氏薨。

《傳》不知爲宣夫人、爲成夫人，然于襄皆重服。


 疏

《左傳》以齊姜爲穆姜之婦，《春秋》記此以明禮經。喪葬之禮，六禮之儀，今世界惟中國休明，以外皆簡畧疏陋，此當爲外國法者。




六月，庚辰，鄭伯睔卒。

前伐衛喪，使人不時葬。衛因喪來伐，故不葬。


 疏

《鄭

 世家》：「十四年，成公卒，子惲

 立，是爲釐公。」泰西以教宗爲典禮，尊天貴魂，故如禹死陵葬陵、死壑葬壑，不詳喪葬、立廟、享祭。此當用三本以一天，以擴充之。




晉師、宋師、衛甯殖侵鄭。

《左傳》

 ：「鄭大夫曰：『以中國爲義，則伐我喪。』」《穀梁》：「其曰衛甯殖，如是而稱于前事也。」稱師者，爲二國諱。


 疏

報前伐也，故于衛獨言甯殖。其以晉主之者，尊統諸侯，因此不葬鄭成公。




秋，七月，仲孫蔑會晉荀罃、宋華元、衛孫林父、曹人、邾婁人于戚。

戚者，衛邑也。會于戚，謀服鄭也。


 疏

時陳、蔡、鄭、許皆從楚，齊崔杼、滕、薛、小邾皆以齊故不會。當時諸侯各以勢力壓制侵奪鄰國，亦如今泰西之獨立、保護屬國、殖民，互相雄長，不可詰究，無王法以統一之。《春秋》乃建王法以相統制，五長尊卑所屬，接比而下；正如修《大統春秋》，就今海邦分隸二伯、八牧、五十六卒正，合九州爲千七百國，以成一皇大一統。《春秋》以前，不必有此制度統攝，亦如今天下各國角立，互相雄長，實亦無此典制。




己丑，葬我小君齊姜。

戚會爲謀服鄭。會例時，此月者，譏内有喪而貳事也，故已葬再會戚不月也。


 疏

魯自桓以下娶于齊，言此以譏之。凡夫人諡不繫。夫人久失考，故師不敢質言，三《傳》因之各立一説，諸言疑者皆此例。據《左傳》以齊姜爲成公母，穆姜爲成公祖母；所謂虧姑以成婦，逆莫大焉。




齊姜者何？

不知于公爲何屬。


 齊姜與繆姜，

繆姜見下五年。


 則未知其爲宣夫人與，

襄祖母。


 成夫人與？

襄母知穆，齊姜爲宣、成夫人，但不知孰爲姑、婦。


 疏

三《傳》夫人之説頗有異同，以不從夫諡，故不能定。如後世皇后，非從夫諡，久遠亦難分别。




叔孫豹如宋。

據《左氏》以爲「通嗣君」，有喪，不譏聘問。




冬，仲孫蔑會晉荀罃、齊崔杼、宋華元、衛孫林父、曹人、邾婁人、滕人、薛人、小邾婁人于戚。

此復會于戚，齊崔杼及滕、薛、小邾之大夫皆會。北方同會，爲方以類聚，物以羣分，本天親上，本地親下，各從其類。至于交易大同，則反是。


 疏

小邾初列

 會盟，附庸，故居末，不卒。襄詳録小國，故于此篇十六見。




遂城虎牢。疏

歐州各國擯俄，鄭如土耳基，虎牢如君士但丁代戍，不使俄得逞于歐州，諸侯各以兵力助之，正與戍虎牢同。




虎牢者何？

有國辭。


 鄭之邑也。

《解詁》云：「以下戍繫鄭。」


 其言城之何？

外國乃言城，邑不言城。


 取之也。

諸侯既取之後，又城之而戍焉，故曰城。


 疏

夏陽爲虞、虢之險要，虎牢爲中外之險。「城之」如國辭，中國諸侯各以兵戍，非復鄭一國之事。


 取之則曷爲不言取之？

如《穀梁》以爲内鄭。


 爲中國諱也。

晉爲伯，鄭不服，取其邑以擯楚。義不可取，故諱之。言城，使如夏陽然。


 疏

齊、魯、宋、衛、六卒正皆中國也。


 曷爲爲中國諱？

據外楚服鄭爲得正。


 疏

《春秋》中國指内四州，方二千里，再推之爲禹九州，又推之爲《禹貢》，則以海外爲大荒。《禹貢》内九州，外牧主十六州，五服五千里。《禹貢》詳九州，十六州事蹟附見，沿邊八州，以爲不詳要荒，不知名。雖只見内方九州，而要荒十六州之文全附于每方方伯之下。荆言三邦，每方三邦，附統于方岳，言四岳即爲十二州之長。外州亦立五長也。以《詩》言之，所謂小共即《禹貢》，所云「纘禹之緒」，「禹敷下土方，外大國是疆」，「遂荒大東」、「海外有截」，即《大行人》九州。鄒衍瀛海九州，西人所謂地球五大洲，統中外計之，以五言即四岳、京師，以九言即八伯、王畿。海外九州之名見《河圖括地象》、《地形訓》，則《禹貢》赤縣神州爲九州之一。鄒衍傳所謂驗小推大，由禹九州推之，至于人之所不睹者，是之謂也。


 諱伐喪也。

時鄭有喪，不當亟于用師。


 曷爲不繫乎鄭？

下繫鄭也。


 爲中國諱也。

目鄭則嫌伐喪，故不繫以避其文。


 大夫無遂事，此其言遂何？

不言遂，則是君命之詞。今言遂者，非君命也。


 歸惡乎大夫也。

董子云：「《春秋》君不名惡，臣不名善，善皆歸于君，惡皆歸于臣。臣之義比于地，故爲人臣者，視地之事天也。」




楚殺其大夫公子申。

此殺有罪，何不稱人？楚殺大夫不稱人，畧之。稱大夫而不稱子，楚有大夫。


 疏

據《春秋》以推大一統，赤道以北統于晉，赤道以南統于楚。晉爲文爲天爲仁，楚爲質爲地爲知，合于中國者爲夏，異于諸夏者爲夷。彼此互異，合爲彬彬。《左氏》：因多受賂以逼子重、子辛，故楚人殺之。稱公子，號從中國也。





三年

《年表》：鄭釐公惲元年。





春，楚公子嬰齊帥師伐吴。

楚因晉悼復伯，中原盛，乃轉肆力于東方；亦如俄因歐州不得逞志，改計東亞。吴適自强，與楚抗，楚所以敗。


 疏

《吴世家》：「十六年，楚共王伐吴，至衡山。」此有陳、蔡、許，諱之不敘。




公如晉。

朝者，事大之禮。有伐盟而先書如者，朝而後行事。如楚則如今游歷洋海。


 疏

按，南楚、吴，北晉、魯，一以玉帛相見，一以兵戈相見。開化有早遲，故文明有厚薄。凡新開之國簡樸直實，多好兵尚武，以求名實，爲質勝文則野；老國則多惰懈，爲文勝質則史。公五如晉，不如齊。




夏，四月，壬戌，公及晉侯盟于長樗。

公如晉皆有事。此言盟，朝而後盟，猶聘盟也。詳書以見例。長樗，晉地也。晉侯在長樗，公以朝禮見，又盟于長樗。


 疏

晉主盟北方，爲中分，尚不得爲公法。若一匡，若交相見，天下諸侯皆在，則爲「既見君子」，爲「周游六虚」，《周易》「三人行」。




公至自晉。

得見乎晉侯，又在晉地，可以致晉也。




六月，公會單子、晉侯、宋公、衛侯、鄭伯、莒子、邾婁子、齊世子光，己未，同盟于雞澤。

此敘鄭者，得鄭也。言同者，王臣、二伯、一王後、三方伯、二卒正，無外州國，吴子不至。主中國，所以外陳也。單子者天子大夫，何以在公上？齊、晉非受命之伯，以事授之也，不純以内臣待。何以别會以盟？辟盟王臣也。晉之同盟猶爲私盟，所謂小同，下宋之會南北交相見，爲大同，如《詩》之《大疋》、二《南》，《易》之《周易》。晉同爲《小疋》中分，《易》之《歸藏》，「舍之則藏」。日在會上，會盟同月、日，日、月在會下者，會盟異月也。


 疏

《穀梁》：「誥誓不及五帝，盟詛不及三王，交質子不及二伯。」此固爲優劣升降之説，若大一統，皇、帝、王、伯同時，並建盟約之事，雖《周禮》有其專官，皇、帝實所不用；惟天下分裂，諸侯角立，乃用盟約以相結納，如今泰西列强盟會條約。若一統之世，司馬掌九伐，諸侯奉命惟謹，無所用盟誓，故《傳》曰「古者不盟，結言而退」。《春秋》有王世子、宰周公、重臣，則必别出諸侯之盟，以避盟王世子與周公；至諸侯與各國互相盟約，釋難解紛，亦所不廢。若帝、王以上，則固不用盟約。《周禮》之盟約特爲諸侯邦交不得已而設，非帝、王自用之。




陳侯使袁僑如會。

同盟而後言如會，所以外陳。


 疏

陳自宣十二年以後十年盟蜀一見，自盟蜀至此二十年乃見，蔽于楚也。




其言如會何？

陳大夫本先在會，别出之，言如會。


 疏

公大夫在會曰會，陳袁僑來會，不列序而别言如。以上同盟爲中國，陳非中國，言如，使若外來赴會者然。


 後會也。

如中國會後僑乃至。因後期，言如以外之。


 疏

别僑以明外陳之意。《春秋》齊桓獨伯，晉、楚分伯中外。既以楚爲伯，則荆州方伯須屬别國；齊既不爲伯，則爲牧，當主一州。故伯楚則不得不貶齊，貶齊則不得不外陳。自文十四年凡十三同盟陳侯不在，此同盟本有陳在，欲見外陳，故特别之爲如會。




戊寅，叔孫豹及諸侯之大夫及陳袁僑盟。

《傳》説殊會曰「内本國外諸夏，内諸夏外夷狄」，此殊及上及爲外諸夏，下及爲外夷狄，陳從夷狄辭。宋之會曰：「豹及諸侯之大夫盟于宋。」


 疏

自文以後同盟皆無陳者，陳爲外州牧。以下會鄭、會戚敘陳侯，皆衍文。




曷爲殊及

一言及分内外，再言及分中外，則外爲夷狄矣。


 陳袁僑？

據不及會。孫林父、鄫世子巫會，以會爲殊會吴，至陳爲中國殊及例，與吴同。


 疏

陳本在中國，因黜陟遷封，移之南荆。爲陳從夷狄大例。


 爲其與袁僑盟也。

進中國。同本國則林父、巫不及會，外陳則及又及，爲盟乃殊及之。有上同盟之文，則中國之大夫可同，而從夷狄之陳不可同，故必殊陳，而後上爲中國外楚之同盟。


 疏

陳蓋《傳》所謂中國之新夷狄，《穀梁》以爲「異之也」。此會逆吴子不至，至則所殊在吴不在陳。




秋，公至自會。

冬，晉荀罃帥師伐許。

許國在南北之交，强國所必争，亦如土耳基、地中海，故常爲戰場。許篤從楚，伐許以争之。陳、鄭已服，故特取許。


 疏

上不會雞澤，晉以爲討。陳、蔡、鄭、許本隱、桓所見中國，當時與齊桓皆以中馭外，正京師以及外服；晉、楚爲北狄、南夷，其伐宋、陳、鄭、許實爲侵伐中國。邊鄙强而牽率内國，故隱、桓見六諸

 侯，定、哀則見

 十二諸侯，始終時局不同。





四年


春，王三月，己酉，陳侯午卒。

不言楚伐陳，不許其有不伐喪之美事。


 疏

《陳世家》：「成公三十年，楚共王伐陳。是歲成公卒，子哀公弱立。楚以成喪，罷兵去。」




夏，叔孫豹如晉。

外交使臣來往之儀，内不稱行人。去年公如晉，冬又同盟，今大夫如晉，譏亟也。


 疏

《左氏》以爲「報知武子之聘」，三年矣。舊以《公羊》、《王制》爲今學，《左氏》、《周禮》爲古學，然二者終不能兩立，今改《春秋》爲小統，《周禮》爲大統。按，《尚書》斷自唐堯，史公以黄帝不雅馴，儒者遂以三王爲斷。《易大傳》之首伏羲、神農，《五帝德》之首黄帝、顓頊、帝嚳，《樂記》郯子，《月令》、《尚書大傳》之五帝，《禮運》之大同，以爲稱引古事，于《經》無與，此兩漢至今，博士經生從來未發之覆也。今中分六藝，以《春秋》屬伯，《尚書》屬王，《詩》屬帝，《易》屬皇，立《皇帝王伯表》，取《帝德》篇與《王制》相配，分畫門户，各有宗旨、疆域之不同，則六藝不惟言帝，并補皇、伯，則六經無重複之弊矣。《禹貢》言「聲教訖于四海」，博士立王者不治夷狄之説，故西漢十四家皆據《禹貢》立解，以爲王者方五千里，而《詩》之「海外有截」、「九有有截」，《易》之鬼方、大同、大川、大人、大過，《論語》之浮海居夷，《周禮》土圭尺五寸，《中庸》之「洋溢中國，施及蠻貊」，逸《禮》之分司五極，非説以中事，則斥爲荒唐。近今海禁宏開，大統之形已著。十年内，文士雅人欲于《經》中求根原而不可得，則聖教終囿于五千里；海外各邦本不自外，孔子乃先屏絶之，是使其自遯於覆載之外，而祆教反得倒戈相向矣。今據《周禮》九畿、《大行人》九州即鄒衍之大九州之八十一方千里，推之《詩》、《易》，若合符節，《山經》、《莊》、《列》尤屬專書。因以《詩》之小球大球以地球别，《周禮》爲皇、帝大統禮制之書。惟其專言地球，故土圭車輻皆與《王制》小大不同，《王制》中國五千里，《周禮》海外三萬里，廣狹不同，各主一經，兩不相害，不如東漢今古之説，于中國并行二書，矛盾函矢，互鬭不休。必如此，内可以化今古之紛争，外可以擴皇、帝之大同，實皆因利乘便，并無勉强。六藝兼收海徼，則海外之利興，而勦説之弊除矣。六藝既分二統，言王者爲祖述憲章，言帝者爲上律下襲；言王者爲上考三王，言帝者爲下俟百世。上考則文獻有徵，下俟則無徵不信。故《尚書》、《春秋》法古之書，則文義著明，《莊子》所謂「《春秋》先王之志，議而不辨」；百世以後之事雖存于《周禮》，《山經》傳之鄒衍、《莊》、《列》，而《經》則不便頌言，此《莊子》所謂「六合以外存而不論」，使人目爲荒唐幽渺。故《詩》、《易》之經託之歌詠，寄之占筮，蓋莊生存而不論之説也。地球未明之先，以隱語射覆説《詩》、《易》，言人人殊，不可究詰，無所依據，不足爲先儒咎；惟中外交通，《詩》、《易》明文，事迹甚著，則不可再墮悠恍。今以《春秋》爲小統之始基，《公羊》别有皇、帝大一統規模。原始要終，皆在于是。




秋，七月，戊子，夫人弋氏薨。

襄公母，莒女。言夫人、小君者，與成風同。《穀梁》：「夫人卒葬之，我可不以夫人卒葬之乎！」知非夫人者。文、宣、成夫人皆齊女。


 疏

《左傳》云：「不殯于廟。」以爲妾母，不用夫人禮也。




葬陳成公。

時有楚師，故畧之。又，前後皆有月，知以五月葬。


 疏

《左傳》：「楚彭名侵陳，陳無禮故

 也。」




八月，辛亥，葬我小君定弋。

婦人亦于葬舉諡。


 疏

喪葬之儀舊簡畧，《記》曰：「哀公使孺悲學于孔子，于是《士喪禮》以傳。」是禮經爲孔作，孺詳録以傳後。《孝經》：「安上治民，莫善于禮。」




定弋者何？

不知夫人、妾母。


 襄公之母也。

九年中三有夫人喪，二姜有逆文。以起定弋非夫人定諡，待以夫人禮，則有諡。




冬，公如晉。

時公七歲，文如常者，成君則不待以童子。妾母有服，公有夫人之喪葬即朝，非也。不月者，妾母禮降，不同夫人。


 疏

《左傳》：公如晉聽政，且請屬鄫。




陳人圍頓。

不舉將稱師，畧之。凡一國圍、伐，方伯自治屬國

 之辭。頓，陳屬也。


 疏

頓者豫州國，《左氏》：楚使頓間陳，故陳圍之。後滅于陳，此其先見。小不善事大，以致危亡，各有因由。詳録以爲有國者戒。





五年
 疏

《年表》：陳哀公弱元年。




春，公至自會。

正月不存公者，中國不存公。


 疏

在中國則安之，如楚則存之

 。此中外異辭例。




夏，鄭伯使公子發來聘。

來聘者，方伯例稱侯，稱伯者，天子大夫也。鄭以冀州伯從王行在，爲卿士者，不稱侯、言使聘，以明大國。此一見例。


 疏

言來聘而不言大夫之如鄭，以如晉道由鄭，畧之不言也。《左傳》：「通嗣君」。




叔孫豹、鄫世子巫如晉。

當言「及」鄫世子巫，不言及，如列數内大夫。欲屬鄫，故内之，比于内大夫。


 疏

舊以莒滅鄫爲三《傳》異義，《左》以此事爲「覿鄫太子于晉，以成屬鄫」。去年邾人、莒人伐鄫，臧紇救鄫侵邾，敗于狐駘。蓋鄫小國，内與莒各有外甥，皆欲立之；魯助巫，莒别立一人。三《傳》實則相同。




外相如不書，

據大事内與諸侯同，如晉《經》獨記内如。


 疏

襄世内臣如晉者八見，事晉專也。


 此何以書？

由魯兼及鄫巫，一見例。


 爲叔孫豹率

即《左傳》「屬鄫」之解。


 而與之俱也。

因叔孫豹及之。《穀梁》云「爲我也」，《左傳》所謂「穆叔覿鄫太子」。


 叔孫豹則曷爲率而與之俱？

據内外不相統屬，當再出如文。内大夫不得率外世子。


 蓋舅出也，

巫爲莒子子，爲魯之外甥，因覿晉立之。


 疏

文十四晉人納捷菑于邾，弗克納。捷菑，晉出也；貜且，齊出也。貜且正也，捷菑不正也。貜且如世子巫。


 莒將滅之，

以立不正爲滅。緣《經》言之。


 故相與往殆乎晉也。

豹率巫以見于晉。


 疏

殆字讀如愬。


 莒將滅之，

滅乃兵事。


 則曷爲相與往殆乎晉？

與覿世子無干，疑相與往愬于晉。


 取後乎莒也。

莒之滅，以立後。加之莒與魯争鄫，將立其所出，懼不得立，乞于魯以覿于盟主，欲晉之權、魯之禮，立後屬魯。


 其取後乎莒奈何？

取後何以爲滅。


 莒女有爲鄫夫人者，

再娶之夫人。


 蓋欲立其出也。

巫，魯女子。


 疏

《穀梁》：立異姓以奉社稷，滅亡之道也。女子謂所生爲姓，異姓對世子言之，即莒女所出之庶子；謂嫡庶争立，非立莒子爲後，如舊説所云。魯欲立魯之所出，莒欲立莒之所出，二母出争立，如納邾捷菑故事。




仲孫蔑、衛孫林父會吴于善稻。

上不及鄫世子巫，内其國也。此不及衛孫林父，内諸夏，相比見義，内其國外諸夏，内諸夏外夷狄之義。此通吴，通吴以弱楚。晉將會吴，使魯、衛先之，且告會期。衛不言及，内衛也。故《經》、《傳》會衛連文。外陳，故《經》、《傳》蔡、陳亦連文。


 疏

初會吴，當殊會。上會爲外諸夏，下會爲外夷狄，今于衛不言及會，所謂「魯、衛之政，兄弟也」。陳袁僑言及，此不言及，衛篤從中國，故内之。外陳如外吴，衛不言及，會陳及又及，内外之義明矣。




秋，大雩。

龍見而雩，言雲以見，奉若天道。《月令》所記星辰爲天道。人之于天，以道受命；布令爲人言，人之于人，以言受命。




楚殺其大夫公子壬夫。

楚争陳，因殺執政者，子囊爲令尹。


 疏

《左傳》：「楚討陳叛故，曰：『由令尹子辛實侵欲焉

 。』乃殺之。」貪也。




公會晉侯、宋公、陳侯、衛侯、鄭伯、曹伯、莒子、邾婁子、滕子、薛伯、齊世子光、吴人、鄫人于戚。

不殊會吴者，戍陳善事，吴能信中國，使得同。


 疏

吴人者，吴子也，稱人，賤之。鄫前屬魯，不言及，親之。此敘吴下，内鄫則義不可外吴。吴同姓，有善事，與以兄弟辭，故以鄫殿，所以親吴。




吴

喜得吴。晉悼復伯，得吴以抗楚。三駕而楚不能與争，吴爲之也。


 何以稱人？

據吴善稻猶不稱人。


 吴、鄫人云

連書吴、鄫以見義。


 則不辭。

鄫既稱人，吴不可以不稱人。以鄫人吴，即以鄫親吴。


 疏

鄫，邾之屬國，何以敘？以魯屬。鄫爲卒正，何以不稱鄫子？以其在吴人下。屬鄫則何以不敘薛伯下？殿吴以親吴。




公至自會。

會夷狄不致，此致，進吴也。善吴從中國以攘楚，故得進從中國。




冬，戍陳。

不言其人，實諸侯同戍也，使如内戍之。然上會已序諸侯，此但主魯而已。


 疏

上會不外陳侯者，以吴、鄫皆不常敘。




孰戍之？

不出主名，則爲内辭。内不能獨戍陳。


 諸侯

會戚諸侯。


 戍之。

《左傳》：「諸侯戍陳。」


 曷不言諸侯戍之？

城緣陵言諸侯。


 離至

會在秋，戍在冬。《傳》離、會謂二人。


 不可得而序，

有散詞。


 故言我也。

主善以内。




楚公子貞帥師伐陳。

有蔡、許與？從楚諸國不序，畧之。


 疏

《年表》：楚伐陳。




公會晉侯、宋公、衛侯、鄭伯、曹伯、莒子、邾婁子、滕子、薛伯、齊世子光救陳。

齊世子光，大國之孤，執皮幣，繼子、男之後，故序在末。自雞澤始，諸侯之會八，齊侯不親行，皆以光代，故曰驕蹇，使大子光在諸侯之上。


 疏

《左傳》：「子囊伐

 陳，會于城棣以救之。」




十有二月，公至自救陳。

月者美之。晉强復伯，救陳危無危言。月著其善也，與葵邱日同爲著其美。


 疏

海外兵戰較古尤爲精詳。禮失求野，凡司空、司馬之學皆宜參用新法，外之法中者獨在司徒一職。以《春秋》言，大抵外事當求野，内事則守舊。




辛未，季孫行父卒。

季友後再有行父，皆賢。以下諸卒，見世卿而已。


 疏

《魯世家》：「五年，季文子卒。家無衣帛之妾，廐無食粟之馬，府無金玉，以相三君。君子曰：『季文子，廉忠矣！』」





六年


春，王三月，壬午，杞伯姑容卒。

《杞世家》：「桓公十七年卒，子孝公匄立。」


 疏

舊説以杞、宋託文、質，不知中國文家、泰西質家所有儀制全反，然因革損益皆在《春秋》以外。《春秋》所記綱常，不可變更者也。杞伯于此始書名，襄世乃詳録小國，《左氏》以爲始同盟是也。自成五年以下，杞三見于同盟。




夏，宋華弱來奔。

言華弱來奔，明世卿之禍。




秋，葬杞桓公。

日卒時葬，起杞爲王者後。言子言伯，亦起爲王者後。雖序小國末，而禮有加。




滕子來朝。

滕子二來朝，記其事方伯得禮。




莒人滅鄫。

《傳》「莒女有爲鄫夫人者，欲立其出」，出爲外甥，莒欲立之，與晉人争立邾捷菑同，非立莒人之子也。《穀梁》「立異姓」即謂莒女所出，對世子言之爲異姓，乃異母所生，非以莒人之子外甥爲後。故《穀梁》云：「家有既亡，國有既滅。滅而不自知，由别之而不别也。」此指立不正而言。若立異姓外甥，則何得云不知？舊説解《穀梁》當據《傳》改正。


 疏

魯欲立所出世子巫，莒别欲立所出庶子，巫雖覿于晉，莒竟立莒女所出。非所立而立之，與滅國同，《經》故加等曰「滅鄫」。晉人服義曰「不克納」，莒人恃彊曰「滅鄫」。世子國之根本，繼立不可不慎。




冬，叔孫豹如邾婁。

内臣如大國矣，何以更如小國？二伯得聘於我，則我亦得使大夫聘于小國也。凡内臣如來朝之國，所以報朝也，邾婁、滕、莒、牟是也。莒不言朝，以見夷狄。非不朝也。


 疏

内臣如邾婁唯此一見，書者，晉伯盛，魯待卒正以禮，《春秋》見者不再見。卿大夫之如聘累書，不一書者，外交使事各有所爲。如今海邦，使介往來，紀識各有所爲，交涉煩數，勢所必然。




季孫宿如晉。

同時見三卿出使。正卿使大國，次卿使小國，外交尊卑禮節也。魯卿如晉，以《春秋》例之，則晉史例不得書如魯，必平行之國乃書使聘。凡來朝國，例不書使聘。此未除喪，何以使晉？非禮也。何以不加貶絶？不待貶絶而罪惡見也。


 疏

時事居喪不去官，喪不三年，《春秋》乃加隆喪服，著爲去官之制，所以弭世卿之禍，隆孝子之思也。




十有二月，齊侯滅萊。

萊者何？《禹貢》萊夷也。何爲不復言夷？《春秋》用夏變夷，進之也。伯不滅國，言齊滅者，齊爲方伯之辭也。齊爲方伯，故外陳屬于楚，不與中國同盟也。




曷爲不言萊君出奔？

《左》：「十二月丁未入萊，萊共公浮柔奔棠。」因據以爲説，謂宜先言萊子奔棠，然後言滅。


 疏

按，先師解《經》無不求實事，此條使非據有出奔事實，何得以出奔爲問。


 國滅君死之，

君死曰滅，國亡亦曰滅。内難可以出奔，若外亂國當亡，則效死勿去，不必言出奔。


 疏

《左傳》：「四月，晏弱圍棠，十一月丙辰而滅之。遷萊于郳。高厚、崔杼定其田。」


 正也。

《異義》：《公羊》説：「國滅君死，正也。」故禮云：君死社稷，無去國之義。


 疏

杜説「遷萊子于

 郳」，未死。國亡當守死勿去，故不言奔。





七年


春，郯子來朝。

記郯朝，明連帥之禮。


 疏

來朝，内屬，吴伐郯，則兵禍及我。




夏，四月，三卜郊不從，乃免牲。

《洪範》龜筮從逆，從則吉，逆則凶。周四月，夏二月。卯去啓蟄僅一月。乃者，難辭。三卜不從爲可日，不須四卜。


 疏

《五經異義》：「《春秋公羊》説：禮郊及日皆不卜，常以正月上辛，魯與天子異事變禮。今成王用

 魯使卜從乃郊，不從即不郊，以下天子也。魯以上辛郊，不敢與天子同。」《左傳》「啓蟄而郊」在正月，則四月當爲
 


 卜，作三字誤，下正作四。

小邾婁子來朝。

《左》作「亦始朝公」，公已十歲之辭。襄世詳録小國，故記小邾詳。又，起附庸亦朝也。


 疏

一州六十附庸，常敘小邾婁者，一見例也。其稱子何？不嫌也。其立國之制奈何？董子云：「《春秋》合伯子男爲一等，故附庸字者地方三十里，三三而九，得方十里者九，三分而除其一，定得方十里者六十，定率得一萬四千四百口，爲口

 師三；而立一宗婦、二妾、一世子，宰

 承一、士一、秩士五人。宰視子男下卿，今三百石。宗婦有師保，御者三人，妾各二

 人，内婢共九人。世子一傅。士宿衛君者比

 上卿，下卿一人，上下史各如其數。世子傅上下史各五人。下良五稱名善者，地方半字君之地，方二十里爲四，方十里爲得半之數，九半爲四五，三分除其一，得田方十里者三，得字君之半，定

 率得七千二百口。一世子宰，今二百石。稱人氏者地方半名君之地，五半爲方十里者二，方一里者二，半三分除其一，定率得田方十里者一，與方里五十，定率得三千六百口。一世子宰，今百石，史五人。宗婦士。仕衛世子臣。」原文多脱誤，今補證之。




城費。

季氏自城私邑，與下墮相起。禮：邑無百雉之城。


 疏

《尚書·費誓》爲東方，稱「魯人三郊三遂」。費誓即此費。




秋，季孫宿如衛。

與下孫林父來聘相起。魯、衛皆困于世族。


 疏

《春秋》内臣如衛者唯此一見。《左氏》云：「報子叔之聘，且辭緩報，非貳也。」




八月，
 。

記蟲災者，見政之不時，以此明《月令》順時之教也。




冬，十月，衛侯使孫林父來聘。

此執政爲特盟而來。記魯、衛交和，而孫氏之禍見矣。




壬戌，及孫林父盟。

來聘而盟者，聘爲君命，盟爲遂事也。著孫氏之專盟，爲衛侯出奔見。


 疏

《周禮》大、小行人爲專職。《經》所見多執政大臣爲特使，若尋常鄰國交涉，如今使館領事。常事不書，故内不見行人，外亦不見使魯之行人。




楚公子貞帥師圍陳。

有蔡、許不敘，獨舉楚圍陳，與陳人圍頓同，爲大國治所屬之辭。以陳屬楚，爲荆伯，故殊及之。時晉不得鄭、陳，鄭如會以包陳，鄭卒，陳逃歸，互文相起。如陳如會，半途而會之辭。


 疏

《陳世家》：「哀公三年楚圍陳，復釋之。」




十有二月，公會晉侯、宋公、陳侯、衛侯、曹伯、莒子、邾婁子于鄬

 。疏

上方殊及陳袁僑，此會不應有陳，且既會不應書逃歸。蓋後師因逃歸誤加「陳侯」二字。戚序陳侯，以有吴、鄫爲會夷狄。此中國會，楚師在陳，陳侯未如會。




鄭伯髠原如會。

未至會而卒，曰如會者致其意。因以如會之故卒，故名如。吴子以伐門卒，故于伐門名。


 未見諸侯。

四字爲先師記識語，非《經》正文。如會從鄭至鄬，卒于境内操，則未至會，不見諸侯可知。




丙戌，卒于操。

弑。不言弑，以地操可知。


 疏

《鄭世家》：「五年，鄭相子駟朝釐公，釐公不禮。子駟怒，使廚人藥殺釐公，赴諸侯曰『釐公暴病卒』。立釐公子嘉。嘉時年五歲，是爲簡公。」史以爲因鄭伯不禮，《傳》以爲因從晉，蓋子駟因不禮懷怒，借從晉爲名耳。《傳》與史各言一端，非有異同。




操者何？

諸侯卒其封内不地。


 鄭之邑也。

據出竟當地國。《穀梁》「其地，于外也；其日，未踰竟也。」


 諸侯卒其封内不地，

據在外地國，與師會。


 此何以地？

據宋公以憂内地曲棘。


 隱之也。

與宋曲棘同，别有取義。隱者諱之深，既深諱其實事，故不得不地以起之。


 何隱爾？

恐爲恥辱。


 弑也。

本弑也，諱之而地。内公薨正卒地，弑不地，外正卒不地，弑乃地。例正相反。


 孰弑之？

恐如陳佗，問弑者在内在外。


 其大夫

非外國。


 弑之。

大夫謂公子駟。


 曷爲不言其大夫弑之？

當目公子駟。


 爲中國

盟主晉，與楚夷狄對稱。


 疏

《春秋》中國方三千里，爲小帝之一州；《詩》之中國則包《海内經》而言，正與今稱中國同。中人每誤中國爲天下。


 諱也。

《春秋》爲賢者諱。晉主諸侯，不能庇鄭伯，使見弑于其臣，又不能討之。直書其事，則晉有深恥。


 曷爲爲中國諱？

據鄭弑可以不諱。


 鄭伯將會諸侯于鄬，

北方四州爲中國會。


 其大夫諫曰：「中國疏

晉同盟諸侯皆爲中國，凡不書者，則爲夷狄，故殊及陳袁僑。


 不足歸也，

鄭介居南北之間，中外所交争；外交之道，亦相其强弱順逆得失之故而後定其從。


 則不若與楚。」

楚與晉狎主齊盟，爲夷狄。


 鄭伯曰：「不可。」

鄭同盟本中國。


 其大夫曰：「以中國爲義，則伐我喪；

二年，晉、宋、衛伐鄭事。時楚于陳有不伐喪之事。


 以中國爲强，則不若楚。」

時晉尚未三駕。


 於是弑之。

《穀梁》：「鄭伯將會中國，其臣欲從楚，不勝其臣，弑而死。」與《傳》同。


 疏

按，僖公之弑，《左氏》以爲不禮于子駟，《世家》同；《傳》與《穀梁》以爲争從不勝而弑。《左氏》所言者其隱情，二《傳》所言者，所争之公事也。


 鄭伯髠原何以名？

諸侯不生名。


 傷而反，

與門于巢卒

 同。因傷不如會，反國養傷。


 未至乎舍

三十里，一日程。


 而卒也。

見以如會之故而卒。


 未見諸侯，

據此足見四字非經文。


 其言如會何？

未見諸侯，即未如會也。今言如會，而以未見爲言。


 致其意也。

其初起行爲如會來也。鄭、陳閒居晉、楚之間，二伯以争鄭、陳爲盛衰。《春秋》以鄭屬冀州，以陳攝荆牧，居雖咫尺，而封國天淵，故當日鄭、陳之形情相同。鄭未見而曰如會，同聲同氣，引而近也。陳

 已如會，不書于會，而以逃歸目之。中國不可以列夷狄，故推而遠之。


 疏

鄭于桓會亦書逃歸不盟。據《左傳》，此以前齊高厚逃歸不盟，皆與會而避盟，此不盟，不應辟。有楚師，不能責其先歸，故爲中外例，一進一退，藉鄭、陳以示例。如《易》上下圖，二長總天上風雷也，二少從地下山澤也，坎、離閒居其中，不可不辨。故説飛龍曰「水流濕，火就燥，本天親上，本地親下，各從其類」。鄭離陳坎，各得其類。




陳侯逃歸。

陳侯未至，何以曰歸？既有内志，何以逃歸？《經》以鄭、陳比，見中外之義。鄭從中國篤，雖未見諸侯，而以如會致其意，以鄭爲中國國；陳侯亦如此會，半道逃歸，歸又曰逃，以專心從楚。晉、楚所争者鄭、陳，鄬會一卒一歸，所以不序鄭、陳而南北屬國分。蓋以鄭爲冀州牧，陳爲荆州牧，言逃歸所以外陳。同盟則不數，會則言逃，惡其以中國從夷狄。


 疏

自此以後，待陳如蔡，十年不見，十七年，因宋伐乃録之。不專録事。《年表》：「楚圍我，公亡歸。」





八年

《年表》：鄭簡公喜元年。釐公子。





春，王正月，公如晉。

公如不月，月者，危公也。何以危公？鄬之會，鄭伯弑，陳侯逃歸，公不得歸，相從如晉，故危之也。


 疏

《年表》：「公如晉。」




夏，葬鄭僖公。

不月者，畧之也。


 疏

子駟殺羣公子不書，許之。




賊未討，何以書葬？

據羣公子討子駟不克。


 爲中國諱也。

致羣公子之意，因亦爲晉諱不能討。


 疏

《鄭世家》：「簡公元年，諸公子謀欲誅相子駟。子駟覺之，反盡誅羣公子。」




鄭人侵蔡，獲蔡公子爕。

據《左傳》爲夏四月庚寅。鄭子國、子耳侵蔡，子爕爲蔡司馬。鄭四五年中晉、楚交伐，弗得寧者，此獲爲之。


 疏

蔡不見者十年。鄭侵蔡者，晉使之也。簡公立，從父志，專心事晉也。蔡以後十二年乃見，此因鄭而録之。




此侵也，其言獲何？

侵小事，獲大將重事。既有獲，可不言侵。


 侵而言獲者，適得之也。

偶然得之，言易也。《穀梁》：「侵，淺事，而獲公子，公子疾

 矣。」


 疏

鄭旋釋之，歸國後見殺。事見二十年。




季孫宿會晉侯、鄭伯、齊人、宋人、衛人、邾婁人于邢邱。

陳侯不敘，從楚也。齊以下稱人者，大夫也。考《左傳》以五年一朝三年一聘爲文衰之制，邢邱後命朝聘之數。如今外洋之改定條約，事有不便者，數年一脩改之。


 疏

《左傳》：「五月甲辰，會于邢邱，以命朝聘之數，使諸侯之大夫聽命。季孫宿、齊高厚、宋向戌、衛甯殖、邾大夫會之

 。鄭獻捷于會，故能

 聽命。」




公至自晉。

起公在會。




莒人伐我東鄙。

莒在我東，故言東鄙。伐我爲疆

 莒田，《左》作「以疆鄫田」。


 疏

魯與薛、滕無侵伐之事，杞不伐我，惟莒、邾、曹有兵事。魯好侵奪近邑，以自封殖，故有兵事也。遠者無兵事，起不争也。




秋，九月，大雩。

劉子云：時作二軍，季氏盛。




冬，楚公子貞帥師伐鄭。

邢邱鄭在，此

 討其侵蔡。陳、蔡在命，不敘。謀國之道，外交爲重。四科之「言語

 」。鄭簡公初年，六卿盈庭，謀之不臧，國受其咎，後子産執政，國乃安寧。善于外交，故《論語》累稱之。


 疏

鄭因楚而受盟于楚，不言楚盟者，諱
 

注



 之也。時陳、蔡、許從楚，不言者亦諱也。晉前已得陳、鄭，鄬會陳侯逃歸，此伐鄭從楚，又失二國也。




晉侯使士匄來聘。

記此明公事晉不事楚。


 疏

大國聘次國，明晉悼有禮也。與下季孫宿如晉相起。外交之學詳于《左傳》，有志時務，當援古證今，以求實用。





九年


春，宋火。

劉子云：「先是，宋公聽讒，逐其大夫，華弱出奔魯。」


 疏

書災譏備災不具，具則雖有不爲災。凡書災書火，皆同此義。




曷爲或言災、或言火？

災、火之分，其説不一。


 大者曰災，小者曰火。

《傳》以大小分。《穀梁》「國曰災，邑曰火」，《左傳》「天火曰災，人火曰火」。然災大火小。


 然則内何以不言火？

内火皆言災。


 内不言火者，甚之也。

外以災火分大小，内則一例而已。


 何以書？記災也。

宋五記災。


 外災不書，

據外四州國不書，不内災。


 此何以書？

據有故宋之説。


 爲王者之後記災也。

《異義》：「《公羊》説：存二王之後，所以通
 

注



 三統之義。《禮·郊特牲》云：『存二代之後，猶尊賢也。尊賢
 

注



 不過二代。』」宋爲王後，故得記災，因其尊也。




夏，季孫宿如晉。

報士匄之聘也。不必三年一聘者，三年一聘乃常制，此答之禮。




五月，辛酉，夫人姜氏薨。

宣夫人皆齊女。




秋，八月，癸未，葬我小君繆姜。

《傳》「齊姜與繆姜，則未知其爲宣夫人與？成夫人與？」《左傳》以爲成公母，則宣夫人也。


 疏

九年三志薨葬，以起定姒爲妾母。




冬，公會晉侯、宋公、衛侯、曹伯、莒子、邾婁子、滕子、薛伯、杞伯、小邾婁子、齊世子光伐鄭。

圍鄭也。曹、莒、邾婁、滕、薛、杞常敘有定者，合爲一等六卒正。一州七卒正，其見六何？其一壓于方伯不見，故六見。小邾婁，附庸也？何以不附于魯而附于邾？方伯無附庸也。一州立六十附庸，以附有功之大國，分其勞而給其費。小邾婁者，明卒正乃有附庸也。古者以附庸賜有功之國，六卒正方三十里者六，十八連帥方二十里者十八，五十四屬長方十里者五十四，一定之制也。《春秋》一敘小邾婁，以見青州六十附庸也，並以見八州四百八十附庸也。《春秋》青州見四附庸者何？以示例，明卒正六，方三十里，以統其餘也。


 疏

郳，小邾婁，《左傳》稱爲郳人。《年表》：「晉率諸侯齊、魯、宋、衛、曹伐鄭。」




十有二月，己亥，同盟于戲。

《帝典》：每方岳下「五玉、三帛、二生
 

注



 一死贄。」五玉即五瑞，五長所執之玉；三帛，諸侯世子以皮幣繼子男之後，三者，大國、次國、小國，大國之孤如齊世子光，次國之孤如鄭世子華，小國之孤如曹世子射姑、鄫世子巫；生、死則五牲，五等大夫所執，如下大夫之會。大夫分二伯、方伯、卒正、連帥、屬長，大國卿爲卿，次國卿爲大夫，卒正卿爲上士，連帥卿爲中士，屬長卿爲下士矣。五玉之制專屬五長，非五等九命之小國。晉、宋執桓圭，爲公；魯、衛、陳、鄭、蔡爲侯，執信圭；許、曹以下爲伯，執躬圭。《春秋》三錫以上乃書于《經》，子男之國不見盟會，惟來魯國乃記。《穀梁》：「不異言鄭，善
 

注



 得鄭也。不致者，恥不能據鄭也。」《左傳》：「同盟于戲，鄭服也。」


 疏

因鄭服同盟。言同者，内鄭也。陳不在會言同，又别異袁僑盟，外陳也。




楚子伐鄭。

陳、蔡、許皆從。前晉、鄭同盟，楚來，鄭又從楚。


 疏

《鄭世家》：「二年，晉伐鄭，與盟，晉去。冬，又與楚盟。子駟畏誅，故兩親晉、楚。」





十年


春，公會晉侯、宋公、衛侯、曹伯、莒子、邾婁子、滕子、薛伯、杞伯、小邾婁子、齊世子光，會吴于柤。

吴者，吴子壽夢，不稱子，吴無君。會又會，外之。吴非中國，故别異之。上會爲外中國，下會爲外夷狄。杜氏以柤爲楚地，蓋吴所取，吴爲主中國，往會之黄池。晉、吴爲兩伯辭，柤會又會，亦兩伯辭。晉有從國，吴不敘耳。


 疏

魯六卒正皆敘詳之，陳、蔡、鄭、許不敘，從楚也。吴在柤，召諸侯同伐楚，因往會，遂以師滅偪陽。《齊世家》：「靈公十九年，立子光爲大子，高厚傅之，會諸侯，盟于鍾離。」




夏，五月，甲午，遂滅偪陽。

偪陽徐州國，其日中國。其言遂何？諸侯爲會，吴主意滅國，惡之也。


 疏

據《左傳》，取以封向戌，以與宋公，不言，不許專封。以偪陽子歸獻于武宫，謂之夷俘，亦不書。




公至自會。

前伐不致，未得意也。




楚公子貞、鄭公孫輒帥師伐宋。

敘鄭而不敘陳、蔡，陳、蔡非大夫。


 疏

據《左傳》，六月庚午，圍宋于桐
 

注



 門。




晉師伐秦。

不言戰，畧之。


 疏

報九年之役。晉襄貪小利，殽之戰禍延數世，晉之不大得志于諸侯者，秦爲之也。唯善謀國者能忍小忿，晉既失計于秦，改計用吴以疲楚，楚以秦擾晉，晉以吴擾楚，其計謀同，得失之數亦可覩矣。




秋，莒人伐我東鄙。

隱、桓不言鄙，定、哀終亦不言鄙。鄙猶都鄙，隱、桓治官府，鄙遠，不之及。定、哀治都鄙，故亦不言
 

注



 鄙。唯有伯之世治邦國，邦國地近鄙，故言同盟乃言鄙。


 疏

《左氏》：「莒人間諸侯之有事也，故伐我東鄙。」再言莒伐，爲下執見。




公會晉侯、宋公、衛侯、曹伯、莒子、邾婁子、齊世子光、滕子、薛伯、杞伯、小邾婁子伐鄭。

齊世子光敘滕上者，卒正有大小。鄭從楚伐宋伐衛，師于襄牛
 

注



 ，侵我西鄙，還圍蕭，故諸侯伐之。己酉，師于牛首
 

注



 。


 疏

《左傳》：「齊崔杼使太子光先至師，故長于滕。」光列會，《傳》謂齊侯驕蹇，又以爲父老子代政。初列于男末，以次疊升，終下其君代等
 

注



 。《經》有年例，以次疊升。




冬，盜殺鄭公子斐、公子發、公孫輒。

稱盜，賤者窮諸盜，《春秋》三盜之一。盜絶其屬，故不稱大夫。據子駟前弑僖公，此又欲爲君討賊也，何不稱人？以殺討者亦不惡，故目爲盜，亦成其爲兩盜相殺而已。次國二卿，同時殺三大夫者，官不以制。


 疏

《左傳》：「冬十月戊辰，尉止、司臣、侯晉、堵女父、子師僕帥賊以入，晨攻執政于西宫之朝，殺子駟、子國、子耳，刼鄭伯以如北宫。子孔知之，故不死。書曰『盜』，言無大夫也。」《鄭世家》：「三年，相子駟欲自立
 

注



 爲君，公子孔殺相子駟而代
 

注



 之。子孔又欲自立，子産曰：『子駟爲不可而誅之，今又效之，是亂無時息也。』于是子孔從之，而相鄭簡公。」按，《傳》與《世家》詳略互見。殺者爲盜，見殺亦爲盜之徒矣。




戍鄭虎牢。

形勝之地，兵家所争，南北以虎牢爲樞要。先是晉弱楚强，悼公復伯，通吴以困楚，後復戍虎牢，三駕以疲楚，遂不能與争。楚亦强敵，制之其難如此。


 疏

《地理志》河内郡成皋下云：「故虎牢，或曰制。」如歐州諸國擯俄，助守黑海。




孰戍之？

不言其人。


 諸侯戍之。

即上諸侯。


 曷爲不言諸侯戍之？

當列數諸侯。


 離至不可得而序，

先後不一，不能序其序，則主會者爲之。


 故言我也。

義與城杞同。


 諸侯已取之矣，

據城在先。


 曷爲繫之鄭？

如宋彭城。


 諸侯莫之主有，

莫敢有。中外形勢争戰之場，如今外國所謂公地，爲各國所有，共相保獲，不許一國得私之。


 故反繫之鄭。

繫之地主，實則非鄭所有。




楚公子貞帥師救鄭。

言救鄭，美惡不嫌同辭。實有諸侯，惡之，獨主楚。


 疏

《左傳》：鄭先與晉平，楚子囊救鄭，又與楚人盟。丁未，諸侯之師還，楚人亦還。




公至自伐鄭。

以伐致者，未得鄭。


 疏

以伐鄭致，喜未與楚戰也。戰則成敗不定，而多殺傷。





十有一年
 疏

《左傳》：「單靖公爲卿士，以相王室。」




春，王正月，作三軍。

考出軍之制，百里百乘，七十里五十乘，五十里二十五乘，皆有三軍。魯爲方伯，千乘之國，何以譏作三軍？由天子六軍推之也。諸侯卿《經》書大夫，方伯軍亦準以天子之制。天子六軍者，一公守，二公從，一公三軍；方伯降于二伯，言三則僭同二伯。《左傳》天子六軍，成國不過半天子之軍，則軍之衆、大夫之名，皆由天子推之者。天子萬乘九軍，以三軍自守，統其總數，以一千一百一十乘爲一軍；方伯千乘，作二軍，則以五百乘爲一軍；作三軍，則以三百一十乘爲一軍，以命大夫數之也。


 疏

《爵國》篇百里、七十里之國皆三軍。魯以千乘國爲方伯，得受七錫、專殺，尊于百里國遠矣。《經》以三軍爲譏者，以命大夫二人言之也。不然，則百里國且有三軍，何以反譏魯耶？《魯世家》：「十一年，三桓氏分爲三軍。」




三軍者何？

據下言舍中軍。


 三卿也。

謂三家爲三軍，各征其軍也。


 作三軍，

據司徒、司馬、司空三卿，無論國之大小，皆同有此制。


 何以書？

據鞍戰見三卿一大夫，或從大國四軍本制。


 譏。

直書「作」。


 何譏爾？

據小國百乘以上皆有三軍。魯之有三軍久，不自此始，何以于此乃譏。


 古者疏

古蠻野後文明，一定之例。《傳》之古託于古，當用倒影法，指後之堯、舜。董子云：法夏法商而王者，非真古。三代以上草昧初開，春秋文明程度猶僅如此，則以前可知。所謂空文見《經》，實行其事則在百世下。


 上卿、下卿，

《王制》大國三卿，皆命天子；次國二卿命于天子，一卿命于其君。二命卿，故止二軍。


 上士、下士。

《爵國》篇：通佐卿七人，大夫二十一人，上士六十三人，下士百八十九人，共爲二百八十人，以合列宿。文詳董子《立官象天》
 

注



 篇四選以三輔一之法。《白虎通》引《穀梁傳》作「古者天子六師，諸侯上國三軍，次國二軍，小國一軍」。上卿下卿、上士下士，此舊《傳》説通佐大夫，《傳》假以明方伯二軍之制。上卿下卿之本章謂上卿爲一等，下卿爲一等，上卿如卿，下卿如大夫；《傳》引以爲説，則謂上卿爲上軍卿，下軍爲下軍卿耳。


 疏

方伯得閒田方百里，有千乘。此其譏作三軍何？以方伯二卿命于天子，推之方伯閒田，天子十分之一，以爲大國千乘。百里之國出軍之制奈何？《爵國》篇曰：「諸侯大國四軍，古之制。其一軍以奉公家也。凡口軍三
 

注



 者何？大國十六萬口而立口軍三。何以言之？曰：以井田準數之。方里而井，井九百畝而立口。方里八家，一家百畝，以食五口。上農夫耕百畝，食九人，次八人，次七人，次六人，次五人。多寡相補，率百畝而三口，方里而二十四口。
 

注



 方里者十，得二百四十口。方十里者爲方里者百，得二千四百口。方百里爲方里者千，得二萬四千口。方千里
 

注



 爲方里者萬，得二十四萬口。法三分而除其一。城池、郭邑、屋室、閭巷、街路、市宫府、園囿萎
 


 
 

注



 、臺沼、椽采，得良田方十里者六十六，與方里六十六，定率得十六萬口。三分之，則各五
 

注



 萬三千三百三十口，爲大國
 

注



 口軍三。此公侯也。」其七十里國制奈何？《爵國》篇曰：「伯七十里，七七四十九，三分除其一，定得田方十里者二十八
 

注



 與方里者六十六，定率得十
 

注



 萬九千二百一十二口，爲次國口軍三，而
 

注



 立次國。一夫人，世婦，左右婦，三良人，二孺子。立一世子，三卿，九大夫，二十七上
 

注



 士，八十一下士，與五通大夫，五
 

注



 上士，十五
 

注



 下士。其上卿位比大國之下卿，今六百石；下卿四百石，上士三百石，下士二百石。夫人一傅母，三伯，三丞。世婦，左右婦，三良人，二御
 

注



 人，各有師保。世子一上
 

注



 傅。士宿衛公者，比上卿者三人，下卿六人；比上士下士如上下
 

注



 之數。夫人御衛者，上下士御各五人，世婦、左右婦，上下御各五人；二御
 

注



 各五人；世子上傅，上下史各五人；三卿、九大夫
 

注



 ，上下史各五人，下士史五人；通大夫，上下史各五人；卿，臣二人。」

夏，四月，四卜郊不從，乃不郊。

四月當四卜，可見七年三卜爲四字之誤。七年言乃免牲，此言乃不郊，互文以見例。四卜非禮，凡四〔月〕、五月、九月郊者，皆卜而吉者也。卜吉則言郊，不吉則言不郊。《周禮》以三易三夢三兆分屬各經，《易》爲筮，《詩》爲夢，《春秋》與《尚書》當爲卜。


 疏

卜者人謀之進步，既盡人謀，乃順天道。《春秋》以敬天重民爲二大綱領，泰西議院宗旨專在民權，皇、帝之學則未嘗思想及之。考議院嘗用《洪範》三人占從二人之説，以人多者爲主。考漢朝廷議，每當大事，多由末職微員一人獻議，舉朝廷卿相舍己相從，即《左傳》以一人爲善爲多之説，西人困勉不能有此超妙作用。如英國外交牽掣於庸耳俗目，屢見報章。語曰：千人之諾諾，不如一士之諤諤。西士高遠者每苦議院牽掣，蓋議院尋行數墨則有餘，談言微中則不足，以今日論，固巳在功過相半之地。若皇、帝首出庶物，見所未見，聞所未聞，其精神才智高出尋常萬萬，以尋常議院絆之，可乎？《論語》稱堯舜之功曰：「大哉！堯之爲君也。巍巍乎！惟天爲大，惟堯則之。蕩蕩乎！民無能名焉。」古詩曰：「鑿井耕田，帝力于何有？」「不識不知，順帝之則。」當時如保赤子，數千百年後之遠利無不興，三萬里内之隱害無不除。凡三千里五千里之邦國，以《春秋》、《尚書》治之，各得其所。皇、帝居高臨下，不思無爲，法天之周游，法地之風雨寒暑，無不平也；人民之好惡哀樂，無不正也；鳥獸草木亦皆得所，何所用其分争辯訟！故《經》、《傳》亦以天爲主，皇配天，帝曰天子，王曰天王，牧曰天吏，故以人治之爲初功，以天統人爲極軌。西人生當亂世，專詳名利，《春秋》亦當亂世，然撥亂反正，以天爲《春秋》之主，此固西人之望塵不及者也。西人亦有雜占，然非朝廷重典，如《經》、《傳》以卜、筮爲受天命，與鬼神謀。




鄭公孫舍之帥師侵宋。

鄭欲從晉，欲使晉師致死于鄭，楚弗敢敵，而後與盟。晉能驟來，楚不能，乃與晉盟，因爲此伐，以致晉從楚命。下言楚子、鄭伯伐宋。


 疏

前從楚伐，此獨伐宋，所以致晉師也。




公會晉侯、宋公、衛侯、曹伯、齊世子光、莒子、邾婁子、滕子、薛伯、杞伯、小邾婁子伐鄭。

累數諸侯。《左傳》以爲七姓十二國，陳、蔡、許不敘。齊世子光敘曹下者，曹卒正首，有隆禮，此再駕也。


 疏

據《左傳》，皆諸侯之大夫，君未行。以諸侯主之，致君命也。




秋七月己未，同盟于京城北。

京，《左》作亳。日下月者，不同月也。


 疏

京城，鄭邑。同者，外陳也。鄭服而言同，以言中國諸侯皆在是矣。《論語》「君子和而不同，小人同而不和」，《經》書同盟，而非

 小人之同，所謂同聲同氣同父同母。小統喜同惡異，大統喜異惡同。同如兄弟賓客，和則夫婦婚媾。




公至自伐鄭。

《穀梁》：「不以後

 致，盟後復伐鄭也。」




楚子、鄭伯伐宋。

晉再駕，楚亦再駕。晉三分諸侯以疲楚，善謀也。上鄭大夫從伐宋，此目君。不言秦、陳、蔡、許者，爲争鄭見。


 疏

楚與秦伐鄭，鄭伯逆之，因以伐宋。




公會晉侯、宋公、衛侯、曹伯、齊世子光、莒子、邾婁子、滕子、薛伯、杞伯、小邾婁子伐鄭。

此三駕也。前二駕楚争鄭，鄭不服，故言盟，不信之辭也。此服鄭，故下會而不盟。


 疏

《晉世家》：「十一年，悼公自用魏絳，九合諸侯，和戎、翟，魏之力也。」




會于蕭魚。

以上晉悼八年中九合諸侯。董子説：「先楚子審卒之三

 年，鄭伯會
 

注



 蕭魚。」




此伐鄭也，其言會于蕭魚何？

上二伐鄭皆言盟，此言會，不盟。


 疏

據《左傳》，諸侯觀兵于鄭東門，鄭人使王子伯駢行成。甲戌，晉趙武入盟鄭伯。冬十月丁亥，鄭子展入盟晉侯。十二月戊寅，乃會于蕭魚。


 蓋鄭與會爾。

得國之辭。不言盟，信辭。《春秋》惡盟。


 疏

《晉語》：「十二年，公伐鄭，軍

 于蕭魚。鄭伯嘉來，納女、工

 、妾三十人，女樂二八，歌鍾二
 

注



 肆，及寶鎛，輅車

 十五乘。」




公至自會。

《穀梁》：「伐而後會，不以伐鄭致，得鄭伯之辭也。」


 疏

晉侯自此不出，下皆大夫會矣。




楚人執鄭行人良霄。

所謂三駕。楚不能與争，不能再出師，鄭使良霄如楚，告將從晉，執行人以遷怒而已。


 疏

良霄非執政，故稱行人。




冬，秦人伐晉。

《左傳》晉之有齊，如楚之有秦，東從北，西從南。《春秋》四大强國，即《論語》四飯所適之四國。報十年之役，並爲楚救鄭。敗不書，爲晉伯者諱。


 疏

《晉

 世家》：「悼公十一年冬，秦取我櫟。」《秦本紀》：「景公十五年救鄭，敗晉兵于櫟。」





十有二年


春王三月，莒人伐我東鄙。

言鄙，遠之，不使難邇我。既已圍台，何以言鄙？使二事然，爲内諱也。


 圍台。

襄世五言齊伐圍邑，此爲彙見例。小國不言圍，此言圍者，從我之録也。


 疏

台近邑，非遠鄙，于伐鄙下言圍，如二事，爲内諱。以小伐大，下犯上，故月之。




邑不言圍，

國乃言圍。


 此其言圍何？

變文必有所起。


 伐而言圍者，

伐下言圍，連屬之。


 取邑之辭也；

此莒已取台，故言圍。諱内失地，故以鄙别之。


 伐而不言圍者，

伐但言鄙者十餘見。


 非取邑之辭也。

《石經》載顔氏，無「伐而不言圍，非取邑之辭也」二句。


 疏

按，嚴、顔二本各有同異，《石經》殘字所存猶可考。凡西漢經本多異同。




季孫宿帥師救台，遂入運。

受命救台，如私行者，惡專兵也。運内邑，莒伐我所取也。




大夫無遂事，此其言遂何？

《穀梁》：「受命救台，不受命而入運。」


 公不得爲政爾。

運者何？莒之邑也。莒已取台，因救台遂取運也。不書莒，事已明。




夏，晉侯使士彭來聘。

晉者，天子三公也，稱使見聘，則天子之不當聘

 ，明矣。齊、晉大夫何以尊？託之天子之卿也。一公三卿，晉如公，則晉大夫如天子之卿，封百里國者，故别而尊之也。天子大夫不名，晉大夫何以名？非受命之伯，《春秋》以事受之也。不名者氏采，名者以氏氏，氏采者見不一姓，但食其禄即爲其稱，如周、召不必姬姓也。以氏氏者，譏世卿也。




秋，九月，吴子乘卒。

乘，《世家》作壽夢。司馬遷説：吴、楚之君稱王，《春秋》書之曰子，變其實號，從中國也。


 疏

《吴世家》：「二十五年，王壽夢卒。壽夢有子四人，長曰諸樊，次日餘祭，次曰餘昧，次曰季札。季札賢，而壽夢欲立之，季札不可，于是乃立長子諸樊，攝行事當國。」




冬，楚公子貞帥師侵宋。

失鄭又争宋，從者陳、蔡、許。此有秦師，不書者，畧之也。




公如晉。疏

《魯世家》：「十二年，公朝晉。」





十有三年
 疏

《年表》：吴諸樊元年。襄世政在大夫，元年二年三見大夫會，三年諸侯大夫各見同盟，四年至十三年共十年，九合諸侯皆在。




春，公至自晉。

不合五年之禮，亟也。




夏，取詩。

詩，者，國也。二《傳》作邿，魯連帥之數。滅國爲内大惡，内大惡諱，諱滅言取。


 疏

《地理志》東平

 國亢父

 下云：「詩亭，故詩國。」詩、邿同音異字也。




詩者何？

爲國爲邑。


 邾婁之邑也。

黑肱以濫來奔不

 繫邾婁，邑有國辭。此亦邾婁之邑，《經》以爲國，取連帥之數。邾婁爲卒正，當有三連帥。


 曷爲不繫乎邾婁？

所謂國之，如興滅國繼絶世。


 諱亟也。

屢取邾婁，因諱亟，借以明連帥之制。


 疏

《左傳》：「邿亂，分爲三，師救邿，遂取之。凡書取，言易也；用大師焉，曰滅；弗地，曰入。」




秋，九月，庚辰，楚子審卒。

共王以怒有賢行，與晉悼争伯爲勁敵。三年中南北伯主相繼卒，世局爲之一變。《左傳》：楚子自命諡靈若厲，大夫謀，諡以共。


 疏

《楚世家》：「三十一年，共王卒，子康王昭立。」




冬，城防。

再城防矣。城者，懼齊。起下圍成。


 疏

謀國重外交，地利之險不可廢，然徒恃地利，非計。書以譏之。





十有四年
 疏

《年表》：楚康王昭元年。共王太子出奔吴。按：自此以下，政在大夫。




春，王正月，季孫宿、叔老會晉士匄、齊人、宋人、衛人、鄭公孫囆、曹人、莒人、邾婁人、滕人、薛人、杞人、小邾婁人，會吴于向。

邢邱之會季孫宿會，惟晉、鄭稱君，餘稱人，此會獨晉名，與邢邱同。會又會，外之。上會爲外諸侯，下會爲外夷狄。上爲同盟之國，吴則南牧，楚屬。晉、楚分伯，狎主齊盟，以起南北，晉、楚交相見。吴，揚州夷也。向者，内邑也。


 疏

會見卿、二大夫。《左傳》：「子叔齊子爲季武子介以會，自是晉人輕魯幣而益敬其使。」大夫獨出晉、鄭者，蓋以晉主會，鄭新從會，故一年之内三見大夫會向。始會見晉、鄭伐秦，出衛；會戚，出宋；三有大夫，國大夫專，故漸出之。《左傳》：「吴告敗于晉，會于向，爲吴謀楚故也。」會有戎子駒支，《經》不書。




二月，乙未朔，日有食之。

襄世九記日食，比月食者二，藉以明六曆十二風土之制。故《春秋》人事爲小統，天道則通其義于皇、帝，故《傳》以「元年春王正月」爲大一統。春爲東帝，分司三月，王省惟歲以統之。故《傳》以爲大一統。


 疏

《年表》：「日食。」




夏，四月，叔孫豹會晉荀偃、齊人、宋人、衛北宫結、鄭公孫囆、曹人、莒人、邾婁人、滕人、薛人、杞人、小邾婁人伐秦。

加名三大夫，齊、宋稱人。《左傳》：「齊崔杼、宋華閱

 不書，惰。向之會亦如之。衛北宫括不書于向，書于伐秦，攝也。」報櫟之役也。伐秦不詳敘，一敘以見之。


 疏

《晉世家》：「悼公十四年，晉使六卿率諸侯渡涇，大敗秦師，至棫林而

 去。」




己未，衛侯衎出奔齊。

衎字《左傳》經無。諸侯出奔者，其下逐之；不言逐，以自奔爲文者，不使臣加乎君。《春秋》奔走不得保其社稷者不可勝數，凡志皆譏，不目其臣，皆有所起，有國者不可不知《春秋》也。此孫氏、甯氏逐世卿之禍。


 疏

《左傳》師曠論衛侯之出曰：「良君將賞善而刑淫，養民如子，蓋之如天，容之如地。民奉其君，愛之如父母，仰之如日月，敬之如神明，畏之如雷霆，其可出乎？夫君，神之主而民之望也。若困民之主，匱神乏祀，百姓絶望，社稷無主，將安用之？弗去何爲？天生民而立之君，使司牧之，勿使失性。有君而爲之貳，使

 師保之，勿使過度。是故天子有公，諸侯有卿，卿置側室，大夫有貳宗，士有朋友，庶人、工商、皁

 、隸、牧、圉皆有親
 


 ，以相輔佐。善則賞之，過則匡之，患則救之，失則革之。天之愛民甚矣，豈其使一人肆于民上，以從其淫，而棄天地之性？必不然矣。」按，此輕君貴民之説，與孟子同，本爲《經》義，《左傳》託之師曠耳。《經》、《傳》本以愛民如子爲宗旨，非專用壓制，藉此可見尊君親上與通達下情兩不相背。説者誤以中國壅隔，歸咎《經》、《傳》專重君權，非也。

莒人侵我東鄙。

莒貳于楚，故比年伐我。不言師者，無師也。莒何以無師？百里國，春秋加賜，以爲卒正。百里國之制若何？《爵國》篇：「公侯方百里，三分除其一，定得

 田方十里者六十六與方里六十六，定率得十六萬口。三分之，爲大國口軍三，而立大國。一夫人，一世婦，左右婦，三姬，二良人。立一世子，三卿，九大夫，二十七上士，八十一下士。」正官百二十人；「亦有五通大夫」，天子七，諸侯五。《王制》云「下大夫五人」是也；「立上下士」，天子有四等，諸侯只有三等，五下大夫，十五上士，四十五下士。其上卿位比天子之元士，八百石，下卿六百石，上士四百石，下士三百石。詳《食禄表》。「夫人一傅母，三伯，三丞；世婦，左右婦，三姬，二良人，各有師保。世子一上傅丞，士

 宿衛公者比上卿者
 

注



 有三人，下卿六人，比上下士者如上下之數。夫人衛御者，上下御各五人；世婦、左右婦，上下御各五人；二卿，御各五人；世子上傅，上下史各五人；丞，史各五人；三卿、九大夫，上士史各五人，下士史各五人」；中士無史，三十九官共史百九十五人。通大夫、士，上下史各五人；五大夫下史各五人，五上士共史百人。卿，臣二人。此家臣之制也。卿有二人，則大夫當一人，士以下以無可知。「此公侯之制」。公侯本封百里，加禄賢者，爲州、方伯。間田十百里爲方伯，賜斧鉞，置虎賁百人。賜斧鉞則得專殺。




秋，楚公子貞帥師伐吴。

晉通吴以困楚。吴爲新國，强樸易簡，晉使巫臣教以兵戰之法。吴强則楚弱，録其本末，以見外交主義。


 疏

《吴世家》：秋，吴伐楚。吴敗楚師，獲楚公子宜穀。




冬，季孫宿會晉士匄、宋華閱、衛孫林父、鄭公孫囆、莒人、邾婁人于戚。

三名宋大夫矣。戚者衛邑，謀定衛也。不詳敘卒正，略之也。


 疏

一年三會。初名晉、鄭，次衛，次宋，内與齊已先名。中國六大國大夫皆于盟會正稱名氏。





十有五年
 疏

《年表》：衛殤公秋元年。定公弟。




春，宋公使向戌來聘。

來謀息兵。今世公載來名有兵條約，歐洲兵事賴此少息。


 疏

《春秋》譏世卿，然見《經》者幾無一國不有世卿之禍。爲見者不再見。




二月，己亥，及向戌盟

戌，宋卿，謀息兵會者。


 于劉。

内聘盟不地。劉字因下文衍，後師誤補于字。




劉夏逆王后于齊。

諸侯入國乃稱夫人，在其國稱女。王后在其國已稱王后，所謂王命之則成矣。劉正稱子，其稱夏何？君前臣名，王后尊同天子，故稱名也。過我則何以書？王者不親迎于國。


 疏

稱王后，男女平等。婦雖天夫，有朋友之義，無奴隸之説。《經》、《傳》蓋于不平中求其平，又于至平中别有不平也。




劉夏者何？

據劉下名，疑爲士。


 疏

劉夏即劉卷

 之父。


 天子之大夫也。

上大夫，卿。據下稱劉子，又葬劉文公，知爲卿。天子九卿，《經》見四子。一公守，二公從，又一卿守，二卿從，故《經》見二公四卿。


 劉者何？

疑非氏。


 邑也。

畿内九十三國，此亦劉子所封，百里之大國。《春秋》王行在東都，王臣氏采皆在西京，如召、毛、祭、單、南、武之類，皆有明文可證。存西京，故雍州不見小國，專以俟王反蹕。


 其稱劉何？

據諸侯大夫氏氏。


 以邑

劉如召、毛、祭、單，皆采邑。《王制》内諸侯禄也。


 氏也。

以邑爲氏，與寰外諸侯以國爲氏同。《春秋》無封地者乃以姓名見，有封地者皆氏國，以此明封建之制。


 疏

《左傳》士會子孫「其處者爲劉氏」，以劉爲堯後。或以此語爲漢儒所羼以争立，當時援據此語，以國姓出于《左傳》乃得立學。劉氏當以劉子爲正，王子虎本爲姬姓。


 外

指諸侯言。


 逆女不書，

外不書爲大例。


 此

天王與外諸侯不同。


 何以書？

天王之書爲小例，正中之變。


 過我也。

與「祭公來遂逆王后于齊」不同，彼魯爲中，此則因過我書之。




夏，齊侯伐我北鄙，圍成。

伐言圍，又言救，爲内諱失邑也。


 疏

伐下曷爲或言圍、或不言圍？伐必有圍，入輕不書，重乃書之。此言圍，齊已取成，諱，言圍耳。




公救成，至遇。

獨出公者，中軍也，下言二卿，爲上、下軍。十一年作三軍，故此分列三軍以見例。下曰舍中軍，所以見無公室。遇，魯地。至遇，未救成。先言救而後言至，致公意也。




其言至遇何？

據救當至成。


 不敢進也。

辭與「次」同，有所畏也。


 疏

《經》有追戎弗及與不遇之文。一説：至遇，至成與齊師遇，遇非地名。




季孫宿、叔孫豹帥師城成郛。

城郛不言帥師，帥師而曰城郛，諱不能救成也。魯出三軍，不能救成，頓兵郛外，故以城郛殺恥。


 疏

因上伐而大城，過百雉。孔子用乎魯，因過雉，故曰「邑無百雉之城」，故《經》言圍成。大國十六萬口，然則内師五萬三千三百三十三人爲一軍與？曰：非也。方伯千乘，得天子十分之一；孟子「千取百焉」，「萬取千焉」，此之謂也。爲方三百一十六里，亦三分除其一，定得田方百里者六十六與方十里六十六，定率得百六十萬口，四
 

注



 分之，各得四十萬口，爲口軍四。一口軍以奉公家，而三軍出也。大國三軍，二卿出，然則一軍公自將與？曰：監者得將軍，伯會伐是也。鞍之戰，魯以四卿出者，事實如此，非禮制也。




秋，八月，丁巳，日有食之。

言日不言朔，食二日也。


 疏

《傳》曰：「失之前者，朔在前也；失之後者，朔在後也。」然《經》書日食專以定朔，以明曆法，《左傳》：「不言朔，官失之。」按，《左傳》言失，本傳亦言失，《經》書日食，《傳》以不在朔爲失前失後，曆法可知。《尚書》以閏月定四時成歲，以日食定朔，以明朔、望、弦、晦，然後閏月之法可定。今泰西以中氣爲月，有閏日，無閏月。懸象著明莫大乎日月，既名爲月，與月體盈缺不相應，不及經制年、時、月、日曲肖天體。此當改用經制者。




邾婁人伐我南鄙。

下晉爲我討邾婁。


 疏

齊伐北，邾婁伐南，作三軍而外侮尤甚，書以譏内。齊伐猶可言，邾婁屬國，亦伐我，我失所以馭下之道也。




冬，十有一月，癸亥，晉侯周卒。

晉悼賢君，復伯勝楚，楚
 

注



 不能與晉争，中國稍安。悼卒，平公不能繼其業，晉伯少少衰矣。


 疏

《晉世家》：「十五年冬，悼公卒，子平公彪即位。」





十有六年

《年表》：晉平公彪元年。



 疏

舊説以春三月書王爲通三統，言王與夏、殷相别，是專就中國言之。《傳》以元年春王正月爲大一統，春下繫王，明爲東帝八王之一。故《傳》謂「王者孰謂？謂文王也」。《詩》「文王陟降，在帝左右」，又云「帝謂文王」，「文王蒸哉」，「武王蒸哉」，「王公伊濯」，「王后維翰」。一帝不只一王，合五帝當得四十王；《經》所書王爲東方文王之一，則以外各王必别有證説可知，故有六曆十二正朔之説。蓋夏、殷與周同在中國一隅，雖有變更，以大一統言之，同爲東方之文王而已。是《經》之書王者，與五帝四十王相比，非但以别于夏、殷。




春，王正月，葬晉悼公。

大國日葬，正也。三月葬，譏不及時。自成公十八年至此十五年，爲晉悼復伯之事。悼公幼而明斷，舉賢任才，三駕而楚不能與争。無城濮、鄢陵之勞，無滅譚滅遂之失，無執衛報仇之舉，先以謙德，不合而從，其才德在桓、文之上。然能得諸侯，而不能杜大夫之漸；能得鄭，而不能掩失陳之責；能駕楚，而不能掩通吴之非。盟會之權，非大夫敢干也；蕭魚以後凡三大會，士匄、荀偃實主之，則悼之失也。




三月，公會晉侯、宋公、衛侯、鄭伯、曹伯、莒子、邾婁子、滕子、薛伯、杞伯、小邾婁子于湨梁
 

注



 。

自蕭魚之後，五年中晉侯不出會；平公新立，故會湨梁，以繼伯業。




戊寅，大夫盟。

此皆中國，何不言同盟？有所見言同，無所見不言也。


 疏

《左傳》作：叔孫豹、晉荀偃、宋向戌、衛甯殖、鄭公孫蠆及小邾之大夫同盟，齊高厚逃歸。




諸侯皆在是，

雞澤諸侯皆在，已同盟，大夫别盟陳袁僑。《經》曰：「叔孫豹及諸侯之大夫及陳袁僑盟。」


 其言大夫盟何？

據宋之盟諸侯不在，《經》曰：「豹及諸侯之大夫盟于宋。」


 疏

諸侯在，如雞澤自盟，不須大夫盟，盟則當如宋，繫諸侯曰「諸侯之大夫」。


 信

盟以約信。


 在大夫也。

世卿之禍積成不掉之勢，民不知有公家，禮樂征伐自大夫出。


 何言乎信在大夫？

據諸侯猶在會，何以不繫大夫于諸侯。


 徧刺天下之大夫也。

徧刺中國之大夫，齊、晉、宋、魯、衛、鄭皆然。


 曷爲徧刺天下

專説中國，《春秋》可知天下包中外言之。
 

注






 之大夫？

刺大夫，即以反權于諸侯，又所以反諸侯之權于天子。撥亂反正，諸侯在不曰諸侯之大夫，大夫皆在誅絶之例，非小惡。


 君若贅旒然。

《穀梁傳》曰：「湨梁之會，諸侯失政矣。諸侯會而大夫盟，政在大夫也。諸侯在而不曰諸侯之大夫，不臣也。」


 疏

由堯、舜以至春秋，中國文明程度略同今泰西。古之帝王，除大難，興大利，專言生聚富强之術；飽食煖衣，逸居無教，孔子憂之，乃設爲人倫之序，五常之教，自《春秋》始。其實君臣上下名分未分，以臣執君，上下交質，政則甯氏、祭則寡人，吴、楚稱王，魯公亦上僭天子禮樂；諸侯僭天子，大夫僭諸侯，因以僭天子，如季氏歌雍以徹，淆亂極矣！故《傳》曰「君若贅旒然」。據《春秋》託始之説則同。古者天下有道，禮樂征伐自天子出，浸淫而諸侯，而大夫，而陪臣；實則當時大夫、陪臣乃從衆，非作俑。以爲從衆者，實事如歌雍、旅泰山、反坫、三歸，實當時通行之典，無所謂僭越、自作俑之説
 

注



 。《經》説立，乃以爲大夫不守臣節，目無君上。凡《春秋》託始之義皆如此。君臣名分由《春秋》而始嚴，故孟子曰：「《春秋》成而亂臣賊子懼。」當日文明初開亦如泰西，以通達民隱爲主義，上下一視平等，甚至偏于貴民，輕視君爲奴隸，自命爲出令行權之人。開闢之初，勢不能不尚平等；行之既久，禍亂頻興，結黨專檀，自相屠戮
 

注



 。人人欲平權自由，天下愈亂而不可治，弑君殺相，層見疊出，如春秋之人民塗炭，已然之成案。平等之效已收，不能不改良而歸于統一，至乎太平，民智日進，君相皆舉聖哲，在職皆賢，一二人自不能肆虐于上。論者以泰西文明出于《經》義外，不知草昧初開，比于春秋之世，不過隱、桓而已。




晉人執莒子、邾婁子以歸。

同執。爲我討，且以通齊、楚之使。稱人以執，有罪辭。以卒正而伐方伯，非正。在會公愬于晉，乃執之。


 疏

十二年、十四年莒伐，十五年邾婁伐。《左傳》作邾宣公、莒犂比公。




齊侯伐我北鄙。

晉執莒、邾，齊又來伐。齊强不從晉，故下圍齊。方伯四軍，齊大國也，其軍數三。三者何？天子之三軍也。天子一軍大于方伯四軍，詳《爵國》篇。


 疏

齊之封地何？本封百里，《孟子》「公侯皆方百里」是也；加食方百里者十，共三百十六里，得千乘也。何以與方伯同？畿内之公食方百里者十，知二伯亦如之。其臣之食禄奈何？卿如天子之卿，本禄方百里，加禄三十里；大夫如天子之大夫，本禄方七十里，加禄方二十里；士如天子元士，本封方五十里，加禄十里。外公託内臣之制，故全與王臣四選禄相同。二伯尊，統方伯，禄何以與方伯同？内臣在畿内，事少費輕，方伯獨當一封，所費重，故得與二伯同。位尊而食同，凡二伯從同。




夏，公至自會。

五月，甲子，地震。

改變地勢，緣火力之鼓盪奮發。火力與水力相反，水乃自外而至，火則從内而發。水力惟在流動沖激，使高地削平，窪地增高；火力則震動鼓盪，使地面改變形勢。地之震動與火山之噴吐原無二故，其改變形勢之處亦與火山相同，或凸然高起，或凹然低陷，或分崩開裂。自古至今，如此之變甚多。即近今百年之内，在印度國恒河口外有片大地，因震動而傾陷，其附近之海中，又有一片地同時凸起出見。又，澳大利亞之南有二海島，因震動而高；西印度羣島中有一海口，因震動而低陷。然地之震動自太初即有，所改變地勢之力亦非微小，故地震爲記異。異者，中國所罕見，因而異之。自大一統言，則常而非異，如鸛鵒來巢，長狄，日食星孛，皆常事。地震中國以爲異，西地多火山，山川陵谷，出没乃常事，則不足異矣。


 疏

以甲子日北方子位爲天下記異，比于北帝。按，《春秋》日食三十六，地震何以五見？地質而天文也。五六爲天地之中和，地震五，法天數，地數六，六六三十六，地乘數。天有十二日，地有十二土，以象天之十二月，通三統，合爲三十六，日食三十六，《詩》之所謂三歲、三年。地震五，象《周禮》五土五帝五極，分司萬二千里，故以子午卯酉未日見。卯爲東帝，首時之春正月，《詩》之「正月繁霜」也。午爲南帝，首時之夏四月，《詩》之「四月維夏」也。酉爲西帝，首時之秋七月，《詩》之「七月流火」也。子爲黑帝，首時之冬十月，《詩》之「十月之交」也。未居西南，爲黄帝之位，《詩》之「六月棲棲」也。天數五，地數六，《采綠

 》之詩曰「五日爲期，六日不詹」。三十六爲六之成數，二十五爲五之成數。皇輻三萬里，天皇地皇中分天下四十五，《禹貢》五服，五五二十五，千里爲一州，則得三十六州，爲日食極數。泰皇爲六，以方六千里，六六三十六千里，得
 

注



 二十五州，則爲地震五之成數。又，一轂三十輻，五六相乘，得三十。《禹貢》五土五千里，地震五數象之；皇輻三萬里，甸以外二萬四千里，爲四六，爲中，冀州又爲五六。




叔老會鄭伯、晉荀偃、衛甯殖、宋人伐許。

許請遷，將從夷遷中國，許大夫不可，晉歸諸侯。以大夫伐許。鄭伯敘上者，君。鄭子蟜聞將伐許，遂相鄭伯，以從諸侯之師，故獨出鄭伯。宋稱人敘末，微者也。内大夫可會外諸侯。


 疏

許十年不見。《左傳》：「伐許，次于函氏。」晉伐楚，楚公子格及晉戰于湛陂，楚師敗績。復伐許而還。不書晉楚之戰，包于伐許，其事終始于伐許。




秋，齊侯伐我北鄙，圍成。

前未取，復伐魯，今則取之矣。


 疏

自十五年至十九年齊侯環卒，五年中齊六伐我，甚者一年再見。圍齊，《傳》曰：「抑齊，以其亟伐也。」




大雩。

記十六雩，與十六秋七月同，以比八元八凱。




冬，叔孫豹如晉。

聘，且言齊故。以起下同圍齊。





十有七年


春，王二月，庚午，邾婁子瞷卒。

昭以上爲小國，至定、哀大小若一，雖小邾婁亦與十二諸侯之列。故定、哀記小國卒葬詳。


 疏

邾婁至此乃以日見，故下皆從日也。昭元、定三，與

 此三見。以上皆不葬，以後乃葬。




宋人伐陳。

陳南服，宋以晉命伐之。獲司徒，故不書，略之。


 疏

《年表》：伐宋。伐陳。公侯皆方百里，宋之封百里與？曰：其采百里也。本國爲采，國亡不奪，説詳《大傳》。其加禄如何？方三百一十六里，出車千乘。何以知爲出車千乘？以在方伯之上。天子方千里，王侯方三百一十六里，十分取一也。其臣之食由是以推，與方伯同。王後大國，何以與方伯同？王後爲賓客，不與征伐之事，上不屬于二伯，下不統乎方伯，事簡而費省也。其臣何以尊？位尊而禄同，如二伯卿大夫也。方伯臣食，食同尊者，事繁故費重也。




夏，衛石買帥師伐曹。

曹者，晉從國。衛以私怨，背盟伐之，故下晉執買。


 疏

據《左傳》，衛將有孫蒯，又取重邱，不書者，略之。




秋，齊侯伐我北鄙，圍洮。

魯既愬于晉，不釋怨結好。君圍洮，大夫又圍防，交鄰之道所以致
 

注



 。諸侯同圍，驕伉之過。




齊高厚帥師伐我北鄙，圍防。

邑言圍，下以圍加于齊，報圍我邑，抑齊如邑矣。


 疏

又取防矣。詳録齊伐取，惡之。録高厚，以下殺見。




九月，大雩。

宋華臣出奔陳。

宋卿也，奔陳。上宋伐陳，侵宋，有怨故也。


 疏

臣，華閱弟，侵華閱于皋比之室，殺其宰華吴。有罪懼討，國人逐瘈狗，瘈狗入于華臣，國人從之。懼，遂奔陳。




冬，邾婁人伐我南鄙。

乘有齊師，故伐我南鄙。


 疏

襄世二來伐。





十有八年


春，白狄來。

白狄嘗與晉伐秦，冀州之狄，非青州國。不言來言來，非來也；齊累伐，我乞師于晉，使白狄來助我，故以來書，如來朝然者。白，種類，加白者，録之詳，故下有同盟。齊之事非善事，狄之而已。


 疏

《春秋》以方三千里爲主，不及要荒，所録夷狄皆在九州内，華夷雜處，如今土司然。《經》唯見北四州夷狄，南方四州則不見，若大統夷狄，則《地形訓》之三十六民，取之《海經》，若長狄其一也。




白狄者何？

言來則一人之辭。《經》有赤狄潞子嬰兒，但目白狄，不應言來。


 夷狄之君也。

臣不得書，言來，故知爲君。


 何以不言朝？

據小邾、蕭叔附庸來猶得言朝。


 不能朝也。

禮：從宜使從俗。白狄飲食衣服不與華同，贄幣不同，言語不達，故《明堂位》在四門之外。今泰西各國入覲無拜跪，各從其俗，不强異爲同。白狄不能升降拜跪，不能行朝禮，故言來而已。


 疏

《天演》劣者消滅無迹，唯良種永久。《周禮》五民爲種學，大同之世，上者自化。




夏，晉人執衛行人石買。

稱行人，怨接于上。爲上伐曹故。


 疏

《周禮》行人屬司寇。《左傳》：「執石買于長子，執孫蒯于純留。」伯者治方伯，如今朝廷之于行省，有罪遣使拿問，不敢拒也。不言孫蒯，非卿。




秋，齊師伐我北鄙。

四年之中六伐我矣。《傳》曰：爲其亟伐也。




冬，十月，公會晉侯、宋公、衛侯、鄭伯、曹伯、莒子、邾婁子、滕子、薛伯、杞伯、小邾婁子同圍齊。

鷄澤之會，諸侯同盟，而殊陳袁僑；圍齊言同，以外齊也。伐者十二國，北方諸侯皆在，書同，則所圍者必在中國外，非同盟之國。北方國一伯一王後四方伯六卒正一附庸，共爲十二國，合圍者與被圍者共十三國。圍者言同，是外被圍者于同盟之外，如鷄澤同盟後再盟之陳袁僑。惡之深，待之如夷狄，所謂中國新夷狄。


 疏

《齊世家》：「靈公二十七年，晉使中行獻子伐齊。齊師敗，靈公走入臨菑。晏嬰止靈公，靈公弗從，曰：『君亦無勇矣。』晉兵遂圍臨菑。臨菑城守不敢出，晉焚郭中而去。」《左傳》：齊侯禦諸平陰，諸侯之師圍平陰。齊侯將走郵棠，以太子之諫而止。是諸侯所圍者平陰耳，未至齊國都，故《傳》與《穀梁》皆謂未圍齊。




曹伯負芻卒于師。

不日，踰竟也。地在外。公、大夫在師曰師，卒于齊地不目地，以内主之。曹兩見卒于師，南方通無此例。説見《北方南服詳略表》。


 疏

《曹世家》：「二十三年，成公卒，子武公勝立。」




楚公子午帥師伐鄭。

救齊以争鄭。從者陳、蔡、許與南服小國，皆從略例。


 疏

記楚之伐，以見齊之通楚，故執莒、邾婁。《左傳》以爲通齊、楚之使，故言同，亦以外之。楚分鈔文不及齊、晉、宋、衛十分之四，吴、蔡不及十分之三，此隱見例。亦如中國言夷狄，外州無之，内爲甸服治之，詳諸夏，侯綏次之；若南服以爲要荒，故其文從略。





十有九年

《年表》：曹武公勝元年。





春，王正月，諸侯盟于祝阿。

其不日，惡盟。圍後而盟，齊來與盟，中有間事，故舉地。


 疏

祝阿，魯地也。此如袁婁之盟，當有齊在。楚會不書，晉言同，楚絶不言同。詳内略外，文明蠻野之所以分。




晉人執邾婁子。

稱人以執，非伯討。《春秋》以貴治賤，伯討當稱爵討。其助齊伐我，然不當于盟執之。




公至自伐齊。

《經》多伐國圍邑連文，伐爲上下通稱，圍皆以大加小，于大國不言圍。




此同

圍者同，則所圍者在同之外。


 圍齊也，

凡圍多在邑，國而言圍，皆以大臨小之辭。


 何以致伐？

據上圍齊，非伐齊。


 未圍齊也。

《穀梁》云「非圍而曰圍」，《左傳》齊侯逆師于平陰。諸侯圍平陰，非齊都。


 疏

據鞍之戰敗後猶盟于袁婁，此無大戰敗績之文。齊國大地廣，但能圍平陰旁邑，不能遂至國都。又，據上諸侯盟于祝阿，知非城下之盟。


 未圍齊

齊屢伐我西北鄙，圍邑。諸侯但圍平陰，師未至國都。


 則其言圍何？

以邑辭加于國。


 抑齊也。

同以外之圍以貶之，統曰抑之。抑與貶同。


 疏

文以下晉、楚分伯，鞍戰以後貶從方伯例，故公不如齊。又因此同圍抑之，與鞍戰同。


 曷爲抑齊？

就事實言之。


 爲其亟伐也。

四年之中六伐我、三圍邑。


 或曰

又一師説。師説不能盡同。


 爲其驕蹇，使其世子處乎諸侯之上也。

齊侯入襄世不一會諸侯，每會皆使其世子光代行。《傳》：「《春秋》有譏父老子代政者，不知其在齊與？在曹與？」《穀梁》：「諸侯同罪之也，亦病矣。」


 疏

據《經》，自成十七年盟于柯陵，至襄二十年盟于澶淵，齊侯無出會諸侯。敘晉之下者，自鷄澤會戚、救陳伐鄭、會柤三、伐鄭八，諸侯會齊侯皆使太子光代行。按：《傳》二説當合通觀之。齊侯黷武驕蹇，不親出，使光代行，有敖慢諸侯之意；又亟伐魯，使魯愬于晉，以致動天下之兵，失外交之義。




取邾婁田自漷水。

邾婁因齊數伐我，亦二來侵我。已敗齊，故以兵取其田。據下言取漷西田，則此取漷東之田。以漷水爲界，下又取漷西之田耳。


 疏

方伯可以絀除卒正閒田，有功則慶以地，有罪則削之。




其言自漷水何？

言自下無東西之文。


 以漷爲竟也。

謂取漷東田，以漷爲界。


 何言乎以漷爲竟？

今西人言邊界，每以水之流域爲定。


 漷移也。

漷移謂隨漷水委田，盡取漷水以東之田，故曰以漷爲竟也。《左傳》：「遂次于泗上，疆我田。取邾田，自漷水歸之于我。」


 疏

疆域以水而分，《禹貢》定九州界，亦每以名山大水界劃，西人亦同。如揚子江流域，蓋古法也。




季孫宿如晉。

特派專使。執政大臣《經》乃書之，尋常大夫往來，《經》所不録。《左傳》云無歲不有使役，蓋不見《經》者多。




葬曹成公。

北方諸侯雖小國記事詳，南服雖大國，或數年一見，或數十年一見。詳内略外，又可因見以推所不見。




夏，衛孫林父帥師伐齊。

據《左氏》，晉欒魴從伐齊，不書者，諱以二伯伐二伯也。方伯不敢獨伐二伯，因以見有晉師也。




秋，七月，辛卯，齊侯瑗卒。

齊侯無道，所以諡靈。


 疏

《齊世家》：「二十八年，靈公疾，崔杼迎故太子光而立之，是爲莊公。莊公殺

 戎姬。五月壬辰，靈公卒，莊公即位，執太子牙于句瀆之邱，殺之。」




晉士匄帥師侵齊，至穀。聞齊侯卒，乃還。

言罪人已死，無所遷怒。《經》云至穀乃還，如「至檉遂奔齊」。「聞齊侯卒」四陰字乃記識語，《經》則不言而自明。穀，魯邑。《左傳》：「晉士匄侵齊，及穀，聞喪而還，禮也。」齊侯卒，伐齊，至穀乃還，則不伐喪之義已顯。如「至檉遂奔齊」，《經》不言聞君薨家遣而意自見。




還者何？

或言反。


 善辭也。

據「郕降于齊師」，「秋，師還」。還爲善，與《左氏》同。《穀梁》以還爲事未畢之辭，各明一義。


 何善爾？

師之進退，略有機宜。


 大其不伐喪也。

《傳》曰：「以中國爲義，則伐我喪。」《穀梁》曰：「受命而誅生，死無所加其怒。不伐喪，善之也。」


 此受命乎君

大夫帥師皆有君命。


 而伐齊，

言有君命。


 則何大乎其不伐喪？

如《穀梁》説以爲「君不親小事，臣不專大名」，士匄外專君命，則非之也。


 疏

弟子所疑即《穀梁》説。《經》言乃不言遂，遂爲專辭，乃爲難辭，即含請命之義。


 大夫以君命出，進退在大夫也。

此用不從内制之説。伐喪惡，不待禀命而可自專。若小事，則當請命矣。


 疏

泰西使臣有全權半權之分。《穀梁》以爲雖不進兵，使介反命于君，待命然後班師，以歸美于君。此一説。《傳》就兵不内御、將在外君命有所不受，不須請命，亦可還師。各明一義，非齟齬。




八月丙辰，仲孫蔑卒。

蔑者，孟獻子也。百乘之家者，方伯、卿食閒田百里。


 疏

内卿卒書，大夫亦書，外則小國君卒不書，大國君卒亦不備書。此中外詳略之例，即隱見微

 顯之旨。必知此例，然後《經》非斷濫朝報。




齊殺其大夫高厚。

杼雖擅誅，以累上言之者，亦莊公之志也。南北中分中國，如天皇地皇中分地球，北文明，南蠻野，《春秋》亦然；使南北平列，則賓主不明。又，南服夷狄，惡事多，不足以立褒貶，故《春秋》詳北略南，以北較文明，可設進退之法。亦如《大統春秋》，詳歐、美，略非、澳。


 疏

《齊世家》：「八月，崔杼殺高厚。」爲高厚傅公子牙，易嫡，故光即位殺之。《左傳》以爲「從君于昏」。




鄭殺其大夫公子喜。

同時記二國之殺大夫，彙見之例。鄭，方伯也，得專殺；此書者，命大夫則不可專也。鄭詳楚略，吴則絶不一見，越且無君，更無論大夫。此詳略之分。


 疏

《鄭世家》：「簡公十二年，怒相子孔專國權，誅之，而以子産爲卿。」鄭介于兩大之間，數被兵，國幾亡；子産爲政，善爲外交，國乃稍安，辭命之功。故近人以子産、西人拉科相比論。按，聖門四科，言語居其三，宰我、子貢，專門名家，辭命之重久矣。蘇、張不實，爲世指摘，魏、晉以來，寖以微渺，四科之選，遂絶其一，豈不哀哉！國家閒暇，不需其人，今者海禁大開，萬國碁布，會盟條約、軨軒賓館，使命之才重於守土。葛裘無備，莫禦寒暑，諷誦報聞，匪酒可解。久欲重興絶學，以濟時艱，或乃狃於見聞，妄謂今知古愚，四三朝暮，無益解紛；不知探微索秘，多非言傳，長短成書，乃學者程式，不盡玄微，又秘計奇謀，轉移離合，急雷渺樞，成功倉卒，事久情見，殊覺無奇，因症授藥，固不必定在異品矣。因草創凡例，分爲各科，經傳成事，前事之師，專對不辱，無愧喉舌。述《本源》第一。朝章舊志，數典不忘，古事新聞，必求綜核。述《典制》第二。偵探隱秘，貲取色求，中冓隱謎，捷於奔電。述《情志》第三。折衝樽俎，不費矢弓，衆寡脆堅，熙獻燭照。述《兵事》第四。忠信篤敬，書紳可行，反覆詐詛，禍不旋踵。述《流弊》第五。撮精收佚，先作五篇，專門全書，悉加注釋，故云繼美咨謀，差得賢于博弈爾。




冬，葬齊靈公。

《傳》：「不及時而不日，慢葬

 也。」




城西郛。

不修權謀，折衝樽俎，乃修城以自固。譏之也。




叔孫豹會晉士匄于柯。

盟于柯，爲齊事。《春秋》記北方詳，南服不得其半，借北以包南，又爲隱見例。如内見六卒正，外惟見一許，以所見起所不見。


 疏

《左傳》：「齊及晉平

 ，盟于大隧。」故穆叔會范宣子于柯。




城武城。

懼齊也。内小事書，合十八國之城工，每年當以數十書，無所見，則絶不一書。故小則責内，大乃責外，《傳》所以有内、外、大、小、書、諱之分。


 疏

同時二城。不累數者，二事：西郛内，武城外，一郛城不同也。





二十年

《年表》：齊莊元年。





春，王正月，辛亥，仲孫遫會莒人，盟于向。

與莒和。


 疏

柯會士匄不日，盟莒人日者，以盟爲重。




夏，六月，庚申，公會晉侯、齊侯、宋公、衛侯、鄭伯、曹伯、莒子、邾婁子、滕子、薛伯、杞伯、小邾婁子，盟于澶淵。

澶淵之盟，齊、晉平也。不言同者，皆中國，無所起也。言同有不同，所以外陳也。


 疏

澶淵，宋地。因從齊，乃盟，惟陳、蔡、許三國不至。




秋，公至自會。

《春秋》内本國外諸夏，内諸夏外夷狄，詳内畧外，一定之勢。敘魯事詳，外國畧，其例以十百數，可爲一表。此内本國外諸夏也。宋之會，晉、楚之從者交相見，一視同仁，北方從國盟會侵伐、往來朝聘詳矣，北有之，南亦同。乃楚子糾合諸侯，陳、蔡、許及南服之隨、沈、頓、胡、吴、越、淮夷，使詳録其事，亦與北同，南北相較，南不得北十分之四，可立一表，曰「詳諸夏而畧夷狄」。故讀者當因所見以求所不見，由北以推南。考《周禮》有官府、邦國、都鄙三服之分，如《禹貢》甸、侯綏、要荒。《經》于南北本屬平分，然實有厚薄中外之别；故以《周禮》之法讀之，則魯爲甸服，諸夏如侯綏，楚足如都鄙。由中以及外，故南畧而北詳。




仲孫遫帥師伐邾婁。

小不事大，大不字小，不以玉帛相見而日尋干戈，内外皆譏。息兵之會，永保和平。


 疏

君同盟而大夫伐，惡之也。以報十七年之伐。以下邾婁與我和。




蔡殺其大夫公子燮。

蔡方伯，得專殺。此書者，大夫，尊也，命于天子，又爲公族，不可刑。《周禮》甸人之職詳矣。不親親，不敬大臣，書殺以譏蔡侯。蔡者中國，何爲以夷狄待之？以其從楚，後遷州來也。


 疏

南國方伯皆不氏大夫言使，吴札、楚椒、秦遂是也。蔡何以不言使，不早見大夫？不嫌也。蔡與陳、衛同稱侯，不嫌不爲方。侯本中國而入于夷狄，故不言使以起之。吴、楚、秦三國不言侯，則不見其爲方伯。蔡言使，則大夫必氏，不見爲外方伯，故不見以起之也。




蔡公子履出奔楚。

《孝經》：卿大夫能保守其位爲孝。《經》書奔，皆以責大夫亡身喪家，不能保其禄位。家齊而後國治，大夫之奔，則其爲亂國可知，故凡書奔，皆上下交譏之。奔楚者，蔡、陳之君欲從晉，其臣不欲而奔楚。


 疏

《左傳》：「公子履，燮母弟也，故出奔楚。」蔡十有二年不見《經》。




陳侯之弟光出奔楚。

董子説：「陳慶虎慶寅敝君之明。」言弟，舉親以惡之。光因二慶故奔楚，下陳殺二慶，光乃後歸。書，爲下殺張本。


 疏

同時二國公子皆奔楚，以陳、蔡同爲楚屬，故比以見義。




叔老如齊。

公不言如齊。齊降爲方伯，何以言大夫如齊？大夫如齊，不嫌也。


 疏

縱横家自《國策》後惟是書號專家，即四科言語之支流，爲當今之急務。講是學者，必先於中外諸國山川、道里、政治、兵農、貧富、强弱之故精熟無遺，又於海國君相智愚賢否，並及嬖佞宦妾，尤以通言語識文字爲第一要務也。昔子貢一出而存魯、亂齊、救楚、亡吴，拘墟之士或頗非之，使當今有此人，必能扶中國而救危殆也。如《春秋》復九世之仇，其説最偏駁，南宋人獨深取之；以患其疾則急求其藥，適投所急，故不加駁斥耳。《藝文志》「縱横」雖有短長之説

 ，然實仿經解，經解于六經皆推論流弊，何況諸子！惟學者必求補於治術，不偏於縱横一家詭詐之見，則較静坐禪宗得失不可同年而語。用古書參近事，證蘇、張學術，固非旦暮可遇者也。




冬，十月，丙辰朔，日有食之。

《左傳》多言日食，日月交會，列宿所在。劉歆説左氏據以立説。董子説：《公羊》亦詳日食、分野、列宿，今可證者有六：三言日在心，一言畢，一言東壁，一言柳。按，《周禮》分野之説本包地球而言，漢儒專就中國立説，故言多不疇。天變于上，則人事必應于下，泰西格致家乃謂日食星孛可以推測，無干人事。然格致家尋行數墨，事物之理多在格致外，故西人亦多攻其説。聖人生知安行，迥非銖稱寸度者可比。今不言占驗，以爲必無此理，則格致家所不解之理多矣。




季孫宿如宋。

如齊如宋，相比見義，再加公如晉，然則晉爲尊，宋王後，次之，故用正卿；齊方伯，故用下卿。





二十有一年

《春秋》、《王制》專爲王伯卿大夫之學。古爲小學，今更名曰仕宦學，皇、帝則爲大學；撰《學堂私議》以革弊改良，申明古者三學分科之旨。





春，王正月，公如晉。

如晉何以月？爲下受叛人月之也。公在而受叛人，故託公如晉，大夫受之，以爲公諱。惡，故月。


 疏

《晉世家》：「六年，魯襄公朝晉。」




邾婁庶其以漆、閭邱來奔。

齊、魯皆爲逋逃藪，受亂臣，違盟約；故齊則託之楚，魯則以爲公不在而來奔，大夫受之，所以殺恥。


 疏

《穀梁》：「漆、閭邱不言及，大小敵也。」




邾婁庶其者何？

據黑弓通濫有國辭，莒世子亦名，不氏。


 邾婁大夫也。

據三叛人以地，知爲大夫。


 邾婁無大夫，

《春秋》三錫以上乃書于《經》。二伯九錫，方伯七錫，卒正五錫，其卿當得三錫；三錫不當書，如一錫以下，更不得書矣。


 此何以書？

必有所起。


 重地也。

師因《經》有以地事據以爲説耳，不以地，實亦書也。


 疏

邾婁有不氏大夫，若滕、薛、杞則雖有以地事，不能見矣。




夏，公至自晉。

避公受叛人，故致以明之。公不在，大夫受叛，同惡相濟。


 疏

《公羊》舊有王魯之説，蓋取《詩·魯頌》。魯稱公，爲王後，《春秋》又以魯爲方伯，何君以爲用天王儀制者非。




秋，晉欒盈出奔楚。

《經》爲小學，舉國以包家、身，故並見王、諸侯、卿大夫事，以爲法戒。奔楚者，屏之遠方，如四凶族，不與同中國。《春秋》以晉、楚分中外，《帝典》流四凶族以化四夷之制，南北分罪大，故言楚不言齊。


 疏

《齊世家》：「莊公三年，晉大夫欒盈奔齊，莊公厚客待之。晏嬰、田文子諫，公弗聽焉。」《晉世家》：「平公六年，欒盈有罪，出奔齊。」據《世家》本奔齊，《經》託之楚。亂臣賊子，人所得討，齊爲逋逃藪，失中國討賊義，故《經》託之楚，以爲中國諱。




九月，庚戌朔，日有食之。

九月斗指申，于地球當正申位，與東之寅位對冲，如夏正七月；十月當酉位，于卯相冲，如夏正八月。據《左傳》，二十七年日食，二十八年無冰，《傳》言此「再失閏矣」。魯史書冬十月日食，以曆法言之，當在九月，故比書兩月日食以證之，因以託地球十二次、十二月皆同朔、望之義。




冬十月庚辰朔，日有食之。

二十八年《傳》云再失閏
 

注



 ，此初次失閏。書冬十月庚辰日食，實當爲九月庚戌朔，此孔子比書日食，以改正曆官失閏。《帝典》「敬授民時」爲奉天首事，失閏則頒令與氣候早遲一月，再失閏則早遲二月，故《經》再書比月日食以正之，實則曆法無比月日食之事。


 疏

《年表》：「日再蝕。」比月不日食，此何以比月食？按，古有六曆説，《幼官》篇詳言十二卯酉，九月爲申，西南維，十月爲酉，西北隅。《國風》以十二國分律吕，《周禮》有十二風土十二政教，每月各占一方隅政教。考全球寒暑不同，晝夜相反，一月中全有十二月之節候，故于申爲九月，于酉則爲十月，同一日也。而惟月朔則全球皆同，凡十二土雖節候有異，而月朔必同以日食爲驗。同主此日，故同以日食爲朔，凡日食之日，于十二土同爲朔日，故比月言日食。地雖異位，朔則從同。亦如春正月言王，二月亦言王，《尚書》「卿士維月」之義也。此年九、十比月日食，二十四年七、八比月日食，合以見七、八、九、十四月例也。一説比月不日食，此記日食，雲珥之變有如日食也。《春秋》何不正之？敬天之至也。




曹伯來朝。

曹伯四來朝，此其終也。曹事魯有禮，言朝，又以明卒正事方伯之禮也。




公會晉侯、齊侯、宋公、衛侯、鄭伯、曹伯、莒子、邾婁子于商任。

謀錮欒盈也。不敘陳、蔡者，此中國會也。齊已不主諸侯，此何以敘在宋公之上？貴者無後，待之如初也。


 疏

泰西有國事犯在逃，各國相保護，不得售與本國，春秋時局亦然。欒氏奔楚，晉以伯權會北方諸侯，不許容留，欒氏卒之齊，不從而助之。




十有一月庚子，孔子生。

顔氏説從襄公二十一年之後孔子生。二十三年「邾婁鼻我來奔」《傳》云：「邾婁無大夫，此何以書？以近書也。」又昭公二十七年「邾婁快來奔」《傳》云：「邾婁無大夫，此何以書？以近書也。」二文不異，宜爲一世，若分兩屬，理似不便。又，孔子在襄二十一年生，從生以後，理不得謂之聞。按：二《傳》記孔子生，《左傳》經終孔子卒，互文見義。孔子受命制作，爲玄聖，爲素王，此經學微言，傳授大義。帝王見諸實事，孔子徒託空言，六藝即其典章制度，與今《六部則例》相同。素王之義爲六經綱領，此義一立，則羣經皆有統宗。宰我、子貢以孔子遠過堯舜，生民未有，先儒論其事實，皆以歸之六經。舊説六經爲帝王陳蹟，莊生所謂芻狗，孔子删定而行之；竊以作者謂聖，述者謂賢，使皆舊文，則孔子之修六經不過如今之評文選詩，縱其選擇精審，亦不得謂選者遠過於作者。夫述舊文、習典禮，春秋賢士與夫史官類優爲之，可覆案也，何以天下萬世獨宗孔子？則所謂立來綏和，過化存神之迹全無所見，安可謂生民未有耶？説者不能不進一解，謂孔子繼二帝三王之後，斟酌損益，以爲一王之法，達則獻之王者，窮則傳之後世；纂修六經實是參用四代，有損益于其間，非但鈔録舊文而已。古文家以六藝屬之周公，唐時廟祀，周公爲先聖，孔子爲先師；蓋述而不作之誤解深入人心，驟語以六經爲孔子作，無與於周公，博疋士羣以爲笑柄。然聖作賢述，孔子但傳周公之經，高如孟、荀、低則馬、鄭，以匹夫教授鄉里，雖弟子甚多，不過如河汾、湖州而已。況讀姬公之書，宜崇報功之祀，唐初學官主享周公，以孔子先師配享，周公爲主，孔子不過比于十哲，作聖述賢，於古文説情事最合。乃唐中黜周公，專祀孔子，以末爲本，何異外國不祀孔子，專祀顔子？許敬宗不能知周、孔之真僞，不審因何黜周崇孔，此中當有鬼神主使，不然，何有此識力？祀典所以報功，主賓不容或誤。今既力主古文，以博士爲非，綜其名實，文廟當復主周公，以孔子配享；周公僚佐如召公、畢公輩，宜列先賢，統計員數當在七十左右。既主周公，孔子弟子皆宜退祀於鄉，明正禮典，庶使人知六藝由周公作，孔子不過如傳述家。主周公，其在天之靈方不怨恫，而孔子亦免攘善之嫌，正名報功，兩得其宜。若强賓壓主，攘其正位，情理何安？今周公祀典，學校無人齒及，朝廷亦謹從事名臣，與蕭、曹、絳、灌比；孔子專居文廟，用天子禮樂，郡國皆爲立廟，牲牢爼豆爲郡祀之冠。此天下至不平之事，急宜改正之典禮。内而政輔，外而督撫學政，既明主周公，服事多年，所當奏請改正文廟主位及從祀先賢一切典禮。周公曾攝王，居黄屋，備禮樂，本不爲過，不似以至尊奉一匹夫，名位混淆。周公制作，孔子襲而冒之，鵲巢鳩居，魯道齊翔，即孔子何以自安？中國文廟爲禮典之首，何等正重，乃竟桃代李僵
 

注



 ，豈不貽笑外國？如能請旨改正，則所有匾祝題號皆主周公，舊所頒行推崇孔子之榜題牌頌悉宜塗毁，换改周公，至聖徽號亦宜改題。孔子配享神牌但題先賢孔子，祀于殿左，或于兩廡。凡鄉村家塾亦題至聖周公神牌。或於奭、适、望、毛、散生之班羼附孟子神位，亦如朱子提升十哲之比。至于經籍，則《爾雅》爲周公專書，當升爲經，《孝經》、《論語》如禪宗語録，又爲弟子所記，宜退居諸子，不當在經數。經本聖作，廟必主周公，乃不致誤認主人，且不至再囿宰我子貢阿好其師，一意推崇，言過其實。至於舊榜「賢于堯舜」、「生民未有」，求其實際，渺不可得。《尚書》、《詩》、《禮》、《春秋》有在周公後由諸史臣用周公舊法撰成者，宜詳求諸史官名氏，列入配哲。周公以前，伏羲畫卦，文王演易，堯舜各史亦有撰述，此當列入崇聖祠。而董狐、南史，凡有名史官，皆在儒先，例從祀兩廡。又，七十子之祀既罷，漢初凡祖孔子諸儒失所宗主，皆亦罷黜。《傳》則《公》、《穀》皆罷，專用《左氏》史法；《詩》則幸三家早亡，毛獨一尊；《尚書》以杜、鄭爲首師。並請專設一局，專辦改周公一切章程事實。典正則學校正，學校正則人心正。如能力主此事，改正祀典，方足以駁素王之説。如不敢上此摺，不能改此祀，則當王者貴，朝廷既專尊孔而絀周，則必主周公，是反與朝廷爲難。願與天下之議祀典者熟商之也。


 疏

《年表》：「孔子生。」《魯世家》：「襄公二十二年，孔邱生。」按，泰西以耶蘇降生紀年，孟子推孔子爲生民未有，莊子以爲澤流萬世，竊以中國紀年當以孔子降生與國號改元並行，但言紀元，則其前後不一。中國教化由孔子一人而定，先孔子而聖者，爲孔子之託辭；後孔子而王者，非孔子無所法。由伯而王，由王而帝，由帝而皇，歷代之君相皆師法孔子，踵事增華；必以孔子與年號並行，日積月累，繼長增高，然後百世師表踪跡方可按年而推。初蠻野，後文明，古之由皇而帝、由帝而王、由王而伯，是爲知來，非述古；以孔子紀年，則上下古今數千百年之時局學派乃有統宗。禮失求野，此當從西學行之。西人專用耶蘇紀元，不用國君年號，今既並行，兩不相妨，而生民一人之義乃得昭著。





二十有二年
 疏

《賈子》：《學禮》，帝入東學，尚親；南學，尚齒；西學，尚賢；北學，尚貴。四學四尚，即《王制》「春秋教以禮樂，冬夏教以詩
 

注



 書」，以四經分四學，爲四術，而泰學在其中。以四學配四帝，泰當居中，如泰皇。《禮記》之《大學》即《賈子》之泰學，言帝學者入四學，言皇學者入泰學，皆爲皇、帝平天下之事。泰學其品益尊，入此學之人益少。泰學專教《易》與《春秋》，故《易》與《春秋》爲天人之道。




春，王正月，公至自會。

何爲以月致？爲會危之也。晉、齊有二心，而公會，故危之也。




夏，四月。

秋，七月，辛酉，叔老卒。

記大夫卒有三例：一譏世卿，一見君使臣以禮，一見能保其禄位，與列國殺身亡家卿大夫相起。《春秋》致君而後卒大夫，在廟聞大夫之喪，去籥卒事。《左傳》「公不與小斂，故不書日」，公子于葬之加一等，故書日。凡記卒，皆公于大夫有恩禮，《左傳》所謂「股肱或虧，何痛如之」。《春秋》記大夫之殺、奔多矣，身膏鈇鉞，不能保其禄位，此乃世守其業，傳之子孫，君臣交美，爲《春秋》美善之事。或曰譏世卿，既爲世卿，記卒何得爲美辭？《春秋》見者不再見，譏稱崔氏，世卿與記卒同爲一義，以見世守。既用世臣，則以能保其位者爲主。大夫能保其身家，所以爲孝。




冬，公會晉侯、齊侯、宋公、衛侯、鄭伯、曹伯、莒子、邾婁子、滕子、薛伯、杞伯、小邾婁子于沙隨。

再會，謀錮欒盈。無論皇、帝、王、伯地輿廣狹不同，皆分二伯。《尚書》「乃命羲、和」爲皇二伯；下帝曰「咨女羲及和」爲帝二伯；《顧命》太保畢公、《文侯之命》父羲和，爲王二伯；《詩》二南、《關雎》二鳩、「文武維后」，皇伯；《魚藻》左右，《文王》「在帝左右」，爲帝二伯；阿衡「左右商王」，爲王之二伯。《春秋》三千里，亦分小二伯。就地球論，北球開化在南球之先，《春秋》北爲中州，南爲夷狄，州舉例無君無國。南美、澳、非同襄世，已進太平，大約千年以後，南球亦立伯，有陳、蔡、吴、秦等方伯。因開化有早遲，尚有南北之分，宋盟以後，則漸進一統，而分割之説少變矣。


 疏

再會皆有齊，乃伐晉助逆，所以惡齊伐也。




公至自會。

楚殺其大夫公子追舒。

董子説：「楚屈氏譖殺公子追舒。」


 疏

追舒不見《經》而見殺。大夫命于天子，諸侯不得專殺。當時楚稱王，以諸侯之國用專治之法，目無天王
 

注



 ，干犯國紀；如今督、撫專殺藩、臬，非常可駭之事。《經》書殺大夫以責楚之無王，餘殺大夫皆同此例。





二十有三年

襄世記列國殺大夫者共十五見，亦彙見例。





春，王二月，癸酉朔，日有食之。

日食以正曆法。專言中國，則一見；並及外曆，則書比月食。按，《尚書考靈曜》云：「天如彈丸，圍圓三百六十五度四分度之一，一度二千九百三十二里千四百六十一分里之二
 

注



 百四十八。二十八宿之外各有萬五千里，是謂四游之極，謂之四表。」地與星辰升降于三萬里之中，「春則星辰西游，夏則星辰北游，秋則星辰東游，冬則星辰南游。地有四游。冬至地上北而西三萬里，夏至地下南而東三萬里，春秋二分其中矣。地常動不止，譬如人在舟中閉牖
 

注



 而坐，舟行而人不覺。」日照四極九光。東日日中，南日日永，西日宵中，北日日短，「光照四十萬六千里。九百四十分爲一日，二十九日與四百九十九分爲月。日月東行，而日行遲，月行疾何？君舒臣勞也。日日行一度，月日行十三度十九分度之七。分周天爲三十六頭，頭有十度九十六分度之十四。長日分于寅，行二十四頭，入于戌，行十二頭；短日分于辰行十二頭，入于申，行二十四頭，此之謂也。仲春秋日出于卯，入于酉；仲夏日出于寅，入于戌；仲冬日出于辰，入于申。日永景尺五寸，日短景尺三寸，日正南，千里而減
 

注



 一寸。」




三月己巳，杞伯匄卒。

杞卒何以日？二月二日，與小國不同，明王後。


 疏

《杞世家》：「孝公十七年卒，弟文公益姑立。」




夏，邾婁鼻我來奔。

有伯世小國，爲魯、鄭屬。曹、莒、邾婁三國有大夫，滕以下無大夫，下等。定、哀、隱、桓，六國無大夫。自昭二十年曹會以下，小國通不言大夫。黑肱通濫，爲國。




邾婁鼻我者何？

不知世子、大夫。


 邾婁大夫也。

與莒庶其同。


 邾婁無大夫，此何以書？

據不以地而亦書之。


 以近書也。

邾婁會盟無大夫，此何以書？從我録之也。何以近世乃書？近，乃詳録小國也。滕、薛、杞何以始終無大夫？居卒正之末也。《春秋》六卒正，曹、莒、邾婁有大夫，序在前，滕、薛、杞無大夫，序在後。三有三無，此卒正大小之分也。




葬杞孝公。

諸侯以記卒葬爲榮幸。葢棺定論，保其社稷人民，遺之子孫，其大事也。日卒時葬，正也
 

注



 。




陳殺其大夫慶虎及慶寅。

言大夫，非其罪。己有大夫，不能自保，屈于楚命殺之，所謂半權國；非其國，書以譏之。殺同姓大夫曷爲或言及，或不言及？不言及者，位同罪同，如三郤是也；言及者，使其罪殊科也。


 疏

内諱殺，謂之刺，殺爲惡辭，故避之。故凡言殺皆惡。孔子曰「君使臣以禮」，「敬大臣則不眩，體羣臣則士之報禮重」，既
 

注



 用爲執政大臣，與同襄國政，于國有股肱之義，其人賢，殺則不仁；不賢而用之，則不知。且《周禮》有議親議貴之條，諸侯于天子所命之卿亦不能專殺。故無論有罪無罪，殺皆爲惡辭，與書弑之罪不同。




陳侯之弟光自楚歸于陳。

殺二慶而封陳，明楚之爲光討也。自楚歸者，楚有奉言耳。




晉欒盈復入于晉，入于曲沃。

如從楚入中國，言復，有國辭。晉、齊搆亂極矣，《經》撥其亂，以可訓者書。此與屈完盟于師、盟于召陵同，入于晉、入于曲沃駢書，後録者分爲二事。


 疏

《齊世家》：「莊公使欒盈間入晉曲沃，爲内應，以兵隨之。上太行，入孟門。欒盈敗，齊兵還，取朝歌。」




曲沃者何？

因兩言入故疑之。


 晉之邑也。

晉爲國辭，曲沃爲邑辭。


 其言入于晉、入于曲沃何？

國、邑不必兼見。


 欒盈將入晉，

志在得晉。


 晉人不納，

范氏與欒仇殺。按，晉大夫趙氏之禍由郤氏，郤氏之禍由欒氏，欒氏之禍由范氏，范氏之亡由趙氏，有循環之義。


 由乎曲沃而入也。

但言入于曲沃不足以盡其惡，故兼言之。入于晉者，爲君之辭；大夫而言入于晉者，惡其爲亂，與當國同也。再言曲沃者，著其實也，志在入晉而僅入于曲沃也。不言自齊者，爲齊諱也。




秋，齊侯伐衛。

伐晉道由衛。本爲伐晉往，不以晉主其事而以衛主之，爲中國諱。




遂伐晉。

晉大衛小，何爲以小遂大？志在伐晉，假伐衛以爲名。同盟而相伐，罪齊侯也。


 疏

《晉世家》：「莊公八年，公遣欒盈入于曲沃，以兵隨之。齊兵上太行，欒逞從曲沃中反，襲入絳。絳不戒，平公欲自殺，范獻子止公，以其徒擊逞，逞敗走曲沃。其入絳，與魏氏謀。齊莊公聞逞兵敗，乃取晉之朝歌去，以報臨菑之役也。」




八月，叔孫豹帥師救晉，次于雍渝。

救者，善之也。善救者，而伐之不正可知。次者，有畏不進。


 疏

内有欒氏，外有齊，晉幾不自振，故善魯之救。




曷爲先言救而後言次？

據聶北先次後救。


 疏

救如時雨，言救則不可次，次則不足言救。


 先通君命也。

此君臣異文之故。


 疏

諸侯自行則先次後救，大夫受命則先救後次。




己卯，仲孫遫卒。

孟莊子也。方伯加録，食間田附庸方百里者十，其臣之食禄奈何？三卿方百里，得千乘之國，百乘之家千取百焉，孟獻子，百乘之家是也。大夫得方三十里者九，上士得方二十里者二十七，中士得方十里者八十一，共

 得方百里者六，方十里七十九；監者得方五十里者三，共方百里者八。其餘方百里者一，以爲公用。此方伯田禄之制也。


 疏

莊子記卒，臧孫記奔，一得一失，相比見例。




冬，十月，乙亥，臧孫紇出奔邾婁。

以臧孫之智不能保其禄位，爲魯惜失賢者，並爲臧孫惜。日者，正也。文仲有賢行，奔而三家愈强，自此以後不見臧氏。以前之見臧氏，皆爲賢之。公子彄後止此。


 疏

事詳《左傳》。




晉人殺欒盈。

此與鄭人殺良霄相比，亦書氏，以下不復見。以人殺者，討賊之辭。


 疏

《晉世家》：「欒逞敗走曲沃，曲沃攻逞，逞死，遂滅欒氏宗。逞者，欒書孫也。」




曷爲不言殺其大夫？

如世子母弟。大夫國之股肱，各有等次，今不目大夫。


 疏

《大學》「身修而後家齊」，謂所用皆能勝任；貴卿而賤殺，非不仁，則不知。故凡殺大夫者即爲亂國。又，凡貴卿皆命于天子，下于其君一等；太平之世，雖匹婦匹夫，諸侯亦必禀命于天子。《春秋》之世，諸侯無王，敢于專殺其卿，書殺所以譏上。又，凡伯君如桓、文、楚莊、晉悼，至皆無殺大夫之事，故無論有罪無罪，殺大夫皆爲亂國。


 非其

其，指晉言。《大學》之「其國」，其爲諸王；「其家」，其爲諸侯；「其身」，其爲卿大夫士。舊以身、家、國司屬平、治之人，非也。


 大夫也。

然其由外入，已與國絶，非大夫矣。


 疏

《綱目》所謂「不書官」。已出奔又入，則爲賊，非晉大夫。




齊侯襲莒。

襲者，以計取之。如齊侯、鄭伯如紀是也。紀言如，襲計未成，莒計已行。言襲，惡齊侯詐也。《檀弓》「齊莊公襲莒」，襲者何？以詐用師也。齊大莒小而用襲，齊侯病矣。


 疏

《白虎通》：「襲者何謂？師行不假途，掩人不備也。《春秋傳》曰：『其謂之秦何？夷狄之也。曷爲夷狄之？秦伯將襲鄭。』入國掩人不備，行不假途，人銜枚，馬繮

 勒，晝伏夜行，爲襲也。」





二十有四年


春，叔孫豹如晉。

齊、晉皆大國，一如一侵，爲屬比。《朝事》篇司儀典客之説詳矣。


 疏

按：近今爲大戰國，《國策》爲古人成案。聖門四科特立言語，漢以下爲不急之務，則爲今之天下特立此科，明矣。蘇、張之學談何容易！欲爲是學者，宜用《春秋》事實、《周禮》典禮，再考近人所著外交等書以相印證，又必自文字語言始；而全球政教典章、人材盛衰，無一不爲切要。庶乎有蘇、張其人，恢復神州，駕馭全球也。




仲孫羯帥師侵齊。

禮：三年喪，君不呼其門。羯在喪，何爲帥師？世卿不以喪釋事。書者，譏貳事，君使之，臣服之，皆非也。爲晉侵。


 疏

《年表》：「魯侵齊。」




夏，楚子伐吴。

夷狄相伐不志，志者，楚、吴已進爲南伯、揚牧也。《春秋》不見要荒，夷狄同。在九州以北爲中國，南爲夷狄。如大九州，北爲中國，南服開化晚，託夷狄。


 疏

中國不言伐，吴、楚四言伐，吴、楚，大夷也，録其事者，爲入楚之先見也。此吴楚交兵之本末。




秋，七月，甲子朔，日有食之，既。

《經》書既者三，皆在七月。周七屬午，夏七屬申，與寅對衝。《詩》所謂「七月流火」，「正月繁霜」，流、繁皆服名。


 疏

七月之甲子朔即八月之癸巳朔，同一日食，二土之曆不同也。何以七月言既，八月不言既？日食各有食限，于位正對故既，未方偏差，故食限少。就今言之，有中國日食外洋不見者，外洋日食中國不見者。《穀梁》夜食之説，即地球混圓之義。據二十七年春無冰，《左傳》以爲再失閏，是此年爲初失閏。魯史書八月日食，《經》以爲當在七月，故兩書之，因以見地球十二次十二月皆同朔望之制。




齊崔杼帥師伐莒。

記崔杼之專兵，弑事之先見。


 疏

記大夫事，爲卿大夫修身保家之學。




大水。疏

記大水者八，惟此月者，終此，故月之。記八水以起八風、八音、八極之例。内八見，外宋一見，互文相起，合爲九數，以象九州。一如爲八，則爲大雩之一十六。此内八宋一，所以起二公東西乾坤文質之别。




八月，癸巳朔，日有食之。

再失閏，故再見比月食以正之。八月之朔失閏，則當爲七月朔。藉日食以正曆法。失之前失之後者不言朔不言日，失閏者則比月以正之，又以見十二小正，十二土節候不同，以明六曆法。




公會晉侯、宋公、衛侯、鄭伯、曹伯、莒子、邾婁子、滕子、薛伯、杞伯、小邾婁子于陳儀。

晉會楚伐，比連而書，詳二伯。晉會嘗見十二國，楚見從伐之四國，申之會則見徐、沈、頓、胡、淮夷矣。


 疏

此中國同盟之諸侯，無蔡、陳、許三國者，從楚，下伐鄭敘三國，是也。陳儀，衛邑。衛侯衎

 會于陳儀，謀拒齊。




冬，楚子、蔡侯、陳侯、許男伐鄭。

南北交矣，然以干戈不以玉帛，非和好相見，不爲通。此南伯帥諸侯伐北方國，楚爲伯，蔡、陳爲二方伯，惟秦、吴不書。小國一見許男，外州諸侯皆在之辭。蔡、陳初在中國，文以後屬楚，以伐中國不敘，此敘一見以明之。


 疏

《年表》：「楚率陳、蔡伐鄭。」陳伐鄭，故下鄭入陳，與二十六年冬事同。楚不敘從國，三年中兩見，因將交見，故特著之。




公至自會。

隱、桓以下治邦國，故致詳録。致公又有數例，無别事而致者，反必告廟。無事反國，臣子有嘉慶辭。




陳鍼宜咎出奔楚。

奔走不得保其禄位，卿大夫之不孝也。記大夫出奔，以爲齊家修身學。奔楚，屏四裔也。陳從楚，臣奔楚，楚制人之上下也。奔楚外之，罪大。


 疏

方伯從楚之國，蔡爲最篤，陳次之，故敘夷狄至會，于楚下敘蔡、陳，而中國會則不敘二國。




叔孫豹如京師。

《易》南北中分，不過中界爲《歸藏》。同天者親上，本地者親下，同聲相應，同氣相求。陳大夫奔楚，豹如京師，如《周易》初之三、三之初，四之上、上之四，自相往來，不通南北；屈完所謂「君處北海，寡人處南海，不識君之涉吾地，何故也」。


 疏

董子《爵國》篇：王者方千里，九軍。百七十七萬七千七百七十八爲一軍，加于小國五十里者四百倍；如方五千里之皇畿，則加至萬倍。五十里之一人，于五千里則爲萬人；萬二千五百人爲一軍，于皇當爲萬二千五百萬人爲一軍。




大饑。

大水、饑，穀不成，其災甚。農學不修，備災無術也。


 疏

《春秋》六藝外兼有九流之學。大統道家；王伯主于仁義，如孟、荀出于文學，爲儒家；侵伐爲司馬九伐之職，殺奔爲司寇五刑之職，是爲法家；正父子君臣夫婦之名分，是爲名家；民以食爲天，書有年、記蟲災饑旱，是爲農家；敬天明鬼，重工程，博愛弭兵，是爲墨家；排難解紛，奉使不辱君命，外交，是爲縱横家；雜記佚文瑣事，言近指遠，是爲小説家；一經之中兼有衆學，是爲雜家。九流出于四科，除德行以外，都爲《春秋》所統。又，九流宗旨不同，本如《洪範》分方而理，中外開通以後，九州各奉一《春秋》以爲治。然五方之民性情不同，好惡相反，區别條流，畧有九等，故九流爲分治大九州之法術，而總統于《春秋》。三萬里以内取舍萬端，竟别爲九，一如九疇，但詳其大端而已。故書大饑，以立農家説。





二十有五年


春，齊崔杼帥師伐我北鄙。

帥師與弑君比書。莊公無道，以淫殺身，君臣、國家並亂，宜不得保首領。


 疏

《年表》：「齊伐我，以報孝伯之師。」




夏，五月，乙亥，齊崔杼弑其君光。

男女禮别嚴，殺奸之事愈多。《傳》于弑殺多詳。下淫就經義言之，當時風尚不必如此，特以正男女之防。此明齊氏世卿之禍。


 疏

《齊世家》：「莊公六年，初，棠公妻

 好，棠公死，崔杼取之。莊公通之，數如崔氏，以崔杼冠賜人。崔杼怒，因其伐晉，欲與晉合謀襲齊而不得間。莊公嘗笞宦曰賈舉，賈舉復侍，爲崔杼間公以報怨。五月，莒子朝齊，崔杼稱病不視事。乙亥，公問病，遂從崔杼妻。崔杼妻入室，閉户不出。公擁柱而歌。宦人賈舉遮公從宫
 

注



 而入，閉門，崔杼之徒持兵從中起。公登臺而請解，不許；請盟，不許；請自殺于廟，不許。皆曰：『君之臣崔杼病，不能聽命。』近

 于公宫，陪臣争趣

 ，有淫者，不知二命。公跨牆，射中公股，公反墜，遂殺之

 。」




公會晉侯、宋公、衛侯、鄭伯、曹伯、莒子、邾婁子、滕子、薛伯、杞伯、小邾婁子于陳儀。

謀伐陳也。北方諸侯相會稱同盟，不與南方通，于《詩》爲《小雅》「燕樂嘉賓」，同姓兄弟；《大雅》南北通，乃爲異姓和好，結夫婦，講昏覯。蓋平分爲孤陰獨陽，好合然後爲妻孥室家。如宋盟，交相見，即交易而退。


 疏

董子説：「中國内乖，齊、晉、魯、衛之兵分守，大國襲小國。諸夏再會陳儀，齊不肯往。吴在其南而二君弑，中國在其北而齊、衛弑其君，慶封刼君亂國，石

 惡之徒聚而成羣，衛衎入陳儀而爲諼，林父據戚而以叛，宋公殺其世子，魯大饑。中國之行，亡國之迹也。譬如文、宣之際，中國之君，五年之中五君弑。以靈公之行，使一大夫立于斐林，拱揖指揮，諸侯莫敢不出，此猶隰
 

注



 之有泮也。」




六月，壬子，鄭公孫舍之帥師入陳。

諸侯師獨出鄭者，如是而後稱乎前事也。


 疏

陳從楚，鄭爲晉討之。日者，陳方伯，重之。陳、鄭于隱、桓爲中國，入伯世南北分争，二國爲戰場，如戰國韓魏、今歐州土耳基，朝晉暮楚，往來無定，中州變爲邊徼，此則二國更自攻擊，亂亟矣。所以起宋盟。




秋，八月，己巳，諸侯同盟于重邱。

襄世同盟之終。言同有不同，伯世同盟以外楚。襄世託于王一統，二伯狎主宋盟，晉、楚交見爲正辭。故此同盟爲伯中分例終局。


 疏

西曆八百年，唐德宗十六年

 ，羅馬大帝奠都于亞金，分領土爲郡

 縣，使伯分治之；于邊陲之縣置邊郵伯，帝寶領地置帝寶伯，又置公兼治數縣之地。每年于五月開會磨次，求贊言、興學校、勵學術，保護農工之治績。按，羅馬混一歐洲，爲帝統一萬二千里之治，帝寶伯即畿内之封，内地與邊郵所置即内八州十六州之方伯也，兼治數縣之公即天子三公出爲二伯之制也，每年大會

 一次，即諸侯述職之事也。




公至自會。

中國會，致以爲榮。伯世南北分别嚴，公與大夫不如楚，從國亦不相會。蜀之盟南北混，故《左》以爲匱盟，可見《傳》分别中外之嚴。




衛侯入于陳儀。

與鄭伯突入于櫟同，爲篡辭。




陳儀者何？

據遷陳儀，舊爲國。


 衛之邑也。

已遷則爲邑，不爲國。


 曷爲不言入于衛？

謂下書歸，不言入。


 諼君以弑也。

辛卯弑，三日甲午遂入衛，是諼弑。從邑入國不言入，以有甯喜在内，爲易辭。


 疏

諸侯會盟于陳儀，因其力以入，譏諸侯。




楚屈建帥師滅舒鳩。

舒鳩者，舒别種，徐州國。楚滅舒鳩，與吴争。


 疏

南北分，各滅國自廣。大國多數圻，如泰西時局，無王法。




冬，鄭公孫囆帥師伐陳。

鄭、陳介居南北間，困于大國，宜同病相憐，結好自助，乃互相兵戰，大國所不能及者，又自相困。謀之不藏，可爲炯戒。


 疏

《年表》：「鄭伐陳，入陳。再伐陳。」




十有二月，吴子謁伐楚，門于巢卒。

取卒之名加于門上，見以門卒也。《傳》：謁因欲讓國季子，故好勇輕生。千金之子不死垂堂，保身自重爲要務。謁與閽弑之餘祭

 皆志在讓，輕生待之也。


 疏

《年表》：「吴諸樊伐楚，迫巢門，傷射

 以薨。」




門于巢卒者何？

據門一事，卒又一事。


 入門乎巢

伐楚邑。


 而卒也。

因門巢受創而卒，故兼言之。


 入門乎巢而卒者何？

門巢，無疾可知。


 入巢之門而卒也。

爲巢人所射。輕身先進，受創而卒。《傳》謂諸爲君皆輕死好勇，是也。


 吴子謁何以名？

據名在伐上
 

注



 。諸侯不生名，今以卒之名加于伐上。


 傷而反，

因伐門受傷。


 未至乎舍而卒也。

見以伐門卒，與鄭原髠説同。地不及要荒，故假楚、吴爲説。


 疏

《鄒衍傳》其曰「由中國推之，至于人所不睹」，所謂不睹，即大中慎獨之不睹不聞，故《大學》三言慎獨，皆歸君子。蓋地球諸國爲古所不睹不聞，君子慎獨，即皇、帝經營天下。惟《詩》、《易》，君子學乃言慎獨、獨行，然獨皆謂海外，《中庸》「莫見」「莫顯」，又「君子不可及」，「爲人所不見」。孔子立德行科，皇帝學其實用遠在百世，學者不免有厭倦意，故以見顯進之。古爲隱微，今則見顯。慎獨爲《大學》要旨，必有天下一家襟期始可入大學。所有皇、帝功用，慎獨二字包括無遺。説者乃屬之影，以爲「不愧屋漏」天下大經大法流于空虚；今已共睹共聞，故表彰本旨，爲大統規模。蓋不欺暗室乃行事小節，何足爲《大學》特旨？聖賢學術專在家國民物，不似禪宗高談性命，以明心見性爲絶詣心學，趨英賢同入宗教，不涅不釋。今彰明古學，凡五性六情、天命道德，皆就全球推考《周禮》、《詩》、《易》本旨，復古先師説。西書心靈學牽涉陸、王，墜落宗門，蓋養心養氣古屬《容經》，于五事爲思
 

注



 ，六儀爲志，思、志即平治根原，與外道不同。或主西方聖人之説，用佛爲教，主孔子爲哲學，不知因胡立教，爲經術前驅，祆流别派
 

注



 ，格致家攻之甚力。至聖兼包衆家，政與教合，以經傳擔負平治。各教宗仰迷信，因緣土風，《周禮》統以十二教，並行不悖，並育不害，聖道如天，燈火涓滴各具一體，不推崇亦不禁絶。待
 

注



 將來大同，聖道中天，諸教必託依歸，隨事改良，以十二門維繫民心，輔翼德化。





二十有六年


春，王二月，辛卯，衛甯喜弑其君剽。

不書葬者，實宋弑也。據《世家》，剽至晉盟，晉執之，甯喜因而爲亂。《左傳》云「殺世叔及太子角」，弑君必稱弑，言殺者，非君也。世叔乃公子黑背之字，實殺剽之父及其子，《經》科以實弑，以弑君之父子先有無君之心。又，剽未得反國，故辭與親弑者同，緣情定罪也。




衛孫林父入于戚以叛。

孫、甯專衛争權，各奉一君。書甯弑爲大惡，所以責甯；繼言孫叛，所以責孫。國無君，何以言叛？以衛先君之法科之。不于歸後言叛者，不以衎主孫氏。


 疏

甯喜弑其君，則孫林父曷爲入于戚以叛？林父逐衎，甯喜弑剽納衎。




甲午，衛侯衎復歸于衛。

日歸，知見弑。


 疏

《衛世家》：「晉爲伐衛，誘與盟。衛殤公會晉平公，平公執殤公、甯喜，復入獻公。獻公亡在外，十二年而入。」




此諼君以弑也，

使衎公子鱄與喜盟約，故歸與弑僅三日。


 其言復歸何？

復歸爲出有惡歸無惡。上《傳》以諼弑，故不言入；歸爲易辭，復歸則衎無惡。


 惡剽也。

復歸以惡剽。歸無惡則剽惡矣。


 曷爲惡剽？

衎無道出奔，名。


 剽之立

衎固以無道奔，剽以公子爲孫、甯擁立。


 于是未有説也。

孫、甯逐君立剽，不正。


 然則曷爲不言剽之立？

據《左氏》立王子朝，當言孫、甯立剽也。


 不言剽之立者，

言衛侯奔齊，下無立文。


 以惡衛侯也。

獻公無道，言此兩惡之。




夏，晉侯使荀吴來聘。

行人反國必以聞見告王，使知天下之故，《周禮》五書是也。


 疏

《周禮》「小行人」五書：「凡此五物者，每國辨異之，以反命于王，以周知天下之故。」按：今使臣多有著作，即五書遺意。王必周知天下之故，而後知所以馭外，特近著盛稱外人康樂和親，四門少及，不可謂善于覘國；蓋非有深識匈奴誘漢，必爲所欺。五書首利害，所欲與聚，所惡勿施；興利除害，王政大端，禮俗、政事、禮治、刑禁之逆順略同。《萬國新志》詳其政治、民俗、風氣、性情、宗教、學堂、律例，惟《經》陳得失。今不免諛詞。悖逆暴亂作慝一條，如虚無革命，公行弑逆；議院掣肘，各分朋黨，不計是非；曲突徒薪，功在不賞；惜不多覯。至札喪凶荒厄貧，西方力求富强，善于謀生，目前略少此弊。五書又分五方，分門别類，所包者廣。今使游記，未能出其右也。




公會晉人、鄭良霄、宋人、曹人于澶淵。

晉、宋皆大夫，何以不氏？二者皆大國，故不名。良霄名氏者，次國大夫，不嫌也。良霄敘上者，居晉、宋之中以見義，明前後皆卿，獨良霄名氏也。


 疏

《春秋》爲仕宦學，《經》統屬《王制》、《周禮》官制，如《尚書》以《命》、《誥
 

注



 》爲宗主，末四篇爲官制大綱。天命五服，如桓、文升爲二伯，主諸侯盟會，爲五長；譏世卿、開選舉，建學造士，見卿大夫士即爲選舉造士法；王與諸侯侵伐兵戰盟會，爲司馬九伐，如《費誓》；誅貶絶殺大夫與出奔爲司寇五刑，如《吕刑》；君臣父子夫婦與冠昏喪祭盟會巡守朝聘，司徒七教六禮所統。又姓氏宗族史法皆屬六太，國計出入太宰掌，宗族姓氏太宗掌，卜筮祭衣卜、祝掌。《經》見司馬、司城，與宰周公爲三公，又見宰渠伯糾、宰孔，與諸侯、卿大夫士、行人，各因官見其職。蒙學實業之農工商，《經》所不言，《周禮》官制大抵皆具，文繁不能畢載。計官考事，其得失表見不虚，蓋《春秋》主治，非官事不見。他如盜閽戎狄蠻夷，由政事推及，非爲盜閽夷狄法。又，水旱、有年、饑饉與城築修作，亦關國政，非爲農、工。古小學齊、治，各因才性，專學一官。契司徒，稷稼穡，皋陶爲士；下者如祝鮀宗廟、圉賓客、賈軍旅。既精其業，終身不易官，故事半功倍。學堂法，凡不入仕途，統歸蒙與實業行事等。中學堂比古小學，凡仕宦學乃入，仿六太五官四岳九牧
 

注



 ，令分門學習，經、傳、子、史，中外政治，皆分官編纂，别其深淺。始習經爲普通專門，不必旁涉，住學久，聞見多，普通之效可收，不必先學，虚耗時日。蓋西長在專，中害于博。考西人富國始于分工，造針之喻、工藝之學，深明其理；至於學堂，乃與製針説反，有明有蔽，故學堂職任當如針匠之分工。




秋，宋公殺其世子痤。

目君者，殺世子母弟，目君，甚之也。宋公信讒，殺無罪之世子，後雖亨伊戾，亦無及矣。


 疏

事詳《左傳》。




晉人執衛甯喜。

衛君衎與剽皆惡，衛大夫孫與甯皆同罪。上書孫林父，以叛罪孫氏；今晉執甯，故不同爲伯討。


 疏

據《左氏》執有北宫遺，不言者，非卿也。又，執衛侯不言者，不以臣執君也。




此執有罪，

上有弑文。小國無執文，大國有之。


 何以不得爲伯討？

據執臣下當以尊臨之。稱侯而執，乃爲伯討。


 疏

董子：「考績之法，考其所積
 

注



 也。天道積聚衆精以爲光，聖人積聚衆善以爲功。故日月之明，非一精之光也；聖人致太平，非一善之功也。明所從生，不可爲源，善所從出，不可爲端，量事立權，因事制義。故聖人之爲天下興利也，其猶春氣之生草也，各因其生大小而量其多少；其爲天下除害也，若川瀆之瀉于海也，各順其勢傾側而制于南北。故異孔而同歸，殊施而均德，其趣于興利除害，一也。是以興利之要在于致之，不在于多少；除害之要在于去之，不在于南北。考績絀陟，計事除廢，有益者謂之公，無益者謂之煩。挈名責實，不得虚言。有功者賞，有罪者罰，功盛者賞顯，罪多者罰重。不能致功，雖有賢名不予之賞；官職不廢，雖有愚名不加之罰。賞罰用于實，不用于名；賢愚在于質，不在于文。故是非不能混，喜怒不能傾，姦軌不能弄，萬物各得其冥，則百官勸職，争進其功。」又曰：「考試之法，大者緩，小者急，貴者舒而賤者促。諸侯月試其國，州伯時試其部，四試而一考。天子歲試天下，三試而一考，前後三考而絀陟，命之曰計。考試之法，合其爵禄，并其秩
 

注



 ，積其日，陳其實，計功量罪，以多除少，以
 

注



 名定實，先内第
 

注



 之，其先比二三分以爲上中下，以
 

注



 考退進，然後以外集。通名曰進退，增減多少，有率爲第。九分以三列之，亦有上中下；以一爲最，五爲中，九爲殿。有餘歸之于中，中而上者有得，中而下者有負
 

注



 ，得少者以一益之，至于四；負多者以四減之，至于一，皆逆行。三四十二而成于計，得滿計者絀陟之。次次每計，各遂其第，以通來數。初次再計，次次四計，各不失故第，而亦滿計絀陟之。初次再計，謂上第二也；次次四計，謂上第三也。九年爲一第，二得九，并去其六，爲置三第；六六得等，爲置二，并中者得三盡去之，并三三計得六，并得一計得六，此爲四計也。絀者亦然。」


 不以其罪執之也。

甯先逐君，當討其罪。喜反父之惡，晉聽林父而執之，皆不合于正。




八月，壬午，許男寧卒于楚。

如楚請師而卒。諸侯卒其封内不地，于外則地國。


 疏

小國卒外不日。許卒皆日，日以見例。




冬，楚子、蔡侯、陳侯伐鄭。

與二十四年同，此特不敘許男。公子貞伐國不敘與國，此敘因息兵交見，故詳南服。董子説：「先楚子昭卒之二年，與陳、蔡伐鄭而大克。其明年，楚屈建會諸侯而張中國。卒之三
 

注



 年，諸夏之君朝于楚。」


 疏

《年表》：「楚率陳、蔡伐鄭。」此楚合諸侯伐鄭，討其伐許也。以外獨敘蔡、陳者，鄭、陳介于兩大之間，時從楚也。不敘衛者，内衛。




葬許靈公。

許凡卒皆葬，卒皆日，葬皆時。特例，以爲外卒正之例。





二十有七年

《九世異辭例》：襄託夾輔，爲後世王夾輔，與一匡同。以伯輔王，自此年始。



 疏

《始皇本紀
 

注



 》博士議：「古有天皇、地皇、泰皇，〔泰皇〕獨尊。」蓋《周易》説乾天坤地，泰爲泰皇。齊桓一匡，後晉、楚中分；以大地言，赤道中分，北天南地，爲《詩》《小雅》，泰皇爲《大雅》。《齊詩》「四始五際」説，《鹿鳴》之三天皇統寅、申、巳、亥十二篇，《菁莪》之三地皇統子、午、卯、酉十二篇。齊大同，晉小同，内諸夏外夷狄。由新城至平邱晉見十四同盟，爲北方小同，所謂同聲同氣，本乎天者親上。略楚不言同，實則南方一伯四牧亦爲同，所謂以水濟水，以火濟火，本乎地者親下。宋盟晉、楚交相見，南北混同，天下一家，以宋爲地中，二伯四牧，小國累數錯出。《周禮》地中交會合和，《樂記》天下地上，爲泰皇大一統之治。分則用五土例，各以一皇統四帝，左青右白，前赤後黑，黄道爲京；衣裳顛倒，分爲五臣，合爲十獻。《詩》由《小雅》以進《大雅》，《春秋》則由中分以進交見。據本事，爲今弭兵會，由昇平以進太平者基于此矣。八年後，楚靈隳盟，申遂變爲南方，同盟十三國雜見徐、頓、胡、沈、淮夷。十年平邱書同，而諸侯亂矣。




春，齊侯使慶封來聘。

大國之君，其卿三命，其大夫再命，士一命；其宫室車旂衣服禮儀，各視其命之數。侯伯之卿、大夫、士亦如之。子、男之卿再命，其大夫一命，其士不命；其宫室車旂衣服禮儀，各如其命之數。《禮》：大行人
 

注



 辨以九儀，爲諸侯之命，等諸臣之爵，以同邦國之禮，而待其賓客
 

注



 。


 疏

齊與我和也。襄世一見齊來聘。




夏，叔孫豹會晉趙武、楚屈建、蔡公孫歸生、衛石惡、陳孔瑗、鄭良霄、許人、曹人于宋。

此南北交相見大會。二后中分天下，天奇地偶，以五六爲中和，内諸夏外夷狄；故晉同盟皆北諸侯，言同外楚，分而未合。小共小球之説，將一統，二伯從者先相見，《詩》之「既見君子」，「樂只君子，民之父母」，《易》之「日中爲市」，「交易而退，各得其所」。蓋中分則小合，通則大小爲《歸藏》，大爲周游，《樂記》所謂「天氣下降，地氣上騰」，「鼓之以雷霆，潤之以風雨」，爲樂之和也。除魯、宋二公外，平列
 

注



 八國以比八卦，晉乾、楚坤、蔡巽、衛震、陳離、鄭坎、許兑、曹艮，合魯、宋爲消息十字；又交則變爲否、泰、益、恒、未、既、咸、損，顛倒反覆，陰陽交通。


 疏

宋會如俄約弭兵會。首敘晉、楚，兩伯之辭，故從國同敘。八年中國不侵伐夷狄、夷狄不侵伐中國者，晉趙武、楚屈建之力也。據《左氏》，齊、秦、邾、滕、宋之大夫不書，獨取八國，齊自鞍失伯，公不如齊，至此將五十年矣，乃見晉、楚會盟，同主諸侯之事，魯、蔡、衛、陳、鄭五方伯，蔡、陳、夷狄，衛、鄭中國，夷狄在先，明此會楚先晉。許、曹二卒正，一外一内。不言齊，未服；不言秦、吴，非楚所能使。此有宋，不敘者，言宋可知。




衛殺其大夫甯喜。

甯喜，弑君之賊。言大夫者，殺不以其罪也，惡獻公也。喜與衛侯同執，晉歸衛侯，喜當同歸于衛。


 疏

《衛世家》：「獻公亡在外十二年而入。獻公後元年，誅甯喜。」




衛侯之弟鱄出奔晉。

母弟稱弟，親之也。何爲親之？鱄有信也。




衛殺其大夫甯喜，則衛侯之弟鱄曷爲出奔晉？

凡殺奔相多爲其徒黨。


 爲殺甯喜出奔也。

比書以相起。


 曷爲爲殺甯喜出奔？

問其事實。


 衛甯殖與孫林父逐衛侯而立公孫剽，

事見襄十四年。


 甯殖病將死，謂喜曰：「黜公者，非吾意也，孫氏爲之。我即死，女能固納公乎？」喜曰：「諾。」甯殖死，

事見《左傳》襄二十年。


 喜立爲大夫，使人謂獻公

《左傳》作衛獻自夷儀使人與甯喜言。


 曰：「黜公者，非甯氏也，孫氏爲之。吾欲納公，何如？」獻公曰：「子苟納我，吾請與子盟。」喜曰：「無所用盟，請使公子鱄約之。」獻公謂公子鱄

本正稱公子，《經》書弟者，嘉之也。


 曰：「甯氏將納我，吾欲與之盟，其言曰『無所用盟，請使公子鱄約之』，子固爲我與之約矣。」

《左傳》作獻公使子鮮爲復
 

注



 。


 公子鱄辭曰：「夫負覊縶、執鈇
 

注



 鑕，從君東西南北，則是臣僕庶孽之事也。若夫約言爲信，則非臣僕庶孽之所敢與也。」

《左傳》但言辭，其辭未詳。


 獻公怒曰：「黜我者，非甯氏與孫氏，凡在爾！」

《左傳》非敢以强命之。各詳一事，皆實録也。


 公子鱄不得已而與之約。已約，歸

所謂「政由甯氏，祭則寡人」者也。


 至，殺甯喜。公子鱄挈其妻子而去之。將濟于河，攜其妻子而與之盟曰：「苟有履衛地、食衛粟者，昧雉彼視！」

《左傳》：「公子鮮曰：『逐我者出，納我者死，賞罰無章，何以

 沮勸？君失其信而國無刑，不亦難乎！且鱄實使之。』遂出奔晉。公實止之，不可。及河，又使止之。止使者而盟于河。託于木門，不鄉衛國而坐。」《春秋》貴信，鱄所許者也。此與魯公子叔肸同。




秋七月辛巳，豹及諸侯之大夫盟于宋。

《春秋》南北之分，屈完有北海南海之説，即《莊子》「北海之帝曰儵，南海之帝曰忽」。《小疋》中分、四始五際，以北爲天，陽、奇，南爲地，陰、偶，五六爲天地中和，即二黄道爲中，如《易》内外卦之二、五爻。帝進皇，伯進王，皆由分而合，由小成大，由二五中以成大一統。《詩》以「既見君子」爲南北交相見，《春秋》前爲伯世，襄世由分而合，前晉、楚分伯爲别，以後南北合和，孔子生六年而天下合。八方八伯如乾、坎、艮、震、巽、離、坤、兑，合以後則爲否、泰、恒、益、既、未、損、咸，故爲昇平世。由今世界以求，交通尚須千百年後。此已交相見，何以定、哀乃爲太平？此通而合，爲《小疋·鹿鳴》，《洛誥》乃一統，如《周南·關雎》。蓋乾坤中分天下，一皇統四帝，當其方以類聚，物以羣分，親上親下，取舍不同，如《春秋》書同盟，當海禁未開，鎖國攘外之説。宋盟如今時局，各君其國，各子其民，通商會約，時有往來，然未能中外一家，故《小疋》于同姓曰兄弟，于他族曰賓客。正朔不同，服色相反，南北仍爲分局，喜則合通，怒則分裂，八年後再以干戈相尋。若大統合局，胡、越一家，無内服，無邊鄙，同心同力同歸同行，如中國南省北省，利害共之，有無相濟，永息兵戈，同其好惡；故《周南》比之「淑女」、「好逑」，《易》曰「匪寇，婚媾」，所謂一人一家。故《周南》泰皇，《小疋》天皇、地皇，合南北十帝，正與二伯八伯之數同。襄、昭由王而帝，定、哀乃一統極軌。諸侯有合，齊一匡與此是也；分言者，鷄澤是也。公法息兵保平和，近俄會各國、創弭兵，即宋向戌遺意。分則争戰，合則盟好，變干戈爲玉帛，亦人心厭亂，自有之機，非一人所致。今世局尚未至襄世，俄之息兵，有名無實，時局方將有大争戰。各國銳意練兵争雄，成言不能成事，亦如楚之喪因。


 疏

《春秋》分三世又九旨，十一公分爲九等，莊至昭中分七變，定、哀、隱、桓託爲皇，莊與昭託爲帝，僖、襄託爲王。莊與僖齊桓一匡，南北諸侯交相見；昭與襄晉、楚狎主齊盟，不見兵事。狎主、一匡，同爲一統，故爲帝、王。文、宣、成託爲伯者，楚中分，三見大戰，南北分疆，故爲伯世。城濮在僖當託于文，始與鄢陵相對，以九起數者，始一中五終九，立宣世主邲戰，前城濮後鄢陵交争，故爲伯世。前一匡後狎主，天下一家，有帝王之義。隱、桓爲古皇世，天下太平，鄭統六官，小國稱侯，以象八伯，爲官府之制。定、哀爲後大同，十二諸侯分治都鄙，象帝曲四岳十二牧，始終以鄭、秦統六官。隱、桓治官府，晉、楚、吴、秦皆不見，惟詳中之魯、衛、陳、蔡。定、哀秦統齊、晉、吴、楚，居甸服，中國鄭、陳、蔡、衛反降居都鄙，中外易位；《詩》之「葛屨」「履霜」、「女手」「縫裳」、「顛倒」召令。蓋赤道熱，黑道寒，太平水火既濟，南北皆如黄道之温帶，乃得爲平。北赤道國移南黑道，南黑道國易北赤道，北黑道國移南赤道，南赤道國易北黑道，故秦、晉、吴、楚皆入中州内，而陳、蔡、衛、鄭降居都鄙。《易》之《周易》一之四、三之上、上之三、四之一，顛倒反覆，周游六虚。舊説以定、哀爲太平，是也。《穀梁》「《春秋》有臨一家之辭焉
 

注



 ，臨一國之辭焉，臨天下之辭焉」。化三爲九，隱、桓天下，莊、僖帝王，皆當爲國辭；文伯爲一家辭，後則成爲一家；襄、昭爲一國；定、哀又爲天下。别有《九世異辭表》。諸侯大夫合盟于宋，即一匡之義。以十一公配九旨，閔公附莊，故《公》、《穀》皆十一卷。




曷爲再言豹？

據湨梁統曰大夫盟，不再挈豹，雞澤諸侯在曰叔孫豹，此不氏者，一事再見，先卒後名。


 殆諸侯也。

諸侯不在，以大夫繫于諸侯。湨梁曰戊寅大夫盟，雞澤曰戊寅叔孫豹及諸侯之大夫及陳袁橋盟。殆讀爲迨。《穀梁》：「湨梁之會，諸侯在而不曰諸侯之大夫，大夫不臣
 

注



 也，晉趙武恥之。豹云者，恭也。諸侯不在而曰諸侯之大夫，大夫，臣也。其臣，恭也。晉趙武爲之會也。」


 疏

《穀梁》以爲恭。趙武爲之者，就湨梁、雞澤、宋三事比屬言之。《傳》以爲待諸侯之命者，專就衛事石惡一人而言。


 曷爲殆諸侯？

大夫受命而出，專命全權，不須再待後命。


 疏

宋之會，間列中外大夫。諸侯合通，前此有其事乎？曰：有。宋之會實即齊桓之一匡，特前略此詳耳。屈完來盟于師，宋會之，屈建即召陵之屈完；南北合通，前後皆屈氏主之，後先繼美也。貫澤之江、黄即此會之蔡、陳、許也。何以不及齊、秦、吴？曰：陳、蔡、衛、鄭四方伯與魯而五，其常也。楚之有秦，猶晉之有齊，故不敘之。國力所未逮也。吴新起，通中國，有惡于楚，故未列
 

注



 。


 爲衛石惡在是也。

石惡者喜之徒。因殺喜，惡適奉命在宋，衛侯討惡之命使至會，以爲諸大夫不當認爲使臣。


 疏

大夫在會，其國討罪之命至。如命出使，有貶官削職之事。


 曰

解《經》所以書諸侯之義。


 惡人

甯喜。


 之徒在是矣。

以石惡爲喜之徒，因討奔晉。後儒誤以因奔晉，故尊君命

 ，因名惡。




冬，十有二月，乙亥朔，日有食之。


二十有八年

《春秋》明王法，以貴治賤，以賢治不肖。近有《新中國》、《浙江潮》等報，以爲非革命不足以存中國。三綱之説，論之詳矣！中政人民渙散，過于自由，仇視其上，不如鄉愚，仇教之深，奏實拳匪，情形本與革命相同。不教而戰，雖不畏死，血流標杵，究竟何益？爲今計，當法伊藤

 博文諸人之智深勇沉，各于鄉邦興學造士，换欺詐
 

注



 私心，除浮囂氣習。各直省同志由十百至千萬，政府每當棘手，輒思廣攬，以濟時艱，其人

 可親下問，造膝而言，未嘗不可作白衣宰相。中政本自和平，于會議求言，實力舉行。外國議院、民權，不必有議院、民權之名，而可收其實效。諸人立學宗旨，以去奴隸性根爲第一要義。不知守舊奴隸，維新亦奴隸，外國有滅國新法，收其實，避其名，今宜别求新法。故國衰弱，實原無臣，使在官皆伊、夔、蕭、曹、姚、宋，則一人獨立，何能違衆孤行？今不知改計，但欲去君，然民政亦必立總統，既曰國家，君相萬不能廢。有人，即用舊法固亦可自强；否則立總統亦如祖師、大師兄，徒爲笑柄。外國羣雄角立，瓜分中國，尤慮其難制，而别求新法，二三少年逞其血氣，遂欲流血以成大事，同類相殺，伏尸百萬，蹂躪
 

注



 其鄉邦，禍延于宗社。計其結局，小則如唐才常，大則如拳匪。況外國虎視耽耽，承繼其後。初敵官軍，繼戰外國，萬無勝理，徒速國亡。既以熱心祖國爲題，自當計成敗、圖終始，一身不足計，覆宗滅族，斷送國家，何苦爲之？又，《春秋》進夷狄爲中國，以吴、楚爲伯、牧，《公羊》並非袒中惡外，鄙夷狄，不得等于人類，乃後儒之邪説。地球大通，民胞物與，日本表彰同種同文之義，亟相親愛。諸人或已入仕途，或身列科第，祖宗世守已數百年，今小不得志，即自命爲皇帝子孫，如皇域冀州，喪心狂病，設爲迷局，蠱惑少年。不知《春秋》之義，今之川、湘、江蘇皆爲夷狄，文爲東夷，禹爲西夷，皇帝子孫降居若水，泰伯斷髮文身，堯、舜以前，中國皆夷狄。今則亞州皆中國。《春秋》大中國，則中國之將來大統，亦皆爲中國。范蔚宗入宋，身居顯要，因事謀逆，以子房、仲連自比，爲世詬病，若皇域冀州，尤堪恥笑。孟子干求分内外，願諸人不必務外，專心致志，求在我之事而已。





春，無冰。

終時而言無冰，正也。記時變。皇、帝天下合通，以熱濟寒，赤道不甚熱，黑道不甚寒。化日舒長而天下平。南北交合而記無冰，寒暑平也。


 疏

無冰，爲加寒之辭。




夏，衛石惡出奔晉。

石惡在外，何以言出？絶之于衛也。何爲與蔑異？石惡惡也。盟宋《傳》言「惡人在是」者謂此。


 疏

惡在宋
 

注



 聞喜殺，畏不敢歸，故奔晉。據先蔑在外不言出，先蔑因使而奔，無惡于内，此惡黨，使如從會歸衛，討之而奔者然。




邾婁子來朝。

古者聖王明義，以别貴賤，以序尊卑，以體上下，然後民知尊君敬上，而忠順之行備矣。是故古者天子之官，有典命官掌諸侯之儀，大行人掌諸侯之儀，以等其爵，故貴賤有别，尊卑有序，上下有差也。典命諸侯之五儀、諸臣之五等，當時無此制，《經》乃立之。《周禮》大統典章，故尤詳。


 疏

襄世邾婁初與魯和，來朝，後有兵事，至此乃和而朝。襄世二朝二來伐邾婁，皆詳和戰本末。




秋，八月，大雩。

仲孫羯如晉。

如晉與如楚相起。




冬，齊慶封來奔。

出奔者，爲所討也。慶封罪何？亂齊國也。此後奔吴何以不言？有所見，不復見也。此言來奔，惡内之受亂臣也。


 疏

《齊世家》：「景公三年十月，慶封出獵。初，慶封已殺崔杼，益驕，嗜

 酒好獵，不聽政令。慶舍用政，已有内郤。田文子謂桓子曰：『亂將作。』田、鮑、高、欒氏相與謀慶氏，慶舍發甲圍慶封宫，四家徒共擊破之。慶封還，不得入，奔魯。齊人讓魯，封奔吴，吴與之朱方

 。」




十有一月，公如楚。

宋之會，諸侯皆朝楚，故目内以見。南北之交相見爲婚媾，爲既見，以成室家，自相往來，爲賓客，爲兄弟，内外相如。如今日通商，雖較鎖國攘外之境有加，然彼此忌妬，攘利争權，强暴弱、衆陵寡，與戰國無異。凡天下塞閉則彼此交病，小通則小利，大通則大利。以今日中國人民視春秋戰國，其得失苦樂不可以道里計，皆開通之力。


 疏

如者，朝也。齊、晉二伯也，言如楚何？以楚爲伯之辭也。何以有二伯？貶齊以伯楚也。自宣十五年至昭二十六年，始言如齊。不如齊，故言如楚，此晉、楚二伯之辭也。楚伯則何以月之？不許夷狄之主中國也。晉、楚息兵，交相見，故言如楚。




十有二月，甲寅，天王崩。

《傳》以王託于文王：


 （《詩》説也。樂緯
 

注



 。）

「王者孰謂？謂文王也」。以《春秋》言

 之，方三千里一王，五帝中分天下，一帝八王，四十王，外州十二牧亦主三千里爲王，合爲百王。故車輻爲方千里九百，共百《春秋》，故有百王。《詩》之新周爲皇，帝爲二后，王爲文王

 ，曰「文王陟降，在帝左右」，文包武而言，帝之左右

 如雎鳩之左右，比見天王。楚子崩卒，楚稱王，亦稱崩，《經》抑之曰「子卒」。天王崩，不奔喪，相率朝楚送葬，爲中國諱。


 疏

《周本紀》：「二十七年，靈王崩。子景王貴立。」




乙未，楚子昭卒。

公在楚送葬。如《周禮》邦交，南北合和，所謂「匪寇婚媾」，「殆及公子同歸」。十二月無乙未，乙未者，閏月也。《春秋》閏月皆在十二月之後，歸餘于終也。不言閏月者，日不繫月。有天王喪，公不如周，乃爲楚送喪，不繫乎臣子，故日亦不繫月也。


 疏

以甲寅計之，無乙未。後世乃間入十二月之中，與《春秋》異。《楚世家》：「康王立十五年卒，子員立，是爲郟敖。」





二十有九年
 疏

《年表》：周景王元年，楚熊郟敖元年。




春，王正月，公在楚。

《檀弓》：「襄公朝于荆。楚王卒，荆人曰：『必請襲。』魯人曰：『非禮也。』荆人强之。巫先拂柩，荆人悔之。」




何言乎公在楚？

據正月在晉不書。


 正月

凡存君例王正月書。


 以存君也。

在晉不存，在楚則存者，不以夷狄主中國也。《穀梁》云中國不存公，以此爲閔公也。


 疏

未能太平，天下如一。初始交和，猶有南北形迹，故存公也。




夏，五月，公至自楚。

《穀梁》：「喜
 

注



 之也。」


 疏

前後經八月之久乃致。如、致皆月，詳久暫。




庚辰，衛侯衎卒。

無道出奔，諼以復國。獻者惡諡。


 疏

《衛世家》：獻公後三年卒
 

注



 ，子襄公惡立。




閽殺吴子餘祭。

董子説：「時吴王好勇，使刑人守門。後閽戕吴子。」


 疏

《吕刑》之肉刑、罰鍰，論者皆疑之，以出于《經》，則曲圓其説。不知《尚書》中自有經、傳，亦如《周禮》、《王制》，每經、傳混淆。《大傳》不言肉刑，自漢文除之，爲中國政治進步。泰西用刑尤寬，有合刑措之義。蓋《吕刑》墨辟、罰鍰二節皆屬傳文，經言「苖民弗用靈，制以刑，惟作五虐之刑曰法。殺戮無辜，爰始淫爲劓、刵、椓
 

注



 、黥。越兹麗刑并制，罔差有辭」，故傳云「五刑之屬三千」。又，苖如今海外，多以罰金代刑，有財擾法，大失政體。經曰

 ：「典獄非訖于威，惟訖于富。」又曰：「非佞折獄，惟良折獄，罔非在中。察辭于差，非從惟從。哀敬折獄，明啟刑書胥占，咸庶中正。其刑其罰，其審克之。獄成而孚，輸而孚，其刑上備，有并兩刑。」傳因引苖民罰鍰之條，以證大辟亦可鍰贖，則是殺人者可以不死；其文曰：「墨辟疑赦，其罰百鍰。」二事皆屬傳文推詳苖制，非立爲經法。後儒不知經傳之例，以文出《尚書》，遂依違其説，故肉刑之議，是非莫決。漢人之除肉刑，與以日易月，深合經旨，有神鬼相引導；亦如漢高初得天下即太牢祠孔子，蓋出人力之外。必分訂經、傳，而後可定刑人不指肉刑。《經》書閽，並曰「近刑人」以譏之。




閽者何？

上不繫國。


 門人也，

據閽從門。


 刑人也。

《穀梁》以爲寺人。守門人雖賤，亦當繫國，故又以爲刑人。


 疏

《周禮》刑者以守門，專言用刑者

 ，使天下無棄人之義。門亦多，必不與近刑人之義相反。


 刑人則曷爲謂之閽？

據刑人亦有名。


 刑人，非其人也。

所謂不齒。人者有君臣之義，所謂上下辭也。刑人與平民有異，賤乎賤者，不得言名氏，更不可言人。


 君子不近刑人，

《王制》：「是故公家不畜刑人，大夫弗養

 ，士遇之塗弗與言也。屏之四方，唯其所之，不及以政，亦

 弗故生也。」


 疏

微者當稱人。宫刑《春秋》所不禁，故遠之也。


 近刑人

重則屏之遠方，閽則門庭之間。日相近接，恐其報怨。


 疏

刑人專指己所親致刑者，如子羔之刖人足，不專指閽寺。


 則輕死之道也。

天子諸侯得用寺人，寺人，古所稱刑餘之人。《周禮》有守門之制，則寺人不能不用。考《左傳》，以爲「吴人伐越，俘焉，以爲閽使守舟。吴子餘祭觀舟，閽以刀弑」。按，此閽爲敵國之俘，與平常寺人不同。不近刑人，恐其有怨也。吴卒皆月，此何以不月？賊殺，畧之。




仲孫羯會晉荀盈、齊高止、宋華定、衛世叔齊、鄭公孫段、曹人、莒人、邾婁人、滕人、薛人、小邾婁人城杞。

《穀梁》：「杞危不能自守，諸侯之大夫相帥以城之，此變之正也。」不言蔡、陳、許者，外之也。此會有齊、宋，不言齊，愛齊也。




晉侯使士鞅來聘。

以見南北交通之制，伯世則不能交通。




杞子來盟。

《公羊》有絀杞義，亦用《詩》説，三《頌》直以魯易杞。《春秋》有杞不稱公，魯稱公，亦絀杞。


 疏

連記三國聘盟，襄篇數見之例。




吴子使札來聘。

此亦南北通。吴在南服，使札來聘，爲「既見君子」，爲「匪寇婚媾」。《左傳》有觀樂之説，蓋傳者藉札聘以繫全《詩》大義，亦如因莒僕而詳《尚書》説。明《詩》爲孔子之志，全爲繙譯之言；必知《詩》爲百世下皇、帝大法，無徵不信，不能明言，故託之思夢。是《詩》專爲知來，非告往，爲空言，非行事，一定之義。其書無疆無涯，主海外三萬里地球之事，故曰小球大球，無此疆爾界。故《齊詩》以四始説《小疋》，分爲五際六情説六合，《詩緯》以皇、帝立説者尤爲詳明。故《詩》爲空言，不可徒以事説。《漢藝文志》言，「説《詩》者采《春秋》，録雜説，咸非其本義，與不得已，魯爲近之」。西漢以前以序説《詩》，久爲班《志》所駁，乃後儒不明此，望文生訓，附以古事。三家以外，毛獨盛行，朱子繼之，至明豐坊僞《申培詩傳》、《子夏詩序》，而牛鬼蛇神，隳落惡道，至此極矣。其中所有人名地名皆用翻譯例，故文王非姬昌，周公非姬旦；鳥以名官，黄鳥即西皇二鳩，爲二伯。皇、帝典章固非閭巷歌謡也，古人徒以事爲説者不知數千百家，今所存如《關雎》，明文所及見尚有八家，或以爲美，或以爲刺，或爲文王，或爲康王，或爲男子作，或爲宫女作。故蒙撰《逆志表》，每篇列舊序説，次格名物訓釋，次則正名新訓，終以本詩大旨。皇、帝之學顯，則《詩》義自明，以序説《詩》，不攻自破。故《齊詩》推大一統之義，與《公羊》相同。


 疏

《緯》云：「書者如也」，「詩者持

 也。」周衰，孔子修六藝，空言以俟後世。無徵不信，惟託興微顯，乃可自附作述，此《緯》所由來也。《緯》以

 《周南》爲主，《召》、《邶》二伯，《鄘》、《衛》以下十二國風應十二月；今推爲中外四岳八伯諸例。《緯》更以天星配十五國風；今推廣其例，以《周》、《召》、《邶》三風爲皇，十二風爲四帝，分配十二月：《王》、《鄭》、《齊》爲東方青帝，《豳》、《秦》、《魏》爲西方白帝，《唐》、《鄘》、《檜》爲北方黑帝、《陳》、《衛》、《曹》爲南方赤帝。《小雅》四始五際大綱與《風》相配，上半五神，分方四游，合爲三十輻；下半合數四方兩京八伯。《大雅》分應《三頌》，當是以二十八篇應列宿，終以大統，其中文王、殷商對文，即《緯》之文家質家所由出，大統東西合并，文質彬彬之事也。《周頌》爲繼周之王，監于二代即文、武；《魯頌》主文王，爲中國；《商頌》主武王，爲海外，即《傳》「王者孰謂，謂文王也」之義。兩《頌》爲青、素，居中，則「狐裘」之泰皇託之于三統。《傳》引《周》、《召》爲二伯傳，與《詩》相同，故《關雎》首言左右。此《緯》中玄聖素王之説也。孔子既没，微言僅存，三家未盡闡發，古文之説復起，以爲事非一代、作非一人，錯亂紛紜，毫無義例。故後世讀書者直視經如古詩選本，望文生訓，雜亂無章。不知《詩》雖采《春秋》、録古作，既經序訂，機杼全在聖人；使摘句尋章，不考編《詩》之意，則微言奥義莫能明矣。今先列《緯》文，于全詩求其印證，專著一編，以明宗旨。《莊子》以經、緯合爲十二經，緯與經對文；今雖自託于一家，編詩之義未嘗不可由此而考。以此説《詩》，庶幾得覩其奥義云。




吴無君，

諸侯盟但舉國言，吴不稱子，是無君也。


 疏

按曹、莒、邾傳但無大夫，不言無君。以三國諸侯，會稱子、伯是也。


 無大夫，

大夫盟會稱國，不言名氏。


 疏

吴在揚州，獨遠于中國，無君無大夫，亦如州舉例。吴以無君無大夫代州舉例，如今非、澳無君可稱；無名臣之國，以其開化晚，遠在南服。


 此何以有君

稱吴子。


 有大夫？

稱季札。


 賢季子也。

見吴例可以見。不氏大夫，所以特見札者，以賢之耳。


 何賢乎季子？讓國也。

《春秋》貴讓。


 其讓國奈何？謁也，

二十五年門巢卒。《左傳》稱諸樊，《世家》「長曰諸樊」。


 餘祭也，

閽弑。


 夷昧也，

昭十二年立。


 與季子同母者四，

《世家》：「次曰餘祭，次曰夷昧，次曰季札。」《世家》：壽夢

 有子四人。


 季子弱而才，

年幼，有德。


 兄弟皆愛之，同欲立之以爲君。

《世家》：「季札賢，而壽夢欲立之。」


 謁曰：「今若是迮而與季子國，季子猶不受也。請無與子而與弟，弟兄迭爲君，而致國乎季子。」

兄終弟及以及季子，諸兄友愛之忱。


 皆曰：「諾。」

《世家》：「季札讓不可，乃立長子諸樊，行事當國。」門巢、近刑人是也。


 故諸爲君者，皆輕死爲勇，

謁門于巢卒，閽弑餘祭，皆輕死所致。


 飲食必祝曰：「天苟有吴國，尚速有悔于予身。」故謁也死，

襄十三年立，二十五年門巢卒。


 餘祭也立；

二十六年。


 餘祭也死，

二十九年。


 夷昧也立；

三十年。


 夷昧也死，

昭十五年。


 則國宜之季子者也。季子使而亡焉，僚者，長庶也，即之。

王夷昧卒，欲授弟季札，季札讓，逃去。于是吴人曰：「先王有命，兄卒弟代立，必致季子。季子今逃，餘祭之子當代。」乃立餘祭之子僚爲王。


 季子使而反，至而君之爾。

僚不讓，札亦不争。


 闔廬曰：

諸樊子。


 「先君之所以不與子國而與昆弟者，凡爲季子故也。將從先君之命與，則國宜之季子者也；如不從先君之命與，則我宜立者也。僚惡得爲君乎？」于是使專諸刺僚，

《世家》：「公子光者，王諸樊之子也，以爲『吾父有子

 四人，終當傳至季子。季子既不受國，光當立』。遂陰納賢士，欲襲王僚。」


 而致國乎季子。

以終先君之意。


 季子不受，曰：「爾殺吾君，吾受爾國，是吾與爾爲篡也。

如魯桓、齊陽生。


 爾殺吾兄，吾又殺爾，

如殺公子比、公子瑕與里克。


 是父子兄弟相殺，終身無已也。」去之延陵，

封于延陵，故號延陵季子。


 終身不入吴國。故君子以其不受爲義，以其不殺爲仁。

閨門恩揜義。仁至義盡，不相妨。


 疏

事在昭公二十八年。


 賢季子

録季子，有大夫。


 則吴何以有君、

何以連及其君。如齊高子紀裂繻皆不繫君，可直稱吴札來聘。


 有大夫？

因進一人遂成常例。


 以季子爲臣，則宜有君者也。

吴如今南服非、澳，無君無臣。季子之賢，出類拔萃，靈芝無種，醴泉無原。因有賢人，乃進其國稱君。


 札者何？

札不氏，不見爲季子。下楚書薳頗有氏。


 吴季子之名也。

楚、秦初見，曰椒，曰遂，與此而三。與州初見文同。


 《春秋》賢者不名，

宜如《傳》稱季子。魯季友亦稱季子。


 此何以名？

《春秋》于賢者皆有加辭，如叔肸、季友，此乃不字，同于卑賤。


 許夷狄者，不壹而足也。

凡進夷狄皆以漸。如楚初不氏，後乃氏，同中國大夫。


 疏

楚曰薳頗，吴曰札，同時分貴賤。楚大吴小。


 季子者所賢也，

能讓國，《春秋》所以賢，與曹子臧同，子臧猶及其子孫。


 曷爲不足乎季子？

賢則無不足。子臧《傳》曰「善善及其子孫」。


 許人臣者必使臣，許人子者必使子也。

臣子不踰君父。其君方以子見，同于小國，其臣遂稱氏稱字，則貴賤相嫌，非所以示臣子之法也。




秋，九月，葬衛獻公。

齊高止出奔北燕。

高，齊卿，爲天子之守，燕與齊境近，故奔之。爲下北燕伯奔齊張本。




冬，仲孫羯如晉。

一晉一楚，一往一來，相比見義。此執政特使，非行人。





三十年


春，王正月，楚子使薳頗來聘。

宋之會交相見，公如楚，故楚亦使魯。記此以與季札相比。


 疏

楚三言聘，一稱人，一不氏，一名氏，漸

 進大國也。




夏，四月，蔡世子般弑其君固。

世子當以父稱，不稱父而曰君者，朝廷義揜恩，故目君。此天倫之極變，《經》記

 中國以臣弑君者，有以子弑者皆在夷狄。楚商臣、蔡般、許止以子弑，罪尤重，故中國不見其事。蔡、許，由中國爲夷狄者。


 疏

《蔡世家》：「景侯爲世子般娶婦于楚，而景侯通焉。太子弑景侯而自立，是爲靈公。」




五月，甲午，宋災，伯姬卒。

外災不日，以伯姬之卒日加于災上，見以災卒也。




天王殺其弟年夫。

《穀梁》：「天王殺其弟年夫，甚之也。」


 疏

事詳《左傳》。




王子瑕奔晉。

何以不言出？王之子弟不言出。何以王之子弟不言出？未封也。年夫殺而瑕奔，失親親之道也。




秋七月，叔弓如宋。

魯如宋即上下往來之義，春如《魯頌》，秋如《商頌》。自中下外，交通皆由通商互市，《孟子》：「子不通功

 易事，則農有餘粟，女有餘布。」《周禮》地中爲陰陽風雨四時之所交、會、和、合，《繫辭》神農日中爲市，交

 易而退，各得其所。陰陽變化，寒暑顛倒，《易經》之所以名「易」，即交易通商，地球諸國，以其所有，易其所無。海外以商立國，下方名「商頌」者，初以通商易財貨，後以顛倒易性情。魯，古文作「旅」字，行旅皆願出于其途，商旅皆願藏于其市，上方曰旅人，下方曰商人，以地中爲市，彼此往來，交易而退，以有易無，各得其所。《經》名「春秋」，以魯、商行旅通商，所以合爲大一統也。


 疏

《周禮》地中交、合、和、會，《詩》之「輾轉反側」，顛倒反復，皆取周游往來、寒暑晝夜；以其所有易其所無，各得其所，即《詩》之「爰得我所」。故通商爲開化地球之一大問題。《周易》日爲地中，故三書「日中」。綜旅即魯，商《易》之行人，先後之號咷以笑，亦交易其性情。《詩》、《書》之豐皆爲地中而言，《易經》之所以名「易」者，亦專取商旅往來之義。




葬宋共姬。

月葬者，不踰其夫。


 疏

共姬從夫諡。婦人諡，説詳《白虎通》。




外夫人不書葬，

非記亡國不書葬。


 此何以書？

與紀伯姬、叔姬亡國不同。


 隱之也。

此隱專訓爲痛，憫之。


 何隱爾？

國存傋卒葬，無隱道。


 宋災，

外災不地。


 伯姬卒焉。

守禮，因災以卒。


 其稱諡何？

據紀伯姬、叔姬無諡。


 賢也。

因賢特著其諡。


 疏

按，内外夫人皆舉諡，紀亡國乃不諡，不因諡以見賢。「其稱諡何」句當讀爲「隱則何以書葬？賢也」。


 何賢爾？

據初嫁以致女賢之。


 宋災，

宫内火，如西宫災。外地國。


 伯姬存焉，

《列女傳》：伯姬之宫夜失火。


 有司

女御。


 復曰：「火至矣！請出。」

避災。


 伯姬曰：「不可。吾聞之也，婦人夜出，

因夜災。使災在晝，則有别。


 不見傅、母

董子：大國夫人一傅母、三伯、三丞。


 不下堂。

《穀梁傳》作「傅母不在

 ，宵

 不下堂。」


 傅至矣，

待久而後至。


 母未至也。」

因夜各寢息，倉卒未能至。


 逮乎火而死。

伯姬賢，《經》舉以立婦女之表，故始嫁詳録媵，三月録致，終以災卒傋葬。始終女德完全，故以立法。泰西婦教方求强勝，進于禮教在百年後。


 疏

《穀梁》：「婦人以貞爲行」，伯姬賢；《左氏》以爲「女而不婦」。知、仁異見，各有所取。




鄭良霄出奔許，自許入于鄭。

許服于楚，爲鄭世仇，故助其亂。臣入者，出入皆惡。


 疏

欒奔楚，良奔許，皆裔狄辭。有罪屏之四裔，不與同中國。入亂臣，内拒之，不得爲篡辭。




鄭人殺良霄。

欒盈《傳》曰「不言大夫，非其大夫也」，《穀梁》曰「惡之也」。有罪出奔，又入爲亂，失臣下之道，不得稱爲大夫。


 疏

事詳《左傳》。泰西于國事犯未免袒下，《經》則至公。上下得失，各隨本事科之，所謂平等中之平等。




冬，十月，葬蔡景公。

月葬，正也。




賊未討，

子般亦爲賊，臣、子一也。


 何以書葬？

據討賊在昭十一年，當于昭十一年書葬，此乃先葬後討。


 君子辭也。

《穀梁》「卒而葬之，不忍

 使父失民于子也」，意相同。




晉人、齊人、宋人、衛人、鄭人、曹人、莒人、邾婁人、滕人、薛人、杞人、小邾婁人會于澶淵。

前交相見于宋，此會澶淵，宋地。獨有北方，不及楚屬者，合中之分。楚、蔡、陳、許皆不見。


 宋災故。

按，「宋災故」三字爲先師記語，後誤入《經》文，傳者乃據以立説。據《左氏》，叔孫豹在會，不書。


 疏

諸盟會皆不詳其本義，惟宋三見，曰釋宋公、成宋亂、宋災。公如齊三繫事：觀社、納幣、逆女。




宋災故者何？

與釋宋公以成宋亂繫事者又有别。


 疏

《傳》有早遲，非一師所成。此誤本釋注記三字義。


 諸侯會于澶淵，

《經》盟會例只見本事。


 凡爲宋災故也。

解故字之義。


 會未有言其所爲者，

通例。


 此言所爲何？

以《經》言之，爲一見例，以記事言，亦一見例。


 録伯姬也。

不言其故，則事不著。


 諸侯

中國。


 相聚，

北方四牧齊、魯、衛、鄭，魯六卒正，大國則晉、宋。


 疏

《易》八卦方位分陰陽男女，凡諸陰位，三《傳》同以爲夷狄。


 而更宋之所喪，

凶災則禬補之

 。


 曰：

當時約會所倡主義。


 死者

伯姬。


 不可復生，爾財復矣。

《穀梁》：「更宋所喪之財也。」


 此大事也，

聚十二國，故曰大事。


 曷爲使微者？

襄世詳録大夫，以人録者少。五大國稱人，爲畧。


 卿也。

據《左氏》：「冬十月，叔孫豹會晉趙武、齊公孫蠆

 、宋向戌、衛北宫佗、鄭罕虎及小邾之大夫會于澶淵。」


 卿

《傳》多從《經》稱大夫，此稱卿，據首三大國言之。


 則其稱人何？

卿不書，必有别義。


 貶。

微也。


 曷爲貶？

如《左氏》以爲「無歸于宋」貶之。


 卿不得憂諸侯也。

與《穀梁》各明一義。左氏以爲「既而無歸于宋，故不書其人」。


 疏

此小事，《經》詳書，亦如三國來媵，賢伯姬，詳録之以示法。春秋卿大夫賢者多矣，婦女少，故表張宋共姬、紀伯姬、叔姬，以示女範。





三十有一年

《經》四三十二年，僖多一年，此少一年，合之爲四三百二十年；加閔之二年，前多于後六年，故以宣六七年爲《春秋》之中心。





春，王正月。

夏，六月，辛巳，公薨于楚宫。

公作楚宫不書，有所見則不見也。禮羣宫稱宫，不嫌與宗廟同者，上繫楚也。西宫就昭穆之位言之。


 疏

《魯世家》：「三十一年六月，襄公卒。」《左傳》：「立胡女敬歸之子子

 野，次于季氏。」按：楚宫，仿楚爲之，猶今西式洋樓。中外交通，言語、飲食、衣服、器械、宫室各有利益。魯有楚宫，所謂「交易而退，各得其所」。




秋，九月，癸巳，子野卒。

未葬稱子某。世子卒在君世不見，君薨然後見，有即尊之漸也。不葬者，無廟無諡，附于祖以享。


 疏

《魯世家》：「九月，太子卒。魯人立齊歸之子裯爲君，是爲昭公。」




己亥，仲孫羯卒。

孟孝伯也。君薨，太子卒，羯誰卒之？由昭公立後乃卒之。非君立，不卒大夫。




冬，十月，滕子來會葬。

喪言奔，葬言會者，葬事緩也。何以月？爲下葬月也。諸侯五月而葬，同盟畢至，故會葬皆月也。禮：卒正于方伯，上卿弔，親會葬。内大夫往會葬而月者，亦從此例。明五月會葬之禮也。


 疏

昭公三年，叔弓如滕，葬滕成公。葬之也。




癸酉，葬我君襄公。

未葬故上卒而稱子某，與般同。


 疏

《魯世家》：「昭公居喪，意不在戚而有喜色。比及葬，三易衰。」




十有一月，莒人弑其君密州。

董子説：「莒不早立嗣，莒人亦弑君，而庶子争。」《孟子》：「民爲貴，君爲輕。」《春秋》之義，弑君無道。稱人所以伸民氣、孤君權也。立君以爲民，若酷虐以害民，則許臣下得仇之，孟子所謂寇仇，《春秋》所以許報仇。泰西力信民權，與《春秋》之義同。蓋稱人以弑，賊本可稱名，不目賊而稱人，人，衆辭，不可討。且稱人以見其失衆心。


 疏

莒無大夫，莒人者，展輿也。莒子立展輿，又廢之，因國人弑公，乃自立。去疾奔齊，不書。桉

 ：《經》凡不可爲訓者皆不書，如執君、囚君、交相質皆不書。乃弑則書者，弑如妖孽，非常已成，故書之。辭窮不得已。若以上則不得書。






注
 　七：原作「九」，據《史記·十二諸侯年表》改。



注
 　旨：原作「世」，據文意改。



注
 　僖：原誤作「禧」。



注
 　左：原誤作「右」。



注
 　人：原脱，據《左傳》本年補。



注
 　晉：原作「者」，據《史記·鄭世家》改。



注
 　鄭：原作「衛」，據《史記·鄭世家》改。



注
 　惲：原作「憚」，據《史記·鄭世家》改。



注
 　按下引文字見《公羊傳》襄公七年，而《左傳》無是語，當係作者誤記。



注
 　列：原誤作「例」。



注
 　諸：原脱，據文意補。



注
 　見：原脱，據文意補。



注
 　故：原脱，據《左傳》本年補。



注
 　國：原作「圍」，據文意改。



注
 　之：原脱，據文意補。



注
 　焉：原脱，據《左傳》本年補。



注
 　伐：原作「代」，據《左傳》改。



注
 　于：原誤作「王」，據《左傳》本年杜注改。



注
 　用：四庫全書本《駁五經異義》作「命」。



注
 　爲口：原刻脱，據淩曙《春秋繁露注》卷八《爵國》補。



注
 　「宰」下原刻有「三」字，據淩曙《春秋繁露注》當作「丕」，爲衍文，因删。



注
 　二：原作「三」，據淩曙《春秋繁露注》改。



注
 　比：原作「此」，據淩曙《春秋繁露注》改。



注
 　定：原脱，據《春秋繁露注》補。



注
 　鄬：原作「鄢」，據《公羊傳》改。



注
 　門于巢卒：原作「門巢足子卒」，據《公羊傳》襄公二十五年改。



注
 　陳：原作「鄭」，據文意改。



注
 　疾：《穀梁傳》作「病」。



注
 　之：原脱，據《左傳》本年補。



注
 　能：《左傳》作「親」。



注
 　疆：原作「彊」，下句「疆」字同，據《左傳》改。



注
 　「此」下原有「也」字，據文意删。



注
 　言語：原作「語言」，今乙。



注
 　諱：原作「葬」，據文意改。



注
 　所以通：原作「可以道」，據四庫全書本《駁五經異義》改。



注
 　賢：原刻脱，據《禮記·郊特性》補。



注
 　二生：原作「一生」，據《尚書·舜典》改。



注
 　善：原作「喜」，據《穀梁傳》改。



注
 　桐：原作「相」，據《左傳》改。



注
 　言：原脱，據文意補。



注
 　牛：原刻脱，據《左傳》補。



注
 　「己酉」兩句係《左傳》語，當移置下《疏》文「故長于滕」下。



注
 　代等：疑當作「一等」。



注
 　立：原脱，據《史記》補。



注
 　代：原作「伐」，據《史記·鄭世家》改。



注
 　按：當即《春秋繁露》卷七《官制象天》篇。



注
 　三：原作「下」，據淩曙《春秋繁露注》改。



注
 　此下原刻衍「三八二十四」五字，據淩曙《春秋繁露注》删。



注
 　「爲方里者千」至「方千里」：據淩曙《春秋繁露注》引盧文弨，此十四字係衍文。



注
 　萎
 ：原作「姜圈」，據淩曙《春秋繁露注》改。



注
 　五：原脱，據《春秋繁露注》補。



注
 　國：原脱，據《春秋繁露注》補。



注
 　二十八：原作「三十一」，據淩曙《春秋繁露注》改。



注
 　十：原作「七」，據淩曙《春秋繁露注》改。



注
 　而：原誤作「面」，據《春秋繁露注》改。



注
 　上：原作「土」，據淩曙《春秋繁露注》改。



注
 　五：原作「十五」，據淩曙《春秋繁露注》改。



注
 　十五：原作「四十五」，據淩曙《春秋繁露注》改。



注
 　御：原作「卿」，據淩曙《春秋繁露注》改。



注
 　上：原作「下士」，據淩曙《春秋繁露注》及下文改。



注
 　上下：原作「上下士」，據淩曙《春秋繁露注》改。



注
 　御：原作「卿」，據淩曙《春秋繁露注》改。



注
 　九大夫：原作「九夫人」，據淩曙《春秋繁露注》改。



注
 　原刻無「非」字，據文意擬補。



注
 　後：原刻「會」，據《穀梁傳》改。



注
 　三：原作「二」，據淩曙《春秋繁露注》卷五《隨本消息》改。



注
 　鄭伯會：淩曙《春秋繁露注》作「鄭服」。



注
 　軍：原作「會」，據徐元誥《國語集解·晉語七》改。



注
 　工：原作「上」，據《國語集解·晉語七》改。



注
 　「二」下原刻衍「律」字，據《國語集解·晉語七》删。



注
 　輅車：原作「賂輅」，據《國語集解·晉語七》改。



注
 　晉：原作「魯」，據《史記》改。



注
 　聘：原作「不聘」，兹據文意改。



注
 　東平：原作「東萊」，據《漢書》卷二八下《地理志下》改。



注
 　亢父：原作「元父」，據《漢書》卷二八下《地理志下》改。



注
 　不：原作「口」，據《公羊傳·昭公三十一年》改。



注
 　閱：原作「閡」，據《左傳》改。



注
 　而：原作「之」，據《史記·晉世家》改。



注
 　使：原作「任」，據《左傳》改。



注
 　皁：原作「早」，據《左傳》改。



注
 　定得：原作「得定」，據淩曙《春秋繁露注》乙。



注
 　士：原作「世」，據淩曙《春秋繁露注》改。



注
 　「比上卿者」上原有「比公者」，蘇輿《義證》云「三字衍」，因删。



注
 　劉卷：原作「劉巷」，據《公羊傳·定公四年》經文改。下同。



注
 　四：原脱，據文意擬補。



注
 　楚：原脱，據文意補。



注
 　湨梁：原作「溴梁」，形近致誤，因改。後文同。



注
 　按：「專説中國」二句，文字疑有錯倒。



注
 　説：原無，據文意補。



注
 　戮：原作「二」，據文意擬改。



注
 　采綠：原作「采藍」。下引詩出《詩經·采綠》，因據改。



注
 　得：原作「州」，據文意改。



注
 　「與」上原衍「皆」，今删。



注
 　致：原作「治」，據文意改。



注
 　殺：原作「伐」，據《史記》卷三二《齊世家》改。



注
 　微：原誤作「徵」。



注
 　慢葬：原作「渴葬」，據隱公三年《傳》改。



注
 　平：原刻脱，據《左傳》補。



注
 　之説：原作「主説」，據文意改。



注
 　按：云「再失閏」，在《左傳》襄公二十七年。



注
 　僵：原誤作「疆」。



注
 　詩：原誤作「討」。



注
 　天王：原作「人王」，據文意擬改。



注
 　二：四庫全書本《古微書》卷一《尚書考靈曜》作「三」。



注
 　閉牖：二字原刻脱，據《春秋繁露注》補。



注
 　減：原誤作「滅」，據《春秋繁露注》改。



注
 　時葬正也：原作「時正葬也」，據文意乙。



注
 　既：原作「即」，據文意改。



注
 　共：原脱，據文意補。



注
 　繮：原作「彊」，據《白虎通·誅伐》改。



注
 　衎：原誤作「衍」。



注
 　公妻：二字原作「姜」，據《史記》卷三二《齊世家》改。



注
 　宫：原作「宦」，據《史記》改。



注
 　近：原作「反」，據《史記》改。



注
 　趣：原作「取」，據《史記》改。



注
 　殺：據《史記》作「弑」。



注
 　石：原作「死」，據淩曙《春秋繁露注》卷五《隨本消息》改。



注
 　隰：原作「濕」，據《詩·邶風·氓》改。



注
 　十六年：原誤作「六十六年」。



注
 　郡：原作「須」，據文意改。



注
 　大會：原作「入會」，據文意改。



注
 　餘祭：原作「祭餘」，據下襄公二十九年乙。



注
 　傷射：原作「射傷」，據《史記》卷三一《吴世家》乙。



注
 　上：原作「主」，據文意改。



注
 　思：原作「恩」，據下文改。



注
 　派：原脱，據文意補。



注
 　待：原作「特」，據文意改。



注
 　誥：原誤作「討」，據文意改。



注
 　「九牧」下原衍一「牧」字，今删。



注
 　積：原作「績」，據淩曙《春秋繁露注》卷七《考功名》改。下「天道積聚」之「積」同。



注
 　秩：原作「枎」，據淩曙《春秋繁露注》改。



注
 　以：原作「以爲」，據《春秋繁露注》改。



注
 　第：原作「定」，據淩曙《春秋繁露注》改。



注
 　以：原在下句「後」字下，據《春秋繁露注》移。



注
 　負：原作「員」，據《春秋繁露注》改。下「負多」之「負」同。



注
 　之三：原作「後」，據淩曙《春秋繁露注》卷七《隨本消息》改。



注
 　始皇本紀：原誤作「秦本記」，據《史記》改。



注
 　大行人：「人」字原脱，據文意補。



注
 　客：原作「主」，據《周禮·秋官大司寇》改。



注
 　列：原誤作「例」。



注
 　復：原作「後」，據《左傳》襄公二十六年改。



注
 　鈇：原誤作「鉄」，據《春秋公羊傳》傳。



注
 　何以：原誤作「可以」，據《左傳》本年改。



注
 　焉：原脱，據《穀梁傳》哀公七年補。



注
 　大夫不臣：「大夫」二字原脱，據《穀梁傳》本年補。



注
 　未列：原作「未例」，據文意改。



注
 　「因奔晉」二句，原刻在「冬十有二月」條下，據文意移此。



注
 　伊藤：原作「藤辟」，據文意改。



注
 　欺詐：「詐」原作「許」，據文意改。



注
 　其人：原作「與人」，據文意改。



注
 　蹂躪：原誤作「蹂躝」。



注
 　在宋：原作「在衛」，據上年《傳》改。



注
 　嗜：原作「陼」，據《史記·齊世家》改。



注
 　朱方：原刻脱，據《史記·齊世家》補。



注
 　《詩》説也樂緯：此五字恐係注文之旁注，而爲刻工闌入注語正文。兹保留，而作小字，加括號。



注
 　言：原作「舊」，據文意改。



注
 　文王：原誤作「大八王」。



注
 　帝之左右：「帝」原作「文」，據文意擬改。



注
 　喜：原作「善」，據《穀梁傳》改。



注
 　卒：原脱，據《史記》補。



注
 　椓：原作「榢」，據《尚書·吕刑》改。



注
 　經曰：原作「往同」，據文意擬改。



注
 　者：原脱，據文意補。



注
 　養：原作「義」，據《禮記·王制》改。



注
 　亦：原作「示」，據《禮記》改。



注
 　持：原作「志」，據四庫全書本《古微書·詩緯含神霧》改。



注
 　以：原脱，據文意補。



注
 　夢：原誤作「薨」，據《史記》改。



注
 　有子：據《史記·吴世家》作「兄弟」，當據改。



注
 　漸：原作「慚」，據文意改。



注
 　記：原無此字，據文意擬補。



注
 　功：原作「工」，據《孟子·滕文公下》改。



注
 　交：原誤作「文」。



注
 　不在：原作「在不」，據《穀梁傳》乙。



注
 　宵：原作「霄」，據《穀梁傳》改。



注
 　忍：原刻脱，據《穀梁傳》補。



注
 　禬補之：「禬」原作「檜」，據文意改。



注
 　蠆：原刻脱，據《左傳》補。



注
 　子：原刻脱，據《左傳》補。



注
 　桉：原誤作「椄」。








公羊春秋經傳驗推補證第九




昭公

平邱之盟，歸于劉子，天王居于狄泉。歸，反政者，然歸伯于王臣，故定、哀遂爲天下辭。昭世與莊同，莊初無伯，後有伯；昭初有伯，後無伯。



 疏

《魯世家》：「三十一年，襄公卒。秋九月，太子卒。魯人立齊歸之子裯爲君，是爲昭公。」





元年

《年表》：周景王四年，晉平公十七年，齊景七年，宋平三十五年，陳哀二十八，衛襄三年，蔡靈二年，鄭簡二十五年，曹武十四年，杞文九年，秦景三十六年，楚郟敖四年，吴夷昧三年。





春，王正月，公即位。

繼正即位，正也。以見子野正卒。


 疏

《魯世家》：「昭公年十九

 ，猶有童心。穆叔不欲立，曰：『太子死，有母弟可立，不，即立長。年鈞擇賢，義鈞則卜之。今裯非適嗣，且又居喪意不在戚，而有喜色，若果立，必爲季氏憂。』季武子弗聽，卒立之。比及葬，三易衰。君子曰：是不終也。」




叔孫豹會晉趙武、楚公子圍、齊國酌、宋向戌、衛石惡、陳公子招、蔡公孫歸生、鄭軒虎、許人、曹人于漷。

董子説：「楚靈王弑君而立，卒主中國，會諸侯。」按，此亦爲南北交見之會。南北中分，狎主齊盟，分伯之事若彼此往見，交相見，如《易》之周游，則爲大同之漸。此會晉、楚爲二伯，故以楚敘在晉下。齊先與楚不會，此會者，晉用司馬之計，許諸侯會也。敘蔡、陳，南服諸侯交相見也。齊在楚下者，齊爲牧，避楚伯。


 疏

楚自此會之後，會申、伐吴、滅厲、滅陳、滅蔡，暴虐無道，故有乾谿之禍。




此陳侯之弟招也，何以不稱弟？

據八年稱弟。


 貶。

貶當讀爲疏。


 疏

《穀梁》説「諸侯之尊，兄弟不得以屬通」，則以稱公子爲正辭，稱弟爲變文。《傳》以公子爲貶，則以稱弟爲正辭。此文例之小異者。


 曷爲貶？

據八年殺偃師，惡事，乃疏之。


 爲殺世子偃師貶。

因下有殺事，此先疏之。


 曰

此師引下殺偃師舊傳爲説。曰者，先師傳説也。


 陳侯之弟招殺陳世子偃師。

文見八年。


 大夫相殺稱人，

據無知、州吁皆稱人。《穀梁》八年傳：「兩下相殺，不志乎《春秋》。」


 此其稱名氏以殺何？

獨此稱名氏，以與弑君同。大夫相殺多矣，無以名氏見者。此二句舊傳文。


 言將自是弑君也。

陳侯溺卒爲弑，明其欲殺。專會諸侯名氏，今與弑君者同文。此句舊傳答詞。


 疏

據此知《傳》以陳侯爲弑，特《經》不書耳。


 今將爾，辭曷爲與親弑者同？

所殺者乃世子，言將弑君耳，今于世子同君文。弑君，大夫皆出名氏也。


 君親無將，將而必誅焉。

引弑偃師舊傳説，文止此。


 然則曷爲不于其弑焉貶？

此引下《傳》，以明貶招之故。


 以親者弑，

稱弟以弑，不稱公子。


 然後其罪惡甚，

舉親以盡其惡，《穀梁》「盡其親以惡之」是也。


 《春秋》不待貶絶而罪惡見者，

如招之殺偃師。


 不貶絶以見罪惡也。

稱弟爲正辭，不加貶絶而罪惡昭著。


 貶絶然後罪惡見者，

如本經不貶之，則不見將自是弑君。


 貶絶以見罪惡也。

如段、仲孫、嬰齊、夫人氏。


 今招之罪已重矣，

殺世子惡重，不待貶絶而見也。


 曷爲復貶乎此？

據棄疾不豫貶，又見者不再見。


 著招之有罪也。

著謂張大之。


 何著乎招之有罪？言楚之託乎討招以滅陳也。

嫌楚得討，故不言弑，而特于此重科之。


 疏

楚託討招以滅陳，陳之亡，罪在于招。科以弑君之本罪，而亡國之罪亦並科之，故于此重著之也。




三月，取運。

據凡取皆言田，此不言田者，爲下疆田見。


 疏

運，莒邑也，魯新取之。不言主名，諱也。公以運始，亦以運終。




運者何？

據取于莒，乃不繫國。


 内之邑也。

内邑，爲莒所取，今反侵地。


 疏

侵地，以爲莒所有。《傳》曰：俄而可以爲其有矣，不使莒有，故言取。運爲内邑，故不繫莒也。


 其言取之何？

據上無莒取運

 之文，内邑不當言取。


 不聽也。

不出莒取運，又不言取之運，託于運不聽命，若未嘗入莒者然。


 疏

事詳《魯語》。




夏，秦伯之弟鍼出奔晉。

秦以後不記事。奔晉者，仕于晉也。惡秦伯，故以奔言之。


 疏

段亦出奔，與此事同，《經》書法迥異者，緣情定罪，不拘事迹。




秦無大夫，

據遂來聘不稱氏。《春秋》狄秦，從外州例，大夫不氏也。


 此何以書？

謂氏公弟從大國例，小國通不稱弟。


 仕諸晉也。

因仕晉乃言弟，以見秦君之不容母弟，非如聘之言術而已。


 疏

仕晉者，如今本國人仕于外國。秦伯以弟仕之于晉，《經》以出奔書之。


 曷爲仕諸晉？

仕晉亦不必弟然後可以見。


 有千乘之國

秦爲方伯，封百里，食間田九百里，合爲方百里者十，爲千乘國。


 疏

《王制驗推表》：小帝方二千里一州，加三倍，五帝方三千里一州，加八倍；三分天下，方四千里一州，加十五倍；中分天下，方五千里一州，加二十四倍；皇輻方六千里一州，加三十五倍。然則大統之皇三十六，萬乘爲方伯。


 而不能容其母弟，

所謂盡其親以惡之也。小國大夫見《經》例不氏，然有親尊當舉，不舉則義不見，亦舉之，如曹、莒之舉公子、公孫是也。此爲辭窮不得不舉，若但

 云秦鍼出奔晉，則《經》義不見也。


 故君子謂之出奔也。

不使其仕秦國而仕晉，故以奔言，爲貶損例。如段未殺，而以克科之。


 疏

爲逐母弟而大惡之。若不言弟，則義不可見，亦不書其事矣。




六月，丁巳，邾婁子華卒。

史無世家，詳見《七國年表》。




晉荀吴帥師敗狄于大鹵。

鹵舊作原，據《解詁》改，狄地也。《穀梁傳》：「中國曰大原，狄曰大鹵。」


 疏

原作鹵，同《左傳》。此晉伐狄而敗之也。大原者何？狄之邑也。大原在冀州，何以爲狄之邑？冀州之狄也。何以知爲冀州狄？要荒不書也。中國何以有狄名？不嫌也。《春秋》詳治内四州，故見夷狄也。




此大鹵也，

《經》作大鹵。


 曷爲謂之大原？

《解詁》：「據讀言大原也。」


 地物

凡地與物有形名可言者。《穀梁》作「號」。


 疏

地如大原、墳泉，物如郜鼎。


 從中國，

則我就其形名言之，成中國辭。此譯改者也。


 邑人名

今譒譯，凡海外職官、郡國、器械、草木、禽獸，中國所有者，皆從中譒譯之，不得從本名。邑名與人名，夷狄先有定名，絶無形名可正。


 從主人。

故從夷狄舊名言之。此以大鹵爲地物，有形名可正者，故從夷狄作大鹵，而譒從中國作大原也。


 疏

此譒譯例，並見襄卷中。


 原者何？

問地形之所以名。


 上

《齊詩》以戌、丑爲上，謂北半球，屬天屬陽。


 平曰原，

《詩》：「中原有菽。」


 下

《詩》以辰、未爲下，下主哀，南半球之黄道。


 平

《洪範》「王道平平」即此二平字。


 曰隰。

此中國地形之分别。如今言外國地物，則從中國之名比喻之，雖彼有舊名，必翻改不用，以便易曉。人名邑名則其稱已定，又其義例如今外洋人名邑名，皆仍其舊稱。雖語有翻譯，然不能改正，以無從起義也。地物如六書之四象，邑人名如假借，但用其聲而已，不關實義也。


 疏

《周禮》五土，原隰居中。上下二平，「王道平平」。南北二黄道爲原隰。




秋，莒去疾自齊入于莒。

自齊，齊有奉焉。去疾，齊出也。下書莒子去疾卒，此入爲君者也。莒展弑君自立，去疾自齊攻展，故展奔也。




莒展出奔吴。

莒展舊作展輿，與《左傳》經同。奔吴者何？展輿吴出也。去疾何以不稱公子？當國之辭。展何以不稱莒子？討賊之辭也。




叔弓帥師疆

 運田。

疆田一見例。







疆，《詩》「無此疆爾界」。


 運田者何？

據取田不言疆。


 與莒爲竟也。

謂劃界也。前取邑今取田，諱其事，故言定界者然。


 與莒爲竟，則曷爲帥師而往？

定界善事，言帥師者，明非實疆。


 畏莒也。

實以師取田，《經》以疆言之。言帥師者，託之定界時恐有他變，故以兵自防，實則以師取也。




葬邾婁悼公。

卒正之喪，禮有專使弔喪與會葬。始葬，進之。




冬，十有一月，己酉，楚子卷卒。

此弑，不言弑者，爲虔諱也。何爲爲虔諱？以其討般也。《傳》曰：「懷惡而討不義，君子不與。」虔與般同惡，而般尤甚，故不言虔之弑，所以誅般也。


 疏

《楚世家》：「康王寵弟公子圍、子比

 、子晳、棄疾。郟敖三年，以其季父康王弟公子圍爲令尹，主兵事。四年，圍使鄭，道聞王疾而還。十二月己酉，圍入問王疾，絞而弑之，遂殺其子莫及平夏。使

 使赴于鄭，伍舉問曰

 ：『誰爲後？』對曰：『寡大夫圍。』伍舉更曰：『共王之子圍爲長。』子比奔晉，而圍立，是爲靈王。」




楚公子比出奔晉。

楚子卒，比何以奔晉？起虔弑也。比者楚公子，君弑，故出奔。





二年

《年表》：楚靈王元年。共王子，肘玉。按，昭篇三傳記多同舊説，所謂不同者，取繒、公子陽生、晉趙陽、蔡侯朱、東國數條而已。今皆合通之，終篇無一異説矣。





春，晉侯使韓起來聘。

録韓起來聘，明公之所以出。起來聘，是晉于魯有加禮。乃公朝晉不得入，臣反得入，明起亦三家之徒，同惡相扶助，臣抑君。昭公出居之禍，起爲之也。據事直書，而罪惡見矣。




夏，叔弓如晉。

襄不事齊，篤心事晉，報起聘。




秋，鄭殺其大夫公孫黑。

稱國以殺，殺有罪也。公孫黑將作亂，子産殺之。


 疏

黑，公子騑子
 

注



 ，字晳。




冬，公如晉，至河乃復。

臣前後皆得入，公乃不得，明韓起之蔽君助臣。




其言至河乃復何？

據「公如晉次于乾侯而還」言「至自乾侯」，不言至乾侯乃復。


 不敢進也。

乃，難辭也。時聞晉欲執之，不敢往。君子榮見與，恥見距，故諱，使若至河，河水有難而反。




季孫宿如晉。

與公復相比見例。





三年


春，王正月，丁未，滕子泉卒。

泉《左》、《穀》作原。滕至此正卒，故以名見也。既已正卒，故下皆從同也。


 疏

滕、薛，記卒


 昭二十八、定四、哀十一皆日名。

之小國，故至此乃正卒。




夏，叔弓如滕。

滕之葬用大夫例，小國比于天子大夫。下「五月」，未至五月，大夫禮。




五月，葬滕成公。

四月如滕，五月乃葬，言此以明其禮。服椒爲介，不書。




秋，小邾婁子來朝。

記朝，明附庸亦用朝禮。夷狄國乃不言朝，介葛廬是也。




八月，大雩。

記災。


 疏

大雩例時，月者，八月而雩，時之正。




冬，大雨雹。

此非時也，蓋以異書。


 疏

災異之説詳《月令》，因政令干時所致。




北燕伯款出奔齊。

言北燕從史文，以别于南燕。下傳以爲信史。名者，失地，大夫專權以逐其君。惠公女寵致禍，亦失君道。


 疏

《燕世家》：「惠公多寵姬。公欲去諸大夫而用其寵姬宋，大夫共誅姬宋，惠公懼，奔齊。」





四年


春王正月，大雨雪。

與大雨雹相起，皆爲記異。


 疏

不日，不以日計。




夏，楚子、蔡侯、陳侯、鄭伯、許男、徐子、滕子、頓子、胡子、沈子、小邾婁子、宋世子佐、淮夷會于申。

南北會盟，中外諸侯皆在也。宋、鄭、滕、小邾婁，中國國；蔡、陳、許、徐，南方國。以蔡敘首者，因蔡近楚，外州國也。徐子以州見者，州舉，與荆、梁同。胡、沈不敘，今敘者，爲夷狄會見，且兼爲下滅起文。宋世子何以敘小邾婁下

 ？《周禮》「大國之孤以皮幣繼子男之後」。淮夷者，不敘者也，今敘以明夷狄會，故特言也。


 疏

《尚書》萊、淮同稱夷。淮夷，萊不言夷，内萊也。




楚人執徐子。

非大國不言執，楚言執者，傷楚彊

 也。徐子以州舉，猶徐州牧、長。


 疏

《韓子·十過》有囚宋太子事，《經》不書之，宋世子因囚乃書。




秋七月，楚子、蔡侯、陳侯、許男、頓子、胡子、沈子、淮夷伐吴。執齊慶封，殺之。

據《左》有宋華費遂、鄭大夫；不書，爲中國諱也。月者，懷惡而討，惡之也。


 疏

《楚世家》：「七月，楚以諸侯兵伐吴，圍朱方。八月，克之，囚慶封，滅其族，以封徇于諸侯。靈王使棄疾殺之。」




此伐吴也，

此雞父之諸侯也，曷爲敘楚下？以夷狄主中國。曷以不諱？南方國，可屬楚也。此稱君，雞父何以

 同舉？所謂新夷狄也。平邱以後反伯于王臣，故前後異辭。


 其言執齊慶封何？

據慶封在吴，何不繫吴。


 爲齊誅也。

其罪在齊，因氏齊。如夏徵舒之氏陳。


 其爲齊誅奈何？

事例。


 慶封走之吴，

從魯之吴。


 吴封之于防。疏

《吴世家》以爲伐朱方。防者，朱方合音。不言入吴，慶封以討。


 然則曷爲不言伐防？

吴封防，已爲國。


 不與諸侯專封也。

故直言伐吴。


 慶封之罪何？

事不見《經》，弑乃崔氏主之。


 脅齊君而亂齊國也。

慶，崔氏之黨，事詳《左傳》。《穀梁》：「懷惡而討，雖死不服。」




遂滅厲。

厲舊屬楚，故齊桓伐之。吴强，因服吴，楚因伐吴之兵滅之。不日者，夷狄小國。遂者，繼事也。




九月，取鄫。

鄫，國也。内取之，與邿同。




其言取之何？

據國言滅。


 滅之也。

滅辭。


 滅之，則其言取之何？

邑乃言取。


 内大惡，諱也。

因上滅文，使若取邑然。


 疏

《左傳》：「取鄫，言易也。莒亂，著邱公立而不撫鄫，鄫叛而來，故曰取。凡克邑，不用師徒曰取。」按，《左》言鄫因晉來討而復之，此滅鄫非莒邑，與《傳》同。




冬，十有二月，乙卯，叔孫豹卒。

豹，得臣子，僑如弟。僑如奔齊，乃立之。《經》十五見。庶子婼立。


 疏

事詳《左傳》。





五年


春，王正月，舍中軍。

此復古，不宜月，月者，起非實舍。季氏愈專，公室愈弱。


 疏

《左傳》：「舍中軍，卑公室也。」




舍中軍者何？

據作言三軍。


 復古也。

謂前作非禮，此復古制，故舍之以合二軍之制，《傳》所謂「古者上卿下卿，上士下士」是也。


 然則曷爲不言三卿？

三卿當爲中軍，字之誤。此言舍中軍，上言作三軍，問何以不言作中軍而言三軍。二軍舊制，不得云作。


 五亦有中，三亦有中。

言作中軍則不知其數爲三爲五。作則言三，舍乃言中，則知中爲三數之中。


 疏

《天官書》：「爲國必謹

 三五。」《周禮》大統之書，凡三皇五帝之典章通以三、五起例。三則天地人，以人爲中；五則五方，以中爲中。




楚殺其大夫屈申。

據申爲莫敖之後。




公如晉。

董子説：「魯昭公以事楚之故，晉人不入。楚國强而得意

 ，一年再

 會諸侯，伐强吴，爲齊

 誅亂臣，遂滅厲。魯得其威以滅鄫，明年如晉，無河上之患

 。」


 疏

《年表》：「公如晉，請伐

 燕，入其君。」昭公惟此得入晉，大夫專也。




夏，莒牟夷以牟婁及防、兹來奔。

牟婁杞邑，莒取，故爲莒邑。不繫于杞，《傳》所謂地從主人。上已取運，此復來奔；公不在，誘其臣以地來奔，著大夫之專利無君也。




莒牟夷者何？

據上展輿爲君。


 莒大夫也。

據去疾入爲君，下有卒文，此非君。


 疏

于莒爲大夫，于内則爲士。


 莒無大夫，此何以書？

不如大夫常見。見，兼有所起。


 重地也。

此特書，因以見其地。


 其言及防、兹來奔何？

據漆、閭邱不言及。


 不以私邑累公邑也。

牟婁公邑，君邑也；防、兹私邑，臣邑也。累，次也。義不可使臣邑與君邑相次序，故言「及」以絶之。




秋七月，公至自晉。

月致，危

 公也。公不在而受人叛邑，叔弓之罪也。莒人愬于晉，晉欲止公，故月以危之。




戊辰，叔弓帥師敗莒師于濆泉。

濆，《左》作蚡，《穀》作賁。


 疏

《傳》曰「地物從中國」，此地也，故以中國之名定之，與大原同。魯納莒叛人與地，復伐莒，故書譏之，所以惡内也。




濆泉者何？

此方言繙譯之例。不知濆泉，疑爲地名。


 直泉也。

本非地名，因水直出，故以濆泉名之。


 直泉者何？

問其名目。


 涌泉也。

此就地形目之，非本名濆泉也。《解詁》以爲「蓋戰而涌爲異」，非也。




秦伯卒。

秦伯爲天子之大夫，故不名。如原仲、夷伯，生卒皆不名。


 疏

《左傳》：「秦后子復歸于秦，景公卒故也。」




何以不名？

據以上諸侯名。


 秦者，夷也，

秦本在西京舊都，乃文王布化之地，今以夷待之者，明《經》書梁州，當封秦于梁州。秦以梁州方伯入爲王朝卿士，故身在王朝，國在狄也。因梁乃夷之，若在雍州，不得夷之。


 匿嫡之名也。

嫡讀爲適，適謂之國。適國則爲外諸侯，有名；在王畿則爲寰内諸侯，不名。《經》之三不名者。本有名，匿之不稱名，從天子大夫例，字而不名。


 疏

按，先師相傳有夷狄不名之説，《公羊》以説秦，《穀梁》以説滕。隱七年滕侯卒，《穀梁》云：「滕侯無名，少曰世子，長曰君，狄道也。其不正者，名也。」與《傳》同。《左傳》以爲同盟不同盟之故，蓋不以同盟待之，即所以狄之。今不用其説。以從大夫例，如祭仲。


 其名何？

三卒從外諸侯。


 嫡得之也。

秦如適梁封國，則有名。三君從外辭得名。


 疏

秦有之國不之國之分，故有名不名之别。劉卷卒猶有名，秦有内外，借名不名以别之，不如劉子純爲内辭可名。鄭何以名？秦近鄭遠，以秦示例，鄭則從同可知。定、哀方無伯，何以昭五年秦遽無名？爲之以漸，故一世中辭有三變。




冬，楚子、蔡侯、陳侯、許男、頓子、沈子、徐人、越人伐吴。

詳録從楚之國，明夷狄主會夷狄也。何以不諱陳會？一見以示例也。沈、頓何以稱子？徐、越何以稱人？沈、頓者，中國國，徐、越者，夷狄國也。沈、頓、徐、越，皆不敘者也，爲楚主會乃序之。徐人越人者何？皆君也。其人之者何也？人越，不可以不人徐也。


 疏

《吴世家》：「楚靈王會諸侯，而以伐吴之朱方，以誅齊慶封。吴亦攻楚，取三邑而去。」





六年


春，王正月，杞伯益姑卒。

月者，畧之。此世正例。


 疏

《杞世家》：「文公十四年卒，弟平公鬱立。」




葬秦景公。

秦書葬始此，以下卒不名，皆葬。秦國本在雍，未適梁，故以爲梁州牧則名而不葬。以葬在雍不在梁，故不于梁言葬，從居守大夫例。葬在雍，故録葬則不名。


 疏

《左傳》：「大夫如秦，葬景公，禮也。」




夏，季孫宿如晉。

拜莒田也。不言公之如齊者，黜齊爲方伯，以晉爲二伯也。


 疏

《左》云「拜莒田也」。




葬杞文公。

《孝經》：天子「不敢遺小國之臣，況于公

 、侯、伯、子、男乎？」故襄以下詳小國，進化也。




宋華合比出奔衛。

言大夫出奔者，上下交譏之。


 疏

《左傳》：「宋寺人柳有寵，太子左惡之。華合比曰：『我殺之。』柳聞之，乃坎、用牲、埋書，而告公曰：『合比將納亡人之族，既盟于北郭矣。』公使視之，有焉，遂逐華合比。合比奔衛。」




秋，九月，大雩。

《左》云：「旱也。」董子説：災者《春秋》之所譏貶，異者《春秋》之所誅絶。蓋小惡淺近，變在災，四時失和；大惡深遠，天地爲之改變。又，《五行志》説：「先是莒牟夷以二邑來奔，莒怒伐魯，叔弓帥師距而敗之，昭得入晉。外和大國，内獲

 二邑，取勝鄰國，有炕

 陽動衆之應。」




楚薳頗帥師伐吴。

此取。師敗不言戰敗者，畧之。頗《穀》、《左》作「罷」。


 疏

《吴世家》：「十二年，楚復來伐，次于乾谿

 ，楚師敗去。」




冬，叔弓如楚。

公將如楚，故叔弓先之。言如楚者，升楚爲二伯，故陳爲外州牧。不言如吴如秦如蔡者，楚大夷，託之于二伯。


 疏

《左傳》：「叔弓如楚，聘，且弔敗也。」




齊侯伐北燕。

齊降伯，爲兖牧，北燕在兖州，故齊以侯牧與其事。


 疏

《齊世家》：「景公十二年如晉見平公，欲與伐燕。」





七年

《年表》：杞平公元年。





春，王正月，暨齊平。

内及齊平也。


 疏

此内平例。或云燕暨齊平，無此例。




三月，公如楚。

如楚者，升楚爲二伯也。楚主會。何以遂無如齊之文？則楚代齊也。楚卒何以皆月？夷狄不主中國也。吴何以不言如吴？伯未久也。


 疏

如，朝文也。公如京師與二伯，齊、晉以下，絶無朝文，惟楚强主會，公有如文，不得正禮，故皆月之。此爲變例也。公如楚者二。




叔孫舍如齊莅盟。

此如在公行後，何以有使文？公命也。有公命，公不在，皆有使文。


 疏

舍，《左》、《穀》作「婼」。




夏，四月，甲辰朔，日有食之。

董子云：「先是，楚靈王弑君而立，會諸侯、執徐子、滅賴。後陳公子招殺世子，楚因而滅之。又滅蔡。後靈王亦弑死。」




秋，八月，戊辰，衛侯惡卒。

《穀梁》發衛齊惡，君臣同名之。《傳》以爲君子不奪人之名。諸侯卑，王父不在則不改，在

 者則同名皆改。


 疏

《衛世家》：「九年，襄公卒。乃立元爲嗣，是爲靈公。」




九月，公至自楚。

如楚、致楚皆月，以别于晉。




冬，十有一月，癸未，季孫宿卒。

宿，行父子，襄五年立。


 疏

《魯世家》：「七年，武子卒。」幼子悼未立爲卿，以孫意如嗣。




十有二月，癸亥，葬衛襄公。

方伯月葬，日者危之也。《傳》曰：「不及時而日，渴葬也。」





八年

《年表》：衛靈公元年。





春，陳侯之弟招殺陳世子偃師。

《傳》曰：「大夫相殺稱人。」此其名氏以殺何？言將自是弑君也。今將爾，辭何爲與親弑者同？君親無將，將而必誅焉。録其殺世子，而不目弑君，爲中國諱，又所謂微而顯也。




夏，四月，辛丑，陳侯溺卒。

傳曰「言將

 自是弑君也」，此弑者不言弑者，爲中國諱。何爲爲中國諱？言楚之託乎討招以滅陳也。不言弑，不與楚之辭。此與蔡弑相比，又與楚不書弑相比；不書弑，爲中國諱，又不許夷狄託討招以滅中國。


 疏

《陳世家》：「哀公怒招殺世子，欲誅招。招發兵圍哀公，哀公自經死。招卒立留爲陳君。」




叔弓如晉。疏

《左傳》：「賀虒祁。」




楚人執陳行人干

 徵師，殺之。

《傳》楚託討招以滅陳。稱行人，繫國之辭也。公子勝愬招于楚，故執行人而殺之。《穀梁》：「稱人以執大夫，執有罪也。稱行人，怨接于上。」有罪乃無罪之誤，大夫有罪稱爵，執諸侯乃以稱人爲討罪。


 疏

陳、蔡同有弑君之事，楚因討弑滅二國。蔡重陳輕，又中國，故卒

 之，使若正卒，以辟楚之討也。




陳公子留出奔鄭。

公子留，未踰年之君也，何以稱公子？志不當也。何爲不當？辟招弑君以立留也。何爲奔鄭？畏楚討也。


 疏

《陳世家》：「楚使公子棄疾伐陳，陳君留奔鄭。」留，哀公庶子。楚伐不言，但記奔，諱之也。




秋，蒐于紅。

言蒐者，田獵以蒐、狩爲正，故見蒐、狩不見苗、獮也。《傳》曰「秋曰蒐」，此爲正例。書一正以見其餘不正也。




蒐者何？

據與大閱治兵異文。


 簡車徒也。

徒，卒，《詩》「公徒三萬」。


 疏

車爲衍字，説詳《經義述聞》。


 何以書？

據蒐常事。


 蓋以罕書也。

罕書，謂一見例。例所不書，而一書以見例。《穀梁》云「秋，蒐于紅，正也」是也。


 疏

《刑法志》：「連帥比年簡車，卒正三年簡徒，羣牧

 五年大簡車徒。」此卒正三年簡徒也。魯爲方伯，何以一同卒正之簡徒？一州七卒正，魯自攝一卒正，故常自簡徒也。下大蒐乃方伯大簡車徒。




陳人殺其大夫公子過。

《左傳》：「陳公子招歸罪于公子過而殺之。」陳人者何？招也。稱人以殺，辭窮也。


 疏

程公説《分紀》：成公有四子，曰哀公，曰黄，曰招，曰過。




大雩。

冬，十月，壬午，楚師滅陳。

夷狄滅中國在所諱，日陳、蔡，非中國。楚屬之南牧、晉之同盟皆不書陳。楚爲伯，自討所屬之南牧，故可言滅。




執陳公子招，放之于越。殺陳孔瑗。

《傳》曰「滅人之國，執人之罪人，殺人之賊」。陳之罪人招耳。不言弑，詳著其討，不許楚滅之辭也。


 疏

瑗，《左》、《穀》作「奂」。




葬陳哀公。

滅國不葬，此葬者，存陳也。如滅而旋復，故下言歸于。此託陳臣子自葬，不與楚葬之也。





九年

《年表》：陳惠公吴元年。哀公孫也。



 疏

按，陳已滅，吴未立，《年表》以此爲吴元年者，順《經》文存陳也。繼哀公，則當以是年爲元年。




春，叔弓會楚子于陳。

《春秋》滅國以地見，此何以復言陳？存陳也。


 疏

已滅復見，不從地名，存之。故下又書陳火。




許遷于夷。

常遷不書，此書者，以許先爲徐州卒正也。


 疏

《春秋》諸名國多在豫州，如陳、衛、蔡、鄭，許既立爲方伯，卒正不能同在一州，故《經》有遷封推移之例。如今泰西諸名國皆在歐州，如修《大統春秋》，亦用移推例，遷名國于非、澳、南美。《左傳》：「二月庚申，楚公子棄疾遷許于夷

 ，實城父。然丹遷城父人于陳，以夷濮田益之。遷方城外人于許。取州來、淮北之田以益

 之，伍舉授許男田。」




夏，四月，陳火。

《傳》：「大曰災，小曰火。」陳已滅，故以小者言也。


 疏

陳自新城以後不與中國同盟，外之于中國。何爲外之？時升楚爲伯，退齊爲方伯，中國多一方伯，故以陳代楚也。既已外之，更言存之者，陳本中國，雖外之，故仍存之也。




陳已滅矣，其言陳火何？

據陳以上不記災，今已爲楚縣，則更不應記之矣。


 疏

火，《左》經作「災」。


 存陳也，

不以亡國待陳，因有災事書之。


 疏

爲存陳，故不言招弑，然著討招之義，則弑見矣。


 曰存陳，悕矣。

悕，《穀》作「閔」。


 曷爲存陳？

據蔡與陳同，曷爲獨存之。


 滅人之國，

上滅陳。


 執人之罪人，

執陳公子招。


 殺人之賊，

殺陳孔瑗。罪人與賊互文耳，不以弑事主瑗也。


 葬人之君，

葬陳哀公。


 若是則陳存悕矣。

國不存
 

注



 而存陳，亦閔之而然矣。




秋，仲孫貜如齊。

言大夫如齊，不言公如齊者，以楚代齊也。此記其事實。《孟子》曰：「以大事小者，樂天者也；以小事大者，畏天者也。樂天者保天下，畏天者保其國。」交鄰國之道者也。




冬，築郎囿。

書築囿，美叔孫

 昭子之言也。





十年


春，王正月。

夏，晉欒施來奔。

著齊大夫之亂。


 疏

《經》作「晉」，字誤，當作「齊」。惠公子公子堅字子欒，堅子公孫竈字子雅。欒施，子雅之子，字子旗。逐欒者，陳氏謀也。




秋，七月，季孫隱如、叔弓、仲孫貜帥師伐莒。

連記三大夫，禄去公室久矣。叔弓大夫也，何以在上卿下卿之中？代叔孫作右軍也。此伐莒，取郠不言者？諱之也。


 疏

隱如，《左》、《穀》作「意如」。一説叔弓即叔孫舍之誤文。




戊子，晉侯彪卒。

平公也。晉伯衰，六卿强，專晉，自後遂成三家分晉之局。定、哀無伯，晉爲方伯。


 疏

《晉世家》：「二十六年，平公卒，子昭公夷
 

注



 立。」




九月，叔孫舍如晉。

上伐莒之叔弓當爲叔孫舍。


 疏

舍，二《傳》作「婼」。




葬晉平公。

伯葬例月者，方伯例。譏失平邱之盟，主劉子，晉降爲方伯矣。


 疏

昭世晉侯之卒皆從方伯例月。




冬

何以無冬？闕文也。按，無冬者，不無脱字，非盡特筆。《解詁》以爲「取孟子之年」，則尤爲臆測。




十有二月，甲子，宋公戌卒。

戌，二《傳》作「成」。


 疏

《宋世家》：「四十四年，平公卒，子文公立。」





十有一年

《年表》：晉昭公夷

 元年，宋元公佐元年。





春，王正月，叔弓如宋。

葬宋平公。

叔孫爲卿，叔弓，大夫也。並見二文，事宋之禮不如晉也。




夏，四月，丁巳，楚子虔誘蔡侯般，殺之于申。

因般罪大，乃許楚子討。然虔即般也，般、虔同名，故一律治之。申者楚地，誘至申殺之，其地其日，皆爲重之。誘殺戎曼子不地不日。


 疏

《楚世家》：「十年，召蔡侯，醉而殺之，使棄疾定蔡，因爲陳蔡公。」靈侯如楚，楚殺之，使弃疾居之，爲蔡侯。楚靈王以般弑其父，誘之于申，伏甲，飲之醉而殺之，刑其士卒七十人。




楚子虔何以名？

據誘殺戎曼子不名。


 絶。

凡名皆誅以死刑。


 曷爲絶之？

據般有罪。


 爲其誘討
 

注



 也。

戎曼子無大惡，以夷狄相誘，是非易見；蔡般有大惡，楚得爲討賊，若不絶之，嫌楚得誘。因般有大惡，乃絶。楚子，明不得討；所謂常于嫌得者見不得也。


 此討賊也。

般殺父自立。


 雖誘之，則曷爲絶之？

所討得宜，雖誘，罪不至絶。


 懷惡而討不義，

楚子自弑其君，而討蔡般。


 疏

前諱其弑，所以成其討般；此又名之，所以惡其誘也。以夷狄治夷狄，又大惡，故不爲之諱。


 君子不與
 

注



 也。

故不與以討賊辭，而但科其誘討。誘討之罪

 尚輕，然以所討人者即己之罪，蔡應紀，楚亦應紀，故加等治之也。




楚公子棄疾帥師圍蔡。

于申已殺其君，此復圍其國。


 疏

棄，二《傳》作「弃」。




五月，甲申，夫人歸氏薨。

大蒐于比蒲。疏

《左傳》：「五月，齊歸薨。大蒐于比蒲，非禮也。」




大蒐者何？

據上蒐不言大。


 簡車徒也。

《刑法志》：「羣牧
 

注



 五年大簡車徒。」


 疏

何以或曰蒐、或曰大蒐？不言大蒐者，方伯三年自簡所攝卒正之徒；大蒐者，通簡一州二百一十國也。此夏田
 

注



 也。夏曰苗，不曰苗而曰蒐者，夏不田，不可言也。不曰蒐而曰大蒐，明非蒐也，如桓之再言蒸也。


 何以書？蓋以罕書也。

常事不書，此書者，譏夏田也。喪不貳事，有喪而大蒐，非禮也。




仲孫貜會邾婁子，盟于侵羊。

侵羊，二《傳》作「祲祥」。


 疏

内大夫可以會諸侯。




秋，季孫隱如會晉韓起、齊國酌、宋華亥、衛北宫佗、鄭軒虎、曹人、杞人于屈銀。

隱如，二《傳
 

注



 》作「意如」，酌作「弱」，軒作「罕」，屈銀作「厥憖」。


 疏

《左傳》：「會于厥憖，謀救蔡也。」不言救者，無救于滅也。




九月，己亥，葬我小君齊歸。

齊，諡也。凡有諡者皆書薨，無諡者書卒，如弋氏。




齊歸者何？昭公之母也。

《解詁》：「歸氏，胡女。」按《世家》，襄公妾，昭公尊之爲夫人。




冬，十有一月，丁酉，楚師滅蔡，執蔡世子有以歸，用之。

君在稱世子，君卒當稱子；不稱子，絶之也。鄭忽稱世子，明其當立，此以稱世子爲絶，義各不同。


 疏

《蔡世家》：「十一月滅蔡，使弃疾爲蔡公。」




此未踰年之君也，

據未踰年當稱子。


 其稱世子何？

父在之稱。


 不君靈公，

靈公即般也。不君者，弑賊宜誅。


 不成其子也。

不成其子，不得有父死子繼之辭。上不與楚誘討，嫌般無罪，不當絶，故于此乃正之。


 不君靈公，則曷爲不成其子？

據惡惡止于其身。


 誅君之子不立。

其父惡重，當坐弑父誅。陳、蔡一也，一存陳而不曰弑，一目而絶之；中外既分，又惡有輕重也。


 疏

《檀弓》「凡在宫者殺無赦」，父當絶，則子不得立。《春秋》誅君之子立者多矣，不可勝誅，故于有一明之，餘可類推。


 非怒也，

小惡止于其身，大惡則當絶。此不爲遷怒于其子。


 無繼也。

父誅，子當絶。


 惡乎用之？

用或于社。


 用之防也。

此非用社。防，山名。


 其用之防奈何？蓋以築防也。

《左傳》以爲岡與防音近，則云「用隱太子于岡山」。


 疏

《蔡世家》：「平侯立而殺隱太子。」按，平侯立在十三年，此言用之，當是已殺。是《世家》言「平侯立而殺隱太子」者，謂楚殺隱太子，復立平侯耳。





十有二年

《年表》：蔡侯廬
 

注



 元年，景侯子。吴餘昧元年。





春，齊高偃帥師納北燕伯于陽。

款卒于陽，如記卒之國則以名。納，見其以納卒。燕不在記卒之例，故不名，以見從諸侯不生名之例不名。


 疏

陽者齊地，後歸于燕，閔二年齊遷陽是也。其地爲燕所有。齊人納燕伯，不得入，乃納之于陽，如納蒯瞶于戚事。不以陽繫燕事，臣子不有君父也。此與納蒯瞶相比。




伯

據北燕伯出名，則納當亦名，今不名而伯。《穀梁》作「燕伯之不名，何也」。


 于陽者何？

據鄭伯入櫟、蒯瞶入戚、衛侯入陳儀，雖地邑，後皆由邑入國，此以下無入國之事。伯果否入北燕？不見其事。


 疏

《解詁》以爲截上三字爲問。按：北燕伯出奔，文見上文「納北燕伯于陽」，文義明白，若斷三字爲問，是以伯于陽爲人名，弟子雖愚，不至于此。如果以爲人名，則「納北燕伯公子陽生」則更成何文義？知文有脱誤，不似《解詁》以斷字爲問之説也。


 疏

《燕世家》：「高偃如晉，請共

 伐燕，入其君。晉平公許，與齊伐燕，入惠公。惠公至燕而死。」《左傳》：「齊侯舉矢，曰：『寡人中此
 

注



 ，與君代興。』」此齊伯之伯。


 公

鄭、曹生稱伯，卒名，葬稱公。稱公，謂款卒也。


 子

當爲「于」，字誤。


 陽，

句。


 生也。

《穀梁》：「不以高偃挈燕伯也。」禮：諸侯不生名。吴子謁

 伐楚，門于巢卒，名爲卒出；燕乃不記卒之國，《經》不能記卒稱名，故不名，以生禮待之。據《世家》，「齊伐燕，入惠公，惠公至燕而死」，至燕者，至燕之境，即陽是也。故納下地陽，無入國文。


 疏

《解詁》以爲人名。按，以爲齊陽生，則不應納于燕，且陽生四十餘年後乃見《經》；以爲燕公子，則燕不見大夫，燕無陽生，「納北燕公子陽生」亦不成文義。《史記·十二諸侯年表》今有十三，考《史記》緣《春秋》而作，《春秋》燕不記卒，則《年表》無燕，即合十二之數；後人因《世家》燕國最久之説，乃附燕于《年表》以致多爲十三。《經》、《傳》于記卒不記卒義例最嚴，此不名以見不卒，即《年表》所以無燕之例。


 子曰：「我乃知之矣！」

此解稱北燕文，謂北燕大于南燕，北燕同姓，南燕不同姓，當以北燕稱燕，于南燕加南字。《經》于南燕稱燕，于北燕加北字，是以小加大，故發此難也。


 疏

稱北燕爲未修《春秋》原文，孔子讀《春秋》知其闕
 

注



 誤，故難其事也。《論語》「吾猶及史之闕文也」是也。


 在側者曰：

游、夏侍側，聞子言而疑，故問之。


 「子苟知之，何以不革？」

知北爲誤加字，當削去，移加南燕。何以知之尚仍而不改。


 疏

革，改也。《春秋》有筆、削，凡史文之可正者正之。如「星霣如雨」是也。


 曰：「如爾所不知何？

《春秋》有傳疑例，所謂「疑以傳疑」是也。此「北」字不革，使人知史于南燕不加南，于北燕加北，有此稱謂，蓋列國疆里大小後世兩得考見，其誤易知。故存此一條，以明述而不作之意。


 疏

《春秋》原有闕文、有特筆，孔子恐後人以特筆爲闕文，故特存闕文以示例，餘皆特筆，不可以闕文説之，必如此，然後爲闕文。又以《春秋》有取義，恐人疑皆孔子之言；故雖闕文，仍從史不改，以明述意。


 《春秋》之信史也。

信史者，□

 史文是信也。《穀梁》昭二年傳：「其曰北燕，從史文也」是。


 疏

按，「子曰」以下説信史之義，上連伯于陽之文，故説者必以非常可駭求之，遂至爲世詬病。按所説如果于《經》可合，尚可言也，若不求《經》、《傳》之安，維務求非常可駭以炫俗聽，此皆先師之過，是以累《傳》，非《傳》已如此也。


 其序則齊桓晉文，

《孟子》引作「其事則齊桓晉文」。齊、晉二伯也，《春秋》上無天子，下無方伯，故以二伯主其事。二伯者，上輔天子，下統方伯，《春秋》見百二十國，雖所書事甚多，然以齊、晉爲統宗。《孟子》宣王問「齊桓晉文之事可得聞乎」，亦《春秋》之教也。


 其會則主會者爲之也，

《孟子》引作「其文則史」。其文仍史之舊文，故闕不敢改者，所以爲信史也。


 其辭則某
 

注



 有罪焉爾。」

《孟子》引作「其義則邱竊取之矣」。《緯》云：「孔子曰：『吾因其行事而加乎王心焉
 

注



 。』」假其位號以正人倫，因其成敗以明順逆；故其所善則桓文行之而遂伯，所惡則亂國行之終以敗。王充論：「孔子得史記以作《春秋》，及其立意創義、褒貶賞誅不得因史記者，渺思自出于胸中也。」


 疏

未修《春秋》則史學也，既修則辭義别有所託，乃爲經教，因不盡因，革不盡革，此《春秋》之大例也。云「有罪」者，《春秋》有改制之文，不盡從舊史。《孟子》云：「《春秋》，天子之事也。是故孔子曰：『知我者，其唯《春秋》乎！罪我者，其唯《春秋》乎！』」謂此也。孟子爲《春秋》大師，去孔子時未遠，居與孔子鄰近，所言《春秋》，爲得真實。此《傳》作于沈子、高子、公扈之後，世遠傳聞，小有流變，不如孟子所言明切，今故就孟子所言以解之也。陽者何？燕邑也。何爲納于陽？不得入燕也。與入櫟、納戚同。北燕伯卒于陽，何以不名？燕，不記卒之國，故不名，從生辭也。《左傳》：「齊高偃納北燕伯欵于唐，因其衆也。」亦此意。




三月，壬申，鄭伯嘉卒。疏

《鄭世家》：「二十六年，簡公卒，子宣公寧立。」




夏，宋公使華定來聘。

華定，執政。以下見五大夫之亂，華氏强盛之所致也。故《春秋》譏世卿。


 疏

《左傳》：「宋華定來聘，通嗣君也。」此爲外交通例。至于世子還圭之禮則尤重，説詳《白虎通義》。




公如晉，至河乃復。

言公不得入乎晉，以見出奔之禍。


 疏

《左傳》：「取郠之役，莒人愬于晉。晉有平公之喪，未之治也，故辭公。」




五月，葬鄭簡公。

月葬，正也。二月，未及時。




楚殺其大夫成然。

董子説：靈王無道，又以暴意

 ，殺無罪臣成然，楚國大懣。


 疏

成然，《左》作成熊，《穀》作成虎。




秋，七月。

冬，十月，公子整出奔齊。

整，二《傳》作「憖」。三家專魯，公子皆不保其家。大夫執國命，書以譏内。


 疏

《左傳》：「叔仲小、南蒯、公子憖謀季氏。憖告公，而遂從公如晉。南蒯懼不克，以費叛如齊。子仲還，及衛聞亂，逃介而先。及郊，聞費叛，遂奔齊。」




楚子伐徐。

徐州舉在東南，如今澳洲在赤道南，楚、晉交。書比以見例。


 疏

《楚世家》：「十一年，伐徐以恐吴，靈王次于乾谿以待之。」《左傳》：「楚子狩于州來，次于潁尾，使蕩侯、潘子、司馬督、嚻尹午、陵尹喜帥師圍徐以懼吴。楚子次于乾谿，以爲之援。」按，與《楚世家》同。




晉伐鮮虞。

鮮虞者何？冀州之國也。何以狄晉？惡伐同姓也。《穀梁》：「其狄之何也？不正其與夷狄交伐中國，故狄稱之也。」


 疏

《春秋》之教，屬辭比事。晉、楚二伯每比書其侵伐，《傳》所謂「不正其與夷狄交伐中國」。此從屬比以見例。





十有三年

《年表》：鄭定公寧元年。





春，叔弓帥師圍費。

圍費者何？陪臣執國命也。


 疏

《左傳》：「叔弓圍費，弗克，敗焉。平子怒，令見費人執之，以爲囚俘。冶

 區夫曰：『非也。若見費人，寒者衣之，飢者食之，爲之令主而共其

 乏困，費來如歸，南氏亡矣。民將叛之，誰與居邑？若憚之以威，懼之以怒，民疾而叛，爲之聚也。若諸侯皆然，費人無歸，不親南氏，將焉入矣？』平子從之，費人叛南氏。」




夏，四月，楚公子比自晉歸于楚，弑其君虔于乾谿。

虔即公子圍也，即位後改名虔者，古傳

 謂此爲譏二名也，後師乃移以並説何忌、曼多也。


 疏

《楚世家》：「十二年，楚靈王樂乾谿，不能去也。國人苦役。初，靈王會兵于申

 ，戮越大夫常壽過，殺蔡大夫觀起。起子從亡在吴，乃勸吴王伐楚，爲間越大夫常壽過而作亂，爲吴間，使矯公子棄疾命，召公子比于晉。至蔡，與吴、越兵欲襲蔡，令公子比見棄疾，與盟于鄧。遂入弑靈王太子禄，立子比爲王，公子子晢爲令尹，棄疾爲司馬，先除王宫。觀從從師于乾谿，令楚衆曰：『國有王矣，先歸復爵邑田室，後者遷之。』楚衆皆潰去。靈王聞太子禄之死也，自投于車下，而曰：『人之愛子亦如是乎？』侍者曰：『甚是。』王曰：『余殺人子多矣！無能及此乎？』」




比弑其君，其言歸何？

據齊陽生入弑不言歸。《穀梁》：「歸而弑，不言歸。」


 歸

《穀梁》作「以比之歸弑」。


 無惡于弑立也。

《穀梁》作「比不弑也」。比惡，無心于弑，故不言入。


 歸無惡于弑立者何？

據以歸弑立者也。


 靈王爲無道，作乾谿之臺，

弑地乾谿，歸地楚，亦以見非比弑。


 三年不成。楚公子棄疾

自是棄疾弑耳。


 脇比

比之歸，棄疾招之。


 而立之，

脅而立之，此皆棄疾之謀。


 然後令于乾谿之役曰：「比已立矣，後歸者不得復其田里。」

乘民思歸之怨。


 衆罷而去之，靈王經而死。

此述弑事，明皆棄疾主之，詐告

 比得晉力可以歸，至而脅立之。言歸者，明其本無弑君而立之意。不日者，起非實比弑。封内地者，起禍所由，因以爲戒。


 疏

董子説：「靈王行强乎陳、蔡，意廣以武，不顧其行，慮所美，内罷其衆。乾谿有物女，水盡則女見，水滿則不見。靈王舉發其國而役，三年不罷，楚國大怒。又行暴戾，殺無罪臣成然，楚國大懣。公子棄疾卒令靈王父自殺而取其國。漁不離澤，農不去疇，士民相發也。此非盈意之過也耶？」




楚公子棄疾殺

 公子比。

此弑而代，不以當國辭，言不以嫌代嫌。兩下相殺不志，志棄疾，明主弑者棄疾。此曰棄疾，下曰居，改名也，一人二名，《春秋》所譏，已孤不更名。


 疏

《楚世家》：「楚國雖已

 立比爲王，畏靈王復來，又不聞靈王死，故觀從謂初王比曰：『不殺棄疾，雖得國猶受禍。』王不聽，乃去。棄疾歸。國人每夜驚曰：『靈王入矣！』乙卯夜，棄疾使船人從江上走呼曰：『靈王至矣！』國人愈驚。又使曼成然告初王比及令尹子晳曰：『王至矣！國人將殺君。司馬將至矣！君早自圖，無取辱焉。』初王比及子晳遂自殺。丙辰，棄疾即位爲王，改名熊居。
 

注



 」




比以立矣，

棄疾逆于晉，遂弑靈王而奉之。


 其稱公子何？

據無知、州吁皆以國氏。


 其意不當也。

據上傳知其脅。棄疾主弑，借比爲名。


 其意不當，則曷爲加弑焉爾？

據棄疾主弑當目棄疾，不當言比弑。


 比之義，宜乎效死不立。

比被脅，其意不當，則宜效死不立；今守義不固，聽從脅立，是有貪立之心，故加弑以罪之。


 大夫相殺稱人，

討賊稱人。


 此其稱名氏以殺何？

討賊不言名氏，此言棄疾，如弑君之例。


 言將自是爲君也。

使與弑君而立者同文，以赦比而主棄疾也。


 疏

此雖不成君，棄疾已君之，故從弑君辭，以起比前弑乃加弑也。




秋，公會劉子、晉侯、齊侯、宋公、衛侯、鄭伯、曹伯、莒子、邾婁子、滕子、薛伯、杞伯、小邾婁子于平邱。

召陵主劉子，爲大一統，此亦主劉子，曷爲言同盟？由北而南，中分天下，先以北國歸王臣，至定四年，乃南北一統。王臣主會，晉、齊退爲方伯之辭也。考八州八伯，此會晉、齊、魯、衛、鄭，乃

 隱、桓五帝之辭；宋爲王後，外州四伯：楚、吴、陳、蔡。秦不見者，中分天下，南一皇四帝，如《小雅》辭。柔日與北合爲十日，如《易》下經之十首卦。


 疏

此會謀代楚，楚因之復陳，皆諸侯之力。自此至定四年，二十三年晉、楚不交兵。楚有吴禍，晉六卿强，各相争，無志諸侯也。




八月，甲戌，同盟

劉子不盟也。北方同盟，小同；召陵大同，不言同。《穀梁》：「其日，善是盟也。」


 疏

自莊至此爲邦國例。雖有帝、王、伯之分，同以九數起例，合外八州。


 于平邱。

無閒事，不當再舉地，湨梁、雞澤皆不再舉地。三字當爲衍文。


 疏

月在會下者，不同月也。以七月會、八月盟，傳中「無閒事，不再舉地」。同盟始于莊十六年，終于此。莊、昭相比，齊八同盟，故一匡爲《穀梁》以爲「尊周」；晉、楚中分，十二同盟，《穀梁》以爲「外楚」，皆北方國也。天皇中分天下，各統四帝，爲《小雅》四始五際。北爲上方，統寅、申、巳、亥，南爲下方，統子、午、卯、酉。晉託之上方，楚託之下方。




公不與盟。

雞澤外陳袁僑

 同，圍齊外齊同；盟而公不與，外公于同之外。


 疏

公事楚，故諸侯外公也。不與者，可以與也，譏公事楚。


 疏

事詳《魯語》。




晉人執季孫隱如以歸。

「執」與「以歸」并言者，執以致晉討，歸以安季孫也。


 疏

隱如，二《傳》作「意如」，行父言「舍之于苕邱」。




公至自會。

沙隨致公在執先，此執後乃致公。不與盟，故以會致。




公不與盟者何？

先舉公，如公自外辭。鄭伯言逃歸不盟，此言不與，與不盟異。


 公不見與盟也。

時諸侯以公事楚，不許公盟。辭如公自不與，以爲内諱也。


 公不見與盟，

恥甚。


 大夫執，

辱甚。


 何以致會？

據有恥辱不致。


 不恥也。

不恥，故以會致。


 曷爲不恥？

據扈恥公失序。


 疏

孔子告顔子曰：「曩吾修《詩》、《書》、正禮樂，將以治天下、遺來世，非但修吾一身而治魯國而已。而魯之君臣日失其序，仁義益衰，情性

 益薄。此道不行一國與當年，其如與天下與

 來世矣！吾始知《詩》、《書》、《禮》、《樂》無救于

 治亂，而未知所以革之之方

 。此樂天知命者之所憂。雖然，吾得之矣。夫樂而知者，非古人之所謂

 樂知也。無樂無知，是真樂真知；故無所不樂，無所不知，無所不憂，無所不爲。《詩》、《書》、《禮》、《樂》，何棄之有？革之何爲？」


 諸侯

四方諸侯。


 遂亂，

齊桓一匡，晉、楚中分，莊至昭之序也。定世無外伯，法十二諸侯例。無累數至四國者，與言同盟世相反，故曰亂。《傳》：「《春秋》撥亂世反之正。」


 疏

自此以後不書同盟，無中外分。


 反陳、蔡，

反者，反之于中國也。陳、蔡本中國，因中分乃外之，此會以後，反之于中國。素見外之陳、蔡猶反之，此新見之魯，故不以爲恥；以將至大同，中外可不言也。


 疏

下二「歸」是也。復二國，善事，《穀梁》以是盟爲善；《傳》不恥不與者，《公羊》大一統，不分中外。


 君子

以大一統言。


 不恥不與焉。

此雖言同，下浩油乃合天下而盟，不分南北，故不以不與爲恥，而致會也。


 疏

諸侯外公者，爲楚故耳。棄疾封陳、蔡之君，使説諸侯，諸侯從陳、蔡之言還師，不復討楚。始惡公事楚，終與楚和，以天下一統。諸侯皆和楚，則公不恥矣。




蔡侯廬歸于蔡。

歸者，從夷狄反中國辭。誅君之子不得立，此何以復國？非般之子也。君有罪，其國未可滅，當别求後以立之。


 疏

《楚世家》：「平王以詐弑兩王而自立，恐國人及諸侯叛之，乃施惠百姓，復陳、蔡之地而立其後如故，歸鄭之侵地。存恤國中

 ，修政教。」《蔡世家》：「楚平王乃求蔡景侯少子廬立之，是爲平侯。」




陳侯吴歸于陳。

定、哀以後陳、蔡辭同中國，如隱、桓之世。


 疏

《陳世家》：「楚平王初立，欲得和諸侯，乃求故陳悼太子師之子吴，立爲陳侯，是爲惠公。惠公立，接續哀公卒時年而爲元，空籍五歲矣。」




此皆滅國也，

國已滅，當如城邢、城緣陵之文。


 疏

陳、蔡前分有罪無罪、中國夷狄，此同言之，録其大而略其細也。就復國言之，則同也。


 其言歸何？

言歸，有國辭，如失國而歸者然。


 不與諸侯

指楚。


 專封也。

《穀梁》作「不與楚滅」。滅由楚，封亦由楚，皆所不許。故二《傳》各言一端。


 疏

此新立公子也。初不與楚滅陳、蔡，故並不與楚專封。其稱爵而名者，如失地之君者，皆以泯

 滅與封之迹也。




冬，十月，葬蔡靈公。

三十月乃記葬。國復乃葬，陳早蔡晚，互相起。此不葬者葬之，不與楚滅，且成諸侯之事。


 疏

靈公早葬矣，何爲于此乃言葬？亡國不葬，葬者臣子事，有臣子而後書葬，故此于復國後乃書葬也。




公如晉，至河乃復。

以下不同盟。晉不爲二伯，故公不朝晉，託于至河有所聞而反。


 疏

定世一言至復，以下不再如，晉失伯。凡事必有漸，雖公爲三家所搆，亦失伯之漸。




吴滅州來。

州來者何？揚州之國。成七年書入，至此乃滅。後蔡遷州來者，諸侯遷封例。


 疏

《左傳》：「吴滅州來，令尹子旗請伐吴。王弗許，曰：『吾未撫民人，未事鬼神，未修守備，未定國家，而用民力，敗不可悔。州來在吴，猶在楚，子姑待之。』」





十有四年

《年表》：楚平王居元年，陳侯吴元年，蔡侯廬元年。





春，隱如至自晉。

大夫執則致，致則名。隱如惡，然而致見君臣之禮也。


 疏

事詳《魯語》。




三月，曹伯滕卒。

曹卒何以月？由日而月，循環之例也。下十八年月，二十七年月，皆例積于月也。使以十八年爲時，二十七年爲月，定八年仍以日終，首尾皆日，不見遞降之例，故積於月也。


 疏

在外卒者二，不日。




夏，四月。

秋，葬曹武公。

曹葬者，有諡；莒不葬者，無諡。考《左傳》，莒君皆以地爲號，不舉諡，知無諡。


 疏

《曹世家》：「二十七年，武公卒，子平公頃

 立。」




八月，莒子去疾卒。

《春秋》之教，屬辭比事，諸書比觀，而義自見。故書每對文並舉，相比起義。曹、莒卒正上等，比書其卒，一葬一不葬，義可見矣。


 疏

莒文、成以後卒者，卒正也；不葬者，夷狄也。去疾卒，著

 邱公也，子郊公立。莒已爲卒正，何以月卒？不正也。




冬，莒殺其公子意恢。

意恢，未踰年之君也，其稱公子者，辭窮也。莒大夫，此氏公子者，殺其君之子，不氏不見其惡，故盡其親以舉之。辭窮則從同，亦以貴賤不嫌。曹、莒皆無大夫，曹殺稱大夫不名，莒殺稱名氏不言大夫，互文也。


 疏

《左傳》：「郊公奔齊。公子鐸逆庚輿

 于齊而立之。」不言者，略之也。此何以殺之？郊公之所善，蒲餘欲出君，故先殺之也。





十有五年


春，王正月，吴子夷昧卒。

吴卒皆月，與楚日自相比也。楚大夷，故日；吴小夷，故月。董子説有大夷小夷之分，故楚卒日而吴卒月。


 疏

昧，二《傳》作「未」。《吴世家》：「四年，餘昧卒，欲授弟季札，季札讓，逃去

 。于是吴人曰：『先王初命兄卒弟代立，必致位季子。季子今逃位，則王餘昧後立

 。今卒，其子當代。』乃立王餘昧之子僚爲王。」按，《世家》記年有誤字，四年當爲十七年。




二月，癸酉，有事于武宫。籥入，叔弓卒；去樂，卒事。

祭曷爲或言大事

 、或言有事？大事于大廟合祭，已毁未毁皆合食；有事凡未毁者合食，已毁者則不及。諸侯五廟，禮。武宫，四親廟之主皆祔。


 疏

籥，舊作「龠」。




其言去樂卒事何？

據入者言萬，去籥言名，不言卒事。


 禮也。

以加録卒事即非禮，但當言去籥而已，若去樂矣。總言樂，明悉去也已。


 君子有事于廟，

己至廟行禮。


 聞大夫之喪，

大夫國體重之，雖在廟中得通，故得聞。


 去樂

悲痛不忍，舉有聲者避之。


 卒事。

畢竟祭事。凡下行者同此，諸侯于來朝之國同。


 大夫

亦謂入廟以後。


 聞君之喪，

卑于尊。以下《禮經》可作數十篇用。


 攝主而往。

主謂己，主祭者。臣聞君之喪，不可以不即行，故使兄弟若宗人攝行主事，而往不廢祭者，古禮也。凡上行者同此，諸侯于天子及于往朝之大國亦從此例。


 大夫聞大夫之喪，

尊卑相同。


 尸事畢而往。

賓尸事畢而往也。凡平行從此例，如《禮》士相見、大夫相饗之比。


 疏

《傳》詳上、下、平行三等之分，如《雜記》、《小記》，推例言之，故《禮經》一篇可推衍數十篇。《禮經上達下達表·禮經凡例》言一篇可作十數篇之用，如《冠》、《昏》言士，而天子、公、卿、大夫、庶皆在所包，此一節可作六篇。又，燕、公食、卿饗全見三禮，以見尊卑隆殺，然三禮各有六門，見天子燕禮，公以下從略；公食禮，天子與卿以下從略；卿饗禮，天子、公及大夫以下從略；《饋食》雖列二篇，而卿以上士以下從略。而尊卑升降猶不在此例。此一篇作十數篇讀之説也。如《士相見禮》與《覲

 》、《聘》同是見禮，録三篇矣；而記中所言士見君、見卿大夫，又大夫相見，與見君、卿、士以及庶人見君之類，所有脱儀異節，多見於記、傳。今本撰此表以《禮》正篇居首格，以下備録諸禮節異同，凡《傳》所有悉列之，間以意推補，不拘多少。又，記、傳所言尊卑異節，皆其不同者，凡係上下所同，皆不著説矣。




夏，蔡朝吴奔鄭。

朝吴舊作「昭吴」。不言出者，爲楚使，若非蔡臣者然，故不言出也。蔡見《經》大夫皆公子公孫，無以别氏，見者惟朝吴别氏朝。


 疏

朝吴者，公子朝之孫，公孫歸生之子。楚復蔡，以吴爲盟。出奔者，無忌讒之。繫之蔡，本蔡人。




六月，丁巳朔，日有食之。

周天三百六十五

 度，以天比地，亦三百六十五度，以十二次舍分，每次爲三十度强。每度地得二百一十里，三十度合爲六千三百里，即爲天之一次。以一度當一日，五度爲一候，十五度爲一節。以地球分十二次十二州十二教，則如《幼官》篇有十二小卯小酉。凡節、候皆有十二，是合地球一時中全有十二時，一月中全有十二月。故《月令》固爲中國言，一歲有十二月，定爲地球言，一月中十二月氣候全備，陰陽不同，寒暑相反。每以三十度分一月，而十二月之朔則以日食定，故全球雖分十二月，而朔、望則同以日食起算。此《經》所以書三十六日食之故也。六經中曆法、世紀皆疏略不全，故《史記》三代以前但有《世表》，《漢志》但有《世經》。自有《春秋》而後連記二百四十年中之事，甲子四周，故凡言曆法，皆託見於《春秋》。《公羊》以元年春王正月爲大一統，是皇、帝曆法亦取決于《春秋》，《帝典》、《月令》僅詳一年，不及《春秋》推至二百四十年。此全球曆法所以皆藉《春秋》以考見，故先師以年、時、月爲大統之學。以地比天，分十二次，三十度爲一次，每次首爲朔，尾爲晦。如今中國春于南美爲秋，南美春于中國爲秋，春秋以名書，藉斗柄所指正方顛倒以起例。以中寅立法，可曰礿指春，魁指秋，以春秋顛倒名之，而曆本以立。餘月則不取斗柄取日纏。斗順行，日纏逆行，惟寅申二次以斗柄爲寅正月，魁爲申七月。故中國建亥，斗柄指寅，以寅定中國；寅之卯則春正在丑，寅之辰則春正在子，寅之巳則春正在亥，寅之午則春正在戌，寅之未則春正在酉，寅之申則春正在申。又，斗柄日纏相會，與東之寅、西之

 申同；由是寅之酉則春正在未，寅之戌則春正在午，寅之亥則春正在巳，寅之子則春正在辰，寅之丑則春正在卯，寅之寅則春正亦在寅。此亦爲六合地球之寒暑節候仿日纏逆行。故欲知地球春在何次，以日纏考之即得。一朔同日，有十二朔，每三十度則月建殊焉，周而復始，循環無端，一日之中，四時之氣候俱備。然十二次有十二月之節候，時令不同而朔則同。故陰陽差迕，寒暑變遷，惟藉一日食以考交會。同在地球，所差有限，雖有食不食之分，則交會必此一日，此《春秋》書日食也。其必三十六見者，則每次三見食，合爲三歲法，所謂三歲、三年、三統之起例。蓋如三統，天統記十二朔，地統記

 十二朔，人統記十二朔。書食只爲記朔，三十六而三歲三年皇帝備。此《春秋》爲萬世下大統之曆法言也。




秋，晉荀吴帥師伐鮮虞。

隱、桓只見青、豫、雍，比于地球之北。黄道在南北之中，名曰中國。晉在北，爲紺緅，南楚爲紅紫，隱、桓之世所不取。此伐而取邑，不言取邑者，略之也。前伐與楚比，狄之；此又與齊比，所伐之國同而伐者不同，故前狄此不狄。


 疏

事詳《左傳》。晉、楚國自廣，故地多數圻
 

注



 。




冬，公如晉。

公惟五年及此得如晉。董子説：「先晉昭之卒，一年無難。」


 疏

《魯世家》：「昭公十五年朝晉，晉留之葬晉昭公，魯恥之。」





十有六年

此年公在晉。何爲不存公？中國不存公也。



 疏

《年表》：吴王僚元年。




春，齊侯伐徐。

比見三大國之攘，以爲中外之分。外州不見夷狄，故徐州以州舉，豫見戎曼子，冀見賁渾戎。徐人行成，受賂而還。十二年楚伐徐，與晉伐鮮虞比，因而狄晉。此言齊伐，同爲中國交伐，故不狄，實乃同狄，以前例後可見。


 疏

《左傳》：「二月丙申，齊師至于蒲隧，徐人行成。徐子及郯人、莒人會齊侯，盟于蒲隧，賂

 以甲父之鼎。叔孫子曰：『諸侯之無伯，害哉！莫

 之亢也，無伯也夫！』」


 疏

誘者惡道，一見于戎曼子，再見於蔡侯般。直書不諱，所以

 惡楚子。




楚子誘戎曼子殺之。

不月不日不地者，略之也。戎曼者，豫州之夷也，楚誘殺之。後有晉執之以歸楚


 （楚）

之事。




楚子何以不名？

據誘蔡侯名。


 夷狄

《禹貢》早在二千年前已稱美備，《春秋》遠在後，宜愈加脩明，乃只方二千里，爲中外四州皆夷狄。《知聖篇》論《禹貢》，須知五千里爲百世而作，不沾沾爲夏禹之一代而言，當與《車輻圖》對勘；詳内八州而略要荒，十二州山水部屬實附見於内八州中，九州惟豫、兖不見夷字，夷、蔡皆要荒小服，附見邊州，非謂内州之夷。其敘九州用大乙行九宫法，始東北，終西北，每正方服岳名，餘附岳名以見，徐牧附東岳，諸州可例推。五服加三，即爲九畿圖，九畿三倍，乃爲車輻圖。《春秋》以九州分中外，是《春秋》以前疆域尚未及三千里，《春秋》收南服乃立九州，不及要荒，《尚書》乃成五千里定制，《周公》篇又由海内以推海外，皆此《禹貢》之微言大義。


 相誘，君子不疾也。

戎曼非中國。《春秋》以中國治中國，以夷狄治夷狄。中國可以治夷狄，夷狄不可以治中國也。


 疏

以蔡事相比，是以夷狄待之，特略之。


 曷爲不疾？

據不疾則不書。


 若不疾，

謂不名是不如中國之文。


 乃疾之也。

直録其事，乃所以爲惡也。不加疾，蓋以無知而薄責之者然，然其所以疾之深也。


 疏

大同學先蠻野後文明説。




夏，公至自晉。

公至自晉，略如今督撫赴部考驗後還任。無虚行，必有事故。


 疏

晉之爲四岳，從《禹貢》言之。孔子論五帝德，每帝各有四至，分天下爲五。五帝各有四至，託五帝分司五極，一帝爲一極之四至，非就中國四至而
 

注



 言之。其有地名重見者，譒譯例也。禹居中，爲夏服；高陽北極，帝邱之所託；帝嚳南極；堯在東極；舜在西極。五帝同時分司，並見禹之四岳爲四門，堯之四岳爲四目，舜之四岳爲四聰，高陽爲八元，高辛爲八凱。詳見《周禮圖表》。




秋，八月，己亥，晉侯夷卒。

昭公也。平邱之《傳》曰「諸侯遂亂」，自是以下，各國仿《詩》例爲十二諸侯，合劉子、二伯爲十五《國風》，以合《周禮》十二風土之事。隱、桓爲六合，中爲八伯十首，終于十二諸侯。晉失伯爲冀牧，與齊、楚、吴爲四岳。《左》、《國》以齊、晉、秦、楚爲四岳，《經》以吴易秦者，以地言秦適在西，以號言則稱伯，《經》以鄭同爲大夫，故不用秦而用吴。王之四岳爲四門，帝之四岳爲四目、四聰、八元、八凱，皇之四岳爲羲、和、仲、叔四極。故《尚書》詳四岳。


 疏

《晉世家》：「六年卒，子頃公去疾立。」




九月，大雩。

季孫隱如如晉。

無冬字，何也？按：大夫會葬，月皆在如上，此在如下者，異時也。季孫以九月如晉，十月乃葬，不可以冬時加于秋事也。以葬月加于如上者，不異時也。


 疏

《左傳》「駒支曰：『無歲不往，無役不從。
 

注



 』」則魯之如晉者無歲無之，《經》不盡書耳。




冬，十月，葬晉昭公。

大國月葬，失伯爲冀岳也。三月而葬，不及禮。


 疏

《論語》四飯之適齊、楚、秦、晉，爲四岳四貢之飯，説詳《白虎通義》。《大學》之舅犯、《楚書》、孟獻子、《秦誓》與《康誥》，合爲五岳。《尚書》之《費誓》、《秦誓》、舅犯、《吕刑》亦四岳，皆有晉爲岳之明文。





十有七年


春，小邾婁子來朝。

附庸亦言朝何？以夷狄乃不言朝也。何以不書卒葬？微國也。


 疏

昭世再言小邾婁來朝，近世録小國詳也。下不言小邾婁來朝。《經》凡四見。




夏，六月，甲戌朔，日有食之。

《春秋》記日食不記月食，不必扶陽抑陰，書日食以定曆法，朔定而望可知；且朔一定而月食有變遷，故不書月食，以爲無關大例。王中國用一曆，雖有小差，不害其同。若皇、帝居中建極，地大物博，班曆法以受民，即如中國與南美陽陰節候全反，使以中國曆行之南美，皆爲反時，以秋耕，以春斂，冬至實夏至，立秋實立春。今日草昧初開，説者但曰夏日，使人至南美，其地方大雪酷寒。作曆之説，今尚無人議及。且以南北對衝言之，十二支對冲之地莫不如此；故聖人生知安行，于數千年早定六曆之法，曰魯、曰殷、曰夏、曰顓頊、曰黄帝、曰周。《春秋》之春三月，魯曆也；秋三月，殷曆也；夏三月，夏曆也；冬三月，顓頊曆也。中央則用黄帝曆。分爲五帝，皇乃用周曆，以五極寒暑節候同異合爲一表。以五方言之，則大端五變；以十二次言之，則每三十日全有一年節候。一日分十二支，一月分三百六十日，故曰周曆包乎衆有。古曆法有三家，今分爲五：中央之周曆無寒、無暑、無冬、無夏，所謂渾天；一曰混沌，《莊子》中央之帝曰混沌是也。東北北蓋天，西南南蓋天，從赤道割破，各象一上員下方之形，即魯曆殷曆也。西北曰北宣夜，東南曰南宣夜，即顓頊與夏曆也。周曆者，《春秋》之紀年也，四曆者，《春秋》之首時也
 

注



 ，每曆轄三月。爲十二次、十二風者，《春秋》之紀十二月也。每帝分司九十度，有一時九十日之十八候。每三十度分爲一月，每三十度六千三百里之初度爲朔，尾爲晦，非紀日食不能定朔，即不能分作十二月也。今中國于全球不能當十二分之一，蓋以實地言，則中國略得三十度左右；以經緯寒熱道言之，合全球止得二十分之一。故中國用一曆尚可，若沿邊再加萬里

 ，緯度在六十以外，則不能只用一曆可知。故《漢志》、《春秋》用殷曆。《漢志》有六曆之説，東用魯曆，西用殷曆，北用顓頊曆，南用夏曆，中用黄帝曆，皇又用周曆；則合五曆爲一表，即宗天之義、測天之法
 

注



 。分爲五曆，分爲六軍，此皆大統皇、帝師説，即《周禮》以十二起例之十二月、十二律吕、十二次、十二風、十二土、十二壤、十二教之古説。皇、帝所以必用律吕分十二次者，即《春秋》紀十二月紀三十六日食之義也。


 疏

《年表》：「五月朔日食。」董子説「時宿在畢

 ，晉象也」。




秋，郯子來朝。

郯者何？青州之連帥也。其言朝何？明事方伯之禮也。


 疏

《左傳》：「郯子來朝，公與之宴。昭子問焉，曰：『少皥

 氏鳥名官，何故也？』郯子曰：『吾祖也，我知之。昔者黄帝氏以雲紀，故爲雲師而雲名；炎帝氏以火紀，故爲火師而火名；共工氏以水紀，故爲水師而水名；大皥氏以龍紀，故爲龍師而龍名。我高祖少皥摯之立也，鳳鳥適至，故紀於鳥，爲鳥師而鳥名
 

注



 ：鳳鳥氏，曆正也；玄鳥氏，司分者也；伯趙氏，司至者也；青鳥氏，司啟者也；丹鳥氏，司閉者也。祝鳩氏，司徒也；鴡鳩氏，司馬也；鳲鳩氏，司空也；爽鳩氏，司寇也；鶻鳩氏，司事也。五鳩，鳩民者也。五雉爲五工正，利器用、正度量，夷民者也。九扈爲九農正，扈民無淫者也。自顓頊以來，不能紀遠，乃紀於近。爲民師而命以民事，則不能故也。』」




八月，晉荀吴帥師滅賁渾戎。

此與楚殺戎曼子同，南北皆侵、滅自廣，所謂南夷北狄交侵。戎以賁渾名，别其種類，乃與中國雜處之戎，非真戎。賁，二《傳》作「陸」。


 疏

《經》不見真四裔，又于外四州不見裔，惟北方稱爲中國，與華雜處則書之。夷狄滅不志，志者，因晉及之。賁渾戎甚睦于楚，晉侯以其貳於楚也，故襲滅之。




冬，有星孛于大辰。

《年表》：「彗星孛辰。」彗無定名，故云有星而已。《周禮》以星定地，有分野之説。東宫蒼龍澤國，故以龍爲節；西宫白虎山國，故以虎爲節；北極居中原國，故以人爲節。北斗居中，臨馭四方，周監二代，泰皇獨尊之説也。三統之素、青、黄，即春三月有王之説。《傳》曰大火爲大辰，參、伐爲大辰，北極亦大辰，星孛于大辰。三辰即三統。子爲天統，丑爲地統，寅爲人統。大火，東方《魯頌》；參伐，西方《商頌》；北斗，中央《周頌》「西狩獲麟」，有改文從質、以鳥名官之義。彗者，所以除舊布新也。《詩》曰「羔裘翺翔，狐裘在堂」，又曰「緇衣之宜兮，敝予又改爲兮。之子之館兮，還予授子之粲

 兮」，改緇、黄而從素，明從質也。《春秋》三孛，孛于大辰，改文從質、羔裘翺翔也，孛入北斗，不用周統，不用人統，狐裘所以在堂也；至于參伐，不曰孛于西方，而曰孛于東方，柄在東而尾在西，以明從質改文之義，所以書「西狩獲麟」也。《邶風》西方之詩，曰「狐裘蒙戎，匪車不東」，言東以起西，以見孛于東方，其柄則在參、伐也。


 疏

泰西天文家説彗亦行星，自有軌道，與五行星同繞日而行。記録星異，以明測天之學。王者法天，弧矢之學所以致福。




孛者何？

據與入異辭。


 彗星也。

因彗言孛，三孛皆發問者録舊傳也。


 其言于大辰何？

據北斗言入于大辰，東宿下言于。


 在大辰也。

東方不止一辰。


 疏

近人知《緯》之爲經師相傳微言，六經六緯，合爲十二經。定、哀多微辭，微辭即微言緯候，而于讖則以爲疑，專就中國妄言禍福，如「亡秦者胡」、「劉秀爲天子」，或爲術士所創，或爲漢儒所羼，誠不可究詰。然所言皇、帝符瑞徵應、象貌人種，則專爲《經》説，不爲中國而言，乃《周禮》五帝五土之師説。俗儒不知爲大統師説，專以中國説之，流于符瑞星象，妄談禍福，誘人爲惡，是在所禁。若言五行土
 

注



 旺將興，當王之時，所有名物儀制則與緯同爲微言。蓋皇、帝之説全爲百世以下言，五帝五運即五土五大州，中國爲蒼天東帝；歐州地中，王者起，爲黄帝；北極黑道，爲黑帝；赤道以南，王者起，爲赤帝；美在西方，爲西帝。土域不同，各有形體性情土産瑞徵之不同；《經》有其文，故讖言其事，以爲百世下之應證。即五土之人民動植各物，又以天合地，地分十二外州，以應天文十二次，分野本爲全球言。當時海邦未通，不覩不聞，又中外言語文字各異，地域不能以中文預名之；又以無徵不信之故，託之天文星象。非談天，乃言地；非爲中國，乃爲全球耳。故凡昔所指爲荒謬迂誕者，證以今事，悉皆著明，知《經》、《傳》、《詩》、《易》之託比，不可不有緯讖以爲之應顯。知《公羊》俟聖大一統之義，再讀緯讖，則心安理得。昔日所詬詈者，悉化朽腐爲神奇，變艱險爲康莊。緯與讖不可强分優劣，故撰輯《七緯類編》以明其學。蓋馬輯本以書分，零璣斷璧，分裂散見，學者苦難貫通；又文重語複，每以原文各書徵引不盡依原文，或不録書名者，因致歧爲數條，甚或同説各書分見，有至數十條者，此又繁重冗亂之足以困學人。因將馬本以類相從，每條下注原名；凡重文複義，文録義長者一條，下注互見書名，以歸簡易。舊本隨手鈔輯，苦無倫次，今審訂原文先後理致，别引古説，爲之疏證，事多文，證顯理明
 

注



 。凡與經、傳無與，確爲術士之言，及晚學俗學
 

注



 妄改之條，删爲附篇，發其謬誤，庶不致遺譏後賢。昔賢不明俟聖之旨，區分讖、緯，判爲兩派，今既知一原，又苦無明文可據，不復區其優劣。願與學者共明此微言，以復十二經之舊也。


 大辰者何？

問星次之名。


 大火也。

大火謂心，東方七宿之一。


 疏

《詩》「七月流火」之「火」即大火，于西爲流服。


 大火爲大辰，

東方心爲明堂，王者布令之所。東方天皇，緇衣羔裘。地于天上皆有分星，東帝所司萬二千里，爲東極，于辰次上應蒼龍七宿。


 伐

于《春秋》則比秦，于《詩》則比《商頌》。


 爲大辰，

伐謂參伐也。大火與伐，天所以示民時早晚，天下所取正，故謂之爲大辰，辰，時也。《詩》「嘒彼小星，維參與昴」。西方七宿爲白虎，地西半球之分野，爲帝少昊以鳥名官之制。《詩經》主西皇，故于以鳥名官之制獨詳。心、伐東西相對，孛亘其間。


 北辰

于《春秋》比天王，于《詩》比《周頌》。《秦本紀》博士議：「古有天皇、地皇，泰皇爲尊」，北辰，泰皇也。


 亦爲大辰。

北辰，北極，天之中也，常居其所。迷惑不知東西者，須視北辰以别。心、伐所在，故加「亦」，亦者，兩相須之意。三言大辰，比于三統三皇。《詩》以素、青、黄爲三皇，伐素，心青，北辰黄。泰皇大一統，故加稱大，中央之極，爲黄衣狐裘。以地中言，崑崙爲中；以教化言，禹州爲中極。三《頌》《周》應北辰，以《魯》爲大火，《商》爲參、伐。


 疏

《周禮》以星定地，有分野之説。東宫蒼龍澤國，故以龍爲節；西宫白虎山國，故以虎爲節；北極居中原國，故以人爲節。北斗居中，臨馭四方，周監二代，泰皇獨尊之説也。三統之素、青、黄，即春三月有王之説也。《傳》曰大火爲大辰，參、伐爲大辰，北極亦大辰也，星孛于大辰。三辰即三統。子爲天統，大火，東方《魯頌》參、伐，西方《商頌》，北斗中央《周頌》。「西狩獲麐」，有改文從質、以鳥名官之義。彗者，所以除舊布新也。《詩》曰「羔裘翺翔，狐裘在堂」，又曰「緇衣之宜兮，敝予又改爲兮，之子之館兮，還予授子之粲

 兮」，改緇、黄而從素，明從質也。《春秋》三孛于大辰，改文從質，「羔裘翺翔」也。孛于北斗，不用周統，不用人統，狐裘所以在堂
 

注



 也。至于參、伐，不曰孛于西方，而曰孛于東方，柄在東方而尾在西方，明從質改文之義，所以書「西狩獲麐」也。《邶風》西之詩，曰「狐裘蒙戎，靡車不東」，言東以起西，以見孛于東方，其柄則在參伐也。


 何以書？記異也。

記異爲格致學，推循天地，考究人物，驗小推大，皇、帝學之佐證，道德之説寓于其中。西人格致反言道德者相攻

 。究之道德其道德，非吾所謂道德；格致其格致，非吾所謂格致也。




楚人及吴戰于長岸。

此吴伐楚。吴先敗而後勝，故不言敗。


 疏

《吴世家》：「公子光伐楚，敗而亡王舟。光懼，襲楚，復得王舟而還。」




詐戰不言戰，

據非結日戰，互有勝負。


 此其言戰何？

據於越敗吴于檇李，言敗而已。


 敵也。

平邱以後，諸侯遂亂。用都鄙十二州例，齊、晉、楚、吴爲四岳，上齊、晉交伐，以見中國之敵；此楚、吴言戰，以見外國之敵。敵則不用大夷小夷之例。


 疏

敵者謂尊卑相同。自晉、楚分伯，可以屬吴，故用大小例。楚不言戰，言戰則敗，因雞父入楚，以吴代乎楚爲南岳。楚遷于鄀，如避吴，遷居申次，與齊對衝。又，同盟用邦國例，八州以後用都鄙十二諸侯例。





十有八年


春，王三月，曹伯須卒。

曹于《詩》備《國風》之數。十二諸侯例有以許、曹比鄫、曹。上諸侯亂，都鄙用十二諸侯例，故係曹、許。


 疏

《曹世家》：「平公四年卒，子悼公午立。」




夏，五月，壬午，宋、衛、陳、鄭災。

陳前外之，此記災，反之于中國。言陳以包蔡，故下蔡有中國辭。


 疏

方伯以上例得記災，卒正以下不得記。全爲尊卑儀注，不爲遠近及我而然。凡例得記者皆記，不得記者絶不一記，不因特筆而有出入。宋、齊、晉記災多矣，此連記三國災，以見内陳例。




何以書？

同日四國有火災，非常可怪。但以災言，則事小不足記。


 記異也。

大于災。


 疏

此《春秋》特筆，以明記災之國止于此，《傳》因以異説之。


 何異爾？

災在災例。


 異其同日

二《傳》因有人火之説，以斷無此奇事，即有，亦不足記。


 而俱災也。

四國同日事異，故入異例。


 外異不書，

宋異已見石、鷁。


 此何以書？

衛、鄭一見例。


 爲天下

《春秋》有二例，十二公分三世，隱、桓官府，以下邦國，定、哀都鄙，由小及大，所謂家國天下三辭之分。又一例以宣居中，前四世皇、帝、王、伯，後四事伯、王、帝、皇，董子所謂三而易、九而易。


 疏

天下無伯，諸侯遂亂，然終有南北之分，故以下城成周仍録北方諸侯，不記災，外國則楚、吴、秦、蔡、許，内則小國不記災，曹、莒、邾婁、滕、薛、杞是。


 記異也。

所謂天下辭，非一國一家之可比。以定、哀反權于王臣，託于大同太平之世也。




六月，邾婁人入鄅。

入者，滅也。鄅近内，小國，諱滅言入。


 疏

下宋伐乃歸鄅俘

 。




秋，葬曹平公。

許、曹比鄫、曹。定世二國皆滅，故于此詳係之。




冬，許遷于白羽。

此由九年之夷遷，三遷矣。内卒正六見，外惟記一許而記其四遷，周歷外四州之辭。初近鄭，在豫；遷葉，荆州；遷夷，徐州；白羽當爲西方梁，下遷容則爲揚州辭。以四遷備四州卒正。


 疏

《左傳》：「楚左尹王子勝言于楚子曰：『鄭、許仇敵也，而居楚地，以不禮于鄭。晉、鄭方睦，鄭若伐許，而晉助之，楚喪地矣。葉在楚國，方城外之蔽也。土不可易，國不可小，許不可俘，讎不可啟，君其圖之！』楚子説。冬，楚子使王子勝遷許于析，實白羽。」





十有九年

《年表》：曹悼公午元年。





春，宋公伐邾婁。

爲鄅伐歸俘乃平。


 疏

《左傳》：「鄅夫人，宋向戌

 之女也，故向寧請師。二月，宋公伐邾，圍蟲。三月，取之，乃盡歸鄅俘

 。」




夏，五月，戊辰，許世子止弑其君買。

蔡世子弑不日，此何以日？非實弑也。宋以後，儒者不知《經》之取義不必盡符事實，乃有舍《傳》從《經》之説，以《傳》必同《經》爲準。既曰苟同，但就《經》立説可矣，何須考《傳》？故有獨抱遺經束閣三傳之派。家法之壞也久矣！


 疏

《經》書弑，所以成許世子之孝。止爲孝子，因子道小有未盡，身被大惡之名而不能辭。《史記·敘傳》

 引《公羊》師説：「爲人子，不可以不知《春秋》。」




己卯，地震。

記地震，地質學也。地震多因而成災，亦不專爲記異。


 疏

《詩》「高岸爲谷，深谷爲陵」，爲地震。齊學多詳《緯》，故鄭君有「《公羊》善讖」之説，大抵出于齊。《詩緯》云：「《書》者如也，《詩》者持

 也。」周衰，孔子修六藝，立言以俟後世。未可明言，惟托興微顯，乃可自附作述，此《緯》之所由來也。《緯》以二《南》爲二伯，邶、鄘、衛、王、鄭五國居中，爲地軸，唐、陳十二國分應十二月，三統説更詳，今推爲中外四岳八伯諸例。《緯》更以天星配十五國風，今推廣其例，以邶、鄘、衛爲黄帝，王、鄭、齊爲文家，主東；豳、秦、鄭爲質家，主西；合邶、鄘、衛爲素、青、黄三統。《小雅》《緯》言四始五際，大綱與《風》相配，上半五神分方四游，合爲三十輻，下半合數四方兩京八伯。《大雅》分應三《頌》，當是以二十八篇應列宿，終以大統。其中「文王」「殷商」對文，即《緯》文家質家之所由出。大統東西合并，文質彬彬之事也。《周頌》爲繼周之王，監于二代即文、武，《魯頌》主文王，爲中國，《商頌》主武王，爲海外，即《樂緯》「王者孰謂，謂文王」之義。兩《頌》爲青、素，居中則狐裘之黄帝，託之於三皇者也。《緯》以周、召爲二伯，與《詩傳》同，《傳》云郟以東周公主之，郟以西召公主之，故《關雎》首言左右。全《詩》黄帝爲主，首周、召者，伯如《春秋》，故以爲始基。此《緯》中玄聖素王之説也。復起以爲事非一代，作非一人，錯亂紛紛，毫無義例，故後世説《詩》者直視《經》如古詩選本，望文生訓，雜亂無章。不知《詩》雖采《春秋》、録古作，既經序訂，機杼全在聖人；使摘句尋章，不考編《詩》之意，則微言奥義莫能明矣。




秋，齊高發帥師伐莒。

《左傳》：「齊高發帥師伐莒，莒子奔紀鄣。」




冬，葬許悼公。

書葬所以赦世子，且以釋人之惑。許與邾婁、薛葬皆時，小國也。


 疏

不書葬，則泥《經》者必以爲直弑，反以《傳》爲誣《經》，聖人虚加人以大逆之罪，如後儒《春秋》諸論矣。




賊未討，何以書葬？

《經》不見止奔、殺之文。


 不成于弑也。

此以見非實弑。


 曷爲不成于弑？

據《經》明言弑。


 止進藥而藥殺也。

時悼公病，止進藥，因藥不達而死。止孝子之心，以爲父死于藥，藥進己手，直不啻親弑者然。


 疏

《春秋》成人之美，以止立孝子之極，故成其志而書弑。亦如成魯隱公之讓志。


 止進藥而藥殺，

據過在醫藥，非有無君父之心。


 則曷爲加弑焉爾？

非弑而書弑，故曰加。大惡不可虚加，弟子固早疑之，非後儒創獲，以爲傳《公羊》先師皆愚昧無知識。


 譏子道之不盡也。

以此明孝子之至，《穀梁》「于止見孝子之至」是也。


 其譏子道之不盡奈何？

不盡醫藥，何以遂加弑。


 曰：「樂正子春之視疾也，

《檀弓》爲齊人所傳，多《公羊》義，亦引樂正子春孝行事。


 復加一飯

宜以穀氣補益。


 則脱然愈，

得食而愈。


 復損一飯

宜飢以泄有餘。


 則脱然愈，

有餘之證。


 復加一衣

相寒而進衣。


 則脱然愈，

適煖之節。


 復損一衣

因熱而減衣。


 則脱然愈。」

脱然，疾除貌。言消息得其節，一飯一衣，然必合節，何況于藥。


 止進藥而藥殺，

止孝子之心，自以爲弑。


 是以君子加弑焉爾。

孔子因止自以爲弑，故變史文加弑。凡言加者，史無其事，而孔子所補録。此爲筆例。


 曰

曰者，作孔子筆削之意。


 「許世子止弑其君買

 」，是君子之聽止也。

聽猶聽訟也。止自以父由己死，讓位于弟，毁痛而卒。《春秋》如其志書弑，是成孝子仁人之美也。


 「葬許悼公」，

未討賊而書葬。


 是君子之赦止也。

特書葬以明非弑立。立臣、子之防。


 赦止者，

書弑所以成止之孝，立人子之則；葬以明《春秋》之法，示人之疑。


 免止之罪辭也。

明止之心。人子事親小有不謹，身被大惡之名而不能辭，所以明孝道、重人倫。《穀梁》：「于盾見忠臣之至，于止見孝子之至。」


 疏

《經》與史不同，史以記事，《經》以立義。《孟子》引孔子説「事則桓文，義則竊取」，是《經》必異史乃足以見筆削褒貶。後儒不明此義，專以史該《經》，以據事直書爲止境，依口代筆爲聖作，創爲舍《傳》從《經》，故有三傳束高閣，獨抱一經之瞽説，如陸、啖以下，直乃無知妄作，至宋以下，尤爲夢囈，如歐陽氏《春秋論》者，誠聾瞽人語，學者所羞稱。故治《公羊》宜詳考博士説，《繁露》、《白虎通》尤爲專家，范甯以下，火之可也。近賢《通義釋例》、《義釋》、《例義》，疏融而未明，擇觀可也。





二十年


春，王正月。

夏，曹公孫會自鄸出奔宋。

曹大夫不氏，此氏公孫者，起爲子臧之子也。


 疏

鄸，《穀傳》作「夢」。




奔未有言自者，

歸多目自國，言有奉。奔言出，則與國絶，出奔無言自邑者。


 此其言自何？

據始出奔未有言自者，與宋華亥入宋南里復出奔異。


 畔也。

時會盜鄸以奔宋，實以鄸奔宋，《經》書爲「自鄸」耳。


 疏

直奔曰出奔，據地以投他國曰叛。叛者，猶在其邑，未出奔；奔則以地還國，單身而去之辭。


 畔則曷爲不言其畔？

畔者當先言畔，如宋五大夫事。


 爲公子喜時之後

《經》公孫會，公子臧之子。


 諱也。

喜時，《左傳》作「欣時」。喜時者，子臧之名。爲賢者之後諱，故不言畔也。


 《春秋》爲賢者諱，

此舊傳大例。賢爲二伯，此推以説本事。


 何賢乎公子喜時？

據喜時不書于《經》。


 讓國也。

《春秋》所褒讓國之賢，子臧其一。


 其讓國奈何？

問其事實。


 曹伯廬卒于師，

在成十三年。


 則未知公子喜時從與？

據《左傳》使喜時迎喪，喪在師，是喜時從。


 公子負芻從與？

據《左傳》，負芻與大子留守，殺大子而自立。《傳》不直言者，師説流傳，恐失實。


 或爲主于國，

據守者。


 或爲主于師。

據從者。


 疏

《喪服經記傳問彙解説》云：是編以《儀禮·喪服》爲經，《禮記》爲記傳，首《喪服小記》，次以《大傳》，次以《間傳》，次以《喪服四制》，次以《服問》，次以《三年問》，次以《儀禮》，傳文共八篇，合爲此本。考各經記

 、傳、問，惟《喪服》爲詳，故彙爲此編，既便專門講習，且以見諸經記傳問

 先後之起例。《禮經》之外，以記爲最古，蓋記以補《經》之不足，當與《經》同時所出。《禮》有《喪大記》，今名《小記》，是尚有《喪服大記》而今不傳也。説《經》之書則以《大傳》爲先。按，除《喪大傳》以外，今可考者，《尚書大傳》、《易大傳》，史公引；《繫辭》，劉向引；《易本命》、《春秋大傳》，褚先生引。《大傳》之體，與《經》别行，總論綱領，不沾沾於隨文附義，今《大傳》、《繫辭》、《尚書大傳》可考。《大傳》當出於七十子之手，《大傳》後又有《間傳》，亦如《大記》之有《小記》也。後來教學授受，弟子因疑有問，師據記、傳答之，書以「問」名，然皆擇其精要者，不附《經》下。《服問》、《三年問》，師弟皆引《大傳》之文以爲説，故以「問」名。如《繫辭》中所載十餘條不附《經》下，亦當爲問，與《大傳》有先後之分者也。至《喪服》與《公》、《穀》經下所附之傳依《經》發問，又在《服問》之後，大約出於漢師，故與《公》、《穀》相同。今《公》、《穀》爲當日一家之本，則《喪服》附傳亦一家之本無疑。附傳所引「《傳》曰」今有《大傳》明文二條，與《穀梁》八引「《傳》曰」即《春秋大傳》之文相同，是今本附《經》下之傳乃問後之問，當以「問」名，而不可蒙《傳》之名。以此推之，則《易經》下每條必有一傳者，又在《喪服》、《公》、《穀》之後矣，以尚不如《喪服》、《公》、《穀》多無傳之經也。考訂經、記、傳、問先後源流爲治經第一要義，若空言立説，則實義難明，故合編此書，以明其例。治《喪服》者璧合珠連，可以互證，各經因此得以明其先後傳、問之分，庶不致强後師之作以爲出於子夏云。


 公子喜時見公子負芻之當主也，

謂殺太子自立，當主猶當國。喜時如季札，負芻如闔廬。


 逡巡而退。

劉向云：「宣公與諸侯伐秦

 ，卒于師。曹人使子臧迎喪，使公子負芻與太子留守。負芻殺太子而自立。子臧見負芻之當主

 也，宣公既葬，子臧將亡，國人將從之。芻立，爲曹成公，懼，告罪，且請子臧，子臧乃反。負芻遂得爲君也。」


 賢公子喜時，則曷爲爲會諱？

據《春秋》褒貶在本身，不遠録前事。


 君子之善善也長，

《春秋》成人美，不成惡。俗説乃以爲責備
 

注



 賢者。


 惡惡也短，

據罪人不及

 孥。


 惡惡止其身，

此不遷怒也。如十一年《傳》「誅君之子不立」，大罪則不成其子，小惡則及身而止。


 善善及子孫。

君子存心仁厚，善惡雖不能淆，而善善從長，惡惡從短，實垂忠厚之教也。


 賢者子孫，故君子爲之諱也。

言此明善善之義。王者宜加土地，使得世也。


 疏

魯則叔肸，衛則鱄，宋則公孫壽，吴則季札，皆以讓國許之。




秋，盜殺衛侯之兄輒。

殺母弟，目兄者，甚之。有兄而爲盜所殺，譏衛侯也。


 疏

盜者，齊豹也。曷爲稱豹？大夫相殺稱人，賤者窮諸盜。衛侯已出，何以不言？未踰竟也。輒，《左傳》作公孟縶，事詳《左傳》。




母兄稱兄，

《春秋》兄弟不得以屬通。正辭稱公子，親親之義。惟同母乃得名兄弟。


 疏

母弟稱弟者多矣，稱兄則此一見。


 何以不立？

據立嫡以長。


 有疾也。

有天疾者不得入乎宗廟，則不得立，天之所以廢也。


 何疾爾？惡疾也。

二《傳》皆以爲足疾。惡疾謂瘖、聾、盲、厲、秃、跛、傴僂，不逮人倫之屬也。書者，惡衛侯，兄有疾，不憐傷厚遇，營衛不固，至令見殺，失親親也。


 疏

《白虎通》：「世子有惡疾，廢者何？以其不可承先祖也。故《春秋傳》曰：『兄弟何以不立？疾也。何疾？惡疾也。』」




冬，十月，宋華亥、向寧、華定出奔陳。

何爲奔陳？陳從楚。


 疏

公攻之，乃出奔。




十有一月，辛卯，蔡侯廬卒。疏

《蔡世家》：「立九年卒。靈侯般之孫東國攻平侯子而自立，是爲悼侯。悼侯父曰隱太子友。隱太子友者，靈侯之太子，平公立而殺隱太子，故平侯卒而隱太子之子東國攻平侯子而代立。」





二十有一年

《年表》：蔡悼侯東國元年。





春，王三月，葬蔡平公。

記卒葬，以見善終。


 疏

泰西專宗墨，貴靈魂，死陵葬陵，死壑葬壑。故今泰西貴靈魂，輕軀壳，不講喪葬。即《莊子》水葬，食於螻蟻與食於魚鼈同。




夏，晉侯使士鞅來聘。

來聘，與三家惡結。


 疏

朝聘爲外交例。《傳》詳禮制，事實則《左傳》詳之。即如今公法禮節。大統外交諸法詳于《周禮》，治外交當專門詳考。




宋華亥、向寧、華定自陳入於宋南里以畔。

畔，二《傳》作「叛」。南里者，宋之南鄙也。其事詳于《左傳》。


 疏

自中外通商以來，學人宜兼讀西書，故《勸學篇》擬編《羣經大義》。今以《白虎通》爲藍本，《春秋》師説共百餘條，不專門治經者讀《大義》可也，勝於删經之説多矣。




宋南里者何？

據入、畔有四，通不繫國。


 若曰因諸者然。

因諸，古語，謂因應之義。四入畔皆不繫國，俱從本國入據，此從外入，上既言自陳，則此不得不言宋，義應如此。此不言宋，則嫌所入非宋邑，如齊慶封封防事。




秋，七月，壬午朔，日有食之。

此爲陰陽五行學，《大學》平天下之道。自宋人誤講格致，陷中國人才于無用。今張明《大學》。以脩身爲大學，非家國能盡，如欲發明格致本旨，必删除荆棘，步履康莊。講《大學》不可不以天下爲志，欲知治法，不可不知先後一言。已明不能立正心誠意致知格物等課程，課虚索隱，泛濫蒙混，以童蒙物理方名等事更向大學課成人。如今西人格致，乃古蒙學，專屬伎藝，治術初不在是，即西士政治哲學，亦與格致南轅北轍，並且相詆。蓋大學非高等選、造不得入，以爲百世法，並非一時之言。古者學亦多，人才量各别，原分爲十數途，故中士之論格致乃蒙學，西人之格致爲技藝，非大學立學宗旨，皆屬附會。總之，經文以修身爲本，屢言知本之爲要；是修身以上大學删去，不以此立課程也。


 疏

《經》記地震以五方起例，言日食以六合起例，六六三十六，故《春秋》二百四十年共見三十六日食。乾爲西北隅，巽爲東南隅；乾爲天門，巽爲地户。四時之外，以巳、亥爲上、下，託于天地。周正六月爲巳，六月記六日食；十二月爲亥，十二月五記日食，合十一月之一日食，爲六日食。惟此七月最多。上下兩方共十二見，以起四方各有六見也。三、四、五爲夏正之春，東方神州記日食者六；六、七、八爲午未，夏正之夏，以七見；申、酉、戌爲夏正之秋，以六見；正月二月記日食五見，以十二月之七見加一見于正二月之中，則合爲六六三十六之數。




八月，乙亥，叔痤卒。

痤卒，子鞅世其位。備其文以譏之也。




冬，蔡侯朱出奔楚。

董子説：蔡侯朱驕，君臣不悦，出奔。《解詁》據《左》、《史》以朱爲平侯子，與東國别爲一人，是也。《穀梁》以爲一人，誤。奔而名，失地也。不言卒葬，與獻武同，絶之也。


 疏

按，朱即世子，所謂平侯子，不詳其名諡。




公如晉，至河乃復。

公不得至晉屢矣。有惡則不必如，既至河，乃不得至晉，三家之惡著矣。


 疏

士鞅方來聘，而公不得入晉者，權在大夫也。





二十有二年

董子《循天之道》篇：「循天之道以養其身，謂之道也。天有兩和，以成二中，歲立其中，用之無窮。是北方之中用合陰，而物始動於下；南方之中用合陽，而養始美于上

 。其動于下者，不得東方之和不能生，中春是也；其養于上者，不得西方之和不能成，中秋是也。然則天地之美惡不能成

 在兩和之處，二中之所來歸，而遂其爲也。是故東方生而西方成，東方和自北方之所起，而西方和成南方之所養長。起之不至于和之所不能生，養長

 之不至于和之所不能成。成于和，生必和也；始于中，止必中也。中者，天地之所終始

 也；而和者，天地之所生成也。夫

 德莫大於和，而道莫止于中。中者，天地之美達理也，聖人之所保守也。《詩》云：『不剛不柔，布政優優。』此非中和之謂歟？」



 疏

奉天爲皇、帝學，《月令》其大宗；宋人不知爲平治之用，專就一身穿鑿附會，如造楮葉、刺棘猴，墜落禪宗，陷學人于無用。今張明皇、帝道德本旨，「苟非其人，道不虚行」，非皇不能言道，以袪匹夫抱道之誤説。




春，齊侯伐莒。

再伐莒，求諸侯。事詳《左傳》。




宋華亥、向寧、華定自宋南里出奔楚。

此有晉、吴之師，不言者，諱之也。


 疏

事詳《左傳》。




大蒐于昌姦。

此蓋寅月。春田雖有其禮，非時不宜，以鳥獸懷妊、草木萌芽，非所以育養。故《尚書大傳》以蒐狩爲合禮，以此見田獵以秋、冬爲重。亦如祭祀之見烝、嘗不言春夏，再出烝者之爲不宜祭者也。


 疏

春行秋令，好殺失時，直書其事而惡見。小事必書者，違天時也。此春田，其言蒐者，辟春田也。大蒐者，簡車徒也。




夏，四月，乙丑，天王崩。

景王襄公二十九年即位，至此二十五年不記事，惟言劉子而已。


 疏

天王二十五年不記事者，微也。以下詳録之者，著其禍也。嫡庶不明，愛憎失道，詳《周本紀》。




六月，叔鞅如京師。

以葬之月加于如上，見以葬事如也。天子志崩不志葬，月葬，危之也。




葬景王。

公當奔喪，王崩而使臣會葬，非禮。直書而美惡見。




王室亂。

男以女爲室，女以男爲家。稱室者，閨門之内，嫡庶之禍，不關外事。《詩》「王室如

 毁」，以王爲之子；王室有亂，託保護于父母，父母，二帝后，《春秋》則以王爲尊。王室之亂，楚爲之，故下記楚子卒，天王入成周，尹氏以朝奔楚。《易》有「王庭」、「王居」、「王家」、「王國」，以國爲正辭，餘皆借用。


 疏

《晉世家》：「周景王崩，王子争立。晉六卿平王室亂，立周敬王。」




何言乎王室亂？

據言在成周，亂不繫於室。


 疏

宋亂直言宋，不加室，王亦爲號，以宋比，直可言王亂，如梁亡。此加室字。


 言不及外也。

室謂其家事，嫡庶相争，自亂耳，無與之外事。言此深以譏景王嫡庶不明也。


 疏

《大學》格致，本義謂欲平天下必先治天下之國，欲治一國必先齊一國之家，欲齊其家必先修其一家人之身；故治平之功先從修身起。謂國與家中所積之身，非皇帝一人之身，一身正而天下國家自平治；如八比家所有感應話，皆宋人誤解。天下古今不惟無此事，並無此理。必使人各修其身，此中大有作用；如學校選舉，彰善癉惡，孔子籌衛所謂庶、富、教，缺一不可。古書所詳，莫如管子説齊桓，創伯事業，全爲經説，積伯成王，積王成帝。宋人則鄙棄事功，以此等瑣屑爲不足爲，但抱道在躬，天下自化。使世界果有此事，未嘗非簡便之捷徑，無如絶無此理。《大學》之「各」，其字通指天下國家，不指聖人之本身。宋賢本由禪入手，竊以《經》、《傳》皇、帝説頗似禪宗，因取禪、道二質，合爲所謂宋學，亦如化學家言水爲淡、養二氣所化合；一化爲

 宋學，則如炭氣有毒，中者非死則病。皇帝無爲，其要在無不爲；無不爲，養氣也，可以生。宋學之盡性至命，則誤合不可合之氣質，以至變爲殺人之物。故自宋學盛，除八比之外，儒生别無長技，所稱性命學全爲誤解經傳，非果出于聖人。今分化宋學，各還原質，庶黄種不至靡有孑遺。




劉子、單子以王猛居于皇。

居者，君在外之辭，言居，貴猛之爲適子。猛有天倫，無父命；朝有父命，無天倫。二者相妨，不能兩是，故伯夷叔齊相率而逃，孔子以爲求仁得仁。反其道而爲之，即同王猛、子朝也。


 疏

《周本紀》：「景王十八年，后太子聖而早卒。二十年，景王愛子朝，欲立之，會崩，子丐之黨與争立，國人立長子猛爲王。子朝攻殺猛，猛爲悼王。晉人攻子朝而立丐，是爲敬王。」




其稱王猛何？

本王世子，當不名，稱世子也。


 當國也。

王如諸侯國號，以猛氏；如諸侯公子之氏國，故與氏國同爲當國也。録居者，書

 所見也，不舉猛爲重者，時猛尚幼，以二子爲計，是故

 加「以」。以者，行二子意辭也。


 疏

猛當立，何以當國言之？無父命也。爲子受之父，爲臣受之君，有天倫而無父命，《春秋》之所不許也。其言居何？得正也。其稱劉子單子何？得正也。




秋，劉子、單子以王猛入于王城。

子朝據成周，猛别居王城，王城猶周城也。上言居皇，與天王居狄泉同；此言入王城，與天王入城周同。當國言入，外之。何爲外之？無父命也。


 疏

劉、單如二卿士，以所謂夾輔。




王城者何？

據上言王室，此言王城，與成周同。


 西周也。

王城别邑，繫之王耳。其城在成周西，後周分東、西時西周都此。


 其言入何？

據非成周。


 篡辭也。

時雖不入成周，但挾衆稱兵、無父命，即有篡辭。




冬，十月，王子猛卒。

子卒當云王世子，此與書王子虎卒同。《經》先書王子虎，特以此起爲不與當也。




此未踰年之君也，

如齊舍、鄭忽。


 其稱王子猛卒何？

據卒爲朝所殺。不言殺，使與王子虎卒同。


 不與當也。

無父命。子卒當言世子，奪其世子當立辭，與王子同，如非世子者然。


 不與當者，

再解不與當，後師記識語。


 不與當父死子繼、

不言世子，如父已廢之者然。


 兄死弟及之辭也。

此説子繼，連涉弟及。紀季、蔡季爲相及之辭。


 疏

《顧命》册命言「皇后憑玉几，導揚末命，命汝嗣訓，臨君周邦」。王者授受之際，歸命于天，故王稱天王、天子。猛嫡庶相争，有天倫無父命，亦《春秋》所不許。




十有二月，癸酉朔，日有食之。

董子言日食分野，説今存者九見，政分野出于《周禮》，爲古皇帝之學。


 疏

道爲天道，故皇以道受天命，非諸侯以下所得言。《易》：「苟非其人，道不虚行。」唐宋以後，乃有匹夫抱道在躬之説，誤矣。聖人爲天子，則能因天時，改節令，天下臣民因時布政，改變一新，得行道之説也。若夫師儒，一匹夫耳，無社稷人民，無公侯佐使，何能因天時改政，使四州内外皆從？道非篋櫃可藏、一夫可負而走，後儒動曰「抱道」自重，或曰「遠紹道統」，豈非虚語？故道必藉天子之位乃可行，故非天子不言。後人既身非皇帝，不如書筴布帛，可以捲懷而藏，故曰非其人不能虚行，是以諸侯王且不得。無其人，道無所託，況一介寒儒，傲然以古之皇、帝自命，是捨天地皇帝别有所謂道者。老子云：道其所道，非吾所謂道者。大抵宋學之誤人自誤，首在不知道；使知道非空虚可以懷挾之物，不敢以道自居，引天下後世學者出此迷津。蓋所謂道本出禪宗，道統即從六祖衣鉢之説而出。聖人之所謂道則若大路然，萬古不變者，夫固非懷挾之物也。





廿有三年

《年表》：周敬王元年。





春，王正月，叔孫舍如晉。

大夫如不月，月者，危其執。大夫如月者皆會葬，非會葬而月者唯此，蓋危其見執。捨賢見執，閔之也。


 疏

舍，二《傳》通作「婼」。




癸丑，叔鞅卒。

爲大夫叔肸之後。


 疏

古于喪葬之禮略，「卹由之喪，哀公使孺悲學于孔子，于是《士喪禮》以傳」。《經》書卒、葬，即定喪禮。




晉人執我行人叔孫舍。

執政而稱行人者，非其罪，爲邾婁子事見執。


 疏

《周禮》有大小行人之官，爲皇帝世外交法。考五書之周知天下，最切今之世局，欲講地球外交事，當以《周禮》爲本。




晉人圍郊。

郊者，畿内潯邑。不言潯者，討朝，不專一邑。禮：天子六郊六遂，諸侯三郊三遂。王三百里郊，二百里遂；諸侯三十里郊，二十里遂。郊不得言圍，言圍非郊也。此圍郊邑辟其名，爲防亂。




郊者何？

疑國名。


 天子之邑也。

郊、遂，封内諸侯之地。國而曰圍，此必尹氏封邑。王都本在西京，此以京師言者，東京與西京通畿。


 疏

圍郊不諱，爲討亂。京畿爲賊所據，諸侯以師討賊，雖圍不嫌。


 曷爲不繫於周？

據上入王城，此可云入王郊。


 不與伐天子也。

不繫王則爲討賊，若繫王，則王者之郊不得圍。反正以後乃屬之王，郊爲賊之巢穴，不得目王。


 疏

賊居郊，故圍之。若繫王，是以臣而圍王邑，故但言郊而已。




夏，六月，蔡侯東國卒于楚。

據《左傳》，費無極取貨于東國而出朱，朱愬于楚，楚子將討蔡。蓋朱愬于楚，楚召東國留之，因卒于楚。諸侯卒不地，在外乃地。朱不卒，卒東國者，東國未失地。


 疏

《蔡世家》：「悼侯三年卒，弟昭侯申立。」據《穀梁》説，則東國于上年已奔在楚，三年乃卒，内爲别立君。《左傳》説則未詳東國至楚之年。




秋，七月，莒子庚輿來奔。

失國名誅絶之罪。不能保其社稷，罪重。


 疏

《左傳》：「莒子庚輿虐而好劍。苟鑄金，必試諸人，國人患之。又將叛齊。烏存帥國人以逐之。」




戊辰，吴敗頓、胡、沈、蔡、陳、許之師于雞父。胡子髠、沈子楹滅，獲陳夏齧。

此四年楚帥以伐吴執慶封之六國。因將歸權天王，不以夷狄主中國，故不出楚子，以與四年之文異。四年列敘六君，此舉國，狄辭，故曰新夷狄。吴滅州來，諸侯從楚來救而戰。蔡、陳尊也，何以在頓、胡、沈之下？以夷狄敗夷狄，故以卑者親敗也。許何以在陳下？常敘之例。


 疏

據《左氏》，此有楚師，不書，略之。夏齧，徵舒之後。弑者子孫不再見，此何以再見？已討之矣。




此偏戰也，

據結日
 

注



 戰。楚吴二大國帥諸侯以戰，爲春秋大戰。


 曷爲以詐戰之辭言之？

據敗者楚爲主，《經》不言楚。艾陵言戰，今此從詐戰言敗。《左傳》「不言戰，楚未陳也」，即詐戰之説。


 不與夷狄之主中國也。

從偏戰辭，當書「楚、陳、蔡、許、沈、頓、胡及吴戰于雞父。楚師敗績」，是以楚主陳、蔡、許，爲夷狄主中國。今不出楚主兵，但敘六國，如六國自與吴戰者然。


 疏

四年伐吴以楚子主六國，今不使主者，二十年内其辭異矣。


 然則曷爲不使中國主之？

但不出楚，以六國大小累數，亦可云「陳侯、蔡侯、許男、頓子、胡子、沈子及吴戰」。


 中國

中國有本義，有假借。《傳》初以青、豫爲中國，隱、桓只見二州國，不及南與北之侯綏；莊以下，乃以北方爲中國。陳不同盟，蔡遷州來，許遷白羽，皆在夷狄地。


 亦新夷狄也。

曰吴者狄之。下曰頓、胡、沈、蔡、陳、許，六國同舉，不如四年之稱君，皆從狄例，故曰「新夷狄」。新者，三世異辭。


 疏

《春秋》之義，中國、夷狄以州地爲分。一説夷狄而有中國行則中國之，中國而有夷狄行亦夷狄之。今王室亂，莫肯救，君臣上下敗壞，有夷狄之行，如新爲夷狄者，故不主之。不名
 

注



 各國出師者，賤，略之也。言「之師」者，辟許獨稱師、上下國不稱師之嫌。


 其言滅、獲何？

據蔡滅沈殺沈子嘉。國言滅，君言殺，又獲晉侯言獲，此陳夏齧亦言獲，君、大夫同。


 别君臣也。

《春秋》正名之書，故上下之分最嚴。同一死也，君臣不可同辭。《左傳》曰「君臣之辭也」，義同。


 君死於位曰滅，

此滅是也。


 生得曰獲，

獲晉侯是也。


 大夫生死皆曰獲。

大夫卑于君，故略之。莒拏死曰獲，華元生亦曰獲，是也。


 不與夷狄之主中國，

與主，則如四年伐吴之先敘楚子；不與，則爲本經不見楚，而以小居大先。


 則其言獲陳夏齧何？

據陳獨爲中國方伯，常敘之國。楚子既不書，則陳亦可不書。以吴而獲陳大夫，則中國之恥。


 吴少進也。

吴少進者，以吴代楚。如吴主南岳，楚弱失伯，亦爲岳。


 疏

此經書法爲《春秋》特筆，與常例異者有五：四年伐吴執慶封同此六國之師，皆稱君，以楚子主之，此不出楚子，一也；以頓、胡、沈三小國加于蔡、陳、許上，大小異位，二也；伐吴目君，六國舉國，全爲狄辭，爲全經所無，三也；有君有大夫敗不敘，而以滅、獲見，四也；不以中國及吴，而以伐楚之吴及中國，五也。故此條爲非常書法，《傳》曰「新夷狄」，上書「王室亂」，平邱之傳曰「諸侯遂亂」，以此爲諸侯遂亂之事實。上下皆亂，無可究詰；撥亂反正，故下書「天王居于狄泉」。上下均亂，故急著天子以正之。無天子則禮樂征伐自諸侯、大夫出，有天子則禮樂征伐必自天子。世愈亂，文愈治，雞父之戰，諸侯亂亟矣！故以天王反之正也。




天王居于狄泉。

稱王稱天稱居，著天子以撥亂世也。《論語》：「天下有道，則禮樂征伐自天子出。」此與王猛居于皇事同文異。王猛已敗，敬王乃立，《春秋》以猛無父命、朝非天倫，二者不宜立，故急主敬王，以爲撥亂之本。


 疏

《周本紀》：「敬王元年，晉人入敬王，子朝自立，敬王不得入，居澤。」班氏曰：「周公遷殷民，是爲成周。《春秋》昭公二十三年，晉合諸侯于狄泉，大成周之城，居敬王。」




此未三年，其稱天王何？

據毛伯求金，二年内不稱天王。


 著有

著與微對，有與上無天子對。


 天子也。

亂極矣，非有奉天之王，不足反正，故未三年而稱王。


 疏

去年天王崩，今天王立，不可曠年無君。猛、朝争立皆不正，王統不明，故急以天王稱之。天王已立，則猛、朝之罪自見。王，猛之弟也，此無父命，何以許之？猛與朝，《春秋》之所惡，皆不宜立，則宜立者敬王矣。




尹氏立王子朝。

此尹子，其稱尹氏何？譏世卿。何爲獨於此焉譏？以立子朝爲世卿之禍，故于其事譏之也。立者，不宜立者也。子朝有父命、失天倫，故不正之也。


 疏

王子朝之立久矣，至此乃書，以天王正之也。朝，庶孽，尹氏結楚，挾之以爲亂。有天王而後再立朝，則尹氏用邪命立不正之罪明矣。




八月，乙未，地震。

乙未地震，中央黄帝。《詩》六月爲長夏，黄帝土行。經、傳五帝皆謂後來。《始皇本紀

 》「古之皇、帝皆地不過千里」，知五帝爲五土例。據今全球言，非中國分爲五。




冬，公如晉，至河，公有疾，乃復。

公如晉，得大辱，《春秋》爲之諱，而言有疾。




何言乎公有疾乃復？

據言「乃復」則有疾可知，如「至穀乃還」、「至檉遂奔」之類。復實疾，亦不言疾。


 殺恥也。

特加三字著言有疾，所以殺不入晉之恥。前不言疾，而獨此言之者，不得入晉之終事，因此出奔矣。


 疏

公有疾三字疑爲先師記識，故有此傳。非記識，則特筆。





二十有四年

《年表》：蔡昭侯申元年。





春，王二月，丙戌，仲孫貜卒。

詳記大夫卒，見君使臣以禮。




叔孫舍至自晉。

舍，二《傳》作「婼」。《五行志》：「劉歆以爲，《左氏傳》二十三年邾師城翼，還經魯地，魯襲取邾師，獲其三大夫。邾人愬于晉，晉人執我行人叔孫婼，是春迺歸之。」


 疏

按，叔孫二字衍文。《經》凡致皆挈《傳》有明文，意如執而致，亦不氏。




夏，五月，乙未朔，日有食之。

每年之日月食多則有七，少則有二。若有七，乃五爲日食，二爲月食；若止二，則皆爲日食。日距月道之一交點或前或後，不足十五度二十五分而與月相合，必有日食，故日之二食界各等於三十度五十分。月行一太陽時，或云一月時，日可前行黄經度二十九度六分，且一月時交點可退後一度三十一分，此二數之合即三十度三十七分，仍不足三十度三十分。故日在其食界内所歷之時須月餘，則日與月至少必會合一次而有日食，日至彼交點亦如是，而又有食，是日食每年必有二次矣。然日每近一交點不必僅食一次，如日距一交點不足十五度二十五分而與月相合，必有日食，及過十有四天，則月行至彼交點，且日必行至一交點前幾分而有月食；再過約十四天，日雖過第一交點，相距仍不足十五度二十五分，故與月復合時又有日食。是日近此交點時，日食有二次，月食有一次；近彼交點時，亦可如是，則此一年中日食有四，月食有二矣。然日過第二交點食界後，猶待五月有半方至歲晚，而日於此五月半之内又可還至第一交點食界内，與月合而又食焉。此一年中日食有五矣，月食有二矣。大抵每十八年内日食四十一次，月食二十九次。日食比月食之次略如三之比二，然普天下所見之月食終多于日食，蓋月食半地球皆可見，而日食不過地球之一帶乃能見之故耳。




秋，八月，大雩。

《經記》大旱二，大雩者十八。二九三六，《易》上下經之分數。




丁酉，杞伯鬱釐卒。

鬱，二《傳》作「郁」。


 疏

《杞世家》：「平公十六年卒，子悼公成立。」




冬，吴滅巢。

巢者何？徐州之國。稱吴，狄之。前門于巢卒，此報仇。巢小國，結仇强國，取亡之道。書之以爲謀國者鑒。


 疏

事詳《左傳》。




葬杞平公。

小國葬例時。





二十有五年

天道、天命、五性、六情、四始、五際如董子陰陽五行之説，皆爲皇、帝學，專就全球而言。後儒專就一身求之，如繡鞶帨，皆爲誤説。



 疏

《周禮》言五土五民動植不同，又天産陽德地産陰德，由十二土立十二教，皆分方言之。蓋五方之民言語不通，性情相反，皇帝功用則在顛倒反覆，以歸和平。故《爾雅》以仁、武、智、勇、信分屬五方，《齊詩》六情説以哀、樂、好、惡、喜、怒分配六合。孔子曰：「性相近，習相遠。」即謂今五大州人民生性相近，由習乃遠。所謂初生之子墮地，啼聲天下皆同，長則有重譯不能通者，即相近相遠之本旨，非就一人一地而言遠近。故調和性情之説專爲皇帝平天下要術，經、傳不謂一人之性也。又如人受陰陽五行之氣以生，本指五方之人，經、傳有明説；宋人乃就一人之性分别五行，一人之身分别六情，於無可分别之中强立名目，反使統屬五方失其調劑之古義。又，天道即九道，天行即日月星辰之躔步。天不言，但以行道示象，皇即以爲天言，爲受命天子法天，如《月令》所説。《論語》四時行百物生，故董子以爲「人之于天，以道受命」；聖爲天口，代天宣化爲言命，所謂「人之于人，以言受命」。《月令》天子因天象改用服色，政事隨時遷改。爲道爲命皆就全球言，宋人專于渺爾一身加以性命、天道、陰陽、五行。雖人可與天地通，然經、傳本旨則爲皇、帝治術。故凡性命、道德、陰陽、五行諸説，皆不能就一身求之。地球出後，大統諸説及顯，宋人之誤解，無怪其然。但明證已陳，則非無徵不足取信，所當就經、傳發明道德本旨與皇帝學派，不可再踵誤承譌，使庠序中不能儲育英才。




春，叔孫舍如宋。疏

事詳《左傳》。




夏，叔倪會晉趙鞅、宋樂世心、衛北宫喜、鄭游吉、曹人、邾婁人、滕人、薛人、小邾婁人于黄父。

北方諸侯同謀王室，喜，故志之。曹以下何稱人？曹、莒、邾婁無大夫也。無大夫有三例：楚、秦、吴新方伯，無大夫，大夫見《經》，不氏稱人；惟楚强，會盟乃見大夫，此方伯例也。曹、莒、邾婁見《經》大夫不氏，此卒正上等例。滕、薛、杞全無大夫，此卒正下等例也。


 疏

《左傳》：「會于黄父，謀王室也。」




有鸛鵒來巢。

有者，不宜有，外之也。一有一亡曰有。不盡來言來者，非中國所有。鸛，二《傳》作「鸜」。


 疏

《考工記·序》「鸜

 鵒不踰濟，地氣使然」，《列子》亦同。以一隅言爲異，合大地言則爲常。




何以書？

鳥微，不足志。


 記異也。

《周禮》五土之動植各有所宜，又，《詩》多識于鳥獸草木之名。來巢，中外一家之象。


 疏

《春秋》記異之學，在中國古爲陰陽五行，今泰西爲格致家。《周禮》以土圭之法測地中，日南多暑，日北多寒，日東影朝，日西影夕；此全球陰陽寒暑晝夜相反之起例也。又，地中者，天地之所合，四時之所和，風雨之所會，陰陽之所交也。五方五土人種動植各有不同，於古皆屬陰陽五行，爲道家之宗旨。《春秋》「鸛鵒來巢」、「西狩獲麐」、有蜚有蜮，五土之動物學也；非時大雨、震電、雨雪、無冰、隕霜、不殺草殺菽、雨水冰、梅李實，此五土之植物學；長狄，爲五方之人種學；五記地震，爲五行；三十六日食，爲六合；及梁山沙鹿崩，爲地質學；日中、夜中、日下昃，此地中陰陽寒暑例也。蓋中國之所謂常、異者，自道家與格致家言之皆爲常，天下無可怪異之事。《經》之書異，由小推大，借人種動物植物陰陽寒暑晝夜以爲皇、帝疆域之起文。故董子《繁露》詳陰陽五行以明皇統，記星孛日食以明大一統之例。因當時閉關自守，皇、帝疆域未能全通，諸説無可附立，中儒乃專就災異推考占驗，求幽索隱，以至爲世詬病。今詳大統，發明中學陰陽五行與西學格致相同之故，專求實義，不尚虚言，故於先儒災異之説多所刊落，間有存者，亦借師説以明事實，説災異意不在占驗。


 何異爾？

一鳥，動物之微。


 非中國之禽也，

《異義》：「《公羊説》：鸛鵒，夷狄之鳥，穴居，今來魯，巢居，是權臣欲自下居上之象。」非中國之禽，故言來，爲異。《禮稽命徵》：「孔子謂子夏曰：鸛鵒至，非中國之禽也。」此孔子口授子夏之師説也。


 宜穴

常居本穴。


 又巢也。

其來已異，不穴又巢更異，故書之。




秋，七月，上辛，大雩。

雩無言日者，上辛與下辛起，以見疏數。


 疏

上旬之辛爲上辛，下旬爲下辛，然則中旬爲中辛矣。




季辛，又雩。

《五行志》：「上辛大雩，季辛又雩，旱甚也。」


 疏

十六大雩。不數，以爲非雩，合數則十七矣。




又雩者何？

據雩同月不言又。


 又雩者，非雩也。

變文以見非真雩。


 聚衆以逐季氏也
 

注



 。

公託雩生事，聚衆逐季氏，故書「又雩」以起之。然則常事而書者，多爲别事見。


 疏

劉歆以爲

 ：時后氏與季有隙，又季氏之族有淫妻爲讒，使季平子與族人相惡，皆共譖平子。子家駒諫曰：「讒人以君徼幸

 ，不可。」昭公遂伐季氏，爲所敗，出奔

 。




九月己亥

 ，公孫于齊。

孫之爲言遜，諱奔也。凡君奔者，皆臣下逐之，不言臣逐，以君自奔爲文者，不使臣加乎君也。内諱奔言孫。日者，大事，三家專魯，卒致逐君，《春秋》著其禍，以爲後世戒。


 疏

乙與辛相去五日。




次于陽州。

陽州，齊地。至陽州爲大夫所止，不得見齊君，故以次言之，明非公意。


 疏

「舍之苕邱」，「次于陽州」，次、舍皆與天文「次」、「舍

 」義相同。




齊侯唁公于野井。

據《傳》，此使國子、高子來，齊侯未躬唁；辭如齊侯躬唁之者，以齊侯唁爲榮，故託如親唁者。野井者，齊地，與沓、斐同，故不言來。


 疏

公初失國，唁，禮也。至于二十九年，失國已四年矣，唁者非唁，來絶公也。




唁公者何？

唁字初見，與朝會同文。


 昭公將弑季氏，

弑當爲「殺」字之誤。下同。


 告子家駒疏

《左傳》駒作「覊」，此與《世家》同。


 曰：「季氏爲無道，

道本爲皇專名，天下有道無道爲正解。此推類假借言之，下至「盜亦有道」亦以道稱。


 僭于公室

緣《經》義言之。


 久矣！

諸侯稱公室，如王之王室。


 吾欲弑之，何如？」子家駒曰：「諸侯僭于天子、

當時上下無别。


 大夫僭于諸侯久矣！」

此傳者據《春秋》制言之，如《左》、《國》之辭，因《經》以爲僭，故以僭釋之。


 疏

《公羊》託始之義。以《春秋》所譏，始皆古者通行之事。《禮經》非周公所作，孔子外皆不以言立教。


 昭公曰：「吾何僭矣哉？」

周公有天子禮樂，後人襲用别廟，久不自知其僭也。


 子家駒曰：「設兩觀，

此事見《經》。兩觀，爲僭天子。


 疏

禮：天子諸侯臺門，天子外闕，兩觀；諸侯内闕，一觀。


 乘大路，

禮：天子大路，諸侯路車，大夫大車，士飾車。


 朱干、玉戚以舞《大夏》，

《大夏》爲文，《大武》爲質，即所謂齊、商。


 八佾

辟僭天子，故《經》言六佾也。


 以舞《大武》，

魯所行，有見《經》不見《經》之别，然可以例推。


 此皆天子之禮也。

《春秋》決嫌疑，正名分，乃以尊者爲天子禮，不使諸侯得僭，實則古無此分别。


 且夫牛馬維婁，

繫馬曰維，繫牛曰婁。


 委己者也，而柔焉。

委食己者柔順。即虎豹調馴于飼養者之説。


 季氏得民衆久矣，

季氏專賞罰，得衆心久矣，民順從之，猶牛馬之委食己者。


 君無多辱焉。」

恐民必不從君命而爲季氏用，反逐君，故云爾。如師曠之論衛侯與孫寧。


 昭公不從其言，終弑而敗焉。

果反爲季氏所逐。


 疏

事詳《左傳》。


 走之齊，

《經》之「孫齊」。


 齊侯

此使國、高來，齊侯未至。


 唁公于野井，

弔亡國曰唁，弔死國曰弔，弔喪主曰傷，弔所執紼曰絶。


 曰：

使人致齊侯之命。


 「奈何君去魯國之社稷？」

《曲禮》：「國君去其國，止之曰：『奈何去社稷也。』」


 昭公曰：「喪人

自謂亡人。


 不佞，

佞，善也。


 失守魯國之社稷，執事

稱使臣之辭。


 以羞。」

謙，自比齊下執事，言以羞及君。


 再拜顙。

顙者，猶今叩頭，謝見唁也。


 慶子家駒曰：

《孟子》「慶以地」，養也。


 「慶子免君于大難矣。」

得出奔，免于弑。


 子家駒曰：「臣不佞，陷君于大難，君不忍加之以鈇鑕，賜之以死。」

此喪臣答弔者之辭。


 再拜顙。高子

正使。


 執簞食

簞，葦器也，圓曰簞，方曰笥。


 與四脡脯，

屈曰朐，伸曰脡。


 國子

副使。


 執壺漿，

壺，禮器，腹方口員曰壺，反之曰方。壺有爵飾。


 疏

此所謂二子，從天子之守國、高也。


 曰：「吾寡君

稱寡君是致命，齊侯未行。


 聞君在外，餕饔未就，

餕，熟食，饔，熟肉。


 敢致糗于從者。」

糗，糒也。不敢斥魯侯，故言從者。


 昭公曰：「君不忘吾先君，延及喪人，錫之以大禮。」再拜稽首，

此爲容學，積容以成儀，所謂威儀三千。學堂當立此學，以爲修身根本。


 疏

古者修己之道專在禮容，《容經》尤爲切要。今學堂章程首以修身、倫理，終以體操，實則皆爲容學。今天下競言西學、談新理，童蒙性質未能堅定，遂不免流于狂悖；講革命，廢三綱，用夷變夏，其風甚熾。一二主持名教之老宿思挽其弊，計無所之；或于學堂定半日静坐之章程，或揚八比之死灰。近來西士喜談性靈、倫理，中土譒譯其書，乃以陸王流派白沙、戢山之唾餘衍爲圖説，中國庠序，八比之流毒深入骨髓，所有頑固黨貽誤君國者半出于講學家，尤高自位置，以爲獨守聖人之道。不知所謂道者，八比之高頭講章耳，與聖人之道不惟霄壤，並且反道而馳，高談性命，合黄冠緇流别成一空疎無用之學派。竊以當今學術，非力闢空疎之僞學，章明古法，日以頑固黨之風潮提倡後學，萬不能有人才。當今世界進步，凡學術無不改良精進，如經術需學，不得再行沿譌踵誤，以陷溺人心。昔聖門子貢身列十哲，猶曰性與天道不可得聞，今入學投贄，遽舉性命道德之誤説以爲指歸，縱學堂林立，終亦不出高頭講章之窩臼。今爲此説，非如毛西河喜與朱子爲難，特欲成全宋學，去僞存真，由中推外，勃然大行。考宋人言心言性無濟時用，久已見譏於世，今舉其派歸之皇帝學，化虚成實，字字皆爲平治天下之要領。地球未出，其説無所附隸，别成一不釋不老無用之學派，不足爲諸賢咎；地球即顯，百世之運會，其時已進皇帝，大統之政治典章損益裁成之妙用，不能不深切著明，以爲後來之取法。天心人事，機括張明，所有性命玄遠之學歸屬皇帝，言王伯，言齊治，均可不必過問。惟庠序杜其歧趨，始得專心致志於小學，所有修己治人之道專責之。《容經》精切簡要，雖在童蒙，期月之間亦可盡通其説，不必苦思深索，專力實行，其於修身，規行矩步，較宋人尤爲謹嚴，而無宋人拘束繁苦之弊，則化宋學爲二派：下學屬《容經》，上達屬皇帝，庶得一洗勞寡要博鮮功之恥乎！


 以衽受。

衽，衣下裳之

 當前者。乏器，謙，不敢求索。


 高子曰：「有夫不祥，

猶曰人皆有夫不祥。


 君無所辱大禮。」

臣受君錫答拜，謂之拜命，謂之辱。高子見昭公拜辱太卑，故曰君無所辱大禮。


 昭公蓋祭而不嘗。

食必祭者，示有先也。不嘗者，待禮讓也。


 景公曰：

致齊侯之辭令耳。


 「寡人有不腆先君之服，未之敢服；有不腆先君之器，未之敢用。敢以請。」

一請。


 昭公曰：「喪人不佞，失守魯國之社稷，執事以羞，敢辱大禮？敢辭。」

一辭。《左傳》多藉時事以明禮節，《傳》於此亦然。皆師説唁禮賓主對答之禮節，《傳》藉之爲説。


 景公曰：「寡人有不腆先君之服，未之敢服；有不腆先君之器，未之敢用。敢固以請。」

再請。


 昭公曰：「以吾宗廟之在魯也，有先君之服，未之能以服；有先君之器，未之能以出。

禮：去國素服，祭器不踰境。


 敢固辭。」

再辭。己有時未能事人，今己無，義不可以受人之禮。


 景公曰：「寡人有不腆先君之服，未之敢服；有不腆先君之器，未之敢用。請以饗乎從者。」

三請。欲令受之，故益謙，言從者。


 昭公曰：「喪人其何稱？」

三辭。行禮，賓主當各有所稱。時齊侯以諸侯遇禮接昭公，昭公自謙失國，不敢以故稱自稱，故執謙問之。


 景公曰：

四致命。


 「孰君而無稱？」

猶曰：誰爲君者，而言無所稱乎？昭公非君乎？


 昭公於是噭然而哭，

感景公言而自傷。


 諸大夫皆哭。

從昭公者。


 既哭，以人爲菑，

菑，周埒垣也，所以分别内外、衛威儀。漢大學辟雍作「側」字。


 以幦爲席，

幦，車覆笭。


 以鞍爲几，以遇禮

《周禮》有遇禮，與《曲禮》小異。


 相見。

遇，禮簡于會。


 孔子曰：「其禮與？

禮爲《禮經》，與《容經》相對。《左傳》多以威儀定禍福，《容經》爲古容學。今立容學，以爲修己治人之本，以代宋學治身之法。


 疏

威儀爲德隅之則，容儀爲定命之符，以故容之在人身也，如木之有根，如燈之有膏，如魚之有水，如農夫之有田，如商賈之有財。木無根則稿，燈無膏則滅，魚無水則死，農夫無田則飢，商賈無財則貧；人不謹之於容儀，則人己俱無所觀瞻，而敗亡隨之矣。故爾止淑慎，僭賊渾忘而鮮不爲則者，《詩》言之矣。人受中定命，有動作禮義威儀之則，能者養以取福，不能者敗以取禍，《左氏》亦言之矣。


 其辭足觀矣！」

謂昭公未

 知禮，特其文詞足觀耳。《左傳》不許昭公知禮，以爲是儀非禮也，與此意同。


 疏

昭公習於儀文，見稱鄰國，雖于喪亡之際，動合禮文，故孔子稱之。惟務末忘本，不知人君之道，卒至不保其社稷。文勝之弊，如昭公者是。




冬，十月，戊辰，叔孫舍卒。

謀納公者乃不病而死，爲公惜其卒。


 疏

《魯世家》：「齊高張曰：『叔孫昭子求納其君，無病而死。』」婼，豹庶子，諡昭子；四年立，六見《經》。子不敢立

 ，昭子從公于齊，與公言。子家子

 命適公館者執之。公與昭子言于幄内，曰：「將安衆而納公。」公徒將殺昭子，伏諸道；左師展告公，公使昭子自鑄歸。平子有異志。冬，十月，辛酉，昭子齊于其寢，使祝宗祈死。戊辰，卒。左師展將以公乘馬而歸，公徒執之。




十有一月己亥，宋公佐卒于曲棘。

以謀納公而卒。


 疏

《宋世家》：「十五年，元公爲魯昭公避季氏居外，爲之求入魯，行道卒，子景公頭曼立。」




曲棘者何？

據諸侯卒于封内不地。


 宋之邑也。

據于外當地國。


 諸侯卒于封内不地，

境外乃地。


 此何以地？

與師、會不同。


 憂内也。

鄰國有難，得于與，此古外交之法。《穀梁》「邡公也」，與《傳》同義。


 疏

《魯世家》：「宋公爲魯如晉，求内之，道卒。」




十有二月，齊侯取運。

運，二《傳》通作「鄆」。




外取邑

伐而言取，則以伐爲重；取不言帥師，則易辭。


 不書，

疆埸之邑，一彼一此，不可究。運故取邑不書。


 此何以書？爲公取之也。

季氏逐公，齊臣亦陰爲之助。齊命以運居公，季氏即獻之，以見齊、魯之臣相助爲惡。


 疏

爲公取誥

 。以下以運爲公居，有國辭。在運四年，而出奔乾侯。





二十有六年


春，王正月，葬宋元公。

實爲公者，宋公與舍皆卒，故齊、晉皆制于大夫，虚應故事。




三月，公至自齊。

公在外，猶致者，不敢外公也。




居于運。

曷爲或言居或言在？居者，在内之辭也。


 疏

運，内邑；乾侯，外邑。公在乾侯言「在」，與此異。公次陽州，其以齊致者，以齊侯唁公，可以言齊。




夏，公圍成。

有齊師。不書，舉公爲重。


 疏

非國而言圍，大公也。言圍不言取，不能取。




秋，公會齊侯、莒子、邾婁子、杞伯，盟于鄟陵。

鄟陵，與扈同。齊諸侯，晉大夫，相比見例，齊得二伯辭。以四國之君而不能納公，譏四國也。目君者，以爲君之意，所以不行。


 疏

《左傳》：「盟于鄟陵，謀納公也。」按，鄟陵齊、莒、邾婁、杞四國，扈晉、宋、衛、曹、邾婁、滕六國，合爲十國。邾婁兩見。




公至自會。

公在外矣，猶致會者，不敢外公也。




居于運。

上方書「天王居于狄泉」，此言居運，内外同辭。公不得入，故仍居于運。致自會者，在内辭也。在外而致會者，不外公也。




九月，庚申，楚子居卒。

前名棄疾，後名居；二名者，弑君之賊不再見，故别爲一名，以爲非棄疾也。圍改虔，與此同。


 疏

不稱棄疾，以明討賊，不再見。《世家》：「十三年，平王卒，乃立太子軫，是爲昭王。」




冬，十月，天王入于成周。

方卒楚子，即言入于成周者何？明以楚子之卒入也。何爲以楚子之卒入？子朝楚出，故卒之。雞父之戰，諱不言楚，惡之也。


 疏

天王者，敬王。子朝殺猛，晉交諸侯迎敬王，從狄泉入于成周。




成周者何？

據王猛言王城，與此異。


 東周也。

東周者，對西京言之，周公所營，平王所遷也。春秋後，周分東西，此亦爲東周也。


 其言入何？

據入篡辭。


 不嫌也。

《傳》美惡不嫌同辭。《春秋》存西京，此何以有國辭「東周」也？天子巡狩東都，故有國辭。《春秋》正君臣父子夫婦之倫極爲詳明，近或乃以《公羊》爲教亂之書，誤甚。


 疏

今學官注疏，惟《公羊》尚傳古法。自謬託《公羊》以爲變法宗旨，天下歸咎《公羊》，直若反書，遂云：凡治《公羊》，皆非端人。嗚呼！何以解於董江都？且西漢其學盛行，議禮斷獄，莫不宗主，由《公羊》而仕宦者幾半天下。尊君親上，絶亂鋤奸，多得利益；當時何不爲毒，至今毒乃大發？宋人自欲直躋孔、孟，鄙夷漢師爲不知道，久爲笑柄；若以《公羊》爲毒藥，則非但不知道，且爲亂階。豈兩漢師儒君相悉皆醉生夢死？又豈當時讀《公羊》者皆癡愚瞽聾，不知其味？莽、歆爲漢賊，《周禮》、《左傳》實由其表章，其事明著；猶不得以莽、歆廢
 

注



 二書，何況《公羊》！




尹氏、召伯、毛伯以王子朝奔楚。

楚助朝爲亂，因楚子居卒，乃敗奔楚，王室乃定。出奔並舉召伯、毛伯者，明本在尹氏，當先誅，後治其黨。


 疏

詳録子朝爲亂之本末。不言出者，天子子弟不言出。從子朝録之，未封也；有封國者乃言出，從其私土出之也。





二十有七年

《年表》：楚昭王軫元年。





春，公如齊。

上言遜齊，此言如齊，以公在運，不敢外。




公至自齊。

以運爲國，所謂君存焉爾。




居于運。

三致居運，以見齊之不爲納公。齊之有國、高，猶魯之有三家；大夫專，君不自由。




夏，四月，吴弑其君僚。

吴如今赤道以南各洲國，開闢晚，以禹州言之，地在揚州。《春秋》疆域小，襄以上九州未成，記吴卒，而後九州成。平邱以後，諸侯遂亂，北則齊、晉，南則楚、吴，比于四維，以居四始之位。不言闔閭弑者，吴無大夫；不稱人，時吴未進。惡事，故不稱人以異之。


 疏

《年表》：「公子光使專諸殺僚，自立。」




楚殺其大夫郤宛。

楚殺大夫不稱人者，略之也。言殺郤宛，楚禍于是起矣。吴弑楚殺，相比見義。夷狄弑殺多，愈文明則愈少，《經》所記，不及當時百分之一。


 疏

《楚世家》：費無忌讒殺大子建，殺伍奢父子與郤宛，郤宛之宗姓伯氏子嚭及子胥皆奔吴。




秋，晉士鞅、宋樂祁犁、衛北宫喜、曹人、邾婁人、滕人會于扈。

齊主鄟陵

 ，晉主扈，有二伯中分之義，鄟陵四國，扈六國。互文見例，鄟陵以譏齊，扈以譏晉。


 疏

《左傳》：「秋，會於扈，令戍周，且謀納公也。」《晉世家》：「十一年，衛、宋使使晉，請納魯君。季平子私賂范獻子，獻子受，乃謂晉

 君曰：『季氏無罪。』不果入魯君。」




冬，十月，曹伯午卒。

不日，在外。不言于宋，爲曹諱。


 疏

《曹世家》：「九年，曹悼公朝宋，宋囚之。曹立其弟野，是爲聲公。悼公死于宋，歸葬。」




邾婁快來奔。

公在外，孰主之？大夫主之。國不可一日無君，已二年矣。國何以堪？政在大夫四世矣，民不知有公，三家專政，故國如常。


 疏

《春秋》名分最嚴，有一定之例，不能隨意出入。如無大夫國，無論何事通不見大夫；如十九國滕以下與紀以外通不見大夫是也。十九國中，滕、薛、杞、小邾不見大夫，則絶不一見，可見者乃見，不能因事而見。舊説皆誤。又，卒正邾婁以上見大夫，以下三國無卒正。大小以此爲分。




邾婁快者何？

據君當稱子，大夫當氏。


 邾婁之大夫也。

以鼻我不氏，知亦大夫。


 邾婁無大夫，

據在盟會稱人。


 此何以書？

據春秋初世不見。


 疏

命于其君之卿亦見，《經》特不氏耳，非《經》無邾婁大夫也。


 以近書也。

遠近爲三世例。文以前録小國，雖于内有事，皆不書大夫。近世詳録小國，因其來奔乃書之，故曰近也。


 疏

秦、吴、曹、莒、邾婁盟會皆無大夫，《經》于内事得書之，皆以有可見者乃書。滕、薛、杞同爲卒正，遂不一見大夫。可見以此爲斷。




公如齊。

公至自齊。

二年之中四致，公在外，記其起居也。會齊侯，不能納，乃再計求晉，故下言如晉。




居于運。

二年四言「居于運」，凡天王書出、居，不必在王畿内。諸侯于其境内稱居，境外則言在。


 疏

詳録其事，閔公也。





二十有八年

《年表》：曹襄公元年，吴闔閭元年。





春，王三月，葬曹悼公。

著三月，以見過時。小國從大夫例，三月而葬；著三月，以明其制。




公如晉。

齊近魯，初奔之一會，再如不克納，乃遠求晉。言次則未如也，未如而曰如，致公意。




次于乾侯。

乾侯，晉邑。晉卿私于季子，公不得入，故次于乾侯。


 疏

「次于乾侯」與「至河乃復」相起。再言次，終未得入晉，季孫爲之也。




夏，四月，丙戌，鄭伯甯卒。

甯，二《傳》通作「寧」。


 疏

《鄭世家》：「十三年，定公卒，子獻公蠆立。」




六月，葬鄭定公。

方伯月葬，與滕相比。


 疏

三月而葬，不及時，爲渴葬。




秋，七月，癸巳，滕子甯卒。

《春秋》有筆削例，魯史有，删之爲削；魯史無，加之爲筆。于史文外有加損乃爲《經》。


 疏

舊説以記事爲史，不知經、史之分。史斷代爲書，經爲百世法；史可廢，經不可廢。以經專爲俟後聖而作。




冬，葬滕悼公。

日卒時葬，小國正例。


 疏

即二事以相比，尊卑不同也。





二十有九年


春，公至自乾侯。

在外存公，正月當云「公在乾侯」；以内有運可居，故不存公，以起運潰。




居于運。

不以晉致者，不見晉君。




齊侯使高張來唁公。

公失國四年矣，專求齊復國，至于三年不得復，乃如晉，又不得入，故齊侯使高張來謝公。不忍言絶，故以唁目之。再唁，非唁可知。自是公不求齊矣。


 疏

《魯世家》：「昭公如鄆，齊景公使人賜昭公書，自謂『主君』，昭公恥之，怒而去乾侯。」




公如晉。

因高張之來絶，故再如晉。




次于乾侯。

再言次。


 疏

詳録公之流離困苦，以爲世戒。小不忍，亂大謀，權在大夫。有自奮志，當徐圖之。内不得于大臣，外不得于大國，道路奔走，終爲亡人以没。雖臣下之不善，亦君謀之未臧。




夏，四月，庚子，叔倪卒。

公已出，何爲記大夫之卒？以公命卒之，因爲謀納公而卒。


 疏

倪，鞅子，二十三年立。公在外不卒大夫，此卒者，鄦公乃卒之也。與叔孫舍同。




秋，七月。

首時，由正月以推，秋爲白帝。秋下繫月，以爲西方王。中國在寅，坤申。以中國七月爲正月，殷曆所以與魯曆相反。




冬，十月，運潰。

書潰以見公之無道也，既已失國，猶苛虐一邑。下畔上曰潰。全與内絶，故正月存公矣。




邑不言潰，

潰乃國辭，皆繫於君。


 此其言潰何？

據邑止言畔，不言潰。


 郛之也。

郛，郭。「夷伯季氏之孚」，與此「郛」同意。


 疏

《公羊箋》以爲國也。


 曷爲郛之？

運小，不足以當國言。


 君存焉爾。

昭公居之，從國言潰，故下存公。


 疏

按，「君存焉耳」《傳》文數見，此條爲正傳，餘條皆先師推以説之者。《傳》于内乃言君，外諸侯不言君。





三十年


春，王正月，公在乾侯。

《穀梁》：「中國不存公，存公，故也。」乾侯，晉邑，不曰晉而曰乾侯，國之。何爲國之？君存焉爾。


 疏

去年春正月不存公，此書「在」者，運已潰，則内無所繫，故正月以存公，如公在楚之辭。




夏，六月，庚辰，晉侯去疾卒。

以昭十六年立，十四年卒。唯一見，《經》「晉侯使士鞅來聘」。


 疏

《晉世家》：「晉頃公卒，子定公午立。」晉卒皆日，唯夷吾時，未爲伯，義不正也與？楚、吴、徐隱桓不見者，以爲外州，非中國。隱桓比于官府，故不見外州。




秋，八月，葬晉頃公。

二月而葬，不及時，譏失禮。齊葬以日爲正，晉葬以月爲正，二國自相比，如楚、吴之比卒。




冬，十有二月，吴滅徐。徐子章禹奔楚。

章禹名者，失地，名。徐，州舉。荆後稱楚，徐不變者，荆爲陳封，徐乃州舉。卒正之小國月者，新置九州，不以夷狄待之。徐舊附楚，故吴滅之。


 疏

《左傳》：「吴子執鍾吾子，遂伐徐，防山以水之。己卯，滅徐。徐子章禹斷其髮，攜其夫人以逆吴子。吴子唁而送之，使其邇臣從之，遂奔楚。楚沈尹戌帥師救徐，弗及。遂城夷，使徐子處之。」此見南方三州，如今非、澳、南美。徐州舉，楚荆，吴揚，唯不及梁州。言滅徐，則改徐從中國。大九州名與《禹貢》不同，而北爲中國、南爲蠻野則同。《周禮》職方九州言天下圖籍，即大九州用禹州舊名以譒譯之，非姬周之版土。《周禮》之州有方六千里、五千里、四千里、三千里、二千里之不同，所以封建有五百里、四百里、三百里、二百里之不同。





三十有一年

董子《繁露》所有天道、陰陽、五行皆《傳》年、時、月、日大一統之師説，學者所當詳考。





春，王正月，公在乾侯。

《魯世家》：「三十一年，晉欲内公，召季平子。平子布衣跣行，因上卿謝罪。上卿爲言曰：『晉欲内昭公，衆

 不從。』乃止。」




季孫隱如會晉荀櫟于適歷。

記適歷之會，傷無伯也。齊、晉大國皆政在大夫，同惡相濟，不爲公盡力。公又自失機會，所以流亡於外，不得生還。


 疏

公再如，不得入晉見晉侯。隱如得會荀櫟，惡之。




夏，四月，丁巳，薛伯穀卒。

薛莊世一卒，至此乃見者，略之也。莊不日不名，此日、名，正卒也。何以知爲正卒？以下皆葬故也。


 疏

滕正卒，以下皆日，薛則皆時，辟與滕同也。《春秋》于同等之中細分，大事不混，所以别微明也。




晉侯使荀櫟唁公于乾侯。

亡已六年矣，何爲始來唁？非唁也，以晉侯命來謝公，與齊高張同。以二大國不能納，不忍言謝，故託之唁。高張言來，此不言來者，在外也。高張不地，此地，有間事也。




秋，葬薛獻公。

冬，黑弓以濫來奔。

《傳》同《穀梁》，實先師相傳進退之大例。


 疏

弓，二《傳》作「肱」。公在外七年，執主納是畔人，三家也。




文何以無邾婁？

據讀言邾婁。


 通濫也。

通濫，爲國，故使無所繫。


 曷爲通濫？

據庶其不通也。


 賢者子孫，宜有地也。

如封之爲國然，此《春秋》封之也。


 賢者孰謂？謂叔術也。

叔術者，邾婁顔公之弟也。或曰羣公子。


 何賢乎叔術？

據不見書《經》。


 讓國也。

與公子喜時同。


 其讓國奈何？

事實。


 當邾婁顔

邾婁君名顔。


 之時，邾婁女有爲魯夫人者，則未知其爲武公與，

武公名敖，宣王三十年立。事詳《世家》。


 懿公與。

《魯世家》：「夏，武公歸而卒，戲立，是爲懿公。九年，懿公兄括之子伯御與魯人攻弑懿公，而立伯御爲君。」


 孝公幼，

《人表》：孝公者，懿公子，在七等。


 顔淫九公子

九公子，以行次稱。


 于宫中，

稱宫，魯宫也。


 因以納賊，

當即懿公兄括之子伯御。攻殺懿公之事，蓋結顔爲内應也。


 疏

鄰國之君，至宣淫于宫内，又爲亂，且在魯文教之邦。乃事在

 春秋前，去成、康不遠，則《經》、《傳》爲俟後，非述古，明矣。


 則未知其爲魯公子與，

賊爲懿公兄子。軼聞，不能指實。


 邾婁公子與。

邾婁公子不爲亂于魯，當從前説。


 臧氏之母，

魯大夫臧氏之母。


 養公者也。

孝公之養母。


 君幼，則宜有養者，

時孝公爲公子，言君者，通其義。


 大夫之妾，士之妻，

以二等孀居爲之。


 則未知臧氏之母者曷爲者也。

不知爲大夫妾，抑士妻也。


 疏

《列女傳》所謂魯孝養保。


 養公者必以其子入養。

不離人母子，因以娱公也。


 臧氏之母聞有賊，以其子易公，抱公以逃，

如《趙世家》程

 嬰、杵臼事。


 賊至，湊公寢而弑之。

孝公寢處養母子，冒爲公，賊不辨其僞。


 疏

孝公非幼立，《傳》言如幼立者，傳聞之辭，不能直言之。


 臣有鮑廣父與梁買子者，

二人魯大夫。


 聞有賊，趨

疾行。


 而至。

帥甲除亂。


 臧氏之母曰：「公不死也

當時尚爲世子，從後言之稱公。


 在是，吾以吾子易公矣。」

據《世家》，伯御立十一年乃見弑，則非一時，事久乃明，如

 趙氏事。


 于是負孝公之周，愬天子。

宣王時政在天子，故上愬其事。


 天子爲之誅顔而立叔術，

當即宣王伐魯，殺伯御而立孝公事。因竝誅顔，而立叔術耳。


 反孝公于魯。

《魯世家》：「周宣王伐魯，殺其君伯御，而問魯公子能道順諸侯者，以爲魯後。樊穆仲曰：『魯懿公弟稱，肅恭明神，敬事耆老；賦事行刑，必問于遺訓，咨于故實，不干所問，不犯所知。』宣王曰：『然，能訓治其民矣。』乃立稱于夷宫，是爲孝公。」


 顔夫人者，嫗盈女也，國色也。其言曰：「有能爲我殺殺顔者，吾爲其妻。」

殺顔者，鮑廣

 父與梁買子也。


 叔術爲之殺殺顔者，而以爲妻。

利其色也。


 疏

以叔妻嫂，蠻野，爲今中外所無。庶人且不能，何況國主？以此見當時文明程度之卑。


 有子焉，

古禮制未興，與《禮經》反者不一而足，是當時風尚不及今泰西各國遠甚。


 謂之盱。

叔術、盱，《人表》在八等。


 夏父者，其所爲有于顔者也。

邾、顔、夏父，《人表》在七等。夏父，顔公子也。


 盱幼而皆愛之，

叔術、嫗盈女，皆愛盱。


 食必坐二子于其側而食之，有珍怪之食，盱必先取足焉。夏父曰：「以來，

二子相争。


 人未足

人，夏父自謂也。


 而盱有餘。」

盱得常飽。


 叔術覺焉，

覺者，先覺也。以其少争食，長必争國，故叔術悟而先覺之。


 曰：「嘻！此誠爾國也夫！」

國乃顔之國，當立其子。


 起而致國于夏父。

反國于夏父，如周公致政。


 夏父受而中分之，

如方三十里國，各分方一里者四十五。夏父分國封盱也。


 叔術曰：「不可。」三分之，

方三十里之國得九十方一里三分，各得方一里者三十。


 叔術曰：「不可。」四分之，

各分得方里者二十又二之半。


 叔術曰：「不可。」五分之，

服注《左傳》云邾婁本附庸，三十里而言五分之，爲六里國。


 然後受之。

以五爲説者，緣《經》有五文。


 公扈子者，

《人表》在五等，魯子之後。《説苑》引公扈子《春秋》説，然則爲鄒魯《春秋》先師也。


 邾婁之父兄也，

在孟子之後。孟子時邾婁未亡，公扈子于時君爲父兄行。


 習乎邾婁之故，

熟本國掌故。


 其言曰：「惡有言人之國賢若此者乎！

言賢者寧有反妻嫂、殺殺顔者之惡行乎。


 疏

不信前説而駁之，是戰國前《春秋》之異説。


 誅顔之時，

公扈子之説如此。


 天子死，

宣王崩。


 叔術起而致國於夏父。

言叔術本欲讓，迫有誅顔天子在耳，故天子死則讓，無妻嫂感兒争食之事。


 當此之時，

夏父立以後。


 邾婁人常被兵於周，

周伐邾婁。天子專征伐。


 曰

討罪之辭。


 何故死吾天子？」

猶曰：「何故因王死，違生時命而立夏父乎？」此宣王死後乃讓之説也。


 疏

古事傳聞不一，先師從後追録所聞，故多存疑，又不敢質言。觀公扈子説，則戰國先師不惟義例有異同，即事實已有不合。學問無久而不變，以此見其源流。


 通濫，則文何以無邾婁？

據通濫當如紀季，不必讀言邾婁。


 天下

傳《春秋》者先有圖籍。


 未有濫也。

欲見天下實未有濫國，《春秋》新通之耳，故口繫於邾婁。


 天下未有濫，則其言以濫

黑弓不繫于國，則所以之濫爲國。


 來奔何？

未有濫文，又口繫邾婁，事出兩歧。


 叔術者，賢大夫也，

不稱君而曰大夫，如其志。不成爲君，能讓國。


 絶之，

言邾婁，則以濫屬邾婁，是絶之。


 則爲叔術不欲絶；

因爲不欲絶，故文無邾婁。


 不絶，

讀無邾婁，直以爲國，是不絶之。


 則世大夫也。

此解讀有邾婁，如口不繫邾婁文。言濫黑弓來奔，則是大夫世受國，與諸侯世同。


 大夫之義不得世，

《經》譏世卿是也。


 故于是推而通之也。

因大夫不得世，故口繫邾婁。將譏世卿之意推以説此條。




十有二月，辛亥朔，日有食之。

《春秋》記地震，以子午卯酉未分五方。日食三十六。以月言之，六月十二月爲天門地户，各分占十二四時，各得六數，合爲三十六，再以十千推之。《考工記》大車四游：東方八游，南方七游，西方九游，北方六游，合爲三十。《小雅》從《鹿鳴》至《小弁》三十六篇，前三十篇爲大車四游之三十旒，後六篇爲六合，居中。《春秋》日食三十六，丙丁七見，爲南方之七游；庚辛九見，爲西方之九游；甲乙七見，當爲八，爲東方之八游；壬癸八見，當爲六，爲北方之六游，蓋有誤字；戊己二見，合三無日支干，爲居中之五游。其一合十，一五一十，爲五十，居中，然則北方所多之二當一在東一在中，以配《詩》之《小雅》之三十六篇，四十五旒。


 疏

先師多據《緯》立説，《莊子》記孔子譒十二經以教世，六經六緯，合爲十二。蓋六經爲大義，六緯爲微言，微與緯古爲一字。六經如造成之室，緯則其經營搆造之墨法；非先有墨法不能造室；讀經不先緯，則不知經爲何語。故西漢以上經、緯竝重，《藝文志》所言各家内傳大抵多緯，故董子《春秋繁露》即古緯之一種。緯者，聖門授受之宏綱巨領，又所謂口説，博士據以説經；如《尚書大傳》、《春秋大傳》、《左氏微》，皆緯也。自劉歆創爲古文説，據字解經，望文生訓，不必有師，但能通《爾雅》、解《説文》，即可爲經生。西漢家法，今所存者惟《公羊》一家。所有六經皆爲古文書，用緯不用緯，古今之家法所以分。以《公羊》言，學《公羊》者，爲讀經之先師，須詳考經爲何人作，因何而作此經，與經中義例如三科九旨、通三統、明九缺；其文字之博大，例之繁重，較經爲尤甚。故學必有師，非口授不能言學。


 

《公羊》之所以獨爲孤經，别爲一派，以《公羊》獨守師説，他經
 

注



 皆用古文望文生訓之法，其分别得失之故，皆在用緯不用緯。鄭君解經，先從博士，後習古文，古文本不用緯，鄭君遇非緯必不能通之條，不得已而引用緯説；雖與古文家法不合，而不能不用緯者，莫可如何，雖倍家法而不能辭。各經師説，因此尚留千百之十一。據此，可悟經非緯不能孤立，故讀經必先讀緯。唐宋以後，歆、莽之説孤行于世，加文、周而護馬、許，幾不知有孔子，何論博士？如歐陽修者，愚闇無知，上書抽焚注疏中之引用緯説者，其事與秦始焚坑同。今注疏本緯説猶存，亦如焚後之六經復出，當爲鬼神呵護，非盡人力也。以《公羊》言，《春秋》則聖經，炳如日星，世界所以文明，人民所以樂利，皆賴《春秋》之力。經方足爲聖作，宋胡
 

注



 之解説《春秋》，則經直同文中《玄經》、朱子《綱目》，童蒙不須有師，初識之無，竝可高談。獨抱一經，三傳束閣，經遂不明，人材萎瑣，中國之弱，未必不由于此。蓋經之有緯，比于人之有臓腑，如程、朱之解經號爲遠絶讖緯，考其論説，竊用緯候者不一而足。陽避其名而陰取其實，蓋亦如鄭君之無可如何。唐宋以後，説者皆以讖緯爲漢儒僞説，非聖門師弟所傳，至今西人所稱獨得之奇，如地動天静、地球四游、大地三萬里、周游九萬里，與夫曆法、日月星辰之軌道，中土所嘆，以爲絶業者，乃其説皆見于《緯》。果爲漢人僞造，有此精義，亦未可厚非，況其早出秦、漢以上，博士所傳，明文確鑿，後儒于淺近名物人事固可自我作主，凡遇深奥典禮、天文星象、經傳精義微旨，其説皆見于《緯》。如日月軌道、四時歲次曆法、周天度數、北辰斗極、璇璣玉衡、五聲八音律吕，漢人論説何一不出于《緯》？果能捨緯談經，未嘗不可自成一派，無如無此情理，所以至于輕古説而用野言。讖緯之説孤危已極，近雖有集本，蕪雜少所發明。欲明經，必先治緯，亦如中國欲强，必先變法；故别撰《内篇》，分經分門，詳爲註釋，以爲初學入門之準繩，以復孔子十二經之舊説。以《公羊》比《穀梁》、《左傳》，緯之于經既已如此其切要，至于《書》、《詩》、《易》、《周禮》，經既不如《春秋》之深切著明，非就緯以明師法，勢必如唐宋以後夢中説夢，無一明切之論，經意恍惚晦塞，毫無益于學術政治。鄭君云：「《公羊》善于讖緯。」願學者由《公羊》以擴充之，經術明，人材出，中國自强之道未必不由于此也。





三十有二年
 疏

《曹世家》：「聲公五年，平公弟通
 

注



 弑聲公代立，是爲隱公。」曹弑未書，略之。




春，王正月，公在乾侯。

二十六年三月，公居于運，下書「夏，公圍成」。




取闞。

闞，國。内滅小國，諱之。《傳》以爲邾婁邑，異説。


 疏

賈逵注《左傳》云昭公得闞，季氏奪之，不用師徒。按：從上書公圍成推之，則當爲公弟。




闞者何？邾婁之邑也。曷爲不繫乎邾婁？諱亟也。

此爲通例。一《傳》前後數見，多非本義，或後師借以爲比，在善讀之。




夏，吴伐越。

記吴越交兵之始，以起下滅。大不字小，小不事大，互相仇讎，日尋報復，亡辱之道也。故善爲國者保和息戰，共享和平。凡有疑怨，設官以平之，又有盟約之官專掌外交，所以大小輯睦，干戈永靖。


 疏

《吴世家》：「五年伐越，敗
 

注



 之。」按，吴、越如今德、法世仇，角力争强，陰謀密計，如《國語》、《越絶書》言之甚詳。以報仇言，二國皆能得志，然吴敗越勝者，越在後，異地以觀，恭敬驕泰，得失可覩。按，越之于《春秋》，如今澳、非新起之國，故入昭世始見；《左傳》雖有伯辭，然不在十九國之數。故定、哀十二諸侯列小邾婁，不列越。




秋，七月。

冬，仲孫何忌會晉韓不信、齊高張、宋仲幾、衛世叔申、鄭國參、曹人、莒人、邾婁人、薛人、杞人、小邾婁人城成周。

北方諸侯之大夫，故不言蔡、陳、許與沈、頓、胡。召陵會劉子，一匡之辭。成周者何？東周也。西京爲王居，此復以爲王居者何？東都也。


 疏

《年表》：晉使諸侯爲周築城。公在外，何忌以出會而不見討，晉已得季氏之賂也。




十有二月，己未，公薨于乾侯。

不地晉而言乾侯者，國之也。薨在年終，當在二十七日以後。本年無殯期，故春正不能即位。


 疏

《左傳》：「書『公薨于乾侯』，言失其所也。」《魯世家》：「三十二年，昭公卒于乾侯，魯人
 

注



 共立昭公弟宋，是爲定公。」昭世爲下俟之帝，與莊同。莊十六年始言同盟，至昭十三年而同盟止，諸侯無伯，反權天王。故定、哀用十二諸侯例，爲都鄙辭。






注
 　年十九：原作「十九年」，據《史記·魯世家》乙。



注
 　運：原誤作「連」。



注
 　若但：原作「但若」，據文意乙。



注
 　疆：原誤作「彊」，據《春秋公羊傳》改。下二「疆」字同。



注
 　子比：「子」原脱，據《史記》補。



注
 　使：原刻脱，據《史記》卷四〇《楚世家》補。



注
 　「伍舉問曰」四字原刻脱，據《史記》補。



注
 　子：原脱，據聚珍本《春秋釋例》卷八補。



注
 　下：原誤作「上」，據經文改。



注
 　彊：原誤作「疆」，據文意改。



注
 　何以：原誤作「可以」，據文意改。



注
 　謹：據《史記》卷二七《天官書》作「貴」。



注
 　意：原作「入竟」，據淩曙《春秋繁露注》卷五《隨本消息》改。



注
 　再：原作「耳」，據《春秋繁露》改。



注
 　齊：原作「名」，據《春秋繁露》改。



注
 　患：原作「難」，據《春秋繁露》改。



注
 　伐：原作「不」，據《史記·十二諸侯年表》改。



注
 　危：原誤作「卮」。



注
 　公：原作「諸」，據《孝經·孝治章》改。



注
 　獲：原作「和」，據《漢書·五行志中》改。



注
 　炕：原作「
 」，據《漢書》改。



注
 　谿：原作「雞」，據《史記·吴世家》改。



注
 　在：原作「王」，據文意改。



注
 　言將：原作「將言」，據上句傳文改。



注
 　干：原刻同《十三經注疏》本《公羊傳》作「于」，據《左傳》、《穀梁傳》俱作「干」，其《校勘記》亦言作「于」誤，因改。



注
 　卒：原刻爲墨釘，此據文意擬補。



注
 　羣牧：原作「方伯」，據《漢書》卷二三《刑法志》改。



注
 　此句「楚」上原衍「遷」字，據《左傳》本年删。



注
 　益：原誤作「亞」，據《左傳》本年改。



注
 　不存：「不」字原無，據文意補。



注
 　叔孫：原作「叔姬」，據《左傳》改。



注
 　夷：原作「彪」，據《史記·晉世家》改。



注
 　夷：原作「彪」，據《史記·十二諸侯年表》改。



注
 　討：四庫全書本《公羊傳》同，十三經注疏本作「封」，字之誤。



注
 　不與：《春秋公羊傳》作「不予」。



注
 　誘討之罪：「誘討」二字原脱，據文意補。



注
 　羣牧：原作「方伯」，據《漢書》改。



注
 　夏田：「田」原作「用」，據文意改。



注
 　傳：原作「者」，據文意改。



注
 　廬：原作「虚」，據《史記·十二諸侯年表》改。



注
 　共：原作「兵」，據《史記》卷三四《燕世家》改。



注
 　此：原刻脱，據《左傳》補。



注
 　謁：原誤作「暍」。



注
 　闕：原作「關」。



注
 　□：原刻爲空，或可補「惟」字。



注
 　某：《十三經注疏》本《公羊傳》作「邱」，當據改。



注
 　「孔子曰」云云，見《春秋繁露》卷六《俞序》，似不出緯書。又，「行」、「乎」二字原脱，亦據補。



注
 　意：原作「竟」，據淩曙《春秋繁露注》卷四《王道》，句作「又行暴意」。



注
 　冶：原作「治」，據《左傳》改。



注
 　其：原脱，據《左傳》本年補。



注
 　古傳：原作「左傳」，按《左傳》無此説，因改。



注
 　申：原誤作「甲」，據《史記》改。



注
 　詐告：原作「許告」，據文意改。



注
 　殺：據《十三經注疏》本《公羊傳》作「弑」，當據改。



注
 　已：原作「以」，據《史記》改。



注
 　「疾即位」至「熊居」：原刻脱此九字，據《史記·楚世家》補。



注
 　乃：原誤作「反」，據文意改。



注
 　袁僑：「袁」原誤作「表」。



注
 　情性：「情」原誤作「精」，據《列子·仲尼》改。



注
 　與：原脱，據《列子·仲尼》補。



注
 　于：原脱，據《列子·仲尼》補。



注
 　之方：「方」上原衍「故」字，據《列子·仲尼》删。



注
 　所謂：「謂」字原脱，據《列子·仲尼》補。



注
 　國中：原作「中國」，據《史記·楚世家》乙。



注
 　泯：原作「氓」，據文意改。



注
 　頃：原作「須」，據《史記》卷三五《曹叔世家》改。



注
 　著：原刻脱，據《左傳》補。



注
 　輿：原作「與」，據《左傳》改。



注
 　原刻「去」在「于是」下，據《史記·吴世家》乙。



注
 　立：原刻與下「卒」字互倒，據《史記·吴世家》乙。



注
 　大事：「事」字原脱，據文意補。



注
 　覲：原誤作「觀」。



注
 　五：原脱，據下句補。



注
 　西之：「之」原脱，據上句補。



注
 　記：原作「計」，據上句改。



注
 　圻：原作「坼」，據《左傳》襄公二十五年改。



注
 　賂：原作「略」，據《左傳》改。



注
 　莫：原作「吴」，據《左傳》改。



注
 　所以：原誤作「可以」。



注
 　而：原作「五」，據文意改。



注
 　此子産語，《左傳》襄公二十二年：公孫僑（即子産）曰：「……無歲不聘，無役不從。」云駒支，當係作者誤記。



注
 　也：原脱，據文例補。



注
 　「萬里」下原衍一「里」字，兹删。



注
 　測天之法：「之」字原脱。



注
 　畢：原作「璧」，據《漢書》卷二七下《五行志下》改。



注
 　皥：原誤作「臯」，據《左傳》本年改。



注
 　「鳳鳥適至」三句，原刻脱，據《左傳》補。



注
 　粲：原作「餐」，據《詩·鄭風·緇衣》改。



注
 　五行土：「土」原誤作「王」，據文意改。



注
 　上「事多文」無從索解，此句恐有訛奪。



注
 　俗學：原作「争學」，據文意擬改。



注
 　粲：原作「餐」，據《詩·緇衣》改。



注
 　在堂：原脱「在」字，據上文補。



注
 　此句「反」字費解，或係「及」之誤。俟考。



注
 　俘：原作「郛」。



注
 　戌：原作「叔」，據《左傳》改。



注
 　俘：原作「郛」，據《左傳》改。上注文「歸俘」之「俘」同。



注
 　下所引見《史記》卷一三〇《太史公自序》，此云「敘傳」，係作者誤記。



注
 　持：原作「志」，據《古微書》卷二三《詩緯含神霧》改。



注
 　君買：「君」字原脱，據《春秋公羊傳》補。



注
 　記：原作「紀」，據文意改。



注
 　問：原誤作「同」，據上文改。



注
 　伐秦：原刻脱，據四庫全書本《新序》卷七《節士》補。



注
 　當主：原作「當立」，據四庫全書本《新序》卷七《節士》改。



注
 　責備賢者：原作「責賢者備」，據文意乙。



注
 　不及：「及」原脱，據文意補。



注
 　原刻「上」字在下句「其」字下，據淩曙《春秋繁露注》卷一六乙。



注
 　「不能成」三字，據淩氏説，乃「誤移在此」。



注
 　養長：原作「長養」，據《春秋繁露注》乙。



注
 　始：原刻脱，據《春秋繁露注》補。



注
 　夫：原作「大」，據《春秋繁露注》改。



注
 　如：原作「以」，據《詩·汝墳》改。



注
 　一化爲：原無「爲」字，據文意補。



注
 　書：原誤作「事」，據文意改。



注
 　是故：原誤作「勢故」。



注
 　結日：原誤倒作「日結」。



注
 　不名：「名」字原脱，據文意擬補。



注
 　始皇本紀：原作「秦本紀」，據《史記》改。



注
 　鸜：原作「鸛」，據《周禮·冬官考工記》改。按，此下三「鸛」字，其所引原書俱作「鸜」。



注
 　也：原刻脱，據《公羊傳》補。



注
 　以爲：「爲」字原脱，據《漢書·五行志中》補。



注
 　徼幸：「幸」原作「辛」，據《漢書·五行志中》改。



注
 　奔：原脱，據《漢書·五行志中》補。



注
 　己亥：原作「乙亥」，據《春秋公羊傳》改。



注
 　舍：原誤作「合」，據上文改。



注
 　「之」原刻在下句「器」上，據文意移此。



注
 　未：原無，據文意補。



注
 　「子不敢立」句：按此句疑有訛奪，或當作「平子不敢立君」。



注
 　子家子：原作「子家子家」，據《左傳》本年删。



注
 　誥：當爲「運」字之誤。



注
 　「廢」下原重一「廢」字，兹删。



注
 　鄟陵：「鄟」原作「事」，據下文改。



注
 　晉：原作「魯」，據《史記》卷三九《晉世家》改。



注
 　衆：原刻脱，據《史記·魯世家》補。



注
 　在：原脱，據文意補。



注
 　程：原作「陳」，據《史記》卷四三《趙世家》改。



注
 　如：原作「知」，據文意改。



注
 　廣：原誤作「管」，據上傳文改。



注
 　他經：原誤作「他今」，據文意改。



注
 　胡：疑當爲「明」字之誤。



注
 　通：原作「還」，據《史記·曹叔世家》改。



注
 　敗：原作「破」，據《史記·吴太伯世家》改。



注
 　魯人：「人」原作「大」，據文意改。







公羊春秋經傳驗推補證第十




定公

《春秋》三世，以定、哀爲一世。同盟莊十六年起，昭公六年止，終于定、哀，不以外諸侯爲二伯，而三年見劉文公合諸侯於召陵之事。無伯本爲世衰，諸侯失序，《春秋》因是歸權于王，所謂世愈亂而《春秋》之文愈治。



 疏

定、哀自爲一局。天下有道，禮樂征伐自天子出，如皇、帝經營天下，由漸而治，愈以文明，至于獲麟而天下平。定、哀爲近世，爲天下辭，故《傳》曰「多微辭」。《世家》：定公名宋，昭公弟。





元年

《年表》：周敬王十一年，晉定公三年，齊景公三十九年

 ，宋景公八年，衛靈公二十六年，陳惠公二十一年，蔡昭公十年，鄭獻公五年，曹隱公元年，杞悼

 公九年，秦哀公二十八年，楚昭王七年，吴王闔廬六年。





春王。

以「春」加於「王」上。春爲東皇，主春三月一帝八王。《春秋》之王，八王中之一，故《傳》曰「王者孰謂，〔謂〕文王也」，「文王陟降，在帝左右」，以左右二王合八伯爲十王。此本當接下「三月」書作「春王三月」，因于無正月發傳，故從此絶句。董子：「文王以元年，武王似正月」。


 疏

《魯世家》：「昭公卒於乾侯，魯人共立昭公弟宋，是爲定公。」




定何以無正月？

據十二公元年皆有正月。


 正月者，正即位也。

正月爲即位出，故首年雖無事必書正月，謹始也。


 定無正月者，

「春王」與「三月」連文，不特出正月。


 即位後也。

謂下六月乃即位。


 即位何以後？

據踰年書即位以明終始之義。定踰年稱元，何以後書即位。


 昭公在外，

喪在乾侯。


 得入不得入未可知也。

定無正始，有纂立之罪，以得入不得入爲説，所謂微辭也。


 曷爲未可知？

據無外難，公逆必入。


 在季氏也。

季氏專魯，公不能自主。不責定公之無正始，推其事於季氏。如公望昭公喪歸甚切，不忍即位，有仁孝之辭也。


 定、哀

定、哀以上亦有微辭，定、哀之中亦有著義多者。特以定、哀較以上爲多耳。《穀梁》云「立乎定、哀，以望

 隱、桓」，是《春秋》之例隱、桓爲一世，定、哀爲一世。《公羊》與《穀梁》同。


 多微辭，

微與著對，微辭謂不顯著。爲公諱。緯候乃隱微。


 疏

微與顯對，《中庸》「莫顯乎微」，《左傳》「微而顯」，蓋微者爲微言，顯者爲大義，「仲尼没而微言絶，七十子喪而大義乖」。微言爲皇、帝之學，大義爲王、伯之學。百世俟聖之作，不見不聞，託之天命，覃施無外，所言皆在烏有之鄉，故曰微。緯書即微言，故多天道荒遠無稽之説，爲心思；至于王、伯之學，已見行事，傳記所傳爲大義，爲行事。《穀梁》「《春秋》有臨一家之詞」，隱、桓是也；「有臨一國之辭」，莊以下是也；「有臨天下之辭」，定、哀是也。《公羊》舊有三世漸次昇平之説，隱、桓亂國，莊以下新國，定、哀平國；則隱、桓如《春秋》，莊以下爲《詩》、《易》。故董、何有太平之説，如獲麟、東方毁城、伐不言鄙、譏二名，皆有大統典禮。微辭以大統爲本義，師就辟諱一端説之，即《左傳説》所攻口説流衍、辟諱失真所由來也。


 主人習其讀而問其傳，

主人，謂見《經》之人多生存。讀，謂《經》。傳，謂相傳《大傳》。當時人見《春秋》而問孔子筆削褒貶之意也。


 疏

主人，當時諸侯、大夫，其人當生存者。習其讀，經文萬八千字。問其傳，師説所傳解經之語，如讖諱。


 則未知己

二公所書之人。


 之有罪焉爾。

其辭既微，故其罪不著，習讀所傳而不自知也。由大小二統取舍，得失自相反，微言與大義不同，非以免難，三世大同義例不得不如此。


 疏

定、哀之世孔子所以見，行事明白，無待於貶絶而罪惡已見。所謂據事直書，其失自見，非畏時遠害，遂失是非之公也。




三月，晉人執宋仲幾于京師。

特出三月，即三月以首事。于京師著天王，以張王法。天王新收二伯之權歸于内臣，故晉稱人而執以見晉失伯，而京師張新法，禮樂征伐出自天子。伯執當言歸于京師，不言，是執于京師，故《穀梁》以爲「不正其執人于尊者之所

 」。


 疏

三月以首事，言京師以立極。晉託三公，宋爲王後；大同之制，京師二公。




仲幾之罪何？

據宋與晉親，不見所執之罪。


 不蓑城也。

《左傳》將城成周，宋仲幾不受功，乃執仲幾。三月，歸諸京師。


 疏

本《傳》所傳事實與《左氏》同，先師因問則言。故治《春秋》須先明事。


 其言于京師何？

據城言成周，執可不地京師。


 伯討也。

王臣新受命爲伯，治諸侯，故晉人執罪人，歸之京師以待決。以王即在京師，特命晉人代執耳。


 疏

伯討謂二伯之討。天子在行在，則内二伯從，可知内伯命晉代執。不地京師則不見伯在京師，仍屬晉執，爲伯討。故大國乃言執。


 伯討

師以伯屬京師，《傳》仍舊説屬之晉。


 則其稱人何？

以晉爲伯討則不當稱人，《經》稱人，是京師新有伯，特命晉微者代執耳。仍舊説，則不當稱人矣。


 疏

據伯討美詞。上城言韓不信，此稱人，與上反。


 貶。

貶晉。稱人即絀晉，而新命劉文公爲伯之辭。


 疏

按，執諸侯以稱人，以執爲討罪之辭，則非伯討。執大夫以稱爵爲伯討，稱人爲微之。此諸侯、大夫二例之分。


 曷爲貶？

問其罪之公私。


 不與大夫專執也。

既有新伯，大夫受命而執，故必稱人。不與大夫專執，則必受京師伯命。


 疏

晉大夫城成周，率諸侯大夫尊奉天子，宋不受功，執之是也。然于尊者之所不先禀命而專執之，既執以後，乃歸京師。專執即《穀梁傳》所謂「執人于尊者之所」也。


 曷爲不與？

據宋有罪，伯得治之。


 實與

言于京師者，伯討辭。


 而文不與。

據稱人。


 文曷爲不與？

據文實兩歧。


 大夫之義，不得專執也。

諸侯不得專討，大夫不得專執。以尊卑定其事。宋大夫尊與晉大夫同，不得擅執，則必奉京師伯命。因大夫不可執，以起有劉文公。


 疏

春秋大夫專，惡事多，于惡事譏貶之。嫌爲事不爲專擅出，故于善特貶之，以明大夫不得專。其不善者，更無論矣。




夏，六月，癸亥，公之喪至自乾侯。

公者生稱，公下繫喪，亦如公薨，故喪至如始薨之儀。三月春之首，六月夏之首。三月京師，六月魯公。京師如《周頌》，魯公如《魯頌》。


 疏

日者，喪至如始卒儀，故亦五日而殯。未殯以前，以生禮事之，既殯以後，乃以鬼道事之。人鬼之分，一決于殯。此言公，下即位亦言公，是一年二君也。定已早即位，昭已踰年，故可以見二公，實則一年不見二君。《年表》：「昭公喪至自乾侯。」




戊辰，公即位。

殯而後即位。王者即位禮，詳《顧命》。嗣君當于尸柩之前受册命而立，以明授受之道。先是，公喪在外，定公無所禀承，故不與繼立之正；必于昭公殯後即位，然後爲授受之正。


 疏

《顧命》設皇后之位，以受册命，以王臣皇后也。諸侯受命天子，故有還圭之禮。詳《白虎通義》。




癸亥，公之喪至自乾侯，

至自乾侯，如致公辭。公薨在去年，喪至已踰年。


 則曷爲以戊辰之日然後即位？

定已早即位，何必待喪至？喪至又何須更五日？經典所據何制？


 疏

據定已稱元年。昭薨已踰年，終始之義，當於元年正月書即位。


 正棺于兩楹之間，

此謂殯也。《周禮》「殯于西階」，《檀弓》孔子卒，殯于兩楹之間。《傳》以兩楹言，如魯牲主白，皇用殷禮，故魯避周用白牲。從周，則非王後之義；同周，則僭天子。


 然後即位。

正月公喪未至，故不書即位。于喪至六日書者，五日而殯，即位以殯爲斷，故必限以戊辰。


 子沈子曰：

《穀梁》引無上「子」字。二《傳》同引沈子，足見秦以前《公》、《穀》實爲一家。


 「定君乎國，

即五日而殯。公喪在外，如未歸，傳致公，然後率大夫定君于國，即致公之義。


 然後即位。」

《穀梁》引作：「沈子曰：『正棺乎兩楹之間，然後即位也。』」然則「定君乎國」即「正棺兩楹之間」之變文也。先師徵引舊文，多不拘文字如此。


 即位不日，

《穀梁》：「國之大事日。即位，國之大事，何以不日？」


 此何以日？

早遲只在五日，必有取也。


 録乎内也。

爲見殯後乃即位，故日：不日，則殯義不見。内事則録之詳，《穀梁》以爲「著之

 也」是也。




秋，七月，癸巳，葬我先君昭公。

此不葬者也。季氏賊，未討；葬者討賊，義已先見。此不加貶絶而罪惡見者，使主人問其傳，亦不露討賊之義，定、哀之微詞也。


 疏

殯必五日，葬何以不待五月？殯日者，喪已久，必喪至踰年即位之義乃明，葬所不拘。




九月，大雩。

《禮》「龍見而雩」，乃每年常行典禮，《春秋》所記。不爲旱雩。


 疏

《荀子》、《韓詩外傳》皆以雩而雨與不雩而雩同。雩不必得雨，則雩爲虚應故事。考泰西農學精詳，鑿井提堰，不憂旱；然則《經》之書「旱」爲旱，凡雩皆爲雩禮，不因旱乃雩。




立煬宫。

託於大統。初建宗廟之辭，與隱考宫同。


 疏

《春秋》以前廟制未定，多寡由于愛憎，《春秋》乃定諸侯五廟之則。




煬宫者何？

問與楚宫異同。


 煬公之宫也。

煬公，伯禽之孫也。


 疏

《魯世家》：「魯公伯禽卒，子考公酋

 立。考公四年卒，立弟熙，是爲煬公。」


 立者何？

同「立晉」《傳》

 。


 立者，不宜立也。

立子繼統，立廟亦祖宗典制。國之大事在繼立，此意正在僖公篇。


 立煬宫，非禮也。

解見「立武宫」下。


 疏

東漢以後用古文説，以《春秋》爲史，左氏爲史官，寖淫至于六經，皆以史立説；不知經爲聖作，爲後世立法，如以史論，正如《列》、《莊》所譏芻狗糟粕，所以老師宿儒皆有廢經之議。考西漢以上有經學無史學，後來精微始著，以續添之史比聖作之經，知史不知經，學術之所以壞也。夫初蠻野後文明，中外所同。孔子以俟聖之美備，託始古之皇、帝，世之稱法堯、舜者，亦就聖經言之。使經果爲史，當堯之時，天下未平，獸蹄鳥跡之道交于中國，當時疆域皆不出千里，茅茨土階，太羹玄酒，死陵葬陵，死壑葬壑，桐棺三寸，服喪三月；果以史爲經，實録其事，草昧簡略，適起後人輕薄古帝之心。且由夏、殷降及春秋，諸侯稱王，斷髮文身，篳路藍縷，弑殺囚執不絶于史。至于肆無等級典禮，諸侯僭天子，大夫僭諸侯，上烝下報，齊桓姑姊妹不嫁者六人，晉平同姓姬妾以六七見，世卿專政，並無學校選舉，居喪不去官，不行三年喪；使《春秋》不用撥亂之法實録其事，幾如《黑蠻風土記》，徒資笑柄。竊以孔子改經如今西人用拉丁文繙譯古書，春秋以上一切蠻野侏
 


 淫亂不可爲訓者，皆消歸無迹，而特見盡美盡中之典章制度、風俗政教。中國自有孔經而古事不傳，學者每欲求堯、舜、禹、湯、文、武之歷史，以研究其根底。中國古事不傳，正可借鑒于泰西。西人所輯古史，石世代、銅世代、鐵世代，與夫《舊約》、《新約》；羅馬、希臘諸古史，即近今諸國列史。凡地球開闢，中國情形不異于歐、美，歐、美不異于非、澳，蓋愈古則愈蠻野，愈近則愈文明。故西人謂中國三代以前皆爲銅世代，其所稱羅馬、希臘、埃及、拏破倫、華盛頓之君相，即中國之堯、舜、禹、湯、文、武、周公也。自孔子六經出，以王伯之學撥中國之亂而反諸正，以皇帝之學撥全球之亂而反之正；祖述憲章，繼往開來，匹夫而爲百世師，一言而爲天下法，以一人統往古來今，海内海外同躋文明。故宰我、子貢以爲生民未有。是古今地球中只有孔子，别無聖人；只有六經，别是史傳

 。如欲求中國古史，則泰西歷史汗牛充棟。此經、史之分，述古知來之所以别也。

冬，十月，霣霜殺菽。

《中庸》「霜露所墜」分冬夏南北，故霣

 霜爲北方冬令。


 疏

《吕覽》以《月令》分冠十二《紀》之首，即皇、帝之學分天下爲十二土，以配天十二野，各順其陰陽以布其政令，故董子書説《春秋》而詳于陰陽出入、寒暑中和。蓋詳政事者，王、伯之學，推本天行陰陽，皇、帝學。




何以書？

據殺菽成災。


 記異也。

因異記之。菽者冬物，性耐霜，今霜殺之，則餘物無不殺矣。


 此災菽也，

菽不當殺，殺則爲災。


 曷爲以異書？

菽爲穀，宜爲災例。


 異大乎災也。

災小異大。以天重殺，菽本小災，然陰陽失節反常，故言異以重之。


 疏

今地學家于各國經緯、四時節候、寒煖之故言之詳，辨之審，即《春秋》書異之遺教。蓋多詳節令寒煖，而後皇帝政令順之而布，此經術之本也。





二年


春，王正月。

夏，五月，壬辰，雉門及兩觀災。

災可以日計，故書日，不能以日計者不日。門、觀有災亦常事，欲因以見典制，故因而志之。實則兩觀災，獨書兩觀，則嫌僭天子禮，故主書雉門，以辟僭天子禮。


 疏

觀災並及雉門，譏火備不修。救火之法，詳見《國語》。泰西器械多，足補古人所未備。




其言雉門及兩觀災何？

據桓宫僖宫不言「及」。


 兩觀，微也。

言「及」以御之，辟僭天子。


 疏

《傳》設兩觀皆天子之禮也。兩觀爲天子禮，則重于雉門，不得爲微，言「及」使如微物，非天子兩觀之比，所以辟僭天子。


 然則曷爲不言雉門災及兩觀？

據桓公僖公災在下。弑及、殺及皆繫其事于尊者。


 主災者，兩觀也。

兩觀大于雉門，兩觀起火，延燒雉門。


 主災者兩觀，

凡物多名同實異，如天子諸侯同曰卿大夫士。今兩觀在門之兩旁，觀有災道，門不能獨火。


 則曷爲後言之？

據當書兩觀災及雉門，此則先後失次，有乖事實。


 不以微及大也。

以見尊卑之序。《春秋》之例，二事相同，記事則以主客先後爲序；大小尊卑同，則卑不踰尊，小不先大。即災異可推人事，故《經》意與事反，《經》之所以異于史也。


 何以書？

災一門觀，事小。


 疏

《詩》曰：「周雖舊邦，其命維新。」《經》有推大義，借門、觀以考意。


 記災也。

定、哀爲太平世。大統典制有古爲維新之義。


 疏

爲下「新作」張本。記災皆譏備災不謹，有備則不成災，雖災不害。詳記外災，則以有弔唁歸贐之典禮。




秋，楚人伐吴。

定、哀之世諸侯無伯，齊、晉、楚、吴分爲四維，用十二諸侯制。楚不爲伯矣，囊瓦之師其曰人，貶之也。何爲貶？致吴亡楚者，囊瓦也。囊瓦伐吴，師敗，吴遂取巢。


 疏

《伍員列傳》：「楚昭王使公子囊瓦將兵伐吴。吴使伍員迎擊之，大破楚軍于豫章，取楚之居巢。」




冬，十月，新作雉門及兩觀。

門、觀出政之所，當急時新修，五月乃作，譏緩。




其言新作之何？

據延廄非新，不並言作。


 修大也。

言新謂修舊，言作則加度，故言新作。與新作南門同，因創皆有。


 疏

定、哀微辭。爲皇、帝驗小推大，由方三千里推之方三萬里曰微辭。


 修舊不書，

所用小，無大制作。


 此何以書？

據西宫災復修不書。


 譏。

言新作以起譏。


 何譏爾？

據修舊無譏。


 不務乎公室也。

《穀梁》以定、哀爲天下辭，《易》以「臣無家」，由小推大，故曰不務公室。


 疏

三家專魯，惟務封殖自强，公室一門有災，至五月之久乃始新作，見三家之營私忘公也。





三年

隱、桓用官府例，諸侯以六起數；莊以下用邦國例，諸侯以八起數；定、哀用都鄙例，諸侯以十二起數。





春，王正月，公如晉，至河乃復。

何以至河乃復？猶言初以晉爲伯，至河乃奉王命，反伯于王臣，晉失伯，故從此以後不再如晉。王臣爲伯，故下有劉子會召陵之事。


 疏

晉之爲伯，《左傳》存錫命之文，《世家》以《尚書·文侯之命》爲命文公，令復二伯内臣之制，故晉不會諸侯，不繫從國。




三月，辛卯，邾婁子穿卒。

但記卒葬，不言盟會者，魯不爲岳，故舊卒正不見盟會。


 疏

《左傳》：邾婁子因怒自投于牀，廢于爐炭，爛，遂卒。




夏，四月。

秋，葬邾婁莊公。

邾，卒正上等，日卒時葬。下等多卒葬皆時。


 疏

日卒時葬，從卒正例。邾婁二葬皆時。




冬，仲孫何忌及邾婁子盟于枝。

盟于枝，結新約。伯改屬劉文公，則約章宜改訂者多，故爲此盟，兼爲召陵事。


 疏

邾婁在喪稱子者，辭窮也。内臣不會盟小國，此何以盟邾婁？無伯也，故與隱、桓同也。





四年

隱、桓與定、哀比四公。諸侯無累數至四國以上者，惟此年召陵見二十國，《春秋》絶無僅有之事。自此之後，諸侯無四國累數者矣。



 疏

《曹世家》隱公四年。




春，王二月，癸巳，陳侯吴卒。

定、哀之世，陳、蔡爲四方邊牧。此楚所立之君也。陳侯稱爵，明故在喪稱子。


 疏

《陳世家》：「二十八年，惠公卒，子懷公柳立。」不言其事，畧之也。




三月，公會劉子、晉侯、宋公、蔡侯、衛侯、陳子、鄭伯、許男、曹伯、莒子、邾婁子、頓子、胡子、滕子、薛伯、杞伯、小邾婁子、齊國夏于召陵，侵楚。

《左傳》：「劉文公合諸侯于召陵，謀伐楚。」《春秋》分三世，始、終無伯，隱、桓歸之天子，定、哀託之王臣。桓、文之功皆在攘楚，盟于召陵，桓之偉績，然《經》書侵蔡、伐楚皆不詳敘諸侯，今乃推美劉子統一中外，以繼桓、文之業，舊曰晉、齊二伯國皆列劉子下，一在首曰「晉侯」，一在末曰「齊國夏」。以劉子統合諸侯，一匡天下，詳書十八國，爲春秋第一大會；《春秋》常記卒葬之十八國皆備其數，惟吴、秦不敘，而補以頓、胡。《左傳》以爲「合諸侯」，乃以二伯之權反歸之王臣，爲文明之世局。又，二王後每會累數，一首一殿，爲春秋美備之盛會，至大無以復加者也，此《春秋》諸侯累序最詳者也。用都鄙十二風土例，定、哀以劉子、秦伯爲王臣，齊、晉、楚、吴爲四維，魯、宋爲二王後，陳、蔡、衛、鄭合八小國爲十二國，十九國不見吴、秦而已。頓、胡不常敘，此序者，昭世序沈，序胡、頓以起沈不會，而蔡滅沈也。《傳》曰「天子三公稱公」，謂齊、晉在宋上也；「王者之後稱公」，謂宋也；「其餘大國稱侯」，謂衛、陳、蔡也；鄭稱伯者，從王臣例；「小國稱伯、子、男」，謂許男以下至杞伯也。齊桓召陵序七國，此序十八國者，諸侯弱，故列數之也，以多爲貴也。


 疏

《蔡世家》：「昭侯十年朝楚，留楚三年歸，乃之晉，請與晉伐楚。十三年春，與衛靈公會召陵。」《地理志》汝南南頓下云「故頓子國，姬姓」；女陰下云「故胡國」。




夏，四月，庚辰，蔡公孫歸姓帥師滅沈，以沈子嘉歸，殺之。

日者，沈中國也。


 疏

沈召陵不會，故劉子在會命蔡侯，蔡侯又命其卿，所以伸王命、合諸侯。沈，後至之防風氏也。頓、胡滅皆日。三國同爲陳卒正，在豫州。




五月，公及諸侯盟于浩油。

會盟别書者，不敢盟劉子。如王世子召陵合諸侯、統天下，諸侯可盟而王臣不可盟，特目諸侯以避劉子也。浩油，二《傳》作「皋鼬」。


 疏

既已盟約，乃兵連禍結，幾無一寧國，傷息兵會之不復。向戌息兵，及身而止，使詳明公法，共尊約束，則兵戈不興，民受福多。




杞伯戊卒于會。

戊，二《傳》作「成」。因有五月之盟，故稱會，無會則稱師。卒不日，踰竟也。公、大夫在師曰師，在會曰會。


 疏

《杞世家》：「悼公成卒，子隱公乞立。七月，隱公弟遂弑隱公自立，是爲釐公。」弑不書者，畧之。




六月，葬陳惠公。

子背殯出會。不日者，畧之。




許遷于容城。

記許遷者三，由中國入南服。


 疏

許，大岳後。今小大若一。董子説：二王以上，封以小國。《國語》：「申

 、吕雖衰，齊、許猶在。」




秋，七月，公至自會。

以會致者，劉文公新爲主，重之。




劉卷

 卒。

春會諸侯，秋記卒葬，純以二伯禮待，以復周、召一統于王之盛軌也。時卒時葬，不卒葬者也。不卒葬而卒葬，一見王官伯尊禮也。王臣四卒，何以一見葬？卒葬並見，記卒之正也。王子猛嫌與虎相同，起尹氏以譏世卿，見劉子之卒葬，爲伯禮正例。卒者，方伯、内卒正皆得其禮。天子卿尊與方伯同，故例卒。不常卒者，因以見不世；不卒而卒者，如「卒宿」爲一見例。此因上會新卒，又有功于王室，故正卒之。




劉卷者何？

據劉下言名。


 疏

按，諸侯卒皆名，惟天王不名。卒以名爲正，惟生乃以子、字名人，見尊卑。


 天子之大夫也。

據上會言子，此大夫爲卿。凡稱字者爲大夫，《傳》有下大夫之文者，爲宰、通佐言之也。


 疏

劉卷在會稱子者，天子之卿也。《王制》：天子之卿受地視侯。劉，百里間田；卷爲食禄之官，卒則當遷，不世也。


 外大夫不卒，

諸侯大夫通不卒。


 此何以卒？

此爲王臣，當有異。


 疏

諸侯大夫其卑已甚，不能與天子大夫相比。諸侯大夫通不卒，無變例，王臣乃得卒。以爲比，舊説不明《傳》意。


 我主之也。

尹氏亦得爲諸侯主，我主即謂天下主之。上會爲大伯一匡之儀而統天下，目内，故曰我主之也。《左傳》云「劉文公合諸侯于召陵」，即謂此。因其大會，得反二伯之正，卒之以爲歸權於天子。爲定制者，二伯之制本屬内臣，《春秋》因桓、文託之外諸侯，而王臣别自有主其事者。今定、哀特詳劉文公卒葬，以存内伯主諸侯義。《顧命》：「大保帥東方諸侯入應門左，畢公帥西方諸侯入應門右。」

 《王制》分天下以爲左右，曰二伯，皆王臣。


 疏

隱、桓之世惟見中州七諸侯，定、哀所詳，南北之晉、楚、秦、吴、越、沈、頓、胡、鮮虞、北燕皆不見于《經》；蓋諸國同爲都鄙，隱、桓專言官府，定、哀詳言都鄙，故諸國見定、哀而隱于隱桓。又，定、哀以齊、楚、晉、吴爲四時國，不在正方，蓋用《詩》四維例。齊當東北維，爲春官；楚當西南維，爲秋官；晉當西北維，爲冬官；吴當東南維，爲夏官。故齊與楚比，晉與吴比，齊、吴不當方岳位。大統用四隅，不用四正例，《詩》所謂「天子是維」，《易》所謂「西南得朋

 ，東北喪朋」。晉在正北，以屬西者，雍爲王畿，避之不數，故《國語》以兖爲正北，冀爲正西。秦統二公、二侯、二子，無中外。再作十二諸侯例，大小所以若一。




葬杞悼公。

時葬，卒正正例也。




楚人圍蔡。

《傳》：「楚人聞之，怒，爲是興師，使囊瓦將，爲伐蔡。蔡請救于吴。」蔡本在豫，因遷徐，以爲徐牧。豫文明而徐蠻野。其先有罪，如四凶屏之於外，以化四夷，故秦以待蔡不能以方伯儀。


 疏

《蔡世家》：「楚怒，攻蔡。」從吴以後記事乃詳，自平邱同盟之後，凡在會之國以後于楚，無盟會之文。晉同盟不書陳、蔡。




晉士鞅、衛孔圄帥師伐鮮虞。

晉伐蔡、鮮虞不敘從國，此何以敘衛？明從衛者晉

 而已以下。


 疏

鮮虞，冀州國，晉六卿封殖，滅以自强，書以謹其禍亂。圄，二《傳》作「圉」。隱、桓不見北州國，定、哀特詳于南北，故録之詳。晉不敘從國

 ，失伯之辭。




葬劉文公。

定、哀無外伯，亟成劉子之一匡，以大伯之權反之天王。特記卒葬，以統一天下，存王綱于既墜。所謂世愈亂而《春秋》之文愈治。初猶假外諸侯爲伯，今則反亂合古矣。


 疏

定、哀爲大平，天下有道，自天子出。劉子會盟，即《詩》云「樂只君子，民之父母」；十二土即《詩》十二「之子于歸」，王即《詩》之所謂父母。




外大夫

《周》、《召》爲《詩》説，《鹿鳴》爲《小雅》。《鹿鳴》三篇爲天皇，上方，樂；《菁莪

 》三篇爲地皇，下方，哀。天地不相通，同聲相應，同氣相求；本乎天者親上，本乎地者親下；以火濟火，以水濟水，故樂而淫，哀而傷，即

 「和樂且耽」，「我心傷悲」。二《南》泰皇大一統，尊于二皇。上天下地，天氣下降，地氣上騰，天地交而萬物通。「日中爲市，交易而退，各得其所」；熱不甚熱，寒不甚寒，「鐘鼓樂之」，「惟以不永傷」，故得樂而不淫，哀而不傷。《齊詩》詳皇、帝之學，與《公羊》大一統同，故借用《詩》説，由《春秋》行事深切著明。《詩》、《易》百世以後之書，託之比興，恐後世讀者不知其旨，故以二《南》之説託于京城，以轄周公十二篇。以《尚書》實二《南》，亦如《春秋》之深切著明。據《書》以説《詩》，則空言直如行事，《國風》宗旨既明，則以下迎刃而解。《公羊》據《詩》之二伯以證《春秋》之二伯，通《春秋》之説于二《南》，驗小推大，與以《書》實《詩》之例相同。曰「陜以東周公主之，陜以西召公主之」，此中分天下，即《易》乾坤、天皇地皇、龍鳳之説。東爲緇衣羔裘，西爲素衣麑裘。《周禮》外史掌三皇五帝之書，左史倚相讀三墳五典八索九邱，即三皇五帝之書。東方文家，天道用九，爲《鹿鳴》之上方；西方質家，地道用六，爲《菁莪》之下方，泰皇居中，法天法地，變爲十二。凡言九者爲天皇，言六者爲地皇，言十二者爲泰皇。《周禮》十二土十二風十二教十二月，以四大國合八小國爲之。蓋二皇中分天下，爲小泰皇；地中交易，天地交泰，乃爲《公羊》大一統。《周》、《召》、《邶》三風爲泰皇居中，以下十二風分應十二月，合爲一年，《洪範》「王省惟

 歲，卿士惟月。」《詩緯》齊地處孟春之位，陳地處季春之位，曹地

 處季夏之位，秦地處中秋之位，唐地處孟冬之位，魏地處季冬之位，所謂十二諸侯也。今據《春秋》經例改訂爲曹寅、鄭卯、杞辰、莒巳、陳午、許未、邾申、蔡酉、小邾戌、滕亥、衛子、薛丑。秦，雍州，居中；齊、楚、晉、吴居四岳；魯、宋居上下。所謂太平之世，天下遠近大小若一。隱、桓言六合如東京，鄭居東統二公四侯，皆中國；定、哀如素，統西皇，以秦統二公二侯二子，公侯伯子男，中外一家，無分夷夏。先于京城言七政七始，再于外諸侯以十二風起例，小邾亦寓其内，所謂「無大無小

 ，從公于邁」。小邾在西，蓋以代秦，秦與鄭東西相對。《春秋》一王十九國，昭以上分中外、别大小，如大國言齊、晉，小國言江、黄，則有大小之别；大國言齊、晉，遠國言、江黄，則有遠近之分。至此乃大同平等；《詩》曰「其儀一兮」，莊生《齊物》、淮南《齊俗》是也。又，二伯分統之法取準于《尚書》。羲爲周公，和爲召公；春、夏六月屬周公，秋、冬六月屬召公。此泰皇大一統之説。東西二四伯託之緇、素，以爲王後，《莊子》所謂南海之帝、北海之帝，北海鯤魚從南冥化爲鳩，即郯子龍、鳥名官之義。


 不書葬，

諸侯大夫通不卒葬。


 疏

内諸侯不葬，此何以葬？一見例也。原仲稱字，此何以稱公？内諸侯也。原仲監者，稱字，此内諸侯有封地，故稱公。


 此何以書？

據原仲以監者得一書葬。


 録我主也。

「我主」即我主之言。文公受命爲伯，統諸侯，故借禮卒葬反正。


 疏

天子卿授地視侯，出疆加一等，則文公可比二伯之儀。外二伯

 記卒葬，而不一詳王臣，失二伯本旨；因推伯事，録文公卒葬，使與齊、晉同文。故曰外伯衰，歸職于王臣。




冬，十有一月，庚午，蔡侯以吴子及楚人戰于伯莒，楚師敗績。

以者，見吴之憂中國。楚稱人者，上貶晉，此稱人，明皆失伯。


 疏

《楚世家》：「十年冬，吴王闔廬、伍子胥、伯嚭與唐蔡俱伐楚。楚大敗，吴兵遂入郢。」




吴何以稱子？

據吴不稱子。


 疏

《曲禮》：夷狄雖大曰「子」。本爲外州夷狄國，故稱子。


 夷狄也，而憂中國。

言子于蔡侯以之下，明爲蔡故而進之。


 疏

楚莊則不許夷狄憂中國，吴子則以憂中國進，各有時、地不同。蔡已失矣，復以中國言者，從其朔。


 其憂中國

此以蔡爲中國。蔡本爲中國，從楚夷之，又記爲中國。


 奈何？

問其事實。


 伍子胥父誅乎楚，

以見楚之無道。不書者，非即無。


 挾弓而去楚，以干闔廬。闔廬曰：「士之甚，勇之甚，將爲之興師而復讐于楚。」伍子胥復曰：「諸侯不爲匹夫興師。且臣聞之：事君猶事父也。

臣、子一例。《孝經》説事君事父一義。


 疏

古只一天一本，聖人乃推一天爲三年。定公四年。君爲臣之天，父爲子之天。
 

注






 虧君之義，復父之讐，疏

《春秋》以前專主一天，孔子因其所知以推所不知，《禮經·記》曰：「臣以君爲天，子以父爲天，妻以夫爲天。」《白虎通義》所謂三綱之學也。泰西宗教偏主一天，中人煽其説，遂昌言廢三綱，以爲三綱之義有違公理，凡君、父、夫可以任意苛刻臣、子、妻，皆求平等自由，以放肆其酷虐。經義之説三綱，爲人父止于慈，君使臣以禮，不敢失禮于臣妾，小事大，大字小；初非使君、父、夫暴虐其臣、子、妻，如俗説「君父教臣子死不敢不死」者也。抑廢三綱之説與放釋奴隸同，考以奴隸待臣、子、妻，經、傳絶無其説，如《春秋》「殺世子目君甚之也」、「弑君稱人」、爲君無道，父不受誅、許子復仇，夫人與公同言薨葬；就其大端而論，實屬平等，並無偏重。于倫常中横加以奴隸之名，非宋以後之誤説，則

 言西學者過甚之辭也。按，經、傳以尊統卑于平等大同之中。衡量輕重，君與臣平也，父與子平也，夫與妻平也，而其中究不能無尊卑區别，乃文明以後之區别，初非奴隸苛刻之比也。即以西人論，主、僕同也，而僕不能用主之名；父與子同也，而拜天者必稱天父；妻與夫同也，而各國使臣並無以女充其任者。蓋其平等之中必有智愚貴賤，以智統愚。以賤下貴，天理人情之自然，不惟中人如此，西人亦萬不能離也。即流俗或有偏重之説，當引經傳撥正，以杜其弊，無使滂流；如因噎廢食，激于一偏之説，潰決堤防，變本加厲，不惟顯棄中教，實亦大悖西俗。且綱常名教爲文明之極軌，尊卑上下之等級，在西人方且潛移默化、日就繩墨，身居中土，久近聖教，乃反戈相向，不求平允，只務新奇，即爲吾人之敗類，終亦爲西士所恥笑也。總之，蠻野之區别有弊，平等亦有弊；文明之平等乃善，區别尤善。


 臣不爲也。」

傷君益父，忠臣不爲。


 疏

許復仇即《孟子》犬馬寇仇之説，泰西所謂公理平等。


 于是止。

據《左傳》，此事在闔廬未立之前，因闔廬有異志，故順之而止。


 蔡昭公朝乎楚，

事在昭元年。


 有美裘焉。囊瓦求之，昭公不與，爲是拘昭公于南郢數年，疏

《蔡世家》：「昭侯十年朝楚昭王，持美裘二，獻其一于昭王，而自衣其一。楚相子常欲之，不與，子常譖蔡侯，留之楚三年。蔡侯知之，乃獻其裘于子常。子常受之，乃言歸蔡侯。」蔡侯歸。


 然後歸之。于其歸焉，用事乎河，

河，當爲「漢」字之誤。《穀梁》作「漢」，是也。


 曰：「天下

以中國爲天下，舊相承之誤。


 諸侯，苟有能伐楚者，寡人請爲之前列。」楚人聞之，怒，爲是興師，使囊瓦將而伐蔡。

即上圍蔡。


 蔡請救于吴，伍子胥復曰：「蔡非有罪也，楚人爲無道。

君臣皆失伯道。


 君如有憂中國之心，

當時中國夷狄之分，即今文明蠻野之説。凡内四州爲中國，如今赤道以南者爲夷狄。


 則若時可矣。」于是興師而救蔡。

記事止此。


 疏

《吴世家》：「九年，闔廬謂胥、武曰：『始子之言郢未可入，今果如何？』二子對曰：『楚將子常貪，而唐、蔡皆怨之。王必欲大伐，必得唐、蔡乃可。』闔廬從之。悉興師，與唐、蔡西伐楚，至于漢水。楚亦發兵拒吴，夾水陳。吴王闔廬弟夫概欲戰，闔廬弗許。夫槩曰：『王已屬臣兵，兵以利爲上，尚何待焉？』遂以其部五千人襲楚，楚兵

 大敗，走，于是吴王遂縱兵追之。比至郢五戰，楚昭王亡出郢，奔鄖。鄖公弟欲弑昭王，昭王與鄖公犇隨，而吴兵遂入郢

 。子胥、伯嚭鞭平王之尸以報父仇。」


 曰：

弟子問。


 「事君猶事父也，此其可以復讐奈何？」

君臣無獄，不可言復。


 曰：「父不受誅，

不受誅，謂罪不當誅。


 子復讐

《孟子》：「君之視臣如手足，則臣視君如腹心；君之視臣如犬馬，則臣視君如國人；君之視臣如土芥，則臣視君如寇仇。」


 可也。

《異義》：「《公羊》説：凡君非禮殺臣，子可復讐。故子胥伐楚，《春秋》賢之。《左傳》説『君命天也』，不可復仇。」《曲禮》：「父之仇弗與共戴

 天，兄弟之讐不反兵，交遊之讐不同國。」


 父受誅，子復讐，推刃之道也。」

父有罪，義不得相讐。


 復讐不除害，

謂適可而止，不能絶人之後以除後患。


 朋友相衛而不相迿，

朋友謂申包胥。明子胥志在復仇，不發其謀，卒能復楚。二人所行合古道。


 古之道也。

《春秋》有罪而死不追誅，言此以譏之也。


 疏

《春秋》許臣復讐，即平等公理，《左傳》師曠所以告晉平公者甚詳，不止孟子獨傳此義。《春秋》之義，以貴治賤，以賢不治不肖。凡爲君者宜皆賢，如有失道，許下得讐上；故弑君稱人以弑，爲君有罪，恕弑者不名。所謂不使一人暴虐于上，以肆其凶淫。泰西平等之説，即《論語》「公則悦」也。




楚囊瓦出奔鄭。

南伯執政大夫言出奔，失伯辭也。囊瓦之奔，惡之也。謀人之軍，師敗則死之；謀人之邦，邑危則亡之。囊瓦敗人之師、亡人之國，乃臨難出奔，罪之也。直書其事而罪惡見。


 疏

《楚世家》：「吴兵之來，楚使子常以兵迎之，來漢水而陣。吴伐敗子常，子常亡，出奔鄭。」




庚辰，吴入楚。

按，齊以鞍之敗貶爲牧，楚爲南伯，吴入之，幾亡國，自此失伯，與吴同爲岳牧矣。入者滅辭，不亡者，賴秦救之耳。不言秦救者，畧之。


 疏

凡文明之國，軍旅

 戰陳皆有法度。泰西戰陣公法條約號爲修明，適則《經》、《傳》早已詳于數千年前，如《司馬法》及《傳》所詳，皆滅國公法。




吴何以不稱子？

據上稱子。


 反夷狄也。

反用狄道，故亦狄之舉國。


 疏

《傳》之中國夷狄，即今文明蠻野之分。滅國亦有禮制，如今公法。


 其反夷狄奈何？

已文明，不能復反夷狄。如《禹貢》果爲古史，不應荆、揚二千年後乃爲夷狄，此從《春秋》始方進文明，故有反義。


 君舍于君室，大夫舍于大夫室，

王者之師，如《司馬法》爲古軍禮，即今息戰修明公法，不許蠻野。


 蓋妻楚王之母也。

《周禮》「九伐」，用以止亂除暴，安輯天下。楚無道，伐之可也，行師當道行紀律，若蠻野横暴，如水益深，如火益熱，吴初文明遂反夷狄，功罪不掩，各如其分。聖經權衡修明，非後世所及。


 疏

今西方公法存兵事，雖用兵，以永保和平爲本旨；《記》所謂「殺人之中亦有禮」。





五年


春，王正月，辛亥朔，日有食之。

日食必記，以敬天明曆爲政教之切。《春秋》二百四十年，日食不僅三十六，凡書災異，必以見事起例。




夏，歸粟於蔡。

《周禮》所言邦交

 有賑賻之文，即爲古史

 ；《公羊》詳明美備，此其一端。




孰歸之？

據不言國。


 諸侯

盟諸國。


 歸之。

據上浩油盟。蔡久不通中國，此託于大得，故歸之。


 曷爲不言諸侯歸之？

據城緣陵言諸侯。


 離至不可

 得而序，

《傳》「其序則主會者爲之」。劉文公合諸侯于召陵，主會也；新卒失主，故不序。


 疏

歸粟各從本國轉運，參差不齊，不可得而序言之。


 故言我也。

蔡不與中國通者近百年，召陵大會乃通中國，劉文公之力。此歸粟，雖主會者卒，守其約束。《經》無「我」文，蓋文公爲我主，目「我」，即文公也。


 疏

善事主内，故以内主之。言我，而諸侯可見矣。




於越入吴。

太平世天下遠近大小若一。謂定、哀諸侯不如上分遠近大小之嚴，故詳録小國卒葬。小國自召陵後無二國累數者，此内用六合，外用十二舍十八國，遠近大小若一。齊與楚對，爲東西二陽；吴與晉對，爲南北二陰；合魯、宋爲六。外則十二諸侯衛、陳、蔡、鄭、吴、許、曹、莒、邾、滕、薛、杞。内六國爲六官，外十二國十二牧

 。不分遠近，不分大小，天下一視同仁，齊貴賤美惡，先師所以有大平之世遠近大小若一之説。




於越者何？

或言於或不言於，嫌兩國。


 疏

在上言于越，爲事舉之；在下言越，因中國録之。此在譒譯名號例中。


 越者何？

于伐入言於越。


 疏

今譒譯例有以中文詳之者，有順其音而記之者，合于中國則中國之，否則以中記其音，而音亦能以名通。


 於越者，

據惡事言於。


 未能以其名通也；

夷之則言於越。


 疏

通，謂以中國文儒譯之。進于中國則中國之，未能文明合于中國，故惡事則從其夷名稱之，所謂蠻野。


 越者，

從内稱則言越。


 能以其名通也。

凡善事皆言越，惡事言于越。


 疏

泰西所謂文明之國。




六月，丙申，季孫隱如卒。

隱如惡，其卒之何？見君臣之禮。


 疏

隱如，奚斯之父。喪未及朞，斯何以如晉？《春秋》譏世卿與短喪者，皆改定禮制。周、魯則實朞喪，喪不去官。




秋，七月，壬子，叔孫不敢卒。

當時不行三年喪，不以喪去官。據魯大夫可見。




冬，晉士鞅帥師圍鮮虞。

晉爲二伯，乃能糾合諸侯。大小若一，故不序從國，而許、曹以下七國永無會同之事。


 疏

備言晉師之伐鮮虞，見伯之所以衰。





六年


春，王正月，癸亥，鄭游遫帥師滅許，以許男斯歸。

大平世大小若一，鄭、許同爲十二諸侯，自相滅。若昭以上則許如鄭，屬故滅，爲方伯討卒正之辭；太平則鄭、許同爲外諸侯，無差等。許已滅矣，何以下復見？楚封之也。不與楚封，故以滅言之也。


 疏

劉文公會召陵以侵楚，許雖在會，然從楚

 最篤，中間必有反覆。楚有亂，鄭爲王朝大夫，乘而滅許，蓋猶用浩油之盟也。




二月，公侵鄭。

僖以下不言公侵伐者，權在大夫；此言公侵者，政不在大夫也。不可言陪臣，故歸其事于諸侯；世

 愈亂而《春秋》之文愈治，此之謂也。




公至自侵鄭。

公不在師，以公致者，歸征伐于諸侯。此爲詭辭例。


 疏

起下十一年及鄭平事。




夏，季孫斯、仲孫何忌如晉。

周無三年喪，《孟子》有明文。載籍所言，除從《經》説外，皆無實行之事。孔子定禮，加隆三年，故墨子因三年喪痛詆儒者。《論語》宰我短喪、子張高宗之問，皆商酌喪服之制。即《春秋》考之，則魯大夫，見《經》者如隱公之武氏子。去年六月隱如卒，斯今夏即爲使如晉，則必服闋可知。幾乎不及期年，蓋周不行三年喪，仕則畧。如今武職穿孝百日，實不去官；如據禮言，衰麻不可以據冠冕。季孫斯之出使外國

 明在期年内，「三年喪」，「君不呼其門」，《春秋》新制。


 疏

二卿兼見《穀梁》。不正其同倫而相介，故列數之。




秋，晉人執宋行人樂祁犂。

晉何以執宋行人？晉失諸侯也。齊，一本作「晉」，從二《傳》，《經》校是。

 《周禮》大小行人專掌外交，爲言語縱横之學，即今之外務部。《春秋》餘官不詳，行人屢見，唐、宋以後，外交之學乃絶焉不講，所當恢復。


 疏

晉六卿執政，無志于諸侯，今欲得諸侯，故執宋行人。




冬，城中城。

再城中城，非外民。




季孫斯、仲孫忌帥師圍運。

運爲齊取。圍之，不得志，故下有歸運事。


 疏

《左》經作「仲孫何忌」，哀十三年魏多亦作「曼多」；《穀梁》經雖與傳本同而無其説。不以二字爲名，爲本《傳》獨有之説。




此仲孫何忌也，曷爲謂之仲孫忌？

恐爲師讀闕脱。


 譏二名，

《左氏》二名謂更名，一人二名；《傳》謂凡二字爲名者，或全舉二字，或單舉一字，如兩名者然。


 二名疏

《左傳》説如楚公子圍、公子棄疾改名虔、熊，《傳》以何忌、曼多立説。


 非禮也。

禮，君子已孤不更名。見《經》諸侯、大夫皆已孤，不得更名。


 疏

二名有二説，本《傳》舊説謂以二字爲名，從《曲禮》、《檀弓》之二名言之；然夫子之母名徵在，禮詳不偏諱之義，則王莽必以一字爲名之制非禮意矣。今故從《左氏》説，以莽説爲誤解《傳》意。一説譏二名不偏諱起例，二字爲名不偏諱，《檀弓》「二名不偏諱，夫子之母名徵在，言在不稱徵，言徵不稱在」也。今《經》單言「忌」，不稱「何」，言「多」，不稱「曼」，則二人之名不全，以見只諱一字

 ，二字不偏諱。《檀弓》所言即《傳》所本。





七年

《左》、《國》、《史記》以齊、晉、秦、楚爲《春秋》四岳，以岳以屬東西南北四方。隱、桓託權于天王，莊、僖則齊桓一匡，文以下晉、楚南北分伯，至定、哀而伯衰，《春秋》乃收伯權反之王。劉文公合諸侯召陵，自是以後，冀、兖、荆、揚出四維國，託于

 一岳兩伯之辭，北則齊與晉争，南則吴與楚争；以魯、衛爲東，陳、蔡爲西，以二稱伯之鄭、秦入爲大夫，爲劉子之輔。故《論語》以魯、衛、陳、蔡並言，而秦不稱名。



 疏

《年表》：劉子迎王，晉入王

 。




春，王正月。

《經》書首時，「春王正月」二十四見，以法二十四氣。又如東皇内八州、外十六州，東與西對；秋見十六首時，如西皇外十六

 州。東三八，西六八，爲西皇外州。東西寓皇制，南北寓帝制；緇素爲三統之皇，黑赤爲南海北海之帝。




夏，四月。

《經》書首時，「夏四月」十二見，以法十二公。又如南方炎帝外十二州。夏與冬對。




秋，齊侯、鄭伯盟于鹹。

齊爲春官，鄭爲東國，如内外相盟。盟召陵避盟劉子，此不避者，齊屬外，此爲内外相盟之辭。晉在冀，鄭在豫，近鄰秦、鄭二稱伯國，一升

 爲卿，一退爲行在牧。


 疏

鹹，内邑也。齊、鄭盟者，齊謀徵衛。外離盟隱、桓以下不書，此何以書？定、哀與隱、桓同辭也。事詳《左傳》。




齊人執衛行人北宫結以侵衛。

稱行人，非其罪。以者，不以者也。每以小故輒起兵戎。向戌息兵，趙武、屈建主之，九年中中外無兵事，民受其福，國以和安。自伯衰，而兵戈大甚。


 疏

執行人以侵。衛欲叛晉，相謀而行。《年表》：「齊侵衛，伐魯

 。」




齊侯、衛侯盟于沙澤。

定、哀遠近若一。晉、齊中國，吴、楚夷狄，二侯二子同一等。内四侯法四時之官，每方三月，一時見三國，合爲外十二州，四官與十二牧同等，故曰遠近大小若一。公與宋爲二王後，故不爲牧而居正東。與衛盟者，齊徵衛

 也。外離盟莊以下不書，此

 書者，三世異辭也。


 疏

因侵而名同，乃同伐晉。沙澤
 

注



 ，衛地。士鞅伐衛，討此盟也。




大雩。

此當在七月。非時，則不月。


 疏

《經》書二旱十六雩，合又雩爲十七，又雩非雩，故不數。《詩》以旱比赤道，二旱如高陽高辛，十六雩如八元八愷。




齊國夏帥師伐我西鄙。

齊國夏，召陵序殿諸侯。既已得衛，魯、衛兄弟，故又求魯。齊伐皆在西北近鄰，近鄰結怨，譏之。


 疏

隱、桓不言鄙，定、哀之終亦不言鄙，何以鄙獨詳于有伯之世

 ？由官府而邦國，由邦國而都鄙，小大遠近之説，隱、桓二公四侯如六相，以皇極立法，都鄙遠在邦國之外。《周南》邦國官府之制不及藩屏，故隱、桓不言都鄙。邦國與都鄙爲隣，由近及遠，《召南》詳藩屏，故襄、昭亦詳都鄙。定、哀則鄙之制以「偕老」、「同歸」爲要義，不以荒遠自棄。《邶風》不言藩屏，故定、哀亦不言鄙。《魯世家》：「七年，齊伐我。取鄆，以爲陽虎邑以從政。」




九月，大雩。

兩記大雩。一無月，一月以爲九月，而雩之起例。《傳》蓋據此經立説。




冬，十月。

《經》書首時，「冬十月」十見，如「五豝」，「五豵」，「葛屢五兩」；又如黑帝内二伯，官府二伯，邦國八伯。冬與夏對，都鄙十二牧爲《帝典》二十二人。





八年


春，王正月，公侵齊。

齊爲東方春官。互相侵伐，爲平行辭。侵伐兵事，重，何以不日？不可以日計也。政不在公久矣，何以主侵？非公也。陽虎爲之，不可言，故目公也。侵齊者，陽虎主之也。政不在大夫，故以公主之。此侵以報西鄙之役。月者，危之。




公至自侵齊。

不講求鄰之道，大侵小，小傲大，故定、哀兵事尤繁。故《春秋》特表二伯以息兵修約，公法約束諸侵，故盟會爲息戰之本。




二月，公侵齊。

以下無如齊文，皆爲方伯平行。




三月，公至自侵齊。

定、哀之世公不如齊。晉、楚以二伯反之劉子，大小平行。陪臣執國命，屢侵大國，故出入皆危之。三月再侵，亟之。




曹伯露卒。

《詩經》十五《國風》，首三《風》在中，《鄘》、《衛》以下十二風，《緯》以配六吕十二月，終於《檜》、《曹》，《檜》、《曹》比於《春秋》許、曹。昭以上以許、曹爲小國，定、哀用十二諸侯例，許、曹升爲大國。十二諸侯，如《詩》之十二《風》。


 疏

《曹世家》：「靖公四年卒，子伯陽立。」時者，惡之也。露弑兄而立，惡其弑也。弑不書，不言隱公卒，畧之也。




夏，齊國夏帥師伐我西鄙。

隱、桓言官府，先正京師，故不言鄙；莊以下治邦國，以鄙近，故言鄙。故《召南》言藩屏，定、哀治都鄙，治鄙不言鄙，亦如《經》。上南四州不見夷狄，初言鄙方如太平，猶漸而進太平之世。天下遠近大小若一，故後不言。




公會晉師于瓦。

齊、晉方伯，互求諸侯。齊屢伐我，故與晉謀以伐齊起。鞅所帥者鄭，以下不記從國。


 疏

事詳《左傳》。




公至自瓦。

離會不致，與隱桓同。




秋，七月，戊辰，陳侯柳卒。

陳、蔡同在東南，舊陳、徐、蔡、揚，故陳、蔡連文。


 疏

《陳

 世家》：「四年，吴復召懷公，懷公恐，如吴。吴怒其前不往，留之，因卒吴。陳乃立懷公之子越，是爲湣公。」




晉趙鞅帥師侵鄭。

晉從前文爲二伯，因退爲方伯，故自召陵以後惟黄池一見晉侯，亦如在隱、桓世不見晉。


 疏

趙鞅，二《傳》作「士鞅」。




遂侵衛。

與齊争諸侯，報前伐

 也。趙鞅何以獨侵？鄭、衛與荀、士分黨。




葬曹靖公。

時卒時葬，畧之。定、哀小國無盟會

 ，小國與小國無相見之事。定、哀之世用三世例，文多同隱、桓。隱、桓政在天子，莊、僖政在諸侯，文、宣政在大夫，定、哀政在陪臣；由此反推，成爲政

 在大夫，襄、昭爲政在諸侯，定、哀政在天子，所謂世

 愈亂而文愈治。以陪臣比伯，大夫比王，諸侯比帝，天子比皇。宣以前如述古，成以後如知來。




九月，葬陳懷公。

與曹相比，尊卑之義。


 疏

大國葬例月。二月而葬，譏不及時。




季孫斯、仲孫何忌帥師侵衛。

累數大夫，譏之。侵衛，助趙鞅。


 疏

北諸侯分二黨。




冬，衛侯、鄭伯盟于曲濮。

兖、豫相盟，因侵而盟，謀拒趙鞅也。外方伯盟不書，此何以書？一見例也。


 疏

隱、桓鄭爲卿士，以統二公四侯，如七政、七始，如《周禮》以皇統天地二公四時四官。伯讀爲二伯之伯。莊以下與秦、晉同稱伯，比于天子大夫，一居一從。定、哀以下以王居中，如《詩》《周南》；以劉子、秦伯爲之輔，如《詩》《召》、《邶》。秦在内，鄭在外，爲十二諸侯。書秦伯卒不名，鄭伯卒則名，内外諸侯禮制不同也。




從祀先公。

不言祭祀者，見者不復見。不斥言閔、僖，諱之。




從祀者何？

此從祀言之。


 順祀也。

此非善事，其以從祀言者何？成人之美，因以見正也。


 文公逆祀，去者三人；

諫不從而去之。


 定公順祀，叛者五人。

諫不禮而去曰叛。去與叛皆不書者，微也。此由陽虎主謀，去三家。


 疏

《洪範》：「三人占，則從二人之言。」後世議謀遂以從衆爲準則，不知當論是非，不以衆寡爲據。《傳》言此，以明從衆之非。《左傳》發明一人爲衆之義，所以破朋黨牽掣阻撓之失。




盜竊寶玉、大弓。

盜，大

 竊事。




盜者孰謂？

微而竊大，故問之。


 謂陽虎也。

《王制》曰：仕于家者「不與士齒」。賤乎賤者，故

 窮諸盜。


 陽虎者，曷爲者也？

問其爵秩

 。


 季氏之宰也。

陪臣，賤。


 季氏之宰，則微者也，

治家事。


 惡乎得國寶

不與國政。


 而竊之？

陪臣不與諸侯之事。


 陽虎專季氏，

《論語》「陪臣執國命，三世希不失矣」，謂此矣。


 季氏專魯國，

由家及國。


 陽虎拘季孫，

謂專拘季孫，此事《左傳》未詳焉。


 孟氏與叔孫氏迭而食之。

被囚不得食，二家私使人饋食。


 睋而鋟其版

 ，

惡漏于外，以瓜刻其饋食之版，言事密。睋與「俄」同。


 曰：「某月某日，

《左傳》作「十月壬辰」。


 將殺我于蒲圃，

囚不在蒲圃，將享之而後殺。


 力能救我則于是。」

此鋟板之言也。


 至乎日

至壬辰日。


 若時而出。

陽虎之衆以季孫出于拘所。


 臨南者，

《左氏》作「林楚」。


 陽虎之出也，

虎之外甥。


 御之。

爲季孫御。


 於其乘焉，季孫謂臨南曰：「以季氏之世世有子，

《左傳》作「爾

 先皆季氏之良也，爾以是

 繼之」。


 子可以不免我死乎？」

責以義，復誘之以利。


 臨南曰：「有力不足，臣何敢不勉！」

下更約如孟氏，傳文不備耳。


 陽越者，陽虎之從弟也，爲右。

爲季孫車右，防掣之。《左傳》作「陽越殿」。


 諸陽之從者，

其黨徒，不必皆陽氏。


 車數十乘。至于孟衢，

孟氏衢。四達謂之衢。


 臨南投策而墜之，

《左傳》作「臨楚怒馬，及

 衢而騁」。


 陽越下取策，臨南駷馬，

策，馬棰也。路近孟氏，故同謀釋之。恐陽越不聽，故以計去之。


 而由乎孟氏。陽虎從而射之，矢著于莊門。

莊門，孟氏所入門名。言其幾中季孫，賴門閉，故著門。


 然而甲起于琴如。

甲，公斂處父所帥也。琴如，地名。二家知出期，故于是時起兵。


 弑不成，

下殺上謂之弑。


 欲反

 ，舍于郊，

三十里之郊。


 皆説然息。

《左傳》：「陽氏敗，陽虎脱甲如公宫，取寶玉、大弓以出。舍于五父之衢，寢而爲食。」


 或曰：

《左傳》作「其徒曰」。


 「弑千乘之主

千乘，方伯地方三百一十六里之所出。季孫專魯，故假方伯以言之。


 而不克，

此先師約舉其辭。


 舍此，可乎？」

恐追將至。


 陽虎曰：「夫孺子得國而已，

孺子，謂季孫幼，圖專國家而已。


 如丈夫何？」

丈夫，自謂。言彼無如我何，不足懼。


 睋而曰：「彼哉！彼哉！

望見公斂處父師，而曰「彼哉彼哉」。《論語》：「問子西。曰：『彼哉！彼哉！』」國有人焉之辭。


 趣駕。」

使疾去。


 既駕，公斂處父帥師而至，

《左傳》「成宰公斂處父」，孟氏之宰也。


 慬然後得免。自是走之晉。

按《左》、《史》，虎先入陽關以叛，後乃奔晉。《傳》終言之。


 寶者何？

《傳》以國寶爲重，故「寶」字爲絶句。


 璋判白，

此言玉也。


 弓繡質，

此言大弓也。


 龜青純。

《經》不言龜，此推廣説之。





九年

《年表》：陳湣公越元年，曹伯陽元年。





春，王正月。

夏，四月，戊申，鄭伯囆卒。

隱、桓鄭統六相，居甸服，治官府。定、哀秦統六相，居甸服，治官府；鄭則主東方都鄙，合三侯八小國，爲十二諸侯，合爲十九國。所謂三世異辭

 。太平之世，天下大小遠近若一。


 疏

《鄭世家》：「十三年卒，子聲公勝立。當是時，六卿强，侵奪鄭，鄭遂弱。」




得寶玉、大弓。疏

事詳《左傳》。




何以書？國寶也。

周公初封所分之物。


 喪之，書；

上書盜竊。


 得之，書。

言此以見陪臣之禍。




六月，葬鄭獻公。

連書鄭、秦之卒葬，一名一不名，一月一不月，相比見内外之分。




秋，齊侯、衛侯次于五氏。

次于五氏，伐晉也。不可言伐，故以次起之。次，不進也。五氏，晉地。鄭不會者，在喪中。


 疏

言次，戰伐未成之辭。大同息兵講和，故戰多不成，託之于次，如會宋弭兵會。




秦伯卒。

稱伯大國二，曰秦曰鄭。隱、桓之世託于東方，所謂東周，鄭居中國之中，統二公四侯。七國皆在中州，不及南北。以隱、桓爲始基，一中以統上下前後左右，初治六官，正京師之法也。定、哀之世託于西周，秦封在梁，爲正西，素統。以秦居中，統二公、齊晉二侯；吴楚二子居甸服，晉在北，楚在南，中國夷狄一視同仁，二侯二子南北交相見。中外一家，所謂遠近若一。七國居内，亦如隱、桓。舊説大平之世天下大小遠近若一，故又以四大八小居都鄙，配十二風，雖小邾婁亦與其列，所謂大小若一。


 疏

内七外十二，合爲十九。鄭東陳西蔡南衛北，一伯三侯，爲羲和四子；十二牧之四凶，四方一大二小，如《易》之一君二臣；許、曹、莒、邾婁、滕、薛、杞、小邾婁八國分居四方，各得其二。昭以上邦國八伯之治已詳，故不再言之。《周禮》言三統天地人，六變九變八變。隱、桓官府六，以鄭統之，爲地統之六變；莊以下八州八伯，合中而九，爲天統之九變；定、哀爲人統，以八起數，人統立十四州，以三世分三統之例。秦何以卒而不名？從王臣例，字而不名也。《春秋》晉、楚爲伯，則以鄭、秦攝方伯，爲外諸侯。反伯于王臣，則晉、楚皆爲岳牧，而以秦入爲王朝大夫，以輔劉子。王朝大夫稱伯，召伯、毛伯、祭伯卒葬亦不名，如原仲夷伯。故秦從大夫例，字而不名，而鄭則名，相比以見例。




冬，葬秦哀公。

以秦爲王朝卿士，卒不名，葬如葬劉文公，王臣之比。


 疏

定、哀之秦比于隱、桓之鄭。以秦居中，象六合之心，統二公二侯二子。《詩》鄭附東帝，秦附西帝，然則隱、桓託緇，定、哀託素，莊以下託黄。劉文公劉即《詩》留，留爲留守，謂劉與秦爲留守也。





十年

《年表》：鄭聲公勝元年，鄭益弱。秦惠公元年。





春，王三月，及齊平。

二年中言平者二，「德不孤，必有鄰」，所謂太平世。及者，我欲之也。公初事晉，自此以後絶晉，與齊平，故特言平以起之。内外皆微者，微者先定約，然後公會也。


 疏

《孔子世家》：定公十年，孔子由中都宰爲司空，由司空爲大司寇。春，及齊平。




夏，公會齊侯于頰谷。

齊得魯、衛與鄭。説詳《穀梁》。


 疏

《魯世家》：「十年，定公與齊景公會于頰谷，孔子行相事。齊欲襲魯君，孔子以禮歷階，誅齊淫樂。齊侯懼，乃止，歸魯侵地而謝過。」




公至自頰谷。

何以不致會？離不言會也。


 疏

《孔子世家》：「夏，齊大夫黎鉏言于景公曰：『魯用孔邱，其勢危齊。』乃使使告魯爲好會，會于夾谷。魯定公且以乘車好往，孔子攝相事，曰：『臣聞有文事者必有武備。古者諸侯出疆，必具官以從。請具左右司馬。』定公曰：『諾。』具左右司馬，會齊侯于夾谷。爲壇位，土階三等，以會遇

 之禮相見。揖讓而登，獻酬之禮畢，齊有司趨而進曰：『請奏四方之樂。』景公曰：『諾。』于是旄羽祓，矛戟斂撥，鼓噪而至。孔子趨而進，厯階而登，不盡一等，舉袂而言曰：『吾兩君爲好會，夷狄之樂何爲於此？請命有司。』有司卻之不
 

注



 去，則左右視晏子與景公。景公心怍，麾而去之。有頃，齊有司趨而進曰：『請奏宫中之樂。』景公曰：『諾。』優倡侏儒爲戲而前。孔子趨而進，歷階而登，不盡一等，曰：『匹夫而熒惑諸侯者，罪當誅！請命有司。』有司加法焉，首足異處。」




晉趙鞅帥師圍衛。

隱、桓爲政在天子，無伯，故無摟伐諸侯之事。政在諸侯，而後同盟。定、哀與隱、桓同，政在天子。内六大國各治其事，王臣不合諸侯，故亦無累數至五國者。晉與齊争衛以爲事，文若《經》義，則太平世齊、晉在内爲六官，衛、陳、蔡、鄭在四方爲十二牧之長；圍衛，如内官治都鄙。




齊人來歸運、讙、龜陰之田。

定、哀齊爲春官，比于宗伯，何以爲二伯主閒田？非主閒田。魯、宋爲天地二公，齊若歸閒田于公，則魯尊齊卑之辭。


 疏

一説：貴者無統，待之以初。田者，閒田也，繫之于運、讙、龜陰，不使齊取邑也。




齊人曷爲來歸

《孟子》「則有慶，慶以地」，《王制》「諸侯有功，取閒田以禄之」。


 運、讙、龜陰田？

據齊嘗取魯邑。


 孔子行乎季孫，

《孟子》「孔子于季桓子有行可之事」。孔子天命木鐸，爲百世法，絶無爲政當時之意，故《論語》以「子奚不爲政」爲問。時文家不知此旨，乃爲聖人惜。其小試期月，皆爲游戲人間，非聖人本旨。


 三月不違，

此舊傳文，故此言三月，明年墮費亦言「三月」。


 齊人爲是來歸之。疏

《孔子世家》：「景公懼而動知義不若，歸而大恐，告羣臣曰：『魯以君子之道輔其君，而子獨以夷狄之道教寡人，使得罪于魯君，爲之奈何？』有司進，對曰：『君子有過則謝以質，小人有過則謝以文。君若悼之，則謝以質。』于是齊侯乃歸所侵魯之鄆、讙、汶陽、龜陰之田以謝過。」




叔孫州仇、仲孫何忌帥師圍郈。

何爲圍郈？侯犯叛也。


 疏

《孔子世家》：「定公十三
 

注



 年夏，孔子言于定公曰：『臣無藏甲，大夫無百雉之城。』使仲由爲季氏宰，將墮三都。于是叔孫氏先墮郈。」




秋，叔孫州仇、仲孫何忌帥師圍費
 

注



 。

此克郈，固駟赤之力。




宋樂世心出奔曹。

一年
 

注



 三記奔。大同往來之義，故
 

注



 不諱奔。言曹者，起曹之亡也。


 疏

樂世心，二《傳》通作「樂大心」。




宋公子池出奔陳。

宋公嬖向魋，因奪馬，出奔。


 疏

池，二《傳》作「地」。




冬，齊侯、衛侯、鄭游遬會于鞍。

齊爲春官，司東方諸侯，衛、鄭皆在都鄙。


 疏

爲伯糾合諸侯，故多與國；及爲内官，則所統者少，故定、哀累數無至五國者。齊爲寰内諸侯，敘二國上。會于鞍，齊得諸侯，晏子以其君顯，傷晉卿之禍。鞍，二《傳》作「安甫」。




叔孫州仇如齊。

公不如齊而大夫如齊。大同之世亦相往聘，如《周禮》之邦交。記小國來朝，不詳大國聘；躬自厚而薄責
 

注



 於人，自我先施。如齊者，聘齊也。與齊聘後，如齊不如晉。


 疏

自昭二十一年以後，《經》不書來聘。




宋公之弟辰暨仲、佗、石彄出奔陳。

五大夫出奔，詳宋亂也。大國三卿，言五大夫者，宋尊也；尊，則大夫亦得書。《周禮》時會、時聘與殷同、殷覜對文。時謂《齊詩》上方，殷謂下方。定、哀與隱、桓同以魯公爲《魯頌》，比上方，天；宋爲《商頌》，比下方，地；六大國居甸以内，爲赤道。中心必與都鄙往來調劑，水火既濟，周遊六虚，故定、哀以事實言則極亂，以《經》義言則極治，所謂「世愈亂文愈治」。奔陳，從赤道至黑道，《詩》：「誰能執熱？逝不以濯。」


 疏

大統之治，專以往來爲損益裁成之用，故小統爲禮之别，大同爲樂之和，故多記奔走，如「適彼樂土」，「我行其野」。又，定、哀内七政外十二舍，宋奔陳，如從甸服奔要荒。





十有一年

定、哀法太平，治都鄙，以十二諸侯分配四維。



 疏

《天文訓》：「東北爲報德之維也，西南爲背陽之維，東南爲常羊之維，西北爲蹏通之維。」




春，宋公之弟辰及仲佗、石彄、公子池自陳入于蕭以叛。

蕭者何？宋之邑也。楚子所滅國，後地歸于宋，事詳《左傳》。自陳入蕭，如從要荒至甸服。


 疏

《詩》葛屨履霜、女手縫裳，定、哀太平，以奔、叛爲往來辭，如《易》「周游六虚」、《詩》「輾轉反側」，故記奔尤詳。不嫌惡辭者，大同小統，美惡不嫌也。




夏，四月。

《春秋》天人大小分途，雖無人事，必記天道，《中庸》所謂「道不可須臾離」。




秋，宋樂世心自曹入于蕭。

詳録其事，著宋禍。宋如居南赤道，曹自黑道入之。


 疏

定、哀以上，曹、莒、邾、滕、薛、杞連文者不勝數，定、哀不一見。太平之世，遠近大小若一，八小國同升爲十二牧，故異其辭，八小國不連數。




冬，及鄭平。

不言其人，以國與之。據下書如鄭莅盟，知爲來聘盟。不言盟而言平，盟非盛世之事。平者，大信辭。定、哀自爲一世，初與齊平，又與鄭平，以漸而天下平。


 疏

六年公侵鄭，齊爲魯鄭求和，故爲此平。鄭大夫至，魯始叛晉。




叔還如鄭涖盟。

涖盟者，來報平。不言聘者，初相成。《禮經》朝聘以禮，化齊天下，故曰「安上治民莫善于禮」。不用干戈而講禮讓，《朝事篇》詳矣。


 疏

此魯大夫至鄭平，齊已得魯、衛、鄭。始叛晉。





十有二年

一年之中，具有晝夜寒暑，惟中國得其平。南北二極有長晝長夜、永寒永暑之説，詳《列子》。



 疏

《列子·周穆王篇》：「西極之南隅有國焉，不知境界之所接，名古莽之國。陰陽之氣所不交，故寒暑亡辨；日月之光所不照，故晝夜亡辨。其民不食不衣而多眠。五旬一覺，以夢中所爲者實，覺之所見者妄。四海之齊，謂中央之國，跨河南北，越岱東西，萬有餘里。其陰陽之審度，故一寒一暑；昏明之分察，故一晝一夜。其民有智有愚。萬物
 

注



 滋殖，才藝多方。有君臣相臨，禮法相持。其所
 

注



 云爲，不可稱計。一覺一寐，以爲覺之所爲者實，夢之所見者妄。東極之北隅有國，曰阜落之國。其土氣常燠，日月餘光之照。其土不生嘉苗，其民食草根木實，不知火食；性剛悍，强弱相藉，貴勝而不尚義。多馳步，少休息，常覺而不眠。」




春，薛伯定卒。

定、哀以八小國配十二《國風》。隱、桓在邦國，定、哀則在都鄙，從内移外。鄭、陳、衛、蔡以上爲大國，至此與八小國同等，故曰太平大小若一。


 疏

薛已從卒正辭，何以不日？薛下于滕也。滕正卒，以下皆日。滕、薛大小同，何爲辟之？決嫌明疑，禮之大也。《經》薛在滕下，不可强同，定十三、哀十皆不日。




夏，葬薛襄公。

襄公時卒時葬，薛定例。


 疏

九旨九變，辭各不同。然官府、邦國、都鄙分三段，邦國居中，故《經》以邦國八伯例爲主，雖有内外之變，常辭舉中以立法也。




叔孫州仇帥師墮郈。

大統之典，先墮名城，善鄰息兵，不以城固。又，《國語》言諸國皆以大邑受制于大夫，鄭櫟，衛戚，晉朝歌、曲沃，魯之費、郈，故「都城過百雉，國之害。大都不過參國之一，中五之一，小九之一」。


 疏

大同有毁名城之説，中國詳于《始皇本紀
 

注



 》，始皇詔書屢言其事。今泰西英國倫敦毁城以便民居，設險于外。世界太平，此其先兆。




衛公孟彄帥師伐曹。

爲宋伐。上言專兵，下言出奔，明禍本。




季孫斯、仲孫何忌帥師墮費。

《左傳》天子有道，守在四夷；《穀梁》「凡城之志皆譏」。


 疏

事詳《左》。《史·始皇本紀》博士説古之皇帝皆地不過千里，則包海外、總六合乃俟聖，非述古也，定矣。百世之事，無徵不信，博士空傳其文，河清難俟，故於小統經傳、秦漢典章，勉强附會大統。如始皇并六國，威令不出《禹貢》外，仍小一統而非皇、帝。考《本紀》所有章奏制詔全用大統，文辭斐然，實則無德，行事非其事也。又如五帝運本謂五大州五帝各主一方，始皇自以爲水德，當用嚴酷，遂以慘刻亡天下，不得不謂爲師説之誤。又如漢武帝征伐夷狄，北方開通頗廣，然均在《禹貢》要荒内，當時經師、博士因大統之説無所附麗，亦遂移以説之，後世遂以秦皇漢武真爲經説之皇、帝。一誤無外，一誤以大説小。如封禪爲皇帝典禮，小統王伯不得用之，秦、漢乃躬行實舉，《史記》因之著《封禪書》，亦其失也。




曷爲帥師墮郈、帥師墮費？

三家方以城城自固，何爲而墮之。


 孔子

孔子知命在周游之前，於畏匡引文王，於桓魋言天生，實是受命。故自衛反魯，作《詩》言志，以殷末寓素王之義，明三統之法；特後來以《詩》之空言未能明切，恐後失其意，故再作《春秋》，實以行事。《孟子》引《詩》與《春秋》明王迹，《史記》引空言不如行事，皆此義也。


 行乎季孫，

用從孔子。


 三月不違，

《論語》「期月可矣」。


 曰：

聖爲天口，故言可爲經。


 疏

六經孔子一人之書，學校素王特立之政。劉歆以前皆主此説，《移書》以六經皆出于孔子。後來欲攻博士，故牽引周公，以敵孔子；遂以《禮》、《樂》歸之周公，《詩》、《書》歸之帝王，《春秋》因史文，《易傳》僅注前聖；如此是六藝不過選文選詩，則孔子碌碌無所建樹。蓋師説浸亡，學者以己律人，視孔爲教授老儒，語其事業，全無實迹。豈知素王事業與帝王相同，位號與天子相埒；《易》與《春秋》則如二公也，《詩》、《書》、《禮》、《樂》則如四輔條例也，欲爲之事全見六藝。學校之開，當時實能改變風氣，學之者多，用其弟子者亦多，所謂立行來和是也。


 「家不藏甲，

甲兵統於國君，私家不藏。


 邑無百雉之城。」

《左傳》：「大都不過參國之一，


 （三分之一

 。）

中五之一，小九之一」；「都城過百雉，國之害也。」


 疏

説者以爲大一統必用民主，不能家天下。按，《孟子》云：「天與賢則與賢，天與子則與子。」其説早定，説者蓋因桀、紂，遂欲廢棄君綱，不知首出庶物，元首萬不可少。民智大開，羣進昇平，由卿相以至庶人，必公正廉明；一人在上，何能肆其暴虐？蓋有桀、紂之君，必先有桀、紂之臣。帝王非有輔佐，則一匹夫耳。大之則如湯、武，小之則如伊尹、霍光。故論者但當自責，先於學堂求修身立品之相材，學術端，經義明，不必憂暴君流毒天下之事，朝廷無佞臣僉人之逢迎，則一人不能獨逞于上。且比户可封，天下皆賢，何以君主獨惡？以亂世之所慮推之太平，抑不思甚矣。


 于是帥師墮郈，

《左傳》：「仲由爲季氏宰，將墮三都，於是叔孫氏墮郈。季氏將墮費，公山不狃、叔孫輒帥費人以襲魯。公與三子入于季氏之宫，登武子之臺。費人攻之，弗克。入及公側，仲尼命申句須、樂頎下，伐之，費人北。國人追之，敗諸姑蔑。二子奔齊，遂墮費。」


 帥師墮費。

此大同之基。郈，叔孫氏所食邑；費，季氏所食邑。二大夫宰吏數叛，患之，以問孔子。孔子曰：「陪臣執國命，采長數叛者，坐邑有城池之固，家有甲兵之藏故也。」季氏説其言而墮之。故君子時然後言，人不厭其言。書者，善公任大聖，復古制，弱臣勢也。不書去甲者，舉墮城爲重。


 雉者何？

問雉字名義。


 五板而堵。

八尺曰板
 

注



 ，堵凡四十尺。


 五堵而雉，

二百尺。


 百雉而城。

二萬尺。凡周十一里三十三步二尺，公、侯之制也。禮天子千雉，蓋受百雉之城十；伯七十雉；子、男五十雉。天子周城、諸侯軒城者，闕南面以受過也。《春秋説文》：古者六尺爲步，三百步爲里，計一里有千八百尺，十里即一萬八千尺，更以一里三十三步二尺，爲二千尺，通前爲二萬尺也。據《春秋緯》以公侯百雉，二萬尺則爲二千三百三十三步二尺；子、男五十雉，萬尺則爲一千六百六十六步四尺；與鄭《駮異義》言五百步爲百雉不同。《戴禮》及《韓詩》説八尺爲板、五板爲堵、五堵爲雉，板廣二尺，積高一尺，爲一丈；五堵爲雉，雉長四丈。《古周禮》及《左氏》説一丈爲板、板廣二尺，五板爲堵，一堵之牆長丈高丈；三堵爲雉，一雉之牆長三丈高一丈，以度其長者用其長，以度其高者用其高也。《五經異義》曰：「天子之城高九仞，公、侯七仞，伯五仞，子、男三仞。」《駮異義》云：「天子城九里，公城七里，侯、伯之城五里，子、男之城三里。」鄭《異義駮》：「或云周亦九里城，則公七里，侯、伯五里，子、男三里。」《古周禮》説「天子城高七雉，隅高九雉；公之城高五雉，隅高七雉；侯、伯之城高三雉，隅高五雉。都城之高皆如子、男之城高」。




秋，大雩。

時雩，不正也。農學修明，旱
 

注



 備甚具，則民不憂旱。定公篇五見大雩，明
 

注



 旱備未具。《經》書十六大雩，以見《帝典》四岳十二牧之義。


 疏

地球從東西直剖之，北極在上，南極在下，赤道横繞地球之中，日馭之所正照也。赤道之南


 

北各二十三度二十八分，爲黄道限，寒煖漸得其平
 

注



 。又再北再南各四十三度四分，爲黑道，去日馭
 

注



 漸遠，凝陰沍結，是爲南北冰海。地球從中間横剖之，北極南極在中，其外十一度四十四分爲黑道，再外四十三度四分爲黄道限，再外二十三度二十八分，赤道環之。赤道爲熱帶，黄道爲温帶，黑道爲寒帶。赤道爲日馭正照之地，環繞地球之中，故日愈高則熱愈甚。中國在赤道之下，其地隆冬，如内地之夏初；再南而至南黄道之外，其氣漸平；再西南
 

注



 而至阿非利加之吸朴，則已見霜雪；又再西南而至南亞墨利加之鐵耳聶離，已近南黑道，則堅冰不解，當盛夏而寒栗，故南北二極均爲冰海。




冬，十月，癸亥，公會齊侯，盟于黄。

盟于黄者，公不事晉。


 疏

齊侯，一本作「晉侯」。




十有一月，丙寅朔，日有食之。

地有四遊，冬至地上北而西三萬里，夏至地下南而東三萬里，春秋二分其中矣。地常動不止，譬如人在舟中而坐，舟行而人不覺。七戎六蠻九夷八狄，據形而言之，謂之四海，言皆近海。海之言晦，昏而無覩也。黄道一，青道二，出黄道東；赤道二，出黄道南；白道二，出黄道西；黑道二，出黄道北。日春東從青道，夏南從赤道，秋西從白道，冬北從黑道。立春星辰西遊，日則東遊；春分星辰西遊之極，日東遊之極，日與星辰相去三萬里；夏則星辰北遊，日則南遊；夏至星辰北遊之極，日南遊之極，日與星辰相去三萬里。以此推之，秋、冬倣此。可知計夏至之日日在井星，正當嵩高之上，以其南遊之極，故在嵩高之南萬五千里，所以夏至有尺五寸之景也。於時日又上極，星辰下極，故日下去東井三萬里也。《周禮》大司徒「以土圭之法測土深，正日影，以求地中。日南則景短，多暑；日北則景長，多寒，日東則景夕，多風；日西則景朝，多陰。日至之影，尺有五寸，謂之地中，天地之所合也，四時之所交也，風雨之所會也，陰陽之所和也。然則百物
 

注



 阜安，建王國焉」。


 疏

《漢志》：「三代既没，五伯之末
 

注



 ，史官喪紀
 

注



 ，疇人子弟分散，或在夷狄，故其所記，有黄帝、顓頊、夏、殷、周及魯曆。」按，六曆乃皇帝遺法，其書與法制漢世常存，故《世經》累言殷曆、春秋曆、魯曆，張倉張王壽亦有黄帝顓頊曆法。六曆如《周禮》之六官，魯春、殷秋、夏南、顓頊北，黄帝居中。《春秋》首四時，《詩》以月名篇者五，《正月》即春，魯曆；《四月》即南，夏曆；《七月》即秋，殷曆；《十月》即冬，顓頊曆，《六月》即中央，黄帝曆。四方陰陽寒暑相反，黄帝居赤道，無寒暑晝夜長短四時之分；所謂「中央之帝
 

注



 曰渾沌」，《詩》之「無冬無夏」。周爲大統之號，五帝分司，各主一方；周曆則合五曆爲一統，凡四方晝夜寒暑相反；正朔月首，同取交會，然六曆各有不同，而晦朔弦望無異。故《春秋》詳日食，專以爲晦朔弦望之故也。




公至自黄。

黄在外，故致。何以不致會？離不言會也。


 疏

定、哀書離會乃致地，昭以上不志離會，亦不致地。故隱桓、定哀同爲皇世。




十有二月，公圍成。

成不克，公爲之病矣。定、哀有天下辭而天下愈亂，魯之君臣日失其序，何也？所謂世愈亂而《春秋》之文愈治。


 疏

《魯世家》：「十二年，孔子使仲由毁三桓城，收其甲兵。孟氏不肯墮城，伐之，不克而止。季桓子受齊
 

注



 女樂，孔子去。」成爲孟氏家私邑。




公至自圍成。

此圍成。十四年、十五年冬乃皆城城，大夫專。


 疏

《孔子世家》：「將墮成，公斂處父謂孫孟：『墮成，齊人必至於北門。且成，孟氏之保障，無成是無孟氏也。我將弗墮。』十二月，公圍成，弗克。」





十有三年

《春秋》非史傳非史論，自師法絶，晚近以史讀《經》，不知史一朝往事，《經》乃俟後典章。史無論中外文野，少知文字者即能作；《經》則惟孔子一人。舊以《春秋》爲史筆，《左氏》爲史官，據事直書爲絶詣，是依口代筆獄吏，與感麟而作〔之〕《聖經》無優劣矣。蓋《傳》皆《經》説，自《經》、《傳》出，古史遂絶，所傳古史、子書皆《經》支流。若求孔子以前之古史，地球開闢，中外所同，泰西古史、希臘、羅馬，即中國古史，泰西八大帝王即堯、舜、禹、湯、文、武。春秋之風俗版土倫常政教尚不及今西人，則以前可知。《春秋》由内推外，以成九州，改革惡俗，以興禮教；如求古史古事，則西人汗牛充棟，由外推内，古今一也。



 疏

《史記》儒者章句繁多，博而寡要，勞而少功，西漢博士流弊也。由唐宋至今，《班志》古書雖亡，然晚出空談，瑣屑繁重，學者苦之。今中外開通，必兼讀西書，欲求簡法，因欲删《經》。按，董子：「《春秋》文成數萬，其旨數千」，《勸學篇》擬撰《羣經大義》，因師其意，以《白虎》爲藍本，别撰一書。《白虎通》古今絶作，如《春秋》見大義百餘條，綱領具備，以推别經，義例亦同。入蒙學不必專經，讀此可也。《經》爲各學根柢，專詳修己治人章程，中史學政治掌故外交，下及修身倫理體操文字，皆出於《經》。經學晦塞，説者非迂腐，則固執，其不廢者，徒供行文點染，近來尤爲八股蒙晦。公卿略有事業，其得力皆别有所在，無經術治天下之事，蓋視爲聖賢事業，非可攀躋。或以爲芻狗，不宜於今。且馬、鄭《王制》、《周禮》互相搆難聚訟，盤鼎玩好，不可見之施行；如井田封建、九州疆域，譏如議瓜。經書無用，經生乏才，此大厄也。其時蓋因大統無可徵驗，誤解《周禮》爲周公書，與《王制》事出兩歧，故以《王制》出漢儒，典章制度且不能言，何況行？特《詩》、《易》皇、帝大法，俟後而作。《易》爲卜筮，等聖經于


 

小數；《詩》爲朝廷民間歌謡，與《樂府》、《才調》同。不知《春秋》人事爲小，天道爲大，視同斷爛朝報，徒譏貶古人

 ，敢作書擬經；其少得意，不過以史法讀經。今申明《公羊》俟聖之旨，王、伯、皇、帝即道、儒之不同，别今古、通中外，深切著明。中學在《經》，西政尤當範圍，學堂當仿漢博士專經，不許兼道，由《經》推經，本枝葉
 

注



 餘事耳。能通一經，仿博士弟子例，即可受職宰輔牧守，内治外安，不事他求。《經》正則庶民興，天下平矣。




春，齊侯、衛侯次于垂瑕。

再次。不言伐晉，有所避。齊在甸東，衛在北鄙，以内統外。齊已得魯、衛、鄭，晉無與國，楚得陳、蔡、秦，吴無與國。不詳陳、蔡、秦，略南服。




夏，築蛇淵囿。

築囿者，譏其不以禮，故以蛇淵目。孟子説《詩》，曰文王以民力爲臺爲沼，而民歡樂之，謂其臺曰靈臺，謂其沼曰靈沼，樂其有麋鹿魚鼈。古之人與民偕樂，故能樂也。


 疏

《春秋》三言築臺，三言築囿，明臺囿之爲
 

注



 古禮也。




大蒐于比蒲。

大蒐者何？五年，方伯禮。


 疏

此夏田，與昭九年同義。再言，以見九世異辭。




衛公孟彄帥師伐曹。

二伐。


 疏

定、哀大小同等，曹、衛皆在都鄙。




秋，晉趙鞅入于晉陽以叛。

以君命伐之，據地自守，故曰叛。叛，惡辭。太平何以比見叛而不諱？叛讀爲反，如《小雅》「四始」卯與寅反，午與巳反，酉與申反，亥與子反；大統喜和惡同，故不諱反。由此適彼亦爲叛，大一統無此疆爾界，「適彼樂國」，「爰得我所」，周遊六虚，專取往來。小統惡辭，于大同爲美，所謂是非各異，取舍不同。


 疏

《趙世家》：「晉定公之十四年，范、中行作亂。明年春，簡子謂邯鄲大夫午：『歸我衛士五百家，吾將置之晉陽。』午許諾。歸，其父兄不聽，倍言。趙鞅捕午，囚之晉陽，乃告邯鄲人曰：『我私有誅午也，諸君欲誰立？』遂殺午。趙稷、涉賓以邯鄲反。晉君使籍秦圍邯鄲。荀寅、范吉射與午善，不肯助秦，而謀作亂，董安于知之。十月，范、中行氏伐趙鞅，鞅

 奔晉陽。晉人圍之。」




冬，晉荀寅及士吉射入于朝歌以叛。

欒氏之禍，荀、士爲之。荀、士亡，所以成三家分晉之勢。




晉趙鞅歸于晉。

歸于晉，即入絳
 

注



 ，盟于公宫。叛而曰歸，「日中爲市，交易而退，各得其所」之辭。又「之子于歸」，「豈不懷歸」，水火既濟，既濟之後反，其「乾道變化

 ，各正性命」，「乃利貞」。變後三正，猶叛後言歸。


 疏

《趙世家》：「范吉射、荀寅仇人魏襄等謀逐荀寅，以梁嬰父代之；逐吉射，以范皋繹代之。荀躒言于晉侯曰：『君命大臣，始亂者死。今三臣始亂，而獨逐鞅，用刑不均。請皆逐之。』十一月，荀躒、韓

 不佞、魏哆奉公命以伐范、中行氏，不克。范、中行氏反伐公，公擊之，范、中行敗走。丁未，二子奔朝歌。」




此叛也，其言歸何？

據以惡宜曰入。


 以地

謂據晉陽，起晉陽之甲也。


 正國也。

正國，謂討賊也。


 其以地正國奈何？

問事實。


 晉趙鞅取晉陽之甲，

故爲以地。


 以逐荀寅與士吉射。

此爲正國。


 疏

《趙世家》：「韓、魏以趙氏爲請。十二月辛未，趙鞅入絳，盟于公宫。其明年，知伯文子謂趙鞅曰：『范、中行雖信爲亂，安于發之，是安于與謀也。晉國有法，始亂者死。夫二子已伏罪，而安于獨在。』趙鞅患之。安于曰：『臣死，趙氏定，晉國寧。吾死晚矣，吾死晚矣！』遂自殺。趙氏以告知伯，然後趙氏寧。」


 荀寅與士吉射者曷爲者也？

據晉大夫與趙鞅同，當時同爲據地拒命，無美惡順逆之可言。


 君側之惡人也。

挾君爲亂。晉六卿自相攻擊，皆亂臣。《春秋》一善一惡者，即不以嫌代嫌之義，于二者中分别善惡取舍，以立褒貶不必定據本事。


 疏

借史事以爲後世法，亦如蒯瞶與輒事。藉荀、士以比後世君側惡人，城狐社鼠。如魏武挾天子令諸侯，與執政挾君爲亂，後世有其事變，不必《春秋》所有，則藉事以立法。


 此逐君側之惡人，

如後世靖君側、除亂臣、保和平，爲《經》所許。


 曷爲以叛言之？

逐惡人則不當言叛。


 疏

泰西議院通達民隱之善政。考《王制》養老乞言，八十以上者，有事問諸其家。蓋養老乞言即議院之制；養國老於上庠，養庶老於下庠，即所謂上下議院。《洪範》「卿士從，庶民從」，卿士爲二伯、貴官，庶民是鄉里所選。他如詢于芻蕘、不廢鄉校、周爰咨謀，議院之制，著明《經》、《傳》，人所共知者也。泰西革命，因壓制激而成，西報議院流弊，分黨賄成、牽掣阻撓，流弊亦可概見。竊以壓制甚深，議院固救時良法，若神聖在上，視于無形，聽于無聲，如保赤子，不待訟言，于此時言議院，不誠無益，徒滋繁擾乎！《詩》曰：「謀夫孔多，是用不集。」「不識不知，順帝之則。」《論語》曰：「天下有道，庶人不議」。蓋知愚賢不肖，萬有不齊，縱民知大開，終不免有等級；使知慧皆在議院，必選擇愚不肖以爲奴隸之。君相治平固全操議院，君相知慧高出庶民之上，涓涘何補高深？故議院爲初通文明之要務，若世界進步，尚有深遠者。西人困知勉行，銖稱寸量，全恃人謀，聚數千百初通文墨之人，以爲君相耳目腹心，久行弊著，固已明矣。今爲此説，非廢議院，蓋議院外别有深遠作用。《洪範》稽疑尤重蓍龜，庶民，人謀也；蓍龜，神與天通，鬼斧神工也。泰西草昧，專恃人力，不言卜筮；道德法天，尤重蓍

 龜。以民與天比，巧拙不言而知。況議院爲草創，卜筮爲止歸，其中偏全，相去甚遠。


 無君命也。

雖藉二事以立後世法，其本事亦必綜核名實，不能純美失實，疑惑後人。其起晉陽甲無君命，弄兵邦國，故謂之叛，以責其專擅。然意在逐惡，許其事，而書「歸」以赦之。


 疏

君子誅意不誅事。如漢事，矯制行事雖善，有專擅之罪；然非常處變，不能拘常例。故漢儒治《春秋》，決事折獄，皆據以爲斷也。




薛弑其君比。

大平何更弑君？小國文明淺，一人暴虐，不容盛世。薛無大夫，故以國言之。此與大國稱人同例，與晉稱國不同。


 疏

《周禮》小行人「其悖逆暴亂作慝猶犯命者爲一書」。西律叛逆科罪同尋常，亂國用輕典，經營攻戰，禮樂事謙遜未遑，故弑殺較

 春秋尤甚。薛小國，無大夫
 

注



 。目大夫宜稱人。稱國如稱人，君無道。大同之世當化平，世界無弑殺。





十有四年

兩年六見奔。





春，衛公叔戍來奔。

《尚書》五《誥》分五方五地，如《國風》之「五豝」例。《盤庚》亦爲誥，合爲六合，專主遷移往來。大同有分土，無分民，周游六虚之義。六事衛占其五，除世子外，大夫四人，皆卿。


 疏

時局爲亂世。西人求新，不自囿，乃説者以爲遠過《經》、《傳》。西國少壯，無論何法，皆能自强，畸武畸文，各有時會。馬上能得長久，别有良圖，即百年一覺，亦息兵停戰，專尚教化。故蘇、張顯于戰國，賈、董榮于文、武。羣雄角立，專尚權謀，太平一統，偃武修文。皇、帝功用，全在三世。三國時移世易，取舍不同，世界不終于戰國，非無堯天舜日、樂利太平景象也。




晉趙陽出奔宋。

《左傳》：「衛侯逐公叔戍與其黨，故趙陽奔宋，戍來奔。」


 疏

衛□□□。晉，《穀》同，《左
 

注



 氏》作「衛」。




三月，辛巳，楚公子結、陳公子佗人帥師滅頓。

宋、楚、陳、鄭滅國皆舉一國，此以楚加于陳上，楚以大國助陳，故一見以示例。從者陳、蔡、秦，獨見陳，略蔡、秦。頓欲從晉，故楚滅之。日者，頓中國。


 疏

三月，二《傳》作「二月」。陳公子，二《傳》作「陳公孫」。




以頓子牄歸。

以歸，如「之子于歸」。陳以頓子歸其采地。陳、吴、蔡、廬復國言歸，如泰西滅國新法，不絶其宗祀，封以祖地

 世守。歸不由己，故曰以歸，頓子自歸其國之辭。


 疏

牄，二《傳》作「牂」。




夏，衛北宫結來奔。

奔記往來。大同美惡不嫌同辭，一統取異不取同。人民往來，如《易》之周游，故不諱奔。詳衛奔，近治大夫。結，戍之黨。


 疏

泰西執政一易，徒黨相率以去，朝班幾空。此戍奔，結從之，譏之也。




五月，於越敗吴于醉李。

惡事，故稱於越。諸侯保國爲主，不矜小勝；越敗吴傷光，幾亡其國。謀之不審，足爲外交戒。


 疏

醉李，《左傳》作「檇李」。《吴世家》：「十九年，吴伐越，越王句踐迎擊之檇李。越使死士挑戰，三行造吴師，呼，自剄。吴師觀之，越因伐

 吴，敗之姑蘇，傷吴王闔閭指，軍卻七里。」




吴子光卒。

與門巢卒同，不以卒名加于戰上，使如二事然。爲吴諱，子能報仇，故《經》不以越卒吴子。


 疏

《吴世家》：「吴王病傷而死。闔閭使立太子夫差，謂曰：『爾忘句踐殺汝父乎？』對曰：『不敢忘！』三年，乃報越。」




公會齊侯、衛侯于堅。

北伯齊在晉先，南伯楚在吴先。南四分四維，合魯、宋爲六合，以秦統之。


 疏

堅，二《傳》作「牽」。《左傳》謀救范、中行氏。




公至自會。

秋，齊侯、宋公會于洮。

甸内公侯自相會。伯世晉、楚分南北兩黨，太平用六合例。如隱、桓以秦統二公二侯二子居甸内，十二諸侯居都鄙，不詳邦國。




天王使石尚來歸脤。

自伯世王使久不行，書此以見王。以禮治諸侯，周以後不見。


 疏

古皇、王字通
 

注



 ，《洪範》「皇極」作「王極」，《周禮》王字多當讀作「皇」。此天王讀作「天皇」，則爲大統正稱。《春秋》目王則曰天王，稱國則曰王，不稱周；如「王人」、「王三月」，皆以王代周號。周爲大統皇號，「新周」、「有周」皆百世下之周，周即爲皇尊稱，故以王代之；夷諸侯則單以國稱，晉、鄭、楚、吴是。單言王，亦如諸侯之舉國。定、哀惟一見劉子、石尚事。




石尚者何？

石爲氏，尚爲名。


 天子之士也。

定、哀反權天王，初言劉子會伐，卿士也；石尚歸脤，士也。侵楚，司馬事，法天威一怒而天下畏；歸脤，司空事
 

注



 ，懷諸侯而遠人服。一武一文，一伯一士，文愈少而義俱備，王道所以成。天子元士下等，以名氏通，《王制》所謂天子元士不封者也，上士中士皆封五十里以爲采也。


 脤者何？

一見例。


 俎實也。

實，俎肉也。《周禮·小行人
 

注



 》：「若國札喪，則令賻補之；若國凶荒，則令賙委之；若國師役，則令槁
 

注



 襘之；若國有福事，則令慶賀之；若國有禍烖，則令哀弔之。」


 腥曰脤，熟曰燔。

禮，諸侯朝天子，助祭於宗廟，然後受俎實。時魯不助祭而歸脤
 

注



 ，故書以譏之也。


 疏

《大戴禮記·朝事篇》：「古者大行人掌大賓之禮及大客之儀，以親諸侯。春朝諸侯而圖天下之事，秋覲以比邦國之功，夏宗以陳天下之謀，冬遇以協諸侯之慮
 

注



 ，時會以發四方之禁，殷同以施天下之政，時聘以結諸侯之好，殷眺以成邦國之貳，間問以諭諸侯之志，歸脤以教諸侯之福，賀慶以贊諸侯之喜，致會以補諸侯之災。」




衛世子蒯瞶出奔宋。

奔者，有罪見逐辭，爲流放。聵出奔，父逐之，爲得罪。《經》借以立法，不更追論南子事。


 疏

以世子而出奔，惡蒯瞶也。此年三奔，記奔爲往來，「不速客三人來」，如彼寒道適彼熱道，事詳《左傳》。衛公輒拒父事，《經》所以立綱常。決嫌疑爲羣經大義，一二人唱義，羣相附從。《公羊》非喪心病狂，何至許子拒父？兩漢君相師儒，似此悖逆，何不改正？《傳》原以王父與父比，父有命，王父亦有命，不能兼顧，不得不棄父而從王父。如一人有祖有父有子，子有過，父命朴，祖宥之，必有妨：從王父抑從父乎？州縣奉命行政，忽接詔書停止，從詔書抑從督撫乎？我有父，父又有父，王父行于孫，孫爲賢孫，子爲孝子，但從父，子雖從父，反使父逆王父，是子、孫皆逆，陷父不孝。《傳》本詳審，去王父、但云許子拒父，斷無此理，明文具在。此多論其狂病，説者不察，聞者不疑，鹵莽滅裂，似共除謭陋惡習，謂宋義理精于漢。願學人細推《經》、《傳》，不可隨人俯仰。




衛公孟彄出奔鄭。

凡出奔，皆譏大夫也。鞌之戰，魯幾不能保其宗廟，故四見大夫。本年衛奔，大夫亦四見，所謂「魯、衛之政，兄弟也」。衛、鄭，隱、桓中國，居甸内；定、哀乃出居都鄙，陰陽寒暑不得其平。故如中赤出居寒道，以水濟火。


 疏

都鄙自相往來，衛在北，鄭在南。




宋公之弟辰自蕭來奔。

見討不能守。不言四大夫，舉重也。此東西往來，如《詩》「自西徂東」。


 疏

叛以後出奔，與曹鄸同。




大蒐于比蒲。

蒐而曰大，方伯五年之禮。説詳《漢書·志》。


 疏

秋蒐不言大，此冬事也，冬蒐非正也。冬有狩，以書者，爲下會公張本。




邾婁子來會公。

定、哀惟記小國來，不言大國來與大夫如小國，惟言卿如大國。蕭叔言朝，此何以不言朝？太平之世，大小遠近若一。外不言朝，一見以明之。


 疏

十二舍鄭東陳南蔡西衛北，以隱、桓之中國降居都鄙。葛屨履霜，爲以水濟火。八小國許申、曹寅、莒辰、邾巳、小邾未、滕戌、薛亥、杞丑，隱、桓八小國託八伯，故稱侯。定、哀爲十二月，即《尚書》外十二牧。乃帝輻立二十一州，非中國；《禹貢》外州，《王制》五服内九州，外當爲十六州，故十二州專爲帝制。定、哀魯宋二公俱在京畿，大小國分立都鄙。其言來，從都鄙往京畿。




城莒父及霄。

既已毁邑，何以後言城邑？隳其不如制者。及者何？以大及小也。方毁又城，以公私之别，毁私家以培公室，强幹弱枝之道。量人建國營國，以爲民居；辨方正位，體國經野之事也。


 疏

近來外國工程律法各有進境，中所當仿，以爲工職進步。英于製造局歷來不便章程全除，許各國貿易任便往來，不分畛域，内外貨物俱歸一律。因食物、材料不加進口重税，則價廉；又磚瓦、玻璃、紙前徵重税一律蠲免，工藝之旺出於意外。行船法律廢，海面營運
 

注



 因大盛，爲别國所不及。但英雖除各不便律法，添設律法約束工藝，如管理煤井礦洞，幼童誦
 

注



 ，製造廠用人賠償受傷損害是也。律雖有益但令不便
 

注



 ，所以製造難與無拘束之國争。又，商部管理鐵路河道海口，經委員詳定，務必照章。另有數大公司亦甚嚴肅，如保海險，定船尺寸比例及時樣等事；保火險，限定房間鍋爐排列法，鍋爐公司限定鐵料，堅固穩界
 

注



 。以上俱本國工程家應遵之例。





十有五年


春，王正月，邾婁子來朝。

定、哀八小國升爲十二諸侯，大小若一，何以復言來朝？尊者無復待之以初。考《春秋》之例，齊桓一匡，晉伯以後，齊遂失伯，然《春秋》晉、齊相連，齊敘晉下宋上，終《春秋》有二伯辭。


 疏

事詳《左傳》子貢論執玉。按，邾婁子當爲小邾婁子。小邾婁子來朝，下邾婁子奔喪，所以從後互文相起。大小若一，小即指小邾婁子而言。




鼷鼠食郊牛，牛死，改卜牛。

郊，禘之小者。《春秋》有郊無禘，託王統于魯，故言郊。魯、宋即《詩》之魯、商。因牛死乃改卜，否則不卜牛。


 疏

董子云：「祭社稷宗廟山川鬼神，不以其道，無災無害。至於祭天不享，其卜不從，使其牛口傷，鼷鼠食其角。或言食牛，或言食而死，或食而生，或不食而自死，或改卜而牛死，或卜而食其角。過有深淺薄厚，而災有簡甚，不可不察也。猶郊之變，因其災而之變，應而無爲也。」




曷爲不言其所食？

據食角。


 漫也。

漫者，徧食其身，災不敬也。不舉牛死爲重。復舉食者，内災甚矣。録内不言火，是也。




二月，辛丑，楚子滅胡。

大統《易》曰「无得无喪」，《詩》曰無疆無界；故《莊子》曰「凡之亡非亡
 

注



 ，楚之存非存」，所謂楚弓楚得，自皇帝言，無得喪也。


 疏

滅而言歸，則非滅。又，鄭滅許以許男歸，後許男再見，蓋合小爲大。如今合衆國，一國主政，餘國不再見，國名記之于滅；如德國已成帝國，諸小國不與盟會，萬國會中無其國。如此以託于滅，其本國自在，如許之復見以三。滅皆以目大國，獨滅曹附宋，許附鄭，頓附蔡，胡、沈附楚，亦如附庸于大國不以名通。




以胡子豹歸。

定篇三滅國皆言以歸，如泰西滅國，其田産皆當入公，降爲屬國，無論公私，各歸原主。


 疏

定、哀無方伯卒正，故列盟會之曹、許、沈、頓、胡五國皆以一國滅入以歸。胡，中國也，故曰二伯相争，夷狄數滅，中國憫之也。定、哀滅國皆以歸，以者，大國左右之，歸者，反其國辭。禮封國有采，國亡采不亡，可以世守。隱、桓亡國見《經》者，世采也；定、哀亡國以歸，則合衆國，以小附大，爲《易》「富以其鄰」，《詩》「洽比其鄰」。世局合則富喜，分則悲傷，古之皇、帝地不過千里，推行至三萬里，愈閉塞愈蠻野，愈開通愈樂利。故分合小大乃世局之要例。




夏，五月，辛亥，郊。

《爾雅·釋天》：「春爲蒼天，夏爲昊天，秋爲旻天，冬爲上天。」不言用者，可以郊也。日者，明郊當用辛也，《易》曰「先甲三日，後甲三日」是也。皇、帝禘天，魯託周公亦郊者，天有大小，故有四天九天説。


 疏

《淮南·天文訓》：「中央曰鈞天，其星角、亢、氐；東方曰蒼天，其星房、心、尾；東北曰變天，其星箕
 

注



 、斗、牽牛；北方曰玄天，其星須女、虚、危、營室；西北方
 

注



 曰幽天，其星東壁、奎、婁；西方曰顥天，其星胃、昴、畢；西南方曰朱天，其星觜嶲、參、東井；南方曰炎天，其星輿鬼、柳、七星；東南方曰陽天，其星張、翼、軫。」泰西惟禱，不用禘、郊。




曷爲以夏五月郊？

據魯郊正當卜春三月也。又，養牲不可過三月。


 三卜之運也。

運，轉也。已卜春三正不吉，復卜四五月，周五爲辰月，在夏爲季春，尚可以郊，故《經》不言用也，過五月則不可矣。《春秋》例不言周祭禮，使非託魯爲王後，郊天之制無可藉以見，故詳魯郊，而宋可知。由魯、宋而周、商，則由二公而天、地皇、泰皇皆可推。




壬申
 

注



 ，公薨於高寢。

劉子説：「《春秋》『壬申
 

注



 公薨於高寢』，《傳》曰：『高寢者何？正寢也。曷爲或言高寢、或言路寢？曰：諸侯正寢三，一曰高寢，二曰左路寢，三曰右路寢。高寢者，始封君之寢也；二路寢者，繼體君之寢也。其二何？曰：子不居父之寢，故二寢。繼體君世世不可居高祖之寢，故有高寢，名曰高也。路寢其立奈何？高寢立中，路寢左右。』《春秋》曰『天王入于
 

注



 成周』，《傳》曰：『成周者何？東周也。』然則天子之寢奈何？曰：亦三。承明繼體守文之君之寢，曰左右之路寢。謂之承明何？曰：承乎明堂之後者也。故天子諸侯三寢立而名實正，父子之義章，尊卑之事别，大小之德異矣。」


 疏

高寢爲始封君之寢，嗣君不當居。曰高寢，非禮也。




鄭軒達帥師伐宋。

時陳、蔡從楚，宋從晉，魯、衛、鄭從齊。


 疏

《左傳》作「罕達敗宋師于老邱」，《穀》亦作「罕達」。




齊侯、衛侯次于蘧篨
 

注



 。

齊、衛三次，皆伐晉也。不言伐晉者，不忍言也。何爲敘衛？言衛而魯、陳可知也。不忍二伯伐二伯，故諱而不列數也。


 疏

次者，不進也。爲謀伐晉而救宋也。公法：兩國交争，或此國與我國通好，而彼國向無盟會者，即可助此擊彼；如兩國皆係同盟，即當局外旁觀，不得偏有所助。蓋同盟之情不分厚薄，亦不當偏助也。




邾婁子來奔喪。

既大小若一，猶以尊卑言之，尊者無後，待之以初禮。《禮記》：「奔喪之禮：始聞親喪，以哭告使，得盡哀；問故，又哭盡哀。遂行。日行百里，不以夜行。唯父母之喪，見星而行，見星而舍。」


 疏

天王喪，諸侯例奔喪，《春秋》不一書，藉魯以明其制。書邾婁之奔喪，則魯與諸侯之不奔喪皆譏矣。奔喪與會葬對文，禮儀也。以小事大，君會葬不奔喪。不日者，其事明也。




其言來奔喪何？

據會葬書者多，此只一書。


 奔喪

小國一奔喪一會葬，事大如此，天王可知。


 非

「非」字衍文。一説言非禮以見魯不奔喪。


 禮也。

《異義》：諸侯奔喪者，臣、子之禮，於所尊親，諸侯小事大，君當來會葬。奔喪，自相奔喪。《公羊》説：「遣大夫弔，君會其葬。」


 疏

日本近學西法，國有大喪或大臣喪，則半懸國旗以示哀；他國官署、兵船亦下半旗以示弔。葬日鳴喪礮，隨其官等級加：一等官十九聲，二等官十五聲。會葬者皆大禮服，如吉禮，惟偑劍蒙以黑紗。




秋，七月，壬申，姒氏卒。

妾母于夫世通不見，于子世乃見，此于夫世見者，定已殯，哀已立，父殯則從卒例，不復厭母也。此但稱卒不稱夫人者，明子得申其私恩于母，書葬立廟，然不能通稱夫人。子氏，字仲。成風稱夫人者，其子私稱之，禮所不許，此乃爲正禮。


 疏

姒氏，《穀》作「弋氏」。




姒氏者何？

既非夫人，于定公何屬。


 哀公

妾母見子孫世，《傳》皆舉子，亦爲母以子氏。


 之母也。

姒氏杞女，哀母，定公之妾也。不言定妾言哀母者，母以子氏。定未薨，哀未立，則卒不書。


 何以不稱夫人？

據成風稱夫人。彼變此正，以子貴，後當追封之。


 哀未君也。

未君，即下未踰年之君也。彼封在生前，此卒於夫世，故異其文。此爲得正。


 疏

追稱夫人，皆是其子私尊其母之過。哀方立，不似僖公自尊其私親。




八月，庚辰，朔，日有食之。

記朔，爲曆人象天，董子天道陰陽四時之説詳矣。




九月，滕子來會葬。

會葬之禮于鄙。上不月，此何以月？公葬之月。會葬常事，何以書？明事大之禮。


 疏

《禮記》：「送喪不由徑，送葬不辟塗潦。臨喪則必有哀色
 

注



 ，執紼不笑。」




丁巳，葬我君定公，雨，不克葬。戊午，日下昃，乃克葬。

義見宣公八年《傳》。乃，難也，乃難乎而下昃，是較日中尤晏；日下昃，故以「乃」言之。不克葬者，可以克葬也。


 疏

日下昃與日中、夜中、夜相比見例。以年統時，以時統月，以月統日。細分一日爲十二時，如一歲十二月。《天文訓》：「日出于暘谷，浴于咸池，拂于扶桑，是謂晨明。登于扶桑，爰始將行，是謂朏明。至于曲阿，是謂旦明。至于曾泉，是謂蚤食。至于桑野，是謂晏食。至于衡陽，是謂隅中。至于昆吾，是謂正中。至于鳥次，是謂小還。至于悲谷，是謂餔時。至于女紀，是謂大還。至于淵虞，是謂高舂。至于連石，是謂下舂。至于悲泉，爰止其女，爰息其馬，是謂縣車。至于虞淵，是謂黄昏。至于蒙谷，是謂定昏。日入于虞淵之汜，曙于蒙谷之浦，行九州七舍，有五億萬七千三百九里。」《周髀算經》：「凡日月運行四極之道，極下者，其地高人所居六萬里，滂沲四隤而下。天之中央亦高四旁六萬里，故日光外所照，經
 

注



 八十一萬里，周二百四十三萬里。故日運行處極北，北方日中，南方夜半。日在極東，東方日中，西方夜半。日在極南，南方日中，北方夜半。日在極西，西方日中，東方夜半。凡此四方者，天地四極四和。晝夜易處，加四時相及，然其陰陽所終，陰陽所極，皆若一也。」




辛巳，葬定姒。

定者，從夫諡也。不爲夫人者别有諡，成風是未立。爲夫人從夫諡，定姒是。




定姒何以書葬？

據孟子書卒不書葬。


 疏

外國葬不以禮，然可借以考見文野之分。中國中古亦如外國，《經》乃定制，故墨據以譏儒；借證外洋，乃見聖人之功。法蘭人死入殮，即入禮拜堂受禮，來神甫念經；出殯時，堂内按人年紀鳴鍾，以青車烏馬運至鄉間。無論何人，皆葬禮拜堂後；立石碣，有功者，書其生平事迹。俄國凡國君、君后皆葬教堂，葬則懸棺下窆，砌石槨其上，槨之上置畫像、金十字架；凡其生平所珍愛物器用，懸之壁間。又按，美細恒街市南有園
 

注



 在山上，大數千畝，造廣廈以儲尸櫬；室内空洞無他物，列穴於牆，四面皆是。西人櫬低小，牆高一丈
 

注



 ，可疊五具。已藏者石板封之，題名於上
 

注



 。豪於財者，于園内造小室，或在檐廊造龕置石像。路旁山壁，亦如牆上之穴。


 未踰年之君也，

定姒爲哀公母。先君已葬，其子主喪；因其子爲未踰年之君，故其母得書葬。


 疏

莊公三十二年般卒
 

注



 ，《傳》云：「何以不葬？未踰年之君也。」此《傳》「未」上當有「子」字。般《傳》引下二句，兼有「無子則不廟，不廟則不書葬」，又推足文義之辭。


 有子

子已立妾母例。


 則廟，

如考仲子之宫。爲之立廟，使公子奉其祀，于子祭，于孫止。


 廟

葬先廟後，姒氏有葬無廟，《傳》引廟以證葬，未免倒置。蓋廟引仲子桓母未君爲比。一説廟、葬當互易，作「有子則葬，葬則有廟」。


 則書葬。

本條書葬是也。仲子之葬在春秋前，仲子言考宫，此言葬，互文相起，以見妾母禮。若無子，則不見於《經》，廟、葬無待言。有子而卒於夫世，則卒、葬與廟俱不見者。此《傳》專説妾母，前見子般卒下，蓋後師因「未踰年」句引以説般事，「不葬」、「有子」二句本説妾母禮，不可以説世子。當時葬禮未定，孺悲學于孔子，《士喪禮》以傳。泰西宗墨法，主薄葬；野質法文明，則當改良。


 疏

孟加拉土蕃有數種，一曰明呀哩，一曰夏哩，一曰吧藍美。吧藍美死則葬諸土，餘則葬於水。有老死者，子孫親戚送至水旁，聚哭，各手撫其尸，而反掌自舐之，急趨歸，以先至家者爲吉。明呀哩間有以火化者。更有伉儷敦篤者，夫死妻殉。錫蘭人亦同。




冬，城漆。

《列子》引孔子曰：「曩吾修《詩》、《書》，正《禮》、《樂》，將以治天下，遺來世，非但脩一身、治魯國而已。而魯之君臣日失其序，仁義益衰，情性益薄，此道不行一國與當年，其如天下與來世矣？吾始知《詩》、《書》、《禮》、《樂》無救於治亂，而未知所以革之之方。此樂天知命者之所憂。雖然，吾得之矣。夫樂而知者，非古人之所謂
 

注



 樂知也。無樂無知，是真樂真知；故無所不樂，無所不知，無所不憂，無所不爲。《詩》、《書》、《禮》、《樂》，何棄之有？革之何爲？」按，《春秋》分三世，若始治終亂，成何規模？故分三世。初治天王，繼治諸侯大夫，終治陪臣。由大及小，由粗及精，故曰世愈亂文愈治。亦猶以義例言，非謂與時相反，干犯名義。喪不貳事，言此以譏之。比冬皆城。


 疏

何謂世愈亂文愈治？定、哀之世，陪臣執國命，諸侯、大夫皆失權，天子無論矣。然孔子于《春秋》有撥亂反正之功，三世異辭之例。






注
 　三十九：原作「二十九」，據《史記》改。



注
 　悼：原作「昭」，據《史記》卷三六《陳杞世家》改。



注
 　望：據《穀梁傳》桓公十四年作「指」。



注
 　之所：「之」字原脱，據《穀梁傳》本年補。



注
 　之：原脱，據《穀梁傳》本年補。



注
 　酋：原作「酉」，據《史記》卷三三《魯世家》改。



注
 　傳：原作「朝」，據《公羊傳》隱公四年「衛人立晉」《傳》文改。



注
 　别是史傳：據文意，似當作「别無史傳」。



注
 　霣：原誤作「履」，據上文改。



注
 　申：原作「姜」，據徐元誥《國語集解》卷三《周語下》改。



注
 　卷：原作「巷」，據《公羊傳》改。下劉卷之「卷」字同。



注
 　十三經注疏本《尚書》卷一八《康王之誥》作「大保率西方諸侯……畢公率東方諸侯……」。



注
 　得朋：「朋」字原脱，據《周易·坤》補。



注
 　從衛者晉：據文意，當作「從晉者衛」。又，此句有訛誤，「以下」或爲衍文。



注
 　從國：「國」原誤作「圄」，據文意改。



注
 　菁莪：原作「青莪」，按此謂《詩·菁菁者莪》，因據改。



注
 　即：原作「既」，據文意改。



注
 　惟：原作「爲」，據《尚書·洪範》改。下句「惟」字同。



注
 　曹地：「地」字原脱，據文例補。



注
 　無大無小：據《詩·魯頌·泮水》，當作「無小無大」。



注
 　外二伯：「伯」字原脱，據文意補。



注
 　按：此條疏文文理淆亂，無從究詰。當係作者批注之語，乃爲梓人羼入刻中。姑存以俟考。



注
 　則：原脱，據文意補。



注
 　楚兵：「楚」字原脱，據《史記》補。



注
 　郢：原作「鄖」，據《史記·吴世家》改。



注
 　共戴：原誤作「載」，據《禮記》改。



注
 　旅：原作「族」，據文意改。



注
 　邦交：「邦」原誤作「拜」。



注
 　古史：原作「古世」，據文意改。



注
 　可：原刻脱，據《公羊傳》補。



注
 　牧：原誤作「教」，據文意改。



注
 　從楚：原作「縱楚」，據文意改。



注
 　世：原作「事」，據文意改。



注
 　外國：「外」字原脱，據文意補。



注
 　「齊一本作晉」云云，當係他處之文而誤置於此。



注
 　一字：原脱，據文意補。



注
 　于：原刻此處空白，據文意擬補。



注
 　入王：原作「入王城」，據《史記》删改。



注
 　十六：原誤作「是六」，據文意改。



注
 　升：原誤作「所」。



注
 　魯：原作「晉」，據經文及《史記·十二諸侯年表》改。



注
 　徵衛：原作「衛衛」，據前廖注改。



注
 　此：原作「皆」，據文意改。



注
 　「澤」下原衍「渾」字，兹删。



注
 　世：原作「勢」，據文意改。



注
 　陳：原作「東」。



注
 　前伐：原作「前代」，據文意改。



注
 　無盟會：「無」下重出「無」字，今删。



注
 　政：原脱，據文意補。



注
 　世：原無，據文意擬補。



注
 　大：原誤作「人」，據文意擬改。



注
 　自「晉趙鞅帥師侵鄭」條注文「……隱、桓世」至此，原刻誤置於下文「弑千乘之主而不克」之「而不」下，今據《公羊傳》乙正。



注
 　秩：原誤作「佚」，據文意改。



注
 　版：據《公羊傳》作「板」。



注
 　爾：據《左傳》作「而」，義同「爾」。



注
 　以是：原作「是以」，據《左傳》乙。



注
 　及：原作「至」，據《左傳》改。



注
 　「反」下原刻衍「退」字，據《公羊傳》删。



注
 　三世異辭：「辭」字原脱。



注
 　會遇：原作「遇會」，據《史記》卷四七《孔子世家》乙。



注
 　不：原刻脱，據《史記》補。



注
 　三：原作「一」，據《史記》改。



注
 　費：原作「駟」，據《公羊傳》改。按，原刻此處有改補之跡。《左傳》、《穀梁傳》俱作「圍郈」，楊伯峻《春秋左傳注》且云「《公羊》作『費』，不足據」。廖氏注此條亦云「克郈」，則原刻本擬改作「郈」，梓人誤作「駟」。



注
 　一年：「一」字原脱。



注
 　故：原誤作「汝」，據文意改。



注
 　薄責：「責」字原脱。



注
 　「萬物」下原衍「之」字，據《列子·周穆王》删。



注
 　「所」下原衍「持」字，據《列子·周穆王》删。



注
 　始皇本紀：原作「秦本紀」，據《史記》改。下同。



注
 　三分之一：此似係作者旁注，非注語正文，以括號表之。



注
 　板：原誤作「坂」，據傳文改。



注
 　旱：原誤作「早」，據文意改。



注
 　「明」下原有「農」字，當係衍文，兹删。



注
 　其平：原作「其半」，據文意改。



注
 　日馭：原作「馭去」，據上文改。



注
 　再西南：「再」原誤作「在」。



注
 　百物：原作「萬物」，據《周禮》改。



注
 　末：原脱，據《漢書·律曆志上》補。



注
 　喪紀：「喪」字原脱，據《漢書·律曆志上》補。



注
 　帝：原作「極」，據中華書局本郭慶藩《莊子集釋》卷三下《應帝王》改。



注
 　齊：原脱，據《史記》補。



注
 　古人：原誤作「故人」。



注
 　「枝葉」二字原刻在下句「能通一經」上，據文意移。



注
 　爲：原無，據文意擬補。



注
 　鞅：原脱，據《史記》補。



注
 　入絳：原誤作「入終」。



注
 　化：原誤作「叱」。



注
 　韓：原脱，據《史記》補。



注
 　蓍：原誤作「耆」，據上文改。



注
 　較：原誤作「斬」，據文意改。



注
 　大夫：原誤作「大人」，據文意改。



注
 　穀同左：原刻俱爲空白，據文意擬補。



注
 　祖地：原誤作「租地」，據文意改。



注
 　伐：原作「戈」，據《史記》改。



注
 　字通：原作「子通」，據文意改。



注
 　司空事：「事」字原脱，據上「司馬事」補。



注
 　小行人：原作「大行人」，據《周禮》改。



注
 　槁：原作「犒」，據《周禮》改。



注
 　脤：原誤作「脈」。



注
 　慮：原作「應」，據中華書局本王聘珍《大戴禮記解詁》卷一二改。



注
 　營運：原誤作「營連」。



注
 　「誦」下原刻爲墨釘。按，此處文字當有訛奪。



注
 　不便：原作「不更」，據文意擬改。



注
 　穩界：「界」字難通，兹不擅改，以存原貌。



注
 　非亡：「非」原誤作「升」，據《莊子·田子方》改。



注
 　箕：原作「其」，據《淮南子》改。



注
 　方：原脱，據《淮南子》補。



注
 　申：原作「辰」，據《公羊傳》改。



注
 　申：原作「辰」，據中華書局本向宗魯《説苑校證》卷一九《修文》改。



注
 　入于：原作「居于」，據《説苑校證》改。



注
 　蘧蒢：《春秋公羊傳》作「籧篨」，當從之。



注
 　哀色：「色」字原脱，據《曲禮上》補。



注
 　經：文物出版社影宋本《周髀筭經》作「徑」。



注
 　園：原作「圍」，據文意改。



注
 　丈：原作「大」，據文意改。



注
 　於上：原作「於土」，據文意改。



注
 　卒：原脱，據文意補。



注
 　所謂：原作「謂所」，據《列子集釋·仲尼》乙。







公羊春秋經傳驗推補證第十一




哀公

哀世九州一統于王官，伯如齊一匡，舊之齊、晉與楚與吴皆降爲方伯，而以鄭、秦爲大夫，以輔内伯。禮樂征伐自天子出之辭。《穀梁》「《春秋》有臨天下辭」，謂此世。



 疏

《魯世家》：「定公卒，子蔣立，是爲哀公。」





元年

《年表》：周敬王二十六年，齊景公五十四年，晉定公十八年，宋景公二十三年，陳閔公八年，衛靈公四十一年，蔡昭侯二十五年，鄭聲公七年，曹陽公八年，杞僖公十二年，秦惠公七年，楚昭王二十二年，吴夫差二年。





春，王正月，公即位。

據《顧命》，王即位，受皇后册命；諸侯即位，必受王册命。强幹弱枝，以天子
 

注



 統天下。




楚子、陳侯、隨侯、許男圍蔡。

《傳》曰「圍不言伐」，中國諸侯累累從楚伐蔡，蔡恐，遷于州來。董子説：「周室大壞，夷狄主諸夏。」隨，荆州卒正也。稱侯者，見荆州百里國本侯也。序在許男上者，從號也。楚主會，故見隨。許滅復見者，楚復之也。


 疏

《左傳》「報柏舉也」。哀世晉、吴無與國，齊得東北二牧魯、衛；晉獨立，楚得西南二牧陳、蔡，吴獨立。此楚帥陳以求蔡，反伯于王臣。外諸侯齊、晉、楚、吴通爲牧，八牧六侯二子，秦、鄭爲王朝大夫。




鼷鼠食郊牛，改卜牛。

《穀》作「食郊牛角」。本以三卜三月郊，因改卜，故至四月。




夏，四月，辛巳，郊。

周四月，夏二月也。不言用者，言猶可郊也。魯郊用辛，天子郊用丁。


 疏

《穀梁》此傳爲總釋郊禮。




秋，齊侯、衛侯伐晉。

齊、晉相伐，無伯之辭。齊爲東岳，晉爲北岳，吴爲南岳，楚爲西岳；四岳二侯二子也。伐晉者，助范、中行氏也。晉主諸侯，無言侵伐之者，六卿專晉，各樹黨羽，故齊、衛助范、中行氏以伐晉也。


 疏

齊統魯、衛東牧，與晉争。前言楚、陳、隨圍蔡，此言齊、衛伐晉，相比見例。四方諸侯局勢可考矣。




冬，仲孫何忌帥師伐邾婁。

國之大事日，伐者大事也，何以不日？不可以日計也。不可以日計者，雖重不日也。此孟孫也，其不稱孟而稱仲者，以長伯爲莊公，三桓皆同爲文姜所出，故不稱孟。


 疏

此明三家專魯之漸。伐邾婁者，侵小以自封殖，不待貶絶而罪惡見矣。帥師不言使者，兵不從内制也。





二年


春，王二月，季孫斯、叔孫州仇、仲孫何忌帥師伐邾婁，取漷東田及沂西田。

平列三桓以見上中下。兄弟之次，先仲次叔終季，三桓之序，乃少者在前，長者居後，言此以明之。《左傳》季孫爲司馬，叔孫爲司空，孟孫爲司徒。


 疏

前取自漷水，今復取其東西，惡三家也。内大夫七伐邾婁不月，此月者，三大夫同伐而取其田，謹之也，故月，亦爲下盟日也。漷、沂，水名，田以水爲界也。




癸巳，叔孫州仇、仲孫何忌及邾婁子盟于句繹。

此大夫盟，何以例日？盟，國之大事也。微者盟何以不日？小事也。


 疏

三見魯與邾婁因兵而盟。各國大夫皆自封殖，公室所以弱也。




夏，四月，丙子，衛侯元卒。

《論語》：「子言衛靈公之無道也，康子曰：『夫如是，奚而不喪？』孔子曰：『仲叔圉治賓客，祝鮀治宗廟，王孫賈治軍旅。夫如是，奚其喪？』」


 疏

《衛世家》：「四十二年春，靈公游于郊，令子郢僕。郢，靈公少子也，字子南。靈公怨太子出奔，謂郢曰：『我將立若爲後。』郢對曰：『郢不足以辱社稷，君更圖之。』夏，靈公卒，夫人命子郢爲太子，曰：『此靈公命也。』郢曰：『亡人太子蒯瞶之子輒在也，不敢當。』於是衛乃以輒爲君，是爲出公。」




滕子來朝。

朝聘可以日計，何爲不日？朝聘常事，安之，不日；盟者非常，危事，故日之，以見善朝聘而惡盟也。


 疏

《春秋》始終均紀滕朝，書其恭也。《春秋》滕凡四朝。内六卒正曹、莒、邾、滕、薛、杞皆以朝禮事魯，莒、杞皆以朝禮事魯，莒不言者，莒夷狄；杞在末，畧不言。




晉趙鞅帥師納衛世子蒯瞶于戚。

納下必言國，此言戚，如國辭，明輒當拒其入衛，不當圍戚也。以常情言之，當言「衛子蒯瞶入于衛戚」也。稱世子者，以父命臨之，所以責聵也。鄭君説：若君薨，有反國之道，當稱子某，如齊子糾是也；今稱世子，如君在辭，則《春秋》不與蒯瞶拒父命反國，明矣。


 疏

《衛世家》：靈公四十二年「六月乙酉，趙簡子欲入蒯瞶，乃令陽虎詐命衛十餘人衰絰歸，簡子送蒯瞶。衛人聞之，發兵擊蒯瞶。蒯瞶

 不得入，入宿而保，衛人亦罷兵。」《趙世家》：「靈公卒，趙簡子與陽虎送衛太子蒯瞶於衛，而衛不内，以兵拒之也，遂居於戚。」




戚者何？

戚爲衛邑，已前見。疑納下言戚，如國辭。


 衛之邑也。

不以國許之。不得入國，則在邑，不必討之。


 曷爲不言入于衛？

據魚石入于宋彭城繫宋，此何以不言入于衛戚？非國而言納也。


 父有子，

父謂聵，子謂輒。不言入衛戚者，戚如私財，子之私財，父可得而有之，故不言衛。此責輒，以通父子之私恩。


 子不得有父也。

父謂聵。聵雖見逐于靈公，然固輒之父。戚不繫衛，則别爲一地，不使輒得託祖命以驅逐。蓋戚爲私，衛爲公，不言衛即不得有戚，如下文圍戚。


 疏

此《經》所以責輒也。《論語》曰：「冉有曰：『夫子爲衛君乎？』子貢曰：『夫子不爲也。』」父子之禍，平決爲難。《傳》于此條申父得有子之説，所以責輒；下明祖尊于父之義，所以責聵。仁至義盡，二者並行不悖也。




秋，八月，甲戌，晉趙鞅帥師及鄭軒達帥師戰于栗。鄭師敗績。

定、哀鄭從王臣大夫例。與晉戰，託于伯命，不從王人例。及晉者，非受命之大夫，《春秋》託之。栗者，晉邑也。趙鞅主兵，又大國，故及鄭也。侵伐不日，戰何以日？戰者可以日計，侵伐者不可以日計也。


 疏

栗，二《傳》作「鐵」。




冬，十月，葬衛靈公。

葬者，世子禍已見《經》，不須去葬以起之。


 疏

衛侯葬皆月，方伯正例也。衛十一君八葬，朔不葬者，絶也；鄭不葬者，殺武叔，失國也；剽不葬者，賊未討也；繆曰葬，背殯也；襄公日，危靈公也；惠、定、獻虚，皆自正也。




十有一月，蔡遷于州來。

《春秋》諸遷皆有所起，無所起則遷不書。晉遷、楚遷皆不書，書者移封例。豫州國多，不能不移封于别州，故記遷以起之。吴滅州來，地在徐州，州來者，吴滅國也，託州來之遷，以明四隅諸侯。蔡遷州來，在揚也。吴遷荆，故蔡遷揚，楚遷梁，齊遷青，爲岳牧

 ；故魯遷徐，衛遷兖，陳居豫。以一遷起八州岳牧之互遷。鄭、秦稱伯，爲王臣大夫。


 疏

《蔡世家》：「楚昭王伐蔡，蔡告急于吴。吴爲蔡遠
 

注



 ，約遷以自近，易以相救。昭侯私許，不與大夫計。吴人來救蔡，因遷蔡于州來。」




蔡殺其大夫公子駟。

外殺大夫何以不日？君卒乃日，則大夫例時也。


 疏

駟不欲遷，故蔡殺以説吴。此無罪，其稱蔡者，夷蔡也。





三年

《年表》：衛出公元年。





春，齊國夏、衛石曼姑帥師圍戚。

圍戚不繫衛者，父得有子，不許輒圍之也。聵雖有罪，輒但可守國，不可圍之于戚。


 疏

納目趙鞅。圍目衛者，託于靈公之命曼姑。




齊國夏

衛國父子之獄，舊二伯各爲一黨，晉助聵，故上趙鞅納戚；齊助輒，故齊國夏助輒圍戚。相比見義。


 曷爲與衛石曼姑帥師圍戚？

此衛事也，當主衛。若主齊，當如圍宋彭城繫宋，而後主客明。


 伯討也。

齊、晉均已失伯，猶以伯討言者，以舊例明之。《傳》凡單稱伯者皆爲二伯。衛事以齊主之，故爲伯討。不以齊主，則當主衛，先衛或繫衛也。


 疏

此與圍彭城爲一例，爲二伯討罪之辭，故使齊主之。其不繫衛者，以輒子，不得有父也。


 此其爲伯討奈何？

子不得有父，則圍之已非，何以得爲伯討？又，定、哀無外伯，不得以伯討言。


 曼姑受命乎靈公

《經》避衛而目曼姑，明父命在曼姑。


 而立輒，

曼姑受命于君，視聵如路人，知有輒，不知有聵。


 以曼姑之義，爲固可以距之也。

輒不得親拒之，其臣親奉先君命以距之，是也。所以申父子之深恩，明君臣之大義。戚者衛之邑，輒雖不得圍之，而二伯、大臣則得距此犯命侵地之亂臣賊子也。


 疏

按，《春秋》名分之書，以義爲主。朝廷之治，義以掩恩。衛輒之事，《穀梁》與《傳》同，《左氏》亦有大義滅親之説；范氏乃以歸咎于《穀梁》，誤也。


 輒者曷爲者也？蒯瞶之子也。

于聵爲子，于靈公爲孫。


 然則曷爲不立蒯瞶而立輒？

有世子，不當立孫。


 蒯瞶爲無道，靈公逐蒯瞶

定篇「衛世子出奔」是也。


 而立輒。

事詳《左傳》。


 然則輒之義可以立乎？

據有父，事難兩全，從祖則背父，從父則背祖也。


 曰：可。

受王父命，則辭父命。


 其可奈何？

背父自立，失之不孝。


 不以父命辭王父命。

禮，尊成于一。一國之人各私其所親，則君命不能行矣。故盡奪其私情，以歸于專一。王父主國，則世子之命不得先國命。


 以王父命辭父命，

王父有命，父亦有命，不得已，則辭父命從王父命。


 是父之行乎子也。

王父之命，父猶當奉之，何況于子？若違王父命，則己雖通私恩于父，是父已有逆命不孝之罪。故聽王父命者，所以成父之孝于王父也。


 不以家事辭王事。

上謂父子，此即君臣以明之。一事之行，于家爲甚害，于國爲甚利，則不顧私害而全公利，如大義滅親之類是。


 以王事辭家事，

又，君有命，祖、父亦有命，其勢不能兼顧，則以君命而辭祖、父命。蓋祖、父于君亦臣也，當以此折之。春秋時，志士仁人每遇此事，多殺身以自卸。義在兩難，各行其志而已。


 是上之行乎下也。

祖、父皆君臣，若顧私情而忘公義，是祖、父已不臣矣；故辭祖父家事，以從王事，爲尊君也。從君、父之命，董子言之詳矣。




夏，四月，甲午，地震。疏

今地學由地震可考地體之生成。地本質物，無日無時不自變。必先知震理，而後可推其餘。




五月，辛卯，桓宫、僖宫災。

禮，諸侯五廟。桓、僖親盡宜毁，桓、僖猶有廟者，是魯制未嘗毁廟也。《春秋》制定爲親盡宜毁，則以此爲復立耳。


 疏

《孔子世家》：「夏，魯桓、僖公廟燔，南宫敬叔救火。孔子在陳，聞之曰：『災必于桓、僖廟乎？』已而果然。」




此皆毁廟也，

據禮，五廟親盡宜毁。


 其言災何？

毁則其廟已過，不可仍舊稱。


 復立也。

據有立五宫之事。周制無親盡毁廟，天子諸侯分别之等威，故有遠祖廟。《春秋》定諸侯爲廟之制，故以此爲復立。


 曷爲不言其復？

據武宫言復立。


 《春秋》見者不復見也。

一見已明者，不再言之，此《經》例。因言災，知復立；言災，則立可不言。武宫因無所見，乃言立。「有事于武宫」，爲用樂見也。


 何以不言及？

據雉門、兩觀言及。


 敵也。

祖雖有尊卑，自我言之，則一也。此二廟爲三家所立，自祀所出與用爲卿之祖，故孔子逆知災此二廟也。


 何以書？

據毁廟災失禮，不足録。


 記災也。

此不傷于人，歸入災例者，《檀弓》説「有焚其先人之廬者三日哭」，與傷人一例。




季孫斯、叔孫州仇帥師城開陽。

開陽者，内邑也，何以帥師城之？不服也。此著陪臣之亂也。陪臣執國命，三世希不失矣。


 疏

班固云：故鄅國也。開陽，二《傳》作「啟陽」。




宋樂髠帥師伐曹。

宋在此世多獨立，惟自求辟地于近鄰，居地滅曹是也。


 疏

《曹世家》：「伯陽三年，國人有夢見衆君子立于社宫，謀欲亡曹，曹叔

 振鐸止之，請待公孫彊

 。許之。旦

 ，求之曹，無此人。夢者戒其子者曰：『我亡，爾聞公孫彊爲政，必去曹，無罹曹禍。』」




秋，七月，丙子，季孫斯卒。

季孫以後不復見。此世大夫卒皆日者，王法所始，重録内也。


 疏

世卿不居憂去官，故居喪去官爲《春秋》制，當時所無。




蔡人放其大夫公孫獵于吴。

何以不言奔于吴？有君命也，不可言，故以放言之。《左傳》齊高止放而本此書。


 疏

稱人者，有罪也。放吴者，奔也。獵從吴以自救，諸大夫惡之。畏遷而弑君，禍原獵始，故追録，如放之者然。




冬，十月，癸卯，秦伯卒。

不名者，從大夫辭。原仲、夷伯皆不名何？以三不名始昭。《春秋》之法，爲之以漸，故三世異辭分爲九。秦伯卒皆時，此獨日者，記卒之終，待之加禮，赴不名之，爲新建方伯。以上十年不記秦事。


 疏

《秦本紀》：「惠公立十年卒，子悼公立。」




叔孫州仇、仲孫何忌帥師圍邾婁。

詳録事實，備本末也。


 疏

此下叔孫不復見。言此以見三家之禍，不待貶絶而罪惡見者。





四年


春，王三月，庚戌，盜殺蔡侯申。

董子説：盜弑不書弑。


 疏

三月，二《傳》作「二月」。據《左傳》，弑者乃大夫，《經》以從楚賤之，稱盜。




弑君

詳弑賊名氏人國，盜之例。


 賤者窮諸人，

小國無大夫，凡大夫弑者稱人，莒人弑其君州密是也。此舊傳文。


 此其稱盜以殺

 何？

殺當爲「弑」。賊者弑君猶稱弑目人，此乃稱殺言盜。


 賤乎賤者也。

小國大夫賤猶稱人，此更賤于稱人者，故奪其君臣之辭。不言弑，賤之至也。


 賤乎賤者孰謂？

據下有殺文知賤爲公孫。


 謂罪人也。

罪人，謂賊利也。公孫使賊利弑君，誅之以爲解。從史文，以利主其事，下從殺文見殺者。


 疏

《蔡世家》：「昭公將朝于吴，大夫恐其復遷，乃令賊利弑昭侯。已而誅賊利以解過，立昭侯子朔

 ，是爲成

 侯。」




蔡公孫辰出奔吴。

此非主弑，其以奔言之者，有罪也。


 疏

君弑而出奔吴，明辰從昭公謀服吴者，以見下殺者爲主弑。




葬秦惠公。

備記十五國之葬，所以録世系，明尊卑也。三不名皆葬，同葬劉文公例。




宋人執小邾婁子。

宋執小邾婁子者，地近也。此伐而執，不言者，畧之也。




夏，蔡殺其大夫公孫歸姓、公孫霍。

此討賊也，公孫翩之黨。其言蔡殺者，夷蔡也。


 疏

稱國以殺大夫。公孫殺無罪，明不勝殺賊。累言，同爲大夫。




晉人執戎曼子。

文如宋執小邾婁子者然。


 疏

楚圍蠻氏，蠻氏潰，奔晉。楚爲晉索蠻氏，晉因執而與之，如今逋逃人。




赤歸于楚。

一事而兩言者，避京師楚也。




赤者何？

據赤歸于曹上無所繫，彼爲郭公。


 戎曼子之名也。

此承戎曼子，知即其人。


 其言歸于楚何？

執而歸之，當如晉執曹伯歸于京師。執後乃奔，當如鄭詹之例。言戎曼子奔楚出名，與赤歸于曹同文。


 子北宫子曰：

先師名也，《人表》列在戰國時。


 「辟伯晉

伯謂二伯。凡二伯合諸侯，其有討罪則不自決，執之以歸于京師，聽天子治之，示不敢專決之義。「晉人執」是二伯之辭。


 而京師楚也。」

《春秋》之例，執爲二伯專稱，凡方伯以下不言執。歸者，又以下奉上之辭，以晉伯而有所歸，是京師之辭矣。董子説：晉人執戎曼子歸之于楚，辟京師楚。


 疏

晉執衛侯、曹伯歸于京師，是二伯歸俘于天子之文。今執直言戎曼子歸于楚，則與之同文，故分爲二條，如二事，如執晉而後奔楚。事同鄭詹，文如郭公，辟與衛、曹歸京師同也。




城西郛。

魯城之西，如「城中城」之比。《春秋》兩書。




六月，辛丑，蒲社災。

蒲，二《傳》作「亳」。蒲乃殷舊都名，殷亡，封其社爲諸侯。《白虎通義》：「王者諸侯必有誡社。」是殷以夏爲誡，周以殷爲誡，故曰誡社。班其社于諸侯，國必立一亡國社，置宗廟之牆南。《禮》曰：「亡國之社爲宗廟屏。」示賤之也。




蒲

蒲者，地名。會蒲，釋宋公。


 社者何？

内社不言蒲。


 亡國之社也。

殷之舊社，班以爲魯之誡社。


 社者，封也。

《白虎通義》「天子諸侯兩社」説詳。


 其言災何？

社者封土爲之，不如宫室，無災道。


 亡國之社蓋揜之。

孔子殷人，屢嘆鳳鳥。蒲以爲亡社者，以揜蓋也，天以爲之災，去其蓋蔽，得與天地通。記蒲社之災，與獲麟、星孛東方相起，明殷道當興，故《詩》以鳥名官，詳西皇素統之制，驗小推大，以爲大一統之先聲。魯曲阜爲少昊之墟，亦蒲社在魯之意。《禮·郊特牲》云「亡國之社屋之」，示與天地絶也。


 疏

大司徒土圭之法，地球方三萬里，面積得方千里者九百，《考工記》所謂一轂三十輻也。大司馬九畿，皇、帝雖同以甸服爲畿内之地，而帝以五百里爲一服，皇則以方千里爲一服。故皇幅從皇畿至甸畿合而爲六千里，《周禮》所謂官府即在此六千里之内也；從男服以至鎮服方六千里，《周禮》所謂邦國，而《淮南子》與《河圖緯》所謂大九州也。又，《管子》「立爲六千里之侯」，即大九州之方伯也。《大行人》九州之外謂之藩國，《板》詩所謂「价人維藩」是也，而「大師維垣，大邦維屏，大宗維翰，懷德維寧，宗子維城」，合藩而爲六服六千里，則《周禮》所謂都鄙，而《幼官圖》之副圖也。騶衍云中國九州於天下不過八十一分居其一分，是帝制以三千里爲一州，則禹九州當得八十一分之九；而皇幅以禹九州四爲一州，合皇九州共爲方千里者二百八十八，得禹九州三十六；必於皇輻中取方二萬七千里，乃爲得九九八十一之一。騶衍之學，驗小推大，由中國名山大川推之，至于人之所不能睹，故《公羊》所謂之大一統；以《詩》之《周》、《召》爲二伯，即于《春秋》之中兼寓皇、帝大統之義。而《墨子》亦有以魯主天下之説，其意正相合也。六經之中，惟《春秋》疆域最小，此圖亦如朱子《近思録》首太極以示學者之旨歸也。


 揜其上而柴其下。

蔡邕説：「古者天子取亡國之社分諸侯，使爲社以自戒。屋之，掩其上、柴其下

 ，使不得通天地，自與天地絶也。面北向陰，所以示絶亡也。」


 蒲社災何以書？記災也。

誡社在宗廟牆南。記災，災其屋，則與天地通矣。




秋，八月，甲寅，滕子結卒。

備記十九國之卒，以明《春秋》獨記其事也。


 疏

滕無世家，世系不詳。《杞世家》曰：「滕、薛、鄒，夏、殷、周之間封也。小不足齒列

 ，弗論也。」是也。




冬，十有二月，葬蔡昭公。

過時而月者，危不得葬也。




葬滕頃公。


五年


春，城比。

此大蒐之地。一作「毗」。




夏，齊侯伐宋。

哀世宋不與諸侯通，故不見盟會，齊伐以求之。




晉趙鞅帥師伐衛。

謀納蒯瞶也。




秋，九月，癸酉，齊侯處臼卒。

《齊世家》：「五十八年夏，景公夫人燕姬適子死，景公寵妾芮姬生子荼。荼少，其母賤，無行，諸大夫恐其爲嗣，乃言願擇諸子長賢者爲太子。景公老，惡言嗣事，又愛荼母，欲立之，憚發之口，乃謂諸大夫曰：『爲樂耳，國何患無君乎！』秋，景公病，命國惠子、高昭子立少子荼爲太子，逐羣公子，遷之萊。景公卒，太子荼立，是爲晏孺子。冬，未葬，而羣公子畏誅，皆出亡。荼諸異母兄弟公子壽駒黔奔衛，公子駒陽生奔魯。」


 疏

處，二《傳》作「杵」。




冬，叔還如齊。

如，送葬。齊已失伯，故不能用伯禮，如兩事然。




閏月，葬齊景公。

閏月歸于終，在十二月之後。從九月至此共四月。大國葬日，不日者，危荼之立也。




閏不書，

二百四十年僅貳書，是不書也。


 此何以書？

例不書而書者，皆有所取。


 喪以閏數也。

《解詁》云：大功以下諸喪當以閏數。


 疏

本不書閏，爲明喪以閏數之禮，乃書。五月而葬，此以月計者，故言閏。


 喪曷爲以閏數？

據天之餘月不在月數。《穀梁傳》：文貴以不閏數。


 喪數畧也。

謂以月計之喪，則數閏于喪數畧簡者。《穀梁傳》曰「喪事不數」，謂三年與朞不計閏，以年爲決，大功以下以月計者不計來年之月，只計月數者不能不數閏，大喪則不得計之。此葬以五月爲禮，在大功以下，故得數之。二《傳》所言，乃參差例也。


 疏

《周禮》「司服」凶服五：三月，五月，九月，朞年，三年，爲五服。素皇主西，以凶服當之，故獲麟多言喪禮。





六年


春，城邾婁葭。

邾婁葭者，取邾婁邑而城之。不言取者，惡内也。邾婁爲内卒正，内數圍，取其邑，失字小之義。




晉趙鞅帥師伐鮮虞。

此伐，取也。不言者，畧之。


 疏

范氏前伐鮮虞，鮮虞從之。范氏已亡，故趙鞅討之。




吴伐陳。

吴已進，此猶狄之，何也？伐陳，惡事也。


 疏

《楚世家》：「二十七年，吴伐陳。楚昭王救之，軍于城父。昭王卒于師。」




夏，齊國夏及高張來奔。

言及者，夏主其事。陳乞將弑其君，故去荼黨。


 疏

《世家》：「晏孺子元年春，田乞僞事國、高者，每朝，乞驂乘，言曰：『子得君，大夫皆自危，欲謀作亂。』又謂諸大夫曰：『高昭子可畏。及未發，先之。』大夫從之。六月，田乞、鮑牧乃與大夫以兵入宫，攻高昭子。昭子聞之，與國惠子救公。公師敗，田乞之徒追之，國惠子奔莒。遂反，殺高昭子。晏圉奔魯。」




叔還會吴于柤。

此大會也，何以獨言叔還？省文也。前殊會吴，此何以不殊？已見者不再見也。會同亦大事也，何以不日？爲辟盟也。盟日則會不可日，輕重之序也。


 疏

前柤殊會吴，此不殊者，因進之。時吴强争伯，此内大夫與會，吴不殊。




秋，七月，庚寅，楚子軫卒。

《楚世家》：「二十七年，昭王卒于軍中。子西子綦共謀，伏師閉塗，迎越女之子章立之，是爲惠王。然後罷兵歸葬。」




齊陽生入于齊。

不氏者，當國也。


 疏

《齊世家》：「八月，齊秉意兹、田乞敗二相，乃使人之魯，召陽生。公子陽生至齊，私匿田氏家。」




齊陳乞弑其君舍。

舍，當從二《傳》作「荼」。此與商人弑同名，字之誤也。




弑而立者，不以當國之辭言之；

春秋唯自弑者乃以當國言，如州吁是。大夫弑君而立公子，則立者不與其弑，則不當以當國言，如魯僖、晉悼是。


 此其以當國之辭言之何？

田乞弑君立陽生耳。陽生入不氏公子，以當國言之。


 爲諼也。

陽生先入，陳乞後弑，弑由陽生起，故與親弑者同文。陽生入，弑以陳乞主之者，不使陽生君荼也。


 此其爲諼奈何？

問其事實。凡傳皆有事實，弟子問乃記，否則不盡言。傳皆就事實立説，不可輕事。


 景公謂陳乞曰：「吾欲立舍，何如？」

如奚齊卓子。


 陳乞曰：「所樂乎爲君者，欲立之則立之，不欲立則不立。

《論語》：「所樂乎爲君者，唯

 其言而莫之予違。」


 君如欲立之，則臣請立之。」

陳乞欲盜齊國，故從景公亂命，亂齊以自利。


 陽生謂陳乞曰：「吾聞子蓋將不欲立我也。」

探得立舍事。


 陳乞曰：「夫千乘之主

齊景公有馬千駟。


 將廢正而立不正，必殺正者。

如申生、衛世子肥。


 吾不立子者，所以生子者也。走矣！」

出奔辟難。


 與之玉節而走之。

陽生奔魯。


 景公死而舍立，陳乞使人迎陽生于諸其家。除景公之喪，

周喪期年，故朞而除服。此本事實而言。


 疏

《孟子》三年之喪，滕文曰

 ：「吾宗國魯先君莫之行，吾先君亦莫之行，至于子之身而反之，不可。且《志》曰：『喪祭從先祖。』吾有所受之也。」墨子全以喪禮繁重歸咎儒者，知周喪朞，《春秋》乃定爲三年。


 諸大夫皆在朝，陳乞曰：「常之母

常，乞子也。


 有魚菽之祭，

其妻有魚菽之設。祭猶祭酒，不謂祭祀。


 願諸大夫之化我也。」

飲大夫酒。


 諸大夫皆曰：「諾。」于是皆之陳乞之家。坐，陳乞曰：「吾有所爲甲，請以示焉。」諸大夫皆曰：「諾。」于是使力士舉巨囊而至于中霤，

庭中。


 諸大夫見之，皆色然而駭；

未開之先。


 開之，則闖然公子陽生也。陳乞曰：「此君也已！」諸大夫不得已，皆逡巡北面，再拜稽首

 而君之爾。自是往弑舍。

述諼所以主陽生，書以當國辭。


 疏

《左傳》、《世家》皆同。




冬，仲孫何忌帥師伐邾婁。

直書而惡見，故不待貶絶也。六年五伐邾婁也。


 疏

仲孫以後不見。




宋向巢帥師伐曹。

志在滅曹，惡宋也。爲下滅曹張本。


 疏

内伐邾婁，宋伐曹，相聯而志，以起下二國同入同以歸。





七年


春，宋皇瑗帥師侵鄭。

鄭叛晉故也。起下救曹。




晉魏曼多帥師侵衛。

前衛從齊助范、中行氏，魏乃趙黨，故侵衛以報之。


 疏

記晉三卿，起其分晉之變。




夏，公會吴于鄫。

公不會方伯，此何以會吴？近世也。近世則何以會？無伯也。無二伯，則公得會方伯也。此大會也，獨目公者，親吴也。何以親吴？揚州者，南方之遠國也，吴變而九州之制成矣。此《春秋》之所以終也。


 疏

鄫，《穀》作「繒」。合前大夫會不殊，此公會不殊，進吴也。所以黄池之會進之子，以方伯之禮待之。太平之世，天下諸侯遠近大小若一。




秋，公伐邾婁。

此季氏主之。乃出公者，歸其權于諸侯。


 疏

哀公世内數用兵于邾婁，悉書其事，所以深惡也。




八月，己酉，入邾婁，以邾婁子益來。

不言以益至自邾婁而言來者，亦如使他人以來也。此與下宋入曹以曹伯歸相比見義。曹、邾婁爲青州卒正上等，宋滅曹，我入邾，失字小之義。邾子書來者，以自我主之；不曰歸者，内外異辭。




入不言伐，此其言伐何？

據入爲重。此舊傳文也。


 内辭也，

此内外例。爲内諱大惡，故舉伐。


 使若他人然。

八月入邾婁以來者，爲别人事，非公所爲，以辟惡事不言。直言來，亦若使他人然。


 邾婁子益曷以名？

據執者不盡名。


 絶。

諸侯生不名。凡名者，爲誅絶之辭。


 曷爲絶之？獲也。

戰敗被獲。不能自守，無君道，故絶之。


 曷爲不言其獲？

據莒拏言獲。


 内大惡，諱也。

内小惡言，大惡不言。以臣獲莒拏，以公獲邾婁子，君則不言，故諱之。


 疏

以與下「歸」字對文。方伯得考績絀陟，有罪則以來，服罪則歸之。以來

 與歸，皆自我主之。




宋人圍曹。

圍，大事也，何以不日？不可以日計之也。起下滅也。




冬，鄭駟弘帥師救曹。

言救者，善之也。書鄭救，所以譏我之不救也。


 疏

前宋侵鄭，故此救曹以報之。言救曹，許之也，且以起内之不救。





八年


春，王正月，宋公入曹，以曹伯陽歸。

定、哀之世，滅國皆書「以歸」。許、沈、頓、胡失伯，以下凡滅國多其屬役，鄭之許、蔡之沈皆同。曹《經》以爲魯屬，而《左傳》宋有「曹、莒、邾吾役」之説；蓋以魯、宋皆王後，曹爲兼屬之國。


 疏

《宋世家》：「三十年，曹倍宋，又倍晉。宋伐曹，晉不救，遂滅曹有之。」《曹世家》：「十五年，宋滅曹，執曹伯陽及公孫彊以歸而殺之，曹遂絶世。」




曹伯陽何以名？

據以歸者不盡名。


 絶。

名爲誅絶之罪。絶者，誅其身，益降黜其子孫之辭。《春秋》功罪分輕重，緣情定罪。


 曷爲絶之？

據入非失地之罪。


 滅也。

因滅絶之，從失地名例。益未滅，以獲見絶。滅、獲皆大惡。


 曷爲不言其滅？

據《世家》，許與沈、頓、胡皆言滅。


 諱同姓之滅也。

因同姓，故言入而已，不言滅。


 何諱乎同姓之滅？

據魯同姓之國多，滅者不皆諱。


 力能救之而不救也。

鄭遠，不能救。曹與魯近，乃宋屢侵伐不一救。所以責内之不恤同姓，而唯加兵于邾婁也。


 疏

宋入曹與我入邾婁同。二卒正皆見滅，譏之也。




吴伐我。

伐不言鄙，進化，故無鄙之可言。《周禮》邦國外爲都鄙，鄙、野皆荒遠未進文明之稱。太平之世，邊鄙與國都同進文明，皆有都人士君子之目，故不言鄙。


 疏

吴師必有中國，不序者，不使中國從外以自伐。楚序隨，吴不序夷狄國者，畧之，且辟楚之有從國。




夏，齊人取讙及僤。

僤，二《傳》作「闡」。


 疏

《齊世家》：「悼公元年，取讙、闡。初，陽生亡

 在魯，季康子以其妹妻之。及歸即位

 ，使迎之。季姬與魴侯

 通，言其情，魯弗敢與，故齊伐魯，竟迎季姬。季姬嬖齊，復歸魯侵地。」




外取邑不書，

諸侯攻伐皆有所取，義無所起，故不書。此舊傳文也。


 此何以書？所以賂齊也。曷爲賂齊？

據未詳其實事。


 爲以邾婁子益來也。

《傳》以賂齊爲邾婁事，《左氏》、《世家》以爲季姬事。按，二事同在一時，皆爲齊所藉口，先師各主一事言之，實則相通，不得因其小異而疑之。




歸邾婁子益于邾婁。

自歸曰歸，我歸之亦曰歸。《詩》「言告言歸」，「蓋云歸哉」，皆謂祖送餞别之歸。執不書，此書者，因下歸讙、僤，言此以起之。有其末者，先録其本也。


 疏

此「歸」字爲一見例。




秋，七月。

冬，十有二月，癸亥，杞伯過卒。

《論語》「夏禮吾能言，杞不足徵」，法夏而王之青帝爲俟聖。當日之杞，文獻不足徵之，以小大不同。《封禪書》夏以木德王，夏服在東，故木德。三《頌》故以魯代杞，齊爲《魯頌

 》，爲文家；《商頌》金德，爲質家。《樂記》，「歌《齊》」「歌《商》」即東西、文質。


 疏

《杞世家》：「僖公十九年卒，子湣公維立。」




齊人歸讙及僤。

爲歸邾婁子，故歸我邑。不言來，邑在内，不可言來。


 疏

《齊世家》與《左氏》同，以爲季姬嬖齊，復歸魯侵地。





九年


春，王二月，葬杞僖公。

宋皇瑗帥師取鄭師于雍邱。

宋，鄭結兵，悉書以惡之。此言取，下亦言取，取其互有勝敗。




其言取之何？

據戰勝言敗。


 易也。

不言勝敗，直言「取之」，如取物然，是易辭也。


 其易奈何？

兩兵相争，有何易道。


 詐之也。

因詐取之，不勞血刄，故以言之。




夏，楚人伐陳。

與吴争陳。事詳《左傳》。


 疏

《陳世家》：「十六年，吴王夫差伐齊，敗之

 艾陵。使人召陳侯。陳侯恐，如吴。楚伐陳。」




秋，宋公伐鄭。

因勝再伐之。




冬，十月。


十年


春，王二月，邾婁子益來奔。

益之名，失地也。《春秋》失地名者，誅殺之罪也。曷爲責之重？不能保其宗廟，以絶先君之祀也。其如强弱不敵何？以小事大，畏天，足以自存也。如大國志必滅之，則如紀季可也。


 疏

歸國。魯與齊戰，與臣下所主不同，故懼而來奔。月者，再出，謹之也。邾婁以後不復見。




公會吴伐齊。

此不月，下月者，再伐。




三月，戊戌，齊侯陽生卒。

此弑也。不言弑者，從史文。


 疏

《齊世家》：「鮑子與悼公有郤，不善。四年，吴、魯伐齊南方，鮑子弑悼公，赴于吴，吴王夫差哭于軍門外三日，將從海上入討齊。齊人敗之，吴師乃去。」




夏，宋人伐鄭。

三伐鄭。




晉趙鞅帥師侵齊。

因齊有吴、魯之師，故乘釁侵齊，至賴而去。又云：伐喪也。


 疏

《齊世家》：「趙鞅伐齊，至賴而去。」




五月，公至自伐齊。

月致，危之也。下不月。


 疏

此從會吴伐

 致也。吴遠齊近，恃吴以得志于齊，故月以危之。




葬齊悼公。

致戰勝吴。賊未討而書葬，所謂微詞也。


 疏

大國葬例日，不日，貶之。




衛公孟彄自齊歸于衛。

彄者，聵之徒也。聵入戚，故歸之。不言歸戚者，末言之。


 疏

奔而復歸。自齊者，齊助之。




薛伯寅卒。

寅，二《傳》作「夷」。




秋，葬薛惠公。

不關事聯書葬，用大夫禮。




冬，楚公子結帥師伐陳。

前伐未得志，故再伐之。




吴救陳。

救，善事也，何以舉國？不以夷狄憂中國也。





十有一年


春，齊國書帥師伐我。

齊伐皆言鄙，不言鄙者，近之也。齊與我西北毗聯，故齊侵伐以西北鄙書者數十見。舊説以遠之，不使難邇我。惟此事乃不言鄙。


 疏

鄙爲僻陋蠻野之稱。教化文明，由野人而成君子，無遠近之别，故不言鄙。《禹貢》侯綏之外爲要荒，初封四凶以四裔，今則外州風俗比于内地，風化日進文明，無復鄙陋之習，故不言鄙。




夏，陳袁頗出奔鄭。

出奔，分封之世乃有其事。如今日時局，中可仕外，外可仕中，楚材晉用，大統則無之。




五月，公會吴伐齊。

不言以者，辟恃外也。不殊會，離會不可殊。因憂中國，且進吴同中國辭。




甲戌，齊國書帥師及吴戰于艾陵。齊師敗績，獲齊國書。

此吴君齊臣。不以吴及齊者，齊尊吴卑。齊二伯，吴新進夷狄也。此戰公在，不言内者，辟從吴以勝齊。獨以吴主之，不許吴得志于齊也。定、哀之世，《經》多微文，少所貶絶；以近世事明，不須貶絶而罪惡自見也。




秋，七月，辛酉，滕子虞母卒。

史無《世家》，微國也。《春秋》初畧之，不治小國，哀以下乃詳録之。世愈治之辭。


 疏

《春秋》初記畧，或即無《世家》之七國，據《春秋》撰爲表，襄以前每君皆五六十年、七八十年；不知《春秋》有書有不書，不可據以立世表。




冬，十有一月，葬滕隱公。

《經》之書諡，即統其君生平，加諡以别美惡也。《繁露》有數君總論，即倣《諡法》爲之。




衛世叔齊出奔宋。

凡奔，所適之國非與本國仇敵，即因事而奔。考所奔之國，即知所奔之由。奔爲討罪之辭。其後子孫何不見于奔？奔而再見者，復之也。





十有二年


春，用田賦。

用者，不宜用者也。田賦，兵事。




何以書？

賦税常事，不書。


 譏。何譏爾？

據以田出賦，無可譏。


 譏始用田賦也。

此季孫加賦以强兵，違什一之教。古者寓兵于農，平日不養兵，至于臨時用則由官給發，今季孫蓋使民自田出軍賦也。




夏五月甲辰，

吴


 孟子卒。

何以無吴？諱娶同姓也。口何以繫吴？以見非宋女也。《坊記》：「魯之《春秋》猶去夫人之姓，曰孟子卒。」是謂無吴字；《論語》「謂之吴孟子」，則有吴字。吴孟子三字不連，故定爲口繫。


 疏

黑肱以濫來奔，《經》不繫邾婁，師説口繫邾婁讀之，故傳聞爲口繫例。以推《論語》之吴，亦爲口繫可知。




孟子者何？

據與仲子同文，疑爲妾詞。


 昭公之夫人也。

不稱夫人，不言葬，不稱姓；知其爲夫人者，師説相傳如此。實夫人，非妾。


 其稱孟子何？

據夫人當稱夫人，書薨當稱子氏。


 疏

《左傳》「孝、惠娶于商」，故春秋初見《經》、《傳》多子氏，《左傳》「孟子卒，繼室以聲子」，又「考仲子之宫」；如吴女直稱孟子，則與惠公元妃孟子同。後世援《經》爲説，必以爲宋女，非吴女，則譏同姓之義不可見，故必口繫吴，讀《論語》之「吴孟子」，謂《經》書師讀如此。舊説以爲昭公謂之君，于夫人無此稱；且説辟姬，何以直稱吴？「吴孟子」三字不成文理，萬無此稱謂。


 諱娶同姓，

據例不宜稱孟，當云夫人子氏薨。不稱氏而以字見，知其爲同姓。


 蓋吴女也。

考古籍，周時天子諸侯娶同姓者多，西周穆王已有之。蓋周初本與夏、殷同娶同姓，《春秋》乃申明；師説以爲周禮，其實不然。《論語》陳司敗蓋據《春秋》書説以駁孔子，謂之「吴孟子」，謂《經》書「孟子」，師讀繫「吴」耳。傳、記所言皆據《春秋》禮爲説，實則當時娶同姓不以爲諱也。


 疏

今人姓氏不如古之親切，乃春秋時伯主賢君率娶同姓，而今之同姓婚者幾絶。非今人勝于古，蓋未立其制，穆王去成、康未久，乃有盛姬，盛國見《春秋傳》，以爲同姓。既立其制，即鄉僻亦知辟諱。以此見《春秋》之功非古帝王所及。




公會吴于橐皋。

既進矣，何爲國之？與中國同也。




秋，公會衛侯、宋皇瑗于運。

公不會方伯，此何以會？時無伯也。有伯則會二伯，而方伯不見，無伯則得會方伯也。隱、桓、定、哀何以同得會方伯？終始無伯之辭也。


 疏

公不會大夫，此會皇瑗者，公與宋、衛和，以伐鄭也。




宋向巢帥師伐鄭。

四伐鄭。




冬，十有二月，
 。

襄以下不記蟲災，畧其微也；因異而書之，下同。劉子以爲春用田賦，冬雨螽。


 疏



 ，二《傳》作「螽」，《詩》「螽斯羽」以比公。螽蓋蝗子，故以比文、武二后。

何以書？

亥月蟲不害，不爲災，可不書。


 記異也。

因以爲異而書。災大爲異
 

注



 ，異大于災。


 何異爾？

據蟲常事，爲災不爲異。


 疏

此蓋司曆之過，《傳》據異爲説耳。


 不時也。

不時，由司曆過也。《左氏》：「季孫問諸仲尼，仲尼曰：『丘聞之，火伏而後蟄者畢。今火猶西流，司曆過也。』」


 疏

杜曰：「是歲應置閏，而失不置，司曆誤一月。」九月之初尚温，故得有蟲。





十有三年


春，鄭軒達帥師取宋師于嵒。

宋四伐鄭，一取鄭師。此與九年相起，乃詐反也。




其言取之何？易也。其易奈何？詐反也。

九年，宋以詐取鄭師，此鄭亦以詐勝宋，取其師。報復之理，主書悉明。《春秋》無義戰者，兵争之禍。




夏，許男戌卒。

公會晉侯及吴子于黄池。

晉、吴同姓，以屬南北二岳，因見齊、楚異姓，立岳東西。《春秋》有遷移之例，三世所以異辭也。


 疏

莊、昭之世，以外諸侯爲伯；定、哀以下，則歸伯于王臣。晉、楚皆降，合齊、晉、楚、吴爲四岳，齊東、楚西、北晉、南吴，爲四岳，以合《尚書》羲仲、羲叔、和仲、和叔之制。以鄭、秦爲王朝大夫，以輔劉子。楚在西者，秦在西，梁既爲内臣，楚屬夔、巴皆近梁，故以楚攝西岳，惟以吴代楚，方位遷移耳。四隅則兖魯、徐蔡、揚陳、豫衛，東西齊、楚相對，南北晉、吴相對，東西異姓，南北同姓。故昭以上南北交相見。齊屬晉，秦屬楚，中分天下；定、哀則四岳四分天下，如《大學》之孟獻，《秦誓》，舅犯，《楚書》，《尚書》之《吕刑》、二《誓》、《文命》。




吴何以稱子？

據在會舉國，不稱子。


 吴主會也。

主者，長諸侯，爲一會之主人。吴與晉爲敵，主盟諸夏，不得不稱子，以與晉侯敵。


 疏

《春秋》收南服，闢梁、荆、徐、揚之地，如今改土歸流之事。禮愈備，待之愈優；故從州而國，國而人，人而子，子而與大國敵，《傳》曰「漸進也」是也。吴、楚以夏變夷，故有漸進之道，其儀注與二伯、方伯、小國參用也。


 吴主會

據吴爲主，先晉。


 則曷爲先言晉侯？

據事實則吴先晉，《經》乃以晉及吴，此《經》進退益損之例，如以直筆推《春秋》，誤矣！據晉與齊同尊，晉主會皆先齊，吴主會，則吴當先晉也。


 不與夷狄之主中國也。

中國，舊從晉之國，皆不書，不以夷狄主中國。是以中國主中國，夷狄主夷狄之辭也。


 疏

天下諸侯同在是，不與夷狄主中國，乃以中國主夷狄，是貴中夏而賤外夷也。


 其言及吴子何？

據晉主會敘齊不言及。


 會兩伯

宋之盟晉、楚並列。中外諸侯交相見爲會兩伯，正伯。


 疏

《王居明堂禮》：「東方之極，自碣石東至日出榑木

 之野，帝太皞，神勾芒司之。自冬日至數四十六日，迎春于東堂。距邦八里，堂高八尺，堂階八等。青税八乘，旂旐尚青，田車載矛，號曰助天生。倡之以角，舞之以羽，此迎春之樂。孟春之月，御青陽左个。禱用牲

 ，索祀于艮隅。貌必恭，厥休時雨。朔令曰：挺羣禁，開閉闔，通窮窒，達障塞。其禁：毋伐林木。仲春之月，御青陽正室。牲先脾，設主於户，索祀于震正。朔令曰：棄怒惡，解役辠，免憂患，休罰刑，閉關梁。其禁：田獵不宿，飲食不享，出入不節，奪民農時，及有姦謀。季春之月，御青陽右个。薦用鮪，素祀于巽隅。朔令曰

 ：宣庫財，和外怨，撫四方，行柔惠，止剛强。九門磔禳，出疫于郊，以禳春氣。南方之極，自北户南至炎風之野；帝炎帝，神祝融司之。自春分數四十六日，迎夏于南堂。距邦七里，堂階七等，赤税七乘，旂旐尚赤，田車載弓，號曰助天養。倡之以徵，舞之以鼓鞉，此迎夏之樂也。孟夏之月，御明堂左个。嘗麥用彘，索祀于巽隅。視必明，厥休時焕。朔令曰：爵有德，賞有功，惠賢良，舉力農。其禁：毋隳隄防，毋宿于國。仲夏之月，御明堂正室。牲先肺，設主于竈，索祀于離正。朔令曰：振貧寡，惠孤窮

 ，慮囚疾，出大禄，行大賞。其禁：棄法律，逐功臣，殺太子，以妾爲妻。乃令民雩。季夏之月，御明堂右个。牲先心，設主于中霤，索祀于坤隅。思必密，厥休時風。朔令曰：起毁宗，立無後，封廢國，立賢輔，卹喪疾。中央之極，自崑崙中至大室之野；帝黄帝，神后土司之。土王之日，禱用牲，迎中氣于中室。距邦五里。樂用黄鐘之宫，爲民祈福，命世婦治服章，令民

 。其禁：治宫室，飾臺榭，内淫亂，犯親戚，侮父兄。西方之極，自流沙西至三危之野；帝少皞，神蓐收司之。自夏日至數四十六日，迎秋于西堂。距邦九里，堂高九尺，堂階九等。白税九乘，旌旄尚白，田車載兵，號曰助天收。倡之以商，舞之以干戚，此迎秋之樂也。孟秋之月，御總章左个。嘗穀用犬，索祀于坤隅。言必從，厥休時暘。朔令曰：審用法，備盜賊，禁姦暴，飭羣邪，謹貯聚

 。其禁：母弛戎備。仲秋之月，御總章正室。牲先肝，設主于門，索祀于兑正。朔令曰：謹功築，遏溝瀆，修囷倉，決刑獄，趣收斂。九門磔禳，以發陳氣，禦止疾疫。其禁：好攻戰，輕百姓，飾城郭，侵邊境。乃令民畋，命國醵，農隙畢入于室，曰時殺將至，毋離其災。季秋之月，御總章右个。薦用田禽，索祀于乾隅。朔令曰：除道路，守門關，陳兵甲，戒百官，誅不法。除道致梁，以利農夫。北方之極，自丁令北至積雪之野；帝顓頊，神玄冥司之。自秋分數四十六日，迎冬于北堂。距邦六里，堂高六尺，堂階六等。黑税六乘，旂旄尚黑，田車載甲鐵，號曰助天誅。倡之以羽，舞之以干戈，此迎冬之樂也。孟冬之月，御玄堂左个。祈年用牲，索祀于乾隅。聽於聰，厥休時寒。朔令曰：申羣禁，修障塞，畢積聚，繫牛馬，收澤賦。其禁：毋作淫巧。仲冬之月，御玄堂正室。牲先腎

 ，設主于井，索祀于坎正。朔令曰：徙外徒，止疾禁，誅詐僞，省醖釀，謹閉關。其禁：簡宗廟，不禱祠，廢祭祀，逆天時。乃令民罷土功。季冬之月，御玄堂右个。薦用魚，索祀于艮隅。朔令曰：省牲牷，修農祀，收積薪，築囹圄，謹蓋藏。乃大儺以毆疾

 ，命國爲酒，以合三族。君子説，小人樂。」


 之辭也。

同姓兩方伯，兩伯即二伯，言之辭者，明非二伯之正也。《春秋》齊、晉爲正二伯，故會盟不言「及」；託吴爲外州伯，使如晉主中國四州，吴主外四州，中分天下，各主其一，故言「及」以區别之。《尚書》九州「州

 十有二師

 ，咸建五長」，是要荒亦當立二伯，史所謂蠻夷大長是也。


 疏

兩伯文見《尚書大傳》。一岳貢兩伯之樂，四岳八伯。楚主荆，吴主揚，一岳兩伯也；晉主冀，齊主兖，一岳兩伯也。《王制》八州八伯統于天子之老，本以内臣主之；《春秋》以桓、文託二伯，非受命之正。因楚、吴强，故又有伯辭，使若齊、晉爲中國伯，齊已黜，則以晉主之；楚、吴爲外州伯，楚已黜，則以吴主之。此會乃吴初爲伯之辭也，特齊、晉正而楚、吴變，中國可主夷狄，夷狄不可主中國耳。故三《傳》于楚、吴同有二伯辭。抑以二國尚在九州之内，非真要荒四裔，不過就内四州言爲夷狄。


 不與夷狄之主中國，

此大會，不列數諸侯，惟見二方伯與内；因有吴在會，中國屬國亦不見。


 則曷爲以會兩伯之辭言之？

宋之盟會，兩伯交相見，則外得主内矣。中外八州，各主其四，不與吴主中國，與其主夷狄四州，主四州則得爲伯。弟子疑言兩伯是得主中國，故爲此問。


 重吴也。

據事實，吴較重于晉。不止交見《春秋》，二伯皆非受命，因事授之，桓、文、楚莊是也。此亦因重異，與以伯辭。


 曷爲重吴？

既曰會兩伯，則伯平列，内爲重。


 吴在是，

謂黄池。


 則天下諸侯

不惟南方主之，中國亦主之。天下，則二伯八牧同在。


 莫敢不至也。

《解詁》云：「時吴强無道，敗齊臨淄，乘勢大會中國；齊、晉前驅，魯、衛驂乘，滕、薛俠轂而趨。以諸夏之衆，冠帶之國，反背天子

 而事夷狄。恥甚

 ，不可忍言，故深爲諱辭也。」


 疏

按，天下諸侯皆在是，吴通主八州，不分中國夷狄；亦如桓一匡諸侯，天下皆至，故不得不言伯。且以與楚接壤，以配中國之桓、文也。




楚公子申帥師伐陳。

因陳從吴，故伐之。


 疏

《陳世家》：「吴敗齊，使人召陳侯。陳侯恐，如吴。楚伐陳。」




於越入吴。

越入吴，惡事，故稱「于越」。入者，未滅也。


 疏

《吴世家》：「越王句踐伐吴。乙酉，越以五千人與吴戰，丙戌，虜吴太子友。丁亥，入吴。吴人告敗於王夫差，夫差

 惡其聞也。或泄其語，吴王怒，斬七人于幕下

 。已盟，與晉别，欲伐宋；太宰嚭曰：『可勝而不能居也。』乃引兵歸國。國亡太子，内空，王居外久，士皆罷敝，于是乃使厚幣，以與越平。」




秋，公至自會。

公會夷狄不致，致者，吴已進子，不外之，故不爲公諱。




晉魏多帥師侵衛。

二《傳》經作「魏曼多」。




此晉魏曼多也，

據上七年，見《經》本二名。


 曷爲謂之晉魏多？

此乃偏舉一字。


 譏二名，二名非禮也。

偏舉一字，以見二名不偏諱之禮，非如王莽説名必一字。




葬許元公。

九月，
 。

此世大統，與《詩》相通。「牧人乃夢，衆維魚矣」，衆當爲「
 


 」。
 ，皇子也；
 化魚，與化龍之説同。九月而
 ，猶得時者也。此爲記災而書之。

冬，十有一月，有星孛于東方。

星孛，大異也，何以不日？久，不可以日計也。


 疏

董子以爲「不言宿者，不加宿也」。按，言宿猶温，東方猶河陽，宿小而東方大，包蒼龍

 七宿言之。東與西狩「西」字對文，中國于地屬東方神州，自中國言，則川澤爲東，屬今美州矣。《左傳》申繻

 ：「彗所以除舊布新也。天事恒象，今除于火，火出必布焉。」三孛爲三大辰，昭《傳》「伐爲大辰」即此，與大火、北斗合三統。




孛者何？彗星也。

解與前同。


 其言于東方何？

據參伐在西，火乃在東，當言西。


 見於旦也。

此孛柄西彗東，自西孛東。


 疏

劉歆説：「孛，東方大辰也。不言大辰，旦而見，與日争光，星入而彗猶

 見。是歲再失閏，十一月實八月也，日在鶉火，周分野也。」


 何以書？記異也。

伐掃東方，古之三皇五帝已革，當俟後聖爲西之皇，如《詩》以鳥名官。故師説《春秋》，皆以大一統言之。




盜殺陳夏彄夫。

此大夫也，何以不言大夫？殺于賤者，故不以上下之辭道之也。


 疏

言盜，賤乎賤者也。




十有二月，
 。



 之化魚，有以龍名官之義。又，
 音與「螽」近，螽斯以比二公子，欲居九夷，以西爲東也。疏

劉歆以爲：「周十二月，夏十月也。火星既伏，蟄蟲皆畢，天之見變，因物類之宜，不得以螽，是歲再失閏矣。周九月，夏七月，故《傳》曰

 ：『火猶西流，司曆過也。』」何以書？記異也。詳録其月，以見司曆之過也。此與去年同，皆以記異書。九月初
 


 ，十二月猶不已，此爲再失閏。


十有四年

狩爲夏正，十三年之冬不爲一年，故定、哀合爲二十八年。





春，西狩獲麟。

西者，少昊金天氏之墟，在曲阜。孔子殷人，託于西皇，故《詩》皆以鳥名官。狩者，冬田之名，用夏正，終于十四年之春，即十三年之冬，三月以首事，故終于冬田。麟鹿身又甲，故先師以爲木精；四足，又爲毛獸，東西混合，故先師又有土精之説

 。二《南》終于《麟趾》，故《春秋》亦于是終焉。




何以書？

據狩常事，書不言獲。


 記異也。何異爾？

據麟乃瑞物，非異。


 非中國之獸也。

非所宜有，故得爲異。麟爲夫子來，以明其道不可行之意，此非祥可言也。


 疏

中國在東，蟲宜甲，五極爲原隰，又爲中，麟之木、土皆應中國；以麟爲中國之獸，四足，又爲毛蟲，非中國之獸，海外黄帝、白帝二極之所産。


 然則孰狩之？

據無主名。


 薪采

《詩》「翹翹錯薪」，「左右采之」；薪，此新國，采，采服。


 者也。

《孔子世家》：「春蒐大野，叔孫氏車子鉏商獲麟」，與《左傳》同。


 薪采者則微者也，曷爲以狩言之？

據天子諸侯乃有狩，薪采微者，無狩禮。


 大之也。

張大其事，故以狩言。


 曷爲大之？

據微者無大義。


 爲獲麟大之也。

爲麟大之，不爲微者。


 曷爲爲獲麟大之？

據鸛鵒不大。


 麟者，仁獸也。

《異義》：「《公羊》説：麟爲木精。」按，太平之人仁，木德仁。太昊以龍名官，麟，龍類。


 有王者

讀爲「皇」，東周之皇。


 則至，

東皇天下太平，麟乃至；孔子作四教，未行而麟至，則素王四教成，已爲太平，不必見之行事也。


 無王者則不至。

世無東皇，則麟不至。此麟至，明孔子爲素王，主

 西，用三皇五帝之書以大一統也。


 有以告者曰：

告孔子。


 「有麕而角者。」

《詩》「野有死麕」，即麟種。


 孔子曰：「孰爲來哉！

非中國所産，故言「來」。《穀梁》：「不言來，不使麟不恒有于中國。」

 孰爲來哉！」

麟者，大一統之祥也。三皇三正，以素、青、黄爲主。麐，鹿身麏麑，東，四足毛類，西；合東西文質，爲黄來，明百世後有大一統三皇之世。知麟者爲己來，故怪嘆之。


 反袂拭面，涕沾袍。

孔子五十知天命在己，承運當王，以復堯舜文武之治，故曰：「天生德于予」，「文王既没，文不在兹乎！」于是周行列邦，以觀風考政，退而與弟子删《詩》、《書》，定《禮》、《樂》。《論語》云：「用之則行」，孔子作述，本爲施行之初基；四教始立而徵瑞早呈，是天命以四教爲極功，不使見諸實行。孔子所以自傷而泣，因是而作《春秋》也。


 疏

麒麟來游，皇、帝則生。今來而死，五方之占，東生西死，來而死，用西皇。又，《詩》上方樂，下方哀，西方爲五凶服，《詩》素麻葛縞皆爲凶服。西死喪質家，故泣沾袍，以應西氣。


 顔淵死，

東生西死。《詩》曰「死生契濶

 」，《詩》主素統，故詳喪禮。


 子曰：「噫！天喪予！」

西方死，《論語》爲東周生道，素統則在海外西方，非百世下不行。《春秋》説孔子爲素王，顔淵爲司徒，輔佐之才也。


 疏

天既生德于孔子，宜乎行東方，爲東周，今乃顔子僅得酌定四教之旨，尚未實行而遂早絶，是天生顔子特以贊纂修，是孔子專在俟後，道必百世下乃行。西王哀傷，故有「喪予」之慟。


 子路死，

以賢之死比麟之獲。《春秋説》子路爲司空，或云當爲司馬，字之誤。


 疏

子路與顔淵爲素王輔佐，三公之選，弟子之首。《論語》「言志」與「行藏」、「行三軍」，皆與二子深。言一主文事，一主武備，今乃先素王而死，是道不爲東周之證，故孔子重傷之。弟子死多矣，惟二子爲首輔，故重之。《檀弓》「夫子卒，門人疑所服」亦引二子事爲據，是也。


 子曰：「噫！

連比二賢之死。師弟無服，所謂無服之喪

 。


 天

 祝予！」

祝與「喪」同也，義同上。


 疏

據《左傳》、《史記》，子路死在獲麟之後。《傳》引以爲取事類相同，非死在獲麟前也。


 西狩獲麟，

《經》書「獲」，知諸侯之「獲」，死辭也。《詩》「死麏」「死鹿」即素衣麑裘之説。東方木精已衰，西之鳳鳥不至，大一統不在東周可知。


 孔子曰：「吾道窮矣！」

夫子非知麟獲，乃知道不行於當時。《論語》「四海困窮，天禄永終」，皆推及八荒，光被四表。曾子曰：「任重而道遠。」子夏曰：「致遠恐泥。」


 疏

鄒衍齊學亦《公羊》先師，本《傳》騐推。《鄒衍傳》：「齊有三騶子，其前鄒忌，以鼓琴干威王，因及國政，封爲成侯，而受相印。先孟子。其次騶衍，後孟子。騶衍睹有國者益淫侈，不能尚德，若《大雅》整之於身，施及黎庶矣，乃深觀陰陽消息，而作怪迂之變，《終始》、《大聖》之篇十餘萬言。其語閎大不經，必先驗小物，推而大之，至於無垠。先序今以上至黄帝，學者所共術，大並世盛衰，因載其禨祥度制，推而遠之；至天地未生，窈冥不可考而原也。先列中國名山大川通谷禽獸，水土所殖，物類所珍，因而推之；及海外人之所不能睹。稱引天地剖判以來五德轉移，治各有宜，而符應若兹。以爲儒者所謂中國者，於天下乃八十一分居其一分耳。中國名曰赤縣神州，赤縣神州内自有九州，禹之序九州是也，不得爲州數；中國外如赤縣神州者九，乃所謂九州也。於是有裨海環之，人民禽獸莫能相通者，如一區中者，乃爲一州。如此者九，乃有大瀛海環其外，天地之際焉。其術皆此類也。」按，推聖道于無垠，即道窮之説。


 《春秋》何以始乎隱？

據東遷，魯國惠公爲始君。


 疏

《十二諸侯年表》始于共和，《國語》始于穆王。


 祖之所逮聞也，

祖，謂隱公在傳聞之世，過遠則難徵，故始于隱。董子云：《春秋》以隱、桓爲高曾，以定、哀爲考妣。《解詁》以祖爲孔子祖，非也。


 疏

十二公二百四十二年皆有所法，多少皆有不合，故必始于隱。


 所見

定、哀。《傳》曰：「定、哀多微辭。」


 異辭，

二十九年中三分，約以十年一小變。


 所聞

莊以下至昭，約以百八十年爲一世。皆有伯，初政在諸侯，繼在大夫。


 異辭，

三分百八十年，六十年一小異。


 所傳聞

隱、桓。亦廿九年，與定、哀同。


 異辭。

亦十年一小異。三世分爲九等，亦爲三科九旨。如三鄙九侯、三方九州。


 何以終乎哀十四年？

終于十四年春，事未畢。


 疏

《左傳》經終孔子卒，傳終哀公奔。


 曰：備矣。

感麟而作《春秋》。至此，《王制》之事皆已託見。人事浹，王道備，始終適當，其可取備而已。


 君子曷爲爲《春秋》？

據已立四教。


 撥亂世，

《春秋》以前爲亂世，周初之亂國。


 反諸正，

六藝所改爲正。矯枉過正，正，中也。


 莫近

于諸經爲近。


 諸《春秋》。

以六經比，《詩》、《樂》、《書》、《禮》分占四時，爲四教，《易》則六合以外，居皇，惟《春秋》言三千里以内。以時言，或百世以後，或數千年，惟《春秋》二百四十年，小與近莫《春秋》若。孔子本先爲四教之書，欲以見之施行，後因獲麟，知道不能行，以空言不切實，故託之《春秋》，謂：「託之空言，不如見之行事之深切著明也。」《春秋》皆改制治人之事，與四教意不同，故其言如此。


 疏

以六合六官以比六經，《春秋》爲地，爲司空。地小時短，六經之基礎，學者入門之階梯。


 則未知其爲是與，

不敢質言聖人之意。


 其諸君子樂道堯舜

謂述古派。《中庸》云「仲尼祖述堯舜」，四教所言堯、舜之事，與《春秋》一貫，故傳者以《春秋》爲堯、舜之道。樂道堯、舜之事，故演之于《春秋》。


 疏

舉堯、舜者，上有三皇大五帝，下有王伯五等，堯、舜居中，故舉以立説。如《春秋》以魯爲主，亦居五等之中；又，桓、文爲王之二伯，堯、舜爲皇之二伯。六經以分合爲言。未言王合，先言桓、文分局，《春秋》是也；未言皇，先言堯、舜，《尚書》是也。由《春秋》以進三王，由堯、舜以進《詩》、《易》。如但就中國，《春秋》言不當目堯舜。


 之道與？疏

《列》、《莊》之説，以六經爲芻狗，爲陳跡，皆指後來俗儒以鈔胥説孔子，藉以明孔子之真，初功不在此。故《史記》以莊子爲詬厲孔子之徒，屏絶僞説，以存本真。列、莊爲德行科適派，功不在孟子下。自東漢以下，博士學絶，惟傳古文派，以周公爲先聖，儕孔子于許、鄭。諸經傳記皆以爲出于文、周，本乎國史，於是經變爲史，羣以樂道堯、舜爲真孔子矣。


 末不亦樂乎堯舜

後之堯、舜。


 之知君子也，

謂知來派。堯、舜謂後聖。法堯、舜而王者，考諸三王而不謬，百世以俟聖人而不惑。


 疏

六經之作，意不在魯國，在天下；不在當時，在萬世。後儒誤解孔子，撰《知聖篇》上下卷。舊説主删《書》斷自唐、虞，六經有王、伯無皇、帝，撰《孔子皇帝學考》。又以今日時局爲非孔子所知，别撰《百世可知考》。既明宗旨，再進以《周禮》，以明地球皇、帝典制。歸宗于《詩》無疆無涯，終以《易》，則所謂游于六合以外，《公羊》大一統之説乃備。


 制《春秋》之義，

《孟子》「其義竊取」，壺遂云「孔子作《春秋》」，孔子有知我罪我之言，《孟子》云「《春秋》天子之事」。《春秋》爲素王新訂一王之制度，非徒删定史文、徒示褒貶而已。


 疏

董子《三代改制》：「《春秋》曰：『王正月。』《傳》曰：『王者孰謂？謂文王也。曷爲先言王而後言正月？王正月也。』何以謂之王正月？曰：王者必受命而後王。王者必改正朔，易服色，制禮樂，一統於天下，所以明易姓非繼仁

 ，通以己受之於天也。王者

 受命而王，制此月以應變，故作科以奉天地，故謂之王正月也。王者改制作科奈何？曰：當十二色，曆各法而正色，逆數三而復。絀三之前曰五帝，帝迭首一色，順數五而

 相復，禮樂各以其法象其宜。順數四而相復，咸作國號，遷宫邑，易官名，制禮作樂。故湯受命而王

 ，應天變夏作殷號，時正白統

 。親夏，故虞

 ，絀唐謂之帝堯，以神農爲赤帝。作宫邑于下洛之陽，名相官曰尹。作《濩樂》，制質禮以奉天。文王受命而王，應天變殷作周號，時正赤統。親殷，故夏，絀虞

 謂之帝舜。以軒轅爲黄帝

 ，推神農以爲九皇。作宫邑於豐，名相官曰宰。作《武樂》，制文禮以奉天。武王受命，作宫邑於鄗，制爵五等，作《象樂》，繼文以奉天。周公輔成王受命，作宫於洛陽，成文、武之制，作《汋樂》以奉天。殷湯之後稱邑，示天之變反命。故天子命無常，唯命是德慶。故《春秋》應天作新王之事，時正

 黑統。王魯

 ，尚黑，絀夏，親周，故宋。樂宜親《招武》，故以虞録親，樂制宜商，合伯、子、男爲一等。然則其略説奈何？曰：三正以黑統初。正日月朔于營室

 ，斗建寅。天統氣始通化物，物見萌達，其色黑。故朝正服黑，首服藻黑，正路輿質黑，馬黑，大節綬

 幘尚黑，旗黑，大寶玉黑，郊牲黑，犧牲角卵

 。冠於阼
 

注



 ，昏禮逆于庭，喪禮殯于東階之上。祭牲黑牡

 ，薦尚肝。樂器黑質。法不刑有懷任新産者，是月不殺。聽朔廢刑發
 

注



 德，具存地王之後也。親赤統，故

 日分平明，平明朝正。正白統奈何？曰：正白統者，曆正日月朔于虚，斗建丑。天統氣始蛻化物，物始芽，其色白。故朝正服白，首服藻白，正路輿質白，馬白，大節綬
 

注



 幘尚白，旗白，大寶玉白，郊牲白，犧牲角繭。冠于堂，昏禮逆于堂，喪事殯于楹柱之間。祭牲白牲，薦尚肺。樂器白質。法不刑有身懷任，是月不殺。聽朔廢刑發
 

注



 德，具存二王之後也。親黑統，故日分鳴晨，鳴晨
 

注



 朝正。正赤統奈何？曰：正赤統者，大節綬
 

注



 幘尚赤，旗赤，大寶玉赤，郊牲騂，犧牲角栗
 

注



 。冠于房，昏禮逆于户，喪禮
 


 于西階之上。祭牲騂牡，薦尚心。樂器赤質。法不刑有身，重懷藏以養微，是月不殺。聽朔廢刑發
 

注



 德，具存二王之後也。親白統，故日分夜半，夜半朝正。改正之義，奉元而起。古之王者受命而王，改制稱號正月，服色定，然後郊告天地及羣神。遠追
 

注



 祖禰，然後布天下。諸侯廟受，以告社稷宗廟山川，然後感應一其司。三統之變，近夷遐方無有，生煞者獨中國。然而三代改正，必以三統天下。曰三統五端，化四方之本也。天始廢始施，地必待中，是故三代必居中國。法天奉本，執端要以統天下，朝諸侯也。是以朝正之義，天子純統色衣，諸侯統衣纏緣紐，大夫士以冠，參近夷以綏
 

注



 ，遐方各衣其服而朝，所以明乎天統之義也。其謂統三正者，曰：正者正也，統致其氣，萬物皆應，而正統正，其餘皆正。凡歲之要，在正月也。法正之道，正本而末應，正内而外應，動作舉錯，靡不變化隨從，可謂法正也。故君子曰：『武王其似
 

注



 正月矣。』《春秋》曰：『杞伯來朝。』王者之後稱公，杞何以稱伯？《春秋》上黜夏，下存周，以《春秋》當新王
 

注



 。《春秋》當新王者奈何？曰：王者之法，必正號，絀王謂之帝，封其後以小國，使奉祀之。下存二王之後以大國，使服其服，行其禮樂，稱客而朝。故同時稱帝者五，稱王者三，所以昭五端，通三統也。是故周
 

注



 人之王，尚推神農爲九皇，而改號軒轅謂之黄
 

注



 帝，因存帝顓頊、帝嚳、帝堯之帝號，絀虞而號舜曰帝舜，録五帝以小國。下存禹之後於杞，存湯之後於宋，以方百里爵號
 

注



 公。皆使服其服，行其禮樂，稱先王客而朝。《春秋》作新王之事，變周之制，當正黑統。而殷、周爲王者之後，絀夏改號禹謂之帝，録其後以小國，故曰絀夏存周，以《春秋》當新王。不以杞侯
 

注



 ，弗同王者之後也。稱子又稱伯何？見殊之小國也。黄帝之先諡，四帝之後諡，何也？曰：帝號必存
 

注



 五，帝代
 

注



 首天之色，號至五而反。周人之王，軒轅直首天黄
 

注



 號，故曰黄帝云。帝號尊而諡卑，故四帝後諡也。帝，尊號也，録以小何？曰：遠者號尊而地小，近者號卑而地大，親疎之義也。故王者有不易者，有再而復者，有三而復者，有四而復者，有五而復者，有九而復者，明此通天地、陰陽、四時、日月、星辰、山川、人倫，德侔天地者稱皇帝，天祐而子之，號稱天子。故聖王生則稱天子，崩遷則存爲三王，絀滅則爲五帝，下至附庸，絀爲九皇，下極其爲民。有一謂之三代，故雖絶地廟位
 

注



 ，祝牲猶列于郊號，宗于代宗。故曰：聲名魂魄施于虚，極壽無疆。何謂再而復？四而復？《春秋》鄭忽何以名？《春秋》曰：『伯、子、男
 

注



 一也，辭無所貶。』何以爲一？曰：周爵五等，《春秋》三等。《春秋》何三等？曰：王者以制，一商一夏，一質一文。商質者主天，夏文者主地，《春秋》者主人，故三等也。主天法商而王，其道佚陽，親親而多仁樸
 

注



 。故立嗣予子，篤母弟，妾以子貴。昏冠之禮，字子以父。别眇夫婦，對坐而食，喪禮别葬，祭禮先臊，夫妻昭穆别位。制爵三等，禄士二品。制郊宫明堂員，其屋高嚴侈員，惟祭器員。玉厚九分，白
 

注



 藻五絲，衣制大上，首服嚴員。鸞輿尊蓋，法天列象，垂四鸞。樂載鼓，用錫儛，儛
 

注



 溢員。先毛血
 

注



 而後用聲。正刑多隱，親
 
 

注



 多諱。封禪於尚位。主地法夏而王，其道進陰，尊尊而多節義。故立嗣與孫，篤世子，妾不以子稱貴號，昏冠之禮，字子以母。别眇夫婦，同坐而食，喪禮合葬，祭禮先亨
 

注



 ，婦從夫爲昭穆。制爵五等，禄士三品，制郊宫明堂方，其屋卑污方，祭器方。玉厚八分，白藻四絲，衣制大下，首服卑退。鸞輿卑
 

注



 ，法地周象載，垂二鸞。樂設鼓，用纖施儛，儛溢方。先烹而後用聲。正刑天法，封壇于下位。主天法質而王，其道佚陽，親親而多質愛。故立嗣予子，篤母弟，妾以子貴。昏冠之禮，字子以父。别眇夫婦，對坐而食，喪禮别葬，祭禮先嘉疏
 

注



 ，夫婦昭穆别位。制爵三等，禄士二品。制郊宫明堂内員外橢，其屋如倚靡員橢，祭器橢。玉厚七分，白藻三絲，衣長前袵，首服員轉。鸞輿尊蓋，備天列象，垂四鸞。樂程鼓，用羽籥儛，儛溢橢。先用玉聲而後烹。正刑多隱，親
 
 

注



 多赦。封壇于左位。主地法文而王，其道進陰，尊尊而多禮文。故立嗣子孫，篤世子，妾爲以子稱貴號。昏冠之禮，字子以母。别眇夫婦
 

注



 ，同坐而食，喪禮合葬，祭禮先秬鬯，婦從夫爲昭穆。制爵五等，禄士三品。制郊宫明堂内方外衡，其屋習而
 

注



 衡，祭器衡同，作秩
 

注



 機。玉厚六分，白藻三絲，衣長後袵，服首習而垂流。鸞輿卑，備地周象載，垂二鸞。樂縣鼓，用萬儛，儛溢衡。先烹而後用樂，正刑文公。封壇于左位。四法修
 

注



 於所故，祖于先帝，故四法如四時然，終而復始，窮則反本。四法之天施符授聖人，王法則性命形乎先祖，大昭乎王君。故天將授舜，主天法商而王，祖易姓爲姚氏。至舜形體，大上而員首，而明有二童子。性長於天文，純於孝慈。天將授禹，主地法夏而王，祖錫姓爲姒氏。至於
 

注



 生發於背，形體長，長足肵，疾行先
 

注



 左，隨以右，勞左佚右也。性長於行，習地明水。天將授湯，主天法質而王，祖易姓爲子氏。謂契母吞玄鳥卵生契，契先發於胷，性長於人倫。至湯，體長專小，足左扁而右便，勞右
 

注



 佚左也。性長於天文
 

注



 ，質易純仁。天將授文王，主地法文而王，祖錫姓姬氏。謂后稷，母姜原，履天之跡而生后稷。后稷長於邰土，播田五穀。至文王，形體博長，有四乳而大足，性長於地文勢。故帝使禹、臯論姓，知殷之德陽德也，故以子爲姓；知周之德陰德也，故以姬爲姓。故殷王改文，以男書子
 

注



 ，周王以女書姬。故天道各以其類動，非聖人，孰能明之？」以俟後聖；

《傳》大一統説本于鄒子，鄒子之説本《周禮》，《周禮》之説歸宗《詩》、《易》。《中庸》「百世以俟聖人而不惑」，《文王》之詩曰「本支百世」，百世三千年，今去孔子二千六七百年，後聖之興，旦暮可遇。六經皆爲俟聖，不止《春秋》；即小者以立法，大統可知。


 疏

《列子》：孔子
 

注



 告顔子曰：「曩吾修《詩》、《書》，正《禮》、《樂》，將以治天下，遺來世，非但修一身
 

注



 、治魯國而已
 

注



 。而魯之君臣日失其序，仁義益衰，情性益薄。此道不行一國與當年，其如與天下來世矣？吾始知《詩》、《書》、《禮》、《樂》無救于治亂，而未知所以革之之方。此樂天知命者之所憂。雖然，吾得之矣。夫樂而
 

注



 知者，非古人之所謂
 

注



 樂知也。無樂無知，是真樂真知；故無所不樂，無所不知，無所不憂，無所不爲。《詩》、《書》、《禮》、《樂》何棄之有？革之何爲？」


 以君子之爲，亦有樂乎此也。

孔子修六經，以爲萬世法，此説爲正義。帝王早出，以平巨難。至周而文明漸啟，宜于古者，後世不可盡行；古所無者，後來宜有補作。然帝王之法行于當時，易代必改，無百世不變之定制。天生孔子，使之在庶，無所施行；集羣聖大成，以爲百世師表，損益四代，則帝王之制與素王合而不能分也。後聖有作，因不能改，其局則變，其法則長。故秦、漢以來，所有
 

注



 學校、選舉、封建、禮樂、政刑諸大政，莫不師本《王制》，合于《春秋》也。縱易代有異同，不過小有沿革，所謂損益可知。子貢、冉有以爲賢于堯、舜者，此也。


 疏

按，凡行政必因時，立言可以總括。使孔子爲政于春秋，尚不能比桓、文；以其時中國多屬蠻野，九州尚不足三千里。方今海禁大通，中外一家，智慧制作，日進文明；雖假以天子之權，彭、老之壽，亦有所不能。惟不行而以言立教，則漢、唐以下中國固在所包，即由今日再推行數千萬年，亦不過五土五極而已。若夫與天通，則游六合外，固早已以《易》包之矣。






注
 　天子：「子」字原脱，據文意補。



注
 　蒯瞶：二字原脱，據《史記》補。



注
 　岳牧：「牧」原脱，據文意補。



注
 　蔡遠：原脱「遠」字，據《史記》補。



注
 　曹叔：「叔」字原脱，據《史記·曹叔世家》補。



注
 　彊：原誤作「疆」，據《史記·曹叔世家》改。下「公孫彊」之「彊」同。



注
 　旦：原作「且」，據《史記·曹叔世家》改。



注
 　殺：十三經注疏本《公羊傳》作「弑」。弑、殺二字，古書常相淆亂。



注
 　朔：原作「息」，據《史記》卷三五《蔡世家》改。



注
 　成：原作「哀」，據《史記》改。



注
 　原刻無「柴其下」三字，據四庫全書本蔡邕《獨斷》卷上及此傳文意補。



注
 　齒列：「列」原誤作「例」，據《史記》改。



注
 　唯：原作「謂」，據《論語·子路》改。



注
 　按：以下「吾宗國魯」云云，係滕「父兄百官」之言，非出自滕文公。詳參《孟子·滕文公上》。



注
 　再拜稽首：原作「稽首再拜」，據《春秋公羊傳》乙。



注
 　來：原脱，據文意補。



注
 　亡：原脱，據《史記》補。



注
 　即位：「即」字原脱，據《史記》補。



注
 　侯：原誤作「候」，據《史記》改。



注
 　魯頌：「頌」原作「伯」，據文意改。



注
 　敗之：「之」原脱，據《史記》補。



注
 　伐：原誤作「代」，據文意改。



注
 　災大爲異：「災」字原無，據文意擬補。



注
 　榑木：「榑」原誤作「博」，據《尚書大傳疏證》卷四改。



注
 　牲：原誤作「性」，據《尚書大傳疏證》卷四改。



注
 　朔令曰：三字原脱，據《尚書大傳疏證》卷四補。



注
 　此二句，《尚書大傳疏證》卷四作「振貧窮，惠孤寡」。



注
 　「令民」下有脱文。



注
 　聚：原誤作「衆」，據《尚書大傳疏證》卷四改。



注
 　腎：原誤作「賢」，據《尚書大傳疏證》卷四改。



注
 　毆疾：《尚書大傳疏證》卷四作「禳疾」。



注
 　州：原刻脱，據《尚書·益稷》補。



注
 　師：原作「州」，據《尚書·益稷》改。



注
 　「天子」下原衍「分」字，據《解詁》删。



注
 　甚：原作「其」，據《解詁》改。



注
 　夫差：原脱，據《史記》補。



注
 　幕下：「幕」原誤作「慕」，據《史記》改。



注
 　蒼龍：「龍」字原脱，據文意補。



注
 　申繻：據《左傳》昭公十七年作「申須」。



注
 　猶：原誤作「尤」，據《漢書·五行志下》改。



注
 　曰：原脱，據《漢書·五行志中》補。



注
 　之説：原作「之之説」，據文意删改。



注
 　原刻「主」在上句「王」上，據文意乙。



注
 　《穀梁傳》原文作：「其不言來，不外麟於中國也；其不言有，不使麟不恒於中國也。」



注
 　死生：原作「生死」，據《詩·擊鼓》乙。



注
 　無服之喪：原誤作「無喪之服」。



注
 　天：原作「大」，據《公羊傳》改。



注
 　仁：原作「亡」，據淩曙《春秋繁露注》卷七《三代改制質文》改。



注
 　王者：原脱「者」字，據《春秋繁露注》補。



注
 　而：原作「帝」，據《春秋繁露注》改。



注
 　王：原誤作「正」，據《春秋繁露注》改。



注
 　白統：原誤作「曰統」，據《春秋繁露注》改。



注
 　親夏故虞：原作「故親夏虞」，據《春秋繁露注》乙。



注
 　「作濩樂」至「絀虞」：原刻脱此三十二字，據《春秋繁露注》補。又，「虞」下原衍「爵」字，亦據删。



注
 　此句原作「軒轅曰黄帝」，據《春秋繁露注》改。



注
 　正：原作「王」，據《春秋繁露注》改。



注
 　王魯：原作「正魚」，據《春秋繁露注》改。



注
 　室：原作「宫」，據《春秋繁露注》改。



注
 　綬：原作「緩」，據《春秋繁露注》改。



注
 　卵：原作「卯」，據《春秋繁露注》改。



注
 　阼：原作「詐」，據《春秋繁露注》改。



注
 　牲黑牡：原作「黑牲」，據《春秋繁露注》乙補。



注
 　發：原作「法」，據《春秋繁露注》改。



注
 　故：原作「政」，據《春秋繁露注》改。



注
 　綬：原作「緩」，據《春秋繁露注》改。



注
 　發：原作「法」，據《春秋繁露注》改。



注
 　鳴晨：原作「晨鳴」，據《春秋繁露注》乙。



注
 　綬：原作「緩」，據《春秋繁露注》改。



注
 　犧牲角栗：原作「犧牷角粟」，據《春秋繁露注》改。



注
 　發：原作「法」，據《春秋繁露注》改。



注
 　遠追：原作「追遠」，據《春秋繁露注》乙。



注
 　綏：原作「緩」，據《春秋繁露注》改。



注
 　似：原誤作「以」，據《春秋繁露注》改。



注
 　「新王」上原衍「行」字，據《春秋繁露注》删。



注
 　周：原刻脱，據《春秋繁露注》補。



注
 　黄：原作「皇」，據《春秋繁露注》改。



注
 　號：《春秋繁露注》作「稱」。



注
 　杞侯：原作「俟」，據《春秋繁露注》補改。



注
 　存：原作「從」，據《春秋繁露注》改。



注
 　帝代：原作「代帝」，據《春秋繁露注》乙。



注
 　黄：原作「皇」，據《春秋繁露注》改。



注
 　絶：原作「純」；位：原作「爲」，據《春秋繁露注》改。



注
 　男：原作「勇」，據《春秋繁露注》改。



注
 　多仁樸：原作「仁多樸」，據《春秋繁露注》乙。



注
 　白：原作「自」，據《春秋繁露注》改。



注
 　儛：原刻脱，據《春秋繁露注》補。



注
 　毛血：原作「血毛」，據《春秋繁露注》乙。



注
 　 
 ：原作「
 」，據《春秋繁露注》改。盧文弨云：「
 」蓋古「戚」字。



注
 　「喪禮合葬」二句：原作「喪禮喪祭先亨」，據《春秋繁露注》改。



注
 　卑：原作「象」，據《春秋繁露注》改。



注
 　喪禮别葬，祭禮先嘉疏：原作「喪禮先嘉疎夫别葬祭禮」，據《春秋繁露注》改。



注
 　 
 ：原作「
 」，據《春秋繁露注》改。



注
 　婦：原作「妻」，據《春秋繁露注》改。



注
 　而：原作「其」，據《春秋繁露注》改。



注
 　秩：原作「佚」，據《春秋繁露注》改。



注
 　修：原作「條」，據《春秋繁露注》改。



注
 　於：《春秋繁露注》作「禹」。



注
 　先：原作「手」，據《春秋繁露注》改。



注
 　勞右：此「右」字原刻在上句「便」字之上，據《春秋繁露注》乙。



注
 　天文：《春秋繁露注》作「天光」。



注
 　以男書子：原作「書始以男」，據《春秋繁露注》改。



注
 　孔子：二字原脱，據《列子·仲尼》補。



注
 　修一身：「修」字下原衍「吾」字，據《列子·仲尼》删。



注
 　治魯國而已：「治」上原衍「而」字，據《列子·仲尼》删。



注
 　而：原脱，據《列子·仲尼》補。



注
 　所謂：「謂」字原脱，據《列子·仲尼》補。



注
 　所有：原作「所以」，據文意擬改。








公羊春秋補證後序



《學堂私議》以尊經分官爲指歸，《賈子》帝入五學，所上不同，

《賈子》引《學禮》曰：「帝入東學，上親而貴仁，則親疏有序而恩相及矣。帝入南學，上齒而貴信，則長幼有差而民不誣矣。帝入西學，上賢而貴德，則聖智在位而功不遺矣。帝入北學，上貴而尊爵，則貴有等而下不踰矣。帝入太學，承師問道，退習而考於太傅，太傅罰其不則而匡其不及，則德智長而治道得矣。」


 《學記》：「春、秋教以《詩》、《書》，冬、夏教以禮、樂
 

注



 。」是援六藝立六大學堂，東《詩》上親，南《樂》上齒，西《書》上賢，北《禮》上貴；太學分左右，上《易》下《春秋》。所以必立六學者，上下四旁，情性不同，好惡相反，各因所短以施教。每學分經，各立宗派，亦如六家旨要。

《易》爲道，《春秋》爲陰陽，東儒，西墨，南名，北法。


 分六學專門獨立，事半功倍，其教易行。若一學兼包六藝，事雜言厖，教學皆困。《王制》左學右學有互移法，蓋左右分經異教，性情才思不合于此，必合于彼，使兩學重規疊矩，何必互移？此立學分經之説。今以七經分立五學：蒙學《孝經》、《禮》、樂、《容經》，小學《王制》，中學《春秋》，高等《詩》與《周禮》，大學《易》。方言實業，别立專學，聽資性相近者學之，不與各學相嬲。蒙學修身，凡俊秀士農工商之子弟皆入焉。《孝經》標宗，《禮》、《容》治身，不但仕宦，齊民皆必學。小學以上爲仕學，立官治人屬焉。主《王制》，統典考，中外政治律例學屬焉。《王制》爲普通，專業則分擇一門，如司徒、司馬、司空、冢宰、樂正、司寇、司市
 

注



 ，擇性所近爲專習。蒙學詳，不再立課程。蓋考典章如識字，記識功多，用思事少，于小學相宜。卒業後入中學，以《春秋》課之。《春秋》如會典、律例，先師決獄皆所取。入中學，治身掌故所已明，就《春秋》以推詳當世成敗。全經爲普通，《王制》官事，各就本門推考得失，治國齊家，上而天王二公，下而卿大夫士，就行事推論經權；君臣父子夫歸鄰國外交，分門求之。《王制》如陣圖，《春秋》則操縱變化，在乎一心。古無史家，班《志》附《春秋》。中外史書讀不勝讀，然精華全包《春秋》。或分書，

一人專治一史。


 分官事，

取史書所有本官事，彙鈔閱之。


 既已貫通，餘力可以涉獵，凡國家以下綜攬無遺。《春秋》治法基礎，董、劉、公孫專經，文章事業熛炳史册，《春秋》既通，治術思過半矣，然後升之高等。時局合通，不似漢、唐，但治《春秋》，已無餘事，故必進以《周禮》、《尚書》。《周禮》大統，《王制》、《尚書》小統，《春秋》驗小推大，簡易易行，藉證大統，家國因天下而益顯，故雖任小，亦必知皇、帝宗旨。又，道家君逸臣勞，逸者天下，勞者家國，積家成國，積國成天下，知人善任使，其要領也。學問於此觀止。補吏授職，不再入學。京師泰學，專爲《易》教，皇、帝法天調濟損益之至功。每因事故，如學飾飭，《盛德》篇有獄則飾；

不孝之獄，則飾喪祭之禮也；弑獄，則飾朝聘之禮也；鬭辨之獄，則飾鄉飲酒之禮也；淫亂之獄，則飾昏禮享聘也。故曰：刑法之所從生有源，不務塞其源，而務刑殺之，是爲民設陷以賊之也。


 六官分司，

冢宰之官以成道，司徒之官以成德，宗伯之官以成仁，司馬之官以成聖，司冦之官以成義，司空之官以成禮。又曰：危則飭司徒，不利則飭宗伯，不平則飭司馬，不成則飭司冦，貧則飭司空。


 分職任事，尊法無爲。又，六儀有禮、樂，帝學亦有禮、樂。六儀爲治身，帝學爲化民，

《孝經》曰：「安上治民，莫善於禮；移風易俗，莫善於樂。」


 宗旨不同，取效自别。以蒙學萬人計，入小學不過百，入中學不過三十，入高等不過五，入大學不足一。蒙學成，散歸實業之農、工、商、賈；中學成，皆補吏。考漢博士多補吏、郎，後由吏、郎至宰輔。不仕而任教職者，或爲博士，或教授鄉里。當時儒、吏不分，《秦本紀》「凡學者以吏爲師」，吏即博士之入仕者。人才由閱歷而出，學成必先爲吏，以練其才識，印證其學術；既有登進之路，又無學織之患。

後世儒生初得科弟，遂授以民社重任，國、身兩害。


 故小學以上皆爲仕宦學。分官分學，終身不改，人才多，取效易。後世數易官，官如傳舍，故相率不學，權歸書吏；由學、仕分途，于事功外别有所謂道德，以致儒、吏分途，所當釐正者也。今以《春秋》立王、伯之準，又以年、時兼皇、帝之説，原始要終，其道畢矣。方今中外交通，羣雄角立，天下無道，政在諸侯；然小大不同，迥異前軌，所謂撥亂世俟後之堯、舜者，固爲今日言之也。讀是書者，先通《王制》，考悉國家巨細之政故，推衍《經》、《傳》，以觀其變化與等差經常、應變方略。所有京師國都邑野山川，即今之萬國地法也、王侯卿大夫，如地球千名人傳；征伐勝敗，滅國取邑，《世界大事表》三百年中戰奪攻取也；朝聘盟會，各國條約會盟，國際公法也。所褒之忠臣孝子名士烈女，立綱常以爲萬國法，《孝》教也；誅絶之亂臣賊子，撥亂世以爲當世法，《樂》教也；世卿，同姓婚，三年喪，不親迎，郊祀宗廟不以禮，立新制、革舊弊以改良，《禮》教也；彰王法，嚴討賊，明適庶，辨等威，强幹弱枝，謹小慎微，以絶亂原，《書》教也；内本國外諸夏，内諸夏外夷狄，用夏變夷，民胞物與，天下一家之量，《詩》教也；張三世，别九旨，通三統，明六曆，隨世運升降以立法，循環無端，百變不窮，《易》教也。大之體國經野、設官分職，小之一家一身、一言一行，無所不具也。舉廿四史典章制度成敗得失，大無不包也。地球百《春秋》之地，興利除害，革故鼎新，損益裁成之法，不啻疊矩重規也。《春秋》據魯史，爲王、伯、方伯、卒正、連帥五等之中；五學以《春秋》居大學、高等、小學、蒙學之中。蒙學、小學，修身之禮容，治國之典章始基來源也；高等、大學，皇帝之大同，推驗其歸宿也。舉《春秋》以括終始，得其中而首尾備，故中者，握要之圖。身、家細小不求詳，皇、帝高遠所不迪。一年綱領條流可以大通，再以二年仿董、劉舊法，涉獵普通，據一經以應萬事，左右逢原，泛應曲當，始終三年，上下俱達。大、高各以一年，化小爲大，取效不難。小學之功寬以三載，蒙學以後統計八年，平、治、修、齊，通可卒業，得所依歸，效可操劵。且諸學蟬連，事同一貫，提綱挈領，成效自速，庶可洗「寡要」「少功」之恥。存此私議，以張舊法。野人食芹而甘，願共同好。易危爲安，轉敗爲勝，其機括或在是歟！刊成，用誌鄙懷，願與同志商之也。

光緒二十九年立秋後一日，則柯軒
 

注



 主人自識宣漢講舍。



注
 　語出《禮記·王制》：「春、秋教以禮、樂，冬、夏教以《詩》、《書》。」此云《學記》，當係作者誤記。



注
 　司市：「司」字原無，據文意擬補。



注
 　則柯軒：原作「則軒軒」，誤。

春秋左氏古經説義疏



廖　平　撰

楊世文　張玉秋　校點








校點説明



是書又名《左氏古經説》、《春秋左氏古經説疏證》，是廖平於經學「二變」時改《左傳》爲「今學」後的著作。成於光緒三十四年（一九〇八），同年由成都府中學堂刊刻。全書十二卷，以魯十二公爲次序，各爲一卷。廖平初治《左傳》，分爲兩端，其從《漢書·藝文志》中的《左氏微》得到啓發，將《左氏春秋》分爲義例的「説」和記事的「傳」，沿着先「説」後「傳」的次序，依次著成了《左氏古經説讀本》、《左氏古經説漢義補證》（又名《春秋古經左氏説漢義補證》）、《左傳漢義證》、《左傳漢義補證》，而《春秋左氏古經説義疏》經、傳同載，與《左氏古經説漢義補證》、《左傳漢義證》之經、傳别行不同，是廖氏集其《左氏》學諸成果而成之作。原書每卷下標有「井研廖氏學」。全書旨在闡發經義，廣引二傳、《禮記》、《論語》、《國語》、《史記》等以相印證，博采賈、服、許、班等漢儒師説，以匡杜説之失。其間采杜説較劉文淇爲嚴，多推傳例、師説以補古注所無。主要版本有光緒三十四年（一九〇八）成都中學堂刻本、民國八年（一九一九）重刻本、民國十年（一九二一）四川存古書局《六譯館叢書》重印成都中學堂刻本。茲據成都中學堂刊本整理。








左氏古經説漢義補證十二卷序
 


注








吴縣潘祖蔭序曰：《春秋》三《傳》，《左氏》立學最晚，因出孔壁，漢儒謂之「古文」，然其禮制大旨與博士異議，崇尚古學，所引與《周禮》同類，非也。《左氏》授受無人，《移太常書》亦不言其有師，則《漢書》所有《左氏》傳授，與曾申六傳至賈誼云云，皆後人僞撰淵源，未可據也。從來言《左氏》者皆喜文采、詳名物，引以説《經》者少。治二《傳》者疑解經爲劉附益，輒詆諆之。案博士謂《左氏》不傳《春秋》，《左》與《史記》文同者，凡解經之文《史》皆無之；《史》《漢》皆以《左氏春秋》爲《國語》，則解經爲後人所增無疑。然《魯世家》「魯人共令息姑攝位」，不言「即位」，正用隱元年《傳》文；《陳世家》「桓公病而亂作，國人分散，故再赴」，正用桓五年《傳》文，如此者數十條，則史公所見《左氏》已有解經語，疑不能明也。門下士廖季平進士精敏賅洽，據《漢書·五行志》於《左氏》經傳後引「説曰」有釋經明文，在劉氏説前；又《藝文志》有《左氏微》，謂左氏事業具於《傳》，義例出於《説》。今《傳》事、説雜陳，乃先秦左氏弟子依《經》編年。漢時《國語》通行，《傳》與《説》、《微》藏在秘府，獨史公得見之。《年表》爲《春秋》而作，故仿其式，與《傳》文曡矩重規。因仿二《傳》之例，刺取《傳》中經解、釋例之文附古《經》下，引先師舊説注之，爲《春秋古經左氏漢義補證》十二卷，與《傳》别行，意在申明漢法，刊正杜義。更爲外編若干種，説詳首卷。觀其鉤沈繼絶，著於「長義」、「補例」二門。至「異禮」、「異例」諸表，不蹈争門户者專己守殘之故智，以本《傳》爲主，亦不至膚引二《傳》。又據《史記》以左氏爲魯君子，在七十子後，不用國史史文之説，其書乃尊。以解經皆爲師説，與二《傳》一律，尤足釋劉申綬「附益」之疑，至以《左氏》禮同《王制》，歸還今學，不用漢説，其論雖創，其理則易明也。季平謂史公引董子説，是漢師説《左氏》不求異於二《傳》。余謂史公治《左氏》，實兼通《公羊》，其論述大旨主《左氏》而兼用《公羊》。如《宋世家贊》推美宋襄公，與《叙傳》引壺生所述董子《春秋》説是也。《孔子世家》所言「素王」義與王魯、宗周、故宋，筆削頗同，諸例又季平所云《左氏》與《公羊》同者矣。今古相争勢同水火，皆在劉歆以後。西漢十四博士道一風同，諸儒多兼習數經，小夏侯采歐陽與諸經義自成一家，與大夏侯同立學官，其明驗也。劉文淇《左傳正義》申明賈、服，抉擇甚嚴，其言曰：「《五經異義》所載《左氏説》皆本《左氏》先師，《説文》所引《左傳》亦是古文家説，《五行志》劉子駿説皆《左氏》一家言。《周禮》、《禮記》疏所引《左傳注》不載姓名，而與杜注異者，亦是賈、服舊説。」今閱是書，多所甄録。惟劉書與古注所無，皆以杜注補之，此則不用杜説，推《傳》例師説以相補，惟杜氏用二《傳》説者乃引之。鉤輯之功，無愧昔賢。季平謬以余爲知《春秋》，挾書求序，略爲述之，恐不足張之也。案此書期月已成，加十年之功，當必有進於此者。改官廣文，正多暇日，季平勉乎哉！



注
 　案：此序據光緒《井研縣志·藝文二》補入。








左傳漢義證二十卷序



唐人設科，以《左氏》爲大經，固以卷帙繁重，亦因晚出，師法闕亡，貫通者稀，故與《戴記》同號難治。范升謂《左氏》授受無人，孝平以後乃暫立學，不如二《傳》師説詳明，其難一也。太常指爲不傳《春秋》，《傳》中義例閒説史事，與《經》例不同，二也。史稱「左氏《春秋國語》」，《劉歆傳》云：「引《傳》解《經》，由是章句理解

 備焉。」近人遂疑解經爲歆附益，三也。古文博士各立門户，《傳》爲劉立，《異義》引爲古學，而禮説不同《周禮》，或古或今，疑不能明，四也。三《傳》同説一《經》，自異則嫌於迕《經》，隨同又疑於反《傳》，五也。全《經》要例，《公》《穀》文詳，本《傳》多僅孤證，欲削則疑於本有，補之則近於膚引，六也。古先著作惟存杜氏，通塞參半，高下在心，未可依據，七也。漢師根據《周禮》，間乖《傳》義，一遇盤錯，皆没而不説，八也。六朝以來，辨難皆在小節，不究《經》義，無所采獲，九也。《公》《穀》既已紛争，攘臂助鬬，更形轇轕，十也。積兹十難，久爲墜學。季平素治二《傳》，近乃兼治《左氏》。庚寅成《經説》十二卷。舟車往反，相與辨難，因得盡悉其義。季平經營《左氏》已久，倉卒具草，固無足奇。然巨經墜學，隱議難通，卒能犯險攻堅，拾遺繼絶，不可謂不偉矣。綜其長義，凡有廿端：《傳》爲解《經》而作，以《經》爲主，《經》例著明，則三《傳》皆在所統，一。先成二《傳》，洞澈異同，補治《左氏》，故舉重若輕，二。以《左氏》歸還今學，理古學牽引之失，考《王制》合同之妙，一貫同源，門户自息，三。以編年解《經》出於先師，非《左氏》之舊，則《傳》義與博士舊説皆明，四。據《史記》爲始師，則《傳》非古學，説非劉羼，不待詳辨，五。於《傳》《經》立異，《經》見義一例，《傳》不合《經》者，可借以見筆削之旨，反爲要例，六。據《傳》不以空言説《經》爲主，推考事文，多關義例，雖同二《傳》，非由竊取，七。三《傳》大綱皆同，小有參差，不過百一，别立異同諸表，既喜大同，又免揉雜，八。取《戴記》爲舊傳，六藝子史，莫不同條共貫，闢國百里，如日中天，九。無《傳》之《經》説多詳於别條，鉤沉摭佚，具見詳備，十。杜氏通塞相防，周孔錯出，盡刊新舊之誤，不遺斷爛之譏，十一。據《五行志》所引劉氏諸條，皆不見《傳》，知劉無附益，「莊公篇」寧闕毋補，尤見謹嚴，説皆舊文，乃足尊貴，十二。於《傳》中推出新例，確爲授受微言，《傳》專傳《經》，不爲史文，二《傳》不書諸例皆得證明，十三。别出《經説》，附《經》而行，與二《傳》相同，則《傳》本三家，可以共用，古《經》易於誦習，二《傳》事實易明，十四。據《移書》不言授受，僞撰淵源，無從附會，十五。同盟赴告，《公》舉諸義例，皆以爲史法，今據本《傳》證爲《經》例，然後知《傳》非紀事之史，十六。三《傳》事、禮、例舊説以爲不同者，今考證其互文、參差、隱見諸例，不惟不背，反有相成之妙，十七。《傳》例不全，今就《傳》文爲之推考等差正變，作爲「補例」，每立一義，皆從《傳》生，不苦殘佚，又無嫌膚引，十八。筆削爲《春秋》所重，二《傳》但詳其筆削，説則略焉，今將不見《經》事依《經》例編成一書，删削乃詳，因其所棄，知其所存，十九。賢者作《傳》，祖述六藝，故不獨傳《春秋》，凡所引用，多屬六藝微言，今搜考群經佚説，並可由《傳》以通群經，廿。有此廿長，故足以平兹十難。余初學《公羊》，用武進劉氏説，以爲《左》不解《經》，今觀所論述，凡余之素所詬病者，皆非《傳》義。且旌旗既改，壁壘遂新，不惟包舉二《傳》，六經亦藉以愈顯。吁，何其盛也！自來説三《傳》者，皆有門户之見，入主出奴，不能相通。季平初刊《凡例》，亦屬分途，乃能由

 疑而信，深探本原。禮樂刑政本屬故物，爲注誤者所蒙蔽自絶者二千年，一旦歸依故國，復覩冠裳，此非季平之幸，乃《傳》大幸也。鄭盦師既爲之序矣，時余方治《周禮》，力申本經，與季平宗旨小别，然通經致用，詳制度而略訓詁同也。二《經》皆爲世詬病，歸獄劉歆，今正前失、搜佚義，彌縫禦侮，以期存亡繼絶者，又相合也。既歎季平之勤，自感著述之苦，故論其難易之故以歸之，殊未足自盡其意也。宋育仁序。



注
 　理解：《漢書·楚元王傳》作「義理」。



注
 　由：原作「山」，據光緒《井研縣志·藝文二》改。








左氏古經説讀本二卷序

見光緒《井研縣志·藝文二》。






後世習《左氏》者，高則詳典章，考事實，下者獵辭采，評文法，《左氏》經説遂爲絶學，不能與《公》《穀》比。緣傳繁重，循覽一周，已屬不易，何有餘力精考義例？今欲闡明《左氏》經説，必先求卷帙簡要。故平刺取全傳解經之説，别爲一書，名曰《古經説讀本》。且别録經説，凡屬事傳，三《傳》可以從同，不惟昌明《左氏》，並有裨《公》《穀》，一舉而三善得，此書之謂與！








春秋左氏古經説義疏卷一

隱公



元年，

周平王四十九年。


 春，王正月。

無事必書，謹始也。元年、春、王、正月、公即位，爲五始。○史文當有「公即位」，《經》乃削之不書。




元年，春，王周正月。

「王」即謂時王，不必更出「周」字。「周」當爲王之記識字，誤入正文，如「郭公盟於召陵」之比。


 不書即位，

繼立變文。


 攝也。

《經》例于元年首書即位，以明世及，所謂父死子繼、兄終弟及之辭，非因行禮不行禮。攝者，從隱公之意言之，即二《傳》之「成公意」。




三月，公及邾儀父盟於蔑。

蔑，二《傳》作「昧」。三月以首事，明用夏正。




三月，公及邾儀父盟於蔑，

以内及外，内爲主。


 邾子克也，

邾子名克，儀父其字。


 未王命，故不書爵。

賈、服以爲北杏之會乃得王命。


 曰「儀父」，貴之也。

董子説：附庸字者三十里，名者二十里，人氏十五里。邾在春秋前爲二十里附庸。




夏，四月，費伯帥師城郎。

此史所書。


 不書，

謂《經》削之。○元年《經》書七事，不書者七事。《傳》於《經》書七事皆有解説。不書七事亦皆言其所以不書之故。發凡起例，以爲全書筆削綱領。以此推之，凡見《經》之事皆必有説，不見《經》者，當詳其所以不書之故。《經》《傳》各言七事，又以此相起也。


 非公命也。

《經》例不得稱費伯、夷伯、單伯，均爲天子大夫。○《傳》惟隱三言「非公命」，從不書即位推之，公自以爲攝，故不命大夫。




夏，五月，鄭伯克段于鄢。

鄭，豫州方伯。豫州王畿，不置諸侯，故從寰内諸侯例稱「伯」，如召伯、毛伯。後晉爲二伯，乃以鄭補冀州方伯。《經》以次國待之，故有使、有監者、有湯沐邑。




書曰：

凡言「書曰」皆《春秋》加損之文。


 「鄭伯克段于鄢。」段不弟，故不言「弟」。

《經》母弟稱弟。不弟，以貶段。


 如二君，故曰「克」。

如《尚書》克商之「克」。又《傳》言「得巂曰克」，「巂」當爲「獲」。大夫生死皆曰「獲」，故《穀梁》以爲能殺。


 稱鄭伯，譏失教也，

《穀梁》：「殺世子母弟，目君。」


 謂之鄭志。不言出奔，難之也。

史本書鄭伯之弟出奔衛，《經》言鄭伯克段于鄢，克爲難辭。《穀梁》所謂「處心積慮以成于殺」，與「克葬」、「克納」不同。在《春秋》爲一見例。其義甚于書「殺」。○此事二《傳》釋之詳盡，本《傳》言簡而該，其意均同。




秋，七月，天王使宰咺來歸惠公仲子之賵。

孝惠娶于商，此仲子卒在春秋前，當從《穀梁》，以爲惠公之母。繫母于子，如僖公成風之例。杜以爲桓母，未允。




秋，七月，天王使宰

《公羊》以爲宰士，與宰周公之冢宰不同。


 咺

繫名于官，與宰渠伯糾氏字并見者不同。


 來歸惠公仲子之賵。緩，

議不及事。


 且子氏未薨，

言死不書「薨」。成風舉謚書葬，此不舉謚，知死不書「薨」。不書「薨」則爲妾，王不宜來，非謂仲子未死。


 故名。

貶咺不氏。《穀梁》：賵人之母則可，賵人之妾則不可。


 天子七月而葬，

此下爲《經》通例，不專説此事。


 同軌畢至；諸侯五月，同盟至；

「同盟」爲《傳》中大例，謂以同盟待之。十九國惟滕、薛、杞發不同盟之例，以三國皆卒正下等。


 大夫三月，同位至；

大夫内則天子大夫、元士，外則卒正、連帥二等，故曹以下用大夫禮，不以五月爲期。


 士踰月，外姻至。

士指中士、下士，外則屬長，此類通不見《經》。


 赠死不及尸，

杜云：「尸，未葬之通稱。」


 弔生不及哀，

杜云：「諸侯以上，既葬則衰麻除，無哭位，諒闇終喪。」


 豫凶事，非禮也。

杜誤解「未薨」句，以「豫」爲凡事豫之豫。《説苑》引《穀梁傳》文與《傳》同。「豫凶事，非禮也」，解葬期所以必數月之故。衾絞衰麻，死而後制，爲「不豫」。




八月，紀人伐夷。

此史所書。


 夷不告。

紀夷，不在十九國内，不專記事，故《經》例爲不告。


 故不書。

《經》削例，凡外事不書者從此。




有蜚，不爲災，

不入《經》災例。


 亦不書。

九月，及宋人盟于宿。

卑盟之始。




九月，及宋人盟于宿，

「及」者，内卑者；「宋人」，外卑者。卑者例不見《經》，凡見《經》，皆命大夫以上。


 始通也。

冬，十月，庚申，改葬

繼嗣不明，釀成弑禍，故不書葬。


 惠公。公弗臨，

葬惠公，隱無不臨之理。謂隱志在讓桓，不敢主喪。


 故不書。

此《春秋》嗣子嫡庶有亂不書葬通例。葬者臣子事，不書葬，以爲無臣子也。


 惠公之薨也，有宋師，太子少，

太子指桓公，繼嗣不明之證。


 葬故有闕，是以改葬。

因繼嗣不明不書「葬」例。與二《傳》相同。




衛侯

《經》以爲兖州方伯，齊爲二伯後，即以補之，與魯同等。


 來會葬，

史所書。


 不見公，

禮，諸侯相見曰「朝」，不見猶言「不朝」，謂非來朝之國也。來朝之國來會葬。


 亦不書。

《經》例衛不會葬。凡非山東國君，統無來文，惟使大夫往來，所以别尊卑。




鄭人以王師、虢師伐衛南鄙。

《經》惟魯言「鄙」，詳内也，外伐不言鄙，略之也。


 請師于邾，邾子使私于公子豫。豫請往，公弗許，遂行。及邾人、鄭人盟于翼。

《傳》邾在鄭上，《經》則邾在鄭下。


 不書，非公命也。

本爲公許，爲内諱惡，託于非命，使其罪若專在下者然。




新作南門，

史書。


 不書，

經削之。


 亦非公命也。

新作有所譏乃書之，此託之非公命。




冬，十有二月，祭伯來。

祭伯爲監大夫。氏祭，與祭公同見爲王臣。伯與仲、叔同爲字。




十二月，祭伯來，

天子大夫來爲魯監，故不繫事。《公羊》以來爲奔，《穀梁》以來爲朝，因《經》無明文，故各以己意立説。


 非王命也。

謂非奉命來使，故不書「使」。




公子益師卒。

益，不氏公子，書「卒」，爲卿不日，知貶之。




衆父卒，

後爲衆氏，衆仲其子。


 公不與小斂，

禮，卿與小斂，大夫則否，此禮待降等。不與小斂，謂不以卿禮待之。


 故不書日。

此明日月例。卿卒例日，大夫卒不日。此以卿從大夫禮，與公子彄大夫加等與小斂書日事相反。《穀梁》以爲惡，事在春秋前不見。一説：氏公子，譏世卿，故貶之。




二年，春，公會戎于潛。

潛，内邑，戎爲齊，隱、桓不見外州國。西方曰戎，不能遠來會公。《國語》「返其侵地棠潛」，以齊取潛，知爲齊也，不可言齊，故託之戎。




春，公會戎于潛，修惠公之好也。

外取我邑，諱言「會」。魯不與戎好，謂齊也。非修好，託言之。


 戎請盟，公辭。

《春秋》之戎多非真戎，當據事實求之。




夏，五月，莒人入向。

向爲國，故言「入」。莒滅之，爲邑，後爲内邑。不言「滅者」，《春秋》初諱滅言入。




夏，莒人入向，以姜氏還。

無駭帥師入極。

極，魯屬小國，内諱滅言入。無駭不氏公孫，貶之同微者。内外連書，比而譏之也。




司空無駭入極，費庈父勝之。

秋，八月，庚辰，公及戎盟于唐。

戎作齊，則「唐」當爲「棠」。




秋，盟于唐，復修戎好也。

齊前取潛，此復取棠。一説唐晉地，戎即晉，如貿戎爲晉之比；晉未爲二伯，故初見避之，託于戎。




九月，紀裂繻來逆女。

紀稱侯，爲小國之大者，故于其來接内一見。不氏大夫，如邾、莒。不言「使」，紀小國，不言使也。○杜以下「子帛」爲裂繻字，非。




九月，紀裂繻來逆女，卿爲君逆也。

《穀梁》：「逆女，親者也；使大夫，非正也。」按春秋以前無親迎之禮，《經》乃定爲娶婦必親迎。《公羊》「譏始不親迎」，爲依《經》立説。託之于古，以見徵信。




冬，十月，伯姬歸于紀。

伯、仲、叔、季爲字例，男女均同，《經》爲此

 。




紀子帛、莒子盟于密。

「帛」與「伯」爲古今字，子、伯并見，以明非爵。杜氏以爲裂繻字，誤。卒正中杞亦稱伯稱子，與此同非本爵。




冬，紀子帛、

讀作「伯」。子在伯上，亦明子貴于伯之義，非以五等爵言。


 莒子盟于密，魯故也。

二國皆朝内，爲魯屬臣，不能在君上。小國大夫無字例，更不能稱子。




十有二月，乙卯，夫人子氏薨。

孝惠娶于商，譏娶母黨。隱以前皆宋女，桓始娶于齊。「子氏」《傳》無明文，二《傳》各以意立説。據三年《傳》「聲子卒」爲隱母，則此當從《穀梁》以爲隱妻。




鄭人伐衛。

專伐之始。




鄭人伐衛，

《傳》引《經》文有直録，有加損，各有取義。


 討公孫滑之亂也。

三年， 春，王二月，己巳， 日

句。


 有食之。

日食有吞吐之状，如鼷鼠食郊牛之食。「之」指日。○日食在春秋一隅爲異，在全球則爲常，記之以爲驗小推大之基礎。○《公羊》：「日食則曷爲或日或不日？或言朔或不言朔？曰某月某日朔，日有食之者，食正朔也。其或日或不日，或失之前或失之後。失之前者，朔在前也；失之後者，朔在後也。」




三月，庚戌，天王崩。

《穀梁》：「高曰崩，厚曰崩，尊曰崩。天子之崩，以尊也。」《公羊》：「天子記崩不記葬，必其時也。諸侯記卒、葬，有天子存，不得必其時也。」




春，王三月，壬戌，天王崩。

實日。


 赴以庚戌，

赴到之日，非崩日。


 故書之。

《傳》之過緩例。託之赴告，故因赴到日書之，以懲臣子之過，非承赴誤文。




夏， 四月，辛卯，君氏卒。

「君」當依五年《傳》「尹氏、武氏」連文讀作「尹」，與二《傳》同，譏世卿。




補五年《傳》曲沃莊伯以鄭人、邢人伐翼，王使尹氏、武氏助之。

《經》尹氏、武氏連書，故《傳》亦尹氏、武氏連文。


 翼侯奔隨。

本《傳》亦作尹氏，君爲字誤可知。尹氏、武氏連文，所以譏世卿。王臣尹氏以辛卯卒，魯君氏以四月卒，尹氏有經無傳，君氏有傳無經。




夏，君氏卒，

此史例所書。


 聲子也。

惠公繼室。子，宋女，媵辭也。


 不赴于諸侯，不反哭于寢，不祔于姑，

三者皆妾母禮。


 故不曰「薨」；

妾母書卒，不書薨。


 不稱夫人，故不言「葬」，不書姓。

繼室不得用夫人禮，從媵辭。故禮節減殺。


 爲公故，曰「君氏」。

禮：妾母以子氏，《經》書皆在孫世，故以子謚氏，如惠公仲子、僖公成風。此在子世，稱君而已，當曰

 君子氏；不言姓，則只曰「君氏」。必在《傳》乃有此稱，《經》例氏上必爲姓，無稱「君氏」之例。 《傳》以爲隱公母， 《公》《穀》皆不言。《經》有隱母，故此事見《傳》不見《經》。《經》之「尹氏卒」則有經無傳，後師誤據《傳》之「君氏」以改《經》之「尹氏」，以致二《傳》男女不同，爲世詬病。皆杜氏不知《經》《傳》之分所致。




秋，武氏子來求賻。

言「武氏子」，二氏連文，同爲譏世卿。王未葬，故不稱「使」，且以見其未命。




武氏子

武氏子，父死在喪之稱。如諸侯在喪稱「宋子」、「陳子」。


 來求賻，王未葬也。

《穀梁》：言求者，交譏之。「歸死者曰『賵』，歸生者曰『賻』。」《説苑》：「賵禭所以送死也，賻賵
 

注



 所以佐生也。」




八月，庚辰，宋公和卒。

卒爲生者事。公在先，故《穀梁》曰舉上。○諸侯曰「薨」，以「卒」言者，以君夫人曰「薨」，故辟之。與内大夫同者，不嫌也。




八月，庚辰，宋穆公卒，殤公即位。君子曰：「宋宣公可謂知人矣，立穆公，其子饗之，命以義夫。」

此爲魯隱發也。宋宣以兄讓弟，其子得立，魯隱以兄讓弟，爲弟所弑；但以知人許之，不論其事之得失。《公羊》「大居正」又别一義，不可據以相難。




冬，十有二月，齊侯、鄭伯盟于石門。

外大國盟之始。外盟例時，月者謹始。




冬，齊、鄭盟于石門，尋盧之盟也。

癸未，葬宋穆公。

葬爲臣子事。公在下，故《穀梁》曰「舉下」。○不曰「宋葬穆公」者，《春秋》葬之，《經》于諸侯有不葬者，絶其臣子也。




四年，春，王二月，莒人伐杞，取牟婁。

取者易辭。爲莒牟夷以牟婁及防、兹來奔張本。《穀梁》：「諸侯相伐取邑于是始，故謹而志之。」




戊申，衛州吁弑其君完。

不氏公子，當國也。○杜誤用宣四年弑君稱臣例，州吁弑賊，有罪何待言！




春，衛州吁弑桓公而立。

弑桓公而立爲當國，所以釋不氏公子之意。




夏，公及宋公遇于清。

《曲禮》：「不期而會曰遇」，又「不及期相見曰遇」。清，内地，故内主之。




公與宋公爲會，將尋宿之盟。未及期，

釋遇之義。


 衛人來告亂。

衛，常記事之國。○不言不告不書，一言「告亂」。以下不告。




夏，公及宋公遇于清。

宋公出而公要之，志相得也。




宋公、陳侯、蔡人、衛人伐鄭。

爲公在侯上，一定之次。州吁弑君，諸國助逆，稱「人」貶之。不「人」宋、陳，明非微者，「人」蔡、衛，即所以「人」宋、陳也。




于是陳、蔡方睦于衛，故宋公、陳侯、蔡人、衛人伐鄭。圍其東門，

不書「圍」者，隱、桓不言「圍」。


 五日而還。

《春秋》初記内四州國，魯、衛、陳、鄭爲四方伯。宋爲王後，鄭則卿士。




秋，翬帥師會宋公、陳侯、蔡人、衛人伐鄭。

會伐不再叙，此會伐之始，故謹而叙之，且以見翬之專也。《經》凡書「帥師」，皆惡專兵。




秋，諸侯復伐鄭。宋公使來乞師，公辭之。羽父請以師會之，公弗許，固請而行。

此與公子豫事同，豫不書者，見爲《傳》之託辭。


 故書曰「翬帥師」，疾之也。

將尊師衆曰「帥師」，非可以微者當之，故知有所疾。二《傳》以爲貶，與此同。翬終隱世不氏公子，于桓世逆女稱公子，明賊隱而親桓也。專兵即弑君之漸，所謂非一朝一夕之故。書此以爲弑君張本。




九月，衛人殺州吁于濮。

濮

 ，陳地，陳助衛討之也。○稱「人」以殺，爲衆詞，討有罪也。與諸侯稱人爲貶詞、大夫稱人爲微者不同。州吁不氏公子、不繫國，如鄭人殺良霄、晉人殺欒盈，純爲討賊詞。氏公子，則嫌與楚比同；繫國，則嫌與鄭忽同，故僅書名以絶之于本國。




九月，衛人使右宰醜蒞殺州吁于濮。石碏使其宰獳羊肩蒞殺石厚于陳。

以不書于《經》，故别言之。


 君子曰：「石碏，純臣也。惡州吁而厚與焉。

與弑也。


 大義滅親，其是之謂乎！」

石厚助弑，《春秋》之法所必誅，大義滅親，明不以私害公。立説本無偏頗，後人假此言以作亂，則堯舜禪讓之事，魏晉以下襲爲故常，豈能謂堯舜之過？宋以後多此偏執之説，不足計也。




冬，十有二月，衛人立晉。

稱「人」以立，爲衆辭。雖爲衆所欲立，而非王命，故晉不氏公子以惡之。《公羊》：「立者不宜立。」所謂不與父死子繼、兄終弟及之辭。董子：「《春秋》常于嫌得者見不得，以明尊王之義。」




衛人逆公子晉于邢。冬，十二月，宣公即位。書曰「衛人立晉」，衆也。

《穀梁》：「得衆則是賢也，賢則其曰不宜立何？《春秋》之義，諸侯與正而不與賢也。」○按：宜立則不書，書之者，必有所見。




五年，春，公矢魚于棠。

「矢」讀作「觀」，二《傳》作「觀」，本《傳》亦言「觀」，矢當爲觀字變文。




遂往陳魚而觀之。

《傳》作「觀」，知《經》矢字之誤，非訓射。


 書曰「公矢魚于棠」，非禮也，

常事曰「視」，非常曰「觀」。


 且言遠地也。

與「公如齊觀社」同譏游戲。




夏，四月，葬衛桓公。

葬，臣子事，去年不葬，賊未討，以爲無臣子。賊討，晉立，乃有喪主，故十五月

 而葬也。諸侯月葬爲正。此不以渴葬言者，從有喪主以後言之也。




夏，葬衛桓公。衛亂，

因有亂，故不書葬。


 是以緩。

緩謂過時不書葬，其事不明者緩書。《春秋》緩之，非本國緩。董子「《春秋》書事時詭其實」是也。




秋，衛師入郕。

衛之亂也，郕人侵衛，故衛師入郕。

《經》言衛入郕，而削郕侵衛之文，有末無本，《傳》乃詳之。《春秋》見者不復見，有見其始者，有見其末者。立武宫言，立桓、僖不言，立以見災，則知復立也。此爲本末例，賴《傳》得以明之。




九月，考仲子之宫。

考猶入室也。仲子爲妾母，始未入廟，隱乃别爲立廟。




九月，考仲子之宫，將萬焉。

萬舞也。仲子爲桓母，正合妾母于子祭之例。《公羊》：「隱爲桓立，故爲桓祭其母。」《穀梁》以爲惠母者，非。




初獻六羽。

八佾行

 八風，爲帝王典禮，魯舊用之，故三家亦八佾。《春秋》正名器，乃以爲始僭諸公，當時不以爲僭。




于是初獻六羽，始用六佾。

「始用六佾」，見先之用八佾也。魯爲諸侯，當用四佾，故于妾母立廟以爲僭諸公。《公羊》：「僭諸公，猶可言；僭天子，不可言也。」




邾人、鄭人伐宋。

邾主兵，故叙二伯上。此主客一見例。




宋人取邾田，

外取田邑不書。


 邾人告于鄭曰：

如邾、莒愬于晉。


 「請君釋憾于宋，敝邑爲道。」鄭人以王師

鄭時爲伯，故以王師。


 會之，

言「會」者，邾爲主。不言王師，諱之也。


 伐宋，入其郛，

《經》書「伐曹入郛」，此仿之。


 以報東門之役。

螟。

蟲災也。反常爲異，有害爲災。《經》凡三記螟，隱二莊一。




冬，十有二月，辛巳，公子彄卒。

字臧，其孫乃以臧爲氏。




冬，十二月，辛巳，臧僖伯卒。

氏臧者，從後追稱之。


 公曰：「叔父

臧氏世爲大夫，非卿大夫稱叔父，如天王稱方伯曰叔父。


 有憾于寡人，寡人弗敢忘。葬之加一等。」

加等，葬加卿禮。衆父卒，公不與小斂，爲降等；此日又稱「公子」，爲加等。加等則與小斂。○善則加禮，惡則降禮；加則大夫從卿，降則卿從大夫。二《傳》據善惡爲説，《傳》據禮爲説，其實一也。




宋人伐鄭，圍長葛。

「圍」爲國辭。伐國不言圍邑，以其久，故志之。




宋人伐鄭，圍長葛，以報入郛之役也。 

《春秋》大國乃言「圍」，以其强也。宋稱「人」，爲貶辭。上文邾人、鄭人伐宋。亦爲貶辭。當時諸侯交惡。禍亂已亟，故并貶之。《孟子》：「春秋無義戰，彼善于此，則有之矣。」




六年，春，鄭人來渝平。

渝，二《傳》作「輸」，渝平猶言墮成。四年魯會伐

 鄭，内與鄭人未有平也。無平而曰「渝平」，明非實也。不言其人，爲内諱也。《傳》曰：「諱莫如深。」因其恥大，故諱深也。




春，鄭人來渝平，更成也。

《公羊》：「狐壤

 之戰，隱公獲焉。」鄭初與魯交惡，至此乃會和。《經》諱前事，故反以爲非結盟，乃渝盟。




夏，五月，辛酉

 ，公會齊侯，盟于艾。

齊地。




夏，盟于艾，始平于齊也。

此類必以史事相證乃有義。




秋，七月。

《春秋》編年首時，過則書，天道不可缺。《詩》有四始之義，《正月》、《四月》、《七月》、《十月》四篇是也。




冬，宋人取長葛。

終去年伐圍事。不言鄭者，因上文「伐鄭」可知。二《傳》：「外取邑不書，此何以書？久也。」




秋，宋人取長葛。

直録《經》文，下必有説，此本無之。 《公》《穀》二本漢師各有異同增損，《傳》在當日亦非一本。




七年，春，王三月，叔姬歸于紀。

爲伯姬之媵。《白虎通》引《公羊》：「叔姬歸于杞，明待年也」。○待年爲經制，當時不必有此禮。




滕侯卒。

小國初「卒」以不名爲正，曹以上無之。○滕雖稱侯，不嫌其爲小國。《穀梁》以無名爲狄道，與本《傳》以杞人用夷禮則夷之同。《曲禮》「夷狄雖大曰子」，滕、杞并稱「子」，故以夷狄説之。




春，滕侯卒。

凡見《經》皆百里侯國。《經》方伯乃稱侯，以伯、子、男爲卒正以下之稱，故見《經》小國多非本爵。滕于此及十一年來朝見本爵，以後見《經》皆稱「子」，與薛同爲本爵託號并見之國。以二國皆卒正下等。于此見義，其餘可知。


 不書名，未同盟也。

滕小國，不以同盟之禮待之，如今小國不入公法，非爲大國言，故三發傳在滕、薛、杞，均小國。


 凡

此「五十凡」之一，杜以爲周公舊例。


 諸侯同盟，

二伯、方伯及卒正上等乃待以同盟。


 于是稱名，故薨則赴以名，

就《經》例言之。


 告終稱嗣也，以繼好息民，謂之禮經。

此爲大國定例，惟滕、薛、杞在卒正下等。三發此凡，杜注誤據以説大國。




夏，城中丘。

《穀梁》：「凡城之志，皆譏也。」不譏則不書。




夏，城中丘，書不時也。

書城各有所取，此于夏書，上下無起文，以見不時。




齊侯使其弟年來聘。

母弟稱弟。




齊侯使夷仲年來聘，結艾之盟也。

諸侯之弟正辭不稱「弟」，因來魯，舉其親。




秋，公伐邾。

邾與内交惡，《經》獨詳記之，以見近魯之國皆有兵事。其不書者，有所諱也。




秋，宋及鄭平。

外平不書。


 七月，庚申，盟于宿。

外盟不書，有所見乃書。


 公伐邾，爲宋討也。

欲以求宋好。




冬，天王使凡伯來聘。

凡伯，天子大夫。許叔重《異義》「《公羊》説『天子不下聘』」，《穀梁》：「下聘非正。」《傳》及《周禮》則均言下聘。今定爲方伯以上得下聘，從《左氏》；卒正以下不下聘，從二《傳》。考《經》于朝魯之卒正言魯下聘，公孫兹如牟，則連帥亦有聘，下行二等而止。則知天子亦得聘二伯、方伯也。


 戎伐凡伯于楚丘以歸。

戎，《穀梁》：「衛也。」楚丘，衛地，以地知爲衛。「伐」爲國辭，一人而曰伐者，天子之大夫受地視子男，故得以國辭言之。




初，戎朝于周，

朝王。


 發幣于公卿，

王引之説：「發幣，猶致幣也。」


 凡伯弗賓。

與衛有隙。


 冬，王使凡伯來聘，還，

從魯還。


 戎伐之于楚丘以歸。

執之歸于衛也。衛篤從中國，《經》有内衛之例。伐王使不可言，故託之戎，如《公羊》以貿戎爲晉，以爲此非中國所爲，戎狄則或有之爾。《傳》及《公羊》以此爲真戎，乃緣《經》立説。《經》多託辭， 《傳》則各詳一義，須并通之。○當時諸侯與今世界相同，然無君臣統一，《春秋》乃以王法撥正之，定爲天子、諸侯各等級。執王使不可言，故避之稱「戎」，以時局推之自得。




八年，春，宋公、衛侯遇于垂。

春，齊侯將平宋、衛，

如外國居間調和。


 有會期，

期兼地言。


 宋公以幣請于衛，請先相見，

未及期。


 衛侯許之，故遇于犬丘。

犬丘，垂也，一地两名。○《曲禮》：「未及期相見曰遇。」爲《春秋》舊傳文。




三月，鄭伯使宛來歸祊。

二《傳》作「邴」。宛言「使」，爲卿不氏，貶之。貶宛即所以貶鄭伯。《公羊》以爲微者，就不氏立説。







鄭伯如二伯之辭。


 請釋泰山之祀，

二《傳》云天子不巡狩。


 而祀周公，

許田有周公廟。


 以泰山之祊易許田。

祊爲鄭之湯沐邑，在泰山下。許田爲魯之朝宿邑，近許之田，各就所近易之，以見天子不復巡狩，詣侯不復朝覲。


 三月，鄭伯使宛來歸祊，不祀泰山也。

《鄭世家》：鄭莊公怒周弗禮，與魯易祊田。


 〇

鄭二伯從天子巡狩，每岳貢兩伯之樂，非東諸侯不會泰山下。




庚寅，我入祊。

入者，拒之之辭，義不得入，故上有來歸之文，而猶言入者，以諸侯不得專地也。邑而以入言者，大天子之邑也。上文歸祊貶鄭，此書「入祊」，並以惡内也。




夏六月，已亥，蔡侯考父卒。

《穀梁》：諸侯日卒正也。


 〇

隱、桓世，陳、蔡、鄭、衛經皆以内州國待之，故記蔡卒文詳。蔡後篤從楚，乃狄之。




辛亥，宿男卒。

書卒者當名，不名者不卒之國。宿爲青州連帥小國，不日卒，日者亦明不卒。經非十八國不記卒，史所卒者經皆削之，一卒宿以明削例，與諸卒不同，爲小國一見例。




秋七月，庚午，宋公、齊侯、衛侯盟于瓦屋。

參盟之始，齊尚未伯，故序王後下。




齊人卒平宋、衛于鄭，秋會于温，盟于瓦屋，

經有盟無會，舉重也。


 以釋東門之役，禮也。

八月，葬蔡宣公。

三月而葬，不及時。經于時葬皆以五月乃書有故，則或遲或早，因其遲早以見意，不必爲實事。


 〇

葬不書日者，諸侯五月而葬，以月決者不以日計。




九月，辛卯，公及莒人盟于浮來。

書「及」，有内及外、尊及卑、大及小、主及客之别，此爲以尊及卑。人爲小國人夫在盟會之稱，所謂小國無大夫，專就盟會稱人而言，與大國之君及大夫稱人爲貶辭者不同。




公及莒人

人者，莒大夫。公不與大國大夫盟會，小國則不嫌。


 盟于浮來，以成紀好也。

螟。

冬，十有二月，無駭卒。

公孫無駭也。卒始請族，其後以展爲氏。




無駭卒，羽父請諡。

諡當作氏，音之誤。


 與族

此爲其子請氏，非無駭終身無氏，卒乃賜之也。又公孫以公孫爲氏，無待于請。杜氏以不書氏爲未賜族，大誤。公子、公孫豈待請耶？


 公問族于衆仲，衆仲對曰：

單問族氏已明，此傳因事見禮説。


 「天子建德，

建德者，因其九德錫命以國土，《尚書》所謂錫土姓，指封諸侯之事。


 因生以賜姓，

因所生地，謂若舜生于嬀汭，陳爲嬀姓。


 胙之土而命之氏，

姓者，所以統繫百世使不别也，氏者所以别子孫之所出。姓如姬姓之國皆姓姬，氏如尹氏、武氏，又以所封之國名其氏以别之，如畿内所封國名。


 諸侯

謂諸侯子孫，公孫之子。


 以字爲諡。

諡讀作氏。《史記·五帝本紀》集解引《駁五經異義》作「諸侯以字爲氏」，謂以王父字爲氏，如三家之仲、叔、季。
 

注






 因以爲族。

如宋之戴、武、宣、穆、莊之族。


 官有世功，則有官族。

以官爲氏，如司馬、司空及晉之籍氏、士氏之類。


 邑亦如之。」

以邑爲氏，如韓、趙、魏之類。


 公命以字爲「展氏」。

《公羊》：「展無駭也」，同《傳》。○上言請族，此言爲氏，氏族互文，大夫則一也。此因無駭爲公孫，于卒明請族之制，非爲未賜族，亦非貶之，特《經》託爲未賜族。君前臣名，以不稱氏爲正，此爲正例，一見明之。




九年，春，天王使南季來聘。

南，采。季，字。王大夫。




三月，癸酉，大雨，震電。

記異也。不時，故爲異。○段玉裁云：「左氏《經》如此，《傳》作『癸酉，大雨霖，以震。』以霖釋大雨。以震賅電也。」




春，王三月，癸酉，大雨霖，

爲霖， 《經》乃書「大雨」。


 以震，書始也。

杜云：「書癸酉，始雨日。」此以日月疏數見義。




庚辰，大雨雪。

此類日月不爲例，因本事必假日月而後見義。惟同屬人事，或日或時，乃爲日月例。




庚辰，大雨雪，亦如之。

八日之間再有大變。


 書時失也。

杜云：「夏之正月微陽始出，未可震電，既震電，又不當大雨雪，故皆爲時失。」


 凡雨，自三日以往爲霖。

《經》不言霖。一説霖爲大雨之誤。


 平地尺爲大雪。

雪有言大不言大之分。




挾卒。

微者，故不氏，不日月，《穀梁》以爲所挾。○《經》惟卒三卿，大夫以下不書「卒」。此微者，一見以示例。




夏，城郎。

此類當于上下文求之，屬辭以見義，如凶年不修舊，或爲兵戰防守。




夏，城郎，書不時也。

秋，七月。

冬，公會齊侯于防。

外爲主。凡齊、晉大國多言會。




冬，公會齊侯于防，謀伐宋也。

防，宋地。




十年，春，王二月，公會齊侯、鄭伯于中丘，

石門齊、鄭離盟，此有公。○杜云：「《傳》言正月會，癸丑盟。《釋例》推《經》《傳》日月，癸丑是正月二十六日，知《經》二月誤。」




春，王正月，公會齊侯、鄭伯于中丘。癸丑，盟于鄧，爲師期。

書會不書盟，略之，不舉重者，爲内諱。




夏， 翬帥師會齊人、鄭人伐宋。

翬不氏，終隱之篇貶也。貶翬故亦貶齊、鄭，避公在師之辭也。何以知公在師？上下有公，是公在師也。公在師而目翬，翬不臣也。見翬强無君，以爲弑君之先見也。




夏，五月，羽父先會齊侯、鄭伯伐宋。

雖先會亦當目公，《傳》緣《經》爲説。




六月，壬戌，公敗宋師于菅。

内魯，不言戰，直敗之而已。




六月，戊申，公會齊侯、鄭伯于老桃。

會，《經》無日例。


 壬戌，公敗宋師于菅

 。

不書會師，書敗宋，爲舉重。




辛未，取郜。辛巳，取防。

郜、防均宋邑，此後屬魯。言「取」，易辭也，明取自鄭。○此藉日月以見疏數。如上辛大雩、季辛又雩之類，《春秋》此爲一專例。《公羊》：「取邑不日，此何以日？一月而再取也。」




庚午，鄭師入郜；辛未，歸于我。庚辰，鄭師入防；辛巳，歸于我，

記取不書「入」，録末以包本。不言鄭歸于我者。内實欲之， 且不許諸侯專地。




秋，宋人、衛人入鄭。

此入鄭時，下入郕有日月，此就人事以見日月例。




秋，七月，庚寅，鄭師入郊。猶在郊，宋人、衛人入鄭，

乘虚入之。


 蔡人從之伐戴。

宋人、蔡人、衛人伐戴，鄭伯伐取之。

《公羊》：「其言伐取之何？易也。其易奈何？因其力也。」《穀梁》：「不正其因人之力而易取之，故主其事也。」○《春秋》守土之君自致削亡與併人土地，皆在譏貶之例。撥亂反正，以禮樂征伐歸之天子，各守封域，禁絶兼併，然後天下可治。




八月，壬戌，鄭伯圍戴。

三國之師在戴，故鄭伯合圍之，不復言圍者，鄭後滅戴，舉重言之。


 癸亥，克之，取三師焉。宋、衛既入鄭，而以伐戴召蔡人，蔡人怒。故不和而敗。

見鄭敗之之易。




冬，十月，壬午，齊人、鄭人入郕。

《穀梁》曰：「入，惡入者也。」郕，魯同姓。




冬，齊人，鄭人入郕，討違王命也。

不會伐宋也。




十有一年，春，滕侯、薛侯來朝。

稱侯，不嫌也。《春秋》貴賤不嫌同號，相嫌則異號。來朝不嫌，故可見本爵；若盟會，則分别尊卑，故託之伯、子、男，以異于次國稱侯。○《經》序滕常在薛上，後稱滕子、薛伯。有子貴于伯，且以明子、伯非爵。




春，滕侯、薛侯來朝，争長。

服云：「争長，先登受玉也。」○穀、鄧來朝各言之，此屢數者，《經》欲明同姓在先之旨，故因屢數來朝以見其義。本《傳》不以空言説《經》，託之争長，其説深切著明，不能移易。若在二《傳》，則但云「《春秋》之序同姓在上」而已，此《春秋説》所以云「不如見之行事之深切著明」也。


 薛侯曰：「我先封。」

以年爲次，《穀梁》所謂年同。


 滕侯曰：「我，周之卜正也；

同姓。


 薛，庶姓也，

異姓。


 我不可以後之。」

經制如此。


 公使羽父請于薛侯，

不必有其事，據《經》立説耳。


 曰：「君與滕君辱在寡人，

王引之説：「杜注不解『在』字，按《爾雅》：『在，存問之也。』」


 周諺有之曰：『山有木，工則度之；賓有禮，主則擇之。』

《禮經》，賓之器物、位次，皆主人制之。


 周之宗盟，異姓爲後。

周爲天子，晉爲二伯，則以姬姓爲先。齊則先姜，楚則先羋

 。


 寡人若朝于薛，

設爲此辭。


 不敢與諸任齒。

任，薛姓。此從主君之姓而分，各國不同。


 君若辱貺寡人，則願以滕君爲請。」

班序之説，如晉楚、晉吴之比。


 薛侯許之。

六卒正爲魯屬，故曹、滕在四異姓之先。


 乃長滕侯。

分别等級，所以息争，故曰惟禮可以已亂。○先同姓爲《春秋》特制，舉滕、薛立説，則薛可以包杞，曹爲滕比，邾、莒又爲薛比，晉爲滕比，齊、楚又爲薛比，此全《經》大例所關，非止一時之升降也。




夏，公會鄭伯于時來。

二《傳》作「夏，五月」，據《傳》亦五月事，當是本《經》脱文。




夏，公會鄭伯于郲，謀伐許也。

《春秋》之許、曹，如《詩》之鄶、曹。




秋，七月，壬午，公及齊侯、鄭伯入許。

許，《春秋》以爲鄭之卒正，故盟會常叙鄭下，且以界鄭伯曹伯次國小國之分。内不言「入」，言「入」則滅，下「許叔入許」乃復立也。




秋，七月，公會齊侯、鄭伯伐許。

當時實不僅三國，《經》惟見三國耳。


 庚辰，傅

 于許。

杜云：「傅于許城下。」


 壬午，遂入許。許莊公奔衛。

不書者，隱公之世不言「奔」、「滅」。不書「出」者，國已滅。此緣《經》立説。○諸侯滅國出奔不書者凡七：虞、虢、頓不專記事，莒去疾、郊公見不再見，萊共公國滅略之。




冬， 十月，鄭伯以虢師

鄭、虢如二伯。


 伐宋。

如王師討宋。


 壬戌，大敗宋師，以報其入鄭也。宋不告命，

下方見蔡、衛、陳從王伐鄭，故此避不言。不必告不告。


 故不書。

史有，《經》削。○宋大國，得專記事，偶有不書，《傳》以不告言之。至于晉，初則例不書，故不言不告；于例書之事，則以來告言之。此以筆削爲赴告例也。


 凡諸侯有命，告

十八國例得記事，則以爲告。


 則書。

爲《經》之筆削。


 不然則否。

在十八國亦多從削，有所見乃書之，《傳》以爲告命。


 師出臧否，亦如之。

侵伐戰敗從同。此專説兵事。必以告命爲據。 《傳》中兵事不見《經》者多，且兵事有勝敗克獲，《經》則或言侵伐或言勝敗而已，與《傳》詳略相反。若專以史例説之，必不能通。


 雖及滅國，

滅多矣，《經》書者不及十一，故《傳》滅多不見《經》，有所見乃書。


 滅不告敗，

被滅之國不必因告命乃書，不過《傳》據以爲例。


 勝不告克，

戰勝與克國， 《經》取以備卒正、連帥之數者則書之，以爲告命。


 不書于策。

如楚滅漢陽諸姬。晉多數折滅國多矣，無所見則削之，以爲不告不書。按二《傳》之言筆削，直言書不書，本《傳》之言筆削，則以告不告爲説。孔子修《春秋》，豈尚考當日之赴告？如不告，史既不書矣，又何從而知有是事？此《傳》不以空言説《經》，不以辭害意可也。




冬，十有一月，壬辰，公薨。

公薨當地，不地，非正卒。《穀梁》：「公薨何以不地？隱之不忍言也。」不書「弑」者，《春秋》爲親者諱，不可以言弑也。不書「葬」者，二《傳》云：「君弑，賊不討，不書葬。」以爲無臣子也。




羽父請殺桓公，將以求太宰。

太宰官魯不再見，當即「百官總己以聽」之冢宰。羽父時已爲卿，故更求此職。


 公曰：「爲其少故也，吾將授之矣。使營菟裘，吾將老焉。」

隱立已久，不自正，而曾以讓桓爲言，所由殺身也。


 羽父懼，反譖公于桓公，而請弑之。十一月，公祭鍾巫齊于社圃，館于寪氏。壬辰，羽父使賊殺公于寪氏，

不言弑，内大惡諱。


 立桓公而討寪氏，有死者。

諱莫如深，故并不言討事，且非真弑賊。


 不書葬，不成喪也。

二《傳》以爲無臣子，無臣子故不能成喪，與本《傳》同。

 　案：本書書名，稱謂不一。宋育仁序稱《左傳漢義證》，潘祖蔭序稱《左氏古經説漢義補證》。而本書各卷標目，亦有稱《左氏春秋古經説》、《春秋左氏古經説疏證》者。今據光緒三十四年成都中學堂刊本書首范溶題檢，定名爲《春秋左氏古經説義疏》。



注
 　「此」下疑有脱文。



注
 　曰：原作「白」，據文意改。



注
 　賵：原脱，據《説苑·脩文》補。



注
 　濮：原作「衛」，誤。據經文改。



注
 　十五月：原作「五月」，誤。衛君完于四年春遇弑，至此已十五月。



注
 　行：原作「平」，誤。《左傳》隱公三年：「夫舞所以節八音而行八風。」據改。



注
 　伐：原作「代」，據文意改。



注
 　壤：原作「壞」，據《公羊傳》改。



注
 　辛酉：原脱，據《左傳》經文改。



注
 　案：本段前有缺文。



注
 　菅：原作「管」，誤，據《左傳》改。



注
 　羋：原作「芋」，誤。



注
 　傅：原作「傳」，據《左傳》改。







春秋左氏古經説義疏卷二






桓公



元年，春，王正月。

《穀梁》：「桓無王，其曰『王』，何也？謹始也。其曰無王何？桓弟弑兄、臣弑君，天子不能定，諸侯不能救，百姓不能去，以爲無王之道，遂可至焉耳。元年有王，所以治桓也。」○《穀梁》：「國之大事日，即位大事，何以不日？以年決者不以日決也。」按，「國之大事日」一語爲日月例之根本。《釋例》云：「重事例日，輕事例時」云云，以二意，何君之説紛繁，使人駭怪；杜氏立説不多，而深得其旨。




元年，春王正月，公即位。

元年，春，公即位。

繼弑君不言「即位」，繼弑而言「即位」，如其志，以見桓之弑也。杜氏以爲實不即位，乃不言即位，全以史例説《經》，非也。




三月，公會鄭伯于垂。

垂爲内邑，杜以爲衛邑，非。此與隱八年遇垂相起。




修好于鄭。

鄭伯以璧假許田。

假不言以，言以非假也。非假而曰假，辟以地與人也。




鄭人請復祀周公，卒易祊田，

下言結祊成，祊即許田之邑名。


 公許之。三月，鄭伯以璧假許田，

近許之田，與許國之許不同。


 爲周公、祊

祊爲朝宿邑名，爲天子邑，故辟而繫之許田。


 故也。

夏，四月，丁未，公及鄭伯盟于越。

未易先會，已易又盟。公弑兄自立，欲結鄭以自固。




夏，四月，丁未，公及鄭伯盟于越，結祊成也。

祊爲邑名。故云結成。


 盟曰：「渝盟，

渝盟即鄭之渝平。


 無享國。」

盟辭如今之密約、公法條約。




秋，大水。

凡平原出水爲大水。

《公》《穀》：「高下有水災曰大水。」即本《傳》「平原出水」之變文。




冬，十月。

二年，春，王正月，戊申，宋督弑其君與夷，及其大夫孔父。

督，大夫，不氏者，爲下華氏爲卿再見也。《春秋》之法，弑賊不再見，有其末，故其始辟之。華孫來盟，即督之孫，《傳》曰：「先臣得罪宋殤公。」因後見華氏，此辟不見。




宋華父督

公子督字華父，後以華爲氏。


 見孔父

亦字，名嘉。


 之妻于路。目逆而送之，曰：「美而豔！」

此文從《宋語》録之。


 二年春，宋督攻孔氏，殺孔父而取其妻。

同爲公子兄弟也。殺兄奪嫂，蠻野之習。


 公怒。督懼，遂弑殤公。君子

《春秋》之義。


 以督爲有無君之心而後動于惡，故先書弑其君。

先書者。加損例也。本弑事在後，乃先書之，與荀息、仇牧後死不同。此《春秋》加損變易事實，非如俗説據事直書而已。




滕子來朝。

不稱侯，一見已明，故此從正辭。




三月，公會齊侯、陳侯、鄭伯于稷，以成宋亂。

「成」者，未成而成之之辭。桓與宋督同爲弑賊，相助，故不諱内惡。




會于稷，以成宋亂。爲賂故，立華氏也。

不討賊而立華氏，華氏不可見，故不氏也。




夏，四月，取郜大鼎于宋。戊申，納于太廟。

有日無月，無王也。




夏，四月，取郜大鼎于宋。戊申，納于太廟。非禮也。

秋，七月，杞侯來朝。

「杞」當作「紀」，魯屬也。稱侯者，與滕、薛相同，不嫌也。




秋，七月，杞侯來朝，不敬。杞侯歸，乃謀伐之。

蔡侯、鄭伯會于鄧。

蔡侯、鄭伯會于鄧，始懼楚也。

九月，入杞。

九月，入杞，討不敬也。

二《傳》以「紀朝」、「入杞」爲二事，《傳》以爲一事。




公及戎盟于唐。

公及戎盟于唐，修舊好也。

冬，公至自唐。

冬，公至自唐，告于廟也。凡公行，告于宗廟；反行，飲至，舍爵，策勳焉，禮也。

公還必行飲至禮。《傳》因書「至」言其禮，不謂行禮乃書，不行禮則不書。杜以爲史因行禮乃書之，以禮節定書法，非也。


 特相會，往來稱地，

所謂離不言會。


 讓事也。

除公外只一國，則不得言會。


 自參以上，則往稱地，來稱會，

必外有二國乃可言會。


 成事也。

人三成衆。




三年，春，正月，公會齊侯于嬴。

會于嬴，成昏于齊也。

夏，齊侯、衛侯胥命于蒲。

《穀梁》：「胥，相也。相命而信諭，結言而退，以是爲近古。」




公會杞侯于郕，杞求成也。

秋，七月，壬辰，朔，日有食之。既。

既，盡也。




公子翬如齊逆女。

翬于隱世不氏，于桓世氏公子，明爲桓之徒。




秋，公子翬如齊逆女。脩先君之好，

公子繫于先君。


 故曰「公子」。

《傳》于一事再見者稱不稱皆有説。餘皆稱公子，爲正例也。




九月，齊侯送姜氏于讙。

當時女多爲人所奪，故《春秋》立送迎之禮。




齊侯送姜氏，非禮也。凡公女嫁于敵國，

敵國謂尊卑相同，如魯爲方伯，則衛、陳、鄭、蔡、秦、楚、吴七國爲敵國。


 姊妹則上卿送之，以禮于先君；

姊妹與女子不同。


 公子則下卿送之。于大國，

大國，尊于我者，謂二伯，王後，齊、晉、宋是也。


 雖公子亦上卿送之。

尊尊之義。


 于天子，則諸卿皆行，

三卿同行。


 公不自送。

使人不親，惟親迎乃言親。


 于小國，

小國謂卒正以下，如莒、邾之類。


 則上大夫送之。

禮能化争已亂。




公會齊侯于讙。

夫人姜氏至自齊。

《春秋》昏禮爲新制，撥亂反正之用，故全與《經》説合。




冬，齊侯使其弟年來聘，

年，無知之父。弟，同母弟。舉其親貴，爲内辭。




冬，齊仲年來聘，致夫人也。

有年。

《春秋》不書有年，惟桓、宣書。弑君之賊，惡之也。




四年，春，正月，公狩于郎。

狩，冬田之名。于春言「狩」，明用夏時也。




春，正月，公狩于郎。

《王制》：「歲三田。」無事，夏不田也。劉子政説《穀梁》，而《説苑》亦言夏不田。惟董子説《公羊》，而《繁露》有四時田文，雖異而實同。許、鄭以此爲異，非也。


 書時，禮也。

于此言禮，明《春秋》改制用夏正，故曰「禮」。




夏，天王使宰渠伯糾來聘。

「渠」當爲采，伯爲字，糾爲名。杜以「渠」爲氏，以「伯糾」爲名，非也。




夏，周宰渠伯糾來聘。父在，故名。

《曲禮》：「父前子名，天子大夫不名。」如召伯、毛伯是也。此《傳》當言渠伯足矣。因其父在，故名之。譏世卿也。




秋，七月。

據《傳》，秋有秦師侵芮事，不書者，莊以前不見秦國，外夷狄也，




冬，十月。

據《傳》，冬有王師執芮。○桓公無王而行，天子不能誅，反下聘之，故去二時以貶之。




五年，春，正月，甲戌，己丑，陳侯鮑卒。

春，正月，甲戌，己丑，陳侯鮑卒，再赴也。

《經》書二日，如再赴者然，不書其亂，以二日見，非謂實再赴乃書二日。


 于是陳亂，文公子佗殺太子免而代之。公疾病而亂作，

二《傳》不言亂事，當以《傳》補之。


 國人分散，

二《傳》以爲陳侯病狂。以甲戌日亡，己丑日得；參之本《傳》，非病狂也，公有疾而亂作，非全以疾卒。國人分爲二黨，甲戌，太子奉公以出，敗後，己丑乃得公尸。不知死于何日，如齊桓公故事。


 故再赴。

不知實日，舉終始以見之。《傳》託于再赴，以見其争國。




夏，齊侯、鄭伯如紀。

夏，齊侯、鄭伯朝于紀。

外相如不書，此書，非如也。非如而曰如，襲紀未成也，


 欲以襲之，紀人知之。

其謀已洩，未成也。




天王使仍叔之子來聘。

仍叔之子，弱也。

武氏子不言之，此言之者，繫之于其父，是幼弱未及年也。天子使仍叔，老不自行，遂以弱子代之。較武氏子尤失禮，故《春秋》開選舉，譏世卿也。




葬陳桓公。

城祝丘。

秋，蔡人、衛人、陳人從王伐鄭。

王與四國同在豫州。「從」，如「天子出，二公從」之「從」。鄭爲二伯，今反在三國之下。




王奪鄭伯政，鄭伯不朝。秋，王以諸侯伐鄭。

《經》言「從王伐鄭」，此三國受命伐之，王不在師之辭也，


 鄭伯禦之，蔡、衛、陳皆奔。王卒亂，鄭師合以攻之，王卒大敗，祝聃射王中肩。

王中肩不可言，諱莫如深也。故爲王在師之辭不言「征」言「伐」，亦諱在王師也
 

注



 。




大雩。

秋，大雩，

言「雩」者，旱，雩而得雨也。與記災同例，所以重民也。


 書，不時也。凡祀，啟蟄而郊， 

《穀梁》：「自正月至于三月，郊之時也。」夏四月五月郊，不時也。郊祀祈農事，魯無冬至大郊之事，降殺于天子，與啟蟄之月祈穀于上帝不同。


 龍見而雩，

龍，角亢也。謂四月昏龍星體見，萬物始盛，待雨而大，故雩祭以求雨也。


 始殺而嘗，

始殺，秋也，自始殺以往皆可嘗。


 閉蟄而烝。

凡冬三月皆可烝。自閉蟄爲始，非惟一月乃可烝。《春秋》四時祭只言嘗烝，據以立説，舉秋冬可以包春夏矣。


 過則書。

常事不書，有所見乃書。故時祭惟書嘗烝， 以外皆不書。此爲過則書，當時則不書，非史例君舉必書矣。




螽。

冬，州公如曹。

州公者，青州國公，失地寓公之稱也。如曹，朝曹也。連帥事卒正，如卒正事方伯之儀。




冬，淳于公如曹，度其國危，遂不復。

國君死社稷，國危而逃，所以譏之也。




六年，春，正月，寔來。

春，自曹來朝。書曰 「寔來」，

本來朝，不書「朝」書「來」者，直來曰「來」，如祭伯爲監之比。


 不復其國也。

留魯爲寓公也。禮，諸侯不臣寓公。




夏，四月，公會紀侯于成。

《春秋》見《經》皆侯國，故統稱諸侯。此義久失，故董子以紀稱侯爲欲尊天子后父故加封其國，杜氏遂爲時王進退之説，誤矣。




夏，會于成，

二年來朝，不敬。入之三年，來求成。《經》書「六月，公會紀侯于郕」，此亦當從三年作「郕」。


 紀來諮謀齊難也。

成爲内邑，故云「來」。




秋，八月，壬午，大閱。

秋，大閱，簡車馬也。

夏之六月無事而修戎。如用兵臨敵，所以譏之。與祠兵相起。




蔡人殺陳佗。

佗一名五父。《經》云「殺陳佗」，《傳》又云「蔡人殺五父」。本《傳》以佗爲五父，與《世家》同。《公羊》何《注》以躍爲佗子，誤。本《傳》厲公名躍。




九月，丁卯，子同生。

《釋例》云：「季友與莊公同生。」按，《公羊解詁》：「其雙生也，文家據見立先生，質家據本意立後生，皆所以防愛争立也。」




九月，丁卯，子同生。

《公羊》以子同爲莊公。按，莊公之名不見《經》，史亦不得直指其名，杜氏以爲莊公與季子同生是也。


 以太子生之禮舉之：接以太牢，卜士負之，士妻食之，公與文姜、宗婦命之。

冬，紀侯來朝。

紀侯賢者，又與内爲昏姻，親魯而不能救亡，故詳録之，閔其亡也。




冬，紀侯來朝。請王命以求成于齊，公告不能。

朝聘不繫事，惟盟乃言之，内外相同。




七年春，二月，己亥，焚咸丘。

咸丘，魯地。焚者，火田也。周二月，夏十二月。以火焚取，非禮也。




夏，穀伯綏來朝。

穀爲魯邑，猶稱伯者，尚食采邑，如紀季入酅事。雖取其國，不廢其君。禮，諸侯皆有采地。○又如海洲滅國食租税事。




鄧侯吾離來朝。

蔡侯、鄭伯會于鄧，《傳》以懼楚爲言，此豫州之鄧也。此言「來朝」，與穀伯相比，則鄧爲青州國可知。




春，穀伯、鄧侯來朝。名，

《曲禮》：「諸侯不生名」。


 賤之也，

凡言「來朝」者不名，此名者，失地也。《公羊傳》曰：「貴者無後，待之以初」是也。




秋，七月。

據《傳》，秋有鄭人、齊人、衛人伐盟向事，不書。




冬，十月。

據《傳》，冬有曲沃伯誘殺晉小子侯事，不書。○是年又不書秋、冬，與四年相比。桓弑君自立，無王而行，天子不征而反聘之，諸侯不討而反朝之，不成爲年，故又去秋、冬。




八年，春，正月，己卯，烝。

烝，冬祭也。正月烝，正也，因正以見其不正也。○《春秋》祭祀田獵用夏正，故獲麟亦曰狩。




天王使家父來聘。

《春秋》八記下聘。隱二，莊、僖、宣各一，成以下無之，王室愈微也。桓獨三記，譏禮惡人也。




夏，五月，丁丑，烝。

已烝矣，何爲再言「烝」，祠，非烝也。僭天子不可言，故託之再烝也。○舊説以冬烝禮文甚備，故亦謂之烝。




秋，伐邾。

不言其人，爲内諱也。言伐者，惡公也。




冬，十月，雨雪。

今八月雨雪，太早。




祭公來，遂逆王后于紀。

後世外戚之禍當以此撥正之。天子不與外戚論婚姻，如王姬下嫁。




祭公來，

天子三公稱公。祭公、周公是也。王臣稱公，以外監者稱字，祭伯、祭仲、祭叔是也。


 遂逆王后于紀，

其曰王后者，天子無外，王命之則成矣，不如諸侯至國乃稱夫人。何以不稱使？以我主之也。


 禮也。

祭公逆王后，與單伯送王姬相對成文，皆禮也。




九年，春，紀季姜歸于京師。

漢師説王欲昏于紀，先封之爲大國，故稱紀侯，非是。




九年，春，紀季姜

稱「紀季姜」者，自我言紀，猶曰「吾季姜」。與齊侯送姜氏《傳》同，不似後世有父母拜其女如事君之禮者。《春秋》不奪人父子之親，絶歸甯之事，所以各申其尊。


 歸

記歸皆譏不親迎，如專行之辭，不使祭公得專逆事。


 于京師。

天子行在之地統稱京師，如狩于河陽亦稱京師是也。○此《春秋》存西京之義。


 凡諸侯之女行，惟王后書。

諸侯嫁女于天子不書，故歸不書；惟欲示諸侯相敵之禮，以魯爲婚主，故書之。




夏，四月。

據《傳》有楚圍鄾事。




秋，七月。

據《傳》有虢仲等伐曲沃事。




冬，曹伯使其世子射姑來朝。

曹以下不稱「使」，不記災，小國也。《春秋》方伯以上乃稱「使」。内方伯國乃記災。○《穀梁》以爲參譏之，譏曹伯、譏世子，又譏魯。




冬，曹太子來朝，

即《周禮》之「孤」。


 賓之以上卿，

次國上卿。


 禮也。

世子言朝，是攝其君，禮也。魯不以君禮待之，而待以卿禮，正名定分，故《傳》以爲禮，不使其安居父位也。




十年，春，王正月，庚申，曹伯終生卒。

隱、桓不卒卒正，卒者，明射姑爲父病攝政也。然事須稟命，今君在而行朝禮，是失臣子之道。言此所以禁後世内禪之事，不使有二君也。




十年，春，曹桓公卒。

曹卒何以日？卒正之首，從正卒例，故詳世系也。日、名則與方伯同，貴賤不相嫌，與以下之降之，見爲小國。末國則以漸而升，居首則以漸而降，互文見義也。




夏，五月，葬曹桓公。

内葬無不書日，外葬則因其尊卑以定時、月、日之例。




秋，公會衛侯于桃丘，弗遇。

弗遇者，志不相得也。弗，内辭也。公與衛約會于桃丘，後聽齊、鄭，不會公。與垂之遇公不見宋、衛同。桃丘，衛邑也。




冬，十有二月，丙午，齊侯、衛侯、鄭伯來戰于郎。

衛與齊、鄭相結，故不見公而有此戰。




冬，齊、衛、鄭來戰于郎，

不稱「侵伐」，直言「來戰」。


 我有辭也。

我以守周班爲鄭所怒，我無失理，故不使三國得加于我。


 初，北戎病齊，

在六年。


 諸侯救之，

不書，爲削例。


 鄭公子忽有功焉。齊人餼諸侯，使魯次之，

齊以鄭有功，故使先魯。


 魯以周班後鄭。

魯以周班，不肯後鄭，卒先鄭。


 鄭人怒，請師于齊，

鄭爲主兵。


 齊人以衛師助之，故不稱侵伐。

戰不言伐，舉其重也。内侵、伐皆言鄙，遠之也；郎，近邑；言「來」，舉兵深入矣。據《傳》説雖言「來戰」，亦當先言「侵伐」也。


 先書齊、衛，

不以鄭序上，言「先書」，加損例也，史文鄭在齊、衛先，《春秋》乃改之。


 王爵也。

以主客言。小國主兵，皆序大國上，如虞先晉、紀先鄭、蔡先吴是也。至于尊卑通例，無論孰爲主兵，皆以大統小，故凡有二伯在師中，皆以二伯爲主。論尊卑不分主客。尊二伯也。○此例杜氏以爲班序譜，二《傳》所略，本《傳》甚詳，此當爲左氏長義也。




十有一年，春，正月，齊人、衛人、鄭人盟于惡曹。

此皆君也，稱「人」者，貶也。何貶乎？爲滅紀貶也。




十一年，春，齊、衛、鄭、宋盟于惡曹。

杜以宋不書爲《經》闕。案，宋不與上伐，又序班宋不能在衛、鄭下，此「宋」字當同「來」字。




夏，五月，癸未，鄭伯寤生卒。

鄭爲方伯，卒例日。




夏，鄭莊公卒。

秋，七月，葬鄭莊公。

月者，方伯以上正例也。嗣子有亂，下有所見，故不去葬。




九月，宋人執鄭祭仲。

祭仲，鄭之監大夫也。天子大夫不名，然鄭稱伯、祭稱仲，皆爲字。君臣同以字見何也？因鄭以上大夫加錫爲方伯，祭仲以未加等之下大夫臣于加等之上大夫，故不嫌也。




初，祭封人仲足

隱元年《傳》稱「祭足」，是祭氏名足，字仲。仲足者，名字兼舉。封人者，封于祭者。高哀爲蕭封人，是爲附庸君，與此相比。


 有寵于莊公，莊公使爲卿。爲公娶

如翬、遂。


 鄧曼，

鄧女，曼姓。


 生昭公，故祭仲立之。

禮，監大夫當治方伯事，不與方伯本國私事。《傳》言使娶女，是執鄭國政也。非本國大夫，莊公乃命之爲卿。 《公羊》以爲鄭國大夫嘉之不名者，誤。


 宋雍氏女于鄭莊公，曰雍姞，生厲公。雍氏宗有寵于宋莊公，故誘祭仲而執之。

先儒以仲爲字，以爲鄭人，嘉之，故以字告。此用《公羊》與《傳》常例而誤者。




突歸于鄭。

突不稱公子，嫌也。名突者，如段當國之辭也。




祭仲與宋人盟，以厲公歸而立之。

歸爲善辭，此惡事也，而以歸言，不嫌也。




鄭忽出奔衛。

公侯在喪稱子，是鄭稱伯，故不得稱子，與《公羊》説同。《穀梁》以爲貶之，引此爲説明鄭忽不可稱鄭子之意。




秋，九月，丁亥，昭公奔衛。己亥，厲公立。

《傳》言二日，與《世家》同。杜以《經》無日月爲闕略，據此足證其誤。




柔會宋公、陳侯、蔡叔，盟于折。

柔者何？未命大夫也。叔者何？蔡之弟也。言蔡叔者，明蔡季當繼，兄終弟及之辭也。




公會宋公于夫鍾。

爲鄭事，宋求賂于突，突求我請于宋也。詳言宋、鄭之事，以見兵事起于細微也。




冬，十有二月，公會宋公于闞。

宋未許，故再會。此何以月？一年再會，故月之也。




十有二年，春，正月。

夏，六月，壬寅，公會杞侯、莒子，盟于曲池。

公盟例日。杞，二《傳》作「紀」，古今文字小異。




十二年，夏，盟于曲池，平杞、莒也。

杞，王後，稱子、稱伯，不稱侯。紀稱侯者屢見，知作「紀」爲長。




秋，七月，丁亥，公會宋公、燕人，盟于穀丘。

燕者，南燕也。不常叙，叙者一見例。同盟而不卒者，不在十九國内。○句瀆

 合音爲「穀」，急讀二音，合爲一字。




八月，壬辰，陳侯躍卒。

據《田世家》，淫蔡者乃躍也。《公羊》以爲佗，故校者以「佗」易「躍」，誤。




公會宋公于虚。

冬，十有一月，公會宋公于龜。

一年再會，故月。言會者，宋辭平也。此與去年相起，二年之中四會二盟，可謂親矣。乃宋不肯平，公遂與鄭伐宋。詳録以譏之，公與宋皆失之也。




丙戌，公會鄭伯，盟于武父。

公盟日，正也。




丙戌， 衛侯晉卒。

再日卒，以決其得立也。賈氏以日月蒙上爲説，非也。《經》見二日，以明不蒙上之義，知日月以本條爲斷也。




十有二月，及鄭師伐宋。

凡公出會，月皆變例，正例皆時。杜誤以變例爲正例，與日例不對。




丁未， 戰于宋。

地宋者，深入，故地國不地邑。但言戰于宋，與宋、與鄭，語未詳明，故三《傳》異説。




公欲平宋、鄭。秋，公及宋公盟于句瀆

 之丘。

七月盟于穀丘。


 宋成未可知也，故又會于虚；

八月。


 冬，又會于龜。宋公辭平。故與鄭伯盟于武父，

盟會四次，總發一《傳》，此類叙之例也。


 遂帥師而伐宋，戰焉。

但言「戰」是内敗，從内言「戰」。


 宋無信也。

詳言公與宋、鄭之事，一見例也。


 君子曰：「苟信不繼，盟無益也。《詩》云：『君子屢盟，亂是用長。』無信也。」

此《春秋》惡盟，所以許齊、衛胥命于蒲。




十有三年，春，二月，公會紀侯、鄭伯。己巳，及齊侯、宋公、衛侯、燕人戰。齊師、宋師、衛師、燕師敗績。

紀序鄭上者，主兵也。燕稱「人」，微也。戰不叙燕，叙者一見例。戰稱「人」、敗稱「師」者，敗必以衆辭。言「及」者，由内及之也。言「戰」者，由外言之也。○鄭伯下有「伐宋」二字，則文義明白。




宋多責賂于鄭，鄭不堪命，故以紀、魯

謂伐宋也。下年宋人以諸侯伐鄭，報宋之戰，與此相起。


 及齊與宋、衛、燕戰。

下年云「報宋之戰」，即此。○二《傳》以此戰爲紀與齊。紀主兵，故序鄭上。本《傳》以宋與鄭主兵，則二國皆不首序。齊之先宋者，二伯在軍，通及天下，不拘主兵也。


 不書所戰，

謂不地。


 後也。

《公羊》以不地爲近乎國，《穀梁》以不地于紀也，本《傳》以不地爲戰于宋。○據《傳》以爲戰于宋，「後」謂後期，故月下乃見己巳。三國伐宋在前，齊、衛、燕來救而敗之，日月不屬。故《傳》以爲後。




三月，葬衛宣公。

方伯葬例月，衛侯背殯而出，以爲不義之戰，直書其事而罪惡見。




夏，大水。

秋，七月。

冬，十月。

十有四年，春，正月，公會鄭伯于曹。

結魯、鄭以抗齊、宋也。此參會也，曹與鄭與公，而三公會者，惡公也。文世言鄭伯會公，莊以後通不會方伯。○《經》有月，《傳》不言，爲桓公危。




鄭人來請修好。十四年，春，會于曹。

據杜氏説，以詳略二意爲主，大事詳日，小事略時，月在中爲消息，無正例。


 曹人致餼，

曹爲主，致餼于二國，此曹會也。


 禮也。

按漢説今佚者多，悉本師法推補之，以復其舊。會于曹，爲主，致餼者，主國之禮備。《經》未詳。




無冰。

終春無冰，一時無冰也。于正月言無冰，加寒之詞。正月無冰，則終無冰矣。○此如地文者之言寒暑氣候。




夏， 五。

「夏五」者何？闕疑也。《論語》「吾猶及史之闕文」，又曰「君子于其所不知，蓋闕如也」。《春秋》筆削加損，游、夏莫贊。惡其近于詭也，故特留不改之迹以示信史。此闕疑例也。




鄭伯使其弟語來盟。

「來盟」者何？《穀梁》以爲前定之盟，與内臣蒞盟相同，盟以抗宋也。凡非前定者，聘而後盟。鄭伯突逐兄，桓弑兄，故與交最深。來盟皆不月，知「夏五」爲别條。




夏，鄭子人來尋盟，

前定之盟，與《傳》尋盟相同。○如今之密約。


 且修曹之會。

曹會即正月會。專兵者不言「使」，此何以言「使」？使聘，禮也。桓世記諸侯使聘盟皆言「弟」，所以愧桓之不弟。




秋，八月，壬申，御廩災。

《穀梁》：「邑曰火，國曰災。」《公羊》何氏説：「火自出燒之曰災。」本《傳》：「人火曰火，天火曰災。」三《傳》不同，當入異例表。




乙亥，嘗。

四時祭何以獨見烝嘗，以諸侯二者皆祫也。《經》、《傳》記言四時祭，春夏有異名而秋冬無異者，以《經》有明文也。




秋，八月，壬申，御廩災

 ，

藏粟米以爲粢盛之所。


 乙亥，

相去二日。


 嘗；書，

一小災常事，例不書。


 不害也。

「不害」者，謂粟米未全焚，猶得以嘗。譏其未易災之餘也。○外國無宗廟祭祀者，禮不備，未能行也。




冬，十有二月，丁巳，齊侯禄父卒。

齊大國，日卒，正例。




宋人以齊人、蔡人、衛人、陳人伐鄭。

言「以」者，譏宋求賂結衆以行其意也。




冬，宋人以

以者，如今之聯軍。


 諸侯伐鄭，

皆諸侯也，「人」者，貶之。


 報宋之戰也。

宋之戰在十二年。○宋以齊者，不爲小大上下之分，此就强弱多寡而説。如魯以楚、蔡以吴、宋以齊，所以者皆强大于本國，不盡關品秩也。




十有五年，春，二月，天王使家父來求車。

家者，氏也。父者，字也。稱字必以伯、仲、叔、季，不言「父」也。父者，如儀父，父與甫通，家父蓋王子也。




十五年，春，天王使家父來求車，非禮也。諸侯不貢車服，

即四方各以其職來貢也。


 天子不私求財。

《穀梁》：「周雖不求，魯不可以不共；魯雖不共，周不可以求之。」言「求」，两譏之也。○爲求金發。




三月，乙未，天王崩。

桓王也，桓十五年凡七書，詳之也。以下紀天王事略，僖、莊二王不書崩，王迹甚微。及齊桓伯，然後詳之。




夏，四月，己巳，葬齊僖公。

大國葬例月。齊、晉、宋爲大國，其葬有無時者；曹、邾、滕、薛、杞、許爲小國，其葬有無日者。至于内方伯，則以月爲正例。不用《公羊》何君之説。




五月， 鄭伯突出奔蔡。

諸侯不生名，名者，突不正而逐，正誅絶之也。




夏，厲公出奔蔡。

出奔蔡者，其母蔡女也。諸侯出奔，史作逐其君。《傳》稱「孫林父、甯殖出其君」，名在諸侯之策，是也。《春秋》不以臣加于君，乃以君出爲文。




鄭世子忽復歸于鄭。

君在稱「世子」。忽已立矣，何爲稱「世子」？明其當立也。不可稱子，稱世子則不嫌矣。奔不稱世子者，君初卒，與稱子例相混。




六月，乙亥，昭公入。

《經》言「復歸」，《傳》言「入」者，《傳》多便文，間有緣《經》立説者，須分别觀之。下《傳》當與此合爲一條。




許叔入于許。

許叔何以字？兄終弟及之詞也。




許叔

莊公弟也。


 入于許。

此復國也，何爲以「入」言之，許已滅，取國于鄭之詞。蔡季言「歸」，許叔言「入」，季有國，叔無國，故異詞。




公會齊侯于艾。

公會齊侯于艾，謀定許也。

公會齊，助突也。忽入，而許自興，故助許以與忽爲難。《傳》以爲「定許」，是也。




邾人、牟人、葛人來朝。

邾前稱「人」，葛下稱名，此因不奔天王喪而朝惡，故同稱「人」以貶之。




秋，九月，鄭伯突入于櫟。

《傳》例。獲大城曰「入」，爲本國入本國專例。




秋，鄭伯因櫟人殺檀伯，而遂居櫟。

出入皆名，惡之也。入者，内弗受也。自此以下十七年不詳鄭事，略之也。《公羊》所謂「末言耳」。




冬，十有一月，公會宋公、衛侯、陳侯于袲，伐鄭。

此納突也，不言「納」者，惡事不目也。




冬，會于袲，

本《經》與《穀梁》同。《公羊》作「公會齊侯」。


 謀伐鄭，將納厲公也。

地而後伐，《穀梁》以爲疑辭，與傳同。


 弗克

此仿《經》書「弗克納」之文。


 而還。

不加褒貶者，美惡易見，不嫌同辭也。不言「納厲公」者，不以諸侯廢置諸侯也。




十有六年，春，正月，公會宋公、蔡侯、衛侯于曹。

十六年，春，會于曹，謀伐鄭也。

再伐鄭，謀納厲公也。




夏，四月，公會宋公、衛侯、陳侯、蔡侯伐鄭。

伐皆不日，此時例也，亦不當月，月爲變。故至亦月，危之至也。




夏，伐鄭。

伐鄭者，再納突也。




秋，七月，公至自伐鄭。

至不月，月者，因伐正以納不正，故危之也。




秋，七月，公至自伐鄭，以飲至之禮也。

公致不月，此月，故《傳》以飲至爲説。杜氏以爲因行禮乃書，誤。




冬，城向。

向者何？莒之邑也。何爲城之？取莒之邑也。不可以言取，故諱言城也。




冬，城向。書，時也。

按《傳》「時」上當脱「不」字。不時而書者，以見取莒邑。《傳》但就時例言之。




十有一月，衛侯朔出奔齊。

《曲禮》：「諸侯不生名。」朔出入皆名，絶之也。《穀梁》：「朔之名，惡也，天子召而不往也。」




十一月，左公子

 洩、右公子職立公子黔牟，惠公奔齊。

出奔常例，《傳》無逐君之明文。杜氏以不言二公子逐爲罪之，誤。




十有七年，春，正月，丙辰，公會齊侯、紀侯盟于黄。

黄，内地也。




十七年，春，盟于黄，平齊、紀，且謀衛故也。

謀納朔也。當有兵事，不書者，削之也。至莊世乃克納。




二月，丙午，公會邾儀父，盟于趡。

及邾儀父

此稱字、下稱子何？紀未亡也。紀亡後乃升子，以補卒正缺也。此《春秋》進退黜陟之大法也。


 盟于趡，尋蔑之盟也。

蔑盟至此二十八年矣，故以尋盟説之也。




夏，五月，丙午，及齊師戰于奚。

夏，及齊師戰于奚。

《穀梁》：「内諱敗，舉其可道者也。不言其人，以吾敗也。不言及之者，爲内諱也。」


 疆事也。

疆事，謂邊陲之事。不如郎之戰舉兵深入也。




六月，丁丑，蔡侯封人卒。

蔡桓侯卒，蔡人召蔡季于陳。

召者，以蔡侯之遺命召之也。有君命爲正，故書「歸」，此《春秋》所謂大受命也。




秋，八月， 蔡季自陳歸于蔡。

前蔡侯在會稱叔，以起此蔡季之宜立也。




秋，蔡季自陳歸于蔡。

蔡季即獻武也，何君以爲别一人，誤。


 蔡人嘉之也。

嘉之，謂許以相及之辭。




癸巳，葬蔡桓侯。

葬皆稱公，此稱侯，正也。《春秋》于蔡以明其正，以見其餘稱公之爲假號也。董子云：「生不稱侯，葬不稱公。」因而《左傳》、《史記·蔡世家》于蔡皆稱侯，不稱公，緣《經》立説也。




及宋人、衛人伐邾。

伐邾，

邾近于我，不能保守，乃從外國伐之，自壞藩屏，謀國不臧。


 宋志也。

邾與宋近，數有兵事，故言宋志。




冬，十月，朔，日有食之。

冬，十月，朔，日有食之。不書日，官失之也。

此《傳》日月例，不爲例門之例根也。《經》中凡日食星災及冰霜雷電之類，皆以記時事，不爲例者，日食之門皆就本事而見，亦不爲例，惟人事門同一事而所書不同者乃爲例。


 天子有日官，諸侯有日御。日官居卿以底日，禮也。日御不失日，以授百官于朝。

十有八年，春，王正月，公會齊侯于濼。

濼，内邑也。




公會齊侯于濼。

此年專記内事，痛公之遇禍也。




公與夫人姜氏遂如齊。

有夫人，此「如」不爲朝。




遂及

《傳》言「及」，《經》作「與」，爲一見例。


 文姜如齊。齊侯通焉，公謫之，以告。

不言及者，夫人抗不受命也。如齊非禮

 。《公羊》無「與」字。




夏，四月，丙子，公薨于齊。

《穀梁》：「其地，于外也。」




夏，四月，丙子，享公。使公子彭生乘公，公薨于車。

爲彭生所斃。




丁酉，公之喪至自齊。

昭公喪至，殯而即位，此何以不言即位？一年不二君也。




秋，七月。

據《傳》有齊侯師于首止，殺鄭子亹、轘高渠彌事，不書者，略之也。




冬，十有二月。己丑，葬我君桓公。

弑君，不討賊不書葬。此葬者，賊在外，不責其于是復仇也。莊元年夫人孫于齊，明賊已討。






注
 　在王師也：據前文，似當作「王在師也」。



注
 　句瀆：原作「句讀」，誤。據《左傳》改。



注
 　句瀆：原作「句讀」，誤。據《左傳》改。



注
 　災：原脱，據《左傳》補。



注
 　子：原脱，據《左傳》補。



注
 　「禮」下原衍一「禮」字，據文意删。








春秋左氏古經説義疏卷三






莊公


入此世有伯。自此至昭，合爲一世。







元年，春，王正月。

元年，春， 不稱即位，

二《傳》：「繼弑君不言即位，正也。」


 文姜出

「文姜出」即見公弑于齊，非謂因文姜不在國不行禮故也。○據此可見姜氏未歸。


 故也。

劉、賈、潁云：「恩深不忍，則《傳》言『不稱』；恩淺可忍，則《傳》言『不書』。」皆非確解。




三月，夫人孫于齊。

内諱奔爲「孫」。孫者討賊之辭，明當屏之于齊。即位即言孫者，又以明莊公首在討母，故《公羊》云「三月以首事」。




三月，

《公羊》「三月以首事」，言莊公之立，首在討母。


 夫人孫于齊。

《春秋》之義，以莊當仇絶其母，緩追逸賊，親親之道。故因其在齊而以孫言之。


 不稱姜氏，

哀姜殺子不言姜，文姜弑夫不言姜氏，弑夫之罪重于殺子也。


 絶不爲親，

董、劉：絶文姜之屬，不爲不愛其母。父尊母親，討母以報父仇，而後私恩絀、大義申。


 禮也。

父母尊親無所偏倚，事變非常，不能兩全。《經》藉魯事以示父、母之輕重，又藉衛事以示祖、父之尊卑。決嫌明疑，以爲後世法，非聖人不能定此疑獄。




夏，單伯送王姬。

據天子卿有單子，今又稱字，是天子大夫爲監于魯者。二《傳》作「逆」，從魯至京師之辭；作「送」者，受天子召而使之，從京師至魯之辭也。兩義皆通。○撥正昏禮，從尊卑不相爲禮而出。




秋，築王姬之館于外。

外當地，不地，非外也。非外而曰外，明魯若不與其事者然。




秋，築王姬之館于外。

據主昏，不能在外築。


 爲外，禮也。

《公羊》：「于外，非禮也。」《穀梁》：「築之外，變之正也。」然實事築内， 《春秋》變其實而託于外。外王姬以外齊使，若未嘗至國，所以避莊公與齊接也。《公羊》與本《傳》各言一節， 《穀梁》合之乃全。本《傳》「是委君貺于草莽也」，即「于外」之説。




冬，十月，乙亥， 陳侯林卒。

詳《世家》




王使榮叔來錫桓公命，

桓公弑賊，逆天之甚，乃于葬後追錫稱謚，舉必于其重者，故去「天」以惡之。




王姬歸于齊。

歸如專行辭，絶齊侯，不使來逆。言「歸」，明魯主昏，起王不與齊侯爲禮。○王姬雖貴，仍同内女。春秋蓋蠻野之世，貴賤不相爲禮，如東洋男親王與女親王相配者多矣。《經》沿其意而改其法，王女不自嫁，使大國主之，既男女不同姓，又尊卑不相爲禮。此撥正之義，與今時勢正同。




齊師遷紀郱、
 、郚。

大國齊、宋乃言遷。遷者，取滅也。《公羊》以二伯例待齊襄，故爲之諱，且張大之。《傳》曰：「遷，亡辭也，其不地，不復見矣。」此遷而復見者，皆人遷之，與自遷不同。




二年，春，王二月，葬陳莊公

 。

月葬正例。




夏，公子慶父帥師伐于餘丘。

翬伐宋不稱公子，此稱公子者，時慶父幼。禮不貴童子，然公子貴矣，師重矣，而敵人之邑，則公子病矣。公子專兵，不免有無君之心，而卒胎弑逆之禍。帥師不言使，《白虎通義》以爲兵不從内御，今以爲弑先見。美惡各由本事而定。○公伐皆言國，此不言國，公在也。公在而曰不在，且病公已。




秋，七月，齊王姬卒。

内女卒例日，不日者，非内女也。《檀弓》：「齊穀王姬之喪，魯莊爲之服大功，或曰：由魯主，故爲之服姊妹之服；或曰：外祖母也。」前説二《傳》同，後説以爲襄公母，非新逆者。言「歸」、言「卒」，與内女同，即尊卑不相爲禮之義。




冬，十有二月，夫人姜氏會齊侯于禚。

禚，《公羊》作「郜」，内邑也。前討言孫于齊，無歸文，此從内辭，如别一姜氏者然。




夫人姜氏會齊侯于禚。書

元年夫人歸。婦人無外事，宜諱不書。


 姦也。

如非文姜，所以辟其姦。○當時齊如海外，多男女自相爲婚，姑姊妹不嫁者七人，皆嫁于桓也。外嫁之姦猶愈于自婚，故特書之，以著撥正之義。




乙酉，宋公馮卒。

馮爲弑賊，例不日卒；日卒者，不以馮主弑，爲宋宣諱也。




三年，春，王正月，溺會齊師伐衛。

内卿翬、柔皆卒，溺不卒，非卿也。所以在外稱師，在内不氏。




三年。春，溺會齊師伐衛，疾之也。

齊師者，齊侯也。不言齊侯、諱與仇伐同姓，故疾惡之也。




夏，四月，葬宋莊公。

宋葬無時例。日葬，正也。月者，危其弑。




五月，葬桓王。

夏，五月，葬桓王，

《穀梁》：「近不失崩。不志崩

 ，失天下也。」又，云「近不失崩」，謂入莊世爲近代。


 緩也。

《公羊》：「改葬也。」《穀梁》：「卻尸以求諸侯。」即謂緩葬，與本《傳》同。○緩，如《公羊》之慢葬。《經》以過時不及時明臣子之志爲經例，非事實。




秋， 紀季以酅入于齊。

稱季，是紀亡季别立之辭，即兄弟相及之例。




秋，紀季

紀小國，大夫不能以字見。故季爲兄弟相及辭，與蔡叔同。


 以酅入于齊。

以地適人當言「出奔」。此言「入」與入許、入齊相同，不嫌也。以酅服齊，存紀也。


 紀于是乎始判。

言分判爲附庸始于此。○紀季事詳《董子》。




冬，公次于滑。

次，止也，言有畏也。




冬，公次于滑，

二《傳》作「郎」。


 將會鄭伯，謀紀故也。

紀已遷，猶言救者，欲復其國。不言救紀，不敢直言救耳。


 鄭伯辭以難。凡師，

惟師乃言次。


 一宿爲舍，再宿爲信，

古有别名。記此，名學。


 過信爲次。

用兵不進，是畏敵逗遛耳。




四年，春，王二月，夫人姜氏享齊侯于祝丘。

享，二《傳》作「饗」。《禮經》鄉飲酒禮。《儀禮》本爲卿相饗禮。○公在，不言，爲公諱也。




三月，紀伯姬卒。

内女已嫁，無故不卒，卒例日。亡國，所以閔其亡國無歸。




夏，齊侯、陳侯、鄭伯遇于垂。

垂，内邑也。三國會，公在可知。不出公，諱與仇人遇也。




紀侯大去其國。

言「去」而其國固存。《公羊》後師以不言滅賢齊襄，故設九世復仇説，借譏公不能報仇，而反與仇人會饗遇狩，甚無人子之心。




紀侯不能下齊，以與紀季。

稱季，兄終弟及之辭，


 夏，紀侯大去其國。

《穀梁》賢紀侯爲常，《公羊》賢齊襄爲變。


 違齊難也。

如太王避狄故事。




六月，乙丑，齊侯葬紀伯姬，

葬，臣子事，目齊侯，病齊侯也。紀滅，伯姬無主，齊侯同姓，齊故葬之。




秋，七月。

冬，公及齊人狩于禚。

二《傳》作「郜」。自元年至此辟公，狩乃見者，狩事重。餘不復言者，一譏已明也。




五年，春，王正月。

夏，夫人姜氏如齊師。

婦人既嫁不踰竟，如齊師，踰竟也。言師，公在也。不言公，諱也。




秋，郳犂來來朝。

郳犂來與隱元年邾儀父一卒正一附庸，相比見義。




郳犂來來朝。名，

朝不稱名，在名例者，爲二十里附庸。


 未王命也。

與《穀梁》「未爵命」相同。




冬，公會齊人、宋人、陳人、蔡人伐衛。

四國皆君，因逆天子命，貶之。貶四國，即以貶公也。




冬，伐衛，納惠公也。

天王立黔牟，諸侯伐之，因辟王，故不言納朔，而言伐衛。




六年，春，王正月，王人子突救衛。

王子貴者，因不勝諸侯，故託微者而繫之以「人」，所以辟恥辱也。○《春秋》避周之號，以王字代；王人，如稱齊人、晉人。




春，王人救衛。

王人，微者也。救者善，足見伐者不正矣。




夏，六月，衛侯朔入于衛。

朔出入皆名，其惡當絶。




夏，衛侯入，

入爲篡辭，與入許、入齊不同。


 放公子黔牟于周，放甯跪于秦，

所謂緩追。


 殺左公子洩、右公子職，

當時世族政治，《春秋》乃改之。


 乃即位。

詳《世家》。




秋，公至自伐衛。 

《公羊》以致會、致伐爲説，致伐者，不敢勝天子之意。《穀梁》亦同。但師經四時不致，不致，無以見公之惡、事之成也。




螟。

書蟲災以重民食，足見農學之不明，不能去蟲害。




冬，齊人來歸衛俘。

二《傳》作「寶」。




冬，齊人來歸衛寶，

言齊人來歸，明齊爲主惡，此惡事目外、善事舉内之例。


 文姜請之也。

由會防推得之。




七年，春，夫人姜氏會齊侯于防。

防，魯北鄙也。




春，文姜會齊侯于防，

公會而主夫人，不言公，以有辟也。


 齊志也。

會，外爲主。




夏，四月，辛卯，夜，恒星不見。夜中，星隕如雨。

不見者，恒星本在天上，目力不及之辭。上「夜」字《穀梁》作「昔」。




夏，恒星不見，

恒星者，經星也。不見恒星，是獨見緯星之辭。恒星遠而行星近，夕時日初入，目力見近不見遠。以此明恒星與行星遠近。


 夜

讀作「夕」。


 明也。

恒星常居其所，因地轉晝夜，乃有隱見，故明則不見。


 星隕如雨，

《穀梁》：「著于上見于下謂之雨，著于下不見于上謂之隕。」亦發于地爲雨，雨螽是也；降于天爲隕，隕星是也。


 與雨偕也。

偕，同也，謂星隕同于雨雪之「雨」。




秋，大水。

無麥苗。

不先言苗而後言麥者，待無麥然後書無苗，變亦甚已。




秋，無麥苗，不

讀作「丕」。


 害

 嘉穀也。

水災，壞苗與麥。




冬，夫人姜氏會齊侯于穀。

八年，春，王正月，師次于郎，以俟陳人、蔡人。

言師者，諱公也。




甲午，治兵。

治，《公》作祠。




春，治兵于廟，禮也。

治兵、大閱，皆習戰也，《公羊》云：「吾將以甲午之日治兵于是」，託爲緩兵之詞，上所以言次，下接圍郕之文，與《傳》同；《穀梁》以爲因陳、蔡伐我，嚴兵待之。以《經》無明文，故爲此説。




夏，師及齊師圍郕，郕降于齊師。

公也，内外皆言師，辟之也。




仲慶父請伐齊師。公曰：「不可。我實不德，齊師何罪？罪我之由。《夏書》曰：『皋陶邁種德，德乃降。』姑務修德

 以待時乎。」

秋，師還。

還爲善詞。因滅同姓，故託之師老，與《公羊》同。




秋，師還，君子是以善魯莊公。

或以「君子曰」爲劉歆所加，考《國語》亦多言「君子曰」，知爲左氏原文。




冬，十有一月，癸未，齊無知弑其君諸兒。

《穀梁》：「大夫弑其君，以國氏者，嫌也，弑而代之也。」




僖公之母弟曰夷仲年，

即來聘之弟年。


 生公孫無知，有寵于僖公，衣服禮秩如適，襄公絀之。二人因之以作亂。遂入，殺孟陽于牀，曰：「非君也，不類。」見公足于户下，遂弑之，而立無知。初，襄公立，無常，鮑叔牙曰：「君使民慢，亂將作矣。」奉公子小白出奔莒。亂作，管夷吾、召忽奉公子糾來奔。

九年，春，齊人殺無知。

已立矣。稱殺者，討賊，不與爲君辭，與衛人殺州吁同例。




春，雍廪殺無知。

本雍氏。以私怨殺稱人，討賊，故爲衆辭。




公及齊大夫盟于蔇。

公與齊大夫盟不諱者，齊無君也。○大夫不名例，大國齊宋、小國曹有之。大國大夫尊同卿，不名；小國大夫以爲士，故不名。




公及齊大夫盟于蔇，齊無君也。

《傳》諱公與大夫盟，使若衆者。然大夫不名，亦以無君故。




夏，公伐齊，納公子糾。

二《傳》無「子」字。糾，公子，不稱公子，君前臣名也。




齊小白入于齊。

入，篡詞。氏國者，當國。




夏，公伐齊，納子糾，桓公自莒先入。

秋，七月，丁酉，葬齊襄公。

九月而葬者，賊討乃書葬也。




八月，庚申，及齊師戰于乾時。我師

 敗績。

《公羊》以不言敗爲與公，《穀梁》以不言敗爲惡内，美惡相反，各言一説。




秋，師及

不言「及之」者，爲内諱也。


 齊師戰于乾時，我師敗績。

内不言敗，言戰則敗。恐其文不顯，故特一見以明之。


 公喪戎路，傳乘而歸。

九月， 齊人取子糾，殺之。

言取，内辭也。脅我，使我殺之，我方納，不可言殺，故託之齊取。子者，貴也，宜其爲君也。




鮑叔帥師來言曰：「子糾，親也，請君討之；管、召，讐也，請受而甘心焉。」乃殺子糾于生竇。

事與《經》不同，乃見《經》義。




冬，浚洙。

洙，水名。浚，深也。本爲司空平水土之政，因有兵事，兼以防齊耳。




十年，春，王正月，公敗齊師于長勺。

内勝也，内不言戰，故直敗之而已。○據《傳》言，公將戰，齊人三鼓，則齊已陳矣。直言敗爲内外例，杜據未陳爲説，非是。




二月，公侵宋。

不至者，惡事不至也。




三月， 宋人遷宿。

遷者，滅也。不言滅而言遷者，以其地屬他國而不統之也。禮，二伯、王後皆不統國，故特見遷以明之，此《經》例也。




夏，六月，齊師、宋師次于郎。

不言伐者，宋于我無伐文。如齊當言鄙，此已深入，故諱之爲「次」。


 公敗宋師于乘丘。

夏，六月，齊師、宋師次于郎。公子偃曰：「宋師不整，可敗也。宋敗，齊必還。請擊之。」公弗許。自雩門竊出，蒙皋比而先犯之，大敗宋師于乘丘。齊師乃還。

秋，九月，荆敗蔡師于莘，以蔡侯獻舞歸。

荆與梁、徐皆爲州舉，不言揚者，因間于徐而略之也。○《經》以前見青、豫二州國，至此乃言南服荆、徐，爲三世例。




秋，九月，楚

《傳》言「楚」，《經》言「荆」，所以爲州舉。


 敗蔡師于莘，以蔡侯獻舞歸。

禮，諸侯不生名，凡伯以歸亦不名，蔡侯名者，絶其爲人所獲，恥辱太甚。然不言「獲」者，不與夷狄獲中國也。




冬，十月，齊師滅譚，譚子奔莒。

「奔」當言「出」，不言出者，國已滅矣。




冬，齊師滅譚，譚無禮也。譚子

諸侯失地名。譚已滅，譚子何爲不名？滅已明，故不名。


 奔莒，同盟故也。

《傳例》同盟例名，不名者，微國也。




十有一年，春，王正月。

夏，五月，戊寅，公敗宋師于
 。



 ，紀所遷之邑。不致者，惡事也。

夏，宋爲乘丘之役故，侵我。公禦之。宋師未陳而薄之，敗諸
 。

「未陳」即不敢爲敵之辭。二《傳》説内不言戰，言戰則敗，因内諱敗，故以言戰，爲内敗之正例。凡内敗外，故不言戰，直敗之而已，如未陳者然，所以尊内。凡大夷敗小夷亦不言戰。


 凡師，

通例，在内外例外。


 敵未陳曰「敗某師」，

兩外相敗，未陳，不言戰。


 皆陳曰「戰」，

兩軍約期戰。


 大崩曰「敗績」，

敗之甚。


 得雋

「雋」當作「獲」。《釋例》有得獲門，詳《五十凡考》。


 曰「克」，

《尚書》「克商」， 《經》只一見「克段」。


 覆而敗之曰 「取某師」，

取，易辭。


 京師敗曰「王師敗績于某」。

尊王，不使諸侯得加之，爲自敗之辭。




秋，宋大水。

《春秋》記外災，著尊卑之等差。二《傳》外災不書，如夷狄及卒正以下，無論及我不及我皆不得書。宋大國，又王後，故較諸國尤詳，五記災，三記異。




秋，宋大水，公使弔焉。

記災爲大國禮待，非因有使乃書。《傳》因《經》書災記弔災，師説耳。杜説誤。




冬，王姬歸于齊。

此齊桓娶爲夫人。《春秋》見者不再見，此何以再見？非仇讎、非在喪，元年爲變，此乃爲正者。過我也，過我即主婚之義。○二《傳》皆云：「志者，過我也。」過我即主婚之義。




冬，齊侯來逆共姬。

言歸，有逆可知。此無所避。不書來逆者，譏使卿，不親迎，故王姬有專行之辭。○經不字者，王姬尊，不同内女以伯仲見。




十有二年，春，王三月，紀叔姬歸于酅。

叔姬者，伯姬之娣也。不書者，隱之。《穀梁》：國而曰歸，此邑，言歸者，喜其得所也。○酅，紀季之邑。禮，婦人無主，歸于夫家昆弟，所以伸叔姬之志。




夏，四月。

秋，八月，甲午，宋萬弑其君捷，及其大夫仇牧。

弑事惟大國言「及」，及，累也，以尊及卑也。累數則臣亦得蒙弑名者，所以明殉君之例。




秋，宋萬弑閔公于蒙澤。遇仇牧于門，批而殺之。遇太宰督于東宫之西，又殺之。立子游，群公子奔蕭。公子御説奔亳，南宫牛、猛獲帥師圍亳。

冬，十月，宋萬出奔陳。

言奔，故月。譏失賊也。賊不討，不書葬，失德也。




冬，十月，蕭叔大心及戴、武、宣、穆、莊之族以曹師伐之。殺南宫牛于師，

戰將，故死于陳。


 殺子游于宋，

已立爲君，故殺之于都，


 立桓公。

討賊立君，義也。


 猛獲奔衛；南宫萬

不氏南宫，微者不氏。


 奔陳，

如今國事犯。


 以乘車輦其母，一日而至。宋人請猛獲于衛，衛人欲勿與。

如外國保護國事犯。


 石祁子曰：「不可。

此《春秋》大義，託之時人。


 天下之惡一也，

以嚴討賊之義，無此疆爾界。書奔，明亦爲當時所討。


 惡于宋而保于我，保之何補？

《尚書》「逋逃藪」。


 得一夫而失一國，與惡而棄好，非謀也。」

言此所以孤亂黨。


 衛人歸之。亦請南宫萬于陳，

《傳》曰：有無父之國則可，既爲賊子，人人得誅，《春秋》有許鄰國代討之義。書奔，不終其事，明當如猛獸狾犬見絶于陳。


 以賂。陳人使婦人飲之酒，而以犀革

此蠻野之法，雖聖門高弟亦不免此，足見當時程度。


 裹之。比及宋，手足皆見。宋人皆醢之。

十有三年，春，齊侯、宋人、陳人、蔡人、邾人會于北杏。

《穀梁》云：「是齊侯、宋公也，其曰人何？始疑之。」因下有伐宋事，此時桓尚未伯，至柯以後信著，乃以伯許之。○西人結密約、改舊章，與《春秋》之盟會相同。




春，會于北杏，以平宋亂。

上年弑君之亂。




夏， 六月，齊人滅遂。

遂者，兖州國。此齊侯也，因其滅，故以「人」貶之。




遂人不至。

此先師屬辭推例之説。


 夏，齊人滅遂而戍之。

爲下殲于遂張本。




秋，七月。

冬，公會齊侯，盟于柯。

晉文伐原示信，不書者，惡文也；桓公一匡九合本起于柯，其盟不日者，信之也。




盟于柯，

二《傳》有曹沬盟事，其文不見《左氏》。師説甚多，《傳》不言，略之也。


 始及齊平也。

齊桓之信始著，魯國之怨始平。○平者，如今之立和約也。




十有四年，春，齊人、陳人、曹人伐宋。

本齊侯也，因伐宋、疑之，故稱「人」。




宋人背北杏之會。

會時有條約，如葵丘盟辭，宋背約。


 十四年，春，諸侯伐宋。

如海外聯軍。




夏，單伯會伐宋。

單伯者，監也。桓公初伯，收監者之權反之天子，此二伯之大義也。以下不言王臣會伐諸侯矣。




齊請師于周

 ，

大伯代

 天子征伐，如司馬掌九伐，故請師。


 單伯會之。

元年送王姬，二《傳》作「逆」，以單伯從内大夫例故也。又方伯如卿，監大夫專司方伯公事，故齊師請于周。周可，命單伯帥往會。○單伯不列序而言會者，後會也。


 取成于宋而還。

取成之「成」與齊平之「平」相同，故《穀梁》曰：「會，事之成也。」




秋，七月，荆入蔡。

荆再見皆爲蔡事。《春秋》所以夷蔡者，以夷狄治夷狄也。




楚子以蔡侯滅息，

滅息不書者，方治中國，故略于南方。


 遂伐蔡。秋，七月，楚入蔡。

《經》言荆不言楚者，州舉之也。因春秋初江淮以南無名國，與今赤道以南無名國亦以州舉相同。




冬，單伯會齊侯、宋公、衛侯、鄭伯于鄄。

《穀梁》：「復同會也。」桓伯始于北杏，至此而再，故曰「復同會」。再見監者，爲王事也。




冬，會于鄄。

《經》書王人，尹子、劉子于諸侯先，爲王會諸侯、單伯從内臣例。叙在會上，明爲魯監。因請命于周，亦如王人。


 宋服故也。

宋未服，故伐之；已服，故爲此會以定條約。




十有五年春，齊侯、宋公、陳侯、衛侯、鄭伯會于鄄。

桓之大會至此而三，且以同會起同盟也。




十五年，春，復會焉。

與《穀梁》「復同會」相同。


 齊始霸也。

此三大會爲桓會之始。《傳》云命齊桓爲卿士。霸即伯。




夏，夫人姜氏如齊。

秋，宋人、齊人、邾人伐郳。

宋叙齊上，尊卑之序，無所嫌也。邾新爲卒正，故末序之。




諸侯爲宋伐郳。

《經》言「人」者，因伐小國，故微之。




鄭人侵宋。

此時桓伯未盛，故二國同會于鄄，而有侵伐事。




鄭人間之而侵宋。

爲下伐張本。




冬，十月。

十有六年。

此年《傳》有晉武公伐夷、殺夷詭諸，周公忌父出奔虢事。夷爲下夷伯傳。




春，王正月。

夏，宋人、齊人、衛人伐鄭。

諸侯伐鄭，宋故也。

討伐宋也。鄭至此從齊，故荆又伐鄭。




秋，荆伐鄭。

鄭受楚禍甚烈，《經》多諱之者，不以夷狄治中國也。




鄭伯自櫟入，緩告于楚。

以緩告爲不禮，《傳》所言赴告緩期皆同此例。借緩急以見意，非實據赴告。


 秋，楚伐鄭及櫟，

《經》不書，略之。


 爲不禮故也。

有輕楚之心，故緩告。




冬，十有二月，會齊侯、宋公、陳侯、衛侯、鄭伯、許男、滑伯、滕子，同盟于幽。

《穀梁》：「同者，同尊周也。」中國皆在之辭也。許男、曹伯、滕子皆卒正也，何以異稱？《春秋》伯、子、男一也。滑不叙，叙者一見例。○《經》共十二同盟，始此，終于昭，齊四、晉八，故同盟爲伯辭。




同盟于幽，鄭成也。

《穀》以爲同尊周。時楚争鄭，鄭服則伯成。




邾子克卒。

曰「子」，進之也。孰進之？《春秋》進之也。與吴楚同稱子者，貴賤不嫌同號也。




十有七年，春，齊人執鄭詹。

《穀梁》：「以人執，與之辭也。」詹，微者，不志，以逃來志之也。○執君以稱爵，爲伯討；執臣以稱人，爲衆辭。




鄭不朝也。

謂貳于楚。惟大國言執，齊、晉、宋、楚是也。




夏，齊人殲于遂。

此以自殲爲文者，與鄭棄其師、梁亡相同。可見遂已亡而猶存也。○海外亡國圖恢復之事。




夏，遂因氏、頜氏、工婁氏、須遂氏饗齊戍，醉

 而殺之，齊人殲焉。

遂亡已久，志遂人之殲，在遂爲許之；在齊，譏其輕敵以自敗。○國亡矣，人民能報仇，《春秋》許之。




秋，鄭詹自齊逃來。

佞人逃來不志，志者，譏内受罪人也。○此如海外滅國殖民，受者思恢復，不堪壓制故也。




冬，多麋。

魯舊無麋，今有而且多，故異之。○此動物學，麋有所宜地，則不爲異。




十有八年，

有虢公、晉侯、鄭伯使原莊公逆王后于陳。陳嬀歸于京師，實惠后。


 春，王三月，日有食之。

《穀梁》：不言日與朔者，夜食也。夜食在地不可見，故不言日與朔。○記日食以正曆法，所以改太陽曆之誤。




夏，公追戎于濟西。

戎者，曹也。何以知爲曹？因其地濟西。《春秋》不言魯曹侵伐，諱其事，故以追言之。




不言其來，

言追知有來。


 諱之也。

《穀梁》：「不使戎邇于我。」其來故不書。




秋，有
 。

一有一亡曰有。有者，不常有之辭也。○動物土宜學，以明各地動物之有遷變。




爲災也。

冬，十月。

十有九年，春，王正月。

夏，四月。

秋，公子結媵陳人之婦于鄄。

或曰此媵陳嬀歸于京師，異姓而媵，如齊媵宋共姬。《公羊》：「諸侯一娶九女。」如衛、晉同姓之國來媵是也。○一國媵三女，三國媵九女，合大國爲十二女，宋用王禮，故亦有異姓之媵。




遂及齊侯、宋公盟。

大夫無遂事，此言遂者，因有可以安社稷、利國家者，則專之可也。




夫人姜氏如莒。

冬，齊人、宋人、陳人伐我西鄙。

宋、陳不言「伐我」，言鄙者，從齊言之。齊在西北，莒在東，邾在南。




二十年，春，王二月，夫人姜氏如莒。

夏，齊大災。

二伯乃記災，晉何以不記？西伯也。




秋，七月。

冬，齊人伐戎。

《穀梁》作「伐我」，爲齊桓諱也。去年伐我不諱，今有大災而又伐戎，甚之也。




二十有一年，

《傳》王臣有原伯，爲原仲起例，昭十二年又有原伯、原公。


 春，王正月。

夏，五月，辛酉，鄭伯突卒。

鄭稱伯，從天子大夫之例，與小國稱伯不嫌。




五月，鄭厲公卒。

秋，七月，戊戌，夫人姜氏薨。

夫人薨不地，不地爲正，地爲變。與夷薨相起。




冬，十有二月，葬鄭厲公。

七月而葬，緩也。




二十有二年，春，王正月，肆大眚。

《穀梁》：「眚，災也。」災眚謂過失之罪，大眚，過犯之大者耳，書此以杜後世輕赦之風也。○舊以《左傳》詳事，凡可疑事多缺，足見舊説

 之非。




癸丑，葬我小君文姜。

小君者，非君也，以其爲公配也。不言桓夫人者，元年夫人入齊，此如别一夫人者然。○葬稱謚，明夫人有專謚。




陳人殺其公子御寇。

世子于父世見，公子于父世不見，見者，明爲太子，非公子也。




春，陳人殺其太子御寇。

《世家》同爲世子。




夏，五月。

首時以五月者，明十二月旋相爲本之義，如比月書日食。




秋，七月，丙申，及齊高傒盟

 于防。

大國大夫尊與公逼，故盟不出公，此《春秋》所以别嫌也。○在内故不至。




冬，公如齊納幣。

納幣當使大夫，親納幣，非禮也。諱與齊女淫也，故目親納幣。納幣、親迎皆《春秋》制。○納幣爲《禮經》新制，何言與齊女淫？當時如鄫季姬皆自由結昏，《經》撥亂，乃制納幣之禮，所以遠恥。蓋納幣即所以撥自由之亂。




二十有三年，春，公至自齊。

桓會不致，此如桓。國致者，危公淫也。




祭叔來聘。

祭氏見三監者，伯、仲、叔皆是也。王臣稱祭公，必以同氏言者，起爲天子監。今言來聘，是爲監而兼爲天子行也。不言使，不得奉使也。




夏，公如齊觀社。

公如齊

三如齊皆繫事者，忘仇事齊，惡之深也。


 觀社，

《墨子》有齊社事。


 非禮也。

觀者，非常之辭，與齊女淫不可言，故託之觀社耳。


 曹劌諫

二《傳》皆直斷，本《傳》託之曹劌。


 曰：「不可。夫禮，所以整民也，

如《禮經》所以撥亂之具，或以爲無用。


 故會

《經》書諸會。


 以訓上下

尊卑。


 之則，

如今外交史。


 制財用之節，

贄、幣、賦、貢之類。


 朝

《經》之諸朝。


 以正班爵之義，

今外國班次以到先後爲序，此改良者。


 帥長幼之序，

爵同以年。《穀梁》曰年同。


 征伐

《經》書兵戰。


 以討其不然。諸侯有王，

朝覲。


 王有巡守，以大習之。

《經》書其事，所以爲後法。


 非是，

會、朝、征伐、巡守之外。


 君不舉矣。

《周禮》所無。


 君舉必書，

史例如此，非指《經》例言之。


 書而不法，後嗣何觀？」

僖二十七年《傳》；「以臣召君，不可以訓，故書曰：『天王狩于河陽。』」




公至自齊。

時致，正也。莊世以下，例往來皆月，危之甚。




荆人來聘。

荆三見直稱「荆」，此爲善事，乃稱「人」，入僖世則稱「楚」。今言來聘，起公貳于楚。




公及齊侯遇于穀。

穀，内地。本齊侯至魯，不言來言遇者，尊卑之義也。




蕭叔朝公。

蕭，宋封附庸也。稱「叔」，知三十里之字者也。朝在外不言來，外朝，《春秋》所不許也。




秋，丹桓宫楹。

丹桓宫之楹。

禮，諸侯不丹。見魯刻桷丹楹，以夸夫人，故書以譏之。




冬，十有一月，曹伯射姑卒。

初卒已日，見其爲侯也，此不日者，降從小國例。《春秋》惟内方伯卒例日，餘皆以日月爲升降也。




十有二月，甲辰，公會齊侯，盟于扈。

扈，晉邑。盟于扈，則晉自在也，不言晉者，晉未伯也。桓盟不日，日者，公貳心于晉，以危之也。




二十有四年，春，王三月，刻桓宫桷。

春，刻桓宫桷，皆非禮也。

丹楹刻桷，皆僭天子，故曰非禮。


 御孫諫曰：「臣聞之：儉，

守臣節。


 德之共也；侈，

即僭天子。


 惡之大也。

僭天子不可言。


 先君有共德，而君納諸大惡， 無乃不可乎！」

葬曹莊公。

小國之首，九卒皆葬，特筆以起爲卒正之長也。諸侯于其國内稱公，不論大國小國，從臣子辭也。




夏，公如齊逆女。

公如齊三繫事，以下不繫。納幣、觀社、逆女，三事皆非禮，所以詳女禍也。




秋，公至自齊。

公娶仇國淫女，不正其親迎也。不正而先致之，義不外公，故不使與姜氏同入。




八月，丁丑，夫人姜氏入。

秋，哀姜至。

夫人與公本同至，而一言至，一言入。入者，内拒之辭，内不可拒公，故别書「入」。




戊寅，大夫宗婦覿，用幣，

宗婦者，大夫之妻也。用幣是男女無别，明大夫雖男，見夫人亦當以女贄，不當用幣。




公使宗婦

宗婦即世婦，三夫人、九嬪、二十七世婦、八十一御妻，即外命婦百二十官之妻。


 覿，用幣，非禮也。

當時男女無别，《經》乃立此，表坊所以譏之。


 御孫曰：

以師説託之時人。


 「男贄，大者玉

《周禮》五玉。


 帛，

諸侯之贄，孤執皮幣是也。


 小者禽鳥，

《周禮》五禽。


 以章物也。

各象其德。


 女贄不過榛、栗、棗、脩，

《穀梁》：「男贄：羔、雁、雉、腒，女贄：棗、栗、腶

 脩。」《公羊》：「婦贄棗栗云乎哉？腶

 脩云乎哉？」


 以告虔也。今男女同贄，是無别也。

此宗婦用幣固屬非禮，且明大夫見夫人亦當用女贄，不能以男用幣也。


 男女之别，國之大節也，

今海外無别，《經》言此撥其亂。


 而由夫人亂之，無乃不可乎！」

以起下弑逆延及二代。男女之事，累生欲弑，延及國家，欲保國延奪，故立此制。




大水。

冬，戎侵曹。

《春秋》善事目諸侯，惡事則戎狄。如十八年公追戎于濟西，戎，曹也。今戎侵曹，戎，魯也。《經》魯與曹實有侵伐之事，而不言者，諱之也。




曹羈出奔陳。

《公羊》：「曹無大夫，其曰曹羈，賢也。」




赤歸于曹。

《公羊》：「曹無赤者，蓋郭公也。」因其名，故以爲失地之君。本《傳》杜解以赤爲曹僖公，未確。




郭公。

二十有五年，春，陳侯使女叔來聘。

女叔者，天子之大夫，爲監于方伯者。陳見二監，女叔、原仲是也。




陳女叔來聘，始結陳好也。

方伯惟陳言聘最早，明陳初從中國也。


 嘉之，

謂王臣尊于陳之大夫。


 故不名。

《穀梁》：「天子之命大夫。」按陳大夫無不名者。




夏，五月，癸丑，衛侯朔卒。

不書葬者，絶也。前出入皆名，其惡已見。




六月，辛未，朔，日有食之。鼓，用牲于社。

《穀梁》：「言日言朔，食正朔也」，「鼓，禮也；用牲，非禮也」。○西説以救日爲大愚，不知此敬天之主義。既主天，有大變，不得不改常。此屬天學，固非今日程度所知。




非常也。

言鼓牲多在六月，譏之。


 惟正月之朔，

舊以正月爲正陽之月。


 慝未作，日有食之，于是乎用幣于社，伐鼓于朝。

出文十六年《傳》文。




伯姬歸于杞。

伯姬稱「伯」，明有媵從也。不言逆者，無所見也。




秋，大水。鼓，用牲于社、于門。

《公羊》：「于社，禮也；于門，非禮也。」大水與日食皆爲陰盛，故可言「鼓」，不可言「鼓牲」。鼓牲，故必言用以别之。




亦非常也。凡天災，有幣，無牲，

或據《雲漢》以爲有牲。


 非日月之眚，不鼓。

謂鼓于朝。此大水，鼓以動衆。




冬，公子友如陳。

此内臣書「如」之始。陳不言如，因公子友乃言如，如陳，正也。如陳爲正，可見如陳葬原仲之爲變也。




二十有六年，春，公伐戎。

戎者，曹也。不言曹者，諱伐同姓也。自此以後，不託于戎，託于狄矣。




夏，公至自伐戎。

《公羊》：「得意致會，不得意致伐。」因伐同姓故也。




曹殺其大夫。

列國卿爲大夫，惟方伯爲正稱。宋尊則爲卿，曹卑則爲士，故宋、曹殺大夫不名，其餘方伯大夫無不名者。稱國以殺，殺無罪。羈奔，又殺大夫，《春秋》所以狄曹也。




秋，公會宋人、齊人伐徐。

荆、徐、梁，《春秋》三舉州。荆州舉而國楚，徐州舉何以不國？蓋徐州即蔡之國。伐之不主齊者，治夷狄先自楚也。




冬，十有二月，癸亥，朔，日有食之。

二十有七年，春，公會杞伯姬于洮。

婦人無外事。内言夫人會齊侯，外言公會杞伯姬，互見，交譏之。




春，公會杞伯姬于洮，

夫人會齊侯與此成反對。


 非事也。

即民事之事，所以譏公。


 天子非展

「展」當爲民字之誤，《論語》務民之義。


 義不巡守，

詳《白虎通》。


 諸侯非民事不舉，

《傳》之言舉不舉據禮而言。《經》例應書，以爲應舉， 《經》所不書，以爲不舉，非偶爾勤惰。


 卿非君命不越竟。

《經》言「如」爲君命，不言「如」爲私行。




夏，六月，公會齊侯、宋公、陳侯、鄭伯，同盟于幽。

齊一匡，言同者，天下諸侯皆在；晉分伯，言同指北方諸侯。同盟始此。至桓爲二伯，前猶有疑，至此内外皆從，不復疑也。昭十三年止，爲有伯之世。○齊同盟爲尊周，天下諸侯皆在；晉同盟爲外楚，北方諸侯同在之辭。




夏，同盟于幽，陳、鄭服也。

内得魯，外得宋，陳、鄭至此亦服。《穀梁》曰「得衆」，是也。




秋，公子友如陳，葬原仲。

《穀梁》：如者，諱出奔也。《公羊》：辟内難也。陳不言聘不言如，因女叔乃言聘，此因原仲乃言如，女叔、原仲皆監也。




非禮也。

不卒而葬，明非禮

 。


 原仲，

《傳》有原公、原伯，爲王臣，則此爲監可知。


 季友之舊也。

《公羊》「夷伯」傳之「季氏之孚也」，與此同義。○如朋友臨喪之事，故曰「通乎季子之私行」也。




冬，杞伯姬來。

不繫事，歸甯正例。○「七出」之説，後儒頗不以爲然，不知君子絶交不出惡聲，有簠簋不飭之意，故不宜有大惡大害之可言。立此七名，亦使出婦可嫁耳。




歸甯也。

《詩》「歸甯父母」，與此異義。○《尚書》：「其歸，視爾師、甯爾邦。」《儀禮》「歸甯乃邦」，非婦人辭。


 凡諸侯之女

謂内女。


 歸甯曰來，

直來曰來。


 出曰來歸，

絶于夫族，以母家爲家。


 夫人歸甯曰如某，

如姜氏如齊。


 出曰歸于某。

哀姜大歸于齊。




莒慶來逆叔姬。

莒無大夫，言莒慶者，接内也。逆當言「女」，不言女，不與夫婦之稱也。




杞伯來朝。

卒正事方伯有朝禮。莊世一書朝，譏朝也。杞伯與伯姬同來，非禮，故譏之。




公會齊侯于城濮。

會城濮者，謀伐衛也，故下年春即有伐衛之文。




二十有八年，春，王三月，甲寅，齊人伐衛。衛人及齊人戰，衛人敗績。

及者，有大小主客之分，此衛以主及客也。去年盟幽，衛不至，故伐之。何以不言師敗績？入衛不可不入齊，如二國皆微者之事，爲齊桓諱也。




春，齊侯伐衛，戰，敗衛師。數之以王命，取賂而還。

夏，四月，丁未

 ，邾子瑣卒。

邾，小國也， 《春秋》進之爲卒正。日者，初稱子，明不嫌也。




秋，荆伐鄭。

荆始見稱荆，繼見稱荆人，今又稱荆，仍爲州舉。因伐爲惡事而狄之也。




秋，子元以車六百乘伐鄭。

公會齊人、宋人救鄭。

善救鄭也，救者善，則伐者不善。人者，功淺不足録也。




諸侯救鄭，楚師夜遁。鄭人將奔桐丘，諜告曰「楚幕有烏」，乃止。

冬， 築郿。

二《傳》作「微」。《穀梁》以爲虞利，與《傳》小異。《傳》先叙饑而後言築，《經》先築，諱以凶年造邑也。




築郿，非都也。凡邑有宗廟先君之主曰都，無曰邑。邑曰築，都曰城。

大無麥禾。

一災不書，于無禾始追録無麥。大者，有顧之辭也。




臧孫辰告糴于齊。

大夫行不言如，則是私行也。因其一年不熟即來告請，故諱之如私行者然。




冬，饑。臧孫辰告糴于齊，禮也。

桓盟「無遏糴」，本傳專言告糴爲古制，故曰「禮也」。




二十有九年，春，新延廄。

延廄者，路馬之廄，名延也。言新，知有舊在。不言作，非新造可知。




春，新作延廄，書不時也。

修舊雖不譏，特不可與告糴并見，故曰不時。


 凡馬，日中而出，日中而入。

夏，鄭人侵許。

鄭侵伐許亟矣，故稱人以貶之。




夏，鄭人侵許。凡師，有鐘鼓曰伐，無曰侵，輕曰襲。

秋，有蜚。

《周禮》五土動物各異。蜚非中國所有，有則關夫氣候，所以記物變，即西人之「物産學」也。




秋，有蜚，爲災也。

《公羊》「記異」，與傳小異。


 凡物不爲災不書。

冬，十有二月，紀叔姬卒。

不日，紀亡已，且與葬日相起。




城諸及防。

以大及小曰及。城亦有大小也。




書，時也。凡土功，龍見而畢務，戒事也。火見而致用，水昏正而栽， 日至而畢。

三十年，春，王正月。

夏，次于成。

次，止也，有畏也，欲救鄣而不能也。




秋，七月，齊人降鄣。

鄣，紀之遺邑也，本桓之不言取而言降，諱也。




八月，癸亥，葬紀叔姬。

月卒、日葬，不葬者也。不言齊侯，葬有喪主也。




九月，庚午，朔， 日有食之。鼓，用牲于社。

冬，公及齊侯遇于魯濟。

遇者，志相得也。齊約公伐山戎，公不從，故託爲相得之辭。




冬，遇于魯濟，

濟，水名，流經數國。曰魯者，别名之，故《經》無同名之地邑。


 謀山戎也，以其病燕故也。

齊人伐山戎。

不言齊侯，愛齊侯，不使近戎。言人非貶，《春秋》所以無達例也。




三十有一年，春，築臺于郎。

魯有三臺。僭天子，不可言，故分爲三，以辟僭天子也。




夏，四月，薛伯卒。

不名者，卒正之末也。不名起不卒，昭世乃名，乃正卒。




築臺于薛。

薛、秦皆内地也，因與薛、秦同音。使若薛、秦别築二臺，則魯僅有二臺矣。




六月，齊侯來獻戎捷。

戎捷者，山戎之所捷也。此言戎者，别種，與山戎不同。




非禮也。

言來者，内齊侯也。《穀梁》：「軍得曰捷，戎，菽也。」


 凡諸侯有四夷之功，則獻于王，王以警于夷。中國則否，諸侯不相遺俘。

秋，築臺于秦。

春夏秋三時接續興造，因徭役罷盡民力，《春秋》所惡。




冬，不雨。

雨之多寡視其地之肥瘠。皇帝平天下，膏雨各得其平，故不雨。記異以明造化。




三十有二年，春，城小穀。

小穀者，非穀也。諸侯城之，以封管仲。不言封，不與專地也。




春，城小穀，爲管仲也。

劉向《七略·管子序》録有此説，城之以爲管仲邑，書之，見褒賢也。




夏，宋公、齊侯遇于梁丘。

遇禮近者爲主，外相得曰「梁丘」，内相得曰「魯濟」。外遇三，止于此。




齊侯爲楚伐鄭之故，請會于諸侯。

此有盟地。


 宋公請先見于齊侯，夏，遇于梁丘。

秋，七月，癸巳，公子牙卒。

叔牙謀弑，季子討之，不曰刺者，諱之。莊不卒大夫，卒不日，日如正卒者，爲季子諱也。




公疾，問後于叔牙，對曰：「慶父才。」問于季友，對曰：「臣以死奉般。」公曰：「鄉者牙曰『慶父材』。」成季使以君命命僖叔，待于鍼巫氏，使鍼季酖之。曰：「飲此，則有後于魯國，不然，死且無後。」飲之。歸，及逵泉

所謂將則必誅。


 而卒。立叔孫氏。

八月，癸亥，公薨于路寢。

路寢者，正寢也。男子不絶于婦人之手，以齊終也。




子般即位，次于黨氏。

除般、閔，弑皆于外，不地，亦所以正之。




冬，十月，己未，子般卒。

不葬者，未踰年之君也。未成君，則不如閔。




冬， 十月，己未，

二《傳》作「乙未」。


 共仲使圉人犖賊子般于黨氏。成季奔陳。

二《傳》以如陳葬原仲爲奔陳，本《傳》言奔陳于此，明有二次。


 立閔公。

詳《世家》。




公子慶父如齊。

慶父弑子般而言如齊，外之于齊，討賊之義也。不言奔者，爲下再奔地。此奔則罪已明，再入爲亂，則齊桓之縱逆可知已。○齊爲逋逃藪，故《公羊》以爲吾慶父。




狄伐邢。

《春秋》單言戎言狄者，非真戎狄也。此狄爲晉，因近邢而知之。晉初託戎，今又託狄，不惟爲齊桓諱，且晉方爲二伯，故亦諱之。

 　陳莊公：原作「陳桓公」，據《左傳·莊公二年》改。

 　崩：原作「葬」，據《穀梁傳》莊公三年改。



注
 　害：原脱，據《左傳》補。



注
 　德：原脱，據《左傳》補。



注
 　師：原作「時」，據《左傳》經文改。



注
 　于周：原脱，據《左傳》補。



注
 　代：原作「伐」，據《左傳》改。



注
 　醉：原脱，據《左傳》補。



注
 　説：原作「誤」，據文意改。



注
 　盟：原作「明」，據《左傳》經文改。



注
 　腶：原作「鍛」，據《穀梁傳》改。



注
 　腶：原作「鍛」，據《公羊傳》改。



注
 　禮：原作「葬」，據文意改。



注
 　丁未：原作「丁卯」，據《左傳》莊公二十八年經文改。








春秋左氏古經説義疏卷四






閔公


《藝文志》：《公》、《穀》十一卷，《古經》則十二卷，蓋分閔公爲一卷，故爲十二。







元年，春，王正月。

不書即位，亂故也。

繼弑君不言即位，正也。此時弑賊未討，先君未葬，其國有亂可知。




齊人救邢。

救，善事。人者，因齊桓不早救，待其敗而救之也。




狄人伐邢，齊人救邢。

夏，六月，辛酉，葬我君莊公。

過時乃葬，故也。




夏，六月，葬莊公。亂故，

緩期以明有亂。


 是以緩。

《經》緩書之耳。




秋，八月，公及齊侯盟于落姑。

二《傳》皆以爲謀納季子。公與齊盟，是公之立由于齊，可見般之弑亦由于齊，託爲盟者，爲齊侯諱也。




請復季友也。

慶父專政，必無謀納季子之事，此特就《經》書盟之意言之。




季子來歸。

季子以内難奔陳，前奔不言出，再奔則反。以「來歸」言之，爲齊桓諱也。




季子

稱字稱子，貴之。


 來歸，

如内女大歸之辭。


 嘉之也。

二《傳》「喜之」。據來歸言，《傳》言「嘉之」，指稱季子言。




冬，齊仲孫來。

此齊仲孫湫也，因其來，知爲外臣。不繫事，不名，《經》若以内仲孫之文言之。




齊仲孫湫

無知亦氏仲孫，此非其子孫。


 來省難，

因魯亂而來。


 書曰

凡言「書曰」

 ，爲特别例。


 「仲孫」，

不名。大國大夫可不名，但稱孫，如宋之華孫。○二《傳》以仲孫爲慶父，特推例之説耳。本《傳》齊有仲孫之難，是齊仲年之後爲仲孫，使爲慶父，則不當繫齊，知本《傳》之説爲實。


 亦嘉之也。

「嘉」與「加等」之「加」同，即二《傳》褒進例。




二年，春，王正月，齊人遷陽。

陽，兖州國也。遷，滅也。稱「人」，微也。不言「滅」，爲桓公諱也。○昭世納北燕伯于陽，或以爲即此陽。




夏，五月，乙酉，吉禘于莊公。

禘，四時祭名。當時人尚質，不行三年喪，《經》多主期，亦如今引進泰西，用夏變夷。言吉者，未可以吉也。○《經説》藉夏、殷、周爲三世，符號由質而文，正經則爲準則。郁郁乎文，不能並見亂世昇平之故。《春秋》亦主三年，凡《墨子》夏、殷之别，則見説不見經，如《白虎通》質家三等，故《春秋》亦可曰改質從文。




夏，吉禘于莊公，速也。

當時不言喪服，亦如今西人，《春秋》乃引進之，但爲質家，《傳》據《禮經》主説，則從周尚文之義。○周喪多以期爲斷，鄒、魯先君皆不行三年，《墨子》尤力攻三年爲儒者私造僞禮，爲從先進從質。《經》言吉禘，是未至三年，曰速以譏之，此爲從周説。




秋，八月，辛丑，公薨。

秋，八月，辛丑，共仲使卜齮賊公于武闈。

閔公既立，慶父與哀姜淫益甚，慶父欲自立，又弑閔公。不地，故也。賊已討，不葬者，不討母以葬子。




九月，夫人姜氏孫于邾。

閔公之死也，哀姜與知之，故孫于邾。

文姜以妻弑夫，罪重得討，又實未討，故桓書葬，以成其討。哀姜實討而罪輕于文，故不加葬。以此之不討葬起前之討葬也。然孫亦討葬辭也。


 齊人取而殺之于夷，以其尸歸，僖公請而葬之。

此《傳》後《經》舉事，以終其事。此《傳》分年，故時有差誤。




公子慶父出奔莒。

出奔例日，有罪不日。言出者，絶之也，慶父不復見矣。




共仲奔莒。

公與夫人言「孫」，大夫言「出」、「奔」，尊卑異辭。




冬，齊高子來盟。

《傳》「有天子之守國高在」。不名，與仲孫同，謂如漢之守相，亦嘉之。宋有華孫、子哀，齊有仲孫、高子。○《春秋》惟齊大夫稱子，與尹子、單子同，明大國大夫視天子之卿。




十有二月，狄入衛。

據《傳》滅也。不言滅而言入，辟下封國也。狄，晉也，何以知之？因荀寅入于朝歌以叛知之。《春秋》書事時詭其實，不言晉者，晉爲二伯，不可滅人國，故諱也。




冬，十二月，狄人伐衛，

晉師多有狄在。惡事，目外辭。


 衛師敗績，遂滅衛。

記實事。




鄭棄其師。

鄭者，狄之也。鄭伯棄一人而兼棄其師，故有夷狄不君之辭。《穀梁傳》：「梁亡、鄭棄其師，我無加損焉，正名而已。」

春秋左氏古經説義疏卷五






僖公



元年，春，王正月。

不稱即位，公出

季子上年奉公出奔。


 故也。

《公羊》：「繼弑君。」


 公出復入，

此爲公舉。


 不書，

例書。


 諱之也。

與二《傳》同。


 諱國惡，禮也。

二《傳》爲内諱。




齊師、宋師、曹伯次于聶北，救邢。

曹獨稱伯，見齊、宋皆君。師者略之，不足乎揚。先言次，而後言救，君也進止自由，故先次後救，與叔孫豹不同。




諸侯救邢。邢人潰，

待其潰而後救之，故次。


 出奔師，

不書，爲救者諱。


 師遂逐狄人。

足見齊强狄弱。


 具邢器用而遷之，

《公羊》：「不言齊侯，不與諸侯專封。」


 師無私焉。

夏，六月，邢遷于夷儀。

閔二年傳僖之元年，齊桓公遷邢于夷儀。

此齊遷之也，以自遷爲文，辟專封也，如邢未亡者然。


 邢遷如歸。

按，此師説彙舉于閔公篇者。




齊師、宋師、曹師城邢。

夏城不時，不譏者，有爲而然，不拘時刻。何爲復言三國師？不復言，無以知其爲一事也。




夏，邢遷于夷儀，諸侯城之， 

《經》但言齊、宋、曹，大國言齊，小國言曹，諸侯皆在之辭。


 救患也。

《傳》齊桓存三亡國以屬諸侯。


 凡侯伯，

二伯也。


 救患、分災、討罪，禮也。

此爲大傳總例，後師乃分以説各條。




秋，七月，戊辰，夫人姜氏薨于夷，齊人以歸。

夷，齊地也，桓公酖殺哀姜于此。實薨在以歸後，避其事，故以爲先薨，齊侯特以喪歸耳。




閔二年傳：閔公之死也，哀姜與知之，故孫于邾。

以上説閔公編孫邾事。


 齊人取而殺之于夷，以其尸歸。

與二《傳》同。


 僖公請而葬之。

指本《經》。《傳》説具其本末，有先《經》、後《經》之分。




楚人伐鄭。

伐惡事猶稱「人」者，楚漸進也。




鄭即齊故也。

與齊争鄭。




八月，公會齊侯、宋公、鄭伯、曹伯、邾人于檉。

檉者，内邑也。




盟于犖，

犖即檉，一地二名也。


 謀救鄭也。

陳不序，從楚也；衛不序，有難也。




九月，公敗邾師于偃。

疑戰不日。邾無師言師者，以公敗録之。○内敗外則直敗之，不言戰；内諱敗不言敗，以戰爲内敗文。此内外例，非魯全以未陳勝外也。




虚丘

魯邑。


 之戍將歸者也。

魯有亂，邾使兵戍虚丘，魯、邾無怨，因兵將還，要而敗之，所以惡僖公也。




冬，十月，壬午，公子友帥師敗莒師于酈，獲莒挐。

内不言「獲」，言獲者，一見例也。




冬，莒人來求賂，

此莒伐我，不言莒伐者，戰不言伐也。


 公子友敗諸酈。

事實與二《傳》同。


 獲莒子之弟挐，

小國大夫不氏，故無稱弟者。


 非卿也，

邾、莒無命大夫。


 嘉獲之也。

嘉同喜。




十有二月，丁巳，夫人氏之喪至自齊。

夫人不稱姜者，因與弑而貶也。不貶于與弑而貶于以喪至者，從其重也。




夫人氏之喪至自齊。君子以齊人之殺哀姜也

 ，爲已甚矣，

《穀梁》：其不言姜，或曰爲齊桓諱殺同姓。與《傳》義同。


 女子，從人者也。

伯主大義，得討，但殺之爲過。




二年，春，王正月，城楚丘。

楚丘，衛邑也。城者，滅也。孰滅之？狄也。不言狄，滅者爲桓公，諱也。




閔二年傳僖二年，封衛于楚丘，衛國忘亡，諸侯城楚丘

《穀梁》：「國而曰城，此邑也，其曰城何也？封衛也。」


 而封衛焉。

按，此《左氏》别一説。○不與桓公專封，實與而文不與也。


 不書所會，

據城邢言齊、宋、曹三師。


 後也。 

《傳》例：凡諸侯會不書所會，後也，後至不書其國，避不敏也。○公後至，諸侯已會，故不列數。諸侯城緣陵，《公羊》以爲離至不可得而序，義亦同。




夏，五月，辛巳，葬我小君哀姜。

哀者，謚也。夫人當從夫謚，此特謚，非禮也。哀，惡謚，亦譏之。○閔二年《傳》：「僖公請而葬之」，終此事。




虞師、晉師滅下陽。

晉至此乃見者，以爲冀州方岳，因避齊桓，故晚見之。




夏，晉里克、荀息

經書師傳言二卿，此世尚不叙大夫專兵，不得爲貶之。


 帥師會虞師

以會者，以虞爲主。


 伐虢，

小國無師，因其先晉，故言師也。


 滅下陽。

此滅同姓也。不見其人者，方譏虞貪賂取亡，不責滅同姓。滅同姓又别見之。


 先書虞，

據晉爲主，當先叙，又虞小晉大。


 賄故也。

虞，微國也，序乎大國之上者，首惡也。因亡，受賄假道，滅國以取亡也。




秋，九月，齊侯、宋公、江人、黄人盟于貫。

此齊桓大伯，一匡天下，晉、楚分伯，各主北南，蓋用四岳之制，以南北爲綱而略于東西。西方秦不出，會雍不見，故略西岳；東方魯主東岳，見一州；徐已屬南方，爲夷狄，此晉、楚爲北南方岳之事。齊桓爲大伯，一統天下，皆其所屬。故《穀梁》以齊同盟爲尊周，晉同盟爲外楚。江、黄近楚，乃南方國，爲周南、召南所屬者，統來盟會，是爲一匡天下。○小國惟詳卒正。外國常叙許男，此不叙近國而叙荆州之江、黄，江、黄已叙，則其他可知。




秋，盟于貫，服江、黄也。

江、黄者，近楚之小國也。二《傳》皆謂大國言齊、宋，遠國言江、黄，是天下諸侯皆在之辭。




冬，十月，不雨。

《穀梁》：「不雨者，勤雨也。」




楚人侵鄭。

稱楚者，以爲荆州之小國皆在也。何以知之？因會盟見方伯爲一州皆在之辭，餘例從同。




冬，楚人伐鄭。

《經》言「侵」、《傳》言「伐」者，亦略之，避齊桓也。


 鬬章囚鄭聃伯。

《傳》四見鄭聃伯，事不書者，略之也。




三年，春，王正月，不雨。

此例本《傳》無文，杜用二《傳》説。




夏，四月，不雨。

徐人取舒。

徐者，州舉之也，明爲夷狄國。《春秋》非十九國不記事。此記徐，與梁亡同。梁爲秦封，徐爲蔡封，雖舉徐、梁，實舉蔡、秦也。○取，言易也。潁氏云：「舒有五名

 ：舒，舒庸、舒龍、舒鳩、舒城，其實一也。」




六月，雨。

言僖有憂民之志，故每時一書；文無憂民之志，故歷時總書。




自十月不雨至于五月，

歷三時之久。


 不曰旱，不爲災也。

僖勤雨，故不成災。




秋，齊侯、宋公、江人、黄人會于陽穀。

齊爲大伯，合八州皆統之，如周、召合統諸侯，不只會北方之國。




秋，會于陽穀，

《穀梁》：「陽穀之會，桓公委端
 


 笏而朝諸侯，諸侯皆諭乎桓公之志。」謀伐楚也。

爲下召陵事。




冬，公子友如齊涖盟。

涖盟例不日。




齊侯爲陽穀之會來尋盟。

尋盟承陽穀言之，是陽穀亦盟也。盟不言盟，成桓公之伯也。


 冬，公子友如齊涖盟。

據此可知上之亦盟。《穀梁》：「涖者，位也，其不日，前定也。」




楚人伐鄭。

獨言楚而不言從者，不與從夷狄以伐中國也。




楚人伐鄭。鄭伯欲成，

從楚。


 孔叔不可，曰：「齊方勤我，

陽穀齊伯方盛。


 棄德不祥。」

明德，伯者之事。○鄭從齊，故下伐楚叙在師也。




四年，春，王正月，公及齊侯、宋公、陳侯、衛侯、鄭伯、許男、曹伯侵蔡。蔡潰，遂伐楚，次于陘。

不以諸侯潰之爲文，重出蔡，與梁亡同，「侵」爲嘉蔡，「潰」爲惡蔡，義各有異。




春，齊侯以諸侯之師侵蔡。蔡潰，

民逃其上曰「潰」。


 遂伐楚。楚子使與師言曰：「君處北海，

齊地在兖州，屬恒山。《楚語》：「北正黎司地以居民。」○《莊子》：「北海之帝曰鯈。」


 寡人處南海，

荆正南。《楚語》：「南正重司天以居神。」○「南海之帝曰忽」。


 惟是風馬牛不相及也。

北海如《書·文侯之命》，南海如《甫刑》，中分天下，不相統屬，


 不虞君之涉吾地也，何故？」

《書》分天下爲二，羲爲南伯，主東南；和爲北伯，主西北。此據中分天下制度爲説。


 管仲對曰：

《經説》託之管子耳。


 「昔召康公命我先君太公曰：『五侯、

《論語》「舜有臣五人」，如五運分剛日柔人

 ，則各得五人。南四方伯爲四侯，合以楚爲五侯。此言東伯，本屬東南二州。


 九伯，

《尚書》：「民獻十夫。」《論語》：「亂臣十人。」除去齊則爲九。○此一匡天下，兼説東西，不止四州。八州八伯，合晉爲九。此兼管西伯事。


 女實征之，

楚爲方伯，在九伯内，命齊得征之。○「女實征之」二語詳《世家》。


 以夾輔周室。』

猶言一匡天下。


 賜我先君履：

「履」謂齊得節制之國，不謂齊實封如此。所言四至據九州爲説，言此以明齊得討楚之故。○五服：冠、衣、帶、裳、履。冠爲京師，履在邊鄙， 《詩》所謂「福履」即指下四至言。


 東至于海，

東以海爲境，從兖至揚皆言之，不但言齊東境淮之會是。


 西至于河，

河，西河也，葵丘之會是。雍、冀以河爲界。不及雍州者，雍爲王畿，不得言賜履。


 南至于穆陵， 

《史記索隱》：「今淮南有穆陵門。」此南方以荆、揚爲界，故楚在所履之内。淮南楚境，即此伐是也。


 北至于無棣。

《索隱》：「無棣在遼西。」此據九州疆域爲説，不專指齊境。伐山戎是也。


 爾貢

九貢，九州之貢。


 包茅不入，

《禹貢》：荆州貢苞茅。


 王祭不共，無以縮酒，寡人是徵。

求也。


 昭王

《經》不書，《傳》詳之。


 南征而不復，寡人是問。」

按《本紀》例不説書法，今云「昭王崩，不書，諱也」，疑是《左傳》説，史公引之者。


 對曰：「貢之不入，寡君之罪也，敢不共給？昭王之不復，君其問諸水濱

 ！」

夏，許男新臣卒。

成十三年，曹伯盧卒于師稱師，此不言師者，内桓師也，葬且加等也。




楚屈完來盟于師。盟于召陵。

楚大夫不氏，此氏者，尊屈完也。○此言楚來盟者，楚服也。南方諸侯皆服，此一匡天下。晉則分主南北，不相統屬也。




師進，次于陘。夏，楚子使屈完如師。師退，次于召陵。

《經》言「來盟」，《傳》言「如」，外楚也。




齊人執陳轅濤塗。

齊侯執轅濤塗。

本齊侯也。「人」者，不正其踰國而執人也。




秋，及江人、黄人伐陳。

及者，外之也。外見江、黄，則中國諸侯皆在，舉江、黄以包内，故不言其人。




秋，伐陳。

禮，賜弓矢得專征。齊二伯也，何以不言「征」，無王命也。既曰專征，雖無王命可也，何爲猶以無王命言之？專者急事，惟討賊救難

 用之，緩事不得專也。《春秋》急事亦不曰「征」何？齊、晉非受命伯， 《春秋》託之也。周制實無二伯、方伯、卒正統制控馭之事，孔子因桓、文建此制，六藝皆同。討轅濤塗之事，《穀梁》不言其人。及之者，内桓師也。




八月，公至自伐楚。

何以致伐？楚叛盟也。《穀梁》：「有二事偶，則以後事致；後事小，則以先事致。以伐楚致，大伐楚也。」




葬許穆公。

許葬皆時，小國正例也。許卒皆日、葬皆時，卒正以下正例也。許有正無變者，因不變以見其變也。○邾、滕、薛葬皆時，亦從此例。




許穆公卒于師，

伯、子、男爲一等。


 葬之以侯，

《曲禮》：「九州之牧，于外曰侯。」《春秋》託二伯于公，託方伯于侯，託卒正于伯、子、男。《傳》曰：卿可以會伯、子、男；鄭獻伯、子、男之禮。《公羊》：「小國稱伯、子、男。」又云：「伯、子、男，一也。」侯禮謂方伯之禮，即州牧之侯，非百里之侯也。


 禮也。

許本侯爵，此就七錫方伯之侯言之。伯、子、男爲一等，上公爲一等，以侯加一等也。○許以侯禮葬，而書法不異，知不以禮節而變。杜氏因儀文而改書法，自是誤説。


 凡諸侯薨

此言追錫之禮，《穀梁》以爲不追錫者，惡錫惡人也。


 于朝、會， 加一等；

各從錫命加一等。如伯、子、男爲侯，侯則爲公，公則以衮。許託稱男，實非男，如男爲實爵，進一等則得爲侯。今卒于朝會，但加一等而用侯禮，知非真爵也。


 死王事，加二等，于是有以衮斂。

言三等，是大國、次國、小國之分，即二伯、方伯、卒正之説也。加二等，則卒正用二伯之平禮，方伯用二伯之上禮，二伯加命以衮，惟死者斂用之，生者不如此。此「凡」爲禮説，與經、史無關，杜以爲五十凡之一，非也。




冬，十有二月，公孫兹帥師會齊人、宋人、衛人、鄭人、許人、曹人侵陳。

公孫兹，叔牙之子也。三家之勢成于僖公，記兹以見叔孫之始也。二伯之大夫何以不見？歸功于君，臣子之義也。




冬，叔孫戴伯帥師會諸侯之師

此伯合諸侯，侯帥伯、子、男會伯之事。


 侵陳。陳成，歸轅濤塗。

據《傳》，此諸侯之師也，其稱「人」，貶也。因轅濤塗之事而再伐陳，故譏之。歸轅濤塗不書者，略之也。




五年。

春，王正月，辛亥，朔，日南至。

劉氏説詳

 此。


 公既視朔，遂登觀臺以望，而書，

公舉必書，史書而《經》無者，常事不書也。


 禮也。

爲禮制。


 凡

此禮制不見《經》之「凡」。


 分、至、啟、閉，

二分、至，即二游。郯子以鳥名官：玄鳥氏司分者，伯趙氏

 司至者，青鳥氏司啟者，丹鳥氏司閉者。


 必書雲物，

禮則必書， 《經》絶不一見。


 爲備故也。

《儀禮》：「以五雲之物辨吉凶、水旱，降豐荒之祲象

 。」降者，蓋預下其説，使民得早爲之防備。




晉侯殺其世子申生。

殺世子母弟，目君者，甚之也。




春，

《傳》晉事與《經》有早遲，後人造爲晉用晉正之説。按，此條爲明説。據《傳》，去年十二月戊申縊于新城，今春乃接其赴告，則不得不書于春，非時曆有不同。其同者，文不備耳。


 晉侯使以殺太子申生之故來告。

此以赴告，明遲早之例。自文公入以後，晉通無來告不來告之説，皆《傳》託爲已告之辭。僖以前以爲全不告，僖以後書晉事多不必言「告」。不書、始書之間，一言此例。




杞伯姬來朝其子。

射姑名，此不名；射姑言使，此無使文。此男女之分，父得使子，母不得專之。子，世子，即下杞成公也。




夏，公孫兹如牟。

公不入方伯以下國，大夫則得如之。牟爲小國，方伯不應下聘，故《傳》以娶解之。




夏，公孫兹

兹父，慶父之子，記三家之始。


 如牟，

此爲公事。


 娶焉。

此爲遂事。○此内大夫娶于外諸侯之事，如内之高固、莒慶也。




公及齊侯、宋公、陳侯、衛侯、鄭伯、許男、曹伯會王世子于首止。

世子即《周禮》之「孤」，上異五玉之君，下異五牲之臣，間二者之間，儀文獨異。




會于首止。會王太子鄭，

《公羊》：「曷爲殊會王世子？世子貴也。世子猶世世子也。」不名者，世子尊也。


 謀寧周也。

秋，八月，諸侯盟于首止。

首止，近鄭之地。




秋，諸侯盟。

《公羊》：「諸侯何以不序？一事而再見者，前目而後凡也。」即尊世子不敢與盟也。諸侯皆百里國，《春秋》雖分爲三等，一曰侯，爲《春秋》三等爵之中，以侯爲正，舉以包上下，故稱諸侯也。


 王使周公召鄭伯曰：「吾撫女以從楚，

南岳。


 輔之以晉，

北岳。晉與楚同爲中國患。


 可以少安。」

鄭伯逃歸。不盟。

逃義曰逃，羞辱之辭。




鄭伯喜于王命，而懼其不朝于齊也，故逃歸

 ，不盟。

逃爲惡辭，因其懷二心，背衆不盟，藉故而歸，故以逃目之。




楚人滅弦，弦子奔黄。

不日，微國也。




楚鬬穀于菟

入者略之。


 滅弦，

有伯之世不可言滅，不諱者，以夷狄滅夷狄也。


 弦子奔黄。

于是江、黄、道、柏方睦于齊，皆弦姻，弦子恃之而不事楚，又不設備，故亡。言此以爲戒。




九月，戊申，朔，日有食之。

《春秋》記日食以正曆法、明天道，不爲災異休咎而言。皇帝法天，日月星辰即爲天命，即皇帝奉行之事。




冬， 晉人執虞公。

目虞公之執，罪在一人之辭。




八月，甲午，晉侯圍上陽。

虢國都。


 冬，十二月，丙子，朔，晉滅虢，

不書者，下陽已見滅文也。


 虢公醜奔京師。

不書，略之。


 師還，館于虞，遂襲虞，滅之。

不譏晉滅同姓者，方惡虞自取亡。


 執虞公

稱公者，從臣下之辭。


 及其大夫井伯，以媵秦穆姬，

不言，略之。


 而脩虞祀，且歸其職貢于王。故書曰

當言滅虞、以虞歸。


 「晉人執虞公」，罪虞，

故不言滅。凡用大師爲滅。


 且言易也。

不言入、滅而言執，易辭也。晉之滅虞，如執一人，所以惡其貪賂，自取滅亡也。




六年，春，王正月。

《傳》有晉夷吾奔梁事，云梁近秦，爲梁亡之先見。




夏，公會齊侯、宋公、陳侯、衛侯、曹伯伐鄭，圍新城。

因其新造，故以新城目之，所以見其圍邑也。




夏，諸侯伐鄭，以其逃首止之盟故也。

去年逃盟。


 圍新密，

本名密，《經》諱密而言新城，譏其不善交而徒城也。


 鄭所以不時城也。

言此從新字生義。鄭欲抗齊，又懼侵伐，故新造密城以自固。




秋，楚人圍許。

非國不言圍。圍者，兵至城下之辭。許篤從楚。圍許，一見例。




諸侯遂救許。

救許，善之也。許初在豫州，後遷于荆者，外州卒正也。外卒正叙許者，惟一見例。




秋，楚子圍許以救鄭，

《經》稱「人」，貶也，不言救鄭者，因圍許，不以善事目之，惡夷狄也。


 諸侯救許。

公在師目諸侯。諸言「救」，目善事者，内中國也。




冬，公至自伐鄭。

《穀梁》：「不以救許致何？大伐鄭也。」




乃還。

從救許後言之。




七年，春，齊人伐鄭。

凡帥師，襄以前大夫稱人者，君命也；見名氏者，譏專兵也。




齊人伐鄭。諸侯有討于鄭，未捷。

因其未捷，故再伐之。




夏，小邾子來朝。

小邾子者，郳也。因不能以名通，附邾以見，故曰「小邾」。小邾，附庸也。春秋千七百國，即有千七百附庸，皆主食閒田之君也。




鄭殺其大夫申侯。

申侯，申國之君也。禮，諸侯不臣寓公，申侯稱大夫以殺者，譏鄭也。




夏，鄭殺申侯以説于齊，

上逃盟。


 且用陳轅濤塗之譖也。

鄭有稱「人」稱「國」二例，稱國爲討無罪辭。


 初，申侯，申出也，

申後爲楚滅，見獲于楚。


 有寵于楚文王。奔鄭，

不書。


 又有寵于厲公。子文聞其死也，曰：「古人有言曰：『知臣莫若君』，弗可改也已。」

秋，七月，公會齊侯、宋公、陳世子欵、鄭世子華，盟于甯母。

言兩世子，與王世子相起。




秋，盟于甯母，謀鄭故也。

曹伯班卒。

曹卒不日何？由日而月，由月而時，以漸降之也。




公子友如齊。

如齊不繫事，聘也。外言「來聘」，内言「如」。




冬，葬曹昭公。

小國正例。不言當時不當時，略之也。




閏月，

《傳》曰「歸餘于終」，十二月之後一月。


 惠王崩。

不書，失天下也。


 襄王惡太叔帶之難，懼不立，

《年表》：「襄王立，畏太叔。」


 不發喪，而告難于齊。

《周本紀》：「二十五年，惠王崩，子襄王鄭立。母早死，後母惠后，惠后生叔帶，有寵于惠王，襄王畏之。」




八年，春，王正月，公會王人、齊侯、宋公、衛侯、許男、曹伯、陳世子欵，盟于洮。

《公羊》有「鄭世子華」四字。王人，微也，敘諸侯上者，先王命也。




春，盟于洮，謀王室也。

臣不敢與君盟，此盟王人者，諸侯自盟以謀王室，非與君不協而盟，故曰「盟王室」。




鄭伯乞盟。

上言「逃歸」，此言「乞盟」，乞者，處其所而請與，蓋酌之也。




請服也。

夏，狄伐晉。

此齊也。以二伯不可伐二伯，故託之狄也。




狄伐晉，報采桑之役也。

此因示弱于狄，故來報之速。




秋，七月，禘于太廟，用致夫人。

此言太廟，不言莊，省文可知。祫祭稱有事，大祫稱大事，此稱禘者，犆禘也，犆禘于各廟行事，何以獨目太廟？以周公臨之之辭也。何以知禘爲犆？以吉禘于莊公知之。




秋，禘， 而致哀姜焉，

言夫人不言姓氏，故三《傳》異説。然哀姜已葬，魯乃立成風爲夫人，是二事本相同。《穀梁》以爲成風，《左傳》以爲哀姜，就入廟言之，二事并行，一致一立，皆可包之。《公羊》無異説。 「不用者」，乃何君之辭。


 非禮也。

夫人有罪者，與廟絶，當討之，不得入廟。以哀姜致爲非禮，則文姜之不當致更可知。


 凡夫人不薨于寢、

哀姜薨于夷，不薨于寢，故即以説。如文姜有罪，薨于寢，便當致也。


 不殯于廟、

定姒薨，《傳》不殯于廟，《傳》言僖公請葬之，因齊討，不備禮，故不殯于廟。


 不赴于同、

孟子卒，《傳》不赴，故不稱夫人。元年，齊桓討而殺之。有罪，故不赴于同盟諸侯，亦不會葬。


 不祔于姑，

姒氏卒，《傳》曰：「不稱夫人，不赴，且不祔。」禮，妾祔于妾祖姑，是新主未入廟，既致新主，則先祔可知。


 則弗致也。

三者皆夫人禮。哀有罪見討，時未用其禮，《傳》因據以立説，非夫人喪必合此三者乃得入廟也。




冬，十有二月，丁未，天王崩。

天王崩皆日。○洮盟公在會，謀王室，則不告亦知之。王崩大事，知即當書，何必待告。




襄王定位而後發喪。

故于此乃書之，晉文遲一年乃書同此。○按，此一師之説， 《傳》脱，書于「春，鄭伯乞盟」之下。書發喪即指《經》書「天王崩」，非春定位，又至冬乃來告也。




冬，王人來告喪。

王臣不恒書，故託之告與遲告。按，洮盟謀王室，公在會，則無不知王崩之理，此《經》緩書之耳。


 難故也，

此又一師説，故與前重出。


 是以緩。

去年冬崩，經年乃來告喪，爲有叔带之難故。○按，《傳》以緩明有難，爲全書大例。凡卒葬不以時書，遲者爲有難故，難故不明，故緩以起之。




九年，春，王二月，丁丑，宋公御説卒。

宋大國，例日卒。




春，宋桓公卒。未葬，

因背殯，故下不再

 書葬。


 而襄公會諸侯，

即夏葵丘之會。


 故曰「子」。

稱子是未葬之辭。


 凡在喪，王曰「小童」，

《曲禮》：「天子未除喪曰余小子。」小童即小子之誤。


 公侯曰「子」。

禮，柩在堂，孤無外事，今背殯而出會，稱以「宋子」，當無哀矣。○按，諸侯不論尊卑五等，在喪稱「子」，其在盟會亦然，不論王事私事。至于《春秋》則假宋、陳、衛三國正稱之國以示例，凡尊卑相嫌之齊、晉、鄭、邾則通如常稱，此爲名號決嫌疑之法。




夏，公會宰周公、齊侯、宋子、衛侯、鄭伯、許男、曹伯于葵丘。

周公者，三公也。宰者何？冢宰也。王在喪中，諸侯攝政。《公羊》曰：「天子之爲政者也。」宰渠伯糾、宰咺何以亦稱宰？制國用之冢宰也。大夫秩同名異實，攝政冢宰尊，司徒爲之，不常置。制國用大夫常置之官，爲道佐七人之一。




會于葵丘，尋盟，且修好，禮也。王使宰孔賜齊侯胙，曰：「天子有事于文、武，使孔賜伯舅胙。」

《曲禮》：「二伯異姓稱伯舅。」此爲九錫作伯之證。




秋，七月，乙酉，伯姬卒。

二《傳》未嫁而卒者記二，本《傳》只此一事。下伯姬卒，以爲已嫁反室之辭。




九月，戊辰，諸侯盟于葵丘。

桓會， 《公羊》陽穀爲最盛，本《傳》與《孟子》以葵丘爲盛。《公羊》得知微之義，本《傳》與《孟子》就其隆盛者言之耳，其實不異。




秋，諸侯盟于葵丘，

言諸侯盟者，不敢盟王臣之辭。


 曰：

盟詞也。


 「凡我同盟之人，既盟之後，言歸于好。」

按此文與《孟子》同，《孟子》引盟辭與《穀梁》同。 《公羊》在陽穀，傳聞偶異，辭亦詳略不同，惟《孟子》爲詳。


 宰孔先歸，

《經》不敢盟王臣，故爲已先歸之辭。


 遇晉侯，曰：

桓會，晉侯與者多矣，如扈盟，是《經》不先見晉侯，故不言耳，非晉不與也。


 「可無會也。

知晉先此皆會，以後桓遂無盟，故宰孔以爲不必會。


 齊侯不務德而勤遠略，

《經》書盟會多以譏之，此《傳》總論桓會。


 故北伐山戎，

爲燕事。○《傳》「北至于無棣」。


 南伐楚，

召陵之師。○《傳》「南至于穆陵」。


 西

齊在東，與西相對。《鄭語》以晉爲西方國。


 爲此會，

賈氏以葵丘在汾陽。


 東略之不知，

東方或能再會。○十六年盟于淮，《傳》曰「且東略也」。淮爲淮夷，境接海。《傳》曰「東至于海」。


 西則否矣。

言桓無力及西，以後會盟皆在東。○《傳》曰「西至于河」，非齊地。


 其在亂乎？

言晉之憂在内不在外。


 君其務靖亂，無勤于行。」晉侯乃還。

甲子，晉侯佹諸卒。

晉大國，故日。




九月，晉獻公卒。

冬，晉里克殺其君之子奚齊。

不葬者，無臣子也。《春秋》上殺下曰「殺」，下殺上曰「弑」。此如兩君相殺然，罪晉侯也。




十月，里克殺奚齊于次。

喪次。


 書曰「殺其君之子」，

據不書弑君，言殺其君之子。○《公羊》：「君存稱世子，君薨稱子某，既葬稱子，踰年稱公。」爲常例。


 未葬也。

按，齊侯潘五月卒，舍以七月弑，《經》不書葬，時僅三月，本不在葬外。然舍用踰年之號，而奚齊仍繫于父，此宜以《穀梁》「國人不子」爲正。師云未葬，亦謂未葬可以稱子某也。


 荀息立公子卓以葬。 

《傳》言葬而《經》不書，以嗣子延校數世，故不葬之。




齊侯以諸侯之師伐晉。及高梁而還，討晉亂也。令不及魯，故不書。

按齊師，公無役不從，《經》削之，故云「令不及」耳。




十年，春，王正月，公如齊。

如齊不言事，朝齊也。在内

 曰「來朝」，在外曰「公如」，此方伯事二伯之禮。書公如始此月者，起桓伯衰，爲公危之。○齊初見，以一伯總統天下，晉、楚乃分南北。




狄滅温，温子奔衛。

蘇也，目温者，辟滅王臣國。不言晉，爲二伯諱。




狄滅温，

温爲晉有，諱滅天子畿内國，故以「狄」言之。


 蘇子無信也。

温爲詭名，避滅王畿國。蘇後見，復封也。


 蘇子叛王

事見莊十九年。


 即狄，

如衛孫良夫以戚叛。


 又不能于狄，

故云無信。


 狄人伐之，

狄即晉。


 王不救，故滅。

《傳》：「昔周克商，封蘇忿生以温，爲司寇。」温爲襄王所賜者。


 蘇子奔衛。

本晉滅也。




晉里克弑其君卓，及其大夫荀息。

大國乃言「弑」。及荀息何？爲與孔父仇牧同，美惡不嫌也。




九年，十一月，

《傳》在去年十一月，《經》書于今年春者，亦緩書之，不使一年弑二君，又以見踰年稱君。


 里克殺公子卓于朝，

弑專在卓。


 荀息死之。

自求殉君，以行其志。《經》據赴時，故書于春。




夏，齊侯、許男伐北戎。

北戎者，北方之戎。西曰戎，《春秋》不見西戎，言戎皆在北，此名從主人也。○晉不伐戎，齊何以再言伐戎？以戎歸齊治之也。以狄屬晉，故三言敗狄。何以或言伐、或言敗？互文見義，故齊不言治狄，晉不言治戎也。




晉殺其大夫里克。

里克弑二君，不以討賊之辭者，惠公之大夫也。皆殺也，或言弑或言殺者，别尊卑也。




夏，四月，

《經》無月，殺例時。


 周公忌父、

《經》書周公，不名。


 王子黨會齊隰朋立晉侯。

據《經》，齊、晉無相遇之文，《傳》言齊立晉侯，是齊會盟有晉可知， 《經》不言耳。


 晉侯殺里克以説。

《年表》：哀公元年，殺里克，倍秦約。




秋，七月。

冬，大雨雪。

雪，《公》作「雹」。○《經》以日月爲例。人事與災異有别，人事不從日月生義，故同一事或日或時而輕重見焉，此人事以日月爲輕重之例也。至于災異，則必因時日以見義，如八月之間書雷電與雪，不繫時，不見義。如大雩，九月以下、十月以上不月亦是。又有不可以日計，如星災、大水，非一日之事，其災異雖重，不能以日計，所以與人事不同。




十有一年，春，晉殺其大夫
 鄭父。

爲謀納重耳，故殺之。據《傳》，同殺者祁舉及七輿大夫，但言
 


 鄭者，舉重也。

春，

殺在冬，至春乃來告，逾時已久，不能補書于本月日之下，故以赴時書之。宋、衛、陳、鄭同日火，數日皆來告，時甚近，故可補書于本日。此赴告有期限之説也。


 晉使以
 鄭之亂

凡大夫有罪，諸侯討而殺，則稱人以殺，不然則否。從弑君「凡」推考而出，爲晉、齊、衛、陳、鄭之專例，宋與楚、蔡、曹、莒不在此例。凡言「大夫殺」者，兩譏之。此稱國無罪，何以譏大夫？邦有道則仕，無道則止，仕亂朝見殺，于明哲之道有未盡也。


 來告。

據赴告，故遲書。




夏，公及夫人姜氏會齊侯于陽穀。

記夫人會齊侯，參譏之也。




秋，八月，大雩。

冬，楚人伐黄。

黄，荆州國卒正。不以

 爲夷狄而以爲遠國者，外四州不言夷狄，引進之也。




黄人不歸楚貢。

楚大黄小，如今獨立與保護，《經》則以方伯、卒正言之。


 冬，楚人伐黄。

滅弦、滅温皆不書，伐滅黄書「伐」者，起桓公之不能救也。




十有二年，春，王三月，庚午，日有食之。

記日食所以明曆法，食宜在朔，今食二日，失之後。失之前者，朔在前也。○《五行志》引《傳》説，以爲食二日。




夏，楚人滅黄。

記黄之滅，見齊桓不用管子之言，爲失謀也。




黄人恃諸侯之睦于齊也，

恃遠國。


 不供楚職，

輕近國。


 曰：「自郢及我九百里，焉能害我！」

言此明齊去黄尤遠，不能擾。


 夏，楚滅黄。

《穀梁》：「貫之盟，管仲曰：『江、黄遠齊而近楚。楚，爲利之國也，若伐而不能救，則無以宗諸侯矣。』桓公不聽，遂與之盟。管仲死，楚伐江、滅黄，桓公不救，故君子閔之。」




秋，七月。

《傳》有王討子帶，子帶奔齊，管仲平戎事，不書，爲天王諱。




冬，十有二月，丁丑，陳侯杵臼卒。

諸侯有移封、遷徙、黜陟、升降例，故爲伯、爲牧、在此在彼，隨時不同。




十有三年，春，狄侵衛。

狄者，晉也。




夏，四月，葬陳宣公。

陳方伯，葬例月。




公會齊侯、宋公、陳侯、衛侯、鄭伯、許男、曹伯于鹹。

齊、晉在宋上者何？天子之三公也。齊在兖州，晉在冀州，其國何以不屬于方伯？東周爲行在所，齊、晉亦爲代巡，豫非王都，兖、冀亦非二伯也。實在二州，何爲以内臣言之？孔子曰：「其事則齊桓、晉文，其義則丘竊取之矣。」




夏，會于鹹，淮夷病杞故，

淮夷者，徐州之夷也。《公羊》以爲徐、莒是也。《經》凡外四州通不見夷狄盟會，惟一書淮夷以見例。


 且謀王室也。

爲王子帶事。




秋，九月，大雩。

九月，記時也。此日月于本事有義，不以日月爲例者，日月爲不例，此類是也。




冬，公子友如齊。

言公子如齊，見公用季子而國安，至公子卒而政衰矣。




十有四年，春，諸侯城緣陵。

諸侯城緣陵，而遷杞焉。

《公羊》曰：「孰城之？城杞也。孰滅

 之？蓋徐、莒脅之。」


 不書其人，有闕也。

《穀梁》：「其曰諸侯，散辭

 也。聚而曰散何？諸侯城，有散辭也，桓德衰矣。」○其人有闕，即《穀梁》「散辭」之説。鄭君説與《傳》相通。




夏，六月，季姬及鄫子遇于防。

言遇，如專行之辭。《春秋》以前男女自由結昏，亦如海外。《經》乃立昏禮，用媒妁，使父母主之，撥亂反正。


 使鄫子來朝。

本來請己，書曰「來朝」，即撥其亂。○服説季姬不言鄫，爲在室辭。當時諸侯男女遠出淫佚，如公如齊觀社，皆自由結昏。




鄫

《經》無「鄫」字，就禮言之，當爲夫婦辭。


 季姬來寧，

撥亂反正。《經》猶留野佅踪蹟，《傳》就文明立説。亦如吴楚稱王，諱之曰「子」，以臣召君而書「王狩」，董子所云「書事詭實」。


 公怒，

女家絶男家。


 止之。

留之不使反鄫。


 以鄫子之不朝也。夏，遇于防，而使來朝。

《傳》專爲以後立説。○《公羊》：「鄫子曷爲使乎？季姬來朝，内辭也。」非使來朝，使來請己也。面訂婚姻，不可爲訓，故《傳》特爲此説。




秋，八月，辛卯，沙鹿崩。

方伯以上得記災異，晉何以不記？外州方伯不記，二伯亦不記。此晉地，何以不繫晉？名山大川不以封。 《公羊》以爲爲天下記異，是也。




沙鹿崩，

班曰：左氏云云。


 晉卜偃曰：「期年將有大咎，幾亡國。」

據卜偃之占，專就韓戰言之，故云「期年」，懷公事乃遠占也。




狄侵鄭。

託言狄侵，爲晉諱也。託夷狄之伐中國，内中國也。外州不言夷狄之伐，外外州也。




冬，蔡侯肸卒。

不葬者，從楚也。從夷狄不葬例。




十有五年，春，王正月，公如齊。

齊、魯皆封百里，魯何爲朝齊？《春秋》朝之也。因託齊桓爲二伯，故有朝事。周制魯不朝齊。《傳》以朝爲言，《春秋》説也。




楚人伐徐。

楚，南岳伯，强國也。伐徐，諸侯當有從者，不忍以中國從夷狄，故不序。




徐

徐在東南，如今澳州在赤道南，夷之，故州舉。


 即諸夏

夏指禹，又指赤道綌絺，諸夏即《周官》「九夏」。


 故也。

楚稱人，貶也。伐徐者，從中國國之也。




三月，公會齊侯、宋公、陳侯、衛侯、鄭伯、許男、曹伯盟于牡丘，遂次于匡。

《穀梁傳》：「遂，繼事也。次，止也。有畏也。」




盟于牡丘，

盟皆有條約。


 尋

 葵丘之盟，

續舊約。


 且救徐也。

定新約。○諸侯救徐，畏楚不敢進，次匡，而使大夫救之，致敗于楚。言「次」以譏諸侯也。




公孫敖帥師及諸侯之大夫救徐。

《穀梁》：「善救徐也。」




孟穆伯帥師及諸侯之師

師，大夫也。


 救徐，諸侯

君也。


 次于匡以待之。

諸侯之大夫何以不叙，惡之也。外大夫專自此始，以前不言大夫，言人而已。諸侯在而大夫救，大夫專征伐之漸。




夏，五月，日有食之。

不書朔與日，官失之也。

《年表》同。




秋，七月，齊師、曹師伐厲。

厲，荆州國。




秋，伐厲，以救徐也。

此次匡之師伐厲，所以救徐。不救徐，緩而伐厲，致徐敗于楚。不言齊侯者，不足乎揚。




八月，螽。

蟲災例時，月者，重之。凡月皆同。




九月，公至自會。

《公羊》：「桓會不致，此何以致？久也。致不月，久則月之。」




十六年傳：齊伐厲，不克，救徐而還。

言還，當即説公至，誤脱在十六年夏。




季姬歸于鄫。

《白虎通義》：「季姬，伯姬之娣，伯姬卒，改嫁于鄫。」記防遇以明改嫁之由，故前年定約，十五月乃嫁。《公羊》以前使朝爲内辭，謂諱其不可訓者以可訓者言之。本《傳》就内諱言之，二《傳》就事實言之，兩不相妨也。




己卯，晦，

《公羊》言朔不言晦，本爲日食例，而後師誤説災戰。劉氏云：「及朔言朔，及晦言晦，人道所不及，故天震之，此爲災。成世六月甲午晦，晉侯及楚子、鄭伯戰于鄢陵，亦晦戰也。以爲晝瞑，非是。」


 震夷伯之廟。

《穀梁》：「夷伯，魯大夫。」蓋其子孫爲天子大夫監于魯，則得于魯閒田邑立廟。按，此奉命爲監，與實封不同。不當立廟而立廟，故雷震之，書以示警也。




震夷伯

《傳》：王臣夷妘諸氏采同。


 之廟，罪之也。

説桓宫、僖宫災亦如此。


 于是展氏有隱慝焉。

「展」當爲「夷」字之誤。夷伯，天子監大夫，《傳》夷妘諸其同氏者。展氏不得稱夷伯，無駭子賜氏展，其父與子皆不得氏夷稱伯。《穀梁》但云魯大夫。知非展氏。




冬，宋人伐曹。

討舊怨也。

楚人敗徐于婁林。

不日，略之。不言戰者，楚大夷，得内辭。董子：「小夷辟大夷不言戰。」楚稱人、徐舉國，亦大小之分。




楚敗徐于婁林，

《穀梁》：「夷狄

 相敗，志也。」


 徐恃救也。

諸侯不能救。下齊合徐伐英氏，以同伐，徐不序者，舉楚爲重。




十有一月，晉侯及秦伯戰于韓，獲晉侯。

不言師敗績者，君獲也，亦以遇濘而止，師未大奔故也。○《傳》記此事在雷震夷伯廟之前，《經》記于十一月者，亦遲書例也。晉初見，凡事緩書之，晉文以後乃不如此。




秦伯伐晉。

秦，梁方伯。初見不名，從王臣例，


 壬戌，戰于韓原，秦獲晉侯以歸。

君生曰獲，死曰滅；大夫生死皆曰獲，君臣之辭也。




十有六年，春，王正月，戊申，朔，隕石于宋，五。

石爲地，故五，記地震配五方。




隕石于宋，五，

《穀梁》：「後數，散辭，耳治也。」


 隕星也。

五行星即五世界，地其一也，爲轂。




是月，六鷁退飛，過宋都。

六六三十六，日食得數。○外國語言每先實後虚，經傳孔文則次序各有取義，此爲「正名學」。經義固非外語所能譒。




六鷁退飛，過宋都，

《穀梁》：「先數，聚辭，目治也。」○同一日事，分其輕重，石無知，故日之；鷁微有知，故月之，此以見日月不相蒙，或説相蒙者，誤矣。


 風也。

外異不書，宋爲王後，得記異。○風與水同爲氣化，初能馭水，久之則可御風。


 内史叔興曰：「是陰陽之事，

物理格致學。


 非吉凶所生也。」

不入占驗。




三月，壬申，公子季友卒。

名與字并見，與公弟叔肸同，賢也。○此明世卿禍始。友雖賢，子孫不宜世，世則專政。直書其事，而失自見。




夏，四月，丙申，鄫季姬卒。

嫁于諸侯，尊同有服，《經》則卒之，以明其禮。




秋，七月，甲子，公孫兹卒。

《傳》：今兹魯多大喪。

兹，叔牙子，世爲亞卿。以三家始此，故重之。




冬，十有二月，公會齊侯、宋公、陳侯、衛侯、鄭伯、許男、邢侯、曹伯于淮。

邢不叙會盟，此一見例，以明上存邢，下救齊。○邢，冀之卒正。稱侯，明本爵。其在曹上者，以稱侯故也。




會于淮，謀鄫，且東略也。

淮與葵丘爲東，山戎爲北，召陵爲南，所言地望與管子四至相同。




十七年，春，齊人、徐人伐英氏。

英氏，徐州附庸。人氏者，方十五里。




齊人爲徐伐英氏，

英稱氏，夷狄。


 以報婁林之役也。

外州不見夷狄，此見爲有國辭，引而進之也。




夏，滅項。

《公》、《穀》以爲齊滅，杜誤以爲魯滅。公未歸，滅者何人？項在汝陰，去魯甚遠，勞師千里，取不能守，亦非情理。




師

即上伐英之師，故不再言其人。


 滅項。

齊侯與公在會，别遣大夫伐英，項近英，因而滅之。


 淮之會，

淮與項近。


 公有諸侯之事，未歸，

公留，未反魯。


 而取項。

伐英，大夫生事滅項，非桓公本意。


 齊人以爲討，

怒師違節制。


 而止公。

以滅國之事魯大夫亦在行間，無所泄怒，故獨止公，非以項爲實魯滅，如取鄆之事。




秋，夫人姜氏會齊侯于卞。

聲姜以公故，

此非淫也，何爲與文姜同？所以釋前事，以爲上譏會而不譏淫。


 會齊侯于卞。

解齊侯之怒。




九月，公至自會。

公至。

書月爲見止，危公也。


 書曰「至自會」，

據止，地當目淮。


 猶有諸侯之事焉，

可見諸侯同在，因事留三時之久，非公一人。


 且諱之也。

以會致，則不見公，見止之迹，故爲内諱。○凡師説一事而有一意者，多言，且上説本意，下説兼意。




冬，十有二月，乙亥，齊侯小白卒。

齊大國，例日。




齊桓公卒。

卒後乃亂，故日。明陳侯鮑方病即亂，不知卒日，以二日卒之。


 易牙入，與寺人貂因内寵以殺群吏，而立公子無虧。孝公奔宋。十二月，乙亥，赴。

本十月乙亥卒，以十二月乙亥赴，遲六十日乃赴，即用本日。此赴用本日，非赴到之日。


 辛巳，夜，殯。

中間六十日乃殯，緩書，有難。




十有八年，春，王正月，宋公、曹伯、衛人、邾人伐齊。

據戰言伐、客言及，知惡伐齊喪，故謹而月之。宋伐齊爲納孝公，不言納，宋聽桓立愛。以外國預嗣事，故不與討亂而正其伐喪，明桓、襄皆失正也。




宋襄公以諸侯伐齊。三月，齊人殺無虧。

詳《世家》。




夏，師救齊。

救者善辭，此非善事而言救，美惡不嫌同辭也。




五月，戊寅，宋師及齊師戰于甗。齊師敗績。

《穀梁》：「戰不言伐，客不言及，言及

 ，惡宋也。」




狄救齊。

秋，八月，丁亥，葬齊桓公。

二伯正例日。




八月，葬齊桓公。

齊大國，故日。舊誤以日爲危，桓、文葬皆日，桓嗣子禍，《經》有明文，不假日以起之。




冬，邢人

 、狄人伐衛。

邢不事晉，與狄伐同姓，亦如虞人假道伐虢之事。




邢人、狄人伐衛，圍菟圃。

邢，魯之同族，故詳著其所以亡。




十有九年，春，王三月，宋人執滕子嬰齊。

不言入，爲魯諱。滕近魯，又同姓，不能救，故不言入，如在會執者然。何爲執之？以其不從伐齊也。名者，絶之。以君而見執，既不能令，又不受命，辱國失尊也。




宋人執滕宣公。

滕尚不書葬，書宣公者，《傳》别有所據。月者，謹之。




夏，六月，宋公、曹人、邾人盟于曹南。

曹南，邾也。邾書曹南，使如二事然。辟一會執二君。不日，外惡盟也。




鄫子會盟于邾。

會盟者，與陳侯如會同。盟在曹南，鄫子後至，又地邾，使如二事。




己酉，邾人執鄫子，用之。

《穀梁》：「微國之君，因邾以求與之盟

 。人因己以求與之盟，己迎而執之，惡之，故謹而日之。用之者，叩其鼻以衈社也。」




夏，宋公使邾文公

邾爲卒正，鄫爲連帥，故鄫屬于邾。


 用鄫子于次睢之社，

大國言執，邾不得言執，因一事而執二君，爲中國諱，故分惡于邾也。鄫子不名，無罪也。


 欲以屬東夷。

東夷，淮夷也。○以人爲牲，野蠻之事。




秋，宋人圍曹。

討 

《傳》言討者，皆以大臨小之辭。


 不服也。

曹從伐齊，又盟于曹南，乃從而圍之。宋惡甚矣！直書其事而罪惡見。○《傳》文在伐邢之後，所謂跳書，不必如杜説。




衛人伐邢。

秋，衛人伐邢，以報菟圃之役。

此報前伐也。稱衛人者，一州之國皆在，其餘從同。衛篤從中國，故不與齊之盟。齊與魯、陳、蔡、鄭皆從楚，宋、衛所以弱也。




冬，會陳人、蔡人、楚人、鄭人盟于齊。

《公羊》「會」上有「公」字。陳、蔡、鄭三君皆不葬， 因其從楚，《春秋》夷狄之。君不葬，以其從夷，三國同罪同罰也。




陳穆公請修好于諸侯，以無忘齊桓之德。冬，盟于齊。

此皆君也，「人」者，貶也。不言齊者，不以齊與楚盟，尊伯也。公盟不日，略之也。


 修桓公之好也。

託言修桓公之好，實深惡痛絶之。楚序在蔡、鄭間者，或推之、或挽之，夷狄不能自亂中國也。




梁亡。

昭二十四年《傳》：「昔梁伯溝其公宫而民潰，民棄其上，不亡何待？」




梁亡，

梁，州舉，非梁山之梁。


 不書其主，

秦滅梁。


 自取之也。

謂梁本秦封，與滅國之例有異，或從二《傳》説，以爲不言滅是自亡。


 初，梁伯好土功，亟城而弗處，民罷而弗堪，則曰：「某寇將至。」乃溝公宫，曰：「秦將襲我。」民懼而潰，秦遂取梁。

爲秦記。《春秋》立九州之制，存西京、開南服，荆、徐、梁、揚爲夷狄。《經》見荆、徐、梁之文，明新開南州也。




二十年，春，新作南門。

《穀梁》：「作，爲也，有加其度也。言新，有故也，非作也。南門者，法門也。」




書，不時也。凡啟塞，從時。

《月令》：「仲春修闔扇，孟冬修鍵閉。」從時，從此時也。




夏，郜子來朝。

《公羊》：「郜子者，失地之君也。何以不名？兄弟辭也。」




五月，乙巳，西宫災。

《公羊》：「小寢，則曷爲謂之西宫？有西宫則有東宫矣。」○《傳》曰：「東宫得臣之妹。」太子所居爲東宫，則西宫爲公宫矣。




鄭人入滑。

滑者，冀州國。入，得而不居。




滑人叛鄭

滑爲鄭屬。滑在冀州，以屬鄭者，《經》以鄭爲冀伯，


 而服于衛。夏，鄭公子士、洩堵寇帥師入

 滑。

《傳》言鄭，與晉、虢、虞連文者，見鄭爲冀州伯之義。




秋，齊人、狄人盟于邢。

外離盟不書，書邢，主盟也。外微者盟，不日。




齊、狄盟于邢，爲邢謀衛難也。

《穀梁》「邢爲主焉爾」，謂「其爲主乎救齊」也。


 于是衛方病邢。

爲下滅邢張本。




冬，楚人伐隨。

隨，荆州國稱侯者，見伯、子、男不書于《經》，小國皆侯也。




隨以漢東諸侯叛楚。

《傳》云「漢東之國隨爲大」，《春秋》託隨爲卒正，統三十國，故荆見六小國以備其數。


 冬，楚鬬穀于菟帥師伐隨，

《經》言「伐」、「滅」多爲所屬之國，


 取成而還。君子曰：「隨之見伐，不量力也。量力而動，其過鮮矣。善敗由己，而由人乎哉！《詩》曰：『豈不夙夜，謂行多露。』」

二十有一年，春，狄侵衛。

狄，晉也。録侵衛，見晉强大，與宋争諸侯也。




宋人、齊人、楚人盟于鹿上。

此皆君。「人」者，貶也，《春秋》不以中國從楚。以大國臨之，其餘小國皆在也。




春，宋人爲鹿上之盟，以求諸侯于楚，

言「求」，則不以伯許之。


 楚人許之。公子目夷曰：「小國争盟，禍也，宋其亡乎！幸而後敗。」

夏，大旱。

夏，大旱。

旱繫時，正也。


 公欲焚巫尪，

《檀弓》：「歲旱，穆公欲暴巫尪。」與此同。


 臧文仲曰：「非旱備也。修城郭，貶食省用，務穡勸分，此其務也，巫尪何爲！天欲殺之，則如勿生；若能爲旱，焚之滋甚。」公從之。是歲也，饑而不害。

此明《經》所以書「旱」而不書「饑」之故，美其得備災恤民之道，以爲後世法也。




秋，宋公、楚子、陳侯、蔡侯、鄭伯、許男、曹伯會于孟，執宋公以伐宋。

夷狄會不叙諸侯，叙者，一見以明之。




諸侯會宋公于孟，子魚曰：「禍其在此乎！君欲已甚，其何以堪之？」于是執宋公以伐宋。

本楚執之，不言楚，不與夷狄執中國也。君子不親惡，宋公親楚子，惡其自引之也。




冬，公伐邾。

記魯與邾交兵，爲滅須句。自桓以後，此初用兵。




楚人使宜申來獻捷。

言使不稱君，貶也。宜申不氏，楚猶無大夫也。《傳》：諸侯不相遺俘，書者，貶楚子。人楚子即人公也。




十有二月，癸丑，公會諸侯盟于薄。釋宋公。

冬，會于薄以釋之。

《穀梁》：「外釋不志，志者，以公之與盟目之。不言楚，不與楚專釋也。」《公羊》以爲公會諸侯釋之，故不復出楚。○《春秋》盟下不繫事，惟宋三繫事：成宋亂、釋宋公、宋災。




二十有二年，春，公伐邾，取須句。

二《傳》以爲邑，本《傳》以爲國，二《傳》就已取言。須句入邾爲邑，如夷儀，文七年再取，與此相起。




任、宿、須句、顓臾，

宿、須句見《經》，任、顓臾不見《經》，兼釋之。


 風姓也，實司太皞

天神昊天，爲天帝稱。


 與有濟之祀，

地示。


 以服事諸夏。

《論語》：「顓臾爲東蒙主，何以伐爲？」


 邾人滅須句，須句子來奔，

不書，爲内諱。


 因成風也。

成風須句女，故奔魯。


 成風爲之言于公，

《經》義託之成風耳。


 曰：「崇明祀，

言太皞有濟之祀。


 保小寡，

爲魯屬小國。以大字小，方伯之禮。


 周禮也。

祖法。


 蠻夷猾夏，

邾，蠻夷，引爲卒正，即用夏變夷。


 周禍也。若封須句，是崇皡、濟而修祀紓禍也。」春，伐邾，取須句，反其君焉，禮也。

封不言者，不與專封也。




夏，宋公、衛侯、許男、滕子伐鄭。

伐鄭求諸侯，實事也。宋不成其伯，故《春秋》以齊、晉託之。




三月，鄭伯如楚。

外如不書。


 夏，宋公伐鄭。

討從楚也。


 子魚曰：「所謂禍在此矣。」

與《穀梁》同譏宋襄。




秋，八月，丁未，及邾人戰于升陘。

《傳》言「敗績」，《經》不言者，言「戰」則敗。




公及邾師戰于升陘，

《檀弓》：「邾婁復之以矢，蓋自戰于升陘始也。」


 我師敗績。邾人獲公胄，懸諸魚門。

《穀梁》：「内諱敗，舉其可道者。不言其人，以吾敗也。不言及之，爲内諱也。」




冬，十有一月，己巳，朔，宋公及楚人戰于泓。宋師敗績。

《穀梁》「遇朔曰朔」，與師説同。




楚人伐宋以救鄭。冬，十一月，己巳，朔，

賈云：「譏宋襄，故言朔。」


 宋公及楚人戰于泓。宋師敗績。

《穀梁》：《春秋》三十六戰，未有以尊敗乎卑、以師敗乎人者。襄公如此而不驕其敵，何也？責之也。


 公傷股。

事詳《傳》。




二十有三年，春，齊侯伐宋，圍緡。

討其不與盟于齊也。

《穀梁》：「伐國不言圍邑，此言者，不正其以惡報惡。」宋初伐其喪，齊乃因敗而伐之。




夏，五月，庚寅，宋公兹父卒。

宋三世不葬，無大夫也。《穀梁》：不葬，失民也。以其不教民戰，是棄其師。




宋襄公卒，傷于泓故也。

不與吴子門巢同後也。




秋，楚人伐陳。

薄會陳已從楚，故伐鄭不敘陳。既敗宋，又伐陳，惡之也。




楚成得臣帥師伐陳，

得臣，《經》不氏，楚無大夫。


 討其貳于宋也。遂取焦、夷，城頓而還。

中國四伯皆有楚患，所以美晉文之績也。




九月，晉惠公卒。

冬，十有一月，杞子卒。

王後例稱公，黜杞，故稱子、伯。滕、薛、杞始卒不名，卒正下等。下即日者，杞王後，雖殿末，禮優于滕、薛。




杞成公卒，書曰「子」，杞，夷也。

《曲禮》：「夷狄雖大曰子。」《春秋》舊傳文也。吴、楚稱子，莒、邾、滕稱子亦從夷狄例。○一説，襄十六年《傳》，會鄭伯爲夷故，「夷」誤爲「平」，謂爲一等，當與此夷同。


 不書名，

從赴但言君卒。


 未同盟也。

不以同盟待之。


 凡諸侯同盟，死則赴以名，

邾以上爲同盟，皆以名。


 禮也。赴

同盟則赴以名。


 以名，

史補録載書之名。


 則亦書之，

《經》從史文而書。


 不然則否，

滕以下爲不同盟，故不名。○同盟爲《經》例，如江、黄、滑、邢諸國，《經》見同盟而不卒，更無論名不名。


 辟不敏也。

《經》例，十七國書卒，不在實盟與否。史本有名，孔子削之。十七國以外，雖同盟亦不書名。




二十有四年，春，王正月。

二月，甲午，晉師軍于廬柳。秦伯使公子縶如晉師，師退，軍于郇。辛丑，狐偃及秦、晉之大夫盟于郇。壬寅，公子入于晉師。丙午，入于曲沃。丁未，朝于武宫。戊申，使殺懹公于高梁。不書，亦不告也。

爲辟晉先見，以不告言之。




夏，狄伐鄭。

赤狄也，不言赤者，略之。一説王師也，不可言王伐，故託之狄。




狄伐鄭。

先師以爲王使狄伐，緣《經》爲説，非實狄。天子伐同姓，後有禍出奔，故爲諱也。


 鄭子華之弟子臧出奔宋。

不書，略之。




秋，七月。

冬，天王出居于鄭。 

《穀梁》：「天子不言出，出，失天下。居者，居其所，雖失天下，莫敢有也。」按，《傳》言避難，《穀梁》云「失天下」者，明非常出，内别立君，與天子巡守不言出者不同。言居，不失其所，不與子帶也。




王使來告難，

東。


 曰：

告難其事所有辭命，皆傳者緣據禮説補成，不必由史策，故諸書各不相同，且全與經傳合也。


 「不穀

《老子》河上公本作「不轂」，言不輻輳也，穀乃字誤。


 不德， 

《曲禮》：「夷狄之君自稱曰不轂。」此天子降名。


 得罪于母弟之寵子帶，

「弟」當爲衍文，謂「母之寵子帶」。


 鄙在鄭地氾，

地鄭不地氾，舉其大。


 敢告叔父。」

魯爲侯牧，故稱叔父。


 臧文仲對曰：「天子蒙塵于外，

出行。


 敢不奔問官守？」 

京師。


 王使簡師父告于晉，

北。


 使左鄢父告于秦。

西。


 天子無出，

天子以四海爲家，諸侯有封地，踰竟乃言出。


 書曰「天王出居于鄭」，

不當出而出。


 辟母弟之難也。

《公羊》：「王者無外，言出，不能乎母也。」


 天子凶服、

素服。


 降名，

稱「不轂」，如楚。


 禮也。

失守出外，天子諸侯皆用降變之禮。




晉侯夷吾卒。

去年

 九月卒，今乃書。八年《傳》：「王人來告喪，難故，是以緩。」七年冬崩，八年冬乃書，相同。○大國不日，略之。不葬，絶之。




二十有五年，春，王正月，丙午，衛侯燬滅邢。

衛侯燬滅邢，

《曲禮》：「滅同姓，名。」不于楚見責，夷狄，略也。此一見例。


 同姓也，

與魯同姓，故舉以示例。


 故名。

此舊傳佚文。先師引以説《經》。《春秋》滅同姓者多，不皆名。見者不復見，滅同姓例一見已明。○以名不名爲例，與二《傳》同。凡《傳》所未言，當據此推補。杜以爲從史，非。




夏，四月， 癸酉，衛侯燬卒。

連見燬名也，名爲死刑。




宋蕩伯姬來逆婦。

諸侯嫁女于大夫，使同姓大夫主之。言來接于我，非之也。言「婦」，譏母黨也。稱「婦」，内外三見以示例。




宋殺其大夫。

《傳》惟卿爲大夫。《傳》之卿，《經》稱大夫。從王推之，方伯卿正稱大夫，明次國卿位當天子大夫。宋尊如卿，故不名。小國君比大夫，卿但得爲士，故亦不名，曹是也。宋尊于方伯，故宋三不名，舍是則皆名矣。




秋，楚人圍陳，納頓子于頓。

頓，豫州國，陳爲方伯，故圍陳以納頓子。




葬衛文公。

冬，十有二月，癸亥，公會衛子、莒慶，盟于洮。

《傳》例，公侯在喪稱子，衛與宋、陳三國稱子，不嫌也。




衛人平莒

如公法之干與。


 于我，

《穀梁》「莒無大夫」，曰莒慶者，以公會目之也。


 十二月，盟于洮，修衛文公之好，

新立。


 且及莒平也。

國際古法。




二十有六年，春，王正月，己未，公會莒子、衛甯速盟于向。

衛大莒小，然小國君在次國大夫上，尊卑之序也。




公會莒兹
 公、

謚爲昇平之法，太平則民無能名，不用謚。莒、吴無謚，明謚爲創制。


 甯莊子，盟于向，

《傳》例，卿不會公侯，曰甯速者，以其隨莒子後，可言會。


 尋洮之盟也。

同爲二國，一君一臣見先後之序，大國卿不敵小國君。




齊人侵我西鄙，公追齊師至酅，弗及。

《穀梁》：「人，微者。侵，淺事。公追之，非正。至酅，急辭。弗及者，弗與也。及而不敢及也。其侵曰人，其追曰師，以公之弗及大之。弗及，内辭也。」




齊師侵我西鄙，討是二盟也。

洮、向之盟也。齊以我與衛、莒盟，故來討。




夏，齊人伐我北鄙。

取穀，不言者，以下取穀，則失穀可不見。連言西鄙、北鄙，見齊在西北。




衛人伐齊。

方伯不言侵，伐齊，尊齊也。衛何以伐齊？衛事中國專，不嫌，故一伐齊、一伐晉文。以前大夫侵伐皆稱人，存征伐于諸侯，非盡貶也。




夏，齊孝公伐我北鄙。衛人伐齊，

襄十九年孫林父伐齊，與此同意。


 洮之盟故也。

爲晉故。




公子遂如楚乞師。

乞，卑辭，内外同。《穀梁》：「重辭，重人之死，非所乞也。師出不必反，戰不必勝，故重之。」




東門襄仲、臧文仲

非介也，臧事，書遂耳。


 如楚乞師。

《經》之所書如此。○先言入，後言乞師，如公命然。


 臧孫見子玉，而道之伐齊、宋，

事出臧孫，《經》書所以惡之，引夷狄以亂中夏。


 以其

指遂。


 不臣也。

如楚乞師惡事，不目臧孫而斥遂者，以其不臣。二逆女亦同。




秋，楚人滅夔，以夔子歸。

《穀梁》：夔，微國，故不日。以歸，非能左右之義。杜據以駁大小上下之説，非。




楚成得臣、鬬宜申

殺不言成、鬬，不氏。


 帥師滅夔，以夔子歸。

夔，梁州國。以歸猶愈乎執。滅同姓不名，責夷狄略者。




冬，楚人伐宋，圍緡。

邑不言「圍」，言者，刺道用師。




宋以其善于晉侯也，叛楚即晉。冬，楚令尹子玉、司馬子西帥師

將尊師少

 稱人。不言帥師，略之。


 伐宋，圍緡。

齊已取緡，不繫齊，不許齊有緡，從楚志。牟婁不繫杞久也，故再言伐宋圍緡，明爲一事。




公以楚師伐齊，取穀。

穀，侵地也。如濟西田，皆内地，齊新取者。伐國不言取邑，從公，故言之。○子玉取穀，戍之。晉救齊，楚子乃令子玉去宋。




凡師，能左右之曰「以」。

賈、潁曰：稱「以」，皆小以大、下以上，非其宜也。二《傳》：以者，不以也。《傳》以左右爲言，爲説其事。以楚、以吴爲小以大，以王子朝爲下以上。先儒據本例而言，杜乃以歸、以伐駁之，誤。




公至自伐齊。

取穀猶致伐，患之起自此始也。




二十有七年，春，杞子來朝。

杞稱子、伯，託號，非爵。




杞桓公來朝，用夷禮。

説詳二十三年。


 公卑杞。杞不共也。

方來朝，下即有入杞文。因杞來朝簡薄，不從上等。




夏，六月，庚寅，齊侯昭卒。

詳《世家》。




秋，八月，乙未，葬齊孝公。

夏，齊孝公卒。有齊怨，

齊、魯有怨，君卒必不赴，魯亦不弔贈可知。


 不廢喪紀，

《春秋》書卒、葬，不必魯不廢。


 禮也。

《春秋》譏伐喪，人死怨釋，故齊襄卒後，《經》不復以報仇立説。魯、齊有怨，喪葬則當盡禮，故《經》特筆示例。爲國際公法。




乙巳，公子遂帥師入杞。

秋，入杞，責無禮也。

桓世入杞不日不名，此日與名，惡之。




冬，楚人、陳侯、蔡侯、鄭伯、許男圍宋。

本楚子，人楚即人諸侯。凡陳、鄭不葬，蔡、許不卒，列會諸侯而圍宋，故夷之。見楚之强，所以明晉文攘楚之功。




楚子及諸侯圍宋。

從夷以圍中國。齊伯方衰，諸侯遂夷，所以深惡也。




十有二月，甲戌，公會諸侯，

《經》男爲五命以上侯，封百里國。屬長以下，七十里國爲之。故伯、子、男國，三命之國不見《經》，故統稱諸侯。


 盟于宋。

諸侯者，圍宋之諸侯也。不言公會圍，辟圍宋，故以盟言之。




二十有八年，春，晉侯侵曹。

晉侯伐衛。

此伐從楚之國以救宋也。《穀梁》：「再稱晉侯，忌也。」




晉侯將伐曹，假道于衛，衛人弗許。還，自河南

 濟，侵曹伐衛。

《公羊》：再言晉侯，非兩之也。不言遂，未侵曹也。




公子買戍衛，不卒戍，刺之。

《集解》：「内殺大夫皆曰刺。」○戍衛，從楚；不卒戍，畏晉。刺之以解于晉，非買之罪也。




公子買戍衛。楚人救衛，不克。 

《傳》因楚救不勝，乃刺買。《經》以刺買書在前者，辟以無罪殺買，爲内諱也。


 公懼于晉，殺子叢以説焉。

託于違命戍衛，故殺之。


 謂楚人曰：「不卒戍也。」

爲楚言則以不卒戍而殺之。殺大夫以求解，直書其事而失自見。




三月，丙午，晉侯入曹，執曹伯，畀宋人。

《傳》例，凡君不道于民，諸侯討而執之，則曰某人執某侯，不然則否。《穀梁》：「入，内弗受也，日入，惡也。」




晉侯執曹伯，

《經》例以人執君爲伯討。若以侯執伯，是諸侯自相執，無罪之辭，不得爲伯討矣。


 分曹、衛之田

託于閒田。


 以畀宋人。

《公羊》：畀，與也，言與宋人，使聽之也。




夏，四月，己巳，晉侯、齊師、宋師、秦師及楚人戰于城濮，楚師敗績。

四月，戊辰，晉侯、宋公、齊國歸父、崔夭、秦小子憖次于城濮。己巳，楚師敗績。

《公羊》：「大戰也，何爲使微者？子玉得臣也。稱人，貶。大夫不敵君也。」與《傳》同。




楚殺其大夫得臣。

殺大夫稱國，臣無罪也。楚無稱人之例，夷狄略之。《春秋》以楚爲方伯，初見大夫不氏，宜申以後氏者，漸進也。入中國已久，進爲大夷，故得有氏大夫。秦、吴終《春秋》無之者，小夷也。




衛侯出奔楚。

不名者，猶未失國也。




衛侯聞楚師敗，懼，出奔楚，遂適陳。使元咺奉叔武以受盟。

諸侯爲臣所逐，以自奔爲辭，諱不可言也。




五月，癸丑，公會晉侯、齊侯、宋公、蔡侯、鄭伯、衛子、莒子，盟于踐土。

叔武攝位，非王命所加，從未成君例，故曰子。○按定四年，《傳》與《經》不同，《傳》爲載書次序，《經》乃孔子所修。




甲午，至于衡雍，作王宫于踐土。五月，丙午，晉侯及鄭伯盟于衡雍。

《曲禮》：二伯同姓稱伯父。晉初稱叔父，後乃稱伯父。晉初爲小侯， 《傳》以爲甸侯，故雖託禮于伯，而儀制不如齊桓。自此以後，晉常在齊先，尊卑相敵，則以同姓爲先。




陳侯如會。

《公羊》：「如會，後會也。」《穀梁》：「于會受命也。」




公朝于王所。

《傳》曰：王合諸侯，則伯帥侯牧以見于王。伯謂二伯。按，王所猶言行在，此言王所，下言京師，明王所即京師，同實異名。




六月，衛侯鄭自楚復歸于衛。

諸侯不言自某歸，此言者，大夫之辭。鄭之名，失國也。




六月，晉人復衛侯。

《經》爲自歸之辭，不許專封。




衛元咺出奔晉。

元咺出奔晉。

此何以無貶辭？美惡不嫌也。




陳侯款卒。

與鄭同。不葬者，齊之盟從楚，故蔡事楚尤篤。不卒、不日，不正也，爲主殺禦寇。




秋，杞伯姬來。

婦人既嫁不踰竟，踰竟非正。




公子遂如齊。

言如齊，見晉雖伯，魯事齊益謹。録遂，弑君之先見者。




冬，公會晉侯、齊侯、宋公、蔡侯、鄭伯、陳子、莒子、邾人、秦人于温。

秦叙莒、邾下者，分南北，以秦屬南爲夷狄。○《穀梁》「年同爵同」，是諸侯之叙有以年爲叙者。晉自伯以後，終《春秋》皆在齊上，尊同則以異姓爲後。




會于温，討不服也。

晉爲伯，魯在山東。六卒正且往，則山西、河南近地小國與盟會者必多，《經》惟以十九國爲主，餘皆不書，此隱見例也。




天王狩于河陽。

言狩，非狩，爲天王諱。




是會也，晉侯召王，以諸侯見，且使王狩。

《史記》亦詳此事。


 仲尼曰：「以臣召君，不可以訓。」

《經》凡不可爲訓者皆别異之，爲撥亂反正，故雖爲亂，而文則可爲後法。


 故書曰：「天王狩于河陽。」

《公羊》：「狩不書，不與再致天子也。」


 言非其地也，

河陽不在方岳下，故曰「非其地」。


 且明德也。

《大學》明德爲司空、司勳封建五服事。晉爲北，如大禹之司空，故曰明德。




壬申，公朝于王所。

《穀梁》：「朝于廟，禮也；于外，非禮也。獨公朝與？諸侯盡朝也。日者，以其再致天子，故謹而日之。」




晉人執衛侯，歸之于京師。

歸之于京師，緩辭，斷在京師也。東都稱京師。河陽亦稱京師，謂天子行在之地，所以存西京也。




執衛侯，歸之于京師，置諸深室。

衛元咺自晉復歸于衛。

元咺歸于衛，立公子瑕。

《經》言「復歸」，諸侯辭也。以大夫而曰

 復歸，咺之不臣可知。




諸侯遂圍許。

許從楚，上會已得陳、蔡、鄭，惟許不序，故此圍之。此争伯群叙之例。




丁丑，諸侯圍許。

會温之諸侯也。可以言遂救許，亦可以言遂圍許，中無間事。言「王狩」、「朝王」、「執衛侯」皆在此會，譏其一年三用師也。




曹伯襄復歸于曹。

《傳》例，復其位曰復歸。○其言歸曹，明天子釋之，不使晉專其事。




復曹伯。

《穀梁》：「天子免之。因與之會，其曰復，通王命也。」




遂會諸侯圍許。 

《穀梁》：「遂，繼事也。」天子使曹伯服罪于晉，以其

 圍言者，爲晉文諱也。




二十有九年，春，介葛盧來。

《傳》：「郳犂來

 來朝，名，未王命也。」《穀梁》：介葛盧，微國之君，末爵者。據此，附庸名例方二十里。不言朝者，《公羊》「不能乎朝也」。




介葛盧來朝，舍于昌衍之上。公在會，

公不在，據下言致。


 饋之芻米，

魯人饋之，非公命。


 禮也。

雖公不在，仁者居守，凡賓客往來，不可以公不在遂缺主禮。書夷狄來朝，譏亟也。




公至自圍許。

致者，見善惡得失，非必飲至乃書。




夏，六月，會王人、晉人、宋人、齊人、陳人、蔡人、秦人，盟于翟泉。

齊在宋下，宋亦公也。




公會王子虎、

王。


 晉狐偃、宋公孫固、齊國歸父、

三國大夫。


 陳轅濤塗、秦小子憗，

二方伯。


 盟于翟泉。尋踐土之盟，且謀伐鄭也。卿

方伯以上專稱卿，《經》書大夫。


 不書，

例，有大夫皆稱人，不名氏。


 罪之也。

如小國稱人。


 在禮，卿不會公侯，

有公在，而諸侯大夫皆貶稱人，以内爲侯，外卿不可會侯也。


 會伯、子、男可也。

襄十六年，叔老會鄭伯、晉荀偃、衛甯殖、宋人伐許，此外君會大夫正辭例。内大夫可會外公侯，爲内外例。○次國卿當天子大夫，侯則與天子卿相比，伯、子、男以下比天子元士。王子虎，天子卿，尊與次國君同，大夫不可會之，故貶稱人。




秋，大雨雹。

爲災也。

冬，介葛盧來。

魯三見附庸，郳、蕭、介是。




以未見公，故復來朝。禮之，加燕好。介葛盧聞牛鳴，曰：「是生三犧，皆用之矣，其音云。」問之而信。

《列子》引其事，以爲偏長，黄帝則鳥獸語徧

 能知之。《列》、《莊》多經傳師説，非異端也。




三十年春，王正月。

夏，狄侵齊。

春，晉人侵鄭，以觀其可攻與否。狄閒晉之有鄭虞也，夏，狄侵齊。

狄不能遠侵齊，我侵之，不可言，託之狄。僖再侵、文三侵，其義同。我恃晉侵齊，故僖如、致皆月，文無如齊文。




秋，衛殺其大夫元咺，及公子瑕。

及，累也。以咺主之，明瑕意不當也。○稱國以殺，殺有罪。出奔與殺同爲討罪，不必實殺。




衛侯鄭歸于衛。

《公羊》：歸惡乎元咺也。咺事君，君出則己入，君入則己出，以爲不臣也。




晉人、秦人圍鄭。

晉侯、秦伯也，因私忿用兵，故貶。




九月，甲午，晉侯、秦伯圍鄭。

大國言「圍」，秦非大國，從晉言之也。




介人侵蕭。

介、蕭皆魯附庸。《春秋》非十九國不專書，自屬長以下，七十里、五十里國不見而獨叙小邾，與此同義。




冬，天王使宰周公來聘。

使爲大夫之事，以三公而使聘，非禮。繫「宰」，著其尊也。




王使周公閱來聘。

西京有周、召，東周亦稱周、召，《春秋》存西京也。王臣食采一仍其舊，見秦不得有雍州。




公子遂如京師，遂如晉。

此内如晉之始。至晉當過周，若言如晉，嫌從京師過而不朝聘，是叛上也。《春秋》謹始，因其過周加以「如」文，未如而言「如」，爲尊親諱。




東門襄仲將聘于周，遂初聘于晉。

來朝之國不見大夫聘，我亦朝晉，録大夫之聘者，自我録之也。《春秋》見者不復見，亟言大夫如晉，備始末也。




三十有一年，春，取濟西田。

言取田，如曹舊有功，以閒田禄之，今有罪，歸于閒田。故不繫曹，避其侵地。取歸皆言田，田可言也。




取濟西田，

《魯語》：「晉文解曹地以分諸侯。」


 分曹地也。

禮，諸侯削地者歸之閒田。此如削曹地以歸于魯，故不諱取。有天子存，諸侯有考績，故外取稱歸，田亦不諱也。




公子遂如晉。

襄仲如晉，拜曹田也。

見遂之專國。




夏，四月，四卜郊，不從，乃免牲，猶三望。

祭天有二，禘大郊小。魯雖有盛禮，猶降于天子，不敢用大禘，但用祈穀之郊。《公羊》：周牲用騂，魯牲用白，所以避天子也。《春秋》有郊無大禘。




夏，四月，四卜郊，

禘有三，一大祀上帝，一特祭，一祫祭。禮曰不王不禘，《左》、《國》皆曰禘、郊。禘大于郊，禘，事上帝也。《經》禘皆爲時祭，《魯語》：「嘗禘烝享之所致，君胙有數矣。」《公羊》：三年一祫，五年一禘。三禘實異名同。




不從，乃免牲，非禮也。

《曲禮》：「卜筮不過三。」《公羊》：「三卜，禮也；四卜，非禮也。免牲，禮也；免牛，非禮也。傷者曰牛。」


 猶三望，亦非禮也。

《穀梁》「猶者，可以已之辭」，即《論語》「獲罪于天無所禱」之義。然不郊可以不望，既郊，則不譏三望。不獲罪于天，奥、竈未嘗不可祀。


 禮，不卜常祀，

《公羊》：「禘嘗不卜。」


 而卜其牲日。牛

未牲曰牛。


 卜日

牲已具乃卜日。


 曰牲，

《穀梁》：「全曰牲，傷曰牛。」


 牲成而卜郊，

魯郊非常祀，故至四卜。


 上

君也。


 怠慢
 

注



 也。

責在四，不在卜。夏四月非時猶卜，是怠惰也。


 望，

賈、服皆曰：「三望，分野之星，國中山川。」


 郊之細也，不郊，亦無望可也。

秋，七月。

冬，杞伯姬來求婦。

來求婦，兄弟辭。稱「婦」，譏娶母黨。




狄圍衛。

狄不言「圍」，晉也。天子已許其歸，怒圍之。逆天子，故不可言晉。




冬，狄圍衛。

閔入衛之狄爲晉，此一事，二事相起。




十有二月，衛遷于帝丘。

衛初在朝歌，《經》義遷兖伯。




衛遷于帝丘。

帝丘
 

注



 即顓頊之墟，在北。《經》爲王伯，言帝，通之皇帝大同，與《周禮》疆域相起。




三十有二年，春，王正月。

夏，四月，己丑，鄭伯捷卒。

凡圍宋、陳、蔡、鄭之君皆不書葬，狄之。○《春秋》非十九國不記卒葬。楚、吴、莒不葬，夷狄也；小邾常叙盟會，不卒葬，附庸也。




衛人侵狄。

夏，狄有亂，衛人侵狄。

中國不言侵伐狄，《春秋》惟此言「侵狄」，蓋晉也。《經》詳侵伐，惡戰也。侵伐皆録，惟十九國不盡録，其餘不勝録，故削之。




秋，衛人及狄盟。

狄請平焉。秋，衛人及狄盟。

盟宜地，不地者，上「侵狄」，知在狄地。




冬，十有二月，己卯，晉侯重耳卒。

晉文公卒。

三十有三年，春，王二月，秦人入滑。

肇禍惡其始，故貶稱人。




秦師滅滑而還。

齊侯使國歸父來聘。

歸父亦屬字例。




夏，四月，辛巳，晉人及姜戎敗秦師于殽。

二《傳》無「師」字。秦在王畿，從梁州，故狄之。○此晉、戎並見，故善則目晉，惡多主戎狄。




敗秦師于殽。

及姜戎者先軫，亦微也。或曰：襄公親之，稱人，爲貶在殯用師，危不得葬。




癸巳，葬晉文公。

舊説以日爲「危不得葬」，今改：大國例日，貶而後不日。




狄侵齊。

因晉喪也。

狄侵不書，我侵也。




公伐邾，取訾婁。

取訾婁何以繫伐？不繫則不見爲邑，並無以見爲邾婁。




以報升陘之役。

秋，公子遂帥師伐邾。

邾人不設備。

秋，襄仲復伐邾。

譏亟也。○公伐邾八，大夫伐邾七、伐莒一。




晉人敗狄于箕。

不言戰，内諸夏而外夷狄。




狄伐晉，及箕。八月，戊子，

《傳》有日月，《經》無。杜以僖、文以前《經》多脱佚者誤。


 晉侯敗狄于箕，

晉三言敗狄。


 郤缺獲白狄子。

《春秋》内州雜處之夷狄以地繫之。九州外與南四州夷亦不見《經》，必開闢南服，乃成九州，如今開化成赤道以南乃成大九州。




冬，十月，公如齊。

公如齊，朝，且弔有狄師也。

見晉雖霸，而事齊不衰，伯由桓文，託其世于齊晉也。




十有二月，公至自齊。

往致皆月，危之。公致後即薨，故月之。




乙巳，公薨于小寢。

據《論語》云云移此。




反，

如致傳。


 薨于小寢，即安也。

《穀梁》：「小寢非正。」


 葬僖公，緩作主，非禮也。

詳文篇。


 凡君薨，卒哭而祔，祔而作主，特祀于主，

特謂《王制》之「犆」，謂分祭，不祫祭也。日享月祀皆各于其主，主必在廟可以言廟，不言者，辟下太廟。


 烝、嘗、禘于廟。

廟，太廟。《王制》：「凡烝嘗，天子諸侯皆祫祭。」祫祭必于太廟，四時祭名言「夏禘」不言「春礿」者，諸侯春礿皆犆，惟禘一犆一祫，故不言「礿」。言禘，指一祫之禘，不謂犆禘也。○襄十六年春葬晉平公，改服修官，烝于曲沃。説者以爲當時實以喪祭。案，《傳》言喪中不祭者多矣，此烝于曲沃，謂時事告即位耳，非常時祭之比。其年冬穆叔請伐齊，晉人以未禘祀爲辭，與未烝者同。喪中不祭、不娶，當同《禮》與二《傳》。




隕霜不殺草。李、梅實。

未可殺而殺，舉重也：可殺而不殺，舉輕也。




晉人、陳人、鄭人伐許。

陳、鄭從伐許，起晉襄繼伯。




晉、陳、鄭伐許，

皆大夫也，不言者，存王政于諸侯，文以後則政在大夫，故《論語》隱、桓、莊、閔、僖爲「政在諸侯」之五世。


 討其貳于楚也。

因其篤從楚。






注
 　也：原脱，據《左傳》補。



注
 　名：原無，據《太平御覽》卷一六九引潁容《春秋釋例》補。



注
 　柔人：據文意，似應作「柔日」。



注
 　君其問諸水濱：「諸」字原脱，據《左傳》補。



注
 　難：原無，據文意補。



注
 　詳：原作「祥」，據文意改。



注
 　「伯趙氏」下原衍「四」字，據文意删。



注
 　象：原作「祥」，據《周禮·春官·保章氏》改。案，此引文出自《周禮》。



注
 　故逃歸：原作「故鄭伯逃歸」，據《左傳》僖公五年删。



注
 　再：原作「在」，據文意改。



注
 　内：原作「外」，據文意改。



注
 　以：原作「知」，據文意改。



注
 　滅：原作「城」，據《公羊傳》僖公十四年改。



注
 　辭：原作「亂」，據《穀梁傳》僖公十四年改。



注
 　尋：原脱，據《左傳》補。



注
 　狄：原脱，據《穀梁傳》僖公十五年補。



注
 　言及：原脱，據《穀梁傳》僖公十八年補。



注
 　「邢人」前原衍一「人」字，據《左傳》經文删。



注
 　因邾以求與之盟：原脱，據《穀梁傳》僖公十九年補。



注
 　入：原作「八」，據《左傳》改。



注
 　年：原無，據文意補。



注
 　少：原作「尊」，據文意改。



注
 　河南：原作「南河」，據《左傳》改。



注
 　曰：原作「日」，據文意改。



注
 　以其：據文意，似當作「其以」。



注
 　郳犂來：原作「郳黎來」，據《左傳》改。



注
 　徧：原作「偏」，據文意改。



注
 　怠慢：原作「怠惰」，據《左傳》改。



注
 　丘：原無，據《左傳》補。








春秋左氏古經説義疏卷六






文公


文公惡，《春秋》惡之，曰「文無天」。







元年，春，王正月，公即位。

繼正即位，正也。殯已即位矣，再言即位，緣終始之義，一年不二君，故踰年乃言之。




二月，癸亥，日有食之。

食晦日不言晦，《公羊》言朔不言晦，如日食例。




天王使叔服來會葬。

王使内史

天子大夫以采氏，不用實字。此爲内史，乃六大天官。


 叔服來會葬。

《穀梁》以王子虎、叔服爲一人，一説爲二人，與本《傳》同。《人表》有内史叔服，是班氏亦用本《傳》説。○《周官》内史治内王伯，外史治外皇帝。




閏三月，非禮也
 

注



 。歸餘于終。

閏在十二月之後，《周官》所謂「終月，王居門中」，即《玉藻》「闔左扉，王立于門中」，非在門中居一月，十二月必遷居十二室。




夏，四月，丁巳，葬我君僖公。

諸侯踰年稱爵不稱子。當以踰年爲斷，杜氏以葬爲斷，非也。




夏，四月，丁巳，葬僖公，

天子會葬賜謚，故諸侯葬而後舉謚。舉此一見以明之。


 緩。

杜以爲并閏七月乃葬。此《傳》從僖末年移補。




天王使毛伯來錫公命。

王使毛伯衛來錫公命。

繼立童子，君乃來錫命，公壯當不來錫。書錫桓公命，明追錫之禮；錫文公命，明無來錫，當往受之。按，即世子繼立還珪之禮。




晉侯伐衛。

晉屢伐鄭，衛只一伐，衛以後事晉專也。定以後三侵衛，大夫主政也。




晉襄公既祥，

王事在祥外。


 使告于諸侯而伐衛，及南陽。

據此伐有諸侯之師，不言者，隱見例。


 先且居曰：「效尤，禍也。請君朝王，臣從師。」晉侯朝王于温。

外如不書。


 先且居、胥臣伐衛。

大夫伐而目晉侯者，以起前大夫受命目君，歸其權于諸侯。


 五月，辛酉，朔，

《傳》有月、日、朔，《經》無之。


 晉師圍戚。六月，戊戌，取之。獲孫昭子。

不言圍獲者，爲晉諱，且爲衛諱也。




叔孫得臣如京師。

京師非王城，其以「如」言之何？師可言如。諸侯曰師，天子曰京師。




叔孫得臣如周拜。

天子來錫命，文不自朝而使人，宜諱之，不諱者，在喪也。




衛人伐晉。

卿不書者，貶之也。




衛人使告于陳，陳共公曰：「更伐之，

指晉非再伐鄭。


 我辭之。」

衛報伐示强，而陳爲請和。


 衛孔達帥師伐晉，

孔達，衛執政者。下有殺孔達以説于晉事。


 君子以爲古。古者，越國而謀。

《曲禮》：「越國而問，必告之以其制。」言此以譏之。




秋，公孫敖會晉侯于戚。

大夫專會諸侯之始。




晉侯疆戚田，

晉伐衛取戚，敖帥師會伐。


 故公孫敖會之。

不言伐衛，内衛也。不叙諸侯，爲晉諱也。




冬，十月，丁未，楚世子商臣弑其君頵。

詳《世家》。




商臣以宫甲圍成王，王請食熊蹯而死，弗聽。丁未，王縊。諡之曰「靈」，不瞑；曰「成」，乃瞑。

商臣之惡極矣，楚子亦失道矣，桓公之盟曰：「無易樹子，無以妾爲妻。」楚卒皆日，大夷也，與吴月相起，故有正無變。




公孫敖如齊。

穆伯如齊，始聘焉，禮也。

文公初立而聘。


 凡君即位，

此例内外同。


 卿出并聘，

内如穆伯，外如吴季子是也。謂已葬之後，未葬不行此禮，毛伯求金稱使，《傳》曰「王未葬」，是使卿當在葬以後。


 踐修舊好，要結外援，

結援大國。


 好事鄰國，

敵體之禮，如今外交國際法。


 忠信卑讓之道也。忠，德之正也；信，德之固也；卑讓，德之基也。

《公羊》何《注》以爲三年之喪，使卿出聘與《傳》同。




二年，春，王二月，甲子，晉侯及秦師戰于彭衙，秦師敗績。

晉主秦客，晉大秦小，以晉及秦，正也。




秦孟明視帥師伐晉，以報殽之役。二月，晉侯禦之。甲子，及秦師戰于彭衙，秦師敗績。

此言日言敗，以下不言者，甚之也，以晉、秦之戰爲已亟矣。○秦、晉自殽以後十二交兵，秦不紀事，惟見入都、來聘、滅庸、會蜀弟、出奔五事。




丁丑，作僖公主。

《異義》曰：「主者，神象也。孝子既葬，心無所依，所以虞而立主以事之。惟天子、諸侯有主，大夫無主，尊卑之差也。卿大夫無主者，依神以几筵，故少牢之祭但有尸無主。三王之代，小祥以前主用桑者，始死尚質，故不相變。既練易之，遂藏于廟以爲主祭。」




書，不時也。

此栗主也，或讀僖《傳》爲緩作主，非禮也。據當在前年十一月，後時三月，故曰「不時」。




三月，乙巳，及晉處父盟。

何以不言公？諱與大夫盟也。




晉人以公不朝來討，

公立不朝晉。


 公如晉。夏，四月，己巳，晉人使陽處父盟公以恥之。

晉侯不自盟公，使大夫以辱公。晉大夫不稱，于齊大而晉小。二伯一也，齊大而晉小；八方伯一也， 内大而外小；内方伯一也，陳、衛大而鄭小，楚大而吴小；卒正一也，曹、莒、邾大而滕、薛小；王後一也，宋大而杞小。于同之中又有異焉。


 書曰

凡言「書曰」，皆有加損，非常義。


 「及晉處父盟」，

不氏。


 以厭之也。

去氏者，貶，使如微者。大國大夫尊，故嫌。貶則如小國大夫，不嫌矣。


 適晉不書，

盟公不見，又當先書公如晉。


 諱之也。

因恥辱不書，諱國惡，禮也。《春秋》爲親者諱恥，二《傳》同。




夏，六月，公孫敖會宋公、陳侯、鄭伯、晉士縠，盟于垂隴。

伯者大夫始專會盟，至襄三年而諸侯失政。○不日者，以臣會君，不以信許之，疾始之義也。




公未至。

在晉。


 六月，穆伯會諸侯，及晉司空士縠盟于垂隴，

扈不叙不名，此叙名者，垂隴遠，扈近。


 晉討衛故也。

以上臨下乃曰討。


 書士縠，

卿不會公侯，士縠當書人。


 堪其事也。

清之盟不實其言，卿不書，士縠堪守此盟，故特書之。臣在君下，亦其次也。


 陳侯爲衛請成于晉，執孔達以説。

不書執者，略之。達，行人。




自十有二月不雨，至于秋七月。

據僖篇，春正月不雨，夏四月不雨。秋七月雨，文歷時乃言不雨，無志乎民者也。




八月，丁卯，大事于太廟，躋僖公。

董子説：「躋僖公，逆祀，小惡也。」本《傳》爲大惡。




逆祀也。

《公羊》：「逆祀，先禰而後祖也。」《穀梁》：「逆祀，則是無昭穆也。」




冬，晉人、宋人、陳人、鄭人伐秦。

皆大夫也，不稱名氏者，貶。




晉先且居、宋公子成、陳轅選、鄭公子歸生伐秦，取汪及彭衙而還，以報彭衙之役。

秦伐晉取彭衙。


 卿不書，

據尊晉侯。卿不書。


 爲穆公故，尊秦也，

穆公能用孟明，故尊之。


 謂之崇德。 

《公羊》引《秦誓》以爲尊秦穆者，誤。




公子遂如齊納幣。

襄仲如齊納幣，禮也。

禮謂納幣使人之爲得禮，不關喪娶事。


 凡君即位，

《傳》言即位娶元妃爲君必行之禮，不必謂在喪中娶也。


 好舅甥，修昏姻，娶元妃，

即位後娶者謂元妃，大子妻不立爲后與夫人，故紂與微子同母，兄微子先生，不爲太子。


 以奉粢盛，

真周禮喪中祭例娶元妃，《春秋》喪中不娶不祭，故譏喪中娶與祭也。


 孝也。

禮，祭必夫婦親之，君率卿，夫人率世婦舂米，奉宗廟粢盛事。


 孝，禮之始也。

譏喪娶之説，二《傳》已明，《傳》故略也。




三年，春，王正月，叔孫得臣會晉人、宋人、陳人、衛人、鄭人伐沈。沈潰。

伯國大夫會諸侯大夫伐國始此。沈，豫州國。後滅于楚。




莊叔會諸侯之師伐沈，以其服于楚也。

近楚，故事楚。


 沈潰。

潰不日，滅乃日。


 凡民逃其上曰潰，

不曰入沈而曰沈潰，以自潰爲文。


 在上曰逃，

逃當爲叛。 《公羊》：「國曰潰，邑曰叛。」賈、潁以爲舉國而潰，一邑曰叛。在下曰潰，鄆潰是也；在上曰叛，諸大夫叛是也。




夏，五月，王子虎卒。

外諸侯大夫不卒，天子大夫尊乃卒。王臣多矣，獨卒此，兼以明王子猛之爲嫌。○王臣尊同諸侯，例得卒，而卒僅三人，各有細例。二《傳》後師説以本不得卒，因事乃卒，非矣。此與記災小國大夫舊説皆誤。




夏，四月，乙亥，

王臣卒以月爲例，故《經》無日。


 王叔文公卒。

稱王叔，是先王之子，于時王爲從父。


 來赴，弔如同盟，

如同盟，謂内臣待以外諸侯，非謂未同盟會待之如同盟。魯有赴弔之事，《傳》因《經》文赴説之，如季札來、韓宣子來，不因觀樂、觀《春秋》乃書。


 禮也。

禮讀如例，謂《經》例。國際法。○《穀梁》以爲叔服，或又以爲嘗執重以守，或説同《傳》。《公羊》「新使乎我」，亦不必指叔服，如以尹氏卒爲魯主，亦不見《經》，當以《傳》説爲正。




秦人伐晉。

方伯不言伐二伯，秦夷狄，故六伐四言「人」，貶也。不言秦伯者，皆從稱「人」見矣。○秦居雍州，王畿也。畿内封九十三國，不見外諸侯，東遷後，《經》王臣仍氏舊采。《春秋》存西京，秦爲留守，天子反蹕，仍食王臣，故不見小國。




秦伯伐晉，濟河焚舟，

志在必勝。


 取王官及郊。

不書，略之。


 晉人不出。遂自茅津濟，封殽尸而還。

封殽尸，爲發喪哭之。


 遂霸西戎，用孟明也。

言霸西戎，不許爲伯之辭。




秋，楚人圍江。

言圍者，滅之漸。江者，荆州國。楚六卒正

 ，江、黄、申、弦、隨、麋。




楚師圍江。晉先僕伐楚以救江。

伐楚救江皆不書，辟下陽處父之師。見處父，故不見先僕。大國乃言圍，楚强，有大國辭。




雨螽于宋。

秋，雨螽于宋，隊而死也。

《公羊》「死而隊」，與《傳》文異義同。




冬，公如晉。

公如晉，朝二伯也。晉初伯，如虢公之貳于楚。




十有二月，己巳，公及晉侯盟。

晉人懼其無禮于公也，

爲處父盟故。


 請改盟。

君親自盟。


 公如晉，及晉侯盟。

此與盟于長樗同，彼盟在外，此在國，因前處父盟，故再爲此盟。




晉陽處父帥師伐楚以救江。

《公》、《穀》無「以」字。方書公與晉侯盟，即言陽處父，以此見上不言氏爲厭之。




冬，晉以江故，告于周。

既告于周，則諸侯皆告矣。


 王叔桓公、晉陽處父伐楚以救江，

王叔不書，諱也。晉以大夫主兵，故爲之諱，且無功也。


 門于方城，遇息公子朱而還。

伐江聞晉師起而解，故晉亦還。




四年，春，公至自晉。

此公如繫事而後盟，與來聘盟同，故以如晉致。




夏，逆婦姜于齊。

不稱氏，譏血族爲昏。婦者，有姑之辭，譏娶母黨。魯六世娶齊女，所謂「自桓以下娶于齊」。




逆婦姜于齊，

不言逆者，微不足道。


 卿不行，非禮也。

據此是四世娶齊。


 君子是以知出姜之不允于魯也，曰：貴聘

公子遂納幣。


 而賤逆之，

卿不行，大夫往。


 君

小君。


 而卑之，

《公羊》以爲大夫女，既立爲夫人，又以大夫女卑之。


 立而廢之，棄信而壞其主，

内主。


 在國必亂，在家必亡。不允宜哉！《詩》曰：「畏天之威，于時保之。」敬主之謂也。

狄侵齊。

狄，晉也。避二伯相伐，故託之狄。




秋，楚人滅江。

遠國也。《春秋》亡國五十二：虞、虢、邢、鄅、温、滑、戴、許、梁、巴、隗、麋、徐、沈、胡、申、項、弦、譚、遂、宿、郭、萊、巢、州來、厲、舒、六、江、黄、蓼、舒鳩、鄀、紀、成、極、蕭、州、穀、鄧、郜、盛、鄟、偪陽、陳、蔡、潞氏、陸渾戎、甲氏、留吁，備書以示戒。




楚人滅江，

江爲齊桓同盟。


 秦伯爲之降服，出次，不舉，過數。

言秦穆以譏齊桓。


 大夫諫，公曰：「同盟滅，雖不能救，敢不矜乎？吾自懼也。」

同盟不以見《經》爲據。杜于諸侯卒名不名以見《經》爲據，非也。


 君子曰：

《春秋》之義。


 「《詩》曰：『惟彼二國，

二伯，指晉。


 其政不獲。

上無二伯。


 惟此四國，

四岳方伯。


 爰究爰度。』

保護。


 其秦穆之謂矣

 ！」

《詩》本不謂秦穆，借以見意。




晉侯伐秦。

秋，晉侯伐秦，圍邧新城，

秦哀江滅，而晉不救江而伐秦，惡之。


 以報王官之役。

《傳》在楚人滅江以前者，跳書也，非因告在後。




衛侯使甯俞來聘。

記衛使聘，明衛爲方伯也。




衛甯武子來聘。

衛言聘二，一爲公孫剽，一爲甯俞。其後甯殖逐衍，甯喜弑剽，皆此先見。




冬，十有一月，壬寅，夫人風氏薨。

《公羊》説妾子立得稱夫人。上堂稱妾，屈于適；下堂稱夫人，尊于國。云子不得爵命父妾

 ，得爵命其母，以妾在奉，授于尊者，有所因緣也。




成風薨。

此當言風氏卒，以僖用致夫人，故《經》書如夫人之儀。




五年，春，王正月，王使榮叔歸賵，且含

 。

《穀梁》：王不稱「天」，無天而行。以待人妻之禮待妾，不若于天，故去「天」也。




王使榮叔來賵且含。

《傳》言「且」，别一事，例由《經》「且」字出。




三月，辛亥，葬我小君成風。

成風爲僖公母。




王使召伯來會葬。

賈子「畿内稱王」説非，當據《穀梁》補之。




召昭公來會葬，

會葬之禮于鄙上。譏其遲，已葬而後至也。


 禮也。

會葬妾母，非禮；會葬使人爲禮。




夏，公孫敖如晉。

記大夫如晉，見文不事齊，四年侵齊，與齊相仇。




秦人入鄀。

鄀，梁州國，梁有若水，因名。起秦之滅鄀也。○《世本》：「若水國名鄀，昌意後降居。」




初，鄀叛楚即秦，

言叛，即叛新附而歸舊屬。


 又貳于楚。夏，秦人入鄀。

國介秦、楚之間，與巴、庸同。




秋，楚人滅六。

六者，徐州國。滅六，譏其不事大以致滅亡。




六人叛楚，即東夷。

東夷，徐州國。


 秋，楚成大心、仲歸帥師滅六。

言六不言蓼，略之。一州只見七卒正，餘不見。




冬，十月，甲申，許男業卒。

六年，春，葬許僖公。

夏，季孫行父如陳。

如陳又如晉，兼使也。兼使不言遂，致公命也。




臧文仲以陳衛之睦也，欲求好于陳。夏，季文子聘于陳，且娶焉。

《史記》：季友母陳女，季子奔陳。今又娶于陳。




秦伯任好卒，

《史記·年表》用《左氏》説，以爲因用三良，故不書其卒。○秦，夷狄，不卒，自此至終四記卒、兩見名、兩不名。


 以子車氏之三子奄息、仲行、鍼虎爲殉。

以爲賦則非作，而子車奄息、仲行、鍼虎全與《詩》文字同；藉《詩》之名氏言之，非秦之殉者真名氏。


 皆秦之良也，國人哀之，爲之賦《黄鳥》。

言賦，則非作。


 君子曰：「秦穆之不爲盟主也，宜哉！」

此《左氏》不以秦爲二伯之證。




秋，季孫行父如晉。

季文子將聘于晉，使求遭喪之禮以行。

謂使人卒于道致命之禮，非謂晉君喪。


 其人曰：「將焉用之？」文子曰：「備豫不虞，

或據此以疑與豫凶事之證。按，《説苑》引《穀梁傳》説「庚戌，天王崩」引天子七月而葬，七日而殯，至士庶二月而葬，二日而殯皆何以然？曰：禮不豫凶事，死而得治凶服，衣衰飾，修棺椁，穿窆宅兆，然後哀文成；知非謂未死而弔。


 古之善教也。」

八月，乙亥，晉侯驩卒。

晉襄公卒。

大夫專政自文世始。《論語》：「天下無道，則禮樂征伐自諸侯出

 。自諸侯出，蓋五世希不失矣。」隱、桓、莊、閔、僖爲五世，諸侯失而大夫得。又云：「自大夫出，四世希不失矣。」文、宣、成、襄爲四世；大夫失而陪臣得，「三世希不失矣」，爲昭、定、哀。下章「禄之去公室五世矣」，如自諸侯出。「政逮于大夫四世矣」，上五、四互易。四又誤爲十也。




冬，十月，公子遂如晉。葬晉襄公。

月在如上，同月也。大國例日月者，譏二月不及禮也。




襄仲如晉，葬晉襄公。

如晉會葬，事二伯之禮。取卒之月加于如上，見以葬如也。




晉殺其大夫陽處父。

此射姑殺，歸罪于君者，兩下相殺不志夫《春秋》。




九月，賈季使續鞫居殺陽處父。

當云射姑殺。


 書曰

孔子書之。


 「晉殺其大夫」，

稱國以殺，不以兩下相殺之辭言之。


 侵官也。

《公羊》：稱國以殺，罪累上，君漏言也，譏處父剛愎取禍。言侵官，明其無死罪也。




晉狐射姑出奔狄。

十一月，丙寅，晉殺續簡伯，賈季奔狄。

言狄言奔者，真狄也。




閏月，不告月，猶朝于廟。

《春秋》閏月皆在十二月之後。




閏月

中氣不皆在歲末，孔子改制乃歸之歲末，《周禮》所謂「終月」，《傳》所謂「歸餘于終」是也。


 不告朔，

二《傳》言不當視朔爲異禮，非也。禮，閏月視朔，降于常月，《玉藻》「闔左扉，王立門中」，不出門到明堂，此禮降于常月者。二《傳》言「不告」即謂禮降于常。傳言告者，譏其棄時。三《傳》同，無異禮也。


 非禮也。

告乃朝廟，不告則朝可以已。猶者，可以已之辭。




七年，春，公伐邾。

爲須句事伐之。




間晉難也。

晉有喪君立君事，故魯乘間用兵。背盟違信，譏之也。




三月，甲戌，取須句。

僖取不日，此日，惡之也。《傳》以須句爲國。




取須句，置文公子焉

 ，非禮也。

與僖二十二年《傳》相起。曰：「春，伐邾，取須句，反其君，非禮也。」彼已立，故曰「君」，此公子未立，故曰「置」。




遂城郚。

郚，齊邑。言城者，取之齊也。不言伐齊者，方深怨于邾，又啟釁于齊，所以致下伐，故不言伐取，亦不言伐齊也。




夏，四月，宋公王臣卒。

宋三世不葬，三世無大夫也。葬爲臣子事，賊不討不葬，是無臣子也。




宋成公卒，于是公子成

莊公子。


 爲右師，公孫友爲左師，

目夷子，桓族。


 樂御爲司馬，

戴族。


 鱗矔爲司徒，

桓族。


 公子蕩

桓公子。


 爲司城，華御事

戴族。


 爲司寇。

此成公爲御所攻以後，六卿中無穆襄之族，因爲亂，盡討之。


 昭

當爲成字。


 公將去群公子，

此追叙成公見弑之故。群公子謂穆、襄近代公子。


 穆、襄之族

成公弟御爲襄族。


 率國人以攻公，殺公孫固、公孫鄭

杜以固、鄭爲莊公孫。


 于公宫。六卿和公室，樂豫舍司馬以讓公子卬。

此事在後，爲下殺大夫、司馬不名發。《傳》卬爲昭公弟，故豫讓之。


 昭公即位

此言即位，則以前所攻殺非昭公明矣。


 而葬。

葬成公也，不書，削之。




宋人殺其大夫。

宋殺大夫不名，與曹相比，尊卑俱不名。方伯之大夫乃名。




書曰「宋人殺其大夫」，

君不言弑而書卒，大夫不言弑及，又不書名。


 不稱名，衆也，

衆者，據一人立説，謂穆襄之族殺之，非君殺之。《穀梁》以無君之辭，是不稱名起其弑也。


 且言非其罪也。

書人以殺，是討賊辭，今殺者不名，是無君辭。討者書人，爲衆辭。二者皆衆，則「人」不爲討罪矣。




戊子，晉人及秦人戰于令狐。

戊子，敗秦師于令狐。

晉人潛師夜起，秦未陳而書戰者，《經》不以陳、未陳爲例。晉大秦小，不以直敗爲文，晉無信也。不言敗，略之也。




晉先蔑奔秦。

己丑，先蔑奔秦，士會從之。

二《傳》以晉人即先蔑，以師奔秦，《左氏》以先蔑逆雍，早出在秦，戰晉人乃趙盾。本《傳》爲長。




狄侵我西鄙。

狄者，齊。齊乃言鄙，不言齊，爲内諱，以此狄齊起餘之狄。魯文世，齊四伐我，狄亦四侵齊，相起見意。




狄侵我西鄙，

狄從齊爲惡，故以狄目之。


 公使告于晉。趙宣子使因賈季問酆舒，且讓之。

狄本屬于晉，從齊伐魯，故讓之。




秋，八月，公會諸侯、晉大夫盟于扈。

孫氏説，此君幼大夫會諸侯正例。




齊侯、宋公、衛侯、陳侯、鄭伯、許男、曹伯會晉趙盾，盟于扈，晉侯立故也。公後至，

公至在後，得與其事，故書公。公不與則不書，盟黑壤是。


 故不書所會。

《公羊》：「諸侯何以不序？大夫何以不名？公失序也。公失序奈何？諸侯不可使與公盟，眣晉大夫使與公盟也。」


 凡會諸侯不書所會，後也。

十五年《傳》：與而不書，後也。二「凡」同，專説本條，不可推于他條。凡諸侯已會，公後至，則不序諸侯而總目之。全《經》只一書，二「凡」專釋此一《經》。


 後至不書其國，

不書所會國，但目諸侯。


 辟不敏也。

襄二十六年澶淵之會，《傳》「向戌不書，後也」，此外例。




冬，徐伐莒。

徐，州舉也，不記事，爲莒記之也。




徐伐莒。莒人來請盟。

不書，略之。




公孫敖如莒涖盟。

穆伯如莒涖盟，且爲仲逆。

不書，略之。




八年，春，王正月。

《傳》有晉侯使解揚歸匡戚之田于衛事。




夏，四月。

《傳》有秦人伐晉取武城事。




秋，八月，戊申，天王崩。

秋，襄王崩。

《本紀》：三十二年，襄王崩，子頃王壬臣立。




冬，十月，壬午，公子遂會晉趙盾，盟于衡雍。

晉人以扈之盟來討。

讓其後至，謀再盟。


 冬，襄仲會晉趙孟，盟于衡雍，

實不止二國，目二國，餘略之。


 報扈之盟也。

内大夫盟皆專盟，此有諸侯。大夫不言，略之。




乙酉，公子遂會雒戎，盟于暴。

伊雒戎，以地繫之，見非西方戎，乃豫州夷。《春秋》不言要荒，九州夷狄以地繫，所以别于外夷。此遂事，不言遂，尊公子也。盟夷狄不日，則不見爲遂事。




遂會伊雒之戎。

伊雒戎，國之也。未純于中國，故不純與國辭。


 書曰「公子遂」，珍之也。

四日之間再有盟會，一事再見不氏，再出公子以臨夷狄，故曰「珍之」。




公孫敖如京師，不至而復。丙戌，奔莒。

《公羊》作「不至復，内辭，不可使往也。言如京師，遂公意也。不言出，遂在外也。」




穆伯如周弔喪，

不至者，從魯遂奔莒，言不至，所以遂公意也。


 以幣奔莒，從己氏焉。

受命私從己氏，故先言如莒。惡之，故日，重其事以討之。




螽。

宋人殺其大夫司馬。

稱「人」，兩下相殺辭。《帝謨》：皋陶與禹爲司馬、司空，《大學》之好惡。《經》不舉官，見二官明二伯。




宋襄夫人，襄王之姊也，

于昭爲祖母。


 昭公不禮焉。夫人因戴氏之族以殺襄公之孫孔叔、公孫鍾離

孔叔疑爲鍾離字。


 及大司馬公子卬，皆昭公之黨也。司馬

《經》以大夫稱鍾離，司馬稱卬，不以大夫包二人。


 握節以死，

司馬主兵。節，符節。


 故書以官。

宋獨稱公，其臣亦尊，故舉官。他國無此例。




宋司城來奔。

以司空配司馬爲二伯，如四時之春秋、六家之陰陽、《詩》之《周》《召》、《書》之羲和。




司城

司城即司空。《傳》宋以武公廢司空。


 蕩

桓族，公子蕩。


 意諸

公孫壽，意諸子，乃以王父字爲氏。《經》前書蕩伯姬，從後言之。


 來奔，

十六年《傳》：司城蕩卒，公孫辭司城，請使意諸爲之。


 效節

與握節同。


 于府人而出。

還節有禮。


 公以其官逆之，

《傳》卿違從大夫，此不降禮，魯以司城逆之。


 皆

衍文。


 復之。

十一年公子遂如宋，請復之。


 亦書以官，

與卬同。


 皆貴之也。

司馬、司城二卿書官而不名，以宋用王禮，舉以見三公制。




九年，春，毛伯來求金。

天子當喪，冢宰攝政，故三年不稱天王使。




毛伯衛來求金，非禮也。

王者無求，求金甚矣。《公羊》：「文王之法無求而求，故譏之。」


 不書王命，

言未王使。


 未葬也。

據下葬襄王言，謂其葬時甚近，非已葬則可。《公羊》：「未稱王，何以知其即位？以諸侯踰年即位，亦知天子踰年即位。天子三年然後稱王，亦知諸侯于其封内三年稱子。」




夫人姜氏如齊。

公不奔王喪而奔妻父母之喪，以文公之行爲已傎矣。如不書，致不言公，諱也。○書此明夫人奔喪禮。




二月，叔孫得臣如京師。

記大夫如，見使人非禮。○葬同月。日在下，繫本事也。




辛丑，葬襄王。

《異義》：「《公羊》説：天王喪，赴者至，諸侯既哭，雖有父母之喪，越紼而行事，葬畢乃反。」本《傳》説：「王喪，赴

 者至，諸侯既哭問故，遂服斬衰，使上卿弔，會葬，以爲得禮。」如此條是。一説：諸侯同姓，雖千里外猶奔喪，與《公羊》同。○天王尊，葬以時爲正例，不與大國同。天子以不葬爲例。




二月，莊叔如周，

天子崩，公當親奔喪會葬，此譏失禮。


 葬襄王。 

《白虎通》：「王者崩

 ，諸侯悉奔喪，臣子悲哀慟怛，莫不欲觀君父棺椁，盡悲哀者。又爲天子守藩，不可頓空，故分爲三部，有始死先奔者，有得中來

 盡其哀者，有得會喪奉送君

 者。七月之間，諸侯有在京師親供臣子之事者，有號泣悲哀

 奔走道路者，有居其國哭痛思慕竭盡所供以助喪事者。是四海之内咸悲，臣下若喪考妣之義。葬有會者，親疎遠近盡至

 ，親親之義。童子諸侯不朝而來奔喪，明臣子于君父非有老少也。」《穀梁》：「天子記崩不記葬」，必其時也，諸侯記葬不必有時。諸侯有天子喪當奔，不得必其時葬也。




晉人殺其大夫先都。

稱「人」，討有罪。




春，王正月，己酉，先都

 使賊殺先克。

不書都殺克，兩下相殺不志。


 乙丑，晉人殺先都、梁益耳。

不言梁益耳，非卿。殺都討其殺克，不與士箕累數。同族相殺，其罪尤重。




三月，夫人姜氏至自齊。

夫人歸不致，致者，爲公同行也。




晉人殺其大夫士縠及箕鄭父。

賈氏：「箕鄭父稱及，非首謀也。」




三月，甲戌，

外殺大夫例時，故《傳》有《經》削。


 晉人殺箕鄭父、士縠、蒯得。

蒯得不書，非卿。士縠尊也，與都同罪，分書，都罪尤重。




楚人伐鄭。

范山言于楚子曰：「晉君少，不在諸侯，北方可圖也。」

北方四州，如《書》辛、壬、癸、甲。


 楚子師于狼淵以伐鄭，囚公子堅、公子尨及樂耳。鄭及楚平。

楚處南，欲求一匡。




公子遂會晉人、宋人、衛人、許人救鄭。

救，善也，不言者，楚稱「人」已明。




會晉趙盾、宋華耦、衛孔達、許大夫救鄭，不及楚師。

救至，楚已退，鄭不得救之實。


 卿不書，

四國皆書人。


 緩也，

救遲，貶之。


 以懲不恪。

大夫受命君言，不宿于家，况救人如水火之難。觀望遲延，故貶之，以儆以惰。




夏，狄侵齊。

上狄齊，此狄内，亦如内與曹同言戎。




秋，八月，曹伯襄卒。

曹卒不月，由時而月，循環見例。




九月，癸酉，地震。

以比五土山林。以干支配州，酉屬西。




冬，楚子使椒來聘。

聘稱荆人，此進稱椒。秦下歸禭稱秦人，十二年聘稱術。秦、吴爲小夷，楚爲大夷。




楚子使椒來聘。

《公羊》楚無大夫，始有大夫也，許夷狄者，不一而足。聘必名氏，椒不氏，賈氏以爲陋，是。外方伯三見不氏大夫，吴札明其賢，秦術明穆能用人，椒惡其傲。




秦人來歸僖公成風之襚。

僖公成風者，母以子氏。成風葬已久，其來歸襚，始通也。楚已稱名，秦尚稱人，以見大小。




秦人來歸僖公成風之襚，

歸者，方伯以上乃言歸。


 禮也。

《公羊》：「兼之，非禮也。」本《傳》以爲禮，就贈弔言之。


 諸侯相弔賀也，

賀，如下賀楚師。《傳》于聘文多言本事。


 雖不當事，

薨已五年，今始歸禭，可見成風之不正，亦以起非實事。


 苟有禮焉，書也，

能以禮來，則亦書之。


 以無忘舊好。

爲國際法。




葬曹共公。

時葬，正也。




十年，春，王三月，辛卯，臧孫辰卒。

夏，秦伐晉。

春，晉人伐秦，取少梁。

不書，略之。下伐中國乃書。


 夏，秦伯伐晉，取北徵。

《傳》言秦伯，《經》以國舉，惡其撓晉，使楚亂中國。




楚殺其大夫宜申。

不氏，漸進也。楚殺不稱人，略之。




五月，殺鬬宜申，

不氏，從小國例。至宣、成有大夫矣。


 及仲歸。

不言仲歸，微也。楚稱王，其臣稱王子、稱公；曰「公子」、「大夫」，辭尊居卑，引之于中國也。




自正月不雨，至于秋七月。

嘉僖勤雨，責文不勤雨，二事相起。




及蘇子盟于女栗。

蘇子，畿内卿也，不可與王盟。不言其人，爲内諱。




頃王立故也。

天子之卿四見：尹子、單子、劉子、蘇子。天子出，二公從，二公守

 ，得四卿。




冬，狄侵宋。

狄，楚、蔡。




楚子、蔡侯次于厥貉。

侯何以在子下？楚夷狄，中國從夷不書，一見以明之。




陳侯、鄭伯會楚子于息。

楚稱王。《春秋》引進之稱子，棄尊就卑，是楚變夷從夏。


 冬，遂及蔡侯次于厥貉，將以伐宋。

以南圖北，求爲一匡。




十有一年，春，楚子伐麇。

《公》作「圈」。楚兼有梁、豫、徐、揚地，故爲大國。




厥貉之會，麇子

麇，梁州國，秦卒正。


 逃歸。春，楚子伐麇，

非十八國會盟不屢數，《傳》言「麇子逃歸」，此隱見例也。大盟會，天下諸侯皆在，故曰「徧至之辭」。楚會盟侵伐，凡荆徐小國如隨、舒、江、黄諸國莫不相從，《經》獨書十九國，故不見之。


 成大心敗麇師于防渚。潘崇復伐麇，至于鍚穴。

夏，叔仲彭生會晉郤缺于承筐。

此大會也。因衛新從楚，以内主之，故不屢數諸侯。




叔仲惠伯會晉郤缺于承筐，謀諸侯之從于楚者。

蔡、許、陳、鄭、宋皆從楚諸侯，不得而序，故不序。下新城盟，衛、鄭因魯求平，乃序之。




秋，曹伯來朝。

《春秋》書者皆有所見，此譏未畢喪而朝。




曹文公來朝，

記曹來之始終，魯與曹無兵事明文，明曹盡禮。


 即位而來見也。

凡君即位，卿出列聘，君亦當歷朝。此不言「凡」，與凡同者。




公子遂如宋。

宋王後，不統方伯，故公不言如，而大夫有聘。




襄仲聘于宋，

聘王後之禮。


 且言司城蕩意諸而復之，

八年《傳》云「皆復之」。○《經》例奔大夫不言「歸」。


 因賀楚師之不害也。

《周禮》「諸侯相弔贺」，爲國際法之精進。




狄侵齊。

鄋瞞侵齊，遂伐我。

以伐齊遂伐我，知爲長狄。伐我不書，諱也。




冬，十月，甲午，叔孫得臣敗狄于鹹。

不言師而言敗，直敗一人之辭。




敗狄于鹹，獲長狄

班氏云：「《穀梁傳》曰；『長狄弟兄三人，一之魯，一之齊，一之晉，皆殺之，身横九畝。斷其首而載之，眉見于軾。』」書此，記異也。


 僑如。富父終甥摏其喉以戈，殺之，埋其首于子駒之門，以命宣伯。初，宋武公之世，鄋瞞伐宋，司徒皇父帥師禦之。耏班御皇父充石，公子穀甥爲右，司寇牛父駟乘，以敗狄于長丘，獲長狄緣斯。

當從《魯世家》作武公之世。緣斯早出，非僑如弟兄。


 晉之滅潞也，獲僑如之弟焚如。

二《傳》未知其之晉者。


 齊襄公之二年，鄋瞞伐齊，齊王子成父獲其弟榮如，埋其首于周首之北門。

《公羊》：「之齊者，王子成父殺之。」


 衛人獲其季弟簡如。

二《傳》兄弟三人，不數簡如，數簡如則有四人。


 鄋瞞由是遂亡。

「身横九畝」之種族非世界所有，《經》書長狄亦如獲麐，通其意于《大學》，亦如《大學》之言「誠意」，《傳》乃以事實言之。




十有二年，春，王正月，郕伯來奔。

來奔不月，月者，起非實。郕伯以待人父之道待其子，與射姑同譏。




郕太子朱儒自安于夫鍾，

太子攝政，出居夫鍾，安于其邑，父病不歸侍養。


 國人弗徇。

非其失子道。


 春，郕伯卒，

卒在前，《傳》因奔追言之。


 郕人立君。

服曰：「改立君。」


 太子以夫鍾與郕邽來奔。

服曰郕邽，邑名。一曰郕邽之寶圭。


 公以諸侯逆之。

先君故，太子有繼立例。


 非禮也，

未成君，不當待以君禮。


 故書曰

史當書「郕世子朱儒以夫鍾及郕邽來奔」，孔子修之，不同。


 「郕伯來奔」。

非君而書伯，所以識其非禮。


 不書地，

三叛以地書。


 尊諸侯也。

諸侯出入不言地。《經》以重者爲主，小國大夫來不書，因地乃書。諸侯尊，例得書，遂不言地，嫌爲地乃書之。《公羊》以爲失地君。《傳》云「内已立君」，亦是失地。




杞伯來朝。

杞雖王後，爲魯屬，故書「來朝」。叙在卒正末，一宋始，一杞終，同者異之。




杞桓公來朝，始朝公也，且請絶叔姬

不書叔姬來歸，避下成五年叔姬來歸。凡有二見者，多諱其一。


 而無絶昏。

再娶内女。成五年書來歸，不書歸于杞，見者不再見。


 公許之。

二《傳》以叔姬爲未嫁，本《傳》以已嫁見出，各言一端。




二月，庚子，子叔姬卒。

内女「卒」，皆已許嫁諸侯。




叔姬卒，

下再書子叔姬，一時兩子叔姬者，字積于叔，一見已明。


 不言杞，絶也。

謂反室。


 書叔姬，言非女也。

二《傳》以叔姬爲許嫁未嫁而卒。女子許嫁笄而字，稱叔姬，故《傳》以爲已嫁反室。不言來歸，見不復見。




夏，楚人圍巢。

巢，徐州國。




楚令尹太孫伯卒，成嘉爲令尹。群舒叛楚。

《詩》「荆、舒是懲」，巢亦舒之一種。


 夏，子孔執舒子平及宗子，遂圍巢。

圍巢而巢服，爲下吴子伐楚得巢卒張本。




秋，滕子來朝。

滕朝之始。滕與曹内無兵事，以明盡禮。




滕昭公來朝，亦始朝公也。

此與秦聘並見，明卒正朝而不聘，方伯聘而不朝。




秦伯使術來聘。

不氏，以小國禮待秦也。前歸稱秦人，此稱術，進之也。言使言聘，起秦爲方伯。




秦伯使西乞

有氏。


 術來聘，

外四州獨三見皆稱使，不言氏，蔡本在豫州，後遷州來故也。


 且言將伐晉。

爲下張本。




冬，十有二月，戊午，晉人、秦人戰于河曲。

《穀梁》：「不言及，晉、秦之戰已亟，故略之。」




秦爲令狐之役故，冬，秦伯伐晉，取羈馬。

服云；羈馬，晉邑。晉敗，以戰爲文，不以陳不陳爲例。




季孫行父帥師城諸及鄆。

城言帥師，非城也。本魯取莒邑，諱取，故以城言。




城諸及鄆，

諸已先見。襄十五年「救台，遂入鄆」。此莒伐魯，圍諸，行父救諸而取鄆也。


 書，時也。

以大及小曰及。帥師者，託爲有難。




十有三年，春，王正月。

夏，五月，壬午，陳侯朔卒。

背殯出會，不葬。既不葬其父，今又去葬以責之。




邾子蘧蒢卒。

遂遷于繹。

遷不書，凡書皆有所見。


 五月，邾文公卒。君子曰：「知命。」

因遷而卒。不葬，略之。




自正月不雨，至于秋七月。

歷三時乃言不雨。與僖比，以見文不憂雨。




太室屋壞

 。

太室

《公羊》作「世室」。


 之屋壞。

班氏云：「《穀梁》：世室，魯公伯禽廟，周公稱太廟，魯公稱世室。」


 書，不共也。

《公羊》「譏久不修」，《穀梁》「志不敬」，敬與共同。




冬，公如晉。

有王喪，如晉而不奔喪，惡之。




公如晉朝。

在外曰「來朝」，在内曰「公如」。此内外例。




衛侯會公于沓。

此公如衛也。不言如，避朝文。不曰公會衛侯而曰衛侯會公者，明沓衛邑。




請平于晉。

衛、晉久不和，故晉侵衛，因公請平。《傳》别無晉、衛兵事。




狄侵衛。

狄，晉也。九年救鄭之後，晉、衛不同盟會，承筐不書衛。故衛因公請平于晉。




十有二月，己丑，公會晉侯盟。

盟在晉都。凡公如多不言事，此言者，會盟三國，因朝而盟，且起處父伉也。




公還自晉。

還，事未畢之辭，明棐爲鄭地。




鄭伯會公于棐。

還從鄭，鄭又與公會。大小同絶往來之文。




公還，鄭伯會公于棐，

鄭地。


 亦請平于晉。

九年，晉救鄭。厥貉鄭與會，承筐不書，鄭故請平。


 公皆成之。

明年新城會，公與衛、鄭皆在。




十有四年。

春，頃王崩。周公閱

周公，司徒，三公，名閱。


 與王孫蘇争政，故不赴。

王不志崩，與諸侯不同葬。


 凡崩、薨，不赴，

繼嗣有故，以不赴論，不必實不赴。


 則不書；

《經》削之。


 禍福

公法慶弔。


 不告，亦不書。

《經》例之筆削。


 懲不敬也。

《經》例由孔子筆削，若仍舊史，則真斷爛朝報，無足輕重矣。




春，王正月，公至自晉。

有天王喪，故月之。




邾人伐我南鄙。

邾在南，故言南鄙。以小犯大，惡邾也。




邾文公之卒也，公使弔焉，

弔者不必非卿，常事不書也。


 不敬。邾人來討，伐我南鄙。

以使致國難，故用人宜慎。




叔彭生帥師伐邾。

此報前伐，齊屢伐不報者，諱也。凡言狄侵者，皆魯師。




夏，五月，乙亥，齊侯潘卒。

不葬者，舍弑無臣子辭。○惡其敗先人業，啟夷狄禍。詳《穀梁》注。




子叔姬妃齊昭公，生舍。

下執子叔姬。二《傳》以爲新嫁，與《傳》異。


 叔姬無寵，舍無威。公子商人驟施于國而多聚士，盡其家；貸于公，有司以繼之。夏，五月，昭公卒，舍即位。

此不正，日之何？其不正前見矣。




六月，公會宋公、陳侯、衛侯、鄭伯、許男、曹伯、晉趙盾。癸酉，同盟于新城。

鄭地。自此盟至昭十三年大盟皆言「同」，晉爲外楚。二伯專言北方諸侯與異盟。下日，同月也。




從于楚者服，

衛、鄭新來平，陳、許亦在内。惟蔡不叙者，因下有入蔡師，《傳》以爲新城不與之故也。


 且謀邾也。

邾伐我，故晉將討之。




秋，七月，有星孛入于北斗。

《公羊》：孛，慧星也。言入北斗，有中也，記異也。




公至自會。

晉人納捷菑于邾，弗克納。

弗，内辭。不克者，可以克；弗克者，不可以克也。義不可納，故以「弗」言之。○漢師以虚字爲説、今據經文傳義補此例。




邾文公元妃齊姜生定公，

嫡子，齊女所生。


 二妃晉姬生捷菑。文公卒，邾人立定公，捷菑奔晉。

求晉立之。


 晉趙盾以諸侯之師

《公》以爲郤缺，《穀》以爲郤克。《經》稱晉，各下己意。故三《傳》同源異流，不可歧視。


 八百乘

《公羊》同。


 納捷菑于邾。邾人辭曰：「齊出貜且長。」宣子曰：「辭順而弗從，不祥。」乃還。

稱「人」，貶也。




九月，甲申，公孫敖卒于齊。

卒于外，例地國；内乃地地。




穆伯請重賂以求復，

賂魯君臣。


 惠叔以爲請，

文伯子。


 許之。將來，九月，卒于齊。告喪，請葬，弗許。

爲下齊人歸喪。




齊公子商人弑其君舍。

不葬、不日，未成君也。弑而代者以國氏，何以氏公子？州吁、無知，討賊之辭，以其事未成；商人棄疾事已成，稱公子，明其不當立也。




秋，七月，乙卯，夜，

弑時刻甚詳，不書，略之。據此知《經》日不日有義例。


 齊商人弑舍而讓元。元曰：「爾求之久矣。我能事爾，爾不可使多蓄憾。將免我乎？爾爲之。」齊人定懿公，

踰二月事乃定。


 使來告難，

《經》以嗣立定乃書，託爲緩告。


 故書以九月。

赴遲不能補書本月，故書奉赴告之月。




宋子哀來奔。

宋大夫貴同天子卿，故孔父稱字，子哀稱子，與齊高子《傳》以爲「天子之守」義同。




宋高哀爲蕭封人，

班氏説蕭爲宋附庸，封人，附庸之别名。


 以爲卿，

《傳》：「祭封人仲足有寵于莊公，使爲卿，宋公賢之，亦以爲卿。」


 不義宋公而出，遂來奔。

以宋公無道，不能居位。


 書曰 「宋子哀來奔」，

宋大夫例名氏，不言高哀，而以子加名上。


 貴之也。

與王人子突同。




冬，單伯如齊。

監在閒田，如内臣，故見《經》，通從内臣例。




襄仲使告于王，請以王寵求昭姬于齊，

魯請不行，故轉求王命。


 曰：「殺其子，焉用其母？請受而罪之。」冬，單伯如齊，

單伯爲監，天子有事多使之，如單伯逆王姬是。此因魯請，天子命單伯就近如齊將命，非直從王朝來者。


 請子叔姬。

齊人執單伯。

言執不繫國，内臣例也。董子：中國避天子言執，若果王臣當諱執，不得
 

 言之。



齊人執子叔姬。

二《傳》以單伯道淫，《傳》以爲舍母，各言一端。




齊人執之，又執子叔姬。

言觸所忌。




十有五年，春，季孫行父如晉。

爲單伯與子叔姬故也。

因晉以求于齊也。




三月，宋司馬華孫來盟。

華耦也。稱華孫，明爲華督之華，當絶之。一見司馬，以備三公制。周見宰、司徒也，宋見司馬、司城二伯也。




宋華耦來盟，

弑賊當絶其子孫，華督子孫世位，故于其弑不言氏，于此言華孫，明爲督之孫，并見華氏世卿也。


 其官皆從之。 

《經》因以官從，故見二公。○《白虎通》：「天子出，一公守，二公從；諸侯出，一卿守，二卿從。」一卿出

 ，當有二大夫從。


 書曰

以下爲師説。


 「宋司馬華孫」，貴之也。

上舉司馬、司城不名，皆貴之。此舉其官亦貴之，謂官名，不謂其人。


 公與之宴，辭曰：「君之先臣督得罪于宋殤公，

殤公不葬。


 名在諸侯之策。

無氏。


 臣承其祀，

世卿。此爲《經》弑不氏、盟書「華孫」本義， 《傳》託耦自言之。


 其敢辱君？請承命于亞旅。」魯人以爲敏。

夏，曹伯來朝。

禮，天子無事，諸侯相朝。今天子有喪而朝，惡之。




曹伯來朝，禮也。諸侯五年再相朝，以修王命，古之制也。

三《傳》同言復古之學，譏刺時制，故申明古禮，見《經》託古。 《傳》以爲文襄，是取文襄之制以爲法也。




齊人歸公孫敖之喪。

書曰「齊人歸公孫敖之喪」，

不言取言歸，以歸爲榮。


 爲孟氏，

大夫喪當使其家自主之，故不言來，不與其接内也。


 且國故也。

大夫爲股肱，故書，否則不書。




六月，辛丑，朔，日有食之。鼓，用牲于社。

非禮也。日有食之，天子不舉，伐鼓于社；

鼓在用上爲禮。


 諸侯用幣于社，

莊二十五年《傳》：「天災，有幣無牲。」


 伐鼓于朝。

天子伐鼓于社，諸侯伐鼓于朝。


 以昭事神、訓民、事君，示有等威，古之道也。

昭十七年《傳》「禮也」同。




單伯至自齊。

大夫執則致。




齊人許單伯請而赦之，使來致命。

單伯使人致齊命。


 書曰「單伯至自齊」，

叔孫婼如稱叔孫，致不氏。


 貴之也。

《穀梁》：「大夫執則致，致則名。此不名，天子命大夫也。」




晉郤缺帥師伐蔡。

郤缺伐喪不貶，諱也，使若二事，入亦不譏。




戊申，入蔡。

《年表》：「晉伐蔡，莊侯薨。」蔡篤從楚。故諸侯入之，不叙諸侯會，不忍言入、不言伐。此言者，使如二事然。蔡侯卒不志，從夷略之，且爲晉諱伐喪也。




新城之盟，蔡人不與，

諸侯皆在，惟蔡不至，


 晉郤缺以上軍、下軍伐蔡，

晉出二軍。尚有諸侯師，不言，略之。


 曰：「弱

 ，不可以怠。」戊申，入蔡，以城下之盟而還。凡勝國曰「滅之」，獲大城焉曰「入之」。

分别入、滅二例。既入而滅之言「滅」，入其國都而不有爲「入」。變例，内諱滅言「入」。夷狄滅中國亦言「入」，下陽取邑亦曰「滅」，則加損變例，與常文不同。




秋，齊人侵我西鄙。

季孫行父如晉。

一年再如，行父專也。




齊人侵我西鄙，故季文子告于晉。

爲下扈盟見。○行父，執政者。文不事齊，以此如晉起下之如齊。




冬，十有一月，諸侯盟于扈。

八國之君，曰諸侯，略之。公不在，故不日。




晉侯、宋公、衛侯、蔡侯、陳侯、鄭伯、許男、曹伯盟于扈，尋新城之盟，且謀伐齊也。齊人賂晉侯，故不克而還。

此不序諸侯之故。


 于是有齊難，

上下皆言齊侵，公謀禦敵之事。


 是以公不會。

公不會不書，爲常例，無貶文，與至而不與有别。


 書曰「諸侯盟于扈」，無能爲也。

爲受齊賂，下又侵我。○事與十七年同。


 凡諸侯會，公不與

謂公至爲諸侯所外，故言「不與」。公不會非其例，無惡可言。


 不書，諱君惡也。

此黑壤公不與盟，□□盟專例，不通于别條，故《傳》云：「晉人止公于會，盟于黄父，公不與盟，以賂免。故黑壤之盟不書，諱之。」


 與而不書，

公與其盟而不書諸侯。


 後也。

此七年《經》「公會諸侯、晉大夫盟于扈」專例。彼《傳》云：「公後至，不書所會。凡會諸侯不書所會，後也。」




十有二月，齊人來歸子叔姬。

齊人來歸子叔姬，王故也。

齊侯侵我西鄙。

謂諸侯不能也。

十七年盟後，内臣如齊矣，此扈盟所以書諸侯而不序。○齊伐我亟矣，未報者，託之于狄，故文世不言侵伐。




遂伐曹，入其郛。

書「遂伐」，惡齊也。




討其來朝也。

曹在我西。遂者，繼事，不得志于我，移兵伐曹。




十有六年，春，季孫行父會齊侯于陽穀，齊侯弗及盟。

《穀梁》：弗及，内辭，行父失命，齊得内辭。《傳》言「不肯」而《經》言「弗及」，是許齊之得拒季孫。




春，王正月，及齊平。

平前侵伐。


 公有疾，

不能往，故下不視朔以爲疾。


 使季文子會齊侯于陽穀。

陽穀，内邑。


 請盟，

以臣盟君。


 齊侯不肯，曰：「請俟君閒。」

不肯以君下與臣盟。




夏，五月，公四不視朔。

視朔常事，不書，不視乃書。史例則君舉必書，一年當十二次，乃削之，可知史與《經》異。




疾也。

《公羊》：公有疾，不視朔，自是公無疾不視朔也。有疾猶可言，無疾不可言。舉數不過三，四卜爲失禮，言「四」，譏之。




六月，戊辰，公子遂及齊侯盟于郪丘。

公使襄仲納賂于齊侯，故盟于郪丘。

大夫盟例日。見公子遂，起下弑也。




秋，八月，辛未，夫人姜氏薨。

文公母。




毁泉臺。

見以夫人薨毁也。




有蛇自泉宫出，入于國，如先君之數。秋，八月，辛未，聲姜薨，毁泉臺。

劉向説泉臺在囿中，公母常居之，有蛇孽。公母薨，公惡之，乃毁。《經》故譏之。




楚人、秦人、巴人滅庸。

巴、庸，梁州國。梁巴、庸、鄀、夔、蜀七卒正皆統于秦，此《經》義也。




楚子

《經》稱人，貶。


 乘馹，會師于臨品，分爲二隊，子越自石溪，子貝自仞以伐庸。秦人、巴人從楚師。群蠻從楚子盟，

群蠻不見于《經》者，外州不見夷狄也。


 遂滅庸。

楚、秦合兵滅庸，《春秋》收南服立梁州，所謂用夏變夷，合于中國，則中國之也。




冬，十有一月，宋人弑其君杵臼。

甲寅，宋昭公將田孟諸，未至，夫人王姬使帥甸攻而殺之，蕩意諸死之。

不言及者，見不再見。


 書曰「宋人弑其君杵臼」，

此鮑弑也，不言者，一國之人皆從鮑也。


 君無道也。

《傳》例：稱「君」，君無道。據《經》書「人」，則稱君當爲稱人。


 文公即位，使母弟須爲司城。華耦卒， 而使蕩虺爲司馬。

二卿。




十有七年，春，晉人、衛人、陳人、鄭人伐宋。

詳《晉語》。




晉荀林父、衛孔達、陳公孫甯、鄭石楚伐宋。討曰：「何故弑君？」猶立文公而還。卿不書，

稱人，貶。


 失其所也。

《傳》：晉荀林父以諸侯之師伐宋，及晉平宋，文公受盟于晉，取賂而還。




夏，四月，癸亥，葬我小君聲姜。

文公母。




有齊難，是以緩。

八月乃葬。




齊侯伐我西鄙。

窮兵失衆，弑之先見。○服云：再來伐，西鄙書，北鄙不書。




六月，癸未，公及齊侯盟于穀。

始與齊通，因伐而盟。出穀者，避城下之盟。




齊侯伐

 我北鄙。

杜以《經》西爲北字誤。


 襄仲請盟，六月，盟于穀。

諸侯會于扈。

晉侯蒐于黄父，

黄父即黑壤。


 遂復合諸侯于扈，

因有十五年事，言復。


 平宋也。

已取宋賂，謀保全之。


 公不與會，齊難故也。

齊伐西鄙，與十五年事同。


 書曰「諸侯」，無功也。

與十五年《傳》同，因其無功。故不列數之。




秋，公至自穀。

致穀，明扈會公不在也。




冬，公子遂如齊。

目遂如齊，弑君之先見。




襄仲如齊，拜穀之盟。

十有八年，春，王二月，丁丑，公薨于臺下。

二月，丁丑，公薨。

《穀梁》：「臺下，非正也。」




秦伯罃卒。

罃，康公也。始卒者，因穆公用三良以殉，故不卒。《春秋》存西京，如王巡狩。秦以梁牧留守，故與鄭伯一守一從，皆外方伯。




夏，五月，戊戌，齊人弑其君商人。

商人弑賊，不以討賊辭者，齊已君之。以正治亂，不以亂治亂。




邴歜、閻職謀弑懿公，

二人稱人，微者，非卿。弑不名氏而稱人，乃爲君無道。


 納諸竹中。 

《公羊》：「大夫弑君稱名氏，賤者窮諸人。」


 歸，舍爵而行。

賊出奔，則賊爲已討。


 齊人立公子元。

不葬者，商人亦賊，不以君許之；因私怨而殺，不以討賊許之。所以明君臣之義。




六月，癸酉，葬我君文公。

《傳》：「齊來會葬，不書，常事也。」




葬文公。

太子已立，而遂與得臣以宣公如齊請立。




秋，公子遂、叔孫得臣如齊。

列數二卿，同惡相濟也。宣不卒大夫，獨卒二人，宣之徒，宜誅絶者。




襄仲、莊叔如齊，惠公立故，

賀其初立。


 且拜葬也。

齊來會葬文公。




冬， 十月，子卒。

既葬稱子，子者，惡也，惡已爲君，故稱子。不及視者，以弑君爲重也。




文公二妃敬嬴生宣公，敬嬴嬖而私事襄仲。宣公長而屬諸襄仲，襄仲欲立之，叔仲不可，仲見于齊侯而請之。齊侯新立，而欲親魯，許之。冬，十月， 

《穀梁》：「子卒不日，故也。」


 仲殺惡

《公羊》作「赤」。


 及視，而立宣公。

獨目仲，首惡也。




夫人姜氏歸于齊。

書夫人歸，惡宣也。言歸齊，惡齊惠公也。惡爲齊甥，助逆殺之，其惡甚矣。




大歸也。

《傳》：「夫人歸甯曰如某，出曰歸于某。」


 將行，哭而過市，曰：「天乎！仲爲不道，殺適立庶。」

《傳》：「毋或如東門氏殺適立庶。」


 市人皆哭，魯人謂之「哀姜」。

季孫行父如齊。

齊君弑而如齊，惡行父也。立庶則專，行父利其弑，故與同盟，後因與歸父争權，乃借事逐之。行父亦遂之徒也。




莒弑其君庶其。

劉、賈、許、潁謂：君惡及朝，則稱國以弑；惡及國人，則稱人以弑。按，小國弑君與大國異例。小國無大夫，稱人，爲大夫弑；稱國，乃爲衆弑。《公羊》：「稱國以弑，衆弑之辭。」與大國同。




莒紀公

莒在邾上，邾七記卒，莒四記卒，夷狄略之。此不卒，因弑乃卒，故不月。一年中國三弑君，天下之亂亟矣。


 生太子僕，又生季佗，愛季佗而黜僕，

皆以適庶釀祸。


 且多行無禮于國。僕因國人以弑紀公，

莒與吴無謚，明謚爲《經》制，故以二國起之。


 以其寶玉來奔。

不書，爲内諱。事詳《魯語》。○成十四年書「莒子朱卒」，是僕出奔，朱繼立也。






注
 　也：原無，據《左傳》補。



注
 　正：原無，據文意補。



注
 　矣：原作「乎」，據《左傳》改。



注
 　妾：原脱，據《五經異義》卷下補。



注
 　歸賵且含：原作「歸含且賵」，據《左傳》文公五年乙改。



注
 　出：原脱，據《論語·衛靈公》補。



注
 　焉：原脱，據《左傳》補。



注
 　喪、赴二字原誤倒，據《五經異義》卷下乙。



注
 　崩：原脱，據《白虎通義·崩薨》補。



注
 　來：原作「未」，據《白虎通義·崩薨》改。



注
 　君：原脱，據《白虎通義·崩薨》補。



注
 　哀：原脱，據《白虎通義·崩薨》補。



注
 　至：原脱，據《白虎通義·崩薨》補。



注
 　先都：《左傳》無此二字。



注
 　守：原脱，據文意補。



注
 　屋壞：原作「壞屋」，據《左傳》經文乙。



注
 　出：原脱，據文意補。



注
 　「弱」上原有「君」字，據《左傳》删。



注
 　伐：原作「侵」，據《左傳》改。







春秋左氏古經説義疏卷七






宣公



元年，春，王正月，公即位。

公子遂如齊逆女。

弑君而言逆女，皆與弑，與翬相同。




尊君命也。

大夫于君與夫人名稱有差别。爲稱號小例。




三月，遂以夫人婦姜至自齊。

不稱氏，譏喪娶。夫人一體，貶夫人即貶公。




尊夫人也。

據逆氏公子，此不氏，君前臣名也。




夏，季孫行父如齊。

斥言行父如齊，惡行父也。




季文子如齊，納賂以請會。

明賂齊本末。見三家權重，以著世卿禍亂。




晉放其大夫胥甲父于衛。

蔡放稱人，此稱國，無罪辭。《經》兩見「放」。




晉人討不用命者，放胥甲父于衛，

分封之世，放之鄰國；一統之世，放之外州，如四凶。


 而立胥克。先辛奔齊。

公會齊侯于平州。

平州、陽州皆齊地。言公會齊侯。明公事齊也。




會于平州，以定公位。

赤，齊出，宣弑赤而立，故爲此會。




公子遂如齊。

東門襄仲如齊拜成也。

已與齊會，往拜成，并許賂田。一年大夫三如齊，罪之也。




六月，齊人取濟西田。

《公》《穀》皆以爲賂齊。




齊人取濟西之田。

凡外内相取以田爲言，「田」者，諸侯之閒田，諸侯不得以地與人，故託之閒田。


 爲公立，故以賂齊也。

明非齊取，實魯賂之，以著其惡。




秋，邾子來朝。

朝惡人，與朝桓同。




楚子、鄭人侵陳。

蔡、許不序，獨序鄭，以起下伐鄭。




遂侵宋。

遂，繼事也。




楚子侵陳，遂侵宋。

晉趙盾帥師救陳。

晉趙盾帥師救陳、宋。

宋弑君當討，晉受賂而還，楚討而反救之，《經》不許其救，故獨言救陳。




宋公、陳侯、衛侯、曹伯會晉師于棐林，伐鄭。

不言趙盾，目晉師者，君不會大夫之辭，故避盾而目師。以大夫主諸侯，則不可爲訓。




會于棐林，以伐鄭也。楚蔿賈救鄭，

不書楚救，不與夷狄救中國也。


 遇于北林。囚晉解揚，晉人乃還。

冬，晉趙穿帥師侵崇。

《公羊》作「柳」，云「天子邑」也，本《傳》以爲秦屬國，東西通畿，蓋梁州國而近于雍者。




晉欲求成于秦，趙穿曰：「我侵崇，秦急崇，必救之，

崇近秦。


 吾以求成焉。」冬，趙穿侵崇，秦弗與成。

《經》以秦爲梁牧，東遷後，周京且屬秦。《經》存西京，故《公羊》謂之「天子邑」，實則晉侵秦，非侵王也。




晉人、宋人伐鄭。

「人」者，貶。宋有罪不討而與之伐鄭，晉失伯討，故貶之。




晉人伐鄭，以報北林之役。

時陳、衛、曹皆從楚，故獨目宋以貶之。




二年，春，王二月，壬子，宋華元帥師及鄭公子歸生帥師，戰于大棘。宋師敗績，獲宋華元。

大棘，宋地。以宋及鄭者，大及小、主及客。○鄭非七穆不見公子，此非七穆而亦見者，以起弑也。




春，鄭公子歸生受命于楚伐宋，宋華元、樂吕禦之。二月壬子，戰于大棘，宋師敗績。囚華元，獲樂吕。

不書，非卿。




秦師伐晉。

以報崇也，遂圍焦。

不書，略之。




夏，晉人、宋人、衛人、陳人侵鄭。

稱人，皆大夫也。存其政于諸侯，不列數大夫之專兵也。




晉趙盾救焦，遂自陰地及諸侯之師侵鄭，以報大棘之役。

秋，九月
 

注



 ，乙丑，晉趙盾弑其君夷皋。

不葬者，賊未討。




趙穿攻靈公于桃園，宣子未出山而復。太史書曰：「趙盾弑其君。」以示于朝。 

《經》舍穿而首盾，故託于史書。


 宣子曰：「不然。」

弑賊不再見，趙盾别牘再見，以明非弑，重在討賊，如華元已越境猶反討。不越境句以證其與謀。


 對曰：「子爲正卿，亡不越竟，反不討賊，非子而誰？」宣子曰：「烏呼！『我之懷矣，自貽伊慼。』

此《詩》異文攝引，非逸詩。


 其我之謂矣。」孔子曰：

二《傳》亦引孔子《春秋》説與先師並見。《傳》不引先師，但曰「君子曰」。


 「董狐，古之良史也，

《春秋》之義。


 書法不隱；趙

如首司馬昭。


 宣子，古之良大夫也，

《穀梁》：「于盾見忠臣之至。」


 爲法受惡。

《史記·自序》引董壺説：「爲人臣而不知《春秋》，身被大惡之名而不能辭。」


 惜也，

惜太史之言。《論語》：「惜乎，夫子之説君子也。」


 越竟乃免。」

討賊，則未越亦可；不討賊，即越之與弑。「越竟」句本微文，恐後人據以爲説，如俗所疑。


 宣子使趙穿逆公子黑臀于周而立之。

《傳》言使穿逆新君，與翬遂逆女同。明穿爲弑，後世史凡假手于人皆書主者，或猶以《傳》必合《經》爲説，誤矣。




冬，十月，乙亥，天王崩。

在位六年，事不見《經》。




三年，春，王正月，郊牛之口傷，改卜牛。牛死，乃不郊。猶三望。

《穀梁》：「乃者，亡乎人之辭。」言公意急欲郊，以牛死不郊，非公意也。




不郊，而望，皆非禮也。

以尊天。


 望，郊之屬也。

不郊不必望，即郊則不譏望。有主不能無屬，亦猶有君不能無臣。


 不郊，亦無望可也。

經傳神鬼祭祀皆爲「天學」初階，秦漢以下皆無其德用其事。靈魂學已精，祭乃必能受福，與草昧之多神教迥别。或乃疑爲神權，大誤。




葬匡王。

五葬惟此時，危之。




楚子伐陸渾之戎。

夷狄相伐不志，志者，地近京師也。




楚子伐陸渾之戎，

避觀兵，以伐戎主之。


 遂至于雒，觀兵于周疆。 

《春秋》使齊、晉伐楚，不以楚伐伯國，尤不使近王。至此觀兵、問鼎，故諱之。




夏，楚人侵鄭。

楚人侵鄭，鄭即晉故也。

争鄭。楚
 

注



 稱人，貶之。




秋，赤狄侵齊。

赤狄與晉接壤，不可言晉伐，故以赤狄目之。存晉伐齊之文者，一見例也。《春秋》不以小侵大、外侵内，若果赤狄伐二伯，則諱不當書。○《傳》于狄侵齊六七見皆無傳者，以非實狄也。




宋師圍曹。

小國兵事不書，曹居首一見，其餘皆不書。




報武氏之亂也。

事在文十八年。○宋伐、圍小國皆朝于我，以宋與我同主青州，以爲二王後。




冬，十月，丙戌，鄭伯蘭卒。

《春秋》卒皆日，貴賤嫌則異辭。




鄭穆公卒。穆公有疾，曰：「蘭死，

蘭先死。


 吾其死乎？

以爲兆。


 吾所以生也。」刈蘭而卒。

四字當爲注，誤入《傳》文。




葬鄭穆公。

四年，春，王正月，公及齊侯平莒及郯，莒人不肯。

齊二伯、魯方伯、莒卒正、郯連帥，同時見四等之尊卑，此明上下相制五長之法也。




公伐莒，取向。

莒、邾、杞有兵事，曹、滕、薛不言。曹爲同姓，滕、薛爲下等，莒、邾則爲上等異姓。向，内邑，其繫之莒者，前爲莒取可知。




非禮也。

此如今公法所謂裁判干涉。言「平」，爲有侵伐之事，必有兵事乃爲違反，今但云不肯，非實有罪。




秦伯稻卒。

秦伯卒有名不葬，葬則不名。




夏，六月，乙酉，鄭公子歸生弑其君夷。

歸生不弑而首之者，志重也，與趙盾同。




夏，弑靈公，

宋首禍。


 書曰「鄭公子歸生弑其君夷」，

不以宋主之，權在歸生也，亦書其重者，其徒從同，所以明討賊之義。


 權不足也。君子曰：「仁而不武，無能達也。凡弑君稱君，

君字當作「人」，如宋人弑。


 君無道也；

弑君有稱人稱臣之别，無不稱君者。下宋人弑其君， 《傳》曰：「君無道也。」正與此凡同。故知「君」爲字誤。


 稱臣，

不稱人而目歸生，


 臣之罪也。」

稱臣名氏則爲弑賊，不再見。




赤狄侵齊。

齊不與晉盟會，故再侵齊。文明舉晉，蠻野目夷。萊貉戎曼無役不從，經變文目夷狄，以軍中實有外夷。




秋，公如齊。

公至自齊。

冬，楚子伐鄭。

楚子伐鄭，

鄭有弑君罪，中國不能討而討之，譏中國矣。


 鄭未服也。

五年，春， 公如齊。

如齊，所以譏恃外。




高固使齊侯止公，請叔姬焉。

夏，公至自齊。

公至自齊，書過也。

公五如齊，惟此踰時始返。




秋，九月，齊高固來逆子叔姬。

天子嫁女，諸侯使同姓大國主之；諸侯嫁女于大夫，亦當使同姓大夫主之。




齊高固來逆女，自爲也。

以大夫接内。


 故書曰「逆叔姬」，卿自逆也。

不言逆女，不與以夫婦辭。




叔孫得臣卒。

凡弑賊不再見，大夫卒者，皆其黨也。




冬， 齊高固及子叔姬來。

譏其使而以私事行。




冬，來，反馬也。

先儒以爲反馬不躬至，歸甯無並行，非也，夫婦同往婦家亦爲常事。尊卑不相爲禮，嫁女于大夫，亦當使大夫主之。




楚人伐鄭。

前稱楚子，此稱人，貶也。




楚子伐鄭。陳及楚平。

陳師不序，不以中國伐中國也。




六年，春，晉趙盾、衛孫免侵陳。

弑賊不復見，盾復見，非親弑也。




晉、衛侵陳，陳即楚故也。

夏，四月。

南方炎帝所司三月。




秋，八月，螽。

冬，十月。

本年《經》記事只九字。以《經》爲魯史，不應設官年中只書九字之理。




七年，春，衛侯使孫良夫來盟。

良夫者，免之子。在喪而使，非禮。




衛孫桓子來盟，始通，且謀會晉也。

孫氏爲正卿，甯氏爲次卿。《經》見孫、甯，起逐君之禍。




夏， 公會齊侯伐萊。

萊，青州國。淮夷言夷，此不言夷， 《春秋》進之也。




公會齊侯伐萊，

言會不言及。


 不與謀也。

爲齊所使，從而伐萊。


 凡師出，與謀

主兵。


 曰及，

汲汲。


 不與謀

伯國討罪，我聽其命。


 曰會。

會，外爲主，




秋，公至自伐萊。

離不言會，故不致會。




大旱。

冬，公會晉侯、宋公、衛侯、鄭伯、曹伯于黑壤。

此晉君初立出會諸侯。陳、蔡從楚，故不序。




冬，盟于黑壤，王叔桓公臨之，以謀不睦。晉侯之立也，公不朝焉，又不使大夫聘。晉人止公于會，盟于黄父。公不與盟，以賂免。故黑壤之盟不書，諱之也。

《傳》言諱，爲内外例，不盡主事實。




八年， 春，公至自會。

公初會晉，因衛之請也，後又專事齊，兼貳于楚。




夏，六月，公子遂如齊，至黄乃復。

《公羊》：「有疾也。」按，大夫以君爲重，雖死于使，不廢君命，安得因小有疾而遂自反乎！




辛巳，有事于太廟。

凡太廟祭皆祫也。《王制》：「夏曰禘」，又「禘，一祫一犆」，此夏祭，禘于太廟。祫，禘也，未毁廟之主合祭于太廟。 《經》書有

 事者，則毁廟之主亦祫于太廟，此兩年一行之典禮也。


 仲遂卒于垂。

《穀梁》：其曰仲，疏之也。是不卒者，因聞喪事乃卒之。




壬午，猶繹，萬入，去籥

 。

此與昭十五年叔弓卒去樂卒事相起。




有事于太廟，襄仲卒而繹，非禮也。

《檀弓》：「仲尼曰：卿卒繹，非禮。」




戊子，夫人嬴氏薨。

晉師、白狄伐秦。

白者，赤之别種，冀州國。北州詳夷，南則略之。




夏，白狄及晉平。

姜戎言及，此不言及，狄晉也，以晉與狄列數。狄伐秦不見；見者，從晉録之也。




楚人滅舒蓼。

蓼，舒之别種。滅夷狄不日。




楚爲衆舒叛，故伐舒蓼，

《春秋》舒有三種，舒庸、舒鳩及此。


 滅之。

楚滅國凡十四見。言人，貶之。




秋，七月，甲子，日有食之，既。

此食二日，既，盡也。




冬，十月，己丑，葬我小君敬嬴。雨，不克葬。庚寅，日中而克葬。

不克者，可以克，譏其不備雨具也。《王制》：「葬不爲雨止。」二《傳》同。




葬敬嬴，雨，不克葬，禮也。

大雨不葬本爲禮，若雨小，託于雨，慢怠，爲非禮。後師以爲卿大夫以下乃不爲雨止，誤。蓋冬非大雨時，何至不克葬？以譏不備雨具爲是。


 禮，卜葬先遠日，

己丑爲近，庚寅遲一日爲遠。


 辟不懷也。

吉事欲其早，先近日；喪欲其遲，先遠日。速葬于死者恩義不篤。




城平陽。

書，時也。

楚師伐陳。

言「師」愈乎「人」。討陳與晉平，不叙從國，略之。




陳及晉平，楚師伐陳，取成而還。

《年表》：楚伐陳，陳從楚
 

注



 。故明年晉復伐陳。




九年，春，王正月，公如齊。

公如不月，月者譏，有母喪也。




公至自齊。

夏，仲孫蔑如京師。

出使皆行人，不言者，内不言行人也。




春，王使來徵聘。夏，孟獻子聘于周，

宣五如齊，孟孫一如京師。直書而惡見。


 王以爲有禮，厚賄之。

齊侯伐萊。

萊。青州夷狄，進之有國辭。○今赤道南諸州必用夏變夷，以備大九州，乃成大統之制。




秋，取根牟。

内滅言取，諱大惡。




言易也。

《傳》言蒐紅自根牟至衛，即此也。




八月，滕子卒。

不名，用狄道，與薛初卒同。




滕昭公卒。

自隱七年百一十七年至此乃「卒」者，宣以後乃正卒，昭以下乃名。小國，世系不詳。




九月，晉侯、宋公、衛侯、鄭伯、曹伯會于扈。

陳因楚伐從楚，故晉争陳。不序公，公從楚。




晉荀林父帥師伐陳。

諸侯會不出大夫，伐使大夫，仍然存其政于諸侯已。




辛酉，晉侯黑臀卒于扈。

不葬。不討穿，失德也。




會于扈，討不睦也。陳侯不會，

因陳從楚，故謀伐之。


 晉荀林父以諸侯之師伐陳。

晉侯有疾，故使大夫。


 晉侯卒于扈，乃還。

冬，十月，癸酉，衛侯鄭卒。

不葬。失國出奔，又殺叔武。




宋人圍滕。

宋人圍滕，

《傳》宋有屬國，《經》尊之爲客，故滕雖魯屬，實則爲宋所屬。


 因其喪也。

人者，貶伐喪也。




楚子伐鄭。

此公與陳、蔡、許皆在，不序，諱也。




晉郤缺帥師救鄭。

不言使者，晉侯不能行其意。凡大夫帥師皆有所起，此爲殺三郤見。




楚子爲厲之役故伐鄭。晉郤缺救鄭。鄭伯敗楚師于柳棼。

陳殺其大夫洩冶。

《穀梁》：「稱國以殺大夫，殺無罪也」。洩冶諫而身死，人雖直忠而事亂國，失明哲之道。




陳靈公與孔寧、儀行父通于夏姬。洩冶諫之，公曰：「吾能改矣。」公告二子，二子請殺之，公弗禁，遂殺洩冶。

劉子云：「三諫不用則去，不去則身亡，仁人不爲也。」




十年，春，公如齊。

宣五如齊，成不如齊，二事相起。




公至自齊。

齊人歸我濟西田。

言田者，託之閒田也。




公如齊，齊侯以我服故，歸濟西之田。

《王制》：「諸侯有功，取閒田以禄之。」言「歸我」，是魯有功；言「齊人」，是閒田之取與託之齊、晉二伯，諸侯不許專地、專封也。




夏，四月，丙辰，日有食之。

己巳，齊侯元卒。

齊惠公卒。

齊崔氏出奔衛。

言崔氏，二《傳》以爲譏世卿，《傳》兼言典禮。




崔杼有寵于惠公，

實杼一人。


 高、國畏其偪也，公卒而逐之，奔衛。書曰「崔氏」，

不名。


 非其罪也，

稱臣，臣之罪，此稱氏。


 且告以族，不以名。

舉族爲以下不見。


 凡諸侯之大夫違，告于諸侯曰：「某氏

舉其族。


 之守臣某，

别有名。


 失守宗廟，敢告。」

《經》書「奔」。


 所有玉帛之使者則告，

邾以上乃詳大夫。


 不然則否。

小國無大夫則不詳。




公如齊。

此奔喪也，言如，諱之也。




公如齊奔喪。

天王喪不奔、不賻；而奔齊喪，悖也。




五月，公至自齊。

癸巳，陳夏徵舒弑其君平國。

不以當國言。别立君，起下楚討。




陳靈公與孔寧、儀行父飲酒于夏氏，公謂行父曰：「徵舒似女。」對曰；「亦似君。」徴舒病之。公出，自其厩射而殺之。二子奔楚。

六月，宋師伐滕。

稱師起前以伐喪，貶。




滕人恃晉而不事宋，六月，宋師伐滕。

再伐滕，故月以惡之。




公孫歸父如齊。

方伯事大國，公奔喪，大夫會葬。○如今海外諸國慶弔之禮。




葬齊惠公。

不及時而不日，慢葬也。○以下八十年不言公如齊，故時以明失伯。




晉人、宋人、衛人、曹人伐鄭。

人者，大夫。宣世猶不名。




鄭及楚平。諸侯之師伐鄭，取成而還。 

《年表》：晉與宋伐鄭，自三年至此八年鄭從晉，至此從楚，故晉伐之。不序公，從楚也。




秋，天王使王季子來聘。

王聘止此。




劉康公來報聘。

康公即四卿之劉子。




公孫歸父帥師伐邾，取繹。

師伐邾取繹。

歸父，遂子也，其父弑君，其子以帥師見，惡宣也。




季孫行父如齊。

季文子初聘于齊。

劉子云：「宣公亂成于口，幸有文子，得免于禍。」




冬，公孫歸父如齊。

子家如齊，伐邾故也。

齊侯使國佐來聘。

齊在喪不稱子，大國稱子，嫌與衛、陳相同。




國武子來報聘。

報聘即平邾事。




饑。

《穀梁》：「二穀不熟曰饑。」




楚子伐鄭。

楚子伐鄭。晉士會救鄭，逐楚師于潁北。諸侯之師戍鄭。

不書晉戍，略之。




十有一年，春，王正月。

夏，楚子、陳侯、鄭伯盟于辰陵。

此盟君，下討夏氏。




楚盟于辰陵，陳、鄭服也。

不月，外盟也。




公孫歸父會齊人伐莒。

莒不服，告齊伐之。此二伯、方伯、卒正三等之制。




秋，晉侯會狄于欑函。

欑函，狄地。中國雜會夷狄不書，書者，起下滅狄。




會于欑函， 衆狄服也。

晉大國，會夷狄不嫌。《春秋》以晉治狄，言「會」，是狄受命。




冬，十月，楚人殺陳夏徵舒。

以後夏氏再見者，此已討，下非其子孫，故不當坐誅。




楚子

稱「人」，不與外討。


 爲陳夏氏亂故，伐陳。謂陳人「無動，將討于少西氏」。遂入陳，殺夏徵舒，

入在先，殺在後，《經》互其文。討猶可言，入則甚矣。


 轘諸栗門。

《春秋》有鄰國伐討之義，不似泰西以爲國事犯不與常罪等。


 因縣陳。

滅爲縣，


 陳侯在晉。

亡于晉。




丁亥，楚子入陳。納公孫寧、儀行父于陳。

入者，謂得而弗居。曰入，惡入者，不使夷狄憂中國。




故書曰「楚子入陳。

《春秋》以中國治夷，不以夷治中國。陳有外辭猶存，不如蔡不存。


 納公孫寧、儀行父于陳」，

納者，内弗受，惡楚納惡人也。


 書，有禮也。

已縣而復納二卿，從楚詞。言能改過，非許其入納。




十有二年，春，葬陳靈公。

楚討而書葬者，所以存陳。




楚子圍鄭。

大國言圍，楚屢言圍，强也。此本入，不言，諱也。




厲之役，鄭伯逃歸，

仿《經》立文。


 自是楚未得志焉。鄭既受盟于辰陵，又徼事于晉。十二年春，楚子圍鄭。旬有七日，楚子退師。鄭人修城，進復圍之。三月，克之。入自皇門，至于逵路，

楚亦二伯，故公如齊、晉，亦如楚。此言圍，不許以伯，乃見抑楚。


 鄭伯肉袒牽羊以逆。退三十里，而許之平。潘尪入盟，子良出質。

夏，六月，乙卯，晉荀林父帥師及楚子戰于邲，晉師敗續。

《公羊》：大夫不敵君，敵者，不與晉而與楚子，爲禮也。因楚莊有賢行，已由夷狄進中國，而中國蠻野，乃爲新夷狄。中外反對，不是常例已。




晉師救鄭。楚師軍于邲，晉之餘師不能軍，宵濟，亦終夜有聲。丙辰，楚重至于邲。遂次于衡雍。

秋，七月。

冬，十有二月，戊寅，楚子滅蕭。

蕭，蕭叔之國。日者，近于我，爲中國附庸國，故謹之。




楚子伐蕭，宋華椒以蔡人救蕭。蕭人囚熊相宜僚及公子丙，王曰：「勿殺，吾退。」蕭人殺之。王怒，遂圍蕭，蕭瀆。

晉人、宋人、衛人、曹人同盟于清丘。

《穀梁》：桓同爲尊周，晉同爲外楚；桓爲一匡，晉爲中分。此北方諸侯皆至，特南服諸侯未能相見。




晉原縠、宋華椒、衛孔達、曹人同盟于清丘。

此大敗而後盟。稱人，貶也。




宋師伐陳。

前盟陳不在，伐陳爲晉討。




衛人救陳。

孔達背盟救陳。人者，貶也。




宋爲盟故，伐陳，衛人救之。

稱人者，不當救而救，不如伐稱「師」之得正。




十有三年，春，齊師伐莒。

《公》作「伐衛」。




莒恃晉而不事齊故也。

夏，楚子伐宋。

楚得陳、鄭，又争宋。




以其救蕭也。君子曰：「清丘之盟，惟宋可以免焉。」

秋，螽。

《公》作「
 


 」。

冬，晉殺其大夫先縠。

縠，先軫子。本討有罪，何爲稱國以殺？狄晉也，惡其誅族也。




赤狄伐晉，及清，先縠召之也。

《晉世家》：「縠敗，恐誅，乃奔翟，與翟謀伐晉。晉覺，乃族縠。」


 冬，晉人討邲之敗與清之師，歸罪于先縠而殺之，盡滅其族。

先氏見先都、先蔑、先縠，以後不見。




十有四年，春，衛殺其大夫孔達。

自殺而以國殺爲文者，衛以殺説也，故稱國以累上言之。




清丘之盟，晉以衛之救陳也，討焉。使人弗去，曰：「罪無所歸，將加而師。」孔達曰：「苟利社稷，請以我説。罪我之由。我則爲政，而亢大國之討，將以誰任？我則死之。」十四年春，孔達縊而死。衛人以説于晉而免，遂告于諸侯曰；「寡君有不令之臣達，構我敝邑于大國，既伏其罪矣，敢告。」衛人以爲成勞，復室其子，使復其位。

夏，五月，壬申，曹伯壽卒。

曹卒不日。由日而月，循環之例。




晉侯伐鄭。

討其從楚。




爲邲故也。

邲戰後，鄭伯、許男如楚。不言戰圍，蒐焉而還。


 告于諸侯，蒐焉而還。

秋，九月，楚子圍宋。

圍月，重之。伐時圍月，内諸夏外夷狄也。




楚子圍宋。

《楚世家》：「莊王二十年，圍宋，以殺楚使。」




葬曹文公。

小國時葬，正也。




冬，公孫歸父會齊侯于穀。

歸父不疏之，宣之大夫也。言「會」，明公得齊也。




十有五年，春，公孫歸父會楚子于宋。

方會齊又會楚，公貳楚也。不言公如楚，諱也。




孟獻子言于公曰：「臣聞小國之免于大國也，聘而獻物，于是有庭實旅百；朝而獻功，于是有容貌、采章、嘉淑，而有加賀。謀其不免也。誅而薦賄，則無及也。今楚在宋，君其圖之。」公説。十五年春，公孫歸父會楚子于宋。

二會相比，見楚强、晉失伯。




夏，五月，宋人及楚人平。

月者，謹其久也。




宋及楚平，華元爲質。盟曰：「我無爾詐，爾無我虞。」 

《春秋》盟辭即如今條約。




六月，癸卯，晉師滅赤狄潞氏，以潞子嬰兒歸。

二伯不言滅國，言滅，譏之。晉所滅國見一赤狄以示例。




晉荀林父敗赤狄于曲梁。辛亥，滅潞。

《經》不言敗，舉其重者。




秦人伐晉。

秋，七月，秦桓公伐晉，次于輔氏。

王札子殺召伯、毛伯。

不言及，皆大夫也。




王孫蘇與召氏、毛氏争政，使王子捷殺召戴公及毛伯衛。

秋，
 。



 ，蝗子。《詩》「螽斯羽」，又
 爲魚矣。以
 比八伯，爲皇之子。《經》書
 十一，合螽爲十二。

仲孫蔑會齊高固于無婁。

事齊，故重高固。




初税畝。

春秋有立制之事，故以「初税畝」譏之。




初税畝，非禮也。

周實無公田助法。《春秋》擇善而從，如龍子云「莫善于助」，經義制作取助。今乃初改，故譏之。




冬，蝝生。

饑。

蝝生，饑，幸之也。

冬非蝝生之時，因秋
 


 見其子，蝝冬時又生，生而旋死。故但著其生以異之。

十有六年，春，王正月，晉人滅赤狄甲氏及留吁。

甲氏、留吁者，赤狄也。中國滅夷狄不志，志者，進從卑國例。




晉士會帥師滅赤狄甲氏及留吁。

二伯不言「滅」，此再言「滅」，以爲夷狄，乃一見之。月者，始略後詳，進之也。




夏，成周宣榭火。

成周，成王所建。樂器見焚，明不用周公所制樂，而當用韶也。




成周宣榭火，

《經》存西京，目成周宣榭，以西京原有宣榭，特以此屬之。


 人火之也。凡火，人火曰火，天火曰災。

説詳《五行志》。




秋，郯伯姬來歸。

言來歸，明絶于夫家，與在室之禮同。詳《白虎通義》。




郯伯姬來歸，

來歸不諱，明七出之義，不以出爲嫌。俗説夫婦之道乃苦。


 出也。

伯姬，長女爲夫人者，嫁不書。書來歸，明婦人有出之道。




冬，大有年。

有年不書，惟桓、宣書者，謂天富淫人也。




十有七年，春，王正月，庚子，許男錫我卒。

丁未，蔡侯申卒。

宣世不序蔡，此序。一見不見者，爲從楚諱之。




夏， 葬許昭公。

許葬皆時，小國正例。




葬蔡文公。

不日，貶之從小國例。不言當時不當時，亦略之。




六月，癸卯， 日有食之。

己未，公會晉侯、衛侯、曹伯、邾子，同盟于斷道。

五年再言「同」，存晉伯也。北方魯、衛、陳、鄭皆從楚，不足言同，故著同以存之。




會于斷道，討貳也。

陳、鄭從楚，魯、衛爲齊所侮，求晉報之。以此起鞌之戰。




秋，公至自會。

冬，十有一月，壬午，公弟叔肸卒。

叔肸與季札、子臧、公子
 


 皆《春秋》所許，《穀梁》説甚詳。

公弟叔肸卒，

《穀梁》：「公弟叔肸，賢之也。」


 公母弟也。

十有八年，春，晉侯、衛世子臧伐齊。

二伯相伐，諱之，此書一見以明。從者多矣，獨序衛，不以諸侯伐二伯也。○世子，《周禮》所謂「孤」。中無小國，直序齊者，下與齊世子光同例。




晉侯、衛太子臧伐齊，

衛篤從中國者。


 至于陽穀。

公伐杞。

滕、薛無侵伐，略之也。内三用兵于杞，以下不見，明杞王後，黜乃殿卒正，故異之。




夏，四月。

《傳》有公使如楚
 

注



 乞師，欲以伐齊事。




秋，七月，邾人戕鄫子于鄫。

不日，鄫不卒者，月以謹之。




邾人戕鄫子于鄫。

戕如後世凌遲法。


 凡自虐其君曰弑，

下殺上。


 自外曰戕。

戕爲一見例。《穀梁》以爲殘殺之異者，如烹、醢

 、族、作牲、代築，皆蠻野殺人之法。




甲戌，楚子旅卒。

楚卒皆日，大夷也。




楚莊王卒。

始卒楚子。




公孫歸父如晉。

宣世惟此一如晉。




公孫歸父以襄仲之立公也，有寵，欲去三桓，以張公室。與公謀而聘于晉，

《經》言如，《傳》言聘。


 欲以晉人去之。

劉子云：「三桓執政，公使如晉謀去之。」




冬，十月，壬戌，公薨于路寢。

歸父還自晉。至笙，遂奔齊。

致之挈由上致之也。




公薨，季文子言于朝曰：「使我殺適立庶以失大援者，仲也夫！」遂逐東門氏。子家還，及笙，壇帷，復命于介。既復命，袒，括髮，即位哭，三踊而出，遂奔齊。書曰「歸父

歸父不疏者，嬰齊繼嗣，故獨貴嬰齊，并起奔歸非其罪。


 還自晉」， 善之也。

還爲善辭。






注
 　九月：原作「七月」，據《左傳》宣公二年經文改。



注
 　楚：原作「鄭」，據《左傳》正文改。



注
 　有：原作「太」，據《左傳》改。



注
 　籥：原作「樂」，據《左傳》改。



注
 　楚：原作「晉」，據文意改。



注
 　楚：原作「齊」，據《左傳》改。



注
 　醢：原作「醯」，誤。醢爲古代酷刑之一。








春秋左氏古經説義疏卷八






成公



元年，春，王正月，公即位。

先君未葬而稱公者，踰年即得稱公。




二月，辛酉，葬我君宣公。

杜以稱公以葬爲斷，非是。




無冰。

此月最寒。寒不甚則于時終記無冰，寒甚則于二月紀無冰。




三月，作丘甲。

《公羊》：「譏始丘甲。」




爲齊難故，作丘甲。

作丘甲，畏齊也。季孫有報齊之志。




夏，臧孫許及晉侯盟于赤棘。

盟背齊而事晉。




聞齊將出楚師，

將以楚師伐我。


 夏，盟于赤棘。

晉常盟大夫于此，則赤棘爲晉都近地，如鎖澤爲宋西門外地名。




秋，王師敗績于茅戎。

《春秋》書法如此。《國語》：「王師敗績于姜戎。」茅戎，晉也；不可言晉，故託之茅戎。




王人來告敗。

春敗秋告，知已踰限，故從赴書之，此遲書例。




冬，十月。

《傳》有臧宣叔令修賦、繕完、具守備事。




二年，春，齊侯伐我北鄙。

即《周禮》都鄙。《國語》：「參其國而伍其鄙。」今泰西屬地即古所謂鄙。




圍龍三日，取龍。遂南侵，及巢丘。

不言取，諱也。宣事齊、成事晉，故齊、晉争魯。




夏，四月，丙戌，衛孫良夫帥師及齊師戰于新築，衛師敗績。

及者，以大及小。衛小齊大，惡齊好戰，故以小及之。




衛侯使孫良夫、石稷、甯相、向禽將侵齊，

《經》内見四大夫，故《傳》衛亦見四大夫。衛次國，二軍將佐共四人，與内同。内二卿、二大夫，有一卿、一大夫未見。


 與齊師遇，衛師敗績。新築人仲叔于奚救孫桓子，桓子是以免。既，衛人賞之以邑，辭，請曲縣、繁纓以朝，許之。仲尼聞之曰：「惜也，不如多與之邑。惟器與名不可以假人，君之所司也。名以出信，信以守器，器以藏禮，禮以行義，義以生利，利以平民，政之大節也。若以假人，與人政也。政亡，則國家從之，弗可止也已。」

六月，癸酉，季孫行父、臧孫許、叔孫僑如、公孫嬰齊帥師會晉郤

 克、衛孫良夫、曹公子首，及齊侯戰于鞌，齊師敗績。

嬰齊，叔肸子也。譏作三軍，爲列數四卿一大夫、三卿一大夫。不言及，略之也。




癸酉，師陳于鞌，

此世晉四勝强國，勝齊、伐秦、敗狄、敗楚。


 齊師敗績。

秋，七月，齊侯使國佐如師。

大夫在師曰「師」。言師，以魯爲主也。




己酉，及國佐

 盟于袁婁。

《穀梁》：「鞌去國五百里，袁婁去國五十里。」知《穀梁》記事有詳于《傳》者。




齊侯使賓媚人賂以紀甗、玉磬與地，「不可，則聽客之所爲。」

如今戰敗遣使議和。


 秋，七月，晉師及齊國佐盟于袁婁。

國佐不辱君命，不失國體，講和而退。


 使齊人歸我汶陽之田。公會晉師于上鄍，賜三帥先路、三命之服，司馬、司空、輿師、候正、亞旅皆受一命之服。

八月，壬午，宋公鮑卒。

此不正，日之何也？不正前見矣。




宋文公卒。

庚寅，衛侯速卒。

九月，衛穆公卒。晉三子自役弔焉，

交際國法。


 哭于大門之外。

同姓衛爲次國。據送女禮，大國于小國當使士弔，大夫送葬。今三卿因在役，乃同往弔之。


 衛人逆之，婦人哭于門内。送亦如之，遂常以葬。

《傳》家據禮而言。




取汶陽田。

言田，避重就輕，使如齊有罪削其閒田。




使齊人歸我汶陽之田。

此魯侵地，言田，諱失邑也。方伯閒田，二伯得進退之，齊取之，晉命還之，齊失伯也。




冬，楚師、鄭師侵衛。

此嬰齊之師。不稱公子，貶其伐喪。




宣公求好于楚，莊王卒，宣公薨，不克作好。

此釋宣、成所以不書「公如楚」之意，《經》以如楚爲齊失伯。


 公即位，受盟于晉，

元年赤棘盟。


 會晉伐齊。

鞌戰。


 衛人不行使于楚，而亦受盟于晉，從于伐齊，故楚令尹子重爲陽橋之役以救齊。

伐魯、衛以救齊。


 王卒盡行，彭名御戎，

楚爲中軍。


 蔡景公爲左，

蔡爲左軍。


 許靈公爲右。

許爲右軍，所謂失位。


 二君弱，皆强冠之。

蔡、許篤從楚，中國會盟十不一序，于楚帥師亦多諱之。《傳》言左右，著蔡、許如楚私屬，所以恥之。


 冬，楚師侵衛。

十有一月，公會楚公子嬰齊于蜀。

此蜀爲魯地，所謂「于是乎有蜀之役」，盟則爲梁州之蜀。丙申不必在十一月，因匱盟，連書二事以殺恥，如會盟同地者然。




遂侵我師于蜀。

伐魯無秦師，下盟有秦大夫，必非一地。


 楚侵及陽橋，孟孫請往賂之，公衡爲質以請盟，楚人許平。

丙申，公及楚人、秦人、宋人、陳人、衛人、鄭人、齊人、曹人、邾人、薛人、鄫人盟于蜀，

會盟同月不再地，再地，起非一蜀也。梁州蜀遠，不能十一月丙申遂盟于蜀，避匱盟，故連書之。




十一月，公及楚公子嬰齊、蔡侯、許男、秦

秦自殽後不與中國序，此列會盟者，因其在蜀。


 右大夫説、

不氏者，秦無名卿。


 宋華元、陳公孫寧、衛孫良夫、鄭公子去疾

四國皆卿。


 及齊國之大夫

故序鄭下。


 盟于蜀。卿不書，

宋、陳、衛、鄭卿不書，秦、齊非卿，曹、薛、鄫小國無卿。


 匱盟也，

一見例。


 于是乎

 畏晉而竊與楚盟。

因楚師深入，晉不能救，合諸侯與之盟。如鄭與楚，不得爲匱盟。


 蔡侯、許男不書，

不書二國君。


 乘楚車也，

乘楚車，爲左右，不見本國之位，故言楚人以包之。


 謂之失位。

嬰齊，楚卿，大夫不敵君，以諸侯爲卿之副，恥莫大焉。失位，謂君位等于微賤。


 君子曰：

經説。


 「位其不可不慎也乎！許、蔡之君，一失其位，不得列于諸侯，况其下乎？」

許、蔡不書，筆削例也。公既在盟，故《傳》不以赴告爲言。二國不書，亦求名不得。




三年春，王正月，公會晉侯、宋公、衛侯、曹伯伐鄭。

賈、服云：宋、衛先君未葬，稱爵，譏之。按，諸侯踰年不稱子，以踰年爲斷，不以葬不葬爲斷。




諸侯伐鄭，

方盟楚，何以即從晉伐鄭？盟不在十一月。


 次于伯牛，討邲之役也。

在宣十二年。




辛亥，葬衛穆公。

因背殯遠會夷狄，日以危之。




二月，公至自伐鄭。

月爲竊盟危之。




甲子，新宫災，三日哭。 

《檀弓》：「焚其先人之室則三日哭。」故新宫焚亦三日哭。




乙亥，葬宋文公。

七月乃葬，因其厚葬，故緩書之。




始厚葬，用蜃炭，益車馬；始用殉，重器備；椁有四阿，棺有翰、檜。

《宋世家》：「始厚葬，君子譏華元不臣。」




夏，公如晉。

拜汶陽之田。

《世家》：「僖取濟西田，使公子遂拜賜。」成公親拜賜。




鄭公子去疾帥師伐許。

許恃楚而不事鄭，鄭子良伐許。

公至自晉。

秋，叔孫僑如帥師圍棘。

棘，汶陽之邑。魯失于齊，不可言，故以取田言之，避棘也。




叔孫僑如圍棘，取汶陽之田。

汶陽與濟西、河陽同以水方向爲名，不指一地，即大之也。如舉邑名，是大名中之一邑，温即河陽，濟即汶陽。


 棘不服，

不服者，晉不欲魯取之。


 故圍之。

《公羊》：「其言圍之何？不聽也。」與《傳》同。




大雩。

晉郤克、衛孫良夫伐廧咎如。

廧咎如

 ，赤狄之餘。




討赤狄之餘焉。

赤狄終此。


 廧咎如潰，

《傳》終《經》未言事，《傳》文通例。


 上失民也。

《傳》「民逃其上曰潰」，逃當爲叛字誤，言下潰叛則上失民可知。《公羊》「在國曰潰，在邑曰叛」，亦此意。《經》不言潰者，中國乃言潰。




冬，十有一月，晉侯使荀庚來聘。

庚下卿。




且尋盟。

《公羊》：聘而言盟者，尋舊盟，不專爲盟來，故先書聘。




衛侯使孫良夫來聘。

良夫，上卿。




且尋盟。

丙午，及荀庚盟。

《穀梁》：其日公也。來聘而求盟，不言及，以國與之。不言其人，亦以國與之。不言求，兩欲之也。




丁未，及孫良夫盟。

公問諸臧宣叔曰：

《經》制託之公問。


 「中行伯之于晉也，其位在三；

以卿言爲下卿。三謂卿有上中下三等。


 孫子之于衛也，位爲上卿，

甯爲次。


 將誰先？」

尊卑相嫌，故不能決。


 對曰：

所引與《王制》全同。


 「次國

次國；上下之中等。如百里爲大國，則七十里爲小國，其中九十里爲次國；七十里爲大國，則五十里爲小國，六十里爲次國。大得小之倍，居其間者爲次國，舊以封建百里爲大國，七十里爲次國；九錫爲大國，七錫方伯爲次國，大不止得小之倍。


 之上卿當大國之中，

其上卿食二百一十六人，與大國中卿同。○凡加一倍爲大國，如方七十里爲小國，則方百里爲大國；方五十里爲小國，則方七十里爲大國。以七命言， 九命爲大國，八命爲次國。以五命言，七命爲大國，六命爲次國。大小就封地加倍減半而言，與《傳》中國分五等，百里爲大國，錫命九錫，二伯爲大國。


 中當其下， 

中卿食百四十四人，與大國下卿同，次國中卿當大國下卿，


 下當其上大夫；

次國下卿當大國上大夫。


 小國之上卿當大國之下卿，

食百四十四人。


 中當其上大夫，

食一百零八人。


 下

食七十二人。


 當其下大夫。上下如是，

上下謂降等之國，凡雙數爲次國，九命爲大，則七命爲小；七命爲大，則五命爲小，由此推至一命皆同。百里爲大，則方七十里爲小；七十里爲大，則五十里爲小。上下二等相推，五等國皆可見。


 古之制也。

《經》説詳《三等國食禄表》。


 衛在晉，不得爲次國，

晉初爲方伯，故稱叔父，禮待降于齊桓。


 晉爲盟主，

自鞌
 

注



 戰以後爲晉、楚分伯。


 其將先之。」丙午，盟晉。丁未，盟衛。

衛在晉下，終《春秋》皆如此。


 禮也。

爲後世立國際法之準則。




鄭伐許。

目鄭，狄之也。《春秋》循名核實，近于夷則夷之。




冬，十一月，鄭公孫申帥師疆許田，許人敗諸展陂。

一年再伐許，故狄之。與昭十二年晉伐鮮虞同意。




四年，春，宋公使華元來聘。

此爲聘禮，下言聘爲昏事。




宋華元來聘，通嗣君也。

宋爲客，何以使來聘？其臣得相聘，惟君無往來之文。○此爲國際法。




三月，壬申，鄭伯堅卒。

杞伯來朝。

歸叔姬故也。

將出叔姬，因朝言其故。




夏，四月，甲寅，臧孫許卒。

非卿也，待以卿禮。因賢，故日之。




公如晉。

公如晉，晉侯見公，不敬。季文子曰：「晉侯必不免。」

葬鄭襄公。

不及時而不日，慢葬也。時者，略之。




秋，公至自晉。

公至自晉，欲求成于楚而叛晉，季文子曰：「不可。晉雖無道，未可叛也。國大臣睦，而邇

邇，敬重。


 于我，諸侯聽焉，未可以貳。《史佚之志》有之曰：『非我族類，其心必異。』

此中外例。


 楚雖大，非吾族也，

晉、楚分主諸侯，齊、魯、衛、鄭中國，爲晉屬。秦、吴、陳夷狄，爲楚屬。楚雖爲伯，僅主夷狄，不可以中國事之。


 其肯字我乎？」公乃止。

至襄乃有公如楚。




冬，城鄆。

文城鄆者，取于莒也；此城鄆，備莒難也。莒取不書，爲内諱。且楚既入，可以不言莒取。二《傳》以楚入鄆爲伐我。《傳》以爲入莒邑。




鄭伯伐許。

鄭在喪不稱子，貴賤相嫌也。




取鉏任、泠敦之田。

不言取田，略之。




五年，春，王正月，杞叔姬來歸。

叔姬，娣也，伯姬死，娣立爲夫人。




仲孫蔑如宋。

内臣如宋，此爲始見，明君不朝，臣得通聘，故四言「如」，亦四言「來聘」。




孟獻子如宋，報華元也。

此國際法。




夏，叔孫僑如會晉荀首于穀。

大夫會不書，書者，會大國也。




晉荀首如齊逆女，

穀，魯邑。首以君命至魯，不至國，又無别事，知爲君逆。


 故宣伯餫諸穀。

魯盡地主之儀，書之以見其禮。不書逆女者，凡諸侯之女行，惟王后書。




梁山崩。

梁山，晉地，不繫晉者，名山大川不以封。齊、晉尊同，齊記災，在陝以東，晉不記災，在陝以西。○《公羊》：「壅河三日不流。」《穀梁》：「帥群臣哭之，祠焉，乃流。」




梁山崩，

不以梁山繫一國，爲天下記異也。


 晉侯以傳召伯宗，伯宗辟重，曰：「辟傳。」重人曰：「待我，不如捷之速。」問其所，曰：「絳人也。」問絳事焉，曰：「梁山崩。將召伯宗謀之。」問：「將若之何？」曰：「山有朽壤而崩，可若何？國主山川，故山崩川竭，君爲之不舉、降服、乘縵、徹樂、出次、祝幣，史辭以禮焉。其如此而已。雖伯宗，若之何？」伯宗請見之，不可，遂以告，而從之。

秋，大水。

水災非一日之事，故不日。




冬，十有一月，己酉，天王崩。

十有二月，己丑，公會晉侯、齊侯、宋公、衛侯、鄭伯、曹伯、邾子、杞伯，同盟于蟲牢。

蟲牢，鄭地。陳、蔡、許不序。據《傳》，宋不在，《經》「宋公」字衍。




同盟于蟲牢，鄭服也。

晉、楚争鄭，至此書同，鄭乃定從晉。


 諸侯謀復會，

謂謀會蟲牢，晉徵宋會，非方盟又謀更會也。


 宋公使向爲人辭以子靈之難。

宋因不會，《傳》詳其事，以起下晉人討之。子靈之難者，新從楚歸，殺之，當有以説于晉。




六年，春，王正月，公至自會。

不奔天子喪而返，故月以危之，况蟲牢尤近京師，失臣道已甚。




二月，辛巳，立武宫。

工作不日，日者重之。○當時廟制未定，《經》乃定爲五廟。




季文子以鞌之功立武宫，

十八年，晉悼朝于武宫，昭十七年，中行子獻俘于文宫，當時諸侯廟親盡特立亦常事。


 非禮也。

《公羊》：「立者不宜立。立武宫，非禮。」按，以立爲非禮，此虚字例，與二《傳》同，故補之。


 聽于人以救其難，不可以立武宫，

《公羊》以爲武公之宫，《傳》以爲有武德而立宫以表之。


 立武由己，非由人也。

此與立煬宫同，季孫欲因武宫以表武功，非别立宫以武名之也。




取鄟。

鄟，國也。《穀梁》以爲邾邑，一師之説耳。《傳》本有滅國言取之例。




言易也。

諱滅言取。




衛孫良夫帥師侵宋。

晉伯宗、夏陽説、衛孫良夫、甯相、鄭人、伊洛之戎、陸渾、蠻氏

凡侵伐會盟，戎狄多在師。《經》不書，略之。


 侵宋，以其辭會也。

討蟲牢之盟。諸國侵宋獨見衛者，以見起不見。




夏，六月，邾子來朝。

記邾與内和也，成世無兵事。朝時、月者，有天王喪而相朝，非禮。




公孫嬰齊如晉。

不如京師而如晉，惡之也。内見一大夫，見叔氏則臧氏出也。




子叔聲伯

十六年稱子叔嬰齊。其子叔老襄

 十四年稱子叔齊子，其孫叔弓，昭二年稱子叔子，是四代同稱子叔，以叔爲氏。衛公子黑臀、公孫剽亦父子同稱子叔，與魯子叔相同。


 如晉，命伐宋。

如晉受伐宋命。




壬申，鄭伯費卒。

有楚師，故不葬。鄭初與楚伐人喪，今楚亦伐其喪，故不葬以見之。




鄭悼公卒。

詳《世家》。




秋，仲孫蔑、叔孫僑如帥師

 侵宋。

孟獻子、叔孫宣伯侵宋，晉命也。

叔孫亞卿，序在仲孫下者，蔑賢也。叔爲副，仲爲主，無晉師，故不言會。




楚公子嬰齊帥師伐鄭。

此伐喪不貶者，前從楚伐，必如是而稱乎前事也。




楚子重伐鄭，鄭從晉故也。

蟲牢鄭服，請盟于晉。




冬，季孫行父如晉。

内見三卿一大夫，季、仲、嬰齊皆賢，惟僑如惡。




季文子如晉，賀遷也，

諸侯相弔慶，小事大之禮。




晉欒書帥師救鄭。

《公羊》舊作「侵鄭」，今據二《傳》改之。




晉欒書救鄭，

中軍。


 與楚師遇于繞角。楚師還，

楚畏晉，解圍而去。


 晉師遂侵蔡。

不書，略之。




七年，春，王正月，鼷鼠食郊牛角，改卜牛；鼷鼠又食其角，乃免牛。

董子：鼷鼠食郊牛角，蓋養牲不謹。




吴伐郯。

初見兵事，從狄辭。兵已近我，故録之，又爲下晉伐郯見。○吴，揚州牧。荆、徐、梁皆爲州舉，揚獨否，吴又晚見，隔于徐也。




郯成。

郯、莒屬連帥。此來伐我，不可言，故託之郯。


 季文子曰：「中國不振旅，

中國，齊，言不能保郯。


 蠻夷入伐

吴遠伐郯，言入者，近我也。


 而莫之或恤，無弔者也夫！

齊近不救，晉遠，後乃討其罪。成世所以不言公如齊。


 《詩》

 曰：『不弔昊天，亂靡有定。』其此之謂乎！有上不弔，其誰不受亂？吾亡無日矣！」

《經》吴伐郯，《傳》亦以郯言之，特記文子語以見。


 君子曰：「知懼如是，斯不亡矣。」

夏，五月，曹伯來朝。

曹宣公來朝。

不郊，猶三望。

此尊天，如《論語》「獲罪于天無所禱」。○祆教不祀外神，仿此。




秋，楚公子嬰齊帥師伐鄭。

楚子重伐鄭，師于氾。

公會晉侯、齊侯、宋公、衛侯、曹伯、莒子、邾子、杞伯救鄭。

方伐即救，明勤于諸侯也。




諸侯救鄭。鄭共仲、侯羽軍楚師，囚鄖公鍾儀，獻諸晉。

鄭囚楚臣以獻，明與楚絶。




八月，戊辰，同盟于馬陵。

晉同盟例爲外楚，此有吴在而同，與齊一匡同，所謂通于上國。




尋蟲牢之盟，且莒服故也。

莒當爲吴。莒小，不足計，下《傳》馬陵之會，吴入州來。




公至自會。

吴入州來。

州來，徐州國，後蔡遷于州來，故爲徐伯。入者，滅之漸。昭十三年，吴滅州來。




巫臣請使于吴，晉侯許之。吴子壽夢説之。乃通吴于晉，以兩之一卒適吴，

王引之説：「兩之」二字因下而衍。一卒，百人也。


 舍偏兩之一焉。

王引之説：偏，五十人，兩偏爲卒。巫臣以兩偏適吴而舍其一，是于偏舍兩之一也。


 與其射御，教吴乘車，教之戰陳，

當時吴猶未習射御未知攻戰，足見草昧。


 教之叛楚。寘其子狐庸焉，使爲行人于吴。吴始伐楚，

伐當爲叛。


 伐巢、

昭二十四年，吴滅巢。


 伐徐，

昭三十年，吴滅徐。二國舊屬楚，《襄傳》作取駕、克棘、入州來。按，此至六年三見楚伐吴，不言吴伐楚，略之。三國皆爲吴滅，其始伐故不詳也。


 子重奔命。馬陵之會，吴入州來，

此奔命之始，以入州來歸馬陵會，是諸侯與吴通也。


 子重自鄭奔命。

以伐鄭師救之。


 子重、子反于是乎一歲七奔命。

總計奔命多者一歲至七次，餘未詳。


 蠻夷

南蠻、東夷。不得戎狄，楚不及西北。


 屬于楚者，

外州不見蠻夷，所見皆以中國辭言之，如巢、許、州來是也。《傳》云蠻夷，就實言之。


 吴盡取之，

詳襄二十六年《傳》。


 是以始大，

吴乃大，糾合諸侯，以伯自居。


 通吴于上國。

此盟吴亦與，故曰吴服。十五年會鍾離，《傳》曰「始通吴」，襄二十九年，季札來聘。○楚之敗亡由于巫臣通吴，詳此以爲謀國之鑒。




冬，大雩。

冬雩，不時。




衛孫林父出奔晉。

言林父出奔，著世卿之禍。




衛定公惡孫林父。冬，孫林父出奔晉。

以戚叛也。爲歸後又叛，故此避言奔而已。




八年，春，晉侯使韓穿來言汶陽之田，歸之于齊。

棘也，不言者，諸侯不得專封，故目田。




晉侯使韓穿來言汶陽之田，歸之于齊。

《公羊》：「晉侯反其所侵地。」《王制》：「諸侯有功，取于閒田以禄之。」主晉者，二伯奉命黜陟，得行慶削閒田之制。


 季文子餞之，私焉，曰：「大國制義，以爲盟主，是以諸侯懷德畏討，無有貳心。謂汶陽之田，敝邑之舊也，而用師于齊，使歸諸敝邑；今有二命，曰歸諸齊。信以行義，義以成命，小國所望而懷也，信不可知，義無所立，四方諸侯，其誰不解體？《詩》曰：『女也不爽，士貳其行。士也罔極，二三其德。』七年之中，一與一奪，二三孰甚焉？士之二三，猶喪妃耦，而况霸主？霸主將德是以，而二三之，其何以長有諸侯乎！《詩》曰：『猶之未遠，是用大簡。』行父懼晉之不遠猶而失諸侯也，是以敢私言之。」

晉欒書帥師侵蔡。

鄭已得，故侵蔡。蔡十年不見《經》。




晉欒書侵蔡，遂侵楚，

如召陵故事。


 獲申驪。楚師之還也，

追叙六年事。


 晉侵沈，

沈從楚。


 獲沈子揖初，

不書，爲二伯諱。據《傳》，獲申驪在本年，以下乃繞角事。《襄傳》彙言之，歸咎于繞角。


 從知、

莊子。


 范、

文子。


 韓

獻子。


 也。

書欒書主兵，嘉其用善謀。




公孫嬰齊如莒。

内臣如莒惟此一見。




聲伯如莒，逆也。

逆婦。○莒不見朝文，故魯亦不見聘，故知此爲逆。外大夫來魯逆，見《經》皆譏，此不譏者，受質于君，有事得請命也。




宋公使華元來聘。

宋華元來聘，

元專政。來聘，已定。


 聘共姬也。

來問名也，不言問，成不成未可知。




夏，宋公使公孫壽來納幣。

昏禮不稱主人，此稱宋公者，使人辭命須避主人，而史册當以君命爲準，皆當稱君。紀，小國，乃不稱使。《公羊》後師誤説不稱使，杜注亦非。




禮也。

納幣使人，禮也；親納幣，非禮也。○壽，蕩意諸之父。宋不見公孫，言公孫，賢之也，壽父子皆賢。壽爲伯姬之子。




晉殺其大夫趙同、趙括。

六月，晉討趙同、趙括。

不言朔，朔早卒。不言嬰，嬰奔齊。莊姬怨原屏，故讒之。據《經》《傳》，非四趙同殺。




秋，七月，天子使召伯來錫公命。

王者三代舊稱；天王、天子皆《經》之新名。○天有五天、九天之分。以一天言則皇配天，帝稱天子，王稱公子，伯稱公孫。《詩》「王于出征，以佐天子

 」，是天子尊于王。《春秋》王亦稱天子者，此用蒼天之説爲東天之子，實則王也。




召桓公來賜公命。

《春秋》三記錫命，一即位受命，一葬後追錫，此有功加封，明黜陟之禮。




冬，十月，癸卯，杞叔姬卒。

杞叔姬卒。

據子叔姬卒不言杞。


 來歸自杞，

子叔姬卒，《傳》曰「絶葬于魯」，此歸葬于杞，知爲未絶之辭。


 故書。

晉侯使士燮來聘。

晉士燮來聘，言伐郯也，

言聘，内辭也。郯近魯，伐郯先言聘，舉其美辭，如魯伐秦先如京師。


 以其事吴故。

晉結吴以罷楚，不欲其亂中國。郯既從吴，恐開諸侯之先，故伐之。




叔孫僑如會晉士燮、齊人、邾人伐郯。

季孫懼，使宣伯帥師會伐郯。

二伯不伐小國，晉惟見伐郯、許，然不爲郯、許，實爲吴、楚。




衛人來媵。

本國以娣姪從，則媵者三，姬、良人之等。




衛人來媵共姬，禮也。

于未嫁前來媵，與夫人有同嫁者，此《春秋》以爲不再娶之新制。


 凡諸侯嫁女，同姓媵之，異姓則否。

同姓來媵，諸侯之禮也。至于天子，一娶十二女，則得媵異姓。宋王後，得用天子禮，故《經》見三媵，同辭無異文。




九年，春，王正月，杞伯來逆叔姬之喪以歸。

杞桓公來逆叔姬之喪，請之也。

《公羊》：「内辭也，脅而歸之也。」


 杞叔姬卒，爲杞故也；

未絶，故繫杞，恐其來逆喪也。


 逆叔姬，

生不反，死不必歸葬。


 爲我也。

我請之，故勉而相從。




公會晉侯、齊侯、宋公、衛侯、鄭伯、曹伯、莒子、杞伯，同盟于蒲。

爲歸汶陽之田故，諸侯貳于晉。

終八年季文子之言。


 晉人懼，會于蒲，以尋馬陵之盟。

盟在七年。蒲，衛邑。


 是行也，將始會吴，

明馬陵，有通使。


 吴人不至。

十五年乃會鍾離。




公至自會。

二月，伯姬歸于宋。

夏，季孫行父如宋致女。

致者，不致也。婦人在家制于父，嫁制于夫。如宋致女，是以我盡之，不正，故不與外稱。服云「成婚」。




季文子如宋致女。

致之于廟，如用致夫人。宋公不親迎，三月，伯姬不行廟見禮，公使季孫勸其行。主書者，明伯姬賢，交譏魯、宋。




晉人來媵。

晉于姬姓爲伯，大國也。




晉人來媵，禮也。

《公羊》：備娣姪，媵亦三。女已嫁猶媵者，明有待年之禮。○《春秋》書此，防再娶禍。




秋，七月，丙子，齊侯無野卒。

詳《齊世家》。




晉人執鄭伯。

稱人而執，非伯討也。




鄭伯如晉。晉人討其貳于楚也，

謂鄭私與楚盟于鄧。


 執諸銅鞮。

言不歸之京師也。




晉欒書帥師伐鄭。

鄭從楚。




欒書伐鄭，

主書舉重。


 鄭人使伯蠲行成，晉人殺之，非禮也。

與楚殺陳行人于徵師同。


 兵交，使在其間可也。

《傳》言「行人」，非其罪也，此爲稱行人不稱行人大例。


 楚子重侵陳以救鄭。

實不止楚師，《傳》舉楚，緣《經》立説也。




冬，十有一月，葬齊頃公。

佚獲，故月之。




楚公子嬰齊帥師伐莒。庚申，莒潰。

楚稱王子，此曰公子，地物從中國，如繙譯。




楚子重自陳伐莒，

陳距莒遠，救鄭後遠來伐莒，與晉争東方諸侯也。


 圍渠丘。渠丘城惡， 衆潰，

圍潰不書，伐國不言圍邑，下言莒潰，則邑可知。


 奔莒。戊申，楚入渠丘。莒人囚楚公子平，楚人曰：「勿殺，吾歸而俘。」莒人殺之。楚師圍莒，莒城亦惡。庚申，莒潰。

三年《傳》：「潰，上失民也。」




楚人入鄆。

楚遂入鄆，莒無備故也。

時鄆爲莒所取，故乘勢入之。




秦人、白狄伐晉。

不言及，秦亦狄也。晉同白狄伐秦，今秦復從白狄伐晉，戎狄無信，不可親也。




秦人、白狄伐晉。

諸侯師多有夷狄，此一見例。


 諸侯貳故也。

諸侯貳，故楚深入伐莒，秦亦出而撓之，秦、楚同謀也。




鄭人圍許。

許初爲鄭屬， 《春秋》凡言伐、圍，多以尊治卑，如陳人圍頓是也。




鄭人圍許，示晉

 不急君也。

君見執，出師伐人，不欲使晉挾君以要之。


 是則公孫申謀之，曰：「我出師以圍許，爲將改立君者，而紓晉使，晉必歸君。」

以社稷爲重而改立君，與宋子魚計同，而終于見殺，以其事之非常也。




城中城。

書，時也。

《穀梁》：「城中城，非外民也。」畏楚，故城内城以自固，城中城，有棄外城之志。




十年，春，衛侯之弟黑背帥師侵鄭。

稱弟者，盡其親言之。兵權雖至親不可假也，言帥師，見篡國之禍。




衛子叔黑背

子叔，黑背字，公孫剽之父。剽稱子叔，以父字氏之，公子肸字子叔，其子嬰齊亦以子叔爲氏。《傳》稱叔、季多爲母弟。辭所謂舉貴，肸與黑背皆同母弟。杜以子叔爲剽字，誤。


 侵鄭，晉命也。

晉命衛侵之。方伯帥師一州，伯、子、男皆在。




夏，四月，五卜郊，不從，乃不郊。

卜筮不過三，五卜非禮。按從十二月卜起，至此共五卜， 以十二月下辛卜正月上辛，旬之外也。




五月，公會晉侯、齊侯、宋公、衛侯、曹伯伐鄭。

晉侯有疾。五月，晉立太子州蒲以

 爲君，而會諸侯伐鄭。 

晉侯不稱子，不許其子代政也，如衛叔，君在會稱子。此後世内禪之事。




齊人來媵。

三媵九女，合本國得十二女，天子禮也。齊異姓不譏者，王後也。已嫁來媵，明待年也。




丙午，晉侯獳卒。

會葬，大夫之事，公在晉送葬，諱之，故不書葬。




秋，七月，公如晉。

不奔天王喪而奔大國喪，失禮。




公如晉。晉人止公，使送葬。

公奔喪，而晉人并使公會葬。


 于是糴茷未反。

糴茷，晉大夫，時使楚未反。


 冬，葬晉景公。

當在十一月。


 公送葬，

以小事大之禮。


 諸侯莫在，

諸侯莫在，謂《經》不書耳，實則在者多。此内外例也。


 魯人辱之，故不書，諱之也。

此《經》削例，託之内諱。公在，故不言赴告。




冬，十月。

《公羊》無此三字。《中庸》正義云「成十年不書冬十月」，賈、服以爲不視朔登臺，是。本《經》「冬十月」三字亦當衍。




十有一年，春，王三月，公至自晉。

正月不言公在晉者，中國不存公也。致月者，因葬事久留于晉也。




晉人以公爲貳于楚，

因楚入鄆，魯懼，與楚成。


 故止公。

初留送葬，此葬後又止公也。


 公請受盟，

即下盟。


 而後使歸。

晉葬在冬，葬後又留三月乃歸。




晉侯使郤犨來聘。己丑，及郤犨盟。

郤犨來聘，且涖盟。

公在晉請盟，故郤犨來涖盟。




夏，季孫行父如晉。

成世大夫三如晉。




季文子如晉報聘，且涖盟也。

盟不書，省文。




秋，叔孫僑如如齊。

公不如齊，見齊之貶。




宣伯聘于齊，以修前好。

成世大夫惟此一如齊，故以修好言。




冬，十月。

《傳》有宋華元合晉、楚之成事。




十有二年，春，周公出奔晉。

天王、王子不言出，王臣奔得言出。不言宰者，出喪則罷。




王使以周公之難來告，

去年夏奔，今春乃告，此《傳》遲書例。《傳》于周、晉有不書、遲書例。襄十年王叔奔晉，不告，不書。此去年奔，今年乃書是也。晉初不記事，《傳》以爲不告，晉文入不書、懷公殺不書是也。僖四年申生殺，五年《傳》乃云「以申生之難來告」，
 


 鄭事同，是緩書也。僖五年緩書王喪，《傳》云「難故也，是以緩」。晉侯之卒，遲一年乃書。後儒不知此例，以爲晉用夏正，然則周亦用夏正耶？書曰「周公出奔晉」，

當云周公奔晉，不言出。


 凡自周無出，

王與王子。


 周公自出故也。

天子不言出，内臣有封地，自其私土而出，乃言出，尊不及封外也。




夏，公會晉侯、衛侯于瑣澤。

不序楚、鄭、許，外之。




宋華元克合晉、楚之成。

向戌亦合晉、楚之成。先會後盟，此但書會者，盟不信也。


 夏，五月，晉士燮會楚子罷、許偃。

偃，大夫，不氏者，小國也。


 癸亥，盟于宋西門之外，

不地，宋不書盟，略之。


 曰：「凡晉、楚無相加戎，

據盟辭，是晉、楚二伯自相盟。


 好惡同之，同恤菑危，備救凶患。若有害楚，則晉伐之；在晉，楚亦如之。交贄往來，道路無壅，

彼此聘問，不得禁之。


 謀其不協，

不協而盟。


 而討不庭。

不用命者伐之。


 有渝此盟，明神殛之，

鬼神乃天學，非草昧神權可比。


 俾隊其師，無克胙國。」

如今條約公法，所以保和平。


 鄭伯如晉聽成，

聽大國政令，而無與盟辭。


 會于瑣澤，成故也。

晉、楚盟成後十五年，楚伐鄭敗盟，故《經》不與其盟。




秋，晉人敗狄于交剛。

《穀梁》：「中國與夷狄不言戰，皆曰敗之。」凡夷狄相敗不日，中國敗夷狄亦不日，此中外異辭例。




狄人間宋之盟

即瑣澤。


 以侵晉，

晉與狄鄰。


 而不設備。

《經》不以勝狄爲難，故不言戰。 《傳》皆以不設備言之，緣《經》立説。


 秋，晉人敗狄于交剛。

此晉獨敗之。成世四夷皆服于晉。




冬，十月。

晉郤至如楚聘，且涖盟。冬，楚公子罷如晉聘，且涖盟。十二月，晉侯及楚公子罷盟于赤棘。

外聘盟不書。




十有三年，春，晉侯使郤錡來乞師。

成世四乞師，爲伐秦來乞師，起下非爲朝往也。




晉侯使郤錡來乞師，

内外同言乞師，重辭也。


 將事不敬。

爲下殺張本。




三月，公如京師。

公如不月，月者非如。時將從晉伐秦，道由京師，不可過京師而不朝，故以如京師言之。史本無其文， 《經》筆之，以見不敢過京師。此筆例也。




公如京師。宣伯欲賜，請先使。王以行人之禮禮焉。孟獻子從，王以爲介，而重賄

 之。

夏，五月，公自京師，遂會晉侯、齊侯、宋公、衛侯、鄭伯、曹伯、邾人、滕人伐秦。

遂，繼事也。使如至京師受命伐秦，故言遂，以歸權于天子。




公及諸侯朝王，

外不書，公爲主。


 遂從劉康公、成肅公

言二卿以見奉天子命。


 會晉侯伐秦。

曹伯廬卒于師。

卒于師會。皆魯屬國，以魯主之，故不地。




曹宣公卒于師。

《穀梁》：「閔之也。公、大夫在師曰師，在會曰會。」内不在，則地地。




秋，七月，公至自伐秦。

志在伐秦，故不以京師致。往致皆月，見不朝也。




冬，葬曹宣公。

葬時，正。




葬曹宣公。既葬，子臧將亡，國人皆將從之。

謂大夫也。


 成公乃懼，告罪，且請焉。乃反，而致其邑。

劉向説此事全用《傳》文，是《左氏春秋》西漢人皆習之。




十有四年，春，王正月，莒子朱卒。

夏，衛孫林父自晉歸于衛。

《傳》：「諸侯納之曰歸。」爲大夫例。杜以爲納諸侯，誤。




秋，叔孫僑如如齊逆女。

譏三世娶母黨。




宣伯如齊逆女。稱族，

大夫如往皆書族，因下不書，故以爲疑。


 尊君命也。

以臣對君，本當不氏，如由上致，則不氏是也。凡「如」書氏，爲以公子臨敵國之辭。「如」不氏，嫌以卑使，則君命不尊，故尊君命則必氏。此爲小例。




鄭公子喜帥師伐許。

八月，鄭子罕伐許，敗焉。

子罕，喜字。敗不書，略之。


 戊戌，鄭伯復伐許。庚子，入其郛，

君重臣輕，臣伐猶可言，君再伐，惡甚，故諱之。


 許人平以叔申之封。

外平不書。




九月，僑如以夫人婦姜氏至自齊。

言婦姜三，明三世娶齊，血屬相婚也。○《白虎通·嫁娶》：「外屬小功以上，亦不得娶。」




舍族，

據公子遂書名爲珍之，凡舍族皆爲卑，卑皆有所尊。


 尊夫人也，

不稱氏，對夫人言。凡一事再見，先氏後名，爲全經大例。此以稱族舍族爲説，則爲君與夫人男女差異之小例。夫人敵君而氏族不同，故稱族爲舉親。舍族猶君前臣名。


 故君子

先師。


 曰：「《春秋》之稱，

稱名號之專例，如子字氏名人盜之類。


 微而顯， 

《中庸》「莫顯乎微」。所謂由隱以之顯。其文甚微，其義甚著，相比可見。


 志而晦，

《中庸》「費而隱」。費當爲見，所謂推見至隱。《公羊》「主人習其讀，而不知己之有罪」，分則孤文單證，合乃見，所謂微而顯也。然立義雖章，非深考不能有得，所謂晦也。故此例自董子以後乃明。


 婉而成章，

婉與盡對。成章即

 辨也。董子：「文約而事明。」此二句就文字詳略言。


 盡而不污，

盡謂説之詳盡，污者蕪穢之稱。《昭傳》作「婉而辨」，不言「盡而不

 污」。此言比事之效，二句對，相反相成。


 懲惡而勸善，

《昭傳》作「上之人能使昭明，則善人勸、淫人懼焉」。此説進退褒貶之例。


 非聖人，

至聖，


 孰能修之？」 

《春秋説》：「孔子作《春秋》一萬八千字，九月而成，以授游、夏。游、夏不能

 贊一詞。」《説苑》：「孔子：夏道不亡，商道不作；商德不亡，周德不作；周德不亡，《春秋》不作。《春秋》作，然後君子知周之亡。」《孟子》曰：「孔子作《春秋》而亂臣賊子懼。」魯史舊文本不如此，孔子修之乃能美善，故以爲非聖人不能也。




冬，十月，庚寅，衛侯臧卒。

衛侯有疾，使孔成子、甯惠子立敬姒之子衎以爲太子。冬，十月，衛定公卒。

秦伯卒。

楚例日，吴例時，秦例月，三等之序也。秦何以禮卑于楚、吴？秦有葬，楚、吴無葬。滕、薛、杞不名，卒正下等也。秦何以三名三不名？不葬者有名，葬者無名，不嫌爲小國也。○不名者，狄之。秦在王畿，本非夷狄，故以葬起之。《春秋》狄之，本非狄，故得葬也。




十有五年，春，王二月，葬衛定公。

月，正也。四月葬，近禮。




三月，乙巳，仲嬰齊卒。

《穀梁》：「此公孫也，其曰仲何？子由父疏之也。」歸父奔後，魯立嬰齊，後遂稱仲，疏之也。《春秋》弑賊不復見，既逐歸父，又立嬰齊，是失討也。同時有兩公孫嬰齊，後人以《經》言仲爲别嬰齊，非也。此爲公孫嬰齊，再以仲氏，明遂之子孫當絶者。




癸丑，公會晉侯、衛侯、鄭伯、曹伯、宋世子成、齊國佐、邾人同盟于戚。

宋世子在曹下者，即《周禮》「大國之孤執皮幣，繼子男之後」也。諸侯適子即孤，在卿上，故稱「孤卿」。鄭《注》謂三孤，又誤以爲大國孤一人。




會于戚，討曹成公也。

成公負芻殺太子自立，故討之。




晉侯執曹伯，歸于京師。

負芻有罪。不以伯討許晉者，弑君之賊，既討之乃又歸之。是晉以他事執之，故不許晉以伯討，所以全晉爲伯也。




執而歸諸京師，

執言歸于京師□□京師□而二伯□也。


 書曰「晉侯執曹伯」，

當□晉人□□。


 不及其民也。

以侯執伯，如自以私忿執，非伯討也。


 凡君不道于其民，

君指方伯、卒正，不道者，其罪不至誅絶。


 諸侯討而執之，

諸侯指方伯，故二《傳》以稱人爲伯討。


 則曰「某人執某侯」，

人，衆討稱人爲公義，□執諸侯以稱人爲伯討，以衆治寡也。執大夫則以稱爵以執爲伯討，以尊臨卑也。


 不然則否。

不然則稱君，本《傳》是也。據此補大夫凡云：凡大夫有罪，諸侯討而執之，則稱「某人」，或曰「某侯執某」，不然則否。




公至自會。

夏，六月，宋公固卒。

宋共公卒。

《穀梁》：月卒日葬，非葬者也。以其葬共姬，不可不葬共公。




楚子伐鄭。

伐鄭，争鄭也。楚從國陳、蔡、許，不序，諱也。




楚子侵鄭，

《經》言伐，從重也。


 及暴隧。遂侵衛，

不書，略之。


 及首止。

秋，八月，庚辰，葬宋共公。

方賢伯姬，若不葬共公，則伯姬不能正，所謂女而不婦也。




葬宋共公。

二月葬，不及時。




宋華元出奔晉。

于是華元爲右師，魚石爲左師，

左、右即師、保，位在三卿上，執政。


 蕩澤爲司馬，華喜爲司徒，公孫師爲司城，

三卿如王三公。


 向爲人爲大司寇，鱗朱爲少司寇，

二官司馬所統，古書多舉以配三公爲四配，合四時義。


 向帶爲太宰，魚府爲少宰。

此通佐天官，制國用之總。宰二職在三卿外，故言太、少與三卿别。


 蕩澤弱公室，

弱公室。故去族。


 殺公子肥。華元曰：「我爲右師，君臣之訓，師所司也。

師爲教太子官，太子幼乃設，宋常設此官。君臣不正，教官之責。


 今公室卑，而不能正，吾罪大矣！不能治官，敢賴寵乎？」乃出奔晉。

宋華元自晉歸于宋。

二華，

元、喜。


 戴族也；

戴公後。


 司城，

司城師。


 莊族也。

莊公孫。


 六官者，

二魚、二向、蕩、鱗，共六人。


 皆桓族也。魚石將止華元，魚府曰：「右師反，必討，是無桓氏也。」

蕩、魚同祖宋桓公子公孫。公子嘉稱孔父，公孫督稱督，終《春秋》惟一見專地，皆有别義，故《傳》于宋卿皆詳其族，于諸國自爲一例。《經》中有字而不氏者，有稱孫者，有單名者，又爲諸國所無。


 魚石曰：「右師苟獲反，雖許之討，必不敢。且多大功，國人與之，不反，懼桓氏之無祀于宋也。右師討，猶有戌在，桓雖亡，必偏。」魚石自止華元于河上。請討，許之，乃反。

宋殺其大夫山。

山者，澤字也。宋爲王後，大夫如天子卿，故稱字以明其尊。




使華喜、公孫師帥國人攻蕩氏，

討殺太子罪，不言蕩，爲賢者之後諱。曹會諱叛言氏，此不諱殺，諱氏。


 殺子山。

稱子山，如子哀然。


 書曰「宋殺其大夫山」，

謂字而不氏，當言蕩山。孔氏不氏者，氏公子則必稱名。○稱國殺，無罪詞。山有罪而討，不稱人，從去族例，則不復以稱人不稱人爲褒貶。齊、晉大夫無不氏者，惟高子稱子，陽處父一去氏。宋卿則督不氏，耦稱孫，山又不氏，高哀不氏，皆從世族起例，故《傳》于宋卿皆言世族。


 言背其族也。

族謂蕩氏，爲蕩伯姬子孫，世爲婚姻，《公羊》所謂「三世内娶」，因蕩氏故不氏之。以壽、意諸皆賢，惟山爲蕩氏罪人，使非蕩氏，則亦不爲之諱。陳招舉親以惡之，此去族以惡之，事同文異。




宋魚石出奔楚。

出奔不適仇國，適仇國，其罪愈著。




冬，十有一月，叔孫僑如會晉士燮、齊高無咎、宋華元、衛孫林父、鄭公子鰌、邾人，會吴于鍾離。

《公羊》：「殊會，外吴也。」《穀梁》：「會又會，外之。」晉、楚中分，凡晉主會，同盟皆北方諸侯，吴不附楚而從中國，故殊會之。上會「爲内其國而外諸夏」，下會爲「内諸夏而外夷狄」。




會吴于鍾離，始通吴也。

殊會例惟吴有之。




許遷于葉。

遷國不書，書者，爲以許備中外卒正。




許靈公畏偪于鄭，請遷于楚。

鄭屢侵許，故請遷。


 辛丑，楚公子申遷許于葉。

許三遷終在豫州，後屬荆、徐。




十有六年，春，王正月，雨木冰。

不可以日計，故月。




夏，四月，辛未，滕子卒。

滕、薛、杞，卒正下等，初見不名。滕三卒不名，薛、杞一卒不名。滕以同姓居首，故三記卒。哀六年後三國皆名。




滕文公卒。

不名，不卒也。日者，漸進也。隱七年時卒，宣九年月卒，此日者，以三而周，以後四卒皆日。




鄭公子喜帥師侵宋。

鄭爲楚侵宋。




鄭子罕伐宋，宋將鉏、樂懼敗
 

注



 諸汋陂。

《傳》互有勝負。




六月，丙寅，朔，日有食之。

晉侯使欒
 來乞師。

爲楚事來乞師。公不與戰，故見執。




衛侯伐鄭，至于鳴雁，爲晉故也。

不書，略之。


 郤犨如衛，遂如齊，

不書二國，隱顯例。


 皆乞師焉。欒
 來乞師，孟獻子曰：「有勝矣。」

言此行必勝。




甲午，晦，晉侯及楚子、鄭伯戰于鄢陵。楚子、鄭師敗績。

此晦日以丙寅數之，得二十九日小餘，五月晦日也。戰言晦，與泓戰言朔同。在朔言朔，在晦言晦，漢師以爲災異，誤。詳僖十六年。




甲午，晦，

《公羊》二晦皆以爲異。《穀梁》一晦一異，《左氏》全爲晦日。


 楚晨壓晉軍而陳。及戰，射共王，中目。

故敗績。稱楚子，不稱師。




楚殺其大夫公子側。

言大夫又氏公子，楚進二伯也。楚稱王子，其言公子者，物從中國也。目楚殺，譏專殺大夫。




楚師還，及瑕，

在道殺。《年表》謂殺子反歸。


 子重使謂子反曰：「初隕師徒者，而亦聞之矣。

謂子玉自殺，


 盍圖之！」

二卿相惡，偪其自殺。


 對曰：「雖微先大夫有之，大夫命側，側敢不義？側亡君師，敢忘其死！」王使止之，弗及而卒。

楚殺有罪無罪，皆稱人。




秋，公會晉侯、齊侯、衛侯、宋華元、邾人于沙隨，不見公。

《穀梁》：不見者，可以見也。○公見外于會，如今聯邦，不入公法者不享利益。




會于沙隨，謀伐鄭也。

楚敗，鄭猶不服，故謀伐之。


 宣伯使告郤犨曰：「魯侯待于壞隤，以待勝者。」

謂公雖幼，用季孟言，于壞隤觀望，不與戰事。


 郤犨將新軍，以主東諸侯，

東方諸侯。


 取貨
 

注



 于宣伯，而訴公于晉侯。晉侯
 

注



 不見公。

不者，非常之辭。言不見，與可以見對文。弗爲合義，不爲不合，此虚字例。漢師已有此説，故補之。




公至自會。

公會尹子、晉侯、齊國佐、邾人伐鄭。

戰勝而伐。獨叙三國，諸侯皆在。




公會尹武公

託于王命。


 及諸侯伐鄭。將行，姜又命公如初，

從僑如言逐季孟。


 公又申守而行。諸侯之師次于鄭西，我師次于督揚，不敢過鄭。戊午，鄭子罕宵軍之，宋、齊、衛皆失軍。

此會有五等：尹子，王臣、内伯；晉，外伯；公，方伯；國佐，五錫卿；邾人，小國大夫。合爲九錫、八錫、七錫、五錫、一錫。




曹伯歸自京師。

曹爲弑賊，晉不討，縱而歸之，失伯道。言歸，如非弑賊然，所以諱晉而絶曹。




曹人復請
 

注



 于晉，晉侯謂子臧：「反，吾歸而君。」子臧反，曹伯歸。

《穀梁》：「歸，善辭，自某歸次之。」


 子臧盡致其邑與卿而不出。

《公羊》：子臧爲公子喜時。




九月，晉人執季孫行父，舍之于苕丘。

因僑如讒。




晉人執季文子于苕丘。公還，待于鄆。

冬，十月，乙亥，叔孫僑如出奔齊。

杜以非公命不書爲説，實則大夫出奔例書，不以有命無命爲斷。




乃許魯平，赦季孫。冬，十月，出叔孫僑如而盟之。

《襄傳》「盟叔孫僑如」云云。


 僑如奔齊。

謀誅季孫，計不行，故出奔。




十有二月，乙丑，季孫行父及晉郤犨盟于扈。

公已歸鄆，獨盟季孫。




十二月，季孫及郤犨盟于扈。

扈，晉都近邑。盟不叛晉，所謂許魯平。




公至自會。

前致公實同諸侯伐鄭未歸，因臣代執，故急致公，以見免難。




乙酉，刺公子偃。

《穀梁》：「先刺後名，殺無罪也。」




歸，刺公子偃。

取《周禮》三刺之法。


 召叔孫豹于齊而立之。

豹奔齊生二子乃歸。此《傳》終言之。




十有七年，春，衛北宫括帥師侵鄭。

《傳》言救晉，《經》諱之，不以小救大。再言衛侵鄭，内衛而惡鄭也。




鄭子駟侵晉虚、滑。

鄭侵晉有楚師，不言者，不以楚伐晉。


 衛北宫括救晉，侵鄭，至于高氏。

方伯惟蔡從楚最篤，惟衛事晉最專，故内衛惡鄭。




夏，公會尹子、單子、晉侯、齊侯、宋公、衛侯、曹伯、邾人伐鄭。

尹、單爲畿内諸侯，先書者，尊王命也。




五月，鄭太子髡頑、侯獳爲質于楚，楚公子成、公子寅戍鄭。

此如晉悼戍鄭。《經》書晉戍不書楚戍者，惡夷狄得志。○如今保護國。


 公會尹武公、單襄公

王卿稱謚稱公，内諸侯如外諸侯。


 及諸侯伐鄭，自戲童至于曲洧。

六月，乙酉，同盟于柯陵。

《穀梁》：「謀復伐鄭也。」




尋戚之盟也。

盟在十五年。




秋，公至自會。

《穀梁》：不曰至
 

注



 自伐鄭者，公不周乎
 

注



 伐鄭之辭也。




楚子重救鄭，師于首止。諸侯還。

齊高無咎出奔莒。

刖鮑牽不書，書無咎出奔，罪靈公也。




國子相靈公以會，高、鮑處守。

一卿守，二卿從。


 及還，將至，

公將至。


 閉門而索客。

索慶克。


 孟子訴之曰：「高、鮑
 

注



 將不納君，而立公子角。國子知之。」

并誣國子。


 秋，七月，壬辰，刖鮑牽而逐高無咎。無咎奔莒。高弱以盧叛。齊人來
 

注



 召鮑國而立之。

召于魯。




九月，辛
 

注



 丑，用郊。

郊者祀天，魯稱《頌》，祖周公，與宋同爲王後，故得郊。用辛者，以避周郊。皇帝與王同郊天，天有大小，分合不同，故《春秋》無大禘。




晉侯使荀罃來乞師。

此世四書，彙叙以見其亟。




冬，公會單子、晉侯、宋公、衛侯、曹伯、齊人、邾人伐鄭。

國佐前伐鄭書，此書人，爲殺叛貶也。




十有一月，公至自伐鄭。

賈用蒙上例，非也。月者，危公也。




諸侯伐鄭。

皆上盟之人也。


 十月，庚午，圍鄭。

不言圍鄭，爲晉諱。


 楚公子申救鄭，

不書，不與楚救也，


 師于汝上。

楚次于此，不與諸侯戰。


 十一月，諸侯還。

因楚救而還。《經》言公至， 《傳》言諸侯還，因諸侯則公至可知。此顯見例。




壬申，公孫嬰齊卒于貍脤
 

注



 。

大夫卒不地，地者，在外也。此叔肸子以地。地者，未踰境也。○壬申在十月，卒在公致之先，致公而後卒大夫，君臣之義。舊説皆同。




十有二月，丁巳，朔，日有食之。

邾子貜且卒。

卑國不葬。邾以上正例不日，襄以後乃日。




邾文公卒，公使弔焉，不敬。

小國弔禮不如大國，故不日。此就本《傳》日例推以立説，故不同二《傳》。




晉殺其大夫郤錡、郤犨、郤至。

尊卑敵，故不言及。稱國以殺，殺無罪也。厲公無道，用胥臣爲亂，同時殺三卿，所以起下弑禍。




壬午，

據前朔推之，爲十二月念五日。


 胥童、夷羊五帥甲八百攻郤氏，皆尸諸朝。公使胥童爲卿。

代郤氏。


 公游于匠麗氏，欒書、中行偃遂執公焉。

臣執君不書，《續經》：「齊人執其君壬于舒州」，是史本書執君，孔子乃諱不言。




楚人滅舒庸。

中國諱滅，而楚斥言滅，外之也。舒庸，徐州卒正之數，不以夷狄言之者，已進爲中國也。




舒庸人以楚師之敗也，

鄢陵之戰。


 道吴人圍巢，伐駕，圍釐、虺，

楚敗，不能報吴。


 遂恃吴而不設備。楚公子橐師襲舒庸，滅之。

國不設備。故楚滅之。




十有八年，春，晉殺其大夫胥童。

有罪。不稱人以殺，不與書、偃之辭。




閏月，

歸餘于終，此閏在十二月之後。


 乙卯，晦，

去壬午三十四日，正合小餘，乃歲盡日。


 欒書、中行偃殺胥童。

晉以除日殺，則魯書目在今年春。


 民不與郤氏，胥童道君爲亂，故皆書。

八月，邾子來朝
 

注



 。

邾宣公來朝，

有喪而朝，故月之。


 即位而來見也。

大國卿出聘，小國君自朝。凡例不言，據此補之。




築鹿囿。

言築囿，明囿制也。《白虎通》：天子百里，大國四十里，次國三十里
 

注



 ，小國二十里。在東方者，明物所以生也。




築鹿囿，

潁氏曰：「邑曰築，都曰城。」築囿非其比。


 書，不時也。

秋時不應修土功，故曰不時。




己丑，公薨于路寢。

此時襄公三歲。




公薨于路寢，言道也。

言道與下書順相比。




冬，楚人、鄭人侵宋。

君也。稱人，貶之。




楚子重救彭城，伐宋。

不言救者，救善辭，所救不善，故不與之。


 七月，宋老佐、華喜圍彭城，老佐卒焉。冬，十一月，楚子重救彭城，伐宋，宋華元如晉告急。韓獻子爲政，曰：「欲求得人，必先勤之，成霸安疆，自宋始矣！」晉侯師于台谷以救宋。遇楚師于靡角之谷，楚師還。

晉侯使士魴來乞師。

成世晉四乞師，以外不言，此《春秋》類叙之例。




晉士魴來乞師。

救宋。


 季文子問師數于臧武仲，

出軍多少之數。


 對曰：「伐鄭之役，

十七年。


 知伯實來，下軍之佐也。今彘季亦佐下軍，如伐鄭可也。

軍數如伐鄭。


 事大國，無失班爵

大國來人，因其班爵而致其事。


 而加敬焉，禮也。」從之。

十有二月，仲孫蔑會晉侯、宋公、衛侯、邾子、齊崔杼，同盟于虚朾。

同盟，同謀圍彭城也。○事詳《晉語》。




孟獻子會于虚朾，謀救宋也。

楚、鄭伐宋以救彭城故。


 宋人辭諸侯，

不敢煩其君。


 而請師以圍彭城。

請大夫帥師圍彭城，楚師必自解去。


 孟獻子請于諸侯，而先歸會葬。

晉在喪，聘盟不譏，非子也。厲公無道，悼公謀復伯，《春秋》不純以子道責之。厲公雖無道，弑者宜討，不書葬者，嚴討賊之義，所以責悼公也。獻子歸不書者，大夫不致。喪事急，故囗喪先歸。




丁未，葬我君成公。

葬我君成公，書，順也。

薨于正寢，五月而葬，皆合禮。






注
 　郤：原作「缺」，據《左傳》改。



注
 　「國佐」前原有「齊」字，據《左傳》删。



注
 　乎：原無，據《左傳》補。



注
 　如：原脱，據《左傳》補。



注
 　鞌：原作「案」，據文意改。



注
 　襄：原作「哀」，誤。案：《左傳》襄公十四年記：「子叔齊子爲季武子介以會，自是晉人輕魯幣，而益敬其使。」作襄是。



注
 　帥師：原脱，據《左傳》補。



注
 　詩：原作「討」，誤。引《詩》出自《小雅·節南山》。



注
 　天子：原作「夫子」，誤。引《詩》出自《小雅·六月》。



注
 　晉：原脱，據《左傳》補。



注
 　以：原脱，據《左傳》補。



注
 　賄：原作「賂」，據《左傳》改。



注
 　即：原作「既」，據文意改。



注
 　不：原無，據文意補。



注
 　能：原無，據《史記·孔子世家》補。



注
 　敗：原作「改」，據《左傳》改。



注
 　貨：原作「賀」，據《左傳》改。



注
 　侯：原脱，據《左傳》補。



注
 　復請：原作「請復」，據《左傳》乙。



注
 　至：原作「致」，據《穀梁傳》改。



注
 　乎：原作「夫」，據《穀梁傳》改。



注
 　高鮑：原作「國高」，據《左傳》改。



注
 　來：原脱，據《左傳》補。



注
 　辛：原作「卒」，據《左傳》改。



注
 　脤：原作「脹」，據《左傳》改。



注
 　以上六字原脱，據《左傳》補。



注
 　三十里：原作「二十里」，據陳立《白虎通疏證》所録莊述祖補闕文改。







春秋左氏古經説義疏卷九






襄公



元年，春，王正月，公即位。

仲孫蔑會晉欒黶、宋華元、衛甯殖、曹人、莒人、邾人、滕人、薛人圍宋彭城。

宋事也。以晉主之者，二伯通主天下。不叙陳、蔡、鄭、許者，從楚；不叙齊者，《傳》「齊人不會彭城，晉人以爲討」。




春，己亥，圍宋彭城。非宋地，

楚已取。


 追書也。于是爲宋討魚石，故稱宋，

彭城繫宋，不與魚石專封。


 且不登叛人也。

言且者别師説，登謂書以國辭，不繫宋則當魚石，繫宋則魚石不見。《傳》與《穀梁》同。


 謂之宋志。

謂《春秋》之書如宋人之志而與之。


 彭城降晉。

據《世家》，降後晉以歸于宋。




夏，晉韓厥帥師伐鄭。

帥宋、衛、滕、薛之師，獨叙韓厥者，主兵也。




五月，晉韓厥、荀偃帥諸侯之師伐鄭。

樂
 


 圍宋，韓厥伐鄭，兩之也。入其郛，敗其徒兵于洧上。

仲孫蔑會齊崔杼、曹人、邾人、杞人，次于鄫。

大夫會也。曹、莒、邾、杞稱人者，小國無大夫。




于是東諸侯之師次于鄫，以待晉師。

齊、魯、曹、邾、杞皆山東國，鄫亦在山東。


 晉師自鄭

韓厥之師。


 以鄫之師侵楚焦、夷及陳。

晉召東諸侯，不使伐鄭，次于鄫國，勝鄭之後方使伐楚、伐陳。不書者，略之。杜以爲孟獻子先歸，非也。


 晉侯、衛侯次于戚，以爲之援。

不書，亦略之。




秋，楚公子壬夫帥師侵宋。

楚子辛

壬夫字。


 救鄭，侵宋吕、留。

侵宋，救魚石。此有陳、蔡、許，不叙，諱之也。不言吕、留者，伐國不言圍邑。


 鄭子然侵宋，取犬丘。

諸侯師已退，鄭報晉怨，故取犬丘。不書，略之。




九月，辛酉，天王崩。

魯不奔王喪，而諸侯自相朝聘，不待貶絶而罪惡見。




邾子來朝。

九月，邾子來朝，禮也。

襄初即位，邾來朝，此小事大之禮。有天王喪而朝，《傳》以爲禮，就本事言之，以王喪言則非禮。




冬，衛侯使公孫剽來聘。

言公孫剽，起非正，以見孫甯逐君立不正。再言聘，起剽專國弑君。蔡不言聘、不言如，明外之也。




晉侯使荀罃來聘。

朝與聘比見，明諸侯尊卑。二伯、方伯聘，魯屬者朝。




衛子叔、

剽字。


 晉知武子來聘，禮也。

就本事言之耳，以爲王赴未至，非。


 凡諸侯即位，小國朝之，

屬國皆來朝。初立可朝，惟有天子喪則不可。


 大國聘焉，

二伯、王後與七方伯乃聘。


 以繼好結信，謀事補闕，禮之大者也。

此記二聘，衛與晉比；又記二來盟，晉在衛先，以明晉大于衛。




二年，春，王正月，葬簡王。

大國葬例月，天王葬反例時，本不葬者，葬之已爲變。諸侯葬例日，以見其尊也。




鄭師伐宋。

元年取犬丘，此從楚命再伐，尤惡，書「師」貶之。




鄭師侵宋，楚令也。

《經》言伐，重之，以彭城故。




夏，五月，庚寅，夫人姜氏薨。

成公夫人，襄嫡母，服三年也。




齊姜薨。

成夫人。


 初，穆姜使擇美檟，以自爲櫬與頌琴，季文子取以葬。君子曰：「非禮也。禮無所逆。婦，養姑者也，虧姑以成婦，逆莫大焉。」

以姑檟葬婦。




六月，庚辰，鄭伯睔卒。

鄭成公疾，子駟請息肩于晉。公曰：「楚君以鄭故，親集矢于其目，非異人任，寡人也。若背之，是棄力與言，其誰暱我？免寡人，惟二三子。」秋，七月，庚辰，鄭伯睔卒。

不葬者，前伐衛喪使人，不時葬；衛因喪來伐，故亦不葬之。




晉師、宋師、衛甯殖侵鄭。

報前伐也。以晉主之者，尊統諸侯也。




晉師侵鄭，諸大夫欲從晉，子駟曰：「官命未改。」

晉、宋言師，衛特目甯殖，爲報前事也。




秋，七月，仲孫蔑會晉荀罃、宋華元、衛孫林父、曹人、邾人于戚。

時陳、蔡、許、鄭皆從楚，齊崔杼、滕、薛、杞、小邾不會。




會于戚，謀鄭故也。

子駟從成公命，從楚子，親集矢于目。不願從晉。


 孟獻子曰：「請城虎牢以逼鄭。」

虎牢，鄭邑，諸侯城，以兵戍之。


 知武子曰：「善。鄫子會，吾子聞崔子之言，

元年會鄫，崔子有不服之言。


 今不來矣。

不會，故《經》不書「齊」。


 滕、薛、小邾之不至，

不書三國。


 皆齊故也。

三國畏齊不來。時不來者不止三國，《傳》緣《經》立説耳。


 寡君之憂不惟鄭。

齊大國，言并憂之。


 罃將復于寡君，而請于齊。

請齊以觀其志。


 得請而告，吾子之功也；若不得請，事將在齊。

將先伐齊。


 吾子之請，諸侯之福也，豈惟寡君賴之！」

會例時，此月者，譏内有喪而貳事。已葬則不月也。




己丑，葬我小君齊姜。

齊侯使諸姜、宗婦

夫人非父母喪，不越竟而弔。


 來送葬。

禮，夫人喪，諸侯亦當會葬。不書，常事也。内葬共姬已見其例。《傳》有夫人弔喪、會葬之文，故《經》從略。




叔孫豹如宋。

穆叔聘于宋，通嗣君也。

所聘不祇宋，舉一以見例。




冬，仲孫蔑會晉荀罃、齊崔杼、宋華元、衛孫林父、曹人、邾人、滕人、薛人、小邾人于戚，遂城虎牢。

小邾初列會盟。襄詳録小國，故十六見。




復會于戚，齊崔武子及滕、薛、小邾之大夫

小邾稱人，亦可謂爲大夫，故《續經》言小邾射。


 皆會

 ，知武子之言故也。

言將討齊，齊故來會。


 遂城虎牢。鄭人乃成。

楚殺其大夫公子申。

因失虎牢，討其失師。




楚公子申爲右司馬，多受小國之賂，以逼子重、子辛，楚人殺之。

稱「大夫公子」，楚有大夫也。


 故書曰

楚殺無異例，而《傳》屢以書曰爲言，當如《公羊》口繫之法，不以稱人不稱人爲異。


 「楚殺其大夫公子申」。

中國稱國以殺爲君有過，楚殺大夫皆稱國，當就《傳》文考其罪之輕重。據《傳》則申有罪矣。




三年，春，楚公子嬰齊帥師伐吴。

吴楚争强始此。




楚子重伐吴，爲簡之師。克鳩兹，至于衡山。

公如晉。

公五如晉，不如齊。




公如晉，始朝也。

《傳》例，諸侯即位，卿出并聘，而不言公朝大國，省文也。敵國以卿聘，大國則公朝之。一例云小國朝之，大國聘焉。觀外之于内，即知内之于外。此爲即位來朝，故《傳》曰始朝。




夏，四月，壬戌，公及晉侯盟于長樗。

晉地。晉侯在外，公以朝禮見，又盟于長樗。朝盟以地，與内聘盟地同。




盟于長樗，

公如不繫事，此言盟，朝而後盟也。


 孟獻子相。

公至自晉。

得見晉侯，又在晉地，可以至晉。




六月，公會單子、晉侯、宋公、衛侯、鄭伯、莒子、邾于、齊世子光。己未，同盟于雞澤。

日在會下。會盟同月，不于夏月嫌異月。




晉爲鄭服故，且欲修吴好，將合諸侯。六月，公會單頃公及諸侯。己未，同盟于雞澤。

會下月者，同月。叙鄭者，得鄭。言同，無南方國。晉在宋公上，天子之三公也。單子，天子大夫也。在三公上

 者，齊、晉非受命之伯，不純以内臣待之。實事與託禮不同。


 晉侯使荀會逆吴子于淮上，吴子不至。

陳侯使袁僑如會。

陳自宣十二年以後十年盟蜀一見，自盟蜀至此二十年乃見，蔽于楚也。




楚子辛爲令尹，侵欲于小國，

爲下殺壬夫張本。


 陳成公使袁僑如會求成。

《公羊》：如會，後會也。已會而後如，是後期之詞。


 晉侯使和組父告于諸侯。

戊寅，叔孫豹及諸侯之大夫及陳袁僑盟。

《穀梁》

 言大夫盟不繫諸侯，大夫專也。君在而大夫盟，本爲袁僑之事，後遂爲常。《穀梁》

 ：不繫諸侯，大夫之權愈重。




秋，叔孫豹及諸侯之大夫及陳袁僑盟，

諸侯在而大夫自爲盟始此。《傳》二言及，即《穀梁》所謂「及」、「以及」也。


 陳請服也。

據陳侯不在。不異袁僑，譏不明；異之，歸惡諸侯，功罪不相蒙。杜云殊袁僑，用《穀梁》説。




秋，公至自會。

惡事不致，致者，不使及後盟。




冬，晉荀罃帥師伐許。

許篤從楚，陳前已服，故特争之。




許靈公事楚，不會于雞澤。

此隱見例。許篤從楚，中國會盟多不在，言此以發其例。有不在十九國者，《傳》亦間以立説，以不叙之國有一見例。


 冬，晉知武子帥師伐許。

許小國，伐之以致楚，且爲鄭也。




四年，春，王三月，己酉，陳侯午卒。

不言楚伐者，楚聞有喪而止。《傳》與《世家》合。




夏，叔孫豹如晉。

穆叔如晉，報知武子之聘也。

去年公如晉，冬又同盟，今大夫如晉以報知武子爲言，是彼此相聘。




秋，七月，戊子，夫人姒氏薨。

襄公母，成公妾，姒，杞姓。言夫人小君，與成風同。《穀梁》云：「夫人卒葬之，我可不以夫人卒葬之乎？」知非夫人者。文、宣、成夫人皆齊女。




定姒薨，不殯于廟。

不殯于廟而書葬，僖八年《傳》例「凡夫人不殯于廟」，據此立説。




葬陳成公。

及時而葬。時者，不許楚有不伐喪之美。




八月，辛亥，葬我小君定姒。

《公羊》：「母以子貴。」孔《疏》：「嫡母死，妾母乃得備禮。」九年之中三有夫人喪，二姜皆有逆文見。姒非夫人，定謚也，以夫人禮則謚。




冬，公如晉。

妾母有服，公以夫人之喪葬之，而行朝禮，非也。不月者，妾母禮降，不同夫人。




公如晉聽政。

公如多有所爲，《經》不言，恒詳于《傳》。


 晉侯享公，公請屬鄫，

屬鄫謂以鄫從魯附庸，不直隸于魯。如宋以滕、薛、郳爲役故事。


 晉侯不許。孟獻子曰：「以寡君之密邇于仇讎，而願固事君，無失官命。

不廢晉命。


 鄫無賦于司馬，

魯司馬出兵，鄫素無賦役。


 爲執事朝夕之命敝邑，敝邑

 褊小，闕而爲罪，寡君是以願借助焉。」

借助鄫以應晉命。


 晉侯許之。

許屬鄫，爲下見鄫世子。




陳人圍頓。

頓爲州卒正，故圍之。頓滅于陳，此其先見。




楚人使頓間陳而侵伐
 

注



 之，

頓侵伐陳不見者，爲中國諱。且見不再見，圍頓，則伐陳事可知。


 故陳人圍頓。

以陳圍頓，明頓爲陳屬。




五年，春，公至自晉。

正月不書公在晉者，中國不存公，中外異例。




夏，鄭伯使公子發來聘。

不言大夫如鄭，以如晉道由鄭，略之。




鄭子國來聘，

子國，發字。


 通嗣君也。

鄭僖公立已三年，至此始來聘，故曰通嗣君。言使聘，明亦大國。鄭來聘爲一見例。




叔孫豹、鄫世子巫如晉。

襄世内臣如晉八，事晉專也。




穆叔覿鄫太子巫于晉，

鄫世子不言「及」與衛孫林父不言「及」，事比以見義。


 以成屬鄫。

魯欲屬鄫，故以鄫太子見晉君以成其事。


 書曰「叔孫豹、鄫世子巫如晉」，言比諸魯大夫也。

如介賓之禮。小國之卿比次國大夫，太子爲孤，等與卿，以我統之，故比大夫，故不言「及」。




仲孫蔑、衛孫林父會吴于善道。

此與上鄫巫，杜皆以「及」爲例。用二《傳》説。不「及」林父，内衛也，衛篤中國，不從夷狄，故内之。與上條同不言「及」，其義異也。




吴子使壽越如晉，

外相如不書。


 辭不會于雞澤之故，

三年會雞澤，吴不至。


 且請聽諸侯之好。

更會。


 晉人將爲之合諸侯，使魯、衛先會吴，且告會期，

不會于戚是。


 故孟獻子、孫文子會吴于善道。

秋，大雩。

旱也。

雩而獲雨，故書雩不書旱。用二《傳》説。




楚殺其大夫公子壬夫。

楚人討陳叛故，曰：「由令尹子辛實侵欲焉。」

陳成公因子辛侵欲小國，故改事晉。


 乃殺之。書曰「楚殺其大夫公子壬夫」，

此有罪，當讀爲國殺。


 貪也。

歸獄壬夫。


 君子謂楚共王于是不刑。

陳叛楚由共王不信。且壬夫不善，何不早退？叛數年乃追論其事，不自責而淫刑以逞，尤失君道。




公會晉侯、宋公、陳侯、衛侯、鄭伯、曹伯、莒子、邾子、滕子、薛伯、齊世子光、吴人、鄫人于戚。

杜用《穀梁》殊會之例。此不殊會吴者，戍陳善事，吴信中國，故進之。鄫不叙在吴下

 、稱人，以吴從中國例，因同姓先進之。




九月，丙午，盟于戚。

日月《傳》有， 《經》無。


 會吴，

吴子也，稱人者，以其僭王，貶之，如中國之人而已。


 且命戍陳也。

冬戍陳。


 穆叔以屬鄫爲不利，使鄫大夫

例人。


 聽命于會。

屬如今保護國，屬則不見今盟，自立則同諸侯。○不常叙而叙者，爲一見例，且爲下滅見也。




公至自會。

會夷狄不致，致者并吴。《穀梁》：「中國有善事則并焉，無善事則異之。」吴從中國攘楚，故進。




冬，戍陳。

實同戍，不言諸侯，使如内戍者，上叙諸侯，此但主魯。




楚子囊爲令尹，范宣子曰：「我喪陳矣！楚人討貳

殺壬夫。


 而立子囊，必改行

畏罪，不再同壬夫。


 而疾討陳。

得陳以自見。


 陳近于楚，民朝夕急，能無往乎？有陳，非吾事也。無之而後可。」冬，諸侯戍陳。

楚公子貞帥師伐陳。

公會晉侯、宋公、衛侯、鄭伯、曹伯、齊世子光救陳。

《周官》：大國之孤執皮幣，繼子男之後。故光初見在曹下。




子囊伐陳。十一月，甲午，會于城棣以救之。

不書城棣會，救則會可略之。




十有二月，公至自救陳。

月者，危也。晉强復伯，救陳無危言。月著其善，與葵丘日同。




辛未，季孫行父卒。

季文子卒。大夫入斂，公在位。

言斂公在位，與大小斂也。不與小斂不書日，由此推出。


 宰庀家器爲葬備，無衣帛之妾，無食粟之馬，無藏金玉，無重器備。君子是以知季文子之忠于公室也：相三君矣，而無私積，可不謂忠乎？

六年，春，王三月，壬午，杞伯姑容卒。

小國至襄乃詳盟會，正記卒葬。○杞僖二十二年卒，無名，後六卒皆名。薛莊三十一年卒，無名，昭三十一年後四卒皆名。滕隱七、宣九二卒無名，成十六年後五卒皆名。三國名不名，以成十六年爲斷，以上名，以下不名。此三世異辭例。




杞桓公卒，始赴以名，

初不名，至此正卒乃名。


 同盟

同盟如今自主國。


 故也。

以同盟禮待之，故名。○杞三同盟。《傳》以同盟爲言者，謂同盟之儀注耳，非謂《經》書同盟也。滕、薛、杞初卒皆不名，下等；曹、莒、邾無不名，上等。外惟秦宿有不名者。




夏，宋華弱來奔。

宋華弱與樂轡少相狎，長相優，又相謗也。子蕩怒，以弓梏華弱于朝，平公見之，曰：「司武

 而梏于朝，難以勝矣。」遂逐之。夏，宋華弱來奔。

尊嚴之地，狎謗相梏，慢君辱身，書其奔而罪惡自見。




秋，葬杞桓公。

杞卒名、書葬之始。日卒、時葬，起爲王後。雖叙小國末，而禮有加焉。




滕子來朝。

文十二、襄二，合此爲三。




秋，滕成公來朝，始朝公也。

文後五十年乃一書，故曰始。




莒人滅鄫。

中國不言滅，此言滅，莒，夷狄也。二《傳》以不日、非滅爲立異姓。




莒人滅鄫，

鄫爲中國滅，不日，惡内也。魯爲方伯。莒、鄫皆所屬。方請屬鄫而不能救其亡，故不日。稱人，貶也。


 鄫恃賂也。

恃賂謂屬魯。魯貪其賦，鄫恃之不自備，故爲莒滅，魯不能救。




冬，叔孫豹如邾。

此一見例。方伯聘卒正，如二伯聘方伯。書者，明聘得下行。




穆叔如邾，聘，且修平。

爲四年狐駘戰。凡臣如來朝之國，皆所以報朝，邾、滕、莒、牟是。莒不言朝，見夷狄，非不朝也。




季孫宿如晉。

禮，父喪，三年不呼其門。季孫未期，何以出使？當時實不去官丁憂，《春秋》新制乃去官，所以弭世卿禍、隆孝子思也。




晉人以鄫故來討，曰：「何故亡鄫？」

討魯不救。


 季武子如晉見，

初爲政，見于晉。


 且聽命。

因晉來討，復封之，而屬于莒。




十有

 二月，齊侯滅萊。

二伯滅國，《春秋》諱之。晉三滅皆狄，齊一，書滅爲莱夷。月者，卑國。不言萊子出奔，國滅君死。此滅同姓，不名者，一見不再見。




十一月，齊侯滅萊。

萊夷也，《尚書》「萊夷作牧」。不言夷，《春秋》進之也。


 萊恃謀也。

有恃皆亡國之道。




七年，春，郯子來朝。

郯二朝，此與昭十七。




始朝公也。

郯朝明連帥之禮。言郯。不必始朝，特《經》初書朝。




夏，四月，三卜郊，不從，乃免牲。 

《穀梁》：「全曰牲。」已變不郊，故卜免牲。郊，祭天也。《王制》：「天子祭天地。」魯方伯，不得祭天，周公有大勳，成王賜以天子禮樂，乃得郊。周郊常以正月上丁，魯郊必卜用辛者，下天子也。




夏，四月，三卜郊，不從，乃免牲。 

《穀梁》：四月，不時。三卜，禮也，四月何以不郊？志在于郊，猶後卜之，至于不從，乃免。言「乃」者，譏其得已不已，免非其心。


 孟獻子曰：「吾乃今而後知有卜筮。

卜筮本天學，有鬼神之靈。○專言人事者不知天道，必改進數萬年乃能如此。


 夫郊祀后稷，以祈農事也，

稷主農事。


 是故啟蟄而郊，

春和可耕。桓三年「凡啟蟄而郊」據此立説。


 郊而後耕。 今既耕而卜郊，

神


 礻亦名后稷， 《山經》神示名與人同。宜其不從也。」

據《傳》郊爲農祀，與《孝經》「郊祀后稷以配天」不同。




小邾子來朝。

小邾穆公來朝，

《經》不書葬，而知爲穆公者，别據《譜牒》，以此知附庸亦有謚。在國内稱人。


 亦始朝公也。

公立初來朝。襄世詳録小國，故記小邾詳，又起附庸亦朝。




城費。

與下墮相起。凡城之志皆譏。夏而城邑，不時甚矣。




南遺爲費宰。

季氏不能自治其私邑，則使人治之，季氏食其租。


 叔仲昭伯爲隧正，

隧正當是量人，司修城郭者。


 欲善季氏而求媚于南遺。謂遺

 ：「請城費，

城堅，故南蒯昭十二年據之以叛。


 吾多與而役。」

城私邑以善季氏，多與役以媚南遺。


 故季氏城費。

非爲城壞修舊，特以爲逢迎賄盜之具。




秋，季孫宿如衛。

未期出使，亦譏之。内臣如衛惟此一見。




季武子如衛。報子叔之聘，

在元年。


 且辭緩報，非貳也。

七年乃有聘文，故師爲此説。




八月，螽。

記蟲災，爲城費失時。此明《月令》順時之教，詳見《月令》。




冬，十月，衛侯使孫林父來聘。壬戌，及孫林父盟。

記魯衛交，而孫氏之禍見。




衛孫文子來聘，且拜武子之言，

上季孫如衛。


 而尋孫桓子之盟。

來聘而盟，聘爲君命，盟爲遂事。盟在成三年，于二十年之盟言尋，就《經》之盟言之。




楚公子貞帥師圍陳。

楚子囊圍陳。

《陳世家》：「哀公三年，楚圍陳

 ，復釋之。」終范宣子「子囊急討陳」言。




十有二月，公會晉侯、宋公、陳侯、衛侯、曹伯、莒子、邾子于鄬。

會于鄬以救之。

不言救，遷延不進以致陳侯逃歸。




鄭伯髡頑如會，未見諸侯。丙戌，卒于鄵。

鄭伯之弑，二《傳》以爲其臣欲從楚，故弑公；《傳》以公不禮，故見弑。 似不同。不知公不失權
 

注



 于大臣，則從晉之謀自定，子駟不假楚勢亦不敢弑，不相背也。




鄭僖公之爲太子也，于成之十六年與子罕適晉，不禮焉；又與子豐適楚，亦不禮焉。及其元年朝于晉，子豐欲愬諸晉而廢之，子罕止之。及將會于鄬，子駟相，又不禮焉。侍者諫，不聽；又諫，殺之。及鄵，子駟使賊夜

 弑僖公，

二《傳》同。或乃因《經》無文，妄謂棄《傳》從《經》，然則隱、桓皆非弑。


 而以瘧疾赴于諸侯。

晉、齊弑君，史臣能書。舉臣子赴辭而不首賊名，是同謀。本弑也，《經》不書者，皆有避諱。《傳》于弑而不書弑，屢發以疾赴文，彼既疾赴，而疑以傳疑，不敢直書弑。


 簡公生五年，奉而立之。

陳侯逃歸。

譏晉棄陳

 ，伯之不振。




陳人患楚。慶虎、慶寅謂楚人曰：「吾使公子黄往而執之。」

黄與慶氏有隙。


 楚人從之。

不書，略之。


 二慶使告陳侯于會曰：「楚人執公子黄矣！君若不來，群臣不忍社稷宗廟，懼有二圖

 。」陳侯逃歸。

已盟而去不書，書者，陳侯雖盟，心不專而逃之。鄭伯未會，心向中國，言如會，以陳、鄭相起，皆以存中國也。




八年，春，王正月，公如晉。

方會又朝，惡之，故月。




公如晉，朝，且聽朝聘之數。

公八年而三朝晉，書之，譏其亟。




夏，葬鄭僖公。

方伯葬例月，《春秋》凡不書弑而書葬者皆時。昭八年陳哀、十年齊悼皆時，不書弑者四，惟楚麇不書葬。




鄭人侵蔡，獲公子燮。

蔡不見者十年。鄭侵蔡，晉使之。簡公立，從父志，專心事晉，鄭旅釋之歸國，後見殺，事見二十年。蔡以後十二年乃見。此因鄭録之。




庚寅，鄭子國、子耳侵蔡，獲蔡司馬公子燮

 。

季孫宿會晉侯、鄭伯、齊人、宋人、衛人、邾人于邢丘。

大夫會也。《春秋》公不會大夫，會則目大夫，不出公。會有諸侯而出大夫，明大夫專。不言公如晉，君行卿從，《傳》曰「義者行」。陳、蔡不叙，從楚。齊以下稱人，大夫也。




五月，甲辰，會于邢丘，以命朝聘之數，

文、襄之制，晉悼有損益。


 使諸侯之大夫聽命
 

注



 。

公在，大夫會，本晉謙讓，故不及君。


 季孫宿、齊高厚、宋向戌、衛甯殖、邾大夫會之。

不止五國，《經》以五國見例。


 鄭伯獻捷于會，

討蔡獻捷。


 故親聽命。

獨書鄭伯，餘皆大夫。


 大夫不書，

據伐許有鄭伯，下晉、衛大夫皆名。


 尊晉侯也。

禮，大夫可以會伯、子、男，不可會公侯。凡會盟，諸侯不雜叙，叙則大夫不名氏。十六年伐許，爲諸侯鄭伯，故晉、衛大夫皆氏，以鄭伯非公侯。此大夫不書，爲晉侯尊，不爲鄭伯，若鄭伯，則當如伐許是。




公至自晉。

莒人伐我東鄙。

魯與滕、薛、杞無侵伐，惟莒、邾、曹有兵事。魯好奪近邑，故遠者無兵事，起不争也。




莒人伐我東鄙，以疆鄫

 田。

鄫爲莒滅，魯侵之，故伐我以正其疆。莒在東，故言東鄙，言鄙三國：齊、邾、莒是。




秋，九月，大雩。

大雩，旱也。

冬，楚公子貞帥師伐鄭。

邢丘鄭在，此争鄭，陳、蔡從楚伐。




楚子囊伐鄭，討其侵蔡也。

鄭因楚伐而服。不言楚、鄭盟，諱之。不言陳、蔡，亦諱之。晉前得陳、鄭，
 


 會陳侯逃歸，此伐鄭，又失二國。

晉侯使士匄來聘，

此明公事晉不事齊。




晉范宣子來聘，且拜公之辱。

春，公如晉。




九年，春，宋災。

宋災。

宋王後，爲《春秋》最尊國，故數記災。




夏，季孫宿如晉。

襄世記朝聘事詳。




季武子如晉，報宣子之聘也。

報士匄聘不必三年，伯者求諸侯禮數繁。




五月，辛酉，夫人姜氏薨。

成公夫人。文、宣、成夫人皆齊女， 《公羊》以爲三世内娶。




穆姜薨于東宫。

東宫，太子宫。言東知有西，故《傳》以西宫爲公宫。穆姜淫行父，黜之東宫，幽以死。




秋，八月，癸未，葬我小君穆姜。

九年三志夫人薨葬，以起定姒爲妾母。




冬，公會晉侯、宋公、衛侯、曹伯、莒子、邾子、滕子、薛伯、杞伯、小邾子、齊世子光伐鄭。

不序陳鄬逃歸從楚。鄭以楚伐從楚，晉又争之。




十月，諸侯伐鄭。庚午，季武子、齊崔杼、宋皇鄖從荀罃、士匄門于鄟門

 ，

三國爲一隊，從晉二卿，八卿共爲四軍。上卿皆大國。


 衛北宫括、曹人、邾人從荀偃、韓起

次卿，故有二小國。此爲二大軍。


 門于師之梁，滕人、薛人

《經》《傳》皆不書名氏，史則皆有名氏。


 從欒
 、士魴門于北門，

皆小國，爲下卿小軍。


 杞人、郳人

《經》言小邾，《傳》言郳人。史本書郳，《春秋》乃以小邾言之。


 從趙武、魏絳斬行栗。

叙諸侯師，以《經》爲次。伐鄭不止八國，緣《經》立説。


 甲戌，師于氾，令于諸侯曰：「修器備，盛餱糧，歸老幼，居疾于虎牢，肆眚圍鄭。」鄭人恐，乃行成。

據此見帥諸侯侵伐事。




十有二月，己亥，同盟于戲。

鄭地。此悼初伐，據《傳》在十二月，二當爲一。




十一月，己亥，同盟于戲，鄭服也。

楚子伐鄭。

伐鄭而鄭服，陳、蔡、許皆從。鄭前同盟服晉，今又服楚。




楚子伐鄭，子駟將及楚平，子孔、子蟜曰：「與大國盟，口血未乾而背之，可乎？」子駟、子展曰：「吾盟固云惟彊

 是從，今楚師至，晉不我救，則楚彊

 矣。盟誓之言，豈敢背之！且要盟無質，神弗臨也，所臨惟信。信者，言之瑞也，善之主也，是故臨之。明神不蠲要盟，背之可也。」乃及楚平。

據《傳》，十二月晉有伐楚事，不書，略之。


 公子罷戎入盟，同盟于中分。楚莊夫人卒，王未能定鄭而歸。晉侯歸，謀所以息民。魏絳請施舍、輸積聚以貸。自公以下，苟有積者，盡出之。國無滯積，亦無困人；公無禁利，亦無貪民；祈以幣更，賓以特牲；器用不作，車服從給。行之期年，國乃有節，三駕而楚不能與争。

十年，春，公會晉侯、宋公、衛侯、曹伯、莒子、邾子、滕子、薛伯、杞伯、小邾子、齊世子光，會吴于柤。

會于柤，

據會又會。魯六卒正皆叙，詳也。陳、蔡、鄭、許不叙，從楚。吴在柤召諸侯同伐楚，諸侯因往會之，故滅偪陽。


 會吴子壽夢也。

吴子不稱子、舉國者，狄之也。會者，外爲主。吴在柤，諸侯往會，故再言會。


 三月，癸丑，

《傳》詳日月，《經》無，略之。


 齊高厚相太子光以先會諸侯于鍾離。

夏，五月，甲午，遂滅偪陽。

偪陽，徐州國。日者，中國也。言遂者，本爲會吴，生意滅國，惡之。




夏，四月，戊午，會于柤。

吴歸，再會諸侯。初爲會吴，此爲伐偪陽。


 晉荀偃、士匄請伐偪陽而封宋向戌。

見非諸侯親滅，又非受君之命，私自滅人以市惠，大惡也。


 丙寅，圍之。五月，庚寅，荀偃、士匄帥卒攻偪陽，親受矢石。甲午，滅之。

此大夫滅例，當别出大夫。


 書曰 「遂滅偪陽」，

書「遂」，繼事之辭，爲諸侯自滅也。


 言自會也。

諸侯在柤不能自主，致大夫滅國以市惠。言「遂」以收征伐之權，于諸侯亦譏之也。




公至自會。

楚公子貞、鄭公孫輒帥師伐宋。

《傳》有圍宋、衛侯救宋事，不書，略之。




六月，楚子囊、鄭子耳伐宋，

獨叙鄭，見不服晉。


 師于訾毋。庚午，圍宋，門于桐門。

不書圍，爲宋諱。


 衛侯救宋，師于襄牛。

鄭皇耳帥師侵衛，衛人追之。孫蒯獲皇耳于犬丘。不書，略之。




晉師伐秦。

晉荀罃伐秦。

報其侵也。




秋，莒人伐我東鄙。

莒人間諸侯之有事也，

與楚争鄭。


 故伐我東鄙。

服云：從晉不能

 服鄭，旋復爲楚、鄭所伐，故恥而諱之。


 秋，七月，楚子囊、鄭子耳伐我西鄙。還，圍蕭，八月，丙寅，克之。

公會晉侯、宋公、衛侯、曹伯、莒子、邾子、齊世子光、滕子、薛伯、杞伯、小邾子伐鄭。

此三駕之一。○周之宗盟，尊同者，同姓序前，異姓居後，故齊、晉尊同，晉常在齊先；曹、莒、邾等同，曹同姓在莒、邾先；滕、薛、杞等同，滕同姓在薛、杞先。異姓二例，光叙邾下，六卒正有大小。




諸侯伐鄭，

中國皆在。


 齊崔杼使太子光

崔杼，光傅。


 先至于師，故長于滕。

光前五叙皆在小邾下，惟此叙滕上，以其先至。○《經》以齊世子叙别小國等差。初見在小邾下，從大夫列；繼在滕上，明卒正三大三小，以滕爲斷；下叙曹下，明曹尊于莒、邾。蓋世子誓于天子則下其君一等，與伯、子、男同列，今于伯、子中又分等級。至于先叙小邾後，則未誓之禮。


 己酉，師于牛首。

不進，以觀鄭。




冬，盜殺鄭公子騑、公子發、公子輒。

于是子駟當國，

騑當國執政，魯季孫以司徒爲正卿，然則駟蓋以大司徒執政。


 子國爲司馬，

公子發。


 子耳爲司空，

公孫輒。


 子孔爲司徒。

當爲司寇。


 冬，十月，戊辰，尉止、司臣

 、侯晉、堵女父、子師僕帥賊以入，晨攻執政于西宫之朝。

西宫，公宫也。


 殺子駟、子國、子耳，

三卿同殺，國無人焉。


 劫鄭伯以如北宫。

宫有四方名。


 子孔知之， 

《世家》以爲子孔使殺之。


 故不死。書曰「盜」，

次國同時殺三卿，則殺爲微者可知，故言盜。


 言無大夫焉。

《公羊》：大夫相殺賊者，窮諸盜。




戍鄭虎牢。

諸侯之師城虎牢而戍之。

城而戍之，已非鄭有。


 書曰

加損例。


 「戍鄭虎牢」，

繫鄭。


 非鄭地也，

諸侯城，亦非鄭有。彭城曰非宋地是。


 言將歸焉。

伯主北方，得命諸侯戍鄭，不分疆域。


 鄭及晉平。

據戍陳不繫邑。虎牢，鄭險要，前城以禦楚者，因伐鄭戍之以待楚。戍陳，兵在陳；戍鄭，兵在虎牢，得虎牢以明前城之功。




楚公子貞帥師救鄭。

言救鄭，美惡不嫌同辭。




楚子囊救鄭。

公至自伐鄭。

丁未，諸侯之師還，侵鄭北鄙而歸。楚人亦還。

王叔奔晉。不書，不告也。

史據赴而書， 《經》則筆削由孔子，文有損益。王叔奔晉事，史因告書，《傳》故以不赴爲説。


 單靖公爲卿士，

單稱子，所謂卿士，謂卿也。


 以相王室。

十有一年，春，王正月，作三軍。

《魯語》：季武子爲三軍。襄、昭皆如楚。○《傳》曰：成國不過半天子之軍， 《王制》次國二軍，魯方伯，得七錫、專殺，尊于百里國遠矣。 《傳》以晉爲三軍，則魯只二軍，與二《傳》同以三軍譏者，就三等錫之國託三等國命之。不然，見《經》皆百里國，一律視之，而諸侯三等之制不明，故借三等錫國以見三等命制。




季武子將作三軍，

《膏肓》云：季武子將作三軍，何休以爲左氏説云尊公室，休以爲與舍中軍義同，於義左氏爲短。箴云：《左氏傳》「作三軍」，三分公室，各有其一。謂三家始專兵革，卑公室。據左氏説尊公室，失左氏意遠矣。


 告叔孫穆子曰：「請爲三軍，各征其軍。」穆叔曰：「政將及子，子必不能。」

季氏爲冢卿，不能與二家平分，故後有舍中軍、四分公室事。


 武子固請之。正月，作三軍，

《傳》曰：「晉侯舍新軍，禮也。」《穀梁》：「天子六軍，諸侯大國三軍，次國二軍，小國一軍。」


 三分公室而各有其一。

以公家所入三分而各主其一。


 三子各毁其乘。

不用舊制。




夏，四月，四卜郊，不從，乃不郊。

非時强卜，譏也。三月三卜，不從則已。至四月猶卜，非。凡四五卜、九月郊皆張

 。




鄭公孫舍之帥師侵宋。

前從伐楚，此伐宋，所以致晉師。




夏，子展侵宋。

子展之謀。




公會晉侯、宋公、衛侯、曹伯、齊世子光、莒子、邾子、滕子、薛伯、杞伯、小邾子伐鄭。

服云：光數從諸侯征伐會盟，叙曹下莒上，誓于天子，以所叙遞進見卒正尊卑。陳、蔡、許不叙，從楚。○此三駕之二。




四月，諸侯伐鄭。己亥，齊太子光、宋向戌先至于鄭，門于東門。其莫，晉荀罃至于西郊，東侵舊許，

許爲鄭所取，故名舊許。


 衛孫林父侵其北鄙。六月，諸侯會于北林，師于向。右還，次于瑣，圍鄭。觀兵于南門，西濟于濟隧。

録此見伐國之例。




秋，七月，己未，同盟于亳城北。

同者，并外陳、蔡。




鄭人懼，乃行成。秋，七月，同盟于亳。載書曰：「凡我同盟，或間兹命，司慎、司盟、

天神。


 名山、名川、

地


 礻。群神、群祀、先王、先公、

人略。


 七姓十二國之祖，明神殛之。

盟神之事，必在靈魂學發達、天人交通乃能實行。中國無其德用其事，资格實有不及。或以爲蠻野神權，誤之甚。


 俾失其民，隊命亡氏，踣其國家。」

日下月者，不同月。《傳》七姓十二國之祖就見《經》十二國 言，此緣《經》立説，當時實不止此。




公至自伐鄭。

楚子、鄭伯伐宋。

鄭從楚不嫌者，以鄭將從晉也。




楚子囊乞旅于秦。

師旅一也。《經》乞皆言師。


 秦右大夫詹

《經》秦術不氏，《傳》亦不氏。


 帥師從楚子，

秦、楚師不言秦，略之。


 將以伐鄭。

不言楚、秦伐鄭，未成也。


 鄭伯逆之。丙子，伐宋。

《傳》言秦不東征，此伐宋，從楚言之。蜀役，《傳》言伐無秦，與此異。




公會晉侯、宋公、衛侯、曹伯、齊世子光、莒子、邾子、滕子、薛伯、杞伯、小邾子伐鄭，會于蕭魚。

蕭魚，鄭地。鄭與會，不言盟信辭。《春秋》惡盟。○服曰：九合，謂一會戚，二城棣、救陳，三鄬

 ，四邢丘，五戲，六柤，七戍虎牢，八于亳，九蕭魚。此三駕之事。




九月，諸侯悉師以復伐鄭。諸侯之師觀兵于鄭東門，鄭人使王子伯駢行成。甲戌，晉趙武入盟鄭伯。

至鄭與鄭伯盟。


 冬，十月，丁亥，鄭子展出盟晉侯。

在師中盟。不書，喜得鄭服，不待于盟。


 十二月，戊寅，會于蕭魚。

《傳》有日月，《經》削之，會不用日月。


 庚辰，赦鄭囚，皆禮而歸之。

《傳》言晉悼賢，所以勝楚。




公至自會。 

《穀梁》：伐而後會，不以伐鄭致，得鄭之辭。○晉侯自此不出，下皆大夫會。




楚人執鄭行人良霄。

書曰「行人」， 言使人也。

鄭從晉，楚怒執其行人，所謂公罪。




冬，秦人伐晉。

秦庶長鮑、庶長武帥師伐晉

秦大夫如小國言「人」，略之。


 以救鄭。己丑，秦、晉戰于櫟。晉師敗績，易秦故也。

晉、秦之戰多不盡數，略之。




十有二年，春，王二月，莒人伐我東鄙，圍台。

莒人伐我東鄙，圍台。

小國不言圍，此從我録之。伐我二十見，通不月；此月者，莒，魯屬，四年中三來伐我

 ，深入圍台，失尊傷重故。




季孫宿帥師救台，遂入鄆。

受命救台如私行者，惡專兵。鄆，内邑，莒伐我所取也。




季武子救台，遂入鄆，取其鐘以爲公盤。

夏， 晉侯使士魴來聘。

晉如天子三公，稱使見聘，則天子亦可下聘矣。齊、晉大夫尊比于天子之卿。○晉如公， 則大夫如天子卿，爲百乘之家。




晉士魴來聘，

天子大夫不名，晉大夫名者，蓋受命之伯，以事受之也。不名者氏采，名者以氏氏。氏采者見不一姓，以氏氏者，譏世卿。不名則不見世。


 且拜師。

前年伐鄭師。




秋，九月，吴子乘卒。

吴、楚君不書葬。《穀梁》：「夷狄不葬。」《公羊》：「辟其號也。」本《傳》無説，當據二《傳》補之，不能謂我無往故不書葬。




吴子壽夢卒。

冬，楚公子貞帥師侵宋。 

《傳》有秦師，不言，略之。楚方伯也，伯、子、男之從者多，不言，亦略之。失鄭又争宋，陳、蔡、許從者不言，不以中國從夷狄伐中國。




楚子囊、秦庶長無地

無地，《經》例不氏。


 伐宋，

秦不東征，伐宋，從楚也。


 師于揚梁，以報晉之取鄭也

以此起下伐秦。




公如晉。

公如晉，朝，且拜士魴之辱，

公報卿聘，


 禮也。

「如」兼二事。




十有三年，春，公至自晉。

中國不存公。公正月不在國，如在楚，則書公在楚。




孟獻子書勞于廟，

公在楚， 《傳》釋不朝正于廟，此因正月不在，故于至書勞于廟。


 禮也。

因書至乃言勞廟之事，不爲勞廟乃書之。《經》例如此，《傳》采聞見，故無不書勞告廟不言至之文。




夏，取邿。 

《傳》以爲國，與《穀》同。近魯小國， 《經》以備連帥數。《公》作「詩」，以爲邾邑，謂屬于邾者。




邿亂，分爲三。

自分。


 師救邿，遂取之。

因救取之，如鄭伯伐取戴。


 凡書「取」，言易也。

《傳》例：凡克國，不用師徒曰取。○此專説滅國例。滅不言滅，言取，是易辭；至于取邑，無論難易皆曰取。


 用大師焉曰滅；

用大師與易對文，言其難。


 弗地曰入。

取、滅、入皆滅辭，就中分三例，易者言取，難者言滅，滅而不有曰入。内諱滅，謂之取，又内外例之變文。




秋，九月，庚辰，楚子審卒。

楚共王卒。

楚本方伯，不稱侯者，夷狄雖大曰子。楚卒皆日，大夷。




冬，城防。

城防，

防，臧氏邑，冬城，得時。


 書

常事不書，書非時者已見。


 事，時也。

因請緩乃書，明使民以時義。


 于是將早城，

本欲早城，不待農畢，故魯城有不在冬時者，皆譏其早。


 臧武仲請俟畢農事， 禮也。

因此乃書，否則不書。




十有四年，春，王正月，季孫宿、叔老會晉士匄、齊人、宋人、衛人、鄭公孫蠆、曹人、莒人、邾人、滕人、薛人、杞人、小邾人，會吴于向。

一卿一大夫，見賓介。齊、宋、衛稱人，惰也。




吴告敗于晉。

同盟國吉凶禍福必告。


 會于向，

向，魯邑。


 爲吴謀楚故也。

外之者，吴本夷也。用夏變夷，故進之。


 范宣子數吴之不德也，以退吴人。

退，《集解》以爲不伐楚。是時吴强，故再會吴。


 執莒公子務婁，以其通楚使也。

務婁不書，莒無大夫也。會不月，謹會夷狄，故月。




二月，乙未，朔，日有食之。

夏，四月，叔孫豹會晉荀偃、齊人、宋人、衛北宫括、鄭公孫蠆、曹人、莒人、邾人、滕人、薛人、杞人、小邾人伐秦。

齊、宋稱人，貶。○晉、秦兵争止此。




諸侯之大夫從晉侯伐秦，以報櫟之役也。齊崔杼、宋華閱、仲江會伐秦。不書，

二卿稱人，無名氏。


 惰也。

魯叔孫豹、衛北宫括、鄭公孫蠆因從其事，故書。齊光先至，《經》退，書之後至，足見其惰。


 向之會亦如之。

向會亦以後至不書。


 衛北宫不書于向，書于伐秦，

向，衛亦書人，同齊、宋。


 攝也。

向會括不親，使人攝之，故從惰，亦不書。至于伐秦，則因鄭蟜言而勸諸侯大夫，大夫專指齊、宋二國。




己未，衛侯出奔齊。

四月，己未，子展奔齊。公如鄄，使子行于孫子， 孫子又殺之。公出奔齊。

諸侯出奔以自奔爲文者，諱言逐，不使臣加乎君。弑以臣加君，奔不加者，尊君之道，不如弑爲大惡。


 衛人立公孫剽，孫林父、甯殖相之，以聽命于諸侯。

莒人侵我東鄙。

秋，楚公子貞帥師伐吴。

録吴、楚本末。




楚子爲庸浦之役

在前年。


 故，子囊師于棠以伐吴，吴不出而還。子囊殿，以吴爲不能而弗儆。吴人自皋舟之隘要而擊之，楚人不能相救，吴人敗之，獲公子宜穀。

《春秋》惟中國記大夫獲，外四州惟記蔡，餘皆不書。




王使劉定公賜齊侯命，

命方伯七錫，禮，七命作牧。此如書錫文公命，生而錫之。定公劉夏，卿也，非賤，杜誤。


 曰：「昔伯舅太公

伯舅，二伯。


 右我先王，股肱周室，師保萬民，世胙太師，以表東海。王室之不壞，繄伯舅

齊桓。


 是賴。今余命女環，兹率舅氏之典，

稱名稱舅氏，不稱伯舅，貶也。楚爲伯，陳、齊爲方伯。


 纂乃祖考，無忝乃舊。敬之哉！無廢朕命！」

以下公如楚，齊失伯。




冬，季孫宿會晉士匄、宋華閱、衛孫林父、鄭公孫蠆、曹人、邾人于戚。

會戚以定衛，不詳卒正，略之。




會于戚，謀定衛也。范宣子假羽毛于齊而弗歸，齊人始貳。

以一羽毛失大國，范氏罪大。言此，見下齊伐我之故。




十有五年，春，宋公使向戌來聘。

二月，己亥，及向戌盟于劉。

内聘盟不地，「劉」字因下文誤衍，後師誤補「于」字。




宋向戌來聘，

言來聘，在國聘盟不地，聘于晉盟地，此内外異例。


 且尋盟。

一説公如晉，及晉侯盟于長樗，朝後盟地長樗。此聘後盟地劉，蓋聘後盟于劉。




劉夏逆王后于齊。 

《集解》：天子無外，所命則成，故不言逆女。杜本二《傳》立説。○天子卿在盟稱子，今稱夏，與卷同。卷以卒名，夏以王后臨之故名。夏非士，與石尚異，夏即劉卷之父。




官師

劉夏官也。


 從單靖公

單爲介，不書介，故不見。


 逆王后于齊。

《穀梁》：「過我，故志之。」○祭公不名言來者，從内志之。此不由内志，故名。


 卿

當爲公，字誤。


 不行，非禮也。

《傳》以祭公逆王后爲禮，是天子但迎于郊，禮得使公逆之。諸侯以卿不行爲非禮，天子以公爲尊，諸侯以卿爲尊。




夏，齊侯伐我北鄙，圍成。

因上晉假毛不還，齊貳于晉，故來伐圍。




齊侯圍成，貳于晉故也。

齊欲自立，故伐我以示威。




公救成，至遇。

季孫宿、叔孫豹帥師城成郛。

于是乎城成郛。

既言公救，何以復出二卿？專也。齊師已退，又言帥師，以師爲役。




秋，八月，丁巳，日有食之。

邾人伐我南鄙。

此内與邾兵事。




秋，邾人伐我南鄙。使告于晉，

不書，略之。


 晉將爲會以討邾、莒。晉侯有疾，乃止。冬，晉悼公卒，遂不克會。

冬，十有一月，癸亥，晉侯周卒。

鄭公孫夏如晉奔喪，子蟜送葬。

小國于大國當卿弔、君會葬，有事則大夫弔、卿會葬，隆殺皆可。○此爲國際法。




十有六年，春，王正月，葬晉悼公。

葬晉悼公。

大國日葬，正也，月者，禮不如齊。二月葬，譏不及禮。




三月，公會晉侯、宋公、衛侯、鄭伯、曹伯、莒子、邾子、薛伯、杞伯、小邾子于溴梁

戊寅，大夫盟。

賈、服謂不曰諸侯之大夫，惡其專而失權也。《穀梁》：溴梁之會，諸侯失政。諸侯會而大夫盟，政在大夫。諸侯在而不曰諸侯之大夫，大夫不臣也。




會于溴梁，命歸侵田，

諸侯侵取之田，各歸其主。《孟子》：「如有王者興。則魯在所損益。」


 晉侯與諸侯宴于温，

諸侯在温，故大夫盟。


 使諸大夫舞，曰：「歌詩必類。」齊高厚之詩不類，

齊將貳于晉故。


 荀偃怒，且曰：「諸侯有異志矣。」使諸大夫盟高厚，

此荀偃命，非晉侯意。


 高厚逃歸。

會無齊。


 於是叔孫豹、晉荀偃、宋向戌、衛甯殖、鄭公孫蠆、小邾之大夫盟，曰：

盟辭不止一句。


 「同討不庭。」

以討命諸侯，故以下同圍齊，爲尋此盟。




晉人執莒子、邾子以歸。

以我故，執邾宣公、莒犁比公，

二國數侵伐我。


 且曰：「通齊、楚之使。」

楚與晉爲仇，齊新貳于晉，齊、楚之使往來經二國地，故以爲罪。




齊侯伐我北鄙。

齊不從晉，起下圍齊。




夏，公至自會。

公未歸而國見伐，致者危之。




五月，甲子，地震。

子屬北。




叔老會鄭伯、晉荀偃、衛甯殖、宋人伐許。

宋稱人序末，微者。伐許從楚，後十年不見。




許男請遷于晉，

欲叛楚

 諸侯遂遷許。許大夫不可。

如蔡大夫不欲遷吴，蓋安于楚。


 晉人歸諸侯。鄭子蟜聞將伐許，遂相鄭伯以從諸侯之師。

鄭、許仇深，故鄭伯親到。


 穆叔從公。齊子

叔老字。


 帥師會晉荀偃。書曰「會鄭伯」，

不言公，加損例。


 爲夷

伯爲天子大夫之稱，與諸侯卿平等，故曰夷。


 故也。

内大夫無論尊卑得會外諸侯，通例也，外大夫則否。邢丘尊晉侯，故不名；此稱鄭伯，故大夫名。即卿可會伯、子、男之説。


 夏，六月，次于棫林。庚寅，伐許，次于函氏。

秋，齊侯伐我北鄙，圍郕。

齊侯圍郕。

冬，叔孫豹如晉。

有賦詩請師事。




穆叔如晉聘，

合三年聘，常禮。


 且言齊故。

起下圍齊。




十有七年，春，王二月，庚午，邾子牼卒。

此卒于國，不書歸，略之。邾至此以日見，故下皆日，昭元、定三皆日，合此三見。以上不葬，後乃葬。




宋人伐陳。

春，宋莊朝伐陳，

撓楚也。


 獲司徒卬，

陳卿獲不書，略之。


 卑宋也。

不設備而敗。




夏，衛石買帥師伐曹。

曹從晉，衛以私怨伐之。




衛石買、孫蒯伐曹，取重丘。

不言孫蒯，舉重。


 曹人愬于晉。

爲下執買見。




秋，齊侯伐我北鄙，圍桃。

伐不言圍。圍，取也。




高厚帥師伐我北鄙，圍防。

二《傳》「高」上有「齊」字，爲别一條，此連上爲一條。




高厚圍臧紇于防。

臧氏邑，與城防相起。


 齊人獲臧堅。

不書，非卿。




九月，大雩。

宋華臣出奔陳。

此奔陳，上伐陳。宋、陳有怨。○《傳》十一月出奔，書在秋者，先書之例。




十一月，甲午，

大夫奔不日，故《經》不書。


 國人逐瘈狗。瘈狗入于華臣氏，國人從之。

《五行志》以爲犬禍。


 華臣懼，遂奔陳。

因瘈狗而奔，非討罪矣。宋公早欲逐之，因左師言而止，此申其君命，故先書之。




冬，邾人伐我南鄙。

襄世三伐。




爲齊故也。

前因伐我見執。邾子方死，今又伐我，齊爲之主故。




十有八年，春，白狄來。

杜用《公羊》説。狄言白，詳也。善事言白，惡事狄之而已。○白狄遠在晉、秦間，曾從晉伐秦，齊、邾伐我，我請于晉，晉使之先來助我戰守。




白狄始來。

來不言其君臣，略之。




夏，晉人執衛行人石買。

晉人執衛行人石買于長子，

不地者，執不言地，惟行父一言苕丘。


 執孫蒯于純留。

不書，非卿。


 爲曹故也。

稱行人者，孫蒯主也，石買爲累。




秋，齊師伐我北鄙。

許氏曰：「四年中六伐鄙而四圍邑，又莒、邾助虐，以致幾亡其國。」




冬，十月，公會晉侯、宋公、衛侯、鄭伯、曹伯、莒子、邾子、滕子、薛伯、杞伯、小邾子，同圍齊。

會于魯濟，

魯濟見《經》，濟在魯境者。


 尋溴梁之言，同伐齊。

溴梁盟曰「同討不庭」，故言同伐。○二伯不和協以抗夷狄，私自争戰，《春秋》謹而月之。莒、邾疾我矣，伐齊莫敢不至者，畏晉也。




曹伯負芻卒于師。

諸侯踰境卒地國，當言卒于齊，言師者，明師主之。曹爲魯屬，魯爲喪主，故《穀梁》曰「閔之」。許穆公卒，不言卒于師，安之如内。




楚公子午帥師伐鄭。

楚師伐鄭。

子孔召之。《傳》責莒、邾通齊、楚之使，故晉伐齊，而楚伐鄭以救之。




十有九年，春，王正月，諸侯盟于祝柯。

諸侯還自沂上，盟于督揚，

即祝柯。


 曰：「大毋侵小。」

盟辭不止一句。「大毋侵小」謂齊伐我。不日，惡盟。




晉人執邾子。

執邾悼公，以其伐我故。

稱人以執，有惡之辭，因上伐再執。




公至自伐齊。

不以圍齊致者，齊强，數侵我，藉大國以救，但言伐而已。




取邾田，自漷水。

遂次于泗上，疆我田。

晉主之。


 取邾田，自漷水，

下言取漷西田，則此取漷東田，以漷水爲界耳。


 歸之于我。

所謂歸侵田也。邑不言取，田可言者，託之閒田。以邑不可出入，田則可也。




季孫宿如晉。

季武子如晉拜師。

謝伐齊。




葬曹成公。

夏，衛孫林父帥師伐齊。

《年表》有晉。據《傳》，衛逐君，而晉助之以討其奔國，非伯討，故不出晉以爲諱。




晉樂魴帥師從衛孫文子伐齊。

此樂魴師，何爲以孫林父主之？衛侯衎在齊，爲衛事故。




秋，七月，辛卯，齊侯環卒。

夏，五月，壬辰，晦， 

《傳》例以事在晦言晦，此不言者，非常辭。《春秋》晦、朔二見以示例，以外晦、朔通不言。


 齊靈公卒，莊公即位。

晉士匄帥師侵齊。至穀，聞齊侯卒，乃還。

晉士匄侵齊，至穀，聞喪而還，禮也。

《公羊》：「還爲善辭。」《傳》：「師還，君子是以善魯莊公。」歸父還自晉，《傳》以爲善之，《穀梁》以爲事未畢，此《傳》以還爲禮。同以虚字爲例， 二《傳》詳多，本《傳》甚略，故先師多補之。




八月，丙辰，仲孫蔑卒。

蔑，孟獻子也。百乘之家者，方伯卿，食閒田百里。




齊殺其大夫高厚。

《齊世家》：「崔杼殺高厚，晉聞齊亂，伐齊，至高唐。」《傳》無其事，《經》亦不書，略之。




齊崔杼殺高厚于灑藍，

以大夫殺大夫，非公命，故不從稱人例。


 而兼其室。書曰「齊殺其大夫」，

稱國以殺，不從兩下相殺辭。


 從君于昏也。

莊公失君道。高厚，賢大夫，《傳》以從君于昏言者，杼探莊公意，以傅牙討之，牙已殺，杼欲專齊。




鄭殺其大夫公子嘉。

子展、子西帥國人伐之，

按，此非君命，乃兩下仇殺，惡其專而伐之。


 殺子孔而分其室。書曰

加損例。


 「鄭殺其大夫」，

本非君殺，故從稱人例。


 專也，

葵丘盟曰「無專殺大夫」，凡言殺大夫，譏專。




冬，葬齊靈公。

方伯葬例月。齊從二伯貶，宜月；時者，特貶，略之以見意。




城西郛。

據城中城，知西郛城西郭。




懼齊也。

不修政而城郛以備敵，所謂凡城之志皆譏。




叔孫豹會晉士匄于柯。

盟柯，爲晉、齊平。




齊及晉平，盟于大隧，故穆叔會范宣子于柯。

以會柯間于二城之中，見城之可以已也。




城武城。

穆叔歸，曰：「齊猶未也，不可以不懼。」乃城武城。

同時二城，不累數者，先後不一月。西郛内，武城外；一在先，一因穆叔歸乃城。




二十年，春，王正月，辛亥，仲孫速會莒人盟于向。

及莒平。

齊已平晉，故及莒平。


 孟莊子會莒人，盟于向，

向，内邑。莒人，大夫也。


 督揚之盟故也。

祝柯盟「大無侵小」，亦所以譏内。




夏，六月，庚申，公會晉侯、齊侯、宋公、衛侯、鄭伯、曹伯、莒子、邾子、滕子、薛伯、杞伯、小邾子盟于澶淵。

澶淵，宋地。陳、蔡、許不至，從楚也。




盟于澶淵，

此皆中國，不言同盟者，因齊來服，以上之同圍見之。


 齊成故也。

莊公立，與晉盟，東方諸侯于以少安。




秋，公至自會。

仲孫速帥師伐邾。

君同盟而大夫伐，報十七年伐，惡之也。以下與我和矣。○六卒正惟莒、邾數言侵伐，夷狄也。




邾人驟至，

不一次。


 以諸侯之事弗能報也。

齊來侵伐我，故不能報之。


 秋，孟莊子伐邾以報之。

祝柯會，晉執邾子，又取田，報亦足矣，今又伐，譏之。且方盟又伐，亦譏之。




蔡殺其大夫公子燮。

記燮之殺，以見中外盛衰之故。燮有從中國心，而不能自克。○蔡者中國，以夷狄待之者，以其從楚，後遷州來。南國方伯皆不氏，大夫言使，蔡不言使，不早見大夫，不嫌也。吴、楚、秦三國不言使，則不見其爲方伯。蔡言使，則大夫必氏。不見爲外方伯，不見以起之也。




蔡公子燮欲以蔡之晉，

《傳》「從先君利蔡」，此善事，舍夷狄從中國。不得爲非。


 蔡人殺之。

蔡人者，從楚之奸黨。爲蔡間諜，恐失權，故殺燮。


 書曰「蔡殺其大夫公子燮」，言不與民同欲也。

此稱國以殺之通例，不但爲本事發。稱國是私意，故云「不與民同欲」。民，衆辭，弑君亦以不道于民而稱人。杜不明此例，乃以爲罪燮。




蔡公子履出奔楚。

蔡有十二年不見《經》。奔楚者，陳、蔡之君欲從晉，其臣不欲而奔楚。




公子履，其母弟也。

兄弟罪不相因，兄疑弟，爲朋黨之言。


 故出奔楚。

能奔楚，其不同謀可知。蔡人亦惡其偪，誣以同謀，故討之。




陳侯之弟黄出奔楚。

舉親，貴之也，稱名爲通例，大夫無不名者。《傳》意明責二慶，不罪黄，賈、杜説誤。




陳慶虎、慶寅畏公子黄之偪，

恐奪己政。


 愬諸楚曰：「與蔡司馬同謀。」

司馬，燮也。言黄與燮同謀，將以陳從晉。陳、蔡久同事楚，故以爲言。


 楚人以爲討。

楚信其愬，討黄之罪。


 公子黄出奔楚。

爲楚討而復奔楚，欲自明也，故下自楚歸于陳。


 初，蔡文侯欲事晉，曰：「先君與于踐土之盟，晉不可棄，且兄弟

于外。


 也。」畏楚，不能行而卒。

見宣十七年。


 楚人使蔡無常，

《集解》：「徵發無度。」


 公子燮欲求從先君

順文侯志。


 以利蔡，

可紓民困。


 不能而死。書曰「蔡殺其大夫公子燮」，言不與民同欲也；

衛人立晉。《傳》以稱人爲衆辭。燮欲從晉，承先志、順民情，乃爲楚奸黨所害，是蔡侯信讒，非燮罪，故稱國不稱人。


 「陳侯之弟黄出奔楚」，言非其罪也。

稱弟，罪陳侯及二慶。


 公子黄將出奔，呼于國曰：「慶氏無道，求專陳國，暴蔑其君，而去其親。

故書以盡其親。


 五年不滅，是無天也。」

爲下殺二慶傳。




叔老如齊。

襄不事齊，内臣如齊一見。




齊子初聘于齊，禮也。

既通使聘，則二國和平，書此以見例。繼好息民，故曰禮。




冬，十月，丙辰，朔，日有食之。

季孫宿如宋。

内臣四如宋：成五、襄二、昭二十五，與此而四。




報向戌之聘也。

在十五年。




二十有一年。

《公羊》于《經》文書「十有一月，孔子生」。《穀梁》無「十有一月」四字。




春，王正月，公如晉。

如晉不月，爲下受叛人月之。公不在，而大夫專受叛人，如爲危，故月之。




拜師及取邾田也。

謝十八年事。




邾庶其以漆、閭丘來奔。

二《傳》：來奔者不言叛，賈氏以不言叛爲不能專，杜用二《傳》説駁之。




邾庶其以漆、閭丘來奔。庶其非卿也，

邾大夫在盟會稱人。庶其，卿也，非卿謂不如方伯之卿。杜以爲邾大夫，非。《春秋》必方伯卿乃見《經》、書名氏。


 以地來，雖賤必書，

賈云：「《春秋》三命以上乃書。」潁云：「再命稱人。」諸儒以邾、莒無命卿。○五十里國一卿命于天子，卒正皆百里大國，何以無大夫？託禮也。《春秋》以五十里之制託之卒正。


 重地也。

邾快來奔，不以地亦書，蓋卒正大夫盟會例不書，從内録則得書之。此云重地，謂以地書之，非以地不書。




夏，公至自晉。

晉，《穀梁》作「會」，當是字誤。




秋，晉欒盈出奔楚。

《年表》：「樂逞奔齊。」《索隱》：「逞音盈，晉大夫。」




欒盈出奔楚。

此討欒書弑君罪，爲追討也。○奔楚者，晉、楚敵也。《傳》欒盈于二十二年秋乃自楚奔齊，史以奔齊言者，就其終言之。




九月，庚戌，朔，日有食之。

冬，十月，庚辰，朔，日有食之。

重言日食，明司曆過也。《傳》曰：「再失閏矣。」明九月日食

 當爲十月也。○舊説比月不言日食，此記雲餌之變有如日食。不知此就全球十二土而言，于申爲九月，于酉爲十月，申方見日食，酉方亦見日食。地雖異位，朔則從同。此《尚書》「卿士惟月」之義。




曹伯來朝。

曹四來朝，此其終也，所以明卒正事方伯之禮。




曹武公來朝，始見也。

立三年初來朝。




公會晉侯、齊侯、宋公、衛侯、鄭伯、莒子、邾子于商任。

會于商任，錮欒氏也。

錮之，不使諸侯受其叛人。




二十有二年，春，王正月，公至自會。

晉有二心而會公，故月以危之。




夏，四月。

秋，七月，辛酉，叔老卒。

欒盈自楚適齊。

外相如不書「入」，亦不言自楚者，爲二伯諱。




冬，公會晉侯、齊侯、宋公、衛侯、鄭伯、曹伯、莒子、邾子、薛伯、杞伯、小邾子于沙隨。

再會皆有齊，乃伐晉助欒氏，所以惡齊侯。




會于沙隨，復錮欒氏也。欒盈猶在齊，晏子曰：「禍將作矣！齊將伐晉，

納欒盈。


 不可以不懼。」

公至自會。

楚殺其大夫公子追舒。

楚殺大夫多有書日，此無之。




楚觀起有寵于令尹子南，

追舒字。


 未益

 禄而有馬數十乘。王討焉，遂殺子南于朝，轘觀起于四竟。

寵觀起，小過也，不能禁而殺之，可謂失刑。《傳》曰「薳子辭八人而後王安之」，有諷意焉。此當爲稱國以殺例。




二十有三年，春，王二月，癸酉，朔，日有食之。

三月，己巳，杞伯匄

 卒。

春，杞孝公卒。

杞卒一日二月，與小國不同，明王後也。




夏，邾畀我來奔。

賈云：畀我，庶其黨，同爲竊邑叛君之罪。邾會盟無大夫，從我録之，雖不以地亦書。《春秋》曹、莒、邾有大夫，序在前；滕、薛、杞無大夫，序在後。三有三無，此卒正大小之分。據此，「不以地亦書」是，「三叛以地而書」之言誤。




葬杞孝公。

日卒、時葬，正也。




陳殺其大夫慶虎及慶寅。

陳挾楚以討之，失君道，且不使夷狄治中國。以累上之辭言者，謂稱國以殺，討非其道，二慶有罪。同姓或言「及」或不言「及」，不言「及」，尊卑同也；言「及」者，由尊及卑，如三郤皆然。




陳侯如楚。

外如不書。


 公子黄愬二慶于楚，

前奔楚者，爲申理計。


 楚人召之。使慶樂往，

二慶畏罪，使人代往。


 殺之。

不書，賤也。


 慶氏以陳叛。夏，屈建從陳侯圍陳。

不書，爲中國諱。


 遂殺慶虎、慶寅。

陳侯之弟黄自楚歸于陳。

楚人納公子黄。

晉欒盈復入于晉，入于曲沃。

此與屈完盟于師、盟于召陵同。《經》「入于晉」、「入于曲沃」駢書，後録者分爲二。




四月，欒盈帥曲沃之甲，因魏獻子，以晝入絳。

入于晉者，爲君辭，大夫而言入于晉，惡其爲亂，罪與當國同。再言曲沃，著其實，志在入晉而僅入于曲沃。不言自齊者，爲二伯諱。




秋，齊侯伐衛，遂伐晉。

齊侯伐衛，

報衛十九年之伐，且謀納獻公。


 自衛將遂伐晉，崔杼諫，弗聽。齊侯取朝歌，封少水，以報平陰之役，乃還。

晉大衛小，以小遂大者，志在伐晉，假伐衛以爲名。以晉爲盟主，而間難伐之，惡齊侯也。




八月，叔孫豹帥師救晉，次于雍榆。

按，救不言次，言次，則失救之道。《傳》以爲禮，對諸侯救先言次後言救之例言之。諸侯自專，大夫承君命，必先言救而後言次，以責其遷延。禮者，謂《經》書先後之禮，不謂次之得禮

 。劉氏疑爲非禮，不得《傳》意。




叔孫豹帥師救晉，次于雍榆，禮也

 。

己卯，仲孫速卒。

大夫日卒，正也。




孟孫卒。

冬，十月，乙亥，臧紇出奔邾。

正謂得正，如正與夷卒。君臣以義合，不合則去。《春秋》凡殺、奔同例，殺、奔者日，不正者不日。




季孫怒，命攻臧氏。乙亥，紇斬鹿門之關以出，奔邾。

武仲爲季氏立，不正，可謂阿諛。然季氏信孟氏讒攻之，則非其罪。武仲賢大夫，奔非其罪，故曰。《論語》「求爲後魯」之説，固不恕辭矣。




晉人殺欒盈。

晉人克欒盈于曲沃，盡殺欒氏之族黨。欒魴出奔宋。

魴奔不書，略之。


 書曰「晉人殺欒盈」，不言大夫，言自外也。

與鄭良霄同，皆自外至本國爲亂。其出已與本國絶，故不繫大夫，奔楚則如楚人。《公羊》：「曷爲不言殺其大夫？」與《傳》義同。




齊侯襲莒。

《傳》例從《晉語》「趙盾伐宋」之言而出，謂伐有鐘鼓，侵與襲無鐘鼓，襲比侵爲尤輕。襲以計取，如齊侯、鄭伯如紀。紀言如、莒言襲者，紀計未成，莒計已行。言襲，惡齊詐矣。




齊侯還自晉，

齊侯還不爲善辭者，《傳》多便文，不可以《經》例立説。


 不入，遂襲莒，

襲者，以詐用師。


 門于且于，傷股而退。

二十有四年，春，叔孫豹如晉。

晉平欒氏之亂，因往賀

 之，且告伐齊也。




穆叔如晉，范宣子逆之。

《傳》有「三不朽」之言，因《經》而記，非爲是言而書。




仲孫羯帥師侵齊。

此在喪而專兵，譏之。




孟孝伯侵齊，晉故也。

穆叔前救，次而不進，此故伐齊以釋晉疑。羯在喪帥師者，周世卿不以喪釋事，見君使之臣服之皆非也。




夏，楚子伐吴。

中國不言伐，吴、楚四言伐，吴、楚大夷也。書此爲入楚之先見，此吴、楚交兵本末。




楚子爲舟師以伐吴，不爲軍政，無功而還。

楚侵虐中國，雖桓、文之伯，不過小抑之耳。吴後起，乃能勝之，幾至滅

 亡。録吴、楚交兵事，所以爲强暴者戒，而吴亦自亡矣。




秋，七月，甲子，朔，日有食之，既。

齊崔杼帥

 師伐莒。

其君襲莒，已與莒平，崔杼因送楚使，見利乘便，又伐人邑，宜其不終。




齊侯聞將有晉師，使陳無宇從薳啟疆如楚辭，

楚請會期，聞晉將伐之，故辭其會。


 且乞師。崔杼帥師送之，遂伐莒，侵介根。

大水。

《經》非大水不書，小水時有，下饑即爲水所害。




八月，癸巳

 ，朔，日有食之。

公會晉侯、宋公、衛侯、鄭伯、曹伯、莒子、邾子、滕子、薛伯、杞伯、小邾子于夷儀。

衛邑。衛侯，剽也。




會于夷儀，將以伐齊。

不言伐齊，事未行，且避二伯自相伐，夷狄得而間之。


 水，不克。

晉新有欒氏難，又知齊、楚交通，畏不敢發，以水爲解。




冬，楚子、蔡侯、陳侯、許男伐鄭。

此伐鄭，故下鄭入陳也。蔡、陳、許多不叙，一叙以明之。




楚子伐鄭以救齊，

不書救，不與夷狄救中國。


 門于東門，次于棘澤。諸侯還救鄭，楚子自棘澤還。

公至自會。

陳鍼宜咎出奔楚。

既討二慶，何以復書宜咎之出奔？以此見黨禍之難除也。




陳人復討慶氏之黨，鍼宜咎出奔楚。

慶氏之黨何以出奔楚？見所討非罪，亦如二慶之惡黄而誣以罪名。




叔孫豹如京師。

襄至此五如晉、出會者十有三，不如京師，惟大夫一如。




齊人城郟。穆叔如周聘，且賀城。王嘉其有禮也，賜之大路。

生不行，葬乃用之。




大饑。

《經》言「大有年」、「大饑」各一，皆非常之事。大有年著天道反常，大饑著人事之不能虞變。大水、饑、穀不成，其災甚也。




二十有五年，春，齊崔杼帥師伐我北鄙。

以報孝伯之師也。

方言伐，即言弑，明專兵弑之先見。




夏，五月，乙亥，齊崔杼弑其君光。

此明齊世卿之禍。




乙亥，公踰牆，又射之，中股，反隊，遂弑之。崔杼立景公而相之。辛巳，公與大夫及莒子盟，太史書曰：「崔杼弑其君。」

本國史不能舉君名，但書弑君，其名皆魯史及《春秋》所加，言弑《傳》有名者誤衍。


 崔子殺之。其弟嗣書，而死者二人。其弟又書，乃舍之。南史氏聞太史盡死，

聞四人皆死。


 執簡以往。聞既書矣，乃還。

因事以見良史。如使一國盡從賊辭，不以弑書、弑赴，是國無臣子矣。




公會晉侯、宋公、衛侯、鄭伯、曹伯、莒子、邾子、滕子、薛伯、杞伯、小邾子于夷儀。

不言伐，未成也。前譏其畏楚，此罪其貪賂。




晉侯
 

注



 濟自泮，會于夷儀，伐齊，

前會夷儀謀伐未成，今復會之。


 以報朝歌之役。齊人以莊公説，

杼弑莊公以説于晉。


 使隰鉏請成。慶封如師，男女以班，賂晉侯以宗器、樂器，自六正、五吏、三十帥、三軍之大夫、百官之正長、師旅及處守者皆有賂。晉侯許之。

晉與齊朝歌之役，私怨也；崔杼弑君，公罪也。盟主之所以當討，重于私怨，今乃貪其重賂，以莊爲説，勤諸侯而以貪終之，其罪甚矣。




六月，壬子，鄭公孫舍之帥師入陳。

陳從楚，鄭爲晉討之。日者，陳方伯，重之。不言子産，舉重也。




子美入，數俘而出。祝祓社，

祓社，祓除不祥。諸侯祝如天子太祝，爲六大，不爲三公所統，故次三公前。


 司徒致民，

司徒掌户口册籍。司徒、司馬、司空爲三公，次六太后，與《曲禮》同。


 司馬致節，

司馬掌兵節、兵符。


 司空致地，

司空掌土，使自親其舊迹。古者天子三公、九卿、二十七大夫、八十一元士，天子之制。諸侯不論大小皆三卿、九大夫、二十七上士、八十一中士。三公與三卿名同，方百里者十之，方伯與五十里之小國名亦相同。取其畫一，制度易明。至于臨事之變，不拘成格，乃改易名目，或增損人數，均無不可，然大綱固不能易也。


 乃還。

服以祝與司徒等皆是陳人，各致其所主于子産，孔疏駁之，是。




秋，八月，己巳，諸侯同盟于重丘。

齊地。




七月，己巳，同盟于重丘，

會本爲伐，不伐而盟。


 齊成故也。

以地重丘，知晉侯受賂而盟。《經》重書之，以二伯會同，天下所喜。




公至自會。

衛侯入于夷儀。

晉愍衛侯失國，與之一邑。書「入」者，自外入之辭，非國逆之例。




晉侯使魏舒、宛没逆

 衛侯，將使衛與之夷儀。

詳《衛世家》。


 衛獻公

從晉侯與齊命入，而林父亦入于戚。


 入于夷儀。

按，國逆而立之曰入，謂執政者私逆而立之，非衆人所欲立。如尹氏立王子朝，先儒誤爲事實，非《經》例，以爲内納之爲入，非也。


 衛獻公自夷儀使與甯喜言，

既入夷儀，因殤公在外

 ，後又思得國

 ，欲喜納之。


 甯喜許之。

楚屈建帥師滅舒鳩。

舒鳩，鳩之别種，徐州國。楚滅之，與吴争。




舒鳩人卒叛，

自取滅亡。


 楚令尹子木伐之。及離城，吴人救之。吴師大敗，遂圍舒鳩，舒鳩潰。八月，楚滅舒鳩。

冬，鄭公孫夏帥師伐陳。

一年再伐陳。




十月，子展相鄭伯如晉，拜陳之功。子西復伐陳，陳及鄭平。

此藉伐以求平。




十有二月，吴子遏伐楚，門于巢，卒。

取卒之月加于門上，見以巢卒。




吴子諸樊伐楚，以報舟師之役。門于巢，巢牛臣射之，卒。

伐楚，迫巢門，射傷以薨。不日卒

 者，其後乃卒。




二十有六年，春，王二月，辛卯，衛甯喜弑其君剽。

伯國死，孫氏夜哭，國人

 召甯子。甯子復攻孫氏，克之。辛卯，殺

《傳》殺

 當言弑。曰殺者，以子叔非剽。


 子叔

時殤公在留父，黑背

 與太子角居國，故克孫氏後全殺之。《傳》不及殺君者，實未弑。成十年《傳》稱黑背爲子叔，襄《傳》又再稱剽爲子叔，故杜以爲剽。今據《世家》以爲黑背，蓋父子同稱子叔，與魯叔肸、公孫嬰齊同字子叔相同。


 及太子角。

不及君，而殺君之父與子。


 書曰「甯喜弑其君剽

 」， 

《傳》不言殺君，而《年表》、《世家》皆云晉殺。


 言罪之在甯氏也。

晉意止納獻公于夷儀，喜因貪其私利，許納獻公，因以殺殤。是殤之死由于喜，故重罪以科之。




衛孫林父入于戚以叛。

甯喜弑君，林父曷爲入戚以叛？喜納衛衎也。




孫林父以戚如晉。

此奔晉而曰「入于戚以叛者」，事晉也，故曰入。


 書曰「入于戚以叛」，

據實當言林父出奔晉。


 罪孫氏也。

戚，衛邑。受于天子，乃據以獻于外國，其罪當誅。故直目其叛，與欒盈、士鞅同科。




甲午，衛侯衎復歸于衛。

甲午，

《穀梁》：「日歸，見知弑也。」據踰四日，衎使剽弑而後入。日歸，見衎主之。不言者，不以衎君剽，衎正而剽不正。


 衛侯入。書曰「復歸」，

復歸者，安順辭，與入相反。


 國納之也。

國納謂喜納之，時權在喜，殺子叔、太子，納獻公。是爲易辭，與祭仲納突書「歸」同。




夏，晉侯使荀吴來聘。

謀伐衛。




晉人爲孫氏故，召諸侯，將以討衛也。

獻爲孫氏請于晉而後得入，既入，專用喜而攻孫氏。孫爲晉所納，獻公與喜伐之，故晉以爲討。


 夏，中行穆子來聘，召公也。

召公會于澶淵。




公會晉人、鄭良霄、宋人、曹人于澶淵。

《傳》有討衛取田以與孫氏事，不言，略之。




六月，公會晉趙武、宋向戌、鄭良霄、曹人于澶淵，

晉、宋皆卿，宋叙鄭上者，常叙之次。


 以討衛，

討攻伐孫氏之罪。


 疆戚田。

疆者，還衛所侵東鄙。


 取衛西鄙懿氏六十以與孫氏。

戚在衛西，故衛侵東鄙。晉歸侵地，外復割衛西鄙邑以益封戚東鄙。○不書，爲二伯諱。


 趙武不書，尊公也。

公會大國大夫爲相嫌，故貶趙武以尊公。爲有晉侯在，外卿不可會侯，故通稱人。《傳》以爲尊晉侯，此外例也。爲公在，卿不可會侯，故亦不書而云尊公。


 向戌不書，後也。

宋亦大國，不以爲尊公者，宋爲王後，不統方伯。


 鄭先宋，

宋當在鄭先。


 不失所也。

先儒以爲，諸侯有過貶之稱人。良霄先至，叙晉下；宋後至，故不易叙。




秋，宋公殺其世子痤。

公囚太子，太子曰：「惟佐也能免我。」召而使請，曰：「日中不來，吾知死矣。」過期，乃縊而死。

以讒殺世子，惡宋公，




晉人執衛甯喜。

不稱行人，罪喜也，詳上傳。




八月，壬午，許男甯卒于楚。

諸侯卒于外不日，日者，許卒皆日以見例。




許靈公如楚，請伐鄭，曰：「師不興，孤不歸矣。」八月，卒于楚。

許，外卒正，不卒，一卒以明其餘之不卒。《春秋》爵三等小國稱伯、子、男，許從下等外卒正，一許稱男，明内外等許者皆男。以許見例，故卒皆日，葬皆時。卒必葬者，正許以見其餘之變也。




冬，楚子、蔡侯、陳侯伐鄭。

楚子曰：「不伐鄭，何以求諸侯！」

許男卒于楚，不伐則失諸侯心。


 冬，十月，楚子伐鄭。

爲許伐也。許如楚請師，卒于楚，故楚伐鄭。蔡叙陳上者，楚、蔡同爲夷狄也。




葬許靈公。

許卒皆葬，特時以爲外卒正例。




而後葬許靈公。

卒于楚，楚送之歸，還師時，楚子親告其柩而葬之，故以爲葬。




二十有七年，春，齊侯使慶封來聘。

靈、莊相繼，世有兵禍，景公立始通，故書「聘」

 ，齊與我和。襄世一見齊來聘。




齊慶封來聘。

書慶封以見崔、慶之亂。




夏，叔孫豹會晉趙武、楚屈建、蔡公孫歸生、衛石惡、陳孔奂、鄭良霄、薛人、曹人于宋。

此晉、楚分伯、同主諸侯之盟。晉主魯、衛、鄭、齊，楚主陳、蔡、秦、吴。秦、吴不見《經》，書蔡、陳即外諸侯，且在衛、鄭之先。




爲會于宋。

地期于宋。


 五月，甲辰，晉趙武至于宋。

主先至。


 丙午，鄭良霄至。六月，丁未，朔，宋人享趙文子，叔向爲介，司馬置折俎，禮也。仲尼使舉是禮，以爲多文辭。

此指享禮而言。宋享晉、鄭，三國之事。


 戊申，叔孫豹、齊慶封、

齊不叙者，不交相見。


 陳須無、衛石惡至。

今海外國際有以先後爲次序者。


 甲寅，晉荀盈從趙武至。丙辰，邾悼公至。

邾不叙，君也。


 壬戌，楚公子黑肱先至，成言于晉。丁卯，宋向戌如陳，從子木成言于楚。戊辰，滕成公至。

滕不叙，君也。


 子木謂向戌：請晉、楚之從，

與國。


 交相見也。

不分内外。


 庚午，向戌復于趙孟。趙孟曰：「晉、楚、齊、秦匹也，

《論語》四飯。


 晉之不能于齊

北分晉、齊。


 猶楚之不能于秦也。

南分楚、秦。


 楚君若能使秦君

南統西。


 辱于敝邑，寡君敢不固請于齊？」

以北統東，分伯之故。


 壬申，左師復言于子木。子木使驛謁諸王，王曰：「釋齊、秦，他國請相見也。」

定、哀後書齊、楚、吴同此例。


 秋，七月，戊寅，左師至。是夜也，趙孟及子晳盟，以齊言。庚辰，子木至自陳，陳孔奂、蔡公孫歸生至。曹、許之大夫皆至。

二《傳》不言到之早遲，本《傳》以早遲到爲例，由此而出先至者序、後至不序。




衛殺其大夫甯喜。

夏，免餘復攻甯氏，殺甯喜及右宰穀，尸諸朝。

衛侯之弟
 出奔晉。

子鮮曰：「逐我者出，

孫氏以戚叛，由獻公與甯喜約攻之，故歸過獻公。復入謀發于孫氏，以爲逐者，從其始言之。


 納我者死，

聽人言而討之。


 賞罰無章，何以沮勸？君失其信，而國無刑，不亦難乎！且
 實使之。」遂出奔晉。公使

 止之，不可；及河，又使止之。止使者而盟于河。託于木門，不鄉衛國而坐。

秋，七月，辛巳，豹及諸侯之大夫盟于宋。

盟在西門外，故地國。




辛巳，將盟于宋西門之外。

故地國。


 季武子使謂叔孫以公命曰：「視邾、滕。」

謂魯禮視邾、滕，降一等。


 既而齊人請邾，

爲齊欲屬邾，故邾子至。


 宋人請滕，

宋欲屬滕，故滕子至。


 皆不與盟。

附庸不通于上國，此當時事實，與《經》例不同。


 叔孫曰：「邾、滕，人之私也；

屬國不見盟會。


 我，列國也，何故視之？

二國未屬，然爲列國；既屬，則地以堪之。


 宋、衛，吾匹也。」

魯舊序在宋下衛上。


 乃盟。

列國得與盟。


 故不書其族，

不言叔孫。


 言違命也。

舊説以不書族爲貶違命，以《經》例言之，非也。君命視邾、滕，舊本與盟會、有大夫，此會因齊、宋請爲屬國，乃不與盟。公命視邾、滕，謂未請之先列國之邾、滕。非此會私屬不盟之邾、滕也。《傳》例，小國大夫不氏，豹之事似于違公命之明文，而實同公命之深意。此不言氏，正以信公命，張叔孫順命之美，非貶之也。


 晉、楚争先。晉人曰：「晉固爲諸侯盟主，未有先晉者也。」

齊亦叙下。


 楚人曰：「子言晉、楚匹也，

二伯中分。


 若晉常先，是楚弱也。

中外例。


 且晉、楚狎主諸侯之盟也

與狎主齊盟同。


 久矣，豈專在晉！」乃先楚人。書先晉，

變異其次。


 晉有信也。

《春秋》加損事實，不使夷狄先中國，此中外例。




冬，十有二月，乙亥，朔，日有食之。

十一月，乙亥，朔，日有食之。辰在申，司曆過也，再失閏矣。

兩比月日食，明失閏。




二十有八年，春，無冰。

春，無冰。

夏，衛石惡出奔晉。

晉曾執甯喜，故惡得罪而奔。




衛人討甯氏之黨，故石惡出奔晉。衛人立其從子圃，以守石氏之祀，禮也。

邾子來朝。

記邾來朝，明與内成也。襄世邾初與魯和來朝，後有兵事，至此乃和。而襄世二朝、二來伐，皆詳和戰本末。




邾悼公來朝，時事也。

謂五年一朝之禮。




秋，八月，大雩。

旱也。

仲孫羯如晉。

孟孝伯如晉，告將爲宋之盟，故如楚也。

冬，齊慶封來奔。

慶封遂來奔。

出奔，爲齊所討也。後奔吴不言，言齊來奔，惡内受亂臣也。


 既而齊人來讓，奔吴。吴句餘予之朱方。

癸巳，天王崩。未來赴，亦未書，禮也。

《傳》例，凡崩、薨不告不書。




十有一月，公如楚。

晉、楚分伯，中外諸侯交相見，故言公如楚。自宣以後貶齊，升楚爲二伯，故公不朝齊，朝楚。○二伯與五霸何以不同？二伯，《經》義也、制度也、官名也，《經》、《傳》明文，《春秋》大綱；五霸者，《白虎》所載數，夏、殷合周，共數豕、彭，説見《國語》，爲成《傳》五霸之師説。若楚莊、吴闔閭、越句踐，本《傳》皆以爲霸；傳記推衍，此爲得實。若宋襄、秦穆，《公羊》説、諸説皆不能定一。自此説盛，《經》、 《傳》載記之「二伯」，後人皆改爲「五霸」，未改者，惟《穀梁》、《王制》、《曲禮》而已。《穀梁》「交質子不及二伯」，《荀子》所引，易「二伯」爲「五霸」。《孟子》云「其事則齊桓、晉文」，又「齊桓、晉文之事」，足見《孟子》全書之「五霸」字舊作「二伯」，其作「五霸」者，後人據後説誤易也。




爲宋之盟故，公及宋公、陳侯、鄭伯、許男如楚。

宋以下不見者，外相如不書。朝晉者言沈、胡、白狄，此獨六國，就見《經》言之。○如，朝也，以子而言如，不嫌也。月者，爲楚危之，下致皆月。




十有二月，甲寅，天王崩。

崩、卒連書，以明貶楚。




王人來告喪，問崩日，以甲寅告，故書之，以徵過也。

乙未，楚子昭卒。

以甲寅計之，無乙未。乙未，閏月也，在十二月後，後世乃間之，與《春秋》異。




公如楚，及漢，楚康王卒。

二十有九年，春，王正月，公在楚。

杜以此爲一見例。




公在楚，

正月書公在，存公也。在晉不書，在楚書者，中國不存公。月者，危之。


 釋不朝正于廟也。

釋爲解，解不朝正，爲惰而棄禮。史于公不在正月必書，以釋不朝正之過，史法如此。《春秋》乃有書不書，爲中外異例。




夏，四月，葬楚康王。

《釋例》以爲有避諱，不書者，此《公羊》「避其號」之説。又以内會葬則書，否則不書。按，楚事公曾會葬，則卿會葬事必多，而不一書，當爲諱，豈如史有使乃書。


 公及陳侯、鄭伯、許男送葬，至于西門之外，諸侯之大夫皆至于墓。

《傳》云「晉侯卒，諸侯莫在」，此緣《經》立説。以諸侯莫在，惟大夫送葬，此異《經》起例。陳、鄭、許三君及諸侯大夫皆不書，外相如不書故也。凡書魯在，則諸侯之在者多，不言，略之。此隱見例也。




夏，五月，公至自楚。

前後經八月之久乃致。




公還，及方城，季武子取卞。五月，公至自楚。

庚午，衛侯衎卒。

葬靈王。鄭上卿有事，子展使印段往。

以小事大，卿往會葬。




閽弑吴子餘祭。

《索隱》：「襄二十九年，『閽殺吴子餘祭』合在季札聘魯前，倒錯于此。」按《世家》有誤，當從《年表》。




吴人伐越，獲俘焉，以爲閽，使守舟。吴子餘祭觀舟，閽以刀弑之。

仲孫羯會晉荀盈、齊高止、宋華定、衛世叔儀、鄭公孫段、曹人、莒人、滕人、薛人、小邾人城杞。

晉平公，杞出也，故治杞。

緣陵不言城杞，此言者，一事不再見也。慶父再奔，初言如，後言奔，許、陳城再城，一言入，一言滅，亦一事不再見。


 六月，知悼子合諸侯之大夫以城杞。

晉侯使士鞅來聘。

范獻子來聘，拜城杞也。公享之，展莊叔執幣。射者三耦。公臣不足，取于家臣。

杞子來盟。

杞稱子者，伯、子、男一也。




杞文公來盟。書曰「子」，

以上書伯。


 賤之也。

杞，夏後，即東夷。子、伯並見爲小國通例，以字言之，且尊于伯。《傳》以爲賤者，爲夷狄之稱。杞本王後，由公而稱伯，又以即東夷之故，改而稱子，故曰「賤之」。




吴子使札來聘。

《世家》誤脱「閽殺餘祭，卒，弟夷昧立」，與《年表》已云殺餘祭不合。




吴公子札來聘。

外相如不書，惟内乃書，然由内可以推外。凡諸侯新立來聘者，皆列聘。不言宋、陳、秦、楚、蔡者，不聘也。




秋，九月，葬衛獻公。

月葬，正也。九月可以葬。




齊高止出奔北燕。

二燕南小北大，又召公後，宜以北爲主，南燕加南。今主南外北者，南燕近魯，故魯史内南外北，孔子從而不改，示有懲也。




秋，九月，齊公孫蠆、公孫竈放其大夫高止于北燕。

據例當云「齊放其大夫于北燕」，如晉胥甲。


 乙未，出。書曰「出奔」，罪高止也。

放者，上下以禮，無罪之辭。今不言放而曰出奔，是見逐，非待罪之辭，


 高止好以事自爲功，

攘人善以自成。


 且專，

見惡于上下。


 故難及之。

冬，仲孫羯如晉。

孟孝伯如晉，報范叔也。

范獻子、士鞅之聘。




三十年，春，王正月，楚子使薳罷來聘。

聘不月，此獨月者，進楚。楚大夷，有名氏、大夫言聘。一稱人、一不氏、一名氏，漸進也。殺與帥師稱氏久矣，聘，善事也，有氏者，純與之之辭。




楚子使薳罷來聘，

初見氏。


 通嗣君也。

郟敖即位二年，初來聘。○楚始稱人，繼不氏，秦以稱人見、稱名氏，吴以不氏見，此楚大而秦、吴小也。




夏，四月，蔡世子般弑其君固。

蔡景侯爲太子般娶于楚，通焉。太子弑景侯。

五月，甲午，宋災。宋伯姬卒。

二《傳》伯姬上無「宋」字。




宋大災。宋伯姬卒，待姆也。君子謂宋共姬女而不婦，女待人，

謂不專行。○二《傳》説惟宜于女子。


 婦義事也。

婦女皆有傅姆，二《傳》專言待姆許伯姬，以明女子不專行之義。《傳》以伯姬時年已老，不比女子，又死爲重事，權其輕重，不必待姆。既有左右

 生死之交，不必姆至乃可避難。變而合正，乃爲行權。《孟子》：「男女授受不親，禮也；嫂溺手援，權也。」三《傳》各主一説，經、權相濟之道也。




天王殺其弟佞夫。

天子諸侯絶旁期，兄弟不得以屬通。雖親爲母弟，正辭稱王子，惟舉其親乃言弟。




五月，癸巳，殺佞夫。書曰「天王殺其弟佞夫」，

書弟，與瑕起。


 罪在王也。

佞夫與瑕同爲王子，而一書弟，一書王子。儋括欲立佞夫，佞夫不與謀。首惡之括不討，而誅無罪之幼弟，故盡其親以惡之。




王子瑕奔晉。

儋括首搆大難。瑕、廖同奔，則瑕亦首惡。殺佞夫而縱瑕，使雖五大夫之罪，而王不能辭其責。比書其事，惡王也。




初，王儋季卒，其子括將見王，而歎。及靈王崩，

景王初立二年。


 儋括欲立王子佞夫，

《傳》稱王子，明稱弟爲惡殺。


 佞夫弗知。

足見無罪。


 戊子，儋括圍蔿，逐成愆。成愆奔平畤。五月，癸巳，殺佞夫。括、瑕、廖奔晉。

三人奔晉，書瑕者，舉重也。括爲首不書，爲以王子見例。○括、瑕、廖本三人，杜以爲一人。誤。




秋，七月，叔弓如宋，葬宋共姬。

月葬者，不踰其夫。




葬共姬也。

《傳》例，夫人喪，士弔、士會葬。文襄朝，士弔、大夫會葬。叔弓以上卿行，過厚，非禮。舊説誤，當補。




鄭良霄出奔許，自許入于鄭。

不言以叛者，大國大夫乃言叛。




庚子，子晳以駟氏之甲伐而焚之，伯有奔雍梁。醒而後知之，遂奔許。癸丑，晨，自墓門之瀆入，因馬師頡介于襄庫，以伐舊北門。

鄭人殺良霄。

書曰「鄭人殺良霄」，不稱大夫，言自外入也。

已非鄭大夫，外之，故不言大夫。




冬，十月，葬蔡景公。

月葬，正也。六月，過也。○《穀梁》：不卒而葬，「卒而葬之，不忍使父失民于子」。若不言葬，嫌國人盡從般，無恩于景公，則是失民，故葬。賊已討，不使從般弑。




晉人、齊人、宋人、衛人、鄭人、曹人、莒人、邾人、滕人、薛人、杞人、小邾人會于澶淵，宋災故。

《公》《穀》傳。石經「故」字下後人妄增

 「也」字。




爲宋災故，諸侯之大夫會，以謀歸宋財。冬，十月，叔孫豹會晉趙武、齊公孫蠆、宋向戌、衛北宫佗、鄭罕虎及小邾之大夫會于澶淵。既而無歸于宋，故不書其人。

不書名氏，貶也。


 君子曰：「信其不可不慎乎！澶淵之會，卿不書，不信也。」

口惠實不至。


 書曰「某人某人會于澶淵，宋災故」，尤之也。

尤之，故貶稱人。


 不書魯大夫，

據叔孫豹在會。


 諱之也。

外書人貶之，内不言會、及，是不在之辭，爲無歸諱之。




三十有一年，春，王正月。

夏，六月，辛巳，公薨于楚宫。

目楚宫，惡其用夷變夏。




公作楚宫。

不書，見者不再見。


 穆叔曰：「《大誓》云：『民之所欲，天必從之。』君欲楚也

如今居室衣服用外國。


 夫，故作其宫。若不復適楚，

意二如楚。


 必死是宫也。」

故書薨于此，非正也。


 六月，辛巳，公薨于楚宫。

禮，群宫稱宫。不嫌與宗廟同者，上繫楚也。西宫就昭穆之位言之，此宫名楚，實非廟也。


 立胡女敬歸之子子野

 ，次于季氏。

秋，九月，癸巳，子野卒。

癸巳卒，毁也。立敬歸之娣齊歸之子公子裯。

未葬稱子某。世子卒，在君世不見，君卒然後見，有即尊之漸。不葬者，無廟無謚，附于祖以享。


 穆叔不欲，曰：「太子死，有母弟則立之，

立嫡以長不以賢，立子以貴不以長。此同《公羊》，正道不易之説。


 無則立長，

無母弟則變常，以年爲斷。同是衆子，其母尊卑同，無貴賤，則以年斷，所謂兄弟天倫也，此亦變中之正。以貴以長，足盡立子之法，下乃推其變，充類至盡。


 年鈞

長幼異則以年決，若雙生同月同日，則以長幼決，微有不能以長幼分别者。


 擇賢，

二子尊同年同，如雙生之子，其長幼有説，不能以年決，已窮其變。


 義鈞則卜，

貴、長之外，同生者以賢爲斷。若性情相同，貴、長、賢三者已窮，人不能定，決之于天。此推極之言，若楚子埋玉。《檀弓》：「卜立事，非正法也。」


 古之道也。

立子法備于此矣。


 非適嗣，

謂母弟也。既無母弟，同是妾子，則當立長。


 何必娣之子？

古者一國嫁女，二國媵之，本國自備娣姪，媵者亦然。正者如本國娣姪，卑者四女又下一等。敬歸，本國之娣。言外媵有子可立，不必定用夫人本國娣子。


 且是人也，居喪而不哀，在慼而有嘉容，是謂不度。

不賢。


 不度之人，鮮不爲患，若果立之，必爲季氏憂。」武子不聽，卒立之。比及葬，三易衰，衰衽如故衰。

己亥，仲孫羯卒。

孟孝伯卒。

冬，十月，滕子來會葬。

滕成公來會葬，

喪言奔，葬言會者，葬事緩。會葬月，非禮也。卒正于方伯親奔喪，使大夫會葬。君不奔喪而會葬，故月之。


 惰而多涕。子服惠伯曰：「滕君將死矣！怠于其位，而哀已甚，兆于死所矣，能無從乎？」

癸酉，葬我君襄公。

未葬，故上卒稱子某，與般同。




葬襄公。

承上十月滕子會葬之辭。




十有一月，莒人弑其君密州。

莒犂比公生去疾及展輿，

去疾長。


 既立展輿，又廢之。犁比公虐，

密州也，莒君無謚，以地氏。


 國人患之。

罪及國。


 十一月，展輿因國人以攻莒子，弑之，

以子弑父不言展輿，乃目人。


 乃立。去疾奔齊，齊出也。

不言奔，下以自齊入見。


 展輿，吴出也。

下以出奔吴乃見。


 書曰

本以子弑父，乃不書子。


 「莒人弑其君買朱鉏」，

國有大夫，稱人爲衆詞，與小國不同。


 言罪之在也。

稱人在大國爲衆詞，小國爲大夫正稱。「在」下當有「展輿」字，言罪之在展輿也。大國以稱人爲衆辭，君無道，此稱人，爲罪在臣者；據小國言之，小國之人，即大國書名氏之臣。






注
 　皆會：原脱，據《左傳》補。



注
 　上：原無，據文意補。



注
 　穀梁：原作「溴梁」，誤。



注
 　穀梁：原作「溴梁」，誤。



注
 　敝邑：原脱，據《左傳》補。



注
 　伐：原脱，據《左傳》補。



注
 　鄫不叙在吴下：詳文意，似「不」字爲衍文。



注
 　司武：原作「司馬」，據《左傳》改。



注
 　有：原脱，據《左傳》補。



注
 　謂遺：原脱，據《左傳》補。



注
 　陳原脱，據《史記·陳世家》補。



注
 　權：原作「懽」，據文意改。



注
 　夜：原脱，據《左傳》補。



注
 　陳：原作「鄭」，據文意改。



注
 　圖：原作「國」，據《左傳》改。



注
 　公子燮：原脱，據《左傳》補。



注
 　命：原脱，據《左傳》補。



注
 　鄫：原脱，據《左傳》補。



注
 　門：原脱，據《左傳》襄公九年補。



注
 　彊：原作「疆」，據《左傳》改。



注
 　彊：原作「疆」，據《左傳》改。



注
 　以上六字原誤竄於下正文「克之」後，據《左傳注疏》卷三十一移。



注
 　臣：原作「城」，據《左傳》改。



注
 　「張」下當有脱文。



注
 　鄬：原作「鄢」，據《左傳》本年「九合諸侯」《正義》引服虔改。



注
 　伐我：原脱「伐」字，據文意補。



注
 　也：原脱，據《左傳》補。



注
 　溴梁：據阮元《十三經校勘記》，當作「湨梁」。下同。



注
 　楚：原作「晉」，據《左傳》杜注改。



注
 　食：原脱，據《左傳》補。



注
 　益：原作「盡」，據《左傳》改。



注
 　匄：原脱，據本年經文補。



注
 　禮：原無，據文意補。



注
 　禮也：原脱，據《左傳》補。



注
 　賀：原作「賢」，據文意改。



注
 　滅：原作「減」，據文意改。



注
 　帥：原作「師」，據本年經文改。



注
 　癸巳：原作「癸亥」，據《左傳》改。



注
 　侯：原作「人」，據《左傳》改。



注
 　逆：原作「送」，據《左傳》改。



注
 　外：原無，據文意補。



注
 　「國」下原衍一「外」字，據文意删。



注
 　卒：原作「滅」，據文意改。



注
 　國人：原脱，據《左傳》補。



注
 　殺：原作「弑」，據文意改。



注
 　背：原作「臂」，據《左傳》補。



注
 　剽：原脱，據《左傳》補。



注
 　聘：原作「葬」，據文意改。



注
 　使：原脱，據《左傳》補。



注
 　右：原作「友」，據文意改。



注
 　增：原作「曾」，據文意改。



注
 　子野：「子」字原脱，據《左傳》補。








春秋左氏古經説義疏卷十






昭公


十三年同盟止。







元年，春，王正月，公即位。

叔孫豹會晉趙武、楚公子圍、齊國弱、宋向戌、衛齊惡、陳公子招、蔡公孫歸生、鄭罕虎、許人、曹人于虢。

遂會于虢，尋宋之盟也。

《魯語》：虢會諸侯之大夫。尋盟，南北交相見也。


 楚令尹圍請用牲，讀舊書，加于牲上而已。三月，甲辰，盟。

楚在晉下者，兩伯辭也。齊在楚下者，避晉伯也。叙陳、蔡、許，三國從楚者也。




三月，取鄆。

詳《傳》、《魯語》。




季武子伐莒，取鄆。

賈云：楚以伐莒來討，故諱伐，不諱取。不言主名，諱之也。《説文》：魯有鄆地。




夏，秦伯之弟鍼出奔晉。

秦以後不記事。奔晉者，仕諸晉也。




癸卯，鍼適晉。

《公羊》：「秦無大夫，此何以書？仕諸晉也。」按，吴只一見札，秦見術與札相比，此又見鍼，故《公羊》據以爲説。


 書曰

凡仕于他國者皆不書。


 「秦伯之弟

《穀梁》：「諸侯之尊，兄弟不得以其屬通。」故母弟正稱不言弟，如陳侯弟招在會稱公子招是也。


 鍼出奔晉」，

自請仕于晉，乃以出奔書之。


 罪秦伯也。

不言奔不見其惡，故變仕言奔，更盡其親以惡之。




六月，丁巳，邾子華卒。

襄以後卒正例日。




晉荀吴帥師敗狄于太鹵。

鹵，《公羊》同，《穀梁》作「原」。言敗不言戰，内中國而外夷狄。太原，冀州之狄邑，中國有狄名，不嫌也。《春秋》詳治内四州，故見夷狄。




晉中行穆子敗無終及群狄

此以地太原知爲無終及群狄。


 于太原。未陳而薄之，

狄不敢與晉敵，故爲未陳之辭。


 大敗之。

《經》不言戰，故《傳》以未陳解之，不以夷狄敵中國。晉三敗狄，書法皆同。《傳》一言示例，可包二事。




秋，莒去疾自齊入于莒。

賈云：諸歸國稱所自之國，所自之國有力也。




莒展輿立，而奪群公子秩。公子召去疾于齊。

去疾，公子也，不稱公子，當國之辭。齊納之，故稱自齊。不言納，略之。《傳》例，納不言入；言入者，内弗受，所以惡去疾也。


 秋，齊公子鉏納去疾。

去疾齊出，故齊助之。十四年書莒子去疾卒。




莒展輿出奔吴。

不稱莒子，討賊之辭。二《傳》無「輿」字，當國也，《釋文》同。




展輿奔吴。

展輿吴出，故奔吴。弑君而立，曷爲或稱君或不稱君？稱君，立已久，討者皆其臣；不稱君者，方踰年，以爲討者非其臣。既久臣之，則不得云討賊也。




叔弓帥師疆鄆田。

春已取邑，此言疆田者，明盡取其田也。




因莒亂也。

疆

 不言帥師。言帥師者，《公羊》「畏莒也」。畏莒有變，即乘其變以取之。言疆，諱再取也。




葬邾悼公。

至此乃葬，進也。以下皆日卒、時葬。




冬，十有一月，己酉，楚子麇卒。

麇，二《傳》作「卷」。《傳》：慶封曰：「無或如楚共王之庶子圍，弑其君兄之子麇而代之，以盟于諸侯。」




楚公子比出奔晉。

奔晉，明有内難。下歸弑靈王，明弑麇者，靈王也。




十一月，己酉，公子圍至，入問王疾，

先有疾。


 縊而弑之。

因病重，弑之。


 右尹子干出奔晉，

即公子比。


 宫廄尹子晳出奔鄭。

不書者，以後比入主弑，故特書比。


 殺太宰伯州犁于郟。葬王于郟，謂之郟敖。

不使成君。


 使赴于鄭。

以疾赴而掩其弑。楚麇本先有疾，弑事曖昧，不能直加以弑，如鄭髡頑、陳溺、齊陽生是也。




二年，春，晉侯使韓起來聘，

書起來聘，明公之所以出。公朝晉而不得入，其臣反得入者，明起亦魯之三家，同黨相扶，昭公孫居之禍，皆起爲之俑也。




晉侯使韓宣子來聘，

爲公初立。


 且告爲政，而來見，

上卿不爲行人，此因新爲政，故來魯。


 禮也。

二事皆爲禮。


 觀書于太史氏，

《傳》：太史有以《周易》見陳侯者。《周禮》：外史掌三皇五帝之書。


 見《易象》

《易》本名。《周官》三易乃占法有三，非有三經。


 與魯《春秋》。

言《易》

 與《春秋》，兼有四教之《詩》、《書》、《禮》、《樂》，合爲六經。


 曰：「周

周游六虚，《易》詳天，《春秋》詳地，四教屬四方。


 禮

經典皆屬。文周殷質之説不見于經，傳記託之君子野人。


 盡在魯矣，

魯如《魯頌》所謂東周天統。賈云季札觀樂，云傳家據已定録之。此大義派，與二《傳》微言派異。


 吾乃今知周公之德

《論語》之泰伯即周公，常主德。


 與周之所以王

讀作皇。


 也。」

《六經》皆出孔子。《傳》以爲在孔子前者，託之三代。使盡言其真事，不惟經説無所附麗，且使人據事實以疑之。劉知幾據《竹書》尚有疑經之説，不知左氏不以空言解經，與微言派不同。




夏，叔弓如晉。

成以後不事齊，故事晉。




叔弓聘于晉，報宣子也。

報施爲交際法。




秋，鄭殺其大夫公孫黑。

《穀梁》：「稱國以殺大夫，殺無罪也。」鄭三殺大夫皆不稱人，此有罪也。不稱人者，略之。




鄭公孫黑將作亂。

人臣無將之「將」。


 七月，壬寅，　縊。尸諸周氏之衢，加木焉。

冬，公如晉，至河乃復。

大夫前後皆得入，惟公不得入，明韓起之助逆也。○昭世公七如晉，六不得入，一言次、一言有疾，以起凡言「乃復」者皆有疾也。有疾，言至河者，不必至河也。爲公殺恥，故諱言有疾。




季孫宿如晉。

公如晉不得入，季孫得入，惡季孫也。昭世季孫三如晉，叔孫四如晉，以公比較，公六至不得入，臣七至皆得入，臣强而君弱也。




晉少姜卒。公如晉，及河，晉侯使士文伯來辭，

爲喪謝公。


 曰：「非伉儷也，

夫人，公亦得會葬。


 請君無辱。」

《經》義，晉爲二伯，魯當使卿弔、君會葬。夫人降一等，當使大夫弔。少姜係妾，再降一等，當使士弔。公于晉有加禮，親來弔喪，故晉謝之。


 公還，季孫宿遂致服焉。

三年，春，王正月，丁未，滕子原卒。

原，二《傳》作「泉」。滕自此以後，二十八年、哀四年、十一年皆日卒。以前不名，至此正卒乃名之。




同盟，

至此乃待以同盟之禮。


 故書名。

初不名，至此乃名，禮待有加。同盟如今之同入公法，不同盟不名。以宿爲正例，以外專爲滕、薛、杞三國發傳。




夏，叔弓如滕。

葬襄公，滕來會，故報之。




五月，葬滕成公。

叔弓如滕，葬滕成公，

叔弓非卿，書者，明不及禮。滕本下我一等，當以大夫弔、卿會葬。一説滕乃卒正下等，叔弓上大夫，尚得爲禮。


 子服椒爲介。

椒，中大夫，不書者，舉重也。


 及郊。

滕郊。


 遇懿伯之忌，敬子不入。

《經》不以月加「如」上，爲起此事。


 惠伯曰：「公事有公利，無私忌。

《曲禮》：「私諱不出門。」


 椒請先入。」乃先受館，敬子從之。

《傳》借以明禮節。




秋，小邾子來朝。

小邾穆公來朝。

小邾四朝：僖七、襄七、昭三與十七，莊五郳一來朝是也。言朝，能朝也。附庸與夷狄不同，如介葛廬乃言來，不言朝。




八月，大雩。

旱也。

旱，雩而得雨。雩例時，月者，記災也。




冬，大雨雹。

此非時，蓋以異書也。




北燕伯欵出奔齊。

言北燕，别于南燕。《穀梁》以爲從史文也。




燕大夫比以殺公之外嬖，公懼，奔齊。

《燕世家》：簡公多寵姬，公欲去諸大夫而立寵姬宋

 ，大夫共誅姬宋

 ，公懼，奔齊。


 書曰

凡言出奔，皆由内逐之，《經》以自奔爲文者，罪之也。


 「北燕伯欵出奔齊」，罪之也。

名者，失地也。大夫專權以逐其君，簡公女寵致禍，亦失君道，故書出奔而以名見。




四年，春，王正月，大雨雹。

二《傳》作「雪」。




大雨雹。

《經》書此與長狄、獲麐，皆以見天學。


 季武子問于申豐曰：「雹可禦乎？」對曰：「聖人

《經》之皇帝。


 在上，無雹。雖有，不爲災。」

天學已通，雪威甚著。




夏，楚子、蔡侯、陳侯、鄭伯、許男、徐子、滕子、頓子、胡子、沈子、小邾子、宋世子佐、淮夷會于申。

申，國名，楚滅爲邑。夷狄主會，故先叙蔡，并見徐、頓、胡、沈與淮夷。不叙魯、衛、曹、邾，皆辭，以故不叙。齊、晉二伯不叙者，避夷狄之主會也。靈王即位，求伯于晉，故爲此會。




六月，丙午，楚子合諸侯于申。

靈王即位，始合諸侯。


 王使問禮于左師

大國。


 與子産。

小國。


 左師曰：「小國習之，大國用之，敢不薦聞？」

宋王後，比二伯，爲大國，故獻公合諸侯之禮。楚主盟，宋從之，謙，不敢以大國自居，故云然。


 獻公

伯。


 合諸侯之禮六。

楚爲伯則用公禮，公合諸侯，即子服景伯所謂「伯合諸侯」也。


 子産曰：「小國共職，敢不薦守？」獻伯、子、男會公之禮六。

鄭稱伯，爲大國之末。《春秋》小國稱伯、子、男，爲一等，《公羊》與《傳》説相同，故鄭獻伯、子、男之禮。


 君子謂合左師善守先代，

王後稱公。


 子産善相小國。

楚人執徐子。

不可以子執子，故稱人。




徐子，

徐子以州舉，見爲徐州卒正也。


 吴出也，以爲貳焉，

無罪，稱人以執，非伯討。


 故執諸申。

非大國不言執，楚言者，楚强也。執宋公不言楚執者，爲中國諱；執徐子言楚執者，以夷執夷，無可諱也。




秋，七月，楚子、蔡侯、陳侯、許男、頓子、胡子、沈子、淮夷伐吴。執齊慶封，殺之。

《釋例》：慶封得罪于齊，奔吴，以朱方與之，爲吴大夫。今殺書齊，如夏徵舒之氏陳，楚人以齊罪之，所謂懷惡而討。朱方，《公羊》作防，不言防，不與專封也。




楚子以諸侯伐吴。

會申諸侯。


 宋太子、鄭伯先歸，

故不叙。


 宋華費遂、

卿有名氏。


 鄭大夫

大夫不名氏。


 從。使屈申圍朱方。八月，甲申，克之。執齊慶封，而盡滅其族。將戮慶封，負之斧鉞，以徇于諸侯，使言曰：「無或如齊慶封，弑其君、弱其孤，以盟其大夫。」慶封曰：「無或如楚共王之庶子圍，弑其君兄之子麇而代之，以盟

 諸侯。」

因病重弑之，故不書弑。


 王使速殺之。

《穀梁》云：「軍人粲然皆笑。」




遂滅賴。

二《傳》「賴」作「厲」，楚屬也，故齊伐之。今楚以伐吴之師滅之，賴服于吴可知，楚在師中亦可知。




遂以諸侯滅賴。

從吴，滅之。不日者，夷狄之小國。遂，繼事也。賴爲徐州國，言遂者，惡楚也。




九月，取鄫。

取鄫，

據鄫爲中國，當言滅、言入，不當言取，邑乃言取。


 言易也。

取邿，《傳》「凡書取，言易也」，與取鄟《傳》同。


 莒亂，

展輿入立。


 著丘公立，而不撫鄫，

言撫鄫，是鄫尚爲國也。襄六年莒滅鄫，魯、晉來討，因復封之而屬于莒，著丘公苛遇之。


 鄫叛而來，

不言莒大夫以鄫來奔者，鄫自主之。因其來歸，魯遂取之，如穀伯、郜子。


 故曰取。

未用大師，又非弗地，故不言滅、入。又《春秋》滅國不重見。


 凡克邑，不用師徒曰取。

邑當爲字誤。杜以邑解，非也。《傳》「言易也」，與鄟、邿《傳》同，鄟、邿爲國，則鄫自非邑，一也；《經》、《傳》取邑無論用師徒不用師徒皆曰取，二也；此「不用師徒」與襄十三年《傳》「用大師曰滅」爲對文，知皆爲國辭，三也；國遷亡後則舉地，如衛之夷儀是也，今復舉國，知非邑，四也；莒人滅鄫，晉人來討，《傳》雖不言其終，然非復封之，則七年
 


 會晉何以不討莒子？五也。

冬，十有二月，乙卯

 ，叔孫豹卒。

文以後三家卒詳書，以見世卿之禍。




十二月，癸丑，叔孫不食；乙卯，卒。牛立昭子

《集解》：「昭子，豹之庶子叔孫婼也。」


 而相之。公使杜洩葬叔孫。杜洩將以路葬，且盡卿禮。

路，王所賜。


 南遺

《集解》：「南遺，季氏家臣。」


 謂季孫曰：「叔孫未乘路，葬焉用之？

不欲叔孫用重禮。


 且冢卿無路，

季孫爲冢卿，天子未賜，不用路。


 介卿以葬，不亦左乎？」季孫曰：「然。」使杜洩舍路。不可，曰：「夫子受命于朝而聘于王，王思舊勳而賜之路，

天子所賜。


 復命而致之君，

辭于君。


 君不敢逆王命，而復賜之，使三官書之。

三官：司徒、司馬、司空，如天子之三公。天子稱三公，其副稱三官，諸侯直稱三官。書之，書于册書。


 吾子爲司徒，

司徒爲冢卿，三官之首。


 實書名；

有季氏名。


 夫子爲司馬，

自爲司馬，不能書。


 與工正書服；

工正爲司馬之副，代之書。


 孟孫爲司空，以書勳。今死而弗以，是棄君命也。書在公府而弗以，是廢三官也。若命服，生弗敢服，死又不以，將焉用之？」乃使以葬。

五年，春，王正月，舍中軍。

《傳》晉舍新軍曰「成國不過半天子之軍」。與《公》、《穀》相同。




舍中軍，

就事實言之，舍中軍爲惡事；就《經》義言之，則舍中軍爲合古。《王制》：「大國三軍，次國二軍，小國一軍。」魯爲次國，當用二軍。晉二軍，公將一軍，太子將一軍；齊三軍，公將一軍，國、高各將一軍。繻葛，天子亦三軍者，偶不從六軍之制。天子六、大國三、次國二、小國一。


 卑公室也。

《膏肓》云：季武子將作三軍，左氏説爲尊公室，以魯爲次國，例有二軍，新作三軍，故謂之「尊公室」，與此「卑公室」相對成文。其實作三軍則三家三分之，舍中軍亦三家三分之，《傳》綜始終言之。三家强而公室愈卑矣。


 毁中軍于施氏，成諸臧氏。

議發于施，成于臧，知季氏有意爲之。


 初，作中軍，

以齊制言，公當統一軍，季、叔各統一軍。


 三分公室，

公室，公所有者，三家分奪之。


 而各有其一。

初，公一軍，季孫一軍。此次分公室，三家各一軍，不入公。


 季氏盡徵之

 ，叔孫氏臣其子弟，

叔孫在季、孟之間，取三之二。《集解》：「以父兄歸公。」


 孟氏取其半焉。

取季氏之半，以半歸公。


 及其舍之也，四分公室，

以公屬之三分爲四分。


 季氏擇二，

以十數計之，三分之得十之三，四分有二則得五矣。


 二子各一。

叔、孟平分，無强弱。


 皆盡徵之，而貢于公。

自徵而貢，權柄在下，公更無民。




楚殺其大夫屈申。

楚子以屈申爲貳于吴，乃殺之。

此殺無罪，不以稱人不稱人爲例，楚殺皆稱國，略之也。




公如晉。

董子：「昭公以事楚之故，楚强晉弱，公故得入。」




自郊勞至于贈賄，

《傳》語以見國際當時實無《禮經》。


 無失禮。

昭公惟此得入，無河上之難，晉大夫專也。




夏，莒牟夷以牟婁及防、兹來奔。

牟婁，君邑；防、兹，臣邑。《公羊》：言「及」何？不以私邑累公邑也。




牟夷非卿而書，

卿謂州牧之卿，天下爵禄歸統天子。《春秋》三錫以上乃書于《經》，凡屬長以下，七十里、五十里伯、子、男之國君與小侯之卿通不見《經》。次國卿適當天子大夫，故稱諸侯卿爲大夫。小國卿位當次國大夫、天子下士，故同不見《經》，非謂小國無卿也。


 尊地也。

三十一年《傳》：「賤而書名，重地故也。」《傳》就事立説，不爲通例，故邾快不以地亦書。




秋，七月，公至自晉。

賈云：「還至不月；月者，因莒之愬晉，欲止公，有危道也。」




莒人愬于晉，

莒以牟夷之故，愬魯于晉。魯受地不諱者，公不在也。公不在而納叛人，大夫專也。


 晉侯欲止公，范獻子請歸之，間而以師討焉，乃歸公。

戊辰，叔弓帥師敗莒師于蚡泉。

蚡，《公》作「濆」，《穀》作「賁」。




莒人來討，不設備。戊辰，叔弓敗諸蚡泉，莒未陳也。 

《傳》例：「凡師，敵未陳曰敗某師。」内敗外不言戰，直敗之如未陳者然，所以尊内也。




秦伯卒。

秦五記卒，四不名。《公羊》：「秦，夷也。」一説從天子大夫之例，故不名。




秦后子復歸于秦，景公卒故也。

冬，楚子、蔡侯、陳侯、許男、頓子、沈子、徐人、越人伐吴。

此彙序從楚之國。中國同盟，蔡、陳、許三國常不見，頓、沈、徐、越皆不序者，爲楚主會詳序之。徐爲州名，越屬揚州，明荆、徐、揚三州國皆從楚，惟秦不序。徐、越皆君，人越，不可不人徐也。




十月，楚子以諸侯

即稱爵五國。


 及東夷

謂徐、越。


 伐吴，

言伐吴，著楚之强也。


 以報棘、櫟、麻之役。

言伐吴，著楚强。沈、頓爲中國，故

 稱子，徐、越爲夷狄，故稱人。


 是行也，吴早設備，楚無功而還。

六年，春，王正月，杞伯益姑卒。

杞文公卒，弔

小國，例當以士弔。


 如同盟，禮也。

杞七記卒，一不名。名者，以同盟之禮待之，其實杞同盟久矣。同盟稱名，惟小國如此。




葬秦景公。

秦書葬始此。夷狄不葬，葬者非真夷。○卒、葬皆不日、月。略之。




大夫如秦，葬景公，

《經》不書使，故《傳》以内大夫言之。秦爲方伯、同盟國，曾歸襚、來聘，凡秦喪，魯皆弔會，因《經》不書，《傳》遂闕之。此因書葬言大夫如之爲禮，非因有大夫使乃書葬。


 禮也。

三十年《傳》：「先王之制，諸侯之喪，士弔、大夫送葬。」三年《傳》：「文襄之霸，君薨，大夫弔，卿共葬事；夫人，士弔、大夫送葬。」就《經》言爲先王，就事實言爲文、襄，非異制也。今以三年《傳》爲敵國禮，三十年《傳》爲大國加于小國禮。秦爲外方伯，魯以小國禮待之，故二《傳》外方伯禮待多同卒正。




夏，季孫宿如晉。

拜莒田也。晉侯享之，有加籩。

公在晉。三家受莒叛邑，此過在臣。莒人愬于晉，晉欲止公，是以臣罪遷于君。季孫如晉，晉侯享之，有加籩，《傳》直以拜莒田爲説。蓋是時晉、魯皆大夫專政，賄賂結納，故無是非。




葬杞文公。

宋華合比出奔衛。

言大夫出奔者，上下交譏之也。




遂逐華合比，合比奔衛。

合比欲爲太子殺寺人柳，柳故計去之。此殺太子之先見也。




秋，九月，大雩。

旱也。

楚薳罷帥師伐吴。

薳罷以後不見。




令尹子蕩帥師伐吴，師于豫章，而次于乾谿。吴人敗其師于房鍾。

此楚師敗也。不言敗者，吴、楚皆夷狄，略之。




冬，叔弓如楚。

叔弓如楚，聘，

公將如楚，叔弓先之。言如楚者，楚分伯，齊失伯，故如楚則不如齊。襄、昭如楚，是楚代

 齊爲伯也。


 且弔敗也。

爲房鍾之敗。




齊侯伐北燕。

納北燕伯也。




齊侯遂伐北燕，將納簡公。

本納簡公而《經》言「伐」者，是年不克納，十二年高偃乃帥師納之。


 晏子曰：「不入。燕有君矣，

已更立君。


 民不貳。

燕無隙可乘。


 吾君賄，

下《傳》受燕賂而返。


 左右諂諛，作大事不以信，未嘗可也。」

七年，春，王正月，暨齊平。

《穀梁》：「暨猶暨暨也，不得已也，以外及内曰暨。」




暨齊平，

齊、鄭言「及」。


 齊求之也。

賈曰：魯與齊平。季氏廉説：「暨齊平」與「及齊平」、「及鄭平」同，而下文叔孫涖盟與叔還涖盟之事相類。「齊求之也」四字正解齊、魯之平。癸巳以下，方終齊、燕之事。




三月，公如楚。

《年表》、《世家》遲一年，字誤也。




公如楚，

如，朝也。公如京師與齊。晉、楚分伯，公二如楚，不得正禮，故皆月之。


 鄭伯勞于師之梁。

不言如鄭者，「如」爲朝文，公雖至鄭，不言如也。


 孟僖子爲介，不能相儀；及楚，不能答郊勞。

爲下使懿子學禮張本。




叔孫婼如齊涖盟。

《穀梁》：「内前定之盟爲涖，外前定之盟爲來。」○正月係齊使人來，故《傳》以爲齊求我。《傳》據《經》爲説。




夏，四月，甲辰。朔，日有食之。

晉侯問于士文伯曰：「誰將當日食？」對曰：「魯、衛惡之，衛大，魯小。」

言日食災衛大于魯。《集解》：「八月，衛侯惡卒；十一月，季孫宿卒。」


 又曰：「不善政之謂也。國無政，不用善，則自取謫于日月之災。

《集解》；「謫，譴也。」


 故政不可不慎也。」

秋，八月，戊辰，衛侯惡卒。

《穀梁》：衛侯惡與衛、齊惡君臣同名，《春秋》譏之。




衛襄公卒。

九月，公至自楚。

致、如皆月，危也，外楚也。如禮惟施于京師、齊、晉，今魯亦爲楚所統，故月以危之。




公至自楚。

公二如楚皆月，不許夷狄之伯，譏内，亦譏晉也。


 孟僖子病不能相禮，乃講學之。

事詳《孔子世家》。




冬，十有一月，癸未，季孫宿卒。

季武子卒。

十有二月，癸亥，葬衛襄公。

方伯月葬，日者，危之。




衛襄公夫人姜氏無子，嬖人婤姶生孟縶。

《經》書「衛侯之兄縶」，母兄也。


 晉韓宣子爲政聘于諸侯之歲，

昭二年。


 婤姶生子，名之曰元。

元，靈公，與縶同母。


 孟縶之足不良，

《公羊》：「輒何以不立？有疾也。何疾爾？惡疾也。」《穀梁》曰：「有天疾者不得入乎宗廟。輒者何也？曰兩足不能相過。」


 能行

 。孔成子以《周易》筮之，曰：「弱足者居。

班氏説「世子有惡疾廢者何？以其不可承先祖也」。


 侯主社稷、臨祭祀、奉民人、事鬼神、從會朝，又焉得居？各以所利。」

《集解》：「孟跛利居，元吉利建。」


 孔成子立靈公。十二月，癸亥，葬衛襄公。

因縶、元繼嗣議立不明，死後乃定，故日以危之。




八年，春，陳侯之弟招殺陳世子偃師。

公子正辭不言弟，言弟者，盡其親以惡之，此惡招殺世子，又弑哀公也。




陳哀公元妃

嫡夫人。


 鄭姬生悼太子偃師，

悼，謚也。


 二妃生公子留，

招所立。


 下妃生公子勝。二妃嬖，留有寵，屬諸司徒招與公子過。

然則偃師之殺，陳侯爲之。


 哀公有廢疾。三月，甲申，公子招

 、公子過殺悼太子偃師，而立公子留。

舊作生悼太子師，少姬生偃，今據《經》文改。《經》稱弟者，盡其親以惡之，不言過者，舉重也。




夏，四月，辛丑，陳侯溺卒。

哀公縊。

《陳世家》：招發兵圍哀公，哀公故縊。此弑也，爲楚藉是滅陳，不言弑，不與楚滅之辭也。




叔弓如晉。

賀虒祁也。

鄭伯如晉不書者，外相如不書。




楚人執陳行人干徵師，殺之。

楚託討招以滅陳，此亦弑事見討。稱行人，行人無罪，稱行人爲累國之辭。




干徵師赴于楚，

告君卒于疾。


 且告有立君。

立留。


 公子勝愬之于楚。

愬招、過弑君、殺太子、立留之狀。


 楚人執而殺之。

《穀梁》：「稱人以執大夫，執有罪也。」「有」當爲「無」，以諸侯討大夫有罪當稱子。




陳公子留出奔鄭。

留未踰年稱公子，志不當也。謂不當，首其惡于招。奔鄭，畏楚討也。




公子留奔鄭，書曰

書法謂稱弟、稱行人而發。


 「陳侯之弟招殺陳世子偃師」，罪在招也；

以大夫殺世子，其罪甚明。稱弟不稱公子，盡其親以惡之，所以著招之罪也。


 「楚人執陳行人干徵師，殺之」，

據殺或不言行人。


 罪不在行人也。

《穀梁》：「稱行人，怨接于上也。」




秋，蒐于紅。

《傳》：「三年而治兵。」三年自簡車徒，與五年大蒐簡一州之國不同。田獵以蒐狩爲正，秋蒐，正也，書一正以見所不正。先儒以不言「大」爲公失權，此事實，非《經》例也。




大蒐于紅。

《傳》言大，謂爲蒐之大者，因爲蒐之大乃書之，與《經》之大蒐不同，杜以爲經闕大字，誤。


 自根牟至于商、衛，革車千乘。

方伯本封百里，外閒田方百里者十，得方三百一十六里，出革車千乘。《論語》「千乘之國」，《孟子》「萬乘之國，千乘之家，千乘之國，百乘之家。萬取千焉，千取百焉」。此方伯自蒐之禮。




陳人殺其大夫公子過。

稱人者，殺有罪也。




陳公子招歸罪于公子過而殺之。

招與過同殺世子，立留。過者，招之徒也。今畏楚討，故殺過以説于楚

 。




大雩。

冬，十月，壬午，楚師滅陳。執陳公子招，放之于越，殺陳孔奂。

奂，《公》作瑗。




九月，楚公子棄疾帥師奉孫吴圍陳。

吴者，偃師子，哀公孫，故曰孫吴。不言以吴者，志不在立吴。不言圍者，滅不言圍也。


 宋戴惡會之。

宋不書，不以中國滅中國也。


 冬，十一月，壬午，滅陳。

招復稱公子，正稱也。澶淵至此八年，楚始滅中國。滅不言，放殺大夫，言放殺，存陳也。招、奂繫陳，亦存陳也。




葬陳哀公。

賈、服以葬哀公之文在殺孔奂下，以爲楚葬，不知此陳臣子自葬，不與楚葬之。滅國不葬，此葬者，存陳也。如滅而旋復，故下言會陳。杜以爲嬖人袁克葬之，魯往會，故書葬。以嬖人私葬，魯何以往會？大非情事。因據會葬乃書之例，故有此誤。




九年，春，叔弓會楚子于陳。

已滅復見，不從地名録者，存陳，故下又書陳災。




叔弓、宋華亥、鄭游吉、衛趙黶會楚子于陳。

服云：宋、鄭、衛大夫不書，叔弓後也，此誤據《傳》例爲説。按，此不必以爲叔弓後諱之不言耳，以夷狄滅中國，又往會，故諱不言三國大夫。




許遷于夷。

常遷不書，此書者，以許遷爲徐州卒正。衛二遷，蔡一遷，各有取義。許初在豫州，計共四遷，明其以一許代外州四卒正，故以四遷明之也。




二月，庚申，楚公子棄疾遷許于夷，實城父。取州來、

不言者，略之。


 淮北之田以益之。

蔡遷于州來，主徐州，此益以州來、淮北田，則遷在徐州可知。


 伍舉授許男田。

此如楚專封之。先儒有以爲楚人强遷者，《傳》曰楚公子遷許于夷，爲楚强遷無疑。《經》以自遷爲文，不言楚人遷許者，不與楚也。


 然丹遷城父人于陳，以夷濮西田益之。遷方城外人于許。

夏，四月，陳災。

二《傳》作「陳火」，以爲書以存陳。賈、服亦以爲陳已滅而書陳災，愍陳，不與楚，故存陳而書之，陳尚爲國也。




陳災。

陳方伯，得記災，已滅書者，存陳，不與夷狄得志于中國。此《春秋》特筆，杜誤以爲大夫弔災乃書，楚既縣陳，魯不能爲陳往。若爲楚書，則二百四十年豈無一水火災？何以不告？我不一往弔，乃獨弔其縣災乎？




秋，仲孫貜如齊。

公不如齊猶記大夫之如者，方伯則大夫例如之。




孟僖子如齊，

齊、晉、楚皆强，魯事三大國。書「如」，此記其事實。《孟子》以小事大爲交鄰之道。


 殷聘禮也。

《王制》：「諸侯比年小聘，三年大聘，五年一朝。」服云：如齊殷聘，自襄二十年叔老聘齊至今積二十一年，此再書仲孫之聘，以起齊之失伯也。




冬，築郎囿。

書，時也。

得上功之時。




十年，春，王正月。

夏，齊欒施來奔。

《説文》：「施字子旗。」書奔者，著大夫之亂也。齊，《公》作晉，晉欒氏已絶，爲字之誤。




欒施、高彊來奔。

齊、晉皆有欒氏，書奔，見欒、高二氏之亂齊。不書高彊，爲其父子尾諱也。




秋，七月，季孫意如、叔弓、仲孫貜帥師伐莒。

已舍中軍，何以三大夫同見？叔弓非卿，季孫之佐也。據《傳》伐莒取郠，不言者，諱之也。




平子伐莒，取郠。

十三年公如晉，晉謝公，公爲莒人所愬。


 獻俘，始

如謹始。


 用人于亳社。

獻俘，用人，皆當時蠻野氣習，不書者，諱之深也。




戊子，晉侯彪卒。

《傳》裨竈望星而知晉侯之死，故《年表》據以爲説。




晉平公卒。

昭以下晉伯愈卑，六卿争權，不恤公室。定、哀爲無伯之世，與隱、桓同。○平公十一見《經》。




九月，叔孫婼如晉，葬晉平公。

三月而葬，速。小國于大國卿弔、君會葬，于敵國大夫弔、卿會葬，于小國士弔，大夫會葬。此大國以卿會葬，非禮。○婼，《公》作「舍」。




叔孫婼、齊國弱、宋華定、衛北宫喜、鄭罕虎、許人、曹人、莒人、邾人、滕人、薛人、杞人、小邾人如晉，葬平公也。

十九國惟陳、蔡、楚、秦、吴不至。秦，仇也，吴遠，陳、蔡從楚，此《春秋》隱見例。 《傳》見十三國，以外隱而不見者尚多，藉十三國可推其餘。《經》獨見叔弓，不見十二國，藉叔可推婼在晉，不待赴告。《經》惟見一婼，不可以不書諸國爲不告也。




冬十有二月，甲子，宋公成卒。

成，《公》作戌。




冬，十二月，宋平公卒。

賈、服云：無「冬」字，刺不登臺觀氣。案，《傳》有《經》無，爲傳寫之誤，非筆削之舊。《解詁》以爲取孟子之年，尤爲臆測，今姑闕之。




十有一年，春，王二月，叔弓如宋，葬宋平公。

二月，《公》作正月。




葬平公也。

夏，四月，丁巳，楚子虔誘蔡侯般，殺之于申。

虔即圍，左氏所謂二名也，弑君即位後改爲虔。因般罪大，乃名虔，不許其討。般、虔同科，故并治之。申，楚地。誘殺言地、言日，皆爲罪重。誘殺戎蠻子不地、不日，夷狄也。




三月，丙申，楚子伏甲而饗蔡侯于申，醉而執之。

《公羊》：「楚子虔何以名？以爲誘討也。懷惡而討不義，君子不與也。」


 夏，四月，丁巳，殺之。

《傳》例：「自外曰戕。」鄭君曰：「不加虐仍曰殺。」


 刑其士七十人。

楚公子棄疾帥師圍蔡。

此棄疾專兵，起下弑君之禍也。《年表》云：「使棄疾居之，爲蔡侯。」然《經》不以討賊言者，不許夷狄殺中國之君也。




公子棄疾帥師圍蔡。

《傳》：「今又誘殺其君，以圍其國，雖幸而免，必受其咎。」




五月，甲申，夫人歸氏薨。

齊歸薨。

《公羊》：齊歸者，昭公之母也。劉子云：「昭公母歸氏薨，昭不戚，又大蒐于比蒲。」




大蒐于比蒲。

賈、服：「書大者，言大衆皆在三家。」非也，杜已駁之。按，此爲五年大簡車徒，合二百一十國而習兵。并詳《刑法志》。




非禮也。

《傳》：「君有大喪，國不廢蒐，國不恤喪，不忌君也。」謂嫡母薨。禮，喪不貳事，故書此以譏之。




仲孫貜會邾子，盟于祲祥。

服注作「詳」，無「侵」字，《公》作「侵羊」。




孟僖子會邾莊公，盟于祲祥，修好，禮也。

襄世魯、邾之隙日深，至同盟重丘，齊、晉既睦，襄二十八年邾子來朝，昭元年魯會悼公之葬，故此盟曰修好也。




秋，季孫意如會晉韓起、齊國弱、宋華亥、衛北宫佗、鄭罕虎、曹人、杞人于厥慭。

意如，《公》作「隱如」；國弱，《公》作「國酌」。




會于厥憖，

《公》作「屈銀」。


 謀救蔡也。

此時楚强，晉不能與争，會而不能救蔡，故不書救。


 晉人使狐父請蔡于楚，

懼與楚戰，虚使人請之。


 弗許。

楚不許而即止。不能與戰，愈見晉伯之衰，故蔡終滅于楚。




九月，己亥，葬我小君齊歸。

葬齊歸，公不慼。晉士之送葬者

言士，所以不書。又晉爲大國，下行之禮，于方伯夫人葬當以士會。


 歸以語史趙。叔向曰：「魯公室其卑乎！君有大喪，國不廢蒐；

書大蒐。


 有三年之喪，

《傳》緣《經》立説。


 而無一日之慼。國不恤喪，不忌君也；君無慼容，不顧親也。國不忌君，君不親親，能無卑乎？殆其失國。」

爲後公出奔張本。




冬，十有一月，丁酉，楚師滅蔡。執蔡世子有以歸，用之。

劉、賈：「用者，不宜用也。」 《公羊》用以爲築防，《傳》以爲岡山，岡、防音近。有已踰年而稱世子者，《公羊》云：「不君靈公，不成其子。」《穀梁》以爲不與楚殺。本《傳》先師無説，以爲自蔡言之，是不成其子；自楚言之，則稱世子不得殺滅之也。○有，《穀》作「友」。




楚子滅蔡，用隱太子于岡山。

《蔡世家》：「平侯立，而殺隱太子。」按隱太子由靈王所殺，非平侯所使。《世家》謂有所殺，故平侯乃立，東國不得立也。


 申無宇曰：「不祥。五牲不相爲用，况用諸侯乎！

王必悔之。」

用人以祭，此蠻野之習氣。




十有二年，春，齊高偃帥師納北燕伯于陽。

陽，齊地也，後歸于燕，閔二年「齊人遷陽」是也。燕伯不得入，乃納之于陽。不以陽繫燕，臣子不有君父也。此與晉納蒯聵事相比。




齊高偃納北燕伯欵于唐。

《公羊》「公子陽生也」，當作「公子陽」句，「生也」。弟子據惠公以納卒，何以不名？如「吴子遏伐楚，門于巢，卒」，先名。《傳》云生也者，謂吴記卒，燕不記卒，不能以記卒之例比之。 《禮》曰「諸侯不生名」。


 因其衆也。

賈云「時陽距難」，杜據《傳》「因其衆」以駁之。二《傳》以納爲内弗受，經例也。按此事由高偃所爲，例當言納，不必爲内弗受。以二伯納君，美惡自明，不嫌同辭也。




三月，壬申，鄭伯嘉卒。

鄭簡公卒。

夏，宋公使華定來聘。

華定執政，起下五大夫之亂。華氏盛强，故《春秋》譏世卿。




宋華定來聘，通嗣君也。

十年元公佐立，此猶在喪中。




齊侯、衛侯、鄭伯如晉，

外相如不書，據此可補其例。


 朝嗣君也。

衛、鄭朝晉，《經》例與《傳》同。至于齊，《經》以爲二伯，與晉敵體，晉特以同姓先之，不能相朝。故《傳》有齊朝晉之文，而《經》絶無晉尊于齊之説，此《經》義與事實不同。




公如晉，至河乃復。

言公不得入晉，以起出奔之禍。




取郠之役，

在十年。


 莒人愬于晉，

《穀梁》：「季孫氏不使遂乎晉也。」


 晉有平公之喪，未之治也，故辭公。公子慭遂如晉。

公如晉不得入，遣憖如晉得入，而《經》不書者，憖謀亂故也。




五月，葬鄭簡公。

六月，葬鄭簡公。日中而葬。

《傳》：「毁室，則朝而塴；弗毁，則日中而塴。」是古人用柔日，不定時刻，如日中、日下昃是也。


 君子謂子産于是乎知禮。禮，無毁人以自成也。

楚殺其大夫成熊。

熊，《公》作「然」，《穀》作「虎」，董子：「靈王無道，又以暴殺無罪，楚國大懣。」




書曰

楚殺大夫無異例，皆云國殺、稱大夫，然則《傳》言「書曰」對不書者言之。吴、秦皆不書殺，惟楚書之，故只一例，是非從本事而見，不以書法異之。


 「楚殺其大夫成虎」，

書國，殺無罪。因讒
 

注



 殺臣，無道之甚。


 懷寵也。

成虎知讒不去，坐以待斃，亦失之。




秋，七月。

冬，十月，公子慭出奔齊。

慭，《公》作「整」。




公子慭謀季氏。

謀去季氏。


 慭告公，而遂從公如晉。

即上公如晉，不書者，公行不書大夫，從重也。


 南蒯懼不克，

恐所謀不成。


 以費叛如齊。

《春秋》外叛書，内叛不書，爲内諱也。


 子仲還，

公先還，憗在後。


 及衛，聞亂，逃介而先。

不與介同而先行。


 及郊，聞費叛，遂奔齊。

從南蒯也。憗奔無後，以下魯無公子公孫，三家專政故也。




楚子伐徐。

楚子狩于州來，次于潁尾，

徐州境。


 使蕩侯、潘子、司馬督、囂尹午、陵尹喜帥師圍徐以懼吴。

時徐從吴、楚偪吴，故圍徐。以夷狄伐夷狄可言也，故不嫌稱子，與下晉伐不稱侯相起。


 楚子次于乾谿，以爲之援。

晉伐鮮虞。

晉伐同姓，故狄之。




因肥之役也。

《春秋》書晉伐多稱侯。以中國伐中國猶可言，惟伐同姓不可言；以夷狄伐夷狄猶可言，惟與夷狄交伐中國不可言，故《經》以狄之也。




十有三年，春，叔弓帥師圍費。

上年南蒯以费叛，此帥師討之也。不書叛而書圍，其亂可知。




叔弓圍費，弗克，敗焉。

不言敗，爲内諱。後取費不書，略之也。




夏，四月，楚公子比自晉歸于楚，弑其君虔于乾谿。

先儒以地爲失所。虔即公子圍也，即位後改爲虔，《傳》所謂「譏二名」也，《公羊》後師乃移以説何忌、曼多也。




五月，癸亥，王縊于芋尹申亥氏。

《年表》：以蔡公之命召子干、子皙，及郊而告之情，强與之盟。乃奉蔡公召二子而盟于鄧。○《公羊》：「弑君言歸何？歸無惡于弑立也。」《穀梁》：「歸一事，弑一事，而遂言之，以比之歸弑，比不弑也。弑君者日，不日，比不弑也。」




楚公子棄疾殺公子比。

《公羊》：「比已立，其曰公子何？其意不當也。大夫相殺稱人，此稱名氏以殺何？言將自是爲君也。」




乙卯夜，棄疾使周走而呼曰：「王至矣！」二子皆自殺。

《經》言棄疾殺者，以弑君之罪歸之也。




秋，公會劉子、晉侯、齊侯、宋公、衛侯、鄭伯、曹伯、莒子、邾子、滕子、薛伯、杞伯、小邾子于平丘。

此會謀討魯，并徵會于吴。以魯取郠之故，莒人來愬，晉將討之。




晉侯會吴子于良，水道不可，吴子辭，乃還。七月，丙寅，治兵于邾南。遂合諸侯于平丘。

自此至定四年共二十三年，晉、楚不交兵。楚有吴禍；晉六卿强，各相争，無志諸侯也。




八月，甲戌，同盟于平丘。

齊服也。

同盟始于莊十六年，終于此，隱、桓無伯，定、哀亦無伯。以下晉、楚失伯，故公又如齊，不如楚。


 及盟，子産争承，曰：「昔天子班貢，輕重以列，列尊貢重，

位尊則地大，地大則貢重。


 周之制也。卑而貢重者，甸服也。

天子千里爲王畿甸服，甸服之貢與外州不同，位卑而貢重。鄭在豫州，與東都近，不自以爲甸服，此鄭在冀州，即《春秋》存西京之證。


 鄭，

句。


 伯男也，

即伯子男。「曹，伯甸也」同。


 而使從公侯之貢，

伯男與公侯對文。鄭爲方伯下等，以下推之，則伯子男爲一等，可下齊于男。方伯例稱侯。爲卿，以方伯推之，得如公侯之貢。鄭自以殿方伯，欲下同卒正之貢。


 懼弗給也，敢以爲請。」晉人許之。

公不與盟。

公事楚，故諸侯外之。《穀梁》：「公不與盟者，可以與而不與，譏在公也。」




晉人執季孫意如以歸。

晉人以平子歸。

執與以歸并言者，執以致晉討，歸以安季孫也。




公至自會。

《公羊》：「大夫執，何以致會？不恥也。曷爲不恥？諸侯遂亂，反陳、蔡，君子不恥不與焉。」




蔡侯廬歸于蔡。

詳《楚世家》。○《春秋》誅君之子不立，廬非般之子，言歸者，從夷狄反中國之辭也。




陳侯吴歸于陳。

詳《陳世家》。○楚滅陳，復封陳，皆《春秋》所不許。蔡、陳稱名、言歸，所以惡楚也。




楚之滅蔡也，靈王遷許、胡、沈、道、房、申于荆焉。

荆謂荆州。道、房，不見《經》國，例不書。楚遷許、胡、沈、申不書，略之也。


 平王即位，既封陳、蔡，而皆復之，禮也。

書陳、蔡而略四國，舉重也。


 隱太子之子廬歸于蔡，禮也。悼太子之子吴歸于陳，禮也。

《穀梁》：「此未嘗有國也，使如失國辭然者，不與楚滅也。」




冬，十月，葬蔡靈公。

此三十月葬者，因復國乃葬之。陳早蔡晚，互以相起。此不當葬者，葬之，不與楚滅也。




禮也。

靈公早葬矣，至此言葬何？亡國不葬，故于歸後復國乃葬。葬爲臣子事，有臣子而後書葬也。




公如晉，至河乃復。

荀吴謂韓宣子曰：「諸侯相朝，講舊好也。執其卿而朝其君，有不好焉，不如辭之。」乃使士景伯辭公于河。

公如晉屢次不入，所以見出奔之由，亦以見晉之失伯也。




吴滅州來。

吴書滅，夷狄也。故昭世三書滅，州來、巢、徐，凡三見也。




令尹子旗請伐吴，

州來舊爲楚有。


 王弗許。

初得國。不敢用兵。○州來者，徐州之國也。本狄國，何爲與中國同？《春秋》引而進之也。




十有四年，春，意如至自晉。

《穀梁》：「大夫執則致，致則名。」杜本此爲説。




意如至自晉，

據意如所以得歸，《傳》無其文，而事見《魯語》，是劉氏引《傳》解《經》時不盡采録，故《國語》、《史記》多《傳》所無之事。


 尊晉罪己也。

二《傳》以不氏而名爲再見例，《傳》據本事以爲不氏者，自以爲罪而貶損。自貶即所以尊晉，與二《傳》例小異。


 尊晉罪己，禮也。

自卑尊人，以小事大之禮也。




三月，曹伯滕卒。

曹卒月者，由日而月，循環之例也。下十八年、二十七年皆月，定世一書時，蓋欲終于時，故先積于月也。




夏，四月。

秋，葬曹武公。

《春秋》卒正邾、滕、薛、杞至襄、昭世卒皆例日，曹獨不日者，曹居卒正首，始見日，故以後不日。滕以下始見不日，以下又日。一進一退，一始一終，比類見義。




八月，莒子去疾卒。

莒文、成以後卒者，卒正也。不葬者，夷狄也。葬必舉謚，莒無謚，故不葬，與吴、楚相同。吴、楚不葬，别有義例。




莒著丘公卒，郊公不慼，國人弗順，欲立著丘公之弟庚輿。蒲餘侯惡公子意恢而善于庚輿，郊公惡公子鐸而善于意恢，公子鐸因蒲餘侯而與之謀，曰：「爾殺意恢，我出君而納庚輿。」

庚輿立九年出奔于魯。


 許之。

冬，莒殺其公子意恢。

莒無大夫，其稱公子意恢，意恢賢矣。此殺未踰年之君，不氏不見其惡，故盡其親以惡之，亦以貴賤不嫌也。曹、莒皆無大夫，曹殺稱大夫，不名，莒殺稱名氏，不言大夫，互文見義。




十二月，蒲餘侯兹夫殺莒公子意恢，郊公奔齊。

不書者，略之。庚輿出奔，齊人納郊公，後爲君。


 公子鐸逆庚輿于齊，齊隰黨、公子鉏送之。

庚輿自齊不書者，亦略之。


 有賂田。

十有五年，春，王正月，吴子夷末卒。

吴，小夷，爲外州方伯，卒皆月。楚亦外州方伯，卒皆日者，大夷也。未同盟而書卒，知名不名。不以同盟爲斷。




二月，癸酉，有事于武宫。籥入，叔弓卒，去樂，卒事。

《春秋》祭有大事與有事之分。大事者，合已毁未毁之廟皆合食；有事者，惟未毁之廟合食，已毁之廟則不及焉。




春，將禘于武公。二月，癸酉，禘。

《王制》：「春曰禴，夏曰禘，秋曰嘗，冬曰烝。」《春秋》皆周正，二月猶是冬，冬當言烝，不言烝者，避四時祭，故以有事言之。


 叔弓
 事，籥入而卒，

二《傳》：「聞大夫之喪，去樂卒事。」是叔弓自卒于家，以喪聞于君也。《傳》言
 


 事，是卒于廟中。去樂卒事，禮也。

以明吉凶之制。




夏，蔡朝吴出奔鄭。

朝，《公》作昭。




蔡人逐朝吴，朝吴出奔鄭。

二《傳》不言出者，非蔡臣，不得言出。本《傳》有出字，既仕于蔡，亦得言出也。




六月，丁巳，朔，日有食之。

乙丑，王太子壽卒，

不書者，未成君也。據此可見王世子無書卒之例。




秋，晉荀吴帥師伐鮮虞。

此伐而取邑，不言取邑者，略之也。所伐之國猶是鲜虞也，惟所伐之人不同，故前狄之，此雖不狄，而狄之之義已明。




晉荀吴帥師伐鮮虞

 ，圍鼓。

鮮虞乃大名，鼓其一種，不言圍鼓者，略之也。


 克鼓而反，不戮一人，以鼓子
 鞮歸。

不言以鼓子歸，亦略之。




八月，戊寅，王穆后崩。

據此可定王后崩不書之例。




冬，公如晉。

公惟五年及此得如晉，董子説先晉昭卒，至一年無難。




公如晉，平丘之會故也。

平丘公不與盟，故此如晉得入。




十有六年。

春，王正月，公在晉。

正月公在楚，書以存公。《公羊》「正月以存公」，是也。


 晉人止公。

送葬。


 不書，

先歸不以送葬之文。


 諱之也。

公在晉不存公。中國不存公，《傳》以爲諱。




春，齊侯伐徐。

再伐徐。徐人行成，受賂而還。




二月，丙申，齊師至于

 蒲隧，徐人行成。徐子及郯人、莒人會齊侯，盟于蒲隧，賂以甲父之鼎。

不書者，略之也。


 叔孫昭子曰：「諸侯之無伯，

伯，二伯。《春秋》初，齊爲大伯，晉、楚分，乃爲二伯。晉、楚至此日衰，齊今受賂，故傷無伯。


 害哉！ 齊君之無道也，興師而伐遠方，會之，有成而還，莫之亢也。無伯也夫！」

晉時不能遠略，吴、楚方争，齊不强以自伯，故《傳》傷之。




楚子誘戎蠻子殺之。

賈云：楚子不名以立其子，《公羊》：不名者，夷狄相誘，君子不疾。賈用《公羊》而小變其説。不月、不日、不地，略之。戎蠻，豫州之夷，楚誘殺之，後有晉執以歸事。




楚子聞蠻氏之亂也與蠻子之無質也，使然丹誘戎蠻子嘉，殺之。

誘爲惡道，兩見皆繫于楚，一誘蔡侯般，一誘戎蠻子，書之，惡楚也。


 遂取蠻氏。

滅之。


 既而復立其子焉，

故下有晉人執戎蠻子赤歸于楚之事。


 禮也。

討其亂不利其國，故爲禮。




夏，公至自晉。

公至自晉。

《年表》公歸在葬昭公之後，《經》先書至，後書卒，避送葬之事，爲内諱也。


 子服昭伯語季平子曰：「晉之公室，其將遂卑矣。」

晉自平公以後伯業愈衰，六卿争權，不恤公室，定、哀所以爲無伯之世也。




秋，八月，己亥，晉侯夷卒。

《年表》「公卒，六卿强，公室卑」，與《傳》子服昭伯語同。




晉昭公卒。

晉之衰始于平，成于昭，頃以迨于亡。見中國無伯，夷狄益横矣。




九月，大雩

 。

旱也。

季孫意如如晉。

大夫會葬，月皆在如上，此在如下者，異時也。季孫以九月如晉，十月乃葬，不可以冬時加于秋事。以葬月加于如上者，不異時也。




冬，十月，葬晉昭公。

二伯葬例日，不日者，伯衰，公室愈卑矣。○昭公立六年，惟平丘之會一見《經》，前後皆不見。




季平子如晉葬昭公。平子曰：「子服回之言猶信。子服氏有子哉！」

謂言晉君弱、六卿强、公室卑也。




十有七年，春，小邾子來朝。

附庸亦言朝，夷狄乃不言朝，不書卒、葬，微也。




小邾穆公來朝，

小邾亦稱公稱謚，與大國相同，特《經》不書之耳。


 公與之燕。

方伯于附庸亦用燕禮。




夏，六月，甲戌，朔，日有食之。

六月于夏爲四月，《經》《傳》每以六月典禮託之。




甲戌，朔，日有食之。祝史請所用幣。

祝史以六月爲正陽之月，請用幣，與平子説同。


 昭子曰：「日有食之，天子不舉，伐鼓于社；諸侯用幣于社，伐鼓于朝，

于朝與于社異地。


 禮也。」

太史、昭子據用幣正朔而言，正朔在六月，則當六月行之，昭子

 言諸侯用幣之得禮。


 平子禦之，曰：「止也。惟正月朔，慝未

六月，未也，爲長夏。黄帝居中，故《經》五地震，以未居中。《詩》五言首月，四始外，以六月建極，六月與餘月不同。此五帝五行學。


 作，

《五行志》：「五鳳四年四月辛丑，朔，日有食之，在畢十九度。」是爲正月慝未作。左氏以爲重異。


 日有食之，于是乎有伐鼓用幣，

大水則否。


 禮也。

平子據時曆失閏，以此六月本非六月，故不用六月禮。二十年二月己丑，日南至，是失閏之證。二十一年《傳》：二至二分日有食之不爲災，同道而食則不爲災，水旱而已。《經》書鼓、用牲皆在六月，當分、至之中，又爲陽月，日食，災最重。


 其餘則否。」太史曰：「在此月也。

太史以周雖建子，《詩》曰「六月淒淒」，臣子當尊王，不可據法改之。


 日過分

春分以過。


 而未至，

由巳至未。


 三辰有災，于是乎百官降物，君不舉，

天子不舉。


 辟移時，

辟，正寢。


 樂奏鼓，

伐鼓于社。


 祝用幣，

用幣。


 史用辭。

用自責之辭。


 故《夏書》曰：

《尚書》二十八篇爲孔子所脩，餘皆未脩之書，百篇《書序》出于劉氏。


 『辰不集于房，瞽奏鼓，嗇夫馳，庶人走』，此月朔之謂也。

六月。


 當夏四月

 ，

建巳。


 是謂

 孟夏。」

《月令》孟夏如周正建丑之月，即爲六月。


 平子弗從。

平子與太史説同，惟争六月實非六月，故與太史異。


 昭子退，曰：「夫子將有異志，不君君矣。」

不君君謂顯違正朔。禮，六月爲正陽月，雖王朔失閏，不能與天道合，然王朔以爲六月，臣子敢不六月之乎！平子據曆法以違王制，故曰不君君矣。




秋，郯子來朝。

郯，青州之連帥。言朝者，明事方伯之禮也。




郯子來朝，公與之宴。

因記郯子來朝，左氏乃説問官，非因有問官事《春秋》乃書之也。




八月，晉荀吴帥師滅陸渾之戎。

《公》作「賁渾戎」，《穀》無「之」字。




九月，丁卯，晉荀吴帥師涉自棘津，使祭史先用牲于雒。陸渾人弗知，師從之。庚午，遂滅陸渾，

《經》不言其君，以夷狄待之，不列于卒正之數也。


 數之，以其貳于楚也。陸渾子奔楚。

不書陸渾子，不有其君之辭。不書奔，以夷奔夷，略之也。




冬，有星孛于大辰。

有星孛于大辰，

許慎説：「有，不宜有也。」


 西及漢。

楚人及吴戰于長岸。

《董子》：「小夷避大夷而不言戰。」此言戰，爲楚敗之辭。《春秋》内楚而外吴，敗則直敗之，不言戰，楚敗則言戰而不言敗，楚得内辭也。




吴伐楚。戰于長岸，子魚先死，楚師繼之，大敗吴師。

初本吴敗于楚，後楚敗于吴。《經》言戰而不言敗，使楚若中國者然，《穀梁》「進楚子故曰戰」是也。




十有八年春，王三月，曹伯須卒。

曹平公卒。

不日者，略之也。




夏，五月，壬午，宋、衛、陳、鄭災。

方伯以上例得記災，卒正以下不得記，全爲尊卑儀注，不因赴告而然。故近而曹、莒、邾、滕、薛、杞，大而楚、吴、秦、蔡，豈無災？豈無一告？《春秋》皆削之。凡例得記者皆記，不因特筆而有出入，二《傳》久失此義。齊、宋記災多矣。此記三方伯災，以見外四方伯不記災。南服四州新建，方伯未合中國，尚無明君之可言，故不記災。




戊寅，風甚。壬午，火甚。宋、衛、陳、鄭皆火。

《穀梁》：「其志，以同日也；其日，亦以同日也。」○《經》言災，《傳》言火，異文也。衛、陳、鄭記災，方伯也。蔡、秦、吴、楚亦方伯而不記災，夷狄也。


 梓慎登大庭氏之庫以望之，曰：「宋、衛、陳、鄭也。」數日皆來告火。

赴告之例。四國遠近不同，不能同日而到，因其赴遠，數日同到，故能同書于本日。此赴在限内，得補書于本月本日，若數月踰限乃到，則就赴到之日書之。


 裨竈曰：「不用吾言，鄭又將火。」鄭人請用之，子産不可。子太叔曰：「寶以保民也，若有火，國幾亡。可以救亡，子何愛焉？」子産曰：「天道遠，

《曲禮》六太名天官，即專司天神地


 礻者。人道邇，

此孔學天人之分，《中庸》「質諸鬼神而無疑」，知天也；「百世以俟聖人而不惑」，知人也。又告子路曰：「未能事人，焉能事鬼？」「未知生，焉知死？」明明云能事人即能事鬼，能知生即知死，然必待世界進化，人民乃有此程度。


 非所及也，何以知之？

指太叔。


 竈焉知天道？是亦多言矣，豈不或信？」

多言倖中。


 遂不與，亦不復火。鄭之未災也，里析告子産曰：「將有大祥，民震動，國幾亡。吾身泯焉，弗良及也。國遷，其可乎？」子産曰：「雖可，吾不足以定遷矣。」

遷以避災。


 及火，里析死矣，未葬，子産使輿三十人遷其柩。火作，子産辭晉公子公孫于東門，使司寇出新客，

行人新到不留者。


 禁舊客

《管子》有留使四國之事，即今公使留駐者。


 勿出于宫；

上下通稱，如使馆。


 使子寬、子上巡群屏攝，至于太宫；使公孫登徙大龜，使祝史徙主祏于周廟，

禮，諸侯不祖天子，鄭移祏周廟僅爲避災。然鄭亦姬姓國也，其太宫中必禮文王及國所自出，與五廟别。


 告于先君；使府人、庫人各儆其事。商成公儆司宫，出舊宫人，寘諸火所不及；司馬、司寇列居火道，行火所焮。城下之人，伍列登城。明日，使野司寇各保其徵，

以上爲救火，《經》説。


 郊人助祝史除于國北，禳火于玄冥、回禄，

未火是星辰，非人鬼。據《山經》爲宗祝巫史之學，故所言神怪皆非世界所有，帝王山水名號多與世界相同，此用繙譯例。故《楚辭》言神游，所見所稱全出《山經》；《左傳》所云后土、社稷、帝鴻氏、太昊、少昊皆爲神


 礻，名雖同而實異，不可以人理説之。祈于四鄘；

《鄘風》之鄘，與衛分中外。


 書焚室而寬其征，與之材。

脩建費。


 三日哭，

説詳新宫災。


 國不市。使行人告于諸侯。宋、衛皆如是。

《經》説如此。


 陳不救火，

此孔門相傳火災儀制，不能備見之《經》，故詳於《傳》。孔子因時事加王心，諸賢亦因《經》《傳》而附師説。


 許不弔災，

例不書災，故以弔言。


 君子是以知陳、許之先亡也。

陳不救、許不弔，大非人情，所以先亡。《經》連書四國災，若明示以惟此四國乃記災，餘則不記。




六月，邾人入鄅。

鄅，兖州連帥。入者，得而不居也。




鄅人藉稻，邾人襲鄅。鄅人將閉門，邾人羊羅攝其首焉，遂入之，盡俘以歸。

歸于邾。


 鄅子曰：「余無歸矣！」從帑于邾。

不言以鄅子歸，略之也。


 邾莊公反鄅夫人，而舍其女。

是鄅未滅，下書魯城郚陽乃爲滅鄅也。




秋，葬曹平公。

葬曹平公。往者

不書，微者。


 見周原伯魯焉。

周有原伯魯，此原仲爲監大夫之證。




冬，許遷于白羽。

此遷在梁，以代梁州卒正。定四年容城，則揚州矣。成十七年遷葉，《傳》云「許靈公畏偪于鄭，請遷于楚。公子申遷許于葉」。此又從葉遷夷之事，《傳》因此年之遷，引前説爲證。葉爲楚地，故遷于夷，屬徐州。




楚子使王子勝遷許于析，實白羽。

《傳》「秦人過析隈」，當屬梁州。許前後四遷，即備四州卒正之辭。




十有九年，春，宋公伐邾。

鄅夫人，宋向戌之女也，

邾入鄅所俘。


 故向寧請師。二月，宋公伐邾，圍蟲。三月，取之，

外取邑不書。


 乃盡歸鄅俘。

歸俘，宋與邾平，故下有盟蟲之事。




夏，五月，戊辰，許世子止弑其君買。

後世雖原其心，《春秋》不赦其罪，直加以弑，蓋欲爲事親者立其準也。




許悼公瘧。五月戊辰，飲太子止之藥卒。

蔡世子弑不日，此日者，止非實弑也。


 太子奔晉。

《穀梁》以爲哀毁卒，《傳》以爲奔晉，見聞異辭，實見其避不即位而已。


 書曰「弑其君」，

許止進藥，君飲卒。世子之誠發于至性，藥不審而進之，與躬弑者情

 異實同；自咎避位，此至孝之情，《春秋》如其意以書弑，所以全止之孝。使許止無自咎之言，《經》不虚加以弑，圍以疾赴，猶不探其本而書之。《穀梁》云「于盾見忠臣之至，于止見孝子之至」，舉二人以爲法也。


 君子曰：「盡心力以事君，

侍疾宜自盡心力，藥物不可輕進。


 舍藥物可也。」

一説刺無良醫也。




己卯，地震。

秋，齊高發帥師伐莒。

莒子奔紀鄣。

《經》言齊人降鄣，則鄣齊邑矣。今奔鄣者，必是莒先取鄣。《經》不書者，外取邑不書也。


 使孫書伐之。

冬，葬許悼公。

賊不討不葬，葬者，赦止也。《穀梁》：「日卒，時葬，不使止爲弑父也。」本非弑父，《春秋》許之，乃言弑，與盾再見相同。




二十年，春，王正月。

夏，曹公孫會自鄸出奔宋。

《傳》例：所有玉帛之使則告。按，玉帛使即二《傳》所謂有大夫之國，非謂必來聘有明文乃書「奔」。後人誤讀《傳》例，即解以爲有玉帛之使來告則書，尤謬。大國有大夫、有玉帛使，乃書之常例也；小國無大夫、無玉帛使亦書之，變例也。○鄸，《穀》作「夢」，鄸爲曹邑，會所盜之畔地也。不言畔者，爲賢者之後諱也。




秋，盜殺衛侯之兄縶。

補例：「母兄稱兄，據母弟稱弟。」補《集解》云：「縶足不良。」《穀梁》：「輒者何？兩足不能相過也。」○縶，《公》、《穀》作「輒」。




齊氏用戈擊公孟，宗魯以背蔽之，斷肱，以中公孟之肩，皆殺之。琴張聞宗魯死，

賈、鄭以琴張爲孔門顓孫師，其説無據。


 將往弔之，仲尼曰：「齊豹之盜，

孔子以盜稱之，故貶而書盜。


 而孟縶之賊，

《集解》言齊豹所以爲盜，孟縶所以見賊，皆由宗魯。


 女何弔焉？」

盜者，齊豹也，何以稱盜？大夫相殺稱人。賤者窮諸盜。衛侯已出，不言者，未踰竟也。




冬，十月，宋華亥、向寧、華定出奔陳。

《傳》曰：「今兹宋有亂，國幾亡，三年而後定。」此奔陳，陳、宋仇也，爲下入叛張本。




公殺華、向之質而攻之。

君臣交質，《經》不言，諱之深也。


 戊辰，華、向奔陳，

首出奔。


 華登奔吴。

登亦華、向之黨也，不書者，罪有所歸也。


 向寧欲殺太子，華亥曰：「干君而出，又殺其子，其誰納我？」

十有一月，辛卯，蔡侯廬卒。

二十有一年，春，王三月，葬蔡平公。

方伯葬例月。




蔡太子朱失位，位在卑。大夫送葬者歸，見昭子，

此可以明送葬禮，亦見所以不書于《經》之故。


 昭子問蔡故，以告，昭子歎曰：「蔡其亡乎？若不亡，是君也必不終。」

見下蔡侯朱出奔楚。




夏，晉侯使士鞅來聘。

晉士鞅來聘。

《晉語》：「范獻子聘魯，問具山、敖山。」 《傳》無其文。晉頃公立十四年，惟此一見《經》。




宋華亥、向寧、華定自陳入于宋南里以叛。

叛，《公》作「畔」。




壬寅，華向入，

賈云：「書入，華貙兄弟亂，召而逆之。」


 樂大心、豐愆、華牼禦諸横。華氏居盧門，以南里叛。

《穀梁》：其曰南里，宋之南鄙也。以臣叛君，罪莫大焉。




秋，七月，壬午，朔，日有食之。

公問于梓慎曰：「是何物也？禍福何爲？」對曰：「二至二分，日有食之，不爲災。日月之行也，分，同道也；至，相過也。其他月則爲災，陽不克也，故常爲水。」

八月，乙亥，叔輒卒。

輒，《公》作「痤」。




二十有二年春，齊侯伐莒。宋華亥、向寧、華定自宋南里出奔楚。大蒐于昌間。

夏，四月，乙丑，天王崩

 。

單

 子立劉蚠。五月。庚辰，見王，遂攻賓起。殺之。盟群王子于單氏。

六月，叔鞅如京師。

大夫如不月，取葬之月加于如上，見以葬如也。




葬景王。

天子志崩不志葬，葬則諸侯當親會。《傳》曰「吾君也」，親之者也，因使人譏之。不使，則不見叔鞅。鞅者，叔輒子，未畢喪而出使，亦非之。月者，因嗣子亂而危之也。




王室亂。

《公羊》：「何言乎王室亂？言不及外也。」




丁巳，葬景王。王子朝因舊官百工

百工即百官，故《考工記》非工匠。


 之喪職秩者，與靈、景之族以作亂。子朝奔京。丙寅，伐之，京人奔山。劉子入于王城。

劉子、單子以王猛居于皇。

《傳》例，能左右之，曰「以」。




單子欲告急于晉。秋，七月，戊寅，以王如平畤

 ，遂如圃車，次于皇。

王子猛有天倫無父命，王子朝有父命無天倫，二者相妨。不能兩是。猛當立，何爲以當國言之？無父命也。爲子受之父，爲臣受之君，有天倫無父命，《春秋》所不許。其言居，得正也。稱劉子、單子，亦得正也。




秋，劉子、單子以王猛入于王城。

《穀梁》：「以者，不以者也。入者，内弗受也。」子朝據成周，猛别據王城，王城者，猶成周也。




冬，十月，丁巳，晉籍談、荀躒帥九州之戎

《春秋》戎狄侵伐王臣、侵伐諸侯國多矣，以諸侯之師多有戎狄。所謂善事目中國，惡事目夷狄，所書戎狄，非真戎狄也。


 及焦

 、瑕、温、原之師以納王于王城。

《傳》以王猛爲王，《經》則目王猛者，猛固較朝爲正，然無父命，故《經》不許之，又早卒。而敬王得立，故《經》以敬王爲主。




冬，十月，王子猛卒。

《公羊》：「此未踰年之君也，其稱王子猛卒何？不與當也。不與當父死子繼，兄終弟及之辭。」不日，不稱子而名，皆以大夫待之，與王子虎卒同。




十一月，乙酉，

《傳》有日而《經》無，略之，不以日見。


 王子猛卒，

不稱子而名，如大夫例。


 不成喪也。

謂《春秋》不以王喪治之，不關當時禮儀盛衰。


 己丑，敬王即位。

賈曰：「敬王，猛母弟，館于子旅氏。」




十有二月，癸酉，朔，日有食之。

二十有三年，春，王正月，叔孫婼

 如晉。

大夫如不月

 。月者，危其執也。月者皆爲葬事往，不爲葬而月者惟此，蓋危其見執也。因其賢而見執，故閔之也。




癸丑，叔鞅卒。

晉人執我行人叔孫婼
 

注



 。

言行人者，非其罪也。




叔孫婼如晉，晉人執之。書曰「執我行人叔孫婼」，

罪在本身則不稱行人，因國事見執則稱行人。


 言使人也。

《傳》：兩國交兵，使在其間，執行人者，非其罪也。罪在季氏，執叔孫行人，過也，故書「行人」以見之。




晉人圍郊。

晉人討王子朝，故圍郊。此討亂之師，故不諱。不繫王者，天子無外，圍不能言王郊，惟入可以言王城，《傳》説小異也。




春，王正月，壬寅，朔，二師圍郊。

郊者，畿内邑也，言郊，避圍實也。禮，天子六郊六遂，諸侯三郊三遂；天子三百里郊，二百里遂，諸侯三十里郊，二十里遂。郊不言圍，言圍，非郊。此圍之正避其名，爲防亂也。此京師，言郊，避其京師。從東都言之，東、西通畿也。


 癸卯，郊、鄩潰。丁未，晉師在平陰，王師在澤邑。

夏，六月，蔡侯東國卒于楚。

《穀梁》：「東者，東國也。」二十一年奔楚，卒于此年。《公羊》無明文，本《傳》以朱與東國爲二人。《蔡世家》：「靈侯般孫東國攻平侯子而自立。」與《傳》合。此當入《三傳傳疑表》。




秋，七月，莒子庚輿來奔。

莒子庚輿

十四年立。


 虐而好劍，苟鑄劍，必試諸人，

此蠻野之習。


 國人患之。又將叛齊，烏存帥國人以逐之，遂來奔。齊人納郊公。

十四年奔齊者，庚輿奔乃得立。




戊辰，吴敗頓、胡、沈、蔡、陳、許之師于雞父。胡子髡、沈子逞滅，獲陳夏齧。

父，《穀》作「甫」。逞，《公》作「楹」，《穀》作「盈」。○君生曰獲、死曰滅，大夫生死皆曰獲。




戊辰，晦，戰于雞父。

賈云：「泓戰譏宋襄，故書朔；鄢陵戰譏楚子，故書晦；雞父夷之，故不書晦。」按，《春秋》在朔言朔，在晦言晦，賈不知詳略例。


 三國奔，楚師大奔。書曰「胡子髡、沈子逞滅，

服云：胡，歸姓國。此吴伐州來，諸侯從楚來救而戰。蔡、陳尊也，何以在頓、胡、沈之下？以卑者親敗也。六國皆中國，敗于吴不可言，故以小國序蔡、陳之先以釋其敗

 。


 獲陳夏齧」，

齧者何？徵舒之曾孫也，《春秋》弑賊世其官者。弑賊之後不舉族，宋有華氏，故華督弑不言華，此何以氏夏？已見討也。《春秋》嚴討賊之義，凡弑賊子孫通不見《經》，華未討，故去氏，徵舒已討，其事明，故不去夏氏也。


 君臣之辭也。

《公羊》：「其言滅、獲何？别君臣也。君死于位曰滅，生得曰獲，大夫生死皆曰獲。」


 不言戰，楚未陳也。

賈云：「不國之，書師，惡其同役不同心。」服云：「不書楚，楚諱敗不告。」按。此史例與《經》例合者，故從常辭。《公羊》「不與夷狄滅中國」，不使中國主之者，中國亦新夷狄也，故不用中外例，而從常辭。




天王居于狄泉。

《公羊》：「此未三年稱天王何？著有天子也。」




尹氏立王子朝。

《穀梁》：「立者，不宜立者也
 

注



 。朝之不名何也

 ？别嫌乎尹氏之朝也。」《集解》：「書尹氏立王子朝，明非周人所欲立。其稱尹氏何？譏世卿也。」立子朝爲世卿之□，《經》于其事譏之。子朝有父命失天倫，故不正之也。




八月，乙未，地震。

五地震，以法五極。子、午、卯、酉爲《詩》四始，六月屬未，則象長夏。黄帝居中。




八月，丁酉，南宫極震，

因極震知地震。


 萇弘曰：「東王必大克。」

冬，公如晉。至河，有疾，乃復。

公爲叔孫故如晉。

請歸之。


 及河，有疾

前後皆不言有疾。


 而復。

《穀梁》：「疾不志，志者，釋不得入乎晉也。」公前後八如晉，六不得入，此言有疾以起皆有疾，而出奔之禍亦兆。




二十有四年，春，王二月，丙戌，仲孫
 卒。

賈云：「是歲孟僖子卒，屬其子，使事仲尼，仲尼時年三十五矣。」




婼至自晉。

《釋例》：「内大夫行還皆不書至，異于公也，今執而見釋，更以書至見義。」杜本二《傳》「大夫不致，執則致」立説。○《公羊》有叔孫字。




婼至自晉，

二《傳》以此爲一事再見，先卒後名。《傳》以不氏爲貶之。


 尊晉也。

《曲禮》言自卑而尊人，自貶必有所尊。此爲尊晉。逆女不氏，爲尊夫人。




夏，五月，乙未，朔，日有食之。

梓慎曰：「將水。」昭子曰：「旱也。日過分而陽猶不克，克必甚，能無旱乎？陽不克莫，將積聚也。」

《春秋》日食以六月爲重，故三書用幣以牲，一見九月、兩見六月，餘則否。十七年六月日食又明之，以四月陽盛，當二分之中，既同道，又陽盛陰微，日食故爲大災。據《經》重陽月，《傳》有明文，則分至不爲災之説，實古義也。二《傳》偶闕。




秋，八月，大雩。

旱也。

丁酉，杞伯郁釐卒。

郁，《公》作「鬱」。




冬，吴滅巢。

楚子爲舟師，以略吴疆。吴人踵楚

 ，而邊人不備，遂滅巢。

巢，徐州國，楚屬也。前射殺吴子，故此滅之。


 及鍾離而還。

不書鍾離，舉重也。




葬杞平公。

二十有五年，春，叔孫婼如宋。

叔孫婼聘于宋。季公若之姊爲小邾夫人，生宋元夫人，生子，以妻季平子。昭子如宋聘，且逆之。公若從，謂曹氏勿與，魯將逐之。

夏，叔詣會晉趙鞅、宋樂大心、衛北宫喜、鄭游吉、曹人、邾人、滕人、薛人、小邾人于黄父。

曹以下稱人者，曹、莒、邾無大夫。無大夫有三例：楚、秦、吴新方伯無大夫，《經》見大夫不氏，此卒正

 上等例；滕、薛、杞全無大夫，此卒正下等例。○詣，二《傳》作「倪」。大心，《公》作「世心」。




會于黄父，謀王室也。

言謀王室，見諸侯尊周，著之也。




有鸜鵒來巢。

《考工記·序》：鸜鵒不踰濟，地勢使然。《列子》亦同。




書所無也。

《穀梁》：「一有一亡曰有。來者，來中國也。」《公羊》：「宜穴又巢也。」言來巢，中外一家，以一隅言爲異，以大地言則爲常。○鸜，《公》作「鸛」。即今動物學。




秋，七月，上辛，大雩。季辛，又雩。

書再雩，

《穀梁》：「季，有中之辭。又，有繼之辭也。」按，上辛在朔，季辛在念，相去二十日。


 旱甚也。

《公羊》：「又雩者，非雩也，聚衆以逐季氏。」以爲旱甚者，託詞也。




九月，己亥，公孫于齊，次于陽州。

凡君奔皆臣下逐之，以自奔爲文，不使臣加乎君也。日者，大事。三家專政，卒致逐君。陽州，齊地。爲大夫所止，不得見齊君，故以次言之。書此見大夫之專政矣。○己亥，《穀》作「乙亥」。陽，《公》作「楊」。




齊侯將唁公于平陰，公先至于野井。

《集解》：「齊侯來唁公，公不敢遠勞，故逆之，往至野井。」




齊侯唁公于野井。

野井，齊地。與沓、棐同，故不言來。




書曰「公孫于齊，次于陽州，齊侯唁公于野井」，

《穀梁》：「弔失國曰唁，唁公不得入乎魯也。」


 禮也。

冬，十月，戊辰，叔孫婼卒。

君在外不卒大夫，卒者，爲謀納公也。




十月，辛酉，昭子齊于其寢，使祝宗祈死。戊辰，卒。

《世家》：「齊高張曰：『叔孫昭子求納其君，無病而死。』」




十有一月，己亥，宋公佐卒于曲棘。

諸侯卒于封内不地，地者，謀納公也。




宋元公將爲公故如晉。己亥，卒于曲棘。

諸侯求納公者衆矣。獨言晉、齊、宋、大國也，言之以爲公榮。其餘不言，隱見例也。




十有二月，齊侯取鄆。

鄆，《公》作「運」。




十二月，庚辰，齊侯圍鄆。

實圍而取之，不書圍，使如鄆人自服，不成圍，非實事也。




二十有六年，春，王正月，葬宋元公。

《集解》：「三月而葬，速。」




葬宋元公，如先君，

元公請自下于先君，故月之。


 禮也。

應上《傳》言。




三月，公至自齊，居于鄆。

言居者，如以鄆爲國然。天子無外，出言居，諸侯于其封内亦言居。此言居者，鄆在境内也。




言魯地也。

鄆者，内邑也；乾侯，外邑也。故公在鄆言居，與乾侯異。公次陽州，其以齊致者，以齊侯見公，可以言齊也。至者，致于國都之文。在外致者，臣子之義，不外公也。




夏，公圍城。

非國而曰圍，大公也。言圍不言取，不能取也。




齊師圍成。

《集解》：「不書齊師，帥賤衆少，重在公。」




秋，公會齊侯、莒子、邾子、杞伯，盟于鄟陵。

鄟。《公》作「專」。




盟于鄟陵，謀納公也。

盟納不日者，不能納也，譏在四國也。目公者，公之意不遂也。




公至自會，居于鄆。

《穀梁》：「公在外，至自會，道義不外公也。」公不得入，故仍居于鄆。至自會者，内辭也。在外而至會，不外公也。入國乃至，在鄆至者，不外公也。




九月，庚申，楚子居卒。

居者，棄疾也。前名棄疾，後名熊居，是二名也。中國不言二名，楚言二名，《傳》曰「名從主人，物從中國」，此中外繙譯例。○《春秋》譏二名，二名非禮也。《異義》：「《公羊》説譏二名謂二字作名，若魏曼多、仲孫何忌。本《傳》説二名謂楚公子棄疾即位後改爲熊居，是二名。」案，文、武賢臣有散宜生、蘇忿生，是《公羊》説不如本《傳》。




楚平王卒，乃立昭王。

冬，十月，天王入于成周。

《公羊》：「成周者何？東周也。」言入爲篡辭，言天王入，不嫌也。天王，敬王也。子朝殺猛，晉會諸侯迎敬王，從狄泉入于成周。




癸酉，王入于成周。

《春秋》存西京，此曷爲有國辭？東都也，天子巡狩在東都，故有國辭。


 甲戌，盟于襄宫。晉師使成公般戍周而還。十二月，癸未，王入于莊宫。

尹氏、召伯、毛伯以王子朝奔楚。

王子朝及召氏之族、毛伯得、尹氏固、南宫嚚奉周之典籍以奔楚。

詳録周事者，見子朝爲亂之本末也。不言出者，天子子弟從子朝録之，未有國也。有國者乃言出，從其私土出之也。




二十有七年，春，公如齊。

公至自齊，居于鄆。

處于鄆， 

《經》言居，《傳》言處，以處釋居也。


 言在外也。

《穀梁》：「公在外也。」在外存公，故言居。天子諸侯在外不敢外之，言居而已，天王出居于鄭，公居于鄆是也。所爲未踰竟，若踰竟則言「次」，次于乾侯是也。




夏，四月，吴弑其君僚。

稱國以弑者，狄之也。




光伏甲于堀室而享王。
 諸置劍于魚中以進，抽劍刺王，鈹交于胸，遂弑王。

不言闔廬弑者，吴無大夫，不從稱人之例。時吴未進，且係惡事，故不稱人，狄之也。




楚殺其大夫郤宛。

令尹炮之，盡滅郤氏之族黨。

楚殺大夫不論有罪無罪皆不稱人。宛，楚賢大夫，聽讒殺之，楚禍起矣。




秋，晉士鞅、宋樂祁犂、衛北宫喜、曹人、邾人、滕人會于扈。

齊主鄟陵，晉主扈，有中分之義。彼譏齊，此譏晉；彼四國，此六國，互文見例。




會于扈，令戍周，

亂已五年，今乃戍之。


 且謀納公也。

因范獻子取貨于季孫，以致前後皆不克納，大夫之專也。




冬，十月，曹伯午卒。

《曹世家》：「悼公朝宋，囚之，遂卒于宋。」不日，在外也。不言于宋，爲曹諱也。




邾快來奔。

邾無命卿，在盟會稱人，言快，從内録之也。《春秋》名分最嚴，例有一定，凡不書大夫國，無論何事通不見《經》，如滕、薛、杞、小邾通不見，可見者乃見，舊説皆誤。卒正邾以上見大夫，以下三國無大夫，卒正大小之分在是也。




公如齊。

冬，公如齊。

公兩入齊，一盟鄟陵，齊不克納而復求晉。晉亦不克納，三國之大夫專也。


 齊侯請饗之。

公至自齊，居于鄆。

公在外二年四致，因會齊侯不能納，再計求晉，故下言如晉。




二十有八年，春，王三月，葬曹悼公。

公如晉，次于乾侯。

一會再如不克納，乃遠求晉。言次，未如也。未如而曰如，致公意也。




公如晉，將如乾侯。

晉地也。言次于乾侯，與至河乃復相起，再見公不得入，季孫爲之也。○《釋例》：「次乾侯非爲用師。」


 使請逆于晉。晉人使公復于竟，而後逆之。

夏，四月，丙戌，鄭伯寧卒。

六月，葬鄭定公。

三月而葬，速。方伯月葬，與滕相比而見。




秋，七月，癸巳，滕子寧卒。

冬，葬滕悼公。

日卒時葬，小國正例。以鄭相比，尊卑不同也。




二十有九年，春，公至自乾侯，居于鄆。

在外存公，正月當之。公在乾侯，有鄆可居，故不存公，起下鄆潰。○不以晉致者，不見晉君也。




齊侯使高張來唁公。

前已唁矣，此復唁者何？非唁公，來謝公也，齊不爲公謀者，因不喜其如晉，又不忍言絶，故託之唁。自是公不求齊矣。言來者，居鄆，從國内辭也。




齊侯使高張來唁公，

《穀梁》：「唁公不得入乎魯也。」


 稱主君。

服曰：「大夫稱主，比公于大夫，故稱主君。」


 子家曰：「齊卑君矣，君祗辱焉。」

公如晉，次于乾侯。

再言次。




公如乾侯。

再言如，皆不得入齊。晉之大夫亦專，譏大夫，並譏公也。




夏，四月，庚子，叔詣卒。

《穀梁》：「季孫意如曰：『叔倪無病而死。此皆無公也，是天命也，非我罪也。』」




秋，七月。

冬，十月，鄆潰。

《公羊》：「邑不言潰，此其言潰何？郛之也。曷爲郛之？君存焉爾。」按，君存句《公羊》數見，此條爲正，餘皆先師推以説之。《傳》于内言居，外諸侯不言居。言居，則鄆從國辭，故曰「潰」。




三十年，春，王正月，公在乾侯。 

《穀梁》：「中國不存公。存公，故也。」




不先書鄆與乾侯，

謂鄆未潰已前而言，正月不存公，至此乃正月存公，以爲常也。


 非公，

公不得于鄆民，故鄆潰。不言自鄆者，非公失鄆也。


 且徵過也。

在鄆猶在内，故書居。正月不存公， 《傳》言魯地，言在外是也。今鄆已潰，居乾侯不在封内，故書「在」以存之。不言公自鄆孫于晉者，非公不得鄆之民心。若言公自鄆奔，是顯著公過，故不言自鄆。




夏，六月，庚辰，晉侯去疾卒。

晉頃公卒。

頃公以十六年立，惟一見士鞅來聘。荀吴、士鞅、趙鞅四見，權在大夫也。




秋，八月，葬晉頃公。

二月而葬，失禮。晉五書葬，一曰四月，故齊葬以日爲正，晉葬以月爲正，如吴、楚卒之相比。




八月，葬。

不日，失伯也。


 鄭游吉弔，且送葬。

如歸含且賵。一卿兼二事，非禮。


 魏獻子使士景伯詰之曰：「悼公之喪，子西弔，子蟜送葬，

大國當卿弔、君送葬，二卿弔葬已爲不及禮，但係二人。此專責其一人兼使。


 今吾子無貳，何故？」

一人兼二使。


 對曰：「諸侯所以歸晉君，禮也。先王之制：諸侯之喪，士弔，大夫送葬；

以大國行于小國之禮言晉之于鄭也。


 惟嘉好、聘享、三軍之事于是乎使卿。

晉卿見《經》，皆在此類，弔葬不書卿。


 晉之喪事，敝邑之閒，

此言鄭之于晉，以小事大之制。


 先君有所助執紼矣。

閒則君曾送葬，此于禮爲正。


 若其不閒，雖士、大夫，

謂如大國士弔，大夫送葬之制。


 有所不獲數矣。大國之惠，亦慶其加，而不討其乏，明厎其情，取備而已。」

冬， 十有二月，吴滅徐。徐子章羽

 奔楚。

徐，州舉也。荆後稱楚，徐不變者，荆爲楚封，蔡爲方伯、徐乃卒正。小國月者，新置九州不以夷狄待之。徐舊附楚，故吴滅之。吴滅人國，亦狄之。章禹，名，失地君也。○禹，《穀》作「羽」。




吴子執鍾吾子，遂伐徐。己卯，滅徐。徐子章禹斷其髮，攜其夫人以逆吴子。吴子唁而送之，使其邇臣從之，遂奔楚。楚沈尹戌帥師救徐，弗及。遂城夷，使徐子處之。

三十有一年，春，王正月，公在乾侯。

言不能外内

 也。

《傳》：「載書曰：無通内外。」《傳》于失國君皆以内外爲言，所謂「外主」、「内主」。「不能于外」，故在乾侯；不能于内，故失鄆。




季孫意如會晉荀躒于適歷。

言會，起受賂，同惡相濟，不待貶絶而罪惡見。○躒，二《傳》作「櫟」。




晉侯將以師納公，

言將納者，不能納。晉大夫亦專也。


 季孫意如會晉荀躒于適歷。

言會，見晉、魯大夫皆專，傷無伯也。




夏，四月，丁巳，薛伯穀卒。

自莊至此百五十年乃卒，莊世不日、不名，此日而名，正卒也。滕正卒以後皆日，薛自此正卒以後皆時，辟與滕同也。《春秋》于同等中細分大小，所以别嫌明微也。




同盟，故書。

用同盟之禮，乃有名。




晉侯使荀躒唁公于乾侯。

夏，四月，季孫從知伯如乾侯。荀躒以晉侯之命唁公。

方會意如，即來會公，明爲意如謝公也。不言來者，乾侯晉地。與高張事同，高張言來，此不言來者，乾侯在外也。




秋，葬薛獻公。

日卒時葬，卒正正例也。




冬，黑肱以濫來奔。

服云：邾本附庸三十里國，五分爲六里國，後升爲卒正。○肱，《公》作「弓」。




邾黑肱以濫來奔。

《經》無邾，《傳》言邾，所謂口繫也。


 賤而書名，

先儒説莒、邾無命卿，在盟會稱人，今乃以名見。


 重地故也。

快不以地亦書名。卒正大夫從内言之得有名。師以地爲説，謂以地惡事，不比常來。三叛意求不書，而《春秋》著其實，特見以地之罪。


 君子曰：「名之不可不慎也如是，

《春秋》正名之書，故二《傳》皆有正名説。


 夫有所有名，而不如其已。

事有美惡，善欲其著，惡不如掩。二《傳》主惡以外，自善以内，惡名有不如無。


 以地叛，雖賤，

人既賤，事又惡，以不書爲幸。


 必書地

書以著地，其惡詳矣。


 以名其人，

著其惡名。


 終爲不義，弗可滅已。

著其事，詳其名，一字之誅嚴于斧鉞。《孟子》：「雖孝子慈孫，百世不能改也。」


 是故君子動則思禮，行則思義，不爲利回，不爲義疚。

二十年《傳》：「君子不食姦，不受亂，不爲利疚于回，不以回待人，不蓋不義，不犯非禮。」


 或求名而不得，

善事以得爲名，美事未盡不書其名，如齊桓救邢書「齊人」是也。此説大例，不專言齊豹。


 或欲蓋而名章，

三叛惡事，以不名爲幸免，而《春秋》名之。


 懲不義也。

名不名以義爲斷。


 齊豹爲衛司寇，守嗣大夫，作而不義，

齊豹非善事。


 其書爲盜；

盜殺衛縶。


 邾庶其、莒牟夷、邾黑肱以土地出，求食而已，不求其名，

事惡情迫，本不欲名，而《春秋》著之。


 賤而必書。

不名有二等：善事不名，一也；惡事書盜以罪之，二也。但不名猶爲小惡，至于書盜，比僅不名之罪尤深，故齊豹與不名者爲更重。


 此二物者，

名、不名二例。


 所以懲肆

齊豹。


 而去貪也。

三叛人。


 若艱難其身，以險危大人，

此非善事。


 而有名章徹，

有名，謂不書盜。


 攻難之士將奔走之；

勇士輕生。不以盜絶之，則任俠之風長矣。


 若竊邑叛君以徼大利而無名，

以地適敵，因得尊貴之，是徼利。


 貪冒之民將置力焉。

貪夫徇利，無所不至。


 是以《春秋》書齊豹曰『盜』、

不僅不名，更絶以盜。


 三叛人名

 ，

服云：「三叛不數小邾射，獲麟後爲弟子所記。」


 以懲不義，數惡無禮，其善志也。故曰：《春秋》之稱

《傳》因書盜、書名乃言稱例，謂子、字、名、氏、人、盜、閽之稱，不指全書義例而言。


 微而顯，

微、顯對文，《中庸》「之微」「之顯」，即二《傳》隱著之例。《公羊》云：「其尊卑也微。」謂不顯著之謂也。《春秋》名號散見，其表識其微，合觀之則甚顯著，不惟子字名氏而已。即齊豹、三叛，比屬以觀，其義甚顯。一師補足其説，以爲志而晦，《中庸》所謂「費而隱」也。


 婉而辨。

婉謂其文宛約，辨者，其説詳盡。所書名號，尊卑詳略，單義孤文，可謂婉矣，合觀乃見其辨。言立文雖婉，而其義甚詳，辨即成傳成章也。一師又補其説，以爲「盡而不汙」，盡與婉對文，汙謂暴揚淺露也。


 上之人能使昭明，

謂後之王者能用《春秋》之法，以爲人才進退。


 善人勸焉，淫人懼焉，

《成傳》「懲惡而勸善」，合此皆爲褒貶例説。善者進之，惡者退之，足以勸善懲惡也。


 是以君子貴之。」

此《傳》爲微言例。本《傳》與《成傳》詳略不同，蓋一爲先師，一爲後師，相傳既久，續有推補，故彼此互異。《公羊》昭十二年引孔子，與《孟子》不同；《穀梁》定元年引沈子語與《公羊》小異，先師口説相傳，後乃以意著之竹帛。《公羊》言七等，與《孟子》言四等同；《穀梁》言四時田，劉子言歲三田，皆同其説，而文字不能相同。




十有二月，辛亥，朔，日有食之。

日有食之。

三十有二年，春，王正月，公在乾侯。取闞。

闞，邾邑也。二十六年三月，公居于鄆，夏，公圍成。此不言公，亦内取也。




言不能外内

 ，又不能用其人也。

謂不能用人，故所有之闞爲季氏奪之。按，從上公圍成推之，則闞當爲公所取。




夏，吴伐越。

始用師于越也，

吴、越交兵之始。吴、越相敗不志，此言吴伐越，吴滅之先見也。吴滅于越，故書其事，以爲不忍小忿者戒。




秋，七月。

冬，仲孫何忌會晉韓不信、齊高張、宋仲幾、衛世叔申、鄭國參、曹人、莒人、薛人、杞人、小邾人城成周。

《穀梁》：「天子微，諸侯不享覲，天子之在者，惟祭與號。故諸侯之大夫相帥以城之，此變之正也。」○世叔，《穀》作「大叔」。「莒人」下二《傳》有「邾人」。




天子曰：「天降禍于周，俾我兄弟竝有亂心，

《經》書王室亂，有王子朝事。


 以爲伯父憂。

晉爲二伯同姓，故稱伯父。


 我一二親昵甥舅，不遑啟處，

異姓諸侯皆不自安。


 于今十年，

二十二年天王崩，遂亂，至今十年。


 勤戍五年。

二十七年會扈，令戍周。


 伯父若肆大惠，復二文之業，

文侯仇與文公重耳。


 弛周室之憂，徼文、武之福，以固盟主，宣昭令名，則余一人有大願矣。昔成王合諸侯城成周，以爲東都，

以成周爲東都，仍以存西京爲主，東都如行在。


 崇文德焉。今我欲徼福，假靈于成王，修成周之城，俾戍人無勤，諸侯用寧，蝥賊遠屏，晉之力也。其委諸伯父，

二伯稱伯父。


 使

 伯父實重圖之！」冬，十一月，晉魏舒、韓不信如京師，

言京師，從正稱。


 合諸侯之大夫于狄泉，尋盟，且令城成周。韓簡子臨之，以爲成命。

十有二月，己未，公薨于乾侯。

書曰「公薨于乾侯」，

據不言宫寢。


 言失其所也。

在外以地致，不曰寢。不地晉而言乾侯者，國之也。






注
 　疆：原作「彊」，據《左傳》改。



注
 　易：原脱，據文意補。



注
 　立寵姬宋：原作「用之家」，據《史記·燕世家》改。



注
 　宋：原無，據《史記·燕世家》補。



注
 　「盟」下原衍「于」，據《左傳》删。



注
 　卯：原脱，據《左傳》補。



注
 　季氏盡徵之：原脱，據《左傳》補。



注
 　故：原作「國」，據文意改。



注
 　代：原作「伐」，據文意改。



注
 　能行：原作「弱行」，據《左傳》改。



注
 　公子招：原脱，據《左傳》補。



注
 　楚：原作「陳」，據文意改。



注
 　讒：原作「纔」，據文意改。



注
 　以上八字原脱，據《左傳》補。



注
 　于：原脱，據《左傳》補。



注
 　雩：原作「雪」，據本年經文改。



注
 　子：原作「于」，據《左傳》改。



注
 　四月：原作「六月」，據《左傳》改。



注
 　是謂：原作「謂之」，據《左傳》改。



注
 　情：原誤作「清」，據文意改。



注
 　以上八字原脱，據《左傳》補。



注
 　單：原脱，據《左傳》補。



注
 　畤：原作「峙」，據《左傳》改。



注
 　焦：原作「郊」，據《左傳》改。



注
 　婼：原作「舍」，據《左傳》改。



注
 　月：原作「日」，據《左傳》杜預注改。



注
 　婼：原作「舍」，據《左傳》改。



注
 　「敗」後原衍一「獲」字，據文意删。



注
 　者也：原脱「者」，據《穀梁傳》補。



注
 　何也：原脱，據《穀梁傳》補。



注
 　楚：原作「吴」，據《左傳》改。



注
 　「卒正」下原衍一「正」字，據文意删。



注
 　章羽：原作「章禹」，據《左傳》改。



注
 　外内：原作「内外」，據《左傳》乙。



注
 　名：原作「民」，據《左傳》改。



注
 　外内：原作「内外」，據《左傳》乙。



注
 　使：原作「便」，據《左傳》改。







春秋左氏古經説義疏卷十一






定公 


無正始。







元年，春，王。

《穀梁》：「不言正月，定無正也。定之無正何也？昭公之終非正終也，定之始非正始也。昭無正終，故定無正始。不言即位，喪在外也。」




三月，晉人

 執宋仲幾于京師。

歸于京師，伯討也。執于京師，惡其執人于尊者之側。稱人，貶也。




乃執仲幾以歸。

先執以歸于晉。


 三月，歸諸京師。 

《公羊》：「仲幾之罪何？不衰城也。」據執在正月狄泉會時，先歸晉，後歸京師，三月始釋。仲幾從晉還宋，道由京師，《經》乃以初執爲言，執人于天子側，執、釋不由天子，不可言，故異其文，以尊天子。○京師者，成周也。不曰成周，城乃言成周，歸則言京師。




夏，六月，癸亥，公之喪至自乾侯。

日者，如初喪始死之儀，故亦五日而殯。未殯前以生禮事之，既殯後以鬼道事之，人鬼之分，一決于此。定下亦言公，一年二君也，因定早即位，昭已踰年，故可言，實則一年不二君。




夏，叔孫成子逆公之喪于乾侯。六月，癸亥，公之喪至自乾侯。

不言叔孫逆者，未殯前猶稱公，舉上之辭也。




戊辰，公即位。

殯後即位，故日，詳《顧命》。嗣君當于尸柩前奉命而立，以明受授。先是公喪在外，定公無所稟承，不與繼立，必于昭殯後即位，乃爲受授之正。




公即位。

《傳》于君卒多言即位，事實也，《經》則踰年乃書。




秋，七月，癸巳，葬我君昭公。

此不葬者，季氏賊未討。葬者，討賊義已明也。




葬昭公于墓道南。

《集解》：「公在外薨，故八月乃葬，從喪至至此日一月而葬。薨在去年，不更用五月之禮。」


 孔子之爲司寇也，溝而合諸墓。

葬之墓道南，孔子乃合之，是不以禮。而《經》書「葬」，可知葬不葬不以成喪不成喪爲斷。所謂不成喪，亦如不書即位，非失道于君父，但能厚葬之，《春秋》即許其葬也。




九月，大雩。

立煬宫。

昭公出故，季平子禱于煬公。

作僖公主。日者，作主可以日計。此不日，不能以日計。立武宫日，爲變例。


 九月，立煬宫。

鄭君説：煬公，伯禽子。煬宫之立，季氏主之。喪不貳事，《春秋》譏毁泉臺、大蒐、在喪非禮、立廟，不待貶而罪惡自見。




冬，十月，隕霜殺菽。

未可以殺而殺，舉重；可殺而不殺，舉輕。此曰菽，舉重也。月以記，時不爲例者。○詳《韓子》。




二年，春，王正月。

夏，五月，壬辰，雉門及兩觀災。

先言雉門而後言兩觀，雉門尊也。何不言雉門災及兩觀災？自兩觀始，此如弑及例而小變之也。




秋，楚人伐吴。

楚囊瓦伐吴。

師敗，吴遂取巢。人者，貶也。因其致吴亡楚者，囊瓦也。




冬，十月，新作雉門及兩觀。

《公羊》：設兩觀、八佾以舞，皆天子之禮。○災由兩觀起，《經》以雉門及兩觀者，不可特言兩觀，故以雉門及之。内皆曰災，無言火者。




三年，春，王正月，公如晉，至河，乃復。

賈云：「刺緩朝見辭，失所不諱，罪已。」以下不言公如齊、晉，失諸侯也。中國弱而二伯衰，故定、哀與隱、桓同辭。○昭五至不入，亦不月，此月，如晉之終，明六卿分政，晉伯不振也。




二月，辛卯，邾子穿卒。

定、哀小國不記事，但記卒葬而已。




廢于鑪炭，爛，遂卒。

不言炭、爛，事微也。門巢、宋災，乃言所以卒之故。




夏，四月。

秋，葬邾莊公。

邾二葬皆時，小國正例。緩葬者，起其以炭、爛而卒也。




冬，仲孫何忌及邾子盟于拔。

《傳》例公侯在喪稱子。邾在喪亦稱子，不嫌從同；鄭不稱子，嫌也。○拔，《公》作枝。




盟于郯，

言及者，内爲主，有伯之辭。内盟不言及，言及，亦無伯也。


 修邾好也。

莊以下内臣不會盟小國，此何以盟邾？無伯也。與隱世盟蔑事同。○内卿可以盟卒正。已葬而盟，所譏尚輕。




四年，春，王二月，癸巳，陳侯吴卒。

此楚所立之君，稱侯者，明在喪稱子也。




三月，公會劉子、晉侯、宋公、蔡侯、衛侯、陳子、鄭伯、許男、曹伯、莒子、邾子、頓子、胡子、滕子、薛伯、杞伯、小邾子、齊國夏于召陵，侵楚。

中國盟會不序蔡，此序衛上者，喜其内服。不言伐楚者，實未伐

 也。晉卿求賂，因此愈失諸侯。以下晉無從國，終于《春秋》。○不序沈，起下蔡滅之。此諸侯累序十九國，不見者吴、秦而已。齊但召陵序七國，此序十八國，諸侯弱，故列數之。




劉文公合諸侯

《傳》：「伯合諸侯，則侯牧帥子男以見于伯。」此二伯之辭。二伯本王官爲之， 《傳》所謂「單子爲王官伯」是也。直以合諸侯歸之劉文公者，諸侯無伯，歸其事于王臣。貫平丘皆不詳，詳者，散辭也。


 于召陵，

《春秋》始終侵楚皆在召陵，見楚之强也。


 謀伐楚也。

夏，四月，庚辰，蔡公孫姓帥師滅沈，以沈子嘉歸，殺之。

日者，中國也。名者，失國也。中國滅例日。言「以」者，不宜以也。襄以下會序沈以見例。




沈人不會于召陵，

盟會以十九國爲主，以外不序。召陵不序沈本爲隱見例，特《經》見沈、頓、胡，明以小事大之義。召陵祇序頓、胡者，起沈爲蔡所滅也。


 晉人使蔡伐之。

召陵序蔡不序楚。


 夏，蔡滅沈。

沈，徐州國也。日者，中國卒正，與頓、胡同。○有伯世中國不滅國，此滅者，定、哀無伯。且蔡一滅，以見其爲方伯也。




五月，公及諸侯盟于皋鼬。

諸侯無伯，且内外皆在，不可言「同」。晉不伯，外諸侯，故以王臣攝之。○此召陵諸侯再地皋鼬，别爲盟者，辟盟劉子也。




及皋鼬，將長蔡于衛。衛侯使祝佗私于萇弘曰：「聞諸道路，不知信否。若聞蔡將先衛，信乎？」萇弘曰：「信。蔡叔，康叔之兄也，先衛，不亦可乎？」子魚曰：「以先王觀之，則尚德也。」萇弘説，告劉子，與范獻

 子謀之，乃長衛侯于盟。

會盟之序，本《傳》甚詳，衛先于蔡，與晉先于衛，皆爲後世立國際之準。




杞伯成卒于會。

不日，踰竟也。《公》：「大夫在師曰師，在會曰會。」○《杞世家》：悼公成卒，子隱公乞立。七月，隱公弟遂弑隱公而立，是爲釐公。杞弑不言者，杞不專記事

 ，略之甚，又未踰年君也。《傳》亦失載此事。




六月，葬陳惠公。

子背殯而書葬者，陳爲楚滅，復仇也。




許遷于容城。

容城，揚州域。楚四遷蔡，明楚兼四州地，所謂大國數圻也。外七州見一卒正，初在豫，以豫包兖冀也。初遷葉，荆州；再遷夷，徐州；三遷白羽，梁州；四遷容城，揚州。以一許當外四州卒正，故但序許而已。




秋，七月，公至自會。

以會至者，疑侵楚也。諸侯序愈詳而心愈散，無伯之辭。月者，危之也。




劉卷卒。

天子之卿尊與方伯同，故例卒。不常卒者，見不世不卒，卒如宿男爲一見例。因上會新卒，又有功于王室故也。○卷在會稱子者，天子之卿也。《王制》：「天子之卿受地視侯。」劉爲百里國，卷爲食禄之官，卒則當遷，不世也。




葬杞悼公。

楚人圍蔡。

平丘後不序楚侵伐鄭者，内鄭也。蔡不在同盟，故楚得治之。




秋，楚爲沈故，圍蔡。

此囊瓦之師，稱人者，貶也。楚怒蔡從晉滅沈，故圍之。




晉士鞅、衛孔圉帥師伐鮮虞。

鲜虞，兖州國。晉六卿封殖，滅以自强。晉數伐之，不序從國，此序衛，明以後晉無從國。○晉自昭二十一年至此十三年不見，此至哀十三年，共二十四年乃一見。




葬劉文公。

内諸侯不葬，葬爲一見例。○原仲稱字，見爲陳監。此稱公，寰内諸侯有臣子之辭也。




冬，十有一月，庚午，蔡侯以吴子及楚人戰于柏舉，楚師敗績。

言「以」者，明吴之憂中國，特稱子進之。楚稱人者，方進吴，故貶楚也。




蔡侯、吴子、唐侯伐楚。

不序唐者，例不見《經》。既言以吴子，不可言以唐侯，又不可言蔡、唐同以吴子。


 二師

 陳于柏舉，吴師大敗之。

楚囊瓦出奔鄭。

言出奔，惡囊瓦也。臨難出奔，直書其事而罪惡自見。




子常奔鄭。

定、哀鄭與楚無兵事，《傳》亦無往來文。




庚辰，吴入郢。

以言子，入言吴，反其狄道也，以班楚宫，亂男女之防。言入不言滅者，楚昭賢，《春秋》存楚，故不以吴滅之。




以班處宫。

《越絶書》：「子胥妻昭王母。」故《春秋》狄吴。○郢，二《傳》作楚。王應麟

 云：「楚昭出奔猶有君，申包胥求救猶有臣，故不言楚。」




五年，春，王三月，辛亥，朔，日有食之。

夏，歸粟于蔡。

蔡棄楚從中國，見。昭以前不專記事，從楚

 乃見。




歸粟于蔡，以周亟，矜無資。

《公羊》：「諸侯歸之。離至不可得而序，故言我也。」




於越入吴。

《漢書·貨殖傳》作「于越」。于越者，未能以名通；越者，許其以名通。故惡事稱于越，善事乃稱越。




越

越在揚州，爲吴屬國，故遲見《經》，不記卒。據《哀傳》，越後爲伯，《經》但以揚州待之。


 入吴，

《春秋》楚詳于吴，以楚强，吴又遠隔于徐，化之難，故于定、哀乃詳之。梁近西京，徐近魯，故略之，以其易治也。


 吴在楚也。

六月，丙申，季孫意如卒。

意如惡，其卒之何？見君臣之禮也。并起下斯圍鄆，見當時無喪服，故不去官。




季平子行東野，還，未至。丙申，

何休：「日與不日爲遠近辭。《穀梁》益師惡而不日，則公子牙及意如何以日？釋曰：牙，莊公弟，不言弟則惡明，故不假去日；意如，定公所不惡，故亦書日。」


 卒于房。

房不地者，大夫卒，不踰竟，故不地。○顧炎武云：房即防。




秋，七月，壬子，叔孫不敢卒。

冬，晉士鞅帥師圍鮮虞。

四言伐鮮虞，一言圍。六卿專，故失諸侯，所以見伯之衰也。




晉士鞅圍鮮虞，

記晉圍伐，見大國數圻之義。


 報觀虎之役也。

事見前。




六年，春，王正月，癸亥，鄭游速帥師滅許，以許男斯歸。

中國不言滅；言滅者，定世無伯。鄭一滅國，爲方伯之辭。許已遷于容城，言滅者，是遷後更歸于舊許，故鄭滅之。○速，《公》作「遫」。




春，鄭滅許，

自隱世齊、鄭入許、兵連禍結，至此乃滅，一事之始終也。


 因楚敗也。

許已滅矣，何以下復見許男？不與楚封，故言滅。日者，許中國。名者，失地，絶之也。




二月，公侵鄭。

《傳》「不假道于衛」，故月以危之。




公侵鄭，取匡，

不言，略之。


 爲晉討鄭之伐胥靡也。

胥靡，匡地，事見下《傳》。○宣以下不言公侵伐者，權在大夫也，此言公侵何？政在陪臣，故歸其事于諸侯，事愈亂，而文愈治也。




公至自侵鄭。

《傳》公不在師，而以公致者，歸征伐于諸侯也。侵月而致不月，得文子之諫而不危也。




夏，季孫斯、仲孫何忌如晉。

大夫使聘，見賓不見介，舉重也。兼言者，見大夫專政，同受制于家臣也。○《公羊疏》：古本無「何」字，有者誤。《穀梁》及賈注皆無「何」字。




季桓子如晉，

言如晉，見世卿不行三年喪，三年喪，君不呼其門，此《春秋》之新制也。


 獻鄭俘也。

中國不獻俘，獻俘非禮。


 陽虎强使孟懿子報夫人之幣。

季孫獻俘，孟孫報幣，本二事，晉人兼享，故并書之。




秋，晉人執宋行人樂祁犁。

《傳》：「范獻子惡其主趙氏，又有獻納，故言于晉侯而執之。」晉六卿執政，各分黨羽，無志諸侯。




乃執樂祁。

《傳》八年歸之，卒于太行山，晉人止其尸以求成焉。




冬，城中城。

再城中城，言非外民也。




季孫斯、仲孫忌帥師圍鄆。

圍鄆者，鄆爲齊所取。以師圍之，不得志，故下有歸鄆之事。




七年，春，王正月。

夏，四月。

秋，齊侯、鄭伯盟于鹹，

鄭與齊列數，不從晉者，齊强，晉失伯。同盟不只鄭，舉鄭以見其餘也。




齊侯、鄭伯盟于鹹，徵會于衛。

鹹，内邑。齊、鄭盟者，齊謀徵衛也。外離盟不書，此書，見定、哀與隱、桓同辭。故文如隱三年石門之盟。




齊人執衛行人北宫結以侵衛。

衛欲叛晉，相謀而行。




衛侯欲叛晉，

衛篤從晉，因六卿亂政，欲改從齊。


 諸大夫不可。

結不在此數。


 使北宫結如齊，而私于齊侯曰：「執結以侵我。」

執使見伐，欲以説于晉也。


 齊侯從之。

故書「侵」。




齊侯、衛侯盟于沙。

因侵而盟，衛叛晉故也。下士鞅

 伐衛，討此盟也。○沙，衛地，《公》作「沙澤」。




乃盟于瑣。

衛侯盟者，齊得衛也。外離盟莊以下不書，書者，三世異辭也。




大雩。

齊國夏帥師伐我西鄙。

昭世齊不伐我，此言伐我者，陽虎之禍也。




齊國夏伐我。虎懼，乃還，不敗。

《集解》：「言陪臣强，能自相制，故不敗也。」




九月，大雩。

冬，十月。

八年，春，王正月，公侵齊。

兵事不日者，不可以日計。




公侵齊，

此侵以陽虎主之，政不在大夫，故以公主之，恃晉以報西鄙之役也。


 門于陽州。

公至自侵齊。

此不月者，爲下再侵月地。




二月，公侵齊。

至昭世如齊，以後無如齊之文，齊之失伯久矣，且連月侵之，見陽虎之專也。




公侵齊，攻廪丘之郛。

三月兩侵兩致皆月者，危之也。




三月，公至自侵齊。

賈云：「還至不月，爲曹伯卒月。」此日月蒙上之説，誤。《穀梁》以本事卒者乃蒙上。○陪臣執命，三月再侵齊，月以危之也。




曹伯露卒。

弑，不書，略之也。




夏，齊國夏帥師伐我西鄙。

《傳》言國、高，《經》但書國夏，舉重也。《傳》「有天子之二守國、高在」。國在前爲上卿，高爲中卿，舉此以見尊卑之例。




齊國夏、高張伐我西鄙。

莊以下言鄙，此亦言鄙，定之始也。




公會晉師于瓦。

瓦，衛地。齊伐我，晉來救，因會于瓦，謀拒齊。諸侯從齊者衆，故獨會公也。




晉士鞅、趙鞅、荀寅救我，

見三帥者，大國三軍之辭。


 公會晉師于瓦。

此三帥之師目晉師。不言三帥者，公不會大夫之辭也。




公至自瓦。

《傳》例，特相會往來稱地，讓事也。此《公羊》「離不言會」之説也。三國以上乃言會，離會則以地致，不言會也。




秋，七月，戊辰，陳侯柳卒。

此卒于吴，不言者，閔之也。《春秋》夷狄楚大吴小，《經》以蔡屬楚、陳屬吴，而陳貴于蔡。可以言蔡卒于楚，不可言陳卒于吴，諱之深也。




晉士鞅帥師侵鄭，遂侵衛。

與齊争諸侯，報前伐也。○士，《公》作「趙」。




晉士鞅會成桓公

不言成桓公，略之也。


 侵鄭，圍蟲牢，

不言圍，亦略之也。


 報伊闕也。

六年鄭伐周闕外，晉爲周報之。


 遂侵衛。

衛因鄟澤事叛晉，晉請改盟，弗許，故侵之。




葬曹靖公。

曹九卒九葬，始卒日，起卒正之長也；以下不日，從正例，以明卒正不日，書日者，進之也。




九月，葬陳懷公。

大國葬例月。二月葬，譏不及時。時月相比，尊卑之義也。




季孫斯、仲孫何忌帥師侵衛。

受趙鞅命而侵衛。季孫逐君，晉大夫佐之，故聽命抗齊。




九月，師侵衛，

《傳》有月，《經》無者，侵不以月爲例。


 晉故也。

列數大夫，見三軍之制，次國二軍。侵衛者，助趙鞅也。




冬，衛侯、鄭伯盟于曲濮。

曲濮，衛地。衛、鄭因晉侵，同盟從齊抗趙鞅。時六卿專權，故諸侯叛晉。○外方伯盟不書，此書，爲無伯之時，故方伯相盟也。




從祀先公。

服云：「自躋僖公後，昭穆皆逆。」此不言祭祀者，見不再見。不斥言閔、僖者，諱之，以從祀者言之也。




陽虎欲去三桓。冬，十月，順祀先公而祈焉。

「順」即解《經》之「從」字，躋僖公，《傳》以爲逆祀，故以順解從字。


 辛卯，禘于僖公。

此非善事，陽虎主之也。特禘僖公，所以明順祀之義。




盜竊寶玉、大弓。

《傳》曰：「竊賄爲盜。」陪臣不可稱名氏，又内不稱人，故以盜目之。《傳》説齊豹稱盜與此略同。




陽氏敗，陽虎説甲如公宫，

虎專季氏，季氏專魯故也。


 取寶玉、大弓

非其所有而取，故《經》目竊。


 以出。陽虎入于讙、陽關以叛。

内叛不書，外叛書，此内外例也。家臣不書，尤略之。




九年，春，王正月。

夏，四月，戊申，鄭伯蠆卒。

是時六卿强，侵奪鄭，鄭遂弱。卒皆日，方伯也。○蠆，《公》作「囆」。




得寶玉、大弓。

夏，陽虎歸

歸者，以寶弓還我之辭。


 寶玉、大弓。

《傳》曰：「分魯公以夏后氏之璜、封父之繁弱。」鄭君謂「繁弱，封父之國爲之」。


 書曰

本虎歸之，《經》不以歸書，此《春秋》之意。


 「得」，

據獲麟言獲。


 器用也。

器用與麟有異，不能自舉，故曰得。


 凡獲

此指器物而言。


 器用曰「得」， 

弓玉器用曰得。


 得用焉曰「獲」。

「用焉」當爲「牛馬」之誤字，謂獲生物曰獲，如獲麟是也。凡獲人别爲例，如大夫生死皆曰獲，君生曰獲，死曰滅，與此不同。○《釋例》有「得獲」門。《傳》「得儁曰克」，當爲「得獲」。凡生物曰獲，言我當以力制之之辭。器用不能自立，故言得，得較獲爲易辭。




六月，葬鄭獻公。

三月葬，速。




秋，齊侯、衛侯次于五氏。

以齊伐晉，大事也，從國必多，不言者，不忍以中國伐中國也。上言齊、鄭，此言齊、衛者，亦隱見例，言衛而所包者廣矣。




齊侯伐晉夷儀。

《集解》：「不書伐者，諱伐盟主。」按，《傳》諱皆爲魯，無外諱之例。諱伐盟主，本《傳》無文，本二《傳》説。




秦伯卒。

秦以上四記卒皆時者，狄之也。




冬，葬秦哀公。

秦五記卒，以一名起其四之皆不名。昭以後三書葬者，葬則不名也。○《春秋》外州于秦最略，以近王畿，爲召公所統。《牧誓》言庸、蜀諸國，被化最早，易于治，故略之。以秦移治，與以蔡移治相同，均因其易治也。至于楚、吴，最强最遠，特即本州立牧；而稱王稱子，皆因其風俗難變，故治之不易也。




十年，春，王三月，及齊平。

昭言暨齊平，下言叔孫
 


 盟；此言「及」，下乃言公會，故以暨爲齊求之。

及齊平。

言平者，齊與我成也。據「暨」爲齊求，則「及」者我欲之也。公初事晉，此以後絶晉事齊，故言平以起之。




夏，公會齊侯于夾谷。

詳《齊世家》。夾，《公》、《穀》作頰。




公會齊侯于祝其，實夾谷。

《傳》以三百乘從齊，齊爲伯，魯賦三百乘。按，下《傳》魯賦于晉八百乘，此言三百乘，當是賦額八百乘，每出以三百乘爲數。




公至自夾谷。

不至會者，離不言會也。




晉趙鞅帥師圍衛。

晉趙鞅圍衛，

晉侯自召陵至黄池二十四年不見《經》，失政也。大夫則見士鞅、趙鞅、荀寅、士射、魏曼五人。


 報夷儀也。

齊人來歸鄆、讙、龜陰田。

田，閒田也。繫之于鄆、讙、龜陰，不使齊取邑也。言來歸者，如魯新有功，二伯奉王命以禄之也。




齊人來歸鄆、讙、龜陰之田。

我有禮而齊歸田。邾盡禮于我，三桓侵伐不遺餘力，所以惡之也。




叔孫州仇、仲孫何忌帥師圍郈。

《公》「郈」作「費」，下同。當以《傳》作「郈」爲正。




侯犯以郈叛。

史本言叛，《經》不言，故《傳》據以爲説。而《續經》有成叛文，可知不言叛，爲《經》諱之也。


 武叔懿子圍郈，弗克。

《傳》例，得獲曰克。《經》「弗克納」、「弗克葬」下皆有實事，此但云「弗克」，如克殷之義。




秋，叔孫州仇、仲孫何忌帥師圍郈。

秋，二子及齊師復圍郈，

不言齊師者，内不能討叛，借助于齊，諱之也。


 弗克。

《傳》文。




宋樂大心出奔曹。

言奔曹，起曹之所以亡也。




乃逐桐門右師。

《傳》在去年。子明譖之，宋公不察，致下有五大夫之亂。




宋公子地出奔陳。

入蕭以叛，近馬禍也。




母弟辰

辰，宋公之母弟也。


 曰：「子爲君禮，不過出竟，君必止子。」

勸其出奔以盡臣禮，公以母弟之故，必將復之。


 公子地

稱公子，與辰不同母。


 出奔陳，公弗止。

因魋之譖。


 辰爲之請，弗聽。

冬，齊侯、衛侯、鄭游速會于安甫。

三國會，齊得諸侯也。惟齊與楚記從國，晉、吴皆不記，中國之晉亦如夷狄之吴也。○安，《公》作鞌。




叔孫州仇如齊。

公不如齊、晉，無伯之辭，但記大夫如，所以定、哀之文同于隱、桓也。




武叔聘于齊。

如齊爲致郈事。




宋公之弟辰暨仲佗、石彄出奔陳。

冬，母弟辰暨仲佗、石彄出奔陳。

暨者，不得已也。辰以迋兄之故出奔，意在于反，誼屬天倫，故託爲不得已之辭，所以惡宋公也。奔陳以地，先在陳也。○五大夫出奔，詳宋亂也。大國三卿，言五大夫者，大夫尊也。《公》、《穀》「暨」下有「宋」字。




十有一年，春，宋公之弟辰及仲佗、石彄、公子地自陳入于蕭以叛。

《傳》例：諸侯納之曰歸，爲大夫例，大夫歸言自某歸，故曰諸侯納之。大夫入皆云自某入，則入亦諸侯納之也。




春，宋公母弟辰暨

《傳》作暨，《經》作及，以及見意。及者，我欲之之辭。宋公固失道，辰挾四大夫入爲亂則非，故言「及」以誅其意，不得再託于不得已之辭。


 仲佗、石彄、公子地

不以地先佗、彄者，别異于地，以明二人功過，如地先則與辰一矣。


 入于蕭

奔言辰，入目四大夫，詳録其亂也。


 以叛。

言「入」、言「叛」，皆惡辭也。何以不去弟？不去弟，所以惡宋公也。何爲以弟及兄？不以辰親叛，如辰自歸蕭，而地不與謀，自入蕭以叛者然。所以申辰之情、重地之惡，而甚宋公之罪也。




夏，四月。

秋，宋樂大心自曹入于蕭。

《集解》：「入蕭從叛人，叛可知，故不書叛。」詳録其事，著宋禍也。




樂大心從之，

不以地及辰，以地親叛，亦如辰歸蕭而地從之以叛者然。


 大爲宋患，寵向魋故也。

言此惡宋公也。




冬，及鄭平。

六年侵鄭，齊爲鄭求和，故爲此平。○及鄭平者，來盟于我也。不言來盟者，初本有盟也。




及鄭平，始叛

《集解》：「魯自僖以來世服于晉，至今而叛，故曰始。」


 晉也。

晉全失諸侯矣。前與齊盟，已從齊，再與鄭平，其義乃決。不言其人，以國與之之辭。不言鄭大夫來盟，從下文可知。




叔還如鄭蒞盟。

此魯大夫至鄭報來平也，齊已得魯、衛、鄭。不言聘者，初相成也。




十有二年，春，薛伯定卒。

薛已從正卒辭矣，此何以不日？下于滕也。定十二、哀十皆不日。




夏，葬薛襄公。

時卒、時葬，薛定例也。




叔孫州仇帥師墮郈。

《穀梁》：「墮猶取也。」據邑當言取，以其爲私邑，故言墮以别之。




仲由爲季氏宰，將墮三都，于是叔孫氏墮郈。

三都：郈、費、成也。郈，叔孫；費，季孫，成，仲孫。墮郈祗目叔孫，易辭也。




衛公孟彄帥師伐曹。

此言專兵，下言出奔，明禍本也。




夏，衛公孟彄伐曹，克郊。

不言者，略之也。




季孫斯、仲孫何忌帥師墮費。

墮費目二卿，難辭也。《春秋》書魯城亟矣。《穀梁》：「凡城之志，皆譏。」以有墮之時，求其墮而恐不能也。




季氏將墮費，

此季氏墮費，何以并言仲孫？以下圍成目公，故此見仲孫。二都已墮，成不克者，仲孫之罪，故于此見仲孫以罪之。季孫猶墮，所不可者，仲孫耳。


 公山不狃、叔孫輒帥費人以襲魯。費人北，國人追之，敗諸姑蔑。

即隱元年公與邾儀父所盟之地。


 二子奔齊，遂墮費。

已墮二都，費難于郈矣。




秋，大雩。

冬，十月，癸亥，公會齊侯，盟于黄。

黄，齊地，公如齊與盟。不言如齊，略之也。




十有一月，丙寅，朔，日有食之。

公至自黄。

不至會者，離不言會也。




十有二月，公圍成。

上二墮皆目卿，不言公、言墮不言圍，此因不能克，故目公。以爲仲孫不肯墮成，言公圍，大之也。




公至自圍成。

未踰竟，何以致？危之也。成倚齊自固，不能克，公室不復振，故危之。




冬，十二月，公圍成，弗克。

十有三年，春，齊侯、衛侯次于垂葭。

齊侯、衛侯次于垂葭，實郥氏。

次垂葭，伐晉也。不言伐晉者，傷無伯也。齊既爲伯，則晉爲方伯。齊主中國，魯、衛、鄭、晉屬之；楚主夷狄，陳、蔡、吴、秦屬之。齊、楚有從國，晉、吴無從國，奪其伯辭以歸于齊、楚，故黄池之會晉、吴無從國。




夏，築蛇淵囿。

《春秋》三言築臺，三言築囿。言臺、囿，古制也。再築者，譏不以禮也。




大蒐于比蒲。

此五年之禮也，爲明年大蒐，不得不書其本。以夏而蒐，非時，此夏田也。與昭十一年同意。恐一譏不顯，故再言之。




衛公孟彄帥師伐曹。

伐曹，《傳》不詳。衛惟襄十七年一伐曹，近無兵事，亦不至爲宋伐曹。疑二「曹」字爲「晉」字之誤，因伐衛故報之。




秋，晉趙鞅入于晉陽以叛。

七月，范氏、中行氏伐趙氏之宫，趙鞅奔晉陽。晉人圍之。

據地自守曰叛。叛，惡辭也。




冬，晉荀寅、士吉射入于朝歌以叛。

奔朝歌，以地叛也。言叛者，誅絶之罪也。罪惡已見，不再言之。凡叛而以奔書者，皆賢之，如曹公孫會、宋公弟辰是也。不然，但以叛終之，不叙後事也。




丁未，荀寅、士吉射奔朝歌。

朝歌者，衛邑也。鞅何爲入之？晉邑也。《韓非子》「晉滅邢」，則衛亦晉滅之。不言滅者，以晉爲伯，故《經》諱之。○莊世書狄伐邢，狄者，晉也。何以知之？以朝歌爲晉邑起之。以楚丘知戎爲衛，則地朝歌，可知狄爲晉，與貿戎戎晉相同。




晉趙鞅歸于晉。

服云：趙鞅入于晉陽以叛，諸侯策書「晉趙鞅以叛」，後改名志父，《春秋》仍書趙鞅。




十二月，辛未，趙鞅入于絳，盟于公宫。

同時有兩叛，一歸于公，一負固不服，《春秋》緣情定罪，可以招徠反側也。




薛弑其君比。

小國以國弑，衆弑之辭，君無道也。薛無大夫，故以國言之，此與大國稱人同例，與晉稱國不同。




十有四年，春，衛公叔戍來奔。

戍何以出？富而驕也。




衛趙陽出奔宋。

衛，二《傳》作晉，當從本《傳》。




衛侯逐公叔戍與其黨，

戍是主，趙陽乃賓。


 故趙陽奔宋，戍來奔。

二《傳》無説。衛趙氏只一見，晉有趙氏，因誤爲晉。




二月，辛巳，楚公子結、陳公孫佗人帥師滅頓。

陳不滅國，頓爲陳卒正

 ，楚因帥

 陳以滅頓。


 以頓子牂歸。

不言歸于何國者，明楚主之。日者，頓中國也。




頓子牂欲事晉，背楚而絶陳好。

間于晉、楚兩大國之間，陳又其方伯也。


 二月，楚滅頓。

晉、吴不叙從國，陳猶叙楚下，以楚爲伯。陳屬從楚，頓欲從晉叛楚，故楚、陳滅之。




夏，衛北宫結來奔。

録衛臣之奔，詳治大夫也。




夏，衛北宫結來奔，公叔戍之故也。

定世有彙序例，晉之叛者見三人，宋之叛者見五人，衛之奔者見四人。一國三卿，晉、宋猶可見大夫，衛爲次國，同時見四人，則存者亦僅矣。天下無伯，其亂至此。




五月，于越敗吴于檇李。

詳《吴世家》。




吴伐越，越子勾踐禦之，陳于檇李。

以卒之月加于敗上，見以敗卒也。○檇，《公》作醉。




吴子光卒。

闔廬傷將指，取其一屨。還，卒于陘，

將指當是足指。


 去檇李七里。

門于巢，以吴子名在「門」上，此伐越卒，何以不名在「伐」上？言門于巢，輕敵也；以戰敗而傷，如宋公、楚子，故不以卒名加于敗上也。




公會齊侯、衛侯于牽。

牽，《公》作「堅」。




晉人圍朝歌。

不書者，書以叛，後不再志。


 公會齊侯、衛侯于脾、上梁之間，

前言始叛晉，至此乃伐晉。齊伯，魯、衛、晉、鄭爲屬，此會無鄭也。


 謀救

 范、中行氏。

謀所以救之。不言救，惡其助亂臣也。




公至自會。

秋，齊侯、宋公會于洮。

洮，内地。齊、宋會，齊得宋也。




齊侯、宋公會于洮，范氏故也。

會于洮，則内與謀可知。不言内者，惡事不詳之也。




天王使石尚來歸脤。

二《傳》：脤，俎實生肉。石尚，士也。天子三公、九卿、二十七大夫、八十一元士。天子出，一公守，二公從，二公見宰周公、祭公是也；二公出，二卿守，四卿從，四卿見尹子、蘇子、劉子、單子是也；四卿出，四大夫守，八大夫從，八大夫見召伯、毛伯、榮叔、凡伯、南季、武氏、仍叔、家父是也。八大夫當有十六元士，一見石尚，卑者從略也。通佐上卿七人，下卿二十一人，上士六十三人，下士百九十人，今見宰咺、宰渠伯糾、内史叔服三人。王子見王子虎、王札子、王弟壬夫三人。監見祭伯、祭仲、祭叔、單伯、女叔、原仲、夷伯七人，而王臣之制全矣。




衛世子蒯聵出奔宋。

以世子而出奔，罪蒯聵也。




衛侯爲夫人南子召宋朝。太子乃朝夫人，夫人見其色，啼而走。太子奔宋。盡逐其黨。

入而求立，多不言奔，言奔，見蒯絶于父也。臣于君猶有待放之義，子而去父，其罪大矣。明著其奔，以見無再入之道。




衛公孟彄出奔鄭。

上已見三大夫奔，并此爲四：公叔戍、趙陽、北宫結、公孟彄，所謂「靈公無道」也。




故公孟彄出奔鄭，

凡言奔，見大夫不能保其宗廟，故譏之。


 自鄭奔齊。

公孟初奔鄭，奔齊不書。而哀十年自齊歸衛，直言齊者。言自齊，則可知復奔也，非如鄭詹之比。




宋公之弟辰自蕭來奔。

叛者五大夫，奔獨言辰者，赦辰也。四大夫不見，但言以叛者則不見，再見者皆誅絶之罪。叛而再以奔見，亦緩追逸賊之説。○叛以後出奔，與曹公孫會同。不言大夫，略之也。




大蒐于比蒲。

《刑法志》：方伯五年一大簡車徒。比年再簡，非禮。冬非蒐之正也，冬有蒐，書者，爲下會公。




邾子來會公。

此因蒐事來會，非朝也。大蒐者，凡一州之國皆至。晉治兵邾南，甲車四千乘，亦此禮。一州會者多矣，何以但叙邾？内事恒目邾。此言會，下言朝，明非朝也。蕭叔來朝，公雖在外，然以朝事至，故以朝書之。




城莒父及霄。

莒父、霄，二邑也。書莒父者，言取于莒也。及者，以大及小也。○此年無「冬」字，當是脱佚。




十有五年，春，王正月，邾子來朝。

上言會，此言朝，以朝事來也。方會又朝，事魯至矣。夏又來奔喪，不失事大之禮。而三桓貪地，自哀元以後侵伐不已，蓋傷之也。




邾隱公來朝。

朝不月，此何以月？見正月之朝也。


 子貢曰：「今正月相朝，而皆不度。」

據子貢獨標正月，上方會，此又朝，然則正月之朝如今之年禮，諸侯近者每年當一至。書此爲見年禮，且爲子貢觀禮記也。




鼷鼠食郊牛，牛死。改卜牛。

《公羊》：「不言所食，漫也。」漫者，徧食其身，災，不敬也。不舉牛死爲重，復舉食者，内災甚矣。録内不言火是也。




二月，辛丑，楚子滅胡。

胡，中國也。二伯相争，夷狄數滅中國，閔之也。




以胡子豹歸。

定世三滅國皆言以歸，譏亟也。




吴之入楚也，胡子盡俘楚邑之近胡者。

胡在徐州，與楚邑相連者。楚滅國自廣也。


 楚既定，胡子豹又不事楚，

此又再誤。


 曰：「存亡有命，事楚何爲？多取費焉。」二月，楚滅胡。

胡有取亡之道，小不事大，宜其亡也。




夏，五月，辛亥，郊。

《公羊》：「曷爲以夏五月郊？三卜之運也。」不言用者，可以郊也。日者，明郊當用辛也。




壬申，公薨于高寢。

高寢非正，始封君之寢也。




夏，五月，壬申，公薨。

鄭罕達帥師伐宋。

此宋、鄭搆兵之始。至哀十三年，六見兵事。宋四伐鄭，一取鄭師，鄭亦一取宋師。兵端開天，鄭以下四見侵伐，鄭之報亦過矣。




鄭罕達敗宋師于老丘。

據下晉敗鄭師，則鄭從齊可知。時陳、蔡從楚，惟宋從晉，魯、衛、鄭從齊。




齊侯、衛侯次于渠蒢。

齊、衛上二次皆伐晉，《傳》以此爲謀救范氏。本爲危事，故遲留不進，辟伐晉也。何以獨叙衛？言衛而魯、鄭、陳可知，不忍以二伯伐二伯，故不列數，○渠蒢，《公》作「蘧篨」。




齊侯、衛侯次于蘧挐。

凡言次，有畏不進也。上二次皆伐晉，此次有從國，若救宋，則齊、宋皆大國，又加以衛，何得言次？且下宋四伐鄭，則宋非小弱也。


 謀救宋也。

救宋非大事，不如伐楚，不必言謀。且宋本强于鄭，二國救之，無待言次。言謀救宋者，託辭如此，非實救宋也。




邾子來奔喪。

曾子：「吉行五十里，奔喪百里。」《荀子》、班固説皆同。鄭云：「雖非父母喪，其禮如父母喪，見星而行，見星而止。」




秋，七月，壬申，姒氏卒。

妾母于夫世不見，于子世乃見。此于夫世見者，定已殯、哀已立，父殯則從卒例，不復厭母也。此但稱卒，不稱夫人，明子得申其私恩于母，書葬、立廟，然不能稱夫人。成風稱夫人者，其子私稱之，《經》所不許，此爲正禮。○姒，《穀》作「弋」。




姒氏卒。不稱夫人，

此與襄四年「姒氏薨」相起。同爲妾母，姓同謚同、卒葬時月亦同，惟一稱薨，一稱卒，一稱夫人小君，一不稱夫人小君。○未爲夫人，故不稱夫人，如襄母定姒因已立爲夫人，故稱夫人；此哀在喪立爲夫人，故不稱也。


 不赴，

妾母不赴，惠公仲子是也。赴先君之母，尊貴之，異于己母也。成風赴者，因已立爲夫人，非夫人即不赴。


 且不祔也。

赴、祔皆夫人之禮，今爲妾母，與稱夫人禮三者皆不得行，《傳》據禮言之。舊説誤以爲不赴、不祔因不稱夫人，禮，夫人祔于姑，妾祔于妾祖，姑是妾母，亦得行祔禮。惟祔于妾祖，因其禮卑殺，非祔之正，故不言祔也。○《經》例非夫人不稱夫人，以正名分，不拘當日典禮。縱僭用夫人禮，《春秋》亦不稱夫人。此妾母禮，非謂赴祔即稱夫人。以禮節定名稱，此爲正例，後師乃推以説「孟子卒」、「君氏卒」、「用致夫人」。孟子本夫人，言卒不葬，因同姓略之，當日實用夫人禮，非不祔故不稱夫人。稱與否豈因偶合禮節而改耶？至于君氏「用致夫人」，爲本《傳》異義。




八月，庚辰，朔，日有食之。

九月，滕子來會葬。

《周禮》無諸侯會葬，説從《左氏》。奔喪不月，此何以月？禮也，爲諸侯五月而葬之禮。今會葬不止邾，一言邾以示例，起大國于小國卿會葬，小國于大國君親行，如昭四年叔弓如滕葬滕成公。見二伯于方伯，方伯于卒正皆大夫弔、卿會葬，爲大國待小國之禮。




丁巳，葬我君定公，雨，不克葬。戊午，日下昃，乃克葬。

乃，難也，乃難乎雨也。下昃較日中尤晏，日不足，故以「乃」言之。○昃，《穀》作「稷」。




葬定公，雨，不克襄事，禮也。

詳宣十年《傳》。




辛巳，葬定姒。

先葬定姒，後葬定公，《禮》所謂「葬，先輕而後重」者。此先葬定公，後葬定姒，《禮》所謂「其奠

 其虞，先重而後輕」也。故何休注此引《曾子問》：「曰：『并有喪，何先何後？』孔子曰：『葬，先輕而後重；其奠其虞，先重而後輕，禮也。』」○定，謚也。爲夫人别有謚，成風是也；未立爲夫人，則從夫謚，宣是也。




葬定姒，不稱小君，

襄四年：「葬我小君定姒，匠慶謂季文子曰：『子爲正卿，而小君之喪不成，不終君也。』」此以不成喪爲言，當是彼因匠慶之言而成喪也。


 不成喪也。

惟夫人葬乃稱小君。卒既不稱薨，不言夫人，萬無于葬忽稱小君之禮。是小君之稱不稱由書卒書薨而定，非由葬而定。成喪，雖不稱夫人、不

 書薨，可言小君；不成喪，雖稱夫人、稱薨，葬亦不言小君。名分所關，不因儀節而改。不成喪謂妾母卑于夫人，師説如云「不稱小君，非夫人」也，則文意明白。《傳》不以空言解《經》，必兼事禮者，此也。




冬，城漆。

庶其叛所以來奔之邑。




冬，城漆。書，

冬時工作可以不書。


 不時告也。

因其不時告乃書之。國新有喪，當是告廟者過遲，書此譏其不專于喪事。漆，邾邑也。邾來朝、來奔喪，可謂盡禮。齊因我服，歸濟西田，此當以漆歸邾，乃貪地不已；哀元年即伐邾，二年又分其田，三年圍之，六年又城邾葭。此城漆，所以志魯之貪也。






注
 　人：原作「大」，據《左傳》改。



注
 　伐：原作「伏」，據文意改。



注
 　獻：原爲墨丁，據《左傳》補。



注
 　事：原爲墨丁，據文意補。



注
 　師：原作「帥」，據《左傳》改。



注
 　麟：原誤作「鄰」。案：下引文出自王應麟《困學紀聞》卷六。



注
 　從楚：據文意，似當爲「棄楚」。



注
 　鞅：原誤作「軮」，據八年經文改。



注
 　正：原作「王」，據文意改。



注
 　帥：原作「師」，據文意改。



注
 　救：原作「求」，據《左傳》改。



注
 　奠：原作「葬」，據《禮記·曾子問》及《公羊傳》何注改。下「奠」同。



注
 　不：原無，據文意補。








春秋左氏古經説義疏卷十二






哀公



元年，春，王正月，公即位。

正也。




楚子、陳侯、隨侯、許男圍蔡。

諸侯曡次從楚伐蔡，蔡恐，遷于州來。《董子》：「周室衰，夷狄主諸夏。」○隨不常叙，叙者，荆州國，從楚。叙之何以在許上？以其稱侯，與邢侯互相起也。




春，楚子

初以楚分伯夷狄，主陳、蔡、吴、秦，故陳不諱從楚，外陳于夷也。召陵以下晉不叙從國，楚猶叙者，以楚敵齊。諸侯無伯，天下分裂矣。


 圍蔡，

圍不言伐。許滅復見者，楚復之也。


 報柏舉也。

在定四年。




三月，越及吴平。吴入越，不書，

有《傳》無《經》，爲孔子削例。


 吴不告慶，

吴自成世已記事，此不記，略之，如晉之不告入。本例得記事之國有不書之事，則亦以不告爲説。


 越不告敗也。

越不許以同盟，不專記事則不書，不書則以不告爲説。此如夷不告不書之例。○《傳》于《經》外事多明削例，二《傳》所無。




鼷鼠食郊牛，改卜牛。

《集解》：「書，過也。不言所食，非一處。」本《傳》無文，杜據二《傳》立説。 《穀梁》「志不敬」，謂養牲不謹，故爲物所傷。○郊牛下《穀》有「角」字。




夏，四月，辛巳，郊。

《傳》曰：「魯將以十月上辛有事于上帝、先王，季辛而畢。」魯郊用辛，天子郊用丁。不言用者，猶可郊也。




秋，齊侯、衛侯伐晉。

齊、衛前三言次，此何以言伐？一言以明之。齊侯見《經》，晉以下不常見，政在大夫，皆失道也。




秋，齊侯、衛侯會于乾侯，救范氏也。

以諸侯助叛臣，惡也。○詳《田敬仲世家》。


 師

不言公，爲内諱也。


 及齊師、衛孔圉、

《經》同目君。


 鮮虞人

《傳》有《經》無，略之也。


 伐晉，

晉主諸侯，無侵伐之者。六卿專，各分黨與，故二國助中行，《經》以伐晉書之。


 取棘蒲。

伐國不言取邑，以伐爲重。




冬，仲孫何忌帥師伐邾。

定世來朝、奔喪，有禮于魯，踰年伐之以取利，惡之也。○此著三家專魯，侵小國以自殖。國之大事日，侵伐不日者，不以日計也。




二年，春，王二月，季孫斯、叔孫州仇、仲孫何忌帥師伐邾，取漷東田及沂西田。

内帥師將或二或四，此言三卿，一見例。次國三軍，一居二從，故以二卿爲正，四卿則將佐並見。此目三卿者，三軍並出，公獨居，專辭也，且明三家三卿之制。以次序言則仲長、叔次、季又次，魯卿則季長、叔次、仲又次，因三公子功罪而定。季司徒、叔司馬、孟司空。一見以明。○邾懼而賂，故爲下盟。内大夫七伐邾不月，此月者，謹之，亦爲下盟見也。




癸巳，叔孫州仇、仲孫何忌及邾子盟于句繹。

服云：「季孫尊卿，敵服先歸，使二人與盟。」




春，伐邾，將伐絞。邾人愛其土，故賂以漷、沂之田

取閒田義，故目田。


 而受盟。

微者盟不日，此日，大事也。




夏，四月，丙子，衛侯元卒。

衛靈公卒。

《春秋》制謚，靈爲惡辭。《論語》「衛靈公無道」，以能用人，故不喪。○靈以昭七年立，一言盜殺其兄，一言世子奔、大夫奔，不能治家，故有父子禍；定七年後遂從齊叛晉，與齊侯連文三見，次一見伐晉。




滕子來朝。

《春秋》始終均記滕朝，書其恭也。滕凡四朝。六卒正皆來朝，莒夷狄，不言朝，略之也。




晉趙鞅帥師納衛世子蒯聵于戚。

納下必言國，此于戚以國辭言之，明輒當拒其入衛，不當于戚圍之。以常辭言，當云衛世子蒯聵入于戚，稱世子者，以父命臨之，責聵也。鄭君説，若君薨，有反國之道，當稱子某，如齊子糾是也。今稱世子，如君臣，是《春秋》不與聵反國矣。




六月，乙酉，

《傳》有日月，《經》不言者，納不以日月爲例也。


 晉趙鞅

與齊國夏對文。


 納衛太子于戚。

《公羊》：「曷爲不言入于衛？父有子，子不得有父。」謂聵不常，逆命犯衛也。




秋，八月，甲戌，晉趙鞅帥師及鄭罕達帥師戰于鐵，鄭師敗績。

《公羊疏》云：「諸家罕達下有『帥師』二字，惟服引《經》無。」○鐵，《公》作栗。




甲戌，將戰，郵無恤御簡子，衛太子爲右。登鐵上，望見鄭師衆。太子復伐之，鄭師

據趙鞅、蒯聵誓辭，則鄭不當助亂。


 大敗。

鐵，晉邑。鞅主兵，又大國，故言「及鄭」。○侵伐不日，不可以日計也。戰日者，可以日計也。




冬，十月，葬衛靈公。

七月而葬，緩。晉獻嗣子争立，不葬，此何以葬？許輒之立，所以信父命也。




十有一月，蔡遷于州來。

州來者，國辭也。滅國地地，此地國何？邢遷國故地地，言遷于夷儀也。州來非遷國，故地國。蔡畏楚，以自遷爲文者，不與楚專封也。




蔡殺其大夫公子駟。

以其欲遷，故殺駟以説于衆。蔡爲外方伯，殺大夫稱國，無稱人例。此無罪稱蔡者，夷蔡也。




吴洩庸如蔡納聘，而稍納師。師畢入，衆知之。蔡侯告大夫，殺公子駟以説。

衆不知其謀，其勢已成，故歸罪于駟，殺而後遷。


 哭而遷墓。

《傳》殺在遷先，書遷而後殺，見其以遷之故殺之也。蔡大夫皆公子、公孫，任用親族，賢才不舉，故其國不治也。


 冬，蔡遷于州來。

蔡初在豫州，州來在徐，故爲徐州伯。衛遷帝丘，故爲冀州伯。《春秋》八伯。魯、陳、吴、楚四舊封，衛、蔡因遷而易地，秦、鄭稱伯以見移封，此《經》義也。




三年，春，齊國夏、衛石曼姑帥師圍戚。

《異義》；「輒拒父，《公羊》以爲孝子不以父命辭王父命，許拒其父；《傳》以爲子而拒父，悖德逆倫，大惡也。」《經》爲萬世立法，因人之惑而立義，以明子從父命，孝也；親亡在外，棄位以逃，亦孝也。事果如此，其義易明，惟又有王父與父命從違兩傷。《春秋》決正其義，謂不能從父而逆祖，以父亦祖之子，子順王父，則父爲孝子，逆王父則父亦爲逆子，故義不兩全，惟棄父命而已。




齊、衛

晉納、齊圍，以二義託之二伯也。


 圍戚，

據「圍宋彭城」當言「圍衛戚」，不言者，不使子圍父也。《論語》「夫子不爲衛君」，以爲輒得拒父者，此伯夷父命之説；以爲不得圍戚者，此叔齊天命

 之説。夷、齊同行同志，聵父子勢同水火，此仁人所傷。不許聵之逆父，所以重父命，而輒之所行，君子傷之矣。


 求援于中山。

中山，趙鞅之與也。




夏，四月，甲午，地震。

午，正南，比南荒。




五月，辛卯，桓宫、僖宫災。

記此以明用三桓之失道。




司鐸火，

《經》言災，《傳》言火，便文也。


 火踰公宫。

司鐸、公宫皆不書，書桓、僖宫，明不當復立也。内災無所見，亦不書。


 孔子在陳，聞火，曰：「其桓、僖乎！」

不言及，尊卑敵也。服説同二《傳》。




季孫斯、叔孫州仇帥師城啟陽。

啟陽，鄅也。帥師而城者，取鄅而城之。不言鄅者，繼絶存亡，惡其滅鄅以自利，爲内諱，故不言鄅也。○啟，《公》作「開」。




宋樂髡帥師伐曹。

屢言伐曹，明志在滅之。




秋，七月，丙子，季孫斯卒。

季孫卒。

季孫以後不復見。此内大夫卒皆日，王法所始。備記其卒，明世卿之繫于國也。




蔡人放其大夫公孫獵于吴。

此蔡大夫而仕于吴也。凡放者多在敵國，蔡方倚吴，不能放大夫于吴。蓋蔡事吴如大國，仕獵于吴以自結，《春秋》辟其實，以放言之。




冬，十月， 癸卯，秦伯卒。

秦卒皆時，此獨日者，記卒之終，有加禮。○定九年立，至此十年不記一事，惟記卒、葬。




叔孫州仇、仲孫何忌帥師圍邾。

以下叔孫不復見矣。詳録事實，備本末也。




四年，春，王二月，庚戌，盜殺蔡侯申。

二月，《公》作「三月」。殺，《公》、《穀》作「弑」。




蔡昭侯

昭二十三年立。初從楚，自定公以後，吴滅楚，于哀二年遷州來。二十八年中九記事。


 將如吴，諸大夫恐其又遷也，承，公孫翩逐而射之，

不言弑其君者，盜賤也。


 入于家人而卒。

翩。大夫，非賤也。書盜者，從齊豹之例。




蔡公孫辰出奔吴。

文之鍇後至，先翩射之，中肘，鍇遂殺之，

此討其弑君，故殺之。


 故逐公孫辰。

逐之以安國人。辰奔吴，是與昭同事吴者，如惡朝吴，則不得奔吴矣。




葬秦惠公。

秦以後不見。




宋人執小邾子。

執當地，不地者，執于宋也，蓋因其朝而執之。書者，著宋惡，且起下晉執。○二伯乃言執，宋言執，無伯之辭。僖世無伯，言執滕子，今又執小邾。邾、滕、薛舊爲宋屬。《春秋》乃屬魯，故定元年《傳》「滕、薛、郳皆吾役」是也。此稱人者，小邾有罪，故不稱宋執也。




夏，蔡殺其大夫公孫姓、公孫霍。

討賊當稱人，不稱人者，夷蔡也。蔡爲外方伯，與楚殺大夫同，無稱人之例。




而殺公孫姓、公孫盱
 

注



 。

盱，《經》作霍，皆翩黨。既逐同謀之辰，吴人以爲討，久乃殺姓、盱

 以説于吴也。




晉人執戎蠻子。

使如上執小邾子。蓋楚圍蠻子，蠻子潰，奔晉，楚從晉索蠻子，晉因執而與之。執當地，不地者，執在晉也。○蠻，《公》作曼。




赤歸于楚。

一事兩言，文如赤歸于曹者，辟伯晉而京師楚也。董子説：「晉執戎蠻子赤，歸于楚，京師楚也」。




蠻子聽卜，遂執之，

晉執衛侯、曹伯，歸于京師，是二伯歸俘于天子之文；今直言晉人執戎蠻子赤歸于楚，則與之同文，故使如二事然。若晉執後乃自奔楚，如宋人執小邾，與赤歸于曹相同。


 以畀楚師于三户。

城西郛。

夏時而城，譏之也。西郛如中城之比，《春秋》兩書皆譏。




六月，辛丑，亳社災。

亳，二《傳》作「蒲」，殷都亡國之社。據下執邾子獻于亳社，是災魯之亳社也。




秋，八月，甲寅，滕子結卒。

滕無世家，世系不詳。《杞世家》「滕、薛、騶，夏、殷、周之閒封也」，小不足齒列，弗叙也。此備記十九國之卒，明滕爲同姓之卒正也。




冬，十有二月，葬蔡昭公。

《集解》：「亂故，是以緩。」過時而月者，危不得葬。○《春秋》蔡九卒七葬，一不卒不葬。以後蔡不見。




葬滕頃公。

日卒時葬，待如方伯然。蔡月而滕時者，相比見例，所以明尊卑、決嫌疑，《春秋》之大綱也。




五年，春，城毗。

城皆于冬時，此何以于春？明由于失閏也。周正子、丑、寅爲春，再失閏，則正月爲亥，因遲二月，農事亦遲二月乃畢。此以人事見也，志螽，以物候

 見也。○毗，《公》作「比」。




夏，齊侯伐宋。

齊與宋最親，此伐宋，討其執小邾也。




晉趙鞅帥師伐衛。

夏，趙鞅伐衛，

哀世晉用兵一伐衛，此伐衛與上伐宋相比見義。


 范氏之故也。

衛前助范氏。


 遂圍中牟。

中牟，衛邑。不書圍，所謂「伐國不言圍邑」也。




秋，九月，癸酉，齊侯杵臼卒。

杵，《公》作「處」。




齊景公卒。

詳《齊世家》。




冬，叔還如齊。

會葬例皆以月加于如上，此不加者，爲閏月見也。




閏月，葬齊景公。

《公羊》：「喪何爲以閏數？喪數略也。」《穀梁》：「喪事不數。」按，二《傳》不同。《白虎通義》謂期不計閏，若大功以下以月計，只記月數，故數閏，若大喪則不記之。此葬以五月爲禮，故得數之。二《傳》不同，乃參差例也。《春秋》二書閏皆在十二月後，所謂歸餘于終，又以閏三月爲非禮，是也。是《傳》意不拘有中氣無中氣，而閏概歸年末，則閏不與十二月相混，簡而易行。至月無中氣，其事甚明，不必移閏以顯之。後世曆家拘于中氣，置閏無常，使餘月與正月相混，簡册淆亂，此當據《經》改正者也。○葬不月，月者，危荼之立也。




六年，春，城邾瑕。

再言春城，明失閏。邾瑕者，所取于邾之邑也。不言取，爲内諱也。○瑕，《公》作「葭」。




晉趙鞅帥師伐鮮虞。

春，晉伐鮮虞，治范氏之亂也。

四年《傳》「齊會鲜虞，納荀寅于柏人」，此伐取也。不言取者，惡二伯皆不自主，大夫執政也。




吴伐陳。

詳《檀弓》。




復修舊怨也。

吴已進，此猶狄之者，伐陳，惡事也。




夏，齊國夏及高張來奔。

言「及」者，分首從也。《傳》「有天子之二守國、高在」，國固在高之上，會盟列國，卿皆列數，此言「及」，一見例。陳乞將弑其君，故去荼黨，記國、高來奔，弑之先見者也。




六月，戊辰，陳乞、鮑牧

國、高、陳、鮑皆卿。


 及諸大夫

《經》大夫不名，《傳》亦用其例，此緣《經》立説也。


 以甲入于公宫。昭子

高。


 聞之，與惠子

國。


 乘如公，戰于莊，敗，國人追之。國夏奔莒，

奔莒不言，從其終録之也。


 遂及高張、晏圉、弦施來奔。

晏、弦不書，非卿也，三命以上乃書于《經》。




叔孫會吴于柤。

吴者，狄之也。會吴者，伯辭也。此大會，獨言叔還者，省文，與襄十年柤會同。可知前殊會吴，此不殊，進吴也。此大夫不殊，七年公會亦不殊矣。會同，大事也，何以不日？辟盟也。盟日則會不可日，輕重之序也。




秋，七月，庚寅，楚子軫卒。

昭王卒于城父。

昭王賢者，能復國。卒于城父，不地者，未踰竟也。




齊陽生入于齊。

陽生篡國。不言公子，當國也，不使陽生主之也。




逮夜，至于齊，與饋者皆入。

《集解》：「隨饋食之人入處公宫。」


 冬，十月，丁卯，立之。

齊陳乞弑其君荼。

書陳乞弑君者，事由乞起。○荼，《公》作「舍」。




使毛遷孺子于駘。不至，殺諸野幕之下，葬諸殳冒淳。

冬，仲孫何忌帥師伐邾。

春城邾瑕，冬又伐邾，惡内也。六年五伐邾矣。




宋向巢帥師伐曹。

伐曹與伐邾連書，起下同言以歸惡魯、宋也。




七年，春，宋皇瑗帥師侵鄭。

宋師侵鄭，鄭叛晉故也。

此晉命也。起下救曹。




晉魏曼多帥師侵衛。

言魏氏，起三家分晉。晉以下惟黄池一見。




晉師侵衛，

哀世晉二用兵于衛。


 衛不服也。

前衛從齊助范、中行氏，魏乃趙黨，故此報之。書此明晉卿之專，分晉之先見者也。




夏，公會吴于鄫。

柤會，大夫不殊，此公會不殊，起黄池之會進之稱子，以方伯待之。○鄫，《穀》作「繒」。




公會吴于鄫。

公不會方伯，此近世無伯，故公得會之。吴，揚州之伯，南方之遠國，吴進而九州之制成矣。此《春秋》所以終也。


 反自鄫，以吴爲無能爲也。

詳《魯世家》。




秋，公伐邾。

哀世數用兵于邾，悉書其事以惡之。




季康子欲伐邾，乃饗大夫以謀之。秋，公伐邾。

此季氏主之，出公者，歸其權于諸侯也。




八月，己酉，入邾。

師遂入邾。

入邾，起下吴伐我之事。




以邾子益來。

《曲禮》：「諸侯不生名，失地名。」不言公以邾子至而言來，如他人以來也。




以邾子益來，

《集解》：「他國言歸，于魯言來，内外之辭。」《傳》内外例無明文，據杜説補。


 獻之亳杜。

亳社，諸侯皆得立之，前書災即此也。




宋人圍曹。

起下滅曹。不日者，不可以日計也。




鄭桓子思曰：「宋人有曹，鄭之患也，不可以不救。」

宋王後，不當滅國，以此著無伯也。滅曹著其在青州，與内同州。青州有二王後，故宋用兵執人皆在青州，外州無之。




冬，鄭駟弘帥師救曹。

前宋侵鄭，故此救曹以報之。言救曹，許之也。




鄭師救曹，侵宋。

言鄭救，善之也，所以譏我之不救也。




八年，春，王正月，宋公入曹。

宋公伐曹，將還，曹人詬之。

以詬亡國，足爲炯。


 公聞之，怒，遂滅曹。

不言滅者，諱同姓滅而魯不救也。




以曹伯陽歸。

宋爲王後，不統諸侯，即不許滅國，一見入曹，諱其滅文。滅宜日，不日者，諱之，使若未滅者然也。




執曹伯及司城彊以歸，殺之。

曹以下不見。




吴伐我。

三月，吴伐我。

齊、莒、邾伐我皆言鄙，三國連界于我，故以鄙言之。吴遠不得言鄙。


 吴人盟而還。

不言盟，城下之盟，爲内諱也。《春秋》以夷狄待吴，故與吴無盟事。




夏，齊人取讙及闡。

闡，《公》作僤。




五月，齊鮑牧帥師伐我，

《集解》：「不書伐，兵未加而與之邑。」


 取讙及闡。

十五年《傳》：「子貢曰：『吴人加敝邑以亂齊，因其病取讙及闡。』」《公羊》以取二邑爲邾子事，《傳》以爲季姬事，《世家》與《傳》同，足見《史記》本于《左氏》。




歸邾子益于邾。

齊侯使如吴請師，將以伐我，乃歸邾子。

不曰邾子歸而曰歸邾子，主内也。益之名，失地也。歸不書，此書者，爲下來奔也。




秋，七月。

據《傳》有事，而《經》無者，孔子削之也。魯事不待赴告，又非公不與史書之，而孔子乃略之也。




冬，十有二月，癸亥，杞伯過卒。

杞卒正末。始卒一書時，後皆日。王者後，待之有加禮也。○定四年立，十四年不記一事。




齊人歸讙及闡。

取歸不言田，無伯之辭也。歸邑不言來，邑在内，非來可言也。




冬，十二月，齊人歸讙及闡，

《經》無月，《傳》有者，歸不月也。


 季姬嬖故也。

《齊世家》：季姬嬖，齊復歸魯侵地。




九年，春，王二月，葬杞僖公。

三月而葬，速。杞以下不見。○杞七記卒，僖二十三年始卒，記之略，不日、不名、不葬，明黜杞也。以下皆日卒、時葬。昭六年月卒，因事貶也；定四年時卒。踰竟也。




宋皇瑗帥師取鄭師于雍丘。

二月，甲戌，

《經》無日月，略之。


 宋取鄭師于雍丘。

《傳》：鄭武子賸因嬖許瑕求邑，乃請外取，故圍宋雍丘。師出不以正也，又全軍覆没，辱莫大焉。稱鄭師不名者，貶之。按，終《春秋》言取師者只二事，宋取鄭，鄭亦取宋，皆循環之理，見兵不可黷，而大夫專兵之禍亟矣。




夏，楚人伐陳。

陳即吴故也。

《年表》：「楚伐陳，陳與吴故。」按，陳即吴事，《傳》未詳而有其文，知史公所見之《左氏》或較今本爲多也。




秋，宋公伐鄭。

因勝再伐之。




宋公伐鄭。

冬，十月。

據《傳》，冬有吴子伐齊事，《經》一時無事者，削之也。




十年，春，王二月，邾子益來奔。

月者，再出，謹之也。邾以後不復見。




邾隱公來奔。

《傳》：邾子歸，又無道，吴使太宰子餘討之；囚諸樓臺，栫之以棘，使諸大夫奉太子革以爲政，因此逃而奔我。


 齊甥也，

吴、齊有怨，邾爲吴囚之，欲之齊，先過我，故書之。


 故遂奔齊。

公會吴伐齊。

公會吴子、邾子、郯子

《傳》有邾、郯，《經》不言者，吴無從國，故但目

 吴。邾，卒正也，郯，連帥也，會不只邾、郯者，舉一以見例也。


 伐齊南鄙，師于鄎。

邾益方奔齊，此同伐齊之邾子者，太子革也。邾子、郯子不叙者，略之也。




三月，戊戌，齊侯陽生卒。

齊人弑悼公，赴于師。

《集解》：「以疾赴，故不書弑。」凡弑君，赴多不以弑者，《經》書弑，則《傳》以弑言之，如趙盾、崔杼是也；不書弑，則《傳》以疾赴言之，鄭伯髡頑及此是也。




夏，宋人伐鄭。

既取其師，伐而又伐，修怨不已，所以有鄭取其師之敗也。




晉趙鞅帥師侵齊。

因吴、魯之師乘喪侵齊，無名甚矣。




夏，趙鞅帥師伐齊。

二伯之師不自相伐，趙氏伐齊，天下無伯。《經》言侵，《傳》言伐，便文也。


 于是乎取犂及轅，

此外取不書之證，故凡書外取皆有義。


 毁高唐之郭，侵及賴而還。

五月，公至自伐齊。

此從會吴伐齊而致。吴遠齊近，使得志于齊，危之，故月之也。




葬齊悼公。

賊未討而書葬，所謂定、哀

 多微辭也。二伯葬例日，此時者，所以起其弑也。




衛公孟彄自齊歸于衛。

《傳》例，諸侯納之曰歸。孟彄者，聵之徒，言歸于衛，從輒也。十五年蒯聵入國，彄復奔齊。言自齊者，齊爲之請而歸之，故孫林父稱歸自晉也。




薛伯夷卒。

定十二年記卒葬，後不記事，只記卒葬。薛四記卒，不卒者也。莊三十一年不名，昭三十一年名而日，起定十二年名而月。時卒、時葬，卒正下等正例也。




秋，葬薛惠公。

薛以下不見。




冬，楚公子結帥師伐陳。

前伐未得志，故再伐之。




楚子期伐陳。

此楚、吴争陳。蔡已事從吴，陳從吴而楚争之，故伐之。




吴救陳。

詳《孔子世家》。




吴延州來季子救陳。

救，善事也，何以舉國？不與夷狄憂中國也。




十有一年，春，齊國書帥師伐我。

齊爲鄎故，國書、高無
 

但言國氏者，舉重也。


 帥師伐我，

報前會吴伐也。《世家》：「季氏用冉有有功，乃召孔子，孔子自衛反魯。」


 及清。

齊伐皆言鄙，謂疆鄙之事，此不言鄙者，近也。《傳》言及清，敵兵深入，非疆事也。




夏，陳轅頗出奔鄭。

有罪出奔，書以謹之也。諸侯不守社稷，大夫不保宗廟，凡言奔，皆惡之也。○轅，《公》作袁。




陳轅頗出奔鄭。

鄭從齊，陳從吴，故陳從吴命以伐鄭也。




五月，公會吴伐齊。

此公與吴子同在師，公會當稱吴子，不言子者，不純進之。月者，爲下戰日出也。




爲郊戰故，公會吴子伐齊。

不言「以」者，避恃外。從吴之國多矣，獨舉公者，緣《經》立説，又爲隱見例。




甲戌，齊國書帥師及吴戰于艾陵，齊師敗績，獲齊國書。

戰于艾陵。

不言致者，齊敗甚也。不叙公者，不許從吴也。


 展如敗高子，國子

不言高子，以國子主兵見獲，故書之。


 敗胥門巢，王卒助之，大敗齊師。獲國書、

《傳》云「歸其元」，是殺言獲者。君生曰獲、死曰滅，大夫生死皆曰獲。此吴君齊臣，不以吴及齊者，齊尊吴卑。齊二伯，吴以國言，故可先之。此戰公在，不言公，辟從吴以勝齊。獨以吴主之者，不許吴得志于齊也。定、哀世多微辭，以世近事明，不須貶絶。


 公孫夏、閭丘明、陳書、東郭書，

四人不書，非卿。


 革車八百乘、

城濮戰，晉七百乘，鞌戰，晉八百乘。 《國語》言齊八百乘，魯賦于吴亦八百乘，然則八百乘，軍額也。


 甲首三千，以獻于公。

秋，七月，辛酉， 滕子虞母卒。

滕七記卒：隱七年時卒、不葬，宣九年月卒、不名、不葬，成十六年日卒、不名、不葬，漸以進也；昭三年、二十八年、哀四年皆日卒，嘉之，故從方伯例。




冬，十有一月，葬滕隱公。

滕以後不見。




衛世叔齊出奔宋。

冬，衛太叔疾出奔宋。

據《傳》，孔文子欲攻之。以自奔爲文者，治家失道，自取其禍也。




十有二年，春，用田賦。

此加賦强兵，違什一之制。季孫蓋使民計田出軍賦田賦，兵事也。用者，不宜用也。




春，王正月，

《傳》言正月，《經》無者，用田賦不以月見例。


 用田賦。

詳《魯語》。




夏，五月，甲辰，

吴


 孟子卒。

《坊記》：「娶妻不娶同姓，所以厚别也。買妾不知其姓，則卜之，以此坊民，《魯春秋》猶去夫人之姓曰『孟子卒』。」至《論語》謂之「吴孟子」。吴孟子三字不連，吴爲口繫，如口繫邾婁之例。




五月，昭夫人

《異義》：「《左氏》説孟子非小君，本爲妾，昭公立爲夫人，《春秋》就妾言之。使爲夫人，當稱夫人薨。」


 孟子卒。

本爲夫人則當日，實用夫人禮。不如姒氏，本妾母，故不用夫人禮。


 昭公娶于吴，

吴同姓。


 故不書姓。

吴女當言孟姬，此不書姓，如宋女惠公元妃孟子卒者然。○周娶同姓，穆王已然，當時諸侯大夫習爲故事，不以爲非；《春秋》詳于種學，同族不婚，乃立不娶同姓之制，但譏昭公見例。此《春秋》特義也。


 死不赴，

夫人例得赴。


 故不稱夫人。

妾不得赴。哀母姒氏，《傳》云「不赴、不祔，故不稱夫人」。如書致，升爲夫人，乃稱夫人。


 不反哭，

定十五年《傳》：「不稱小君，不成喪。」不反哭即不成喪之變文。


 故不言葬小君。

姒氏猶書葬，此不書葬但書卒，以見不應娶同姓，不言葬，以貶奪之。○稱小君當稱夫人薨，既不稱夫人薨，則不得稱小君，不以反哭不反哭爲斷。孟子生不稱夫人，薨不葬，本妾母之辭。




公會吴于槖皋。

吴地。不殊會吴者，進之也。《年表》「吴召魯、衛」，不言衛，不序也。




吴子使太宰嚭請尋盟。

既言尋盟，而前不一書盟，此不與夷狄盟，故終《春秋》無吴盟也。




秋，公會衛侯、宋皇瑗于鄖。

公不會大夫，此會，從衛侯録之，不嫌也。公與衛、宋和以伐鄭也。○鄖，《公》作運。




衛侯會吴于鄖。公及衛侯、宋皇瑗盟，而卒辭吴盟。

《傳》有盟而《經》無者，避與吴盟也。吴强帥諸侯以伐齊，與中國盟多矣，不書者，不許吴以盟也。《傳》之不盟者，緣《經》立説也。




宋向巢帥師伐鄭。

宋四伐鄭矣。




九月，

《傳》有，《經》無。


 宋向巢伐鄭，取鍚

 ，殺元公之孫。

自蕭出奔者，


 遂圍喦。

據《傳》，鄭人城喦以處平元之族。


 十二月，鄭罕達救喦。丙申，圍宋師。

《傳》詳日月而《經》不書，以伐國不月。杜以爲《經》無日月皆闕略，非是。




冬，十有二月，螽。

襄以下不記蟲災，略其微也。因失閏而書之，下同。




十二月，螽。

《公》作「
 


 」。季孫問諸仲尼，仲尼曰：「丘聞之，火伏而後蟄者畢。今火猶西流，司曆過也。」

杜謂是歲應置閏，而失不置，司曆誤一月，九月初尚温，故得有螽。




十有三年，春，鄭罕達帥師取宋師于喦。

宋黷

 兵不已，自取覆没。




宋向魋救其師。

上鄭圍。


 鄭子賸使徇曰：「得桓魋者有賞。」

向巢也。


 魋也逃歸，遂取宋師于喦。

取，易辭。


 獲成讙、郜延，

新獲宋城。


 以六邑爲虚。

夏，許男成卒。

諸侯出其疆卒不日。許男新臣卒于桓師，不言師，内桓師也。此卒于會，不言會，避伯吴也。許卒例日，不日，卒于會也。卒于會不言者，吴以夷狄主中國，諸侯莫敢不至，故諱之也。○成，《公》作「戌」。




公會晉侯及吴子于黄池。

《穀梁》：「吴子進乎哉！遂子矣。」吴之强大始于會鄭，終于黄池，凡三會、三伐、三盟，終書會伐而不書盟，中外例也。夷狄不責以信義，楚有盟者，大夷，進之已久，此大會不列序諸侯者，夷狄主中國也。○及者，由内及外。但叙二國者，兩伯辭也。




公會單平公、

《傳》有單平公，《經》無者，吴爲夷狄，方進之，不使與天子大夫相接。晉、吴皆無從國，但序二國而已。


 晉定公、

哀世晉侯惟此一見。


 吴夫差

吴夷狄，無謚，故直目君名。


 于黄池。

秋，七月，辛丑，盟，吴、晉争先，

如滕、薛争長。


 吴人曰：「于周室，我爲長。」

謂太伯居長。


 晉人曰：「于姬姓，我爲伯。」

伯謂二伯。晉爲同姓，齊爲異姓，故齊稱伯舅，晉稱伯父也。


 乃先晉人。

《吴語》、《史記》皆以吴先歃

 ，賈氏亦然，謂吴先晉人而歃，非謂晉先吴也。雖有司馬寅之言，晉人用趙武、叔向與楚争盟故事，讓吴先歃。《經》以晉先吴者，此夏時會事，盟在七月，不書；使書，亦當如此次序也。


 吴人將以公見晉侯，子服景伯對使者曰：「王合諸侯，

如踐土之盟是也。


 則伯

二伯，齊、晉是也。


 帥侯牧

侯牧，州牧，《曲禮》所謂九州之長，《王制》之八州八伯是也。《春秋》立九州之制，以魯、衛、陳、鄭、蔡、楚、秦、吴爲八伯。


 以見于王；

如齊、晉合諸侯以朝王、會王世子是也。《顧命》太保帥西方諸侯，畢公帥東方諸侯，《詩》説陝以東周公主之，陝以西召公主之，此以二伯統八方伯之説也。


 伯合諸侯，

齊、晉同盟諸侯是也。


 則侯帥子男以見于伯。

子男爲卒正以下小國，《公羊》：小國稱伯、子、男，伯、子、男一也。魯爲侯牧，帥曹、莒、邾、滕、薛、杞以見于二伯，即魯六卒正，可以推之八州矣。


 自王以下，朝聘玉帛不同，

侯牧朝王，兼朝聘二伯，子男則兼朝方伯，故各有等威不同。


 故敝邑之職貢于吴，有豐于晉，無不及焉，以爲伯也。

以吴爲伯，故職貢同于晉，《公羊》兩伯之辭是也。


 今諸侯會，

作合。


 而君將以寡君見晉君，

侯牧帥子男以見于伯。


 則晉成爲伯矣。

晉爲伯，吴以魯見，是侯帥子男以見之禮。吴自處于牧，而魯降爲子男矣。


 敝邑將改職貢。

將用子男見侯牧之禮。


 魯賦于吴八百乘，

此侯牧見二伯之制。


 若爲子男，則將半邾以屬于吴，

邾以六百乘屬于吴，此子男賦伯之制，今吴既以侯自居，則侯減于伯一半，故魯將以半邾之制三百乘賦于吴也。


 而如邾以事晉。

吴自處于侯，而晉則伯也。伯禮加于侯，故事吴半邾，而事晉則當如邾六百乘。是晉與吴尊卑迥殊也。


 且執事以伯召諸侯，

自命爲二伯。


 而以侯終之，

其終用方伯之制，是自貶也。


 何利之有焉？」吴人乃止。

楚公子申帥師伐陳。

因陳從吴，故伐之。




于越入吴。

入吴，惡事也，故稱于越。入者，未滅之辭。吴王歸，與越平。下不書吴事。




六月，丙子，越子伐吴。

史文記事甚詳，侵伐無不書日月者，《春秋》之例，乃不書之。


 丁亥，入吴。

言于越者，惡事也。入者，得而不居也。


 冬，吴及越平。

《傳》所言日月與《世家》相合，而《史記》更詳，知劉氏本不及史公所據本完善。據七月盟時中國猶不知越入吴事，此書于秋前者，追書也。




秋，公至自會。

公會夷狄不致，致者，吴已進子，不外之，故不爲公諱。○七月辛丑乃盟，公歸當在八月。




晉魏曼多帥師侵衛。

中國主盟，惟衛事晉最謹，故《公羊》有「内衛」之説。内四州，魯外最貴衛，《論語》「魯衛之政兄弟」是也。外州最賤吴，以其遠，晚乃録之。吴與楚比，所謂稱王之國也。哀時諸侯叛晉，晉亦内亂，不能主諸侯，而二侵衛、一伐衛、一伐齊外，獨于衛責之嚴，以其服事謹故也。此記伯兵之終，以衛事結之，所以責晉之君臣者深矣。




葬許元公。

《春秋》詳六卒六葬，起爲外卒正國也。六卒，則不卒者多，以明卒正例不卒；卒者不日，日者，明與正卒不同。楚卒皆日，吴卒皆月，此皆時葬，又爲一見例。○昭十九年葬許悼公，後至此再記卒葬，以下不見。




九月，螽。

蟲災甚則月，九月而螽，猶得時也。此爲記災而書。




冬，十有一月，有星孛于東方。

《集解》：「平旦，衆星皆没，而孛乃見，故不言所在之次。」




盜殺陳夏區夫。

區夫，大夫也，不言大夫，殺于賤者，故不以上下之辭道之。言盜，殺

 于賤者也。




十有二月，螽。

九月初螽，十二月猶不絶，此爲再失閏。




十有四年，春，西狩獲麟。

由人學以通于天學，亦如《大學》之格物誠意。麟爲後來之物，故以《經》爲俟後。




西狩

冬曰狩。《春秋》有行夏之意，十四年春即十三年之冬。三月首事，春狩絶筆，明用夏正也。


 于大野。叔孫氏之車子鉏商獲

《傳》例，「得用焉曰獲」，用焉爲牛馬字誤。


 麟，

孔子受命制作，麟出爲瑞。麟，鹿身又甲，先師以爲木精；四足，又爲毛獸。東西混合，故先師又有土精之説。二《南》終于《麟趾》，《春秋》亦終于是。


 以爲不祥，以賜虞人。仲尼觀之，曰：「麟也！」

麟爲靈物，非世界所有，天學通，乃在郊藪，此非時而至也。


 然後取之。



注
 　衛：原爲墨丁，據《左傳》補。



注
 　命：原脱，據文意補。



注
 　盱：原作「旴」，據《左傳》改。



注
 　盱：原爲墨丁，據《左傳》補。



注
 　候：原作「侯」，據文意改。



注
 　目：原作「自」，據文意改。



注
 　哀：原無，據文意補。



注
 　鍚：原作「錫」，據《左傳》改。



注
 　黷：原作「瀆」，據文意改。



注
 　歃：原作「揷」，據文意改。下同。



注
 　殺：原作「賤」，據文意改。








春秋左氏古經説續篇附



小邾射以句繹來奔。

此發三命以上乃書于《經》之例。《經》惟十九國有君有臣記卒葬，滕以下則無大夫，《傳》則小國多有君有臣，以明削例。故于此見一小邾射，言不書三命以下者乃《經》例也。




小邾射以句繹來奔，

魯六卒正，曹、莒、邾三國不氏大夫，滕、薛、杞亦然，小邾無論矣。此一書射，足見史文即附庸之臣亦得書之，然于滕、薛、杞猶削之，録其一二，知史與《經》詳略懸殊，使不書之，則詳略不同之迹不見。


 曰：「使季路要我，吾無盟矣。」使子路，子路對曰：「魯有事于小邾，不敢問故，死其城下可也。彼不臣而濟其言，是義之也，由弗能。」

《集解》：「濟，成也。」




夏，四月，齊陳恒執其君， 寘于舒州。

《春秋》于大惡如君臣相執、交質、君臣盟之類，《傳》屢言其事，《經》絶不一見，爲天下萬世諱也。○此先師仿前《經》、《傳》之例録以續《經》、《傳》。本出于《國語》，由《國語》録成此《經》。杜以爲魯史之舊，誤。




庚辰，

此《經》、《傳》皆先師所立，而《傳》有日，《經》無者，亦如獲麟以前《經》略而《傳》詳也。


 陳恒執公于舒州。

賈云：「舒州，陳氏邑。」晉欒書執厲公不書，凡以臣逐君者，皆以自奔爲文。有國不能君之，反爲臣子所逐，言出奔，所以責君，故以自奔爲文，不使臣加于君上，如以大國執小國君之辭。此與晉厲公事同，如孔子修之，但存下弑文，則此可以削。即欲書之，亦但云齊侯出居于舒州，不使臣加于君。《傳》録此史文，見孔子修《春秋》加損正名例，舉此一隅以待反三。以上二事異《經》見義。○《續經》有「寘」字，《傳》無。按，《經》不見寘字，如執行父舍之于苕丘，寘即舍之變文。據下弑在舒州，則是舍于舒州，非從舒州執以歸，《傳》未詳耳。




庚戌，叔還卒。

此與《經》例同者，書之，見《經》有仍史文者，非悉有加損也。○《世本》叔還係叔弓曾孫，謚成子，父西巷敬叔，子叔青見下《傳》。




五月，庚申，朔，日有食之。

《五行志》：「春秋二百四十二年，日食三十六。」不數此，如三叛不數小邾射爲四叛之

 比。




陳宗豎出奔楚。

《經》、《傳》皆先師所立，有無《傳》之《經》者，仿《經》例爲之。




宋向魋入于曹以叛。

宋滅曹，曹爲宋邑，如楚滅蕭，蕭爲楚邑。




向魋

去年逃歸。


 遂入于曹以叛。

叛而書奔者，必在一年外乃詳記之。此叛在五月，奔在六月，《經》書奔而已，不必言叛。




莒子狂卒。

近世莒卒必日，此異《經》見義。




六月，宋向魋自曹出奔衛。

言奔衛而必言自曹者，仿昭二十二年宋華亥等自宋南里之例爲之。




使左師巢伐之，民遂叛之，向魋奔衛。

魋前不見《經》。




宋向巢來奔。

巢係戌曾孫，哀六年伐曹、十二年伐鄭見《經》。




向巢來奔。

以上七事皆同于《經》，此緣《經》立説例。此明《經》有仍用史文，不加筆削之事。




齊人弑其君壬于舒州。

陳恒弑君，孔子請討，《論語》及《傳》皆言陳恒，《經》但稱人，以見《經》異于史之例。




甲午，

《經》無日月，《傳》有日。案，齊大國，弑君例日，《經》與《傳》異以見例。


 齊陳恒弑其君壬于舒州。

《經》弑君不書地，史文乃有地，言此明書地、不書地之例。此異《經》見例也。




秋，晉趙鞅帥師伐衛。

本年共十七事，有《傳》者八，無《傳》者九，隱元年《經》書七事，外七事皆言不書之例，此則以《經》詳《傳》略示例也。




八月，辛丑，仲孫何忌卒。

孟懿子卒。

史書卒皆有日。以上二事緣《經》立説。




冬，陳宗豎自楚復入于陳。

《經》言復入無自某者，言自某者不言復，與《經》不合，


 陳人殺之。

與良霄、欒盈書法不合者，爲孔子所修，與史不同。




陳轅買出奔楚。

買初見，十一年有轅咺。




有星孛。

《經》言星孛必言所在，史官所無，孔子補之，以爲筆例。○此發書災異由筆削之例。《公羊》：「不修《春秋》曰『星不及地尺而復』，君子修之曰『星隕如雨』。」與此正同。




饑。

原史一年中不止如此，左氏略仿

 《經》例，猶録以見異同，然一年録十七事，亦甚詳矣。○按，此特見史文以示例，志不在續《經》，俗以續《經》説之，誤矣。使果志在續《經》，尚不依附《經》例，故爲此乖異之文？不然，豈劉氏所知而傳者乃不知之耶？




十有五年，春，王正月，成叛。

成叛

《經》内叛皆不言，爲内諱，此言成叛，爲異《經》見例。○劉氏《考證》：《經》無此書法。


 于齊。

師録此明内諱例爲孔子所加，不指國史原文如此。如内叛《經》不書，《續經》録此，見爲史文，非《經》例。舉一以見義。


 武伯伐成，不克，遂城輸。

墮成不克，不書，爲内諱；如書，但云伐成而已，叛與不克均不言。




夏，五月，齊高無
 出奔北燕。

襄二十九年齊高止出奔北燕，此用其文例。




鄭伯伐宋。

鄭伯伐宋，自襄十一年以後無之，皆大夫帥師。此目鄭伯，亦如内事，哀世多目公也。




秋，八月，大雩。

晉趙鞅帥師伐衛。

定八年趙鞅侵衛至此，六見趙鞅用兵于衛。




冬，晉侯伐鄭。

自定、哀以後不言晉侯，一公僅一二見，兵事皆六卿專之。○劉氏《考證》：據《傳》及《世家》，是時晉臣專兵，君若贅旒，晉侯安得自將伐鄭？按，見晉侯亦如見鄭伯，歸其權于君之意也。




及齊平。

桓七年「暨齊平」，定十年「及齊平」，此用其文例。




冬，及齊平。

《傳》：「子路結纓而死。」




衛孟公彄出奔齊。

《經》凡兩事皆書，必一變其文，如二滅則一言入、一言滅，二奔則一言如、一言奔，辟再見也。彄早已出奔，歸又再奔，《經》無此例，以此見《經》凡二事變文之例。




十有六年。

按獲麟後至哀二十七年所有之文，皆先師由《國語》編録而成。孔子未卒前後初無二致，考十九年全爲《經》説，餘年録事多先標目，後叙事，如後世綱目之例，多釋例解經之文，非孔子卒以後與前大異也。《國語》記事本終于哀，以事解經必備本末而後明，截然止于獲麟，不足以備本末，如二《傳》是也。又《傳》解《經》有同有異，各有取義，學者不明此義，動以《傳》與《經》異爲疑，故先師自立《經》、《傳》亦存同異之文，則知前之不爲苟同，非《經》意而强説之矣。又《春秋》有筆削加損，説二《傳》者但見已修之《春秋》，未見不修之底本，故不足以明筆削之旨、加損之變。《傳》故采録史文，凡與《經》例不合者亦列之，以明未修之《春秋》不過如此，即《公羊》「星隕不及地尺而復」之説也。續有《經》、《傳》，以爲僭妄，擬《經》則誠爲非聖無法，若采原文以見筆削之迹，則有功無過，爲益不窮，且《續經》所録二年之文半乖義例，説二《傳》者恒能攻之，使先師當日果在續《經》意存配聖，則何不一仿《經》例爲之，而故爲罅漏，以招譏彈？故《續經》三年之文與隱元年七言不書之事爲世詬病，不知此正其宏綱巨例，特留此以示後人，而啟其悟，爲本《傳》之長義。凡二《傳》學者亦當潛思所得，謹就所見述之，尚不能盡其志量也。




春，王正月，己卯，衛世子蒯聵自戚入于衛。

稱世子，以父臨之，前已見義。此入可不言世子，言此明《春秋》見不再見之例。史文甚詳，孔子乃削之。○劉氏《考證》：言納于戚則入衛不書，如鄭突入櫟不復書入鄭，即書之，亦不當言自戚，如衛衎歸衛不言自夷儀是也。




閏月，良夫與太子入。

此明遲書從赴之例。《經》託之赴告，以爲事雖在去年，其赴春乃至，則于

 春書之，不能補書于去年。然此乃爲《經》例，不可專以赴告説之。凡赴至皆與本日不同，而《經》、《傳》同時日者多，如晉侯入國，不應遲至一年赴乃至，此皆爲《經》例，託之赴告如此耳。




衛侯輒來奔。

召獲駕乘車，行爵食炙，奉衛侯輒來奔。

二月，衛子還成出奔宋。

此發人名、字、子大例。《經》衛無稱子、大子，惟齊、宋、魯有之。子還成與稱子例混，《經》不言之。




春，

以上出奔皆在去年閏月，惟此乃春事。


 瞞成、褚師比出奔宋。

瞞成即子還成，褚師比不書，此亦倣《經》例爲之，以發明《經》、《傳》之例。




夏，四月，己丑，孔丘卒。

先儒引《經》書「孔子卒」，以下有《傳》而無史文，乃《國語》舊式。記孔子卒，是弟子尊崇孔子，兼明修《春秋》之旨，漢儒以左氏不祖孔子、不解《春秋》者非也。○劉氏《考證》：孔子之卒謹書于傳記，宜也，而附于《經》，則經爲孔子家乘矣。不知當時皆口授，子夏傳《經》，後乃著竹帛，足見弟子推尊先師，始附于《經》。




孔丘卒。

綱終孔子卒，目終哀公孫，皆本末之意。《經》由孔子修，故終孔子卒；接續史文二年，以見筆削意，與隱元年七言不書之發凡起例相同；臚列異《經》之文，以見加損互見緣《經》之説。○凡《魯世家》皆書孔子卒，編在《世家》，又以道德重。弟子述《春秋》，故日卒之也。孔《疏》以爲魯君臣書于史，誤。按，孔子卒以上標目，舊稱《續經》，非先師意。今擬稱爲事目，非避僭《經》之嫌，十六年以後仍是此例，特事目皆雜存，不如以前之與《傳》别行，略如《經》文例。《經》是孔子所修，故未卒以前仍標事目、事文，魯國之史論述哀公止于如越。舊説多誤，今並正之。






注
 　「叛之」二字原爲墨丁，據文意補。



注
 　仿：原作「防」，據文意改。



注
 　于：原作「之」，據文意改。
















春秋左傳杜氏集解辨正



廖　平　撰

邱進之　校點








校點説明



是書又名《左氏集解辨證》、《杜氏左傳集解辯證》、《春秋左傳杜注集解辨正》，成於光緒十八年（一八九二），於光緒三十三年（一九〇七）、民國二十四年（一九三五）兩次刊刻，與《杜氏左傳釋例辨正》（又名《釋例評》）相輔而行。全書分上下二卷，釐爲十二篇，每公爲一篇，上卷含隱、桓、莊、閔、僖、文六公，下卷含宣、成、襄、昭、定、哀六公。該書爲鍼砭杜預以例説經之失而作，廖平指出，東漢治《左傳》者於本傳義例所無之處，皆引《公》、《穀》相證，而杜預力反二傳，譏漢師爲膚引，與范寧《穀梁集解》同。杜氏以「五十凡」爲周公舊例，不言「凡」爲孔子新例，以本傳明文斷新舊之别，既誤解《左傳》大例，又誤説文義，望文生訓。有鑒於此，廖平遂於杜氏詮釋經、傳有未惬者，分别條録，指出其謬，悉加辯證。主要版本有光緒三十三年丁未（一九〇七）成都排印本、民國二十四年（一九三五）自刻本。今據成都排印本整理。








春秋左傳杜氏集解辨正二卷

見《井研縣藝文志·經部》。






東漢治《左氏》者與《公》、《穀》相同，本傳義例所無，皆引二傳相補，如《釋例》中所引許、賈諸條可證。杜氏後起，乃力反二傳，譏漢師爲膚引，頗與范氏《集解》同。考舊説以義例歸本孔子，杜則分爲四門，以五十凡爲周公舊例，不言凡爲孔子新例，例之有無，以本傳明文爲斷。凡五十凡及新例之外，皆以爲傳例，有從赴告魯事，前後相反，不能指爲赴告，則云史非一人，各有文質。一國三公，何所適從！又即所云新舊例言之，五十凡有重文，有禮制，於今無關，幾及十條。且無凡皆爲言凡所統，偶有凡字，以爲周公，偶無凡字，以爲孔子，何所見而云然？且同盟以名，不同盟不名，三條皆爲解滕、薛、杞三小國而發，曹、莒以上并無其文。所謂不同盟者，謂小國不以同盟待之，非爲大國言也；除三小國與秦、宿，更無不名之事。杜不悟其理，於各國之卒，必推考其同盟，本身無盟，求之祖、父，不亦誤乎！大例之外，其誤説文義者，如「豫凶事非禮也」六字，文見《説苑》，謂喪禮衾絞衰裳不豫制，所以解天子、諸侯、大夫、士必數月而葬之故，杜乃以爲子氏未薨而弔喪，至流爲笑柄。又「弑君稱君君無道，稱臣臣之罪」，「稱君」當爲「稱人」，杜不知爲字誤，就文立訓。春秋弑君，正文有不稱君者哉？又何以别於稱臣也？又「帛君」爲「伯尹」之異文，以帛爲裂繻字，是大夫序諸侯上，小國大夫亦同稱子矣。「君氏」爲子氏，又何以解尹氏、武氏連文之傳耶？蓋經本作「尹」，無傳，傳所記之「君氏卒」爲魯事，不見經，後人誤以傳之「君」即經之「尹」，杜氏誤合之，稱夫人爲君氏，何嘗有此不辭之文！此類悉加辨證，與《釋例評》相輔而行，可謂杜學之箴砭也。四譯館自序。







春秋左傳杜氏集解辨正上卷






隱公篇第一



傳：孟子卒。

不偁薨，不成喪也。

此傳便文耳，不可以經例説之。又，夫人例偁薨，不能因儀節而改名偁。傳例有通例，有專説，因不成喪而變魯法，此專説一事，别有微意，不可推于别條。

經：元年春王正月。

隱雖不即位，然攝行君事，故亦朝廟告朔。告朔朝廟例

 在襄二十九年。

元年正月無事必書者，爲不書即位，見所謂謹始也。不爲朝廟、告朔而書，朝廟、告朔，常事也，一年須行十二次，史據此而書，經則常事不書。襄二十九年傳别有義，不可推以説此條。襄二十九年經書公在楚，傳以爲釋不朝正于廟也。按傳以釋不朝正解書「公在楚」，非以解書「春王正月」也，故僖五年傳言公視朔，而經不書春王正月，此明證也。杜氏誤立朝正告朔乃書王正月之例，雖襲漢師之説，究屬非是。

經

 ：鄭伯克段于鄢。

言段強大雋傑，據大都以耦國，所謂得雋曰克也。

傳「雋」乃「獲」之誤字，以爲雋傑，誤。詳莊十一年。

經：秋七月，天王使宰咺來歸惠公仲子之賵。

婦人無謚，故以字配姓。

以字冠姓，内外女在生之通偁，非死乃如此，不當以謚言之。謚當爲爵。生者同以字配姓，傳以爲未薨，不當言謚。

歸者，不反之辭。

經「歸」讀同「饋」，非歸入之歸。但泛言歸例，則歸爲得所之辭，非爲不反也。

經：冬十有二月，祭伯來。

祭伯，諸侯爲王卿士者。祭國，伯爵也。

祭爲内諸侯，非外諸侯也。祭，采國，祭公爲三公，祭伯爲監大夫。氏祭，以見爲祭公族，王臣耳。伯非爵，與仲、叔、季同爲字，所謂「天子大夫不名」，非爵也。

經：公子益師卒。

《春秋》不以日月爲例，惟卿佐之喪獨託日以見義者，事之得失，既未足以褒貶人君，然亦非死者之罪，無辭可以寄文，而人臣輕賤，死日可畧，故特假日以見義。

傳有日月例三條，漢師同于二傳，杜亦有數條。但傳詳事實，經例出于説微，多未詳備，當據以推補，不可駁之。説詳《補例》篇。○此條爲日月例明文，此外尚多。漢師所以言日月例者，蓋據本傳，非襲用二傳。杜「惟卿佐之喪」以下云云明説日月有例，故《釋例》亦多此義，是左氏非無其例，特傳詳事實，經例出于師説，此本采録未備，不如二傳之詳耳，當據以推補。杜既云卿佐喪有此例，其云《春秋》不以日月爲例者，是自相矛盾矣。杜氏解經，惡難好易，是其病根，未嘗不知本傳大例同于二傳。三家同説一經，宏綱巨領，具有本源，不能自異，故於二傳簡易明白之條盡用之。至于繁難之例，二傳先師所不能瑩澈者，欲用之則必多未安，欲補之則力有不足，于是悍然不顧，倡言無此例，然後可以化險阻爲坦途，而其私心難昧，知不能如此魯莽，一切不顧，則又首鼠兩端，故此云無此例，而他條及《釋例》中屢言日月例。不知經學當苦心耐勞，極力求通，不可趨求捷徑。如其以例難通，則可通者通之，疑者闕之，尚不失爲謹慎之道。杜氏《釋例》每條中可通者通之，不能通者皆以爲無義例，是于聖經去留參半，取舍兩岐，直是甄别經文而已。且屬存疑，後人可以補苴；别無依據，師心自用，臆分孰爲有例無例、孰爲已修未修，安知所駁不爲經之要例乎！使有人專與杜氏爲難，盡變其説，杜氏不能謂己「親見寶書，備知修改」。原文經文，實不一律，中多不可依據；必於難通之條，實得平易之理，申本傳之佚説，刊何君之游詞，足見三傳盡屬相同，二傳所有之例皆《左傳》所本有，乃爲得也。

傳：春，王周正月。

言周，以别于夏、殷。

傳以「周」字釋「王」字，謂王即「周」字耳。經不舉周，號以王，舉人，如周人偁「王人」是也，非以别于夏、殷。

傳
 

注



 ：不書即位，攝也

假攝君政，不修即位之禮，故史不書于策。

即位者，受終繼立之名，亦即《通鑑》所云「即皇帝位」，如《世家》云「子某立」，并非元旦升殿受朝也。杜云不修其禮，直以即位爲御殿之偁，則春秋十二公何以元年乃受朝，以外二百四十年皆無一元旦修禮者乎？即此一端，已見其誤。傳言「不書」者，謂實有其事，而《春秋》不書耳。「即位」紀公之始，必于元年一書，然後
 

注



 公乃實于尸柩之前于去年已即位爲君。一年不二君，故于元年乃言之，全不關其御朝不御朝也。杜説直不知即位之名義，例更不足言已。

傳：夏，四月，費伯帥師城郎。不書，非公命也。

傳曰「君舉必書」，然則史之策書皆君命也，今不書于經，亦因史之舊法，故傳釋之。諸魯事，傳釋「不書」，他皆放此。

據杜此説，分經、史爲二，是也，他條直以史法説經，則非矣。此傳杜亦以爲經不書者，因孔子時不能以公命赴告爲據，故以爲史法。

此本師不以空言説經之例也。凡二傳「常事不書」、「見者不復見」諸例，直言筆削而已，本師懲空言流弊，恐失其真，故多假託史法言之。此經之史例，非史之史例也。

此事魯史本書，經削之。魯史有經而無傳者，據魯史立言。如杜氏實未書于史，則直以魯史于魯事每年或一二書，多者亦不過十餘事，殊非情理。況經非公命而書者多，實公命而不書者更多；若泥于公命之言，則是二百四十年魯史實只萬餘字，豈得更云魯史耶！

傳：鄭伯克段于鄢。段不弟，故不言「弟」；如二君，故曰「克」；稱「鄭伯」，譏失教也；謂之鄭志，不言出奔，難之也。

傳言夫子作《春秋》，改舊史以明義。不早爲之所，而養成其惡，故曰「失教」；段實出奔，而以「克」爲文，明鄭伯志在于殺，難言其奔。

按，杜以史本書鄭伯之弟出奔衛，經言「鄭伯克段于鄢」，爲《春秋》改舊史，是也；但以傳言「書曰」者爲孔子新義，于書「凡」諸條皆以爲周公舊例、史之成法，則大非。蓋言「凡」者是總例，不言「凡」者，偶爲變文，或爲單舉，不可于中妄分新舊。如此傳「如二君故曰克」即「得獲曰克」之變文，後因總發戰伐攻取之全例，故言「凡」，非言「凡」有不同。杜欲言《春秋》改舊史，則當規畫一定，以經義説之，全爲孔子筆削，乃于難通之條則以爲仍舊文、無義例，是《春秋》半爲史文，半爲孔子所改，説已參差。若能以所不改爲合于己意，無論新舊，同源共貫，亦無不可，今乃以不合常例之條概爲史文舊法，孔子當日何不改之，以成一律？不能整齊，則不必輕改；既已筆削，則不應半途而廢。且治經原貴于通，若以爲半可通半不可通，則人以我之不可通者爲正例，又將以我之通者爲不可通矣。如此説經，直同兒戲。

傳：緩，且子氏未薨。

子氏，仲子也。薨在二年。

經夫人死稱「薨」，葬後舉謚，生前則直曰「某氏」。經云仲子，考宫亦曰仲子，是無謚，爲妾母，妾母不偁「薨」。傳云「未薨」者，謂其爲妾，不得偁「薨」。禮不賵人之妾，故名之。未薨，謂不如成風偁薨，則不應賵，非謂未死，以下子氏當之。

仲子當從《穀梁》，以爲惠公之母，如僖公成風之比，傳所謂孝惠娶于宋也，與桓公母仲子别爲一人。仲爲行字，宜多同者，經魯同時有兩子叔姬，是也。故傳云桓公生而惠公薨，不及仲子，則仲子卒必去薨時少遠也。

傳
 

注



 ：豫凶事，非禮也。

仲子在而來贈，故曰「豫凶事」。

豫凶事與上「天子七月」云云，《説苑》引《穀梁》亦有其文，是古别本《穀梁》與傳同，乃解天子諸侯七月五月之故。《王制》：衾絞衰麻，死而後制。天子諸侯尊，儀物備，葬期久，如未死而制，是豫凶事。且《説苑》所引傳文乃説葬王，非謂仲子事，杜説誤。

夷不告，故不書。

隱十一年傳例曰：「凡諸侯有命，告則書，不然則否。」史不書于策，故夫子亦不書于經。傳見其事，以明《春秋》例也。他皆倣此。

赴告爲經例，非史例。本師懲空言之弊，經例書者以爲赴告例，所不書者以爲不赴告。傳有不赴告而書者，又有赴告而不書者，據此可見此經例赴告，非史例也。既爲經作傳，則當全以孔子爲主，不必兼言史例，使後學迷罔。惟當日孔子筆削《春秋》，其説甚明，又經決非魯史之舊，亦甚顯著，故不嫌于假借史法。如經中無伯、子、男，小國則不妨假借伯、子、男以爲名號。杜氏好自立異，以爲依據傳文，實則泥于文字，大失本意。杜以史法不合于經者《春秋》亦仍而不改，則經不純經，史不純史，此説一開，則《春秋》全爲斷爛朝報，不可以義例説之。杜氏尚承舊學，必于難通之條乃言無義例；後人變本加厲，宋、元諸儒并于杜氏之所謂可通、有義例者皆駁之，以爲全無義例。其父殺人，其子必且行劫，皆杜氏爲之備也。

俗説以左氏爲史官，傳爲史文，杜云傳之所據惟策，可知傳不可以史説之。左氏者，七十子之徒，專詳事實，以補口説所不足，非史官史文，故經事多缺，而經外之事反詳。杜以五十凡爲周公垂法、史書舊章，則全以史法説《春秋》矣。左氏不言凡之例本與凡同，以言凡爲周公例、不言凡爲孔子例，周公作、孔子述，則《春秋》全爲鈔襲史例，孔子不出一謀、發一慮。先儒以爲，言凡不言凡無新舊之異，是也。

傳：公立而求成焉。

經無義例，傳直言其歸趣
 

注



 而已。他皆倣此。

傳言「始通」者釋其事，例則未詳。按傳于言「及」言「會」有凡，又，大夫不書名爲貶，皆有明條，非無義例，此未言者，義例詳後耳。傳偶不言，非遂無義例。

經無有無義例者。傳之解經，多言一端，義例、事實，史文不皆全説。杜于經下注下皆微者。又凡盟以國者例在僖十九年云云，言義例者三，于傳下乃云無義例，立言未審。當云：傳義例在後，此直言其歸趣而已。

經：二年春，公會戎于潛。

戎、狄、蠻、夷，皆氐、羌之别種也。戎而書會者，順其俗以爲禮，皆謂居中國若戎子駒支者。陳留濟陽縣東南有戎城。潛，魯地。

《春秋》公諱會戎狄，隱、桓世不見夷狄國，知此非實戎。杜以爲，戎種居中國則當繫地，不繫地，則不可以濟陽戎地當之。《春秋》之例，四裔國不見經。凡中國之夷，皆以地繫，如伊雒戎、陸渾戎、山戎，乃爲真戎。不繫地，非真戎矣。

經：夏，四月，莒人入向。

將卑師少稱「人」。

將卑師少稱人，本傳無文，二傳例也。杜氏譏先儒膚引二傳，則己不應引據爲説，今乃合己者引用，不合己者遂駁之，不惟不足以服先儒，後人不審其詳，妄謂本傳無明文者不可用二傳，不知據二傳以補《左》例，杜氏實已如此也。

經：九月，紀裂繻來逆女。

逆女或稱使，或不稱使。昏禮不稱主人，史各言其實
 

注



 而書，非例也。他倣此。

大國稱使，小國不稱使。傳云大夫出奔有玉帛之使乃書，即言此。本傳自有明條，何云非例？昏禮不稱主人，乃《公羊》後師誤説，不求本傳實解，而膚引《公羊》誤説，乃駁先儒之用二傳，過矣！其云「史各隨其實而書」者，蓋不能正《公羊》之誤，故歸之于史，則其所謂史者，不過因不通其説。豈知此固經例，非不可通者耶？

經：紀子帛、莒子盟于密。

子帛，裂繻字也。莒、魯有怨，紀侯既昏于魯，使大夫盟莒以和解之。子帛爲魯結好息民，故傳曰「魯故也」；比之内大夫而在莒子上，稱字以嘉之也。

「帛」與「伯」當爲古今字。杜以子帛爲字，不知經不以「子」爲字，又連舉「帛」字。私心求勝古人，偶因文字小異，遂敢爲異説。莒子，君也，豈可以臣在君上？即謂比之大夫，凡内大夫會諸侯，皆有「會」文以别異之，此不言「會」；屢數紀、莒，與内大夫之比不合。小國大夫稱「人」。來，魯從内録之，乃稱名而不氏，全經一定之例，所謂賤而不書是也。《春秋》惟齊、宋大國大夫有稱子稱字明文。經書紀履緰即嘉之矣，小國大夫斷無稱子稱字以與大國相混之理。至于「子帛」所以連文者，則以明子伯非爵之義。説詳《疏證》。

經：十有二月乙卯，夫人子氏薨。

桓未爲君，仲子不應稱夫人。隱讓桓以爲太子，成其母喪，以赴諸侯，故經于此稱夫人也。

杜誤以子氏爲上仲子，故以爲桓母。子氏當從《穀梁》，爲隱夫人。杜明知桓母不能稱夫人，乃謂以夫人赴于諸侯，經亦從而夫人之，則經爲逢迎君惡，何以爲正名之書？吴、楚稱王，是亦可從而稱王矣。

不反哭，故不書葬。例在三年。

不葬當同《穀梁》。經書不書爲筆削例，不因禮節之隆殺而予奪之。傳有明説，有異義，推考傳例，當據明條，如「君氏」傳本有尹氏之説，則君氏爲異義。且本條文義轇轕，實不以不反哭則不葬，豈可又推以説别條？凡立説當于不可拔之地，若以此等爲據，所謂本實先撥也。

傳：二年，春，公會戎于潛，修惠公之好也。戎請盟，公辭。

許其修好，而不許其盟。禦夷狄者，不一而足。

竊用《公羊》而失其本旨，變「許」爲「禦」，尤不通。

傳：莒子娶于向，向姜不安莒而歸。夏，莒人入向，以姜氏還。

傳言失昏姻之義。凡得失小故，經無異文，而傳備其事，案文則是非足以爲戒。他皆倣此。

杜言「無異文」，即二傳不加貶絶而罪惡見者。不加貶絶之意而異其辭，以辟膚引二傳之嫌。

經：三月，庚戌，天王崩。

先十三日。




實以壬戌崩，欲諸侯之速至，故遠日以赴。

遲發喪者有矣，先期之説，最乖情理。疑此爲疑以傳疑之例。本壬戌崩，赴誤爲庚戌，經則承赴，示不敢專改。

襄二十九年傳：鄭上卿有事，使印段如周會葬。今不書葬，魯不會。

天王志崩不志葬，不因會葬乃書。

經：秋，武氏子來求賻。

武氏子，天子大夫之嗣也。平王喪在殯，新王未得行其爵命，聽于冢宰。故傳曰「王未葬」，釋其所以稱父族，又不稱使也。魯不共奉王喪，致令有求，經直文以示不敬，故傳不復具釋也。

傳云「王未葬」，所以釋「賻」字。未爵命、稱父族、王未葬、不稱使，皆用二傳説；「魯不共王喪、致令有求」下，又用《穀梁》「周雖不求，魯不可以不共；魯雖不共，周不可以求之」之説。

經：八月，庚辰，宋公和卒。

元年大夫盟于宿，故來赴以名
 

注



 。例在七年。

傳據同盟以説經者皆爲經例，不謂事實，故小邾屢同盟，經且不記卒，非經見同盟乃名，不同盟不名。十九國皆在同盟之例，有不名者，謂不以同盟之禮待之。傳之言同盟不同盟，不以見經爲斷，如秦穆公云同盟不見經，蓋以諸侯會盟見經者不過千萬中之一二，豈可以此爲據？又，大國皆名，不必贅言同不同。杜于此例所言百餘條皆爲贅文，發凡于此，後不再糾。

經
 

注



 ：癸未，葬宋穆公。

魯使大夫會葬，故書。

諸侯卒葬，其例最繁。杜氏苦其煩難，不能畫一，故爲簡便之法，全不考十九國隱見之例。《年表》以不書秦穆卒爲君子惡之，此正《左氏》師説。諸侯卒葬，二傳先師亦苦其難，使有簡便之法，亦早如杜氏趨便易矣！惟其不通，故不敢避難就易。如云使大夫會葬則書，吴、楚之君，魯豈全不使一大夫？何以不書？莒近魯，豈會葬全不一行？故吴、楚之君不書葬，避其號也。夷狄不葬之例，萬不可不補，一補此例，則不得不同二傳矣。

傳
 

注



 ：不赴于諸侯，不反哭于寢，不祔于姑，故不曰薨。不稱夫人，故不言葬。

夫人喪禮有三：薨則赴于同盟之國，一也；既葬日中自墓反，虞于正寢
 

注



 ，二也；卒哭而祔于祖姑，三也。若此則書曰夫人某氏薨，葬我小君某氏。此備禮之文也。其或不赴、不祔，則爲不成喪，故死不稱夫人薨，葬不言葬我小君某氏。反哭則書葬，不反哭則不書葬。今聲子三禮皆闕，《釋例》論之詳矣。

以禮節亂書法，最爲荒唐。本爲夫人，例得稱夫人，書薨、言葬小君，一貫之事；稱夫人則必書薨，書薨則必言小君，一定之例也。妾母則稱某氏，不言夫人；不言夫人，則不得書薨、稱小君，一定之例，無或異也。今以禮備不備定稱不稱，則是寵妾嬖人邀一日之私寵，史官曲從過禮，《春秋》亦仍其誤，此奸邪逢迎惡習，豈可説經！姒氏本爲妾母，不赴不祔本爲妾母之禮，云不赴不祔者，即妾母之實據。惟其爲妾，乃不稱夫人。非夫人也，偶不行赴祔之禮，則貶而不稱夫人，不言薨，不言小君；本爲妾也，偶行赴祔殯哭之禮，便可尊之稱夫人、言薨、言小君。傳文據禮而言，本即爲夫人爲妾之分。今不求其意旨所在，誤以隆殺而定書法，至于混亂名實，尚自以爲出于傳説。似此之人，萬不可以讀傳。如此而託之説傳，則傳當冤屈死矣。

經：四年，春，王二月，莒人伐杞，取牟婁。

書「取」，言易也。例在襄十三年。

取邑皆言取，無别稱。傳例「凡克不用師徒曰取，易辭也」。謂不用師徒乃爲易辭，此言「伐杞」，是用師徒，即非此例。杜説誤。

經
 

注



 ：秋，翬帥師會宋公、陳侯、蔡人、衛人伐鄭。

諸外大夫貶，皆稱人，至于内大夫貶，則皆去族稱名。于記事之體，他國可言某人，而己國之卿佐不得言魯人，此所以爲異也。

此内外例，傳無文，本二傳説。

經：九月，衛人殺州吁于濮。

州吁弑君而立，未列于會，故不稱君。例在成十六年。

稱君不稱君，不以列會不列會爲斷。伐鄭衛人即州吁，列伐列會，一也。成十六年傳言列會，不過言列會則已會諸侯，以後不應討之，非列會則《春秋》必書君也。

傳
 

注



 ：石碏使告于陳曰：「衛國褊小，老夫耄矣，無能爲也。」

八十曰耄。稱國小己老。

《曲禮》曰「大夫七十致仕，曰老」，而傳自稱曰「老夫」；又，「八十曰耄」，此石碏致仕，故傳曰「乃老」，又稱老夫，又稱耄，言已年過七十，將八十也。

經：夏，四月，葬衛桓公。秋，衛師入郕。

將卑師衆，但稱師，此史之常也。

此以二傳例爲史之常法，非也。史文記事當詳，此經例耳，不可以史説。

經：九月，考仲子之宫。

欲以爲夫人。諸侯無二嫡。

此當用《穀梁》説，以爲惠公之母，非桓公母也。説已詳上。

周制：「諸侯再娶。」再娶則稱夫人，傳所言多，《春秋》乃不再娶，以娣姪從。禮：諸侯夫人卒，娣姪得升爲夫人。孟子已卒，何得言二嫡？如云并嫡，則不獨諸侯乃爲非體。蓋誤變不再娶之文，而不知其不通。

傳：王使尹氏、武氏助之。翼侯奔隨。

晉内相攻伐，不告亂，故不書。傳具其事，爲後晉事張本。

尹氏、武氏連文，即三年經連文之尹氏、武氏。據此，知《左氏》本有作尹之説。世族大夫亦用二傳譏世卿説。《春秋》不早見晉耳，不必以不告不書。本《晉語》之文，先師按年分載，以見《春秋》不早書晉之意，亦非爲後事張本而已。

傳

 ：四月，鄭人侵衛牧。

經書夏四月葬衛桓公，今傳直言夏，而更以四月附鄭人侵衛牧者，于下事宜得月，以明事之先後，故不復備舉經文。三年「尹氏卒」，其義亦同。他皆放此。

葬衛桓公經本在四月，傳不言者，畧之也。侵牧繫四月者，别牘所記有日月之文，故直用其文。二事同在四月，無先後可言。

此即日月例也。杜于經不言日月例，于傳乃言日月例，可見本末失據。




傳：于是初獻六羽，始用六佾也。

魯唯文王、周公廟得用八，而他公

 遂因仍僭而用之。今隱公特立此婦人之廟，詳問衆仲，衆仲因明大典，故傳亦因言始用六佾。其後季氏舞八佾于庭，知惟在仲子廟用六。

周時禮制不明，上下皆用八，《春秋》新制，乃改爲上下等差之制。因仲子廟偶用六佾，借以示例。此素王改制，《春秋》所以爲萬世法也。

傳：鄭人以王師會之。

王師不書，不以告也。

《春秋》不言王師侵伐，非不告也。此爲天王諱例。

傳：宋人使來告命。

告命，策書。

告，即告知其事。命與令同，謂使我出師。

傳：叔父有憾于寡人。

諸侯稱同姓大夫

 ，長曰伯父，少曰叔父。

此亦當如《曲禮》諸侯之稱上卿曰伯父，下卿曰叔父，故下有加等之文。使上卿，則無可加，非以長少分伯叔。

經：宋人取長葛。

秋取，冬乃告也。上有「伐鄭圍長葛」，長葛，鄭邑可知，故不言鄭也。前年冬圍，不克；今冬乘長葛無備而取之，言易也。

去年冬圍，今秋乃取，見其難，非易辭。「冬圍不克而還，今冬乘其無備」，説無依據，徒欲與二傳立異耳。

經：滕侯卒。

傳例曰：「不書名，未同盟也。」

諸侯不書名，謂不以同盟之禮待之，非必以見經同盟爲證。杜于諸侯卒皆言同盟不同盟，不知十九國皆得爲同盟。滕、薛初見，有不名者，小國初不待以同盟，至成、哀以下，純待以同盟之禮，此《春秋》三世異辭之例也。

經：齊侯使其弟年來聘

 。

諸聘皆使卿執玉帛以相存問。例在襄九年。

諸聘皆大國、敵國，傳所謂「大國聘之」是也。小國亦有卿，言朝不言使，故小國通無使聘之文。

經：秋，公伐邾。天王使凡伯來聘。

凡伯，周卿士。凡，國；伯，爵也。

凡爲西周采邑。伯，字也。如以爲爵名，何以畿内見公、子、伯而無侯、男耶？子、伯非爵，王臣不可以五等爵言之。杜氏不知此例。

經：戎伐凡伯

 于楚丘以歸。

戎鳴鐘鼓以伐天子之使。

杜于傳例膠執其文句，而不通其意旨，所謂食古不化者。「有鐘鼓曰伐」，文見《國語》，謂本討罪用師，據本事，亦因晉趙盾特申此義，不必經之言伐者皆用鐘鼓也。經例伐國乃言伐，伐一人而曰伐，重執天子使也。杜欲變其説，以爲用鐘鼓乃言伐，是孔子修《春秋》須考其用鐘鼓與否，有此理乎？經傳侵伐之有互異者，又何以説之乎？

但言以歸，非執也。

避執天子使，言以歸耳，實即執也。以爲非執，正與經意相反。

傳：謂之禮經。

此言凡例乃周公所制禮經也。十一年不告之例，又曰不書于策，明禮經皆當書于策。仲尼修《春秋》，皆承策爲經。丘明之傳博采衆記，故始開凡例，特顯此二句。他皆倣此。

凡言例皆師説，非《左氏》原文。《五行志》引僖二十九年「大雨雹」説曰：「凡物不爲災不書。」又云：「凡雹，皆夏之愆陽，秋之伏陰

 。」一爲經例凡，一爲禮例凡，乃先師從傳文推考而出之師説，以爲《左氏》尚非，以爲周公之典，尤爲失實。仲尼修《春秋》，皆承爲經，試問有無筆削加損諸例？杜以爲孔子修《春秋》不過畧易數條，餘皆承舊史，豈知《春秋》大與史異，史文當千百倍于《春秋》，孔子《春秋》實于千百條中用其一二條，而又有損益，豈可以史法説之乎？

經：三月，鄭伯使宛來歸祊。

宛，鄭大夫。不書氏，未賜族。祊，鄭祀泰山之邑，在琅邪費縣東南。

不賜族之説非通例，不必再推别條。《春秋》本以氏不氏見尊卑，若推于事實，則尊卑混矣。小國大夫通不氏，亦以未賜族説之，則尊卑混矣。「大夫」二字欠分明，以爲經之大夫耶？同《穀梁》，則實卿也，例得氏；以爲傳之大夫耶？同《公羊》，則例不氏。義例未明，故以含糊取巧。

經：夏，六月，己亥，蔡侯考父卒。

諸侯同盟稱名者，非惟見在位二君也。嘗與其父同盟，則亦以名赴其子，亦所以繼好也。蔡未與隱盟，蓋春秋前與惠公盟，故赴以名。

同盟之説，原據禮待而言，杜以經事證之，誤矣。經無其事，則推本于文；《春秋》無其文，則推于春秋以前。究之書名者，經不皆有盟，經見同盟者，乃不書卒。試問不名者，大國、中國安有此例？不細心體會經文，固執傳文，自生荆棘。只此一例，杜説不下百餘條，易者固無待于言，難者終不能通。此杜氏之大謬也。

經：辛亥，宿男卒。

元年，宋、魯大夫盟于宿，宿與盟也。晉荀偃禱于河

 ，稱齊、晉君名，然後自稱名，知雖大夫出盟，亦當先稱己君之名以啟神明，故薨皆從身盟之例，當告以名也。傳例曰：「赴以名，則亦書之，不然則否，辟不敏也。」今宿赴不以名，故亦不書名。

不盟不書名，當以此條爲正例。十九國皆同盟會書名，宿與會不書，以宿微國，不列數于盟，故曰不同盟不書名。宿男之不名爲正例，滕、薛、秦之不名，推此例以加之，爲變例。今以宿男例有名，因告不以名，乃不書，全與經傳反。禮：赴辭不稱君名。宿微國，不數，不能謂其在盟；既同盟，不能謂其不赴；以名赴，臣子不能不以名。又，赴文當一律，不必或名或不名。不知同盟之例，自生荆棘如此。杜引傳例云云，則或名或不名盡由史文，全無義例，又何必引《釋例》耶？

傳：鄭伯請釋泰山之祀而祀周公，以泰山之祊易許田。

成王營王城，有遷都之志，故賜周公許田，以爲魯國朝宿之邑。

營洛豈志在遷都？此誤解《周書》，開脱平王耶？抑以逢迎時君耶？恐有字誤。

傳：秋，會于温，盟于瓦屋。

會温不書，不以告也。

會温、盟瓦屋二事相連，當是史全有其文。《春秋》見者不見，惟存盟以見意耳。如以爲不告，則史無其文矣，《左氏》又何從而得之？杜氏之失，在以周公爲主，孔子爲賓，專説史法，不知傳以筆削之文託于赴告。以《春秋》修《春秋》，不據赴告，其説甚明，故假之以立説，而杜氏乃主張此例，至于無所不至也。

經：挾卒。

挾，魯大夫，未賜族。

《春秋》未命例不氏，不關賜族與否。中多公子公孫不氏者，未可以未賜族言之。

傳：凡雨，自三日以往爲霖。

此解經書霖

 也。而經無「霖」字，經誤。

傳以「霖」字解大雨，又自釋「霖」字耳，因此遂謂經誤，足見杜氏視經如土芥。杜氏據傳改經，是其大誤。

杜據傳改經者十之七八。




經：春王二月，公會齊侯、鄭伯于中丘。

傳言正月會，癸丑盟；《釋例》推尋經傳日月，癸丑是正月二十六日，知經「二月」誤。

支干數目最易遺誤，然杜氏自撰《長曆》，強經就己，所言未必得實。于此一譏，後不再言。

經：六月，壬戌，公敗宋師于菅。

書敗，宋未陳也。敗例在莊十一年。

此内外例也。傳無「未陳」明文，則不必牽涉史例。

傳：癸丑，盟于鄧。

公既會而盟，盟不書，非後也。蓋公還，告會而不告盟。

外事可言赴告，内事不得以赴告爲説，故傳于内所與事不言赴告，以史不待于告。若以告廟之「告」爲此告，則又假借「告」字而用之，皆非也。

傳：公會齊侯、鄭伯于老桃。

會不書，不告于廟也。

畧之則不書，何以言告廟？然則凡經書魯事皆必告廟，傳無明文。

經：秋，七月，公及齊侯、鄭伯入許。

還使許叔居之，故不言滅也。

本滅也，隱、桓之世不言滅，故以「入」言之。又，以許後興，故言「入」以存許。此經義，非史文。

傳：宋不告命，故不書。凡諸侯有命，告則書，不然則否。

命者，政令也，國之大事也。承其告辭，史乃書之于策；若所傳聞行言，非將君命，則記在簡牘而已，不得記于典策。此蓋周禮之舊制。

古史有記事記言之説，皆謂之史。魯史所書之事多矣，孔子擇其足以立教者修以爲經。既已修改，不得再言史法，杜氏以經爲史，則記言與不見經之事皆無所歸宿，故又創爲簡牘之説，以救其窮。然仍歸官所掌，不得不名爲史，不過于舊所謂史者分爲二門，一爲經，一爲不見經之事。改頭换面，徒爲朝三暮四而已。史只有經無傳，而傳中多魯史例不當書之事，此左氏本當日載記傳聞而作，不盡據魯史也。杜以左氏據史而作，因傳多史無之事，以經承史文，因傳多經無之事，故别爲簡牘之説。以經事爲典策，以傳事言語爲簡牘；求其説不得，乃爲之辭。不知左所詳他國事有斷不能見魯之簡牘者，而魯之事實，如莊、僖以上多所闕畧，首尾不備，豈簡牘詳于外而畧于内耶？左氏作傳，不必專讀魯之《春秋》。據魯簡牘爲言，不知，亦不通也。




桓公篇第二



經：元年，春，王正月，公即位。

諸侯每首歲必有禮于廟，諸

 遭喪繼位者因此而改元正位，百官以序，故國史亦書即位之事于策。桓公篡立而用常禮，欲自同于遭喪繼位者，《釋例》論之詳矣。

繼君實于殯後即位，一年不二君，故《春秋》踰年乃書元年、即位，且因此以見正不正。先君去年已薨，新君于元年初見「即位」二字，謂其繼體爲君耳。無論行禮不行禮，例必書此，不指元旦受朝也。使如杜説，則二百四十年朝元旦者不勝書矣。杜不得即位二字之解，故以行禮不行禮爲説。況傳言書不書，是皆即位，《春秋》乃有書不書之異。杜以書爲實即位，不書則未行禮，大失經意。

經：三月，公會鄭伯于垂。鄭伯以璧假許田。

知其非禮，故以璧假爲文，時之所隱。

《春秋》諱其事，以假爲文，杜以「時」言之，意謂魯人諱之，故國史以「假」書之耳。既云孔子修《春秋》，則不必復言史法。杜意以史爲主，實中不祖孔子之病。

傳：冬，鄭伯拜盟。

鄭伯若自來，則經不書；若遣使，則當言鄭人，不得稱鄭伯。疑謬誤。

傳有而經無之事多矣，本係使人，傳歸其事于君者亦多。動言謬誤，非是。

經：二年，春，王正月，戊申，宋督弑其君與夷，及其大夫孔父。

孔父稱名者，内不能治其閨門，外則取怨于民，身死而禍及其君。

孔父，公子嘉字，傳固有明文；名、字相應，同此者亦多。以孔父爲名，意在變《公羊》字爲善例之説而不知。反傳背理，自蹈巨弊。

經：滕子來朝。

隱十一年稱侯，今稱子者，蓋時王所黜。

侯，本爵也；子，託號也。《春秋》貴賤相嫌則異號。前稱侯，因朝不嫌見本爵；此稱子，爲常例，非貶也。《春秋》褒貶全在孔子，不關時王。

經：三月，公會齊侯、陳侯、鄭伯于稷，以成宋亂。

成，平也。宋有弑君之亂，故爲會欲以平之。

成者，未成而成之辭。諸侯討宋亂，公受賂而罷諸侯之師，長養同類，故以成惡惡之。下云以成宋亂，爲賂故立華氏是也。華弑而立之，豈得言平？以成爲平，正與經意相反。其意蓋以内惡當諱，不知桓爲弑賊，《春秋》既已諱之，特于别事爲之起文，所謂微而顯也。如以爲當諱，則納鼎太廟何不諱之？

經：九月，入杞。

不稱主帥，微者也。

不稱主帥者，爲内諱也，不必爲微者。入國大事，必帥師非微者之事。

經：九月，公及戎盟于唐。冬，公至自唐。

凡公行還不書至者，皆不告廟也。隱不書至，不敢

 自同于正君書勞策勳。

公還告廟，禮也，魯秉周禮，凡行皆多告廟。《春秋》之書不書别有義，非但以志勤惰，傳偶即一告廟言凡發傳，如因郜子
 

注



 來朝言問官，季札來聘言觀樂，不爲問官、觀樂乃書二事。隱、桓以上不致，桓一致，爲變例。因不告廟之文據事説經，與《春秋》本意不合。不致者八十餘事，以爲皆不行告廟禮，亦乖情理。

傳：故先書弑其君。會于稷，以成宋亂，爲賂故，立華氏也。

經稱平宋亂者，蓋以魯君受賂立華氏，貪縱之甚，惡其指斥，故遠言始與齊、陳、鄭爲會之本意也。傳言「爲賂故，立華氏」，明經本書平宋亂，爲公諱，諱在受賂立華氏。猶璧假許田爲周公祊故，所謂婉而成章。督未死而賜族，督之妄也。

立華氏即成宋亂之實，成其亂，非平其亂也。杜自以與傳不合，故託于諱，不知桓公惡，《春秋》惡之，諱其弑君之大惡，不諱成亂之小惡，所謂微而顯也。華氏不氏，因下有華氏，非討賊之義，故削不言華，然華早有氏。賜族例不當以爲通例，至于拘泥其説，以爲督妄，非也。

傳：民不堪命。孔父嘉爲司馬。

嘉，孔父字。

嘉名，孔父字，説詳王氏《名字解詁》。杜欲變稱字善善之例，故與經相反。

傳：召莊公于鄭而立之，以親鄭。

莊公，公子馮也，隱三年出居于鄭。馮入宋不書，不告也。

馮出入皆不書，畧之也。華氏弑君既首之，則馮入可不言，此通例也。不告不書，傳説可以説之，注則不能如此，以告不告無實據也。惟當就經例言之，不必張皇史法，臆言不告。

傳：「公至自唐」，告于廟也。凡公行，告于宗廟；反，行飲至，舍爵策勳焉，禮也。

既飲置爵，則書勳勞于策，言速紀有功也。

傳言公出入之禮耳，此爲禮例，非經例。既無因告乃書、不告不書明文，則不當直言史法，規避取巧。

經：三年，春，正月，公會齊侯于嬴。

經之首時必書「王」，明此曆天王所班也。其或廢法違常，失不班曆，故不書「王」。

左氏舊説，皆以稱「天」書「王」爲經義，乃孔子筆削。杜氏苦其難，卻又費其推求，于是概以爲事實，以爲因事而然，此畏難取巧之大端。後世專宗此義，以爲平易，此説經之大患。書「王」豈特爲頒朔？拘于頒正，其説甚小，不應獨桓公時不頒朔。此等説本傳無文，依杜例原可以不説，今乃説之，是用二傳之意，小變其詞耳。此亦爲用二傳。《穀梁》「桓無王」，賈氏用之，是也；杜特變其説，意在避用二傳之名，不知實用二傳，而轉失其精意。

經：夫人姜氏至自齊。

告于廟也。不言翬以至者，齊侯送之，公受之于讙。

夫人至與公即位、公薨相同，例所必書，不必因其告廟。此大誤也，夫人至例書。夫人至禮多矣，豈特告廟？以公至禮説夫人至亦不合。此以行事説經之失。「不言翬以」以下用二傳説。

經：冬，齊侯使其弟年來聘。有年。

五穀皆熟，書「有年」。

本傳無説，用二傳明文。

經：夏，天王使宰渠伯糾來聘。

宰，官；渠，氏；伯糾，名也。王官之宰，當以才授位，而伯糾攝父之職，出聘列國，故書名以譏之。

伯字，糾名。天子大夫不名，以伯仲見字，如祭伯、召伯、毛伯是也，季友、叔肸亦同此例。以伯、糾同爲名，非。

今不書秋冬首月，史闕文。他皆倣此。

以「闕文」説經，自杜氏開之，謬誤傳遺，遂至滔天。是則畏難取巧而已。

經：五年，春，正月，甲戌，己丑；陳侯鮑卒。

未同盟而書名者，來赴以名故也。

不同盟不名例爲滕、薛、杞三小國之專條，方伯以上國皆書名，不必言同盟不同盟。此例杜説多至百條，皆爲贅文。以下倣此。

經：夏，齊侯、鄭伯如紀。

外相朝皆言「如」。齊欲滅紀，紀人懼而來告，故書。

齊、鄭大國，不當朝紀，言「如」以見爲襲，非實朝也，不當以「朝」言之。傳無來告之文，即不必以告立説。此因二傳有「外相如不書」之例，故以告爲説，不知傳言外、如而經不見者，即外相如不書之例。此非如，乃襲紀，故書之。

經：天王使仍叔之子來聘。

譏使童子出聘。

有父不必童子，傳言弱，亦父在之變文，童子豈可出使？鄭大夫傳言弱，謂其位卑，非謂年幼弱也。蓋未命稱係父者，即父在子未命之例也。

經：秋，蔡人、衛人、陳人從王伐鄭。

王自爲伐鄭之主，君臣之辭也。王師敗不書，不以告。

「從王伐鄭」謂諸國從王命而自伐鄭，非謂王征鄭、諸國從也。若王在師，當言征，不當言伐。因王敗中肩，不肯以王當之。王師敗，諱其事不言，豈爲不告乃不書？

傳：夜，鄭伯使祭足勞王，且問左右。

祭足即祭仲之字，蓋名仲，字仲足也。「勞王」、「問左右」，言鄭志在苟免，王討之，非也。

足當爲名。祭伯、祭仲、祭叔，三人天子大夫，爲監于方伯者。二傳以仲爲字，本爲不易之論，杜不信《公羊》行權之説，故以仲爲名；不知仲本不名，不爲賢乃字之。雖不用《公羊》説，仲仍爲字。凡伯、仲、叔字單舉者，經傳皆爲字例。仲，天子大夫，例不名，《公羊》以爲賢乃字，本爲誤説。然不以賢則可，以爲非字則不可。杜自知不安，又以仲足爲字，過矣。以仲爲名，與以孔父爲名，皆爲誤説。以王討爲非，亦是爲高貴鄉公而發。

傳：仍叔之子
 

注



 ，弱也。

仍叔之子來聘，童子將命，無速反之心，久留在魯，故經書夏聘，傳釋之于末秋。

按傳下大雩再出「秋」字，則非以事釋于秋末。蓋傳于夏言「王奪鄭伯政，鄭伯不朝」，則當别敘仍叔之子云云，傳因鄭事，以夏、秋連敘之，既終鄭事，乃别釋仍叔之子條，故下再言「秋」。文義顯然，以爲夏聘秋
 

注



 ，附會，無謂。

傳：秋，大雩。書，不時也。

十二公傳惟此年及襄二十六年有兩秋。此發雩祭之例，欲顯天時以相事
 

注



 ，故重言秋，異于凡事。

上文因連屬鄭事，如紀事本末之例，故再出秋字。以此爲例説之，殊非情事。

經：秋，八月，壬午，大閱。

齊爲大國，以戎事徵諸侯之戍，嘉鄭忽
 

注



 ，而忽欲以有功爲班，怒而訴齊。魯人懼之，故以非時簡車馬。

書以見大閱之禮。鄭師在十年，以爲懼鄭，出附會。

經：蔡人殺陳佗。

佗立踰年不稱爵者，篡立，未會諸侯也。傳例在莊二十二年。

弑賊會諸侯則例稱君，不會則不稱君，此漢師誤説傳義，而杜襲其謬。不稱君，不以君待之。《田敬仲世家》以爲蔡人殺陳佗，《春秋》譏之，是也。踰年不必會諸侯稱君者多矣，即卓子猶且稱君。經言蔡人殺陳佗，杜不詳其事，但釋不稱君，又不就本經求義，而妄以會諸侯爲説，皆其失也。

傳：使魯爲其班，後鄭。

魯親班齊饋，則亦使大夫戌齊矣。經不書，蓋史闕文。

傳有經無之事多矣，不當以闕言之。聖人筆削，又不當説以史法。

傳：七年春，穀伯、鄧侯來朝。名，賤之也。

辟陋小國，賤之，禮不足，故書名。以春來，夏乃行朝禮，故經書夏。

欲變失地名，故爲此説。因禮不足而稱名，是以財賂厚薄爲高下也。白狄禮不足，書來，不言朝。傳書在春，偶失檢耳，非春來夏乃朝。日月小故，杜多附會。

傳：祭公來，遂逆王后于紀，禮也。

天子娶于諸侯，使同姓諸侯爲之主。祭公來，受命于魯，故曰禮。

此用二傳説，本傳無文，本經下説亦同。

經：九年，春，紀季姜歸于京師。

書字者，伸父母之尊。

二傳以不稱王后言季姜，爲自紀言之。師其意而變其文，以書字爲伸父母之尊，便失其旨，亦例有不通。

傳：九年春
 

注



 ，紀季姜歸于京師。凡諸侯之女行
 

注



 ，惟王后書。

爲書婦人行例也。適諸侯，雖告魯，猶不書。

傳陳嬀不書于經。春秋天王多矣，豈止娶二后？史本皆書，經只言二事，以明其禮耳。諸侯嫁女告者多，經例則皆不書，故公子結媵陳人之婦而不書，此經例，何以爲據告？

傳：先書齊、衛，王爵也。

鄭主兵而序齊、衛下者，以王爵次之也。《春秋》所以見魯猶秉周禮。

《春秋》之例，二伯主兵，通及天下，此爲常例。又，鄭爲方伯，見經皆在齊、衛下，以齊、衛稱侯，鄭稱伯也。此爲經例。因其爵稱，乃《春秋》之法，至于傳文則不如此，鄭每序諸侯之上。如以傳爲史，則與經相反。

經：九月，宋人執鄭祭仲。

祭，氏；仲，名。不稱行人，聽迫脅以逐君，罪之也。行人例在襄十一年。

祭仲監者，執國政，又非使宋，何以稱行人？以仲爲名，駁已前見。

經：突歸于鄭。

不稱公子，從告也。文連祭仲，故不言鄭。

不信挈突之説，故以爲從告。祭仲有義例，鄭突有義例，獨突無義例，何所見而云然？

經：鄭忽出奔衛。

忽，昭公也。莊公既葬，不稱爵者，鄭人賤之，以名赴。

諸侯踰年乃稱爵，在喪稱子。鄭在喪例稱伯，不關葬不葬。此從失地例貶之。鄭人賤之，以名赴，杜何所見？殊非經旨。

經：柔會宋公、陳侯、蔡叔盟于折。

蔡叔，蔡大夫。叔，名也。

叔爲字，《春秋》通例也。以叔爲名，敢爲此説者，欲蔡叔與祭仲相對成文耳。誤中生誤，不可詰究矣。

傳：雍氏宗有寵于宋莊公，故誘祭仲而執之。

祭仲之如宋，非會非聘，見誘而以行人應命。

聘、會乃稱行人，有别事則不稱行人。

經：秋七月丁亥，公會宋公、燕人盟于穀丘。

燕人，南燕大夫。

燕人，君也。大國君不會小國大夫。君稱人，以見其微。

經：八月，壬辰，陳侯躍卒。

不書葬，魯不會也。

此説不通，駁已見前，下不詳言。

經：丙戌，衛侯晉卒。

重書丙戌，非義例，因史成文也。

重書丙戌，使非特筆，孔子當日何不刊正之？豈此重複處孔子亦未嘗見之耶？

經：十有三年，春，二月，公會紀侯、鄭伯。己巳，及齊侯、宋公、衛侯、燕人戰，齊師、宋師、衛師、燕師敗績。

或稱人，或稱師，史異辭也。

燕非十九國，又小，故稱人以異其文。本傳本有稱人之例，以爲史異辭，即史亦當有義，豈史任意妄書無義例耶？然則不得謂之秉周禮矣。

衛宣公未葬，惠公稱爵以接鄰國，非禮也。

踰年稱侯，不以葬爲斷，故魯于文元年先書公即位，此通例也。杜氏蓋承漢師之誤。又魯于元年書葬我君，亦同此。

經：御廩災。

天火曰災，例在宣十六年。

内皆曰災，不分災、火，不當引内外異辭之例。

經：乙亥，嘗。

先其時，亦過也。

秋八月嘗，時也。以爲先時，誤讀傳文。

經：五月，鄭伯突出奔蔡。

突既篡立，權不足以自固，又不倚任祭仲，反與小臣造賊盜之計，故以自奔爲文，罪之也。例在昭三年。

杜多罪上之言，專爲司馬氏而發。○名乃罪之，自奔爲文，例皆如此。

經：鄭世子忽復歸于鄭。

稱世子者，忽爲太子，有母氏之寵，宗卿之援，有功于諸侯，此太子之盛者也。而守介節以失大國之助，知三公子之強，不從祭仲之言，修小善，絜小行，從匹夫之仁，忘社稷之大計，故君子謂之善自爲謀，言不能謀國也。父卒而不能自君，鄭人亦不君之，出則降名以赴，入則逆以太子之禮。始于見逐，終于見殺，三公子更立。亂鄭國者，實忽之由。復歸例在成十八年。

以不昏爲説，大失經旨。

出則降名以赴，入則逆以太子之禮，杜氏臆説此言，即以爲昭公之罪，亦冤矣哉！

稱世子，明其當立，得天倫之正，所以惡突奪嫡。經義正大，杜乃反以爲譏刺鄭昭，大謬。

經：許叔入于許。

許人嘉之，以字告也。

《春秋》以兄終弟及之詞許之，稱叔，不必言赴告。

叔本不去國，雖稱入，非國逆例。

足見凡例當補，不可以一凡盡説諸經。又，國逆乃順逆之逆，杜誤讀爲迎逆，故于傳多不合。

經：邾人、牟人、葛人來朝。

三人皆附庸之世子，其君應稱名，故其子降稱人。

有天王喪來朝，稱人，貶之，董子説是也。杜以爲附庸，已怪；以爲附庸之子，尤怪。同時有三世子來朝，其爲意想所不到。

經：秋，九月，鄭伯突入于櫟。

未得國，直書入，無義例也。

邑固無言歸例，但書入，容是惡之。入爲内弗受，《春秋》惡突言入。凡入皆譏，非無義例。

經：夏，四月，公會宋公、衛侯、陳侯、蔡侯伐鄭。

蔡常在衛上，今序陳下，蓋後至。

陳、蔡、衛三稱侯國，次序無定，杜説似是而非，不能以例其餘。

經：秋，七月，公至自伐鄭。

用飲至之禮，故書。

因經書「至」言飲至之禮，傳「入而飲至」，是也，不爲飲至乃書。傳言禮制，經書别有義例。

經：冬，城向。

傳曰：「書，時也。」而下有十一月，舊説因謂傳誤。此城向亦俱是十一月，但本事異，各隨本而書之耳
 

注



 。經書「夏，叔弓如滕。五月，葬滕成公」，傳云：「五月，叔弓如滕。」即知但稱時者，未必與下月異也。

信如杜説，同一月事，先一事時，後一事月，何不于前事冠以月？此日月例之説也，杜不信日月例，而所言乃如此。劉氏引傳解經，每有失檢之事，而傳文日月最多筆誤。此類以經爲斷。傳文前後本無深義，杜以此爲大例，每于此等立例説之，皆爲贅文。傳以五月叔弓如滕葬滕成公，因葬時連彙言之耳。經書夏，如五月葬，明如例時、葬例月，與會下見日月書監同。經之書夏決在四月，不可據連文之傳以改經例。

經：十有一月，衛侯朔出奔齊。

惠公也。朔讒搆取國，故不言二公子逐，罪之也。

《春秋》君出奔，皆其臣逐之也，從無書臣逐君之文。如杜説，朔無罪，則當云二公子逐之耶？朔亦二公子之君也，《春秋》何嘗
 

注



 有以臣逐君之明文？此爲常例，不言逐爲罪之，故不罪，則當云二公子逐朔耶？怪誕已極。

經：夏，五月，丙午，及齊師戰于奚。

皆陣曰戰。

此魯敗也。内諱敗，不言敗，言戰則敗矣。傳例「未陣曰敗」乃外諸侯平等之例，不可以説魯事。傳據以爲説，皆傳與例合者；傳無明文者，皆非其例，不可推以説之。

經：癸巳
 

注



 ，葬蔡桓侯。

稱侯，蓋謬誤。

以經爲誤，猶爲抄寫之失，以謬爲言，不駡史官，則駡孔子矣，可謂膽大。序云不知以俟後賢
 

注



 ，何不闕疑耶？以一見例，説詳《補證》。

傳：秋，蔡季自陳歸于蔡，蔡人嘉之也。

嘉之，故以字告。

以赴告爲説，後人萬不敢憑空言之，故凡杜言赴告者，今皆以爲《春秋》例。縱使果如杜言，既經孔子之修，亦爲經例。以經説之，可以包赴告，但云赴告即杜氏無義例之説，一仍史之舊文，則《春秋》乃雜湊之史書，無一點是經文矣。

經：夏，四月，丙子，公薨于齊。

不言戕，諱之也。戕例在宣十八年。

鄭君説加虐乃曰戕，不加虐仍爲殺，《春秋》惟一言戕，餘皆言殺，是也。此不當言戕，非爲諱乃不言。

經：丁酉，公之喪至自齊。

告廟也。

公喪至固應告廟，然喪至重事，使或不告，則經果不書耶？以告廟説公至，已爲不通傳義，至以説夫人至、公喪至，則更爲無理之尤矣。

傳
 

注



 ：齊人殺彭生。

不書，非卿。

無論是卿非卿，例不書；書，則公見弑于外之事顯，非諱莫如深之意。




莊公篇第三



經：夏，單伯送王姬。

單伯，天子卿也。單，地；伯，爵也。

單伯，天子大夫，爲監于我者。非卿，單子乃卿。伯，字也。天子大夫不名，故稱字。言送王姬，自其初來言之。單伯從京師至魯，兼送女之事，故言送王姬，如祭仲來兼聘禮也。

經：秋，築王姬之館于外。

公在諒闇，慮齊侯當親迎，不忍便以禮接于廟，又不敢逆王命，故築舍于外。

當日本在内行禮，無待于築，《春秋》諱言其事，故以「于外」外之，不使齊侯與魯爲禮。莊公忘親事仇，無所不至，撥亂反正，爲《春秋》之功，非當日早已外之也。外，如鄭人于楚公子圍事。

經：王姬歸于齊。

不書逆，公不與接。

不書齊侯之逆，諱與齊主昏也，實與公接，諱而不書，杜説適與經反。果如杜説，豈公接便可言耶？

傳：元年，春，不稱即位，文姜出故也。

莊公父弑母出，故不忍行即位之禮。據文姜未還，故傳稱文姜出故也。

父弑不言即位，以見有恩于先君，「文姜出」即爲弑之變文。漢師云：四公皆實即位，孔子修經乃有不書，以爲不行禮，是不得即位二字之解。即位大事，毋論行禮不行禮，必當書之。以此見「文姜出」即與弑之變文。

姜于是感公意而還，不書，不告廟。

經言夫人孫于齊，實則夫人至自齊也。公逆之而還，不書至者，方以孫絶之于齊，豈有反書至之理？如杜説，使告廟則必且書至耶？此條尤爲乖謬。

傳：三月，夫人孫于齊。不稱姜氏，絶，不爲親，禮也。

姜氏，齊姓。于文姜之義，宜與齊絶，而復奔齊，故于其奔，去姜氏以示義。

如杜説，文姜正月以後乃歸，三月又孫于齊矣；好異古説，故其失如此。不稱姜氏，尊父以討母，非因孫齊乃貶絶之。姜氏實未孫齊，如杜説，則經去姜氏正爲失刑矣。

經
 

注



 ：夏，公子慶父帥師伐於餘丘。

於餘丘，國名。莊公時年十五，則慶父，莊公庶兄。

於餘丘豈得爲國名？此邾邑也。口繫言邾，邾音轉爲於，

句。


 餘丘乃邑名。慶父雖幼，自帥師，以爲弑君之先見。此事公在師中，非慶父自將。以爲庶兄，與古説相反。

經：冬十有二月，夫人姜氏會齊侯于禚。

夫人行不以禮，故還皆不書，不告廟也。

以告廟説夫人至，爲節外生枝；因不告廟乃不書至，亦不得經意。

經：三月，紀伯姬卒。

隱公二年裂繻所逆者。内女惟諸侯夫人卒葬皆書
 

注



 ，恩成于敵體。

有所見乃書，餘則否。適大夫者卑，經不藉以見義，故不書耳。内女適諸侯者，不止見經數人也，書卒而已，不書葬。書葬皆有所起，爲一見例。

經：六月，乙丑，齊侯葬紀伯姬
 

注



 。

紀季入酅，爲齊附庸，而紀侯大去其國，齊侯加禮初附，以崇厚義，故攝伯姬之喪，而以紀國夫人禮葬之。

此正説以諸侯禮，反譏先師以諸侯説之，何也？

經：冬，公及齊人狩于禚。

公越竟，與齊微者俱狩，失禮可知。

齊人者，齊侯也，諱與齊侯狩，故貶稱人。以爲微者，大失經旨。

傳：五年，秋，郳黎來來朝。名，未王命也。

未受
 

注



 爵命爲諸侯，傳發附庸稱名例也。其後數從齊桓，以尊王室，王命以爲小邾子。

後稱小邾子，即附庸不能以名通之實證。稱子，子非爵，亦非王命之乃稱子。此爲一見例。

經：夏，六月，衛侯朔入于衛。

朔爲諸侯所納，不稱歸，而以國逆爲文。朔懼失衆心，以國逆告也。歸入例在成十八年。

此書入而名，惡朔也。成十八年「歸入」凡，杜解最誤。歸凡爲諸侯專條，納之乃大夫自某歸之例，不可以諸侯納諸侯爲當言歸。又，國逆而立，乃順逆之逆，非迎逆之逆。故經、傳與杜説不合，據此足見其誤。

稱名，絶之也。入者，以惡也。傳以惡曰復入，包入而言，内弗受，有拒難之詞，故言入。《春秋》言入，惡之，非仍告詞。

經：冬，齊人來歸衛俘。

《公羊》、《穀梁》經傳皆言「衛寶」，此傳亦言「寶」，惟此經言「俘」，疑經誤。

當求其形近相誤之故，動云「經誤」，則是以經原誤，非字誤之過。

經：夏，四月，辛卯，夜，恒星不見。

蓋時無雲，日光不以昏没。

經云恒星不見，不必更計雲有無矣。夜，二傳作「夕」，與昏字有别。昏時不見星，不足爲異；夜字蓋直貫至夜中，夜明亦不必以日光。

經：夜中，星隕如雨。

如，而也。夜半乃有雲，星落而且雨。其數多，皆記異也。

傳以「如」爲「而」，而雨，星隕且雨也。不必言雲，豈以雨必先雲耶？亦不必言其數多，言多，似以「如雨」爲「似雨」矣。

經：秋，師還。

時史善公克己復禮，全軍而歸，故特書師還。

《穀梁》以還爲善，與傳「君子是以善魯莊公同」。君子，謂作述《春秋》者。傳與二傳本同，杜不以爲經善之，而必歸于史，此蹈以史爲經之弊。

傳：秋，師還。君子是以善魯莊公。

傳言經所以即用舊史之文。

「還」爲經善例，故言君子善之。杜以書「還」爲史，又以爲經仍史文，皆臆造之説。

杜每以傳爲據國史而作，蓋承東漢以下僞説。今據其説，有十八可疑：據傳言史，只經文一句，所記言行不出史文，一也；傳魯事多經所不書，杜以爲簡牘之文，然簡牘即爲史文，而仍止總綱一語，以下記事悉非史所有，二也；外國不赴告之事，魯所不記，而傳有之，三也；外事赴告必大事，又文不能詳，今傳記外事多及瑣屑，必非魯史所有，四也；如經爲綱、傳爲目，皆爲史文，若《通鑑綱目》之例，則傳説當于見經事例發傳，今傳于見經事或無傳，而詳其説于不見經之條，足見傳文非綱目之比，五也；有經即有傳，而二傳所不詳之事，傳當詳之，今詳則皆詳、畧則皆畧，傳不必本於史文，六也；記事之文多樸質，如二傳言事多樸質之文，今傳浮夸，動引《詩》、《書》禮制爲説，七也；記事之文與經説不合，故二傳記事之文皆與經無干，今傳文皆與經合，爲傳例所本，與時事不合，必非史文，八也；如果史文，詳畧當各相同，今隱、桓之文畧，定、哀之文詳，必非緣史而作，九也；因史作傳，莊公不應七年傳全不及經事，十也；史但言事與經意不必合，今有解經語，必非史文可知，十一也；以爲史文，則全爲周公之典，非仲尼之經，與孔子修《春秋》改制之説不合，十二也；孔子作六經，皆爲素王之制，史爲國制，不能與之皆合，今傳與六經相通，全爲素王之制，與周制不合，十三也；六藝作于孔子，今傳文皆據已定言之，中多六經師説，出于七十子之徒，非史所有，十四也；《國語》分國爲篇，不與六經相應，孔子卒後之傳不附經而行，既無史文，而猶有傳，十五也；魯國史不應詳于外而略於内，今外詳而内畧，十六也；《春秋》不詳越事，而《國語》有《越語》，十七也；如據史作傳，則當編年，依經立傳，今《國語》分國不編年，十八也。凡此十八事，皆爲非史文之證，由是而推，其證無窮。左氏蓋博雅君子，身通六藝，記大而畧小，詳近而畧遠，不獨爲《春秋》作傳。動以國史言之，此東漢以後之僞説，不可以説《春秋》者也。

經：公及齊大夫盟于蔇。

來者非一人，故不稱名
 

注



 。

齊無君，不應稱名耳。凡書來者皆有賓介，不止一人，但書其尊者，豈爲「非一人」乃不名？

經：九月，齊人取子糾，殺之。

公子爲賊亂，則書。齊實告殺，而書齊取殺者，時史惡齊志在譎以求管仲，非不忍其親，故極言之。

稱子，明當立。本魯人自殺之，經諱爲齊所迫，故書齊人取殺，歸惡於齊也，如取田然。責内不自強，方欲立而又殺，不自得。

經：十年，春，王正月，公敗齊師於長勺。

齊人雖成列，魯以權譎稽之，列成
 

注



 而不得用，故以未陳爲文。例在十一年。

考傳文，齊實早成列矣，經不言戰者，此爲内外例，内敗外直言敗，不言戰，不關陳未陳。杜不明内外例，泥於十一年傳文，以爲通例，故雖已陳，猶以未陳之例言之，足見其説不通。未陳，猶言不敢相敵耳。

經：九月，荆敗蔡師于莘。

荆，楚本號，後改爲楚。楚僻陋在夷，于此始通中國
 

注



 ，然告命之詞猶未合典禮，故不稱將帥。

荆爲州名，州舉之説是也。楚爲中國害不始于此，經至此乃書楚，先治中國，後治夷狄也。不稱將帥即州舉之例，《春秋》略之耳。

經：夏，五月，戊寅，公敗宋師于
 。

傳例曰：「敵未陳曰敗某師。」

此内例偶與外同者，外以不陳不言戰，内則内敗不言戰。此經以内而遇不陳之事，自當兼以未陳爲説。如杜説，則傳無内外例，而魯之勝外，亦非情理所有。

經：秋，宋大水。

公使弔之，故書。

因書乃記弔事，非因弔乃書外災。王後、外大國、内方伯例得書災，以外夷狄小國，雖告與弔，亦不書之。

傳：十一年，夏，宋爲乘丘之役故，侵我。公禦之。宋師未陳而薄之，敗諸鄑。凡師
 

注



 ，敵未陳曰敗某師。

通謂設權譎變詐以勝敵，彼我不得成列，成列而不得用，故以未陳獨敗爲文。

此爲言敗不言戰本例。凡有内外尊卑大小者，則有變例，如外弑君曰「戕」。鄭補二例，是也。此内外例與事實偶合者耳，杜誤以爲通例。

傳：皆陳曰戰。

堅而有備，各得其所，成敗決于志力者也。

内諱敗言戰，内外例當補。凡無尊卑内外之分，平等之詞，乃用此例。

經：秋，八月
 

注



 ，甲午，宋萬弑其君捷，及其大夫仇牧。

萬及仇牧皆宋卿。仇牧稱名，不警而遇賊，無善事可稱
 

注



 。

萬非卿。仇牧能殉君難，死不避難，直書而美自見。弑事出于倉卒，乃以不警譏之，過矣。亦爲死北闕之難者而發。

經：單伯會伐宋。

既伐宋，單伯乃至，故曰會伐宋。單伯，周大夫。

單伯，天子大夫，爲監于魯者。言會伐，内大夫之例，若周大夫，不得言會伐。齊請師於周，天子乃命魯以監者帥師會之，非王臣帥王師以會伐也。

經：冬，單伯會齊侯、宋公、衛侯、鄭伯于鄄。

齊桓修霸業，卒平宋亂，宋人服從，欲歸功天子，故赴以單伯會諸侯爲文。

單伯，監魯者，故經言會諸侯。魯臣自當如此，豈因赴而然。

經：冬，十有二月，會齊侯、宋公、陳侯、衛侯、鄭伯、許男、滑伯、滕子，同盟于幽。

陳國小，每盟會
 

注



 皆在衛下，齊桓始霸，楚亦始強，陳侯介于二大國之間，而爲三恪之客，故齊桓因而進之，遂班在衛上，終於《春秋》。

陳、衛、蔡三國次序無定，以起其餘之有定。陳非小國，經偶書衛上耳，豈齊侯進之耶？諸侯次序不用三恪説。

經：邾子克卒。

克，儀父名。稱子者，蓋齊桓請王命
 

注



 以爲諸侯，再同盟。

《春秋》進之，不必言齊桓請命，此本漢師説而誤者。據此，知杜于先師説合己者用之，異己者駁之，實多用舊説。

經：十有七年，春，齊人執鄭詹。

詹爲鄭執政大臣，詣齊見執，不稱行人，罪之也。行人例在襄十一年。

詹不氏，二傳微者之説是也。以爲執政大臣，何所據而云然？以爲詣齊見執，更爲臆造。

經：夏，齊人殲于遂。

齊人戍遂，翫而無備，遂人討而盡殺之，故時史因以自盡爲文。

此《春秋》特筆，以爲翫敵之戒。時史之文，何以知之？

傳：虢公、晉侯、鄭伯使原莊公逆王后於陳。陳嬀歸於京師。

虢、晉朝王，鄭伯又以齊執其卿，故求王爲援，皆在周，倡義爲王定昏。陳人敬從
 

注



 。得同姓宗國之禮，故傳詳其事。不書，不告。

此諸侯女惟王后行不書之確證。有所見乃書，非不告也。鄭伯以執其卿求援于周，傳何常有此義？

經：秋，公子結媵陳人之婦于鄄，遂及齊侯、宋公盟。

公子結，魯大夫。《公羊》、《穀梁》皆以爲魯女
 

注



 媵陳侯之婦，其稱陳人之婦，未入國，畧言也。大夫出竟，有可以安社稷、利國家者，則專之可也
 

注



 。結在鄄聞齊、宋有會，權事之宜，去其本職，遂與二君爲盟，故備書之。本非魯公意，而又失媵陳之好，故冬各來伐。

直抄二傳，乃譏漢師膚引二傳，何也？本傳無文，先師引二傳相補，一也。何以許自引，不許先師引之耶？

經：夫人姜氏如莒。

非父母國而往，書姦。

無傳，闕疑可也。逆詐之言，恐爲誣謗。

經：秋，七月，戊戌，夫人姜氏薨。

薨寢祔姑，赴于諸侯，故具小君禮書之。

本爲夫人，自應稱夫人，豈以一時禮節厚薄而亂嫡庶之名分耶？誤解傳文，故爲此謬説。

經：癸丑，葬我小君文姜。

反哭成喪，故稱小君。

夫人、小君，一稱也，苟非反哭成喪，則不稱小君耶？誤解傳文，其謬如此。

經：秋，七月，丙申，及齊高徯盟于防。

高徯，齊之貴卿，而
 

注



 與魯之微者盟。齊桓謙接諸侯，以崇霸業。

諱公與大夫盟耳，非微者，以微者之盟不日。

經：冬，公如齊納幣。

母喪未再期而圖昏，二傳不見所譏，左氏又無傳，失禮明故。

足見本傳無文。杜據二傳爲説，何必譏先師膚引二傳。

經：祭叔來聘。

《穀梁》以祭叔爲祭公，來聘魯。天子内臣不得外交，故不言使，不與其得使聘。

祭公爲王臣三公。祭叔者，稱字，天子大夫，與祭伯、祭仲同氏祭。以見王臣爲監之例。公、叔尊卑相懸，以祭叔爲祭公，誣《穀梁》甚矣！《穀梁》云内臣，即謂爲魯監者耳，非謂爲天子内臣也。

經：荆人來聘。

不書荆子使某來聘，君臣同辭者
 

注



 ，蓋楚之始通，未成其禮。

州舉稱人，小進之，言聘，次乃書君；使不氏大夫，終乃有大夫名氏。此《春秋》漸進之例，用夏變夷之道。

經：蕭叔朝公。

叔，名。

叔非名，與祭仲、祭叔、孔父同。

傳：非是，君不舉矣，君舉必書。

書于策。

此爲史法大例，説云非公命不書、公不與不書，皆從此出。史文君舉必書，一年之中，必成卷帙；如下言公不視朔，則以前皆視朔矣，即此一事，一年當書十二次，則其餘可推。經文甚少，皆孔子削之也。

經：八月，丁丑，夫人姜氏入。

《公羊傳》以爲姜氏要公，不與公俱入，蓋以孟任故。

用《公羊》明説，忽又易楚女爲孟任，進退失據。

經：郭公。

蓋經闕誤也。自曹覊以下，《公》、《穀》之説既不了，又不可通之于左氏，故不采用。

此杜氏情屈求白之詞，足見倚二傳爲重。

經：冬，公子友如陳。

諸魯出朝聘皆書如。不果彼國，必成其禮，故不稱朝聘，《春秋》之常也。公子友，莊公之母弟，稱公子者，史策之通言。母弟至親，異于他臣，其相殺害，則稱弟以示義。至于嘉好之事，兄弟篤睦，非例所與。或稱弟，或稱公子，仍舊史之文也。母弟例在宣十七年。

朝聘言如，内外之例如此。公如朝，大夫如聘，無待言，豈因不果成禮乃不言之？經成不成皆言如也，以史策爲言，非説經之體。公子稱方以爲例，忽又不以爲例。魯事既不可以赴告言，則直以爲史文無例，《春秋》亦無例矣。

傳：夏，六月，辛未，朔，日有食之。鼓，用牲于社，非常也。

非常鼓之月。《長曆》推之，辛未實七月朔。置閏失所，故致月錯。

杜氏《長曆》，所謂畫鬼神也，駁者已多。今于此類一并從畧。

經：曹殺其大夫。

不稱名，非其罪。例在文七年。

惟卿爲大夫，曹小國，非卿，故不名以起之。杜以不名爲無罪，誤以大國例説小國。

經：夏，六月，公會齊侯、宋公、陳侯、鄭伯，同盟于幽。秋，公子友如陳，葬原仲。

原仲，陳大夫。原，氏；仲，字也。禮，臣既卒不名，故稱字。季友違禮會外大夫葬

 ，具見其事，亦所以知譏。

原爲王畿邑名，傳證最多。原仲，天子爲監于陳之大夫也，故不名，非以卒不名。禮有不名之譏，説不可以例名。凡列國大夫單稱字，氏王采者、監者。

經：杞伯來朝。

杞稱伯者，蓋爲時王所黜。

上稱侯，爲見本侯，此稱伯，爲託號。侯、子、伯，一也，豈爲時王乃稱伯不稱侯？

經：二十有八年，春，王三月，甲寅，齊人伐衛。衛人及齊人戰，衛人敗績。

齊侯稱人者，諱取賂而還，以賤者告。不地者，史失之。

齊侯稱人，貶之也。杜以諸侯不以稱人爲貶，非也。不地者，戰于城下，既出衛，可以不地，奈何以爲史失？

經：大無麥禾。

書于冬者，五穀畢入，計食不足而後書也。

易以避凶年築臺之言，而爲此説。

傳：二十九年，春，新作延廏。書，不時也。

經無「作」字，蓋闕。

傳以「作」字釋「新」字耳，經三傳皆同，何得輕言闕誤？據傳文以疑經，非也。

經：七月，癸巳，公子牙卒。

飲酖而死，不以罪告，故得書卒。書日者，公有疾，不責公不與小斂。

傳于内事無赴告之例。此以告爲告罪，謂告廟不以罪，可謂迂曲之至，不知乃《春秋》諱之也。大夫卒日，正也，諱之從正卒例，不必以小斂爲説。

經：八月，癸亥，公薨于路寢。

路寢，正寢也。公薨皆書其所，詳凶變。

弑則不言地，所言未審。

經：冬，十月，己未，子般卒。

子般，莊公太子。先君未葬，故不稱爵。不書殺，諱之也。

葬則稱爵，杜此説最謬。二傳云：未葬稱子某，既葬稱子，是也。

經：公子慶父如齊。

慶父既殺子般，季友出奔，國人不與，故懼而適齊，欲以求援。時無君，假赴告之禮而行。

何以見假赴告而行？赴告本爲傳中史例，傳有明文者，言之可也，無明文者不可言。杜好用其説，幾欲全經皆爲史文，其謬甚矣。




閔公篇第四



經：季子來歸。

季子，公子友之字。季子忠于社稷，爲國人所思，故賢而字之

 。

季爲字，子者尊稱，二傳「字不如子」是也。卒書季友，爲名、字并見，非季子爲字。得其所曰歸，内有難，喜之，故言來歸，如女子大歸不返。

經：九月，夫人姜氏孫于邾

 。

哀姜外淫，故孫稱姜氏。

按，如杜意，當云：文姜弑君，故去姜氏；哀姜罪輕，故稱姜氏。

經：齊高子來盟。

蓋高徯也。齊侯使來平魯亂，僖公新立，因遂結盟，故不稱使也。魯人貴之，故不書名。子，男子之美稱。

《曲禮》：大夫入天子國曰「某士」，自稱曰「陪臣某」，于外曰「子」。鄭君説：子，有德之稱，《春秋》曰：「齊高子來盟。」按，稱子本爲禮制，庶邦小侯于外曰「子」，四夷雖大曰「子」，大國大夫于外曰「子」，足見子非爵。《春秋》「子」非爵，爲尊稱，不徒曰「男子之美稱」也。




僖公篇第五



經：八月，公會齊侯、宋公、鄭伯、曹伯、邾人于檉。

公及其會而不書盟，還不以盟告。

齊桓盟多不歃血，經言「會」以嘉之。公實與盟，則史當書盟。告謂告廟，豈史不據事實，又從告廟之詞而録之耶？

經：冬，十月，壬午，公子友帥師敗莒師于酈，獲莒拏。

拏，莒子之弟。不書弟者，非卿；非卿，則不應書。

傳云非卿，謂非大夫卿之比，不謂拏非莒卿也。小國無大夫，從内録之乃見，見則不氏，故不言公子，不言弟。小國卿卑，亦不言氏。非小國卿則當書弟也。

經：十有二月，丁巳，夫人氏之喪至自齊。

僖公請而葬之，故告于廟而書「喪至」也。齊侯既殺哀姜，以其尸歸，絶之于魯，僖公請其喪而還。不稱「姜」，闕文。

喪至大事，例書，不爲告廟。不稱姜，絶之。不稱姜氏既爲例，則不稱姜亦例矣，豈可以爲闕文？

傳：元年，春，不稱即位，公出故也。

國亂，身出復入，故即位之禮有闕。

公出在去年，入亦在去年。于正月言公出，追敘禍亂，以明繼弑，所謂不以空言説經也。凡言「不稱」、「不書」，實皆有其事而經不書之詞；若無其事，傳不得云「不書」、「不稱」。此削例也，公實即位，而經不書之耳。去年出、入與今年即位行禮、不行禮亦不相干。

傳：公出復入，不書，諱之也。諱國惡

 ，禮也。

掩惡揚善，義存君親，故通有諱例，皆當時臣子率意而隱，故無淺深常準。聖賢從之，以通人理，有時而

 聽之可也。

《春秋》爲魯諱之，不必疑非良史直筆，又不必以爲《春秋》皆仍史文。

傳：邢人潰，出奔師。

奔聶北之師也。邢潰不書，不告也。

不書邢潰，爲齊桓諱。見者不復見，言邢遷而潰可見，非不告不書。總之，傳無赴告明文，則不必推演其事。

傳：凡侯伯，救患、分災、討罪，禮也。

侯伯，州長也。

侯伯，二伯也。

經：二年，春，王正月

 ，城楚丘。

楚丘，衛邑。不言城衛，衛未遷。

城楚丘，是遷衛也，不言城衛者，楚丘異地，不可言城衛也。云衛未遷，未詳其意。

經：夏，五月，辛巳，葬我小君哀姜。

反哭成喪

 ，故稱小君。例在定十五年。

夫人例稱小君，非因反哭乃稱。杜誤讀定十五年傳文，而故爲此謬説。

傳：公懼，變色；禁之，不可。公怒，歸之，未絶之也。蔡人嫁之

 。

爲明年齊侵蔡傳。

本與四年傳文相連，因以傳附經割裂之，故爲此注，在劉本已然。特杜以傳附經，愈形割裂耳。

經：四年，秋，及江人、黄人伐陳。

受齊命討陳之罪

 ，而以「與謀」爲文者，時齊不行，使魯爲主。與謀例在宣七年。

按，受齊命，則不得爲與謀。且傳例「與謀曰及」，及爲「以」之字誤。

説詳《五十凡考》。


 故凡齊、晉皆無與謀之文。此之言「及」，由内及外之辭，以齊桓與諸侯及江、黄也，非魯别有謀，師説皆誤。

經：五年，春，晉侯殺其世子申生。

稱晉侯，惡用讒。書春，從告。

凡殺不目君，因殺其世子、母弟，乃目君，蓋其親也，不可目國。不因讒乃稱晉侯。經于晉初見有緩書之例，不可以告言之。

經：秋，八月，諸侯盟于首止。

王之世子尊與王同，齊桓行霸，翼戴天子，尊崇王室，故殊貴世子。

以世子同王，尊卑無别矣。但云將繼體爲君，尊之異于王臣耳。

經：冬，晉人執虞公。

晉侯修虞之祀

 ，而歸其職貢于王，故不以滅同姓爲譏。

《春秋》之例，見者不復見。滅同姓之例，于衛從重者一見之，故餘則從畧。謂因修祀職貢乃不譏，經無此意；滅爲大事，不因此小善遂不以爲罪。

傳：十二月，丙子，朔，晉滅虢。虢公醜奔京師。

不書，不告也。

言滅下陽而虞、虢舉，故不書滅虞、虢，非因不告；使告，不將重言一滅乎？

經：秋，楚人圍許。

楚子不親圍，以圍者告。

據傳言楚子，圍則稱人，爲貶之。《春秋》舉圍，非從告辭。杜以諸侯不以稱人爲貶，故于傳十四條有明文者亦改之。敢于自信，而駁傳。

經：七年，春，齊人伐鄭。夏，小邾子來朝。

邾之别封，故曰小邾。

本爲别國異封，經則藉以見附庸之例。不稱郳，孟子所謂不能以名通、附于大國曰附庸者是也，故直稱小邾。

經

 ：鄭殺其大夫申侯。

申侯，鄭卿。專利而不厭，故稱名以殺，罪之也。例在文六年。

文六年凡當專爲宋國例，不當推説别條。申侯當爲寄公，非卿之稱名也。

經：八年，春，王正月，公會王人、齊侯、宋公、衛侯、許男、曹伯、陳世子款盟于洮。

王人與諸侯盟，不譏者，王室有難故。

《春秋》避盟王，世子王臣在盟，無譏詞。杜此説無據。

經：鄭伯乞盟。

新服未與會，故不序列，别言乞盟。

未至而使人求盟，故書乞盟。若至，則序之，非至而不序。

經：秋，七月，禘于太廟，用致夫人。

夫人淫而與弑

 ，不薨于寢，于禮不應致。

不薨于寢，謂文姜薨于夷也。其云不薨于寢，即與弑而見討于齊之實證。傳不實目其罪，而以不薨于寢之微文説之，非不薨于寢便不致也。不薨于寢乃尋常之事，何得因此絶之于廟？杜乃據此以爲通例，過矣。

經：夏，公會宰周公、齊侯、宋子、衛侯、鄭伯、許男、曹伯于葵丘。

天子三公不字。

《公羊》：天子三公稱公。易稱公爲不字，便失其理。

經：秋，七月，乙酉，伯姬卒。

《公羊》、《穀梁》曰：未適人，故不稱國。已許嫁，則以成人之禮書
 

注



 ，不復殤也。婦人許嫁而笄，猶丈夫之冠。

明用二傳，以補本傳所不足。未適人二語，説者之辭，非二傳明文。

經：冬，晉里克殺其君之子奚齊。

獻公未葬，奚齊未成君，故稱「君之子奚齊」。受命繼位，無罪，故里克稱名。

未踰年例不稱名，舍之稱君乃變例。目曰「君之子」，惡其不正。未踰年，無正稱，詞窮也。

傳：王使宰孔賜齊侯胙。

尊之，比二王後。

二伯之禮，不必言「二王後」。

傳：使孔賜伯舅胙。

天子謂異姓諸侯曰伯舅。

天子謂異姓二伯曰伯舅，方伯曰叔舅，文見《曲禮》。以諸侯言之，失其尊卑之次。

傳：令不及魯，故不書。

前已發不書例，今又重發

 ，嫌霸者異于凡諸侯。

令，與「命」同。以令爲言，獨見此條，與赴告不同，此史例也。然則書二伯兵事不及魯者，皆爲史所不書，而《春秋》筆之矣。

經：狄滅温，温子奔衛。

蓋中國之狄滅而居其土地。

此晉滅之，託于狄耳，故温爲晉所據。

經：晉里克弑其君卓，及其大夫荀息。

荀息稱名者，雖欲復言，本無遠謀，從君于昏。

漢師以爲善荀息者，直書其事而自見，不在稱名稱字，今欲駁其説，但譏荀息可也，不必言稱名不稱名。杜既改孔父稱字爲稱名、不爲善例，則于此不必以名爲説可也。是凡殺大夫稱名者不爲例矣。若以名爲罪之，亦誤讀七年傳文。

經：晉殺其大夫里克。

奚齊者，先君所命，卓子又以在國嗣位，罪未爲無道，而里克親爲三怨之主，累弑二君，故稱名以罪之。

不去大夫，稱人以殺者，殺之不以其罪。經不以稱名爲罪，杜誤據宋大夫「非其罪也」傳。

經：十有一年，春，晉殺其大夫丕鄭父。

以私怨謀亂國，書名，罪之。

大夫殺惟宋、曹二國不名，乃有别例。杜誤讀傳文，以爲不名無罪，名則爲罪。然則惟二國大夫有無罪之人，餘皆有罪，又何必屢發傳耶！豈諸國大夫毫無一無罪者耶？不知經例，莫此爲甚。

經：秋，八月，辛卯，沙鹿崩。

沙鹿，山名。陽平元城縣東有沙鹿土山，在晉地。災害繫于所災所害，故不繫國。

「名山大川不以封」，故不繫國。

傳：十四年，春，諸侯城緣陵，而遷杞焉。不書其人，有闕也。

闕，謂器用不具

 ，城池未固而去，爲惠不終也。

闕即離至不可得序，所謂散詞也。本謂其人有闕，不指器用。

澶淵之會，既而無歸，大夫不書，而國别稱人，今此總曰諸侯，君臣之詞。

按，本經不書其人而言諸侯，此畧例，猶稱諸侯，則非貶例矣。澶淵，大夫也，而稱人，此貶之也。兩不書其人，文同而意異。稱諸侯爲畧，非貶，故三見此例，貶例則多。既言貶，則君臣皆得同辭，貶爲奪爵，君貶，與微者相同。既言褒貶，則有進退，不可以君臣之詞説之。杜氏此例頗知決嫌明疑之處，特以施于貶例，遂失其旨耳。此大例，杜誤者數十條。

經：十有一月，壬戌，晉侯及秦伯戰于韓，獲晉侯。

例：得大夫曰獲。晉侯背施無親，愎諫違卜，故貶絶，下從衆臣之例。

傳例：君曰滅，大夫曰獲，君臣之辭也。杜氏又云：大夫生死皆曰獲，則君生稱獲，死稱滅，正例也。以君稱獲爲從衆臣之辭例，然則生獲君當以何爲正稱？

經：十有六年，春，王正月，戊申，朔，隕石于宋，五。

聞其隕，視之石，數之五，各隨其聞見先後

 而記之。莊七年，星隕如雨，見星之隕而隊于四遠若山若水，不見在地之騐，此則見在地之騐，而不見始隕之星

 。

此隱括二傳文而説之。

經：是月，六鷁退飛，過宋都。

是月，隕石之月。重言「是月」，嫌同日。

此杜氏日月例。

經：三月，壬申，公子季友卒。

稱字者，貴之。公與小斂，故書日。

當云公子例。字與名并見者，賢之也。不小斂故不日，乃卿降禮之詞，不可推于他條。即以君禮于臣言之，不止一事，如言與小斂，是不與大斂也。

經：冬，邢人、狄人伐衛。

狄稱人者，史異詞。傳無義例。

狄稱人，善之。從中國則中國之，此中外大例也。即使史文異詞，亦當有意，若以史含糊書之，孔子亦囫圇仍之，則《春秋》誠可置高閣矣！杜不知進退美惡之説，故趨此巧便耳。

經：宋人執滕子嬰齊。

稱人以執，宋以罪及民告。例在成十五年。傳例不以名爲義，書名不書名，皆從赴

 。

稱人爲伯討，不稱人非伯討，指齊、晉二國而言，以外不在此例。此非伯討，宋稱人者，宋與二伯異例，説以二伯例，非也。宋非二伯而執諸侯，其失易見，美惡不嫌同詞也。諸侯生稱名爲惡詞，傳有明文，以諸侯不以名不名爲例。杜之誤説，概歸從史，取巧便耳。

稱人稱爵亦《春秋》之例，非據赴詞。《春秋》諸侯不生名，傳以衛侯燬名爲滅同姓罪之，何得云從赴？稱人稱名皆從赴，是直無義例可言矣。

經：夏，六月，宋人、曹人、邾人盟于曹南。

曹雖與盟而猶不服，不肯致餼，無地主之禮，故不以國地，而曰曹南，所以及秋而見圍。

曹南地名，非國也，如魯濟、邾瑕。以地地爲地國，誤矣。全以實事説之，亦謬。

經：己酉，邾人執鄫子，用之。

稱人以執，宋以罪及民告也。鄫雖失大國會盟之信，然宋用之，爲罰已虐，故直書用之，言若用畜産也。不書社，赴不及也。

二伯乃以稱人爲伯討，以邾人執鄫子，其失易見，故稱人以貶邾子也。若稱爵，嫌以尊臨之，非以罪及民告。不言社，不可以訓不見之也。言用者，存其大而畧其細，不没其實也，豈是從赴告之文？

經：西宫災。

西宫，公

 别宫也。天火曰災。例在宣十六年。

釋西宫當引古説。内無火例，不當以外例言之。與「御廩災」同誤。

經：執宋公以伐宋。

不言楚執宋公者，宋無德而争盟，爲諸侯所疾，故

 總見衆國共執之文。

不使楚得執中國。不書楚，所以存中國，豈反譏宋公？

經：楚人使宜申來獻捷。

獻宋捷也。不言宋者，秋伐宋，冬獻捷，事不異年，從可知。不稱楚子，使來不稱君命行禮。

不稱楚使，貶之也。以夷狄獻中國捷，故不目宋，爲中國諱也。戎捷衛寶，須得目之。楚稱人，貶楚子也。既書使，正以君命行禮，何反云不以君命耶？

經：秋，八月，丁未，及邾人戰于升陘。

邾人縣公胄于魚門，故深恥之。不言公，又不言師敗績。

内不言戰，言戰則敗，故不可以「皆陳」説之。不言公，不言師敗，爲内諱也。

經：冬，十有一月，己巳，朔，宋公及楚人戰于泓，宋師敗績。

楚告命，不以主帥人數，故略稱人。

尊宋抑楚，故畧稱人，此中外例也，非楚告以人也。杜以諸侯無稱人之例，爲此一説，其誤者數十條。

經：秋，楚人伐陳。冬十有一月，杞子卒。

杞入春秋稱侯，莊二十七年絀稱伯，至此用夷禮，貶稱子。

襄十六年傳：會鄭伯，爲夷故也。下傳云：鄭伯傅王，用平禮也。用夷禮即用平禮之變文，夷謂平等，謂伯、子、男同等，非夷狄之夷也。

傳：十一月，杞成公卒。書曰「子」，杞，夷也。

成公始行夷禮以終其身，故于卒貶之。杞實稱伯，仲尼以文貶稱子，故傳言「書曰子」以明之。

他條皆以爲從史、從赴、無義例，此獨以爲仲尼貶之稱子，何所見而云然？用夷禮别一義，此當與「鄭伯夷故也」同一例。

傳：赴以名，則亦書之。

謂未同盟。

未同盟而書以名，則是與例相反，然則名不必以同盟爲定。蓋上文所謂「凡諸侯同盟，死則赴以名，禮也」，謂禮制如此，史依此而書，乃史法也。此句及下文皆謂經例，謂經許以同盟，則仍史書之，不然則否。是史多有名，而經削之也。

不然則否，

謂同盟而不以名告。

不然者，謂經不以同盟待之。此無論史本有名亦削之不録也。據禮，赴詞無名，臣子不能名君父。杜説誤解傳意，與禮相反，于經例亦進退失據。

辟不敏也。

敏，猶審也。同盟然後告名，赴者之禮也。承赴，然後書策，史官之制也。内外之宜不同，故傳重詳其義。

辟，法也，與譏、貶同意，「辟不敏」謂惡其不敏而黜罰之。此句指用夷禮爲説。杜説皆譏，駁詳《補證》。

傳：戊申，使殺懷公于高梁。不書，亦不告也。

再發不告者，言外諸侯入及見殺，亦皆須告乃書于策。

傳于晉事，自隱、桓以來言之詳矣，經則至僖世乃見，此《春秋》遲見晉之大例。經書之則以爲告，不書則以爲不告，此經例以赴告爲筆削，非果晉不告魯也；經之書不書原不以赴告爲例也。時魯與晉不通，故傳發此例。經不筆之，故經、史相同。據經言，亦爲畧之。凡與魯相通之國而不書者，則是經削，非史不書矣。

傳：管、蔡、郕、霍、魯、衛、毛、聃、郜、雍、曹、滕、畢、原、酆、郇，文之昭也。

十六國皆文王子也

 。

十六國兼畿内畿外言之。周人世卿，天子畿内皆世，如外諸侯。毛、原皆在畿内，杜以爲諸侯入爲卿士者非。陳原仲以原爲氏，故爲方伯、監大夫，鄭原繁當亦監大夫，與原仲同氏原。

凡、蔣、邢、茅、胙、祭，周公之胤也。

胤，嗣也。

杜以凡、祭爲諸侯入爲卿士者，非。

傳：敢告叔父

天子謂同姓諸侯曰叔父。

魯爲方伯，故稱叔父。《曲禮》：九州之長，同姓天子謂之叔父，異姓謂之叔舅。據此足以定二伯方伯之制。但云諸侯，便與二伯稱伯父者無分别。

經：宋蕩伯姬來逆婦。

稱婦，姑存之辭

 。婦人越竟逆婦

 ，非禮，故書。

姑存之辭，譏娶母黨也。非母黨，則姑在與否畧矣。

經：宋殺其大夫。

其事則未聞

 。于例爲大夫無罪，故不稱名。

此杜最謬之説。因其罪

 而不書其名，何以獨在曹、宋三國？何以宋屢見不名？餘國皆書名，則全爲有罪矣。以名不名定有罪無罪，是稱人以殺稱國以殺、言大夫不言大夫通不爲例矣。

大夫有罪無罪以名不名爲例，此爲宋國專例。宋大夫惟大夫例不名，而間有名者，所謂欲蓋彌彰，惡事，故以有名爲罪。至子二伯、方伯以下諸國，不在此例矣。

經：秋，楚人圍陳，納頓子于頓。

子玉稱人，從告。頓子不言歸，興師見納故。

子玉稱人，貶之，以大夫例諸侯。納之曰歸，説諸侯，亦失其解。説詳《五十凡考》。

經：冬，十有二月，癸亥，公會衛子、莒慶，盟于洮。

衛文公既葬，成公不稱爵者，述父之志，降名從未成君，故書子以善之

 。莒慶不稱氏，未賜族。

未踰年君，公侯之國例得稱子。小國大夫例不氏，傳所謂賤而不書者也，奈何以未賜族説之？

傳：十二月，盟于洮，修衛文公之好，且及莒平也。

衛文公將平之，未及而卒；成公追成父志，降名以行事，故曰修文公之好。

郢書燕説，影響支離。

經：夏，齊人伐我北鄙。

孝公未入魯竟，先使微者伐之。

貶之稱人，不必以爲入竟、未入竟。兵事君專之，有命已得稱君，豈必待其親至？使如杜説，則目君以殺者皆君自操刃矣。不信進退例，以諸侯無稱人之説，其誤至此。

經：冬，楚人、陳侯、蔡侯、鄭伯、許男圍宋。

傳言楚子使子玉去宋，經書人者，恥不得志，以微者告。猶序諸侯之上，楚主兵故。

《春秋》内中國外夷狄，傳文原有中外之分。杜氏力反舊説，凡尊中國貶夷狄諸文，皆以爲據赴、無義例，中外大例，幾無一語及之，非也。此稱人者，貶楚子也。貶得臣，亦所以貶諸侯也。以諸侯從夷狄圍中國，故深惡之也。傳言楚子及諸侯圍宋，非主得臣也。

經：十有二月，甲戌，公會諸侯，盟于宋。

諸侯伐宋，公與楚有好，而往會之，非後期。宋方見圍，無嫌于與盟，故直以宋地。

傳：二十七年，春

 ，杞桓公來朝，用夷禮，故曰子。

杞，先代之後，而迫于東夷，風俗雜壞，言語衣服有時而夷，故杞子卒，傳言其夷也。今稱朝者，始于朝禮，終而不全，異于介葛盧，故惟貶其爵。

《曲禮》：夷狄「雖大曰子」，故《春秋》有夷狄稱子之例。一説經言伯言子本爲一等，以爲夷狄，不合經義，然則用夷禮與用平禮同，當讀同「會鄭伯夷故也」之夷，故用平等之禮，非夷狄之夷，方與經合。以伯爲爵，不知經例，經例子貴于伯，二傳所謂「字不如子」是也。

傳：不廢喪紀，禮也。

弔贈之數不有廢。

齊、魯新有怨，齊不必來赴，魯亦不必往弔。會葬經書之者爲筆，特以明不可以小怨廢喪紀。小怨不廢喪紀，爲合禮制；有仇，則廢之可也。

經：二十有八年，春，晉侯侵曹。晉侯伐衛。

再舉晉侯者，曹、衛兩來告。

但以告言，遂事亦當兩來告，不言遂而再目晉侯，《穀梁》説是也。經不言遂，有别義，不可以赴告説之。

經：夏，四月，己巳，晉侯、齊師、宋師、秦師及楚人戰于城濮，楚師敗績。

宋公、齊國歸父、秦小子憗既次城濮，以師屬晉

 ，不與戰也。子玉及陳、蔡之師不書，楚人恥敗

 ，告文畧也。

經言三國師，是與戰之文不審，何以必云不與戰？不書陳、蔡之師，常例也。《春秋》書楚師多有從國不言者，不忍以中國從夷狄故也。因傳言陳、蔡，可以定此例。此乃隱見中外大例，不關告文。

經：楚殺其大夫得臣。

子玉違其君命以取敗，稱名以殺，罪之。

以稱名爲罪，則齊、晉、陳、衛、蔡、鄭、莒、秦、楚無一可逃罪矣，惟宋、曹二國乃有無罪大夫，此誤以宋專條推説餘國矣。

經：公朝于王所。

王在踐土，非京師，故曰王所。

下即以河陽爲京師，不當以京師爲王城。此言不朝而召王耳。

經：衛元咺出奔晉。

元咺，衛大夫，雖爲叔武訟訴，失君臣之節，故無賢文。奔例在宣十年。

杜所云「賢文」不知何所指，豈謂稱字耶？不知衛大夫無稱字例。

經：公會晉侯、齊侯、宋公、蔡侯、鄭伯、陳子、莒子、邾子、秦人于温。

陳共公稱子，先君未葬，例在九年。宋襄公稱子，自在本班。陳共公稱子，降在鄭下。陳懷公稱子，而在鄭上。傳無義例，蓋主會所次，非褒貶也。

陳、衛敘序無定，雖有喪，常在鄭上，陳共公一在鄭下，此乃敘序以年之例，即此便爲例。主會次序暗襲《公羊》「其序則主會者爲之」

 。語參舉以見其變，即此便爲義例，非必一定乃爲義例。

經：壬申，公朝于王所。

壬申，十月十日。有日而無月，史闕文。

不用二傳日不繫月之説，以爲史闕，則經不足貴矣。不明古説，要能自立，如但以闕文從史説之，則説如不説。

傳：鄭伯傅王，用平禮也。

傅，相也。以周平王享晉文侯仇之禮享晉侯。

「會鄭伯」傳云「夷故也」，説者云：夷，平也。此傳云「用平禮」，即杞子傳云「用夷禮」，夷，平也。稱爲叔父，猶以方伯之禮待之，襄以後乃稱伯父，故曰用平禮。非周平王之禮。

傳：王命尹氏及王子虎、内史叔興父策命晉侯爲侯伯。

以策書命晉侯爲伯也。《周禮》「九命作伯」。

侯伯，二伯也。二伯同姓當稱伯父，此稱叔父者，以晉初起，統外方伯，用平禮，故始稱叔父。自襄公以下，乃稱伯父。

傳：甯武子爲輔，鍼莊子爲坐，士榮爲大士。

大士，治獄官也。

大士若治獄官，不勝，不當殺之。下云「及其獄官」，蓋傳云爲當謂見事，不追敘在位之官職。

傳：且明德也。

隱其召君之闕，欲以明晉之功德。河陽之狩，趙盾之弑，泄冶之罪，皆違凡變例，以起大義危疑之理，故特稱仲尼以明之。

孔子筆削，全經皆然，非獨此三條乃當説以改作。杜僅據此三條爲言者，欲以見凡不言者多爲史文也。

經：二十有九年，春，介葛廬來。

不稱朝，不見公，且不能行朝禮。雖不見公，國賓禮之，故書。

史例有衛侯來會葬不見公故不書之傳，乃經例不書大國來，其云不見公不書，是傳不以空言説經之事託之于不見公耳，無不見公則不書之説。如此條即云不見公，而經書之，知經自有筆削，不據史文也。如以賓禮之，衛侯遠來，豈有不賓禮之者乎？《春秋》筆削，自與史法不同。

經：秋，衛殺其大夫元咺及公子瑕。

咺見殺稱名者，訟君求直，又先歸立公子瑕，非國人所與，罪之也。瑕立經年，未會諸侯，故不稱君。

咺之有罪無罪，不從稱名見之。瑕不稱君，無意爲君也，故以咺及之。殺大夫稱名爲罪，諸侯立未會諸侯不稱君，皆杜最不通之説。

經：晉人、秦人圍鄭。

各使微者圍鄭，故稱人。

傳明言晉侯、秦伯，鄭燭之武亦説秦伯，此爲貶之，則稱人。乃以圍鄭爲使微者，不用貶例，故其誤至此。

傳：東門襄仲將聘于周，遂初聘于晉。

公既命襄仲聘周，未行，故曰「將」；又命自周聘晉，故曰「遂」。自入春秋，魯始聘晉，故曰「初」。

此不惟聘晉之始，亦如京師之始。襄仲本聘晉，如晉，道由京師，故以京師首之。傳不敢先君而後臣，故爲此説，而言外見實如晉，而文託重于周也。杜説殊不得微意。

經：三十有

 一年，春，取濟西田。

晉分曹田以賜魯，故不繫曹。

本爲魯田，昔爲曹，今得侵地，故不繫曹。曹取魯田，「公追戎于濟西」是也。

不用師徒，故曰取

 。

克國不用師徒，乃不言滅、入而曰取，取邑則無論用師不用師皆言取，全經大例，衆所共知。杜云「不用師徒故曰取」，誤以國例説邑矣。當云「晉分于我，故不用師徒而取之。凡邑，不用師徒曰取」。「邑」當爲「國」字之誤。杜據誤字爲説，故諸條皆誤。説詳《五十凡考》。

經：秋，衛人及狄盟。

不地者，就狄廬帳盟。

不地者，盟于狄地，不當以廬帳言之。

經：夏，四月，辛巳，晉人及姜戎敗秦師于殽。

晉侯諱背喪用兵，故通以賤者告。姜戎，姜姓之戎，居晉南鄙，戎子駒支之先也。晉人角之，諸戎掎之

 ，不同陳，故言「及」。

《春秋》貶之耳，非以微告也。言「及姜戎」，戎，微也，豈以不同陳故 言「及」？以大及小爲常例，不必言其陳不陳，又何論其同不同。

經：晉人敗狄于箕。

郤缺，稱人者，未爲卿。

不用敗例，故爲此説，不知此三世例。晉文初亡，政在諸侯，大夫帥師不目，自陽處父以後乃目之，自不關爲卿不爲卿。

傳：葬僖公，緩。

今在此，簡編倒錯。

此劉氏引傳解經時失檢者。此爲傳文大例，如此者數十百條。




文公篇第六



經：元年，春，王正月，公即位。

先君未葬，而公即位，不可曠年無君。

踰年得即位，不以葬爲斷。未殯則不得即位，凡在殯後，皆得即位。

經：天王使叔服來會葬。

叔，氏；服，字。

叔爲伯仲，服乃實字。

經：天王使毛伯來錫公命。

毛，國；伯，爵。諸侯爲王卿士者。

毛，畿内世卿，非外諸侯。誤讀傳文，以爲外諸侯，如鄭、虢之比。

經：晉侯伐衛。

晉襄公先告諸侯而伐衛。雖大夫親伐，而稱「晉侯」，從告辭也。

二伯事皆以君爲主，宣、成以後，大夫乃專征伐。此非從告辭。

經：衛人伐晉。

衛孔達爲政，不共盟主，興兵鄰國，受討喪邑，故貶稱人。

貶稱人，是也。他條不言褒貶以爲從赴告者，非。

經：秋，公孫敖會晉侯于戚。

禮：卿不會公侯，而《春秋》魯大夫皆不貶者，體例已舉，故據用魯史成文而已。内稱公，卒稱薨，皆用魯史。

此内外例，本傳無文，用二傳相補。

經：冬，十月，丁未，楚世子商臣弑其君頵。

商臣，穆王也。弑君例在宣四年。

以子弑父，尤爲大變，不得以「稱名罪之」爲説。

經：二年，春，王二月，甲子，晉侯及秦師戰于彭衙，秦師敗績。

孟明名氏不見，非命卿也。

大夫帥師，非中國大夫不見于經。孟明，卿也，以秦國例不書之。

經：三月，乙巳，及晉處父盟。

處父爲晉正卿，不能匡君以禮，而親與公盟，故貶其族。族去，則非卿，故以微人常稱爲耦，以直厭不直。

晉爲二伯，比公，其臣尊同天子之卿，比魯君爵秩相等，公如晉言朝晉。以卿與公盟，正得其當，何以責處父非禮？此《春秋》内外例。内尊其君，于相嫌之地别異之，故去處父氏，以申公之尊。此經意如此，不可以直不直言之。

經：公子遂如齊納幣。

傳曰：禮也。僖公喪終此年十一月，則納幣在十二月也。《士昏》禮六 ，其一納采，納徵始有「玄纁束帛」，諸侯則謂之納幣，其禮與士禮不同。蓋公爲太子時已行昏禮。

傳譏服中生子，則喪中不得議昏。傳言「禮」者，專謂娶元妃爲禮，爲全經禮制發傳，不專爲本事。杜以《公羊》「譏喪娶」，謂議昏在早，不用其説，故以爲太子時已行昏禮；不知其説仍與傳即位禮不合，仍當以譏喪娶説補足之。

傳：秋，八月，丁卯，大事于太廟，躋僖公，逆祀也。

僖
 

注



 是閔兄，不得爲父子。嘗爲臣，位應在下，令居閔上
 

注



 ，故曰逆祀。

爲人後者爲之子，臣、子一也。「不得爲父子」，何以傳以祖禰父子言之？

傳：凡君即位，好舅甥，脩昏姻，娶元妃以奉粢盛，孝也。

謂諒闇既終，嘉好之事通于外内，外内之禮始備。此除凶之即位也。于是遣卿申好舅甥之國，脩禮以昏姻也。元妃，嫡夫人。奉粢盛，共祭祀。

三年喪畢，乃行吉禮。祭，經猶譏，何況昏娶？此傳言即位娶元妃之禮，以爲太子妃，不升爲夫人之禮。

經：夏，五月，王子虎卒。

不書爵者，天王赴也。翟泉之盟，雖輒假王命
 

注



 ，周王因以同盟之例爲赴。

王子，猶内之稱公子，親之，不舉爵號，卒應名。王子即如爵，書王子以明尊卑，又以起王子猛卒，爲奪其尊之辭。不得爲同盟乃卒。

經：秦人伐晉。

晉人恥不出，以微者告。

秦用師例稱人。

經：雨螽于宋。

自上而墮，有似于雨。宋人以其死爲得天祐
 

注



 ，喜而來告，故書。

此爲記異，非因宋告乃書。宋人亦不以此爲喜也。

傳：夏，四月，乙亥，王叔文公卒，來赴，弔如同盟，禮也。

王子虎與僖公同盟于翟泉，文公是同盟之子，故赴以名。傳因王子虎異于諸侯，王叔又未與文公盟，故于此顯示體例也。經書五月，又不書日，從赴也
 

注



 。

言如同盟，則不必實同盟。傳之言同盟，不以見經爲據，杜以爲因父及子，非也。傳有日，經無者，畧之。

經：冬，十有一月，壬寅，夫人風氏薨。

僖公母，風姓也。赴同祔姑，故稱夫人。

已立爲夫人，故稱夫人，不謂偶行其禮乃稱。果爲夫人，亦不因不行其禮不稱夫人。杜誤解傳文。

傳：公曰：「同盟滅，雖不能救，敢不矜乎？吾自懼也。」

秦、江同盟。不告，故不書。

傳之言同盟，不以見經爲據，同盟者甚多，不皆書也。以爲不告不書，非是。

經：王使召伯來會葬。

召伯，天子卿也。召，采地；伯，爵也。來不及葬，不譏者，不失五月之内。

稱伯，字也；稱字，天子大夫，非卿。葬時來會于葬地，故先書葬，後書會葬。

經：晉殺其大夫陽處父。

處父侵官，宜爲國討，故不言賈季殺。

二傳之説爲是，杜説殺大夫例最謬。

經：閏月不告月，猶朝于廟。

諸侯每月必告朔聽政，因朝宗廟。文公以閏非常月，故闕不告朔。

如泥君舉必書之例，則此一事全經當書二千餘次，豈復成爲經？君舉乃書，則不舉不書，此乃書不舉。

傳：閏月不告朔，非禮也。

經稱「告月」，傳稱「告朔」，明告月必以朔。

以非正月，故言月不言朔。當用《穀梁》説。告朔必以朔，不待言。

經：七年，春，公伐邾。三月，甲戌。取須句。

須句，魯之封内屬國也。僖公反其君之後，邾復滅之，書「取」，易也。例在襄十三年。

言伐而後言取，則非易也。

經：宋人殺其大夫。

宋人攻昭公，并殺二大夫，故以非罪書。

不名，本與曹大夫不名相起，以見非大夫，此爲正説。據傳以爲衆辭，故不名。且言非其罪，是論其事之得失，何嘗以不名爲非罪？更無以此爲通例徧説全經。凡殺大夫名者，皆有罪耶？

經：戊子，晉人及秦人戰于令狐。

趙盾廢嫡而外求君，故貶稱「人」。晉諱背先蔑，而夜薄秦師，以戰告。

言戰不言勝敗，畧之也。此夜薄秦而以戰爲言，足見「皆陳曰戰，未陳曰敗」之非通例。如通例，則當云「晉人敗秦人于令狐」矣。

經：冬，徐伐莒。

不書將帥，徐夷告辭畧。

《春秋》之死不必言告辭。

傳：書曰「宋人殺其大夫」，不稱名，衆也，且言非其罪也。

不稱殺者及死者名
 

注



 ，殺者衆，故名不可知；死者無罪，則例不稱名。

傳明文云「不稱名，衆也」，以衆爲不名之正解，且言「非其罪」，是言其事之得失不于不稱名言之。杜乃以不名爲無罪之通例，不惟説本條，推之不名之曹大夫，并推之有名大夫；枝葉雖繁，本根初不平實，此杜之巨謬也。

經：乙酉，公子遂會雒戎，盟于暴。

公子遂不受命而盟，宜去族，善其解國患，故稱公子以貴之。

暗襲二傳公子結之説以説暴盟，望文生訓，非也。

經：宋人殺其大夫司馬，宋司城來奔。

司馬死不舍節，司城奉身而退，故皆書官而不名，貴之。

經書司馬、司城與書宰，以備三公之制，《春秋》惟見三官名，意本在此，而傳以不舍節、公以司城逆意諸爲説者，事實也。孔子曰：「其事則齊桓晉文，其義則某竊取。」因有其事，書官以别取義，經意與事實不相背也。

傳：冬，襄仲會晉趙孟，盟于衡雍，報扈之盟也。遂會伊雒之戎。

伊雒之戎將伐魯，公子遂不及復君，故專命與之盟。

「戎將伐魯」，臆造事實，又自生善惡。

傳：書曰「公子遂」，珍之也。

珍，貴也。大夫出竟，有可以安社稷利國家者，專之可也
 

注



 。

不言公子，則當言遂會伊雒之戎盟于暴，遂嫌爲名，又嫌爲遂事，辭窮，故稱公子。珍之者，以遂盟戎，舉公子，見其尊貴。二事皆君命，不可以《公羊》「公子結要盟」之説説之。

傳：公以其官逆之，皆復之，亦書以官，皆貴之也。

卿違從大夫，公賢其效節，故以本官逆之，請宋而復之。司城官屬悉來奔，故言「皆復」。

「皆復」之「皆」字因下「皆」字誤衍，傳無官屬悉來之文，不可以别傳之説牽混言之。

經：九年，春，毛伯來求金。

求金以共葬事。雖踰年而未葬，故不稱王使。

于葬變除，此杜氏短喪之説。經意不以葬爲斷，所謂三年不稱王也。

經：晉人殺其大夫先都。

以作亂討，故書名。

書名，正也。以此爲罪，冤獄多矣。

經：冬，楚子使椒來聘。

稱君以使大夫，其禮辭與中國同。椒不書氏，史畧文。

初稱人聘，進稱君使不氏大夫聘，終稱名氏大夫聘，以次而如
 

注



 ，《春秋》之序也，豈史文之畧也？

經：十年，春，王三月，辛卯，臧孫辰卒。

公與小斂，故書日。

傳有不推于他條之説，此類是也。

傳：襄仲聘于宋，且言司城蕩意諸而復之。

八年
 

注



 意諸來奔，歸不書，史失之。

凡大夫來奔者，歸例不書，豈可以爲史失之據？此足見杜于經例多不通。

傳：冬，十月，甲午，敗狄于鹹，獲長狄僑如
 

注



 。

不書，賤夷狄也。

不以爲告畧，歸于孔子者，爲爲内事也。惜不以此推于他條。

經：杞伯來朝。

復稱伯，舍夷禮。

伯、子、男一也，非舍夷禮。

經：冬，十有二月，戊午，晉人、秦人戰于河曲。

稱「人」，秦、晉無功，以微者告也。「皆陳曰戰」，例在莊十一年。

稱「人」，畧之，非以微者告。言戰不言敗，亦畧之。據傳文，非皆陳。

傳：故書曰：「郕伯來奔。」不書地，尊諸侯也。

既尊以爲諸侯，故不復見其竊邑之罪。

杜于經下云「稱爵，見公以諸侯禮迎之」，以禮節變名稱，此杜氏之巨謬。據傳而論，郕伯以去年卒，太子當立，而自安于夫鍾，故今書郕人乃别立君，而世子以地來奔。郕爲小國，稱伯，公因其以地來，尊崇，逆以諸侯大國之禮，故曰「非禮」。書曰「郕伯」，見其非諸侯大國之君。謂之郕伯，原其已踰年，得稱君，非經以逆禮而書人之子以其父之爵也。可稱郕伯，經乃書之；因書伯，可見以侯禮逆之爲失禮。大夫以地則當言以地，今不言者，尊君也。君得專地，大夫不得專地，故君不言以地，而三叛則言地也。

經：夏，五月，乙亥，齊侯潘卒。

乙亥，四月二十九日。書五月，從赴。

明係《長曆》推算之誤，以爲從赴，然則五月無乙亥，赴何以遲二日？遂以本月所無之日赴耶？

經：秋，七月，有星孛入于北斗
 

注



 。

既見而後
 

注



 入北斗。

斗有杓，故言入。與他孛同，非有見而後入之異。

經：晉人納捷菑于邾，弗克納。

邾有成君，晉趙盾不度于義，而大興諸侯之師，涉邾之竟，見辭而退。雖有服義之善，所興者廣，所害者衆，故貶稱人。

本傳無文，本二傳説。

經：九月，甲申，公孫敖卒于齊。

既許復之，故從大夫例書卒。

此亦書日，何以不云「公與小斂」耶？知書日不以小斂爲據。專説益師，不可推于他條。

經：公子商人弑其君舍。

舍未踰年而稱君者，先君既葬，舍已即位。例在宣四年。

成舍爲君，所以重商人之弑。以葬爲書君，經無此例，傳無明説。且昭公葬不書，五月卒，七月弑，相去二月，不必在葬後。

經：冬，單伯如齊。

單伯，周卿士。爲魯如齊，故書。

書如齊，是内臣之例。若外大夫爲魯事往者多矣，不書「如」，一定之例也。

經：齊人執單伯。

諸侯無執王使之義，故不依行人例。

單伯，監大夫也，與内臣執同例。

傳：十四年，春，頃王崩。周公閱與王孫蘇争政，故不赴。凡崩、薨，不赴則不書；禍、福，不告亦不書。懲不敬也。

欲使怠慢者自戒
 

注



 。

争政不赴，説見《史記》。此皆爲削例，所以懲創其事，故不書。

傳：書曰「宋子哀來奔」，貴之也。

貴其不食汙君之禄，辟禍速也。

子哀來奔，二傳無説，傳以爲高哀，則高氏，哀名。稱曰子哀，如王人子突以子配名，如子般、子野之比。美其事，故褒之稱子；亦以宋爲大國，可以稱子。如齊大國稱高子，宋孔父稱字。子哀稱子，皆實可稱字稱子，乃稱之。

傳：冬，單伯如齊，請子叔姬，齊人執之。

恨魯恃王勢以求女故。

單伯，爲魯監。襄仲告王，請以王寵求昭姬，王不特遣使，以單伯王臣、在魯，即命單伯以王命往，故經書「如」、「執」，皆從内臣之例。杜不得此例，遂以單伯爲王臣，全與經例相反矣。

經
 

注



 ：單伯至自齊。

此内臣執而致之之例，若王臣，例不言至。單伯王臣，而爲監于魯，故經書同内臣。杜不知此義。

傳：齊人許單伯請而赦之，使來致命。

以單伯執節不移，且畏晉，故許之。

并致，將歸子叔姬。

傳：書曰「單伯至自齊」，貴之也。

單伯爲魯拘執，既免而不廢禮，終來致命，故貴而告廟。

大夫執者則致，是經常例，不必言告廟。

傳：凡勝國，曰「滅之」；獲大城焉
 

注



 ，曰「入之」。

得大都而不有。

大城當指國言，非以外之大都。

傳：凡諸侯會，公不與，不書，諱君惡也。

謂國無難，不會義事，故爲惡。不書，謂不國别序諸侯
 

注



 。

不與，謂公至會爲諸侯所外，恥辱深，故不書，爲諱惡。若外會，公不與而書者多矣，不以諱，惟爲諸侯所外，乃諱之。

照經本改。




經：夏，五月，公四不視朔。

《春秋》十二公，以疾不視朔非一也，義無所取，故特舉此以表行事。

此于筆削隱見之例畧有所窺，惜不能推盡其餘。

經：冬，十有一月，宋人弑其君杵臼。

稱君，君無道也。例在宣四年。

二傳稱人以弑，衆失君之辭，以衆弑則君無道可知；書臣以弑，是以一人弑君，故以爲臣之罪。本傳「稱君君無道」，君當爲「人」之誤字。本經書人以弑，傳云「書曰宋人弑其君杵臼，君無道也」，可知君爲人字之誤。經有書人、稱臣二者之異，然莫不稱君。據宣四年書「鄭公子歸生弑其君」，此稱臣也，與本經惟一稱人、一稱名爲異，其稱君皆同，不能謂稱君爲「君無道」。杜據誤字爲説，故不得稱君之實。

傳：書曰「宋人弑其君杵臼」，君無道也。

始例發于臣之罪，今稱國人，故重明君罪。

杜據誤本「稱君君無道」爲説，故語欠明晰。當云：稱人以弑，衆弑君之辭，故曰君無道。傳例曰：稱人，君無道也。

經：十有七年
 

注



 ，春，晉人、衛人、陳人、鄭人伐宋。

自閔、僖以下終于《春秋》，陳侯常在衛侯上，今大夫會在衛下。傳不言陳公孫寧
 

注



 後至，則寧位非上卿故也。

經：齊侯伐我西鄙。

西，當爲「北」，蓋經誤。

四鄙之例，莒在東，邾在南，齊在西北。「齊人伐我西鄙」五見于經，此常例也。此「西」字二傳所同，傳并無明説，今據傳改經，可謂荒唐。

經：夏，五月，戊戌，齊人弑其君商人。

不稱盜，罪商人。

傳例：凡弑君稱人，君無道。

經：冬，十月，子卒。

先君既葬不稱君者，魯人諱弑，以未成君書之。子，在喪之稱。

自生例而自解之，皆無稽之談。

經：莒弑其君庶其。

稱君，君無道也。

此小國例稱國弑，如大國稱人；稱人弑，如大國稱臣。杜説甚誤。

傳：公冉務人曰：「若君命，可死；非君命，何聽？」弗聽，乃入，殺而埋之馬矢之中。

惠伯死不書者，史畏襄仲，不敢書殺惠伯。

以此責太史，恐未平允。

傳：「夫人姜氏歸于齊」，大歸也。

惡、視之母出姜也。嫌與有罪出者異，故復發傳。

有罪皆言「孫」，不相嫌；嫌則當云「嫌與有罪出者同」，不當云「異」，恐係字誤。



注
 　告朔朝廟例：按《春秋左氏傳》此條杜注，「朝廟」作「朝正」，當據改。



注
 　經：原無，據文例擬補。



注
 　傳：原無，據文例擬補。



注
 　然後：詳文意，此「後」字似衍，當删。



注
 　傳：原無，據文例擬補。下條「傳」字同。



注
 　歸趣：《左傳》杜注作「歸宿」，當據改。又杜注「傳」上有「故」字，當據補。



注
 　言其實：《左傳》杜注作「隨其實」，當據改。



注
 　來赴以名：「來」字原脱，據《左傳》杜注補。



注
 　經：原無，據文例補。



注
 　傳：原無，據文例補。



注
 　虞于正寢：據《左傳》杜注，此句之下有「所謂反哭於寢」六字，當補入。



注
 　經：原無，據文例補。下條「經」字同。



注
 　傳：原無，據文例補。



注
 　傳：原無，據文例補。此下四條「傳」皆同。



注
 　他公：原作「他人」，據《左傳》杜注改。



注
 　稱同姓大夫：「稱」字原脱，據《左傳》杜注補。



注
 　使其弟年來聘：「來」字原脱，據《左傳》補。



注
 　戎伐凡伯：「伐」原誤作「發」，據《左傳》改。



注
 　夏之愆陽，秋之伏陰：《漢書·五行志》作「冬之愆陽，夏之伏陰」，當據改。



注
 　禱于河：《左傳》杜注作「禱河」，則「于」字當删。



注
 　此解經書霖：「經」字原脱，據《左傳》杜注補。



注
 　諸：原作「諸侯」，據《左傳》杜注删。



注
 　不敢：《左傳》杜注作「謙不敢」，此脱「謙」字。



注
 　郜子：疑爲「郯子」之誤。



注
 　仍叔之子：原誤倒作「仍叔子之」，據《左傳》乙。



注
 　夏聘秋：據文意，「秋」下似脱「釋」字。



注
 　顯天時以相事：「相事」原誤作「指事」，據《左傳》杜注改。



注
 　嘉鄭忽：《左傳》杜注作「嘉美鄭忽」，當據補「美」字。



注
 　九年春：「春」字原脱，據《左傳》補。



注
 　凡諸侯之女行：「行」字原脱，據《左傳》補。



注
 　各隨本而書之耳：原作「各隨本事而書之」，據《左傳》杜注删、補。



注
 　嘗：原作「常」，據文意改。



注
 　癸巳：原作「癸未」，據《左傳》經文改。



注
 　以俟後賢：「俟」原作「待」，據杜預《春秋左氏傳序》改。



注
 　傳：原誤作「經」。



注
 　經：原誤作「傳」。下條「經」同。



注
 　卒葬皆書：「葬」字原脱，據《左傳》杜注補。



注
 　齊侯葬紀伯姬：「侯」字原脱，據《左傳》經文補。



注
 　受：原脱，據《左傳》杜注補。



注
 　故不稱名：原作「故不名」，據《左傳》杜注補「稱」字。



注
 　列成：原作「成列」，據《左傳》杜注乙。



注
 　始通中國：據《左傳》杜注，「中國」作「上國」，當據改。



注
 　凡師：「師」字原脱，據《左傳》傳文補。



注
 　八月：原作「七月」，據《左傳》經文改。



注
 　無善事可稱：《左傳》杜注作「無善事可褒」，當據改。



注
 　盟會：原作「會盟」，據《左傳》杜注乙。



注
 　蓋齊桓請王命：「蓋」字原脱，據《左傳》杜注補。



注
 　敬從：原作「敬服」，據《左傳》杜注改。



注
 　皆以爲魯女：「爲」字原脱，據《左傳》杜注補。



注
 　則專之可也：「則」字原脱，據《左傳》杜注補。



注
 　而：此字原脱，據《左傳》杜注補。



注
 　君臣同辭者：「者」原作「也」，據《左傳》杜注改。



注
 　會外大夫葬：「外」字原脱，據《左傳》杜注補。



注
 　賢而字之：「字」原誤作「立」，據《左傳》杜注改。



注
 　夫人姜氏孫于邾：原作「夫人孫于齊」，據《左傳》經文改補。



注
 　諱國惡：「國」原作「君」，據《左傳》傳文改。



注
 　而：此字原脱，據《左傳》杜注補。



注
 　王正月：原誤作「王二月」，據《左傳》經文改。



注
 　反哭成喪：「成喪」原誤作「成哀」，據《左傳》杜注改。



注
 　蔡人嫁之：「之」下原衍一「也」字，據《左傳》傳文删。



注
 　受齊命討陳之罪：「討陳之罪」四字原脱，據《左傳》杜注補。



注
 　修虞之祀：「祀」原誤作「禮」，據《左傳》杜注改。



注
 　經：原無，據文例補。



注
 　淫而與弑：《左傳》杜注作「淫而與殺」，當據改。



注
 　以成人之禮書：句末原衍一「之」字，據《左傳》杜注删。



注
 　又重發：《左傳》杜注「又」作「復」，當據改。



注
 　謂器用不具：「謂」字原脱，據《左傳》杜注補。



注
 　先後：原脱，據《左傳》杜注補。



注
 　而不見始隕之星：「而」字原脱，據《左傳》杜注補。



注
 　皆從赴：「皆」字原脱，據《左傳》杜注補。



注
 　公：原脱，據《左傳》杜注補。



注
 　故：原脱，據《左傳》杜注補。



注
 　皆文王子：原作「皆文王之子」，衍一「之」字，據《左傳》杜注删。



注
 　姑存之辭：原作「姑在之詞」，據《左傳》杜注改。下《辨正》中「姑存之辭」亦因之而改。



注
 　逆婦：原作「迎婦」，據《左傳》杜注補。



注
 　其事則未聞：「未聞」原作「不聞」，據《左傳》杜注改。



注
 　因其罪：據上下文意，似當作「因其無罪」。



注
 　書子以善之：「書子」原作「稱子」，據《左傳》杜注改。



注
 　此「春」字原脱，據《左傳》傳文補。



注
 　以師屬晉：「屬晉」原作「屬夷」，據《左傳》杜注改。



注
 　楚人恥敗：「人」字原脱，據《左傳》杜注補。



注
 　「其序」云云，見《公羊傳·昭公十二年》，原文作「其序則齊桓晉文，其會則主會者爲之也」。



注
 　有：原脱，據《左傳》經文補。



注
 　故曰取：「故」字原脱，據《左傳》杜注補。



注
 　諸戎掎之：「掎」原誤作「犄」，據《左傳》杜注改。



注
 　僖：原作「僖公」，據《左傳》杜注删改。



注
 　令居閔上：「令」原誤作「今」，據《左傳》杜注改。



注
 　雖輒假王命：「雖」字原脱，據《左傳》杜注補。



注
 　得天祐：「祐」原誤作「祜」，據《左傳》杜注改。



注
 　從赴也：「也」原誤作「告」，據《左傳》杜注改。



注
 　不稱殺者及死者名：原作「不稱略殺者者名」，據《左傳》杜注改。



注
 　專之可也：「也」字原脱，據《左傳》杜注補。



注
 　以次而如：據文意，似應作「以次而加」，因形近致誤也。



注
 　八年：原作「八月」，據《左傳》杜注改。



注
 　僑如：原作「矯如」，據《左傳》改。



注
 　有星孛入于北斗：「入」字原脱，據《左傳》經文補。



注
 　後：據《十三經注疏校勘記》，當作「移」。



注
 　自戒：原誤作「日戒」，據《左傳》杜注改。



注
 　經：原作「傳」，據文例改。



注
 　獲大城焉：「焉」字原脱，據《左傳》傳文補。



注
 　謂不國别序諸侯：「謂」字原脱，據《左傳》杜注補。



注
 　十有七年：原誤作「十有一年」，據《左傳》經文改。



注
 　陳公孫寧：原誤作「衛公孫寧」，據《左傳》杜注改。








春秋左傳杜氏集解辨正下卷






宣公篇第七



經：三月，遂以夫人婦姜至自齊。

稱婦，有姑之辭。不書氏，史闕文。

不言氏，譏娶母黨與喪娶。

經：公子遂如齊。六月，齊人取濟西田。

魯以賂齊，齊人不用師徒，故曰取。

凡取邑，用師徒不用師徒皆曰取。

經：楚子、鄭人侵陳，遂侵宋，晉趙盾帥師救陳。

傳言救陳、宋，經無宋字，蓋闕。

救陳，從重言之，非經闕。

經：宋公、陳侯、衛侯、曹伯會晉師于棐林，伐鄭。

晉師救陳、宋，四國君往會之，共伐鄭也。不言會趙盾，取于兵會，非好會也。

不言會趙盾，不以大夫主諸侯也。

傳：元年，春，王正月，公子遂如齊逆女。尊君命也。

諸侯之卿出入稱名氏，所以尊君命也。傳于此發者，與還文不同，故釋之。

内大夫出稱名氏，入皆名而不氏。凡氏皆爲尊君命，此常例，非爲此條專説。

傳：三月，遂以夫人婦姜至自齊。尊夫人也。

遂不言公子，替其尊稱，所以成小君之尊也。公子，當時之寵號，非族也，故傳不言舍族。《釋例》論之詳矣。

自卑，所以尊夫人。公子親之，以爲氏，不必言族，亦非寵號。

經：秋，九月，乙丑，晉趙盾弑其君夷皋
 

注



 。

靈公不君，而稱臣以弑者，以示良史之法，深責執政之臣。例在四年。

至趙盾，所以明不討賊之義。

傳：趙宣子，古之良大夫也，爲法受惡，惜也，越竟乃免。

越竟則君臣之義絶，可以不討賊。

亡不越竟，史責其近于知情，反不討賊，乃其實罪。言其越竟乃免者，謂雖越竟猶不得免也，豈真謂越竟可免耶？越竟則可不討賊，尤與經意相反。傳本微辭，自杜説之，遂成大謬。

傳：宣子使趙穿逆公子黑臀于周而立之。

黑臀，晉文公子。

不討之，而反使逆新君，此微言也，著其不討之實。此豈越竟遂免？

經：秋，公如齊
 

注



 。公至自齊。

告于廟。例在桓二年。

何常有此説？杜自立例耳。

傳：凡弑君，稱君，君無道也；稱臣，臣之罪也。

稱君，謂惟書君名而稱國以弑，言衆所共絶也。

稱君，「君」字當爲人，謂稱人以弑。爲君無道，不可以稱國爲稱君也。杜據誤本不能正誤，而以稱君與稱臣對言，非也。

經：叔孫得臣卒。

不書日，公不與小斂。

推益師傳爲説，非是。

傳：秋，九月，齊高固來逆女，自爲也。故書曰「逆叔姬」，卿自逆也。

適諸侯稱女，適大夫稱字，所以别尊卑也。此《春秋》新例，故稱「書曰」，而不言凡也。

言凡不言凡，無新、舊之分。

傳：冬，召桓公逆王后于齊。

召桓公，王卿士。事不關魯，故不書。

已見不再見，非以不關魯而不書。

經：七年，春，衛侯使孫良夫來盟。夏，公會齊侯伐萊。

傳例曰：不與謀也。

不與謀，謂不主兵謀也。二伯主兵，諸侯以師從，通言「會」，不言「及」。傳于此言之者，以萊近齊。因其易知，一言以示例。

傳：夏，公會齊侯伐萊，不與謀也。凡師出，與謀曰「及」，不與謀曰「會」。

與謀者，謂同志之國，相與講議利害，計成而行之，故以相連及爲文
 

注



 。若不獲已，應命而出，則以外合爲文。皆據魯而言。師者，國之大事，存亡之所由，故詳其舉動以例别之。

與謀曰及，及當爲「以」，形近字誤。《春秋》莊八年以下，兵事不言「及」，知不以「及」爲例。當爲「以」，謂以楚師伐齊取穀是也。傳又曰「能左右之曰以」，「内用外師曰以」，「我爲人所用曰會」。在内爲以，師在會，則當云「會」也。

經：辛巳，有事于太廟。仲遂卒于垂。

不言公子，因上行還間無異事，省文從可知也。稱字，時君所嘉，無義例也。

經不稱公子而氏仲，不得云以爲省文，省文乃二傳一見、再見、卒名之例，不在此條。稱仲爲疏之，亦非稱字，當云稱氏也。

經：九月，晉侯、宋公、衛侯、鄭伯、曹伯會于扈。晉荀林父帥師伐陳。辛酉，晉侯黑臀卒于扈。

卒于竟外，故書地。

扈，晉地，以爲竟外，非也。諸侯卒于竟外，則當地國，不地邑矣。

經：陳殺其大夫洩冶。

洩冶直諫于淫亂之朝以取死，故不爲《春秋》所貴而書名。

立論偏僻，殊非傳意。

傳：九年，春，王使來徵聘。

徵聘不書。

既來徵聘，自當言公，公亦必有此舉，而經乃不書。杜以爲「不書」，是也，乃他條又固執「公舉」、「君舉」而言，何耶？

傳：晉荀林父以諸侯之師伐陳。

不書諸侯師，林父帥之，無將帥。

非無將帥，畧之不言耳。

經：癸巳，陳夏徵舒弑其君平國。

徵舒，陳大夫也。靈公惡不加民，故稱臣以弑。

靈公無道，因下見討賊之義，故稱臣，非君無道也。

經：秋，天王使王季子來聘。

王季子者，《公羊》以爲天王之母弟，母弟而稱季子，然則字季子也
 

注



 。天子大夫例稱字
 

注



 。

用《公羊》説而失其意。「季」爲字例，「子」爲號，以「季子」爲字，非。此爲卿，亦非天子大夫。

經：齊侯使國佐來聘。

既葬成君，故稱君命使也。

齊、晉非實侯，故居喪不稱子，非因葬不葬而異。杜因此條創爲葬則稱君之説，于經多不通，而曲護其説，可笑也。

傳：書曰「崔氏」，非其罪也。

典策之法，告者皆當書以名。今齊特以族告，夫子因而存之，以示無罪。又言「且告以族，不以名」者，明《春秋》有因而用之，不皆改舊史。

不稱名者，因其告稱氏。不名，借以譏世卿。史書氏據告，經之書氏，則譏世卿也。高、國去之，本非其罪，非罪而猶譏者，《春秋》常于嫌得者見不得，以起譏世卿也。「不皆改舊史」，是也。惟傳言史法與經相合，此爲經、史相同，就經、史異説言之，是也；若傳無明文，則不得臆造事實，以爲孰改孰不改。且其所不改者，皆史與經合，自有義例。又，非仍史則無義例也，仍史之説，乃煩于改者耳。

傳：凡諸侯之大夫
 

注



 違，告于諸侯曰：「某氏之守臣某，失守宗廟，敢告。」所有玉帛之使者則告，不然，則否。

恩好不接，故亦不告。

經惟書大國敵國，小國不書，尊卑之等也。

經：冬，十月，楚人殺陳夏徵舒。丁亥，楚子入陳。

楚子先殺徵舒而欲縣陳，後得申叔時諫，乃復封陳，不有其地。故書入在殺徵舒之後。

此不用外徵舒説。

經：納公孫寧、儀行父于陳。

二子淫昏亂人也。君弑之後，能外託楚以求報君之仇，内結強援于國，故楚莊得平步而討陳，除弑君之賊。于時陳成公播蕩于晉，定亡國之嗣，靈公成喪，賊討國復，功足以補過，故君子善楚復之。

諸侯有納，大夫無納，言納大夫，是爲譏文矣。此等事直書而美惡見，豈有反美楚子與二人補過之義？

傳：故書曰「楚子入陳，納公孫寧、儀行父于陳」，書有禮也。

没其縣陳本意，全以討亂存國爲文，善其得禮。

美楚子專在復陳，不爲納大夫而善之。

經：夏，六月，乙卯，晉荀林父
 

注



 帥師及楚子戰于邲，晉師敗績。

晉上軍成陳，故書戰。

外大戰必具戰敗之文，不爲上軍成陳乃書戰。

經：晉人、宋人、衛人、曹人同盟于清丘。

晉、衛背盟，故大夫稱人。宋華椒承群僞之言，以誤其國，宋雖有守信之善，而椒猶不免譏。

此用二傳譏貶之説，惜不能推廣。

經：十有五年，春，公孫歸父會楚子于宋。夏，五月，宋人及楚人平。

平者，總言二國和，故不書其人。

以人言之，衆辭也。

經：六月，癸卯，晉師滅赤狄潞氏，以潞子嬰兒歸。

潞氏，國，故稱氏。子，爵也。林父稱師，從告。

潞氏以氏言，别赤狄之類從狄言之也。稱子，從中國詞言之，子非爵。滅稱師，不以臣目滅也，非從告。

經：王札子殺召伯、毛伯。

王札子，王子札也。蓋經文倒札字。

未免輕率。

傳：初税畝，非禮也。穀出不過藉。

周法：民耕百畝，公田十畝，借民力而治之，税不過此。

周百畝而徹，不用公田，公田乃助。孔子定制，乃取殷助法，有公取周百畝定爲井九百，八家有公井之制。《春秋》之法，非周制已如此，孟子之言可證。

經：六月，癸卯，日有食之。

不書朔，官失之。

《五行志》引劉氏説有二日晦日之分，杜説以爲皆朔日，史有闕文。

傳：凡太子之母弟，公在曰公子，不在曰弟。

以兄爲尊。

此傳説也，經則凡公子于父世不見，子不臣父也，惟「陳人殺其公子禦寇」，此太子，非公子。乃見稱弟親之，不見「以兄爲尊」義。

傳：凡稱弟，皆母弟也。

此策書之通例也。庶弟不得稱公弟，而母弟或稱公子。若嘉好之事，則仍舊史之文；惟相殺害，然後據例以示義。所以篤親親之恩，崇友于之好，《釋例》論之備矣
 

注



 。

母弟正辭稱公子，有所見乃稱弟。鄭伯弟來聘名語，可見嘉好之事亦稱弟，非必殺害乃然。

經：秋，七月，邾人戕鄫子于鄫。

傳例曰：「自外曰戕。」邾大夫就鄫殺鄫子。

鄭君説加虐乃曰戕，常殺但云殺。

經：甲戌，楚子旅卒。

吴、楚之葬，僭而不典，故絶而不書，同之夷蠻，以懲求名之僞。

隱襲《公羊》「吴、楚之君不書葬，避其禍也」之説而易其辭。求名之説未安。

經：公孫歸父如晉。冬，十月，壬戌，公薨于路寢。歸父還自晉，至笙，遂奔齊。

凡大夫還不書，《春秋》之常也，今書歸父還、奔，善其能以禮退。不書族者，非常所及；今特書，畧之。笙，魯竟外

 ，故不言出。

大夫還不書，用二傳説。不書族者，一事再見，卒名也。傳有舍族尊夫人、叔孫豹不氏爲棄命之説，杜不推二條以説本傳，是也；惟以此爲「畧之」，則未盡其義。

傳：邾人戕鄫子于鄫。凡自虐其君曰弑，自外曰戕。

弑、戕皆殺也，所以别内外之名。弑者，積微而起，所以相測量，非一朝一夕之漸；戕者，卒暴之名。

戕字鄭君曾補細例。「弑者」云云，用二傳説。戕亦非卒暴之名
 

注



 。

傳：書曰「歸父還自晉」，善之也。

二傳以「還」爲善辭。傳于「師還」以爲善魯莊公，歸父還自晉以爲「善之也」，是以「還」爲善例，與二傳同。




成公篇第八



經：秋，王師敗績于茅戎。

不言戰，王者至尊，天下莫之得校，故以自敗爲文。

用二傳説。

經：六月，癸酉，季孫行父、臧孫許、叔孫僑如、公孫嬰齊帥師會晉郤克、衛孫良夫、曹公子首及齊侯戰于鞍，齊師敗績。

曹大夫常不書，而書公子首者，首命于國，備于禮，成爲卿故也。鞍，齊地。

用二傳而小變其説。按曹爲小國，小國之卿例不書，非成爲卿則得書。當以二傳説爲長。

經：冬，楚師、鄭師侵衛。

子重不書，不親伐。

略之稱師，實則不止楚國之師，從者尚多，不言耳。

經：十有一月，公會楚公子嬰齊于蜀。

公與大夫會，不貶嬰齊者，時有許、蔡之君故。

楚非大國，初有大夫，尊卑不嫌，故不諱。惟大國大夫尊同，乃諱之。

經：丙申，公及楚人、秦人、宋人、陳人、衛人、鄭人、齊人、曹人、邾人、薛人、鄫人盟于蜀。

傳曰：「卿不書，匱盟也。」然則楚卿于是始與中國準。自此以下，楚卿不書，皆貶惡也。

用《公羊》「楚始有大夫」之説。

經：三年，春，王正月
 

注



 ，公會晉侯、宋公、衛侯、曹伯伐鄭。

宋、衛未葬，而稱爵以接鄰國，非禮也。

踰年《春秋》書爵，實則三年然後稱君。以葬後爲當稱君，與自以爵接鄰國，皆失之。

經：甲子，新宫災，三日哭。

三年喪畢，宣公神主新入廟，故謂之新宫。書三日哭，善得禮。宗廟，親之神靈所馮居，而遇災，故哀而哭之。

本傳無文，用《穀梁》説。

經：鄭伐許。

不書將帥，告辭略。

不言其人，以國，狄之也。

傳：晉郤克、衛孫良夫伐廧咎如，討赤狄之餘焉。廧咎如潰，上失民也。

此傳釋經之文，而經無「廧咎如潰」，蓋經闕此四字。

不言潰，畧之也，傳言潰，而師據二傳例説之耳。以爲經闕，則大誤。

傳：小國之上卿當大國之下卿，中當其上大夫，下當其下大夫。上下如是，古之制也。

古制：公爲大國，侯、伯爲次國，子、男爲小國。

當云：二伯爲大國，方伯爲次國，卒正爲小國。

傳：衛在晉，不得爲次國。

春秋時以強弱爲大小，故衛雖侯爵，猶爲小國。

晉之伯《春秋》伯之，非受命之伯，故稱侯不稱公，又外之，初不稱伯父。衛同稱侯，故云不爲次國。

傳：十二月，甲戌，晉作六軍。

爲六軍，僭王也。萬二千五百人爲軍。

三軍，百里國之制，與二伯有異。萬二千五百人爲一軍，小國之制，與二伯不同。杜不知此義。

傳：十一月，己酉，定王崩。

經在蟲牢盟上
 

注



 ，傳在下，月倒錯。衆家傳悉無此八字，或衍文。

足見《左氏》非一本，有異同。

經：夏，宋公使公孫壽來納幣。

昏禮不使卿，今華元將命，故特書之。宋公無主昏者，自命之，故稱使也。公孫壽，蕩意諸之父。

「昏聘不使卿」，禮無此説，經無此例。「宋公無主昏者」、「稱使」，用《公羊》之誤説。

經：晉殺其大夫趙同、趙括。

傳曰：「原、屏，咎之徒也。」明本不以德義自居，宜其見討，故從告辭而稱名。

愈爲迂曲無理。

傳：凡諸侯嫁女，同姓媵之，異姓則否。

必以同姓者，參骨肉至親，所以息陰訟。

此諸侯禮，若天子娶十二女，同得用異姓，如齊媵是也。

經：二月，伯姬歸于宋。

宋不使卿逆，非禮。

不親迎則書「歸」。

經：晉人執鄭伯。

鄭伯既受盟于蒲，又受楚賂會于鄧，故晉執之。稱人者，晉以無道于民告諸侯。例在十五年。

稱人，伯討也。但言鄭有罪耳。《春秋》稱人，以衆詞執，豈晉自以稱人稱爵爲褒貶耶？

經：五月，公會晉侯、齊侯、宋公、衛侯、曹伯伐鄭。

晉侯，太子州蒲也。稱爵，見其生代父居位，失人子之禮。

太子攝命而往，當稱子，此何以不稱子？尊晉侯之命也。尊其命，故目晉侯，不以子言之也。

經：齊人來媵。

媵伯姬也。異姓來媵，非禮也。

宋爲王後，用天子之禮，故有異姓。在諸侯爲失禮，在宋爲得禮。

傳：五月，晉立太子州蒲以爲君，而會諸侯伐鄭。

生立子爲君，此父不父、子不子。經因書晉侯，其惡明。

此太子攝政耳，不必過泥傳文。

經：十有一年，春，王三月，公至自晉。

正月公在晉，不書，諱見止。

在晉不存公，在楚乃存，此中外例，非諱見止不書。

經：秋，叔孫僑如如齊逆女。

成公逆夫人，最爲得禮，而經無納幣者，文闕絶也。

見者不復見耳，豈文闕絶耶？若史文，則闕絶不知凡幾矣！

傳：非聖人，誰能修之？

修史策成此五者。

既經孔子修乃成此五美，則説經當全就孔子立論，不必再言史法，杜乃多就史策言之，是孔子修如未修矣。此其自相矛盾處。

經：宋華元出奔晉。宋華元自晉歸于宋。

華元欲挾晉以自重，故以外納告。

不必言「告」。

經：楚殺其大夫公子側。

側，子反。背盟無禮，卒以敗師，故書名。

書名爲正，非有罪之辭。此杜誤説殺大夫稱人爲有罪、稱國爲無罪。楚殺皆稱國，不稱人者，略之也。略，故不言有罪無罪。

經：秋，公會晉侯、齊侯、衛侯、宋華元、邾人于沙隨，不見公。

不及鄢陵戰故。不諱者，恥輕于執止。

傳「公不與不書」，此公不與而書，爲變例。不見公者，可以見也；因可以見，故不諱，而書諸侯會。

傳：曹伯歸自京師。

諸侯歸國，或書名，或不書名，或言歸自某，或言自某歸，無傳義例，從告辭。

傳偶無文，若不補例，闕之可也。以爲無傳義例，則大非矣，諸侯無自某歸之例。

經：冬，十月，乙亥，叔孫僑如出奔齊。

公未歸，命國人逐之。

此非公命而書者。據此，足見不以公命爲斷。

經：夏，公會尹子、單子、晉侯、齊侯、宋公、衛侯、曹伯、邾人伐鄭。

周使二卿會之。晉爲兵主，而猶先尹、單，尊王命也。單伯稱子，蓋降爵。

以稱子爲二卿，是也；乃以子爲伯之降，則舛誤之甚。畿内諸侯以公、卿、大夫、士爲等級，何書有公、侯、伯、子、男外諸侯之五等耶？伯爲字，天子大夫也；子尊于伯，稱子豈得爲降？杜不知單子爲王臣、單伯爲監者之義。

經：九月，辛丑，用郊。

書用郊，從史文。

不以「用」字爲例，未通傳義。

經：庚申，晉弑其君州蒲。

不稱臣，君無道。

當云「稱國以弑，君無道甚矣」。傳有稱人、稱臣二例，此稱國例，當據補之。

傳：葬于翼東門之外，以車一乘。

言不以君禮葬。諸侯葬，車七乘。

此不成喪。隱云不成喪，明以見弑君也。

傳：凡去其國

 ，國逆而立之，曰「入」。

謂本無位，紹繼而立。

以下二句爲諸侯例。按，諸侯公子統言入，不當以紹繼而立爲言。逆謂不順理，非送逆之逆。例以别美惡，不言事實。

傳：復其位，曰「復歸」。

亦國逆。

入爲惡，歸爲善，復歸爲尤善。復其位，而安至如歸也。

傳：諸侯納之，曰「歸」。

謂諸侯以言語告請而納之，有位無位皆曰歸。

以下二句爲大夫例。歸爲善詞。大夫歸皆言自某，故云諸侯納之。

傳：以惡曰「復入」。

謂身爲戎首，稱兵入伐，害國殄民者也。此四條所以明外内之援，辨逆順之辭，通君臣取國有家之大例。

大夫有「復入」，諸侯無「復入」。「入」爲惡，「復入」尤惡。

傳：「丁未，葬我君成公」，書，順也。

薨于路寢，五月而葬，國家安静，世適承嗣，故曰「書，順也」。

此「順」與「國逆而立」「逆」字對文，立不正爲逆。




襄公篇第九



傳：元年，春，己亥，圍宋彭城。非宋地，追書也。

成十八年，楚取彭城以封魚石，故曰「非宋地」。夫子治《春秋》，追書繫之宋。

何必如此張皇！實則全書皆夫子追書，非史文。杜意以宋告不言「宋」，魯史仍云無宋字耳。

傳：夏，五月，晉韓厥、荀偃帥諸侯之師伐鄭，入其郛。

荀偃不書，非元帥。

不書，舉重也。

傳：凡諸侯即位，小國朝之，大國聘焉。

大字小。

敵國亦如此，不必言「字小」。

經：夏，五月，庚寅，夫人姜氏薨。六月，庚辰，鄭伯睔卒。

未與襄同盟，而赴以名。庚辰，七月九日，書六月，經誤。

支干數目固易差誤，然杜氏所言《長曆》恐不能全無誤處。

經：戊寅，叔孫豹及諸侯之大夫及陳袁僑盟。

諸侯既盟，袁僑乃至，故使大夫别與之盟。言諸侯之大夫，則在雞澤之諸侯也。殊袁僑者，明諸侯大夫所以盟，盟袁僑也。據傳，盟在秋。《長曆》推戊寅七月十三日，經誤。

説本二傳。以爲經誤，固杜氏之常。

經：八月，辛亥，葬我小君定姒。

定，謚也。赴同祔姑，反哭成喪，皆以正夫人禮，母以子貴。

「母以子貴」，《公羊》説。既立以夫人，故夫人之。不立者，不以爲夫人，姒氏是也。豈以夫人禮遂夫人之？

傳：對曰：「三《夏》，天子所以享元侯也。」

元侯，牧伯。

元侯爲二伯，牧伯乃方伯。杜不知二伯、方伯之分。

傳：匠慶用蒲圃之檟，季孫不御。

御，止也。傳言遂得成禮，故經無異文。

杜強傳文以合己説。不成喪、不書葬有别義，經則禮不成者不必不葬，杜説誤。

傳：書曰「楚殺其大夫公子壬夫」，貪也，君子謂楚共王于是不刑。

陳之叛楚，罪在子辛。共王既不能素明法教，陳叛之日，又不能嚴斷威刑，以謝小國，而擁其罪人，興兵致討，加禮于陳，而陳恨彌篤，乃怨而歸罪子辛。子辛之貪，雖足以取死，然共王用刑爲失其節，故言不刑。

稱國以殺，方以爲壬夫貪，又以爲楚共王不刑，足見言大夫之罪者兼有責其君之例。

傳：九月，丙午，盟于戚，會吴，且命戍陳也。

公及其會而不書盟，非公後會，蓋不以盟告廟。

爲盟夷狄，故經畧不言，豈因不告廟？經爲夫子修，豈猶曲顧告廟之文耶？

傳：季文子卒，大夫入斂，公在位。

在阼階，西鄉。

此公與小斂之證。師偶據此爲説。

傳：六年，春，杞桓公卒。始赴以名，同盟故也。

杞入《春秋》，未嘗書名。桓公三與成同盟，故赴以名。

師意謂以同盟之禮待之耳，不謂見經有同盟明文。傳言同盟不同盟不以見經爲斷。

經：十有二月

 ，己亥，同盟于戲。

傳言「十有一月己亥」，以《長曆》推之，十二月無己亥，經誤。

自立一説，遂據以駁經，可謂膽大。

經：十年，春，公會晉侯、宋公、衛侯、曹伯、莒子、邾子、滕子、薛伯、杞伯、小邾子、齊世子光會吴于柤。

吴子在柤，晉以諸侯往會之，故曰「會吴」。吴不稱子，從所稱也。

殊會，外之也。吴不稱子，因爲夷狄，《春秋》狄之，非自不稱子。

經：楚公子貞、鄭公孫輒帥師伐宋。晉師伐秦。

荀罃不書，不親兵也。

秦、晉之事，《春秋》畧之。

經：戍鄭虎牢。

伐鄭諸侯各受晉命戍虎牢。不復爲告命，故獨書魯戍，而不敘諸侯。

主善以内，不敘諸侯，不必言告命不告命。

傳：秋，七月，楚子囊、鄭子耳侵我西鄙。

于魯無所恥，諱而不書，其義未聞。

經例惟三國言鄙，餘不言。三國外，伐我惟書吴，故不書楚、鄭伐。

傳：諸侯之師城虎牢而戍之。晉師城梧及制。

不書城，魯不與也。

言戍而城可省，非魯不與。

傳：王叔奔晉。不書，不告也。

此史不書而經亦不加者，故經不書。

經：十有一年，春，王正月，作三車。

增立中軍。萬二千五百人爲軍
 

注



 。

特立一軍。不必言人數。萬二千五百人爲一軍，乃五十里小國之制，百里大國四倍于此，方伯大國百倍于此。

傳：楚子囊乞旅于秦。秦右大夫詹帥師從楚子，將以伐鄭。鄭伯逆之。丙子，伐宋。

鄭逆服，故更伐宋也。秦師不書，不與伐宋而還。

楚子從國不常敘，不必與伐不與伐。

傳：諸侯之師觀兵于鄭東門。鄭人使王子伯駢行成。甲戌，晉趙武入盟鄭伯。冬，十月，丁亥，鄭子展出盟晉侯。

二盟不書，不告。

不書，畧之，非不告。

傳：十二月，戊寅，會于蕭魚。

經書秋，史失之。

經、傳時月不相合，多由字誤。

傳：己丑，秦、晉戰于櫟，晉師敗績，易秦故也。

不書敗績，晉恥易秦而敗，故不告也。

不書敗績，晉、秦之戰亟矣，經畧之也。

傳：爲邢、凡、蔣、茅、胙、祭，臨于周公之廟。

即祖廟也。六國皆周公之支子，别封爲國，共祖周公。

凡祭，皆畿内封、采見經者，非外諸侯、别封國。

傳：十三年，春，公至自晉，孟獻子書勞于廟，禮也。

書勳勞于策也。桓二年傳曰：「公至自唐，告于廟也。凡公行，告于宗廟；反行，飲至、舍爵、策勳，禮也。」桓十六年傳又曰：「公至自伐鄭，以飲至之禮也。」然則還告廟及飲至及書勞三事，偏行一禮，則亦書至。悉闕，乃不書至。傳因獻子之事以發明凡例，《釋例》詳之。

傳散見三事，凡總而目之。此凡出于傳之實證，經書致有别義，傳因經書致，乃于經下繫事，如觀樂、同官

 之比。以事附經，非因有此禮乃書之傳，無不行不書之傳。

傳：夏，邿亂，分爲三。師救邿，遂取之。

經不稱師，不滿二千五百人。傳通言之。

不言師，諱滅國也。軍與師通文，不必言其數，以師爲二千五百人。天子六軍，或云天子六師，軍、師同文也。

經：十有四年

 ，春，王正月，季孫宿、叔老會晉士匄、齊人、宋人、衛人、鄭公孫蠆、曹人、莒人、邾人、滕人、薛人、杞人、小邾人會吴于向。

吴來在向，諸侯會之，故曰「會吴」。

殊會吴，外之。

經：己未，衛侯出奔齊。

諸侯之策，書孫、甯逐衛侯，《春秋》以其自取奔亡之禍，故諸侯失國者，皆不書逐君之賊也。不書名，從告。

《春秋》不以臣加于君，故不言出其君，而以自奔爲文。諸侯不生名，不書名，常也；稱名，加以誅絶之罪。

傳：于是子叔齊子爲季武子介以會，自是晉人輕魯幣，而益敬其使。

齊子，叔老字也。言晉敬魯使，經所以并書二卿。

會列二卿，以見賓介之義，餘不見，爲畧之。

經：十有五年，春，宋公使向戌來聘。二月，己亥，及向戌盟于劉。劉夏逆王后于齊。

劉，采地；夏，名也。天子卿書字，劉夏非卿，故書名。天子無外，所命則成，故不言逆女。

劉夏與劉卷同爲天子卿，故在會稱子；此名者，君前臣名，從王后之尊以名之也。天子卿稱子，大夫稱字。「天子無外」以下，用二傳説。

傳：官師從單靖公逆王后于齊。卿不行，非禮也。

官師，劉夏也。天子官師，非卿也。劉夏獨過魯告昏，故不書單靖公。天子不親昏，使上卿逆而公監之，故曰「卿不行，非禮」。

劉子、單子皆卿也，官師即卿從者。單子爲介，不見經。「卿不行」當云「公不行」，天子不親迎，當使公，諸侯乃使卿，劉夏卿行，是「公不行」爲譏。傳以祭公爲合禮，是公當行也。

傳：齊子帥師會晉荀偃。書曰「會鄭伯」，爲夷故也。

夷，平也。《春秋》于魯事所記不與外事同者，客主之言，所以爲文固當異也。魯卿每會公侯，《春秋》無譏，故于此示例。不先書主兵之荀偃，而書後至之鄭伯，時皆諸後大夫，義取皆平，故得會鄭伯。

此内外例。

經：陳侯之弟黄出奔楚。

稱弟，明無罪。

以稱弟不稱弟爲例。

經：邾庶其以漆、閭丘來奔。

以邑出爲叛。適魯而言來奔，内外之辭。

本二傳説，内外例。

經：秋，欒盈出奔楚。

盈不能防閑其母，以取奔亡。稱名，罪之。

直書其事而罪過見。盈之惡多矣，不必以防閑其母立説。

經：陳殺其大夫慶虎及慶寅。

書名，皆罪其專國叛君。言「及」，史異辭，無義例。

經爲孔子所修，其不得以爲史文無義例。

經：冬，十月，乙亥，臧孫紇出奔邾。

書名者，阿順季氏，爲之廢長立少，以取奔亡，罪之。

大夫出奔例名，豈有大夫奔而不名者？

經：衛侯入于夷儀。

夷儀本邢地，衛滅邢，而爲衛邑。晉愍衛衎失國，使衛分之一邑。書入者，自外而入之詞，非國逆之例。

衛侯入夷儀，與鄭伯入櫟相同。入者惡辭，凡書入，皆爲惡，傳例曰「以惡曰復入」，包入而言。國逆而立之曰入，非迎逆，乃順逆，據此可見。

傳：其五月，秦、晉爲成。晉韓起如秦涖盟，秦伯車如晉涖盟。

傳爲後年修成起本，當繼前年之末，而特跳此者，傳寫失之。

此劉氏引傳解經失檢之故。

經：甲午，衛侯衎復歸于衛。

復其位曰復歸。名與不名，傳無義例

 。

既以衛侯燬滅邢爲義例，則此不得云無義例。

經：秋，宋公殺其世子痤。

稱君以殺，惡其父子相殘害。

本二傳説，不以稱君不稱君爲無義例。

傳：甲午，衛侯入。書曰復歸，國納之也。

本晉納之夷儀，今從夷儀入國，嫌若晉所納，故發國納之例。言國之所納而復其位。

傳例：國逆而立之曰入。杜以國逆爲國納之，復其位曰復歸；今傳以國納解「歸」字，是國逆與國納有别，非逆而立之也。歸爲歸其位，復歸爲復歸其位，傳言復歸，所以包歸言之。

傳：對曰：「晉士起將歸時事于宰旅，無他事矣。」

起，宣子名。禮：諸侯大夫入天子國稱士。

《曲禮》：大國大夫入天子國自稱曰士，于外曰子，鄭君引傳士起、高子爲證。齊、晉，二伯、大國，故可稱士、稱子，方伯以下無此例。

經：夏，叔孫豹會晉趙武、楚屈建、蔡公孫歸生、衛石惡、陳孔奂、鄭良霄、許人、曹人于宋。

案傳，會者十四國，齊、秦不交相見，邾、滕爲私屬，皆不與盟。宋爲主人，地于宋，則與盟可知。故經惟序九國大夫。楚先晉歃，而書先晉，貴信也。陳于晉會，常在衛上，孔奂非上卿，故在石惡下。

十四國而書九國，此隱見例。楚在先而後晉，此加損例。陳、蔡、衛三國無一定次序，不必附會。

經：衛侯之弟鱄出奔晉。

衛侯始者云「政由甯氏，祭則寡人」，而今復患其專，緩答免餘，既負其前信，且不能友于賢弟，使至出奔，故書弟以罪兄。

《春秋》重信，書此以美鱄之信，衍説可不必。

經：秋，七月，辛巳，豹及諸侯之大夫盟于宋。

夏會之大夫也。豹不倚順，以顯弱命之君，而辨小是以自從，故以違命貶之。《釋例》論之備矣。

此以再見卒名爲正説，杜氏所謂省文也。師説以豹不氏爲棄命，此一家之言。

經：冬，十有二月，乙亥，朔，日有食之。

今《長曆》推十一月朔，非十二月。傳曰「辰在申，再失閏」，若是十二月，則爲三失閏，故知經誤。

可以不説。

傳：乃先楚人，書先晉，晉有信也。

蓋孔子追正之。

此説是也，惜不推廣此例，多説以史。

傳：夏，齊侯、陳侯、蔡侯、北燕伯、杞伯、胡子、沈子、白狄朝于晉，宋之盟故也。

陳侯、蔡侯、胡子、沈子，楚屬也。宋盟曰晉、楚之從交相見，故朝晉。燕國，今薊縣。

此外相如不書之例。

傳：癸巳，天王崩，未來赴，亦未書，禮也。

嫌時已聞喪，當書，故發例。

史因不赴不書，經不筆之，故經、史相合。

經：二十有九年，春，王正月，公在楚。

公在外，闕朝正之禮甚多，而惟書此一年者，魯公如楚，既非常，此公又踰年，故發此一事以明常。

中國不存公，楚乃存公，不爲朝正乃書之。

經

 ：閽弑吴子餘祭。

閽，守門者，下賤，非士，故不言盜。

盜、閽一也，非士則書盜。

經：吴子使札來聘。

不稱公子，其禮未同于上國。

書吴聘，明其爲方伯也。不氏，《春秋》于夷狄初見待之如小國之制，與楚椒、秦術相同。

傳：二十九年，春，王正月，公在楚，釋不朝正于廟也。

釋，解也。告廟在楚，解公所以不朝正。

經爲危公久在楚乃書之，傳以爲書以見公所以不朝告之故。

傳：乃使巫以桃、茢先祓殯。楚人弗禁，既而悔之。

禮：君臨臣喪乃祓殯，故楚悔之。

此魯君親送喪而不書，猶可云爲魯諱。君猶親送喪，則使人可知，而楚皆不葬，知不當以爲我有往必書。

傳：魯之于晉也，職貢不乏，玩好時至，公卿大夫相繼于朝，史不絶書。

書魯之朝聘

 。

府無虚月。

無月不受魯貢。

據此，知經于史文所削多矣。

傳：爲之歌《邶》、《鄘》、《衛》。

武王伐紂，分其地爲三監。三監叛，周公滅之，更封康叔，并三監之地。故三國盡被康叔之化。

三監之説，傳無明文，于此可見。

傳：爲之歌《王》。

《王》，《黍離》也。幽王遇西戎之禍，平王東遷，王政不行于天下，風俗下與諸侯同，故不爲《雅》。

《國風》言九州之事，《王》主中州，所謂中天下而立，定四海之民。《國風》中必有《王》，與《雅》别，非《雅》、《王》降爲《風》。

傳：爲之歌《豳》。

《詩》第十五。豳，周之舊國，在新平漆縣東北。

當以傳本爲正。今本《豳》居末，非也，乃毛氏本妄改古事

 耳。

傳：自《鄶》以下，無譏焉。

《鄶》第十三，《曹》第十四。言季子聞此二國歌，不復譏論之，以其微也。

二《南》爲二伯，《邶》、《鄘》、《衛》、《鄭》、《齊》、《豳》、《秦》、《魏》、《唐》、《陳》爲八方伯，《檜》、《曹》爲卒正，與《春秋》許、曹同。此爲真古本，不當據毛本疑之。

經：十有一月，莒人弑其君密州。

不稱弑者主名，君無道也

 。

小國與大國不同。稱人者，莒無大夫，正詞稱人也。




昭公篇第十



經：三月，取鄆。

不稱將帥，將卑師少。書取，言易也。

書取言易，不當更用將卑師少之説。

經：秋，莒去疾自齊入于莒。

國逆而立之曰入。

言入，惡詞也。傳例「以惡曰復入」，包入而言。國逆而立之者，不當立而立，其道不順也。

傳：荀吴之嬖人不肯即卒，斬以徇。爲五陳以相離，兩于前，伍于後，專爲右角

 ，參爲左角，偏爲前拒，以誘之。翟人笑之，未陳而薄之，大敗之。

傳言荀吴能用善謀。

此爲「未陳曰敗」之正説。

傳：觀書于太史氏

 ，見《易象》與《魯春秋》，曰：「周禮盡在魯矣！」

《易象》，上下經之象辭。《魯春秋》，史記之策書。《春秋》遵周公之典以序事，故曰「周禮盡在魯矣」。

《易象》、《春秋》，據已定言之。以爲周禮者，孔子云「從周」，託之于周也。

傳：「吾乃今知周公之德，與周之所以王也！」

《易象》、《春秋》，文王、周公之制。當此時，儒道廢，諸國多闕，惟魯備，故宣子適魯而説之。以六經託之周公，故爲此説，所謂聖作賢述先後相同也。

經：北燕伯款出奔齊。

不書大夫逐之，而言奔，罪之也。書名，從告。

不使臣加于君，故以自奔爲文。書名，《曲禮》曰：諸侯不生名，失地，名。

傳：丁未，滕子原卒。同盟，故書名。

同盟于襄之世，亦應從同盟之禮，故傳發之。

經以同盟之禮待之，不謂實事同不同。

經：四年，春，王正月，大雨雹。

當雪而雹，故以爲災而書之。

災而兼異，不獨爲災。

經：楚人執徐子。

稱人以執，以不道于其民告。

經書人耳，非以不道于其民告。

傳：子産曰：「小國共職，敢不薦守？」獻伯、子、男會公之禮六。

鄭，伯爵，故獻伯、子、男會公之禮。其禮同，所從言之異。

鄭爲方伯，例稱侯，因見入爲卿士，故稱伯。伯，字也，非爵。傳以伯、子、男言之，此緣經立説，非鄭果伯爵。又，鄭爲外諸侯，傳云入爲王朝卿士

 ，亦緣經立説。

傳：吴人敗其師于房鍾，獲宫廐尹棄疾。子蕩歸罪于薳洩而殺之。

歸罪于薳洩，不以敗告，故不書。

略之，故不書。

經：八年，春，陳侯之弟招殺陳世子偃師。

以首惡從殺例，故稱弟，又稱世子。

稱弟，盡其親以惡之。公子爲正稱，弟爲變。

經：秋，蒐于紅。

革車千乘，不言大者，經文闕也。

大蒐，方伯簡一州之兵。蒐，方伯自簡本國之兵。方伯千乘，自簡軍，故不言大。説詳《漢書·刑法志》，非經有闕。

經：冬，十月，壬午，楚師滅陳。

不稱將帥，不以告。

夷狄滅中國，貶之稱師，非不以將帥告。

經：執陳公子招，放之于越。

復稱公子，兄已卒。

傳例：公在曰公子，不在曰弟。謂于父世稱公子，兄世稱弟。此稱公子，本爲正稱，稱弟乃變。此復正稱，不必言不在兄世。

經：葬陳哀公。

嬖人袁克葬之。魯往會，故書。

嬖人私葬陳侯，其事詭秘，其國既亡，魯何得往會？此事陳不告，魯亦不往，《春秋》存陳，不使楚滅，故葬其君，與書陳災同。杜不用二傳書葬不書葬之例，專以爲我有往則書，據此足見其例之不通。

傳：秋，大蒐于紅。自根牟至于商、衛，革車千乘。

大蒐，數軍實、簡車馬也。根牟，魯東界。琅邪陽都縣有牟鄉。商，宋地。魯西竟接宋、衛也。言千乘，明大蒐，且見魯衆之大數也。

經無「大」字，傳有者，本爲方伯自簡車徒特爲極大之事，較前後爲重，故經特書其事，而傳以「大」言之。與簡一州經書「大」之「大」，文同而事異。

傳：冬，十一月，壬午，滅陳。輿嬖袁克

 殺馬毁玉以葬。

欲以非禮厚葬哀公。

服氏云：「馬，陳侯所乘；玉，陳侯所得。故不稱陳侯得之

 。」按服説是也，非厚葬。

經：夏，四月，陳災。

陳既已滅，降爲楚縣，而書「陳災」者，猶晉之梁山沙鹿崩不書「晉」。災害繫于所災所害，故以所在爲名。

「名山大川不以封」，故梁山沙鹿不繫晉。此書「陳災」，存陳也。已爲楚縣猶記災，使陳若未亡者然。陳，國名，非山川之比。蓋經惟内方伯得記災，故惟書宋、衛、陳、鄭災；楚爲外方伯，通不記災。杜據「赴告」、「我往」爲言，陳已滅，無赴告可言可知。陳爲楚邑，猶記災；二百四十二年中，楚不應全無災，不應全不告，又不應我皆不往，據此足見當補中外例。記災爲中外尊卑儀注，非如杜例之説。

傳：伯父若裂冠毁冕，拔木塞原，專棄謀主，雖戎狄，其何有余一人

 ？

伯父猶然，則雖戎狄，無所可責。

至此乃稱晉爲伯父，純待以二伯之禮。如楚，初待以小國禮，後乃同于方伯。

傳：九月，叔孫婼、齊國弱、宋華定、衛北宫喜、鄭罕虎、許人、曹人、莒人、邾人、滕人、薛人、杞人、小邾人如晉，葬平公也。

經不書諸侯大夫者，非盟會。

十三國皆往，惟書魯，此隱見例也。成十年「諸侯莫在」，公送葬，魯諱之；若諸國皆大夫會葬，惟魯爲君，此亦「諸侯不在」也。

經：夏，四月，丁巳，楚子虔誘蔡侯般，殺之于申。

蔡侯雖弑父而立，楚子誘而殺之，刑其群士，蔡大夫深怨，故以楚子名告。

諸侯不生名，名則誅絶之罪。見楚子名，惡之也，豈曲循蔡人之怨而以名書之？

經：晉伐鮮虞。

不書將帥，史闕文。

狄晉也。獨于此狄晉，從重。一狄之，見者不復見。

傳：齊侯、衛侯、鄭伯如晉，朝嗣君也。

晉昭公新立。

外相如不書，據此可見。

經：十有三年，春，叔弓帥師圍費。

不書南蒯以費叛，不以告廟。

言圍費而叛可知。經無書内叛之文，爲内諱也。

經：夏，四月，楚公子比自晉歸于楚，弑其君虔于乾谿。

比去晉而不送，書歸者，依陳、蔡以入，言陳、蔡猶列國也。比歸而靈王死，故書弑其君。靈王無道而弑稱臣，比非首謀而反書弑，比雖脅立

 ，猶以罪加也。靈王死在五月，又不在乾谿，楚人生失靈王，故本其始禍以赴之。

傳云「不送」，言比不得晉心耳，未嘗不藉晉力。言自晉，即可云諸侯納之，不必以陳、蔡言，陳、蔡初復，何能納比？楚君臣得失，直書而可見。經必書比弑，以見棄疾之惡，不必以書臣爲君罪臣罪之證。乾谿地，王死雖不在乾谿，禍由乾谿而起，故以目之，非赴以乾谿也。

經：楚公子棄疾殺公子比。

比雖爲君，而未列于諸侯，故不稱爵。殺不稱人，罪棄疾。

比雖會諸侯，無稱君之例。殺稱人不稱人，不必以弑成君之例例之。

經：蔡侯廬歸于蔡。陳侯吴歸于陳。

陳、蔡皆受封于楚，故稱爵。諸侯納之曰歸。

「諸侯納之曰歸」，此大夫例，不必以説諸侯。「復其位曰復歸」，單言「歸」亦如此。陳、蔡已亡，言歸如未亡之辭，所以存二國也。

經：十有四年，春，意如至自晉。

書至者，喜得免。

凡大夫至不書，惟執乃書。

傳：王曰：「叔氏

 ，而忘諸乎？」

叔，籍談字。

賓稱伯氏，介稱叔氏，叔非字。

經：楚人及吴戰于長岸。

吴、楚兩敗，莫肯告負，故但書戰而不書敗也。

此畧之不言敗，非莫肯告負。

傳：君子曰：「盡心力以事君，舍藥物可也。」

藥物有毒，當由醫，非凡人所知。譏止不舍藥物，所以加弑君之名。

此加損例。

經：二十年，春，王正月。夏，曹公孫會自鄸出奔宋。

嘗有玉帛之使來告，故書。

傳例指大國而言，曹爲小國，無聘使之文，例不應書。此書爲變，不可以「玉帛之使」言之。

經：夏，四月，乙丑，天王崩。六月，叔鞅如京師，葬景王。王室亂。

承叔鞅言而書之，未知誰是，故但曰亂。

王室亂，言其嫡庶之難，不及外也。「承叔鞅言而書，未知誰是」，孔子亦仍之耶？似此立説，殊爲侮經。

經：尹氏立王子朝。

尹氏，周世卿也。書尹氏立子朝，明非周人所欲立。

用二傳説。

傳：二十三年，春，王正月，壬寅朔，二師圍郊。

二師，王師、晉師也。王師不書，不以告。

《春秋》歸權二伯，不言王師，言晉即王師也，故不言王師征伐。《孟子》引孔子云「其事則齊桓、晉文」，是也。

傳：書曰「胡子髠、沈子逞滅，獲陳夏齧」，君臣之辭也。

國君，社稷之主，與宗廟共其存亡者，故稱滅。大夫輕，故曰獲。獲，得也。

大夫生死皆曰獲，諸侯生曰獲，死曰滅。以同死也，君臣異詞，使生獲，則不異詞。

經：冬，吴滅巢。

楚邑也。書滅，用大師。

諸侯附于楚者。邑不言滅，此吴報仇之師也。

經：冬，十月，戊辰，叔孫婼卒。

公不與小斂而書日者，公在外，非無恩。

不必推益師傳，非通例也。

傳：十二月，庚辰，齊侯圍鄆。

欲取以居公，不書圍，鄆人自服，不成圍。

不書圍，易詞，言内不敢叛公也，不必論本事成圍不成圍。

經：三月，公至自齊，居于鄆。夏，公圍成。

成，孟氏邑。不書齊師，帥賤衆少，重在公。

以公爲主，不必拘齊師之多少、將之尊卑。

經：尹氏、召伯、毛伯以王子朝奔楚。

召伯當曰召氏，經誤也。尹、召族奔，非一人，故言氏。書奔在「王入」下者，王入乃告諸侯。

經稱尹氏以見世卿之禍，言氏略賤以譏之。傳或緣以立義，于内外大夫多以氏言之。經言召伯，不稱氏，據傳稱氏以改經，謬妄之至。崔氏奔稱氏，師以「舉族」言之，此專説崔氏，不可以他條推而説之。《春秋》舉重，言奔多舉族以出，經録重者而已，不舉其族。誤讀傳文，遂以改經，謬妄之至。

傳：王子朝及召氏之族、毛伯得、尹氏固、南宫嚚奉周之典籍以奔楚。

尹、召二族皆奔，故稱氏。重見尹固名者，爲後還見殺。

召氏雖舉族，經仍以伯書之。《春秋》譏世卿，王臣言尹氏，外臣言崔氏，以示其例。已見不更見，不能因族而稱氏；如以族稱氏，則奔者後多不見其族，則全經多以氏舉矣。

經：夏，四月，吴弑其君僚。

僚亟戰民罷，又伐楚喪，故光乘間而動。稱國以弑，罪在僚。

吴與小國同例，不言大夫，不當據中國大國例説之。

經：楚殺其大夫郤宛。

無極，楚之讒人，宛所明知而信近之，以取敗亡，故書名罪宛。

宛無罪，傳有明文。除宋曹三不名，凡殺皆有名；杜以爲名則有罪，誣枉甚矣！楚殺大夫皆稱國，不稱人殺，畧之也。有罪無罪，傳自言之，經不詳也。

經：邾快來奔。

快，邾命卿也，故書。

小國無命卿。大夫盟會不見經，惟于魯事間書之，書則不氏。此爲來魯故書，非邾如大國有命卿，杜説甚謬。

經：冬，十有二月，吴滅徐。徐子章羽

 奔楚。

徐子稱名，以名告也。

失地，名，非告詞。失地不皆名者，國有存亡，罪有大小，不能執一不名之事以駁名不名之例。

經：冬，黑肱以濫來奔。

黑肱，邾大夫。濫，東海昌慮縣。不書邾，史闕文。

不書邾，口繫邾。黑肱與快同爲邾卿，小國之卿如大國大夫，黑肱與快無貴賤之分。

傳：三十一年，春，王正月，公在乾侯，言不能外内也。

公内不容于臣子，外不容于齊、晉，所以久在乾侯。

「内」當爲「公」字之誤，不能外公，故書公「在」。

傳：邾庶其、莒牟夷、邾黑肱以土地出，求食而已，不求其名，賤而必書。

《春秋》叛者多矣，惟取三人來適魯者，三人皆小國大夫，故曰賤。

三人皆小國卿，非大夫。

經：三十有二年，春，王正月，公在乾侯。取闞。

公别居乾侯，遣人誘闞而取之，不用師徒。

經以易詞言之，不問用師徒不用。

經：冬，仲孫何忌會晉韓不信、齊高張、宋仲幾、衛世叔申、鄭國參、曹人、莒人、薛人、杞人、小邾人城成周。

世叔申，世叔儀孫也。國參，子産之子。不書盟，時公在外，未及告公，公已薨。

不書盟，不可以盟于王城也，不爲告公乃書。公出而書盟者多，不必皆告，若以告爲言，即成周亦不當書也。




定公篇第十一



經：元年，春，王。

公之始年，而不書正月，公即位在六月故。

用二傳説。

經：夏，六月，癸亥，公之喪至自乾侯。

告于廟，故書至。

喪至重事，例書，不必言告廟不告。

經：戊辰，公即位。

定公不得以正月即位，失其時，故詳而日之，記事之宜。無義例。

「詳而日之」即義例也。日、時不過以見詳畧，紀事之宜，即此是例，非必非常可駭乃爲義例。

傳：六月，癸亥，公之喪至自乾侯。戊辰，公即位。

諸侯薨，五日而殯，殯則嗣子即位。癸亥，昭公喪至，五日殯于宫，定公乃即位。

本二傳説。

經：劉卷卒。

劉子奉命出盟召陵，死則天王爲告同盟，故不具爵。

王臣不言爵，書卒亦不以同盟之故。

經：庚辰，吴入郢。

弗地曰入。吴不稱子，史畧文。

吴不稱子，狄之。善事稱子，惡事狄之，經本有此例。

傳：晉文公爲踐土之盟，衛成公不在，夷叔，其母弟也，猶先蔡。

踐土、召陵二會，經書蔡在衛上，霸主以國大小之序也。子魚所言，盟歃之次。

載書本蔡在衛下，經以衛子初立，改于蔡下，所謂「以年」也。

經：秋，晉人執宋行人

 樂祁犂。

稱行人，言非其罪。

用二傳説。

經：季孫斯、仲孫忌帥師圍鄆。

何忌不言「何」，闕文。鄆貳于齊，故圍之。

不用《公羊》説。以爲孔子以後之闕文可也，不可以爲史闕。

傳：凡獲器用曰得，得用焉曰獲。

謂用器物以有獲，若麟爲田獲，俘爲戰獲。

謂生物死物之分，死物不動，但曰得，生物有變動，則曰獲。亦難易之詞。

經：晉趙鞅歸于晉。

韓、魏請而復之，故曰歸。言韓、魏之彊，猶列國。

入爲惡辭，歸爲善辭，在本國，不必以諸侯納之爲例。

經：五月，於越敗吴于檇李。

使罪人詐吴亂陳，故從未陳之例書敗也。

此變例，不必言已陳未陳。

傳：秋，七月，壬申，姒氏卒。不稱夫人，不赴，且不祔也。

赴同、祔姑，夫人之禮。二者皆闕，故不曰夫人。

赴同，夫人之禮，姒氏，妾母，不用其禮。傳微其詞，不直言非夫人，但以禮節言之。

傳：葬定姒。不稱小君，不成喪也。

公未葬而夫人薨，煩于喪禮，不赴不祔，故不稱小君，臣子怠慢也。反哭于寢，故書葬。

妾母不稱夫人，自應不稱小君。以不成喪爲言者，不成夫人之喪也，非以不赴不祔乃不稱小君，亦非以禮煩而怠慢。




哀公篇第十二



經：楚子、陳侯、隨侯、許男圍蔡。

隨世服于楚，不通中國。吴之入楚，昭王奔隨，隨人免之，卒復楚國。楚人德之，使列于諸侯，故得見經。

隨非不通中國，不在十九國之數，經不常敘之耳。經于此一書，以備卒正之數，非楚列之諸侯乃見經。

傳：三月，越及吴平。吴入越，不書，吴不告慶，越不告敗也。

嫌夷狄不與華同，故復發傳。

經書不書不以告不告爲據，史不書以不告，經不書以畧夷狄。此經、史皆不書，故傳以不告爲説。

傳：齊侯、衛侯會于乾侯，救范氏也。師及齊師、衛孔圉、鮮虞人伐晉，取棘蒲。

魯師不書，非公命也。孔圉，孔烝鉏曾孫。鮮虞，狄師

 ，賤，故不書。

非公命而書者多矣，此畧之，故内外皆不書。

經：二年，春，王二月，季孫斯、叔孫州仇、仲孫何忌帥師伐邾，取漷東田及沂西田。

邾人以賂，取之易也。

言帥師伐，取非易辭。

經：三年，春，齊國夏、衛石曼姑帥師圍戚。

曼姑爲子圍父，知其不義，故推齊使爲兵首。戚不稱衛，非叛人。

戚不繫衛，不使得圍戚也。齊爲二伯，得主兵，《春秋》以齊先衛，非衛推齊乃先齊。

經：四年，春，王二月，庚戌，盜殺蔡侯申。

賤者，故稱盜。不言弑其君，賤盜也。

本《穀梁》説。

經：晉人執戎蠻子赤歸于楚。

晉恥爲楚執諸侯，故稱人以告，若蠻子不道于其民也。赤本屬楚，故言歸。

夷狄不當以諸侯例之。「赤歸于楚」句，避伯晉而京師楚也。

經：六月，辛丑，亳社災。

亳社，殷社，諸侯有之，所以戒亡國。

用二傳説。

經：夏，齊國夏及高張來奔。

二子阿君，廢長立少。既受命，又不能全，書名，罪之也。

罪之有無不當據書名定之。

經：齊陽生入于齊。

爲陳乞所逆，故書入。

傳例「國逆而逆之」，逆順之逆，非迎逆。傳例「以惡曰復入」，包入而言。凡言「入」皆惡也，不爲國逆之事言「入」。

經：秋，公伐邾。八月，己酉，入邾，以邾子益來。

他國言歸，于魯言來，外内之辭。

此内外例。

經：八年，春，王正月，宋公入曹，以曹伯陽歸。

曹人背晉而奸宋，是以致討。宋公既還，而不忍禇師之詬，怒而反兵，一舉滅曹。滅非本志，故以入告。

曹，同姓之國，諱滅言入，不爲探其本志。

經：夏，齊人取讙及闡。

不書伐，兵未加而魯與之邑。闡在東平剛縣北。

言取二邑，則伐可知。内取邑爲重，伐爲輕。傳無「兵未加而魯與邑」之文。

經：衛公孟彄自齊歸于衛。

書歸，齊納之。

言自齊歸，則是諸侯納之可知。

經：冬，楚公子結帥師伐陳。吴救陳。

季子不書，陳人來告，不以名。

吴無大夫。聘，美事，一見季子，言使以明方伯之例。兵事不言大夫，與秦同。外告不以名。

傳：冉有用矛于齊師，故能入其軍。孔子曰：「義也。」

不書戰，不皆陳也。不書敗，勝負不殊。

不書戰、敗，畧之，爲下有大戰。

經：夏，五月，甲辰，孟子卒。

魯人諱取同姓，謂之孟子，《春秋》不改，所以順時。

春秋時，娶妾不以同姓爲諱，《春秋》改制，乃諱之。非時人所已明，《春秋》乃順之。

傳：死不赴，故不稱夫人。不反哭，故不言葬小君。

反哭者，夫人禮也。以同姓故，不成其夫人喪。

當日實反哭，經以不反哭禮待之耳。

傳：九月，宋向巢伐鄭，取鍚，殺元公之孫，遂圍喦。十二月，鄭罕達救喦。丙申，圍宋師。

此事經在「十二月螽」上，今倒在下，更具列其月以爲别者，丘明本不以爲義例，故不皆齊同。

此劉氏引傳解經時之失檢，非左氏不以爲史例。

經：公會晉侯及吴子于黄池。

夫差欲霸中國，尊天子，自去其僭號而稱子，以告令諸侯

 ，故史承而書之。

司馬氏説「吴、楚之君，王也，而《春秋》貶之曰子」，非自去其號、史承而書之。



注
 　弑其君夷皋：「君」字原脱，據《左傳》經文補。



注
 　公如齊：「公」字原脱，據《左傳》經文補。



注
 　以相連及爲文：「及」字原脱，據《左傳》杜注補。



注
 　母弟而稱季子，然則字季子也：「母弟」句原脱，下句句末之「也」字亦脱，均據《左傳》杜注補。



注
 　天子大夫例稱字：「例」字原脱，據《左傳》杜注補。



注
 　凡諸侯之大夫：「侯」字原脱，據《左傳》傳文補。



注
 　荀林父：「林」字原脱，據《左傳》經文補。



注
 　論之備矣：「備」原誤作「詳」，據《左傳》杜注改。



注
 　魯竟外：《十三經注疏》本《左傳》作「魯竟也」，當從。



注
 　卒暴之名：此「卒暴」原倒作「暴卒」，據文意乙。



注
 　王正月：「月」字原脱，據《左傳》經文補。



注
 　經在蟲牢盟上：「盟」字原脱，據《左傳》杜注補。



注
 　凡去其國：「其」字原脱，據《左傳》傳文補。



注
 　十有二月：「有」字原脱，據《左傳》經文補。



注
 　爲軍：原衍作「爲一軍」，據《左傳》杜注删。



注
 　同官：疑爲「問官」之誤。



注
 　十有四年：「有」字原脱，據《左傳》經文補。按，以下類此者徑補，不再出校。



注
 　傳無義例：「傳」字原脱，據《左傳》杜注補。



注
 　經：原誤作「傳」，據《左傳》經文改。下條「經」字同。



注
 　書魯之朝聘：「之」字原脱，據《左傳》杜注補。



注
 　古事：疑當作「古書」。



注
 　君無道也：「也」字原脱，據《左傳》杜注補。



注
 　專爲右角：此四字原脱，據《左傳》傳文補。



注
 　觀書于大史氏：「書」字原脱，據《左傳》傳文補。



注
 　王朝卿士：「士」字原無，據文意擬補。



注
 　輿嬖袁克：「輿」字原脱，據《左傳》傳文補。



注
 　此所引服氏語或有誤字。按《正義》引服虔云：「馬，陳侯所乘馬；玉，陳侯所佩玉。故殺馬毁玉，不欲使楚得之。」



注
 　何有余一人：「余」原誤作「于」，據《左傳》傳文改。



注
 　比雖脅立：「比」上原衍「是」字，據《左傳》杜注删。



注
 　叔氏：原誤作「叔父」，據《左傳》傳文改。



注
 　章羽：原作「章禹」，據《左傳》經文改。



注
 　行人樂祁犁：「行人」原誤作「行入」，據《左傳》經文改。



注
 　狄師：原作「狄帥」，據《左傳》杜注改。



注
 　以告令諸侯：「令」原誤作「今」，據《左傳》傳文改。

起起穀梁廢疾



廖　平　撰

楊世文　劉明琴　點校








校點説明



廖平早年以治《穀梁》蜚聲海内，此書爲其起步之作。廖氏認爲「《穀梁》經例完粹，遠過《公羊》，内合禮經，外無激論」 ，然東漢以來，經學破壞，何休爲張《公羊》，「以尋仇之戈，操于同室」，譏《穀梁》爲「廢疾」（《穀梁廢疾》）。鄭玄本治《左傳》，卻「謬託主人，日尋報復」，作《起廢疾》以駁之。何、鄭相互攻伐，皆失《穀梁》本旨，使古法湮絶，「何既制言儇薄，立義矯誣，不事言詮，乃呈嫉妒；鄭則自負博通，攻堅奮詡，反旗倒戈，以相從事」。有感於此，廖氏本着「三傳之學，唯求内理，不騖旁攻，仁智異端，取裁所見，誠各尋其指歸，莫不互有依據」的原則，「同者從同，異者從異，似同而異，似異而同，改謬説而各正焉。……于各條之下，務申傳旨，二君誤説，間或正之」。是書前有廖平自序，後有蕭藩跋語，全書力求發明本傳，少涉攻擊之習。其於何、鄭之間，對鄭玄尤多貶語，《自序》云：「其名《起起廢疾》者，鄭釋間有誤藥，恐爲疾憂，故正其箴砭，以期眄眩，非云醫藥，聊取用心爾。」該書成於光緒十年（一八八四）冬，光緒十一年（一八八五）由仁壽蕭藩、渭南嚴穀孫刊刻，附於《穀梁春秋經傳古義疏》之後。此外還有四川存古書局《六譯館叢書》本、民國二十年（一九三一）渭南嚴氏孝義家塾叢書本。今據仁壽蕭藩刊本整理。








起起穀梁廢疾序



名、墨者流，正名從質，《春秋》之巨綱，王道所急務。不善學者，騁辨持巧，主張白馬，窮究非儒，騖末失本，道由辯息，等吴、秦之自亡，豈施、翟之本義乎？是以漢初博士，惟務自達，不憙攻人。雖石渠、虎觀粗存異同，然猶不相指摘；自劉歆奮立《左氏》，諸儒仇之，條其罅漏，互相難訊，掊擊之風，原于此矣。何君自尊所習，乃以尋仇之戈操于同室；鄭君小涉《左》學，不習《穀梁》，鄉鄰私鬨，何須被纓？乃謬託主人，日尋報復，駁許以外，更復攻何，生事之譏，其能免與？凡屬訟訐之言，並爲求勝而作，影射毛吹，有如讒慝，亦且内實不足，乃求勝語言，使或平心，都爲賸語。何既制言儇薄，立義矯誣，不事言詮，乃呈嫉妒；鄭則自負博通，攻堅奮詡，反旗倒戈，以相從事，客兵僑主，不復統制。甚或毁棄章服，改從敵人，欲群經皆有所作，使本義因以愈湮。東漢以來，經學破壞，學者苟設矛盾，便云立國，軍政本務，日就沈淪，古法湮絶，孰任其咎耶？今者三傳之學唯求内理，不騖旁攻，仁智異端，取裁所見，誠各尋其指歸，莫不互有依據，同者從同，異者從異，似同而異，似異而同，改謬説而各正焉，别爲十表，附説其本義。不敢小有左右於其間，以袪好辨之弊。至《公》、《穀》同爲今學，聲氣相感，神形多肖。何、鄭所録，恒失本旨。今于各條之下務申傳旨，二君誤説，間或正之。然惟求足明本傳，不敢希勝《公羊》，少涉攻擊之習。其名《起起廢疾》者，鄭釋間有誤藥，恐爲疾憂，故正其箴砭，以期眄眩，非云醫藥，聊取用心爾。井研廖平自序。








起起穀梁廢疾



漢何休《穀梁廢疾》

漢鄭玄《起穀梁廢疾》




隱公篇
 

注







天王使宰咺來歸惠公仲子之賵。

何曰：「《傳》例：不言來，不周事之用也。宰咺何以言來？」

釋曰：「平王新有幽王之亂，遷於成周，欲崇禮於諸侯，原情免之。若無事而晚者，去來以譏之，榮叔是也。」

《雜記正義》。




案：《傳》言「不周」者，心不在是之辭也。《傳》「公不周乎伐鄭」，而伐鄭，心
 

注



 在是也。賻不及葬曰「不及事」，譏其晚也。來晚者，志以譏之。言來者，有是心，故如其志。言來含一事，賵一事。早晚不同，一人兼使，是其來意甚輕，無志于來，故不言來也。何、鄭皆誤于「周」、「及」之解，故不得《傳》意也。

仲子者何？惠公之母、孝公之妾也。

何據《公羊》，以爲仲子桓之母。

釋曰：「若仲子是桓公之母，桓未爲君，則是惠公之妾，天王何以賵之？則惠公之母，亦爲仲子也。」

隱元年楊《疏》。




案：仲子，三傳異説，以《穀梁》爲長。即使短長相參，亦不得據此難彼。若此之類，例入「傳疑」也。又傳以仲子爲惠母，則桓母不見。鄭猶據何説，以爲别一宋女，不審《公羊》所指即此。今既主惠母，則不必更以仲子當桓母可也。

大夫日卒
 

注



 ，正也；不日卒，惡也。

何曰：「《公羊》以爲日與不日爲遠近異辭
 

注



 。若《穀梁》云：益師
 

注



 惡而不日，則公子牙及季孫意如何以書日乎？」

釋曰：「公子牙，莊公弟，不書弟則惡明也，故不假去日。季孫意如，則定公所不惡，故亦書日。」

同上《疏》。




案：大夫不日，惡，據得臣也。意如惡，日，惡已前見也。子般卒，日，有所見。《傳》曰「有所見則日」，子牙亦以有見日也。又莊不卒大夫，日卒牙，不卒者也。卒則不卒，不以去日見貶絶。説别見公子牙卒條。

苞人民、毆牛馬曰侵，斬樹木、壞宫室曰伐。

何曰：「廄焚，孔子曰：『傷人乎？』不問馬。今《穀梁》以苞人民爲輕，斬樹木、壞宫室爲重，是理道之不通也。」

釋曰：「苞人民、毆牛馬，兵去則
 

注



 可以歸還，其爲
 

注



 壞宫室、斬樹木，則樹木斷不復生，宫室壞不自成，爲毒害更重也。」

隱五年《疏》。




按：苞、毆者，輕掠之師，爲時甚淺；斬、壞則曠日持
 

注



 久，所傷已甚。苞、毆尚未至斬、壞，斬、壞則未有不苞、毆者也。《公羊》：「精曰伐，觕曰侵。」
 

注



 精、觕即久暫、輕重之分，義實相同。鄭分别言之，非也。




桓公篇



春曰田，夏曰苗，秋曰蒐，冬曰狩。

何曰：「《運斗樞》云：『夏不田。』《穀梁》有夏田，于義爲短。」

釋曰：「四時皆田，夏、殷之禮。《詩》云：『之子于苗，選徒囂囂。』夏田明矣。孔子雖有聖德，不敢顯然改先王之法，以教授于世。若其所欲改，則陰書于緯，藏之以傳後王。《穀梁》四時田
 

注



 ，近孔子故也。《公羊》正當六國之亡，讖緯見讀，而傳爲三時田。作傳有先後，雖異，不足以斷《穀梁》也。《王制》曰歲三田，謂以三事爲田，即上一曰乾豆之等
 

注



 是也。」

《王制疏》。




按：《傳》曰「四時之田用三焉」，即「夏不田」之説也。《王制》曰：「天子、諸侯無事，歲三田。」謂一歲三田，去夏明矣。劉向説「夏不田」，同《公羊》，蓋二傳同主「夏不田」，《穀梁》文詳，言夏苗；《公羊》文略，不言夏苗。先儒以爲異義，失傳意矣。不田，又言夏苗者，備四時之文，有事則田，無事則否。「六
 

注



 年八月壬午，大閱。」《傳》曰：「平而修戎，事失正也。」謂無事而夏田也。

其不地于紀也。

何曰：「戰無不地。即於紀戰，無爲不地也。在紀，何爲不地？」

釋曰：「紀當爲己，謂在魯也，字之誤耳。得在龍門，城下之戰迫近，故不地。」

桓十三年《集解》。




按：鄭以《公羊》説《穀梁》，非也。使戰在魯，當曰公及鄭伯、紀侯敗齊師、宋師、衛師、燕師，不言戰，不以紀侯先鄭伯。據先紀，知紀爲主。據言戰，知由外言之。傳例：在魯當言内，不當言己。又《傳》戰盟皆地，分主客也。已明則不地，公及處父盟不地，來聘盟、來盟不地是也。紀主兵已明，故不地。齊將滅紀，合宋、衛、燕三國伐紀，公及鄭師救之，戰于紀，故不地。非伐魯戰于内也。




莊公篇



不言滅而曰「大去其國」者，不使小人加乎君子。

何曰：「《春秋》楚世子商臣弑其君，其後滅江、六，不言大去。又大去者，于齊滅之不明，但知不使小人加乎君子，而不言滅，縱失襄公之惡，反爲大去
 

注



 也。」

釋曰：「商臣弑其父，大惡也，不得但爲小人。江、六之君又無紀侯得民之賢，不得變滅言大去也。元年冬，『齊師遷紀』。三年，『紀季以酅入
 

注



 齊』。今『紀侯大去其國』，是足起齊滅之矣。即以變滅言大去，爲縱失襄公之惡，是乃經也，非傳也
 

注



 。且《春秋》因事見義，舍此，以滅人爲罪者自多矣。」

莊四年《集解》。




按：《春秋》以賢治不肖，不以亂治亂。以君子而滅于小人，在所諱，故言大去、言遷、言入葬二姬，不嫌滅不明。言大去，乃深責襄，不嫌縱其惡。言大去，重其罪于滅國也。

王人，卑者也，稱名，貴之也。

何以爲稱子則非名也。

釋曰：「王人，賤者，録則名可。今以其銜命救衛，故貴之。貴之，則子突爲字可知明矣。此『名』當爲『字』誤爾。」

莊六年《集解》。




按：鄭改名爲字，以求合《公羊》，非也。子突乃二名耳，非突名又舉子也。《穀梁》説天子大夫不名，稱字。子突天子下士，本應稱王人，不以名氏見，因進之，乃以名見。何據《公羊》以相難，鄭乃曲從之。不知傳不言子爲舉貴，《春秋》以子易名，高子是也。未有稱子又稱字者也。

當可納而不納，齊變而後伐。故乾時之戰不諱敗，惡内也。

何曰：「三年，『溺會齊師伐衛』，故貶而名之。四年，『公及齊人狩于郜』，故卑之曰人。今親納讎子，反惡其晚，恩義相違，莫此之甚！」

釋曰：「于讎不復，則怨不釋

 ，而屢會仇讎，一貶其臣，一卑其君，亦足以責魯臣子。其餘則同，不復譏也。至于伐齊納糾，譏當可納而不納耳。此自正義，不相反也。」

莊九年《集解》。




按：《春秋》已見不再見。莊親與仇人和好，故譏其忘讎釋怨。前譏已明，故此更别起義。且讎人已死，不追戮其子孫，若如《公羊》説，則頰谷亦當以復讎爲言。　納糾異事，納之既非復讎，戰亦不得託于讐子，蓋糾與小白一也。

不言日，不言朔，夜食也。

何曰：「《春秋》不言月食日者，其以無形，故闕疑。其夜食，何緣書乎？」

鄭釋之曰：「一日一夜合爲一日，今朔日日始出，其食有

 虧傷之處未復，故知此自以夜食。夜食則亦屬前月之晦，故穀梁子不以爲疑。」

莊十八年《集解》。




按：《班志》云：「莊公十八年三月，『日有食之』。《穀梁傳》曰：『不言日，不言朔，夜食。』史推合朔在夜，明旦日食而出，出而解，是爲夜食。」按：傳言天子朝日，謂于朝日時見其出，解知夜食。

其不言使何

 也？天子之内臣也。不正其外交，故不與使也。

何曰：「南季、宰渠伯糾、家父、宰周公來聘，皆稱使，獨於此奪之，何也？」

釋曰：「諸

 稱使者是奉王命，其人無自來之意。今祭叔不一心於王，而欲外交，不得王命來，故去使以見之。」

莊二十三年《集解》。




按：不得王命不言來聘，鄭釋非也，傳以此與石尚比也。祭叔、石尚皆私欲使魯，請命而行。聘非正，歸脤得正。《春秋》正者言使，不正不言使。石尚雖有私，而所請得正，有匡救之美；祭叔不正，有陷君於非之失，故君子奪其使，以此明人臣當導其君于道也。

秋，七月，癸巳，公子牙卒。

何曰：「傳例：大夫不日卒，惡也。牙與慶父共淫哀姜，謀殺子般，而日卒，何也？」

釋曰：「牙，莊公母弟，不言弟，其惡已見，不待去日矣。」

莊三十二

 年《集解》。




按：鄭君以《公羊》稱弟説《穀梁》，《集解》駁之，是也。《春秋》大夫小惡不日，大惡不卒。翬與弑不卒，仲遂卒，《傳》曰：「此不卒者也。」得臣卒不日，首公子遂也。莊不卒大夫，此卒公子牙，不卒者也。不言刺，非殺也。未弑而殺，其惡未成。《春秋》成美不成惡，故不主牙也，日之如正卒。季子不暴其罪，以藥飲之，如以疾卒，日，以成季子之志也。




僖公篇



桓盟不日，此何以日？美之也。

何曰：「即日爲美，其不日皆爲惡也。桓公之盟不日，皆爲惡邪？莊公十三年，柯之盟不日，爲信至；此日以爲美，義相反也。」

釋曰：「柯之盟不日

 ，固始信之。自其後盟，以不日爲平文。從陽穀以來，至此葵丘之盟，皆令諸侯以天子之禁。桓德極而將衰，故備日以美之，自此不復盟矣。」

僖九年《集解》。




按：《春秋》無達例。《孟子》曰：「五霸，桓公爲盛。葵丘之會，束牲載書而不歃

 血。」與《穀梁》同，則《穀梁》是也。《公羊》以日爲危，從以後不盟起義。《穀梁》以洮爲兵車，而此會以衣裳閒在兵車四會之中，故特美之

 ，亦以衰而特著其美。何如此之駁，不言義例，而但據文句，開啖、趙儇薄之習，有失傳經鄭重之道，好辨之過也。

雩月，正也。雩，得雨曰雩，不得雨曰旱。

何曰：「《公羊》書雩者，善人君應變求索，不雩則言旱，旱而不害物，言不雨也。就如《穀梁》，設本不雩，何以明之？如以不雨明之，設旱而不害物，何以别乎？」

釋曰：「雩者，夏祈穀實之禮也，旱亦用焉。得雨書雩，明雩有益。不得雨書旱，明旱災成，後得雨無及也。國君而遭旱，雖有不憂

 民事者，何乃廢禮，本不雩禱哉！顧不能致精誠也。旱而不害物，故以久不雨别之。文二年、十三年，『自十有二月』、『自正月不雨，至於秋七月』是也。《穀梁傳》曰：『歷時而言不雨，文不閔雨也。』以文不憂雨，故不如僖時書不雨。文所以不閔雨者，素無志於民，性退弱而不明。又見時久不雨而無災耳。」

僖十一

 年《集解》。




按：雩事淺，行止不見於經，故得雨乃舉，此傳意也。《公羊》以雩爲重，旱爲不雩，大旱爲大不雩乎？雩而雨與雩而不雨將無分乎？二傳皆重雩，《穀梁》以爲重求，《公羊》以爲善應變。雩非難事，不因雩而善之。

其曰諸侯，散辭也。聚而曰散，何也？諸侯城，有散辭也，桓德衰矣。

何曰：「按先是盟亦言諸侯，非散也。又《穀梁》美九年諸侯盟于葵丘，即散，何以美之邪？于義《穀梁》爲短。」

釋曰：「九年，『公會宰周公、齊侯、宋子、衛侯、鄭伯、許男、曹伯于葵丘』，『九月戊辰，盟于葵丘』。時諸侯初在會，未有歸者，故可以不序。今此十三年夏，『公會齊侯、宋公、陳侯、衛侯、鄭伯、許男、曹伯于鹹』，而『冬，公子友如齊』，此聘也。書聘，則會固前已歸矣。今云『諸侯城緣陵』，不序其人，明其散，桓德衰矣。葵丘之事，安得以難此？」

僖十四年《集解》。




按：葵丘不足難，鄭釋是也。城言諸侯，傳曰散辭者，即《公羊》所謂「離至不可得而序」。故總言之曰諸侯，聚辭也；陽穀偏至，言齊、宋、江、黄，餘會皆序，不序而曰諸侯，知散也。葵丘盟言諸侯，中無閒事，故凡目之；此有閒事而不舉，非葵丘
 凡比也。

戰不言伐，客不言及，言及

 ，惡宋也。

何曰：「戰言及者，所以别客主直不直也。故文十二年，『晉人、秦人戰于河曲』，兩不直，故不云及；今宋言及，明直在宋，非所以惡宋也。即言及爲惡，是河曲之戰爲兩

 善乎？又《穀梁》以河曲不言及也，略之也，則自相反矣。

釋曰：「及者，别異客主耳，不施於直與不直也，直不直自在事而已。義兵則客直，宣十二年夏，『晉荀林父帥師及楚子戰于邲，晉師敗績』是也。兵不義，則主人直，莊二十八年春，『衛人及齊人戰，衛人敗績』是也。今齊桓卒未葬，宋襄欲興霸事而伐喪，于義

 尤反，故反其文，以宋及齊。即實以宋及齊，明直在宋；邲之戰，直在楚，不以楚及晉，何邪？秦晉戰于河曲不言及，疾其亟戰争舉兵，故略其先後。」

僖十八年《集解》。




按：《春秋》惡戰，主客大小同，則主得及客，從以内及外、以尊及卑之例，則言及者，外之、卑之也。此以宋及齊者，非内尊宋也。齊在喪而宋伐之，兵事由宋起，齊不得已應之。言宋首兵惡，伐喪之罪乃顯。何據《公羊》以相難，鄭説非傳意也。

狄其稱人何也？善累而後進之，伐衛，所以救齊也。

何曰：「即伐衛救齊當兩舉，如伐楚救江矣。又傳以爲江遠楚近，故伐楚救江。今狄亦近衛而遠齊，其事一也，義異何也？于義《穀梁》爲短。」

釋曰：「文三年冬，『晉陽處父帥師伐楚救江』，兩舉之者，以晉未有救江文，故明言之。今此春宋公、曹伯、衛人、邾人伐齊，夏狄救齊，冬邢人、狄人伐衛，爲其

 救齊可知，故省文耳。事同，義又何異？」

同上。




按：言伐楚，則救江不明；言伐衛，則救齊明，故不言也。中國未有言伐楚者，爲救乃言伐。狄不言伐，言伐亦爲救文。

不言楚，不與楚專釋也。

何曰：「《春秋》以執之爲罪，不以釋之爲罪。責楚子專釋，非其理也。《公羊》以爲公會諸侯釋之，故不復出楚耳。」

釋曰：「不與楚專釋者，非以責之也。《傳》云：『外釋不志，此

 志何也？以公之與之盟目之也。』言公與諸侯盟而釋宋公，公有功焉，與《公羊》義無違錯。」

僖二十一年《集解》。




按：專釋則必先專執，主楚釋則起楚執，故不言楚釋。爲辟執文，非以論釋執功罪輕重。《傳》意本同《公羊》，據彼難此，誤矣。

則衆敗而身傷焉。

何曰：「即宋公身傷，當言公，不當言師。十六年，楚子敗績是也。又成十六年《傳》曰：『不言師，君重于師也。』即成十六年是，二十二年虚言也；即二十二年是，十六年非也。」

釋曰：「傳説楚子敗績，曰四體偏斷，此則目也。此言君之目與手足有破斷者，乃爲敗矣。今宋襄

 身傷耳，當持鼓，軍事無所害，而師猶敗，故不言宋公敗績也。傳所以言『則

 衆敗身傷焉』者，疾其信而不道，以取大辱。」

僖二十二年《集解》。




按：中國、夷狄異辭，中國傷夷狄可言，楚子是也；夷狄傷中國不可言，宋公是也。其曰射目、曰身傷皆師説，非由經例推得之。

不葬何也？失民也。其失民何也？以其不教民戰，則是棄其師也。

何曰：「所謂教民戰者，習之也。《春秋》貴偏戰而惡詐戰。宋襄公所以敗于泓者，守禮偏戰也，非不教其民也。孔子曰：『君子去仁，惡乎成名？造次必於是，顛沛必於是。』未有守正以敗而惡之也。《公羊》以爲不書葬爲襄公諱，背殯出會，所以美其有承齊桓、尊周室之美志。」

釋曰：「教民習戰而不用，是亦不教也。詐戰謂不期也。既期矣，當觀敵爲策，倍則攻，敵則戰，少則守。今宋襄公于泓之戰違之，又不用其臣之謀而敗，故徒善不用賢良，不足以興霸主

 之功；徒言不知權譎之謀，不足以交鄰國，會遠疆。故《易》譏鼎折足，《詩》刺不用良，此説善也。」

僖二十三年《集解》。




按：《公羊》主守正，《穀梁》主達變，言各一端，仁智殊趣。如必守正，則祭仲廢君之事，不愈加于襄之量敵哉？宋襄，《公羊》美之，《穀梁》惡之。《公羊》五伯，故美之；《穀梁》二伯，故惡之。各持一解，不必强同也。

其不稱名姓，以其在祖之位尊之也。

何曰：「曹殺其大夫，亦不稱名姓，豈可復以爲祖乎？」

釋曰：「宋之大夫盡名姓。禮：公族有罪，刑于甸師氏，不與國人慮兄弟也，所以尊異之。孔子之祖孔父累於宋殤而死，今骨肉在其位而見殺，故尊之，隱而不忍稱名氏，若罪大者，名之而已，使若異姓然。此乃祖之疏也。曹殺其大夫，自以無大夫，不稱名氏耳。《春秋》辭同事異者甚多，隱去即位以見讓，莊去即位爲繼弑，是復可以比例非之乎？」

僖二十五年《集解》。




按：《春秋》無達例，各就本條立説。二傳所同，不能據此以難彼。《公羊》以曹不名爲衆，以宋不名爲内娶，不以曹通于宋也。何駁儇薄，執此以難《公羊》，又何以通？或以《春秋》不應曲顧私親，不知素王之義得顧私親。《穀梁》故宋有二義，在國則主王後，在大夫則主先祖，不如《公羊》但主王後也。

蓋納頓子者，陳也。

何曰：「休以爲，即陳納之，當舉陳，何以不言陳？」

釋曰：「納頓子固宜爲楚也。穀梁子見經云『楚人圍陳，納頓子于頓』，有似『晉陽處父伐楚救江』之文，故云『蓋陳也』。」

同上年《疏》。




按：舉陳，則其文間斷，不見爲一事。伐陳以納頓子，納頓者陳，所以使陳納頓者楚，與伐楚救江同文，不可復舉晉也。

楚人者，楚子也，其曰人何也？人楚子，所以人諸侯也。

何曰：「哀元年，『楚子、陳侯、随侯、許男圍蔡』，不稱人，明不以此故也。」

釋曰：「時晉文爲賢伯，故譏諸侯不從而信夷狄也。哀元年，時無賢伯，又何據而當貶之耶？」

僖二十七年《集解》。




按：楚初會諸侯，故人之。《春秋》有三世三言之例，終始早晚異辭，以昭事難僖世，非也。鄭不據三世言之，乃虚以美惡爲言，非傳意也。

以尊遂乎卑，此言不敢叛京師也。

何曰：「大夫無遂事。按襄十二年季孫宿救台，遂入鄆，惡季孫不受命而入也。如公子遂受命如晉，不當言遂。」

釋曰：「遂固受命如京師、如晉，不專受命如

 周，經近上言『天王使宰周公來聘』，故公子遂報焉。因聘于晉，尊周，不敢使並命，使若公子遂自往然。即云公子遂如京師、如晉，是同周于諸侯，叛而不尊天子也。《公羊傳》有美惡不嫌同辭，何獨不廣之于此乎？」

僖三十年《集解》。




按：此大夫初如晉也。京師在晉南，如晉當過京師。若公子遂如晉而不先言如京師，過而不聘，是叛周而京師晉也，故先言京師以及晉。與公伐秦先言如京師同。皆先言京師，實非如京師，文如京師耳。何駁以遂爲非公命，非也。《春秋》兼使，無尊卑則兩出其事，如如陳、如晉是也；有尊卑則不得兩出，以尊遂乎卑，如「如京師，遂如晉」是也。此由尊及卑之遂，非繼事之遂。不關大夫專命也。如遂盟、遂入，則專命之遂矣。




文公篇



外災不志，此何以志也？曰：災甚也。其甚奈何？茅茨盡矣。

何曰：「螽猶衆也，死而墜者衆

 ，象宋群臣相殘害也

 。蓋由三世内娶，貴近妃族，禍自

 上下，故

 異之云爾。今《穀梁》直云『茅茨盡矣。著于上，見于下，謂之雨』。與讖違，是爲短。」

釋曰：「《穀梁》意亦以宋德薄，後將有禍，故螽飛在上，墜地而死。言茅茨盡者，著甚之。騐于讖，何錯之有乎？」

文三年《疏》。




按：《公羊》以爲死螽，主異；《穀梁》以爲生螽，主災。不必舍傳求合于讖。讖不一家，有主《穀梁》説者，

如泓戰譏宋襄失機之類。


 不能據以駁《公羊》。鄭君求合于讖，亦以爲墜地而死，又何茅茨皆盡乎？用《公羊》説以解《穀梁》，非也。

《穀梁》蓋謂螽多如雨，故曰茅茨皆盡。




含一事也，賵一事也，兼歸之，非正也。其曰且，志兼也。其不言來，不周事之用也。

何據隱元年《公羊傳》「其言來何？不及事也」，以爲禮尊不含卑；不言來者，本不言來，故不責其晚。于義《穀梁》爲短。

釋曰：「天子於二王後之喪，含爲先，襚次之，賵次之

 ；

一作襚則次之，賵爲後。


 於

 諸侯含之、賵之，小君亦如之；於諸侯之臣，襚之，賵之。其諸侯相施，

一作於。


 如天子於二王之後；於卿大夫，如天子於諸侯；於士，如天子於諸侯之臣。京師去魯千里，王室無事，三月乃含，故不言來以譏之。」

文五年《疏》。




按：《公羊》以不言來爲正例，《穀梁》以言來爲正例。天王使，惟此不言來，餘皆言來，則《公羊》以不言來爲正，于義爲短。鄭以三月含爲譏，非傳意。使不兼使，三月含，不譏。兼使，雖旬日含，亦譏。此明禮不兼使耳，意不主早晚也。

司馬，官也。其以官稱，無君之辭也。

何曰：「近上七年，『宋公壬臣卒』，『宋人殺其大夫』，不言官。今此在三年中言官，義相違。」

釋曰：「七年，殺其大夫，此實無君也。今殺其司馬，無人君之德耳。司馬、司城，君之爪牙，守國之臣。乃殺其司馬，奔其司城，無道之甚！故稱官以見輕慢也。」

文八年《集解》。




按：傳例，大夫不名，無君也。君卒，新君未定，則大夫不名。蔇

 盟，《傳》曰「無君」是也。今《傳》曰「無君之辭」者，有君如無君，所以譏宋失權于鮑也。蓋以實無君起此爲無君辭也。

秦人來歸僖公成風之襚。

何曰：「五年，《傳》曰：『不言來，不周事之用也。』四年，『夫人風氏薨』。九年，『秦人來歸僖公成風之襚』。最晚矣，何以言來？」

釋曰：「秦自敗于殽之後，與晉爲仇，兵無休時。乃加免繆公之喪而來，君子原情，不責晚也。」

文五年《集解》。




按：不周事謂二事一使，心不在是，與不及事不同。不責早晚，秦人雖晚，心在于來，故不去來也。何、鄭皆不知周字義，誤以不及解之。




宣公篇



以三軍敵華元，華元雖獲，不病矣。

何曰：「書獲，皆生獲也。如欲不病華元，當有變文。」

釋曰：「將帥見獲，師敗可知，不當復書師敗績，此兩書之者，明宋師懼華元見獲，皆竭力以救之，無奈不勝敵耳。華元有賢行，得衆如是，雖師敗身獲，適明其美，不傷賢行。今兩書敗獲，非變文如何？」

宣二年《集解》。




按：傳以晉侯獲不言敗績比也。韓之戰，不敗而獲，此敗而獲，明未失民，力不足耳。所以辟羊斟之事也。

氏者，舉族而出之之辭也。

何曰：「氏者，譏世卿也。即稱氏爲舉族而出，『尹氏卒』，甯可復以爲舉族死乎？」

釋曰：「云舉族死，是何妖問？甚乎！『舉族而出之之辭』者，固譏世卿也。崔杼以世卿專權，齊人惡其族。今

 出奔，既不欲其身反，又不欲國立其宗後，故孔子順而書之曰『崔氏出奔衛』，若其舉族盡去之爾。」

宣十年《集解》。




按：劉氏説《穀梁》譏世卿，許君《異義》引《穀梁》説譏世卿；則譏世卿，《公》、《穀》同也。世卿，則宗族强大；不世卿，則無强族之禍。故傳舉族言之，此非崔杼也，後有崔杼之禍，使齊如舉族逐之，則不復世卿之禍。與《公羊》同爲譏世卿。凡傳言「之辭」者，實不如此而虚加其辭，如「無君之辭」是也。實無君者，但曰無君。




襄公篇



不伐喪，善之也。善之則何爲未畢也？君不尸小事，臣不專大名。士匄外專君命，故非之也。

何曰：「君子不求備于一人。士匄不伐喪，純善矣，何以復責其專大功也？」

釋曰：「士匄不伐喪，則善矣，然於善則稱君，禮仍未備，故言乃還，不言乃復，作未畢之辭。還者，致辭；復者，反命。」

襄十九年《疏》。




按：《春秋》決嫌明疑，常於嫌得者見不得。匄唯合善，乃責之以見義。善不可專，君命愈尊，不得以求備責之。《公羊》有危事則得專命，此非危事，人臣之義，例歸美于君。

專之去，合乎《春秋》。

何曰：「甯喜本弑君之家，獻公過而殺之，小負也。專以君之小負自絶，非大義也。何以合乎《春秋》？」

釋曰：「甯喜雖弑君之家，本專與約納獻公爾。公由喜得入，已與喜以君臣從事矣。《春秋》撥亂，重盟約，今獻公背之而殺忠於己者，是獻公惡而難親也。獻公既惡而難親，專又與喜爲黨，懼禍將及，君子見幾而作，不俟終日。微子去紂，孔子以爲三仁。專之去衛，其心若此，合于《春秋》，不亦宜乎！」

襄二十七年《集解》。




按：《春秋》貴信，專，有信者也。美之以明貴信，不責餘事。《公羊》以權許祭仲，義亦如此。《傳》曰專爲喜徒，責其從惡，曰去合《春秋》，唯取一節，所謂「成人之美，不成人之惡」。凡目《春秋》者，皆非常剏義，不可以一端解之。

其不日，子奪父政，是謂夷之。

何曰：「蔡世子班弑其君固，不日，謂之夷。楚世子商臣弑其君，何以反書日邪？」

釋曰：「商臣弑父，日之，嫌夷狄無禮，罪輕也。今蔡，中國，而又弑父，故不日之，若夷狄不足責。然《公羊》有『若不疾，乃疾之』，推以况此，則無怪然。」

襄三十年《疏》。




按：奪政當作奪正。諸侯正，日，蔡侯不日，是奪其父之正也。商臣，夷狄，日，特

 謹之。中國弑，則從夷狄常例不日，《傳》曰「夷狄不日」、「日，少進也」是也。




昭公篇



此子也，其曰世子何也？不與楚殺也。

何曰：「即不與楚殺，當貶楚爾，何故反貶蔡，稱

 世子邪？」

釋曰：「滅蔡者，楚子也，而稱師，固已貶矣。楚子思啟封疆而貪蔡，誘殺蔡侯般，冬而滅蔡殺友。惡其淫放，其志殺蔡國二君以取其國，故變子言世子，使若不得其君然

 。」

昭十一年《集解》。




按：稱世子，如君未死，故《傳》曰「不與楚殺」，非貶而稱世子也。未踰年稱世子，猶若在其君之年，故曰「不與楚殺」。

其曰晉，狄之也。其狄之，何也？不正其與夷狄交伐中國，故狄稱之也。

何曰：「《春秋》多與夷狄並伐，何以不狄也？」

釋曰：「晉不見因會以綏諸夏，而伐同姓，貶之可也，狄之大重。晉爲厥憖之會，實謀救蔡，以八國之師而不救，楚終滅蔡。今又伐徐，晉不糾合諸侯以遂前志，舍而伐鮮虞，是楚而不如也，故狄稱之焉。」

昭十二年《集解》。




按：《春秋》二伯與夷狄交伐以求諸侯，不譏。晉自六卿强，志不在諸侯，臣下伐國以自封殖，非伯討矣。晉卿六伐鮮虞，獨此狄者，疾始也。下不狄者，一見不再見也。




定公篇



墮猶取也。

何曰：「當

 言取，不言墮。實

 壞耳，無取于訓詁。」

釋曰：「陪臣專强，違背公室，恃城爲固，是以叔孫墮其城，若新得之，故云墮。墮猶取也。墮非訓取，言今但毁其城，則郈永屬己，若更取地

 于他然。」

定十二年楊《疏》補之。




按：但言墮，則與毁泉臺同。傳故言猶取，謂其邑不墮，則屬於陪臣，墮乃歸於公室，如取外邑然。




哀公篇



陽生其以國氏，何也？取國于荼也。

何曰：「即不使陽生以荼爲君，不當去公子，見當國也。又《穀梁》以爲國氏者，取國于荼。齊小白又不取國于子糾，無乃近自相反乎？」

釋曰：「陽生篡國，故不言公子。不使君荼，謂書陳乞弑君爾。荼與小白，其事相似，荼弑乃後立，小白立乃後弑。雖然，俱篡國而受國焉爾。《傳》曰：『齊小白入于齊，惡之也。』陽生其以國氏何？取國于荼也。義適互相足，又何自反乎？子糾宜立，而小白篡之，非受國于子糾，則將誰乎？」

哀六年《集解》。




按：《春秋》重命，陽生無父命，雖得立，《春秋》以爲嫌，所以申父命也。陽生正，荼不正，乞主弑，所以重天倫，明荼不宜立也。二者皆不宜立，當如夷齊故事。《春秋》常于嫌得者見不得，故並見譏文。兩示其義，去公子也。陽生、小白同不宜立，小白失天倫，陽生無父命，事異辭同，明當同法治之。



注
 　案：篇名原在各篇之後，爲方便起見，移植各篇之首。下同。



注
 　心：原作「公」，據前文意改。



注
 　日卒：原作「曰卒」，據十三經注疏本《春秋穀梁傳注疏》隱公元年改。



注
 　辭：原脱，據十三經注疏本《春秋穀梁傳注疏》隱公元年引何休説補。



注
 　益師：原脱，據十三經注疏本《春秋穀梁傳注疏》隱公元年引何休説補。



注
 　則：原脱，據十三經注疏本《春秋穀梁傳注疏》隱公五年引「釋曰」補。



注
 　「爲」下，十三經注疏本《春秋穀梁傳注疏》隱公五年《校勘記》云：「何校本下有『害輕』二字，是也。」



注
 　持：原誤作「特」，據渭南嚴氏孝義家塾刻本改。



注
 　「精曰伐，觕曰侵」，十三經注疏本《春秋公羊傳注疏》莊公十年作「觕者曰侵，精者曰伐」。



注
 　「田」下，十三經注疏本《禮記正義·王制》有「者」字。



注
 　「《王制》曰」句：四庫本《起廢疾》作「嵗三田，謂以乾豆三事爲田也」。



注
 　六：原誤作「五」，據十三經注疏本《春秋穀梁傳注疏》桓公六年改。



注
 　去：原誤作「失」，據十三經注疏本《春秋穀梁傳注疏》莊公四年引何休説改。



注
 　「入」下，十三經注疏本《春秋穀梁傳注疏》莊公四年所引有「于」字。



注
 　「大去」至「非傳也」：原爲注文，誤。今改爲正文。



注
 　據十三經注疏本《春秋穀梁傳注疏》莊公九年，「釋」下有「而魯釋怨」四字，當據補。



注
 　有：十三經注疏本《春秋穀梁傳注疏》莊公十八年校勘記云：「閩、監、毛本『食』下衍『有』字。」



注
 　何：原誤作「可」，據渭南嚴氏孝義家塾刻本、十三經注疏本《春秋穀梁傳注疏》莊公二十三年改。



注
 　諸：原作「諸侯」，據十三經注疏本《春秋穀梁傳注疏》莊公二十三年引「釋曰」改。



注
 　二：原誤作「三」，據十三經注疏本《春秋穀梁傳注疏》莊公三十二年改。



注
 　不日：原脱，據十三經注疏本《春秋穀梁傳注疏》僖公九年引「釋曰」補。



注
 　歃：原誤作「插」，據十三經注疏本《孟子注疏·告子章句下》改。



注
 　之：原脱，據渭南嚴氏孝義家塾刻本補。



注
 　憂：原脱，據渭南嚴氏孝義家塾刻本補。



注
 　一：原脱，據渭南嚴氏孝義家塾刻本、十三經注疏本《春秋穀梁傳注疏》僖公十一年補。



注
 　言及：原脱，據十三經注疏本《春秋穀梁傳注疏》僖公十八年補。



注
 　兩：原誤作「善」，據十三經注疏本《春秋穀梁傳注疏》僖公十八年引何説改。



注
 　義：十三經注疏本《春秋穀梁傳注疏》僖公十八年引「釋曰」作「禮」。



注
 　爲其：《春秋穀梁經傳補注》作「其爲」。



注
 　「此」下，十三經注疏本《春秋穀梁傳注疏》僖公二十一年有「其」字。



注
 　「襄」下，十三經注疏本《春秋穀梁傳注疏》僖公二十二年有「公」字。



注
 　則：原作「敗」，據十三經注疏本《春秋穀梁傳注疏》成公十六年引「釋曰」改。



注
 　霸主：原作「霸王」，據十三經注疏本《春秋穀梁傳注疏》僖公二十三年引「釋曰」改。



注
 　如：原作「於」，據十三經注疏本《春秋穀梁傳注疏》僖公三十年引「釋曰」改。



注
 　衆：十三經注疏本《春秋穀梁傳注疏》文公三年引何説無此字，當删。



注
 　「也」下，十三經注疏本《春秋穀梁傳注疏》文公三年引何説有「云云」二字。



注
 　「蓋由」至「禍自」，十三經注疏本《春秋穀梁傳注疏》文公三年引何説無此十二字。



注
 　故：十三經注疏本《春秋穀梁傳注疏》文公三年引何説無此字。



注
 　「之」下，十三經注疏本《春秋穀梁傳注疏》文公五年引「釋曰」有「賻次之」三字。



注
 　於：原誤作「餘」，據十三經注疏本《春秋穀梁傳注疏》文公五年引「釋曰」改。



注
 　蔇：十三經注疏本《春秋左傳正義》莊公九年同，《春秋穀梁傳注疏》莊公九年作「暨」。



注
 　今：《穀梁廢疾》作「令」。



注
 　特：原誤作「持」，據渭南嚴氏孝義家塾刻本改。



注
 　稱：原脱，據十三經注疏本《春秋穀梁傳注疏》昭公十一年引何説補。



注
 　然：十三經注疏本《春秋穀梁傳注疏》昭公十一年引「釋曰」作「終」。



注
 　「當」上，《春秋穀梁經傳補注》有「實取」二字。



注
 　「實」上，《春秋穀梁經傳補注》有「墮」字。



注
 　地：十三經注疏本《春秋穀梁傳注疏》定公十二年引「釋曰」作「邑」。








起起穀梁廢疾跋



班固云：「經方者，本草石之寒温，量疾病之淺深，假藥味之滋，因氣感之宜，辨五苦六辛，致水火之齊，以通閉解結，反之於平。及失其宜者，以熱益熱，以寒增寒，精氣内傷，不見於外。諺曰：『有病不治，常得中醫。』」《穀梁》經例完粹，遠過《公羊》，内合《禮經》，外無激論，所謂百脈冲和，至人無病者也。何氏入主出奴，好甘忌苦，自安贅肬，乃嗤駝背，施箴砭于平人，希要功于肉骨，真所謂以瘉爲劇，以死爲生者矣！鄭君未諳尺寸，不解和齊，厭庸醫之張皇，乃檢方而獻技，以熱益熱，以寒增寒，于是血脈賁亂，關節枯落矣。竊以苟欲制方，務先審病。經絡通利，則不需按摩；藥石誤投，則反如鴆毒。且血氣周流，自能已疾。故養病之要，自理天和，况乎無因，徒加刀石乎？然而方證具列，傳習已久，苟不明白，恐惑庸愚。倘其不達而嘗，則必求生反死。吾友季平《穀梁古義》全書已成，乃於餘暇，備列何、鄭原文而加之論辨，作《起起廢疾》一卷。乙酉仲春，謀刊其《古義》，季平謙而未遑，因舉此册以相授。校付梓人，旬日而就。九鼎一臠，斯世當不無知味者。

光緒乙酉中秋月，姻愚弟蕭藩西屏因刊畢略誌其顛末于此。
















釋　　范



廖　平　撰

舒大剛　點校








校點説明



《釋范》一卷，廖平撰。廖平早年以治《穀梁》名世，是書爲其《穀梁春秋經傳古義疏》之初階。該書針對范寧而作，所謂「釋范」，乃廖平爲范寧《春秋穀梁傳集解》難傳諸文而作之答文。是書前附廖平自序，認爲范氏《集解》倡言攻傳，有違古人注經「例不破傳」之旨，然而唐、宋以來，爲人稱譽，「其猖狂淺陋，信心蔑古，爲後人新學所祖」。 有感於此，光緒十年（一八八四）冬，廖平於《起起穀梁廢疾》、《穀梁集解糾謬》以外，以《王制》爲《春秋》舊傳，參以先師舊説而加以訓釋，得專條二十事，力避「范氏恣睢暴厲，借讎人之刃而自戕其同室」之弊。光緒十一年（一八八五）由仁壽蕭藩、渭南嚴穀孫刊行，附於《穀梁春秋經傳古義疏》之後。此外還有四川存古書局《六譯館叢書》本、民國十二年（一九二三）重印本、民國二十年（一九三一）渭南嚴氏孝義家塾叢書本等，今據《六譯館叢書》本整理。








釋范弁言



古人注經，例不破傳。鄭君改字，爲世所譏，唯范氏《集解》，昌言攻傳。觀其序意，直等先生之勒帛，無復弟子之懷疑。唐宋以來，反得盛譽。紀君無識，乃欲左范右何，其猖狂淺陋，信心蔑古，爲後人新學所祖，所云「《春秋》三傳置高閣」者，蓋作俑於《集解》矣。夫人之爲學，所以求不足，非以市有餘。凡己所昧，求決於書，一語三年，不爲遲頓。今先具成見，然後治經，苟有錯盤，無復沈滯，但己所昧，便相指摘。公孫龍子云：「教而後學。」若此者，直教而無學矣。絶古人授受之門，倡後學狂悖之習，王、何之罪，豈相軒輊乎？檢所駁斥，初亦懷疑，積以期月，便爾冰釋。乃知所難，尚爲膚末。甲申初冬，條立所難，敬爲答之。《起廢》、《糾繆》以外，得專條二十事。誠知淺薄所列，未敢必合於先師。然而小葵轉日，其心無他，不似范氏恣睢暴厲，借讎人之刃而自戕其同室也。乙酉三伏，廖平自序。








釋范



聘諸侯，非正也。

隱九年。




《集解》云：「《周禮》『時聘以結諸侯之好，殷覜以除邦國之慝，閒問以慰

 諸侯之志，歸脤以交諸侯之福，賀慶以贊諸侯之喜，致禬以補諸侯之災。』許慎曰：『禮：臣病，君親問之。天子有下聘之義。』《傳》曰：『聘諸侯，非正也。』甯所未詳。」

案：《周禮》古學，《王制》今學。《穀梁》素王，盡從《王制》，故與古《周禮》説不合。王者改制，文質相救。周衰，天子弱，諸侯彊，魯不朝周，而周屢下聘，君卑臣僭，失上下之序，故《春秋》改制救弊，譏下聘，以尊天子也。又《春秋》諸侯相聘，聘惟行于二伯，天子尊踰二等，故不聘。此《春秋》制，以《周禮》疑之，非也。又案：《五經異義》引《公羊》説「天子不下聘」，與此同。何氏注言聘爲禮，與《左氏》説同。當是舊有不下聘之説，何氏偶遺耳。

其曰「遂逆王后」，故略之也，或曰：「天子無外，王命之，則成矣。」

桓八年。




《集解》：「四海之濱，莫非王臣。王命紀女爲后，則已成王后，不如諸侯入國乃稱夫人。或説是。」

案：前説據下稱紀季姜立義，魯逆于外曰夫人，文曰婦姜，速婦之也。此曰王后，蓋因取決于我，不自制其事，故不曰逆女，而曰王后。下又曰紀季姜者，起此王后爲略之。據歸言季姜，則逆時當言女，此《穀梁》正説也。或説同《公羊》，異《異義》耳。據或説以駁正解，非也。使例言王后，則下宜言王后歸于京師，不應稱季姜也。

或曰：「遷紀于郱鄑郚。」

莊元年。




《集解》：「若齊師遷紀于郱鄑郚，當言『于』以明之，又不應復書地，當如宋人遷宿，齊人遷陽。或曰之説，甯所未詳。」

案：此在傳疑之例。因言三國，遷有難通之處，故此變爲齊遷之説。若有「于」字，則文義明白。《傳》有定解，無事兩存或説以通之。二説皆有所據，而亦有可疑，故不敢獨主一説。范以後説爲非，豈以前説爲定解耶？不言「于」，當以所遷不一地，分散其民，故不能以一地目之，因不言「于」也。

《傳》曰：「改葬也。」

莊三年。




《集解》：「若實改葬，當言改以明之。」

案：「改卜牛」，一時有二牛，有彼此之分，故言「改」以别于前牛。改葬同爲一葬，既非一時，又非實物，故不言改，以相别異。《春秋》改事不言改者多矣，若如范説，則豈但一改卜牛乎？

改葬之禮緦，舉下緬也。

莊三年。




《集解》：「舉下緬上，從緦，皆反其故服。因葬桓王記改葬之禮，不謂改葬桓王當服緦也。」

案：改葬服緦，禮經文也。《傳》「舉下」也，謂如葬，先舉葬而後言王，與崩先言天王而後言崩舉上之辭不同，故曰舉下也。舉上、舉下，傳中于薨葬屢言之。緬因緦字誤衍者，范以「舉下緬也」句爲釋「改葬之禮緦」句，非也。傳惟解經，不解傳，「改葬之禮緦」，傳舉以明服制；下則别起，釋先言葬後言王之義，不更釋「服緦」句，全傳例皆如此。傳引禮經文，本謂改葬皆服緦，乃云「不謂改葬

 當服緦」，尤爲失解。

或曰：「卻尸以求諸侯。」

莊三年。




《集解》：「停尸七年，以求諸侯會葬，非人情也。」

案：《傳》言「或説」，存異解也，至駁之爲非人情，則非也。本緩葬以求諸侯，因循至七年，亦事情之常。因其過遲，故書以見異。七年之久，本非初料所及，事故變遷，因而遲久。概之人情，類此多矣，何云非乎？

不諱敗，惡内也。

莊九年。




《集解》：「甯謂讎者無時而可與通，縱納之遲晚，又不能全保

 讎子，何足惡内乎？然則乾時之戰不諱敗，齊人取子糾殺之，皆不迂其文。正書其事，内之大惡，不待貶絶，居然顯矣。二十四年公如齊親迎，亦其類也。惡内之言，《傳》或失之。」

案：《春秋》見者不復見。復仇之義，屢見於莊公之篇，其事已明。至於仇人已死，則不復從此制義。范據《公羊》以難《穀梁》。案：納糾非以報仇，勝桓不爲雪怨，謂百世不通，則《春秋》之書，數言可蔽；頰谷之會，亦爲忘恥。二十四年親迎乃譏者，桓以齊女死，莊又娶齊女，二事相同，曾無懲戒之心。婚姻之事與兵戈不同，齊有難，許魯救之，而不許婚齊者，以其全無人子之心、哀傷之志，昧然與齊女偶薦宗廟也。《公羊》「譏

 必于其重者」，亦此意。

曰：「棄師之道也。」

僖元年。




《集解》：「江熙曰：『經書敗莒師，而傳云二人相搏，則師不戰，何以得敗？理自不通也。夫王赫斯怒，貴在爰整。子所慎三，戰居其一。季友令德之人，豈當舍三軍之整，佻身獨鬬，潛刃相害，以決勝負者哉？雖千載之事難明，然風味之所期，古猶今也。此又事之不然，傳或失之。』」

案：傳中事實，皆有師傳，故一有首尾，則全同《公羊》。如宋萬、曹劌、濫子、長狄之類是也。其事既詳，則非由推測，以臆想之私，廢師傳之證。既無所徵，則言何所取？

遇者，同謀也。

僖十四年。




《集解》：「魯女無故遠會諸侯，遂得淫通，此亦事之不然。《左傳》曰：『繒季姬來甯，公怒止之，以繒子不朝也。遇

 于防，而使來朝。』此近合人情。」

案：季姬不繫繒，是未嫁繒之文也。下言季姬歸于繒，是新嫁之文也。苟如《左氏》之説，則上當有繒季姬來文，本條當繫繒下，不得又出歸文，以内女反夫家不書也。《春秋》之法，輕輕重重，各有所施。禮謹男女之防，慎之于微。季姬在防，非爲會繒子，自以事往也。繒子來，自以朝事，非謂會季姬也。相見而悦，因起婚媾之謀，不由媒妁，幽約而成，失納幣之禮，近夷狄之俗。事本輕也，而《春秋》重書之，以示坊表，非謂無事淫奔也。使無事淫奔，則相與俱去耳，胡爲復求婚乎？惟其過于求深，遂覺出于情理，皆不諳輕重之旨者也。《左氏》因其可疑，撰爲歸甯之説，而不知于經不合，無足據也。《春秋》以此坊民，而民猶有男女之禍。

逆祀也。

文公二年。




《集解》：「舊説：僖公，閔公庶兄，故文公升僖公之主于閔公之上耳。僖公雖長，已爲臣矣；閔公雖小，已爲君矣。臣不可以先君，猶子不可以先父，故以昭穆父祖爲喻。甯曰：即之于傳，無以知其然。若引《左氏》以釋此傳，則義雖有似，而於文不辨。高宗，殷之賢主，猶祭豐于禰，以致雉雊之變，然後率修常禮。文公傎倒祖考，固不多

 足怪矣。親謂僖，祖謂莊。」

案：祖閔禰僖，三傳所同，爲後爲子，家國一致。范乃疑之，過矣！經曰「躋僖公」，謂升僖於閔先也。從無有異説者。范以昭穆爲嫌，遂解躋爲豐，謂祭豐于僖，而薄于莊。案經下言從祀先公，故此傳言逆祀，以下之從，知此之逆。若但有豐薄，則下經不言從矣。有下經之言從，則不得破此傳之言逆矣。甯駁舊説曰：即之于傳，無以知其然。案閔元年，《傳》云：「繼弑君不言即位，正也。親之非父也，尊之非君也，繼之如君父也者，受國焉耳。」僖元年，《傳》云：「繼弑君不言即位，正也。」夫般，未踰年之君，閔以弟繼之如父，則僖之繼閔可知。般有傳而閔無傳者，般微而閔顯，故從略也。范乃以爲傳無其證，而輕變古説，不亦誣乎？

賵以早，而含以晚。

文五年。




《集解》：「已殯，故言晚。國有遠近，皆令及事，理不通也。」

案傳例：「不及」與「不周」異解。「不及」者，言來以譏其晚；「不周」者，無心于來，故不言來。含早而賵晚，有五月之久，禮當以二使，今以一人兼之，則遲早不能適中。故云：如以爲含，則已晚矣；賵，則已早矣。譏其來意不誠，與不及事全不關。考《雜記》，言受、含皆在既殯之後。蓋君薨初斂，本國臣子已含之，不能待外國之含。外國有遠近，豈能未殯而來含？而聞喪則如初喪，歸之含物，以達其意。君子不奪人之親，不能使不含其子而含己。又諸侯皆有含，同盟數十百國，一口何能容？含則宰夫取璧以降，襚則宰夫五人舉以東。凡諸侯之含襚，皆存以爲送葬乘車之具。范説未審。

冬十月。

成元年。




《集解》：「疑經冬十月下云『季孫行父如齊』，脱此六字。」

案：經、傳舊本别行，以傳附經，始于後漢。且三傳傳有異義，經文則無不同。苟或異文，所差者小，從未有一家有經，而二傳誤脱者。以傳文之後附，疑本經之脱文，非也。傳文先經發，傳不必皆在本條。以此疑經，殊爲失解。

公至自會。

成十六年。




《集解》：「無二事，會則致會，伐則致伐。上無會事，而

 言至自伐鄭，而言至自會，甯所未詳。」

案：苕丘，公與季孫行父同執，執目季孫，避公在也。致公而不致季孫，舉所重也。盟，公亦與季孫同在，盟目季孫，公不會大夫，故避公也。致言會，起公在盟也。會本爲季孫盟而言，范氏未知互見之例，故不得其解也。

古者，天子六師，諸侯一軍。作三軍，非正也。

襄十一年。




《集解》：「《周禮》、《司馬法》曰：『萬有二千五百人爲軍。王六軍，大國三軍，次國二軍，小國一軍，其將皆命卿。二千五百人爲師。』然則此言天子六師，凡萬有五千人；大國三軍，則三萬七千五百人。諸侯制踰天子，非義也。」

案：此傳有脱誤，當以《白虎通德論》所引，據改爲「天子六軍，諸侯大國三軍，次國二軍，小國一軍」。與《司馬法》、《周禮·大司馬》文同。蓋舊傳如此，范據誤本師軍異文，遂從而立異。即使傳原作師，則軍、師亦互文耳，非如《周禮》師軍異制之比。且天子、諸侯軍師之制，全從田賦而出。范據誤本，以天子爲止六師，諸侯爲一軍，全與經典不合。而不知考正脱誤，遂從而攻傳。蓋范苦于用心，借攻傳以趣便易，苟有不明，直相駁斥，則不勞而《集解》可成。

或曰：「增之也。」

昭二十五年。




《集解》：「如增言巢爾，其實不巢也。雍曰：『凡《春秋》記災異，未有妄加之文。或説非也。』」

案：或説增義，實不得其解。緯家以爲巢于榆，范氏以爲如增言巢，其實不巢。以經爲戲，本屬誤解，遂據雍説以駁傳，不知傳義不如所駁也。洪頤煊

 云：增讀爲橧，謂于穴中駕巢。引《禮記釋文》爲證。説較范氏爲安。

説見《讀書叢録》。




晉趙鞅帥師納衛世子蒯聵于戚。

哀二年。




《集解》：「甯不達此義。江熙曰：『齊景公廢世子，世子還國，書篡。若靈公廢蒯聵立輒，則蒯聵不得復稱曩日世子也。稱蒯聵爲世子，則靈公不命輒審矣。』此矛楯之喻也。然則從王父之言，傳似失矣。經云『納衛世子』、『鄭世子忽復歸于鄭』，稱世子，明正也。明正，則拒之者非耶？」

案：傳此説與《公羊》同。《春秋》貴命，先君所絶，臣子不能逆命迎之，此定義也，輒之所難，特以所拒乃己父耳。《春秋》書世子者，以父命臨之，不從父而從王父，所以使父受命于祖，非靈公之逐子。《春秋》謂爲可立，乃與鄭世子比也。范氏但知從命之説，夫使輒迎蒯聵而立之，是蒯聵死其父，輒死其祖，孝子揚美不揚惡，信道不信邪，甯拒父申祖命以成其孝，不能從命迎以陷父于惡也。又禮不以家事辭王事，不能以私恩而廢國典，亦已明矣！倘蒯聵有順子，則靈公有逆孫，且靈公命絶之，而輒迎之，是靈之命不信于聵，棄祖命而廢父道。《春秋》拒聵，正以成父之尊于子，范氏知小惠而忘大道。

《穀梁》以衛輒拒父爲尊祖，不納子糾爲内惡。以拒父爲尊祖，是爲子可得而叛也；以不納子糾爲内惡，是仇讎可得而容也。若此之類，傷教害義，不可强通者也。

《序》。




案：解已見前。許衛輒拒父，《公》、《穀》所同。今以專屬《穀梁》，而指爲巨謬，非也。

《穀梁》清而婉，其失也短。若能清而不短，則深于道者也。

案：范氏所言，酷似評文品詩之語。其所云「《穀梁》清婉，而失在短；《公羊》辯

 裁，其失在俗」者，皆不得其旨意之所在。楊《疏》：「云『清而婉』者，辭清義通，若隱公之小惠、虞公之中知是也。云『其失也短』者，謂元年大義而無傳、益師不日之類

 略而不言是也。」楊《疏》所列，于清短之意相違，蓋亦求説不得而爲之辭。大抵范君長于詞翰，評閱文字，好作俊語，遂以此法施于經傳。即以還叩范君，亦神况之言，不能舉實。名士一時興到之言，遂爲經傳千年評定之準，實則語無實迹，不可方求。後人無從規彷，以決從違，虚存其語，遂相指斥耳。明人以文章評點經傳，甚爲識者所譏。而范君之語，則奉若神明，異矣！范君雖作《集解》，實不知傳義所長，又安得道其所短耶？

凡傳以通經爲主，經以必當爲理。夫至當無二，而三傳殊説，庸得不棄其所滯，擇善而從乎？既不俱當，則固容
 

注



 俱失。若至言幽絶，擇善靡從，庸得不並舍以求宗，據理以通經乎？雖我之所是，理未全當，安可以得當之難，而自絶于希通哉？

案：此攻三傳也。三傳解經，同于測天三家，同源異流，各有所據。既欲廢之，何必主之？既欲擇善，何爲專釋《穀梁》？無精闢之專功，喜東西之游説。觀其所言，明知未當，而務力希通，信心蔑古，尤爲狂悖矣！王安石廢三傳，王柏删《詩》，其事乃早見于范氏矣。

而漢興以來，瓌望碩學
 

注



 ，各信所習，是非紛錯，準裁靡定。故有父子異同之論，石渠分争之説。廢興由于好惡，盛衰繼之辯
 

注



 訥。斯蓋非通方之至理，誠君子之所歎息也！

案：此攻西京博士也。范不通本傳，乃雜引《左氏》、《公羊》以解之，故于此反攻先師，以掩其跡。惡先儒之專守，倡信心之邪幟，唐宋之禍，此實作俑。



注
 　慰：十三經注疏本《春秋穀梁傳注疏》隱公九年作「諭」。



注
 　「葬」下，十三經注疏本《春秋穀梁傳注疏》莊公三年有「桓王」二字。



注
 　全保：原作「保全」，據十三經注疏本《春秋穀梁傳注疏》莊公九年乙。



注
 　「譏」，十三經注疏本《春秋公羊傳注疏》莊公九年作「貶」。



注
 　「遇」上，十三經注疏本《春秋左傳正義》僖公十四年有「夏」字。



注
 　多：原脱，據十三經注疏本《春秋穀梁傳注疏》補。



注
 　而：十三經注疏本《春秋穀梁傳注疏》成公十六年作「當」。



注
 　洪頤煊：原作「洪煊」，誤。按：《讀書叢録》二十四卷， 清洪頤煊撰。



注
 　辯：原誤作「辨」，據十三經注疏本《春秋穀梁傳注疏》范寧《序》改。



注
 　類：十三經注疏本《春秋穀梁傳注疏》范寧《序》作「惡」。



注
 　「容」上，原衍「無」字，據十三經注疏本《春秋穀梁傳注疏》范寧《序》删。



注
 　學：十三經注疏本《春秋穀梁傳注疏》范寧《序》作「儒」。



注
 　辯：原誤作「辨」，據十三經注疏本《春秋穀梁傳注疏》范寧《序》改。
















何氏公羊解詁三十論



廖　平　撰

楊世文　仇利萍　點校








校點説明



《何氏公羊解詁三十論》成於廖氏經學第一變之時，主要是針對何休而發，總評何氏《公羊》之義，間及董仲舒之説，以「今古學」之標準，對董、何的《公羊》理論進行修正和補充，是廖氏爲揭《公羊》「大例」而陸續推出的大綱。何休專精《公羊》之學，隋唐以來，號爲絶學。有清一代，名家輩出，鉤沉索隱，是學復明，然劉逢禄、陳立、孔廣森等從違各異，門户猶深，加之何氏《解詁》 亦有很多問題，致使《公羊》真旨不明。有鑒於此，廖平「欲改注《公羊》，獨標玄解，用發覆藏」，於是仿洪亮吉《春秋十論》體例，光緒十年（一八八四）成《公羊何氏解詁十論》，總括大綱，以爲讀《公羊注》之階梯；光緒十一年（一八八五）七月，又成《公羊解詁續十論》，書中言今古學混亂之由與學者應守之家法，倡言今古學之分在禮制，不在文字義理；光緒十二年（一八八六）二月，復成《公羊解詁再續十論》。是書主要版本有光緒《蟄雲雷齋叢書》本、光緒十二年（一八八六）《四益館經學叢書》本、光緒二十三年（一八九七）尊經書局本、宣統三年（一九一一）《適園叢書》排印本、民國十年（一九二一）四川存古書局《六譯館叢書》重印本。今據《六譯館叢書》重印成都尊經書局刻本整理。








何氏公羊春秋十論






《何氏公羊春秋十論》叙目



《王制》爲《春秋》舊禮傳論

諸侯四等論

託禮論

假號論

主素王不王魯論

無月例論

子伯非爵論

諸侯累數以見從違論

曲存時事論

三世論

何君專精《公羊》，超邁東漢，顔、嚴已渺，獨立學官，隋唐以來，號爲絶學，學者苦其難讀，駁議横生。國朝通材代出，信古能勞，鉤沈繼絶，學乃大明。劉、陳同道，曲阜異途。從違雖殊，門户猶昔。平寢饋既深，匙鑰倏啟，親見癥瘕，用新壁壘。竊以《解詁》頓兵堅城，老師縻餉，攻城無術，用違其方，聾瞽有憂，膏肓誰解？《穀梁》注疏，纂述初就，便欲改注《公羊》，獨標玄解，用發覆藏。時月無閒，工計未程，綜括大綱，作此十論。豈敢比之權輿？特欲假爲繩墨。倘其學思無進，則必依程圖功，假或師友有聞，尚將改絃異計。歲寒書此，藏之敝簏，以卜異日之進退云爾。甲申冬月，廖平自叙。




《王制》爲《春秋》舊禮傳論



孔子作《春秋》，存王制，《禮記·王制》乃《春秋》舊傳。孔子既作《春秋》，復作此篇，以明禮制，故所言莫不合於《春秋》。先儒不得其解，因與《周禮》不合，疑爲殷制。不知乃《春秋》制，中備四代，非獨殷禮也。《春秋》制度，皆本於此。《王制》所言二伯，則齊、晉也；所言八方伯，則陳、蔡、衛、鄭、魯、秦、楚、吴也；所言卒正，魯則曹、莒、邾、滕、薛、杞也。每州七卒正，此六者，一壓於方伯不見也。衛則以邢見，陳則以頓見，鄭則以許、滑見，蔡則以沈、胡見，内詳而外略也。《春秋》稱侯者爲方伯，稱伯、子、男者爲卒正。鄭稱伯，得爲方伯者，《王制》云「八州八伯」，寰内無方伯。《春秋》以鄭領冀州，而入爲王卿士，從天子大夫稱字之例也。《春秋》男不見盟會，不書卒葬，許男序盟會、書卒葬亦男許，以别于魯卒正也。不得此説，則鄭國爲方伯、許之序卒葬，不能解也。單伯，《左氏》以爲王臣，從氏采推之，是也；《公》、《穀》以爲魯大夫，從内大夫例推之，亦是也；而不能相合。《王制》云：天子大夫爲監於方伯之國，國三人，單伯蓋天子之大夫，爲魯監者，故氏采，與王臣同，而「來往」爲内文也。鄭之祭仲，陳之女叔，皆監者也。得此説，則三傳之説可以立見，非此則不能通也。《穀梁》純，與《王制》相合，《公羊》雖兼採古學，然與《王制》不同者少，以其舊爲今學弟子故也。今于《王制》同者，宜據《王制》言之，于《王制》不同者，宜有以斡旋
 

注



 之。如祭仲，《穀梁》之例，以爲天子大夫，《公羊》以爲鄭大夫，賢者不名，此與《王制》不合者也，不能無説，而隨文解之也。如此之類，僕數難終，謹發其例于此。

又《禮記》《曲禮》、《禮弓》、《雜記》三篇，爲《左傳》説。如《曲禮》「天子不言出」、「天子曰崩」，及二伯州牧諸制，其明據也。今當悉取附本條，不惟《左氏》明，而《禮記》亦明矣。


 《禮記》一書，竊欲以讀《白虎通義》、《五經異義》之法讀之。予嘗爲《今古師説禮制異同表》，將《禮記》一書各隸各經，如《王制》屬《公》、《穀》，《曲禮》、《檀弓》、《雜記》屬《左氏》，或屬《周禮》，或屬《儀禮》，或屬《詩》、《書》。不求其合，而惟求其分，皆足與《王制》相發明也。




諸侯四等論



《春秋》制二伯之典，修方伯之法，詳卒正之事，録微國之名。一州二百一十國，魯爲方伯，曹、莒、邾、滕、薛、杞爲卒正大者，序盟會、備卒葬，郯、繒、牟、介、葛爲屬國小者，所謂微國。蔡、陳、衛、鄭同爲方伯，楚、秦、吴爲外州方伯，與魯共八伯。齊、晉爲二伯，曰「天子之老」。每州二百十國，統于方伯，八州八伯，統於天子，二老分主東西，此《春秋》制也。魯與蔡、陳、鄭、衛事齊、晉，以事大之禮言如，與京師同，行朝禮也。曹以下兖州之國如魯言朝，屬國統于方伯，事之如君也。《春秋》外秦、楚、吴，爲其地當方伯，故記其卒葬，

惟秦一記葬，楚、吴狄之，不記葬。


 至于河南、山西、直隸、安徽諸國，惟録方伯屬國概略，不見序盟會者，惟許、邢、滑、沈、頓、胡以起之，有所見者，皆爲大國事及之，非專録也。兖州爲魯所統，魯爲方伯，詳内略外，故屬國曹、莒、邾、滕、薛、杞六國記卒葬，序
 

注



 盟會，而又見郯、繒以下諸國。此《春秋》詳略之所主也。其往來禮節，記録尊卑，則又各異其事。以今制喻之，京師如周，南北洋大臣如二伯，行省督撫如方伯，各省道員如卒正。魯如今四川制臺，于齊、晉爲上行，于曹以下爲下行，於蔡、陳、衛、鄭爲敵體，其儀注體制，皆因此爲定。如屬國無大夫，無師，不言使，不記災，言朝魯，言奔喪、會葬，見大夫不氏，公子、公孫不言，大夫文以前不卒葬，襄以下乃詳録，盟會爵無定，盟會序有定之類，凡數十事，皆以卑屈于尊也。魯于外方伯平行，則儀注不同六卒正，至于二伯，則全用事大之禮矣。舊有《大國次國小國微國禮制異同表》一卷，專明禮制。至于筆削之事，則散見各條之下。此義傳中本有明文，西漢以後，遂失傳説，故後儒多不得其解。今幸于《王制》中得之，使古義復明焉。




託禮論



《春秋》禮制本《王制》，此定説也。諸侯分三等，亦定説也。然《王制》之三等，則百里、七十里、五十里也。《春秋》之三等，則皆百里國之二伯、八方伯、六十四卒正也。以《王制》例《春秋》，則二伯皆王臣，非外諸侯。魯爲百里大國，當有三軍，曹、莒諸國皆千乘，不爲小國，此必不合者也。以《王制》言之，則上而齊、晉，下而曹、邾，皆百里大國，而《春秋》則獨以齊、晉爲大國，退方伯以七十里之制，退卒正以五十里之制者，何也？《春秋》三等皆百里，若一律視之，則貴賤不明，而《王制》三等之制無所託以見，則改制之事託諸空談，不能見諸實事矣！不得已，而强于百里大國中分爲三等尊卑，以託見百里、七十、五十之異制。假託以見意，非實事如此。苟稽其實，則齊、晉不大于方伯，曹、邾不小于陳、鄭，魯不必譏作三軍，曹、邾未必無大夫也。其所以或揚或抑于其間，特欲明其意而已。然其所以强分三等，則亦因其自然之勢，非故加之也。當時齊、晉主盟，實强大于方伯，方伯自廣，實强大于卒正。因其本有强弱、大小、尊卑、貴賤之分，故因以託三等之制。又考《王制》，八命錫弓矢，得專征，是二伯亦得命外諸侯也；七命錫斧鉞，得專殺，是加命百里國爲方伯，則儀注得加諸侯一等，一州之國盡歸節制，正如今督撫加銜，得節制數省之例。當時諸侯有彊弱大小之分，《春秋》假加命之變禮，以分别貴賤，以爲三等。然必求合《王制》新訂之禮，則諸侯皆爲同等，皆得用大國儀注。魯既百里大國，又加命，則更當用《王制》大國儀注。齊、晉加于諸侯二等，乃用百里儀注，是降二等矣。魯用次國禮，亦降二等，卒正用小國，亦降二等。然經不能别作二伯、方伯禮制，而假借百里、七十里之禮制而用之者，以諸侯强大易爲禍亂，故定制以百里爲限，不能加隆，故借三等平常禮制以明尊卑、大小之分，此亦不得已之故也。借虎皮以覆羊，指鹿角以爲馬，苟不如此，則詞有所窮，毛將安附？此非深明纂述之源，不能知其苦心也。予久疑《春秋》之禮倏同異于《王制》，積思累月，乃悟假託，證以假號之例，夫乃相得益彰。何君不達此義，宜其不敢篤守《王制》矣。




假號論



《傳》曰：「貴賤不嫌，

句。


 同號；

句。


 美惡不嫌，

句。


 同辭。」夫號者，爵秩禄位之所定也。彼其器服載在典章，本有一定之稱，豈容抑揚其際？詳《傳》所言，則名爵不守故府，進退惟在素王，因嫌疑之相關，定秩命之高下、貴賤，嫌則異之，不必其本不同也；不嫌則同之，不必其本不異也。故滕、薛不嫌則稱侯，相嫌則稱伯、子。唯其辟諱，以定名稱。説者不察此旨，乃以《春秋》所書爲其本爵，謂鄭、秦爲伯，吴、楚爲子，甚至紀子稱侯爲因后父所加，杞伯稱子以爲時王所奪。凡此之倫，悉爲瞽説。又《傳》云：「天子三公稱公，王後稱公，其餘大國稱侯，小國稱伯、子、男。」凡《傳》言稱，皆謂《春秋》稱之，不關本事也。《春秋》假公以爲三公、王後之稱，假侯以爲方伯之稱，假伯、子、男以爲卒正之稱；恐人疑之以爲王爵，故于滕、薛、紀、杞互見以起其例，明此爲《春秋》假號，非諸國本爵也。苟欲言本爵，則見經者皆百里國，同當稱侯，因同號無以見義，故託禮以定尊卑，假號以辟嫌疑。欲因别號，愈明異禮，此作述之窮詞，爵號之大例。自漢以來，久失此旨，雖以博士專門，猶謂紀侯加爵，下至杜氏，乃詳注某國爲某爵。學者習聞其説，深入淵髓，枝離牽就，終昧本原。學者務先詳傳文，力攻杜説，深悟假託之由，方知《春秋》之妙，苟拘于舊解，以名爵爲定稱，則無入道之幾矣。《解詁》未詳此義，今並正之。




主素王不王魯論



「王魯」之説，久爲世詬病。申者曰：此經師舊説，俗學不知古義，不足爲疑。若孔巽軒之去「王魯」而主時王，則誠俗學；若今之去「王魯」而主「素王」，則主「王魯」者，多年積久，而悟其非。誠爲去僞以存真，豈曰望文而生訓？蓋嘗以經例推之，則魯爲方伯，譏僭諸公，非作三軍，則是《春秋》仍以侯禮責魯也；譏不朝，非下聘，則是《春秋》仍君天王而臣魯侯也。且《春秋》改制作，備四代，褒貶當時諸侯，皆孔子自主，魯猶在褒貶中，其一切改制進退之事，初不主魯，則何爲「王魯」乎？若以爲「王魯」，則《春秋》有二王，不惟傷義，而且即傳推尋，都無其義。此可據經傳而斷其誤矣。又《公羊》精微，具見緯候，凡在枝節，莫不具陳，而「王魯」全經大綱，緯書並無其語，而言「素王」與孔子主王法乘黑運者，不下三四十見，此可見本素王而不王魯矣。嘗以師説考之，司馬遷云：《春秋》「據魯、親周、故宋」。

《論語》《孝經緯》五言「素王」。


 而孔子受命改制，作爲玄聖，爲王制者，凡數十見。《孟子》云：「《春秋》，天子之事也。是故孔子曰：『知我者，其惟《春秋》乎！罪我者，其惟《春秋》乎！』」惟其爲「素王」故，孟子以天子託之《春秋》，而孔子以「我」爲解。太史公引董子説：「吾因其事而加王心。」孟子引孔子云：「其義則丘竊取之矣。」又主「據魯」而不言「王魯」，皆足爲「素王」之證，而非「王魯」之比。是《公羊》舊説，主「素王」而不主「王魯」也。「王魯」之説，始于董子，成于何君。董子《繁露》言《春秋》有王法，其意不可見，故託之于「王魯」云云，何氏因之，遂專主其説。按董子立義依違，首改「素王」之義，以爲託魯之言，此董子之誤，後賢當急正之者也。且其説以王意不可見，乃託之「王魯」；託者假託，實以「素王」爲本根，「王魯」爲枝葉，因王意不見，乃假「王魯」以見「素王」之義。是董子之言「王魯」者，意仍主「素王」也。蓋經實無「王魯」義，説經者因義難見，附會别義以見之。專門往往有此小失，所謂求深失鑿，當急正者也。

又按：「素王」本義，非謂孔子爲王。素，空也；素王，空託此王義耳。《論語》曰：「如有用我者，其爲東周乎！」又曰：「其或繼周者，雖百世可知。」今之所謂素，即此「如有」、「其或」之義。設此法以待其人，不謂孔子自爲王，謂設空王以制治法而已。


 舊有《素王證義》一卷，備録「素王」之證，而條駁何氏「王魯」之義。擬將來撰《章句》，據本傳、《孟子》、緯候之説，專以「素王」爲正義。至于董、何説「王魯」者，附入疏中，以存異解。而其《素王證義》一卷，附於《解詁商榷》之後，以與好古之士共決焉。




無月例論



正傳言日、時例者二十餘條，惟言「何以不日」、「何以時」，無以月爲正例之文。《春秋》記事，大事記之詳，如君夫人葬薨、大夫卒、天王崩、外諸侯卒，大異、宗、廟、災、郊、祭、盟、戰所關者大，重録之則詳，故記其日。小事則從略，如來往，如致、朝、聘、會、遇、外盟、外敗，一切小事皆例時。大事日，小事時，一定之例也，亦記事之體應如是也。至于輕事而重之，則變時而月日焉。重事而輕之，則變日而月時焉。事以大小爲經，例以日時爲正，一望而知者也，而月在時日之中爲消息焉。凡月皆變例。大事例日，如盟例日，而桓盟皆不日而月，變也，柯之盟時者，變之至也。此日爲正，月爲變，時爲尤變之例也。小事例時，如外諸侯葬例時，月爲變，日爲變之甚。此時爲正，月爲變，日爲尤變之例也。因其事之大小，考其例之詳略。如朝，時也，變之則月，至變則日；用幣，時也，謹之則日。因其事之小，知其日月之爲變。外諸侯卒例日，變之則月，至變則時。因其事之大，知其月時之爲變。凡變則有二等，以差功過淺深。故月皆變例，從時而日，從日而時，皆變之尤甚也，有條不紊，綱目明白。何氏誤以月爲有正例，則正例有三等，無以進退，而于二主之間又添一主，則正變不明，端委朦混，治絲而棼，故使人嗤爲牽引射覆，此其巨謬也。今一以傳説爲據，先爲一表，分三卷：上卷正日，而變月、時者入焉；中卷正時，而變月、日者入焉；下卷則不入日、月、時例附焉。皆以時、月、日録，其時非有淺深之比者盡歸之。何君之説，老師不能盡通，今兹之表，一覽可得其要，以孔子當日本如是也，而後人紛紛議此例者，可以息喙

 矣。




子伯非爵論



《王制》有公、侯、伯、子、男之本爵，《春秋》無是也，所見國皆百里，同等爵也。其于同等之中，必有尊卑之别，乃假錫命之名，以爲立説之準。《傳》曰：「天子三公稱公，王者之後稱公。」其曰「稱者」，《春秋》稱之，以相别異，非本爵公，而當時諸侯，遂别無公爵也。又曰：「其餘大國稱侯，小國稱伯、子、男。」大小國無差分，其分之爲大小，稱之以侯、伯、子、男者，《春秋》借侯以定方伯，假子爲七等之首，伯爲子

 ，男又子之變文，伯、子非爵，則男可知。男猶男子之稱，證以託禮假號之例，則五等之非本爵審矣。按：公、侯、男之不明，其失猶小；伯、子不明，其失尤大。今再爲明之：《傳》於滕侯卒稱侯，云「貴賤不嫌同號」，此《傳》之微言，不獨爲此經發。滕、薛與魯，地皆百里，例同得稱侯，此定例也。既以魯爲方伯，不能改稱公，而仍稱侯，則滕、薛之爲卒正，稱侯則與方伯逼，降爵則非其罪，且不足以明本爵之爲侯，此筆削之窮詞也。《春秋》爲辟嫌，改滕稱子、薛稱伯，子、伯爲侯替代字，以子在伯上，知非爵也。自桓以上，《春秋》正辭，盟會喪兵皆稱子、伯，恐與方伯侯嫌，然不先見本爵，且恐人疑非百里國，故借卒侯滕，以不卒而卒，知見侯例，猶恐人疑子、伯爲貶，故於此兩見。滕、薛稱侯，滕在薛先，則知下之滕以子先薛，伯之非爵也。于朝稱侯，以此之不嫌稱侯示本爵，以起下之嫌，則不稱本爵也。《傳》解此，兼釋彼：解滕、薛，兼解曹、莒、邾、杞也，且兼解紀、沈、胡、頓、邢、滑、小邾也。《春秋》大國稱有定，小國稱無定者，爲有辟而改，方伯無所辟也。此貴賤不嫌，則同號，貴賤相嫌，則異號之定例也。且謂之號者，則虚加之詞，固非號異而實不同也。此朝見本爵，下不見者，一見不再見；曹、邾、杞不見者，亦一見不再見也。何君不明五等皆《春秋》之號稱，非時王之爵秩，紀子稱侯，以爲后父加爵，宜其凡遇五稱，皆爲實爵也。




諸侯累數以見從違論



《春秋》游、夏不能贊一辭，蓋其審矣。二伯盟會之國，列數多或至十數，少或僅二三，其詳略内外之説，何氏闕焉，故文、宣以後，盟會數勤，而不爲立説，遂使累數列國，有如贅文。故文、宣以下，經多而注少，此其失也。蓋中國與夷狄相消長，中國主齊、晉，夷狄主楚。從中國方伯，衛爲篤，陳、鄭次之。從楚之國，蔡爲篤，亦陳、鄭次之。宋爲王後，從中國多于從夷。中國大國惟齊、晉、宋，次國惟魯、衛、陳、蔡、鄭。而諸國從夷，《春秋》所傷，不可以顯録，故爲此互見之法。如諸侯同在，則如貫澤，大國言齊、宋，遠國言江、黄，爲偏至辭，不列數者，皆至之辭也。「諸侯城緣陵」，言諸侯而不序，離至不可序。至于常會則多不序蔡者，蔡篤從楚也；不序陳者，失陳；不序鄭者，失鄭；不序于此，則入在彼也。楚伐中國，恒獨舉楚師，不序從國，凡不與中國盟會之國皆從楚伐者，不言者，不忍以中國從夷伐中國也。從楚之國侵伐中國不從楚序，惟盟會從楚序，其惡從末減。亦以起中國盟會，不序之國皆入楚也。舊爲《中國夷狄消長表》，中國主齊、晉，衛附之，夷狄主楚，蔡附之，而陳、鄭閒居二者之間，而出入焉，以此明中外之限。故列數略見互文，皆以爲此。其中諸侯，凡序者皆有所起，雖累數十數國，一一有義，當逐條説之。又宣、成以前略序小國，襄以後，詳序小國。又有疾始、貶退諸例，故曰「游、夏不能贊一辭」。使如何氏，則半在可删之類，以不得此解也。




曲存時事論



《春秋》之書，因行事，加王心，加損變化，以見制度，不可以時事求之者也。故齊、晉，侯也，而託以爲公；吴、楚，王也，而抑以爲子。明監者之制，而出單伯、祭仲，不必當時有是制也；明改制之意，而黜杞稱子，不必當時有是號也。周世卿，而貶尹氏；周下聘，而譏天王。其中立官、制爵、用人、建國，吉、凶、軍、賓、嘉，凡私所改易處，皆設文以顯之，比義以起之，故不可以時事求也，而亦有曲存時事之處。如：《春秋》以魯爲方伯，定制也，十二公無異也，乃桓、文有錫命之文，《春秋》則有錫與無錫不異，時事則不錫與有錫不同，此錫命之事，與《春秋》方伯之事不相干也。《春秋》大國三卿，而晉同時殺同姓大夫至三人之多，此時事與經例不合，不可援單伯、二伯以爲比者也。《春秋》既託空王，則别起義，而稱周爲天王，不能改而不王，此亦曲存時事，與經意不合之大端也。不改則似于史，而經意不明；改之則嫌于亂，而行事不見。改與不改之間，本爲相背之勢，乃有並行之妙，不相傷而相救，不相迕而相起。此其因革沿變之間，非精思神悟，不足以探其運用之妙。何君《解詁》乃全昧乎此，因者不知所以因，革者不求其所以革，蒙昧解之，經義蝕晦者久矣。積疑經年，一旦霧澈，必知此義，乃足與言《春秋》也。《春秋》時事皆周制，經意參用四代，今古相迕，柄鑿不入。得此並行，乃能圓通耳。




三世論



《春秋》世變迭更，書法由之而異。《論語》云：「自諸侯出，蓋十世希不失矣。自大夫出，蓋五世希不失矣。陪臣執國命，三世希不失矣。」此其世變之大綱也。初治天下，再治諸侯，繼治大夫，終治陪臣，蓋無卅年不變之文。《傳》以三例總之，所謂「傳聞」、「聞」、「見」是也。約略分之，所見不過六十年，所聞不過八十年，傳聞不下百年。自襄至哀，文辭數變，所謂異辭者，所見與見自異，非與傳聞、所聞異也；以推聞與傳聞，義亦如此。細變無慮數十，大異約分爲九：所見三異，所聞三異，所傳聞三異，非謂二百四十年中文僅三異，如《解詁》所云也。使僅三異，則《傳》言所見、所聞、傳聞異辭而已，何爲三言異詞耶？又所異以詳略政治爲主，因乎時變，象乎人事，不如《解詁》唯以高、曾、祖、父恩義深淺爲説也。三世爲要例，《解詁》所言，多不得其意，支離游衍，使人迷炫，此其失也。以孔子四世配魯君十二世，雖本緯候，不足據也；維其不足據，故緯或以八十爲限，或以多少相較可見也。三世之精意，不外「遠近」二字，苟得其要，無俟煩言。今盡削《解詁》之言「三世」者，而别自起例以説之。哀十四年《傳》：「祖之所逮聞。」祖謂隱、桓在逮聞之世，再遠則難徵，不謂孔子之祖能逮聞隱、桓也。祖逮聞此世，于何取義？豈謂祖聞而轉向孔子述之耶？孔子少孤，不聞父教，何論祖訓？此可見其迂曲矣。《穀梁傳》引孔子曰：「立乎定、哀，以指隱、桓，則隱、桓之世

 遠矣。」此《穀梁》三世之例也。《公羊》真義，實亦如此。自何君失解，更爲游説，親父、祖而薄高、曾，親祖、父，並一世人皆親之，薄高、曾，並一世人并薄之，不惟迂謬無理，且隱、桓之世遠在二百年以前，何所與于孔子之高、曾？由此以推之，當時孔父尚在，則早在無服路人之例，又何可以緦齊説之？其誤皆由誤解「祖所逮聞」之「祖」爲孔子之祖，遂衍爲此説，最爲剌謬。須知説《春秋》當就孔子一人説之，不必牽引其先代高、曾，作干證也。至于新分三世，更爲一表，多主大綱，不循枝葉，如《解詁》之絮語也。



注
 　斡旋：原作「幹旋」，據文意改。



注
 　序：原作「敘」，據上下文意改。



注
 　喙：原作「啄」，據文意改。



注
 　子：原作「字」，據上下文意改。



注
 　世：《穀梁傳》作「日」。








何氏公羊春秋續十論






《何氏公羊春秋續十論》叙目



嫌疑論

本末論

繙譯論

隱見論

詳略論

重事論

據證論

加損論

從史論

塗乙論

前論作於去冬，餘意未盡，綴以新解，更爲此篇。昔洪稚存

亮吉。


 有《春秋十論》，初意效之，故别爲編目，不與前并。古人才敏，日試萬言，今經二百日，所得乃僅如此，又且從日夜勞悴、神形交困而來，豈古今之不及，何遲速之懸殊也？乙酉初秋，季平記。




嫌疑論



禮以别嫌疑爲要。《禮》云：君與異姓立，不與同姓立。《明堂位》序公、侯、伯、子、男，及夷狄所立之位，爵相近則異面，爵相懸則同面，此即決嫌疑，定猶豫之道也。董子云：《春秋》常于嫌得者見不得。又云：《春秋》視人所惑，爲立説

 以大明之，故決嫌疑爲《春秋》大例也。《傳》曰：「貴賤不嫌，

句。


 同號；

句。


 美惡不嫌，

句。


 同辭。

句。


 」此號、辭同異之準也。何氏言其同號者，如滕偁侯，此不嫌而同者耳。而嫌而異者，則未詳其例。今謹推之：如齊、晉，《春秋》託爲二伯，則尊在宋公上，而爵仍言侯，與方伯同，是其貴賤相嫌也。故宋、陳、衛在喪稱子，而齊、晉在喪不稱子，以不稱子尊異齊、晉，爲其相嫌，故不同號也。鄭、秦皆方伯也，不稱侯而字伯，與小國相嫌，故在喪亦不稱子，而言使、言聘、言來盟、言湯沐邑以起之。而何君乃以不言子爲貶，則失「嫌則不同」之意矣。何君言其同辭者，「若繼體君亦

 稱即位，繼弑君亦稱即位」，而嫌而不同者則未詳其例。今按：楚莊討夏徵舒，此嫌於美得討，故貶稱「楚人」；言「入陳」，因其嫌美，故以惡辭異之也。楚靈討慶封，稱「楚子」，不言入，楚靈惡不嫌於美，故不異辭也。謹發其例于此，而凡舊撰《十九國尊卑名號儀注異同表》則皆所以分别貴賤相嫌則異之例也，而《七等進退表》則亦貴賤相嫌則異之教也。又凡舊撰《褒貶表》，皆相嫌則異之數也，而《善惡表》則又嫌不嫌之準也。號辭專例，搜集不下千條。何君不長決嫌明疑之例，故於巨門謹以數語説之，至解散見之條，則又與此義相倍；此非深明嫌疑、號辭所以異同，得孔子所以祛嫌決疑之心，大爲更張，盡復舊説，不能斬斷荆棘，盡發覆藏也。按：以鄭在喪稱子爲譏，董子已有此説，可見經義之難，此如持平，操度稍有不謹，便失其準。觀傳鄭忽稱名，人皆知鄭在喪不稱子，至于鄭伯伐許，雖先師巨儒，亦失其説。然則治經而欲盡祛誤説，以蕩除滓穢，又力復舊例，以重理規模，豈不難哉！




本末論



《春秋》文成數萬，其旨數千，單詞孤句，不能見義，故記事必有終始，纂詞尤詳本末。《傳》言「末言」者二，謂紀述有本無末，又以起有末必先録本也。《春秋》經絡，亦如人體，幹支彌蔓，縱横匝布；學者之求經旨，亦如醫家之探穴會，苟按圖以相索，固投箴之無譌已。《春秋》記中外争伯爲大本末，莊以後、定以前，凡記齊、晉、楚、吴會盟侵伐，重規疊矩，皆以紀伯者之本末。不知此義，則有如贅文矣；苟知其例，則能推考《春秋》制作之義，惟歎其精嚴，而不苦于繁賾，不然，則連篇累牘，皆若可删。又其中單文瑣事，可以不見而必見者，備本末也。紀州公之如曹，所以備實來之本；紀鄭詹之出奔，所以備佞來之本；紀遂人之滅，所以備殲戍之本；紀秦人入鄀，所以備和楚之本。詳録桓會，見伯之難；備列楚滅，見楚之强。宋伯姬十七見，而餘從略；晉文公一年廿書，而餘從略。何君不明本末之例，遂使詳録者如贅肬，單見者如敗葉。經脈壅塞，而血氣枯偏。今據傳文本末之例，於屬詞之外，别立本末一門，標題詳細，務使經文單詞孤句皆有所統，然後注中依此解之。

列國大夫專政，如齊崔、陳，晉六卿，衛甯、孫，魯三家之比。記其世卿之禍，亦一大門。


 治《左傳》者，有《事緯》、《本末》之作，二傳無聞。今斟酌二書，更加詳正，凡不見經傳之事，皆取《世家》、《國語》以補之，其中有大綱，有細目，經絡盤結，枝葉漫布，所謂「其旨數千」，必詳端委者也。




繙譯論



《春秋》有繙譯之例，所以别中外，更所以存王法。《傳》曰：「地物從中國，邑人名從主人。」《穀梁傳》孔子曰：「號從中國，名從主人。」聖言大例，二傳所同也。今中國繙譯外國之文，凡其官名，多以中官形况之，或竟同中國官名；地形、衣服、山川、禽獸、草木之比，多從中國辭言之，而後人乃解。使從夷狄辭，則不能解。至於其國之地名、人名，已有定名者，彼稱何名，我稱何名，我不能以中國之名易彼之名，蓋彼已有定名，人皆以是稱之，從之則能解；異之，則彼與我皆失所解。此即《春秋》之例，所謂「號從中國，名從主人」者也。而其繙譯之用猶不止此，其大用足以抑夷狄而尊中國。如吴、楚之君號稱王，從其號則當稱王，《春秋》則以中國之號號之，若以爲吴、楚之稱王者，如中國之稱子耳。其大夫稱公，則號之曰大夫；稱王子，則號之曰公子。以爲此方言之異同，而非僭妄之大號。此「號從中國」之用也。而凡中國之人，皆一人一名，即使異名，必從一稱之，而獨于楚則不然：既言公子圍，又言楚子虔，既言公子棄疾，又言楚子居，此即所謂「名從主人」。彼有定稱，吾因而稱之，此「人名從主人」之例也。又如大鹵、賁泉，善稻之地，此有地形可正，亦如物，則從中國言之，而于州來、鍾離、陘、檇李之等，則從定名言之，則又地名從主人也。何氏于此例少所發明，今逐條爲之説，而觕發其端于此焉。




隱見論



《春秋》猶龍也，猶畫也，龍以鱗爪起全龍，畫以隱見起遠近。故《春秋》有所常録，因有所不録，常録不厭乎詳，不録不嫌其闕。然恐人之疑當時事實實如此，則筆削之法不明，而著述之意愈晦，故于所削者時偶一見，欲學者循其常而驚其變，舉其一而反乎三，而後隱見之制明，而推比之例起。此制作之精意也。學者苟由常以通其變，復由變以歸于常，正變、隱見易明也。何君不先立其常，遂大亂於其變。姑以一二端明之：外八州會盟，見方伯不見卒正，此常也，而幽見滑、淮見邢，昭世見胡、頓、沈；苟不一見，則疑外州小國通不預

 盟會，因見之，以起其常在，而《春秋》不書也。《春秋》内小國唯卒六卒正，恐人疑餘二百三國皆不赴，則一卒宿男以起之。宿男以連帥猶赴而卒之，則二百零三國皆來赴矣，而不卒者，《春秋》削之也。見九州方伯之義，一言荆；見新制九州之義，一言徐；見附庸在會之例，一言小邾；見夷狄在會之例，一言淮夷方伯；一記災，以見小國夷狄之卑；王臣三記卒，以見尊敵諸侯之義。盡録則苦繁，不録則嫌缺，全經一見之例，不下數百條。董子云《春秋》「多所况，是文約而法明」，又云「覽其緒，屠其贅」者，此類是也。而盡推其例，則有事迹之一見，義禮之一見，經例之一見。凡一見之例，如冬日而衣葛，夏日而被裘，異於常例，一見而知。自何君掍于正變，牽引膠葛，而常、變皆失其説。今先正其常，而以一見之類統歸一表，曰《一見表》。别出一見者，不使掍于正例，則兩者離之則兩美，合之亦不兩傷。以視何君之揉雜蒙混，則黑白分，而是非顯矣。

一見者多有異文，以使人知爲非正。如辛亥宿男卒是也。文以前不卒小國，而宿在隱初已卒；小國初卒不日，而宿已日；卒者名，而宿不名。學者或以宿與滕、薛比。或以宿與鄭、秦比，有此一卒，而諸卒皆亂，實則甚明。何以言之？卒，非卒正百里者不卒，宿經稱男，不卒者也；卒必其國久長，定、哀猶存者，而宿爲寓公。僅此一卒，下爲宋遷，此不卒者也；始卒不日，日，不卒者也；卒必名，日卒而不名，不卒者也。知不卒而卒，則知爲一見例。







詳略論



讀《春秋》而不知詳略之義，不能讀《春秋》也。《春秋》諸國存者，以地圖計之，猶千數百國，今見經者惟數十國而已。《春秋》諸國記事，以魯計之，其事當百倍於此，今存二萬餘言而已。魯國之事，以詳書之，其文亦當百倍於此，今所書者，亦惟此二萬餘言而已。以言乎削，則不啻千百中而録一二焉，此略之之義也。然以魯言之，録大事耳，而小事可削，而經之小事見者屢矣。以中國言之，録内耳，而外可削，而經之外事獨見者屢矣。以天下言之，録中國耳，而夷狄可削，而經之録夷狄也不一而足。以言乎筆，則不啻十得四五焉，此詳之之義也。夫其詳略之間，必有所準：録内詳，常事不書，則削者十不啻八九矣；録兖州詳，舉魯所統卒正，而外小國不録，則録者百中之二三矣；卒正舉曹、莒六國，而以外二百國又從略；附庸舉小邾，而以外又從略，則録者千中之七八矣；七州之大，但録二伯方伯，而卒正之見者，惟邢、滑、沈、胡、頓，則所録者萬分中之十百矣。此詳略之數也。知所詳，復知所略，然後明乎筆削之義，先師言「弑君三十六，亡國五

 十二」云云，此亦就所録者言之，實則弑者、亡者不啻五倍於此，以例所不見，故略之也。就所見以求所不見，此非詳略之界，則經詳而苦于繁，略而苦于瘠，而無以立義。此當如算家勾股相求之法，因所見以求所不見，因所不見以求所見。因外卒正通叙許，以鄭有屬國，起内四方伯、外三方伯皆有屬國也。二伯王後不見屬國者，從内臣例也。方伯共千七百屬國也。陳以頓二叙，鄭以滑一叙，衛以邢一叙，蔡以沈、胡二叙，以所偶叙，起會盟之無不在也。桓之會内小國但叙曹、邾，其言齊師、曹師，諸侯俱在也；其言齊人、邾人，亦諸侯俱在也。無所見則從省文，其例在陽穀之會，《傳》所謂「大國言齊、宋，遠國言江、黄」是也。非叙二師則只二國，叙徐人則只徐人也。《春秋》一字苟在可省必去之，必有所見乃叙之也。以此見凡見皆有説也。




重事論



傳中言事，皆詳記終始言論。如晉取虞、虢，鄢陵戰、通濫戰、鞍之類，凡數十見。舉一反三，謂必先明事，而後言義也。後來經師重義而不重事，不知《春秋》褒貶有如斷讞，必先事明，而後義審。孟子

 云：「其事則齊桓、晉文」，「其義則丘竊取之矣」。董子云：《春秋》貴義不貴事，謂不以二伯之行事掍「素王」之制義。學者不明斯旨，又以傳略行事，欲取《左氏》，又乖師法，故盡袪故實，專言經例。或以善惡甚著，褒貶無方，亦遂以爲假迹立説，不據美惡，不知本事未明，經義何附？其弊至于天王失崩，

《經》天王不書崩者有三，舊説以爲無之。


 諸侯失卒，

方伯不卒者有三，舊説皆無之。


 弑君失數，

楚卷、齊陽生、曹伯不言弑，鄭忽弑不書，舊説皆不以爲弑。


 以秦康公爲秦穆。

何氏以瑩爲穆公。


 本末不詳，則筆削之意不顯；得失不著，則進退之法尚虚。不知《公》、《穀》義例有異，而事迹從同。雖《左氏》别派，凡所立異，皆欲求勝二家，由例生事者可以指數。

如單伯事全因單伯而異，仲孫湫子氏之類，不過數十條，皆小事，《國語》所無者。


 至于大事，莫不從同。苟求其要，固非宫、徵所能亂其聰者矣。董子云：「《春秋》常

 于嫌得者見不得。」苟求轉語，是常于嫌不得見其得。楚討有罪，貶之而後外夷狄之義明；祭仲廢君，賢之而後行權之法立。董子云：《春秋》每因人所惑，爲之立説以明之；故其制義多在嫌疑之間，唯其本事詳明，而後經義顯著。倘不求其事而虚衍其義，有如空存讞判而不立事由，學者追尋，何所依據？其弊必至于變形幻態，浮蕩無根。况聖言幽遠，經制淵深，有異庸言，非可臆測，必探其美惡之端，乃定乎從違之正。其中嫌得不得、嫌不得而得，正如晉文之賞功，

先禮而後功。


 漢臣之定獄，

先殺子而後刼盜。


 若不激切，不足發啟。今不審原委，而使學者以私意測之，以常人而言聖制，其不輕重失平者鮮矣！故《春秋》之法，先須明事，事已明矣，而後言其褒貶之所由。正如事明而案定，不惟冤獄不興，設有非常之義，亦可因緣而見，其功不甚巨乎！凡《春秋》直書者曰譏，謂不加貶絶而罪惡見，故凡平文皆譏也，必其本事必待褒貶然後義顯，乃加褒貶。故不必以取舍不合本事爲嫌，唯本事明，然後經義愈顯耳。何氏以下惡言本事，非其膽弱，乃其識昧耳。今據司馬遷説，譜帙則用《世家》，事實則用《國語》，所定之議，言皆有徵，不爲影響射覆之談，庶有平實之效乎！




據證論



《春秋》例有正變，文有異同，必確知其常，然後能盡悉其變。先師設爲問答，以明經義，禮制爲主，文句爲末，苟非禮制，不以不見爲疑，既遇正條，不更以其變相難。如隱「何以不言即位」，此據禮繼君元年即位，以承先君朝群臣，不言即位爲變，故問；即至文公言即位，正得禮，不復以言即位爲問，以得正也。即「繼弑君不言即位」，亦但以爲繼弑，而言即位，則是與聞乎弑。而不言繼弑君，何以言即位？以禮有即位，不以即位爲嫌故也。然則隱何以不言即位？下注宜云「據禮，繼君元年即位以臨群臣」云云，不當云「據文公言即位」也。何氏不言禮制，惟據文句，然則傳于文公何以不云「此何以言即位」？禮制有常，而文句無定，不言其禮，不惟使傳意不明，學者不先識正變，故變者據正爲疑，正者亦據變相難，正變不明，而是非淆亂。正如日月例，有日例，有時例，無月例，不知孰爲正日例，孰爲正時例，其于紛紜之間，遂以正日爲例時，正時爲例日，輕重無準，則正變失序；正變一失，而《春秋》不可治矣。何君《解詁》據文句而不據禮制，循末忘本，知其然而不知其所以然，流弊無窮。今欲學者先據禮制，而後以經例爲證，其于正變之故，必使明若觀火，灼然如指諸掌。夫而後比事屬辭之教乃可得而盡。苟惟比齊句例，整理文字，而不先心知其異同正變之故，此尋行數墨之學，不足以語于宏通之詣也。




加損論



《春秋》有有其名而無其實者，有有其實而無其名者，其中事實詭異，名號虚立，不可不察也。有名無實，如築館於外，未至而復，趙盾、許止是也；《傳》曰：不知《春秋》之義，身被惡名而不得辭者，此之謂也。有實無名，如趙穿、欒書、弑隱、伐鄭、莊會饗齊襄之類是也。變實之先後者，如「無麥禾」書在「築微」下、致君而後卒、首事念母之類是也。避實不見者，如公執而以季孫主之、文如齊而以夫人主之是也。有辟其實而易之者，如召天王而曰守、楚、吴稱王而曰子、楚臣稱王子稱公而曰公子大夫、夷狄執而言以歸、獲而言敗是也。有書其事而不出主名者，周田而繫于許、仲孫而繫于齊、邾邑不繫以國、之楚丘而不出繫其國之類是也。其有書之以明乎削者，如葬原仲以明其不葬、卒宿男以明乎不卒者是也。有辟文而與實者，齊、宋之實與而文不與是也。有因例而變者，謂外會爲如，外薨爲卒，内滅言入，内殺言刺之類是也。故循名而核實不難，循名而知其非實爲難；有實而加以名不難，無實而虚加以名爲難。故我欲見其人，則借事以見之，不必其人之實有是事也。我不欲言其事，則假法以掩之，而不必其人之實無其事也。董子云：《春秋》書事嘗詭其實，以有辟也。其書人時異其名，以有諱也。嗚呼！能知《春秋》加損之實者，其惟董子乎！《春秋》時亂混濁，而不可以書見，孔子欲假以立法，不可顯言，又不能已于言，於是乃創爲加損之法，以成美善，掩逆亂，又不能縱大惡而肆姑容，故其文約事明，皆有所見。名家之學，循名以核實，名在先，實在後，《春秋》之教，先有實而後有名。觀其加損之文，因以見制義之準，苟拘文以考事，則《春秋》之道晦矣。何君之解，不能盡通斯義，今特爲之表出焉。




從史論



《春秋》據史而作，筆削之例，專明詳略；加損之例，變易事實；正名之例，依物肖形；從史之例，仍而不改。凡《春秋》事實，其有史書不然而可起例者則變之，如許世子弑、歸父如京師之類；苟無所起，則仍因舊文，不敢改作，《論語》所謂「闕疑」，又云「述而不作」是也。如楚卷、鄭髡弑而以疾赴，而《春秋》不言弑，陳溺疾而見弑，《春秋》不言弑，陳殺太子禦寇不言太子，宋庶子成稱世子，外如齊陽生遇弑之類，皆依史舊文，不相加損，特于别見以起其實而已。蓋事實從史，史既不言，則無從指録，雖有聞見，豈可據一己之傳聞，改百國之寶書？故不能以大惡之名虚加于人，而但于别文隱見其義，使人讀而悟其主名。弑君不名，而弑賊可以起而見，弑不言弑，其弑亦可起而見，此《春秋》之大旨，所謂未有不前見者也。趙盾、崔杼，史有舊文，《春秋》乃能目之，苟非舊文，不敢直指。許世子自責，《春秋》如其意而與之，亦成善之意；使許世子無此言，《春秋》亦不能虚加之也。凡弑皆有主名，經或不言其人，則以明君之罪，是曰累上，如欒書之類。故隱諱者多，而虚加者少。此「罪疑維輕」之意也。何君不詳事實，未悟從史之例，凡有明文者略爲説之，一不發傳，則苟比文字，不通義例，遂使弑君之賊不足三十，而亡國之數不及五十，大失《春秋》之旨。後人猶復以史册所言于經無據，而一概删之。夫趙盾、許止，苟無傳文，豈可據經爲斷？齊陽生、楚卷、鄭髡，經不言弑，原從史文，傳偶不言，是當推類。今不能以傳言則信之，不言則不信。凡此之類，皆宜詳考，事詳而後從史之例明。經不言弑而傳言弑者多矣，且傳明以趙盾、崔杼爲説，而解者猶不知此意例。豈師説有不明？蓋不用心之過也。




塗乙論



何君精專，見于史傳，其作《解詁》，至于十七年之久。按積勞累功，乃成巨帙，其長在此，短亦寓焉。《春秋》義例煩難，不能綱目同舉，故其載筆纂作，先定門目，而後次序施功。其始也，略采師説，草創規模，首尾粗具，然後考核禮制，依類補入，如朝聘、祭祀、喪葬、軍政、食貨之類是也。典禮既備，然後續考諸例，如卒葬、往來、盟會、災異、侵伐之類是也。既定經例，然後再考日月時三例、三世、三統、内外、尊卑諸大綱，既已如此，然後考筆削、褒貶、善惡諸大義，有常有變，有從有違，初則因事分寫，後乃隨意鈔合。其十七年删改塗乙、補識旁記，不知凡幾，其中顛倒脱漏，失删誤筆，亦不知凡幾。至于初作之例，晚年不從，隱、桓之文，定、哀不記，所有失於畫一改正之處，更不可勝記。所謂銖積寸量，未有不失者。故其爲書，前後違反，刑賞失平。一事之説，彼此有不同，一傳之解，文義不相貫。舊意新解，蒙亂雜陳，賸句累文，飣餖失序。初學既苦繁蕪，成人亦乏平準，則此其失也。蓋纂述必須積累之功，至于晚年，義例詳備，必毁棄初藁，别編新作，然後精神流注，氣脈貫通，首尾相啣，正變符節。今僅録繕草藁，吝惜書刀，絃未改而調難成，形既拘而神不鬯矣。



注
 　爲立説：原作「立爲説」，據《春秋繁露·玉杯》乙。



注
 　亦：原脱，據《春秋公羊傳·隱公七年》何注補。



注
 　預：原作「豫」，據文意改。



注
 　五：原作「七」，據《史記·太史公自序》改。



注
 　孟子：原作「孔子」。案：下所引言見《孟子·離婁下》，據改。



注
 　常：原作「嘗」，據《春秋繁露·楚莊王》改。下「常」字亦從改。








何氏公羊春秋再續十論






《何氏公羊春秋再續十論》叙目



取備禮制論

襲用禮説論

圖讖論

衍説論

傳有先後論

口授論

參用《左傳》論

防守論

用董論

不待貶絶論

《解詁商榷》已成，將爲《古義疏》，因再罄所懷，作此十論。昔劉申受作《何氏解詁箋》，已多補正，特其所言多小節，間或據别傳以易何義。今之所言，多主大例，特以明此事亦有所仿，不自今始耳。丙戌仲春季平記。




取備禮制論
 

注







劉子駿譏二傳「因陋就寡」、「保殘守缺」，「若立辟雍、封禪、巡狩之儀，則
 

注



 幽冥而莫知其原」，鍾太傅亦謂「《左氏》爲大官廚，《公》、《穀》爲賣餅家」。此以多少爲説者。古者人習六經，經各有教，不取兼收，亦無有專業，《經解》所言「六經之教」是也。撥亂反正，責之《春秋》，習禮爲頌，别有儀學。六經比之味聲，必以相合爲功，不求專一之效，故漢初博士，不囿專經。《班志》云「三年一藝」，「三十而五經通」也。漢末專門，遂成孤立。深固閉絶，不與外通。劉、鍾所譏，是其切病。何君不思兼營别業，乃欲求備一家，觀其《解詁》，繁徵禮文，廣列異制，《傳》一有其字，則必詳其制。如一堂一階，必推天子以下；一税一樂，備引史、子之文。甚至《傳》本不言其事，亦附會禮文。如《傳》言隱賢，而泛及連帥；《傳》言臨民，則推列屏帷之類是也。意不過欲包括禮制于《公羊》，以免殘缺之譏，不知繁文瑣義，於傳無當。學者觀覽，莫不迷惑，初以解經之作，例當如是，後乃知言各異端，不必强合。使一經可盡天下之事，則六經無容並存矣。此乃分門别户之私見，非通經致用之大法。今欲平其競
 

注



 心，維在務明本意，既不以單弱爲嫌，更不以宏富自騁。適耳之樂，不只一聲；悦口之甘，豈獨一味？苟欲以一聲兼律吕，一味括珍饈，非但無功，必且敗績。《左氏》宏富，自其所長，制作精微，全不在此。何君既以古文爲俗學，何又與之争此濁富也哉！




襲用禮説論



漢人虎觀、石渠五經諸儒合訂儀制，是乃禮家之書，殊非《春秋》之教。又先師引經決事，多取斷章，是爲潤色，迥非正傳，如《白虎通義》、《五經異義》所引《春秋》以證禮制諸條是也。孔子素王作經，與《詩》、《書》删定不同。《春秋》自爲終始，未可牽合他家。如《白虎通義》説五不名，三引《春秋》與《詩》、《書》爲證，禮家取《春秋》以證明其説則可，《春秋》引禮説以爲據則不可。何以言之？禮家有五不名之説，謂君於五臣宜有加禮，優隆不名，自謂其君召對册命耳，不施于宗廟，不通于外國。《春秋》假名字以定尊卑，爲品級之則，凡所見諸人，孰不在五等之例？若孔子曲體時君之私意，襲用稱對之舊號，則《春秋》大夫無一例名者矣。故禮家之説，不可以證《春秋》，即此可見。特此義西漢以來已多失解，如董子以紀之稱侯爲因王后之父進爵，祭仲之字爲因賢而進。

按：祭仲與單伯同例，王臣爲盟者，《傳》以爲賢者不名，已失其義。


 今作《七等表》，一以《春秋》進退爲法，不曲顧時君，不牽引行事，以爲褒貶之準。又凡先儒所言别義，何君誤引者，悉爲辨之， 詳見《商榷》中。諸經唯《春秋》、《孝經》爲孔子自作，與别經體製文字不同，家法尤爲遠别。學者不先爲之區分，窺見纂述之旨，説愈多而愈遠也。




圖讖論



緯者，先師經説，入於秘府，與圖讖並藏。哀、平以來，内學大盛，侈言符命者獵取緯説，以求信於世，故凡緯説藝術家言，並爲圖讖所混。今其書冠以「七經」名，則緯書之本名也。其下之名，則皆圖讖及術數家言，如《雌雄圖》、《鉤命訣》之類是也。其書皆藏於秘府，寫者含混寫之，遂成定本。然解經者當引緯説，圖讖之言，不可用也。又東漢諸儒好增損圖讖，「君無口，爲漢輔」，建武已然，末流愈甚，有識者莫不非之。何君《解詁》，多用緯説是也，至乃雜引圖讖，矜爲奇怪：謂孔子爲漢制作，逆知秦將燔其書；夫子素按圖録，知庶姓劉當代周；見采薪獲麟，知爲其出；又言卯金刀天下、血書魯端門、聖漢受命云云，虚誕無理，駭人聞聽。蓋何君囿於風氣，移於俗染，既以獻媚時君，並欲求合時尚，坐此之故，見黜廟堂，非不幸也。今之改作，但徵師緯，悉除符讖，不使譌詐之言汙滓聖作之籍。並將緯讖輯本悉爲分别，緯爲内篇，讖爲外篇，於内篇之文，更爲之注解焉。




衍説論



初學治《公羊》，莫不苦于扞格炫惑，而不得經傳之本旨，甚者皓首爲之，而所去愈遠，非經傳之詭幻而無實迹，實何氏之衍説悠忽支離，使人失所依據。今欲大明《公羊》之學，非盡袪此游蕩無根之説，而一歸於平實不可。何以言之？如元年，元者一之别名耳，注以元爲氣，以配五始。扳隱而立，叙事耳，而注言不治大夫之義。叛者九國，本例不見經之國，而注以爲不言叛者，爲桓諱云云；使不諱，當如何書？齊逢丑父，微者，例不見經，而注以爲：不褒之者，爲絶頃公；使不絶，當如何書？又傳言「謂文王也」，文王不過周字之變文耳，

説見《商榷》。


 而何君云：「不言謚者，法其生，不法其死，與後王共之，王道之始也。」遂使人疑《傳》真爲言文王正月矣。《傳》因可褒而褒之，可褒本有别義，而以爲「王魯」之例；魯如齊、晉曰如，卒正來朝曰朝，此二伯、方伯、卒正之儀注也，而何君以此爲「王魯」例。讀者遂以「王魯」二字了之，再不尋求。「如」爲朝文，爲事大之禮，唯齊、晉、楚三國言「如」，餘不言「如」；「朝」唯山東小國以方伯事魯，故言「朝」，齊、晉、楚、宋、陳、蔡、衛、鄭、邢、滑等皆不言「朝」。如此之類，僕數難終。何君之注，大約凡所難通，皆歸于「王魯」、「三世」等例。迷離恍忽，使人入其中，而不能自主。今于「王魯」、「三世」悉加删改外，凡其節外生枝，無中生有，一切煩詞瑣義、破碎支離之處，悉爲改正，使《傳》意復顯。其文略見于《解詁商榷》中。何君于《春秋》大例多所遺闕，如《繁露》所有，多未盡取，乃獨雕繪枝葉，鋪張煩棼，説愈多而愈晦。今爲之剪鋤荆棘，呈露精微，不惟便於學人，亦且彌嚴師法。




傳有先後論



緯書云，孔子以《孝經》屬參，《春秋》屬商。子夏傳《春秋》，爲作傳，因以氏其學，所謂《卜商春秋傳》，正如劉向《别録》、鄭玄《詩箋》之比。古人質樸，又名氏所以尊經，故稱《卜商春秋》也。其餘先師稱子不名者，皆弟子私尊其師，故不以名見。餘師稱子，卜商稱名不子者，以始師氏其學，不便改稱子，故仍其舊稱。《卜商春秋》，此其最初之名也。後來學者既不便改稱子，又不便直斥名氏，口音傳變，遂有《穀梁》、《公羊》之異稱，既由方音，又因今古。漢初學者昧其本原，以例餘師，遂加「子」字于其下，承訛踵誤，至以穀梁、公羊爲二人、覆姓，此末流之誤也。子夏所傳之傳，今尚有可考，《傳》所引「傳曰」是也。如《穀梁》所引

《公羊傳》無引「傳曰」者，姑借《穀梁》所引以爲證。


 「常事曰視，非常曰觀」，言伐、言取、所惡，以此推之，則凡「天子曰崩」，「君將不言帥師」，「入不言圍」，「將尊師少稱將」，「内不言取」，「外大夫不卒」，「天子不言出，諸侯不生名」，「州不如國」，内敗言戰，爲尊者諱，「譏父老、子代政」，「常事不書」，「四時具而後爲年」；其禮制之傳，則如「天子三公、王者之後稱公，其餘大國稱侯，小國稱伯、子、男」，譏世卿，通三統之類。文例簡質，數語連文，又爲大例者，子夏筆之于書，以教授者也。後來先師繼有所作，多專説節目小事，如沈子、北宫子、高子、魯子諸條是也。至于今傳本條説問難，則又在其後，晚師續有所增，大約在六國時，漢師亦有所附補。其始子夏之傳别爲書，但有大綱，更無條説，又不附經文下，後師依經作傳，乃刺取其傳，以附經下；多因弟子發難，有所感觸，乃引舊傳爲證，故師引傳，多在發難之後。弟子亦讀舊傳，特不知即説此條，故因問以告之。迨此傳既行，舊傳遂廢。今《王制》之言禮、《曲禮》之言例者，猶可借以想見舊傳之體。故凡今傳本所有問難之詞、引據之説，皆後師之作，是以有存疑之詞、失據之處。

嘗欲抄輯説例、説禮爲舊傳，以示其例。


 何氏不知源流，昧于先後，以公羊爲覆姓，以傳爲皆胡母生作，以孔子畏罪遠害，不著竹帛，於傳之説，不分早晚，無論純駁，一律解之，此大謬也。作《古義》時，擬别輯舊傳，以見本原，其後師之傳，有與經義不合者，則低一格書之，其正條别據傳文爲之補注。務使先後釐然，不致迷誤後學，乃爲可耳。




口授論



《藝文志》本之劉歆，其言《春秋》，謂有「所貶損大人當世，有威權勢力，其事實皆形於傳，是以隱其書而不宣，所以免時難也。末世口説流傳，世故有《公羊》、《穀梁》、《鄒》、《夾》四家之傳」。此左袒《左傳》以攻二家之言，非實事也。胡母生著竹帛，《史》、《漢》不言，必當時實無其事，《公羊》，《班志》不著其名，《人表》列《公》、《穀》先師，亦無名，必定當時實無可考；惟東漢戴宏《序》用劉歆説，乃以爲漢初始著竹帛，並詳《公羊》世系、名號，且言胡母生以《公羊》授董子。按前書《儒林傳》言：胡母生「治《公羊春秋》，爲景帝博士。與董仲舒同業，仲舒著書稱其德。年老，歸教於齊」。又云：「言《春秋》，於齊則胡母生，於趙則董仲舒。」並不言董子受學于胡母生，則戴宏從何而知其受業於胡母生？且董子著書累引《傳》文，使爲胡母生所撰，則何以尊守若此？《尚書》伏生口授之事，《後漢》以爲無書口授，《史記》則云伏氏有壁中藏書二十九篇。大抵經學源流，《史記》得其真，《漢書》猶較近，至于《後漢》之説，全不足據。《漢志》雖有口傳之説，猶謂當子夏時，不謂後師不著竹帛，至漢初乃著録也。《人表》列公羊子、高子、魯子、沈子、公扈子等於戰國時，使非諸子有所著録，從何引據？戴氏生東漢末，乃僞撰名系，臆造授受，證之《史》、《漢》，其謬自見。董子授《公羊》於趙，與胡母生不同師，而己尊守《傳》文，則《傳》文非胡母生所撰明矣。何君去戴氏不遠，不能考證其謬誤，緣以《班志》之言，因
 

注



 據戴君之説，遂以爲景帝以後《公羊》乃著録，不亦謬哉！秦火焚書，實未盡絶，諸儒尚皆傳習，其云壞宅得書者，皆古學之言，假此壁藏之文，以與今學爲敵耳。實則「五經」皆未亡也。其有所殘闕者，或以當時專習數篇，或以脱亡之故，不如俗説書全亡也。《春秋》之説，雜見于諸子、《禮記》等書，不容不早著録。若以《公羊》未著録，則《穀梁》何以又著録乎？若以《穀梁》亦未著録，則江公何以不聞著録乎？劉歆以事實皆形于傳，所謂不待貶絶而可見者也。二傳口説，不本史册，而專主筆削，以空言説經，流爲異派，意將尊《左氏》以廢二傳也。二傳具存，何嘗不用事實？乃遂指二傳爲口説無事實，亦無著録，而説《公羊》者不察其意，遂承其誤而助之燄，亦獨何心哉！




參用《左傳》論



《公羊》齊學，在燕、趙、鄒、魯之間，初本同師子夏，弟子傳習既久，雜用鄉土之説，遂間采《左氏》。古學爲《周禮》派，皆周末史册之文。《古文易》、《古文尚書》、《毛詩》、《周禮》、《左傳》，皆其學也。今學爲《王制》派，皆孔子改制之作，漢京博士所傳，《今文易》、 《今文尚書》、《三家詩》、《儀禮》、公、穀《春秋》是也。考許君《五經異義》所列異同，皆今學與古學相異，未有古學與今學同者。劃然中分，各爲一派。此古今學術之分，治經之大綱也。

説詳《今古學考》。


 何以見《穀梁》在先？以其所言盡合於《王制》，知其先傳今學，篤守師説也。孟子學《春秋》，今七篇中所言二伯齊桓、晉文，葵丘會之類，與《穀梁》合，而與《公羊》不同。又《孟子》所言禮制多出於《王制》，《穀梁》盡合《王制》，而《公羊》有不同。《左傳》爲古學專門，所言全與《穀梁》相反，而時與《公羊》相同。學問未有久而不變者，《公羊》傳學在魯、燕之間，又著録稍晚，傳習漸染，人思兼取，其雜用《左傳》古學，蓋在秦火以前，非必漢初弟子所爲也。舊爲《三傳異同表》，以《穀梁》居上，《左氏》次之，《公羊》在下，以二家皆專門，《公羊》則附于二大之間，唯命是聽，故于《公羊》但注其同《穀梁》、同《左傳》而已，不詳録也，今取其大者著於此。今學二伯，古學五伯，《公羊》以宋、楚、吴爲伯，是倍今而從古也。《公羊》變此説，移動今學，不下百條，此其大證也。他如《異義》所載《穀梁》「妾母不得爲夫人」，《左氏》説「妾母得立爲夫人，母以子貴，禮也」；而《公羊》則從《左氏》説「母以子貴」。《王制》言天子至於庶人「葬不爲雨止」，

從改訂本引。


 《穀梁》「葬既有日，不爲雨止」，與《王制》合；《左氏》説「葬爲雨止」，「庶人乃不爲雨止」；《公羊》則云「雨不克葬」謂天子、諸侯也；卿大夫臣賤，不能以雨止。此《公羊》改今從古之證也。又以經例考之，凡經言不者，皆可以辭，謂言不則非禮，言弗爲得禮；此今學之説，古文無之。「雨不克葬」，言不克，可以克也，譏在「不」字；《公羊》以魯當爲雨止，此改今例以從古例也。經例言用者，不宜用者也，凡言用皆譏，《左氏》無此説。《經》「用牲于社」，「于門」，門、社皆在「用」下，《穀梁》以爲非禮，從用言之也；《左氏》以爲正陽月禮用幣于社，此不以用字爲例，而《公羊》誤襲其説，此用古變今也。今學之禘爲時祭，《公羊》從古學，以爲殷祭之名。凡此之類，既變師言，不能不迕經例。其中彌縫補救，必當另立條目，巧爲斡旋

 。何君舊解失於區别，蒙昧解之，不理舛合。今于此類别立一門，疏其更張之由，連其非族之異，庶于今古流派有所區别焉。




防守論



今學祖孔子，古學主周公，二傳爲《春秋》之正宗，《左氏》乃史家之别派。然而西漢以來，古盛今微，學者制言，多好左袒，其故何也？蓋今古傳本，《左》學晚興，抵隙伺瑕，更立條例。迄乎兩漢，亦博士在先，二傳衰微，《左》乃倏起，習尚所趨，天下風靡，故今學遂以絶焉。《左傳》既爲攻《公羊》而作，而後來《左》學家又攻《公羊》先師，一死一生，一强一弱，势力所在，工拙遂分。正如縱横立説，縱勝于横，蘇秦先亡，儀得暴其惡，世人才力，不能與之相角，遂右儀而左秦。後止者勝，一定之勢也。然《左傳》所異《公羊》之條，多爲有隙可乘之事，此當善爲彌縫，不可聽其衝擊。考《藝文志》，「《孝經》」下云：「凡諸家説不安處，古文皆異。」物腐生蠹，穴空來風，此當責己，不勞尤人矣。古文《左傳》，學本晚興，既删筆削之言，陰以周公爲祖。彼所抵伺，皆須防備。如記諸侯卒葬也，一筆一削，初無憑準；書外國災異也，或遠或近，不足遵守。至于時日之紛繁，名號之淆亂，説者即高下之在心，聽者遂疑爲舞文以亂法，乃憤樹異幟，詆爲口説，一改前例，不主仲尼。慢藏誨盜，冶容誨淫，在始師已有此失，乃後起愈不自反。豈知人之所異，皆我之短？惟當自達，不必旁攻。王臣爲監之制明，則《左傳》不以單伯爲王臣、祭仲爲鄭卿矣；名字並見之例顯，則《左傳》亦不以内史爲叔服、文公爲王子矣。

叔服之爲王子虎，與儀父之爲邾子克同，《左》不異克者，其説明也。


 惡「三世」之詭異，而一斷以史官；厭進退之糾葛，而一斷以實事。

如郕世子稱郕伯之類。


 仲孫名湫，不明内外；季姬未嫁，不解重輕。周禮有世卿之子，故改尹氏爲君；口説多憑虚之譚，故以即位皆實。然其所改變，必瑣細小事，更無明據者，使其事稍大，傳聞有徵，縱經義詭奇，亦不敢改。如趙盾、許止之事，楚卷、鄭髡之文，並非常辭，而不敢改者，以其事明也。故《左傳》之事，立異可以指數，苟非立異，莫不從同；使原無可疑，亦不敢立異。可見非《左傳》之相攻，乃本師之自敗也。注家于《左傳》變易之條，必當心苦分明，備列義證，開解異端，使自皈禮，乃不克規過，愈見效尤，凡屬難端，更加棼亂。初猶有所墨守，今乃自壞堤防，非今學之忠臣，是敵人之内間矣。兹者通治三傳，深知《左氏》之用心，敢不防守之早備！雖函矢相值，矛盾一屈，然有靈錐，便有靈槌。各極理致，自可平章，五行相勝，不害流行也。




用董論



趙之言《春秋》者祖董子，齊之言《春秋》者祖胡母生，然則胡母齊學，董子燕趙學矣。燕趙學頗與齊魯殊，如《史》、《漢》之説《韓詩》是也。漢初經師，已喜參雜師説，《漢志》譏三家《詩》「或取《春秋》，采雜説，咸非其本意」，而翼氏之傳《詩》，孟喜之傳《易》，其尤著見者也。董子説《春秋》，好雜引五行、陰陽家言，並及圖讖悠謬之説，如《重政》、《二端》篇之論元年，《官制象天》篇之論十端，《楚莊王》篇之論三世，《名號

 》篇之論王、君，支離失據，咸非本旨。凡此之類，言之迷誤，後生删之，澄清塵霧，不以遺漏爲嫌，而何君篤信此類，悉編注中，使人炫惑浮詞，不見精切之義，此其誤也。乃董子至精要義，則多所闕略。如《爵國》篇論二伯、方伯、卒正三等之制，文字精實，確爲先師遺説，乃略不留意。《考功名》篇之考績，爲《春秋》褒貶進退之程式，所當精考詳審，定爲準則者，亦無所究心。其大例，如見得不得、大八夷之分、輕輕重重、好志貴微、合通緣求、伍比偶類、覽諸屠贅之類，且其中所引先師之説及《春秋》特義，以今本考之，亦不下百條，皆爲何君所無。大約憙録空言，厭收典記，質實難於考詳，虚詞便於摭拾。故凡譏論之詞，則連篇襲取，義例所在，則擇便乃存。去液存膚，還珠買櫝，因此之故，人愈不知尊信董子，等其書于《潛夫》、《論衡》，誰之咎耶？且亦自害。《解詁》之浮詞衍説，半本于抄襲，而少所徵實，使當時小易其道，其得失爲何如耶？故今者之作，悉删繁文，獨探樸説。鈎潛鱗于深淵，驅螫蟲于荒野，此其轉敗爲功，固一假手之勞已。




不待貶絶論



《春秋》明善惡、申褒貶，以爲後世法。然美惡有隱顯，而取舍有常變。苟其功罪明著，人所易知，聖人又無别義，《春秋》則直書其事而罪惡見，以其事明，無待于貶絶也。惟衆人之所謂「可而有否焉」，衆人之所謂「否而有可焉」，是非難定，從違莫決，《春秋》決嫌疑以解人之惑，乃加褒貶以明之，所謂貶絶而罪惡見也。董子云：「《春秋》常

 于嫌得者見其

 不得。」故善而嫌于惡，有所疑者，則褒進以明之；惡而嫌於善，有所疑者，則貶絶以明之。是則《春秋》之所褒、絶、貶，皆孔子之微言，解庸人之大惑。所謂必待貶絶而後見，則貶絶以從之，故不可以常解解之也。至于不待貶絶者，如殺世子不加貶絶，而易樹子之罪明；鄭伯殺段乃譏之，大夫專兵不加貶絶，而專兵之罪明，至始滅乃貶之。他如宣之逐嫡母而賂齊，季孫之結齊、晉而逐君，無貶絶之文，以罪惡明也。又如楚莊之討陳，嫌於得，乃貶之；吴子之覆楚，嫌於得，乃狄之。以此推之，褒進莫不相同，初則難知者有傳，而易明者無傳，繼則有傳者易知，而無傳者難知。故《春秋》之學，首在綜核時勢，洞悉本末，原始要終，形迹自然顯著。若不知此，而惟就有傳者言之，則有變而無正，舉一不反三，非善學《春秋》者也。傳于經有所褒貶進退者則有傳，有傳者，則何君有注以説之；凡無所褒貶進退者則無傳，無傳者，則遂以無注，此何氏之所短也。可疑者有傳以明之，無疑者則注不可闕焉。變者易知，而常者難見；變者常少，而正者常多。有傳者易解，無傳者難言。是以有説者少，不説者多。今注于不注之常事，據其終始，原其美惡，考其行事，而細爲訓解焉，則庶乎《春秋》無累文，常辭有實義矣。



注
 　論：原脱，據敘目補。



注
 　「則」下原衍「出」字，據《漢書·楚元王傳》删。



注
 　競：原作「兢」，據文意改。



注
 　因：原作「罔」，據文意改。



注
 　斡旋：原作「幹旋」，據文意改。



注
 　名號：原作「名經」，誤。茲據《春秋繁露·深察名號》篇改。



注
 　常：原作「嘗」，據《春秋繁露·楚莊王》改。



注
 　其：原無，據右引補。
















擬大統春秋條例



廖　平　撰

邱進之　校點








校點説明



是書爲廖氏經學第三變時期的著作，是廖平爲發揮《公羊》「大一統」之説而作。作書之由，廖氏云「欲天下一統，永保和平，必先於經學中偃武修文，化干戈爲玉帛，以爲全球一統之先導」，「必先有大一統之學問，而後有大一統之事業」。全書條例共計二十三條，圍繞「大一統」，從地域、曆法、等級、禮制、政體、外交等方面，以《春秋》義例證明推演其「大統」之説，主張以《周禮》爲「太平之治」的依歸，倡言「大九州」、「大同」、「尚德」、「討賊」、「弭兵」之説，謂《大統春秋》爲地球古今皇帝學之起點、泰皇平天下之先兆。面對日趨激烈的中西之争，該書旨在以中學爲本位，通過尊孔尊經，以期建構一個融合中西文化的學術體系。主要版本有光緒三十二年（一九〇六）則柯軒刊本、民國四年（一九一五）綏定府中學堂本、民國十年（一九二一）《六譯館叢書》重印本。茲據《六譯館叢書》重印則柯軒刊本整理。








擬大統春秋條例



以天爲主，藉年、時、月、日爲大一統。○《春秋》以天爲主，《穀梁》、《董子》皆有天主之説。《春秋》稱天王，天子以王屬天，于天爲臣子，蓋以天爲皇。大一統爲泰皇，上帝爲天皇，下方爲地皇，上下中分，各統四百五十方千里。方千里

 亦得爲皇，故《詩》曰「上帝是皇」。今天下無皇，如春秋上無天子，《春秋》猶可借王立法。今實無皇，故託于天。

一説以孔子爲皇，用孔子紀年。按，俟聖知來之義，百世師表，全球實主孔子，帝、王不過當時奉命代行之股肱耳目。託孔爲皇，義較顯著。然天下有道，庶人不議。天不能以人代。孔子以天自比，「天生德于予」，所謂三體一神，終不如託天之正大。


 亞州爲皇極，天壇爲玉几，

用《顧命》「皇后憑玉几」之説。


 天不言，四時行，百物生。天子以道受命，每歲郊天，即如朝覲，四時日月星辰，即如天之號令。天一而已，經傳有五天、九天説，蓋由地域分之，亦如分野之星宿，以天統大九州。總括之，天曰皇天，東曰昊天，秋曰旻天，外八州各舉一天，合四岳爲五天，合八伯爲九天。

中國爲皇極。○經傳中有二例。以地形言，崑崙爲中；

今之地中海。


 以教化言，則中國爲中。故《王居明堂禮》以中國爲中央之極，專屬黄種，開闢甚早。孔子生于中國，倫常經籍，爲地球各國所無，于地球中求皇極，以爲四方則法者，舍中國莫由。本在東方，而曰中國，中天下而立，以定四海之民。《詩》曰：「惠此中國，以綏四方。」又：「禹敷下土方，外大國是疆
 

注



 。」皆以中國爲中央之極。又，《王制》畿内不封國。中國自秦廢封建，改郡縣，六千里之内皆屬郡縣，亦爲地球所獨有之事。蓋取中國爲皇極，故不封諸侯。○中國較地球有七絶：開闢在諸國先，一也；黄種，居中央之極，二也；篤生孔子，述往知來，三也；六經詳舉全球治法，六書文字義藴不窮，附傳六經，迥非結繩可比，四也；先生聚後教化，六經之教初在一洲，漸推至千萬國，今將度海四溢，同軌同文，五也；帝出于震，九流兼治，海外山經地形，由人推天，道術俱全，徵驗具在，泰西不過墨家一宗，六也；古之三皇五帝兼治全球，遺説俱在，七也。或以亡教亡種爲慮，使非外國强，鎖國攘外，必無交通之一日。責海外以交通，不能不附以羽翼。古者蚩尤鑄兵，終歸滅亡，殺人之具，窮工極巧，天心厭亂，必别有作用。大同之局，首在銷兵。縱使事同秦始，然爝火石光，轉瞬已過，亦止爲聖主驅除。虎賁脱劍，投戈講藝，固一定不移之成局也。

中、英爲二伯。○《春秋》始終以鄭、秦統六官，鄭爲東伯，秦爲西伯，

今泰西所謂大秦。


 中國爲東周皇極，如鄭特變爲居守，英地中，如洛陽，反爲從行。考禘郊之禮，中國所獨，以天壇爲玉几，中國代天宣化，爲天子，爲帝后。蓋天如堯，中國如居大麓之舜，亦如隱、桓世鄭居甸服統二公四侯，以爲天下法。推六經之道，布之全球。皇輻三萬里，以六千里爲一州。

今之中國，方六千里而有餘。


 古者三皇五帝皆在中國，以中國容天下，所謂進退維谷。

谷爲東風。


 進退者，損益裁成之妙用也。

據日本而作。○《春秋》據魯史而作。五等之職，魯居其中，上行天王二伯，下行則卒正連帥，必以魯立法，然後五等之尊卑儀制，界劃分明。本當據中國，然上無二等，故以日本代魯，

《世界大事表》據日本作，用其法。


 琉球、太樺、安南、高麗、越南、臺灣、蝦夷等國爲卒正，以中、英如鄭、秦二伯，俄、德等國爲八伯。

春秋初，齊桓爲大伯，三世異辭，有黜陟例。今以中與英爲二伯，俄、法、德、美、奥、荷蘭歐洲六大國，加美、日，爲八伯。中晉，英楚，亞東同種同文，可比齊、魯。


 ○春秋風俗，與今西人同，無所謂冠昏喪祭典禮、君臣上下名分。《春秋》新定禮制，多託魯見例。政事外交，乃于諸夏、夷狄詳之。今據《日本志》爲主，其禮制風俗冠昏喪祭不合典禮者，據經正之；于史文不可訓者削之；所無者筆之。筆則筆，削則削，撥亂反正，必使禮經昌明于天下。

年歲倍春秋。○由日本後稱光天皇

明德二十年，永樂十一年。


 至兩宫車西廵歲，

光緒二十六年。


 四百八十有八年。明二百三十四年，如宣六年以上；本朝之二百五十七年，如宣七年以下。

正德十四年己卯，葡人麥折倫一周地球；二十年，葡人至日本，明年再至。萬曆二十九年，英、蘭兩船往日本；四十年，英、佛通商中國；四十七年，日本人至羅馬；明年，蘭人取臺灣。天啟三年，利馬竇入中國；四年，英國殖民美洲。康熙十九年，印度商會通商中國。


 日本稱光如隱公，

百零七年即正德十四年，後二十二年，日本通；又六十年，英至日本；又十年，英、佛通中國。


 日本今皇如哀公。永樂之由南遷北京，如周平王之由西遷東都。《春秋》十二公、日本二十二君，

日本稱光一、後花園二、後士御門三、後柏原四、後奈良五、正親町六、後陽成七、後水尾八、明正九、後光明十、後西十一、靈元十二、東山十三、中御門十四、櫻町十五、桃園十六、後櫻町十七、後桃園十八、光格十九、仁孝二十、孝明二十一、今上二十二。


 周朝九王，由永樂至今北京，共二十二君。

九世異辭。○《春秋》隱、桓祗見中國，如明初中國。嘉靖二十年，葡人始通日本；萬曆四十年，英、佛通中國。外由明德二十一年至天文十年，共百二十六年，日本通。又七十年而中國通，越三十二年而明亡。由明德至明亡百零二年，則明德如莊、僖，通中國如城濮。以後大約以五十四年爲一世。明永樂十六年以來，爲先進，古皇、帝、王、伯四世；本朝二百五十七年爲後進，後之伯、王、帝、皇四世；以甲申年爲中立；

明如宣以上，本朝如宣以下。


 同、光以來爲定、哀。天下一統，仿《春秋》分前後皇、帝、王、伯，合中立，爲九世。

大九州以次而成。○《春秋》初見青、豫二州國，莊以下見南北，冀、兖、荆、徐，成以下乃逮吴，九州歷世乃全。今以中國爲青州，美爲雍州，歐爲豫州，澳爲揚州，非爲徐、荆，南美爲梁州，西伯利亞爲兖州，歐北爲冀州。鄒衍海外九州，薛侍郎

 就六大洲推爲九州，證明其説。自北京定鼎，專詳亞洲，爲中國。正、嘉以後通商，爲諸夏。乾、嘉以後，赤道以南諸洲乃出，

乾隆五十三年，英國始殖民澳洲；嘉慶二十二年，南美洲智利建國；道光二年，南美洲巴西建國；去年，白露建國。


 爲夷狄。《春秋》專治九州，大九州成而天下平。皇輻三萬里，截長補短，略以方萬里爲一州。

引外州成九州。○《春秋》南服荆、徐、梁、揚四州，三傳皆稱爲夷狄，荆、徐、梁，經用州舉例。地球赤道北爲《春秋》内五州，南爲外四州。其地初闢，無名國賢君可言，但以州目，如非、澳、南美無名國賢君，稱者但目州名。此州舉例，與今形勢相同。考《春秋》八州備見七卒正，

小國。八州皆同。


 内州見夷狄，外州不見夷狄。外州方伯皆有夷狄辭，外小國乃與中國同，此《春秋》成人之美，取褒進之義。今仿其例，南州畢舉七小國，雖其人尚屬蠻野，褒進同中國，以成九州全美之制。故内外八州通見卒正國五十六，多取于土著，不用移封。

尚德不尚力。○《春秋》以前，無所謂中國也，直酋長部落而已；自《春秋》成，而中國一家。自今以前，無所謂大同也，彼此互巿而已，必有皇、帝，而後天下一家。謂大統《春秋》爲地球古今皇帝學之起點可也。惟今古相較，有同有異，據《春秋》撥正當時，與據中國以撥今全球同。然以力服人者伯，以德服人者皇。古小役大、弱役强，今天下有道，小德役大德，小賢役大賢。戰勝攻取不在疆場，而在廟堂。有桓、文，諸國歸；有堯、舜，天下服，世界同。時有皇、帝、王、伯，以仁義爲王、伯，以德爲帝，廣大如天。合世界仰之如神明，愛之如父母，畏之如雷霆，如蟻之附羶，群奉爲皇，將來一統，不用兵戈戮滅人國，與秦始廢六國爲郡縣迥不相同。此古今小大之異也。

政教並行。○戰國處士横議，道術分歧，始皇一統，必先焚書。董子上武帝書：凡非孔法，悉皆屏絶不傳。故今中國，所有之書全爲孔學。皇、帝新政，必甄别圖籍，絀異端爲第一要義。《周禮》以九兩繫民，别有十二教之説；以政治事，以教繫心。

兩不相妨。


 外國用人，不問其教，此並行不悖之實。據合地球同尊孔法，諸教各因宜俗立派；原四科九流、九兩十二教之條目，儒、釋、道、回、祆諸教，皇、帝不禁絶，特不以爲正宗，必隨時改進，亦如路德改教。

爵禄。○《春秋》用《王制》，今用《周禮》。凡官府、邦國、都鄙、六聯、八則、八灋，有土之君，皆就繩墨；各國公卿大夫士亦仿《周禮》爵命，以貴治賤，以賢治不肖。萬殊歸于一本，同奉天皇爲主宰。

三法六曆。○《春秋》以年、時、月、日爲大一統。首時過必書，以比月日食，明曆法。古者測天有三法：蓋天、宣夜、渾天，乃皇帝舊説。從赤道中分，上小下大，天如蓋笠，東北北蓋天，西南南蓋天，上下顛倒，其蓋笠之形同也。東半球與西半球晝夜反，故西北爲北宣夜，東南爲南宣夜。黄道有寒暑陰陽，有晝夜長短，赤道居中，四時皆同，無寒暑，無春秋，故用渾天，莊子所謂「中央之帝曰混沌」也。同時並用三法，非循環迭更。因三法，變六曆，《漢志》有魯、殷、夏、顓頊、黄帝、周六曆。今地球各國曆法雖異，以節氣言，則皆同；蓋造曆之國所居，與中國緯度同。就本國作曆，南半球諸屬地未嘗措意；皇帝一統，以敬天授時爲要政，中國之春耕于南美爲秋穫，北美之夏炎于澳、非爲冬寒，故必用六曆。正東用《魯》，正西用《殷》，正北用《顓頊》，正南用《夏》，

即《春秋》之四首時也。


 地中用《黄帝》，四方各司三月，共造五曆。泰皇又自撰《周曆》，以本地爲主，附表五曆同一時：《魯》春，《殷》秋，《顓頊》冬，《夏》夏，《黄帝》長夏，所謂一日四時氣候具備。以日纏所至爲正月，同是一月，東分寅卯辰，南分巳午未，西分申酉戌，北分亥子丑。每一交會，全球有十二建之不同，皇帝因時布政，每月朔，十二月令必全頒焉。

故《管子》有十二卯、十二酉、十二清明、十二白露之説。


 《詩》所謂「夏之日，冬之夜」，「冬之夜，夏之日」，「無冬無夏」，「靡明靡晦」，不夙則暮，「俾晝作夜」，「昔我往矣，楊柳依依，今我來思，雨雪霏霏」

 ，《易》之「行其庭不見其人」，「入于

 其宫不見其妻」，皆謂寒暑相反，晝夜不同。一朔十二皆全，一日三百六旬皆備。

右論三法六曆。




嚴討賊亂。○《春秋》弑君三十六，二百四十二年中，惟十八國記卒葬之國

 耳，若以千八百國推之，加百倍，約有三千六百弑，一年幾不止十見。自春秋後，如今州縣職官數百倍于十八國，乃傷官數十年不一見；泰西則弑君殺相，史不絶書，地雷手鎗謀逆之事，幾於無月無之。草昧初開，暫借平等以達民隱，又當亂世，志在富强，日不暇給，禮讓之事，謙遜未遑。將來大統，投戈講藝，偃武修文。漢高馬上得天下，非章朝儀，幾不安其位；唐宋以争戰得天下，大勢初定，開館修書。故當争戰之世，則曾、閔、賈、董無所用其長；天下已定，勇夫策士，在所必絀。撥亂世以歸大一統，長治久安之道。别尊卑，講禮讓，「人臣無將，將則必誅」，亦弭亂昭憲之義也。

筆削加損。○十五六七八九，《周大事記》、《世界大事表》，即修《春秋》之百二十國寶書。國史多詳常事，如視朔、四時祭，皆備書。魯國史文，略如督撫轅門鈔，二百四十年必盈箱累篋，又兼録外國，如今邸鈔、萬國公報。孔子修之，常事不書，

凡一切照例之事皆削之。


 必有取義乃見。新制新章，舊史所無，則特書之；如監大夫、親迎、立廟、作主之類。今仿其例，于外國大事亦有加損、隱晦、顯著各例。故今之轅門鈔、邸鈔、《萬國公報》，即未修《春秋》之底本。

弭兵息戰。○天下有道，小德役大德，小賢役大賢。戰國時有推齊爲東帝、秦爲西帝之議，將來大一統之皇，不必爲秦之争戰、滅六國以成一統，道高德重，天下諸侯愛之如父母，仰之如神明，群相推戴，出于至誠。各國自守封疆，所有宜俗，亦不變改；如泰西尚白、不拜跪，東方有皇者起，亦仍其舊。故將來大統，必不至于苦戰，亦如《春秋》，推一州之賢侯爲方伯，推天下賢侯爲帝臣，又推其首出之一人爲天皇。天皇無爲，但法天垂拱，二伯奉天命以宣布四方，領律曆以明正朔，天下平，然後銷鋒鏑、毁名城。故定、哀託于太平，麒麟來遊。天下一統，大統《春秋》即泰皇平天下之先兆也。

會盟。○盟約之事，《周禮》設爲專官。《春秋》所書盟會，關係大局，亦如今各國大盟會，舉二伯以統屬之，伯國盟辭，即爲今之條約密約，如連邦弭兵，其事皆載《春秋》。今世現行公法出于私撰，間乖公理，《春秋》辭命皆託之于先王，或以爲文、襄之制。今據《周禮》爲主，各國奉行，多策士私心自用之説，如能奉《周禮》爲依歸，則太平之治可以速見于天下。

改革避諱。○《春秋》褒貶，皆屬特筆，董子所謂每因人之惑而爲之立義。凡中外士人所共稱之美

 ，舉不合經制，或合經制而有未盡，則必加譏貶；軼事言談，有其意而事未成，《春秋》則必成其志以立法。如西人不言孝，曾惠勉《日記》言某西人孝行特著，此如中國諒闇之高宗，必特書其事，如許世子。至于名公巨卿所行不合經旨，如日本女親王與男親王爲昏，無君虚無，各黨謝仕以後流爲乞丐，凡不可爲訓者，如吴楚稱王、晉文公召王、射王中肩、鄫季姬自擇配，皆爲諱避。

大統可收西士之尊親。○聖不易知，孟子祗推宰我、子貢。以皇帝言，東漢以下，實無一人能知孔學者，高頭講章更無論矣。西人所著《古教彙參》、《經學不厭精》等書，或譏貶釋道，不譏儒，或摭拾俗儒流弊，蓋其所譒譯皆庸惡陋劣之下下乘，故西儒直以朱子比孔子。使知孔子爲皇帝學，無不覆幬，其歸依尊仰，當較耶蘇爲益甚。蓋祆教之長實孔教藍本，踵事增華，美富雙絶，皇帝之學大明。西士善思，尤能服善，其尊親當出中士上也。

張三統爲三皇。○三統，一皇二后，天地人。《春秋》三月有王，舊説以爲通三統；《公羊》又有新周、故宋、王魯、絀杞，説本三頌：天爲泰皇，《周頌》；中國昊天，《魯頌》；英旻天，《商頌》。中外交通皆始互市。外洋以商立國，《易大傳》：神農「日中爲市，交易而退，各得其所」，以平天下比通商。五土之民，晝夜反，寒暑異，性情互異，好惡不同。《易》之名書，專詳交易，周游六虚，南北遷徙，以有易無。《周禮》地中交會合和，即日中爲市之義。《齊詩》上方爲《魯頌》，下方爲《商頌》。魯古文同「旅」，即《易》之旅卦。行旅往來，魯道遨翔，所謂小大來往。商即商賈，性情嗜好、陰陽寒暑變易，亦如通商。殷商不啻如外國之商，皇天爲人統，中、英爲魯、商二統。中國居東北，爲魯爲齊，英居西與南，爲商。東北二方于《易》皆爲男卦，西南皆爲女卦。

以衍聖公、教皇爲二代後。

衍聖公如宋，教皇如杞，故宋黜杞例。


 ○《春秋》宋爲王後，孔子殷人，廟用天子禮樂，百世師表，因以衍聖公爲王後。在西方，則用耶蘇、教皇。西人以耶蘇紀年，《世界表》以孔子紀年，於百世可知以俟後聖意，最爲親切。以孔子統帝王年號，遠近分明，不似單紀年號之難于檢查。以孔子附年號，最便學者。又用故宋黜杞例，教皇如杞，以殿小國之末。

百國名號。○《春秋》以《禹貢》九州爲主，方三十里，大統百倍，爲三萬里，用《職方》海外大九州。《春秋》見經約百國，全球百春秋，地一方三千里見一國，故立百國，合王官爲百二十國寶書。又當時各國不相統屬，弱肉强食，《春秋》乃明王法，創爲五長之制，吴、楚、齊、晉僭王號王禮，《春秋》貶之，稱子稱侯而已。今用其例，凡世界百國，所有皇帝、君王、民主、半權、保護，用五長之法，附庸附于大國，連帥統于卒正，卒正統于方伯，方伯統于二伯，不用本國舊號，統依新立名號譒譯之。

南服遷封州舉。○《春秋》魯、齊皆在青州，即今亞洲也；陳、蔡、衛、鄭、許，常見之四方伯一卒正，皆在豫州。歐洲近地中海之崑崙，爲大九州之豫，地球六大國皆在歐洲，《春秋》用遷封例，移四國爲别州方伯。今仿其例，因各國屬地散見地球，移封各大國於外洲，爲方伯。至于南服初見，與《春秋》同。用州舉例，以澳、非、南美無名國賢君稱者，但以州目之。

大統大同。○天下紛争，務于争戰，故六經同異，亦久爲争戰之場。欲天下一統，永保和平，必先于經學中偃武修文，化干戈爲玉帛，以爲全球一統之先導。《中庸》「今天下車同軌，書同文，行同倫」，「道並行而不相悖，萬物並育而不相害」，故于經術中立弭兵條約。《周禮》全球立十二

 教，各經文義異同、矛盾、參差、反背者，仿公法調停條約，銷鋒鏑，化畛域，捐小忿，尚大同。必先有大一統之學問，而後有大一統之事業。



注
 　此「方千里」三字原無，據文意擬補。



注
 　疆：原誤作「彊」，據《詩·長發》改。



注
 　侍郎：原誤「待郎」，據文意改。



注
 　思：原作「斯」；霏霏：原作「思霏」；據《詩·采薇》改。



注
 　于：原脱，據《易·困》補。



注
 　據文意，「之國」二字疑衍。



注
 　「美」下疑有脱文。



注
 　十二：原作注文。按文意，此兩字當係正文。
















左傳古義凡例



廖　平　撰

邱進之　校點








校點説明



《左傳古義凡例》一卷，廖平撰。是書爲廖氏經學第一變「平分今古」時期之作，乃其爲作《左傳》别解，先發凡起例，並總論三傳。書中以《左傳》爲古學，倡明《左傳》古義源流，力辨三傳異同，對前人時賢等誤説，皆予以駁正。書中雖持今古分别之説，然主張「三傳通力合作，各明短長，以相鼎峙；苟唯推崇一家，必致摧駁二傳」。該書成爲廖平此後《左傳》學研究的大綱。主要版本有光緒十二年（一八八六）《蟄雲雷齋叢書》本、光緒二十三年（一八九七）四川存古書局《六譯館叢書》本、民國十二年（一九二三）重印本，今據《六譯館叢書》本整理。








春秋左傳古義凡例五十則



《左傳》舊有二派。漢人因二《傳》立學盛行，《左傳》晚出，治《左》學者，皆陰用二《傳》比附《左氏》，劉、許、潁、賈、服諸君是也；杜氏《集解》乃專就本傳立義，雖曰新學，乃適與本傳相投。同學吴君伯桀，既守舊訓，爲之注解。是作别爲一家，不用漢義。分道而馳，不相謀合，俗學之譏，不敢辭焉。

二《傳》今學，《左傳》古學；二《傳》經學，《左傳》史學；二《傳》質家，《左傳》文家；二《傳》受業，《左傳》不受業；二《傳》主孔子，《左傳》主周公；二《傳》主《王制》，《左傳》主《周禮》，二《傳》主緯候，《左傳》主史册；二《傳》魯齊人，《左傳》燕趙人。學雖異端，未可偏廢。今之此作，非以駁《左》而發其覆，亦非尊《左》而攻二家，特以申明其制作，而彌縫其闕失，從違聽之於人。《左傳》固不俟一言爲重，亦不願作三《傳》調人也。

孟、荀傳今學，所言與《左氏》全反。由孟、荀至漢初博士，皆今學派也，孟子已云周室爵禄不可聞，不當更有古學，又無緣未立博士之家，劃然一派，全與今學不同。不知古學

費《易》、《古文尚書》、《毛詩》、《周禮》、《左傳》、《春秋》、《孝經》、《論語》。


 在漢初原有授受，因伏生、公孫弘皆今學，又初立唯四博士，故古學遂微，劉歆争立《左傳》，諸儒仇之，可見古奪於今之故。古學源流，《史》、《漢》尚有可考，叔孫通、張倉、賈誼皆用其説。蓋戰國時學有二派：有孔子派，以《王制》爲主，弟子皆從此派，孟、荀以及漢博士所傳是也。而當時博雅君子

未受業於孔子，如子産、叔向之流。


 如左丘明者，

左丘明，司馬遷以爲魯君子。


 則以所聞見别爲派，與孔學别行；《傳》中稱孔子爲仲尼，經亦有異，此皆别派遥宗孔子之證也。孟子專主今學，不喜古禮，故云未聞，非史册遂全無可聞也。

如《周書》、《國語》、《世本》之類所載是也。當時未經殘缺，當五倍今本，則可考者尚屬甚備。


 當時最尚博雅，典章故事，熟習者多，不應全絶；諸子之書，所言典章亦甚多。且漢人所言今、古，特以出書早晚爲據。《儀禮》古學，亦立博士；兩《戴》雜有今古，當在學官，高《易》、《今孝經》、《論語》亦皆未立。非必立者盡今學，不立者盡爲晚出之古文也。大約今、古乃受業不受業之分，實則孔子改者今，不改者古，若但取今學，則改者可知，不改者不知，改者少而不改者多，則古學之有益，不殊於今學，而以今學廢古學，亦非孔子意也。故左氏之功，在存周之典章，其用甚宏。二者相需，不可軒輊其間也。

初意《詩》、《書》之學，古長於今；《春秋》之學，今勝於古。其意以古學多古制，《春秋》本爲改制而作，不與古禮合也。繼思弟子以《春秋》之法説《詩》、《書》，而别派遂以史册之言解《春秋》。其實今學參用三代，於《詩》、《書》爲宜；古學獨言周制，於《春秋》爲近。以周禮説《春秋》時事，實固《左氏》所長也。

今學舊重事實，如二《傳》所言諸條是也。唯意以説經爲主，故不盡著録。自董君以後，乃不深考，《解詁》不詳實迹，亦間用《左傳》。蓋全虚則義無由立，故雖不主實事，而不能不用以立説，此事理必然之勢。《左》所與立異者，今學筆削，禮制全由孔子，《左氏》欲取合周禮耳。諸經皆有古、今二派，此亦《春秋》古、今派之所由别也。《異義》所言今、古禮制有經傳異同、師説異同、本異而誤同、本同而誤異者。今定今、古異同，必以經傳爲主，至於師説，必明白無疑者乃用之，誤説皆爲糾正。苟其字句偶異而意則同，文字偶同而意則異者，皆細爲定正焉。

漢初諸儒所稱《左氏春秋》，指今之《國語》，非《左傳》也。司馬氏論《國語》云：「左氏恐其弟子各安其意，失其實，因取孔子所據史册，論次其言，爲《左氏春秋》」云云，是書記事不解經，本爲今學而作。今以《國語》説今學，不見其背《左傳》，則《左氏春秋》之弟子久習師傳，素聞史法，先入爲主，各是其所長，怪今學弟子棄實崇虚，近於舞文亂法，而義例繁多，鮮能劃一，又參用四代，非從周之義，乃發憤自雄，别立一幟，以抒所長，采《國語》之實事，據《周官》之禮制。其曰「左氏傳」者，謂傳左氏學耳。正如「公羊」、「穀梁」以先師氏其學，非謂丘明所撰也。

《五經異義》言左氏學，多即《國語》文。




今學主孔子修《春秋》，筆削褒貶、進退加損全由孔子，謂孔子爲素王。《左氏》弟子惡聞其説，乃盡變之，以爲皆舊史文，與孔子無與。《春秋》之史法則周公所傳，魯能守之，故書法合於聖人。傳中「五十凡」皆周公手定條例，故韓宣子見《春秋》，已歎「周禮在魯」，此《左氏》之微言，即陰攻孔子修《春秋》之説也。

《傳》言「魯秉周禮」者不一而足，皆以明此義，故稱孔子爲「仲尼」，獲麟後有續經。


 漢儒謂《左傳》不祖孔子，爲得其實。劉、賈諸君乃以其書謬託孔子，非傳意也。今鈔取其「五十凡」，以經傳推之，作《釋例》焉。

舊有二十證言《左傳》不祖孔子。




《國語》所言《左傳》固師法之，即二傳亦不能異。《左傳》所立異，皆《國語》所不載之小事。凡以一二句釋經、一二句説事者，皆《左傳》推例之説，非由師授。又《國語》不解經，《傳》乃專釋經。今《國語》殘缺，不能盡改，其襲用之迹，但於《左傳》經解及推例之文鈔出，以明其例，凡用《國語》，不詳説之。

《左傳》於今學事實，有《國語》可徵者皆不能變，唯所無細事乃立異。其立異之意，則又以不信孔子修《春秋》之説，皆今學之不安者，如叔服、王子虎、單伯、鄫、季姬、齊仲孫、滅鄫之類是也。

曹劌、趙武事，亦變易今學者。


 今先爲《左傳變易今學事實表》專明此義，所餘皆不變者矣。

《左傳》於今學義例，平實者不變，一近繁難深微者盡變之。今先爲《左傳變異今學義例表》。

《穀梁》今學，《左傳》古學，二家南北分馳，機鋒交迕，皆於秦火前著録，《公羊》間居其中，故義例兼采二家，特從古學者少耳。今言異同，專以《左傳》與《穀梁》相比，而以《公羊》附二《傳》之下焉。今先爲《左傳變異今學禮制表》。二《傳》所有，師説直言之，此授受之正，《左傳》則義例、禮制皆託之於當代名人，如君舉必書、四月日食之變，皆見於時人議論，而實即《傳》中最要之義例、禮制也。議論全與本書義例相合，此必無之理。蓋其始因事實而作《傳》，後又因作《傳》而造事實，故其符同若此。今於議論中摘出其義例、禮制，以附五十凡之後，而引經傳以證明之。

或謂「傳不解經」者，此門外言也。《國語》則誠不解經矣，《傳》則全依據經文而作，毋論義例、禮制解經，即議論、空言亦解經。凡其變異舊説，心不自安，必别有補幹照應之法。如「求遭喪之禮」，所以補「豫凶事」也；「有弟餬口四方」，所以補「克」非爲「殺」；記仲孫湫如周事，所以補仲孫爲齊臣；内史叔父錫文公命相會，所以補叔服非王子虎。所言半言在此而意在彼，都爲經文而發，非空言也。今於《傳》中補幹照應之事，必爲之證明焉。

劉申綬已見及此。




劉申綬《左傳考證》以《傳》釋經爲劉氏所加，備列考證，案其説非也。無論其他，劉説恒不得《傳》意，何能補《傳》？《左傳》蓋成於戰國之時，漢初未顯耳，劉氏讀之，不能盡解，何能作之？《漢書》及《别録》所言《左傳》傳受，則又古學家争立之僞説。《左傳》無處不解經，豈特「書曰」數字？申綬之言未審矣。

班《五行志》引《左氏》有「説曰」，在劉説之前，不言名氏，蓋先秦之遺也。《禮記》外，此《左氏》説之最古者，今悉取之。而並采取兩漢遺説，

如《二傳先師遺説考》之例。


 班《志》《左傳》説最多，賈子《新書》所言禮制亦多古禮，今悉取之。

漢儒《釋例》雖雜二《傳》，而訓詁則皆可用，今悉以補入。至於《釋例》之説，則不敢採入，别輯爲一卷，而條辨之。長曆用劉，地理用班，皆不用杜，諸例以此相推。杜於禮制最爲疎略，又雖知變易漢法，而仍以《春秋》爲孔子所修，未能探原洞本，不免依文淺説。今不用其注，但其所長，必皆采用耳。其所謬誤，更作《糾謬》四卷，附《漢説辨誤》之後。

《左傳》唯以聞見爲主，不據史文，故始略而後詳。襄、昭三十年傳文，較多於隱、桓、莊、閔、僖百年之記録。即此一端，可見俗説之誤。

《左氏》古學，主於《周禮》，蓋惡聞改制之言，而矯枉過正。今但刺取古文學，書附本條下，至於今學家言，非《傳》特改古從之者，概不引用。

《傳》乃史法，謹於災異，長於禍變。凡卜筮、占夢、邦交、會盟、告赴，守《周禮》五常、交鄰；德禮政刑、重信慎戰、恭順節儉、敬神順天、從重去讒、討賊賤貨之類，先爲大義，以經傳從之，略仿《左通補釋》分類之例。

經字與二《傳》不同，不盡由假借通用之故。今取義異者爲《異字表》以明之，如君尹、帛伯、逆送之類。至於文字異同不關實義者，舊説已明，不復詳之。

《傳》中以告赴爲大例，其中亦有詳略、隱見、據證諸例。今細爲推究，以别其異同。隱元年「不書」諸條本可不發，《傳》必傳者，以不書之例起書例也。今悉依《傳》意解之。

《傳》本意有筆無削，然例所不言而言，則特筆可言筆矣。特所云筆削，皆以爲史法如此，非孔子之書不書。今倣今學例，别立《筆削表》以明之。

《傳》中亦有進退例，皆以爲因事實而起，非孔子之褒貶。今倣今學例，别立《進退表》以明之。

凡二《傳》繁難不齊者，《傳》皆變之。如卒葬書内事，外事不書，皆因實事，非有别義。化險爲夷，立意甚巧，今悉爲之表出。

二《傳》有正名之例，《左傳》之名分全由實事而立。如郕世子稱郕伯、定姒不成喪不言小君之類，全依禮而定名是也。今就《傳》意排比證之。

二《傳》師説多非《左傳》所有，學者最喜牽掍言之。今先立《左傳所無二傳師説表》於卷端以明之，庶足以劃三《傳》之界。

《左傳》漢初不顯，又與今學爲難，劉氏求立，爲衆所排，致疑淺僞。今即《左傳考證》再加搜録，考其制作本末、師法源流，爲《考證》一卷。大約欲託於孔子，則有隙可乘；若以爲異派，則無可攻駁。《傳》本不主孔子，偏好附於弟子之例，以使人疑，何也？

《戴記·祭法》一篇爲《國語》説，取其同者，附於注中。至於《曲禮》、《檀弓》、《雜記》爲本傳説，悉刺取作注。《曲禮》有説例處，《傳》引《志》曰「買妾不知其姓，則卜之」，知以《曲禮》爲本也。

攻《左傳》者多，申《左傳》者亦多，半遊談無根，今取漢以來論説《左傳》得理者輯爲一卷，至於攻駁，亦據《左氏》答之。《箴箴膏肓》以外，輯爲二卷。本無俟此，特以便於初學，使不誤於岐途。未敢附《傳》，聽其别行。

《左氏》侈言怪異，推本五行，此史學所長也。其中論斷，有據禮制，有達時變，有正言莊論，有微辭諷諫，甚至有激，取舍相反；此非觀其會通，不能得其領要。今悉推原本意，明其正詭，誣、亂之毁，不辨自已。

班《志》用劉歆説，云古者「左史記事，右史記言」
 

注



 。案左史但書其事，如《竹書》是也；右史但記言論，如《尚書》是也；二者不相爲經、傳。即《左傳》自言史册，亦但指經，如趙盾弑君、崔杼弑君、踐土會盟之類是也。

《禮記》言史記世子生，一切皆有經無傳。


 孔子所修經，左史文也；《國語》所記言，則右史文也。二史各異，别自爲書，非如以傳釋經之比。《左傳》採用《國語》，多本右史之文，而又參以聞見，編緝爲此。

古人言博物多識，固其長也。


 凡左史有而右史不記者，皆緣飾經例以解之，故記事多於《國語》。然所採雖博，但不立異於二《傳》者，事迹皆同，於此足見《傳》文非由史册鈔録者。

舊有二十證，明《魯春秋》無傳，《左傳》未見「未修《春秋》」。




杜君《左傳後序》明攻二《傳》，實則所言同於二《傳》，與本傳相反，足知《左傳》實未見故府史册，而《師春》一卷當是左氏所本，非從《左傳》鈔出也。其書乃術士家言，未必實録也。今據杜君所言，凡災異、醫夢、相人、巫覡，所載休咎之類，皆類爲鈔出，以合《師春》之例。

《曲禮》説亦有二伯、方伯、卒正之説，唯以二伯曰五官長，方伯爲州牧，而五伯之説則主齊桓、晉文、秦穆、楚莊、吴夫差。今一依其説，以定尊卑，如二《傳》十九國尊卑儀注之制。

《左傳》本爲史官，歷經治亂，初襲禮文，繼怵世變，其學大似老子，特猶謹慎。今茲之解，一本此意，於國家存亡、身世成敗，尤三致意焉。

二《傳》同而《左傳》變者，爲立三傳《異禮》、《異例》、《異事表》；至於三《傳》名異者，别立《三傳傳疑表》；三《傳》説同而事不同，爲作《師説同源異流表》。見擬統爲三《傳》之學，凡此六《表》，統歸三《傳》總類也。

《左傳》東漢以後盛於今學，然晉、宋以來，學趨便易，不足爲證。今引用以杜氏爲斷，杜以後不與焉。

《傳》與費《易》、《古文尚書》、《毛詩》、《周禮》同爲古學，所引諸經，皆古文無疑。治古學者既可引《傳》以説本經，解《傳》者亦必先熟各經家法，而後得其真解，如牽混今學解之，則非也。古人學派多由地而分，魯、齊、燕、趙各有派，大約魯爲今，燕、趙爲古，齊今古雜。

《易》、《詩》、《書》、《禮》皆如此，地同則派同。如瑕丘江公傳《穀梁》，又傳《魯詩》，故《魯詩》與《穀梁》同。


 古文諸經，其初或一人所傳，或同學所習，故從同也。劉叔俛云：「齊一變，至於魯；魯一變，至於道。」以古爲道，謂齊學不如魯，魯學不如古。雖偏重古學之言，亦可見流派之别也。

國朝説《左傳》之書無慮百種，今新立條例，則所言多與鄙意不合；但《左》爲大經，門户繁賾，苟欲獨剏，則其書難成。見在分門諸條，擬博採諸家，略爲删補。其中次第門目，一俟排纂，再爲擬定。

《左氏》禮説有與今學懸絶者，解者依附今學説之，今古雜揉，其真不出。如人君即位所娶爲元妃，太子妻不爲妃，婚禮不三月後廟見，如今禮入門即謁祖廟；宗廟以禰爲主，由禰以上乃分昭穆，禰廟彷彿今學；太廟毁廟，有事爲壇以祭。如此之類，僕數難終，最爲怪異，駭人聽聞，按之皆有實理。舊爲今學所蒙混，今盡袪今説，以還《左氏》之真。廬山面目，一旦豁陳，誠快事也。

獲麟以後，經至十六年孔子卒止，以後無經有傳。二《傳》記孔子生，《左傳》獨言孔子卒，蓋意在闢孔子修《春秋》之説。舊刻或將獲麟以後别刻，或低格。謂三叛人不數小邾射，大失《傳》意。至於無經有傳，可見舊説史文之誤。至孔子卒以後遂闕，非以尊孔子，特以明孔子不修《春秋》耳。

六朝經生難服、難杜，互相糾解，皆囈語也。今意在明《傳》意，凡二家解訓名物得失，兼存其説，不加糾正；至於義例，則辨之必詳。

壁中書或以爲有《左傳》，非也。未焚書前，其學不行於魯，雖其源流不可考，若以其師法丘明，謂爲魯人亦可。但其派自今推之，則亦屬燕、趙耳。

班《志》云：孔子褒貶不書於傳，弟子各以口授，丘明恐失其意，乃著竹帛，此劉歆據册籍以攻口説之言也。二《傳》當時實著竹帛，如《王制》及《穀梁》引傳是也。特當時只言大義，推以繫於各條，乃後師之説耳。

《左氏例》多有大綱而無細目，故常疑爲未成之書。今凡於未備者補之。如諸侯葬有往則書，而吴、楚無説；外災有往則書，而吴、楚、蔡及諸小國無説。此非補細例不可也。

經文又有與《左傳》例相反者。如例無筆削，以爲「君舉必書」，則君舉書，而不舉不書矣；乃經則君舉不必書，而不舉之書者多矣。此甚難通，非精思不能解之。

《左氏》舊説以爲不言日月例，然而《傳》有一條。竊以日、月爲《公》、《穀》大綱，倘全不理料，概以爲史文，何以差互若此？《傳》欲成一家之學，自不能如此魯莽。元年日例一條，蓋爲示例之作。此當據補細例者也。

經中字例，杜學所略，服學所詳；詳者非本意，全略亦失之。史官用此等字，亦須説得有例，然後爲有法。此亦須補足者也。

《左傳》固是《周禮》説，乃所言多與《周禮》不同者，蓋《周禮》自立説，無所依傍，乃能自由，《左傳》説經之書，經有其事，不能不緣經説之。如祭法無大廟，而《左傳》則以經有太廟而不能不言太廟是也。其參用今學，亦如《公羊》之用古學。今於古學中又立《左》派，凡《左》專條與《周禮》、《國語》不同者入此例。

許叔重專門古學，觀《五經異義》可見。《説文》用《左傳》，不惟引傳文者可爲證，凡説解之文，無論禮制、訓詁，皆古學也。與《左傳》相涉者今悉採入，其説乃多於賈、服也。

《傳》本别行，連文附於經下，非也。今依班《志》，《古春秋經》十二卷，先爲之注，别自爲編，獲麟以後經附焉；《傳》據漢《志》爲三十卷，與經别行。

《傳》於二《傳》難解者多闕而不説，杜所注「無傳」是也。有見於别條，悉爲分入，無者則闕之。

注、疏本以申明本傳，今之所言，不純袒護，似非作注之體。竊以注經須知本傳所長，並知其短，直探源頭，而後制義精卓，不與《公》、《穀》相妨，可無矛盾之困。何公《解詁》不知此義，唯知是己非人，若遇強敵攻瑕，必致全師解瓦。今之三《傳》，通力合作，各明短長，以相鼎峙；苟唯推崇一家，必致摧駁二《傳》。善事君者，將順其美，匡救其惡，知其是
 

注



 而彌縫，是忠臣苦心之事。至書成之後，凡例或存或削，無有不可。區區之心，識者見宥。



注
 　按，據通行本《漢書·藝文志》，作「左史記言，右史記事」。



注
 　細玩文意，「知其是」似奪一「非」字，當作「知其非是」。
















五十凡駁例



廖　平　撰

楊世文　校點








校點説明



《五十凡駁例》，廖平撰。是篇創作之由，廖平云「五十凡文字不多，因其爲義例所在，不得不深爲研究」，而「杜氏混稱五十凡，不惟經例、禮例無分，兼以史例牽合數之，殊無區别」，「自杜氏誤以言凡者附會周公，致後儒説經，皆謂周公制禮作樂，施行後世」，「其矯誣《左傳》者害小，其顛倒聖經者害實大，故具論之」。該書首考《春秋》凡例之源，力駁杜預「五十凡」之失，書後附《論赴告例》、《論同盟例》。廖平指出，杜氏「五十凡」之説名不副實，其中有專詳典禮與經文全無干涉者，有同説一事者，有文義出入詳略互見者，「統計重複外，不過二三十條，則不得冒稱五十凡，以附會大衍」，「且大衍之數，屬於《易》數，固非《春秋》師説」。杜氏解經，力反漢儒，以言「凡」、不言「凡」分新、舊，分周、孔。廖平認爲「漢儒不以凡、不凡分新舊」，「（杜氏）劃分畛域，獨創異説，全反漢義」，「通考傳文，其言凡與不言凡者，莫不互相輔助，水乳交融」，而「杜氏比五十凡於大衍，以爲周公史例，豈知緟複結糾，不能分别部居，標幟自立，則不得稱名五十凡也明矣」。是書曾載於民國三十一年（一九四二）《圖書集刊》第四期，今據此整理。







五十凡駁例廖季平未刊稿



自東漢末，解《春秋》之書始有以「凡」爲名者。賈氏《條例》、杜氏《釋例》，其始皆謂之凡，後世所謂凡例是也。《戴禮》之以凡見不下數十，《周禮》亦數百見。蓋「凡」爲總括條件之辭，《左傳》一書，言「凡」者五十二見。《傳》多釋例之文，爲統括之詞，與散見諸條，學同一律，非有彼此之分。

上二十字依别一稿補。


 偶然言「凡」，偶然不言「凡」。大約言「凡」者，文義詳備，包舉其終始正變而言。其單文孤詣，雖與言「凡」者文義相同，《傳》不再言「凡」，以從省約。故劉歆以後，潁、鄭、賈、服，皆混同一視，於杜氏所謂言凡不言凡者，初無新舊之别。杜氏解經，力反漢儒，自成一派。突以言「凡」不言「凡」，分爲新舊，

上十一字係補入。


 乃雜録其中言「凡」者五十條。因有二「凡」同在一條，遂附會《易經》「大衍之數其用四十有九」之説，以此五十凡爲周公所創魯史之古例，其數目直倣大衍之數。後世言左氏者，遂動稱五十凡，真若爲周公所頒者。審如是説，則五十條譬如後世修史之例，每條各有精義，皆爲經文之特例，不重複，不混雜，别無遺漏，炳然如日月列宿，各占部分，各有星體之不同。又如《易》之六十四卦，然後可標舉以爲魯史所遵，確然不移。有此五十門類之同，然後可示學者，以爲讀《左氏》者先從此五十凡以入手。今細考五十凡，有專詳典禮，與經文全無干涉者；有同説一事，如《公》、《穀》重出之傳者，計共三條：

凡諸侯同盟，於是稱名，故薨則赴以名，告終稱嗣，以繼好息民，謂之禮經。

隱元年。




凡諸侯同盟，死則赴以名，禮也。赴以名則亦書之，不然則否，辟不敏也。

僖二十三年。




凡崩薨不赴則不書，禍福不告亦不書，懲不敬也。

文十四年。




有文義出入，詳略互見者，四十一條。統計重複外，不過二三十條，則不得冒稱五十凡，以附會大衍。又杜氏以書「凡」者爲周公古例，不言「凡」者爲孔子舊例。今案《傳》文簡略者多不言「凡」，包舉全例者則多言「凡」。以散見不言「凡」之條，歸宿於言凡之下，其言凡之條，無不言「凡」，「凡」目者不過一二條。竊以《公羊》、《穀梁》與本《傳》皆派於一經，初無異例，此尤同出一傳，偶爾言「凡」，偶爾不言「凡」，遂分派爲周公、孔子，是爲巨謬。杜氏《釋例》，每條皆分四門。「凡」爲周公，不「凡」爲孔子，或推之赴書，或諉之史文。一經之中，政出四門，與後世説《易》分四聖人者無異。孔子作《春秋》爲新經，當全負責任，不能新舊雜呈，推委他人，如杜氏之一室之中，自相矛盾。

上八十四字係補入。


 蓋就微言言，有孔子而無周公。就《左氏》大義言，則解經釋例之文，皆出孔子。以前既用本《傳》主周公，則不應又如二《傳》之主孔子，固一定之例也。今故别撰五十凡者，以一其周孔之矛盾，新舊之誤説。五十凡文字不多，因其爲義例所在，不得不深爲研究。其中字誤，如「凡得雋曰克」，「雋」當爲「獲」。「凡弑君稱臣，臣之罪也；稱君，君無道也」，上「君」字當爲「人」字之誤。「凡會諸侯不書所會，後也」，上「會」字當爲「盟」字之誤；「凡諸侯會，公不與，不書，諱君惡也」，「會」亦當爲「盟」。「凡在喪，王曰小童，公侯曰子」，「童」當爲「子」。「凡邑有宗廟先君之主曰都」，「主」當爲「宔」。「凡獲器用曰得，得用焉曰獲」，「用焉」當爲「牛馬」。「凡師出與謀曰及，不與謀曰會」，「及」當爲「以」。「凡人火曰火，天火曰災」，「人」當爲「小」，「天」當爲「大」。「凡民逃其上曰潰，在下曰逃」，「逃」當爲「叛」。「凡克邑不用師徒曰取」，「邑」當爲「國」。

上一百四十五字係補入。


 又按經例，三十四凡皆有關於書法筆削之旨。禮制十六凡則專爲禮例，不與書法。如哭臨一凡，起塞從時一凡是也。至僖五年書雲物一凡，事不見經，乃爲史例。據史例言之，則一年必四書雲物，經則二百四十年中不一書，此經與史之異也。杜氏混稱五十凡，不惟經例、禮例無分，兼以史例牽合數之，殊無區别。《漢書·五行志》「大雨雹」下引説曰：「凡雹皆夏之愆陽，冬之伏陰。」與「凡物不爲災不書」同舉。且文見本《傳》，杜氏漏數此凡，非也。又《傳》云「凡物不足以講大事」云云一條，亦爲禮例，杜亦漏數。而「君舉必書」一條，雖不言凡，而文與「則君不舉」凡相合，今並爲一條，共雹凡補二條。然後一條爲史例，與書雲物凡同爲史例，因《傳》中兼舉史法，附列二凡，以備參考。

鉤考諸凡，文義詳略，互有出入，往往一事數見。若
 併之，不過二十餘凡而已。其所數陳，皆《春秋》書法之要旨，孔聖作經之創例，非有所依傍於前人。《左氏》以其新創，恐人不解，故反覆求詳，不厭煩複。如言「凡」之外，其不言「凡」者，多與言「凡」之文交相印證。譬諸植物，根幹少而枝葉多，經略傳詳，作述通例。《左氏》五十二凡
 

注



 ，與《周禮》、《戴記》同。其偶不言凡者，多屬散條。亦有統括總綱，而偶不言「凡」。

上三十三字係補入。


 漢儒不以凡、不凡分新舊，蓋淵源有自，初無謬戾也。杜氏比五十凡於大衍，以爲周公史例。豈知緟複結糾，不能分别部居，標幟自立，則不得稱名五十凡也明矣。且大衍之數，屬於《易》數，固非《春秋》師説。凡《傳》共見五十二凡，隨文便稱，本無取義。若周公必因《易》家立五十總綱，既不容多溢一條，又此五十條當各立門户，判然獨立，不容或有重複。又每條當必與經合，且必與不言「凡」彼此相反，如水火冰炭。凡人所難解説不宜輕用，將舊説置之無可立腳之後，如所説不免沈晦，然後以一二條簡捷言之可也。

上一百三十五字係補入。


 況言「凡」之中，有專詳禮制，全於經文無涉者二條。

凡馬日中而出，日中而入。

莊二十九年。




凡諸侯之喪，異姓臨於外，同姓于宗，同宗於祖廟，同族於禰廟。是故魯於諸姬，臨於周廟，爲蔣凡邢毛胙祭，臨於周公之廟。

襄十二年。




有專論推曆無關書法二條：

凡啓塞從時。

僖二十年。




凡分至啓閉，必書雲物，爲備故也。

僖五年。




據此可見五十凡中，又有此四條溢出經例之外者，安得謂周公史書之舊章哉？且考不言「凡」之文，亦有專詳禮制者。如：

王命諸侯，名位不同，禮亦異數。

莊十八年。




王享有禮薦，晏有折俎。公當享，卿當晏，王室之禮也。

宣十六年。




國君文足昭也，武可畏也，則有備物之享，以象其德，薦五味，羞嘉穀，鹽虎形，以獻其功。

僖三十年。




婦人迎送不出門，見兄弟不踰閾，戎車不邇女器。

僖二十二年。




且

「且」字若改作「凡」字，便與言凡者爲一例。


 列國有凶，稱孤禮也。

莊十一年。




有專解經文一條者，如：

以太子生之禮舉之，接以太牢，卜士負之，士妻食之，公與文姜命之。

桓六年。




男贄大者玉帛，小者禽鳥，以章物也。女贄不過榛栗棗脩，以告慶也。

莊二十四年。




諸侯不貢車服，天子不私求財。

桓十五年。




故

「故」即「訓故」，與「凡」同義。


 山崩川竭，君爲之不舉，降服，乘縵，徹
 

注



 樂，出次，祝幣，史辭以禮焉。

成五年。




有統括經義，且於書法大有關係者，如：

故春蒐，夏苗，秋獮，冬狩，皆於農隙，以計事也。

隱五年。




故會以訓上下之則，制財用之節，朝以正班爵之義，帥長幼之序，征伐以討其不然。諸侯有王，王有巡守，以大習之。非是君不舉矣，君舉必書。

莊二十三年。




凡物不足以講大事，其材不足以備器用，則君不舉

鳥獸之肉，不登於俎，皮革齒牙骨角毛羽不登於器，則公不射，古之制也。


 焉。

隱五年。此凡即五十凡之一也。則君不舉，與則公不射，君不舉矣，三説相同。可見言凡不言凡，無可分别也。




天子非展義不巡守，諸侯非民事不舉，卿非君命不越竟。

莊二十七年。




禮：

猶言凡也。


 卜葬先遠日，避不懷也。

宣八年。




在禮，卿不會公侯，會伯子男可也。

僖二十九年。




王合諸侯，則伯帥侯牧以見於王；伯合諸侯，則侯帥伯子男以見於伯；自王以下，朝聘玉帛不同。

哀十三年。




國之大事，在祀與戎。祀有執膰，戎有受脤，禮之大節也。

成十三年。




以上諸條，皆杜氏所謂不言「凡」者。若以「凡」字冠其首，依然文義詳明，與言「凡」者一律相同。

唯太子稱孤卿，會三條不能加凡字。


 非有古今文字之異，前後禮制之殊。可見《左氏》文筆隨宜，時或言凡，時或不言凡，亦傳記立言之常，初無容心於其間也。杜氏號稱「左癖」，乃以言「凡」者爲周公舊例，不言「凡」者爲孔子新例，劃分畛域，獨創異説，全反漢義。一若《麟經》摹仿古凡，悉仍舊貫，審如是説，則舊例當與新例不符。乃通考《傳》文，其言「凡」與不言「凡」者，莫不互相補助，水乳交融，合之兩美。皆所以解釋經義，全出自筆削之後。故孔前絶無模範之文也。自杜氏誤以言「凡」者附會周公，致後儒説經，皆謂周公制禮作樂，施行後世。其弊至於伏羲畫卦，文王演《易》，《詩》采歌謡，《書》記史事。聖作六經，僅餘麟筆，而體例又垂法於前。尼山俎豆，下等濫竽，庠序天魔，莫此爲甚。今輯盲左傳文，證明衮鉞之誅。《緯》曰：「聖不虚生，必有所制。」天縱斯文，以言立教。夏、殷則文獻無徵，《春秋》則知罪自疚。事屬創新，文非史舊，雅言正名，從心運矩。朝廟雖覘制度，柱史無所遺留。《中候》成書，驗推大統，周公且聽從位置，有才如美，不吝足觀，以旦代身，夢衰已久，微言託古，方信好以自謙，而逐末忘本者流，猥以讏説掩之。前之弟子人人異端，各安其意。左氏懼失其真，作傳以伸張玄諦，素王素臣，先師評定矣。今杜氏又增異議，舉解經推例之凡，概歸周史，其矯誣《左傳》者害猶小，其顛倒聖經者害實大也。故具論之。




〔附録〕論赴告例



按赴告之説，舊皆以史法事實言之，以爲實告則書，不告則不書。等《春秋》斷爛朝報，大不可也。且《左氏》明言孔子修《春秋》，則説經宜就孔子立義，不能復論史例，更不可如杜氏於經中分出新義、舊文，半屬孔子，半屬史官。故凡《傳》中所言赴告與同盟，皆指經例，託之爲説，不指事實也。故以《左傳》之赴告爲經例，非史事也。考二《傳》筆削例，或筆，或削，全由孔子，《左傳》多以屬之赴告。《左氏》之赴告，即《公》、《穀》之筆削也。就史言之，赴告無例
 

注



 則已，有告則書。以今一小縣言之，國初至今二百餘年，其文書汗牛充棟。以督撫文案言之，則一年所有本省外省事件，其文亦當十百倍於經本，豈可以經爲史之舊式乎？至於經文，孔子修《春秋》别有限制。天下之國多矣，所例書者，只若干國。一國之事多矣，所例書者，只若干事。其當書與不當書，不能空言其例，則以赴告當之。凡不書者，皆以爲不赴告。其不常書而偶一書者，則以爲因赴告。赴告與同盟相同，有史事之赴告，有經例之赴告。史例之赴告，《傳》有赴告之文，而經不書其事，如告而不書諸條是也。事實來告，更應書之。而削其事不書，與告則必書不同，故知此爲史例之赴告。至於經例，則經書其事，不必實來告，如不告而書諸條是也。

以《春秋》爲舊史，二百四十年中，來告赴者，當不止此數。以爲孔子據赴告，孔子生於二百餘年之後，不拘史文，當每事考其赴告以爲去取，則不又重牀架屋乎？知《春秋》説修與不修，皆不得以赴告言之。


 見於《傳》者二百餘國，經録百國。凡不書國，皆以不赴告待之，揆之事實，亦不必然也。每國之事，經有所取則書之，無取則不書。不論其大小，書者爲赴，不書爲不告。求之事實，亦不必然也。此自是經例，不關史事。且天下大事，莫過於天王崩。臣子事君，史文紀事，以此爲主。無論天王有喪，斷無始終不赴之理。即使不赴，史臣亦必追訪録之，方成義例。《春秋》天王三不書崩，以爲《春秋》諱而削之則可，若以爲魯國史臣實因王臣不赴，則始終不書之，則不足以懲王臣之不敬，只足以見諸侯之不臣。況其記王朝諸國事蹟，自應以其君爲主，今不志崩薨，則以後君之事屬之先君，亦無所分别，此成何史體？故知赴告爲以史文之義例，記筆削之名目，非實據史文也。若以史文立説，其可疑實多。史例有告必書，今《傳》有外告明文，而經不書之事，一也。若赴告爲據史文，則必有告乃書。今經有不告而書之事，二也。崩薨大事，史所必詳，不能因不告遂知而不書，三也。《傳》於常書之國，不言赴告，惟不常書之國乃言，如齊、宋不言不告不書，四也。一國之事，始略終詳，如晉初書告不告，文公以後遂無其文，五也。《傳》凡言「凡」皆爲經例。「大夫出奔」條云，所有玉帛之使則告，不然則否。此謂經因言聘，正以告書之，魯之與國，其告大夫奔者不止此數，六也。經不書夷事，而紀則書紀人伐夷，不言紀不告，而言夷不告者，此經不書夷狄之大例，由此推之，七也。經惟中國大國乃記災，楚猶不書，凡曹以下不書，唯書宋、衛、陳、鄭與齊。經書宋、衛、陳、鄭災，例所得書之國，《傳》以來告災言之，自是經例之赴告，八也。舊説以附赴爲史例，支絀不安，説愈繁而愈誤。今與同盟一例改歸經例，其説乃大明也。




〔附録〕論同盟例



按《傳》所謂同盟，實爲經例，不指事實。蓋《春秋》首書邾盟於蔑，則凡敘邾上者，《傳》皆以同盟待之。惟滕、薛、杞三國敘邾下，故經滕、薛、杞據所聞世之末，卒始書名。此襄公六年《傳》所謂「始赴以名，同盟故也」。果於此始赴乎？進之如始同盟者然。《春秋》大國卒葬無不名，是禮待經例。若小國則不名，必待進同大國，卒始書名，故左氏特於滕、杞兩書也。隱七年《傳》，滕侯卒，不書名，未同盟也。凡諸侯同盟，於是稱名，故薨則赴以名，告終稱嗣也。以繼好息民，謂之禮經。夫薨赴以名，滕、薛屢朝於魯，自必赴告以名。而經不書名，依小國正例也。《傳》者恐人誤會不名之旨，又於僖公二十三年杞子卒，《傳》再發之曰：「凡諸侯同盟，死則赴以名，禮也。赴以名則亦書之，不然則否，辟不敏也。」夫曰「凡諸侯」，舉大小國而言也。曰「赴以名，則亦書之」者，是凡赴以名亦書，兼未同盟者而言，不然則否。又兼同盟者而言，論其待以赴不赴，不論其盟與否也。可知卒名不名，乃聖經禮待諸侯之例，不得以事實同盟，定其書名不書名也。且《傳》所謂同盟，蓋經所見之同盟也。經書同盟十六條，固有明文，而又有經不見同盟，《傳》言同盟者。莊公十年，齊師滅譚，譚子奔莒，同盟故也。又楚滅江，秦穆亦稱同盟，則不得僅以經見同盟爲斷也。又有經書同盟而不卒名，且不卒者，如莊公十六年，經言同盟於幽有滑伯，此非不同盟也，終《春秋》不書滑伯卒。他如小邾常盟，繒沈頓胡邢皆同盟，經有明文，而不書卒。又《傳》言郕伯卒，郕與魯接壤，當有會盟赴告事，《傳》有而經不書，是《傳》亦未嘗以經之同盟爲斷也。《春秋》於莊公十六年始見同盟，滕子卒初見於隱世，例宜不名也。至於《傳》言凡盟，多指事實，亦不必據經爲斷。如蔡丘《傳》言「凡我同盟之人」是也。小國在襄以前，經例以爲未同盟也。故於二十七年書薛伯卒，於僖公二十三年書杞子卒，而皆不名。至襄六年，杞桓公始赴以名，云同盟故也。此蓋據成公五年同盟蟲牢，曰有杞伯明文者。九年同盟於蒲，亦有杞伯明文者。杜遂以書名不書名，皆舉以同盟未同盟爲例也。不知大國皆書名，小國惟滕以下三國不書名。是禮待經例，而滕、薛、杞其專例也。彼曹、許、邾雖小國在其上，且不與焉。宿同盟而不名，亦借以起例，見經不以實事同盟爲斷。故《傳》特於滕、杞兩發凡以示例。舉滕、杞以見薛，言未同盟，皆非事實也。所傳聞世，三書滕、薛、杞卒，不名。所聞世，兩書滕子卒，不名。至襄公六年，始名。《傳》稱始同盟，始進同大國例也。然則《傳》所謂同盟者，乃禮待之如大國，非所謂歃血之同盟也。在傳聞、所聞世，小國不足稱同好，但卒葬不書名，《傳》以未同盟言之。至襄公之世，近於所見世，恩進同大國例，始書名，若始同盟者然。所以襄六年書杞伯姑容卒，昭二年滕子原卒，《傳》曰：「同盟，故書名。」六年杞伯益姑卒，《傳》曰：「弔始同盟，禮也。」三十一年薛伯穀卒，《傳》曰：「同盟故書。」皆所見之世，於其始書之君，《傳》皆明之。進而書名，固無論乎同盟與否也。昭公六年，杞益姑卒，《傳》曰：「弔如同盟，禮也。」夫曰「如同盟」，曰「未同盟」，其曰如、曰未，皆於同盟無足輕重也。杜氏《集解》，於大國君卒之下，而必牽引經同盟之文以見例，不大誤哉！滕、薛、杞小國正例不名，必進同大國乃書名。《傳》言同盟，未同盟，如同盟，不過言其同好耳。小國不配與方伯言同好，故以未同盟之下，恩進後始稱同盟，是以於所見之世一例名也。

注
 　五十二凡：疑爲「五十凡」之誤。



注
 　徹：原脱，據《左傳·成公五年》補。



注
 　無例：疑當作「無告」。
















左傳杜氏五十凡駁例箋



廖　平　撰

楊世文　校點








校點説明



《左傳杜氏五十凡駁例箋》，廖平撰。是篇旨在駁杜氏「五十凡」之説，當作於《五十凡駁例》之後，爲《五十凡駁例》的補充説明之作。在《五十凡駁例》基礎之上，是編增補了「嗣位朝聘邦交」之例三條，「出會致公」之例三條，「赴告則書」之例四條，「用師」之例七條，「取滅入潰」之例四條，「伯討」之例二條，「薨葬」之例四條，「弑戕」之例二條，「國君大夫歸入出奔」之例三條，「嫁女送歸」之例四條，「災」例五條，「土功」之例二條。是編載於民國三十一年（一九四二）《圖書集刊》第五期，今據此整理。








左傳杜氏五十凡駁例箋廖季平未刊稿



凡君即位，卿出並聘。

襄二年穆叔聘於宋，通嗣君也。五年鄭子國來聘，通嗣君也。二十九年吴公子札來聘，昭十二年宋華定來聘，通嗣君也。




唯嘉好聘享三軍之事於是乎使卿。

昭三十年。




踐修舊好，

隱二年公會戎于潛，修惠公之好也。昭二年叔弓聘於晉，曰寡君使弓來繼舊好。


 要結外援，好事鄰國，以衛社稷，忠信卑讓之道也。忠德之至也，信德之固也，卑讓德之基也。

文元年，叔孫敖如齊。




忠信，禮之器也；卑讓，禮之宗也。辭不忘國，忠信也；先國後己，卑讓也。

昭二年，與前同。




凡君即位，好舅甥，修昏姻，

桓三年公子翬如齊逆女，修先君之好。


 娶元妃，

文四年逆婦姜於齊。宣元年夫人婦姜至自齊。


 以奉粢盛，孝也。孝，禮之始也。

文二年公子遂如齊納幣。




凡諸侯即位，小國朝之，

桓二年滕子、杞侯來朝，宣元年、襄元年邾子來朝，哀二年滕子來朝，成十八年公如晉，朝嗣君也。


 大國聘焉，

襄元年衛子叔晉、智武子來聘，禮也。昭二年韓起來聘。


 以繼好結信，謀事補闕，禮之大者也。

襄元年晉侯使荀罃來聘。




諸侯五年再相朝，

凡言即位朝，此言五年朝，二説不可闕一，故凡、不凡皆經例。


 以修王命，古之制也。

文十五年。此經義所託之古制，杜亦知之，不以爲周公之古制。




世之治也，諸侯閒於天子之事，

既朝天子。


 則相朝也，

昭十三年公如晉，荀吴曰：「諸侯相朝，講舊好也。」


 於是乎有享宴之禮。

成十二年。




臣聞

猶言凡也。


 小國之免於大國也，聘而獻物，於是有庭實旅百；朝而獻功，於是有容貌采章，嘉淑而有加貨，謀其不免也。誅而薦賄，則無及也。

宣十四年。




會朝禮之經也，禮政之輿也，政身之守也。怠禮失政，失政不立，是以亂也。

襄二十一年。




文、襄之霸也，

霸爲《春秋》所託。


 令諸侯三歲而聘，五歲而朝，

合即位朝聘之凡爲全文。


 有事而會，不協而盟。

昭三年。




明王之制。

《孝經》明王與周公並舉，杜不以此明王爲周公。須知經之周公，多所借託，安得以無周公明文之凡，妄牽引之。


 使諸侯歲聘以志業，閒朝以講禮，再朝而會以示威，再會而盟以顯昭明。志業於好，講禮於等，示威於衆，昭明於神。自古以來，

明言古者，杜猶以爲孔例。


 未之或失也。

昭十三年。




朝聘有珪，享頫有璋，小有述職，大有巡功，設机而不倚，爵盈而不飲，宴有好貨，飱有陪鼎，入有郊勞，出有贈賄，禮之至也。

昭五年。




諸侯相朝，講舊好也。

昭十三年。




以上嗣位朝聘邦交凡三。

凡會諸侯，

僖九年會於葵丘，尋盟，且脩好，禮也。


 不書所會，後也。

盟扈公後至，故不書所會。僖二年諸侯城楚丘，不書所會，後也。


 後至不書其國，

盟扈有齊侯、宋公、衛侯、鄭伯、許男、曹伯不書。


 辟不敏也。

文七年公會諸侯，晉大夫盟於扈。




（補凡）大夫後至，不書其國，辟不敏也。

（補凡）凡大夫會，内大夫與而不書，諱惡也。

此爲公在不書公，爲内諱之例。




凡諸侯會，公不與不書，

文十七年會於扈，公不與，齊難故也，書曰諸侯。


 諱君惡也。

宣七年晉人止公於會，盟於黄父，公不與盟；故黑壤之盟不書，諱之也。昭十六年公在晉，晉人止公，不書，諱之也。


 與而不書。

史例，君舉必書。


 後

如文七年會扈不書。


 也。

文十五年冬十有一月，諸侯盟於扈。




諱國惡，禮也。

僖元年。




（補凡）公不在，稱諸侯，惡也。不書諸侯，後也。

凡公

襄二十九年《傳》：魯周公之後也，故從王後例稱公如宋。


 行，告於宗廟；

《白虎通》：「王者、諸侯出，親告祖禰，使祝遍告五廟，尊親也。」


 反，行飲至，

桓十六年公至自伐鄭，以飲至之禮也。


 舍爵策勳焉，

襄十三年公至自晉，孟獻子書勞於廟。


 禮也。特相會，

離會也。


 往來稱地，

定八年公會晉師于瓦，公至自瓦。十年會齊侯于夾谷，至自夾谷。


 讓事也。自參

三國會。


 以上，

諸侯會。


 則往稱地，

書會于某。


 來稱會，

如公至自會。


 成事也。

桓二年冬公至自唐。




以上出會致公凡三。

此三條據魯發凡，即釋内魯之例，若係周公史册，必不專爲魯發凡。




凡諸侯同盟，於是稱名，故薨則赴以名，

襄六年杞桓公卒，始赴以名，同盟故也。


 告終稱嗣也，

襄二十八年楚子昭卒，趙文子喪之如同盟，禮也。昭六年杞伯益姑卒，弔如同盟，禮也。


 以繼好息民，謂之禮經。

隱七年滕侯卒。




諸侯相弔

弔喪。


 賀也，雖不當事，苟有禮焉，書也，以無忘舊好。

文九年秦人來歸僖公、成風之襚。




凡諸侯同盟，死則赴以名，禮也。赴以名則亦書之，

《傳》以書名例託之赴告。


 不然則否。

以不書名託之不赴告不同盟。


 辟不敏也。

僖二十三年，杞成公卒，不書名，未同盟也。




凡崩

經有三天王不志崩，若從史法，必無不書之理，亦無不赴之理。


 薨，

經但於魯書薨，大夫、諸侯皆書卒。


 不赴

頃王崩，周公閱與王孫蘇争政，故不赴。襄二十八年十一月癸巳天王崩，未來赴，亦未書，禮也。


 則不書。禍福不告，亦不書。

僖二十四年秦伯納重耳，不書，不告入也。使殺懷公於高梁，不書，亦不告也。


 懲不敬也。

文十四年頃王崩。




天子七月而葬，同軌畢至；諸侯五月，同盟至。大夫三月，同位至；士踰月，外姻至。

隱元年。




先王之制，

此明言先王，周公代武攝位，即周先王也。杜不以爲周公之制。


 諸侯之喪，士弔，大夫送葬。

昭六年大夫如秦葬景公，禮也。昭十二年鄭簡公卒，子産曰：「諸侯之賓，來會吾葬。」


 晉之喪事，敝邑之間，先君有所助執紼。

二伯之喪，大夫弔，諸侯送葬矣。昭三十年。




凡諸侯有命，告則書，

隱九年，鄭人以王命來告伐宋。十年，書會伐宋。僖五年，晉侯使以殺太子申生之
 

注



 故來告書「晉殺其世子申生」。僖十一年，晉侯使以丕鄭之難來告，書「晉殺其大夫丕鄭父」。


 不然則否。

隱十一年。鄭伯以虢師伐宋，宋不告命，故不書。僖九年，齊侯以諸侯之師伐晉，令不及魯，故不書。


 師出臧否，亦如之。

隱十一年，隱元年有不告不書，不言凡者數條。




師出以律，否臧，凶。執事順成爲臧，逆爲否。衆散爲弱，川壅爲澤，有律以如己也，故曰律。否臧，且律竭也，盈而以竭，夭且不整，所以凶也。

宣十二年。




雖及滅國，

史公曰：「亡國五十二。」


 滅不告敗。

成元年王人來告敗，書「王師敗績于茅戎」。昭六年叔弓如楚，且弔敗也。按經不書楚敗，《傳》不言告敗。




楚人滅江，秦伯爲之降服，出次，不舉，過數；曰同盟滅，雖不能救，敢不矜乎！

文四年。




勝不告克，

隱元年鄭伯克段。


 不書于策。

隱十一年。吴入越不書，吴不告慶，越不告敗也。哀元年。




以上赴告則書凡四。

凡師，

君子曰：「不備不虞，不可以師。」


 一宿爲舍，再宿爲信，過信爲次。

莊三年冬公次于滑。經書次凡十三見。




凡師，敵未陳，曰「敗某師」，

經於隱十年、莊十年、十一年書「敗宋師」；僖元年書「敗邾師」，又「敗莒師」；昭五年亦書「敗莒師」。外則僖三十三年書「敗秦師」，昭二十三年書「敗頓、胡、沈、蔡、陳、許之師」。


 皆陳曰「戰」，

經書戰二十餘見。


 大崩曰「敗績」，

經書敗績十五見。


 得儁

當作獲。


 曰「克」，

如克段。


 覆而敗之曰「取某師」，

哀九年宋皇瑗取鄭師，十三年鄭罕達取宋師。


 京師敗曰「王師敗績于某」。

莊十一年夏五月戊寅公敗宋師于
 


 ，成元年王師敗績于茅戎。

（補凡）内諱敗言戰。

上文爲言戰、言敗之例，此爲言戰不言敗之例。按此内敗，例言戰而不言敗。




凡獲器用曰得，

如得寶玉大弓。


 得用焉

「用焉」當作「牛馬」。


 曰獲。

定九年得寶玉大弓。牛馬有知之物，故曰獲，如獲麟，由賤推及貴，故獲君大夫亦曰獲。







（補凡）君生曰獲，死曰滅。大夫生死皆曰獲。







凡師，有鐘鼓曰伐，經書伐者多。


 無曰侵，

經書侵者四十三見。


 輕曰襲。

莊二十九年夏鄭人侵許，襄二十三年齊侯襲莒。




凡師，能左右之曰以。

僖二十六年，公以楚師伐齊。桓十四年，宋人以齊、蔡、衛、陳、伐、鄭。定四年，蔡侯以吴子及楚人戰。




凡師出，與謀曰及，

隱十一年公會鄭伯于時來，《傳》：謀伐許也。秋七月，公及齊侯、鄭伯入許。


 不與謀曰會。

宣七年，公會齊侯伐萊。其餘多從不與謀之例稱會。




凡諸侯有四夷之功，則獻于王，

僖二十八年《傳》，晉獻楚俘于王，介駟百乘，徒兵千。


 王以警於夷，中國則否。諸侯不相遺俘。

莊三十一年，齊侯來獻戎捷，《傳》：非禮也。僖二十一年，楚人使宜申來獻捷。




蠻夷戎狄，不式王命，王命伐之，則有獻捷，

諸侯有四夷之功則獻于王。


 王親受而勞之，所以懲不敬，

王以警于夷。


 勸有功也。兄弟甥舅，侵敗王略，王命伐之，不獻其功，

中國則否。


 所以敬親暱、禁淫慝也。

成二年。此不言凡之條，與言凡者，如出一轍。




以上用師凡七。

凡書取，言易也。

邿亂，分爲三師救邿，遂取之。宣九年取根牟，成六年取鄟，昭元年取鄆，四年取鄫，皆言易也。


 用大師焉曰滅，

襄十年滅偪陽，不稱師。餘如莊十年滅譚，僖二年滅下陽，宣十五年滅潞氏，襄二十五年滅舒鳩，昭八年滅陳，十一年滅蔡，定四年滅沈，六年滅許，十四年滅頓，皆稱師。惟文十六年楚人、秦人、巴人滅庸，經不稱師，《傳》言大師。


 弗地曰入。

襄十三年取邿，隱十一年鄭伯入許，宣十一年楚子入陳，文十五年晉郤缺入蔡，定四年吴入楚，五年於越入吴，皆不有其地。




凡勝國曰滅之，

内滅如僖十七年滅項，外滅如僖五年楚滅弦，十二年楚滅黄，二十五年衛滅邢，二十六年楚滅夔，文四年滅江，五年滅六，十六年楚、秦滅庸，宣八年滅舒蓼，十二年滅蕭，成十七年滅舒庸，襄六年莒滅鄫，齊滅萊，昭四年楚及諸侯滅賴，二十四年吴滅巢，三十年吴滅徐，定十五年楚滅胡。


 獲大城曰入之。

文十五年入蔡。内入如隱二年入極，襄十二年入鄆；外入如隱二年莒入向，五年衛入郕，十年齊、鄭入郕，閔二年狄入衛，成七年吴入州來。




凡克邑不用師徒曰取。

昭四年九月取鄫。莒著丘公立而不撫鄫，鄫叛而來，故曰取。宣九年取根牟，成六年取鄟，昭元年取鄆，四年取鄫，《傳》皆言易也。




兵作於内爲亂，於外爲寇，寇猶及人，亂自及也。

文七年。




凡民逃

叛。


 其上曰潰，

文三年春王正月，叔孫得臣會晉人、宋人、陳人、衛人、鄭人伐沈，沈潰。僖四年蔡潰，成九年莒潰。《傳》：楚子重圍莒，莒城亦惡，庚申莒潰。昭二十九年鄆潰。




梁伯好土功，亟城而弗處，民罷而弗堪，則曰：「某寇將至。」乃溝公宫，曰：「秦將襲我！」民懼而潰。

僖十九年。




廧咎如潰，上失民也。

成三年。




在上曰逃。

文三年。僖五年盟首止，鄭伯逃歸，不盟。襄七年會鄬，陳侯逃歸。




（補凡）逃義曰逃。

以上取滅入潰凡四。

凡侯伯

二伯之稱。僖二十八年《傳》：策命晉侯爲侯伯。成二年侯伯克敵，哀二年侯伯致禮，是也。周公時及共和之世，伯在王朝，稱周公、召公；惟春秋之世，以齊侯、晉侯爲伯，乃有侯伯之稱。則凡非周公所遺，可斷言也。


 救患，

邢遷于夷儀，諸侯城之，救患也。僖六年救許，十五年救徐，成七年救鄭，襄五年救陳，


 分災。

襄三十年，爲宋災故，諸侯之大夫會，以謀歸宋財。僖元年夏六月，邢遷于夷儀。




天災流行，國家代有，救災卹鄰，道也，行道有福。

僖十三年。




討罪，

隱十年，齊人、鄭人入郕，討違王命也。文十七年，晉、衛、陳、鄭伐宋，討曰何？故弑君。宣十一年，楚莊王曰：「夏徵舒爲不道，弑其君，寡人以諸侯討而戮之。」申叔時曰：「諸侯之從也，曰討有罪也。」


 禮也。

僖元年。




宋公不王，鄭伯爲王左卿士，以王命討之，伐宋。

隱九年。




君子謂鄭莊公於是乎可謂正矣。以王命討不庭，不貪其土，以勞王爵，正之體也。

隱十年。




凡君不道於民，諸侯討而執之，則曰某人執某侯。

僖二十八年晉人執衛侯歸之於京師。


 不然則否。

成十五年，晉侯執曹伯歸于京師。晉人執衛侯，討其殺弟叔武之罪。其餘晉侯執曹伯，某人執某子，皆與此凡不合。




（補凡）凡大夫有罪，諸侯討而執之，則不稱行人。不然則否。

以上伯討凡二。

凡君薨，卒哭

《雜記》：「諸侯五月而葬，七月而卒哭。」


 而祔，祔而作主，

葬僖公緩作主，非禮也。文二年作僖公主，《傳》：書，不時也。按魯作主，緩至二年，乃周舊制。經故譏之，以起新制。則言凡非周公之法也明矣。


 特祀于主，

《異義》、《左傳》説，凡君薨而作主，特祀主于寢。


 烝

桓八年正月己卯烝，五月丁丑烝。


 嘗

桓十四年秋八月乙亥嘗。


 禘

閔二年吉禘于莊公。此魯先君不行三年喪之證，可見周公無典禮以遺後也。


 于廟。

僖三十三年。僖八年禘于太廟。此秋七月，即夏正五月，與《王制》夏祭曰禘合。




凡在喪，王曰小童。

童當爲子，《顧命》：「眇眇予末小子。」《曲禮》：「王在喪，曰予小子。」


 公侯曰子。

僖九年宋子，公稱子。二十五年、二十八年衛子、陳子，定四年陳子，侯稱子。




三年之喪，雖貴遂服，

《中庸》：「三年之喪，達乎天子；父母之喪，無貴賤一也。」


 禮也。

昭十五年，葬穆后，景王既葬除喪，故叔向譏之。可見三年喪乃經制，據《孟子》，魯、滕未行三年喪，則凡稱王曰小童者，亦經説也，周公無此禮詞。




凡諸侯薨，于朝會加一等，

襄七年，會于鄬，鄭伯如會，未見諸侯，丙戌卒于鄵。


 死王事加二等，

成十三年，曹伯廬卒于師。


 於是有以衮斂。

僖四年，許穆公卒于師，葬之以侯，禮也。




凡夫人不薨于寢，

如哀姜薨於夷。


 不殯于廟，

襄四年，定姒薨，《傳》：不殯于廟。


 不赴于同，

哀十二年，孟子卒。《傳》：死不赴，故不稱夫人。


 不祔于姑，

定十五年，姒氏卒，《傳》：不稱夫人，不赴，且不祔也。


 則弗致也，

僖八年秋，禘于太廟，用致夫人。《傳》：禘而致哀姜焉，非禮也。此凡專爲哀姜而發，周公無夫人不薨於寢者，亦無諸侯同盟之事。經於夫人與非夫人，書法有異，可由此凡推其常變，如隱三年聲子不赴於諸侯，不反哭於寢，不祔于姑，故不曰薨。不稱夫人，故不言葬。




君薨，大夫弔，卿共喪事。

昭十一年，叔弓如宋，葬平公也。


 夫人，士弔，大夫送葬。

昭二年，晉少姜卒，公如晉及河，晉侯使士文伯辭曰：「非伉儷也，請君無辱。」公還，季孫宿遂致服焉。


 足以昭禮命事謀闕而已。

昭三年。




葬楚康王，公及陳侯、鄭伯、許男送葬至於西門之外，諸侯之大夫皆至於墓。

襄二十九年。


 此二伯之喪，諸侯會葬之禮。

以上薨喪凡四。

凡弑君

史公《自序》：春秋弑君三十六。


 稱君，

君當作人。


 君無道也。

文十六年，宋人弑其君杵臼，《傳》：君無道也。十八年，齊人弑其君商人。襄三十一年，莒人弑其君密州。


 稱臣，臣之罪

襄二十六年《傳》書曰：衛甯喜弑其君剽，言罪在甯氏也。外如州吁、宋督之類。


 也。

宣四年夏六月乙酉，鄭公子歸生弑其君夷。




凡自虐其君曰弑，自外曰戕。

宣十八年，邾人戕鄫子于鄫。




（補凡）凡君殺于他國，不加虐，亦曰殺。

《經》：外殺書殺。


 殺諸侯不以道，曰用。

以上弑戕凡二。

凡自周無出。

成十二年，周公出奔晉，周公自出故也。




天子無出，

書曰：天王出居于鄭，辟母弟之難也。


 天子凶服降名，禮也。

僖二十四年。




凡去國，國逆而立之曰入。

莊九年，齊小白入于齊。昭十三年《傳》：齊桓有國、高以爲内主。哀六年，齊陽生入於齊，《傳》：陳僖子使召公子陽生。


 復其位，曰復歸。

桓十五年，鄭世子忽復歸于鄭。僖二十八年，衛侯鄭自楚復歸于衛。曹伯襄復歸于曹。襄二十六年，衛侯衎復歸于衛。


 諸侯納之，曰歸。

昭元年，莒去疾自齊入于莒。按，自齊，齊納之也；曰入者，又國逆也。昭十三年，蔡侯廬歸于蔡，陳侯吴歸于陳。《傳》：平王封陳、蔡而皆復之，《經》不言自楚歸，不與夷狄納中國諸侯。以下言自某歸者皆大夫例。


 以惡，曰復入。

成十八年，宋魚石復入于彭城。襄二十三年，晉欒盈復入于晉。




（補凡）諸侯以善曰歸，大夫以惡曰入。

凡諸侯之大夫違，告于諸侯，曰某氏之守臣某，失守宗廟，敢告。

齊崔氏出奔衛《傳》。


 所有玉帛之使者則告，不然則否。

宣十年，齊崔氏出奔衛。




以上國君大夫歸入出奔，凡三。

凡太子

《經》稱世子，《傳》稱太子。


 之母弟，公在曰公子，

《經》言公子，多公不在之稱。


 不在曰弟，

如公弟叔肸，齊侯弟年，宋公弟辰，衛侯弟黑背、弟鱄，陳侯弟招、弟黄；秦伯弟鍼，鄭伯弟語。


 凡稱弟，皆母弟也。

宣十七年公弟叔肸卒。




太子奉冢祀之粢盛，以朝夕視君膳者也，故曰冢子。君行則守，有守則從，從曰撫軍，守曰監國，古之制也。

閔二年。




太子死，有母弟則立之，無則立長。年鈞擇賢，義鈞則卜，古之道也。

襄三十一年。




底禄以德，德鈞以年，年同以尊。公子以國，不聞以富。

昭元年。




背先王之命

杜以此不言凡者，爲孔子新例。


 曰：王后無適，則擇立長，年鈞以德，德鈞以卜，王不立愛，公卿無私，古之制也。

昭二十六年。




此公子母弟凡一。

凡公女嫁于敵國，

嫁娶乃孔《經》新制，孔以前無昏禮。如《魯世家》，惠公爲子息娶於宋，宋女至而好，惠公奪而自妻之；昭公娶於吴，不避同姓；《荀子》稱齊桓姑姊妹不嫁者七人。


 姊妹則上卿送之，以禮于先君。

成九年，季文子如宋致女，復命，穆姜再拜曰：「大夫勤辱，不忘先君，以及嗣君，施及未亡人，先君猶有望也，敢拜大夫之重勤。」


 公子則下卿送之。於大國，雖公子亦上卿送之。於天子，則諸卿皆行，公不自送。

齊侯送姜氏，非禮也。


 於小國，則大夫送之。

桓三年，齊侯送姜氏於讙。


 《經》言逆女，凡言送女，《傳》出於《經》，送迎品級相等，合之乃無闕義。

送從逆班。

昭二年。




凡諸侯之女行，惟王后書。

桓九年，紀季姜歸于京師。桓八年、襄十五年書逆王后。




先王之禮辭

不言凡，託之禮辭，亦猶言凡之稱《禮經》與禮也。


 有之，天子求后于諸侯，諸侯對曰：「夫婦所生若而人，妾婦之子若而人，無女而有姊妹及姑姊妹，則曰先守某公之遺女若而人。」

襄十二年。




凡諸侯嫁女，同姓媵之。

成九年，伯姬歸于宋，晉人來媵，禮也。


 異姓則否。

成八年，衛人來媵。十年，齊人來媵，書，譏。




凡諸侯之女，歸甯曰來。

杞伯姬來，歸甯也。


 出曰來歸。

宣十六年，郯伯姬來歸，出也。成五年，杞叔姬來歸。


 夫人歸甯曰如某。

文九年，夫人姜氏如齊。


 出曰歸于某。

莊二十七年，杞伯姬來。文十八年，夫人姜氏歸于齊，大歸也。




以上嫁女送歸凡四。

凡天災，有幣無牲，非日月之眚不鼓。

莊二十五年秋大水，鼓用牲于社、于門。




日有食之，鼓用牲于社，非常也。唯正月之朔慝未作，日有食之，於是乎用幣于社，伐鼓于朝。

莊二十五年。此條與「凡天災」同在一年，互相發明，同舉禮例，可見言凡不言凡，非有二義也。




日有食之，天子不舉，伐鼓于社，諸侯用幣于社，伐鼓于朝，

文十五年引此，有「以昭事神，訓民事君，示有等威，古之道也」四句。


 禮也。唯正月朔慝未作，日有食之，於是乎有伐鼓用幣，禮也。其餘則否。

昭十七年。此皆不言凡者，較言凡者爲更詳。




凡物不爲災不書。

莊二十九年秋有蜚。




（補凡）凡雹皆夏之愆陽，冬之伏陰也。

此《五行志》「大雨雹」下引「説曰」之文。




聖人在上無雹。雖有，不爲災。

昭四年。《經》書雹三。




二至二分，日有食之，不爲災，日月之行也，分同道，至相過也。其他月則爲災，陽不克也，故常爲水。

昭二十一年。




凡雨自三日以往爲霖，平地尺爲大雪。

隱九年三月癸酉大雨震電，庚辰大雨雪。《傳》：大雨霖以震，書始也。庚辰大雨雪亦如之。




凡平原出水爲大水。

桓元年秋大水。《經》書内大水八，外大水一。




凡火，人

人當爲小。


 火曰火

成周宣榭火。


 天

天當爲大。


 火曰災。

宣十六年成周宣榭火。《經》書内災六，外災五。




爲火故，大爲社，祓禳於四方，振除火災，禮也。

昭十八年。




（補凡）書所無爲異。

以上災凡五。

凡祀，啓蟄

《月令》：仲春，雷乃發聲，蟄蟲咸動，啓户始出。


 而郊，

《經》三書郊。襄七年：「夫郊祀后稷，以祈農也。是故啓蟄而郊，郊而後耕。今既耕而卜郊，宜其不從也。」


 龍見

杜注：建巳之月，蒼龍宿之體，昏見東方。


 而雩，

《經》因旱書大雩二十見。


 始殺

《月令》：孟秋鷹乃祭鳥，用始行戮。


 而嘗，

《王制》：秋祭曰嘗。桓十四年秋八月乙亥嘗，此夏正六月，書以譏。


 閉蟄

《月令》：閉塞成冬，蟄蟲咸俯，


 而烝，

《王制》：冬祭曰烝。桓八年春正月己卯烝，此夏正十一月爲得宜，下夏五月烝爲失宜。


 過則書。

桓五年秋大雩。


 常事不書，有所見乃書，非史例君舉必書矣。

此祀凡一。

凡所舉四時之祭，皆用夏正，而不用周正，則以凡爲周公舊例之説，不攻自破也。




凡邑有宗廟先君之主曰都，無曰邑。邑曰築，

如築郿是。


 都曰城。

莊二十八年冬築郿。如城中丘、城郎之類。




先王之制，

如《禮記·王制》。


 大都不過參國之一，中五之一，小九之一。

隱元年。




凡土功，龍見

杜謂今九月，周十一月，龍星角亢，晨見東方。僖五年龍尾伏辰，其九月、十月之交乎？


 而畢。務戒事也。火見

杜注：大火心星，次角亢。《正義》：十月之初，心星晨見東方。


 而致用，水昏正

杜注：今十月定星昏而中。


 而栽，

襄十三年冬城防，書事，時也。於是將早城，臧文仲請俟畢農事，禮也。


 日至

日南至，即冬至。


 而畢。

莊二十九年城諸及防。此亦以夏正爲準。




以上土功凡二。

鉤考諸凡，文義詳略，互有出入，往往一事數見，若
 併之，不過二十餘凡而已。其所敷陳，皆《春秋》書法之要旨，孔聖作經之創例，非有所依傍於前人。《左》以其新創，恐人不解，故反覆求詳，不厭煩復。如言凡之外，其不言凡者，多與言凡之文交相印證。譬諸植物，根榦少而枝葉多，經略傳詳，作述通例。漢儒不以凡、不凡分新舊，蓋淵源有自，初無謬戾也。杜氏比五十凡於大衍，以爲周公史例。豈知緟複結糾，不能分别部居，標幟自立，則不得稱名五十凡也，明矣。況言凡之中，有專詳禮制，全於經文無涉者二條。

凡馬，日中而出，日中而入。

莊二十九年。




凡諸侯之喪，異姓臨於外，

成二年衛穆公卒，晉三子自役弔焉，哭於大門之外，婦人哭於門内，送亦如之。


 同姓於宗廟，

吴子壽夢卒，臨於周廟，禮也。


 同宗於祖廟，同族於禰廟。是故魯於諸姬，臨於周廟，爲蔣凡邢毛胙祭，臨於周公之廟。

襄十二年。




有專論推曆無關書法者二條：

凡啓

春夏。


 塞

秋冬。


 從時。

僖二十年春，新作南門，書，不時也。




凡分

春分、秋分。


 至

夏至、冬至。


 啓

立春、立夏。


 閉，

立秋、立冬。


 必書雲物，

考察天氣。


 爲備故也。

僖五年。




據此可見五十凡中，又有此四條溢出經例之外者，得安謂周公史書之舊章哉？且考不言凡之文，亦有專詳禮制者。如：

王命諸侯，名位不同，禮亦異數。

莊十八年。




臣聞小國之免於大國也，聘而獻物，於是有庭實旅百；朝而獻功，於是有容貌采章，嘉淑而有加貨。

宣十四年。




王享有體薦，宴有折俎。公當享，卿當宴，王室之禮也。

宣十六年。




國君文足昭也，武可畏也，則有備物之享，以象其德，薦五味，羞嘉穀，鹽虎形，以獻其功。

僖三十年。




婦人迎送不出門，見兄弟不踰閾，戎車不邇女器。

僖二十二年。




且

且字，若改作凡字，便與言凡者爲一例。


 列國有凶稱孤，禮也。

莊十一年。




有專解經文一條者：

以太子生之禮舉之，接以大牢，卜士負之，士妻食之，公與文姜宗婦命之。

桓六年。




男贄大者玉帛，小者禽鳥，以章物也。女贄不過榛栗棗脩，

解宗婦覿用幣之非禮。


 以告慶也。

莊二十四年。




公會晉師于瓦，范獻子執羔，趙簡子、中行文子皆執雁，魯於是始尚羔。

定八年。




諸侯不貢車服，

解天王使家父來求車。


 天子不私求財。

桓十五年。解毛伯求金。求車、求金乃春秋以前之常事。




故

故即訓故，與凡同義。


 山崩川竭，君爲之不舉，降服，乘縵，徹
 

注



 樂，出次，祝幣，史辭以禮焉。

成五年。解梁山崩。




有統括經義，且於書法大有關係者。如：

故春蒐，夏苗，秋獮，冬狩，經因周正改夏正，故特立四時田獵之名。如桓四年春正狩于郎，乃夏正冬月，故曰狩。春西狩獲麟亦同。昭十一年五月大蒐，爲夏正三月，其不月者不可考。秋蒐則譏非時，正名定制，悉出聖裁，與秋嘗、冬烝同例，皆於農隙以講事也。

隱五年。




故會以訓上下之則，

《經》：會諸侯必序等級。


 制財用之節；朝

《經》書公朝王所，如京師。


 以正班爵之義，帥長幼之序；征伐以討其不然。

如宋公不王，鄭伯以王命討之，召陵伐楚責包茅之類。


 諸侯有王，

天王。


 王有巡守，以大習之，非是，君不舉矣。君舉必書。

莊二十三年。


 會朝、征伐、巡守《經》必書。

凡物不足以講大事，其材不足以備器用，則君不舉

鳥獸之肉不登於俎，皮革、齒牙、骨角、毛羽不登於器，則公不射，古之制也。


 焉。

隱五年。此凡即五十凡之一也，「則君不舉」與「則公不射」、「君不舉矣」三説相同。可見言凡不言凡，無所分别也。




天子非展義不巡守，諸侯非民事不舉，

與「君不舉矣」同意。又如雩祭、城築之類。


 卿非君命不越竟。

莊二十七年。


 《經》書内臣如，外臣來聘，皆有君命。

禮

猶言凡也。


 卜葬先遠日，避不懷也。

宣八年。




在禮，卿

方伯卿。


 不會公

二伯王後。


 侯。

方伯。


 會伯子男

卒正如曹伯、莒子、許男。


 可也。

僖二十九年。




王合諸侯，則伯

二伯。


 帥侯牧

舉方伯以包之。


 以見於王。

如會温，晉侯以諸侯見。


 伯合諸侯，

統稱。


 則侯帥伯子男

舉卒正以包之。


 以見於伯。自王以下，朝聘玉

五玉。


 帛

三帛。


 不同。

哀十三年。




國之大事，在祀與戎。祀有執膰，戎有受脤，神之大節也。

成十三年。




以上諸條，皆杜氏所謂不言「凡」者。若以「凡」字冠其首，依然文義詳明，與言「凡」者一律相同，

唯太子稱孤卿會三條不能加「凡」字。


 非有古今文字之異，前後體制之殊。可見《左氏》文筆隨宜，時或言「凡」，時或不言「凡」，亦《傳》記立言之常，初無容心於其間也。杜氏號稱「左癖」，乃以言「凡」者爲周公舊例，不言「凡」者爲孔子新例，劃分畛域，獨創異説，全反漢義。一若《麟經》摹仿古凡，悉仍舊貫。審如是説，則舊例當與新例不符。乃通考《傳》文，其言「凡」與不言「凡」者，莫不互相補助，水乳交融，合之兩美，皆所以解釋經義，全出自筆削之後。故孔前絶無模範之文也。自杜氏誤以言凡者附會周公，致後儒説經，動謂周公制禮作樂，施行後世，其弊至於伏羲畫卦，文王演《易》，《詩》采歌謡，《書》記史事。聖作六經，僅餘麟筆，而體例又垂法於前。尼山俎豆，下等濫竽，庠序天魔，莫此爲甚。今輯盲左《傳》文，證明衮鉞之義。緯曰：「聖不虚生，必有所制。」天縱斯文，以言立教。夏、殷則文獻無徵，春秋則知罪自疚。事屬創新，文非史舊，雅言正名，從心運矩。朝廟雖覘制度，柱史無所遺留。《中候》成書，驗推大統，周公且聽從位置，有才如美，不吝足觀，以旦代身，夢衰已久，微言託古，信方好以自謙。而逐末忘本者流，猥以讏説掩之。前之弟子，人人異端，各安其意。左氏懼失其真，作《傳》以伸張玄諦，素王素臣，先師評定矣。今杜氏又增異義，舉解經推例之凡，概歸周史，其矯誣《左傳》者害猶小，其顛倒聖經者害實大也。故具論之。

注
 　之：原多一「之」字，據文意删。



注
 　徹：原脱，據《左傳》成公五年補。
















箴箴左氏膏肓



廖　平　撰

楊世文　校點








校點説明



《箴箴左氏膏肓》一名《再箴左氏膏肓》。漢何休作《左氏膏肓》，鄭玄作《箴左氏膏肓》加以反駁。據《後漢書·鄭玄傳》稱，任城何休好《公羊》學，遂著《公羊墨守》、《左氏膏肓》、《穀梁廢疾》。鄭玄乃著《發公羊墨守》、《箴左氏膏肓》、《起穀梁廢疾》反駁何休；何休見而嘆曰：「康成入吾室，操吾矛以伐我乎？」何休、鄭玄之書皆已散佚，清代學者作過輯佚。廖平據清袁鈞輯《鄭氏佚書》本《箴左氏膏肓》，作《再箴左氏膏肓》，衡評何、鄭之是非。如隱公元年《傳》：「不書即位，攝也。」廖平比較何、鄭之説，認爲：「鄭引《公羊》以駁何君，是也。」莊公元年《傳》：「築王姬之館於外，爲外禮也。」廖平認爲何、鄭二家皆失。但大體上以鄭説爲是，何説多非。有民國二十四年（一九三五）井研廖氏刻本。今據此整理。








再箴左氏膏肓

據清袁鈞輯《鄭氏佚書》本。






左氏外編

漢何休《左氏膏肓》

漢鄭玄《箴左氏膏肓》




隱公



元年《傳》：不書即位，攝也。

《膏肓》：古制，諸侯幼弱，天子命賢大夫輔相爲政，無攝代之義。昔周公居攝，死不記崩。今隱公生稱侯，死稱薨，何因得爲攝？且《公羊》以爲諸侯無攝。

本疏。




《箴》：周公歸政，就臣位，乃死，何得記崩？隱公見死於君位，不稱薨云何？

《禮記·明堂位》疏。


 《公羊》云：宋穆公云：「吾立乎此，攝也。」以此言之，何得非《左氏》？

本疏。《考證》曰：本疏謂鄭康成引《公羊》難云，則「宋穆公」上當有「公羊云」三字。今以義並取此三字入《箴》。




按，隱公繼立爲君，爲惠有立桓意，故有讓桓之心，不自以爲立，而以攝自居，與宋穆公意本同。宋穆非攝，魯隱亦非攝也，有讓志，自以爲攝耳。若無攝義，則宋穆不能據以爲言，不應《公羊》可言攝，而《左氏》不能言攝。鄭引《公羊》以駁何君，是也。

士踰月。

《膏肓》：士禮三月而葬。今《左氏》云踰月，於義《左氏》爲短。

《禮記·王制》疏。《考證》曰：本疏引此「士禮」二字倒换，無「而」字，「今」下無「左氏」字，「踰月」下無「於義」字。




《箴》：禮，人君之喪，殯、葬皆數來月來日，士殯、葬皆數死月死日，尊卑相下之差數，故大夫、士俱三月，其實不同，士之三月，乃大夫之踰月也。

《王制》疏。《考證》曰：「乃」本作「及」，形涉而誤，今改。


 又，人君殯數來日，葬數往月；大夫殯、葬皆數來日來月，士殯、葬皆數往日往月。士之三月，大夫之踰月也。

本疏。《考證》曰：《王制》疏引前條後加「又云」二字，引此條之首二句，謂前説以正禮言，後説據《春秋》爲説，是鄭《箴》本有二説，非引者二條互異也。《檀弓》疏引鄭《箴》云：人君殯數來日，葬數往月，大夫以上殯、葬皆以來日數，是約鄭後説之義，亦非别出後説，上當有「又」字，今據疏義增補。




按，禮制尊卑叠殺以兩，一定之制。天子七，諸侯五，大夫三，士一，如此叠減，禮證最多，何得以士與大夫相同？《王制》云大夫、士、庶人三日而殯，三月而葬者，統言之文，未詳大夫、士、庶人三等當有分别。《王制》所言，乃其大略，品級紛繁，尚多細數。如卿有中下，國有大小不同，核實以推，不能株守一例。何君據《王制》混大夫、士、庶人爲一等，固爲失據；鄭以來月、往月爲説，亦失之委曲。須知此固禮制，可以例推，不能膠執《王制》統據之辭，而駁傳正言分析之説也。




桓公



二年《傳》：今君命太子曰仇弟、曰成師，始兆亂矣。

《膏肓》

闕。《考證》曰：本疏云：何休謂《左氏》後有興亡，由立名善惡，引后稷名棄，爲《膏肓》以難《左氏》，此約《膏肓》之義。




《箴》

闕。《考證》曰：本疏云太子與桓叔雖並因戰爲名，而所附意異。仇取於戰相仇怨，成師取能成師衆。緣名求義，則大子多仇怨，而成師有徒衆。穆侯本立此名，未必先主此意。但寵愛少子，於時已著。師服知桓叔將盛，故推出此理，因解其名，以爲諷諫，欲使之強幹弱枝耳。人臣規諫，若無端緒，馮何致言，以申己志？非謂人之立名，必將有驗。是申鄭《箴》之義，今録以補闕。




按，《箴》説是也。宋人謂《公羊》以石惡名惡，遂謂爲惡人之徒，失與此同。

四年《傳》：周宰渠伯糾來聘，父在故名。

《膏肓》：《左氏》宰渠伯糾父在故名，仍叔之子何以不名？又仍叔之子以爲父在稱子，伯糾父在，何以不稱子？

四年經疏。




《箴》：仍叔之子者，譏其幼弱，故略言子，不名之。至於伯糾，能堪聘事私覿，又不失子道，故名且字也。

同上。




按，天子大夫稱伯仲而不名，凡伯、毛伯之類是也，唯此稱渠伯矣，又書糾名爲異。禮，君前臣名，傳家故以爲此即二傳父老子代政之説，因父在乃名之，以二傳説仍叔之子義説伯糾耳。證以《曲禮》，足明本義。而何君乃以渠糾爲老臣，引五不名之禮以説之。君臣優禮、策命之辭，不可以説經。如天子稱桓公曰伯父，而經書齊侯；鄭伯稱原繁曰伯父，而傳仍名之。曲懷敬老之僞説，以駁《曲禮》之舊文，非也。

九年《傳》：曹大子來朝，賓之以上卿，禮也。

《膏肓》：《左氏》以人子安處父位，尤非衰世救失之宜，於義《左氏》爲短。

本疏。




《箴》：必如所言，父有老耄罷病，孰當理其政，預王事也？蘇云誓於天子，下君一等，未誓繼子男，並是降下其君，甯是安居父位？

同上。《考證》曰：鄭引「蘇云」者，蘇寬之説。前「士踰月」箴疏謂是蘇寬稱古禮如此，故知之。




按，《周禮》之説，證以經齊世子光事，是真《逸禮》之文。經言「大子朝」，是譏其失禮，以君命出撫軍監國，皆不得直用其君之禮。《傳》言禮者，謂待以上卿爲得禮。不待以國君禮，而以卿禮，明不許其用朝禮。何駁不得傳意，《箴》不申傳本意，但以預王政爲言。須知可以從政，而不能直用君父之禮，國不二君，唯名與器不可相假，不得以臣子直用君父之禮也。




莊公



元年《傳》：築王姬之館於外，爲外，禮也。

《膏肓》：當築夫人宫下，群公子宫上。《公羊》以爲築宫於外，非禮也。《左氏》以爲築宫於外，禮也。

《禮記·曲禮》疏。《考證》曰：《曲禮》疏引何休云云，下引鄭説云云者，當即《膏肓》之文，其未當有「於義左氏爲短」六字，引文不具爾。




《箴》：宫廟朝廷，各有定處，無所館天子之女，故宜築於宫外。

本疏。




按，主嫁王姬，無所館，必築宫，禮也。築必於城内，於城外則非禮。

故築於宫外，但言築，不言於外。


 因外齊襄，不使入。魯莊與仇人主婚，故外之。《穀梁》云：「築，禮也；築於外，非禮也。築之外，變之正也。」以書此爲禮者，以其得變之正，文義較二傳爲備。竊以三傳之説，本實相同。《公羊》言築於外非禮，而變而得正之義未詳。《左氏》言變而得正之義，而正經不築於外之言不録。《公》、《左》本同一意，各言一隅，遂至歧異。以《穀梁》合之，三傳皆通。此三傳當求合，不當求異之實義，惜何、鄭皆失之。

六年《傳》：騅甥、聃甥、養甥請殺楚子。

《膏肓》：楚、鄧彊弱相縣，若從三甥之言，楚子雖死，鄧滅曾不旋踵，若刳腹去疾，炊炭止沸。《左氏》爲短。

本疏。




《箴》：楚之彊盛，從滅鄧以後，於時楚未爲彊，何得云彊弱相縣？蘇氏云：三甥既有此語，《左氏》因史記之文録其實事，非君子之論，何以非之？

同上。




按，蘇説是。

十九年《傳》：鬻拳可謂愛君矣。

《膏肓》：人臣諫君，非有死亡之急，而以兵臨君，開篡弑之路。《左氏》以爲愛君，於義《左氏》爲短。

本疏。




《箴》：楚鬻拳同姓，有不去之恩。

《詩·柏舟》疏。




按，許其愛君，而失君臣之正道，其意見於言外矣。《傳》於是非取舍多微文婉義，不可以辭害意。何君危言聳聽，於義未合。夫觀過知仁，當原心跡，以鬻拳較祭仲，則美惡懸殊矣。何君是彼非此，取舍殊不當於人心。

二十五年《傳》：日有食之，鼓，用牲於社，非常也。

《膏肓》：《感精符》云：立推度以正陽。日食則鼓，用牲於社，朱絲縈社鳴鼓脅之。《左氏》云用牲非常，明《左氏》説非夫子《春秋》，於義《左氏》爲短。

《禮記·祭法》疏。




《箴》：用牲者，不宜用，《春秋》之通例。此讖説正陽、朱絲、鳴鼓，豈説用牲之義也？讖用牲於社者，取經完句耳。

同上。《考證》曰：完或誤作宛。




按，用不宜用，二傳之通例。《左》以爲用牲非禮，與二傳義本相同。何説從讖以爲當用牲，則自與《公羊》相違矣。《箴》義是也。




僖公



二十二年《傳》：君未知戰。

《膏肓》：《左氏》以其不用子魚之計，至於軍敗身傷，所以責襄公也。而《公羊》善之，云雖文王之戰，亦不是過。

《詩·大明》疏。《考證》曰：《詩疏》云宋公及楚人戰於泓，《左氏》云云，當是孔述《膏肓》之文。




《箴》：刺襄公不度德，不量力。《考異郵》云：「襄公大辱師，敗於泓，徒信不知權譎之謀，不足以交鄰國、定遠疆也。」此是譏師敗也。《公羊》不譏，違《考異郵》矣。

《詩·大明》疏。《考證》曰：《考異郵》云本作引。《考異郵》至引字，疏語至字則云，字形似而譌也。今删改。




按，經説有經、權二義，先師皆用之，而各以己意立説。魯人質實，責祭仲以守經，宋襄以行權，此從衆之言也。《公羊》意主恢闊，獨標新解，以經説宋襄，權説祭仲，仁智異端，各隨所見，又以《春秋》所言，爲人解惑。凡人所明，則不復言，故多非常可駭之論，此二傳之所以相反也。《左氏》義同《穀梁》，據《公羊》以攻之，過矣。又《公羊》多主讖，此傳與讖反是。此傳爲一家之言，不盡《公羊》之義，當以讖説爲正。

二十三年《傳》：杞成公卒，書曰子。杞，夷也。

《膏肓》：杞子卒，豈當用夷禮死乎？

本疏。




《箴》

闕。




按，《春秋》諸國用中國則中國之，用夷狄則夷狄之，此舊傳之説，三傳所同也。《公羊》以殽稱秦爲夷狄之，《穀梁》以滕不名爲用狄道，是三傳同有此説。《曲禮》：夷狄雖大曰子。此《春秋》説。故《左氏》因此稱子，以爲用夷禮，卒稱杞子。如《左氏》説公卑杞，亦承其前事言之，不必用夷禮以死。蓋杞稱子伯，本以見託號，非用夷狄禮而貶之。《左氏》用《曲禮》「夷狄雖大曰子」之説，與《穀梁》滕不名爲用狄道同，亦先師之一説。

三十一年《傳》：夏四月，四卜郊，不從，乃免牲，非禮也。

《膏肓》

闕。《考證》曰：《禮記·曲禮》疏引魯四卜郊，述休之意云：魯郊轉卜三正。假令春正月卜，不吉，又卜殷正，殷正不吉，則用夏正。郊天若此，三正之内有凶不從，則得卜夏三月，但滿三吉日，則得爲郊。




《箴》：以魯之郊天，惟用周正建子之月、牲數。有災不吉，改卜後月，故或用周之二月、三月。故有啓蟄而郊，四月則不可。

《禮記·曲禮》疏。




按，《曲禮》：卜筮不過三。鄭君以爲《春秋》譏四卜，又《公羊傳》：三卜，禮也；四卜，非禮也。《穀梁傳》：夏四月，不時也；四卜，非禮也。又云：郊自正月至於三月，郊之時也；夏四月郊，不時也。又云：郊自正月至於三月，郊之時也。二傳説全與《左傳》同。周正子月始卜，卜不過三，故夏、殷二正皆可郊。《左氏》言非禮，謂四卜、夏四月非禮，非謂免牲非禮，三傳正同。

禮：不卜常祀，而卜其牲，日。

《膏肓》

闕。




《箴》：當卜祀日月爾，不當卜可祀與否。

《禮記·曲禮》疏。


 天子郊以夏正上旬之日，魯之卜三正下旬之日，是雖有常時常日，猶卜日也。

《周禮·大宰》疏。




按，《公羊傳》禘、嘗不卜，郊何以卜？郊，非禮也。《左氏》：禮不卜常祀，即謂禘嘗不卜，而卜其牲日，即謂《禮經》卜日與牲也。三傳説本相同，何君自生荆棘。




文公



元年《傳》：穆伯如齊，始聘焉，禮也。

《膏肓》：三年之喪，使卿出聘，於義《左氏》爲短。

本疏。




《箴》：《周禮》：諸侯邦交，歲相問，殷相聘，世相朝。《左氏》合古禮，何以難之？

同上。




按，《公羊》但譏喪祭昬，不譏喪聘。聘不爲吉禮，又不自我制之。事有緩急，要盟猶可，何況出聘？《左氏》：凡君即位，卿出並聘，踐修舊好，要結外援，好事鄰國，以衛社稷。大夫出聘，不得斥爲非禮。《箴》引《周禮》説，不合傳意。

二年《傳》：襄仲如齊納幣，禮也。

《膏肓》：喪服未畢，而行昬禮，《左氏》爲短。

本疏。《考證》曰：《禮記·檀弓》疏謂《公羊》譏其喪娶，即膏肓之義也。




《箴》：僖公母成風主昬，得權時之禮。

《禮記·檀弓》疏。




按，但言納幣爲禮，不謂喪娶合禮。傳中言禮，多指本事之典禮，至於所行得失美惡，惟秦襚一條有説，餘皆略之，以秦襚一條推之可也。喪中生子，傳以爲譏，豈有反許喪娶？又昭三年齊桓請繼室於晉，叔向對曰：「寡君不能獨任其社稷，未有伉儷，在縗絰之中，是以未敢請。」在妾喪中，猶不請婚，何況喪娶？凡君即位娶妃，因即位類言之，不謂喪中可娶也。鄭《箴》不能起病，乃反重之。喪娶豈可以權宜立言？所謂不待貶絶而惡見者也。

五年《傳》：王使榮叔來含且賵，禮也。

《膏肓》：禮，尊不含卑，又不兼二禮。《左氏》以爲禮，於義爲短。

本疏。




《箴》：禮，天子於二王後之喪，含爲先，襚次之，賵次之，賻次之；於諸侯，含之、賵之；小君亦如之；於諸侯臣，襚之。諸侯相於，如天子於二王後；於卿大夫，如天子於諸侯；於士，如天子於諸侯臣。何休曰尊不含卑，是違禮，非經意。其一人兼歸二禮，亦是爲譏。

同上。




按，傳言禮、言非禮，當知其意，不可以辭相害。如「築館於外」一條，三傳語各不同，而意實相合，此語有詳略。言其賵之得禮，而兼使非禮之説未詳耳。《箴》云「兼歸二禮，亦是爲譏」，可謂善解傳意矣。

九年《傳》：秦人來歸僖公成風之襚，禮也。

《膏肓》：禮主於敬，一使兼二喪，又於禮既緩，而《左氏》以之爲禮，非也。

本疏。




《箴》：若以爲緩，按禮，衛將軍文子之喪，既除喪，而越人來弔，子游何得善之？若譏一使兼二禮，《雜記》諸侯弔禮，有含、襚、賵、臨，何以一使兼行？

同上。




按，《傳》云：「禮也，諸侯相弔賀也。雖不當事，苟有禮焉，書也，以無忘舊好。」是《傳》言禮，以襚爲有是禮耳，何所譏者？正其不當事之説，苟有禮焉，書也，是直書其事，而美惡自見之意，非全以禮許之。既云「雖不當事，苟有禮焉，書也」，則非以不當事爲禮。何駁未明《傳》意，鄭《箴》據禮立説，乃爲變禮，與《傳》意不合。

十八年《傳》：此三族也，世濟其凶，增其惡名，以至於堯，堯不能去。

《膏肓》：孔子云：「蕩蕩乎堯之爲君，唯天爲大，唯堯則之。」今如《左氏》，堯在位數十年，久抑元愷，而不能舉，養育凶人，以爲民害，而不能去，則孔子稱堯，虚言也。桀、紂爲惡，一世則誅；四凶歷數十歲，而無誅放。《易》云「積不善之家，必有餘殃」，虚言也。《左氏》爲短。

本疏。




《箴》：

闕。




按，《尚書》命官、放四凶，皆在舜攝之後。傳依經立，爲此説，言出經典，不得歸咎《左氏》。古書言舜舉人誅罪者多矣，非獨《左氏》一人之言，堯不因此而失其大。何君立意攻《傳》，遂至違背經典，此好攻人之過也。




宣公



二年《傳》：失禮違命，宜其爲禽也。

《膏肓》：休以爲，狂狡近於古道。

《詩·大明》疏。




《箴》：狂狡臨敵，拘於小仁，忘在軍之禮，譏之，義合於讖。

同上。




按，此類是非取舍，見智見仁，各隨分量。何本《公羊》大宋襄之説而推之，《箴》以爲忘禮，與《傳》譏宋襄相合。準之情事，《左氏》爲長。

五年《傳》：冬來，反馬也。

《膏肓》：禮無反馬之法，而《左氏》以爲得禮。禮，婦人謂嫁曰歸，明無大故，不反於家。經書高固及子叔姬來，故譏乘行匹至也。

《儀禮·士昬禮》疏。《考證》曰：《士昬禮》疏稱休以爲云云，「反馬」下本無「之法」字，從本疏補。本疏云昏禮無反馬，故何休據之作《膏肓》以難《左氏》，言禮無反馬之法。




《箴》：《冠義》云「無大夫冠禮」，而有其昬禮，則昬禮者，天子、諸侯、大夫皆異也。

本疏。《考證》曰：本疏作「鄭玄答之」云云，《詩·鵲巢》疏作《箴膏肓》。


 《士昬禮》曰：主人爵弁、纁裳、緇袘，從者畢玄端，乘墨車，從車二乘，執燭前馬，婦車亦如之，有裧。此婦車出於夫家，則士妻始嫁，乘夫家之車也。《詩·鵲巢》云「之子于歸，百兩御之」，又曰「之子於歸，百兩將之」。將，送也。國君之禮，夫人始嫁，自乘其家之車也。《何彼穠矣》篇曰：「曷不肅雍，王姬之車。」言齊侯嫁女，以其母王姬始嫁之車遠送之。

《士昬禮》疏。《考證》曰：「此婦車」三句，本作「此婦乘夫家之車」。「《詩·鵲巢》云」本作「《鵲巢》詩曰」，無「將，送也」三字。「乘其」下無「家之」二字，從本疏增改。本疏「《士昬禮》曰」之「曰」作「云」，「袘」作「依」，無「從者」二字。二「乘」下無「執燭前馬」四字。「如」之下無「有裧」二字，無「何彼穠矣」已下三十一字。


 則天子、諸侯嫁女，留其乘車，可知也。高固，大夫也。來反馬，則大夫亦留其車也。禮雖散亡，以《詩》之義論之，大夫以上其嫁皆有留車、反馬之禮。留車，妻之道也；反馬，壻之義也。高固以秋九月來逆叔姬，冬來反馬，則婦入三月祭行，乃反馬，禮也。

本疏。《考證》曰：《士昬禮》疏「嫁女」作「女嫁」，「留其」句無「乘也」二字。「高固」以下作：「今高固大夫反馬，大夫亦留其車。以《詩》論之，大夫以上至天子有反馬之禮、之道、之義」，下並無「也」字。「高固以秋九月來逆叔姬，」無「以九來」三字。「乃反馬」作「故行反馬」。又《詩·鵲巢》疏云：《箴膏肓》引《士昬禮》曰：「主人爵弁、纁裳，從車二乘，婦車亦如之，有裧。」又引「此《詩》乃云，此國君之禮，夫人自乘其家之車也。」又云「禮雖散亡，以《詩》義論之，天子以至大夫皆有留車、反馬之禮。」《葛屨》疏引《士昬禮》云：「婦人三月而後祭行。」並删約之辭。




按，《禮經》所言多大綱，無細節，傳記諸書，佚文墜典多足補證。文不見於《儀禮》，遂以爲非，則傳記之文可録者少矣，鄭君推例補之，是也。何注《公羊》多用先師遺説、《禮經》佚文，不審攻人何以必據《儀禮》爲斷？

九年《傳》：孔子曰：「《詩》云：『民之多辟，無自立辟。』其洩冶之謂乎！」

《膏肓》：休以爲洩冶無罪。

《公羊》宣十二年傳疏。




《箴》

闕。《考證》曰：休註《公羊》，亦謂洩冶有罪，何得作《膏肓》以短《左氏》？




按，諫有六道，孔子以諷諫爲主，明哲保身，經典明文。《傳》引孔子惜悼洩冶之言，謂於諫諍之道未盡，不如諷諫耳。此三傳所同之説，何以專咎《左氏》？且傳責洩冶立亂朝，好盡言，亦不以洩冶爲罪也。

十年《傳》：書曰「崔氏」，非其罪也，且告以族，不以名。

《膏肓》：《公羊》譏世卿。

本疏。《考證》曰：疏云《膏肓》以爲《公羊》譏世卿，而難《左氏》，是孔約鄭義，文不具。




《箴》

闕。《考證》曰：本疏引蘇氏云：崔杼祖父名不見經，則知非世卿。且春秋之時，諸侯擅相征伐，猶尚不譏世卿，雖曰非禮，夫子何由獨責？按鄭《箴》每引蘇氏之説，此爲鄭引與否，不可知，然亦足以補《箴》闕矣。




按，此條兼言經、史之證也。「曰崔氏，非其罪」，此經義非罪之，特以譏世卿也。世卿多矣，何以諸侯獨譏齊崔氏？本以齊告以族，史原作氏，因其文以示義。《公羊》但言經義，《左氏》則兼説經、史，告以族。書氏者，此《未修春秋》之文也。經不易其文，而别有取義。孔子曰：「其文則史，其義則某竊取之矣。」是也。經義由史文而出，《左氏》上句言經義，下句言史例，分合之閒，新舊之文，多可考見。《公羊》云「未修春秋」云云，此正其意。




成公



八年《傳》：凡諸侯嫁女，同姓媵之，異姓則否。

《膏肓》：媵不必同姓，所以博異氣。今《左傳》「異姓則否」，十年齊人來媵，何以無貶刺之文？《左氏》爲短。

本疏。




《箴》：禮稱納女於天子云「備百姓」，於國君云「備酒漿」。天子云「備百姓，博異氣」，諸侯直云「備酒漿」，不得云「百姓」，是不博異氣也，何得有異姓在其中？齊是大國，今來媵我，得之爲榮，不得貶也。

本疏《考證》曰：「備酒漿」下，本無「天子云備百姓博異氣，諸侯直云備酒漿」十六字。「異氣也」下本無「何得有異姓在其中」八字，從《穀梁》成十年「齊人來媵」疏引文補入，《穀梁》疏止引此二十四字。




按，諸侯不用異姓，天子得備異姓，《箴》説是也。《左傳》言諸侯禮耳，宋爲王後，得用天子之制，故經書三媵備十二女之文。《左氏》與《公羊》各持一説，合之乃通。《箴》未得王後用天子禮樂之制，故説近游移。

十四年《傳》：舍族，尊夫人也。

《膏肓》：《左氏》以叔孫僑如舍族爲尊夫人。按襄二十七年豹及諸侯之大夫盟，復何所尊，而亦舍族？《春秋》之例，一事再見者，亦以省文耳。《左氏》爲短。

本疏。




《箴》：左氏以豹違命，故貶之而去族。今僑如無罪，而亦去族，故以爲尊夫人也。《春秋》有事異文同，則此類也。

同上。




按，禮，君前臣名。凡傳與載籍，凡臣於君前，皆名而不氏。公子、公孫與臧叔氏族於君前皆不舉，此定例也。《春秋》經世之書，於大夫皆舉族，不如當時事實，此爲《春秋》筆之，當有取義，此亦定義也。二傳有不稱之説，而無舉之之説，則以經既以舉之爲通例，遂不更追録其本始也。傳家於事實見其實不舉氏，而經舉之，故著爲例。此《左氏》古説，足以補正二傳者也。以二傳之法讀《左氏》，則難通之條，當在稱族之條，不必疑其舍族。以舍族之説爲二傳所同，而舉族既爲二傳所無，又舉與不舉皆爲變例，則無一定正例可言，所以難通。何君不疑稱族之文，而疑舍族，乃更引豹事以相難，殊爲淺近，宜鄭君譏之也。

十七年《傳》：晉范文子反自鄢陵，使其祝宗祈死。六月，戊辰，士燮卒。

《膏肓》：休以爲人生有三命：有壽命以保度，有隨命以督行，有遭命以摘暴，未聞死可祈也。昔周公之隆，天不出妖，地不出孽，陰陽和調，災害不生。武王有疾，周公植璧秉圭，願以身代；武王疾愈，周公不夭。由此言之，死不可請，偶自天禄欲盡矣，非果死。今《左氏》以爲果死，因著其事，以爲信然。於義《左氏》爲短。

《公羊》襄二十九年傳疏。《考證》曰：本疏引「人生」至「祈也」止。




《箴》：

闕。




按，史有其事，因而録之，非《左氏》之文。此類甚多，不必言其得失。

十八年《傳》：所以復霸也。

《膏肓》：霸不過五。

本疏。




《箴》：天子衰，諸侯興，故曰霸。夏有昆吾，商有豕韋、大彭，周有齊桓、晉文，此最彊者也，故書傳通謂彼五人爲五霸耳。但霸是彊國爲之，天子既衰，諸侯無主，若有彊者，即營霸業，其數無定限也。而何休以霸不過五，不許悼公爲霸，以鄉曲之學，足以忿人。傳稱文、襄之霸，襄承文後，紹繼其業，以後漸弱，至悼乃彊，故云復霸。

同上。《考證》曰：疏引鄭玄云云，是《箴膏肓》之文。《膏肓》雖闕，觀鄭《箴》可得大略，知「而何休」以下非疏語者。文五年王使榮叔來含且賵，《箴》舉「何曰」，亦非疏語，故知是鄭《箴》也。




按，二伯爲禮制，惟齊、晉爲之。五霸之説，如七雄，謂五彊國耳。子孫復霸，仍爲祖父所統，不必定以五人爲斷。又五霸本無一定之説，合數分數均可。悼公實霸，則傳不得不以之爲霸也。




襄公



七年《傳》：夫郊祀後稷，以祈農事也。是故啓蟄而郊，郊而後耕。

《膏肓》：《孝經》云「郊祀后稷以配天，宗祀文王於明堂以配上帝」，止言配天，不言祈穀。

《詩·噫嘻》序疏。




《箴》：《孝經》主説周公孝以必配天之義，本不爲郊祈之禮出，是以其言不備。《月令》「孟春元日祈穀於上帝」，是即郊天也，後乃「擇元辰，天子親載耒耜，躬耕帝耤」，是郊而後耕，二者之禮，獻子之言合是郊天之與祈穀爲一祭也。

同上。《考證》曰：本疏云，《詩·噫嘻》序云：春夏祈穀於上帝。禮，仲春之月，《月令》曰：是月也，天子乃以元日祈穀於上帝，即是郊天之祭也。其下即云，乃擇元辰，天子親載耒耜，躬耕帝耤，是郊而後耕也。獻子此言，正與禮合。《孝經》只言尊嚴其父，主跡孝子之志，本意不説郊天之祭，無由得有祈穀之言。何休《膏肓》執彼難此，追而想之，亦可以歎息也。此沖遠依鄭《箴》爲説。




按，《孝經》不言祈穀，文未備耳。禮説當觀其通貫，不可株守一家，屏棄其餘。《箴》説是也。

十一年《傳》：季武子將作三軍。

《膏肓》：《左氏》説云尊公室，休以爲與舍中軍義同。於義《左氏》爲短。

本疏。




《箴》：《左氏傳》云作三軍，三分公室，各有其一，謂三家始專兵甲，卑公室。云「《左氏》説云尊公室」，失《左氏》意遠矣。

同上。




按，以作三軍爲尊公室，何君宜實見説《左氏》者有此説，故據以爲言。此駁《左氏》説，非傳文也。據此，知《左氏》説與傳别。魯爲宗國，封地實大，非只七十里，不應只二軍。三家作三軍，各統一軍，而自專其利，舍中軍則尤甚矣。此事實也。至經義以魯爲次國，作三軍爲非禮，舍中軍爲復古，此孔子修《春秋》之經義，與事實不合者。實事則作爲過，舍尤甚，非舍則合禮也。何、鄭皆不得此意。

魏絳於是乎始有金石之樂，禮也。

《膏肓》：大夫、士無樂。

《禮記·曲禮》疏。《考證》曰：《春秋説題辭》「樂無大夫、士制」，休蓋執以難《左》，故鄭《箴》分别言之。




《箴》：大夫、士無樂。《小胥》「大夫判縣，士特縣」者，《小胥》所云娱身之樂及治人之樂則有之也，故《鄉飲酒》有工歌之樂是也。《説題辭》云無樂者，謂無祭祀之樂，故特牲、少牢無樂。

同上。《考證》曰：《曲禮》疏云「鄭玄《箴膏肓》從《題辭》之義」云云，説本譌作縣，從宋本。




按，「於是始有」者，即大夫無樂之義也。禮云長者賜，少者、賤者不敢辭　。禮本無樂，爲上所錫，則得有之，如諸侯之九錫是也。晉侯錫樂，魏綘辭不獲命，用樂以寵君命，臣子之義也。又大夫、士有數等，天子之大夫視伯，諸侯之大夫有大國、次國、小國之分。天子上大夫視伯，受地七十里，小國下大夫食禄，三十六人中有等差。晉爲上公，其卿如天子之卿，尊於百里國多矣。據一書爲主，以攻不合己者，此專己守殘，不觀會通之言也。

十九年《傳》：王追賜之大路。

《膏肓》：天子車稱大路，諸侯車稱路車，大夫稱車。今鄭子蟜，諸侯之大夫耳，當與天子士同，賜其車而名之曰「大路」，非正也。孔子曰：「惟器與名，不可以假人」；「名不正則言不順」。於義《左氏》爲短。

本疏。




《箴》：卿以上所乘車皆曰大路。《詩》云：「彼路斯何？君子之車。」此大夫之車稱路也。《王制》卿爲大夫。

《詩·出車》疏。


 按《周禮》，天子衮冕，上公亦稱衮冕；天子析羽爲旌，諸侯及大夫亦稱旌。又天子樂官稱大師，《鄉飲酒禮》君賜樂亦稱大師。此皆名同於上，則卿大夫之路，何獨不可同之於天子大路之名乎？何休之難，非也。

本疏。《考證》曰：《詩·采薇》疏、《韓奕》疏並有引。




按，此九錫之制也。鄭卿比於天子大夫，加等則如天子之卿矣。蓋九錫之物，皆爲天子所有，因諸侯大夫功德等差，取以命之。僖二十八錫晉侯大輅、戎輅、彤弓矢、旅弓矢、秬鬯一卣、虎賁三千人，此九命爲伯之制，而大輅在先。一錫爲一命。《曲禮》：「爲人子者，三賜不及車馬。」然則大輅正當三錫，爲大夫之正禮矣。諸侯車稱路車，此指本封百里之國言之。諸州牧之卿，其爵命乃加於百里國數等。百里國無功德者不能錫命。九命爲伯，七命爲州牧，三命爲小侯。鄭卿稱大夫，則爲三命之尊矣，豈不得賜大輅？考魯叔孫豹得賜大輅而不用，死乃以之葬。大約天子取己所服用以賜，臣下受而藏之，不敢用，特以葬乃用耳。唯名與器，不可假人，本於傳説，豈不自知，而以相難。又禮有加等之説，此追賜當是加等。蠆爲鄭卿，比於天子大夫，故經稱大夫加等，則得同天子卿矣，猶以士禮説之，何君禮制殊未詳明。

二十二年《傳》：焉用聖人。

《膏肓》：説《左氏傳》者曰：《春秋》之志，非聖人孰能修之？言夫子聖人，乃能修之。御叔謂臧武仲爲聖人，是非獨孔子。

《周禮·大司徒》疏。




《箴》：武仲者，述聖人之道，魯人稱之曰聖人。使如晉，過御叔，御叔不説學，見武仲而雨行，傲之，云：「焉用聖人爲！」《左氏傳》載之者，非御叔不説學，不謂武仲聖與孔子同。

同上。《考證》曰：聖人之「人」，或譌作「今」，屬下句。




按，何駁淺薄，《箴》説是也。聖有全體，有一端。古今有聖人之號者多矣，不獨孔子也。

二十四年《傳》：然明曰：「是將死矣。」

《膏肓》：善言者君子所尚，有小人道之，輒爲死徵。是善言不可出口。

《箴》

闕。《考證》曰：疏云：「趙文子，賢人也，將死，其語偷；程鄭，小人也，將死，其言善。俱是失常，無所怪惑。」此可補鄭《箴》之闕。




按，疏説是也。然明當日必别有所據，就使然明之言果失，亦載事實而已。如《公羊》之笑客妻嫂，記録事實，豈可以此非傳？




昭公



四年《傳》：雹之爲災，誰能御之？《七月》之卒章，藏冰之道也。

《膏肓》：《春秋》書雹，以爲政之所致，非由冰也。若今朝廷藏冰，亦不於深山窮谷，何得或無雹？天下郡縣皆不藏冰，何故或不雹？若言有之於古者，必有騐於今。此其不合於義，失天人相與之意。

本疏。




《箴》：雨雹，政失之所致，是固然也。國之失政，君子知其大者，其次知其小者。藏冰之禮，淩人掌之，《月令》載之，《豳》詩歌之，此獨非政與？故其小者耳。夫深山窮谷，固陰沍寒，極陰之處，冰凍所聚，不取其冰，則氣畜不洩，結滯而爲伏陰。凡雨水陽也，雪雹陰也，雨水而伏陰薄之，則凝而爲雹；雨雪而愆陽薄之，則合而爲霰。申豐見時失藏冰之禮而有雹，推之陰陽，知此伏陰所致，亦聖人之寓言也。詳載其言者，以著藏冰之禮不可廢耳。

同上。




按，《箴》説是也。此《左氏》陰陽五行之學，不可以一端求之。若如何説，則何君於災異必言感應占騐，天人之應豈必如是耶？

七年《傳》：子産曰：「鬼有所歸，乃不爲厲，吾爲之歸也。」

《膏肓》：孔子不語怪、力、亂、神，以鬼神爲政，必惑衆，故不言也。今《左氏》以此令後世，信其然，廢仁義而祈福於鬼神，此大亂之道也。子産雖立良止以託繼絶，此以鬼賞罰，要不免於惑衆，豈當述之以示季末。

本疏。




《箴》：伯有惡人也，其死爲厲鬼。厲者，陰陽之氣相乘，不和之名。《尚書五行傳》「六厲」是也。人死，體魄則降，魂氣在上，有尚德者，附和氣而興利。孟夏之月，令雩祀百辟卿士有益於民者，由此也。爲厲者，因害氣而施災，故謂之厲鬼。《月令》「民多厲疾」，《五行傳》有御六厲之禮。禮，天子立七祀，有大厲，諸侯立五祀，有國厲，欲以安鬼神，弭其害也。子産立良止使祀伯有，以弭害，乃禮與《洪範》之事也。子所不語，怪、力、亂、神，謂虚陳靈象，於今無驗也。伯有爲厲鬼，著明若此，而何不語乎？子産固爲衆愚將惑，故並立。公孫洩云從政有所反之，以取媚也。孔子曰：「民可使由之，不可使知之。」子産達於此也。

同上。《考證》曰：「其死」，一作「其鬼」。




按，《箴》説是也。子産之舉，在善於解惑，安輯衆心，不長妖妄，乃反以惑衆責之，過矣。

十八年《傳》：宋、衛、陳、鄭皆火，梓慎登大庭氏之庫以望之。

《膏肓》：宋、衛、陳、鄭去魯皆數千里，謂登高以見其火，豈實事哉？

本疏。




《箴》

闕。《考證》曰：疏云：「孔子在陳知桓、僖災者，豈復望見之乎？若見火知災，則人皆知之矣，何所貴乎梓慎，《左氏傳》而編紀之哉？且四國去魯纔數百里，而何休云數千里，雖意欲其遠，亦虚妄之極。梓慎所望，自當有以知之。」此足補鄭《箴》之闕。




按，此類古有此術，不可以常理測者。若人人皆可望見之，則無不知之，何貴梓慎？若如何説，則前知見微，皆屬虚妄矣。

二十六年《傳》：王后無適，則擇立長，年鈞以德，德鈞以卜。王不立愛，公卿無私，古之制也。

《膏肓》：休以爲《春秋》之義，三代異，建適媵，别貴賤，有姪娣，以廣親疏。立適以長不以賢，立子以貴不以長，王后無適，明尊之敬之義，無所卜筮。不以賢者，人狀難别，嫌有所私，故絶其怨望，防其覬覦。今如《左氏》言，云年鈞以德，德鈞以卜，人君所賢，下必從之，焉能使王不立愛也？豈復有卜？若其以卜，隱、桓之禍，皆由是興，乃曰古制，不亦謬哉！又大夫不世，如並爲公卿，通繼嗣之禮，《左氏》爲短。

《周禮·太卜》疏。《考證》曰：「人君」本作「君之」，「下必」本作「人必」，無「焉能使王不立愛也」八字，從本疏改補。本疏引者「人君」十六字及「大夫不世」已下，「世」下有「功」字，「如」作「而」，「繼嗣」下無「之禮」二字，「豈復有卜」下本無「若其以卜」四字。從《禮記·檀弓》疏補。《檀弓》疏引者，「若其」五句，「之禍」作「以禍」，「是興」作「此作」，「不亦謬哉」作「固亦謬矣」。




《箴》：立適以長不以賢，固立長矣。無適而立子以貴不以長，固立貴矣。若長鈞、貴鈞，何以别之？故須卜。

《禮記·檀弓》疏。《考證》曰：「立子」上本無「無適而」三字，從《太卜》疏補。《太卜》疏引者作「立適固以長矣，無適而立子固以貴矣」。


 今言無適，則擇立長，謂貴鈞始立長，王不得立愛之法。年鈞則會群臣、群吏、萬民而詢之，有司以序進而問。

《太卜》疏。


 《周禮》：小司寇掌外朝之政，以致萬民而詢焉，其三曰詢立君，其位王南鄉，三公及州長、百姓北面，群臣西面，群吏東面，小司寇以序進而問焉。如此，則大衆之口，非君所能掩，是王不得立愛之法也。

本疏。《考證》曰：《太卜》疏引「大衆」已下十八字。


 禮有詢立君、卜立君，是有卜也，示義在此，距之言謬，失《春秋》與禮之義矣。

《太卜》疏。《考證》曰：本無「卜立」七字，從《檀弓》疏補。《檀弓》疏引「禮有」十二字。


 公卿之世，立者有大功德，先王之命有所不絶者，是大功特命，則得世位也。

《詩·文王》疏。《考證》曰：「世立」下本無「者有」二字，從《太卜》疏補。《太卜》疏引「者有」下無「大」字，「絶」譌「犯」，下無「者」字。止本疏亦引「公卿」三句，「世」下無「立者」二字，「先王」句無「之有」二字，「特命」本譌「時命」，改。




按，《箴》説是也。王后無適，則擇立長，即《公羊》「以適」、「以長」之義。下二句特窮其變，德如晉人欲立重耳，卜如楚埋玉、《檀弓》沐浴佩玉事。極言其變，以見其萬不可立愛，乃反以立愛疑之，過矣。公卿無私，謂如尹氏、荀息擁立不正者耳，非謂其自立子無私也。
















左氏春秋考證辨正



廖　平　撰

楊世文　校點








校點説明



是書又名《劉申綬左氏考證辨正》、《左氏考證辨正》，作於光緒十六年（一八九〇）。是時廖平還有《左氏古經説讀本》、《左氏古經説漢義補證》、《左傳漢義證》等書，意在申明漢法，刊正杜義。又以《左氏》禮同《王制》，歸還今學，不用漢説。宋代林栗以《左傳》「君子曰」爲劉歆所羼，尚不疑及解經之文。清代嘉慶年間武進劉逢禄作《左氏春秋考證》，用《公羊》以駁《左傳》，認爲《左傳》不傳《春秋》，《左傳》的書法、凡例、「君子曰」等解經語爲劉歆附益。後人崇信其説，皆以爲《左傳》本不解經，主張於《左傳》删去解經之語，以還《左氏》之舊，如龔定菴《左傳決疣》之類是也。廖平認爲，杜氏解經，多失傳意，誠有可疑。若因杜疑傳，欲相甄别，則門户之見，失之未考。今欲申明《左氏》，必先破劉逢禄之説，故備録其文而條辨之，然後《左氏》可申。《史記》引《左傳》解經説五十條，則師説出於先秦，非劉歆所羼明甚。然《考證》之説盛行，非條辨之，不足以盡袪謬誤。有民國二十四年（一九三五）井研廖氏刻本，今據此整理。








左氏春秋考證辨正敘例



宋林栗以《左傳》「君子曰」爲劉歆所羼，尚不疑及解經之文，至劉氏作《考證》，用《公羊》以駁《左傳》，遂以解經皆出劉歆僞撰。近人崇信其説，皆以爲《左傳》本不解經，劉於《左傳》删去解經之語，以還《左氏》之舊，如龔定菴《左傳決疣》之類是也。杜氏解經，多失傳意，誠有可疑，若因杜疑傳，欲相甄别，則門户之見，失之未考。今欲申明《左氏》，必先破劉説，故備録其文而條辨之，然後《左氏》可申。《史記》引《左傳》解經説五十條，

别有《史記引用左傳經説考》一卷。


 則師説出於先秦，非劉歆所羼明甚，然《考證》之説盛行，非條辨之，不足以盡袪謬誤。

初以《左氏》傳例即歆傳，所謂章句出於歆；及考《五行志》引「説曰」在劉歆前，歆説、《左氏》説多今傳中皆無其語；又歆説例多同二經，與傳小有參差，傳本又多缺略，使歆爲之，當不如此。且杜氏所引而攻之之劉説，多與本傳文義不甚切合，故不用《考證》之説。

劉歆僞羼《周禮》，其事甚明，後人因同爲劉氏所傳，遂並《左氏》而疑之。考劉歆集，初年全用博士説，晚乃立異。欲知其年限，因考《王莽傳》，乃知《周禮》之出，在王莽居攝以後。《王莽傳》上言《周禮》者只二事，在居攝後，中、下以後則用《周禮》者十之七，可見《周禮》全爲王莽「因監」而作，居攝以前無之。如天子十二女，博士説也；百二十女，《周禮》説也。《莽傳》上用十二女，

莽納女事。


 《傳》下用《周禮》説。

莽自娶一百二十人。


 使《周禮》早出，抑劉歆早改《周禮》，則當時必本之爲説，何以全無引用？「發得《周禮》，以明因監」，是《周禮》始出，多爲迎合莽意而作。今定《左傳》出於王莽居攝以前，爲古書；《周禮》出於居攝以後。《周禮》未出，《左傳》亦爲今學；《周禮》出以後，東漢儒者乃將《左傳》亦牽率入於古學也。因《考證》間用《周禮》疑傳，故並及之。

國朝攻《左氏》經例者不止劉氏一家，然皆以劉爲主。劉爲本根，餘皆枝節。今先去其本根，餘自瓦解，故不外及。








左氏春秋考證辨正卷上



清劉逢禄《左氏春秋考證》

井研廖平辨正

《左氏春秋》猶《晏子春秋》、《吕氏春秋》也，直稱「春秋」，太史公所據舊名也，冒曰「春秋左氏傳」，則東漢以後之以訛傳訛者矣。此亦可證《尚書序》爲東晉人僞作。

按，劉歆《移博士書》有「左氏春秋」、「公羊春秋」、「穀梁春秋」等語，俱不名「傳」。又《漢書·五行志》：董仲舒治《公羊春秋》，劉向治《穀梁春秋》，是言「某氏春秋」，與言「某氏傳」可以兼稱。且解經之傳，成於先秦。考《五行志》先引經，次引傳，次引説，然後引劉歆説，則傳之名在説前，説又在劉氏前，可知不得謂傳之名起於東漢以後也。如劉所云，則「公羊」、「穀梁」亦當以「吕氏」、「晏子」目之耶？




隱公篇
 

注







惠公元妃孟子。

證曰：此篇非《左氏》舊文，比附公羊家言「桓爲右媵子，隱爲桓立」之文而作也。不知惠公並非再取。《經》云「惠公仲子」、云「考仲子之宫」，皆惠公之母，《穀梁》説是也。《魯世家》云，惠公適夫人無子，賤妾聲子生子息，息長，爲取於宋，宋女至而好，惠公奪而自妻之，生子允，登宋女爲夫人，以允爲太子。《年表》：桓公母，宋武公女。生，手文，「爲魯夫人」，亦不云仲子。蓋太史公所見《左氏》舊文如此。劉歆等改《左氏》爲傳《春秋》之書，而未及兼改《史記》，往往可以發蒙。譙周、司馬貞反因僞《左氏》疑《史記》，失之甚矣！

按，此篇之文，當出《魯語》，劉必以爲非舊、爲劉歆所撰以解經；爲出劉氏尚可，並以敘事之文爲劉羼，則更誣矣。此陳時事，再娶之事，層見叠出，不再娶之禮，爲《春秋》反正也。《傳》：仲子爲桓母，元年不書即位，攝也，十一年云「爲其少故也，吾將授之矣」，皆與《公羊》符合，劉以爲比附《公羊》，不知三傳本大同而小異也。又史公不言仲子，略也，猶《世家》引《書·無佚》不全，不得疑今《書·無佚》有東晉增羼語。且三傳同説《春秋》，大綱皆合，《左氏》長義，足以補正《公羊》者甚多，劉氏如欲明《公羊》，當兼明《左氏》。今既用《穀梁》仲子説以改《公羊》，而於《左氏》如讎敵，此不能充類之失也。

又云：劉歆顛倒五經，使學士迷惑。因公羊博士在西漢最爲昌明，故不敢顯改經文，而特以秘府古文書經爲十二篇，曰《春秋古經》。不知公、穀、鄒、夾皆十一篇，爲夫子之舊，何邵公氏於《莊公》篇詳之矣。欲迷惑《公羊》義例，則多緣飾《左氏春秋》以售其僞。如此篇似與《公羊》相合，然《公羊》乃設質家立子法，改作紀實，則大窒礙矣。

按，劉歆顛倒五經，專指《周禮》、《毛詩》、《古文尚書》而言，《左傳》則本同博士，無劉歆羼改之文，説詳《周禮不同左傳》。考三傳篇目不同，乃爲小節，劉氏力争此事，是門户之見。且鄒、夾二家，乃真劉歆名目，以攻二傳，當時並無此書。

别有詳考。


 乃反據之立説，過矣。又《左氏》論本事而作傳，此篇質家立子法，説本未安。《魯世家》云以允爲太子，及惠公卒，爲允少故，魯人共令息攝政，不言即位。史公已引用此傳矣，劉以爲歆所緣飾，豈不謬哉！

又云：余年十二讀《左氏春秋》，疑其書法是非多失大義。繼讀《公羊》及董子書，乃恍然於《春秋》非記事之書，

按，此誤讀董子貴義不貴事説，詳《公羊重事論》。


 不必待《左氏》而明。左氏爲戰國時人，故其書終三家分晉。

《傳》終哀公，末數語爲後人所附，如《史記》有揚雄語是也。《左氏》編年數十年事，附綴數語，與屬文不合。據此以左氏爲六國時人，不合。


 而續經乃劉歆妄作也。

如續經解經語爲劉氏僞撰，則當言四叛，不言三叛人矣。


 嘗以語宋翔鳳，宋云：「子信《公羊》，而以《左氏》、《穀梁氏》爲失經意，豈二氏之書開口便錯？」余爲言《穀梁》隱元年傳之失，

原注：見《申廢疾》篇。


 而檢《魯世家》，

據《史記》稱《左氏》爲《國語》，《漢書》言歆引傳解經，博士以《左氏》不傳《春秋》，詆《左傳》解經出於劉氏。按劉氏甚尊傳，《五行志》引劉氏《左氏》説，與杜氏所引者數十條，傳皆無其語，而解經明文，《史記》已多。傳本成於先秦，漢師始於司馬。范升、王充争辨《左氏》，皆以《史記》爲説是也。蓋《漢書》習傳不習説，傳説藏在秘府，唯史公見之。後劉氏校書，乃得大顯。今以傳本成於先秦，司馬爲始師。劉氏自命爲善讀《史記》，而《史記》引傳説經，文至數十條，尚未之見，則何得爲善讀《史記》耶？


 果與今《左氏》不合。宋乃大服，曰：「子不惟善治《公羊》，可以爲《左氏》功臣。自何邵公、許叔重且未發其疑也。」

按，《左氏》與《史記》小有異同，此詳略例。如衛宣姜事，《左傳》言其烝亂，而《史記》則無之，非有異同。古書如此類者甚多，且其文並無違反。劉氏據《史記》以疑《左傳》，是不知古書詳略參差之例。

元年，春，王周正月。不書即位，攝也。

按，禮，殯而即位，人君授受，皆於尸柩之前。定公於喪至六日書即位，《顧命》於喪次即位。本傳諸侯每言於喪次即位，此一定之禮也。《春秋》不於殯時書即位，而必踰年乃書者，專以明一年不二君之義，後君不可分先君之年以爲年也。舊新之交，皆以正月元旦爲斷，故特存定公六月即位，以明其實，而常書正月，以見正始正終之義。實則禮三年居廬，聽於冢宰，踰年元旦在喪中，未必忍臨群臣，而受其朝賀。則是嗣君於元旦不皆即位，但經既不書喪次之即位，則不得不於此書之，使欲以即位見也。雖不即位，不能不移去年之即位於此，欲不以即位見也。雖實行其禮，史親書之，經亦削而不録。或筆或削，全由孔子，不拘史文，此史公所謂「筆則筆，削則削」也。




證曰：此類皆襲《公羊》，而昧其義例。增「周」字亦不辭。

按，經稱周人爲王人，以周字解王字，與二傳本同，以爲不辭，失其旨矣。不書即位，史公不言即位，即引此文。凡傳解經，皆《左氏》先師説。《漢書·五行志》於傳下引「説曰」，即此類。此説三傳所同，以爲襲《公羊》，不知《穀梁》亦如是耶？

三月，公及邾儀父盟於蔑。

證曰：此類釋經皆增飾之游詞，不可枚舉。「未王命」云者，欲亂「以《春秋》當新王」之義也。

按，何君以王魯説此條，義本未安。《春秋》不王魯，劉説非也。且《左》説「未王命」，本與二傳同。董子云：附庸者地方三十里。附卒正邾後升爲卒正，爲大國。此書儀父，猶爲卒正附庸也，故《傳》曰未王命，故不書爵。

夏，四月，費伯帥師城郎。

證曰：此類皆故作體例，以文飾不書之事，意謂惟左氏真親見《不修春秋》，非《公羊》所及耳。不知《春秋》城築悉書，重民力也。若果無君命，而擅興工作，又當變文以誅之。且費伯爲費庈父，亦緣古文鐘鼎有庈父鼎而記之。城郎非「疆運田」之義，何爲帥師乎？

按，此史例也，繇以見《春秋》削例。凡内大夫大惡杜漸，

據翬帥師。


 小惡則隱，

據公子牙卒，爲季子諱殺。


 所謂隱惡而揚善也。《公羊》：《未修春秋》曰：「雨星，不及地尺而復。」君子修之曰：「星隕如雨。」則是見《未修春秋》，惟《公羊》有明文耳，《左傳》何得言之？又豈獨《公羊》可得言，而《左傳》不可言耶？《春秋》常事不書，修舊不書，《公羊傳》有明文。以爲城築悉書，未知經意。然則魯國之大，二百四十年城築事，豈僅如經所書者？劉氏所云庈父鼎，不知真古鼎，亦仿《左傳》而作？至於漢人，則周器甚多，劉氏乃以爲劉歆亦據其僞鼎而作傳，則誠爲拘墟之論，不知古人者矣。

書曰：鄭伯克段於鄢。

證曰：凡「書曰」之文，皆歆所增益，或歆以前已有之，則亦徒亂《左氏》文采，義非傳《春秋》也。嘗與宋翔鳳檢朱
 尊書，謂此文稱鄭伯之義，《穀梁》「緩追逸賊」最淺，《公羊》「勿與之地」

原注：按《公羊》「與」讀如「預」，非與之地也。


 稍進，《左氏》「譏失教」，斯得之。宋以爲難，余曰：非也。《春秋》有殺世子母弟目君之例，謂視專殺大夫爲重耳，若譏失教，則晉侯殺申生，亦失教乎？

按，失教即所謂處心積慮成於殺之意，所謂養成其惡而去之，以制母者也。


 斯不然矣。曰「謂之鄭志」、「謂之宋志」，若云親見百二十國書耳。

按，董子云：「《春秋》尚志。」《公羊》云：「成其志也。」此誠未殺，而經有殺辭者，謂此鄭伯之志，成其志以惡之，非志書之志，説大誤。服曰：「公本欲養成其惡而加誅，使不得生出，此鄭伯之志意也。」按志，心志，《穀梁》「内爲志焉」是也。《襄公篇》趙文子因賦詩，數言志，與此同。

《五行志》引「説曰」在劉歆前，是引傳解經，成於先秦，凡解經語，皆《左氏》先師説，非歆增益。何以知其然也？《五行志》劉歆説全未入傳，傳中禮制亦無涉《周禮》專條者，此可知歆固不敢贊一詞也。又博士謂《左氏》不解經，以秘府解經之書伏而未發，故云。《年表》因孔子史記具論其語，孔子史記非百二十國寶書而何？此册言歆增益者甚多，發辨於此，後不再駁。

言書法者，《左氏》引口受之説以説《左氏》之文。《五行志》引《左氏傳》後有説，《藝文志》又有《左氏微》是也。傳爲《左氏》原文，説與微爲先師所録。

班《五行志》於《左傳》後、劉歆之前引「説曰」，有二條言凡説不書，爲解經明文。考諸經皆有大傳，後逐條章句皆晚師説。今《喪服大傳》子夏作，後師乃有《服問》，《服問》之後乃有今《儀禮》中逐章解釋之本。今定《左氏》爲大傳，説爲後師引傳推例以解經文之書。今據此以解經之語爲説，爲先秦《左氏》弟子引傳解經之本。今將解經之文摘附經下，仍《五行志》舊目，曰《春秋古經説》，體例略同二傳，其有事與二傳不同者附録説之。至傳記之文，則三傳所同，不獨可以説《左氏》也。

君子曰：「潁考叔，純孝也。」

證曰：考叔於莊公，君臣也，不可云「施及」，亦不可云「爾類」，不辭甚矣。凡引君子之云，多出後人附益，朱子亦嘗辨之。

按，《年表》云因「孔子史記，具論其語，成《左氏春秋》」，則凡言「君子」，皆丘明論語也。今有專書，此册不駁。

緩，且子氏未薨，故名。

證曰：惠公仲子，《穀梁》得之。此言「緩」者，襲《公羊》「不及事」之説，豫凶事之謬，誣天王實甚，誣左氏實甚。

按，「未薨」，不書薨也，非夫人，故不書薨。仲子何以非夫人？桓未立也。豫凶事，惰於凶事。贈死不及尸，弔生不及哀，即二傳之不及事義也。

夫人凡言「薨」者，葬後稱謚，仲子稱字，是死不書薨，可知傳言未薨。謂妾不稱薨，經亦不書仲子薨也。七月來賵，不及時。《傳》言諸侯五月同盟至，則仲子之薨，當在正二月之間。仲子魯以爲夫人，經不書薨者，諸侯不再娶，不以夫人禮待之，故史書夫人仲子薨而經削之，以正嫡庶之禮。來賵時桓未爲君，則是賵人之妾。

有蜚，不爲災，亦不書。

證曰：説同「費伯」條。且蜚爲記異，非爲災之物。

按，《公羊》言不書之例甚悉，此自必實有所見，乃得云然。當其初必非推例，望文生訓也。久而失傳，學者但得其虚意而已，至據此以攻左氏，尤爲大誤，與莊公二十九年傳相起。

衆父卒。

證曰：欲迷張三世及誅得臣之義，實則襲其義，似是而非者也。

按，此經《穀梁》説正也。不與小斂、不日者，據禮文立説，謂因罪降一等，卿同大夫卒不日，如俠是也。大夫而日者，因葬加等，如公子彄是也。此爲大夫卒、不卒示例。據禮而談者，不以空言説經，又以魯秉周禮，故禮即定制也。《禮記·檀弓》柳莊寢疾事，反觀之，其惡自見。如《公羊》張三世説，聖人刺譏、褒諱、抑損，不且寬於傳聞之世乎？先入爲主，故有此證。氏公子者，公之子稱公子，公子之子稱公孫，庶子於父世不見，子不爲父臣也。按君前臣名，史書益師不稱公子，經稱公子，舉其貴也，故傳以遂爲珍之，又以遂僑如爲尊君命，翬爲修先君之好，以公子變稱也。不日者，隱無臣也。《穀梁》隱無三臣。董子云：「隱無良臣，以致身受其禍，《春秋》重之。」故大夫卒不日，此經意也。

紀子帛、莒子盟於密。

證曰：古文伯或作白，白或作帛，鐘鼎、石鼓可證者多矣。以子帛爲裂繻之字，則杜預臆説也。果臣先於君，其亢莫甚，而稱字以褒之乎？且經稱字，或曰父、曰伯仲叔季。紀子伯及宋子哀皆闕疑詞，安可附會乎？

又曰：如此年《左氏》本文盡闕，所書皆附益也。

按，子帛，二《傳》作「子伯」，帛古經異字也。二《傳》爲今文，《傳》爲古文，故《藝文志》稱「古經」。然字體雖殊，文義是一。稱「子伯」者，明「子伯」非爵，在經爲託號，故子在伯上。莒子、滕子、邾子可以在薛伯上。此稱子伯，下言侯爲本爵，如滕侯、薛侯初見稱侯。後言子伯，杞下稱子、稱伯，故初見稱侯，一言杞侯、莒子盟於曲池是也。杜氏誤以爲裂繻字，以臣先君，非也。若從内臣例，如鄫世子、衛孫林父，則當有會字。言紀子帛會莒子，且小國大夫，自外録之，則當稱人，内録進之，皆不氏而名，從無稱字之例。若以子加字上，尤無此理。舊以此爲三《傳》異説，今正其誤，知爲古經異字而已，説不異也。

伯、子、男一等。按經文鄭以下敘許男、曹伯、莒子、邾子、滕子、薛伯、杞伯，伯、子、男三號同爲一等。大夫會許以下同稱人，《傳》於大夫會許以上稱名氏，許以下稱人，言大夫而不名。又《傳》云卿可以會伯、子、男，不可以會公、侯。公、侯在喪稱子，而不言伯、子、男。又云伯合諸侯，則侯帥伯、子、男以見於伯，此經伯、子、男同爲一等，與《公羊》小國稱伯、子、男，伯、子、男
 

注



 一也，同爲《春秋》卒正同等異號之例也。侯國乃見經，子、伯非爵，爲號。諸侯本爵侯，與子、伯託號互見。伯、子、男本爲爵，《春秋》見經諸侯本爵皆侯，故經稱諸侯，凡伯、子、男實爵之小國通不見經，故經於諸侯之中别爲四等，同爲一等爵，不足以相别異，故假伯、子、男爲託號以别異之。稱伯、子、男而不嫌爲七十里、五十里之小國者，以一州有三十侯國，經惟書方伯、卒正、連帥，皆侯國當之，故伯、子、男三錫以下之國通不見經，師説三命以上乃書於經是也。如伯、子、男爲實爵，則許男應居末，不當在曹伯上；而稱子之國又不可以在伯上。此百里侯國乃書於經、子伯非爵爲託號之説也。《春秋》於一等侯爵中分出大國、小國、次國，統稱可曰諸侯，而分録同見則當别異，故假子伯爲小國之號，相嫌之際，則言託號。《公羊》云「貴賤相嫌則異號」是也，不嫌則不見異號。滕侯、薛侯來朝，《公羊傳》曰：「何以稱侯？曰不嫌也。」是也。經爲通稱侯不足以明尊卑，故以子伯爲異號，又以統子男，不一見子伯，則使人疑諸國本爵爲伯、子、男，不足以見諸國皆方伯、卒正，有功爵、受錫命之大國，較本封但只百里之侯尤大，則咸建五長之制度不明，故相嫌則言異號，不嫌則間出本爵。如滕、薛本侯國，爲卒正者，經統稱滕子、薛伯，唯於其朝卒一稱侯，以其不嫌，故一見之也。杞本爲公，而經或稱伯，或稱子，又以見子伯同爲異號，《公羊》所謂伯、子、男一也，辭無所貶是也。而師説以稱子爲貶者，誤也。滕侯、薛侯一稱侯，而下以子伯連文。杞侯上稱侯，而下杞子、杞伯互見。紀侯下稱侯，故此經以子伯二號同繫之，借以明子伯同稱，子在伯先。實爵伯貴於子，託號子貴於伯，故天子卿稱子，大夫乃稱伯也。滕、薛一言侯，下常以子伯連文；紀下稱侯，而此以子伯並繫，皆爲一見例，特筆以留子伯非爵、子貴於伯之蹤跡。此爲《春秋》名號大例，全經之要務，故急闢舊誤以張之也。

《集解》：「子伯，裂繻字也，比之内大夫，而在莒子上，稱字以嘉之也。稱字例在閔元年。」《釋例》：「子帛，卿也，依魯大夫之比，列於莒上，故《傳》曰『魯故也』。」按杜氏以子帛爲裂繻字，望文生訓，似乎巧合，求之經例，則成巨謬。《春秋》名分之書，以大夫敘諸侯之上，此萬不能通者。杜氏明知其誤，見内大夫常敘諸侯上，以爲比之内大夫。考内大夫會外諸侯，皆有「會」、「及」字以别之。衛孫良夫會吴於善稻，此欲外吴，故内衛，衛大夫與内比，吴雖稱國，猶有「會」字，若累數不言「會」、「及」，則無内外之可言。且紀朝魯之小國，與莒、邾比，莒、邾無大夫，三叛雖賤而必書。經例，非天子大夫不字。儀父附庸君稱字，傳猶以爲貴之。小國大夫例不氏，斷無稱字之理。《春秋》既以名號定諸侯、大夫尊卑，不能如此淩越無紀律。且杜氏又不知字例。凡《春秋》子伯爲號字之通稱。凡字例皆以伯仲，或言父，無混稱子爲字者，以子又爲一例，一蒙混則文例不明也。閔元年高子、季子，嘉之不名，此大國與内臣例，豈得以説小國大夫？爲此條舊無子伯並見之説，二傳皆闕之，故杜説雖誤，或以備一解。然似杜誤，不如闕之爲愈。程子云：「當云紀侯某伯、莒子盟於蔑。」吴氏澂以子伯爲侯字之誤。按爵號字三傳通無異文，子伯二傳經文師説甚明，不能謂有脱文，以爲一字。

壬戌，平王崩。赴以庚戌，故書之。

證曰：此類皆無稽之言。

按，此爲緩崩例，《左氏》長義，當據以補二傳闕略者。天王崩危甚者，從不告例，謂無臣子，不赴故不書，如三不志之天王是也。次則緩志其崩，如晉夷吾緩至一年，乃志其卒是也。以此見其有難。《傳》云位定而後發喪，難故，是以緩，是也。《公羊》闕略，不書崩三，天王無説。凡緩崩、緩卒、緩葬，皆據經立説，並無其例。今緩崩、不崩之説，《史記》有明文，則爲古説，當引以補《公羊》所不足。乃以爲無稽，是全誤於重義不重事之一言也。

君氏卒。

證曰：尹與君古文多借。以天子之大夫爲隱公之母，而襲《公羊》「母不終爲夫人」之説以文之，亦誣《左氏》甚矣。且作僞之意，欲迷譏世卿之義也。不書姓，爲公故，曰君氏，遁辭知其所窮矣。

按，君氏一本作「尹氏」，如隱公五年「尹氏、武氏」是也；一作「君氏」，爲異義，如《公羊》「或曰」之例，别爲一説。《公羊》於「穆姜薨」傳云：「不知其爲宣夫人與？成夫人與？」於齊世子光下云：「《春秋》有譏父老子代政者，不知其在齊與？在曹與？」以王子虎爲叔父，以秦穆公説秦康公，皆疏於事實之故。

下五年傳「王使尹氏、武氏助曲沃」。按三年經尹氏、武氏連文，五年傳又以尹氏、武氏連文。五年傳之尹氏、武氏，當即三年經之尹氏、武氏，故疑古經本作「尹」，作「君氏」解者，後師説也。外大夫不卒，天子卿尊同諸侯，故特卒之。獨卒尹氏者，後有争立之患，譏世卿，以爲其父已卒，則其子不可使世也。下言武氏子求賻，言武氏，亦譏世卿。尹父已卒，而其子嗣之，如武氏子，故相比見義。再稱氏者，譏世卿也。《五經異義》：《公羊》、《穀梁》説卿大夫世位則權并一姓，妨塞賢路，專政犯君，故經譏周尹氏、齊崔氏是也。古《春秋左氏》説卿大夫皆得世禄，不得世位。父爲大夫，死，子得食其故采地，而有賢才，則復升其故父位。按此古今學同，皆以爲譏世卿不得世位也。《孟子》：「文王之治岐也，仕者世禄。」《公羊》云：「善善及其子孫。」《尚書大傳》：「封國皆有采邑，滅國不奪其采。」此皆世禄之説，與《古春秋》説同者。《左氏》有不世位之説，當如《公》、《穀》同見於尹、崔條下。故知《左氏》舊本作尹，與二傳同也。

君子曰：「信不由中，質無益也。」

證曰：吕祖謙辨之正矣，或非《左氏》之舊也。

按，《傳》言「君子曰」，劉氏所駁皆淺陋，别有專條申辨，故於此從略。

武氏子來求賻，王未葬也。

證曰：此襲「當喪未君不稱使」之意，而不釋求賻之非禮。豈既葬而求金幣，免於譏乎？

按，經文九年春毛伯來求金，例與此同。《傳》云「非禮也，王未葬也」，義意俱同於二傳。蓋《左》義散見，在於鈎考而得，泥一處言之，則窒矣。

《集解》：武氏子，天子大夫之嗣也。平王喪在殯，新王未得行，其爵命聽於冢宰，故《傳》曰王未葬，釋其所以稱父族，又不稱使也。魯不共奉王喪，致令有求，經直文，以示不敬，故傳不復具釋也。

君子曰：「宋宣公可謂知人矣。」

證曰：鄙倍之辭。且子遭弑，安能饗國？以此爲義，豈大居正之君子所言？此故與《公羊》爲難，以殷禮有兄終弟及之道，實非義命也，欲破危不得葬之例耳。《宋世家》亦引此文，而論贊仍引《公羊》義正之。朱子亦以《公羊》爲君子大義，而斥此論之妄，卓哉！

「君子曰」辨别見，此不駁。

冬，齊、鄭盟於石門。

證曰：杜氏《長曆》以庚戌爲日誤，蓋歆之徒急於附益而失考耳。

按，杜氏《長曆》何能駁《傳》？即使精確，此等處亦屬細節。

書曰「公矢魚於棠」。

證曰：《困學紀聞》引朱子曰：「據《傳》云，則公不射，是以弓矢射之，如漢武親射蛟江中之類。按《淮南·時則訓》，季冬命漁師始漁，天子親往射魚，則《左氏》陳魚之説非矣。」今按，《釋詁》矢有陳訓，《左氏》首尾皆言觀魚，或舊文無「陳魚而觀之」五字，附益者見《左氏》有射意，改經作「矢魚」，又改《左氏》訓矢爲陳，而增入書法，故國師公顛倒五經之罪，《公羊》與《左氏》均受其病矣。

按，矢當讀作觀，二傳作觀，本傳亦言觀，矢當爲觀字變文。臧僖伯之言，惟「則君不舉」句爲正文，餘皆徵考禮制，以見博雅。《左氏》此等文字甚多，必字字吹求，自爲門外漢矣。

五月，庚申，鄭伯侵陳。

證曰：庚申者，緣經「辛酉」而附會也。既移五月於庚申，則盟艾當仍辛酉而次下，乃合，獨仍夏字於盟艾而去其月日，顛倒若此，心勞日拙矣。「惡之易也」必非《尚書》文，隨手又迷《尚書》，心術如見。周任之言，或出他傳記，或即出歆等臆撰。朱子以《左氏》所述「君子曰」皆鄙陋，而此節尤與本事無涉，其先得我心乎！

按，引《傳》編年跳書者不可枚舉，此不足以詬病。引《書》文多一句，遂謂必非《尚書》，《大學》「太甲曰」則又何説？

初，戎朝於周。

證曰：迷「戎衛」及責不死位義。

按，董子曰：「《春秋》書人時詭其名，以有避也。」「戎朝於周」，解作戎衛，本《穀梁》説。劉氏學《公羊》，號爲專門，而時據《穀梁》以改《公羊》，如惠公仲子及此條是也，可知經説不可專執一家，過拘門户，乃獨力攻《左氏》，是知其一不知其二也。今立意合通三傳，或以爲破壞家法，非博士專門授受之意。按此乃專己守殘之故智，不深考其源者也。以二傳論，前後自有異同。每一經列數傳，且言不敢質言之説，博士各有傳本，今本特爲一家之傳，不足以蔽其學。如《穀梁》言夏田，《公羊》不言夏田，先師以爲異。而董子言夏田，《説苑》言夏不田，是本同也。「州不如國」數語，《穀梁》與《公羊》不同，而董子所引傳同《穀梁》。「獨天不生」數句，「人之於天也，以道受命」數句，《穀梁》有其文，《公羊》無之，而董子有其説。「天子不志葬」一傳，《穀梁》無此文，而《説苑》引傳，則言之甚詳。且《公》、《穀》定元年傳同引沈子説即位，是同師也，意雖同，而文則異，是不可因文字偶異，斥爲異説也。門户之言，勢同水火，豈知源流共貫，皆是江公所傳？必破除拘墟之見，然後見其會通；知二傳之會通，則無疑於《左氏》矣。

或云：二傳可會通，《左氏》不可合於二傳。此亦先入之言，未暇深考。凡傳中與二傳同者，姑不具論；其不同者，莫如赴告、史文、同盟、書名數例。然《公羊》云卒告而葬不赴。且《檀弓》云齊穀王姬之喪，鄭讀穀爲告，是有赴告例矣。又云「未修春秋，春秋之信史也」，《穀梁》云「從史文」也，是以立史説矣。而《穀梁》「宿男卒，未同盟，故男卒也」，則更爲同盟書名之師説。通考五十凡中，説經之條直無與二傳相反者。且如諸侯卿經稱大夫；二傳無説，而《左》云唯卿爲大夫。二伯晉常在齊上，曹先莒，邾、滕先薛、杞，二傳無説，《左》則云異姓爲後。鄭稱伯，二傳無説，《左》則云入爲王朝卿士；晉不記災，不見貴大夫，僖以下乃見經，二傳無説，而《左》則初稱叔父，後稱伯父，以見外之統夷狄，伯故略之也；華督不氏，華耦稱華孫，與仲孫同，魯三家稱孫亦此例，二傳無説，《左》則云督名在諸侯之策。二伯分統之義，見於晉鎮撫東夏，與風馬牛之言，閏皆在終，特明歸餘之善。凡在《左氏》長義，僕數難終，實爲口受真傳，二傳所佚而僅存者，又當據《左氏》以補二傳。三傳有相濟之功，無相反之迹，若張皇小節，動求立異，則自生其荆棘矣。

鄭伯請釋泰山之祀而祀周公。

證曰：鄭安得祀泰山？亦安得祀周公？此欲迷擅取王田之罪耳。

按，此説三傳所同。許田爲魯湯沐邑，當有周公廟。祊爲朝宿邑於泰山下，鄭欲以許田易祊，故《傳》云欲請釋泰山之祀而祀周公。説同《公羊》，而劉氏亦駁之，亦過矣。

此書辭也。諸侯不得專地，婉言彌縫，巽而可説，故能卒易祊田也。《公羊》諱取周田，乃解許田，非傳正意，劉又改爲擅取王田，混入晉人圍郊例，毫釐而千里矣。《傳》云「雖有挈缾之知，守不假器」，推彼説此，是爲得之。

八月，丙戌。

證曰：丙戌日誤，説同「三年庚戌」。

辨見「三年庚戌」。

無駭卒。

證曰：欲迷「疾始滅」之義，故言卒而後有氏族，入極時本無氏也。不知經有追書之法，且《公羊》所謂氏乃公子，非展氏也。

按，無駭氏公孫，經之不氏，滅同姓也。請族，乃請其子之族，以展爲氏，非謂無駭一生無氏。杜氏誤説，病在不知經例。

六月，戊申。

證曰：戊申之誤，説同「三年庚戌」。

又曰：十年，《左氏》文闕。

辨見「三年庚戌」。

滕侯、薛侯來朝。

證曰：「周之宗盟，異姓爲後」，以踐土之載書附會其説，然經書會次序，皆本主會者爲之。踐土以齊、宋序蔡、鄭、衛上，浩油仍以蔡序衛上。祝鮀之言，亦出附會。

按，此《左氏》説經例，尊同者異姓爲後。説詳《累數班序表》。

三傳經例同出舊傳。《公》、《穀》先師引傳説經，乃成今本，然或引用失據，則違其真。《左氏》懲空言説經之弊，凡有義例，皆託於時人之言，具其首尾，例由事生，不能移易，此《左氏》不以空言説經之大例也。如《公羊》言伯、子、男一等，而《左氏》則有鄭獻伯、子、男加等平禮之説；二傳敘次先後，以爲經例，而《左氏》則有滕、薛、衛、蔡、晉、楚争長之事；二傳以高子爲貴，而《左氏》則有管仲天子之守之言。凡此之類，僕數難終，實爲真正古師遺範，秘在傳中，伏而未發，盡力推求，可以補證二傳。自來皆以傳文爲出國史，不知《左氏》本七十子之徒特爲六經作傳，語無泛設，而於《春秋》尤切，故二傳時可以移易，而《左氏》本文則不能，此不以空言説經之效也。

《春秋》經列數諸侯以同姓爲上。據踐土載書之盟文，同姓彙先，異姓彙後，此史文也，至於《春秋》，則同姓、異姓參合書之，以尊卑内外爲主，然尊卑之中，仍分同姓、異姓。如齊、晉二伯也，晉以同姓常在齊上；内六卒正，曹、莒、邾同等，而曹以同姓先莒、邾；滕、薛、杞尊同也，而滕以同姓先薛、杞。皆異姓爲後之説也。蔡、衛、陳三方伯尊同，序次不定，是爲變例。親親疏疏，爲經要義，此説二傳所略，確爲《春秋》大義。或以與經不合，疑爲時事失禮，非也。當據此以補二傳之闕。

君子謂鄭莊公於是乎有禮。

證曰：滅人之國，逐人之君，專封其臣下，是而知禮，孰不知禮？

「君子曰」辨别見，此不駁。

君子謂鄭莊公失政刑矣。　君子是以知桓王之失鄭也。君子是以知息之將亡也。

證曰：君子之文疊見，亦拙。

按，以此論《左氏》，殊乖著書之體。

冬，十月，鄭伯以虢師伐宋。

證曰：凡例皆附益之辭。

按，二傳筆削例，直言書不書而已，《左傳》則盡以屬之赴告。赴告爲經例。禮待謂以爲赴告，以爲不赴告，皆就孔子修《春秋》時爲説，不據事實。至於此條以爲有怨不赴告者，對有齊怨，書齊侯卒而言此。凡爲經説，本先師説經之文，至於《公羊》引經説，又引事傳，例本相同。今以《左傳》爲附益，而《公羊》亦屬附益，劉氏既不以傳爲《左氏》原本，則此解經之説，不必以附益疑之矣。

公之爲公子也。

證曰：此隱六年輸平事，非爲公子時也。

按，《公羊》有「公獲於鄭」之説，《左氏》亦有其事，此師説本同。其不同者，由於先師引以説經，各在一條耳。《公羊》稱姜，齊、曹世子有明文，又《公羊》與《穀梁》尤多此例，用《公羊》駁《左》，適見主奴之弊。

不書葬，不成喪也。

證曰：羽父方欲粉飾討賊，豈肯不成喪禮以自表其弑君之迹？此欲迷《春秋》賊不討不書葬之例耳。

按，不成喪，即弑君不討賊之變文。

子夏所傳之傳，以《喪服》例之，當名《春秋大傳》，《公》、《穀》當名「問」，故《服問》、《喪服傳》引《大傳》之文，稱「傳曰」。今《左氏》説、微所引大例，皆出《大傳》。三傳同祖一書，故多相同。本師間有由本傳推考而出之例，如以鐘鼓分侵伐、中國不捷獻之類，今略爲分别觀之。




桓公篇



元年

證曰：二年，秋，七月，杞侯來朝，不敬。杞侯歸，乃謀伐之。九月，入杞，討不敬也。三年，公會杞侯於郕，杞求成也。八年，冬，紀侯來朝，請王命以求成於齊，公告不能。十二年，盟於曲池，平杞、莒也。按：紀子進侯，來朝加月，杞公黜子之義，何氏師承，不可易矣。劉歆等見經下有「入杞」之文，遂改紀爲杞，以比合之。不知杞於周本爵稱公可也；《周書·王會》雖出漢人所撰，然所謂殷公、夏公者，即杞、宋也，稱侯不可也。八年之文，亦出附會，而仍經紀侯之文，亦緣經紀季姜之文，明於日星，不能改爲杞季姒矣。

是年，《左氏》文闕。

按，紀、杞文字易誤，各就所言，未爲不可。《春秋》既不稱杞爲公，既可稱子伯，則未嘗不可稱侯，如滕侯、薛侯稱侯，後亦稱子伯也。

二年，春。

證曰：孔父，夫子六世祖，欲迷正色立朝之節，而爲此謬説。倘《左氏》舊文如此，必非親見聖人者矣。

按，《宋世家》云「督利孔父妻」，又云「督攻孔父，取其妻」，正與傳同。《考證》據《公羊》有「正色立朝」之文，因爲此説。正色之「色」，與利妻之言迥不相侔。考《左氏》先師多同《公羊》，亦不求立異。所説皆誤。

修先君之好，故曰公子。

證曰：翬先君之罪人，故去公子；今君之力臣，故加公子。乃曰修先君之好，如歆之仕莽，真漢之公族哉！

按，此爲三世例。《春秋》之初，凡卿帥師侵伐之事皆不氏，唯嘉好之事乃氏。此與翬帥師、溺帥師對文，非通例。此爲《左氏》長義，《公羊》所闕，故《考證》據《公羊》以攻《左氏》。

父在，故名。

證曰：老臣稱字，正也，父在之説無稽矣。

又曰：是年《左氏》文闕秋冬之事，欲迷經去二時之義。

按，宰通佐大夫，渠氏伯字糾名，父在故名，與《公羊》譏世卿同。老臣稱字，乃何君誤據禮五不名説以説《春秋》，甚誤，經無此例。父前子名，《曲禮》有明文。

再赴也。於是陳亂。

證曰：今《左氏》以佗爲五父。《史記·陳杞世家》以佗母蔡女，故蔡人爲佗殺五父，是爲厲公。班固亦以厲公爲桓公弟，與《史記》同。

原注：見《索隱》。


 今《左氏》以桓公子躍爲厲公，經於躍去葬諡，不可考。蓋《史記》據《世本》及《左氏》舊文，固與歆所附益本不同也。

按，《世家》之誤，《史記索隱》已詳。今於《史記同左傳考》中更爲訂正，知《史記》本同《左氏》，因後人校改而誤。劉以遷、固難《左氏》，不知《史記》本文自不可通，其校改之迹尚可尋也。

秋，王以諸侯伐鄭。秋，大雩。書，不時也。

證曰：兩言「秋」者，是作僞者失檢之明證。

按，兩「秋」字重文未删，不足以相詬病。蓋《左氏》本爲《國語》，此傳乃先師引《國語》及解經之説合而成書，非出左氏一人之手，故篇中往往傳不附經，杜氏所謂跳書是也。師説義例與二傳同者皆本舊傳，以外多從傳文推考，傳爲舊文，禮例乃其新得。如莊三十一年傳「齊侯獻捷」凡，義例本成二年單襄公語。莊公廿五年日食凡，「惟正月之朔，慝未作」，本昭七年季平子語。隱元年「非公命不書」、「公弗臨，故不書」，本莊二十四年「君舉必書」與「王命勿藉」之語。桓二年送女禮，本少姜逆違其班與尊聘卑逆之語。「啓蟄而郊」之凡，本孟獻子語之類是也。故除大傳之外，皆從傳文推考而得者，非如俗説傳文全出左氏手也。

穀伯、鄧侯來朝。名，賤之也。

證曰：來朝何故賤之？《曲禮》「諸侯失地，名」，真《春秋》家言也。

按，《曲禮》：諸侯失地，名；滅同姓，名。《傳》於衛侯燬滅邢云「同姓也」，故名，則此言「名，賤之也」，即失國之謂。劉此證蓋駁杜説，非其能駁傳也。

冬，曲沃伯誘晉小子侯殺之。

證曰：即有此事，亦不必在此年，欲迷經去二時之義。是年《左氏》文闕。

按，《年表》事在桓六年，跳書一年，《左傳》通例。又《年表》立湣亦在桓六年。蓋《史記·年表》刊刻最易錯誤，如殿本《校勘記》中所列改正諸條是也，今不能據《年表》以疑《左氏》。又史公據有《世本》，不盡據《左氏》。以下共七條俱準此。

冬，王命虢仲立晉哀侯之弟緡於晉。

證曰：晉入春秋以前，《晉乘》蓋略，《晉世家》所據，蓋《世本》及《左氏春秋》舊本。今本《左氏》不合者，多出歆等附益。

冬，曹太子來朝。

證曰：是年《左氏》文闕。巴子篇年月無考。説見莊二十有六年。

冬，齊、衛、鄭來戰於郎，我有辭也。

證曰：是年《左氏》文亦闕。虞叔篇年月無考，亦出附會。

按，先師據《國語》依年分編，在當日必有明據。今以爲年月無考而疑《傳》，過矣。

十一年。

證曰：楚屈瑕篇年月無考，固知《左氏》體例與《國語》相似，不必比附《春秋》年月也。

按，先師引傳解經，改分國爲編年，時有差誤。如僖公葬，《傳》在僖公篇；齊侯遷邢封衛，説在閔二年之類。惟爲舊文，故誤跳在此，使編年，則當附經矣。杜以跳寫爲説，或乃就其誤處望文生義，非也。所有時日支干，鈔寫易誤，既非大旨所關，不足深計。

十二年。

證曰：是年《左氏》文闕。楚伐絞篇，當與屈瑕篇相接，年月亦無考。

十三年。

證曰：是年亦闕。伐羅篇亦與上相接，不必蒙此年也。

按，駁者亦無實證，不過擬議之辭。

書，不害也。

證曰：以天災爲不害，的是歆之謬説。是年文亦闕。

按，言不害者，謂穀未全焚，嘗猶用之，即所謂未嘗，災之餘而嘗也。《傳》云不爲災不書，則不得直以爲不害。且劉歆專言五行家説，並非同後世匿災獻諛者，以爲不言災的是歆説，未審何據。

十六年。

證曰：是年亦闕。衛宣公篇蓋《毛詩》家言，辨見顧棟高説。《衛世家》以夷姜爲宣公夫人，非烝於庶母也。

又曰：伋母死，則亦非縊也。

按，此篇與《衛世家》大同小異耳。據《魯世家》駁傳，又據此以駁傳，皆不知詳略之異。史公引經皆然。劉以爲《毛詩》家言，最誤。且《世家》云宣公愛夫人夷姜，又言伋母死，皆是渾辭，不著迹象，安知必非烝、縊乎？

夏，及齊師戰於奚。

證曰：戰者内敗文，如升陘可徵也。歆欲顛倒其義，而於經文妄增「夏」字，尤謬。

按，《穀梁》經有「夏」字，不可謂增。戰者内敗，駁杜説最當，而於傳文全不相干。經不言其人，《公羊》無説。《傳》云疆事，正以解不及其人之義。此爲《左氏》長義。《公羊》説於不言其人，但以爲微者，不知此爲疆事，一書以見例。事至而戰，又何謁焉？所以以後不見也。

初，鄭伯將以高渠彌爲卿。

證曰：遭弑而云「知所惡」，君子人與？是年文蓋闕。諸國始末敘次草草，或采他書附益。

「君子謂」辨别見，此不駁。




莊公篇



元年。

證曰：此以下七年文闕。楚荆尸篇、伐申篇年月亦無考，或舊文與前伐羅篇相次。

按，荆尸、伐申年月與《史記》恰合，謂舊文與伐羅相次，無稽。

十三年。

證曰：文闕。

按，莊公篇七年傳不及經事，十二公傳前後詳略迥殊，劉申綬據此以爲僞羼之證。按解經果出劉氏，何以七年不立一説？蓋傳本出於屋壁，不免殘佚，劉氏不敢補羼，正見謹嚴。今《晉語》一君一篇，可知原文甚備。《國語》、《史記》莊以上事詳於傳，可知《左氏》原本甚詳。考《五行志》引傳文與今傳本有詳略不同者，是劉氏後亦有脱佚，故《左氏》有逸文，爲今本所無者。孫淵如《春秋集證》意在補傳事，今仿其例，凡傳文脱略，悉據《史記》補於各條下，如曹沫劫盟之類是也。事不關經者，則補於傳中。

十五年。

證曰：文闕。

按，《國語》分國分公爲篇，其書甚多，先師分以爲傳，不能全引今傳文，人已苦太繁。若每年必引事如襄、昭，則尤爲繁重矣。故今《國語》中如劉康公來聘、臧孫辰乞糴於齊，有其文而傳皆引用是也。唯於莊公篇略闕尤甚者，或續有亡佚，或編纂未備，皆不可知。至以此爲劉氏羼改之迹，則過矣。

十七年。

證曰：文闕。

按，必以《左傳》爲左氏一人所成，則莊公篇文闕，誠爲不通。今既以爲後師之本與《國語》不同，則不必以此疑之矣。

鬻拳可謂愛君矣。

證曰：愛君以兵，是非君子之言。

「君子曰」辨别見，此不駁。

秋，虢人侵晉。冬，虢人又侵晉。

杜注：此年經傳各自言其事者，或經是直文，或策書雖存而簡牘散落，不究其本末，故傳不復申解，但言傳事而已。

正義：曹殺大夫，宋、齊伐徐，或須説其所以。此去丘明已遠，或是簡牘散落，不復能知故耳。上二十年亦傳不解經。彼經皆是直文，故就此一説，言下以明上。

證曰：左氏後於聖人，未能盡見列國寶書，又未聞口授微言大義，惟取所見載籍，如《晉乘》、《楚檮杌》等，相錯編年爲之，本不必比附夫子之經，故往往比年闕事。劉歆強以爲傳《春秋》，或緣經飾説，或緣《左氏》本文前後事，或兼采他書以實其年。如此年之文，或即用《左氏》文，而增春、夏、秋、冬之時，遂不暇比附經文，更綴數語。要之皆出點竄，文采便陋，不足亂真也。然歆雖略改經文，顛倒《左氏》，二書猶不相合。《漢志》所列《春秋古經》十二篇，《經》十一卷、《左氏傳》三十卷是也。自賈逵以後，分經附傳，又非劉歆之舊，而附益改竄之迹益明矣。

按，《考證》墨守《公羊》以攻《左氏》，以先師之傳本歸獄劉氏者，並攻《左氏》，尤爲失據。考《左氏》一書，全爲祖述微言而作，所言無非解經，並非晉、楚之史文可得而比。博士云《左氏》不解《春秋》，史公云弟子傳口説，有譏刺褒貶挹損之文，《左氏》懼失其真，因孔子史記，作《春秋》。蓋二傳雖未嘗不詳事，而以義爲重，後師往往誤於引用。如《公羊》以賢不名説祭仲，引致例離不言會説如紀，以闕疑傳説北燕伯於陽，此所謂失其真也。《左氏》不空言義例，而寓於事實之中。如説班序例而言滕、薛争長之類，例由事出，不能移易别條，此以事定例之效。二傳事略於例，《左氏》寓義於事，三傳同出一源，交相爲用，則《左氏》事實，三傳可以同用。今以《左氏》證二傳，更先引二傳説事之文以注本傳，以見三傳同源也。先師以《國語》爲傳文，謂割裂傳文可也，謂爲劉氏改竄，則過矣。

二十七年。

證曰：比年《左氏》文闕。每於年終分析晉事，附益之跡甚明。蓋《左氏》舊文之體，如《春秋》前則云惠之二十四年，獲麟以後則云悼之四年，本不必拘拘比附《春秋》年月。自歆改竄，而舊文遂亂。經文如日月增一古文本轉可相校，而《左氏》之真不可復見，則其罪尤不可逭也。

按，《左氏》之真，則《國語》是也，惟有殘缺耳，非不可見。且古書亡佚者甚多，《國語》之亡，亦不關先師引以解經之故。先師於每年分載不見經之事，一爲具本末，有其末不能不見其本。一爲詳筆削，不録不見經之本，則削略之迹不明。一爲存經説，見《國語》經説多在不見經事中，若不録則缺其説。一爲體例所拘，有經事之年，當分載不見經事，無經事之年，亦不能不載不見經之事。全書一律，勢所必然，依經編年，其文如此。《考證》以此爲譏，是不知作者之苦心矣。

二十九年。

證曰：文闕。

按，傳文若是《國語》原文，則全爲解經而作。誠如《考證》説，有一經即應有一傳，無經則不發傳，又前後當一律。今傳襄公，一世足敵僖公以前。且莊公動輙十數年不發一傳，此成何史體？又傳多不應經，且有無經而傳所以不書之故，則又非官所得言，故因此以爲先師引《國語》經説以解經之本，非《左氏》之舊。《考證》乃必以此爲《左氏》一人所成，誤矣。杜氏不敢以傳爲專據史文，尚屬留心，不似後人鹵莽也。

三十年。

證曰：樊皮之事，未知在是年否？楚元事宜續二十八年。是年蓋闕。

按《年表》，是年齊伐山戎，爲魯也。《傳》：「齊侯來獻戎捷，非禮也。」與《史記》合，不得云文闕。《考證》必以有不見經事乃爲文不闕，又必以爲事詳乃不爲文闕，不知不見經事亦多，同見經事之文字簡質。

三十一年。

證曰：文闕。

辨與二十九年同。




閔公篇
 

注







秋，八月，公及齊侯盟於落姑，請復季友也。

證曰：閔公時年八歲，安能爲此？何邵公言得其實矣。

按，魯君弱，尚有大臣。經既見公盟，則必有事，固是謀立公，然公立而求季友，亦是情理所應有。臣下之事例歸於公，不得因公弱，遂疑不能請季友也。

齊仲孫湫來省難。

證曰：《公羊》經傳明於日星，作僞者既失檢慶父如齊之經，妄造此説，後復兩言湫以彌縫之，亦勞且拙矣。

按，《公羊》云「齊無仲孫，其諸吾仲孫與」，是本無確證，不過因齊無仲孫而設此疑辭。考昭四年齊有仲孫之難，而獲桓公，《新序》引與傳同，是齊有仲孫，劉向所見已然，非歆僞羼可知。又《齊世家》桓公三十九年周襄王弟帶來奔齊，齊使仲孫請王爲帶謝，襄王怒弗聽。是《史記》齊本有仲孫湫，與僖十三年傳同矣。考隱七年傳，齊侯使夷仲年來聘，此公子年字夷仲也。無知爲夷仲子，故《傳》曰齊有仲孫之難，而獲桓公。《年表》：魯惠公四十年，齊母弟夷仲年生，公孫無知是也。公孫無知稱仲孫，從後言之也。仲孫湫當爲夷仲年之孫，齊人殺無知，而别爲夷仲立後，氏仲孫也。又《人表》「中中」有齊仲孫湫。考齊有仲孫之明文早見於《史記》、《新序》，是齊有仲孫，《公羊》擬議之辭，不足據。



注
 　案，篇名原在各篇之尾，爲明晰起見，移植各篇之首。以下各篇同。



注
 　「伯、子、男」三字，疑涉上文衍。



注
 　按，題下有注：「原注：歆所造《春秋古經》有此篇，非古也。」








左氏春秋考證辨正卷下



清劉逢禄《左氏春秋考證》

井研廖平辨正




僖公篇



君子以齊人之殺哀姜也爲已甚矣。

證曰：欲迷伯討之義也。是年文闕。遷邢、封衛，事已見前。賜費之事，以意爲之。

按，言殺哀姜已甚者，譏魯不自討也。魯能討慶父而逸一婦人，又不歸於魯人，使明正其罪也。《年表》是年齊「殺女弟魯莊公夫人，淫故」，即此傳文，曷云文闕？釐公元年以汶陽鄪封季友，見《魯世家》，不得云以意爲之。

初，晉侯使士蔿。

證曰：「來告」一語，所增也。使土蔿事，宜續奔屈下。

按，分傳附經，原不免有割裂傳文之失，然《年表》所列，與今《左傳》多同。蓋名《左氏春秋》，自有年月日，在分傳者不自爲諱，無所改竄，可知矣。

許男面縛銜璧。

證曰：文本昭公四年，附會者往往取前後舊文而演成之，誣及武王、微子，則妄甚矣。

按，《年表》：六年楚伐許，許君肉袒謝，楚釋之。文有證據，何得謂誣？昭四年引此爲證，曷云此附會彼乎？又《宋世家》言微子事更詳，劉獨未之見耶？大抵劉氏作此書，隨意草創，無深沈之思，考據亦不精核。

禘，而致哀姜焉。

證曰：祔廟不得言致，汨令妻壽母以妾配尊之事。説詳《公羊箋》篇。

按，致夫人，三傳説各不同，以經無明文故也。《公羊》以爲致齊女，亦未確。此《左氏》以實事解經，在二傳爲異説，在本傳爲諱與弑，而以不薨於寢之微文説之，見《爲魯諱惡通例》。

凡在喪，王曰小童，公侯曰子。

證曰：君存稱世子，薨稱子某，既葬稱子，踰年稱爵，自天子達於子、男，一也。作僞者見書「沖人」非在喪之稱，因變之曰小童，不混於夫人自稱乎？又見經有宋子、陳子、衛子，而鄭忽出奔、鄭伯伐許不稱子，則僅曰公侯、曰子。不知忽不稱子，以正合伯、子、男之義；伐許不子，無子道，絶之於子行也。《春秋》之體，異於《禮經》。若禮，世子喪畢，當受國天子而後成君，豈無王而自立者哉？凡例之謬，不勝舉也。

按，《傳》言「在喪」，專指未踰年而言，本指宋公。陳、衛稱子之事，《曲禮》：「天子未除喪，曰『余小子』。」《書·顧命》曰：「渺渺余末小子。」是王在喪中稱小子也。此曰「小童」，童當爲「子」之字誤。公侯曰子，與二傳同。劉之「既葬稱子，踰年稱爵」，是不知傳意而妄駁之也，言尤無稽。

鄫季姬來甯。

證曰：季姬之越禮，僖公之失教，邾人之殘忍，經文甚明。知此謬者多矣，莫知其非《左》故耳。

按，季姬事，二傳説本有可疑。以諸侯女而遠出泆淫，不合情事，故《左傳》異説。據《左氏》文，出妻有絶與不絶之禮。絶者不繫夫國，不絶者乃繫夫國，此爲已絶，故經不繫鄫，單稱季姬。已絶而再適夫國，如初嫁之文，故言季姬歸於鄫也。必據二傳以攻《左氏》，亦可不必。

乃舍諸靈臺。

《釋文》自「曰上天降災」，此凡四十七字，檢古本皆無，尋杜注亦不得有，有自後人加也。盧學士文弨考證四十七連「乃舍諸靈臺」數在内。靈臺杜有注，鄠縣《釋文》有音，則本不連在内，故定爲四十二字。

證曰：此文見《列女傳》，文小有異同。服、杜以後，尚有改竄，而世人習爲故常者，則歆以前之汩亂尚堪辨邪？

按，《列女傳》引用小有異同者，此傳外《詩》尤累見。謂傳爲改竄，謂《詩》亦改竄乎？

夏，齊伐厲，不克，救徐而還。

證曰：經在十五年，僞傳已演之。此故作重文乎？抑失檢乎？

按，此當爲不見經之事，與十五年傳非一事也。即使師説重見，亦先師偶然之失。乃秦以前舊本之誤，與劉氏無干。先師引傳解經，文多間有緟出跳行，亦其小疵。

師滅項。

證曰：經爲齊桓諱，而不疑於魯者，以内不言滅也。歆不知耶？抑故汩亂之邪？

按，《集解序》：古今言《左氏春秋》數十家，於丘明之傳有所不通，皆没而不説。按《左氏》異於二傳，難通之條，漢師皆闕而不説，以其義不可得聞，於理難通，故甯闕之不説，此不知蓋闕之義也。杜氏乃不顧心安，於漢師所闕皆爲立説，違經背理，不顧求安，此大誤也。蓋《左氏》説經，與二傳今本同爲師説。師不一家，傳亦非一時所成，其中得經意而精審者固屬其常，至於後師補益。閒乖經義，三傳所同也。如祭伯來盟者也。《公羊》以爲奔，《穀梁》以爲朝，皆失之。祭仲不名，天子大夫也，而《公羊》以爲賢之。北燕伯即欵也，而《公羊》以爲公子陽生。凡在瑕纇，三傳皆所不免。本傳難安之條，心知其誤，存而不論可也；若強爲之説，不顧義理，則是以經爲戲，侮聖人之言矣。今於此類一仍闕義，不敢強説。

内固不言滅，但言其人，乃不言滅。今不見其人，即無妨於言滅。二例互相成，亦未爲不可，不得因此而必攻《左氏》。

宋公使邾文公。

證曰：果爲宋襄所使，經宜以宋襄首惡，此事自以何邵公爲得實。

按，《傳》言奉大國之命，而經不首惡所使之國，此常例也。别有微文以起之，不得定有明文，如陳、衛、蔡、許相伐之類是也。大國言執，此微國其言執何？宋公執之也。宋執曷爲以邾言之？一事而執二君，爲中國諱，故分惡於邾也。鄫子何以不名？無罪也。稱人以執，有罪之辭，此何以稱人？不嫌也。

任、宿、須句、顓臾，風姓也。

證曰：須句，邾邑也。果以國滅來奔，反國，經宜悉書，此伐邾者，自以邾用鄫子故也。鄫子，僖之壻也。

按，此爲内諱也。禮，愛人及烏。須句爲僖母族，魯不能保庇，使人不敢侵伐，至於國滅君出而後救之。齊桓存三國，義士非其緩，況魯於須句乎？故著其文而諱其實，爲内諱也。

不書，不告入也。不書，亦不告也。

證曰：以赴告之文視《春秋》，宜乎經可續也。

按，不赴告，經例謂經不以赴告待之。《公羊》卒赴而葬不赴，又云「我有往則書」，是以赴告爲例。舊説誤以赴告爲史文，而言史不赴告，經何由書之？且孔子修《春秋》，但據史文，傳者又不能於史外别求事實以立説，如以經不書者爲史不告，則二百四十年中，史文何僅如此？且傳言赴告，有不告不書之文，無因告而書之正文，此可知赴告非史法，乃經例也。

《左氏》與《公》、《穀》，漢師有今古之分，實則各争門户耳。《左氏》經例、禮制、事實，其大綱無出入也。惟於經外間存史例，以明筆削踪跡，後師不察，遂張皇史法，牽周公以厭仲尼，等聖經於《晉乘》、《楚檮杌》，此大誤也。蓋文武之政，東周壞盡，《春秋》復明先王之道，以俟後王，天道備，人事洽，純乎一周初美善之全制，文微而制顯，辭婉而義辨。所有經義，以復古制爲大宗，《莊子》所謂「《春秋》經世，先王之志」也。至於遇事隨文褒貶，皆其小節。今專就本傳制度推以合經，以爲復古之學，其所謂進退者，特以《春秋》之人事譜文武之遺，不竊取二傳博士之説，而本傳自成一文武之天下，撥亂反正，可以爲萬世之法，與《詩》、《書》、《禮記》諸經各有相通之妙，諸子傳説，皆在所包，則《左氏》乃涵蓋萬有，爲聖經，爲賢傳，天口聖譯，一字千金。至於舊史，只如今之公報，最多最雜，所言皆衰世濁亂之事，不足與經並論。今若欲與二傳立異，以史自居，鄙孟荀爲寒畯，以史自樹一幟，然經固非史，即所據之傳，亦以仲尼爲依歸，不以南董爲宗祖。且以史法言，則《春秋》直與《綱目》相同，惟摭論史事而已，則進不能求異於經生，退不能自成爲史學。竊欲盡袪晚俗，張明本真，微據史例，示二傳所不能，歸本經言，立百王之法度。所有禮制、經例，全由本傳而推，不借助於二傳，似此不求自異，而門户未嘗不厭，同説一經，可無主奴之見，而本傳博大，自足以包衆有而定一尊。不惟攻我者無隙可乘，而聖經賢傳，妙合無間，自有左右逢源之樂。然此非立異求新也，考之本傳，以聖修爲主。且傳之記事多直文，而一涉辭令，皆援據經説，摭拾禮制，昔人所謂浮夸者，正其藉存聖制之一端也。又古人著書，皆係自撰，傳習稍久，且有異同。《左氏》所記之事，舊史或有大綱，至於文辭，皆係自作。即長短之《國策》，紀傳之史公，亦皆如此。其於舊史，不如班之襲馬，郭之盜向也。故傳於敘事，半多緣經立説。如大夫會盟，許以下皆無名，在舊史必有名，傳依經立義，乃不名之也。經之敘十九國詳魯，本爲經例，非事實如此，而傳皆據經言之。使據舊史之文，則必有與經異者。傳之附經，如影之於形。蓋傳早爲經説，而不能再以魯史求之矣。

君子謂文公其能刑矣。

證曰：顛頡有從亡功，而殺以徇，所謂以善服人者未有能服人者也。

「君子謂」辨别見，此不駁。

介葛盧聞牛鳴。

證曰：周官夷隸之屬，當非周公驅猛獸之意。歆蓋欲緣此互相發明。昆陽之敗，虎豹股慄，亦何益哉！

按，介葛盧，魯屬國也。傳藉其來朝，以明博物之説，與吴札來聘、郯子來朝例同。至於牽涉昆陽之事，語近嘲謔，尤非著書之體。




文公篇



於是閏三月，非禮也。

證曰：此類蓋古術法，非《左氏》之文。履端於始，謂氣朔同日，古法以爲術元；舉正於中，謂中必在其月；歸餘於終，謂中氣在晦，則大餘小餘滿一月，下乃置閏也。注疏似未得劉歆意。《困學紀聞》引《通鑑外紀目録》曰：「杜預長術既違五年再閏，又非歸餘於終，但據《春秋》經傳考日辰晦朔、前後甲子不合則置一閏，非術也。《春秋分記》云：長術於隱元年正月朔則辛巳，二年則乙亥。諸術之正皆建子，而預之正獨建丑焉。日有不在其月，則改易閏餘，強以求合。故閏月相距，近則十餘月，遠或七十餘月。」劉羲叟起漢元以來爲長術，《通鑑目録》用之。

按，此駁杜可也，非能駁傳文也。

躋僖公。

證曰：三誣君子，妄甚。鄭祖厲王，蓋緣《左氏》記鄭災，有徙主祏於周廟之語。以后稷況僖，以后帝況閔；又以姑況閔，以姊況僖。説《詩》之君子固如是儗不於倫耶？證以《國語》之文，真僞立判矣。

按，《外傳》與此文互相發明，不得以真僞論。《左氏》言原廟之禮，不一而足，不得據博士説而斥之。博士未詳，而《左傳》所存足以補正者甚多。《詩》斷章取義，何必拘泥？

使無失其土宜，衆隸賴之。

證曰：是見商君開阡陌而寓言也。

按，《尚書·禹貢》、《周禮·職方》皆辨土宜也。劉以商君術駁，是不知本者矣。

閏月不告朔，非禮也。

證曰：經不云不視朔，而云不告月，則《公羊》之義優矣。《古月令》以中氣爲定，故《明堂陰陽經》皆無閏月之政。《曲臺記》止云闔門左扉，不著聽朔之文，以閏無中氣，應行之政統於前月布之也。歆視餘分閏位爲正統，宜其爲國師嘉新公矣。此條因汪孟慈之問而發之。

按，經傳閏月皆在年終十二、正月之後，傳所謂「歸餘於終」，是初不拘中氣，如今曆家之法。經書閏月皆在年終，傳又言閏三月非禮，則不得以後來之法譏傳矣。經言「不告月」，傳言「不告朔」，互文見義，以「朔」字釋「月」字，於非正月之義不相妨。

書曰：宋人殺其大夫。不稱名，衆也，且言非其罪也。

證曰：《公羊》家以爲内取之妃黨，《左氏》則公族也。然考泓之戰有大司馬固，又有司馬子魚，又云魚氏世爲左師，豈大司馬所謂公之孤，而左師兼司馬邪？固即此文公孫固也。六卿之外，又有大夫公孫鄭，未知何官。考《宋世家》，諫泓戰者即子魚，非固也。《年表》云，公孫固殺成公。《世家》云，成公卒，成公弟禦殺太子及大司馬公孫固，而自立爲君；宋人共殺君禦，而立成公少子杵臼，是爲昭公。《年表》又以杵臼爲襄公之子，與今《左氏》絶不相合。是則殺人者既無主名，所殺者又無主名。以意逆之，宋存殷道，袒免而外，昬姻可通，或更有異姓在國；昭公將去群公子者，欲徧置其妃黨也，弗勝，而反爲所殺耳。若大司馬固權重，六卿俱爲公族，同官日久，忽比於新主喪之昭公，而自戕其黨類，且爲亂兵所殺，一似絶不握兵，而與公族素不相知者。《左氏》善於事，必非其舊。且此文末云昭公即位而葬，尚有闕文。將去群公子，則既即位矣；欲去群公子，而與樂豫謀，豫諫又不聽，俱非情事。衆也者，襲《公羊》曹殺大夫傳而失之。晉三郤、鄭三穆，不衆於固與鄭乎？言「非其罪」而不名，則孔父、荀息、仇牧、洩冶皆當其罪，而曹之不死君難者，反非罪乎？

按，事實參差，古書通例，則爲本同末異。非罪之説，以事實斷，史例如此。《穀梁》稱人以殺，經例也，混同視之，則窒矣。

衆者，據一人立説，謂穆襄之族殺之，非君殺之。《穀梁》以爲無君之辭，書人以殺，是討賊辭；今殺者不名，是無君辭。二者皆衆，則人不爲討罪矣。

宋殺大夫不名，與曹相比，尊卑俱不名，方伯之大夫乃名。

宋襄夫人，襄王之姊也。

證曰：既殺公孫固，卬即爲大司馬矣。樂豫舍司馬以讓卬，何爲乎？大司馬公子卬既握兵節，且樂豫亦戴族，又有讓卬之美，乃因王姬而殺卬，非情事也。王姬不見禮，而主謀以殺公黨，亦非情事也。此篇《宋世家》及《年表》俱不載，當非舊文。

按，此經司馬、司城與孔父稱字，備三公官制，即「其文則史，其義則某竊取」之説也。劉不見及此，而論其情事，抑末已。戴族殺卬，樂豫未必豫聞。王姬殺公黨，幼君例耳，謂非情事，亦所不解。《世家》、《年表》不載之文，非止此傳。此皆望文生義，非確論也。

子叔姬妃齊昭公，生舍。叔姬無寵，舍無威。

證曰：子叔姬之罪，《公羊》信矣。《齊世家》舍之母無寵於昭公，國人莫畏，此史公所據舊本也。歆改竄《左氏》，而曰「子叔姬妃齊昭公」，於文爲不辭，於事爲失實，徒欲以汩《公羊》經義，故縱淫人，亦可醜也。

按，妃，配也，何謂不辭？史公用書，多用義而改其字，或另立訓詁，或攝舉大意，全書皆然，不可枚舉，而必規規於字句相合，豈未通觀《史記》耶？

服虔曰：子殺身執，閔之，故言子，爲在室辭。十二年，子叔姬卒，已被杞絶，是并在室也。二傳以單伯道淫，本傳以子叔姬爲舍母，當入《三傳傳疑表》。

秦人、巴人從楚師。

證曰：群蠻從楚子盟，楚子在臨品，而庸已奪氣，子越子貝之隊如破竹耳。此所謂《左氏》善於事也。緣經增設一語，便失敘事之意。

按，經有秦人、巴人，傳舉之最合。劉謂爲緣經增設，語無證據，是謂妄談。




宣公篇



孔子曰：「《詩》云：『民之多辟，無自立辟。』其泄冶之謂乎！」

證曰：自此言出，而仗馬寒蟬者得志矣。非《論語》仁比干、《春秋》撥亂世之義也。

按，孔子此言，閔其仕亂朝也，而於經則稱國以殺大夫，明無罪也。劉妄加譏評，病在不通經例。

書曰「崔氏」，非其罪也，且告以族，不以名。

證曰：尹氏立王子朝，以朝奔楚，亦非罪乎？

按，史之書氏據告，經之書氏，借以譏世卿也。劉引尹氏爲比，不知彼别有例。

言「書曰」，經例也，孔子修《春秋》之法。按《春秋》稱氏不如名，經書大夫出奔通以名，惟此一稱氏，疑其罪重，故貶稱氏。杜氏誤解此文，以大夫奔無名皆有罪，書氏乃爲非罪，是全經奔大夫皆有罪，惟此一崔氏無罪矣。又大國大夫聘會盟伐皆有名，小國乃無名，然則有名者皆罪，無名者乃無罪矣。大夫例稱名，不能以此定罪惡。大夫奔，有罪無罪皆從名見義，此書氏，爲特筆，以見譏世卿。時杼無罪，經不因重特以氏貶也。且下别一説，謂史例也。當時杼在襁褓，無主名，高國舉其族人逐之，故告以族。史承赴辭，亦以族書，而不能以杼名當之。孔子修《春秋》，以氏譏世卿。諸侯大夫不於他條譏，而獨於崔氏者，亦因史本作氏，仍其原文以見義，故先師兼言史例，以合《春秋》書法。

書，有禮也。

證曰：以入國納亂爲有禮，何紕繆若此！

按，納者，内弗受，曰入；惡入者，不使夷狄治中國。書「有禮」者，已縣而復納二卿，從楚言之，能改過，非許其入納。

凡火，人火曰火，天火曰災。

證曰：人火亦天也。《春秋》别大小書之耳。内不言火，有小災如大災，自治貴嚴也。外不言災，治人以恕也。四國同日俱災，如亡天下，君子懼焉。宋書災，存王者之後也。周災不志，志者，天黜周命而災中興之禮樂，聖人因存爲二代之後，變京師爲成周，見其義焉。火，《公》、《穀》作災，當從之，非與陳火爲例也。

按，此亦師説之本同而末異者。《穀梁》：「國曰災，邑曰火。」《公羊》：「小曰火，大曰災。」與此稍異。成周，新周，即《傳》「春王周正月」意，特《左氏》解經，義多散見，故難辨耳。




成公篇



楚人以重賂求鄭。

證曰：《凡例》以稱人而執爲執有罪，固不可通矣。鄭自受盟於蒲，經未著其背中國，故執之，非伯討也。作僞者以其例不可通，遂誣爲受賂而與楚會，又飾子重救鄭；不知楚自盟蜀之後，恃其強暴，再駕伐鄭，後復潰莒入運，豈以重賂求鄭者哉！

按，經稱人而執，伯討也，明鄭有罪也。若鄭無會楚事，經何以書人執之？劉不通經例，故有此證。

楚遂入鄆，莒無備故也。

證曰：鄆固莒與齊、魯相接之地，然經於四年書冬城鄆，於此書楚人入鄆，不蒙莒潰言，遂明内之鄙邑也。且潰國都重於入旁邑，果莒邑不書也，書潰之義，亦非僅責無備。滅者上下同力、效死勿去之辭，潰者下叛上之辭。《凡例》亦以民逃其上曰潰，苟無禮義忠信誠慤之心以結之，雖日繕完城郭，亦同於梁亡而已。

按，經四年書冬城鄆，明鄆爲魯邑矣。此書楚人入鄆，而傳云浹辰之間，楚克三都，豈不自相矛盾乎？昭元年傳莒、魯争鄆，爲日久矣，所以補此傳之罅漏也。劉於此蹈瑕抵隙，適自形其疏漏而已。

晉人止公使送葬。

證曰：同姓侯相會葬，是爲得禮，不爲辱，必不諱也。獳去葬自因殺趙同、趙括，僞傳不知，妄云諸侯莫在，無稽甚矣。

按，時事大夫弔卿供葬事，故成之會葬，傳以爲辱，且不奔天王喪而奔大國喪，亦失禮，故諱之。經例則方伯當會葬，二伯以卒正會葬，方伯無譏文，推而知也。《傳》又云悼公之喪，先君有所助執紼矣，即經例也。劉以爲無稽，誤矣。且殺大夫、不葬，經無此例。何氏有此説，而不能通。蓋殺大夫者不皆不葬，又不能於中生例，則《左傳》之説爲長。

宋華元克合晉、楚之成。

證曰：晉楚同盟，經文不見，有無未可知，要與會於瑣澤無涉。

按，以此駁《左氏》，未能深考之故。

負芻殺其太子而自立也。

證曰：負芻之罪，處不必立之地，不待子臧奉喪反國而自成君耳。果殺太子，經當書之。

按，此當爲史策紀實之文，經别立義，以褒子臧。




襄公篇



公請屬鄫。

證曰：莒人滅鄫之事，經文及《公羊傳》注皎如日星矣。此篇及世子巫如晉、會於戚、滅鄫、取鄫之傳皆僞。

按，二傳以莒滅鄫非實滅。《傳》以爲實滅，滅後晉人以鄫之故來討，魯從而復之，其後魯滅之。書取二説不同，以文義言之，《左傳》較順，《穀梁》其所以定爲非滅者，不過云滅中國不日，别無明據，不如《傳》文事實之詳。《傳》文實出《國語》，並非解經之文出於後師者可比，何得以此歸獄於劉氏耶？

而以瘧疾赴于諸侯。

證曰：經自爲中國諱，故迂迴其文。子駟之罪，於討徵舒、崔杼等例之矣，若僅據赴告爲文，彼權臣弑君，未有以疾赴者，《左氏》尚不肯據以爲文，而謂《春秋》主於討亂賊者專爲亂賊所愚乎！以此釋經，宜其盲也。

按，凡二傳確當之處，此不再衍，紀當時實事而已。史不書弑，爲據赴；經不書弑，爲中國諱。二者並行不悖，必據《公羊》以駁《左傳》，非也。

晉、齊弑君，史臣能書，舉臣子赴辭，而不首賊名，是同謀。本弑也，經不書者，皆有避諱。傳於弑而不書弑者，累發以疾赴文。彼既疾赴，則疑以傳疑，不敢直書弑。

士鞅奔秦。

證曰：秦伯之問不可間隔，横安書法，增入之蹟宛然。《左氏》必不爲此。

按，事迹取之《國語》，經例取之師説，合二端爲一書，自有此蹤跡。如鄭伯克段，亦同此例，既不以傳爲成於《左氏》之手，則固不必疑此矣。

名藏在諸侯之策，曰：孫林父、甯殖出其君。

證曰：經書衛侯衎出奔齊，則非襲赴告之文矣。

按，《公羊》言「未修春秋」云云，「君子修之」云云，此傳言策書云孫、甯出其君，而經書曰「衛侯出奔」，《傳》言此，明不可以史法説經，亦如《公羊》「已修」、「未修」之説也。又《傳》凡言「書曰」云云，皆爲變易加損之例。是《左傳》原不以赴告説經，其言赴告，皆謂經例之赴告，不謂當日實赴告與否也。《春秋》爲孔子因史記而作，於史文有削有筆，各有精意，若但據赴告之文，則與今《廣報》、《滬報》相似，全無義例，唯據赴直書而已。即如以十九國爲主，餘者不記事，全從《王制》立義，與六藝皆通。若但據史文，則當時國多矣，何以只此十九國來赴卒葬，而宿乃一赴卒乎？每經皆有師説，義例在於言語文字之外，如筆削、褒貶、進退、隱見、二伯、方伯、卒正、連帥，諸凡義禮制四五十類，此《春秋》精意師説也，左例中皆已具之。與二傳同，與《周禮》異，此《左傳》不可以爲古學之實也。

故不書其族，言違命也。

證曰：若僅言諸侯之大夫，而不言豹及，則嫌於豹與會而不與盟。經自有一事再見卒名之例，見其奉君命以始終也。自劉歆等妄附書法，而鄭、賈、服、杜紛紛聚訟，本不足辨。去族，非滅國如無駭、大逆如翬遂，不著此例。即以此文而論，豹正得聘禮出竟專行之義，況公命爲季孫所誣，苟圖私便，不恤國體，豹所深知者乎？自僞書法出，而縱秦檜之奸，掣武穆之柄，禍有不可勝言者矣。

又曰：「乃盟，晉、楚争先」，與黄池之會「辛丑盟，吴、晉争先」，文法正同。今於「乃盟」之下羼入書法，一似「乃盟」專屬叔孫豹，必非《左氏》舊文也。

按，《左氏》於大夫再見不氏有二例：一再見例不氏，如「書曰：公子遂珍之也」，「書曰：單伯至自齊，貴之也」，此與二傳相同之例也。一以去族爲别有取義者，據仲孫何忌、叔孫州仇一事再見，先後皆氏，又據兩言公子遂，故又爲此一例。前例爲二傳所有，後例爲二傳所無，此傳用後一例也。至於以義理言之，董子云「《春秋》常於嫌得者見不得」。惟叔孫豹違命爲善，故特貶之以示義。《春秋》無達辭，不能執一以立説。《考證》公羊專家，亦昧此義。守正之説，如宋襄公《公羊》尚美之，正與此同。

舊説以不書族爲貶違命，以經例言之，非也。君命視邾、滕，舊本與盟會有大夫，此會因齊、宋請爲屬國，乃不與盟。公命視邾、滕，謂未請之先列國之邾、滕，非此會私屬不盟之邾、滕也。傳例：小國大夫不氏。豹之事似於違公命之明文，而實同公命之深意。此不言氏，正以信公命，張叔孫順命之美，非貶之也。

書先晉，晉有信也。

證曰：晉，中國之伯，屈建即不以詐而得主盟，夫子何忍與之？固知《左氏》不必比附處，乃真舊文也。

按，經不以夷狄先中國，即使有信，亦先書晉，誠如《考證》所言。但《傳》據事立説，亦崇信之一説。《傳》固有通例，有專條之説。如《公羊》言「齊災及我乃書」，大國例記災爲通例，因及我乃書爲專條，説義與此同也。

以德輔此，則明主也。

證曰：姚姬傳以「明主爲三晉以後之稱，此時魏亡已久，適見其誣耳」，今按《史記》「明主」作「盟主」，要爲魏人所託，自是確論。季札時安得有十五國風、雅、頌得所之《詩》？孔沖遠反以古詩三千餘篇爲史公謬説，識亦舛矣。

按，《左氏》或以爲晉人、楚人、宋人，因其記事詳於大國，偶即所見，各持一議。姚姬傳以爲魏人，無稽臆揣之談，原不足據。《考證》據爲定論，殊屬不合。按《史記》以爲盟主，是也。唐、魏地入於晉，其民勤儉，易於自強，晉爲盟主，故傳據以立説。所言「魏風」，專以風土而言，不指亡國，十五國風皆如此。《考證》全不考求傳意，肆口詆諆，正如淺人之非《公羊》，不知其量者也。

《左傳》引季札觀樂詩説，服氏以爲傳家據已定言之。今以此説爲主。蓋孔氏因史記而作《春秋》，以昭王道，筆則筆，削則削，不依史文；《左氏》即時事以寓經意，損者損，益者益，亦不依史文也。季札觀樂，穆姜講《易》，此口授之經説，救火政令，日食儀文，乃制度禮節，聖人不自以爲作，賢者不得不緣此意，故有緣經立義之説。今於傳引用經義，詳考古經説以釋之，不惟傳可明，而群經亦因以愈明。更輯其經説，推廣引申，以復先秦以前經師古法。如據季札説《詩》以定《國風》爲二伯、八方伯、二卒正之類，楚莊引《武》詩，足見今《周頌》有闕佚。至於實録時事之條，則引周制以説之，以見其與經義不同也。




昭公篇



入問王疾，縊而弑之，遂殺其二子幕及平夏。

證曰：經書「楚子麇卒」，無變文，則圍之弑疑也。昭四年慶封言「弑其君兄之子麇」，蓋亦傳聞之語。圍所篡者幕，而素有無君之心，人多疑其弑麇，《穀梁》亦有「弑其君，弱其孤」之語。「弱其孤」者，謂廢幕而奪之位耳，亦未必殺之也。

按，王子圍之弑，《公羊》與《穀梁》、《史記》俱有明文，董子亦同。《左傳》言此事數見，皆在事實中，並非解經釋例，其必出於《國語》無疑。楚麇本先有疾，弑事曖昧，又以疾赴，故不能直加以弑，如鄭髠頑、陳溺、齊陽生是也。今因欲攻《左氏》，並《公羊傳》文亦不之信；若如所言，則許世子與陳侯溺一弑一不弑，《公羊傳》文何爲與經獨相反耶？夫傳必同經，乃唐宋以來陋儒之見。《考證》既言古學，則孔子筆削損益，當所素明，今亦據經以駁傳，然則三傳言弑而經不書弑者，皆在可駁之例矣。此爲大謬，無足深辨。

暨齊平，齊求之也。

證曰：此襲《公羊》會及暨例而附之。杜預誤合齊侯伐北燕爲一事，不知燕及齊平，所謂「外平不書」也；即燕、齊平，亦當書「北燕伯及齊侯盟」，如僖三十年衛人侵狄，秋衛人及狄盟矣。彼不隔年猶復出衛人書盟，以别内及外平之文，則此之内暨齊平甚明也。杜氏不惟不察作僞者之狡獪，又不達作僞者之文理。

按，「暨齊平」，《傳》意未詳，故漢師一用二傳説，一以爲魯與齊平。今不能攻《傳》，攻杜可耳。齊求之也，當止爲暨齊平。《傳》以下另起補完齊侯伐燕傳文，鈔録者誤合爲一耳。

陳災。

證曰：詳裨竈之言。《左氏》亦作「陳火」，作僞者欲比附其「天火曰災」之例而改之。

按，災、火二字最易混淆，至於存陳之説，則災火均得，不必定拘火字乃爲存陳而駁《左氏》也。

二傳作陳火，以爲書以存陳，賈、服亦以爲陳已滅而書陳災，湣陳不與楚，故存陳而書之，陳尚爲國也。




宋、衛皆如是。

證曰：《左氏》此篇蓋得之鄭書。宋、衛以下緣經附飾之。

按，《左氏》、《國語》本爲緣經立説，於《鄭語》中兼及宋、衛，固其常也。必以言宋、衛爲附會，豈《鄭語》中遂不及外國事乎？

二至二分，日有食之，不爲災。

證曰：此非敬天命之言。

按，此《左氏》長義，爲二傳所無者。《春秋》書日食，惟於夏月言鼓用牲，餘皆不言。《詩·十月之交》：「朔日辛卯，日有食之，亦孔之醜」，皆以正陽之月爲重。是古有此説，二傳無之，今不得據《公羊》以攻《傳》，當據《傳》以補二傳之闕。

二師圍郊。癸卯，郊鄩潰。

證曰：晉人從王取郊，經不必書。書者，擅取天子邑也。

按，此史據事例，微文在「王使告間」一語，義正與《公羊》同。

食我，祁盈之黨也，而助亂。

證曰：以食我爲助亂，則受賂枉法者得志矣。

按，執祁盈者晉侯也，是非曲直尚未理明，而食我遂助家臣殺祁勝、鄔臧，非助亂乎？受賂枉亂，固有罪矣，擅殺罪人，亦法所必誅。且傳之言亂者，謂不治也，凡有兵戈之事，皆謂之亂。

齊豹爲衛司寇，守嗣大夫，作而不義，其書爲盜。

證曰：齊豹非大夫，故窮諸盜。僞傳又謂「求名不得」，亦非齊豹之倫。彼大夫相殺，臣子弑逆，豈盡如桓温之説「遺臭萬年，爲大丈夫者」邪？此等議論，似有理而大亂真，其不講於何氏之例王子札矣。

按，求名弗得，欲蓋彌章，乃《左氏》全經大例。求名弗得爲善事，欲蓋彌章爲惡事。善事以有名爲貴，所謂留芳百代也；惡事以無名爲貴，所謂遺臭萬年也。《傳》於諸侯不列數大夫稱人，皆以爲無功，不實其言，此善事不成無名之正例。至於齊豹之事，本不爲善，而又書盜，不稱人，不稱大夫，則又爲求名弗得之變例。謂爲大夫因作不義而書盜，惡事欲蓋彌章，至於書盜，則較三叛人名尤甚矣。《考證》不知傳意，正與傳反。

冬，十一月，晉魏舒、韓不信如京師。

證曰：此篇重定元年，僞者比附經文而失檢耳。

按，此傳所以起定元年文，事有終始，故文兩見之。




定公篇



秋，七月，壬申，姒氏卒。不稱夫人，不赴，且不祔也。

證曰：不稱夫人者，《春秋》以哀爲未踰年，假以見妾母不得稱夫人之例，本不必赴於異邦也。爲之築宫，使公子主其喪祭，正也。

按，此非通例，專對成風、敬嬴而言。經非夫人公母不書，彼二妾母，皆稱夫人、書薨、言葬小君，此獨不言，故據以爲問；非凡妾媵皆必書夫人，亦非本夫人因不成喪而降不稱夫人也。行禮隆殺，本無一定，傳多據儀注立説者，以魯秉周禮爲主，就當行典禮言之，非就人君私意隆殺之事。此爲《左氏》大例，不可以常文衍説之也。

雨，不克襄事，禮也。

證曰：即欲以「禮也」二字釋經，亦宜全録經文。作僞者至襄公以後，亦甚草草矣。

按，不全録經文，《傳》不止此，亦明其意而已，烏得以草草目之？

不稱小君，不成喪也。

證曰：不稱夫人，即不稱小君矣。曰「不成喪」，誣哀甚焉。自春秋諸侯皆以尊妾母爲孝，而不顧卑其先君，是傳所謂「野人曰：父母何算焉」者也。

按，非小君自不得稱小君。「不成喪」者，不成夫人之喪也。二傳已明此，故不用正説。「不成喪」，即指上「不赴」、「不祔」而言。

冬，城漆。書，不時告也。

證曰：農功既畢，而以君命葺城，何爲不時？亦何煩赴告？蓋經書城築有數義：重民力也，畏大國也，好土功也，久不葺，俟其圮而更爲之也。時與不時，當文自見，無煩數解也。

按，工作當於冬，當時則爲常事不書，書者，别有義。故傳有早遲緩速之説，如季孫欲速成，請緩爲之是也。此當時而書。不時告者，謂大夫以非時城之，至此乃告於君耳，非謂赴告也。《春秋》以經例爲主，不盡主史文，後人以赴告説之，非也。蓋《春秋譜牒》乃治《春秋》專書，若當時行事，則傳記子緯各有傳述，言之甚詳。《譜牒》詳其世系終始，行事但有綱目。此真正傳《春秋》之書，略人所詳，詳人所略，文字簡質，如是已足。若傳記所言，則據《譜牒》、綱目而衍成文章。如殺申生一事，傳記凡五六見，言皆不同，事亦不合。

此類實繁，不能備舉。


 此皆借事各抒所聞見，事如題目，記述如文字，人各一篇，不能雷同。

如崔杼、趙盾、世子申生、踐土盟之類。


 總之，今所傳者均非史。若周時其事皆怪力亂神，不可以示後人，如同姓爲婚，父納子妻，弑逐其君，桓公滅卅國，姑姊妹不嫁七人等，背禮傷教之言，乃爲真事，當時亦均視爲常事，並無非禮、失禮之説。孔子全行掩之，而雅言以《詩》、《書》、執禮，不得於孔子後仍守史文之説也。《春秋》、《國語》皆經也，惟《譜諜》乃史耳。董子云：「《春秋》有詭名、詭實之例。」當時所無之制，欲興之，則不能不詭其人；義所當詳之事，欲掩之，則不能不詭其實。

《春秋》所見之監者，當其時並無其人其事。又凡所言夷狄，當指中國，並非真夷狄也。


 意不欲言則削之，

如鄭厲公入櫟以後十數年不記鄭事，數經弑殺，經無其文是也。


 制所特起則筆之。

如三國媵伯姬當時無此禮，親迎亦無詳録伯姬之類。


 《春秋》有筆削，凡涉筆削，皆不可以史説之。

削者首尾不全，筆者當時並無其事。


 後人好以史説《春秋》，而無如《左氏》又非史，則杜氏乃得售其術。故凡大事，衆人所共知，史原事也；至於一切外間小事，魯國細事，不惟當時多無其事，即史有之，亦其細已甚，史不能詳。總之，孔子之修《春秋》，正如劉歆之改《周禮》，《周禮》爲劉氏之書，《春秋》亦爲孔子之書。《周禮》當復舊觀，《春秋》不可復言史法。如欲侈言史，則太史爲聖人矣；如不喜其□，則《通鑑綱目》真可以繼尼山之傳矣。




哀公篇



齊人歸讙及闡，季姬嬖故也。

證曰：季姬之事，《左氏》本文或有之，以此釋經，則出附會。蓋經例外取内邑，非内有大惡不書。滅邾而取讙，復邾而歸讙，假外警内之明文也。

按，《齊世家》：「季姬嬖，齊復歸魯侵地。」是與《左氏》同。

孔子與弔，適季氏。

證曰：昭公雖取同姓，於哀猶之適祖母也，即不成喪，夫子固必不弔於季氏，豈季氏得爲喪主乎？

按，經義已明，書此以譏季氏，即三易衰意，非謂季氏爲喪主也。




證續經之謬



按，本傳多言史例，後來學者皆苦之，蓋主之則背經，駁之則違傳。今立史例一門，以此爲《未修春秋》之法。隱元年七言不書例，獲麟以後再録史文，皆屬此例，以見經異於史。至傳中凡説言又法，皆史與經合者；其不言者，則不必合。如云「君舉必書」，凡傳言君舉而經無者，皆爲削，非公命而書，皆爲筆；有告而不書爲削，無告而書之爲筆，藉茲文正可以見筆削精意。故續經不必求與經義合也。

夏，四月，齊陳恒執其君，寘於舒州。六月，齊人弑其君壬於舒州。

證曰：經書晉州蒲先幽後弑，移十二月之庚申於正月下，謹嚴詳密如此。杜以彼處有閏十二月，庚申實在正月，知不然者。何邵公亦明術算，其所言可信也。且弑君之罪重矣，何暇詳其先幽後弑哉？執爲中國討罪之辭，豈可以臣下施之君上？既曰「陳恒」，又曰「齊人」，孔頴達引僞例曰「齊君無道」，以縱釋陳恒之罪，大違夫子請討之義。

按，晉欒書執厲公不書。凡以臣逐君者，皆以自奔爲文，不使臣加於君上，如以大國執小國君之辭。此與晉厲公事同，如孔子修之，但存弑文，則執可以削；即欲書之，亦但云齊侯出居於舒州，不使臣加於君。傳録此史文，見孔子修《春秋》加損正名例，舉此一隅，以待反三。

陳恒弑君，孔子請討，《論語》及《傳》皆言陳恒，經但稱人；經弑君不地，史文乃有地。皆以見經異於史之例。

庚戌，叔還卒。

證曰：左氏不載，作僞者見《左氏》固有不詳經事之體而著之。

按，此與經例同者，書之以見經有承用史文者，非悉有加損也。又此續史文以起經例，有目有傳，與前經傳相同，無可駁也。

有星孛。

證曰：經無此闕疑法。

按，經言星孛，必言所在，史官所無，則孔子考訂而補之。此爲筆例，舊史無文，而孔子添入者也。特一見史文記星之例，以起經中言所在者之爲筆例。劉歆説亦以爲官失之也。

成叛。

證曰：經無此書法。

按，此録史文，以見筆削精意。因其所修，知所不修，因其所不修，知其所修，特於正經之後續録史文，以見筆削之意，原不必求合於經。《左氏》亦非以史法立異。考傳例「君舉必書」，按此先師即經所不書之事以見史例也。一年之中，君舉與命使必成卷帙，孔子修之，則有終年不記魯一事者，司馬氏所謂「約其文辭，去其繁重」，董子云「覽其緒，屠其贅，是以人道洽，而王治立」是也。孔子修《春秋》，有損益舊史之例。二傳不言不書之事，不足以見筆削之迹，惟《公羊》言「《未修春秋》曰：雨星不及地尺而復，君子修之曰：星隕如雨」一條，然此足以見潤澤之迹，不足以見筆削之旨。本傳先師欲表張筆削大例，故傳中特標史法，知舊史之體例如是，則《春秋》損益史文之例乃可大顯。如「君舉必書」與「君命必書」，此史例也。凡魯君臣二百四十年中所有應行國家常典，與夫修内交外吉凶諸事，當日細書，必千萬倍於孔子之《春秋》，因此可以見《春秋》「常事不書」、「已見不書」諸削條，此一益也。且經書行事，有爲當日非君命與君舉，如大夫專政自舉之事，與夫公不視朔、大室屋壞、公不與盟之類，使非知史例不書，則無以見此類爲舊史所無，乃孔子之特筆也。故先師特標史法，使學者讀已修之《春秋》，以求不修之《春秋》也，而後聖人筆削之旨，乃可以大顯。此爲本傳之專長，二傳所未有者也。惜杜氏不知此意，好以史法參混經例，經、史不分，遂使本傳長義反足以爲本經之累，是巨謬也。今標明史法，又不使史法混淆經例，則史例爲本傳長義，有益而無弊，庶足以張本師苦心也。

晉侯伐鄭。

證曰：據《左氏》及晉、鄭《世家》，是時晉臣專兵，君若贅旒，安得自將伐鄭？於事實不合。

按，定公之時，政在陪臣，經書事多以公主之；所謂歸權於君，即張公室之意也。目晉侯，不必晉侯親行。

十有六年，春，王正月，己卯，衛世子蒯瞶自戚入於衛。

稱世子，以父臨之前已見義，此入可不言世子。言此，明《春秋》一見不再見之例，史文甚詳，孔子乃削之。


 衛侯輒來奔。二月，衛子還成出奔宋。

此發人名字子大例。經衛無稱子大夫，惟宋、齊、魯有之。子還成與稱子例混，經不言之。


 夏，四月，己丑，孔丘卒。

紀孔子卒，是弟子尊崇孔子，兼明修《春秋》之旨。




證曰：言納於戚，則入衛不書，如鄭突入櫟，不復書入鄭也。即書之，亦不當言自戚如衛，衎歸衛，不言自陳儀也。書輒來奔，則責以拒父，亦大失經意。子還成，即瞞成，亦無此名字例。孔子生卒謹書於傳記，宜也，而附於經，則經爲夫子家乘矣。夫子作《春秋》，游、夏不能贊一詞，不識後有劉歆之徒狂悖如此，而賈逵、杜預誣及弟子，是深惑於左氏「親見聖人」之説也。

按，《年表》作「孔子卒」，則「丘」字當是傳寫之訛。

經爲孔子所編，故經終孔子。據《年表》亦記孔子卒，終於敬王，《左氏》原文本在，亦終於哀公之二十七年。考《年表》，獲麟後編録如初，則此續經之文亦史公所見，非歆手所羼，明矣。續經原不必與經合，劉駁不知傳意。




附證



悼之四年。

證曰：《魯世家》言悼公在位三十七年，獲麟後五十年矣。

按，全書編年紀事，此不編年，知非《左傳》之舊。蓋續經終於孔子卒，終孔子也。續傳終於哀公出，終哀公也。當爲後人所附，不惟非丘明原文，並非先師傳本所有，乃後人羼補，如《史記》有揚子雲語是也。説者據此定《左氏》爲六國時人，誤中之誤矣。
















左傳經例長編



廖　平　撰

楊世文　仇利萍　點校







校點説明



據廖宗澤《六譯先生年譜》：光緒二十四年戊戌（一八九八），張之洞延通經之士纂《經學明例》，門人廖平爲《左傳經例長編》，先撰數條以發其凡。而合川張森楷助之，先爲「史微篇」，略採《史記》十二紀、年表、世家各編，用《左氏》之文及其解經之説，以折劉逢禄《左氏春秋考證》之妄。其有乖違，特申長義，必不可通，亦從蓋闕。意在申《左》，而以史證之。《易例長編》則屬之宋育仁。《左傳經例長編》分正義、辨正、旁證、傳例、補例、存異、闕疑等欄目，條理清晰，意在會通三傳，揭示《左傳》經例，示治《春秋》之門逕。現存舊鈔本，藏中國國家圖書館，今據此整理。








左傳經例長編



春，王周正月。

正義 劉氏《三統術》云「春，王正月」，《傳》曰：周正月「火出，於夏爲三月，商爲四月，周爲五月。夏數得天」，得四時之正也。三代各據一統，明三統常合，而迭爲首，登降三統之首，周還五行之道也。故三五相包而生。天統之正，始施於子半，日萌色赤。地統受之於丑初，日肇化而黄，至丑半，日牙化而白。人統受之於寅初，日孽成而黑，至寅半，日生成而青。天施復於子，地化自丑畢於辰，人生自寅成於申。故曆數三統，天以甲子，地以甲辰，人以甲申。孟、仲、季迭用事爲統首。三微之統既著，而五行自青始，其序亦如之。五行與三統相錯。《傳》曰「天有三辰，地有五行」，然則三統五星可知也。

案：《漢書·律厤志》又云：「周師初發，以殷十一月戊子（亥月）。後三日，得周正月辛卯朔（子月）。明日壬辰，至戊午二十八日渡孟津，明日己未冬至（正月二十九日）。庚申二月朔（丑月）。四日癸亥，至牧野。」據此，知周自武王滅商之日即改月，而史就書爲春也。


 《集解》：「凡人君即位，欲其體元以居正，故不言一年一月。」

案：此同《公羊》説。




辨正 《胡氏傳》説《春秋》以夏時冠周月。

案：《傳》云「周正月」，則正月碻爲建子之月。經十二月皆依周正，而以十二月平分四時，則是時隨王正而變。蓋孔子改制，取夏之時，故《詩》、《書》所言正月，皆爲夏正。然《春秋》乃時王之制，國君之史，不能明白改易之，故正爲時王之正，而子、丑、寅三月爲三微月，皆可爲春，冬至爲子月，節牽牛，改指以此爲斷
 

注



 ，可以爲春時。至於秦正建亥，則不在三微月，不可爲春矣。




旁證 《公羊傳》：「春者何？

據建子之月，疑不可爲春。


 歲之始也。」

冬至星躔牽牛，爲一歲之始，故子月可爲春。三正互更，皆在三微之月。


 《禮記》孟獻子曰：「正月日至，可以有事於上帝；七月日至，可以有事於祖。」此言冬至在周正之春正月，夏至在周正之秋七月也。《後漢書·陳寵傳》曰：「冬至之節，陽氣始萌，天以爲正，周以爲春。十二月陽氣上通，地以爲正，殷以爲春。十三月陽氣已至，天地已交，萬物皆出，蟄蟲始振，人以爲正，夏以爲春。三微成著，以通三統。」

此劉歆説，足見周實以十一月爲春也。宋人謂三代改正朔不改時月，則是十一月本非春，聖人虚立「春」字於正月之上，則經有不書月而書時者，又誠有事與時差兩月之疑矣。或又拘夏時周正之説，則正月、二月須書冬，而三月乃可書春耳。案：春王正月，三《傳》不明言何時，《左氏》特著周於正月之上，明周正月者，示非夏、殷之正，乃周之建子月也。子月爲春者，時隨王政而正。




傳不書即位，攝也。

《王莽傳》引《春秋傳》曰：「不書即位，攝也。」《公羊傳》：「宋繆公吾立乎？此攝也。終致國乎與夷。」與此「攝」字同意，即二傳讓桓之説也。




正義 《魯世家》：魯人共令息攝政，不言即位。

案：史與《傳》釋經之文同，此左氏先師説也。近人以解經、釋例出於劉歆，誤矣。


 潁氏説十二公皆書即位，孔子修之，乃有不書。

案《孔疏》：「舊説賈、服之徒以爲四公皆實即位，孔子修之，乃有不書。」《傳》言書、不書，皆釋孔子筆削之旨，不謂史法。潁氏以不書爲經不書，是也。


 賈氏説不書隱即位，所以惡桓之篡。案賈説同二《傳》。鄭君説《春秋》辭同事異者甚多，隱去即位以見讓，莊去即位爲繼弑。

案：鄭君有《左傳注》，故説《春秋》多用《左氏》説。今與賈同，是《左氏》本同二傳。




旁證 《公羊》：「公何以不言即位？成公意也。何成公之意乎？公將平國而反之桓。」《穀梁》：「公何以不言即位？成公志也。焉成之？言君之不取爲公也。君之不取爲公，何也？將以讓桓也。隱不正而成之，何也？將以惡桓也。」

案：此爲賈、鄭所本。




辨正 《集解》：「假攝君位，不修即位之禮，故史不書于策，傳所以見異于常。又隱雖不即位，然攝行君事，故亦朝廟告朔也。」《釋例》：「遭喪繼立者，每新年正月必改元正位，百官以序，故國史皆書即位于策以表之。隱既繼室之子，于第應立，而隱終有讓國授桓之心，所以不行即位之禮也。隱、莊、閔、僖雖居君位，皆有故而不修即位之禮，或讓而不爲，或痛而不忍，或亂而不得，禮廢事異，國史固無所書，非行其禮而不書于文也。」

案：此杜氏誤據史法以説經之失也。《傳》中有史法一例，但可以説不見經之事與經、史相同之條，至於經文，當全以經例法之，不可參用史法。杜氏據「君舉必書」一語爲通例，謂實不即位，乃不書即位，然于别條又存常事不書之例，是其誤矣。且以情理而論，《春秋》十二公、二百四十二年之中，魯君臣僅七行即位之禮，雖怠荒，不應至是。又經書公四不視朔，則以前皆視朔可知，而經則從不一書視朔，不得謂書四不視朔之前，魯君全不一修視朔之禮。視朔每月一次，一年應書十二次。國君每逢大典禮，必即位受朝，亦如視朔。魯君行此禮不知凡數十百千次，經若君舉必書，則經但書此事，二百四十年中文已不止數萬，故凡常事史必詳悉詳書之，至經則一概從削。凡經中魯公共有數十年不舉一事，此舉經削之，非魯君卧治不舉一事。且經于公不舉，如不視朔之事乃反書之，則非獨舉乃書、不舉不書也。故凡晉以後史文之説皆所不取。




傳例 常事不書。

案：即位史書公舉者多矣，有所見經乃書之，故二百四十二年中，僅七書其事，則凡書皆有所見，以爲史法，則行禮書，不行禮不書，全爲魯史之文，無關於孔子筆削之旨矣。




補例 筆削例。

案：禮，殯而即位。人君授受，皆于尸柩之前。定公于喪至六日書即位，顧命于喪次即位。本傳諸侯每言于喪次即位，此一定之禮也。《春秋》不於殯時書即位，而必踰年乃書者，專以明一年二君之義，後君不可分先君之年以爲年也。舊新之交，皆以正月元旦爲斷，故特存定公六月即位，以明其實，而常書正月，以見正始正終之義。實則禮三年居廬，聽於冢宰，踰年元旦在喪中，未必忍臨群臣而受其朝賀，則是嗣君于元旦不皆即位。但經既不書喪次之即位，則不得不于此書之，使欲以即位見也。雖不即位，不能不移去年之即位于此，使欲不以即位見也。雖實行其禮，史親書之，經亦削而不録，或筆或削，全由孔子，不拘史文，此史公所謂「筆則筆，削則削」也。




三月，公及邾儀父盟于蔑。

案：周之三月，夏正月也。經于周三月始紀事，終于哀十四年春狩，此用夏正之義也。孔子用夏正，但能微文示義，不能直改時王之正也。


 邾子克也，未王命，故不書爵，曰儀父，貴之也。

案：此與倪黎來相比，因其爲方三十里附庸之國，故字之，非爲善其與隱盟而進之稱字也。説詳辨正。




正義 劉、賈、許、潁皆以經諸「及」字爲義。

案：此言及内外例，由内及外也。




旁證 《穀梁》：「及者何？内爲志焉爾。儀，字也，父猶傅也，男子之美稱也。其不言邾子何也？ 邾之上古微，未受爵命于周也。」《公羊》：「及，我欲之暨不得已也。」

案：二傳説與《傳》同。




補例 董子説，附庸字者方三十里，名者方二十里，人氏者方十里。

案：此初見稱字，後稱子；倪黎來初見稱名，後稱小邾。此經以邾爲方三十里附庸，倪爲稱名方二十里附庸，邾後稱子，敘滕、薛上，有不氏大夫。此《春秋》進之爲卒正也。小邾則終《春秋》爲附庸。《傳》曰「貴」者，以較黎來爲貴耳，非特進之也。


 《釋例》：「要盟多書日。」

案：公盟重事，文宜詳備，則例書日，《穀梁》云「國之大事日」是也。小事則簡畧不具日月，行文之體例應如此。公盟不日者，《穀梁》以爲渝盟，是也。




辨正 賈、服以爲儀父嘉隱公有至孝謙讓之意，而與結好，故貴而字之，善其慕義説讓。

案：《春秋》名、字、人、氏皆以決疑嫌、明貴賤，一定不移，不以爲褒貶；凡託于褒貶者，皆别有所見，不與正文相混。國君如楚初稱荆，次稱人、稱子，則爲褒進之，明係楚人，而稱人則爲貶之，以其爲夷狄，不見本爵，故可以言進退。若齊、晉稱侯，貶之或可稱名、不氏，欲進之，則斷無稱字之例。則以《春秋》以名、字定尊卑，而又别有褒貶之法，必進退之文與貴賤本稱截然不相混，乃足以見義。若一名字之例可以指爲尊卑，本稱又可以託爲褒貶異號者，《春秋》從無此例也。賈、服之説與何注《公羊》以爲王魯因褒儀父之説同誤。


 《集解》：「附庸之君，未王命例稱名，能自通于大國，繼好息民，故書字貴之。」

案：後邾爲卒正倪，終《春秋》爲附庸，是附庸中自有等級，董子與《尚書大傳》以爲有三等，是也。杜以附庸例稱名，不知尚未稱人氏之例，誤與賈、服同。


 賈氏曰：「北杏之會，已受王命。」《集解》：「王未賜命以爲諸侯，其後儀父服事齊桓以獎王室，王命以爲邾子，故莊十六年經書邾子克卒。」

案：王命邾子事，傳無明文。孟子云：「《春秋》天子之事。」先師説皆以《春秋》進退諸侯，孔子以十九國定二伯、方伯、卒正之制，不必當時事實。杜氏於《春秋》爵號同異，或云時王進之，或云時王黜之，别無明據，望文生義，不合經意。今凡空言時王進退之例皆不取。




夏，四月，費伯帥師城郎。

按經例，内大夫無稱字之例。費爲邑名，費下稱伯，此或如郕伯、郜子魯取其國，以寓公臣于魯也。




不書，非公命也。

按史例，君舉必書，非君命則不書。經例則常事不書，見者不復見，損益史文，是爲筆削，則不拘史文，更無論君命矣。




史例 君舉必書。

按，此先師即經、史同不書之事以見史例也。一年之中，君舉與命史書，必成卷帙，孔子修之，則有終年不記魯一事者，司馬氏所謂「約其文辭，去其繁重」。董子云：「覽其緒，屠其贅，是以人道洽而王法立。」是也。孔子脩《春秋》，有損益舊史之例。二傳不言不書之事，不足以見筆削之迹，惟《公羊》言「《不修春秋》曰：『星隕不及地尺而復。』君子脩之曰『星隕如雨』」一條，然此足以見潤澤之迹，不足以明筆削之旨。本《傳》先師欲表章筆削大例，故《傳》中特標史法，知舊史之體例如是，則《春秋》損益史文之例乃大可顯。如君舉必書與君命必書，此史例也。凡魯君臣二百四十年中所有應行國家常典與夫修内交外吉凶諸事，當日細書，必千萬倍于孔子之《春秋》，因此可以見《春秋》常事不書、已見不書諸削例，此一益也。且經書行事，有爲當日非君命與君舉，如大夫專政自舉之事，與夫公不視朔、大室屋壞、公不與盟之類，使非知史例不書，則無以見此類爲舊史所無，乃孔子之特筆也。故先師特標史法，使學者讀已修之《春秋》，以求不修之《春秋》，而後聖人筆削之旨乃可以大顯。此爲本傳之專長，二傳所未有者也。惜杜氏不知此意，好以史法參混經例，經、史不分，遂使本傳長義反足以爲本經之累，是巨謬也。今標明史法，又不使史法混殽經例，則史例爲本傳長義，有益而無弊，庶足以張本師苦心也。




辨正 《集解》傳曰：「君舉必書，然則史之策書皆君命也。今不書于經，亦因魯史之舊法，故魯事傳釋不書。他皆倣此。」

按，《傳》于隱元年六言史法非公命、不告、公弗臨、不見公不書之例，以下終哀公，言史例不書者不過十餘條，此明于開宗舉史法以示例，使明筆削之旨，後遂畧而不言，故全書言史只數十條也。杜氏乃以此爲通例，幾若《春秋》于舊史全無損益，凡《春秋》所無，史皆不書，《春秋》所有，皆史所録，則是直鈔史文，全無筆削之可言矣。




夏，五月，鄭伯克段于鄢。

案：《世家》以段爲出奔，與《傳》同，詳録《傳》下。




書曰：「鄭伯克段于鄢。」段不弟，故不言弟，如二君，故曰「克」。稱鄭伯，譏失教也，謂之鄭志。不言出奔，難之也。

案：難其出者，獲詞也。大夫生死皆曰獲。




傳例 得儁曰克。

「儁」當爲「獲」字滅文。定九年《傳》書曰：「得器用也。」凡獲器用曰得，得用焉曰獲。以得、獲二字對文相别。考經文，凡獲器用不能自舉者曰得，得寶玉大弓是也。得活物能自至者曰獲，如獲大夫與獲麐是也。得、獲之分以此，而「克」其總名，兼包二義。如克邑，不用師徒曰取，與「克其三都」皆以得地爲克。此言「克段」，與晉人克欒盈同。又以殺大夫爲克也。獲者，大夫生死皆曰獲。此不言「獲段」而言「克段」者，爲既獲段，又得鄢，人與地兼得，故以得、獲之總名言之曰「克」也。《傳》言克爲殺、爲取者多，經例「克」爲一見例。




正義 《年表》：「段作亂奔。」《鄭世家》：「大叔出奔共。」 潁氏説鄭段去弟，惟以名稱，故謂之貶。傳例，凡稱弟皆母弟也。段不稱弟，並不稱公子，故謂之貶，同於微者不氏。此用二《傳》説。服曰：「公本欲養成其惡而加誅，使不得生出，此鄭伯之志意也。」 《集解》：「不稱國討而言鄭伯，譏失教也。段不弟，故不言弟，明鄭伯雖失教，而段亦凶逆。」

案：此説本《穀梁》。


 又：「《傳》言夫子作《春秋》，改舊史以明義，不早爲之所而養成其惡，故曰失教。段實出奔，而以克爲文，明鄭伯志在于殺段，難其出奔。」

案：以克爲殺，説同二《傳》。


 《釋例》：「段去弟，身爲謀首也。」

辨正 《集解》：「以君討而用二君之例者，言強大儁傑，據大都以耦國，所謂得儁曰克也。」

案：杜不知儁爲誤字，望文生義，訓以「儁傑」釋之，非也。凡例皆常見之字，不應此例獨用一僻字。




存異 《公羊》：「克之者何？殺之也。」  《穀梁》：「克者何？能也。何能也？能殺也。」

案：經文「克」字凡數見，皆作「能」字解，如「不克葬」、「弗克納」是也。「克」下别繫葬、納之文，此「克」不爲事實，當以「能」字説。至于「克段」克字，其下不别繫字，當别爲一例。本《傳》傳中言「克」字爲戰勝攻取之名者毋慮數十百見，本《傳》于此經「克」别標一例是也。《公》、《榖》先師以諸「克」皆作「能」字解，遂不爲本經一見「能」標例。以「能」字解之，因「能」無所繫，再以「殺」字實之。據經，殺世子、母弟目君，本《傳》不言出奔，難之實亦以「克」爲「殺」，雖未殺而以殺科之也。然此「克」字本傳及後世皆用爲攻取之名，因一見不爲標例，此闕疑，當以《左》義補之，故别存其説。




旁證 《穀梁》：「段，弟也，而弗謂弟；公，子也，而弗謂公子，貶之也。段失子弟之道也，賤段而甚鄭伯也。何甚乎鄭伯？甚鄭伯之處心積慮成于殺也。」  《公羊》：「殺之則何爲謂之克？大鄭伯之惡也。 」 董子：「大夫出奔者多矣，母弟出奔，獨大惡之。」

案：二《傳》説全通本《傳》，惟二《傳》後師以段爲實殺，與本《傳》異。考《左氏》、《史記》言段出奔事甚明，不應先師誤以爲實殺。《公羊》于克段有大惡之文，秦鍼傳無之。董子云「母弟出奔大惡」，是董子以段爲出奔，未嘗殺也。以此推之，則《穀梁》之「甚鄭伯處心積慮成于殺」，亦謂有殺之心，以殺科鄭伯耳，非鄭伯實殺之證也。




《釋例》「得獲例」曰：「獲，得也；得，亦獲也。實同而文異，故假其異文以别事。」此得、獲二字連文爲《左氏》舊例之證。

秋，七月，天王使宰咺來歸惠公仲子之賵。

　缓，

《穀梁》：「其志不及事也。」案：以惠公與仲子皆已葬，不單指惠公。


 且子氏未薨，

言子氏，别于惠公。未薨，謂經不書薨也。七月賵不及時，則仲子葬當與惠公同在六月以前，則仲子之卒當在正、二月之閒，已入春秋，而經不書也。仲子，魯以爲夫人，而實妾母，子又未立，故不得書于經。經未薨卒之人，而天王賵之，是失礼也。


 故名。

據宰渠伯糾氏字與名同見，此不氏，貶之，爲不及事，而兼有賵妾之失也。


 天子七月而葬，同軌畢至；諸侯五月，同盟至；大夫三月，同位至；士踰月，外姻至。贈死不及尸，弔生不及哀。

案：以上《傳》皆譏其緩，無未薨已賵之説。


 豫凶事，非禮也。

《荀子》：「送死不及尸柩，弔生不及悲哀，非礼也。故吉行五十里，奔喪百里，贈禭及事，礼之大者也。」案：豫謂猶豫，即緩也。吉行五十里，奔喪宜急，説葬賵禭，及事謂之時。今于賵緩行如吉礼，賵至已葬，故譏之。




正義 程子曰：「夫婦，人倫之本，最當先正。春秋之時，嫡妾僭亂，聖人尤謹其名分。仲子繫惠公而言，故正其名，不曰夫人，曰惠公仲子，謂惠公之仲子，妾稱也。以夫人之礼賵人之妾，亂倫之甚。《春秋》之始，天王之義未見，故不可去天而名咺，以見其不王。」

案：以仲子謂惠公妾，與《傳》同。以咺爲貶，亦用《傳》説。


 陳氏傅良曰：「隱將讓桓，以夫人礼赴于京師，歸賵，蓋命之也。其曰惠公仲子者，修《春秋》之辭也。」

此亦與仲子未薨意相合。




辨正 《集解》：「子氏，仲子也。薨在二年，仲子在而來賵，故曰豫凶事。」

王氏克曰：「以子氏爲仲子，因以爲此時仲子尚在耳。天下有人未死而先歸賵者乎 ？」啖氏助曰：「不辨菽麥者，猶不當爾。」案：此杜氏誤説，後人遂歸咎《左傳》，過矣。




傳例 《傳》：「仲子生而有文在其手曰：『爲魯夫人。』故仲子歸於我，生桓公。」

案：《傳》明以仲子爲桓母，元年已葬，則二年卒之仲子當爲隱妻。又惠公仲子妾以夫氏，據程子説，與《傳》同，然則《傳》謂單賵仲子，不如《公羊》兼賵惠公及仲子也。


 不爲災，亦不書。

紀子帛、莒子盟于密。

按，帛當爲伯，古今字也。三《傳》異文亡慮于百，至于爵、號、名、字，則全經無一字異同。帛，二傳作「伯」，文甚明。且子伯非爵，爲經大例，杜氏説乖謬，故仍依今文讀之也。




　冬，紀子帛、莒子盟于密，魯故也。

按，紀、莒爲魯卒正，有隙。魯、紀新爲昬，魯以方伯爲紀、莒平之而盟。外盟不書，爲魯平之乃書。




傳例 伯、子、男一等。

按，經文鄭以下敘許男、曹伯、莒子、邾子、滕子、薛伯、杞伯。伯、子、男三號同爲一等，大夫會許以下同稱人。《傳》于大夫會許以上稱名、氏，許以稱人，言大夫而不名。又《傳》云：「卿可以會伯、子、男，不可以會公、侯。公、侯在喪稱子，而不言伯、子、男。」又云：「伯會合諸侯，則侯帥伯、子、男以見于伯。」此經傳伯、子、男同爲一等，與《公羊》「小國稱伯、子、男」，伯、子、男一也，同爲《春秋》卒正同等異號之例也。




補例 侯國乃見經，子伯非爵，爲號。諸侯本爵侯，與子伯託號互見。

伯、子、男本爲爵，《春秋》見經諸侯本爵皆侯，故經稱諸侯。凡伯、子、男實爵之小國，通不見經，故經于諸侯之中分爲四等，同爲一等，爵不足以相别異，故假伯、子、男爲託號以别異之。稱伯、子、男而不嫌爲七十里、五十里之小國者，以一州有三十侯國，經惟書方伯、卒正、連帥，皆侯國當之，故伯、子、男三錫以下之國通不見經，師説三命以上乃書于經是也。如伯、子、男爲實爵，則許男當居末，不應在曹伯上，而稱子之國又不可以在伯上，此百里侯國乃書于經，子伯非爵，爲託號之説也。《春秋》于一等侯爵中分出大國、次國、小國，統稱可曰諸侯，而分録同見，則當别異，故假子伯爲小國之號，相嫌之際，則言託號，《公羊》云「貴賤相嫌則異號」是也。不嫌則不見異號。滕侯、薛侯來朝，《公羊傳》曰：「何以稱侯？曰不嫌也。」是也。經爲通稱侯不足以明尊卑，故以子伯爲異號，又以統稱子伯，不一見子伯，則使人疑諸國本爵爲伯、子、男，不足以見諸國皆方伯、卒正有功爵受錫命之大國，較本封但只百里之侯尤大，則「咸建五長」之制度不明。故相嫌則言異號，不嫌則閒出本爵。如滕、薛本侯國爲卒正者，經統稱滕子、薛伯，唯于其朝卒稱侯，以其不嫌，故一見之也。杞本爲公，而經或稱子，又以見子伯同爲異號，《公羊》所謂「伯、子、男一也，辭無所貶」是也。而師説以爲子貶者，誤也。滕侯、薛侯一稱侯，而下以子伯二號同繫之，借以明子伯同稱，子在伯先，實爵伯貴于子，託號子貴于伯，故天子卿稱子，大夫乃稱伯也。滕、薛一言侯，下常以子伯連文。紀下稱侯，而此以子伯並繫，皆爲一見例，特筆以留子伯非爵、子貴于伯之踪跡，此爲《春秋》名號大例，全經之要務，故急闢舊誤以張之也。




辨正 《集解》：「子帛，裂繻字也。比之内大夫，而在莒子上，稱字以嘉之也。稱字例在閔元年。」《釋例》：「帛，卿也。依魯大夫之比，列于莒上，故《傳》曰『魯故』也。」

按，杜氏以子帛爲裂繻字，望文生訓，似乎巧合，求之經例，則成巨謬。《春秋》名分之書，以大夫敘諸侯之上，此萬不能通者。杜氏明知其誤，見内大夫常敘諸侯上，以爲比之内大夫。考内大夫會外諸侯皆有「會」、「及」字以别之。仲孫蔑、衛孫林父會吴于善稻，此欲外吴，故内衛，衛大夫與内比，吴雖稱國，猶有「會」字。若累數不言「會」、「及」，則無内外之可言。且紀朝魯之小國，與莒、邾比，莒、邾無大夫，三叛稱賤，而必書。經例，非天子大夫不字。儀父附庸君，稱字，《傳》猶以爲貴之。小國大夫例不氏，斷無稱字之理。《春秋》即以名號定諸侯大夫尊卑，不能如凌越無紀律。且杜氏又不知字例，凡《春秋》子伯爲號字之通稱，凡字例皆以伯仲，或言父，無混稱子爲字者。以子又爲一例，一蒙混，則文例不明也。閔元年髙子、季子嘉之不名，此大國與内臣例，豈得以説小國大夫？爲此條舊無子伯並見之説，二《傳》皆闕之，故杜説雖誤，或以備一解，非似杜誤不如闕之爲愈。


 程子云：「當云紀侯、某伯、莒子盟于簚（密）。」吴氏澄以子、伯爲侯字之誤。

按，爵號字，三《傳》通無異文。子、伯，二《傳》經文師説甚明，不能謂有脱文以爲一字。




存異 《公羊》：「紀子伯者何？無聞焉爾。」 《穀梁》：「或曰紀子伯、莒子而與之盟，或曰年同爵同，故莒子以伯先也。」

按，子、伯並見之例，二《傳》已不甚顯，故他條雖明，而此條則闕之。




闕疑 《集解序》：「古今言《左氏春秋》者多矣，今其遺文可見者十數家，於丘明之傳有所不通，皆没而不説。」

按，劉、賈、許、潁、服諸家於《左傳》多闕疑，故犯難立異之條，先師遺説皆無所存，足見漢師謹嚴，心知其難，不敢創立異説。至于杜氏，則肆無忌憚，裂經駮傳，殊無疑難矣。




夏，四月，辛卯，君氏卒。

案：君、尹古今字。據五年《傳》，《左氏經》一本作「尹」。




　夏，君氏卒，聲子也。

案：據姒氏卒爲妾母。


 不赴于諸侯，

案：外不賵賻，以爲不赴之證。


 不反哭于寢，不祔于姑，不曰薨，不稱夫人。

案：襄四年姒氏卒，《傳》：「不稱夫人，不赴，且不祔也。」爲此所本。


 故不言葬，

案：哀十二年孟子卒，《傳》：「死不赴，故不稱夫人，不反哭，故不言葬小君。」爲此所本。


 不書姓。

案：孟子卒，《傳》：「昭公娶于吴，故不書姓。」爲此所本。


 爲君，故曰君氏。

案：襄二十六年，向戌稱「君夫人氏」，去「夫人」即爲「君氏」，爲此所本。此係後師用襄四年姒氏《傳》、哀十二年孟子《傳》、襄二十六年向戌《傳》，三《傳》舊雜成此説，三例本經各有本意，今合以説君氏也。




闕疑 《集解序》：「古今言《左氏春秋》數十家，于丘明之傳有所不通，皆没而不説。」

案：《左氏》異于二《傳》，難通之條，漢師皆闕而不説，以其義不可得聞，于理難通，故甯缺之不説，此「不知蓋闕」之義也。杜氏乃不顧心安，于漢師所闕皆爲立説，違經背理，不顧求安，此大誤也。蓋《左氏》説經與二《傳》今本同爲師説，師不一家，傳亦非一時所成，其中得經意而精審者固屬其常，至于後師補益，閒乖經義，三《傳》所同也。如祭伯來監者也，《公羊》以爲奔，《穀梁》以爲朝，皆失之。祭仲不名，天子大夫也，而《公羊》以爲賢之。北燕伯即欵也，而《公羊》以爲公子陽生。凡在瑕纇，三《傳》皆所不免，本傳難安之條，心知其誤，存而不論可也；若強爲之説，不顧義理，則是以經爲戲侮聖人之言矣。今於此類，一仍闕義，不敢強説。




辨正 《集解》：「夫人喪禮有三：薨則赴于同盟之國，一也；既葬，日中自墓反，虞于正寢，所謂反哭于寢，二也；卒哭而祔于祖姑，三也。若此書曰『夫人某氏薨』、『葬我小君某氏』，此備禮之文也。其或不赴、不祔，則爲不成喪，故死不稱夫人，薨、葬不言『葬我小君某氏』，反哭則書葬，不反哭則不書葬。今聲子三禮皆闕，《釋例》論之詳矣。」

案：《傳》原文各有本意，若如杜解，則其謬甚鉅。《春秋》名分之書，是夫人則爲夫人，稱夫人則葬稱小君，一定之例也。不能因當時隆殺其禮節，而遂變易名稱。果夫人也，雖姒氏薨，《傳》有不殯于廟之文，而經稱夫人，言薨言葬。哀姜殺于齊侯，禮文不備，然經書夫人，稱薨、書葬，稱小君。且杜氏大指以三禮分屬三事，赴則稱夫人，反哭則書葬，一切皆歸本於禮節。竊以嬖人寵妾，衰世過情，儀文多隆冢嫡，不拘名分，而一任時君之溺情過禮，則《春秋》以正適庶之防者，或反乃自潰其藩籬也。今據筆削例，一由孔子損益，不拘時君禮文而定名稱，庶乎可以絶賤僻覬覦非分之源也。又不書姓，辟正夫人也。案不言薨，即辟正夫人。且姒氏妾母亦稱姓氏，上必舉姓，辟夫人，不必不姓，隱見爲君，故特書于經，稱曰君氏，以别凡妾媵。案氏上繫君，不辭，君不辭之甚。經書卒，即是貴之。如定十五年書姒氏卒，即爲哀公故，特書之，未嘗不可以别于凡妾媵。然必氏姓，不稱君氏也。夫人書薨，妾母書卒，已見尊卑。言卒即以辟正夫人。凡妾媵不見經，不必以不姓别異之也。




存異 隱五年《傳》：「曲沃莊伯以鄭人、邢人伐翼，王使尹氏、武氏助曲沃。」

案：三年《經》尹氏、武氏連文，五年《傳》又以尹氏、武氏連文。五年傳之尹氏、武氏，當即三年經之尹氏、武氏，故疑古經本作尹，作君氏解者後師説也。外大夫不卒，天子卿尊同諸侯，故時卒之。獨卒尹氏者，後有争立之患，譏世卿以爲其父已卒，則其子不可使世也。下言武氏子求賻，言武氏亦譏世卿，譏尹父已卒而其子嗣之，如武氏子，故相比見義，再稱氏，皆譏世卿也。


 《五經異義》：「《公羊》、《穀梁》説卿大夫世位，則權并一姓，妨賢塞路，專政犯君，故經譏周尹氏、齊崔氏是也。古《春秋左氏》説卿大夫皆得世禄，不得世位。父爲大夫死，子得食其故采地，而有賢才，則復升其故父位。」

案：此古今學同，皆以爲譏世卿不得世位也。《孟子》：「文王之治岐也，仕者世禄。」《公羊》云：「善善及其子孫。」《尚書大傳》：「封國皆有采邑，滅國不奪其采。」此皆世禄之説，與古《春秋》同者也。《左氏》有「不世位」之説，當如《公》、《榖》同，見于尹、崔條下，故知《左氏》舊本作尹，與二《傳》同也。




旁證 《公羊》：「尹氏者何？天子之大夫也。其稱尹氏何？貶。曷爲貶？譏世卿。世卿，非禮也。  」《穀梁》：「尹氏者何？天子之大夫也。」齊氏履謙曰：「《詩》有仍叔，《春秋》亦有仍叔；《詩》有家父，《春秋》亦有家父；《詩》有尹氏，《春秋》凡兩書尹氏。」 汪氏克寬曰：「尹氏，《傳》五年王使尹氏助曲沃，僖二十八年命尹氏策命晉侯爲侯伯，文十四年使尹氏訟周公于晉，皆稱尹氏。惟尹、武公兩伐鄭書子，其餘經傳所記悉曰尹氏。」

公子益師卒。

眾父卒，公不與小斂，故不書日。

正義 《釋例》：「凡日月者，所有紀遠近、明先後，蓋記事之常録，各隨事而存。」案《春秋》朝、聘、侵、伐、執殺大夫、土功之屬，或時或月，皆不書日，要盟、戰敗、薨、卒葬之屬，亦不皆同，然已頗多書日。

按，日月例之説，杜氏深得其要。聖人假日月爲例，不過詳畧之義，又本記録之常辭。自何君説日月例過于破碎，失其本旨；賈、服之説又多失實，故使人駭爲非常之論耳。




《集解》：「卿佐之喪，獨託日以見義者，事之得失，未足以褒貶人君，然亦非臣子之罪，無辭可以寄文，故特假日以見義。」

補例 卒多書日。

按，大夫例日；不日，經例惡之也。賈、服皆用日月例，而傳中不詳者，以其説詳于二《傳》。《左氏》弟子專以事實爲主，以補二《傳》之闕，故與諸侯書卒葬之類同爲要例。皆不詳者，以别詳于二《傳》，故畧之。然經之大夫卒，日、不日以美惡。《春秋》藉此以明美惡，其例甚繁，要皆合于著録之體，有當于人心，全爲孔子筆削，不關當時行事。以行事而書日、不書日，此史法也。




史例 公不與小斂，故不書日。

按，日月之例，二《傳》專長，故本傳畧之。而一言史法，以明其史書日、不日尤有例，則經之日、不日有例可知。其例頗煩賾，詳言則苦于煩，不言則嫌其畧，故爲此舉一示百之法以明之。確知此爲史例，非經例者，據公行事而不日，此史臣當時著録之法。若孔子脩《春秋》，史本有日，孔子不能追考其事，以爲未與小斂而去之。又經中凡公孫敖卒于齊、仲遂卒于垂、季平子卒于房，與公子牙卒公，不必皆與小斂，而書日，以此知《傳》乃説史例，經若不能自起意，惟隨時君行事爲俯仰，則是史起居實録之作，非爲萬世立法，因時事寓王心之《春秋》矣。




辨正 《春秋》不以日月爲例。《釋例》：「自文公以上書日者二百四十九，宣公已下亦俱六公書日者四百三十二，計年數畧同，而日數加倍，此則久遠遺落，不與近同也。承他國之告，既有詳畧，且魯國故典，亦又參差，去其日月，則或害事之先後，備其日月，則古史有所不載，故《春秋》皆不以日月爲例。」又云：「丘明之《傳》，月無徵文，日之爲例者，二事而已。諸儒溺于《公羊》、《穀梁》之説，横爲《左氏》造日月褒貶之例。經傳久遠，本有其異義者猶尚難通，況以他書驅合《左氏》？引二條之例以施諸日，無例之月，妄以生義，此所以乖誤而謬戾也。」

按，杜氏自云「日月有例」，又云「日月不爲例」；自云「《傳》有明文二條」，又譏漢師之推補。觀《釋例》所言，杜未嘗不知經日月有例，《傳》日月有明文，特以其事繁博，于《左氏》已苦難通，再添此巨門，更爲繁亂，駮而棄之，可省無數轇輵。此畏難而不敢講，非以經無其例、《傳》無其文，别有明據，真知灼見，以爲《左氏》日月不爲例也。蓋《傳》言其例，只三數條，漢師誤推，其説多滯，若取用二《傳》，又嫌非本《傳》所有。杜氏之棄日月例，誠出于不得已。觀所論述，不待辯駮自明。惟宣公以前日少，以後日多，後日不信日日月例者喜言其説。杜氏既以爲用舊史，雖隱、桓之世，史官自録當時之事，豈有日月不詳之理？若以史文自由脱滅，則一國史書，收藏必謹，亦斷不至是。且經無日月之條，《傳》中多詳日月，並其前後日月亦甚備。《傳》尤有日月，則孔子當日所見史文，非脱奪可知。考《春秋》宣以後乃正記小國夷狄卒，卒則書日，只此一門，其記日宜多于文以前。又記内大夫卒甚詳，故多日也。若云近詳遠畧，則二《傳》同有此説，以此爲史文脱滅，則非也。




存異 賈氏云：「不與大斂，則不書卒。」杜氏至于但臨大斂而不臨其喪，亦同不書日。

按，此説賈、杜皆誤。《春秋》筆削，孔子自主，豈能追論時君行事？敖、遂、意如卒于外，君不必臨大斂，而經書之；翬卒，君未必不與斂，而經不書。《傳》文不與小斂不書日，此史法，不可以説經，更不可推説别條。賈、杜不知其意，妄欲推補其例以説經，以爲不書卒，固屬誤説，以爲不書日，亦同賈誤，皆無稽之談，全無當于經旨者也。




八月，紀人伐夷。

夷不告，故不書。

按，解經釋例之文皆出於《説》，元年詳録不書之文以示例也。




史例 班書《五行志》引「昭六年鄭災」説曰：「不書於經，時不告魯也。」

此先師據史例以説不見經之事也。按，《左氏》本不傳《春秋》，解經釋例之文皆出於《左氏》弟子從《傳》文推考義例，别爲《左氏説》，舊本别行，劉歆乃以與《傳》文合而爲一。今《五行志》引「説曰」文例與《傳》同，知《傳》文「夷不告，故不書」亦《左氏説》中文也。《春秋》大例，以十九國爲主，非十九國不專記事。紀、夷不在十九國中，使夷告，史書其事，經亦必削之不書。師説詳此，倚明史例不以十九國爲斷，凡天下諸侯有告必書，而經以十九國爲斷，除十九國外，有事雖告不書也。




旁證 《公羊》：「我有往則書。」又云：「卒赴而葬不告。」

按，赴告之例，《公羊》亦有其説，特在十九國中乃可，此外雖告不書也。又《公羊》爲特例，《左氏》史法則以爲通例也。




有蜚。

　不爲災，亦不書。

按，經與史同，亦爲成災乃書之，此爲經、史所同。今以爲經例，與赴告專爲史例者不同。




傳例 班書《五行志》「僖二十九年大雨雹」説曰：「凡物不爲災不書，書大，言爲災也。」

按，此説與二《傳》同，是爲經例。《傳》文與説同，是此《傳》文亦出於《説》，今故以解經釋例之文統歸於師説，爲《左氏説》中語，劉歆乃以附入傳中，本傳所謂歆「引傳解經，由是章句理解備
 

注



 焉」。博士謂《左氏》不傳《春秋》，胥君安謂《左氏》不祖孔子，《史記》稱《左氏春秋》爲《國語》，諸説皆通，而劉申綬、龔定庵以解經出於劉歆附益之説，不辨自明矣。






注
 　此句疑有誤。



注
 　理解：《漢書·楚元王傳》作「義理」。

《春秋圖表》成於光緒十八年（一八九二），光緒十九年（一八九三）由尊經書局刊刻，光緒二十七年（一九〇一）再次修訂，將舊作《王制圖表》、《春秋圖表》兩圖表加以修補，統名《春秋圖表》，重刻於安岳。全書分上下卷，上卷九圖、七表、一考，下卷十六表、一考，書前附陳鼎勳《春秋圖表序》。該書爲廖平治《春秋》三傳之精華所在，廖氏初治《穀梁》，以《穀梁古義疏》名世，張預《穀梁春秋經傳古義疏敘》嘗言「（《古義疏》）綴以表，旁及三傳異同」，「終之以諸國地邑山水圖」。光緒二十六年（一九〇〇）湖南周文焕刊《穀梁古義疏》時，曾重刊《春秋圖表》首卷。雖今本《穀梁春秋經傳古義疏》未存附表，然由是書可觀廖氏治《春秋》之徑路。廖氏有云「《春秋》義例，有必須圖表方能明悉者」 。是編詳考諸侯移封，牽涉二伯、方伯、卒正、連帥、屬長、附庸，通貫尊卑儀制，發明《春秋》義例，求之經文，通考三傳，絲絲入彀。陳鼎勳贊曰：「學者苟於此循序漸進，將由經學通中學，由中學通西學，體用兼賅，内外一貫。」主要版本有光緒十九年（一八九三）尊經書局刊《四益館經學叢書》本、光緒二十七年（一九〇一）尊經書局修訂本、民國十年（一九二一）四川存古書局《六譯館叢書》印本。茲據《四益館經學叢書》本整理。








春秋圖表敘



今天下西學熾矣！朝廷日思破除陳法，以求通知時事之士，士亦
 
 焉多以西學爲學矣，顧欲學西學不先通中學，通中學不先通經，不先通圖表，則顛倒失次，王仲任所謂「知今不知古，謂之聾瞽」而已。廖季平廣文，蜀中經師也，余在粤蚤耳其名，去冬始見于安岳鳳山書院。廣文學兼中外，撰述灝博，嘗作《王制》、《春秋》兩圖表，刊于《四益館經學叢書》；邇來《穀梁古義疏》出，四方學者争先快覩，第圖表未克附見，且中閒有未定之説。今年掌教，暇取二書復加修補，統名曰《春秋圖表》。或謂：經皆聖人手訂，資圖表者奚翅一《春秋》？不知扶三綱而敘九法，明天理而正人心，五經如法律，《春秋》則斷例也；五經如藥方，《春秋》則治病也。五經皆以政治，《春秋》獨以撥亂，故有五始、三科、九旨、七等、六輔、二類、七缺，自學《春秋》者莫識其微言隱義，于是詭類舛錯，或曲學阿世，或作頌權門，或謂孔子改制，以《春秋》當新王，或謂聖人據事直書，善惡自見，安得許多義例？齦齦聚訟，人自爲師，經生家幾無從折衷一是。茲編圖十、表二十四、考一，精詳絶特，言前人所未言，剏獲者疑爲别有授受，實則以經説經，引《春秋》大義，與群經互相發明。夫形而上者謂之道，形而下者謂之器。不觀西人制器乎？當其始，閫奥未洩，頭緒紛如，幾以爲無可措手也；洎繪圖貼説，建表開方，何者小以基大，何者一以反三，何者推陳出新，何者絶長補短，頭頭是道，井井有條，不禁令閱者神智頓生，相悦以解。蓋中學、西學源流雖殊，其以圖表爲引人之初、取徑之捷者，西人未嘗不先得我心也。《易》曰「通其變，使民不倦」，《莊子》曰「目擊而道存」。學者苟于此循序漸進，將由經學通中學，由中學通西學，體用兼賅，内外一貫；他日本其得力，見諸施行，必能裨益時勢，備國家珠槃玉敦之使者。是《春秋圖表》一書，非特經學津逮，抑亦西學階梯也。余故趣廣文亟付剞劂，以爲學西學不學中學者發其聾，啟其瞽焉。光緒二十有七年，歲在重光赤奮若相月，知安岳縣事嶺南陳鼎勳梓樵甫譔。








春秋圖表卷上






春秋禹貢九州推廣爲八十一州即全球大九州圖






《騶衍附傳》：儒者

指小統之儒言。


 所謂中國者，於天下

全地球乃爲天下。


 乃八十一分

共方二萬七千里。


 居其一分耳。

一分方三千里。


 中國

由中國推之。


 名曰赤縣神州。

《河圖括地象》云：地中央曰昆侖，其東南萬五千里曰神州，爲四帝均分三萬里之制。《淮南》：神州在東南，乃大九州之一，爲方九千里。此赤縣神州則最小者。


 赤縣神州

縣讀作懸，神州即《周禮》地中，當赤道懸繫之下。


 内自有九州，

京師畿輔，《周禮》謂之侯甸。


 禹之序九州是也。

此方三千里之九州。


 不得爲州數。

即八十一分之一，非九分之一。


 中國外

由内及外。


 如赤縣神州者九，乃所謂九州也。

以方三千里爲一州，則九州方千里。


 於是有裨海環之，

今地球圖所謂海股。


 人民禽獸莫能相通

地勢遼遠，交通斷絶。


 者，如一區中者，乃爲一州。

以方九千里爲一州。


 如此者九，

九州方二萬七千里。


 乃有大瀛海環其外。

《禹貢》「四海會同」。




按：騶子齊人，深得孔門經説。先以《春秋》、《王制》方三千里九州

即《禹貢》九州。


 立之基礎，推而大之，如此者九。乃以方九千里爲一州，即《周禮》九服之地。又如此者九，則以方二萬七千里爲九州。《山經》、《管子》、《吕覽》、《淮南》、《河圖》、《廣雅》謂四海之内東西二萬八千里，南北二萬六千里者，與此大略相符。《尚書》「四表」、《周禮》「土圭」注謂之三萬里者，

緯説亦同。


 則統舉成數，爲《帝典》萬邦。

萬里爲一州。


 《周禮》、《板》詩十五畿，

每畿千里。


 《禮記》三五盈闕之大輿也。顧騶子騐小於《禹貢》，推大於全球，至於無垠，而每州寂然無稱也，惟《淮南》乃有以名之。

《淮南·墬形訓》：何謂九州？東南神州

以神州起，與騶子相似，而大小不同。


 曰農土，正南次州曰沃土，西南戎州曰滔土，

滔，大也。


 正西弇州曰并土，正中冀州

與《貢》同名。


 曰中土，

以《貢》冀州居中，由《貢》以推與騶子同意。


 西北台州曰肥土，正北濟州曰成土，東北薄州曰隱土，正東陽州曰申土。

地球圓轉，東西無定，故以西方之申爲正東。




按：《淮南》以冀爲中土，乃《貢》之第一州，是以《禹貢》方三千里之九州居中也。此方三千里，不過如《書經》、《周禮》之侯甸，爲王畿，爲官府，騶子謂禹九州不得爲州數是也。如禹州者九，

方九千里。


 乃爲一州，至於九州，則方二萬七千里，爲方三千里者八十一。故《淮南》謂九州之大，純方千里，八殥、八紘、八極亦方千里。《淮南》概以千里計算，如八殥必八千里，八紘亦八千里，八極亦八千里，共計二萬四千里，加中心九州方三千里，則二萬七千里，故曰九州之大統方千里。蓋經中疆域，本有由小推大之例。《貢》於冀州不舉水地，緯以導山上應天星，

《春秋緯·文耀鉤》。


 《春秋》稱天

舉天以包地。


 以統王，如皇以王爲卿士。

一帝八王，四帝三十二王。


 編年以紀歲，如《範》以歲爲一皇。《爾雅》九河，千里一曲，即以寓九千里一州之意。《周禮》

大行人。


 六服外爲要，

要包蠻夷鎮。


 即以備十五服萬五千里之推。《莊子》

《天下篇》。


 謂禹通四夷九州，雜天下之川。《大戴》

《五帝德》。


 謂禹平九州，戴九天。《列子》謂四海、四極，猶之齊州。孔經以後，先師舊説，其推廣經義以立言，包舉全球以攄論者，載籍極博，可考信也。兩漢以下，海道未通，儒者説經，縮小於中國一隅，時地限之，不足爲怪。今則地球圖出，以《淮南》九州證之，中國如冀州，北美如陽州，南美如神州，澳洲如次州，阿非利加洲

從大沙漠劃分爲二。


 如戎州、弇州，歐洲如台州，露西如濟州，坎拿大如薄州。由中國以推海外，則地之九州，上應天之九野，即分野之説，亦易研求也。

六經以《春秋》爲始基。莊、僖以前，但詳内五州，不及南方諸夏四州。經義用夏蠻夷，乃成九州方三千里之制。王化自近而遠，先治小九州，然後推之。《尚書》謨、貢始言五服五千里，又以五千里爲一州，則萬五千里爲一帝之九州，四帝四鄰，共三萬里。《春秋》就一王之小統立法，以爲大統規模，積方三千里之盈數，則爲三萬里。以方三千里起算，至於九九八十一，則爲二萬七千里。學者須識經義宏濶，俟後施行，具此思想，以讀群經，庶眼光四射，鉅細不遺，隨宜因應，分别皇、帝、王、伯四等疆域，不至以一孔之見，轇轕於心，則通經致用，此其嚆矢也。今弁此圖於首，亦如《近思録》之首《太極》，以示學人之旨歸焉。




大九州十五服合爲三十輻圖






《詩》言大九州五極，三五十五服，共爲一萬五千里開方。《大行人》之九州，鄒衍所謂九九八十一州，爲全圖，《禹貢》五服五千里，則爲全圖中九分之一，合《禹貢》五千里，乃爲大九州之一。《尚書》以之，此《尚書》疆宇僅得《詩》九分之一之説也。至于《春秋》，則僅及禹九州，不及要、荒；横竪三千里，又僅《禹貢》之小半。蓋禹内九州要荒，雖東邊海，尚有十二州，以九州較十二州，尚少四分之一。此各經疆宇小莫小于《春秋》之説也。《春秋》就九州立説，由小推大，則每方千里抵《詩》之方五千里，因此以見六經以《春秋》爲始基，王化自近而遠，先治九州，然後推之《禹貢》《尚書》之五服，又由《尚書》以推《詩》之大九州三十輻。三十輻共方千里者二百二十五，春秋只得九州，是僅得大九州二十五分之一分。《春秋》就小者立法，以爲大統規模。且莊、僖前《春秋》但詳内五州，不及南方諸夏四州，用夏變夷，乃成九州方千里之制。此諸經以《春秋》爲始基之説。然學者須畧識大統規模，亦如《近思録》之首《太極》性道之説，以示學人之總歸焉。




禹貢五服五千内九州外十二州圖






《王制》：「千里之内曰甸，

《禹貢》：「五百里甸服。」


 千里之外曰采、

《禹貢》：「五百里侯服」，「五百里綏服」。采與綏同字。


 曰流。」

《禹貢》：「五百里荒服」，「五百里要服」。又云荒服「三百里蠻，二百里流」。


 又曰：「自恒山至于南河，千里而近。自南河至于江，千里而近。

言千里近，則江當爲漢，由河至江，千有餘里矣。


 自江至于衡山，千里而遥。

自江至衡山千有餘里，此論九州三千里由北至南分三段，大界各千里。


 自東河至于東海，千里而遥。自東河至于西河，千里而近。自西河至于流沙，千里而遥。

此由東至西三千里，爲三州界。


 西不盡流沙，南不盡衡山，東不盡東海，北不盡恒山。」

此言以千里爲計，恒、衡、東海、流沙皆在三千里外，然九州以之立界者，截長補短，以名山大川分界也。




《禹貢》：五百里甸服，五百里侯服，五百里綏服，五百里要服，五百里荒服。

共五千里。


 《謨》曰：「弼成五服，至于五千。」《典》曰：「肇十有二州」，「咨十有二牧」。《謨》曰：「州十有二師。」

按，西漢以上，言九州者皆同《禹貢》，言服者皆五服五千里。《周官》大統海外之書，乃爲九服萬里，爲大九州。又，《尚書》「十有二州」，乃九州外之要荒州名。典之幽州，一見其名，傳籍之九州、交州、瓜州、并州，皆其佚名。舊説誤以爲禹改十二州爲九州，不知經言「肇十二州」、「十有二師」，皆在水土已平之後。《禹貢》八州，兼言外州山水夷國，舊説誤以爲專指九州。是要、荒二服千里，但詳其名，而無一語及之，未免過于簡畧，故特立此圖以明之。

《職方》之無徐、梁，加幽、并，乃錯舉内外例，内九州見七，外十二州見二。或乃悮以爲周無徐、梁，不知諸經皆有徐、梁明文，信如其説，不合畫井分疆之制。《爾雅》九州原文本同《禹貢》，末之幽、營亦同此例。故上七州皆以地名山水，末乃言燕曰幽、齊曰營，與上文不一律。或以《爾雅》爲殷、《職方》爲周，以爲三代沿革之説，不知經傳九州初無沿革之異。《詩》、《書》、《春秋》皆詳徐、梁二州，則不得謂周無徐、梁也。

《尚書》、《春秋》皆用東西通畿之制，以雍八百里爲西京，冀、豫之間圈出六百里爲東都，故《國語》以豫州爲南方，此乃王化由北而南，就内五州分東西南北，分陝而治之事也。《王制》四岳中分天下，用嵩爲中嶽，此乃《春秋》化成九州以後之制，經與時事不同之證也。堯、舜雖都在冀州，而巡狩南岳，至衡山，則經文仍以豫爲中。王者居中治四方，是亦用通畿之制。以冀八百里爲北京，而豫州圈出六百里爲東都，如周東西通畿之制也。

《禹貢》八州

除豫中州。


 兼言要荒，地圖山川，凡經所言蔡、夷皆外州。蔡服、夷服之部落，舊説誤以爲專在侯、綏，大誤。一岳三外州，故荆州云「三邦厎貢」。明制：遼海一帶郡縣不隸于直隸，而隸于青州、山東，此經意之偶存者。泰山東岳，邊海，無外州，而以遼海東三省等地屬之。截長補短，以相駕馭，不必盡拘也。

九州本畫井之制，一家爲一州，而地有瘠肥不同，又以名山大川爲界，截長補短，故西方只立雍、梁二州，而東方立兖、青、徐、揚四州，以東多膏腴，西多磽薄也。六經惟《春秋》疆域最小，就四州分中外，以《易》八卦方位配八州。乾坎艮震四州爲中國，巽離坤兑四州爲夷狄，以在陰位也。四州皆在南方，統稱爲諸夏，要荒乃真爲夷狄。夏爲南方，四州在南，故名諸夏，非内四州爲諸夏，傳借用其説耳。

《周禮》九畿以方萬里分十服，王畿至鎮服爲方九千里，即鄒衍之九九八十一州。《大行人》以蕃服爲在九州之外，即謂大九州、海外九州。大統之治，以《春秋》爲始基，由小以推大，故並詳其説于此。




畿内九十三國表


諸侯大國、次國、小國，卿、大夫、上士、中士。










按，《周禮》不詳畿内封國數目，鄭注引《王制》爲據，定爲九十三，則是君地加八倍，臣亦照加八倍，而數目不改。故由小推大，《春秋》可爲諸經始基，猶《詩》以「二南」爲始基。「二南」爲二公周、召，春秋亦爲二伯桓、文，此《春秋》所以爲大統之始基也。

按，《王制》與《孟子》畿内封國各言一端，參差見例。漢唐以下諸儒皆以《孟子》與《王制》不合，指爲異義。鄭康成誤讀「元士不與」一語，遂除去八十一元士不封，别造五十四人以補其缺；牽合謬誤，疑竇百出。今以《孟子》、《王制》參互考之，因其異文，乃得分上卿、中卿配公，上大夫、中大夫配下卿，上士、中士配下大夫；二者交相爲用，互證乃明。苟各缺一説，皆不能通。足見考核禮制，當于異中求同，不可因其文字偶異，遂斥爲異説，而不考其會通也。

考《孟子》、《王制》皆云上農夫食九人，中農夫食七人，下農夫食五人。田有上中下，故所入有多寡。中卿下卿受田與三公同，疑于尊卑無别。然以五九相較，則五不過得九之半。三公封上田，上卿封中田，下卿封下田，名雖同爲百里，其中實有等差多少之不同，則不得疑其厚薄無别也。以下仿此。

《王制》、《孟子》與《左氏春秋》言公、卿、大夫、士分上、中、下，位禄差等甚悉，大畧下卿得上卿之半，下大夫得上大夫之半，下士得上士之半。故大國君食二千八百八十人，小國君則食一千四百四十人；次國位禄從中等，小國位禄從下等。諸侯三等之分，與王、臣、公、卿大夫士上、中、下之分相同。故鄭伯稱伯，如天子大夫，而祭仲稱字，亦天子大夫。以大夫臣大夫，幾于無别。蓋鄭伯爲方伯之下等，實大夫之上等，祭伯以下大夫監于上大夫，故不嫌也。又，傳有加一等加二等、用平禮用夷禮之説，蓋九錫爲二伯，七錫爲方伯，五錫爲卒正，三錫爲連帥，一錫爲屬長。疊殺以兩，有單數而無雙數。蓋八錫、六錫、四錫、二錫即爲黜陟加減升降之法，八锡、六锡、四锡、二锡之人，上可以同于九、七、五三锡，下亦可同于七、五、三、一锡，如今加銜借署之制。故鄭伯傳累以伯、子、男爲説，等于小國，而經例言使、言聘、言監，大夫言湯沐邑、記災，皆同方伯之制。蓋以其爲小國上等而攝行方伯事者，故經文序常在諸侯之下，而傳以王爵爲言。如晉初稱叔父，而後爲二伯；邾初稱字，而後爲卒正也。

上中下有就一等之中分者，如上卿、中卿、下卿是也；有三等同爲士，而以上中下分其掌屬者，如諸侯之上士、中士、下士是也。天子元士八十一，不以上中下爲名，就八十一人分爲三等，則上中下士各二十七人。至于諸侯臣有五等，但有卿、大夫、士三等，名目不足用，則三等同名爲士，以上中下别其尊卑；上士如天子大夫，中士如天子下士，下士如天子庶人在官之士。此諸侯上士、中士、下士與天子元士之上中下名同而實異也。

由《春秋》以推大統，加八倍即得。如《春秋》一牧治方千里，大統則爲千里者九；《春秋》王畿方千里，大統則加八倍，爲方千里者九。又如《王制》大國之君食二千八百八十人，大統則食二萬五千九百二十人；小國食一千四百四十人，大統則食一萬二千九百六十人。故别爲《加八表》一卷，以見由小推大之例。故《周禮》言公封方五百里，侯方四百里，伯方三百里，子方二百里，男方百里，地廣則大，大
 

注



 統計諸侯乃爲一千七百七十三國，小大雖殊，而多少不改。至于附庸，則三十里、二十里、十里亦照八倍相加，詳《加八表》中。




州方千里封三等國表









按，州方千里，爲方百里者百，封百里之國三十，七十里之國六十，五十里國百二十。三十方百里，得方百里者三十；七十里得百里之半；

七七四十九，合兩七十里爲九十八，餘二里。


 六十國得方百里者三十；

六十國止得方百里二十九，方十里者四十；云三十者，舉成數也。


 方五十里，

五五二十五。


 得方百里四分之一；二百一十國亦得百里者三十。是三等國各得方百里者三十，三三而九，餘方百里者十，以爲閒田，出車千乘。




一州封建二百一十國牧正帥長之圖






□方爲百里國，圓○爲方七十里國，●點爲方五十里國。一州百里之國三十，七十里之國六十，五十里之國百二十。一方伯，七卒正，二十一帥，四十二長，八州八伯，五十六卒正，一百六十八帥，三百三十六長，天下諸侯皆在是。




王制附庸考



《王制》：州方千里，封建二百一十國，其餘方百里者十，方十里者六十，名山大澤不以封，其餘以爲附庸閒田。除方十里者奇零不計外，實以方百里者十封附庸也。又曰：不能五十里者不合

《孟子》作「達」。


 于天子，附于諸侯，曰附庸。則附庸小于五十里可知。《春秋緯·元命苞》曰：「王者封國，上應列宿之位，其餘小國不中星辰者以爲附庸。庸者通也，官小德微，附于大國，以名
 

注



 通，若畢星之有附耳然，故曰附庸。」可見附庸之制與封國相同。《董子·爵國篇》：「附庸字者地方三十里，名者地方二十里，人氏者地方十五里。」按，方二十里得方三十里之半弱，方十五里得方二十里之半强，此附庸三等受地之制也。其數之多寡則無從起例，故前刊圖表僅以一州六十附庸言之。後考《王莽傳》云：「諸侯之員千有八百，附城之數亦如之。」乃得其起例數目。按《王制》，州建二百一十國，分三等，附庸亦以二百一十分三等，兩相比附，以三十里者附于百里國，以二十里者附于七十里國，以十五里者附于五十里國。每州二百一十國，則有二百一十附庸。《書大傳》：「古者諸侯始受封，有采地，百里諸侯以三十里，七十里諸侯以二十里，五十里諸侯以十五里。」即附庸之説也。真義久湮，致傳説誤爲采地。今據前列一州二百一十國牧正帥長之國全數整排，去其職銜，留其空缺，即爲附庸。蓋義屬新剏，不得不如此詳備。




一州二百一十國附庸之圖






　　長方爲方三十里附庸，○圓爲方二十里附庸，●點爲方十五里附庸，與牧正帥長數目相符，各分三等。再以每州所餘閒田方百者十

十減其一。


 封三等附庸，亦以三分之，大者三十，得方百里之地三；次者六十，得方百里之地三；小者百二十，所得之地亦與上二等同。列表如左。




一州二百一十附庸三等表






以每州閒田方百里者十封三等附庸二百一十國，合計所得之地方百里者六，方十里者百八十，爲方百里者七，方十里者八十；其餘方百里者二，方十里者二十，是爲名山大澤不以封之地。

考《王莽傳》：「州從《禹貢》爲九，爵從周氏有五，諸侯之員千有八百，

《王制》九州千七百七十三國，言千八百者，舉總數也。


 附城

即附庸。


 之數亦如之，以俟有功。」

《王制》：「諸侯有功，取于閒田以禄之。」


 又曰：「附城大者食邑九成，

《刑法志》：「地方一里爲井，井十爲通，通十爲成，成方十里。」


 衆户九百，土方三十里。自九以下，降殺以兩，

方二十里，得三十里之半弱；方十五里，得二十里之半强。


 至于一成。

方十里。


 五差

方十里加五，爲方十五里。


 備具，合當一則。今已受茅土者，凡七百九十六人，附城者千五百一十一人。」是莽時遵行經制，附庸之數多于諸侯，雖未及《王制》千七百餘之數，而大綱已具，細目可以漸增。此經義之明證也。

附庸之説，傳、記、子、緯及史但言其制，而卻少實徵；今考之《春秋》，東鱗西爪，尚有可據之處。




春秋附庸字名人氏表






《董子》字、名、人氏三等附庸，别經無可印證，惟見于《春秋》，稱字、名、人氏者，有九小國焉；六在内，三在外，詳内而略外也。邾稱字，後升爲卒正；

即邾子。


 郳始以名通，後稱小邾子，以别于邾，明其爲附庸也；蕭、介後升爲連帥，牟、葛亦升爲連帥，來朝稱人，明其初爲附庸也。英、潞、甲三氏爲外附庸，晉冀州二，揚州一，英、甲始終無異稱，惟潞氏連文稱潞子，以起先爲附庸後爲卒正、選舉遷陞之例。故英、甲稱氏，又可以備卒正。




大國卿大夫士食禄表


姑就大國一卿三大夫九上士二十七中士八十一下士以示例，餘可類推。





































國里口軍表


節録《董子·爵國篇》原文。







方里一井，井九百畝，方里八家，家
 

注



 百畝，以食五口。上農食九口，次八人，次七人，次六人，次五人；多寡相補，率百畝而三口，方里而二十四口。方里者十，得二百四十口。方十里爲方里
 

注



 者百，得二千四百口。方百里爲方里者萬，得二十四萬口。法三分而除其一，城池郭邑、屋室、閭巷、街、路、市、官
 

注



 府、園囿、萎
 
 

注



 、臺沼、椽采，得良田方十里者六十六，與方里
 

注



 者六十六，定率得十六萬口。






 

注








按，丁口出于田賦，其多寡之數本可推算而知。五十里小國，共得三萬九千九百餘人，出三軍，每軍得一萬三千三百餘人。《周禮》萬二千五百人爲一軍，本據五十里小國以起數。方七十里者加一倍，方百里者加四倍，方千里者加四百倍。天子畿内得方千里者一，出九軍，每軍得一百七十七萬七千七百餘人，故稱京師。《董子·爵國篇》文義至爲明備，鄭注《周禮》棄而不用，大約當日以董子爲今學耳。然門户雖分，事理宜究，如《管子》、《漢·刑法志》不入今學派，鄭君于别條亦嘗引之，獨于此條鹵莽滅裂，但據古文家説，以萬二千五百人一軍爲天子諸侯通制，使兩五十里小國遂足與天子相抗，爲情勢所必無。蓋兵額本于田賦，今天子地既大于小國四百倍，人數、兵額當由此而加。以萬乘、百乘推之，天子乘數亦多于小國四百倍，乃僅多一半，萬不能通。今照《爵國篇》爲表，以正從來言兵賦之誤焉。




方三百里出車千乘圖






《漢書·刑法志》：「因井田而制軍賦。地方一里爲井，井十爲通，

通方三里一分有奇。


 通十爲成，成方十里；成十爲終，

終方三十一里六分有奇。


 終十爲同，同方百里；同十爲封，

封方三百一十六里有奇。爲方百里者十，即千乘之國。《漢志》與《管子》同舉成數，則爲四百里。見《史記》。


 封十爲畿，畿方千里。有税有賦，税以足食，賦以足兵。故四井爲邑，四邑爲丘。丘，十六井也，有戎馬一匹，牛三頭。

按，車乘：兵車爲革車，重車爲長轂；一兵車有一重車，糗糧器械皆載之。馬四匹，以引兵車；牛十二頭，以引重車。每車百人：兵車一乘，卒七十二人，左二十四，右二十四，前二十四，車上甲士三人，爲將官，共七十五人；重車二十五人，中以十人爲守兵，餘十五人作樵採炊爨之用。經傳多互言之，或言革車，或言長轂，必合二者，乃爲全制。


 四邱爲甸。甸，六十四井也，有戎馬四匹，兵車一乘，牛十二頭，甲士三人，卒七十二人。干戈備具，是謂
 

注



 乘馬之法。一同百里，提封萬井，除山川沈斥、城池邑居、園囿術路三千六百井，定出賦六千四百井，戎馬四百匹，兵車百乘，此卿大夫采地之大者也，是謂百乘之家。一封三百一十六里，提封十萬井，定出賦六萬四千井，戎馬四千匹，兵車千乘。此諸侯之大者也，是謂千乘之國。天子畿方千里，提封百萬井，定出賦六十四萬井，戎馬四萬匹，兵車萬乘，故稱萬乘之主。戎馬車徒干戈素具。」按，大國千乘，方三百一十六里，舊説多略，故博士剏爲百里出千乘之説。此説雖見《漢書》，而兩漢先師已多誤據本封百里爲説，閒田千乘之制不詳，故補爲此説。《孟子》魯、齊封百里，而萬乘之國、千乘之國、百乘之家，萬取千、千取百，則爲閒田千乘師説。如諸侯止于百里，則無「萬取千焉」之事，二説各言一端，必會通，乃爲全制。




春秋一統圖






按，《春秋》以此一天王、十九國爲綱領，以天統王，以王統二伯，以二伯統八方伯，以八方伯統七卒正一附庸焉。《詩經》又以《抑》爲新王，《周南》、《王》爲二王，後配三《頌》，《召南》、《齊》爲二伯，《鄭》、《秦》、《陳》、《衛》爲西北四方伯，與《春秋》同；《豳》、《鄘》、《魏》、《唐》爲東南四方伯，《豳》即魯，《鄘》、《魏》、《唐》與《春秋》異。《檜》如許，《曹》即同曹。以天王統二伯、方伯、卒正，又如《易》以太極統陰陽、四象、八卦、五十六卦也。

《春秋》有隱見之例。外七州共千四百七十國，見七方伯一卒正，有千四百六十二國隱之不見也；内一州二百一十國，見一方伯六卒正，有二百三國不見也。因所見，求所不見，録大而畧小，詳内而畧外。以此十九國爲宗，詳不苦于繁，畧不傷于闕，此《春秋》大綱。《詩》十五《國風》、《史記·十二諸侯年表》，皆與此同意也。

《春秋》有常敘之國，有一見之國，有見于傳不見于經之國。蓋伯、子、男之國通不見經，外州則百里之連帥亦不見經。故凡見傳不見經之國爲一見之國所統，一見之國爲常敘之國所統。此十九國爲常敘者，内二十一連帥、外四十一卒正爲一見者。故《春秋》如布帛，十九國爲經，一見之六十二國爲緯，因此組織而成者。欲知《春秋》，必先知此統宗之義而後可。

方伯不必外諸侯，以天子卿爲主。凡經、傳中有言田者，專指間田。




春秋列國實地圖









春秋經義九州封建圖






《詩》十五風國，邶、鄘、衛、鄭、陳五國亦同在豫州。亦用移封之例：秦在雍，移之梁；鄭在豫，因遷亡國于南，以鄭移封于冀；豫、梁、鄭冀州之國，《詩》與《春秋》所同也；遷衛于兖，以鄘代宋，留陳于豫，亦與《春秋》同。故《詩·周頌》之七國王

《周頌》。


 齊、

二伯。


 鄭、秦、

二卿。


 衛、陳、

二牧。


 曹，全與《春秋》同；《魯頌》之七國用《尚書》義：周南、

《雒誥》周公、天子。


 召南、

《召誥》二伯。


 豳、

《費誓》。


 魏、唐、

由北而南，即《文侯之命》與《甫刑》也。


 鄘、

以代《秦誓》。


 檜。

東都小國。


 《尚書》詳四岳之制，故四方全舉；《詩》則以《周南》統東南，《王》統西北，各見四牧，合爲八伯，與《尚書》之文參互見義。蓋孔子六經，首《詩》託志，明素王之義。周、魯爲二代，周公之王，再託《尚書》；從周之王，實以《春秋》三統循環，分配三經。《禮》、《樂》、《孝經》，三代通義。六經相通之義，以封建爲大綱。觀于此，而《春秋》與群經相通之義愈明矣。

按，《孟子》引孔子説，有事、義之分，史記事爲史文，孔子修之，别有經義，由史文而出。説經不本史事，有空言流衍之病，拘史事，不求義，則是以《乘》、《檮杌》爲學，而非經學矣。未修之《春秋》爲史，既修則爲經。董子云貴義不貴事，蓋事爲糟粕，義爲精華。史爲古今所常有，經則至聖所獨制。唐宋以來，必求傳與經合，斥傳爲漢儒所附會，不知經義不必求合事文。如陳、蔡　、衛、鄭、許五國地本在豫州，秦本實據西京，使非有移封之制，則建牧何託？故以二
 

注



 遷移衛、蔡于兖州、徐州，二伯改秦、鄭于梁、冀，然後西京可存，八牧亦得建。此經義與時事必不可合者。《春秋》諸侯封國，舊圖甚多，故作此圖，以明新意。

《春秋》存西京，爲巨例。文、武之舊，棄之秦人，《春秋》所傷，必存之。故秦在雍，經稱伯，如天子大夫留守，則秦不能據矣。又言梁亡、入鄀、滅庸諸條，移封于梁，所以稱秦爲夷狄者，以其在梁州也。此一説也。王臣食采，國既遷都，當食采于洛陽。考周、召、毛、祭、單、凡皆西京采地舊名，既已遷都，王臣何以仍食舊邑？存此采邑，以爲返蹕地步。故每州皆見小國名，惟雍無之。若一封國；則天王返蹕，王臣無所食采，故掃除舊京，以望還駕。此又一説也。經于東都稱京師，河陽亦稱京師，以東都爲行在，所以存舊京爲本。此又一説也。凡此皆存西京之義，圖中依此分界，學者詳之。




春秋與詩相通表


《國風》分三統，二伯，八伯，二卒正。










按，《詩》就周版土立義，分陝而治，于四州之中寓八伯之義。《春秋》用夏變夷，開南服四州，以成九州，《王制》所謂中分天下、立二伯八伯是也。《詩》與《春秋》有寫義行事之不同，故《詩》無南四州，而三《傳》同以見《國風》爲中國，不見《國風》爲夷狄，此《春秋》化成九州之義也。《詩》之十五國風，一天子，二王後，二二伯，八方伯，二卒正，合爲十五，以存國治。内州王、齊、秦、鄭、衛、陳、曹，與《春秋》全同，復封亡國于南方，周南、召南、豳、鄘、魏、唐、檜，七亡國爲一統。首以二南者，明治外州，以北方國封于南，此《易·既濟》之道也。

又，《詩》凡見十五「素」字，皆見于南方之國，明亡國素統封之也。召南、鄘、魏、檜皆三見，以三起數，共十二。唐二見。而齊有一「素」以起之。共十五見。《國風》共十五，而五紽、五緎、五總，三五亦十五也。

《春秋》見周公、召伯，周公如宋公之公，託之王後；召不同稱公者，周、召有君臣之别。故雖二《南》同見，一稱公，一稱伯也。




春秋九州分中外與易八卦方位相合圖






《説卦》：「震，東方也。巽，東南也。離也者，明也，南方之卦也。坤也者，地也。兑，正西。乾，西北之卦也。坎者，水也，正北方之卦也。艮，東北之卦也。萬物之所以成終而成始也。」按，西南不置州，坤當寄居中央，爲黄，故以坤爲地，而不云坤爲西南之卦。

荆、徐、梁、揚四州，三《傳》皆以爲夷狄。以三千里分中外，雍、冀、兖、青、豫爲中國，荆、揚、徐、梁爲夷狄。以《易》八卦方位配之，則凡在陽卦之位爲内，陰卦之位爲外。以三千里論，陰位皆在内州之南，故同稱諸夏；外四州以諸夏爲正稱，尚在九州之中，非實夷狄，故但曰諸夏。諸南服之國，不止一州。

以八卦方位説《春秋》中外之分，陽卦爲中，陰卦爲外，《易》與三《傳》契合無閒。更由此推之大九州，中國在地東北，正當二男之卦；海外南半球屬離，西半球屬兑，二女之位，爲外，爲鬼方。《坤·彖》云「西南得朋」，坤，母，爲陰，以二女爲朋；東北二男，所以喪朋。八卦方位小而《春秋》大，而全球莫不相合，此六經所以有相通之義。《春秋》以諸陰卦爲夷狄，故荆、徐、梁三見州舉，而吴、楚、徐三《傳》皆以爲夷狄之説也。二伯所分疆宇，東伯統東南，西伯統西北，非就《易》位説之，小足以見例。又，方位之分，以東北爲中爲日。《七月》之詩言「一之日」、「二之日」、「三之日」、「四之日」。日占四辰，月占八辰，此又中外之分、全球立説之變例。以中國不能全占東北，故北之亥、東之辰皆割以屬陰，以西南一球兼包亞州東北也。



注
 　此「大」字原無，據文意擬補。



注
 　名：原脱，據《公羊傳·隱公元年》何注補。



注
 　家：原脱，據四庫本《春秋繁露》補。



注
 　方里：原作「方百里」，衍「百」字，今删。



注
 　官：原作「宫」，據《新編諸子集成》本《春秋繁露義證》改。



注
 　 
 ：原作「圈」，據右引改。



注
 　方里：原作「方十里」，據右引改。



注
 　此「一」字原脱，據文意擬補。



注
 　是謂：二字原脱，據《漢書·刑法志》補。



注
 　「二」下當脱一「伯」字。








經見八伯五十六卒正表 


按，此以中外分。内外各占二岳四州，内冀、兖、雍、豫、青如《詩·國風》，外徐、



 


梁、荆、揚。中外之分，不用《禹貢》青、徐爲一岳之例。










二伯之事，本以齊、晉爲目，特齊乃一匡，不與晉同時爲伯，故取晉、楚分伯時别立表，取其昌明。《傳》中不見經之國多矣，經但書此四十八國，假諸國以見行事，其制已明，不復再見。《春秋》諸國舊無統宗，今特立此表以明之。

《三統曆》云「經元一以統始，《易》太極之首也。春、秋二以目歲，《易》兩儀之中也。于春每月書王，《易》三極之統也。于四時，雖亡事必書時、月，《易》四象之節也。明月以建分至啟閉之分，《易》八卦之位也。象事成敗，《易》吉凶之效也。朝聘會盟，《易》大業之本也。故《易》與《春秋》，天人之道」云云。按，《易》與《春秋》，天人配合，其説是也，而不知更有明切之義。如以天王配太極，二伯配陰陽，四岳配四象，八伯配八卦。一卦生七卦，合爲六十四卦；《春秋》以一方伯統七卒正，八州八百五十六卒正，合之方伯，共六十四國。以一國配一卦，兩兩相當，是封建之以一方伯統七卒正取法于《易》。《春秋》之每州見七小國，不多不少，尤與《易》相切合。考《春秋》，魯常見六卒正，一壓于方伯，不見；

常見有許，合之實七卒正。其義如《易》之旁通焉。


 初爲此圖，每州仿曹、莒、邾、滕、薛、杞之例，祗見六國國名，有遺漏者，後乃知建國取法于《易》，每州補爲七國，見經之國乃無遺漏。于此益歎六經之旨無不相同。考一卦六爻，而乾、坤二卦言用六、用九，合爲七變。

師説諸卦皆同此例，惟有詳畧耳。


 曹、莒、邾、滕、薛、杞，見六國者，取六爻之例；一卦生七卦，一方伯統七卒正，則又取七變之義。考魯國見一方伯、七卒正、二十一連帥、一附庸，共三十國；一卦七爻，三七二百一，適合一州封二百一十國之數。諸經互證，其例大明，以此知六經全由聖人筆削也。




附解梁州八國



秦　梁　秦滅梁，地入秦，故秦移梁州，與益州梁山之梁異地，梁州舉之也。與荆、徐同例，《傳》：「梁近秦而幸焉。」《禹貢》以華岳爲梁州正，梁主正西，岳必在梁州境内。又，《春秋》東西通畿，雍州以方八百里爲王畿；是古之梁州兼有今山西、河南之地，非如今成都府以華陽爲名，遠在千里之外也。

蜀　成公九年公子嬰齊所會之蜀，魯邑名；接書秦楚會盟之蜀，則爲梁州國名。蜀，國名，見《牧誓》。公會嬰齊，在魯邑，盟有秦，則蜀乃梁州國名。《左傳》以此盟爲匱盟，畏晉而竊與楚盟，實不在此年月。爲魯諱匱盟，使二蜀相連，如在魯邑盟者。然考《春秋》之例，會盟同地，無間事則不再舉地。此無間事，再舉蜀，以起遠匱盟于梁州之蜀也。又，伐魯無秦，盟有秦，秦楚會、伐、盟皆在梁州。經言秦盟，亦以起非魯之蜀也。

崇　《左傳》：晉伐崇，以爲「秦急崇，我伐之，秦必救之，可與求成」。考《春秋》之例，雍州王畿，不見國，秦所屬之國必當在梁。《公羊》以爲天子邑，因其地在雍州，近王畿，故以畿内諸侯言之。雍州王畿方八百里，崇當在八百里之外，故經特見此國以屬秦，備七卒正之數，並以起通畿之制。雍州不盡屬王畿也。

鄀　秦人入鄀，故以屬秦。蓋近若水之國，因名鄀。《世本》：「鄀，昌意後，爲秦所滅。」考昌意降居若水，鄀當從若得名，故地當在今嘉、雅境内，與楚國所遷鄀同名異地。

巴　庸　「楚人、秦人、巴人
 

注



 滅庸。」二國皆梁州屬，同滅于秦。

麋　楚子滅麋，地與庸近，去華岳不遠。

今地屬河南。







經見魯國七卒正二十一連帥表






内見二十一連帥，本封皆百里侯國。七十里之屬長伯國通不見經，故舊説三命以上乃書于經，見經皆侯國，故經統稱諸侯也。詳于内，故見連帥，外七州通不見；以所見起不見，明七州皆有二十一連帥，傳有其名，經不書也，與内常敘六卒正而外州只一見同也。所有亡國亦與此數者，此《春秋》繼絶存亡之制。《孟子》云：「如有王者作，則魯在所損乎？在所益乎？」明王者之制，當削大國侵地，更封小國也。本七卒正，經只常見六者，如《易》六爻實備七數者，兼用爻言之。




諸侯累數班序表



公會晉侯、齊侯、宋公、

陳、衛、蔡。


 鄭伯、許男、曹伯、莒子、邾子、滕子、薛伯、杞、小邾子、

附


 楚、秦、吴。

按，此中國會盟累數百變不易之常例也。先通常例，然後以求其變，則黑白自明；不觀其常，遇變則未有不淆亂者矣。公、侯、伯、子、男，周制五等班次也。《春秋》不拘其序者，則以子、伯、男爲託號，而諸侯又有託禮也。魯，侯也，序在諸國上者，内外例也；内大夫亦同。晉、齊，二伯也，晉必在齊先者，所謂異姓爲後，尊同則分别同異，故先晉也。公當序侯上，以宋後晉、齊者，託齊、晉爲伯；伯三公爲之，故伯主在王後上也。晉、齊伯不稱公者，實非二伯，《春秋》授之也。宋開在齊上者，明宋爲客，常禮當先三公也。除晉、齊，國無先宋者，别尊卑、決嫌疑也。衛、蔡同姓，陳異姓，同稱侯，經不先同姓者，《春秋》爵號唯此三國尊同，故次序無定，互相先後；蓋以三國之無定，起十六國之一定也。齊主盟，不列敘魯卒正者，初畧小國也。

又，周之宗盟，異姓爲後。齊主會，則當以姜姓先之，與晉主會異，故不常敘小國也。


 鄭稱伯，位當天子大夫，以殿方伯，故常在許男之上、諸侯之下，明其稱伯間于大小之間也。魯常敘六卒正，外七州當見四十二國，經但見一許男者，即一許男以起例也。内卒正稱子、伯，許獨稱男者，異之以别内外也。男敘子、伯上，子敘伯上者，皆以明伯、子、男非實爵也。《春秋》先内後外，小國獨先外者，許只一見，若敘在杞伯、小邾子之間，則内外相混，嫌爲魯屬七卒正全序，故先以别之。曹、莒、邾上等，滕、薛、杞下等，曹、滕以同姓先異姓，六國之序，終《春秋》無一異者，以有定起無定也。小邾附庸，殿諸侯之末，大會當有四百八十附庸，舉小邾以見例而已。此中國會之常例也。十九國中，楚、秦、吴不常敘者，外夷狄也。三國列盟會，書法有異，各就變例求，此言其常而已。

正變例又有數等，并附于左。







同姓異姓分先後例 


親親。







晉常先齊，

二伯。


 曹常先莒、邾，

卒正上等。


 滕常先薛、杞。

卒正下等。




宋公，齊侯。

宋公間序二伯上，宋無在晉上者。







齊主諸侯不敘晉



公會齊侯于扈。

扈晉邑，會扈不序晉。







以爵敘先後例 


尊尊。







宋公常在陳、蔡、衛三侯之先。




以年敘先後例 


即位之久暫，新立者敘久立者之後。《穀梁》曰：「年同爵同，故紀子以伯先也。」







《左傳》曰「以年」。

陳、蔡、衛三國，立久者在新君之先。




以主敘先例



虞先晉。公先侯。邾先鄭。

伯、子、男一也。







以到之先後爲序例 


《左傳》説。







崔杼以公子光先至，故書于諸侯之上。




變例 


凡此變例，則次序不與常例同。今凡不同常例者，統歸此類。







王臣主會。

夷狄主會。

監者與會。

殊會夷狄。

一見例。



注
 　巴人：二字原脱，據《左傳》文公十六年經文補。








春秋圖表卷下






諸侯本爵異號並見表






《公羊》云「貴賤不嫌

句。


 同號。」滕、薛來朝，並皆稱侯，不嫌也。蓋見經皆百里，同爲侯，于侯中分二伯、州牧、小侯、連帥四等，則不可統稱侯，故假不見經伯、子、男三等之號，以濟其窮。相嫌之地，則貴賤之號宜異，故小國稱伯、子、男，所以别于二伯、方伯之侯于不嫌之地。一見本爵，以明其非真小國，所以明三命以上乃書于經之實也。因其嫌不嫌而號有異，足見號非諸國本爵，異同由孔子而定。此名號大例，三《傳》所同者也。二《傳》杞無侯稱，《左氏》杞侯當作「紀侯」；以杞本爵公，《春秋》黜之，稱子、伯，不得有侯稱。古經本作「紀侯」，故表中特列之。




子伯非爵表






按，經、傳五等爵皆指五長，百里、七十里、五十里皆備用其稱。《春秋》三命以上乃書于經，故見經皆百里侯，經統稱諸侯，是也。然子、伯既爲爵名，以侯而號子、伯，與真爵相混，何以見子、伯之非小國乎？蓋三命以下不書于經，則七十里、五十里之小國通不見經矣。既無真正小國，而諸國以伯、子、男爲稱，則知爲託號，非實再命以下之小國矣。《春秋》猶恐未明，久而滋疑，于滕、薛、紀三國特見本爵以明之。又，統稱伯、子、男之國以諸侯，可謂苦心分明矣！乃師法失傳，漢以來不明此義。今立此義，觀十二等同以子、伯爲號，則子、伯之非爵，明矣。

真爵伯貴于子，託號子貴于伯。







春秋十九國尊卑儀制不同表




































王臣人名字子表 


《公羊》：「人不若名，名不若字，字不若子。」













夷狄州國氏人表 


《公羊》：「州不若國，國不若氏，氏不若人。」










《公羊·莊十年傳》云：「州不若國，國不若氏，氏不若人，人不若名，名不若字，字不若子。」《公羊春秋》家皆以七等之例專爲夷狄發，穿鑿支離，徒
 

注



 爲遷就，義終未安；今定爲「州不若國」三句爲夷狄例，「人不若名」三句爲王臣例，實八等，非七等。中國以人爲賤稱，夷狄以人爲尊稱。夷狄有稱子而不言人不若子者，將進爲伯，故特予以嘉名，所謂去夷狄就中國，故其例别出，不在四等中。王臣有稱公而不言子不若公者，三公極尊，子所不及，其義易明也。夷狄以州、國、氏、人爲漸進，王臣以人、名、字、子别尊卑。《公羊》「天王使宰咺」傳云：「宰士也。」何注云：「上士以名通，中士以官録，下士畧稱人。石尚，天子之士也。」知石尚爲上士，故稱名。《莊六年傳》云：「王人，微者也。」明稱人者皆爲下士，人不若名，下士不若上士也。「祭伯來」傳云：「天子之大夫，伯爲字。」則知凡經稱伯、仲、季者，皆天子大夫也。《左傳》劉子云：「天子之老請帥王賦。」《曲禮》云：「五官之長自稱于諸侯，曰天子之老。」劉子自稱天子之老，假爲五官之長，三《傳》一例。故以稱子爲王卿，字不若子，大夫不若卿也。混爲一而支絀不安，析爲二而義例皆貫。千古蒙翳，一朝盡澈，而《傳》意豁然矣。

州舉之例，《公羊》惟以荆爲説，實則梁、徐亦州名。夷狄州舉，外四州見荆、徐、梁，而揚無明文，以揚間于徐，故畧之。梁爲秦滅，言梁亡，明秦當移封于梁也。《周禮·職方》劉歆加幽、并，去梁、徐二州；《詩》、《書·牧誓》見庸、蜀諸國，《費誓》見徐；《春秋》特舉梁、徐與巴、庸、鄀、柳、麋、夔六國，所以爲駁無梁、徐與蜀自古不通中國之起文也。




王臣通佐表



宰渠伯糾　宰咺

叔服

《左傳》以爲内使。




附宰周公

按，《曲禮》：「天子建天官，先六大，曰大宰、大宗、大史、大祝、大士、大卜，典司六典。」與五官、公卿、大夫、士各自爲官。《董子·爵國篇》：「通佐七上卿與下卿而二百二十人，天庭之象也，倍諸侯之數也。」諸侯之「通佐五，與下而六十人，法日辰之數也」。又云：天子「有七上卿，二十一下卿，六十三元士，百八十九下士」。皆于三公所統之百二十人别立此官，蓋即《曲禮》之六大也。宰渠伯糾、宰咺之宰，以宰爲名，即大宰，《王制》所謂制國用之冢宰。

《王度記》：冢宰，大夫秩。


 此常設之職，與攝政之冢宰

經書「宰周公」。


 不同。内史即大史，皆爲通佐官屬，共計二百七十二人，經見三官，以示例而已。「宰周公」之「宰」爲三公，因王在喪，攝政。《公羊》云「天子之爲政者」是也。必王在喪中，乃置此官，喪畢則反政，不復置，與制國用之冢宰大小懸殊。

制國用之冢宰，如今之内務府。







王子表



王季子

王札子

王子虎卒 

《左傳》王子卒而不書者多。




王子猛卒

按，諸侯殺公子、公孫，皆于其上加稱大夫，《穀梁》云「公子之尊視大夫」是也。大夫常辭，言公子、公孫不言其官，即以氏别其尊卑也。天子、卿、大夫皆以子字别其名位，不言王子。如王子虎，《左傳》以爲劉康公，經常言「劉子」，後書「劉卷卒」是也。王子虎卒稱王子者，藉此以明王子食封之制。猛卒不稱崩，更卒虎以起卒猛之爲奪，其嫌不與得立之辭也。其書王季、王札者，見二稱子以明嫡庶。《左傳》以稱季爲貴之，而二《傳》以紀季許叔爲兄終弟及之辭是也。禮曰「别親疏」，故傳例云「凡弟」，皆母弟，此親疏之别也。經不言王孫者，言王子則王孫可知，以公子公孫起之也。




監大夫表


鄭注：《聘禮》謂牧有三監。







魯單伯

祭伯

祭叔

夷伯 

莊十六年王臣夷詭諸。




陳原仲 

《傳》王臣原伯，原氏凡數見。




女叔

鄭祭仲

《傳》國風「爲之歌邶、鄘、衛」，先師皆以三監説之。又云「天子之守國、高」，是皆以王臣託之之意。祭公爲公，故稱公，以下稱伯、仲、叔者皆爲監，在王臣爲卿，故稱子。單伯稱字，則爲大夫，本不必同食采，經必以同王臣氏采者，以采見爲王臣，非諸侯臣也，不全同者，有祭、單以起之，則餘可知也。舊説不知此義，故其説祭仲最誤，而祭伯之來不能明，而氏采尊卑之分，更無論矣。




王後監



宋子哀

《左傳》云「蕭封人」，宋公使爲卿，與祭仲稱祭封人、鄭伯使爲卿同。牧如天子卿，故三監爲大夫，稱字；王後同天子公，故三監爲卿，稱子。武庚三叔監殷，三叔皆卿也，此爲監大夫本制。經一見子哀以起例。




王臣從行公卿大夫元士表






按《左傳》，周、祭皆周公之後；以不世卿之義推之，則周、祭爲采邑，不必爲周公之後。周已東遷，王臣仍舊采者，存西京，不以與秦也。又，《禮》：「天子三公、九卿、二十七大夫、八十一元士。」《春秋》以天子巡狩東都，王城仍在雍州。天子出，一公守，二公從，故見二公；

二公即二伯，官爲司馬、司城，即《詩》《周》、《召》也。


 一公出，一卿守，二卿從。一公二卿、

《左傳》以國、高爲天子之守是也。


 二公四卿、八大夫皆從巡狩之禮，推之元士獨見石尚，如許男一見例。因所見以求所不見，則尚有一公、二卿、十九大夫、六十五元士在西京留守。不書從者，十六元士只一書石尚，則尚有十五元士不見也。《春秋》以東都爲行在，因事以見二公、四卿、八大夫。




天子諸侯異制表












内外異制異辭表 


表中所舉皆其常例，以有定起無定，而後可以得其變也



















一見表


此例甚繁，不能盡表，舉此示例，是在反三。






















左傳諸侯三等名器表

左傳補例表








 

注







 

注























左傳删例表

左傳與周禮專條不同表












史法左例空言不同表
 

注


















注
 　徒：原誤作「徏」，今改。



注
 　左傳：原誤作「曲禮」，今改。



注
 　三百：原作「三千」，據《左傳》僖公二十八年改。



注
 　卿：原作「帥」，據《國語·魯語》改。



注
 　會伯、子、男：據《左傳》昭公四年，當作「合諸侯」。



注
 　二等：原誤作「公等」，據《左傳》僖公四年改。



注
 　侯：原誤作「公」，據右引改。



注
 　不凡：原誤作「不言」，據《左傳》杜序孔疏改。



注
 　例：原誤作「别」，據右引改。



注
 　例：原誤作「别」，據右引改。



注
 　「删」字原無，依文例補。下兩條「删」字同。



注
 　實：原誤作「寶」，據文意改。



注
 　此標題原脱，據卷首目録補。








左氏天子伯侯牧小國附庸十九國考


初以《王制》説《公》、《穀》，或以此《左傳》所無，



 


不知《左傳》尤詳。因作此以明之。







天王王爲周。天王者，天之臣；天子者，天之子。王者事天，有臣子之義。王，姬姓，有《本紀》。

右天王。一《春秋》以天統王，以王統二伯，以二伯統八州牧，以八州牧統五十六小侯，而天下諸侯皆在是矣。《傳》曰：「王合諸侯，則伯率侯牧以見于王。」是也。歸權于天，歸正于道，《春秋》之大義也。

齊太公所封。《傳》云：「太公之後，與周公夾輔周室。」蓋周初周公與太公爲二伯。《春秋》初不爲伯，因舊爲二伯，貴，閒在宋上；後鄭有亂，因桓有功，乃命牧伯，代鄭爲左伯。經二記災，早見經。公早如大夫，稱子一不名，禮待較晉爲最優，故《傳》天子稱伯舅，稱國、高爲二守，又云大國侯伯、元侯。至成二年，因鞍戰貶爲方伯，故靈公命，《傳》稱舅氏。公不如齊，如楚。至昭二十七年以後晉衰，天下分爲四伯，又見公如齊。有從國，《史記》有《世家》，在同盟，言戎狄侵伐。

晉《傳》云：「周之東遷，晉鄭焉依。」又云：晉文侯與鄭武公受平王命，夾輔周室。是東遷初晉與鄭爲二伯。因曲沃之難失伯，王以虢代之。齊桓受命以後，虢猶爲伯；虢爲晉滅，王因晉文之功，復命之爲伯。晉爲右伯，統夷，禮待不如左伯，故晚見經，不記災。初用平禮，晉悼以後乃純用二伯禮，故《傳》天子稱叔父，與齊國隆殺不同。襄以後乃稱伯父，《傳》「文、襄之伯也」，又曰「我于姬姓爲伯」。又以爲盟主，大國侯伯，元侯、霸主。文世始同盟，昭十三年同盟止，諸侯遂亂。齊、晉争于内，楚、吴争于外，爲吴伯之辭。黄池與吴並敘，皆不敘從國，禮待又不如齊、楚。《史記》有《世家》。在同盟，言戎狄侵伐。

右伯國二。《曲禮》、《王制》所謂二伯，亦本傳所謂二公也。本傳無二伯明文，凡單稱伯者，皆謂此也。天子統二伯，二伯統侯牧，侯牧統小國。二伯儀制爲大國所異于州牧者，會盟通主天下，戰伐通及天下，州牧以朝禮事之，討得爲伯討，不如州牧以下國。二國爲經意之二伯，至于鄭、虢、楚、吴、越，則隨時升降，然經則以齊、晉爲主。

宋《傳》：「宋，先代之後也，于周爲客。天子有事，膰焉；有喪，拜焉。」經宋子哀稱子，《傳》以爲蕭封人。與蔡仲同是王後，有監，如管、蔡三叔之制也。據《傳》，宋有屬國，經則以王後爲客，不純用臣禮，亦不統諸侯。《傳》不以宋襄爲伯，故言「求合諸侯」，天下無伯，經常以書諸侯先，故《傳》以求霸言之。本傳説五霸，不數宋也。在同盟，言戎狄侵伐。

右王者後大國一。于周爲客，州牧，不以禮朝，事二伯不相攝，位次二伯下。

八州牧據《傳》，《國風》以四州見八伯之制，《春秋》則實衍其意，用夏變夷，以成三千里九州之制。八伯與《詩》四同四異，二小侯與《詩》一同一異。《春秋》封建八伯，四本封，四異地，魯、陳、楚、吴，中國夷狄，各二本封；衛、鄭、蔡、秦，中國夷狄，各二異封。又，八伯中四正稱侯，二子，二伯。又，衛、蔡以遷文異封，鄭、秦以稱伯，從畿内例也。

魯《春秋》本魯史，于魯爲内辭。經見湯沐朝宿邑，有監者；《傳》天子稱魯君爲叔父，是州牧之證。有《世家》，在同盟，言戎狄侵伐。

衛衛正稱侯，在豫州，僖公時遷帝丘，在兖州之境，是内早治平。經一記災，有使聘之文；《傳》天子稱衛君爲叔父，又云：「取于有閻之土以供王職，取于相土之東都以會王之東蒐。」有湯沐朝宿邑。又，《傳》「諸侯無伯，天其或者欲使
 

注



 衛討邢乎」，是州牧之證。有《世家》。莊以前無伯，統于鄭、虢；齊爲伯，則衛主兖州；齊爲方伯，則衛主豫州。

陳經二記災，見二監，稱使，言聘，稱侯，不言遷，故仍舊爲豫州伯。文以下不言同盟者，外之也。齊爲二伯，則衛爲兖州，陳主豫州；齊失伯，升楚爲伯，則荆牧無人，以陳攝之。故楚伯則同盟不敘陳，公如楚不如齊。定、哀以後本從楚，見經不如衛、鄭者，以不與中國同盟，外之于荆州也。帝舜之後，《傳》以陳爲三恪。内方伯四，三國同姓，惟陳異姓，是尊爲三恪之義。有《世家》。

鄭《傳》云：「周之東遷，晉鄭焉依。」又云：「受命夾輔周室。」是東遷初同晉爲二伯，《傳》曰「武、莊爲平王卿士」，是也。春秋初，晉有曲沃難，失伯，鄭專爲之，後王以虢代晉，鄭爲左伯，虢爲右伯，故隱、桓傳文言鄭受王命事甚詳。後因齊桓受命復伯，鄭乃退爲侯牧，事在莊十六年。晉未爲伯之先，則晉爲冀州伯，故言滅國；既爲伯，以後則以鄭爲冀州國，故《穀梁》以鄭爲冀州國。例應稱侯，以伯稱者，從天子大夫例。稱字，與秦伯同，且以見舊爲伯。鄭伯猶吴伯也。方伯比天子卿，大夫則下等，故《傳》累以伯、子、男爲説。得爲方伯者上大夫，可攝卿事，《傳》云「入爲王朝卿士」是也。經一記災，見監大夫，湯沐邑，稱使聘，是爲州牧次國之證。有《世家》。

右内州四侯牧。青、兖、豫、冀皆《詩·國風》所有之國，二《傳》皆以爲中國國，是故皆記災也。

蔡蔡篤心事楚，《春秋》夷之，故楚盟會以蔡親楚，常十數年不記一事。不記災，不言來聘與大夫如蔡。湯沐邑、監者，皆外之，同于夷狄。初封在豫州，定公時從吴遷州來，晚治夷狄之意。其地當徐州，故經以爲徐州侯牧，與衛遷于帝丘以爲兖州牧同也。有《世家》。

秦本在雍州，《春秋》存西京，不使秦有雍，故稱伯，與鄭同，如天子卿在西京爲留守者。然秦爲居者，鄭爲行者，故王臣仍氏舊采。雍州不見一小國，以爲王畿，天子返蹕，當以食王臣也。又因滅梁之文，託之于梁。不記災，文以後乃卒，有名不葬，後葬不名，有聘一見，不氏大夫，不卒，與盟會。或以秦爲五霸，按《傳》云「其不遂霸也，宜哉」，又云「遂霸西戎」，則不以霸許之，明矣。文以後乃卒葬，不常會中國。《傳》云「遂霸西戎」，明爲夷狄之長，此狄之之例。有《本紀》。

楚羋姓，熊繹所封。《傳》以爲子男，經稱荆，起州牧也。稱使、言聘，此侯牧之證。經後因齊鞍戰失伯，乃以楚主夷狄，與晉分主天下，故公不言如齊，言如楚，文同齊、晉。因其爲夷，非正伯，故出入皆月，以明非正。故楚爲伯，故以陳代爲牧。中國同盟不言陳、秦、吴，大夫皆不氏，楚有名，氏大夫，夷狄中以楚爲大也。三《傳》皆以吴、楚、秦、徐爲蠻夷，吴、楚稱王，經乃稱之爲子，引而進之，繩以先王之法度，此《春秋》用夏變夷之大例也。有《世家》。

吴泰伯之後，姬姓。經不記災，言使，聘只一見，不氏大夫，盟殊會，記卒，無諡，不葬。《傳》：「吴，周之胄也，而棄在海濱，不與姬通。」此吴爲揚州牧之證。與楚同稱子者，《曲禮》：夷狄雖大曰子。《傳》以伯言之者，定以後晉失伯，中外分裂，齊强與晉争，吴强與楚争，故《傳》屢以二伯爲言。是時無正伯，四國争長，二中國二夷狄，然中分天下，經以二伯爲正。故襄、昭之世言公如楚，而不言公如吴。又，大楚小吴，如内二伯隆齊殺晉也。《傳》只四伯，經之純待以二伯之制者，則惟齊、晉而已。有《世家》。

右外侯牧四。此不見《國風》國，初爲夷狄，《春秋》化之，乃成三千里九州之制。《春秋》夷狄與中國異辭。計卒者，地計爲方伯也。楚因齊失伯，曾攝爲之，經以方伯之劣等待之。不葬者，夷狄也，秦葬者，非真夷也。

許許，外小侯。本爵侯，太岳之後也。初近鄭，後遷荆，是許間于中外之間，言許而中外之卒正皆舉也。許如《國風》之檜，《傳》「自檜以下無譏焉」，以此見爲小國也。稱男而敘在伯子之前者，明伯、子、男號非實爵也。無《世家》，《年表》不列。

右外小侯一國，敘在鄭下，不與内屬小侯溷也。不言來朝，外小國不朝魯也。卒則書「葬」者，借以示例，見小侯禮待也。獨號男者，以别于内之小侯。《春秋》小國稱伯、子、男，經許男、曹伯、莒子三國連敘，即「伯、子、男一也」之定制。地近鄭，與《國風》之檜相同。

曹爲内小侯之首，以下六國皆朝魯，《傳》云「小國朝之」是也。《傳》以曹爲伯甸，甸當爲男，與「鄭伯男也」同。本侯爵，稱伯，爲託號。爲魯屬國，《詩》有《曹風》，與檜相起。以同姓居莒、邾。先爵有定。盟會，大夫稱人。經見。不氏大夫，有師，以下國通不記災。有《世家》，列《年表》。

同盟十三。




莒《傳》以莒爲夷狄，經不葬、無諡者，與吴、楚同，夷狄不葬也。稱子者，夷狄正稱，子大小同也。爵有定。經傳皆有大夫氏名，有師，《春秋》用夏變夷，進之同中國。無《世家》，不列《年表》。

同盟七。




邾《傳》云邾爲蠻夷，故稱子。初未王命，故不書爵。以附庸升小侯，從字升子。有見經不氏大夫，有師在魯南，居上等之末，故以小邾附之。八方伯，四中國四夷狄；六卒正，三中國三夷狄。用夏變夷，與方伯同意。無《世家》，不列《年表》。

同盟十一。




滕以同姓居魯屬國下等，薛、杞之上中，再見。本爵侯，常號稱子，經傳皆無大夫名氏，《傳》于大夫會言滕人、滕大夫而已。無師。《傳》：滕、薛、郳，宋屬役，故與上三國别爲一等。《春秋》以王後，不爲牧，故以屬魯。無《世家》，不列《年表》。

同盟五。




薛《傳》以爲庶姓，因後于滕，一見。本爵侯，稱伯託號，明非方伯。經傳皆無大夫，《傳》于大事言薛人、薛大夫、薛宰而已。無師魯與宋同爲王後，六卒正各占三國，《春秋》以魯爲牧，故以屬魯。無《世家》，不列《年表》。

同盟四。




杞《傳》：「杞，夏餘也。」遷近東夷，故云即于夷。《春秋》因其微弱，以子伯殿諸侯之末，與宋稱公、先諸侯者對文見義。古經有稱侯之文，異號伯、子，與紀子伯同，明伯、子非爵。經傳皆無大夫，《傳》于大夫會言杞人、杞大夫而已。無師。有《世家》，不列《年表》。

同盟七。




右魯六小侯。《曲禮》「庶邦小侯」，下于方伯一等，今用其稱；《王制》所謂「卒正」是也。會盟，外州惟敘許男，内録此六國，詳魯而略外也。本州魯統二百一十國，常唯録此六國者，舉小侯以包之也。至襄世乃詳録。三《傳》或稱小國、微國、卑近國。




附庸一



小邾曹姓，顓頊之後，本名郳，經稱黎來是也。正辭不能以其名通，故附于邾，稱小邾。本爲宋役，《春秋》絀杞，故以杞殿諸侯，而以郳爲附庸。《世本》：爲邾别支，顔所封，故附邾。附庸不見會盟，常一見小邾，以見起不見；盟會附庸皆來，而經不書，見小邾則天下附庸皆在是也。不記卒葬者，卑也。事卒正如卒正事方伯之儀。

《春秋》惟此一天王十九國獨記事，餘皆不記事。無明文者四條：狄滅邢，狄即晉也；梁亡記秦滅，以州名見；徐侵蕭，爲蔡遷徐，以州名見，與梁亡同，皆在十九國内。惟介人侵蕭，二國皆附庸，特見此例明附庸，經亦特言之，餘不書者，削也。凡外七州小侯以下通不記事，内一州連帥以下通不記事，而獨于附庸記一條者，如盟會列小邾之意，此爲一見例。不記此一條，不見諸侯；史皆記事，録此一條，以明《春秋》以此爲斷。凡非十九國之文，皆削之也。

今學古學之分，二陳已知其流别矣，至于以《王制》爲今文所祖，盡括今學，則或疑過于奇。竊《王制》後人疑爲漢人撰，豈不知而好爲奇論？蓋嘗積疑三四年，經七八轉變，然後乃爲此説。疑之久，思之深，至苦矣！辛巳秋，檢《曲禮》「天子不言出，諸侯不生名」數節，文與《春秋傳》同，又非禮制；因《郊特牲》、《樂記》一篇有數篇、數十篇之説，疑此數節爲先師《春秋》説，錯簡入《曲禮》者也。癸未在都，因《傳》有二伯之言、《白虎通》説五伯首説主兼三代、《穀梁》以同爲尊周外楚，定《穀梁》爲二伯、《公羊》爲五伯。當時不勝歡慶，以爲此千古未發之覆也。又嘗疑曹以下何以皆山東國，稱伯、稱子，又與鄭、秦、吴、楚同；制爵五等，乃許男在曹伯之上。考之書，書無此疑；詢之人，人不能答。日夜焦思，刻無停慮，蓋不啻數十説而皆不能通，唯闕疑而已。甲申考大夫制，檢《王制》，見其大國、次國、小國之説，主此立論，猶未之奇也；及考其二伯、方伯之制，然後悟《穀梁》二伯乃舊制如此，假之于齊、晉耳。考其寰内諸侯稱伯及三監之説，然後悟鄭、秦稱伯、單伯祭仲女叔之爲天子大夫，則愈奇之矣，猶未敢以爲《春秋》説也。及録《穀梁》舊稿，悉用其説，苟或未安，沈思即得；然後以此爲素王改制之書，《春秋》之别傳也。乙酉春，將《王制》分經、傳寫鈔，欲作義證，時不過引《穀梁》傳文以相印證耳。偶抄《異義今古學異同表》，初以爲十四博士必相參雜，乃古與古同，今與今同，雖小有不合，非其巨綱，然後恍然悟博士同爲一家，古學又别爲一家也。徧考諸書，歷歷不爽，始定今古異同之論。久之，悟孔子作《春秋》，定《王制》爲晚年説，弟子多主此義；推以徧説群經；漢初博士皆弟子之支派，故同主《王制》立説。乃定《王制》爲今學之祖，立表説以明之。蟻穿九曲，予蓋不止九曲，雖數十百曲有矣！當其已明，則數言可了；當其未明，則百思不得。西人製一器，有經數十年，父子相繼，然後成者。嘗見其石印，轉變數過，然後乃成，不知其始何以奇想至此？予于今古同異，頗有此況。人聞石印，莫不始疑而終信，猶歸功于藥料，此則並藥料無之，將何以取信天下乎！

此條舊載四益館叢書《今古學考》中，本年先生掌教鳳山書院，將舊著《王制》、《春秋》兩《圖表》審定增補，付手民重刊，併曰《春秋圖表》，命

映奎


 董其事。工蕆，同學跋尾，不乏標新領異之作，而能道此書之所由作與其中甘苦，究不若此條之親切。其行文蜿蜒，經途曲折，縷述沈思索解之情狀，能于故紙堆中掃滌灰垢，尋出至寶，加以旁徵博考，印證確實，一經抉摘，石破天驚，無一義不新，卻無一義不舊。此良由先生之敏悟。吾儕後學，步塵循轍，樂與有成，其亦知剏始之難，否耶？



注
 　其使：二字原脱，據《左傳·僖公十九年》補。
















春秋三傳折中



廖　平　撰　季邦俊　補證

楊世文　劉明琴　點校








校點説明



該書爲廖平繼三傳研究之後所作的綜合研究，「三傳鐫後，别爲《折中》」 ，最後由門人季邦俊就廖氏原稿補證而成，民國四年（一九一五）載於《國學薈編》。廖氏有感於「自漢至今言三傳者，喜言其異，不言其同，雖馬季長有《三傳異同説》一書，而異者自異，同者自同，初未敢於不同之中以求同也」 ，主張：「三傳無彼此是非之異，宏綱巨領，靡或不同；文字偶殊，不關典要。」 前附季邦俊所作之序。正文首列經文，每經之下，按《左傳》、《公羊》、《穀梁》之次序平列三傳，每條最後綴以「評曰」，以論三傳是非。旨在平三傳之獄，以期會通諸説。季邦俊評曰：「洵係西漢以來未有之作。矜家法者卷舌，争門户者緘口，不徒七萬餘言作三傳調人也。」主要版本有民國四年（一九一五）《國學薈編》本、民國六年（一九一七）四川存古書局《六譯館叢書》本。茲據民國六年刊本整理。








三傳折中敘



自來門户之分，莫甚於三《傳》，習《左氏》者駁《公》、《穀》，習《公》、《穀》者駁《左氏》，入奴出主，呶呶不休。戰國先秦二《傳》已著，自武帝好《公羊》，宣帝好《穀梁》，受《公羊》者非有詔不得受《穀梁》，《公》、《穀》二《傳》劃然兩家。至石渠論《禮》，白虎譚《經》，群儒義議異同，《公》、《穀》猶後也。《左氏》立學稍晚，號爲古學。今考天子一圻、圻方千里、一國三公之説，胥與二《傳》相合。賈氏稱其「同《公羊》者什有七八，或文簡小異，無害大體」。至何氏《墨守》、《膏肓》、《廢疾》諸作，遂致家門骨
 ，等於重仇。至許氏顯稱《異義》，過爲區别，名繫《五經》，實只三《傳》，微言大義，靡有發明，枝節小嫌，日尋征討。自漢至今，言三《傳》者，喜言其異，不言其同，雖馬季長
 

注



 有《三傳異同説》一書，而異者自異，同者自同，初未敢於不同之中以求同也。三《傳》同系一源，必於不同之中以求同，斯爲可貴。今井研師著書百餘種，三《傳》鐫後，别爲《折中》，如「鄭伯克段」，《左氏》謂：「如二君，故曰克。」《公羊》曰：「克者何？殺之也。」《穀梁》曰：「克者何？能也。能也何？殺也。」鄭伯處心積慮，志存於殺。訓殺之義，《傳》無不同。又如「天王使宰咺來歸惠公仲子之賵」，杜注誤解「未薨」，便成巨疑，一死一生，殊乖情理。《公羊》以仲子爲桓母，《穀梁》以爲惠母，此當從《穀梁》「母以子氏」例比成風。此等皆先師口授，《經》鮮明文，各以意説，於義無防。又如「尹氏卒」，《左氏》以爲聲子，聲子有《傳》無《經》，尹氏有《經》無《傳》，當從二《傳》作「尹氏」，與武氏、崔氏相同。世卿之譏，全《經》大義。本條下即連書「武氏求賻」，《左氏·隱五年傳》亦尹氏、武氏連綴，證據甚昭。「子同生」，杜氏《釋例》以爲季友與莊公同生，是也。《公羊》以爲病桓，專就世子立説，《穀梁》曰「時曰
 

注



 同乎人」，或曰與桓公同日而生，合而比較，厥義愈明。「築王姬之館」，《左氏》以爲：「於外，禮也。」《公羊》曰：「於外，非禮也。」《穀梁》曰：「築，禮也。」「築之外，變之正也。」先儒詮釋不獲其解，各師一説，罔敢求通。考《左氏》據仇齊而言，《公羊》據主昏而言，主昏仇齊，並非兩事，何至異端？譬若三男，貲財鼎剖，偶來定省，方是一家。此書成後，剞劂告竣，海内驚喜，儒林寶貴，疑竇冰消，悉還本來之面，絶泯穿鑿之痕。先生以爲《經》中固有之義，因人罔解而已，不居功。洵係西漢以來未有之作，矜家法者卷舌，争門户者緘口，不徒七萬餘言作三《傳》調人也。先生治《經》四十餘年，嘗謂《六經》有大小天人之分，而三《傳》無彼此是非之異，宏綱巨領，靡或不同；文字偶殊，不關典要。其得力尤在以先秦諸子闡揚經術，其學似直接七十子而來者。見又箸醫書十餘種，發揮《靈》、《素》。今日耆年已逾，而猶好學不倦，我輩勉旃！受業樂山季邦俊拜敘。



注
 　馬季長：原作「馬季良」，誤。據《後漢書·馬融列傳》改。馬融字季長。



注
 　曰：原作「日」，據《春秋穀梁傳》桓公六年改。







春秋三傳折中
 


注








經
 

注



 冬，齊仲孫來。

此齊仲孫湫也。本爲外臣，不繫事不名，二《傳》故以慶父言之。○閔元年。




左齊仲孫

《傳》齊並有叔孫還。


 湫

《傳》下二見湫事，《史記》亦有之，知非寓名，齊實有其人。


 來省難，

因魯亂而來。


 書曰

凡言書爲特别例。


 「仲孫」，

不名，大國大夫可不名，但稱孫，如宋之華孫。方伯以下大夫無此例。若慶父字仲，更不能以「孫」字加於本人之身。


 亦嘉之也。

「嘉」與加等，「加同」，即二《傳》褒進例。




公齊仲孫者何？

據仲孫爲氏，非名。


 公子慶父也。

仲孫爲慶父之後，此在慶父時言仲孫，是指慶父。仲孫本爲齊仲孫湫。以後再弑言之，則如非齊大夫，乃吾慶父。


 公子慶父則曷爲謂之齊仲孫？

後弟子直以《傳》實指慶父，故發此問，與舊傳意旨不同。


 繫之齊也。

非齊人，繫之齊耳。慶父殺子般，立閔公，齊人之志也。故未如而加以如，以弑禍由於齊也。


 曷爲繫之齊？

言「如齊」，齊已有逋逃之嫌，今又繫之齊伯者，當明大義。討亂臣不能，故繫之齊。


 外之也。

外之，不以魯人。就《經》爲齊桓諱之意言之。


 曷爲外之？

據慶封猶繫齊不外，則當書公子慶父至自齊也。


 《春秋》爲尊者諱，

尊謂天王。天王有惡則諱之。亂臣賊子不能討，使再弑君，所謂「天子不能定」也。


 爲親者諱，

親謂魯。魯有恥辱則諱之。慶父爲賊，當討不能討，而使之來於魯，大惡，故諱之，此所謂「百姓不能去」也。


 爲賢者諱。

賢爲二伯，爲齊桓、晉文。般之弑，齊爲之；季子之奔，亦齊爲之。既書「慶父如齊」，齊未討，再書來，是齊使惡人再弑。爲之諱，故不明言慶父，此所謂「諸侯不能救」也。


 子女子曰：

此爲别一義，故推本師説，其諸與皆疑詞，非質言之。


 以《春秋》爲《春秋》，

謂以《春秋》書法説《春秋》，不拘譜帙事實，但就《經》意言之。


 齊無仲孫，

仲孫本齊人，《經》不書湫名，而但言仲孫，與吾仲孫相混。齊仲孫除此外，不見《經》，以《經》説《經》，則齊無仲孫矣。


 其諸吾仲孫與！

《經》之書「齊仲孫來」，記外臣來也。以《經》意言，則非外臣，乃内賊也。言此以見閔之弑，又出於齊也。




穀其曰齊仲孫，

據齊《經》除此外，無仲孫。魯仲孫常見，知仲孫慶父也。


 外之也。

據繫之齊，外之也。


 其不目

據目如公子慶父。


 而曰「仲孫」，

據公子之孫乃氏王父字。


 疏之也。

公子親也，而目仲孫與仲遂同，《傳》曰「不目」公子、公孫，疏之也。


 其言齊，

據欒盈不反繫楚，慶封繫齊。


 以累桓也。

齊桓立閔，故起再弑之禍，慶父專，季子奔，皆齊爲之，故雖爲桓諱，而繫齊以累之。




評曰：「齊仲孫來」，《左傳》以爲齊大夫，名湫，二《傳》以爲慶父。考慶父爲桓公之子，禮：君之子稱公子，公子之子稱公孫，公孫之子以王父字爲氏。必慶父之孫乃稱仲孫，如公子牙

莊三十二年。


 可稱叔牙，不可稱叔孫，即其子可稱公孫兹，

僖四年。


 不可稱叔孫兹，至文世

元年。


 而得臣始稱叔孫。季友之子雖不見《經》，又至文世，

十二年。


 而行父始稱季孫。《世本》云：「慶父生穆伯敖，敖生文伯穀，穀生獻子蔑。」

《檀弓》疏引。


 蔑見《經》

宣九年。


 乃稱仲孫。春秋時，魯又有兩仲氏，慶父字共仲，其後如仲孫速、

襄十二年。


 仲孫羯、

襄二十四年。


 仲孫貜

昭九年。


 是也；宣世

八年。


 公子遂字襄仲，其子嬰齊不稱公孫，而稱仲嬰齊。

成十五年。


 由《經》疏之，然猶稱仲而下繫名，不能直稱仲孫。又考《左傳》云「或爲孟氏謀」，

文十五年。


 注：「慶父爲長庶，故或稱孟氏。」《史記》：「慶父後爲孟氏。」又云：「莊公三弟，長曰慶父，次曰叔牙，次曰季友。」季子與莊公同生爲長，因同生加季以遠之，三桓世卿則以爲首，以友爲季，則伯則仲爲次，故《經》曰「仲」，《傳》據季稱，故以仲稱孟，《傳》所以與《經》不同。總之，慶父於例不能稱仲孫。《左傳》：「齊有仲孫之難，而獲桓公。」

昭四年。


 注以仲孫爲無知是也。《經》：「齊侯使其弟年來聘。」

桓三年。


 《傳》稱齊仲年，追加之也。又《傳》：「僖公之母弟曰夷仲年，生公孫無知。」

莊八年。


 以仲爲字，其孫乃以字爲氏。又《傳》齊有叔孫還，

襄二十一年。


 亦與魯仲叔相配。考湫事蹟，《傳》僖十三年：「春，齊侯使仲孫湫聘于周。」又云：「諸侯戍周，齊仲孫湫致之。」

《史記》：「齊使仲孫請王，爲帶謝。」


 是湫爲齊人，《傳》有明文，雖齊仲孫不如魯之常書，而此條之仲孫，實非慶父可知。齊爲大國，其大夫比于諸侯之卿，不名稱孫同宋華孫之例。

文十五年：「華孫來盟。」


 如爲慶父，則《經》無不名之例，更無稱孫之理，且慶父「伐餘丘」，

莊二年。


 「如齊」，

莊三十二年。


 「奔莒」，

閔二年。


 皆稱「公子」，此又不當稱仲孫。《經》義弑賊不再見，見亦不過如仲遂，

宣八年。


 而不得稱孫。《公羊》引子女子曰：「以《春秋》爲《春秋》，齊無仲孫，其諸吾仲孫與？」此明知仲孫非慶父。以《春秋》爲深文，不能不藉吾仲孫以譏之。不然，《春秋》句爲贅文，且無「其諸與」之疑詞。《穀梁》累桓之説，亦與《公羊》爲推例之言。董子

《玉英篇》。


 易慶父之名，謂仲孫爲諱大惡，是就傳文立説，而非其事實。三傳《左》詳事實，二傳則推演子女子師説，各明一義，實則同。

經天王使宰咺來歸惠公、仲子之賵。

隱元年。二《傳》謂仲子卒在春秋以前，杜解《左傳》謂未薨而來賵不同。




左秋，七月，天王使宰咺來歸惠公、仲子之賵。緩，且子氏未薨，

成風舉謚書葬，此不舉謚，知死不書薨。


 故名。

貶咺不氏。


 天子七月而葬，同軌畢至；

天子禮物備，非久不能制，故必七月乃能葬。


 諸侯五月而葬，同盟至；大夫三月而葬，同位至；士踰月，外姻至。贈死不及尸，弔喪不及哀，豫凶事，非禮也。

杜誤解「未薨」句，以豫爲「凡事豫」之豫。《説苑》引《穀梁傳》，文與傳同。「豫凶事，非禮也」，解葬期所以必數月之故。《王制》：「衾絞衰麻，死而後制。」《檀弓》：「喪具，君子恥具，一日二日而可爲也者，君子弗爲也。」皆明不豫凶事。《説苑·修文篇》：《春秋》曰：「庚戌日，天子崩。」《傳》曰：「天王何以不書葬？天子記崩不記葬，必其時也；諸侯記卒記葬，有天子在，不必其時也。」必其時奈何？天子七日而殯，七月而葬；諸侯五日而殯，五月而葬；大夫三日而殯，三月而葬；士庶人二日而殯，二月而葬。皆何以然？曰：禮不豫凶事，死而後治凶服，衣衰飾，修棺槨，作穿窆宅兆，然後喪文成，外親畢至葬墳，孝子忠臣之恩厚備。故天子七月而葬，同軌畢至；諸侯五月而葬，同盟畢至；大夫三月而葬，同朝畢至；士庶人二月而葬。外姻畢至也。




公惠公者何？隱之考也。仲子者何？桓之母也。

《左氏》云：「仲子歸於我，生桓公。」師據以爲説。


 何以不稱夫人？

據惠公夫人早薨，惠再娶仲子爲夫人，爲夫人則宜有謚。


 桓未君也。

師以再娶不得稱夫人，若以桓公故，則時未立，非桓立妾母即當稱夫人，如弋氏是也。




穀仲子者何？惠公之母，孝公之妾也。禮，賵人之母則可，賵人之妾則不可，君子以其可辭受之，

君子謂孔子也。


 其志，不及事也。

評曰：仲子，《公羊》、《穀梁》以爲卒葬在春秋前，此賵爲不及事；《左傳》云：「子氏未薨」，「豫凶事」爲非禮。杜注誤解《傳》意，一死一生，最難强合。此爲三《傳》大疑，自來未得實解。今考《經》例，夫人書薨，妾母書卒，夫人舉謚書葬，妾母不舉謚不書葬。如成風薨稱夫人，故舉謚書葬，仲子葬與成風同；以子氏賵不書謚，是其爲妾母，其死也當書卒，與姒氏同，《經》于孟子稱卒是也。《左傳》「子氏未薨」者，謂仲子爲妾母，不如成風已立爲夫人，未應書薨，非謂仲子尚在未死也。《傳》之「豫凶事」是通解葬期，所以必數月之故，亦非專爲仲子而發。《説苑·修文篇》所引《穀梁傳》全文以説葬桓王，所列五等葬期之禮全同《左傳》，專就禮文立説，是古本《穀梁》傳文與《左傳》相同。杜氏有心求異二《傳》，故所解乖謬，出於情理之外。至二《傳》桓母、惠母之不同者，凡《經》無明文之條，《公羊》每每以意説之，如「《春秋》有譏父老子代從政者，不知其在齊與？曹與？」又云：「穆姜者，不知其爲宣夫人與？成夫人與？」凡此之類，皆有確證，《春秋》事實本《國語》，而《國語》於夫人記載又不盡詳，故《公羊》解仲子爲桓公之母，不若《穀梁》解母以子氏與成風比之爲得。此皆先師口説之誤，於《經》義實無妨礙。至於全《經》大例，三《傳》豈不從同？今欲會通《經》、《傳》，此義不可不先知也。

經祭伯來，

隱元年。○《穀》以爲朝，《公》以爲奔，二説不同。劉子政《穀梁》説，《五行志》引作「奔」。《公羊》説亦有作「朝」者。以非正義，故彼此互異。




公祭伯者何？天子之大夫也。

據祭仲、祭叔，知非外諸侯。


 何以不稱使？

《禮》内臣無外交，非天子命不出疆，既來必有使命。


 奔也。奔則曷爲不言奔？王者無外，

據《經》書「周公出奔」，唯王與其子弟乃可言無外，王臣則有外。


 言奔則有外之辭也。

春秋初爲王臣諱奔，故不言奔。從「天子不言出」推衍説之。




穀來者，來朝也。

據王臣例，書奔初當謹，故以朝言之。祭伯，天子大夫，方伯比天子卿，故得以朝言之。


 其弗謂朝，何也？寰内諸侯，

天子畿内。


 非有天子之命，不得出會諸侯，不正其外交，故弗朝也。聘，弓鍭矢不出竟埸，束脩之肉

肉，《禮記》王引之説當作問。


 不行竟中。有至尊者，不貳之也。

朝，魯者山東小國，王臣與大國絶無來朝之例。




左非王命也。

謂爲監大夫，非特命使臣，故直言來，不稱天王使。




附：監大夫表




三祭同爲監大夫，謂三監也。《王制》：「天子使其大夫爲三監，監於方伯之國，國三人。」

評曰：按「祭伯來」，《公羊》以爲奔，《穀梁》以爲來朝，皆於來下别撰事實，本非定解，故劉子政《穀梁》學《五行志》引「祭伯來」爲奔，而《公羊》先師又有引作「朝」者。此皆由未得正義，故所説無所折衷今古。考有三監之説，考漢法：天子爲諸侯王置守相，皆指監大夫而言。《孟子》「使管叔監殷」，《周禮》「設其牧，

牧即方伯。


 立其監」。

監即大夫。


 《王制》云：「天子使其大夫爲三監，監於方伯之國，國三人。」是監大夫者，古之通制也。《春秋》一見祭公，祭爲采邑。天子三公當稱公，一見祭伯，一見祭仲，一見祭叔。伯、仲、叔爲字，爲兄弟之辭，當爲三監大夫，與《王制》所云之三監同。《經》書「祭伯來」，是監大夫方自周來，初至之辭也。

如今之京官放司道缺，初到省稟到。


 不言使者，非行人專命，祗書來而文義已足。《公羊》「王者無外」，言奔則有外之辭者，乃專爲王者與其子弟之例，非特爲此條解也。《穀梁》「來朝」，弗謂朝者，乃專解寰内諸侯不正其外交一例，亦非專爲此條解也。《左傳》以來爲「非王命」，即謂爲監，非專使之行人，當爲正解耳。

經紀子伯、莒子盟於密。

隱二年。○《左傳》作「帛」。按凡地名、人名外，三《傳》異文，外如紀、杞，尹、君，伯、帛，皆二《傳》爲正。




公紀子伯者何？無聞焉耳。

言師説失傳。○《傳》伯、子、男爲一等，小國稱伯、子、男。又字不如子，皆以明稱號之例，後師以爲無聞，當以稱號例説之。




穀或曰：紀子伯、莒子而與之盟，

子伯同等，故紀先於莒，非周爵所謂子伯。


 或曰：年同爵同，故紀子以伯先也。

按此條《公》、《穀》無定解，杜説子伯爲裂繻
 

注



 字，則大不通。三《傳》實文除人名地名外，虚字異者《左》皆不及二者，如觀魚之作「矢」，尹氏之作「君」，及此「子伯」之作「子帛」皆是。若以爲裂繻字，則臣不先君，小國大夫例不氏，無稱字之例，若子字尤爲貴稱，且斷無一年之中，方稱裂繻，旋稱子帛之理，知當作二《傳》作子帛爲是。




左冬，紀子帛、

當作伯
 

注



 ，古字通。


 莒子盟於密，魯故也。

杜謂子帛如内臣例，故以臣先莒子，非。







按《經》以駢書

子伯


 定子貴於伯之義，爵伯貴於子號，則子貴於伯，特見此文，以決定其義。

楚屈完來盟於

師、召陵。


 晉欒盈入於

晉、曲沃。


 按此《經》文駢書之例，足以證

子、伯


 駢書。

評曰：《公》、《穀》作「子伯」，《左》作「子帛」。杜氏因《左》經字作「帛」，謂帛、繻同有絲布義，遂以子帛爲裂繻字，《經》書「紀裂繻來逆女」，同在此年，且三記紀事，其文相連，一牘之中，何以名字忽易，貴賤懸殊，其説最爲乖舛。考《春秋》見《經》皆百里國，凡七十里以下之伯、子、男三等小國通不見《經》，惟其不見《經》，故假伯、子、男以爲卒正以下之稱號。《公羊傳》曰：「伯、子、男一也，辭無所貶。」又曰：「名不若字，字不若子。」《左氏》云鄭獻公會伯、子、男之禮、鄭獻伯、子、男會公之禮，蓋其所謂伯、子、男者，如《春秋》小國之稱號，非周爵之三等尊卑，若駢書之，其義自明。《經》之先子後伯者，即以明號則子貴於伯，非如實爵之伯大於子。紀本爲侯，《春秋》定爲卒正，故子、伯駢書，與下紀侯相起，亦如滕、薛正稱子、伯，來朝則一稱侯，觀紀下皆見本爵，則子、伯之爲託號也審矣。《左》作帛者，不過先師隸寫之誤，其實帛、伯字古通。今於《經》義務求真解，其間文字稍有差異，亦當力求其通，不可望文生訓，據此解《經》，則諸家臆造之説亦不待辨而自明矣。

經夏，六月，季姬及鄫子遇于防。

言遇，如專行之辭。春秋以前，男女自由結昏，亦如海外。《經》乃立昏禮，用媒妁，使父母主之，撥亂反正。


 使鄫子來朝。

本來請己，書曰「來朝」，即撥其亂。○僖十四年。




左鄫

《經》無「鄫」字，就禮言之，當爲夫婦辭。


 季姬來寧，

撥亂反正，《經》猶留草昧踪蹟，《傳》就文明立説，亦如吴、楚稱王諱之曰「子」。以臣召君而書「王狩」，董子所云「書事詭實」。


 公怒，

女家絶男家。


 止之，

留之，不使反鄫。


 以鄫子之不朝也。夏，遇于防，而使來朝。

《傳》緣《經》立説，以掩草昧之迹，所謂大義派。




公鄫子曷爲使乎季姬來朝？

據「曹伯使射姑來朝」，父乃使子，今以内女使諸侯，非正。


 内辭也。

季姬嫁于鄫。當日本面訂昏姻嫁于鄫，《經》書「使來朝」，辭如《左傳》所云者，乃内諱之辭，此時實非夫婦，非來朝。


 非使來朝，

據朝不言使，下年秋書歸爲新嫁辭，則此非夫婦辭。


 使來請己也。

面訂昏娶，不可爲訓，故以使朝言，如《左傳》所云。○説者多據《左傳》以駁二《傳》，不知下年秋書歸爲初嫁，則以前之非夫婦可知。或疑諸侯女不應淫泆如此，此據以後之風俗，以疑春秋以前，據《左傳》所記微文佚事，當時實同今泰西，無《儀禮》之六禮。《禮經》與《春秋》同出孔子。若當時風習，則父納子妻、姑姊妹不嫁者數人。《左傳》記鄭事，亦有使女自擇壻之事，不能以春秋以後之事疑之。此爲微言派。




穀遇者

據内女不遇諸侯。


 同謀也。

據遇者志相得。夫婦相得，知同謀。


 來朝者，

據朝不言使，此由内女使。


 來請己也。

《公羊》：「使來請己也。」公止之，使來朝，則己可歸，非初昏也。舊説因以淫泆，使自擇配，《左傳》文義甚明，當從之。


 朝不言使，

據諸侯相見曰朝，諸侯不使臣來聘，乃言使。


 言使

據至防本來朝魯，不由季姬起意。


 非正也。

以諸侯受命于女子，所以譏之。


 以病繒子也。

惡其不行禮，因婦人之故而來朝，前後失據，有所恥辱。




評曰：季姬及鄫子事，《公》、《穀》以爲請己，《左傳》以爲使來朝。服氏説，季姬不繫國，爲未嫁辭，與伯姬、

僖九年書卒。


 子叔姬

文十二年書卒。


 同。如謂己嫁，則當繫國，與紀伯姬、

莊四年書卒。


 紀叔姬

莊二十九年書卒。


 同，下年歸鄫之書不爲贅文乎？紀叔姬歸酅

莊十二年。


 本已嫁，故繫國，國而曰歸。酅，邑也，不繫國，無以知爲紀邑，又若别一叔姬者然。前書歸爲始嫁，後書歸爲失國，與此不同。婦人謂嫁曰歸，伯姬、叔姬之歸紀

隱七年。


 歸杞

莊二十五年。


 與歸宋，

成九年。


 書法律，其例不異。況伯姬爲季姬之姊，卒不繫國，

僖九年。


 則季姬不繫國爲未嫁，更無疑義。《白虎通》

《嫁娶篇》。


 云：「《春秋》伯姬卒，時娣季姬更嫁鄫子。」昏禮：嫡未往而死，媵亦當往，以媵爲嫡，即諸侯不再娶之義。何君因更嫁之説，謂季姬先許于邾，季姬淫泆，改嫁于鄫，遂以執鄫子用之。附會於此，《傳》無其文，未爲確證。又云魯不防正其女，乃使要遮鄫子淫泆，使來請己，此爲當日實事。夫諸侯女出，侍從必多，而舊染相安，彼此習慣，以前男女無别，面訂昏姻，不由媒妁，隨處媾合。魯莊尸女，諱言觀社。徐女擇壻，任意委禽。僖公雖賢，聲姜雖淑，狃于習尚，恐難禁遏。不得據今日之民風，疑草昧之污俗。撥亂反正，《春秋》偉功。《公》、《穀》「使來請己」，就實事而言，爲微言派；《左傳》「使來朝」，就諱例而言，爲大義派。《經》凡書及者，以尊及卑，以内及外，齊高固先書逆，後書及，已嫁之辭。季姬先書遇，後書歸，未嫁之辭。已嫁則從夫婦辭，故曰：「高固及子叔姬來。」

宣五年。


 未嫁則從内外辭，故曰「季姬及鄫子」。

近人褚
 


 升説。《曲禮》：「諸侯未及期相見曰遇。」遇禮有器幣，有儐相，季姬不得言遇。言遇者，比之諸侯，變無禮爲有禮，所謂諱例也。或疑《左傳》「鄫季姬來寧」，因誤以爲已嫁。凡例：「諸侯之女，歸寧曰來」，「杞伯姬來」是也。

莊二十七年。


 今《經》不言來，《左氏》豈自違其例乎？又疑歸寧不當留魯至十五月之久，然莊世姜氏如齊，動踰數載，文世夫人如齊，未越一時。杜氏《釋例》「女子既嫁，有時而歸」，人情之常，何關久暫。不過《公》、《穀》就事實言，昏姻自由，不可爲訓，故《左傳》言來寧，爲親諱惡，亦如莊二十七年「杞伯姬來」，後即書「杞伯來朝」之例。此三《傳》各言一端，所以並無異義也。

經秋，七月，禘于大廟，用致夫人。

僖公八年。




左秋禘而致哀焉，非禮也。凡夫人不薨于寢，不殯于廟，不赴于同，不祔于姑，則弗致也。

公用者何？用者，不宜用也。致者何？致者，不宜致也。禘用致夫人，非禮也。夫人何以不稱姜氏？貶。曷爲貶？譏以妾爲妻也。其言以妾爲妻奈何？蓋脅于齊媵女之先至者也。

穀用者，不宜用者也。致者，不宜致者也。言夫人必以其氏姓，言夫人而不以氏姓，非夫人也，立妾之辭也，非正也。夫人之，我可以不夫人之乎？夫人卒葬之，我可以不卒葬之乎？一則以宗廟臨之，而後貶焉。

經夏，滅項。

《公》、《穀》以爲齊滅，杜誤以爲魯滅，公未歸，滅者何人？項在汝陰，去魯甚遠，勞師千里，取不能守，亦非情理。○僖十七年。




左師

即上伐英之師，故不再言其人。


 滅項。

齊侯與公在會，别遣大夫伐英，項近英，因而滅之。


 淮之會，

淮與項近。


 公有諸侯之事未歸，

公留，未反魯。


 而取項。

伐英大夫生事滅項，非桓公本意。


 齊人以爲討，

怒師違節制。


 而止公。

以滅國之事，魯大夫亦在行間，無所泄怒，故獨止公，非以項爲實魯滅，如「取鄆」之事。




公孰滅之？

不繫，疑内滅。


 齊滅之。

即伐英氏之師，故不再言其人。齊侯與公在會，别使諸侯伐英。項在汝陰，亦楚與國。滅以齊爲主，桓公雖不在師，仍當目桓公也。


 曷爲不言齊滅之？

承上伐英之文，本不必再出齊，弟子以爲此别一事，宜再出齊侯。


 爲桓公諱也。

因諱不再言齊侯，不再言師伐英之諸侯，滅之不能目諸侯，因亦爲桓公諱。


 《春秋》爲賢者諱，

二伯爲賢，以救患存亡爲主。


 此滅人之國，何賢爾？

滅國則失伯道，雖英、項有罪，究不當滅。


 君子之惡惡也，疾始；善善也，樂終。桓公嘗有繼絶存亡之功，故君子爲之諱也。

此《傳》自杜氏誤解，《左傳》説者遂以爲三《傳》不同。按此時公不在魯，臣未專權，且項與魯遠，何爲别遣師滅之？皆在情理之外，知當以齊滅爲主。昭公時，公未歸，季氏取鄆，猶爲大國所討。鄆爲魯邑，時勢迥殊，猶尚如此，安得此時遂因公不在而别遣師千里滅人之國耶？




穀孰滅之？

不繫國，疑内滅。


 桓公也。

據内諱滅，知此伐英氏之師爲伯者諱，故不言齊。


 何以不言桓公也？

據「滅譚」稱「齊師」。


 爲賢者諱也。

《春秋》以二伯爲賢，故諱之。《傳》爲尊者諱，周也；爲親者諱，魯也；爲賢者諱，二伯也。非此，不在此例。


 項，

不日，疑非國。


 國也。

據諱知滅國。


 不可滅而滅之乎？

據諱之也。


 桓公知項之可滅也，

據夷狄附楚攻徐。


 而不知己之不可以滅也。

據蔡從楚，蔡潰，不土其地，不分其民，爲得正，討罪而已，不以得國爲利。


 既滅人之國矣，何賢乎？

方諱惡，無應復賢也。


 君子惡惡疾其始，

據入國言人，又謹始之等，皆是絶其始，則不得終於惡。謂疾其初爲惡之事，不終身疾之，謂見者不再見也。


 善善樂其終，

據齊滅譚滅遂不諱。《詩》
 

注



 曰：「靡不有初，鮮克有終。」故善事以終爲美。《春秋》伯桓託於善，善其初存亡繼絶，尤善樂觀其終，故終有滅國之事，辟之以成其美。


 桓公嘗有存亡繼絶之功，

存亡謂存邢、衛、杞，繼絶，立僖公也。


 故君子爲之諱也。

劉子説：昔齊桓前有尊周功，後有滅項罪，君子以功覆過，而爲之諱行事。




評曰：滅項之書，二《傳》以爲齊滅，杜氏以爲魯滅，皆非也。《經》於外事各言其國，内事不言我，一定之例，此經説二《傳》者皆援「城楚丘」

僖二年。


 之例，以爲齊滅。《左傳》云：「不書所會，後也。」據此，楚丘上當敘會檉

僖元年。


 諸侯，否則散辭，如「城緣陵」

僖十四年。


 上亦當書「諸侯」。既書諸侯，則非桓公一人城之也。楚丘爲衛邑，狄人滅之，桓公城之。城爲專辭，於義不與。不言衛滅，爲桓公諱也。外滅猶諱，況桓自滅乎？凡《春秋》事異而辭連者必言「遂」以别之。《傳》曰：「圍一事也，納一事也，而遂言之。」

《穀梁》僖二十五年《傳》。


 爲内外通例。如襄十年書「遂滅偪陽」於諸侯會柤之下，昭四年書「遂滅厲」於楚子及諸侯伐吴殺齊慶封之下，皆書「遂」以著其滅國之罪。齊桓一匡，《春秋》所許，必無滅文。莊十年與十三年書「齊師滅譚」，「齊人滅遂」，稱師、稱人，皆爲諱例，與襄六年「滅萊」書「齊侯」不同。桓公以莊九年入齊，十三年會北杏，《傳》

《穀梁》。


 曰：「桓非受命之伯也。」二十七年「同盟於幽」，《傳》曰「於是而後授之諸侯」，此有伯之世不言滅國；若楚，滅人國多矣，

共十五。見《經》。


 《經》皆不諱，是夷狄滅則不諱也。考滅有數例，在外則言遷

莊元年：「齊師遷紀郱、
 


 、郚。」《公羊傳》曰：「始滅。」言降

莊八年「成降於齊師」，《公羊傳》曰：「諱滅。」


 爲滅辭，在内則言入

隱二年「無侅入極」，《公羊》：「入滅也。」《穀梁》同。


 言取

昭四年「取繒」，《公羊》：「其言取之何？滅也。」


 爲滅辭。《公羊》：「君死乎位曰滅。」《左傳》：「用大師焉曰滅。」滅，大惡也。内諱滅，言入言取。項何以不言入言取？内不言滅，一言滅猶内不言敗，一言敗以明之之例也。《穀梁》：「項，國也。」杜注：項在汝陰，

即今河南項城。


 去齊、魯皆千餘里，遠不能取，取亦不能守。《左傳》明云：「淮之會，公有諸侯之事，未歸。而取項，齊人以爲討，而止公。」公會淮未歸，是魯未滅項可知；齊以爲討，是齊未滅項又可知。惟曰「止公」，則雖齊桓遷怒，而公亦不能辭罪。設爲徐人所滅，亦當稱國，如「徐人取舒」、

僖三年。


 徐伐莒

文七年。


 之例，經不稱國，知爲魯從行之大夫無疑。春秋僖世尚未專兵，而三家之勢已成於此世。或

胡安國。


 曰：滅項係季孫所爲。駁之者

《彙纂》案。


 曰：是時季友已卒，子無佚不見經，其孫行父尚幼，則滅項之季孫爲何人耶？經書内臣侵伐戰敗之事甚多，季孫僅四見，

成二年季孫行父及齊侯戰於鞌，昭十年季孫意如伐莒，定八年季孫斯侵衛，哀二年季孫斯伐邾。


 豈魯無季孫，即不能滅項乎？禮：諸侯三卿，君行卿從，又安知從行二卿即有季孫在乎？果如二傳説，以爲齊滅，亦當言遂，如蔡潰遂伐楚

僖四年。


 之例；如杜氏説以爲魯滅，則當出公言取，如公伐邾、

經共六見。


 公侵宋、

莊十年。


 公伐杞、

宣十八年。


 公侵鄭、

定六年。


 公侵齊

定八年二見。


 之例，言取如取須朐、

僖二十二年、文七年。


 取叢、

僖三十三年。


 取向

宣四年。


 上皆繫公。如大夫取，又當目其人、言帥師，宣世

十年。


 公孫歸父帥師伐邾婁取蘱，哀世

二年。


 季孫斯帥師伐邾婁取漷東田是也。但經不言師，《左傳》言師，即上伐英氏之師，經不言取，《左傳》言取，變例不諱，所以揚強臣之惡，啓專兵之漸。成世取鄟、

六年。《左傳》、《穀梁》以爲國。


 襄世取詩

十三年。


 不言主名，内之微者，季孫爲魯上卿，滅項不目，知非季孫。至若昭世取鄆，

元年。


 《左傳》季武子伐莒取鄆，賈氏以爲辟楚之討，故從微者例，不言主名，又取闞，

昭三十三年。


 《集解》以爲公在乾侯，遣人誘闞而取之，故亦不言主名，與此相同。必如此，三傳歧説始化，經義乃通。

經夏，五月，王子虎卒。

文三年。




左夏，四月，乙亥，

據内大夫卒乃日，王臣卒不日，故《經》不書。


 王叔

稱王叔爲時王之叔。據《周本紀》當是釐王之子，惠王之弟，於襄王爲叔父，故稱王叔。其後遂以王叔爲氏，


 文公卒。

據外諸侯稱卒，而王臣尊同諸侯，亦得書卒，故《春秋》卒此三人，各有細例。


 來赴，

天子特赴於魯。


 弔如同盟。

據外諸侯乃言同盟，王臣不言同盟，未同盟而言「如同盟」者，謂以外諸侯之禮待之。杜氏謂「虎與僖公同盟於翟泉，文公是同盟之子，故赴以名」，誤。


 禮也。

禮者，謂《經》例如是。




公王子虎者何？

據天子大夫稱字不名。


 天子之大夫也。

名者，卒從正。《春秋》外諸侯卒稱名，内大夫卒稱名。虎尊同諸侯，親如公子，故稱卒稱名。


 外大夫不卒，

外與内對文，外州大夫通不卒。


 此何以卒？

據王臣無外交，不卒。


 新使乎我也。

舊説以王子虎爲叔服，甚誤。新使謂叔服會葬，毛伯錫命，相繼來魯，均係王臣。二人當卒而不卒，故不得不卒虎，以見王臣當卒之例。




穀叔服也，

據卒名虎，此稱字。《經》例，凡字，以伯仲叔季見，《左氏》稱王叔，必非伯仲，服爲實字，與叔肸同。


 此不卒者也。

據内大夫言卒，卒書日；此不日，不卒者也。


 何以卒之？

問《經》所以書卒之故。


 以其來會葬，

事在元年。


 我卒之也。

以接我故書，爲《春秋》通例。至如會葬者多矣，皆不卒而獨卒此，以王臣當卒故也。


 或曰：

此别一師説。不著名氏者，晚師也。


 以其

指虎。


 嘗執重以守也，

按重爲天子之位。范注：「僖二十四年，『天王出居于鄭』，叔服執重任以守國。」誤。叔服爲内史，不能守國，此當是王子虎事，與《左傳》同。




評曰：王子虎，《左傳》以爲王叔文公，二《傳》以爲叔服，非也。按王子虎爲天王之子，禮，王之子稱王子，《史記·周本紀》當是僖王之子，《經》故稱王子，惠王之弟，於襄王爲叔父，《傳》故曰「王叔」。《公羊》以虎爲叔服者，由後人不解「新使乎我」之義而誤之。《穀梁》雖有叔服明文，而「或曰」以下即指王子虎，范注仍然訓爲叔服，不知凡言「或曰」者，必是别一人之説，如係一人，妄加「或曰」，無此文理。考王子虎見於《左傳》屢矣，僖二十八年：「王命尹氏及王子虎、内史叔興父策命晉侯爲侯伯。」又曰：「王子虎盟諸侯於王庭。」二十九年翟泉之盟，《傳》曰：「公會王子虎、晉狐偃等尋踐土之盟。」是王子虎本爲王臣。王臣無外交，不當言卒。《穀梁》以爲嘗執重以守，尹更始云「王子虎爲魯主」，《路史》「襄王出，王子虎嘗爲居守」，皆本此意，與「尹氏卒」《傳》曰「於天子之崩爲魯主」、

《穀梁》隱三年。


 「劉卷卒」《傳》曰「天王崩爲諸侯主」

《穀梁》定四年。


 相同。班氏説：「天子出，一公守，二公從。」守爲司空之職。以《周禮》六官而論，司空攝理天官，居中不出。天官爲冢宰，《論語》：「君薨，聽于冢宰。」《國語》稱「太宰文公」，太宰即冢宰，冢宰即執政者，與内史尊卑相徑庭。《春官》有外史職，外與内對，外史既掌皇帝之書，則内史必掌王伯之事，其職不過六太，其司不過祈禱，推類言之，不過與史嚚史趙等耳，何能執重以守？《古今人表》列内史三人而叔服與焉，知叔服别爲一人。設爲一人，何以王子虎卒後，文十四年叔服尚有「宋齊晉君將死亂」之説，成元年尚有「背盟不祥」之説乎？《春秋》一人再見，不能屢異。其稱虎卒，稱名正也，在會稱王人亦正也，而來會葬不能再稱字，一定之例。且當時王臣甚多，僅卒此三人，大義雖同，細例各别，書「王子虎卒」，所以奪王子猛世繼之嫌；書「王子猛卒」，所以明王子虎同爲王臣之例。屬辭比事，書法不殊。至於叔服，别爲一人，當從《左傳》，《公羊》「新使」、《穀梁》「執重」，由後人誤解，而二《傳》明文，并不大異。

經夏，逆婦姜於齊。

文四年。




左逆婦姜於齊，

不言逆者，微不足道。


 卿不行，非禮也。

據此是四世娶齊。


 君子是以知出姜之不允於魯也，曰：「貴聘

公子遂納幣。


 而賤逆之，

卿不行，大夫往。


 君

小君。


 而卑之，

《公羊》以爲大夫女，既立爲夫人，又以大夫女卑之。


 立而廢之，棄信而壞其主，

内主。


 在國必亂，在家必亡。不允宜哉！」《詩》曰：「畏天之威，於時保之。」敬主之謂也。

公其謂之逆婦姜於齊何？

不稱夫人，不言氏，不言逆者。


 略之也。

何爲略之？三世内娶也。何爲於始焉略之？疾始也。《傳》以爲宋，今據《經》三言逆婦，移屬魯事。


 高子曰：

《孟子》「固哉，高叟之爲詩」，又以「禹之聲，尚文王之聲」，是經師兼通六藝矣。


 「娶乎大夫者，略之也。」

按此先師一家説，故出姓氏。大夫卑，故略之，不如諸侯之禮。




穀其曰婦姜，

據宣致乃言婦，莊親逆言女。


 爲其禮成乎齊也。

劉子説：禮，大夫以下，不問其舅姑在否，皆三月見宗廟，然後成婦禮。按婦者成婦之稱。公成昏於齊，故在齊便稱婦。


 其逆者誰也？

據不言其人。


 親逆而稱婦，

據禮家親迎言婦，叔姬不與夫婦辭。


 或者公與？

疑言婦則爲公自逆辭，


 何其速婦之也？

據莊自逆不言婦。


 曰：公也。

公親逆，已成昏於齊，故不曰女。


 其不言公何也？

據莊如齊逆女，言公不言婦。


 非成禮於齊也。

爲公諱，不言公逆。莊書公者，不取仇女，不譏先通。


 曰

此又一説，上以稱婦爲成昏於齊，故在齊稱婦。此以稱婦爲譏娶母黨。


 婦，

據文、宣、成三公夫人皆稱婦。


 有姑之辭也。

據内女來求婦逆婦，婦皆對姑而言，謂姑與婦皆同姓稱婦以起娶母黨，不以爲親逆之稱。


 其不言氏何也？

婦姑皆氏姜，故不言氏，以起其同姓。


 貶之也。

文姜不言姜氏，哀姜不言姜，去姓如夫人不氏，貶也。


 何爲貶之也？

據女子在家制於父，無貶夫人之道。


 夫人與有貶也。

所以譏之者，即在母黨，其事由姓氏而起，去氏即知譏在同姓。姓在夫人，欲貶同姓，不得不去氏，以貶夫人也。




評曰：「逆婦姜」之書，三《傳》不同，各明一義，《公羊》謂之：「逆婦姜於齊何？略之也。」又引高子曰：「娶乎大夫者，略之。」言「於齊」者，大夫繫國。何注：「不言如齊，大夫無國。」又云：「稱婦姜，至文也。逆與至共文，故爲略。」非也。《春秋》，無論内逆外逆皆稱女，爲夫婦辭，此在國稱女之説，惟大夫來逆則稱字，如「來逆王后」其辭即成。入國反稱季姜，與内女入國稱夫人爲互文。《左傳》

哀二十四年。


 「自桓以下娶於齊」，《經》共六見，三言「婦姜」，公子遂、叔孫僑如皆言「逆女」，又皆言「以夫人婦姜至」。往而逆之，歸而書「至」，往來異義，婦爲有姑之辭。血屬爲昏，《經》譏母黨，決非成禮稱婦。《公羊》「在塗稱婦」原爲後師之説，如以稱婦，爲在國中，不自違其例乎？屬辭比事，《春秋》定例，宣、成之世，遂與僑如「逆女」，當言「如齊」。此不言主名，如無所繫，以於齊爲娶乎大夫。大夫又不言姓氏，謂即以「婦姜」見，《經》無此例，二年「公子遂如齊」，本爲文公「納幣」，言「如齊」，齊爲國辭。「逆婦」不言「如齊」，即以爲娶於大夫。果係娶於大夫，遂爲魯上卿，則納幣之行，不自屈其尊乎？下九年書「夫人姜氏如齊」，「夫人姜氏至自齊」，同一齊也，同一夫人也，逆不言如，遂以齊爲大夫之家；彼言如，即以齊爲諸侯之國，前之婦姜爲大夫之女，後之姜氏爲諸侯之女，何懸殊之速乎？又十八年書「夫人姜氏歸於齊」，猶是齊也，逆於齊爲娶於大夫，歸於齊亦歸於大夫乎？《春秋》娶大夫女皆不書，如「逆王后於紀」，

桓八年。


 「逆王后於齊」。

襄十五年。


 書法與此相同，既稱王后，非娶於紀之大夫可知，况猶是齊也。書「逆婦姜」爲娶於大夫，書「逆王后」獨非娶於大夫乎？《繁露》

《玉杯篇》。


 云「娶於大夫，以卑宗廟」， 《穀梁疏》引徐邈説亦以爲「不書至，不稱夫人，不娶賤，略之」，皆沿此誤，謂之爲略可也，謂爲下娶而賤則不可。《穀梁》「其曰婦姜，爲其禮成於齊」，皆非也。如謂「禮成於齊」即稱婦，宣、成二公皆言婦姜，亦成禮於齊乎？莊公如齊親逆，可謂成禮於齊，何以又不稱婦乎？《傳》曰諱莫如深，莊娶仇女，宗廟蒙羞，而猶必言「公如齊」，婦姜非仇女，《經》何以不言「公如」？不言「公如」尚得謂之速婦乎？誠如所説，不僅文、宣、成三公成禮於齊，凡來求婦之「蕩伯姬

僖二十五年。


 來逆婦」之杞伯姬

僖三十一年。


 不問其求而不得，逆而未歸，第曰婦，皆可謂之成禮於魯，以及「公子結媵陳人之婦」，皆可謂之成禮於鄄乎？自古世子出奔，或有就昏之事，而人君既立，決無贅壻之文，《左傳》言「卿不行」，亦因不書逆者主名而推例言之耳。《經》自莊公親逆而外，使卿言「納幣」，即不言「逆女」。言「逆女」即不言「納幣」，并且「納幣」係一人，「逆女」不能再見一人，遂與僑如書「逆女」，書「以夫人」，《穀梁》曰「非正」。二年既書「公子遂如齊納幣」，依例書之，不過亦曰：「遂以夫人婦姜至自齊。」凡言「逆女」者，皆與弑，《經》常事不書，書則有所見，桓世見公子翬，宣世見公子遂，皆弑賊也。成世見叔孫僑如，僑如「通於穆姜」，亦弑賊之徒。各有所見，《傳》曰：遂「於文則無罪」，無所見即不書。聖經爲名分而作，嫡、妾分明，故莊有成風，文有敬嬴，成有定姒。薨稱夫人，葬稱小君，與嫡無異。使哀姜、出姜、齊姜之娶不書，則不知孰爲嫡，孰爲妾矣。

《彙纂》案。


 文、宣、成三君各奉母命而行，故皆稱婦，而文、宣又奉妾母之命，宣元年穆姜無嫡姑，以妾姑敬嬴爲昏主，此年出姜嫡姑尚在，以妾祖姑成風爲昏主，或曰：「稱婦姜氏，有姑之常辭，若妾姑則不書氏，是有成風則出姜不氏，有敬嬴則穆姜不氏」

宋

 林堯叟説。


 此較以書氏爲闕文，

杜注。


 爲簡脱者，

張應昌。


 似近理，然亦鑿已。文姜不稱姜氏，哀姜不稱姜，弑子之罪輕於弑夫，一字筆削，案判綦嚴。《公羊》

宣元年。


 「夫人何以不稱姜氏，譏喪娶也。」《穀梁》：其不言氏，喪未畢也，文於四年逆婦，或以爲終服已，以納幣在二年，《傳》曰：「三年之内不圖昏。」仍是喪娶。若成公於十四年始昏，必非喪娶，故稱婦姜氏，服虔説宣公既喪娶夫人，故不稱氏，據此婦姜稱氏不稱氏，三《傳》不異，以《經》不詳逆者，遂各以意説之。《左傳》：「是以知出姜之不允於魯也。」聖人因其末以原其本，爲後夫人歸齊，

十八年。


 特略之，所以著其不終之兆。不言卿逆，逆之道微；不言夫人，不言至，又所以正敬嬴之罪。魯君六娶齊女，三言逆婦，此爲最略，至如僖公賢君，聲姜淑女，逆、至皆不書，又常事之例也。

經二月，庚子，子叔姬卒。

内女卒，皆已許嫁諸侯。○文十二年。




左叔姬卒。

下再書「子叔姬」，一時有兩子叔姬者，字積于叔，一見已明。


 不言「杞」，絶也。

謂反室。


 書「叔姬」，言非女也。

二《傳》以叔姬爲許嫁未嫁而卒。女子許嫁，笄而字，故稱叔姬，如已嫁，當繫國。




公此未適人，何以卒？許嫁矣。婦人許嫁，字而笄之，死則以成人之喪治之。其稱子何？貴也。其貴奈何？母弟也。

内女不卒。卒者爲子叔姬見也。何爲爲子叔姬見？明娣攝夫人以往也。




穀其曰「子叔姬」，

據叔姬歸紀不言子。


 貴也。

據季子言子。


 公之母姊妹也。

叔者兄弟辭，子貴稱。知同母姊妹，因未嫁而書，親親之義也。後説因許嫁諸侯而書，尊尊之義也。


 其一《傳》曰：

此説同《公羊》。


 許嫁以卒之也。

據未嫁不卒，此不繫國，未嫁姊妹在室如兄弟。叔姬因許嫁于諸侯，尊同乃卒之。


 男子二十而冠，

《禮經》文。


 冠而列丈夫，

冠後乃爲丈夫。


 三十而娶，

《易》：《坎》爲中男，以三十計，長男則四十，少男則十六。班氏説，《春秋·穀梁傳》：男二十五繫心，女十五許嫁，感陰陽也。


 女子十五而許嫁，二十而嫁。

《易》：《離》爲中女，以二十爲定，長女則三十，少女則十四。




評曰：「子叔姬卒」，《公》、《穀》以爲未嫁，《左氏》以爲已嫁。考是年「子叔姬卒」，有《經》無《傳》，因上有「杞伯來朝」之文所發，兩《傳》皆當在成世。成世「杞叔姬來歸」，上亦有「杞伯來朝」之文，遂誤附於此。成四年「杞伯來朝」，《傳》「歸叔姬故也」，下當云：「且請絶叔姬，而無絶婚，公許之。」成九年：「杞伯來逆叔姬之喪以歸。」《傳》：「杞桓公來逆叔姬之喪，請之也。杞叔姬卒，爲杞故也；逆叔姬，爲我也。」下當云：「不言杞，

逆叔姬之喪，叔姬不言杞，非子叔姬不言杞。


 絶也。

成五年有「來歸」文。


 書叔姬，言非女也。」非女者，即棄婦也。此子叔姬本未嫁，且不必許嫁於杞。以爲已嫁者，緣後《傳》置前，即認爲桓公請絶之人，以爲許嫁於杞者，又因是年「叔姬卒」，上亦有「杞伯來朝」之文。成八年書「杞叔姬

 卒」，稱杞爲已嫁反室辭，是年「子叔姬卒」，與僖九年「伯姬卒」，不稱杞，爲未嫁在室辭。如將成世之《傳》，誤附於此，則成八年之叔姬，與是年之叔姬，其爲棄婦則一，而書法有稱杞不稱杞之異，《左氏》不自違其例乎？且僖九年之「伯姬卒」，《左氏》無《傳》，杜氏引《公》、《穀》「未適人故不稱國」之説，不又與是年之子叔姬異其例乎？凡内女未嫁不繫國，已嫁則繫國，僖十四年：「季姬及鄫子遇於防。」賈、服以不繫鄫爲在室辭，此一定之例。班氏説：女子十五而笄，笄而字，二十而嫁。乃從夫氏國，子叔姬許嫁於杞，未有確證，但字而不氏，其年必未至二十。《經》以内女適諸侯者多，而適杞者亦多，據《史記》，杞已三世内娶，血屬之婚，母黨之譏，彼此不免。誠如舊説，杞桓公於文十二年絶子叔姬，其立已二十五年，於成五年再絶叔姬，其立又五十一年，不已老乎？在兩叔姬則遇人不淑，在杞桓則過於横暴，魯之孱弱不較無論，豈有一絶再絶，皆係魯女，又皆字叔姬？揆之情理，恐無此巧合。况子叔姬尚在母家，杞桓何以知其過而絶之？三《傳》本無異同，是年「子叔姬卒」《傳》，係成世「杞叔姬卒」《傳》，後人牽合於此，遂成歧説。僖三十一年「杞伯姬來求婦」，或疑即爲是年之子叔姬。又疑成八年所書卒之叔姬，即杞桓請續爲婚者，其時相距三十三年，杞桓已耄，而叔姬未生。伯姬所求之婦，與杞桓續立之娣，均不見《經》，文世所書爲未嫁之叔姬，成世所書爲已嫁而出之叔姬，不能强同。杜氏於成世「杞叔姬卒」，注云：「終爲杞伯所葬，故稱杞叔姬。」彼棄婦稱國，子叔姬不稱國，非棄婦明矣。何注云：「棄而日卒者，爲下脇杞歸喪張本。」謂棄婦卒不當日，故齊人來歸子叔姬，

文十五年十二月。


 郯伯姬、

宣十六年秋。


 杞叔姬來歸，

成五年春王正月。


 或時或月，而是年子叔姬與伯姬卒

僖九年秋七月乙酉。


 皆日，知非棄婦又明矣。《經》共三見子叔姬，皆同字者，字積于叔也，稱子者，公之母姊妹也。因别本作「公子之母姊妹」，或遂以爲先君之女，又以爲時君之女，皆非也。故曰三《傳》原無異同，由於牽合錯誤者之自異耳。

經鄭伯克段於鄢。

隱元年。




左書曰「鄭伯克段于鄢」，段不弟，故不言弟；

如「陳侯之弟招」。


 如二君，

仇讐之别，非骨肉也。段無徒衆，何能如二君？何能如君？以鄭伯養成之故也。《左氏》極寫其繕治甲兵，所以明「克」字之義。


 故曰克；

克爲《尚書》克商例，《左氏》克國，「不用師徒曰取」，言克者數十見，《經》止一見。


 稱鄭伯，譏失教也，謂之鄭志。不言出奔，難之也。

如秦鍼出奔晉類。




公克之者何？

克具得獲二義，按：獲器用曰得，得牛馬曰獲。牛馬爲生物，器用爲死物，人亦生物也，故平段曰克。又此問據弗克納不克葬而出，止此一見，無可比例。


 殺之也。

如天王殺年夫。


 殺之則曷爲謂之克？大鄭伯之惡也。

董子：「母弟出奔故大惡之。」


 曷爲大鄭伯之惡？母欲立之，己殺之，

事詳《左傳》。


 如勿與而已矣。

「勿」爲「母」字之誤。《穀》云：「取諸其母之懷中而殺之。」一言取，一言與，義同。




穀克者何？能也。何能也？能殺也。何以不言殺？見段之有徒衆也。

即《左氏》「如二君」。


 段，鄭伯弟也。何以知其爲弟也？殺世子母弟目君。以其目君，知其爲弟也。

下詳子忽，知段非世子。


 段，弟也，而弗謂弟；公，子也，而弗謂公子，貶之也。段失子弟之道也，賤段而甚鄭伯也。何甚乎鄭伯？甚鄭伯之處心積慮成於殺

《左傳》記事一篇，不過摸寫「處心積慮成於殺」七字。


 也。

心欲殺之，故不言出奔矣。





附：殺世子母弟目君表

目君者，謂不稱國、稱人，直書其君。





天王殺其弟年夫。

襄公三十年五月。




晉侯殺其世子申生。

僖公五年。




宋公殺其世子痤。

襄公二十六年。





書出奔表


秦侯之弟鍼出奔晉。

昭公元年。




陳侯之弟黄出奔楚。

襄公二十年
 

注



 秋。




衛侯之弟
 出奔晉。

襄公二十七年夏。





殺大夫不目君表


宋殺其大夫山。

成公十五年。




晉殺其大夫陽處父。

文公六年。




衛殺其大夫孔達。

宣公十四年。




右舉各條，不過聊以示例，其實《經》所書者不止此也。

評曰：按鄭伯克段一事，《公》、《穀》謂殺，《左傳》謂奔，杜氏本《傳》説，謂弟害兄則去弟罪段，何氏本《公羊》説，謂「嫌鄭伯故變殺言克」；諸家言各一端，於《經》義皆有未逮。今考《經》例，殺世子母弟目君，如書「天王殺其弟年夫」，「晉侯殺其世子申生」之類是也。殺大夫不目君，如書「宋殺其大夫」，「衛殺其大夫」之類是也。《經》目鄭伯，故知段非大夫；下諱鄭忽，故知段非世子。段爲母弟，一望而知。又《經》云「克段」，《左傳》云：「如二君，故曰克。」又一條云：「得獲曰克。」

《傳》作「得雋曰克」，雋爲獲之誤字。杜氏《釋例》有《得獲門》。


 《經》例「獲器用曰得，

如《經》書得寶玉、大弓。


 得牛馬

《傳》曰「得用焉」，「用焉」二字爲「牛馬」之誤。


 曰獲。」

如《經》書「獲麟」。


 《經》書克者，謂既獲其人，又得其物，亦如「武王克商」之意，非若何註「嫌鄭伯故變殺言克」也。按《經》此事如書奔則與秦鍼同，如書殺則與年夫同，故以克字加之，然後鄭伯之陰謀始能畢露，又何計其爲奔與殺哉？三《傳》各探其意而爲之説，迹雖小異，實則相同，如《傳》云「如二君」者，謂鄭伯養成段惡之辭，「譏失教」者，謂鄭伯處心害段之辭。綜而觀之，與《公》、《穀》惡鄭伯之意莫不符合。是知《公》、《穀》稱「殺」，《左氏》稱「奔」者，不過各就「克」字之義推衍説之，其實並無大異。

經曹羈出奔陳。

莊二十四年。




左

無傳。注：「羈蓋曹世子也。先君既葬而不稱爵者，微弱不能自定，曹人以名赴。」




公曹羈者何？

據莒世子公子出奔不目，但以國氏，疑此爲世子。


 曹大夫也。

據射姑言世子上繫國，不稱世子，知爲大夫。


 曹無大夫，此何以書？

據盟會正辭，大夫稱曹人不名。


 賢也。

因賢見羈，曹爲卒正，上等例得見不氏大夫。


 何賢乎曹羈？戎將侵曹，

順《經》立説。


 曹羈諫曰：「戎衆以無義，君請勿自敵也。」曹伯曰：「不可。」三諫不從，遂去之。

以去就争之，不言戰因是而止。諫義詳《白虎通》。


 故君子以爲得君臣之義也。

言此明諫諍之道當以羈爲正，不與泄冶也。




穀

無傳。二十六年「曹殺其大夫」，《傳》曰：「爲曹羈崇。」是羈爲大夫。




評曰：曹羈，《公羊》以爲曹大夫，《左》、《穀》無傳，杜注以爲曹世子；孔疏過袒杜氏，以爲與「突歸于鄭；鄭忽出奔衛」文相類，故爲之説。考鄭忽係世子，《春秋》君存稱世子，君薨稱子某，既葬稱子，踰年稱公。鄭，方伯也，從天子大夫之例，稱伯爲常辭，稱子爲在喪辭。《經》以子伯明爵，如忽稱子，嫌同於子伯并稱之小國。鄭伯寤生卒未踰年，忽即出奔，例當稱子；不稱子而稱名，與突出入互見，邪正不明，下乃直稱世子以明之，稱世子不嫌也。奔不稱世子忽者，嫌於初死之稱不可稱子，又不可稱世子，故辭窮稱忽。《穀梁》：「其名，失國也。」稱忽從失地例貶之。羈之名，亦從失地例乎？且「曹伯射姑卒」已踰年，

二十三年冬十有一月卒。


 羈而誠世子，則當如射姑來朝之例稱世子，

桓九年。


 出奔當如蒯聵之例，亦書世子，

定十四年。


 此稱羈，非世子明矣。或

元程端學引王氏説。


 曰：「宋執祭仲，立突而逐忽，先書突，後書忽，明鄭有君，突篡之也；今後書赤先書羈，明曹無君，赤乃國人所逆。」賈逵以羈爲曹君，赤爲戎女所出，故戎逐羈而納赤。誠如所説，則與「莒去疾入于莒，莒展輿出奔吴」

昭元年。


 事同，而書法亦似；然去疾、展輿皆氏國，去疾係公子稱莒爲當國之辭，展輿立已踰年，書出奔，爲討賊之辭。曹無弑君，羈亦非賊，出奔又不氏國，《史記年表》魯莊二十四年即曹釐公元年，羈非君又明矣。《經》凡書奔，皆爲自奔之文，實則内有逐之者，如「孫林父甯殖出其君」

《左傳》襄二十年。


 書「衛侯出奔齊」。

襄十四年。


 奔而言出，《經》有數例，天子以天下爲家，不言出；王子無封地，不言出；

襄三十年：「王子瑕奔晉。」昭二十六年：「王子朝奔楚。」


 諸侯來於我者，不言出；國滅不言出；

僖五年：「楚子滅弦，弦子奔黄。」之類。


 大夫在外，不言出。

文七年：「晉先蔑奔秦。」


 世子出奔，自鄭忽在喪而外，未有不稱世子者；諸侯出奔，自展輿弑賊而外，未有不稱君者。《公羊》：「曹羈者何？曹大夫也。」《王制》：「小國之卿與下大夫一命。」賈、服説：大夫三命以上乃書，故《傳》曰「曹無大夫」。無大夫者，就盟會稱人而言。若邾婁鼻我、

襄二十三年。


 邾婁快

昭二十七年。


 皆言來奔，邾婁庶其、

襄二十一年。


 莒牟夷、

昭五年。


 黑弓、

昭三十一年。


 又以地來奔，書，重地也。成世

二年。


 公子手，昭世

二十年。


 公孫會，《公》、《穀》或舉其貴，或舉其賢，尤别有例。《春秋》小國不書大夫，惟來接我者然後書。羈非接我而亦書者，《傳》曰：「此何以書？賢也。」以戎侵曹，羈三諫不從，去之，「君子以爲得君臣之義」。《孝經援神契》曰：「三諫，待放復三年，盡惓惓也。」班氏説：「凡待放者，冀君用其言，事已行，災咎將至，無爲留之。」此羈所以言奔，不言放也。下二十六年書「曹殺大夫」，《公羊》謂君不言死，不言戰，爲曹羈諱。《韓非子》

《難言篇》。


 曰：「夷吾束縛，而曹羈奔陳。」此羈爲賢大夫之證。《説苑》

《尊賢篇》。


 云：「曹不用僖負羈之諫，敗死於戎。」羈即僖負羈，爲《左傳》説。據此，三《傳》本同，由杜氏有心立異而異之耳。

經秋，七月，禘于太廟，用致夫人。

此言太廟，不言莊，省文。祫祭稱有事，大祫稱大事。此稱禘者，犆禘也。犆禘于各廟行事，何以獨目太廟？以周公臨之之辭。何以知禘爲犆？以吉禘于莊公知之。〇僖八年。




左秋，禘而致哀姜焉，

言夫人，不言姓氏，故三《傳》異説。然哀姜已葬，魯乃立成風爲夫人，是二事本相同。《穀梁》以爲成風，本《傳》以爲哀姜，就入廟言之，二事並行，一致一立，皆可包之。《公羊》無異説，不用者，乃何君之辭。


 非禮也。

夫人有罪者，與廟絶，當討之，不得入廟。以哀姜致爲非禮，則文姜之不當致，更可知。


 凡夫人不薨于寢，

哀姜薨于夷，不薨於寢，即以爲説，如文姜有罪薨於寢，便當致乎？


 不殯于廟，

定姒薨，《傳》「不殯于廟」，哀姜「僖公請葬之」。因齊討不備禮，故不殯于廟。


 不赴于同，

孟子卒，《傳》不赴，故不稱夫人。元年，齊桓討而殺之，有罪，故不赴于同盟諸侯，亦不會葬。


 不祔于姑，

「姒氏卒。」《傳》曰：「不稱夫人，不赴，且不祔。」《禮》：「妾祔子妾祖姑。」是新主未入廟，既致新主，則先祔可知。


 則弗致也。

三者皆夫人禮，哀姜見討時，未用其禮，《傳》因據以立説，非夫人喪必合此三者乃得入廟也。




公用者何？

據致與牲幣不同，不必言用。


 用者，不宜用者也。

與用郊同。


 致者何？

據常辭言至。


 致者，不宜致者也。

如行父致女之致。


 禘用致夫人，非禮也。

夫人據《穀梁》以爲成風，時因祭祀與哀姜並致，致立之爲夫人。不言氏者，因兩夫人不可言氏。


 夫人何以不稱姜氏？

哀姜本爲夫人，致之當稱姜氏。


 貶。

謂致者貶之。


 曷爲貶？

子不能貶母。


 譏以妾爲妻也。

因妾爲妻貶，故不氏。


 其言以妾爲妻奈何？

問妻妾易位之事實。


 蓋脅

謂僖公私尊己母立成風。


 于齊媵女之先至

至讀作致。時哀姜有罪，僖公尊己母先于哀姜，先致生母，後致哀姜。


 者也。

成風爲哀姜媵，故曰齊媵女，因欲立成風爲夫人

 ，並致哀姜于廟，而使成風在先。




穀用者，不宜用者也。

據致女不言用。


 致者，

據與致女同。


 不宜致者也。

據大夫至不言致。


 言夫人必以其氏姓，

據至齊入皆以姓氏。


 言夫人而不以氏姓，非夫人，

許慎引《穀梁》説：雖妾子立，亦不得稱其母爲夫人。


 立妾之辭也，

夫人不言姓氏，明君自夫人之本妾辭。


 非正也。

此去姓氏，《傳》不言夫人，皆貶。以明非正，以妾體君，上下無别，雖尊其母，是卑其父，故曰非正也。


 夫人之，

在生立爲夫人。


 我可以不夫人之乎？

釋妾，在君世不見，《經》不以妾辭，以夫人辭言之。


 夫人卒葬之，

文公以夫人之禮卒葬成風。夫人卒十一，惟成風妾母。


 我可以不卒葬之乎？

據弋氏葬妾母辭，《經》亦夫人言之，所謂如其志也。


 一則以宗廟臨之，而後貶焉，

據從祀不言太廟以妾爲妻，失宗廟之大禮，故于太廟去夫人氏姓。以明君之非正。


 一則以外之弗夫人，而見正焉。

據「秦人來歸僖公、成風之襚」，母以子氏也。




評曰：《左氏》以夫人爲哀姜，《穀梁》以爲成風。《春秋》適庶之分，甚嚴名分，《異義》引《公羊》説：「妾子爲君，母得稱夫人。《穀梁》説：僖公立妾母成風爲夫人，入宗廟，是子而爵母，非禮也。左氏説：成風得立爲夫人，母以子貴，禮也。」然皆就立妾爲説。此條夫人不稱姓氏，駁《左傳》者謂哀姜有罪，弑子般、閔公，孫于邾，薨于夷，討于二伯，不得入周公之廟；文姜弑夫，去姜氏以絶其屬；哀姜弑子，於喪至不稱姜以絶之，明不當歸也；於致廟又不稱姜氏，明不當致也。凡夫人既葬，以謚配氏，未有稱夫人而不舉謚者，稱夫人不言謚，猶君直稱公不言謚也。駁《穀梁》者以爲成風係妾母，妾母可立，是僖公可躋也，且於太廟爲致死人，非致生者；不知《春秋》無達例，「齊侯使年來聘」，

桓三年。


 《傳》稱「致夫人」，「行父如宋」，《經》書「致女」。

成九年。


 是常言來聘，變則言致女。又《左傳》明云「不薨于寢，不殯于廟，不赴于同，不祔于姑，則弗致」，凡夫人必有此四事，有四事必稱夫人。《春秋》適母共六人，皆當言致，特常事《經》不書耳。是致可以兼生死言之，董子：「妾不奉君之命，則媵女先至。」

《順命篇》。


 劉子謂「僖公立妾母成風」，本此爲説。《經》書「惠公仲子」，

隱元年。


 「僖公成風」，

文九年。


 母以子氏，微辭可知。定十五年「弋氏卒」，《公羊》曰：「不稱夫人，哀未君也。」使哀踰年則弋氏亦當稱夫人，母以子貴也。文世出姜歸齊，

十八年。


 敬嬴乃立；

宣八年。


 齊姜既薨，

襄二年。


 定姒乃正。

四年。


 此不並后匹嫡之義，亦下堂稱夫人之説。杜氏《釋例》以爲「適母薨，則申其母尊」，故成風之立，必待哀姜之葬，

僖二年。


 相踰六年，與成風之葬

文五年。


 秦人來襚，

九年。


 又踰三年。《經》必遲書者，特示立妾之義。

《經》凡書來會葬，皆在葬前。惟成風王使來會葬在葬後。


 據此則入廟時致死致生，實有其事，所以書夫人不言姓氏，因同致兩夫人，不能言姜氏風氏。《左傳》因以爲哀姜，《穀梁》以爲成風。惟《公羊》云：「夫人何以不稱姜氏？」專就哀姜立説；曰「譏以妾爲妻」，專就成風立説；又曰：「蓋脅于齊媵女之先至者。」至即致，謂哀姜爲適，成風爲媵，僖公尊立成風，故後哀姜。一適一妾，一死一生，皆僖公之母也。何注以爲公娶楚女，怪誕不經。大抵三《傳》各言一端，無甚異義，爲後人誤解者居多。

經夏，四月，辛卯，尹氏卒。

隱三年。○《左》「尹」作「君」，二《傳》以爲王臣，杜注以爲魯夫人。




公尹氏者何？天子之大夫也。

據尹氏立王子朝，知爲天子大夫。


 其稱尹氏何？

據《經》常辭稱尹子。


 貶。曷爲貶？譏世卿。

世卿，父死子繼。


 世卿非禮也。

《王制》：「内諸侯禄也，外諸侯嗣也」，「諸侯世子世國，大夫不世爵」。




穀尹氏者何？天子之大夫也。

左經君氏卒。

據五年《傳》，當作「尹氏」。此年有《經》無《傳》，補《傳》在五年。


 秋，武氏子來求賻。

按尹氏、武氏連文，同爲王官。




補《傳》

左隱五年《傳》云：曲沃莊伯以鄭人、邢人伐翼。王使尹氏、武氏助之，翼侯奔隨。

《傳》亦以尹氏、武氏連文。按：五年之尹氏即二年尹氏之子。譏世卿，以其父子相繼也。




傳夏，四月，君氏卒，聲子也。

此魯夫人卒，有《傳》無《經》。○《經》例氏上爲姓，無稱君氏之禮，如嬴氏、姜氏、姒氏、子氏，氏上皆姓。方氏曰：「華元稱君夫人氏之，馬删去『夫人』二字，即爲君氏。」


 不赴於諸侯，不反哭於寢，不祔於姑，

以上三事皆夫人禮。《禮》曰：「妾祔於妾祖姑。」


 故不曰「薨」。

非夫人書卒，與仲子未薨同。


 不稱夫人，

如姒氏卒，妾母已立亦稱夫人。


 故不言葬，

《公羊》：「有子則廟，廟則書葬。」時隱公自退，不爲有子。


 不書姓。

宋姓子。《經》例氏上爲姓，一定之例。


 爲公

隱公


 故，曰「君氏」。

君即謂隱公，妾母以子氏。子死，則曰「惠公仲子」，僖公成風未死，則曰「君」，君即惠、僖之比。如書姓則曰「君子氏」、「君聲子」。惟《傳》可以相連，《經》則絶無此理。




評曰：按隱三年《經》書「尹氏卒」，《公》、《穀》同以尹氏爲天子大夫，惟《左氏經》「尹」作「君」， 《傳》曰：「君氏卒，聲子也。」杜氏據《傳》説，遂改《經》之「尹」爲「君」，氏遂爲魯夫人。此三《傳》言事之第一反對者，伊古以來莫之能解。今考《左氏經》書「尹氏卒」下接書「秋，武氏子來求賻」，以武氏與尹氏連文，隱五年《傳》曰：「曲沃莊伯以鄭人、邢人伐翼，王使尹氏、武氏助之。」亦以尹氏、武氏連文，兩相比較，知隱三年《經》本作尹氏、武氏，以五年《傳》尹、武連文者證之，則《經》與武氏連文者，亦不得不爲尹氏可知。又君、尹二字古義相通，《左氏》書「君氏卒」之「君」字實即「尹」字，惟此條爲無《傳》之《經》，而聲子記卒一條爲無《經》之《傳》，二者時同，疑爲一事，遂改《經》字以合《傳》。不知「君氏」二字《經》則從無此例，不可以通。今據五年《傳》尹氏、武氏連文一條，以補三年《經》書尹氏、武氏之《傳》，以聲子記卒一條爲無《經》之《傳》附於篇末，如此則三《傳》同爲尹氏，皆屬王臣，得所依歸矣。

經戎伐凡伯於楚丘以歸。

隱七年。




左初，戎朝於周，發幣於公卿，凡伯弗賓。

與衛有隙。


 冬，王使凡伯來聘。還，戎伐之於楚丘以歸。

執之歸於衛。○當時諸侯與今世界相同，然無君臣統一，《春秋》乃以王法撥正之，定爲天子諸侯各等階級。執王使不可言，故避之稱戎，以時局推之自得。




公凡伯者何？天子之大夫也。

《傳》：「人不若名，名不若字，字不若子。」伯字例知爲大夫、氏、采。采，國辭，如蔡叔、許叔之稱天子大夫，視子、男是也。諸侯大夫氏，氏雖有采，不敢見，非天子所封也。


 此聘也，

凡爲封邑，此出使在途。


 其言伐之何？執之也。執之則其言伐之何？大之也。

凡伯爲寰内諸侯，執如伐其國而執。


 曷爲大之？不與夷狄之執中國也。

凡亦得爲國，畿内九十三國。




穀凡伯者何？天子之大夫也。國而曰伐，此一人而曰伐，何也？大天子之命也。戎者，

據不地，西戎遠在外州，不能入執，又隱世不見戎狄。


 衛也。

據楚丘衛地，非實戎。地楚丘，戎衛也。


 戎衛者，爲其伐天子之使，貶而戎之也。楚丘，衛之邑也。以歸，猶愈乎執也。

評曰：《春秋》之例，隱、桓治官府不治都鄙，治中國不治戎狄。舉隱、桓、莊、閔四公時所見諸國皆河南、山東之國也。《王制》：「西方曰戎。」戎當在九州之外，何至隱公之初即見西方之戎？董子曰：「《春秋》書人時易其名，以有所諱也；書事時詭其實，以有所避也。」今衛伐天子之使，不可言，故託之於戎，以爲諸侯不敢伐天子之使，於戎狄則或有之，是亦爲尊者諱惡、爲親者諱敗之義也。《穀梁》以戎爲衛，是直就《經》例而言；《公羊》「不與夷狄」，《左氏》「戎朝於周」等語，是蓋緣《經》而言。三《傳》各持一端，必合觀之，而後其義始備，不必一見異文，遂自力求相反也。又考《春秋》書戎之例有二：一爲戎上有氏，如伊洛戎、陸渾戎、山戎之類，皆真戎也。一爲戎上無氏，只單見一戎字者，大概皆《春秋》所託，非實戎也。如《經》書「公會戎於棠」，「公會戎於潛」，《國語》「齊反魯侵地棠、潛」。是棠、潛之地本爲我有，而嘗爲齊取。《春秋》爲賢者諱惡，故託之「會戎」，是此戎即齊也。由此推之，則「王師敗績於貿戎」，戎當爲晉。「公追戎於濟西」，戎當爲曹。

與目楚丘知戎爲衛同。


 此皆《春秋》託之，就目地而可知者也。又晉伯以後凡滅伐人國，多託之戎狄。戎曼子曰：「晉之師無役不從。」是晉師之内常有戎狄。 《春秋》善事目晉，惡事目戎狄，故凡滅邢滅衛皆爲晉而託於狄，此爲狄與其師，與前説全託不同。斯爲本《經》大例，讀者不可不先知也。

經春，正月，甲戌、己丑，陳侯鮑卒。

桓五年。




左春，正月，甲戌，己丑，陳侯鮑卒，再赴也。

《經》書二日，如再赴者然，不書其亂。以二日見，非謂實再赴乃書二日。


 於是陳亂，文公子佗殺太子免而代之。公疾病而亂作，

二《傳》不言亂事，當以《傳》補之。


 國人分散，故再赴。

不知實日，舉終始以見之，《傳》託於再赴，以見其争國。




公曷爲以二日卒之
 也。甲戌之日亡，己丑之日死而得，君子疑焉，

君子，孔子也。


 故以二日卒之也。

闕疑不敢實指，故以二日書之。




穀鮑卒，曷爲以二日卒之？

據卒例一日。


 《春秋》之義，信以傳信，疑以傳疑，陳侯以甲戌之日出，己丑之日得，不知死之日，故舉二日以包也。

評曰：按《經》書「甲戌，己丑，陳侯鮑卒」一條，《左氏》以爲「再赴」，《公》、《穀》以爲不知死之日，先儒各師一説，遂至支離旁生，莫衷一是。如程子謂「甲戌」下有闕文。郝氏謂「甲戌」下所闕爲《左氏》之文。何氏《解詁》又謂「死」爲「屍」，云「死而得」爲「屍而得」。種種臆説，殊非《經》旨。今按，《左氏》云「公疾病而亂作」，是公病在先，佗因公病争立，乃爲逆首，計太子免以甲戌之日奉公出，至佗以己丑之日得公尸，其間已歷十六日。蓋公先卒於免所，免敗後佗乃得尸，非真謂不知公死之日也。 《經》舉終始而言，故録二日，以警禍亂；《傳》就微言見義，故託再赴，以明争國。二《傳》以公爲病，是單就一事而言；《左氏》謂「陳亂」兼病，是總括本末而言。二《傳》之義實爲《左氏》所包，今使篤從二《傳》之説，則諸侯出亡，安有抱病十餘日不能得其卒日之理？是則欲明《經》義，不可不會觀三《傳》之故也。

經九月，丁卯，子同生。

桓六年。




左九月，丁卯，子同生。

杜氏《春秋釋例·母弟篇》云：「《傳》稱：季友，文姜之愛子，與莊公同生，故以死奉般。」《公羊》以子同爲莊公。按：莊公之名不見經，史亦不得直指其名。杜氏以爲莊公與季子同生，是也。


 以太子生之禮舉之，

先生爲兄，以爲太子。季子後生。


 接以太牢，卜士負之，士妻食之，公與文姜、宗婦命之。

公子同生者

同非莊公名，《經》凡成君之名皆不見。


 孰謂？

問同生爲誰？弟子如以同生爲疑，但問子爲誰？則云「同者孰謂」足矣。


 謂莊公也。

師以莊公名同，舉世子，餘子可不言。


 何言乎子同生？

據世子生不書。


 喜有正也。未有言喜有正者，此其言喜有正何？

如喜有正，則凡世子生皆宜書，何獨書此一事。


 久無正也，子公羊子曰：「其諸以病桓與？」

其諸，疑詞。隱、桓尊卑也微，故有弑兄之禍。《經》特於桓子同生決明之，以絶亂源，蓋感於桓事而發，言以病辱之，不爲文姜之事。




穀疑，

同生則可疑也。雙生其形貌狀態易疑惑也。禮説文家據已見，以先生爲兄，後生爲弟；質家據本意，以先生爲弟，後生爲兄。《論語》：「周有八士：伯達、伯适、仲突、仲忽、叔夜、叔夏、季隨、季
 


 。」謂四乳雙生也。故志之。

據般、赤生不志也。外君在稱世子；不稱世者，凡世子明其得立，無所起，故不言世也。


 時日同乎人也。

謂季友同生，故命名一爲同，一爲友。一説與桓公同日。○「同乎人」謂與季子同生。莊公居長，同生之弟，命之曰季，遠之也。




評曰：按《經》書「子同生」一條，三《傳》文義未備，先儒多臆爲之説。如何氏云：「不以世子正稱書者，明欲以正見無正也。」蕭氏曰：「桓公弑

 兄竊國，王法所誅絶，故於同生不書『世』，言不得繼世享國也。」孔氏説《春秋》又謂「莊公書者冢嫡，不書者非冢嫡」，紛紛異説，皆未得《經》旨。今按杜氏《春秋釋例·母弟篇》：「《傳》稱季友文姜之愛子，與莊公同生，故以死奉般。」又《左傳》於文姜生季友時，記桓公卜筮之事，蓋莊公與季友本爲雙生，及既生莊公後，文姜腹中猶震，故桓公卜之，蓋未知其爲雙胎否也。《史記》謂季子母爲陳嬀，是文姜雙生，不能兼養，故屬妾陳女養之，非真爲陳嬀之子。《經》書「同生」，蓋志其雙生之謂也。《禮》：「生子三月父母名之。」是《經》於初生，本無例名之義。又《春秋》十二公之名，例不見《經》，何至莊公生時，獨書其名。種種證驗，則「同」爲雙生之説審矣。禮説文家據見立先生，質家據本意立後生，皆所以防愛争立也。莊公與季友同生，其尊卑也微，《經》惡長幼争立之禍，故直書「同生」，使人重别。《穀梁》「疑，故志之」，即謂雙生形貌易於疑惑，非若舊説所謂疑爲齊襄之子。《公羊》：「其諸以病桓與？」即謂《經》書「同生」之意，蓋感於隱、桓之事而發。《穀梁》「時日同乎人」，是舉莊公與季友同生而言。《公羊》「同謂莊公」，是單就世子一人而言。兩相比較，其義益彰。餘若《左傳》謂莊生與桓同日，是蓋先儒記事之誤，非《經》義與三《傳》不合也。

經元年，春，王正月。

莊公。




左元年，春，不稱即位，

二《傳》：「繼弑君，不言即位，正也。」


 文姜出

「文姜出」即見公弑於齊，非謂因文姜不在國，不行禮故也。○據此可見文姜未歸。


 故也。

劉、賈、潁云：「恩深不忍，則《傳》言不稱即位；恩淺可忍，則《傳》言不書即位。」皆非確解。




公何以不言即位？

據元年必書「公即位」。


 《春秋》君弑，子不言即位。

言《春秋》者史實書「即位」，《春秋》不言耳。此爲正例，故桓《傳》云：「繼弑君，不言即位。」


 君弑則子何以不言即位？隱之也。

内諱弑，以不言即位起之，言子痛父不忍即位。


 孰隱？隱子也。

諱莫如深，深則隱也。子不忍即位，達子之情，是子爲父隱也。即位，國之大事也，何以不日？以年決者，不以日決也。




穀繼弑君不言即位，正也。

桓薨於齊難，與内弑不同，然其事相類，故師假以爲説。


 繼弑君不言即位之爲正，何也？曰：先君不以其道終，則子不忍即位也。

解在桓元年。




評曰：按莊元年不書即位一條，《公》、《穀》謂「繼弑君不言即位」， 《左氏》謂「文姜出」，故不稱即位。杜氏誤解《傳》文，遂謂莊公因文姜不在國，不行禮，故「不稱即位」。不知二《傳》所言爲書法，《左氏》所言爲事實。《左氏》謂「文姜出」，即見公弑於齊，謂「文姜出」，「不稱即位」，即與二《傳》 「繼弑君，不言即位」之義同。《春秋》於魯諱弑不書，則亂賊之名無由見，故《經》借即位之書不書以明繼君之與弑不弑，如隱、莊、閔、僖之不言即位，所以明其無争國之心也；桓弑隱，宣弑子赤之書即位，所以明其有奪國之志也。

惠公非弑，隱不書即位爲變例。《春秋》非變無以見正。


 二《傳》就《經》意立言，故直書曰「繼弑君，不言即位」，所謂以微言説《經》者是也。《左氏》不以空言解《經》，故所言每就事實立義，所謂以大義傳《經》者是也。考《春秋》繼弑君不書即位者三，《左氏》解之各條皆不相同。除此條而外，如閔不言即位，《傳》曰「亂故也」；僖不言即位，《傳》曰「公出故也」。以聖經絶不可易之例，而各就事實出之，是其借事立義之確證也。苟探其本，則閔之亂、僖之出，亦不過因先君遇弑而已，與《公》、《穀》所謂「繼弑君不言即位」之義莫不符同，相比而觀，其義自見。所謂三《傳》同出一源，固昭昭也。杜氏以《經》爲仍魯史之舊，故於不書即位之條，概以行禮不行禮爲斷。使果如其説，則文姜三月方孫，莊公何故正月不能行禮？若謂文姜感公之意而還，則公已忘文姜弑其父矣，何以三月又孫於齊？是知文姜之出，本無歸文，下言孫者，經義絶之。

董、劉云：「絶文姜之屬不爲不愛其母。」


 其實公之不言即位，斷非若杜説然也。

經夏，單伯逆王姬。

莊元年。《左傳》作「送」。




公單伯者何？

據稱伯同王臣。


 吾大夫

以其從内大夫例。


 之命乎天子者也。

以其食采與單子同。


 何以不稱使？

據内臣當言如，從王臣則當言使。


 天子召而使之也。

不言如，言非内臣，又爲天子事，故與内臣文異。天子召而使之，可不言如。


 逆之者何？

據與逆夫人外逆女不同。


 使我主之也。曷爲使我主之？天子嫁女乎諸侯，必使諸侯同姓者主之。

 諸侯嫁女於大夫，必使大夫同姓者主之。

穀單伯者何？吾大夫

據與内臣同事。吾，君稱我之辭。


 之命乎天子者也。

魯見四監者，單伯、夷伯、祭伯、祭叔是也。《傳》於祭叔又云：「天子之内臣。」所謂「天子内臣」即「吾大夫命於天子」之變文。《王制》：「天子使其大夫爲三監，監於方伯之國，國三人。」其禄視諸侯之卿，其爵視次國之君，其禄取之於方伯之地。


 命大夫故不名也。

《傳》曰；「天子大夫不名。」按王臣無論矣，在外則祭仲、原仲、女叔皆此例，自漢以後，此説甚微。


 其不言如，何也？

據逆於京師當如，疑以天子召而使之，故不言。


 其義不可受於京師也。

據臣魯當言如，爲義不可受，不言如。使如私行，非莊公所使，亦以拒邪命。


 其義不可受於京師何也？

據天子嫁女禮，得使諸侯爲主。爲主則必先逆。


 曰躬君弑於齊，

據俞樾説，「躬君」當作「君躬」，誤倒。


 使之主昏姻，

班氏云：王者嫁女，必使同姓諸侯主之者，昏禮貴賤不可相答，爲傷君臣之義，亦欲使女不以天子尊乘諸侯也。


 與齊爲禮，

昏姻乃嘉禮，新有父讐未出喪，使與讐人爲禮，非正也。齊侯内通女弟，外弑人君，法所當誅。不討，失道一；爲昏，失道二；使魯主，失道三也。


 其義固不可受也。

《春秋》貴義不貴惠，信道不信邪。周使魯主昏，邪命也。以義言之，當拒而不受，故不言如，使如天子大夫自私行逆王姬，以避莊公逆也。




左夏，單伯送王姬。

補經單伯會伐宋。

莊十四年。




傳十四年，春，諸侯伐宋。齊請師於周。夏，單伯會之。取成於宋而還。

經冬，單伯如齊，齊人執單伯。

文十四年。




傳襄仲使告於王，請以王寵求昭姬於齊，曰：「殺其子，焉用其母？請受而罪之。」冬，單伯如齊請子叔姬，齊人執之，又執子叔姬。

評曰：按《春秋》之義，尊卑不相爲禮，《傳》曰：「天子嫁女於諸侯，必使諸侯同姓者主之；諸侯嫁女於大夫，必使大夫同姓者主之。」是不以卑敵尊也。王姬下嫁於齊，嫌於以卑敵尊，故《經》必以魯爲主。單伯稱字不名，是天子大夫爲監於魯者，當與祭伯、祭叔、夷伯同。《傳》云：「名不若字，字不若子。」《經》見單子知爲卿，故見單伯知爲大夫。《傳》：「何以不稱使？天子召而使之。」是其爲監大夫之確證也。二《傳》作「逆」者，從魯至京師之辭，《左傳》作「送」者，從京師至魯之辭。惟其爲監大夫，故可以言「送」，亦可以言「逆」。兩義皆通，是三《傳》無異辭也。今據《左氏》本條《經》文無《傳》，别據文十四年及莊十四年《經》、《傳》以補之，則單伯爲監之證愈瞭然矣。

經秋，築王姬之館于外。

莊元年。○外當地不地，非外也。非外而曰外，明魯若不與其事者然。




左秋，築王姬之館于外。

據主昏不能在外築。


 爲外，禮也。

《公羊》：「于外，非禮也。」《穀梁》：「築之外，變之正也。」然實事築内，《春秋》變其實而託於外，外王姬以外齊使，若未嘗至國，所以避莊公與齊接也。《公羊》與本《傳》各言一節，《穀梁》合之乃全。本《傳》「是委君貺於草莽也」即於外之説。




公何以書？

據小事、常事不書。


 譏。何譏爾？築之，

改築。


 禮也；

班氏説：改築於城郭之内。


 於外，

《左傳》所謂「委君貺

 於草莽」。


 非禮也。

禮當築，《春秋》因不可與其事，故外之。外則非禮，變其事實，外之所以申義，故撥亂世反之正，莫近於《春秋》。


 于外，何以非禮？

在内不須築，改築則當有變。


 築于外，

在外，則不須築。


 非禮也。

所以别築者，爲路寢、小寢均不可耳，則築於外，《左傳》所謂「委君貺

 於草莽也」。則不合禮。


 其築之何以禮？主王姬者，必爲之改築。主王姬者，則曷爲必爲之改築？於路寢則不可，

班氏：不於路寢，路寢本行政處，非婦人之居。


 小寢則嫌。

内女所居，不可以待王姬。


 群公子之舍，則已卑矣。

使王姬從群公子舍，出嫁則與内女同，待之太卑。


 其道必爲之改築者也。

築必於内，於外者，《春秋》外之也。莊忘父仇，實無外築之事。




穀築，禮也。

據本事築於内。


 于外，

據主昏不能築於外。


 非禮也。

據變其實而託於外，知非典禮之正。


 築之爲禮，何也？

據變以合正，諸侯館不須築也。


 主王姬者必自公門出，

公門謂廟寢門。出，親迎出車，嫁於諸侯，必受女於諸侯，禮也。諸侯嫁女大夫，則不出公門。


 於廟則已尊，

禮，天子適諸侯舍於廟。若在廟則以天子禮待王姬，失之過尊，非禮也。○《公羊》作「路寢」。


 於寢則已卑，

寢，《公羊》作「小寢」。諸侯所居。諸侯嫁女於敵國，女自寢門出，親迎者於寢相授。若王姬於寢出，則禮如内女。天子女禮制異，以諸侯禮待之，過於卑，不可也。


 爲之築，

則不由廟寢出。


 節矣。

班氏云：「改築必於城郭之内。」節謂尊不嫌於天子，卑不嫌於内女，有節度也。


 築之外，

據失禮變宜得正。


 變之正也。

《左傳》：爲外，禮也。變者異於常禮，正謂得禮意也。


 築之外，變之爲正，何也？

據變而得正，所變宜得禮；築外，失禮，故兼舉以爲問。


 仇讐之人，

齊侯也。


 非所以接婚姻也。

魯主婚，接，接内，謂齊侯來接公。


 衰麻

公在大祥内未出喪。


 非所以接弁

 冕也。

弁冕，諸侯冕而親迎也。


 其不言齊侯之來逆，何也？

據内已避公，外王姬，可言逆於外。


 不使齊侯得與吾爲禮也。

齊侯實來，來則接内，雖館在外，必有婚姻之禮，且於外託辭，諱莫如深，故再没其文也。




評曰：按《經》書築館于外，三《傳》異文：《左氏》謂于外爲禮，《公羊》謂「于外非禮」，《穀梁》：「築之，禮也。」「築之外，變之正也。」先儒不得其解，於是各師一説，無敢求通。今考《經》例外當地不地，非外也。莊公忘親事仇，實築於内，《春秋》變其實而託於外，外王姬即以外齊侯，使若齊侯未嘗至國者然。《左氏》就仇齊言，故云於外爲禮，所以避公與齊接也。《公羊》就主婚言，故云「于外非禮」，所以惡公輕王姬也。《穀梁》「于外非禮」，即《公羊》主婚之説；「築之外，變之正」，即《左氏》仇齊之説。《公羊》、《左氏》各言一節，《穀梁》合之，其義始全。是此條三《傳》互異而義則相通，説者當據此爲準，不可一見異文，遂求相反，則於經義斯爲得矣。

經夏，五月，葬桓王。

莊三年。○按《經》於改牛言改，葬不言改，葬事牛物，言葬可知。




左夏，五月，葬桓王，緩也。

《穀梁》「卻尸以求諸侯」，即謂緩葬，與本《傳》同。




公此未有言崩者，

據桓十五年三月崩，至今已七年。


 何以書葬？蓋改葬也。

言此以明改葬之禮，何者？墓地有變，可以改葬。月者，天王葬重月。




穀傳曰：

舊傳文。


 改葬也。

鄭君云：「墳墓以他故崩壞，將亡失尸柩，故改葬。」


 改葬之禮緦，舉下緬也。

據天王崩，天王在上，舉上也。此葬在上，王在下，舉天下而葬一人，故曰舉下也。緬、緦，字誤衍者。


 或曰卻尸以求諸侯。

即《左氏》緩葬。


 天子志崩不志葬，必其時也。何必焉？舉天下而葬一人，其義不疑也。志葬，故也，

志葬非正。


 危不得葬也。

月者危之甚。


 曰近不失崩，

《穀梁》立乎定、哀，以望隱、桓，則隱、桓遠矣。近謂如莊世，爲近代。○按以下釋王者書崩。


 不志崩，失天下也。

本志崩，因諸侯之不葬也，失天下，如諸侯之失國，故不志崩也。失天下謂權下移，起二伯興，政在諸侯。天子失天下，《傳》曰「天絶之」是也。


 獨陰不生，

以下釋天子。


 獨陽不生，獨天不生，

天子皆有父母，《新約》耶穌云：「人不可以人爲父，當以天爲父。」專主一天，故曰「天王」。


 三合然後生。故曰母之子也可，天之子也可。尊者取尊稱焉，

天子爲帝王尊稱。


 卑者取卑稱焉。

除天子，以下以祖宗姓氏統之。


 其曰王者，

以下釋王。


 民之所歸往也。

評曰：春秋前時局如泰西，人死即葬，至孔子作《經》，乃定「天子七月而葬」之例。莊三年《經》書「五月，葬桓王」，《公羊》以爲改，《左氏》以爲緩。《穀梁》説同《公羊》，而又謂「卻尸以求諸侯」。

與《左氏》緩葬同。


 三《傳》文各不同，義如有别，不知《左氏》之緩，即《公羊》之改

 。以過時不及時明臣子之志，即爲孔子改訂葬禮之本義，此爲《經》例，非事實也。考《經》於改牛言改，葬不言改。葬事牛物，言葬則改可知。《左氏》言緩葬，必託亂故，而桓王已七年不言亂，故知此條爲改葬，當以《公羊》所説爲正宗。《左氏》所謂緩者，特就《經》例而言，其實與《公羊》之説仍不悖也。《穀梁》説兼二《傳》，是於《經》例書法兩者俱備。惟言「近不失崩」數句，乃專釋天王不書崩之故；言「獨陰不生」數句，乃專釋天王稱天子之故；其言「王者，民之所歸往」，乃專釋稱王之例，非概爲《經》書「葬桓王」一條解也。讀者必明此義，而後解《經》始足無疑。

經春，王正月，王人子
 救衛。

莊六年。○《春秋》避周之號，以王字代。稱人如稱齊人、晉人。




左六年，春，王人救衛。

王人，微者也。救者善，足見伐者不正矣。




公王人者何？

據王人下稱子
 


 。微者也。

據人爲微者，僖公八年稱王人不名。


 子
 者何？貴也。

稱子名
 


 ，與子虎、子猛同爲貴者之稱。貴則其稱人何？繫諸人也。

辟貴者託之人。


 曷爲繫諸人？王人爾。

以王臣之貴救衛黔牟不勝而朔入，恥莫大焉，故辟子
 


 而託之人，以爲賤者乃如此耳。

穀王人，卑者也。稱名，貴之也。善救衛也，救者善，則伐者不正矣。

本爲微者，因善之，乃進而名之、子之。




評曰：按僖公八年稱王人不名，此稱子名
 ，本與子虎、子猛同爲貴者之稱。子
 救衛不能勝諸侯之師，使直以爲貴者，則恥辱甚不可言，故託之微者以殺恥，言此特王人耳，使貴者來，則諸侯自當避之。《公羊》「繫諸人」以爲微焉耳，《穀梁》「善救衛」故貴之，兩説各明一義，其實皆可通也。

經夏，四月，辛卯，夜，恒星不見。

莊七年。○星本在天，特目力不覩耳。


 夜中，星隕如雨，

此非真星，即流星，不見於上，不著於下，但空中見其隕而已。○杜氏讀如爲而，謂星隕與雨同時，與二《傳》不合。




左夏，恒星不見，

恒星者，經星也。不見恒星，是獨見緯星之辭。恒星遠而行星近，夕時日初入，目力見近不見遠，以此明恒星與行星遠近。


 夜

讀作夕。


 明也。

恒星常居其所。因地轉晝夜乃有隱見，故明則不見。


 星隕如雨，與雨偕也。

杜解如爲而，星隕爲異，何關雨不雨？雨當讀去聲，從《穀梁》説。○流質在，空有光如星，實非星。




公恒星者何？列星也。

行星以外有定位，《考工》：二十八軫，以象列宿。


 列星不見，

極星在列星。


 何以知？夜之中，

《周禮》「晝參諸

 日中之影，夜考之極星」，無星則不能定夜之早遲。


 星反也。

星反謂以日定晝，以星定夜。《經》書日中、夜中，以晝夜反對，如今《四游圖》。


 如雨者何？如雨者，非雨也。

言如雨，則實與雨别，董子言雨言隕，因所發之地不同。


 非雨則曷爲謂之如雨？

星隕，在上可見，在下不可見，與霜石不同，故言隕、言雨，又言如。


 《不修春秋》

《春秋》原文。


 曰：「雨星不及地尺而復。」

星隕在空中，有光可見，將近地則不見。言不及地尺而復者，因其不見，以復狀之，蓋其近地則無光。


 君子修之曰：

孔子作《春秋》本魯史，《説苑·君道篇》：「孔子曰：夏道不亡，商德不作；商德不亡，周德不作；周德不亡，《春秋》不作。《春秋》作然後知周德之亡也。」


 「星隕如雨」，何以書？記異也。

因異乃書，天道使然。




穀恒星者，經星也。

俗以恒爲經星，行稱緯星。


 日入至於星出，謂之昔。

昔與夕通。


 不見者，可以見也。

恒星常見，此夜獨不見，反常之辭也。


 「夜中，星隕如雨。」其隕也如雨，是夜中與？《春秋》著以傳著，疑以傳疑。

著者於一日一夜之中，分定時刻；疑者則合數十日爲一晝，詳略疑著，各有所欲。


 中之幾也，

日中則昃，中之爲時俄頃耳。


 而曰「夜中」，著焉爾。何用見其中也？失變

失當爲天字之誤。


 而録其時，則夜中矣。其不曰恒星之隕何也？

疑流星即恒星。恒星不隕，但云不見。


 我知恒星之不見，而不知其隕也。

隕者乃雜質受光似星耳，非果恒星之隕。


 我見其隕

著於上。


 而接於地者，

見於下。


 則是雨説也。

雨字本義。


 著於上見於下謂之雨，

如雨雪雨螽。


 著於下不見於上謂之隕。

如隕石、隕霜。


 豈雨説哉？

評曰：按《春秋》記時之詳，惟此爲最，時、日、月之外，一夜之中，又分時刻。此記事之體應如此也。

外不援此爲例。


 惟《經》書「星隕如雨」句，杜氏讀如爲而，謂星隕時實有雨，遂與二《傳》立異。不知《穀梁》云：「著於上見於下謂之雨，著於下不見於上謂之隕。」此書者非星也，謂空中雜質飛行，欲書雨則只見於上，欲書隕則又不著於下，故書曰「星隕如雨」，謂其似隕而又如雨也。《左傳》「與雨偕」者，謂此雖如星隕之隕，而又同於雨雪之雨，與《穀梁》同。《公羊》「如雨者，非雨也」，謂不盡如雨雪之雨，亦與《穀梁》同。舊説謂三《傳》互異，皆杜氏誤解《傳》文之所致。

經冬，王姬歸於齊。

莊十一年。○此齊桓娶爲夫人。《春秋》見者不再見，此何以再見？非仇讐，非在喪。元年爲變，此乃爲正者，過我也，過我即主昏之義。




左冬，齊侯

此使人，其曰齊侯，從使命言之。


 來逆共姬。

言歸，有逆可知，此無所避。不書來逆者，譏。不使卿，不親迎，故王姬有專行之辭。




公何以書？過我也。

天王嫁女娶后皆我主之，乃書。○《檀弓》：「齊穀（即告借字）王姬之喪，魯莊公爲之服

 大功，或曰：由魯嫁

 ，故爲之服姊妹之服

 。或曰：外祖母也。」




穀其志，過我也。

評曰：按《經》不書字者，

内女稱伯、仲、叔、季，有字。


 以王姬尊，不能以伯仲見，與内女不同。《公》、《穀》皆云志者，過我也。《春秋》過我不志者多矣，此言因過而可志，不謂不過則不志。過我者，實送女於我，使我主婚也。考春秋前時局，如今外人，男女無别，同姓爲婚，齊桓姑姊妹不嫁者七人，與日本男親王必配女親王事同。孔子發明種學，使人以禮，别於禽獸，于是制同姓不婚之禮，然又與舊行之典相妨，不能兩通，於是定公主之制，使既仍貴賤不相爲禮，又爲同姓不婚。此《春秋》撥亂反正之一端，而亦可因新禮之文明，以考見舊俗之蠻野者也。

經冬，公會齊侯盟於柯。

莊十三年。




左冬，盟於柯，始及齊平也。

《傳》但言「始及齊平」而不詳言其事，二《傳》詳曹沫刼盟事，《公羊》最詳，與《管子》及諸子、《史記·刺客傳》同。




公何以不日？易也。

易，與難反。


 其易奈何？桓之盟不日，

别盟例日，渝盟乃不日，桓獨不日。


 其會不致，

他會致，公危之也。桓會以不致爲常。


 信之也。

桓得大信，辭故有特别之例。


 其不日何以始乎此？

與《左傳》始平之始同。


 莊公將會乎桓，曹子進曰：「君之意何如？」莊公曰：「寡人之生則不若死矣。」曹子曰：「然則君請當其君，臣請當其臣。」莊公曰：「諾。」於是會乎桓，莊公升壇，曹子手劍而從之。管子進曰：「君何求乎？」曹子曰：「城壞壓境，君不圖與？」管子曰：「然則君將何求？」曹子曰：「願請汶陽之田。」管子顧曰：「君許諾。」桓公曰：「諾。」曹子請盟，桓公下與之盟。已盟，曹子摽劍而去之。要盟可犯，

孔子曰：要盟，神弗信也。


 而桓公不欺，

從管子。


 曹子可仇，

與刺客無異。


 而桓公不怨；

以德報怨。


 桓公之信著乎天下，自柯之盟始焉。

柯盟示信，如晉文之伐原。霸主皆以信爲首務。




穀曹劌之盟也，信齊侯也。

故不日。


 桓盟，雖内與不日，信也。

與《公羊》同。




評曰：按曹劌刼盟事，見於子、史無慮數十百見，不應虚僞。而《左》獨無其文者，亦如《公羊》但言《經》例，不及事實之《傳》，其實已包於「始及齊平」之内。前此齊魯兵争，以後和好，非有要盟事，而何以云「始及齊平」乎？是《傳》不言者，略之也。後儒謂《左氏》專詳事，《公》、《穀》專詳例，不知二《傳》所有之事，多爲《左氏》所無，而此即其一端也。三《傳》同出一源，本無異例，不過記事各有詳略而已。

經冬

 ，十有二月，會齊侯、宋公、陳侯、衛侯、鄭伯、許男

 、曹伯、滑伯、滕子同盟於幽。

莊十六年。○許、曹、滕皆卒正，何以異稱？《春秋》伯、子、男一也。滑不敘，敘者一見例。滑伯，豫州卒正也。敘者，起外卒正皆在，而《春秋》不書也。○《左氏》、《公羊》作「公會」。




左同盟於幽，鄭成也。

時楚争鄭，鄭服伯成也。




公同盟者何？

齊桓書同盟者四，晉書同盟者十二。


 同欲也。

同爲伯辭，皆有所指。同者兼以制中外，桓盟爲一匡，故曰尊周。晉之同盟皆中國

 ，蔡在不言同。文以後同盟無陳，此何以有陳？晉同盟外楚，文以後晉、楚中分天下，楚爲二伯，則陳攝荆州牧，在南服。




穀同者何？有同也。

《尚書》「十有三載乃同」。《周禮》「大會同」。


 同尊周也。

尊周外楚，爲《春秋》二大例。桓一匡天下，不分南北，故以尊周言之。晉、楚中分天下，晉處北海，楚在南海。冀、豫、兖、青四州屬中國，徐、揚、荆、梁四州爲夷狄。凡晉主盟，北方諸侯同在，南四州之國不與焉。晉、楚夾輔周室，故晉同以外楚爲説。


 不言公，外内寮一疑之也。

外，宋；内，公也。公與齊盟，而後柯要盟，是伐同盟，故内不言公，疑之也。




評曰：按《春秋》書同盟者十六，而此爲其始。凡齊同盟皆爲尊周，晉同盟皆爲外楚。此會大國言宋、齊，小國言滑、滕，則天下諸侯皆至之辭也。《春秋》自青州卒正而外惟敘許，而天下卒正皆在，何以此會言滑？滑者，豫州卒正也。《左傳》言三帥襲滑，晉敗之於殽

 。是滑當爲晉之屬國，不在常敘之十八國内，又不書會盟，不記卒葬，何以此會敘之？蓋敘者，起晉在也。晉於周爲同姓，《左傳》云：「周之宗盟，異姓爲後。」使敘晉則當先齊，《春秋》以桓主盟，不能在他國下，嫌於見晉，又嫌於無晉，故敘一滑伯以起之，此《春秋》微而顯、隱而見義之説也。

經冬，戎侵曹，

戎者，内也。不言内者，内與曹同姓，辟侵伐，故詭其名也。


 曹羈出奔陳，赤歸於曹。郭公。

莊二十四年。




公曹羈者何？曹大夫也。曹無大夫，此何以書？賢也。

會盟正辭大夫稱曹人，今因賢見。大夫羈例不得見，因賢乃見也。


 何賢乎曹羈？戎將侵曹，曹羈諫曰：「戎衆以無義，君請勿自敵也。」曹伯曰：「不可。」三諫不從，遂去之。故君子以爲得君臣之義也。

諫諍之道以羈爲正，與洩冶不同。


 赤者何？曹無赤者，

據譜牒，曹君無赤名。


 蓋

疑詞。


 郭公也。郭公者何？失地之君也。

與州公同。郭即齊桓公所見亡國之墟。此蓋齊滅郭也。「赤歸於曹」如申侯仕鄭。




穀赤蓋郭公也。何爲名也？禮，諸侯無外歸之義，外歸，非正也。

赤本外歸，外歸非正，故名言歸，使如内歸者然，以正其義，故與内歸同文也。




評曰：按《經》書「赤歸於曹」下，接書「郭公」二字，杜解《左傳》，以赤爲曹僖公，「郭公」下有闕文，其説最誤。考《世本》、《世家》，曹君無名赤者，此赤蓋郭公也。郭即齊桓公所見亡國之墟，書「郭公」與州公同，書「赤歸於曹」如申侯仕於鄭，蓋謂齊滅郭，郭公出寓於曹也。湘潭王氏謂「郭公」二字爲先師記識之文，後混入《經》文，其説最當。

經曹殺其大夫。

莊二十六年。




公何以不名？衆也。

衆謂八十一元士，以三輔一，多於二十七大夫。


 曷謂衆殺之？不死於曹君者也。

即上「戎

 侵曹」，戰不力，敗後殺之。


 君死乎位曰滅，

諸侯生曰獲，死曰滅。


 曷爲不言其滅？爲曹羈諱也。此蓋戰也，何以不言戰？爲曹羈諱也。

曹羈本先諫輕戰，今君戰而死，故不言戰以觸之。




穀言大夫而不稱名姓，無命大夫也。

方伯之卿比於天子大夫，如命大夫。○曹無大夫（即謂非大夫，此先師之説），謂大夫盟會不出名氏，以見小國無大夫之例也。


 無命大夫而曰大夫，賢也。

此後師之説。


 爲曹羈崇也。

此句誤，與《公羊》賢祭仲同。○莒、邾紀録大夫皆不氏，以名目之。曹爲卒正首，猶以大夫見，因其賢也。賢故崇之，可見皆羈徒黨也。




評曰：按《經》書宋、曹殺大夫不名，杜氏以無罪解之，其説最誤，今考《春秋》之制，宋稱公，爲王後，爲大國，與二伯平行；曹稱伯，爲卒正，爲小國，降於大國二等。宋大夫比天子卿，曹大夫比天子元士。宋殺不名者，以其尊也；曹殺不名者，以其卑也。至若方伯殺卿，《經》稱大夫者，以方伯之卿適比於天子大夫也。此《經》借公、卿、大夫、士尊卑之不同而以之明二伯、方伯、卒正之制，故於曹殺不名，當與宋殺不名者相比而解。《公》、《穀》不用此例，但就曹事立説，以爲實有戰死曹君之事。此爲因事見義，而與言例之條當並行不悖。



注
 　案：題下原署「樂山季邦俊」，不確。據前季序，此書原作者爲廖平，門人季邦俊補證。



注
 　經：原無。案：本書體例不太統一，有的加「經」字，有的未加，兹統一加「經」字。又「經」、「左」、「公」、「穀」有的加框，有的未加，亦統一加框。



注
 　繻：原作「儒」，據《左傳》隱公二年改。



注
 　伯：原作「帛」，據文意改。



注
 　詩：原作「書」，誤。此二句出自《詩經·大雅·蕩》。



注
 　宋：原作「唐」，誤。案，林堯叟字唐翁，著有《春秋左傳句解》四十卷。



注
 　叔姬：原作「伯姬」，據《左傳》成公八年改。



注
 　二十年：原作「二十九年」，據《左傳》襄公二十年改。



注
 　夫人：原作「夫」，據文意改。



注
 　弑：原作「殺」，據蕭楚《春秋辨疑》卷四《子哀辨》改。



注
 　「曷爲」至「同姓者主之」：原脱，據《公羊傳》莊公元年補。



注
 　貺：原作「命」，據《左傳》昭公元年改。



注
 　貺：原作「命」，據《左傳》昭公元年改。



注
 　弁：原作「冠」，據《穀梁傳》莊公元年改。下註内「弁」同。



注
 　改：原作「慢」，據前文改。



注
 　諸：原作「之」，據《周禮·考工記》改。



注
 　服：《禮記·檀弓》無此字。



注
 　由魯嫁：原作「爲之主」，據《禮記·檀弓》改。



注
 　姊妹之服：原作「大功」，據《禮記·檀弓》改。



注
 　冬：原無，據《春秋》莊公十六年補。



注
 　許男：原作「許伯」，據《春秋》莊公十六年改。



注
 　「中國」下原衍「國」字，據文意删。



注
 　殽：原作「淆」，據《左傳》僖公三十三年改。



注
 　戎：原作「公」，據《左傳》莊公二十四年改。








宋曹殺大夫不名表






《左傳》之卿，《經》皆稱爲大夫，蓋方伯之卿，比於天子大夫，此從天子稱之，所以明一統之例。

經公子友如陳，葬原仲。

莊二十七年。〇大夫如陳爲常，如下繫葬外大夫爲變。諸侯記卒葬外，惟王臣葬劉文公，原仲亦劉文公之匹，故得葬，若諸侯大夫則絶無葬者。




左非禮也。

即《公羊》「避内難」，《穀梁》「諱出奔」之意。


 原仲，

《傳》有原公、原伯，爲王臣，此爲監可知。


 季友之舊也。

如今朋友臨喪，故曰：「通乎季子之私行也。」




公原仲者何？

與祭伯、祭仲、祭叔同。


 陳大夫也。

天子大夫爲監於陳者。


 大夫不書葬，

外諸侯絶無之，


 此何以書？

非諸侯大夫。


 通

通其意。


 乎季子之私行也。

非朝廷使命爲私行。《傳》以言如爲公行，言葬爲私事，今《經》於「如」下記葬，是通其私行之義。


 何通乎季子之私行？

果私行，則非公命不書。


 避内難也。

託於葬原仲，其實非葬。


 君子避内難而不避外難。

内則親親，外則不畏强禦。


 内難者何？

問其事。


 公子慶父、公子牙、公子友，

友非陳女所生。


 皆莊公之

 母弟也。公子慶父、公子牙通乎夫人

哀姜


 以脅公，季子起而治之，則不得與於國政，

莊公初不用友。


 坐而視之，則親親，因不忍見也。故於是復請至於陳，

二十五年已如陳。


 而葬原仲

 也。

辟内亂託於葬原仲，以明監大夫死，則葬於方伯之國。董子云：凡《經》所書皆在可以然之域。監貴，故在可葬之例。○《史記》季友爲陳女所生。《左氏》、《公羊》以爲文姜子。文姜雙生，而使陳女母之，《傳》故曰「私行」（如歸舅家）。




穀言葬不言卒，

凡葬皆先言卒。


 不葬者也。

王臣言葬，大夫不言葬。言葬者起季子之私行也。


 不葬

不常葬。


 而曰葬，

一見例。


 諱出奔也。

如爲使詞，如下不當繫葬；不繫葬又不足以起奔，明言奔則又不忍，故於如下言葬，以見其行之實非葬原仲也。○季子前二十五年已如陳，歸不書，今又言如。以前之不言歸者起下之言歸爲喜。自如陳至閔元年已八年，乃書來歸，《傳》故曰；「嘉

 之也。」（來歸如女子已嫁反室之辭，常文當言至。）私不敵公，臣不如君。臣出而不言如則爲私行，如臧孫辰乞糴

 於齊。




評曰：按《春秋》諸侯大夫無書葬者，此何以書「葬原仲」？蓋季友賢公子也，《春秋》避其出奔，故託之於「如陳葬原仲」，以爲魯諱，以原仲之不當葬而葬，明季友不當出而出。此爲外大夫書葬之一見例，而又因之以明監大夫死則葬於外國之禮。《公羊傳》曰「通乎季子之私行」，通之云者，通其意也，謂本爲出奔，特《春秋》通其意，以爲私行，而爲魯諱，是與《左氏》「非禮」，《穀梁》「内諱」之意實同，據此而觀，三《傳》無異辭矣。



注
 　之：原脱，據《公羊傳》莊公二十七年補。



注
 　原仲：原作「仲原」，據《公羊傳》莊公二十七年改。



注
 　嘉：原作「喜」，據《左傳》閔公元年改。



注
 　糴：原作「糶」，據《左傳》莊公二十八年改。

（十八）清談





（十九）丹汞





莊 子 新 解





校點説明





莊子新解





墨辯解故序





校點説明





墨辯解故序





楚 詞 講 義





校點説明





楚詞講義





楚詞講義第一課





卜居　漁父





第二課





大招　招魂





第三課





九歌文見《尚書》。「啟《九歌》與《九辨》」，乃古書，非新作。





第四課





大言賦 《中庸》「語大，天下莫能載焉」，博士以此賦解之。





小言賦 《中庸》「語小，天下莫能破焉」，博士以此賦解之。





第五課





彭咸解





第六課





九章





第七課





離騷





第八課





釋楚詞真字





第九課





天問





題天問後 朱子





第十課





離騷





楚 詞 新 解





校點説明





楚詞新解敘





凡例





編楚詞釋例多與詩例相同





離騷





九歌 《左氏》六府三事皆可歌也，謂《九歌》，《離騷》「啓《九辯》與《九歌》」。此爲孔門相傳之辭，非屈子作。





東皇 「東皇」當作「西皇」。西皇見經，爲素統例，與《詩》以鳥名官同。以西爲主，爲六藝通例。 太一 地中。〇天皇屬東，即泰皇。緇衣、羔裘，太一天之貴神，可謂玉皇，中央之帝。





雲中君 甲。〇崑崙在中，故黄帝以雲名官。今東皇爲主，故中變爲西。





湘君 丙。〇《論語》：舜無爲而治，其君也哉！帝爲君正稱。雲中君、東君、湘君，以君稱者三焉。





湘夫人 丁。〇支十二，六合八伯，亦爲八合。





大司命 戊。〇北海之帝，禹爲司空，《文侯之命》。〇《論語》「大師摯」，《史記》作疵。〇立春。





少司命 己。〇春分。〇司馬公主兵，新民。南極之帝忽奉王命討有罪。〇《論語》「少師陽」，《史記》一作「強」，在徐。以少師附大師，爲東岳。





東君 乙。〇東北方伯如乙。《詩》「宜君宜王」，君尊於王。〇西皇爲主，則東乃中也。





河伯 壬。〇北方伯。〇《莊子·秋水篇》河如王伯，海則皇帝。





山鬼 癸。〇《周禮》言三才，曰天神、地示、人鬼，省文則爲神鬼。《中庸》曰：「如在其上，如在左右。」言上即以包下五土例。山林爲西方，分言之則山陽而林陰，山鬼即招魂之鬼王也。





國殤 庚。〇此篇如日本武士道尚武精神。〇《國殤》以見忠君愛國，爲國而死，勇于公戰，非私鬥。





禮魂 辛。〇《九歌》共十一篇，《太乙》以外别爲十，亦如《周南》之十有一篇，一皇、二伯、八伯也。天有十日，故以十日記之。





會 試 硃 卷





校點説明





會試硃卷 光緒己丑科





爻也者效此者也象也者像此者也





立身修身以道





眉壽保魯居常與許





春齊高偃帥師納北燕伯于陽 昭公十二年





是月也命野虞毋伐桑柘鳴鳩拂其羽戴勝降于桑具曲植籧筐





子曰行夏之時乘殷之輅服周之冕樂則韶舞





帝曰咨汝二十有二人





曰子不通功易事以羨補不足則農有餘粟女有餘布子如通之則梓匠輪輿皆得食於子





賦得馬飲春泉踏淺沙 得泉字五言八韻





















雜　著　類


















地球新義

戊戌本






廖　平　撰

楊世文　校點








校點説明



《地球新義》共有三本：光緒二十四年戊戌（一八九八）資州藝風書院排印本、光緒二十五年己亥（一八九九）新繁羅秀峰刻本、民國二十五年丙子（一九三六）廖氏家刻本。該書是廖平經學二變（尊今抑古）向三變（小統大統）過渡時期的代表作之一。全書主旨在於闡述《王制》所述爲王伯疆域，幅員小，爲「小統」；《周禮》所述爲皇帝疆域，幅員大，爲「大統」。爲證成其説，廣引儒家經典、諸子百家、《山海經》甚至西書之説，超出儒家範圍。此本爲光緒二十四年戊戌（一八九八）資州藝風書院排印本，只印首卷十題，合《孟荀列傳》及《薛京卿出使四國日記》則爲十二題，實爲未完之書。但此排印本次序由淺及深，使人易得其蹤跡。每題下署撰述人名，實爲廖平自著，托名他人以自晦。此本刊行之後，適值戊戌政變，外間盛傳康有爲學説始於廖平，請速焚有關各書，於是新成之《地球新義》亦付之一炬。此次整理以資州排印本爲底本。此本焚餘幸存，極爲珍貴。原書「州」、「洲」「亞」、「啞」地名音譯混用，此次整理酌情作了統一。其餘行文訛誤，因後收《地球新義》（丙子本）凡例有「間爲校改」語，故存其原貌，以資比較。








地球新義序
 


注








地球之説三百年矣，以新言之，何也？曰：言海舶廣輪則爲舊，引歸六藝則爲新。戊戌游學珠江，與二三群從論瀛海之廣，述舟車之力，歸而求之經傳，若有合焉，因分題論撰，各成一藝，共得百餘紙，合列傳、日記，用聚珍本排印。苦於貲，排印者得若干藝，五十餘葉，裝爲一册，名以《地球新義》。如續行合刊，則以此爲初編。竊積疑雖久，撰録不過旬月，知必缺略，不能盡發其藴，然嚆矢開前，後來踵事臻華，爲力甚易，海内通人知必有引而申之者矣。若以其無關經義，難歸實用，則鄒子瀛海之譚，昔人固早譏之。光緒二十四年孟冬月，四益主人序。

史記孟子荀卿列傳

薛京卿出使四國日記一則

釋球　　　　　　　　　　　　　　任　嶧

樂記禮運帝王論　　　　　　　　　廖承銘

大雅民勞解　　　　　　　　　　　王肇光

堯與三代九州無改革論　　　　　　廖師政

八行星繞日説　　　　　　　　　　隆鳳翔

周禮師説陰祖大一統微言考　　　　駱成駫

百年一覺書後　　　　　　　　　　古德欽

易説　　　　　　　　　　　　　　廖師慎

書出使四國日記論大九州後　　　　胡　翼

地球兩京四嶽八伯十二牧説

附圖


 趙謂三



注
 　「序」字原無，據文例補。








《史記·孟子荀卿列傳》



齊有三鄒子，其次鄒衍，後孟子。衍蓋覩有國者益驕奢，不能尚德若大雅整之於身，施及黎庶矣。乃深觀陰陽消息，而作怪迂之變，《終始》、《大聖》之編十餘萬言。其語宏大不經，必先驗小物，推而大之，至于無垠。先序今以上至黄帝，學者所共術，大並世盛衰，因載其禨祥度制，推而遠之，至天地未生，窈冥不可考而原也。先引中國名山大川、通谷禽獸、水土所植、物類所珍，因而推之及海外人之所不能睹。稱天地剖判以來，五德轉移，治各有宜，而符應若兹。以爲儒者所言中國者，于天下乃八十一分居其一分耳。中國名曰赤縣神州。赤縣神州内自有九州，禹之序九州是也，不得爲州數。中國外如赤縣神州者九，乃所言九州也。於是有裨海環之，人民禽獸莫能相通者，如一區中者，乃爲一州。如此者九
 

注



 ，乃有大瀛海環其外，天地之際焉。其術皆此類也。然要其歸，必止乎仁義節儉、君臣上下六親之施，始也濫耳。



注
 　九：原無，據《史記·孟子荀卿列傳》補。








薛京卿《出使四國日記》一則



偶閱《瀛環志略》地圖，念昔鄒衍談天，司馬子長謂其語閎大不經，桓寬、王充並譏其迂怪虚妄。余少時亦頗疑六合雖大，何至若斯遼闊，騶子乃推之至於無垠，以聳人聞聽耳。今則環遊地球一周者不乏其人，其形勢方里皆可覈實測算，余始知古人之説，非盡無稽。或者古人本有此學，騶子從而推闡之，未可知也。蓋論地球之形，凡爲大洲者五，曰亞細亞洲，曰歐邏巴洲，曰阿非利加洲，曰亞美理駕洲，曰澳大利亞洲，此因其自然之勢而名之者也。亞美理駕州分南北，中間地頸相連之處曰巴挐馬，寬不過數十里，皆有大海環其外，固截然兩洲也。而舊説亦有分爲二洲者，即以方里計之，實足當二洲之地。是大地共得六大洲矣。惟亞細亞州最大，大於歐洲幾及五倍。余嘗就其山水自然之勢觀之，實分爲三大洲。蓋中國之地，東南皆濱大海，由雲南徼外之緬甸海口考大金沙江，直貫雪山之北，而得其源，於是循雪山、葱嶺、天山、大戈壁以接戈壁，又由此而東以接於嫩江、黑龍江之源，至混同江入海之口，則有十八行省。盛京、吉林、朝鮮、日本及黑龍江之南境、内蒙古四十九旂，西盡回疆八城暨前後藏，剖緬之東境，括暹羅、越南、南掌、柬埔寨諸國，此一大洲也。由黑龍江之北壤訖戈壁以北、外蒙古八十六旂及烏梁海諸部，西軼伊犂、科布多、塔爾巴哈臺，環浩罕、布合爾、哈薩克、布魯特諸種，自鹹海逾裏海以趨黑海，折而東北，依烏拉嶺劃分歐亞兩洲之界，直薄冰海，奄有俄羅斯之東半國，此又一大洲也。雪山以南合五印度及緬甸之西壤，兼得阿富汗、波斯、亞剌伯諸國、土耳之中東兩土，此又一大洲也。夫亞細亞既判爲三洲，余又觀阿非利加洲，撒哈爾大漠之南，有大山起於大西洋海濱，亘塞内、岡比亞之南境、幾内亞之北境、尼給里西亞及達耳夫耳之南界，延袤萬餘里，直接於尼鑼江之源。此其形勢殆與亞洲之雪山、葱嶺界劃中外者無異。尼羅江又曲折而北，以入於地中洋，是阿非利加一洲，顯有南北之分矣。今余以《志略》所稱北土、中土者謂之北阿非利加洲，《志略》所稱東土、西土者謂之南阿非利加洲，此又多一大洲也。而南洋中之葛落巴、婆落洲、巴布亞諸大島，則當附於澳大利亞一洲。夫然，則大九州之説，可得而實指其地矣。雖其地之博隘險易不同，人民物産之旺衰不同，然實測全地之方里，謂八十倍於昔日之中國，自覺有盈無縮。所謂裨海者，若紅海、地中海皆是矣。即有沙無水之戈壁，亦可謂之裨海，即中國東隅之黄海、渤海有日本三島障其外，亦可謂之瀚海。是翰海與大瀛海殆一而二、二而一者也。而彼所謂大九州者，在騶衍時豈非人民禽獸莫能相通者乎？至于禹迹之九州，要不出今之十八行省。若福建、廣東、廣西、貴州諸省，則《禹貢》並無其山川，今以置余以上所序一州之中，約略計其方里，要亦不過得九分之一。然則禹迹之九州，實不過得大地八十一分之一，而《禹貢》所詳之一州，又不過得大地七百二十九分之一，其事殆信而有徵也。舟中無事，覩大洋之浩蕩，念坤輿之廣遠，意有所觸，因信筆書之。








釋球



華陽　任嶧

球字古無定解。《説文》訓玉，徐鉉謂爲玉磬，段氏云「磬以球爲之，故名球，非球之本訓爲玉磬」，專爲鳴球立説，實非通解。《書》鳴球外有球琳、天球，《詩》有小球、大球，諸家箋注，大抵皆望文生義，未得其實。考天形本無方體，而繪圖者皆作圓形，自來談天家所同也。《顧命》天球與河圖相連，河圖中有圖形，非宋以後九宫之説，則天球亦必有圖形。今人得玉石，往往中有詩字圖畫，天然巧妙。蓋古有天球之圖，玉中割得其形，因而珍之。若但云色似天也，《書》天球之義已明，則《詩》之小球、大球更可借證。明末西人入中國，刊《職方外紀》，有地球之説。至今環遊地球一週之人甚多，圖更詳備。蓋地與天相對實義。《商頌》言小大，《商頌》五帝之遺法，大一統之詩也。《商頌》之大一統，非實指殷商之版土，廼謂百世以後法地主商而王，合九大州而大一統之商言也。天地之圖皆作圓形，球、毬皆有圓義。

言天之書，如圓天圖説是也。


 西人又謂地形橢圓。案《春秋命曆序》云：「神農始立地形，甄度四海遠近山川林藪所至，東西九十萬里，南北八十二萬里」，不相合乎！《尚書》稱靈耀四游之説，尤爲切合。鄒衍所言九九八十一州者，薛京卿《日記》就今五大州剖分爲九以配隸之，可見西人之説，中國古實有之。後王不能及遠，乃僅就禹州言之，耳目心思之所窮，故其説遂絶，非地球之圖出，終不知大球、小球之爲何語也。考全《詩》之例，凡言小大者，皆以小爲中國，大爲海邦，小東、大東其明證也。他如小大稽首、小大近喪、小雅大雅、小明大明、小國大國、小共大共，莫不先言小以及大。行遠必自邇，登高必自卑，治天下者必先治國，治其國者必先齊家，齊其家者必先修身。聖人設教，先諸夏然後夷狄，此其例也。蓋言小球者，言中國禹貢之小九州也；言大球者，合九大州言之，全地球也。然則地球之名雖出自晚近，而實古義，早已垂明文于《商頌》，而孔疏乃解爲小玉大玉，輔廣以爲小國大國所執之玉，申其論者乃以小係子穀璧，男蒲璧，大爲公桓圭，侯信圭，伯躬圭。夫五玉五瑞，經傳有明文，禮制典章所在，何忽以小球大球名之乎？又或以爲貢物，不唯與下小共大共重出。《禹貢》貢篚多矣，球爲球
 

注



 、琳、琅、玕四者之一，以小名而包異類，絶無此例。況諸家以大者屬尊，小者屬卑，則大小有序，若冠履之不可倒置，經何遂以小加大乎？或曰：地球言球、言大球，證以天球，考諸圖册可也。中國小九州在球東面偏北，去赤道尚遠，何得以球名之乎？曰：地形凡一山一水皆有圓義。大既曰球，小不得不曰球。亦如雅、明、東、共等字，小大相配。又西人言人目圓，凡遠物皆有圓象，大而日月，小而星宿、燈火，遠望皆成圓形是也。夫小大九州之説，後人不察，乃反斥其荒唐。不知其言實本於經大一統之義，與《商頌》九有、九圍。蓋共，貢也，共即所謂赤縣神州内之九州，禹貢是也。大貢，全地球九州也。中國外如赤縣神州者九，乃所謂九州，由大共而推言之也。有王者起，以中國作留京，如周之西京，《乾》之「潛龍」是也。以阿富汗地作行京，如周之東都，所謂《坤》之「黄裳」也。由孔子起數，前之遠者帝，近者王，由後而推，近者王，遠者帝，即《論語》「其或繼周，百世可知」之説也。今時與古折算，正當帝運，正當大九州。將來以阿富汗爲行京，就亞洲分兩京，如周東西通畿之故事，中國爲居，爲上，爲天，爲衣，爲玄，阿富汗爲行，爲下，爲地，爲裳，爲黄，俄部爲北，爲黑，爲恒，歐、北美爲西，爲白，爲華，非與南美爲南，爲赤，爲衡，奥與中國爲東，爲青，爲泰。覲禮：王者朝諸侯，設方明，上玄下黄，東青南赤，西白北黑，合兩京四嶽爲六合，方明之制即地球也。截長補短，移步换形，小有變通耳。方明以方爲名，與圓球相反。然刓方爲圓，削去廉隅，故仍是一球形。全球中以開方計，未嘗不可言方。即準繩以御規矩，圓者可方，方者可圓，則方明與全球名異而實同，是方明又一地球之切證也。且以地球考之，中國在赤道之北二十餘度，地球之幽明取決於日，向南而治者，向日也。至於南半球，《爾雅》謂之北户，赤道在其北，則又將嚮北而治。禮：生者南鄉，死者北首。中國嚮南，南球嚮北，則中國之人道鬼道與南半球相反。然則《易》、《詩》之鬼方，實指南半球之奥利等地言之。南北相反，人鬼異向。自中國言之，非所謂鬼方乎？是又言地球之所當知者也。《中庸》「舟車所至」一節，固地球之説也。今爲分别其義：天在上，地在下，日在東，月在西，露居北，霜居南，與《易》之天地定位、震東兑西、坎北離南者又合爲六合。又一方明之義，即又一地球之證也。作用之功，全在「舟車」、「人力」二句，與《堯典》之所言「光於四表，格於上下」者不有合乎？輪船、輪車、電線三者，爲開通地球之首功，光格六合之要務，自有今日以來，莫之或廢也矣。

案：六藝《尚書》、《禮》、《春秋》爲王道，《詩》、《易》、《孝經》爲帝道。帝大王小，《詩》則小雅與周、魯二頌爲小，大雅、商頌爲大。經傳敘尊卑者皆先大，言内外者皆先小。然如《論語》之「小大由之」，《詩》之「小大稽首」，而亦以小加大，蓋内外例也。家言小，國言大；國言小，天下言大。如《春秋》内其國而外諸夏，内諸夏而外夷狄，始則國小而諸夏大，終則諸夏小而夷狄大也。故不必大九州，而亦有以小加大者耳。

自記。






注
 　球：原無，據《尚書·禹貢》補。








《樂記》《禮運》帝王論



資州　廖承銘

《樂記》曰：「商者五帝之遺聲也，商人志之，故謂之商。齊者三代之遺聲也，齊人志之，故謂之齊。」而後世之説經者紛紛歧出，皆未有何爲識五帝三王之明證者。夫禮之所謂商者，即《詩·商頌》也；齊者，即《詩·齊風》也。而言者猶以爲無可稽考，則曷即《商頌》、《齊風》所載者以明之，而後商、齊識帝王，明證可見。何也？以音論，則商音剛決而齊音柔緩；以統論，則商大一統，而齊小一統。夫帝大一統者也，王小一統者也。《禮運》：「大道之行也，天下爲公，選賢與能，

如堯舜禪讓，不必用世及之法。


 講信修睦，故人不獨親其親，

天下一家。


 不獨子其子，

中國一人。


 使老有所終，壯有所用，幼有所長，矜寡孤獨廢疾者皆有所養，男有分，女有歸。貨惡其棄於地也，不必藏於己；力惡其不出於身也，不必爲己。是故謀閉而不興，盜竊亂賊而不作，故外户而不閉，是謂大同。」

西人所著《百年一覺》屢觀大同，頗具此見。


 蓋五帝道大，授受相承，爲大同之世，是即《商頌》大一統之源也。又曰 ：「今大道既隱，天下爲家，各親其親，各子其子，貨利爲己，大人世及以爲禮，城郭溝池以爲固，禮義以爲紀，以正君臣，以篤父子，以睦兄弟，以和夫婦，以設制度，以立田里，以賢勇知，以功爲己，故謀用是作，而兵由此起。禹、湯、文、武、成王、周公由此其選也。此六君子者，未有不謹於禮者也。以著其義，考其信，著有過，刑仁講讓，使民有常。如有不由此者，在埶者去，衆以爲殃，是謂小康。」蓋三王德盛，父子相傳，而成小康之治。是即《齊風》小一統之源也。《商詩》曰：「上帝是祇」、「古帝命武湯」、「帝立子生商」、「帝命不違」、「帝命式于九圍」，

《商頌》帝字凡五見。


 諸解皆以爲天，非也。凡《詩》之稱天者，皆言天，非稱帝即所以稱天也。不然，如《商頌》所載之「普將自天」、「天命玄鳥」、「何天之休」、「何天之寵」、「天命多辟」、「天命降監」、「自天降康」等句，亦既數稱乎天矣，而復稱帝以名天，不相混乎？其所稱之上帝、古帝者，蓋指古之五帝，嚳與堯舜是也。「帝立子生商」，商指嚳言之。《禮·祭法》：「殷人禘嚳而郊冥，祖契而宗湯。」商爲帝嚳之後，故曰「帝立子生商」也。二「帝命」指堯舜言。昔堯舜皆令契爲司徒，故兩言帝命也。《商頌》五稱帝，非商五言帝之明證乎？《齊風》曰：「俟我於著乎而，充耳以素乎而」，「俟我於堂乎而，充耳以黄乎而」，「俟我於庭乎而，充耳以青乎而」。《禮器》曰：「或素或青，夏造殷因。」《繁露》説昏禮夏人迎於户，殷人迎於堂，周人迎於庭，《著》三章分屬三王，非齊識三王之明證乎？又青、素、黄者，東、西、中之色也。周京東都居中，魯用夏道居東，商以金王居西，與青、黄、白之色位符合。《論語》「緇衣羔裘」三句，又説《詩》三統京師之異制也。第《商頌》之所載者，如「小球大球」、「小共大共」、「設都于禹之績」、「外大國是疆」、「商邑
 

注



 翼翼，四方之極」等句，已見於胡君少端之《騶衍傳書後》矣。今更於胡君所未言者論之，如所載「正域彼四方」、「肇域彼四海」，四方、四海而曰彼者，蓋非中國内之四方、四海，而實海外之五大洲大洋海也。帝大一統，無畛域之分，而以四外爲域，是即守在四夷之義也。又曰「九有有截」，有指中國之土，已爲所有者也。九有者，即海外之大九州也。奄，同也。蓋帝大一統，謂既撫有此中國小九州之土地，而外洋大九州之各國亦莫不賓服，而同爲其所有也。是即「溥天之下，莫非王土，率土之濱，莫非王臣」，而撫中國以治萬邦之義也。又曰
 

注



 「四海來假」、「海外有截」。四海者，中國外之大洋海也，海外即裨海外之各國也。假，格也，謂帝大一統，故雖只撫有中國，而四外各邦亦莫不感格而來也。截，齊也，謂海外九州皆爲德化，而均有截然整齊之教也。又曰「受小國是達」、「受大國是達」。受，承也。小國、大國者，諸洋之大小各國也。達言達其政教，以敷布於外也。五帝道大，無中外之分，凡四海之來假者，皆以中國之政教敷布之，使海外各國皆知中國之制也。《齊風》又曰：「雞既鳴矣，朝既盈矣，東方明矣，朝既昌矣。」雞鳴、東方明者，王者出治之時也。朝盈、朝昌者，云群臣已集於朝也。三王勤求治理，孜孜不惰，惟恐少有廢事。蓋王小一統，不能如五帝之無爲而治矣。又曰：「無思遠人，勞心忉怛。」遠人，指外洋各國之人也。「無思遠人」者，王者德不及遠，雖勞心於遠洋，不能如五帝時之四海來假，故曰無思也。而或曰此云商知五帝，齊如三王，固似，而於《樂記》所云五帝之遺聲、三代之遺聲，無乃不相合乎？不知商承國於夏，夏承國於舜，夏之樂實帝之樂也。自成湯因夏之樂而損益之而言，《商頌》非五帝之遺聲乎？周公思兼三王，功成作樂，周公既没，成王命魯公祀周公以天子之禮樂，而三王之樂傳於魯。魯自太師摯適齊，而三王之聲又傳於齊，而言《齊風》非三代之遺聲乎？第此語古無明解，今特表而出之，俾聖賢之義以明，而論經者亦可恍然矣。



注
 　邑：原作「色」，據《詩·商頌·殷武》改。



注
 　曰：原作「白」，據文意改。








《大雅·民勞》篇解



資中　王肇光

或曰：中國内外二十一州之制，《禹貢》詳矣，海外之洲不見於經，何也？曰：《大雅·民勞》，即海外之《禹貢》也。聖人立經作制，託諸空言，不如見之實事，故先就中國内外二十一州詳其制度，著之《尚書》，由《尚書》以推之全球，以《尚書》立其本，以《民勞》盡其變。《禹貢》詳而《民勞》略者，蓋《書》之言其節目，故詳，《民勞》言其綱領，以世事皆見之《書》，故從略也。考《詩》例，以《大雅》分應三《頌》，《文王》以下《周頌》，《生民》以下《魯頌》，《卷阿》以下《商頌》。其《商頌》所言「景員」、「輻隕」，即《卷阿》之「土宇昄章，亦孔之厚」也。故《民勞》與《商頌》互相表裏，《禹貢》爲實事，據目見之制，《民勞》爲空言，百世以後乃能見諸實行也。或曰：《禹貢》言九州，騶衍云八十一。今地球之説則爲五大洲，其不相合，何也？曰：以五較《禹貢》、騶子之説，其實雖同，數目不無多寡之異，而以五洲之説證之《詩》，則又曲折相合者也。考《民勞》五章，以一章爲一州，一、二、四、五章爲四嶽，中章言京師，王者居中而治，即地球之中。《荀子》曰：「欲近四旁，莫如中坱。故王者必居天下之中，禮也。」其言四國，指四嶽，總括一、二、四、五四章言之也。首章爲東岳兩伯，次爲南岳兩伯，四爲西岳兩伯，五章爲北岳兩伯。《白虎通》：「《王制》曰：八伯各以其屬屬於天子之老，曰二伯」是也。且以《禹貢》較之，首章如青、徐，次如荆、揚，四如梁、雍，五如冀、兖，中如豫州。蓋《民勞》
 

注



 詩五章，就八伯解之，則合京師爲九，與《禹貢》合；就四嶽解之，則合京師爲五，與地球五洲之説合。五與九固名異而實同者也。又《禮運》以王爲小康，帝爲大同，則小康、大同爲帝道、王道之標目，殆已昭然若揭矣。《民勞》五小，首以小康著之爲小統，爲王道，爲中國。於「惠此中國」之後，再言「以綏四方」，與「内奰於中國，覃及鬼方」相同。由小以推大，則所云大諫、宏大當與小康對文，則其爲帝道，爲大統，爲海外可知。因或疑海外九州版土不見于經，西人五洲之説與《禹貢》異，故著其説於此。

「民亦勞止，汔
 

注



 可小康。惠此中國，以綏四方。無縱詭隨，以謹無良。式遏宼虐，憯不畏明。柔遠能邇，以定我王。」

「文王曰咨」篇：「内奰於中國。」

《堯典》
 

注



 ：咨十有二牧，曰：「食哉惟時，柔遠能邇。」

《禮運》：「禹、湯、文、武、成王、周公，由此其選也。此六君子者，未有不謹於禮者也。以著其義，以考其信，著有過，刑仁講讓，示民有常。如有不由此者，在勢者去，衆以爲殃，是謂小康。」

按：首章爲東，出《堯典》「歲二月東巡狩」，指澳洲而言，如《詩·谷風》。「惠中國」以上指小康之制，「綏四方」以下爲大一統，「詭隨」五指海外之教，「寇虐」五指海外之政。此四方與三章京師四國相同，即指四嶽，於章首後言之。

「民亦勞止，汔可小休。惠此中國，以爲民逑。無縱詭隨，以謹惛怓。式遏寇虐，無俾民憂。無棄爾勞，以爲王休。」

按：此章爲南岳，指非州、南美而言，如《詩·凱風》。《堯典》：「五月南巡守，至於南岳。」

「民亦勞止，汔可小息。惠此京師，以綏四國。無縱詭隨，以謹罔極。式遏寇虐，無俾作
 。敬慎威儀，以近有德。」

《公羊》：京，大也；師，衆也。天子之居，故以「衆大」言之。

《月令》：季夏之月，日在柳，昏火中，旦奎中。

按：京師指行京而言，四國即四嶽。

「民
 

注



 亦勞止，汔可小愒。惠此中國，俾民憂泄。無縱詭隨，以謹醜厲。式遏寇虐，無俾正敗。戎雖小子，而式宏大。」

按：此爲西嶽，指歐與北美而言。《堯典》：「八月西巡守，至於西岳。」

「民亦勞止，汔可小安。惠此中國，國無有殘。無縱詭隨，以謹繾綣
 

注



 。式遏寇虐，無俾正反。王欲玉女，是用大諫。」

按：此爲北岳，指今俄羅斯而言。《堯典》：「十有一月北巡守，至于北嶽。」

《禮運》：「大道之行也，天下爲公，選賢與能，講信修睦。故人不獨親其親，不獨子其子，使老有所終，壯有所用，幼有所長，矜寡孤獨廢疾者皆有所養，男有分，女有歸。貨惡其棄於地也，不必藏於己；力惡其不出於身也，不必爲己。是故謀閉而不興，盜竊亂賊而不作，故外户而不閉，是謂
 

注



 大同。」

又：《民勞》五章所言四國、四方，即四嶽，合京師爲大州共五。小曰小康，小休、小息、小憩、小安，文異義同，爲《禮運》之小康，《商頌》之小共、小球。所言宏大、大諫，即《禮運》之大同，《商頌》之大共、大球。考全《詩》皆不稱中國，惟《大雅》應《商頌》之篇，七見中國字。《鄒衍傳》「儒者所稱中國」云云，美中國即包《禹貢》内外二十一州、從横五千里而言，非泛語也。又「柔遠能邇」見《堯典》，乃爲十二牧之事。《説苑》：「故牧者所以辟四門，明四目，達四聰也。是以近者親之，遠者安之。」而下文云「蠻夷率服」，與《民勞》「惠此中國，以綏四方」吻合，即篇内所言五「詭隨」、五「寇虐」、五「小」，指夷狄之政教言之也。

又二、四、五三章不言四方、四國，惟首章言四方，與三章言四國相同。且言小康、言定王，蓋首章與三章兼言東西通畿之意。首章爲東、爲中國、爲居、爲留守，三章爲西、爲行、爲行京。考《春秋》，京師爲王行營之别名，諸侯稱師，天子稱京師。故《公羊》、《穀梁》皆以「衆大」釋此二字。故天王狩於河陽，則河陽爲京師。自《爾雅》以京師爲周王都定名，説者多誤解其義。三章既言京師，則必有留守可知。鄒衍九九八十一州，《孟子》「天下惡乎定？定于一」，一者，即中國王圻之一州，九圍八十一分之一。



注
 　民勞：原作「民」，據《詩·大雅·民勞》補。



注
 　汔：原作「汽」，據《詩·大雅·民勞》改。下文同。



注
 　堯典：當作「舜典」，以下各「堯典」同。



注
 　民：原作「氐」，據《詩·大雅·民勞》改。



注
 　綣：原作「綫」，據《詩·大雅·民勞》改。



注
 　謂：原作「語」，據《禮記·禮運》改。








堯與三代九州無改革論



井研　廖師政

《李氏五種》言歷代疆域變革，以《禹貢》爲夏制，《爾雅》爲殷制，《職方》爲周制，固爲漢以來先師之誤説。然李氏繪圖流傳庠序，童蒙誦習，老死不悟，其非經術之不明者，其一端也。按孔子采取四朝，定爲六藝，使其中典章錯雜，自相矛盾，不能畫一。後來學者各遵所聞，各行所知，不惟六藝各立異同，即以《尚書》一家而論，議禮制作，言夏者用夏，言殷者用殷，言周者用周，一國三公，何所適從？故六經決黑白而定一尊，不惟《尚書》四朝無變革之例，即合之群經，所有宏綱巨領，莫不相同。所以《尚書大傳》用執一之説，以徧解四代之書，無有不合。《詩》、《禮》、《樂》、《易》、《春秋》、《孝經》各家博士與《尚書大傳》共執一定之説，徧解群經，亦無不合。明文具在，可附按也。西漢以上各家先師所有争執之條，半多經無明文，及支節小事，所有綱領明條，絶無立異。故解經必先破去改革一例，乃能貫通。李圖以三代九州有紛更，學者心有一改革之例以讀經，于後學爲患甚巨

 ，不得不辭而辯之。按《禹貢》五服，侯、綏千里，要、荒千里。在侯、綏者爲四嶽，爲八伯，在要、荒者爲十二州、十二牧。内爲州十二，外方亦爲州。八州有伯，十二州亦有伯。同時並建，一内一外，兩不相妨，此經傳之明文也。八州有名山大川，十二州亦有名山大川。《堯典》曰「肇十有二州，封十有二山，濬川」者，謂十二牧内各有一名山、一大川以爲鎮也。考《書》之四嶽，本指巡狩之岱、衡、華、恒四山而言。經云「乃覲四嶽，頒瑞於群后、群牧」，是四嶽爲四山，后、牧乃爲諸侯，即《尚書大傳》所稱之八伯也。故《禹貢》於正方嶽皆以四山爲目，如海岱、衡陽、華陽及「恒衛既從」是也。四后即八伯，在侯綏二服之内，與要、荒各自立長。《帝典》「詢於四嶽」之後，即言「咨十二牧」，四嶽、十二牧同時並見，比肩一堂。《皋陶謨》既言「予決九川，距四海」，下文云「弼成五服，至於五千，州十有二師，外薄四海，咸建五長」。於水土既平之後，再言乎十有二師，是八伯、十二師三代同建，堯時有十二牧，别有四嶽，是非無九，但有十二明矣。禹既有九州，又曰十有二師，此禹改帝之十有二州以爲九也，明矣。蓋説者不即經文細考，乃曰堯制本十二州，天地平成，所出之地甚多，禹乃改帝之十二以爲九，地既廣於前，服反少於後，揆之情理，殊屬難安。考《大戴·五帝德》言，帝封四凶以化四夷，《史記·五帝紀》畢録其文，所言流共工於幽州以化北狄，放驩兜於崇山以化南蠻，殺三苗於三危以化西戎，殛鯀於羽山以化東夷。《堯典》有合數二十六人之文。蓋四凶與十六族合爲二十二人，所謂大功二十也。《左傳》舜「舉八人，使主后土，以揆百事」，所謂以八人爲八伯，主后土即主四嶽。又言使八元「布五教於四方」，内外平成，則爲外十二州之長。又言「納於百揆」，時序、無廢事，蓋指舉才子八人爲八伯。「賓於四門，四門穆穆，無凶人」，蓋以八人合四罪數之，以元愷合四罪爲二十人，再加二伯爲二十二人矣。八人賢，四族惡，何以同爲諸侯？八族徵封之國，共工等以朝貴屏之遠方，功過相抵也。按，放流四罪，即《大學》、《王制》「屏諸四夷，不與同中國」之意，則幽

 州與三山皆不在中國可知。蓋幽州者即《堯典》外十有二州之一也。崇、羽、三危，《帝典》外服十有二山之三也。《尚書》經傳之明文者，無待繁説矣。考直隸廼《禹貢》濟河之故地，自説《周禮》者以爲其制割分兖以改建幽并，後來之襲其誤者皆目直爲幽，《職方氏》誠確，則周是時之幽與堯時之幽同名而異實，亦不得因周制之在内服之中，而亦遂並連堯制之并亦以爲在内地也。此堯與禹内服之要、荒，爲九有建十二，夏無改堯制之事，唐與夏二代無改革之説也。西漢以上説九州者無異同，至《王莽傳》乃有周制去徐、梁，加幽、并之文，蓋本《周禮·職方》立説，以《職方》考之，殊多異同。按孟津之會，見於《誓》者，有庸、髳、蜀、羌、微、盧、彭、僕等國。梁所屬較别州爲詳，自以二州相連，德化尤篤，開國龍興，争先效命，何以泰平定邦，乃取古昔之名邦？先王之鄰國割而棄之，使不得與被髮文身、蔽路藍婁之荆、揚比數，可乎？即以春秋論，梁州之國，若梁亡之以州舉，鄀、蜀之須考定者，姑無具論，至若巴、庸、夔、麋，固有萬不能移之别屬者，是周禮之有華陽明矣。至於徐，見於《詩》、《書》、《春秋》及各經傳尤爲明著，何爲而棄之乎？且建州之法，本於畫井。王畿建中，如公田，八家各得百畝。西方本應立三，夏禹貢因雲貴山多磽薄，截長補短，西南不置州，乃於青、揚、豫、荆四州之中特設徐，以四州之内地平土膏腴，别有取義，周乃廢去。素有二處，析冀爲并，析兖

 爲幽，八家各百畝，乃使二家共耕一家之田，則並居者可其苦，浸漁者可其樂也。考周東西通畿，西雍之地以方八百里者爲王圻，洛陽之地又取方六百里，合爲千里。若棄而不置，則西面僅雍方八百里，尚餘方六百里。今華陽之一圻爲方千里者一，爲方六百里者一，隙地如此之多，究將何屬？按揚子雲著書，有蜀自古不通中國及五丁

 開山等語。子雲生長蜀都，鄉邦典故宜所熟習，何得爲此不經之言？子雲著述，身後多爲劉歆所亂，即藉此以助其周廢梁、徐之僞説，若子雲必不爲此語。今考《職方》原文，實無梁、徐，而有幽、并。若欲求通其説，則《職方》於九州但舉七州，而梁、徐從略，於要、荒之十二州又舉幽、并，而於十州從略。蓋内外二十州，合爲九數，以互文見例之法考之經傳，證之時事，不得以爲廢徐、梁加豳、并之古制明矣。兩利相形則取其重，兩害相較則取其輕。經傳互文見例之條最多，不敢舍經傳明文，而信《周禮》一家之言也。或曰：今《周禮》與《逸周書·職方》所舉山水皆在内地，何得以幽、并改屬要、荒？曰：鄭注《周禮》，於職方山水不合輿圖者每多改字。蓋歆徵天下能識古文者至京，繙譯古文。《王莽傳》既明以爲周制去徐、梁加幽、并，上有所好，下必從之，則其點竄古書，不可究詰矣。《爾雅》本無殷制之文，後人因其《禹貢》、《周禮》小異，《禹貢》既爲夏制，《職

 方》又爲周制，故以《爾雅》文居其中，以成三統之制，事由心造，與鄭注以周制爲《周禮》，凡與《周禮》不合者，多指爲殷制，其事正同。今欲去誤而求是，疑《爾雅》非錯舉外州以見例，則必由後人改竄，決非明文。按《爾雅》原文，兩河間曰冀州，河南曰豫州，河西曰雝州，漢南曰荆州，江南曰楊州，濟河間曰兖州，濟東

 曰徐州。考九曰爲經傳定例，初不以國爲目，以國爲目，皆讖

 家分野之説。以上七州，皆以山水爲目，與《禹貢》、《王制》名目悉合，與西漢以上之説皆同。乃獨於末二州異其文，曰燕曰幽州，齊曰營州，與上七州文義絶不相同。殷時尚無燕、齊，何舉以定州界？今仍以互文説之。考古制要、荒十二州，每當天子巡守，四嶽皆從，見于方伯之國。《堯典》之覲四嶽，班瑞於群后、群牧。群后爲八伯，群牧爲十二牧。《明堂位》四夷在四門之外。考明制，東北一帶外藩與直隸相近，乃不就近隸於京師，而航海附山東。按山東爲方岳東界，海無外服，分配外牧，必以北南之外服附屬東伯。《尚書》以四嶽統十二州之制，古無明説，明制尚能得其遺意。外州當爲十六，東邊近海四州不置，故僅十二。每方得三，故合之爲十二。營當爲外牧，齊曰營州者，謂營附齊之方伯。燕曰幽州者，謂幽附於燕方伯。當正北、東北二州直屬於東岳，燕與幽正當其位。幽即《堯典》之幽州，營與太公所居營丘同名異實。内之以水地計者七州，亦如《職方》之七州。外州以國言，亦如《職方》之幽、并，此一説也。東漢以後，舊聞多經改訂，《爾雅》營、幽之文即與上文七州不同。王肅變古書以證成己説，明證甚多。總之，説經當以經傳爲主。《職方》晚出，昔人早有異同。《爾雅》爲漢儒附益之書，與尸子所見之本迥然不合，二書可通則通之，不可通則姑闕疑，不能因其文字偶異，遂變經傳明文確鑿之條而從之也。學者必先知六經九州並無沿革，經制爲百世不變之道，即使推廣擴充，如鄒衍之海外九州可云奇辯，而於中國猶確守成法，以爲根本之據，故其説由九州以推於八十一，以一生三，以三生九，小大雖殊，而面目不改。若衍者，可謂善於推廣經説，尤可謂能謹守師説。使四代六經之文已先紛更變革，如後世史書改置郡縣，是自先亂，何以傳示百世，流法無窮？《易》改邑

 不改井，可知四代建京雖不同，九州不可改也。夫治經者貴通其意，帝王不相沿襲，制度典章在於潤色，固不必過拘成文，特其中有當隨時損益者，有百世不變者。今各行省分畫疆界，無一不與《禹貢》符同，或乃惡其相似，必於經傳中多立異同，謂帝王古制必不能與今巧合，此以後世讀史之法讀經，而不明百世以俟聖人而不惑之義者也。因地球大九州之制度，將來必取法於經傳，恐議者以改革致誤，特因爲之説如此。傳曰：「正其本而萬事理。」非敢好爲辯論，以與先儒爲難。謂予不信，可細讀鄒衍之傳。



注
 　巨：原作「叵」，據文意改。



注
 　幽：原作「豳」，據文意改。



注
 　兖：原作「充」，據文意改。



注
 　五丁：原作「武丁」，據《揚子雲集》卷六《蜀王記》改。



注
 　職：原作「聯」，據文意改。



注
 　東：原作「柬」，據文意改。



注
 　讖：原作「纖」，據文意改。



注
 　邑：原作「易」，據《易·井卦》改。








八行星繞日説



資州　隆鳳翔

説《尚書》者曰四嶽四門八伯賡歌，説《詩》者曰周召分陝而治，《左傳》云天子合諸侯，則伯帥侯牧以見於王；伯會諸侯，則侯帥伯子男以見于伯。説《禮》者曰，天子大國同姓謂之伯父，異姓謂之伯舅，次國同姓謂之叔父，異姓謂之叔舅。《周禮》云立牧設監，《公羊》云下無方伯，又于大國言伯討，《易》云公用享於天子。然則天子居王畿，八伯各主一州，群經之所同，非獨《王制》一篇之私言矣。傳云黄帝畫井建九州，九州亦如田制，一夫百畝，公田居中，八家同養公田，即拱衛神京之意也。經師相傳者多《禹貢》之制。騶衍大九州之義本於《詩》、《易》，推之全球，由一化九，由九以至於八十一，實考之，仍一九州之制，乃經學之常言，非海客之異録。又案博士之義，凡事推本於天，聖人法天而行，不敢以私意制作。然則大九州之義，果何法乎？曰：是亦法天爲之。《禮》云大報天而主日。按大無方體，以日主之，又日爲君象，孟子所謂「天無二日，民無二王」者是也。又以列宿比諸侯，所謂十二諸侯聚于王庭，此皆自古相傳，日爲天子，星比列辟之舊解也。案西人新著《八行星之一論》，大致先當以太陽爲泰空之心，而八行星繞之。行星有六：一曰金，二曰水，三曰地，四曰火，五曰木，六曰土。月爲地球之小星，週圍地球，隨地而繞太陽。此皆古人所早知，不易之理也。今人又添覓出二星，曰天王，曰海王。各行星之月，共計有二十。地星有一，海王有一，火星有二，木宿有四，土宿有八，天王宿之有四。此外各處小空星共計有二百七十壹可查考等語。是日爲天子，八行星如八伯，各占一方隅，向日繞行，即四正四隅，分布八方以衛帝座也。其有升降、伏留、遲速，即巡狩、朝覲、往來之禮也。各行星又皆有小星圍繞，自爲一部屬。一州二百一十國，州牧統之，各有疆域也。行星尚有多星，不能計數，此四嶽統四方要荒，蠻夷各附方州，王者不治夷狄之説。以大一統言之，將來中分天下，必以赤道爲界，赤道以北，如《易》之乾、坎、艮、震四陽卦之地，於《春秋》爲中國焉；赤道以南，如《易》巽、離、坤、兑四陰卦，於《春秋》爲夷狄焉。北極爲坎，南極爲離，仍王者向南而治，開服南服，《詩》首二南之義也。以今實地考之，則北廣而南狹，如南美、非與澳州，不過僅得三州之地，而主六州焉。此即所謂三分天下有其二，北六而南三。《詩》云「淮有三洲」，《禹貢》荆州云「三邦底定」，亦此意也。考《易》雖以四陰卦屬南，周西南不建州，調坤居中，爲黄裳。徐與魯同度，其所言狄者，實只得荆、揚、梁三州，仍是北六而南三也。當日以周召分治，周占東南，召占西北，而合徐與荆、揚爲一内三外，召獨領梁，爲三内一外，聖賢勞逸之説所由起。將來分陝，以非、澳屬周，美屬召，又一定之勢也。所有未連五洲零星各島，則《尚書》外十二州各屬於方嶽下，以備柴望，可知也。蓋畫井之制，起於方里井田，擴之至于《禹貢》之五服，再擴之，此即爲衍之九州，求之冥冥，則即西人八行星之説。合小大，綜天人，統古今而壹以貫之，在今日固託之空譚，將來必徵諸實事。如以荒唐譏之，亦不敢多辨也。








《周禮》師説陰祖大一統微言考



資中　駱成駫

《周禮》萬國萬里，九畿封建之制，自來解者皆以爲與《禹貢》異。今細按之，乃曲折與《禹貢》相暗合，則《周禮》經文自是經傳遺説，非劉歆所能改竄也。惟賈、鄭解説，不惟與各經不合，求之《周禮》本義，實亦難通。以建國一條言之，《司徒》云諸公之地封疆方五百里，其食者半；諸侯之地四百，其食者三之一；諸伯之地三百，其食者三之一；諸子之地二百，其食者四之一；諸男之地百里，其食者四之一。此五等封疆本指五長之閒田而言，封疆者指外諸侯而言，食者指王臣而言也。千乘之國，以開方計之，得三百一十六里，班《刑法志》已有明文。《史》、《漢》皆言魯衛之地方四百里。《管子》云齊國方三百一十六里。《明堂位》有魯地方七百里，革車千乘之文。案：千乘乃十同所出，開方實得三百一十六，而《史》、《漢》所言四百者，舉成數而言。《明堂》之七百以下文，革車千乘計之，當爲四百，與《史》、《漢》無異。七、四音相近，若果爲七百，是得天子王畿之半，當出車五千，不可僅言千矣。《明堂位》、《管子》、《史記》皆在劉歆之前，又孔孟屢言千乘之國，千乘必三百餘里，舉成數則可稱爲四百。四百既爲經説方伯之封，則上下之五、三、二百皆可由此而推也。是二伯得五數，州牧得四數，卒正得三數，連帥得二數，屬長方百里。五長尊卑有此等差，約舉五等閒田成數，所以《左傳》有魯賦六百、邾賦四百之文。然孟子言萬乘之國、千乘之家者，是三公亦以千數爲斷也，故不加多於州牧。經文以三公在州牧之上，乃言五百里
 

注



 以示等差，不必以爲實數。又以方五百里爲其食半，不必指爲實數。考之《職方》，「凡邦國千里」，以五、四、三、二有作爲實數，則不論内外虚寔，説最精通，久成聚訟。及考《逸周書·職方》篇，文與《周禮》全同，獨無此四十三字。班書《藝文志》有《周禮説》四篇，今其書不傳，疑《職方》所多四十三字，寔爲師説之文附入經本，決非原文。賈、鄭明知其與經傳不合，故凡與《周禮》異者，皆指爲虞、夏、殷之制，説周自成一家可也。乃寔考之，與《詩》、《書》、《春秋》之周制已不合，與《左傳》、《國語》時人自言制事又大相徑庭，是並非周制矣。故朱子疑爲公旦草創不用舊稿。鄭君《職方》注以方七千里爲九州，七七四十九方千里，王居得千里，其餘八州各得方千者六，六八四十八，合邦畿爲四十九。説者謂鄭君以戰國七雄説經，最爲怪誕，一牧之地，大於天子五倍，其失易見，豈不自知其非？特邦畿千里，礙於經有明文耳。況九州文在《職方》，可以覈按，每州安得有千里者六乎？此解説爲經之累，非《周禮》之過也。或曰：《禹貢》五千里之制，固有明文。然《爾雅》九州外有四荒四極。《淮南子·地形訓》九州外有八殥，亦方千里；八殥之外而有八紘，亦方千里；八紘之外乃有八極。其餘子緯百家言廣輪者皆不以五千里爲限。古學家寔陰用其義，非由意造。又其言附于《周禮》而行，近二千年入人已深，不能更革，又言不虚作，究何所統？曰：《爾雅》之四荒、四極，《淮南子》之八紘、八極，與鄒衍之談天，皆爲《易》、《詩》海外九州、帝道大一統之舊義，爲經學之微旨。以證《夏書》與小一統之經，則不免方枘圓鑿，以説大一統之義，所有宏綱鉅領，正所藉《周禮》爲嚆矢矣。蓋六藝中本有大統小統二派，三代以後，德不及遠，博士經師，囿於見聞，專述禹州。如《公羊傳》以大一統解「春王正月」，而篇中版宇實義，止云王者王三千里，天下諸侯一千七百國。《詩》、《禮》各家莫不同然，而其軼聞，往往見於他書。如鄒衍、《爾雅》、《淮南》，其明著者也。諸儒生今學將衰之後，病其謹小，不滿經義之量，因《周禮》新出，遂博采異聞，欲求相勝，收殘拾墜，以復舊觀，其致力甚勤也。但孔子法帝法王，本有二派。先師以《禹貢》徧解群經，與浮海居夷、莫不尊親，殊爲不合。而古學家不知大一統之制，由小而推春秋制度，專詳禹州，乃以廣大之説強附内制，變五服爲九畿，改五千爲萬里，枘方圓鑿，未免遺譏耳。以鄒衍之法推之，將來合《禹貢》九州爲王畿，於五大洲分建八伯，王畿世禄，八州封建，畿内三公如采地方百里，未免不足。而海外八州，每州約方廣五六千里。現在各國都鄙星羅碁布，將來雖大一統，亦不能過於削奪，每州所建之牧，即使方五百里，亦殊嫌其小。小統方千里爲州，大統方五六千里爲州，兩相比較，其大由十倍，上或二三十倍不等。姑以十倍推之，則州牧所封當爲三百一十六里，爲千乘間田。方千乘開方，當爲千里，爲萬乘，明方三千六百里十分之一，截長補短，由此推。春秋之世，未當其時，經傳如確鑿言之，不免與鄒衍同譏荒誕，故僅就目見實行之禹州立王畿，建八伯，設十二牧，以爲標準。化小爲大，加以十倍之法，即可推行衍之説，由九州以推八十一州，推行品格與《周禮》古説雖不合於古，而合於今，雖不合於《春秋》，可取方於《詩》、《易》，所謂萬國萬里，九畿五百里封建者，求之《禹貢》，則嫌其有餘，求之於全球，則反嫌其不足。故曰：古《周禮》之説者，大一統之嚆矢也。論者因其與《周禮》不合，謂皮之不存，毛將安附？今欲廣大一統之義，取騶衍之説以爲綱領，即録其説以爲節目，發明各經地統全球制度，雖爲足以盡其量，古義實墜，存者無多，披沙檢金，往往見寶，故大一統不可廢之説也。



注
 　五百里：原作「五里百」，據文意乙。








《百年一覺》書後



内江　古德欽

《公羊》於「春王正月」云「大一統」，「獲麟」云「無亦樂乎後之堯舜之知君子」，蓋於始終見二帝大一統之義，所以推廣《春秋》之道也。考六經，惟《詩》、《易》專言大一統，《春秋》專言小一統，《尚書》則二帝爲大，禹以下爲小。帝何以大？考《中庸》「舟車」一節，爲鄒衍海外九州之確證。觀孔子所論《五帝德》，屢言帝德化所及，日月所照，風雨所至，如天如神云云，文與《中庸》相似，此孔子論定之文也。他如《春秋命曆序》云：神農始立地形，甄度四海遠近，山川林藪所至，東西九十萬，南北八十二萬里。以西人所繪輿圖計之，環球九萬里，只得十分之一。蓋由赤道以至冰海，又爲九度，合南北二九當爲百八十萬，今云九十萬里者，赤道兩極由中折半，得九十萬里之積方也。南北少八萬者，地非正圓也。《帝王世紀》所云神農以前有柱州、梧州、神州等州，黄帝以來德不及遠，只治神州之説，是以皇爲大一統，帝爲小一統矣。然考《左傳》云：顓頊以後德不及，乃爲民師民名。孔子論定五帝，首黄帝、顓頊。據《左傳》，則帝嚳以後乃不及遠耳。考讖言黄帝受地形，象天文以制官，爰有九州之牧。蓋此九州謂大九州，非謂小九州，證以《五帝德》可見。皇甫謐之言違於經傳。蓋孔子以《禹貢》九州爲行事，衍説九州爲空言，雖《尚書》專言行事，一帝尚屬空言，爲《春秋》乃專惟小九州，所謂寓之空言，不如見之行事之深切著明者也。若三王爲小一統，則不必别求新説。《禹貢》地理專書，《爾雅》、《職方》爲其畫野分州，不出亞半之半，較之衍説，孰大孰小，此何待辨。無已，請更徵之《禮記》。《禮運》引孔子曰：「大道之行也，天下爲公，選賢與能，講信修睦。故人不獨親其親，不獨子其子，使老有所終，壯有所用，幼有所長，矜寡孤獨廢疾
 

注



 者皆有所養，男有分，女有歸。貨惡其棄於地也，不必藏於己。力惡其不出於身也，不必爲己。是故謀閉而不興，盜竊亂賊而不作，故外户而不閉，是謂大同。今大道既隱，天下爲家，各親其親，各子其子，貨力爲己，大人世及以爲禮，城廓溝池以爲固，禮義以爲紀，以正君臣，以篤父子，以睦兄弟，以和夫婦，以設制度，以立田里，以賢勇智，以功爲己，故謀用是作，而兵由此起。禹、湯、文、武、成王、周公由此其選也。此六君子者，未有不謹於禮者也。以著其義，以考其信，著有過，刑仁講讓
 

注



 ，示民有常，如有不由此者，在埶者去，衆以爲殃，是謂小康。」據此一段，則五帝三王顯有區别。且大同、小康，明以小康盡三王，則大同之爲五帝，固一定而不移矣。第考其小義，《春秋》、《尚書》，由秦漢至今古史載記，班班可考，而大同之説，經説甚略。歷來經師皆以不解解之。惟莊老之書追論古事，小與《禮運》大同相合。近時美人所著《百年一覺》，蓋將欲改之法度及將來之成效托之睡覺，雖爲彼教而言，頗合經説，蓋亦竊襲經義，以文飾彼教之故智也。如謂教習及專門者，如律師大夫傳教等事，俟至三十五歲時始準出而爲之，故凡任事者皆老成練達之材，此選賢與能之説也。又謂昔人犯罪之多，一由窮民饑寒，始爲盜，一由貪婪不堪，因而争鬬。今土地貨物銀錢均歸國家辦理，人皆衣食充足，無窮苦不堪之狀，貪婪之人亦無所得罪，此謀閉不興、盜竊亂賊不作之説也。又謂一切事宜雖歸官辦，而自以相生相愛之意待之，即有暴虐，立即换任撤去，此講信修睦之説也。又謂前之貨物，某家賤則賣某家，今賣本國何價，賣外國亦何價，從前自製貨物費工甚多，今大凡國家所用之物，皆由製造廠以機器爲之，故從前分利人多，今則生利人多，此貨惡棄地不必藏己、力惡不
 

注



 出身不必爲己之説也。其他若自幼至二十一皆在學校
 

注



 讀書之日，則爲少有所長之説。自二十一歲至四十五皆作官作工之日，則爲壯有所用之説。過四十五歲，非極有事之秋，皆安閒養老之日，則爲老有所終之説。養老之資及幼童讀書之費皆出于國，則爲不獨親親子子之説。彼蓋惟就生養富庶一門追摹景象，不知飽食煖衣，聖人之憂方長，惜其僅得聖人富民司空之一端，而於司馬、司徒之職少所究心，終亦徒託虚冥，難收實效。苟能用其意，再以倫理補之，斯乃完書，可徵實用。若夫天生孔子，因革損益，可以前知。考《論語》曰：「其或繼周者，雖百世可知。」案儒家以三十年爲一世，百世即三千年。自孔子距今已二千五六百年，是由貧困至小康，由小康至大同，後世之事，孔子先已知之。其言百世外可以俟聖人而不惑者，蓋即《公羊》所言後之堯舜用帝道而成大一統者之言也。或謂大小之云，子言既辨，然帝王界限，分别必嚴，苟不深究其故，未必不混帝王於一是也。謹案《論語》曰，博施濟衆，堯舜猶難。難者，非難於施濟，難於博與衆耳。蓋堯舜居大一統之末，其國勢已日趨於小，雖聖神敷布，日以賑救爲心，然盛衰迭倚，道有循環，極邊人民，未瞻雲日，天所以限帝王之運，雖聖人亦無可如何也。又九州、十二州皆載於《書》，而鄒衍談瀛海，獨以中國乃八十一分之一，不得爲州數。然則從《論語》之説，見帝運之終；從鄒衍之説，見王道之始。以外埃及古刻類乎蟲書，南美碑記勒自華民，可爲大一統之證。諸子百家言五帝官天下，三王家天下，及帝升王降，三王德衰諸説，可爲小一統之證。如此等類，殊難僕數。但孔子修《易》、《詩》、《孝經》以待驗于大同之世，餘若《書》、《禮》、《春秋》，皆爲小康言之，《書》所以斷自堯舜者，乃先經始事之例。以上三帝過高難法，與其失宜
 

注



 ，何如割愛？初非如太史公所謂言不雅馴，因而屏棄其人也。且史公處小康之世，故以其言爲不雅馴；若目覩大同景象，又安知不雅馴者不盡爲尋常之事乎？譬如五十年來前，有人言西人驅使風雷，變化草木，縱耳聾舌敝，其誰信之？於以嘆人非至誠，殊難前知也。或又謂大一統降爲小一統，證諸經傳既有明徵著中，小康以臻大同，西人雖著其説，而孔子未言之，于此無説，人愈滋疑。曰：孔子固言之屢矣，《易》、《詩》微言，引不勝引，姑以《禮運》證之。《禮運》有曰：「大道之行也，與三代之英，丘未之逮也，而有志焉。」案：逮，及也。人壽不過百年，孔子生於成周，去大同之世甚遠，故曰未逮。又鄒衍言五德之運與天地相終始，太史公言三王之道循環，運也，道也，既新故交乘而大小之，復何疑哉！



注
 　疾：原作「病」，據《禮記·禮運》改。



注
 　讓：原作「義」，據《禮記·禮運》改。



注
 　不：原脱，據文意補。



注
 　學校：原作「皆學」，據文意改。



注
 　此句原作「與宜失其」，據文意乙正。







《易説》序



井研　廖師慎

《易》之生數，以三爲定。所謂乾三男，坤三女，長、中、少是也。如乾生姤、同人、履爲三男。姤初復乾，二成遯，三成訟。同人初成遯，二復乾，三成无妄。履初成遯，二成无妄，三復
 

注



 乾，爲九孫。

餘卦仿此。


 由三生九，故八卦生二十四子、七十二孫。考鄒子以大九州分爲九九八十一州，此合王畿中一州數之也。内九州，外七十二州，合爲八十一。《説卦》八卦方位，即八州八伯，合其孫爲七十二，即八九之數，而王者居中不數也。考《王制》，一州三監，合八州得二十四監，則大九州之制，八大州必立二十四大監以統之，所有九州，乃應九孫也。故《易本命》之一生三，三生九，九九八十一，與《太玄》
 

注



 之三方、九州、二十七部、八十一家，皆與騶子之説合，則其説實由《易》出可知。《易》有别、和之分，俗所云老父母、少父母也。六十四卦分居上下經，中外交涉，以此爲大例。自其説失傳，海外九州之義，説《易》者未之詳也。今爲推考，以著於編，願與學者共明其義焉。

八卦分中外表

别卦表

和卦表

上經釋例

下經釋例




八卦分中外九有圖



艮　震　巽

坎　坤　離

乾　兑

乾統三男，爲中國；坤統三女，爲外國。《春秋》三傳，以乾、坎、艮、震四州爲中國，三女所屬者爲夷狄。《詩經》國風皆在内州，三女之地目爲二南。

按《説卦》，坤在西南。《禹貢》西南不置州。州有九，卦只四。考《論語》少師襄同入于海，徐、揚二州在荆南，是以巽統揚、徐二州，移坤於内，主中州，坤爲土色居中。與乾坤相對爲二京，三男爲内，三女爲外。乾主東北，三女主西南。西南得朋，東北喪朋，中外之分也。坤主中州，然爲三女之長，故以夷狄外州、西南兩岳屬之。

按：以大一統之法言之，則由赤道中分南北球，北半球爲四陽卦，南半球爲四陰卦。所有四嶽，由中華推之自得。又《易》有《説卦》，以前
 

注



 居西北，專就中都雍州東西通
 

注



 畿而言。至於魯、商兩《頌》，則以青州爲留都，則乾當移震位，震當移乾位，即《詩》「顛倒衣裳」也。《易》爲大一統立制，言「帝出乎震」
 

注



 ，聖教由東而西，故乾卦取象於龍，東方蒼龍。既濟言「高宗伐鬼方」。按上下經之分，上經專言中國，下經專言全球五洲各國。上經由天地開闢、黄帝、堯、舜，至《商頌》而止。




易别卦八父母二十四子表



　　　長　　　中　　　　少

乾　　姤　　　同人　　　履

坤　　復　　　師　　　　謙

震　　豫　　　歸妹　　　豐

巽　　小畜　　漸　　　　涣

坎　　節　　　比　　　　井

離　　旅　　　大有　　　噬嗑

艮　　賁　　　蠱　　　　剥

兑　　困　　　隨　　　　夬

《繫辭》：「天尊地卑，乾坤定矣。卑高以陳，貴賤

 位矣。動静有常，剛柔斷矣。方以類聚，物以群分，吉凶生矣。在天成象，在地成形，變化見矣。」

《樂記》：「天尊地卑，君臣定矣。卑高以陳，貴賤位矣。動静有常，小大殊矣。方以類聚，物以群分，則性命不同矣。在天成象，在地成形，如此則禮者，天地之别也。」

按：上下經之分，以分别、和二類爲主。上經三十卦，别十八，和十二。下經三十四，别十四，和二十。蓋上經以乾坤爲主，以别卦爲中國，故凡别皆在上經。下經以否泰爲主，如外服，故和卦多在下經。以上下經往來言之，泰否在上經，如蠻夷大長來朝中國。外十子卦，如今外洋使臣。别卦之震、艮、巽、兑在下經，如周、召代天子巡守。其餘十卦，又如王臣爲監監於各國。二彙卦分居上下經，大略如此。




易和卦八父母二十四子表






《繫辭》：「剛柔相摩，八卦相盪，鼓之以雷霆，潤之以

 風雨。日月運行，一寒一暑。」

《樂記》：「地氣上齊，天氣下降，陰陽相摩，天地相蕩。鼓之以雷霆，奮之以

 風雨，動之以四時，煖之以日月，而百化興焉。如此則樂者天地之和也。」

按《繫辭》：乾生三男，坤生三女，是生卦之法，以三爲斷。乾坤八卦爲别卦父母，否泰八卦爲和卦父母，合之十六卦，共生四十八子，中分之，則各得其半，各八父母，二十四男女。又《繫辭》二類卦分别之説，文義未能詳。今以《樂記》補證之，其義自顯。别卦内三爻變成三卦，取三變爻合之外卦，即爲和卦。和卦内三爻變生三子，取三變爻合之外爻，即爲别卦。彼此往來，循環無端，如乾變三女爲坤，加以外卦成否，否内三變三男，取三變爲乾，加以外卦乾，即爲純乾。餘皆此例。




上經皇帝王伯升降循環説例



乾　三子唯姤見下經

坤　三子皆見上經

以上爲天地闢。案傳云：「黄帝、堯、舜垂衣裳而天下治

 ，蓋取諸乾、坤。」則又爲五帝之卦，鄒衍大一統，本於黄帝是也。今專論别、和二義，餘不旁及。泰否應此。

屯　既濟少子

蒙　損長子

合下四卦爲和，近於夷，又爲大一統。傳所謂天造草昧，如三皇之世，此下八卦爲皇帝王伯，二卦爲一世。

需　既濟中子

訟　否中子

乾、坤後繼以既之中、少二局。既在下經末，此始終之義，爲五帝之卦。四卦爲和，與无妄後四卦相同。

師　坤中子

比　坎中子

二卦爲三王，即《莊子》所謂二帝三王。王爲小統，故爲别卦。

小畜　乾長子

履　巽少子

以上爲周公，荀子所謂大儒。小畜，周公監夏；履，周公監殷。周公爲伯。皇、帝、王、伯，周公終之，故《公羊》言引周公爲説。小畜與大畜對，小爲小一統，大爲大一統。以上八卦，四和四别，爲作者七人。初爲大統，後爲小統，故以小畜終之。

泰　乾之和，坤之别爲泰。

否　乾之别，坤之和爲否。

二卦爲和，于上經爲客，升於上經，來附中國也。别卦以外爲主，和卦以内爲主，二卦爲中外交通。和卦之主附於乾坤而見，故上經見别和之主，下經則不見矣。

同人　乾中子

大有　離中子

二卦《商頌》。法天而王，以丑爲正，合二卦名爲大同。「有」讀爲「友」，禮所謂「天下一家，中國一人」也。以下爲大一統，用帝道，故以大有首之，以明其義。以大有始

 、大畜終，所謂後之堯舜也。全經義例大約以小爲中國，以大爲大統。例有正變，言不一端，姑發其例，不加詳説。

謙　坤少子

豫　震長子

二卦爲

 《魯頌》。用夏道。法人而王，以寅爲正。《韓詩外傳》、《易緯》皆以謙卦説「周公不富」句，與泰同。豫卦「諸侯作樂」，「不終日」，「七年反政」，「朋盍簪」，乾諸侯於東都，《王會解》是也。以上爲《莊子》玄聖、素王。

隨　兑中子

蠱　艮中子

二卦爲《周頌》。法地而王，以子爲正，服牛乘馬，西山，金德，法殷。拘係從縱，即白駒縶之維之也。幹蠱、先甲、後甲，法夏。又武王大孝。以上爲三《頌》，以下爲四代。董子言：天將授文王，主地，法文而王，祖錫姓以爲姬氏。

臨　泰少子

觀　益長子

二卦爲和，爲賓，爲外藩。行人來，如春秋朝覲會同，自天子目之爲臨，知臨太君之宜，即《中庸》「足以有臨」也。諸侯朝覲爲觀，觀光用賓於王是也。此二卦如泰否，爲中外來往之卦，不入統數。

噬嗑　離少子

賁　艮長子

此爲殷統，《商書》。乾金，以金德王，用獄、金矢、黄金，皆白統。卦以離爲主，向明而治，即二南之義。舍車而徒，如《論語》之不可徒行。白馬、丘園、白賁，即《詩》干旄素絲。董子言天將授湯，主天，法質而王，祖錫姓以爲子氏。

剥　艮少子

復　坤長子

此爲夏統，《禹書》。二卦以坤爲主，即《洪範》皇極，王者居中而治。又剥爲入，復爲出，取覆載之義。董子言：天將授禹，主地，法夏而王，祖錫

 姓以爲姒氏。

无妄　否長子　應師比

大畜　損少子　應需小畜

終以大畜，與小畜相對，此爲五帝帝王之道，終而復始。大畜之終，即屯蒙之始，用帝道，利涉大川，大一統。董子云：天將授舜，主天，法商而王，祖錫姓以爲姚氏。

四卦與屯蒙需訟四卦同，一在乾坤後，一在坎離先。乾坤之後四卦，天造草昧，質勝於文，此四卦則中外一統，夷而合於中國矣。




中國四嶽四卦



頤　損中子　應訟

大過　恒中子

五不可涉大川，上利涉大川，中外交通，中男中女。以上七卦皆震艮相綜，爲二男，惟此爲二女。《論語》：「假我數年，五十以學《易》，可以無大過矣。」説此二卦之義。頤爲口，反復不變。頤與易同音，卦中顛拂，即所謂易也。頤主東，即東周之義。以二南之損益，救二女之咸恒，則可以合中，無大過矣。損、益所統八卦，皆有長少女，此八卦七有長少男，惟大過錯體乃無之。損益所統四亨四貞錯見，此亦四亨四貞，特分見而已。頤二男竝見，仍爲八卦。

坎　月也，北也。

離　日也，南也。

此四卦與下經中孚、小過、既濟、未濟同，此爲中國四嶽，下經爲大九州四嶽。坎爲男，離爲女。然離爲日、爲南、爲乾之變、爲火，親上，坎爲月、爲北、爲坤之變、爲水，親下。以地加于天上，非乾坤定位之義。

案：《易》有順逆兩行，竊以坎、離當逆行，説之以二卦爲首。




下經三易二伯八伯四輔四嶽兩京説例



前三十卦分三易，即《周禮》「三易」舊義，《公羊》三世例。咸、恒、損、益爲父母統八卦，如《尚書》羲和統八伯也。三十卦各爲界，咸、恒所屬八卦皆和，所謂先進、野人，海外三百年前未通中國之世。損、益所屬八卦，四别四和，所謂内資其形器，外漸教化，彼此相持未合一之世。震、巽十卦全爲别，則全球悉遵聖教，大一統，數百年後之世也。和四父母分居二世，别四父母同居一世。和二公，别四輔。十卦有四父母，餘六卦則又二京四嶽之制。如《詩》有四嶽，又曹、檜起兩京，故爲六。田制古有一易、再易、三易之説；董子亦云不易、再而覆、三而復，疑三易即指此例。説家誤以别爲三書，其義雖難定，然下經之三世、三易則爲確説也。




傳聞世十卦


此十卦爲不易。







所統八卦皆和，此如中外未通之時。

咸爲和，爲亨，爲庸，爲樂，「鼓之以雷霆」一節是也。山澤親下，南半球。

恒爲别，爲貞，爲中，爲禮。「天地定位」一節是也。風雷親上，北半球。

咸爲變動，如外洲之製器，政事改舊從新。恒爲恒久，如外洲之教，堅持自是。二卦爲父母，統八卦。二卦如《詩》之周、召，下之八卦如八伯

 也。二伯以南北分，從赤道分東西，不可爲界矣。中分東西，夷分南北。

遯　否少子　音同屯，豚也。配姤。遯爲少，以姤之長配之合中。

大壯　恒長子　配蒙、夬，牂也，配夬。夬五變壯，壯五變夬，壯長夬少，配之合中。

晉　未濟中子

晉其角，康侯

 錫馬。晉否外中，配萃否外少。

明夷　泰中子　南洋北向日，明夷泰中，配泰長局升。

以上四卦，天與地錯，以中女化二男，以天地爲主，上經之乾坤也。乾坤爲定位，如貞下坎離合中爲亨下損益八卦。同一類之中，又自分細節。按此二卦與二濟相似，爲南北，此爲東西。蓋離南坎北，中國之方位也。以全球言之，則當爲既濟北，未濟南。若既濟之上坎下離，即上經之坎離，由北向南而治之事。而南半球之國，則皆以北爲陽，以南爲陰，《爾雅》所云北户。故二濟南北相向，離在中，赤道也。南北各有一坎，即南北冰海也。若晉與明夷，則以東西二球而言，晝夜循環。在東爲晉，在西即爲明夷；在西爲晉，在東即爲明夷。四卦二爲東西，二爲南北。

家人　益少子　北半球，近王畿。

睽　未濟長子　錯倒，家人與解錯，睽與蹇錯。

二卦以離統二女，與革、鼎同。益少，以澤長，困配，未濟長，以坎少井。

蹇　既濟長子　利西南，不利東北，言來往，如仲山甫。

解　恒少子　利西南。睽又與解倒錯，家人與蹇倒錯。

此八卦，初世《春秋》隱、桓，或咸或恒，任情直行，爲過不及，須損益乃合中。以上四卦，以火水爲主。上經之終，坎離也。以上二伯、八伯，皆亨卦，純夷八卦，皆有不衰之一體，首二天，三四地，五六火，七八水。首尾四卦爲長男、少男，三四屬十卦之中，爲中女，豐長女，澤少女。

以上二男八牧純乎國。《詩》之「十畝」、「五兩」，《南山有臺》「十有」同。乾坤坎離，中者入中國，四長少入外，此爲《春秋》太平之世，天下和平，從内至外，溥天之下，皆爲中國，所謂大一統。




所聞世十卦


此十卦爲再而易。







案上經六父母卦，下經則十父母卦。上經之乾坤坎離，以單爲雙，仍爲五卦，則上下兩經父母卦皆十數，合之亦爲十朋之龜。

損

益

長少合中行，過猶不及。《論語》「所損益可知」、「狂狷不知所裁」。損益之卦，先中國文字之學。得臣無家，利涉大川。

夬　巽少子　對遯。　夬，小羊也。

姤　乾長子　對大壯。

包魚

 、杞包瓜。有隕自天，姤其角。二卦乾初上。

萃　咸長子

萃有位，王假有廟，利見大人，大牲，禴，萃位。

升　泰長子

用見大人，尚征禴升階。二卦泰初否上。

以上四卦，以天地爲主。上經之首乾坤也，四卦别和相比，夬乾兑，姤乾巽，萃坤兑，升坤巽。

困　澤長子

大人吉，五服九錫，葛藟，禮酒食，祭祀，朱館，覿金車。

井　坎少子

封建皇極，食汲受福。二卦坎三四。

革　咸長子

故大人虎豹變，革面，三就改命。

鼎　未濟少子

新作，新民，黄耳，金玄，玉玄。

以上四卦，以坎離爲主。上經之終坎離也，二伯八伯，四亨四貞，即四中四外，同夏八蠻。以中小過中國算，亦十六卦。外卦十六，中卦四，合下共十四卦。八卦皆以澤風配四純卦，四中卦。前四卦又爲宜位，後四卦又爲通氣也。中世如《春秋》之所聞。

以下十四卦，不見乾坤，四見中男中女。兩濟、豐、旅以中化長，如涣、節八長。少男少長女分見震、艮、巽、兑。中男女帶見豐、旅、節、涣。男女錯見二，漸、歸妹。男女合見二，中孚、小過。長爲過，少爲不及。




所見聞世十卦 


太平世此十卦爲三而易，即所謂「三易」也。







震

帝出乎震，來往、言笑啞啞，純爲中國大一統帝道。案恒、益皆取震，此變恒爲震。

艮

終乎艮，長之反爲少，少之反爲長，剛極柔，柔極剛。合中之道，損取艮，此損變艮。

漸　巽中子　漸以爲之，東漸於海，鴻公陵、九陵。

歸妹　震中子　帝乙交通長少四卦，包長少則合中矣。震、艮、巽、兑。

此四卦爲中，與上經隨、蠱同。

豐　震少子

旅　離長子　王假之宜，日中來章，遇夷主射雉，雉
 於
 ，火統二男，本乎天者親上。

巽

利見大人，進退武人。案：益取巽，此變益爲巽，以合中道。

兑

咸取兑。此咸變爲兑，用夏變夷也。

涣　巽少子

節　坎長子　焕有文章。大王居不出户庭。水統二女。本乎地者統下。




大統四嶽四卦



中孚　損、益之所生，東嶽。中者，中國也。孚即桴。以巽爲主，爲巽在東，中國固震旦也。

小過　咸、恒之所生，西嶽。二卦主東、西。小過者小統之人，到外州與大過相對成文。

既濟　北嶽。坎，月也。高宗伐鬼方。三年。東西鄰。曳輪。

未濟　南嶽。離，日也，君子之光。震用伐鬼方。三世爲三年，利涉大川。

以上四卦與頤、大過、坎、離同爲四嶽。此爲大統四嶽。



注
 　復：原作「後」，據文意改。



注
 　太玄：原作「大元」，蓋避清諱，今回改。



注
 　前：疑當作「乾」。



注
 　通：原作「過」，據文意改。



注
 　帝出乎震：原作「帝乎出震」，據《易·説卦》改。



注
 　賤：原作「監」，據《易·繫辭上》改。



注
 　以：原脱，據《易·繫辭上》補。



注
 　以：原脱，據《禮記·樂記》補。



注
 　天下治：原作「治天下」，據《易·繫辭下》乙。



注
 　始：原脱，據文意補。



注
 　爲：原作「祀」，據文意改。



注
 　錫：原脱，據《春秋繁露·古代改制質文》補。



注
 　如八伯：原作「八如伯」，據文意乙。



注
 　侯：原作「位」，據《易·晉卦》改。



注
 　包魚：原作「包魯」，據《易·姤》「九二，包有魚」改。








書《出使四國日記》論大九州後



威遠　胡翼

海外九州之説，自古以爲不經。光緒庚寅，薛叔耘副憲出使英、法、義、比四國，舟中無事，據西人所定五洲大勢，分而爲九，

分亞爲三，南北美爲二，南北非爲二，合以歐、奥，則爲九州。


 以合鄒衍之説。又謂《禹貢》九州不出今之十八行省，若閩、粤、黔省《禹貢》並無其山川，由是援古證今，分疆計里，確言儒者所謂中國，乃八十一分居其一分之故，爲談地球者增一新解，識誠偉矣。然薛君雖能填實衍説，而不知其説所由來，縱記中有曰「古人本有此説，鄒子從而推闡之」，所謂古人，究生何代？所謂推闡，究本何書？羌無佐證，讀之歉焉。或謂齊居海邦，商舶來往，衍之所聞，蓋得於此。竊五大洲之説，自明末泰西人航海探測，窮極智巧，雖能定體質，别寒温，舉島名，數方里，一一徵諸實事，然當耶蘇未生以前，陸無輪車，水無輪船，推考大地，何遽至此？縱海客間談，亦只就其附近中國一島一國言之，安能包舉宇内，有如此絶大見解？且西人所繪輿圖，只分爲五，不分爲九，更無所謂八十一州之説。今日西學不能言者，而二千年前能之乎？説亦無徵，不足爲據。案馬遷作騶子傳曰：「其語必先考小物，推而大之，至於無垠」云云。綜覽古今，考索中外，始悟其所言乃七十子之微言，公羊子之師説也。蓋六藝之學傳于齊魯，衍游學齊國，與公羊高、子沈子、女子相先後。今考馬氏玉函山房輯本所引榆柳棗杏及政教文質二條，皆爲齊學遺説，其必授之先師無疑。又考緯書中國古先傳説與泰西相同者，如《書考靈曜》云地恒動不止而人不知，《春秋元命苞》云地右轉以迎天，及别古籍，不一而足，衍説特一端耳。然衍不言其所本，惟佛書與西説近之，

佛書分天下爲四大部洲。


 又何以確知其爲經説？案衍云如中國《禹貢》云云，實由禹州起推，亦如《昏義》由九卿以推八十一元士，由九嬪以推八十一御妻。《董子·官制象天篇》四選之法尤爲詳備。又揚子《太玄經》準《易》乾坤生六子與大統曆法，創爲三方、九州、二十七部、八十一家，則九九之説由《易》而生。《易本命》「天一、地二、人三，三三而九，九九八十一」，一爲十日，日爲人。就大一統之説考之，所謂人者，聖人居中，四靈倮虫，臨馭四方。《孟子》云「天無二日，民無二王」，又云「天下惡乎定？定于一」。所謂一者，即八十一州之一，非謂九州之一也。今《公羊傳》文所謂大一統者，乃借用《易》、《詩》之説。《春秋》所言一，僅就禹州分南北中外，誠衍所謂小州九不得爲州數，可謂之一統，以一統八，不可同於大一統以一統八十也。《公羊》大一統，蓋即衍之所祖。齊學《易》、《詩》古有此説，緣出於經，《公羊》以之説《春秋》，鄒子以之談瀛海，名異實同。又《易》與《詩》凡大小字多由此起例，如小畜大畜、小過大過、小雅大雅、小國大國、小球大球、小共大共。小者爲小九州，大者爲大九州，每以小加大者，由中以及外，非顛倒尊卑之比。知衍説之出於大一統，則《禹貢》九州之爲小一統明矣。且周天三百六十度，今地球度數由中起點，四面皆九，四九合爲三百六十，與衍説亦同。

以三輔一推之，合三公、九卿、二十七大夫、八十一元士，爲百二十官。再由八十一

 州以三黻三推之，得二百四十三。如以百二十官爲三百五十三員，以合周天之數，證諸地球，亦無不合。


 然則以衍説實聞諸先師，可即以衍爲先師，亦無不可。但由漢至今，説經者皆就《禹貢》九州立説，自瀛海五州之論出，儒者震而驚之，以爲《禹貢》彈丸，未能曩括四海，聖經幅員，未能包舉六合。海外諸邦既不在六藝匡宅之内，雖同此覆載，同此照墜，固不妨各尊所聞

 ，各行所知。所有疆域，惟此區區五千里乃在聖人胞與之中，海邦不必自外，聖人已先外之，將來有大一統之曰中國，縱不改孔子教，而《中庸》所謂「凡有血氣，莫不尊親」，必無其事。豈六藝之教有時而窮，聲名洋溢蠻貊，竟成虚語哉？《論語》「十世可知」，可推極千百世，今當其時矣。故凡所謂浮海居夷、禮失求野、失官學夷諸説，海内通人皆知爲今日之天下言之，不爲春秋天下言之。然則因革損益，將於何寓之乎？謹案孔子所修六經，有知有行，有空言有行事，有法帝有法王。何謂行事？據春秋以下天下言，即《禹貢》土地人物立説，所謂見之行事，深切著明者，《書》、《禮》、《春秋》是也。何謂空言？就五帝及百世以後之天下立説。所謂因革損益，百世以俟聖人而不惑者，《易》、《詩》是也。故行事之《書》、《禮》、《春秋》，分疆畫界，不出禹州，縱時露新意，如《禹貢》「聲教訖四海」有開通五洲之意，「四海會同」有五洲歸化之意。

《爾雅》：「九夷、八狄、七戎、六蠻，謂之四海。」《禹貢》只言東南，不概見。後人説四海者，至今亦無善證，然後知聖人删詩，意深遠也。


 旨甚藴藉，鉤索殊難。惟《易》、《詩》言無方體，託興遥深，凡新作之典章，與百代之世，故出以微言，託之占詠，無不昭然可考。如《易》之中孚，即《論語》之乘桴；

案桴同孚，加木乃晚近字。


 大川利涉，即《論語》之浮海；鬼方，即指島邦。上經言天地開闢，古今皇帝王伯治統；下經言三世三易，大九州五長往來巡覲，證據昭然，今日方顯也。若《詩》言大九州之事，尤爲明備。《周頌》河嶽僅據禹州，猶《書》、《禮》、《春秋》之意。至於《魯頌》言海邦、言大東，所謂遂荒者，由中及外，古書之四荒也。既言纘太王之緒，又言纘禹之緒。纘太王之緒爲化家爲國，纘禹之緒非化小九州爲大九州乎？大一統之大，《大東》爲之起例矣。《商頌》則將來之大一統，以中國爲皇極居中，統制四方，美爲東嶽，歐爲西嶽，奥爲南嶽，俄爲北嶽，臣服萬國，開拓五洲，聖經規模，始無遺意。故全《詩》不言四海，惟《商頌》言之。案水中可居曰州，四海非即九州外之大瀛海乎？《長發》云：「禹敷下土方，外大國是疆。」曰外，非禹州之外乎？曰外大國，非今之歐美各國乎？而其明證，尤莫如球、共二字。自來以球琳琅玕之球言之貢篚多矣，球乃玉之小名，以球包貢篚，無乃挂漏寔甚。《顧命》有天球，天與地對，有天球則有地球，舊説雖誤，相證益明。且小共之共，即《尚書》九共。九共爲《禹貢》異名，早有成説。共指貢篚，則球指土地。可知小球、小共，《禹貢》之九州也；大球、大共，鄒衍之大九州也。《禹貢》亦得言球者，地形圓，雖一水一山，亦有圓義，大小雖異，名實不殊也。至於《殷武》篇云「商邑翼翼，四方之極」，「天命多辟，設都於禹之續」，蓋大一統之都建於中都，四方朝覲會同，所以中國爲四方之極。此「王者中天而立，定四海之民」之説也。又《詩》例以三《頌》配大雅，《民勞》四言「中國」，四「中國」即指中國四嶽以外，五「小」即指小球小共，五「詭隨」指外教，五「寇虐」指外政。而「柔遠能邇」一句，則《書》「咨十二牧」之文。篇中宏大、大諫，皆所謂大一統之大也。「文王曰咨」篇云「内奰于中國，覃及鬼方」，與「小大近喪」，亦此意也。又《小旻》以下屬孔子撥亂反正，《北山》「普天之下，莫非王土，率土之濱，莫非王臣」，與《中庸》「天覆地載」一節義同，文義明白，更無待細説。蓋三《頌》，周爲小一統，商爲大一統，而魯則間居其間也。不但此也，考全《詩》不見「堯舜」字，言禹特詳，而皆爲九州水土而發，其中大小之别，可以考見。如《周詩》「豐水東注，維禹之績」，《魯詩》「奄有下土，纘禹之緒」，與《商頌》「禹敷下土方，外大國是疆」，三朝皆借禹州立説，各有精意分别其間。而《商頌》五見「帝」文，所謂「五帝之音，商人識之」者，蓋以大一統專屬之五帝，與三王異也。以上所陳，皆《易》與《詩》應有之義，固非附會鄒子、逢迎薛君，始牽引經義，以合瀛海九州之説。蓋孔子至聖至誠之道，可以前知，故特修《易》、《詩》法五帝以治海外，以俟百世之聖人，非當其時，則不驗。不然，《書》、《禮》、《春秋》已足以治中國，又何必再作《易》、《詩》以招屋上架屋之誚哉？或謂時勢如此，雖《易》、《詩》有囊括之意，恐秦火之禍將見於今日，是可以不慮

 。自古夷狄亂華，如匈奴、吐番之類，始未嘗不彊盛，今皆澌滅。間有種類，皆變華俗。歷觀古史，所有外夷，今無有不歸依聖教者。蓋聖人之化，由中及外，盈科後進。《論語》曰「可知」，《中庸》曰「以俟」。今當孔子二千五六百年，百世之説於今驗之。雖咸、同以來，外強内弱，然外夷不強，則五洲不通，不通則孔教只被於腹地，未波及遠人，天於是特使之強

 ，強則能通上邦，聞經義，自悟其窮

 兵黷武之非，是翻然改變，歲事來辟，以成大一統之制。是外國曰疆，即聖經版圖日廓之兆也。西人所著《百年一覺》，窮及美善，屢歎大同。夫大同者，非即《禮運》所言古帝大一統之治哉？化兵革，齊貧富，人不自私，各享樂利。然則今日之講生聚，鑄槍砲，乃我開通五洲之具。五洲既通，則必有銷兵之一日，百世之聖人，必有以化成之。地球雖大，爲時雖久，全在六藝包羅之中，天地不毁，聖教不息，日月無踰，聖人可俟。此乃經學之大成，更無庸爲之過慮矣。吾輩讀書稽古，期於發明孔子之義，使微言治法丕焕於今，一洗從前之陋習，可也。舍此不用，而惟杞人之憂是抱，不知天之大不必代爲之謀，亦絶無彼教所謂末世天地崩裂之日。吾但見聖教古爲小成，今乃如日中天，方興未艾，正當春夏之交，而猥曰澌滅乎？誠爲今日之杞人矣。



注
 　一：原作「九」，據文意改。



注
 　聞：原作「閒」，據文意改。



注
 　可以不慮：據文意，似當作「不可以不慮」。



注
 　特使之強：原作「使特之強」，據文意改。



注
 　窮：原作「穹」，據文意改。下一「窮」字同。

内江　趙謂三

《帝王世紀》有黄帝以前大一統，瀛海九州有迎州、柱州、神州之屬，黄帝以後德不及遠，乃畫爲中國九州。蓋祖黄帝畫井分州，及鄒衍大九州立説。考《左傳》，顓頊以後德不及遠，乃爲民師，而命以民事。《騶衍傳》云「先序今以上至黄帝」，是大小九州之分，當以顓頊爲斷。古説所云黄帝畫九州者，即謂大九州，非《禹貢》九州也。經傳以帝王分大小九州，是五帝全爲大九州。然五帝既分五代，則前後始終不能全無區别。據《左傳》之義，以黄帝、顓頊爲帝之始，堯舜爲帝之終，由大而小，故《尚書》典謨雖有六合、四海之義，大抵所言疆域與《禹貢》大小略同，於五帝中以始終分大小，如小雅小也，終篇開大統之漸，大雅、三《頌》大也，初代不見瀛海之説，此帝王升降、盈虚消長之義也。自大禹平水而作貢，大例以京師一州居中，八州八伯拱衛於外，四嶽兩伯各統要荒三州，中如井田，推之九九八十一州，仍合爲九。故井田一井也，九州一井也，推而廣之，大九州亦一井也。《易》曰「往來井井」，其斯之謂歟！據經，三代所轄九州無沿革，而傳稱荆、楚、吴、越、徐、梁爲蠻夷時事，與經不必同也。除九州外，所有交、廣、滇、黔、藏、衛、蒙古諸部，皆屬要荒，《禹貢》附見其山川於緣邊八州，稱爲王者不治之地。今則火車、輪船，瞬息萬里，非、美、歐、亞，海洋群島，向隔異域，今在户庭，歲歲之間，戰事未艾，中外已通，不能分而不合。孟子曰「天無二日，民無二王」，一定之理也。然時變道不變，故兩京、四嶽、八伯、十二牧之制仍不可廢，惟大小不同，推而廣之可耳。古者兩京，一留京，一行京。留京爲天子常居，各就發祥之地而立。孔子曰「爲政以德，辟如北辰」，指留京也。其地於卦爲乾，於色爲玄，於六合爲天。天尊地卑，留則象天，行即當象地。留爲乾，爲玄，行即爲坤，爲黄。地宜居中，爲朝會之所。所言「中天下而立」者，以此。昔周公會諸侯於東都，東都即行京也。王者大會諸侯於中都，取四方道里均，無苦樂之分，亦舞八佾、八風平之義也。且譬之天，北極居中不動，居也；斗柄四指，行也。聖人法天，天然，聖人何獨不然？蓋周都雍岐，而營洛邑爲東周，以朝諸侯，是居本在西，行本在東，《詩》所謂「自西徂東」者也。自周公居東，所謂東周，宋主商地，亦在東，《詩》魯、商二《頌》地亦在東。《易》以震爲帝，爲高宗，爲帝乙，以龍爲君。是東爲居，西爲行，古有明訓，《詩》所言「我征徂西」者也。自漢以後，或從或違，不知四嶽爲四方，居象天，行象地，無兩京，是六合不全也。將來地球混一，當師周東西通畿之法，用經「我征徂西」意之，以亞洲分兩京，中國《禹貢》九州爲居，爲天，爲乾，爲玄，阿富汗爲行，爲地，爲坤，爲黄。中國據薛京卿日記，東南以海爲界，西北以瀚海爲界，其地在赤道北四十餘度，寒燠適中，扼渤海之利權，擅亞洲之清淑，商務爲五洲之最，礦産甲地球之中。論稼穡則先開，論人倫爲創始，言王道則源於堯、舜、湯、文，言教化則宗乎仲尼、孟子。父子君臣，秩然不紊； 貞廉孝弟，朗若列星。雖富強不及他人，而民心固於磐石。《詩》云「邦畿千里，惟

 民所止」，傳者引爲止至善之喻，言中國當爲邦畿，其教化當爲六合之民所共止也。下文止仁、止敬、止慈、止孝、止信，亦即此意。聖人復起，以中國爲留，必無疑也。阿富汗爲行地，東連英屬，西接波斯，北控西域、回部，南北相距千四百四十餘里，東西千五百里。他日金輪鐵軌徧於寰區，朝會諸侯，莫便于此。仿東西通畿之法，合兩京共一州之地，王畿内不建諸侯，但作王臣采邑，天子、三公如周時周、召、畢，周、召之爲二伯，中分天下，周主東南，召主西北。平時在帝左右，會諸侯於行京，則二伯皆從，而司徒留守。《顧命》曰：「太保率西方諸侯入應門左，畢公率東方諸侯入應門右。」此留京之制。《左傳》：「王將中軍，周公黑肩將左軍，虢公將右軍。」可見二伯皆從之説。將來分陝，以周主東南，召主西北

 ，而别立一公以守留京，又必然之勢。此地球兩京之説也。王畿四面環以四嶽，四嶽分四正四隅，即爲八伯，所謂四目四聰、八伯賡歌者也。州牧各主一州，每州所轄方千里，爲方百里者百。建二百一十國，王圻九十三國，故天下一千七百國。十二牧之制，古以環八伯者爲州，州有牧，一面濱海，僅得十二區。《堯典》「頒瑞於群后」，《夏書》曰「州十有二師，咸建五長」，《禹貢》要荒不詳州名，以方岳統之，以備柴望。蓋《禹貢》九州爲八伯、兩京之地，《虞書》十二州爲沿邊要荒十二牧所統之地，共二十一州。如此者，乃爲一大州，推之九州，九州外更有十二牧，以零各島爲之，是全球百零一州。《鄒衍傳》但言大九州，不舉十二牧者，乃互文見例，言内而外可知也。嘗論秦廢封建之制，以爲大一統已伏其漸。蓋王圻不封建，中國無封建，是中國亦一王圻。天意所趨，無其形而已寓其理。不然，封建爲帝王之制，何秦漢下賢人君子皆不以復封建爲是？其在《詩》曰：「民亦勞止，汔可小康。」封建之制，百里一國，戰争、朝聘皆出其中，故十分取一，取之不足，兼之取一，故曰「民勞」。至戰國而勞愈極。梁襄王問天下烏乎定，孟子曰「定於一」。一則不用郡縣，如是，則後屬疏遠，戰争頻仍，必不能一，是孟子之心，亦以立侯邦者爲是。自秦漢下，易爲郡縣，以天下之才治天下之地，無戰争之苦，無盟會之勞，無玉帛往來之費，無尾大不掉之虞，較之春秋無日不干戈、無人不戰鬬，相去幾何？所謂小康，此其時也。秦漢至今已近百世，孔子曰「其或繼周者，百世可知」，謂此小一統小康之時也。今則海禁大開，外憂迭起，雖殷憂啓聖，天將大一統之時，而強時
 

注



 林立，盡滅之則不能，概任之又不可，勢不得不叛而征之，服而懷之，使長爲不侵不背之臣，後聖有作，其九州八伯五長之制斷不能不講。今擬以奥爲東嶽，如中國之泰岱焉。東爲留京，不再置伯，以日本爲一部，高麗、琉球、台灣爲一部，南洋各島如吕宋、吕宋迤南十餘小國、西里伯島、巴布亞、舒門答臘、松墨島、恩力、婆羅州、蘇緣藹、羅巴洛莫島、麻里島之屬
 

注



 爲一部，以附於東嶽，爲東方諸侯。非爲南岳，如中國之衡山焉，南美爲南伯，副於南嶽，而以印度海及紅海中各島如馬蘇阿羅、阿蒙非亞、桑西巴爾奔、巴爾哥德拉、馬達加斯加、爾達、毛里斯亞各部之地爲一部，非洲所統庚哥、尼勒二河以南諸地爲一部，以西洋群島如百爾摹地群島、巴哈麻群島、古巴、突牙島、買加、特尼、海地、波爾多黎各島、安的列斯群島之屬爲一部，以附南岳南伯，爲南方諸侯。以北美美利堅全地爲西嶽，如中國之太華焉，英部冰疆等處爲西伯，副於西嶽，而以危地馬拉、巴挐馬爲一部，革林南爲一部，巴芬海灣其島爲一牧，以附西岳西伯，爲西方諸侯。以西伯利啞爲北岳，如中國之恒山焉，歐州爲北伯，附
 

注



 於北岳，而以庫頁、白令海峽、冰洋小島爲一牧，英吉利三島爲一牧，地中海群島如革里底希尼、西西利、戈西戛、第尼西、瑪約戛之屬爲一牧，以附於北岳北伯，爲北方諸侯。中國九州，以沿邊十二州之地共爲一州，爲留京，不在八伯之數。啞州阿爾太山及南希瑪拉山以西，除行京阿富汗外，亦一州之地，爲中州。此大九州兩京師、四嶽、八伯、十二牧之大凡也。按《瀛環志略》曰，啞西亞於六州爲最廣，非得其三分之一，歐得其四分之一。次啞州者惟北美。故歐、奥、南美皆獨爲一州，而獨以啞西亞分爲三州。非州稍廣，故於其内即置一牧。北美尤廣，故平分二州。嶽、伯皆置於内，務期界限朗明，疆宇匀稱，爲是迨久之，而全球之封建亦廢。有不易之君，無不易之臣，所謂大同之世，兵革不興，天下一家，中國一人者，庶幾近之。然此異世之事，存而不論可也。






注
 　惟：原作「爲」，據《詩·商頌·玄鳥》改。



注
 　西北：原作「西南」，據文意改。



注
 　時：疑誤，或當作「國」。



注
 　屬：原作「蜀」，據文意改。



注
 　附：原作「福」，據文意改。
















地球新義

丙子本






廖　平　撰

楊世文　校點








校點説明



《地球新義》共有三本，光緒二十四年戊戌（一八九八）資州藝風書院排印本僅十二題，内容不完整，錯訛較多。光緒二十五年己亥（一九〇〇）新繁羅秀峰原擬全刊各題，後未刊全，倉卒出書，編次無法。又如《釋球》各篇，皆缺而不載。戊戌本與己亥本内容有同有異，民國二十五年丙子（一九三六），廖平嫡孫廖宗澤將二本合而爲一，重新加以編次校刻，去其同者，共得二十五題，仍編爲二卷。上卷按照排印本目次，而於《釋球》前加入《繙譯名義序》，爲發凡起例之意。羅本有而排印本無者，並入下卷，次序則按《家學樹坊》所載《井研縣志》「提要」原稿題目排比。此書原託爲廖氏及門課藝，排印本、羅本並著撰述人名；光緒二十八年壬寅（一九〇二）廖平編《家學樹坊》，乃引歸自著。故此本將原列人名，概從删削，僅於題下注「舊題某撰」字樣，以不没當時自晦苦心。此書堪稱《地球新義》定本，故不避重複，全文收入。羅本、排印本文多訛誤，排印本爲尤甚，此本亦間爲校改，如「尚書稱靈耀」改「尚書考靈耀」，「彭僕」改「彭濮」之類。此次即據廖氏家刻本整理。








地球新義敘



博士誦法六藝，於《春秋》、《書》、《禮》之説詳矣。《易》、《詩》迄無定論，蓋法王而不法帝，言禹州而不言海外。《易》之伏羲、神農、黄帝、顓頊、帝嚳，雖經聖論，學者屏而弗道，蓋誤於史公「言不雅馴」之説也久矣。余治《王制》二十年，於《易》、《詩》終苦捍格，未能得其要領。丁酉以來，始悉帝統海邦之義，於經中分爲二統：一伯王，一皇帝；一上考，一下俟；一行事，一空言；一法文，一從質；一小道，一大統；一仁義，一道德；一博士，一道家；一法古，一居夷。六藝中分《春秋》、《書》、《禮》爲一派，《易》、《詩》、《樂》爲一派。小統以《王制》爲主，大統則以《帝德》爲主，二篇同在《戴記》，一小一大，峙立門户。今言治海外，每多非常可駭。不知海外九州，即禹州之所推廣，由小化大，其道不改。故海外之實法，即在《王制》，而不必别求新奇也。同而不同，不同而同，所謂損益可知，百世不惑者，其道不遠矣。戊戌游學珠江，與二三群從論瀛海
 

注



 之廣，述舟車之力，舉經傳以實其事，分題論撰，各陳所得，共二十餘道，合列傳、日記，編爲二册，名曰《地球新義》。以海客之譚引歸六藝，名雖爲新，實有不新者在焉。余未老而衰，齒搖髮白，不敢再闢新境，《帝德》一篇，將奉以終其身。夫博士詳王法，於帝德不免少涉偏枯，今爲之致力於此，敢謂因時從俗，亦聊以補博士之缺而已。時在光緒己亥仲冬，四益館主人記於射洪學署。




《井研藝文志·地球新義二卷》

廖平編






此書丁酉於資中排印，首卷共十題，其未排印者二十題。按《中庸》「凡有血氣，莫不尊親」，學者共知，爲大統舊説。孔子上考三王，下俟百世，所云祖述憲章者，小統也。上律下襲者，大統也。六藝中以王伯見行事，皇帝託空言，微言大義，及門實有所聞，故《論語》多言大統。騶衍游學於齊，因有瀛海九州之説，《莊》、《列》尤詳備。當海禁未開之先，騶子之説見譏荒唐，無徵不信，誠不足怪。今兹環游地球一周者，中國嘗不乏人，使聖經囿於禹域，則祆教廣布，誠所謂以一服八者矣。孔子固不重推驗，然百世可知，早垂明訓。苟畫疆自守，以海爲限，則五大洲中，僅留尼山片席，彼反得據彼此是非之言以相距，而侵奪之禍不能免矣。竊以孔子之教，三千年乃洋溢中國，布滿禹州，則寖延海外，流布全球，過此以往，未之或知矣。

按此書有二本：一爲資州排印本，一爲新繁羅氏刊本。排印本次序由淺及深，使人易得其蹤跡。羅本原擬全刊各題，後未刊全，倉卒出書，編次無法。又如《釋球》各篇，皆缺而不載，故覽者未易得其立説次第之所以然。此當補全，别編目次，方爲善本。日前託之課藝，今則以爲自著之書。

聞南皮以此書爲穿鑿附會，因趨時而作。按除《周禮》明文、《騶衍傳》、《薛使四國日記》以外，間推説《詩》、《易》，古今《詩》、《易》之書，誰能免穿鑿附會之病？若欲文從字順，正蹈孟子「以辭」之譏。《詩》、《易》爲俟聖而作，意在言外，故須以意逆志，乃爲得之。如但以辭，是有男女，皆爲淫奔，宋儒且優言之，此望文生訓，所以爲禍之烈。

宗澤案：此二則從《家學樹坊》録出，本本書提要案語，故仍附於此。






注
 　海：原作「泊」，據戊戌本改。








重訂地球新義凡例



一、此書原有兩本，一爲光緒戊戌資州排印首卷十題本，

合《孟荀列傳》及《薛京卿出使四國日記》則爲十二題。


 一爲光緒己亥新繁羅氏刻上、下卷二十二題本。

有薛氏《日記》而無《孟荀傳》。


 兩本有同有異，今合兩本，去其同者，得二十五題，

亦并計《孟荀傳》及薛《日記》。


 仍編爲二卷。

一、先大父謂羅本編次無法，不似排印本之由淺入深。今上卷一仍排印本目次，而於《釋球》前加入《繙譯名義序》，

羅本原列卷首。


 蓋亦發凡起例之意。羅本有而排印本無者，并入下卷，其次序則姑按《家學樹坊》所載縣志提要原稿題目排比，合否所不敢定，聊免臆測云爾。

一、此書原託爲及門課藝，排印本、羅本並著撰述人名。光緒壬寅，先大父編《家學樹坊》，乃引歸自著，今故改題先大父撰，原列人名概從删削，僅於題下注「舊題某撰」字樣，以不没當時自晦苦心。

一、羅本、排印本文多訛誤，排印本爲尤甚，謹就所知間爲校改，所不知姑仍其舊，尚希海内明達有以正之。

民國丙子七月二十二日，廖宗澤識。








地球新義卷上



井研　廖平譔




《史記·孟子荀卿列傳》


節録騶衍附傳。







齊有三騶子，其前鄒忌以鼓琴干威王，因及國政，封爲成侯，而受相印，先孟子。其次騶衍，後孟子。騶衍睹有國者益滛侈，不能尚德若大雅整之於身，施及黎庶矣，乃深觀陰陽消息，而作怪迂之變，《終始》、《大聖》之篇，十餘萬言。其語閎大不經，必先驗小物，推而大之，至於無垠。先序今以上至黄帝，學者所共術，大並世盛衰，因載其禨祥度制，推而遠之，至天地未生，窈冥不可考而原也。先列中國名山大川，通谷禽獸，水土所殖，物類所珍，因而推之，及海外人之所不能睹。稱引天地剖判以來，五德轉移，治各有宜，而符應若兹。以爲儒者所謂中國者，於天下乃八十一分居其一分耳，中國名曰赤縣神州，赤縣神州内自有九州，禹之序九州是也，不得爲州數。中國外如赤縣神州者九，乃所謂九州也。於是有裨海環之，人民禽獸莫能相通者，如一區中者乃爲一州，如此者九，乃有大瀛海環其外，天地之際焉。其術皆此類也。然要其歸，必止乎仁義節儉、君臣上下六親之施，始也濫耳。




薛京卿《出使四國日記》


一則







偶閱《瀛環志略》地圖，念昔鄒衍談天，司馬子長謂其語閎大不經，桓寬、王充並譏其迂怪虚妄。余少時亦頗疑六合雖大，何至若斯遼闊，鄒子乃推之至於無垠，以駭人聞聽耳。今則環游地球一周者不乏其人，其形勢方里，皆可覈實測算，余知古人之説非盡無稽，或者古人本有此學，鄒子從而推闡之，未可知也。蓋論地球之形，凡爲大洲者五，曰亞細亞洲，曰歐羅巴洲，曰阿非利加洲，曰亞美利加洲，曰澳大利亞洲。此因其自然之勢而名之者也。亞美利加洲分南北，中間地頸相連之處曰巴拏馬，寬不過數十里，皆有大海環其外，固截然兩洲也，而舊説亦有分爲二洲者。即以方里計之，實足當二洲之地。是大地共得六大洲矣。惟亞細亞洲最大，大於歐洲幾及五倍。余嘗就其山水自然之勢觀之，實分爲三大洲。蓋中國之地，東南皆濱大海，由雲南徼外之緬甸海口溯大金沙江，直貫雪山之北，而得其源，於是循雪山、葱嶺、天山、大戈壁以接戈壁，又由此而東，以接於嫩江、黑龍江之源，至混同江入海之口，則有十八行省。盛京、吉林、朝鮮、日本及黑龍江之南境、内蒙古四十九旗，西盡回疆八城，暨前後藏，剖緬之東境，括暹羅、越南、南掌、柬埔寨諸國，此一大洲也。由黑龍江之北境訖戈壁以北外蒙古八十六旗，及烏梁海諸部，西軼伊犂、科布多、塔爾巴哈臺，環浩罕、布哈爾、哈薩克、布魯特諸種，自鹹海逾裏海，以趨黑海，折而東北，依烏拉嶺劃分歐亞兩洲之界，直薄冰海，奄有俄羅斯之東半國，此又一大洲也。雪山以南，合五印度及緬甸之西壤，兼得阿富汗、波斯、亞剌伯諸國、土耳其之中東兩土，此又一大洲也。夫亞細亞既判爲三洲，余又觀阿非利加洲撒哈爾大漠之南，有大山起於大西洋海濱，亘塞内、岡比亞之南境、幾内亞之北境、尼給里西亞及達耳夫耳之南界，延袤萬餘里，直接於尼鑼江之源，此其形勢，殆與亞洲之雪山、葱嶺界劃中外者無異。尼鑼江又曲折而北，以入於地中海，是阿非利加一洲，顯有南北之分矣。今余以《志略》所稱北土、中土者謂之北阿非利加洲，《志略》所稱東土、西土者謂之南阿非利加洲，此又多一大洲也。而南洋中之葛落巴、婆落洲、巴布亞諸大島，則當附於澳大利亞一洲。夫然，則大九州之説可得而實指其地矣。雖其地之博隘險易不同，人民物産之衰旺不同，然實測全地之方里，謂八十倍於昔日之中國，自覺有盈無縮。所謂裨海者，若紅海、地中海皆是矣。即有沙無水之戈壁，亦可謂之裨海。即中國東隅之黄海、渤海，有日本三島障其外，亦可謂之瀚海。是瀚海與大瀛海殆一而二、二而一者也。而彼所謂大九州者，在鄒衍時豈非人民禽獸莫能相通者乎？至於禹跡之九州，要不出今之十八行省，若福建、廣東、廣西、貴州諸省，《禹貢》並無其山川，今以置余以上所序一洲之中，約略記其方里，要亦不過得九分之一。然則禹跡之九州，實不過得大地八十一分之一，而《禹貢》所詳之一州，又不過得大地七百二十九分之一，其事殆信而有徵也。舟中無事，覩大洋之浩蕩，念坤輿之廣遠，意有所觸，因信筆書之。




《繙譯名義》敘



《論語》「子所雅言：《詩》、《書》、執禮」，《莊子》孔子「繙十二經以立教」，《班志》「《尚書》讀近爾雅，通古今語而可知」，此竪繙例，通古今異語也。《王制》之寄象狄鞮譯，《周禮》之象胥，以通四夷言語，《公羊》之物從中國，名從主人，《穀梁》之物地從中國，號從主人，揚子雲之《輶軒使者絶代語》，此方言之説，爲横繙者也。蓋政制以横繙爲開化四海之首功，而立教以豎繙爲通貫古今之妙用。孔子六藝，原從古本之文繙以雅言。繙前之事，《班志》所謂《尚書》通古今語而可知者，早有明文，通人所共知。至於繙後之大例，則尚未顯著。海外九州之制，其本名異號，見於子緯者亦夥矣，而經傳中則不數數見。如大九州之名，見於《地形訓》，八殥、八紘、八極之山水邱澤，亦嘗備舉，而經傳不見者，何也？蓋不直稱其本名，而用猶從中國之例以指目之也。如《魯頌》云「奄有龜蒙，

小東中國。


 遂荒大東，

海外。


 至於海邦，淮夷來同。」以淮夷言之，淮水發源豫州，揚、徐二州以爲界目，水地皆在内州，何以得爲海邦乎？又《商頌》之荆楚氐羌，與淮夷同，皆在侯綏，去王城僅千里，大同之《詩》，不應引《春秋》小統之例以立説。不知此即後繙例也。海外九州，地有定形者，其名見於《淮南》，經文猶不具著，而謂百世以下無定之國名，經傳能直録之乎？然不直録則不能實指，辭窮無可考，故不得已而用後繙之例。中國東南之夷曰淮海邦，東南之國不可名，則借中國之名以名之。又中國正南方曰荆楚，正西方曰氐羌。今南則澳、非之名不可見，西則美、歐之名不可見，亦借中國之名以名之，荆楚即澳非，氐羌即歐美，與淮夷之例相同。總核詩文，海外四極，五帝分占之區統，《魯頌》之「戎狄荆舒」四字足矣。孔子六藝，小統上繙三代之古文，大統下繙百世之新事，知其繙譯之例，則讀《詩》、《易》不啻如《海國圖志》、《百年一覺》。故國不可名，則以四裔目之；君不著號，則以孫子言之。言受命則託之玄鳥、武敏，言京都則託以思服、衣裳。又列、莊同有小年、大年之説，楚南之冥靈以五百歲爲春，五百歲爲秋，

此孟子「五百年必有王者興」之説，《釋文》以一千歲爲一年。


 上古有大椿者，以八千歲爲春，八千歲爲秋。

釋書亦有此説。《釋文》以三萬二千歲爲一年，疑此爲東西二循環之説。


 《詩》之所謂萬有千歲、萬壽無疆、君子萬年者，皆謂統緒，所謂卜世三十、卜年八百也。統小則年小，統大則年大。所謂萬壽無疆者，上二字指年歲，下二字指疆域。將來大統國祚彌長，反合上古八百、八千之説，此亦在繙例。至云三《頌》之稱武平
 

注



 、文王、元王，《大雅》之文，《魯頌》之莊公，《召南》所謂齊侯、平王，《魯頌》之奚斯之類，多非指實。若《易》之兩濟，即南北極，晉、明夷，即東西極，壯、夬之爲羊爲洋，羝羊之即氐羌，明夷之即荆楚，

詳於釋字篇中。


 固不僅鬼方之指海邦，大川之爲瀛洋矣。今分爲《易》一卷，《詩》一卷，《易》、《詩》合爲一卷，發其端倪，以爲舉一反三之助。若曰通貫，是在好學深思之自得也。己亥仲夏敘。




釋「球」


舊題華陽任嶧撰







「球」字古無定解，《説文》訓玉，徐鉉謂爲玉磬，段氏云「磬以球爲之，故名球，非球之本訓爲玉磬」，專爲鳴球立説，實非通解。《書》鳴球外有球琳、天球，《詩》有小球、大球，諸家箋注大抵皆望文生義，未得其實。考天形本無方體，繪圖者皆作圓形，自來談天家所同也。《顧命》天球與河圖相連，河圖中有圖形，非宋以後九宫之説，則天球亦必有圖形。今人得玉石，往往中有詩字圖畫，天然巧妙。蓋古有天球之圖，玉中剖得其形，因而珍之。若但云色似天也，《書》天球之義已明，則《詩》之小球、大球，更可借證。明末西人入中國，刊《職方外紀》，有地球之説。至今環遊地球一周之人甚多，圖更詳備。蓋地與天相對實義。《商頌》言小大，《商頌》五帝之遺法，大一統之詩也。《商頌》之大一統，非實指殷商之版土，乃謂百世以後，法帝主商而王，合九大州而大一統之商言也。天地之圖皆作圓形，球、毬皆有圓義。

言天之書，如圓天圖説是也。


 西人又謂地形橢圓。案《春秋命曆序》云「神農始立地形，甄度四海遠近、山川林藪所至，東西九十萬里，南北八十二萬里」，不相合乎？《尚書考靈曜》四遊之説，尤爲切合。騶衍所言九九八十一州者，薛京卿《日記》就今五大洲剖分爲九以配隸之。可見西人之説，中國古實有之，後王不能及遠，乃僅就禹州言之，耳目心思之所窮，故其説遂絶，非地球之圖出，終不知大球小球之爲何語也。考全《詩》之例，凡言小大者，皆以小爲中國，大爲海邦，小東、大東，其明證也。他如小大稽首、小大近喪、小雅大雅、小明大明、小國大國、小共大共，莫不先言小以及大。行遠必自邇，登高必自卑，治天下者必先治國，治其國者必先齊家，齊其家者必先修身。聖人設教，先諸夏然後夷狄，此其例也。蓋言小球者，中國禹貢之小九州也；言大球者，合大九州言之全地球也。然則地球之名雖出自晚近，而實古義，早已垂明文於《商頌》。而孔疏乃解爲小玉大玉，輔廣以爲小國大國所執之玉，申其論者乃以小係子穀璧、男蒲璧，大爲公桓圭、侯信圭、伯躬圭。夫五玉、五瑞，經傳有明文，禮制典章所在，何忽以小球大球名之乎？又或以爲貢物，不惟與下小共大共重出，《禹貢》貢篚多矣，球爲球

 、琳、琅、玕四者之一，以小名而包異類，絶無此例。況諸家以大者屬尊，小者屬卑，則大小有序，若冠履之不可倒置，經何遂以小加大乎？或曰：地球言球、言大球，證以天球，考諸圖册可也，中國小九州在球東面偏北，去赤道尚遠，何得以球名之？曰：地形圓，凡一山一水皆有圓義。大既曰球，小不得不曰球。亦如雅明東共等字，小大相配。又西人言人目圓，凡遠物皆有圓象，大而日月，小而星宿、燈火，遠望皆成圓形是也。夫小大九州之説，後人不察，乃反斥其荒唐，不知其言實本於經大一統之義，與《商頌》九有、九圍。蓋共，貢也。共即所謂赤縣神州内之九州，禹貢是也。大共，全地球九州也。中國外如赤縣神州者九，乃所謂九州，由大共而推言之也。有王者起，以中國作留京，如周之西京，乾之潛龍是也。以阿富汗地作行京，如周之東都，所謂坤之黄裳也。由孔子起數，前之遠者帝，近者王，由後而推，近者王，遠者帝，即《論語》「其或繼周，百世可知」之説也。今時與古折算，正當帝運，正當大九州。將來以阿富汗爲行京，就亞洲分兩京，如周東西通畿之故事。中國爲居，爲上，爲天，爲衣，爲玄；阿富汗爲行，爲下，爲地，爲裳，爲黄；俄爲北，爲黑，爲恒；歐與北美爲西，爲白，爲華；非與南美爲南，爲赤，爲衡；澳與中國爲東，爲青，爲泰。《覲禮》：王者朝諸侯，設方明，上玄下黄，東青南赤，西白北黑，合兩京四岳爲六合。方明之制，即地球也。截長補短，移步换形，小有變通耳。方明以方爲名，與圓球相反。然則方爲圓，削去廉隅，故仍是一球形。全球中以開方計，未嘗不可言方。即準繩以御規矩，圓者可方，方者可圓，則方明與全球名異而實同，是方明又一地球之切證也。且以地球考之，中國在赤道之北二十餘度，地球之幽明取決於日，嚮南而治者，嚮日也。至於南半球，《爾雅》謂之北户，赤道在其北，則又將嚮北而治。禮：生者南鄉，死者北首。中國嚮南，南球嚮北，則中國之人道鬼道與南半球相反。然則《易》、《詩》之鬼方，實指南半球之澳大利等地言之。南北相反，人鬼異嚮，自中國言之，非所謂鬼方乎？是又言地球之所當知者也。《中庸》「舟車所至」一節，固地球之説也。今爲分别其義：天在上，地在下；日在東，月在西；露居北，霜居南。以《易》之天地定位、震東兑西、坎北離南者又合爲六合，又一方明之義，即又一地球之證也。作用之功，全在「舟車」、「人力」二句，與《堯典》之所言「光被四表，格於上下」者不有合乎？輪船、輪車、電線三者，爲開通地球之首功，光格六合之要務，自有今日以來，莫之或廢也矣。

案：六藝《尚書》、《禮》、《春秋》爲王道，《詩》、《易》、《孝經》爲帝道，帝大王小。《詩》則《小雅》與周、魯二頌爲小，《大雅》、《商頌》爲大。經傳敘尊卑者皆先大，言内外者皆先小。然如《論語》之「小大由之」，《詩》之「小大稽首」，亦以小加大，蓋内外例也。家言小，國言大；國言小，天下言大。如《春秋》内其國而外諸夏，内諸夏而外夷狄，始則國小而諸夏大，終則諸夏小而夷狄大也。故不必大九州，而亦有以小加大者耳。

自記







《樂記》《禮運》帝王論


舊題資州廖承銘撰







《樂記》曰：「商者，五帝之遺聲也，商人識之，故謂之商。齊者，三代之遺聲也，齊人識之，故謂之齊。」後世之説經者紛紛歧出，皆未有何爲識五帝三王之明證者。夫禮之所謂商者，即《詩·商頌》也；齊者，即《詩·齊風》也。而言者猶以爲無可稽考，則曷即《商頌》、《齊風》所載者以明之，而後商、齊識帝王明證可見。何也？以音論，則商音剛決，而齊音柔緩；以統論，則商大一統，而齊小一統。夫帝大一統者也，王小一統者也。《禮運》：「大道之行也，天下爲公，選賢與能，

如堯舜禪讓，不必用世及之法。


 講信修睦。故人不獨親其親，

天下一家。


 不獨子其子，

中國一人。


 使老有所終，壯有所用，幼有所長，矜寡孤獨廢疾者皆有所養。男有分，女有歸。貨惡其棄於地也，不必藏於己。力惡其不出於身也，不必爲己。是故謀閉而不興，盜竊亂賊而不作，故外户而不閉。是謂大同。」

西人所著《百年一覺》屢觀大同，頗具此見。


 蓋五帝道大，授受相承，爲大同之世，是即《商頌》大一統之源也。又曰：「今大道既隱，天下爲家，各親其親，各子其子。貨利爲己，大人世及以爲禮，城郭溝池以爲固，禮義以爲紀，以正君臣，以篤父子，以睦兄弟，以和夫婦，以設制度，以立田里，以賢勇知，以功爲己。故謀用是作，而兵由此起，禹、湯、文、武、成王、周公由此其選也。此六君子者，未有不謹於禮者也。以著其義，以考其信，著有過，刑仁講讓，示民有常，如有不由此者，在埶者去，衆以爲殃，是謂小康。」蓋三王德盛，父子相傳，是即《齊風》小一統之源也。《商詩》曰：「上帝是祗」、「古帝命武湯」、「帝立子生商」、「帝命不違」、「帝命式于九圍」，

《商頌》帝字凡五見。


 諸解皆以爲天，非也。凡《詩》之稱天者皆言天，非稱帝即所以稱天也。不然，如《商頌》之「普將自天」、「天命玄鳥」、「何天之休」、「何天之龍」、「天命多辟」、「天命降監」、「自天降康」等句，亦既數稱乎天矣，而又稱帝以名天，不相混乎？其所稱之上帝、古帝者，蓋指古之五帝，嚳與堯舜是也。「帝立子生商」，帝指嚳言之。《禮·祭法》：「殷人禘嚳而郊冥，祖契而宗湯。」商爲帝嚳之後，故曰「帝立子生商」也。二「帝命」指堯舜言。昔堯舜皆命契爲司徒，故兩言帝命也。《商頌》五稱帝，非商識五帝之明證乎？《齊風》曰：「俟我於著乎而，充耳以素乎而」，「俟我於堂

 乎而，充耳以黄乎而」，「俟我於庭乎而，充耳以青乎而。」《禮器》曰：「或素或青，夏造殷因。」《繁露》説昏禮夏人迎于户，殷人迎于堂，周人迎于庭。《著》三章分屬三王，非齊識三王之明證乎？又青、素、黄者，東、西、中之色也。周京東都居中，魯用夏道居東，商以金王居西，與青、黄、素之色位符合。《論語》「緇衣羔裘」三句，又説《詩》三統京師之異制也。第《商頌》之所載者，如「小球大球」、「小共大共」、「設都於禹之績」、「外大國是疆」、「商邑翼翼，四方之極」等句，已見於胡君少端之《騶衍傳書後》矣。今更於胡君所未言者論之。如所載「正域彼四方」、「肇域彼四海」，四方、四海而曰「彼」者，蓋非中國内之四方、四海，而實海外之五大洲、大洋海也。帝大一統，無畛域之分，而以四外爲域，是即守在四夷之義也。又曰「九有有截」，「奄有九有」。有，指中國之土已爲所有者也。九有者，即海外之大九州也。奄，同也。蓋帝大一統，謂既撫有此中國小九州之土地，而外洋去九州之各國，亦莫不賓服，而同爲其所有也。是即「溥天之下，莫非王土，率土之濱，莫非王臣」，撫中國以治萬邦之義也。又曰「四海來假」、「海外有截」。四海者，中國外之大洋海也。海外，即裨海外之各國也。假，格也。謂帝大一統，故雖只撫有中國，而四外各邦亦莫不感格而來也。截，齊也。謂海外九州皆爲德化，而均有截然整齊之教也。又曰「受小國是達」、「受大國是達」。受，承也。小國、大國者，諸洋之大小各國也。達，言達其政教以敷布於外也。五帝道大，無中外之分，凡四海之來假者，皆以中國之政教敷布之，使海外各國皆知中國之制也。《齊風》又曰：「雞既鳴矣，朝既盈矣，東方明矣，朝既昌矣。」雞鳴、東方明者，王者出治之時也。朝盈、朝昌者，云群臣已集於朝也。三王勤求治理，孜孜不惰，惟恐少有廢事。蓋王小一統，不能如五帝之無爲而治矣。又曰：「無思遠人，勞心忉忉。」遠人，指外洋各國之人也。「無思遠人」者，王者德不及遠，雖勞心於遠洋，不能如五帝時之四海來假，故曰「無思」也。或曰此云商知五帝，齊知三王，固似，而於《樂記》所云五帝之遺聲、三代之遺聲無乃不相合乎？不知商承國於夏，夏承國於舜，夏之樂實帝之樂也。自成湯因夏之樂而損益之，而言《商頌》非五帝之遺聲乎？周公思兼三王，功成作樂。周公既没，成王命魯公祀周公以天子之禮樂，而三王之樂傳於魯。魯自太師摯適齊，而三王之聲又傳於齊，而言《齊風》非三代之遺聲乎？第此語古無明解，今特表而出之，俾聖賢之義以明，而論經者亦可恍然矣。




《大雅·民勞》篇解


舊題資中王肇光撰







或曰：中國内外二十一州之制，《禹貢》詳矣。海外之州不見於經，何也？曰：《大雅·民勞》篇即海外之《禹貢》也。聖人立經作制，託諸空言，不如見之實事，故先就中國内外二十一州詳其制度，著於《尚書》，由《尚書》以推之全球。以《尚書》立其本，以《民勞》盡其變。《禹貢》詳而《民勞》略者，蓋《尚書》言其節目，故詳；《民勞》言其綱領，以實事皆見之《書》，故從略也。考《詩》例，以《大雅》分應三《頌》：《文王》以下《周頌》，《生民》以下《魯頌》，《卷阿》以下《商頌》。其《商頌》所言「景員」、「輻隕」，即《卷阿》之「土宇昄章，亦孔之厚」也。故《民勞》與《商頌》互相表裏。《禹貢》爲實事，據目見之制；《民勞》爲空言，百世以後乃能見諸實行也。或曰《禹貢》言九州，騶衍云八十一州，今地球之説則爲五大洲，其不相合，何也？曰：以五洲較《禹貢》、騶子之説，其實雖同，數目不無多寡之異。而以五洲之説證之《詩》，則又曲折相合者也。考《民勞》五章，以一章爲一州，一、二、四、五章爲四岳，中章言京師，王者居中而治，即地球之中。《荀子》曰：「欲近四旁，莫如中央。故王者必居天下之中，禮也。」其言四國，指四岳，總括一、二、四、五四章言之也。首章爲東岳兩伯，次章爲南岳兩伯，四章爲西岳兩伯，五章爲北岳兩伯。《王制》「八伯各以其屬屬於天子之老，曰二伯」是也。且以《禹貢》較之，首章如青徐，次如荆揚，四如梁雍，五如冀兖，中如豫州。蓋《民勞》五章，就八伯解之，則合京師爲九，與《禹貢》合；就四岳解之，則合京師爲五，與地球五洲之説合。五與九，固名異而實同者也。又《禮運》以王爲小康，帝爲大同，爲帝道、王道之標目，殆已昭然若揭矣。《民勞》五小，首以小康，著之爲小統，爲王道，爲中國；於「惠此中國」之後，再言「以綏四方」，與「内奰於中國，覃及鬼方」相同。由小以推大，則所云大諫、宏大當與小康對文，則其爲帝道，爲大統，爲海外可知。因或疑海外九州版土不見於經，西人五洲之説與《禹貢》異，故著其説於此。

「民亦勞止，汔可小康。惠此中國，以綏四方。無縱詭隨，以謹無良。式遏寇虐，憯不畏明。柔遠能邇，以定我王」。

「文王曰咨」篇：「内奰於中國，覃及鬼方。」

《堯典》
 

注



 ：咨十有二牧曰：「食哉惟時，柔遠能邇。」

《禮運》：「禹、湯、文、武、成王、周公，由此其選也。此六君子者，未有不謹於禮者也，以著其義，以考其信，著有過，刑仁講讓，示民有常，如有不由此者，在埶者去，衆以爲殃，是謂小康。」

按：首章爲東岳，《堯典》「歲二月東巡狩」，《詩》所謂「昔我往矣，楊柳依依」，指澳洲而言，如《詩·谷風》。「惠此中國」以上指小康之制，「以綏四方」以下爲大一統，五「詭隨」指海外之教，五「寇虐」指海外之政。此四方與三章京師四國相同，即指四岳。地球中爲行京，中國爲留京，在東方，故東、中同言四方四國，「以定我王」，即天下定於一。

「民亦勞止，汔可小休。惠此中國，以爲民逑。無縱詭隨，以謹惽怓。式遏寇虐，無俾民憂。無棄爾勞，以爲王休」。

按：此章爲南岳，指非洲、南美而言，如《詩·凱風》。《堯典》「五月南巡狩，至於南岳」。「民逑」即「窈窕淑女，君子好逑」，以女喻海外，與中國相匹敵也。

「民亦勞止，汔可小息。惠此京師，以綏四國。無縱詭隨，以謹罔極。式遏寇虐，無俾作慝。敬慎威儀，以近有德」。

《公羊》：京，大也；師，衆也。天子之居，故以「衆」、「大」言之。

《穀梁》同。




《月令》：季夏之月，日在柳，昏火中，旦奎中。

按：京師，指行京而言。中國爲留京，地球之中爲行京，四國即四岳。據二傳，京師爲行在，非定名，故《春秋》河陽亦稱京師。

「民亦勞止，汔可小愒。惠此中國，俾民憂泄。無縱詭隨，以謹醜厲。式遏寇虐，無俾正敗。戎雖小子，而式宏大」。

按：此爲西岳，指歐與北美而言。《堯典》：「八月西巡狩，至於西岳。」

「民亦勞止，汔可小安。惠此中國，國無有殘。無縱詭隨，以謹繾綣。式遏寇虐，無俾正反。王欲玉女，是用大諫」。

按：此爲北岳，指今俄羅斯而言。《堯典》：「十有一月北巡狩，至於北岳。」

《禮運》：「大道之行也，天下爲公，選賢與能，講信修睦。故人不獨親其親，不獨子其子，使老有所終，壯有所用，幼有所長，矜寡孤獨廢疾者皆有所養，男有分，女有歸。貨惡其棄於地也，不必藏於己；力惡其不出於身也，不必爲己。是故謀閉而不興，盜竊亂賊而不作，故外户而不閉，是謂大同。」

按：《民勞》五章，所言四國、四方，即四岳，合京師爲大州，共五。小曰小康，小休、小息、小愒、小安，文異義同，爲《禮運》之小康，《商頌》之小共、小球。所言宏大、大諫，即《禮運》之大同，《商頌》之大共、大球。考全《詩》皆不稱中國，惟《大雅》應《商頌》之篇七見中國字。《騶衍傳》「儒者所稱中國」云云，蓋中國即包《禹貢》内外二十一州縱横五千里而言，非泛語也。又「柔遠能邇」見《堯典》，乃爲十二牧之事。《説苑》：「故牧者所以辟四門，明四目，達四聰也。是以近者親之，遠者安之。」而下文云「蠻夷率服」，與《民勞》「惠此中國，以綏四方」符合，即篇内所言五「詭隨」、五「寇虐」。「詭隨」指海邦之教，「寇虐」指海邦之政。五言「無縱」，五言「式遏」，所以嚴中外之防，去邪崇正也。

又二、四、五三章不言四方、四國，惟首章言四方，與三章言四國相同。且言小康、言定王，蓋首章與三章兼言東西通畿之意。首章爲東、爲中國、爲居、爲留守，三章爲西、爲行、爲行京。考《春秋》，京師爲王行營别名，諸侯稱師，天子稱京師。故《公羊》、《穀梁》皆以「衆大」釋此二字。故「天王狩於河陽」，則稱河陽爲京師。自《爾雅》以京師爲周王都定名，説者多誤解其義。三章既言京師，則必有留守。可知騶衍九九八十一州，《孟子》「天下惡乎定？定於一」，一者，即中國王圻之一州，九圍八十一分之一也。




堯與三代九州無沿革論


舊題井研廖師政譔







《李氏五種》言歷代疆域變革，以《禹貢》爲夏制，《爾雅》爲殷制，《職方》爲周制，固爲漢以來儒先之誤説。然李氏繪圖，流傳庠序，童蒙誦習，老死不悟其非。經術之不明者，此其一端也。按孔子采取四朝，定爲六藝，使其中典章錯雜，自相矛盾，不能畫一，後來學者各遵所聞，各行所知，不惟六藝各立異同，即以《尚書》一家而論，議禮制作，言夏者用夏，言殷者用殷，言周者用周，一國三公，何所適從？故六經決黑白而定一尊，不惟《尚書》四朝無沿革之例，即合之群經所有宏綱巨領，莫不相同。所以《尚書大傳》用執一之説，以徧解四代之書，無有不合。《詩》、《禮》、《樂》、《易》、《春秋》、《孝經》各家博士與《尚書大傳》共執一定之説，徧解群經，亦無不合，明文具在，可附按也。西漢以上各家先師所有争執之條，半多經無明文，及支節小事，所有綱領明條，絶無立異。

《翼教叢編》中朱侍御五書未詳此義。


 故解經必先破去沿革一例，乃能貫通。李圖以三代九州有沿革，學者先有一沿革之見以讀經，於後學爲患甚巨，不得不辭而闢之。按《禹貢》五服，甸服千里，侯綏千里，要荒千里。在侯綏者爲四岳，爲八伯，在要荒者爲十二州、十二牧。内侯綏爲州十二，要荒外方亦爲州八，州有伯，十二州亦有伯，同時並建，一内一外，兩不相妨，此經傳之明文也。八州有名山大川，十二州亦有名山大川。《堯典》曰：「肇十有二州，封十有二山，濬川」者，謂十二牧之州内各有一名山、一大川以爲鎮也。考《書》之四岳本指巡狩之岱、衡、華、恒四山而言。經云「乃覲四岳，班瑞於群后群牧」，是四岳爲四山，后、牧乃爲諸侯，即《尚書大傳》所稱之八伯也。故《禹貢》於四正方岳皆以四山爲目，如海岱、衡陽、華陽及恒衛既從，以四岳標目是也。四岳即八伯，在侯綏二服之内，與要荒各自立長。《帝典》「詢於四岳」之後，即言「咨十二牧」。四岳、十二牧同時並見，比肩一堂。《皋陶謨》既言「予決九川，距四海」，下文云「弼成五服，至於五千，州十有二師，外薄四海，咸建五長」。於水土既平之後，再言乎「十有二師」，是八伯、十二師二代同建。堯時有十二牧，别有四岳，是堯非無内九州，但有十二州明矣。禹既有九州，又曰十有二師，非禹改帝之十有二州以爲九也明矣。蓋説者不即經文細考，乃曰堯制本十二州，天地平成，涸出之地甚多，禹乃改堯之十二州以爲九州，地既廣於前，州反少於後，揆之情理，殊屬難安。考《大戴·五帝德》言堯封四凶以化四夷，《史記·五帝本紀》畢録其文，所言流共工於幽州以化北狄，放驩兜於崇山以化南蠻，殺三苗於三危以化西戎，殛鯀於羽山，以化東夷。《堯典》有合數二十二人之文，蓋四凶與十六族合爲二十人，

兼羲和二伯爲二十二人。


 所謂大功二十也。《左傳》舜「舉八凱，使主后土，以揆百事」，所謂以八凱爲八伯，主后土，即主四岳。又言使八元「布五教於四方，内外平成」，則八元爲外十二州之長。又言「納於百揆，百揆時序，無廢事」者，蓋指舉才子八人爲八伯也。「賓於四門，四門穆穆，無凶人」者，蓋以八元合四罪數之，以元凱合四罪爲二十人，再加二伯爲二十二人矣。八元賢，四族惡，何以同爲外州牧？八元官微，封之外藩，共工等以朝貴屏之遠方，賞罰適相抵也。按放流四罪，即《大學》、《王制》「屏諸四夷，不與同中國」之意。則幽州與三危、崇、羽三山皆不在中國可知。蓋幽州者，即《堯典》外十有二州之一也。崇、羽、三危，《堯典》外服十有二山之三也。《尚書》經傳本有明文，無待繁説矣。考直隸迺《禹貢》濟河之故地，自説《周禮》者以爲周時分割冀、兖，添建幽、并，後儒襲其誤説，皆目直隸爲幽州故地。然《職方氏》誠確，則周時之幽與堯時之幽名同而實異，亦不得因周制之幽州在内服，遂連堯制之幽州亦以爲在内地也。此堯與禹内服同爲九州、要荒同爲十二州，夏無改堯制之事，唐與夏二代九州、十二州同時並建，無沿革之説也。西漢以上，説九州者無異同，至《王莽傳》乃有周制去徐梁、加幽并之文。蓋據劉歆所上《周禮·職方》立説，以《職方》證之别經，則殊多異同。按古梁州舊國，孟津之會，見於《書》誓者有庸、蜀、羌、髳、微、盧、彭、濮等國，梁州所屬從龍之國，較别州爲詳。自以二州相連，德化尤篤，開國龍興，争先效命，何以太平定制，乃取古昔之名邦？先王之鄰國割而棄之夷狄，不在州數，使不得與被髮文身、篳路藍縷之荆、揚比數，可乎？即以《春秋》論之，梁州之國，若梁亡之以州舉，鄀、蜀之須考定者，姑無具論。至若巴、庸、夔、麇，固有萬不能移之别州者，是周制之有梁州明矣。至於徐州，見於《詩》、《書》、《春秋》及各經傳尤爲明著，何爲而棄之乎？且建州之法，本於畫井，王畿居中如公田，八家各得百畝。西方本應立三州，《禹貢》因雲貴山多磽薄，截長補短，西南少置一州，於青揚豫荆四州之中特設徐州，以四州之内地土膏腴，别有取義，周乃廢去古有之二州，析冀爲并，析兖爲幽，於一州故地分建二州，是猶八家本各百畝，乃使二家共耕一家之田，則並居者何其苦，侵漁者何其樂也？考周東西通畿，西雍之地以方八百里者爲西畿，洛陽之地又取方六百里爲東畿，東西通畿，合爲方千里。若棄梁而不置州，則西方三州地面僅雍州，取方八百里以雍州計，已餘方六百里者一。合梁州全壤言之，爲方千里者一，方六百里者一。隙地如此之多，究將何屬乎？按揚子雲著書，有「蜀自古不通中國」及「五丁開山」等語。子雲生長蜀都，鄉邦典故宜所熟習，何得爲此不經之言？顯與經傳相背。子雲著述，身後多爲劉歆所亂，僞造此語，以助其周廢梁徐之僞説。若子雲深通經義，必不爲此無稽之談。考今本《職方》實無梁、徐而有幽、并，若必欲求通其説，則爲之進一解焉。《職方》於《堯典》九州但舉七州之名，而梁、徐從略。於要荒之十二州又錯舉幽、并，而於十州從略。蓋於内外二十州全文内錯舉九數，以互文見例之法考之經傳，證之時事，亦屬可通，但不得以爲廢徐、梁而加幽、并。兩利相形則取其重，兩害相形則取其輕。經傳互文見例之條最多，不敢舍經傳明文，而信《職方》一家之言也。或曰：今《周禮》與《逸周書·職方》所舉山水皆在内地，何得以幽、并改屬要荒？曰：鄭注《周禮》，於《職方》山水不合輿圖者，每多改字。莽、歆徵天下能識古文者至京，繙譯古文。《王莽傳》既明以爲周制去徐、梁，加幽、并，上有所好，下必從之，則其點竄古書，不可究詰矣。《爾雅》本無殷制之文，後人因其制與《禹貢》、《周禮》小異，《禹貢》既爲夏制，《職方》又爲周制，以《爾雅》間居其中，以成三統之制，事由心造，與鄭注以《周禮》爲周制，凡與《周禮》不合者皆指爲殷制，其事正同。今欲去僞説而求真解，《爾雅》當同《職方》，錯舉外州以見例，否則由後人改竄，決非明文。何以言之？按《爾雅》原文，兩河間曰冀州，河南曰豫州，河西曰雝州，漢南曰荆州，江南曰揚州，濟河間曰兖州，濟東曰徐州，燕曰幽州，齊曰營州。考九州以山水標目，爲經傳定例，初不以國爲目。以國爲目，皆讖家分野之説。《爾雅》以上七州皆以山水爲目，與《禹貢》、《王制》名目悉合，與西漢之説同。乃獨於末二州異其文，曰燕曰幽州，齊曰營州，與上七州文義絶不相同。殷時尚無燕齊二國，何得舉以分定州界？今仍以互文説之。上七州爲舉内州，末二州爲要荒，乃經師之遺言，非殷朝之舊典。考古制要荒十二州，每當天子巡守，四岳皆從，見於方伯之國。《堯典》之「覲四岳，班瑞于群后群牧」，群后爲八伯，群牧爲十二牧。《明堂位》四夷在四門之外。考前明東北一帶外藩與直隸相近，乃不就近隸於直隸，而航海附山東。山東爲方岳東界，海無外服，分配外牧，必以南北之外服附屬之。《尚書》以四岳統十二州之制，古無明説，明制尚能得其遺意。外州當爲十六，東邊海沿海四州不置，故僅十二州，每方得三，故合之爲十二州。《爾雅》之營州當爲外牧，「齊曰營州」者，謂營附於齊之方伯，「燕曰幽州」者，謂幽附於燕之方伯。并地當正北，東北二州直屬於東岳，燕與幽正當其位。幽即《堯典》之幽州，營與太公所居營邱同名異實。《爾雅》内之以水地計者七州，亦如《職方》之七州。外州以國言，亦如《職方》之幽、并，此一説也。東漢以後，舊聞多經校改，《爾雅》營、幽之文即與上文七州不同。王肅變古書以證成己説，明證甚多。總之，説經當以經傳爲主。《職方》晚出，昔人早有異同，《爾雅》爲漢儒附益之書，與尸子所見之本迥然不合。二書可通則通之，不可通則姑闕疑，不能因其文字偶異，遂變經傳明文確鑿之條而從之也。學者必先知六經九州並無沿革，經制爲百世不變之道，即使推廣擴充，如鄒衍之海外九州，可云奇辯，而於中國猶確守成法，以爲根本之據，故其説由小推大，由九州以推於八十一州，以一生三，以三生九，小大雖殊，而名實不改。若衍者，可謂善於推廣經説，尤可謂能謹守師説。使四代六經之文已先紛更沿革，如後世史書改置郡縣，是自先亂其例，何以傳示百世，流法無窮？《易》「改邑不改井」，可知邑指京城，井指九州，謂四代建京雖不同，而九州不可改也。夫治經者貴通其意，帝王不相沿襲，制度典章在於潤色，固不必過拘成文，特其中有當隨時損益者，有百世不變者。今各行省分畫疆界，無一不與《禹貢》符合，或乃惡其相似，必於經傳中多立異同，謂帝王古制必不能與今巧合，此以後世讀史之法讀經，而不明百世以俟聖人而不惑之義者也。




八行星繞日説 


舊題資州隆鳳翔譔







説《尚書》者曰四岳四門、八伯賡歌；説《詩》者曰周召分陝而治；《左傳》云天子合諸侯，則伯帥侯牧以見於王，伯會諸侯，則侯帥伯、子、男以見於伯；《禮記》曰天子大國同姓謂之伯父，異姓謂之伯舅，次國同姓謂之叔父，異姓謂之叔舅；《周禮》云立牧設監；《公羊》云下無方伯，又於大國言伯討；《易》云公用享於天子。然則天子居王畿，八伯各主一州，群經之所同，非獨《王制》一篇之私言也。《傳》云黄帝畫井，建九州，九州亦如田制，一夫百畝，公田居中，八家同養公田，即拱衛神京之意也。經師相傳者多《禹貢》之制。鄒衍大九州之義本於《詩》、《易》師説，推之全球，由一州以至九州，由九州以至於八十一州，合而言之，仍一九州之制，乃經師之常言，非海客之異録。又博士之義，凡事推本於天，聖人法天而行，不敢以私意制作。然則大九州之義，果何法乎？曰：是亦法天爲之。《禮》云「大報天而主日」。按天無方體，以日主之。又日爲君象，《孟子》所謂「天無二日，民無二王」是也。以列宿比諸侯，所謂十二諸侯聚於王庭，此皆自古相傳，日爲天子，星比列辟之舊解也。按西人新著《八行星之一論》，大致先以太陽爲太空之心，

日爲天心，京城爲地球之心，故《詩》心字多指京師而言。


 而八行星繞之。

八行星皆繞日四游。《詩》言游言行，皆法行星。


 行星有六：一曰金，二曰水，三曰地，四曰火，五曰木，六曰土。月爲地球之小星，周圍地球，隨地而繞太陽。此皆中國儒先所早知，不僅西人言之也。西人近又測得二行星：曰天王，曰海王。八行星之小星如月者共計有二十，地球有一，海王有一，火星有二，木星有四，土星有八，天王星有四。此外各處小空星共計二百七十有一可查考等語。是日爲天子，八行星如八伯，各占一州，

八行星離日遠近，各有軌道行度。


 向日繞行，即四正四隅分布八方以衛帝座也。其有升降遲留伏逆，即巡狩、朝覲往來之禮也。各行星又皆有小星圍繞，自爲一部屬。一州二百一十國，州牧統之，各有疆域也。行星尚多，不能計數，此四岳統四方要荒，蠻夷各附方岳，王者不治夷狄之説也。以大一統言之，將來中分天下，南北球以赤道爲限，赤道以北爲《易》之乾、坎、艮、震四陽卦之地，於全球爲中國焉。

以北包東。


 赤道以南如《易》之巽、離、坤、兑四陰卦，於全球爲海邦焉。

以南包西。


 北極爲坎，爲既濟；南極爲離，爲未濟。由北半球以化南半球，仍王者向南而治，開服南服，《詩》首二南之義也。以全球實地考之，則北半球陸多而水少，南半球陸少而水多。如南美、非與澳洲，不過僅得大九州三州之地，而北球則得六州焉，南北中分，而北得三分之二，北六而南三。《詩》云「淮有三洲」，

淮在中國東南。海外東南之地，物從中國，《詩》即目之爲淮。此中外繙譯之例。


 《禹貢》荆州云「三邦底定」，亦此意也。考《易》雖以四陰卦屬南，周西南不建州，調坤居中，爲黄裳。徐與魯同度，三女所占之地爲夷狄者，實只荆揚梁三州，仍是北六州而南三州也。考周、召分陝之制，周占東南四州，召占西北四州。周統青、徐、荆、揚爲一内三外，召統梁、雍、兖、冀爲三内一外，聖賢勞逸之説所由起也。將來大一統，二伯分陝，以非、澳屬周，美屬召，由小推大，又一定之勢也。所有未連五大洲零星各島，則如《尚書》之外十二州，各屬於本方方岳之下，以備柴望，可知也。蓋畫井之制，起於方里而井由，井田擴之爲九州，爲《禹貢》之五服，再由《禹貢》擴之，即爲騶衍之大九州，莊子所謂六合之内者是也。再由地球以推太陽各行星，即莊子所謂六合之外者是也。以方輿言，小莫小於《春秋》，《尚書》次之，《詩》爲大，《易》尤大。《易》之言天地陰陽消長，游心六合之外，莊子所謂乘雲御風，即八行星繞日之説也。今合小大，綜天人，統古今，而一以貫之，在今日固託之空談，將來必徵諸實事。如以荒唐譏之，亦不敢多辨也。




《周禮》師説多祖《易》《詩》微言考


舊題資中駱成駫譔







《周禮》九畿、五等封建之制，自來解者皆以爲與《禹貢》異。今讀《四益經話》卷三，明文顯證，乃曲折與《禹貢》原文相合，則《周禮》經文自是經傳遺説，非劉歆有所改竄矣。惟賈、鄭萬國、萬里諸説，不惟與六經經傳不合，求之《周禮》本義，實亦難通。以「建國」一條言之，《司徒》云諸公之地封疆方五百里，其食者半；諸侯之地封疆方四百里，其食者參之一；諸伯之地封疆方三百里，其食者參之一；諸子之地封疆方二百里，其食者四之一；諸男之地封疆方百里，其食者四之一。此五等封疆本指五長之閒田而言，封疆者，指外諸侯，食者指王臣也。千乘之國，以開方計之，得方三百一十六里，班書《刑法志》已有明文。《史》、《漢》皆言魯衛封地方四百里。《管子》云齊國方三百一十六里。《明堂位》有魯地方七百里、革車千乘之文。案：千乘乃十同所出，開方實得三百一十六里。而《史》、《漢》所言四百者，舉成數而言。《明堂位》之方七百里，以下文革車千乘計之，七當爲四，與《史》、《漢》無異，七、四二字，音近而誤。若果爲方七百里，實得天子王畿方千里之半，當出車五千乘，不可僅言千乘矣。《明堂位》、《管子》、《史記》皆在劉歆之前，又孔孟屢言千乘之國，千乘必方三百餘里，舉成數則可稱爲方四百里。四百既爲經説方伯之封，則上下之五百、三百、二百、百里皆可由此而推。是二伯得五百，州牧得四百，卒正得三百，連帥得三百，屬長得百里。五長尊卑有此等差，約舉五等閒田成數，不得不有此次第。所以《左傳》有魯賦六百乘、邾賦四百乘之文。然《孟子》言萬乘之國、千乘之家，是三公亦以千數爲斷，數不加多於方伯。《周禮》原文以三公在州牧之上，故言五百里以優於方伯，不必以爲實數。又云封疆方五百里，其食者半，是内諸侯爵尊而禄少，以用費内省而外繁也。如在内之二伯，不必指爲五百實數矣。考之《職方》，「凡邦國千里」以五、四、三、二、一百云云一節四十三字作爲實數，則不論内外虚實，説最難通，久成聚訟。及考《逸周書·職方》篇，文與《周禮》全同，獨無此四十三字。班書《藝文志》有《周禮説》四篇，今其書不傳，疑《職方》所多四十三字實爲師説之文，先師附入，誤爲正文，決非原文所有。賈、鄭立説，以《周禮》爲主，故凡與《周禮》異者，皆指爲虞、夏、殷之制，説《周禮》自成一家可也。乃實考之，與《詩》、《書》、《春秋》之言周制已不合，與《左傳》、《國語》時人自言周制者又大相徑庭，是并非周制明矣。故朱子疑爲周公草創未行舊稿，鄭君《職方》注以方七千里爲九州，七七四十九方千里，王居得千里，其餘八州各得方千里者六，六八四十八，合邦畿爲四十九。説者謂鄭君以戰國七雄説經，最爲怪誕，一牧之地，大於天子五倍，其失易見，豈不自知其非？特邦畿千里，礙於經有明文耳。況九州文在《職方》，可以覆按，每州安得有千里者六乎？此解説爲經之累，非《周禮》之過也。或曰：《禹貢》五千里之制，固有明文；然《爾雅》九州外有四荒、四極；《淮南子·地形訓》九州外有八殥，亦方千里；八殥之外而有八絃，亦方千里；八紘之外乃有八極；其餘子緯百家言廣輪者，皆不以五千里爲限，古學家實陰用其義，附於《周禮》，皆有依據，非由意造；又《周禮》通行近二千年，入人已深，不能更革，又言不虚作，將何所取裁？曰：《爾雅》之四荒、四極，《淮南子》之八紘、八極，與騶衍之談天，皆爲《易》、《詩》海外九州、帝道大一統之舊義，爲經學之微旨。以證《春秋》、《夏書》與小一統之經，則不免方枘圓鑿；以説大一統之義，所有宏綱巨領，正可藉《周禮》爲嚆矢矣。蓋六藝中本有大統、小統二派。顓頊以後德不及遠，博士經師囿於見聞，專述禹州。如《公羊傳》以大一統解「春王正月」，而篇中版宇止言王者王三千里，天下諸侯一千七百國。《詩》、《禮》各家莫不同然，而其軼聞往往見於他書，如騶衍、《爾雅》、《淮南》，其明著者也。諸儒生今學將衰之後，病其謹小，不滿經義之量，因《周禮》新出，遂博采異聞，欲求相勝，乃收殘拾墜，以復舊觀，其致力甚勤也。但孔子法帝法王，本有二派。先師以《禹貢》徧解群經，與浮海居夷、莫不尊親，殊爲不合。而古學家不知大一統之制，由小而推，《春秋》制度專詳禹州，乃以廣大之説強附内制，變五服爲九畿，改五千爲萬里，方枘圓鑿，未免貽譏耳。以騶衍之法推之將來，合《禹貢》九州爲王畿，於五大洲分建八伯，王畿世禄，八州封建，畿内三公如采地方百里，未免不足。而海外八州，每州約方廣爲六千里，現在各國都鄙星羅棋布，將來雖大一統，亦不能過於削奪。每州所建之牧，即使方五百里，亦殊嫌其小。小統方千里爲州，大統方五六千里爲州，兩相比較，其大出於十倍以上，或二三十倍不等。姑以十倍推之，則州牧所封，當爲三百一十六里，爲千乘閒田，十倍當爲萬乘，開方當爲千里，爲萬乘，得大統王畿方三千六百里十分之一，截長補短，由此而推。春秋之世，未當其時，經傳如確鑿言之，無徵不信，不免與騶衍同譏荒誕，故僅就目見實行之禹州立王畿，建八伯，設十二牧以爲標準，化小爲大，加以十倍之法，即可推行騶衍之説，由九州以推八十一州。《周禮》古説雖不合於古，而合於今；雖不合於《春秋》、《尚書》，可取方於《詩》、《易》，所謂萬國萬里、九畿五百里封建者，求之《禹貢》則嫌其有餘，求之於全球則反嫌其不足。故曰：古《周禮》之説者，大一統之嚆矢也。論者因其與《周禮》不合，謂皮之不存，毛將安附？今欲廣大一統之義，取騶衍之説以爲綱領，即録其説以爲節目，發明大統全球制度，雖未足以盡其量，古義廢墜，存者無多，披沙檢金，往往見寶，固説大一統不可廢之書也。




《百年一覺》書後


舊題内江古德欽譔







《公羊》於「春王正月」云「大一統」，「獲麟」云「末不亦樂乎後之堯舜之知君子」。蓋於始終見帝道大一統之義，所以推廣《春秋》之道也。考六經中分，《易》、《詩》、《樂》專言大統，而《周禮》附之；《春秋》以八州分中外，《尚書》則以四海爲限。《詩》言海外，《易》則言天地星辰，《樂》則附《詩》，《禮》則附《書》。考《中庸》「舟車」一節，爲海外九州之確證。觀孔子所論《五帝德》，言五帝德化所及，日月所照，風雨所至，如天如神云云，文與《中庸》相似，此孔子論定之文也。他如《春秋命曆序》云，神農始立地形，甄度四海遠近，山川林藪所至，東西九十萬里，南北八十二萬里。以西人所繪輿圖計之，環球九萬里，只得十分之一。蓋由赤道以至冰海，又爲九度，合南北，二九當爲百八十萬，今云九十萬里者，赤道兩極由中折半，得九十萬里之積方也。南北少八萬者，地非正圓也。

《帝王世紀》云：神農以前有柱州、梧州、神州等州。黄帝以來德不及遠，只治神州。


 考董子有皇帝王黜陟之説，博士以堯舜爲帝，伏羲、神農爲皇者，就周制立説也。《左傳》、《月令》以伏羲、神農、黄帝、少昊、共工、顓頊爲五帝者，就舜言之也。孔子論定五帝，首黄帝、顓頊，即博士之所本。讖言黄帝受地形，象天文以制官，爰有九州之牧。蓋此九州謂大九州，非謂小九州。孔子以《禹貢》九州爲行事，騶衍九州爲空言。《春秋》就九州分中外，所謂寓之空言不如見之行事深切著明者也。若三王爲小統，則不必别求新説。《禹貢》地理專書，畫野分州，不出亞洲之半，較衍説孰大孰小，此何待辨。無已，請更徵之《禮記》。《禮運》引孔子曰：「大道之行也，天下爲公，選賢與能，講信修睦，故人不獨親其親，不獨子其子，使老有所終，壯有所用，幼有所長，矜寡孤獨廢疾者皆有所養，男有分，女有歸。貨惡其棄於地也，不必藏於己；力惡其不出於身也，不必爲己。是故謀閉而不興，盜竊亂賊而不作，故外户而不閉，是謂大同。今大道既隱，天下爲家，各親其親，各子其子，貨力爲己，大人世及以爲禮，城郭溝池以爲固，禮義以爲紀，以正君臣，以篤父子，以睦兄弟，以和夫婦，以設制度，以立田里，以賢勇智，以功爲己，故謀用是作，而兵由此起，禹、湯、文、武、成王、周公由此其選也。此六君子者，未有不謹於禮者也。以著其義，以考其信，著有過，刑仁講讓，示民有常，如有不由此者，在埶者去，衆以爲殃。是謂小康。」據此一段，則五帝、三王顯有區别。且大同、小康，明以小康爲三王，則大同之爲五帝，固一定而不移矣。統之小義，《春秋》、《尚書》，由秦漢至今，載記班班可考。而大同之説則甚略，歷來經師皆以不解解之，惟道家者流專祖此派。莊、老之書，祖述帝道，與《禮運》大同相合。近時美人所著《百年一覺》，蓋將欲改之法度及將來之成效，託之睡覺，雖爲彼教而言，頗合經説，蓋亦竊襲經義以爲文飾彼教之故智也。如謂教習及專門者，如律師大夫傳教等事，俟至三十五歲時始準出而爲之，故凡任事者皆老成練達之材，此選賢與能之説也。又謂昔人犯罪之多，一由窮民饑寒，始爲盜，一由貪婪不堪，因而争鬬。今土地貨物銀錢均歸國家辦理，人皆衣食充足，無窮苦不堪之狀，貪婪之人亦無所得罪，此謀閉不興、盜竊亂賊不作之説也。又謂一切事宜雖歸官辦，而自以相生相愛之意待之，即有暴虐，立即换任撤去，此講信修睦之説也。又謂前之貨物，某家賤則賣某家，今賣本國何價，賣外國亦何價；從前自製貨物，費工甚多，今國家所用之物，皆由製造廠以機器爲之，故從前分利人多，今則生利人多，此貨惡棄地不必藏己、力惡不出身不必爲己之説也。其他若自幼至二十一皆在學讀書之日，則爲少有所長之説。自二十一歲至四十五皆作官作工之日，則爲壯有所用之説。過四十五歲，非極有事之秋，皆安閒養老之日，則爲老有所終之説。養老之資及幼童讀書之費，皆出於國，則爲不獨親親子子之説。彼蓋惟就生養富庶一門追摹景象，不知飽食煖衣，聖人之憂方長，惜其僅得聖人富民司空之一端，而於司馬、司徒之職少所究心，終亦徒託虚冥，難收實效。苟能用其意，再以倫理補之，斯乃完書，可徵實用。若夫天生孔子，因革損益，可以前知，故《論語》曰：「其或繼周者，雖百世可知。」按儒家以三十年爲一世，百世即三千年，自孔子距今已二千五六百年，是由貧困至小康，由小康至大同，後世之事，孔子先已知之，其言「百世以俟聖人而不惑」者，蓋即《公羊》所謂後之堯舜用帝道而成大一統也。或謂大小之云，子言既辨，然帝王界限，分别必嚴，苟不深究其故，未必不混帝王於一是也。謹按《論語》曰：「博施濟衆，堯舜猶難。」難者非難於施濟，難於博與衆耳。蓋堯舜居大一統之末，其國勢已日趨於小，雖聖神敷布，日以拯救爲心，然盛衰迭倚，道有循環，極邊人民，未瞻雲日，天所以限帝王之運，雖聖人亦無可如何也。又九州、十二州皆載於《書》，而騶衍談瀛海，獨以中國乃八十一分之一，不得爲州數。然則《論語》之説見帝運之終，騶衍之説見王道之始。以外埃及古刻類乎蟲書，南美碑記勒自華民，可爲大一統之證。諸子百家言五帝官天下，言三王家天下，及帝升王降，三王德衰諸説，可爲小一統之證。如此等類，殊難僕數。但孔子修《易》、《詩》、《孝經》，以待驗於大同之世，餘若《書》、《禮》、《春秋》，皆爲小康言之。《書》三王爲主，始於堯舜溯其源，終於二伯理其流，《春秋》言伯，隱、桓猶有王，定、哀則爲戰國之濫觴。皇帝之事，《史記》以爲不雅馴。史公處小康之世，故以大同爲不雅馴。若目覩大同景象，又安知不雅馴者不盡爲尋常之事乎？譬如五十年來前，有人言西人驅使風雷，變化草木，縱耳聾舌敝，其誰信之？於以歎人非至誠，殊難前知也。或又謂大一統降爲小一統，證諸經傳，既有明徵，若由小康以臻大同，西人雖著其説，而孔子未言之，於此無説，人愈滋疑。曰：孔子固言之屢矣，《易》、《詩》微言，引不勝引，姑以《禮運》證之。《禮運》有曰：「大道之行也，與三代之英，丘未之逮也。」按：逮，及也。人壽不過百年，孔子生於成周，去大同之世甚遠，故曰未逮。又騶衍言五德之運，與天地相終始。太史公言王之道猶循環。運也，道也，既新故交乘，小大之統復何疑哉！




《易》説


舊題廖師慎撰







《易》之生數以三爲定，所謂乾三男、坤三女，長、中、少是也。如乾生姤、同人、履爲三男。姤初復乾，二成遯，三成訟；同人初成遯，二復乾，三成无妄；履初成訟，二成无妄，三復乾：爲九孫。

餘卦仿此。


 由三生九，故八卦生二十四子，七十二孫。考騶子以大九州分爲九九八十一州，此合王畿中一州數之也。内九州，外七十二州，合爲八十一。《説卦》八卦方位，即八州八伯，合其孫爲七十二，即八九之數，而王者居中不數也。考《王制》一州三監，合八州得二十四監，則大九州之制。八大州必立二十四大監以統之，所有九州乃應九孫也。故《易本命》之一生三、三生九、九九八十一，與《太玄》之三方、九州、二十七部、八十一家，皆與騶子之説合，則其説實由《易》出可知。《易》有别、和之分，俗所云老父母、少父母也。六十四卦分居上下經，中外交涉，以此爲大例。自其説失傳，海外九州之義，説《易》者未之詳也。今爲推考，以著於編，願與學者共明其大義焉。

八卦分中外九有圖

别卦八父母二十四子表

和卦八父母二十四子表

上經皇帝王伯升降循環説例

下經三易二伯八伯四輔兩京説例




八卦分中外九有圖



艮　震　巽

坎　坤　離

乾　兑

乾統三男，爲中國；坤統三女，爲外國。《春秋》三傳，以乾、坎、艮、震四州爲中國，三女所屬者爲夷狄。《詩經》國風皆在内州，三女之地目爲二南。

按：《説卦》坤在西南，《禹貢》西南不置州，州有九，卦只四。考《論語》，少師襄同入於海，徐、揚二州在荆南，是以巽統徐、揚二州，移坤於内，主中州。坤爲土居中，與乾相對，爲二京。三男爲内，三女爲外。乾主東北，三女主西南。西南得朋，東北喪朋，中外之分也。坤主中州，然三女之長，故以夷狄外州、西南兩岳屬之。

按：以大一統之法言之，則由赤道中分南北球。北半球爲四陽卦，南半球爲四陰卦。所有四岳，由中華推之自得。又《易》有《説卦》，以乾居西北，專就中都雍州、東西通畿而言。至於魯、商兩頌，則以青州爲留都。乾當移震位，震當移乾位，即《詩》「顛倒衣裳」也。《易》爲大一統立制，言「帝出乎震」，聖教由東而西，故乾卦取象於龍，東方蒼龍。既濟言「高宗伐鬼方」。按上下經之分，上經專言中國，下經專言全球，五洲各國。上經由天地開闢、黄帝、堯舜，至《商頌》而止。




易别卦八父母二十四子表






《繫辭》：「天尊地卑，乾坤定矣。卑高以陳，貴賤位矣。動静有常，剛柔斷矣。方以類聚，物以群分，吉凶生矣。在天成象，在地成形，變化見矣。」

《樂記》：「天尊地卑，君臣定矣。卑高以陳，貴賤位矣。動静有常，小大殊矣。方以類聚，物以群分，則性命不同矣。在天成象，在地成形，如此，則禮者天地之别也。」

按：上下經之分，以分别、和二類爲主。上經三十卦，别十八，和十二。下經三十四，别十四，和二十。蓋上經以乾坤爲主，以别卦爲中國，故别卦多在上經。下經以否、泰爲主，如外服，故和卦多在下經。以上下經往來言之，泰否在上經，如蠻夷大長來朝中國。外十子卦，如今外洋使臣。别卦之震、艮、巽、兑在下經，如周、召代天巡狩。其餘十卦，又如王臣爲監，監於各國。二類卦分居上下經，大略如此。




易和卦八父母二十四子表






《繫辭》：「是故剛柔相摩，八卦相盪，鼓之以雷霆，潤之以風雨，日月運行，一寒一暑。」

《樂記》：「地氣上齊，天氣下降，陰陽相摩，天地相盪，鼓之以雷霆，奮之以風雨，動之以四時，煖之以日月，而百化興焉。如此，則樂者，天地之和也。」

按：《繫辭》乾生三男，坤生三女，是生卦之法，以三爲斷，乾坤八卦爲别卦父母，否泰八卦爲和卦父母，合之十六卦，共生四十八子，中分之，則各得其半，各八父母，二十四男女。又《繫辭》二類卦分别之説，文義未能詳。今以《樂記》補證之，其義自顯。别卦内三爻變生三子，取三變爻合之外爻，即爲和卦。和卦内三爻變生三子，取三變爻合之外爻，即爲别卦，彼此往來，循環無端。如乾内三爻變三女爲坤，加以外卦成否，否内三爻變三男爲乾，加以外卦，乾即爲純乾。餘皆此例。




上經皇帝王伯升降循環説例



乾　三子唯「姤」見下經

坤　三子皆見上經

以上爲天地闢。案《傳》云：「黄帝、堯、舜垂衣裳而天下治，蓋取諸乾坤。」則又爲五帝之卦。騶衍大一統本於黄帝是也。今專論别、和二義，餘不旁及。　泰否應此。

屯　既濟少子

蒙　損長子

合下四卦爲和，近於夷，又爲大一統，傳所謂天造草昧，如三皇之世。此下八卦爲皇帝王伯，二卦爲一世。

需　既濟中子

訟　否中子

二卦爲五帝，乾坤後繼以既濟之中少二局。既濟在下經末，此始終之義。以上四卦爲和，與无妄後四卦相同。

師　坤中子

比　坎中子

二卦爲三王，即《莊子》所謂二帝三王。王爲小統，故爲别卦。

小畜　巽長子

履　　乾少子

以上爲周公，荀子所謂大儒。小畜，周公監夏；履，周公監殷。周公爲伯，皇帝王伯，周公終之，故《公羊傳》引周公爲説。小畜與大畜對，小爲小一統，大爲大一統。以上八卦，四和四别，爲作者七人。初爲大統，後爲小統，故以小畜終之。

泰　　乾之和、坤之别爲泰。

否　　乾之别、坤之和爲否。

二卦爲和，於上經爲客，升於上經，來附中國也。别卦以外爲主，和卦以内爲主，二卦爲中外交通。和卦之主附於乾坤而見，故上經見别和之主，下經則不見矣。

同人　乾中子

大有　離中子

二卦爲《商頌》，法天而王，以丑爲正，合二卦名爲大同。有讀爲友，《禮》所謂「天下一家、中國一人」也。以下爲大一統用帝道，故大有首之，以明其義。以大有始，大畜終，所謂後之堯舜也。全經義例，大約以小爲中國，以大爲大統，例有正變，言不一端，姑發其例，不加詳説。

謙　坤少子

豫　震長子

二卦爲《魯頌》，用夏道，法人而王，以寅爲正。《韓詩外傳》、《易緯》皆以謙卦説「周公不富」句，與泰同。豫卦「諸侯作樂」，「不終日」，「七年反政」，「朋從盍簪」，朝諸侯於東都，《王會解》是也。以上爲《莊子》玄聖、素王。

隨　兑中子

蠱　艮中子

二卦爲《周頌》，法地而王，以子爲正。服牛乘馬，西山，金德，法殷。拘係從維，即白駒縶之維之也。幹蠱，先甲，後甲，法夏，又武王大孝。以上爲三《頌》，以下爲四代。

董子言：天將授文王，主地，法文而王，祖錫姓以爲姬氏。

臨　泰少子

觀　益長子

二卦爲和，爲賓，爲外藩。行人來，如《春秋》朝覲會同，自天子目之爲臨，知臨大君之宜，即《中庸》「足以有臨」也。諸侯朝覲爲觀，「觀光」、「用賓于王」是也。此二卦如泰、否，爲中外來往之卦，不入統數。

噬嗑　離少子

賁　　艮長子

此爲殷統，商書。乾金，以金德王，用獄，金矢，黄金，皆白統。二卦以離爲主，「向明而治」，即二南之義。舍車而徒，如《論語》之「不可徒行」。白馬、丘園、白賁，即《詩》「干旄」、「素絲」。

董子言：天將授湯，主天，法質而王，祖錫姓以爲子氏。

剥　艮少子

復　坤長子

此爲夏統，禹書。二卦以坤爲主，即《洪範》皇極，王者居中而治。又剥爲入，復爲出，取覆載之義。

董子言：天將授禹，主地，法夏而王，祖錫姓以爲姒氏。

无妄　否長子　應師、比

大畜　損少子　應需、小畜

終以大畜，與小畜相對，此爲五帝帝王之道，終而復始。大畜之終，即屯、蒙之始，用帝道，利涉大川，大一統。

董子言：天將授舜，主天，法商而王，祖錫姓以爲姚氏。

无妄以下四卦，與屯、蒙、需、訟四卦同，一在乾、坤後，一在坎、離先。乾、坤之後四卦，天造草昧，質勝於文，此四卦則中外一統，夷而合於中國矣。




中國四岳四卦



頤　損中子　應訟

大過　恒中子

五不可涉大川，上利涉大川，中外交通，中男中女。以上七卦皆震艮相綜，爲二男，惟此爲二女。《論語》「假我數年，五十以學易，可以無大過矣」，即説此二卦之義。頤爲口，反復不變。頤與易同音，卦中顛拂，即所謂易也。頤主東，即東周之義。以二男之損、益，救二女之咸、恒，則可以合中，無大過矣。損、益所統八卦，皆有長少女，此八卦七有長少男，惟大過錯體乃無之。損、益所統四亨四貞錯見，此亦四亨四貞，特分見而已。頤二男並見，仍爲八卦。

坎　月也，北也。

離　日也，南也。

此四卦與下經中孚、小過、既濟、未濟同。此爲中國四岳，下經爲大九州四岳。坎爲男，離爲女。然離爲日，爲南，爲乾之變，爲火，親上。坎爲月，爲北，爲坤之變，爲水，親下。以坤加於天上，非乾坤定位之義。案《易》有順逆兩行，竊以坎、離當逆行，説之以二卦爲首。




下經三易二伯八伯四輔兩京説例



前三十卦分三易，即《周禮》「三易」舊義，《公羊》三世例。咸、恒、損、益爲父母，統八卦，如《尚書》羲和統八卦也。三十卦各爲界，咸、恒所屬八卦皆和，所謂先進野人。海外三百年前未通中國之世，損益所屬八卦，四别四和，所謂内資其形器，外漸其教化，彼此相持，未合一之世。震巽十卦全爲别，則全球悉遵聖教，大一統數百年後之世也。和四父母分居二世，别四父母同居一世，和二公，别四輔。十卦有四父母，餘六卦則又二京四岳之制。如《詩》有四岳，又檜、曹起兩京，故爲六。田制古有一易、再易、三易之説。董子亦云不易、再而復、三而復。疑三易即指此例。説家誤以别爲三書，其義雖難定，然下經之三世，三易則爲確説也。




傳聞世十卦 


此十卦爲不易。







所統八卦皆和，此如中外未通之時。

咸　爲和，爲亨，爲庸，爲樂。「鼓之以雷霆」一節是也。山澤親下，南半球。

恒　爲别，爲貞，爲中，爲禮。「天地定位」一節是也。風雷親上，北半球。

咸爲變動，如外洲之製器，政事改舊從新。恒爲恒久，如外洲之教，堅持自是。

二卦爲父母，統八卦。二卦如《詩》之周、召，下之八卦如八伯也。二伯以南北，分東西不可爲界矣。中分東西，夷分南北。

遯　否少子

音同屯，豚也，配姤。遯爲少，以姤之長配之合中。

大壯　恒長子

夬，牂也，配夬。夬五變壯，壯五變夬，壯長夬少，配之合中。

晉　未濟中子

晉其角，康侯
 

注



 錫馬。晉否外中，配萃否外少。

明夷　泰中子

南洋北向日，明夷、泰，内中；配升、泰，外長。

按此二卦與二濟相似。二濟爲南北，此爲東西。蓋離南坎北，中國之方位也。以全球言之，則當爲既濟北，未濟南。若既濟之上坎下離，即上經之坎離，由北向南而治之事。而南半球之國，則皆以北爲陽，以南爲陰，《爾雅》所云北户。故二濟南北相向，離在中，赤道也，南北各有一坎，即南北冰海也。若晉與明夷，則以東西二球而言，晝夜循環。在東爲晉，在西即爲明夷；在西爲晉，在東即爲明夷。四卦二爲東西，二爲南北。

以上四卦，天與地錯，以中女化二男，以天地爲主，上經之乾坤也。乾、坤爲定位，如貞下坎、離合中爲亨下損、益八卦。同一類中，又自分細節。

家人　益少子

北半球，近王畿。

睽　未濟長子

家人與解倒錯，睽與蹇倒錯。

二卦以離統二女，與革、鼎同。益少，以澤長，困配。未濟長，以坎少，井配。

蹇　既濟長子

利西南，不利東北，言來往，如仲山甫。

解　恒少子

利西南。　睽又與解倒錯，家人與蹇倒錯。

此八卦初世，如《春秋》之傳聞，或咸或恒，任情直行，爲過不及，須損益乃合中。

以上四卦以火水爲主，上經之終坎離也。以上二伯、八伯皆亨卦，純夷八卦，皆有不衰之一體。首二天，三四地，五六天，七八水，首尾四卦爲長男少男，三四屬十卦之中，爲中女，豐長女，澤少女。以上二男八牧，純乎《國風》之「十畝」、「五兩」，《南山有臺》「十有」同。乾、坤、坎、離，中者入中國，四長少入外。此爲春秋太平之世，天下和平，從内至外，溥天之下，皆爲中國，所謂大一統。




所聞世十卦


此十卦爲再而易。







案：上經六父母卦，下經則十父母卦。上經之乾、坤、坎、離以單爲雙，仍爲五卦，則上、下兩經父母卦皆十數，合之亦爲十朋之龜。

損

益

長少合中行，過猶不及。《論語》「所損益可知」、「狂狷不知所裁」。損、益之卦，先中國文字之學。得臣無家，利涉大川。

夬　兑少子　對遯　夬，小羊也。

姤　乾長子　對大壯

包魚，杞包瓜。有隕自天，姤其角。二卦乾初上。

萃　咸少子

王假有廟，利見大人。大牲，禴，萃有位。

升　泰長子

用見大人，南征禴升階。二卦泰初否上。

以上四卦以天地爲主。上經之首乾坤也，四卦别和相比，夬乾兑，姤乾巽，萃坤兑，升坤巽。

困　兑長子

大人吉，五服九錫，葛藟，禮酒食，祭祀朱紱，覿金車。

井　坎少子

封建，皇極，食汲，受福。二卦坎三四。

革　咸長子

故大人虎豹變，革面，三就改命。

鼎　未濟少子

新作，新民，黄耳，金鉉，玉鉉。

以上四卦，以坎離爲主，上經之終坎離也。二伯八伯，四亨四貞，即四中四外，同夏八蠻，以中小過中國算亦十六卦，外卦十六，中卦四，合下共十四卦。八卦皆以澤風配四純卦、四中卦。前四卦又爲定位，後四卦又爲通氣也。中世如《春秋》之所聞。

宗澤案：此節疑有脱誤。




以下十四卦不見乾坤，四見中男中女。兩濟、豐、旅以中化長，如涣、節八長，少男長，少女分見震、艮、巽、兑。中男女帶見豐、旅、節、涣。男女錯見二，漸、歸妹。男女合見二，中孚、小過。長爲過，小爲不及。




所見世十卦


此十卦爲三而易，即所謂三易也。







震

帝出乎震，來往，言笑啞啞，純爲中國大一統，帝道。按恒、益皆取震，此變恒爲震。

艮

終乎艮，長之反爲少，少之反爲長，剛極柔，柔極剛，合中之道，損取艮，此損變艮。

漸　巽中子

漸以爲之、東漸于海、鴻公陵、九陵。

歸妹　震中子

帝乙交通長少四卦，包長少則合中矣。震、艮、巽、兑此四卦爲中，與上經隨、蠱同。

豐　震少子

旅　離長子

王假之宜，日中來章，遇夷主射雉，雉離于羅，火統二男，本乎天者親上。

巽

利見大人，進退武人。按：益取巽，此變益爲巽，以合中道。

兑

咸取兑，此咸變爲兑，用夏變夷也。

涣　巽少子

節　坎長子

焕有文章，王居不出户庭，水統二女，本乎地者統下。




大統四岳四卦



中孚

損、益之所生，東岳。中者中國也。孚即桴，以巽爲主，爲巽在東，中國固震旦也。

小過

咸、恒之所生，西岳。二卦主東、西。小過者小統之人，到外州與大過相對成文。

既濟

北岳。坎月也。高宗伐鬼方，三年，東西鄰，曳輪。

未濟

南岳。離日也。君子之光，震用伐鬼方，三世爲三年，利涉大川。

以上四卦與頤、大過、坎、離同爲四岳，此爲大統四岳。




書《出使四國日記》論大九州後


舊題威遠胡翼譔







海外九州之説，自古以爲不經。光緒庚寅，薛叔耘副憲出使英法義比四國，舟中無事，據西人所定五洲大勢，分而爲九，

分亞爲三，南北美爲二，南北非爲二，合以歐、澳，則爲九州。


 以合鄒衍之説。又謂《禹貢》九州不出今之十八行省，若閩、粤、黔省，《禹貢》並無其山川，由是援古證今，分疆計里，確言儒者所謂中國乃八十一分居其一分之故，

按：一分當爲九分，字之誤。


 爲談地球者增一新解，識誠偉矣。然薛君雖能填實衍説，而不知其説所由來，以爲古人本有此説，鄒子從而推闡之，所謂古人，究生何代？所謂推闡，究本何書？羌無佐證，讀之歉焉。或謂齊居海邦，商舶來往，衍之所聞，蓋得於此。竊五大洲之説，自明末泰西人航海探測，窮極智巧，雖能定體質，别寒温，舉島名，數方里，一一徵諸實事，然當耶蘇未生以前，陸無輪車，水無輪船，推考大地，何遽至此？縱海客閒談，亦只能就附近中國一島一國言之，安能包舉宇内，有如此絶大見解？且西人所繪輿圖，只分爲五，不分爲九，更無所謂八十一州之説。今日西人不能言者，而謂二千年前能之乎？説亦無徵，不足爲據。案馬遷鄒子附傳曰：「必先考小物，推而大之，至於無垠」云云，綜覽古今，考索中外，始悟其所言乃七十子之微言，即《周禮》之九畿與《淮南·地形》之九州、八殥、八紘、八極也。

同學已有專篇，不詳言之。


 蓋六藝之學傳於齊魯，衍游學齊國，與公羊高、子沈子、子女子相先後。考緯書，中國古先傳説與泰西相同者，如《書考靈曜》云地恒動不止，而人不知，《春秋元命苞》云地右轉以迎天，及《莊》、《列》諸古籍，不一而足。衍説本于《周禮》，其證不僅《淮南·地形訓》已也。惟《周禮》只言畿服，不言三畿以外專指海邦，即所謂八縯、八紘、八極。後人專就中國言九畿，所以致誤耳。案衍實由禹州起推，以中國爲一九，亦如《昏義》由九卿以推八十一元士，由九嬪以推八十一御妻。董子《官制象天篇》四選輔三之法，尤爲詳備。揚子《太玄經》準《易》乾坤生六子與大統曆法，創爲三方、九州、二十七部、八十一家。則九九之説雖出九畿，而《易》實包之。聖人居中，臨馭四方，《孟子》云「天無二日，民無二王」，又云「天下惡乎定？定於一」。

所謂一者，即八十一州之一，非謂九州之一也。


 今《公羊傳》文所謂大一統者，乃借用《易》、《詩》之説。《春秋》所言，僅就九州分南北中外，爲小統之極。《禹貢》就四海爲界，衍所謂小州九，不得爲州數，可謂之一統。以一統八，不可謂之大一統以一統八十也。《公羊》大一統，蓋祖九畿立説。齊學《易》、《詩》二家古有此説，皆出於經。《周禮》以之説九畿，鄒子以之談瀛海，名異實同。又《易》與《詩》凡小大字，皆由此起例。如小畜大畜、小過大過、小康大康、小國大國、小球大球、小共大共，小者爲小九州，大者爲大九州。每以小加大者，由中以及外，非以小加大，顛倒尊卑之比。知衍説之出於大一統，則《禹貢》九州之爲小一統明矣。且周天三百六十度，今地球度數由中起點，四面皆九，四九合爲三百六十，與衍説亦同。但由漢至今，説九畿者皆囿于中土，自瀛海五洲之論出，儒者震而驚之，以爲《禹貢》彈丸，未能囊括四海，聖經幅員，未能包舉六合，海外諸邦，既不在六藝疆宇之内，雖同此覆載，同此照墜，固不妨各尊所聞，各行所知。所有疆域，惟此區區五千里乃在聖人胞與之中，海邦不必自外，聖人已先外之。將來有大一統之日，中國縱不改孔子教，《中庸》所謂「凡有血氣，莫不尊親」，必無其事。豈六藝之教，有時而窮，聲名洋溢蠻貊，竟成虚語哉？《論語》「十世可知」，可推極於百世，今當其時矣。故凡所謂浮海居夷，禮失求野，失官學夷諸説，海内通人皆知爲今日之天下言，不爲春秋之天下言。然則因革損益，將於何寓之乎？謹案孔子所修六經，闢分二門：有志有行，有空言，有行事，有法皇帝，有法王伯。何謂行事？據春秋以下天下言，即《禹貢》土地、人物立説。所謂見之行事深切著明者，《書》、《禮》、《春秋》是也。何謂空言？就五帝及百世以後之天下立説，所謂因革損益，百世以俟聖人而不惑者，《易》、《詩》、《樂》是也。故行事之《書》、《禮》、《春秋》，分疆畫界不出禹州，縱時露新意，如《禹貢》「聲教訖四海」有開通五洲之意，「四海會同」有五洲歸化之意，旨甚藴藉，鉤索殊難。惟《易》、《詩》言無方體，託興遥深，凡新作之典章，與百代之制度，出以微言，託之占詠，無不昭然可考。如《易》之「中孚」，即《論語》之「乘桴」；

案：桴同孚，加木乃晚近字。


 「大川」、「利涉」，即《論語》之浮海；「鬼方」即指島邦。上經言天地開闢，古今皇帝王伯治統；下經言三世三易，大九州五長往來巡覲，證據昭然，今日方顯也。若《詩》大九州之事，尤爲明備。《周頌》河岳僅據禹州，猶《書》、《禮》、《春秋》之意。至於《魯頌》言海邦、言大東，所謂遂荒者，由中及外，古書之四荒也。既言「纘大王之緒」，又言「纘禹之緒」。「纘大王之緒」爲化家爲國，「纘禹之緒」非化小九州爲大九州乎？大一統之大，大東爲之起例矣。《商頌》則將來之大一統，以中國爲皇極，居中統制四方。

所謂「設都於禹之績」也。


 美爲東岳，歐爲西岳，澳爲南岳，俄爲北岳。臣服萬國，開拓五洲，聖經規模，始無遺義，故全《詩》不言四海，惟《商頌》言之。按水中可居曰洲，四海非即九州外之大瀛海乎？《長發》云：「禹敷下土方，外大國是疆。」曰外，非禹州之外乎？曰外大國，非今之歐美各國乎？而其明證，尤莫如「九有有截」、「海外有截」二句。按《商頌》九圍、九有皆指九州，「有截」二「有」字當讀爲「又截」，爲截長補短，指封建而言。九有既截，而海外又從而截之，故曰「九有又截」、「海外又截」，非海外之九州乎？《唐風·羔裘》「自我人居居」、「自我人究究」，舊説皆誤。考詩例，以居爲留京，如「職思其居」、「昔爾出居」是也。居居者，謂中國有京，海外亦有京，即所謂「衣錦褧衣」、「裳錦褧裳」也。九字古訓爲究，究究即九九，九九即八十一州，居居、九九，即與「九有又截」、「海外又截」文義相同。我爲中國人，與他人爲海邦，「自我人究究」、「自我人居居」，以我人分中外；「豈無他人」，四方八州，不僅一國之人。「維子之好」、「維子之故」，所以示其親愛專注之意。全《詩》義例皆同，不僅此篇爲然也。至於《殷武》篇云「商邑翼翼，四方之極」，「天命多辟，設都於禹之績」，蓋大一統之都建於中都，四方朝覲會同，《淮南》所謂中央之極，此「王者中天而立，定四海之民」之説也。又《詩》例以三《頌》配《大雅》，《民勞》四言「中國」，四「中國」即指中國四岳以外，五「小」即指小球小共，五「詭隨」指外教，五「寇虐」指外政。而「柔遠能邇」一句，則《書》「咨十二牧」之文。篇中宏大、大諫，皆所謂大一統之大也。「文王曰咨」篇云「内奰於中國，覃及鬼方」、「小大近喪」、「小大稽首」，亦此意也。又《小旻》以下屬孔子撥亂反正，《北山》「普天之下，莫非王土，率土之濱，莫非王臣」，與《中庸》「天覆地載」一節義同，文義明白，更無待細説。蓋三《頌》周爲小一統，商爲大一統，而魯則間居其間。不但此也，考全《詩》不見「堯舜」字，言禹特詳，而皆爲九州水土而發，其中大小之别，可以考見。如《周詩》「豐水東注，維禹之績」，《魯詩》「奄有下土，纘禹之緒」，與《商頌》「禹敷下土方，外大國是疆」，三朝皆借禹州立説，各有精意，分别其閒。而《商頌》五見「帝」文，所謂「五帝之聲，商人識之」者，蓋以大一統專屬之三皇五帝，與三王五伯異也。以上所陳，皆《易》與《詩》應有之義，固非附會《周禮》、牽合《淮南》以合鄒説。蓋孔子至聖至誠之道，可以前知，故特修《易》、《詩》、《樂》三經，法皇帝以治海外，以俟百世之聖人，非當其時，則不顯。不然，《書》、《禮》、《春秋》已足以治中國，又何必再作《易》、《詩》，以招屋上架屋之誚哉？或謂時勢如此，雖《易》、《詩》有囊括之意，恐秦火之禍將見於今日，是可以不慮。自古夷狄亂華，如匈奴、吐蕃之類，始未嘗不彊盛，今皆衰弱。歷觀古史，四夷無不歸依聖教。蓋聖化由中及外，盈科後進。《論語》曰「可知」，《中庸》曰「以俟」。今去孔子二千五六百年，百世之説，於今驗之。雖咸、同以來，外強内弱，然外夷不強，則五洲不通，不通則孔教只被腹地，未能波及遠人。天於是特使之強，強則能通上邦，聞經義，自悟其窮兵黷武之非，翻然改變，歲事來辟，以成大一統之制。是外國日強，即聖經版圖日廓之兆也。西人所著《百年一覺》，窮極美善，屢歎大同。夫大同者，非即《禮運》所言古帝大一統之治哉？化兵革，齊貧富，人不自私，各享樂利。然則今日之講生聚，鑄槍礮，乃我開通五洲之具。五洲既通，則必有銷兵之一日，百世之聖人，必有以化成之。地球雖大，爲時雖久，全在六藝包羅之中。天地不毁，聖教不息，日月無踰，後聖可俟。此乃經學之大成，更無庸爲之過慮矣。吾輩讀書稽古，期於發明孔子之義，使微言治法丕焕於今，一洗從前之陋習，可也。舍此不用，而惟杞人之憂，是曰不知天之大，不必代爲之謀，亦絶無彼教所謂末世天地崩裂之日。吾但見聖教古爲小成，今乃如日中天，方興未艾，正當春夏之交，而猥曰澌滅乎？誠爲今日之杞人矣。




地球兩京四岳八伯十二牧説


舊題内江趙謂三譔







《帝王世紀》有黄帝以前大一統，瀛海九州，有迎州、柱州、神州之屬。黄帝以後，德不及遠，乃畫爲中國九州。蓋祖黄帝畫井分州及騶衍大九州立説。考《左傳》，顓頊以後德不及遠，乃爲民師而命以民事。《騶衍傳》云「先序今以上至黄帝」，是大小九州之分，當以顓頊爲斷。古説所云黄帝畫九州者，即謂大九州，非謂《禹貢》九州也。經傳以帝王分大小九州，是五帝全爲大九州。然五帝既分五代，則前後始終不能全無區别。據《左傳》之義，黄帝、顓頊爲帝之始，堯、舜爲帝之終，由大而小。故《尚書》典、謨雖有六合、四海之義，大抵所言疆域與《禹貢》大小略同。於五帝中以始終分大小，如《小雅》小也，終篇開大統之漸；《大雅》、三《頌》大也，初代不見瀛海之説。此帝王升降盈虚消長之義也。自大禹平水而作貢，大例以京師一州居中，八州八伯拱衛於外，四岳兩伯各統要荒三州，中如井田，推之九九八十一州，仍合爲九。故井田一井也，九州一井也，推而廣之，大九州亦一井也。《易》曰「往來井井」，其斯之謂歟！據經，三代所轄九州無沿革，而傳稱荆、楚、吴、越、徐、梁爲蠻夷，時事與經不必同也。除九州外，所有交、廣、滇、黔、藏衛、蒙古諸部，皆屬要荒，《禹貢》附見其山川於緣邊八州，稱爲王者不治之地。今則火車、輪船瞬息萬里，非、美、歐、亞海洋群島向隔異域，今在户庭，歲歲之閒，戰事未乂。中外已通，不能分而不合。孟子曰「天無二日，民無二王」，一定之理也。然時變道不變，故兩京、四岳、八伯、十二牧之制，仍不可廢。惟大小不同，推而廣之可也。古者兩京，一留京，一行京。留京爲天子常居，各就發祥之地而立。孔子曰「爲政以德，辟如北辰」，指留京也。其地於卦爲乾，於色爲玄，於六合爲天。天尊地卑，留既象天，行即當象地。留爲乾爲玄，行即爲坤爲黄。地宜居中，爲朝會之所，所言「中天下而立」者以此。昔周公會諸侯於東都，東都即行京也。王者大會諸侯於東都，取四方道里均，無苦樂之分，亦舞八佾、八風平之義也。且譬之天，北極居中不動，居也；斗柄四指，行也。聖人法天，天然，聖人何獨不然？蓋周都雍岐，而營洛邑爲東周以朝諸侯，是居本在西，行本在東，《詩》所謂「自西徂東」者也。自周公居東，所謂東周，宋主商地，亦在東。《詩》魯、商二《頌》地亦在東。《易》以震爲帝，爲高宗，爲帝乙，以龍爲君，是東爲居，西爲行，古有明訓。《詩》所言「我征徂西」者也。自漢以後，或從或違，不知四岳爲四方，居象天，行象地，無兩京，是六合不全也。將來地球混一，當師周東西通畿之法，用經「我征徂西」之意，以亞洲分兩京，中國《禹貢》九州爲居，爲天，爲乾，爲玄，阿富汗爲行，爲地，爲坤，爲黄。中國據薛京卿日記，東南以海爲界，西北以瀚海爲界，其地在赤道北四十餘度，寒燠適中，抗渤海之利權，擅亞洲之清淑，商務爲五洲之最，礦産甲地球之中，論稼穡則先開，論人倫爲創始，言王道則源於堯、舜、湯、文，言教化則宗乎仲尼、孟子。父子君臣，秩然不紊；貞廉孝弟，朗若列星。雖富強不及他人，而民心固於磐石。《詩》云「邦畿千里，惟民所止」，傳者引爲止至善之喻，言中國當爲邦畿，其教化當爲六合之民所共止也。下文止仁、止敬、止慈、止孝、止信，亦即此意。聖人復起，以中國爲留，必無疑也。阿富汗爲行，地東連英屬，西接波斯，北控西域回部，南北相距千四百四十餘里，東西千五百里。他日金輪鐵軌，徧於寰區，朝會諸侯，莫便于此。仿東西通畿之法，合兩京共一州之地。王畿内不建諸侯，但作王臣采邑。天子三公，如周時周、召、畢，周召之爲二伯，中分天下，周主東南，召主西北。平時在帝左右，會諸侯於行京，則二伯皆從，而司徒留守。《顧命》曰：「太保率西方諸侯入應門左，畢公率東方諸侯入應門右。」此留京之制。《左傳》：「王將中軍，周公黑肩將左軍，虢公將右軍。」可見二伯皆從之説。將來分陝，以周主東南，召主西北
 

注



 ，而别立一公以守留京，又必然之勢。此地球兩京之説也。王畿四面環以四岳，四岳分四正四隅，即爲八伯，所謂四目四聰、八伯賡歌者也。州牧各主一州，每州所轄方千里，爲方百里者百。建二百一十國，王圻九十三國，故天下一千七百國。十二牧之制，古以環八伯者爲州，州有牧，一面濱海，僅得十二區。《堯典》「班瑞于群后」，《夏書》曰「州十有二師，咸建五長」，《禹貢》要荒不詳州名，以方岳統之，以備柴望。蓋《禹貢》九州爲八伯兩京之地，《虞書》十二州爲沿邊要荒十二牧所統之地，共二十一州。如此者乃爲一大州，推之九州，九州外更有十二牧，以零星各島爲之，是全球二百零一州。《騶衍傳》但言大九州，不舉十二牧者，互文見例，言内而外可知也。嘗論秦廢封建之制，以爲大一統已伏其漸。蓋王圻不封建，中國無封建，是中國亦一王圻，天意所趨，無其形而已寓其理。不然，封建爲帝王之制，何秦漢下賢人君子皆不以復封建爲是？其在《詩》曰：「民亦勞止，汔可小康。」封建之制，百里一國，戰事朝聘，皆出其中，故十分取一，取之不足，兼之取二，故曰「民勞」。至戰國而勞愈亟，梁襄王問「天下惡乎定」，孟子曰「定於一」，一則不用郡縣，不如是，則後屬疎遠，戰争頻仍，必不能一。是島爲一牧，以附西岳，西伯爲西方諸侯。以西伯利亞爲北岳，如中國之恒山焉。歐州爲北伯，附於北岳，而以庫頁、白令海峽、冰洋小島爲一牧，英吉利三島爲一牧，地中海群島如革里底希尼、西西利、戈西戛、第尼西、瑪約戛之屬爲一牧，以附於北岳，北伯爲北方諸侯。中國九州，以沿邊十二州之地共爲一州，爲留京，不在八伯之數。亞洲阿爾太山及南希瑪拉山以西，除行京阿富汗外，亦一州之地，爲中州。此大九州兩京師、四岳、八伯、十二牧之大凡也。按《瀛環志略》曰亞西亞於六洲爲最廣，非得其三分之一，歐得其四分之一。次亞洲者惟北美，故歐、澳、南美皆獨爲一州，而獨以亞細亞分爲三州。非洲稍廣，故於其内即置一牧。北美尤廣，故平分二洲，岳伯皆置於内，務期界限朗明，疆宇匀稱。爲是迨久之，而全球之封建亦廢。有不易之君，無不易之臣，所謂大同之世，兵革不興，天下一家，中國一人者，庶幾近之。然此異世之事，存而不論可也。




大九州兩京四岳八伯十二牧圖











注
 　武平：疑爲「武王」之誤。



注
 　球：原無，據《尚書·禹貢》補。



注
 　堂：原衍一「堂」字，據《詩·齊風·著》删。



注
 　堯典：當作「舜典」。以下各「堯典」同。



注
 　侯：原作「位」，據《易·晉卦》改。



注
 　西北：原作「西南」，據文意改。







地球新義卷下



井研廖平學




齊詩「六情」釋


舊題羅煦撰







《中庸》云：「喜怒哀樂之未發謂之中，發而皆中節謂之和。中，天下之大本；和，天下之達道。致中和，天地位焉，萬物育焉。」按：以天地合四方爲六合，六合即《齊詩》之六情。乾，留京，爲天，爲樂；坤，行京，爲地，爲哀。二京所謂天地位也。 喜怒好惡爲四方，西東北南。六情即八卦方位之六合，地球即一大八位之方位。《詩》言六合，多託之於六情。言「中心」數十見，中爲天下之中，心即所謂京。心之所發爲思，思即京師之師，《綠衣》之絲，《葛覃》之私也。思有京師義，有經界義。如「無思不服」，

謂全球皆作五服。


 「寤寐思服」，

謂南北之地皆服。


 「緩我思成」，「賫我思成」，「成」即「弼成五服」之「成」。

《六月》「既成我服」、「我服既成」，《論語》「春服既成」，皆「弼成五服」之成。


 思爲中外行在之所，故《嘉魚》、《白駒》、《出車》、《采薇》、《無羊》七言「來思」，思爲實地，故可言來。至於「嘉賓式燕又思」，思上加又，與「九有又截」同，則專指海外言之矣。大約「我思」爲中國，「爾思」爲海外。

二者詩中十餘見。


 以「中心」爲居，以「爾思」爲行，此兩京之定例，即「天地位焉」之説也。四方則以喜怒好惡爲起文，不言方位，以情目之。北方爲好，故《北風》三言「好我」，《木瓜》衛北亦三言「好」。唐北國，《蟋蟀》三見，《杕杜》二見。其散見者，魏、唐各一見。至《關雎》、《兔罝》之「好逑」，則南與北對。怒爲東方，《谷風》東也，不宜有怒。《氓》「將子無怒，秋以爲期」，秋與春對。《柏舟》「逢怒」。

王在東方。


 惡爲南方，《大路》一見。《節南山》「惡怒是違」，則合東南言之。喜爲西方，《風雨》三見，鄭東與西對文。至於上方之情樂，下方之情哀，上方爲中國，乾三男之屬；下方爲海外，坤三女之屬。

坤「東北喪朋」，東北乾之屬也；「西南得朋」，西南坤之屬也。上爲天，下爲地。


 《詩》中凡樂皆爲留，爲中國；凡哀皆爲行，爲海邦。《關雎》三篇樂而不淫，留也，中也；三篇哀而不傷，行也，外也。樂字《南山》十見，《碩鼠》九見，《采菽》、《蟋蟀》六見，《有駜》、《泮水》、《萇楚》三見，《魚藻》、《鶴鳴》、《靈臺》二見，皆指中國京都而言，可以類推。至於哀爲行，故多託之行役，所謂東歸、西悲、女悲、夫歸、傷悲、同歸，「哀我征夫」二見，「哀我憚人」，與《采薇》、《鴻雁》、《桑柔》、《燕燕》、《杕杜》、《鐘鼓》皆謂行道，則樂哀即中外之分，夷夏之别。蓋《詩》之宗旨，一言蔽之，曰「思無邪」。

讀如涯。


 「思無邪」者，即「無思不服」之變文。

《列子》之所謂至極、無盡，《莊子》之所謂六合之内、六合之外也。


 其書專言大統之制，上下四旁，六合之義，數見不鮮，故託之六情以見意。又以詩歌起興，於性情之説尤近，故變六合之方位，而以六情之心思言之。苟明於六合六情之義，則於大一統「思無邪」之説思過半矣。




《玄鳥》《長發》三統五瑞解


舊題羅煦撰







三《頌》爲三王素、青、黄三統，定説也。以大統言，則有三皇之三統：黄帝中央，黄；伏羲蒼龍木，青；少昊金天氏，素。郯子所謂以雲龍鳥名官者，大三統也。但三《頌》言三統，而不詳五瑞，則五德不全，水火二統無所附麗，非例也。今按《長發》一章言「玄王」，六章言「武王」，又有「如火」之文，舊以契湯解，同是商統，不應異德。今按「玄王」，水帝也，《月令》以爲顓頊，郯子以爲共工。

或以《常武》、《瞻卬》、《召旻》爲兼言水統。


 「武王」，炎帝也，《月令》、郯子皆以爲神農，「如火烈烈」，即所以申明以火德王之意。

或以《雲漢》五篇亦兼言火統，一京四岳。


 三《頌》只有三統素、青、黄，而無南北水火二統，郯子所謂水師水名、火師火名者缺焉，故於《長發》篇中附見二統，以備水火之運。因其附《商頌》而行，故每借《商書》爲喻，遂以商事解之，誤矣。然其説商及水火二統，自有小大之分，概以大統言之，亦誤矣。

按《長發》七章，首章大統。




「天命玄鳥，降而生商，

「有娀方將」，「帝立子生商」，商契也。商人祖契，以此明天生之義，故稱天子，與《閟宫》后稷之生相起。


 宅殷土芒芒。」

「洪水芒芒」。殷土爲國，商、殷皆從後追加之。




右契爲司徒，封國。

「古帝

少昊金天氏。


 命武湯，

商人宗湯，湯以金德王，法少昊，如受命於帝。


 正域彼四方。

與「肇域彼四海」相起。四方爲中國，四海爲海邦。


 方命厥后，

湯爲王。


 奄有

奄有龜蒙。


 九有。」

與「九有有截」相起。奄有爲中國，有截爲海邦。《禹貢》「聲教訖于四海」。




右湯爲天子、爲王。

「商之先后，

以宋言之，紂亦爲先后。


 受命不殆，

「駿命不易」。


 在武丁孫子。

《孟子》「紂之去武丁未久也」，《尚書》「紂不善，天用勦絶其命」。


 武丁孫子，

「商之孫子，其麗不億」。


 武王靡不勝。

「涼彼武王，肆伐大商」，「勝殷遏劉」，周滅商。


 龍旂十乘，

《魯頌》：「龍旂承祀，六轡耳耳。」又：「元戎十乘」，爲王後之禮。


 大糦是承。」

三王之後封百里國。董子説二王之後封百里大國，五帝爲小國，九皇之後封以附庸。故宋爲大糦，《春秋》以宋爲大國，稱宋。




右宋爲王後。

「邦畿千里，

此下爲法帝之事，方千里，所謂九九八十一之一也。


 維民所止。

《孟子》曰「定于一」。


 肇域彼四海，

與「正域彼四方」相起。


 四海來假。

小統稱四岳，大統稱四海。四海環神州，皇帝巡行，爲師，爲思，爲游。以《堯典》巡守推之，由小化大，其制一也。


 來假祈祈，

佩之祈祈。


 景

大也。


 員

「幅員既長」，指邦畿而言。


 維河。

詩例：中國之海通稱爲河。


 殷受命

法少昊乘金運。


 咸宜，

大統四海。


 百禄

大統言百禄，言萬年。


 是何。」

《易·大畜》：「何天之衢。」




右法帝大統。

「濬哲維商，

金德爲聽。


 長發其祥。

皇帝王三代皆以金行。


 洪水芒芒，

洪水，大川瀛海也，與「宅殷土芒芒」相起。


 禹敷下土方，外大國是疆。

鄒衍説中國不得爲九州，禹所序九州是也。其外更有大九州。


 幅隕既長，

爾土宇板章，亦孔之厚矣。


 有娀方將，帝立子生商。」

謂受命生子九契也。




右金統魯，爲少昊之墟。

「玄

水德爲貌，居五事之一。


 王

王讀爲皇。


 桓撥，受小國是達，

中國。


 受大國是達。

海邦。


 率履

大統。


 不越，遂視

小統。


 既發。

《易》「視履考祥」，《大東》「君子所履，小人所視」。


 相土烈烈，

以商事爲喻。


 海外有截。」

截，謂截長補短。有，讀爲又。海内既截，海外又截。




右衛爲顓頊之墟，兼言水德帝。

「帝命

「古帝命武湯」。


 不違，

此謂金德小統之事。


 至于湯齊。

小統如湯，故曰湯齊。


 湯降不遲，聖敬日躋。」

右黑統。

「昭假遲遲，上帝是祗。

用顓頊之德。


 帝命式于九圍。

式于九圍，與「奄有九有」皆謂小統。


 受小球

中國。


 大球，

海外。


 爲下國

外乾爲上，坤爲下。


 綴旒，何天之休。

《易·大有》，大商言天。


 不兢不絿，不剛不柔。

四字如《易》之咸恒，地球改大風十，性情每至大異，不似同在中國，無多出入，故讀爲丕。


 敷政優優，百禄是遒。

大統爲百禄。


 受小共

禹貢。


 大共，

大九州之貢。


 爲下國駿厖。

「無使厖也吠」。


 何天之龍，

天大。


 敷奏其勇。不震不動，不戁不竦，

四字如《易》之損益，所以裁成狂狷者也。震動戁竦，所以化兢絿剛柔之具。不讀爲丕。


 百禄是總。」

右更詳爲商統大帝。

「武王

王讀爲皇。


 載旆，

周亦以火德王。


 有虔秉鉞，如火烈烈，

炎帝神農之教。


 則莫我敢曷。苞有三櫱，莫遂莫達。九有

中國。


 有截，

又截，海外又有畫界分疆之事。


 韋顧既伐，昆吾夏桀。」

此繙譯例。將來以火德王之君，其伐暴摧殘，亦如殷事。




右赤統炎帝。

「昔在中葉，

商道始契，中湯，終宋。中葉指湯，又爲中國。


 有震且業。

帝出乎震。


 允也天子，

如《玄鳥》有娀生商故事。


 降于卿士。

卿士，二伯。《左傳》左右卿士。


 實維阿衡，

史説伊尹見湯，陳素王之道。王當讀皇。


 實左右

周召左右二伯之書。


 商王。」

商王如旻皇。




右帝統二伯，齊爲爽鳩氏之墟。




讀易紀聞


舊題井研廖師慎撰







戊戌，藝風同學言《易》大統之學，時時請益，趨庭所聞，退而記録。己亥，同學重刊《地球新義》，彙成一篇，附入其中，以印證焉。廖師慎識。

上下經分中外

上下爲天地。上經主乾，下經主坤。乾三男主北半球、東半球，坤三女主南半球、西半球，《坤·彖》所謂「西南得朋，東北喪朋」。北半球、東半球爲中國，乾之三男方位。南半球、西半球爲海外，坤之三女方位。一得一喪，中外之所以分也。《易》以陽爲中國，陰爲海外。故《易》與《詩》凡言女者，皆指海邦而言。故上經言「女子貞不字」，而下經開宗即以「娶女吉」標目也。考上經詳二男，下經詳二女。上經二女之卦四，

小畜、履、臨、觀。大過、隨、蠱對者不計。


 而二男之卦十。

屯、蒙、謙、豫、剥、復、无妄、大畜、噬嗑、賁。隨、蠱、頤三卦不計。


 下經二男之卦四，

遯、大壯、蹇、解。小過、漸、歸妹三卦不計。


 二女之卦十二，

家人、睽、夬、姤、萃、升、困、井、革、鼎、涣、節。漸、歸妹、中孚三卦不計。


 臨、觀爲合體之震、艮，遯、大壯爲合體之巽、兑。是上經惟第九十之小畜、履爲二女，下經惟第九十之蹇、解爲二男。以男女分中外，故上下經二男二女，只於九十一見例。又上經詳老卦中卦，上經老卦四，

乾、坤、否、泰，下經無。


 中卦八。

需、訟、師、比、同人、大有、隨、蠱。


 下經詳朋卦，故朋卦父母八，

咸、恒、損、益、震、艮、巽、兑。


 子息十八。

頤、大過、坎、離四卦不計，合二十六。上經朋卦只十四，下經惟晉、明夷、漸、歸妹四卦。


 蓋以中卦得中道，長少、狂狷、過不及屬海邦。上經之卦多自合於中，下經惟見六中卦，朋卦之待損益者至二十六，則以狂狷、過猶不及，急需聖人之化以裁成之也。

乾九二：見龍在田，利見大人。九五：飛龍在天，利見大人。

按：今中國用龍旂，較各國旂幟爲尊貴，其義蓋本於《易》、《詩》。考天文，東爲蒼龍。《月令》：東方其蟲甲。《易本命》：甲蟲三百。龍爲長。龍，東方之精也。又《春秋》文成致麟，麟雖似獸，然其蟲甲，故説者以爲東方木精之獸。《説卦》震爲龍。《傳》又云「帝出乎震」。就禹州言之，則青州爲震。就全球言之，則中國爲震。夫釋書以中國爲震旦，泰西以算法爲東來法。考地球水多於陸數倍，又大九州皆以海爲界，則全球所有最大最尊，神明變化之物，莫龍若矣。周公居東，孔子爲東周，亦在東。王化由東而西，周孔之法即大一統之先聲。飛龍爲行在，全球之中。天爲王者居中而治，朝諸侯。見龍爲留京、中國，田即孟子所謂
 畝之中。舊説以大人爲天子，謂臣下見之，或説坤爲臣道，乾爲君道，不應經文二句分屬君臣，故以大人爲諸侯。

説見《四庫提要》。


 按：大人謂大有、同人二卦。乾二爻變爲同人，五爻變爲大有，大人即指大有、同人二卦而言，謂外九州之外藩也。龍爲中國大一統，在田、在天指二京，合全地球諸侯朝覲之，故爲利見大人。

坤六二：直方大，不習，无不利。五六：黄裳元吉。

習如鳥習飛。坎象二飛鳥，爲習坎。坤二變師，下坎一鳥飛上坤不象鳥，故曰不習。下坎象鳥，謂天子不出，惟二伯代巡。坤臣卦，直即三德中之正直，不剛不柔，居中之意。方指坤，天圓地方。大即大九州。重卦爲習坎，母雛並飛，不習下坎單飛。水中可居曰洲，大九州以此爻爲京城也。《詩》「綠衣黄裳」，衣爲留都，於周爲雍州，裳爲中都，於周爲洛陽。《左傳》：黄，中之色也；裳，下之飾也。八卦之方位，坤在西南。《禹貢》西南不置州，坤即中州，故中都爲黄。《大傳》「垂衣裳而天下治，蓋取諸乾坤」。以乾爲衣，以坤爲裳，即此意。以衣裳配乾坤、兩京，下取坎，水就下，乾坤二、五飛見即離。坤卦習裳即坎。

初六：履霜，堅冰至。上六：龍戰于野，其血玄黄。

《詩》：「九月肅霜。」霜，西方也。冰爲北方，龍爲甲蟲，東方，野爲午，南方。周、召分陝之法，以東統南，爲「戰于野」；以西統北，爲「履霜堅冰至」。履霜爲九十月冬至以後，堅冰、冰霜相去不遠。六爻皆變爲乾，乾爲冰。冰又指南北冰海。

「玄黄」即《詩》之「我馬玄黄」。乾爲天，爲玄，爲雍州；坤爲地，爲黄，爲洛陽。冰霜、龍野爲四方，玄黄爲兩京，合之爲六合。《卷耳》「我馬玄黄」前後二章爲四方。一説陰陽有順逆之説，乾卦由初而進，上行也；坤卦由上而退，下行也。《説卦》震爲龍、爲玄黄。《國語》坤卦初爻屬未，野爲午，是坤卦之初爻在午位，初變爲震，故有龍戰、玄黄之説。終於堅冰，由一卦初變至於上爻成乾。

泰、否：小往大來，大往小來。

《詩》例以中國爲小，全球爲大。《易》則以乾爲小，坤爲大。

乾坤二五所見之大人，即離中女之同人、大有。


 乾專指中國，坤則《詩》之「覃及鬼方，至于海邦」也。乾、坤爲别卦，中外不通；泰、否爲和卦，則往來交涉。泰以内卦乾爲主。小往者，謂外卦之乾往否外；大來者，謂外卦之坤從否來。此如帝都留京，萬國來朝，如周王在鎬飲酒是也。否以内卦坤爲主，指行京外州之洛陽而言。大往者，否外坤往泰之外，小來者，泰外乾來否之外，如天子巡守東都故事。故泰外坤而反配乾，否外乾而反配坤也。曰二卦之有臧否，何也？曰：以卦例言，只有居行之分，並無美惡之别。泰當讀爲大，否當讀爲丕。内外交通，故繼以大有、同人。易道以反覆其道爲大宗，既係二卦，則彼此必分别。就綜卦往反各釋其義，此又一説也。

同人、大有。

《禮運》以小康、大同分帝王之治。《易》小畜小康，大畜大同也。此二卦即合爲大人，更合爲大同字，所謂皇帝之事也。同人九五言大師，大有九二言大車。同人之九五，即大有之九二也。何以知爲帝統？以其在泰否之後也。泰九五何以言「帝乙歸妹」？曰：帝出乎震，乙者震之屬，謂震旦之君，即伐鬼方之震之高宗。又泰六五爲需，需九五言「需于飲食」，飲食爲燕享，司徒應之。湯之先契爲司徒，故緯以帝乙爲指湯。歸妹與酒食皆賓客婚媾之禮，其歸妹又言帝乙，何也？曰：震者東，兑者西，以震加於兑上，則所謂「我征徂西」也。歸妹蓋如「王來自奄，至於宗周」，下豐之「見沬」，即妹之變文。

同人于野，利涉大川。

坤上六：龍戰于野，其血玄黄。

《論語》：「先進於禮樂，野人也；後進於禮樂，君子也。如用之，則吾從先進。」「子曰：雍也，可使南面。」「仲弓問子桑伯子，子曰：『可也，簡。』仲弓曰：『居敬而行簡，以臨其民，不亦可乎？居簡而行簡，無乃太簡乎？』子曰：『雍之言然。』」「子曰：『質勝文則野，文勝質則史。文質彬彬，然後君子。』」「子欲居九夷。或曰：『陋，如之何？』子曰：『君子居之，何陋之有？』」

《左傳》：「禮失求諸野。」

《禮記》：「野人知有母而不知有父，至於君子，則知尊祖矣。」

按：同人、大有爲中外和通之卦，爲帝統大同之世，與大有相合。二卦中有「大同」二字，即《禮運》所謂大同之世。《禮運》大同之世一節，説天下一家、中國一人之事詳矣。考《論語》、《左傳》、《禮記》以君子爲文，野人爲質。文即中國，質即海邦，言文史之弊，成求野之義，文質相資，各取所長。所云「天子失官，學在四夷」，孔子蓋爲百世後之天下言之，非爲春秋説也。由春秋至今，文弊極矣，不能不取資於海外。「同人于野」，所謂胡越一家，凡有血氣，莫不尊親，無中外之分，去畛域之見，文質交易，各得其所，彬彬之盛，其效可覩，與從先進、學四夷之言互相發明。子欲居九夷，即大禹入裸夷之意。孔子主文而兼取質。子桑伯子一節，文與《墨子》同，皆防文弊而思救之，以爲後世法。考《易》乾爲敬，坤爲簡；乾爲居，坤爲行。居九夷，如老子化胡，深入其地，與子桑伯子之意同，所謂簡也。居敬行簡者，謂以中國爲居，行於鬼方，明朝留都與巡四岳之制。居簡行簡，則棄中國爲東岳，於五大洲之中建都，即居即行，不如以中國爲王化之源，由内及外，如周東西通畿之爲得也。坤上六「龍戰于野，其血玄黄」，龍主東方，野謂鬼方，戰爲乾，野爲坤，玄爲乾，黄爲坤，天玄地黄，以指兩京之事言之也。

大過、小過。

考《易》全經之例，以上經爲中國，下經爲鬼方；上經爲小，下經爲大。又六十四卦，中卦三十二，和卦三十二，中卦爲中國，和卦爲鬼方。上經三十卦，中卦十八，和卦十二。下經三十四卦，中卦十四，和卦二十。故上經以中卦爲主人，以和卦爲賓客，下經以和卦爲主人，中卦爲賓客。方以類聚，物以群分，至於彼此往來。大過者，言西半球、南半球所有各國皆來中國，如今外洋通商中國，設有使臣。小過者，言中國使臣往居外洋。大過如泰，大過即所謂大來也。小過如否，小過即所謂小來也。泰、否屬天子，大、小過屬使臣。彖曰：大過，大者過也；小過，小者過而亨也。大者、小者，明就其人言之。若如餘論觀過知人之意，則當曰大過，其過大也；小過，其過小也。故大、小過二卦之本義，本指泰、否之往來而言。泰、否「大往小來」、「小往大來」，小爲小九州，大爲大九州，其本義並不以陰陽大小分君子小人。易道廣大，先師言不一端，不可執一以求也。

頤、大過、中孚、小過、坎、離、既濟、未濟。

按：經傳最重四岳，以爲平治天下根本。所謂東西南北，合上下爲六合。黄帝之六相，《禮經》之「方明」，皆取法於斯。《堯典》首言羲仲、羲叔、和仲、和叔，各宅一方，主一時，帝堯之四岳也。終以《吕刑》、《費誓》、《文侯之命》、《秦誓》，四州方伯，各主一岳，統二牧，此西周之四岳也。《左傳》、《國語》屢言齊、晉、秦、楚，此春秋之四岳也。《詩》之《谷風》、《凱風》、《終風》、《北風》，邶之四岳也。陳、衛、秦、鄭，風之四岳也。《嵩高》、《韓奕》、《蒸民》、《江漢》，此《大雅》之四岳也。《黍苗》以下八篇，《小雅》之四岳也。《駉駉》四牡十六馬，《頌》之四岳也。太師摯、四伶所適之齊、楚、蔡、秦，

當爲秦、晉。


 此《論語》之四岳也。《大學》「平天下」章所引《楚書》、舅犯、《秦誓》、孟獻子，此《大學》之四岳也。欲治天下，首在四岳得人。故群經言之，《易》上下經之末，四卦六卦，反覆不衰，二者名目次序亦相同，此非無故。蓋上經四卦者，小一統之四岳，即《書》、《春秋》、《論語》、《左傳》所見之事。下經四卦者，大一統之四岳，即全地球而言，爲《詩》與《大學》之所託。上下二經，大小並見。按上經頤反覆皆震，小過反覆皆艮，頤、震主東，大過、兑主西，坎主北，離主南。頤、大過法羲、和二仲，坎、離法羲、和二叔。大過爲外來，亦得爲岳者，如仲山甫徂齊，在《詩》亦得爲東岳也。坎、離二卦皆中卦，此中國之説也。中孚反覆皆兑，海舶來朝，主東岳。小過反覆皆震，主乘桴浮過夷，西岳也。既濟主北，未濟主南，則又同上經。特上經就中國言，以坎離分北南，下經則合全球。北半球則應既濟，坎北離南，即上經之坎、離也。南半球則反其道，北爲離，而南爲坎。赤道在中，黑道居南北二極，故二卦同有曳輪、鬼方與汔濟之説也。曰六卦皆錯卦，二濟何以綜？曰：中外合體，天下合同之象也。又二鬼方通指南半球、西半球而言。中國於全球爲東北，爲神州，爲家人，南半球則反户。中國向南，人道也；南半球向北，鬼道也。又東半球之晝，正西半球之夜，南北則一寒一暑，東西則一晝一夜，所以謂之鬼方。又按《易》之取義，不可以一論求。如大過、小過，此上下經中外之分也。以小大相較，則有觀過知人之意。大過指初爻，小過指二爻。所以分别大小者，小過之二五，猶在别卦爲中，而大過之初上二爻，則三爻不爲二五之中，六爻不爲三四之中，此所以爲大過，與小過不同也。中孚三四爲中，小過三四亦爲中。大過初爲大過，上則爲大不及。小過二爲小過，則五爲小不及。中孚以中爲名，二過以過爲名，中過互文見義，小大互文見義，而不及之義未以爲名，所當補入，又一義也。又中孚、小過合成坎、離，三四兩爻乃六爻之中男、中女。中孚二陰爲中，小過二陽爲中。中孚有中、有過，小過有過、亦有中，互文見義，各舉一論，又一説也。二過之以過名，但指初、二兩爻，而上、五兩爻則爲不及，非過也。《論語》云：「過猶不及。」小子狂狷，思得中，《中庸》「知者過之，愚者不及，賢者過之，不肖者不及」也。是卦雖以過爲名，不可以上、初爲皆過。故小過六二云：「過其祖，遇其妣，不及其君，遇其臣。」過指初、二，不及指上、五，經有明文，則不可以卦名爲足以盡卦之義，則又一説也。

咸、恒。

按：舊説以感釋咸，與恒貞久之道未能對。蓋咸者，或也。乾九四「或躍在淵」，又言曰「上下無常，非爲邪也；進退無恒，非離群也；進德修業，欲及時也」。又中孚六三曰：「或鼓或罷，或泣或歌。」作輟無恒，哀喜不定之謂或。《繫辭》：「同人，先號咷而後笑。子曰：君子之道，或出或處，或默或語。」皆以明咸字之義。其餘訟上九「或錫」，損、益五二「或益」，益上九「或擊」，漸六四「或得」，小過九三「或戕」，凡六見，皆一有一無之謂也。

咸、恒、損、益、震、艮、巽、兑。

按下經咸、恒至蹇、解十卦，損、益至鼎、革十卦，震、艮至復、節十卦，共三十，所謂三十年成一世也。合之則爲十五，《詩·羔羊》「素絲五紽」、「五緎」、「五總」之數，而又合於十五國風。析則各爲十卦，即《詩》之「五豝」、「五豵」、「五兩」，《南山有臺》之「十有」，《易》之「十年」。合前後十卦以歸於中，即損、益所謂「十朋之龜」也。此三十卦分爲三段，咸、恒、損、益以二統八，即《尚書》之羲和八伯也。震、艮、巽、兑統六卦，則又《國風》四正、四隅，統以檜、曹兩京之説也。以損、益言，則三十卦爲三德例。咸、恒十卦爲和，所謂剛德；震、巽十卦皆别，所謂柔德。一剛一柔，過猶不及，以損、益居中而裁成之。八卦之中，四别四和，則損、益十卦所謂正直也。咸、恒爲徑情直行，咸爲亨，所謂狂，恒爲貞，所謂狷，損、益居中，如中男、中女，故益兩言「中行」。此《洪範》三德，一曰正直，二曰剛克，三曰柔克之説也。故損益所統之八卦，四中四和，於前後各取其半，《商頌》所謂不剛不柔，《論語》所謂「文質彬彬」也。以三統例言之，取法於《詩》之三《頌》：初爲周，次爲魯，次爲商。三《頌》各爲一統：周爲小統，商爲大統，魯間居其間。此三十卦有《春秋》三世之象。初十卦皆和，此中外不通，閉關自守之世也。至於損、益，則别、和各半，中外交通之世也。至於大一統之世，純爲别卦，此帝道廣大，日月所照，共仰聲名，凡有血氣，皆化爲中國，由小而大，由塞而通。公羊有三世之説，今用以説此三十卦。上經三言「十年」，即謂此三十卦也。一卦一年，則可以三十説之，三十又合爲一世也。《穀梁春秋》有臨一家之辭，有臨一國之辭，有臨天下之辭。《公羊》有本國與諸夏、夷狄之分。天造草昧，風俗朴野，上古之世，夷俗任天而動，故爲咸、恒所統之十卦。繼乃漸開風教，囿於方域，或從或違，向背不一，此損益所統之八卦，所以中和間雜也。終以昇平之世，天下太平，無有遠邇，此震、艮十卦所以全爲别卦也。此以三世解三十卦之例也。

又《周禮》田制有一易、再易、三易之文。董子《三代改制質文

 》篇則有不易與一而復、再而復、三而復之説。一爲主天法質，一爲主地法文，一爲主《春秋》，此三正子、丑、寅三統之説也。以天、地、人三才分三十卦，夏正合人，殷正合地，周正合天，循環無端，周而復始，則咸、恒十卦當爲周統，如《周頌》焉，則可謂之《周易》。損、益居中法天，法天兼取上下，如《魯頌》之用夏道焉，則可謂之《夏易》。末統之震、艮，配以《商頌》，又爲殷統，則可名之爲《殷易》焉。則又可以三易説此三十卦，又合於三正、三《頌》之義也。

既濟初九：曳其輪。

未濟九二：曳其輪。

彖：汔濟。

按：《易》、《詩》全例，以車馬爲小統，舟楫爲大統。《禹貢》九州，迄於四海，故以四牡言之。至於大九州有海環之，故須用桴舟取濟涉。《易》之大川，指瀛海而言，終於二濟，取大一統，即《詩》之「原隰既平，泉流既清」也。二卦言「曳輪」、「汔濟」，則端爲輪舟而言。内外往來，皆用輪舟，故二卦同言「曳輪」、「汔濟」。汔字即指西人汽機，以火煮水取汽，曳動舟輪，故云「汔濟」。

既濟九三：高宗伐鬼方，三年克之，小人勿用。

未濟九四：震用伐鬼方，三年有賞于大國。

睽上九：載鬼一車。

家人六二：在中饋。

《詩》：「内奰於中國，覃及鬼方。」

按《易》、《詩》鬼方，從來説者皆不得其實地，據《詩》，於中國外言鬼方，則不在中國明矣。《易》言震伐、帝出乎震，小統則青州爲震，大統則中國爲震。釋家以中國爲震旦，泰西以算學爲東來法，是中國爲東之明證。騶衍、《地形訓》、緯書皆稱爲神州，神與鬼對文，則傳記所謂「鬼神」，當有中外之解。東半球晝即西半球夜，晝爲人道，夜爲鬼道。又中國向南而治，南半球北户，向北而治。《禮》：生者南首，死者北向。是西半球、南半球與中國政俗相反者，皆得爲鬼方矣。又家人綜睽，其歸妹云「載鬼一車」。按：天下爲一家，中國爲一人，故曰家人，即《詩》之「宜其家人」也。家人爲小人，與大有之大人相配。神人之反皆爲鬼，故睽與鬼音近。歸妹九五「帝乙歸妹」，乙者東方，妹者沬土。豐云「日中見沬」，即詩「沬之鄉矣」二字通也。沬爲東都，歸妹即《書》之「王來自奄，至於宗周」，謂行都如日之中，四海之國皆至。一車者，車同軌，行同倫。

中孚：利涉大川。

《論語》：「子曰：『乘桴浮於海，從我者其由與！』子路聞之喜。子曰：『由也好勇過我，無所取材。』」「子擊磬於衛，有荷蕢而過孔氏之門者，曰：『有心哉，擊磬乎！』既而曰：『鄙哉，硜硜乎！莫己知也，斯己而已矣。深則厲，淺則揭。』子曰：『果哉，末之難矣！』」

按：中者中國，孚外實内虚，有桴舟之象。彖曰「利涉大川」，乘木舟虚是也。《易》孚即桴，大川即海。九二云：「鳴鶴在陰，其子和之。」鶴，孔子自比。子即子路。陽爲中國，陰爲鬼方。無所取材，謂大瀛之桴，非輪舟不利，一時無其材料，「擊磬」章亦爲此事而發。揭厲深淺，浮海之事也。「果」與「硜硜」，皆孔子論子路之語。《樂記》：「聞磬聲則思封疆死難之臣。」、「硜硜」句，譏子路之好勇。深淺揭厲，則須謀略。王者出，知者慮，義者行，仁者守。一公守，二公從，有知者以爲之慮，所謂臨事而懼，好謀而成，勇有知以爲之輔，則過海無難矣。

既濟九五：東鄰殺牛，不如西鄰之禴祭，實受其福。

按：或以東爲日本，西爲歐美，或以東爲美，西爲歐，均有妨礙。東鄰謂東京，西鄰謂西京。周法自西徂東，魯、商則我征徂西。以東爲留，以西爲行。周本居雍，營洛以朝諸侯，則天下之中，諸侯道里均，居中馭外，殺牛郊天。禴祭，如周公之祀文王於明堂，得萬國之歡心，以事先王，故云「實受其福」，此東京之外所以必有行京，朝覲之外所以必有巡守也。

震來虩虩，笑言啞啞。震驚百里，不喪匕鬯。

艮其背，不獲其身；行其庭，不見其人。

震爲東半球，艮爲西半球。艮止於背，所謂足對足也。一爲中國，一爲鬼方。一爲晝，一爲夜。故一則笑言，一則無所見聞也。震一卦中七見駢字，如虩虩、啞啞、瞿瞿、蘇蘇、索索，皆謂反覆成二卦。

小畜

五爻變大畜。




大畜

五爻變小畜。




小畜、大畜，如《詩》之小雅大雅、小東大東、小球大球、小共大共，以爲小大兩界畫眉目。上經言帝王之事，王小統，終於小畜。泰、否以後爲繼周，用帝道而王，始言大有，終言大畜，始終大一統，以與小統言小畜者别也。畜皆取牲。大畜言豶豕、童牛、良馬，則小畜之畜。後言有孚，有孚亦皆爲畜。

大有上九：自天祐之，吉无不利。

大畜上九：何天之衢。

按《商頌》云「何天之龍」、「何天之休」，又「自天降康」、

大康也。


 「天命降監」，此大一統之《詩》。《易》全經言天祐、何天者，惟此二卦最爲美富，故《繫辭》屢以爲説。

大壯九四：壯於大輿之輹。

與夬對。夬五爻變大壯，大壯五爻亦變夬，與小畜、大畜相同。




大有九二：大車以載。

乾外三爻皆爲大火，爲大有。山爲大畜，雷爲大壯。




大畜九二：

之賁。


 輿説輹。

小畜九三：

之中孚。


 輿説輻。

按：《説卦》坤爲地，爲大輿，與《詩》之大車同。言禹州者爲車，言全球者爲大車。故《齊風》三王小九州之制，言「無將大車」也。小畜之中孚言「輿脱輹」，與大畜之賁同，皆從離取象。大畜九二變離，小畜九三之中孚，則六爻合體之離也。若大以則爲坤，即指今全地球。大輿、大車就兩濟曳輪言之，則今之鐵路、輪車也。大壯九四成坤，大有九二爲離。坤爲全球，離又得坤之正者也。《詩》有棧之車，亦爲今輪車。

晉：初登於天。

明夷：後入於地。

按：二卦就春秋時之晉、楚立説。晉在北，楚正南爲離方，故云明夷。晉「康侯用錫馬蕃庶，晝日三接」，即《書·文侯之命》之事也。「晉其角」，即進其君爲伯。「維用伐邑」，即伐柳。《左傳》吕錡占得明夷之卦，射中楚王之目，即明夷「於南狩，得其大首」也。此就春秋時南北言之。大統則晉爲晝，明夷爲夜，所謂「日往月來」，則東半球與西半球之卦。

井：改邑不改井，无喪无得，往來井井，汔至。

按：井以畫井爲制，分九州爲大綱者，井字爲算學九數極方之形，中有口字，借爲水井之名，非本義也。《易本命》：一生三，三生九，九九八十一，皆由井字推得其數。小而授田八井之
 

注



 制，八家百畝，其中爲公田；大而九州之制，其中爲王畿，外爲八州八伯；再大爲大九州，以地球之中一州爲帝都，外七十二州爲八州牧；推其極則取法於天，日居中，七行星與地球各爲一州，繞日而行，如八伯之衛神京。經云：「改邑不改井。」考《爾雅》，商以邑爲京師。《詩》「商邑翼翼，四方之極」是也。《易》中之言「邑」者多本此義，即中國。堯、舜三代建都之地不同，改者王者受命改制也。然帝王建都之地雖有遷變，而九州並無改革，此所謂「改邑不改井」爲中國九州言之也。得喪，如後世禹改堯十二州爲九，殷變青、兖二州，周削徐、揚而加幽、并之類，其説皆誤也。「往來井井」者，以井田言之，則一井之地外連八井，俗所謂田連田、土連土，前後左右，正域八方，無非井也。至於以大九州言之，則中國自爲一井，其外小井七十二，合爲大井者八，王者居中，八井環之。凡大往小來、小往大來，由此井到彼井，由彼井到此井，所謂「往來井井」也。《易本命》由九以推八十一，蓋爲此經傳説。騶衍談天之説，較《易本命》爲詳。又爲此經師説，騶衍但陳其義，而不引經爲證。太史公據耳目所見，疑爲不實，後人斥爲荒唐，徒資談助，而不知實乃經説之要義。若如舊解，則鑿井而食，農家之常，何爲邑可改而井不可改？至於「井井」之義，尤無切實之見，可知其誤矣。「汔至」與未濟「汔濟」同，即西人之汽學。往來九州，皆用汽機，乘輪而濟。

屯、豫：利建侯。

聖人立制以爲天下法，經言封建，定制也。自秦以下改爲郡縣，利害相循，久成聚訟。欲就今日改爲封建，誠未易行。然則聖人之制不可行歟？曰：此大一統之先路也。考《王制》，縣内諸侯禄，外諸侯嗣。以經制言，是凡在王畿以内，皆食采，不封建。秦以下廢封建者，以中國爲王畿，將來永不封建，而海外各地則須封建也。

大川。

按上經以文質再而易爲例，從乾、坤外屯、蒙至小畜八卦主文，小統也。由泰、否外同人、大有至大畜十二卦改文從質，大統。大綱再易，而各卦中又分時代。傳以乾、坤爲天、地，屯、蒙爲皇，需、訟帝，師、比王，小畜、履伯，

周公監於二代，小畜禹，履殷，《左傳》賜履。


 泰、否從乾、坤而變通之，同人、大有兼用質家，爲大同之伯道，謙、豫爲大同王道，隨、蠱爲帝道，臨、觀法皇。噬嗑以下又分三統。噬嗑、賁爲少昊，剥、復爲太昊，无妄、大畜爲黄帝。小統以夏、殷、周爲黄、青、素，大統亦有黄、青、素，上言同人，以下六言「涉大川」，大一統之常文。需、訟小統，而言利涉、利見。殷先爲司徒，主教，故先言之。訟利見，不利涉，彼可以來，我尚未可以往也。下經前三十卦爲三世例。利涉從益起，以下三見，始略後詳也。

《繫辭》：仰以觀於天文，俯以察於地理，是故知幽明之故。

按：天文，日也；地理，球也。知地球輾轉浮沈，則知晝夜寒暑之故。

乾之策二百一十有六，坤之策一百四十有四。

《王制》：次國之卿食二百一十六人，君食二千一百六十人。小國之卿食百四十四人，君食千四百四十人。

按《王制》，大國君食二千八百八十人，此倍坤之數也。《禹貢》九州之外有十二州，騶衍言大九州，内而八十一州，外以十六計，則九大州共得要荒州百四十四，合坤之策，加以内八十一州，共爲二百二十五。除去内一九，爲二百一十六，合乾之數。以十二計，則外州共百零八，得乾策二百十六之半，合之内八十一，爲百八十九，少乾之策三九，多坤之策五九，是即言内之九九八十一，更當外之百零八。《騶衍傳》不言要荒者，從省文。今就全地立州，當以方五千里爲一大州，就一大州中分二十一小州，方五千里當得方千里者二十五。經以地不能整齊，數不能全合，去其四州不計，故每大州以十二起算，當就一大州中分細數也。

日往則月來，月往則日來，寒往則暑來，暑往則寒來。

按：此即四方例，《中庸》之所謂「日月所照，霜露所墜」也。《禮》：日生於東，月生於西。日往西半球，月來東半球；日來東半球，則月往西半球，晝夜之説也。寒爲北半球，暑爲南半球。寒往南半球，則暑往北半球；暑往北半球，則寒來南半球。日月寒暑，比於四方，后牧行人，彼此來往，所以謂之變，所以謂之易。

《説卦》「方位」一節。

按：此節就小統言之，則爲《春秋》之八州分中外；以大統言之，則如《詩》之《民勞》，以爲大九州之《禹貢》可也。按《禹貢》爲大九州之起點，所有山川名目、道里遠近，不便移易，故詳禹九州，以爲全球之起文，而開載方位，以作大統之規薙。則震爲中國，兑爲歐美，坎爲俄部，離屬澳非。或又以此方位爲北半球之式，如南半球則將顛倒行之，如太乙下行九宫之式，有順逆兩局。以南半球言，則坎在南，離當爲赤道。南爲赤道，南北易位，而東西不改，正坎爲一，亦可爲九，離爲九，亦可爲一。震居東，得二得三；兑居西，得七得八。言無方體，故小大相同。




《周禮》九畿與騶子大九州《淮南》八殥八紘八極相同圖説


舊題華陽任嶧撰，圖闕







騶衍大九州，爲方千里者八十一，合爲方九千里，世人多以其説爲不經，而不知與《地形訓》同。《淮南》九州，殥、紘、極亦合爲方九千里，學者又疑其誣，而不知與《周禮》九畿同。考《周禮·夏官》言國畿千里，九畿各五百里。《職方氏》亦言王畿千里，九服各五百里。皆由中推外，侯、甸、男、采、衛、蠻、夷、鎮、蕃以次相及，合爲方萬里。除蕃服一層，即爲方九千里。今以《淮南》九州、八殥、八紘、八極與夫騶衍海外八州考之，若合符節。即用計其方里，按其部位，各繪一圖，以觀其會通。蓋《地形訓》謂九州外有八殥，亦方千里；八殥之外而有八紘，亦方千里；八紘之外乃有八極，亦方千里。合爲方九千里，與《周禮》鎮服八畿以内方里全同。惟《周禮》九畿不計王畿，合王畿則爲十服方萬里，溢出蕃服一層三十六方千里。又騶子談天，由《禹貢》以推大九州，由九州以推八十一州，其説皆全出乎《周禮》。其九州之名，亦見大行人。蓋鎮畿以内合王畿爲方九千里，九九八十一州，恰與大司馬職方九畿之説合，是騶衍大九州之説出于《周禮》無疑。《淮南》去騶衍數百年，際秦火之餘，其時典章殘破，載籍錯雜，稽《周禮》之制，觀騶、劉之説，必有限於其間，故又推考其寔，綜論其詳，以自成一家言，不明述其所祖受，是以後世覽者多譏其怪妄。而細考之，則無不相合者。《周禮》、騶子、《淮南》作不同時，相去各數百年，獨《淮南》最後，而其言大九州之名目山水亦最詳晰。蓋騶之説發源於《詩》、《易》，範圍於《周禮》九畿九服，特其謂海外八州文字，雖與經文互易，而義寔相合。《淮南》易其名而爲殥、紘、極，更言八方之山水、區澤、氣候之殊，亦由中而漸及於外。所謂殥者，即《周禮》之男采；紘者，即《周禮》之衛蠻；極者，即《周禮》之夷鎮。《淮南》言殥、紘、極每方千里，《司馬》、《職方》言九畿九服，每方五百里。然則合男采之里數，即八殥之方里也；合衛蠻之里數，即八紘之方里也；合夷鎮之里數，即八極之方里也。王、侯、甸三服，當在中國，當冀州中土，九州之内，所謂九州之外，乃有八殥、八紘、八極也。大行人「九州之外謂之蕃國」，由鎮服合王畿之九畿、九州、九服以推之，内爲方千里八十一，則蕃服之九州，每州得方三千里，爲方千里者九，是大行人之九州乃大九州，非謂禹之九州也。是則《地形訓》之經劃，亦以《詩》、《易》爲源，以《周禮》爲用者也。周秦漢諸子矜奇立異，好爲苟難，凡有作撰，務自標别，恥與人同，又深諱祖禰，故衍、安之書，遺譏遭謗，多不信其然。然使衍、安無有發明，則所謂大一統、大九州者，亦終淪溺，後之學者，何自祖述憲章？今特爲各圖其制，以期合於全球大一統之用。若夫今之地球，形勢散布參差，不能畫一，苟必按圖索驥，則方枘圓鑿，卒難取信。蓋土地廣狹，隨在異形，先王定制，創立大經，以爲法守，不拘牽於小礙，以亂其意。若必曰此球圖與全球形勢相剌謬，别代疆域亦何常如其圖哉？如九州畫井，當每方三州，乃《禹貢》西南不置州，徐州居海岱及淮之間，不可謂之東，亦不能謂之東南。究考禹之奠九州，分劃區别，亦皆隨山就水，以爲經界。然則繪圖不必如全球形勢，全球形勢不必定如繪圖，明矣。孟子曰「截長補短」，又曰「此其大略也，若夫潤色之，則在君與子矣」。有王者起，觀先王之法，取孟子之言，以定爲全地球大一統之制，固宇宙之一大變革，不廑區區復古之足云也。




《淮南子·地形訓》圖説


舊題南昌陶瑩撰







《地形訓》内王圻九州，外殥、紘、極六服，

方千里爲二服。


 合爲大九州，方九千里，三分，每分三服，爲方千五百里，合爲九服、九畿，正與《周禮》之説合。按九州爲方三千里，爲三服，

每方千五百里。


 以九畿方九千里計之，則居中方三千里者一，外八方各有方三千里者一，合爲大九州，即騶衍海外大九州之説，如圖以九州千里開方者是也。考騶衍之説，有内州，無外州。今中國之地不僅方三千里，《禹貢》「弼成五服，至於五千」，則中國合方五千里，如後圖以方一萬五千里開方者是也。考後圖雖於《地形訓》無明文，然中國不止九州三服。外州則《禹貢》有要服、荒服，《帝典》有十有二州，《帝謨》「外十有二師」，《周禮》大行人於九畿末之蕃服云「九州之外曰蕃服」，是鎮服以内八畿，合王圻爲方九千里。以蕃服在九州外，是大九州外大行人已溢出方千里者三十六，爲大九州外之要荒矣。由九州計之，則合海内外爲八十一州，即《禹貢》大行人以推要荒，則合大九州計之，每一大州共得要荒十六小州，則合中外要荒爲方千里者一百四十四，幾倍於騶衍之八十一州。以要荒二服所積，較侯綏二服爲多也。今後圖據《禹貢》、大行人每州五服，合爲方萬五千里，就原圖中加入中國要荒，

一層。


 八風，

一層。


 海外大九州，

一層居中。


 每方加三層，爲方萬五千里。考《淮南》九州實即海外八州之號，初非禹州異名也。

舊説皆誤。


 如《禹貢》西南不置州，《地形訓》「西南戎州曰滔土」，則非禹制矣。考《地形》東南神州，正東申土。説大九州者，騶衍中國曰赤縣神州，佛經曰震旦，曰東勝神州，緯書亦以中國爲神州。《地形訓》正有神州、申土二名，則爲大九州可知。考九名惟冀州名同而地異，餘皆不同。西漢以上言九州者無異名，偶有參差，何以全改？此九州決爲大州無疑矣。至於禹州加入要荒，則應有之義，不待辨。外所加八風，

一層。


 文見《地形訓》，當爲原文，偶未合計耳。由原圖言，與《周禮》九畿、騶衍大九州合。由後圖言，與《禹貢》、大行人「九州之外曰蕃」合。全球開方實地，以爲萬五千里已嫌其小，若僅如前圖之九畿方九千里，雖合《周禮》，未盡全球之量。或曰四游有升降三萬里之説，《地形訓》之以千爲萬，方三千里即爲方三萬里，所云合四海之内東西二萬八千里，南北二萬六千里者，地形原文具見於二萬八千六千，舉成數爲三萬，此一説也。又云水道八千里，通谷其名川六百，陸徑三千里云云，則方三千里爲一大州者，據陸徑言之，又一説也。至於「太章步自東極，至於西極，二億三萬三千五百里」，竪亥「步自北極，至於南極，二億三萬三千五百里」者，爲全球里數，爲積方，爲四計，可推而知。按地球五大洲分爲九大州，地形分散，方本不至。《淮南》之整方，由内州以推外州，如階級皆毗連。而《淮南》推大九州，亦如中國小九州之制者。《公羊》所謂大一統，《春秋》列國卿稱大夫之義。歸本王畿，由中及外，地雖分散，圖則毗連統制，以見其義。如《春秋》加損例，以明以中馭外之旨，不必地形之必與圖同也。考《地形訓》全篇所言皆大統，後人以小統之説譯校者久矣，今取其明切者著於篇，餘未明悉辨也。




右圖依《地形訓》原文排比環列，中以《禹貢》九州實之。

内加冀州，以合九州舊名。


 蓋《地形訓》所言九州，實指外九州而言，非謂中國九州也。名既互異，地各不同。中土九州，經傳多詳。《淮南》特詳其所略，篇首所謂「墬形之所載，六合之間，四極之内」云云，即由中土推廣言之，亦如西人之言五大洲。《列子·湯問》之五山，佛家之言四大部洲，皆包舉宇宙言之也。今依文爲圖，不得不中列《禹貢》九州，以成方千里者八十一，方三千里者九。全圖方九千里，適合騶衍八十一分居一之説，而與《周禮》九畿之説亦訢合無間焉。況《淮南》言九州之外，

此九州爲《禹貢》九州。


 乃有八殥，是九州明在八殥之内矣。今於四極格乃注《淮南》九州者，此九州爲大九州，與《禹貢》名同實異也。惟内外九大州只列侯綏三服，其地太狹，方里不合，故後圖必以要荒二服加之，爲方五千里。每州皆以五起算，加八州、八風二層，每州方五千里，合九州爲方萬五千里。《尚書》只言十二州，大行人只言蕃服之三十六方千里，文尚不備耳。八風亦入其中，風爲虚物，不能稱地。不知《淮南》八風既詳八至，則與八殥、八紘、八極、八州同例，因原文只言九畿，故未合數。今合要荒計之，不得不以實要荒數目。本擬即《淮南》九山、九塞、九藪加入八風格内，以實其地，而原文只舉其名，未明言所在之方，未敢臆斷。大約山塞藪之地即在其間，以原文先言九州，後即詳列其名，繼方言殥、紘、極也，是其明證。以全圖計之，方千里者二百二十五，方五千里者九，合爲方萬五千里，適合《禹貢》五服五千、大行人九州外曰蕃之説，而中外大九州之勢，朗若列星矣。




《爾雅》四極四荒四海五方考


舊題資中詹言撰







地球五大洲之説，人驚以爲聞所未聞。及考之經傳，則比比皆是，同學各有論撰，無煩贅言。第考《爾雅》一書，本爲解釋諸經之作，故《釋地》數篇，亦兼及大小二統。而注疏家囿於聞見，拘牽舊説，僅以禹州解之，不知經文固顯分中外，一經道破，未有不啞然失笑者。考其首言九州、十藪、八陵，此釋中國之地也。次言四極、四荒、四海、五方，此釋外國之地也。若第就中國言，恐不免重複之嫌，而經文所言中國四方之異氣，更不得其解。今以全球説之，覺難解之結，古今之紛，一旦通釋，值此舟車大通之世，環遊地球一周者不乏其人，當不至以騶衍談天譏其荒渺也。條考如左。

四極

《淮南子·地形訓》以八極在八殥、八紘之外，《時訓解》以五帝居五極。南北二極，即今地球之南北冰海，東西無定，以中央起算，亦如南北皆在極盡之處。

岠齊州以南戴日爲丹穴。

中國爲齊州。郭注：齊，中也。戴日爲赤道，丹穴乃赤道以南。《淮南子·地形訓》八極，「南方曰南極之山，曰暑門」。

北戴斗極爲空桐。

《莊子·在宥》篇《釋文》引司馬云：「空同，當北斗下山也。」則斗極即北極，北極爲北冰海地。《地形訓》：「北方曰北極之山，曰寒門。」

東至日所出爲大平。

即東方之大平洋。《大荒東經》：「東海之外，大荒之中，有山名大言，日月所出，蓋即大平也。」大平、大言，古讀音近。《地形訓》：「東方曰東極之山，曰開明之門。」

西至日所入爲大蒙。

即《楚辭·天問》篇與《淮南子·冥覽》篇之蒙氾。《地形訓》：「西方曰西極之山，曰閶闔之門。」

大平之人仁。

《地形訓》注：「東方木德仁，故有君子之國。」《時訓解》：「東極萬二千里，東皇太昊所司，以木德王，故爲仁。」

丹穴之人智。

《時訓解》：「南極萬二千里，南皇炎帝所司，以火德王，故爲智。」

大蒙之人信。

《時訓解》：「西極萬二千里，西皇少昊所司，以金德王，故爲信。」

空桐之人武。

《時訓解》：「北極萬二千里，北皇玄冥所司，以水德王，故爲武。」《氾論訓》云：「丹穴、太蒙、反踵、空同、大夏、北户，奇肱修股之民，是非各異，習俗相反，故有仁智信武之不同也。」

四荒。

《書·禹貢》「荒服」《正義》引王肅曰：荒，政教荒忽，因其故俗而治之。然猶在五服内者，若此荒服爲政教所不加，故次於四極也。

觚竹。

即孤竹。

北户。

即南球。赤道在其北，故《吴都賦》云：「開北户以向日。」

西王母。

《西域傳·安息長老傳》：「聞條支有弱水，西王母亦未嘗見也。」又曰：「條支臨西海。」是西王母乃西海荒遠之國，從未有人至其地者也。

日下。

鄭樵以爲即今之日本國也。

四海。

《詩》惟《商頌》言「肇域彼四海」、「四海來格」，以中國爲海外，四極八州之人稱四海也。《皋陶謨》之「外薄四海」，《禹貢》之「聲教訖于四海」爲小統，《詩》之「四海來格」爲大統。

九夷。

《論語》「子欲居九夷」，即浮海之意。《魯頌》云「奄有龜蒙，遂荒大東，至于海邦，淮夷來同」，即指此夷。

八狄。

七戎。

《魯頌》「戎狄是膺」，與海邦之淮夷蠻同在一詩，則戎狄亦爲海邦，在四海之外。

六蠻。

《魯頌》「至于海邦，淮夷蠻貊」，即指此蠻。戎、狄、蠻、夷無定稱，各就所在而名。就《春秋》言，則内四州爲中國，外四州爲夷狄。就《尚書》言，則侯、綏爲中國，要、荒爲夷狄。就《詩經》言，則海内爲中國，海外爲夷狄，《爾雅》題夷狄爲四海，專指海外而言。

五方。

東方有比目魚焉。

《封禪書》云：「東海致比目之魚。」按：今沿海一帶有之，以海爲斷，則仍爲海外之物。

南方有比翼鳥焉。

《海外南經》：「比翼鳥在其東。」

西方有比肩獸焉。

北方有比肩民焉。

中有枳首蛇焉，此中國四方之異氣也。

《楚辭·天問》篇注：「中央之州，有歧首之蛇。」今中俗以兩首蛇見者必死，故孫叔敖見而殺之。按經言中爲中國，則四方爲四裔，故中國獨見枳首蛇，而不見比目魚、比翼鳥、比肩獸、比肩民也。




《尚書大傳》、《淮南·時則訓》五帝司五州 


舊題陶家瑤撰







五帝當以五德爲正解。《月令》以太昊、炎帝、少昊、顓頊分主四時者是也。然一帝主一季，而不以地分。若《時則訓》之説，則尤可異焉。考泰西以爲地球五大洲，以合《民勞》五章，中爲京師，四方爲四岳，則五洲合之爲五，分則爲九，證之《大行人》、騶衍九九之數，無不通也。乃《尚書大傳》、《時則訓》之説，則以五帝分占五州，每州萬二千里，一州一代，順序而推，乘時而帝者，各據方位，以章徽號焉。《尚書大傳》：「東方之極自碣石東至日出榑木之野，帝太皞，神句芒司之。南方之極，自北户南至炎風之野，帝炎帝，神祝融司之。西方之極，自流沙西至三危之野，帝少皞，神蓐收司之。北方之極，自丁令北至積雪之野，帝顓頊，神玄冥司之。」《淮南·時則訓》云：「五位，東方之極，自碣石山過朝鮮，

以上今中國地。


 貫大人之國，

以下海外。


 東至日出之次，榑木之地，青土樹木之野，

當爲今澳洲。


 太皞

帝爲君。


 句芒

神爲臣，以下仿此。


 之所司者，萬二千里。

此主東方，爲東岳，亦謂之東帝。


 南方之極，自北户孫之外，

赤道以南乃北户。


 貫顓頊之國，南至委火炎風之野，

當爲今非洲。


 赤帝祝融之所司者，萬二千里。

《莊子》所謂「南海之帝爲儵」，所謂「南溟」、「圖南」。


 中央之極，

即今中國，《詩》所謂「宛在水中央」。


 自昆侖東絶兩恒山，日月之所道，江漢之所出，衆民之野，五穀之所宜，龍門河濟相貫，以息壤湮洪水之州，東至于碣石，

中東以碣石分。


 黄帝后土之所司者，萬二千里。

《莊子》所謂「中央之帝爲渾沌」。案：當爲今亞洲。


 西方之極，自昆侖絶流沙沈羽，西至三危之國，石城金室飲氣之民，不死之野，少皞蓐收之所司者，萬二千里。

當爲今歐洲。


 北方之極，自九澤窮夏晦之極，北至令正之谷，有凍寒積冰，雪雹霜霰，漂潤群水之野，顓頊玄冥之所司者，萬二千里。

《莊子》所謂「北海之帝曰忽」，當爲今俄北美地。


 按：《大傳》與《時則訓》以五帝分據五州，南北爲經，東西爲緯，實發源於《山海經》之海外南、西、北、東四經。考四極爲四岳，一極分二州，合中央爲九州，一州之中，又分爲小州九，計共得八十一内州。是每州於方一萬二千里，截長補短，共得八十内州，三十二要荒州也。東西南北四極，於教化未通之先爲夷狄，爲海邦，中央用夏變夷以裁成之，如春秋之以内州化外州。開通以後，同尊聖教，則中央爲神京，四極爲四岳，如《禹貢》之四岳八伯，喜起賡歌。黄帝居中，如禹州之豫州，少皞在西，如周之都雍，太皞在東，如周公之居東。考五帝舊都，本皆在中國，今順五行之序，移之於四極，由小以推大，亦如太師摯適齊一章，廣魯樂於天下之意，此九州開通太平之極致也。又五極有五帝五神，將來如法黄帝以土德王者，留京行京皆在中央，中央爲君，四方之四神爲四岳。法太皞以木德王者留京在東極，行京在中央，東帝爲君，中央神后土，合南北西三神爲岳。法少皞以金德王者留京在西極，行京在中央，西帝爲君，中央神與東北南之三神爲岳，

南北仿此。


 《詩》之所謂「顛倒衣裳」、「自西徂東」與「我征徂西」是也。北極以水德王者，留都在北，行京在中央。南極以火德王者留都在南，行京在中央，《詩》之所謂「黄流在中」、「南山有臺」、「北山有萊」是也。由此推之，則《詩》之四風即《地形訓》之八風，《詩》之四門即《地形訓》八極之八門，四海即《山海經》之海外四經，皆在中國之外。按《詩》三《頌》法三王三統，周火德，魯水德，商金德，此傳記之明文也。乃《詩》之三統則爲素、青、黄，所謂「緇衣羔裘」、「素衣麑裘」、「黄衣狐裘」者，周德尚赤而改爲尚黄，雖以東周都洛陽可謂尚黄，是則借小三統王道以明大三統帝道，魯以寓太昊，商以寓少皞，周以寓黄帝。大三統不用尚赤之炎帝，而以尚黄之黄帝居中建極，臨馭四方，所謂「充耳以黄」、「狐裘黄黄」，改赤爲黄，即明示以《詩》之三統乃黄帝、太皞、少皞，而非夏、殷、周小統也。三王三統，已詳於《書》，則《詩》不應重見，而帝道大同，無徵不信，不得不假託三代以起例。是《詩》之三統，全指中央、東極、西極之明證也。《左傳》、《詩譜》於國風中皆詳考五帝舊都，如衛爲顓頊之墟，魯爲少皞之墟，陳爲太皞之墟，唐爲堯都，齊爲爽鳩之墟，檜曹爲二火正之墟，皆寓移封之例。《禹貢》九州之内，兼寓全球，此以小化大之妙用也。又郯子論官，以太皞爲龍，少皞爲鳳。《易》之乾卦言龍，坤卦言鳳，

朋古鳳字。《易》凡言朋者，皆屬坤。


 是乾爲陽，爲左，爲日，爲東北，爲先甲後甲，爲帝乙，爲魚。坤爲陰，爲右，爲月，爲西南，爲先庚後庚，爲高宗，爲虎。黄帝居中央，爲太極，統坎、離之中卦。乾卦内三爻「潛龍」、「見龍在田」，皆指太昊都東極；外三爻之「躍淵」、「飛龍在天」，則以中央爲行都之事也。

内外六爻分兩京。


 坤卦内三爻「直方大」、「含章」，指少昊都西極；外三爻「黄裳元吉」、「龍戰于野」，則以中央爲行都之事也。考八卦方位，東震長男，北坎中男，東北爲男，爲一類；西兑少女，南離中女，西南爲女，爲一類。坤彖「東北喪朋」、「西南得朋」，男女龍鳳之所以分也。《莊子》：「北溟有魚，其名爲鯤，化而爲鳥，其名爲鵬。是鳥也，海運則將徙於南溟。南溟者，天池也。」鵬，龍屬，東可兼北，可爲北溟之鯤，南方屬女爲鳳屬，故必化鵬乃可圖南，即乾爲群龍，坤西南得朋之師説。郯子之龍鳥名官，爲《詩》之師説，又爲《易》之師説，此又《詩》、《易》相通之證也。《易》以太皞爲東鄰，少皞爲西鄰。東鄰主文，西鄰主質。以下經三十卦推之，咸、恒十卦爲少皞，爲西鄰，爲質，爲野人，爲和卦，爲狷，爲西南。震、艮十卦爲大皞，爲東鄰，爲文，爲史，爲别卦，爲狂，爲東北。損、益十卦爲中央，爲黄帝，爲君子。咸、恒十卦皆和，震、艮十卦皆别。質勝文則野，文勝質則史。惟損、益十卦居中，所統八卦，四和四别，所謂文質彬彬，然後君子。東長爲狂，西少爲狷，損益合中，故益兩言中行。孔子云「不知所以裁之」，「求也退，故進之；由也兼人，故退之」，又曰「過猶不及」。損、益居中建極，化成天下，如土德居中，化成萬物，此中央之所以貴於四極也。《時則訓》以五帝分據五州，爲大統之宏綱，《易》、《詩》之要義。古賢舊説，佚存於《淮南子》中，一字千金，所當急爲表彰者也。




道家儒家分大小二統論


舊題井研施焕撰







四益館説以九流皆出於四科，而道家爲德行之支派，或頗疑其新創，未足以爲定論，試爲申之。謹案木鐸之事，自孔子始。孔子以前，無著書立教之事。今諸子所稱神農、黄帝，《人表》所列諸古人，蓋皆出於依託。

《文史通義》云：《管子》、《莊子》皆記二子之死，是非二子親著也可知。


 黄帝以七十二戰得天下，《史記》云「道家無爲，又曰無不爲」，初非清淨無爲。老子習禮，於典章文物本極詳明，見於《戴記》。《莊子》所稱黄帝、老子，自以爲出於寓言，不必事實。則道家者流，考其宗派，實發源於孔子。其稱述黄老，皆屬依託，非其實也。考諸子中道家於孔子尤近。以《論語》言之，「譬如北辰」、「天何言哉」、「無爲而治」、「惟天爲大，惟堯則之」、「蕩蕩乎民無能名」、「志於道，據於德」之類，與道家符同者不下數十條。

當輯出，證以老莊之説，爲《論語道家考》一册。


 是孔子固嘗祖帝道，法大統，不僅煦煦爲仁，孑孑爲義，如莊、列所譏而已。孔子六藝四科，如天之大，九流諸子，皆在包羅之中。道家、陰陽家爲德行科，爲《易》、《詩》科；名、法、農、墨爲政事科，爲《春秋》、《書》、《禮》科；縱横、小説爲言語科，爲《詩》科；儒家爲文學科，爲《尚書》、《春秋》科。諸家雖同出孔子，而傳誦六藝，則爲儒家所專。如孟、荀之言堯舜、三王，經師博士之於《詩》、《書》、《禮》、《樂》，孔子之跡尤近，自認爲孔子嫡派。學者亦遂以孔子專屬儒家，而德行、言語、政事三科皆别求祖宗，以與文學之士異道而馳，互相駁難，再傳而後，愈失其真。諸子家數典忘祖，昧其所自出，儒家者流，遂自號爲孔子宗子。按六藝之傳，有帝、王二派。王統治禹州，地僅五千，風俗政教大抵相同，故可以《王制》之法畫一而治。至於帝統，地合全球，好尚不同，文質相反，如南北之異嚮，椶白之異種，不可以一隅畫定之法治之。故老莊之説，在於自然任人，而不自持一定之見。中國之化，不能以治全球，此道家所以異於儒也。《易》、《詩》、《樂》言海外百世不惑之事，在當時則無徵不信，如騶衍大九州，《尚書考靈曜》地有四游。大統之説，間有留傳，而不敵《春秋》、《尚書》之明備。學者以小統之説解《易》、《詩》、《樂》，而大統之説遂絶。即道家者流，亦不知其宗旨實出於《詩》、《易》，而惟黄帝、老子之是尊。故《莊子》説六藝以爲芻狗，爲糟粕，而不知《老》、《莊》宗旨全出於三經。以道家論，可以譏《春秋》、《書》、《禮》，而不可以譏《易》、《詩》、《樂》。《老子》云：「道失而後德，德失而後仁，仁失而後義。」説者以道德仁義爲皇帝王伯之宗旨。《論語》「志於道，據於德，依於仁，游於藝」

藝當爲義，聲之誤。


 一章，即指皇帝王伯之事而言。道家爲皇帝之學，治大統。故老子著書，以「道德」爲名，而非毁仁義。莊、列、文、尹諸家屢引黄帝爲説。不知《易經》首伏羲、神農、黄帝而及堯、舜，《大戴·五帝德》首黄帝、顓頊、帝嚳，而終以堯、舜。《易》、《詩》言帝道，言海外，《莊子》所謂周游六虚，游心四海之外，游於六合之内，乘雲御風，飛行六合者，其文義皆見於《易》、《詩》。是道家宗旨，即三經師説，

老、莊、文、尹實即《易》、《詩》之先師。


 故其文其義統括於帝道大統之經，不能自外，非能出於六藝外而别成一派。班書譏《史記》先黄帝而後六經，蓋不知黄老即在六經之中，其説誤也。《史記·自序》引《六家要指》，其論儒家曰：「儒家以六藝爲法，六藝經傳以千萬數，累世不能通其學，當年不能究其禮，故曰博而寡要，勞而少功」云云，是儒家爲後世之經生博士，爲文學科流派之明證也。其論道家曰：「因陰陽之大順，采儒墨之善，撮名法之要，與時遷移，應物變化，立俗施事，無所不立，旨約而易操
 

注



 ，事少而功多。儒家則不然，以爲人主天下之儀表，主倡而臣和，主先而臣隨。如此，則主勞而臣逸。」是道家專爲君道，用賢任術，爲後世帝王之學，爲聖門德行科之明證也。

按論諸子惟史公最古最確，非諸家所及。


 以聖門而論，如顔淵、閔子騫、冉伯牛、仲弓四賢，即爲道家祖宗，其學派爲道家之黄老。

上古之黄老不必如此。


 故《莊子》内外篇於孔子有尊崇，有詆諆。尊崇者大統君道，《易》、《詩》、《樂》之孔子，詆諆者小統臣道，《春秋》、《書》、《禮》之孔子也。《六家要指》：「道家有法無法，因時爲業，有度無度，因物與合。故曰：聖人不朽，時變是守。」孔子許閔子騫以孝，

孝爲至德要道。


 許仲弓以南面，以敬簡爲主，即道家「虚者道常，因者君綱」之説。莊子稱顔子齊心，孔子與顔子論爲邦，皆君道之大綱，非諸子所得與聞。按孔子弟子又有君道、臣道二派。德行，君道也；政事、言語，臣道也。孟武伯、季康子所問三子，及言志之子路、冉有、公西華，爲智、仁、勇三公之事，專門名家，各修一職，爲儒家所稱道。曾晳之異撰，所云暮春服成，童冠詠歸，如帝王用賢，無爲而治之事，爲孔子所許。顔子農山言志，所謂由失其勇，賜失其辯，求失其藝，與曾晳之説，互相發明。《易》、《詩》爲帝王之學，爲道家之所祖。仲弓、顔子同列德行之科，與史公主逸臣勞、采儒墨、撮名法者相同，此又道家出於德行之明證也。莊、列所譏之孔子，皆儒家一家之孔子，而其所宗祖之黄帝、老子，實即大統之孔子，知十而不知二五，非通論也。蓋仲尼卒而微言絶，七十子喪而大義乖。莊老攻儒，儒攻莊老，皆門户一孔之見，爲通人所譏。又諸子之書皆非自撰，弟子治其學者，紀録以成一家之言，變本加厲，矯枉過正，務求自立門户，多至誣罔其師，皆末流之弊，使諸子執筆爲之，必不至此。如墨子尚儉、非樂、貴同、敬鬼，本原《論語》「禹無間然」一章宗旨，所謂「菲飲食而致孝乎鬼神，惡衣服而致美乎黻冕，卑宫室而盡力乎溝洫」，治其學者遂欲以薄葬短喪、喪三日、非樂、手足胼胝爲教，顯與聖經相背，攻之愈急，持之愈堅，相激而成，轉失本旨。諸家末流之弊，大率相同。故農家者流，欲使帝王並耕而食。名家者流，堅持「白馬非白」之義。刑名、法術、縱横家弊愈多，爲害愈著。蓋諸子專門名家，獨申一義，雖有奇功，而惡名亦甚著。如醫家之用重劑獨方，病愈人猶疑之，不如輕劑衆品者功多而過少。儒家讀書博，顧忌多，不能絶靷而馳，雖無奇功，亦無顯過。三代以下，儒家盛行，諸家廢絶者，職此之由。凡人能立一派，創一學，其精神才力必皆過人，其補救裁成亦别有妙用。學者後起，不得其精華，而徒襲其偏駁，著書立説，詈人以自申，此固學者之誤。然君子標立宗旨，不可不慎重矣。今論各家宗旨，皆就其始師考其踪跡淵源之所出，末流晚師，附會隱託，歧中又歧，不可究詰，其同異不足與深辨矣。




《大行人》九州即騶衍大九州考


舊題陶家鈺撰







《夏官·大司馬》：「乃以九畿之籍，施邦國之政職。方千里曰國畿，其外方五百里曰侯畿，又其外方五百里曰甸畿，又其外方五百里曰男畿，又其外方五百里曰采畿，又其外方五百里曰衛畿，又其外方五百里曰蠻畿，又其外方五百里曰夷畿，又其外方五百里曰鎮畿，又其外方五百里曰蕃畿。」《職方氏》：「乃辨九畿之邦國，方千里曰王畿，其外方五百里曰侯服，又其外方五百里曰甸服，又其外方五百里曰男服，又其外方五百里曰采服，又其外方五百里曰衛服，又其外方五百里曰蠻服，又其外方五百里曰夷服，又其外方五百里曰鎮服，又其外方五百里曰藩服。」按《大司馬》曰畿，《職方》曰服，文異義同，至其所言九服、九畿，皆不數王畿，合王畿是爲十畿，方萬里。騶衍八十一州，《淮南》九州、八殥、八紘、八極，開方皆爲九千里，合九畿之數。《周禮》名曰九畿，實爲十畿。同學以騶衍八十一州、《淮南》九州、八殥、八紘、八極合《周禮》九畿，著爲論説，固無不合，惟《周禮》以十畿開方，溢出蕃畿一層，方千里者一十八，此不合者。又以《大行人》考之，云邦畿方千里，其外方五百里謂之侯服，歲壹見，其貢祀物。又其外方五百里謂之甸服，二歲壹見，其貢嬪物。又其外方五百里謂之男服，三歲壹見，其貢器物。又其外方五百里謂之采服，四歲壹見，其貢服物。又其外方五百里謂之衛服，五歲壹見，其貢材物。又其外方五百里謂之要服，六歲壹見，其貢貨物。九州之外謂之蕃國，世壹見，其各以其所貴寶爲摯。以《司馬》、《職方》之九畿校《大行人》，《行人》少蠻、夷、鎮三服，而有異名之要服。《行人》雖止七服，而蕃服之名與《司馬》、《職方》同，是《大行人》以要服包《司馬》、《職方》之蠻、夷、鎮三服言之，故九畿之蕃服與上二文同也。《大行人》以九州之外爲蕃，是八畿八服以内爲九州，蕃服爲九州之外無疑矣。考八畿以上開方得九千里，九州以方千里計，得三服方三千里。今以方九千里爲九州合九服，是以方三千里縱横六服爲一州，每州得方千里者九，九州合爲方千里者八十一，則《大行人》之九州即鄒衍之大九州，以方九千里分九州之説，無疑矣。鄭君不知《大行人》之九州爲大九州，因《大行人》合王畿止見七服，遂以爲《周禮》以方七千里爲九州，七七得方千里者四十九。王畿方千里者一，八牧八州各得方千里者六，六八四十八，合王畿得四十九全數，顯與九畿明説相背。且一牧之地大於天子五倍，種種乖謬，皆緣不知《行人》之九州即鄒衍之大九州，以此致誤耳。或曰鄒衍、《淮南》皆以方九千里開方，合於《周禮·大行人》之九州，是矣。但《周禮》九畿之蕃服，實以萬里開方。即以蕃服一服而言，已溢出方千里者一十八，則又何以説之？曰：考《禹貢》五服，九州爲甸侯綏，其外更有要荒二服。侯綏爲九州，要荒爲十二州。鄒衍、《淮南》但據侯綏之九州立説，已爲九九八十一州，以方十二州計之，中國一大州，十二外州以此推之，海外八州當得外州九十六，《周禮》蕃服溢出之一十八方千里，即海外要荒之外州九十六中之一十八也。以十二州起算，尚有六十方千里未見明文。又内州九，要荒當爲十六州，中國以東方邊海，故不置州。海外以十六州計之，該爲一百四十四州，於百四十四中除去一十八，尚有百二十六州不見也。《周禮》以方萬里分九州，故内州見八十一，外州見一十八。今合全球考之，截長補短，開方當在二萬里之外，僅以萬里封國，此大略之言，未盡其實。今於九服之外再加二服，合爲方一萬二千里，得方千里者四十四，於百二十六中除去四十四，尚有八十二州。再於方一萬二千里之外加二服，共爲方千里者五十二。於八十二中除去五十二，尚有三十州，必再加一畿，合爲方千里者二十八。以三十州除去二十八，不足者二州，乃合其數。是以方一萬五千里，可以封内州八十一，封外州一百四十四，合計地球實地，除去開方萬五千里之外，餘地尚多。或以其地荒确不封國，或以名山大川爲界，廣狹在所不拘，亦或臨時别有新章。總而言之，由小推大，今學畫井分州之制，得方萬五千里，而能事畢矣。《大行人》「九州之外曰蕃」一語，略見端倪，不再推廣。實則九服之外尚須再加五服，文義乃備。詳九州之内，而其外可推。以蕃服包外六服，亦如以要包蠻、夷、鎮三服也。由此推之，則《周禮》有兩九州，一小九州，一大九州。小九州則禹所敘之九州，《職方》之九州是也；大九州則《大行人》之九州是也。至於《職方》之幽、并二州，以小統言之，則爲侯、綏之外州，以大統言之，則爲海外之二州。《淮南子·地形訓》：正西曰并土，八殥。北方曰寒澤，八極。北方曰幽都之門。至於所言水地，先儒皆就中國解之，實則爲繙譯例，如三《頌》之淮夷、荆楚、氐羌、南夷、蠻貊，雖爲中國舊名，實則海外之國，所謂號從中國者也。以《周禮》爲海外大一統之書，不於此而益信哉！




四游説


舊題羅煦撰







西人地動天不動之説，中人詫怪，莫之或信。及觀《尚書考靈曜》所述，與夫《河圖帝覽嬉》之文，皆暢論四游之本旨，而《堯典》之「光被四表」，鄭氏康成以爲四表即四游，取義脗合。至於各經注疏家，詳四游者歷歷可指，可見中人已先西人鬯其厥詣，非西人能爲中人創其奇聞也。夫王者巡守，亦重四游，巡守一年一終，如地球之四游一年一周。然王道小統，祇能四游於四岳。將來王者法帝道大統，必能四游於四海。《孟子》言「一游一豫，爲諸侯度」，游即指四游之游也。今中人弗道其義久矣，西人竟持其説以聳聞天下，是以吾家本有之物爲外人襲取，良可悲也。兹仍首録西人四游圖於左，次録大小二統四游圖於後，又次録經説，以顯明其理，而證以西人之言，乃知西人之説非出自西人，實出自我中人爾。

西人四游圖

中外大小二統四游圖

釋寤寐思服悠哉悠哉輾轉反側

四游引經説

附西人説




附釋游




西人四游圖









大小二統四游圖









寤寐思服悠哉悠哉輾轉反側



按「悠」音義近「游」，「優哉游哉」、「優游爾休」可證。「悠哉悠哉」，即謂游行也。孟子「吾王不游」，以巡守爲游。「輾轉反側」即地球之繞日四游，成此輾轉反側四種之形。服者，五服，所謂侯、甸、綏、要、荒也。思即巡行，所謂京師，亦即《綠衣》之絲也。《文王有聲》曰「無思不服」，《駉》曰「思無疆」，《那》曰「綏我思成」，《烈祖》「賚爾思成」，皆以思爲王者巡行。王者居中，法日巡行地之四游。地以四游成四時，王者以四游平四海。小統王四游爲四岳，大統帝四游爲四海。「寤寐」二字，即中外之分，東北爲寤，西南爲寐，即幽明陰陽之義。故「輾轉反側」爲四游，爲巡行，爲内外。《中庸》「喜怒哀樂未發爲中，發而中節爲和」，即四游也。




四游引經説


附西人説







《周禮·地官司徒》：「日至之景尺有五寸，謂之地中，天地之所合也，四時之所交也，風雨之所會也，陰陽之所和也。」

鄭注：「景尺有五寸者，南戴日下萬五千里，地與星辰四游升降於三萬里之中，是以半之得地之中也。」

賈公彦疏云：「地與星辰四游升降於三萬里之中者，《考靈曜》文。言四游升降者，春分之時，地與星辰復本位；至夏至之日，地與星辰東南游萬五千里，下降亦然；至秋分，還復正；至冬至，地與星辰西北游亦萬五千里，上升亦然；至春分，還復正。進退不過三萬里，故云地與星辰四游升降於三萬里之中，是以半之得地之中也。」

侯失勒《談天》云：地自轉，故地平界之東半向下行，而西半向上行。然其行人不能覺，故反疑諸曜漸移，見地平界吐星而曰星出地平焉，見地平界掩星而曰星入地平焉。嗚呼，亦傎矣！

《禮記·月令》孔穎達疏云：「二十八宿之外，上下東西各有萬五千里，是爲四游之極，謂之四表。據四表之内，並星宿内，總有三十八萬七千里，然則天之中央上下正半之處，則一十九萬三千五百里，地在其中，是地去天之數也。」

鄭注《考靈曜》云：「地蓋厚三萬里。春分之時，地正當中，自此地漸漸而下，至夏至之時，地下游萬五千里，地之上畔與天中平。夏至之後，地漸漸向上，至秋分地正當天之中央。自此地漸漸而上，至冬至上游萬五千里，地之下畔與天中平。自冬至後地漸漸而下。此是地之升降於三萬里之中。但渾天之體雖繞於地，地則中央正平，天則北高南下。北極高於地三十六度，南極下於地三十六度。南極去北極一百二十一度餘，若逐曲計之，則一百八十一度餘。若以南北中半言之，謂之赤道，去南極九十一度餘，去北極亦九十一度餘，此是春秋分之日道也。赤道之北二十四度，爲夏至之日道，去北極六十七度也。赤道之南二十四度，爲冬至之日道，去南極亦六十七度。」

歌白尼論春夏秋冬四季之輪流，亦由地運動而生。地球所循之本輪，相應於渾天之黄道。地兩極之軸，斜行於黄道之軸，而地赤道斜行於本輪各二十三度半，是爲黄赤。距緯地循本輪，其軸恒斜，而其極恒向天之兩極。設地球之與太陽應者在赤道北二十三度半，此處見太陽於天頂，此時地旋轉於本心，則見太陽於夏至圈繞地左行，北方之晝長，南方之晝短。夏至後第八日，爲太陽最高之時，因此時地距太陽最遠故也。地循本輪與太陽應者漸近赤道，太陽正當地之赤道，此時地旋轉於本心，則見太陽於赤道圈旋行，而晝夜適平。秋分後地球與太陽應者漸距赤道向南，在赤道南二十三度半，此時地旋轉於本心，則見太陽於冬至圈繞地左行。冬至後第八日，是爲太陽最卑之時，因此時地距太陽最近故也。地循本輪與太陽應者漸近赤道，則見太陽於赤道圈旋行。地行本輪一周，人從地面視之，則見太陽於黄道上循行一周，而爲一歲矣。

《禮記·月令》孔穎達疏云：地有升降，星辰有四游。

鄭注《考靈曜》云：「天旁行四表之中，冬南夏北，春西秋東，皆薄四表而止。地亦升降於天之中，冬至而下，夏至而上；二至上下，蓋極地厚也。地與星辰皆有四游升降。四游者，自立春地與星辰西游，春分西游之極，地雖西極，升降正中，從此漸漸而東，至春末復正。自立夏之後北游，夏至北游之極，地則升降極下，至夏季復正。立秋之後東游，秋分東游之極，地則升降正中，至秋季復正。立冬之後南游，冬至南游之極，地則升降極上，至冬季復正。此是地及星辰四游之義也。」

《地球圖説》：水、金、地、火、木、土六曜之本輪旋繞乎太陽，太陰之本輪旋繞乎地球，而土、木二星又各有小星之本輪繞之。然太陽、地球、土、木非爲各本輪之中心，而微在其一偏，其相距之數各爲兩心差。歌白尼將此諸輪作不同心之圈，而刻白爾細察游曜之固然，證此諸輪皆爲橢圓。

《禮記·月令》孔穎達疏云：「日有九道。」

《考靈曜》云：「萬世不失九道謀。」鄭注引《河圖帝覽嬉》云：「黄道一，青道二，出黄道東；赤道二，出黄道南；白道二，出黄道西；黑道二，出黄道北。日春東從青道，夏南從白道，秋西從白道，冬北從黑道。立春星辰西游，日則東游，春分星辰西游之極，日東游之極，日與星辰相去三萬里。立夏星辰北游，日則南游。夏至星辰北游之極，日南游之極，日與星辰相去三萬里。以此推之，秋冬倣此。」

侯失勒《談天》云：金、水二星，如偕日而行，離日之度有定界，或在日東，或在日西。在日東則日入後見於西方，名昏見；在日西則日出前見於東方，名晨見。離日最遠水星不過二十九度，而金星則四十七度，在日東最遠，與日同速。




釋「游」 


附







《詩經》凡扼要綱領處，用韻多在今韻十一尤中。如《關雎》、《柏舟》、《長發》諸篇，不一而足。故洲、逑、流、鳩、游、求、悠、優等字層見迭出，皆爲大一統浮海涉川而言。如游字至於數十見，或以中國爲心，爲潛、爲守，海邦爲師、爲行、爲外。總之留都設於禹績，統以居爲大名，駕言涉於四海，統以游爲標目，而地有四游，尤爲游之切證。考王者居心建極，四方來朝，此北辰居所而衆星共之，法天之事也。斗柄四指，因時布政，地之四時游行與之符合。王者四時巡守四岳，春東、夏南、秋西、冬北者，即此法地之四游。《孟子》「吾王不游，吾何以休」，以游爲巡守，此即《詩》之本訓。考西人四游，地球繞日，有輾轉反側之形，則《關雎》之「輾轉反側」，以之訓四游，尤爲切合。日在中，地以四游繞之而成四時，都城在中，王以四巡環之而服四海 。《關雎》之「悠哉悠哉」，悠與游音近義通。《采菽》之「優哉游哉」，《卷阿》之「優游爾休」可證也。地四游繞日，王者四游繞禹都，故游字爲大一統之標目。故《莊子》言游者尤多。考諸子立説，多緣《詩》出。如《左傳》、《國語》、《史記》於蔡國之君不稱公而稱侯，實因《春秋》一書葬蔡桓侯，因經一稱侯，遂無公稱。故《莊子》諸言出行，皆曰游。《内篇》言游者二十，《外篇》言游者四十。如《逍遥游》「出入六合」，「游乎九州」，

此大九州。


 「予少而自游於六合之内」，

六合之内，即四海之外。


 「予又且復游於六合之外」，

六合之外，即爲《易》説，即釋家之三千世界。


 「乘道德而浮游」，「游乎萬物之所終始」，「乘雲氣，御飛龍，而游乎四海之外」，

即《詩》之「海外有截」。


 「乘雲氣，騎日月，而游乎四海之外」，「游乎塵垢之外」，「彼游於方之外者也，

帝大統之道。


 丘游方之内者也」。

王小統之道。


 凡此言游，皆指大統巡行四瀛而言。至於「老聃曰吾游於物之初」，「知北游於玄水之上」，「嘗相與游乎無何有之宫」，「若乘日之車，而游於襄城之野」，「惟聖人乃能游於世而不僻」，「老聃西游於秦」，「孔子游乎緇帷之林」，「吾所與吾子游者」，「游乎天地」，「人能虚己以游世，其孰能害之」，如此之類，可以不言游而亦言游者，以游爲目，故全書至於六十餘見也。




「思無邪」説


舊題宋維儀撰







《論語》：「《詩》三百，一言以蔽之，曰：思無邪。」舊説以思爲心思，邪爲邪正，説本平正，惟《詩》之立教，其功甚鉅。《詩》專在「無邪」，孰是經而教人以邪者？殊未足以達聖言立詩教之準。況原文「思無邪」之先有「思無疆」、「思無期」、「思無斁」三「思」字。「思馬」又連見四思字，連文並見。「無」字上四「思」字猶可解，「馬」字上四「思」字，非以爲語助詞，則不可解。邪從邑牙聲，當讀爲涯，《行露》「無牙」亦即此義。牙、邪音同，《莊子》所謂「其生也有涯，其知也無涯」，「無邪」與首章「無疆」同義，便文叶韻，並無二義。帝道大統，與「無疆」爲標目，故三《頌》言「無疆」者十餘見。按《尚書》爲三王之書，《禹貢》「聲教訖于四海」，以禹州爲斷，此所謂有涯也。《詩經》帝道大統，「海外有截」，孔子所云「思無邪」者，與《書》對文。《書》小統有邪，《詩》大統無邪，此小大二統之分，即帝王《詩》、《書》之所以别也。「無邪」當讀爲「涯涘」之「涯」，非「邪正」之「邪」也。或曰：讀《駉》卒章之「邪」爲「涯」，以求合於首章之「無疆」可也，又何以解於「思」字之不辭乎？曰：《詩》言「思」字最多，舊解多以「思」字爲語助詞，其最難解者莫如《文王有聲》「無思不服」，《關雎》「寤寐思服」，《那》「綏我思成」，三「思」字與「服」字相比連文，不可以爲思念，不能以爲語詞。蓋能解思、服二字之義，方能解「思無邪」之「思」。按《詩》例，服字名爲衣服，義皆作「弼成五服」之服字解，據疆域而言，非「衣服」之服。

如「既成我服」、「我服既成」、「服之無斁」，皆以衣服比疆域。


 《文王有聲》篇云：「自西自東，自南自北，無思不服」，於「服」上言「思」。據文義，當指東西南北四字而言，思必實字乃通。蓋服即指《尚書》之禹服，「無思不服」者，謂中國之外，東西南北四海之外，無不歸入版圖，定爲侯甸。就其疆域畫井分州，所謂「弼成五服」、「我服既成」者也。考《洪範》五事之例，「五曰思」，思居貌、言、視、聽四方之中，思如五行之土。《詩》例以心爲京，心之所發爲思，即以思爲行。京、心、思連文，音與京師相近，故《詩》言心者通指中國留京舊都，稱爲心，所謂中心、我心是也。海外行京巡守所至之地，則稱爲思，「無思不服」者，謂海外東、西、南、北各州皆弼成五服。

海外東、西、南、北八大州皆倣《禹貢》之例，弼成五服。


 《關雎》之「寤寐思服」，《那》之「綏我思成」，實其明證。《蟋蟀》篇之「職思其居」、

謂中國。


 「職思其外」，

謂海外。


 合中外爲一統。《甫田》之「無思遠人」，

「思遠人」謂收服海邦。


 齊爲小統，故不思遠人。《無羊》之「爾牧來思」，思爲實地，如《春秋》之師與京師，故可言來。其餘雜見之條，皆可由此推之。考《詩》、《書》、《禮》、《樂》古爲四教，《詩》與《書》對，《樂》與《禮》對。《書》之外，所以必再以《詩經》立教者，《書》爲小統，《詩》爲大統，《尚書》有疆，《詩》則無疆，兩經分别之故。一言以蔽之，《詩經》以大一統爲綱領，《尚書》以禹小九州爲《詩》之《國風》，《詩》則以《國風》之大九州爲《書》之《禹貢》。《書》言帝王以往行事，徵諸目見，故可質言實舉。所謂書者如也，

據事直書，如今之文。


 如其事而書之。《詩》言百世以後大一統之制，無徵不信，不能實指明言，故託之於《詩》，諷詠比興，言在此而意在彼。「詩言志」，心之所之爲志是也。

未能見諸行事者，故謂之志。


 《尚書》如後世之文體，皆據事直陳；《詩》如後世之詩辭，皆微文託意。聖人恐人不識二經宗旨之異同與微文取義之旨，故大聲疾呼，曰「思無邪」，以定《詩》之大綱宗旨。他如《公羊》之所謂「大一統」，《莊子》之所謂「游於四海之外」，《中庸》之所謂「凡有血氣者，莫不尊親」，一言以蔽之，曰「思無邪」。學者苟能知此，則於《詩》教思過半矣。




法界安立圖四洲説


舊題釋智誠撰







昔之言四洲，始於我佛説《長阿含經》。言九州者始於戰國騶衍，漢後儒者不知地球之大且廣也，遂譏佛經爲幻説，鄙騶衍爲荒唐。至今日而中外開通，輪舟來往，遍及五洲，乃知古人之説固信而有徵也。考佛説《長阿含經》云：世界之衆，多於恒河之沙。

恒河一名競伽河。


 世界之起，而成、住、空、壞之增減乘之。一須彌山，一四部洲，一日月，合之而爲一世界也。四洲之内，我佛所化，惟南贍部洲耳。

又名閻浮提。


 此洲之北，有須彌山焉。其洲之背有洲名北俱盧，

又名鬱單越。


 其山之左有洲名西牛賀，

又名俱耶尼。


 其山之右有洲名東勝神，

又名弗子逮，又名弗盤提。


 而日月迴旋，迭成晝夜，此佛經四洲之説也。《史記·孟荀列傳》云：騶衍之説「先驗小物，推而大之，至於無垠。先序今以上至於黄帝，學者所共術，大並世盛衰，因載其禨祥制度，推而遠之，至於天地未生，窈冥不可考而原也。先列中國名山大川、通谷禽獸、水土所植、物類所珍，因而推之，及海外人之所不能睹。稱引大地剖判以來五德轉移，治各有宜，而符應若兹。以爲儒者所謂中國者，於天下乃八十一分居其一分耳。中國名曰赤縣神州，赤縣神州内自有九州，禹之序九州是也，不得爲州數。中國外如赤縣神州者九，乃所謂九州也。於是有裨海環之，人民禽獸莫能相通者。如一區中者乃爲一州，如此者九，乃有大瀛海環其外，天地之際焉」。此騶衍九州之説也。然考之讖緯，證之諸子，四洲、九州之説，佛之前有開其先者，衍之後有述其義者。考《河圖括地象》言：中國爲赤縣神州，曰中土，《禹貢》之小九州也；《淮南·地形訓》亦言大九州，東南爲神州，正東爲申土，此其説皆可與佛説、騶子相證者也。今以西人所説大地五洲證之緯子佛經，愈知地球之説，古人固已引其端，今人乃推其遺説耳。近湖南張自牧《蠡測卮言》云：《河圖括地象》言天有四維，地有八柱，神州爲中國曰中土，東方暘州曰農土，西方弇州曰并土，南方迎州

一作次。


 曰沃土，北方玄州曰成土，東北咸州

一作薄。


 曰隱土，西南戎州曰滔土，西北柱州

一作台。


 曰肥土，東南亦曰神州、曰申土，是爲大九州。佛言四大部洲，泰西人言四大土，或析之爲八，或合之爲四，或並中國而爲五、爲九。雖名稱不同，其實一也。竊就泰西地圖考之，則中土、農土、隱土、沃土、申土，爲亞細亞之全域。暘州以近日出得名，高麗古暘谷地與日本、琉球同屬東洋。三韓有辰韓、弁韓之名，乃辰土之遺稱也。隱土在亞細亞北境，今俄羅斯所屬西伯利亞、高加索地，極於北海，是爲大鹹，即咸州也。南交回國及南洋群島當爲迎州，地暖而腴，歲常三四穫，所以爲沃土也。又南海有沃焦之山，今吕宋等國猶多火山云。東南申土，惟澳大利亞足以當之。其亦名神州者，以其廣輪頗類中國也。今西人稱其地爲南亞細亞，亦其義也。五土皆在佛氏東勝神洲弗子逮之域。《長阿含經》所謂東天下，《順正論》所言身州也。西域、藏衛、印度、土耳其、買諾、猶太等國，本屬亞細亞，自當括於中土之中矣。阿非利加蓋西南戎州矣。在沙門爲南贍部閻浮提，《瀛寰志略》言其地廣寞，天氣炎酷，土脈粗頑，人類混沌，殆滔土所由稱乎！歐羅巴北境當爲元州，今俄羅斯地，《唐書》稱骨利幹爲元闕州是也。其南境英、法、德、奥諸國，當爲柱州，地小而物産豐盛，故名肥土。其人強而多智，用心專，四海之内無利不到。地有八柱，而獨此州以柱名，自神州而外，允推獨步，釋氏所謂北俱盧洲鬱單越也。佛以印度爲天下之中，而自附於東勝神洲。阿非利加在印度之南，歐羅巴在印度之北，故以南北目之。西方弇州者，今亞墨利加也。其地在地球之西半，與中國相對。中國在地上，亞墨利加在地下，故名弇州，言弇於地球之下也。其地分南北兩土，中有細腰相連，故曰并土，言并兩土爲一土也。佛經爲西牛賀洲

一作貨。


 俱耶尼，牛當作半，傳鈔之譌耳。《史記》：神農之世，地過日月之表。黄帝時，九大土皆統於一尊，年湮代遠，書闕有閒。洪水已後，聲教阻絶，遂自限於化外。數千年後，舟車復通，此天地自然之理。歐羅巴人每侈言航海探地之能，豈知所探之地固在皇古版圖之内哉！由此觀之，九州古固相通，皆爲内地，而赤縣神州爲皇帝之所居，所以尊於八州，非别州之比。後世衍佛説者以此一地球爲南贍部洲。按崑崙爲葱嶺，已有確證。使此地球爲南贍部洲，則崑崙置於何地？況云崑崙爲日所出，日出□□□今考地球日出之地，實無大山足以當崑崙者，是舍葱嶺别無所謂崑崙也。且佛經經六朝及唐人繙譯，恐有差誤，非佛説之實事。是四大部洲仍爲今五大洲之地。考之緯子及近泰西人地輿，東勝神洲爲亞細亞地，可無疑矣。又《列子·湯問》篇言，海中之山，一曰岱輿，二曰員嶠，三曰方壺，四曰瀛洲，五曰蓬萊。今地球既分五洲，其五山當五洲之山名，一曰岱輿，當爲崑崙，崑崙爲東方發脈之祖，黄河之所自出，《爾雅》所謂「河出崑崙墟」是也。佛經以爲葱嶺，所謂葱嶺四河，流入四海，入中國中即黄河。以此證之，知葱嶺即崑崙也。名岱輿者，中國以東之泰山爲岱宗，崑崙在東方，較泰山更高大，名岱輿者，以其大足以負泰山，故曰輿也。其餘四方必彼四洲之山名，惟相傳既久，譯語差異，不能確指其名耳。今考崑崙爲亞細亞名山，則彼四山爲四洲之名山，可無疑矣。又近人言地球者，謂亞、歐、阿三洲爲佛説之東勝神洲，亞墨利加爲佛説之西牛賀洲，其南贍部洲、北俱盧洲當在南北極下。近日西人窮探冰海，未抵其極。以西人所言星度推之，南北極下當無大地足與此二洲相匹者，則四洲之説仍以緯子、佛經爲定也。又鄒衍言中國之外各有裨海者八，而大瀛海環之。竊以諸大土分之，曰太平海，中國之東洋，而亞墨利加之西洋也。洋面極浩瀚，約五萬餘里。曰印度海，北至亞細亞，東至澳大利亞，西至阿非利加，實爲中國之南洋，明人所稱小西洋也。曰大西洋，歐羅巴之西洋，而亞墨利加之東洋也。曰北冰海，承北極；曰南冰海，承南極。海中有大魚，長數千丈，《莊子》所謂南溟、北溟也。五大水滙涵地球，是爲大瀛海。其在甘肅外徼有青海，天山東南喀拉沙爾有星宿海，西藏布達拉西北有騰甲海，哈薩克之西、布哈爾之西北有雷翥海，波斯之北有裏海，其南有紅海，天方之西、埃及之東北有東紅海，土耳其中境買諾之北、其西境君士但丁之東北有黑海，土耳其東境、猶太之西南、歐羅巴之南、阿非利加之北有地中海，俄羅斯之西、瑞典之東有波羅的海，即騶衍所謂裨海。以今證古，殆無不合。我佛説地球之衆，多於恒河之沙，今泰西人謂日月五星及天王、海王二星皆爲地球，其餘衆星亦各一小地球。審是，則佛所説地球之衆，如恒河之沙，固爲西説之所同出也。今人讀泰西書，動驚其奇闢，試求之緯子之言辭，佛經之實事，然後知泰西人之説不足奇也已。



注
 　質文：原作「文質」，據《春秋繁露》改。



注
 　之：原作「乏」，據文意改。



注
 　操：原作「探」，據《史記·太史公自序》改。








跋



先大父《地球新義》二卷，創始光緒丁酉，成於己亥。以事屬新創，不敢自署，因託爲先父及胡翼等課藝。原擬編爲三卷，

見《家學樹坊》所録提要原稿。


 戊戌十月

《縣志》提要、《知聖續編》言丁酉者誤。


 在資州排印首卷，《孟荀傳》、《薛氏出使日記》外，即此本《釋球》以下十題也。己亥夏，新繁羅秀峰復爲刻二十題，凡二卷。卷上曰《繙譯名義序》、曰《薛京卿出使四國日記》、曰《道家儒家分大小二統論》、曰《淮南子地形訓圖説》、曰《尚書大傳淮南時則訓五帝司五州論》、曰《堯與三代九州無沿革論》、曰《大行人九州即騶衍大九州者》、曰《周禮九畿與騶子大九州淮南八殥八紘八極相同圖説》、曰《大雅民勞篇解》、曰《八行星繞日説》。卷下曰《讀易紀聞》、曰《齊詩六情釋》、曰《玄鳥長發三統五瑞解》、曰《四游説》、曰《爾雅四極四荒四海五方考》、曰《書出使四國日記論大九州後》、曰《周禮師説多祖易詩微言考》、曰《百年一覺書後》、曰《思無邪説》、曰《法界安立圖四洲説》。以校排印本，收其七題而遺其五，《孟荀傳》及《釋球》亦缺而不載，《知聖續編》謂合原本，

排印本。


 共三十題，羅秀峰急於出書，僅刻二十題，次序亦未精審是也。按《縣志》提要云：「未排印者二十題。」《家學樹坊》載提要原稿，有其目，即《周禮爲周知天下之禮》、《皇統大號非姬周之周説》、《周禮土圭之法三萬里考》、《商頌解》、

當即羅本《玄鳥長發三統五瑞解》。


 《讀易小識》、

當即羅本《讀易紀聞》。


 《莊子小大表》、《周禮皇帝分大小表》、《周禮大傀即大塊地求即地球證義》、《北冥南冥即南北冰海説》、《周禮注疏中國爲神州外八州界畫考》、

疑即羅本《周禮九畿與騶子大九州淮南八殥八紘八極相同圖説》。


 《爾雅四極四荒地輿考》、

羅本作《爾雅四極四荒五方考》。


 《易首伏羲神農黄帝五帝德首黄帝顓頊帝嚳説》、《論語皇帝道德王伯仁義分章表》、《易以皇爲主説》、《道家言大統帝道爲詩易遺説考》、《儒家專指博士派言小統王道爲春秋尚書遺説考》、

羅本《道家儒家分大小二統論》當即合以上二題爲之。


 《騶衍大九州即大行人九州考》、

羅本有。


 《莊子六合内外春秋經世之志分屬易詩春秋尚書考》、《郯子論官分五帝説》、《左傳顓頊以下德不及遠證》、《寒暑反易爲南北球晝夜反易爲東西球説》、《治化由近及遠小大不同説》、《繹史皇帝政教專屬大統考》、《七緯皇帝大統政典考》、《易屯蒙三皇草昧下推帝王伯條例考》、《易西南得朋即南半球北半球考》、《尚書緯地形四游即輾轉反側考》、

羅本作《四游説》。


 《易詩書皇上帝帝皆人鬼非天帝考》、《周公即皇佐不指周旦説》，共二十八題，中有八題爲羅本所有，惟題名間有分合差異。羅本中如《繙譯名義序》等六題又此目所無也。以排印本、羅本合之此目，除去重見者，共得四十五題，見存二十五題，仍依縣志作二卷，餘二十題或已佚，

如羅秀峰僅刻二十題，餘多未刻。


 或本未作。排印本久絶版，羅本不見印行，版之存毁不可知。兩本流傳絶少，行且絶迹，故重爲編次刊行，而識其原委於此。此書所録，多非先大父定論，然大統之説，於此發軔，當其初出，舉世駭異，固未可廢也。民國第一丙子七月二十二日，次孫宗澤謹識。
















六 書 舊 義



廖　平　撰

楊世文　校點








校點説明



據廖宗澤撰《六譯先生年譜》，光緒十二年（一八八六）春，就舊作《轉注假借考》補爲《六書舊義》一卷，「以四象爲造字之法，形爲實字，意爲虚字，事在虚實之間。以轉注與假借三家名目全同，爲當時用財通名，轉注如今捐輸津貼股份公司，事一名多，所以馭繁。假借因無爲有，所以濟窮。」廖平認爲，造字之序，始形，次事，次意，次聲，四門而止；聲又所以濟形、事、意之窮。故造字之主，祇前三門，後二門乃用字，非造字。又認爲：「象聲生於假借，象意生於轉注。」「未造形聲字以前，則皆假借。未造會意字以前，則皆轉注。假轉意聲，祇争有本字、無本字之别。」（引文見本書）其説多與清代小學家異説，而獨標捷解。書成後於光緒十三年成都尊經書局刊行，收入《六譯館叢書》，今據此本整理。




六書舊義自識
 

注







予丙子爲《説文》之學者數月，後遂泛濫無專功。辛巳冬作《轉注假借考》，頗與時論不同。丙戌春間，乃知形事之分，援因舊藳，補爲此編。葉公子義聞有此書，勸爲刊行，並助以貲，因檢以付梓人。一知半解，本無深義，知必見嗤乎通人，藏之家塾，聊備童髦之一解而已。丁亥孟冬，廖平自識。



注
 　「自識」二字原無，據文例補。








總論六書名義



班志説　　　鄭注説　　　許序説

象形　　　　象形　　　　象形

象事　　　　處事　　　　指事

象意　　　　會意　　　　會意

象聲　　　　諧聲　　　　形聲

轉注　　　　同上　　　　同上

假借　　　　同上　　　　同上

説字爲古學，皆源本劉氏、

歆。


 《班志》。蓋《七略》舊文，鄭、許後師，悉本劉氏家法。今以《班志》説爲主，取其先出，文義較明，鄭、許二家文異義同坿解之，以明其淵源。

《班志》前四書皆名象，此説最古，得真實義。鄭、許意雖相同，但名目改易，遂啓後來異説，使班氏最初之意反不明，故當急明班説以救之。

三家四書名目，上字有變改，下字皆從同，可見改者隨文便稱，不改者實義所關也。下形事意聲四字不改，而班氏只以形事意聲爲名，上同名象可知，當就下四字立説，上四字或同或異，所不拘也。

近人講六書，惟知許義，不能推見原始，皆就《敘説》名目穿鑿坿會，又但知詳上四字，而不求下四字實義，故説解林立，而真解仍秘。形、聲二書，異説尚少。解指事者皆就指字立義，以爲指畫之形，而不知事字爲何義。朱、王二家指事門雜引象形中緟象字以爲指事，猶不過百餘字。會意中牽引象事門中合體字，但知會合之義，無復意旨之分，于是六書之名掍而不清，皆解上四字，不解下四字之過也。

造字之序，始形，次事，次意，次聲，四門而止。最初造字只如作畫，象形在先。象形皆實字，有物即有事，故于象形外别出象事一門，從象形中脱化而出，面目仍爲象形，實義則專在事，未嘗非象形，而義則遁于空靈，故象事在半虚半實之間。如
 
 爲象形，而
 
 則爲象事矣。
 馬爲象形，而解
 則爲象事矣。此從實化虚也。至象意則全爲虚字，但有其意，並無形事之可言，如武、信二字，既不同日月有實形，又不如上下

讀如上下其音之上下。


 可動作，虚有武信之意而已。作二字以達其意，故象意皆虚字。一實一虚，一半實半虚，可造之字盡此三門。至于象聲，則後來續造，以濟形、事、意之窮者，初無深意，最滋繁衍。余謂前三門爲造字之主者，此也。

《班志》前四門皆曰象，後二門則曰轉注、假借，不言象注、象借也。前四門名目與許、鄭有異，而後二門則皆從同，以此見後二門乃用字，非造字，故取用財之轉注、假借以名之，不如前造字之以象名也。以轉注與假借對文，假借爲用財名，則轉注可知，不如俗説展轉相注、宛轉流注也。

用班義有二善：前皆曰象，可見當以下四字爲主，則後來拘于上四字之説，可以破矣。後二門實字對文，可見此爲用字之法，皆用賦名，則後來從轉注望文生訓之説可以破矣。

近人講六書，可謂極才竭智矣。然列指事字多不過百餘，心知其誤，無説以通之，然因陋就簡，猶不以爲怪。至轉注則無人不疑，無人不思，立説愈多愈亂。前一説之誤誤在解不得事字，後一説之誤誤在不知轉注爲用財之名，不當就《説文》求之，試即班説考之，然乎否乎？

形、事文也，意、聲字也。倉史造文，初如作畫，但有形、事而已，至于夏殷，乃有轉注、假借。一事之義，以數字形容之，此古之轉注也。本無其字，以聲定名，此古之假借也。通行既久，其法愈巧，乃以數字形容一字者造爲一字，遂有象、意之名，所謂會合見意也。于假借取聲之字别添形屬偏旁，遂爲象聲字，聲在前，形乃後來所加，于是而轉注、假借皆有本字矣。此其去造字之始大約在千年之後。周時乃定六書之名，則以雖有意、聲用字之法，亦不能遂無轉注、假借，故以配前四門而成六書。轉注乃會意以後之會意，假借爲形聲以後之形聲，實則未有意、聲，已先有轉注、假借，非備造四書，而後立用字之二門。

許序六書解語，皆先師相傳之説，非許君自撰。故許説于形、事二書每不得本意，蓋不免循末忘本之失。形、事二門，皆能繪畫，許于象事字多以象形言之，意本不差，特六書名目，須使分明。許通部言指事者只上下二字，遂使人不知象事命名之義。許解上下以爲指事，究不知其屬指事者爲何義，遂使戴、段諸家以象形實字爲形，虚字爲事。今按上下讀如上下其音，上謂登高，下謂降階，一爲實形，在上爲上升，在下爲下降。此用力加功之字，非據見成而言。觀許所釋，似其時象事之説已晦蝕不明晰矣。

會意之「比類合義，以見指揮」，即轉注之建類一首，嘗意相受；形聲之「因事爲名，取譬相成」，即假借之本無其字，依聲託事也。「比類合義」，即「建類一首」之變文；「以見指揮」，即「同意相受」之變文。因事爲名，取譬相成，與本無其字、依聲託事之意尤切。余謂轉注乃會意後之會意，假借爲形聲後之形聲者，此也。

象聲，就許書求之，則形爲主，以聲相屬，頗于以聲爲象之義不合。此蓋末流之意，本來不如此。象聲即後來之假借，其初有聲無形也。當夏殷之際，只有形、事二書，而水木之名，則與物相始。如江河松柏，未造字
 

注



 之先，已有此名，即所謂本無其字是也。因其名近工可公白，即借音以名之，所謂依聲託事是也。如
 璖、芙蓉等字，當其初只作車渠、夫容也。此爲象聲之本，故以聲爲主。亦如假借無本字，但以聲爲主也。通行既久，乃各加偏旁，工可加水，公白加木，遂爲形聲本字。正如後人鳥名加隹，石類加玉者，此與命名之意有先後之分。象聲本爲假借依聲託事之教，因加偏旁，遂成本字，爲形聲而假借，又遂别爲一門。今以一言決之，曰象聲、假借一也，加偏旁者爲象聲，不加偏旁者爲假借；取象聲而去偏旁，便爲假借，取假借而加偏旁，便爲象聲。

以文字分隸四象，頗難畫一。近人多以字形相近爲斷，而不知大有分别。如本末朱未朿桼果朶，舊説以爲指事，而其中惟朿字爲指朿木之事，餘皆象形變例也。又如倒體、反體，反正之乏爲象形，倒
 之
 爲象事。而倒矢爲屰，倒人爲匕，則爲會意。而倒首爲具，反止爲爪
 

注



 ，則爲象形，反卯爲
 ，則爲象事。總之，要就本字明其于形、事、意三者爲何屬，不可就點畫中求之也。

保氏六書舊法，當是四象各爲一册，略如王氏《文字蒙求》之例，故以六書爲目。許氏五百四十部首，大失保氏之意。蓋形、事字多不爲部首所統，而象、意字則不可偏入一部。予嘗欲依王例别撰《四象》一書，專以補正許説，其于保氏之意較許書親切矣。

初爲獨體無虚字之説，此就形定音義者也。今以意、形、事分門，則專以音義定四書，而形在所輕。然承用既久，實字每流爲虚字，恐承訛踵誤之音義，反足以亂四書，不若據形爲主者之得其實。然今之講音義，究必歸合于形象，雖以音義爲主，仍以形象爲據。

説字須識時代。字有始初、後造之分。始初字承用既久，其義多爲假借所奪，後人字遂從假借制義，與前迥不同矣。如女本象女陰，所以異於男也，承用爲女子字，而母字後造，遂加二點以象乳形，則與女字初意不同。舌本象射，承用爲口舌之射，而甛字遂從口舌立義矣。又如言本干舌之繁文，亦象射箭，而承用爲言語字。言部之字，皆從此立義矣。不知此沿變之分，不能得四象本意也。

造字本始象形，後多用爲虚事。就本始言，則爲象形；就後義言，則爲象事。如交象交趾形，用爲交纏，則象事矣。熏象炎突形，用爲熏燒，則象事矣。此類二門皆可入，然就本始言，則仍爲象形。

轉注、假借用字之法，非造字。凡字四象備矣，則二書爲用字無疑。蓋四象既將字造全，用字之法則專立二書。《班志》前皆言象，後則轉注、假借對文，不言象。是其説雖班説有「造字之本也」句，原指上四象而言。近人乃六書皆爲造字，不主用字，非也。

六書事與形對，聲與意對。轉注之對假借，不惟其名目也，假借因無爲有，轉注化多爲少。假借所以濟窮困，轉注所以馭繁難。假借異實而同名，轉注異名而同實。假借爲象聲之古法，轉注爲象意之舊章。假借必單詞隻字，轉注爲駢語連文。假借事尚質朴，轉注意取文備。各立門户，而同取用財之名。近人言轉注功用者，莫如《通訓定聲》。今將其轉注義歸還假借，而别求轉注實義，以自樹壁壘。必如此，轉注一門乃不爲虚設，而訓詁、傳注互文異字諸例，於六書中乃有所歸。

造字四門，許有明文，用字二書，則部中並未言及，以本書專明本義故也。今人言假借，多以許書，以爲釋之，不知以爲言字形之變例，非以明假借，假借多不能詳述，故令長下不言段義，以實作虚，即號令長短亦即假借，非朋來之類，乃是也。

轉、段二書，以一字多、一無字爲分，

東方朔有飽欲死、飢欲死之言，今以喻轉、段，則轉注飽欲死，假借飢欲死也。


 如朋黨、行來，但有朋凰、來麰之朋、來，并無朋黨、行來之朋、來，此所謂本無其字，段同聲字爲之。至于轉注， 則因其字多，詞章中緟複言之，如《書》之「元首」、「股肱」，《詩》之「干城」、「腹心」。一字已明，而連用數字，如車之交轂、水之並流，故爲轉注，其例甚多，所關亦較重。二門意本相同，其必分二類，不許相混者，則轉注以意爲重
 

注



 ，假借以聲爲重。轉注本借義，猶可據本義求之，如來字轉注與麰、黍、菽、稷等猶不離穀種。假借以爲行來，與本義全别，毫釐之差，不止千里。必考二門，知其孰爲轉意，孰爲借聲，然後經義乃明。許氏言假借，本無其字，以與轉注「建類一首」之有字相反，故決言之。轉、段對文，轉之建類一首，即無字之反義；段之無字，即建類一首之反義。惟其二書同類，故詳略互見，彼此對勘。建類一首，明有字，故段直言無字。段言無字，則知轉之字多矣。

文字有限，而事理無窮。治《説文》者但明造字，囿于迹象，此小學初功，其精正在明乎轉、段，知此，則無書不可讀，小學之能事畢矣。而二者每相互用，如「初、哉、首、基」，以實作虚，此假借也。而月言哉，人言初，土言首，事言基，則又同意相受互用。是一字而轉注、假借並有也。又「君子」二字，君子作爲人稱，此假借也。既稱君，又言子，則又轉注也。大抵假借以實作虚，轉注以彼注此，定例也。而轉注有用本字、用段字之異，特所轉字必二字同意，如以恭轉敬、以馬轉駒，不能以吉轉凶、以順轉逆。此法不明，群經皆多轇轕。擬將全《詩》作轉注假借考，如顧氏《詩本音》之例，注于本文之下，則治經者將有平蕩之樂，而無轇轕之苦矣。

《説文》專發明本義，説造字之義，于四象甚詳，而用字轉段，則在所略。蓋據形説義，例不旁徵，而本義既明，則轉段自見。故部中不出二書名目，轉段用字之法，緐難較甚于四象，此治經述文之要秘，當就經傳文義中求之，言不勝言，故許君一概從略。若株守《説文》以言轉段，不足以盡其變。以本書言本字，不言用字也。

轉段貌同情異。朱氏混轉注于假借，于是假借行而轉注廢矣。朱以許言「以爲」者爲假借，而分段義之字以爲轉注，則轉注特坿於假借以見。不知許君著書，專據形以立義，而于通行虚字，多不得其本義。通行既久，古説無徵，則隨俗訓解，遂使假借多爲本義，而乃分轉注以補之。今還假借失地，復轉注故域，假借之義明，而轉注乃足以自顯。故爲《虚字考》一卷，專言假借。今不明虚字，不足以言假借。

假、轉二門，繁、簡二義足以括之。轉注所以馭繁，假借所以馭簡。辭章之文，意少而字多，不有轉注以馭之，字字求意，而文義不明；有此以馭之，則紛紜之際，一經合并，便歸簡要，有端緒可尋，如後表所列是也。故轉注一門，大有功詞章。讀《詩》、《書》、《楚辭》等書，非此不足以馭之。至于假借之以無爲有，人所易明，不待説矣。轉、假再以名實喻之，轉注所謂異名同實，假借所謂異實同名。即以《爾雅》言之，一大字之意，而其文至三十九字，大義所謂實也，三十九字所謂名。三十九名同一實，此謂異名同實也。假借之法，如一字借四五義，四五義其實也，一字其名也，此謂異實同名也。二者相反相濟，其用甚宏。

又再以文質二義喻之，轉注文也，假借質也。轉注爲詞章要訣，一意而以數字形容之，或取華贍，或齊章句，如《詩》與《楚詞》不能一意一字，此千古詞人之所同，所謂文也。至《春秋經》與《儀禮》儀節，則全書無一轉注。典章經制，最爲謹嚴，一字一意，不尚詞藻，此轉注爲文之説矣。至假借一字數義，窮促簡略，其爲質義，無待詳言。若假一音，而並以同音之字待之，如《爾雅》訓大之三十餘字，皆爲假借，無一本義，此假借之轉注與假借之本義不同。予云假借之中有轉注，又云二門互相爲用者，此也。



注
 　「字」下原衍一「字」，據文意删。



注
 　反止爲爪：「爲」原作「反」，據文意改。



注
 　以意爲重：「意爲」二字原倒，據文意乙。








象形篇



許《序》：「畫成其物，隨體詰屈，日月是也。」形、事皆如作畫，但象形只是畫成其物而已，單物單形，更無别意，不如象事有功用也。

象形諸家無異説，然有誤入會意者。如玨、騳、林、淼、棥之類，此爲緟象，雖會合二字，仍爲物形，非意也。有誤入指事者，如牟、牢、叀、桼、彪之類，此爲加象，雖於象形字加筆爲字，然所加之字仍爲物形，非事也。象形門中當立此緟象、加象二例。

象形中有記識一例，如刃、本、末、朱之類，欲象刀之白、本之根杪，非畫全刀木不能見；但既畫全刀木，則刃與本末之意又不見，故加記識以分别之。然其字仍爲象形，舊誤入指事，今以爲象形之變例。

作畫有大寫、工筆之異，象形字亦如此。繁體工筆也，省體大寫也，二類形象不能不小異。舊説多以爲二字，
 、
 、燕、
 之類是也。今立繁象、省象二例補之。

予以相爲古杖字，此定説也。初以爲會意，繼乃悟杖有實形，非會意，蓋以木、目二字象杖形者也。杖爲木竹，既有大象，欲曲肖杖之形，非此木、目不能。他如以水、少二字象沙，以大一象天，以戈守一象或，皆以二字會象者，此爲一例，當推廣之。

象形有一形數字者，許書分隸各部，不惟不見會通之妙，後人遂指爲别一字者，如包、台、孕、壬本一字，當類聚之是也。

形有虚形，有不能與實形相比，然此類究當歸坿象形，不得入會意。如王氏會意中所收之
 爲气息，無實形之類是也。又令、用本象形字，後乃獨行，改借虚意。今當仍就本義考之。

象形除正例外，今分爲十例，撰《四象》當據以收之。

合象例

如
 、眉、爲之類是也。

緟象例

如玨、騳、棘、炎之類是也。

加象例

如牢、牟、叀、彪、閑之類是也。

虚形象例

如
 、气之類是也。

取意象例

如相、沙、或、苗、天之類是也。

記識象例

如朱、本、末、刃之類是也。

反體例

如乏、
 、
 、亍、爪、
 、
 之類是也。

省象例

如
 、
 、
 、
 、
 之類是也。

簡繁例

如
 、
 、燕、
 、自、白、
 、
 之類是也。

重字例

如包、台、焉、於、
 、正之類是也。








象事篇



許《敘》：「視而可識，察而見意，上下是也。」象事與象形實同，特單象物者爲象形，兼有功用者爲象事。凡畫圖半爲象形，半爲象事。如畫山水、草木，此象形而不關事者也，有人物則爲象事矣。如釣魚圖，魚與竿鈎爲象形，持以釣魚則爲象事。伏虎圖，人虎爲象形，以人伏虎則爲象事。單畫
 
 爲象形，有所持執則爲象事。此形事之分也。

《大學》云：「物有本末，事有終始。」物指形質，故言本末，事指功用，故言終始。有物必有事，故象形與象事並重。形與事之分，如物、知、意、心、身、家、國、天下者形也，格、致、誠、正、修、齊、治、平者事也。由物以至治、平爲終始，知此，而事不與形相混矣。

有此字即有此物，象形也。聞其字而即能動作，象事也。如
 
 之類，聞之即可動作是也。

以閱軍喻形事，名册點一名即有一人應聲而出，此象形也。軍令、放鎗、鬬技、舞劍、發矢，則全軍手足鼓動，如響應節，此象事也。




朱、王所列象事一門，不及百卅字，會意較象事則多至十倍，乃其指事中多誤采形意字，所取真指事不過十字。蓋前人皆不講事字，惟就指字立義，事字真義不見，故其所收不過形意之變例。因此門孤弱，遂強以坿此，實不知象事爲六書之大門，字最繁多，特因誤以入於形意，遂覺本門少耳。

《論語》云：「視其所以，觀其所由，察其所安。」視爲初見，察爲細察。象事字如畫之釣魚、伏虎圖，初見已知爲竿、爲魚、爲人、爲虎，此視而可識也。細察乃知以手持竿，以餌釣魚，以人伏虎，此察而見意也。象事半實半虚，視而知其實形，察而知其虚意。《公羊傳》「六鷁退飛過宋都」云，徐而察之鷁也。再察之，然後知其退飛，過宋都，意亦如此。

指事今分爲八例：

純就人身耦體事例：

如行、
 、
 、
 、
 、
 、
 、
 之類是也。

就身見事變體例：

如
 、周、看、卧、
 、拜、曳、
 、因、
 之類是也。

以人依物見事例：

如上、下、休、坐、登之類是也。

身物並見以爲事例：

如
 、
 、夾、兵、戒、隻、爨、采、伐、弔、塞、取、孚之類，半身半物，從以身舉物是也。

以物制物，合二物爲字，體繁，不再從身取義例：

如解、朿、
 、牽、刵、分、劓、魝、縣、匊、
 、困之類是也。

但舉事形例：

如
 、八、勹之類，但舉事形以爲象是也。

純物象事例：

如飛、不、至、
 、生、出、非之類，爲物之事，然終爲象事之例，與形、聲、意均不同是也。

就物生事例：

如吠、鳴、嗁、贙、牟、臭、
 、集、突、竄、戾、流、衍之類是也。








象意篇



許《敘》：「比類合誼，以見指揮，武、信是也。」象意一類，一言以決之，曰皆虚字，無形可肖，無事可作，無聲可託，乃爲象意。如武、信二字，無形、無事、無聲是也。必如此類，乃爲象意。

象意皆虚字，此定説也。舊説不講意字，惟言會字，就許會意之名猶可坿會，若用班象意之名，則會字不可言矣。因誤據會字，遂將形事門中合體之字闌入會意，而六書亂矣。

四象中意字最少，朱、王所列，既獵取合體象形，又將合體象事全歸此門，竊取自富，實不如此。如玨、林形也，皆以爲意，
 、
 事也，亦以爲意，不盡爲分别，真僞不見矣。

象意字有從象形字而見者，如倒矢爲
 ，屰爲午逆，此象意也。其字乃倒象形獨體字爲之，此全從屰字音義而定，雖矢爲象形，而屰則全從午屰見意矣。

象意字以數字合成一字，如夫婦會合而生子，其子於父母之外自成形體，别具面目。如武字既不關戈部，又不可入止部；信字入人部既非，入言部亦不得□□爲一類，許以歸入部中，大失保氏四書之意。今當以此自立一類。

象聲者，以無爲有也。象意者，化多爲少也。凡意皆空虚，不如形體質實，無論何意，非數字不能形容，故必合數字，乃成許名會意。會即化多爲少之謂也。意如蝕金敗鐵，會如洪鑪大冶，必經鼓鑄，乃能融合。此本轉注之舊法，故同爲以數字説一意。余以轉注、會意爲一彙者，此也。

古人文多樸拙，後人文多靈巧。古會意字少，一義須得一字，又或以數字形容一意，既造會意字，則合數義以爲一字，義多字少，文便輕活。至於六朝以後，則不惟會意字多，且典故亦有會意之法，用一二字而所包甚廣，須數十字乃能注釋，非此一二字，則必繁言。乃明此亦會意之意，文所以日巧也。

意如題目，字如文筆，以字達意，故云象意。未造意字之先，以數字象一意，苦其繁冗，乃合數字造成一字。如信、武，非有此字，必須數字乃能達其意。又《爾雅》「善事父母爲孝」，「孝」字即會四字之意而成其事，頗與謚法相似。如「勤學好問曰文」，「勤學好問」一意而四字，此所謂字多意少，爲轉注文，以一字包之。此即造象意之法，未經鍜鍊，則爲轉注，已經鍜鍊，則爲會意。既有意、聲之後，則轉、段與無意、聲之前不能不小有差異，然其初則實相同，此移步换形之事也。

舊説以形事爲獨體，會意爲合體，此誤也。不論合、獨，但實物便爲象形，如燕爲虎苗之類，雖非獨體，仍爲象形，但是事便是象事。如爨、畫、棄、葬、舂之類，雖非獨體，仍爲象事。有此事物，獨體能象，則獨體象之；不能，則合體象之；非合象便不爲形事也。而象意之字，亦多獨體造字，如范金合土，取肖形模，豈拘獨合？此皆由
 

注



 誤解會意，會字穿鑿上字，不顧下字之過也。

象意以意爲主，象聲以聲爲主。象意不兼聲，象聲不兼意，各爲門户，不相參雜。舊説有意兼聲者，誤也。爲此説者，本許書從某某亦聲。按：許書此類皆晚俗字，經典只用其得聲偏旁，無此僞體。如齊只作齊，而許書之
 、
 、
 、劑、齎，皆晚俗誤加偏旁以相别，當歸入俗體重文中。王氏會意兼聲二百五十文，皆此例也。此類晚俗所加，别爲一類，不可因此混意聲也。

東漢惟隸字通行，篆文不過於碑碣間用之，與今通用楷字，惟金石間用篆字相同。許書所録篆文，非盡據李篆全文而録之。楊、馬通人，作字亦爲隸體，許君以篆法寫之耳，故其中形義多不甚合，此所以必立流僞一門以統晚俗字也。

象意爲虚字，而字有從實誤虚者，不可以爲會意，仍當從形事説之。如午屰之屰，此從倒矢象意者也。而午字與屰形近，從屰字意説之亦可。然午爲杵之古文，象形非象意也。午屰二字，午爲假借，屰爲會意，從此類推，不致因晚近而誤。

予以獨體無虚字，凡許書以虚字説獨體者皆誤。又以象意爲虚字者，蓋以意與形事比較耳。凡意皆有實，義不全虚，至於稱謂語詞、緟言形況諸門，則全無義理，以較象意，則象意爲實，此數類乃真虚字矣。此固萬不能造字者也。

象意字前人所列雖多，除去形、事二門則少矣。蓋此類皆有妙義，不易造作，欲歸此門，必當精審。舊以許書從某、從某者統歸象意，最爲剌謬。許書從某從某多象形，象事字尤多，以此爲會意者，誤也。

王氏有會意外别加聲六十八文，此類有當入象聲者，如碧、

玉石爲形。


 
 、蓱、蕅、薻、藻

水草爲形。


 是也。雙形一聲，多爲後人所加。如碧可作
 、珀，
 、蓱可作
 、
 ，此亦俗體變爲正字者。有當入象意者，如
 之奉意已明，
 簠意已明，不必言
 甫之聲。此等如齒金龍禽，多爲後人所加，許書偶用或體耳。究之王氏所舉，多非象意，如碧 
 等字，皆有實物象形，非會意奉御等，又爲指事字矣。



注
 　由：原作「田」，據文意改。








象聲篇



許《敘》：「因事爲名，取譬相成，江、河是也。」象聲字其初只如假借，取聲而已，無形屬偏旁也，故以象聲爲名。假借已久，後人於段字依類加形，遂成本字，故四象此門最繁雜。

舊説於象形、指事、會意皆有兼聲之説，非也。凡有聲者皆當入象聲，不得相兼。形、事、意、聲四門各别，無相兼之理。象形有聲，如齒字則本當作
 ，有聲之齒乃
 之小名，從
 止聲者也。許因部中字從之，立爲部首耳。指事舊牽混，不具論。會意字如齋、
 、瓏、琥之類，舊皆以爲兼聲，其實皆俗體，爲古法所無之字。且實求之，則齋爲會意，而
 、瓏、琥皆爲實物，全爲象聲中之象形字，與會意字實不相干。故今概不從兼聲之説。

宋人以會意之法説形聲，見譏於世。今於象聲概不言義，以示區别。劉氏《釋名》專取聲訓，雖爲古法，然多坿會牽就。近人專主此説，遂謂有聲即有義，而象聲遂與會意混。今嚴立界限，即劉説亦不取之。

象聲字不言義，有不通之字，如仁、義、忠、恕本象意也，字則變爲象聲。忠、恕二字以例江、河，不見其異，而仁、義字則從人我得聲，仁者人也，義者我也，人我之爲仁義，此假借之本例，象聲之舊法也。二字行用已久，義不敵聲。如以形聲通例論之，則仁字當以人爲形，而别用聲字；義字當以我爲形，而别用聲字。因其義不敵聲，故即於聲字加筆以爲字，或二或
 ，取别而已。此類爲象聲變例。

國書及外洋字母，專以託聲，無形象可别，用耳學不用目治。古人象聲之字實亦如此，但託其聲，而其聲之爲物爲事、爲彼爲此，全由聽者之自悟，此《公羊》所謂耳治也。字母之學，只是六書之一門，而倉史之功巨矣。

許書中有録象聲之小名，而奪象形之正篆者。如龍、金、齒、禽之類是也。舊説不知其源，以爲兼聲之例，今概歸入聲門，而别補
 、
 、
 、
 等正篆歸象形部，以爲正字。凡兼聲字皆正篆小名，因遺正篆，遂爲兼聲，此以末爲本也。凡此類，皆當以此例推之。

象聲有形、事、意之分，然其名專由聲得，其見爲形、事、意者，由續加偏旁而定。此皆後起字，雖有形、事、意可言，然本原於依聲造字，終爲象聲，特於象聲中立三門以相等次，不得與前篇形、事、意混也。

省聲之説，人多疑之。然古字繁省不一，一字省與不省並見者，足見許説有本，惟此門一開，則啓規避之路，凡不得聲字隨便舉聲近字皆屬可通，取巧妄説。今定爲必有不省明證，然後以爲省文，無明文者甯闕之，不敢臆説。








轉注篇



許《敘》云：「建類一首，同意相受，考、老是也。」案「建類一首」，即本無其字之對文，比類合義之變字也。轉注本爲象意，象意既有本字，轉注乃退爲用字，專門與假借相對成義，故班、鄭、許三説皆同以轉注與假借對稱，不改字也。

許君以考、老舉例，蓋以二字連語爲説，所謂「建類一首」也；合二字以見義，所謂「同意相受」也。考、老曡韻而意相同，今故以雙聲、曡韻爲正例。《毛詩雙聲曡韻譜》所列皆轉注，如窈窕、崔嵬、流離、玄黄、輾轉、虺隤之類是也。《説文雙聲曡韻譜》所列之禱告、禍害、禁忌、嚴急、趨走、遵循之類，二字一義，亦皆轉注也。雙聲、曡韻本皆假借，然單字爲假借，既段之後，又以二字連文，則入轉注例矣。轉、段二門皆有雙聲曡韻，如玄黄爲病，論本義則假借也，而二字同意並見，則爲轉注矣。故雙聲、曡韻爲轉注之正例，凡駢語有不爲雙聲、曡韻者，均坿此例之後。

假借因無爲有，轉注化多成少，象聲生於假借，象意生於轉注，此六書先後之序，文字一定之例也。未造形聲字以前，則皆假借；未造會意字以前，則皆轉注。假轉意聲，止争有本字、無本字之别，然去形聲字之形旁便爲假借，而分象意之字不得爲轉注者，則以象意會二字以見義，所會多一虚一實，不必同意。如武之止戈，信之人言，不能同意是也。若就此法推之，《三傳》服傳之釋經，《戴禮》記文之解禮，皆得爲會意所包。惟會意既有續造字，則轉注不能如此泛濫，專就字之虚實意義相同者爲轉注，略示區畫。若推其例，則凡以文字連文見義者，皆得爲轉注也。

後世用字，類如理財，有餘揮霍，則一事而費數倍之資，不足則稱貸敷衍。因類取象，以示學童曰轉注、曰假借，在當時皆通行諺語，正如今幫補通挪之例。轉注因字多而累用之，假借因無字而通挪之，語意明白，故以教諭童蒙。若如舊説，轉注互訓互體、轉聲轉義，傳注省形諸説，不惟與假借不類，而轉注二字名義已迂曲難明，雖老師宿學猶不能解，何況童蒙？《班志》以轉注、假借對舉，明四字相對成文。若仍舊解，亦當云象注、象借矣。

轉注專以馭繁，以駢字爲主，無論虚實，凡《駢雅》所載者皆是也。原不必拘其偏旁，如拘其偏旁，則以同偏旁者爲一首，不同偏旁者爲建類，亦無不可。他如連語形況，如委蛇、蒙戎之類，既經同見，亦其變例。若傳與經對文，同意相釋，以及互文異字，義近相通，則亦變例矣。

訓詁之書，以此釋彼，以經注對觀，亦同意相受也，故訓詁亦得以轉注爲名。傳即轉之段字，轉運財物，與師弟傳受，皆從轉得義。注，挹彼注兹也。《詩》之挹注皆有通挪之意，則訓詁以注名，亦用通財之義。故傳注爲轉注之變例。

轉注古爲用財之名，古書有轉輸、轉轂、轉餉、挹注、傳注、轉運、轉販、灌注、輦輸等名目，雖與轉注聲義相近，而以轉注二字連文者無所考。然轉注與轉輸等音義皆同，既有旁證實義，正不必定求一連文爲證。予以《穀梁》、《公羊》爲卜商之轉語，意義甚合，亦無一實證。如欲求實徵，則假借二字亦無連文之實證，何以不疑，而獨疑轉注乎？

經傳轉注字用者本一意，而累文以達其間，亦不無淺深差别。如《詩》之言「采襭」，《書》之言「股肱」是也。但二者雖似小有分别，仍當統於意，不必分之。至於累字足句、易文協韻、由此兼彼、錯綜雜出四例，漢唐以來説者皆據文釋義，不知變通。如《詩》之「輾轉反側」，《孟子》之「袒裼裸裎」，四字同一意，不必分别也。先儒不知此義，於此等字分别細目，徒爲繁説，與經義無當。又由此兼彼，及錯綜雜出，尤爲岐出。今概以歸於同意，一掃繁蕪之文。

或疑轉注用財之名無確證，恐不與假借對文。曰：今征賦有所謂捐輸矣，有所謂津貼矣，四字平對，皆取財之名，正與轉注、假借同意。如以轉注爲不可解，則捐輸、津貼獨可解乎？捐輸、津貼在今日則人人皆知爲取財，至於後世，此語不傳，其疑之也，安知不又如今日之疑轉注乎？

轉注爲詞翰之要秘，故典制之作，絶不用之，《春秋》、《儀禮》可證也。今之作時文者，專以替代字見宏富，如題有敬字，則凡肅、雍、穆、皇、恪、恭、虔、祇莫不備用，甚或一篇之中至數十百字。推其用字之法，皆爲轉注，以字相替，本爲假借之例，而别爲一門者，則以此類有本字，而所替代之字義皆相近。假借則本爲不能造字之義而設，與此不同。後來有本字，而又有隨手假借之字，然多爲單字，仍歸假借彙，不與轉注相混也。

考、老二字，古書連文者無可考，亦與轉注同。蓋四字皆周時語，久而無徵，經傳如此例最多，原不必定求實證。其以考、老連文者，惟見栲栳，蓋柳器之名。或頗欲以栲栳説考老，然二字晚出，考老曡均字連用，本非奇事，正不必拘定以栲栳説之可也。








轉注之字今略分爲十例



雙聲駢字例

如左右、股肱、叢脞、次且、流離、玄黄、寤寐、參差、好逑、權輿之類是也。

曡韻駢字例

如崔巍、窈窕、虺隤、蒙戎之類是也。

連語例

凡連語而非雙聲、曡韻者入此例。

案：此皆雙聲、曡韻、駢字同意者也。不論於《説文》中同部異部，但係二字連文而意同者，皆歸此例。

緟言足句例

如輾轉反側、袒裼裸裎、樂土樂土、君臣上下之類是也。

案：本用一字或二字意已明，其必緟言者，非此文句不足，但取足句，而意則實同。

變文協韻例

如《詩》之家室、室家、家人、干城、好仇、腹心、趾定、角子、姓族之類是也。

案：本同一意，因協韻屢變其文，並無别意。

互文足意例

《周禮》互文最多，彼此相助，其意乃足是也。

錯綜雜出例

如《曲禮》之告面，《詩》之采有、掇捋、袺襭，《論語》之迅烈，《夏小正》之剥零是也。

由此及彼例

如《孟子》言禹而及稷，《禮記》言車而及馬，

大夫不得造車馬。


 言老而及幼，

養老幼於東序。


 是也。至如言綱及目，如魚鮪、草莽、鳥烏、蝗蟲，

説見俞氏《古書疑義》。


 亦其例也。

案：此類言雖兼涉，而意則一，此亦轉注也。

傳注例

案：轉注以訓詁爲一門，以彼字注此字，二字同意，亦如駢字，即以數字釋一字，又或虚實不同，字雖異而義則同，仍爲轉注也。

爾雅例

如初、哉、首、基、肇、祖、元、胎、俶、落、權、輿十二字爲轉注，凡在同意，皆可互相通用，如元首、權輿即用《爾雅》是也。

案：前三門爲正例，後七門爲變例。








假借篇



許《序》云：「本無其意，依聲託事，令、長是也。」令、長，如今州縣之稱，此當時通行之語，舉官名稱號不能造字者，以起例假借，豈二字能盡，不過借以示例而已。令長爲官名，此依聲託事也。官名既無形事之可言，又無實意之可會，不過託名以相稱號而已，所謂全虚不能造字者也。令長不足以概假借，據此足見六書所舉字例，不可株守，當盡力推求，不得拘二字以概其餘也。

許《序》：轉注曰同意，假借曰依聲，轉注與象意爲一例，假借與象聲爲一例，此一定之論也。假借之字，必以借聲者爲準。借聲而義不可通，至於同義通用，如今古異文，同義相借者，此爲轉注之變例，非依聲者不可以爲假借也。

假借以真虚不能造之字爲正例，因不能造，乃定此例以濟其窮。至承用既久，續造字多，經師寫經，猶好以同聲字相代，既有本字，又復相借，此假借變例也。若借字義與本字相同，即可以借字爲本字，既爲同義，便非依聲託事也。今將此類歸入轉注變例，如經典異文是也。其中唯借音者乃爲假借。

《説文》專明本義，《爾雅》則多非本義，此假借也。一字一義，《爾雅》一義至數十字，則又轉注也。治《説文》易，治《爾雅》難。《説文》有形象可憑，合者爲是，不合爲非。《爾雅》則義與字形全不依坿，一字兼見數義，俗體重文雜出其中。故説《爾雅》者皆影響坿會，不及《説文》之切實。《爾雅》之難過於《説文》十倍，以此見本義易明，而轉段之難説也。

假借專爲無字而設，乃文士喜新，隨意引用，此當立代用例，與假借不同，執此爲説，非也。如才爲草本初生，非始本義也，用作始義，則段實作虚，當以才爲假借字。乃載記中之哉、載、戴、裁、纔又隨舉同聲字以相代，原始義本於才，不得以才爲本字，而段諸字又不得以諸字直爲始之段字。必知乎此，假借乃明。不然，文士所用新字，亦當考其乃何字之代用，不得以爲假借。以假借化無字爲有字，六書之法甚謹嚴，代用則本有字而用替字。文章之事喜新穎，其意間於轉注、假借之間，若執此以爲假借，則清釐歸畫爲難。假借中須立此一變例。

全虚不能造字，如地名、人名、官名、連語稱號、記識語詞、重言形況、雙聲曡韻是也。此類既無形事可言，亦無實意可會，造字之法，至此而窮，不得不立借聲一法，以化無爲有。承用既久，段義行而本義廢。許君不盡知本意，多就段義坿會，其義與形不相坿，不能掩其破綻，尚可改正。其有本字，爲段義所奪，更造一字以代之，原字遂無所歸。此類尤多，故《説文》多一字變爲數字之例。

宋芸子以字皆由聲而造，字在聲後，其説是也。如日、月、牛、羊，皆先有此名，後造此字。然口舌之音無窮，而事物之形有限，實而按之，除形事外，唯象意字乃有實意可象。既有實意，則可憑藉其意以象之。若真虚字，既無所憑，何從起例？故真虚不能造字，全出於假借也。即形事與意，古人亦未盡造，多段别字爲之，故假借中亦多實字。假借之變例，亦如假借以無字爲斷，而有有字者，又假借之變例也。








假借十六例

凡舊説已明者不録。






官名例

如令、長、士、吏、皇、帝、王、伯之類。

地名例

如秦、宋、吴、越之類。

姓氏例

如伊、姞、姜、尹之類。

記識例

如支干、數目之類。

品藻例

如大小、長短、高卑、美惡、好醜、是非、真僞之類。

稱號例

如君臣、父孫、昆弟、朋友、爾女之類。

單詞形況例

如率爾、幡然之類。

重言形況例

如朱朱、關關之類。

語詞例

如之、乎、也、而、已、矣、焉、哉之類。

雙聲連語例

如次且、叢脞之類是也。

每□□□□□借合□□□□□注。




曡韻連語例

如窈窕、蒙戎之類，亦如雙聲。

同聲通寫例

如利之爲賴、答之爲對之類。

曡韻例

如冰之爲掤、馮之爲淜之類。

合音例

如茺蔚爲蓷、蒺藜爲茨之類。

同音例

如德之爲惪、服之爲
 之類。








轉注假借對峙表



轉注　　　　　　　　　　　　　　假借

同意字多浪擲過費。　　　　　　　有聲無字，稱貸于人。

如今津貼之名。　　　　　　　　　如今挪用之事。

專主駢字連文。　　　　　　　　　本於真虚不能造之字。

文辭用之以求華贍。　　　　　　　載籍用之以濟窮困。

《春秋》、《儀禮》無轉注。　　　四象不須假借。

化多爲少，所以馭繁。　　　　　　因無爲有，所以濟窮。

既用同意，都爲本義。　　　　　　但取其聲，實義全别。

同實異名，是爲目治。　　　　　　同名異實，是爲耳治。

與象意爲一彙。　　　　　　　　　與象聲爲一彙。

同意字俱可連用。　　　　　　　　同聲字乃可借用。

傳注是其變稱。　　　　　　　　　借用再無還時。

雙聲字二字同用。　　　　　　　　雙聲字一字爲借。

曡韻字二字同用。　　　　　　　　曡韻字一字爲借。

《駢雅》皆轉注。　　　　　　　　《爾雅》多假借。

《詩》、《書》、《楚詞》最多轉注。　　《説文》專釋本字不詳假借。

假借之後有轉注。　　　　　　　　轉注之中有假借。

包乎傳注，互文、異文。　　　　　包乎□□□□詞語。
















文字源流考



廖　平　撰

楊世文　校點








校點説明



據廖宗澤《六譯先生年譜》：民國元年（一九一二），廖平授意門人李堯勳作《中國文字問題三十論》，先將題解刊於《國學雜志》。是書包括敘文二篇和《文字源流攷三十論》，收入《六譯館外編》。其《敘二》原爲《中華大字典序》。廖平於民國二年（一九一三）出席北京全國讀音統一會，主中國上古即使用字母文字，六書古文爲孔子所作。因其説過奇，在京名士王樹枬等多不以爲然，廖氏遂于返川後藉爲《中華大字典》作序之機，作此文以答海内人士之非難。其後弟子柏毓東于一九二一年刊《文字源流考》時，故取此文作爲本書《敘二》。其説認爲，六書文字創自孔子。孔子爲中國教宗，六經爲中國國粹；無教宗無以繫人心，無國粹無以固國體。中國文字分兩階級，倉頡造字純爲字母方言，孔子正名繙經，始有六書文字，傳之萬世，統一全球。自有史以來，世界文字淘汰消滅不知幾千百種，亞洲文字獨中國六書字體行之最久且遠。此書主要有成都昌福公司民國十年（一九二一）本、民國十二年（一九二三）成都排印本、民國二十二年至二十三年（一九三三—一九三四年）《藝林月刊》（第四一－五九期）連載本。今據民國十二年成都排印本整理。








叙一



六書文字，創自孔子，

中國文字分兩階級，倉頡造字純爲字母方言，孔子正名繙經，始有六書文字。


 傳之萬世，統一全球，

《禮記·禮運》言「大同」，《中庸》言「同文」，孔子制作，固非爲一時一隅計，此所以爲「大哉孔子」也。


 非中國文字不爲功。學者不察，醉心歐化，習海外語言，

語言在識外情，通科學，非變易中國文化。


 忘中國精粹，病六經，詆孔子，並文字亦屢議變易，

近人勞乃宣、江亢虎皆變易文字。江亢虎仿英文字母拼音辦法，已試習於北京女學校，卒不能適用。


 不大惑乎？夫文化階級，由漸而進，人類交通初用語言，繼以文字。文字規定，由單簡進於複雜，始卑邇終於廣遠，自然之勢也。自有史以來，

《史記》以前古書，凡稱史者，皆爲字母書，經、史之分部，即古文與字母之别。


 世界文字淘汰消滅不知幾千百種，亞洲文字獨中國六書字體行之最久且遠。一統之世，尚不足論，六朝紊亂，五代迭更，元、清入主中原，異文羼雜，終歸同化，其勢力優勝已如此。匪特國内也，日本、高麗語言各異，同用漢字。崇拜歐風，日本爲先，屢議廢止漢文，

中東戰後，日本趨重歐學，文部省屢議廢止漢文未決。


 卒不能行。山本憲

日人。


 著論斥之，且言中國文字將來必循布於宇内，

見去年《東方雜誌》，其比較中西文，謂西文不如中文，條例甚詳。


 卓哉！其深通字學，識孔子同文之制也。迺生長於是邦，不究其求，輒附和一二歐人學漢文不便者，

山本憲言，漢文不便係出一二歐人學漢文者。


 思變易之，遽謂歐西言文一致，易於科學，是豈然哉？言文不能一致，亦不必一致。歐人高深學術，非盡人能解，方言各異，欲於語言假音，字母連綴，謂可通行，必無是理。歐洲現行各國文字，不能强同，皆限於字母方言不能爲標準也。中國六書形、聲、義學具，望而即知，不必由音造此大同文制也。至於方音，絶無妨礙，惟統一語言，審定音則，同趣官話，是當留意耳。豈文字不如歐人乎？若歐人字母文字，不過語言之進步，實中國已經之階級。當草昧之初，所有語言假音，亦必同用字母，

考中國藩國如蒙、藏、回疆、安南、緬甸、廓爾喀皆用字母，内地各行省上古時亦然。


 《易大傳》言：「上古結繩而治，後世聖人易之以書契。」湘潭王氏説以結繩象字盤曲之形，太史公稱字母爲百家言，六經爲孔氏古文，

《史記》八言古文，皆屬孔子，與古史字母對針，非東漢以後古今文也。


 此中國上古用字母之徵也。所稱後世聖人，必爲孔子無疑。

《説文》言孔子作字者數條，《左傳》言武、蠱，緯書官字體者尤多與《説文》不合，此古今之分派也。


 中土字母，秦漢以後，久已銷沈，别無踪迹可尋。然讀《莊子·天下篇》與《史記》本紀、表、傳，當時尚有兩種文字，

即百家語言與古文六藝。


 書籍並行於世，是以孔子以前，但有語言假音，孔子繙經正名，乃特創六書雅言。

當時二體通行，亦如今之中文與字母分體爲書，並行不悖。


 蓋字母利於通俗，凡卜筮、種樹、農工技術用之易曉；至於國家政治、禮樂刑罰，則必於語言之外，别立文字，折定一尊，不與土音相傅比，而後通行及遠。考春秋百餘國，分土而治，自成風氣，不下百種語言。齊魯學者同傳孔氏學，語言已自不同，戰國兼併爲七大國，《始皇本紀》謂天下諸侯并作語。《説文·序》曰：「戰國分爲七國，田疇異畝，車塗異軌，律令異法，衣冠異制，言語異聲，文字異形。秦始皇初兼天下，丞相李斯乃奏同之，罷其不與秦文合者。」

秦無焚《詩》、《書》事，《史記·敘傳》：「秦撥去古文，焚滅《詩》、《書》。」古文與《詩》、《書》對舉，亦如下文六經與百家對舉。「撥去」當爲「撥正」，《詩》、《書》當爲「史書」。謂焚滅字母史也。去、正形近，詩、史相通，因而致誤也。


 蓋文字參差，方言錯雜，從政困難，莫爲治理。《論語》云：「名

名古訓字。


 不正，則言不順；

言謂命令，殊方異語，字母難於通行。


 言不順，則事不成；事不成，則禮樂不興；禮樂不興，則刑罰不中；刑罰不中，則民無所措手足。」謂此也。故始皇折定一尊，崇孔氏古文爲秦文，擯字母史書爲雜語。《史記·自敘》云「厥協
 

注



 六經異傳，整齊百家雜語」是也。

舊説謂始皇焚書係孔氏六經，史無明徵，祇有百家語言。通考史稱百家言，皆與古文對比，知百家語言係字母各書，與孔氏古文絶異。始皇焚百家語言，絶非孔氏古文。


 六書文字遂流傳至於今日。今世界大通，文物錯陳，無異一大春秋、大戰國。考海外各國，無論程度優劣，同用字母，徵之中史，殆《史記》所謂「百家言不雅馴，薦紳先生難言之」者歟？又考歐西文化，莫古於希臘。希臘文化，拿基小亞細亞，沿海岸而西。《三藏記》
 

注



 稱「造字之祖，凡三人：長曰梵，其書右行；次曰佉廬，其書左行；又次爲倉頡，其書下行。」右行、左行二家皆爲字母，則中國下行文字，其初亦爲字母可知。當孔子時代已歷字母階級，進於六書。今外國左行、右行二體，歷時雖久，未與字母體製相離，以至聖不再生，故因陋就簡，歷久不變。然準秦始同文之例，由中及外，驗小推大，又何必更生孔子乎！孔子古文，統括古今，萬方無慮，音語扞格，一通以文字，觸目即解，歐西拼音成字，曷克臻此？此孔子之功也。山本憲謂必徧布於宇内，亦勢有必至。夫孔子，中國教宗也；六經，中國國粹也。無教宗無以繫人心，無國粹無以固國體。一時勢弱，何遽自棄？今且論中國文字源流，立三十題，各爲一論，文多不及畢載，每題略注數語，標明宗旨，全文續出，並摘附山本憲條例一通，以質今之言字學者。



注
 　厥協：原作「協厥」，據《史記·太史公自序》乙。



注
 　三藏記：全稱當作「出三藏記集」，梁僧祐撰。








叙二



環球各國，無論其建立新舊，程度優絀，皆以方言拚音，有聲無字，《公》、《穀》所謂「耳治」，六書所謂「象聲」。惟吾國六書以圖畫補耳學之窮，四象之中，聲占其一，正名繙經，冠絶全球。《易》曰：「後世聖人易之以書契。」

或以六書見《周禮》，爲孔子以前事，駁詳《周禮凡例》。


 説者據《史記》八引古文，歸功至聖，

《僞經考》以此八條爲歆，今以專指孔氏六書爲古文。


 非但人言，且代天語。去年，余以讀音統一會赴京，會中紛挐，含意未申。説者謂語文合一，則識字易，可以普通文明。按語文通俗則便於鄉音，致遠則貴乎形象。吾國久沐同文之化，試官之去取詩文，讞員之審決情實，固已無所不通。東洋、高麗即可筆談，每須譒譯。如以方言爲便，蘇白小説，蘇人能讀之，五百里外，則不知爲何語；吾川高腔劇本，刊刻最多，而外省則無人留閱。商工契券，固與博士不同，語文合一，市井鄉曲所通行，不足奇也。若誥敕、奏章、獄訟、刑判，必責以方言俗語，所謂名不正則言不順，禮樂刑罰皆失，民無所措其手足。始皇同文，專爲法律，故醫卜種樹通行字母不廢也。又廣州凡力役及婦女幾無人不識字，而其程度不高于鄰省。

工役識字，以言語難通；婦女識字，利用於賭。


 若以難易論之，中文分高下，海外普通記，固所易曉。科學名詞，彼此嚮壁虚造，而不相通。字典數年一增修，繁重十倍，普吾國恒患其不足。

我國通字典尚有人，彼則絶無全記誦，或猶各科學名詞者。


 以此比較，難易何異寸木岑樓，循末忘本，亦見其惑矣。

此條詳《東方雜誌·中國文學之將來》。


 六書文字未有之先，非至聖不能興；

埃及古碑乃誤以畫爲字。


 既立之後，雖東洋不能廢，

《采風記》以埃及因古文不便乃改字母者，誤也。


 其中自有天心，亦兼人事。主此議者，欲以異邦理想，見諸實行，圖窮匕首見，且亦不能自持其説。新出《大字典》凡四百餘萬言，意在通俗，然新語名詞，皆歸附屬，於兼通博采之中，寓保存國粹之意，與時流宗旨迥然冰炭；兼用圖畫，尤與四象相發明，可謂獨見本原，超越元著矣。草昧之初，人禽混雜，同以聲音相通。中國邊隅回、蒙、衛藏用字母，歐美雖號爲文明，亦不能立異，進化之理，中外所同。吾國當未有六書之前，亦必有字母之時代，所謂孔氏古文，不能不由結繩而改進，

湘潭王氏以结繩爲字母。


 始皇同文之後，百家雜語，至子雲譒爲《方言》而盡絶，若東方曼倩、太史公皆於孔經外讀異書、識異字。

史公所謂「文不雅訓，薦紳先生難言之。」


 余嘗主此義，命及門李堯勳著爲《文字問題三十論》，刊入雜誌。在京晤新城王君晉卿，以鄙論持之有故，言之成理，然非有古用字母之實蹟，不足以厭服人心。當時無以應也。今年與二三同學研究，共得十六證以應之。一象聲，

四象由拚音而變。形即名詞，事即動詞，意即形容詞，聲即字母拼音法。


 二畫卦，

舊説以八卦爲十文。


 三舊史，

《莊子·天下篇》：「舊法世傳之史，尚多有之。」又：「《詩》、《書》、《禮》、《樂》，鄒魯之士，能言之。」蓋孔氏古文，初只行於鄒魯一隅之地，外人不能識不能讀也。


 四《論語》「闕文」，

「吾猶及」，《莊子》「尚多有之」，同史，與上同謂字母書。闕文指字母。「有馬者」，馬即今之碼字，字母爲馬號。《禮記》
 

注



 一馬二馬同。「借人乘之」，字母
 

注



 拼音爲借人乘。今往古來，「今」指後世。「亡」，中國字母自楊子雲以古文譯《方言》，其字遂絶。「矣」，讀作俟。下俟百世也。


 五馬號，

《禮記》
 

注



 所謂馬，今作丨
 

 川乂，古文作弌弍弎
 

 ，與亞拉伯同。
 六魯鼓，

以口○記節奏。附工尺，以五七馬號記音，如字母。


 七掌紋，

《左傳》所謂掌紋，如魯友虞，皆以字母言，非掌紋同於古篆之魯友虞也。


 八花紋，

苗人銅鼓花紋，皆苗字。古鐘鼎花紋即字也。今人所藏器，間有真者，古文則作僞者補刊。不知花紋即古字母。


 九符籙，

古人所書，魏晉六朝間有存者，人皆不識，故以爲符籙。


 十方音，

《左傳》楚人謂虎曰於菟。在中文只一虎字，《楚語》則作二字。此如今中文、西文之别。楊子《方言》乃以古文書譒異方雜語。字母變爲六書，楊子之力大矣。


 十一異文，

《三傳》地名、人名音同字異，常例也。正文又不如此，可見古無定字，皆以馬號拼音，既譯成雅文，則彼此不一，亦如譯書外國名詞。


 十二合讀，

二音合一字，即拼音之法僅存者，如不律爲筆，邾婁爲鄒，猶後世之反切。


 十三切韻，

有音無字之○與《等韻》七音之○○●○○○○七式。


 十四譯官，

立官專掌，則語言文字當并譒之。史云：「罷其不與秦文合者。」又曰：「文字異形。」是諸侯並作語，即並作文字，如今世界各國文字。


 十五語傅，

《孟子》有齊語傅、楚語傅，即今語言學堂，既以文書往來，非徒學其語言，並當通其科學文字。


 十六同文，

必先有不同，如今海外各國文字異形，而後可言同文。使古中國同用古字，則秦不得云「罷其不與秦文合者」矣。


 未嘗無蹤蹟可尋。

當作十六論以發明之，至金石文字，謂有在孔子前者，非僞器則誤釋，更不足難矣。


 且夫多少通塞，至無常式，余箸書百餘種，用字不及《字典》十之二三，不憂不足，所謂寸有所長，殤子爲壽之説也。《大字典》固較《字典》詳盡，然全球語言，日益新出，數千百年後，繼長增高，一部字典，雖重至百四十斤，千四五百斤，亦當有不足之患，所謂尺有所短，彭祖爲夭之説也。大統合一之時，非再有始皇、李丞相出，盡焚諸侯並作語之文書，使必盡通全書，乃得爲吏，雖停廢百學專科研究，老死不能盡。後之視今，亦如今之視昔，然未來之事，固不能預測，則此書爲切時備用之名箸，推中文於全球，未始不由此基之。每怪學界如飲迷藥，推崇字母如天書，不知古文與字母二千餘年，交相争戰，優勝劣敗，事在歷史。古文其初發明，囿於鄒魯，

見《莊子·天下篇》。


 今則東西南北，萬里而遥，所有齊語楚咻方言百家語外國語，無不爲其所吸收，《傳》所謂「器從名，地從主人」者是也。遼金元皆有國語、國書，如字母可通行，當其盛時，何不全用國語，議廢漢文？用字母則文明，謂三族程度高於漢家可也。至今讀三史人名、地名者，亦莫不以譒譯蠻語爲苦，此猶遠事也。降而至於清，其拼音結繩，與海外同也，祖宗推重國書，設專科，箸禁令，其保存之心，無微不至。字母易識，婦女皆識，得其程度之高下，於漢人不必論，試問旗人習國文者多於漢人乎？謄黄印章，滿漢並列，漢人固不識清書，旗人已經全讀漢文。滿州以一隅取中國，謂其初兵力之强由國書而致，似矣，何以既主中國，以帝王之力，不能廢漢文，而其清語亦與蒙古、回回近於銷滅。竊以中文比於乾陽，土寄四時，萬方同化，婦女生子，從夫之姓，遼金元清，已嫁之婦，歐美非澳，待年之女，一統同文，秦非前事之師乎？

請查今東三省地方通行爲漢文乎？抑清文乎？亦如回部幾不知有回文矣。


 方讀音統一會之開，創字母，正音讀，種種條呈。余常爲私議云：創始難，守成易。前清所頒清文書記，各種俱備，無待改作。請諸人先就旗人立爲模範，事半功倍。果如計畫，然後推行各省，此已往成事，不足鑑乎？《大字典》所以專主中文也。又近時新説，謂以字母譒經，則可以推行孔經於海外，尤爲大誤。孔子譒經必用雅言，六經六書，相爲經緯，絶非字母所能譒，如《易》之「乾，元亨利貞」；《春秋》之「春王正月」，「霣石於宋五」；「六鷁退飛，過宋都」；《書》之「曰若稽古帝堯」；《詩》之「關關雎鳩，在河之洲」。使以字母譒之，皆不能成語。吾國注疏傳説解經，即所以譒經，有此思想，同此文字，每經一條，雖數十百説，而意義無窮，推闡不盡。海外無此名詞，

《采風記》以外人不能譯孝字，以無此名詞。


 無此讀法。

先實後虚。


 以一二人單獨鄙陋之見爲譒經，與乞丐説皇帝、餓鬼説菩薩，無以異也。

外人所譯中經同有此病。


 故漢文可以譒梵咒，字母不能譯聖經。《大字典》以中統外者，用此義耳。或以爲《書》多采俗語，不爲典雅。考行遠之書，必求通俗，漢之《説文》，清之《字典》，同以通俗，乃能盛行。若《三倉》當西漢末，字數猶僅三千，許氏加入流俗異體，數乃近萬。許氏引漢初法，必讀九千字，乃得爲吏。所謂九千字者，後人據《説文》改益，其初不過一二千字，孳乳相生，繁衍衆多，既有事物，不厭其推廣。是書以六年乃成，至四萬餘言，因時制宜，克副窮通之變。鄙人學業迂僻，不合時宜。不有求正之見，或反見咎於大雅，用是發攄鄙見，以求教正爲幸焉。



注
 　禮記：原作「緝禮」，據《禮記·投壺》改。



注
 　字母：原作「數母」，據文意改。



注
 　禮記：原作「儀禮」，據《禮記·投壺》改。








文字源流考三十論



井研　廖平撰

受業　李堯勳　筆述

（一）人物皆以聲音相通，而表式聲音，必用字母。

世界公例，雖野蠻之國，亦有其法。既稱文明，如今歐美亦不能出其範圍，别有制作。

（二）中國未有六書文字以前，亦如地球各國同用字母。二十二行省即地球各國之小影，歷史《四夷列傳》所引横行、左、右行文字，同爲字母。中國京官，使皆以語言相通，必盡學二十二行省方言，乃可從政，則無一人能勝其任矣。禮樂刑罰，彼此參差，吏胥舞文弄法，賞罰何以能平？以文字通，則無扞格，此又始皇之第一大功也。

（三）造字三家、倉頡與梵與佉盧同爲字母。

《三藏記》：

梁僧祐
 

注



 。


 昔造字之主，凡三人：長曰梵，

其書右行。


 次曰佉盧，

蒙古所本，其書左行。


 小者倉頡。

其書直行。梵及佉盧，在天竺，倉頡在中華。夫梵及佉盧皆字母，則倉頡亦字母可知，是中國古時文字與今西歐同無疑矣。




（四）聲音，直言之，數十年一小變，數百年一大變，故《爾雅》專爲通今古語而設。

遼、金、元《國語解》，入主中國不廢字母。乾隆時，改譯三史，譒爲中文。此語言歷久必變之確證。

（五）聲音，横言之，每因大山大川所囿，自成一種，即以中國言，方音不下數百種，一人精力萬不能通。

《會典》於沿邊屬國列清語、蒙古語、藏語、回語、唐古忒語、越南語。由外可以推内，各行省古初亦必藩屬各國。

（六）字母專爲耳學，圖畫則爲目學。無古今中外彼此之殊，盡人可曉。若方言囿於方隅，萬難統一。

《公》、《穀》説《春秋》「隕石於宋五」即「耳治」也，「六鷁退飛過宋都」即「目治」也。字母文法，實字在前，虚字在後。五、六二字，一在尾，一在首，准六書文字，有此神妙，使以外國文法譯之，則不辭甚矣。

（七）六書本於圖畫，緯以聲音，耳目皆用，可以行遠。

言六書者重形聲，形即圖畫，聲即語言。

（八）六書之聲、形、事、意即字母之拼音，名辭、動辭、形容辭可見。四象依語言門類而作。

自來言六書者專言象、指、會、諧上四字，而於下四字形、事、意、聲從略。攷班氏《藝文志》曰「象形、象事、象意、象聲」，四門皆曰「象」，則以下四字爲主可知。按：語言學，凡實物即爲名辭，與象形相合；動作爲象事，與動辭相合；意者虚有其意，無形可象，無事可作，如謚法，如攷語，所謂形容辭矣；拼音但用耳聽，即所謂象聲，後來乃加偏旁，詳其門類，今所謂形聲字是也。蓋未有文字之先，皆以耳治，故專用字母；四象即取圖畫之意，兼用目治，故四象之文字雖變，而其門類，則仍與語言之門類相同。

（九）結繩爲字母，易以書契之後聖，專指孔子。

結繩爲字母，書契爲古文。舊説以六書文字始於羲皇，則爲上古，不得爲後之聖人也。凡言「易」者皆有兩法，易結繩爲書契，是爲兩種文字。《易》言伏羲畫卦，則爲神物，非今之八卦也。

（十）六書、六經，地球有一無二，孔子欲繙經，乃特創古文。

古文繙經，意義無窮，欲作經，不能不用此文字垂之久遠。

（十一）六經不能用字母繙譯。

近來學者皆欲以外國文繙六經，如「元亨利貞」，「春王正月」之類，使以西文繙之，復成何語。

（十二）《論語》雅言、正名、闕文，《莊子》「繙經」，《説文》引孔，皆爲孔作古文之證。

雅言、

豎譯通古今語。


 正名、

正字。「黄帝正名百物」即名家之所由出，所謂辨論學。


 闕文、

與「闕如」同，爲字母書，即《史記》所謂之「百家語言」。


 《莊子》、

「繙十二經」以説老。


 《説文》。

「君子於其言，無所苟而已矣」若干條。又：孔子曰「視犬之字如畫狗」之類。




（十三）秦焚史書非孔《經》。

《六國年表序》：「秦既得意，燒天下詩、書，

古來史記。


 諸侯史記尤甚。」

六國新史。


 爲其有所刺譏也。詩、書所以復見者，多藏人家，而史記獨藏周室，以故滅。惜哉！惜哉！獨有《秦記》，

《本紀》
 

注



 云：「史非《秦記》皆燒之。」


 又不載日月，其文略不具。然戰國之權變亦有頗可采者。

《秦本紀》
 

注



 ：「吾前收天下書不中用者盡去之。」

字母史書。




又李斯奏：「臣請史官

官字衍。


 非《秦記》皆燒之。

《六國序》：「燒天下詩史書，諸侯史書尤甚，獨有《秦記》」云云。


 非博士官所職。敢有藏《詩》、《書》百家語者，悉詣守、尉雜燒之。有敢偶語《詩》、《書》者棄市。」

「詩書」二字，後人竄入。《高祖本紀》：秦法「偶語者棄市」，無「詩書」二字。應注：「禁民聚語，畏其謗己。」《高祖本紀》應注：「秦禁民聚語。偶，對也。」臣瓚曰：「《始皇本紀》曰：偶語經書者棄市。」按：應所見本無二字，瓚所見作「經書」，今本作「詩書」，又不知何時改也。




《李斯傳》：「臣請諸有文學《詩》、《書》百家語者，蠲除去之。」又：「收其《詩》、《書》百家之語，以愚百姓。」

愚者，安静之意，所謂「不識不知，順帝之則」是也。蓋當朴野之時，百姓真愚，則必開通之。至於紛争之世，處士横議，則欲寧静之。故曰「以愚百姓」。與《論語》「修己以安百姓」、「不違如愚」，《老》、《莊》「大智若愚」同意。




按：宋王氏《野客叢書》
 

注



 、明張氏《千百年眼》
 

注



 皆謂始皇未焚六經。今細考《始皇本紀》、《李丞相傳》皆無焚經之事。古人言若此者多，今姑録二條以示其例。經籍廢墜，實由楚漢兵火及高祖賤儒所致，漢儒不敢斥，故歸之秦始。

（十四）秦坑策士，非真儒。

《秦本紀》：「始皇長子扶蘇諫曰：『天下初定，遠方黔首未集，諸生皆誦法孔子，今上皆重法繩子，臣恐天下不安。唯上察之。』始皇怒，使扶蘇北監蒙恬於上郡。」

又置博士七十人。

張蒼
 

注



 、叔孫通皆爲博士。

又始皇曰：「吾前收天下書不中用者盡去之，悉召文學方術士甚衆，欲以興太平。」

按：始皇惟獨尊孔子，故太子敢引「諸生皆誦法孔子」爲説，使其父深惡孔子，其子何敢以此進言？蓋始皇尊孔，諸國策士因六國已亡，無人養客，麏集京師。因始皇重儒，遂儒冠儒服自附於孔子之徒，造言生事，猶昔日挾策干時之故態。始皇自以爲天下一統，德邁三皇，三王自不足法，何論戰國從横之學説，故絶意除滅之。太子雖有是言，在始皇則以真儒吾甚尊重之，故多置博士，廣招方士，至於策士非儒，而冒爲儒，去僞存真，在所必除，故太子力諫不足以回其聽也。後世因古文家歸獄於秦始焚書，遂深惡而痛絶之。攷孔子作《經》，空言垂教。劉向云：當時惟七十子信其説，諸侯皆不用。秦始乃能獨尊孔子，實行經制，除鄒衍五帝運，齊人獻於始皇，尊而行之外，凡制度典禮、金石
 

注



 文辭皆山東儒生七十子再傳弟子之條陳。其學説偶與儒書不同者，儒生多言王霸，始皇所用皆爲孔子皇帝大同之説，以致小有參差耳。

《儒林傳》：高祖圍魯，魯中諸儒尚講誦習禮樂，絃歌之聲不絶。

按：儒術興於山東，如果欲焚滅六經，誅除儒生，則當專以魯、齊、燕、鄒爲主。攷載籍所坑者僅京師因事牽引之四百餘人，而山東未嘗遣一使逮捕搜索，但以魯一城論，兵臨城下，絃誦不絶，魯及城内之六經其未經搜索焚燬可知。

（十五）秦因實行同文制度，乃焚字母書。

秦始以前通行字母，古文六經惟鄒、鲁弟子能言之，秦始欲求同文，乃撥正古文，焚滅史書之百家語、百家言、百家雜語，專用孔氏古文。




《秦本紀》：置廷宫中。一法度衡石丈尺。車同軌，書同文字。

按：下二句出《中庸》。


 又：「異時諸侯並争，厚招游學。今天下已定，法令出一，百姓當家則力農工，士則學習法令辟禁。今諸生不師今而學古，以非當世，惑亂黔首。」《李丞相傳》：同文説、同文書，

《正義》：「六國制令不同，今令同之。」


 斯皆有力焉。又「上書曰：『古者天下散亂，莫能相一，是以諸侯並作，語皆道古

戰國。


 以害今，

統一。


 飾虚言以亂實，人善其所私學，以非上所建立。今陛下並有天下，别黑白而定一尊，而私學乃相與非法教之制，聞令下，即各以私學議之，入則心非，出則巷議，非主以爲名，異趣以爲高，率群下以造謗。如此不禁，則主勢降乎上，黨與成乎下。禁之便。臣請諸有學《詩》、《書》、百家語者，蠲除去之。令到滿三十日弗去，黥爲城旦。所不去者，醫藥、卜筮、種樹之書。若有欲學者，以吏爲師。』始皇可其奏，收去《詩》、《書》、百家之語，以愚百姓，

安静之意。


 使天下無以古非今。」

「詩」字並改作「史」。




秦刻石金器皆用篆文。

今原石拓本猶存。又《説文·序》：斯作《倉頡篇》，中車府令趙高作《爰歷篇》，太史令胡母敬作《博學篇》，皆取史籀大篆，或頗省改，所謂小篆者也。

徐邈所作隸書，即今楷字，皆屬古文。

《説文解字·序》：「分爲七國，田疇異畮，車塗異軌，律令異法，

與《中庸》説相反。


 衣冠異制，言語異聲，

由音而生文字。


 文字異形。

必爲字母無疑。


 秦始皇初兼天下，丞相李斯乃奏同之，罷其不與秦文合者。」

（十六）百家非子書，由各國語言學術而異，故爲私學。

非孔氏所傳之九流，後世乃以爲子書。秦重儒，故戰國策士皆自託於儒；所坑爲策士，非真儒。所焚乃字母，非古文。子書如今所傳諸子。○今外國學説，各國紛歧，各有歷史習慣，彼此言語不同，所謂私學。




秦詔令不及子書。

秦焚書以後，《紀》、《傳》猶引用子書共十二條。

荀一、孔、墨一、韓子六、申子三、商君一。




西漢以下，絶無焚子書之説。

《莊子》：「百家衆技」，

如今外國國學與工藝。


 「百家往而不返」。

非下文
 

注



 「古之道術」而興起之子家。


 丞相衛綰奏：「所舉賢良，或治申、韓、蘇、張之言，亂國政者，請皆罷。」奏可。

罷謂所取用賢良除其名不用，如後世磨勘，非罷斥其書也。按：《容齋續筆》
 

注



 言綰奏在建元元年，董子《賢良策》在其後，《通鑑》顛倒其辭。後人遂誤以百家爲蘇、張、申、韓之書。按：武帝重儒，董子亦儒家，儒列九流之一。董子所謂罷斥者，自當與《秦本紀》同，專指策士。字母學説非九流之子書。攷申、韓、蘇、張，經傳本皆爲古文，蓋爲紛争世界學説，如今萬國林立，爲外交家救亡扶危之要策。漢武統一此等學説，當時無用，不得不推崇儒術，定爲一尊。當今爲大戰國，蘇、韓、申、張之學亦須研究。


 綰請立明堂以朝諸侯。

此可見始用經説立明堂，非前有明堂也。


 《董子傳》：

董説與《李斯傳》如出一手。


 「春秋大一統者，天地之常經，古今之通誼也。今師異道，人異論，百家殊方，旨意不同，

秦焚坑後至漢初，猶未絶史。《史記》所存皆古文，棄絶不道耳。


 是以上亡以持一統，法制數變，下不知所守。臣愚以謂諸不在六藝之科

六經、


 孔子之術者，

九流古文所書之諸子爲道術。


 皆絶其道，勿使並進，邪闢之説滅息。」

（十七）秦漢以前所謂史皆字母書。

太史公《史記》在《春秋經》類，故《漢書·藝文》無史部。蓋以前史書皆字母，秦火焚後，久而絶跡，故東漢惟孔氏古文書獨行。




《論語》：「吾猶及史之闕文。

闕文即字母，


 有馬者，

符號爲馬，《禮經》一馬二馬皆爲記數馬號字母。


 借人乘之，

字母拼音爲借乘，本音外，又拼數馬爲一音，二合三合，後世反切之所出。


 今

來今。


 亡已夫？」

其後
 

注



 字母之書絶跡矣。




「野哉由也。

野謂野人，未離蠻野，專用字母，以爲可以，不必正名。


 君子於其所不知，

即上「今已亡矣」，文明之時，字母絶於世界。


 蓋闕如也。」

律言：書者，如也。闕如謂字母之書。




《孟子》引孔子作《春秋》「其文則史」。

未修《春秋》爲字母史書。




《莊子·天下篇》：「舊法世傳之史，

字母。


 世多有之。」

（十八）《史記》八言古文，皆歸屬孔子。

按：《僞經攷》不明古文爲孔子六書，遂以《尚書》二今文古文，解此古文。古文之學始莽、歆，遂指《史記》八言古文，爲劉歆所羼入。按：當時字母與古文並行。字母例如今之外國文，古文例如今之中文。




《仲尼弟子傳》：「則論言弟子籍，出孔氏古文近是。」按：「孔氏古文」即指《論語》而言，與下「《詩》、《書》古文」、「《春秋》古文」，蓋皆六書古文。繙《經》者，凡《經》皆稱古文。

《封禪書》：「群儒既已不論辨明封禪事，又牽拘於《詩》、《書》古文而不能盡。」

封禪，《詩》、《書》中無其明文，故諸儒不敢説。




《吴世家·贊》：「余讀《春秋》古文，乃知中國之虞與荆蠻

二字當爲衍文。


 句吴兄弟也。」

同姓姬，與别書舊史不同。







按：「孔氏古文」、「《詩》、《書》古文」、「《春秋》古文」，言《詩》、《書》而《禮》可知，言《春秋》而《易》可知。




《五帝本紀·贊》：「學者多稱五帝，尚矣。然《尚書》獨載堯以來；而百家言黄帝，其文不雅馴，薦紳先生難言之。孔子所傳《宰予問五帝德》及《帝繫姓》，儒者或不傳。余嘗西至空桐，北過涿鹿，東漸於海，南浮江淮矣，至長老皆各往往稱黄帝、堯、舜之處，風教固殊焉，總之不離乎古文者近是。」




按：以孔子新造之字繙古史爲經，方言皆俗語，故古文乃雅馴，即今六經所載文字是也。其不雅馴者皆爲字母可知。




《三代世表》：「余讀諜

亦古文字母書。


 記，黄帝以來皆有年數。

以上字母。


 稽其曆譜諜、終始五德之傳，古文咸不同，乖異。夫子之弗論次其年月，豈虚哉！」

《十二諸侯年表》：「於是譜十二諸侯，自共和訖孔子，表見《春秋》、《國語》

古文。


 學者所譏盛衰大指著于篇，爲成學治古文者要删焉。」

《敘傳》：「年十歲則誦古文。」

當時古文之外，習字母書如今習外國文。




又：「撥去

正。


 古文，焚滅詩

史。


 書。」

撥正謂撥亂反正。專用古文，焚滅史書，即「罷其不與秦文合者」。詳《六國表·敘》。




（十九）西漢以上古文與字母書並見。

爲經、史之分。孔子以後，經皆古文，孔子以前，史皆字母。其證甚多，今僅即所見以發其凡。

（二十）《王制》、《周禮》繙譯之官皆因文字不同，若太平用同文之制，則不立譯官。

言語學爲將來政治第一困難事。同文之制度，所以取銷譯學，必取銷而後有通材。蓋萬國方音，至死不能盡其學；全球同文，而庠序之頌聲作矣。

（二十一）揚子雲《方言》即中國初用字母遺意，特以文字繙譯言語。

五方氣稟有剛柔清濁之殊，因之言語有緩氣、急氣、緩舌、急舌、長言、短言、横口合唇，踧口開唇、閉口、籠口之别。以其音之不同，而别擇一字以當之，或更增一字以實之，此方言所以日多也。惟能通聲轉之源，不以俗字入書，不爲望文生訓，而後於方言可以會通。

（二十二）醫藥、卜筮、種樹、技藝之事，以方言字母爲便，故秦始不燒此等字母之書。

或疑中國文字語言離而爲二，不如外國文言一致之便。此分方之小識，不知同文之主義者也。蓋就一國言則貴合，就天下言則貴離。離去土音，以圖畫濟之，然後可以通行天下。如今之語言學，地球更有新出方言不下數十百種，如不同文，即此一事，將終身不能通，故不能不講同文。如欲同文，則必各去其土音，而以圖畫目治通之，六國並作語，即今諸洋之現象。

（二十三）禮樂刑罰非同文，則官吏人民上下皆困。

《秦本紀》：「欲學法令，以吏爲師。」蓋醫藥、卜筮、種樹囿於方隅，其行不遠，故以方音爲宜，即如坊間俗醫學歌括、鄉農謡諺，人人易曉，以便通行；至於法令，必定黑白，折一尊，天下方能得其平。六國之士囿於方音，始皇於京師諸郡特開同文法令學校，以吏爲師。凡國民以上之資格，如王公子弟，凡民之俊秀，先學文字，後學法令，以畫一整齊之，《説文·序》所謂諷詠九千字乃得爲吏者是也。今中國學校有外國語言，如英、法、德、俄、日等，將近十種。以地球論，十種語言不過占十分之一，且皆其本國之特别一種語言，求之其本國人，亦不能全通。南美、非、澳文明以後，又必特别新出若干語言，不惟中國學人以此事爲困難，實則外國同受此病，誠能如《中庸》所謂天下「書同文」，則彼此皆便。

（二十四）中國簡字法，日本欲去漢字，皆不能用。

日本和文即中文通行全球之先導。




凡草昧之初，風俗簡樸，拼音方音，足以給用，文明日啟，人事繁頤，經説言「黄帝正名百物」，蓋王伯疆域小，自爲風氣；大一統之世，必須整齊化一，實行同文之制，再造文字。如西人化學名詞，本非中國所有，習化學者，必以中文編定其名辭，此秦時李斯、趙高、胡母敬、程邈皆各作文字所由來也。外國有名無姓，中國開化早，則姓氏字已近千字，此萬不能消滅者也。中文一音有至數十字者，人取名號，每異字，以求别異。音同而異字者，每一人各可以至二三十字之不同，如漢口之九如齋，北京之王麻子，皆音同字異，至於數號口皆同一音，中文可别，而字母則不能别。又以中國之榜示賬簿言之，音同而人號不同，至於數十見，何以自别？即如遼、金、元三史，其人名每多雷同，譯爲中文，乃可識别。此日本所以不能缺漢字，中國所以不能行簡字也。

（二十五）莽、歆徵求古文，東漢古文學由此而起，六書六經皆附會周公。

莽、歆與博士爲難，於隸古定六經之外，則求古文，漆書、蝌蚪猶可歸之孔子，至牽引周公，以詆孔子，則六書文見《周禮》、六經，皆在孔前，與《史記》「孔氏古文」之説，全不合矣。

（二十六）古籍舊題在孔前者，如《老》、《管》皆屬依託。

黄帝之書如《靈》、《素》之類，皆出秦漢著述，非史頡有古文也。

（二十七）鐘鼎、泉刀、彝器款
 

注



 識，非贋作即誤釋。竹書僞作非真，有蝌蚪古書，太公柩題和字，出於附會。《攷工記》古本亦同。《岣嶁碑》乃道士符籙，非禹真書。石鼓北周物，近人有明説。餘可類推。

（二十八）八體同爲象形，六書變體，非列聖代作。

《説文·序》所列八體，皆古文之變體，用爲圖畫之别裁，舊以歸之倉頡、史籀、大禹、文王、伏羲者，同出後人傅會。

（二十九）埃及碑即真，亦圖畫，非文字。

教士言，彼國有古碑，中有圖畫形狀。彼以爲彼國象形文字，因不便利，乃改爲字母，實係誤説。其碑畫不審真贋，即使有之，圖畫亦不可直當文字。《采風記》言，外國初用六書文字，其倫理亦同中國，後來改爲字母與耶教，蓋爲彼説所誤云。

（三十）將來四海統一，折衷一是，於地球中擇善而從，必仍仿秦始盡焚字母各書，獨尊孔氏古文。

説詳《東方雜誌》日本山本憲論。




謹案：先生此論，立於民國二年，哲想既高，徵引復確，千古疑獄，決於一時。當日京城名士王晉卿、龔向農首挹清論，並見許爲石破天驚。《中華字典序》所舉孔子造字之證據十六事，即先生回川前後答覆海内專家之問難也。今冬，同人提倡國學會課，區區之誠，采出此藝，以要邦人士討論之指歸，同將《字典》原《序》，與《四川國學雜誌》所載同門李堯勳筆述，重新釐正，訂爲一册，其或大雅君子，更有高明，言之中否，幸承研究。蓋學術競争，文字亦今日一大樞紐，並不敢入主出奴，拘拘然墨守一家言也。柏毓東識於辛酉陽月下澣。



注
 　僧祐：原作「僧佐」，誤。僧祐著有《出三藏記集》。



注
 　本紀：原作「本記」，據《史記·秦始皇本紀》改。



注
 　秦本紀：原作「秦本記」，據《史記·秦始皇本紀》改。



注
 　野客叢書：原作「野客叢話」。案宋王楙著《野客叢書》。



注
 　千百年眼：原作「千百年手眼」。案明張燧著《千百年眼》。



注
 　張蒼：原作「張倉」，據《漢書·張蒼傳》改。



注
 　金石：原作「經石」，據文意改。



注
 　下文：原作「下聞」，據文意改。



注
 　容齋續筆：原作「容齋五筆」。案以下所引實出自《容齋續筆》卷六《漢舉賢良》條，據改。



注
 　其後：原作「來後」，據文意改。



注
 　五德：原作「五帝」，據《史記·三代世表》改。



注
 　論次：原無，據《史記·三代世表》補。



注
 　「集世紀」至「世表」十三字：原無，據《史記·三代世表》補。



注
 　論：原作「諸」，據《史記·十二諸侯年表》改。



注
 　款：原作「欲」，據文意改。
















莊子經説叙意



廖　平　撰

邱進之　校點








校點説明



廖平於戊戌年（一八九八）由「古今」轉爲「小大」之學，並治諸子學，認爲九流分治海外，諸子出於四科。《井研縣志·藝文四·諸子凡例》提要稱：「老、莊、荀、列、名家、縱横，已别有專書，其餘但有凡例。」其大旨以子學皆出於四科，道家出於德行，莊、列盛推顔、閔，又多用經説。孔子以前之黄帝、老、管、鬻者，皆出依託。子爲六藝支流，源皆本於六經。到「四變」之時，廖平又以「天學人學」分諸子。今《六譯館叢書》中《莊子》解數篇，又爲「四變」時改本。《莊子經説敘意》共分十九題，以爲莊傳孔學，莊子砭儒，愈以尊孔。《莊子》傳六經道家之天學，故其心同於《詩》、《易》，而與《山海經》、《楚詞》、《靈樞》、《素問》相出入。此書原載於民國元年（一九一二）《四川國學雜誌》（第一號）、民國五年（一九一六）《國學薈編》（第十一期）。收入民國十年（一九二一）四川存古書局印《六譯館叢書》，今據此本整理。







莊子經説叙意






（一）尊孔



莊傳孔學，關令、老聃，皆以爲出於古之道術，則實以古爲孔。古與詁通，謂古文經也。故推六經爲神化道術，指仲尼爲玄聖素王，又稱爲至人；孔門弟子，稱美尤詳。

共數十見，較多於老聃。


 蓋至聖無名，四通八達，老聃能大而不能小，囿於一偏，有同耳目。故單言孔子，則至誠神化，極其推崇；

與老聃宗旨相同。


 若孔、老並見，則以孔爲儒家，每遭詬訿。觀本書述孔言不一，道德行藝，無所不包，語雖推獎老聃，品格實爲方術。故以儒言，則孔不如老；以道術論，聃實聞古而興起。又，編中於孔聖有微辭，於弟子如顔、閔、仲、曾、端木，亦如《史記·弟子列傳》，志其崇拜，絶無反對之語。蓋以如天之聖，理無悔尤，不妨異端以示意；至於弟子，則跡近疑似，故不敢放言高論以諆訿之也。




（二）宗經 


以經爲古







莊師田子方，或不信其説，不知凡今所傳六書爲孔氏古文，凡古文之書，皆出孔後。蒼頡所造，爲字母、方言，《史記》所謂「百家語」、「諸侯並作語」，《天下》篇所謂近世「世傳之史

字母書。


 世多有之」。

此乃爲古史。


 孔子繙經，乃創古文，《史記》所云孔氏古文，《天下》篇所云「《詩》、《書》、《禮》、《樂》，

孔子新字、新書。


 鄒魯之士能言之」。

惟孔子弟子乃能讀，亦如今日西人之讀中文書。


 古子如管、老，題名有春秋以前人者，班氏所謂依託。故今定一例：凡引據六經者，皆爲孔派。《莊子》以《天下》篇爲自序，以六經爲神化，老聃與己皆爲方術，又尊經稱古。古於文從十從〇，十如大方，〇如大圓，故有同天之説；古爲天地，單稱之爲天；古又爲鵠之本字，

從
 


 從〇，象矢中鵠之形。爲後來立法。莊書所云上古，即天道；經説中古，即《尚書》人學，非以洪荒草昧爲至治而曰退化也。道家之説本多同《論語》、《中庸》，今與《墨子》書同立宗經例，輯引經者爲一類。古之道術有在道家者，老聃與莊聞而慕之，「古」即《詩》、《易》天學。以下諸子所聞之「古」則爲人學，《書》與《春秋》。墨子所傳，先進初步，正與道家文明作反比例。




（三）砭儒



六經古文皆自孔出。春秋以前，皆屬酋長結繩，百家屏絶，蹤跡無考，子、史事文頗極詳明，皆經説，非古史。《莊子》云：「萬世之後一遇大聖，知其解者，猶旦暮遇之。」

指經爲俟後例。


 又云「利澤及萬世」，非至聖，孰當此語？顧篇中語多詬訿，豈其智反出孫叔武叔下哉？考《史記》，莊子附傳云「作《漁父》、《盜
 》，以詆訿孔子之徒」，不曰詆訿孔子而曰其徒者，蓋爲防僞存真計，真孔則必不在詆訿之列矣。如世界進化，經義每先文後野，後人遂以六經爲古史，非力攻古史，則芻狗糟粕，俟後之旨不明。後儒如馬、鄭、杜、王、程、朱，非陳迹芻狗耶？若王莽、劉歆借經術文奸，非《詩》、《書》發冢耶？若緣飾
 

注



 經術、聖賢自命，非借行誼以耀聲名耶？故預防
 

注



 未來學孔之流弊，愈以張微言制作之真傳。砭儒愈以尊孔，僞儒不袪，真孔不明。




（四）六經分天人



孔子制作六經，乃爲萬世立法，非帝王已往之成迹。每經各有疆域，特别爲一時一地之用，故以天、人爲大界。天人之中又自分大小，如《詩》、《易》爲天學，《春秋》、《尚書》爲人學。人事如史筆，人地事跡皆可指數；天道則如詞賦，託物起興，言無方體。緯書所謂「《書》者如也，《詩》者志也」，言《書》以包《春秋》，言《詩》以包《易》；《禮》近於人，而兼有天；《樂》主於天，亦兼有人。《莊子》傳六經道家之天學，故其心同於《詩》、《易》，而與《山海》、《楚詞》、《靈》、《素》相出入。全書屢言天人大小之分，俱此義也。




（五）各經疆域時代不同



六經同以帝、王、堯、舜、夏、殷、周爲符號，實則時地迥然不同。如《春秋》爲王霸學，疆域三千里，《尚書》爲皇帝學，疆域三萬里；一小一大，立爲標本，六合以内，皇帝王伯之功用無所不包。别有《詩》、《易》二經，飛鳥潛魚，專詳上下；《楚詞》所謂離世獨立、上征下浮，《莊子》所謂游於六合以外者，是也。《春秋》行事，借中國當時人地以立號，下至全球一統，非數千萬年，不能見諸施行。此人事二經，帝王、地名、政事，名同實異，不可混合。至於《詩》、《易》，人、地皆爲神祇與諸天星辰世界，《莊子》所謂「乘風御雲，游於無何有之鄉」，亦如《天問》，所有帝王卿相皆屬神祇鬼神，故篇中「人耶非人耶」至數十見也。




（六）六經諸子用功次第



《論語》「未知生，焉知死」，「未能事人，焉能事鬼」，升高自卑，先人後天之次序。《詩》、《易》二經，冒昧讀之，初不知爲何語，此躐等之弊。欲讀《易》，必先《詩》；欲讀《詩》，必先《書》；欲讀《書》，必先《春秋》。《莊子》云：「六合之外，聖人存而不論」，《詩》、《易》天學也；「六合之内，論而不議」，《尚書》人學也。《春秋》經世，先王之制，議而不辯，辯詳於議，議詳於論，論詳於不論；故治經必由《春秋》人學始，由小推大，然後由人希天。至於諸子，則儒墨、刑名、法術、縱横爲王伯學，陰陽五行爲皇帝道德説，天學中之真人、神人、至人又在皇帝之上。莊子著書，分爲十變，儒墨刑名、是非賞罰，亦如耳目口鼻，各有其用，而心官爲之主宰。後世言子學者不先治諸子，驟讀神化之書，亦如治經者不先讀《春秋》，遂治《詩》、《易》，貽世詬病，非善讀《莊子》者也。




（七）游魂夢覺



人學以聖人爲止境，

所謂帝高陽顓頊。


 天學則爲真人、神人、至人。於天學中分大小，則《易經》爲形游，所謂履虚若實，入石不碍，無待風雲而行；《詩》爲神游，《易》之游魂，《楚詞》所謂形雖去而神留。鬼神之學，不見不聞，非可言喻，魂夢則智愚所同，故經之天學每借夢境以立神游之法。《周禮·掌夢》，「六夢」文與《列子》全同，《楚詞·招魂》以爲掌夢職事；《莊子》云「夢爲鳥而戾天，夢爲魚而潛淵」，《詩》所謂「匪鶉匪鳶，翰飛戾天；匪鱣匪鮪，潛逃於淵」，即此義也，故《詩經》全部皆爲神游夢境。蝴蝶化莊周，莊周化蝴蝶，全書亦以夢境爲門徑。《中庸》云：「質諸鬼神而無疑，百世以俟聖人而不惑。」故天學必借魂夢而後顯。黄帝、周穆王、秦穆公、趙簡子，亦同以夢境明天學。




（八）辭章



《藝文志》於經、子、技術外别有辭賦一門。辭賦體同《詩》、《易》，司馬《大人》、左思之《游仙》，是其正宗，其原皆出《楚詞》，道家之支流也。蓋孔門所傳，識小爲儒生，識大爲方士；《封禪》所言鬼神禱祀

 皆發源於方士，即《莊子》之所謂方術、方技。方士者流，大抵出於天學。始皇三十六年，命博士作游仙詩賦，被之管絃，即今之《楚詞》。每怪文翁初化蜀，遣司馬至京師，而《封禪》、《大人》皆屬詞賦學，經何得有此迂怪之説？《山經》、《楚辭》、《穆傳》、《淮南》言之尤詳，果何師承，傳習不衰？久乃知出於道家天言。今立此例，故凡游仙出神、六合以外之説，通入此例；範山摹水，指事言情，歸入儒家。《莊子》固詞賦家之所祖。




（九）楚詞



今世所傳《楚詞》，秦始博士所擬游仙之作，故天學。神游得意之詞，既不出屈子，更非愁憂憤懣之詞，故其《遠游》篇與司馬《大人賦》如出一手，武帝讀之，飄飄有淩雲之志，則其爲道家言決矣。故莊書與《楚詞》叠矩重規，以明鳶飛魚逃之宗旨。《詩》喜言「游」，莊全書言「游」者百十見，《素問·上古天真論》真人離俗游於渺冥者，爲《楚詞》之提綱，亦爲莊書之要義。所謂大塊即地球，游於六合以外、游於四海以外等語，皆引《詩》文證之，而更引《楚詞》以證，不但《天運》、《天問》二篇之偶同。

《周禮》「周游六虚」，《楚詞》作「六漠」。







（十）山經



《人間世》即《周官》「世一見」之世，釋子所謂世界，離世獨立，即謂出塵。《山海》爲古天官宗祝巫史之書，即所謂鬼神學。五《山經》有神而無人民，爲五天，《癸巳類稿》謂《山經》以山名爲星辰，緯書以《禹貢》導山之文分配列宿，此皆上察之星辰世界。《海外》、《大荒》乃有人民，《詩》之「下民」，即所謂地獄，先儒以《招魂》四方上下所見即地獄變相者是也。《楚詞》引據，十有七八出於《山經》；莊書亦同此例，如藐姑射山、西王母、崑崙，凡與《山經》同文，皆引以爲證。又，《左傳》傳《春秋》，人學而兼言天。故凡《傳》中巫卜史祝所言地名皆非本世界所有，人名亦屬天神；如豢龍，見鬼，夢見上帝，古帝之子爲社神與爲稷神。與凡夢卜筮相，皆别抄爲一彙，以明《左氏》兼言天道，《曲禮》天官「六太」之爲鬼神學也。




（十一）神仙



儒生好談神仙與誹詬，二者皆非。天學以人道爲基礎。世界進化資格，以禽獸、野人、庶人、士

 、大夫、君子、諸侯、天子分八等；今日中國，孔教開化二千年，可謂由庶人以進士，海外其高者則常在庶人之域。以時局言，又爲一大戰國，所謂處士横議、諸侯放恣之世界。必數千百年地球共推數大國爲主，然後爲帝局；全球人民略有人、士之程度；又數千百年而後地球大一統，如秦始之並合，而後爲皇局；人民程度由士、大夫以進天子，則更非數萬年不能。然此爲人皇，《尚書》之學至此始滿其量，乃由人而企天；至其歸極，人人有至人資格，釋氏所謂衆生皆佛，即《詩》之「衆維魚矣，兆維旟矣」。

另有詳説解此。


 人人可以上天入地，同行同歸，其程度之進步，則釋書所謂刼數；精進不已，又歷數千百刼，而後能生此淨土，成果成真。此乃天下公同，自然之資格，非一人好生惡死，求訣得傳，以爲秘密私利之術。至此世界，所謂西方

素統，西皇。


 天堂，凡俗不生，神仙所集，盛極而衰，由天降人，又由皇帝降王伯，又由士人降禽獸，地球亦隨之消亡。

即《列子》杞人憂天之説。


 故六經皆有順逆兩讀之法，爲進化退化之大例。




（十二）陰陽五行運氣



《靈》、《素》出於七十弟子所傳聖門新學，而依託於黄帝、岐伯

二伯也。


 諸人，即《莊子》所謂寓言也，其書言醫學者半，治法者半。

良醫、良相，治身、治天下。


 運氣則爲天學，提挈天地，包裹陰陽，上下相通，以星辰爲世界；故於六合以外分九天九野，又以五行星爲陰陽五行之主。凡言陰陽五行，皆皇帝以上學派，治疾則不須用此可也。又，天學中三才説，以本世界爲人爲世，亦稱萬物。以日屬世界言之，水、金近日，爲上爲天；火、木、土在外，乃爲下爲地。離世神游，欲至水、金則化鳥飛，欲至火、木、土則化魚逃，非以本地球爲地。若上下無常之例，則隨處皆天。

所謂「風斯下矣」，其視下亦如是。


 《莊子》屢言五行六氣六極，今皆據《靈》、《素》之理以説之。

上下，即所謂上帝下民、天堂地獄。







（十三）道家無用之用



學經有行道、傳道二派，見諸實行，爲行爲學，空傳其説，留待後世，爲知爲思、先行後知、學有用思無用，此行知先後之分。孟子言仁義，當時以爲迂闊；商君説帝王，聽者倦而思卧；莊子所學，神化又加於帝王之上，當時如何能行？有誰用之？此道家傳道必出隱逸，不能取富貴功名於當時，一定之例。而留此一派，以爲萬世先覺，即所謂無用之用。今人每疑百世之學如何能待？學之無益，此不知無用之用、傳道之學者也。




（十四）人天遠近



草昧時勢每與文明之極相同，故《莊子》有赤子嬰兒之説，如洪荒之民不識不知；過此境界，則以技巧知慧、競争權利爲主，至於知力之極，則必返樸還淳，無思無慮。《莊子》每言至治聖人無思無慮者，此也。如「老死不相往來」、「剖斗折衡而民不争」，近人皆以爲老氏主破壞，不知草昧之初不往來，無斗衡，後來進化，以交通爲利，造斗衡以平欺詐。然但恃斗衡，其貪詐之心未忘，且有爲弊於斗衡之外者。至於皇帝之世，人民程度各明職分，久無僞心，剖折斗衡亦各得其量，此去斗衡資格高出競争之上，不可以王伯之風俗疑皇帝之學説。又，人學以光明聞見爲主，天則與人大反。《詩》、《易》、《中庸》每言不聞不見，《莊子》於幽冥恍惚尤詳，《中庸》以慎獨爲隱微，君子之不可及，爲人之所不睹；蓋獨即獨往獨來，凡鬼神隱微，凡俗不聞不見，至人别以天耳天眼通之，就凡俗言爲不睹不聞，就至誠言爲莫顯莫見。經傳一切幽渺隱顯無聲無

 臭之説，於釋家爲五通。道家此例最詳，皆本經傳。

泰西學説專用耳目求聞見，初級也。







（十五）德行道藝



道、德、仁、義，舊以爲皇、帝、王、伯之分，而《論語》作「道德仁藝」，《周官》則作「德行道藝」，「行」與「仁」形近，「義」與「藝」同音，據《周禮》，德行爲一門，道藝爲一門，則王爲行，伯爲藝；作「仁義」者，字誤也。蓋仁義不足以分王伯。「行」統仁義，「藝」則技巧器械。《大學》、《王制》屢言執技，即藝技也。

西人技巧爲藝學。


 《周官》以帝王居中之德行爲一門，本於四科，而王與霸首尾雜合而稱道藝；道不可言，每藉技藝以形容之，《莊子》所謂「技也，而進於道矣」，道也，非技，是也。故莊書如屠牛、牧馬、承蜩、斲輪、操舟、相馬、射御、牧羊、蹈水、爲鐻之類皆爲技，而每借之以談道。技中有道，道因技而後顯，此技藝爲伯學，與道始終相去甚遠，皆出於《論語》之大例也。




（十六）寓言



《史記》以「《畏累虚》、《亢桑子》之屬皆空言無事實」，即本書所謂寓言。以其如此，故盜
 可與孔子共語，商太宰蕩

即《論語》太宰。


 亦問孔子於莊子，而「楚狂接輿」章乃與《論語》符合，全書接輿凡三四見。《論語》亦通用此例，長沮桀溺、丈人晨門，即畏累虚、亢桑子之比也。故孔子與弟子語，則弟子爲儒，孔子爲道；孔子與老聃語，則老子爲道，孔子爲儒。今據輯孔老相同者，以明此例。若《天下》篇，則老聃學派實出於六經，則老聃亦屬寓言，與漁父、盜
 事出一律，非孔子之前已有道家學派，如前人所言。

考今本《老子》乃皇帝學之傳，其經不可考見，故《列子》稱爲皇帝書，所引《老子》語多不在其中。







（十七）繙十二經



倉頡初造字母，與梵書、西文相同，孔氏乃作圖畫之古文，故凡用經説者皆爲孔學，以古文著書皆在孔後，一定之例。《史·贊》言「百家言不雅馴」，以孔氏所傳古文爲近是。字母方言，故不雅馴，六經繙以古文，一歸爾雅，故《論語》以經爲雅言；雅言即繙譯，《莊子》所謂繙經也。舊以六經六緯爲十二，今以六藝六經爲十二。秦漢六經亦稱六藝，而不知大小不同。六經有定解，六藝明文出於《周官》。以今學堂譬之，六藝爲繙通學，人人皆得習之射、御、書、數，爲實業技藝；六經爲治政之書，今之所謂法政學堂，非王公子弟與俊秀不能入，大約治六藝者百中不過一二可語六經。舊以六藝六經視同一律，非也。又，女商

女商，疑即子夏。


 言「横説之以《詩》、《書》、《禮》、《樂》」，横被四表，即四學四教分占四方者；「縱説之以《金版》、《六韜》」，上下爲縱。以《易》與《春秋》配天地，上下四旁，共爲六宗，《春秋》、《金版》、《易》爲《六韜》，謂六爻周游六虚；韜爲隱晦，即史所云「隱以之顯」。




（十八）清談



自晉人清談誤國，學者遂以無爲爲老、莊詬病，不知儒書言無爲者多，儒可言，道獨不當言，可乎？《莊子》本言無爲而無不爲，《外篇》云君本臣末、君要臣詳，以上下均無爲爲

 不可；其説原出《論語》「舜無爲」，「舜有臣五人而天下治」。不解晉以下人讀《莊子》但讀上句「無爲」，下句「無不爲」三字竟忘之，何怪後人之詬厲。考道德行藝爲皇帝王伯之宗旨，由小推大，屢次迭加，藝如州縣，行如司道，德如督撫，道如政府。初以州縣爲能吏，由州縣而推司道，不能再用州縣法，故貴藝行，德與道推法亦如此。當地球大一統，惟皇帝二三人言道德，同時並見王霸，如孟、荀儒學。亦如今日，政府惟主道德，司牧才學不能廢也。




（十九）丹汞



世人學仙，喜以《莊子》附會鉛汞家言，不知此派始於魏伯陽。《莊子》以求生爲不達，所有神游亦出自然程度，初非黄婆姹女、嬰兒結胎。《莊子》本爲神仙之學，特爲經術化世，初非自私自利崖穴枯槁妄求飛昇者比。



注
 　緣飾：「飾」字原無，據文意擬補。



注
 　預防：原作「頂防」，據文意改。



注
 　祀：原作「紀」，據文意改。



注
 　士：原誤作「土」，據文意改。



注
 　無：原脱，據文意補。



注
 　此「爲」字原無，據文意擬補。
















莊 子 新 解



廖　平　撰

邱進之　校點








校點説明



《莊子新解》撰成於宣統二年庚戌（一九一〇），時廖平五十九歲，爲廖平「經學五變」時期的著作。本書曾刊載於民國四年（一九一五）《國學薈編》（第一期），收入《六譯館叢書》。《井研縣志·藝文志》曾著録《莊子新義》四卷，舉《詩》、《易》以解《莊子》，但此書成否未知。《莊子新解》實只解《天下》篇，以「天人小大」説《莊子》，認爲《漢書·藝文志》先六經而後九流，以九流爲經之支裔；《天下篇》先六經而後六家，六家聞古之道術而起，亦以爲經之支裔；各經異義，實皆同出至聖。《天下篇》所列六家，皆道家支派。莊子時字母與古文並行，故發爲此論。秦火後，百家尚有存者，即《史記》所謂「百家語」、「外家語」。自武帝罷黜百家，而後字母絶。廖平並認爲孔子製作六經文字；今人所云三代以前制度，大抵皆出六經古文學説，至於真古事，不過芻狗糟粕。此次據《六譯館叢書》本整理。








莊子新解




天下篇

班書《藝文志》先六經而後九流，以九流爲經之支裔；此篇先六經而後六家，六家聞古之道術而起，亦以爲經之支裔。





天下之治方

「方生方死」、「方可方不可」。指地域因方異術，與方言之方同。


 術者

《史記》「百家言黄帝，其文不雅馴」，按字母書皆方言土語，宜其不雅馴。東方曼倩、董江都、太史公皆常讀其書。


 多矣，

中國字母書當時通行，古文初出，惟行鄒、魯。雖後來必絶，而當時尚通行。


 皆以其有

彼此相反。


 爲不可加矣。

各是其是。


 古

《史記》「孔氏古文」、「《詩》、《書》古文」，八引古文皆謂孔經。春秋以前字母通行，孔子繙經，乃作古文，所謂正名、雅言。〇不作古今之古，讀爲訓詁之詁。古與告字通，聖經所立標準，如正鵠然。《記》曰君有君鵠，四句「鵠」即「告」之段字，古又「告」之省文。告子於文從〇，象侯形，
 

 篆象矢，非牛字。

 之所謂道術者，

《史記》：百家所傳史與古文咸乖異。〇《賈子》有《道術》篇。


 果惡乎在？

問古經在道術之古文與方術之字母。


 曰：「無乎不在。」

方術中亦有經義。


 曰：「神

神人，天學。


 何由降？

《詩》降、生。


 明

與「靈」同。


 何由出？」

《山經》之「神靈所生」。〇二句問詞。


 「聖

帝。


 有所生，

聖人在第三。


 王有所成，

賢人在第四。〇以人答之。


 皆原於一。」

天下定於一。一者，八十一分之一。〇各經異義，實皆同出至聖。此篇所列六家，皆道家支派。墨家專名，惠施、公孫龍後爲名家，乃道之支派；法、農、申、韓、蘇、張皆所不及，謂專詳道家可也。


 不離於宗，

天。


 謂之天人；

《易》。


 不離於精
 

注



 ，

至精。


 謂之神人；

神，一作「真」。《孟子》：「聖而不可知之之
 

注



 謂神。」〇《素·上古天真論》：「余聞上古有真人者，提挈天地，把握陰陽，呼吸精氣，獨立守神，肌肉若一，故能壽敝天地，無有終時，此其道生。」


 不離於真，

配天道。


 謂之至人。

《詩》。〇《素·上古天真論》：「中古之時，有至人者，淳德全道，和於陰陽，調於四時，去世離俗，積精全神，游行天地之間，視聽八達之外。此蓋益其壽命而強者也，亦歸於真人。」〇至人復返於真。以上天學三等。


 以天爲宗，

法天。


 以德爲本，

《帝典》「俊德」。


 以道爲門，

三「以」。


 兆於變化，

《中庸》「變化」。


 謂之聖人；

《尚書》。〇《素·上古天真論》：「其次有聖人者，處天地之和，從八風之理，適嗜欲於世俗之間，無恚嗔之心，行不欲離於世，被服章，舉不欲觀於俗，外不勞形於事，内無思想之患，以恬愉爲務，以自得爲功，形體不敝，精神不散，亦可以百數。」〇《孟子》：「大而化之之謂聖。」


 以仁爲恩，

王。儒家。


 以義爲理，

伯。墨家。


 以禮爲行，

别。


 以樂爲和，

同。〇四「以」。


 薰然慈仁，

仁義禮樂，莊子未嘗不重之，特有人天大小之别耳。


 謂之君子；

《春秋》學。〇《天真論》：「其次有賢人者，法則天地，象似日月，辯列星辰，逆從陰陽，分别四時，將從上古合同於道，亦可使益壽，而有極時。」


 以法爲分，

法家。


 以名

《春秋》名、分二字從此出。


 爲表，

名家。


 以操爲驗，

行事。


 以稽爲決，

智慧。


 其數

此出六藝，爲孔以前所有之學，亦如今海外。


 一二三四是也，

四方生成者，如九疇。


 百官

此《孝經》卿大夫。以程度言。


 以此相齒；

王以下五等，以德優劣分高下。


 以事爲常，

職守。


 以衣食爲主，

嗜欲。


 蕃息蓄藏，

富、養，謹身節用。〇秦焚字母，以求同文之政。所有醫卜種樹不焚者，以其利於鄉曲，與政事無干。


 老弱孤寡爲意，皆有以養，

以養父母。


 民之理也。

此《孝經》士庶人之孝。〇以上人學四等。《管子·宙合》篇同有等次，《文子》作二十五人。


 古

六經雅言，古文。


 之人

孔子。


 其有備乎！

六經六藝。以經統天下學術之全。


 配神明，

天人。


 醇天地，育萬物，

神人。《中庸》：「天地位焉，萬物育焉。」


 和天下，澤及百姓，

聖人。


 明於本數，

道統。


 係於末度，

行藝。〇此《大學》本末之説，《易》曰「原始要終」。


 六通

六宗。天學言上下。


 四辟，

四方。人學不離五。


 小大精粗，

六經平分，三大三小，三内三外。


 其運無乎不在。

六經六藝無所不包。


 其

指字母。


 明而在數

九九，算術。


 度

絜矩，丈量。


 者，

能以言傳者。


 舊法

所謂真上世。


 世傳之史

中國六書未興以前通用字母，《論語》所謂闕文之史。


 尚多有之；

《論語》所云「吾猶及」。六書一出，字母日見消亡，楊子雲翻以方言而後絶，《論語》所謂「今亡矣夫」。〇如小六藝書籍所傳。


 其

指古文。


 在於《詩》、《書》、《禮》、《樂》者，

孔氏古文六經。言四教以包《易》、《春秋》，《左氏》韓宣子所見，又舉《易》、《春秋》，包《詩》、《書》、《禮》、《樂》，乃互文相起之例。


 鄒、魯之士，

《孟子》：「去聖人之居若此其近。」《商鞅傳》作魯、衛，《文翁傳
 

注



 》作齊、魯，義同。


 
 紳先生，

《史記》「薦紳先生難言之」由此而出。


 多能明之。

孔子古文初出，外人所不能讀，惟弟子乃能識，故古文之行初囿於一域，所行不過百里，今則四通八達，萬里而遥矣。


 《詩》

帝立於南學。


 以道志，

哲派，天學。


 《書》

帝立於北學。


 以道事，

實行，人學。


 《禮》

帝立於西學。


 以道行，

行，當爲「别」，《樂記》：「禮之别，樂之和。」


 《樂》

帝立於東學。《王制》四教：春夏教以《詩》、《書》，秋冬教以《禮》、《樂》，如後世四門、國學，非一年通習四經。


 以道和，

四經爲四教。四方四學。


 《易》

泰西所立。


 以道陰陽，

《易》上天學大成。


 《春秋》

泰學立二，一始一終。


 以道名分。

上以名爲表，以法爲分。〇人學之初基，配四教爲六相。


 其

指字母。


 數散

知之説。


 於天下，

全球文字皆始結繩。


 而設於中國者，

舊法、世傳古史。


 百家

《史記》秦所焚之書稱百家，謂各國之方言字母書。


 之學

《史記》所謂私學。


 時

當時中國通行字母。


 或稱而道之。

《史記·五帝贊》云「百家言黄帝者文不雅馴，
 


 紳先生難言之」者，與此義同。天下大亂，

戰國，處士横議。


 賢聖不明，道德不一，

《史記》：李丞相議曰：「異時諸侯並争，厚招游學，今天下已定，法令出一。」又云：「天下散亂，莫之能一，是以諸侯並作語，皆道古以害今，飾虚言以亂實，人善其所私學，以非上之所建立。今皇帝並有天下，别黑白而定一尊；私學而相與非法教，人聞令下，則各以其學議之，入則心非，出則巷議，夸主以爲名，異取以爲高，率群下以造謗。如此弗禁，則主勢降乎上，黨與成乎下，禁之便。」


 天下多得一察焉以自好。

許氏《説文序》
 

注



 ：「分爲七國，田疇異畮，車
 

注



 涂異軌，律令異法，衣冠異制，言語異聲，文字異形。秦始皇初兼天下，丞相李斯乃奏同之，罷其不與秦文合者。」


 譬如耳目鼻口，

以身喻。


 皆有所明，

所謂耳目之官不思。


 不能相通，

心君乃能得之。


 猶百家

方言利於行近。


 衆技也，

六藝爲舊，六經皆新。《王制》以技事人者。


 皆有所長，

以技喻。


 時有所
 

注



 用。

百工專門。


 雖然，不該
 

注



 不徧，一曲之士也；

以上駁百家方言字母、史書舊學。今人所云三代以前制度，大抵皆出六經古文學説，至於真古事不過芻狗糟粕。且酋長土司
 

注



 記載，秦火以後，東漢遂絶。


 判

剖。


 天地之美，

各持一端。


 析

分析。


 萬物之理，察

分别。


 古人之全，寡能備於天地之美，稱神明之容。

九家九弊，與此相同，《班志》所言得益彰。


 是故内聖

六合之内，聖人爲尊。


 外王

六合以外，天人至人。王，讀作「皇」。


 之道

至聖，本末終始。


 闇而不明，

以中國爲天下。


 鬱而不發，

以儒爲聖，以聖爲至神。


 天下之人各爲其所欲焉
 

注



 

如秦詔所論。


 以自爲方。

一州一方，爲方術。


 悲夫！

不能通貫。


 百家往

離經。


 而不反，必不合矣！

如今海外，各有字母，各有學説，彼此相反，不能别黑白而定一尊，以收同文之效。


 後世之學者，

後之帝王。


 不幸不見天地之純
 

注



 ，

六經。


 古人

孔子。


 之大體，

四科。如漢、宋以訓詁禪理説六經，且以王法蔽六經，至以村學解聖、神，不惟不能學經，並不知經與聖、神爲何説，各以儒自囿。此害亦如洪水。


 道術將爲天下裂。

莊子時字母與古文並行，故發爲此論。秦火後，百家尚有存者
 

注



 ，《史記》所謂百家語、外家語。自武帝罷黜百家，而後字母絶
 

注



 。〇此段總述古經與字母優劣。






注
 　精：原作「宗」，蓋涉上文而誤，據《莊子》改。



注
 　之之：原脱一「之」字，據《孟子·盡心下》補。



注
 　傳：原脱，據文意補。



注
 　説文序：「序」字下原重出「説文解字序」五字，今删。



注
 　車：原誤作「東」，據四庫本《説文解字》卷一五上改。



注
 　所：原脱，據《莊子·天下》補。



注
 　該：原作「周」，據《莊子·天下》改。



注
 　土司：原誤作「士司」，據文意改。



注
 　焉：原作「爲」，據《莊子·天下》改。



注
 　純：原作「全」，據《莊子·天下》改。



注
 　存者：「者」字原缺，據文意補。



注
 　絶：原誤作「紀」，據文意改。
















墨辯解故序



廖　平　撰

邱進之　校點








校點説明



伍非百著《墨辯解詁》，請廖平作序。本文作於民國十一年壬戌（一九二二）廖平七十一歲時。廖平以《墨辯》即名學，即孔子「必也正名」之意。廖平壯年嘗究心《墨辯》，得啓發於《管子》之七法：則、象、法、化、決塞、心術、計數。認爲象説即在經上經下，經説上下。舉則爲綱，行以六書分配之，即孔子正名造字之説。廖平去世後，伍非百挽曰：「强爲我著千言，曾將管法通墨故；誰繼公明六變，莫道前賢畏後生。」並説云：「季平先生學經六變，窮究人天。於壬戌夏用左腕書爲著《墨辯解詁序》千餘言，刻《六譯館叢書》之首，取《管子》七法説明墨辯之義，并勉以『前賢畏後生』之語。謙光盛德，追懷莫繼。謹撰此聯，用誌景仰。」（見《六譯先生追悼録》）。此次據《六譯館叢書》本整理。








墨辯解故序



自畢氏以後，天下英雄群趨《墨經》無慮數十家，以孫氏已刻之本爲最要，其書旁行，自然與《史記》旁行上下爲一律。考譜牒之學，祖宗上下，葉落歸根，今刻本《三代世表》由上而下，適得其反，蓋中國忸於上下，外國文字則多旁行也。吾壯年亦常究心於《墨辯》，得啓發於《管子》之「七法」：則、象、

象形。許序：「畫成其物，隨體詰屈，日、月是也。」


 法、

象事。許序：「視而可識，察而可見
 

注



 ，上、下是也。」


 化、

象聲。許序：「以形爲名，取譬相成，江、河是也。」


 決塞、

轉注。許序：「建類一首，同意相受，考、老是也。」


 心術、計數，

假借。許序：「本無其字，依聲託事，令、長是也。」


 其文曰：「根天地之氣，寒暑之和，水土之性，人民鳥獸草木之生物，雖不甚多，皆

 均有焉，而未嘗變也，謂之則。義也，

《經上》：「義，利也。」《經説上》：「義，志以天下爲芬，而能能利之，不必用。」


 名也，

《經上》：「名，達、類、私。」《經説上》：「名，物達也。有實，必得之名
 

注



 也。命之馬
 

注



 ，類也，若實也者，必以是名也。命之臧
 

注



 ，私也，是名也，止於是
 

注



 實也。聲出口，得若姓字麗。」又，《經上》：「名、實、合、爲。」《經説上》：「所以謂
 

注



 ，名也。所謂，實也。名實耦，合也。志行，爲也。」以外言名文多，不備録。下倣此。


 時也，

《經上》：「始，當時也。」《經説上》：「始，時
 

注



 或有久，或無久，始當無久。」《經下》：「堯之義
 

注



 也，生於今而處於古，而異時，説在所義

 。二。」《經説下》：「堯之義也，是聲也於今，所義之實處於古。」


 似也，

《經上》：「似，有以相攖，有不相攖也。」《經説上》：「仳，（注：疑似字。）兩有端而後可。」


 類也，

《經上》：「名，達、類、私。」見前「名也」下。又：「同，重
 

注



 、體、合、類。異，二、不體、不合、不類。」《經説上》：「有以同，類同也。不有同，不類也。」


 比也，

《經下》：「異類不吡，（吡即比。）説在量。」《經説下》：「木
 

注



 與夜孰長？智與粟孰多？爵、親、行、價，四者
 

注



 孰貴？糜與霍孰高？螾與瑟孰瑟？」


 狀也，

《經上》：「舉，擬實也。」《經説上》：「告以文名，舉彼實也。」


 謂之象。

《班志》六書前四門皆曰象：象形、象事、象意、象聲。


 尺寸也，

《經上》：「倍，爲二也。」《經説上》：「倍，二尺與尺，但去一。」《經上》：「體，分於兼也。」《經説上》：「體也若有
 

注



 端。」「若見之成見也。體若二之一，尺之端也。」


 繩墨也，

《經上》：「平，同高也。」「中，同長也。」「直，參也。」


 規矩也，

《經上》：「圜，一中同長也。」《經説上》：「圜，規寫攴
 

注



 也。」又，《經上》：「方，柱
 

注



 隅四讙也。」《經説上》：「方，矩見攴
 

注



 也。」


 衡石也，

《經下》
 

注



 ：「貞而不撓，説在勝
 

注



 。」《經説下》：「招負
 

注



 衡木，加重焉而不撓，極勝重
 

注



 也。右校交繩，無加焉而撓，極不勝重
 

注



 也。衡加重於其一旁，必捶權重相若也。相衡，則本短標長，兩加焉重相若，則標必下，標得權也。」又，《經下》：「推之必往，説在廢材
 

注



 。」《經説下》：「誰
 

注




 


 石、絫石耳。夾
 者，法也。方石去地尺，關石於其下，懸絲於其上，使適至方石，不下，柱也。膠絲去石，絜也。絲絶
 

注



 ，引也。」「今也廢石於平地，重不下，無踦也
 

注



 。未變而名易，收也。」斗斛也，角量也，謂之法。

《經上》：「法
 

注



 ，所
 

注



 若而然也。」《經説上》：「法，意
 

注



 規圓三也
 

注



 俱，可以爲法。」又，《經上》：「法同，則觀其同；法異，則觀其宜。」


 漸也，順也，

《經下》：「宇進無近，説在敷。」《經説下》：「傴宇
 

注



 不可偏舉，宇也。進行者先敷近，後敷遠。」


 靡也，久也，

《經上》：「久，彌異
 

注



 時也。」《經説上》：「久，古
 

注



 今旦
 

注



 莫。」又，《經下》：「行修以久，説在先後。」《經説下》：「行，行者必先近而後遠。遠近，修也；先後，久也。修必以久也。」


 服也，

《經上》：「服執誽
 

注



 。」《經説上》：「執服
 

注



 難成，言
 

注



 務成之。」


 習也，

《經上》：「爲，窮知而
 


 於欲也。」謂之化。

《經上》：「化，徵
 

注



 易也。」《經説上》：「化，若
 


 爲鶉。」〇象意，許序：「比類合誼，以見指撝，武、信是也。」予奪也，

《經上》：「賞，上報下之功也。罰，上報下之罪也。」《經説上》同。


 險易也，

《經上》：「平，知無欲惡也。」《經説上》：「平，惔然。」


 利害也，

《經上》：「利，所得而喜也。害，所得而惡也。」《經説上》：「利，所得
 

注



 而喜，則是利也。其害也，非是也。害，所得而惡，則是害也。其利也，非是也。」


 難易也，開閉也，殺生也，

《經上》：「生，形與知處也。」《經説上》：「生，楹之生，商不可必也。」又，《經上》：「功，利民也。罪，犯禁也。」《經説上》：「功不待
 

注



 時，若衣裘。罪不在禁，雖害無罪殆
 

注



 。」


 謂之決塞。

象聲，許序：「以形爲名，取譬相成，江、河是也。」


 實也，

《經上》：「實，榮也。」《經説上》：「實，其志氣之見也。使人若己，不若金聲玉服。」《經下》：「或，過名也，説在實。」


 誠也，

《經上》：「信，言合於意也。」《經説上》：「信，必以其言之當也。使人視誠得金。」


 厚也，施也，

《經上》：「仁，體
 

注



 愛也。」《經説上》：「仁，愛己
 

注



 者非爲用己也。不若愛馬
 

注



 。」


 度也，

《經上》：「禮，敬也。」《經説上》：「禮，貴者公，賤者名，而俱有敬僈焉，等
 

注



 異論也。」


 恕也，

《經上》：「恕
 

注



 ，明也。」《經説上》：「以其知論物，而若知之也著，若明。」


 謂之心術。剛柔也，

《經上》：「堅白不相外也。」《經下》：「一不堅白，説在
 

注



 無。」


 輕重也，

《經上》：「力，刑之所以奮也。」《經説上》：「力，重之謂下，與重，奮也。」又，《經下》：「挈與
 

注



 收仮，説在權。」《經説下》：「挈，有力也。引，無力也。不必，所挈之正於施也。繩制挈
 

注



 之也，若以錐刺之。挈，長重者下，短輕者上，上者愈得，下者愈亡。繩直權重相若，則正矣。收，上者
 

注



 愈喪，下者愈得。上者
 

注



 權重盡，則遂挈。」又，《經下》：「倚者不可正，説在梯。」意亦同。


 大小也，

《經上》：「厚，有所大也。」《經説上》：「厚，唯
 

注



 無所大。」又，《經下》：「推類之難，説在之大小特盡
 

注



 。」《經説下》：「謂四足獸，與牛馬與，物特盡
 

注



 大小也。」


 實虚也，

實，見上「實也」下。又，《經上》：「纑
 

注



 ，間虚也。」《經説上》：「纑間
 

注



 虚也者，兩木之間，謂其無木者也。」又，《經上》：「盈，莫不有也。」《經説上》：「盈，無盈無厚，於尺無所往而不得。」


 遠近也，

《經上》：「宇，彌異所也。」《經説上》：「宇，冢東西南北
 

注



 。」又，《經下》：「景之大小，説在施缶
 

注



 遠近。」《經説下》：「遠近、施正，異於鑑。鑑者近則所見大，景亦大；遠則所見小，景亦小。」又，《經下》：「宇或徙，説在長宇久。」《經説下》：「長宇，徙而有
 

注



 處，宇。宇，南北在旦有在莫，宇徙久。」


 多少也，

《經下》：「偏去莫加
 

注



 少，説在故
 

注



 。」《經説下》：「偏，俱一
 

注



 無變。」又，《經下》：「一少於於二，而多於五，説在建。」


 謂之計數。」提「則」爲綱，象、法、化、決塞、心術、計數，六六三十六，以爲子目。聖人作經，於頤卦得其七數。

頤初爻《禮》，二爻《春秋》，三爻《尚書》，四爻《樂》，五爻《詩》，六爻《易》。


 頤卦之彖屬《孝經》，其餘二爻分天分人，三男三女。「上經」「下經」，文見《素問》，爲《易》之兩篇。

仲尼造字，正名，雅言。《論語》：「子所雅言，《詩》、《書》執禮，皆雅言也。」六書依六經章程，舉故

「故」字《經上》之始。


 以爲綱，其餘六書分配形、事、意、聲、轉注、假借。《經上》、《經下》爲《墨經》之上下兩篇，統《説》語，謂合而成貫。

夫黄帝正名百物，孔子曰：「必也正名乎！」《春秋》「五石」、「六鷁」之辭不正，則王道或幾乎息矣。美惡不嫌

句


 同辭，貴賤不嫌

句


 同號。夫禮者，所以别尊卑，絶嫌疑，明是非。言不順，則事不成，禮樂不興，刑罰不中。名之，必可言也；言之，必可行也。

《墨辯》之學，中國謂之名學，外國謂之辯論學。吾於《墨辯》未嘗卒業，故不如《詩緯》，得大解脱，切實明白，然後將其文字之脱誤别爲更正，如《詩緯》更正本，然後心安理得，而余未能也。伍君非百篤志於古，作《墨辯解故》，於舊説之外多所發明。雖宗旨不必同余，考其義例，得未曾有，洵前賢畏後生矣！非百凂胡素民君索序於余。時余舊病未癒，事務紛擾，加以非百印行期迫，倉卒草此，以報非百之命。苟不先狗馬填溝壑，或有進境，未可知也。歲次壬戌，夏四月朔旦，井研廖平未定稿。



注
 　可見：原作「見易」，據《説文解字》卷一五上改。



注
 　皆：原作「尚」，據新編諸子集成本《管子校注》改。



注
 　得之名：孫詒讓《墨子閒詁》卷一〇作「待文多」。



注
 　馬：原作「焉」，據《墨子閒詁》卷一〇改。



注
 　臧：原作「藏」，據《墨子閒詁》卷一〇改。



注
 　是：原脱，據《墨子閒詁》卷一〇補。



注
 　謂：原作「爲」，據《墨子閒詁》卷一〇改。下「所謂」之「謂」同。



注
 　時：原脱，據《墨子閒詁》卷一〇補。



注
 　義：原誤作「善」，據《墨子閒詁》卷一〇改。



注
 　義：原誤作「異」，據《墨子閒詁》卷一〇改。



注
 　重：原作「異」，據《墨子閒詁》卷一〇改。



注
 　「木」上原有「異」字，據孫詒讓《墨子閒詁》屬上句，今删。



注
 　四者：原誤作「暑」，據《墨子閒詁》卷一〇改。



注
 　若有：原作「若尺有」，據《墨子閒詁》卷一〇删「尺」字。



注
 　攴：原作「文」，據《墨子閒詁》卷一〇改。又，孫云，「攴」疑當爲「交」之誤」。



注
 　柱：原作「徑」，據《墨子閒詁》卷一〇改。



注
 　見攴：原作「見交」，據《墨子閒詁》卷一〇改。



注
 　經下：原誤作「經上」，據《墨子閒詁》卷一〇改。



注
 　勝：原誤作「朦」，據孫詒讓《墨子閒詁》改。



注
 　負：原作「貞」，據《墨子閒詁》卷一〇改。又，上文「貞而不撓」，據孫云，「貞」當作「負」。



注
 　極勝重：原作「權朦重」，據《墨子閒詁》卷一〇改。



注
 　極不勝重：原作「權不朦重」，據孫詒讓《墨子閒詁》改。



注
 　廢材：原作「廢石」，據《墨子閒詁》卷一〇改。



注
 　誰：原作「雖」，據《墨子閒詁》卷一〇改。按，「誰」訓「唯」。



注
 　絶：原作「繩」，據《墨子閒詁》卷一〇改。



注
 　「今也」至「無踦也」：據《墨子閒詁》卷一〇，乃錯簡，當删。



注
 　「法」上原衍「取」字，據《墨子閒詁》卷一〇删。



注
 　所：原脱，據《墨子閒詁》卷一〇補。



注
 　意：原誤作「易」，據《墨子閒詁》卷一〇改。



注
 　也：原作「者」，據《墨子閒詁》卷一〇改。



注
 　傴宇：原倒作「宇傴」，據《墨子閒詁》卷一〇乙。



注
 　異：原脱，據孫詒讓《墨子閒詁》補。



注
 　「古」上原衍「合」字，據《墨子閒詁》卷一〇删。



注
 　旦：原脱，據《墨子閒詁》卷一〇補。



注
 　誽：原誤作「視」，據《墨子閒詁》卷一〇改。



注
 　執服：原誤倒作「服執」，據《墨子閒詁》卷一〇乙。



注
 　言：原作「説」，據《墨子閒詁》卷一〇改。



注
 　徵：原誤作「微」，據《墨子閒詁》卷一〇改。



注
 　所得：《墨子閒詁》卷一〇作「得是」。下「所得而惡」之「所得」同。



注
 　待：原誤作「得」，據孫詒讓《墨子閒詁》改。



注
 　雖害無罪殆：《墨子閒詁》卷一〇作「惟害無罪，殆姑」，當據改。



注
 　體：原脱，據《墨子閒詁》卷一〇補。



注
 　己：原誤作「也」，據《墨子閒詁》卷一〇改。



注
 　馬：原誤作「焉」，據《墨子閒詁》卷一〇改。



注
 　等：原誤作「其」，據《墨子閒詁》卷一〇改。



注
 　恕：據《墨子閒詁》卷一〇當作「
 」，即「智」字。據此，則正文「恕也」之「恕」亦當作「
 」。



注
 　此二句，《墨子閒詁》卷一〇作「不堅白，説在」，「一」字屬上句，「説在」下脱。



注
 　與：原作「其」，據《墨子閒詁》卷一〇改。



注
 　挈：原脱，據孫詒讓《墨子閒詁》補。



注
 　收上者：此三字原脱，據《墨子閒詁》卷一〇補。



注
 　者：原作「得」，據《墨子閒詁》卷一〇改。



注
 　唯：原作「爲」，據《墨子閒詁》卷一〇改。



注
 　「説在」句：《墨子閒詁》卷一〇云「之」上疑脱「名」字。又，《墨子閒詁》卷一〇無「特盡」二字，疑涉下文而衍。



注
 　物特盡：《墨子閒詁》卷一〇作「物盡與」。



注
 　纑：原誤作「瀘」，據《墨子閒詁》卷一〇改。下「纑」字同。



注
 　間：原脱，據《墨子閒詁》卷一〇補。



注
 　冢東西南北：《墨子閒詁》卷一〇作「東西家南北」。



注
 　缶：原誤作「出」，據《墨子閒詁》卷一〇改。「缶」即「正」。



注
 　徙而有：原作「徙久而」，據孫詒讓《墨子閒詁》改。



注
 　加：原誤作「如」，據《墨子閒詁》卷一〇改。



注
 　故：原誤作「固」，據《墨子閒詁》卷一〇改。



注
 　俱一：原誤作「居」，並脱「一」字，據《墨子閒詁》卷一〇改補。
















楚 詞 講 義



廖　平　撰

邱進之　校點








校點説明



此書作於民國三年甲寅（一九一四）冬，時廖平六十三歲。據廖宗澤《六譯先生年譜》，此書本廖平隨手編撰，供學校講授之用。大旨以《楚詞》乃秦博士作，《秦本紀》始皇卅六年，使博士爲《仙真人詩》，即《楚詞》。著録多人，故詞意重複，工拙不一，年遠歲湮，遺佚姓氏。及史公立傳，後人附會，多不可通。又僅掇拾《漁父》、《懷沙》二篇，而《遠游》、《卜居》、《大招》悉未登述，可知非屈子一人作。而《漁父》、《懷沙》因緣蹈誤，亦不過託之屈子。《橘頌》章云「受命詔以昭詩」，即序始皇使爲《仙真人詩》之意。故《楚詞》本天學，爲《詩》、《易》二經詩説序。民國五年（一九一六）刊於《國學薈編》（第二、三期），收入《六譯館叢書》，今據此本整理。








楚詞講義



《秦本紀》：始皇三十六年，「使博士爲《仙真人詩》」，即《楚詞》也。《楚詞》即《九章》、《遠游》、《卜居》、《漁父》、《大招》諸篇，著録多人，故詞重意複，工拙不一，知非屈子一人所作。當日始皇有博士七十人，命題之後，各有呈撰，年湮歲遠，遺佚姓氏。及史公立傳，後人坿會改捝，多不可通，又僅綴拾《漁父》、《懷沙》二篇，而《遠游》、《卜居》、《大招》悉未登述，可知《遠游》、《卜居》、《大招》諸什非屈子一人撰，而《漁父》、《懷沙》因緣蹈誤，不過託之屈子一人而已。著書諱名，文人恒事，使爲屈子一人擬撰，自當整齊故事，掃滌陳言，不至旨意緟複，詞語參差若此。《橘頌》章云「受命詔以昭詩」
 

注



 ，即序始皇使爲《仙真人詩》之意。故《楚詞》本天學，爲《詩》、《易》二經師説。京氏《周易章句》於乾、坤八卦各言游神歸魂，即周游六虚是也。不但《卜居》、《漁父》二篇解咸、恒二卦，周游即《周南》，周，遍也；《召魂》即《召南》，召，招也。如「魂兮歸來」即「之子于歸」，「于」與「云」篆相近，「于」即「云」，「云」即古「魂」字；《韓詩》以「聊樂我云」，「云」字作「魂」；《遠游》篇「僕夫懷予心悲兮，邊馬顧而不行」，即《詩》「我僕痡矣」。




楚詞講義第一課






卜居　漁父



舊説以《楚詞》爲屈原作，予則以爲秦博士作，文見《始皇本紀》三十六年。

《楚詞》爲詞章之祖，漢人惡秦，因託之屈子。《屈原列傳》多駮，文不可通，後人删補，非原文。




考洪氏《補注》，數十篇並無屈子作明文，惟《卜居》、《漁父》二篇中有屈子名姓，故曰後人遂以爲屈子作《楚詞》。

楚之分野占鶉火，與周同。《詩》二《南》之「楚」與《楚詞》之「楚」皆指赤道熱帶而言，非春秋戰國中國一隅之楚。

辭賦之學出於《詩》學，皆天學神鬼事，與人學之史事一實一虚。故漢以後賦詩有全指天學言者，爲《楚辭》之嫡派；有人事雜舉者，爲别派。可即兩漢、魏晉人作分别之。

《楚詞》即道家之神遊形化，《莊子》所謂遊於六合以外，故《楚詞》全與道家同宗旨。典故全用《山海經》，以《山海經》即古鬼神學，太宗、太祝之專書，所説皆天上星辰，不在本世界。或乃以《楚詞》爲憂愁憤懣之詞，至爲不通。如《遠游》篇之與司馬《大人賦》如出一手，大同小異，何遽仙凡苦樂之霄壤乎？




秦博士借屈子之名，以明《易》咸或之義，文非屈子作。凡古人文中，人名皆屬寓言，且二義相反，如水火，如冰炭，一人行事，不能如此相反。

《易》少父母八卦泰、否、損、益、既濟、未濟、咸、恒，上六卦其義皆反，惟咸、恒二卦無反義。鄭注本一作「或」，二字形近而誤，據《表記》當作「或」，乃與「恒」對。

學生上課用工貴有恒。

聖神天道隨時變化，則貴或不貴恒。

《表記》：「不恒其德，

句。


 或

解「不恒其德」。


 承之羞。」「人而無恒，不可爲之卜筮。」

《論語》誤作巫醫。


 「鬼神且不能知，而況於人乎
 

注



 ！」

《卜居》「龜策誠不能知此事」，即《表記》「鬼神且不能知」。

恒其德，

句。


 貞。

以貞解恒。




不恒其德，

句。


 或。

以或解不恒。




或繫之
 

注



 ，

句。


 立心毋恒。

解或字。




或鼓或罷，或泣或歌；或出或處，或語或默。

或從王事，或躍在淵。

《老子》八「或」字連文。

《北山》詩十二「或」字連文。

《莊子》之廿餘「能」字亦同。

如能柔能剛能短能長之數。







第二課






大招　招魂



或以爲屈子作，或以爲宋玉作，皆誤。此爲道家神游説，與屈子全無關係。

上帝命巫陽曰「有人在下」云云。

乃上帝招人上天，與宋玉招屈子説大反。




巫陽辭謝，推之掌夢。

乃下招曰。

是掌夢招之，非巫陽也。

《周禮》掌夢之職，文與《列子》同。

《詩》爲夢境神游，《易》爲覺後形游。○《易》「游魂爲變」，《易》「精氣爲物」。




夢即神游。八徵爲人間事，六候爲天堂事。

《列子·周穆王篇》：覺

學仙爲夢，證果爲覺。覺更高於夢。


 有八徵，一曰故，二曰爲，

「故」當與「爲」義反；故爲恒，下「爲」，造作變化。


 三曰得，四曰喪，

以財、位言之。


 五曰哀，六曰樂，

六情。上樂作哀。


 七曰生，八曰死。

性，命。○凡《詩》中所言八字皆人事。




夢有六候，由人企天。

○凡《詩》中用此六位者，皆爲夢説，天學。


 一曰正夢，二曰噩夢，

當爲變，變與故、爲義同。


 三曰思夢，四曰寤夢，五曰喜夢，六曰懼夢，

二字六情。○八徵配八方，六夢如六宗，即《楚詞》之上下四旁。




東　　　　正夢　　　　北　　　　寤夢

南　　　　思夢　　　　上天　　　喜夢

西　　　　噩夢　　　　下地　　　懼夢

所有怪物皆出《山海經》。

凡夢中所見，皆不在本地球。

所有神怪如地獄之變象。

「故居」即天堂。由天上降生人間，覺爲妄，夢爲實，故以死爲歸。舊説以爲楚國者，大誤。

天宫

「之子于歸，宜其室家」。


 　　　天衣

無縫珠衣等説。




天女

《法苑珠林》引天事詳矣。


 　　　天樂

「之子歸，其嘯也歌」。




天廚

酒食。


 　 　　　　　　　 天襍戲

「之子于歸，百兩迓之」。




與王趨夢兮，課後先。

雲夢，即乘雲夢游。




《招魂》一博士作，《大招》又一博士作。

《招魂》詳於始招，《大招》詳於歸宿，互文見義。

江南即《召南》之南，《山海經》以南爲中。

「招招舟子」即招魂。《莊子》稱二《南》爲蜩、

周。


 鷽

召。


 鳩、

二蟲即二公。《詩》樛木、喬木。


 調調。

亦與周、召同音。







第三課






九歌


文見《尚書》。「啟《九歌》與《九辨》」，乃古書，非新作。










《始皇本紀》曰「湘君何神也」云云，又云「山鬼祇能知一年事」。

太乙、東君、雲中、河伯，皆見《封禪書》，秦祀典有之。

雲中君即黄帝，以雲名官，指地中而言。文有冀州，《地形訓》大九州，中曰冀州。

東家之西即西家之東，無定向，故東君與雲中皆爲易位。







歸寧父母。

《覲禮》曰：「歸視爾師，寧乃邦
 

注



 。」

《文侯之命》曰：「歸寧乃邦。」非女子專名詞。

《韓詩》讀云爲魂，「云何吁矣」，云即魂字。
 篆與
 相似，「之子于歸」即「魂兮歸來」，爲《招魂》所本。




第四課






大言賦 


《中庸》「語大，天下莫能載焉」，博士以此賦解之。







楚襄王與唐勒、景差、宋玉游於陽雲之臺。王曰：「能爲寡人大言者上坐。」王因唏曰：「操是太阿剥

一作「戮」。


 一世，流血冲天，車不可以厲至。」唐勒曰：「壯士憤兮絶天維，北斗戾兮泰山夷。」至景差曰：「校士猛毅皋陶嘻，大笑至兮摧覆思。鋸牙雲，晞甚大，吐舌萬里唾一世。」至宋玉曰：「方地爲輿，圓天爲蓋，長劍耿介倚天外。」王曰：「未也。」玉曰：「並吞四夷，渴飲枯海。跋越九州，無所容止。身大四塞，愁不可長。據地
 
 

注



 天，迫不得仰。」




小言賦 


《中庸》「語小，天下莫能破焉」，博士以此賦解之。







楚襄王既登陽雲之臺，令諸大夫景差、唐勒、宋玉等並造《大言賦》，賦畢，而宋玉受賞。王曰：「此賦之迂誕則極巨偉矣，抑未備也。且一陰一陽，道之所貴；小往大來，剥復之類也。是故卑高相配而天地位，三光並照則大小備。能高而不能下，非兼通也；能粗而不能細，非妙工也。然則上坐者未足明賞，賢人有能爲小言賦者，賜之雲夢之田。」景差曰：「載氛埃兮乘剽塵，體輕蚊翼，形微蚤鱗。聿遑浮踊，淩雲縱身。經由鍼孔，出入羅巾。飄眇翩緜，乍見乍泯。」唐勒曰：「析飛糠以爲輿，剖粃糟以爲舟。泛然投乎杯水中，淡若巨海之洪流。馮蚋眥以顧盼，坿蠛蠓而遠游。寧隱微以無準，原存亡而不憂。」又曰：「館於蠅鬚，宴於毫端。烹蝨脛，切蟣肝。會九族而同嚌，猶委餘而不殫。」宋玉曰：「無内之中，微物潛生，比之無象，言之無名。蒙蒙滅景，昧昧遺形。超於太虚之域，出於未兆之庭，纖於毳末之微蔑，陋於茸毛之方生。視之則眇眇，望之則冥冥。離朱爲之歎悶，神明不能察其情。二子之言，磊磊皆不小，何如
 

注



 此之爲精？」王曰：「善。」賜以雲夢之田。

二賦頗似《柏梁》，爲聯句之祖。

洪稚存《卷施閣文集》有擬此二賦之文。

《四變記》：三變言大小。

漢師分今古學，今以大小易之。




人學分大小。

《春秋》小，《尚書》大。




天學分大小。

《詩》小，《易》大。




《易》小過、大過、小畜、大畜、夬、

小壯。


 大壯，小往大來，大往小來，大有、同人，合稱大同。

《詩》小共大共、小球大球、小國大國、小雅大雅，小大稽古，小大盡喪。

凡言小大者，皆先小後大，由小推大，《鄒衍傳》所謂驗小推大也。

《列子·湯問》篇：湯問夏革曰：「物有小大乎？」

夏革，即《詩》之「不長夏以革」。《莊子》作「棘」。




此二賦出於《列子》此條。

《莊子·秋水》篇河伯專言大小，亦此二賦之所出。




史公譏鄒衍洪大不經。由内以推外，由小以推大，《孟子》無極無盡。如佛經嚴華世界，全與《列》、《莊》同，即《詩》、《易》、鄒衍之所推。

《詩》：「思

思爲「志」，古字通。


 無邪。」

讀作「涯」，《莊子》「生也有涯，知也無涯」。




瑯琊從牙得聲，與此同。

車之邊爲牙圍。

「思無疆」，

「思無期」，　三字皆言疆域，非邪正之義。

「思無繹」。

《春秋》三千里，　　有涯，

《尚書》三萬里，　　有涯，

《詩》游神六合以外，爲無涯。

西人遠鏡爲大言，顯微爲小言。

《中庸》：「語大，

大言。


 天下莫能載；語小，

小言。


 天下莫能破。」

「小德川流，大德敦化，此天地之所以爲大也。」




第五課






彭咸解



《離騷》：「託彭咸之所居。」

居與「行」對。《山經》十巫居靈山，若投水，何得爲居？何得與三、五對言？




「雖不同於今之人兮，願依彭咸之遺則。」

即從靈山上天下地。




《抽思》：「望三五以爲像兮，

皇、帝，人學。


 指彭咸以爲儀。」

二巫即天學。




《悲回風》：「夫何彭咸之造思兮，暨志介而不忘。孰能思而不隱兮，昭彭咸之所聞。淩大波而流風兮，

乘風而行。


 託彭咸之所居。」

靈山，十巫所居。




王注：「彭咸，蓋殷賢大夫。」又曰：屈子「從古賢俊，以自沈没也」。

彭咸爲殷大夫，投水死。肊造典故，全無依據。




洪興祖《補注》同。

後説，補於此。




《山海經》曰：「又開明東有巫彭、巫抵、巫陽、

《招魂》有。


 巫履、巫几、巫相。」

上十巫，此六巫，合爲十六巫。


 注皆神巫也。

皆星辰，非人。




又，「大荒之中，有山名曰豐珇玉門，日月所入。有靈山，巫咸、

《楚詞》有。


 巫即、巫盻、巫彭、

《楚詞》有。


 巫姑、巫真、巫禮、巫抵、巫謝、巫羅十巫從此升降，百藥爰在。」注群巫上下此山，采藥往來也。

《楚詞》全用《山海經》典故，彭咸當即巫彭、巫咸。

開明東巫彭爲首，靈山巫咸爲首，共十六人。此舉其居首二人言之。


 神人上天下地，非投水而死之殷大夫也。

《漁父》：「吾寧死而葬於江魚之腹中。」

後人據此以爲投水而死，稍知文義者，必悟其非。○此不過言守恒至死不變，不必爲屈子實事，況投水之事乎！




《悲回風》：「悲申徒之抗迹。」

此屈子投水之所本。

靈氛　卜。

卜筮爲《洪範》天學，鬼謀、神告。《左》、《國》中所言巫卜似之，非今市上賣卜先生也。卿士從，庶民從，則爲上下議院，人謀之事。




巫咸　筮。

靈氛即巫彭。

居開明東，爲六巫之首。靈山十巫，第四亦爲巫彭。


 靈、巫古字通，彭、氛音近。

否則靈氛即靈山第三之巫盻。

巫彭作卜。

巫咸作醫。

二語連文，出《吕氏春秋》
 

注



 。

天神所作在别世界，以我翻之，爲卜爲醫，其實不必同。如《易》伏羲所畫之卦、河圖、洛書與四靈物皆爲神物，地球中初未發見，亦如《左》、《國》之神靈，舊説以爲已見者，誤也。







第六課






九章



較《九歌》、《九辨》，文最繁多，故不得不分爲九人所作。《離騷》疑亦數人所作，合爲一篇，故其文義重複。自來説者，皆不能貫通之。

《惜誦》　　　　亂曰

《涉江》　　　　亂曰

《哀郢》　　　　亂曰

《抽思》　　　　亂曰

《懷沙》　　　　亂曰

《惜往日》

《思美人》

《橘頌》

《悲回風》　　　曰

《楚詞》之最不可解者，莫過於詞意重犯。一意演爲數十篇，自來説者，皆不能解此大惑，今定爲秦始使博士作。如學校中國文，一題而繳數十卷，以其同題，詞意自不免於重犯。如《九章》乃九人各作一篇，故篇末有「亂曰」者與「曰」者，尚有六篇可考。

《九章》文最冗長，以其非一人之作，彙集九篇，而加以「九章」之名。舊以爲屈原、宋玉所作者，誤也。

《懷沙》一篇，《屈子傳》曾單提之，必此篇别有單行本也。

《文選·登徒子好色賦》題宋玉作，最爲可怪。篇中登徒與宋玉對説，以後秦章華大夫乃駁二家，並斥宋玉所稱爲南夷邊鄙之人，何足稱道。是此篇宜以秦章華大夫爲主，宋玉已遭鄙夷，何反主之？試問此事如何解？

王晉卿先生《離騷解》凡各篇中同者皆引坿於正文之下，共有若干世俗字、黨人字。




「匪鶉匪鳶，翰飛戾天。匪鱣匪鮪，潛逃於淵」，《莊子》解之曰：「夢爲鳥而戾天，夢爲魚而潛淵。」

上征下浮　凡《詩》、《易》等書，上、下皆指天、地言。


 

鳥飛不下來也。


 
 

「魴魚赬尾，王室如燬」。○二句音同，「魴魚赬尾」即「王室如燬」也。○解「至」作鳥，不如作魚，與「不」相對爲鳶矣。







第七課






離騷



帝高陽之苗裔兮。

《楚世家》首此句，故人以爲楚事；《秦世家》亦首此句，今故改爲秦事。其實皆非本義。

高陽顓頊爲人帝，由人企天從此始。

《五帝德》初問黄帝有「人耶非人耶」之説，即天人之分。




《尚書》顓頊以後，絶地天通。

以下所引，皆二句師説。




《楚語》顓頊以前，人能登天乎？

《左傳》顓頊以後，德不及遠，乃爲民師而民名。

《列子》顓頊與共工戰，天柱絶，地維滅。

此爲《尚書·吕刑》師説，非怪論，乃天人境界之所以分。




《淮南》同。




天帝爲真人，爲至人。

《列子》化人，化人即真人，真字從化。

欲由人而企天，必先具至人之資格，故從高陽爲上天之基礎。如欲學《詩》，必先明《尚書》，欲通《尚書》，先明《春秋》，一定之程度也。




第八課






釋楚詞真字



艾南英曰：五經無「真」字，

《中庸》化即真，《列子》作化人。


 始見於老莊之書。《老子》曰：「其中有精，其精甚真。」《莊子·則陽》篇：「敢問何謂真？真者，精誠之至也。」
 

注



 

即《中庸》所謂至誠。


 《大宗師》篇曰：「而已反其真，而我猶爲人猗！」《列子》曰：「精神離形，各歸其真，故謂之鬼。鬼，歸也，

歸字解。


 歸其真宅。」《漢書·楊王孫傳》曰：「死者，終生
 

注



 之化，而物之歸者也。歸者得至，化者得變，是物各反其真也。」《説文》曰：「真，仙人變形登天也。」徐氏《繫傳》曰：「真者，仙也，化也。

《列子》之化人即真人，《中庸》「至誠能
 

注



 化」，《易》言化尤詳。經中無真字，化人即真人矣。


 從匕，匕即化也。反人爲匕，從目從匕，八其所乘也。」以生爲寄，以死爲歸，於是有真人、真君、真宰之名。秦始皇曰：「吾慕真人。」自稱真人，不稱朕。

關東反後，二世乃稱朕，不敢稱真人。


 魏太武改元太平真君，而唐玄宗詔以四子

老子、列子、莊子、尹文子。


 之書謂之「真經」，皆本乎此也。後世相傳，乃遂以「假」爲對。

此後起之義。


 李斯《上秦王書》曰：「夫擊甕叩缶，彈箏搏髀，而歌呼嗚嗚快耳目者，真秦之音也。」韓信請爲假王，高祖曰：「大丈夫定諸侯，即爲真王耳，何以假爲！」又更東垣曰真定。竇融《上光武書》：「豈可背真舊之主
 

注



 ，事姦僞之人？」而與老、莊之言「真」，亦微異其旨矣。

以上真僞之真。


 宋諱玄，以「真」代之，故廟號曰真宗，玄武七宿改爲「真武」，玄冥改爲「真冥」，玄枵改爲「真枵」。《崇文總目》謂《太玄經》爲「太真」，猶未離其本也。

以上以真代玄。


 隆慶

明。


 二年會試，爲主考者厭五經而喜《老》、《莊》，黜舊聞而崇新學，首題《論語》「子曰由誨女知之乎」一節，其程文有云：「聖人教賢者以真知，在不昧其心而已」，

《莊子·大宗師》篇曰：「且有真人，而後有真知。」《列子·仲尼》篇：「無樂無知，是真樂真知。」


 始明以《莊子》之言入之文字。自此五十年中，舉業所用，無非釋老，彗星掃北斗、文昌，而御河之水變爲赤血矣。崇禎時始申舊日之禁，而士大夫皆幼讀時文，習染已久，不經之字，搖筆輒來；正如康崑崙所受鄰舍女巫之邪聲，非十年不近樂器，未可得而絶也。雖然，以周元公道學之宗，而其爲書，猶有所謂「無極之真」者，吾又何責乎今之人哉
 

注



 ！

艾氏宋學家，最不喜《老》、《莊》，故惡「真」字入《四書》文而發此議。講《楚詞》者正與相反，認定「真」字，則全書皆有統宗矣。

真人與至人相連。

《楚詞》中共有若干真字。




賈子《容經》有真人至人。

《列子》魯哀公稱孔子爲至人。

《楚詞》「真」字「歸」字皆可由此得真諦，以此讀之，餘皆迎刃而解矣。




第九課






天問



《天問》一篇，本言天上人物史事，如佛經之華嚴世界；所用典故全出《山經》、《淮南》，以二書皆詳天學也。後人不得其解，乃謂楚之廟壁畫有神怪諸圖，《天問》乃據壁圖而作。試問畫壁圖者何處得此藍本？甚至謂《山經》仿《天問》而作，尤爲本末顛倒矣。

《天問》首一段與《莊子》天問全同。

《天問》首尾言天地形體運動，尤不可解，以後史事，如《荀子·成相篇》，古帝王名猶見於《山經》，至於齊桓、秦穆、管仲、甯戚之類，則真不可解矣。若以爲人事，則不應在《天問》篇中，此當以繙譯説之。善言天者，必驗於人。人有皇、帝、王、伯，天神亦有之，借人事史籍以繙天神，名同而實異。天神亦有小康大同，有賢不肖，亦有刑賞戰征；凡人事所有者，無不具見於天神。此所以以世界人物繙譯天神爲《詩》、《易》二經之大例。




題天問後 


朱子







此書多不可曉處，不可強通；亦有顯然謬誤而讀者不覺，又從而妄爲之説者。如「啟棘

夢。


 賓商，

天。


 《九辨》、《九歌》」，王逸則訓棘爲「陳」，訓賓爲「列」，謂商爲五音之商，固已穿鑿，而洪興祖又以爲急相符契，以賓客之禮而作是樂，尤爲迂遠。今詳此乃字與篆文相似而誤，棘當作「夢」，商當作「天」，言啟夢上賓於天，而得此二樂以歸耳，

後人以《九歌》爲屈原作，《九辨》爲宋玉作者，其誤可知。


 如《列子》、《史記》所載周穆王、秦穆公、趙簡子等事耳。

朱子亦以夢天解《楚詞》。


 若《山海經》云「夏后

此天神之夏后。


 上三嬪

賓。


 於天，得《九辨》、《九歌》以下」，則是當時此書别本，「賓」字亦誤作「嬪」，

《尚書》「殯於虞」亦當作「賓」。


 故或者因以爲説。雖實怪妄，不足爲據，然「商」字猶作「天」字，則可驗矣。柳子厚「貿嬪」之云，乃爲《山海經》所誤，而或者又誤解之。三寫之訛，可勝歎哉！

《列子》夏革篇
 

注



 《莊子》引作「夏棘」，革、棘本一字。今以棘與啟皆爲人名亦可，不必改爲夢字。言賓，即夢游可知。

《山經》夏、商皆爲星辰符號，商者其别名，天者其總號，不必改商爲天亦可。




第十課






離騷



此書解者無慮數十百家，無一人能通全篇文義者。

第一篇中屢言神游四荒四極，上征下浮，上下求索，與《遠游》、《大人賦》同，與屈子事不相合。

第二篇中文義自相重複，又與他篇意同，不過文字小異。一人之作，不能重複如此。

如「朝發夕至」篇中凡數見。




今故據《秦本紀》以爲始皇博士作，皆言求仙魂游事。又，博士七十餘人各有撰述，題目則同，所以如此重犯。彙集諸博士之作成此一書，如學堂課卷，則不厭雷同。

漢初人惡其出於秦，乃以有屈子名，遂歸之屈。其實不然。




《招魂》與《大招》同題，故二人各一篇。文義互有詳略，不能偏廢，故並存之。

《史記·屈原列傳》經後人羼亂，非《史記》原文，故文多不可究詰。




《離騷》與《遠游》文義全同，《遠游》有條理，《騷》則雜沓不堪。當以《遠游》之例讀《騷》，則得矣。

《九章》各有「亂曰」，今定爲九人之作，人各一篇，故有五「亂曰」。《騷》又以《九章》推之，亦當爲多人所作，彙爲一書。中有九天、九死、九辨、九歌、九州同例。今依《九歌》例，以爲九人所作，合爲一大篇，附二篇，如《大司命》、《少司命》，合爲十一首：

一　「帝高陽之苗裔兮」

至


 「來吾道乎先路」。

高陽人帝，離騷即離絶世俗，騷爲逍遥之合音。




二　「昔三后之純粹兮」

至


 「傷靈脩之數化」。

三　「余既滋蘭之九畹兮」

至


 「願依彭咸之遺則」。

四　「長太息以掩涕」

至


 「及行迷之未遠」。

真人至人絶世離俗，故篇中屢以世俗標目。




五　「步余馬於蘭皋兮」

至


 「豈余心之可懲」。

六　「女嬃之嬋媛兮」

至


 「相觀民之計極」。

七　「夫孰非義而可用兮」

至


 「結幽蘭而延佇」。

八　「世溷濁而不分兮」

至


 「恐導言之不固」。

篇中美惡香臭相反，指人大不同，又如《莊子》之迷國。




九　「世溷濁而嫉賢兮」

至


 「百艸爲之不芳」。

附一　「荷瓊佩之偃蹇兮」

至


 「周流觀乎上下」。

附二　「靈氛既告余以吉占兮」

至


 「吾將從彭咸之所居」。

九歌以九名見十一篇方位圖




靈讀作「巫」，修讀作「長」。

帝高陽之苗裔。

《秦本紀》首句，《楚世家》亦同。




正則　《周禮》地則。

或疑秦諱始皇名政，不當有「正」字，嫌名不諱。




靈均　《周禮》土均，又鈞尺。

游仙歸咎黨人，讒言用《論語》「遠佞人」、《小雅》四「讒」師説。



注
 　「受命」一句，見《九章·惜往日》，非出《橘頌》。



注
 　按，上引三句均見《禮記·緇衣》，似非出《表記》。又，據《緇衣》，「不可爲」下無「之」字，「鬼神」作「龜筮」。



注
 　或繫之：據《易·益》上九《象》，作「或擊之」，當據改。



注
 　按，此語見《書·文侯之命》：「其歸視爾師，寧爾邦。」而《儀禮·覲禮》則云「歸寧乃邦」。



注
 　 
 ：原誤作「盼」，據岳麓書社《宋玉集》改。



注
 　「如」字原脱，據岳麓書社《宋玉集》補。



注
 　按，《吕氏春秋·勿躬》：「巫彭作醫，巫咸作筮。」



注
 　按，所引見《莊子·漁父》，非出《則陽》。



注
 　終生：原作「終身」，據《漢書·楊王孫傳》改。



注
 　能：原作「變」，《中庸》：「唯天下至誠爲能化。」因據改。



注
 　主：原誤爲「王」，據《後漢書·竇融傳》改。



注
 　按，以上文字全見《日知録》卷一八「破題用莊子」條。此云「艾南英曰」，未審何據，俟考。



注
 　此「篇」字當屬衍文，《列子》無「夏革」之篇。
















楚 詞 新 解



廖　平　撰

楊世文　校點








校點説明



《楚辭新解》作於光緒三十二年（一九零六）四月。廖平認爲《楚詞》爲孔子天學《詩》之傳記，與道家别爲一派。大約道詳於《易》，《楚詞》詳於《詩》。大旨以《楚辭》詳於上征下浮，專爲《詩》傳，其書在屈子以前，非屈子自作，屈子不過傳之而已。《漁父》、《卜居》二篇指陳切實者，屈子自作，舊説全以爲離憂，皆屬誤解。人學專言六合以内，天學則在本世界以外。在上爲天神，在下爲地祇，居四方者爲人鬼。所謂周游六漠，尤以上征下浮爲大例。《詩》以魚鳥飛沈、山水陟降爲上下之標目，《楚辭》於此例甚詳。《楚詞》天學，已離脱世界，專言諸天。《離騷》篇名不可解，蓋如古緯，爲屈子所傳，非其自作。太史公所傳屈子事，一身一家之私事，與經傳不相干。有民國十年（一九二一）四川存古書局本、民國二十三年（一九三四）《六譯館叢書》本。今據《六譯館叢書》本整理。








楚詞新解敘



《離騷》者，子屈子之所傳也。昔者尼山垂文，以詔後世，六合以内，切於人事。《傳》曰：「書者，如也。」又曰：「《春秋》深切著明。」言皆切實，意不溢辭。後世史臣志紀記傳，蓋仿斯體，所謂無韻謂之筆，六合以外存而不論。詩託物起興，上天下地，意在言表，後世辭賦祖之，所謂有韻謂之文者也。聲歌所謂「存」，與論辨人學事出兩歧。蓋聖門立科，首分志行，

《中庸》：「事前定則不困，行前定則不疚。」


 政事、德行，今之實行家，言語、文學，

「言前定則不跲，道前定則不窮。」


 爲今之哲學。文以載道，故文學爲道家之祖，

子游傳大同，莊子爲子夏之門人。


 道家詳矣。至聖則存而不論者，凡神聖天道，一切閎誕悠渺、玄溟寂寞，未至其時，易滋流蕩。此方内方外之分，聖作賢述之所以别。《易》曰：「其初難知，其上易知。」亦如讖記，當時則顯。故經存其大綱，諸家傳其節目。靈應將啓，兩美牉合，此道非經無所宗主，道不明，而經亦因之不顯。此辭章喜談道，《詩》二千年來無一定解足以饜服人心者與？子屈子傳《詩》，與《列》、《莊》别爲一派。鳶飛魚逃，察乎天地，非顓頊以後絶地天通之聖人所知能。《中庸》發明《詩》之總綱，《楚詞》亦因是而昭顯焉。其曰「上征下浮」，即經之魚鳥，四荒、四極，經例尤詳。若夫「周游六漠」，非即所謂六合與？以俟聖言，皇帝王伯，同屬後生據衰而作，託之遠古。自古在昔，先民有作，傷今思古，長言詠歎，而《大傳》出焉。其發揮經旨，不啻《繫辭》之於《易》，《伏傳》之於《書》。苟能通其旨，《詩》之道思過半矣。三家以《序》説《詩》，班氏譏非本義；九天、九淵、神遊、雲飛，歸宿于泰初爲鄰，乃採《春秋》，録雜事以説之，可謂誣矣。自太史公誤以所傳爲自作，《離騷》指爲「離憂」，沈淵而死，後來承誤，《楚詞》遂爲志士失意發憤之代表。孟堅譏其露才揚己，忿恚自沈，解者甚至以「南夷」爲醜詆君父。按《楚詞》經營四荒，周游六漠，揖讓五帝，造問太微，乘雲御風，駕龍馭螭，且媮娱以自樂，超無爲以至清，乃至高之□，亦至樂之境界，以爲窮愁，失其旨矣。使果爲國爲身憂憤撰述，亦如《漁父》、《卜居》指陳切實，何爲舍切近之墳典，遠據《山經》爲藍本，徵求神靈詭怪於天地之外哉？長卿作《大人賦》，

即《易》之「大人」，《中庸》所謂至誠、至聖、至道，《列》、《莊》所謂真人、神人。


 其文全出《遠遊》，武帝讀之，飄飄有凌雲之志；又如黄帝之夢華胥，秦穆之聞天樂，此人間至樂，借證大人，其爲遊僊，而非失志，稍知文義者固能辨之矣。

使果爲愁憤失志，長卿作賦何以襲之？


 屈子沈淵，本爲私事，可據以解《漁父》、《卜居》，乃附會舊傳，並以彭咸亦枉死；彭咸爲十巫之二，

《九章》七見彭咸。


 《抽思》曰「望三五以爲像兮，指彭咸以爲儀」，何得指爲自沈？他如「遺則」，於三皇五帝後言「彭咸」，皆與自沈淵不類。前人疑之者，乃因《惜往日》「不畢詞而赴淵兮，惜壅君之不識」，及《悲回風》子胥、申徒

與介子、伯夷死於山上者相比。


 而然。考天學，離世獨立，略於人而詳上下。《詩》曰：「鶴聞于天，魚潛于淵。」《悲回風》「回」讀淵，「風」爲上鳥所憑，「淵」爲下魚所居，亦猶「匪鶉匪鳶，翰飛戾天，匪鱣匪鮪，潛逃于淵」。

莊子以爲夢鳥、夢魚皆猶上下起例，是也。


 本篇又曰：「鳥獸鳴以號群兮，草苴比而不芳。魚葺鱗以自别兮，蛟龍
 

注



 隱其文章。」屈子沈淵，即有其事，若傳文原爲夢魚逃淵，非求死自沈明矣。本爲《詩》傳，故《詩》獨詳。《悲回風》竊賦詩之所明，《惜往日》受命詔以明《詩》，

是曾受命學《詩》。


 《東君》「展
 

注



 詩兮會舞」，又引詩人「不素餐」之説，其餘名物典訓與《詩》相發明者以百十數，與緯同爲大傳。舊所撰《詩》説專就地球立説，言無方體，或以附會爲嫌。近乃由《楚詞》得明天人之分。《書》結人學之總局，《詩》開天學之初基。惟文義繁賾，蒙蝕已久，恐遭按劍，故藏之匣匱。《楚詞》寥廓無天，崢嶸無地，以視世界，不啻毛粟，神靈詭異如《天問》者，俗亦安之，不足爲怪。今除屈子自作外，别爲新解，以明天學，閱者不斥爲不經，然後《詩》乃可觀。若尚齟齬，則本屬集部，語怪固亦無妨。假此以卜《詩》解之從違，如能借《騷》以通《詩》，則至困之中有至樂，是或一道與！光緒丙午四月望日，則柯軒主人序於中巖雪堂，時年五十四也。



注
 　蛟龍：原誤作「蛇龍」，據《楚辭·離騷》改。



注
 　展：原作「原」，據《楚辭·東君》改。








凡例



《楚詞》爲孔子天學《詩》之傳記，與道家别爲一派。大約道詳於《易》，《楚詞》詳於《詩》。《離騷》亦如《繁露》，繫辭爲屈子所傳，惟有屈原明文者乃爲其自撰。如《九歌》之同於《左氏》，九秋之比於《九夏》，《招魂》之「一人在下」當指孔子，爲《詩》而作，《漁父》、《卜居》乃爲屈子自作，亦如《管子》、《繁露》之有管子、董子，乃爲本書。

□□古子多非自作，□□古書多爲七十遺。如《吕覽》之《月令》，《董子》之《爵國》，《賈子》之《保傅》，《管子》之《弟子職》、《五行》，《荀子·禮三本篇》、《樂説》

 尤多。




《離騷》舊本下有經。大約《離騷》爲經正文，以下各篇皆爲傳記。比於《尚書》，《離騷》爲《帝典》，以下各篇亦如《帝典》之傳記。考《離騷》言《九辯》、《九章》、《九歌》，後三題皆别爲一篇，

「啓九辯與九歌兮」。


 此當引三篇以注於經文之下。經「四荒」以後言遠游，當引《遠游》篇附注於下。既已出游，故言返，故思歸故鄉。蓋其神游其下，即《招魂》；因上帝使人招之，故思返故鄉，故鄉即謂上天也。《卜居》爲屈子自撰學。經之靈氛，以《卜居》借作靈氛之傳，《漁父》借作巫咸之傳，《天問》一篇又經中天體人事之傳。以經爲主，舉各篇附注經下，而後經傳相合，彼此互相發明。其分篇各行，則如大傳，在經外單行。

《楚詞》全據《山海經》立説，周遊全爲神遊，夢想爲《周禮》掌夢，皆不在本世界之内。《山海經》五《山經》下《海内》四經、《海外》四經、《大荒》四經，本經言四荒，即大荒，言四極，即四宫。

《吕覽》以四海爲本世界，四荒當即四宫列宿。然則海内爲本世界，海外爲四行星，四荒爲四宫，四海外爲四極，五山則三垣矣。


 考《山海經》海内、海外、大荒、五山，共分四等，大約八行星爲□□，十日繞昴星爲□□，西方七宿爲□□，三垣九宫爲□□，故錢氏補傳全據《山經》立説。《爾雅》四荒、四極皆不在本地球。

《吕氏春秋·有始覽》：「凡四極之内，東西五億有九萬七千里，南北亦五億有九萬七千里。」《淮南·地形訓》：「禹乃使大章步自東極，至于西極，二億三萬三千五百里七十五步；使豎亥步自北極，至于南極，二億三萬三千五百里七十五步。」




《周禮》所言皇帝之制，以三、五、六、八、九、十二爲起例，《九章》、《九歌》、《九辯》以九州起例。《九歌》西皇爲素統，九州、九辯、九秋亦同，《九章》則爲人皇。《詩》曰：「狐裘黄黄，出言有章。」三九二十七，爲三皇三統，外如九天、九死、九折肱、九迴，諸「九」字皆以九服、九畿爲起例。以下三、五、六、八、十二，皆倣此例推之。

人學專言六合以内，天學則在本世界以外。在上爲天神，在下爲地祇，居四方者爲人鬼。所謂周游六漠，尤以上征下浮爲大例。《詩》以魚鳥飛沈、山水陟降爲上下之標目，《楚辭》於此例甚詳。今倣《詩》之例考之。

《詩經》以地比車、輪，所謂皇輿、轂輻。《易》曰：「黄帝垂衣裳而天下治

 。」《書》曰：「弼成五服。」故又以衣服比版土。冠、衣、帶、裳、屨，《詩》以爲五服。《楚詞》所言服飾，亦如《詩》之衣裳，爲五服之起例。故於《楚詞》衣服仿《詩》例作疆域推之。

《詩》多詳鳥獸草木，蓋借木之根本、條幹、枝葉以喻疆域。《楚詞》以花草爲衣裳，則衣裳非衣裳，花草非花草，皆借以比疆域。《周南》言灌木、樛木、喬木，與條幹、枝葉，緯書言「皇帝得其根本，王得其幹，伯得其枝葉」，皆借草木以立説。

《詩》以鳥名官，主西皇之意。《楚詞》於四靈詳於鳥，即以鳥名官之義。今故就西皇之例推之。

天人之學，自顓頊而分。《楚詞》首言高陽，明其本爲帝之人學，由高陽上推，所以爲天學。《周禮》藩以外世一見，指本地球而言。經由上招，天有九重、三十二重等説，各有時代風俗之不同。《楚詞》屢言世俗與時俗，皆所經之境。如陳文子棄而違之，至於他邦，曰：「猶吾大夫崔子也。」故每段皆有世俗褊狹之説。

《尚書》「皇省維歲」，故大同之説詳於曆法。年歲爲皇，陰陽爲二伯，四時爲四岳，一日爲千里，東方諸侯爲朝，西方諸侯爲夕，所居即爲日中，背服即爲夜。「懸象著明，莫大乎日月」，日月即陰陽。《論語》：「天不言，四時行，萬物生。」天學用就天文起例。

《詩經》爲天學，非本世界之事，所言古之帝皇卿相，時人名號。《詩》曰《大雅》、《小雅》，則其爲繙譯，非世界人名。《楚詞》所引古人名，自當與《詩》同例。又《山經》所言□神名號，如堯、舜、帝嚳、鯀、益、文王之類，其事迹亦相同，乃以人名繙譯天神。《左》、《國》詳鬼神、宗族、姓氏，人神混雜，其書既爲天學，自不與本世界相嫌。又由五帝下及堯舜三代，并及齊桓、甯戚，蓋以皇帝王伯爲次序。《尚書》以堯舜爲二后，夏殷文武爲四岳，《楚詞》則借人名以譯天神地祇。

《大雅》前二十八篇配車輳列宿。

《小雅》前三十篇配車輻三十。

變雅屢言讒言嫉妬，所謂小言邇謀，不必爲奸邪。經以上帝西皇爲主，故周游各天，皆不滿其意，臨去必指其病，亦猶「吾大夫崔子」之意。

經中言反顧、回車、歸者共若干見，因上有《招魂》，故故鄉反在上，非謂楚國，并非謂世界。聖人天生屬星辰，生有自來，没有所歸，故反以上天爲故鄉。

主西皇，即佛之西天，爲素統。西方美人，以鳥名官之義，故《詩》詳於鳥官。《楚詞》以西皇爲歸宿，凡此皆以孔子爲主。以孔爲主出於《詩》傳，爲屈子所傳，初非發其自作爲一家一人之私書，故彭咸即大彭、巫咸，爲殷之二伯。《論語》「竊比于我老彭」，即大彭，爲二老。巫咸即豕韋，在天爲十巫之彭咸，在人則爲殷之二老。大彭、巫咸二伯，非一人，又無自沈之事。

《楚詞》天學，已離脱世界，專言諸天矣。考諸天典故，釋藏與道藏最詳。故西皇如兜率天，上下四荒則如欲界色界天，厭棄凡近即白詩願生兜率天之意。故《楚詞》之飲食、衣服多取《法苑珠林》等書爲之詳注。以天言天，不用人間之説，爲游于六合以外、游于無何有之鄉之師説也。

《遠游》一篇，司馬本之爲《大人賦》，武帝讀之，有凌雲之志，可知其本意。故其中多道家言，爲游仙之所本。故詳引《列》、《莊》爲之解釋。諸家所言天人平等快樂詳矣，而經猶以褊狹爲譏者，志在西皇宗□上天，故於諸天皆有不足之詞，所以爲至聖。

《詩》爲孔子思志，一人在下，即指孔子而言。「周游六漠」，即《詩》之上下四旁。《楚詞》既爲《詩》作傳，則一人自屬孔子。曾晳云「詠而歸」，褰裳而去。聖人不死，如傳説騎箕上天之説。

《詩》爲魂游夢魂。《卷耳》之「云何吁矣」，《東門》「聊樂我云」，「云」皆爲古「魂」字。二南「周」爲「周游」，「召」即「招魂」之「招」。《瓠葉》「招招舟子」，一游一招，故以歸來爲大例。

《離騷》篇名不可解，蓋如古緯，爲屈子所傳，非其自作。《離騷》爲經作，亦如諸緯爲弟子所傳。太史公所傳屈子事，一身一家之私事，與經傳不相干。亦如董子之書，有傳本，有自作。蓋其本傳事實與自作書賦爲一類，與相傳之傳記不相干。屈子縱有悲憤沈淵事，與師傳授受之傳記則不相干涉，不能因其私事附會古之傳記。

「擇九州而翺翔兮，何必懷此故鄉」，此爲屈子一人言，與《楚詞》之旨不相合矣。







編楚詞釋例多與詩例相同



蕭艾　衣服　草木　走獸　鳥官　男女　昏媾　寇仇　讒妬　忌諱

四方例

東　木蘭　蕙

南　江蘺　蘭　桂

中　芷　荃

西　瓊　秋蘭　辛夷　椒

北　幽蘭

反易變易

上下顛倒　木上罾魚　水中有鳥

香反爲臭　臭反爲香

國風十五國

十二月十二支

二南中邶在邊舜南



注
 　禮三本篇：指《荀子·禮論》。樂説：《荀子》作「樂論」。



注
 　天下治：原作「治天下」，據《易·繫辭下》改。








離騷






九歌 


《左氏》六府三事皆可歌也，謂《九歌》，《離騷》「啓《九辯》與《九歌》」。此爲孔門相傳之辭，非屈子作。







吉日兮

日謂甲乙十干。


 辰良，

辰謂寅卯外州。


 穆

天子穆穆，東昭西穆。


 將

迎。


 愉兮上皇。

即《招魂》上帝、經之西皇。《莊子·天運篇》：「天有六極五常，帝王順之則治，逆之則凶。九洛之事，治成德備，天下戴之。此謂上皇。」


 撫長劍兮

司馬，《少司命》。


 玉珥，

西主金玉。


 璆鏘鳴兮

司空，《大司命》。


 琳琅。

《禹貢》璆琳琅玕。


 瑤席兮玉瑱，

西司聽，故言瑱。


 盍將把兮瓊芳。

《詩》瓊、瑤、玉、金爲西方之起文。金玉琳琅、玉瑱瓊芳，皆西方質素之物，故知東當爲西。


 蕙肴蒸兮蘭藉，奠桂酒兮椒漿。

二句由西到東。蕙如麑裘，幽蘭屬北，桂酒南。有酒椒辛，西本味，此以食起西方，如《論語》四飯，爲四岳。


 揚枹兮拊鼓，

東方革音。


 疏緩節兮安歌，

《九歌》之中。


 陳竽

北。


 瑟

南。


 兮浩倡。

三句音技。


 靈

神。〇十巫。


 偃蹇兮姣

《詩·十月之交》，《書》曰「南交」。


 服，

姣服，讀作「交服」。《周官》地中交會合和，服八干、十二支，《詩》「無思不服」。


 芳

四方指諸侯。


 菲菲兮滿堂。

交服，故滿堂。


 五音

旋相爲宫。


 紛兮

五方八風，六合以内。


 繁會，

交會。繁即「藩」之代字。《周官》九州以外之藩服，《詩》「采蘩」、「正月繁霜」，皆以起外荒。


 君

主人。


 欣欣兮樂康。

大同。　小康。　《詩》。







東皇 


「東皇」當作「西皇」。西皇見經，爲素統例，與《詩》以鳥名官同。以西爲主，爲六藝通例。










太一 


地中。〇天皇屬東，即泰皇。緇衣、羔裘，太一天之貴神，可謂玉皇，中央之帝。







浴蘭

南。


 湯兮沐芳華，采衣兮若英。靈連蜷兮既留，

《詩·丘中有麻》：「彼留子嗟。」下「蹇誰留兮中州」。


 爛昭昭兮未央。

《詩》「夜未央」，央即夬卦之夬，于文爲壯，故卦之大畜之外有小畜，大壯之外無小壯者，以夬即小壯也。未壯則尚未滿足，一盈則消，一中則是，故央與夬形似，與壯音近，中央亦即中壯。


 蹇將憺兮壽宫，與日月

二后。


 兮齊光。龍駕兮

四靈物。


 帝

至尊爲皇，則帝爲四岳矣。


 服，

龍本東方神物，在東方之左，今以素爲主，則東反居西，崑崙之中乃反在左，故駕。


 聊翺游兮周章。

周與九同音。九爲數之窮，周章即九章，大九州以帝分統之。


 靈皇

東皇。


 皇

中皇。


 兮

三統有當運之皇，即有二皇后

 爲賓。如帝爲四岳，則二后二公皆得稱皇矣。


 猋遠舉

遐方。


 兮雲中。

雲師雲名。


 覽冀州

《地形訓》：大九州中一州爲冀。


 兮有餘，横四海兮

横被四表。


 焉窮。思夫君兮

「既見君子」。


 大息，

《詩·民勞》小康、小息，反對爲大康、大息，與大同同義，謂天下太平，爲極樂世界。舊誤以爲愁歎。


 極

以□□有五極。


 勞心兮

皇、帝同思。


 
 
 。

一作忡忡，即《雲中君》。《書》作「沖」，謂「沖人」、「沖子」。六合爲沖和。







雲中君 


甲。〇崑崙在中，故黄帝以雲名官。今東皇爲主，故中變爲西。







君不行

神行。


 兮夷

夷服。


 猶，蹇誰留兮

形留。


 中洲。

南，中央。


 美要

要服。


 眇兮宜修，沛吾乘兮桂舟。

輈。


 令沅湘兮無波，

邊鄙。


 使江水兮安流。

流沙。


 望夫君兮未來，

《詩》與《騷》以望未來爲大例。《詩》「求之不得」。


 吹參差兮

《詩》「參差荇菜」。


 誰思。

「思」字乃《騷》之標目，經只一見「思」字。


 駕飛龍兮

鯤。


 北征，

北溟。


 邅吾道兮

日月之行。


 洞庭。

當作 「同庭」，「以討不庭」。「同庭」與「同寅」義同。


 薜

白。


 荔柏兮蕙綢，蓀

孫。


 橈兮蘭

男。


 旌。望岑陽兮極

皇極。


 浦，

父。


 横大江兮揚靈。揚

州。


 靈兮未極，

若已極則難乎爲。經「未極」猶「未央」，言可進化。


 女

十二女。


 嬋媛兮

外牧。「柔遠能邇」。


 爲余太息。

太息即太平、太康。由戰國紛争預言百世，皇帝極盛，則當樂而不當憂，固已明矣。


 横流涕兮

「左右流之」。


 潺湲，

海不揚波。


 隱思君兮陫側。桂櫂兮蘭枻，斲冰兮積雪。

冰洋。


 采薜荔兮水中

 ，

猶「鳥何萃兮蘋中」。


 搴芙蓉兮

非陸花。


 木末。

猶「罾何爲兮木上」，是謂拂人之性，災必逮夫身。


 心

乾坤各二心。


 不同兮

「無二爾心」。


 媒勞，

道不同不相爲謀。


 恩不甚兮輕絶。

絶猶□絶之義。□不絶者均，而多若一綫之輕，孤則必絶無疑。「輕絶」與「民勞」同義。


 石瀨兮淺淺，飛龍兮

《易》之「飛龍」，由鯤而化。


 翩翩。交

地中交會。


 不忠兮

忠恕。


 怨長，

民之好惡。


 期

「秋以爲期」。


 不信兮告余以不閒。

渝盟。


 鼌騁騖兮江皋，

山高。


 夕

朝夕有二例，京師爲日中，左邊爲朝，右邊爲夕，背居夜中，日中主極。由日中以東至朝，以西至夕，此土圭測景之法。紀行從朝起至暮，止一日之事，紀遠近而已。


 弭節兮北渚。

水低。


 鳥次兮

鶉鳥之精，鶉火之次。


 室上，

離離共室。


 水

坎。


 周

圍。


 兮堂下。

七舍室堂。


 捐余玦兮江中，遺余佩兮澧浦。采芳洲兮

四方，九州。


 杜若，將以遺兮下女。

夫人。


 時不可兮再得，

《湘夫人》作「驟得」。日不再中。


 聊逍遥兮

即「騷」字合意。


 容與。




湘君 


丙。〇《論語》：舜無爲而治，其君也哉！帝爲君正稱。雲中君、東君、湘君，以君稱者三焉。







帝子

高陽八才子。


 降兮北渚，

南降北爲葛屨履霜，癸與丁合。


 目眇眇兮

《書》
 

注



 「眇眇余小子」。


 愁余。嫋嫋兮秋風，

素統以秋爲主。


 洞庭

義如同寅。


 波兮

皮革皆外服。


 木葉下。

下當爲上，蓋此句應「罾木上」，下句應「鳥萃蘋中」，「洞庭波」在「木葉」之下，無罾緣木以求魚，若木葉下，則與下不類，無所取義。


 登白蘋
 

注



 兮

西采蘋。〇履虚不墜，入水不濡。蘋附水而生，不可登，登之則可入水。


 騁望，

人不能，化鳥則可，故下曰「鳥何萃兮蘋中」。


 與佳

當脱「人」字。


 期兮

《詩》「昏以爲期」。


 夕張。鳥

飛。


 何萃兮蘋中，罾何爲兮木上

 。

《詩》曰「魚網之設，鴻則離之」，又曰衆爲魚矣。室家爲三才例，中爲人，上爲魚，下爲鳥之次序也。從人至上則人變爲鳥，從人至下人又變爲魚，所謂「匪鶉戾天，匪鱣潛淵」，上以魚至，則在我之木上；下以鳥來，則在我之水中。


 沅有芷

止。


 兮澧有蘭，

讀作「南」。


 思

詩志。


 公子兮

公子、公孫。


 未敢言。荒

四荒。


 忽

北帝名。


 兮遠望，

登蘋。〇十五伯爲望。


 觀流水

坎。


 兮潺湲。

「洞庭」、「木上」句。


 麋

東麑。


 何食兮庭中？

□□。


 蛟

當爲「羔」，聲之誤。


 何爲兮水裔？

水裔，當爲「木裔」，皆反言之。


 朝馳余馬兮江皋，

東。如「鶴鳴九皋，聲聞于天」。


 夕濟兮西澨。

在下。


 聞佳人兮召余，

如《招魂》。


 將騰駕兮偕逝。築室兮

「王室如燬」。


 水中，

日北極。


 葺之兮荷

「何天之休」。


 蓋。蓀

同孫。


 壁兮紫

音同「子」。


 壇，播芳椒兮盈堂。桂

圭。


 棟兮蘭

南。


 橑，辛夷楣兮药房。

正房，明堂。


 罔薜

白。


 荔兮爲帷，擗蕙

東。


 櫋兮既張。白玉兮爲鎮，

鎮。


 疏石蘭兮爲
 。芷

止。


 葺兮荷屋，

衛。


 繚之兮杜

土。


 衡。合

六合。


 百

伯。


 草

召。


 兮實

室。


 庭，建芳馨兮廡門。九疑

州。


 繽

賓。


 兮並迎，靈之來兮如雲。

九州所致動物。


 捐余袂兮

短右袂。


 江中，遺余褋兮

童子佩褋。


 澧浦。搴汀洲兮杜若，將以遺兮遠者。

「百世以俟聖人而不惑」。


 時不可兮

世界。


 驟得，

皇帝大同，至今未至其時。


 聊逍遥兮

如隱逸、高士傳。


 容與！

如《靈》、《素》以道寓於身。







湘夫人 


丁。〇支十二，六合八伯，亦爲八合。







廣開兮

卯開門。


 天門，

門左右是天門。


 紛吾乘兮玄

「禹錫玄圭」。


 雲。令飄風兮

詩。


 先驅，

上巢居。


 使凍雨兮灑塵。

下穴居。


 君回翔兮

沈淵。


 以下，

伯會諸侯，代天子巡。


 踰空桑兮

《山經·北山經》。


 從女。紛

分。


 總總兮九州，

九阿、九阬、九河，皆比九州。


 何壽夭兮

五福、六極。


 在予。

天命五德。兵事司馬主之，司空主封建閒田。


 高飛兮

「飛龍在天」。


 安翔，乘清氣兮

天氣清。


 御陰陽。吾與君兮齋速，

禮，見辛者齋速。


 道帝之兮

中央猶南北，中分天下，河中鉞星，以北爲北，以南爲南。


 九阬。靈

東。


 衣兮

依京。


 披披，玉佩

西背。


 兮陸離。

六服。


 壹陰兮壹陽，

陰陽二后，一陰一陽之謂道。


 衆莫知兮余所爲。

泰伯至德，民無得而稱。


 折疏麻兮瑤

西。


 華，

枝葉。


 將以遺兮離居。

地中京師，皇極。


 老冉冉

二后。


 兮既極，

極。


 不寖近兮愈疏。

柔遠能邇。


 乘龍

以□爲正，鯤魚。


 兮轔轔，高馳兮

鴻飛。


 沖天。

在天。


 結桂

少司命。


 枝

南服喬木之枝。


 兮延竚，羌愈思兮

無思不服。


 愁人。

九辯，九秋。


 愁人兮奈何，願若今兮無虧。

「不騫不崩」。


 固人命兮有當，

天命有德。


 孰離合兮

地中交合。


 可爲？

作「訛」。《詩》「式訛爾心」。







大司命 


戊。〇北海之帝，禹爲司空，《文侯之命》。〇《論語》「大師摯」，《史記》作疵。〇立春。







秋蘭

西南。


 兮麋蕪，

麑裘。


 羅生兮

《多方》、《多士》。


 堂下。

下方。


 綠

東。


 葉兮

生於枝上。


 素枝，

素統，枝葉。


 芳

方。


 菲菲兮襲予。

下襲水土。


 夫人

母。


 自有兮美子

 ，

八才子。


 蓀

公孫。乙丙丁庚爲子，巳午未申酉戌爲六孫。


 何以兮

《詩》「不我以」。


 愁

秋。


 苦！

南方味苦。


 
 蘭兮青青，

子衿，花色。


 綠葉兮紫

赤。


 莖。

干。


 滿堂兮

言堂滿堂，言室滿室。


 美人，

乙丙丁庚。


 忽獨與余兮目

離爲目。


 成。

大成。


 入

朝南。


 不言

不告。


 兮出不辭，

别北不言南。□□二伯、諸侯交相見，往來朝聘，無所顧忌。


 乘回風兮

旋風如淵。


 載雲旗。悲莫悲兮

「哀哀父母」。


 生别離，

離合、别離皆就離言。地中會合爲離，「之子于歸」爲别離。


 樂莫樂兮

「樂土樂土」。


 新相知。

北生南死，司馬主兵，爲新民。


 荷衣兮

侯服。


 蕙帶，

要服。


 儵

北帝。


 而來兮忽

南帝。


 而逝。夕

少司命即西南□夕□□。


 宿

西七宿。


 兮帝郊，

南交，地中，六合。


 君誰須

《詩》「卬須我友」。


 兮雲

中央黄帝，雲中君。


 之際。

《詩》五際，唐虞之際。


 與女

大司命。


 游兮

形游，巡狩内九州。


 九河，

九州以河爲界。


 衝風

上。


 至兮

天氣下降。


 水

下。


 揚波。

地氣上騰。


 與女沐兮咸池，

西南。


 晞女髮兮

在元首上以啓天道。一説司馬九伐，與髮同音。


 陽

一陰一陽。


 之阿。

東北。


 望美人兮

西方美人。


 未來，

來者可追，未見君子。


 臨風

乘風。


 怳兮浩歌。孔蓋兮

以天爲蓋，列宿象。


 翠旌，登九天兮

《遠游》天有九重。


 撫彗星。

彗所以除舊布新。《大學》「在新民」。司馬公司九伐。


 竦長劍兮

主兵司伐。


 擁幼

幼官後生。


 艾，

采蕭、采艾以比疆域。


 荃

大一統爲全，與分方不同。


 獨宜兮

「宜爾室家」。


 爲民正。

正鵠標示，二十五民取則。







少司命 


己。〇春分。〇司馬公主兵，新民。南極之帝忽奉王命討有罪。〇《論語》「少師陽」，



 


《史記》一作「強」，在徐。以少師附大師，爲東岳。







暾

甲日。


 將

未至其時，故曰將。


 出兮東方，

《詩》「日居月諸」，出自東方。


 照吾檻兮

照臨下土。檻當讀爲「監」。《詩》「監觀四方」。


 扶桑。

東西相對，如剛柔金木。


 撫余馬兮

日景爲白駒。


 安驅，

日夕。


 夜

月。


 皎皎兮

《詩》「月出皎兮」。


 既明。

《詩》「昏以爲期」，「明星煌煌」。


 駕龍輈兮

《考工記》：輈人以車輪比地。舟與州同音。《詩》「乘舟」多當作□□。龍，鱗蟲之長。


 乘雷，

震卦。


 載雲

「雲從龍」。


 旗兮委蛇。長太息兮

《樂記》言詩長言之不足，故咏歎之。


 將上，

鳶飛。〇西鳥。


 心低回兮

即下沈淵。


 顧懷。

懷，服懷遠人。


 羌色

四目，目所觸。


 聲

四聰，耳所聞。


 兮

《詩》「上天之載，無聲無臭」。聲色之於化民，末也。


 娱人，

騷乃樂境，非愁苦。


 觀者憺兮忘歸。

黄帝夢游。〇《論語》「樂以忘憂，不知老之將至」。


 縆瑟兮交鼓，簫鐘兮瑤簴。鳴
 兮吹竽，思

未來思之爲詩。


 靈保兮賢姱。

夸父追日事。


 翾飛兮翠曾，

當作
 


 
 。展詩兮會舞。應律兮合節，

以十二律配二十四氣、七十二候。


 靈之來兮

以神來喻後生嗣王。


 蔽日。青雲衣兮白霓裳，

即「緇衣羔裘」。霓與麑同音。


 舉長矢

弧矢。


 兮

《詩》「舍矢如破」。


 射天狼。操余弧

《詩》作「胡」，「狼跋其胡」。


 兮反

東與西對，狼弧與房、心、尾對沖。東□本爲西方，故以西爲東，以酉當卯。


 淪降，援北

右。


 斗兮酌桂

南左。


 漿。撰余轡兮高駝翔，杳冥冥兮

鴻飛上。


 以東行。




東君 


乙。〇東北方伯如乙。《詩》「宜君宜王」，君尊於王。〇西皇爲主，則東乃中也。







與女游兮九河，

《禹貢》□州。九河、九曲、九州。


 衝風

鳶飛。


 起兮

往來。


 水横波。

魚潛。


 乘水

北水德。


 車兮

「水車」不辭。湘夫人築室水中，葺以荷蓋，「乘水車」當作「築水中」。


 荷蓋，

用北蓋天。


 駕兩龍兮

風泉皆以如。


 驂螭。

東蓋。


 登

由此。


 崑崙兮

中。


 四望，

即離。


 心

皇□心君。


 飛揚兮浩蕩。

南徙。


 日將暮兮

西方。


 悵忘歸，

司北陸，招魂。


 惟極

北極。


 浦兮寤懷。

《詩》「寤歌懷人」，《莊子》海若、大方。


 魚鱗屋兮龍堂，紫貝闕兮朱宫，

宫室堂闕，各有所宜。水德，故以水族言之，不必定以爲飾。


 靈何爲兮水中。

「宛在水中央」。


 乘白黿兮逐文魚，

湘夫人築室水中。


 與女游兮河之渚，流澌紛兮

《詩》「北流活活」。


 將來下。

「彪池北流，浸彼稻田」，言南極流，北極流，至下二流往來，以調寒暑。


 子交手兮

二泉交於黄道，温帶。


 東行，送美人兮南浦。

《詩》「之子于歸」，遠送于南。


 波滔滔兮

中央。《詩》「毖彼泉水，亦流于淇」。


 來迎，

日所迎及。


 魚

河伯。


 鱗鱗兮媵予。

《詩》「齊子歸止，其從如雲」。







河伯 


壬。〇北方伯。〇《莊子·秋水篇》河如王伯，海則皇帝。







若有人兮

在彼本爲人。


 山之阿，

山林與川澤對，一高一下，皆爲魚所居，而有陰陽之别。


 被

衣被，上服。


 薜荔兮帶女蘿。

要服。


 既含睇兮

「顧我則笑」。


 又宜笑，

《詩》「巧笑倩兮，美目盼兮」。


 子慕予兮善窈窕。

《關雎》「窈窕淑女」。以十二牧爲十二女，以配律吕。律爲窈，吕爲窕，所居皆在荒遠之地，故窈窕又有幽遠之意。


 乘赤豹兮從文貍，

《詩》「赤豹黄皮」。《周禮》□與南交爲文。


 辛

金。


 夷車兮結桂旗。被石蘭兮帶杜衡，

《詩》「有杕之杜」，又「衡門之下」。杜與土同音，衡爲南岳，又爲七星之中。


 折芳馨兮遺所思。

聖門知行二派，天學爲思想，與實行家不同。《尚書》與《春秋》，六合以内，共見共聞，民物製作，炎炎蒸上。六合以外，鬼神之事，目不可見，耳不可聞，惟以心通之，以精神相感召。


 余處幽篁兮終不見天，

上下之分。《遠游》曰「下臨無地」，《詩》曰「明明在下」，明當作冥。《左傳》所謂黄泉，佛書所謂地獄，暗不見日。


 路險難兮

地獄，不似天堂。


 獨後來。

□□享鬼神，鬼神來格，先神後鬼。


 表獨立兮

《山鬼》自成一局，如今獨立國，不依傍。


 山之上，

山鬼。


 雲容容兮而在下。

《莊子》「風斯下矣」。大地周游圓氣之中，上有風雲，下亦有風雲。天學以在上星辰爲天，在下星辰爲地，上下無常，雖至遠之星辰，其下仍有風雲焉。


 杳冥冥兮

《詩》「覃及鬼方」。


 羌晝晦，

以地獄言之，長此幽冥，無晝夜之分。然星辰既爲世界，則亦當有日月，日系八行星，本世界居第三，以繞日分上下，則金水在地球之上，即可爲天，火、木、土、天王、海王在地之下，即可爲地，彼此并無分别。雖極之大千世界，實亦相同。今之所謂天地，不過立一名目以相别異，名雖異而實同。然其名既已異，若從其實言之，彼此更何所分别，固不得不就幽明、陰陽、人鬼立説，故以山鬼所居□晝□□□□□□□□。


 東風飄飄兮

谷風。


 神靈雨。留靈修兮

形留。


 憺忘歸，歲

歲星。


 既晏兮

衰去□□。


 孰華予。采三秀兮於山閒，

三公。


 石磊磊兮葛蔓蔓。

《采葛》之詩，以葛與蕭艾并舉，以爲内外之分。葛與國同音，爲天下之本。角、亢、氐又爲鈞天之星。□□□□□□□□□□□□□□□□□□□□□□□□□□□□□□□。〇「節彼南山，維石巖巖」，山爲國，石音同室，即所謂家。積家以成國，如積石以成山。石磊磊所以成爲山之高，葛蔓蔓所以見天下之大。


 怨公子兮悵忘歸，

湘夫人稱帝子，皇之公爲帝。《麟趾》「振振公子」，即高陽、高辛八才子。


 君思我兮不得閒。山中人兮芳杜若，

顓頊以後絶地天通，上下隔絶，凡各星辰幽明異途，無路可通，故老死不相往來，必至天學之世，精爽不貳，乃能□□□□□□□□□□□□□。


 飲石泉兮蔭松柏，

松柏墳墓所樹，體魄所憑依。


 君思我兮然疑作。靁填填兮雨冥冥，

□□□□□□□□爲陰陽交感。□□□□□。


 蝯啾啾兮狖夜鳴。風颯颯兮木蕭蕭，思公子兮徒離憂！




山鬼 


癸。〇《周禮》言三才，曰天神、地示、人鬼，省文則爲神鬼。《中庸》曰：「如在其上，如在左右。」



 


言上即以包下五土例。山林爲西方，分言之則山陽而林陰，山鬼即招魂之鬼王也。







操吴戈兮

《檀弓》孔子曰：「執干戈以衛。」


 被犀甲，車錯轂兮

車已覆。


 短兵接。

如巷戰。


 旌蔽日兮

鬼方，故不見日。《詩》、《易》皆言鬼方，《詩》「内奰于中國，覃及鬼方」，既濟、未濟「高宗伐鬼方」。《九歌》後四篇《山鬼》、《國殤》、《禮魂》、《河伯》皆爲死鬼。《論語》「未知生，焉知死」，「未能事人，焉能事鬼」。以陰陽晝夜而分，如東半球則爲生人，西半球則爲死鬼。若《楚詞》，則升天爲神人，降地爲死鬼。


 敵若雲，

《詩》「有女如雲」。


 矢交墜兮士争先。

不避丸雨。


 陵余陣兮躐余行，

敗。


 左驂殪兮右刃傷。霾兩輪兮縶四馬，援玉枹兮擊鳴鼓。

如郤克事。


 天時墜兮威靈怒，嚴殺盡兮棄原壄。

肝腦塗地。


 出不入兮往不返，

《穀梁》作「出不必入，往不必反」，《公羊》必作正，誤。


 平原忽兮路超遠。帶長劍兮挾秦弓，

衽金革。


 首雖離兮心不懲。

死而不厭。〇雖無國君忠孝等字，卻非《刺客傳》代人報仇匹夫之勇可比。


 誠既勇兮

始一鼓作氣。


 又以武，

再不衰。


 終剛強兮

終不竭。


 不可陵。

《中庸》「北方之強」。


 身雖死兮神以靈，

靈魂學，神雖去而形留。


 魂魄毅兮

剛德不屈。


 爲鬼雄。

鬼方，載鬼一車，亦爲雄長。







國殤 


庚。〇此篇如日本武士道尚武精神。〇《國殤》以見忠君愛國，爲國而死，勇于公戰，非私鬥。







盛禮兮會鼓，

交合。


 傳芭兮代舞，

以侑。


 姱女倡兮容與。

女樂。


 春蘭兮秋菊，

東西對。


 長無絶兮終古。

言春祠以蘭，秋祠以菊，爲芬芳長相繼承，無絶於終古之道也。







禮魂 


辛。〇《九歌》共十一篇，《太乙》以外别爲十，亦如《周南》之十有一篇，一皇、二伯、八伯也。天有十日，故以十日記之。

注
 　后：原作「後」，據文意擬改。下「二后」之「后」同。



注
 　水中：原衍「水中」二字，據《楚辭·九歌·湘君》删。



注
 　書：原作「詩」，所引語見《尚書·顧命》，因據改。



注
 　蘋：《九歌·湘夫人》作「薠」，當據改。注語二「蘋」字亦然。



注
 　罾何爲兮木上：原脱，據《楚辭·九歌·湘夫人》補。



注
 　夫人自有兮美子：原作「夫人兮自有美子」，據《楚辭·九歌·少司命》改。
















會 試 硃 卷



廖　平　撰

楊世文　校點








校點説明



廖平於光緒十五年己丑（一八八九）恩科會試，大挑二等，中式第三十二名，成進士。此書一册，即己丑會試硃卷。雖屬八股經義之作，而獨抒己見，自鑄偉詞，非流俗可比。此卷共文八篇，詩一章，其文題多屬五經，均有關經傳考據之大題。《續修四庫全書總目提要·集部·别集類》（稿本）云：「惟平深通六藝，據典引經，發前人所未發，雖於八股中，於古代典制，考證綦詳，洵傑作也。而五考官中，於平經學，皆備極稱許，推爲宿儒。又批其經策淹通，洞明古訓，足證所謂八股考試，凡眞具才識者，必能中選。且此數篇，雖皆經義，然考之其他著述，如《書經地理考》等，皆可互相發明者也。」有光緒十五年刊本，收入《新訂六譯館叢書》，兹據此本整理。








會試硃卷 

光緒己丑科









爻也者效此者也象也者像此者也



以效像釋爻象，音訓之通例也。夫古無效像，晚出之字，但以爻象解爻象耳，改爻象爲效像，不可據别本以明其例乎？且《春秋》立二伯統八伯、千七百國，以奉王法，天下雖大，馭以齊晉而不繁，孔子之推桓文是也。《周易》立乾坤統六子、三百六爻，以衍大素，萬變雖殊，歸之乾坤而就緒，《大傳》之説爻象是也。齊、晉無不順之部屬，乾、坤皆克肖之子孫，《易》所以通於《春秋》，而爻象亦無待煩言而立解。爻象何以名？因其爻象而爻象之也。爻爲兆形，象陰陽相交錯，由母生子，乃卜筮之專名；象入圖畫，想牙鼻之離奇，由文生情，考説林之確證。爻者爻也，方言存其通義，聞聲可喻，何必偏旁之加；象者象也，五家本有明文，晚俗可嗤，不如舊本之善。爻與效，義分虚實。好好惡惡，同其字猶易其音，苟仍而不改，恐反似重言之形況；然賢賢親親、貴貴賤賤，不異讀而人亦不疑，事本易明，則讀若、當爲皆可省。象與像，迹類引伸。仁人義我，依其聲特減其筆，苟連彙而書，恐誤作形似之衍文；然父父子子、君君臣臣，雖累言而人亦能解，理無二致，則省形、省聲不必言，乃未幾而易爻爲效矣；謂伐者爲主，伐者爲客，終嫌齊語之未明，莫贊其辭，特謂史文之筆削。又久之而變象爲像矣；謂道者自道，齊之言齊，原非詁訓之□□，己意屬讀，庶免後人之疑難。古無孳生之晚字，鐘鼎彜器，多借同聲，通人續增，書契乃能大備。改籀篆而爲隸古，此經傳所以稱今文也。不然，《三倉》數止三千，而何以帝典、王謨已多形聲之體？蟲旁加虫，水族著魚，其所由來者久矣。古無一定之經文，金馬書刀，隨人自寫，學官刊定，傳字乃有準繩。賂蘭臺以求合己，此師弟所以分門户也。不然，三傳同出一源，而何以姓氏、地名不勝互異之事？音近相通，義同相借，其所變更者廣矣。於此而欲改效爲爻，改像爲象，易通行而爲古本者，泥也。先師首重授受，縱筆畫小有異同，不敢因文而害意。師説簡直，正可藉異本以搜求。苟拘成例而變更，則信心之流弊，未可勝言。於此而欲以效定爻，以像定象，左新説而右舊義者，亦過也。訓故不用言詮，即讀法標其緩急，亦可聞聲而得本。妙悟無方，正可即本文而啓發。苟循枝節而貴解説，則不盡之精微，誰復探討？《公羊》存口繫之條，黑肱加邾，孟子氏吴，且以師讀補經之闕。《戴記》有旁識之語，畝録東田，冠言昭帝，更有以晚事坿記而行。是在學者好學深思，心知其意而已矣。




立身修身以道



□□□於以道由淺以進於深焉。夫以身以道，析言雖□□□□□則爲淺深也，哀公志在得人，故徐引之以進於道歟！今夫□□者勞於得人，而逸於自治，故知其道者，急求賢以自代，則終身皆暇豫之境，即使稍自逸焉，識者猶曲爲諒之，以爲道在則然也。然自其後以觀，固無事乎艱苦卓絶之行，爲之探厥本，溯厥源，而其相反相成者，其道固自不易也。爲政在於得人，而人自有高下純駁之别，不可以一端求。中才以上之主，則早知其本之在身矣。知志士之自重，不可挾貴以相臨，則下其氣以結之，厚貌深情，要之以禮，於是尚廉恥、重節義者不遠而來。知任賢之必專，不可中斷以相制，則虚其心以委之，計從言聽，任之以權，於是急功名、見才技者趨之若渴。是可謂巧於取人，而能左右其身者矣。君子未嘗不嘉其能，知所本，而轉惜乎未盡其道也。帝王之事業，非淺薄所能勝。故巫咸非不象賢，而版築賚良，尚切高宗之夢寐；名世之襟期，非智術所能致，故鎬京久蒙就養，而蕨薇守志，不屑尚父之鷹揚。彼固有道之士也，我無道以感之，其可乎至於此？人主之求於身者愈重，人臣之慕其道者愈殷矣。人才之衆多，起於閨門之雅化。故西京鐘鼓，表雎麟之詠歌，而壽考作人，端由修德，此小心所以爲大業之本也。夫立辟雍，興靈臺，建學造士，已具規模，則聖躬小有晏安，當亦爲外廷所共諒。然詎知禮陶樂淑，不過虚文，而豪傑之奮興，則有在此不在彼者？臣也賦詩見志，亦云肄業及之耳。群材之消長，胥由片念之轉圜。故中天臣鄰，極賡颺之盛事，而彜倫惇敘，首重修身，此一本所以爲萬事之原也。夫修五教，明九德，興賢舉能，不遺側陋，則宸衷偶疏防檢，當亦於選舉無所關。然詎知酒醴笙簧，悉沿成例，而明良之遇合，乃有不盡出其中者？臣也讀書有閒，敢爲吾君誦之耳。修身以道，其斯爲求人之急務乎！然而道之宜修，猶與身有並重者焉。




眉壽保魯居常與許



與許是爲壽徵，故爲魯侯頌焉。夫居常猶言平常，與許即舒遲之異字也。美壽者平素之容，誠爲善頌善禱矣。且《春秋》之書居也，一則曰「天王出居于鄭」，再則曰「公居于鄆」，凡此皆播遷於外，失守宗祧，君子存而内之，書曰居者，下不敢有，不外天子與公之辭也。外邑非諸侯之常居，奔走爲國家之變故，此非善事，其不可入頌禱之辭也審矣。《閟宫》之詩有曰「眉壽保魯，居常與許」，即「保彼東方，魯邦是常」之義也。而説者以常、許爲地名，以許當許田，而常不能指實。或以爲嘗爲唐爲祊，謂魯舊失二地，欲僖公恢復之。按易許田，大惡也。《春秋》不敢直斥許，而書曰許田。田可易，許不可易，爲内諱也。今欲頌其子孫，而暴揚其先君大惡，毋乃非臣子所敢出乎？失地國之大恥，諱莫如深，未有播之歌詠，獻之時君，以觸其怒者。循考經義，方頌其眉壽，而忽責以恢復，雖曰頌不忘規，何其不類。且上言「淮夷蠻貊，及彼南夷，莫不率從」，即「東征西怨，南征北怨」，二伯專征，四海會同之説也。區區二邑，其細已甚，乃反託之天錫，以邀非分乎？聞之人生壽夭，緣於性情，性情之發，見於容貌。凡夫輕狂躁急者，傷生之具。若夫寬厚和平，忠實凱悌，景福所歸，壽考之□。故《天保》首言單厚，《假樂》特重穆皇。優游伴奂，極肖彌性之容，昭明静嘉，侈陳錫類之告。純嘏維祺，雖託天命，爲此詩者，固有心摹手追不能自已者乎！徵之古訓，「居常」猶云居閒，「與許」則盛德之形容。《禮》曰「燕居告温温」，其有申夭之意乎！《羔羊》美大夫曰「委迤」，《南山》祝君子曰「樂只」，重言形況，皆此例也。《玉藻》「君子之容舒遲」，則尤爲音近義通。其重言别見，如《楚茨》之「與與」，《伐木》之「許許」是也。蓋駢字不拘本文，轉音初無定字，故如「密勿」、「蠠没」與「黽勉」非殊，「踟躕」、「躊躇」視「歭
 」不異。貍伯禡皆禱牲之用，褧絅榮總枲布之名，此詩人詠歌之恒情，亦學者詁訓之通例，未可以望文生義，失經文本旨也。又經云「大啓爾宇，爲周室輔」，下云「乃命魯侯，俾侯于東」。竊以爲山川土田，魯公之封也。至周公啓宇，則謂輔相成王，與夫身爲二伯，化行周、召之事也。下文「復宇」，蓋勉魯侯勤修德政，天子肇錫秬鬯、弓矢、斧鉞，得專征伐，如周公故事，不謂疆土也。侵地不屬周公，祝嘏難暴國恥。使二地果有明證，而言各有當，識者猶且疑之。況其實地既無徵驗，即使恢復，亦不得言居，諸多疑難，全無依據乎！




春齊高偃帥師納北燕伯于陽 


昭公十二年







以燕伯爲陽生，傳誤可證矣。夫以伯于陽爲疑，弟子之誤問，以爲陽生，則弟子誤記先師之答辭也。是均不可以不正。且《春秋》有傳疑一例，所謂「疑以傳疑，信以傳信」是也。蓋筆削加損，變動不居，惡其近於詭也，則於舊史闕文，特留舊迹，以示不敢改作之意，如「夏五」、「郭公」之類。當時弟子問難，其文别見於傳記，孟子亦存其説，知必不誣。惟以説齊高偃帥師納北燕伯事，則非也。《傳》曰：「伯于陽者何？公子陽生也。子曰：『我乃知之矣。』在側者曰：『子苟知之，何以不革？』曰：『如爾所不知何？』」《春秋》之信史也，其序則齊桓、晉文，其會則主會者爲之，其辭則某有罪焉爾，此非常可駭之論，與祭仲、齊襄同爲世所詬病。今試爲證其誤。一誤於斷伯于陽爲問。夫齊高偃納北燕伯于陽，與晉趙鞅納衛世子蒯聵于戚，文例相同，無可疑者。且襄二十九年經書齊高止出奔北燕，三年書北燕伯款出奔齊，五年書齊侯伐北燕，爲納北燕伯也，其事本末具見，何所疑於「伯于陽」三字，而以爲問？爲出奔名納無名乎？則當曰北燕伯，何以不名？如以納當地國，則當曰國，而曰納，此何以不地國？今斷伯于陽爲問，是不記上有北燕伯出奔之文，而以伯于陽爲人名，故曰此弟子之誤問也。再誤於誤記先師之答辭。公羊家先皆口授，歷數傳始著竹帛，故有以彼經之解移之此經者，他傳於弟子誤問有駁正之條，本傳則弟子誤記師語。蓋於他經指公子陽生者屬之此經，遂連類記子闕疑之旨，以詔來學，而不悟其非也。以伯于陽爲公子陽，而脱生字。不知陽生爲齊公子耶？抑北燕公子也？以爲齊公子，則四十年以後陽生乃見經。且齊公子何爲納之燕？以爲燕公子，則經不書其出，何以書其入？既脱「生」字，又脱「于燕」之文乎？考之《世家》，皆與經合。弟子以公伯義近，子于形似，取先師舊説傅會傳疑，故曰此誤記先師之答辭也。其所引孔子之言何與？曰：此舊傳之文也。昔者子夏傳經，箸爲大傳，與經别行，不爲條説，略如《易大傳》、《禮經記》者，然其佚文可考者如《穀梁傳》之八引「傳曰」，《曲禮》「天子不言出」數節，釋例之文是也。《傳》曰《春秋》有譏父老子代政者，不知其在齊與？在曹與？所引《春秋》舊傳也，引舊傳以答問者，不知其在齊、在曹？故兩存其説，而不敢斷。今所引之傳當以説「夏五」，不當以説「燕伯」。惜其不如説齊、曹之審也。至北燕伯地邑不地國，或據《世家》之説，以爲至陽而卒，例不卒故不書。或又據齊人遷陽，以陽爲齊北境。昔桓公伐山戎，燕君送之踰竟，因割所踰之竟以予燕，即陽是也。「入于陽」者，未能至燕，高偃受賂，因取陽居之，如昭公居鄆故事。書燕事，爲傷昭公也。是説也，頗於比事相合，大抵惡高偃與趙鞅同。《春秋》之例，臣不納君，目高偃之納，亦譏高偃之專也。




是月也命野虞毋伐桑柘鳴鳩拂其羽戴勝降于桑具曲植籧筐



命野虞而記物候，記識不可以亂正文也。夫命野虞，祇「毋伐桑柘、具曲植籧筐」二語，「鳴鳩」、「戴勝」，則記識之文，不可據通例以定之哉！且經注混淆，爲古書之通例，傳記不分，師説旁識，其列證非一端矣。《禮記》一書，其事尤甚。蓋先師箸録，既不如經之尊，簡册混淆，又非復記之舊，苟不分别以觀，而欲因陋就簡，以求通貫，此必不可得之數也。如《月令》「是月也，命野虞毋伐桑柘，鳴鳩拂其羽，戴勝降于桑，具曲植籧筐」之文，可得而説焉。今夫《月令》者，記天子分月布政，順天之教也。王者奉天施政，與時消息，故災害不生，慶致嘉祥，其間服色起居、禁令告飭，兢兢焉不敢出入者，皆聖人畏天之學也。「命野虞毋伐桑柘，具曲植籧筐」者，命官禁令之文，可謂謹嚴，而中有「鳴鳩拂其羽，戴勝降于桑」之文。夫感悵時物，流連禽鳥，此學人文士、怨女征夫即物興懷，發之吟詠，以自寫其不平。不然，則博物君子，考《小正》，徵《爾雅》，多識擅長，見於箋訓。若夫王者不尚辭華，何以告令之文，忽間駢儷之語？且戴勝猶關於桑，鳴鳩之羽，不更爲贅文乎？考《月令》通例，凡記物候，皆在天子居乘服色之前，以下□□□□之文，故不再及物候。至於命官以下，皆禁令告敕之言。□□□□□有按月布令，出禁趨功，忽入以物候之事？「鳴鳩」、「戴勝」二語，與例不合，當非原文，或疑此爲脱簡。按本書記候完備，無脱誤，鷹化爲鳩，文已前見。且古或二十字一簡，或二十五字一簡，今僅十字，不成一簡。況脱簡必上下文之義迥不相蒙，今二語與上下文義相合，知不然也。蓋先師傳授，未有訓注，己意所得，記於左方，因「毋伐桑柘」記文，感觸物候，旁誌二鳥，在當時舊文新義各有别識，檢牘可知。後來編録，不復存其舊式，故參差若此耳。或又據季夏「是月也，木方盛，命虞人入山行木，毋有斬伐」之例，謂「鳴鳩」二語舊在「命」字上，誤入下文耳。不知季夏專禁伐木，故言木之方盛。至於桑柘不言其盛，何須更及二鳥？況《月令》之記物候，文字簡略，與此全異，後增之與本文易識也。若夫桑柘異材，鳩鵀異稱，與夫曲植籧筐，舊説甚明，故不贅焉。




子曰行夏之時乘殷之輅服周之冕樂則韶舞



綜四代以擇其善，因郊事以示例焉。夫時、輅、冕、韶，魯郊之文物也。孔子定制法古，豈僅此數事乎？亦因所見以示例耳。今夫郅治之道，觀法在帝王，而本原歸郊社。苟明其説，則典謨之昭垂，悉於壇墠間見之矣。故禮詳樂備，既擇善而定尊，目擊道存，因即事以見例。藉大祀之儀節，示改制之旨歸。萬善本於四端，而言近者不自覺其旨之遠矣。昔言偃從蜡賓而問禮，禹、湯、文、武，慨想三代之英；顔子因魯郊而問邦，時、輅、冕、韶，復覩四朝之盛。夫子蓋於此有深感矣。仰思待旦，元公先四事之施；繼往開來，因監所以合中也。統列代以定指歸，於用舍行藏之外，别衍心傳。祖述憲章，六藝定一王之統；因端見委，文物所以大隆也。舉數端以發凡例，於因革損益之原，獨抉精藴。子曰「周監二代」、「吾之從周者」多，然夏正得天，不可失也。羲和授時，《豳風》陳俗，吾悉行之魯郊，孟春所以避王，《春秋》仍而不改者，史例也。殷人質實，輅實肖之。魯之大路，即是物也。《詩》、《書》所言，不敢異焉。周尚文，冕其尤也。魯旂亦以十二旒，見冕之外餘□從同，聞之夏之不變虞時之類，皆本帝治。惟韶則虞所獨有□樂四代亦此意也。既列三代，復舉虞者，王法歸本於帝，《尚書》□□□□先三代而後虞者，文質以三而易，尊賢不過二代□□也。吾之取法於古者如此。禮樂可以意起，原不拘乎因襲。然庶德無徵，後世將何以取信？典制皆極精純，更何須乎節取？惟時移勢易，古法難可以盡行，或欲説以三統者，非也。古帝王法地效天，列朝各自爲制作，若時、輅、冕、韶者，推類以考，萬變而不離其宗。今則彙累朝獨善之端，以成一代全善之制。夏用時，時之外不必同；殷用輅，輅之外不必同；周用冕，冕之外不必同。推之於韶，皆此意也。故松、柏與栗，三統有循環之代更；時輅冕韶，百世無參差之一日。五味異和而相成，八音諧奏而相濟。多聞以擇其善，運會可乘，王與帝其揖讓一堂乎？或欲盡括四代者，非也。古帝王宏綱巨領，斯世尚多所存留。若時、輅、冕、韶者，斷代以求佚聞，不必隳其緒。今則聊因一隅之見端，以期反三之實效。行以時，時之外不必言；乘以輅，輅之外不必言；服以冕，冕之外不必言；舞之於韶，可例推矣。故心、首、肝、胏祭先，多四代之佚文；時、輅、冕、韶略舉，非一朝之全制。《禮經》多互見之文，《春秋》以比事爲主。聞一知乎十，遭逢不偶，吾與子其抱此終古乎！




帝曰咨汝二十有二人



不明師説者，不能知二十二人也。夫舜所咨二十二人，皆外諸侯也，説在《大傳》，學者未審耳。今夫《王制》一篇，《春秋》家説也。《帝典》遠在千有餘歲，不惟巡守朝聘之文偶同，其他制度亦無沿革參差之迹，《大傳》據此以説《尚書》，宜其無不合也。試以二十二人之説徵之，古今説者無慮數十家，人各異言，其失易見。竊以其説不誤在二十二人，一誤於四岳，一誤於十二州。四岳者何？八州之方伯與天子之二老，本經再稱群牧，《春秋》統言諸侯是也。四岳乃諸侯統稱，合二伯、方伯共十人。或云一人、四人者，非也。《王制》八州八伯，泰、衡、恒、華四山，皆三千里内，天子居中，四方兩伯共主一岳。天子巡守，每岳兩伯覲朝。經云「東至岱宗，肆覲東后」，《大傳》「元祀代泰山，貢兩伯之樂」是也。合之四岳，故有八伯。經變諸侯稱四岳者，爲有巡岳明文。且又云「乃覲四岳、群牧」，是四岳爲山名，群牧乃其君稱，變文稱四岳耳。二伯、方伯合之，當得十人。十人統稱四岳，如《春秋》詳録言齊、晉、魯、衛、陳、蔡、鄭、秦、吴、楚，省文但言諸侯，此四岳爲十人之舊説也。十二州者，要、荒之外州也。九州方三千里，爲侯、綏之地，加以要、荒二服之十二州，合計共五千里。經云「弼成五服，至于五千」是也。緣九州而計外州當得十六，青、兖、徐、揚境已至海，東方不立外州，故數祇十二也。舊説以九州、十二州爲沿革，可疑者六。禹改堯制，地當益廣，乃少三州，一也。《皋陶謨》在平水土、決九川之後，猶言州十有二師，則堯、禹皆有十二州，二也。如十二州即九州，地祗三千，不得云五千，又不得云「外薄四海」，三也。四岳即十二州，既詢四岳，何以又咨十二牧？四也。考《禹貢》與《堯典》符合，《大傳》同以《王制》説之，本無革更之事，五也。前人以幽、并、交合九州爲十二州，不合畫井方千里一州之制，六也。今説亦有六長：雍、梁、黑水、三危，人疑其地太遠，今知《禹貢》九州兼説要、荒，華夷之界方明，一也。要、荒制度，諸書不詳，得此可以補證；或以爲《尚書》有沿革，據此爲斷，其誤乃明，二也。以十二牧爲外州，四岳方有地以容之，且與下文「蠻夷率服」之言相合，三也。經有幽州，在九州外，不知爲何制，今乃知即十二州之一，四也。古説封四罪以化四裔，幽州、崇山、羽山、三危皆在四裔，不在中國，五也。據此爲説，則《堯典》、《皋陶謨》、《禹貢》無不與《王制》切合，六也。此十二州爲要、荒外州之説也。二十有二人者何？二伯、八伯與十二牧，皆外諸侯也。禹以下十三人，皆内臣也。内臣分命之，外臣則總命之。故初言「詢四岳，咨十有二牧」，皆總也。詢咨之後，乃命岳牧先内後外，詳内略外，一定之理。不然，内臣已命，乃并岳牧共成二十二人之數，于内爲緟復，于外毋乃太簡乎！




曰子不通功易事以羨補不足則農有餘粟女有餘布子如通之則梓匠輪輿皆得食於子



爲貴粟者言通功，其説有交窮者焉。夫不通則不得食，通則皆得食，貴粟之説，有不立見其窮者乎？昔孟子辨並耕之説，引衣冠陶冶以折之，誠以百工之事，固不可耕且爲也。於此而欲驅天下盡歸於農，則農之途反苦，勢不得不有所更計，特其後來之所改，欲不與初心相反也，勢必不能。士無事而食不可更，其欲孟子改士爲農，而自食其力乎？欲去通易之事，而不爲有餘不足地乎？更誤矣。天道不能有舒而無慘，陰陽消長，各乘除以彌其憾，而萬物咸亨。人事不能有缺而無盈，刑賞科條，互增減以劑其平，而百王莫易。然則以羨補不足，古今自然之理，而子欲不通之。子之意不過欲驅天下之儒以歸於農，吾恐儒未歸農之先，而農已逃而歸儒也。蓋人之所貴乎農者，以天下食粟者多，己得以糶其餘粟，以易其所不足。今子曰不通，亦曾即農與女計之乎？一國之中，有農女焉，寒不可衣粟，饑不可食布，凍餒不能終朝。一家之中有農女焉，農不食其婦，女不衣其夫，倫常因之大苦。子欲化成天下，當不如此之偏，變本加厲。或局外之過於推求，子説義本前人，或有補救之法，設身處地，知局中不能無改計。子於此果悔前説，將聽人之交易自便，以與之相休息乎？如是，則不惟女得以布易農之食□其室。見夫審曲面勢者，則梓人也；引繩削墨者，則匠人也；斂材就範者，則輪人也；負技呈能者，則輿人也。相與敬業樂群，以日糜農人之粟，而農人亦顧而樂之，恣其啖食。夫工非女之比，而衆且多於女。今乃食粟如此，子又必曰吾過矣，吾始以爲功可通，今而知功固不可通也。然人不可無衣，亦不能不有居室，不有衡廬以蔽風雨，則粟將無以蓋藏。彼梓匠將援女布之例以争，而不能以相拒。然布必資於女，而車駕不能不資乎輪輿。不有車載以任轉輸，則粟將何以運供？彼輪輿將借女布以爲質，而居奇以角能。通乎？不通乎？吾久爲子計矣。




賦得馬飲春泉踏淺沙 


得泉字五言八韻







走馬沙隄淺，春流正漲泉。飲酣紅磴雨，踏破綠郊煙。薄潤泥霑腹，輕澌石露拳。珠跳螺點活，篆散鳥紋圓。渴意奔雲疾，行蹤印雪連。魚驚花片唼，鷗避草根眠。鏡影晴漪上，塵香夕照邊。玉驄墀下立，驅策奮先鞭。

游　戲　文



廖　平　撰

楊世文　校點








校點説明



《游戲文》實爲説經之作。乙卯（民國四年）仲春敘曰：「子素無志學文，偶爾染翰，都爲經説。及門求刻文集，經説以外每多散失，閒存一二，不足名家，不願傳布。惟每得一新解，輒仿經藝體以發明之，恢詭荒唐，僅資笑噱，既不便編入文集，又未純爲經説，無所附麗，聽其飄零而已。癸丑（民國二年）在京，或答疑詞，或抒懷抱，亦如詩人作詩，以消永晝。合舊作共十餘篇，寫定一册。曲園刊《擬墨》以助賑，人多以文章爲遊戲。科舉既停，久絶此體，或又以爲面目雖同，精神各别，由舊翻新，前所未有，留此花樣，以驅睡魔，其猶有曲園之意乎！或又以戲迷傳十八扯視之，亦可也。因題曰《游戲文》，以付之梓人。」蓋多爲民國二年（一九一三）及此前的一些舊文，因不便入集，民國四年成都存古書局刊入《國學薈編》，今據此本整理。








四益館游戲文篇敘



予素無志學文，偶爾染翰，都爲經説。及門求刻文集，經説以外每多散失，閒存一二，不足名家，不願傳布。惟每得一新解，輒仿經藝體以發明之，恢詭荒唐，僅資笑噱，既不便編入文集，又未純爲經説，無所附麗，聽其飄零而已。癸丑在京，或答疑詞，或抒懷抱，亦如詩人作詩，以消永晝。合舊作共十餘篇，寫定一册。曲園刊《擬墨》以助賑，人多以文章爲游戲。科舉既停，久絶此體，或又以爲面目雖同，精神各别，由舊翻新，前所未有，留此花樣，以驅睡魔，其猶有曲園之意乎！或又以戲迷傳、十八扯視之，亦可也。因題曰《游戲文》，以付之梓人。四譯老人識，時乙卯仲春。

不以文害辭　　　　　一句

三人行　　　　　　　一章

泰伯其可謂至德　　　全章

周有八士　　　　　　全章

三軍可奪帥　　　　　全章

湯之盤銘　　　　　　全章

顔淵問仁　　　　　　全章

回也其心　　　　　　全章

成事不説　　　　　　三句

所謂平天下　　　　　一章

詩云雨我公田　　　　一節

太師摯適齊　　　　　一章

十有三載乃同　　　　一句

九州之外謂之蕃國　　二句







游戲文






不以文害辭


題下原注云：「文作《説文》之文解。」







詩無達詁，不求甚解可也。夫説《詩》自識字始，及識字，而《詩》更難説，辭害矣，何以文爲？今夫《周易》無達占，《春秋》無達例，學貴變通，無取執一，於《詩》何獨不然哉？蓋四始興觀，不盡學人之所製；六書精奥，豈僅點畫所能包。文字有限，辭義無窮。以無窮之辭，窮有限之文，此其勢不至於交病而不止。且夫依類而文生，理辠而辭出。文非辭不屬，辭非文不立，固並行而不相害者，然而難言之矣。史籀作篆，文章丕焕中興，而汗簡殘編，已收鐘鼎
 盤之舊，經傳所以多異文也。況竹漆尠傳，經師多由於口授，必求通於穿鑿，則郢書燕説，何異舉燭之文。比興陳辭，篇什最多，通轉而長言永歎，不同魯史筆削之嚴，傳箋所以少定解也。況《白華》無辭，樂府但紀其鏗鏘，必牽就於形聲，則太史輶軒，已不勝徵文之苦。但曰文也，甚矣害。且夫文有在體者焉，有在音者焉，有在義者焉。文有體，體必精。霝改作靈，時雨豈由巫玉；禡原作馬，祭祀别有禂名。賊改從戎，賴乃作負，是不但禘之譌裼，乃爲不辨字形也。文有音，音必諧。求福不難，易儺而言語方合；飲食之飫，變饇而義訓始通。燬不諧火，鳳不殊風，是不但女子讀好，乃爲不識古均也。文有義，義必確。參昴稱嘒，小星乃能有聲；鐘鼓歌
 ，樂器乃有行步。鴉即是雅，頌以代容，是不但翦訓爲斷，乃爲有乖古訓也。以象形言之而文害：牛象頭，角三封，馬象髦，尾四足，采象獸爪分别，而西之象，則鳥在巢中，剙造取飛鳥情態，而式廓衣服，製句獨不類夫蟲魚。彼夫東爲木日，北爲背人，辨方位之陰陽，無殊斗建，而此乃獨取依聲之例也。一字附會，遂使人以西眷西人之句法，皆爲難字而莫通，是以文害一句之辭矣。且以方言考之，而文更害：朝鮮謂兒泣不止曰咺，楚謂兒泣不止曰咷噭，宋謂兒泣不止曰喑，秦謂兒泣不止曰嗴。豳岐爲雍州故地，而《斯干》、《生民》矢音獨不諧夫土俗。彼夫謂他人
 ，夃酌我罍，操土音於井鬼，無異楚囚，而此乃獨蹈忘本之愆也。一字舛誤，遂使人疑呱矣喤喤之啼聲，皆爲他州所擬作，是以文害一章之辭矣。害深矣，不塞不可。能爲走獸，於本飛禽，及爾女之爲乃若，古甚，而不古者亦不可泥。穢留彤管，目静女於城隅；繩束白茅，稱吉士於尨吠。甚至
 巾爲處子所服，而聊可與娱，寡慾者亦思踰墻而摟，文字曾可據乎？所以入又，多又不可據，爲指在掌中；惠而、愛而不可定，爲毛在頰上。我觀西河爲説《詩》之主，而素絢存疑，致勞請益，猶覺讀書未免過拘耳。襄爲解衣耕，刑爲刀守井，及威困之爲姑廬，深甚，而不深者亦不可膠。窈窕無與心容，宫閫歌幽閑之女；蒙戎非關草蔻，泥中嘆流離之臣。況乎文昭皆史册所傳，而則百斯男，太姒亦不勝生育之苦，文義果可信哉？所以菀爲宛而麥爲來，諧其聲而義别；康爲苛而苦爲快，反其用而文同。我觀元公著訓詁之篇，必别本單行，不相比附，正恐據注以疑經文耳。中心爲忠，《扶蘇》與《北山》同調，即狂犬童僕，他説可徵。豈可以别解相繩，遂罪其不倫以爲儗？夫古字孳生未緐，經典别有通用之例。而書傳六體，保氏亦備載而不删。況本書之訓，多非本義乎？故河上築臺，不妨以
 
 例其父；墻歌掃茨，亦可以鶉鵲比其君也。不然，莫本爲茻中之日，而臣子作歌反用之，終苦其不典。是子所引之詩文已難解也，而況其他！老子爲孝，《小弁》與《北山》同情，即不離不屬，省文相苞，豈可以辭旨未詳，遂責其不經而難訓？夫古人煩冗不事，《春秋》亦爲錯舉之名。苟極力張皇旁觀，反譏其繁而不殺。況造句之例，不無參差乎？故有周稱顯詁，義未嘗與今聞通；帝命歌時，取義終覺與厥德異也。不然，本爲飛鳥之形，而臣子歌謡引伸之，轉覺其過晦。是子所引之語，文已難通也，而況夫《詩》。亥豕皿蟲，點畫皆存精義，苟字學精貫，則存真正譌，不妨因時作干禄之書。汃汾砅厲，字體未易詳求，苟識見膠黏，即載酒問奇，翻嫌泥古，失史皇之意。子之所害，固不在文，然文辭一也，如曰不然，子何疑《北山》而不疑《雲漢》也耶？

此丙子年張文襄提學四川科考覆試題文，爲文襄所激賞。時平年二十四，至今近四十年，文襄墓有宿草，録此以志哀感。




「子曰三人行必有我師焉擇其善者而從之其不善者而改之」義



聞之民生於三，事之如一，則師者與君、親並重，故或以爲世無仲尼，不在弟子之列，即使學無常師，又何至豫定數目，而曰「三人行」，不差不池？曰：必有我師，師嚴然後道尊。甚矣，師之多有之易也，是必有説。在昔弟子撰《論語》以事素王，故多經義微言，未可望文生訓，以常語解之者。考「三人行」之文，嘗見於《易》，曰：「一人行則得其友，三人行則損一人。」又曰：「有不速之客三人來。」《論語》之「三人行」，與《易》相同，可知矣。《周官》「三易」，曰《連山》、《歸藏》、《周易》者，一經而筮法有三，非有三經也。《歸藏》者，其占在背。《左》云艮之八，貞屯悔豫皆八也。至於《連山》，當爲連三，三爻連變。《晉語》云筮得乾之否，即所謂「三人行」與三客來也。又考父母卦内三爲生，外三爲行，乾與三女旁通。故乾以初姤往巽，巽即以小畜一人來乾四；乾以同人往離，離即以大有一人來乾五；乾以履往兑，兑即以夬一人來乾上。一卦三客來，共得四十八，一人行所謂得其友也。至於祖孫交通，則連袂以出，内外皆以三人行。乾之姤，同人、履往否爲孫。長局三人同行，而姤不見；中局三人同行，而同人不見；少局三人同行，而履不見。否之三索，无妄、遯來乾爲孫，其例亦同。故經曰「三人行則損一人」，通例也。乾、否各以三索互相往來，一生三，三生九，從者六卦，所謂「善者從之」也。獨是二女同居，其志不同，一國三公，何所適從？故同局相錯，不能不損。窮則變，變則通，群龍之中，忽焉首出，故除一人得友之外，三人之中必化一祖。《禮》曰：「君子抱孫不抱子。」孫可爲王父尸，爲祖孫昭穆同也，其不改者，善則擇而從之也。乾、否之三子，内爻相錯者也，異局則可變。如姤之於遯、訟，同人之於遯、无妄，履之於訟、遯是也。至姤與无妄，同人與訟，履與遯，則同局相反。卦變道窮，窮則反本。長居九之一，中居九之五，少居九之九。《傳》曰「始於一，壯於五，終於九」是也。不善者不用同行之兄弟，而爲王父之三祖。《論語》云「其不善者而改之」，即指此也。《易》曰「三人行則損一人」，就所損之爻言之；《論語》「三人行必有我師」，就所變之爻言之，文異而義同也。然自其外觀之，則善者美而不善者惡，改者辱而從者榮。不知天道變化，不主故常，革故鼎新，後來居上，朽腐可化爲神奇。《易》曰「武人爲於大君」，又曰「先迷後得主」，至此三人同行，一人化君，君一臣二，以相統屬，如弟子之於師焉。其曰「善」者，僅可之辭。治法去泰去甚，苟在可以然之域，君子不革。《記》曰：「利不十，不變法。」從者以臣從君，以二從一，所謂君道、子道、婦道者是也。且三王不同禮，五帝不襲樂，琴瑟不調，必改絃而更張，衣裳已敝，必改爲以建始。三統循環，必改正朔，異服色，以明天心，定民志。以改與不改較，則改者新而從者舊，改者君而從者臣。三軍左右同行，王帥中軍，全經通例。所以云必有師，與君親同義。《記》曰「民生於三，事之如一」者，此也。

按：卦義詳後圖表。


《易》内卦三人行則損一人表

六十四卦皆如此，舉乾、否以見例。





三子九孫








外卦三人行必損一人表

六十四卦皆如此，舉乾、泰以示例。





其初本三卦，各以一人行于乾、泰之外三爻，至于往來外爻，則三人連隊而出，因其連隊，故謂之得友。得友以後三人同行，則又必損一人也。





老父母八卦三生之三行圖

十六父母卦，内三爻爲生三子，外三爻全爲一人行得友。









少父母八卦三生之三行圖









《論語》三人行必有我師表 

已見前表。











「子曰泰伯其可謂至德也已三以天下讓民無得而稱焉」義



聞之古有天皇、地皇、泰皇，合爲三皇。有皇則必有伯。説者謂《尚書》「王曰父羲和」，此小匡之伯，如齊桓、晉文夾輔王室。「帝曰咨汝羲暨和」爲中匡之伯，《詩》所謂「文王陟降，在帝左右」者也。首言「乃命羲和」， 皇法天，故不言其人，爲大匡之伯，所謂南海之帝、北海之帝，夾輔中央，爲泰皇之伯也。知此，則可以説《論語》之泰伯。泰伯偶與吴泰伯名稱相同，儒者遂以吴泰伯當之，而無解於三讓天下，經不繫吴，可知其誤。考《論語》道、德、仁、藝爲皇、帝、王、伯之師説。皇法天而行，説詳《月令》，所道者天道也。帝主德，《大學》爲帝學，故主德，而不及道。德在人身，《洪範》之三德爲其綱，《帝謨》之九德爲其目。九德咸事，乃爲三公。因德授命，加以九錫，諸侯、大夫以六三迭降。帝爲元首，其德無名，故不可以數目計。《大學》引《堯典》曰「克明峻德」，《中庸》曰「苟非至德，至道不凝焉」。峻德即至德，特互文耳。吴泰伯封於句吴，地方不過百里，斷髮文身，下等於越。皇居中央，光被四表，土圭之法，一尺五寸。《書》曰：「帝光天之下，至於海隅蒼生，萬邦黎獻，共爲帝臣。」《孝經》曰：「先王有至德要道，以順天下，民用和睦，上下無怨。」以四方之民合於上下，即《書》之「光被四表，格於上下」也。又引《詩》曰「自西自東，自南自北，無思不服」，非至德其孰能順民如此其大者乎！側陋之吴，何足以當之！《論語》：「大哉堯之爲君也，唯天爲大，唯堯則之，蕩蕩乎民無能名焉。」堯居北海爲儵，舜居南海爲忽，二帝夾輔泰皇，君臨天下，堯無能名，即泰伯之無稱。《中庸》云：「中庸之爲德，其至矣乎！民鮮能久矣。」「久」當爲「名」，即所謂民無得而稱也。又考《尚書》，皇帝之制地方三萬里，制爲轂輻，所謂一轂三十輻以象月者也。二伯居兩極，地中則三皇居之。二帝爲赤衣、黑衣。素、青、黄爲三統，即所謂天皇、地皇、泰皇也。大同官天下，三統可以循環；二伯則世守其職，在顓頊曰重、黎，在《尚書》曰羲公、和公，傳之子孫，以官爲氏。考《尚書》堯欲傳舜，先讓四岳，傳記以許由當之。許爲泰嶽之後，二伯統八伯，推位讓國，不能越泰伯遂及方岳，舜先讓岳，由此可推。三皇迭更，二伯世守，一代一讓，三皇所以有三讓也。《洪範》五紀，例以皇爲歲，故經言三歲，多喻三皇。《詩》以士女比尊卑，故《左氏》衛臣賦詩，以晉爲士，自比於女。《詩》曰「士二其行」，「士也罔極，貳三其德」，謂三皇三統循環，異姓代興也。「女也不爽，三歲爲婦」者，即三以天下讓之變文。重黎、羲和，子孫世守也。經又以皇爲周，周公云者，即後來之泰伯。「獲麟」傳云：「其諸君子樂道堯舜之道歟，末不抑樂夫堯舜之知君子也。」制《春秋》之義，以俟後聖，生不逢堯舜禪，所謂泰伯，庶幾旦暮遇之乎！

蕭隱公先生《論語二十四問題》有此章，戲拈此以答之，知必見笑方家也。「舜有臣五人」章「亦有至德」，亦指堯舜。惟其説甚長，不便加入，當别爲一首以釋之。四譯自記。


附注


四表。

《尚書緯》：萬五千里爲一表，二表相對爲三萬里。表字從毛，當暑袗絺綌。熱道用絺綌，冰海用毛褐，即裘葛之義。


 土圭一尺五寸，以求地中。

鄭注：千里而差一寸，一尺五寸爲一萬五千里，合之爲三萬里。按土圭測法，古今曆家不得其解，以其專用中國求之，以潁陽城爲地中，又用八尺之表，宜其不合。不知《周禮》爲皇帝制度，以地球緯度長線爲地中，地球升降三萬里，冬至、夏至於二極兩冰海立一尺五寸之土表，由兩極日中無影起算，至赤道之長線，爲萬五千里。説詳《書緯》、《孝經緯》鄭注，今不具録。




北海、南海。

《莊子》：「北海之帝曰儵，南海之帝曰忽，中央之帝曰混沌。」《左傳》屈完曰：「君處北海，寡人處南海。」即用此説。以北南二伯中分天下，大小雖殊，其義同也。




三匡。

《管子》有《大匡》、《中匡》、《小匡》三篇。今以分配皇、帝、王三等二伯。匡者，《論語》所謂「一匡天下」，與「中分天下」對文。




三皇。

《秦本紀》：始皇下尊號，詔曰：「古有天皇、地皇，泰皇獨貴。今著皇去泰，曰皇帝云。」




轂輻。

《考工記》：「一轂三十輻以象月。」《老子》、《賈子·容經》皆同。今本誤衍「日」字。又《禮記》「月以爲量」，量即《周禮》量人營地法，千里一日，一月爲三萬里。




五衣。

《月令》：冬黑衣，夏赤衣，春青，秋素，長夏黄。三統三王，爲黑、白、赤，三皇則素、青、黄。《論語》：「君子不以紺緅飾，紅紫不以爲褻服。」即二海兩極色。緇衣、素衣、黄衣爲三皇統色，皆爲經例。




五紀。

《洪範》：「皇省惟歲，卿士爲月（當爲時），師尹惟日，庶民惟星。」《公羊》：「以年統時，以時統月，以月統日，以日統辰，故曰元年春王正月，大一統也。」《王陽傳》曰：「《春秋》大一統者，六合同流，九州共貫。」六合即十二州，九州在中，十二州在外，爲五運六氣師説。王小一統，爲國；皇大一統，乃爲天下。




重黎、羲和。

舊説皆云世守其職，以官爲氏。







「周有八士伯達伯适仲突仲忽叔夜叔夏季隨季

 
 
」釋義



昔高陽氏有才子八人曰八元，高辛氏有才子八人曰八凱。八州八伯，臣子同義。堯有九男，則合計州數；舜有十子，則兼二伯言之。四帝承繼，疉矩重規。説者曰：此《尚書》四鄰四表之説，四分天下，各王萬五千里，以十五服立九州，弼成五服，以五千爲一州之説也。而《論語》八士，可得而推焉。考經天下一家例，閤宇宙爲門庭，皇爲祖，二伯爲父母，八伯爲才子，十六大伯爲公孫。《詩》曰：「先祖是皇。」《書》曰：「天子作民父母，爲天下王。」又曰：「伯兄、仲叔、季弟、幼子童孫。」八才子之説，兩見於《左氏》。九男十子，即才子之變稱。祖父子孫，合皇帝王伯言之，非家庭血族之名辭也。帝王以下，由此而推。雖《春秋》王三千里之九州而亦有二伯、八伯焉，而《論語》之八士，其專屬於周，何也？周者，普、徧、帀，三名同義，不必姬周也。《易》曰「周游六虚」，《詩》曰「有周丕顯」，《周禮》十一言周，知游大地一周，非皇孰足以當之？《記》曰：冬至，八能之士各奏其能。以八士配八音、八風，太乙下行之法取之。泰師摯章八伶適入八州，即此義也。其以伯仲叔季駢稱者，或以爲四乳而生八子，或以南宫氏當之。按：八元先敘四子，而後見伯仲叔季。八凱兩以伯仲叔季，曰伯奮、仲戡、叔獻、季仲、伯虎、仲熊、叔豹、季貍，八子不將爲二母，故各以伯仲叔季見乎？考《堯典》以羲和統四時，春曰羲仲，夏曰羲叔，秋曰和仲，冬曰和叔，見四正以配方岳，而四隅隱焉。《大傳》有「一岳貢兩伯之樂」之説。八伯賡歌，明文具在。詳推其例，羲和父母中分四岳，各統四州：正東羲仲，東南羲伯，正南羲叔，西南羲季。南方四州，各得萬里。大九州之制，乃爲皇極。正西和仲，西北和伯，正北和叔，東北和季。《謨》曰辛壬癸甲，禹爲司馬，所屬北海四州是也。《帝典》與《左氏》分數之，故四子别見。《論語》合羲、和而累數之，所以駢文緟出，文雖異而義則同，知其爲八伯，與八元、八凱、九男、十子同爲天下一家例，則不待繁言而解矣。或曰：達、适同均，忽、突與夏、夜、隨、
 皆同，何也？考外十二州分配四時，無京師，則曰六沖，《書》所謂沖人、沖子是也。有京師則曰六合，四時以孟仲季相合是也。至於九宫八風以配八卦，《易·坤》曰「西南得朋，東北喪朋」，坤在西南，則乾當在東南，其在西北者，周在西京一時之言耳。乾坤相配，震與少女折中，艮與長女相合，中男中女當南北，氣同則音同，四正四維相合爲德，故均同也。






















「三軍可奪帥也匹夫不可奪志也」義



自民約之説興，公理大明於世界。民可使由，不可使知，舊解爲愚民之術；或從二「使」字句絶，由爲自由，知爲開智，《詩》曰「云不可使，得罪於天子，亦云可使，怨及朋友」，亦以可使、不可使句絶，則民約之説，是早發見於《論語》。當今民權學説盛矣，上愚下智，民主君奴，無君風潮，喧騰世界，而獨不能推之軍事。夫軍國一理，國既無君，則軍何必有帥？乃海外政學，以軍爲凶事，存亡所繫，不可築室道謀，故國民可以自由，軍人必從號令。吉凶異禮，軍國異法，以爲萬國通行之準。君子曰：爲是説者，是小康之軍法，而非大同之民權，融而未明，知十而不知二五也。若謂軍中無帥，其師必敗。古今戰敗，不必皆無主將主持。林父以牽掣而喪師，子玉之剛愎未嘗不辱國；晉武以獨斷而成功，苻堅非以優柔而敗績？以軍比國，必謂帥聖而君愚，民明而軍黯。且擇民爲兵，兵者民之上級。今謂民之從上爲奴隸，民中高等之軍乃奪落其人權，使不得自由，尚得爲平等乎？且考古制，帥即爲所自主。《左氏》曰：「王將中軍，周公將左軍，虢公將右軍。」又曰：「晉侯將上軍，太子申生將下軍。」當其爲軍也，則俯仰隨人，亦如木偶之待牽引。一旦臨戎，忽若聖神之不可侵犯，軍令森嚴，萬衆無聲，是無君之説有時而窮，民皆逃伍，願爲民而不願爲君矣。故《論語》别有專説，以擴充無君之旨者，曰「三軍可奪帥，匹夫不可奪志」，一以銷汰專制之帥權，一以提倡自由之軍氣。必如此，而後無君之説乃得改良精進，推行皆準，而無妨礙。或者獨囿於舊説，以爲君可無而帥不可奪。不知名將驅市人而戰，置之死地而後生。夫人自爲戰，取勝之道，不關於帥，況教而後戰，三軍之士有勇知。方將門出將，人皆可爲帥，則少數不如多數。帥一廢，軍士志氣自高，牧夫走卒可爲王侯。奪一專制之帥，化成無數聖明之帥，與廢一專制之君，變無數神奇之君，其例正相同也。當今之學説，國法小康有君，大同則無君，吾爲之補一義：小康之軍必有帥，大同之軍決可奪。獨是滔滔，皆是大同之世，孔子且有志未逮，堯舜其猶病諸者，安得旦暮遇之乎？

康、梁主虚君之説，往歲在都中，因作此以調之，閱者不以辭害意可也。

季平自識。







「成事不説遂事不諫既往不咎」義



周尊杞、宋爲二王後，爲奉其典章服色，以備三統之義。故徵文考古，皆折衷於二國。乃《詩》、《書》所傳，多非故府之舊，宏文鉅典，託於文獻無徵，此新舊之分，作述之别也。故名雖不改三代之舊，而實則因革損益，出於寸心，好古擇善，殊不足以盡其事也。夫子聞宰我説三代之社，而言「不説」、「不咎」、「不諫」也何？居春秋世族酋長之政未盡革除，一時亂臣賊子無禮君父，上烝下報，甚至姑姊妹不嫁者七人，若喪娶婚同姓，世卿尤小焉者。夫先野後文，古今公理。春秋開化久矣，程度猶僅如此，上溯草昧，愈久愈野，若上巢下窟，飲血茹毛，結繩不葬，實爲實録，非水土既平，逸居無教，乃始近於禽獸。軼文逸事則如彼，典謨雅頌則如此，或以爲史臣貢諛粉飾。然時雍雅化，絶於思議，亦非史臣所能僞爲。嗟乎！仲尼賢於堯舜，在此矣。蓋文明進化之故，莫不察微揆著，自近而遠。始雖褊邇，推廣可至無垠，且根於性生，隨其風俗，若深拒固閉，自外生成者，則有之矣。至於深入其中，父子君臣之尊親，禮樂尊賢之教育，高曾祖父生聚於斯，既已淪肌洽髓，相忘無事，謂一旦能翻然變夏，而其山川動植，因文以改觀，如篳路藍縷，斷髮文身之類者，非僅無此事，亦并無此理，所可共信也。蓋古人無德不敢作，孔子推德合權，以一身兼道德仁義，以一時寓伯王帝皇之事，六合以内，悉主悉臣，萬世以來，是師是表。先進野人，後進君子，時人據時事以相難，如諒闇、親迎、餼羊、公田、久喪、厚葬，皆據經義，以爲先王之典章，其實則非也。然託古使人不疑，以知來之政績，逆溯古昔而不嫌者，後野先文，始小終大，讀者循名核實，自可悟其顛倒。緣此，皇帝王伯之升降，不妨順以數往，以松之夏禮，杞不足徵也，以柏之殷禮，宋不足徵也，以栗之周禮，周亦不足徵也。蓋松、柏、栗皆謂後之法夏、殷、周而王者，古三代實無之。假三王之舊名，寓三統之新法，即三易之循環，存百王之定制。往者不可諫，來猶可追者此也。蓋古之帝王，未嘗非草昧之英雄，制器利用，捍災禦難，亦大有功德於民，雖踵事增華，後來居上，而文獻猶不足徵，且未至其時，不能不俟之君子。非天子固不敢議禮、制度、考文，有位無德，如彼三王者，實亦不能作禮樂焉。我夫子端門受命，蓋嘗如杞、如宋、如周，皆各有所得。然因陋就簡，不足以信今傳後。至於端門受命，不能不别有所作。然有德無位，不敢如三代興王，改正朔，易服色，殊徽號，易器械，懸之象魏，見之施行，使内外服從，互有長短，與三代通力合作，以有易無，彼此交際，而後德位兼隆，以吾之德，合三王之權，今古并而政教興焉。故凡經傳之三代，非已往，謂將來，非舊史，乃新經。作者謂聖，述者爲賢。不自聖而曰述，託於雅譯三王，所以爲述而不作也。故凡三統典章，如松、柏與栗者不一而足，大抵皆謂三統之後王。古之三代，未爲美善，無徵不信，民弗能從，無足稱道。即一二政教，彼善於此，君子無取焉。夫子恐説者以辭害志，故以不説、不諫、不咎明作述之宗旨。後賢芻狗成迹，專以申明聖言，乃後儒猶盛推既往之三代，而儕孔子於鈔胥之小儒，生民未有之謂何？甚矣，其不知聖也！

説詳《董子繁露·三代改制篇》。

凡傳記連舉三代制度可循環者，爲三代例；不能循環，由質而文，爲進化例。進化例猶可以既往之三代言之，若三統循環，皆爲法禹、法殷、法周之後王而言，斷非成事、遂事、既往之史事也。

四益自記。







「所謂平天下」


一章



 義



治國主三王，輔以五伯，平天下則主三皇，而五帝爲之輔。《書》頌黄帝之功德，以爲光被四表，格于上下，六矩正而天下平，其斯爲大學之成功歟！皇帝御宇，居中建極，首在辨方正位，以設官分職。方位者何？上天下地，東左西右，背陰向陽，所謂六中之上下四旁也。天不言，陰陽交，四時行，而歲功成。皇者法天，羲和四子各奉其職，庶績咸熙，而宇内定。蓋天下者，國之所積也。六宗合矩，以爲民極，囊括無遺矣。《詩》頌法三皇，魯天統主質，商地統主文。周監二代，人以法三垣。古有天皇、地皇，而泰皇獨貴，三分天下，乘時而王，循環無端，周而復始，是三才之教也。《大學》三引《詩》以法三皇，故《詩》爲天學，人居地中，爲皇祖。《詩》曰：「先祖是皇。」文家尊尊，以法君臣，質家親親，是爲父子。君子者，文質彬彬，以作民父母，以爲天下王。首《有臺》，《周頌》以之，《南山》爲土圭之地中，是爲皇極，東皇太乙。《緇衣》、《羔裘》，以龍名官，天公法日，即上帝也。次引《節》詩，《魯頌》天統也。殷居下方，與東皇作邦作對，以鳥名官，少昊在御，有白狼之瑞。《詩》曰：「克配上帝。」地統《商頌》也。《尚書》、《周禮》以五極法五帝，康居中國之中，黄帝法之，司中央之極萬二千里，后土佐之，南方之極萬二千里，炎帝司之，其神祝融。惟汝荆楚，居國南鄉，世建大號。今之王，古之帝，故以《楚書》居前，占南方七宿，晉與楚夾輔周室，屈完所謂「君處北海，寡人處南海」是也。北方之極，顓頊司之，《春秋》之所謂帝邱，表裏山河，形勢處中國之北。冬官司空陰，常處於虚空，虚不用也。舅犯者世居坎位，重冰苦寒，故有陶唐之遺風。考《尚書》王統五篇，《顧命》居中，四岳南，《甫刑》北，《文侯之命》東。爲《費誓》曰：「魯人三郊三遂。」孟獻子魯臣也，居中國之左，以代太昊，爲春官之司徒。五引《書》以配五帝，與《詩》合爲三五，所謂「三五在東」者，三皇五帝皆在神州，驗小推大，故以配黄帝也。聞之王爲古皇，於文以一貫三，絜矩之道，上與下合，左與右合，前與後合，而貫以居中之皇極，所謂「一以貫之」，「從心所欲，不踰矩」者也。惟二詩配上下，四書配四表，《有臺》與《康誥》不免有二心之嫌，然借三五以起皇帝，義别有取。且周東西通畿，有兩京焉，《有臺》及《康誥》以爲居行二京，亦無不可也。

三引《詩》法三皇表

平天下爲三皇五帝，三王五伯乃治國，不足爲天下。




上

《南山》：「師尹具瞻，南山在上。」




中

《詩》「樂只君子，民之父母」，居中包上下而言。




下

「殷未喪師，克配上帝」，居下配上，即絜矩上下。




五引《書》爲五帝圖




坿今古《尚書》末五篇圖







「《詩》云雨我公田遂及我私惟助爲有公田由此觀之雖周亦助也」義



昔《周禮》授田有不易、再易、三易之法，有土均、均人以求畫一。蓋涵濡六合，寒暑既各得其平；樂利八家，貧富更無差等。折衡剖斗，無損人自利之私心；讓畔讓耕，無怨老傷窮之習俗。故公田爲大同之盛軌，非小康所可趨步。後儒慕復古之虚名，釀敗亡之實禍，鄉井牙角，廬里蕭條，乃以欺我歸咎古人，亦見其惑矣。井田曰助，與貢、徹不同。儒者于《春秋》、《尚書》税畝、土田皆據以爲説，不獨《大田》之詩爲然也。乃一倡百和，以爲三代之舊規，而以阡陌之廢歸罪商鞅。鞅之所改者秦耳，山東諸侯若鄒魯與齊不聞變法以盡地利，何以孟子别無所聞見？又井田布于鄉間，非圖書藏在秘府者比，縱有變更，父老之傳聞，史册之載記，一時不能盡没。孟子博于考古，有鰥之佚事，齊東之野語，猶時時稱道弗衰，何獨于本朝巨典，先王定制，反不能旁搜遠引，折衷群疑？乃據《大田》一詩單文孤證，爲此模稜兩可之辭？若不徵事實，但據經説，則豈《周詩》有之，上而典謨，下而列國，徵文考典，莫不從同。是果何因而至此哉？説者曰：經傳爲帝王垂法，公田之制，必大同之世，貧富相忘，而後能實行。若在三代以前，不惟夏周，即所謂殷之助法者，殆亦空有其文，而實無其事。儒者託于好古，擇善而從，亦如以鳥名官，歸美殷人耳。嘗就龍子説推之，莫善于助，莫不善于貢。有人于此，欲于三代之中考求一定之法，則不能不取助以定一尊，固必然之勢也。重農爲富國之源，貢賦乃王政之要。《詩》、《書》、《禮》、《樂》、《易》象、《春秋》，疆域雖有廣狹，政治雖有純駁，至於取民一法，不能三代并列，自相矛盾，一國三公，使後人無所適從。故考實事，求目見，歷世雖遠，莫爲之先。至於求經之説，六藝雖博，實無兩歧。公田明文，據見于《詩》，雖不見于别經，而與見經無異者，則不可縷數。由此觀之，雖周亦助，以明新經與舊史之分，往古與來今之别，初非模稜兩可，多聞闕疑。素王定制，經爲大同，隱示學者于語言之表。言公田意不僅在公田，是在學者之善悟矣。間嘗推考六藝以外微言大義，實多非常可駭，宏大不經，或乃乖背人情，難于遵守。嗟乎！六合以外，萬世無窮，怪怪奇奇，何所不有？事變莫極，心思無多，知其可知，行其可行，餘以付諸後人，若公田者，不過其一端而已。

觀此，足見公田與三年喪同爲經説，爲後王法，有其文而無其事。公田必大同之世，人忘貧富，而後可行。王莽不知，而欲實行，所以自取亡滅。

舊以周已行井田，爲商鞅所壞。商君開阡陌，乃墾荒招工，非廢井田，事詳《商君書》中。秦之公田爲商君所開，山東齊魯公田又爲何人所開？且據龍子説，則周本公田，何廢之可言？

龍子説公田爲三代沿革。以經説言之，則《春秋》言公田，《尚書大傳》二帝三王皆同用公田，並無時代之分。

經書制度，爲周秦所無，故《秦會典》所引秦制，皆由六國舊法及山東人條陳，無一出于周之兩京者。證以《孟子》，其説愈明。經説則歷代皆同，事實則一無所有，此新經創制一大證據也。




「太師摯適齊」


一章



 義



昔魯用八佾，説者以爲和八音，平八風。蓋東鼓，風明庶；南琴，風景；西鐘，風閶闔；北管，風不周；東北壎，廣莫風；西北柷圉，涼風；西南磬，清明風；東南笙，條風。《論語》：使八伶分居四方，各奏爾能，所以廣魯樂於天下，八音和而八風平也。太師八人平分適入，散處八方，既不如作者七人爲述聖言，又不如逸民之下有論議。或以爲諸伶辟魯，亦如殷太師、少師抱器歸周。然何以人各異地，不結侶同行，入適異國，且有遠不啻父母之邦者？君子曰之八伶者，非避地，乃廣魯於天下，非記事實，乃俟後之微言也。昔堯放四凶以化四夷，王者居中建極，臨御八方，移風易俗，端在於樂。八伯賡歌，以風化天下，即元凱布教四方之義也。且天子玉食萬方，有四飯之典。平旦少陽之始，食東岳所貢。齊表東海，泱泱大風，帝出乎震，是爲初飯太師居之。晝食太陽之始，南岳之貢，惟汝荆楚，居國南鄉，是爲亞飯干居之。餔食少陰之始，西岳所貢，秦霸西戎，夏而能大，是爲三飯繚居之。

蔡字之誤也。


 暮食太陰之始，北岳之貢，晉主北方，表裏山河，是爲四飯缺居之。四伶者分適四岳，即《帝典》之羲和四子，宅四隩以正四時。齊、楚、秦、晉者，春秋之四大國，位當四正，即禹州之青、荆、梁、冀也。考黄帝巡狩，一岳貢兩伯之樂，故合爲四岳，分則八伯。東北兖州，河由此入海，兖以濟河爲界。又曰「九河既導」，故使方叔遊於此，所謂方叔即方伯之變文也。西北爲雍州，嶓冢導漾，爲漢水發原之區，使舞於此。播當爲鎛乾之音也。徐、揚二州，皆以海爲界，禹州西南不制州，故徐、揚皆在東南。少師者太師之副，徐合青爲泰岱兩伯，故少師入之。陽者東方位也，磬爲坤音，當副於荆襄，司擊磬者實入之。或以海爲南海，二人所入雖同，而封與樂器則各有别焉。以四入配四適，爲八州。以三音合三飯，成八伯。由内推外，自近及遠，故曰以魯容天下，而八音和，八風平也。八伶抱器以適入異國，非《詩》所謂「陳饋八簋，八鸞鏘鏘」者耶？獨是曹部爲之一空，誰與孔子共此居處，以數朝夕？幸也有師冕在，以不良於行，故居中留守。當日者九人，與孔子賡歌一堂，子告之曰「某在斯，某在斯」，蓋即此八人或適或入之方位，以配風音者也。




「十有三載乃同」義



《周禮》十三載巡守殷國
 

注



 ，以法歲星始於東寅，終於北丑。二月東巡狩，爲卯年卯月。五月南巡，爲午年午
 

注



 月。八月西巡，爲酉年酉月。十一月北巡，爲子年子月。故説者以《大誥》二月爲春朝，《康誥》夏宗爲南巡，《酒誥》二月爲西
 

注



 巡，《梓材》冬遇爲北巡，誣也。而兖州之十有三載乃同，可得而説矣。十三載之文，《書》説屢見。如孟津之類，或以其地近海災重，必十三載，乃與别州同賦。考墾荒上徵，近或三年，遠或至于十年、十二年，從無以十三爲期約者，兹何以不先不後，必出于十三載？且乃同與會同、殷同合，知其非也。又《洪範》「十有三祀，王訪于箕子」，以爲武年，則數過多，以爲文年，則數過少，舊説不得其詳，而與此十三載文同。嘗因《周禮》「十二載巡狩殷國」之文，而得十三載之説矣。考殷國四巡，《周禮》所謂春朝、夏宗、秋覲、冬遇，因地異名者也。三載一巡，四方徧而歲星一周，所謂群后四朝也。别有時會殷同，即五載一巡狩者，則義不詳著。蓋三載一方，歲星一周，而外十二州徧。内之九州分爲三省，以法三垣。八伯會同，别占八載。京師大會同，尚不在其數。則内法三垣，知必别有年分，非於四巡十二載中參錯行之。推考義義
 

注



 ，以爲外州四巡，四三十二，而歲星周天三垣，亦三四十二，而歲星周天。經云「五載一朝」，由寅至午，由午至戌，分數爲四，合數皆爲五。此内九州十二載之説也。二十四載而内外徧，二者十五年而重相見。《左傳》云「待我二十五年」者，即此立説。承巡年計之，十七載歲陰在午，時會歲，方北四伯在焉。二十一載歲陰在戌，殷同歲，十南四國在焉，則乙丙丁庚矣。十三載陰歲在寅，大會同於京師，諸侯徧至。所謂十三載者，即巡狩十三年，終丑之明年同，則爲大會同也。《洪範》云「十有三祀王訪于箕子」，箕子當爲其子，内八男，外十二女。《帝典》「咨四岳」、「咨十二牧」，合稱爲二十有二人者，非寅年寅月之十三載不能大會同於京師，而爲禪讓也。蓋外州三年一方，皆于歲星所見之月而行事，時會、殷同則分見四州，如歲士、歲方。惟此十三載之大會同，則《召誥》、《洛誥》應之。帝道揖讓，天下無不至者，故於兖特著其文，與江漢朝宗、漆沮會同事同一律。蓋朝宗即春夏之分巡，會同即時殷之夾輔也。或曰夏正建寅，爲得天數。寅年寅月大朝會，以冠各朝之先是也。《春秋》之法，先内後外，先君後臣。二十四載之朝期，當始京師，何不謂之元年正月？乃先後倒置，承巡狩之數，而謂之十三載也。曰二十四載而朝覲巡狩徧，外詳内略，故必明著十三載，而後再周之説顯。使謂元年正月，或疑内外相間而行，元年朝京，二年則可東巡，時會、殷同亦可相間，故非特著十三載，不足見歲星再周之義也。考三正之説，本據夏正而言，乃舊説以周子爲十一月，殷丑爲十二月，夏寅爲十三月，以寅月爲十三，與此十三載之寅年同。不謂之正月而變其文，而曰十三月。年固有十三載，月且無十三月，蒙上而數，以相别異。知十三月爲寅，可以知十三載之爲寅矣。又考《帝謨》曰：「同寅協恭。」舊説以同僚解之，不知所謂同即「乃同」之同，所謂寅即此寅年寅月之十三載，非京師大同，則内四岳外十二牧，所謂二十二人者皆分見于巡方，不能徧至，所以特著，亦如此之特言十有三載也。






注
 　十三載巡守殷國：《周禮·秋官司寇·大行人》作「十有二歲，王巡守殷國」。



注
 　午：原作「五」，據文意改。



注
 　西：原作「酉」，據文意改。



注
 　義義：據文意，似當作「其義」。
















四益館雜著



廖　平　撰

邱進之　楊世文　校點








校點説明



《四益館雜著》收入廖平著作三十種。其中關乎尊孔讀經、《詩經》、《尚書》、《春秋》、《楚辭》、諸子、佛道，以及哲學思想、大統小統、天學人學、進化退化等，内容較雜，然多屬於廖平經學三變、四變時期的著作。其中《十翼爲大傳論》、《牧誓一名泰誓考》、《論詩序》、《續論詩序》等篇，對《書》、《詩》經學問題提出新見，值得重視。《治學大綱》亦爲理解廖平後期學術的重要文獻。這些著作多刊於《四川國學雜誌》、《國學薈編》等雜誌，民國十年（一九二一）四川存古書局刊行，收入《六譯館叢書》，今據此本整理。因《尊孔篇》份量較重，我們將其移入《群經類》單獨成書，《容經凡例》則移入《群經類》中《群經凡例》，餘仍舊。








闕里大會大成節講義 

在聖廟奎文閣。






今日乃我孔教第一次全國大會，老師夙儒，咸來會萃，平不佞，忝推講席。試問一部十三經，從何講起？四顧茫茫，幾難開口，微言大義，如何闡揚？第如此盛會難得，平欲無言，勢固不可。中國數千年來，講孔學者多矣，各有所得，各省名家，辨真别僞，絶非頃刻口耳間事。簡言之，東海、西海、南海、北海有聖人出焉，此心同，此理同也。孔子爲生民未有、萬世師表之大聖，非一代帝王治世數十年、數百年而止者，果何以能放諸四海、俟諸百世而不惑乎？故平謂貫澈六經，須證明新義。諸君初聞，當覺駭怪，殊不知八股講章風行後，孔子之道不明，已相習成風。孔子立言，功豈止不在禹下？孔子爲將來萬世計，若專述過去陳迹，直塵羹土飯，安在其合於萬世之用乎常。據新經義，知天生孔子，作六經、立萬世法，孔子以前既無孔子，孔子以後亦不再生孔子，前無古人，後無來者，此其所以能統一全球也。故孔子居立言之位，其道兼包天人，統括小大，原始要終，與天地相終始。若於春秋時代，即使爲王，則其功囿於一時一地已耳。試考之《周禮》，言版圖三萬里，於兩極立表，以測地中；據此，則必冰洋不冰，熱帶不熱，始爲太平，可知《周禮》爲三皇五帝治世之經也。《尚書》大義亦與此略同，皆以孔教統一全球者。若誤認二書爲史書讀，則是涇渭不分，直將孔子降與遷、固儕列，一譯手而已，何足以配大祀哉？更以西哲進化之理攻之，孔教益無以自存矣。

西人所譯中土經傳，大抵皆科舉之書，以孔子爲村學究，鄉黨自好之士皆能之，至謂人人皆可爲孔子，是豈知孔子之真象？若使知之，其敬仰當較耶蘇尤盛。




平常以新經義考之，知孔子之意，乃是以皇降帝、帝降王、王降霸，立退化之倒影，告往知來，使人隅反。蓋治世之制，實係由霸進王、由王進帝、由帝進皇也。孔子以前爲蠻野之世，其男女無别，父子平等，載諸《春秋》者不一而足。孔子特撥而正之，漸而進之也。至論文野進退，主在倫常，不純在物質。物質文明者，倫常反多蠻野；倫常文明者，物質亦不盡文明。不得專以物質爲進化標準。若進化退化之公例，譬如登山，由麓陟巔，仍由巔降麓，一來一往，一上一下，互爲乘除。西人主進化，亦有退化之時；孔經言退化，實示進化之意。寄語西人，毋徒矜物質文化以自豪，而凡我孔教諸子，更當昌明聖教，放諸四海，以企同文同軌，致太平大一統之盛焉，是在吾黨。




附舊説以經爲史之敝十條



一、凡屬史事成迹，芻狗糟粕，《莊》、《列》攻之，不遺餘力。孔經新非舊，經非史。

三年喪、公田乃孔作，非舊有，《孟子》詳之。




二、經説若主退化，是乖世界公理。今自孔以降又二千餘年，其退更復何如？宜外人以爲半開明也。須知經言退化，實行經意則爲進化也。

三、經先文後野，先大同而後小康，其説顛倒。

故知此爲互文起義，言退化則進化可知。欲列四等，不得不借古人爲符號。




舊史皆字母，新經全用孔氏古文，《莊子》、《史記》甚詳其説。

四、同一周史事，《春秋》、《王制》疆域三千里，《尚書》、《周禮》三萬里，小大相反，皆自以爲真。

孔經初出，惟弟子能讀能解，至魏文、齊威、燕昭，乃推之見於事實。秦皇、漢武所有制度，皆山東人條呈，據以見之行事，爲東言西行一大例。


 若經非孔子託言，小標本三千里，大標本三萬里，則三書皆不可通。

五、《提要》云：《周禮》確爲周公所已行。周公没，後人非周公，又加改竄，久之，當時亦不能行云云。

《周禮》言五帝，然秦得兩周故地，其典章無一存留，即黑帝，尚待漢高補足，何以周時已有之？


 如此，則真芻狗糟粕，何以使百世下服習之，以爲聖經？

六、凡政法，必合時宜。堯舜舊法遠在四千年前，萬不可推行於後世。俗説堯舜制度不論時地皆可推行，乃八股家不明法政學之言，不足爲訓。

以《尚書》、《周禮》爲新經，全球之治譜，聖經存此大綱，以俟後之堯舜。開世界之太平，爲百世之法守，故足以爲經，使人服習。若係舊史芻狗，何可存留？古人已詳言之。

七、《周禮》土圭三萬里，姬周無此版圖；於兩冰洋立表求地中，至今尚不能行，如何可爲史迹？

孔子生知前知，代天立言，萬世師表。先天而天弗違，故預垂空文以俟後王，斷非古史。

孔經漢初不過數十百本，今則盈千累萬，不可數計。知地球既通，由近及遠，施及蠻貊矣。




八、立德立功之帝王祇能自成一局，不能兼通。

孔子惟立言，乃能兼包天人，貫通皇霸。博學無名，所以爲世界獨有之至誼也。




九、録輯舊史，班、范優爲之。如以經爲史，是二十四史之作者與雜、野各種記載，皆足以分尼山之席。

孔子以前無立言者，故西漢以前，無周公作經立言之説。古文家乃率引周公，遂至《爾雅》亦以爲周公作，孔子所保存者惟《孝經》、《論語》；或又以《左》、《國》早已引用，則孔子直無一椽可避風雨。兩部《皇清經解》，皆有此弊。

十、凡爲政於一時一地者，祇能有功於一時一地。孔子則爲天下，不爲魯國；爲後世，不爲當時。




孔子四經人物表








 

注










注
 　沈野獲編：即明沈德符《萬曆野獲編》。又，「編」原誤作「篇」，今改。








十翼爲大傳論



或曰：歐陽文忠以《十翼》爲非孔子作，雖師其説者代不乏人，然巨儒官書皆不遵用，奈何踵而推廣之？曰：文忠雖非大師，治經以本經傳記爲主，則不易之法門也。群言淆亂衷諸聖；異論雖多，歸本傳記。今主文王作《易》者，爲本經傳記乎？抑野言乎？姬文之説，見於《史》、《漢》，詳於讖緯，或以爲羼補，或以爲託號，姑不具論；而《繫辭》固明以殷人作，「當文王與紂之事」，與《禮記》「商得乾坤」合。其言畫也，明指伏羲氏，辭果爲文王繫，則亦當如畫卦，明言文王囚羑里繫《易》辭，如伏羲之仰觀俯察之比，何得以爲「當文王與紂之事」耶？《禮記》何以又有「商得乾坤」之語耶？經教之設，西漢以上皆歸孔子，無文、周也。昔時文、史皆爲字母，《史記》所謂「百家語」、「外家語」，孔子以古文譯經，以言爲經，爲作非述，此西漢以上定説也。審是，則孔子得殷人乾坤之書繙譯爲乾坤，與《詩》、《書》、《春秋》相同，孔子作經，賢者因而述傳，聖經賢傳，亦與《詩》、《書》、《春秋》同也。諸書言孔子讀《易》學《易》，以爲孔子即指乾坤言之，可以爲指繙雅之經本，亦無不可。又《左傳》所引占筮諸事，以經爲孔子以前舊籍，此《左氏》之通例，於《詩》、《書》如此，即於《春秋》亦如此。《易象》與《春秋》同爲韓宣子所見賞，此全用「述而不作」一語爲主，以新經爲舊見之通例也。且不惟經如此，即師説亦然。如《乾·文言》之四德，如穆姜稱引佚《象》，《説卦》比例尤多。左氏作《左傳》，全在發明六經師説微言，非史官史文之巨證也；如必拘其説，則《繫辭》、《文言》亦多鈔襲，非孔子自作。諸經如此，則尼山之功業果從何見？又《左氏》、《周禮》「三易」、「易贊」以「周」爲「周帀」，是也。舊説以「周」爲「姬周」、《易》爲文、周作，故名《周易》。案「三易」乃九筮之總例，非有三經本，《左》、《國》所稱周易皆一爻變，餘不稱「周易」，則周非代名，乃「周流六虚」之周。「三易」乃筮之法，如三夢、三兆，並非三代三書，固不可易者也。且東漢之説初只文王，後乃加入周公，馬、陸晚出，何所稟承？不過以經爻辭有「箕子」明文而避之耳。無端臆造之談，遵信不疑，《大傳》明證，反驚而怪之，可乎？且「箕子」明文見爻辭，可以周公避之，《彖》下乃以箕子、文王兩解之，是《彖》不惟有箕子，並有文王矣，何以獨避爻文而不重卦義也？又，經學必有根本，西漢之學六藝，全本至聖，古今良法，東漢《易》家則張皇四聖，似乎以爲周公者。吁！是「一國三公，莫知所從」。朱子遂有「伏羲之説不必同於周公，周公之説不必同於文王」，同爲聖言，歧中又歧，此《易》學之所以不明也。又，經爲聖繙，實嘗采用春秋時事以入經文，周以前事證尚少，所有經中經制官名實多由孔子引譯；今因作者從文、周爲斷，所有切證明事皆不敢引用。舊説誤以殷、周爲東、西鄰，則秦、晉獨不可爲東、西鄰乎？即以《晉》與《明夷》二卦而論，《晉》即指晉，《明夷》指楚；「鼫鼠」即《詩》之「碩鼠」，「角」即「國」，「伐邑」即取威定伯，「王母」即惠后，「南狩得首」即吕錡射王中目事，「左股」，楚人尚左，初天後地即王而稱子。二卦之一明一晦，即《左傳》中國日、夷狄月；以楚正南，故曰明夷。如此之類，僕數難終。舊因有年限，不敢牽用，今發此例，利便無窮。就經傳本文而探得大例，非無病而呻也。或疑退《十翼》於賢述，近於非法，是又未深思：果孔子作，退於傳例，亦在《論語》之班；非聖作而強名之，不同以孔子事有若乎？史公稱《易大傳》，本有明文，《文言》之語已見《左傳》；以弟子記聖言而並下己意，諸經之大傳皆同此例，非以爲不經聖作，便弁髦視之也。況古來傳問之體，惟《喪服》最爲明備，子夏作《大傳》，發明大義總綱，《禮記》中《大傳》是也。《服問》、《間傳》、《三年問》在《大傳》後，故引「傳曰」以爲説；至於經下每條之傳，又在《服問》等篇之後。考其蹤跡，由《大傳》以至坿經之傳，非三四傳後不能。以《易》例《喪服》，謂《大傳》以及經下之傳爲一人手筆，可乎？其中多訓詁解釋之文，以孔子至聖，而退於箋注之末，名曰尊孔子，實乃小之也。《論語》雖非聖作，重等於經，又安得以其退與傳列而遂輕之耶？








牧誓一名泰誓考



《大誓》「大」一作「泰」，别名《牧誓》。古今言《大誓》者共有四焉：一爲西漢博士後得合二十八篇爲二十九篇者；二爲《周本紀》之六十七字；三爲僞古文之《泰誓》三篇；四爲孫星衍之《今文注疏》輯本。博士後得本乃《逸周書》之一篇；《本紀》六十七字，乃史公隱括《牧誓》之訓説；僞古文采輯諸書所引，編次而成；孫則據博士所得之逸文，兼輯《史記》、《大傳》傳説之文，亦成三篇。今按《甘誓》以地爲名，又名《禹誓》，與《湯誓》對文，此以「牧」名，與《甘誓》同，一名「大」，則與《大誥》對文，如《禹誓》、《湯誓》之比也。本名《大誓》，故秦漢以前引《大誓》之名凡十五見，别名《牧誓》，與《甘誓》皆以地爲名，非通行之稱，故秦漢以前《牧誓》之名不見引用，可知古書當名《大誓》，不名《牧誓》。西漢之時，别得《大誓》傳説，博士合爲二十九篇，遂使《牧誓》、《大誓》經與傳分爲二篇，百篇僞序並列二序。古文家因以《史記》隱括《牧誓》訓説爲《大誓》，别録經全文以爲《牧誓》，其誤如《堯典》外别立《舜典》、《禹貢》外别立《九共》、

文與《禹貢》同，乃以爲九篇。


 《帝謨》外别立《帝誥》，

古本以《帝典》、《帝謨》爲正名。《法言》云：帝得之而爲謨。《大傳》「帝誥」即「帝謨」之字誤，所引施服上下五采即《謨》明文。


 一篇誤爲二名，故致歧異。按《尚書大傳》云：「自《大誓》，

武王。


 就《召誥》，

周公。


 而盛於《洛誥》。

成王。


 」《周書》既首《大誓》，則伏生自當以《大誓》爲首，乃伏書無《大誓》，而《牧誓》之名不見於《大傳》。可知今本《牧誓》即古文之《大誓》，故經首《牧誓》，傳詳《大誓》，是一是二也？龔定庵撰《大誓問答》，以《大誓》與《牧誓》原有二篇，《大誓》爲真古經本文者，誤也。《孟子》、《左》、《國》所引《大誓》之文，西漢本無之，故僞古文乃搜輯佚文，别撰三篇；不知博士所得乃事傳，《孟子》、《禮記》、《左》、《國》諸書所引乃經文師説，

考「故」爲古傳説書名，《萟文志》言《魯詩故》、《齊詩故》是也。《國語》二引
 

注



 《大誓》，一作「大誓故」，謂解釋《大誓》之師説，非《大誓》原文也。


 故二者文義不同。孫氏《今古注疏》又搜采西漢本逸文，於《牧誓》之先補《大誓》一篇，考其文與《牧誓》及史傳《尚書》相出入，其書非《牧誓》異文，則克商之傳説，又誤中之誤矣。今以《誓》本名《太誓》，博士本及孫氏本爲事傳；諸書所引《大誓》，今《牧誓》無其文者，爲異文師説。立十四證以明之。考《泰誓》先秦以前見於引用共十五條：《孟子》一，《禮記》二，《左傳》四，《國語》二，

有一稱《大誓故》者。


 《荀子》一，《墨子》四，而《牧誓》之名絶無引用者。如果古有二篇，當無優劣，不應引《大誓》者十五見，而《牧誓》絶不一及；使古人重《大誓》輕《牧誓》，則伏生傳經又不應録《牧誓》而佚《大誓》。以《牧誓》本名《大誓》，故見《大誓》不見《牧誓》。使果有二篇，《大誓》爲《周書》之首，又爲古人所寶貴，屢見稱述，伏生傳經不應首《牧誓》而佚《大誓》。一也。《墨子》引《書》，文多與今本有異，

如《公羊傳》引《秦誓》與今本大異，讀者幾不知爲《尚書》語。


 況《天志》中篇《大誓》之道之
 

注



 曰：「紂越厥夷

 居，不肯事上帝，棄厥先神祇不祀，乃曰吾有命，無廖
 務

《非命上》作「無僇非
 


 」

 ，《非命中》作「無僇其務」。天下」，是即説經「昏棄厥肆祀弗答」之言，即言《大誓》之道。是《墨子》解説經意，非直引經文。又，《非命下》《大誓》之言，殷王「謂人有命，謂敬不可行，謂祭無益，謂暴無傷，上帝不常，九有以亡」，即解經「恭行天罰」之意。「民之所欲，天必從之」，《左》、《國》凡四見，即解經「俾暴虐於百姓」、「今予發惟恭行天之罰」二句之師説。孫本引《本紀》《大誓》篇云：「今殷王受乃用其婦人之言，自絶於天」，是經「惟婦言是用」師説。又引《大誓》云「乃斷棄其先祖之樂，乃爲淫聲，用變亂正聲，怡悦婦人」，是「婦言是用」、「棄祀弗答」師説。又引「離逖其王父母弟不迪」，又引《谷永傳》《書》曰：

注家以爲《大誓》。


 「乃婦人之言，自絶於天，四方之多罪逋逃，是崇是長，是信是使」

 ，則更爲《牧誓》明文。二也。一事同時，經録二篇，以史法言之可也，經則如《春秋》，别有取義，與傳詳略迥殊，不得以史例經。又經如果二篇並立，則必事實文義迥然不同，今於事則重複襍沓，何須重出一篇？且記事實之文多，並非誓體，而以「誓」立名，是諸書所引非《牧誓》迭文，則爲傳説無疑。三也。《大傳》引孔子云：「五誓可以

 觀義。」

後人據有《泰誓》，乃改五爲六，今據經本五篇改正爲五。


 三王二伯各立一篇，三統二公就此立義，不應周武朝獨有二誓。四也。博士所得之《大誓》所言「惟四月太子發祭畢」、至孟津「白魚躍舟」等説，兼見於《大傳》、《逸周書》，董子亦有語，而《同類相動》篇又引其明文，云《尚書大傳》。

《逸周書》多爲《尚書大傳》，伏生所傳乃一家本，文不必全。此云《大傳》即指《周書》，不必爲伏本也。


 由此推之，是博士所得《大誓》全爲傳説，與伏氏《大傳》相同。《大傳》録傳説，不録經文；其文既見《大傳》，必非經矣。又《大傳》無《泰誓》篇名傳説，可知《牧誓》即《大誓》。五也。《尚書》舊傳多在《逸周書》中，《克商》、《作雒》、《世俘》、《明堂》，皆詳記周事，與《史記》所紀大畧相同；今諸書所引逸文，觀兵、白魚、赤烏等事，又與《史記》相同，西漢所引之《大誓》，即今《逸周書》原文而今佚者，孫本輯之以爲經。以此推之，則《克商》、《作雒》、《世俘》、《明堂》、《王會》等篇亦當升爲經矣。六也。考《史記》，武王出師至孟津，皆有號令之辭，經但録《牧誓》一篇，前後諸篇皆列爲傳，如《左傳》先經起事、後經終事之例，經少傳多。故武王事但取二百四十五字，如夏禹一代但取《禹誓》八十字而已。考《史記》，二月甲子牧野誓師去十二月戊午孟津誓諸侯，相去六十六日，《禮記·大傳》「牧之野，武王之大事」，以《牧誓》爲重，則孟津皆在所包，不應同爲一事相去三月，經遂分載二篇，與夏、殷事不一例。七也。劉歆攻博士經不全，因張霸《百兩篇》撰爲百篇《書序》，凡一篇二名者皆以爲逸篇，湊合百篇之數。《史記》本文曰「孳孳

 無怠」，下當接「二月甲子昧爽，武王朝至商郊牧野，乃誓」。及「今殷王商」六十五字，古文家於「無怠」下羼入「武王乃作《大誓》告於衆庶」十
 

注



 字，以史公隱括《牧誓》之六十五字爲《大誓》，移《牧誓》「二月甲子昧爽」十六字於後，别引經文以爲《牧誓》，遂致訓説爲一篇，别引經文又爲一篇。《史記》如果有《大誓》篇，則文當與《牧誓》不同，今乃全與《牧誓》相合，則何必歧出？又，考《史記》於三代書多隱括，不録全文，不應於《牧誓》直引經文。八也。又，孫本所輯《大誓》之文，全爲《史記》十二月會孟津以前事，作《大誓》上，「師畢度孟津，諸侯咸會，曰孳孳無怠」，是孟津告諸侯辭也；於「孳孳無怠」四字中，不應「孳孳無怠」下再言「作《大誓》」，而《大誓》六十六字又無先秦所引之十五條，則「武王乃作《大誓》告於衆庶」十字，其爲羼入無疑。九也。《本紀》「奉文王以伐紂，不敢自專」，下有「乃告司徒、司馬、司空」三十四字。「遂興師」下又有「尚父號曰：總爾衆庶，與爾
 

注



 舟楫，後至者斬」十六字，「孟津諸侯咸會」下又有「曰孳孳無怠」五字；如以誓師而論，是牧野之前已有三事，以此爲先經之傳，而引《牧誓》以包之，不應遺前三事而獨以《大誓》爲一篇。十也。考《牧誓》言「友邦冢君御事」
 

注



 ，則諸侯及本國師同此一誓，《本紀》會諸侯曰「孳孳無怠」，是孟津但面勅之，至牧野將戰，乃合内外大誓之，則牧野以前不應有誓師事。十一也。考「誓」之例，如《甘誓》、《湯誓》、《費誓》，皆於臨陣時告誡士卒，整飭戎行，不記前後事實，乃爲「誓」之正體。考西漢佚文及孫本逸文皆記未戰以前事實，如誓後之《克商》、《世俘》皆爲記事之文，非誓詞，不得名爲誓。十二也。《尚書》經少傳多，又多别本異文，《詩書古訓》列《佚文》一卷，枚本據以作僞，實則多非佚文。古人引書時有增省，如《公》、《穀》同引「沈子曰」而文異，《孟子》、《公羊》同引孔子説《春秋》之言而文異。又，先師傳本同爲一家，而字有異同，漢石經所列可考；嚴、顔同爲一家，傳文彼此各有損益；《尚書》西漢真本久亡，馬、鄭承用劉歆誤説，自矜古文，攻博士經不全，於經多改易；今本又出於東晉；是本經之文字原難固執。又，《藝文志》諸經有託内傳、外傳、説、緯諸書，先師所傳伏生《大傳》亦猶采記，古人於傳、記、説、緯多目之爲經，如《易緯》稱《易》是也。《孟子》所言堯舜事最詳，皆古《尚書》師説，其文多别無所見；毛西河、魏默深不明古書義例，誤據《書序》、《舜典》之説，采輯《孟子》諸文别補《舜典》篇，最爲乖戾，見譏儒林。是與孫氏輯《牧誓》傳説别爲《大誓》，事同一律。不得因文字小異，自爲别篇。十三也。西漢孫輯所有赤烏白魚諸文見於《大傳》、《周書》，又見於緯書，宋注甚詳；是明爲傳説，決非經文。十四也。總之，三代各一誓，周不應二，篇不應三；秦屢言《大誓》，不及《牧誓》一語。今故訂《大誓》爲《牧誓》異文，别引《周書》以證之也。大抵後人必增《大誓》，以求合於僞《序》，然僞《序》分《帝典》爲《堯典》、《舜典》，分《帝謨》爲《臯陶謨》、《大禹謨》；以一篇分爲二篇，其慣技也。僞孔本别撰《禹謨》，而不敢撰《舜典》，乃分「慎徽五典」以下爲《舜典》，作僞心勞，支絀可笑。毛、魏乃搜輯佚説，補爲《舜典》，其與博士、孫本補輯《大誓》同一無賴。故今考訂二十八篇，《尚書》、《中候》各有取法，不能增益，亦不能減少，而後《牧誓》即《大誓》之案可定，非可以口舌争者也。

《饗禮》即《鄉飲禮》，未嘗亡也，鄭氏以爲亡，褚氏因有《饗禮補亡》之作，所録多屬論説，而儀節全無發明。《左氏》所引晉楚卿相儀節、詩歌樂奏甚詳，以其與經文同，斥爲鄉人飲酒，而非饗禮，不敢引用，誠屬笑柄。昔曾考明其事，刊入《經話》中，閱者自悉。《大誓》即《牧誓》，亦與此同，《大誓問答》與《饗禮補亡》事同一律。俟纂《尚書傳説》，再爲申明之。壬子十一月二十日，四譯又識。



注
 　二引：按似當作「三引」。



注
 　此「之」字原脱，據諸子集成本《墨子閒詁·天志中》補。



注
 　厥夷：原作「佚遺」，據《墨子閒詁》改。



注
 　非
 ：據《墨子閒詁·非命上》，當作「無廖排漏」。



注
 　按所引《谷永傳》語，據《漢書》，當作：「乃用其婦人之言，四方之逋逃多罪，是信是使。」



注
 　可以：原作「以」，據四庫本《尚書大傳》增改。



注
 　孳孳：原作「孳」，據《史記·周本紀》改。



注
 　十：原誤作「四」，徑改。



注
 　衆庶與爾：此四字原脱，據《史記·周本紀》補。



注
 　「牧誓」至「御事」九字：「誓」原誤作「野」，「友」原誤作「有」，均據《尚書·牧誓》改、補。








論詩序



楊萬里以史説《易》，六十四卦、三百八十四爻，皆以史事立説，其中切合者甚多，故其書不廢。孔子序《易》，天下後世事變皆在所包，以史證《易》，其説精確者頗足以啟發聰明，然論者以其書《易》外别傳，以作《易》在前，事變在後，群知爲非《易》本義；所謂郢書燕説，時亦有功，此學者
 

注



 所共知者也。以序説《詩》，與以史説《易》，事出一律。自《毛序》通行，言《詩》者皆以《序》蔽《詩》，不求其端，不循其末，惟《序》是主；故三百篇之辭盡於三百《序》中，但就《序》立解，其中文詞名物，皆遷就委曲以求通。故《序》者，《詩》之冒也，《詩》無《序》，幾如國之無君，身之無心。甚矣！《序》之於《詩》，其如《春秋》之有譜帙、《禮經》之有篇、《易辭》之有卦爻名數，有《序》則萬殊一源，群枝一本。甚矣！《序》之重，豈不與《古文尚書》之《序》相同也乎？審是，孔子之繙經必先定《序》，子夏之傳經必先傳《序》，先師授《詩》必先授《序》，若是，則《序》如《尚書》之篇題、《春秋》之國名、《禮》之冠昏喪祭，無論何家何人説《詩》，其名物象數、文詞訓解不得互相出入，故《序》則斷斷不能易一字。亦如《春秋》之王爲周、楚子吴王爲楚王吴王、《喪服》之斬齊功緦服免、《易》之九六初上三四二四，自有經以來，數千年之久，億萬人之多，不能有異辭而後可者也。乃《詩》之《序》同於《書》，而其輕重改變則迥不相同，《尚書》之《序》，無論今古文、僞本俗説，不能以《典》、《謨》爲禹湯《誥》、《誓》，爲皇帝從古至今一成不易，此《尚書》之篇序從無異説之明證也。至於以事説《詩》者，一詩也，或以爲古作，或以爲時人，或以爲男子，或以爲婦女；或以爲美，或以爲刺；或以爲法言異語，或以爲淫詞艶曲。人各爲説，家自爲政，群經之中，紛争聚訟、迄無定解者，莫此爲甚。故一學之中，師、弟異同；一人之書，前後迥異。下至明人無學，徧撰僞書，託名古籍，一長可取，行世不廢，何其與《尚書》之《序》其輕重改易不可以道計哉！以此知孔子所傳、子夏所授、先師所習，皆在義例，而不在時事。末流弟子，因屬空文，難於徵實，興會所至，偶以事實託之，各隨所見，故彼此不同，亦如《左傳》之屬賦，斷章取義。此與楊誠齋以史説《易》得失相同，與《外傳》引《詩》證事者事同一律。故綜核傳記、諸子，一詩所證之事不下數十百條，又每同一事而所引詩文或數異其説；如荀子、劉向，每每一人之書，前後彼此互異。證之《詩序》，其例正同。故欲求本義，則必先去《序》。定欲以《序》解《詩》，則一國不止三公，徒亂人意，非古法也。考以《序》説《詩》，原於《鴟鴞》與《武》、《左傳》所賦諸條，《鴞鴟》與《武》大政大事，全書中不及十條，其外皆莫定主名。且爲百世立法，海外大統多非當時所有，如五官、五帝、小球、大球、海外有截、新周受命、百世子孫之類，皆爲後世言之，當時何嘗有此？此《詩》不可采《春秋》録時事之説爲之詞也。《左》、《國》之賦，謂其事偶與《詩》文辭關會，與名卿大夫之賦《詩》相同；諸《序》以賦爲作，本屬誤解，更推補之，尤屬無徵。且《詩》之序皆作漢儒三家即事説《詩》，亦雜入解説中，初不名序，後人乃因《毛詩》有序，遂並三家師説亦以序名之。又多爲樂官故府所留，不知作者爲誰，如《文王》兩君相見之樂，《鹿鳴》所以燕使臣之樂。夫《詩》爲大經，孔子立教，於此經尤詳。古者三家鼎立，亦《公》、《穀》；微言大義燦然明備，如今《公》、《穀》。可見《毛詩》晚出，學者多有微詞，乃毛行而三家全亡。考《毛詩》序傳遠不及《左傳》百分之一，説《春秋》者不能因《左傳》而廢《公》、《穀》，使因《左》行而《公》、《穀》亡，則《春秋》之説豈能如此昌明？況《毛詩》序傳與《周禮》訓、《古文尚書》訓、《左》服訓相同，訓詁已屬簡略，至於本經義例師説，如《公》、《穀》所存者，百不得一；乃東漢以後無師之學，望文生訓，有字訓而無義例，一説惟恃《序》爲主。考以事説《詩》爲末流之晚説，古法實不如此。如《左傳》、《禮記》引《詩》至於數十百條，皆言詩義，而不言作詩之人。即如《詩書古訓》所引東漢古説數千條，言作詩人、事惟《鴞鴟》、《武》，以大事大政略有紀録，以外實不多見。《詩》、《書》之序實爲東漢以後古文家始有成書，三家之始師本不言《序》，如《詩》序，《外傳》言《關雎》何以爲始，孔子之説詳矣，而絶不言作詩之人爲誰。《公》、《穀》説《春秋》，事實不同者不過百中之二，皆屬疑難無定之條，何以作詩之人則言人人殊？同事一家，亦不一定。《詩》與《春秋》同傳於子夏，師同學同，何以三家絶異至於如此？如《詩》以序爲主，則作詩之人亦如《春秋》之十二公，天子諸侯之名號，三《傳》全在，豈有謂隱公爲父桓公爲子、齊許姓子衛曹姓姜者乎？果有師傳，不能互異，此一定之説。蓋三家以事説《詩》，如楊萬里之以史説《易》，空義難明，加事以實之，皆後師推衍之説。亦如《外傳》引《詩》以説諸事，非《詩》之本旨，皆出於漢以後經師之推衍。故《關雎》一詩，作者至於七八説，毛爲之，朱爲之，僞申培爲之，僞端木爲之；毛、朱在前，端木、申培在後，其餘雜家，尤不勝縷數。明人作僞，動撰成書，推尋義理；平心而論，僞書反有長於毛、朱之處，又何論三家？故《漢書·藝文志》大聲疾呼，以三家以事説《詩》「咸非本義」，觀於毛、朱、豐坊之異同，豈非明效大驗哉！或據《唐·藝文志》以《韓詩》有序，謂三家古傳有序，謂班氏所譏指《外傳》言之，此亦循末忘本，不思之甚矣。三家《内傳》章句實以人事説《詩》，《外傳》既名曰外，引《詩》推衍，六經皆有，此書謂班氏責《外傳》以非本義，實以班氏爲目不識丁之人矣！傳《韓詩》者唐猶未絶，仿《毛序》而作序，輯舊聞補爲一篇，曰《韓詩序》，夫誰得而非之？不能以《唐志》著録之書以證先秦以前之學，此等書之有無，著録不著録，無足與較。以晚近之書目，不足以爲典要也。又，言《序》者以《獨斷》全有《周頌》序文，與毛序首句同，因謂蔡氏習《魯詩》，此爲《魯詩》序。《獨斷》全鈔《周頌》詩序，成何著述？中郞著述，何至不諳體例如此？且考核全書，此條與前後不律，必非《獨斷》原文，或爲後人記識，或爲注釋，誤入正文。即使果爲原文，蔡氏生當漢季，毛序既已通行，博士仿而爲之，亦未爲不可，何足以爲《魯詩》先師有序之證耶？班氏云：「三家采《春秋》、録時事，咸非其本義；與
 

注



 不得已，魯爲近之。」是當時以事説《詩》爲班氏所譏者，三家皆已有之。但當時無序之名，凡以三家有《序》，皆誤於以毛相比之説也。蓋嘗深考《詩》義，每合數篇爲一類，不可分篇立序；又，本《詩》中多自有序，如《尚書》自有序，不必爲之更序。所謂不可分篇立序者，如《關雎》、《葛覃》、《卷耳》、《鵲巢》、《采蘩》、《采蘋》、《鹿鳴》、《四牡》
 

注



 、《皇皇》、《文王》、《大明》、《綿綿》
 

注



 、《魚麗》、《南有嘉魚》、《南山有臺》，《序》皆分篇立序，各言作詩之人。考《儀禮》、《左傳》、《國語》所歌所賦所論，皆以三詩合爲一篇，即此推之，知《詩》當合數篇爲一篇。如《論語》言《關雎》「樂而不淫，哀而不傷」。所謂「樂而不淫」者，謂《關雎》「鍾鼓樂之」也；所謂「哀而不傷」者，謂《卷耳》之「維以不永傷」。此合三篇爲一篇之明證也。又以《關雎》與《鹿鳴》之三並論，《鹿鳴》「和樂且湛」是樂而淫也，

《周禮》鄭注淫亦作湛。


 《四牡》之「我心傷悲」，即哀而傷也，此又三篇合一篇之明證也。《左傳》、《鹿鳴》，君所以燕使臣也，此又三篇合一之説也。他如《小雅》以小名，由三「小」而定，所有《小旻》、《小宛》、《小弁》者，以三《頌》相比，《小旻》爲商，《小宛》爲魯，《小弁》爲周，以三《小》比三《頌》，合爲一頌而不可分析。他如《静女》之三，《桃夭》之三，《羔羊》之三，《魚藻》之三，《瞻洛》之三，《菀柳》之三，皆同此例。其例甚多，舉此示例。其有四篇當合爲一篇，如《小雅》之四風、四行、四纔、四農、四飲食，此二十篇當合爲五篇讀之。又如《節南山》之四篇分四方四時，《嵩高》之五篇當合爲一，《車攻》之六篇、《祈父》之六篇亦同，《黍苗》之八篇當合爲一，《羔裘》之八篇、《豐》之八篇，當合爲一。一讀
 

注



 則辭義兼美，分讀則茫無義例。各有詳説，見於本篇。此詩不可分篇立序之説也。其詩中自有序，如「吉甫作頌，穆如清風」。吉甫所作以贈申伯，「寺人孟子，作爲此詩。凡百君子，敬而聽之」，「維是褊心，是以爲刺」，「猷之未遠，是用大諫」，「王欲玉女，是用大諫」，「悠悠南行，召伯勞之」，「四國有成，王心則寧」；推之，如《文王》之爲《大雅》全文之序，《邶風》十九篇爲三《頌》十五《國風》之序，三《小》爲《小雅》後半二十七篇之序，《南有樛木》爲《周南》之序，《南有喬木》爲《召南》之序。此本《詩》自有序，亦如《尚書》本文自有序，不須加序之説也。故説《詩》者必須知《詩》古無序，序不足據，本詩自有序，而後能通也。



注
 　「者」字原無，據文意擬補。



注
 　與：原作「無」，據《漢書·藝文志》改。



注
 　牡：原誤作「牲」，據《詩經》改。



注
 　綿綿：同「緜緜」，即《大雅·緜》；或當作「緜蠻」，則《小雅》之篇。



注
 　「一讀」之「一」原無，似涉上文而奪，今據文意補。








續論詩序



按《詩》爲百世以下之書，又爲六合以外，《楚詞》是其師説，《中庸》爲之大傳。蓋先天後天、由小推大，《齊詩》多主讖緯者，此也。知天、知來，爲《詩》、《易》二經。《易》託之筮，《詩》託之夢。因思結想，由想成夢，《周禮》三夢全爲《詩》説；故《列子》言三夢，與《周禮》同文。「詩言志」，志即古思字，《詩》無志字，代用思字。由思而夢，思即古詩字，如「思無邪」即謂詩無涯，「無思不服」、「來思」、「又思」之類皆同。《詩》非述往，故班氏《藝文志》云以《序》説《詩》，咸非其本旨。故欲説《詩》，首在明《序》，今特詳序説，以見宗旨。

四庫著録詩集數千百種，别集與總集皆賴有題目及人名。每集間有一二篇無題詩，作者則甚明；或稱無名氏，題目則必詳。故學詩首重題與作詩之人。若不知題與人，則詩不可讀，不可解。此庠序通例。凡教童子，必先令讀其題與其人名，以爲無題無名，則詩不可解也。故後來選本，凡人、題皆佚者不入選。古詩如「十九首」，不題作者名氏，不標題旨，故説者紛紜，人各異端，此詩非題與人斷不能讀，不能解詩所以然。故序者詩之骨，

朱本之序俗稱詩柱，義亦同。


 有序則可解，無序則徒恣異説，則孔子傳《詩》，必先傳序，以紀其人與題也，審矣。乃今讀經文三百篇直如「十九首」，並不言題與人，聖人何苦留此無題無名之詩以困童蒙？以序言之，此一序，彼一序，以《關雎》言，今曰可考者尚有八九説，此又如一詩變爲七八題，作者或男或女，或先或後，或貴或賤，或美或刺，紛無折中。雖下至豐坊僞撰之申傳端木序，亦不能割愛，屏絶不録。此《詩》不誠一誑藪，説《詩》者不全爲圓誑哉？故因晚序之多，知《詩》本不重序；因詩之本無序，可知爲知來而作。百世之下，時會一至，自能解，未至則不必預言，亦如讖緯，事過方知。又，欲讀《詩》必先讀《書》，欲知《詩》必先習《書》。由《春秋》以求《書》，由《書》然後可知《詩》。《春秋》、《尚書》人事之説既已精熟，則詩詞起興，自能解《詩》之義例。此《詩》所以不用序、無作者人名題名之所以然。蓋必古事古詩乃有人題，若聖人自爲，百世以下，六合以外，言政治綱領，既非采録，又非舊事，有何人何題之可言？故詩緯、詩説直以全《詩》爲一手所成，首尾通貫，其中但分段落而已。若必責聖人以人名、題名，雖聖人亦不能如百篇《書》序編造一序，以騙後賢也。

三家亡後，毛、鄭孤行，自鄭樵發難，朱子垂其後而改易之，宋以下毛、朱互鬥，學者或左右袒，或中立，爲《詩》學第一大難。考毛、朱皆從晚近望文立訓，各以興象所會師心立解，雖有後先，其以賦詩之法立訓則同；互有得失，皆不足以饜人心，爲定論。《提要》記攻毛者曰：《節》以下四十七篇皆刺幽王，何不憚煩？宗毛者反唇，以鄭、衛淫詩爲説。是兩派弟子各有咎心之處，别無明説可爲依歸，故各持門户，互鬥巧詆，同以説《詩》爲兒戲。此弊人心所共悉，今故徵文求義，以息兩家之訌，捐私忿，務公義，庶不致留此争端，以重困兩造。毛未出，三家互相争；毛既出，三家同與毛争。自西漢以至今日，《詩》因長此征戰攻伐，無一甯宇。毛晚出盛行，攻擊者多，其失彰著；近人喜談三家以爲復古。三家義理師説雖多古法，至於以事立説，不惟三家互異，即父子師弟亦各標新解，人各異説。以《黍苗》爲衛事，《漢廣》爲鄭交甫，是三家所同者；禮制序事，則各隨興象所至。如《韓詩外傳》、《説苑》、《新序》，每一詩文，各引數事數十事，以相比坿。三《傳》説《春秋》，是非取舍各標一義，至譜牒事實，無不從同。一則事同而義别，一則義合而事歧。舊疑《左傳》長於毛百倍，不使奪《公》、《穀》。三家最盛，何以因毛而全亡？蓋以事立説，言人人殊，三家並立，自形其短，毛以一抵三，反覺簡易可從。三家之亡，以事自亡。故近人喜談三家以爲復古，而序事一門，不能堅持一定。此已事之明效大驗也。

别選《文辭逆志表》二卷，專明序不足從。




語云：「其父報仇，其子行劫。」以事説《詩》之弊，至豐坊僞《卜氏序》、申培《詩傳》而極，真無知妄作，奸猾之尤！攻近賢乃無過貶，反云其義不無可存。竊以毛、朱以射覆招闇解《詩》，辭義豈無一二合者？徧推全《詩》，未能兼到，瑕瑜互見，所以不掩。豐坊師用其法，私創古書，反覺有一二青勝於藍。但以豐坊譾陋，於二千年後妄造師説，即足與毛、朱抗行，則毛、朱之不足以垂定讞，亦明矣。余用班氏説，袪以事説《詩》之誤，或疑爲非古。嘗輯《逆志表》輯録古序，《關雎》一篇耳目所及，已有七説，或男或女，或文或康，或美或刺，一國三公，何所適從？況佚聞瑣記，未盡備録，即以漢師爲斷，已近五六。天下義理，聖經義例，必一定不移，方爲直解；苟徧徵舊説，則何所適從？篤信班説，當非予之私見。

《詩》與《書》體製不同，故文無題目尚可讀，詩歌無題目無姓名，則不解作何語，故漢以下古今體詩歌總、别集刊本無不尊重題目。鮑、謝、李、杜諸作，使但有詩無人無題，則必非善本，必無人收藏。乃《詩》則真爲一無題詩之全本，又不著作者姓名，此固有目共睹者也。凡作詩注者，如李長吉、黄山谷、吴梅村，皆稱善本，各就其人事蹟遇會交遊、本人學術體格爲之比附，或許其精，或傷其鑿；若全本皆失名無題，欲從千年以後爲之求其人其事以實之，雖王李庚諸注家亦不敢出，即有其書，亦無人取信。乃三家、毛、朱、豐坊則固以注失名無題詩爲能事，並非偶然，如譯岣嶁碑、樊宗師記。全書巨帙至於三百篇之多，皆失名無題，而能從百世下望文繹義，得徧考其人其事，鑿鑿道之，如屈指庭樹，則其才其學不在《丹鉛録》上萬倍乎！

傳《春秋》有譜帙、世系、輿圖、官職。三《傳》之於《春秋》，爲義例取舍有出入，至於名諱、宗姓、支派、官職、盟會諸大端，無一不同者。不惟三《傳》，雖下至今日，其解《春秋》，未有弟糾兄桓、父僖子閔、謂魯爲姜、稱齊爲子，以其有師傳，不能立異也。《詩》之鳥獸、草木、山川、水地、衣服、牲醴，三家、毛、鄭、朱、嚴、豐坊同也，下至今之人同也，從無以雎爲四足、兕爲二翼、蘭爲臭草、松爲惡木者。至於作詩之人與作序之事，尤爲全《詩》之心肝耳目，萬不可缺，又一定而不可移，以比名物象數、訓故文義，其緩急輕重不可以道里計，乃人名推理雖萬變而不易者，以其有師傳也。使孔子之傳、子夏之授，當日有序有人有事，乃《詩》之至寶，一字千金；師以是授，弟以是學，亦如《春秋》事實，《詩》之名物，百變不移，千載如一而後可；乃西漢初三家已不同，傳三家者，子異其父，弟異其師，下至後世，直如射覆捉迷而不可究詰。《爾雅》一書，昔人以爲釋《詩》作，今之立説者尚宗之，何以於至重最要，乃反無一《爾雅》之本，以致後人疑誤百出，以説經爲兒戲也？

古有賦《詩》法，意象所至，引《詩》自達，或全篇，或斷句。春秋國君、賢相、名卿、大夫，軼事可考。賦者，皆稱引誦法之，非謂作，故一時有賦至再至三者。《黄鳥》、《碩人》皆詞義偶同，傳固同稱賦，而不以爲作也。三家晚出，因以《左》、《國》賦詩法指爲事實，於是乃采《春秋》録事以説《詩》，並無師傳，各就己意興所至，或取一二章、一二句、一二字，如《韓詩外傳》，固有目所共覩。後儒以《外傳》引《詩》説事文理明者指爲斷章，謂《内傳》體裁必有異，當由師傳，必非隨意指稱。今考《外傳》與《内傳》同者若干條，則其《内傳》
 

注



 以事證《詩》與《外傳》以《詩》解事，固非有二法也。惟其舊傳無序，本不以時事立説，三家以空文寡實，間坿以事，取其條達有依據，本無舊説，故先以歧異爲嫌。毛序以事説《詩》之派，實三家開其先，衛、謝繼之，朱、嚴等又繼之，固同一嚮壁虚造，與《長吉詩注》首首爲青衣瑤柱而作，其失同也。使爲舊序所以，即一鳥一獸、一名一物尚不至有異同，何況此心肝藏腑、頭面耳目哉！

三家以事説《詩》，各就興會所至，以求實用，非以爲定解。故一詩有引説數十事，各人所闢之境，所悟之理，即爲温故知新，當時並不以爲定解，以爲詩之人名題目，此三家之事、人各不同，而不相嫌者也。至後漢衛宏，乃仿《尚書》百篇而作序，以事解《詩》，以序定題，《詩》至是拘於一序，專於一事；從其學者，如鄭之於衛，不能如三家之再有異辭，皆衛《序》爲之俑。衛《序》亦采三家，並非一人一時所全創。《詩》道至此乃爲《序》所牽引統屬，聖人之大經，受成於晚儒之覊勒，《詩》爲畫
 

注



 龍，《序》乃點晴；《詩》爲弁卒，《序》爲大將；古今本末倒置，庠序受欺被騙，莫此爲甚。《詩》、《書》二序皆爲經之操、莽，挾天子，令諸侯，易姓改命，以田易姜，鬼當夜哭者也。此爲邪説，蹈之必死，朱子又起而學之，直以經爲今洋字書，無人能識，爲之詳加考求，乃知爲古來淫女佚男互相戲謔暱愛之詞。嗚呼，豈不痛哉！

未有《序》之先，《詩》教至爲廣大：《論語》興觀群怨、遠邇忠孝、多識博物、達政專對，《左氏》之斷章，《孟子》之以意逆志，《荀子》之不切；漢師以三百篇諫，《外傳》、《説苑》、《新序》以《詩》證事。當時以《詩》爲經，出於聖作，賦《詩》明志，各有取裁。其書至尊，其道至廣。至有《序》而《詩》亡，何則？《詩》無淫詩
 

注



 ，聖經不能濫及淫佚之作，如後世《才調》、《本事》，詞章小技，猶以淫豔爲嫌。直謂聖經録淫詩，並謂男女相戲相悦，此小説《三國演義》、《列國》所不忍言者，經何乃樂道之？誣説固不待言。其實淫奔之説乃毛開之，衛《序》言淫奔者已十九篇。以聖人手訂之經，直改爲浪子娼婦之暱語，議删議削所由來歟？《孟子》曰：「以意逆志，是爲得之，如以辭而已矣，是周無遺民也。」《荀子》云《詩》「不切」。皆以讀《春秋》之法讀《詩》，是必因辭立訓，切近時事，乃《序》則特與二賢相反。《左》、《國》之賦《詩》，與筮易相同。楊萬里以史説《易》，以三百八十四爻作爲三百八十事，朱子嘗譏之。乃作《序》則直以三百篇爲三百事，而不悟其非。且以史説《易》，猶西漢以前以事證《詩》之法，以爲引《易》證事，《易》仍是聖經，特讀者以史立説耳。若《詩序》則以經爲庸夫俗子、浪子淫婦之作，人不必聖賢，言不必典要。所以謂《序》立而《詩》亡也。

《詩》有序而《書》亦有序，然《書序》不如《詩序》之害大。《書》之有序，不過曰經殘耳，所稱作者，尚皆賢君名相；又《尚書》文義明白，不能指爲别解。《書》雖有序，經尚可爲經。《詩》一有序，則人不皆賢，詞不能白，憑之牽引誣陷，二千年如長夜。今人視《詩》名雖曰經，是則其品格尚在《香奩集》、《本事詩》之下，以諸作尚爲託辭，而《詩》則閭巷歌謔，挑達戲謔，其品詣斯下，尚不如唐宋人選本。

諸史樂府，廟蒸軍凱諸歌，辭嚴義正，昔人比之正頌，尚爲近之。至於《國風》，則豔體最多，實皆由於作者之自道，則諸詩選中尚不收此誨淫放蕩之作。又，村塾通行《千家詩》本，最爲惡劣，雅不及王、沈諸本各有體要；不知以《詩序》讀《詩》，其惡劣毫無條理，反在其本之下。何則？《千家詩》尚分體分時令，今《詩序》見神説神，見鬼説鬼，不分時代，不以類從，忽貞忽淫，忽先忽後，刺一人之詩至於三四十篇，一切反叛，上蒸下報、汙人口頰之事，連篇累牘。以此爲經，不審天下尚有出《千家詩》選下者爲何書也！

《漢書·藝文志》「詩」下言三家「采《春秋》録時事，咸非其本義；與不得已，魯爲近之」。此衛《序》未出之先，班用舊義駁三家之采《春秋》時事立説。當時尚不知衛宏專作一序，視三家變本加厲，滓穢聖經，蒙蔽天下如此之酷也。考孟子以《小弁》、《凱風》分過大過小，並未實指平王，其餘皆以事證《詩》之説。按，《詩》、《易》體製相同，今必削删古今《詩序》之説，空空無物，隨人自取，方足以挽經學而存《詩》亡。

經以立教，義取明白，方示遵守。聖人既欲以《詩》立教，何苦游移隱晦，使人不得其意旨之所在？既以立詞微隱，何不先作一序，以杜後世分争迂謬之病？曰：《詩》、《易》與《春秋》、《尚書》，守先待後，分道揚鑣；《詩》、《易》爲俟後而作，未至其時，難以明言，既至其時，不序亦解。且言近旨遠，聖人以《詩》立教，事父事君、興觀群怨、博識鳥獸草木、達政專對、諫君傳後，古師獲益良多。特有《序》以後，乃青天白日，魔鬼縱横，長夜漫漫，至於斯極耳。

《尚書》不須别序，本經自有序；《詩》本經有序，亦有須别序。《儀禮》左考圖

 所解《詩》多數篇爲一篇，如《關雎》樂哀實包三篇言，《文王》之三、《鹿鳴》之三，亦三篇合讀，非如《序》説篇各一人、人各一篇，如此破碎紛紜、不可詰究也。總之，《詩序》亦《周禮》，無人不疑，不得明説本義，不能不抗顔相争，亦門户之見，勢所必至也。

《易》、《書》、《禮》、《春秋》，前人皆有釋例之例。既曰經學，必全經辭義相通，屬辭比事，不可苟同，方足爲經。三《傳》解《春秋》，凡單辭虚字皆有義例，説《春秋》者異説本多，然不能貫通全經，不爲通義，故所有危言異解，一證全經，皆不足自存。他如《易》、《書》、《禮》，近賢皆有釋例之書，此經書正軌，一定之法。《詩·二南》主王氏，曾作一表，本爲正解發端，惜無繼響。夫《二南》既可立表，則《詩》非無義例可通，何不推此法於全經？今故推《二南》王氏表之例於全經，撰《詩經圖表》四卷；覺其針線蹤跡實有一定不移之法，文辭名物各有取義，彙鈔法字，别爲《釋例》六卷。觀此二篇，亦爲《春秋》、《易》、《禮》各圖表《釋例》，條理井然。諸經同源一貫，則固不妨推《春秋》之法以説《詩》也。

庚子從侍射洪，適值《齊詩微繹》、《必讀》編纂初成，與聞微旨，蓋專宗帝德，以明大九州之義。何以與俗説異同爲嫌？不知《詩》本無序，三家所有録《春秋》采時事，皆各以所具立説，非舊時之序也。故三家互異，即一家之中，每自立異同。後來《毛序》起而盡變之，《集説》又起而盡變之，雜説僞書，紛紛歧出，見於《取義表》者，每篇或六七説或四五説不等。班氏《藝文志》已譏三家以事説《詩》爲失義，則《毛序》晚出，遺義甚多，則固不必膠柱鼓瑟矣。或以班志所譏者爲《韓詩外傳》之類，不爲本經内傳而言，此近人尊崇《毛序》，故爲此説；不知三家既得本義，《毛序》何以起而異之？是欲尊毛，即所以詆毛矣。且諸家《外傳》既以「外傳」立名，自不拘於本旨。班氏乃起而責之。使班氏爲目不識丁之人則可，班氏爲通儒，且爲《魯詩》大師，則其説至有值矣。孟子之説《春秋》曰：「其事則齊桓、晉文，其文則史，其義則丘竊取之矣。」其説《詩》曰：「不以文害辭，不以辭害志；以意逆志，是爲得之。」以《詩》之文辭比《春秋》之文。《春秋》貴取義，《詩》貴逆志，則《詩》之爲《詩》，固非尋行數墨

 所能盡矣。明代近矯某氏之説《詩》也，由《詩》有詩人作詩之意，有孔子編《詩》之意，二者並行不悖。又，考《左傳》、《論語》説《詩》多合數篇而爲之，不篇各立説，如《文王》之三、《鹿鳴》之三、《關雎》之三；後人篇各立序，非古法也。且舊序甚多，去取皆有所法；今以舊序歸入《取義表》

 ，本經正注雜采傳記，用緯候，不篇各立序，以發明編《詩》之意爲主。雖新解甚多，然皆根據經傳，由本經推衍而出，推究根源，固非好爲苟難者比也。心肝嗜好，各有不同，如但責以違俗説，創雜解，則陳説具在，固不獨此書爲然也。



注
 　内傳：「傳」字原脱，據文意補。



注
 　畫：原誤作「晝」，今改。



注
 　「詩」字下原有「並謂男女相戲相悦，此小説《三國演義》」十六字，作夾注小字，當係涉下文而衍，今删。



注
 　「儀禮左考圖」云云：此處當有脱訛。



注
 　尋行數墨：原誤作「尋常數墨」，今改。



注
 　取義表：原誤作「取如表」，據上文改。








山海經爲詩經舊傳考



《山海經》舊以爲荒唐神怪書，自畢氏乃以證古地理，酈注以後，最稱特識。今再四循繹，始知非地理專書，乃《詩經》大一統之師説也。考《鄒衍坿傳》云：「先列

 中國名山大川，通谷禽獸，水土所植，物類所珍，因而推之，及海外人之所不能覩。」竊謂海外九州本《山海經》，而其書即爲鄒衍之所傳；「先列中國名山大川，通谷禽獸，水土所植，物類所珍」，即《五藏山經》及《海内經》也；所云「因而推之，及海外之所不能覩」，則爲《海外四經》、《大荒四經》無疑矣。由五山以及海外，由海内以及大荒，固先驗小物，推而大之、至於無垠之説也。史公譏瀛海之説爲「宏大不經」，又明《山海經》爲「放」，其意亦同，史公特未指明衍之所説即爲《山海經》耳。考《時則訓》言五帝五神各司一萬二千里者，爲五大洲五帝運之根原，《尚書大傳》、《月令》皆與之同，而其説實祖述《海外四經》，則《尚書》、《月令》所言之五帝五神皆出於此經。又考郭本十八篇目次，首《山經》五，次《海外經》四，次《海内經》四，次《大荒經》四，次《海内經》一。今以《周禮》「九畿」、《淮南》「州」、「殥」、「紘」、「極」推之，五山爲五嶽，即禹九州。中山爲中嶽，東山爲東嶽，南山爲南嶽，西山爲西嶽，北山爲北嶽；五山方三千里，爲五嶽，故每篇各見其方之嶽名，此五山爲禹所敍九州是也。《禹貢》五服五千里，爲《海内經》是也。考《海内經》四篇，當閒於五山、海外之間，即《禹貢》之要、荒二服與外十二州之地也，合内五山爲方五千里。以上九篇，皆所謂中國也。然後次以《海外》四篇，次以《大荒》四篇，則又九畿男、采以外之地，《淮南》之八殥、八紘、八極也。此八篇皆指海外，層次井然，固有目所共覩者也。終以《海内經》，不過爲上四篇之釋語，與《周禮》、《尚書》名異而實同，二書但言界畫里數，此則詳其山川道里、禽獸草木、珍奇神怪。然則《山海經》固大一統之《禹貢》，此不待詳論者矣。且引而進之，於《詩》説尤有切證。孔子以《詩》「多識禽獸草木之名」，所言禽獸，固不僅如今所傳《毛詩圖》但有尋常之物，史公所言「水土所植、物類所珍」者，必在所包含之中矣。五《山經》之爲五嶽九州，《詩》之言嵩嶽、河嶽者屢矣，而所謂「南山」、「北山」、「東山」者，名與《五藏經》切合，非得此爲證，不知《詩》所言之山即爲方嶽也。《詩》之言「外」者皆指海外，《魯頌》之「至於海邦」、《商頌》之「海外有截」者，不指《海外》之四經而言之乎？所謂「海邦」、「外大國」者，非即《海外經》之三十六國乎？又，《魯頌》云「保有龜蒙，遂荒大東」者，非即《大荒經》之謂乎？五服海内之荒爲小荒，九畿之荒爲大荒，非相比而可見者乎？考《詩》數見「禹」字，皆爲疆宇，而如「信彼南山，維禹甸之」、「豐水東注，維禹之績」、「纘禹之緒」、「禹敷下土方」，皆以步地推里之事歸之禹，《山海經》條首尾皆引禹之説，不更有合乎？先師據《山海經》以解經者，《左傳》之窮奇、饕餮、三苗，如《公羊》之雙雙而來、麟鳳非中國所有，《穀梁》之長翟，《尚書大傳》之祝融、蓐收、勾萌、玄冥，《毛詩》之騶虞，《王制》之雕題，《國語》之僬僥，《爾雅》之騊
 ，鄭注引《河圖地理説》

 之神州，《詩含神霧》之東西南北里數，《淮南子》之湯谷流沙；而《王會解》、《伊尹本味篇》、《穆天子傳》、《爾雅》、《説文》引之大多，不一而足；則據《山海經》以解經，固先師之舊法，非創論也。即以《小雅》南山、北山有所謂臺、萊、桑、楊、杞、李、栲、杻、枸、楰者，非指南北二《山經》中之國名，則必爲南北二經之奇木珍樹、水土所宜，爲别方所無者，必不能指隨處皆有耳目習見之物，此一定之理，必然之勢。特此義早失，不知《山海經》爲《詩》切要師説；文字形體改易，聲音假借，遂盡變爲尋常之物，耳目所共覩共聞者矣。推考比坿，頗有精切之條。惟此係專門大例，通貫全經，非一知半解所能盡，故僅發明其例，不悉引證。按此求之，必當不謬。竊謂《詩》與《山海經》合之兩美，離之兩傷，亦如《月令》爲羲和舊傳，不舉傳以證經，則經爲膚語，傳由吕撰。今《太誓》本爲《牧誓》舊傳，不舉傳以證經，則一事而經再見。二《誓》既傳經重沓，而《太誓》之奇語瑣事足爲經累。惟即《山海》以證《詩》，則大一統之《禹貢》版宇無事旁求，而得此證，則語皆著實，經義乃見。且以南山北山一條言，但言二山者爲九州，爲小統，一言陟彼，即爲要、荒、爲海外，故「陟彼北山」下即言「普天」、「率土」，「陟彼南山」下即言「未

 見君子」。「未見」爲未濟，「既見」爲既濟。隻文單字，皆於經學有關，其切要固猶《三家詩説考》、《韓詩外傳》也。



注
 　列：原誤作「引」，據《史記·孟子荀卿列傳》改。下「列」字同。



注
 　河圖地理説：似當作「河圖括地象」。



注
 　未：原作「既」，據《詩·國風·草蟲》改。








《中庸》「君子之道章」解

此解爲《哲學發微

 》所遺，今補刊，以明其義。






君子之道

先王有至德要道。○君子包至人、天人、聖人之學。


 費

弗爲衍，貝即見字之誤。費當讀作見。○人學爲見。


 而隱。

天學爲隱，故「莫見乎隱，莫顯乎微」，即《詩》之「不聞

 亦式，不諫

 亦入」。又，「鬼神之爲德，其至矣乎！視之弗見，聽之弗聞」，常人不見不聞，至神則獨知獨見。○《史記》：《春秋》由隱以之顯，《易》推見至隱

 。


 夫婦

倫理學始於男女有别，故以夫婦言之。


 之愚，

匹夫匹婦，謂賤者；愚，謂不智，又，愚而好自用。此指卑近者。


 可以與知焉。

布帛菽粟。


 及其至

本章三言「至」字。凡「至」字皆爲天學，如至人、至道、至誠、至聖是也。凡物極必反，大巧若拙，大智若愚，無服之喪，無聲之樂，無體之禮，皆與「至」字同義。


 也，

至人、真人之事。


 雖聖人

顓頊以下人帝。至人以上爲天學，聖人爲人帝。《五帝德》自顓頊起，合舜爲五帝。


 亦有所不知焉。

《論語》「未知生，焉知死」，知生之事，愚者能之；至於知死，惟至人始能之。


 夫婦之不肖，

九等中人以下，二十五人下五等。


 可以能行焉。

如倫常禮節、各人私德，與夫夫婦婦，凡人所能。


 及其至也，

至人，在聖人之上。《上古天真論》：上古有真人，中古有至人。


 雖聖人

《上古天真論》：其次有聖人

 。二十五人，聖人在第五等。


 亦有所不能焉。

《論語》：「未能事人，焉能事鬼？」六合以外，聖人存而不論。


 天地

世界。星辰在地以上者爲天，如金星水星；在外者爲地，如火木土三星。推之恒星，更爲廣大。


 之大也，

《老子》「天大，地大，人亦大」，上天下地，人在其中。


 人猶有所憾。

天無全功，地無全能；天能覆而不能載，地能載而不能覆。


 故君子語大，

宋玉《大言賦》，如《莊子·秋水》篇。


 天下

《詩》「普天之下」，凡恒星，天亦在焉。


 莫能載焉；

《列子》：「安知天地之外不有大天地者乎？」故天有九重，地有九淵。


 語小，

宋玉《小言賦》，微生物之學。


 天下莫能破焉。

蝸角蠻觸，目不能見其形，耳不聞聲。


 《詩》云：

《詩》，天學，專言上下，去世離俗，上下相通。○《大學》「平天下」章五引《書》，爲五帝；三引《詩》，爲三皇。《中庸》引《詩》不引《書》，故爲天學。


 「鳶飛

鵬屬。《莊子》夢爲鳥而戾天。


 戾天，

通天。○《詩》：「匪鶉匪鳶

 ，翰飛戾天。」


 魚

鯤之屬。《莊子》夢爲魚而潛淵。


 躍於淵。」

躍，古逃字。《史記》「漢王逃」作跳，跳、躍古字通。鳶上升，魚下沈，故《詩》曰：「匪鱣匪鮪，潛逃於淵。」○外附《魚鳥論》列後。


 言其上下

天地，地球。在中爲人。


 察也。

《詩》、《易》天學，寄言上下二經中。以魚鳥見例，足見至人以上與天地相通，而聖人不離世，不去俗。○《上古天真論》所謂去世離俗，游於六合以外，游於無何有之鄉。


 故君子之道，

《大學》：「自天子以至於庶人，壹是皆以修身爲本。」


 造端乎夫婦；

倫理學首於别男女，《禮》曰：夫婦有義，而後父子有親；男女有别，而後夫婦有義。故禮始於先别男女。○外附《本末論》列後。


 及其至也，

三「至」字皆天學。此包始終本末先後言，由遠自邇，升高自卑。


 察乎天地。

聖人不能知不能行。察天地，即《楚辭》之「上征」、「下浮」，《莊子》「游塵垢之外」。○外附《十二經終始》列後。




魚鳥例《春秋》、《尚書》文義明白，同史書體；此爲人學，六合以内，可見施行，語皆切實。《詩》、《易》天學，體同辭賦，託物起興，言無方體。凡屬詞賦，皆詳魚鳥，經固創例，《列》、《莊》、《楚辭》，漢初辭賦，亦同此例。六合以外，上天則爲鳥，下地則爲魚，此去世離俗之總例。《論語》射御釣弋亦皆取此，又以鳶飛魚躍爲總標目焉。

論本末以六藝爲本，六經爲末。六藝之小禮小樂，《學記》、《文王世子》，二十以前所習者是也，而以别男女爲始基。書、數爲知育，射、御爲實業。凡人皆必習六藝，而後普通知識全，可爲公民。至於六經，其中又自有本末：人學爲本，天學爲末；「造端」與「至」，即十二經之終。舊以六藝稱六經，混十二經爲六經者，誤也。

十二經終始《莊子》「孔子譒十二經」，舊以六經、六緯解之，非是。此謂六藝、六經，共爲十二。考《論語》云：「吾不試，故藝。」又曰：「游於藝。」《周禮》曰「德行道藝」，又有「六藝」明文。今以六藝、六經合爲始終十二經，六藝爲普通學，必通於此，而後人格全。凡今外洋之學，大抵爲六藝所包。至於六經，則爲治平學；而天學更上下位育，則爲專門學。原始要終，始於男女有别，而終於天仙神化。此十二經之終始也。



注
 　微：原誤作「徵」，今改。



注
 　聞：原誤作「問」，據《詩·大雅·思齊》改。



注
 　諫：原誤作「見」，據右引改。



注
 　「春秋一句」，《史記·司馬相如列傳》作「《春秋》推見至隱，《易》本隱已從顯」，當據改。



注
 　「人」字原脱，據《黄帝内經》卷一《上古天真論》補。



注
 　鳶：原誤作「淵」，據《詩·小雅·四月》改。








孔子天學上達説



孔子天學詳於《詩》、《易》，

《天學人學表》詳矣。


 以上下戾天逃淵之魚鳥爲起例，窮則變，變則化，化則通。欲上升則化鳥，「匪鶉匪鳶，翰飛戾天」，《莊子》所謂夢爲鳶而戾天；欲下降則爲魚，「匪鱣匪鮪，潛逃於淵」，《莊子》所謂夢爲魚而潛淵。《楚辭》爲《詩》之支裔，專明《詩》説，其言上征、下降、遠游、魂游、招魂、大招，即謂天學之鳥魚例。

《莊子》鯤魚，《論語》鈎弋，《中庸》上位下位。


 佛書所謂天堂地獄，

《詩》「惟嶽」，地之五嶽。《詩》「速我嶽」，即地球在下者之五嶽。


 在天爲神，在地爲祇，在中爲鬼，故游六合以内爲人學，上天下地爲神祇學。以《中庸》證之。其云「君子之道費而隱」。

中費，上下隱。


 夫婦愚不肖可知、能，

淺近人事。


 至

上升，下降。


 聖人有未知未能。

至神至誠不能。


 語大

《大言賦》。


 天下莫載，

六合以外。


 語小

《小言賦》。


 天下莫破，

一塵一沙、一涓一埃爲一世界，萬物備具。


 引《詩》以明上下察，

上升下降，周游六漠，《詩》鳥魚例。


 結曰：君子之道，

孔子，天人。


 造端乎夫婦，

地球，小康一家，一身。


 及其至也，

至爲至人標目，天學稱至人至誠。


 察乎天地，

上升天堂，下降地嶽。


 周游六虚，游乎塵垢之外、

以地球爲一塵一垢。


 無何有之鄉。

不可聞見。


 王字於文，十爲地球四方，

爲人事，中行。


 一上天，一下地；

即神祇、狂狷。


 拘於本地球，但爲人道之近學，不足以合天地，爲天人交際之君子。此天人二學所以各分三經。人道邇，故《春秋》、《禮》、《尚書》明言之；

舊以爲伯王述古，故明言，誤。今改爲地球四統，人學。


 天道遠，故《詩》、《樂》、《易》三經託之歌詠卜筮。

舊以爲皇帝俟後學，故託詞；今改爲上下天地學，仍有四等。


 是《詩》、《易》之上下升降飛逃皆爲三才學，通天地人之故。二
 

注



 十五國爲《風》，十五國配三垣、十二次、十二月。每國之中，大者爲一垣，數十百里爲一局；次爲一宿，數十星爲一局；在小爲一恒星之昴，所謂以十數計。諸星上下無常，故每國中自爲一局，各有四方上下，同爲大氣所浮舉，故曰「國風」。即《莊》之天籟、地籟、人籟，《列》之御風而行，且即《詩》之駕言出游，當據《楚辭》以解之。既非本地球之事，爲萬世後之進化言，故孔子就地球人事言，爲聖人；就上下言，故有至人、神人、至誠之目。《論語》「禱爾於上下神祇」，上升下降、周游六漠之説也。神祇即天，别言天者，本地球爲行星之一世界，由地球推行星，由行星推日系大世界，由日系推昴星世界海，由昴星以推大恒星世界性，由一恒星以推恒星合世界種，

一宿爲合。


 由

 恒星合以推恒星總，

七宿爲一總。


 合諸總爲一垣。

一元。


 此天學者，大約有此七等之分。

元、種、性、海、大千世界、大世界、一世界。


 故有五天、九天之説。《易》所謂仰觀俯察、曲成範圍、先天後天、天道人道、人謀鬼謀、精氣游魂，皆爲天人通貫，爲普天之至神，非僅一地球之聖人而已。《莊子》曰：「六合以外，聖人存而不論。」蓋聖人爲六合以内立法，不能恢詭，過於不經，故聖人專詳六合以内，而至誠、神人、化人則合内外言之，故天地變化，《易》、《詩》僅言大畧，隱而未發；道家之《列》、《莊》，釋書之《華嚴》，乃發揮無遺，其宗旨皆爲《詩》、《易》所包。

前人説論已詳。


 謂六藝無《楚辭》之上征下降，不可也；謂天堂地獄遂别自名家、爲孔子所未嘗言，則尤不可也。昔者方士揉合道、釋於六藝，識者莫不非之，今乃拾其餘唾者；以前爲蠻野之牽合，今則爲文明之變通。人種進化，至於千萬年後，輕身服氣，鍊氣歸神，衆生一律，同有佛慧，各具神通，入實無閒，入虚如實，水不濡，火不熱，然後有飛仙神游，如《楚辭》之明説者。在彼時爲普化，衆生同等，往來無閒，生於其時之人，亦同仙佛，具大智慧、大神通，同爲恒河沙數百千億萬之化身；不似從前之説，一人潛修，偶爾能驚世駭俗，叱爲神怪，不能加乎齊民，以爲世法，則君子所不取。若由後言，則爲日用尋常，周游六漠，亦如車舟往來郡國，人人能知能行，

即所謂衆生皆佛。


 乃平常進化之極典，故不以爲奇怪而斥之。前後之取舍不同者，時勢爲之也，況今去孔子卒二千五百年，四等尚在王運，必數百年而後帝，

地球五分十分。


 數千年而後皇，

地球大一統。


 三皇住世，周環以後，

大約在萬年後。


 地球盡已開化，同爲今之亞歐，同時頌二十五曆。内治既已休明，然後饜棄塵土，指爲蠻觸，如《楚辭》憤而求去，乃上下周旋，以自寫其憂，開此遠游神化之派，爲天地之交通，人神之共貫，然後學問之能事畢，孔子之行志全，即所謂學貫天人也。方今三千年内，大抵不出《春秋》治法，

今之世局如大春秋。


 《尚書》王帝皇，非再萬年不能盡。孔子新經，不過畧行六分之一，萬年以後，乃能及其天學，又何廢經偏經之可言？

如期求用世，專治《春秋》、《尚書》可也。


 講時務者方求切效於數年數十年内，今爲此説，亦可謂迂闊不近事情。然分知行、辨小大，先師之説詳矣。並行不悖，無所取舍，或近或遠，各擇善從之可也。




附　人天學内外不同説



人學由伯、王以推皇、帝，自内而外。以五服言之，伯占冠，王占衣服，小帝占帶，大帝小皇占裳服，大皇占履服。由内推外，愈加愈大。如《春秋》九州在中國之心，推及要、荒，《海内四經》則爲王，《海外四經》則爲帝，《大荒四經》則爲皇。伯雖小，乃積天下中心以起例。天學之中心則在三垣。如以人事例之，則當以三垣、北辰爲伯推之，加四宫爲王爲帝，徧統諸天星辰乃爲皇。此由中以推外之説也。今以本世界爲君，日系世界爲伯，昴星爲王，四宫列宿爲帝，三垣爲皇，則由外以推。




附　人天學説具於佛經説



佛書舊説地統月，合行星小星以繞日，日統行星以繞昴星，凡得恒河沙數成天河之星團，是爲一大千世界。此大千世界之昴星繞日與行星與月，以至於天河之星團，凡得恒河沙數各星團星林星雲星氣，是爲一世界海；恒河沙數世界海爲一世界性；恒河沙數世界性爲一世界種；恒河沙數世界種爲一華藏世界。華藏世界以上，始足爲一元，以外則所不能稽。又，四大部州繞須彌山爲一世界，本地球爲南贍部州。案世界之説，隋唐以前華人就梵書翻譯而成。當時地球未出，行星之爲地球繞日之測驗未明，佛言宏大，所有海、性、種、元、大千世界，各以意爲之立説。近人乃就西人所測，參合佛書，立論如前。如以目所見之周天星辰統名爲昴星所繞之大千世界，是昴星爲周天各星之主。合目所能見與遠近所測，此足爲大千世界之一，更有海、性、種、元等大名號，是此大千世界尚不得比於恒河之一沙、世界之一塵，大而無當，使人失所憑依，能博而不能約，亦失立教宗旨。考行星有八，經傳則但言五星；緯不止於五，然常人目所能見者止於五，故以五立説。

考西人新測天王、海王，須於觀星臺用至精之遠鏡求之，亦不能時時皆可見。西人非專門天文家，見此星者每少。


 天河爲星團星光，已屬不可究詰；又别有恒河沙重重無限之天河，所謂閎大不經，毫無實用。又如以地球爲南贍部州，若以日比須彌山，則行星又不止於四，日又非山可比。此皆當時地球未出，觀星未審，故誤繹佛説。今切就經傳，參合兩書，别爲立説，以地球爲一世界。世界即《周禮》之「世一見」，千里一畿以爲一界，三萬里立三世界。統地球而言爲世界，日統八行星小行星，則爲一大世界。《論語》「譬如北辰，居其所而衆星拱之」，《禮記》前朱雀後玄武，左青龍右白虎，招搖在上。就目所能見周天之星辰，就地球中辨方正位、體國經野、設官分職之法推之於天下。北斗爲地軸，三元居中，爲上中下三皇三統，以四宫二十八宿爲四方諸侯
 

注



 。

二十八宿，少者三四恒星爲一宿，多者至於三十二恒星。一恒星爲一日，但以井宿言，三十二大日，譬如日系大世界爲三十二加大，比於昴星，則爲三百二十。以一行星推之，知已有三千五百六十地球之世界；合二十八宿言之，已在數萬以上。


 雲漢比於分陝之山河兩界，以外有名無名之數恒星，以配諸國人民百物。由所見以推所不見，合爲天皇之大一統。如地球世界之有皇，則爲佛書之元；五帝分方，每帝王一萬二千里；天之四宫分占四方，青龍白虎朱雀玄武；用七政例，以一中心統上下四旁之六宿。如地之五帝爲一華藏世界，七宿之中每一宿爲一世界種，以有名無名不在二十八宿三元四宫之恒星爲性海，一地球爲一世界，一日爲一大千世界。一宿如昴星者爲一王，昴宿所統之日系爲一伯，就周天星辰分其大小位次，畧爲四等，一日大約如地球方千里之一州，《天文訓》、《天官書》與《月令》

 ；其餘天文辨方分野，亦如地球之《地形訓》、《地理志》。天文證驗，上下相同。除常見之星以外，其遠者則亦如地球中之夷狄荒遠，天子所不治，來去無常。故以目所見之四宫爲四嶽，以所不見者爲四夷。諸星之大小尊卑，亦如地上人事之法。此孔子天人之學也。



注
 　此「二」字疑衍。



注
 　由：原作「以」，據文例改。



注
 　侯：原誤作「候」，據文意改。



注
 　此句「天文訓」上疑脱「如」字。








墨家道家均孔學派别論



《論語》有「從先進」之説，《中庸》則云「從周」，二者相反，不知從周則爲儒，先進則爲墨。致莊子以六藝爲道，諸子爲方術。諸子在六藝後，九流出於四科，諸子爲六藝之支流，固一定之制也。《禮記》以《詩》、《書》、《禮》、《樂》爲四術、四教：春《詩》、夏《樂》、秋《書》、冬《禮》。《六家指要》道爲《易》，陰陽即《春秋》，二者居中，爲皇、帝。東儒，西墨，南名，北法，四家分方，亦如四經分學。後世誤以六經爲全屬儒家之私書，諸子遂别於儒，目爲異端，或託春秋以前人，或雖在孔後，别成一派，如墨是也。至聖兼包諸家，故《論語》謂之無名，今之報章或以爲宗教家、教育家、哲學家、政治家、理想家，以後來之科目，強以名如天之至聖，與以專屬傳經之儒家，皆爲謬妄。《史記·世家》贊曰：「言六藝者，皆折中孔子。」墨子主乎《詩》、《書》、《春秋》立説，其稱引經傳與孟、荀同，固不問而可知爲孔子之徒。《淮南子》明言墨子學於儒者，憤世勢之濁亂，乃專言夏禮。考博士傳經，有文、質二派，文家尊尊，爲東方儒者之説；質家親親，爲西方剛毅之説。《論語》「禹吾無間然」章、「林放問禮」章、「禮云禮云」章，《公羊》所謂改文從質者，全爲墨家所主；由質近於野，先進野人，後進君子。博士雖有殷質周文之説，夏在殷前，猶專屬於質。《禮緯》言夏爲三月之喪，至周乃有期年以至於三年。儒家主文，爲從周之説；墨子專傳孔子尚質一派，爲夏禮。

江都汪氏考證墨子用夏禮，説詳明。


 是孔與墨指子思爲孔子，非真孔也。

《非十二子》有子思，以孔子爲至聖可見。


 同爲孔子之學，一質一文，儒固不能規步孔子，墨亦不能自外生成。今之報界諸公，不知儒墨之孔爲子思，遂謂墨爲孔子之敵，於六藝外别樹一幟；因誦《墨經》一語與墨子所引經，或爲異文，或爲師説，《國粹報》遂謂墨别有六經。不知墨子所引全屬孔經，儒、墨可以相攻，而孔、墨不容並議。蓋就教化言，中國占文明之先，儒家爲主，墨家爲客。《莊子》云，墨子之徒述《墨經》，與儒者不同。《墨子》有《經上》、《經下》篇，《莊子》本據墨子之經而言，故稱曰「墨經」，並非謂孔子有六經，墨子亦有六經，墨遂超子思而敵孔子。蓋孔子萬世師表，經傳所言，原始要終，非數千萬年不能見諸實行。儒者子思以下，欲於戰國之世將聖經全見施行，非實行則不能存，故秦皇、漢武皆行皇帝之事，《史記》所謂無其德而用其事者。墨子循序漸進，戰國只能用夏禮三月，待千萬年後，文明程度進化　，乃用九月、期年、三年。若如孟、荀之説，六經之説皆可於戰國實行，是六藝爲戰國一時而言，無以爲萬世師表地步。墨子則爲循序漸進，小行之於戰國中國，用夏禮三月之喪，大行之全球，引導西人先爲三月之喪。儒者爲兼營並進以存經，非儒者，則經傳之全體不能存。墨子如《公羊》「許夷狄者不一而足」。待人後行，乃足下俟萬世。一爲存經而言，一爲行經而設。墨家創其始，儒家要其終。墨爲西方之質，儒爲東方文，二者皆爲孔子功臣，原始要終，缺一不可。故在當日則爲冰炭水火，勢不兩立，自今日觀之，則水乳交融，非儒不足以存經，非墨不足以俟後。先進後進，儒墨之所以分。子思、墨翟可並言，而孔子與儒墨萬不可並列。考東方木德，其行仁；西方剛毅，所謂金主義；東方柔德，故儒教迂緩；墨家則爲天水訟。訟字從公，故墨家尚

 同。《詩》云：「雨我公田，遂及我私。」天雨，無不被其澤，所以爲公。考世界之進化，皆先野後文，《論語》所謂先進野人，後進君子，故質家宜在文家之先。孔子作經正當戰國，必先質後文，先行三月之喪，而後可以徐推至於三年。儒家之説，所以存經，如當時專用墨子派，則經説無以自存於天地之間。二家於時互有長短，交相爲用，不可偏廢。西人爲墨家，中國爲儒家。以俟後言之，中國所謂無其德而用其事，爲大過，西人專用墨派，未免不及。中外交通，爲古今一大變局，墨家居簡行簡，質勝文則野，儒家一於主文，未免文勝之弊。《説苑》引孔子見子桑伯子，謂子桑伯子質有餘而文不足，欲以我之文化其野；子伯子亦專就儒家言孔子，謂儒家文有餘而質不足，欲以我之質化其文。蓋以分方言，則東木西金，一柔一剛，一文一質，各不相同；大同之説則相反相成，柔必取剛，剛必取柔，二者混化爲一。在《尚書》曰「柔而栗
 

注



 」、「剛而
 

注



 無虐」，在《論語》曰「温而厲」、「威而不猛」，又曰「文質彬彬，然後君子」，此儒墨二家一柔一剛，一進一退，一文一質，一後一先。自其分而言之，至如冰炭水火之不能相容；自其合言之，則如水乳膠漆。此至聖六經爲其大成，而儒、墨特其中之一小部分。古書多以孔墨、儒墨並稱；子思爲儒，孔子固非儒，孔墨並稱之「孔」則必以爲子思。蓋子思爲大宗，九流皆係支派，萬不可以諸家相提並論矣。

右論墨家。




《六家旨要》言道家順陰陽，統儒墨，綜名法，集其大成。見在説者卑則以孔爲儒，高則以孔爲道。夫以孔爲道，似也；而孔子不可爲道，則更有説。《論語》「言志」章之曾晳與農山言志之顔子，兼容並包，所謂道家也；老子之外，列子、莊子、尹文皆所謂道家也；若孔子，則爲至聖，爲六經，不惟儒非孔，即道亦非孔。《莊子·天下》篇所言十子大抵皆道家者流，以老子及己之自命，皆自託於方術，以爲耳目口鼻，以六藝爲心，爲至神天化；是莊子雖祖述老子，而不敢以老與孔比。蓋道家雖較勝各家，然既有以道自名，則已落邊際言詮，囿於一偏，爲諸子之一，而不敢與至聖比。舊説顔子爲道家，孔子自謂其偏長不及四子，四子「所以事我」者如回「能仁而不能反
 

注



 」。顔子本爲道家，而所以師事孔子而一間未達者，則以其能大不能小，偏於一端。蓋至誠如天，《論語》：「賢者識大，不賢者識小」，「夫子焉不學，而亦何常師之有？」《中庸》曰：「大德川流，小德敦化。」此天地之所以爲大而無所成名。如孟、荀講王學則非毁桓、文，列、莊言道德則非毁仁義；以大小言之，道德固可以包王，王固可以包伯，言皇帝則專主道德，言王伯者則專主仁義，自立限畫，專門名家，不能相通。不惟儒家不敢自謂入聖人之域，即道家亦道其所道，能大而不能小，所以爲子學。亦如器皿雖有大小之别，然終囿於器。六藝高遠，即《論語》「北辰」章，及無爲無名無我爲道家所主者不下數十章，爲列、莊所主；王者制法，爲儒者所主固多，下至齊桓、晉文、管仲、晏子，亦皆推崇，辭無軒輊。不惟儒家，下至農家、縱横家、小雜家

 ，亦皆祖述《論語》，《中庸》所謂「萬物並育而不相害，道並行而不相悖」。故云「道不同不相爲謀」，「攻乎異端，斯害也已」，兼容並包，不事攻擊，有始有卒，所以爲聖人。夫子之門何其雜！此《論語》所以兼包皇帝王霸、六藝九流、天人之學，無所攻擊於其際。至於諸子，有所從則有所違，有所守則有所攻，雖道家之莊、列亦然。蓋就諸子言，皆各有水火冰炭、順逆違反之事，至聖則先後本末，無所不具。道家所以亦如雜家，爲孔子之具體，而不能至聖域也。自來説莊、列者皆於孔子之外自成一家，或者並以爲異端，而無固無我宗旨全見《論語》，道與墨同出於六藝。蓋道之深者爲《詩》、《易》之天學，其淺者爲《尚書》之人學。舊説以莊子爲子夏之門人，列子、莊子所言孔子較老尤詳，凡所稱述，皆爲《詩》、《易》師説，與《楚辭》相脗合，故道家雖與小人儒者有異同，實則君子儒。六藝之師説不囿於儒，則道何以能出六藝範圍？今所傳《道德經》，世或以老聃所言，道德本爲《尚書》所包。古無立言之事，凡諸子而皆出六藝後，今所傳《鬻熊》、《伊尹》各書，自來皆以爲依託，惟《道德經》與孔子時别爲一派。考道德爲三皇五帝之學，必出在孔子後，列子引其文曰黄帝

 之書，其所以引老聃説道德皆無之，是《道德經》爲七十子所傳，絶非老子自作。《楚辭》爲皇帝學，不主老子，惟韓非有《解老》、《喻老》二篇，《史記》遂以與韓非同傳，謂刑名出於道德。子書每多附益，不必皆出其人。《管子》、《荀子》、《春秋繁露》是其明證；文帝尚黄老，以《道德經》爲老子，皆出漢人之手。今《解老》、《喻老》皆出於蓋公等之物，其書藏在内府，與《韓非》合，校書時並以爲一書，不必出自韓非。亦如《管子》《解》、《問》凡十餘篇，俱是原書之後，大抵爲漢儒言管學者所附益，與原書有早遲之别。考《孟子》爲子書之正體，無一章不有「孟子」。以此推之，則凡有姓名者爲本書，無姓名者爲古書，或爲其人所傳授，如《董子·爵國》篇、《荀子》之《樂記》、《禮論》、《三年問》諸篇。《吕氏春秋》之目，今或爲後人附益；如《管子》之周禮師説各篇，與其《問》、《解》各篇。《韓非子·解老》、《喻老》亦如《公羊》、《穀梁》、《喪服傳》，大抵皆出於漢師。當時子書自名一家，亦如《孟子》，不能以古書參雜其中，又不能爲别書所解脱。此《老子》亦如《周禮》、《王制》，爲聖門七十弟子之所傳，後人以爲老子所作，亦如後人以《周禮》爲周公所作，《王制》爲博士所作，《月令》爲吕不韋所作，其實不如此也。

右論道家。






注
 　尚：原作「向」，以形近而誤，今改。



注
 　柔而栗：《尚書·舜典》：「寬而栗。」當據改。



注
 　「而」字原脱，據《尚書·舜典》及文例補。



注
 　反：原誤作「小」，據楊伯峻《列子集釋·仲尼》改。又，據《集釋》引俞樾，「反」疑「刃」字之誤。



注
 　小雜家：「小」下疑脱「説」字，謂小説家與雜家。



注
 　黄帝：原作「皇帝」，據《列子集釋·天瑞》改。








改文從質説

戊戌年作，曾刊《蜀報》。






《論語》言文質而指其弊，曰史曰野，《公羊》於是有改文從質之例。學者疑之，以爲《春秋》乃不易之法，非一時救弊之書，如改文從質，久成仍弊，則數千年後抑將再生孔子，更作改質從文之《春秋》耶？且《春秋》尊君卑臣，扶陽抑陰，純言大綱，無文質史野之可言，更無質家親親之明據，不得以爵號三等冒之也。又，中國由秦漢以至今日仍一尊尊之治法，二千餘年，積重弊生，别求一質家救其弊者而不可得，然則所謂改文從質亦經空説，在今日固無自救之術，中國將無以自立，且使尼山之席終爲耶氏奪耶？夫《春秋》固百世不易之經制也。所謂文弊者不主當時之周，而二千餘年後用文以治之中國也；所謂質家，亦非郯、莒、滕、杞禮失而後求之野者也。質家者何？今之泰西諸國是也。考其政治法令，其得者頗有合於《王制》、《周禮》，至其禮教風俗，多與中國如水火黑白之相反。中國尊君，以上治下，西人多主民政，貴賤平等；中國妻爲夫義不二斬，西人男婦平等、彼此自由；中國天子郊天，統於所尊，西人上下同祭，人各父天；中國坐次以遠於主人爲尊，西國尚親，則以近者爲貴；中國内外有别，女絶交遊，西人則主婦陪賓，攜手入坐；中國冠履之分别最嚴，西人則首足視同一律；中國以青爲吉、白爲凶，西人則以白爲吉、青爲凶。如此之類，難以枚舉。於中國制度之外别立一教，行之數千年，牽連數十國，上下服習，深信不疑，方且譏中國君父之權太重，婦女不能自主，以祭祖爲罪於上帝，以妾媵爲失之公平；真《莊子》所謂「此一是非，彼一是非」者也。孔子論質之弊曰野，野者鄙陋，與都士相反。泰西不重倫常，絶於名教，極古今中外之變，而求一與文相對相反之質，非泰西而何？文弊不指東周，則質之不主春秋明矣。或曰：野人之質，直夷狄之别名耳，三統循環，安用是以亂聖人之天下哉？曰：經傳文質蓋有二説：一則中國與中國分，從聖人不易之中别分爲三等，以待後王之取用；如改正朔、易服色、明堂之三式、社樹之三種，事可循環，理無二致。此經中之三統變易，以新耳目，亦所以救弊。《董子》所云法夏、法商、法周是也。中國與外國分，如西人之無父無君，所謂野人之質，固不得與明堂、社樹一例視之也。或曰：以孔子之論文質爲今日之切證，揆以百世可知與？莫不尊親之義固無不可，然中國雖曰近史，安用是野人之質而救之耶？兩害相形則取其輕，吾寧終守文史之弊，窮困以終而不辭，終不願用夷變夏，自居於野人也。曰：是又有説。今之守舊者，於維新政事已深惡而痛絶之，如謂西教而又將舍我以相師，是直非聖無法，狂悖之談也。請歷證之：《周禮》土圭一尺五寸以求地中，非即地球三萬里乎？《大行人》九州之外爲藩國，非海外大九州以九畿八十一方千里爲一州乎？《大司徒》五土土會
 

注



 五種民與動物植物，非即五大州之説乎？外史掌三皇五帝之書，皇、帝平分地球，中國爲黄帝所司之中央之極，方萬二千里，則四帝四極之地不皆在海外乎？《左傳》「禮失求野」
 

注



 ，非即取法外國乎？浮海居夷，不嫌鄙陋，是轂輻版圖並包海外，五會之民固未嘗在屏絶之列，且夷夏之防嚴於宋人，六藝惡小求大，正與相反。即以《春秋傳》所謂荆、徐、揚、梁，傳者亦稱夷狄，無論滇、黔、閩、粤也；聖人化去畛域，引而進之，教澤所及，乃得成全《禹貢》九州之制。今遽以華夏自居，屏西人於門牆之外，是猶方一登岸，遂絶後來之問津；我既果腹，遂禦外人之學稼，可乎？天心仁愛，五行缺一不可，黄種先生元子，聖教徧中國，而忍使泰西數千萬之生靈不入聖國
 

注



 ，長爲不教之民乎？其來也，天啓之；天又不使其輕易得聞聖教也，使之講格致，謀資生，課農工，治戰守，合海外諸國男女老幼竭精殫思，前後相繼考求，始得一定之法，以投贄於中國，束脩之儀不可謂不厚。中國文弊已深，不能不改，又不能自創，而仰給於外人；亦如西人災患已平，飽煖已極，自新無術，而内向中國。中取其形下之器，西取我形上之道。日中爲市，交易得所而退，文質彬彬，合乎君子。此文質合通，百世損益之大綱也。中外各自有長短，棄取是爲交易，如曰「我之師法專在質」，野人雖至愚，亦不至是。且吾嘗就中西得失求之《周禮》，所謂冢宰、司馬、司寇、司空、司徒
 

注



 四官者，彼皆得其精華，惟司徒、宗伯二職，半爲西人所略；是彼以四長易二短也。又以《曲禮》考之，三公職掌彼已精其二，惟司徒人倫之教，闕焉弗講，是以二易一也。舟車無數，憑險而求，又不敢空言挹取，竭力以求相易之術。彼處其難，我處其易；彼得者少，我得者多；彼得者虚，我得者實。彼之所得，我應之也裕如；我之所得，皆其歷困苦焦勞而始獲者也。則天之愛中國，不可謂不厚；乃欲違天，閉關自守，而不生矜惻乎？以通商論，固利少害多；即以傳教論，我能修明，彼將自悟。即使如仙宫禪院，鐘鼓相聞，又何足按劍乎？《論語》仲弓問子桑事，《説苑》詳其説，以爲子桑質學，不衣冠而處，孔子往見之，子桑弟子以見之爲非，子桑曰：「孔子文有餘而質不足，吾欲以吾之質化彼之文。」孔子弟子亦以往見爲非，孔子曰：「其人質有餘而文不足，我欲以吾之文化彼之質。」此中國互相師法之舊例。孔子不忍於子桑，而謂能忍數千萬之西人乎？此乃爲中國通商之第一大宗旨，於中國利益甚鉅，特税則未行列入耳。或曰：西人之強如此，不勝左袒之懼。自尊其教，欲以化天下，譏貶名教爲失中，何能師我？曰：通商以後，西人漸染華風，夫人而知之矣。彼見我之名教若熟視無覩，固無如彼何，乃從而加譏貶焉，則入其心者深矣，而自化固非旦暮之功也。天非假西人自強，不能自通；不授中國以弱，勢將絶外。即此文質交易，而後我日臻於實用，彼日肄於虚文；我既日以強，彼必日以弱。外強内弱之天下，變而用強幹弱枝之天下，轉移之機，要在彼此相師耳。天以文質分屬中外，用夏變夷之中國，即寓以内制外之法；冒頓因難久横吐蕃，今成餓隸，是在謀國者轉移之。今之講時務者，上下通行，無慮數千百門，然皆師於人，無所謂師人者。以文質而論，彼此當互師，奈何去我所短，並不張所長，舉四兆人同聽外人之指揮，不思擁臯比而提命之也？天以中國爲長嫡，震旦文教，久經昌明；泰西雖遠，要不失爲庶孽，天既命其開通，以求教中國，若深閉固拒而不與之言，得勿傷厥考心乎？竊以時務之學當分二途：學人之事，官吏主之；教人之事，師儒主之。古法以《孝經》治内，《春秋》治外，今當反用其道，以《春秋》政治治内，《孝經》名理馭外。百僚當北面，師考其養育富強文明之治功；師儒一如該國，立校講學。蓋天下學問與政治同，困小則劣，通博則廓。中國自號文明，閉關自守，未見不足，一自通商，神州遂觸其短，相形見絀，所宜修改者甚多。第彼此顛倒，互有長短，非觀博通，難達經旨。



注
 　土會：原作「王會」，據《周禮·大司徒》「以土會之法辨五地之物生」改。



注
 　按，「禮失而求諸野」，語見《漢書·藝文志》，非出《左傳》。



注
 　聖國：疑「國」爲「域」之誤字。



注
 　「司徒」二字似衍，當删。








大學平天下章説



今夫治國之事則主三王，而五伯爲之佐，至平天下則主三皇，而五帝爲之輔。《書》頌皇帝之功德以爲「光被四表，格於上下」，六矩正而天下平，其斯爲《大學》之成功矣。皇帝御宇，居中建極，首在辨方正位，以設官分職。方位者何？上天，下地，東左，西右，背陰，向陽，上下四旁是也。天不言，陰陽交、四時行，而歲功成。皇者法天，羲和四子各奉其職，庶績咸熙而宇内定。蓋天下者，國之所積也，六宗合矩，以爲民極，囊括無遺矣。《詩·頌》法三皇。《魯》天統，主質；《商》地統，主文；《周》監二代，人
 

注



 以法三垣。古有天皇、地皇，而泰皇獨尊，三分天下，乘時而王，循環無端，周而復始，是三才之教也。《大學》三引《詩》以法三皇，人居地中，爲天祖，《詩》曰「先祖是皇」。文家尊尊，以法君臣；質家親親，是爲父子；君子者，文質彬彬，作民父母，以爲天下王。元首有壹，《周頌》有之。南山爲土圭之地中，是爲皇極。東皇太乙，緇衣羔裘，以龍名官，天公法日，即上帝也。次引節《魯頌》，天統也。殷居下方，與東皇作邦作對。以鳥名官，少昊在御，有白狼之瑞。《詩》曰「克配上帝」，地統《商頌》也。《尚書》以五誥法五帝，《康誥》居中國之中，黄帝法之，司中央之極萬二千里，后土佐之；南方之極萬二千里，炎帝司之，其神祝融。惟汝荆楚，居國南鄉，世建大號，今之王，古之帝也。故以楚書居前，占南方七宿。昔晉與楚夾輔周室，屈完所謂「君處北海，寡人處南海」是也。北方之極，顓頊司之。《春秋》之所謂帝丘。表裏山河，形勢處中國之北，冬官司空，陰常處於虚空。虚，不用也。舅犯者，世居坎位，重冰苦寒，故有陶唐之遺風。考《尚書》王統五篇，《顧命》居中。四嶽：南《甫刑》，北《文侯之命》，東爲《費誓》，秦楚西嶽。《大學》之《秦誓》主西極，少昊之墟，方位同而大小異焉。《書》之《費誓》曰：「魯人三郊三遂。」孟獻子，魯臣也，居中國之左，以代太昊，爲《春官》之司徒。五引《書》以配五帝，與《詩》合爲三五，所謂「三五在東」者，三皇五帝皆在神州，驗小推大，故以配皇帝也。聞之，王爲古皇，於文以一貫三；絜矩之道，上與下合，左與右合，前與後合，而貫以居中之皇極。所謂「一以貫之」，「從心所欲，不踰矩」者也。惟二詩配上下，四書配四配

 ，《有臺》與《康誥》不免有二心之嫌，然借三五以起皇帝，義别有取。且周東西通畿，有兩京焉，《有臺》及《康誥》以爲居行二京，亦無不可也。



注
 　「人」下似奪「統」字。



注
 　「四配」之「配」，疑爲「方」字之誤。








哲學思想論



至誠生知前知，泰西困知勉行，一定科級也。近來研究空理，有思想家，哲學家，催眠家術亦發達焉。學者或頗訝爲神奇，不知此固吾國老生常談，特少專門研究耳。《論語》以學、思分爲二派，天道遠，人道邇，人事爲學，天道爲思。思與志同，即古詩字也；

《緯》云「在心爲志，發言爲詩」，是志、詩本爲一字，乃全《詩》中無一「志」字。思與志音義皆同，字形則志爲從心、
 


 聲，思從心、從囟，囟爲腦，即西人腦气筋之説，於思想尤爲切合。是思爲志本字，志則續增之形聲字。詩爲思想，故「思」字甚多，每言「思」即詩，如「無思不服」、「思無邪」，

讀作涯。


 猶云「無詩不服」、「詩無涯」。《周禮》掌夢立爲專官，與卜筮同爲知來，且有獻吉夢於王之説。占夢立官，《始皇本紀》已有卜夢博士。「獻吉夢於王」，特爲怪誕；考其六夢，統於第三之思夢。舊以《列子》爲神仙之説，與典制宜乎不合，乃掌夢、六夢詳於《黄帝》篇中。《楚辭·招魂》言上帝召巫陽，告以有人在下，魂魄離散，今欲招之，巫陽辭，以爲掌夢之職。

《楚辭》乃道家之書，《始皇本紀》言「始皇不樂，使博士爲《仙真人詩》及行所游天下，傳令樂人弦歌之」，即《楚辭》之類。


 是《詩》全爲思想學，全爲夢境、思夢，全爲靈魂學，故《斯干》、《無羊》同云大人卜夢，所云「吉夢維何」，即掌夢獻王之吉夢。他如「甘與子同夢」、「視天夢夢」，皆言夢；《韓詩》讀「雲」爲「魂」，《卷耳》「僕病馬痡，魂何吁矣」，即《離騷》之「僕夫悲予馬懷兮，蜷局顧而不行」。《遠游》云「神雖去而形留」，是《楚辭》之周游六虚，即爲《詩》神游夢想之師説。

本爲《詩》、《易》之師説，故博士傳有此派。《始皇本紀》云「招文學方術士甚衆，欲以興太平」，考盧生、侯生、徐巿皆博士。


 《中庸》「鳶飛戾天，魚躍

古逃字。


 於淵，言其上下察也」，人事專在本世界；神游六合以外，乃如《離騷》之上征下浮，《列》、《莊》所謂「塵垢之外」、「無何有之鄉」。離去塵垢

指地球耳。


 而升降，故取法魚、鳥。《莊子》云「夢爲鳥而戾天，夢爲魚而潛淵」，夢鳥夢魚即所謂「匪鶉匪鳶，翰飛戾天」，「匪鱣匪鮪，潛逃於淵」，又即所謂「牧人乃夢，衆爲

 魚矣，旐爲旟矣」。

旐當爲兆，與衆對文。兆民同化鳥而上征，衆生同夢魚而下浮，即所謂衆生皆佛。《莊子》所云夢鳥夢魚乃變化神奇之事，若爲旐，則與盧抱經改「衆」爲「
 


 」同爲實物，非夢境變化之事矣。以此推之，則全經皆同《離騷》、《遠游》，凡與「爲熊爲羆」、「爲虺爲蛇」、「兆爲旟矣」、「衆維魚矣」託物起興者同爲思想，即同爲夢境，讀《詩》如《楚詞》與《列》、《莊》之華胥、化人之宫、蕉鹿、蝴蝶同屬神游。

佛書亦屢以寤夢立説。


 蓋世界進步，魂學愈精，碧落黄泉，上下自在；鬼神之事，未至其時，難取徵信，惟夢者雖屬寤寐之近事，而神通肉體之分别，可藉是以考鑒焉。此千萬年娑婆世界飛相往來之事迹，預早載述，使人信而不疑，樂而忘倦，則惟恃此夢境，以道之寓玄遠於平庸，託神奇於淺近。《詩》爲靈魂學之大成，固可由《楚詞》、《列》、《莊》而通其理想，若修養家之出神與催眠術之移志，則事實之萌芽矣。又，經傳五帝言五極，三皇則言上下，所謂游於方之外，經傳之天神、地示、人鬼推之，自今日言，則曰神示鬼，以别於人；自其時論之，則天地相通，人神往來，彼此同類，亦如今之中外交通，互爲賓主，並無人鬼之别。故以人學言，則如《列子》之説，以覺爲真，以夢爲妄；至於天學，則衆生皆佛，反以夢爲真、以覺爲妄，故有獻吉夢於王之典。所謂夢非夢、覺夢顛倒，固是平等，則掌夢一職非後來靈魂學之起點、催眠術之大成乎？《中庸》曰「道不可須臾離」，《老子》曰「大道不止」，

道，今本作盜，盜亦有道，字可通用。


 《易》曰「在天成象，在地成形」，後來事實，曇花幻泡，偶爾一見，以爲將來之印證。後來乘雲御風，人人可以飛身，而神仙之佚事時有見聞；亦如麟鳳龜龍，皆非世界所有，乃星辰之精。本世界以人爲靈，四宫則以四蟲爲靈；自我言之謂之四蟲，自彼言之則同爲人。必上下交通，而後四靈至，乃《春秋》已書獲麟、獲長狄。《山經》爲將來，祖宗神靈學，諸天星辰各世界爲五山、四荒、四柱；故《楚辭》以神魂立説，游於六合以外，凡有所聞見，則必非本世界，明矣，乃全見於《山經》。是不惟神靈物産奇形怪狀非本世界所有，即堯舜文王、鯀與社稷亦非指古人，特藉本世界之古帝王人物，以譒諸天之星辰。《左傳》使知鬼神之氏族者爲之宗，故天神、地示亦如人鬼之詳氏族矣，然則《春秋》書獲長狄弟兄三人，不傳國土，不詳種族女口，豈非諸方氏族偶爾降落人間？又，形天、貳負本爲神示，古有載記，不皆虚誣，蓋即上征下浮之理。周游六漠，偶見人間，如電光泡影；又如仙佛，乘風御雲，偶爾一見，以爲先覺。後來人人具此知能，則爲平常。因其少見，詫爲異聞，指爲妖妄；同車同行，有同天國，則又何足駭異？此麟鳳、長狄，即參天地育萬物之起例也。每怪秦漢之間，神怪游仙，實多異聞，方士神山，司馬大人，何以有此奇聞？後世漸少，蓋亦如諸子爲六經支流，孔子後忽然擁出，紛至沓來，積如山嶽，前無所承，後不能續。故仙釋同爲經説，否則何以興也勃焉，亡也忽焉？孔子所謂知天知人、觀志觀行，又何以分别之也？






注
 　爲：《詩·無羊》作「維」，當據改。下句之「爲」同。








世界進化退化總表



按，世界開闢至孔子獲麟，其歲舊説有八九十萬年，遞減以二三十萬年，共有數十家，地球由塵埃增長以至於三萬里，其年歲舊説差異，其盛衰參差不一，無所取信。今仿《太玄》元統例，定爲八十一運，但以運次第，至年歲，則姑以萬年爲一運，始終不過八十一萬。舊説年代雖久，特其初彈丸黑子，不足比數；至於其終始，亦不過八十一萬年前後。縱年歲過多，或未能成體，未有生物，皆可以從畧，取以入表者，不過八十一萬年而已。西人精進改良，爲進化時代之説；六藝世運遞降，與中人貴古賤今，皆爲退化時代之説。二説各主一偏，必合觀，乃得其全體。《易》曰考三世之後「元始要終」；《公羊》曰亂世、昇平、太平；《周禮》曰亂國、平國、新國；釋典曰成、住、毁；佛説於大地形體消長爲切合。今三統以成、住、毁爲標目，九會以下，則以《公羊》三世爲標目；進則由亂而昇、而太，退則由太而昇、而亂。以三而易，終而復始。

注
 　蔀：原誤作「節」，今改。








災異論



《春秋》三傳之言災，雖雜見於各書，大抵尤滙萃於班書《五行志》。陰陽五行家爲皇帝學説，秦漢之學者以附會於中國，遂流爲災異，以致中儒多所齟齬，西士尤倡言攻諆。

《古教彙參》、《經學不厭精》等書攻此條尤烈。


 不知所謂天變者，即《月令》之春行夏政、行秋政、行冬政，説者不以爲人謀不臧，而以爲昊天不弔，以人當法天不能，謂人敢於違天而行，必天變於上，而後有此非時之政事。此記異之本例也。

詳《井研藝文志·春秋災異説》。


 記災爲民事，譏國政不修，政成偏災，所以備災之道不具，不必言占驗亦可也。《春秋》記三十六日食，大抵爲曆法設，環世界同時頒二十曆法，内八宫八政，外十二州十二月，旋相爲本，因同在地球，則朔望當全同。《左傳》所以言日官日御，二《傳》云「或失之前，或失之後」；蓋曆法立朔當以交會爲定，食在前則朔遲一日，失之後則食二日朔早一日。記日食交會以定朔法，不使失之先後。既録其常以示法，又録其變以明誤，所以詳之，至於三十六。襄之二十一年則九、十比月日食，二十四年則七、八比月日食；自明於天算者推考日限，無比月日食之理，説者遂以《春秋》爲不知曆算。其本義甚深，非立談可了，無已，姑就《左氏》言《左氏》可乎？今傳以魯爲再失閏，前之九月日食，苟置閏，則當爲十月矣；後之七月日食，苟置閏，則當爲八月矣。人曆可誤失閏，天道不改其常，後之兩書日食，即所以正兩失閏之弊。此就《左》言《左》之説也。經本以敬天爲主，天變於上，不能不紀。經無占驗之文，即用西人之説以解經，亦不至生疑阻。又，記地震五。二百四十年中，地震不知凡幾，特書五事，而日則在子、午、卯、酉、未，與「隕石於宋五」之五相比，

又六鷁退飛，六六三十六，合日食數。一上一下，一五一六。


 不得謂經爲據事直書、别無取義。此等所在，聽人自求。今之學堂講科學，即以災異爲科學考驗亦可：長狄，人種科；多麋、有蜮、有蜚、鸜鵒來巢，動物科；雨木冰、梅冬實、七月霜

 降、草木不死、八月殺菽，爲植物科。地文寒暖，皆爲實用之學。學者每以西人之所長傲經傳，以不知無論曆數天文，即西人所得最新最確之地員、地動、地橢，考明不過百年，中書則於二千年前早已愷切言之。即如曆法，《堯典》人以爲四千餘年之書，至今西人無以易之，惟用節氣法，閏日不閏月，以致月法與月盈虚不合，違天而行，説者猶推之而自貶抑，過矣！何況日月星辰曆象，動疑經傳不及西人之精，亦疏於考古之過矣。



注
 　霜：原作「雙」，據文意改。








天人論



未知生而思知死，未知人而思知鬼，亦如《中庸》「洋溢乎中國，施及蠻貊」，未及其時，不可躐等，既至其時，則又不可自畫

 。蓋皇學帝學

 之交，即天學人學之界也。《論語》曰：「不怨天，不尤人。」又曰：「不知命，無以爲君子；不知言，無以知人。」《中庸》曰：「質諸鬼神而無疑，知天也；百世以俟聖人而不惑，知人也。」自是以降，於士之稍具學術者仍曰「學貫天人」。夫由帝推皇，由《尚書》、《春秋》推《詩》、《易》，由人學推天學，其程度次第即《大學》先後終始本末之説，故昭昭在人耳目。使孔子言人不言天，則王霸之制既已詳於《春秋》，皇帝之制既已詳於《尚書》，六合以内，包括無遺，僅作《尚書》、《春秋》，已無餘事，《詩》、《樂》及《易》，雖不作可也。考六藝以天人分，各占其半，人學之中既分皇、帝、王、霸四等，則天學亦必相同。按西人説日會世界者，以爲八行星與小星共爲九軌，軌各繞日，則日當爲一恒星。雖他恒星所統行星與月，皆違不可見。然行星既繞日，日又不能無所繞，西人有日繞昴星之説，雖未能大定，然日之率行星以繞大恒星，則固衆人所公認無異辭者。劉歆以爲西宫之一宿。西宫以七宿合爲一宫，合數星爲一宿

 ，合數十星爲一宿。西宫以星體計，共爲一百幾十國，四方四宫，以繞三垣，三垣各星又繞北極之帝星。若以人學之皇帝王霸言之，北極爲皇，四宫分居四方，爲四帝，四宿昴星之一爲王，日會所統爲霸，故佛説大千三千世界，自比恒河沙數，《山經》由五山以推十二篇，共爲一十七篇，《天文訓》九天九野，以二十八宿分配地九州，《論語》言「爲政以德，譬如北辰，居其所而衆星拱之」，所區大學統系，亦如人學之以皇統帝、以帝統王、以王統霸也。就北辰四宫而言，無極無盡，不可思議，人學王、霸，不過就一帝所統之一王分言其制，以爲舉一反三之例。以地球論，如《春秋》之王者有百，齊、晉之二霸者有二百，魯、衛之八伯者有八百。以地制合天象，天球星宿或且千百倍於地球。惟是世界雖多，五宫九野之大綱則天人合一，故《春秋》之王如昴星，霸如日會，人學既有皇、帝、王、霸爲三經之主宰，推之天學，無不相同、《易》爲皇、帝，《詩》爲王、霸。善言天者必驗於人，善言人者亦必驗於天。在天成象，在地成形，亦如《淮南子·天文訓》據地之辨方正位以言天，《地形訓》則據天之五宫九野以畫地也。故天、人之學重規叠矩，如表之有影，聲之有響，一而二，二而一。天道遠，人道邇，知人即所以知天。

或曰：天道遠，人道邇。學以通經致用爲歸，方今國事日亟，急求人材。所謂天學遠在數千萬年，當其時天人感應，篤生聖神，不慮而知，不學而能，所謂天學者，固無事於表章。曰：經學有三派焉，學者所當因時因地自審所處而爲之者也：一曰實行派，一曰哲理派，一曰天人合派。考孔子立教，以思學、志行分爲兩大宗，《論語》所謂觀志觀行，學罔思殆，即今外國之所謂哲學家、實行家。哲學爲思想派，凡遇實行，皆先假哲理爲耳目，思想家發明其理，實行家實行其事，舊學之所謂知行合一也。至聖六藝之學，原始要終，六藝平分天人，故以天學爲知，人學爲行；即《春秋》説，所謂「與其託之空言，不如見諸行事之深切著明也」。言爲詩，詩爲志，志字經文或作思，所謂「思無邪」、「無思不服」也。《易》曰「思之思之，鬼神通之」。大抵西人所謂哲學思想家，其本源即爲天學之《詩》教。書者，如也；詩者，志也。太史公説《易》與《春秋》，《易》由隱以之顯，《春秋》推見至隱，大抵皆以天人分知行；《書》與《春秋》爲著明之行事，《詩》、《易》二經爲隱微之思想。方今去至聖時代尚在萬年之後，學者如欲實行，則專言人學，不言《詩》、《易》可也。惟就人學之皇、帝、王、霸言，《尚書》爲地球一統之制度，先就《春秋》之用夏變夷，開化南方四州，俾與赤道以北相頡頏，合地球有二十曆法，而後人帝之業成。方今諸國林立，與《春秋》時局相同，或者以爲「大春秋」。考孔子作《春秋》以後，所有糾合諸侯、會盟征伐，中國實無其事；又考所言九州，不及要、荒，惟九分九州，南方皆以州舉，豫州諸侯又移封於他州，以爲方伯。所有綱領條例，無不與今世界形勢相合。然則《春秋》者，小爲中國之三千里，大爲全球之三萬里。進退諸侯，就中國言，尚爲述古，撥亂世反之正；就海外言，乃爲俟後。至聖生於春秋，中國之文教政治都由春秋起點，中外今日始通，海外之文教政治亦當由今日起點。是孔子之作《春秋》，小行之於中國，至今日乃大行於天下。就現在時勢而論，實行家又當分爲二派，以《尚書》爲知，《春秋》爲行，據《尚書》之版圖，實行《春秋》之政畧。蓋就疆域言，固已合四表之制，惟政治有三世之等差。《尚書》所言皇帝，多就太平一統立説，其程度尚難驟企。現在諸國紛争，南服各州猶在州舉之例，太平之美備，若從亂世躐等求之，必至無所依據。故疆域雖同，於太平程度尚未離乎亂世。通經致用，必先合乎時宜，學者不求致用則已，苟欲速成以挽救時局，則當專就《春秋》講求作用。蓋皇、王雖有優劣，夾輔用倚二公。桓、文三千里，爲《尚書》之堯、舜；堯、舜三萬里，爲《春秋》之桓、文。故二經有大小先後。當今學人欲求實效，則天學之專經固在所緩，即人學之《尚書》亦始萌芽，惟專治《春秋》，以爲撥亂反正。此六經大小先後一定之次序也。然欲求《春秋》中記事之學，以《左》、《國》爲先務。蓋《公》、《穀》之經義寓褒寓貶，《左》、《國》所有自治、外交、公法、兵戰、盟會條約，四者二《傳》所未詳。又，《左》、《國》兼説六經，天人羼雜，篇册繁重，未易貫通，當先舉其切於時務者分門纂録，别本單行。

如坊間所刻《左氏兵畧》之類。


 考前人未嘗不於《左氏》中求致用，而卒無成效者，則以未去中外古今之畛域，刻舟求劍，守株待兔，其結果亦終同於八股之空言。故當化去陳見，以爲孔子之作經、賢者之作傳，本非述往之成事，特留此篇，引進中外和平進化，以臻於美善。即如外交一門，當就外史考其數百年之程度與當今之時事，遺貌取神，輾轉互證。西土所有傳無明文者，當推類以求之，或輯外事，以補傳之所不足；傳之所有而爲時事所無，亦有其事而公私文野不同者，又當據傳引進之。如桓公葵丘之盟辭，即爲現在干涉之政策。現今各國主義多圖自利，假公以濟私；又，所有條約每近於戰國，求如《左傳》所謂文、襄之治者鮮，而謂先王之制者，更屬少見。此當據現在形勢，徐徐補入，引之進道。當日虎歌所作公法不備不全，私而少公，諸國猶且奉行，遵爲成憲；果能專心致志，表揚中國先聖之古時公法，各國改良精進，皆有求治之精神，以此引而進之，推孔學於全球，未嘗不可籍此一端，以爲先導。惟欲詳傳義，必先考求各國之史事成案，論卑而易行，欲裁成於不覺，不可高自位置，是己非人。畧言一端，餘可類推。所有當今經學致用之先務，不可不專心致志，早著成書，以爲晚近之一助也。

則試先言天人合一之學。使天、人不相關，則六經但立人學，而不言天學可也。方今學人，見歐美非澳開化之初皆有拜物教，又因耶教專奉一天，於各種祭祀皆斥爲神權蠻野之制，故雖中國通人，亦疑《周禮》祀神之官太多，非遠鬼神務民義之宗旨。考地球惟中國有天壇、宗廟、社稷、山川諸祀典，此中國所以爲文教開化最早，而又得至聖之經説以爲之引導，乃能獨占風氣之先。或乃混同一視，比於蠻野之神權，真所謂一齊衆楚，不辨美惡矣。考大地洪荒開闢之初，莫不有奉物教，不惟海外各國有之，即中國當堯舜以前實亦如此；民智進化，則必舉至尊無上之一神，專心崇奉，以掃除各等奉物教。西人推尊一天，專祀上帝，不祀諸神，爲進化自然之階級，非獨泰西諸國爲然。我中國當孔子以前實已先奉天主教，以掃除各種奉物教，如《穀梁》、《董子》皆有以天爲主之説；《論語》王孫賈問媚奥媚竈，孔子答之，曰「獲罪於天無所禱」；《春秋》譏「不郊猶三望」；《禮》在喪不祭、惟祭天「越紼而行事」；此中國以天爲至尊，不敢以諸神與天相比之古義也。是西人專奉一天之教，我中國春秋以前行之數千百年，西人不能獨恃其強以傲我未能知、未能行。明文具在，可考而知。蓋中國開闢，自占諸國之先，海外所推至精至美、傲我以不能知、不能行之宗教，而我於二千年前實已實力奉行。《易》曰「帝出於震」，教化在歐洲一二千年以前。歐之於亞，亦如美之於歐、非澳之於美，雖同曰五大洲，而出海有早遲，文教有先後；亦如兄弟有五人，雖同父母所生，而年歲有先後，知識有壯穉，此固一定之勢也。中國雖無孔子，文明已占各國之先，且天獨生至聖於我震旦，改舊教，立新教，精益求精，有不得與列國相提並論者。蓋中國初爲神權，既主一天，行之數千百年而後孔子生，當時人民亦如今泰西，人人各自以爲天子，《論語》「天子穆穆，奚取於三家之堂」。蓋當時人人自稱天子，季氏故肯歌此詩。孔子制禮，乃以天子爲王者之稱，即如朕字，古爲上下之通稱，自始皇定爲尊號，後世遂無敢僭用之者。使孔子以前天子亦如朕字爲尊號，季氏雖驕蹇，亦何取乎此？《穀梁》曰：「孤陰不生，獨陽不生，獨天不生，三合焉然後生。故曰母之子可，天之子可，尊者取尊稱焉，卑者取卑稱焉。」此孔子經義以天子屬之至尊，群下則引爲姓氏譜。孔子以前人皆主天，一如西人，祖宗姓氏之學在其所畧。又，耶教主天，不能不拜耶蘇，教皇以下，司鐸、神父，奉教者亦不能躐等。即以泰西各國君王與總統而論，無不立官以奉職事，而謂上帝獨立於上，遂無僚佐，亦與其教會官制不合。故孔子作經，以天爲至尊，即用西人祭天之説；天之下尚有百神，尊百神，即所以尊上帝。耶教專奉上帝，輒與奉物教爲難，而與義實不相通。諸經祭祀，除天以外，凡有功德勳勞及死事，亦如教皇之下必有司鐸神甫、君主及大總統之下必有百官。經義郊天以外，祀典甚嚴，惟中國獨有良法美意。説者不察，乃因奉物教，遂以經傳之祭祀爲蠻野之神權，真所謂不辨黑白也。官事各有專司，神示五祀，風雨日月寒暑，不能不有神，此可因人事而定之者也。初則多神教，繼乃爲一天教，經義改爲至尊一天而庶祀百神，仁至義盡，法良意美。西人奉物教衰息之後，或且改從中國，此又一定之勢也。使鬼神與人無交涉，則孔子亦不必重言祭祀；凡風雨寒暑之得宜，農田豐穰，皆賴神力。惟祭祀之本意，則須人民進化，其精爽不貳，足與鬼神相感格，乃能有效。大約祭祀本旨皆在靈魂學已精之後，孔子曰：「我戰則克，祭則受福。」經書所言天命鬼神受享錫福之説，至爲詳備，其説豈能盡誣？即如地球，赤道熱，黑道寒，欲天下均平，必須鬼神相助，非盡人力所能。又如大禹之開山導水，黄帝之百靈受享，鳥獸草木，咸皆必籍鬼神之力。方今人民程度尚未進化，祭祀之事亦援例以行之，而鬼神之受享與否，則付之冥漠不可知之數。《國語》曰祭窮於財而福不可知，又如《春秋》之救日蝕、大旱之雩祭，其中别有精意。荀子因人之精爽未能與鬼神相通，於是遂爲説曰：雩而得雨，與雩而不得雨同也。蓋謂人君大旱不得不雩，亦如現在州縣以一紙文書虚應故事。不得經義，妄自立説，以致後人疑《春秋》爲虚僞矯誣。蓋鬼神靈感相假，亦如人之往來，有求斯報，所以經特重祭祀，而《春秋》於郊天之牛牲食角傷口亦大書特書，至於四五見，蓋以明天意之受享不受享。《公羊傳》曰《春秋》天道備、人事洽，凡書鬼神時令，皆爲天道。王霸爲人學之初基，因其與天學懸絶，故必記時令祭事災異，以存天學之宗旨，故曰：人事洽於下，而天道備於上。蓋皇、帝平治天下亦如今日之中國，必與外國交涉，外交得宜，而後中國安；鬼神受享，而後天下治。天學即所以助人事，使上天下地可以扞格
 

注



 而可致太平，聖人亦必遠鬼神而專務民義。此天人合一之説也，其理至爲精微，不過就最粗淺者言之，以見人學必有藉於天，初不敢以爲聖人之天人學義盡乎此矣。



注
 　畫：原誤作「晝」，據文意改。



注
 　「帝學」下原衍一「學」字，今删。



注
 　此句似衍。



注
 　扞格：原誤作「杆格」，今改。








忠敬文三代循環爲三等政體論



《禮》説：夏尚忠，其弊也野，則救之以敬；殷尚敬，其弊也鬼，則救之以文；周尚文，其弊也史，則更循環用忠。古有是説，三「尚」殊難實指，竊以世界時局攷之，則所謂忠、敬、文者，即西人所謂專制、民權、共和也。《易》曰「湯武革命」，以臣伐君，爲誅一夫；正如法之大革命，美之獨立。湯武世局，正與今西事相同。則古之湯、武，即今之法、美。今之報局每以吾國爲專制，以求在下之反動力。及考西史，見革命國之專制，每云别無法律，君命即爲法律，較土司酋長而有加，人民苦無以聊生，與吾國不免有霄壤之别。因以見古之湯、武，其革命者大約與今海外同，所謂蠻野之君權。尊君，故謂之忠。凡人當合群之初，以與禽獸争，必立君。君者，群也。初藉君以合群，戰勝禽獸，非君不能存立，故奉君以爲聖神不可犯。積久弊生，君暴厲於上，苛政至猛於虎，民不堪命，乃轟炸以復其仇。夫欲定精進之法度，必上下皆無所偏，乃得持久。民之隱衷，必盡情發洩，使無餘藴，而後有公理。當此世界，所謂民權、平等、自由，如虚無黨之必欲盡去政府而後快。今之西人正如古之湯、武，孟子所有貴民輕君之説，爲此時代而言，論公理不分貴賤，君民交戰，正如水火陰陽，物極而反，變本加厲。如今海外之路索、孟德斯鳩等，民爲主人、君爲奴隸各學説，爲時勢所造，彼此是非，不能謂其偏僻。平權以爲殷之立敬，又爲質家，與夏文相反，與忠反之民權也。吾國湯、武以後，降爲二伯之共和，則以民權積久弊生，弑君殺相，國無寧歲，人心厭亂，天意隨之視聽，雖取民權，不得不參用君權，合夏、商、周爲一治，故謂之文。物相參雜謂之文，《論語》「周監於二代，郁郁乎文哉」，此又蠻野之共和。從始至終，自孔子後則周而更始，再用夏忠。故《春秋》尊君，專明王法。然此爲二次之三統，原因複雜，體質不一，與前之三統標幟新異、招人指摘者不同。蓋蠻野之三統爲三者特異之原質，二次之君統早已合三質而混化之。自其外貌觀，君不似君，民不似民。由春秋至今，細爲分劃，以千年爲一周，吾國正當二次共和之時代，故不能謂之爲民權，亦不能謂之爲君權，蓋已變野而文明。歐美見當初次民權時代，或乃自以爲新理，自以爲曝獻，不知吾國革命民權早在三千年前已據全球上游之勢。此吾國所以占文明之先步，爲五洲之伯兄，仲、叔隨行，季則更爲幼徲。自後數百年，共和之局又終，則當與全球合並而爲大一統。從周而大夏，從大夏而大殷，從大殷而大周，三次之三統當更文明，則固非吾輩所及見矣。大抵除初次三統後，其形迹皆隱晦，其原質皆糅雜，亦如《春秋》之三世例，事文隱微，及久乃覺其變象，不能沾沾以文辭求之也。西人樂利，實由革命而出，其推獎實出誠心。食芹而甘，欲推之世界。或乃倡言攻之，以爲邪説惑世誣民；或又以孟子之説爲大同之極點；崇拜者固失其原理，摧抑者又違其本義，左右佩劍，有如罪人。故推闡三統之宗旨，以時進化之步驟，中外各得其主義，庶無隨人俯仰之弊焉。




高唐賦新釋 

「高唐」即下「高廣」，指天地言。《中庸》「高明配天，博厚配地」，博與廣義同，指上征下浮，即鳶飛魚逃之旨。又，高唐，《詩》作「高岡」，《易》作「高尚」，《蠱·上九》曰：「不事王侯，高尚其事
 


注




 。」上天玄，下地黄，《詩》曰「陟彼高岡，我馬玄黄」，《易》曰「其血玄黄」。









此賦當分爲二篇，王所敘爲一賦，玉所作又爲一賦，彼此詳略互見。王所敘實即一賦體也。




昔者

博士所擬，故曰「昔昔」。


 楚襄王與宋玉

凡古賦中所有人名皆屬依託，如子虚、烏有。


 游

如穆王與化人游。


 於雲

《列子》「乘風御雲」。


 夢

《招魂》「掌夢」。


 之臺，

神游爲夢，《秦本紀》有「雲夢」。


 望

海外三神山，可望而不可即。


 高

太乙。


 唐

即高岡，后土，不可作地名解，尤非齊之高唐。


 之觀，

下云「上至觀側」，即此觀，神游乃能至。


 其上

天。《詩》、《易》之説，上下無常，就一隅分上下爲天地，互言之，則頂上皆爲天。


 獨有雲氣，

雲從龍。


 崪兮直上，

飛龍在天。此爲雲賦，同風賦，雲龍風虎。


 忽兮改容，

十二月旋相爲本。


 須臾之閒，變化

龍德變化。


 無窮。

一日之中，四時之氣俱備，即下「始」、「少進」四段。


 王

玉。


 問玉

王。


 曰：

舊本作「玉問王曰」，後人乃改爲「王問玉」。原本如是，後人不知其義，乃改之。


 「此何氣也？」

宋玉不知而問。


 玉

王。


 對

衍。


 曰：

先王之事。王守文，數典自當研悉，非玉外人所知。


 「所謂朝雲者也。」

東龍，朝雲。


 王

玉。


 曰：「何謂朝雲？」

朝雲即所謂寅、正月。十二月旋相爲本，月月有寅。《素問》所謂「命其位而方、月可知」，故只見一方。


 玉

王。


 曰：「昔者

昔而又昔。


 先王

周穆王也。按，下「試爲寡人賦之」，言其故實者王，作爲詞賦者玉；非玉既言之又作賦，王如癡人也。


 嘗遊高唐，

穆王神游見《列子》、《穆天子傳》，即神游事，如《楚辭》，當作雲夢，神游六虚。


 怠

字出《列子》。


 而晝寢，

即神游，非真夢。宰予晝寢同。


 夢

雲夢，即夢朝雲。


 見

以夢之所見爲真。


 一

十巫之中，一巫爲己，如和公也。


 婦人

 曰：『妾巫山

巫、靈古字通，巫山即靈山。靈氛與巫咸同爲巫字，《山海經·大荒西經》有靈山十巫，巫咸等所從上下。


 之女也，

十巫之一，當爲巫咸。射姑山神如處子，至觀側即見西皇，巫女即掌夢之事，來招王魂往游。


 爲高唐

《素問》：「上下者，陰陽之道路。」


 之客。

上下相通，飛相往來，以天地爲傳舍。


 聞君游高唐，

如封禪。經：「十三載大會同。」託之夢，所以爲雲夢。


 願薦枕席。』

《封禪書》：上泰山之車以蒲薦，懼傷草木也。


 王因幸

臨幸。


 之。

之，指高唐觀側。巡守封禪，即下「當年遨游」之説，舊以狎邪解之，大誤，始於《神女賦》、《襄陽耆舊傳》。


 去

歸寧。


 而辭曰：

此在封禪以後，如《覲禮》之「歸寧乃邦」。


 『妾

朝雲爲十二牧之一，東七宿青龍北爲雨，在寅，故爲朝。


 在巫山之陽，

寅宫。《山經》：「大荒之中有山，名曰豐珇玉門，日月所入。有靈山十巫於此升降，百藥爰在。」○《楚辭》天學，全用《山經》典故，不應下至南夷僻遠之一小山，知當作靈山。


 高丘

即高唐。南曰丘陵。《孟子》：「爲高必因丘陵。」


 之岨，

爲之外牧。


 旦

朝寅。


 爲朝雲，

隨時變化，爲十二舍。


 暮

暮指夜半子、丑二宫。


 爲行雨，

北方坎水爲雨。


 朝朝

始於寅，終於丑。


 暮暮，

己土寄王於四時。十二舍分十二時，各有朝暮不同。


 陽臺

高，明。


 之下。』

「殷其雷，在南山之下」，與此同。周維六合十二宫。


 旦朝視之，

反，神既覺之後。


 如言，

即下王所説之四節。


 故爲立廟，

立明堂泰乙祠，並爲朝雲立十二户，以象十二次。


 號曰朝雲。」

如青陽總章，此乃立神號，非廟名。


 王

玉。


 曰：「朝雲始出

 ，狀若何也？」

内服，始出。


 玉

王。


 曰：「其始出也，

直正從寅出。


 
 兮若松榯；

即「崪兮直上」四字，升於天。


 其少進也，

卯、辰二時，皆屬東方雲龍。○外服，少進。


 晰兮若姣姬。

八干爲八才子，十二牧爲十二女。土寄於四時，皆得司之。


 揚袂鄣日，而望所思。

十二月旋相爲宫之初，斗柄所指者，當爲朝雲。


 忽兮改容，偈兮

由東龍至朱雀，南方七宿。


 若駕駟馬，

午馬。


 建羽旗，

朱雀。


 湫兮

西方七宿屬。


 如風，

風從虎。


 淒兮如雨；

北方。○箕好風，畢好雨。好謂對沖，邊鄙之方六情，北方之情好，是也。


 風止雨霽，

秋，冬。雲雨風雷露，合爲四時。○南方。


 雲無處所。」

謂無定處定所也。○十二月一周，所謂朝朝暮暮。


 王

玉。


 曰：「寡人

二字衍。


 方今

今爲見在。


 可以遊乎？」

法古俟後，經説之「古昔」爲後聖立法。


 玉

王。


 曰：「可。」王

玉。


 曰：「其何如矣？」

如《天問》。


 玉

王。


 曰：「高矣，

即高尚之高。


 顯矣，

《中庸》「高明」，與「顯」同。


 臨望

途望高唐。


 遠矣，

上登天，《易》之乾。


 廣矣，

唐、尚、岡皆同音字。《中庸》「博」與「廣」同義。


 普矣，

《中庸》作「厚」。


 萬物

地。


 祖矣。

《易》之坤。此乃大地之稱，一山何足當之。


 上

九天上。


 屬於天，

所謂高、顯。


 下

九淵下。


 見於淵，

所謂廣、普。


 珍怪奇偉，不可稱論。」

《山海經》所語神靈所生，非世界所有。


 王曰：

二字衍。


 「試爲寡人賦之。」

王言其故實，玉著文辭，合成此篇。


 玉曰：「唯唯。」

序爲王言，以下乃玉賦。




惟高唐

《詩》高岡、《易》高尚，即序高、顯、廣、普。


 之大體兮，

天大地大，爲兩大。


 殊無物類

山不過比于拳石，水不過比于一勺。


 之可儀比。巫山

豐珇玉門，爲靈山。


 赫其無疇兮，

如《大言賦》，非賦一山。○以二十八宿分配十二次。


 道互折而層累。

《天問》「九重」，《地形訓》其中五爲上帝，天不一天，故九折周遊而上，十巫從之升降。


 登

上涉爲登高，夢鳥。


 巉巖而下

下望爲臨淵，所謂唐。


 望兮，

下浮無地。此段爲賦地之九淵，即《楚辭》下浮、《招魂》下遊之事。


 臨大坻之稸水。

即下見於淵。


 遇天雨

北方玄武爲雨。


 之新霽兮，

新霽，又一朝雲。


 觀百谷

百川。


 之俱集。

《莊子·秋水》篇，海若自謂九牛一毛，太倉一粟。


 濞洶洶其無聲兮，

海不揚波，有聖人。


 潰淡淡而並入。

此無風之時。


 滂洋洋

凡洋洋，皆天學名辭，《中庸》屢言之。


 而四施兮，

四海九淵。


 蓊湛湛而弗止。

寒、
 


 二流互相灌注。○以下爲風景。長風

萬里長風。


 至而波起兮，

雲從龍，風從虎，寅與申對衝。《孟子》：觀海者觀於瀾。有風則爲東西交并。


 若麗山之孤畝。

《中庸》：「今夫山，一拳石之多。」


 勢薄岸而相擊兮，

東西衝。


 隘交引而卻會。

交會即合和。


 崪中怒而特高兮，

九淵之中，有高在其中，如陸之以高爲京師。


 若浮海而望碣石。

以世界比神游。


 礫磥磥

沙礫比於世界。


 而相摩兮，

《易》「往來井井」，又「陰陽相摩」。


 巆震天

上下無常，下亦有天。


 之礚礚。

高在天中。


 巨石

水中之山，亦如四嶽。


 溺溺之瀺灂兮，沫

《詩》沫爲地中。


 潼潼而高厲

 。

所謂九洛。


 水澹澹而盤紆兮，

八干十二支羅旋。


 洪波淫淫之溶
 。奔揚踊而相擊兮，

六合即六衝，以衝爲合。


 雲

當作「雷」。


 興聲之霈霈。

雲無聲。風雲雷雨，以配四時。


 猛獸驚而跳駭兮，

水中之獸。


 妄奔走而馳邁。

風雷之變。


 虎豹豺兕，失氣

地獄亦如天堂，各有五蟲。


 恐喙；雕鶚鷹鷂，飛揚伏竄。

人閒所有，上下與同。就世閒以譒譯之。


 股戰脅息，安敢妄摯？

以上皆摯鳥摯獸。


 於是水蟲盡暴，

譯書所謂風劫，海枯石爛。


 乘渚之陽，

水中可居曰渚。


 黿鼉鱣鮪，交積縱横，

以水言之。如世界之倮蟲爲靈物。


 振鱗奮翼，蜲蜲蜿蜿。

以上皆風劫，爲唐賦。




中阪

此以四時言。


 遥望，

中望。平視分三望，此在中閒，先下而後上。


 玄木冬榮。

四時不同。


 煌煌熒熒，

上爲天，下爲地，中則四荒四極，皆在六合外。《爾雅》言四海四荒四極四海爲本世界。荒、極皆在恒星天。


 奪人目精。

此賦植物。


 爛兮若列星，

《山經》亦詳草木，爲天上所有。


 曾不可殫形。

以上總，以下分。


 榛林鬰盛

 ，葩葉覆蓋。雙椅垂房，糾枝還會。徙靡澹淡，隨波闇藹。東西施翼，

四旁之星辰。


 猗狔豐沛。綠葉紫裹，丹莖白帶。

以五色分五方。


 纖條悲鳴，聲似竽籟。

《莊子》所謂天籟，亦賦風也。


 清濁相和，

此爲樂説。


 五變四會。

四旁。


 感心動耳，

説詳《樂記》。


 迴腸傷氣。

六情説下方哀。此寫哀字。


 孤子寡婦，寒心酸鼻。長吏隳官，賢士失志。愁思無已，歎息垂涙。登高望遠，

下視。


 使人心瘁。

此言聲樂之感人，即人樂也。


 盤岸巑岏，

以下賦四荒方域。


 裖陳磑磑。磐石險峻，

四嶽九山。


 傾崎崖隤。

流於四表。


 巖岠

 參差，

《詩》「參差荇菜」。


 從横相追。

《詩》：「藝麻如之何？横從其畝。」


 陬互横牾，

即犬牙相錯之義。


 背穴偃蹠。

向背互異。


 交加絫積，

如《禹貢》導山導水之交互。


 重疉增益。狀若砥柱，

凡言「若」者，以地譒天例。


 在巫

巫皆讀作「靈」。


 山下。

凡三才説以本世界爲中爲人，此爲賦四荒四極事。


 仰視

由中望上，《易》「仰以觀乎天文」。


 山顛，

天，顛也。凡人頂上皆天，北與南並同。


 肅

 何芊芊，炫耀虹蜺。

讀「蝃蝀」。此略下詳。


 俯視

由中俯視。《易》所謂「俯以察夫地理」。


 崝嶸，窐寥窈冥。

下臨無地。


 不見其底，

冥冥在下。


 虚聞松聲。

無聲無臭。虚聞，亦不聞也。


 傾岸洋洋，

謂洋洋盈耳。


 立而熊經。

《詩》之「如臨深淵」。危崖不能立足，學熊經乃能立。


 久而不去，

形可暫，不可久。


 足盡

憊急。


 汗出。

人怯則汗出。


 悠悠忽忽，

無所聞見。


 怊悵自失。

《列》、《莊》黄帝炫惑亦同此。


 使人心動，無故自恐。

心如懸旌，自生顛倒。


 賁、育之斷，不能爲勇。

《列子》學射事，所謂非射之射。


 卒愕異物，

忽有所見，此法眼，非肉眼。《山經》所見。


 不知所出。

來去無蹤。


 縰縰莘莘，若生於鬼，

《中庸》：「鬼神之爲德，其至矣乎！」


 若出於神。

上下無常。


 狀似走獸，或象飛禽。

如《招魂》，如《天問》。


 譎詭奇偉，

地獄變相。


 不可究陳。

上段已賦唐，爲實賦；此則從人閒世視，爲虚寫望景。




上

高也，高唐之觀。


 至觀側，

即序所謂「王因幸之」。如穆王神游化人之宫，如封禪之登泰山頂，非幸御婦人之「幸」也。○以下爲高唐賦，由下而中，由中而上，由遠自邇，升高自卑之義也。


 地

天之上仍有地。


 蓋厎平

 。

如昆侖之上平，萬五千里。


 箕踵漫衍，芳草羅生。

以下植物。


 秋蘭茝蕙，江蘺載菁。青荃射干，揭車苞并

 。薄草靡靡，聯延夭夭。越香掩掩，衆雀嗷嗷。

以下動物。


 雌雄相失，

西皇，以鳥名官。


 哀鳴相號。王雎

雎鳩。


 鸝黄，

黄鳥。《爾雅》皇，即皇祖、鳳皇。


 正冥楚鳩。

鳲鳩。


 姊歸思婦，垂鷄高巢。

《詩·鵲巢》以比七十二候。


 其鳴喈喈，

《詩·葛覃》「其鳴喈喈」，即《大雅·卷阿》二之「鳳皇」章。○以上爲高賦。


 當年遨遊。

即序之「王因幸之」。當年即「昔者」之變文。


 更唱迭和，赴曲隨流。

如《帝謨》賡歌，又如《九歌·天皇太乙》。


 有方之士，

封禪，方士所條陳。


 羨門高谿。

王注：《史記》始皇使羨門高誓，谿疑是「誓」。○《漢書·郊祀志》曰：「元尚、羨門高最後，皆燕人，爲方仙道形解銷化也。」


 上成鬱林，公樂聚穀。進純犧，禱璇室，

如《洛誥》「王入太室」。


 醮諸神，禮太一。

封禪儀。《史記》曰：宜立太一，而上親郊之。


 傳祝已具，

太祝，爲天官。


 言辭

天辭，如梵咒，人不能解。


 已畢。

太史、太祝，事神之官，與鬼神言語相通。




王

先王。


 乃乘玉輿，駟蒼螭，

《詩》之四牡。


 垂旒旌，斾合諧。紬大弦而雅聲流，

雅樂。


 冽風過而增悲哀。

《詩》。上方樂，下方哀。


 於是調謳，令人惏悷憯悽，脅息增欷。於是乃縱獵者，基趾如星

 。傳言羽獵，

終以射獵爲喻。詞如《釣賦》與《戰國策》「弋説」。


 銜枚無聲。

不言。


 弓弩不發，

無爲。


 罘
 不傾。涉漭漭，馳苹苹，飛鳥未及起，走獸未及發。

「一發五豝」之「發」。


 何節奄忽，蹏足灑血，舉功先得，獲車已實。

萬國來朝。以上所序皆夢中先王之事。




王

今王。


 將欲往見之，

所謂封禪也。


 必先齋戒，差時擇日，

如封禪大典，無神女邪侈事可知。


 簡與玄服，建雲斾，蜺爲旌，翠爲蓋。

儀仗與先王同。


 風起雨止，

十二月由寅起，由丑止，如歲星一周。


 千里而逝。

一日千里。


 蓋發蒙，

王注引《素問》「發蒙解惑」。


 往自會。

十三年大會同，又如穆王神游。


 思萬方，

以下如《大招》未段。


 憂國害。

《大招》，賞罰當先威後文。


 開賢聖，

舉賢才，如十六族。


 輔不逮。

《大招》尚賢士。


 九竅通鬱，

《素問》「四氣調神」。


 精神察滯，

《素問》「上古」。


 延年益壽千萬歲。

真人神化，與《大招》結同。




王賦中詳朝雲，玉賦中遂不一及神女，神女如掌夢，一招以往，其事即畢。下、中、上三望，皆神游三界、上征下浮之事也。中，所謂四旁，亦不在本世界中。

《古文苑》與嚴選《上古文》皆引《襄陽耆舊記》，《記》即鈔撮此賦敘，而附會以帝之季女瑤姬等語，遂以薦幸爲狎邪實事，不知託興本旨。《耆舊》晚出，不足據。

《文選·神女賦》亦後人擬《高唐》而作，其附會與《耆舊》同。《高唐》爲神遊，道家專門學説；「醮百神，禮太乙」，典禮何等隆重嚴肅！初何嘗涉及男女幽會。後人誤解，乃至於此！

《神女賦》序全摹此賦序，竟以稱天説地之語全歸之一婦人之身，此後世《幽會記》、《雜事秘辛》之所祖。妄相模儗，真屬唐突。

《神女賦》五百字並無寄託，專賦一婦人邪狎之事，汙人齒頰。《高唐》本出於《詩》，擬賦至於如此鄙陋，無怪朱子《集傳》直以《詩》多淫辭、孔子之作《詩》，不過如時俗之戒淫文。吾則謂《詩》中絶無一真男女，或以華夷分，或以卑賤分。神游之文，已超出色界之外，猶以畜生魔道説之，可不謂汙滓太清乎！畫眉深淺，洗手羹湯，言在此，意在彼。不以文害辭，乃足以言《詩》。

《詩》爲辭章之祖，因有此誤解，稍事風雅，便染輕薄，且謂古人已然，詞章之士遂與德行相叛。因以是救其敝。知我有人，定助張臂也。

舊賦説解：一神女也，楚襄幸之，楚懷幸之，宋玉又夢之，不啻狐鬼傳，專以惑人爲事；乃轉相祖述，真可謂不知人閒羞恥事。不知此道家神化之説，可一不可再。後來《離魂》、《幽會》等小説皆誤相祖襲。季平自識。



注
 　事：原作「志」，據《易·蠱》改。



注
 　《論語》「有婦人焉，九人而已」，十巫之中，己爲婦人。



注
 　「始出」上原衍「其」字，據《文選》卷一九《高唐賦》删。



注
 　厲：原作「屬」，據《文選》卷一九《高唐賦》改。



注
 　此句原脱，據《文選》卷一九《高唐賦》補。



注
 　岠：《文選》卷一九《高唐賦》作「嶇」。



注
 　肅：原脱，據《文選》卷一九《高唐賦》補。



注
 　厎平：原作「底平」，據《文選》卷一九《高唐賦》改。



注
 　苞并：原作「包并」，據《文選》卷一九《高唐賦》改。



注
 　星：原誤作「皇」，據《文選》卷一九《高唐賦》改。








佛學考原

《子史精華·釋部》






昔年立經統老釋之説，曾抄《子史精華》「釋道」一卷以明釋、老相同之證。去年申叔自京來函，頗疑釋非經所能統；因抄此册遺之，不知其同異何如也。乙卯二月，四譯記。

原序：按，周、秦、西漢以上，無言佛者，《魏書·釋老志》云：「劉歆著

 《七畧》，班固志《藝文》，釋氏之學所未曾紀。」《隋書·經籍志》云：「推尋典籍，自漢以上，中國未傳；或云久已流布，遭秦湮没。」而辭而闢之者，則如北魏世祖詔云：「漢人劉元真、吕伯彊

 之徒，乞胡之誕言，用老、莊之虚假，附而益之。」唐傅奕云：「孅兒幼夫，摹擬莊、老。」宋宋祁作《唐書·李蔚傳贊》云：「華人之譎誕者又攘莊周、列禦寇之説佐其高。」皆以爲釋氏本於莊、老。然自白馬馱經以來，貝葉流傳，於今具在，皆本横行梵字譯爲震旦之文，非剽竊老、莊以成篇句也。顧嘗詳讀内典，參求宗旨，與老氏則秦越，與列、莊實伯仲，豈所爲三代之時「久已流布，遭秦湮没」之説信歟？抑是法不二不隔，華戎有自然而合者歟？今周、秦、西漢既無言佛之書可編録，輒擇列、莊之語同於宗門者著於篇，而每語各著其所以同者焉。

《列子》：「粥熊曰：『運轉亡已，天地密移，疇覺之哉？故物損於彼者盈於此，成於此者虧於彼。損盈成虧，隨世隨死。往來相接，間不可省，疇覺之哉？凡一氣不頓進，一形不頓虧；亦不覺其成，不覺其虧

 。亦如人自世至老，貌色智態，亡日不異；皮膚爪髮，隨世隨落，非嬰孩時有停而不易也。間不可覺，俟至後知。』」

注：世，皆當作生。




按，通此，即《楞嚴》「觀河」之謂。

《列子》：「有神巫自齊來處於鄭，命曰季咸，知人死生存亡禍福壽夭，期以歲月旬日，如神。鄭人見之，皆避而走。列子見之而心醉，而歸以告壺丘子，曰：『始吾以夫子之道爲至矣，則又有至焉者矣。』壺子曰：『吾與汝無其文，未既其實，而固得道與？衆雌而無雄，而又奚卵焉？而以道與世抗，必信

 。夫故使人得而相汝。嘗試與來，以予

 示之。』明日，列子與之見壺子。出而謂列子曰：『譆！子之先生死矣，弗活矣，不可以旬數矣！吾見怪焉，見濕灰焉。』列子入，涕泣沾衾，以告壺子。壺子曰：『向

 吾示之以地文，罪乎不誫不止，是殆見吾杜德幾也。嘗又與來！』明日，又與之見壺子。出而謂列子曰：『幸矣，子之先生遇我也，有瘳矣。灰然有生矣，吾見杜權矣。』列子入告壺子，壺子曰：『向吾示之以天壤，名實不入，而幾發於踵，此爲杜權，是殆見我善者幾也。嘗又與來！』明日，又與之見壺子。出而謂列子曰：『子之先生坐不齋，吾無得而相焉。試齋，將且復相之。』列子入告壺子，壺子曰：『向吾示之以太沖莫眹，是殆見吾衡氣幾也。鯢旋之潘爲淵，止水之潘爲淵，流水之潘爲淵，濫水之潘爲淵，沃水之潘爲淵，氿水之潘爲淵，雍水之潘爲淵，汧水之潘爲淵，肥水之潘爲淵，是爲九淵焉。嘗又與來！』明日，又與之見壺子。立未定，自失而走。壺子曰：『追之！』列子追之而不及，反以報壺子，曰：『已滅矣，已失矣，吾不及矣！』壺子曰：『向吾示之以未始出吾宗。吾與之虚而猗移，不知其誰何，因以爲茅靡，因以爲波流，故逃也。』然後列子自以爲未始學而歸，三年不出，爲其妻爨，食狶如食人，於事無親，雕琢復朴，塊然獨以其形立；
 然而封戎，壹以是終。」

按，《酉陽雜俎》曰：相傳云：一公初謁華嚴，嚴命坐，頃曰：「爾看吾心在何所？」一公曰：「師馳白馬過寺門矣。」又問之，一公曰：「危乎，師何爲處乎刹末也？」華嚴曰：「聰明果不虚，試復觀我。」一公良久，泚顙，面赤

 ，作禮曰：「師得無入普賢地乎？」集賢校理鄭符云：「柳中庸善《易》，嘗詣普寂公，公曰：『筮吾心所在也。』柳曰：『和尚心在前簷第七題。』復問之，在某處。寂曰：『萬物無逃於數矣，吾將逃矣！嘗試測之。』柳久之，瞿然曰：『至矣！寂然不動，吾無得而知矣。』」又，詵禪師本傳云：日照三藏詣詵，詵不迎接，直責之曰：「僧何爲俗入囂湫處？」詵微矉，亦不答。又云：「夫立不可過人頭，豈容摽身鳥外？」詵曰：「吾前心於市，後心刹未。三藏果聰明者，且復我。」日照乃彈指數十，曰：「是境空寂，諸佛從是出也。」又按《大藏》振字函第四卷云：西京光宅寺慧忠國師，肅宗待以師禮。有西天大耳三藏到京，云得他心、慧眼，勅令與師試驗。師問曰：「汝得他心通耶？」對曰：「不敢。」師曰：「汝道老僧即今在什麽處？」曰：「和尚是一國之師，何得卻去西川看競渡？」師再問：「汝道老僧即今在什麽處？」曰：「和尚是一國之師，何得卻在天津橋看弄猢猻？」師第三問，語亦同前，三藏良久罔知去處。師叱曰：「這野狐精！他心通在什麽處？」此數公案皆與季咸相壺子一例，段成式亦云：「恐諸書皆點竄《列子》事也。」

《列子》：「陳大夫聘魯，私見叔孫氏。叔孫曰：『吾國有聖人。』曰：『非孔子

 邪？』曰：『是也。』『何以知其聖乎？』叔孫曰：『吾嘗聞之顔回曰，孔子能廢心而用形。』陳大夫曰：『吾國亦有聖人，子弗知乎？』曰：『聖人孰謂？』曰：『老聃之弟子有亢倉子者，得聃之道，能以耳視而目聽。魯侯聞之大驚，使上卿厚禮而致之。亢倉子應聘而至，魯侯卑辭請問之。亢倉子曰：「傳之者妄。我能視聽不用耳目，不能易耳目之用。」魯侯曰：「此增異矣。其道奈何？寡人終願聞之。」亢倉子曰：「我體合於心，心合於氣，氣合於神，神合於無。其有介然之有，唯然之音，雖遠在八荒之外，近在眉睫之内，來干我者，我必知之。乃不知是我七孔四支之所覺，心腹六藏之所知，其自知而已矣。」』」

按，此即所爲圓通三摩地也。

《列子》：「龍叔謂文摯曰：『子之術微矣。吾有疾，子能已乎？』文摯曰：『唯命所聽。然先言子所病之證。』龍叔曰：『吾鄉譽不以爲榮，國毁不以爲辱；得而不喜，失而不憂；視死如生，視富如貧；視人如豕，視吾如人。處吾之家，如逆旅之舍；觀吾之鄉，如戎蠻之國。凡此衆疾，爵賞不能勸，形罰不能威，盛衰利害不能易，哀樂不能移。固不可事國君，交親友，御妻子，制僕隸。此奚疾哉？奚方能已之乎？』文摯乃命龍叔背明而立，文摯自後向明而望之，既而曰：『嘻！吾見子之心矣，方寸之地虚矣，幾聖人也！子心六孔流通，一孔不達。今以聖智爲疾者，或由此乎！』」

注：文摯，春秋時宋國良醫。




按，此即「吾手何如佛手，吾腳何如驢腳」之説也。

《列子》：「孟孫陽問楊子曰：『有人於此，貴生愛身，以蘄不死，可乎？』曰：『理無不死。』『以蘄久生，可乎？』曰：『理無久生。生非貴之所能存，身非愛之所得厚。且久生奚爲？五情好惡，古猶今也；四體安危，古猶今也；世事苦樂，古猶今也；變易治亂，古猶今也。既聞之矣，既見之矣，既更之矣，百年猶厭其多，況久生之苦也乎？』孟孫陽曰：『若然，速亡愈於久生；則踐鋒刃，入湯火，得所志矣。』楊子曰：『不然。既生，則廢而任之，究其所欲，以俟於死。將死，則廢而任之，究其所之，以放於盡。無不廢，無不任，何遽遲速於其間乎？』」

按，此即貴捨生而又禁自賊其生之旨也。坐脱立亡，於師有分，祖師的的意，未夢見在，謂其不能廢而任之也。

《莊子》：「天下莫大於秋毫之末

 ，而太山爲小；莫壽乎殤子，而彭祖爲夭。天地與我並生，而萬物與我爲一。」

按，芥子須彌，閻浮棗葉，此其義也。

《莊子》：「顔回曰：『回之家貧，唯不飲酒不茹葷者數月矣，若此則可以爲齋乎？』曰：『是祭祀之齋，非心齋也。』回曰：『敢問心齋？』仲尼曰：『若一志，無聽之以耳，而聽之以心；無聽之以心，而聽之以氣。聽止於耳，心止於符。氣也者，虚而待物者也。惟道集虚。虚者，心齋也。』」

按，此即禪那波羅蜜也。日觀水觀皆聽之以氣，俾道集於虚也。《莊子》：「聞以有翼飛者矣

 ，未聞以無翼飛者也；聞以有知知者矣，未聞以無知知者也。」

按，此即刊落第八識方得真寶

 諦之旨也。

《莊子》：「物視其所一而不見其所喪，視喪其足猶遺土也。」

按，釋氏所以截體稱髓也。

《莊子》：「老聃死，秦失弔之，三號而出。弟子曰：『非夫子之友邪？』曰：『然。』『然則弔焉若此，可乎？』曰：『然。始也吾以爲其人也，而今非也。向吾入而弔焉，有老者哭之，如哭其子；少者哭之，如哭其母。彼其所以會之，必有不蘄言而言，不蘄哭而哭者。是遁天倍情，忘其所受，古者謂之遁天之刑。適來，夫子時也；適去；夫子順也。安時而處順，哀樂不能入也，古者謂是帝之縣解。』指窮於爲薪，火傳也，不知其盡也。」

按，此即《列子》「廢而任」之謂也。安時處順，猶云廢而任之。現在，如來也；縣解、火傳，過去與未來也。

《莊子》：「有人之形，無人之情。有人之形，故群於人；無人之情，故是非不得於身。眇乎小哉，所以屬於人也；謷乎大哉，獨成其天。」

按「有人之形，無人之情」，至此則五波羅蜜已究竟，而般若波羅蜜在其中。圓而通之，則形、情多忘，而有無胥泯也。

《莊子》：「古之真人，不知説生，不知惡死；其出不訢，其入不距；翛然而往，翛然而來而已矣。不忘其所始，不求其所終；受而喜之，忘而復之。是之謂不以心捐道，不以人助天，是之謂真人。」

按，頭頭無取捨，處處

 無争乖，其斯之謂歟！

《莊子》：「無趾曰：『吾唯不知務而輕用吾身，吾是以亡足。今吾來也，猶有尊足者存，吾是以務全之也。』」

按，截指竪指，尊指者存也；斷臂求道，務全尊臂也。

《莊子》：「特犯人之形而猶喜之。若人之形者，萬化而未始有極也，其爲樂可勝計耶？」

按，即狗子皆有佛性。又，所爲下地獄即下者也。

《莊子》：「南伯子葵曰：『道可得學邪？』曰：『惡！惡可！子非其人也。夫卜梁倚有聖人之才，而無聖人之道，我有聖人之道，而無聖人之才，吾欲以教之，庶幾其果爲聖人乎？不然，以聖人之道告聖人之才，亦易矣。吾猶守而告之，參日而後能外天下；已外天下矣，吾又守之，七日而後能外物；已外物矣，吾又守之，九日而後能外生；已外生矣，而後能朝徹；朝徹而後能見獨；見獨而後能無古今；無古今而後能入於不死不生。殺生者不死，生生者不生。其爲物無不將也，無不迎也，無不毁也，無不成也。其名爲攖寧。攖寧也者，攖而後成者也。』南伯子葵曰：『子獨惡乎聞之？』曰：『聞諸副墨之子，副墨之子聞諸洛誦之孫，洛誦之孫聞之瞻明，瞻明聞之聶許，聶許聞之需役，需役聞之於謳，於謳聞之玄冥，玄冥聞之參寥，參寥聞之疑始。』」

按，外物、外生、朝徹、見獨，則戒定慧之義也；副墨以下云云者，則實無所得、不可思議之謂也。

《莊子》：「子祀、子輿、子犁、子來四人相與語曰：『孰能以無爲首，以生爲脊，以死爲尻；孰知死生存亡之一體者，吾與之友矣！』四人相

 視而笑，莫逆於心，遂相與爲友。俄而子輿有病，子祀往問之。曰：『偉哉！夫造物者將以予爲此拘拘也。曲僂發背，上有五管，頤隱於齊，肩高於頂，句贅指天。』陰陽之氣有沴，其心間而無事，跰
 而鑑於井，曰：『嗟乎！夫造物者又將以予

 爲此拘拘也。』子祀曰：『女惡之乎？』曰：『亡，予何惡！浸假而化予之左臂以爲雞，予因以求時夜；浸假而化予之右臂以爲彈，予因以求鴞炙；浸假而化予之尻以爲輪，以神爲馬，予因而乘之，豈更駕哉！且夫得者，時也；失者，順也。安時而處順，哀樂不能入也。此古之所謂縣解也，而不能自解者，物有結之。且夫物不勝天久矣，吾又

 何惡焉！』俄而子來有病，喘喘然將死。其妻子環而泣之，子犂往問之，曰：『叱！避，無怛化！』倚其户，與之語曰：『偉哉造化！又將奚以汝爲？將奚以汝適？以汝爲鼠肝乎？以汝爲蟲臂乎？』子來曰：『父母於子，東西南北，唯命是從。陰陽於人，不翅於父母。彼近吾死而我不聽，我則悍矣。彼何罪焉？夫大塊載我以形，勞我以生，佚我以老，息我以死。故善吾生者，乃所以善吾死也。今大冶鑄金，金踊躍曰：「我且必爲鏌鋣！」大冶必以爲不祥之金。今一犯人之形，而曰：「人耳，人耳！」夫造化者必以爲不祥之人。今一以天地爲大鑪，以造化爲大冶，惡乎往而不可哉？』成然寐，蘧然覺。」

按，無爲首，生爲脊，死爲尻，究竟此義，則常樂我淨矣。由是而充之，以至於雞、彈、輪、馬、鼠肝、蟲臂，則蛤中一佛二菩薩，勿第作感應因緣觀也。又按，羅大經《鶴林玉露》曰：「禪家有觀白骨法，謂静坐澄慮，存想自身血肉腐壞，唯存白骨，與吾相離，自一尺以至尋丈，要見形神元不相屬，則自然超脱矣。」余觀《莊子》：「浸假而化予之左臂以爲雞，予因以求時夜；浸假而化予之右臂以爲彈，予因以求鴞炙；浸假而化子之尻以爲輪，以神爲馬，予因而乘之，豈更駕哉！」浸，漸也；假，借也。蓋積漸假借，化此身爲異物，則神與形離，超然無所往而不可矣，又何疾又何病於拘拘哉！視白骨之法，蓋本於此。佛法出於老、莊，於此尤信。

《莊子》：「東郭子問於莊子曰：『所謂道，惡乎在？』　莊子曰　：『無所不在。』東郭子曰：『期而後可。』莊子曰：『在螻蟻。』曰：『何其下耶？』曰：『在稊稗。』曰：『何其愈下耶？』曰：『在瓦甓。』曰：『何其愈甚耶？』曰：『在屎溺。』」

按，如何是佛？乾屎橛。辭旨皆合。

《莊子》：「言無言，終身言，未嘗言；終身不言，未嘗不言。」

按，此即擊地公案。



注
 　著：原作「志」，據《魏書·釋老志》改。



注
 　彊：原誤作「疆」，據《魏書·釋老志》改。《子史精華》亦誤。



注
 　此句據楊伯峻《列子集釋·天瑞篇》作「亦不覺其虧」。



注
 　必信：《列子·黄帝篇》作「必信矣」。



注
 　予：原作「子」，據楊伯峻《列子集釋·黄帝篇》改。



注
 　向：原誤作「自」，據四庫本《子史精華》卷一○七改。



注
 　面赤：中華書局本《酉陽雜俎》續集卷四作「面洞赤」。



注
 　孔子：據《列子集釋·仲尼篇》作「孔丘」。下同。



注
 　末：原誤作「木」，據《子史精華》卷一○七改。



注
 　矣：原脱，據《子史精華》卷一○七補。



注
 　真寶：疑當作「真實」。



注
 　處處：原脱一「處」字，《五燈會元》卷三「頭頭非取舍，處處没張乖」，因據補。



注
 　此「相」字原脱，據《莊子·大宗師》補。



注
 　予：原作「子」，據《莊子集釋·大宗師》改。



注
 　又：原作「尤」，據《莊子·大宗師》改。







南皮纂輯左氏春秋説長編三十六門目録



《左氏親見聖人受命作傳》第一

「受命」二字與「受命爲素臣」相混，可否據《史記》别易二字？




《左氏多見諸國史》第二

《左氏謂經文有筆削》第三

原注：不如舊説「舊文直書」。




《左傳考證駁正》第四

駁劉子駿竄亂之説。




《三科九旨大例三傳所同》第五

時、月、日。　本國、諸夏、夷狄。　三世。




《五十凡有經例有禮制》第六

已有分類審定鈔本。




《據傳補例》第七

亦有表近百條。




《經與二傳異文》第八

除地名人名音同字異外，有意義者不過十數條。




《傳義長於二傳》第九

《傳中新例足以補正二傳》第十

近得十餘條，當再從傳中推考。




《經傳小異説》第十一

《國語補正傳義》第十二

《論孟與左氏合》第十三

《禮記與左氏合》第十四

案，此以解經説例之文爲主。所有尊卑儀制爲舊説所畧者，亦當表張之。




《毛詩與左氏合》第十五

案，近人以經説出坿益，至於傳文，則自春秋以至哀、平皆通行於世。毛公無論在漢與先秦皆用《左傳》，此似當論解經者。




《諸子與左氏合》第十六

《莊子》、《吕覽》、《新序》、《説苑》之類。案，事同不足言，必求合經例者乃列之。《管子》一條言凡例，國史似注文。




《史記與左氏合》第十七

案，此專論經例。




《賈太傅書證》第十八

西漢以上《左氏》通行，證似可爲一篇。




《漢書五行志證》第十九

案，《漢志》所引「説曰」、「劉歆説」，文全不見於今傳，且與傳文小異。劉説似當推而遠之，因其不見傳，與傳異。又，傳多闕條，足見劉歆無竄改。




《東漢師説多失左氏意》第二十

《杜氏解不盡得傳意》第二十一

已有辨正。




《左氏釋例》第二十二

案，此例最繁重，詳之固難，畧説則全不明晰。似可别爲一書，此門與杜解合併。




《申鄭箴》第二十三

《申異義本傳説》第二十四

案，此條數不多。許、鄭多從古文説，可申者少。




《微而顯疏證》第二十五

《志而晦疏證》第二十六

案，此即前門之反面，或歸併一篇，乃互相起之義。




《婉而成章疏證》第二十七

《盡而不汙疏證》第二十八

同上。




《懲惡而勸善》第二十九

即《孟子》「亂臣懼」意。




《傳引仲尼曰皆春秋大義》第三十

引證詳備，再論之，似有小異者。




《傳稱君子曰即孔子多就一端立義》第三十一

同上。




《傳言神怪卜筮是非善惡不背經義》第三十二

案，「卜筮」二字似可酌。




《無傳爲闕文》第三十三

案，此篇爲古文入秘府中久而有闕，不以通行本補之。




《續經爲左氏作傳是經説非史體之據》第三十四

案，漢人云《左氏》不祖孔子，此終孔子卒，亦可無此疑。




《左氏説易書詩禮可補群經》第三十五

案，此已有鈔本，未詳説之。




《三傳違異闕疑》第三十五

案，此即《傳疑表》中所例，當折中經義。




《非杜篇》第三十六

案，師諭别作一篇詳陳傳文所短，竊以昔人所指摘之條皆杜誤説，今歸罪杜，不敢斥言攻傳也，傳短皆已救正矣。




案，此三十六題

 ，庚寅年秋，南皮師相在鄂，所命編纂者也。辛卯，約同人分纂，冬初畢業，由李岑秋、施燮夫賫呈師座。原戊子初，師席在粤電召，命纂《左傳》以配國朝十三經義疏，踰年而成，今經傳本是也。師閱，不以爲然，以爲欲自爲之，先使作長編，待林下優游，乃自撰録。因列此三十六題，作爲長編。呈稿後，間又續延有人編録，不得其詳也。師席捐館已五六年，素願未償，此稿家無副本，其存佚不可知，又或爲淺人所塗乙羼亂，雖存亦失其真。偶檢舊稿得此紙，補刊於此，以誌鴻爪。他年此稿或别出，亦未可知。感念師門，有懷莫副，不勝惘惘！乙卯重九日，弟子井研廖平識尾。



注
 　校按，「第三十五」兩見，而《非杜篇》條低一格，未審何意。今姑仍其舊。








荀子非十二子篇解

以十二子分六家，與《莊子·天下篇》、司馬《六家旨要》畧同。






假今之世，飾邪説，文姦言，以梟亂天下，欺惑愚衆，矞宇嵬瑣，使天下混然不知是非治亂之所存者有人矣。

此在六家十二子之外。


 縱情性，安恣睢，禽獸

二字當有誤。


 之行，不足

但云不足，非無用。


 以合文通治；

未能大通。


 然而其持之有故，其言之成理，

此許之之辭。


 足以欺惑愚衆，

六家同有此句，以爲小道耳。


 是它囂、魏牟

魏公子牟，公孫龍子之徒也。


 也。

名家。○狂與過。


 忍情性，綦谿利跂，苟以分異人爲高，不足

「不足」下皆有大義。


 以合大衆，明大分；然而其持之有故，其言之成理，足以欺惑愚衆，是陳仲、史鰌也。

孤高。○狷，不及。


 不知壹天下建國家之權稱，上功用，大儉約，而僈差等，曾不足以容辨異，縣君臣；

不足是其短。


 然而其持之有故，其言之成理，足以欺惑愚衆，

足，是其所長。


 是墨翟、宋鈃也。

墨家。


 尚法而無法，下修而好作，上則取聽於上，下則取從於俗，終日言成文典，及紃察之，則倜然無所歸宿，不可以經國定分；然而其持之有故，其言之成理，

一家之言。


 足以欺惑愚衆，

因欲推至聖，故排斥六家，與《孟子》「願學孔子」同意。


 是慎到、田駢也。

法家。


 不法先王，不是禮義，而好治怪説，玩琦辭，甚察而不惠，辯而無用，多事而寡功，不可以爲治綱紀；然而其持之有故，其言之成理，

特以大才聖賢爲别，非全不許六子。


 足以欺惑愚衆，是惠施、鄧析也。

名家。


 略法先王而不知其統，

小康，小人儒。


 猶然而

 材劇志大，聞見雜博，案往舊

好古。


 造説，謂之五行，

漢師五行家言耶？


 甚僻違而無類，幽隱而無解；案飾其辭而祗敬之曰：

苟亦與思、孟同病，此蓋自咎，藉思、孟以標題，非自以爲高出二子。


 此真先君子之言也。

辨大小深淺。


 子思唱之，孟軻和之，

以二子爲得一體，非全體，賢而非聖，乃百世公言。非儒以尊聖，即孟子願學孔子，姑舍顔、閔相同。


 世俗之溝猶瞀儒，嚾嚾然不知其所非也，

儒流爲八，其派多矣，各尊所聞。荀雖極論諸子，實亦與諸子同，不過儒家而已，同爲去聖人遠也。


 遂受而傳之，以爲仲尼、子游

即大儒小儒聖賢之分。


 爲兹厚於後世。是則子思、孟軻之罪也。

儒家。○仲尼如天、如日月，諸子如星。孟子自言顔、閔具體而微，宰我、子貢但得賢之一體，則謂子思、孟子不足以盡孔子，當亦二子所心許，何嘗自以爲足與孔子抗衡？論學術推重孔子，不得不抑諸賢，世遂以此爲病。即如《中庸》、《孟子》推孔子至矣，何敢自謂盡之？蓋讀者皆未詳文義而妄爲論議耳。○《韓詩外傳》無此一條，是後世所節，不足爲荀子諱。


 若夫總方略，

一家爲一方。


 齊言行，壹統類，

合九家。


 而群天下之英傑，而告之以太古，

皇帝。


 教之以至順，

以順天下。


 奥窔之間，簟席之上，斂然聖王之文章具焉，

《書》、《禮》堯、舜焕乎文章。


 佛然平世

新世，大同。


 之俗起焉，

《詩》、《易》。


 則六説者不能入也，十二子者不能親也。

與農山言志同。


 無置錐之地，

孔子在庶。


 而王公不能與之争名；

春秋王侯。


 在一大夫之位，

爲魯司寇。


 則一君不能獨畜，一國不能獨容。成名

爲天下，不爲一國。


 況乎諸侯，莫不願以爲臣。是聖人之不得勢者也，

獨推孔子而抑思、孟，以思、孟非孔子，後世不知此旨。


 仲尼、子弓

荀書屢以子弓與仲尼並列，上文子游，游字疑弓之誤，抑或弓爲游字誤。


 是也。

推尊至聖，固非自以爲及之。


 一天下，財萬物，

帝德。


 長養人民，兼利天下，

皇道。


 通達之屬，莫不從服，

天人交服。


 六説者立息，十二子者遷化，則聖人之得勢者，舜、禹

帝王。


 是也。今夫仁人也，將何務哉？上

行者帝王。


 則法舜、禹之制，下則

下之玄聖素王。


 法仲尼、子弓之義，以務息十二子之説，

小術退歸其位。


 如是則天下之害除，仁人之事畢，聖

内


 王

外


 之跡著矣。

孔子六經乃大明。十二子中不及老、莊。荀氏此篇宗旨，與列、莊同，尊孔爲至聖，荀亦儒家之一，不能加於思、孟，亦所謂知而不能行。然則思、孟之 非荀，亦自在其内，特以此明至聖宗旨，非自以其學高出於思、孟。




信信，信也；疑疑，亦信也。貴賢，仁也；賤不肖，亦仁也。言而當，知也；默而當，亦知也，故知默猶知言也。故多言而類，聖人也；少言而法，君子也；多言無法，而流湎然，雖辯，小人也。故勞力而不當民務，

人學。


 謂之姦事，勞知而不律先王，

王學。


 謂之姦心；辯説譬諭，齊給便利，而不順禮義，

伯君。


 謂之姦説。此三姦者，聖王之所禁也。知而險，賊而神，爲

僞


 詐而巧，言無用而辯，辯不惠而察，治之大殃也。行辟而堅，飾非而好，玩姦而澤，言辯而逆，古之大禁也。

與《王制》同。


 知而無法，勇而無憚，察辯而操僻，淫大而用之，好姦而與衆，利足而迷，負石而墜，是天下之所棄也。

兼服天下之心：高上尊貴，不以驕人；聰明聖知，不以窮人；齊給速通，不争先人；剛毅勇敢，不以傷人；不知則問，不能則學，雖能必讓，然後爲德。遇君則修臣下之義，遇鄉則修長幼之義，遇長則修子弟之義，遇友則修禮節辭讓之義，遇賤而少者則修告導寬容之義。無不愛也，無不敬也，無與人争也，恢然如天地之苞萬物。如是，則賢者貴之，不肖者親之；如是而不服者，則可謂訞怪狡猾之人矣，雖則子弟之中，刑及之而宜。《詩》云：「匪上帝不時，殷不用舊；雖無老成人，尚有典刑；曾是莫聽，大命以傾。」此之謂也。

此爲《詩》説。




古之所謂仕士者，厚敦者也，合群者也，樂富貴者也，樂分施者也，遠罪過者也，務事理者也，羞獨富者也。今之所謂仕士者，污漫者也，賊亂者也，恣孳者也，貪利者也，觸抵者也，無禮義而唯權埶之嗜者也。　　古之所謂處士者，德盛者也，能静者也，修正者也，知命者也，箸是者也

 。今之所謂處士者，無能而云能者也，無知而云知者也，利心無足，而佯無欲者也，行僞險穢，而强高言謹慤者也，以不俗爲俗，離縱而跂訾者也。　　士君子之所能不能爲：君子能爲可貴，而不能使人必貴己；能爲可信，而不能使人必信己；能爲可用，而不能使人必用己。故君子恥不修，不恥見污；恥不信，不恥不見信；恥不能，不恥不見用。是以不誘於譽，不恐於誹，率道而行，端然正己，不爲物傾側：夫是之謂誠君子。《詩》云：「温温恭人，維德之基。」此之謂也。

此爲《詩》説。




士君子之容：其冠進，其衣逢，其容良；儼然，壯然，祺然，蕼然，恢恢然，廣廣然，昭昭然，盪盪然，是父兄之容也。其冠進，其衣逢，其容慤；儉然，恀然，輔然，端然，訾然，洞然，綴綴然，瞀瞀然，是子弟之容也。　　吾語汝學者之嵬容：其冠絻，其纓禁緩，其容簡連；填填然，狄狄然，莫莫然，瞡瞡然，瞿瞿然，盡盡然，盱盱然；酒食聲色之中，則瞞瞞然，瞑瞑然；禮節之中，則疾疾然，訾訾然；勞苦事業之中，則儢儢然，離離然，偷儒而罔，無廉恥而忍謑詬，是學者之嵬也。弟陀其冠，衶
 其辭，禹行而舜趨，

能莊而不能約。


 是子張氏之賤儒也。

流弊在賤，非斥子張，下同。


 正其衣冠，齊其顔色，嗛然而終日不言，是子夏氏之賤儒也。

學子夏而失其真者。


 偷儒憚事，無廉恥而耆飲食，必曰君子固不用力，

此大同之流弊。


 是子游氏之賤儒也。

儒分爲三，是學子游而誤者。


 彼君子

君子儒，非小人儒。


 則不然：

三子之本旨。


 佚而不惰，勞而不僈，宗原應變，曲得其宜，如是然後聖人也。

聖人則非儒所敢望。




《經解》於六經亦有利弊，不僅如班氏之於諸子。無論聖學帝王學派政治，年久傳多，必失其精微，徒襲其糟粕。論者多歸咎於始師，亦立言不得不如此。如東漢以後以六經爲古史，皆堯、舜、湯、文、武、周公之舊文，不惟今日中外同相菲薄，即列、莊去孔未遠，已倡言芻狗履跡，《史記》以爲攻仲尼之徒者是也。列、莊之攻孔子，乃真能尊崇孔子，則荀之駁十二子，亦言各有當，統指後來不善學者之流弊而已。不惟無傷於二子，即十子亦何嘗不藉此以去弊存真！



注
 　猶然而：「而」下原衍「不」字，據《荀子·非十二子》删。



注
 　「古之所謂處士者」至「箸是者也」原脱，據《荀子·非十二子》補。








中小學不讀經私議



《書大傳》曰：「古之帝王必立大學、小學，十三年始入小學，見小節焉，踐小義焉；年二十入大學，見大節焉，踐大義焉。」劈分大小，以爲二派，此經例也。前清變法，創立大學、小學各種學堂，其名目仍用經説，乃不求大小二學之所以分，茫茫然唯異邦之是崇。國無人焉，其誰與立？亡也宜矣！嘗讀《莊子》，孔子對老子曰「吾繙十二經以教世」，舊以六經六緯説之，非也。考六經漢以前亦稱六藝，而《周禮》别有禮、樂、射、御、書、數之六藝；竊以六經六藝合爲十二，此即大節大義、小節小義之所以分也。六經以《春秋》爲始基，

皆治人之事，所謂「修齊治平」者是也。


 其高遠之《詩》、《易》、《尚書》更無待言。朱子《章句》云：「大學，大人之學。」

天子之元士、諸侯之適子、與凡民之俊秀入焉。


 其學制遠如漢之博士，近之法政，所謂學焉然後入官者也。其未入大學之前，必先入小學以治六藝；此如海外普通科學，凡士農工商，必小學通而後人格足。畢業已後，各就家學以分職業，

所謂士恒爲士，農恒爲農，工商從同。


 其大較也；其有出類拔萃者，妙選資格，然後入之大學，以備仕宦之選。《論語》云：「《詩》、《書》、執

讀作藝。


 禮，皆雅言也。」《詩》、《書》爲六經，執禮爲六藝，

禮爲六藝之首，故云藝禮。


 雅言者，即繙爲十二經之繙。

小學主六藝，大學主六經。


 凡入大學者，必先入小學，

不入仕宦者不入小學治經。


 此其科級之分嚴肅判決，不可蒙混者也。海外無六經，所教不出六藝範圍。禮、樂二門，經與藝名目相同而以大小分之，

凡灑掃應對視聽言動小禮，與《禮經》之大禮異。琴瑟磬鎛小樂，與《周禮》之大樂異。


 語言繙譯、算法測量，各種實業專門，則以射御工伎爲標目。前清大學科目幾幾乎全爲六藝。既未先立小學，何立大學？爲小學治科學，確爲古法，而於古小學專書，則以其屬四庫經部，而一切廢之。夫經恉宏深，義取治人，不適用於幼童普通知識，因科舉而必責之課讀，此其失也。然傳記之中，如《禮》之九容、

足容重，手容恭，目容端，口容止，聲容静，頭容直，氣容肅，立容德，色容莊。


 《論語》之九思，

視思明，聽思聰，色思温，貌思恭，言思忠，事思敬，疑思問，忿思難，見得思義。


 又《曲禮》、《少儀》、《内則》等篇及朱子所輯録之《小學》明白淺易，不傷腦力也；又如《容經》爲古修身之課本，緯以六儀，最利施行。循名核實，原爲小學專門，宜别立科目，標舉舊書，課督髫齡，乃不分别，概曰不許讀經；童子無知，不自以爲程度不足，反倡言經不足學，堤防一潰，洪水滔天矣。夫經猶飲食衣服也；膏粱可以適口，脱粟未嘗不可救饑；錦繡可以章身，緼袍未嘗不可禦寒。童蒙不敢望高卓，是也，乃並其平易者而亦奪之，幾何不凍餒而死也！部章之未實行者多，何必獨以此事見長？總之，廢經之名不可立，尊經之旨不可移。試觀兩漢，崇獎儒術，置五經博士，其時户誦孔子，人知大義，名臣循吏，多出其中。記曰：「少成若天性，習慣如自然。」博士弟子非可驟隮，若凡民之俊秀，雖在童年，一日千里，自不可與中才一視。必拘年齡、循資格，使英才短氣，志士傷時。且博采輿論，其所以令小學讀經者，幼小悟性絀而記性優，長則悟性優而記性絀，故成誦貴在初年。分經誦讀，

一人初讀一經，不過數千字。


 耗時不多，至於傳記，不在禁例，且趨向不歧，則成就自易。經既爲孔教，縱使先後齟齬，儘可存而不論。今之説者皆以始皇爲專横，當其焚書

焚字母書。


 坑儒，

策士，托名儒生。


 諸策士犯法相引，太子扶蘇諫曰：「諸生皆誦法孔子，陛下以法繩之，太過。」案諸生犯罪有據，扶蘇猶以誦法孔子之故，欲要寬典；今之教經讀經，雖近於欲速，不能不謂之非誦法孔子也，乃即以讀經見斥，此如律令，凡有明法律爲人解説者，雖有罪免一次，而後來酷吏乃專以明律爲其罪，不謂之賞罰顛倒乎？質而論之，以年齡分大小者其常也；因材施教，資格貴於早分等級，難以年定。如前清部章，駿駑同棧，鈍利取齊，兩敗俱傷，同歸廢墜。故自學部有定章，而師保無教術。以今之學生較前之成材，優劣固可指數，況以讀經言之，不成不失爲良民；不讀經言之，新法實多流弊。故整齊畫一之法，朝廷且有時而窮，何能以繩束庠序，畫圖以索驥，刻舟以求剱？前清以興學而宗社亡，當今學術關係，其問題不區區在中小學讀經不讀經一節也已。牛羊成群，一牧人收放之而有餘；堯牽一羊，舜鞭而驅之，復使臯陶、大禹執其角，握其尾，徒見其憊耳。或曰：教育無法，可乎？曰：法不徒法，須得法意。《孟子》曰：「此其大畧，若夫潤澤之，則在君與子。」總其成者，但持大綱，慎選師傅，疎節闊目，齊削魯斤，因地爲良，男粟女布，交相爲用。使教者得盡所專長，學者各成其性近，鑄鎔材器，方足以濟時用。若以一二人私見定一理想範圍，牛毛繭絲，紙上經濟，而欲使全國學堂之書籍教授必出一途，人材必成一律，黄茅白葦，終亦何益？大抵譯書已悮，讀者又誤，人盲馬瞎，半夜深池，前清之成效已昭揭如日月。前車之覆，後車之鑒；主其事者如能改弦更張，是爲祝禱。








洪氏隸釋跋

丙子年作






洪氏之書，其所以見重於學人者，以其全摹碑文也。《集古録》原一千卷，蓋原有各碑全文，自跋尾十卷行，而一千卷之本轉以多而見廢，惜哉！洪氏所著録之碑，今其存者，不及十之二三，然所亡諸碑尚可因原文考其文義，以爲經史之助，而所存諸碑較洪氏所摹，闕文尤甚，亦可因其摹文以補足之。又，佚而復出之碑，全者得藉洪書以知其確爲故物，其有零碣殘字，款識全無，莫知誰何，則尚可以因其有與《隸釋》文字偶同而定其爲何碑。其書之有功於金石若此，固非歐、趙區區跋尾數卷之可得而埒者也，則人之稱其精審，其義猶後矣。又，漢人隸古，其見於諸碑，有假借者，有通用者，有奇古者，有變易偏旁以減省者；奇文異字，鱗次滿紙，學者殊苦難讀。自洪氏創立條例，各於異體詳其本字，然後學人乃無難讀之歎，此其所以明《隸釋》之故，抑又其功也。後人因其書見重於時，糾彈不遺餘力。按，金石之事，其難數端：藏本之早遲，搨者之工拙，紙墨之隱現，豪釐不同，頓致歧異。同爲一碑，而諸家所見各爲異字。又，其識字皆由諸家學業所分，深於經者以經釋，深於史者以史釋，深於小學者以小學釋，深於詞章者以詞章釋，深於金石者以金石釋；見仁見智，言各異端，比而同之，固其難也。又況偏旁泐損，點畫毫茫，摸籥捫燭，各由肊測，此尤異説之所叢雜也。洪氏書中，所釋之字將近千條，智者之失固所難免，吾則謂洪氏之學有非後人之所及者。承歐、趙之後，踵事增華，爲功甚易，一也；身位臺閣，收藏最盛，窮鄉僻隅，無不能致，二也；爲時尚早，漢物存者，共《隸續》二百餘種，較歐、趙尤多，後人更所不逮，三也。凡此三事，今之金石家得其一端已爲盛事，洪兼而有之；而其三事，則斷非後人之所能及者，則洪所獨也。必謂己所見之本爲全而洪所見者爲闕，己所見之本最顯而洪所見之本偶泐，遂力相攻詆，此豈足以爲據者哉！今人得藏一宋搨舊碑，群以爲至寶，而洪氏所見則皆宋本，或且在宋以前，則必當得其真，則今日所見之異字，雖不無實爲古跡，然其中恐不無或出於修羼，或出於重刊之過。嘗病諸家於洪氏吹毛相求，時有過者，用敢摭其數事，以相糾正，庶足以見古人之未必全非，而今人之未必全可信也。如《史晨後碑》「飲酒畔宫」，《隸釋》訓爲「泮宫」，《授堂金石跋》謂此碑「宫」又作「官」，顯鑿非訛，官與館通，謂當作「畔官」，詆洪氏未審。按前碑云「飲酒畔宫」，此碑亦當爲宫；碑作官者，隸體宫字多書作官，《北海景君碑陰》「營陵」並作「管陵」；則因碑偶作「官」，而謂當作「官」，是未知隸法，非洪氏之誤。又《韓勑碑》「旁伎皇代」，洪氏釋爲「暨」，《隸辨》以爲洪誤。按《堯典》數言「暨」，義皆作及，又《帝堯碑》「暨於亡新」，《華嶽碑》「暨夏殷周」，《張納功德敍》「暨其先考」，凡諸「暨」字皆與「旁伎皇代」同文，讀「伎」爲「暨」，於義甚允，若讀爲「伎」，其説轉迂拘不明，失其義矣。《韓勑造孔廟禮器碑》聖妃詩「喪其妃偶」，洪氏釋爲「配」；按《史記·外戚世家》「妃匹之愛」音「配」，匹也，與碑同。《虚舟題跋》以「妃」爲女子通稱，據《漢曹全碑》「大女桃
 

注



 婓」，「婓」即「妃」字，《魏書·刑法志》「河陰
 

注



 縣民張知壽妹容妃」，詆洪爲誤。按妃字
 

注



 雖爲古人女子通稱，然碑以「聖妃」、「妃偶」連文，則「妃」字斷非名字可知，若以爲名，則「聖妃」、「妃偶」殊非文義。王氏因《曹全碑》、《魏書·志》之文而創爲此説，亦好奇之過。《郞中鄭固碑》「造厀佹詞」，洪氏釋「佹」爲「詭」，詭詞即譎諫意，故與「造厀」連文合義，本非誤釋；《山左金石記》因《玉篇》「佹」有「戾」訓，遂以「佹」爲本字，謂與犯顔謇諤之義合。按碑云「犯顔」，美其能直諫，「造厀」，美其能婉諫，義各有在，況義在匡君，何取乖戾？苟以新異爲能，不顧義例之所安矣。又如《沛相楊統碑》「百僚歎傷」，今本洪跋云「遼」作「寮」
 

注



 ，《金石萃編》云：碑「百僚嘆傷」，「僚」字明從人旁，而洪氏誤釋作「遼」，且跋云「以百寮作百遼」
 

注



 爲不可解。按，《隸釋》言「寮」異字最多，如《石門頌》作「遼」，《武班》作「
 」，《祝睦後碑》作「尞」，《魏元丕碑》作「寮」，《夏湛碑》作「
 」，重見者亦多，碑至今猶可辨其偏旁，則洪氏所見當更明白，斷不至誤反誤在洪氏之理。《隸釋》明以後無善本，今汪刻本以《漢隸字原》較之，誤脱尤甚，王氏所譏，蓋刻本之誤，非洪氏之舊也。凡此之類，雖頗見糾彈，終不足爲洪氏之累。其中大約宏綱巨目皆爲洪氏所有，諸家習與相詆，凡有異文别訓，不顧義理安否，但可以爲洪氏相難，輒摭之以爲説，故異議雖多，而實足以補正洪氏寥寥無幾也。又，洪氏《隸續》、《隸韻》、《隸圖》、《碑式》本與《隸釋》共行，今惟《隸釋》爲完書，以外皆散佚，今通行《隸續》本，乃近人取各藏書家零篇賸簡合刻者，故中雜《隸圖》、《碑式》等殘頁。《隸續》亦非全書，蓋自元明以來，其書不甚行於時，故久無善本，而寖致亡佚。即《隸釋》一書，以碑文及《字原》等相校，誤文脱字，所在而有，誠爲憾事。洪氏爲金石最不可少之書，諸家或詆其誤，不知不爲之校理精善，而惟就刊本以爲據，凡所指摘，恐洪氏亦不任其過。如能得精校之本，有明爲洪氏之舊而其誤顯著，乃可以言洪氏之非，誠一快也。朱氏文藻校訂《隸釋存疑》，未見全書；江寧刊附校勘本未見，不知其精審果若何。他日得一讀之，挑燈煮茗，如與洪頫卬一室，共爲商酌，不誠快事耶！



注
 　女桃：原作「妻姚」，據顧炎武《金石文字記》改。



注
 　河陰：原誤作「阿陰」，據《魏書·刑法志》改。



注
 　字：原作「子」，據文意改。



注
 　校按，據四庫本《隸釋》卷七，洪氏跋語作「以百寮作百遼」。



注
 　以百寮作百遼：原誤作「以百條爲百寮」，據王昶《金石萃編》卷一二改。








隸釋碑目表自序



漢石著録之盛，未有如洪氏者也。由酈《注》至《集古》、《金石》而有加，洪氏則更有加，洪氏以後，收藏無過之者，至於今日，乃毁泐幾盡矣。《隸釋》自十九卷以下，八卷皆收各家碑目，而目録於各碑下凡經三家收著者亦皆注明，豈不以金石之學目録綦重，詳其碑之見收，可以辨其真贋，資其考證，又可以見碑之存亡，以自計其收藏之效，誠爲金石家所重者。特是諸家藏本各異名字，由酈至洪，蓋數變焉。别號既繁，殊難記憶，三家各以得碑早遲爲序，後先互易，不便檢閱；又碑所立之時地並其存亡亦不可不知也，因撰爲此表，以相統屬。以《隸釋》爲主，故居首；《水經》次之；《集古録》
 

注



 次之；《金石録》又次之；《集古録目》、《天下碑目》又次之；

以上五目，皆洪書所有。


 《字書》
 

注



 爲《釋隸》之書，又次之；考碑目存亡者殿焉。凡同名者但依原書，注有字異名則各爲標出；諸家碑目，均仿《字原》之例，詳其數於下方；趙氏無跋諸碑，《隸釋》附録於後，則又加「後」字，以相别異；洪書所無，則取原書之數以附益之。務使各書異名並碑目存亡瞭如指掌，源委俱在。共爲一卷，目曰《碑目表》，或亦讀《隸釋》不可少之作也。至於諸碑異名頗有得失，彙加考訂，以俟異時。



注
 　集古録：原作「考古録」，據下表改。



注
 　字書：疑爲「字原」之誤。








隸釋碑目表

注
 　天下目録：表中或稱「天下録目」，自序中又稱「天下碑目」。



注
 　碑：原作「表」，據四庫本《集古録》卷二改。



注
 　據四庫本《集古録》卷一，作「修西嶽廟復民賦碑」，當從。



注
 　府：原誤作「州」，據四庫本《漢隸字源》卷一改。



注
 　球：原誤作「琳」，據《水經注·泗水》改。



注
 　元初：原誤作「元和」，據《水經注·泗水》改。



注
 　小史：原誤作「小吏」，據《隸釋》卷一二改。



注
 　碑：原誤作「街」，據《金石録》卷一改。



注
 　下：原刻漫漶不清，似爲「已」字，據《金石録》卷二改。








公羊春秋傳例序



説《春秋》者，自西漢而上，皆不外於例，董子所謂「其旨數千」是也。下逮唐、宋，病其太繁，不能悟其領要，遂有「《春秋》三傳束高閣」之語；至明陸粲，乃謂「不以正大之情觀《春秋》」，而以例言，則有時而窮，謂《春秋》無達例，乃辭窮之言；又謂《春秋》褒善貶惡，不易之法，今用此説以誅人，又用此説以貶人，是直舞文吏所爲云云；是皆謂《春秋》當明白平易，如白香山詩，老嫗可解。若此，則程、朱可據孔子之坐，而象山、陽明輩升堂入室，《春秋》便可廢置，不如令學者習《語録》，更爲平易近人。此如門外人遽臧否室中美惡，亦大不自量矣。且凡人著作必有凡例，朱子《綱目》自稱學《春秋》，其中亦自有例，蓋無不例之書，而《春秋》尤爲例藪。若除卻以例説《春秋》，則聖經只如坊間《陰騭文》，勸人爲善，孔子之書斷不如此。《公》、《穀》所載，尚不及十之二三，《春秋》每字皆有特别取義，非好學深思，心知其意，固難爲淺見寡聞道。此如沙金藏在地中，小淘小得，大淘大得，不淘不得。唐宋人皆不肯淘金之人，一無所得，便謂地無粒金，並以之律一切。説經者皆作如是，其不知物類亦甚矣！近人郝氏《春秋比》依經類例爲七十六門，深得比事之旨，然門類不過數十，曷足以盡經例？故其中仍不免混淆；自非逐例伯于陽縷晰，固不足以得《春秋》之要也。今姑仍其本，以《傳》彙鈔，其有重者節之；一門中有少異者以類相從，或加「坿」字以别之；其或有與本門不類者，間爲移隸他處。然目力所及，門類尚嫌過少，聊録成之，固不能謂《春秋》之例盡在是也。《傳》中間有誤解處，略舉一二。如祭仲稱字本從天子大夫例，《公羊》初解爲鄭相，以漢諸侯王相解春秋監大夫，最爲適當；乃後又以季子、孔父例之，謂稱字爲賢，而仲本惡人，無善可紀，遂以意造行權之説，注又不辨正，後人謂爲非常可駭之論。此當日先師誤答，學者固當知之。又如紀履緰
 

注



 來逆女不稱使，本爲小國正例，昏禮不稱主人；乃使臣納幣，口中辭命託諸父兄師友，以爲養廉遠恥，若《春秋》書之，則非稱主者不可，如宋公是也。先師誤以口中辭命説經，致弟子逐層問難，遂隨意應付；不知有母當稱使，今有母而母又不通，則有母無母與稱使全無關係。此其自生荆棘也。又，「在塗稱婦」亦是後師羼入。他處言稱婦是「有姑之辭」；逆女但分國境，在父母國境稱女，在夫國境稱夫人，不分在塗不在塗；如「遂以夫人婦姜至自齊」，既稱夫人，又稱婦，如其所言，此爲何説？「蕩伯姬來逆婦」、「杞伯姬來求婦」，皆尚在父母國即稱婦，可見稱婦的是有姑之辭，「或稱婦」、「在塗稱婦」二句爲後師所加，明也。又如弟子問「離不言會」，師答以「鄭與會」，此又誤以會爲「會於某」之會，不知此乃致公專例，如夾谷之會書「公至自夾谷」，不言公至自會是也。此上皆先師誤答。其餘有傳文本自明顯，而注誤釋者，如三世無大夫、三世内娶，何注謂宋公内娶於其國之大夫，不臣妻父，故避見大夫。按《春秋》魯乃曰内，三世内娶明明指娶於魯，《傳》乃專就蕩氏言；伯姬之夫與子孫見殺，諱而不言名氏，爲避蕩氏，皆因三世内娶之故，非謂自娶於其國也，若然，則紀女爲王后，紀便不當見經，可乎？又如「伯于陽」，注謂是截三字爲問。按，「伯于陽者何」乃是據上，「出奔」名，此何以但稱伯爲問，答以「公子陽生也」，子字當爲「于」，陽字讀斷；陽爲燕邑，公即指燕伯，燕伯至陽而卒，諸侯死皆稱公，生稱本爵，謂書曰「伯于陽」，是以生禮待之。燕不在記卒之例，於其死而稱名，則如吴子遏嫌於爲門卒而發；故此但稱伯不名，乃不得已以生禮待之。上出奔名，爲諸侯失地名；此不名，乃經託之諸侯不生名，以别於記卒之國，《傳》稱公，即明其已死。注以爲齊之陽生，無論相去尚遠，即「納北燕公子陽生」，成何文義乎？又如三世例，何注以高曾祖父恩義深淺分紀事詳畧，不知《春秋》世變叠更，書法亦由之而異；此如《論語》諸侯大夫陪臣，三世初治諸侯，繼治大夫，終治陪臣，每一世中又各分三異，故三云「異辭」。如三科九旨，注亦都爲三世，亦其誤也。又有傳注不誤，而後人非之者。如衛輒拒父尤宋人所最攻之條，不知此條三《傳》皆同，非獨《公羊》也，《公羊》意至明顯，自後人不明道理耳。如不以王父命辭父命、以父命辭王父命，即謂王父有命父猶當從之，何況於子？蓋父於王父仍是子也，若已通私情於父，是父已有逆命之罪也。又不以家事辭國事、以國事辭家事，雖引作比喻，靈公主國，則是君也，禮尊成於一；蒯聵世子，乃是臣也，故以爲輒之義可以拒之也。蓋處此地步必不能兩全，兩害相形取其輕者，故何注曰：「念母則忘父，背本之道也。故絶文姜不爲不孝，拒剻聵不爲不順也。」況《春秋》非獨是輒，《論語》孔子不爲衛君是也，故於圍戚申父得有子之説，所以責輒；下明祖尊於父之義，所以責蒯聵。仁至義盡，並行不悖也。唐宋人放卻一節，便謂爲非常之論，此但知父爲尊，而不知父乃祖之子也。他如此類，尚不僅此。雖《傳》間有誤答，注有誤解，後人顧不能辨正，反以不誤爲怪，不據情以求，動訾先賢，習氣如此，是可怪也。



注
 　緰：原作「繻」，據《公羊傳·隱公二年》改。








治學大綱



至聖生知、前知、俟後諸名義，久失其傳，諸儒不得其解，遂以古文、考據、義理、八比爲孔子；欲明經學，必先知聖與制作六經之本旨。近有《知聖編》、《制作考》等書，今擬掇其精華，分門别類，更加推闡。學者必先知聖，而後可以治學；必先知經，而後可以治中西各學。試先將治學之途轍分析如左。

淵源門。講學者當以祖學爲主，新學爲輔，混而爲一，不可歧而爲二。維新者牴舊，守舊者牴新，皆拘虚之見也。嘗見近世著新學者，往往於經師家法、諸子源流未能洞悉，以致所論迷罔，如塗塗坿。竊以言學之書務須理明辭達，不尚幽深迂曲，使讀者不能知意旨所在。蓋以各學宗旨本既繁難，初學綜核未周，不易領會，非言簡意賅，直切了當，殊難領取。故談理言學之書，貴於滙通中外，語句明白。

世界門。皇帝王伯之分，由疆域大小而出，欲明三五大同之學，不得不先言輿地，蓋風土政治皆由輿地而出；欲明皇帝之學，不得不先考疆域，與王伯大小之不同。此學人用功本末次第之級。皇帝政教，調和陰陽，化育萬物，其説多爲師儒所詫怪，惟地球既通，世界之説言皆徵實，先考定皇帝疆域，然後政教之説有所附麗，此經傳子緯所以於此門獨詳；自中士以中國爲天下，爲俗説所蒙晦，亦惟此條最深。故先立此門，以爲大同學基礎。如土圭輻員、九疇五福、五運六氣、日月星辰、陰陽四時、天地五行、上下四旁、六合六宗、衣裳車馬之類，經傳皆爲疆域而言，非立此專門，畫圖立説，不能化朽腐爲神奇。蓋皇帝之説本詳於王伯，而王伯爲皇帝所包，如經傳所言天子、天下義全爲皇帝説。世界二字雖出於佛書，而《周禮》一轂三十輻，世一見，即世界也。

政事門。經學以平治爲歸，所言皆政治典章，不尚空理禪宗。中學自《王制》、《周禮》二書小大不分，學術政治其影響遂及國家。蓋自二派交閧，政書、經學從無一明通之條，以致老師宿儒故以經學爲幽深，原不欲明白，可使人鑽仰，故凡治經之事，愈專則愈愚。吾人欲通經治事，當盡袪誤解，獨標捷徑，勿蹈經生誤國之覆轍也。

言語門。聖門之言語專科，是今日之外務外交主義，即《周禮》大小行人之專司，與政事内外相埒。秦漢以後，失之游説，唐宋以後，失之空疎，無怪乎數千年之中土，日就微弱，不能雄視強鄰，殆外交之才乏矣。

文學門。騷、賦發源《詩》、《易》，神游六合，爲道家宗旨。列、莊比肩，爲皇帝之學之嫡派，故《楚辭》稱述，全出《山海》、《道經》、《詩》、《易》之博學士也。舊失此旨，故解説《詩》、《易》無一完美之書，又兼聖門文學、言語兩科之事，歷史幃幄秘謀，軍書露布，旋乾轉坤，實爲政學之代表。一自浮靡流連，貽譏無用，談新學者幾仇視古聖先賢之學。今故專言實用，於黄帝學則徵求師説，以輔翼經傳，而萬世之亢言政事動分新舊者，與之排難解紛，融疆化界。言之無文，行而不遠，此講經學關鍵也。

子學門。泰西藝學，時人詫爲新奇者，實在皆統於諸子家。非泰西新事不足以證發古子，非古子何以統括西書？子學爲六經之支裔，即爲西書之根原。蓋六家者流，道與陰陽專爲三五，餘四家爲四方。分方異宜，古所謂方術也。








重刻日本影北宋鈔本毛詩殘本跋



昔余攻《毛詩》，以《序》首六義之説出於《周禮》，賦、比、興三字爲劉歆羼補，意在攻博士經文不全，與《連山》、《歸藏》、鄒夾《春秋》同爲僞造，又駁傳箋據《周禮》説《詩》之誤，蓋十年於此。丁酉冬間，陳厚菴大令以所重刻《日本北宋鈔毛詩殘本》三卷索序，當時以《毛詩》出於謝、衛，故久未報命。近來談
 

注



 瀛州，論大統，大通《周禮》之説，乃知賦、比、興爲《國風》小名，即《樂記》之《商》、《齊》；如以賦、比、興爲僞，則《樂記》之歌《商》、歌《齊》亦爲劉歆羼補乎？蓋十五國統名爲風，别有四小名：周、召爲「南」，邶、鄘、衛爲「賦」，王、鄭、齊爲「比」，豳、秦、魏爲「興」，九風分配三《頌》。邶、鄘、衛殷之故都，《樂記》所謂商人；孔子殷人，自叙祖宗舊法，故爲賦，朱子所謂「賦者，敷陳其事而直言之也」。《魯詩》以《王風》爲魯，《齊風》言「魯道有蕩」者至於數見，《樂記》所謂齊人，荀子以周公、孔子爲大儒，皆無天下而操制作之權，孔子法周公，故以魯統比，朱子所謂「比者，以彼物比此物也」。豳、秦、魏應《周頌》，爲「興」。周實爲天子，與周、孔不同，故莊子云在上則爲二帝三王，在下則爲玄聖素王。謂周爲「興」，朱子所謂「興者，先言他物以引起所詠之辭也」。《樂記》子貢問歌，言歌風、歌頌、歌大雅、歌小雅、歌商、歌齊爲六，亦與《詩》六義之數巧合。是賦、比、興爲《國風》分統之要義，不得此説，不惟無以解《樂記》之《商》、《齊》，而《國風》分應三《頌》亦無以起例。是賦、比、興三字於《詩》最爲有功，爲不可廢之説，特不可以三經三緯解之耳。又，《周禮》九畿即鄒衍之大九州，所云「無思不服」、「思無邪」、「四海來格」、「海外有截」、「至於海邦」，皆爲帝道大統，是《詩》本義當爲九畿，以《禹貢》之五服解之，反爲不合。傳、箋據九畿大九州以説《詩》，以今日論之，實爲正法；博士專據《禹貢》五服而言者，尚非《詩》之正解。以宗旨論，傳箋固未誤也。此本鈔於北宋，早在中國諸刻本之先。巴州馮蘭台廣文精通雅訓，嘗就此本校勘，以爲其中異同，如之乎也者之類無關文義者，姑不悉論，若《中谷有蓷》箋「君子於己之恩薄」，「薄」字衍；《野有蔓草》序「君子之潤澤」，今本作「君之澤」；《東方未明》箋「故群臣促遽顛倒之衣裳」，衍「之」字；《盧令》

 「鬈」當讀爲「權」，權，勇壯也，下「權」當爲「鬈」；《葛屨》序下「箋云儉嗇而無德」，今本無「箋云」二字，按序下皆箋，不應出「箋云」二字；《碩鼠》「野外曰郊」，今本作「郭」爲是；《椒聊》傳「兩手曰掬」，下有「箋云撮也掬
 
 皆同上」十字，今本無，疑誤以《釋文》爲箋。如此之類，固爲此本鈔寫謬誤，與其中俗寫減筆。此刻今阮本《校勘》一仍其舊，以存舊本之真，取

 得傳疑之義。《鷄鳴》箋「其君有之」，今本「君」作「若」；「誰之詠號」，今本作「永」；《揚之水》「沃疆
 

注



 盛」，今本作「強」；「波流湍疾」，今本「波」作「激」；《鴇羽》「鹽不攻致也」，今本「致」作「緻」；《無衣》序「美晉武公也」，今本作「刺」。凡此義可兩存，未便輕爲軒輊。至於今本字誤，足以改正者；《揚之水》「蒲」下今本「蒲草名也
 

注



 」，此本作「蒲，木名也」，與「楚，木名也」同，「草」爲字誤；《葛藟》「漘，水隒也」，今本作「溓」，從水，《廣雅》「溓，清也」，《釋山》云「重甗隒」，孫炎曰「山基有重岸也」，今本從水，誤；《大車》「萑之初」，今本作「蘆」，戴東垣云「蘆當爲萑」，與此本合；《出其東門》箋「如雲從風」，與岳本同，宋本「雲」誤作「雨」；《陟岵》傳「山有草木曰岵，山無草木曰屺」，「有」、「無」二字，今本互易，此本與《釋山》文合，知今本爲傳鈔之誤；《椒聊》傳「言馨之遠聞」，今本誤作「聲」，段懋堂曲爲之説，當以此本爲正；《晨風》「鴥
 」，今本誤爲「
 鴃」；《揚之水》「晧晧」，今本誤從白作「皓皓」，皆以此本爲長。若今本脱文，此本尚存，足以補正者；《中谷有蓷》傳「猶
 
 

注



 之生於陸，性自然」，今本無「性」字；《葛藟》箋云「王又無母恩」，今本脱「箋云」二字；《鷄鳴》序「陳古士義」，較今本多「士」字，與《正義》説合；又，「箋云：夫人以蒼蠅聲爲遠鷄鳴」，今本無「遠」字，按，蠅聲不似鷄聲，故《傳》加「遠」字，則《箋》亦應有「遠」字；《南山》箋「卜於死者之廟」，今本無「之廟」二字；《甫田》「箋云：言無德而求諸侯」，脱「箋云」二字；《著》箋「揖己之時也」，今本無「己」字，「人君以玉爲之」，今本無「之」字；《東方之日》箋「日以興君，月以興臣」，今本脱「日以興君」四字；《陟岵》序「國小迫而數見侵削」，今本無「小」、「見」二字，文義不明，可據以補正；《緇衣》序「美武公之德也」，今本無「之德」二字；《將仲子》序「祭仲驟諫」，今本「驟」字脱，傳「無折，言無傷害也」，今本脱二「無」字；《狡童》傳「憂懼不遑息」，今本脱「懼」、「遑」二字，與上傳不同，當據此本補足；《東門之墠》傳「近則如在東門之墠，遠而難至，則茹藘在阪」，今本脱「近」、「則」、「至」、「如」四字；《溱洧》傳「亂者，士與女會合溱洧之上也」，今本無「女」字；《敝笱》「魴鰥，大魚也」，今本脱「魴」字；《載驅》
 

注



 傳「朱鞹者，言有朱革之質」，今本脱「朱鞹者言」四字。凡此之類，一字千金云云，馮君所述，悉有依據。近人説《詩》字，每據誤本，曲爲穿鑿，使非此本原文具在，無以鉗掣其口。惜其斷璧碎珠，僅存三卷，使爲全書，其足以申明本義、破除晚説者當不僅此。《毛詩》獨立學官者千餘年，三家早亡，講古者舍毛别無全書可資誦習；海外古本，吉光片羽，亦當寶貴。厚菴先生博物好古；所刻各書皆爲士林所重，此書正經正傳，篇什雖少，要不得以殘缺少之也。至得書刊刻源委，已詳原敘，謹識數語於後，以示景仰焉。井研廖平敬跋。時己亥仲冬，作於射洪學署。



注
 　談：原作「淡」，誤，今改。



注
 　盧令：原作「盧伶」，據《詩三家義集疏》改。



注
 　取：疑爲「頗」字之誤。



注
 　疆：疑爲「彊」字之誤。



注
 　按，四庫本《毛詩注疏》卷六作「蒲，草也」，無「名」字，又，「楚，柲」，亦無「名」字。



注
 　 
 ：原衍一字，作「
 
 」，今删正。



注
 　載驅：原誤作「載馳」，據《毛詩注疏》卷八改。








答江叔海論今古學考書

并序






叔海作此書在二十五年之前，郵寄浮沈，久忘之矣。六七年前，祝彦和云：有學生自上海歸，得黎氏《續古文辭彙纂》改訂本，中有鄙人與叔海書；久之，持原書相示，方晤告者主客顛倒耳。南北天涯，未及覆答，非敢有不屑之意；

語出原書。


 今年春于成都得《學報》第二册，再讀校改之本，二十年老友規過訂非，一再刊布，其愛我可謂至矣！行裝倉卒，未及作答。憶在京師，二老白鬚對談，酒酣耳熱，擊碎唾壺，固人生一樂也。又，叔海在成都時，常約聚于草堂别墅主人張子苾，當時各有徒衆，定難解紛，每至達旦連日。子苾已故，叔海不還，吾舌雖在，久如金人之三緘其口矣！到京急欲從叔海縱談别後十數年甘苦，以相印證，乃寓京月餘，晤叔海不及半日，又生客滿坐，言不及私。避囂隱遯，今又月餘。津門咫尺，飛車往還，本擬直搗大沽，流連彌月；小事牽制，未獲如願。長夏多暇，相思尤切。由愛生慍恨，欲有所以感觸之，適原書在案，率意口占，命姪子録之，以志吾二人交情，留之兩家子孫，作爲矜式，更藉抒離情，豈非一舉而三善哉！時癸丑夏六月初二日，井研廖平作於宣武門外皮庫營四川館東院，時年六十二，《四變記》刊本初成之時也。

叔海先生老棣足下：戊子大作，重入耄眸，恪誦把玩，不忍釋手。老兄博采規箴，逼成《四變》，凡屬疏遠，莫不慶歡，況四十年舊交不吝牙慧，既刊文選，又改登報章，誨我之誠，有加無已者乎！具呈數端，以當談笑，無慍焉，惟亮之。一切繁文，皆不致覆。

《今古學考》之作，原爲東漢學派，本原出於《五經異義》，《駁》則出於鄭氏，足下所推博大精深，兩漢之冠者也。嘉、道以下，學者皆喜言之，老兄不過重申其説，著爲專書，周、孔之分乃大著明耳。足下謂：老、墨、名、法，諸子雜家，言之踳駁者多矣，而通方之士獨有取焉，奈何皆爲誦法洙泗，乃妄分畛域，横相訾謷，非《莊子》所謂大惑不解者歟？按今古之分，許、鄭在前，孫、陳、李、魏在後，明文具在，作俑之罪，端在漢師。足下歸咎於我，《國粹學報》又以惠、莊二人瓜分之，實不敢貪天之功以爲己力。且足下云：漢師皆爲誦法洙泗，斥我妄分畛域；足下書中自云：馬融指博士爲俗儒，何休亦詬古文爲俗學，是猶辭章、科舉更相非笑云云，是漢師冰炭水火，足下已明言之，不能以分今古爲我之妄，固已明矣。昔南皮不喜人出其範圍，斥《地球新義》爲過創，首禍之咎，我不敢辭；至以《今古學考》爲罪，則許、鄭、陳、魏之書何嘗不在《書目答問》中？雖投之有北，不敢首肯。即以足下大論言之，「通方之士」博取諸子，博采是也，而未嘗盡去老墨名法之舊名而淆混之，《今古學考》臚列今古各師宗旨，《書目》亦與《藝文志》同，何嘗有所偏倚？今古之分亦如諸子，其原質本自不同，不能強合，亦不能強分；今以諸子皆原於諸經，《藝文志》乃妄分畛域，横相訾謷，可乎？來書所言，毋乃類是。足下謂：君子之於學也，惟求其是；譬之貨殖，或以鹽，或以鐵冶，或以畜牧，或以丹穴，其操術有不同，至富則一也。按，此爲殊途同歸之説，敬聞命矣。今古之分，則同途而自相違反。故除去文字異同、取舍異趣無關門户者不計外，專以地域、制度分，同出一原，自相矛盾。如一王制也，或以爲真周制，證之《左》、《國》、《孟》、《荀》而合，盧、鄭師弟或以爲博士所撰，或以爲夏殷制；同一疆域也，或以爲方三千里，或以爲方五千里，或以爲方三萬里；如「弼成五服，至於五千」。經文本自詳明，而鄭注必解爲方萬里；《周禮》九服九千里，明文數見，與鄒衍九九八十一之説相同，鄭注《周禮》必以爲方七千里，七七四十九方千里，王占其一，八伯各得方千里者六，一牧之地倍於天子者五，此可見之實行乎？此非空言所能解釋者，不得已，乃創爲早年晚年之説以溝通之。黄仲韞同年曾疑其説，刊入《古學考》。按，《列子·仲尼篇》告顔子曰「此吾昔日之言，請以今日之言爲正也」，則孔子且嘗以今昔分門矣。同法洙泗旨趣，文字異同可解，制度之參差歧出不可解，以《王制》、《周禮》同爲周制，同有孔説，使朱子之書自相函矢如此，則《晚年定論》奚待陽明而後作？朱子且自判之矣。仲韜如在，攻人易，自立難，就漢師言，漢師必能釋此巨疑然後可以笑我，不然，則如箌室主人論《今古學考》云：

箌室主人論刊入《亞東報》，事在十年前，至今尚不知其人也。


 「謹陳所疑，思慮未周，特望作者之自改。」今自改已有明説，負固不服，聊博足下莞爾。《王制》之可疑者多矣，足下單舉二事，謂簡不率教者黜歸田里可也，放流之刑，舜所以罪四凶，若庠序造士，何至「屏之遠方，終身不齒」。考司徒簡賢黜不肖，即《尚書》之天命、天討、舉賢四等之法，優於後世之科舉；庠序既即有選舉之權，何於放流獨不許之？若以歷代舊制放流例歸法司，學校選舉，又何嘗有專行之成案？考《王制》選舉之制，亦與公卿共決之，非教官專行，放流文雖未備，可例推也。《書》曰「刑以弼教」，實則選舉亦所以弼教，賢者選舉，不肖者有放流。由教育推言之，不必皆庠序所專行，若以廣義言之，《魯頌》曰「在泮獻馘」，征伐之事尚且干涉，更何疑放流之小者乎！又，四誅不聽者，所以深罪舞文弄法之官吏，《莊子》所謂大盜負之以趨，最爲法律之蠧。附從輕，赦從重，别自一義；後世赦文附十不赦，即與此同義。言各異端，不必強同也。

足下謂：西漢博士，勝既非建章句小儒，破碎大道，建亦非勝爲學疏畧，難以應敵。嚴彭祖顔安樂俱事眭孟，質問疑義，各持所見，孰爲師法？按，西漢博士之弊，舊撰《經話》中曾列數十條，其中不無小有異同，正如足下所列曾子、子游之前事。八儒分立，宗孔則同。勝爲嚴守舊聞，建則推擴新義，嚴、彭傳本偶有出入，更不足計。所謂家法，即足下洙泗二字。今、古戰争端在孔子、周公，孔則爲新經，周則爲舊史，孰今孰古，一望而知。故古學主周公，凡涉及孔子，即爲破壞家法；今學主孔子，必如古學之主周公，乃爲破壞家法。由是以言，則一爲佛法，一則婆羅門，别有教主。平分兩漢，今學則東漢尚有流傳，若古文，西漢以上全無所見，即《白虎通義》全書不過二三條，鄭説大行，乃在魏晉以下。足下乃慮博士之家法不可考，過矣！以漢師家法比今之功令，近於謔矣！至以利禄鄙漢師，更不敢強同。利禄者，朝廷鼓舞天下妙用，古今公私學説，其不爲噉飯地者至尟矣。漢之經，唐之詩賦，宋之心學，明之制義，下至當今新學，同一利禄之心，特其學術不能不有等差。武帝之績出於《公羊》，宣帝之功成於《穀梁》。朝廷立一利禄之標準以求士，士各如其功令以赴之，同一利禄之心而優劣懸殊，不能尊王曾而鄙宋祁，以沙彌乞食爲佛法大乘。史公之歎利禄，蓋深慕武、宣善養人才，不虚擲其利禄之權，預料後來所不及；足下乃因利禄而鄙薄其學術，以爲不足重，恐非史公之本旨矣。原書稱漢師皆爲「誦法洙泗」，按「洙泗」疑當作「周孔」。西漢以上，博士説經全祖孔子，並無周公作經立教之説，謂博士誦法孔子可也；至東漢，古文家以周公爲先聖，退孔子爲先師，《周禮》、《左傳》爲周公專書，下至《爾雅》，亦以爲周公作。其派孤行二千餘年，如兩《皇清經解》，雖取消孔子，大致亦無所妨礙。劉歆所得以《周禮》、《左傳》爲主，古《書》、《毛詩》皆由二書推説之，故凡馬、鄭傳注於博士明著之條無一引用，故專詳訓詁，而不説義。如古文《書》、《毛詩》傳箋無一引用《王制》明説者，可覆案也。

足下謂我崇今擯古，以《周禮》、《左傳》爲俗學云云。案，《學考》平分今古，並無此説，此乃《二變》康長素所發明者，非原書所有。舊説已改，見於《四變記》中。足下以漢師同爲誦法洙泗，舍周公而專屬孔子，與扶蘇諫始皇同，專主孔子，不及周公。此説乃與二變尊今抑古，把臂入林，與鄭學大相反對者也。

足下以康成之學博大精深，爲兩漢冠。按，兩漢分道揚鑣，亦如陸車水舟，其道不同，各尊所聞，何足以較優劣？如謂康成後出，集古文大成，爲古文家之冠，庶乎不誣。考前人謂康成混合古今，變亂家法，指爲巨謬，我久不主此説。如謂康成《詩箋》兼采齊、魯、韓云云，試問何據，則皆據文字立例，屬魯、屬齊、屬韓皆是影響，不知古今異同端在制度師説，不指文字。兩《經解》毛、鄭同異之作最多，枝離依附，枉耗神思，至於三家制度師説，鄭君實無一字闌入，不得謂其混合也。案，鄭君一生安心定命，以《周禮》爲主，《左傳》爲用，而推廣於《詩》、《書》，其説《詩》、《書》，必牽合於《周禮》，故經文之五千里必強説爲萬里，此正其嚴守家法、不參别派之實據。考《禮記》一書多屬博士所主，以家法言之，鄭君不注此書可也，乃博徧通群經之名而牽連注之，故於《王制》則以《周禮》之故不得不排爲夏、殷制，於一切文義皆必求合於《周禮》，雖與經文顯悖亦所不辭；於是以《周禮》之説羼入博士，博士明條附會《周禮》，合之兩傷，以致成此迷罔之世界，其罪不在劉歆之下矣！使其果欲旁通，今學之書專用博士，《周書》傳記專詳古文，離之兩美，豈非兩漢經師之冠？惜其忠於《周禮》之心太切，遂致倒行逆施，使其説無一條可通，無一制能行。如《周禮》封建尤其一生著力之中心點，乃創爲州牧地五倍於王之盲説。大綱如此，其餘可知。此説雖駭人聽聞，然不直則道不見。凡舊所條列鄭誤各件，如有精于鄭學者實能通之。解釋所疑，則即取銷此説，非敢故與古人爲難也。

足下又謂：自王肅、虞翻、趙匡輩妄加駁難，吹毛索瘢，本無深解，不揣冒昧，以爲鄭君自無完膚，何但毫毛？今且以《周禮》論之：《大司徒》土圭一尺五寸以求地中，康成明注爲三萬里者也；日南日北日東日西，鄭君《尚書緯》、《孝經緯》注明以今西人地球四游説之者；九服九州爲九千里
 

注



 ，九畿九州爲方萬八千里，此經之明文，鄭君所深解，乃因蠻夷鎮三服合稱爲要之一孤證，遂改九服爲七服，以七七千里立説，至諸侯大于天子五倍，非喪心病狂，何至如此荒謬！竊嘗推原其故，而歎鄭君之不幸不生於今日，而生於漢末也。《周禮》本爲《尚書》之傳，爲皇帝制法，《河間獻王傳》以爲七十弟子之所傳，孔子俟後聖之新經，非已行古史、周公之舊作，故經傳師説與今地球相合者，不一而足。古文家法不主孔子，不用立言俟後宗旨，皆以史讀經，指爲前王之陳迹。春秋之時，地不足三千里，用夏變夷，乃立九州；海禁未開，地球未顯，就中國言，中國何處得此三萬里、九千里之地以立九州乎？故明知經文實指三萬里，實爲地球四游而言，不敢據以説《周禮》，此鄭君一生致誤之由，皆在以《周禮》爲古史、周公之陳迹誤之也。

《周禮真解凡例》已詳，今不具論。


 近代宏博，以紀、阮二文達推首，二公皆不信地球周員四面有人之説，今日則乳臭童子執地儀而玩，周游地球者日不乏人。就此一事言，二文達其智未嘗不出童子下，然不能因此一事而謂童子之學勝於二公。鄭君使生於今日，再作《周禮》注，地球得之目見，於以發揮其舊日之所聞，必不肯違經反傳，舍目見之明證存而不論，而向壁虚造此無稽之誣詞，此固可信者也。鄭君不幸不生於今日，然我之撥正必爲鄭君所深許。蓋今日之形勢鄭君非不知之，而無徵不信，鄒衍徒得荒唐之譏，故不敢不遷就當時而言，不能爲鄭君深咎者，此也。

憶昔治三《傳》時，專信《王制》、攻《左氏》者十年，攻《周禮》者且二十餘年，抵隙蹈瑕，真屬冰解。後來改《左傳》歸今學，引《周禮》爲《書》傳，今古學説變爲小大，化朽腐爲神奇，凡昔年之所指摘，皆變爲精金美玉，於二經皆先攻之不遺餘力，而後起而振救之。伍氏曰「我能覆楚」，申氏曰「我能興楚」，合覆、興於一身，以成此數千年未有之奇作，説詳《二變》、《三變》，無暇縷述。每怪學人不求甚解，以迷引迷，如兩《經解》者，大抵諛臣媚子，不顧國家安危，專事逢迎，飾非文過，盲人瞎馬，國事如此，經術亦何獨不然？古今學者大抵英雄欺人，一遇外邦偵探，未有不魚爛瓦解者。琴瑟不調，必須更張。竊謂自有《周禮》以來，綢繆彌縫，未有如今日者。嘗欲挑戰環攻，以判堅脆，舊事已矣，再約新戰，特不可自蹈不屑之教誨。量有大小，不能不慍，且並以此外交情，前呈《四變記》，即作爲二次戰書可也。足下云：決别群經，悉還其舊，誠一大快事。雖然，吾生也晚，冥冥二千餘載，何所承受取信？徒支離變亂，而卒無益於聖經。又云：務勝人，齗齗焉以張徽志、争門户云云。群經事業，其艱巨奚啻填海移山？二千年名儒老師，其敗覆者積尸如麻，欲以一人之身擔負此任，真所謂以管窺天，以蠡測海，無功有罪，一定之理。誠爲愛我之深，規我之切，雖至愚亦必感動。然足下所云，智叟之見解，老兄所懷，則愚翁之志嚮。一意精誠，山神且畏之，而請命於帝。昔生公
 

注



 譯經，知衆生亦有佛性，倡立此説，而下卷未到，群起攻之，乃求之頑石，得此靈感。方今共球大顯，生此時代，不似文達以前囿於中土，無世界觀念，又中外互市，激刺尤多；古人竹簡繁重，一册盈車，今則瀛海圖籍，手握懷卷，前世所謂荒唐之虚言，今皆變爲户庭之實事。此鄭康成求之而不能得者也。中國歷代尊孔，雖古文主周公，事未實行，反動力少；今則各教林立，彼此互攻，乃逼成一純粹尊孔之學説，此又唐宋以下求之而不得者也。昔因《王制》得珠，畧窺宗派，誓欲掃除魔障，重新闕庭；棄官杜門，四十年如一日，己卯前頭已白。在子苾處，瞿懷亭診脈云：「不可再用心。」至今日頑頓如故，又我之幸也。三《傳》已刊，《詩》、《易》稿十年前已具，因近改入天學，未及修改；見方再改《尚書》、《周禮》舊作，先刊有《十八經凡例》。至於《四變記》成，心願小定，即使今日即死，天心苟欲大同，則必有孀婦稚子，助我負土；即使事皆不成，説皆不存，行心所安，付之天命。足下相習已久，初何嘗有求名邀利之見存？所謂「張徽志」者，不得不張；「立門户」者，不得不立。劉申叔以我近論尤動天下之兵，風利不得泊，亦處于無可如何之勢。昔湘潭師與人書，每云「大人天恩，卑職該死」，借以解紛，静候雷霆處分。相見不遠，再容面罄。



注
 　九千里：「九」上疑奪「方」字。



注
 　生公：原誤作「孫公」，今改。按，生公即道生，東晉名僧。








離騷釋例



《詩》采蕭、艾與葛並舉，舊皆不得其解。《楚辭》舊説以香草比君子，惡草惡鳥比小人；蘭與椒本爲香品，王説以比楚王、子蘭、子椒。按《楚辭》云：「蘭芷變而不芳兮，荃蕙化而爲茅。何昔日之芳草兮，今直爲此蕭艾也？

即《詩》采蕭采艾之師説。


 余以蘭爲可恃兮，羌無實而容長」；「椒專佞以慢謟兮
 

注



 ，樧又欲充夫佩幃。固時俗之從流兮，又孰能無變化？覽椒蘭其若兹兮，又況揭車與江蘺。芳菲菲而難虧兮，芬至今猶未沬。」按，芳未虧、芬未沬，是蘭椒之香如故，本未嘗改變；而人之好尚不同，並非蘭椒之過，蘭不足恃與椒專佞，乃爲蘭、椒不平之辭，並非詬厲。又，前云：「人好惡其不同兮，惟此黨人其獨異。户服艾以盈要兮，謂幽蘭其不可佩。蘇糞壤以充幃兮，謂申椒其不芳。」按，大同之學，從宜從俗，既以周游六合，豈能復據一方一隅之嗜好以爲定評？蓋彼此方物，性質、美惡、香味既不相同，人之性情好尚又各有取舍，即所謂彼此是非，不能由一人而定。《詩》與《離騷》雜陳鳥獸草木之美惡，推論其好尚相反，即《莊子·齊物篇》之説。大同者，化諸不同以爲同。《大學》：「堯、舜率天下以仁，而民從之。桀、紂率天下以暴，而民從之。」彼此好尚不同，仁暴雖異，而民皆從之。堯、舜、桀、紂，非實指其人，不過藉以爲政法相反之名號。如中國尊尊，以尊尊率爲堯舜；率之以親親，則反其性爲桀紂。泰西親親，以親親率之爲堯舜；反其所好以率之，則爲桀紂。《楚辭》言堯舜桀紂，即《莊子》所謂「與其譽堯而毁桀，何如是非之兩忘」，又曰「桀犬吠堯」，即桀紂率天下以暴而民從之之義也。《論語》「君子群而不黨」，又曰「君子和而不同，小人同而不和」，同黨皆一偏一隅之見。黨同伐異，《楚辭》所謂黨人嫉妬讒言，皆一隅之見，所謂小言小智；大同則專於言和，化不同以爲同。去舍相反，好尚各異，各從其性，交易而退，各得其所，故《詩》、《易》與《楚辭》名物，當以《莊子·齊物論》讀之，不復有美惡是非之見。故鴞能「懷我好音」，葛與蕭、艾混同一視也。

姑發其例，後當推補之。




《楚辭·離騷》六合以内用《山海經》例，由五嶽而《海内四經》、《海外四經》，四荒即《大荒四經》；六合以外上下，上如水星，居地球軌道内一層，下如火星，居地球軌道外一層。六合以内爲形遊，六合以外爲神遊。神遊始於天之四極，故《招魂》於四極招之；「反故鄉」下當以《招魂》之文列於其下，因有招之者而思歸，以上皆爲近遊。自此以外，則昴星日軌月界，爲遠遊；因其太遠，不敢遂行，故請靈氛巫咸占卜之，欲遠行。下又以《大招》招之，則《離騷》未反故鄉下當書《大招》之文，招之不正，乃決意遠遊。當以《遠遊》列《離騷》下，以《招魂》、《大招》二篇坿之。又，所言《九歌》、《九辨》下，亦當以十八篇坿録於下。《離騷》爲正篇，所坿五大篇，乃有始終，本末詳備。按，其行由小而大，由近而遠，乃每段均言世俗混濁，群小嫉妬，亦如西人夢遊廿一紀，至海内則以五州爲小。海外小海内，大荒小海外，上下小大荒，遠遊以近遊爲小也。亦如《秋水》篇，見大者，乃悟前所見者之爲小，自爲比例，亦如河伯之見海若。舊以《離騷》爲憂愁疾憤之書，爲世間至不滿意恨事，讀者皆愁苦悲憤；今以《詩》、《易》道家説之，則爲人生第一至樂世界，從心所欲，無不如志。由王伯而皇帝，由聖人而化人、至人、神人、天人，包括萬有，上下四旁，古往今來，具詳宋玉《大言賦》及司馬長卿《大人賦》。天下至久至大至樂之事，無有過乎此者。聖、神、仙、佛皆在所包，夐哉，尚乎！實文學科之巨擘也。




附楚辭跋



《楚辭》全書專爲政治學皇帝法天之事，與道家宗旨全同。《周禮》有掌夢之官，《列子》夢游六合，即其師説。《詩》者志也，志爲思想，故託之夢寐。《詩經》全書皆爲夢境，《斯干》、《無羊》發其大例，爲《周禮》掌夢之事。《列》、《莊》爲道家，於夢之説綦詳。《楚辭》爲神游，招魂之職屬於掌夢。蓋神游即掌夢之思夢，夢之六候，即上下四旁。《周禮》掌夢言以日月星辰占夢之吉凶，夢何以爲在日月星辰？蓋日月星辰即上下四旁，三垣四宫，六虚六漠，《遠游》所謂天上之天，地下之地，故天地四旁爲夢境，升降往來爲神游。《楚辭》全書宗旨，由人以推天，法天以證人，即道家黄帝夢游華胥，穆王化人神游蕉鹿鳶魚之説也。《易》曰：「與天地參。」《中庸》：「天地位焉，萬物育焉。」《論語》：「譬如北辰，居其所而衆星拱之。」「天何言哉？四時行焉，百物生焉。」「上不怨天，下不尤人」，「下學上達」。蓋性道皆出於天。緯書發太易者爲皇，發陰陽者爲帝，皇帝德配天地，學貫天人。《楚辭》之由中國以推四荒，由六合以内推之六合以外，至於無聲無臭，仍返還故鄉。如《大招》未段之用賢修政，三公、九卿、諸侯以建三皇五帝之治功。《離騷》之神游六合以外，亦如今之游歷海外諸國，不至有大小之分而已。統計全書，以地方言，則由中國以推之極於無垠。以四宫言，則由王伯以推皇帝聖神天人而止。以子家言，則由縱横、刑名、儒墨以至陰陽、道家、佛家；以六經言，則由《春秋》人學之始以推至天學之終。《大學》：「物有本末，事有終始。」兹《離騷》者其小無内，其大無外，内聖外王之學，包舉無遺，爲聖門原始要終之絶業，斷非屈子一人一家之私言也。



注
 　謟：原誤作「諂」，《離騷》「椒專佞以慢慆兮」，《補注》：「慆一作謟。」因據改。
















四益館文集



廖　平　撰

邱進之　楊世文　校點








校點説明



《四益館文集》包括論學書信、序跋、碑銘、墓志、傳記文等共十八篇（其中《上南皮師相論易書》二篇，《論學三書》三篇，實二十一篇）。《續修四庫全書總目提要·集部·别集類》（稿本）：「此書一卷，則其雜文，凡十八篇，文既典雅，理尤精闢。首《上南皮師相論易書》，次序墓誌碑傳等。以論學各書，《井研縣志序》及《張祥齡墓誌》、《縱横家叢書八卷自敘》諸篇，最稱鴻博，誠學人之語也。按氏撰者以言經者爲多，故皆收入經類。此雖雜文，浩瀚博遠，亦非所謂古文家所能望其肩背。讀是集者，亦可見先生學術思想之一斑也。」這些文章多刊於《四川國學雜誌》、《國學薈編》等，民國十年四川存古書局刊行，收入《六譯館叢書》，今據此本整理。








上南皮師相論易書



三月曾具一稟，由郵齎陳，諒入籤記。受業治《易》二月以來，編成《生行圖譜》一卷，上呈鈞鑒。竊以易道廣大，爲治經之畏途，漢、宋遺書雖汗牛充棟，求其能明白顯著、確然有以饜服人心者不可得，受業雖久躭古籍，亦望洋而歎，不敢再蹈蜀人喜言《易》之咎。因諸經卒業，不得不求通精微，以成大一統之局，故立一説，以聖人晚乃序《易》，《易》爲六經總歸，六經未通，不可治《易》，《易》乃六經滙歸，五經既通，則《易》自有啟牗之妙。於是會纂歷代家法條例，與由漢至今遺書，除因陳不足計數以外，所有名作大師，最有名之條例，一爲考研，立見粉碎，求所謂顛撲不破者，未嘗有焉。大抵諸經如狗馬，《易》則近乎鬼神，率意圖畫，自信其心，又無明據以供其比校。在諸賢其始皆不能安，私心未嘗不自疑。從古未有真諦，遂自寬自解，以爲《易》之可知可求者止於此數，再進而上，則已失傳。去聖久遠，智力已窮，付之浩歎，此不求深之過也。受業愚鈍而好爲苟難，以爲諸經傳記皆别有微言起例，在於文字之外，學者但求銷文，未能得意，凡所解説，皆爲支節，不能使經如醫之銅人圖。凡其求者，皆銅鑄之人，而非氣血行動、能言動聽視之人，雖何、許、馬、鄭，亦得皮毛影響，豈能盡其筋骨乎？蓋無論何經皆有相承之誤説，後人以爲流傳最久，喜其便易而勦用之；但有如此者十數條，則深入魔障，永無見天之日矣。以《易》而論，以卦爲主，言卦則不能不講統屬。京氏八卦之説，謬種流傳，老師宿儒以至學僮小子，莫不曰一卦生七卦、八八六十四；而後人更爲浩乂之説，以爲一卦可變六十四卦。《春秋》見經之國近百，其中由天王、王後、二伯、方伯、小國、附庸、夷狄、亡國，各有分别，不可稍混；又諸國皆有實地，東西南北，至今尚可指數也。講《春秋》不論事勢，概曰一國統八國，一國可爲六七十國，自天子、王侯下至坿庸、夷狄，一視同仁，黄茅白葦，舊之《易》説何以異此！卦有尊卑親疏、祖妣男女、同姓異姓，必有分數。乃不問同異，但曰一可生七，六十四可爲一卦，是以《春秋》一國可爲全經之國也。今故就經中本卦爻變爲之編纂譜帙，辨姓别支，婚媾仇敵，朗然明著。一卦但生三卦，以合《大傳》三男三女。而亥之二首六身，即謂八卦分二類，二君而六臣也，經之《繫辭》由此起義。舊説一切不問，即此一端，則易學之不明宜矣。既取卦義，何貴混同。豈無以《春秋》諸國爲比者，不得其説，則亦不敢主持耳。即以旁通而論，今考定爲一卦旁通三卦，即圖之二隅與本卦相比之三卦也。上爲祖父，下爲子孫，旁以通於兄弟平輩之三卦，是謂旁通。

祖宗卦不言旁通。


 而舊例不辨尊卑，無分正錯，多者五六，少者一卦，俱無問其實據，則不能持以示人，有名無實，所以有疑信用舍之不同。又以卦變而論，一首三身，分長、中、少，取法乾坤六子。八正卦生二十四，八負卦生二十四，考之圖譜，界畫分明。凡所生者，各於受姓之爻變還父體，明白顯著，不啻大聲疾呼。而從漢至今，無人過問，别以堆垛數目，造爲無稽之談，某卦自某來，治絲而棼之，以牛爲馬，呼祖爲孫，欲其合得乎？又如「天地定位」一節，本指上下而言，邵子造爲一圖，強分方位，命之曰先天，又以爲伏羲所作。自有此説，愈生霧障。不知所謂先天乃上下圖，後天爲四方圖，上下四旁合爲宇宙，同爲孔經，何分羲文。上下圖乾上坤下，風雷天屬，二長親上，艮澤地屬，二少親下，水火居中，難於分畫，特詳火炎水濕，以定上下之分。凡經傳之言上下，皆指此圖而言。乾九五爻言火就燥，釋《大有》、《離》之飛龍在天；水就濕，指《坎》之《比》黄裳。三上卦從天下降，三下卦隨地上升，風雷龍虎，方聚物分，皆謂是也。而以爲羲文之分别歧出，過矣。又損之一人行，首卦内三爻一卦獨往，别首卦之外卦合三卦來爲得友。

《巽》初《小畜》一人往《乾》四，《離》二《大有》一人往《乾》五，《兑》三《夬》一人往上是也。


 三人行，則首卦内外三爻合朋往身卦，

《姤》内三卦爲錯卦，《否》内三爻三人來，外三爻三卦爲《既濟》外三人來是也。


 損一人者，三人同往三卦所往之卦。凡錯卦不能生此卦，則損去一卦輪班，三損而自變還父體。《蒙》之困蒙在六四《未濟》爻，以《坎》外《困》、《師》、《涣》三人同行往《蒙》之外，因與《蒙》外卦錯，《艮》不能變澤，故損《困》

又長損長。


 而自變還《未濟》之體，以《蒙》外爲《未濟》所屬也。《蒙》損《困》而繫曰「困蒙」，所以明三人損去困之例也。而世之解《困》者知此少矣。如此之類，僕數難終，見擬《凡例》中多未定之論，未敢録呈。前年師座所開《長編》名目，未經抄存，偶然小得，未能自休，急求訓論，如尚有可採，則以後由此用功，或當變革，更乞裁示。




其二



函丈諸經通貫於《易》，尤爲精粹。庚辰在京邸，曾以《易》例請業，蒙訓既爲周詳。彼時專治《春秋》，未能細心推考。庚寅在鄂，師席開具題目授宋芸子編纂。彼時以非專門，未即抄録。近以期歲之功，頗有創獲，敝帚自喜，無所折中，爲此畧舉大綱，進呈鈞座。如其誤入迷途，不必再行前進。倘《易》道廣大，有千慮一得，則將擬成定書。蓋以别業較經，則經爲精華。以《易》較諸經，則《易》尤爲精華。受業推考諸經，比齊句讀，既盡刻苦之功，久欲探取精華，涵養靈性。目下所言，由是推考名物，形下之功，如得寢饋饜飫，藉以歲月，窮其精華，於《易》多一分饜飫，即於諸經長一分境界。推諸經於《易》之中，以成大一統之治，九經諸傳，奂然一新，以復西漢之舊，彰明經學，即所以默化蠻貊，合於乘桴居夷，莫不尊親，小有尺寸之效。合計所刊《凡例》共十八種。三《傳》已成，《詩》、《書》舊稿未盡寫定，假借三年，可以一律成功；倘無機會，則將《易》、《書》、《詩》以外但刊條例，俟後賢補注。惟此事最難，其任最重，二十年心血消磨殆盡，誠恐先狗馬填溝壑，繼起無人，稿本失墜，半途無成，别無知大義者可以提倡。維遠别函丈，今又五載，晝夜專研，所得較爲通澈，惜未能扁舟赴轅，面呈心得。舊所呈閱諸書，如稍有可存，得先刊一二種，庶將來不至全行散佚。以俟諸經告成，倘其精力尚可奔走，再擬趨赴鈴轅，一聆教誨。








論學三書






與宋芸子論學書



昔者四科設教，不碍同歸；二學

齊、魯。


 同鳴，蓋由異俗。是丹非素，未得宏通；一本萬殊，乃爲至妙。是未可執一而廢百也，有明徵矣。或以講今古學爲非，説《易》以主孔子爲大謬，並謂「如不自改，必將用兵」。夫用兵之道，首重慎秘，未發而先聲，此非兵也，將命者未悟耳。聊貢所懷，以資談笑。「相攻」等語，閒嘗考國朝經學，顧、閻雜有漢、宋，惠、戴專申訓詁，二陳

左海、卓人。


 漸及今古；由粗而精，其勢然也。

鄙


 人繼二陳而述兩漢學派，撰《今古學考》，此亦天時人事，非

鄙


 人所能自主者也。初撰《學考》，意在别户分門，息争調合；及同講習四五年之久，知古派始於劉歆，由是改作《古學考》，專明今學。此亦時會使然，非

鄙


 人所能自主者也。二者主於平分，李申耆、龔定菴諸先達乃申今而抑古，則

鄙


 人之説實因而非創也。宋人於諸説已明之後好爲苟難，占踞《周禮》，欲相服從；累戰不得要領，乃乞師以自重。即以《王制》論之，盧氏以爲博士所撰，即使屬實，漢初經師相傳之遺説，固非晚近臆造者可比，其中初無違悖，何嫌何疑，而視同異類？近人崇尚樸學，於儒先佚書，單文賸句尚見搜輯，豈以《王制》完全，獨宜屏絶？或曰：「非惡《王制》，惡以《王制》徧説群經耳。」是又割裂六經之説也。以爲一經可以苟合，别經則不必然，不知不同者體例，不可不同者制度。此非可以口舌争也。

鄙


 人嘗合數十人之力校考其説，證以周、秦、西漢子緯載籍，凡言制度者莫不相同；再證以群經師説，如《大傳》、《外傳》、《繁露》、石渠、白虎，以及佚存經説，若合符節。又考之《詩》、《書》、《儀》、《記》、《春秋》、《易象》、《論語》、《孟子》，尤曲折相赴，無纖毫之異。東漢以下不可知，若新莽以前，固群籍言制度之一總滙。野人食芹而甘，願公之同好。且見在外侮憑陵，人才猥瑣，實欲開拓志士之心胸，指示學童之捷徑。一人私得之秘，顯著各篇，乃反因以見尤，使如或説。今日於諸經凡例删削《王制》一條，别求各就本經傳記爲之注解，避其名而用其實，不過需數日之力耳，豈得失之數固即在此耶？則去毁取譽，固不難矣。乃主人則實惡今學諸傳，於《春秋》頗有廢二《傳》用《左氏》之隱衷，特不能顯言耳。即以《左氏》而論，

鄙


 人曾同坐時，請詢海内所稱《周禮》專書撰刻《義疏》之孫君，其中制度無一與《周禮》相同；此説《周禮》專門之言，又皆同爲弟子。今將《左氏》提回博士，與二《傳》同心，此亦深所不許者也。至於《易》主商人，不用文、周，此乃據《繫辭》之明文，以正「三易」之晚説，非誤信歐陽文忠也。考兩漢經學之分，西漢至孔子，或作或述，一以儒雅爲歸；即劉氏《移書》全列諸經，亦統以尼父，《左氏》不祖孔子，李育譏之。東漢則群經各立主人，《尚書》歷代史臣所記，《詩·風》國史所採，《易》屬文王，《禮》本周公，而《春秋》則有周公魯史、外國赴告與孔子新文諸不同，一國三公，莫知所從。西漢經本皆全，故書具在，東漢則《書》有百篇，《詩》本六義，《易》佚《連》、《歸》，史亡鄒、夾；或由女子齊音口傳，或以笙奏《雅》、《頌》，《豳》、《雅》相補，斷爛破碎，侈口秦焚。西漢授受，著明傳記，由於闕里，義例合同，終歸一貫。東漢則初只訓詁，莫傳義理，推《周禮》強説各經；至鄭君，乃畧具規模。一則折中至聖，一則並及史臣；一則經本完備，一則簡册捝殘；一則師法分明，一則臆造支絀。畧舉三端，得失已見。夫孔子立經，垂教萬世，自當折中一是，以俟用行，豈其秦越雜投，徒啟争競？學人治經，義當尊聖，不師一老，别求作者，則删經疑經，宜其日熾。既用西漢之學，不得不主聖人；既主聖人，不得不舍羑里。《論語》不必聖筆，義同於經，《繫辭》比之，未爲非聖。本傳既不明言文王，則附會之説，同於馬陸。《易》分文孔，門户則然。夫兩漢舊學，墜緒消沈，

鄙


 人不惜二十年精力，扶而新之，且並群經而全新之，其事甚勞，用心尤苦，審諸情理，宜可哀矜。即使弟子學人，不紹箕裘，而匠門廣大，何所不容？以迂腐無用之人，假以管窺，藉明古義，有何不可？如不以玉帛相見而尋干戈，自審近論雖新，莫非復古。若以門户有異，則學問之道，何能囿以一途。況至人宏通，萬不以此。反覆推求，終不識開罪之所由。或以申明《王制》，則有妨《周禮》，不測之威，實原此出。案《周禮》舊題河間毛公，乃由依託先哲事蹟，本屬子虚。況六藝博士，立在漢初，劉氏所争，但名《逸禮》，《周官》晚出，難以經名，唐宋以來，代遭搏擊，非獨小子始有異同。使果出元聖，亦無與素王。且鄭君據此爲本，推説群經，削足適履，文可覆案。今以遵鄭之故，強人就我，而不許

鄙


 人以經説經，聽斷斯獄，亦殊未平允。又兵戰之事，必先無内憂，然後議戰，請先選循吏，内撫流甿，一俟食兵已充，然後推轂。謀士軍師，亦曾自審利弊，一檢軍實乎？恐軍令一出，而四散逃亡，民不堪命。

鄙


 人謹率敝賦，待罪境上。惟是《詩》、《書》、《儀》、《記》、三《傳》、《論語》、《孝經》，幅員既廣，孟、荀、韓、墨，伏、賈、董、劉，將佐和協，封建、井田、職官、巡守、六禮、八政、五命、五刑，器食精足，一匡之盛，頗比齊桓，謀臣良將，電騖風馳。退舍致敬，開門受攻，開花礮、鐵甲船、魚雷、飛車，轟擊環攻，敝塞萬不出一兵、發一矢以相支拒，而強弱相懸，主客異致，一二部道以相餌　，而已刃缺礮裂，支節且難理，何況擒王掃穴哉！在未行議攻之先，必有間諜爲説曰：彼雖風疾馬良，不辨南北，兼弱攻昧，天命可覩。不知風之見疾，馬之見良，正以其識見精明耳，安見有心無所主而能取速？此謂無信訛傳，以傷桃李，見因議兵，愈謀自固。新將《逸禮》諸官招集安插，以《曲禮》舊題爲之目，以經傳各官補其亡，名曰《經學職官考》，與《王制》合之兩美，並行不悖。此既益此強蕃，彼必愈形孤弱，庶乎邦交永保。協言《王制》，大將鼓旗，易招彈射，自今深居簡出，不涉封疆。惟是先入爲主，人情之常，無端而前，每至按劍，循覽未周，詬怒以發，是非引之以相攻，深入重地，已固難圖萬全，人亦鮮進理解。見今各報新開，學館林立，必别招天下之兵，日與角逐，得失所形，兩有裨益。國雖新立，固非可兵威迫脅而屈服者。始之駭以無因，繼之疑而自改，終之以喜，喜乎借外侮以勤自修也。




致某人書



龍濟之大會來蜀，奉讀大箸《僞經
 

注



 考》、《長興學記》，並云《孔子會典》已將成書，彈指之間，遂成數萬寶塔，何其盛哉！二千年大魔煬竈，翳蔽聖道，經籍名存而實亡，得吾子大聲疾呼，一振聾瞶，雖毁譽不一，然其入人心者深矣！後之人不治經則已，治經則無論從違者，《僞經考》不能不一問途，與

鄙


 人《今古學考》永爲治經之門徑，得朋友欣抃何極！惟庚寅羊城安徽會館之會，

鄙


 人《左傳》經説雖未成書，然大端已定。足下以左學列入新莽，則殊與

鄙


 意相左，因緣而及互卦，尤爲支蔓。在吾子雖聞新有左氏之説，先入爲主，以爲萬不相合，故從舊説而不用新義，此不足爲吾子怪也。獨是經學有經之根柢門徑，史學亦然。今觀《僞經考》，外貌雖極炳烺，足以聳一時之耳目，而内無底藴，不出史學目録二派之窠臼，尚未足以洽

鄙


 懷也。當時以爲速於成書，未能深考，出書已後，學問日進，必有改異。乃俟之五六年，而仍持故説，則殊乖雅望。昔年在廣雅，足下投書相戒，謂《今古學考》爲至善，以攻新莽爲好名，名已大立，當潛修，不可鶩於馳逐。純爲儒者之言，深佩之。今足下大名震動天下，從者衆盛百倍，

鄙


 人以子之矛，攻子之盾，久宜收斂，固不可私立名字，動引聖人自況。伯尼、超回，當不至是。如傳聞非虚，望去尊號，守臣節，庶不爲世所詬病也。又吾兩人交涉之事，天下所共聞知，余不願貪天功以爲己力。足下之學，自有之可也。然足下深自諱避，致使人有向秀之謗，每大庭廣衆中，一聞

鄙


 名，足下進退未能自安，淺見者又或以作俑馳書歸咎

鄙


 人，難於酬答，是吾兩人皆失也。天下之爲是説，惟吾二人聲氣相求，不宜隔絶，以招讒間。其中位置，一聽尊命，謂昔年之會，如邵、程也可，如朱、陸也可，如白虎、石渠亦可，稱引必及，使命必道，得失相聞，患難與共。且吾之學詳於内，吾子之學詳於外，彼此一時，未能相兼，則通力合作，秦越一家，乃今日之急務，不可不深思而熟計之也。方今報館林立，聲氣相通，南北二宗，不自隔絶，其得失之效，知者自能知之。




答友人論文王作易書



來示以治經以申明經義爲主，作者可作，不必追論穿鑿求之。此尋章摘句之學則然，而非所論於微言大義也。將治其經，而不知作者謂誰，則不可通者多矣。來示以文王作《易》爲久定説，今以爲孔子，退《十翼》於賢述，近於非聖無法。然文王之説見於他書，本經傳記無明文。況初説獨主文王，因「箕子」、「東鄰」、「西鄰」之文，馬、陸乃加入周公，可見舊説之無據。且《明夷》於彖辭以文王、箕子對舉，是彖已有文王、箕子之義，不止爻辭矣。本傳言作《易》者當文王與紂之事，明不以爲文王作。據本傳以立説，有何妨礙。必欲非之，如以《十翼》爲孔子作，今改爲弟子所記，即爲非聖。《論語》從無以爲孔子自作，然與經同重，不得以説《論語》者爲非，又何疑於《易傳》？考《易》不惟有文王以後事，如《晉》與《明夷》二卦，取晉楚分霸而言，《晉》「其國惟用伐邑」，《明夷》「於南狩得其大首」之爲射楚共王中目，「公用享於天子」之爲齊桓、晉文。馬、陸因箕子、東西鄰而添入周公，則舉春秋時事以歸還孔子，未爲過也。今試例證以明之。《繫辭》史稱《易大傳》，劉向於《大戴·易本命》亦稱《易大傳》，是《繫辭》與《易本命》爲《周禮》體。聖人作經，賢者述傳，以爲聖作，是退孔子於傳家，名尊孔子，實反貶之，一也。《莊子》言「孔子繙六經以教人」，《列子》言「孔修《詩》、《書》，正《禮》、《樂》，照治天下，遺來世」。西漢以上言經學皆主孔子，諸經皆爲孔子繙定，而《易》獨退於傳記，與諸體例不一，二也。《繫辭》明有「子曰」之文，並有引孔子語以爲斷者，如「子曰：易有四道焉，此之謂也」，如謂孔子自作，是孔子自引己説而「子曰」，三也。《乾·文言》「明乘六龍，以御天也，雲行雨施，天下平也」，是解彖釋之文。《十翼》同爲孔子作，則是自注自疏，四也。《乾》六爻解至五六見，考其文義，無大出入，又「亢龍有悔」一條，既見《大傳》，經下又引之，如孔子自作，是屋上架屋，五也。諸家逸象出於今本者最多，如以爲皆孔子作，是聖筆尚有脱漏，以爲非孔子作，則不當傳習，六也。《禮記》云「商得坤乾」，與《大傳》殷末世人作相合。孔子得《易》於商，非周，非文王，有明文可證，七也。如「潛龍勿用」之爲孔子，即《莊子》所謂「在上則二帝三王，在下則爲元聖素王」也。樂行憂違，即用行舍藏，龍德惟孔子足以當之。素履白馬，亦多主殷禮。拘於文周，故不敢以孔子立説，多失實理，八也。疑《繫辭》者始於歐陽，從其説者代不乏人，固非創解，又非以爲弟子作傳，遂不足尊貴，九也。諸經《大傳》，如《尚書》、《春秋》、《喪服》，其書尚可證。又《喪服》有《大傳》，然後有《服問》、《三年問》，經下逐條所加之傳，多引傳爲斷。《喪服傳》引「傳曰」二條，爲《大傳》明文。《穀梁》又有引《大傳》文八條，皆足以明《大傳》與經下之傳不出一手，十也。有此十證，足以考徵。非不知文王囚於羑里作《易》，見於《史記》。「三易」之説，誤託《周禮》，然謂孔子得古本而繙以教人，亦如《書》，未爲不可。若以《十翼》爲孔子自作，則證之本經、本傳，固無有實證明文也。



注
 　經：原作「學」，誤，據下文改。








譒譯名義三卷序



《論語》「子所雅言，《詩》、《書》、執禮」，《莊子》「孔子譒十二經以立教」，《班志》「《尚書》讀應
 

注



 爾雅，通古今語」，而可知此竪譒例，通古今異語也。《王制》之寄、象、狄鞮、譯，《周禮》之象胥以通四夷言語，《公羊》之「物從中國，名從主人」，《穀梁》之「物地從中國，號從主人」，揚子雲之《輶軒使者絶代語》，此方言之説，爲横譒者也。蓋政制以横譒爲開化四海之首功，而立教以竪譒爲通貫古今之妙用。孔子六藝，原從古本之文譒以雅言，譒前之事，《班志》所謂「《尚書》通古今語而可知」者早有明文，通人所共知；至於譒後之大例，則尚未顯著。海外九州之制，其本名異號見於子、緯者亦夥矣，而經傳中則不數數見；如大九州之名見於《地形訓》，八縯、八紘、八極之山水丘澤亦嘗備舉，而經傳不見者，何也？蓋不直稱其本名，而用猶從中國之例以指目之也。如《魯頌》云：「奄有龜蒙，

小東中國。


 遂荒大東。

海外。


 至於海邦，淮夷來同。」以淮夷言之，淮水發源豫州，揚、徐二州以爲界目，水、地皆在内州，何以得爲海邦乎？又《商頌
 

注



 》之荆楚、氐羌與淮夷同，皆在侯綏，去王城僅千里，大同之《詩》不應引《春秋》小統之例以立説，不知此即後譒例也。海外九州，地有定形者，其名見於《淮南》，經文猶不具著，而謂百世以下無定之國名，經傳能直録之乎？然不直録則不能實指，辭窮無可考，故不得已而用後譒之例。中國東南之夷曰淮，海邦東南之國不可名，則借中國之名以名之。又中國正南方曰荆、楚，正西方曰氐、羌，今南則澳、非之名不可見，西則美、歐之名不可見，亦借中國之名以名之；荆、楚即澳、非，氐、羌即歐、美，與淮夷之例相同。總核《詩》文，海外四極，五帝分占之區，統《魯頌》之戎、狄、荆、舒四字足矣。孔子六藝，小統上譒三代之古文，大統下譒百世之新事。知其譒譯之例，則讀《詩》、《易》不啻如《海國圖志》、《百年一覺》。故國不可名，則以四裔目之；君不著號，則以孫子言之。言受命，則記之玄鳥、武敏；言京都，則託以思服、衣裳。又《列》、《莊》同有大年、小年之説，「楚南之冥靈，以五百歲爲春、五百歲爲秋」，

此《孟子》「五百年必有王者興」之説，釋文以一千歲爲一年。


 「上古有大椿者，以八千歲爲春、八千歲爲秋」，

釋書亦有此説。釋文以三萬一千歲爲一年，疑此爲東西二循環之説。


 《詩》之所謂「萬有千歲」、「萬壽無疆」、「君子萬年」者，皆爲統緒，所謂「卜世三十，卜年八百」也。統小則年小，統大則年大，所謂「萬壽無疆」者，上二字指年歲，下二字指疆域。將來大統，國祚彌長，反合上古八百、八千之説，此亦在譒例。至云三《頌》之稱武平
 

注



 、文王、元王，《大雅》之文王
 

注



 ，《魯頌》之莊公，《召南》所謂齊侯、平王，《魯頌》之奚斯之類，多非指實。若《易》之兩《濟》即南、北極，《晉》、《明夷》即東、西夷，《壯》、《夬》之爲羊、爲洋，「羝羊」之即氐羌，「明夷」之即荆、楚，

詳於《釋字》篇中。


 固不僅鬼方之指海邦、大川之爲瀛洋矣。今分爲《易》一卷，《詩》一卷，《易》、《詩》合爲一卷，發其端倪，以爲舉一反三之助。若通貫，是在好學深思之自得也。己亥仲夏敘。



注
 　應：原作「近」，據《漢書·藝文志》改。



注
 　頌：原誤作「孫」，據《商頌·殷武》改。



注
 　武平：疑爲「武王」之誤。



注
 　文王：原作小字夾注，據文意當係正文。








中華大字典序



中華書局《大字典》將出版，范、陸、歐陽三先生走書屬爲序文。按今之學風，每欲廢漢字，此書乃力主之。又每厭中文繁，廿年前簡字之説已盛行，此書乃更加推廣，皆與時俗不同，豈故爲是矯異哉？乃推三先生作書本旨，而爲之序曰：環球各國，無論其建立新舊、程度優絀，皆以方言拼音，有聲無字，《公》、《穀》所謂耳治，六書所謂象聲。惟吾國六書以圖畫補耳學之窮，四象之中，聲占其一，正名譒經，冠絶全球。《易》曰：「後世聖人易之以書契。」

或以六書見《周禮》，爲孔子以前事，駁詳《周禮凡例》。


 説者據《史記》八引古文，歸功至聖，

《僞經考》以此八條爲歆羼，今以專指孔氏六書爲古文。


 非但人言，且代天語。去年余以讀音統一會赴京，會中紛挐，含意未申。説者謂語文合一則識字易，可以普通文明。按語文通俗，則便於鄉音，致遠則貴乎形象。吾國久沐同文之化，試官之去取詩文，讞員之審決情實，固已無所不通。東洋、高麗即可筆談，無須譒譯。如以方言爲便，蘇、白小説，蘇人能讀之，五百里外則不知爲何語。吾川高腔劇本刊刻最多，而外省則無人留閱。商工契券，固與博士不同，語文合一，市井鄉曲所通行，不足奇也。若誥敕、奏章、獄訟、刑判，必責以方音俗語，所謂名不正則言不順，禮樂刑罰皆失，民無所措其手足。始皇同文，專爲法律，故醫卜、種樹、通行字母不廢也。又廣州凡力役及婦女幾無人不識字，而其程度不高於鄰省。

工役識字，以言語難通；婦女識字，利用於賭。


 若以難易論之，中文分高下，海外普通記固所易曉。科學名詞，彼此嚮壁虚造，而不相通。字典數年一增修，繁重十倍。普吾國恒患其不足，

我國通字典尚有人，彼則絶無全記誦或猶各科學名詞者。


 以此比較難易，何異寸木岑樓，循末忘本，亦見其惑矣。

此條詳《東方雜誌·中國文字之將來》。


 六書文字未有之先，非至聖不能興；

埃及古碑乃誤以畫爲字。


 既立之後，雖東洋不能廢。

《采風記》以埃及因古文不便乃改字母者誤也。


 其中自有天心，亦兼人事。主此議者，欲以異邦理想見諸實行，圖窮匕首見，且亦不能自持其説。新出《大字典》凡四百餘萬言，意在通俗，然新語名詞皆歸坿屬，於兼通博采之中，寓保存國粹之意，與時流宗旨迥然冰炭。兼用圖畫，尤與四象相發明，可謂獨見本原，超超元箸矣。草昧之初，人禽混雜，同以聲音相通。中國邊隅，回、蒙、衛藏用字母。歐美雖號爲文明，亦不能立異。進化之理，中外所同。吾國當未有六書之前，亦必有字母之時代，所謂孔氏古文，不能不由結繩而改進。

湘潭王氏以結繩爲字母。


 始皇同文之後，百家雜語，至子雲譒爲《方言》而盡絶。若東方曼倩、太史公，皆於孔經外讀異書、識異字。

史公所謂文不雅馴，薦紳先生難言之。


 余嘗主此義，命及門李堯勳著爲《文字問題三十論》，刊入襍誌。在京晤新城王君晉卿，以鄙論持之有故，言之成理，然非有古用字母之實蹟，不足以厭服人心，當時無以應也。今年與二三同學研究，共得十六證以應之：一象聲，

四象由拼音而變形，即名詞，事即動詞，意爲形容詞，聲即字母拼音法。


 二畫卦，

舊説以八卦消息爲十文。


 三舊史，

《莊子·天下篇》：「舊法世傳之史，尚多有之。」又：「《詩》、《書》、《禮》、《樂》，鄒魯之士能言之。」蓋孔氏古文初只行於鄒魯一隅之地，外人不能識、不能讀也。


 四《論語》闕文，

「吾猶及」與《莊子》「尚多有之」同，史與上同，謂字母書。闕文，指字母有馬者，馬即今之碼字，字母爲馬號。《儀禮》一馬二馬同，此借人乘之數母，拼音爲借人乘。今往古來，今指後世亡。中國字母，自揚子雲以古文譯方言，其字遂絶矣。讀作俟，下俟百世也。


 五馬號，

《儀禮》所謂馬，今作
 

 

 
 
 ，古文作弌弍弎
 
 ，與亞拉伯同。六魯鼓、薛鼓，

以口○記節奏。


 坿工尺，

以五七馬號記音，如字母。


 七掌紋，

《左傳》所謂掌紋，如魯友虞皆以字母言，非掌紋同於古篆之魯友虞也。


 八花紋，

苗人銅鼓花紋皆由苗字，古鐘鼎花紋即字也。今人所藏器間有真者，古文則作僞者補刊，不知花紋即古字母。


 九符籙，

古人所書，魏晉六朝間有存者，人皆不識，或以爲符籙。


 十方音，

《左傳》楚人謂虎曰於菟，在中文只一虎字，楚語則作二字，此如今中文、西文之别。揚子《方言》乃以古文盡譒異方雜語。字母變爲六書，揚子之力大矣。


 十一異文，

《三傳》地名、人名音同字異，常例也，正文又不如此，可見古無定字，皆以馬號拼音，既譯成雅文，則彼此不一，亦如譯書外國名詞。


 十二合讀，

二音合一字，即拼音之法。僅存者如不律爲筆，邾婁爲鄒，猶後世之反切。


 十三切韻，

有音無字之○與、等韻，七音之○⊙●
 

 

 
 
 七式。
 十四譯官，

立官專掌，則語言文字當並譒之。史云「罷其不與秦文合者」，又曰「文字異形」，是諸侯並作語，即並作文字，如今世界各國文字。


 十五語傅，

《孟子》有齊語傅、楚語傅，即今語言學堂，既以文書往來，非徒學其語言，並當通其科學文字。


 十六同文，

必先有不同，如今海外各國文字異形，而後可言同文。使古中國同用古字，則秦不得云罷其不與秦文合者矣。


 未嘗無蹤蹟可尋。

當作十六論以發明之，至於金石文字謂有在孔子前者，非僞器則誤釋，更不足難矣。


 且夫多少通塞，至無常式。余箸書百餘種，用字不及《字典》十之二三，不憂不足，所謂寸有所長，殤子爲壽之説也。《大字典》固較《字典》詳盡，然全球語言日益新出，數千百年後，繼長增高，一部字典雖重至百四十斤、千四五百斤，亦當有不足之患，所謂尺有所短，彭祖爲夭之説也。大統合一之時，非再有始皇、李丞相出，盡焚諸侯並作語之文書，使必盡通全書，乃得爲吏，雖停廢百學，專科研究，老死不能盡，後之視今，當亦如今之視昔。然未來之事，固不能預備，則此書爲切時備用之名箸，推中文於全球，未始不由此基之。每怪學界如飲迷藥，推崇字母如天書，不知古文與字母二千餘年交相争戰，優勝劣敗，事在歷史。古文其初發明囿於鄒魯，

見《莊子·天下篇》。


 今則東西南北萬里而遥，所有齊語、楚咻、方言、百家語、外家語，無不爲其所吸收，傳所謂「器從正，名從主人」者是也。遼金元皆有國語、國書，如字母可通行，當其盛時，何不全用國語？議廢漢文用字母則文明，謂三族程度高於漢家可也。至今讀三史，人名、地名者亦莫不以譒譯蠻語爲苦。此猶遠事也，降而至於清，其拼音結繩與海外同也。祖宗推重國書，設專科，箸禁令，其保存之心無微不至。字母易識，婦女皆識得，其程度之高下，於漢人不必論，試問旗人習國文者多於漢文乎？謄黄印章，滿漢並列，漢人固不識清書，旗人已經全讀漢文。滿州以一隅取中國，謂其初兵力之強，由國書而致，似矣。何以既主中國，以帝王之力，不能廢漢文，而其清語亦與蒙古、回回近於銷滅？竊以中文比於乾陽，土寄四時，萬方同化。婦人生子，從夫之姓，遼金元清已嫁之婦，歐美非澳待年之女，一統同文，秦非前事之師乎？

請查今東三省地方通行爲漢文乎？抑清文乎？亦如回部，幾不知有回文矣。


 方讀音統一會之開，創字母，正音讀，種種條呈，余常爲私議云，創始難，守成易。前清所頒清文書記，各種俱備，無待改作，請諸人先就旗人立爲模範，事半功倍，果如計畫，然後推行各省。此已往成事，不足鑑乎？《大字典》所以專主中文也。又近時新説，謂以字母譒經，則可以推行孔經於海外，尤爲大誤。孔子譒經必用雅言，六經六書相爲經緯，絶非字母所能譒。如《易》之「乾，元、亨、利、貞」，《春秋》之「春、王、正月」，「霣石於宋五」，「六鷁退飛過宋都」，《書》之「曰若稽古帝堯」，《詩》之「關關雎鳩，在河之洲」，使以字母譒之，皆不能成語。吾國注疏傳説解經，即所以譒經，有此思想，同此文字，每經一條，雖數十百説，而意義無窮，推闡不盡。海外無此名詞，

《采風記》以外人不能譯「孝」字，以無此名詞。


 無此讀法。

先實後虚。


 以一二人單獨鄙陋之見譒經，與乞丐説皇帝、餓鬼説菩薩無以異也。

外人所譯中經，同有此病。


 故漢文可以譒梵咒，字母不能譯聖經。《大字典》以中統外者，用此義耳。或以爲書多采俗語，不爲典雅。考行遠之書，必求通俗。漢之《説文》，清之《字典》，同以通俗，乃能盛行。若《三倉》當西漢末，字數猶僅三千，許氏加入流俗異體，數乃近萬。許氏引漢初法，必讀九千字乃得爲吏。所謂九千字者，後人據《説文》改益，其初不過一二千字，孳乳相生，繁衍衆多，既有事物，不厭其推廣。是書以六年乃成，至四萬餘言，因時制宜，克副窮通之變。鄙人學業迂僻，不合時宜，加以琴南林先生珠玉在前，何敢再作班門削斲？惟不有求正之見，或反見咎於主人，用是發攄鄙見，用求教正。至於本書之精深博大，更以掛名簡端爲幸事焉。








圖書館書目序



圖書館藏書十萬餘卷，目録編次印行，山腴爲之跋，謙讓不自滿；説者亦頗以謂一省收儲恒不及一家，推比南北各省，尤嫌簡略，按此收藏家以多爲貴之説也。儲蓄圖書，昔人比之掩埋骴骸，或且號之曰「骨董」。今歷朝正史多缺卷缺頁，即以鄦書論，非汲古刊傳，始一終亥，本必亡佚不傳；諸天雖未必得道，要其護法之功，不可没也。至於讀書，則貴精專，不貴泛濫。吾國自通習五經而經學亡，自普通設科而中學且絶，荀子《勸學》所謂二螯八跪之蟹不及蚓，五技之鼠徒爲世訾。吾觀自古俊偉英奇之士，其用功誦讀，每以敝簏得一二焚餘殘簡，專心致志，不得謂其不譾陋窮困也，而其成就，乃迥非世家大族、收藏宏富者之所敢望。不必皆玩物喪志，務歧神擾，而所入不深。大抵學人多中先博後約之病，皓首博猶未盡，何有約時？誤解經恉，墜此迷津，含冤枉死，大可悲憫。蓋學問之道，先行後知，本專末博。吾深痛夫普通之病國亡學也，故略言讀書與藏書之别，非爲山腴解嘲。後來難欺，必有感於斯言。井研廖平。








省建秦蜀郡太守清封通佑王廟碑並頌



自唐中葉丞相祠堂陪祀惠陵，杜甫所謂「先主武侯同閟宫」者也。當時以建祠京師，則逼迫宗廟，禮不得立，百姓巷祭不能禁，步尉習隆中郞向充表請
 

注



 沔陽就基立廟，斷其野祭，以崇邦禮，決嫌明疑，肇正祀典，此舜必辟堯宫、子不同父立之義也。湔江川主當爲李王，雙江劉子考證詳矣。廟立神像，奇恒少老，不無異同，説者疑焉。然蒼水使者、百蟲將軍，大禹化身，向有成例；神靈變化，非形歲所拘。且像教本浮屠，易以木主可也，惟英顯名字事蹟，史傳闕如，部議以惟見灌志，相傳軼逸，考之酈注，皆屬通佑，淺人轉
 

注



 相附會，薦紳先生難言之。范成大始云：父子配食，大抵起於晚近。雍正時撫臣不學，專請封英顯，子不先父食，卑不尸大名，部臣駁之，是也；乃不加釐正，調停舊説，並建二王。有司承譌，祀子祔父。提學道州何公紹基疏請更正，部格不行。後雖别建通佑專廟，而對宇望衡，儼同敵國，雖不至如弗忌之新鬼大故鬼小，不幾齊東野語「盛德之士，父不得而子」乎！省城南府街廟建自有明，康熙中，岳襄勤增繕，道光、宣統續有培修。中奉王像，而以川主名，蓋鄉會私祭之所，無關祀典。同治四年，總督完顔公崇實既於伏龍麓建王專祠，又以遣官致祭，未盡肸蠁。《論語》云：「吾不與祭，如不祭。」更假黄龍望地作白綬壇場，春秋致享，親薦牲體
 

注



 ，官紳涖止，肅肅雍雍。歲豐寇平，何非靈貺？有舉莫廢，以迄今兹。夫湔堋者隨刊之古蹟，省會者太守之牙居。當年寤寐飲食，生卒哭歌，皆在於斯，雖巡行浚坊，時或臨灌，而百歲之後，靈爽馮依，當在此不在彼，可以髣髴求之者。《商鞅傳》曰：父子同居爲秦舊俗，逼處則兩傷，異宫則兩美。日者禮臣據父子不同席之議
 

注



 改正祀典，通佑比於惠陵，英顯則如沔廟。《傳》曰：「不有居者，誰守社稷？不有行者，誰捍牧圉？」異地而居，各伸其敬，非交盡之道與？是完顔省祀之議與道州更正之疏，事異而義同。民國改造，政治紛挐，省城祀典，本廟因紮駐兵隊，頗有毁傷。四年，全川大旱，爲未有之奇荒，遇災而懼，識者憂之。迭經大總統諭飭祀典，諸廟一是修繕，禮祠如故；同人請於政府，立石廟中，以禁寓毁。大總統發帑，飭鄉人川西道王章祜君督修都江工程，纘述神績，同人祈禱神廟，即沛霖雨，雖遠僻州縣餓殍載道，草根樹皮，兼之泥土，而堰水所及十八縣禾稼秀實，無異常年。神之所以生育吾蜀者，歷久不斁。且非此巨災，幾忘王德，二三耆碩既感神休，又考祀典，乃就省會故廟改題通佑封號，英顯坿焉，餘亦畧加修葺，以副專祀規模。六月二十六日爲舊饗薦之辰，鄉人循故事以侑神靈，囑爲文以勒石。乃爲頌曰：

張儀築城，以象咸陽，惟王涖止，鸞聲鏘鏘。以春行縣，白鹿夾輪，坐嘯卧理，不出於闉。興陂立塘，秦帝是輔，文高繼軌，蜀比齊魯。洸洸二郞，書闕有閒，逸事軼聞，配饗於灌。召公巡獄，憩於甘棠，勿敗勿翦，民不能忘。鎮眼金人，市橋石犀，列戟建牙，而無榱題。築館於外，委貺草莽，子舍匹敵，是曰弗享。廟號祀儀，禮臣是職，黍稷豐年，惟神之錫。



注
 　請：原誤作「清」，據《通志》卷一一八上改。



注
 　轉：原作「傳」，據文意改。



注
 　體：疑當作「醴」。



注
 　議：似當作「義」。








中外比較改良編序



今年在京，孔會孔社邀予演説。予以爲，中國服膺孔子二千餘年，世代相傳，淪肌洽髓，尊孔之説今日奚爲亟亟？豈非以外界學説、青年風潮，一推一挽，激而至此歟？然則不就中外考其得失，而惟私學舊論是崇，則各尊所聞，各行所知，立説雖極精微，敵乃如入無人之境。以戰線不明，鍼鋒差舛，守非所攻，頓兵空閒，敵得乘瑕抵隙，以覆我聖域。此計之左也。今欲尊孔保教，必先舍去制義講章之腐語，與夫心性道妙之懸言，而專就日用倫常研究其利害堅脆。苟外人有所長，不能負固不服，背乎禮失求野之訓。若夫千慮一得，寸有所長，則又何必用夷變夏，盡棄其學而學之？慎思明辨，不惟我中人所當專致。海邦哲士研求真理，見微知著，經營未來，知彼知己，百戰百勝，好而知惡，惡而知美；智慧交换，豈無康莊大道，範我馳驅者乎？願兩家捐除自譽之克伐，以圖實事求是之良規，則道一風同之效未必不由是而興。因退而撰此篇，名之曰《中外比較改良編》，以答宋檢討十年致書之雅意焉。

宋芸子壬寅嘗致書云：請與外國教友相約研究道教真理，不立門户，不分主客云云。時予方以離經叛道彈章罷官，閉門思過，不敢外交，今乃得如其願。


 癸丑冬十二月，井研廖平自序。








孔教祆教之比較



中國久行祆教，孔子經説承用祆教舊説。畧舉數條，以示其例。

《論語》：「獲罪於天，無所禱也。」

謂禱奥竈神祇。




誄曰：「禱爾于上下神祇。」

《春秋》譏「不郊猶三望」。

不郊天，不可祀山川諸神。




經以天爲主表。

五等皆以天統。




天，

皇配天。


 天子，

帝爲天之子。


 天王，

王爲天孫。


 天吏，

二伯爲天曾孫。


 天牧。

八伯爲天玄孫。




《穀梁》、《董子》：「爲天下主者，天也。」

《尚書》：「天視自我民視，天聽自我民聽」，「天工人其代之」。

「天命有德」，「天討有罪」，「欽若昊天」，「上帝清問下民」。

此中國祆教宗旨，與今日歐美相同，獨尊一天，以掃除多神教。此例爲中人説法，當一視同仁，以爲我中國舊教。

孔子由祆教改良精進，其蹤迹尚可尋求，亦舉其例。

《禮經》傳：「子以父爲天，臣以君爲天，婦以夫爲天。」

由一天化爲三天，因舊教推大之。




《禮三本》，《大戴禮》篇，又見《荀子》。由天推之君、親、師。

祆教一本，孔經三本，民生於三，事之如一。




獲罪於天，無所禱奥竈，不獲罪於天，不譏事奥竈。

不郊譏三望，既郊則不譏三望。

立一天以祛多神教，未立祆教患神多，既立祆教患神少。




《祭法》、《祭統》、《祭義》所祀天神地示爲經典。

上帝獨立，孔子乃立多神以輔之。與多神教之神不同，不可指爲神權。




祭祀祖宗，爲經典家族學。

知鬼神之情狀，故與家祭。神不享非族，故父子必真；必求父子真，則必先求夫婦真。故禮教必始於别男女。




不孝，無後爲大。

祆教以天爲父，父子異居，不相收養；故婦人有子無益，相率避孕，必致絶種。故非言孝則有絶種大禍。




「嚴父莫大於配天」。

禘郊以祖宗配，因主天推之宗族。




《論語》：「天子穆穆，奚取於三家之堂！」

《穀梁》：「獨天不生，獨陰不生，獨陽不生，三合焉然後生。故曰天之子也可，母之子也可。尊者取尊稱，卑者取卑稱。」祆教人人稱天父，則同爲天子；孔經以天子爲尊稱，乃興世族家學。




此例爲歐西説法。宗教已經改變，尤當講求真理，斟酌利害；孔教興利除弊，防患未然，所當切實講求者也。








清誥封朝議大夫張君曾恭人墓誌銘



君諱祥齡，字子馥，漢州人。曾祖朝鑑。祖宗奎。父選青，辛亥舉人，江津教諭；母氏吴，江蘇嘉定知縣作霖妹。君生咸豐癸丑四月十六申時。乙酉拔貢，戊子舉人，壬辰進士，甲午庶吉士。乙未散館，選陝西榆林府懷遠知縣，歷署長安、褒城，調補大荔。辛丑，陝、山合闈，山西同考官。癸卯三月廿二丑時，卒於大荔任署。著《經支》九卷、《六箴》一卷、《黄金篇》三卷、《媿林漫録箋》、《玉杯精舍答問》、《受經堂文集》、《詩集》、《詞集》六種、公牘、集聯。曾恭人諱彦，字季碩。父追贈太僕寺卿、道光甲辰進士、吉安知府，諱詠，字吟村。母氏左，諱錫嘉，字冰如。兄光禧，福建崇安知縣；煦
 

注



 ，山西定襄知縣。弟光岷，己丑進士，刑部員外；光文，山西文鄉知縣。丁巳十月初一子時生，庚寅十月初囗丑時卒於蘇州，寄殯閶門外。著《婦典》卅卷、《桐鳳集》一卷、《虔共室
 稿》一卷。子四：長、次、四先後殤，三宣。女五：長同，

鄒出。


 適即選知縣陽湖嚴君温初四子謙潤，分省知縣；次芷，適湖南即補道常州袁君學昌四子勵修，安徽知縣；三蘇，適陝西留壩同知揚州王君懋照長子祖培；四荃，字成都江南儲糧道
 

注



 道胡君延三子壽彭；五荷。

皆魏出。


 宣以丁未四月廿五丑時葬君於漢州北關外樂善橋祖塋，壬山丙向，乞志其墓。井研廖平哭而銘之曰：

淵雲絶響，江汜閟靈，陰陽撰德，並降隗倫。《詩》、《禮》圖畫，閨門師友，秦徐趙管，孫此嘉偶。二南提獎，蜀比魯齊，錢塘湘綺，聯步摳衣。自況過高，視人猶蟻，道盛情寡，獨我親昵。音訓詞翰，知識相誘，角巧鈎沈，我輒瞠踣。久厭書劍，超脱籬樊，文質異道，君爲其難。窈窕賢才，交馳並競，邾婁彈丸，乃抗齊晉。燕市建除，虎丘姜柳，才愧鄒枚，望塵卻走。閶門歌驪，彼此重喪，臆不能對，後事遂茫。老母病篤，屢咨叔嬸，哭母未終，又聞君隕。靈輀北還，臨穴哭奠，子母單寒，典篇零亂。君狀陳劉，妙肖如神，後死無貸，才弱逡巡。綺歲飛英，老而談理，才智隨年，未足爲異。初陟清華，聲流輦轂，名公倒屣，子意不屬。度支行在，銷患蒙疆，遺愛懷遠，服官之常。才高招毁，交契知名，老韓同傳，駘駑從横。桐鳳片羽，悼亡百篇，當世無匹，王俞序言。觥觥《經支》，儒法名墨，妙筆玄言，鑑花水月。婚宦塵務，成業無前，技進於道，敢不執鞭。咸陽噩耗，君哭我死，我今尚存，君乃長已。章句觕就，未判魚鳶，臣精已竭，魂兮言旋。巫陽徵夢，司馬游仙，大惑未解，親爲我傳。蜀吴往來，鸞鶴應苦，敢告藐孤，鄹曼有母。文梓連理，證我石銘，千秋萬世，孫子繩繩。



注
 　「熙」上疑奪「光」字。



注
 　儲糧道：原作「儲粮糧道」，衍「粮」字。








清湖北勸業道鄒君墓誌銘



君諱履和，字元辨，華陽人。原籍鄒縣，遷高安，高祖以成乃入華陽籍。曾祖隆恒。祖作善。考人恕，寄居市廛，世有隱德。君生咸豐壬子十月七日丑時，甲戌，督學張文襄公補君弟子員，調尊經肄業。以貧廢學，館於國氏。巴縣教案，幾搆大難，賴君左右，和平完結。辛卯，文襄電召赴鄂，入幕廿餘年，多所襄贊。歷署廣濟、孝感、江夏等縣，准補穀城縣，先後以礮廠、糧運、洋務勞績保直隸州，歷辦紗布、絲麻、籤捐、水電、善後等局，得軍機處以道員存記。戊申，因陳督奏請，得補勸業道。己酉，調署施鶴道。卸事踰年而國事變，君滬居二載，癸丑十月六日以事赴鄂，遂以是月廿三日丑時卒於寄舍。予與君同歲同學，别三十年，在滬時過從；鄂游本約同行，君避客，先一日發，予方抵成都，而君凶問至，哀哉！致鈞扶柩回籍，將以四月廿一日葬君東門外桂溪寺以成公塋前右側，辛山乙向。屬爲銘，銘曰：

官至監司，或悲其小；年踰六十，或痛其夭。渚宫既已建營兮，從事不必尸其名；龍馭且自上升兮，臣又何蘄乎久生！邱首先壟兮，葬之言藏；藤藟覃施兮，華高汶長。








清授榮禄大夫江蘇候補道賀公暨元配謝夫人合葬墓誌銘



吾研擁斯茫水，由五通橋入江，其間爲醎鹺巨埠，富廠以外，莫之與京。其以貲豪者，率土著大族，否則其姻黨。若客籍出其間，能與勢均力敵者罕有聞；有之，自賀公宗田始。公

諱


 熙隆，一字吉夫，祖觀國、父人孟皆業儒，以公貴，贈如例。原籍湖南常寧，明末遷蜀三台，公高祖國純遷屏山，曾祖正桂遷馬邊。公以業鹺，乃遷犍爲。人孟公四子：長永禧，母氏張；次公，繼母氏袁；三熙朝，四熙宇，庶母張所生。公以同治十年補馬邊學附生，年二十七矣，旋補增廣生。乙酉秋闈報罷，遂絶意科舉，專心貨殖。吾蜀咸、同間滇寇作擾，土匪響應，宋士傑盤踞馬邊者數載，舊家靡不中落。公乃以三百金適五通橋而設肆焉。凡大埠富商大賈，擁貲數萬，煮鹽百盆，高輿怒馬、窮奢極費者比比也。公與謝夫人以微貲僑處其間，所謂泰塵海滴，久之無所表見，時不免困折，經商之恒，無足異者。丁丑，丁文誠改辦官運。舊商以官奪其利，互相齟齬，局委間有交涉，衆怨所歸，冀其中敗，非懷觀望，則陰摧殘之，官、商因兩失其利。公體幹魁梧，辨論閎肆，尤豪於飲，載鹽往來，雖所過糞除，而知之者鮮。會遵義蹇公子振奉檄辦理犍廠鹽局，宿逆旅，獨酌無聊，急欲求一善飲能談者銷寂寞，倉卒莫從得此客，傭保苦無以應。公適投宿，布衣草履，遂延之入座。蹇公善知人，以公時會已至，可與有爲，不徒以酒交，有相見恨晚之歎。而公亦自以異鄉孤客，匏繫巨埠，於官運初無嫌疑，詩酒往還，諸商亦不得以立異相詰責，互相借助，而公業以成。異時舊家皆出商會，公之孤立勃興者，官運之力爲多。癸未，官有之利濟竈招售，無敢應者，公以賤值得之；未匝月而功成，今春先是也。先春接辦金山、金灘、鮝灘三全井，癸巳創鑿匡家山裕豐，脈淺醎多，爲全廠冠，衆或目爲井王。公又别設肆，凡井竈所需雜物靡不具，子金雄

 厚；他肆恒有逋負絀折，莫能償，公肆諸負，悉取之廠局，故其利什倍。統前後三十年，不動産以鉅萬計，雖古之卓、程，何多讓焉！吾聞井商之創垂者類皆工心計，深刻機變，察及錙銖，所謂治生産，猶孫吴用兵、商鞅行法，各有所長，非苟而已；公獨寬厚豁達，不諳九九，詢其經營産積、乘時角逐之故，居恒雖善言論，訥然不能出諸口，而惟以知人善任使告。雖時藉旁助，公福厚自不可及，治生猶國，非所謂休休有容之个臣與？昔陶朱三致千金，不過自試其術。聚而不散，虜守何爲？公先以夷務功獎從九，繼加捐布經歷，捐同知；廠局派捐，無意仕宦也。辛丑，山西賑務急鉅，乃以巨款捐升道員，加二品銜，賞戴花翎。公自以生長鄉僻，未瞻京都江海之盛，癸卯引見，游歷京師。分發江蘇候補。甲辰，迭委寧滬鐵路差、寧城保甲差，皆未就。旋假回籍，見川鹽受逼外鄰，日形困罷，又以列邦富強，肇於商戰，集廠衆發起商會。舊居囂雜，乃養静省垣。以甲寅九月初八卒於少城棚子街本宅。距生乙巳年十二月十四酉時，享年七十。

謝夫人，馬邊州同天壽公長女，年十七歸於公。天壽無子，時寄養公家，當宋亂，公全家避犍，惟夫人留養；媳代子職，女兼子道，鄉里以孝稱焉。姑以驚亂病困，扶持盡瘁。公兄弟受命分爨，以自督課，公以所受讓兩弟，兼教養諸子姪成立，夫人實贊成之。己卯，迎養翁姑於新居，公時猶困，實賴内助，甘旨乃得無匱。其後家僮百千，夫人温厚勤儉如昔。以丙申正月十六亥時卒，距生癸卯二月初十酉時，享年五十四。先葬竹根灘四方壩，昌期等將以乙卯七月十五日葬公省北關鳳凰山前新塋，因啟欑祔葬焉。昌期等介其宗人舉人賀龍驤，囑爲文志其墓，觕撮狀要，並爲之銘曰：

維公崛起，貨殖之雄，斯茫沃饒，不穫而豐。少有棄智，既饒待時，滑稽簪紱，曼倩是師。昔營邊荒，既富且貴，今依會城，精靈來萃。主人遠游，虚寥池館，江月扁舟，昔會縱覽。飫聞軼事，又親杖履，撰次百一，敬告輶使。



注
 　雄：原作「雖」，據文意改。








胡敬修先生及德配彭夫人七十雙壽徵言序



樂山黄鎔注

《樂緯》夏正建寅爲十三月，

《稽耀嘉》：「夏以十三月爲正，息卦受泰，物之始，其色尚黑，以寅爲朔。」


 其不謂之一月、正月者，斗柄回寅，

《左傳》「星回於天」

 。


 三陽成泰，

得乾三陽，辟卦爲泰。


 以此見三才之義，故不離析以稱一正。又八宫

説詳《内經·靈樞》，即八風。


 十二風

文見《周禮》，即十二月。


 旋相爲本，

文見《禮運》。


 二十二人

文見《尚書》，即十干十二支。


 即二十二寅，

《素問·六元正紀大論》：「岐伯曰：命其位而方，月可知也。」干支二十二辨方正位，各有月令之中氣以爲正月，故有二十二寅。


 經曰「移光定位，

《六微旨大論》：「因天之序，盛衰之時，移光定位，正立而待之。」


 數其正月，而可知，

《六元正紀大論》：「故曰位明，氣月可知。」


 此正月同寅之説也。

《書》曰：「同寅協恭」，又曰「十有三載乃同」，以寅年寅月大會同，故曰同寅。


 世俗祝嘏，輒引箕疇，獻猷新朝，已近忘本。十有三祀，

《洪範》訪疇之年即寅年。


 於文則不足，

文未稱王。


 於武則過多，

武得天下，在位七年。


 古今巨難，莫得而詳焉。閒嘗以四鄰之例

《謨》曰「欽四鄰」，謂四帝分治。


 推之高陽八愷、高辛八元、

《左·文十八年傳》：「高陽氏有才子八人：蒼舒、隤敳、檮戭、大臨、尨降、庭堅、仲容、叔達，齊、聖、廣、淵、明、允、篤、誠，謂之八愷。高辛氏有才子八人：伯奮、仲堪、叔獻、季仲、伯虎、仲熊、叔豹、季貍，忠、肅、共、懿、宣、慈、惠、和，謂之八元。」


 陶唐九男、

《孟子》：堯使其子九男，《説苑·君道》篇：「堯爲君而九子爲臣。」


 有虞十子，

《論語》舜臣五人，僅舉其半。○《吕覽》：「堯有子十人，不與其子而授舜；舜有子九人，不與其子而授禹。」又云：「堯傳天下於舜，禮之諸侯，臣以十子。」


 分屬五極，州方五千，三十六宫皆是春者，

方萬五千里爲一帝之九州，共計方三萬里，爲方五千里者三十六。


 每州自有其寅正也。

各以斗柄指爲寅正。


 《禹貢》九共屬高陽，

《董子》：「主地法夏而王。」


 《洪範》九疇屬高辛，

「主天法商而王」。


 壽以田畝爲本義，

壽，古文從
 


 ，象犁

 形。疇爲州字之轉音，

音近相通。


 所謂五福即五服，

福通輻，指疆輿五服五千里。文見《謨》、《貢》。


 疇人即州人，

指每州牧伯。


 皆幅員之正稱，非年齡之名號也。西漢吾蜀趙君讀《易》箕子爲荄滋，

《漢儒林傳》：「蜀人趙賓好小數書，後爲《易》，飾《易》文，以爲箕子明夷，陰陽氣亡箕子。箕子者，萬物方荄滋也。賓持論巧慧，《易》家不能難。」劉向云：「今《易》箕子作荄滋。」荀爽據以爲説，蓋讀箕子爲荄滋。古文作萁子，萁與荄、子與兹字異而音同，師古曰：「荄滋言其根荄方滋茂也。」


 吾則讀《範》箕子爲其子。

蜀才本以《易》箕子爲其子。箕古作
 


 ，又通作其。《易》曰「鳴鶴在陰，其子和之」，

文見《中孚》。


 《詩》曰「鳲鳩在桑，其子七兮」，

文見《曹風》。


 所云子者，羲和之仲叔，

《書·帝典》。


 二高之元愷、四岳八伯，故同以八稱焉。

八元、八愷爲八伯，《典》之羲和四子爲四岳，《大傳》一岳兩伯，仍爲八伯。


 二帝

前則高陽、高辛，唐虞則堯舜。


 以天子作民父母，八疇

即八州。


 爲之子，子爲父母所有，故繫之以其焉。元愷無論矣，即周之八士，

周爲皇有天下之大號，非姬周之周。


 以及八能、八正、八風、八音，同此道也。堯之十子，合戊、己數之；堯之九男，則天有十日，

文見《左傳》，指十干。


 一日不見；

文見《王風》。


 《論語》「有婦人焉，九人而己」，

今誤作已。


 以八州分配八正，己從戊居中，即所謂婦人之己母。

戊陽干，己陰干，故己爲母，爲婦人。


 故《範》本用生成數，

《班志》「天一生水，地二成水」云云。


 五、十同途；

文見揚子《太玄》。


 五曰皇極，十曰六極，

文見《洪範》。


 此九、十之分，父母同州之義也。《吕刑》曰「伯父、

指二伯。


 伯兄、仲叔、季弟、

指四正方伯。


 幼子、

指卒正。


 童孫」，

指連帥。


 此又天下一家之例。

《禮運》「聖人以

 天下爲一家」。


 《詩》所謂雎父、鳲母、

《左傳》雎鳩司馬、鳲鳩司空。同爲二伯，故稱父母。


 公子、

《周南·麟趾》。


 公孫，

《魯頌》。


 比物此志也。方敬修先生爲寅庵制名也，取《典》之「亮采惠疇」，亮與量通，

《周禮》量人爲司空屬，主量地。《禮記》「月以爲量」。《考工記》三「匠人」爲「量」之字誤。


 采爲畿服，

采在九畿九服中。


 司空度地居民，

文見《王制》。


 保安則惠，與「亮采有邦」

《謨》以六德爲諸侯。


 將毋同；而其字則取《謨》之「同寅協恭」、《貢》之「十有三載乃同」，

大會同，即同寅之同。


 「十有三月」，爲寅月，則「十有三載」爲寅年可知。《逸周書》數見「十三年」，與此同義，孟津「十有三年春」，則襲此而誤者耳。

《泰誓》晚出之《書》。


 同者，《周禮》之大會同，二十五年一周，

《周禮》朝、覲、宗、遇、會同外四朝，十二年内三朝，十二年至第二次寅年爲二十五年。


 天下諸侯皆在是焉。皇極之會歸，《公羊》之徧至，時必在寅也。考禮，皇帝十二年巡守殷國，

文見《大行人》。


 以法歲星，

《天官書》：歲星十二年一周天。


 子、午、卯、酉，各以其年其月，歲星見於東方。

説見《史·天官書》。


 因其四朝，别號朝、覲、宗、遇，每方至者三牧，

東方寅卯辰，南方巳午未，西方申酉戌，北方亥子丑。


 此外巡十二牧，所謂群后四朝也。

方朝。


 内之九宫

即内九州。


 亦法歲星，午年五月

歲星見。


 會於上方，乙丙丁庚四牧見焉，經曰「多方」，

篇中稱「誥爾四國多方」。


 傳曰「時會」。戌年九月

歲星見。


 會於下方，辛壬癸甲四牧見焉，經曰「多士」，

篇中稱「四方四國」。


 傳曰「殷同」。歲星再周，乘輿六出，

子午卯酉午戌六巡，説詳《皇帝疆域圖表》第三十五《七政同圖》。


 馬瘏僕痡，天子下堂而見諸侯，而侯甸藩屏養尊處優，不一祼將於京，不幾上勞而下逸乎？内四外三，皆特别分見，惟午戌三合，則首在寅，年、月同稱十三。

《書》稱十三年，《緯》稱十三月。


 群后群牧大會同於皇居，千乘萬騎，位則有《明堂》，

見《禮記》、《逸周書·明堂位》篇。


 圖則有《王會》；

《逸周書》篇。


 雖祀、載異文，

《範》稱十三祀，《貢》稱十三載。


 非有夏、殷之别。同寅之義，由是稱焉。凡禪讓命官，諸大政取決於衆，非夏正得天，無此大和會。《帝典》之「咨四岳」，

内九州之四正方伯。


 「咨十有二牧」，

外十二州牧。


 合咨二十有二人

二伯、八伯、十二牧。


 者，必在寅年寅月。《尚書》不詳年月，

《史記·世表》：「孔子序《尚書》則畧無年月。」


 所録皆爲典制；蓋俟後

下俟百世。


 之新經，非舊傳之古史也。

經、史迥殊文野。


 寅庵以民國三年與罤衆迎養成都，爲尊人敬修先生暨彭夫人七十雙壽廣徵詩文，以志慶典；一時中外作者如林，絲管笙磬，異曲同工；玉山珠淵，搖精炫目。印裝巨帙，傳播海内外；大典隆盛，莫可名狀，僕幸親與逢其盛，不勝蹈舞。因以經術釋其義曰：歲次甲寅，《洪範》之十三祀也；

舊以爲文王受命至此十三年者誤。


 十二月十九日，去立春三日耳，先天氣至，

《内經》説。


 亦《樂緯》之十三月也。當其家燕宏開，賓客未至，婦子寧止，昆季相左，娣姒佐右，二老拜前，八士拜後，喜起賡歌，八音迭奏。伯曰：「爲此春酒，以介眉壽」；仲曰：「朋酒斯饗，稱彼兕觥」；

以上《豳風》。


 叔曰：「殺時犉牡，有捄其角。以似以續，續古之人」；季曰：「綏我眉壽，介以繁祉。既右烈考，亦佑文母」。

以上《周頌》。


 既夫衆賓莅止，濟濟蹌蹌，黄髮兒齒，祭酒孔揚。乃賡再歌，曰：「孝孫有慶，俾爾昌臧。三壽作朋，如岡如陵」。

以上《魯頌》。


 衆賓繼進，酬酢禮成，更歌曰：「兕觥其觩，旨酒斯柔。不吴不敖，故考之休。」

以上《周頌》。


 既醉而出，並受其福。《範》曰：「身其康強，子孫其逢吉。」大同之徵，不在是歟！在今日賓客之盛、文章之富，爲吾蜀鄉紳數十百年未有之曠典。家有義方，備享尊榮，使吾蜀父老豔羨欣慕，各思有以教育子弟，培植孫會；彼仁人孝子之欲尊顯其親，亦得有所圭臬。其於父父子子、風習禮教，大有裨益。將來人才揚厲，武將文相，

巴將蜀相。


 未嘗不在此舉，非徒一家之榮，實乃鄉邦之慶也。然錦城笙歌遊讌，迹近升平，而伏莽未靖，行旅戒心，僻遠良家，不獲寧謐。舉水火而登袵席，能勿仰望上將軍之拯救耶？矧寅庵亦於寅年得轂輻之算，

一轂三十輻。


 推其主命，必在實沈，

十二躔次，申爲實沈。


 居金天之鄉，

西方。


 主蓐收之次，

《月令》：「秋三月，其神蓐收。」

 星躔空峒之武，字兼太平之仁；威而不猛，慈而有制，位登上將，非偶然也。特新國亂世，先武後文；《記》曰：「刑以弼教，殺以止殺。」倘寅庵能再廣過庭之訓，推所愛以及所不愛，一出而鏡清砥平，則方趾圓顱，誰不愛之如父母，敬之如神明？《康誥》曰「如保赤子」，此尤作民父母之實行矣。《洪範》「斂時五福，敷厥庶民」，此曰七千萬人身受實惠，加於召、杜，

前漢召信臣爲南陽守，有遺愛；後漢杜詩守南陽，多惠政。人歌之曰：「前有召父，後有杜母。」


 其謳歌頌祝，實而兼文，不與今年並駕齊驅哉！吾知有過之無不及，此又錫類之廣義也。諸名公宿學，於敬修先生及寅庵之碩德懿行，既已攄發瑰論、互相崇闡，不敢貽誚續貂，素有深望於寅庵，故特舉名、字，就《洪範》緣飾經義，以寅頌禱之忱。至於枚本「寅亮天地」，事出後起，則未暇及焉。井研廖平序。



注
 　星回於天：語見《禮記·月令》，此云《左傳》，當係誤記。



注
 　 
 ：疑爲「畝」之訛。



注
 　「以」字原脱，據《禮記·禮運》補。



注
 　其神蓐收：原誤倒作「其收神蓐」，今乙正。








楊少泉夢語序



或曰至人無夢，愚人亦無夢，然則吾儕固終身在夢中。泰西靈魂學發達，一時學者喜言夢，至人神骨俱融，無所謂真，亦無所謂妄，夢覺兩忘。中人拘於耳目，不識鬼神情狀，夢想顛倒，是當以夢得法者，乃不得不假夢以立教。《楚詞·招魂》以掌夢，六夢八徵，《詩》之大例，《列子》、《周官》，蓋皆爲游魂學説；掌夢大人，占夢博士，俟聖之旨託於夢。《論語》：「甚矣吾衰也，久矣！吾不復夢見周公。」鼓琴見文王，食見堯於羹，立見堯於牆，皆夢也。往者不咎，來者可追，故凡著夢，皆知來也。少泉《夢語》大抵仿《百年一覺》、《夢游二十一紀》，以真實寓之荒唐。百五十歲老人，固孺子後生所謂牛非牛、驢非驢，山水林立，迷離恍惚，又嘗在人心目間。少泉之語固夢，吾今爲之序夢，不又所謂甘與同夢乎！昔佛以喻言提撕覺寤，有新舊《譬喻經》及《百喻經》等，《夢語》所述，亦猶此志。吾則以《詩》全部皆爲《夢語》提綱，於《斯干》、《無羊》與《中庸》之「戾天」、「逃淵」，《詩》之「匪鶉匪鳶」、「匪鸇匪鮪」、「無羊」、「無牙」、「無角」，妄耶？真耶？爲熊爲羆、爲虺爲蛇
 

注



 ，「如山如阜
 

注



 、如岡如陵」，真耶？妄耶？以爲妄，則無所真；以爲真，則何處非妄！傳曰「獻吉夢於王」，《詩》曰「吉夢維何」，夢果爲虚，如何可獻？既曰可獻，則必非空。少泉爲癡人説夢，尚寐無覺，尚寐無訛，入迷國而以不迷者爲迷，則寤、寐一也，又何有取去於其間耶？吾聞世人入夢，佛作獅子吼以祛其睡魔，則醒夢者莫若獅；今獅又大睡，方且神遊六虚，以妄爲真，吾且窮於術，而莫知其嚮。或曰：解鈴繫鈴，物極必反。獅之入夢也酣，則其瞋亦烈。以夢引夢，是或一道。與夢居士題。



注
 　四「爲」字，《詩·斯干》皆作「維」，當據改。



注
 　阜：原作「川」，誤，據《詩·天保》改。








井研縣志序



平昔與吴君書田、祉蕃昆仲游，嘗論吾研圖志蔓蕪彌塗，相約拾墜鈎沈，寫爲定本；二君蒐討，各有紀録，歲月不居，相繼長逝，志事不竟，言之痛心！光緒癸巳，朝廷重修會典，詔求郡縣圖經。於時仁和葉侯治縣，用集耆彦髦俊，謀掇舊聞，上應朝命；平以菲材，過蒙不鄙，以修纂見屬。會平旅食異方，又改訂三《傳》舊稿，兼以兹事體大，非專力不能成，乃推薦吴君權奇、蜀輶群從之賢，與其戚董君貞夫之嫺雅而綜博。置局無幾，葉侯病免。己亥暮春，涇陽張侯重理墜緒，蜀輶復力引熙台龔君共事。然二君者長年作客，或經歲不家食，其幸而先後來歸，教授鄉里，得以奪其課誦之暇，從容討論於著作之林；而貞夫以太夫人在堂，亦侍養不出。又得吾鄉賢者數十人，通力甄采，質疑補闕，僅乃粗集。會有天幸，濰縣高侯來尹兹土，始刺取全稿，筆削增損，以爲傳久信後之文。是書之成，豈偶然哉！平嘗以爲，史家著述，其於朝章國故、魁人鉅公之行實，紀載備矣，而偏鄉下縣，傳者蓋鮮；非必出於其意所厚薄，文獻不足徵，而惇史莫由及也。故嘗不自揆，思以群經卒業，網羅武陽置縣以來故事，貫串考訂，爲一家言，以慰吾亡友。前年季夏，歸自華陽，晤諸君子於縣門，時方寘局編纂，就商體要，乃與夙所蓄念無不盡同。蜀輶既紹述家學，練習故事，而熙台從新城王氏受桐城文章，兼通測算、諳掌故，日夕點勘，常至漏盡，一稾十易，不以告勞。平既多二君之勤，而又未嘗不自愧無尺寸之效，以稍資其休沐也。明年，平自射洪歸省，舊作《三傳漢義疏證》方爲湘中書局索稿鋟板，而是書適於同時刊成，平乃得盡讀之，作而言曰：是志也，絜浄而有要，汎博而不枝。以説山川，則《水經注》也；以述掌故，則《利病書》也；以甄藝文，則《經籍考》也，以録金石，則《碑目記》也。以六表馭紀載之繁，以列傳括士女之志，終之以長編，而由周而來至於今，沿革、政要、振卹、禨祥、遺事，夫然後若網在綱，粲乎明備。於官書則創，於史法則因。此邦在宋代有《陵州圖經》、趙甲《隆山志》，世無傳本，僅存厥目，未知持似，正復何如？然固可信爲三百年來無此作矣。其尤至者，繄古地志皆稱圖經，《世本》既出，即嚴族系；一以辨疆里，一以考氏族，二者史學之顓門、志乘之鉅例。兹志圖表實創爲之，再越百年，奚翅拱璧？曩平讀馬氏《通考》，據「擁斯茫水，流經資官」，妄疑此水不屬今境；今觀是志，知「資官」乃「冶官」之誤。始自有唐，　證以樂史所記，經流入江，無不符合，瀨下六池，且在域中，故城舊治，都無移徙。千年侵地，一旦光復，不尤快事歟！平文質無底，積瘁頭白，五十之年，忽忽將至，既不獲奪隙從事，繼諸君子之後，一孔之私，迺辱甄録；而回念舊時執友，多成古人，姓氏遺文，互登斯簡，惟平猶得執筆商榷，附名篇末，以親見是書之流傳，其亦厚幸也已！抑平更有請焉：蜀輶舊輯縣人文章，自趙宋以來，爲《仙井文徵》、《詩徵》至八十卷，今集部無之，倘經裁擇寫定，用升庵楊氏《全蜀藝文》例，排印單行，或亦表章先正之一端也夫！光緒庚子冬十月朔，里人廖平序。








縱横家叢書八卷自敘



聖門四科，言語居其三，宰我、子貢，專門名家，出内王命，排解難結，辭命之重久矣！蘇、張不實，爲世指摘，魏晉以來，寖以微渺；宋、元心學大盛，群以此科爲詬病，四科之選，遂絶其一，豈不哀哉！鄉哲遺編，趙梓州《長短經》，漢代九流，卓然獨立，國家閒暇，尚可猶豫，今者海禁大開，萬里碁布，會盟條約，軨軒賓館，使命之才，重於守土。葛裘無備，莫禦暑寒，誦諷皇華，匪酒可解。久欲重興絶學，以濟時艱，或乃狃於見聞，妄謂今知古愚，四三朝暮，無益解紛，不知探微索秘，多非言傳，《長短》成書，乃學者程式，不盡玄微。又秘計奇謀，轉移離合，急雷渺樞，成功倉卒，事久情見，殊覺無奇，因證授藥，固不必害在異品矣。因草創凡例，分爲各科。經傳成事，前事之師，專對不辱，無愧喉舌，述《本源》第一。朝章舊志，數典不忘，古事新聞，必求綜核，述《典制》第二。偵探隱秘，貲取色求，中構隱謎，捷於奔電，述《情志》第三。折衝樽俎，不費矢弓，衆寡脆堅，宣猷燭照，述《賓事》第四。忠信篤敬，書紳可行，反覆詐狙，禍不旋踵，述《流弊》第五。撮精收佚，先作五篇，專門全書，悉加詮釋；敢云繼美咨周，差得賢於博弈云爾。丁酉廖平自序。

方今吾國痺瘚已極，制義取士通行幾千年，宜其有此。若欲造變心志，非標準學術，端其趨向，不能有所樹立。因欲表彰縱横，以救危亡。見兔顧犬，未免稍遲；然三年之艾，求則得之，未嘗非補牢之一説。

乙卯重五日再識。











駢文讀本序



《七畧》無史學，故《太史公書》附於《春秋》，班、范乃爲史。兩京無文苑，馬、楊發源道德，建安諸子乃爲集。屈、宋變子家爲辭賦，作者嗣音，莫不鋪張皇猷，刻鏤帝係，上征下降，逍遥四荒，雖典雅遲速，工拙不同，然皆發源《詩》、《易》，模範《莊》、《列》，學有淵源，語非詭寓。故湘潭王氏論文，以爲儒術不及道家，非如後人流連光景，求工章句，不關學術，徒矜文藻者也。新繁
 

注



 吴子幼陵，澹於希世，不事科舉，顧從吾友名山伯朅吴氏問鄉人卿雲之學。蜀處奥壤，風氣每後於東南，自中外互市，官局士夫，譯刊西書，閒有流布。吾鄉老宿，因宗教指其政治、輿地、兵械、格致各學爲異端，厲禁綦嚴，不啻鴆酒漏脯。幼陵不顧鄙笑，搜訪棄藏，博稽深覽，十年如一日，蓋成都言新學之最先者也。乙巳秋，有東洋之游，將以徵驗舊聞，出所選《駢文讀本》八卷，擬攜以付印。編中去取繁簡，與别家頗殊，蓋本其獨往之意以選文也。或以駢體浮靡，古譏俳優。申公爲《詩》學大師，以爲政不在多言，顧力行何如耳。幼陵既欲研求法政，何以小技雕蟲自耗時力？然吾師南皮張尚書以兵爲諸學之精，閒嘗以文易之，所謂文以載道。尼山垂教，科學有四。編中樂毅、李斯之文，則政事科也；淳于、莊辛之文，則言語科也；揚雄、王逸之文，則文學科也；屈原、宋玉之文，則德行科也。仲子政事專門，何必讀書，然後爲學。不立言語，仲尼譏之。子成救敝，改周質而已矣，何以文爲？菲薄文藝，卜子惜焉。文武之政，布在方策，是不但行人外交，首重辭令，天工庶績，亦非文不行。當今四表，會歸大同，樂利近在旦暮。孔子爲古大思想家，假借文字，垂範所經，碧落黄泉，不聞不覩，乃以草木鳥獸雌雄驪黄，九疇五土託興無方，謰語緟文，言近指遠。故治大同之學者，尤當鉤索舊文，推求旨意，統古今，括中外，所以談天雄辨，徵驗在乎坤輿，曳綸玄言，禮失求諸鄙野，政之與文，不且異曲同工乎？要在讀者之善悟耳。或以八家中興，專宗《史》、《漢》，切理中情，功在起衰。駢文體格委靡，穠豔纖冗，君子無取。然典謨非盡單行，風雅尤多離句。魏晉以降，凡修史注書，論事論理，習用駢言，同能達意。韓柳號稱復古，不過義緣經術，詞削冗繁，實則全集各體皆備。此選沿襲舊名，義取從衆，有無實用，由於才識，豈在體格哉！下編近賢著作，或以晚近爲嫌，不知雅俗之分，非因古今而别。蓋考古則高文重典，以奥雅爲宜，用世則指事言情，以明達爲貴。舍舊圖新，變通不倦，此仿誥擬詩，見譏塵土，約章公法，兼用臘丁，若以古今分貴賤，豈通達之言乎？用書簡端，以當凡例。時光緒三十一年秋八月初六日，則柯居士井研廖平序。

載《蜀報》一九一〇年第二期。






注
 　新繁：原無「新」字。按，吴虞（幼陵），新繁人，據補。








文學處士嚴君家傳



吾友嚴君雁峯，諱嶽蓮，捐館之某年，其子式誨詳具《行述》、《墓誌》、《行狀》，乞更爲《家傳》。嚴君誌狀，富順宋芸子、合州張式卿既撰偉辭，於君文章、經濟、學業，既詳且盡，余何贅辭？然君於己卯、庚辰間，湘潭師主講尊經，一時從游鼎盛，號有司馬、子雲之風，君以外籍從游，每與上下，其議論折角争席，頗嘗聞焉，芸子「文學」之謚，信不虚也。君家富藏書，於醫部尤詳，凡日本丹波《聿脩堂叢書》、北宋《聖濟總録》，及明刻《醫統正脈》等籍，皆尋常不可多得之書。君少交遊，於世途多落落不合，經傳子史外，口讀手寫醫書數十巨帙，從俗之請，僅刻成《金匱》、《傷寒方論》、《本草逢源》、《温病條辨》。晚年欲續《醫統正脈》，擬其目録交式誨，屬其續刊；顧其目頗襍流俗，爰易《楊氏太素》、《病源》、《素問識》等書，原目無者。余嘗有志醫學，先年曾贈余渭南重刻武進鄒澍《本草經疏》三種。鄒氏號稱唐本草，師尚古法，不墜南宋以下窠臼
 

注



 ，嚴氏高尚，可以卜矣。余著醫書二十餘種，專駁《難經》之亂古法、創新診。余撰醫書，不設市；君亦深《長沙》、《千金》，而不行醫。或有嘲余者，吾撰書，志在醫醫，而不醫病，於時能讀古書、識文理，舍君其孰與歸？宋朝猶留心醫籍，詔儒臣校醫書，至今林校《素問》原本獨存，其餘《傷寒》、《金匱》、《甲乙》、《千金》、《外臺》，宋校十不存一，蓋宋校牽纏文字，俗醫惡其害己而盡去之。宋校序曰：「惜乎！唐令之
 

注



 列醫學，付之執業之流，而薦紳先生罕言之。去聖已遠，其術晻昧，是以文注紛錯，義理混淆。以至精至微之道，傳之至下至淺
 

注



 之人，幸不廢絶，爲已幸矣！」竊以自唐迄今，儒醫已高立其幟，遑問其六經六緯爲儒林秘密哉！《素問》「上經」、「下經」之明文不啻十餘見，經文别無以上下名篇者，惟《易緯乾鑿度》上下經兩相符合。六相

僦貸季
 

注



 、鬼臾區、岐伯、少師、少俞、伯高。


 教授黄帝，雷公受命黄帝以傳世；教者演六相之文，受者惟一雷公而已。雷公七篇，每於上下經三致意，凡陰陽、雌雄、先天、後天、太過、不及、損益，皆《易》説也，而揆度奇恒，比類從容，尤於上經三朋、下經五中提綱挈領，此新發於硎，百變不易者也。《詩》篇多少，皆有精義：《周南》十一篇，以配五運六氣；《召南》十四篇，以配二十八宿；《檜》、《曹》各四篇，《靈樞》九宫八風，《周南》、《召南》、《檜》、《曹》四風屬人，人以九爲制，除成數之五，以四起數，良馬四之則應《魯頌》，五之應《商頌》，六之應《周頌》，五、六爲天地合數，《金匱真言》論歲星、熒惑、填星、太白、辰星，以五星爲標準，《鄘》、《衛》、《王》、《秦》、《陳》，《詩緯》五州之中是曰地軸，是《詩》五運；師説六合之内不離乎五，《春秋》「隕石於宋五」，「六鷁退飛過宋都」，五、六者，天地之中和也。六氣者，乃《邶》、《鄭》、《齊》、《唐》、《魏》、《邠》之師説也，六氣之説，六年當得七十二月，

六詩七十八篇，盈六篇，以爲閏。


 三陰三陽即《易》六子三女三男之比例，《邶》長女《巽》，於天爲溼；《鄭》屬長男《震》，於天爲燥；

《邶》廿篇，《鄭》二十一篇。


 《齊》、《唐》屬中女中男，二十三篇，不足者一焉；

《齊》十一篇，《唐》十二篇，《齊》、《唐》爲中氣。


 《魏》、《邠》屬少女少男，

少者不足
 

注



 。


 每詩七篇，取《邶》、《鄭》之有餘，補《魏》、《邠》之不足，故取《邶》、《鄭》之首五篇

連文，别一局。


 酌盈劑虚。此《詩》説與《易》相通之實證。緯書爲至聖秘記，故劉歆惡其文而顛倒之，至宋歐陽氏請除《正義》緯候而極。天學三經，《易緯》幸保全，《詩緯》四種殘脱已甚。每慨《詩》學不昌，浸淫毛傳朱注，全以史事依附經文，與緯候四始五際星宿之説幾判天淵。考《内經》、《天元玉册》等文，直如乾坤《文言》，王啟玄注引用《易經大傳》者至緐且多；一旦改醫籍歸入儒林，使老師宿儒服膺研究，其於醫學闡揚尚矣，其經學直抉玄微，字字得實，其功豈有量哉！君博聞強記，幾於過目成誦。當時與友人私語，謂余號經學專家，凡讀經首先成誦，吾能暗倍誦十三經，試設法以較優劣；余素健忘，知其語深中余病。人稟受皆秉於天，使余好深沈之思，天復假強記之識，今日成就，不當僅此。學業偏重，辜負良友，然思之思之，鬼神通之。野人獻曝之忱，不敢自惜，爰舉一時偏見，以作《家傳》，付式誨登之家譜，以見吾兩人神交云。

君卒於戊午八月二十五日，年六十四歲。清封文林郞，晉奉政大夫。妻氏祝，清封宜人。無出，以其從子式誨嗣。孫真善，孫女貞媁。



注
 　窠臼：「窠」原作「窩」，據文意改。



注
 　之：原脱，據四庫本《黄帝内經素問》林億序改。



注
 　淺：原誤作「賤」，據《黄帝内經素問》林億序改。



注
 　季：原誤作「理」，據《黄帝内經素問》卷四改。



注
 　「少者不足」四字，似當作正文。








何君俶尹六十壽序



日本醫書多唐本，有唐《千金方》原鈔本，僅僅保存一卷，信爲希罕之珍。日本康賴撰《醫心方》三十卷，右書必合一轂三十幅，以爲繼《千金方》與《翼》而有作也。《千金方》與《翼》，前人以皆孫氏作；《千金方》與《翼》重複十之五六，孫氏一手所作，不應雷同至此，

查古今以翼名書者必非一人作，即原序所引《孔子翼》、《太玄翼》等書是也。


 顧前人以爲孫氏合作。《醫心方》有《千金方》，而《翼方》則絶無引用者，豈其書未行日本與？何其相懸至於此極也。《醫心方》首卷引《千金方》張湛條「血脈有浮沈弦緊之亂」，至今宋校本作「寸關尺」三字；考唐真鈔本，往往與《醫心方》合，而不與宋校合。蓋《醫心方》爲宋太宗時卷子本，直存唐本之舊，不雜北宋以後校語。考北宋糾纏《難經》，唯唐真鈔本不雜《難經》片語隻字，以是知真本之可貴也。《難經》至唐末大行，然真本密記猶不言寸關尺，故三字《醫心方》自始至終全未見引用也。吾友何俶尹先生初習申、韓，歷至大幕，民國後棄而習醫，用時診而有心得。壬戌春，余索醫案，答以未遑録十餘事，以求記録。一、葉婦孕九月，患熱煩，

治未愈，胎動，奔漏。


 始延先生診；脈浮大而數，左關弦動，奔血多，胎已不動，除增水行舟，無他法。因以大劑滋水和肝，令日服三帖，死胎果下，調血清肝而愈。一、朱婦溼温重證，

他醫以五積散鈔熨，汗洩熱留，轉見搐掣。


 延先生診；脈浮大弦數，肝風已動，乃主羚角，加入辛涼甘淡，以息風透表，阻於他醫；踰日重視，仍用原方。病後覺喉中多礙，周身奇癢，方以大補氣血，月餘愈。一、戊午大風，内鬱濕熱，外襲涼風，大都變證。馬幼梅之姪虚羸，得此證，發熱惡寒，身顫如風狀，寸浮，右關濡數，袪風舒筋通絡而愈。一、梁納川妻患咳頭痛，

醫以辛温，不效，脈虚，改用温補，病反加。


 延先生診，斷爲寒風裏熱，如青龍證；以麻杏石甘湯加瓜貝竹茹，一劑而表邪去，改用清肝養陰而愈。一、周敘卿妻，患氣喘咳嗽，

初醫照冬温例，不效；改醫，謂下虚上喘，補劑，病益重；後以黑錫丹三錢鎮納之，幸，未愈。


 其脈浮而浮緊，知爲外邪束縛；主以青龍湯，兩服愈。一、庚申夏時疫，患陰寒霍亂者最多，非温熱大劑不救；半月疫氣改變，其證如前，其有伏暑挾風亦多，文殊院僧患此者十餘，脈沈細而遲者，治以熱藥，皆效；其他脈象如異，投以桂苓甘露飲加減，或藿、朴加甘，寒淡滲分利，投之輒效。若泥陰寒誤人，尚可言邪？一、辜雲如之妾，過期而經水不止，誤服破血藥，遂大崩不止，延先生往視；但崩由攻伐，病人原不虚，擬方一二劑，血漸少；

其友另薦一醫，服四逆湯；服後肝陽上逆，七竅壅寒，水漿不入口三日，其子備後事。


 復延先生診，先用吹藥開喉，繼以解熱毒藥，喉漸開，能灌藥一二調羹，至三日目動，半月始言。滋陰調氣，年餘而復常。以上摘録七事，足見先生以救世活人爲念。先生今年初晉六十，他日可紀者尤不止此，請即執此爲先生壽，並爲他日預祝云。
















集　外　文



廖　平　撰

楊世文　校點








校點説明



廖平一生著述甚多，除收入《六譯館叢書》者外，尚有若干刻本、鈔本傳世。此外，還有不少文章見於晚清民國時期報刊雜誌、他人著作、文集者。如四川學政譚宗浚集尊經書院諸生課藝，刋爲《蜀秀集》八卷，廖平所作《爾雅舍人注考》、《六書説》、《史記列孔子於世家論》、《五代疆域論》、《兩漢馭匈奴論》、《滎波既豬解》、《月令毋出九門解》等文皆收入其中。兹廣搜博採，輯録廖平遺文四十八篇，編爲《集外文》一卷。這些著作有的作於早年，有的成於晚歲，有的討論經學，有的涉及政治，有的屬於友朋贈答，有的辯駁學術，反映了廖平各個時期的學術思想，是研究廖平的重要參考材料。








滎波既豬解



滎波確是二水，林氏引《周禮·職方》豫州「其川滎雒，其浸波溠」爲證，説雖晚出，其義甚精，與班、馬、許、鄭均合。近人以林爲宋人，遂頗攻擊之，是不求於經恉，而惟門户之是争，而不知此固漢儒之説，特申明於林氏，未可非也。《説文·水部》「潘」下云：「潘，水名，在河南滎陽。」引吕忱曰：「播水在滎陽。」《釋文》、馬注：「滎播，澤名。」《水經注》引闞駰注同，謂滎播皆澤名也。則潘爲本字，播、波皆段字，

江氏《尚書集注》云：「《説文》云在滎陽，則與滎澤同處，自是滎潘之滎，故不從馬、鄭作播」云云。


 是波字原有水名之舊訓也。且如胡、閻、蔣、高、江、王、段、孫諸家力主爲一水，然其所據以詆林氏，不過《史記索隱》誤文鄭注一條，及馬注、孔疏而已。今按《職方》豫州曰「其川滎雒，其浸波溠」，州與《禹貢》同，水名與《禹貢》同，則其州、其川浸固即《禹貢》之舊，而《職方》凡川浸各異水，九州所言皆同一例。蓋同在一州，不能以一水爲川，又以爲浸。此固禮經之大例，絶無可改釋者也。《職方》滎與波對文，川浸各異，以文理推之，以九州例之，則固不待《説文》以下諸説，而波之爲水名，已絶無可疑者矣。鄭氏注《尚書》，又注《周禮》。《尚書注》已佚，《周禮注》尚存，二書皆有滎波之文。《尚書注》雖未見其詳，而《周禮注》則尚可考。《周禮》川浸萬非一水，鄭注所深知，斷無以一水解之之理。然《職方》故蹟，漢末已不盡可詳，其注之例遂不一。楊紆注云「所在未聞」，此全無所見者也。「滎」下云「滎，充水也，出東垣，入於河」云云，此目見其地者也。「波」注云「波爲播。《禹貢》曰：『滎波既都。』」此目未見所在而名見於經也。鄭以滎澤目見其地，故注之甚詳，與《尚書注》同。此皆專釋滎水者也。「波」云讀若「播」。《禹貢》云「滎播既都」，此不詳波所在，而舉經以證。蓋以釋波水之詞，而《尚書注》佚之者也。鄭《周禮注》既不言波與滎同，又不言波水所在，可見絶非波與滎同爲一水。而《書》、《詩》正義所引鄭注釋滎之詞云：「滎，沇水決出所爲澤也，今爲平地，滎陽民猶謂其處爲滎澤，在其縣東。《春秋傳》閔公二年，衛人及狄人戰於滎澤，此其地也。」此專釋滎之文，與《周禮注》同，而波水之訓則已佚脱，當亦與《周禮注》不甚相遠。而《史記索隱》引作「民猶謂其爲滎播」，此原爲字誤，有《詩》、《書》正義所引可證，而諸家因此誤「播」字，遂謂鄭注此條係共滎波釋之，原本一水，即此可見。不知《索隱》誤文，何足爲據。且《尚書注》佚其下所言，皆不可考，而《周禮注》則尚存，又安有所謂以爲一水之解哉？且馬注云「滎播，澤名」，原以滎、波皆爲澤名，非謂「滎波」爲澤。故《春秋傳》及鄭注、杜注皆云「滎澤」，不云「滎波澤」，此尤可見原不作一水也。是其所括據鄭、馬之説，只足以爲二水之證，而不足爲一水之證。且即佚鄭注不誤，馬説果以滎波爲一澤名，注家之説不可與《周禮》争，況乎馬、鄭亦皆如《職方》之説，而《説文》又有明證。即杜注、僞孔、闞駰、吕忱、顔師古等説皆以爲二水，可見周秦下至魏晉，皆以爲二水。今以孔疏、《史記索隱》之説爲主，一則誤解馬注以求合，一則據誤本鄭注以相難，試爲發其覆，而二條亦皆不足爲證，則其當爲二水，固不待煩言而解者矣。且江氏《書集注》不仍胡、閻諸家與全、錢合，而毅然據作澤之本，而不用作播之説。江氏好古尤癖，而於此不據誤注而從林氏之説。蓋歷觀《説文》以下諸家及《禹貢》、《職方》文義，深見其例當如是。林氏雖晚出，而實古義；近人所稱古説，實是後起之解故也。學人氣習苦不平心，如閻氏《疏證》發六證以攻僞孔改人之失；而波之讀播，是本鄭義，同爲一説，出於鄭則尊之，出於孔則詆之，與夫甯據誤字而盡反《職方》經説而不顧，皆爲賢者之過也。平心相較，恐二水之説精確矣。

《蜀秀集》卷一。











士冠禮以摯見於鄉大夫鄉先生解



段、顧諸家，於「鄉大夫」、「鄉先生」謂皆當作「鄉」，是矣，而所以解之者，則未碻。《經義述聞》堅執作「卿」，而不知其説之不可通也。經以「士冠」名篇，一士之冠，事至微末，必無因此往見國君之理。上文「君」字，萬不可作國君解。若果作卿，則君、卿大夫相聯成文，君必屬諸侯。豈以一士之冠，亦如趙文子見君之次，徧見六卿也乎？諸家誤解「君」字，而區區於鄉、卿二字閒争長短，故迄無定論。蓋嘗因士無冠而見君之理，悟君非國君字，愈悟鄉大夫之鄉非卿字。《士冠禮》無見父、見賓之文，諸儒疑而未得其解，賓乃加冠，有不可以不見之理，若父則必見。今冠後見母、見兄弟、見姑姊，而獨不及父，殊無此理，而經又他無明文。蓋上文「見君」即「見父」也，「君」字「父」之段字耳。按《説文》君从尹从口，尹篆作
 ，與父同部；父篆作又。尹訓治，从又丿；又，手也，丿象所握之事。父訓矩，从又卜；又亦手，丿象所舉之杖，从手象有握舉之形，於六書皆爲指事。蓋二字實本一字，因後人承用各别，遂長短其畫以異之。許氏舉杖握事，因其後之形而爲之説，其初固是一字，故君从尹，父與君皆通也。又諸家之説泥君作國君，以承用之久，習而不悟耳。又見君、見鄉大夫、鄉先生後，乃醴賓，均一時事，君必屬父，其義乃合。若君果謂國君，使稍遠，則非數日不能了，醴賓不大遲乎？《易》「家有嚴君，父母之謂也」，謂父爲君，碻爲此君字的訓。見君，謂見父也；見鄉大夫、鄉先生，謂見州長、黨正及鄉中老人爲鄉大夫致仕同時來觀禮者。此亦如昏禮召鄉黨州閭，此固鄉閭閒事，非謂奔走朝右之謂也。古者皇后、公侯、君父等字，託名標識，於六書皆爲假借，非製字之始即以專屬君父。故《説文》云：「君，尊也，从尹。」發號，故从口，不以屬之帝王。而父爲家長率教，尊而發號與君同，故父可名嚴君，而亦得段君代之也。《賈子·大疏下》：「君之爲言考也。」按父没偁考，則生之得偁君，又何疑乎！《儀禮·喪服》：「妾之事女君。」注：「女君，君適妻。」是適妻得偁君。又「君母之父母從母」，注云：「君母，父之適妻也。」母尚可以偁君母，則父之偁君，尚可疑哉？他如《後漢·寇恂傳》注云：「君者尊之偁也。」《書·君奭》傳云：「尊之曰君。」《莊子》「其遞相爲君臣乎」注：「時之所賢者爲君。」雖屬别訓，然可見古者君字訓詁不一，非如秦漢以來專屬帝王也。王伯申據趙文子事，定鄉大夫爲卿。按文子冠時已爲卿，見晉君六卿，其意蓋就冠禮之意而推之，若士則但見父及鄉大夫、鄉先生，必不能見君與卿大夫，不得援卿之禮以例士。段氏誤解鄉大夫爲在朝大夫，爲《周禮》之鄉大夫，而又疑其實非大夫，不得不創爲同鄉而仕至大夫之説以相救。使知君爲父段字，則直以鄉大夫爲州長足矣，又何必更爲此矛盾之説哉？盧文弨《龍城札記》「士冠禮無見父之文」一條，謂子不得爲私敬，父不便答拜云云，皆求其故不得而爲之説耳。使知君爲父段字，何至如許費辭哉！冠禮萬無不見父之理，萬無往見君之事，故定君爲段字，可以補經文之闕，而區區卿鄉之辨，可無容矣。

《蜀秀集》卷二。











月令毋出九門解



字之本義有爲假借所蝕翳，雖以漢人猶且不得其説者，如「九」字是也。《禮·月令》「毋出九門」，鄭注於路、應、雉、庫、皋之外，加城門、近郊門、遠郊門、關門，雜湊九門之數。按天子路、應、皋三門，諸侯路、雉、庫三門，今去應門，取雉、庫，不知天子無雉、庫也，況路、皋乃親朝之地，初非禽獸所游之處，毋出何待言邪？而遠郊、近郊之有門，亦無他證，則鄭説非也。《吕覽》高注以天子十二門，除東之三門爲九，平時東方三門亦禁出葯，仲冬則凡門皆禁，故言九門，東三門不待言，經故從省，頗能自圓其説，

王氏引之引下九門例駮之，不足以破高説。


 然不免失之太巧。究其實，則肊揣之詞，湊合增減，不足據也。王氏引之據世室例，以爲城南面三門，東、西、北各二門。經之所九門，謂天子城四面之門，且引魯城門爲證。案《考工記》云：「旁三門。」是十二門之説，經有明文矣。世室之制不可以例城門，諸侯之制不可以例天子，其説亦惝恍無定。考之事實，皆有難憑。竊謂解經須令字字確實，方爲的解。諸家之失，皆在過泥「九」字，遂以假借没其本義，無怪不能通也。《説文》：「九，陽之變也，象其屈曲究盡之形。」

此下應申明制字本義，不爲記數意義，乃更醒豁。《列子·天瑞篇》云：「一變而爲七，七變而爲九。九者變之究也。」《易乾鑿度》同。


 按今通行數目字，本義元不如此，皆後人假借用之耳。即如一七九皆象陽氣之形變，至九而止，故字即象其氣之究竟，則陽氣究竟，即字之本義。天數終於九，而次序適當九，遂借爲九數字。又《廣雅》云：「九，究也。」《白虎通》云：「九之爲言究也。」人每怪其義不經見，而不知《月令》即其本義之僅存者。他如《列子》、《春秋繁露》亦云：「九，究也。」承用既久，凡其本義可考者，皆以他義解之，此則末流之失也。仲春之月，諸門皆禁，不可以數言，故謂之九，謂凡門盡皆不出，非指不出之門數也。季春命國難九門磔攘，季冬命有司大難旁磔，鄭注曰：「旁磔於四方之門。」按九者，旁之變文。旁者旁達，九者究竟，皆謂周徧四方之謂，即此亦可證九之爲究。《易》天之數終於九，地之數終於十。經傳言數之窮者多舉十字，人有知之者，

如「聞一知十」之類。


 至於以九爲窮究，則知之者鮮。不知十爲地數之終，亦如九爲天數之終，正無可分别也。猶幸藉《廣雅》、《白虎通》之遺言，得以考見其説。諸經之可以相證者，如《易》之「乾九」，《書》之「九族」，《公羊》之「叛者九國」，《論語》之「九合諸侯」，亦皆九字本義。

經傳本義亦甚多，今略舉以發其例。


 九爲陽極，《易》言九取其變，則九固不作數目解矣。《書》「九族」，僞孔以高祖曾孫之子當之。按是時一人之身安得有九世俱存者，堯父且没，何論高、曾？經惟偁其子，若其曾孫、曾孫之子，恐亦不與堯同時。且祖孫父子，天倫之事，亦不得言睦。而歐陽、夏侯以爲父族四，母族三，妻二。父族不止四，母族不止三，妻族不止二，今割取以湊九者之數，豈堯於九者外便不睦耶？蓋史臣當日形容堯德，皆總括言之，族曰九族，姓曰百姓，邦曰萬邦，皆縱言其極。今必欲求九者之數，豈百姓、萬邦亦將一一指名耶？《公羊》僖九年「叛者九國」，宋趙鵬飛曰：會葵邱爲六國，會鹹牡邱皆七國，會鹹八國，此言九者，猶《漢紀》言「叛者九起」，惟不以九作數解，故無諸家穿鑿之失。《論語》「九合」，亦諸侯、萬姓、兆民之例，總言其會之多。桓會十二，今必去其三，以合九數，非也。諸家囿於俗詮，但知九爲數目，有不可通者，則各隨己意，增損雜湊，合其數目，不失之穿鑿，則失之游移，皆不能使經字字精確。凡此皆昧於古義之過也。且以字音考之，九爲究竟，有糾聚之義。故究從九，《説文》「窮也」；勼从九聲，《説文》「聚也」。九與鬼聲相近，

故九侯或作鬼。


 蒐从鬼聲，訓搜。凡此窮、聚、糾、搜，皆有終竟之義。觀於九字之音，亦可證九之爲究。且推而論之，大數多取成數約略言之，

如百姓、千軍、萬民、兆民是也。


 而小數中之借用者，如一、三與十亦是。少者多言一，多者多言三與十。

舉一反三，聞一知十，三思、三仕、三已、三復，《説文》指之數多不過三是也。


 其借用之不常見者，才二、四、五、六、七、八六字耳。若一見經傳數目字，則必求其數以實之，其失也豈不遠哉！今竊據《列子》、《春秋繁露》、《説文》、《廣雅》、《白虎通》之訓詁，取《周易》、《尚書》、《公羊》、《論語》之左證，一、三、十、千、百、萬之大例，以定九門之爲四方之門之總言，庶可免三家之失也歟！

《蜀秀集》卷一。











廛無夫里之布解



《周官》「載師」職云：「凡宅不毛有里布。」鄭氏衆曰：「不毛，不樹桑麻也。」案宅而毛，例出絲枲，其不毛者，雖無絲枲，亦使出一廛之布以罰之，此里布之法也。「閭師」云：「凡無職者出夫布。」賈疏曰：「無職，即『太宰』『閒民無常職』者。」案閒民，如今車户、船户之類，例不受田，使之出布當貢，此夫布之常法也。里布警游惰，夫布以當貢，先王立法，皆有精意，若舉此以加市廛之民，雖戰國之君横暴，當亦不遂至此。考《周官》「六遂之野，其民爲氓」，「遂人」注變「民」言「氓」，異外内也。《史記·三王世家》索隱引《三蒼》曰：「邊人曰氓。」據此，則《孟子》所云「爲之氓」者，言邊人之初附者也。《周官》有以田里土宜安氓教氓之法，蓋邊民初附，必須田里安之，但所授或係荒蕪之區，宅無桑麻，或尚未授田，寄身傭作，當時厚斂，必有援引常例，因其宅不毛，而征其里布，因其身無職，而征其夫布者。夫夫、里本王政所不廢，惟王政寬大，加惠初附之民，使遂其室家生安之樂，遲之又久，然後以是加焉，則邊民之受惠，豈有極耶！此孟子告時君之深意，而後世招集流亡，未有不用斯道者也。《集注》解夫布不引「閭師」，而以「載師」夫征當夫布，非確實證據。其以廛爲市廛之廛，尤與正文不合。無論市廛從無征取夫、里之例，即使市廛無夫、里之市，何益於氓，而鄰國之民乃紛紛然歸嚮之也？且《孟子》何不於關市節彙言之，而乃於士農商旅後更言之？此有以知其必不然。蓋用舊注而誤，正不必曲爲朱子諱也。至「廛」字之訓，世徒知其爲民廛，在國左右，爲《周官》國宅，而不知國家設此所以處流民，而凡里居通可名廛也。許行自楚之滕，曰「願受一廛而爲氓」，與此節義同。夫氓去故國而占籍於吾國，先必有隙地以處之，否爾則奪吾民之田以與鄰民，鄰國之民紛紛然來，吾民亦紛紛思去，正以氓來爲慮，又何欲乎天下之悉來也？於此知廛之義不得盡以民廛括也。又「閭師」之「閒民」與「載師」「無職事」者有異，閒民非游手也，而夫征之罰，乃所以禁游惰耳。若閒民之夫布，則以當無物之貢，而非所以禁游惰，二者事同，而義各别也。

《蜀秀集》卷一。











爾雅舍人注考



張介侯以博雅之才，作《蜀典》十二卷，索隱鉤沈，左右通志，中卷《爾雅舍人注》，蒐羅較余、王諸家更盡。惜成書太速，又多肊記，舛譌時所不免。幽居多暇，汰其羼
 ，目力所及，閒爲補綴，爲校勘記一卷。膚受末學，自知不敢望於張氏。然武威通儒，一得之言，或所取也。原注吉羽沙金，所當寶貴，横生短長，殊所不取，故從略焉。




蜀典舍人爾雅注校勘記





釋詁第一


按：此原書篇目，張氏於《釋宫》以下不注篇數，今補。

冢，大也。　輅，車之大也。冢，封之大也。

「輅，車之大也」句，見《荀子注》。引經當云「路、冢，大也」，小注「路，舍人作輅。」但引「冢」字，則輅爲贅文矣。

仇，匹也。　仇，相求之匹。

《詩·關雎》正義。




此注孫炎語，今誤作舍人注。

紹、胤，繼也。　紹，繼道也。胤，繼世也。

《春秋正義》、《一切經音義》。




允
 

注



 宜用恭代字。《春秋》隱十一年《正義》引止「允」字一條，《一切經音義》八引《爾雅注》云「紹，繼道也；允，繼世也。隆，盛也，多也」，無舍人注明文。今以「允，繼世也」句與舍人注同，並其上句亦指爲舍人注者，非也。郝疏以爲舍人注，亦誤。

圉，垂也。　圉，拒邊之垂也。

按經文，此條當在「楨、翰，幹也」之後，張氏隨手綴拾，不依經文次序。今依經文訂之於後，而於此發其例焉。

果、肩、堪，勝也。　肩，強之勝也。

果、堪字當删。

泯、罄、殲，盡也。　殲，衆之盡也。

泯、罄字當删。

匿、蔽、竄，微也。　匿，藏之微也。蔽，覆障使微也。竄，行之微也。是皆微昧，不顯揚也。

《春秋》哀十六年《正義》所引止「匿，藏之微也」句。邢疏云：「匿者，舍人曰藏之微也。」下則云「蔽覆障使微」云云，蓋上句舍人注，下乃邢語，因連文誤引。

禋、祀、祠，祭也。　祀，地祭也。祠，天祭也。

禋字當删。

享，孝也。珍、享，獻也。　獻珍物曰珍，獻食物曰享。

按「享，孝也」二字
 

注



 可删。

燠，煖也。　燠，温煖也。

此《釋言》文，誤録在此。

驛，傳也。

《爾雅》本作「馹、遽，傳也」。


 驛，尊者之傳也。

當作「馹、遽，傳也」，下小注「馹，舍人本作驛」六字，此條亦《釋言》文。

奭奭，躍躍。

《釋訓》文，即「赫赫、躍躍，迅也」，誤列於此，後復重出，當删。



釋言第二


原，再也。

舍人本作「
 


 」，音同。

「音同」二字乃陸語，非原文也。引之當云「陸云音同」，又脱注「釋文」二字。

庇、庥、茠，蔭也。　庇，蔽也。茠，依止也。

按庥字可删。

琛，寶也。　美寶爲琛。

《詩正義》、《毛詩音義》。　按《太平御覽》「爲」字作「曰」。




《詩正義》、《毛詩音義》皆作「曰」，不作「爲」。

縭，介也。

舍人本作
 


 。
 ，羅也。介，别也。

《釋文》。




《釋文序録》引作注者，有舍人、顧野王。今《釋文》中或云顧，或云顧舍人，皆野王也。此條《釋文》既云顧舍人，則係野王，非犍爲舍人矣。張氏誤採顧説四條，今悉爲正之。

渝，變也。　渝作
 。

《釋文》。




張氏引漏此條。

靦，姡也。　靦，擅也。一曰靦，貌也，謂自專擅之貌。

《釋文》。




「一曰」者，陸氏博采異義也。舍人原注只「靦，擅也」三字。



釋訓第三


薨薨

舍人本作「雄雄」。




此條顧注。

委委，佗佗。　禕禕者，心之美。《詩》云：「禕禕它它，如山如河。」

《釋文》「委委」下引舍人云：「禕禕者，心之美。」「佗佗」下云顧舍人引《詩》釋曰「禕禕它它，如山如河」。今合二舍人語爲一條，誤。

忯忯，愛也。

舍人本云：「忯，渠支反。」




《釋文》此條亦作顧舍人，故引在郭之後。張氏既以舍人爲武帝時人，當時豈有反音？不思甚矣。

赫赫、躍躍，迅也。

舍人本「赫赫」作「奭奭」。




與前《釋詁》末「奭奭躍躍」同爲一條，前誤出。

夢夢、訰訰，亂也。　夢夢、訰訰、煩懣，亂也。

此亦顧注。

繹繹，生也。　繹繹，穀皆生之貌。

張氏引漏此條。

籧篨，口柔也。　籧篨，巧言也。

脱注「釋文」二字。



釋器第六


大箎謂之沂。　大篪，其音悲。沂，鏗然也。《詩》云「仲氏吹篪」也。

按《詩》云「仲氏吹篪」，乃《御覽》引《詩》，非舍人原文也。



釋草第十三



 ，秫。　秫，黏粟也。

此條孫炎語，誤引作舍人注。

粢，稷。　粢一名稷。稷，粟也。今江東呼粟爲稷也。

《春秋正義》、《一切經音義》。




按《春秋正義》引只「粢一名稷；稷，粟也」七字。《一切經音義》一引有下句，無舍人注明文，亦因上句誤引。

戎菽謂之荏菽。　戎菽，今以爲胡豆。

《詩正義》、《邢疏》。




《詩疏》引樊光、舍人、李巡、郭璞，皆云，「今以爲胡豆」，當小注。

莞，苻蘺。　《本草》云：白蒲一名苻蘺，楚謂之莞。

《詩正義》。




按《詩·斯干正義》、《邢疏》引此條，皆以爲某氏，又舍人時未聞以《本草》注經。

茥，蒛盆。　青州曰莖。

《太平御覽》。




莖當作茥。《御覽》九百九十八引孫炎云：「青州曰茥。」張氏誤以孫炎爲舍人。

莩，麻母。　莩，苴麻，一名麻母。

《太平御覽》。　按《齊民要術》引云「莩，苴麻盛子也。」




今《御覽》引與張氏所引《齊民要術》同，無舍人字，當删。

莣，杜榮。　杜作牡。

《釋文》。




張氏本脱此條。

長楚，銚弋。　長楚一名銚弋。《本草》云：「銚弋名羊桃。」

《詩正義》、《邢疏》。




弋當作芅。「本草云銚弋名羊桃」八字，乃孔、邢採《異義》，非舍人原注也，當删。



釋木第十四


栲，山樗。　栲一名山樗。

《詩正義》、《邢疏》。




孔、邢疏皆無「一」字。

秋臧
 

注



 橰貢綦。

秋當作狄。

櫬，梧者；樸，枹者。謂櫬，采薪。采薪，即薪。　櫬，梧者；樸，枹者。櫬者其理也，樸者相迫附也。彙者莖也，如竹箭。一讀曰枹也。櫬名采薪，又名即薪。

「一曰」以下，陸氏采《異義》也，非舍人原文。

桑瓣有葚，梔。

「瓣」當作「辨」。

唐棣，栘。　唐棣，一名栘。

《詩正義》、《邢疏》。




小注脱《論語疏》三字。

楓爲樹，厚葉弱莖，天風則鳴，故曰欇欇。

脱寫經文「楓欇欇」三字。



釋蟲第十五


蜉蝣，渠略。　蜉蝣，一名渠略。南陽以東曰蜉蝣，梁宋之間曰渠略，似蛣羌，身狹而長，有角，黄色，糞土中朝生暮死，豬好啖之。

《詩正義》引舍人語，至「曰渠略」止，「似蛣羌」以下乃郭注全文，邢疏引舍人注，後直録郭注，刊本誤脱「郭曰」二字，故阮氏《校勘記》「渠略」下云「當有郭曰二字」，張氏誤以郭注爲舍人。

蠖，蚇蠖。　一名步屈，宋地曰尋桑也，吴人名桑闔。

《一切經音義》。




按《一切經》九引只「宋地曰尋桑也」六字，此係乃《廿五正理論》二十四注文，無舍人明文，今删。

螟蛉，桑蟲。　螟蛉者，桑上小青蟲也，似步屈，其色青而細小，或在草葉上。

陸璣《詩疏》、《太平御覽》。




按《御覽》引陸、引舍人注，僅「螟蛉者」九字，别出陸説一條云：「螟蛉似步屈，其色青細，或在草葉上，土蜂取之」云云。今本《詩疏》引舍人注後，即接以「其色青而細」云云，故張氏誤以《陸疏》爲舍人注也。今從《御覽》所引正。

食苗心螟，食葉蟘，食節賊，食根蟊。　此四種皆蝗也，實不同，故分别釋之。今謂蝗子爲螽，一名蠶螽，兖州人謂之螣。

《詩正義》、《春秋正義》、陸璣《詩疏》、《開元占經》。按《春秋疏》引舍人注：「食苗心者名螟，言冥冥然難知也。」




按：今謂「蝗子」云云，乃陸璣《詩疏》語，誤連及之。邵、郝引皆無「一名蠶螽」四字。《春秋正義》一條不當小注。

脱「釋魚」字。

鯉鱣。



釋鳥第十七


佳其，鳺
 。　佳一名夫不，今楚鳩也。

《詩正義》、《春秋正義》、《邢疏》。





 當作鴀。《詩》、《春秋》、《邢疏》引皆止「佳一名夫不」五字，又引「李巡云，今楚鳩也」。張氏誤以李説附舍人後。

鶌鳩，鶻鵃。　鶌鳩，一名鶻鵃，今梁謂之斑鳩。

《春秋正義》、《太平御覽》。




按邢疏亦有，無「梁謂」二字。又《御覽》九百二十引《爾雅舍人注》云：「鳺鴀，楚鳩，今梁謂之斑鳩也。」《御覽》以夫不、斑鳩爲一鳥，與他本異，張氏不詳，亦疎也。

鵜，鴮鸅。

鵜一名洿澤。

《邢疏》作「鴮鸅」，又一條誤寫兩行。

鶨，
 ；老扈，鴳。　鶨一名
 ；老扈一名鴳，鴳雀也，主趣民取麥，不得晏起也。

《春秋正義》、《邢疏》。




按鶨一名
 ；老扈一名鴳，鴳雀也。《邢疏》、《春秋正義》皆有「主趣民取麥不得晏起也」十字，獨見《春秋》昭十六年《正義》，與下「趣民收斂，令不得晏起者也」同爲一條。考《正義》作「趣民收麥，令不得晏起者也」，此引衍「主」字，訛「取」字，脱「令」字、「者」字。下引譌「斂」字。二條實皆非舍人本文。《正義》云「舍人、李巡、孫炎、郭氏，皆解鶨一名」云云，唯樊光異。下條乃賈疏。孔疏謂舍人、樊光注《爾雅》，其言亦與賈同。下有原本，此條當删。

巂，周；燕燕，鳦。

《詩正義》。




《詩正義》引舍人云：「巂，周名；燕燕，又名鳦」又引孫炎曰：「别三名。」故《邢疏》括二家之意云：「孫炎、舍人以巂、周、燕燕、鳦爲一物三名。」邢所謂一物三名者，即《詩正義》所引，非别有巂、周、燕燕、鳦一物三名之原文也。《邢疏》可删。

怪鴟，謂鵂鶹也。南陽名鉤鵅，又作格。其鳥晝伏夜行，鳴爲怪也。又云鵅忌欺。

《一切經音義》。按此條《俱舍論》所引，而《治禪病秘要法》引云：「一名怪鳥，一名鵂鶹，南陽名鉤鵅。」




考《一切經》十七《俱舍論》與廿《治禪病秘要法》一字不易，與張氏所引不同。按《邢疏》所引，亦與張同。考十卷《大莊嚴經》「鵄鵂」下「《爾雅》鵅忌欺」，郭璞曰「今江東呼鵄鵂爲鉤鵅，音格，怪鳥也，晝盲夜視」云云，恐因此誤。

東方曰
 ，西方曰鷷，南方曰
 ，北方曰鵗。　釋四方之雉名也。

《春秋正義》。




按經文序，南方曰
 ，東方曰
 ，北方曰鵗，西方曰鷷，今誤倒。

春鳸鳻
 。　鳻
 ，趣民種樹也。

《太平御覽》。




按《春秋正義》作「相五土之宜，趣民耕種者也」，《御覽》作「主五土宜穀種樹也」，皆與張氏所引異。又此九條專引《春秋》，下乃專引《御覽》，亦不當於此條先注「太平御覽」四字。

夏鳸，竊玄。　趣民耘苗者也。

秋鳸，竊藍。　趣民收斂者也。

冬鳸，竊黄。　趣民蓋藏者也。

棘鳸，竊丹。　爲果驅鳥者也。

行鳸，唶唶。　晝爲民驅鳥者也。

宵鳸，嘖嘖。　夜爲農驅獸者也。

桑鳸，竊脂。　爲蠶驅雀者也。

以上並《春秋正義》。




按：「以上並春秋正義」七字，當在下一條下。

老鳸，鷃鷃。　趣民收斂，令不得晏起者也。

邢引《左傳》九鳸爲九農正，以此八鳸並上鳸鷃爲九。賈逵注云云，舍人、樊光注《爾雅》，其言亦與賈同，故並録之。




按張氏所引此條，尤爲誤中之誤。經文鳸鷃、桑鳸，同在鳭鷯以上，石經乃以桑鳸篡入七鳸之中，邵疏删之，是也，不可以殿七鳸之後。又諸書所偁舍人與某某同，或舍人某某，皆以爲云云，實皆非舍人原文，引書者櫽括其大意而爲之説耳。如《邢疏》謂舍人謂巂周一物三名，即《詩正義》所引之説。謂舍人、孫炎與賈同，即下《御覽》所引之説。張氏矜奇炫博，歧收濫引，無所抉擇，殊乖求是之道。如謂舍人之注，字字如賈，則《邢疏》謂鳸鴳一條，唯樊光與舍人異，鳸鴳亦在九鳸之數。《邢疏》又謂樊光、舍人與賈同，豈不自相矛盾？今有原文者録原文，删其餘説，如無原文，始采他説，小注於下，庶幾不雜不漏云。又舍人本「老」字屬上，惟樊光始讀「老鳸」爲句，今亦宜删「老」字。

春鳸鳻
 ，夏鳸竊玄，秋鳸竊藍，冬鳸竊黄，桑鳸竊脂，棘鳸竊丹，行鳸喈喈，宵鳸嘖嘖，鳻
 分循，宜五土之宜，趣民耕種者也。竊玄黑色，移民耘苗。竊藍青色，移民收斂。竊黄色黄，移民時，同依諸鳸爲節候也。

《御覽》。




注「元
 

注



 」字宜恭代，趣誤作移。按《御覽》九百廿三引作：「鳻
 主五土，宜穀種樹也。竊元黑色，趣民芸田。竊藍色青，趣民收斂。竊黄色黄，趣民蓋藏。竊丹色赤，爲果驅鳥。行鳸晝行鳴，宵鳸夜行鳴。皆隨四時，同依諸鳸爲節候也。」所引「竊黄」上異七字，又從「蓋藏」起、「四」字止，脱二十三字，蓋刊鐫時鈔寫者誤脱一行也。



釋獸第十八


猶，　如麂。

誤留空白。



釋畜第十九


駮，如馬，倨食虎豹。　駮，多力獸也。《山海經》云：曲山有獸狀如馬，白身黑首，一角虎爪，音如鼓，其名駮，食虎豹，可以禦兵。《詩》云「隰有六駮」是也。

郝疏引只「駮多力獸也」六字，下「山海經」云云，乃玄應語，非原注。按此《一切經》九文，郝疏以爲《一切經》十，亦誤。

騉蹄，
 ，善陞甗。　騉蹄者，溷蹄也。
 ，平也。謂蹄平正，善陞甗者，能登山隒也。一云甗者阪也，言騉善登高歷險，上下於阪。秦時有騉蹄苑是也。

按：「一云」以下，乃陸、邢博采異義，非舍人原文。

馰顙，白顛。　的，白也。顙，額也。額有白毛，今之戴星馬也。《易》：「震爲的顙。」

「《易》震爲的顙」句，《詩正義》無，邢疏有，乃邢語也。如下「《易》童牛之牿」，皆疏語。

青驪，驎驒。　色有淺深，似魚鱗也。

《毛詩疏》。




按：此條乃孫炎語，張氏誤以爲舍人。


 白，駮。黄白，騜。

按《詩正義》又引舍人云：「
 


 ，馬名，白馬。」一引「黄白色，雜名皇」。

按：「
 馬名白」當大書，「一引」云云，《詩正義》無。

《七録》云：「犍爲文學《爾雅注》三卷。」按：犍爲文學即與東方朔同時待詔，詔爲隱語，被榜呼謈之郭舍人也。《西京雜記》言其善投壺，《爾雅疏》引舍人，《文選·羽獵賦注》引作郭舍人。

按：舍人名氏，自漢至唐，載籍皆所不傳，諸家謂之郭氏，實無他據，因李善《選注·羽獵賦》引舍人注有郭字，遂以受榜之郭舍人當之。考《文選注》所引實有四條，使李善本原有「郭」字，則不當獨見此條。賈思勰、酈道元、陸璣、陸德明諸家在李善前，皆不傳其姓氏，則李善「姓郭」之説初何所本？又善注果有「郭」字，孔穎達、司馬貞、徐彦、釋玄應、徐鍇、邢昺、李昉豈皆不讀善注者，何以皆不言其郭姓？可知其原本實無「郭」字，「郭」字乃後來刊本誤衍。蓋《選注》引《爾雅》多用郭璞注，傳鈔時因《爾雅》，遂誤衍一「郭」字，故他條無之，獨此一條有也。存而失删，漸生異義。後儒如宋、錢、邵、郝、孫、張諸説，皆惑於誤本《選注》而斷其姓郭，使《選注》果有「郭」字，尚爲孤證不足據，況衍字乎？

陸德明言所注《爾雅》闕中卷，故自《釋訓》以下、《釋草》以上並無一語見《釋文》諸疏，惟《齊民要術》引《釋器》一條，《水經注》引《釋水》二條。賈、酈二人著書在前，必見全本也。

此條語取裁王氏。按所云只賈、酈三條，後著述門《釋訓》以下《釋草》以上引《御覽》二十條，《文選注》一條，合二十四條。書出一手，前後二卷，矛盾如此，殊所不解。豈摭拾王氏，未暇覆檢歟？又《隋·經籍志》於此書注「亡」字，《唐·藝文志》不著録，而《釋文》但云「闕中卷」，與二書不合。《御覽》所引諸條，他書所無，必採自原書。又疑全書北宋初尚有存者，然《釋文》云「闕中卷」，而諸疏亦無一語及中卷者。豈其書當時遺佚，至宋初始復出歟？

右二條乃《蜀典·人物類》中語，今坿訂於此。

《蜀秀集》卷二。






注
 　允：即「胤」字，避清諱改，本條以下諸「允」字同。



注
 　二字：當作「三字」。



注
 　臧：原作「藏」，據周祖謨《爾雅校箋》改。



注
 　元：當作「玄」，避清諱改。本段「元」皆當作「玄」。







六書説






一象形



古未有字，聖人見蹏迒之可别識也，因而制字。有是物，然後有是字，如圖畫之肖物，故謂之象形。如日、月、牛、羊等，見字而即知其字爲何物是也。然有以字象物，字遂專屬其物者，如山、水、犬、馬之類，段氏所謂實字者。有以字象物，而字不專屬其物者，如八、夭、交、文之類，段氏所謂虚字者。無論虚實，皆象形也。段氏以實爲象形，虚爲指事。夫八、夭等之爲象形，許有明文，今因其字隨在可以移用，遂謂之指事，追論其本，則又不得没其象形之實，是合二者而溷之也。使果如是，則保氏當日但立象形一門足矣，何必再爲指事，以困童蒙乎？則指事不誠蛇足耶？且六書之分，在制字之時，不在用字之後。如用字則實可作虚，虚可作實，不可詰究矣。推段氏之意，如山水之專爲山水，則係象形，上則隨事皆可言上，故爲指事。夫上固不可以爲象形，然其所以爲指事者，豈因隨在可偁之意哉？西爲象形，而凡物之西皆得言西，是可謂之溷指事乎？東爲會意，而凡物之東皆得言東，是又可爲指事乎？不求指事之所以異於象形，及會意、形聲而必隸事者何在？就一二字虚實間而妄爲異論，吾未見其當也。至其以子丣字爲指事，尤爲誤中之誤。今申明指事之例，不使混廁，則許氏象形之恉自明。




二指事



段氏之溷指事於象形者，以未詳指事二字，故於許書多背。今按：指如指畫之指，所謂記識是也。一爲形，指其上則爲丄，指其下則爲
 ，丨丨即手畫之痕跡，所謂指也。無聲無義，而字之義即此可見，故謂之指事。他如指馬之足爲馬
 
 ，指木之上中下爲末朱本，指手之執爲叉
 乂，皆此義也。指事之字，多由象形字生出。蓋以是字象物，而物有别義，不能即其字而見，則就其字加一二畫以見義，而義終不出其本字，故許氏謂之可察可識，其字有斷斷非諸條所得隸，而必歸指事而後合者。學者不明於此，其於指事之恉猶晦也。段以象形之虚者爲指事，於一三字皆注云指事，一但存一形，三但存三形，初何嘗有指字義。大抵指事似合體象形，但合體象形，合二字爲一字，義與原文異，此則具從原字生義，是其異也。又似會意，但所指一二畫不成字，會意則兩字皆成字者。段氏未明乎此，故其説多誣也。




三會意






四形聲



二條從無異説，段注所云，亦爲愜洽，故從略。按段注立十七部韻，以繩許書所有之字，遇有不合，則或删聲字，或補聲字。古者聲音義訓兩不相離，有聲即有義，而取其義亦未有不取其聲者，其所不合者，或古讀失傳，或傳寫譌字，或南北方音，總不必過爲拘泥。今因不合而删聲字，安知古即如今之不合？因其合而補聲字，則凡會意多兼形聲，又補不勝補。苟深明乎音訓之原則，固不必如此紛紛也。




五轉注



轉注一法，言人人殊。許君自序曰：「建類一首，同意相授，考老是也。」孫愐云：「考字左旋，老字右轉。」戴仲達《六書故》、周伯琦《六書正譌》别舉側山爲阜、反人爲七之當之。徐楚金則就考字坿會，謂祖考之考，古銘識通用丂，於丂之本訓轉其義而加老，注明之。鄭夾漈《通志略》又妄分建類主義、建類主聲、互體别聲、互體别義四事。楊桓《六書統》則謂三體以上，展轉附注。湘潭曾公《文集》則以省形字爲轉注。諸家皆就形體言，雖不無出入，可知從前師法本來如是。戴東原創爲互訓之説，段氏株守師傳，無所參更。今考其説曰：「轉相爲注，猶互相爲訓，老注考，考注老。《爾雅·釋詁》有多至四十字爲一義者，即轉注之法。故一字具數字之用曰假借，數字共一字用曰轉注」云云。竊意六書皆以立教也，保氏於國子，既教之會意之老，則老之訓焯然知之。既教以形聲之考，則考之字焯然知之。而復合考、老别立轉注一門，以重申疊究，不已贅乎？況「創，傷也」，「傷，創也」，「裼，但也」，「但，裼也」之類，同意相授矣，不可謂之建類一首。而考仲子之宫，老實不足以盡考。楚師疲矣，考亦不可以代老，又何説也？且謂《爾雅》皆轉注，則混於假借。何以言之？初、哉、首、基，哉者言之閒也，不得轉注爲始，始則才之假借也。錫、畀、予、貺，錫者鈏也，不得轉注爲賜，錫即賜之段字也。此段注承戴氏之誤也。按小許一條，讀「注」作「染注」之「注」，謂字相染注而生。竊謂論轉注者惟此條明暢，與許書之恉合，足以證諸説之譌。其意以注書中以五百四十字爲建類，從一至亥爲建首，凡从某之字皆从某，爲同意相授。如木部以木爲建類之首，而凡木屬皆依序林列，故謂之同意相授。如病流注，始只一處，後轉相傳染，流注周身，皆原一注是也。六書之例，前四類爲作字之序，此則網羅諸字，使之分部别居，而下假借一條，則又用字之變也。鈕氏《段注訂》、許氏《鑑止水齋文集》皆主此議，誠塙論也。段氏不明此議，解注爲注疏之注。夫注从水主聲，原取貫注之義，《詩》所謂「挹彼注兹」，當爲本義。後人取以作解疏之名，乃段義也。豈西漢以前即有此義哉？段氏此條誤承師説，於下「假借」别立「引申」一門，朱氏駿聲因攻其「轉注」一條爲贅，又見其「引申」一條無所歸屬，思移補此條之闕，遂嘩然指許氏爲誤，謂當改原書爲轉注者。體不改迭，引意相受，令、長是也。假借者，本無其意，依聲托字，朋來是也。其論以一意之貫注，因其可通而通之，爲轉注。一聲之近似，非其所有而有之，爲假借。就本字本訓而因以展轉引申爲他訓者，曰轉注。無展轉引申，而别有本字本訓可指名者，爲假借。論雖精妙，然其所謂轉注，實即假借之一門。今就假借中強分一類爲轉注，則假借之説強而轉注没，是六書只有五也。使其説而當，吾猶將非之，況其舛謬如此哉！然則其師心妄作，改許書以申己説者，皆段氏驅之也。使於轉注從小徐假借，不立引申一門，朱氏雖欲自立異，亦何所起其隙哉！吾故曰朱氏之過，段氏成之也。




六假借



此條許書既已明白，故異説較少。段注於象形、指事殊失淆亂，轉注株守戴説，猶有可議，獨於此門條例注語，言言精當，至「假借必須同部」一條，尤發前賢所未及。獨於六書外别立引申類，以假借中之所謂有義歸之，而以其無義者始歸假借門，則猶囿於俗説。朱氏駿聲《説文通訓定聲》一書，自謂爲轉注、假借而設，見段氏之轉注隣於可删，而引申之條則無所隸，遂以段氏引申補其轉注，以假借之有聲、有義者歸轉注，有聲無義者爲假借，而爲之説，且改考、老二字爲令、長，令、長二字爲朋、來。夫講許書而改原書以申己説，固已爲有識者所不取，而朱氏之言曰，轉注、假借數字供一字之用，而必有本字；轉注一字具數字之用，而不煩造字。今改朋來二字爲假借，則朋來之本字爲何字乎？如以友麥等即其字，又安見乎君上等字不爲令長之本字耶？考許書以令長二字爲假借標例，二字下並無注，其注於朋來等字下者，則又有説可通。竊謂凡字之非本義者，即爲假借，初無有義無義之别。蓋凡假借必用同部，音同即義同。經傳中借字指不勝屈，許作書時，聲音訓詁之道無人不知，故不必細爲之注，而其義自明，於其最晦者隨手注釋一二字，如朋來等，是標題之令長，人所自明，故不爲注，非謂必如朋來始爲假借也。又古人解釋多用同聲字，如「乾，健也」，「坤，順也」之類，蓋同聲即同義。如哉、才、胎之訓始，彬、邠、班之訓分，重、宏、降、同、雄、濃之皆有隆大意，蕭、小、渺、少之皆有蕭條意，一聞其聲，即知其義，未有段其聲而無其義者。不然，古人豈有取一絶不相干之字以相代者哉？許書「依聲托事」四字本當合讀，以見義與聲同之例。但古讀不皆可考，南北方音又復淆雜，必一一求合，徒勞脣吻。今謹分爲二類，立依聲類，以有聲無義者歸之，如段之假借、朱之假借是也。立托事類，以有聲有義者歸之，如段之引申、朱之轉添是也。不背許書，亦合時義，殊爲允協，庶不致如段之添引申而七，與朱之合轉注而五也。苟詳其備，則段之原有三：有後有正字，先無正字者；有本有正字，偶書他字者；有承用已久，習譌不改，廢其正字者。假借之例，有同聲者，有疊韻者，有雙聲，有合音者，四者皆以聲而異者也。又有八例，如同聲通寫字，託名標識字，單辭形況字，重言形況字，疊韻連語字，又聲連語字，有語助之詞，有發聲之辭。總之，假借之字誼不在形而在音，意不在字而在神，神似則字原不拘，音肖則形可不論。論假借而不通此四源十二例，與夫音字形神之妙，猶未備也。

史記列孔子於世家論



《史》列《孔子世家》，是之者司馬貞、張守節也，非之者王介甫、李潏水也。竊謂《索隱》、《正義》之説未盡善，而王、李二家則全非。王氏之説曰：「仲尼之才，帝王可也，何特公侯。仲尼之道，世天下可也，何特世家。」推其意，蓋必諸侯而又得世家之道者，乃偁世家。信斯説也，秦、項諸侯也，何以歸之本紀？韓、彭、黥、魏諸侯也，何以置之列傳？陳平之陰謀，陳涉之發難，五宗三王之背逆，皆非保世之道，又何以皆入世家與？況世家之例，創於太史公，其位置自當不至矛盾。又李氏謂史欲尊聖人而反小之，其偁孔子處亦陋。謂《史》爲陋，然《左》、《國》所載亦止如此。至謂以諸侯尊孔子，夫孔子之德不僅公侯，無人不知，豈博雅如史公者乃至是哉？史公不自云世家之爲諸侯，後人不知其意之所在，因而誤會之，且從而諆之。嗚呼，何其妄也！今欲明孔子所以列於世家之意，必先知史公所以謂之世家之意。竊意史公創爲本紀、世家、列傳三例，其分處在勢、年二字。攬勢之大者謂之本紀，閱年之久者謂之世家，勢不及本紀之大，年不及世家之久者，謂之列傳。本紀多屬天子，然非如黄屋左纛，非天子不得用，故昭襄、項羽非天子而偁本紀，孝惠雖爲天子，政非己出，不立本紀，而以屬之吕后，但論勢也。世家多屬諸侯，然非如分封錫土，非諸侯不得用，故蕭、曹、張、陳食數邑而爲世家，韓、彭、黥、陳控地數千里，不能歷久，退之列傳，但論年也。自《漢書》以本紀專屬天子，并世家而存列傳，讀書者循末忘本，反據班氏以攻史公，謂昭襄、項羽、吕后不宜曰本紀，孔子、陳涉不宜曰世家。以後世之史較校
 

注



 之雖合，然郢書燕説，無乃爲史公笑乎！《孟子》曰：「仲子齊之世家。」今人偁能世其業者謂之世家，皆因世世保有其家而偁之。《索隱》必云記諸侯之本世。夫諸侯言國，大夫言家，既曰世家，則不專指諸侯，必以世家屬諸侯，則孟子所云「齊之世家」，抑以陳仲子爲諸侯耶？史公時孔安國爲博士，史公從問《尚書》而師之。孔子去史公數百年，代有偉人，如世家所記，至安國修先人之業，爲西京大儒，漢廷華胄，皆不之及。史公遠溯聖人之光輝，近瞻老師之絶學，列之世家，蓋以紀實，安有所謂假諸侯以尊孔子者哉？史公非不尊孔子，特不假此虚名以相炫耀，使如俗説，則當列孔子於本紀，與所謂素王之説如合一轍矣，然史公豈爲之哉？或曰管、晏、蔡、范、趙、李之輩，其子孫在漢，未嘗無顯者，其不得爲世家也何故？曰：世家之敘孔子也，由孔子、伯魚下及邛、驩十五世，詳敘其名字年貌。而其中最顯者，如子思作《中庸》，子慎爲魏相，鮒爲陳王涉博士，子襄爲孝惠博士，遷長沙太守，安國爲今皇帝博士，至臨淮太守，其人皆有學業功勳，不墜其緒，故其詳可得聞。他則或一二世，或四五世而止，或已絶而復興，或此詳而彼略，或名字之失考，或年貌官階之無徵，惟孔子歷數百餘年，而賢嗣克守其緒，此《史記》中絶無僅有之事，故史公表而出之，彼管、晏、趙、李輩烏得以相例哉！曰陳涉之後不顯，其亦得爲世家者何也？曰：此世家之微而難見者也。孔子於他處不言所以列之世家之故，而於此獨發其例，明乎此而他可推矣。考官之令人守冢也，皆其子孫。史云高祖時爲陳涉置守冢三十家，碭至今血食。其所謂至今血食者，即能世其家之變文也。上既加恩陳涉，則其子孫必有顯達者，因不甚隆貴，故不之及。夫至今血食則爲世家，信乎其但言世緒，而不在藩屏。史公以其義難明，故發此例。知乎此，而孔子列於世家了然矣。彼司馬貞、張守節囿於以世家爲諸侯，依附影響之談，無惑乎攻之者衆也。曰：班史去世家，而史公孔子以下世家盡歸列傳；孔子以下可改爲列傳，安見孔子之必爲世家？曰：世家、列傳固無甚大異者也。周用封建，如魯、齊、晉、宋數十主，數百年，不能以列傳之法行之，故史公創世家之例以紀之，有不得不爲世家者。孔子歷年之久，如諸國，故孔子次焉。陳涉以下倣孔子，又次焉。漢世無魯、齊、晉、宋歷年久遠之諸侯，《漢書》但紀漢事，人不過數世，年不過數十，故不必用世家之例。有世家則世家與列傳異，無世家則世家與列傳同。《史記》之例，則固不得援《漢書》以相難也。曰：魯世家，孔子亦世家，毋乃蹈以臣逼君之嫌乎？曰：惟以世家屬諸侯，則有此失。夫紀傳並無等級之差，故周爲本紀，而秦與之同，漢爲本紀，而項與之同，安見魯之不可與孔子同爲世家哉？況夫父子尚且同傳，則君臣之同爲世家，又何嫌也。曰：或謂史公逆知後世必加崇封，故置之世家，或更謂置之世家，有勸時君急加褒崇之意，何如？曰：是亦與尊之之説同。夫人之尊人也，必度其所尊者之才與德，而所以處之之地，更不敢苟。孔子之材，豈僅諸侯？田氏之逆臣，陳氏之戍卒，以孔子置於其閒，污已甚矣，乃曰尊之，設不尊孔子，更當置孔子於何等？況管、晏、老、莊皆史公所推崇者，何不置之世家？不止此也，伯夷、顔子、孟子更史公所心服者，何亦不移之世家也？因尊之説不通，又變而爲逆知崇封，勸加褒崇之説，謂史公自變其例以尊孔子。夫孔子之崇封，在唐宋之後，史公何得逆知？況此不過時君之意，孔子初不藉是尊，而何須勸誘？大抵世家之例，史公但取能世其家者居之，非以辨等差，非以别賢否，非以貢諂諛，非以勸時君。後人求其説而爲之辭，此説不通，又爲他説，取給於口，而不安求於心，膠執其末，而不推究其本，紛紛議論，無一是者。使早知世家但以年計，又何喋喋若是哉？願以告天下之善讀史公書者。

 　較校：疑衍「校」字。








兩漢馭匈奴論



《前後書》言馭匈奴者，採綴宏富，本末詳贍，宏綱大義，無以加兹。竊嘗於披讀之餘，默思夫匈奴之所強弱與漢所以勝不勝之故，因悟所以制匈奴之法，其事若極細，而所關乃甚鉅，而竊咎高祖之不能謹於其初，遂使子孫困辱若此。東漢反其道而用之，而匈奴因亦遂弱也。古聖王之制夷狄也，嚴烽火，慎守備，乘高據險，使其力足以勝之，無事則異言異服有譏，不使外夷潛入内地，即有貢獻，亦限其時日，嚴令有司護送出境，不使其潛滋蔓伏，得窺便利，以煽惑吾民。而又明慎賞罰，使罪人不得淵藪外夷，以爲中國閒。雖有冒頓之雄，不諳虚實，不熟地利，又邊屯重兵，足以震攝其心智，縱有邪志，亦將遏抑而自沮。今夫前臨大海，烏獲氣阻，而漁者游焉，南阻泰山，孟賁色變，而樵者樂焉，非漁樵之勇於烏孟也，習也。今使匈奴視中國如平地，亦如漁之於水，樵之於山，焉得任其意之所至，此豈計之得哉？高祖以匈奴爲念，宜遣良將帥重兵，屯要害，塞匈奴出入之路，以嚴守備，匈奴自不敢近塞。韓信者，失職臣也，當其徙邊，嘗有不平之色，自當爲之謀，乃使之與匈奴近密相結納，日夜教以便利，盡陳漢之不足畏，以啟匈奴輕漢之心。後率衆北降，導匈奴出以與漢争，而所率賓客吏卒，復以攻戰之具導訓匈奴，使皆精銳。嗟乎！平城一戰，華夷交兵之始也。萬乘親征，中國至重之事也。三十萬衆，半天下之兵也。高祖豈不知始機一敗，後將不振，而其所以輕進受困者，亦以夷人視之，謂其必不出於詭計，而豈知韓信輩能教之哉？然則高祖困圍，吕后辱慢，漢之受制於匈奴者不在遠矣。厥後文帝授以中行，武帝授以衛李，

衛律、李將軍。


 而匈奴之趍便利，狡獪桀驁，更遠出尋常萬萬而不可制。不然，匈奴初固蚩蚩禽獸耳，投以陷阱而不知避者，今何遂如此敖黠哉？俗或以東漢誠服歸功武帝。夫窮兵深入，匈奴雖耗，中國亦衰。及遭新莽之亂，天下愈困。光武既能挽弱爲強，則匈奴承順，豈原武帝哉？嘗觀建武之初，單于悖慢，自比冒頓。光武雖能掃蕩群雄，平定宇内，亦每爲之下。迨至南北分庭，卑禮奉承，有如子弟矣。而後嘆匈奴之所受困於中國者，亦如中國之受制於匈奴也。武帝不世出之君，衛霍有大將之才，當其統軍出塞，每致水草斷絶，道路迷識，諸軍失度，士馬疾疫，匈奴自戰其地，得盡所長。故區區匈奴，傾天下之兵，竭天下之力與之争，終不能使獻子納貢，待罪請朝。光武因其内亂，拔南單于而立之，使其盡心爲我用。平日則分其險阻，習其技藝，抵瑕偵隙，敵無遁情。故北部危懼，不能自安，一有緩急，漢兵雖出關外萬里，如在境内。南部導之與鬬，匈奴盡失便利，漢得兼其所長，以蹈所短。每一用兵，輒遭敗覆，遂漸至微弱。漢假南以制北，北敗，南愈不敢肆，此東漢之所以能制匈奴也。匈奴之有南單于，亦如漢之有韓信，衛、李所謂腹心之疾者也。夫匈奴得韓信，雖高祖不能與之争；漢得南部，即一竇憲服之而有餘力。兩漢勝負之機，全在於此。君子觀乎匈奴所以受制於人者何故，即可以得制之之法，讀史者勿謂其事已細，而敺逐謀臣於敵人也。

五代疆域論



五代疆域之隘，其大端有二。後唐以前，莫急於舉巴蜀，而失在得蜀而旋失。石晉以後，莫急於逐契丹，而失在割燕雲而不能復。夫汴雒四達之區，無屏藩之險以自固，此必亡之道也。蜀居天下之上游，順流以瞰東南，則可舉楚，扼險以窺西北，則可窺秦隴，故得蜀而建瓴之勢成。若夫契丹強悍之虜也，得十六州以進圖中原，岌岌乎有不可終日之懼。爲天下主者，不能掃穴犁庭，復漢唐之舊疆，則國危。以萬乘之君而受制於犬羊之長，則威褻。國危威褻，而群雄並起，以乘王綱之墜，帝制自爲者指不勝屈矣。則欲出兵以勤遠略，吾恐契丹之議其後也，故計莫如逐之。五代君臣，偷安一隅，畫疆自守，忘天下之大計，昧形勝之要樞，而兩失其道，其不能混一天下也，不亦宜哉！夫善用兵者，制人而不制於人者也。爲五代疆域謀，莫如先取巴蜀，次江南，次嶺南，次幽燕，而後及於河東。何也？江南雖云割據，然自楊、徐以來，類多賢主，以休兵息民保其國，生聚完，文教興，猶有彼都人士之風，固未可以驟得志也。而王、孟之世，驕淫侈肆，曾無遠謀，挾中夏之全力以震之，則其勢易舉，蜀舉而吴楚之魄已奪矣。昔者秦滅晉，晉滅吴，隋滅陳，必先舉巴蜀，揚帆以擊吴之腰脊，兵不勞而迅若疾風之掃葉者，得勢故也。雖然，嶺南劉氏積惡已久，民怨已盈，是不可以旦夕緩，故次之。且夫乘易舉之蜀，而坐收吴楚之功，所以養兵威也。爲天下主而急攻取其暴，所以蘇民困也。迨至兵銳民豐，然後昔之乘中國之亂，闌入塞内以壞天下之大防，而義之所不容隳者，不得不逐之，以復吾禹甸矣。蓋契丹之據幽燕，急攻則易，而緩圖則難也。其主素居朔漠，未必真有利天下之心，而唐之遺民猶有存者，何嘗不日夕翹首以望王師之來？若遲至數十年之久，則人習於夷，不知身爲誰氏之民，將畫地爲契丹效死，而中國之術窮，故又次之。若夫幽燕舉，則河東失左臂之援，入飛狐天井而夾攻之，師無待於再舉，又勢之所必然者也。五代之君，逆取逆守，得數州之地而欲已盈，其疆宇之促，固不足怪。乃藝祖以神武之姿，廓五代而一天下，雖有鍳於此二者，卒不能反五代之轍，以復燕雲之舊，則仍昧於疆域之大較，無惑乎不數傳而有南渡之禍也。歐陽子蓋逆知之，故《職方》之考，舉五代與諸國並列，而於契丹三致意焉，非無謂也。嗟乎！人主當分争之世，不諳疆域之大勢，而自削其土宇，甘言重勢以媚敵者多矣，夫豈獨五代之疆域爲然哉！

《蜀秀集》卷四。











論尊孔



嘗調查東西大高中小各等學堂科目，與吾國頒定章程，大同小異，獨經學一科，爲吾國所獨有，是經學爲全球有一無二之絶業。吾國獨生至聖，爲天下萬世師表，乃有此至精至美之祖學。惟聖門相傳，微言大義，東漢後失其傳。古文家以六經雜出於古史，文周魯史又爲舊解所誤，遂視爲空疏無用，所以疑經考經，不但外國《經學不厭精》等書而已。祖學已亡，何以立國。考東西學堂，皆本國祖學爲根本，而以各科學潤澤之。歐美之宗教、日本之神道、武士道，何能與吾至聖相抗衡？然諸國敝帚自享，即國粹以覘國之強弱。鄙人譾陋，未嘗游學各國，然讀《東遊録》、《湖北師範講義》，其名人宿學每云吾國非無學者，無人物也，非無學問，未能歸之實際有用也。又云：「積理之研究，探奥之哲學，於支那之學術，寧患其多，唯其不足者，則利用厚生之道。」又云：「古來支那人於世界之舞臺所成事業，如何偉大。試回顧之，以振興貴邦人飛躍之志，信非難學也。」又云：「貴國古代文明與印度同，不可棄，是所以要研究也，弟亦欲研究之也。」又云：「東洋道德、西洋工技，合之始成，賢者當合併東西，陶鎔一冶。」又云：「道德莫尚大聖孔子，大定之日，必風靡東西矣。」此皆中國之所自有，見推於日本者也。若日本雖采歐美之制度，合於本國者用之，不合於本國者在所不取。故講義言，如歸國辦教育，萬不可株守伊國，必彰明本國舊有之祖學，以起其忠君愛國之心思。故必祖學昌明，而後人心乃能愛國，愛君，能公，能武，能實，以徐圖強。此保國保種之道，專在發明祖學。苟不以祖學爲根本，縱各科學極其精深，所謂盡棄其學而學焉，楚材晉用，其患彌大。現在學生，每謂中國無一人可師，無一書可讀，詬詆經學，至成風氣。所以朝廷特頒尊孔一條，使學界不至惑於歧趨，蓋因有不遵孔之邪説，陷溺人心，毁傷國體，所以特頒旨以挽其弊。願與諸君舍舊維新，獨尊孔經。夫至聖，中外教宗統領，彰明國學，正不妨借用其法，篤信孔子，亦如歐美各國迷信其宗教，凡與孔子爲難邪説，如董子所謂不在六藝之例者，屏絶不復道，然後學堂乃能收實效，吾國乃能獨立於競争之世界。

《四川學報》一九〇七年第五册。











論立德立功與立言之分



傳曰：「三王不同禮，五帝不襲樂。」凡立功、立德之古帝王，所行之政，皆必因時制宜。開國之初，進化最速，數百年而一大變，數十年而一小變，甚至一年一變，如今學堂然。一學期必改良變進一次，又如西人之電學化學，凡十年以前書，皆爲過時之物。且當草昧之初，並無記載。如非洲、澳洲、黑蠻、中國之猺獞猓玀，並無文書載記可考。大約中國在堯舜後，乃有史策可稽。使當日古史果存，亦如《黑蠻風土記》，所有古帝王，亦如亞力山大、華盛頓、拿破侖爲一時梟雄，使其亦有史書，一如《列子》、《莊子》所説芻狗糟粕，此古之帝王立德立功，凡孔子以前之堯、舜、禹、湯、文、武、周公，皆是也。如周公者，自西漢以上所有諸子百家但言其行事，而無其立言作經之説，《論語》「天將以夫子爲木鐸」，「反魯然後樂正」，又「百世可知」，故空言立教，爲孔子獨創之派。八股家言孔子急於求官，欲行道於當時。《論語》明言「子奚不爲政」。至於是邦，必聞其政。蓋立言之聖人，專爲垂法後世，爲天下，不爲魯國，爲萬世，不爲當時。蓋《春秋》爲中國之孔子，《尚書》爲全球之孔子，《易》、《詩》最大，原始要終，與天地相終始，爲其立言，乃能日月無踰，有此美富。無論當時行魯衛之政，即有王者位，皇帝之事，形隔勢禁，且不能行，何況上天下地之絶業哉！自劉歆與博士爲難，乃援周公以抵制孔子，周公爲先聖，孔子爲先師，六經爲史。近儒龔定菴以六經皆爲古史，魏默深疏擬復周公爲先聖，退孔子爲先師。此種邪説，皆與尊孔之旨相抵牾。且朝廷於孔廟極爲尊崇，凡大小學堂皆立至聖牌位，以示崇拜之意。故學者必明經史之分，立德、立言、立功之所以不同，而後經尊；經尊而後尊孔之旨乃得發達。故凡與尊孔相難之邪説，上悖祖宗之功令，下乖世界之定理，學者當視爲洪水猛獸，深惡而痛絶之者也。

西漢以前，經傳諸子皆稱周公之行事，如《荀子》大儒、《孟子》兼戎狄、驅猛獸，其尤明著者。東漢以來，儒者之説則以《易》、《詩》、《書》、《禮》、《春秋》皆爲周公作，與周公之凡例，甚至《周禮》、《周髀》與《爾雅》皆以爲周公作。周公立言，孔子遂無所事事，並亦不可言木鐸矣。《四川學報》一九〇七年第五册。











三五學會宗旨



中國學界普通、專門各臻絶域，所有政界，既非草野所得言，隨時變更，尤非歷久不變、傳後無窮之道。故本會專以發明祖學爲特色，於新經俟後之義尤詳。至於惟關涉大同與本會交涉者，加以論説，凡屬常談屑事，不盡登録。

六藝以道德仁義爲皇帝王伯宗旨，中學小康，師儒舊有發明。至於皇帝大同之學，瀛海未通以前，無所附麗，郢書燕説，不免削足適履之弊。本會以大同爲主，因取《詩》「三五在東」之義，名曰三五，即《周禮》三皇五帝也。

舊以義理、音訓爲經學，通人皆以經爲古史，自先野後文與精進維新大明於中外，不惟海外别有崇奉，中士群以廢經爲慮。不知專主俟聖，則西説反助我張幟。故本會特主六藝，以統括中外各學。

經與史别，史爲芻狗陳迹，經則空言垂教，以爲百世師，故由先野後文，知典謨之非古史。世界五洲，出海爲陸，各有先後。

大約亞先出數千年，而後歐、美出，而後非、澳出。


 震旦之三古，借鑒於今之海外而可知。

大約非、澳如堯舜以前，歐、美如春秋以前。


 春秋疆域，不出三千里，軼文瑣事，文明不遠於歐美，則典、謨安得更詳美於王伯。即如井田一事，必俟大同後貧富黨之論定乃可行。土圭三萬里，必俟南北兩極皆通，然後有此測量。故經傳所言，不惟非古史，且非今日所能行，必俟數千百年，乃可全見施行。故不惟今之西學全爲經義所包，即由今改良精進，再加千百年，亦不能外。使録報章，多考《周禮》以證時事，不過一鱗一爪，然即此可見經學關涉時局，爲中外總歸，必不可廢。

地球之説，見於中國古書，近人言之詳矣。專就經中推比，則群以爲閎誕不經。不知鄒衍海外大九州九九八十一者，即《周禮》九畿、大行人九州之外爲蕃國師説。伏讀高宗純皇帝《周禮義疏》大司徒土圭地中御案一條，已專就西人地球立説，以赤道、黑道分寒暑，不獨鄭注賈疏之大地三萬里。四游升降，以成四時，神州地動，爲合於西人，故於經中言地球，採西説，爲恪遵祖訓，篤守師法，知古知今，爲經學大例。如以爲離經畔道，不惟不考注疏，且顯悖天語矣。

自海禁開通，公理著明，文明程度，皆先小後大，既以文明，無再變爲蠻野之理。師儒舊説，乃與公理相反。皇帝王伯迭運，乃先大後小，典謨遠在三代前，決不能美備如此。故近人以《尚書》皇帝之説，爲史臣粉飾虚詞，決無其事，雖得實理，然較芻狗糟粕之説，尤爲酷烈，所以中外皆主廢經。不知堯舜三代皆指後來，所謂後之堯舜，法夏、法殷、法周之王者也。故實理先野後文，經義則先皇帝後王伯，此爲俟後專例也。孔子以後，中國由伯而王，自今以後，乃由帝而皇，以倒影之法讀之，所以爲新經。

經傳政治，有爲今日中外所以通行者，有必須數千百年後乃能見之行事，此當今通人每以西政證《周禮》，通其可通，其時未至，所當闕疑。大約中外時務，政治家皆統於行人，五書象胥同文，即語言文字，利害治亂，不止爲今日地球而言。中國舊有儒釋道三教之説，祆回等皆爲《周禮》十二教，分方異宜，歸入土俗。至於經旨，則以皇帝王伯爲大例。六經非一國一時之私書，乃天下萬世之政治。舊專就中國一隅言六藝，所謂未睹宗廟之美，百官之富。

近來師範儕六藝於各學，於倫理、政治、歷史、輿地、文字、體操外，别言經學，則不過西人美術而已。祖學不明，學業愈精，去道愈遠。故庠序每云中國自古無一可讀之書，留學諸生，動爲風潮撼移，主持教化者欲挽以祖學，不知義理音訓，久爲上下所鄙夷，何能囘其心思？本會特主新經，以泰西文明比於中國春秋以前，經中政藝皆以泰西爲基礎，而加美備，祖學實爲精良，庶足以維繫人心，發興國勢。

大同之學，中書至爲詳明，未至其時，多有誤説蒙蝕。西儒立此學派，無所宗主，因之流爲思想家。不知孔子爲古之大思想家，三皇五帝，墳典早已燦著，足爲百世師法。《詩》、《易》爲大同專學，固言無方體，易流附會。故先詳《周禮》、《尚書》，取其言皆徵實。二書尤以輿地一門爲首務，先就經中發明土圭輻員分方異名之旨，不惟中書從來難解迂怪諸説，皆得大通，所有西政、西藝、西教、西俗，亦足徵證經傳，庶足同一中外學術焉。

祆教主天，久爲中外搆難，宗教不能大同，何況政治。本會以主天爲經學基礎，至聖以前，中國實爲天主教，凡聖經皆從一天，加以三本，然後祆教得以大明，足以饜服中人之心，而宗教亦當有進境，必須因時改良，方臻美備。

西漢博士專門經學，由經以推政藝，所謂簡而能溥。當時名公巨卿，功業炳著，專經之學，見於史册，最爲良法。六經爲中國獨有之絶業，無上之祖學。本會於海外學堂章程，以六經分立六學，所有政治、輿地、修身、倫理，皆以經統括之。如《禮經》改譯鄉射大射，以鎗彈代弓矢，於《春秋》以荆、梁、徐當非、澳、南美。當今時務比於大《春秋》，左氏不以空言説經，然名爲當時事，實爲俟後而言，所有典章制度，多爲後法。故時務之學，尤以《左氏》爲總歸。讀經傳一葉，勝於時人千百卷。

莊子以子家爲方術，分方異教，六家所以象六合，九流所以合九疇，道與陰陽，爲皇帝專門，其餘亦多海外之學術，由風土而異，中國舊以一隅説天下，故多不得其解。自泰西專門之學立，而後古子之義明，如尸、列、墨、莊，重、化諸學是也。非西學無以證古子，非古子不足以統西學。子爲六藝支派，故經外於子學特詳，所以化諸異爲大同。

六家之道與陰陽爲《洪範》之皇帝學，聖人德行科之嫡派，故《周禮》、《靈》、《素》與《詩》、《易》獨詳歲月曆法。西漢先師，無人不言陰陽五行。七十子之授受也，惟就中國一隅附會，不免流入怪衍。本會借天譯地，同類異名，分方之大例，三才五行，全爲皇帝疆域。故陰陽即文武二后，五行即五土五帝。如醫家就人身比坿三五，全爲皇帝學，所謂同類異名。若專言治病，則不必強分名目，比坿五行。西人鄙中國陰陽五行爲虚談，故其醫法精絶。本會發明此旨。

三五以道德爲宗旨。道法天行，德主情性，大以治國，小以治身。《靈》、《素》爲皇帝專書，與《周禮》同爲古之墳典，故運氣之司天在泉，即地球升降之上下無常。内而五運，外而六氣，即馮相氏所學之十二歲、十二日、十二辰、十二曆法。蓋平天下，即五六各得其所統，爲天道之學。修身以袪疾爲主，原有道德大小之分，舊失其解。以運氣治病，六歲一周，致爲醫學障礙，不知五行即五帝，天、地、人即三皇，諸以大名篇，皆爲皇帝平治學。凡言一身者，爲大學修身明德，乃經傳之大法，非技藝之小言。今於其書分出皇帝政法，不言三五者，别爲醫學專書，相醫義本相通，相得益彰。

三五既新經提綱，凡其中所有名義，非著專書，不足以發聾振聵。本會仿譯書類編之例，所有名家新著，如《周禮皇帝疆域考》、《至誠前知考》、《新經俟聖編》、《經義由泰西改良考》之類書目數十種，前刊提要，將各書分期坿刊，以便續爲叢書。

本會以尊經爲主，凡古今經學之流弊，與微言大義，闡發尤詳。至於疑經、改經、廢經之書，如《經學不厭精》之類，詳爲辨論，立爲專門。修身明德之學，以《靈》、《素》爲正宗，故與《大學》同主心君，以性情爲明德之主，不僅衛生而已。至近世所謂心學，派演禪宗，與釋祆同爲宗教，非經義也。

中外智慧相易，學問宜歸大同。此時人自爲説，亦爲駁雜之最，非有千百年手眼，不能古今同原，非有至善盡美，不能折中一是。故本會意取兼綜，故宗旨不能苟同。

《四川學報》一九〇七年第五册。











優級師範選科學堂第一次畢業訓詞



今日時勢甚棘，專望興學造材以保國，流弊所至，或以興學，而反對自攻，不且以學自速其禍乎？朝廷不得已，乃以尊孔標題，欲以挽潰涣之人心，定紛亂之學術。顧尊之必張明生知前知萬世師表之實義，初非黄屋左纛徒升爲大祀，遂足以使祖學張大，與外人相形，其氣不餒。我有我之專長，禮失求野，救文以質，原不必深閉固拒。但不可如扶醉人，顛倒失據。考世界亡國，必先亡學，諸強滅國，必先使習其語言，禁其土音，以絶其故國之思想。故今日本雖崇法歐美，去短取長，參以本國宜俗，自成爲日本特色。以吾國今日而論，外國雖未禁吾祖學，吾且重棄其學，而專法外人。比例以觀，滅國新術，豈不大可震恐！梁亡，鄭棄其師，豈非不待人滅而自滅乎？孔經之所以尊貴，中外之所以有優劣，三期之久，諸君當各有把握，無待贅言。惟願諸君將來仔肩教務，不背此意，使學者因愛學之心，推以愛國，不再如丐子拾得一錢，便自矜誇，拾人唾餘，起伏風潮，自相殘害。且不以富強爲文明。孟子云飽食煖衣，逸居無教，則近於禽獸。冒頓非不強横，囘紇亦嘗醉飽。當今世局，蠻野不能自存，黑蠻爲人奴隸，論者以爲公理。方入學堂，遂以野蠻自詈其祖宗，其實數典固忘其祖，於外人亦僅詫其皮毛，而未嘗窺其堂奥，亦何取乎？總之，吾國非取法外人，不能自強，然非收拾人心，先不能成國。尊孔所以開通智慧，收拾人心，爲救亡圖存之要道。中外亡國，其先莫不人心散亂，自相屠殺，而後國隨以亡。不善學者，出新報，講民權，全不考察外國革命之前其景象與吾國不可同年而語，從風而靡。近十年來，吾國青年聰穎之士，罹此死亡者累百盈千，此輩皆一時之秀，圖保種國，别有良圖。使得諸君爲之師保，不使誤入迷途，翩翩英才，不得謂無當禦侮柱石之任者。人之云亡，邦國殄瘁。古之滅人國者，先間其將相，今之滅國新術，在收拾人心，去其英材。未來現象，何堪設想，誰實使之，誰實聽之？言不敢言，忍不敢忍，願諸君立志出而挽之也。

《四川教育官報》一九〇八年第二册。











子書出於寓言論

上






諸子出於四科，流傳既久，不能同主孔子，遂取各學所近之古人以氏其學。道家之祖黄帝，法家之祖管子，兵家之祖太公，取孔子一人之學術分以屬之古人。後來古文家私淑其志，遂以孔子一人之六藝等書，屬之堯舜夏殷周三代之史官。

前後約經數百人之手而成。


 《春秋》屬之魯國史官、外國赴告，

國外先後大約亦經數百人之手。


 《儀禮》、《周禮》屬之周公與後來推行之官吏，

《題要》言《周禮》周公始創之，後來推行之官吏屢有修改損益，亦經數千百人而後成此本。


 《詩·雅》雖出於朝廷樂府，作者姓氏其可考者數十人，至於《國風》，曠夫怨女、勞人隱士作，而名氏尤不勝縷數。此舉孔子一人之書，推而至於數千百人。故諸子之學，亦均寓言依託，以爲别有宗主，所謂推而遠之者也。諸子同出寓言，其同者十之八九，異者不過一二，流傳既久，弟子主張所短，力求别異，毫釐之差，其失不止千里，所謂道術分裂，與孔子南轅北轍。其末流好引孔子以爲重，名、法、墨、道、縱横、小説、雜家中，無不牽涉孔子。聖道廣大，諸家原在所包，乃其始也推而遠之，其後又引而進之，而其流弊，遂有不可深言者。即法家而論，信賞必罰，聖人所不廢也，流弊所至，傷恩慘刻，以屠毒爲能事，恐人之議其後，膚引經傳，以自解免，甚至捏造實事，以欺世誣聖，如韓非。名法本出政事科，書中引孔子言行而加駁議者，不一而足，所謂數典忘祖，變本加厲，是亦一道也。乃又有引孔子言行以自證其説者，如與魯哀公論春秋霜不殺草，及孔子爲司寇誅少正卯事。考孔子誅少正卯，與太公誅任矞華士，其説皆出於法家，嗣外别無表見。顧自立宗旨，牽引古事，與夫託古人以氏其學，情事正復相同。諸子寓言託古人以自行其志，成爲風氣，若莊蹻、盜
 詬諆孔子，晏子之阻尼谿，其人先後不同時，乃捏造事實，以自明己意者，往往而然。其在宋儒，概斥諸子爲誣辭，以爲師心自用，其於孔子，南轅北轍，子書所著，不足見孔子之真。其在清儒，篤信好古，以爲諸子皆有據，事既屬誠，爲聖人之累。以今觀之，既不能全以爲誣，亦不可概信爲實，如少正卯事，或且譏孔子弟子三盈三虚，與之争名挾憤，假《王制》「行僞而堅」諸語，殺以洩憤。夫不教而殺是之謂虐，《王制》數語，本有可疑，既有其事，罪何至死。竊疑《王制》殺字，當與《周禮》誅字同，所謂誅求降殺者，謂罪不至死，不能遂誅殺之。又如四凶皆放也，殺三苗於三危，殛鯀於羽山，與放流文異義同，實非殺之殛之也。亦如《春秋》之言褒貶，子目各有十數事，而以褒貶爲大名，貶統絶滅誅死卑諸目，及其大名，則均爲貶。援此以推，則《王制》殺字本爲深文周内，法浮於罪，義本可疑，而法家遂假借其文，製定少正卯罪案，因《王制》之疑義，快恩怨於斯須，厚誣聖人，以致爲世詬病，是均子書附會之失也。讀子者當舉一反三，論出附會，不可不詳研也。








子書出於寓言論

下






《論語》四科，文學專傳經。子路曰：「何必讀書，然後爲學。」蓋德行、政事、言語三科，其於六藝重之，弗若文學科，一若孔門六藝，僅爲文學科專書。後來弟子與儒者宗旨不同，又不善儒家，拘文牽義，故其末流遂至攻經，然此實非始師之旨也。何則？凡諸子兼出四科，始師本原相同，各有性情，以所近者爲學術，遂分爲各科，數傳以後，别家皆攻其所短，意氣所至，遂各主張偏駁，以其所短爲長。逮及日久，遂至大分，不可復合，如名家之「白馬非馬」是也。以字學論之，顔虞歐褚，其源皆出於北碑，真正古搨，彼此相同，不甚可别。亦如諸子同學孔子，三傳同解《春秋》，本源莫不相同。後來摹寫，肄實難臻，學偏至易，欲求自立門户，遂以偏駁爲中堅，專以形似立異，冀求自别，求異愈久，其真愈失。是如歐顔圭角愈翻愈甚，門户雖立，精神全亡，豈不深痛哉！子書如孟、墨好辯喜攻，專務攘外，内治空虚，此均依艸附木者也。唐儒韓愈於道鮮窺，顧謂儒墨必能相用，於學術大源，甚爲有見。匠人據弟子末流之躗言，遂坐墨子以好名攻孔，則是墨子背本自私也。背本自私，尚得爲墨子乎？至列、莊詬病詆孔子，以爲辯僞立説之旨，蓋在存孔子之真。墨及申、韓亦均攻孔，蓋亦旨同道家，冀正儒家之誤解。夫儒家立説，雖曰師法聖人，實多不得本旨。凡諸家所攻，其創説之源，必與孔子相合，儒者偏其一端，故啓諸家之詰斥。執一自封，以儒爲甚，此誼既明，庶幾明徹源流，弗以諸子攻儒爲惑，否則彼此是非，毫釐千里，誣罔之談，徒生迷惑，不如删之爲愈也。

《四川國學雜誌》一九一二年第四期。











五行論



九家有陰陽五行，西漢經師幾無人不講五行。如《洪範傳》、《素問》、《靈樞》其尤著。當時以中國爲天下，五行無所附麗，至流爲災異。如《漢書·五行志》，後儒頗相詬病。宋邵子别以五行爲五行。近來格致家襲佛書地、水、火、風之説，謂儒者所稱五行非原質，謂爲雜混，不明物理。一人倡，萬人和。綜考其事，蓋由不知「行」字之解，直以五行爲五原質，以爲不合化學，又漢師推衍災異，不免附會，遂群相詬病。不知「行」爲「天行」，謂招搖周流。《天官書》曰：北斗爲帝車，居中臨馭四方。蓋五行全爲五帝學，在天爲三垣四宫，在地爲五土五極。《周禮》之春、夏、秋、冬四官，本指斗建運行而言，古所謂太乙下行九宫，《靈樞》之《九宫八風篇》，宋人之所謂《浴書》是也。蓋以中合八方

四正、四隅。


 則爲九，合四時則爲五。《周禮》爲三皇五帝之書，凡以五起例者，皆爲五帝分方説，全指天行道路，非以五行爲五物，謂此五者爲化學之原質也。五行爲方斗柄周流之數，即佛之地、水、火、風四大元行。近人以地質學考之者，釋典亦爲分方，北南水火，

如《易》之坎、離。


 風地東西，

風巽，艮山，雷風相薄，山澤通氣，東上西下各分。


 亦不專取原質，故經説言六合，又言十目、十手，佛言四大，

四方。


 又言七大，

合四官三垣爲七，即六宗加心爲七政。


 又言十方。

合上下八宫爲十，即六宗合四隅也。


 《尚書·皇篇》羲、和爲天官、地官，司上下，四岳四帝，即春木、夏火、秋金、冬水，長夏之土，以天行從陰陽變四時，故五行爲五帝學。考古傳記言五帝有人帝，有五行星之精，五小天帝，三垣、四宫、五大天帝，於方爲五極，禽爲四靈、五蟲。

所謂龍爲蒼龍之精，謂歲星與東方七宿。


 讖緯所云五帝，多指天帝而言。故《靈威仰》等爲五天帝之號。經傳全以五行一例，道而非器，神而非物，天人皆有五帝之説。秦漢之間，五州未顯，五帝師説，無所附麗，故多就中國一隅立説。漢師因之墮落災異，穿鑿附會，誠所不免。即如五帝終始運，以五運相王，本指五土之帝而言。北半球水德，南半球火德，東半球木德，西半球金德，地中土德。若中國一隅，無論古今，同爲木德，五土未顯，專就一隅言之。不知經傳之五帝德，本不指中國一隅而言，秦漢誤用，或以爲水德、土德、火德，皆以天下大同之説附會一隅，不知此全爲俟後而作。災異爲天學，必千萬年後程度精進，與鬼神通，然後可用。漢師以之附會時事，亦出於不得已，所謂無其德用其事者也。九流出於六藝，陰陽五行與道家出入，原爲《易》之師説，故漢師多喜言五行。此一大宗派，未至其時，不能顯耳。若化學、格致乃多識技藝之事，何得據此以傲聖神？西人所能，皆屬困勉，今人苟一鑽研，横生駁難，豈特蜉蝣撼大樹而已？中國非諸子發明不足以言經學，今當立陰陽五行家，以爲政法學之宗主，輯《周官》及古子諸説，以爲《五帝會典》一書，以爲將來所取法。中外駁議，儘可置之不議不論之例。

《四川國學雜志》一九一三年第十號。











歷禮篇



昔孔子修禮，追三代之迹，曰：「夏禮吾能言之，杞不足徵也；殷禮吾能言之，宋不足徵也。」又曰：「行夏之時，乘殷之輅，服周之冕。樂則韶舞。」好古擇善，而後六藝成，此退化之説也。惟是先蠻野而後文明，實世界之公例。進化之論，經傳尤詳，試列舉以申其説。

《論語》云：「先進於禮樂，野人也；後進於禮樂，君子也。」又云：「往者不可諫，來者猶可追。」由是而推極於神農之時，民知有母而不知有父。衛宣公上烝下報，齊桓公姑姊妹不嫁者七人，則《春秋》未作以前，其程度概可想見矣。

吾周舊來學者耑主退化説，大都謂禮事起於燧皇，禮名起於黄帝，伏羲之時，五禮已備。周公居攝，坐明堂，班禮天下，其事詳於《周禮》。自《螽斯》、《麟趾》化洽翔熙，何其隆也。既有此成蹟，宜乎蒸蒸日上，永遠不墜。何以時至春秋，諸侯犯法背義，臣弑其君，子弑其父，墨既歸喪於儒者，孟更無考於公田。下逮秦得兩周故地，與滿清繼明情事相同，壇坫宗廟、朝殿衙署，下至街巷，無改於舊。至於文書、名號、官制庶事，莫不因襲。嘗讀蔣氏《秦會典》，秦於兩周典章文物，九鼎而外，毫無所得。始皇統一天下，立制全採六國，而於兩周一無所聞，其有新法，皆出自齊魯儒者所條陳，不僅五帝德運出於鄒衍也。由兹以譚，則孔子非述者之賢，而爲作者之聖，益昭晰矣。

昔人囿於退化之説，虚尊二帝三王，以爲愈古地域愈廣，文明愈盛，故推至春秋，已爲末世，證以前事，足見其迷離惝恍。世界進化情狀，中外大同，如幼穉啼笑，爲壯者所必經過之階級。吾國三古之情形，正可借鍳於海外。今日之非澳土著，則吾國堯舜時代之比例也。歐美中一部分之草昧，則吾國三王時代之比例也。至彼都人士，拔類出群，精研學理，溥傳教宗，則與吾國春秋時人民程度最相吻合。此爲進化之新基，乃從前所未有。

故先文明而後野蠻者，此爲經説之遞降，爲孔子推極於大同之世，而想像其郅治之隆，勒爲成書，以爲後王法。而先野蠻而後文明者，此爲人群進化必不可逃之定率，實中外所同然。而進化之端，即起於禽獸，《禮經·喪服傳》云：「禽獸知有母而不知有父。」《傳》曰：「觸情從欲，謂之禽獸；苟可而行，謂之野人；安故重遷，謂之衆庶；辨然否，道古今之道，謂之士；進賢達能，謂之大夫；敬上愛下，謂之諸侯；天覆地載，謂之天子。」其所以爲進化程級等差者，皆專以德論，而非謂其位焉。《晏子》曰：「君子無禮，是庶人矣；庶人無禮，是禽獸矣。」荀卿曰：雖王公士大夫之子孫也，不能屬於禮義，則歸之於庶人；雖庶人之子孫也，能屬於禮義，則歸之王、公、士大夫。成人之於德，若是其重，故初離禽獸，謂之野人；

如夷狄。


 野人能禮，乃升庶人。《記》曰「禮不下庶人」，謂庶人以下禽獸也，非人也。野人形同人而無禮，未能離乎野者也。必有人而後免於禽獸，必有禮而後爲人。故《記》曰：「聖人爲禮，使人知自别於禽獸。」然則人禽之别，端在於禮，由是進化之程序，始可得而言。

禮教所興，在乎别男女。有天地然後有萬物，有萬物然後有男女。必男女有别，而後夫婦有義；必夫婦有義，而後父子有親。非我族類，鬼神不享，宗廟立而後血族之别嚴焉。外人不治宗族主義，其學説恒伸女權，至以中國爲貴男賤女。然《禮經》有言：「夫婦一體，共牢而食，合巹而飲，以親之也。」故夫尊於朝，妻貴於室。妻者齊也，未嘗不平等也。

外人禁多娶，著爲法律。按此乃經文匹夫匹婦之説也。經説庶人無側室，而天子、諸侯無再娶之義。天命不可保，故一娶九女，以重國廣繼。然姊姪之媵者，或猶待年於父母之國，不盡同往也。故《公羊傳》云：「叔姬歸於紀，明待年也。」嫡死不更立嫡，聘嫡未往而死，則媵往以爲繼室。伯姬卒，季姬更嫁，於《春秋》譏之。此爲重後嗣，故惟至尊可至九女，而皆非同往，庶人則匹夫匹婦矣。故凡謂中國賤女，而王侯貴人多置妾御，實非禮之本也。

春秋之時，諸侯每納子媳，或淫佚而亂於族，故禮重親迎，以矯正其失。又不娶同姓，姑姊妹女子已嫁而返，男子不與同席而坐，不與同器而食，所以防嫌厚别如此。魯哀公問孔子，疑親迎爲過。《墨子·非儒》曰：「娶妻身迎，祇褍爲僕，秉轡授綏

 ，如仰嚴親，昏禮威儀，如承祭祀，顛覆上下，悖逆父母。」蓋不知夫婦之始、人道之大者不可不重也。

古之時，男女自相慕悦，苟合而已，釀成殺刦者，不一而足，可爲殷鑒。天生子滿街，尤失宗族之義。故聖人制禮，必使女子無專行之義。昏禮不稱主人。《記》曰：「昏禮，壻親迎見於舅姑，舅姑承子以授婿，恐事之違也。以此坊民，婦猶有不至者。」所以矯苟合之弊也。

又其俗賓客往來，男女不避，經則正之，以非喪祭，男女不相親受。《記》曰：「以此坊民，陽侯猶殺繆侯而竊其夫人。」故大饗廢夫人之禮，以古之失取驗於今，舍禮而任情，則貞静絜純之俗隳，淫殺攘奪之禍滋矣。

又其俗父子異居，與秦未用商鞅法以前相同。父子不相親，經則改之云：「家人有嚴君焉，父母之謂也。」父父子子，人人親其親而天下平。春秋之時，其父攘羊，而子證之，或謂之直，孔子修禮，乃撥正其俗。故《論語》云：「父爲子隱，子爲父隱。」又云：「父不父，子不子，雖有粟，無得而食諸。」《傳》云：「父不私其子，非父也；子不私其父，非子也。」所以正父子之倫也。又其時父子平等，不相統攝，經則撥而反之於正。故《記》云：「父母在，饋獻不及車馬，示民不敢專也。以此坊民，民猶有忘其親。」又云：「父母在，恒言不稱老，言孝不言慈，閨門之内戲而不歎。以此坊民，民猶薄於孝而厚於慈。」於乎！聖人於禮，可謂詳矣。子言孝，父言慈，孝故長長而敬老，慈故幼幼而恤孤，推而達之，仁之至，義之盡也。其謂吾國獨尊父權者非也。故晉殺申生，宋殺痤，《春秋》甚之。曾子受杖，拒而不見，小杖則受，大杖則逃，不陷父於不義也。營蕩之法曰：「古之爲仁義者，有子不食其力。」由營蕩之法，則雖父子相遇如路人，父母已老，不相收養，而況能達之天下乎？其於仁義也薄矣。

又其俗不祀别神，亦並無家祭，譜牒姓氏，未嘗及焉，經亦撥而反之正。夫禮者所以别野人也，野人曰，父母何算焉。都邑之人，則知尊禰，大夫及學士，則知尊祖。尊祖故敬宗，敬宗故收族，於是爲之喪禮以飾哀焉，爲之宗廟以追遠焉。野人上利而貴質，有國而無家，始於一身，推至一國，故其治主國謂之國民。《春秋傳》云許夷狄者，不一而足。冠昏之道，長幼之節，禮之始也。喪祭宗廟，禮之終也。古者無廟，唐虞二廟，夏三廟，夏末四廟，周末七廟，蓋由野蠻而漸進於文明者也。上世嘗有不葬其親者，古之葬者，厚衣之以薪，葬之中野，不封不樹。及有虞氏作瓦棺，夏后氏則作堲，殷人則作棺槨，周人則作墻置翣，乃漸有喪具焉。周人以殷人之棺葬長殤，以夏后氏之堲周葬中殤下殤，以有虞氏之瓦棺葬無服之殤，乃漸有等差焉。此經制之由野蠻而進文明，有明徵者也。

又其俗無喪期。古者喪期無數，墨用夏后氏爲三月之喪，如滿洲穿孝百日，儒者乃行三年之喪。墨爲先進，儒爲歸結。外國喪期，必先用墨。今之士夫動誇外之簡易，而嗤中之繁縟。然《禮》曰：「其德彌重，其文彌繁。」故曰：「禮之近人情者，非其至者也。」夫喪祭之禮，禮節文貌之盛，苟非聖人，莫之能知也。聖人明知之，士君子安行之，官人以爲守，百姓以成俗。墨家以儒久喪爲非，程度未至於墨，雖三月猶以爲久。推進化之量進而不退，雖千萬年可也，三月之期又何足以限之！故儒大抵爲千萬年後之程度，此二三千年中吾人襲用儒者，有其形迹，未有其精神，亦史所謂無其德而用其事也。儒者曰：三年之喪，稱情而立文。禽獸失喪其群匹，越月踰時，則必返巡，過其故鄉，翔回焉，鳴號焉。小者至於燕雀，猶有噍啁之頃焉，乃能去之。有血氣之屬者，莫知於人，故人之於其親也，至死不窮，三年之喪，所以别於禽獸也。滕文公曰：「吾宗國魯先君莫之行，吾先君亦莫之行也。」夫非統一元首，

此指將來世界大一統之元首，非從前之君主。下仿此。


 世界其何能實行如斯之隆禮者乎？儒者由小康以推大同，謂王者必世而後仁，世謂世界，三千輻共一轂也。皇帝教化洽，風俗厚，則民重報本；民重報本，則禮意流；禮意流，則天地合格。《詩》曰：「文王陟降，在帝左右。」其知神之所爲乎！祭如在，祭神如神在。《荀子》曰：「卜筮視日、齋戒、修涂、几筵

 、饋薦、告祝，如或饗之；物取而皆祭之，如或嘗之；毋利舉爵，主人有尊，如或觴之；賓出，主人

 拜送，反易服，即位而哭，如或去之。哀夫敬夫

 ！事死如事生，事亡如事存。」誠之所至，上下通矣。」此大禮所以與天地同和也。

嗚呼！當今四海會通，六合往來，本爲大同基礎。憂時士夫懲貧弱，亟謀所以富強之道，而效法外人，宜也。然一國有一國之精神，民族有民族之特性，故修其教不易其俗，齊其政不易其宜。吾華爲最古文明之國，自有其特殊之精神，若一概撕滅而抹摋之，舍其田而耘人之田焉，持規而非矩，執準而非繩，此大謬也。夫人之所貴爲人者，以其有禮也。故知禮樂之文者能作，識禮樂之情者能述。太平之道，未有舍禮而可效者也。雖爲器物之利，舟車之便；宫室之美，紛然飾於外，璀璨炫耀而不可窮，然徵之於内，不由禮而充之，終覺其龐雜凌亂而無章。故進化之理，文明之要，以禮爲本，在内不在外，在道不在器，在仁不在力。雖然，是非人之所能爲也。使天不以禮私中國，將來禮所以立之道，必推而放諸四海而準。大化所被，其澤胥同，或暫汰於所習，而便於所安，必一旦豁然由質而進於文焉，由簡而進於繁焉，積漸而後致，「苟非其人，道不虚行」，此之謂也。孔子之禮已行於中，必推於外，即見之以往，必溥於未來，乘桴浮海，吾見其進也，未見其止也。故述《歷禮》。

此篇係舊日演稿，曾由謝君無量筆述，今重加改訂，輯爲是篇，四益主人識。

《四川國學雜誌》一九一二年第一號。又載《寸心雜志》一九一七年第三期。






注
 　秉轡授綏：四字據四庫全書本《墨子·非儒下》補。



注
 　齋戒修涂几筵：六字據四庫本《荀子·禮論》篇補。



注
 　主人：二字據四庫本《荀子·禮論》篇補。



注
 　哀夫敬夫：四字據四庫本《荀子·禮論》篇補。








大學十圖






經傳修身本末圖


一













説八條目圖


二










以上四目無傳。經云「以修身爲本」，「修身」以下有傳。




三在一君二臣表


三







在明明德

司空好○左禹○在知人，明德教養○左召公




在止至善

曰安女止




在新民

司馬惡○右皋陶○在安民，慎刑兵罰○右周公







人天物格知致表 


行爲本，知爲末，人天又各自有本末。







心　身　家　國　天下 

五者爲物如名辭，正修齊治平爲事。




分人學五物先後，即爲格物。

定　静　安　慮　得

分天學五事先後，即爲致知。

按《論語》有學行志知之分，舊説先知後行，以神化之學責童蒙，終身陷没，難以致用。今以人學屬行屬學，天學乃屬知屬志，思力行在先，致知在後。如入大學，首課修身，明白淺易，高下共知。若以格致誠正爲學，於一本以上復加四本，且治平以後無進境，至聖之學止於事功。凡《詩》、《易》所詳，神化精誠之説遂絀爲異端，謂非經義。孔學至博，下儕儒生，聖不可階，顧云可測，豈不悖哉！

唐宋以後，儒學每雜禪宗，由心推意，飾《大學》定静安慮之詞，以爲立説之本。今以行知分人天，先行後知，則逐次漸進，人學未精，不必遂及神化。《論語》云：「務民之義，敬鬼神而遠。」又云：「未能事人，焉能事鬼」，「未知生，焉知死」。《中庸》云：「由遠自邇，升高自卑。」《左傳》云：「天道遠，人道邇。」又云：「焉知天道。」若求用世之學，六合以外存而不論可也。




十目十手圖 


附五際十人圖，又附圖六道圖。










四方合上下爲六宗，即六官六相。八方上下爲十方，蓋由四正加四隅，則變六爲十，與佛書十方説同。




北堯五際五人









附《易》爻分南北圖



按地有三道，合南北爲六道。易卦三爻，重卦則爲六爻。蓋以卦配地，初上無位，爲兩黑道，三四不中，爲兩赤道，一五在中，爲兩黄道。南北二帝中分天下，以二五黄道爲中，如晉楚分伯之説。至於大一統，則合南北爲一。

晉如楚之從者交相見。


 别以三四爲中心。故京師在赤道緯度之中，其圖如左：

上

大過


 五

小過


 四中三二

小不及


 初

大不及




按：中分爲五人，合之爲十目十人。若大一統合十千爲九州，則八千爲八伯，居四方，而以戊己居中一州，

坿圖。


 化十爲九，戊己同宫，爲民之父母，如《論語》云「亂臣十人」，合唐虞爲九人，以己從天不數也。




齊詩六情説






傳云：「堯舜以仁而民從。」又云：「桀紂以暴而民從。」若就一隅，斷無仁暴皆從之理。蓋合天下言之，彼此是非相反，好惡不同。如文家尊尊，質家親親，東方親，西方素。《爾雅》太平之人仁，即此仁也；崆峒之人武，即此暴也。仁暴彼此相反，亦如上下無常，自我言之，爲仁爲暴，自彼視之，亦以我之仁爲暴，轉以彼此之暴爲仁。




絜矩六矩圖 


上下合中爲天地人三才，四旁合

 爲五方五常。










《傳》云：「是以君子有挈矩之道，所惡於上

云云，


 所惡於下

云云，


 前

云云，


 後

云云，


 左右

云云，


 此之謂挈矩之道。」

《周髀》以六矩測天地。《論語》「七十從心所欲不踰矩」。〇前後左右，即二十支，爲《内經》六氣，以三十度配一支，外十二州配十二月，爲六合，故上下在六合以外。




三皇三才圖 


三引《詩》爲三皇，故《詩》爲天學。《韓詩外傳》有「孔子詩於無有之鄉」，與列、莊同。










按：凡言上下者，皆爲皇，通天地，感鬼神之學。若就本世界言之，則止五帝五方，由中以推前後左右，不言上下。上謂九天，下謂九淵。《詩》之「鳶飛魚躍」，《楚辭》「上征下浮」，後世所謂「上窮碧落下黄泉」者是也。邵子所謂先天圖，即上下圖，同此。




五帝五方圖 


五引《書》，如前後左右中之五帝五極，故《書》爲人學。邵子所謂後王圖同此。













附尚書末五篇圖






《周禮》以六起數，爲七政，爲皇學，爲天學。凡以五起數者，均爲帝學，爲人學，蓋帝絶地天通，於本世界只能言五方、五官。皇上下通，乃有天地二官，合爲六宗七政。故六官爲天地四時，五官則爲民師民名。此《周禮》五官所以爲全書也。

《四川國學雜誌》一九一二年第四號。






注
 　「合」下疑脱「中」字。








大同學説



大同者何？不同也。化諸不同以爲同，是之謂大同。凡天下之物，莫不有類有群，自近及遠，由小推大，始於同，歸結於不同。飛以羽爲群，走以毛爲類。《易》曰：「方以類聚，物以群分。」《左傳》所謂「以水益水，以火益火」，《班志》所謂「以熱益熱，以寒益寒」。《論語》曰：「小人同而不和。」故凡人之智慧，世界之進步，皆以尚同爲初級。如人之交際，其始在家庭，父子兄弟，所謂家人骨肉之親，稍遠則爲鄉黨鄰里，又推之至於邦國，更至於天下。以同姓昆弟與異姓甥舅相較，則一親一疏，同姓同而異姓不同。與鄉黨較，則無論同姓異姓，皆屬血族，則甥舅爲同而鄰里不同。由鄉以推州縣，由州縣以推一省，更由一省以推之中國，由中國以推之黄種，由黄種以推之五種，其親疎之等以數十計。然而五種皆同爲人，是不同之中，有大同者在焉。名曰大同，其實皆不同也。又由人以推之動物禽獸，由動物以推之植物之草木，更由草木以推之礦物，形狀詭異，百有不齊，或有氣，或無氣，或有知，或無知。以天地父母言之，同在此世界中，不啻有甥舅兄弟之義焉。由人性以推物性，大同之中，各自形其不同，不同之至，即爲大同之至。更由人類以推鬼神，由六合以内以推六合以外，同與不同，無可究詰，而各隨人之分量以爲景像。《論語》曰：「君子和而不同。」《中庸》云：「參天地，育萬物。」化其同與不同之形跡，由聖賢以推至誠神化，其分量亦有數等，所謂「語大天下莫能載焉」者也。又自其小者言之，由一家以索之一身，由一身以分别臟腑肢體，三百六十節以配周天，五臟以配五宫、五土，九竅以配九野、九州，一日之中，呼吸一萬七千，以配萬物之數。莊子所謂「自其異者觀之，肝膽猶胡越也。」我有身，萬物莫不相同。蠻觸相鬬於蝸角之上，伏尸百萬，流血千里，而蝸不知。由微蟲以推至小微蟲，至於形不可見，聲不可聞。然既曰蟲也，則仍有手足以運動，口鼻以呼吸，耳目以視聽，内之九臟六腑，外之經絡部節，不能不謂其與我同也，所謂語小天下莫能破者也。通其小大之故，則何親何疎，何人何我，我之身可與天同量，微物亦爲我之具體焉。

經傳之所謂小康、大同者，則專就政術而言，小至無窮極，舉王伯以立説，大之不可究詰，舉皇帝以爲宗。道德行藝之所以分，在於大小；小康大同之所以别，專在同不同。王學之七君子，自其小者較之，則大不可加，因對大同，故謂之小康。皇帝亦非無進境，自小康較之，名曰大同，合數十百千之等級，而以二等分之，二者之宗旨，又專在别同異。《論語》曰：「君子和而不同。」又曰：「君子周而不比，小人比而不周。」又曰：「君子不可小知，而可大受也；小人不可大受，而可小知也。」蓋天下之物理，皆喜異而惡同。男女同姓，其生不殖；草木接種，其子乃佳。電學之南北極，種學之血液，泰西通人，著爲專書，其理至爲明確，無事繁引。故人生知慧之塞與通，政術之優與劣，則皆由是而分。大抵王伯已有民胞物與之量，私心未能盡去，故囿於小康。皇帝貴異而不貴同，能化諸不同以爲同，所以爲大同。

嗟乎！吾中國學術之所以不振者，不惟非大同，並非小康。私心所至，積成一鄉之天下，所以敗壞不可救藥。今請譬之於醫。凡大都之市，所稱藥室者，本草上品、中品、下品，無毒有毒，皆求備焉，以應病者之求。欲其補偏救弊，起死回生，非毒藥不爲功。藥室備藥，而所以用藥之權，則在醫，故病者必求名醫，望聞問切，因病立方，君臣佐使，輕重生熟，絲毫不可苟。以學術言，六經六藝，如五穀六畜，人所常食之品也；九流諸子，則爲藥物。凡藥物皆取補偏救弊，生死肉骨，當危急之時，存亡在乎頃刻，衝鋒犯難，必須勇將。所以硝黄薑附，本爲毒藥，其所以貴之者，正取其毒。醫之所以救危存亡，亦其善用毒藥，如回陽之四物，救陰之承氣，一歲之中，所救死、所癒病以百千億萬計，雖有平常無毒，久服輕身之參、芪、朮、枸杞、菟絲、黄荆、生地，皆退居無用之地。氣血不平然後病，藥必毒而後能醫人，此其理固易明也。毒藥雖能已病，并非教人如五穀之常服，亦非使人不求醫不問病，懵懵然如穀米魚肉常服之也。即如《墨子》，世所稱偏駮者，亦如硝黄桂附之有毒。考其《魯問》篇自言擇術而從，世主好戰黷武，吾則與之言兼愛；好歌舞、聲樂、奢侈，吾則與之言非樂、尚儉；祭祀不誠，怠惰自安，吾則與之言明鬼、非命；私心太重，吾則與之言尚同云云。就《墨子》所自言，其宗旨各條，皆爲救弊而設，因病立方，藥必精良，惟恐其毒之不厚。推之儒與名、法、縱横、小説、農家，同爲藥物，苟非病人，則以飲食自爲調養，

其説皆在六經。


 不幸而有疾，則不能不求之藥室，六藝之外，所以别有九流，亦如飲食之外，别有藥物，一常一變，一經一權，天地之間，不能專言飲食而屏絶藥物，一定之勢也。乃今之言學術、言政治者，不講醫理，不審病勢，深惡諸子，以爲非聖人大中至正之道，流弊甚大，不可常服。故其處方也，必求一不寒不涼不升不降、雜湊平庸無毒諸藥，倡言於衆曰：「吾方中正和平，決無流弊，不惟有病可服，即無病亦可服；不惟此病可服，即他病亦未嘗不可服。」不審時勢，不論機宜，矜矜以防流弊爲宗旨，方其持論中正和平，亦自託於聖人之中庸，所謂非之無可非，刺之無可刺，偶有小效，遂群推服，以爲聖人復起，不易斯言。一時之業醫者，喜其便易，不必詳經絡，讀《本草》，言四診，但雜湊平淡藥方，改頭换面，遂覺投無不利，謬種流傳，牢不可破，殺人如麻，病家雖死，亦且無所怨，猶以爲其方和平，絶無流弊，其死也盡原於命盡，並非醫者之過。嗟乎！中正和平之醫生，充塞吾中國二十二行省，日以殺戮我人民。或者有識微見遠之士，大聲疾呼，以爲庸醫殺人，必倡明醫學，以挽回殺運。且此庸醫者，多學而未成，生計無聊，借此謀衣食，無足深責。一時名公巨卿，老師宿儒者，抱此庸醫殺人中正和平之方術，日以敗壞我國家，堵塞我聰明，在彼方自以爲内聖外王之學，旁觀者亦以爲孔子之道，即在於是，日日爲學術政治防流弊。試問今日之政治學術，其歸根究竟何如乎？蓋知流弊之害，而不知防流弊之害，且什倍千萬於所謂流弊也。在此輩惑於西人之強盛，好以西學新政號召於人。就其平日之宗旨而論，所謂西政西學，其弊或且什百倍於我中國之諸子。弊且實甚，更何論流弊，故雖盛推西人，而我中國之古子，方且斥以爲異端非聖，以此而言，西政西學，所謂羊質虎皮，不惟無異，而害且不可勝言。蓋其心摹力追，素奉以爲宗旨者，在九流之儒家。儒家者流，好甘忌辛，黨同伐異，實即孔子之所謂小康，而與大同相背而馳者。竊以爲閉關以前，彪然自大，崇尚小康之儒説，尚無大害。方今天下交通，中外一家，必須標明大同至公，宗以鎔化小康自私之鄙吝，乃能存國粹，強國勢，轉敗爲功，因禍爲福。

蓋以流弊言，天下無無弊之政治學。六家九流，太史公、班孟堅論其長並及其所短，固矣。《經解》一篇，言善學者之所長，並推論不善學者之流弊。不善學諸子，固有害於人心風俗，若《經解》所陳各經之流弊，不與六家九流同乎？此亦如藥物之有毒，端在醫者之善用，苟非良醫，不唯平和之藥足以殺人，即飲食酒肉因之而病死者，實繁有徒，然則將并飲食酒肉而盡廢之乎？故良醫以毒藥奏奇功，庸醫以常藥釀殺運；良相用諸子而得平安，

如諸葛武侯教後生讀申、韓之類。


 愚者因六經而致敗亡。

如王莽、王安石。


 故藥無論有毒無毒，在醫者之善用；學無論諸子六經，在讀者之善學。欲求世界大同，必先於學術中變大同，以六經爲主，以九流爲之輔，此吾中國學術之大同也。能化諸不同以爲同，推之治法，乃有大同之效。

以世界所有之物而論，則大同之學，比於瀛洋，孔子六藝，分派六洋，上下四旁，無所不通，化爲九家。以五大洲大小分派，中國之江河占其二。

小洲占一，大洲占二。


 美蘇彜士河如墨家，中國河如名家，江如儒分爲八。

孟與荀分占八派之二焉，以川江分占二家，則荀統嘉定以上，以孟爲金沙江。


 古語曰：「百川下海，藏垢納污。」含宏其量，不計清濁污垢，無所不容納，所以爲海。《莊子·秋水》篇以河伯與海若相見，河伯爲九流之一，海若比於聖人，未至海之前，河伯自大，以爲天下莫能與京，

即九流各持門户。


 怡然自足，方自以爲大同；既見海若，相形見絀，乃知自爲小康，貽笑於方家。莊子藉河海以形容小大，所謂觀於海者難爲水，游於聖人之門者難爲言，謂九流不得聖人一體固不可。大抵吾中國數千年之學術，皆以江河爲瀛海，亦如河伯終身未嘗至海，不能以支流爲天下之大觀。

夫學至於江河，本自足以名家，特自以爲足盡水之量，則不免誣聖人而以小康自足。中國之稱聖賢，多舉孟子以概孔子。所謂孔孟，亦如所謂江海，江雖未嘗不大，比之於海，不過得其一支流。考六藝由小推大，窮天極地，無所不包。即以《論語》論，九家不過其中之一體，與儒相反對之墨家，其宗旨載在《論語》者，亦數十條。故推論「大哉孔子，博學而無所成名」，「天縱將聖，又多能焉」。孔子之自述，則曰「無可無不可」，「道不同不相爲謀」。至於儒墨，其局量褊淺，不足以登大聖之堂，黨同伐異，動輒相攻，好名争勝，同爲儒家，日尋干戈，著書立説，若天下至要之事，無有過於此者。三王孔子已名之爲小，若後世儒家者流，又爲小中之小，故其爲學，師心自用，動輒齟齬，誠所謂鄉曲之見，乃猶自託於聖人，豈不大可異哉！大同之皇帝，小康之王伯，出於六藝，爲至聖原始要終之全體。儒家以王自畫，不敢言大同，而專言小康，是或一道也，乃又攻伯。或曰「孔門五尺童子，羞稱五伯」，或曰「仲尼之徒，無道桓文之事」。《論語》盛推管仲之功，《春秋》專言桓文之事。凡一己宗旨之外，皆欲屏絶之，不唯與聖言相反對，《春秋》一經，亦皆在屏絶之内，此等褊狹私心，流爲學術，吾國儒者遂以孔子爲專言王學之聖人，所謂皇帝大同，故久絶此思想，於二伯之學術，亦以爲聖人所羞稱，喜同惡異，於族類則中外之界最嚴，於學術則人我之見尤甚，謬種流傳，至爲國家大害。

毁教堂，甚至有拳匪之事。


 變法維新，久不能進步者，其無形之現象，實在於此。

故當今欲言變法自強，首在開士智；欲開士智，必先明聖人大同之宗旨。舊所傳之儒説，爲小康之小者，就其所宗法之孔子，據經立説，以恢張海涵之分量，以化其中外之防，人我之見，開拓其心智，移易其精神，使其自悟其舊來之學術，乃一隅之私説，與聖人大同之學南轅北轍，如水火，如霄壤，如冰炭，而後可徐引之至於道，藉以見全球皆大同之版土，象生皆大同之人民，所有海内外政治學術，皆我分内所當考究。宗法聖人，推求海外，爲經傳所有之學術，初非崇奉外人，有背於先聖。且進而言之，民胞物與，黄種與不同姓之兄弟異種異族舅甥，折衷一是，惟善是從，種族之見化，人我之見消，智慧開通，學問自然增長。取人之所長，以證我之經義，發舊有之所伏，以推之全球，分纛揚鑣，固無所不可。若其致用之方，則專在《春秋》、《尚書》二經。

蓋大同有天人，天學尚可緩，而專致力於帝學，人學有王伯之别，王學可緩，而切要者在於伯。方今中外開通，共球畢顯，言疆域則土圭之三萬里也；於五洲則五帝之分方萬二千里；畫爲九疇，則鄒衍之九九八十一也；編爲五書，則各方之利害得失也。儒家舊説，專詳中國之一隅，所謂五服五千里者，不過大同三十六州中之一州。以疆域州國、風土人情、政治宗教而論，當由《王制》以推《周禮》，由中國以推外國，大小雖殊，而其體國經野，設官分職，則疊矩重規，初無二致，驗小推大，不過擴充，固無所難。唯《尚書》所言皆帝學，大成一統，以後全球人民進化，道一風同，分用二十一曆，所謂協和於變，欲爲帝學立法，故不得不言其大成。

當今時局，諸國林立，無所統一。赤道以南，尚屬草昧，各親其親，各子其子，會盟征伐，互相雄長，不過比於隱、桓，所謂亂世，小康一統，尚屬未能，若大同

《禮運》大同云云。


 更無論矣。凡欲有用於世界，亦當切合機宜，通經致用，其要皆在於《春秋》。一帝一伯，大小本屬齟齬，然三千里者，未嘗不可爲三萬里之小影。考《周禮》爲皇帝之書，司盟司約，君臣往來於諸侯，外交亦如《春秋》。蓋凡實據，無論大小，皆有分合二局之不同。《春秋》由分而合，五洲將來必至一統。唯見當割據時代，不能不因時立法，故以《尚書》之帝學開拓其版圖，而以《春秋》之見局以求其實用。三傳《公》、《穀》詳於經例，而於邦交政事，不如《左傳》之詳明。故三傳之中，尤以《左傳》爲切要。

《春秋》既爲俟後之書，凡糾合諸侯以尊天子，中國實力舉行，考其義例，與今世界切合者尤多。既非述古，安知不爲今日世界大春秋之陳法？故學者宜先就三千里中，外以南北中分，方伯多在豫州，數十條大義，詳考其與今日世局相同，然後求諸國内政外交，以西史及政治各書證明經傳舊事。如弭兵會、維也納之會，屬地使館盟約，不下數百條，以今證古，以中統外，而詳考其異同文野之分别，凡今日諸國所已行之陳事，即將來成敗得失之歸宿
 

注



 ，皆可於經傳中得其指歸。《左傳》文繁義雜，有天學《詩》、《易》各經説，今當分門另編爲成書。凡《左傳》所未詳，而其見於他書者，并取以補傳之所不足。如内政之教育、用人、財政、兵制，外交之朝聘會同、盟約公法、行人辭令，以小學大，以大字小，諸大綱編爲成書。《周禮》行文五書，尤當仿其例，分門編纂，以爲周知天下之根本。《王制》、《周禮》爲二經之傳記，在所必詳。至於《詩》、《易》爲哲學，自願研究，固無不可，而欲求實用者，則《周禮》、《左傳》尤爲切要。將來世運變遷，必不能出此程度，大約五百年以内，此法尚可通行。

又二書除政法以外，西人各種學術，大約皆於其中，細心推考，編録成書，亦爲當今之急務。中國舊説，多以經爲空言，求實用者多治史，又當畫經史之界，經非古文，乃未來之新經，以經傳爲主，畧取中外史事，以爲補證，則用力少而成功多。經傳之與古史，程度相去甚遠，非謂史不可讀，要在有賓主、輕重、專博之分。以大同爲精神，以小康爲實用，因時制而爲此議，切要尤在化其自私自利之舊習，而以聖學大同爲歸宿云。

今之中西，風氣禮俗相反，學者遂願歧而二之。不知陰陽之分，文質之别，大在中外，小在一家一國一物，皆得言之。《顔氏家訓》當南北朝時，一人身仕兩朝，於南北學術、典禮、音聲、體質、風俗皆分判之。今讀其書，亦如今國史館所記外國事宜。自中國一統以後，南北混化，其形迹不能如當時之分劃之嚴密，中外再數千年，安知不如中國南北之分，久遠遂化一統。故自其異者觀之，肝膽猶胡越，自其同者觀之，無論中外即一隅，南北分王，亦若如水火冰炭之不相投，久而得合爲一。故讀外國之書，亦當以取法顔氏之意。此小大當其初莫不有分别，而終有小同大同之一日，則吾中國古者南北之分，實即今日中西之界，來者之視今，亦如今之視昔，世界大同，固可由中國之小同而決之者。《莊子》曰「大有大同異，小有小同異」，即此之謂也。

 　歸宿：原作「歸縮」，據文意改。








書陰曆陽曆校誼後



去年平在成都國學會演説陰陽曆優劣，其詞未經登布。名山吴君總其大要，作《陰曆陽曆校誼》，與《中國學報》二、三期普定姚君所撰《改曆芻議》頗有異同。今更發表意見於後，用祈姚君商正是幸。

姚君引《周禮》正年歲，謂《周禮》曆法兼用陰陽曆，其説是也。按《周禮》五官，正歲、正月之文並見。凡天道、農事，皆用歲法，所謂「三百有六旬有六日」，即斗建十二宫二十四節氣之説也。其云「正月」者，專述人事，起元旦，至除夕。王者布號施令，皆以正朔爲斷，「以閏月定四時成歲」之説也。姚君云：「陰曆但有虚位，而無實體；但作號誌，而無實用。」又云：「民智未開之時，借徑陰曆，俾有號誌之可識，日出而作，日入而息，月照於夜，悉與人事無與，但供測候家之徵驗，與詞章家之資料。且非惟無與人事也，而實足爲人事之累，正宜改弦而更張之。」下引沈存中説爲據，則不能無疑。考日系諸行星，與本地球相去太遠，無甚關係。月附地球而行，最爲密切，故凡天文、輿地、政事、醫藥、山川、鳥獸、草木、水族，每因月體圓缺而變動，朗載各書，吴君已略陳大概。謂月與人事無關，此非天下公言也。據進化之理推之，以爲中國春秋以前之曆法，取北斗日躔而遺月，與今西法相同，形而下者謂之器。孔子立教，專主法天，所謂形而上者謂之道，《尚書》「欽若昊天，敬授民時」是也。《易》曰：「懸象著明，莫大乎日月。」孔經作曆，由陽曆而改良精進，制閏法以求合月體，故陽曆取斗日而已，陰曆則加月爲三。《春秋》書日食，專就月體以定朔。故《公羊》曰：「食之前者朔在後，食之後者朔在前。」藉使月體與人事果全無關係，法天之學，亦不能舍月而專言斗柄日躔，一定之理也。中曆可以包西曆，西曆不能包中曆，陽曆在前，陰曆在後，前者爲草昧簡陋，後者爲精進文明，晦朔弦望之説，明見經文者，無慮數十百條。《論語》曰：「畏聖人之言。」《記》曰：「非聖者無法。」沈存中號爲通人，此條違經反道，爲全書之累。中國學説，專主尊孔法經，未便主張沈説，反對經文。民國改用陽曆，與剪髮、西服，皆屬一時權宜之計，取其交通便利。中國閏月，經傳明説，尚屬純全保存，將來國是大定，漢家自有典禮，法古從人，尚難預定。即使長此終古，經傳閏月之法，秦漢以來，實行已久，必不至於澌滅。姚君駮西曆建月大小之不合天道，歲首之不始於冬至，欲於外國陽曆之外，用沈説别爲中國陽曆，其用心誠苦。特西曆之參差得失，彼用彼法，不足計較。乃因差誤，略爲修正，於中法削去閏月，遂自命爲修改中外曆法之偉人，使經傳閏月古法，由姚氏一人而斬，亦見其惑矣。按歲月日名詞，歲取歲星，日取日度，月則專取月體。如不用閏法，則月之名詞不能立。陽曆以月名，乃用中名翻譯西曆而誤者。姚氏云以節氣立月，是爲純粹陽曆，不知言節氣則不能言月，節氣全用十二宫、十二次，或改曰建、曰次、曰宫，均可，斷不能仍襲陰曆月字之名詞也。姚氏既知陰曆陽曆並行不悖，正年歲並用，已見《周禮》，中國實行已二千餘年，有何窒礙？而謂適足爲人事之累，并謂其表面之陰曆，原在可有可無之間，舉而廢之，原自易易云云，放言高論，不但反經，且乖事理。《論語》云：「不以人廢言。」使其法果善，無論出自何人，皆可奉行。陽曆之不首冬至，與二月祇用二十八，直斥爲非可也，何必牽引羅馬陽曆，含有多數專制污點，徒爲附會，真屬贅疣。姚氏保存國粹之意，本爲深切，惟駮西法，乃致與經反對，不得不特爲發表，以明陽曆在前，閏爲孔法，以爲尊孔明經之一端，以求正於姚君。更希高明不吝教誨，匡所不逮，無任感禱。

〔附〕陰曆陽曆校誼 


名山吴之英撰







成都國學院講會，廖季平有陰曆陽曆短長之議。之英請鬯其説曰：曆者所以御陰陽也，天不能有日而無月，人不能有男而無女，大明生東，月生西，陰陽之分，夫婦之位也。天道遠矣，曆之何也？曰：聖人爲敬授民時而有曆象。俶黄帝作調曆，爰後有顓頊曆、夏曆、殷曆、周曆、魯曆、六曆，各有曆元，遺説猶可考也。其法奈何？曰：《虞書》稱「曆象日月星辰」，知「欽若」之意，成象姟存焉。原容成推步之法，首命大撓編甲干以紀日。日數十，天以六爲節，因而六之，爲當期日，用符天度，故曰「期三百有六旬有六日」。諒首法本以日紀，左氏述史趙據亥文説絳老甲子，士文伯以二萬六千六百六旬釋之，援此例也。日之積不可遠紀，必有所節。月節日者，朔望弦晦其候也。校其候，剖甲子，半六而月，半月置氣，三分候之，乘三變氣，以命四時，倍六而歲，爲常歲，概故曰「以閏月四時成歲」。以有奇分，分積不閏，不得爲成也。閏成而奇積不理，曆爲漏，法則七閏十九歲以爲章，四章以爲蔀，二十蔀以爲紀，三紀而復以爲元，而五星伏逆遲留胥會焉，故曰「在璇璣玉衡，以齊七政」，謂稽古同天之功密也。秦漢以來，曆家帥沿古誼，近貶稱陰，迺傳陽曆之名，謂自西國創法，以日紀名，陽歲首十一月爲正月，日皆三十，或逾一，唯二月止二十八日，四歲而二月閏一日，訖冬至律十二月成歲爲常。法新甚，談説之士異之，解之曰：中西異地，數學分門，歐人巧慧，未可究詘。然有三説焉：法毗於日，理不當以月計，一也。月競贏數減，閏編居二月，二也。積銷與分銷一致，配日之尊，徒譔盈闕於虚界，周年而十二作，既采名，幡棄質，三也。有此三疑，故陽曆可得而説也。何也？至陽肅肅，月祜靈曜，繼日育物，大用無名。景星代月，猶爲嘉瑞，寧有重明麗照，等之幻人，觕標茂烈，以章陳趣？其餘功用，可隨證而析也。其關於天者，元精沕穆，灝然壹運，犁爲晝夜，以月主陰，助陽宣化，月有生成。延其氣則夏至日南，秋冬局納，司半歲焉。擴其運則麗正趨間，劑晦出明，司降氣焉。虚作致滿，滿爲招虧，方於中昃，無愆允軌，流轉根静，恒久不息，昭其德也。色如丹砂，焦及桑曆，道假房南，連月焱焱，占日用之，五星陵犯，憂在兵亂，占星惡之。傳曰：「冒以鰲，其應雪，席以龜，其應雷，入箕爲風，麗畢而雨。」又曰：「亘惟霧，沈陰沍，渟無雲，露華新。」又曰：「月中人被蓑，高壤歡歌；月中人持戈，車驟馬馳。」距年播爲詠謡，井里服習而有驗者也。其關於地者，《春秋運斗樞》曰：「月中實者地景，空者水景也。」語曰：「天鉤入月，地爲之坼；樞星摩，地爲波。」故海運潮汐，準月輪張縮。枚乘觀濤廣陵，稘在八月之望，正以金水之氣，動而有孕，則《淮南子》援以立説焉。其關於人者，方諸津水，以配玄尊，大事用之，藉以教孝。夜明設祭，姊長倫兄，拜出西門，時廵特典，藉以教弟。《素問》施鍼，按死生爲痏，循穴補瀉，藉以教仁。銅盤承液，甘潤合餌，藉以教和。攝斗建命舍，則周髀家之故步，藉以教義。六律六同，稟氣名，察清濁，藉以教信。至於孤寒夕憤，光凝蠧簡，索綯段燿，紅女代燭，故月得四十五日，藉護勤儉。生麗胎娠，十月爲算，喪服制衰，二十五月而差，藉達性情。其蝕也，捄以弓矢，縈社而鼓之，天子素服省刑，后修陰令，卿士主其適，藉勑明罰。明堂肆覲，閏月居門，甸服來祀，諸侯異位，藉張王制。群吏之守，國用常秭，月有要；百工伎藝，廩賜所及，月有試，藉稽浮沈。其尤重者，十有二番懸書，順時頒憲，則禮樂兵刑庇焉。其關於物者，牛胞黄珀，注目而吸，虎合牝牡，弇靈而翳，犬吠其蠱，鴒尾其雛，燕來春中，雁歸秋半，熊兔蟾諸蝎蛇之屬，巢户穴窔，是區高下。妊孚迕氣，或複或奇，三五啓斂，陸産所宗準也。犀肉通蔽，魚腦增損，蟹膏日稾，鰕顆日益，螺蚌函肉，鱉龜裹珠，仰觀盛衰，效其精髓，水種之承畀也。牡桂曄曄，滲華伏霸，蘆灰播圓，畫離抱珥，月繼受朔，月盡則凋，黄楊蔽芾，逢閏鞠勾，曇花收光，霄霪歉實，蓂莢章薈，葉謝還舒。三千餘族，難與悉舉，草木有心，無忘恩殖矣。然則月者，體尊用宏，不能具也，而固遺之，是擅離日耦也。夫歲之首至，曆法也，亦周正也。改朔所以張革，故《革》象曰：「君子以治曆明時。」而常事咸用寅正者，陽闓氣發，民析任作，子丑陽微，董仲舒所謂空虚不用之地陰所積也。顓頊之法曰：正月朔日，日月五星起於天廟，故紀月。漢大初法：月二十九日八十一分日之四十三，先藉半日月先朔見，是曰陽曆，不藉月見後朔，曰陰曆，或宜朝陰從陽，肇奠斯名，仍從月判。先王正時，所謂履端舉正歸餘，故於朔合元，通調陰陽之術，不宜得偏稱也。或謂孔子修《春秋》，書日遺月，疑於彼月維常。不知日食之書，爲月立典，食魁舉朔，起月辰所集，明食日者月也。大其用，諱其迹，猶書恒星不見，夜中星霣如雨然，以是爲書月正例也。何以不揭？陰雖有美，從陽而成，所謂實予而文不予也。弟子之問公羊子也，曰「何以不月」，不問「何以不日」，知聖人重陰之補陽以成道矣。世稱歐人善言天數，詢其曆，乃主日而忘月。譬諸親父而忘母也；親父忘母，果學也，先其名母可也，其俗又貴女而抑男。學與俗錯，是殆别有微理，而故衒舛譎邪？歐人之巧慧，良不得一二尋流也。

經學改良表



祆教當明中葉號稱最盛，積久失真，兩《約》不免背道而馳，路德不辟患難，起而矯之，去僞闡微，别標門目。雖以教皇權力，舊黨環攻，無所撓屈，至今談其軼事，猶凜凜有生氣，誠不世出之偉人哉！新教雖未能折定一尊，然與舊教中分天下，或且過之，其始固一匹夫之力也。吾國以經爲國粹，勢之盛衰，問於六藝，乳瓶金水，不能不望有路德其人者一振興之。四譯既編《四變記》，因撮要編爲一表，以明新舊之所以不同。其於路氏之説有合與否，閱者自能得之，固無俟予之贅言。編竟識此，以明嚮往。光緒丙午，鄭可經記於中巖。

注
 　史臣：原作「使」，據文意改。此表下「史臣」同。



注
 　窠臼：「窠」原作「窩」，據文意改。








詩經國風五帝分運考



《尚書》喻《詩》，《周》、《召》即《費》、《秦》二誓之二公，《邶》三篇如《湯誓》，《王》三篇如《金縢》，《豳》三篇如《顧命》，《唐》、《陳》則二帝，

唐爲堯號，陳舜子孫。


 《檜》、《曹》又如《文侯之命》與《吕刑》焉。

考二國皆爲火正故墟。


 是十五國風，一《尚書》之二帝三王、二伯四岳之制，特序目小有先後耳。考《易》首伏羲，太昊、少昊同以昊名，故以周、召分左右，定周主東極，召主西極。惟是周公伯而不王，故以勾萌、蓐收二司配之。考《易》「東南得朋」，用夏變夷之道，詳於南而略於北，此周、召稱南，檜、曹皆火，正詳南略北之經義也。青統素統，即以見於二統九篇中，故首尾詳南北二帝之事。唐爲堯居北，以代顓頊之位帝也。周、召即羲、和，詳於南服，以南半球未經開化，故用功獨專。至於陳爲舜後，舜葬蒼梧之野，冢又在海外南經，故以舜代炎帝神農，郯子所謂火師而火名者，是司南極，而檜、曹二火正殿之，亦如周、召北帝詳南，南帝亦詳北。此南北兩極各分三風之治也。天風之詩，皆中分之，或乘時，或退休，以二爲斷，此首尾六風之説也。至於其中九風，則託三代之小名，以行五運之大法，詳東西而略南北，郯子所謂二昊以龍鳥名官者也。

蓋嘗據《周禮》賦、比、興之名以説之。考季札觀樂目次，審定經制，以《邶》、《鄘》、《衛》三篇爲商人，爲賦；《王》、《鄭》、《齊》三國爲齊人，爲比；《豳》、《秦》、《魏》三國爲興，爲周。始《商》，次《魯》，次《周》，亦如三小之次於三《頌》，爲逆行。此九國而三統之説也。《王風》，《魯詩》以爲魯在東大統，以託伏羲，爲海外東經、大荒東經。以中國爲中，則日本以外之海島，當爲今美洲。《豳》在雍乾，位西北，爲少昊所司之分，爲海外西經、大荒西經，爲金德王之政。歐以中國爲中，則應以歐洲當之。蓋就中國言，以美爲東，以歐爲西。就中土言，則以中國爲東，美爲西。《詩》之中字有二義，一指中國，一指中土言之。按三統云，又以周爲黄，黄爲中央，其實地在崑崙，《淮》本所謂「冀州中土」者也。

中國爲東勝神州，崑崙爲冀州中土。


 《書大傳》、周山經以五帝分司五州是也。《國風》多以商統爲主者何耶？曰：周、召之二鳩，

以鳥名官。


 《召南》之素絲，《緇衣》之政敝，《檜風》之三素，《豳風》之《七月》，《齊風》之首素，《邶》、《鄘》之《柏舟》，大約主素統者八風。又以商殿三《頌》，孔子殷人，先就三統立説。且美洲非聖人舊，雖曰金統，要必由中以化外，故國少昊都曲阜，以西方之中亦歸於東魯，如少昊以金德王爲帝，治五洲，其餘四洲之帝皆退位。以神主之，東洲則勾萌，本洲則祝融，中洲則后土，北洲則玄冥。

其餘皆放此。


 以金德王，當在美洲立留都。《詩》之主教，則在東方。以孔居魯，少昊之都亦在魯，故曰「顛倒衣裳」。金德之帝，不在西洲，而在東洲。考三統九風，一統一君二臣，如《易》之三人行，損一人；一人行，得友二臣，以備二統之臣，君則自王之主。國如《邶》爲王，則魯、周二統之王。《豳》退位，以《鄭》、《魏》爲之臣。如一王而二伯，《王》爲王，則《鄘》、《秦》爲之臣。亦如《易》之三爻中，有一君二臣也。而一篇之中，又自分三統，有自應本風之篇，有附應二統之篇，可以考見。由斯以推，則一風分應三統，九風互相爲君臣佐佑焉。

大約每國之中分爲三，以互相起。三九共爲二十七局，再倍之，則爲八十一局也。九風共百〇九篇，每風得三十五篇之譜，加以三小爲三十六篇焉。而小大中之各占一門，如《邶》三風，《大豳》三風，《小王》三風，向居其中，亦各有三等疆域之别焉。

左氏春秋論






專主孔子不分周公魯史赴告



案西漢以上博士專主微言派，以六經爲至聖作，經爲孔作，傳爲賢述，並無所謂周公、史臣。《左傳》雖屬晚出，與《周禮》同，而劉、賈、許、服，皆比附二傳，同宗至聖。又史公爲《左氏》釋例解經漢人中之始師，所引書法，全歸孔子，與所傳《公羊》之學本無異。自杜氏後起，立異求新，故與先師相反，僅以不言「凡」之條例歸之孔子，言「凡」者以爲周公之舊例，外事則歸之赴告，内事則以爲史臣，有文質之分。故所著《春秋釋例》，每例中皆分四門，除孔子外，别有周公、赴告、魯史三等之異同。推詳杜氏所以致誤之由，豈不以韓宣子於獲麟以前已見魯之《春秋》，是孔子以前别有魯史，爲周公之舊例。傳文屢言赴告異同，所以必出三例，傳之所有，不敢廢之。特考傳以大義爲主，不惟謂六藝在孔子前，下至傳説，亦以託之時人。如《易傳》「元者善之長也」四句，託之穆姜。「困於石」與「入其宫不見其妻」，爻辭之「象曰」託之占者。《帝典》八元八愷、放四凶之傳説，託之季文子。《詩經》全部大義，託之季札觀樂。二傳據理解經之文，皆託之於臧哀伯。此爲《左傳》特别之例，當特别解之。按如所言周公、赴告、魯史之三例，皆就魯史言，所謂「未修春秋」之條例。孟子引孔子自述《春秋》之旨，曰：「其事則齊桓、晉文，其文則史，其義則丘竊取之。」所謂史即魯史，未修之《春秋》也。既於魯史原文有所取義，則未修之《春秋》爲史，既修之《春秋》爲經，故傳於經例之外别見史文，與之相反。如獲麟以後續經，如邾射執君之類，與元年七不見經之傳，其中史與經合者爲緣經立説，例與經相反者爲異經見義例。特見未修《春秋》之原文，以明孔子改制之取義，與《公羊傳》所謂之「不修《春秋》曰：『星隕不及地尺而復。』君子修之曰『星隕如雨』」，義例相同。凡古人修史編書，莫不皆有藍本，既已修之，則自成一家，故於原文合者取之，不合者或删削，或改正。既經改作以後，則必首尾貫串，義例專一。況孔子修《春秋》，何等鄭重，所謂「筆則筆，削則削，游、夏不能贊一詞」，杜氏以不言「凡」屬孔子，僅爲四門之一，是孔子於《春秋》僅修其小半，未修之三分，與所修者雖衝突違反，概不爲之整理，此良史所不屑者，而謂大聖制作，乃蹈此弊乎？既將全經瓜破豆分爲四門，使能貫通，猶可説也。今考《釋例》，其解釋經文諸條，凡能解者，則歸之孔子，與新例相齟齬者，乃假此三門以爲消息。每門之中，皆有數條，例不能通者，以爲不入例之條。蓋魯史既經孔修，左氏依經立傳，則必追論以前未修之史法可知。至言「凡」、不言「凡」，本無新舊之别，則周公一門，可以並入孔子。又傳於魯國事實，每以公舉儀注爲言。蓋傳據魯秉周禮爲綱領，所謂公舉者，以舉爲經所應書之事，經所不書，則以爲公不舉，乃據理而斷，不爲公之勤惰、舉不舉而變其書法也。又如赴不祔，故不曰薨，不反哭於寢，故不書葬。赴祔既爲夫人典禮，妾母不能用。二傳曰「非夫人故不稱夫人」，《左氏》曰「不赴不祔，故不書薨」。《左氏》據典禮爲言，與二傳文異義同。如公不與小斂，故不書日，二傳以爲惡貶之，故不書日。考傳禮喪葬，有加等減等之説。有功則葬有加禮，自然有過則殺之。公於卿卒禮得與小斂，故書日，不與小斂，貶同大夫，故不書日。全部傳文，并無言魯史書法有異同之文。如定、哀與隱、桓書法不同，二傳以爲遠近例、三世異辭例。《左傳》襄、昭之傳文，詳於以前數倍，遠近異同，不言可知，此爲《春秋》先後異辭之本例。今乃謂定、哀爲一世所修，隱、桓爲一世所修，則二百四十年史臣，至少必經七八人之手，并無定例，各隨個人之意而增損之。孔子亦仍其原文，聽其齟齬，豈有此理？至於赴告一例，傳屢用其説，此爲經之赴告例，不謂未修《春秋》魯史之赴告例也。《春秋》於諸侯卒葬期會，詳其有故無故，與嗣君所以待先君之有恩無恩，或早書，或遲書，在二傳直以爲當時、過時、不及時，以明其厚薄安危。傳不空言立説，故皆託之赴告，過時爲緩，先時爲速，與二傳雖異，當考其立言之本旨，不得望文生訓。如滅項，二傳以爲齊師滅，與傳本同，杜氏因止公，遂以爲魯滅，不知傳有明文，魯當時萬無滅項之理。又如仲子未薨，所謂未薨者，即君氏之不曰薨，謂以卒書耳。考成公經曰「僖公成風書薨」，故舉謚。此言惠公仲子不舉謚，而稱仲，與成風異文，知其以妾母卒，而未嘗以夫人書薨。杜氏乃以爲仲子未死，而王臣來賵，因與二傳立異，遂至乖謬無情理。杜氏號稱左癖，力反前人，解此大經，故自晉至今，經説多矣，據《左氏》解經者，絶無其書。今細加研究，乃千瘡百孔，以此見治經必守家法。後人之攻三傳，則更如蜉蝣之撼大樹，徒資笑柄而已。

《國學月刊》一九二二年第一期。











春秋孔子改制本旨三十問題



孟子「《春秋》天子之事」，所稱天子，即五百年聞知之王。

藉帝王垂空言，以俟百世。

《公羊》：「其諸君子樂堯舜之道與？未不亦樂乎堯舜之知君子。」




天生德於予，即天子。

惟天子乃可言天生。




仲尼不有天下，即素王。素王，所謂空王。

故佛稱素王，耶蘇亦稱猶太王。


 無臣而爲有臣，即素臣。《左氏》所以有素臣之説。

素王又當讀爲素皇。伊尹告湯以素皇九主之説，即《商頌》之「方命厥後，奄有九有」。以王法皇，九主即九洛。

受命制作，以爲萬世法，生民以來，一人而已。六經盡美盡善，孔子以後無須再改。

匹夫爲百世師，天命木鐸，惟孔子一人。乃言改作，近七十子，遠之孟、荀，亦不敢以此自號於衆，何論餘子。

參用四代，以成一家之言，非孔子自述微言，後人幾不得其蹤跡，與指刺時事，忿争囂辯者不同。

素王兼用四代，以成一統，如與顔子論時輅冕韶。

制即《王制》、《周禮》，非尋常文質、過不及之殊。

《論語》文質，即今中西，即《詩》之魯、商二《頌》，《樂記》之齊、商二歌。

改制爲聖人微言，自明心迹，非教人學步。

後儒以己律聖，己所不能，以爲聖人必有敢爲。




譯改之制，全在六經。

空言立説，非干預時政。




雅言即繙譯，繙譯即改制。

述而不作，掩其創作之意，故以述自居。繙，如西人以拉丁文譯古書。




繙經自託好古敏求，聞見擇善。

周無公田，《詩》有公田，即素王新制，於三代取善而從。

公田，中國實未曾行，海外大同學、貧富黨，其歸究爲公田，非數十百年後，地球中亦不能行。




浮海居夷，指今時局而言。從周、從先進，即今中西，非謂姬周，以新周爲大統皇，周公即皇之位。

《論語》行、志，行爲王伯小統，志爲皇帝大統。

《詩》爲志、爲思，即今泰西思想家之説。

王伯不重思，將來大統亦不重思，但求力行。




餼羊、親迎、陰闇、短喪，即弟子商定改制之事。

孟子「諸侯去籍」，所聞即孔子之制。

孟子見禮聞樂，即孔子之制。

《春秋》譏不親迎，譏滅國，託始以爲作俑，所以貫通各經始《春秋》。

古之三代，後之秦始、漢高，著之律令，行之當時，乃真爲作者因時立制，爲史，與垂法百世之經不同。

賈《治安策》、董《天人策》，良法美政，獻之時君。孔子則爲後世立法，非爲一時一代立言。

黄《待訪録》、顧《日知録》指陳以備採擇，孔子託之帝王，以爲古人陳迹，但爲好古敏求，並不顯言改作。

後世開國元勳、中興名佐，垂爲典章，行之當世，與孔子以庶人繙經立教情事迥殊。

開創帝王，因時立法，後來修改，多失本意。故堯、舜、禹、湯其初立之制，皆爲後人所亂，使孔子王於當時，必不能流傳百代。

後世私家論述，一知半解，多爲後王所採用，無位無德，與孔子契於堯舜，道貫百王，師表中外，其相去不可以道里計。

《國粹學報》一九〇六年第十九期。











與康長素書



長素先生足下：羊城分袂，倐忽廿載，音書未通，情感常切，想同之也。世運變遷，浮雲蒼狗，台端以高騫而見疑，

鄙人


 潛伏，亦未能免咎。國事差池，忽焉揖讓，個人升沈禍福，更何足云。頃因事北游，詢悉近況，妙晤任公，積愫良慰。君未能遽來，我不能驟往，東望茫茫，彌增叨怛耳。憶昔廣雅過從，談言微中，把臂入林，彈指之頃，七級寶塔，法相莊嚴，得未曾有，巍然大國，偪壓彈丸。

鄙人


 志欲圖存，别構營壘，太歲再周，學途四變，由西漢以進先秦，更由先秦以追鄒魯，言新則無字不新，言舊則無義非舊。前呈《四變記》摘本一册，求證高明，周璞鄭巤，不知何似。子雲言「高者入青天」，自非同游舊侶，恐山陰道上，轉成迷惑耳。惠頒《不忍》二册，流涕痛哭，有過賈生。然中外優劣，後止者勝，積非成是，洽髓淪肌，非有比較，難決從違。間常判五洲爲昆弟，推世界於中華，據撥亂言之，禮爲孔創，使别獸禽。《春秋》所譏，《坊記》所防，皆與海外程格相同，中人日用，舊疾久愈，藥方流傳，博施同病，洋溢蠻貊，今當其時。前陳《倫理約編》，頗爲申叔、無量所許，以爲戰勝攻取，非此莫由，特鈎深索隱，難得解人，以石投水，端在足下。政學中外，同剖野文，指揮若定，進退裕如，所謂深者入黄泉者非耶？以是爲救時保教奇策，台端其許之乎？

鄙人


 畢生勞瘁，晚成二編，一以尊孔，一以救國。嗟乎！尋行數墨，世不乏人，若此秘微，惟恃知我。獨是臣精衰竭，無力擴充，非藉群才，難肩巨任。匠門多材，何止七十！深望閱兵秣馬，分道守攻，大功告成，克副素志，敢不選奏凱歌，歡迎大纛，亦世界未有奇樂耳！倉卒臨穎，不盡所懷，並乞時惠德音，開我茅塞，手此敬請撰安不具。廖平頓首，四月十六日，作於京師皮庫營新館。

《中國學報》一九一三年第八期，又見《庸言》一九一三年第一卷第十四號。







〔附〕答廖季平書


康有爲







季平仁兄先生：大刼飛灰，人間何世！醫院卧病，淒苦寂寥，故人之書，忽來天上，循誦三四，如見神采，軒
 鼓舞，頓爾忘憂。參商東西，無由合併，願言懷思，我勞如何！昔聞執事説經鏗鏗，見忤當道，其與僕書三焚，不略同耶？道大不容，與君正堪共笑耳。

僕


 昔以端居暇日，偶讀《史記》，至《河間獻王傳》，乃不稱古文諸書，竊疑而怪之。以太史公之博聞，自謂「網羅金匱石室之藏，厥協六經異傳，整齊百家雜語」，若有古文之大典，豈有史公而不知？乃徧考《史記》全書，竟無古文；諸經間著「古文」二字，行文不類，則誤由劉歆之竄入。既信史公而知古文之爲僞，即信今文之爲真，於是推得《春秋》由董、何而大明三世之旨，於是孔子之道，四通六闢焉。惟執事信今攻古，足爲證人，助我張目，道路阻脩，無由講析，又寡得大作，無自發明。遥想著書等身，定宏斯道。方今大教式微，正賴耆舊有伏生、田何者出而任之，非執事而誰歸？卧病困苦，無由一一吐盡肝膈，且待後日。今謹上《中庸注》、《禮運注》各一卷，惟乞是正。端啟敬問興居，不盡悽悽。

載《庸言》一九一三年第一卷第十四號。











再與康長素書

癸丑六月






長素先生足下：得某日回書，悉台端病留醫院，未遂安痊，不勝懸念，伏乞珍重爲道，是爲至禱。來京即託友人呈拙著作二册，意在求證高明，斟酌可否，來函並未提及，不審前寄浮沉，抑醫院中不欲以文字相擾，故未蒙溜覽耶？在京撰《孔教會序》，於尊旨頗有異同，曾呈任公託寄商訂。昨陳博士來京，聞其轉述足下宗旨，以爲小康有君，大同則無君，不審此足下昔年之論？抑至今猶未改者？夫小康七人從禹始，則大同直指堯舜矣。五帝雖官天下，然堯讓舜，舜不能不謂君，舜禪禹，禹受命則不得復爲臣。然則謂小康、大同分家天下、公天下可也，謂大同以後遂無君不可也。君與民本對待之稱，直言之同爲人。謂大同以後無君，則將謂大同無民，可乎？不能同謂之人，特别有民視、民聽之小名，則舜禹之爲君，固不能取締。且無論二帝也，上之三皇五天帝，更推之至尊之上帝，皆不能不統於一尊。《莊子》「君臣之義，無所逃於天地之間」，雖下至神鬼禽獸且然，而況於法律學説之人？蓋嘗推論世界進化之理，以爲中國文明最早，當孔子三千年前，爲單獨之君權，一人暴厲於上，較土司、酋長爲尤甚。夏日炎威，鑠石流金，民不堪命，相激而成單獨之民權，如湯武之革命，曰聞一夫紂，未聞弑君，一時如釋重負，安享幸福，此秋日之和也。積陰不已，變本加厲，履霜堅冰，窮陰酷寒，裂膚墮指，雖與君權如水火冰炭之不同，積久弊生，爲害則一也。物窮則變，説者乃兼取其長，並去其短，化二者單獨之原質而冶爲一鑪，有所謂共和者，則爲年表所託始。單純君權、民權共和皆在春秋前，爲已過之態度，《論語》所謂「成事不説，

已往君權，夏。


 遂事不諫，

已往民權，殷。


 既往不咎」，

已往共和，周。


 大抵皆爲野蠻時代事實，如八排黑蠻土司諸記，歷史各外夷列傳，言不雅馴，不可爲訓，古史闕文，聽其燬銷，以爲亂世作經，撥正以俟後聖，接輿所云「往者不可諫，來者猶可追」，此之謂也。故《春秋》之所非譏，皆當時之所風尚，積長增高，後來居上。即以王伯、小康論之，如《春秋》、《王制》君不獨君、民不獨民，點化淘融，渾然無迹，此君民二端，前史後經，所以有天淵之差别，萬不可同年而語者也。《孟子》云：「不揣其本而齊其末，方寸之木，高於岑樓。」今吾子乃以共和以前民主指爲大同，遂謂大同可無君，又作虚君等説，真屬認賊作子，不免衆生顛倒矣。足下《十一國游記》中於海外革命原委利害言之詳矣，君權專横，民不聊生，一如陳勝、漢高别無生路，男婦老幼舍命反對，以要幸福，物窮則變，天道之常，亦人事自然之準。西人革命，自圖生存，爲世界進化必經之階級。吾國數千年前湯武革命，何嘗不如此。直謂西人之革命師吾國學説可也。路索、孟得斯鳩等因時勢以立言，當時不顧生死利害，以先覺覺後覺，吾愛之重之，以爲造時勢之英雄。凡欲立一學説，挽回風氣，非有此堅強剛毅之魄力不能有成，匪特不薄之，更將師之耳。然天下無不敝之法，三統循環，文質相救，一定公理也。君權積久而敝生，足下既言之矣；民權之流弊，海外碩輔耆儒身受激刺，創深痛鉅，而莫可如何，其太息痛哭，不少賈生之言論，足下亦既聞之熟矣。夫人方思深憂遠痛改良之無術，我乃不問國勢、不問民情，與夫得失利害，茫茫然蒙虎以羊皮，斷鶴續鳧脛，亦至無當矣。足下素知，無俟縷呈，惟足下推中國爲專制，謂大同爲無君，不啻爲虎作倀。變法足以強國，至今日圖窮匕首見，路人相責，無可文飾。足下如欲挽救，則當深自引咎，如陸宣公草詔罪己，痛陳前日誤説，以啟同人之悟，徐圖桑榆之收，不宜人未能信之時，急急刺取外政，以一人之見，斟酌損益，定爲章程，自行挑戰，殊爲失計。夫章程之得失不足慮，必先求開誠布公，守法奉行之人。無論子之草案未是也，即使如《吕覽》一字不可易，而謂能使兩院通過乎？且今日之大患不在無法，在乎立法者之太多。代議制人人有發言權，不論是非，多數取決，一國三公，何所適從？外國可行之法，移之吾國而無效，地勢使然。縱使必襲外政，主張言論，必痛陳中外不能相襲之故，簡切顯豁，使人有信心，起疑慮，然後可以進謀用中可，用外亦未嘗不可。今吾子所擬草案，與兩院所主，乍合乍離，大同小異，執薪握脂以救火，攜石牽繩以救溺，以熱益熱，以寒益寒，辨淄澠，審商羽，在足下或以爲同牀異夢，而不知夢中又夢，將無已時也。吾人立説，當鈎深索隱，發微闡幽，不宜人云亦云，隨聲附和，以自託於識時務之俊傑。不然，路、孟二氏使當日從同，則亦無今日之馨香俎豆矣。相望甚深，乞勿河漢。總之就陳博士之説推之，足下在誤認屯蒙單獨之民權以爲大同，中間有數等必經之階級，不可躐等，不能飛越。若以諸黨角立，標金錢權力之資格，與有天下而不與聞，得天下而辟逃，君愛民如赤子，臣喪君如考妣，其相去豈非有天淵之别哉！奈何堯、舜、桀、紂同一視也。足下喜言《公羊》張三世例，以太平爲《春秋》之大同，不知此乃《書》、《詩》師説，非三千里可言。又《公羊》大一統之義，本以年月日言之。王陽習騶氏《春秋》，以爲大一統者，六合同流，九州共貫，内州州爲九宫、十干，外六合爲十二支、十二月。騶氏即鄒衍所傳海外大九州學説，本於《洪範》五紀，不可專據《春秋》言之。又《公羊》本國、諸夏、夷狄、周召分陝而治，周公東征西怨，新周王魯，故宋絀杞，皆爲《詩》説，先師借用之，非本經專條也。日前晤任公，嘗笑足下引孟子爲孔子大同嫡派，但據「國人」、「宼仇」二句，而不引「臣視君如腹心」一義，未免偏而不全。今特撰《君民九等資格表》證明鄙説。倉卒命筆，疵漏甚多，更望引而進之，是爲至盼。專此敬覆，並候撰安。

是書囑陳博士轉寄，未審達否。但鄙見如是，坿刊諸此，與海内人士公論之。平識。

評新學僞經考



原編者題識：南海康有爲作《新學僞經考》、《孔子改制考》成，其徒號於衆曰：「井研廖氏説如此，夫有所受之也。」世人因其同喜爲公羊家言，亦遂以廖先生與康氏並論；詎知夫先生之學，前後凡六變，二三變以後，即尠爲人知，康氏所竊，殆其二變以前者，謂爲先生之糠粃可也。先是康氏得先生《今古學考》，喜甚；後於粤之廣雅書局相值，又出眎《知聖》、《闢劉》二編，乃引伸其説，爲《僞經》、《改制》兩考，未成，而先生之學，又數變矣，故康氏有遺書歎千言，以相詆責之事；梁任公所謂受張文襄賄逼，復著書以自駁者，蓋亦指此年，豈同乎康氏之拾人涕唾，又復淺嘗輒止哉？餘杭章炳麟知其然也，雖持論不與先生同，於此則齦齦爲之辨正。

並見《中國學報》創刊號廖宗澤所撰先生《行述》及章炳麟所撰先生《墓誌銘》。


 兹得先生此稿，遺文墜簡，縱虞非其全璧，然益足徵先生之非康氏師也，故特表而出之。

統觀全書，其於目録之學，尚有心得；然未能深明大義，乃敢排斥舊説，詆毁先儒，實經學之蟊賊也。其以新學名編者，不過即所謂今古文者而略爲變通之，據序意，以賈、馬、許、鄭之學爲新學，此漢儒之所謂古文也；宋人所尊述之經，即僞經，此祖詒肊説也。夫諸經中誠不免有後人羼雜者，何得遍僞群經，一概抹摋耶？就祖詒所謂僞者而略論之：曰費氏《易》、曰古文《尚書》、曰《毛詩》、曰《周官》、曰《春秋左傳》，以及古《論語》、《孝經》之屬，皆漢時之所謂古文也。夫漢儒傳經，首重師説，古文所以晚立學官者，以其先師説未行故也。其實無論爲古文，爲今文，而其經未嘗不同。以費《易》言之，與施、孟、梁邱，固有今古文之分也，爲同六十四卦，三百八十四爻，古文如是，今文何獨不如是乎？古文《尚書》，與伏生所傳二十八篇，亦分今古，國朝

編者按：指清代。


 諸大儒，已疑百篇爲僞，而不敢直決者，以伏生所傳爲未備。孔子序《書》，原自百篇；《史記·孔子世家》言「孔子序《書》，上紀唐虞之際，下至秦繆，編次其事」，以及《儒林傳》言孔氏安國傳古文《尚書》之説，爲可信也。祖詒不信《書序》，固並即《世家》、《儒林傳》之説，皆以爲劉歆竄改。今考百篇之目，多有爲他書所引者，

如《太甲》、《太誓》見引《孟子》之類，不可枚舉。


 祖詒能概屏其説，而以爲非《尚書》篇名乎？祖詒不信壁中古文，當並其孔廟藏書之事而亦疑之，以其事原相類，今文與古文，不過後先之分也；何以於壁中古文，則不信《史記》，於《孔子世家》言廟藏孔子琴書，則反據《史記》，凡此之類，皆自相矛盾，

書中如此類者甚多。


 多見其説之妄也。《毛詩》亦古文，《史記·孔子世家》稱「古者《詩》三千餘篇，及至孔子，去其重，定爲三百五篇」云云，今《毛詩》之目猶合也。後人考訂三家《詩》，其篇目亦未嘗不與《毛詩》同；不過三家序説，與毛互有同異，蓋漢時師説如此也。祖詒斥《毛詩》爲僞經，然則自《關雎》而下，《殷武》而上，皆爲劉歆所撰乎？《周官》雖亦晚出，然考其中典禮，多與他經傳合；

如巡守禮，已見《堯典》；建都，已同《洛誥》之類。


 即其官名，亦無不載《戴記》之内。

如冢宰，見《王制》；司空徒等，見《曲禮》；以及天地四時等目，見《盛德篇》之類。


 此皆祖詒所稱爲孔子制者也，祖詒稱爲僞經，於何見之？即其中間有異同之處，此以他經傳考之，亦莫不皆然者也。

即如《儀禮》，亦間有出入，祖詒實未之考耳。


 據《漢·藝文志》，有《周官經》六篇，當即《周禮》舊本，祖詒既不信《藝文志》矣，又何足與辨哉？《春秋左傳》與《國語》，原相爲表裏，世稱爲内外傳，皆爲左邱明撰；《史記·報任安書》稱「左邱失明，厥有《國語》」者，蓋舉《國語》而《左傳》自在其中。今考《史記》世家等傳，多采其事，足明其書爲不誤也；與《公》、《穀》雖自别行，而實亦相通。《公》、《穀》單舉義例，而《左傳》則兼紀事實；今治《公》、《穀》者，不有《左氏》事實，尚不足以明義例，又安見非孔子授受乎？況《公羊》與《穀梁》，亦互有同異，《左氏》可疑，則《公羊》並可疑。不過三家師説，原自各異，亦如《毛詩》之與齊、魯、韓三家同；其自「元、春、王正月」以至西狩獲麟，又未嘗非孔子全經也。其他所稱古文《孝經》、《論語》之屬，此亦今古文之緒餘，不與辯，亦不足辯。總之祖詒之意，以古文爲僞，而以今文爲真；古文之僞不可見，則借劉歆校書之事明之。夫劉歆雖有校書之事，不能即故府所藏者而盡爲删改也。祖詒意以爲《漢志》爲歆所撰，劉向《别録》亦歆所改竄，至不能申其説，則並司馬遷《史記》而亦疑之。考《漢書》成於班孟堅，大半皆本《史記》而成，未聞劉歆有撰《漢書》之事也；向爲歆父，其作爲《别録》也，亦本當時簡删而成，歆方纘承父業之不遑，以云改竄，夫誰信之？至司馬遷《史記》，則自西漢已垂爲定本，史公《自序》所謂「藏之名山，傳之其人」，即祖詒亦以爲人人共讀者也，歆又烏得而改竄之？

中亦有人補綴，如褚少孫所補之類，不在此例。即祖詒所指爲歆改竄者，亦不指此。


 即使改竄，亦當彌縫無間，不予後人以指摘之端，乃能掩其作僞之迹，何歆竟若是之愚乎？況其書中所言，或從《史記》，或又駁《史記》，或據《别録》，或反攻《别録》，大約於合己者則取之，於異己者則棄之，支離惝惚，莫衷一是，治經之道，固如是哉？凡治經之法，貴篤守舊説，經傳中微言大義，不少可以致力之處，即有可疑，亦當就其説而引申之。至目録一門，尤不宜妄加駁斥。士生千百載後，得以窺見古人緒餘者，恃有先儒之考訂耳，使其可疑，古人去古未遠，已先我而疑之；今祖詒力排舊説，獨逞肊見，皆謬誣之甚，妄誕之尤，不足以言治經也。

《孔學》一九四三年創刊號。











覆劉申叔書



獲讀手書，紬繹玄言，羅覼眇論，直諒之益，惠我優渥，樹義之堅，何段掎摧。惟孔子制作，生民未有，六經五緯，道澈人天。墨列老莊，咸承派别，秦漢儒者，私淑遺聞，局於一隅，妄為推闡，遷就悠謬，為世詬病。賈鄭乘之，恣其搏擊，迻奪孔席，以與周公。望風承流，有唐轃極，逮趙宋請删緯言，而孔子之道息矣。豈惟神游物化，斥以誕荒，即言論道經邦，修身已足，夫無倦無隱。夫子自道誨人，而鬼神不告於仲由，天道不聞於端木。蓋大義所揭，止於聖人，而微言之好，則極六合以外，無聲無臭，載以上天，曰隱曰微，乃為顯見，誠不可掩，至則聖窮，其體為《詩》，其用為《易》，鶉鳶鱣鮪，上浮下征，變動不居，九流六漠，化人神人，與夢為一。所謂覺本無明，形名俱寂，未有甚於此者也，即出世深詣，有識無識，三界四生，人天魔龍，法輪常轉，皆名曰幻，亦衍莊列之緒，而揚涅槃之波。至于海性種元，世界無量，則國風三五，實配星垣，斗極巍然，天官具列，亦若鄒生瀛海，群斥不經，而輪舶既通，卒無以易。蓋為高因陵，為下因澤，張學恢道，亦在乘時。自揣顓愚，敢言先覺，然例以進化，千萬年後，人不能輕身遠舉，服氣鍊形，竊不信也。先生鈎深極遠，日進無疆，沉醞既深，自轃悟境，重違雅意，肅布區區。








廖宋同致章太炎書



太炎足下：天下之無學者久矣！吾兩人不幸見稱爲學者，又不幸與太炎同見推於蜀之後進，老韓同傳，千載傳疑，不得不爲太炎足下一言之也。足下讀書，豈得不知名義，非湯武不得爲革命，非列國不得有同盟。洋譯假定革命之名詞，孫黨妄竊同盟爲符號，後生不學，就事假名，若曾讀書，豈可隨聲附和？袁孫應合，破獄出囚，獵受勳位，此事卿本無功，民國何所謂爵？劉安拜將，適同左角之蝸；彭寵居功，大類遼東之豕，不滋笑乎？與蔡元培矜氣節無異，如遇黄門而稱貞，稱南軍府爲義師，豈果慕秦王之奇勇，不知民國爲何物？多數所同然，舊人絶口不問法治，新人猶知諱言名義。足下冒稱學者，謬附偉人，文理本不甚優，法理又非所知，而獨好舞文弄法，民八民六，自爲孫曹兩系之代表。在兩系當然入主出奴，在兩黨當然一彼一此，何以見爲合法、非法？言之不慚，稱之不已。湖南譚、趙之争，無非權利，何足控搏？江浙和平之約，制止議會政潮，自是弭兵正僎，而乃必爲之左右偏袒，又首鼠兩端，於浙則故入以降曹，於湘又自辯其非向北，中心疑者其詞枝，夫亦可以休矣。今曹氏賄選，與受同科，天下共棄，而在滬議員之緊急會議，有曰急須有所組織，不問人數，舉行非常會議，討論制憲。其間爲「由國民自己負責，將制憲權歸還國民」二語，詞嚴義正，而多數似陽奉陰違，有曰推代表分赴各省接洽，有曰冒名頂替，詳加調查，有曰頭緒紛繁，稍遲討論，有曰政治問題，由行政委員會議商辦，有曰應從事調查，先從上海著手，西南實力方面意思如何，亦爲重要。仍屬習狐鼠之故技，窟城社爲憑依，無非暮四朝三，固定私相授受，人之視己，如見肺肝，彼自爲謀，無煩齒頰。獨報載邵瑞彭君直揭檢廳電詞云：「幼承庭誥，自行束脩，及爲議員，不鶩黨争，不競名利，舉發五千元支票爲賄選鐵證，謂政變之應如何處置，曹錕之宜爲總統與否，皆當别論。若夫選舉行賄，國有常刑，不爲舉發，無所逃罪。」是誠火内青蓮，滓中蟬蛻，操行廉潔，志節嚴正，而又事理通達，權責分明，新舊人才，此其選矣。吾於此君百拜議折，議員諸公寧不羞死！諸公又豈何地無賢，而涇以渭濁，國會適足爲賢者之汚，乃猶倚爲藏身之固乎？況已經破裂，即爲解散，而不意號稱讀盡者，攘臂其間，發出迷離譫語，如太炎足下所云，牽引四年六年及今年六月，爲内亂之罪已成，雖依法選出總統，國民何能承認？受賄猶第二事。惟有囘復戡亂原狀，再設攻守同盟。夫篡位之與復辟，不可並世而語；揖遜之與革命，豈有同時並興？在陳宦輩志在爲洪憲佐命，宜其指鹿爲馬，在孫段黨自居於共和巨子，何妨喝雉成梟。且皆不學，苦於不知；若嘗讀書，儻所謂卿讀《爾雅》不熟，死未知冤者乎？又不寧惟是也。後世書生汩於史家氣習，每好談兵，但皆謂敵王所愾，爲國騷除耳。未有談兵而以作亂者，有之，則黄巢與趙諗皆自爲之，未有好兵而仗人作亂者也。今原野饜人之肉，川谷流人之血，誰生亂階？是誰作亂？乃曰戡亂，試思戡亂是何原狀？爲何而改爲民國？必將曰爲民。爲何而攻守同盟？則將曰護國。護國又所爲何事？而且曰護法。護法又所爲何來？仍必曰爲民也。試問之多數人民，其願設攻守同盟而護法乎？抑願解除非法議員之法不法也？有願囘復戢亂原狀而復行稱亂乎？抑曰稱亂可戡，而願囘復治安原狀也？戡亂之原狀，爲争局部權利也；攻守之同盟，爲争割據地盤也。詖詞知其所離，遁詞知其所窮，立死於言下，尚何説之辭！彼犧牲他人之生命，率土地而食人肉，足下曾讀史，長槍大戟者任自爲之，毛錐子安用哉？何必蝨於其間，爲人奴隸齒也。誠不禁爲今日讀書人流汗而泣下也。毋亦途殫日暮，盎漿乞瀨女之遺邪？許唱於行橋，學輿人之誦，良亦可哀。學生之盲從，孤寒之影附，誤於先導者久矣。足下與梁卓如、蔡孑民、胡適之爲淺人所稱學界山斗，迷誤後生，非一朝之故，固不能一一盡言。而今日之言，爲害尤甚。夫以破裂之國會，串成賄選之總統，吾輩當約同言論界，昌言絶不承認，四字可了。誰堪戡亂，何謂同盟，師出何名，所持何義，有讀書學者弄兵之理乎？一言可以喪邦，好惡拂人之性，爲足下與諸人懼也。幸勉旃，毋多談！吾兩人與太炎足下皆未識面，而頻有人自南來致聲，有念相聞，爲體應求之初心，一盡直言之藥石，相約爲書已久，至今箭在弦上，不得不發。若能立心自贖，尚可斷足成身。昔聞初在江南，有偶句云：「群兒鼠竊狗偷，死者不瞑目。」則當日胸懷，迥非今比。後又聞學佛，懺悔前愆。聖門以知非爲進德之方，佛氏以悔罪爲囘頭之岸，能改過者君子也，於足下又豈無望乎哉！廖平、宋育仁致言。

四川《國學月刊》一九二二年第十七期。











廖平先生十五人之條議



日昨總統府、國務院、參衆兩院接到四川法學會廖平等電云：竊共和國度，根據憲法；憲法精神，本諸民意，稍有偏倚，遺禍無窮。凡代表民間者，不得以個人感情、一己意氣，認爲社會心理，盲昧主張。讀《草案》一九條，以孔子之道爲修身大本，孔教猶天，包羅萬有，僅以修身規定，猶屬初階。查會議紀事，竟有訾議之者。國維不張，於斯已極！（二六條：評論員得兼國務員，立法、行政併爲一説，推其原因，國務員必盡出議院，則彈劾規定，乃等虚文。且閣、議員地位相對，何能併於一人？此事有礙行政統系。四四條「參議院審判被彈劾者，並得奪其公權」，及七三條「復權必得國會同意」等語，則彈劾爲議院特權，而審判被彈者，非組織特别法庭，即交付最高法院。公權通作，各國所同，剥權、復權，司法作用與黜陟全殊，豈可以議院專執從違，而害司法獨立？至省制不加入憲法，則省會何所根據？自爲風氣，收拾維艱，統一精神，由此而損。）凡此各條，皆《草案》之重大缺點，爲防流毒，用敢冒昧直陳，幸垂察焉。

《宗聖學報》一九一五年第二期。











代廖季平答某君論學書

曾上珍






前蒙賜井研先生書，師實感激，引爲知心，久欲覆書，事繁終寢。蒙不惴劣陋，略代陳之。足下論所傳聞云云，固未深信，悠悠之口，不足計較。至以六經歸聖人制作，指爲詫異。蓋講章八比，汩没人才，應作如是語，未深知心也。其事繁多，非一二所能盡，率對以臆，於吾師之志未得其髣髴也。蓋地球開闢，先野後文，此中外公理，亦古今實事。中國開化早，占全球先。盤古以下，不知幾千百年，而至於孔子，夷風未化，文明程度，尚不及今歐美，就經傳言之，可見事實。開化之端倪，上古鄙夷，孔子實爲開化之祖，凡一切制度文爲、綱常名教、政治典章，至孔子制作而大備。六藝之作，二派相争，如舊學全歸帝王國史，征夫思婦，孤行二千年，鄙屑孔子，直同鈔胥，有何精奥，耐人循思。不知西人但就先後考之，古之帝王，必不能如此，中士從而和之，亦以爲史臣粉飾譌傳。電化新書，十年前已不觀，何況此三千年前之陳迹？此中外廢經，皆由古文家以孔子爲述一語之所招。如表張微言，六藝新經而非舊史，知來而非既往。至誠前知，不須學問，六藝雖有本文，未經試行，如堯舞之四表上下，周禮之土圭法，於兩冰洋立表測地，至今猶不能行，而謂古人能之乎？故欲存經，則必以爲俟後；欲言俟後，則必全歸孔作。此前後新舊經史存亡之所分，其要皆在孔作一語，此旨不立，則六經瓦解，此學宗一立，則收拾散亡，猶足成軍，便可自立於不敗之地。井研所以超越千古，功勞在此一語。足下隨流俗而攻之，實亦不能詳其説之有何等害誤。學問爲天下萬世立言，豈可苟焉而已，此必先明所以然之故，然後可徐論其得失，請略言之。世言唐虞三代之盛也，後皆莫及，不知乃出於孔託，實跡迥殊。考孟子以孔子賢於堯舜者遠，此事實之真堯舜。又《孟子》「當堯之時，洪水横行」
 

注



 云云，及「舜與木石俱」云云，與墨子「茅茨土階」、「大羹玄酒」諸陋野，較今非、澳、南美何異？此極荒蕪之時代也。即《尚書》亦云，百姓不親，五品不遜，蠻夷猾夏，寇賊奸宄，文明程度必不能如《論語》諸所云也。孔子欲爲萬世立極，垂法後王，乃削掩其實跡，將後來之新制，託諸皇帝之文明，如「大哉堯之爲君」云云，舜無爲而治，唐虞之際，於斯爲盛，此經傳之堯舜，即賢於堯舜之堯舜，其彰明較著者也。既無僭越之嫌，又塞輕古之口，此聖人作經之妙用也。至於禹、湯、文、武，雖較前進化，尚不及今歐美。如官職一門，《明堂位》云唐虞之官五十，夏官倍，殷二百，周三百，官少事繁，政治何能完備？比今歐西，實多遜讓，其簡陋缺略，不問可知。傳言三公、九卿、二十七大夫、八十一元士，及封千七百七十三國，政美法良者，乃緣《王制》經文以説之耳。當時政治實未如此。此禹、湯、文、武之經書，由聖人雅言譯出之明證也。降及春秋，鄙野無文，君臣、父子、兄弟、夫婦之間混同淆亂，毫無禮節等級之可言。如臣弑君，子弑父，兄弟相殘，夫婦無禮，君納臣妻，父娶子媳，姑姐不嫁，僭越法度，干犯名教等事，言清行濁，三傳諸子，彰彰可考。近春秋猶如此，則以前數千百年，不更可知乎？又考經傳所載，如《禮運》「先王未有宫室」等云云，《易大傳》「庖羲氏没」等云云，言上古之狉獉，不一而足。孔子作經，或因或革，或損或益，將一切不可爲訓者諱莫如深，將一切可以垂法者歸之帝王，舊跡消磨，新章顯著，此綱常名教之典禮，聖人作經爲之也。泰西交通，後挾其長，以臨中土，專門天文、地輿、算理，以爲古實不通，萬不能知。如《周禮》土圭之三萬里，緯之地四游成四季，鄒衍之大九州，《月令》之曆法，實早三千年，而精美非近今所及。上古之事實如彼，聖經之所言如此，謂非前知聖作，究將何屬之耶？況東漢以前，諸博士及講學家皆言孔子制作六經，與《左》、《國》别爲一派，一作一述，兩不相妨，東漢以下古文家乃專以爲述。不知先秦以前，列子、莊子已傳微言派，斥述者之非，著書防弊，以芻狗陳跡、糟粕成説，不一而足。史公以爲詬訕仲尼之徒，蓋即爲古文家而發。故以作爲微言，述爲大義，二者雖爲兩派，亦如宣夜、渾天，立法雖異，得數則同。聖作則於古人似有貶辭，不知述則不得爲聖，至兩者不能相保，與其聖帝王，不如聖孔子，兩害相形，則取其輕，足下試求之自得矣。況今海禁宏開，學戰沸騰，中國舊説，無不敗覆壓倒，莫能自立。加以新舊分黨，更易支絀。以今之現象，再推數百年，中國文廟，勢不改祀耶穌不止。鄙見以爲，欲保國須明祖學，使人心有固志。今一切崇拜外人，有一生民未有覆幬六合之聖，必排之褫之，必賢而非聖乃止。蒙所争者一線命脈，繫以千鈞，誠蒙與足下及中國士人所當仰天椎心，痛哭流涕而不可終日者也。故井研宗旨，欲言學必知聖，不知聖之如日月，如天地，而以尋常馬、鄭、韓、柳、郭、邢儒生博士傳箋文藝相角逐，斯何以足爲德配天地哉！今中國政治不用舊來之弓矢，而改鎗砲；不用舊來之兵制，而改洋操；不用舊來之舟車，而改輪軌；不用舊來之書院，而改學堂，盡棄數千百年之舊法，改計圖存，時變所至，無可如何，何獨於學不然，而株守古文，必祖周公，而配以孔子，周南孔北，亦甚惑矣！夫《經學不厭精》、《新政真詮》等書鄙夷舊説，攻之體無完膚，前車之覆，後車之鑒，在今日情形固有偏袒不受節制之嫌，與其全軍覆没，何若振旅而還。周亞夫堅壁不出，左良玉全軍而反，後來者猶取爲奇策，此時不豫爲計，非王公將相士大夫之恥，乃蒙與足下等講學之恥也，是豈爲好辯哉！足下諒知其心矣。足下東游，才能智識大優庸衆，外國學界何如，必能深悉。如以中學置其中，足下其以爲勝乎？其以爲不勝乎？蒙不言，足下亦必曰不勝矣。蓋莫可如何中求一戰勝歐美，舍明經術無由。聖經原始要終，包括中外，凡一切皇帝伯王之政教，任人挹取，是今世界獨一無二之美善，可傳之無窮者。惟我土聖經出於一手，他人不能思議，非井研妄創者也。講皇帝學，尊聖人者，蓋舍是不足以見至聖之大，尤不足以收外人尊仰之心。將來我教不滅，我國不滅，我種不滅，其機括或在此不在彼也。蒙愚及此，敢質諸左右，伏乞垂教，并請撰安。曾上珍謹上。

《廣益叢報》一九〇六年第二五號。






注
 　此句《孟子·滕文公上》作：「當堯之時，天下獨未平，洪水横流，氾濫於天下。」








代廖季平答某君論學第二書

金銘勳






去年得讀賜則柯師書，頃者同門擬欲裁答，蒙雖譾陋，心煩技癢，願貢所疑，以釋二三君子之惑焉。孔子作述之分，當時弟子各主所見，傳有二派師説，以爲言述宜於秦漢，言作宜於後世，王伯則其害尚淺，皇帝則其害甚深。孔子繙經，以《春秋》論制度考文，進退當日之王公卿大夫，故孟子以爲天子之事。使明目張膽，以微妙出於一心，爲一人之私書，人情賤今貴古，不足以悦服人心，反招時人所指責，故《公羊》有「定哀多微辭」之説。當時六藝初出，其道未光，必以爲帝王舊制，而後如秦之博士，漢之陸、賈、董、劉，其上書陳言，皆主尊經法古，帝王政德如此，所以興，秦不師古，所以亡。必用微言之説，以爲出於一人新書，非古帝王之舊，反不能推行盡利。此述而不作，宜秦漢之説也。董子以後，凡非孔子之言，皆已屏絶，經教張明，絶無疑阻。朝野推崇至聖，衆口同心，必張微言，出於聖作，乃以免芻狗糟粕之譏。如必以爲出於史臣，則事雜言龐。如杜征南之解《左傳》，於一經之中，分出周公、仲尼、史臣，甚至以爲史非一人，有深有淺，有文有質，《春秋》之文學因以大壞。或又以《詩》推諸狂夫怨女，此東漢以後經已大明，必以爲聖作之説也。三王春秋事近地狹，以爲先王舊史，雖有不合，其利害尚不相遠。至於《周禮》，三皇五帝之學，土圭三萬里，九千里、六千里、三千里爲一州，公侯封地，至於方四、五百里之大，十二年巡狩殷國，其所經營，皆在海外，若仍以爲皇帝之陳迹，不惟無此事，并無此理，不惟西人攻之，即中人亦懷疑而不信。此皇帝之説，一言作則百美俱備，一言述則萬事瓦解。當今海禁宏開，萬國會同，皇帝之學已將見之施行，萬不能再用舊法，以孔子鈔胥。東漢以後之古文家説，以經爲舊史，不惟閣下信之深，即師昔亦持此論，因同學考究數年之久，始敢持以問世，師友相難者無慮數十百起，推考源流利弊，乃定爲此説。不惟主聖作，其推詳細密，即主孔述，博考詳求，擇精取良，亦迥出於陳言之上。閣下謂以經爲依託皇帝，亦可謂堯、舜、禹、湯、文、武亦無其人，六經爲地球始終之絶作，説六經爲有一無二之重任，陰陽黑白，美惡得失，推究其極，皆在幾微之間，少縱則失。故讀則柯之書，必須平心静慮，忘餐廢寢，遲之又久，乃能得其理解，初非鹵莽滅裂，一知半解，便足以相難也。考《中庸》以古帝王爲有位無德不敢作，孔子有德無位亦不敢作。或以爲天既生孔子以德，何不并授以位，使其位德兼隆，見諸施行，不必依託故人，豈不直切了當。曰：善哉問也！因此可以見天心，亦可以明聖人之意。秦博士以古之帝王不過千里，降及春秋，略有教化。别有夷狄之中國，不過方千里者三四州，外皆夷狄。無論孔子爲晉楚之侯國，即使生周繼統而王，以顔、賜、由、求爲三公四輔，其功業所至，不過如春秋撥亂反正，用夏變夷。如海外者，孔子後二千餘年乃始通，所以由伯而王，由王而帝，由帝而皇，絶非期月、三年、百年之所能成。考《春秋》一書，記孔子當時之法度，王、帝、皇三等，必賴空言垂教，以俟百世之後聖，此天所以命孔子爲素王，而不爲真王，絶不肯爲政於當時，如立功之王霸，而爲立言之聖人，天心人事，故可考見者焉。《中庸》又有上無徵，下不尊，民不從之説。帝王孔子皆不能作，然古有通工易事，以有易無，合之則兩美，離之則兩傷，故孔子用通工易事之法，以己之德，合帝王之位，相輔而行，則德位兼隆。故帝有位而兼有德，則自作，亦如秦皇、漢祖自作詔書，不必依託於古之帝王。孔子有位有德，則以其空言，不如見諸實事，乃不得不如此變局，託於好古敏求，擇善而從，以我心之所欲，爲託之伯王，並託之帝皇，然後有位兼有德，無位者可以因人之位以行我之德，此孔子所以不自作，而并託之於堯、舜、禹、湯、文、武、周公者也。故《論語》曰：「述而不作，竊比於我老彭。」又曰：「蓋有不知而作之者，我無是也。」多聞多見，擇善而從。究其外言之，則自爲述，此《左》、《國》所傳大義派也。自其内言之，則自爲作，此孟、荀、列、莊所傳微言派也。然作非作，述非述，兩派各有得失利弊，必合觀之，因時制宜，乃足以變通盡利，此孔子化無位爲有位，帝王變無德爲有德，其始二者皆不敢言作，其後二者皆得而作。《論語》以《詩》、《書》、《禮》、《樂》皆雅言也。《爾雅》爲後世繙繹之名，故《莊子》引孔子言「繙十二經」。《莊子》之「繙」，即《論語》之「雅言」。孔子告哀公學爾雅以知言，《漢書·藝文志》：「惟《尚書》讀近爾雅，通古今語而可知。」當時二帝三王周公，如晉之《乘》、楚之《檮杌》、魯之《春秋》、夏時、乾坤之類，時人或不能讀，讀之或不能通。孔子自命爲通古今語，取古人之書，以當時文學寫訂之，如中國之繙釋典繹局之繹西書。孔安國以隸古定寫《尚書》，各隨人之學問高下。故今西書如化學、電學一書而有數繹本也。不惟彼此深淺文義不同，而其形式亦各不相謀，讀者非治其源委，不能知其原出於一書也。孔子之繙六經，由古史變爲新經，其中因革、損益、筆削，出於聖心，作中有述，述即爲作，或作或述，任人自取。如以爲真作，則必如《史》、《漢》之記事考言，秦皇、漢武之誥令。孟、荀、莊、列無所承襲，自成一家之子書。孔子之作，爲作者之一變局，與凡作者不同。如真以爲述，則必如刻帖之雙勾，刊經之印本，千金不易一字。今既不能將孔子所譯原本與相印證，且作與述原不可考，而書皆出孔子一人，豈無因革損益？故師席以孔子所述者不得以爲全屬舊文也。在閣下必搜古書以相難，不知自孔子後，諸賢承其流風，别爲經説一派，所有典章制度，皆緣經立説，與當時行事、故府典章，彼此不同，互見雜出。今可分爲二門：凡帝王列國通行舊制事迹，稱爲史事類。聖爲天口，賢爲聖譯。諸賢諸子祖述孔子，據經立説者，以爲經説類，如夏禹桐棺三寸，服喪三月，見之《墨子》及古書者，此史事也。《禮記》曰「夏后氏三年之喪」，與《堯典》「三載四海遏密八音」，此經説也。周時同姓爲婚，故穆王有盛姬，齊、晉、魯諸侯卿大夫皆所通行，此實事也。《春秋》譏魯昭公，乃創不娶同姓之義，而《左傳》、《國語》所言，當時不婚於同姓，一切議論，皆爲《左傳》據經立説，此經學派也。古之帝王疆域小，《春秋》於荆、徐、梁、揚皆以爲夷狄，此史事類也。《左》、《國》據《禹貢》立説，以爲周之先王規方千里以爲甸服，由侯綏以推要、荒，至於五千里，此經學派也。二派彼此不同蹤跡。如孟子論爵禄可謂詳矣，乃謂諸侯惡其害己，而去其籍，嘗聞其畧，既已去矣，孟子又何從而聞之？蓋孟子所説者經學派，諸侯所去者史事派，彼此兩歧，遂以所傳之經説稱爲先王之舊，諸侯所行爲後來流失經説。周行三年喪，魯、滕之先君皆莫能行，可以相觀而明矣。又王者封二王之後，用其服色，守其典禮。如杞之於春秋，事隔千年，則夏禮爲杞國世守則有之，以外之傳聞蓋不可考矣。孔子學三代之禮，乃《論語》「夏禮吾能言之，杞不足徵也；殷禮吾能言之，宋不足徵也」，是孔子所説之夏、殷禮，蓋爲後來三統之夏、殷、周立法，文明美備，迥非杞、宋所守之文獻。孔子所説，多爲二國所無，故曰「文獻不足徵」。蓋孔子自立三統之説，待其人而後行，與二國先王已行之史事不同。恐學者執簡而争，亦如魯、滕自據其國之舊典以相難，故爲文獻不足徵之説。蓋同者可徵，其不同者以爲子孫所守缺略，非先王之全文，足見經學與史事一新一舊，事出兩政，不能皆同。故孔子聞宰我之問社，而曰「成事不説，遂事不諫，既往不咎」，蓋自明所説之三代，爲將來之三代，而非既往之舊文，正與列、莊陳迹、西人維新之説互相發明。《公羊》所謂「非樂道堯舜之道乎？堯舜之知君子也」，是作經以俟後聖。在孔子自己發明，使必言述，不可言作，孔子何必以此自明其宗旨哉？蓋古之三代，由簡而文，前後二千年之久，因時立法，不能相同。如唐虞之官五十，夏官倍，殷官二百，周官三百。田畝夏后五十而貢，殷人七十而助，周人百畝而徹。先野後文，不能循環，此三代之真事，所謂成事、遂事、既往者也。至如以松、以柏、以栗，以爲三統立法，可以互見更换，周而復始，此在文明已備之後，不能增損，如史之先少後多，彼此互書。蓋經説於制度大定以後，折衷一是，以垂久遠，後來但守成法，不得有所變改。然易姓而王，必有變易，故又定爲三統之法，於一定之中，分爲三品，彼此交换，變通不窮，不改而改，變而不變，如松、栢、栗三統可以循環，周而復始者，此爲經説派，爲杞、宋故府之所無，專爲後世法夏、法殷、法周三統立法。故孔子聞宰我與哀公三統循環之説，因其事以明三統。經説與三代史事不同，故成事不説，遂事不諫，既往不咎。所謂成事、遂事、既往，則爲三代真史事，如設官與田賦之類。考三統可以循環立説，同學嘗集爲成書，不下數百條，而舊聞史事，如設官、田賦之不可循環之類，同學嘗集爲《古制佚存》，二書對觀，作述益明。蓋弟子所傳，皆經學派，爲故府之所無。舊文孔子不説，見於不諫、不咎，因以遂滅，乃設官田貢二條，特見《明堂位》、《孟子》者，蓋循環之説詳矣。然不將杞、夏、周故府舊文略傳一二以爲先野後文之證，則讀者必反疑三統經説實爲當時故事，經史之分不明，聖作之功不見，此所以循環之中必參見一二條不可循環者，以見孔子「既往不咎」之大例也。觀史事經説異同分合之故，孔子之或作或述，經之爲舊爲新，不相觀而益明哉！閣下力主舊史，意若言聖作則有大害於名教，萬不可行者，其實亦如測天家之地動、天動，説異而得數則同，不過先入爲主。全歸孔子，則於古帝王似有貶損。其實聖帝王則必賢孔子，聖孔子則必賢帝王：二者必居一於此。孟子「賢於堯舜」，早有明文。自唐以後，學宫黜周公，尊祀孔子。國朝極推崇孔子，乃爲尊國制，明師説，并無違犯、有傷於名教。師昔持此説二十年矣，當日并不爲抵制西人起見。近來新學大倡，凡其集矢聖經，得此一説，反足以帡幪全球，表張微言，此爲則柯第一功勞。蓋其中有鬼神相告，實出天誘，非此不足以尊經存經。至於所稱用今日外國譯名以解經，我爲俄，日爲倭，悠悠之口，更不足較。報章有爲師席作傳，推尊舊説，於皇帝宗旨有微詞，蓋亦先入爲主。又所見者皆良工之璞，同學亦辯論，容後繼呈。稱心而談，語無倫次，肅覆，伏乞鑒諒，并懇垂教。恭請撰安，後學金銘勳頓首上。

同學擬爲答書，學識淺陋，不能有所發明，特就素聞函丈者略爲呈之，伏乞裁正。經所言之三代，非國史舊文，乃孔子新經，彼此不同，孔子嘗自言之，不必遠徵諸子。師説即以《論語》言杞、宋爲夏、殷之後，世守其典禮，孔子欲學夏、殷，常之杞、宋。乃孔子云「吾説夏禮，杞不足徵；吾説殷禮，宋不足徵」，歸咎於文獻不足，是經傳所言典禮有出於夏、殷之外，新舊不同，文野懸隔。又如宰我論社所言「夏以松，殷以柏，周以栗」，爲經傳三統循環之説，制度一定，無所損益，改其文而不改其實，爲後來變通之法。三代前後二千餘年，精進改良，月異而歲不同，如官之由百、二百以至三百，喪之由三月而五月、以至九月，是爲當日史文故事，經傳皆存而不論。故孔子曰「成事不説，遂事不諫，既往不咎」，三語非以責宰我，一語指一代而言，謂如松、柏、栗三統之三代皆屬未來法夏、法殷、法周之後王，初非杞、宋所守之成事、遂事也。《禮·檀弓》一篇爲齊學，其中專言孔子制作禮樂，並非周公以前所遺，不下數十百條，細心讀之，自可考見。考吾師作述雖分，於經文並無去取。國初承明餘緒，考據初有萌芽，義理之學極盛，僞《古文尚書》尤爲理學家之所主，「人心惟微」十六字，直以爲帝王之薪傳。閻百詩作《古文尚書疏證》，有一百二十八條，斥爲晉人所撰僞書，欲盡廢其書不傳。雖素崇信之聖經，閻氏一人創論，遂欲焚毁，以視但易作述，而於經文無所改易者，其相去爲何如！使在今日，亦必如劉歆争立博士，幾受不測之禍者不止。乃當日理學諸公多居顯要，何不聞一人與閻氏爲難？事久論定，博雅之士以讀僞古文爲恥。聖作之説，今日雖有異同，大抵先入爲主，門户之見，安知數百年後，中外學人不奉爲蓍龜，以與閻氏之書相頡頏？且閻氏分訂，只在《尚書》一經。井研之宗旨既不如閻氏之駭人聽聞，六藝各得真宰，盡祛謬説，其功績且數十百倍於閻氏，安知後日吾子不自悔失井研之學通行海外？以足下所云，轉相告語者盈千累百，一經覆答，各釋所疑，皆得怳然而去。耕當問奴，織當問婢，立此標準，以招天下之兵，實在好學深思，不可爲淺見寡聞者道。悠悠之口，未能習讀其書，追求命意之所在，蓋先秦諸子無不以經文出於孔作，以《春秋》爲國史，《詩》爲輶軒所採，《禮》爲周公所撰，甚至以《爾雅》亦爲周公作，然皆發源於劉歆。不知劉歆未爲國師以前，仍以經爲孔作。其《移太常博士書》首言仲尼没而微言絶，七十子卒而大義乖，文中言自衛反魯，然後樂正，雅頌各得其所。以經爲孔作，與博士無異辭。作者爲聖，所以有微言大義之説。使但鈔録纂集，如昭明之《文選》、李昉之《文苑》，不惟不能言作，又有何微言絶與不絶之可言？足下以爲一言孔作，亦可謂孔子無其人，是直以孔作出於一人之私言，並無舊説可循。試檢孔子作六藝考與改制考，然後知皆古師説，此何等事，豈能杜撰以欺天下後世？按《左傳》不以空言解經，孔子既托之於二帝三王，賢爲聖譯，故以經義寓之當時公卿大夫，以掩蓋聖作之跡，以爲帝王周公實已如此，不使人疑孔子六藝爲一家之私言。季札之論《詩》，季孫之解《書》，宣子之觀禮，下至《繫辭》之論四德，亦以爲出穆姜。後來古文家專主此説，此一派也，東漢古文家主之。列、莊爲四科德行之派，專詳道德皇帝之學，推崇孔子，與孟、荀相同，糟粕、芻狗、陳跡諸説，大聲疾呼，恐後人誤讀《左》、《國》，以孔子爲鈔胥，如東漢古文説。故《史記》謂莊子詬詈仲尼之徒作而非述，履而非跡，殆爲賈、馬諸儒而發，與孟子「賢於堯舜」、「生民未有」宗旨相同，墨子以禮樂出於儒者，指陳尤爲著明，又一派也，西漢博士主之。二説各有主義，相反相成。然定、哀之微辭，爲當時而發。諸子去古稍遠，經説已行，無所嫌疑，故力反左氏之説，以尊一經。至今日古文家説孤行二千餘年，六藝失其主宰，七分八裂，使人疑經攻經，删經改經，且至於廢經。亦如割據之世，閏運僭號，戰伐攻取，民不聊生，必得其聖人出，掃蕩群醜，廓清宇宙，同軌同文，而後可以言太平，求樂利，一定之勢也。況強鄰壓境，危亡已迫，乃家異政，人異教，干戈仇釁，日起於蕭牆之内。善於謀國者自當明祖制，消仇忿，彌縫缺漏，和衆心，明其政刑，以消息於未萌，以圖自存。使六藝果爲古文，當時教化所及，不出千里，其經營構造，僅如今一大郡之地，不得張皇太平，動云血氣尊親，六合同風。凡爲帝王者，設施不出版圖之外，蠻觸相争，至於微末。後來文明日啟，版圖較大，當日雖竭力經營，不足以爲後來之興觀。故無論堯舜，即三代實事，苟其書尚存，徒資笑柄。且書契未興，誰人秉筆？故非、澳、南美土著野蠻，並無舊史可徵，即華夷雜處，貓猓至今不聞傳有載籍。且開闢之時，政教月異，而歲不同。歷史數千年，何以經傳官名、服制先後如同一轍？西人就祆教以推文明程度，莫不先小後大，并無既已文明，後又蠻野。故《左》、《國》之説，一經指摘，處處疑難。惟以諸子聖作之説，雖有皇帝王伯大小之異，實出一人載紀。故皇帝王霸，疆域雖有大小之分，而政教名物，莫不相同。至誠前知，垂法後聖，因其行事，以加王心，以言立教，或伯或王，或帝或皇，不妨以一人兼撰四代之制度。故曰待其人而後行，可知非從前已往之事。由春秋以上溯皇帝，春秋版圖尚不足三千里之制，則以前可知不能有皇、有帝、有王，不待辯而明矣。既爲後人立法，原可以别立名目，不必依託古之帝王。然虚擬後來之四等制度無所繫屬，不成體式，亦如《春秋》非藉當時行事不能成書，故舉後來之由小而大者，如光之取影對觀之，反爲由大而小。既得此法，雖千萬年後一統之皇，五分之帝，二十分之王，七十二分之二伯，凡待人而後行者，皆可依年分疆畫界，詳其政教。故凡後來政治，心摩力追，皆可筆之於書，爲立言之木鐸，乃能創造此生民未有之絶業。凡古之帝王，皆屬立德立功，不唯不能作俟後之經，且亦無此思想。唯孔子爲後世法，事不能行於當世，乃創爲立言變局，所謂「天將以夫子爲木鐸」，故凡經傳諸子，如黄帝、管、晏皆出孔子以後，一言一行，各不相同。故莊、列以此事如神遊，如夢想。《楚辭》之《遠遊》，是當日之夢境。《春秋》説以爲孔子修《春秋》，筆則筆，削則削，就《春秋》説《春秋》耳。實則當時六藝亦皆此法。六藝《春秋》最爲平實，《春秋》不能贊，而謂國史、怨女曠夫能爲之乎？顛倒其説以立法古之教，故法古之説，先秦以下皆用之，實出經説。使就實事言之，泰西精進改良，愈古愈遠，一力求新，無可法之古矣。《中庸》曰：「生今之世，反古之道，如此者災及其身。」是即西人精進維新之説。孔子以新爲古，法古既以爲新，與泛言法古者名同實異。六藝顛倒其説，孔子之弟子及當時諸人何以信之？則以有繙繹之例。《莊子》引孔子「吾繙十二經以立教」，《論語》以《詩》、《書》、執禮爲雅言，托言古有載籍，時人不識古文，不通古語，故不能讀。孔子以當時之文字繙繹古書，成爲六經，亦如漢儒之以隸古寫定《尚書》，以爲作則非作，以爲述則非述，故曰「述而不作，信而好古」，又曰「蓋有不知而作者，我無是也」。《左》、《國》與諸子各持一説，以當時本有此二派，然一虚一實，學者當知所擇矣。在孔子本因心作則，取後來小康大同之事迹，分類筆之於經。故孔子曰堯有三年之喪，而弟子行，古來有公田，而時人亦信之。然其微文隱義，時有所見。如子張之問諒闇，魯滕不行三年喪，周無公田，而《詩》有之。使六藝果爲當時實録，何以有此參差乎？夏喪三月，國恤古今無行三年者，宰我請以期爲斷，漢文帝以日易月。《堯典》曰「百姓如喪考妣，三載四海遏密八音」，周喪且以期斷，而謂堯之史臣所自撰乎？當今海外習聞中國經爲古史，又教化先大後小，以爲乖於情理，故著書倡言攻經。東漢古文家説，無不披靡，用聖作則經可推行，言述則經必廢亡，其利害相去，豈可以道里計哉！而其樞機在作述之轉移間。説者以古文争一虚名，忍使六經廢亡，而不思改變，不知於孔子有何深仇夙怨，而堅執此義之甚也？西人自誇其坤輿之説，謂爲經傳缺典，以爲可以自外帡幪，别樹一幟。考中西相通，始於明之萬曆中。春秋以前之中國，黑子彈丸，其所設施，豈能及遠？不知經非實録，乃俟後之空言，載筆非史臣，乃前知之孔子。《周禮》爲三皇五帝之書，專爲海外而作。其他不足論，但就土圭言之，地球三萬里，升降四遊，遠在西人採得澳、美與測量地員繞日之上。至聖去今二千年，當時不必有輪船探地球測量之實事，乃能將其大地周圍直徑明白開載，且就其中辨方正位，體國經野，取五分一之陸地，以爲幅
 ，畫井分疆，爲九九八十一禹州，以五土分畫五大洲之人種、動物、植物，又有五書詳各州之風俗美惡利害，攻伐會盟，使館報章，至詳且備。以爲《詩》、《書》、《易》大同之典章明白平實，無待附會穿鑿，可以立言起行，以視鄒衍海外九州之説，乃帝制之九州，大行人九州之外爲藩國，《周禮》九服九千里之師説也。時賢於鄒衍
 爲奇談，不知當日何以有此奇想？《詩》、《易》、《尚書》宏深精博，姑不具論，《周禮》爲三經師説，不過如《春秋》之王制耳。然博大精詳如此，果誰爲之耶？屬之堯舜歟？屬之五帝歟？屬之三皇歟？知不得不屬之我前知俟後之孔子也。西人所繙譯者《味根録》、《五經體注》，庸惡陋劣之坊本耳，使其得讀《周禮皇帝疆域考》，其皈依孔子，當較耶蘇爲尤甚。張明祖學，以執全球牛耳，保國保種之法，無俟别求。以爲聖作，有百利而無一害；以爲賢述，有百害而無一利。且得經傳明説，并非有意左袒，害利相形，足下安所適從乎？知不得不歸作於孔子也。蒙從學日淺，言一漏萬，又所呈臆妄，貽笑尊前，伏乞鈞鑒。後學廖宗彜謹上。

《廣益叢報》一九〇六年第二七號。











史記無其德而用其事説



五帝之學，囊括全球，三皇之學，通於上下。每怪秦始混一六國，截長補短，疆域不過方三四千里，竊用齊人所獻鄒衍五帝終始運，銷鋒鏑，毁名城，刻石立頌，全係皇帝師説。至其稱尊號，又用博士説，古之皇帝皆不過千里，而稱皇帝，又云古天皇、地皇，泰皇最貴，今陛下混一區宇，當稱泰皇。始皇嫌遜不敢僭越，泰皇去泰著皇，始稱皇帝。西人每笑中人自以其國爲天下者，實由秦始作俑。鄒子雖有周禮海外大九州之説，不能奪也。西人又謂中國不進化，由戰國至今二千年，文明程度未能大進，中儒亦深信其説。如嚴譯各書與諸報章所論，大抵皆謂中國進化，是不知天心在經，與《史記》「無其德而用其事」之説也。孔經新出，亦如虎哥公法，爲一人私書。公法取合時宜，經則專爲俟後，與地球相終始。使非有帝王舉而行之，若之何不湮滅銷亡。

如《秦本紀》言秦始蜡、始用正月、始畤者數十條，皆謂始見之實行也。


 蓋天特生秦皇，漢王莽舉皇帝大同之經制，實見施行，如鄒子五帝終始之説，何以能存？非其時而誤用其事，秦新以亡。然其存經之功則不可没，故嘗比之爲孔子六經堆貨棧，《史記》因有「無其德而用其事」之説也。《公羊》云「許夷狄」者不一而足，又曰「漸進也」，又分亂世、昇平、太平爲三世，即《周禮》之亂國、平國、新國。傳紀緯候言三統循環之制詳矣，有不可循環者，如唐虞官五十，夏官百，殷官二百，周官三百。夏喪三月，殷九月，周期與三年。夏三廟，殷初四廟，末五廟，周初六廟，末七廟。此蓋漸進、夷狄，不一而足之法。所謂夏、殷、周即三世之符號，文明程度以漸而推，繼長增高，此一定之勢也。春秋戰國，人民程度約畧如今之泰西。今西人無祖廟、服制，與當時中國適同。孔子六藝，垂爲定法，原爲百千萬億世而作，非欲當時不備資格，由遠不自邇。升高不自卑，圇囫吞棗，冒昧施行。以三年喪論，當時進化淺，所謂無其德。如今引道外人，以服制始，必以夏制之三月。數千年而後，加五月、九月，又數千年而後，加期與三年，非有其德，不能行其事，固一定之勢。乃儒家者流，謹據經之明文，必欲行三年於當時，人民愛親之心未能及此，故有名無實。儒家之無德行事，躐等淩次也。墨與儒同出孔子，乃堅持三月，以久喪爲非，合人情，因時宜，所以墨學大行，儒學反絀。然使人盡從墨説，則有層次無完全，百千萬億世後，無以爲進化之準則。墨行於當時，儒垂於後世，一始一終，並行不悖。當今大賈貨多，非數年、數十年不能盡售，則大埠必有堆棧，以爲屯積之所，儲藏以備銷售。故儒家與始皇、新莽皆爲堆貨棧，以備數千萬世以後銷行。

如三年喪、親迎、公田、學校、選舉。


 雖有其説，程度未至，多未見之實行。故周人實無一行三年喪之實據，弟子空傳其説，非有三年之愛於其父母者，則不能行也。國卹漢文以日易月，歷代尊之。《堯典》言「如喪考妣，三載四海遏密八音」者，真所謂禮壞樂崩。宰我就王伯言，欲減爲期年，故非至皇帝之世，君與民之資格皆有所不足。《尚書》爲皇帝學，將來必有能行之時，故孔子不改，且與子張言，以爲古之人皆然也。至鬼神祭祀，必待靈魂學已精，如《左傳》所言巫卜能與鬼神相對語，實即《中庸》之「如在其上」、「左右」，《論語》所謂「祭如在，祭神如神在」。又《論語》所云「吾不與祭，如不祭」者，即謂人學未精，不能感格鬼神，祭則不必受福也。秦漢以下，已將經典全行。西人譏中人祭祀不必見享，不必獲福，亦所謂「無其德而用其事」。《楚語》言顓頊以下「絶地天通」，人民精爽不貳，乃能感格鬼神，即爲俟後言。必至帝世，人民乃有祭享之程度。報章用西人説，以經傳多神權説，爲蠻野世界，正坐不知俟後之旨也。

《四川國學雜志》一九一三年第十二期。











會典學十要



一、明綱。《會典》爲《則例》之綱，定爲百卷。《則例》乾隆本一百八十卷，不百年而盈千卷，以後重修新本，當溢出數百卷，億萬年後，則更不可勝數。故講堂先《會典》而略《則例》。然百卷之書，亦非倉卒所能畢業。今就光緒廿五重修本，以求綱中之綱。《易》曰：「易簡而天下之理得。」千枝萬葉，固不外本根也。

此化須彌爲芥子之法。




一、括目。《則例》分年編纂，由事變而出，得魚在目不在綱，絜領而衣順，然温初不盡在領。今講堂既用新本，諸君則宜置全本，並宜推詳《則例》，如不能備，則取資性所近專書一門分考可也。

此化芥子爲須彌之法。




一、原經。六部分職，肇於北周蘇氏，歷代相承。蓋秦以下皆用《王制》三公五官之法，明初廢宰相，分權於六部，乃仿北周，以《周禮》六官爲主。經立標準，歷代帝王卿相心摹力追，以求得其仿佛。今推本於經，以明俟後之旨。凡《周禮》誤説與其制未備，當引《會典》補足之處，亦略及之。

一、證西。《周禮》本包地球而言，《會典》仿之，其與西人法政不無異同。蓋經説詳綱領，乃百世通行之書；西法詳細目，乃一時實用之作。知古不知今，知内不知外，皆爲缺典。今參考西法，以求旁通。大約西法惟户政最詳，宗人禮部皆其所略。詳者當取之，略者亦當誘進之。

一、通史。《會典》以官統政事，固爲歷史職官志，其實歷史諸志即其中則例也。歷史就吾國時勢試驗，閱歷千囘百折，乃成今本，利害相乘，皆由實驗與理想不同。三統循環，無不弊之法，然必知兵法之難，乃不易言兵也。

一、建官。政事由疆域、人民、風俗而構造。凡創設一官之初，皆有不得已之事實，當由有官之後，推想無官之始，乃爲得也。合讀全典，爲政輔學，有《大學》平治之德量，經營八表，細大不捐，因時因地，變化不窮。此合讀之法，所謂帝王之佐也。小而言之，則爲政法普通學。

一、分職。人之才地不同，聖門分四科，《班志》列九流，諸史特開科目以百數計，人苦不能成器，成則有用，不須貪多。分考爲專門學，就性情所近，分占一科，立爲專門。蓋《會典》僅詳大綱，《則例》亦止百餘年事耳，若欲精深普通，中外其事尚多，非專精不能有成，非成則難於致用。《荀子·勸學》以蚓與蟹明專門、普通之得失。學界前車可鑒，深望諸君專心一志，以二百人分治二百官，合之即爲全才，應用不窮，必使學生成一邱之貉，殊可傷悼。

一、補廢。凡世界政學開通，皆由富強始。非富不能自養，非強不能自存，故《論語》先言足食、足兵，《尚書》命官，必先由司空，而後乃及禮樂。先後之分，即中外所以别。如宗人禮部所掌，多爲海外所無，可證也。富強時代已過，專務文明，王孫公子，其謀衣食反不能與農工匹夫賤役比，固一定之勢。《周禮》凡工學、商學、警察、農化諸學及地方自治，詳哉言之。自講經者未能發達浸淫，害及政界，此當求野學外，以還我完全之經制。

一、達旨。凡前朝檔册，糟粕也，《政要》、《則例》，過時之物，久亦成糟粕。外人政法各書，雖汗牛充棟，其實亦同。《易》曰「得意忘言」，能得其意，乃爲通，通則中可也，外可也，循而行之可也，削之而别創亦可也。故言禮者貴知禮意，言法者須知法意，若拘文牽義，入主出奴，固不足盡古今中外之變。即此區區一册，亦如銅牆鐵壁，不可入也。

一、樹德。《尚書》因德命官，以知、仁、勇、剛柔、正直爲三公以統百官，九德則九錫爲公，六德則六錫爲卿，三德則三錫爲大夫，專以德命官，故凡欲學何法，須有其德。此尤爲綱中之綱，本中之本，願諸君自勉之。

民國二年四川存古書局印《光緒會典》附録。











游峨眉日記



丙申六月十二日，金鶴疇太守從成都來，約游峨眉。數年未竟之願，不敢不勉。因約王少懷、陳恪賓相從，於十四日從郡城起程，宿峨眉城旅舍。

黄福川店。


 縣境久稱福地，平疇沃野，有成都之風，近因蠟樹，家給人足，頗有桃源之況。買鄰有願，不知何日償之。

是日晴。




十五，晴。由縣城宿伏虎寺。

二十里。


 出南門，過峨神。峨廟舊不入祀典，丁文誠公督川時，請於朝，初建廟，每年由郡守代祭一次。沿途山巒明秀，漸入佳境。過老寶樓，看明萬曆時銅鐘及銅塔。

聞塔鑄《法華經》佛像萬千，鐘頗壯，上層皆六朝以上王侯將相，中鑄當時官銜，宰輔有新都楊公、夏公言，在嚴嵩之下，共六七人，中多官士名銜，作志者當搨全鐘細考之。


 報國寺地極宏敞，伏虎雄偉，谿流白石，頗似房山西域寺。

十六，晴。過解脱坡，宿大峨寺。連日鶴公均有詩，愧不能和，而推考《生行譜》，得合讀諸圖，乃知一卦三十六圖，每圖見一本卦以記數，故定爲首身皆三十六圖，合爲二千三百零四。又一卦旁通三卦，一卦十二圖，彼此往反，無論本身三十六圖與三旁通卦，各同十二爻，主客異位，故於各圖詳記之，覺往反七十二圖，骨節靈通。一卦三十六圖，

每卦各當權一次，總圖即其目録。


 乾之策二百一十有六，合一卦全圖，數既有證驗，疑一卦每爻皆爲三十六，全卦合爲二百一十六，六十四卦共爲一萬三千八百二十四。山中未及推詳，俟再考之。鶴公言泰華之勝，以峨去京遠，故未極壯麗。因思岳以鎮州，今華乃在蜀數千里之外，又不與泰岱相對，就中國言，疑《禹貢》之華本指峨言。古幅員未廣，據目見以華當之，與以階文諸山當岷山同，若推考九州定制，則當以今華爲嵩，而以峨爲西岳，乃合經義。將來作《禹貢解》，用此説以俟採擇焉。

《繫辭》三百六十是十圖之數，乾分六圖爲二百一十六，坤分四圖爲百四十四焉。


 大峨寺泉水清沁，原稱神水寺，頗占地勢。住持圓明

號仙夢，人老成。


 苦留，故未成。鶴公并爲書楹聯。

廟中古松圍可二丈餘，普賢象下石象出於天然，廟中楚狂古蹟，許圓明作一記，考其所生，俟成再寄之。本日行二十里。




十七，晴。清音閣早尖，萬年寺午齋，宿長老坪，一名天長院。

共三十里。


 連日勾留，欲補之，故早起先行，寺僧尚未起。青音閣在雙飛橋上，二水夾寺，

黑白水。


 而流湍疾，亂石鏬穴，終日號吼如新灘焉。寺橋之名已數百年，頗占地勢。寺迫於地，樓上有樓，頗似香港。萬年寺近改叢林，

方丈平光已退菴，海光新接其事，改山門，與爲政以四會亭訟，可慨也。


 中爲磚殿，普賢銅像丈六金身獨居其中，妙相莊嚴，志云宋仁宗時功德也。

殿深廣三丈餘，高等，四方十二窗，沿邊以磚作級，庋小佛像以千萬計。


 磚作牆壁，常人所能，以碎磚封頂，未詳作法，宜西人之細度量而圖畫之也。上觀心坡，由息心所上山，輿夫憊，予步行，二人左右翼而上，極困乃升。

十八日，因輿夫困憊，添夫四名，以鑽天坡更險也。昨日思得一法，以三十圖作十八圖讀，

自綜者六爲三，偏綜者二爲一，以合以三輔一之法。


 繼思不如仍分主客，主三客三，以合生三之制，故别作《旁通表》，而諸卦分七世，由一、三、九、二十七、八十一至二百四十三，主客數異數。近閱堪輿書，頗與新説相似，如俗用紫白九宫，二八異位，又無天乙，蓋僅傳一半，而又有誤。楊公法多言一卦三卦，

又以中爻爲父母，左右爲子媳。


 羅經宜以旁通爲用，一卦通三，

乾在西北，與三女相通，又與三男相通，如乾之姤、同人、履、訟、遯尤妄，是餘仿此。


 每方卦以通者爲不出卦，以十四身爲山相通，

二十四。


 不録以爲用。

由天長院起身，加繂夫二名，過初殿

華嚴頂因險未上。


 蓮花石，

石如蓮花，正殿後大者如几棹。


 上鑽天坡，到洗象池，大乘寺，白雲殿，宿雷洞坪。雲氣如炊煙，全山多塔松、

俗呼爲冷杉，石湖稱爲塔松是也。


 杪欏樹。沿途小竹如籬，别有清風，非人間可比。路皆由山脈行上下，則頓落處兩傍雲壑深不見底。

頗似山西車路。


 夜加綿衣，加火，觀燈，以月明不大顯。半巖石上留佛蹟，遠望之，眉目衣履絶肖，所謂
 

注



 石像也。胡菊潭先生三至峨，著《峨籟》，峨之有志，始於先生，佚文除府志、行紀外，尚有見於《峨縣志》者，因抄之以貽蜀，尤爲縣志藝文添此一種。微之先生《丙子學易編》一年成，予以丙子年鈔得之，今年丙申初治《易》，將來擬以「丙申學易」名此書。私淑先達《峨續志》未成，亦擬編之，將來三度游蹤，必有成就，一邱一壑，勝蹟多矣。若峨之雄富博大，不名一家，目所未見，仁者樂山，將何以追蹤之。閱范袁記、來子賦記，梵宇雖有廢興，景物如故，靈奥所鍾，故能持久。昔人以峨之隱逸，雖未列三公，而海内私以推崇爲震旦第一，此何修而得此耶？

樹苔范記絶肖，山多鳥，范以爲無不審，偶就目見而言，抑景物改易也。




十九辰，過接引殿，

三倒拐坡頗險。


 太子坪早煎。

山高，養氣不同，不覺氣促心疾。又過永慶寺活普賢祖殿，有肉身。


 又過天門石，二石壁削爲門，竇圌山有之。

七天橋、普賢塔、沈香塔。


 上頂，過錫瓦、古明心，日方已，僧家上供留飯。飯後到金頂，

居錫瓦後。


 不半里。聞金頂本爲錫瓦藏經地，因災，有健者起，别立門户，強賓奪主，遂爲全山主寺，富強之冠。後殿修磚工以百計，右爲祖殿三重，與金頂比。後殿高比金頂，磚殿普賢像背山東向。省郡

爲游來路。


 前爲捨身崖，下視白雲如綿，身在天上。鶴叟同候佛光，不大顯。

因日光微。


 過未乃反錫瓦，鶴叟爲僧題匾榜。余與塑畫言，造像不可近淫褻鄙狎，一以莊嚴爲主，方合象教意，鶴叟急飭其改作，亦功德也。知客了澈師字如意，談淨土法不倦，孳孳以行持爲囑，

坐香拜名山，四思三友法，僧所持似此。


 言修行人宜先自下視天，下皆在己上，

萬人下即萬人上，如釋伽是。


 所有幻化，不可以爲真，卑以馭魔，驕則必敗。其語言切實，頗近儒之自卑尊人，道之柔存剛亡。余驛客之心未化，非所以馭魔進德，魔在自身，何以去之，山深聞罄，令我深省。考由縣至頂百二十里，由山東盤旋至西背而上，故普賢背山而向，適當來路。全山土木，幾於無處無之，不能興修，則必庸敗。蓋自道路修道以後，游人日衆，功德有加。本山往來便利，運價減省。山西修四天門，而民困蘇；西人輪舟車，而國勢壯，即此理也。方興未央，似無淪亡之勢，祆教必不能滅佛，況儒法乎？峨之秀，前賢以三蘇當之，不知若李、若楊皆超軼全代，不但馬、楊賦元而已。山既入祠，

明朝有峨祠，以魏鶴山配。


 道路宏通，蜀才大出，非一殿撰所盡卜之。三十年以後，頗欲和鶴叟詩，機括甚生，不能速。

欲觀峨雨，將暮得小雨，方同鶴叟立門外，雲來幾不相見，一奇也。至此乃知雲雨情狀矣。




二十，由頂下山，宿萬年寺。

六十里。


 上三日，下一日，登崩之異，學者當爲其難。峨由縣至頂百二十里，萬年寺居中。從上觀下，則萬年卑極；及至寺，則門臨峻坡，下行尚有六十里。故上、中、下有九等之分。萬年寺至頂分爲二段，則以洗象池居中，上下景物各異。二者又分爲四，則以長老坪、雷洞坪爲界，十五里而氣不同，雪中段厚，上下俱薄。

上以風大，下以氣緩。


 長老坪以下簡水，洗象池以上用水倉，如蘇州之天雨，頂上則食井水，范記所謂一井足供千人是也。洗象池以上飯如沙，又不能熟，與范記同。長老坪以下耕種如常；以上皆荒，無居人，以雪深五六尺，從秋至夏有半年之久，故不能耕種。木塔松居十之九，餘皆亂草，
 户薙而焚之，取其灰。長老坪以上無蚊、無蚤、無
 、無蛇，真靈境也。本日心頗煩惱，入佛地而滓穢不消，此真妄想苦海，宜痛削除。久欲求定静以養心，力不得其要，今以此爲下手工課，有生即滅，不使蔓延。日記中以此自課，庶可生歡喜心。海光

萬年寺方丈，資州人。


 學佛有年，性剛好勝，予亦治經有年，而鄙吝未去，觀過内省，宜力行持。《易圖》圖書、九宫外，可以八卦方位、九州五服損益説之。一圖三分，二五居中，十二卦内四外二十，當損外八以益内之四也。以畫井説之，則分爲四九，四卦爲一州，八正八隅，中爲王畿；以五服説，則中四五居二層十二侯綏，外層二十爲要、荒。

又一圖州見十二，於孫世以下二十四見，未詳如何見法，當急作七代表以明之。


 日暮大雨。

二十一，由小路歸，宿峨縣，過龍洞，即瀑布，特底下土人以爲即雅水，謂雅則清，濁則濁矣。在城隍廟繳香，祈雨斷屠，以魚爲供。吾道甚窮，以人心向背卜之。夜課《易圖》，以三千六百爲總數，一首身二百一十六，十六首三千四百五十六，十六首以九計之，一百四十四，合數。海光占一行數，以爲命占天孤，占和尚三星。久有出塵想，未得其地耳。

此又煩惱也，宜生歡喜心。


 本日小雨，少解暑醒，轉思清涼世界。

小路切二十里之譜，由萬年下分路，去城十五里合路。




二十二日，近來頗生煩惱，未能自遣。後人既如此，宜境皆拂。然《詩》、《易》大端皆近所得，終日推前人之隙，宜人亦隙我。大抵讀書專則酬應寡，宜爲人不喜。古人專精，死生以之，況毁譽乎？家事立定腳根，不名一錢，久則自定，不可以剛，須以柔勝剛，以前皆敗於剛也。山僧出家，鼠牙蝸角，争競

 無窮，況未出家乎？欲逃於禪，而禪無可逃，則不如柔以處之。由縣反郡，及蘇溪，遇李懷卿姻長往看地，

錦屏山大黄葛樹下有草店前穴。


 未至五六里，已晚，與鶴叟步行，一路非雨則陰，藉銷暑毒，不然，則必病因矣。歸已將二鼓

 ，晚乃思擬詩《小雨》。

二十三，晴，暑甚。王君來論九宫行法。近看顛倒之説，乃反復成二卦，乾坤坎離内三即爲外三，震艮之内三綜巽兑之外三，巽兑之内綜震艮之外，二十四反爲二十四，反復而内外不同，廿四即四十八和卦，二十四當爲水法，别二十四爲山法，和取二十四卦反，綜即二十四内卦，九宫

太乙、天乙。


 並八，陽順行八位，陰

 逆行八位。今以陽爲大乙，陰爲天乙，别爲陽，和爲陰。

自二十四日至七月初四日，十日内專於羅經大端，三元如三統經説之三正，法天地之分，五爲時王，

乾五尊位。


 艮巽爲二伯，星應文武，卦順爲長女少男，逆爲長男少女。此五爲中統，法人之一君二民，夏法天，爲坤統三卦；殷法地，爲

 乾統三卦。此兼用二代法。夏、殷、春秋三正，王及二代，《詩》之三《頌》、《尚書》之三代，皆同此法。

父母六子，元父母三君。六子爲二伯四岳，艮巽爲時王伯，震兑次離，二代岳也。


 一二三天，七八九地，四五六人，五統巽艮，即邵子圖之姤

 復也。

坎一，坤二，震三，巽四，離五，乾六，兑七，艮八，此調對流行之數。


 《天玉》坤壬乙巨門，艮丙辛破軍，以乾坤起例，

諸卦皆當同此，以圖中三局，八卦同也。巽二文一武，艮二武一文，皆誤。貪當爲録，録當爲貪。


 此乃盤法，非用法。覃宣橋來論九宫，

頗有心思，微欠細審，如謂周流即順逆，一而非三，未免信心顛倒亦如此。


 與所作頗相通，而無一同者。

半盤陰，半盤陽，半正半錯。一首四身，三男三女，沿邊七十二候，此其同也。其異者，以一生三，以三生九，每卦分三局，爲九卦，合於九宫。祖宗在覃盤一卦統八卦，父母與子孫並數，宜提出祖父卦，一卦統八卦，分三局配對不勻一。三才成六爻，重見六卦，不免牽強。女皆由母逆數，長中少男順數，三局終。以父從乙辛中分，南爲三女母，北爲三男父，陽四卦以錯爲陽，正爲陰，錯爲四卦，以正爲陽，錯陰。八卦皆先錯後正，乾在内四，在外四坎同。







《國學薈編》一九一五年第六期。






注
 　所謂：原作「何謂」，據文意改。



注
 　競：原作「兢」，據文意改。



注
 　二鼓：原作「二古鼓」，衍「古」字，删。



注
 　陰：原作「陽」，據文意改。



注
 　爲：原作「王」，據文意改。



注
 　姤：原作「垢」，據文意改。








麗矚亭詞序



詞者詩之餘，亦詩之變也。然源流出於古樂府，依永而和聲，一唱而三歎，其移情於詩爲烈，顧可以雕蟲而忽之哉？王蜀、南唐以來，作者甚夥，至白石老人而歸於純雅。史邦卿、高賓王、張東澤、吴夢窗各騁所長。降自趙、蔣、周、陳而後，張玉田講求聲律，窮極正變。《白雲詞集》慷慨悲涼，不勝庾信江關之感。蓋詞義以比興爲主，寄托爲工，一代之盛衰，往往見於言表，所謂言者無罪，聞者足戒，固不僅鏤刻雲霞、揄揚風月遂謂極詞人之能事也。金鶴籌太守以元瑜、孔璋之才，馳聲幕府，佐滇黔大帥，削平回亂，戡定數十城，積功得郡守，治吾蜀保寧，有循聲。公餘手不釋卷，所著詩、古文詞、史學雜論不下數十卷，同人慫恿付梓，太守以未能自信辭，僅以《麗矚亭詞》二卷付諸剞劂氏。平玩其使事沈博則似竹垞，托興婉曲則似玉峰，低徊詠物則因小而見大，激昂當世則言近而旨遠。太守之學不盡於詞，而藏鳳半毛，窺豹一斑，亦足見其全體，顧可以雕蟲忽之哉！光緒乙酉季秋月，井研廖平拜譔。

《麗矚亭詞》卷首，光緒乙酉刻本。











冷吟仙館詩餘序



詞爲樂府之遺，興於隋，盛於宋，非諧音協律，難爲歌詠。黄鍾不可先商調，商調不可與仙吕相出入，此定法也。至於體派，則因性而成，温韋豔而促，黄九精而刻，長公麗而壯，幼安辨而奇，皆各擅一家之長，不必拘體派，而體派自成。詞家相沿以來，體派大略有二：一婉約，一豪放。大抵以婉約爲正，取其不失温柔敦厚之旨也。古之閨秀，長於倚聲，惟李易安爲詞家所不逮，巾幗中鮮能繼者。太夫人之詞，意在筆先，聲叶字表，如行雲卷舒，流波跌宕，良不易得，緣其性情藴藉，故能以婉約出之，而又得玉田清空之旨，不必從追琢中來，自然流露，無不合拍，斯亦奇矣！

《世界觀雜誌》一九一五年第一卷第二期。











陸香初目録學敘



張文襄督學蜀中，創修尊經書院。丙子科考，蒙調住院。其時《書目答問》始刊，朝夕揣摩，於國朝諸名家，師承源委，縷晰條貫，莫之或先焉。至今五十餘年，未嘗廢學，學經六變，五花八門，蓋未嘗出《書目答問》範圍。丁酉秋間，宋芸子轉述南皮師語，所謂風疾馬良，去道愈遠，野人食芹而甘，願公諸同好。壬申春，香初在四川大學講座教授目録學，發揮《書目答問》，先成史編，繼之以文編、雜編，宗旨與予同。戊子應南皮師之召入粤，庚寅羊城安徽會館之會康長素，有《僞經考》，外貌雖極炳烺，足以聳一時之耳目，而内無底藴，不出目録學窠臼。辛亥，香初居國學，創爲孔子作《周禮》、子貢傳《周禮》，智足知聖以起予。當時劉申叔在蜀，歎此新銳之師。予竊笑香初爲學能篤實，不能光輝，孤軍深入，難以應敵，患在不治目録學。大抵爲學各有其時，未至其時，雖千百賁育不爲功，時至則一懦夫轉之而有餘，樞鑰一啓，美富備陳。去聖久遠，扶進微學，不可無術，目録學足以救亡，智竭力窮，揭此玄竅，香初自爲之。德不孤，必有鄰，千世而遇一大聖人，知其解者，猶旦暮也。壬申二月，八十一老人廖平敘。

《國立四川大學周刊》一九三二年第一卷第二期。











讀甲乙經跋



或謂《甲乙》引《難經》，爲《難經》出於秦越人之證，此大誤也。考《難經》之名出於宋以後，隋唐時尚無此名，何況於晉。細考《甲乙》引《難經》者共十餘條，皆出宋人新校正。《甲乙》全書體例雖録《鍼經》、《素問》、《明堂》三書，然皆不引書名。其有書名，如《九卷》、《靈樞》、《素問》、仲景、楊上善、《千金》王冰注、《外臺秘要》、《難經》者，則爲宋校所加，皆有校語言其同異，亦如《傷寒》之可汗、不可汗諸篇爲叔和所輯，非原書本文，亦有叔和案語可證。《傷寒》自成注以後，同以爲仲景原文，以叔和所附混同一例，致使後人以叔和語爲仲景。《甲乙》今本原文與宋校接續，致使人以宋校爲原文，亦如《水經注》經注混淆。案宋時校正醫書，凡《素問》、《九卷》、《脈經》、《甲乙》、《千金》、《外臺》皆一律詳校各書，有高保衡等序可證。今通行本惟《素問》新校正甚詳，《九卷》、《千金》、《外臺》全不可考。大約校正本皆佚不傳，故不能如《素問》之詳明。《素問》凡新校正皆雙行，每條皆冠以「新校正」三字，故其原文與校語最爲分明。又《素問》校語先引别經異同，後加自斷，同爲雙行。今本《甲乙》所有校語雖間係雙行，全無「校正」字樣，凡引别書證其異同語，既非雙行，又不低格，致使經校揉雜，無從區别。今細校全書，凡不引書名者爲原文，其有書名爲校語。引書以後，必自下己意，亦如《水經》與注之各有條例，可以校正分明也。如一卷《精神五藏論》第一，首條原文，

三百零五字。


 次引《素問》，

百三十七字。


 雙行云「已上言九氣，其義小異大同」，則校引《素問》以後自下之校語也。「肝氣悲」

至


 「至於秋」一條，引《素問》九卷，又引《素問》，

共三十五字。


 下云「解曰」，

九十五字。


 則校語誤爲單行矣。「心怵惕」一條，

二十七字。


 下引《素問》、《九卷》、楊上善。

二百餘字。


 楊上善《太素》，隋時奉勅撰，必出宋校，而非原文，更無疑義。「肺喜樂」一條，

二十九字。


 下引《素問》。

三十四字。


 「腎盛怒」一條，

三十字。


 下云《素問》、《九卷》，

百一十餘字。


 《五藏變腧篇》第二。

四引《素問》皆雙行。


 以此推之，凡有書名，皆爲校語，皆當雙行，無疑矣。《陰陽表裏》第三「肺合大腸」

八十八字。


 下引《素問》，

百七十九字。


 雙行云：「稱六府雖少錯，於理相發爲佳。」此校自詳所以引《素問》爲證之義。《五藏大小應候》第五「心小則安」，

九十餘字。


 雙行兩引《太素》異同，單行又引楊上善。

四十六字。


 楊氏即《太素》，當同爲雙行，可知單行有校語，當作雙行矣。《十二經脈篇》「五絶」條三引《靈樞》，兩稱《九卷》，校其同異也。《奇經八脈》「督脈」條下引《素問》，

百七十餘字。


 又引《難經》，

十六字。


 皆單行，雙行又引《九卷》，

三十餘字。


 下按云「《素問》言督脈，似謂在衝，多聞缺疑，故并載以貽後之長者」云，此條尤爲校語之明證。前單行《素問》、《九卷》，皆當作雙行。「蹻脈」條下四引《難經》，文下雙行云維脈、帶脈，皆見如此，詳《素問·病論》，及見於《九卷》。又三卷「穴道」下所引雙行王冰注《銅人經》、

全書引王注數百條。


 昌廣撰《募腧經》、《外臺秘要》卷五《鍼灸禁忌》第一。故「春刺絡脈」條下引《素問》兩條，《九卷》五條。「長夏刺經」條下引《素問》三條，第二條下云：「所謂盛經者，陽脈也」，義又畧同。第三條下「餘如春法」，同爲宋校自下語。「秋取經俞」條下引《素問》三條，《九卷》一條，皆各有單行按語。「冬取井諸腧」條下亦引《素問》第一、二、三、五、六五條，皆有案語作單行。卷六《五味所宜》第九「故味酸先走肝」條下引《九卷》、

七十餘字。


 《素問》，

三十餘字。


 雙行云：「木辛，與《九卷》義錯。《素問》肝欲辛作欲酸苦。」「先走心」條下引《九卷》、《素問》二條，單行有解語，雙行又云「火酸，與《九卷》義錯。」「甘先走脾」條下引《九卷》、《素問》，加以單行解釋，雙行又云「與《九卷》不錯」。「辛先走肺」條下引《九卷》，

六十餘字。


 雙行云：「《千金》云辛入胃而走氣，與氣俱出，故氣盛。」又引《素問》，除解語外，雙行云：「肺欲苦，與《九卷》義錯。」「鹹先走腎」條下引《九卷》、

八十餘字。


 《素問》。

五十餘字。


 大抵文義明白者則校語簡單，其有差迕則多引異義以相證，故於鍼灸禁忌五味最詳也。卷七「六經受病所謂五十九刺」條下引《素問》，

百字。


 雙行云：「按二經不同，皆瀉熱之要穴也。」《太陽中風》第四「熱病而痓」條下引張仲景曰「太陽病」九條至「服葛根湯」止。《陰陽相移》篇雙行兩引《素問》，後一條云：「《素問》此下有八十八字，《甲乙經》無本，故不抄入。」卷八《氣奔豚》第二「病有少腹盛」條下兩引《難經》，以證心肺積曰病。「脅下滿」條下三引《難經》，以證肝脾腎積之義不同。卷九《欬逆上氣》第三「秋傷於溼冬生欬嗽」條下引《九卷》、

八十字。


 《十二卷》。《口齒痛》第六「大迎」條下雙行云：「《靈樞》名曰禾
 ，或曰大迎。詳大迎乃是陽明脈所發，則當云禾
 是也。然而下齒齲又當取足陽明，禾
 、大迎當試可知耳。」《血溢發衄》第七「胃之大腧五部也」條下雙行云：「五邪，按《靈樞》云，陽逆頭痛，胸滿不得息，取人迎；暴瘖氣鞭，則扶突與舌本出血；暴聾氣蒙，耳目不明，取天牖；暴拘攣癲痓，足不任身者，取天柱；暴痺内逆，肝肺相薄，血溢鼻口，取天府。此爲胃之五大俞五部也。今士安散作五穴於篇中，此特五部之一耳。」《婦人雜病》第十「乳子中風病熱喘渴」，雙行云：「《素問》作鳴。」

案：此條又見《脈經》。下一條「乳子下赤白痢，腰俞主之」，乳子謂新産耳。二乳子皆在《婦人篇》，不在《小兒門》。《景岳全書》讀乳子爲小兒者誤也。


 今摘録校語，顯與原文不同如此，以明其例。至於瑣碎短文，不盡録。其中於《靈樞》或稱《九卷》，疑爲後人所改。其稱「九墟」者，或即《明堂》之異名，不指《靈樞》也。

新校正序於《素問》、《靈樞》之閒稱「九墟」，合爲三書，與皇氏原序三部同歸之文相合。「九墟」即所謂《明堂孔穴》，今尚存卷首一卷，文與《九卷》多同。


 《甲乙》素無注文，今擬分别校語，詳録篇名，取隋唐舊説爲集注，以張明古法。又《明堂孔穴》十三卷，袁刻日本所得《太素》中有《明堂孔穴》，首《肺經》一卷，黄以周擬仿其例補之。考《甲乙》文有爲今本《内經》所無者，必出《明堂》無疑，俟將其佚文輯出，歸還《明堂》，而後補之，乃爲有據也。甲寅七月望日，四益主人跋。

中外解剖學説異同互相改良説



予欲溝通中外醫學，民國四年，曾抄中國從前解剖舊説，如《内經》、《王莽傳》、《醫林改錯》、《癸巳類稿》之類十餘事，交華西學校莫醫生，屬其繙爲英文，通告歐美醫會，研究改良之法。

此世界中醫學一大公案也。


 按西醫以解剖爲根本，其法多解剖死人，其部位、藏府、經絡，據目所能見者，中外皆同，特中醫詳於手足十二經，西人詳於腹内奇經八脈，

考《全體闡微》等書，中人所譯者已多參用《内經》學説，中西不同者不過小半耳。


 彼此抵牾，互相是非。亦如三傳同傳《春秋》，末流支派，務求相反。如丁福保以肝左肺右爲與解剖部位不合，而疑《内經》。不知表心裏腎，肝左肺右，此爲政治四方例，非藏府部位。如以爲部位，不惟左右可疑，心腎又何表裏之可言？惟海外解剖學説，新益求新，每數年小變，數十年大變，不敢故帚自封。將來必有絶大改良，今欲講通中外，西人精於製造，今以人身比製造機器，分爲四大門。




西醫以往之境界



金石、機器，如鐘表。

金石礦質，全無生氣，

不識不知，無飲無食。


 未壞時，由機械發動而行，已壞則不能行動。今之解剖死人，是已壞之鐘表，但能考其車輪、鋼條有形之物，比之鐘表，是其發動流行之動機，已不可考。

大抵中醫當師西國解剖圖，以證舊醫之誤，復古書之真。西書除形體外，種種功用妙用説，則不免附會。通水諸管，《内經》謂之屬、謂之絡系，有此絡系，而以爲水管則誤。


 蓋其所指，再進而求之生力資料之器。




西醫將來改良之境界



電水火生力機器。

西書言腹内熱度，以百廿度爲常。此熱度由電而生，藏府功用，當由此電熱立説，不能仍以已壞之鐘表爲比例。




鐘表不飲不食，終年無消耗，人身無日不資飲食資料以爲輔足。此如鍋爐，必藉煤油而後力生，與鐘表之礦質已屬不同。

今學堂全體模形亦有形而無神氣。




鍋爐之用，與釀酒之法同。

釀酒法，血由氣化，必先詳氣之所由生。今西書詳血而畧氣，則血爲死水、穢水矣。又西學日新，而新書但能將形體細分，别立名目字形，至於功用妙用，仍拘泥
 

注



 舊説，未有發明也。


 有糧穀，有煤火，由蒸氣而化水，故有蒸氣，有氣水，有煤滓，有糟粕，有敗水。酒與糟水非一物，氣水與鍋底之水非一質。

中説詳藏府之分，水穀行府，而臟中所行皆爲蒸氣水，西書混而爲一，謂五藏皆有水管，是其所短。


 解剖家須知人必飲食，與電機、水機、火機之消耗同，不可以礦質、鐘表同視之。

解剖第二次改良，必先講借力。







中外合通之境界



製造工廠之機器。

西圖專詳形質，《内經》則形質與氣化並言，僅得其半。當參中説而研究之，如實不通，再訂可也。




鍋爐一機器也，已壞則必由工廠别搆造材料，更造一鍋爐。故機器爲死物，而製造機器之工廠之機，乃爲諸機之本原。鍋爐祇爲一器，不能自生鍋爐，必借助於工廠製造機器之機器。以鍋爐比人身，則蒸氣近似，而猶未能有製造之全能。

但言機器，猶形而下者。







全體推究其極之境界



上帝造物之全能。

如肝魂、肺魄、心怒、志慮之類，與真人、至人、愚人各等學説，尤爲之本解剖所不詳。




工廠之製造，似已爲機器，然必别求材料，而後能製造，非材料不能成工。故鍋爐不能自生鍋爐，而必求工廠，工廠非别求材料，不能空造鍋爐。人身之爲鍋爐，能自生小鍋爐，而不待工廠；能自造渾全之鍋爐，而無須材料。與上帝造物之肇造天地人物主宰，同此全能，有如此神妙工用，不可測度。

《全體新論》第三十九《造化》曾推論及此。


 乃按圖索驥，捫盤揣燭，與已廢鐘表之車輪、銅條等量齊觀，如之何可也。

西學日精，中學則日壞。西醫據晚近醫士之言，指爲中學而加辨駁，非也。今據西醫解剖新圖，以復吾國古學，如腦氣筋之爲督脈。淋巴管

日本名詞。


 之爲衝任，今血之爲二蹻，既已取彼所長，證我古法，中外全通。又中書出二千年前，其半已合於西圖，則其餘之一半，海外所未詳者，試用其書而再加研究，安知不更發光明？願中外各去驕心，實事求是，既有導師，則不似從前之自闢蹊徑，苦無印證，彼此會通，形神交盡。後來大改良，乃真爲定説，願不以已壞鐘表之礦質，爲盡全體之能事也。

 　拘泥：原作「据泥」，據文意改。








氣血二管即中國榮衛陰蹻陽蹻説



中國醫書，言經脈者詳於左右在外之十二經，而略於奇經。任督有專穴，合脾胃兩大絡，共爲十四經。滑壽

人名。


 《十四經》

書名。


 發揮是也。若陽蹻陰蹻，《内經》雖有長短尺寸，及爲經爲絡，學者不能指其脈之形象及其部位也。西人書名《泰西解剖學》，説腹中有動静二管，一名曰血管，

中國經脈。


 一名迴血管，

中國絡脈。


 另有一種名曰微細血管。

中國名絲絡。〇《解剖學》有圖有説。


 西人書名《全體新論》，云血管以赤色爲正，直出血脈總管，

中國名陽蹻陰蹻，即中國由絲。


 由微絲管入囘血管之中，

絡引入大絡説。


 其色頓變而紫矣。

由經説人飲食入胃，由蒸化氣。


 由氣化流質而爲血。按初由絲絡引歸大絡，由大絡引歸經脈，色乃變赤，與西説皆同。但由蒸氣化血，與西説以管相通，有水物穀分藏府者不同耳。

《内經》云神藏五形，藏府爲形藏，通水穀者。


 《全體新論》云，囘血管者，囘導紫血入心之管也。總管二支，一支向下，以接下身藏府兩足之囘血；一支上行，以接上身頭腦兩手之囘血。散布兩小支，一如血管之狀。

經絡相同。


 但脈管深，

《内經》經脈深動不休。


 絡脈深淺皆有，

《内經》絡脈淺静而不動，淺者爲陽絡，深者爲陰絡。


 應色無脈，

血管乃赤。


 即説中所謂紫色與赤色，分配二管，因紅紫二色相混，故圖中一作紅，一作藍，易於别識，非以藍爲正色。

按《内經》絡脈之汁，初化之水，名曰津液，潤藏府，澤毛膚，其色乃爲白汁，不紅不藍更不紫。今人刺絡，有紅血出者，血爲養血所化，如人乳色白，露宿則變赤，囗又《論語》云：「惡紫之奪朱。」二色相近，凡人吐血、便血、瘡口出血、痰中見血，輕者正赤，稍重則變紫，紫近於黑，血有黑色，壅瘀已深，紫乃血色之敗色。今以赤爲血管，紫乃迴血管，西人想像之誤説。

按：二管解剖時常親見之。《内經》爲神明之書，不能佚此大綱。參合求之，二管蓋即《内經》之所謂陽蹻陰蹻也。

《靈樞·脈度篇》黄帝問曰：「蹻脈安起安止？何氣榮此？」岐伯對曰：「蹻脈者，少陰之别，起於然谷之後，上内踝上，置入循陰股，入陰，上循胸裏，入缺盆，上出人迎之前，入頄，屬目内眥，合於陽蹻，太陽而上行，氣并相還，則爲濡，目氣不營，則目不合。」




按：經脈爲血管，常動不休。

絡脈不動居外，飲食入胃化氣。


 氣化爲流質，變爲赤色，謂之榮血。肝爲血海，爲血管之主人。絡爲氣管，静而不動。肺爲氣海，專主此管，初無囗道。故曰「上焦如霧，中焦如露」者，蓋肺朝百脈，

百脈指絲絡言。


 由氣化水，由絲絡引歸大絡。氣初化水，貫於絡中，至經乃變赤色。《傷寒論》所謂榮行脈中，衛行脈外，赤色行於經脈，有經隧可言。水穀由脾胃化氣，蒸化氤氳，所謂上焦如霧，如炊飯釀酒之蒸氣，分布四散，無孔不入。此内無經，所謂氣無隧道，

仲景所謂衛行脈外。


 必由蒸氣化水，絲絡

即微系管。


 引歸大絡，然後有經隧可言。是西人之血管者，即經脈；迴血管者，即絡脈；微系管者，即絲絡。西人之所謂動静色赤不等，皆與《内經》巧合者也。今以二脈屬之陽蹻陰蹻者，則尤有明證。考《脈度篇》，十二經又爲十三丈八尺，二蹻七尺五寸，合爲一丈五尺，任督各四尺五寸，合爲九尺，共十六丈二尺。十二經分左右雙數，任督居中，單數是也，二蹻與十二經分列左右，如同十二經例。左右分數，則當爲三丈，不僅一寸五尺，此最不可通也。

經有合行並數之文，舊多失解。蓋十二經爲並數左右，十六丈四尺並數不分左右，則爲八丈二尺，合行則指二蹻在外，分爲四脈，在腹中内合行則爲二脈，故就腹中動静二管計其度，上爲一丈五寸，而不謂之三丈。


 黄帝問曰：「蹻脈陰陽，何者當數？」

謂二脈有四條，各七尺五寸，今只數一丈五寸，是取其半，棄其半，故有此問。




西人學説以膽爲藏肝汁之囊。合肝膽爲一藏，最佳。由此推之，肺心當合爲一藏。西人學説詳肺而略肝膽，不言氣，專言血，又以肺心主血，不言氣肝膽，與中醫同，不以爲血海。《内經》言肝藏血有明文，又言心生血。血由氣化，心生之，肝乃藏之，亦仍肺主氣海之説。岐伯答曰：「男子數其陽，女子數其陰。當數者爲經，其不當數者爲絡。」黄帝曰：「善。」

按《解剖圖説》，血管深，迴血管深淺皆有。深爲陰，淺爲陽，今但計其尺寸，故以陰陽言，其實一也。


 又男子以陽蹻爲經，以陰蹻爲絡；女子以陰蹻爲經，以陽蹻爲絡。全身經絡，無以男女分别異同者，異其名而同其實，不過就其深淺而言之，無所異。按十二經分數者，經絡行身之外，各有終始，不能不分數。任督單行，不能不單數。考《解剖圖》，二管居腹中，地位與任督相近，其上行至頭手，下行至足。陽蹻有二，陰蹻有二，共爲四脈，所以有數半去半之疑。就腹中言，實只有二大巨管，如任督之單行，上行如樹之枝葉，下行如木之根荄，其中爲巨幹獨立，故上頭，中腹，下足，合計七尺五寸。在腹中只有二管，不能劈分爲四，左右數之爲三丈。此就陽蹻、陰蹻二脈分數、合數之疑難，得《解剖圖》而涣然冰釋者也。又經以二蹻分經絡，氣管爲絡脈，静而不動，血管爲動脈，動而不静。則《内經》之所謂經脈、絡脈，即西人之所謂動脈、静脈，合之兩美，相得益彰。《靈樞》本爲聖神之作，雖不必皆經解剖，而生知前知，先天弗違，固古今中外皆不能出其範圍。然後師解説傳鈔，脱非借證解剖，實事求是，則古經巨疑，萬不能通。又解剖拘於死屍，傅會形骸，所謂形而下者，至於生機氣化，

氣與血名異實同，藏與府異同相反。


 生人與死人不同，則有耳目聰明之外者，西醫固未臻此境也。又常考其書，其全體分析各種名詞，有爲中外異詞，有爲細節，中文經所未及者，但有目見實據，則不能合中外而通之，其所言脈管作用，則每多杜撰。西人所言形骸則實，所言功用則非。而經言五藏六府，各有係屬相通。諸凡係屬，非水道之管，如膀胱有二上管，胃有上管，皆爲水道。至以人爲土木偶，西人詳於機器，乃不以蒸氣推之人身，則爲拘於形骸，未能通解氣化。久欲溝通中外，取西人之長，以補中醫之缺，今故於腦筋淋巴管外，又發明動静二管，即陰蹻陽蹻，中西大綱，無相同矣。




五海圖 


《靈樞》有四海，爲詳氣海而略血海，合之當爲五海。







心爲腦，腎爲衝任，膽爲睾丸，經文多立此。後醫乃以心膽屬之腹中，而腦與睾丸屏而不用矣。







肺肝氣血管圖






心藏肺汁之囊

氣管色不赤，在外静而不動，衛氣晝行於陽，夜行於陰，五十營。

珍廷唐先生八十晉一讌集序



經傳議院制所以爲百世法，端在《洪範》稽疑。其曰「卿士」、「庶民」者，記作君子、庶人，卜筮之外，首重上下兩院。凡人老者知，壯者決，故議員皆老者。《王制》：「凡三王養老，皆引年。」《内則》一作「乞言」。所謂「凡養老」，五帝憲，三王有乞言。又《文王世子》，凡祭與養老，有乞言命語之禮。蓋「引年」乃「乞言」之字誤。《記》又曰：「七十杖於國，八十杖於朝，九十者天子欲有問焉，則就其室，以珍從。」所謂有問就室者，非即乞言就謀之謂與？昔楚邱先生披蓑帶索，見孟嘗君，孟嘗君曰：「先生老矣，多遺忘矣，何以教文？」先生曰：「惡將我使而老哉？使我投石拔距乎？追車赴馬乎？吾何暇老哉？將使我深計而遠謀乎？定猶豫而決嫌疑
 

注



 ，吾乃始壯矣，何老之有！」此古議院之所以設於學校，謀畫之所以重黄髮而絀勇夫也。漢制，博士弟子員射科爲議郎，得與聞國家大政，末秩微員，一言而善，王公貴臣，舍己相從，雖誥命已行，亦可追改，如捐珠崖，不許單于朝是也。此最古純樸之制，魏晉以下不能行，而海外草創，更無論矣。夫白屋關謀，芻蕘畫智，議員之職也。兼聽獨斷，惟在一人。大謀之術，則議長司之，見事而知得失成敗之分，而究其所終極，故無敗業廢功。《秦誓》爲校士之專篇，其名雖與《費誓》同，然《學記》雖曲藝必誓，則學校與兵戰同稱誓。昔人謂此篇全無秦穆悔過意，其曰「惟古之謀人，惟今之謀人」，非好謀而成與？又「番番良士，膂力既愆，我則有之；仡仡武夫，射御不違，我尚不欲」，不與楚邱之言若合符節乎？開縣唐宗堯議長長吾蜀省議會，民國七年六月，爲其四伯父元吉主人珍廷先生八十晉一誕辰，子姓鄉黨，將稱觴獻壽，具事略徵求壽序，以爲讌樂之助。按事略，宗堯之學業，全屬先生所養成，慈祥愷悌，明達機警，排難解紛，事實具載。宗堯爲省議會之表率，先生不又爲宗堯之先導乎！宗堯之爲議長也，固早能如一个臣，於諸議員有技，若己有之，彦聖不啻口出，利哉可占。當今時勢日非，川中全局，水深火熱，論者束手無策，惟悼歎劫數不可挽回。然千人諾諾，不如一士諤諤。值此大疑巨難，衆所不決者，責在議長；議長所不能決者，典型不遠。先生雖未就養成都，然八秩晉一，已在禮九十有問就室之例中。電達往來，崇朝千里，淝水之績，出於東山，借箸之謀，原於黄石，先生未必無奇謀碩畫，足以轉危爲安，轉禍爲福，如古人所稱善謀者，詢兹黄髮，則罔所愆，吾蜀父老子弟，其庶有瘳乎！昔端木受命，一出中國，列強興衰成敗，由之改革，微弱之魯，終得保存。言之不文，行之不遠，若是者可謂文矣，不知者猶或非之。使世有斯人，余雖爲之執鞭，所欣慕焉。井研廖平頓首拜撰。

注
 　嫌疑：原誤作「嫌凝」，據四庫本《韓詩外傳》改。







邑侯廖公芷材德政頌



縣長廖侯芷材蒞吾邑之六月，戢匪安民，功在闔縣。龔君熙臺述中區紳耆意，撰《述政記》，韓碑柳雅，朗然可誦矣。而東南兩鄉耆舊以龔記既開於先，不可無以繼其後，爰合集五場，走書索文。余以珠玉在前，李劉擱筆，續貂遺笑謝之。象以東南與中區同受帡幪，既不能開始於前，又復逡巡於後，感恩戴德，無一言以紀其烏私之忱，人其謂我何！按今日時局，親民之官非武健不能爲能吏。前任之李、曾咸以治匪稱，縣人方君琢章歷任繁要，所捕治或數百人，多則以千計，已去任，民思之，未到任，民望之，載在報章。時會所趨，殺以止殺，雖惠人慈母，不能不明刑以弼教。秋初還縣，聞治匪已逾百，嘗以哀矜之説進。避暑城南臨江寺，犍爲送盜者飯於寺門移時，余家傭亦以送匪來告。邑侯謂余曰：「此亡命者皆自尋死，無法以生之，奈何？」相與黯然久之。還家，姪成鎔絮譚告余曰：「捕匪鎗斃者衆矣，囚知必死，或陽狂高歌，示無所畏，或詛咒稱冤，自謂枉死，或婉轉哀求改過自新。」邑侯所治者近百人，臨刑咸俯首帖耳，各生後悔，其歸怨長官，詬厲團警者絶無其事。余初聞而疑之，訪之鄉鎮，詢省中從縣來者，咸無異辭，不審果操何術以致此？雖韋仁壽囚爲禮佛者何以過焉！《傳》曰：「以生道殺民，死而無怨。」鴻鵠高翔雲表，余猶有人之見存真，所謂多見不知量者矣。東南各鎮與仁、榮接壤，外匪伏莽，互相鈎連，較文明、拱辰兩鄉爲尤甚。邑侯之保護奔走，籌畫亦愈苦。最可佩者，舒軍、陳軍到縣籌餉，幾至衝突，邑侯居中調處，彼此解決。所籌款項未能與鄰縣相抵，邑侯以縣小民貧，不能再事搜括，至以去就生死相争持。兩軍素諗公治術清廉，愛民如子之血忱，得從末減。吾民親睹鄰邑受禍之慘痛，室家離散，傭僕鞭打，十室九空，吾邑鷄犬無驚，若不知有籌款事者，莫非邑侯之庇蔭保育所致。《康誥》曰「如保赤子」，邑侯誠所謂「愷悌君子，民之父母」矣。企彼公堂，稱觴獻壽，豈敢復計文詞之工拙，無一言以達鄉曲僻遠之孺慕，故粗具梗概如此。凡龔記所已載及他奉行政事，俱從略焉。乃爲頌曰：法正人愨，罪當人從。用猛遷善，姑息養癰。髖髀之解，非斤則斧。短鍼攻疽，繄何有補。桓桓君侯，寬而能栗。因時通變，蔚爲時率。火烈民畏，斯獨愛之。果操何術，蓋亦無思。惠既洽矣，百姓且寧。我揚斯頌，式昭德音。

清旌表節孝誥封宜人李母孫太宜人墓誌銘



宜人之喪，孤權彙刊強、戴、宋三公舊作以徵文，更乞銘以志其墓，蓋取原始要終之義。按宜人父孫公樹穀，亦贊善弟子，重其家教，故爲元魚聘焉。同治壬戌，元魚瘵故，宜人聞訃乞奔喪，贊善不以爲可，豈不以高人絶世之行，禮不強人以難能，兄弟之子猶子，年高厭世，不肯再貽身後累歟？甲子贊善薨於成都，宜人請奔二喪，孫公不能難，因攜西上。當時政府及鄉前輩嘉許宜人素志，謀所以成之者，門人請再撫贊善三弟耐軒公子仲言爲後，俟有長子先後元魚，亦如朝議穆宗德宗相繼立後故事。大署及府縣並立案，恐其事中變，元魚冢嫡之延，或不得如宜人之意也。壬申權生，實焦宜人之所出。甲戌，宜人從閬至省，定撫事，所謂爲李氏延一綫之傳，非有志者事竟成歟！元魚無後而有後，贊善無孫而且多孫，朝廷三十餘年所卒不能得者，匹婦七年乃克滿其願，此雖天心，亦有人事焉。如必謂《禮經》拘泥大宗不必後，則武鄉奚必求喬仲慎改字伯松哉？存亡繼絶，不能不爲宜人頌焉。然考宜人從閬至省者三，有三從之義。甲子奔喪，爲李氏婦，丙寅姑馬病，來侍疾，喪後復旋閬；甲戌來定撫事，則爲夫死從子，時權已二歲。壬辰由權迎養，母子始同居，蓋孫公之没久矣。綜此二十年中，在室多於夫家，權由乳哺以至昏娶，前後母子聚守不過期年，宜人既以撫承爲己志，則當如晉賀僑妻表，先爲衣服以待其生，洗浴斷臍，即爲取還，取藥下乳，分肌損氣，使子一情相親，絶本恩於所生，乃可告無罪於所天。雖父老病，亦不使顧其私親，不能撫人子以爲己後，而劬勞教養，一以委之焦宜人，幾如大禹三過其門，呱呱弗子，既無包胎之氣，又少長養之功，雖曰女孝，於母德無乃有所遺歟？余則曰，奔喪守貞，贊善尼之，長子後宗，父老疑之，乃宜人矍鑠壽考至八十三而終，嗣子敬愛，踰於所生，兩姪植涵，敬事如母，同居通財無間，較當日立案所議，遠過倍蓰，此固大家世族，深仁厚澤，禮教遺風，而不可以尋常薄俗耰鋤德色者同年而語。且戊戌仲言迎宜人母子如黔，焦宜人敬事如禮，凡事請命，以介婦自居。無何，焦宜人卒，植涵依賴宜人，亦如權無母時，十年如一日。瑾既絶嗣，並謀遣攀還奉瑾祀，鍾郝交稱，筦鑰如故，雍和静睦，相感以誠，母慈子孝，姒敬娣賢，報施來往，親疎勞逸之見，久已融化於無迹。宜人當時之不留省而歸閬，必别有時勢相妨，不足爲外人道者，利害相形，舍此而就彼，由後事以證前行，則固毫無疑義者。孟子曰「君子之所爲，衆人固不識者」，非此之謂歟？宜人卒於戊午三月初一日子時，距生於丙申七月二十三日子時，享年八十有三。權以五月初六日卜葬於仁壽四面山先壟之右，艮山坤向，距元魚墓僅丈許。權昆季吾友焦佩箴之甥，因次所聞，凡強、戴、宋三公已詳者不贅焉。爲之銘曰：

孰亢宗而承重兮，維贊善之冢孫。羌一稭而歧秀兮，如仲箎與伯壎。純德萃於一堂兮，歎人世之高行。嗟滄海之成陸兮，感帝女之精誠。四面高兮陰溪清，不祔葬而陪塋。維紫胎之先兆兮，尤鬼福之及人。

上卷



皆經説與西教同者。

孔教六經皆以天爲主

天主明文出於穀梁

《莊子·天運》「孰主宰
 

注



 是，孰綱維是」，亦推天爲主。《穀梁》：「爲天下主者，天也。」《董子》亦同《穀梁》。

聖人無父而生歸於天列證

耶穌母童女，與《生民》、《玄鳥》同義。

天下天子實義

全球乃爲天下。《春秋》以天王爲正稱；皇配天，天子爲帝正稱。

天父適子即《西銘》乾天宗子

專主一天所以絶外教一物一神與祀禽獸蛇蟲諸神

《詩》《易》天下一家皇祖君子父母王子公孫同一父天母地

《古教彙參》不駁孔教

《春秋》小九州言天則中外所同

《新約》爲化愚故語多質樸文義頗與中國古子書同猶太王基督如素王天生

《新約》守柔不伐似《老子》

孔廟改象用木主與不拜偶像宗旨相同

不拜偶像專與佛與外教争

獲罪于天無所禱即不拜别神宗旨

不郊猶三望説

墨家博愛制器

《墨子》非攻，西人鑄兵，專以自救危亡。六家東儒西墨，施醫行教，亦泛愛之學。

天教與佛初化蠻野皆以博愛守貞禁殺淫

同父一天即中教博施濟衆

肇造天地即中學造物之義

《莊子》、《董子》屢明其義，如楮葉、牛馬、角齒之類。

《新約》重倫常並無廢倫平權之説

天生人物諸説同《列子》

舊教貴童貞新教改佛從儒

諸國鑄兵制器全藉教士博愛保全生命

孔教未興以前中國即同祆教

凡教皆同宗天

平權自由西俗有之非教宗旨

格致家推究天地未有以前全同鄒衍




中卷



皆駁西人粗而未精之説。

羣經傳記天外立天

子以父爲天、臣以君爲天、婦以夫爲天之類。

中國文家西人質家

《董子》立官象天

駁天外無祀説。

西人政教皆有尊卑等差

駁獨敬一天説。

翻譯諸書削足適屨多變從中教

欲化中人，實先自化。

西人綱常名教漸變中俗

《春秋》郊則不譏望祀

《春秋》尊王人即以尊天王

駁天不喜人敬神之説。

《周禮》祭昊天上帝不廢群祀

「禮三本」新解

《新約》以婦天夫以子天父以臣天君以僕天主

《穀梁》、《董子》天子母子尊卑異稱

禮決嫌疑别同異皆本差等

祀神祀主有利無弊

禍福之説全由祈禱改爲政令法天

靈跡怪幻以不語怪力亂神改之

靈魂永生以未事人知生改之

拜請煩瀆以務民義遠鬼神改之

禱以實不以文以禱久改之

教不事事所以弱夷改以政德

祆佛開荒聖教踵事增華精益求精

祆、佛如「切磋」，聖教如「琢磨」。

老子化胡淫殺已息統歸孔教其法自滅

中外開通爲洋溢施及之時不須以絶爲憂

《中庸》道並行不相悖




下卷



祆教源流

新教變舊教

耶穌變天主

孔教由近及遠百世可知

中外不以所從多寡爲優劣。

《周官》皇帝統治全球

土圭三萬里開方四表統治全球。

五土爲五大洲《大行人》方九千里爲九州即鄒衍帝制九九八十一方三千里

《尚書》一經兼及海外

《山海經》《楚詞》道家爲天學即佛大乘

《桑柔》顛倒反覆以化四極風俗

埃及古文摩西《舊約》與中法同《新約》改之爲教士附會

經傳微義非西文所能譯傳載道之書必須中義

埃及古文皆屬附會。

群經皇上帝帝皆人鬼非天

群經天與上帝帝比文連見

聖經本於天理人情因乎時勢未至其時不能用既興已後不能更變

帝王已得天下偃武修文

諸國紛争如七雄，日以攻戰爲事。天下一統，必如始皇之銷鋒鏑、毁名城，漢高之講朝儀、禁挾書。

祆教初在中國孔教已興祆教流入西域今又反還中國

祆教流入中國與佛法先後略同不關中國治亂

徐光啓表跋

《景教碑》跋

《癸巳彙稿》祆教考跋



注
 　主宰：《莊子·天運》作「主張」。








重訂六譯館叢書總目



春秋穀梁古義疏證十一卷

湖南刊本印行，見擬排印。




左氏傳義疏證二十四卷

易經十首四朋六首四朋古本

詩學提要

以四、五、六爲《國風》、《小疋》、《大疋》，爲三十六官，四風四詩爲三十三天。《小疋》自《谷風》以下爲三十三天，《齊》首三篇、《抑》末三篇兼補兩端，合爲二十六天。《三頌》十五篇。全詩二百八十一篇，言病之變化。




詩緯校定真本

内經上下經文考訂補易緯

雷公十一篇全爲易緯補説

易學提要二卷

上經卅卦以合天、人、地，下經五中言病之變化。




藏俞五十穴府俞七十二穴證詩表

附《藏穴五俞分屬五行俞穴分屬六天考》。




王啓玄引古經易詩考

五運六氣即易詩緯候之微

附日本丹波氏《駁義》。




易三天考

六經皆孔子自作篇

附《劉歆顛倒五經義證》，孫宗澤敬編。以上待梓。




易生行譜

春秋三傳折衷

大學中庸

長短經

公羊證疏

附《大統春秋凡例》。




公羊解詁三十論

左傳古義凡例

經學四變記

經學

五六


 變記

春秋圖表

易説

詩説

羣經凡例

今文新義

《書大統凡例》〇《尚書弘道篇》〇《書中候弘道篇》。




今古學考

古學考

知聖篇

經學初程

王制訂

世界哲理箋釋

六書舊義

經話甲乙篇

起起穀梁廢疾

附《釋範》。




易經古本

倫理約編

坊記新解

孝經凡例

分撰兩戴記章句

家學樹坊

禮説

王制集説

群經大義

皇帝疆域圖表

周禮訂本注

地理答問

漢志三例表

撼龍經傳訂本注

地理辨正補證

會試硃卷

六譯館雜著

六譯館外篇

春秋三傳折中

孔經哲學發微

春秋左氏古經説

九州通解

莊子新解

莊子敘意

三巴金石志目録

周禮今證

原名《光緒會典》。







醫類



黄帝内經明堂

藥治通義

平脈考

診皮篇

診絡篇

人寸診補證

三部九候篇

附《十二經動脈表》。




診骨篇

診筋篇

脈學輯要評

難經經釋補證

營衛運行考

分方異宜

靈素五解篇

黄帝内經

仲景九候

傷寒總論

傷寒評議

傷寒古本考

傷寒雜病論古本

傷寒古本訂補

巢氏病源








書札一通 

民國十九年






子俊縣長鈞鑒：此次教局議標賣各場店房，鄙人爲將來回場住居計，苦無避静之所，擬買教局所提柬生店，深居塆中，地頗清静，即長孫宣伯現在佃居者。敬請鈞署轉囑教局，鄙人指買此店，憑衆議價，以免標售，而杜争端。諸希維持，特此敬請，順候公安！陰曆九月初六日，廖平頓首。

（藏四川省井研縣檔案局）

隋本黄帝内經明堂



〔附〕摄生消息論

廖　平　校録

楊世文　校點








校點説明



據《六譯先生年譜》，民國三年（一九一四），廖平於上海得袁刻日本殘本隋楊上善《黄帝内經太素》，極爲珍秘。《黄帝内經明堂》及清黄以周《黄帝内經明堂序》、《舊鈔太素經校本敘》、《黄帝内經九卷集注序》、《靈樞集注序》、《黄帝内經素問重校正序》，廖平以爲並足珍惜，並爲重刊之。又以黄氏《九卷集注》、《素問重校正》兩書均無傳本，擬仿黄氏例輯爲《靈樞隋楊氏太素注本》、《素問隋楊氏太素注本》。其佚者據宋林億《新校正》所引《太素》及楊注佚文，依《靈》、《素》原目分卷補入，以成完書。其中雜有後人校語者别録之。鈔寫脱誤，略爲考證。並命次孫宗澤先輯二書目録，依《靈》、《素》原目，注明楊注見何篇，並補《新校正》所引佚文及《黄帝内經太素篇目》，每篇注《内經》原書篇名，佚文據《新校正》補。後附丘處機《攝生消息論》。民國五年（一九一六）四川存古書局刊行，收入《六譯館叢書》，民國十二年（一九二三）重印。今即以該本爲底本進行點校。








黄帝内經明堂序



臣聞星漢照回
 

注



 ，五潢
 

注



 分其瀾澳
 

注



 ；荆巫滀水，九派洩其淪波
 

注



 ，亦所以發神明之靈化
 

注



 ，通乾坤之氣象。人之秀異，得自中和
 

注



 ，雖四體百節，必有攸繫，而五藏六府，咸存厥司，在於十二經脈，身
 

注



 之綱領，是猶玉繩分晷，而寒暑不諐
 

注



 ；金樞惣轡
 

注



 ，而晦明是隔
 

注



 。至於神化所財，陶鈞之妙，於形
 

注



 乃細，而運之者廣，言命則微，而攝之者大。血氣爲其宗本，經絡導其源流，呼吸運其陰陽，營、衛通
 

注



 其表裏，始終
 

注



 相襲，上下分馳
 

注



 。亦有谿
 

注



 谷
 

注



 滎輸，井原經合，虚實
 

注



 相傾，躁静交競，而晝夜不息，循環無窮。聖人參天地之功，測形神之理，貫穿秘奥，弘長事業，秋毫不遺，一言罕謬，教興絶代
 

注



 ，仁被羣有。舊製此經，分爲三卷。診候交雜，窺察難明，支體奇
 

注



 經，復興八脈。亦如沮漳沅澧，沔波
 

注



 於江漢；豐滈潦潏，分態於河
 

注



 宗。是以十二經脈各爲一卷，奇經八脈復爲一卷，合爲十三卷焉
 

注



 。欲使九野區
 

注



 分，望修門而入郢
 

注



 ；五音
 

注



 疏越
 

注



 ，變混吹而歸齊
 

注



 者
 

注



 也，是古非今，或成
 

注



 累氣；殊流合濟，無乖勝範。伏
 

注



 禀皇明，以宣後學。有巢在昔，而大壯成其
 

注



 棟宇；網罟猶秘，以明離照其畋
 

注



 漁。今乃成之，聖曰取諸不遠。然而軒丘所訪，抑亦多門。《太素》
 

注



 陳其宗旨，《明堂》表其形
 

注



 見。是猶天一地二，亦漸通其妙物焉。



注
 　回：原缺作「□」，據日本永仁鈔本《黄帝内經明堂》殘卷（以下簡稱『永仁鈔本』）補。



注
 　五潢：原缺作「□□」，據永仁鈔本補。



注
 　澳：原缺作「奥」，據前田育德會《尊經閣文庫》鈔本《黄帝内經明堂》（以下簡稱『尊經閣本』）改。



注
 　以上十字原均缺作「□」，據永仁鈔本補。



注
 　以上九字原只存「所」、「化」二字，餘七字據永仁鈔本補。



注
 　自中和：原缺作「□□□」，據永仁鈔本補。



注
 　身：原缺作「□」，據永仁鈔本補。



注
 　以上四字原缺作「□□□□」，據永仁鈔本補。



注
 　以上三字原均缺作「□」，據永仁鈔本補。



注
 　隔：原缺作「□」，據永仁鈔本補。



注
 　以上十字原均缺作「□」，據永仁鈔本補。



注
 　通：原缺作「□」，據永仁鈔本補。



注
 　始終：原缺作「□□」，據永仁鈔本補。



注
 　馳：原缺作「□」，據永仁鈔本補。



注
 　有谿：原缺作「□□」，據永仁鈔本補。



注
 　谷：原作「合」，據永仁鈔本改。



注
 　以上六字原均缺作「□」，據永仁鈔本補。



注
 　代：原缺作「□□」，據永仁鈔本補。



注
 　奇：原作「何」，據尊經閣本改。



注
 　沔波：原缺作「□」，據永仁鈔本補。



注
 　河：原作「汀」，據永仁鈔本改。



注
 　焉：原缺作「□」，據永仁鈔本補。



注
 　區：原缺作「□」，據永仁鈔本補。



注
 　「望修」、「入郢」四字原均缺作「□」，據永仁鈔本補。



注
 　音：原缺作「□」，據永仁鈔本補。



注
 　疏越：原作「
 赴」，據尊經閣本改。



注
 　齊：原缺作「□」，據永仁鈔本補。



注
 　者：原缺作「□」，據永仁鈔本補。



注
 　以上六字原均缺作「□」，據永仁鈔本補。



注
 　伏：原缺作「□」，據永仁鈔本補。



注
 　其：原缺作「□」，據永仁鈔本補。



注
 　畋：原作「佃」，據永仁鈔本改。



注
 　以上十一字原均缺作「□」，據永仁鈔本補。



注
 　形：原缺作「□」，據永仁鈔本補。








黄帝内經明堂卷第一

手太陰






通直郎守太子文學臣楊上善奉勅撰注

肺藏：肺重三斤二兩，六葉兩耳，凡八葉
 

注



 ，主
 

注



 藏魄。肺有小大、高下、堅脆、端正、偏傾不同，肺小則少飲，不病喘喝；肺大則善病胸痺、喉痺、逆氣；肺高則上
 

注



 氣、肩息、欲欬；肺下則居賁迫肝，善脇下痛；肺堅則不病欬上氣；肺脆則善病消癉易傷也；肺端正則龢利難傷也；肺偏傾則胸偏痛。白色小理者，肺小；粗理者，肺大；巨肩、反膺、陷喉者，肺高；合腋張脇者，肺下；好膺
 

注



 背厚者，肺堅；肩背薄者，肺脆；好肩膺者，肺端正；脇偏疏者，肺偏傾也。其行金，其色白，其時秋，其味辛，其日庚辛，其志憂，其氣天，其音商，其聲哭
 

注



 ，其榮毛，其主皮毛，其液涕，其竅鼻，其畜馬，其穀稻，其星大白，其數九，其變動欬，其惡寒，其尅肝，其生腎，其臭腥，其果桃，其菜蔥，其脈毛，其經脈手
 

注



 太陰。辛主右
 

注



 手之太陰，壬主左手之太陰，以陰太，故
 

注



 曰太陰。手太陰
 

注



 之脈，起於中焦，下絡大腸，還循胃口，上鬲屬肺，從肺系横出腋下，下循臑内，行少陰心主之前，下肘中，循臂内
 

注



 上骨下廉，入寸口，上魚，循魚際，出大指之端。其支者，從腋
 

注



 後直出次指内廉，出其端。其脈從手至胸中三尺五寸
 

注



 ，管穴十：

中府　天府　俠白　尺澤　孔最
 

注





列缺　經渠　太淵　魚際　少商

中府者，

府，聚也。脾肺合氣於此穴，故曰中府。


 肺募也。

募，猶盛也。肺之盛氣近出此穴也。


 一名膺中輸。

膺，胸也；輸，委輸也。胸氣歸此穴，故謂之輸。


 在雲門下一寸，乳上三肋間，動脈應手，陷者中。

此下穴處曰陷。有本云：廣狹與瞳子相當。


 手足太陰之會，刺入三分，留五呼；灸五壯。

會，謂合同。此二脈氣合同此穴，則知動者二脈也。壯，大也。火力壯大，因以名壯也
 

注



 。


 主肺系急欬，

主，司也。此穴有病，此穴主司，餘皆放此。系，繫也，謂肺藏之所繫也。欬，逆氣也。五藏六府皆有欬，故欬有十一，而肺爲其本。是以肺者合於皮毛，故邪氣至，皮毛先受，寒飲先入於胃，肺脈循胃，寒氣尋肺脈上注於肺，即爲内邪；皮毛受邪，即爲外邪。内外之邪，客
 

注



 於肺中，即爲肺欬。肺欬日久，即傳與大腸。若邪乘春，肝先受之；若乘夏，心先受之；若乘至陰，脾先受之；若乘於冬，腎先受之。故五藏六府之欬，皆以肺爲其本。五藏六府欬狀，如《太素》説也。


 胸中痛，惡清，胸中滿，色色然，

色色，惡寒狀，有本作「邑邑」。


 善嘔
 

注



 食，

凡嘔有五嘔：食嘔、血嘔、沫嘔，膽嘔，乾嘔者也
 

注



 。


 胸中熱，喘逆，逆氣相追逐，多濁唾，不得息，

喘息，疾也。喘呼者，多因五藏六府受賊風虚邪
 

注



 也，故身熱不時卧，上爲喘呼也。


 肩背風，汗出面，

肺氣盛者，則肩背風、汗出面也。


 腹腫，鬲中不下食，

夫氣傷則痛也，形傷則腫也。先痛而後腫者，氣傷形也；先腫而後痛者，形傷氣也。故風勝則腫也。邪在胃管膈塞，故飲食不下也。


 喉痺，

咽者，通飲食也；喉者，通氣路也。《蒼頡》「喉，咽也」，與此不同。又，一陰一陽結，謂之喉痺也。


 肩息，肺脹，皮膚骨痛，

肩息，謂息而肩動也。肺氣動則脹也。


 寒熱，

風成者爲寒熱。陰病則熱，陽病則寒，重寒則熱，重熱則寒，謂之寒熱。寒熱候者，骨小皮膚薄而肉無
 


 ，其臂耎然，其地色炲然，不與天同色，汙
 

注



 然獨異，此其候也。然後臂薄者，其髓不滿，故善病寒熱。多以三陽爲病發寒熱，下爲癰腫及痿厥也。煩滿。

凡陰氣少而陽氣勝，腠理閉而不汗出，故熱而煩滿。




天府，

肺爲上蓋，爲府藏之天，肺氣歸於此穴，故謂之天府。


 在腋下三寸，臂臑内廉動脈，手太陰脈氣所發。

臑在肩下肘上。動之脈，手太陰脈所動也。


 禁不可灸，使人逆氣。

此穴之脈迫肺，更無餘脈共會，灸之損肺，欬逆氣也。


 刺入四分，留三呼。

刺，箴也，謂以鍼刺之。此知反，箴音鍼也。


 主欬上氣不得息，暴癉

脾風發癉，腹中熱。發癉，即熱黄病者也，音丁幹反也。


 内逆，肝肺相搏，鼻口出血。

肝肺雖别，膈上膈下，肺金尅肝之本，木氣盛不受，故逆而相搏，所以脈血急無所行，即鼻口出血也。血者，穀入於胃，其津液注之於脈中，變爲赤色，謂之血也。


 此胃大輸，

輸者，委輸送致也。手太陰脈送胃大氣致於此穴，故曰大輸也。


 身脹，逆息不得卧，

逆氣留於腹中，蓄積不行，宛藴不得常所，使人支脇中滿，故喘呼逆息。足陽明者，胃脈也；胃者，六府之海，其氣下行。今陽明逆，不得從其道，故不得卧也。


 風汗出，身腫，喘喝多唾，

因於暑，汗，煩則喘喝。又陰争於内，陽擾於外，魄汗未藏，四逆而起
 

注



 ，起則動肺，使人喘喝。胃中銷穀，穀銷即蟲
 

注



 上下作，腸胃充
 

注



 郭，故緩，緩則氣逆，故多唾也。


 恍惚善忘，嗜卧不覺。

血並於下，氣並於上，故氣亂而善忘。夫衛氣者，晝行於陽，夜行於陰，故陽氣盡則卧，陰氣盡則寤。人有腸胃大者，衛氣行留經久，皮膚澀，分肉難解，故行遲，留於陰也；又其氣不精，故嗜卧不覺也。




俠白，

白，肺色也；此穴在臂，候肺兩箱，故名俠白。


 在天府下，去肘五寸動脈，手太陰别。

動脈，謂手太陰脈動此穴也。别者，有正别之别，即經别也；有别走者，即十五絡也。諸脈類此也。


 刺入四分，灸五壯。主心痛，欬，乾嘔，煩滿。入於尺澤，

水出井泉，流注行已，便入於海。十二經脈出四支已，流注而行，至此入五藏海。澤，謂陂澤，水鍾處也；尺，謂從此向腕
 

注



 有尺也。一尺之中，脈注此處，留動而下，與水義同，故名尺澤。手三陰脈，亦至此肘中作澤，一名作海，稱皆以水名脈也，流行至此肘中，留動處也。


 爲合，水也。

十二經水之脈，從外而來，内合藏府之海，故爲合也。


 在肘中約上動脈。

有本云：在肘屈大横文中也。


 刺入三分，留三呼，灸三壯。主心膨膨痛，肘痛，喉痺，欬逆上氣，舌乾，脇痛，心煩滿，肩背寒，

膨膨，滿脹皃也。


 心亂，少氣不足以息。

凡人呼吸吐納氣，氣出三入一，故半日不食，氣海減，故遂少氣不足以息，因一陽所發，終病少氣也。


 腸脹喘，

夫脹者，氣在府藏之外、胸脇腹郭之中，非藏府脹，胸脇及腹，故得稱脹。亦有脾肺等脹者，即得脾肺等自
 


 脹者也。振慄瘈瘲，手不伸，

瘈，急牽。吉曳反。瘲，緩不收，子用反。


 脱肉唾濁，

脱肉，肉銷瘦也。


 氣隔善嘔，鼓頷不得汗，煩急身痛，

氣隔，謂呼吸之時胸中氣障塞也。


 目噅縱。

目瞼垂縱。


 衄，左窒刺右，右窒刺左。

此鼻出血爲衄。凡傷肺者，肺氣不守，胃氣不清，精氣不爲使，真藏壞決，脈傍絶，五藏滿洩，不衄則嘔。窒，塞也。


 兩脇下痛，洩上下出。

洩上下出者，謂吐且痢也。


 胸滿短氣不得汗。

熱氣蒸，少液也。


 補手太陰，以出其汗。

肺以主氣。手太陰者，肺脈也。今肺虚，故補手太陰，則氣足汗出也。


 癲疾，手臂不得上頭。

癲者，顛也；顛者，頂也。謂彼陽氣盡集頭頂、下陰皆虚，下虚上賁，邪陽相搏，遂爲顛仆，故曰癲疾，是則厥
 

注



 成癲爲疾也。秦丞祖：此穴下有交脈、尺二穴不同也。




孔最，

孔者，空穴也。手太陰脈，諸脈中勝此之空穴，居此脈之郤，故曰孔最也。


 手太陰卻，在腕上七寸。

卻者，卻曲也，謂太陰之脈至此曲折也。腕，掌後之節也。


 專金，金九，水之父母。

西方金位，數當於九，故曰專金，金九；金生水，故曰父母也。有本爲「二七」也。


 刺入三分，灸五壯，可以出汗。頭痛，振寒，臂厥熱，汗不出。

風從外入，寒氣客於皮膚，陰氣盛，陽氣虚，故振寒。厥，逆氣也。




列缺，

列，行列也。此别走絡，分别大經，所以稱缺也。列之缺經之上，故曰列缺也。


 手太陰絡，去腕上一寸半，别走陽明者。

謂於藏經别出此脈，横絡皮膚，走向府經，即十五絡一之數也。餘五藏絡皆放此也。


 刺入三分，留三呼，灸五壯，主瘧寒甚熱。

瘧有三種：寒瘧一，温瘧二，癉瘧三。先寒而後熱者，寒瘧；先熱而後寒者，温瘧；直熱不寒者，癉瘧也。三種以時發者，瘧也；不以時發者，寒熱也。寒甚熱者，夏有因大暑汗出，腠理開發，凄滄小寒入於腠理皮膚之中，藏之不出，至秋又傷於風，其病則盛。寒爲陰氣，風爲陽氣，既先傷寒，故病瘧發，先寒後熱。總論瘧有十二狀也。


 癇驚

多是小兒癲病也。癇，限閒反。


 而有見者，並取陽明絡。寒熱，欬唾沫，掌中熱，

二陰急爲癇厥，二陽急爲驚。又三陽者至陽也，三陽積並爲驚，病起之時亦如暴風，又如霹靂也。


 虚則肘臂肩背寒慄，少氣不足以息。

夫虚實者，邪氣盛則實，精氣奪則虚。氣虚者，謂手太陰脈虚也。但人有手足、九竅、五藏合一十六部，並三百六十五節，皆生百病。百病之生，皆有虚實，故十二經脈皆絡三百六十五節，節之有病，必被經脈，經脈之病，皆有虚實也。肩，髆上者也。


 寒厥，交兩手而務，爲口沫。實則肩背熱痛，汗出暴，四支腫，身濕摇，時寒熱，飢則煩，飽則面變，口噤不開。

兩手逆冷，故灸之以望煖，此爲臂
 

注



 厥也。凡厥有二種：有寒厥，有熱厥。務，事也。濕，沾潤也。噤，口急也，琴甚反也。


 惡風泣出。

風之中，因陽氣不守於精，是則火氣循目，故見風泣出。比
 

注



 有天之疾風，即俠有雨也。


 善忘，四支逆厥，善笑。

心高滿抑肺，急而善忘。又上氣不足，下氣有餘，腸胃實而心肺虚，虚則營、衛留於下，久而不已，不得時上，故善忘。氣虚則多悲，實則多笑也。


 熱病先手臂，身多溺白，瘈，脣口聚，鼻張，目下汗出如轉珠，兩乳下三寸堅，脇下滿悸。

夫熱病者，冬傷於寒，寒極爲熱，故春爲熱病。是以傷寒者，熱病之類也。傷寒據其得病初也，熱病言其病成形也。傷寒温病，夏至前發也；傷寒暑病，夏至後發也。夫風寒暑濕四種邪氣傷於人者，皆因腠理孔開，邪氣得入，人在冬日之時，腠理皆閉，縱有寒氣，何所傷人？但人冬日遇大寒，必温室厚褥、重衣熱食，身之汗出，腠理開發，復取於涼
 

注



 ，大寒之氣，入於腠理，循諸經脈，客於藏府，至春寒極，發爲熱病，皆自冬日多受於寒而得此病，故曰傷寒。凡傷寒熱病，若有死者，皆六七日；若有愈者，皆十日已上。所以然者，傷寒病發，一日太陽受之，二日陽明受之，三日少陽受之，四日太陰受之，五日少陰受之，六日厥陰受之。如此一日受病，至第七日，即太陽病衰，八日陽明、九日少陽、十日太陽、十一日少陰、十二日厥陰病衰。然則三陽三陰次第受病，衰已則愈矣。若第一日陰陽二經俱感於病，至第三日即六經又五藏六府俱病，營、衛不行、五藏不通，則死矣。不兩感者，未滿三日，可汗而已；以去，可減而已。其病愈已，禁於食肉，反以多食。傷寒熱病具以論者，如《太素經》説：溺白者，熱以銷膏，故溲膏而白也。手陽明是肺府之脈，入下齒中，上循鼻孔，故熱而口聚、鼻孔張也。悸，心動，葵季反。




行於經渠，

水出流注，入渠徐行，血氣從井出已，流注至此，徐引而行。經，謂十二經脈也；渠，謂溝渠，謂十二經脈血氣流於此穴，故曰經渠也。


 爲經，金也。

經，常也。水大，流注不絶爲常；血氣流注此，徐行不絶爲常也。


 在寸口陷者中，刺入三分，留三呼；不可灸，傷人神明。

口，通氣處也。從關上至魚一寸，五藏六府之氣皆此中過，故曰寸口。手太陰脈等五藏五神之氣，大會此穴，則神明在於此穴之中。火又尅金，故灸之者傷神明也。


 主寒熱，胸背急痛，喉中鳴，欬上氣喘，掌中熱，數欠，汗出，胸中彭彭，甚則交兩手務，暴癉内逆，先取天府，此府此胃之大輸。

天府，胃府大輸。胃爲水穀之海，穀氣强盛，故暴癉者，先取天府，後取經渠也。暴，疾也。


 臂内廉痛，喘逆，心痛欲嘔。

注於大淵，

水之流
 

注



 趨於下爲注。十一經脈流魚際已，注於此處，故爲注也。少商初出爲井，可謂小泉；魚際停澹
 

注



 ，此中湧注，故曰大泉也。


 爲輸，土也。

水流便有送致聚處，十二經脈流魚際已，經
 

注



 於此處，故爲輸也。


 在手掌後際陷
 

注



 者中。刺入一分，留二呼；灸三壯。主痺，逆氣寒厥，急熱煩心，

諸痺多痛。痺在骨則
 

注



 重，在脈血凝
 

注



 ，在筋動不屈伸，在肉不知，在皮即寒，具此五者，痺而不痛。凡痺之類，逢寒即急，逢濕則縱。總而言之，謂風寒濕三氣雜至，合而爲痺，風氣勝者名爲行痺，寒氣勝者名爲痛痺，濕
 

注



 氣勝者名爲著痺。又病在陽者命曰風，病在陰者命曰痺，陰陽俱病命曰風痺。此痺之大論也。


 善唾噦噫，

噦，氣逆也，怨月反。穀入於胃，胃氣上注於肺。今有故寒氣與新穀氣俱還入於胃，新故相亂，真邪相攻，氣並相逆，復出於胃，故爲噦。噫，飽出息也。今寒氣客於胃，厥逆從下上散，復出於胃，故爲噫也。


 胸滿嗷呼，胃氣上痺，逆氣心痛，脹滿彭彭，臂厥，肩膺胸痛，妒乳，目中白眼青，

不令嬰兒飲，婦人因妒病乳，故曰妒乳也。


 轉筋，

即手太陰筋轉也，筋肉之力也。


 掌中熱，乍寒乍熱，缺盆中相引痛，數欠，喘不得息，臂内廉痛，上鬲，飲已煩滿，病温身熱五日以上，汗不出，留鍼一時取之，未滿五日不可刺。

温病未滿三日，可汗而已；三日已去，可洩
 

注



 而已。此中所説「未滿五日不可刺也」，有此不同，宜量取之也。


 瘧，欬逆攘心，悶不得卧，胸滿喘務，背痛唾血，振寒乾嗌，狂言口噼，引而下之。

瘧，害也，惡也。謂此病之惡，能害於人，故曰瘧也。攘，觸心令悶，不得卧也，攘，除推也。




流於魚際，

水出井，流而動也；脈出指，流而上行。大指本節後，象彼魚形，故以魚名之，赤白肉畔，故曰魚際也。


 爲滎，火也。

水溢爲滎，謂十二經脈從指出已，流溢此處，故名爲滎。迥冥
 

注



 反，又焉向反
 

注



 。


 在手大指本節後，内側散脈。

手之四指皆有三節，大指唯有二節，大指第三節，即爲本節也。


 刺入二分，留三呼；灸三壯。主虚熱，洒泝起毛，惡風，

虚而熱，故變寒而毛起也。


 舌上黄，身熱，争則喘欬，痺走胸膺
 

注



 背，不得息，頭痛不堪，汗出而寒，

有本作「汗不出」也。


 及陽明出血，寒厥及熱，煩心，少氣，不足以息，

汗出而寒者，陽勝則熱而汗不出，陰勝則寒而汗出。


 陰濕，腹痛食
 ，

音噎。


 肘攣櫡滿，喉中焦渴，

肺心有邪，其氣留於兩肘。肘者，機關之室，真氣之所過，血絡之所游，邪氣惡血，固不得留，留則傷筋絡骨節，機關不得屈伸，故肘病攣也。


 痓上氣，

痓，强直，巨井反。


 熱病，振栗鼓頷，腹滿，陰痿，

痿
 

注



 ，屈
 

注



 不收也。人思想無窮，所願不得，意淫於外，入房大甚，宗筋弛縱，發爲筋痿，及爲白淫。宗筋，即陰。


 厥痛，卧若徙居，心痛閒，動作痛益甚
 

注



 ，色不變，肺心痛，

徙，移也。人此處卧，謂移他處，故如徙居也。凡心痛，四藏及胃厥氣皆令心痛，心中有神，不得受邪。若心自痛，名真心痛，故旦發夕死，夕發旦死也。


 欬引尻，溺出，虚也。

此膀胱欬
 

注



 。


 鬲中虚
 

注



 ，食飲嘔，身熱，汗出數，唾涎下，

人飲食入胃，胃中若熱，則蟲動；蟲動則胃緩，胃緩則廉泉開，廉泉開則涎下。


 肩背寒熱，脱色，目泣出，皆虚也，補之。唾血時熱，寫魚際，補尺澤。短氣心痺，悲怒逆氣，恐狂易，

狂易者，時歌時笑，脱衣馳走，改易不定，故曰狂易。


 胃逆，霍亂，逆氣。

霍，急疾也。營、衛二氣，清濁相干，忽然亂於腸胃，則爲霍亂也。




肺出少商，

手太陰脈歸之於肺，肺主於秋，脈之所起處，故謂之少商也。


 爲井，木也。

太古人未有井時，泉源出水之處則稱爲井者，出水之處也。五藏、六府、十二經脈，以上下行，出於四末，故第一穴所出之處，譬之爲井。五藏之脈是陰，生於陽地，終於陰地。故井出爲木，滎流爲火，輸注爲土，經行爲金，合入爲水；六府爲陽，生於陰地，終於陽地，故井出爲金，滎流爲水，輸注爲木，所過爲原。原者，三焦總有六府陽氣也。經行爲火，合入爲土也。五藏之井，皆出於木，木少陽相主，至水爲合也。足厥陰者，玉英之陰，在於中焦，起手太陰也。


 在手大指端内
 

注



 側，去爪甲角如韭葉。

爪甲有四角，此取内側上是也。韭葉有大小，此取非大非小，闊二分許，以量中度之人，若大小以意量。


 刺入一分，留一呼；灸一壯。主瘧，寒厥及熱，煩心善噦，心滿而汗出，刺出血立已。寒濯濯，寒熱，手臂不仁，唾沫，

濯，洗也，言寒如水洗之甚
 

注



 ，故動言之。仁，親也，病不覺之處不與身親，故曰不仁。人數驚恐，筋脈不通，肉生不仁。又人病久入深，營、衛之行澀，經絡時疏
 

注



 不痛，皮膚不營，故爲不仁。有本爲「手攣」也。


 脣乾引飲，手腕攣指支，肺脹上氣，

指强難屈伸，曰支也。


 耳中生風，

覺耳中有風氣也。


 欬喘逆，指痺臂痛，嘔吐，飲食不下彭彭，熱病象瘧，振慄鼓頷，腹脹，俾倪，喉中哏哏。

熱病像瘧，謂有寒有熱，唯不以時作也。俾倪，側視皃，上迅未反，下五悌反。哏，下墾反，謂咽中氣塞也。






注
 　葉：原缺作「□」，據永仁鈔本補。



注
 　主：原缺作「□」，據永仁鈔本補。



注
 　上：原脱，據永仁鈔本補。



注
 　膺：原作「肩」，據永仁鈔本改。



注
 　哭：原作「笑」，據永仁鈔本改。



注
 　手：原作「毛」，據永仁鈔本改。



注
 　主右：原缺作「□」，據永仁鈔本補。



注
 　故：原缺作「□」，據永仁鈔本補。



注
 　太陰：原作「大主」，據文意改。



注
 　「内」下原有「廉」字，據永仁鈔本删。



注
 　腋：原作「腕」，據永仁鈔本改。



注
 　三尺五寸：原作「三尺三寸」，據永仁鈔本改。



注
 　孔最：原作「孔竅」，據永仁鈔本改。



注
 　也：原作「之」，據文意改。以下類似情況不再出校。



注
 　客：原作「容」，據尊經閣本改。



注
 　嘔：原作「歐」，二字相通，兹改作常用之「嘔」。後同此。



注
 　也：原作「之也」，據文意改。以下類似情況不再出校。



注
 　邪：原脱，據尊經閣本補。



注
 　汙：原作「汗」，據永仁鈔本改。



注
 　起：原作「赴」，據尊經閣本改。下「起」字同。



注
 　蟲：原脱，據尊經閣本補。



注
 　充：原作「宛」，據尊經閣本改。



注
 　腕：原作「口」，據尊經閣本改。



注
 　厥：原作「人」，據永仁鈔本改。



注
 　此爲臂：三字原均缺作「□」，據永仁鈔本補。



注
 　比：原作「此」，據永仁鈔本改。



注
 　涼：原作「源」，據永仁鈔本改。



注
 　流：原缺作「□」，據永仁鈔本補。



注
 　澹：原缺作「□」，據永仁鈔本補。



注
 　經：原作「注」，據永仁鈔本改。



注
 　陷：原無，據文意補。



注
 　則：原作「身」，據永仁鈔本改。



注
 　凝：原作「涘」，據永仁鈔本改。



注
 　濕：原作「温」，據尊經閣本改。



注
 　洩：原作「減」，據永仁鈔本改。



注
 　冥：原作「真」，據永仁鈔本改。



注
 　尊經閣本作「向冥反，又焉迥反」。



注
 　膺：原作「應」，據永仁鈔本改。



注
 　痿：原作「疾」，據永仁鈔本改。



注
 　屈：原缺作「□」，據永仁鈔本補。



注
 　甚：原無，據文意補。



注
 　欬：原作「歐」，據永仁鈔本改。



注
 　虚：原無，據文意補。



注
 　内：原作「向」，據永仁鈔本改。



注
 　甚：原作「其」，據永仁鈔本改。



注
 　疏：原缺，據尊經閣本補。








《黄帝内經太素》篇目



廖宗澤輯録


第一卷

原佚。



 　攝生之一


飲食有節，起居有常度，不妄不作，

《素問·上古天真論》，以下並同。


 ○上古聖人之教也，下皆爲之。○身肌宗一。○有至人者。

按宋林億等《新校正》引此四條，黄氏以爲今本無，下同。張氏《類經》在《攝生類》，疑即本卷佚文。




帝曰：余聞上古聖人論理人形，列别藏府，端絡經脈，會通六合，各從其經；氣穴所發，各有處名；谿谷屬骨，皆有所起
 

注



 ；分部逆從，各有條理；四時陰陽，盡有經紀；外内之應，皆有表裏。其信然乎？

《素問·陰陽應象大論》。○此條據《新校正》云：「《太素》在上古，聖人之教也。」上則原爲《上古天真論》，應即本卷佚文，《類經》在《藏象論》，蓋從今本耳。





第二卷

卷末缺。



 　攝生之二

順養

《靈樞·師傳篇》。○《靈樞·九鍼論》。○《素問·四氣調神論》，全。




六氣

《靈樞·決氣篇》，全。




九氣

《素問·舉痛論》。




調食

《靈樞
 

注



 ·五味篇》，全。○《素問·藏氣法時論》。○《靈樞·五味論》全。○《靈樞·九鍼論》。




壽限

《靈樞·天年篇》。○《素問·上古天真論》。





第三卷　陰陽


□□□

《素問·陰陽應象大論》。○卷首缺篇名。




調陰陽

《素問·生氣通天論》，全。




陰陽雜説

《素問·金匱真言論》，全。○《素問·陰陽别論》，全。○《素問·痺論》。





第四卷

佚



 　陰陽



第五卷　人合


□□□

《靈樞·邪客篇》。○卷首缺篇名。




陰陽合

《靈樞·陰陽繫日月篇》。○《素問·陰陽離合論》，全。




四海合

《靈樞·海論》，全。




十二水

《靈樞·經水篇》，全。





第六卷　藏府之一


□□□□

《靈樞·本神篇》，全。○卷首缺篇名。




五藏命分

《靈樞·本藏篇》。




藏府應候

同上。




藏府氣液

《靈樞·脈度篇》。○《靈樞·九鍼論》。○《素問·宣明五氣篇》 。《素問·五藏别論》。○《素問·太陰陽明論》，全 。○《素問·玉機真藏論》。





第七卷

原佚。



 　藏府之二


在變動爲握，

《素問·陰陽應象大論》，以下並同。


 ○脈生脾 。○在變動爲憂。○中央生濕。○濕生土。○在變動爲噦。○燥傷皮毛。熱勝燥。○寒傷骨。○陰陽之道路也。

《新校正》引此九條，《類經》在《藏象類》，疑即本卷佚文。




肖者濯濯。

《素問·靈蘭祕典論》。




神之處也。

《素問·六節藏象論》，下同。○


 爲陽中之少陰。○爲陰中之太陰。○此爲陰中之少陽。

《新校正》引此五條，《類經》在《藏象類》，疑即本卷佚文。




脾者，主爲衛，使之迎糧。

《靈樞·師傳篇》。


 ○六府者，胃爲之海，廣
 ，大頸，張胸。

同上。○以上二條《甲乙經》宋校所引，《類經》在《藏象類》，疑即本卷佚文。





第八卷　經脈之一


□□□□

《靈樞·經脈篇》。




經脈病解

《素問·脈解篇》，全。




陽明病解

《素問·陽明脈解篇》，全。





第九卷　經脈之二


經脈正别

《靈樞·經别篇》，全




脈行同異

《靈樞·邪客篇》。○《靈樞·動輸篇》，全。




經絡别異

《靈樞·經脈篇》。




十五絡脈

同上。




經絡皮部

《素問·皮部論》，全。○《素問·經絡論》，全。





第十卷　經脈之三


□□

《素問·骨空論》
 

注



 。○卷首篇名缺。




帶脈

《靈樞·經别篇》。○《素問·痿論》。




陰陽蹻脈

《靈樞·脈度篇》。○《素問·繆刺論》。




任脈

《靈樞·五音五味篇》  。○又附《素問·血氣形志篇》。




衝脈

《靈樞·逆順肥瘦篇》。○《素問·舉痛論》。




陰陽維脈

《素問·刺要痛論》。




經脈標本

《靈樞·衛氣篇》，全。




經脈根結

《靈樞·根結篇》。





第十一卷　輸穴


本輸

《靈樞·本輸篇》，全。




變輸

《靈樞·順氣一日分爲四時篇》。○《素問·水熱穴論》。




府病合輸

《靈樞·邪氣藏府病形篇》。




氣穴

《素問·氣穴論》，全。○《素問·水熱穴論》。○《靈樞·背腧篇》，全。○《素問·血氣形志篇》。




氣府

《素問·氣府論》，全。




骨空

《素問·骨空論》。○其從首至「使之跪」，又從「督脈起少腹」至「治督脈」，重第十卷首篇





第十二卷　營衛氣


□□□

《靈樞·營氣篇》，全。○《靈樞·營衛生會篇》。○卷首篇名缺。




營衛氣行

《靈樞·邪客篇》。○《靈樞·陰陽清濁篇》，全。○《靈樞·五亂篇》，全。




營五十周

《靈樞·五十營篇》，全。




衛五十周

《靈樞·衛氣行篇》，全。





第十三卷　身度


經筋

《靈樞·經筋篇》。




骨度

《靈樞·骨度篇》，全。




腸度

《靈樞·腸胃篇》。○《靈樞·平人絶穀篇》，全。




脈度

《靈樞·脈度篇》。





第十四卷　診候之一


□□□

《素問·三部九候論》，全。○卷首缺篇名。




四時脈形

《素問·玉機真藏論》。




真藏脈形

同上。




四時脈診

《素問·玉機真藏論》。○《素問·脈要精微論》。




人迎脈口診

《靈樞·禁服篇》，全。○《靈樞·五色篇》。○《靈樞·根結篇》。○《素問·五藏别論》。○《靈樞·終始篇》。○《素問·病能論》。○《靈樞·論疾診尺篇》。





第十五卷　診候之二


色脈診

《素問·移精變氣論》。○《素問
 

注



 ·玉版論要論》，全。○《素問·五藏生成論》。




色脈尺診

《靈樞·邪氣藏府病形篇》。




尺診

《靈樞·論疾診尺篇》。




尺寸診

《素問·平人氣象論》。




五藏脈診

《素問·宣明五氣篇》。○《素問·平人氣象論》。○《素問·脈要精微論》。○《靈樞·邪氣藏府病形篇》。○《素問·大奇論》，全。





第十六卷

原佚。



 　診候之三

滑則少氣。

《素問·脈要精微論》，下同。


 ○白欲如白璧之澤，不欲如堊。○象心之太浮也。

《素問·經脈别論》。○《新校正》引此三條，《類經》在《脈色類》。《太素》「診候之一」、「診候之二」俱不缺，疑此卷爲「診候之三」。今以附於此。


 子誠别而已。

《素問·示從容論》。


 是以名曰診經。

同上。




陰陽之類，經脈之道。

《素問·陰陽類論》，下同。


 三陽爲經，二陽爲維，一陽爲游部。○伏鼓不浮，上空志心。○一陰獨至。○二陰一陽，病在肺。○陰陽皆絶，期在孟春。三月之病曰陽殺。○陰陽交，期在溓水。

以上二篇共九條，《新校正》引，《類經》在《疾病類》，考之《太素》，疑當爲本卷「診候」佚文。




病生於陽者，先治其外，後治其内。

《靈樞·五色篇》，下同。


 ○ 當候關中。○黑色出於庭。○闕上者，咽喉也。○闕中者，肺也。

以上五條，《甲乙經》宋校引，《類經》在《脈色類》，疑即本卷佚文。





第十七卷　證候之一


□□

《素問·五藏生成篇》。○《靈樞·論疾診尺篇》。○卷首缺篇名。





第十八卷

原佚。



 　證候之二


五藏者，中之府也。

《素問·脈要精微論》。


 ○行則僂跗。

同上。




所謂氣虚者。

《素問·通評虚實論》，以下並同。


 ○尺滿而不應也。○足温則生，寒則死。○脈懸小堅，病久可治。

誦而頗能解，解而未能别，别而未能明，明而未能彰。

《素問·著至教論》，下同。


 ○ 至教擬於二皇。○列星辰，與日月光。○夫三陽，太爲業。○下爲漏病。○腎且絶死，死日暮也。

一上一下，寒厥到膝。

《素問·方盛衰論》，下同。


 ○若伏空室，爲陰陽之一。○至陽絶陰，是爲少氣。

以上四篇共十五條，均《新校正》引，《類經》俱在《疾病類》，疑即本卷佚文。




怒則上氣逆，胸中留積，血氣逆留。

《靈樞·五變篇》。


 ○髖皮充肌。

同上。


 ○ 

此二條，《甲乙經》宋校所引，《類經》在《疾病類》，疑爲本卷佚文。





第十九卷　設方一


知古今

《素問·湯液醪醴論》。




知要道

《靈樞·外揣篇》，全。




知方地

《素問·異法方宜論》，全。




知形志所宜

《素問·血氣形志篇》。○《靈樞·九鍼論》。




知祝由

《素問·移精變氣論》。




知鍼石

《素問·寶命全形篇》，全。○《素問·刺禁論》。○《素問·鍼解篇》。○《素問·病能論》。




知湯藥

《素問·湯液醪醴論》。




知官能

《靈樞·官能篇》，全。





第二十卷

原佚。



 　設方二


爲萬民副。

《素問·疏五過論》，下同。


 ○病深以甚也。○始樂始苦。○封君敗傷，及諸侯王。○氣内爲實。

更名自巧。

《素問·徵四失論》。


 ○愚心自功。

同上。○以上二篇七條《新校正》引，《類經》在《論治類》，此卷續「設方」，疑即《論治》之類，今以附此。





第二十一卷

原佚。



 　九鍼之一


間者環已

《素問·診要經終論》。○《素問新校正》引。




脈氣留於腹中，蓄積不行。

《靈樞·衛氣失常篇》、《甲乙經》、《新校正》引。○以上二條，《類經》在《鍼刺類》，疑即本卷佚文。





第二十二卷　九鍼之二


刺法

《靈樞·邪客篇》。○《靈樞·逆順肥瘦篇》。○《靈樞·根結篇》。




九鍼所主

《靈樞·官鍼篇》。




三刺

《靈樞·官鍼篇》。○《靈樞·終始篇》。




三變刺

《靈樞·壽夭剛柔篇》。




五刺

《靈樞·官鍼篇》。




五藏刺

《靈樞·五邪篇》。




五節刺

《靈樞·刺節真邪篇》。




五邪刺

同上。





第二十三卷　九鍼之三


量繆刺

《素問·繆刺論》，全。




量氣刺

《靈樞·行鍼篇》，全。




量順刺

《靈樞·逆順篇》，全。




疽癰逆順刺

《靈樞·玉版篇》。




量絡刺

《靈樞·血絡篇》，全。




雜刺

《靈樞·四時氣篇》。





第二十四卷　補瀉


天忌

《素問·八正神明論》。




本神論

同上。




真邪補瀉

《素問·離合真邪論》，全。




虚實補瀉

《素問·調經論》。




虚實所生

同上。





第二十五卷　傷寒


熱病決

《素問·熱論》。




熱病説

《素問·評熱病論》。○《靈樞·熱病篇》。




五藏熱病

《素問·刺熱論》，全。




五藏痿

《素問·痿論》，全。




瘧解

《素問·瘧論》。




三瘧

同上。




十二瘧

《素問·刺瘧論》。





第二十六卷　寒熱


寒熱厥

《素問·厥論》。




經脈厥

同上。○《素問·大奇論》。




寒熱相移

《素問·氣厥論》，全。○《素問·大奇論》。




厥頭痛

《靈樞·厥病》。○《靈樞·雜病篇》。




厥心痛

《靈樞·厥病篇》。○《靈樞·雜病》。○《靈樞·熱病篇》。




寒熱雜説

《靈樞·寒熱病篇》，全。




癰疽

《靈樞·癰疽篇》，全。○《素問·腹中論》。




蟲癰

《靈樞·上膈篇》，全。




寒熱瘰癧

《靈樞·寒熱篇》，全。




灸寒熱法

《素問·骨空論》。





第二十七卷　邪論


七邪

《靈樞·大惑論》，全。




十二邪

《靈樞·口問篇》，全。




邪客

《素問·舉痛論》。




邪中

《靈樞·邪氣藏府病形篇》。




邪傳

《靈樞·百病始生篇》，全。○《靈樞·九鍼論》。





第二十八卷　風


諸風數類

《素問·風論》。




諸風狀論

同上。




諸風雜論

《靈樞·賊風篇》，全。




九宫八風

《靈樞·九宫八風篇》，全。




三虚三實

《靈樞·歲露篇》。




八正風候

同上。




痺論

《素問·痺論》。○《靈樞·周痺篇》，全。○《素問·逆調論》。○《靈樞·厥病篇》。





第二十九卷　氣論


□□

《靈樞·刺節真刺篇》。○卷首缺篇名。




津液

《靈樞·五癃津液别篇》，全。




水論

同上。




脹論

《靈樞·脹論》，全。○《靈樞·水脹篇》，全。○《素問·腹中論》。




風水論

《素問·評熱病論》。○《素問·奇病論》。




欬論

《素問·欬論》，全。





第三十卷　雜病


□□□

《素問·奇病論》。○卷首缺名。




温暑病

《素問·熱論》。




四時之變

《靈樞·論疾診尺篇》。




息積病

《素問·奇病論》。




伏梁病

《素問·腹中論》。○《素問·奇病論》。○從「人有身體」至「環臍而痛與」，《腹中論》同




熱痛

《素問·腹中論》。




脾癉消渴

《素問·奇病論》。




膽癉

同上。




頭齒痛

《素問·奇病論》。○《靈樞·雜病篇》。




頷痛

《靈樞·雜病篇》。




項痛

同上。




喉痺嗌乾

《靈樞·熱病論》。○《靈樞·雜病篇》。




目痛

《靈樞·熱病論》。○《靈樞·癲狂篇》。




耳聾

《靈樞·厥病篇》。○《靈樞·雜病篇》。




衄血

《靈樞·雜病篇》。




喜怒

同上。




疹筋

《素問·奇病論》。




血枯

《素問·腹中論》。




熱煩

《素問·逆調論》。




身寒

同上。




肉爍

同上。




卧息喘逆

《素問·病能論》。○《素問·逆調論》。




少氣

《靈樞·癲狂篇》。




氣逆滿

《靈樞·雜病篇》。○《靈樞·熱病篇》。




療噦

《靈樞·雜病篇》。




腰痛

《素問·刺腰痛》。○《靈樞·雜病篇》。




髀疾

《靈樞·厥病篇》。




膝痛

《靈樞·雜病篇》。




痿厥

同上。




癃洩

《靈樞·熱病篇》。○《靈樞·厥病篇》。




如蠱如蛆病

《靈樞·熱病篇》。




癲疾

《素問·奇病論》。○《靈樞·癲狂篇》。




驚狂

《靈樞·癲狂篇》。




厥逆

《靈柩·癲狂篇》。




厥死

《素問·奇病論》。




陽厥

《素問·病能論》。




風逆

《靈樞·癲狂篇》。




風痙

《靈柩·熱病篇》。




酒風

《素問·病能論》。




經解

同上。




身度

《素問·通評虚實論》。




經絡虚實

同上。




禁極虚

順時

同上。




刺瘧節度

《素問·刺瘧論》。○《靈樞·雜病篇》。




刺腹滿數

《靈樞·雜病篇》。○《素問·通評虚實論》。




刺霍亂數

《素問·通評虚實論》。




刺癎驚散

同上。




刺腋癰後

同上。




病解

同上。




久逆生病

同上。




六府生病

同上。




腸胃生病

同上。




經輸所療

同上。






注
 　所起：原作「分部」，蓋涉下文而誤，兹據《素問》改。



注
 　靈樞：原作「靈」，欠完整，兹補「樞」字，後同此。



注
 　骨空論：原作「空骨論」，兹據《素問》改。



注
 　問：原無，據上下文例補。








《靈樞》隋楊氏《太素注》本目録



《靈樞》爲經，《素問》爲傳，雖不能劈分，大略如是。醫書之於《靈樞》，較《素問》尤爲根原。《素問》全注雖亡，次注猶爲唐人之作，古法不盡亡佚；《靈樞》注本，今日所傳者大抵明人，其去隋幾千年，師傳亡佚，錯誤滿紙，最可痛惜。《太素》出於隋，古法存者不一而足。以《太素》比明注，其相去不可以道里計。黄氏所作，未見傳本，今仿其例，别爲此書。考楊本全篇已有五十三，未經全引者十四，其佚者不過十五篇而已。今以原書六十五篇提出别行，再推廣其法，以注所佚，則成完帙。此固醫家金鍼寶筏，爲地球至精至貴之秘書也。

九鍼十二原第一。

《太素》本佚。




本輸第二。

《太素》本佚。




小鍼解第三。

《太素》本佚。




邪氣藏府病形第四，全。

楊本一見第二十七卷「邪中」，從首至「不能勝也」，共五百五十七字。○二見於第十五卷「色脈尺診」，續「勝也」至「下工十全」，四百六十一字。○三見於第十五卷「五藏脈診」，續「全六」至終，共一千二百八十九字。




根結第五，全。

楊本一見於第十卷「經脈根結」，從首至「皆當取之」，共五百七十字。○二見於第十四卷「人迎脈口診」，續「取之」至「乍數乍疏也」，共一百五十一字。○三見於第廿二卷「刺法」，續「疏也」至終，共四百三十字。




壽夭剛柔第六，不全。

楊本廿二卷「三變刺」，從「余聞刺有三變」至終，共三百三十六字。○脱百八十六字。




官鍼第七，不全。

楊本一見於第二十二卷「九鍼所主」，從首至以「四時」，共二百四十四字。○二見於第二十二卷「五刺」，從「所謂三刺則穀氣出」至「不可以爲工」，百十五字。○三見廿二卷「五刺」，續「爲工」至終。一百四十七字；○中脱五百一十三字。




本神第八，全。

楊本見於第六卷首篇，共六百四十六字。




終始第九，不全。

楊本一見於第十四卷「人迎脈口診」，從首至「取之其經」，共八百五十六字。○二見於第二十二卷「三刺」，續「其經是謂氣」，共七百六十四字。○下脱三百三十五字。




經脈第十，未全。

楊本一見第八卷首篇，從首至「肝足厥陰」一段下「反小於寸口也」，共二千八百八十九字。○二見於第九卷「經脈别異」連下「十五絡脈」，從「十二經脈者」至終，共一千零六字。○中脱三百五十四字。




經别第十一，全。

楊本見於第九卷「經脈正别」，共五百七十字。




經水第十二，全。

楊本見於第五卷「十二水」，共八百五十二字。




經筋第十三，全。

楊本見於第十三卷「經筋」，共一千八百二十四字。




骨度第十四，全。

楊見於第十三卷「骨度」，共五百三十七字。




五十營第十五，全。

楊本見於第十二卷「營五十周」，共二百四十七字。




營氣第十六，全。

楊本見於第十二卷首篇，共二百九十二字。




脈度第十七，全。

楊本一見於第十三卷「脈度」，從首至「補之」，共一百九十四字。○二見於第六卷「藏府氣液」，續「補之」至「不得盡期而死也」，共一百九十八字。○三見於第十卷「陰陽蹻脈」，續「死也」至終，共一百九十六字。




營衛生會第十八，未全。

楊本見十二卷，從「願聞營氣行」至終，四百六十四字。○首脱三百三十四字。




四時氣第十九，全。

楊本見於第二十三
 

注



 卷「雜刺」，共六百二十字。




五邪第二十，全。

楊本見於第二十二卷「五藏刺」，共二百四十四字




寒熱病第二十一，全。

楊本見於第二十六卷「寒熱雜説」，共七百四十八字




癲狂病第二十二，全。

楊本見於第三十卷「目痛」，從首至「目内眥」，共二十三字。○二見於第三十卷「癲病」，續「目内眥」至「病發始知者死，不治」，共一百七十一字。○三見於第三十卷「驚狂」，續「不治」至「灸骶骨廿狀」，共二百廿五字。○四見於第三十卷「風逆」，續「二十狀」，至「骨清取井金也」，共四十三字。○五見於卅卷「少氣」，共三十七字。○六見於卅卷「厥逆」，共一百十九字。




熱病第二十三，全。

楊本一見於第二十五卷「熱病説」，從首至「巔上」，一共八百六十五字。○二見於第三十卷「氣逆滿」，續上一至「下乃止」，共三十二字。○三見於第二十六卷「厥心痛」，續「乃止」至「盡刺去其血絡」，共十六字。○四見於第三十卷「喉痺嗌乾」及「目痛」，續「其血絡後又」至「取其陰蹻」，四十五字。○五見於第三十卷「風痙」，續「取陰蹻」至「有寒取三里」，共二十五字。○六見於第三十卷「癃洩」，續「三里」上及「血絡出血」，共七十字。○七見於第三十卷「如蠱妲病」，續上及「血絡出血」至終，共三十一字。




厥病第二十四，全。

楊本一見於第廿六卷「厥頭痛」，從首至「後取足少陽陽明」，共二百一十六字。○二見於第二十六卷「厥心痛」，續「陽明」至「形中上者」，共二百三十六字。○三見於第三十卷「耳聾」，續「形中上者」至「耳鳴」段下「先取手，後取足」，共九十八字。○四見於第三十卷「痺疾」，續「取足」至「大鍼不可」，共二十字。○五見於第三十卷「癃洩」，續「不可」至「取曲泉」，共六字。○六見於第廿八卷「痺論」，續「曲泉」至終，共四十九字。




病本第二十五。

楊《太素》本佚。




雜病第二十六，全。

楊本一見於第二十六卷「厥頭痛」，從首至「取足太陰」，共八十六字。○二見於第三十卷「喉痺嗌乾」，續「太陰」至「取足少陰」，共十一字。○三見於第三十卷「膝痛」，續「少陰」至「刺膝無疑」，共二十三字。○四見
 

注



 於第卅卷「刺瘧節度」，續「無疑」至「取手陽明」，共十五字。○五見於第二十五卷「十二瘧刺」，續「手陽明」至「取手太陽」，共廿九字。○六見於第三十卷「頭齒痛」，續「太陽」至「手陽明」，共爲十七字。○七見於第三十卷「耳聾」，續上「手陽明」至「手陽明」，共十五字。○八見於第三十卷「衄血」，續「手陽明」至「刺
 

 中出血」，共二十九字。○九見於第三十卷「腰痛」，續「出血」至「刺足少陰」，共三十三字。○十見於第三十卷「喜怒」，續「少陰」至「少陽」，共二十一字。○十一見於第三十卷「頷痛」，續「少陽」至「刺手太陽也」，共十八字。○十二見於第三十卷「刺腹滿數」，「刺手太陽也」至「取足太陰」，共五十九字。○十三見於第二十六卷，續「太陰」至「得之立已」，共九十七字。○十四見於第三十卷「頷痛」，續「立已」至「按人迎於經，立已」，共二十三字。○十五見於第三十卷「氣逆滿」，續「於經立已」至「與胸下動脈」，共十三字。○十六見於第三十卷「刺腹滿數」，續「胸下動脈」至「按之立已」，共廿五字。○十七見於第三十卷「痿厥」，續「立已」至「無休病已止」，共二十四字。○十八見於第三十卷「療噦」，續「無已」至「至終」，共二十一字。



周痺第二十七，全。

楊本見於第二十八卷「痺論」，共四百三十八字。




口問第二十八，全。

楊本見於第二十七卷「十二邪」，共一千零九十六字。




師傳第廿九。不全。

楊本見於第十二卷「順養」，從「首乃不」至「邪辟」，共七百四十三字。


 

○《甲乙》引有二條。




決氣第三十，全。

楊本見於第二卷「六氣」，共三百字。




腸胃
 

注



 第三十一，全。

楊本見於第十三卷「腸度」，共二百三十三字。




平人絶穀第三十二，全。

楊本見於第十三卷「腸度」，共三百一十四字。




海論第三十三，全。

楊本見於第五卷「四海合」，四百五十三字。（未和贅文）




五亂第三十四，全。

楊本見於第十二卷「營衛氣行」，共三百七十八字。




脹論第三十五，全。

楊本見於第二十九卷「脹論」，共七百一十九字。




五癃津液别第三十六，全。

楊本見於第二十九卷「津液」，共四百四十一字。




五閲五使第三十七。

楊本佚。




逆順肥瘦第三十八，全。

楊本一見於第二十二卷「刺法」，從首至「則經可通也」，共四百九十四字。○二見於第十卷「衝脈」，續「通也」至終，共二百一十六字。




血絡第三十九，全。

楊本見於第二十三卷「量絡刺」，共三百八十六字。




陰陽清濁第四十，全。

楊本見於第十二卷「營衛氣行」，共三百一十一字。




陰陽繫日月第四十一，未全。

楊本見於五卷「陰陽合」，從首至「生於火，故有肝」，共七十九字。又從「有肝」續上「火故」至終，共七十七字。




病傳第四十二。

楊本佚。




淫邪發夢第四十三。

楊本佚。




順氣一日分爲四時第四十四，不全。

楊本見於第十一卷「變輸」，從「余聞刺有五變，以主五輸」至終，共三百三十二字。○首脱三百三十六字。




外揣第四十五，全。

楊本見於第十九卷「知要道」，共三百一十九字。




五變第四十六。

楊本佚。


 

○《甲乙》引二條。




本藏第四十七，全。

楊本一見於第六卷「五藏命分」，至「反覆言語也」，共一千二百二十三字。二見於第六卷「藏府應候」，續「反覆言語也」至終，共四百零六字。




禁服第四十八，全。

楊本見於第十四卷「人迎脈口診」，共八百零一字。




五色第四十九，未全。

楊本見十四卷「人迎脈口診」，從「病之益甚「至」傷於食飲」，百五十五字。○《甲乙》引有五條。




論勇第五十。

楊本佚。




背輸第五十一。

楊本佚。




衛氣第五十二，全。

楊本見於第十卷「經脈標本」，共五百八十五字。




論痛第五十三。

楊本佚。




天年第五十四，未全。

楊本見於第二卷「壽限篇」，從「黄帝曰人之夭壽」至終，共三百八十五字。○首脱八十五字。




逆順第五十五，全。

見於「量順刺」，共二百三十六字。




五味第五十六，全。

楊本見於第二卷「調食」，共四百五十二字。




水脹論第五十七，全。

楊本見於第二十九卷「脹論」，共三百二十九字。




賊風第五十八，全。

楊本見於第二十八卷「諸風雜論」，共二百八十六字。




衛氣失常第五十九。

楊本佚。


 

○《甲乙》引一條。




玉版六十，不全。

楊本見於第二十三
 

注



 卷「癰疽逆順刺」，共四百八十六字。


 

○下脱四百七十六字。




五禁第六十一。

楊本佚。




動輸第六十二，全。

楊本見於第九卷「脈行同異
 

注



 」，四百六十七字。




五味論第六十三，全。

楊本全見於第二卷「調食篇」。




陰陽二十五人第六十四。

楊本佚。




五音五味第六十五，未全。

楊本見十卷「任脈」，「婦人無鬚」至終，共三百八十三字。




百病始生第六十六，全。

楊本見於第二十七卷「邪傳」，共一千零二字。




行鍼第六十七，全。

楊本見於第二十三卷
 

注



 「量氣刺」，三百八十八字。




上鬲第六十八，全。

楊本見於第二十六卷「蟲癰」，共二百四十六字。




憂恚無言第六十九。

楊本佚。




寒熱第七十，全。

楊本見於二十六卷「寒熱瘰癧」，共二百一十三字。




邪客第七十一，全。

楊本一見於第十有二卷「營衛氣行」，從首至「三飲而已」，共百四十八字。○二見於第五卷首篇，續「而已」至「與天地相應也」，共二百八十字。○三見於九卷「脈行同異
 

注



 」，續「相應也」至
 

注



 「是謂因天之序」，共四百六十七字。○四見於第二十二
 

注



 卷「刺法」，續「是謂因天之序」至終，共三百七十五字。




通天第七十二。

楊本佚。




官能第七十三，全。

楊本見十九卷「知官能」，共九百八十五字。




論疾診尺第七十四，未全。

楊本一見於第十五卷「尺診」，從首至「晚有因加立死」，共二百零二字。○二見於第十四卷「人迎脈口診」，從「安卧」至「病難已」，三十八字。○三見三十卷「四時之變」，從首至終，共九十八字。○中脱五十五字。




刺節真邪第七十五，全。

楊本見于二十二卷「五節刺」、「五邪刺」，二十九卷首篇。




衛氣行第七十六，全。

楊本見於第十二卷「衛五十周」，共一千一百零八字。




九宫八風第七十七，全。

楊本見於第二十八卷「九宫八風」，共六百三十字。




九鍼論第七十八，未全。

楊本一見於第十九卷「知形志所宜」，從「形樂志苦是謂形」，共七十五字。○二見於第六卷「藏府氣液」，續「是形」至「爲水」，共四十八字。○三見於第二卷「調食」，續「爲水」至「是謂五味」，共二十六字。○四見六卷「藏液」，續「五味」至「此五液所生」，共八十二字。○五見於第二卷「順養」，續「所生」至「久所病也」，共廿五字。○六見於第二卷「調食」，續「所病也」至「名曰五裁」，共六十七字。○七見於第二十七卷「邪傳」，續「五裁」至「立命喜怒」，共七十七字。○八見於第六卷「藏府氣液」，續「喜怒」至「腎主骨」，共三十六字。○九見於第十九卷「知形志所宜」，續「主骨」至終，共一百一十二字。○首脱一千零四十一字。




歲露第七十九，不全。

楊本一見於第二十八卷「三虚三實」，從「四時八風之中人也」至「此一夫之論也」，共四百一十六字。○二見於第二十八卷「八正虚實」，續「論也」至終，共四百八十二字。○首脱二百三十一字。




大惑論第八十，全。

楊本見於第二十七卷「七邪」，共八百七十二字。




癰疽第八十一，全。

楊本見於第二十六卷「癰疽」，共一千一百零八字。




以上共八十一篇。

全者四十九，佚者十六。






注
 　二十三：原作「二十二」，據《太素》改。



注
 　見：原作「卷」，據文意改。



注
 　腸胃：原作「脹胃」，據《靈樞》改。



注
 　二十三：原作「二十六」，據《太素》改。



注
 　同異：原作「異同」，據《太素》乙。



注
 　卷：原脱，據《太素》補。



注
 　異：原脱，據《太素》補。



注
 　至：原無，據文意補。



注
 　二十二：原作「二十三」，據《太素》改。








《素問》隋楊氏《太素注》本目録



上古天真論第一，不全。

楊本見於二卷《壽限》，從「黄帝曰人身年老而無子者」至「能生子也」，共二百七十三字。


 

○按：《太素》缺卷一《攝生》，宋《校正》引《上古天真論》第二條，據《類經》一卷《攝生類》引《上古天真論》，當引補此卷之缺。




四氣調神論第二，全。

楊本見於二卷「順養」，共六百二十五字。




生氣通天論第三，全。

楊本見於三卷「調陰陽」，共八百八十六字。




金匱真言論第四，全。

楊本見於三卷「陰陽雜説」，共八百六十二字。




陰陽應象大論第五，不全。

楊本見於三卷首篇。從首至「冬生欬嗽」，又從「帝曰法陰陽奈何」至終，共一千三百六十六字。


 

○《新校》引佚文十條。《太素》第七卷「藏府之二」佚，《類經》在《藏象類》，當爲七卷之佚。




陰陽離合論第六，全。

楊本見於第五卷「陰陽合」，共四百五十五字。




陰陽别論第七，全。

楊本見於三卷「陰陽雜説」，共六百五十九字。




靈蘭祕典論第八，佚。

按《新校正》引佚文一條。《太素》第七卷「藏府之二」缺，《類經》引「十二官在藏府之首」，當爲七卷佚文。




六節藏象論第九，佚。

《新校正》引四條。《太素》七卷「藏府之二」缺，《類經》與上篇連引，當爲七卷佚文。




五藏生成篇第十，全。

楊本一見十七卷首篇，從首至「鍼石緣而去之」，共四百六十七字。○二見於十五卷「色脈診」，續「而去之」至終，共三百七十五字。




五藏别論第十一，全。

楊本一見於六卷「藏府氣液」，從首至「故曰實而不實也」，共二百零四字。○二見於「人迎脈口診」，續「不實也」至終，共一百四十七字。




異法方宜論第十二，全。

楊本見於十九卷「知方地」，共三百五十九字。




移精變氣論第十三，全。

楊本一見於十九卷「知祝由」，從首至「故祝由不能已也」，共一百八十五字。○二見於十五卷「色脈診」，續「不能已也」至終，共三百八十七字。




湯液醪醴論第十四，全。

楊本一見於十九卷「知古今」，從首至「而病之所以不愈也」，共二百四十四字。○二見於十九卷「知湯藥」，續「愈者也」至終，共二百二十六字。




玉版論要篇第十五，全。

楊本見於十五卷「色脈診」，共二百八十二字。




診要經終論第十六，佚。

《新校正》引佚文一條。《太素》二十一卷「九診之一」佚，《類經》引此篇入「診刺」，當爲二十一卷佚文。




脈要精微論第十七，不全。

楊本一見十四卷「四時脈診」，從「黄帝曰脈其四時動
 

注



 奈何」至「持脈之大法也」，共二百八十四字。○二見於十五卷「五藏脈診」，續「大法也」至「不復也」，又從「黄帝曰有故病」至終，故一百六十一字。○《新校正》引佚文四條，《太素》十六卷「診候之三」佚，《類經·脈色類》引此篇，當爲《太素》十六卷之佚。




平人氣象論第十八，全。

楊本見於十五卷「尺寸診」及下「五藏脈診」，共一千一百八十五字。




玉機真藏論第十九，不全。

楊本一見於十四卷「四時脈形」，從首至「名曰玉機」，共七百六十五字。○二見於十四真藏脈形。從上段「大骨枯藳」至「真藏見，皆死不治」，共三百七十一字。○三見於六卷「藏府氣液」，續「不治」至「故曰死」，共一百一十二字。○四見於十四「四時診脈」，續「曰死」至「皆難治」，共一百九十五字。


 

○《太素》第十八卷「證候之二」佚，《新校正》引上條，《類經》在《疾病類》，當爲十八卷之佚。




三部九候論第二十，全。

楊本見於十四卷首篇，共一千一百六十三字。




經脈别論第二十一，佚。

《新校正》
 

注



 引一條，《太素》十六卷「診候三」缺，《類經》引此入《脈色類》，當爲十六卷之佚。




藏氣法時論第二十二，不全。

楊本見於二卷「調食」，從「肝色青」至「五味所宜」，一百四十三字。




宣明五氣篇第廿三，不全。

楊本一見於二卷，從首至「五味所入」，共二十三字。○二見於六卷「藏府氣液」，續「所入」至「此五液所生」，共一百四十五字。○三見於十四卷「人迎脈口診」，從「五邪所見」至「死不治」，共四十七字。○四見於六卷「藏府氣液」，續「不治」至「是謂五主」，共四十八字。○五見於十五「五藏脈診」，從「五脈應象」至終，共三十五字。




血氣形志篇第二十四，全。

楊本一見於十卷「任脈」，從首至「此天下之常數」，共五十二字。○二見於十九卷「知形志所宜」，續「常數」至「補不足」，又從「形樂志苦」至終，共二百一十八字。○三見十一卷「氣穴」，從「欲知背腧」至「灸刺之度」，九十七字。




寶命全形篇第二十五，全。

楊本見於十九卷「知鍼石」，共六百三十二字。




八正神明篇第二十六，全。

楊本見於二十四卷「天忌」及下「本神」，共九百三十六字。




離合真邪篇第二十七，全。

楊本見於二十四卷「真邪補寫」，共八百九十二字。




通評虚實篇第廿八，不全。

楊本一見於「經絡虚實」，從「黄帝曰絡氣不足」至「刺陰灸陽」，共九十九字。○二見於三十卷「身度」，從「脈浮而澀」至「有熱者死也」，又從「形度」至「知其度也」，共二十七字。○三見於三十卷「順時」，續「度也」至「旁三痏與纓絡各二」，共七十四字。○四見於三十卷「刺腋癰」，續「各二」至「各三」，共三十二字。○五見於三十卷「經輸所療」，續「治在經腧」，共二十一字。○六見於三十卷「刺腹滿數」及下「刺霍亂數」、「刺癇癰數」，續「經輸」至「刺三鍼」，共八十二字。○七見於三十卷「病解」及下「久逆生病，六府生病，腸胃生病」，續「三鍼」至終，共一百一十五字。


 

○《新校正》引佚文四條，《太素》十五卷「證候之二」佚，《類經》在《疾病類》，當爲十八卷佚文。




太陰陽明論第二十九，全。

楊本見於六卷「藏府氣液」，共五百零八字。




陽明脈解第三十，全。

楊本見於八卷「陽明脈解」，共二百四十七字。




熱論第三十一，全。

楊本一見於二十五卷「熱病訣」，從首至「故死矣」，共六百五十字。○二見於三十卷「温暑」，續「死矣」至終，共三十二字。




刺熱論第三十二，全。

楊本見於二十五卷「五藏熱病」，共六百五十一字。




評熱病論第三十三，全。

楊本一見於二十五卷「熱病説」，從首至「肺傷則死也」，共九百九十二字。○二見於二十九卷「風水論」，續「則死也」至終，共三百三十一字。




逆調論第三十四，全。

楊本一見於三十卷「熱煩」及下「身寒」、「肉爍」，從首至「肉爍」，共一百六十四字。○二見於二十八卷「痺論」，續「肉爍」至「曰死」，一百八十二字。○三見於三十卷「卧息喘逆」，從「黄帝曰人有逆氣不得卧」至終，共二百三十字。




瘧論第三十五；不全。

楊本見於二十五卷「瘧解」、「三瘧」，從首至「作者奈何」，又從「黄帝曰夫風之與瘧」至終，共一千五百三十六字。




刺瘧篇第三十六，全。

楊本一見二十五卷「十二瘧」，從首至「足陽明太陰」，又續「則失時也」至「間日一刺」，又從「瘧而不渴」至終共六百六十六字。○二見於三十卷「刺瘧節度」，續「手太陰陽明」至「則失時也」，共八十八字。




氣厥論第三十七，全。

楊本見於二十六卷「寒熱相移」，共二百三十八字。




欬論第三十八，全。

楊本見於二十九「欬論」，共四百六十三字。




舉痛論第三十九。

楊本一見於二十七卷「邪客」，五百九十四字。二見於二卷「九氣」，二百一十三字。○十卷重脈重五十九字。




腹中論第四十，不全。

楊本一見二十九卷「脹論」，從首至「聚於腹」，八十七字。○二見於三十卷「血枯」，續「於腹」及「傷肝也」，共一百三十一字。○三見於三十卷「伏梁病」，續「肝也」至「動爲水溺澀之病也」，共七百一十九字。○四見於二十六卷「癰疽」，從「有病癰腫頸痛」至「黄帝曰善」，九十七字。○五見於「熱痛」，從「有所不同」至終，共六十四字。




刺要痛論第四十一，不全。

楊本見於三十卷「腰痛」，從首「刺郗中出血」，又從「腰痛引」終共六百五十八字。○重見於二十三卷「量繆刺」，從「腰痛引小腹」至終，共三十七字。○又重見於十卷「陰陽維脈」，從「陽維」至「尺所」，又從「刺飛陽」至「陰維會」，共五十九字。




風論第四十二，全。

楊本見於二十八卷「諸風數類」及下篇「諸風狀論」，共六百二十一字。




痺論第四十三，全。

楊本一見於二十八卷「痺論」，六百六十五字。二見於三卷「陰陽雜説」，一百九十一字。




痿論第四十四，全。

楊本見於二十五卷「五藏痿」，四百四十八字。又從「陽明者」至「足痿不用」八十六字，重見十卷「帶脈」。




厥論第四十五，全。

楊本見於二十六卷「寒熱厥」及下「經脈厥」，共八百四十八字。




病能論第四十六，不全。

楊本一見十四卷「人迎脈口診」，從始至「周脘爲癰」，六十九字。○二見三十卷「卧息喘逆」，共七十四字。○三見於十九卷「知鍼石」，從「有病頸癰」至「同病異治」，共六十六字。○四見於三十卷「陽厥」，從「有病怒者」至「下氣疾也」，共一百二十四字。○五見於三十卷「酒風」及下「經解」，續「氣疾也」至終，共一百七十一字。




奇病論第四十七，全。

楊本一見於十卷首篇，從首至「故曰疹成也」，共一百三十二字。○二見於三十卷「息積病」及下「伏梁病」，續「疹也」至「爲水溺澀之病也」，共一百一十二字。○三見於三十卷「疹筋」，續「病也」至「病甚」，三十六字。○四見於三十卷「頭齒痛」，續「病也」至「名曰厥逆」，共五十六字。○五見於三十卷「脾癉消渴」及下「膽癉」，續「厥逆」至「十二官水相使中」，共一百七十九字。○六見於三十卷「厥死」，續「使中」至「亦正死，明矣」，共一百四十六字。○七見於三十卷「癲疾」，續「明矣」至「爲癲疾」，共五十七字。○八見於二十九卷「風水」，續「疾爲癲疾」至終，共六十字。




大奇論第四十八，全。

楊本一見十五卷「五藏脈診」，從首至「首肺瘕」，又續「爲急」至「終」，共六百五十字。○二見於「寒熱相移」，續「肺瘕」至「驚爲急」，共二十字。




脈解篇第四十九，全。

楊本見於八卷「筋脈病解」，共九百七十五字。




刺要論第五十，佚。

《新校正》云「脊内廉」，全元起本作「脊内痛」，《太素》同。○按《太素》云兩「錘」作兩「鍼」；「頭几几然」作「頭沉沉然」。○又按：全本及《甲乙》、《太素》，自「腰痛」至此並無。




刺齊論第五十一，佚

刺禁論第五十二。不全。

楊本見於十九卷「知鍼石」，從首至「逆之有咎」，共六十八字。




刺志論第五十三，佚

鍼解第五十四，全。

楊本見於十九卷「知鍼石」，共六百八十一字。




長刺節論第五十五，全。

楊本見於二十三「雜刺」，共四百三十二字。




皮部論第五十六，全。

楊本見於九卷「經脈皮部」，共五百三十四字。




經絡論第五十七，全。

楊本見於九卷「經脈皮部」，共一百一十四字。




氣穴論第五十八，全。

楊本見於十一卷「氣血」，共一百一十三字。




氣府論第五十九，不全。

楊本見於十一卷「氣府」，從首至「脈法也」，又從「足少陰」至終，共六百四十六字。




骨空論第六十，全。

楊本一見於十一卷「骨空」，從首至「使之跪」，又續「脊强反折」至「易髓無空」，共六百八十六字。○二見於十卷首篇，續「使之跪」至「脊强反折」，共七十三字。○三見於二十六卷「灸寒熱法」，續「無空」至終，共一百八十三字。




水熱穴論第六十一，全。

楊本一見於十一卷「氣穴」，從首至「水之所客也」，又從「帝曰夫子言治熱病」至終，共四百七十三字。○二見於「變輸」，續「客也」至「此之謂也」，共二百二十二字。




調經論第六十二，全。

楊本見於二十四卷「虚實補寫」及「虚實所生」，共一千九百六十九字。




繆刺論第六十三，全。

楊本見於二十三卷「量繆刺」，一千五百一十九字。○「邪客足陽蹻至眥始」十四字，重見十卷「陰陽蹻脈」。




四時刺逆從論第六十四，佚。

《新校正》引楊上善十五字。○「氣不外行」别本作「血氣不行」。全本作「氣不衛外」，《太素》同。




標本病傳論第六十五，佚。

著至教論，原目第七十五，佚。

《新校正》引六條，《類經》在《疾病類》，疑《太素》
 

注



 在十八卷「證候二」之佚文。




示從容論，原目第七十六，佚。

《新校正》引二條，《類經》在《疾病類》，疑《太素》在第十六卷「診候三」之佚文。




疏五過論，原目第七十七，佚。

《新校正》引五條，《類經》在《論治類》，疑《太素》在第廿卷「設方二」佚文。




徵四失論，原目第七十八，佚。

《新校正》引二條，《類經》在《論治類》，疑《太素》在第廿卷「設方二」佚文。




陰陽類論，原目第七十九，佚。

《新校正》引七條，《類經》在《疾病類》，疑《太素》在十六卷「診候三」之佚文。




方盛論，原目第八十，佚。

《新校正》引三條，《類經》在《疾病類》，疑《太素》在第十八卷「證候二」之佚文。




解精微論，原目第八十一，佚。

《新校正》「有德」，《太素》作「得」。○「腦者，陰也」，「陰」作「陽」，全本、《甲乙》同。○「生則俱」，「生」作「出」，「則俱」亡。○「夫火疾風生乃能雨」，「夫火」作「天之」，無生字。




天元紀大論，原目第六十六。

五運行大論，原目第六十七。

六微旨大論，原目第六十八。

氣交變大論，原目第六十九。

五常正大論，原目第七十。

六元正紀大論，原目第七十一。

以上六卷原本無。




刺法論，原目第七十二，佚。

本病論，原目第七十三，佚。

至真要大論，原目第七十四。

原本無。




已上共八十一篇。

不全者共十三篇，楊本佚者共二十五篇，除王注所加七篇，佚者十八篇。






注
 　四時動：原作「日時論」，據《素問》改。



注
 　新校正：原脱，據前後文例補。



注
 　素：原無，據前後文例補。後一「太素」同。








《黄帝内經明堂》敘



清　黄以周

《内經素問》及《九卷》，爲周季醫士所集，名曰黄帝，神其術也。《明堂》亦稱黄帝授，皇甫謐作《甲乙經》，謂之「黄帝三部」。王冰注《素問》，不注《九卷》，信《中誥·孔穴圖經》，不信《明堂》，其識實出士安之下。隋楊上善有《黄帝内經明堂注》，其書與《太素》並行，《太素》合《素問》及《九卷》爲之，盛行於宋，林億有校本。《明堂注》先《太素》而亡，余購《太素》於日本，書賈以所售本非足卷，乃以楊注《明堂》一卷混厠其中，余得之喜甚。觀其自序云，以十二經脈各爲一卷，奇經八脈復爲一卷，合爲十三卷焉。今兹所得者，手太陰一經，乃其十三分之一耳，又何喜乎？顧《黄帝明堂》之文多經後人竄改，而不見其舊。自皇甫謐刺取《甲乙》，而後秦承祖增其穴，

楊注引其説，《千金方》亦引之。


 甄權修其圖，孫思邈之《千金》、王燾之《秘要》，又各據後代之言，損益其間。今之所行《銅人經》，非王惟德所著三卷之文；今之所傳《黄帝明堂灸經》，尤非楊上善所見三卷之舊。古之《明堂》三卷，其文具存於《甲乙》。惜《甲乙》删其文之緟，見《素問》及《九卷》，而其餘以類分編，不仍元文之次。楊注《明堂》十三卷，《舊唐書》已著録，曰《明堂類成》，蓋亦如《太素》之編《内經》，以其
 文附入本章云爾。其書以十二經脈爲綱領，各經孔穴隸於其下，與《甲乙》三卷所次體例不同。其記穴之先後，從藏逆推，脈之所出，與《甲乙》亦異。其記穴之主病，不見《甲乙》，而《甲乙》自七卷至末，詳叙發病之源，而曰某穴主之者，其文悉與楊注《明堂》合。蓋皇甫、楊氏皆直取《明堂》元文，無所增益其閒也。今依楊氏所編「手太陰」之例，而以《甲乙》之文補輯其闕，仍分爲十三卷。《經》曰：「手之三陰，從藏走手；手之三陽，從手至頭；足之三陽，從頭走足：足之三陰，從足走腹。」夫人頭背胸腹之孔穴，無非十二經脈所貫注，以十二經脈總領孔穴，若網在綱，有條不紊，較諸皇甫氏之《甲乙》，本末原委更爲明悉矣！近之作鍼灸書者，苦斯人經絡之難尋、孔穴之難檢，而以頭面、肩背、胸腹、手足爲目，並去其某經所發、某經所會之文，如其法以治病，病即已，終不知病原所在，而況天下有此無本之治法乎！孟子言：興庶民，拒邪慝，道在正經。余謂醫家言之龐雜，其法或譣或不譣，亦必先正其經，而後人之是非乃定。經外之言，未必無其譣者，然不譣者居多也；以其不譣之言汩亂聖經，法愈多，治病愈失，殺人亦愈烈，曷若信而好古之爲得哉！








舊抄《太素經》校本敘






定海


 黄以周

元同




《太素》三十卷，缺七卷。其經刺取《素問》、《靈樞》，注則隋通直郎守太子文學楊上善奉敕所撰也。《舊唐書·經籍志》「醫家」已著録，宋嘉祐中林億等爲《新校正》，其書甚行，元明寖廢，今不可得見矣。余聞日本有舊鈔本，以重價購之，每卷後署云仁安二年某月日，以同本寫移點校。日本仁安二年，乃宋之乾道三年也。其書與《素問》新校正所引悉合，其所缺之卷與《經籍訪古志》所記悉同。首卷已佚，按次卷題曰「攝生之二」，則首卷所佚者「攝生之一」也；卷三曰「陰陽」，卷四佚，卷五曰「人合」，卷六曰「藏府之一」，卷七佚，乃「藏府之二」也；卷八至十曰「經脈」，卷十一曰「輸穴」，卷十二曰「營衛氣」，卷十三曰「身度」，卷十四、十五曰「診候」，卷十六佚，卷十七曰「證候之一」，卷十八所佚，乃「證候之二」也；卷十九曰「設方」，卷二十、二十一佚，卷二十二曰「九鍼之二」，則卷二十一乃「九鍼之一」也；卷二十三「九鍼之三」，卷二十四曰「補寫」
 

注



 ，卷二十五曰「傷寒」，卷二十六曰「寒熱」，卷二十七曰「邪論」，卷二十八曰「風□」，卷二十九曰「氣論」，卷三十「雜病」終焉。余得是書以校《内經》，知史崧所傳之《靈樞》，雖歧誤錯出，實漢魏舊物，不得疑爲晚出書；王冰所次之《素問》，雖有功於經，而穿鑿繁踳，實有不逮楊氏之注《太素》。《太素》改編經文，各歸其類，取法於皇甫謐之《甲乙經》，而無其破碎大義之失。其文先載篇幅之長者，而以所移之短章碎文附於其後，不使元文糅雜。其相承舊本有可疑者，於注中破其字，定其讀，亦不輒易正文，以視王氏之率意竄改，不存本字，任肊迻徙，不顧經趣者，大有徑庭焉。即如《痺論》一篇，首言「風寒濕雜至爲痺」，次言「五痺不已者，爲重感寒濕，以益内痺，其風氣勝者，尚爲易治。故曰各以其時，重感於寒濕之氣，諸痺不已，亦益内也，其風氣勝者，其人易已」，王氏於「重感寒濕」句妄增「風」字，下又竄入《陰陽别論》一段以致「風氣易已」句文義不屬，經指全晦。《太素》之文，同全元起本，不以别論羼入其中，其爲注依經立訓，亦不逞私見，則其有勝於王氏次注者，概可知矣！且《太素》所編之文，爲唐以前之舊本，可以校正今之《素問》、《靈樞》者，難覶縷述。《素問》、《靈樞》多韻語，今本之不諧於韻者，讀《太素》無不叶，此可見《太素》之文之古。楊氏又深於訓詁，於通借已久之字，以借義爲釋；其字之罕見者，據《説文》本義，以明此經之通借。其闡發經意，足以補正次注者亦甚多，不僅如《新校正》所引。皇甫氏《甲乙經》，並《素問》、《靈樞》、《鍼經》爲一書；王氏好言五運六氣，又並《陰陽大論》於《素問》中；楊氏好言《明堂鍼經》，而别注之，不并入於《太素》，此亦其體例之善、識見之高者。但書經數寫，魯魚成誤，爰研朱校之，擇其義之長者，以正今本《素問》、《靈樞》之失；又擇今本《素問》、《靈樞》之是者，以正此本之譌；又據《新校正》所引者，以補此本之闕。其注意各别者存之，其疑不能明者缺之。時天氣甚寒，烘凍以書，後之人幸勿以此爲殘本，不加珍重！

按：黄元同先生敘《太素》殘本如右。考黄氏别録《素問》宋《新校正》所引《太素》佚文，今再考《靈樞》、《脈經》、《甲乙》、《千金》、《外臺》所引《太素》文爲今本所佚者，依原經篇目，略仿張氏《類經》，依佚卷補之，則所佚七卷，皆有引據，可以補成完書，並移楊注補注之。特楊注不可盡考，爲可憾耳。

四譯謹識。






注
 　寫：原缺作「□」，據《黄帝内經太素》補。








《黄帝内經九卷集注》敘



黄以周

《漢·藝文志》：《黄帝内經》十八卷。醫家取其九卷别爲一書，名曰《素問》；其餘九卷，無專名也。漢張仲景敘《傷寒》，歷論古醫經，於《素問》外偁曰《九卷》，不標異名，存其實也。晉王叔和《脈經》亦同。皇甫謐敘《甲乙經》，遵仲景之意，以爲《黄帝内經》十八卷，即此《九卷》及《素問》，而又以《素問》亦九卷也，無以别此經，因取其首篇之文，謂之《鍼經》九卷；而《鍼經》究非其名也，故其書内仍稱《九卷》。隋楊上善注《太素》亦同。唐王冰注《素問》，據當時有《九靈》之名，稱爲《靈樞》；注中又據《甲乙經敘》，於其言鍼道諸篇，謂之《鍼經》。宋林億作《新校正》，謂王氏指《靈樞》爲《鍼經》，但《靈樞》今不全，未得盡知，不知王氏次注《素問》文，多遷移於此；《九卷》王氏雖未注，亦次之，固不同當時《靈樞》本也。南宋史崧作《音釋》，其意欲以此《九卷》，配王氏次注《素問》之數，迺分其卷爲二十四，分其篇爲八十一。元至元間，並次注《素問》爲一十二卷，又並史崧《靈樞》之卷以合《素問》，於是古《九卷》之名湮，而矯之者乃謂《靈樞》晚出書，豈通論哉？余以《甲乙》、《太素》校之，其文具在焉。或又謂《素問》義深，《九卷》義淺。夫《内經》十八卷，乃醫家所集，本非出一人之手，論其義之深，《九卷》之古奥，雖《素問》不能過；其淺而可鄙者，《素問》亦何減於《九卷》？《九卷》之與《素問》，同屬《内經》，《素問·通評虚實論》中有黄帝骨度、脈度、筋度之問，而無對語。王注以爲具在《靈樞》中，此文乃彼經之錯簡；皇甫謐謂《内經》十八卷，即此二書，可謂信而有證。《素問·鍼篇》之所解，其文出於《九卷》，《新校正》已言之；又《方盛衰論》言「合五診，調陰陽，已在《經脈》」，《經脈》即《九卷》之篇目，王注亦言之。則《素問》之文，且有出於《九卷》之後矣。《素問》宗此經，而謂此經不逮《素問》，可乎？皇甫謐敘《甲乙經》，謂《素問》「論病精微，

《甲乙經敘》「素問」二字叠，今本脱二字，兹據宋程迥《醫經正本》書所引。


 《九卷》原本經脈，其義深奥不易覺」。其意蓋曰《九卷》之於《素問》，無可輊軒也，故其書刺取《九卷》文多《素問》。楊上善作《太素》，直合兩部爲一書，亦宗斯意。今取楊氏《太素》之注以注《九卷》，其注之缺者補之，義之未愜者，取後學者之説正之，命其書曰《内經九卷集注》。卷之分并，未必俱合於古，亦以存舊名焉爾。

按：《靈樞》八十篇，今《太素》殘本所引全文，已五十三篇之多；未全者十四篇；全佚者十四篇而已。黄氏書未見傳本，今考宋《新校正》所引《太素》及楊注佚文，依《靈樞》原目，分卷補入，以成完書。其書中雜有後人校語者别録之；鈔寫脱誤，略爲考證。《靈樞》今傳注本始於明人，此本早在八九百年前，誤文佚義，盈千累萬，然則此書真醫林之秘寶也。别刊目録，補佚文，並據此以删補日本多紀氏《靈樞識》焉。

四譯謹識。











《黄帝内經素問重校正》敘



黄以周

《素問》之傳於今者，以唐王冰次注爲最古，然非漢魏六朝之元書也。王注之傳於今者，以宋林億《新校正》本爲最善，然亦非朱墨本之原文也。去古愈遠，沿誤愈多，誤有在《新校正》之後者，當合顧定芳翻宋本、元槧本、舊鈔本及明趙本、熊本、周本以參校。其誤在《新校正》之前者，林億等已據皇甫謐《甲乙經》、全元起注本、楊上善《太素》校之矣。然全本今不可得見，檢吴刻《甲乙經》、舊鈔《太素》復校之，知《新校正》之所校猶疏也。《素問》雖非出於黄帝，而文辭古奥，義藴精深，王氏次注違失滋多，後之學者，若張介賓、若吴崑、若馬蒔、若張志聰，各抒心得，義有可取，宜兼録之。其在王氏之前者，林億等已據全元起、楊上善諸注正之矣。然全注今不可得見，檢楊注核之，知《新校正》之所正猶疏也。爰仿林氏之例再校正之，命之曰《素問重校正》，注文之異同略焉。

前在書局校刊是書，未善。




按：《素問》王注出唐天寶時，於醫經注存本爲最古。宋新校正古醫書多矣，校語惟此書最詳，其餘《傷寒》、《金匱》、《脈經》、《甲乙》、《太素》、《千金》、《外臺》，寥寥數十條，《靈樞》則更無一字。是宋校惟此書存其原式，餘皆譒刻删削，無復當日式樣。然注《素問》，首推全元起本，《太素》略在其後，宋校所引二本多同，真希世之寶也。據黄氏叙，校録此書采《素問識》最詳，未見傳本。今别爲目録，全篇五十，不全十三篇，佚者十八篇，依《素問》全本目録，並引佚文，以補其缺。千年秘笈，一旦復還舊規，欣慰何極！

四譯謹識。

心腹痛

起四六一　　　　　　一




腫脹

上《圖書集成醫部總目》，共五百二十卷。自《素問》、《靈樞》、《難經》、《脈法》諸篇以降，歷代論病方書，均分條采列。繼以傷寒、外科、婦人、小兒各門，而以醫術名流列傳、藝文紀事、雜録外篇終焉。捃佚搜奇，繁徵博引，誠醫學之類苑、方技之大觀。仁心活人之士，謂宜縱覽，以充學識，證精微。第全書浩博，閲購恒艱，寒士既憂貲絀，即插架琳琅，以檢閲苦繁，又從束閣，何可勝道？兹取原書總目，分卷列表，俾家庋是書者，用便披圖索驥；或有志未見者，亦借窺豹得斑。異時圖書開館，就假抄閲，尤非難事，先河之義，儻亦有取於是耶？羅元黼識。








〔附〕攝生消息論



元　邱處機　著




春季攝生消息



春三月，此謂發陳，天地俱生，萬物以榮。夜卧早起，廣步於庭，被髮緩行，以使志生。生而勿殺，與而勿奪，賞而勿罰，此養氣之應，養生之道也。逆之則傷肝。肝木味酸，木能勝土，土屬脾主甘，當春之時，食味宜減酸益甘，以養脾氣。春陽初升，萬物發萌，正、二月間，乍寒乍熱，高年之人，多有宿疾，春氣所攻，則精神昏倦，宿病發動。又兼冬時擁爐薰衣，噉炙炊煿成積，至春發泄，體熱頭昏，壅隔疫嗽，四肢倦怠，腰腳無力，皆冬所蓄之疾，常當體候。若稍覺發動，不可便行疏利之藥，恐傷藏府，别生餘疾。惟用消風和氣、凉膈化痰之劑，或選食治方中性稍凉、利飲食，調停以治，自然通暢。若無疾狀，不必服藥。春日融和，當眺園林亭閣、虚敞之處，用攄滯懷，以暢生氣，不可兀坐，以生抑鬱。飯酒不可過多，米麪團餅不可多食，致傷脾胃，難以消化。老人切不可以飢腹多食，以快一時之口，致生不測。天氣寒暄不一，不可頓去綿衣。老人氣弱，骨疏體怯，風冷易傷腠裏，時備夾衣，遇煖易之，一重漸減一重，不可暴去。

劉處士云：春來之病多。自冬至後夜半一陽生，陽無吐，陰無納，心膈宿熱，與陽氣相衝，兩虎相逢狹道，必鬬矣。至於春夏之交，遂致傷寒、虚熱、時行之患，良由冬月焙火食炙，心膈宿痰流入四肢之故也。當服祛痰之藥以導之，使不爲疾。不可令背寒，寒即傷肺，令鼻寒欬嗽。身覺熱甚，少去上衣，稍冷莫强忍，即便加服。肺輸五藏之表，胃輸經絡之長，二處不可失寒熱之節。諺云：「避風如避箭，避色如避亂，加減逐時衣，少餐申後飯。」是也。


肝藏春旺


肝屬木，爲青帝，卦屬震，神形如青龍，象如懸匏。肝者幹也，狀如枝幹，居在下，少近心。左三葉、右四葉，色如縞映紺。肝爲心母，爲腎子。肝中有三神，名曰爽靈、胎光、幽精也。夜卧及平旦，扣齒三十六通，呼肝神名，使神清氣爽。目爲之宫，左目爲甲，右目爲乙。男子至六十，肝氣衰，肝葉薄，膽漸減，目即昏昏然。在形爲筋，肝脈合於木，魂之藏也。於液爲涙，腎邪入肝，故多涙。六腑膽爲肝之府，膽與肝合也。故肝氣通則分五色，肝實則目黄赤。肝合於脈，其榮爪也，肝之合也。筋緩弱脈不自持者，肝先死也。目爲甲乙，辰爲寅卯，音屬角，味酸，其嗅臊羶。心邪入肝，則惡羶。肝之外應東岳，上通歲星之精，春三月，常存歲星青氣入於肝。故肝虚者，筋急也；皮枯者，肝熱也；肌肉斑點者，肝風也。人之色青者，肝盛也；人好食酸味者，肝不足也；人之髮枯者，肝傷也；人之手足多汗者，肝方無病。肺邪入肝則多哭。治肝病，當用嘘爲瀉，吸爲補。其氣仁，好行仁惠傷憫之情，故聞悲則涙出也。春三月水旺，天地氣生，欲安其神者，當澤及羣芻，恩霑庶類，無竭川澤，毋灑陂塘，毋傷萌芽，好生勿殺，以合太清，以合天地生育之氣；夜卧早起，以合乎道。若逆之則毛骨不榮，金木相尅，而諸病生矣。


相肝藏病法


肝熱者，左頰赤。肝病者，目奪而脇下痛引小腹，令人喜怒。肝虚則恐，如人將捕之，實則怒，虚則寒，寒則陰氣壯，夢見山林。肝氣逆，則頭痛、耳聾、頰腫。肝病欲散，急食辛以散，用酸以補之，當避風，肝惡風也。肝病臍左有動氣，按之牢；若痛支滿，淋溲，大小便難，好轉筋。肝有病則昏昏好睡，眼生膜，視物不明，飛蠅上下，努肉攀睛，或生暈映冷，涙兩角赤癢，當服升麻疏散之劑。




夏季攝生消息



夏三月，屬火，主
 

注



 於長養。心氣火旺，味屬苦。火能克金，金屬肺，肺主辛。當夏飲食之味，宜減苦增辛以養肺。心氣當呵以疏之，嘘以順之。三伏内腹中常冷，時忌下利，恐泄陰氣，故不宜鍼灸，惟宜發汗。夏至後夜半一陰生，宜服熱物，兼服補腎湯藥。夏季心旺腎衰，雖大熱，不宜吃冷淘冰雪、蜜
 

注



 冰、凉粉、冷粥，飽腹受寒，必起霍亂。少食瓜茄生菜，原腹中方受陰氣，食此凝滯之物，多結癥塊。若患冷氣痰火之人，切宜忌之，老人尤當慎護。平居簷下、過廊、衖堂、破窗，皆不可納凉。此等所在雖凉，賊風中人最暴。惟宜虚堂淨室、水亭木陰、潔淨空敞之處，自然清凉。更宜調息淨心，常如冰雪在心，炎熱亦於吾心少減。不可以熱爲熱，更生熱矣。每日宜進温補平順丸散，飲食温暖，不令大飽，時時進之。宜桂湯、豆蔻、熟水，其於肥膩當戒。不得於星月下露卧，兼便
 

注



 睡著使人扇風取凉，一時雖快，風入腠裏，其患最深。貪凉，兼汗身當風而卧，多風痺，手足不仁，語言蹇澀，四肢癱瘓。雖不人人如此，亦有當時中者，亦有不便中者，其説何也？逢年歲方壯，遇月之滿，得時之和，即幸而免，至後還發；若或年力衰邁，值月之空，失時之和，無不中者。頭爲諸陽之總，尤不可風。卧處宜密防小隙微孔，以傷其腦户。夏三月，每日梳頭一二百下，不得梳著頭皮，當在無風處梳之，自然去風明目矣。

《養生論》曰：夏謂蕃秀，天地氣交，萬物華實。夜卧早起，無厭於日，使志無怒，使華成實，使氣得泄。此夏氣之應，長養之道也。逆之則傷心。秋發痎瘧；收斂者少，冬至病重。又曰：夏氣熱，宜食菽以寒之，不可一於熱也。禁飲食湯，禁食過飽，禁濕地卧並穿濕衣。


心藏夏旺


心屬南方火，爲赤帝，神形如朱雀，象如倒懸蓮蕊。心者纖也，所納纖微，無不貫注，變水爲血也。重十二兩，居肺下肝上，對尾鳩下一寸，

注曰：胞中心口，掩下尾鳩也。


 色如縞映絳，中有七孔三毛。上智之人，心孔通明；中智之人五孔，心穴通氣；下智無孔，氣明不通，無智狡詐。心爲肝子，爲脾母，舌爲之宫闕。竅通耳，左耳爲丙，右耳爲丁。液爲汗，腎邪入心，則汗溢。其味苦。小腸爲心之府，與心合。《黄庭經》曰：「心部之宅蓮含花，下有童子丹元家，主適寒熱榮衛和，丹錦緋囊披玉羅。」其聲徵，其臭焦，故人有不暢事，心即焦燥。心氣通則知五味，心病則舌焦卷而短，不知五味也。其性禮，其情樂。年六十，心氣衰弱，言多錯忘。心脈出於中衝，生之本，神之處也，主明運用。心合於脈，其色榮也；血脈虚少，不能榮藏腑者，心先死也。心合辰之巳午，外應南岳，上通熒惑之精。故心風者，舌縮不能言也；血壅者，心驚也；舌無味者，心虚也；善忘者，心神離也；重語者，心亂也；多悲者，心傷也；好食苦者，心不足也：面青黑者，心氣冷也；容色鮮好，紅活有光，心無病也。肺邪入心，則多言。心通微，心有疾，當用呵；呵者，出心之邪氣也。故夏三月，欲安其神者，則含忠履孝，輔義安仁，安息火熾，澄和心神，外絶聲色，内薄滋味。可以居高明，遠眺望；早卧早起，無厭於日；順於正陽，以消暑氣。逆之則腎心相争，火水相克，火病由此而作矣。


相心藏病法


心熱者，色赤而脈溢，口中生瘡，腐爛作臭，胸膈、肩背、兩脇、兩臂皆痛。心虚則心腹相引而痛，或夢刀杖、火焰、赤衣、紅色之物，爐冶之事，以恍怖人。心病欲濡，急食鹹以濡之，用苦以補之，甘以瀉之。禁濕衣熱食。心惡熱及水。心病，當臍上有動脈，按之牢；苦痛更若煩煎，手足心熱，口乾舌强，咽喉痛，嚥不下，忘前失後。




秋季攝生消息



秋三月，主肅殺，肺氣旺，味屬辛。金能尅木，木屬肝，肝主酸，當秋之時，飲食之味，宜減辛增酸，以養肝氣。肺盛則用咽以泄之。立秋以後，稍宜和平將攝。但凡
 

注



 春秋之際，故疾發動之時，切須安養，量其自性將養。秋間不宜吐並發汗，令人消爍，以致藏腑不安，惟宜鍼灸，下利進湯散，以助陽氣。又若患積勞、五痔、消渴等病，不宜吃乾飯炙煿，並自死牛肉、生鱠雞豬、濁酒陳臭鹹醋、黏滑難消之物，及生菜瓜果、鮓醬之類。若風氣、冷病、痃癖之人，亦不宜食。若夏月好食冷物過多，至秋患赤白痢疾兼瘧疾者，宜以童子小便二升，並大腹檳榔五箇細剉，同便煎，取八合，下生薑汁一合，和收起臘雪水一鍾，早朝空心，分爲二服。瀉出三兩行，夏月所食冷物，或胸膈
 

注



 有宿水冷膿，悉爲此藥祛逐，不能爲患。此湯名承氣，雖老人亦可服之，不損元氣，況秋痢又當其時。此藥又理腳氣，悉可取效。丈夫瀉後兩三日，以薤白煮粥，加羊腎同煮，空心服之，殊勝補藥。又當清晨睡覺，閉目叩齒二十一下，嚥津，以兩手搓熱，熨眼數次，多於秋三月行此，極能明目。又曰：季秋謂之容平，天氣以急，地氣以明。早卧早起，與雞俱興。使志安寧，以緩秋形，收斂神形
 

注



 ，使秋氣平。無外其志，使肺氣清。此秋氣之應，養收之道也。逆之則傷肺。冬爲飧
 

注



 泄，奉藏者少。秋氣燥，宜食麻以潤其燥，禁寒飲並穿寒濕内衣。《千金方》曰：三秋服黄蓍等丸一二劑，則百病不生。


肺藏秋旺


肺屬西方金，爲白帝，神形如白虎，象如懸磬。肺者勃也，言其氣勃鬱也。重三斤三兩，六葉兩耳，總計八葉，色如縞映紅。居五藏之上，對胸若覆蓋然，故爲華蓋。肺爲脾子，爲腎母。下有七魄如嬰兒，名尸狗、伏尸、雀陰、吞賊、非毒、除穢、辟臭，乃七名也。夜卧及平旦時叩齒三十六通，呼肺神及七魄名，以安五藏。鼻爲之宫，左爲庚，右爲辛。在氣爲欬，在液爲涕，在形爲皮毛也。上通氣至腦户，下通氣至脾中，是以諸氣屬肺，故肺爲呼吸之根源，爲傳送之宫殿也。肺之脈出於少商，又爲魄門。久卧傷氣，腎邪入肺，則多涕。肺生於右，爲喘欬。大腸爲肺之府，大腸與肺合，爲傳瀉行導之府。鼻爲肺之宫，肺氣通則鼻知香臭。肺合於皮，其榮毛也，皮枯而毛落者，肺先死也。肺納金，金受於寅，生於巳，旺於酉，病於亥，死於午，墓於丑。爲秋，日爲庚辛，辰爲申酉
 

注



 ，其聲商，其色白，其味辛，其臭腥。心邪入肺，則惡腥也。其性義，其情慮。肺之外應五嶽，上通太白之精，於秋之王日，存太白之氣入於肺，以助肺神。肺風者，鼻即塞也；容色枯者，肺乾也；鼻癢者，肺有蟲也；多恐懼者，魄離於肺也；身體黧黑者，肺氣微也；多怒氣者，肺盛也；不耐寒者，肺勞也，肺勞則多睡；好食辛辣者，肺不足也；腸鳴者，肺氣壅也。肺邪自入者，則好笑。故人之顔色瑩白者，則肺無病也。肺有疾，用呬以抽之，無故而呬，不祥也。秋三月，金旺主殺，萬物枯損。欲安其魄而存其形者，當含仁育物，施恩斂容，陰陽分形，萬物收殺，雀卧鷄起，斬伐草木，以順秋氣，長肺之剛，則邪氣不侵。逆之則五藏乖，而諸病作矣。


相肺藏病法


肺病熱，右頰赤。肺病，色白而毛槁，喘欬氣逆，胸背四肢煩痛，或夢美人交合，或見花旛衣甲、日月雲鶴、貴人相臨。肺虚則氣短不能調息，肺燥則喉乾，肺風則多汗畏風，欬如氣喘，旦善暮甚。氣病上逆，急食苦以泄之。又曰：宜酸以收之，用辛以補之，苦以瀉之。禁食寒，肺惡寒也。肺有病，不聞香臭，鼻生瘜肉，或生瘡疥，皮膚燥癢，氣盛欬逆，唾吐濃血，宜服排風散。




冬季攝生消息



冬三月，天地閉藏，水冰地坼，無擾乎陽。早卧晚起，以待日光，去寒就温，毋泄皮膚，逆之腎傷。春爲痿厥，奉生者少。斯時伏陽在内，有疾宜吐；心膈多熱，所忌發汗，恐泄陽氣故也。宜服酒浸藥，或山藥酒一二杯，以迎陽氣。寢卧之時，稍宜虚歇。寒極方加綿衣，以漸加厚，不得一頓便多，惟無寒即已。不得頻用大火烘炙，尤甚損人。手足應心，不可以火炙手，引火入心，使人煩燥。不可就火烘炙食物。冷藥不治熱極，熱藥不治冷極，水就濕，火就燥耳。飲食之味，宜減酸增苦，以養心氣。冬月腎水味鹹，恐水尅火，心受病耳，故宜養心。宜居處密室，温煖衣衾，調其飲食，適其寒温。不可冒觸寒風，老人尤甚，恐寒邪感冒，爲嗽逆、麻痺、昏眩等疾。冬月陽氣在内，陰氣在外，老人多有上熱下冷之患，不宜沐浴。陽氣内藴之時，若加湯火所逼，必出大汗。高年骨肉疏薄，易於感動，多生外疾。不可早出，以犯霜威。早起服醇酒一杯以禦寒，晚服消痰凉膈之藥，以平和心氣，不令熱氣上湧。切忌房事。不可多食炙煿、肉麺、餛飩之類。


腎藏冬旺


《内景經》曰：腎屬北方水，爲黑帝。生對臍，附腰脊，重一斤一兩，色如縞映紫。主分水氣，灌注一身，如樹之有根。左曰腎，右名命門，生氣之府，死氣之廬，守之則存，用之則竭。爲肝母，爲肺子。耳爲之官。天之生我，流氣而變謂之精，精氣往來爲之神；神者，腎藏，其情智。左屬壬，右屬癸，在辰爲子亥，在氣爲吹，在液爲唾，在形爲骨。久立傷骨，爲損腎也。應在齒，齒痛者腎傷也。經於上焦，榮於中焦，衛於下焦。腎邪自入則多唾。膀胱爲津液之府，榮其髮也。《黄庭經》曰：「腎部之宫玄闕圓，中有童子名上玄，主諸藏腑九液源，外應兩耳百液津。」其聲羽，其味鹹，其臭腐，心邪入腎則惡腐。凡丈夫六十，腎氣衰，髮變齒動；七十形體皆困；九十腎氣焦枯。骨痿而不能起牀者，腎先死也。腎病則耳聾，骨痿。腎合於骨，其榮在髭。腎之外應北岳，上通辰星之精。冬三月，存辰星之黑氣入腎中存之。人之骨痛者，腎虚也；人之齒多齟者，腎衰也；人之齒墮者，腎風也；人之耳痛者，腎氣壅也；人之多欠者，腎邪也；人之腰不伸者，腎乏也；人之色黑者，腎衰也；人之容色紫而
 

注



 有光者，腎無病也；人之骨節鳴者，腎羸也。肺邪入腎則多呻。腎有疾，當吹以瀉之，吸以補之。其氣智。腎氣沉滯，宜重吹，則漸通也。腎虚則夢入暗處，見婦人、僧尼、龜鼈、駝馬、旂槍，自身兵甲，或山行、或谿舟。故冬三月，乾坤氣閉，萬物伏藏，君子齋戒，謹節嗜欲，止聲色，以待陰陽之定，無競陰陽，以全其生，合乎太清。


相腎藏病法


腎熱者頤赤，腎有病，色黑而齒槁，腹大體重，喘欬汗出，惡風。腎虚則腰中痛。腎風之狀，頸多汗，惡風，食欲下，膈塞
 

注



 不通，腹滿脹，食寒則泄，在形黑瘦。腎燥，急食辛以潤之；腎病堅，急食鹹以補之，用苦以瀉之，無犯熱食，無著煖衣。腎病，臍下有動氣，按之牢；若痡
 

注



 ，苦
 

注



 食不消化，體重骨疼，腰胯膀胱冷痡，腳痡或脾小便餘瀝，疝瘕所纏，宜服腎氣丸。

右四時調攝、養生、治病，大旨盡乎此矣！他如《靈》、《素》諸編，皆緒論耳。屠本畯識。



注
 　主：原作「生」，據《道藏精華録·攝生消息論》改。



注
 　蜜：原作「密」，據《道藏精華録·攝生消息論》改。



注
 　便：原作「使」，據《道藏精華録·攝生消息論》改。



注
 　凡：原脱，據《道藏精華録·攝生消息論》補。



注
 　膈：《道藏精華録·攝生消息論》作「脘」。



注
 　以緩秋形，收斂神形：《素問·四氣調神大論》作「以緩秋刑，收斂神氣」。



注
 　飧：原作「滲」，據《素問·四氣調神大論》改。



注
 　以上三句，《道藏精華録·攝生消息論》作「爲秋日，爲庚辛，爲申酉」。



注
 　而：原作「面」，據《道藏精華録·攝生消息論》改。



注
 　塞：原作「寒」，據《道藏精華録·攝生消息論》改。



注
 　痡：《道藏精華録·攝生消息論》作「痛」。下二「痡」字同。



注
 　苦：《道藏精華録·攝生消息論》作「若」。
















内經平脈考



廖　平　撰

邱進之　校點








校點説明



《内經平脈考》成於民國四年（一九一五）。前爲《平脈考總論》，包括《診法常以平旦》、《呼吸至數》、《七診》、《診有大方》、《脈分四時無胃曰死》、《逆從四時無胃亦死》、《五藏平病死脈胃氣爲本》、《脈色》等内容。《内經平脈考》則含《靈樞·本臟篇》、《師傳篇》、《通天篇》、《陰陽二十五人篇》、《論勇篇》、《衛氣失常篇》及《素問·血氣形志篇》，爲王典楊注卷，參以馬注及丹波《素問注》，又補以己意。民國四年（一九一五）《國學薈編》第六、七、八期加載，民國五年（一九一六）四川存古書局刊行，收入《六譯館叢書》。今以該叢書本爲底本進行點校。








平脈考






總論






診法常以平旦


《素·脈要精微論》。







黄帝問曰：診法何如？岐伯對曰：診法常以平旦，陰氣未動，陽氣未散，飲食未進，經脈未盛，絡脈調匀，氣血未亂
 

注



 ，故乃可診有過之脈。切脈動静，而視精明，察五色，觀五藏有餘不足，六府强弱，形之盛衰，以此參伍，決死生之分。




呼吸至數


《素·平人氣象論》。







黄帝問曰：平人何如？岐伯對曰：人一呼脈再動，人一吸脈亦再動，命曰平人。平人者，不病也。醫不病，故爲病人平息，以論法也。

楊注：平人病法，先醫人自平，一呼脈再動，一吸脈再動，是醫不病調和脈也。然後數人之息，一呼脈再動，一吸脈再動，即是彼人不病者也。若彼人一呼脈一動、一吸脈一動等，名曰不及，皆有病也。故曰：醫不病，爲病人平息者也。


 人一呼脈一動，人一吸脈一動者，曰少氣。

楊注：呼吸皆一動，名曰不及，故知少氣。


 人一呼脈三動，一吸脈三動而躁，及尺熱，曰病温；尺不熱，脈滑曰風，澀曰痺。

楊注：脈之三動，以是氣之有餘，又加躁疾，尺之皮膚復熱，即陽氣盛，故爲病温。病温，先夏至日前發也；若後夏至日發者，病暑也。一呼三動而躁，尺皮不熱，脈滑曰風，脈澀曰痺也。


 人一呼脈四至，曰死。

楊注：四至，陽氣獨盛，陰氣絶衰，故死。


 脈絶不至，曰死。

楊注：以手按脈，一來即絶，更復不來，故死。


 乍疏乍數，曰死。

楊注：乍疏曰陰，乍數曰陽，陰陽動亂不次，故曰死也。







七診


《三部九候論》。







黄帝曰：何以知病之所在？

楊注：病之所在，在於死生，與決死生，亦不易也，但決有多端，故復問也。


 岐伯對曰：察其九候，獨小者病，獨大者病，獨疾者病，獨遲者病，獨熱者病，獨寒者病，脈獨陷者病。

楊注：以次復有一十八候，獨小大等即爲七也。九候之脈，上下左右均調若一，故偏獨者爲病也。


 以左手上去踝五寸而按之，右手當踝而彈之，其應過五寸以上
 然者，不病；

楊注：脈和調也。人當内踝之上，足太陰脈見，上行至内踝上八寸，交出厥陰之後，其脈行胃氣於五藏，故於踝上五寸，以左手按之，右手當踝彈之，左手下
 


 調動，其人不病，爲候八也。
 
 ，動不盛也。
 ，而免反。其應疾中手渾渾然者，病；

楊注：彈之，左手之下渾渾動而不調者病，其候九也。


 中手徐徐然者，病；其應上不能至五寸者，彈之不應者，死；

楊注：足太陰血氣微弱，彈之徐徐者有病，不至五寸，不應其手者爲死，十也。


 脱肉身不去者，死；

楊注：去者，行也。脱肉羸瘦，身弱不能行者，爲死，十一也。


 中部乍疏乍數者，死；

楊注：中部，謂手太陰、手陽明、手少陰，乍有疏數爲死，十二也。


 其脈代而鈎者
 

注



 ，病在絡脈；

楊注：中部之脈，手太陰，秋脈也；手少陰，夏脈也。秋脈王時，得於脾脈，土來乘金，名曰虚邪，故爲病也。夏脈王時得脾脈者，土來乘火，名曰實邪，故爲病也。夏脈其病皆在絡脈，可刺去血，爲病十三也。


 九候之相應也，上下若一，不得相失。一候後則病，二候後則病甚，三候後則病危。所謂後者，應不俱也。察其病藏，以知死生之期；

楊注：九候上下動脈相應若一，不得相失。忽然八候相應俱動，一候在後，即有一失，故病。二候在後，不與七候俱動，即爲二失，故病甚也。三候在後，不與六候俱動，即爲三失，故病危也。三候在後爲病，宜各察之是何藏之候，候之即知所候之藏，病有間甚，生死之期。三候在後爲病有三失，爲十六也。


 必先知經脈，然後知病脈，真藏脈見勝者死；

楊注：欲依九候察病，定須先知十二經脈及諸絡脈行所在，然後取於九候，候諸病脈，有真藏脈，無
 

注



 胃氣之柔，獨勝必當有死，爲十七也。


 足太陽氣絶者，其足不可屈伸，死必戴眼。

楊注：足太陽脈從目絡頭至足，故其脈絶，腳不屈伸
 

注



 ，戴目而死，爲十八也。







診有大方


《素問·方盛衰論》。







是以診有大方，坐起有常，出入有行，以轉神明。必清必淨，上觀下觀，司八正邪，别五中部，按脈動静。循尺滑澀寒温之意，視其大小，合之病能，逆從以得，復知病名，診可十全，不失人情。故診之或視息視意，故不失條理，道甚明察，故能長久。不知此道，失經絶理。亡言妄期，此謂失道。




脈分四時，無胃曰死


《素·平人氣象論》。







平人之常氣禀於胃，胃者，平人之常氣也。人無胃氣曰逆，逆者死。○春，胃微弦曰平。○夏，胃微鈎曰平，○長夏，胃微耎弱曰平。○秋，胃微毛曰平。○冬，胃微石曰平。




逆從四時，無胃亦死


《素·平人氣象論》。○《素·玉機真藏論》。







岐伯曰：脈從陰陽，病易已；脈逆陰陽，病難已。脈得四時之順，曰病無他脈，反四時及不間藏，曰難已。脈有逆從四時，未有藏形。春夏而脈瘦，秋冬而脈浮大，命曰逆四時也；風熱而脈静，泄而脱血，脈實病在中，脈虚病在外；脈澀堅者皆難治，命曰反四時也。人以水穀爲本，故人絶水穀則死，脈無胃氣亦死。所謂無胃氣者，但得真藏脈，不得胃氣也。所謂脈不得胃氣者，肝不弦，腎不石也。

黄帝曰：凡治病，察其形氣色澤，脈之盛衰，病之新故，乃治之，無後其時。形氣相得，謂之可治。色澤以浮，謂之易已。脈從四時，謂之可治。脈弱以滑，是有胃氣，命曰易治，取之以時。形氣相失，謂之難治。色夭不澤，謂之難已。脈實以堅，謂之益甚。脈逆四時，爲不可治。必察四難，而明告之。所謂逆四時者，春得肺脈，夏得腎脈，秋得心脈，冬得脾脈，其至皆懸絶沉澀者，命曰逆四時。未有藏形，於春夏而脈沉澀，秋冬而脈浮大，名曰逆四時也。病熱脈静，泄而脈大，脱血而脈實。病在中，脈實堅，病在外，脈不實堅者，皆難治。




五藏平病死脈胃氣爲本


《素·平人氣象論》







夫平

讀爲長生之「生」。


 心脈來，累累如連珠，如循琅玕，曰心平。○平肺脈來，厭厭聶聶，如落榆莢，曰肺平。○平肝脈來，耎弱招招，如揭長竿末梢，曰肝平。○平脾脈來，和柔相離，如雞踐地，曰脾平。○平腎脈來，喘喘累累如鈎，按之而堅，曰腎平。




脈色



善爲脈者，謹察五藏六府，一逆一從，陰陽表裏，雌雄之紀，藏之心意，合心於精。非其人勿教，非其真勿授，是爲得道。○脈氣流經，經氣歸於肺，肺朝百脈。○氣口成寸，以決死生。○天周二十八宿，人經二十八脈。周身一十六丈二尺。故人一呼脈再動，氣行三寸，一吸脈亦再動，氣行三寸。一萬三千五百息，氣行五十營於身，水下百刻，日行二十八宿，漏水皆盡，脈終矣。凡行八百一十丈也。○凡未診病者，必問嘗貴後賤
 

注



 ，雖不中邪，病從内生，名曰脱營。嘗富後貧，名曰失精。○凡欲診病者，必問飲食居處。暴樂暴苦，始樂後苦，皆傷精氣，精氣竭絶，形體毁沮。○故善爲脈者，必以此類，《奇恒》、《從容》知之。爲工而不知道，此診之不足貴。此治之三過也。○診有三常，必問貴賤，封君敗傷，及欲侯王。故貴脱勢，雖不中邪，精神内傷，身必敗亡。始富後貧，雖不傷邪，皮焦筋屈，痿躄爲攣。○凡診者必知終始，有知餘緒，切脈問名，當合男女。○診不知陰陽逆從之理，此治之一失也。○診病不問其始，憂患，飲食之失節，起居之過度，或傷於毒，不先言此，卒持寸口，何病能中，妄言作名，爲麤所窮，此治之四失也。○診無人事，治數之道，從容之葆。坐持寸口。診不中五脈，百病所起，始以自怨，遺師其咎。○必審問其所始病，與今之所方病，而後各切循其脈，視其經絡浮沉，以上下逆從循之。○寸口主中，人迎主外，兩者相應，俱往俱來，若引繩大小齊等。春夏人迎微大，秋冬寸口微大，如是者，命曰平人。○帝曰：脈從而病反者，其診何如？岐伯曰：脈至而從，按之不鼓，諸陽皆然。帝曰：諸陰之反，其脈何如？岐伯曰：脈至而從，按之鼓甚而盛也。○陽病而陽脈小者爲逆，陰病而陰脈大者爲逆。故陰陽俱静俱動，若引繩相傾者，病。○脈盛血少，此謂反也
 

注



 。脈少血多，此謂反也。○手太陰、足太陰盛者，寸口大三倍於人迎。○人之居處動静勇怯，脈亦爲之變乎？○診病之道，觀人勇怯，骨肉皮膚，能知其情，以爲診法也。○善診者，察色按脈，分别陰陽
 

注



 ，審清濁而知部分，視喘息聽聲音知其所苦
 

注



 ，觀權衡規矩而知病所主。○視其顔色，黄赤者多熱氣，青白者少熱氣，黑色者多血少氣。○凡診（校按：下闕）



注
 　氣血未亂：「氣血」原作「血氣」，據《素問》及人民衛生出版社本《黄帝内經太素校注》卷一六乙。



注
 　代而鈎：「鈎」原作「勾」，據《太素校注》卷一四改。



注
 　無：原作「見」，據《太素校注》卷一四改。



注
 　腳不屈伸：「腳」原作「足」，據《太素校注》卷一四改。



注
 　嘗貴後賤：「嘗」原作「常」，據《素問·疏五過論》改。下「嘗富」之「嘗」同。



注
 　脈盛血少此謂反也：「謂」原作「爲」，據《素問·刺志論》改。



注
 　分别陰陽：《素問·陰陽應象大論》作「先别陰陽」，當從。



注
 　知其所苦：《素問·陰陽應象大論》作「而知所苦」，當從。







内經平脈考

中多與相法相參。









《靈·本藏篇》


《太素》作《五藏命分》，隋楊上善注。







黄帝問於岐伯曰：人之血氣精神者，所以奉於生而周於性命者也。

太初之無，謂之道也。太極未形，物得以生，謂之德也。未形德者，有分且然無閒，謂之命也。此命流動生物，物成生理，謂之形也。形體保神，各有所儀，謂之性也。是以血氣精神，奉於一形之生，周於形體所儀之性，亦周有分無閒之命，故命分流動成形，體保神爲性。形性久居爲生者，皆血氣之所奉也。


 經脈者，所以行血氣而營陰陽，濡筋骨，利關節者也。

十二經脈也。十二經脈行營血氣，營於三陰三陽，濡潤筋骨
 

注



 ，利關節也。


 衛氣者，所以温分肉，充皮膚，肥腠理，司開闔者也。

衛氣慓悍，行於分肉，司腠理開闔也。


 志意者，所以御精神，收魂魄，適寒温，知喜怒
 

注



 者也。

脾腎之神志意者，能御精神，令之守身，收於魂魄，使之不散，調於寒暑，得於中利，知於喜怒，不過其節者，皆志意之德也。


 是故血和則經脈流行，營覆陰陽，筋骨勁强，關節滑利矣；

營氣和益也。覆者，營氣能營覆陰陽也。


 衛氣和則分解滑利，皮膚調柔，腠理緻密矣；

衛司腠理，故緻密也。


 志意和則精神專直，魂魄不散，悔怒不至，五藏不受邪氣矣；

志意所爲必當，故無悔矣。志意司腠理，外邪不入，故五藏不受也。


 寒温和則六府化穀，風痺不作，

寒暑内適六府，則中和穀化，賊風邪痺無由起也。


 經脈通利，支節得矣。此人之常平也。

若爾，血氣營衛志意調者，乃是人之平和者。○此爲平人無病之脈。


 五藏者，所以藏精神血氣魂魄者也；六府者，所以化穀而行津液者也。此人之所以具受於天也，愚智賢不肖，毋以相倚也。

五藏藏神，六府化穀，此乃天之命分，愚智雖殊，得之不相依倚也。津液，即泣汗涎涕唾也。


 然其有獨盡天壽而毋邪僻之病，百年不衰，雖犯風雨卒寒大暑，猶不能害也；有其不離屛蔽室内，毋怵惕之恐，然猶不免於病者，何也？願聞其故。

人有勞神怵惕，無所不爲，雖犯賊風邪氣，獨盡天年；復有閑居無思，不預外邪，不免於病，不道傷命。同禀血氣，何乃有殊？願聞其故也。


 岐伯對曰：窘乎哉！問也。

窘，奇殞反
 

注



 ，急也。


 五藏者，所以參天地，副陰陽，而連四時，化五節者。

肺心居其上，故參天也；肝脾腎在下，故參地也。肝心爲牡，副陽也；脾肺腎等牝，副陰也。肝春、心夏、肺秋、腎冬，即連四時也。從五時而變，即化五節。節，時也。


 五藏者，固有小大、高下、堅脆、端正、偏傾者；六府者，亦有長短、小大、厚薄、結直、緩急者。

天地陰陽，四時八節，造化不同，用參五藏，何得一也？五藏各有五别□□
 

注



 ，六府皆準五藏，亦有五别，故藏府别言各有五别，五五二十五也。五藏旣五，六府亦五，三焦一府屬於膀胱，故唯有五。


 凡此二十五者，各各不同，或善或惡，或吉或凶，請言其方。

心小則安，此爲善也。易傷以憂，即爲惡也。心堅則藏安守固，此爲吉也。心脆則喜病消癉熱中，即爲凶也。如此藏府隨義皆有善惡吉凶，請具陳也。




馬注：此詳言人之易感於邪者
 

注



 ，以藏府之有善惡吉凶也。善惡體言
 

注



 ，吉凶以病言，下文正詳言之。

參用馬注。




心小則安，邪弗能傷，易傷以憂；心大則憂不能傷，易傷於邪。

藏小則神收，不敢自寬，故常安，邪不入也。藏大則神氣宣縱，故憂不能傷，邪入不安也。


 心高則滿於肺中，悗而善忘，難開以言。

心藏高者，則神高也。心高肺逼
 

注



 ，小於心，故悗善忘也。以其神高不受他言，故難開以言也。


 心下則藏外，易傷於寒，易恐以言。

以下則在肺藏之外，神亦居外，故寒易傷也。亦以神下，故易恐以言也。


 心堅則藏安守固，

藏堅，則神守亦堅固。故其心藏安不病，其神守堅固。


 心脆則喜病消癉熱中
 

注



 。

五藏柔脆，神亦柔脆，故藏柔脆人血脈上行，轉而爲熱，消肌膚，故病消癉熱中也。癉，音丹。熱中，胃中熱故也。


 心端正，則和利難傷；

五藏端正，神亦端正也。神端正，性亦和柔，故聲色芳味之利難相傷也。斯乃賢人君子，所以得心神也。


 心偏傾，操持不壹，無守司也。

心藏偏傾不一，神亦如之。故操持百端，竟無守司之恒，此爲衆人、小人所得心神也。心藏之神有此八變，後之四藏，但言藏變，皆不言神變者，以神爲魂魄意志之主，言其神變，則四種皆知，故略不言也。


 

○相心八法，皆爲本體。




馬注：此言心有善惡吉凶也。心之小者則安，外邪弗之能傷，但内有所憂，則易傷耳。蓋心小者必多憂，所以憂易傷之也；若心大，則憂不能傷，而外邪反易傷之矣。心之高者，則心上之爲肺，當滿於肺中，肺與心相着，乃多煩悶，而心竅不通，必爲健忘，及難以善言開之也；若心下，則易傷於寒，及易以言恐之矣。心之堅者，則藏安守固，凡外邪不能入，憂不能恐；若心脆，則善病消癉熱中，多内傷之病矣。心之端正者，則和利難傷，凡外邪人言皆不能傷；心偏傾，則其人操守不一，無所守司。由此觀之，則心宜不大不小，不高不下，堅而不脆，正而不偏，斯謂之善也，而可以免凶病矣。下文脾肝肺腎，亦猶是耳。

參用馬注，下同。心專指腦言。




肺小則少飲，不病喘喝；

人分所得，肺小則少飲漿水，又肺小不受外邪，故不病喘喝。喝，喘聲。


 肺大則喜病胸痺、喉痺、逆氣。

肺大喜受外邪，故喜病痺及逆氣也
 

注



 。


 肺高則上氣，肩息欲欬；

肺高則上迫缺盆，故上氣喘息，兩肩並動，故曰肩息。又肺上迫，故數欲欬。


 肺下則居賁迫肝，善脇下痛。

賁，當膈也，補崑反。氣來委膈，下迫於肝，致脇下痛，以肝居脇下故也。


 肺堅則不病欬上氣，

肺藏堅固，不爲邪傷，故無欬與上氣也。


 肺脆則善病消癉易傷。

以下四藏
 

注



 之變，例同心藏。


 肺端正則和利難傷也，肺偏傾則胸偏痛也。

偏傾者，隨偏所在，即偏處胸痛也。




馬注
 

注



 ：此言肺有善惡吉凶也。肺之高者則病上氣，竦肩而息粗，及爲欬嗽。消癉者，消渴而癉熱也。

肝小則安，無脇下之病；

肝小不受外邪，故安，無兩脇下痛。


 肝大則逼胃迫咽，迫咽則苦鬲中，且脇下痛。

胃居肝下，咽在肝傍
 

注



 ，肝大下逼於胃，傍迫於咽，迫咽則咽膈不通飲食，故曰膈中也。肝大受邪，故兩脇下痛。


 肝高則上支賁，切脇急，爲息賁；

肝高上支於膈，又切於脇，支膈切脇旣急，即喘息於賁，故曰息賁也。


 肝下則安胃，脇下空，空則易受邪。

胃居肝下，則以肝下則安於胃上，脇下無物，故易受邪氣。


 肝堅
 

注



 則藏安難傷也，

肝堅則外邪不入，故安難傷也。


 肝脆則善病消癉易傷也。肝端正則和利難傷也。肝偏傾則脇下偏痛也。

偏近一箱，則一箱空處偏痛也。




馬注：此言肝有善惡吉凶也。肝之高者，則其經脈所行及所謂支别者，上奔迫切，脇下多悶，當爲息奔之證。

按：《素問·刺禁論》云「肝生於左
 

注



 」，《至真要大論》王注言「肝居下左」，則肝生於下，胃當在上，何爲能下逼於胃？意者在左爲肝，在右爲脾，肝與脾並，故可以言下逼於胃也
 

注



 。則王氏言肝生於左者，謬矣。




脾小則安，難傷於邪也；

脾小外邪不入，故安而難傷也。


 脾大則善湊
 而痛，不能疾行。



 ，以沼反，胠空處也。脾大湊向空
 而痛，大力不行，則脇胠空也。脾高則
 引季脇而痛；

脾下則
 


 緩，高則
 牽，季脇中痛也。脾下則下加於大腸，加於大腸，則藏外善受邪。

脾下即是大腸，故脾下加，出於脾藏所居之外，故善受邪。


 脾堅則藏安難傷也，

外邪不傷，故安。


 脾脆則喜病消癉易傷
 

注



 也。脾端正則和利難傷也，脾偏傾則善瘈善脹。

瘈，充曳反
 

注



 ，牽縱也。脾偏形近一箱，動而多痺，又氣聚爲脹也。




馬注：此言脾有善惡吉凶也。
 ，脇下軟肉處也。

腎小則安，難傷也；

腎小不受外邪，故安而難傷也。


 腎大則善病腰痛，不可以俛仰，易傷以邪也。

腎大在於腰中，故俛仰皆痛也。


 腎高則善背膂痛，不可以俛仰；

腎高去腰，著於脊膂，故脊膂痛，不得俛仰也。


 腎下則腰尻痛，不可以俛仰，爲狐疝。

腎下入於尻中，下迫膀胱，故尻痛不可俛仰。疝，所姦反，小腹痛，大小便難，曰疝。疝有多種，此爲狐疝，謂狐夜時不得小便，小腹處痛，日出方得，人亦如此，因名狐疝也。


 腎堅則不病腰背痛，

腎在腰背之間，故腎堅則腰不痛也。


 腎脆則善病消癉。腎端正則和利難傷也，腎偏傾則善腰尻偏痛。

二腎有一偏傾，則偏處痛也。




馬注：此言腎有善惡吉凶也。

凡此二十五變者，人之所以善常病也。

人之五藏，受之天分，有此二十五變者，不由人之失養之愆，故雖不離屛蔽，常善有前病也。




馬注：此結言五藏二十五異者，人之苦於常病也。二十五異者，曰小大，曰高下，曰堅脆，曰端正，曰偏傾也。五藏則爲二十有五
 

注



 矣。

黄帝曰
 

注



 ：何以知其然也？

五藏二十五變皆在身中，變生常病亦居其内，未知因候，知以爲調養也。○五藏在腹内，無以知其八種之變。




岐伯曰：赤色小理者心小，粗理者心大。

理者，肉之文理。粗，音麤也。


 無
 骬者心高，
 骬小短舉者心下。
 骬長者心堅，
 骬弱以薄者心脆。
 骬直下不舉者心端正，
 骬倚一方者心偏傾也。



 骬，胸前蔽骨，蔽心神也。其心上入肺中，不須蔽骨，故心高以無蔽骨爲候也。高者，志意高遠也。故短小舉者，爲心下之候。下者，志意卑近也。

○
 


 骬，頭骨，不在心膺。

傳《師傳篇》：「心爲之主，缺盆爲之道，
 骨有餘
 

注



 ，以候
 骬。」

馬注：此言欲知心之善惡吉凶，當驗之色理與
 骬也。
 骬者，胸下蔽骨也。

由色理、
 


 骬以驗心之八法
 

注



 。

白色小理者肺小，粗理者肺大。巨肩反膺陷喉者肺高，合腋張脇者肺下。好肩背厚者肺堅，肩背薄者肺脆。好肩膺者肺端正，脇偏疏者肺偏傾也。

大肩，胸膺反，喉骨陷入，肺必高上。


 

○肩背，當爲胸膺，字之誤。肺心合，同診一心，指腦。




傳《師傳篇》：「五藏六府者，肺爲之蓋，巨肩陷咽
 

注



 ，候見其外。」

馬注：此言欲知肺之善惡吉凶，當驗之色理、肩背、膺腋、喉脇之類也。

由色理、膺脇、肩背以驗肺之八法。




青色小理者肝小，粗理者肝大。廣胸反骹者肝高，合脇莬骹者肝下。胸脇好者肝堅，脇骨弱者肝脆。膺腹好相得者肝端正，脇骨偏舉者肝偏傾也。

骹，足脛也。反，前曲出也。○肝合膽，爲一藏。




傳《師傳篇》：「肝者，主爲將，使之候外，欲知堅固，視目小大。」

馬注：此言欲知肝之善惡吉凶，當驗之色理、胸骹、膺腹之類也。

黄色小理者脾小，粗理者脾大。揭脣者脾高，脣下縱者脾下。脣堅者脾堅，脣大而不堅者脾脆。脣上下好者脾端正，脣偏舉者脾偏傾也。

揭，舉也，起輒反。




傳《師傳篇》：「脾者，主爲衛
 

注



 ，使之迎糧，視脣舌好惡，以知吉凶。」

馬注：此言欲知脾之善惡吉凶，當驗之色理與脣也。

黑色小理者腎小，粗理者腎大。高耳者腎高，耳後陷者腎下。耳堅者腎堅，耳薄不堅者腎脆。耳好前居牙車者腎端正，耳偏高者腎偏傾。

一箱獨高爲偏。


 

○以外腎爲腎，一名膽，故《經》曰：腎少陽又爲衝、任。




傳《師傳篇》：「腎者，主爲外，使之遠聽
 

注



 ，視耳好惡，以知其性。」

馬注：此言欲知腎之善惡吉凶，當驗之色理與耳也。

凡此諸變者，持則安，減則病。

凡此二十五變，過分以爲不善，減則爲病，持平安和，以爲大則也。




傳《師傳篇》云：「本藏以身形支節
 肉，候五藏六府之小大焉。」

馬注：此結言上文二十五異者，善於持守則安，而持守之功減，則不免於病也。

黄帝曰：善哉！然非余之所問也。願聞人之有不可病者，至盡天壽，雖有深憂大恐怵惕之志
 

注



 ，猶不能感也，甚寒大熱，弗能傷也。其有不離屛蔽室内，又無怵惕之恐，然不免於病者，何也？願聞其故。

子言五藏之變，所知是要，然非吾之問本意。問本意者，人生盡於天壽
 

注



 ，内則深憂大恐，外則甚寒極熱，然無所傷，不爲病也；而有外無寒暑之侵，内去怵惕之懷，而疾病百端，其故何也？


 岐伯曰：五藏六府者，邪之舍也。請言其故。

五藏六府堅端正者，和利得人，則道之宅也；藏府脆而偏傾，則邪氣舍也。爲道之宅，則其性和柔，神明聰利，人之受附也；爲邪之舍，不離病也，心奸邪也，喜爲盗也，乖公正也，言不恒也。是知二十五變，雖得之於天，調養得中，縱内外邪侵，不爲病也；乖和失理，雖不離屛蔽，終爲病也。前言一藏各有五病
 

注



 ，未極理也；今言一變具有五藏，方得盡理。故請言其故也。


 五藏皆小者，少病，善焦心愁憂；

夫五神以依藏，故前言心之藏變，神亦隨之；次説四藏之變，不言神變。今總論五藏，初有四變，唯言於神；次有二變，但説於藏；次有二變，復但言神也。心藏形小，外邪難入，故少病；神亦隨小，故不自申
 

注



 ，焦心愁憂也。


 五藏皆大者，緩於事，難使憂。五藏皆高者，好高舉措；

措，置也，旦故反
 

注



 。


 五藏皆下者，好出人下。

意志卑弱。


 五藏皆堅者，無病；五藏皆脆者，不離於病。五藏皆端正者，和利得人；五藏皆偏傾者，邪心喜盗，不可以爲人平，反覆言語也。

喜，虚意反，好也。和謂神性和柔，利謂薄於名利，並爲人所附也。




馬注：此言人有病有不病者，以五藏之有善惡吉凶也。

黄帝問曰：願聞六府之應。

五藏應候已説於前，六府之候闕而未論，故次問之。


 岐伯答曰：肺合大腸，大腸者，皮其應也。心合小腸，小腸者，脈其應也。肝合膽，

外腎。


 膽者，筋其應也。脾合胃，胃者，肉其應也。腎

腎爲膽。


 合三焦

二字衍。


 膀胱，

心主合。


 三焦膀胱

當作「三焦」。


 者，腠理豪毛其應也。

腎合三焦膀胱，故有五府也。五藏爲陰，合於五府。五府爲陽，故皮脈筋肉腠理豪毛，五府候也。○《靈台祕典》説「三焦氣化則能出矣」，謂三焦主津液，氣化則由腠理毫毛出而爲汗；後人因膀胱無上口，其説甚著，遂互易其文。津液非便溺，三焦不得爲水道，説詳《祕典》篇注。




馬注：此言五藏與六府相合，而亦有知六府之法也。腎合三焦者，左腎合膀胱，右腎合三焦也。

黄帝曰：應之奈何？岐伯曰：肺應皮。

此診皮法，五診之第一。


 皮厚者大腸厚，皮薄者大腸薄。皮緩腹裹大
 

注



 者大腸大而長，皮急者大腸急而短。皮滑者大腸直
 

注



 ，皮肉不相離者大腸結。

應，候也。肺以皮爲候，肺合大腸，故以其皮候大腸也。結，紆屈多。


 

○二腸言長短。




傳《師傳篇》：「鼻隧以長，以候大腸。」

馬注：此言欲知大腸，當驗之皮也。

藏以大小高下堅脆正偏分八門，府以厚薄長短直結分六門。




心應脈，

此以動脈言，五診法第三。


 皮厚者脈厚，

五字衍。


 脈厚者小腸厚；皮薄者脈薄，

五字衍。


 脈薄者小腸薄。皮緩者脈緩，

五字衍。


 脈緩者小腸大而長；皮薄而

三字衍。


 脈沖小者，小腸小而短。

心合於脈，脈在皮中，故得以皮候脈，脈候小腸也。沖，虚也，脈虚小也。


 諸陽經脈皆多紆屈者，小腸結。

諸陽經，六陽經也。小腸之脈，太陽也。太陽與諸陽爲長
 

注



 ，故諸陽經紆屈多者，則知小腸亦紆屈也，紆屈即名爲結也。陽經在於膚不見，候其陽絡，即經可知矣。




傳《師傳篇》：「脣厚人中長，以候小腸
 

注



 。」

馬注：此言欲知小腸，當驗之脈，而脈又當驗之於皮也。

脾應肉，

絡屬肉分，五診法之第二。


 肉
 堅大者胃厚，肉
 縻者胃薄。肉
 小而縻者胃不堅。

脾以合胃，故以肉
 


 候於胃也。縻，小也，莫可反。肉
 不稱其身者胃下，下者下管約不利。肉
 不堅者胃緩，

謂
 


 顆累與身大小不相稱也。胃下逼於下管，故便溲不利。肉
 無小裹累者，胃急。肉
 多小裹累
 

注



 者，胃結。結者，胃上管約不利。

裹，音顆，謂肉
 


 無小顆段連累。

傳《師傳篇》：「六府者，胃爲之海，廣骸大頸張胸，五穀乃容。」

馬注：此言欲知胃者，當驗之肉
 也。

胃不言長短，以緩急代之。堅、下二字同於藏直缺
 

注



 。




肝應爪，

診筋法。爪者，筋之餘。五診，筋在第四。


 爪厚色黄者膽

外腎。


 厚，爪薄者膽薄。爪堅者膽急，爪濡者膽緩。

肝以合膽，膽以應筋，爪爲筋餘，故以爪候膽也。


 爪無弱者膽直，

無弱，强也。爪强，膽直也。


 爪惡色多敗者膽結。

人之爪甲，色不得明淨，又多好破壞者，其人膽紆屈結也。




傳《師傳篇》：「目下果大，其膽乃横。」

馬注：此言欲知膽者，當驗之爪也。

以緩急代長短。




腎

附肝之膽。


 應骨，

診骨爲五診之終。


 密理厚皮者三焦

二字衍，下同。


 膀胱厚，粗理薄皮者三焦膀胱薄。

以六府言，此下當添心主應髓。


 腠理疏者三焦

三焦主腠理，爲心主之合。


 膀胱緩，皮急而無豪毛者三焦膀胱

衍。


 急。豪毛美而粗者三焦膀胱

衍。


 直，希豪毛者三焦膀胱

衍。


 結。

腎以應骨，骨應三焦膀胱，三焦膀胱氣發腠理，故以腠理候三焦膀胱也。三焦之氣，如霧漚溝瀆，與膀胱水府是同，故合爲一府也。腠理豪毛在皮，故亦以皮之豪毛爲候也。


 

○三焦膀胱合言互見，共爲六證。馬注誤分二腰爲二藏以配二府，大誤。




傳《師傳篇》：「鼻孔在外，膀胱漏泄。鼻柱中央起
 

注



 ，三焦乃約。此所以候六府者也。」

黄帝曰：厚薄美惡皆有形，願聞其所病。

已聞六府美惡之形，然未知美惡生病如何。


 岐伯曰：各視其所外應，以知其内藏，則知其所病矣。

各視外候，則知所生病矣。




馬注：此言視其外之所應，而可以知其内之所病也
 

注



 。




《靈·師傳篇》


此節爲《本藏》之傳。







黄帝曰：《本藏》

《靈·本藏篇》，爲經。


 以身形支節
 肉候五藏六府之小大焉。

詳《本藏篇》。


 今夫王公大人，臨朝即位之君而問焉，誰可捫循之而後答乎？

不能施診候之法。


 岐伯曰：身形支節者，藏府之蓋也，

隱微。


 非面部之閲也。

外見。


 黄帝曰：五藏之氣，閲於面者，余已知之矣，以支節知而閲之，奈何？岐伯曰：五藏六府者，肺爲之蓋，巨肩陷咽，候見其外。

詳《本藏》脈候。


 黄帝曰：善。岐伯曰：五藏六府，心爲之主，缺盆爲之道，
 骨有餘，以候
 
 。

詳《本藏》心候。


 黄帝曰：善。岐伯曰：肝者主爲將，使之候外。欲知堅固，視目小大。

詳《本藏》肝候。


 黄帝曰：善。岐伯曰：脾者主爲衛，使之迎糧，視脣舌好惡，以知吉凶。

詳《本藏》脾經。


 黄帝曰：善。岐伯曰：腎者主爲外，

外腎。


 使之遠聽，

衛脈爲腎少陽經緯耳。


 視耳好惡，以知其性。

詳《本藏》腎候。


 黄帝曰：善。

黄帝曰：願聞六府之候。岐伯曰：六府者，胃爲之海。廣骸大頸張胸，五穀乃容。

詳胃候。


 鼻隧以長，以候大腸。

詳大腸候。


 脣厚人中長，以候小腸。

詳小腸候。


 目下果大，其膽乃横。

詳膽候。


 鼻孔在外，膀胱漏泄。

膀胱候。


 鼻柱中央起，三焦乃約。

三焦候。


 此所以候六府者也。

六府分候六藏，今三焦膀胱同屬於腎者，傳鈔之誤。


 上下三等，藏安且良矣。




《靈·通天篇》


全。内言人有五等，皆禀氣於天，故名篇。







黄帝問於少師

經有稱天師者，據此篇，當爲大師，如《九歌》之大司命、少司命，五天帝之太皞、少皞。


 曰：余嘗聞人有陰陽，何謂陰人？何謂陽人？

先分陰陽。


 少師曰：天

上。


 地

下。


 之間，六合之内，

十二月六衝，即六合。説詳《皇帝疆域圖考》。


 不離於五，

帝學以五行配五方，一身專言五藏：肺心合在西，肝膽合在東，腦帶神經在南，衝、任腎水在北，脾胃合在中。此爲五行五藏之正説。


 人亦應之，非徒一陰一陽而已也，

人分五種，《周禮》所謂五土之民。


 而略言耳，

以五言之。


 口弗能徧明也。

藏、府應政，法内八伯外十二牧，則爲奇經八、外經十二，或配二伯十二牧，爲十四經絡。外爲經水十二，則内當有經山九。分配歧異，皆爲五行之變。或又推爲二十五人。


 黄帝曰：願略

五分。


 聞其意。

非已行之事實。


 有賢人、聖人，

《素·上古天真論》以帝爲聖人，王、伯爲賢人。


 心能備而行之乎

 ？

《中庸》：「待其人而後行。」


 少師曰：蓋有太陰之人、

北。○大五行屬外腎，衝、任。


 少陰之人、

西。


 太陽之人、

南。○大五行屬腦，督、帶。


 少陽之人、

東。


 陰陽和平之人。

中央。


 凡此五人者，其態不同，其筋骨氣血各不等。

即《周禮》五土之分，相命家五形之説亦同。


 黄帝曰：其不等者，可得聞乎？

治法、相法皆與醫理相通。《千金方》九論，謂學醫必先通相法者是也。




少師曰：太陰之人，貪而不仁，

《齊詩》「六情」説：北方貪很。


 下齊湛湛，好内而惡出，

貪。


 心和

和當爲「私」。


 而不發，

很。


 不務於時，動而後之，此太陰之人也。

黑帝，北極，方萬二千里。




少陰

大小五藏，肺、肝無異説，特有分合之不同耳。


 之人，

翼氏説東方陰賊，乃反言之，如東方喜，反以爲怒。


 小貪而賊心，

本性，西方陰賊。


 見人有亡，常若有得，好傷好害，

媢疾險刻。


 見人有榮，乃反愠怒，

《大學》：「人之彦聖，而違之俾不通。」


 心疾而無恩，

如申、韓之學。


 此少陰之人也。

白帝，西極，方萬二千里。




太陽

《内經》五藏有大小之分，大五藏以督脈、腦髓爲南爲心爲髓海，任、衝、外腎爲北爲水、爲五藏六府之海，肺與心合爲氣海，肝與膽合爲一血海，脾合之胃，爲五海五大藏。


 之人，

南方廉貞。


 居處於於，

文見《莊子》。


 好言大事，無能而虚説，

所謂心高。


 志發於四野，

午爲野。


 舉措不顧是非，

篤信守死，如屈子《漁父》。


 爲事如常自用，事雖敗而無常悔

 ，

所謂貞，《易》：「恒其德貞。」


 此太陽之人也。

《中庸》：「死而不厭。」赤帝，南極，方萬二千里。




少陽

東方喜。


 之人，諟諦好自貴，有小小官則高自宜，

春氣喜。


 好爲外交，

陽氣始出。


 而不内附，

東方公平。


 此少陽之人也。

陰陽和平之人，居處安静，無爲懼懼，

《詩》作「瞿瞿」。


 無爲欣欣，

無喜怒。


 婉然從物，或與不争，與時變化，

土寄王四時。


 尊則謙謙，譚而不治，是謂至治。

中央黄帝，萬二千里。


 古之善用針灸者，視人五態乃治之，盛者瀉之，虚者補之。

補、泄以本經爲本，《難經》乃專言補母泄子，又以五原附會其説，後世針灸家皆囿於其法，不能超出迷津。




黄帝曰：治人之五態奈何？少師曰：太陰之人，

又如水形人。


 多陰而無陽，

北寒堅冰。


 其陰血濁，

南則清。


 其衛氣澀

 ，

南則滑。


 陰陽不和，

冬之夜，夏之日，長晝長夜。


 緩筋而厚皮，不之疾瀉，不能移之。

《異法方宜》黑道之人，即《周禮》五民之墳衍。




少陰之人，多陰少陽，小胃而大腸，六府不調，其陽明

足陽明胃。


 脈小而大腸脈大，必審調之，其血易脱，其氣易敗也。

西方山林。




太陽之人，

火形

 。


 多陽而少陰，

南火陽。


 必謹調之，無脱其陰，而瀉其陽。

五態治各不同。


 陽重脱者陽狂

 ，

無冬無夏。


 陰陽皆脱者，暴死不知人也。

赤道之人，《周禮》丘陵。




少陽之人，

東方木形。


 多陽少陰，

春氣。


 經小

經，動脈。


 而絡大，

絡不動。


 血在中而氣外，實陰而虚陽，獨瀉其絡脈，則强，氣脱而疾，中氣不足，病不起也。

東極川澤之民。




陰陽和平之人，其陰陽之氣和，

一晝一夜，一寒一暑。


 血脈調，謹診其陰陽，

脈色形體。


 視其邪正，安容儀，審有餘不足，盛則瀉之，虚則補之，不盛不虚，以經取之。

四經《經脈篇》文十二見，分别經絡者，後師引以解上文。


 此所以調陰陽，别五態之人者也。

黄帝曰：夫五態之人者，相與毋故，卒然新會，未知其行也，何以别之？

治國醫病皆同此，困難卒然相加，不能辨别其所屬。


 少師答曰：衆人之屬，

兼體者多爲衆人。


 不知五態之人者，

觀人太衆，則反不能分别。


 故五五二十五人，

二十五人詳下篇，皆爲兼體。


 而五態之人不與焉。

五態爲獨體，不在廿五人兼任之中。


 五態之人，

相法欲詳兼相，須先詳特體，亦如《説文》先識獨體，然後能知合體。


 尤不合於衆者也。

獨體特别，不如兼體之多。




黄帝曰：别五態之人奈何？少師曰：太陰之人，其狀

形狀。


 黮黮然

《容經》屢以「然」爲形容詞，《廿五人篇》二十五「然」與此同，皆謂形狀，非指經脈。


 黑色，念然

視色之法，《容經》以志色爲重。


 下意，臨臨然長大，
 然未僂，此太陰之人也。

《五行大義》「論人合五行」云：「北狄之人，高顴被髮，其衣長。顴主腎，腎，水也，故高顴被髮者，象水流漫也，衣長亦象水行也。」


 

○又引《春秋文燿鈎》云：「北方至寒，其人短頸，象氣急縮也

 。」




少陰之人，其狀

形狀，屬相法。


 清然竊然，固以陰賊，

西方本陰賊，《齊詩》乃反以屬東方。


 立而躁嶮，

《容經·立經》。


 行而似伏，

《容經·行經》。


 此少陰之人也。

《五行大義》「論人合五行」云：「西戎之人，深目高鼻，衣而無冠者。鼻主肺，肺，金也，故高。目，肝也，肝爲木金之所制，故深。金主裁斷，故髮斷無冠。」


 

○又引《春秋文燿鈎》云：「西方高土，日月所入，其人面多毛，象山多草木也。」




太陽之人，其狀軒軒

火形。


 儲儲，反身折
 ，此太陽之人也。

《五行大義》「論人合五行」云：「南蠻之人，短小輕躁，高口少髮，衣服亦尚短輕。高口者，口人中主心，心火也，火炎上，故高。炎上，故少髮也。」


 

○又引《春秋文燿鈎》云：「南方至温，其人大口，象氣緩舒也。」




少陽之人，其狀立則好仰，

《容經·立經》。


 行則好摇，

《容經·行經》。


 其兩臂兩肘則常出於背，此少陽之人也。

《五行大義》「論人合五行」云：「東夷之人，其形細長，修眉長目，衣冠亦尚狹長。東海勾麗之人，其冠高狹，加以鳥羽，象於木枝。長目者，目主肝，肝，木也，故細而長，皆象木也。」


 

○又引《春秋文燿鈎》云：「東方川谷所經，其人小頭鋭，形象木小上也。」




陰陽和平之人，其狀委委然，隨隨然，顒顒然，愉愉然，
 
 然，豆豆然，衆人皆曰君子，此陰陽和平之人也。

《五行大義》「論人合五行」云：「中夏之人，容貌平整者，象土地和平也。其衣冠車服備五色者，象土包含四行也。」


 

○又引《春秋文燿鈎》云：「中央四通，雨露所施，其人面大，象土平廣也。」







《靈·陰陽二十五人篇》



黄帝曰：余聞陰陽之人何如？伯高曰：天地之間，六合之内，不離於五，

《靈樞識》引張云：「由陰陽而化五行，所以天地萬物之理，總不離五，而人身之相應者，亦惟此耳。」


 人亦應之。故五五二十五人之政，而陰陽之人不與焉，其態又不合於衆者五，余已知之矣。願聞二十五人之形，血氣之所生，别而以候，從外知内，何如？

《靈樞識》引張云：「五行之中，又各有五，如下文五形之人，而又分左之上下，右之上下，是爲五矣。五而五之計有二十五人也。然此言五行之詳，非若《通天篇》所謂太陽、少陽、太陰、少陰、和平五態而已。故曰陰陽之人不與焉，又不合於衆者五也。别而以候，欲别其外而知其内也。」簡按：馬云「計有二十五人之式，而彼陰陽和平之人不與也」，此「政」讀爲「式」。


 岐伯曰：悉乎哉問也

 ！此先師之秘也，雖伯高猶不能明之也。黄帝避席，遵循

《靈樞識》：簡按：逡巡同，《莊子·至樂》作「蹲循」。《通雅》云：古人不惟借聲，見形義近者，時牽率書之，故「遁」以借「逡」

 ，又以借「巡」耳。


 而卻曰：余聞之，得其人弗教，是謂重失，得而洩之，天將厭之。余願得而明之，金櫃藏之，不敢揚之。岐伯曰：先立五形，金木水火土，别其五色，異其五形之人，而二十五人具矣。黄帝曰：願卒聞之。岐伯曰：慎之慎之，臣請言之。木形之人，

陳圖南云：「木形瘦直節堅，色帶青，爲人卓犖。」又云：「天三生木，在人爲肝，在竅爲眼，又主筋膜爪甲。」○《秘訣》云：「五形凶，木形多金，一生剥落，父母早刑，妻子不成。」○「五形吉，木水相資，富而且貴，文學英華，出塵之器。」《風鑑》曰：「棱棱形瘦骨，凛凛更修長，秀氣生眉眼，須知晚景光。」○成和子曰：「木形主長，得其五長，氣色不雜，精神不亂，動止温柔，涉久而清也。」○《秘訣》云：「木之枝幹發於甲木，位天地生長之府，配於五德，居其首，在人爲仁，得其形並得其性，是爲真木之精華秀茂，定貴賤也。」○經云：「似木得木資財足。」


 比於上角，

水音。


 似於蒼帝，

《五行大義》引《録圖》云：「東方蒼帝，體爲蒼龍，其人長頭面大，骨角起，眉皆豐博，順金授火。」


 

○東方蒼龍之精，乃天神，非人帝。


 其爲人蒼色，小頭，長面，大肩背，直身，小手足，好有才，勞心，少力，多憂，勞於事，能春夏，不能秋冬，感而病生，足厥陰佗佗然。

《靈樞識》云：《甲乙》無「似於蒼帝其爲人」七字，下同此例；「肩」下有「平」字。馬云：「比者，擬疑之謂，蓋以人而擬角，故謂之曰比。此言木形人有五，有全偏之分也。木形之人，木氣之全者也，下文四股則偏矣。木主東方，其音角，其色蒼，故木形之人當比之上角，似於上天之蒼帝。色蒼者，木之色蒼也；頭小者，木之巔小也；面長者，木之體長也；肩背大者，木之枝葉繁生，其近肩之所濶大也；身直者，木之體直也；小手足者，木之枝細而根之分生者小也。此自其體而言耳。好有才者，木隨用而可以成材也；力少者，木必易摇也；言多憂而外勞於事者，木不能静也；耐春夏者，木以春夏而茂盛也；不耐秋冬者，木以秋冬而彫落也。此自其性而言耳。故秋冬有感於邪，則病易生。肝經屬足厥陰，爲根幹，故足厥陰經之分肉，形體佗佗然，有安重之義。」張云：「足厥陰，肝木之經也。肝主筋，爲罷極之本，故曰佗佗然。佗佗，筋柔遲重之貌。足厥陰爲木之藏，足少陽爲木之府，此言藏而下言府者，蓋以厥陰、少陽爲表裏，而藏爲府之主耳。故首云上角厥陰者，總言木形之全也；後云太角、左角、釱角、判角、少陽者，分言木形之詳也。兹於上角而分左右，左右而又分上下，正以明陰陽之中復有陰陽也。餘準此。」志云：「佗佗，美也，如木之美材也。」


 太角之人，比於左足少陽，少陽之上遺遺然。

《靈樞識》云：《甲乙》注：「一曰左角。」張云：「禀五行之偏者各四，曰左之上下、右之上下，而此言木形之左上者，是謂太角之人也。其形之見於外者，屬於左足少陽之經，如下文所謂足少陽之上氣血盛則通髯美長

 ，以及血氣多少等辨，正合此太角之人也。遺遺，柔退貌。愚按《通天篇》有云：『太陰之人、少陰之人、太陽之人、少陽之人、陰陽和平之人，凡五人者，其態不同』，是統言大體而分其陰陽五態也，此以木火土金水五形之人而復各分其左右上下，是於各形之中

 而又悉其太、少之義耳。總皆發明禀賦之異，而示人以變化之不同也。」馬云：「遺遺然者，如有所遺失，然行之不驟而馴也

 。」簡按：馬注不允，志云「遺遺，謙下之態，如枝葉之下垂也」，亦恐非是。


 左角之人，比於右足少陽，少陽之下隨隨然。

《靈樞識》云：《甲乙》作「右角」。張云：「左角，一云少角。隨隨，從順貌。下文云足少陽之下血氣盛則脛毛美長者，正合此少角之人，而此言其右之下也。餘仿此

 。」


 釱角之人，比於右足少陽，少陽之上推推然。

《靈樞識》云：《甲乙》「推推」作「鳩鳩」。張云：「一曰右角角形而並於右足少陽之上者，是謂右角之人，此即言其右之上也。推推。前進貌。」志云：「大謂之釱，即太角也。太角之人，比於左足少陽。釱角之人，比於右足少陽。推推，上進之態，如枝葉之上達也。」簡案：《廣韻》釱音大，義同。然則釱角乃與上文大角何别？上文大角，據《甲乙》作「左角」，近是。


 判角之人，比於左足少陽，少陽之下栝栝然。

《靈樞識》云：《正脈》、《甲乙》「括括」作「栝括」。張云：「判，半也。應在大角之下者，是謂判角之人，而屬於左足少陽之下，即言其左之下也。栝栝，方正貌。凡此遺遺、隨隨、推推、栝栝者，皆所以表木形之象。」志云：「栝栝，正直之態，如木體之挺直也。」


 

○《時則訓》云：「東方之極，自碣石山過朝鮮，貫大人之國，東至日出之次，榑木之地，青土樹木之野，太皞勾芒之所司者，萬二千里。其令曰：挺羣禁，開閉闔，通窮窒，達障塞，行優游，棄怨惡，解役罪，免憂患，休刑罰，開關梁，宣出財，和外怨，撫四方，行柔惠，止剛强。」




火形之人，

陳圖南云：「火形豐鋭赤焦燥，反露氣枯無常好。」○又曰：「地二生火，在人爲心。心之竅爲舌，又主血氣毛髮。」○《秘訣》云：「五行凶，火形水性，兩不相並，尅破妻兒，錢財無剩
 

注



 。」○「五行吉，火局遇木，鳶肩騰上，三十爲卿，功名蓋世。」○《風鑑》云：「欲識火形貌，下闊上頭尖，舉止全無定，頤邊更少髯。」○成和子云：「火形主明，得其五露，氣色不雜，精神不亂，動止敦厚，卧欠而安也。」○《秘訣》云：「以火爲神水作精，精全而後神方生，神全而後氣方備，氣備而後色方成。火之在人爲禮，得其形並得其性，是爲真火，主威勢勇烈，定剛柔也。」○經云：「似火得火見權果
 

注



 。」


 比於上徵，似於赤帝。

《五行大義》引《録圖》云：「南方赤帝，體爲朱鳥。其人頭尖圓面，方頤張目，小上廣下，鬚髯偃胸，順水授土。」


 其爲人赤色廣
 ，鋭面小頭
 

注



 ，好肩背髀腹，小手足，行安地，疾心，行摇肩，背肉滿，有氣，輕財，少信，多慮見事明，好顔，急心，不壽暴死，能春夏，不能秋冬。秋冬感而病生，手少陰核核然。

《靈樞識》云：《甲乙》無「似於赤帝其爲人」七字；核核，作「竅竅」；矧，諸本作「
 


 」
 

注



 ，當改。馬云：「此言火形之人有全偏之分也。火主南方，其音徵，其色赤，故火形之人似於上天之赤帝。
 者，脊肉也；廣
 者，火之中勢熾而廣大也；面鋭頭小者，火之炎上者，必鋭且小也；好肩背髀腹者，火之自下而上，漸大而狹，故謂之好也；手足小者，火之旁及者勢小也；行安地者，火必着地而起也；疾心者，火勢猛也；行摇肩者，火之勢摇也；背肉滿者，即廣
 之義也；有氣者，火有氣勢也。此自其體而言耳。輕財者，天性易發而不聚也；少信者，性不常也；多慮而見事明者，火性明通而旁燭也；好顔者，火色光明也；急心者，火性急也；不壽暴死者，火勢不久也；耐春夏者，火令行於暑時也；不耐秋冬者，火畏水也。此自其性而言耳。故秋冬有感於邪，則病易生。手少陰心經屬火，其經脈穴道之行於分部者，若核核然，有真實之義。下文言手太陽小腸經者，以經與小腸爲表裏耳。」質徵之人，比於左手太陽，太陽之上肌肌然。

《靈樞識》云：《甲乙》質作「太」。張云：「一曰質之人，一曰太徵。以徵形而應於左之上，是謂太徵之人，而屬於左手太陽之上也。肌肌，膚淺貌。」


 少徵之人，比於右手太陽，太陽之下慆慆然。

《靈樞識》：張云：「應右徵之下者，是謂少徵之人，而屬於右手太陽之下也。慆慆，不反貌。」志云：「慆慆，喜悦之態。」簡按：《説文》「慆，説也」，志正本此。


 右徵之人，比於右手太陽，太陽之上鮫鮫然。

《靈樞識》：張云：「以徵形而屬於右手太陽之上，是謂右徵之人。鮫鮫，踴躍貌。」


 質判之人，比於左手太陽，太陽之下支支頤頤然。

《靈樞識》：《甲乙》「質判」作「判徵」，「支支」下有「然」字，「頤頤然」作「熙熙然」。張云：「此居質徵之下，故曰質判，而屬於左手太陽之下。判，亦半之義也。」


 

○《時則訓》：「南方之極，自北户孫之外，貫顓頊之國，南至委火炎風之野，赤帝祝融之所司者，萬二千里。其令曰：爵有德，賞有功，惠賢良，救飢渴，舉力農，振貧窮，惠孤寡，憂罷疾，出大禄，行大賞，起毁宗，立無後，封建侯，立賢輔。」




土形之人，

陳圖南云：「土形敦厚色黄光，臀背露兮性樂静。」○又曰：「天五生土，在人爲脾，脾之竅爲脣，又主肉色。」○《秘訣》：「五形凶，土逢木尅，作事無成，若然夭折，家道伶仃。」○「五形吉，土添離火，戊己丙丁，愈煖愈佳，其道生成。」○《風鑑》云：「端厚仍深重，安詳若泰山，心謀難測度，信義動人間。」○成和子云：「土形主厚，得其五厚，氣色不雜，精神不亂，動止敦龎，處久而静也。」○《秘訣》云：「土浮游於四季，旺在辰戌丑未，寄在丙丁，一季主事十八日，其德能生萬物。在人爲信，得其形並得其性，是謂真土。主生育有容
 

注



 ，定富貴也。」○經云：「似土得土厚櫃庫。」


 比於上宫，似於上古

五天帝之黄帝本屬上古，此爲寓言，故以上古言之。


 黄帝

《五行大義》引《録圖》云：「中央黄帝，體爲軒轅，其人面方廣顙，兑頤緩脣，背豐厚，順木授金。」


 

○《内經》由孔門所傳，故用六書文字，此本又出先秦漢初先師之手，非真古黄帝之書，其言黄帝者，託古也。此篇以黄帝而問黄帝，故加「上古」二字。


 其爲人黄色，圓面大頭，美肩背，大腹，美股脛，小手足，多肉，上下相稱。行安地，舉足浮
 

注



 ，安心，好利人，不喜權勢，善附人也。能秋冬，不能春夏，春夏感而病生，足太陰敦敦然。

《靈樞識》云：《甲乙》無「似於上古黄帝」六字。馬云：「曰上古者，以别於本帝也。色黄者，土之色黄也；面圓者，土之體圓也；頭大者，土之體平也；肩背美者，土之體厚也；腹大者，土之體闊大也；股脛美者，土之體肥也；小手足者，土本大亦可以小也；多肉者，土主肉也；上下相稱者，土自上而下，其體如一也；行安地者，體安重也；舉足浮者，土揚之則浮也。此自其體而言耳。安心者，土不輕動也
 

注



 ；好利人者，土以生物爲德也；不喜權勢、善附人者，土能容垢納污，不棄賤趨貴也；耐秋冬者，土喜滋潤也；不耐春夏者，土畏亢燥也。故春夏有感於邪，則病易生。此自其性而言耳
 

注



 。」


 太宫之人，比於左足陽明，陽明之上婉婉然。

《靈樞識》：張云：「以宫形而應於左之上，是謂太宫之人，而屬於左足陽明之上也。」


 加宫之人，比於左足陽明，陽明之下坎坎然。

《靈樞識》引張云：「應在太宫之下者，是謂加宫之人，而屬於左足陽明之下也。」


 少宫之人，比於右足陽明，陽明之上樞樞然。

《靈樞識》引張云：「應在太宫之右，故曰少宫之人，而屬於右足陽明之上也。」


 左宫之人，比於右足陽明，陽明之下兀兀然。

《靈樞識》引張云：「當是右宫之人，故屬於右足陽明之下也。」


 

○《時則訓》：「中央之極，自昆侖東絶兩恒山，日月之所道，江漢之所出，衆民之野，五穀之所宜，龍門、河、濟相貫，以息壤堙洪水之州，東至於碣石，黄帝、后土之所司者，萬二千里。其令曰：平而不阿，明而不苛，包裹覆露，無不囊懷，溥氾無私，正静以和，行稃鬻，養老衰，弔死問疾，以送萬物之歸。」




金形之人，

陳圖南云：「金形方正色潔白，肉不盈兮骨不薄。」○又曰：「地四生金，在人爲肺。肺之竅爲鼻，又主皮膚喘息。」○《秘訣》云：「五形凶，金形帶木，斲削方成，初主蹇滯，末主超羣。」○「五形吉，金逢厚土，足寶足珍，諸事營謀，遂意稱心。」○又云《風鑑》云：「部位要中正，三停又帶方，金形人入格，自是有名揚。」○成和子云：「金形主方，得其五方，氣色不雜，精神不亂，動止規模，坐久而重也。」○《秘訣》云：「金之位於乾兑，含西方肅殺之氣
 

注



 ，秉堅剛之體。在人爲義，得其形並得其性，是爲真金。主刑誅厄難，定壽夭也。」○經云：「似金得金剛毅深。」


 比於上商，似於白帝。

《五行大義》引《録圖》云：「西方白帝，體爲白虎，其人方顙，直面兑目，大鼻小角，順火授水。」


 其爲人方面，白色，小頭，小肩背，小腹，小手足，如骨發踵外，骨輕，身清廉，急心，静悍，善爲吏。能秋冬，不能春夏，春夏感而病生。手太陰敦敦然。

《靈樞識》云：《甲乙》無「似於白帝」四字。馬云：「面方者，金之體方也；色白者，金之色白也；曰頭、曰肩背、曰腹俱小者，金體沉重而不浮大也；手足小如骨發踵外者，金之旁生者必小，而其足跟之外如另有小骨發於踵外也；骨輕者，金無骨，故其骨則輕也；身清廉者，金之體冷而廉静，不染他污也。此自其體而言耳。急心者，金性至急也；静悍者，金之性不動則静，動之則悍也；善爲吏者，金主肅殺有威也；耐秋冬者，金令王於凉寒之候也；不耐春夏者，金畏火也。故春夏有感於邪，則病易生，此自其性而言耳。」


 釱商之人，比於左手陽明，陽明之上廉廉然。

《靈樞識》：《甲乙》釱作「大」。


 右商之人，比於左手陽明，陽明之下脱脱然。

《靈樞識》：馬云：「右商之人，疑是『左商之人。』」


 左商之人，比於右手陽明，陽明之上監監然。

《靈樞識》：馬云：「左商之人，當是『右商之人』也。」


 少商之人
 

注



 ，比於右手陽明，陽明之下嚴嚴然。

《靈樞識》：張云：應左右之下者，是謂少商之人，而屬於右手陽明之下也。


 

○《時則訓》：「西方之極，自昆侖絶流沙、沉羽，西至三危之國，石城金室，飲氣之民，不死之野，少皞、蓐收之所司者，萬二千里。其令曰：審用法，誅必辜，備盗賊，禁姦邪，飾羣牧，謹著聚，修城郭，補決竇，塞蹊徑，遏溝瀆，止流水，雝谿谷，守門閭，陳兵甲，選百官，誅不法。」




水形之人，

陳圖南云：「水形圓厚重而黑，腹垂背聳真氣魄。」○又曰：「天一生水，在人爲腎，腎之竅爲耳，又主骨齒。」○《秘訣》云：「五形凶，水性遇土，忽破家財，疾苦連年，終身迍邅。」○「五形吉，水得金生，名利雙成，知圓形方，明達果毅。」○《風鑑》云：「眉粗並眼大，城郭更團圓，此水名真水，平生富自然。」○成和子曰：「水行主圓
 

注



 ，得其五圓，氣色不雜，精神不亂，動止寬容，行久而輕也。語云：智者樂水。又云：智者動。」○《秘訣》云：「水先天之氣耳
 

注



 ，通貫於六合，化機不息，亘古如常，圓融似智。得其形並得其性，是爲真水。主聰明敏達，定賢愚也。」○經云：「似水得水文學貴。」


 比於上羽，似於黑帝。

《五行大義》引《録圖》云：「北方黑帝，體爲玄武。其人夾面兑頭，深目厚耳，垂腹反羽，順土授木
 

注



 。」


 其爲人黑色，面不平，大頭，廉頤，小肩，大腹，動手足，發行摇身，下尻長，背延延然，不敬畏，善欺紿人，戮死。能秋冬，不能春夏，春夏感而病生，足少陰汗汗然。

《靈樞識》：《甲乙》無「似於黑帝」四字。馬云
 

注



 ：「面不平者，水上有波也；頭大者，水面不鋭也；頤廉有角者，水流四達也；肩小者，水之自高而瀉下者，其高處不大也；腹大者，水之腹大而善藏物也；手足動及發行必摇身者，水流而達也；下尻長者，水流必長也；背延延然者，亦長意也。此自其體而言耳。不敬畏者，水決而不可遏也；善欺紿者，水性不實也；戮死者，水滅體消也；耐秋冬者，水以秋冬不虧也；不耐春夏者，水以火而沸也。此自其性而言耳。」


 太羽之人，比於右足太陽，太陽之上頰頰然。

《靈樞識》：張云：「以水形而應於右之上者，是謂太羽之人，而屬於右足太陽之上也。」


 小羽之人，比於左足太陽，太陽之下紆紆然。

《靈樞識》引張云：「在左之下者，是謂少羽之人，而屬於左足太陽之下也。」


 衆之爲人，比於右足太陽，太陽之下潔潔然。

《靈樞識》引張云：「衆，常也，一曰加之人。應在右之下者，曰衆之爲人，而屬於右足太陽之下也。」


 桎之爲人，比於左足太陽，太陽之上安安然。

《靈樞識》引張云：「桎、窒同，局窒不通之義。居左之上者，曰桎之爲人，而屬於左足太陽之上。」


 

○《時則訓》：「北方之極，自九澤窮夏晦之極
 

注



 ，北至令正之谷，有凍寒積冰、雪雹霜霰，漂潤羣水之野，顓頊、玄冥之所司者，萬二千里。其令曰：申羣禁，固閉藏，修障塞，繕關梁，禁外徙，斷罰刑，殺當罪，閉關閭
 

注



 ，大搜客，止交游，禁夜樂，蚤閉晏開，以塞姦人。已得，執之必固。天節已幾，刑殺無赦，雖有盛尊之親，斷以法度。毋行水，毋發藏，毋釋罪。」




凡尅皆對衝，與歲破之意同，如水火金木，其説甚明。若以土字占一位，則當在西，

木尅土。


 金當在北，

火尅金。


 火當在東矣。

土尅水。




是故五形之人，二十五變者，衆之所以相欺者是也。

《靈樞識》引馬云：「此總結上文五行之人，有二十五等之異者，乃衆人之難辨而易欺者也。」張云：「形分爲五，而又分爲二十五，禀賦旣偏，則不免强弱盛負之相欺。故惟不偏不易，而鍾天地之正氣者，斯爲陰陽和平之人。是以有聖跖賢愚之别也。」楊慎云：相法出於黄帝，雖不能通其詳，其大指可知矣；乃知此術不始於《左傳》、《荀子》所載，唐舉、管輅之所師，當出於此。




黄帝曰：得其形，不得其色，何如？岐伯曰：形勝色，色勝形者，至其勝時、年加，感則病行，失則憂矣。形色相得者，富貴大樂。

《靈樞識》：馬云：「人有形勝色者，如木形人而黄色現也；有色勝形者，如木形人而白色現也。但此等之人，不以本形之本色相見，而有他色來見，至其形色相勝之時，值有年忌相加，則感之而病，行倘有疎失，則甚可憂矣。如得本形本色相得者，其年當富貴大樂也。」張云：「勝時年者，如木王土衰，而又逢丁壬之木運，或東方之干支，值其王氣相加而感之，則病矣。」簡按：張以運氣釋之，恐非經旨。




黄帝曰：其形色相勝之時，年加可知乎？岐伯曰：凡年忌下上之人，大忌常加。七歲、十六歲、二十五歲、三十四歲、四十三歲、五十二歲、六十一歲，皆人之大忌，不可不自安也。感則病行，失則憂矣。當此之時，無爲姦事，是謂年忌。

《靈樞識》：《甲乙》「凡年忌下上之人大忌」作「凡人之大忌」五字
 

注



 ，似是。張云：「此言年忌，始於七歲，以至六十一歲，皆遞加九年者，蓋以七爲陽之少，九爲陽之老，陽數極於九，而極必變，故自七歲以後，凡遇九年，皆爲年忌。」馬云：「凡所謂年忌者，乃各經下上之人，大忌其常加也。如大角之人比於左足少陽之上，判角之人比於左足少陽之下，屬木之人也。」簡按：「相勝之時」下句。




黄帝曰：夫子之言脈之上下，血氣之候，以知形氣奈何？岐伯曰：足陽明之上，血氣勝則髯美長，血少氣多則髯短；故氣少血多則髯少，血氣皆少則無髯，兩吻多畫。

《靈樞識》：《甲乙》「髯美」「髯短」「髯少」及「無髯」之「髯」俱作「鬚」，


 《漢書·高帝紀》師古注：「在頤曰鬚，在頰曰髯。」

「血少氣多」作「血多氣少」，「氣少血多」作「氣多血少」。張云：「此下言手足三陽之外候也。足陽明胃經之脈，行於上體者，循鼻外挾口環脣，故此經氣血之盛衰，皆形見於口傍之髯也。吻，口角也。畫，紋也。陽明血氣不充兩吻，故多紋畫。」簡按：漢周亞夫從理入口而餓死，其理略同。


 足陽明之下，血氣盛則下毛美長至胸，血多氣少則下毛美短至臍，行則善高舉足，足指少肉，足善寒；血少氣多則肉而善瘃，血、氣皆少則無毛，有則稀枯瘁，善痿厥足痺。

《靈樞識》：《甲乙》「足指」作「足大指」。馬云：「瘃，音祝。《釋文》云：手中寒瘡也。」張云：「足陽明之脈行於下體者也，由歸來至氣街，陰陽總宗筋之會
 

注



 ，會於氣街而陽明爲之長，故形見於下毛，而或有至胸至臍也。行則善高舉足者，因其血多；蓋四支皆禀氣於胃，足受血而能步也。足指少肉，足善寒者，因其氣少；蓋四支者諸陽之本，陽氣不足，則指少肉而善寒也。血少氣多，則浮見於外，故下體肉分多爲寒腫也。足陽明爲五藏六府之海，主潤宗筋，束骨而利機關也；今血氣俱少於下，故爲痿厥足痺等病。」


 足少陽之上，氣血盛則通髯美長，血多氣少則通髯美短，血少氣多則少鬚，血氣皆少則無鬚，

《靈樞識》：張云：「足少陽膽經之脈，行於上體者抵於
 


 下頰車，故其氣血之盛衰，必形見於鬚髯也。」感於寒濕則善痺，骨痛爪枯也。

《靈樞識》：張云：「此皆筋骨之病，以少陽厥陰爲表裏，而肝主筋也。」


 足少陽之下，血氣盛則脛毛美長，外踝肥；血多氣少則脛毛美短，外踝皮堅而厚；血少氣多則胻毛少，外踝皮薄而軟；血氣皆少則無毛，外踝瘦無肉。

《靈樞識》：張云：「足少陽之脈，行於下體者，出膝外廉，下外輔骨外踝之前
 

注



 ，故其形見者，皆在足之外側。」


 足太陽之上，血氣盛則美眉，眉有毫毛；血多氣少則惡眉，面多少理；血少氣多，則面多肉；血氣和，則美色。

《靈樞識》：《甲乙》「面多少理」作「面多小理」。張云：「足太陽膀膀之脈，行於上體者，起於目内眥，其筋之支者，下顔結於鼻，故其氣血之盛衰，皆形見於眉面之間也。」志云：「毫毛者，眉中之長毛，因血氣盛而生長。惡眉者，無華彩而枯瘁也。」


 足太陽之下，血氣盛則跟肉滿，踵堅；氣少血多則瘦，跟空；血氣皆少則善轉筋，踵下痛。

《靈樞識》：張云：「足太陽經之行於下體者，從後廉下合
 


 中，貫腨内，出外踝之後，結於踵，故其形見爲病，皆在足之跟踵也。」手陽明之上，血氣盛則髭美，血少氣多則髭惡，血氣皆少則無髭。

《靈樞識》：《甲乙》「無髭」上有「善轉筋」三字。張云：「手陽明大腸之脈，行於上體者，挾口交人中，上挾鼻孔，故其氣血之盛衰，必形見於髭也。在口上曰髭，在口下曰鬚。」


 手陽明之下，血氣盛則腋下毛美，手魚肉以温；氣血皆少，則手瘦以寒。

《靈樞識》：張云：「手陽明之行於下體者，上臑外前廉，下近於腋，且陽明太陰爲表裏，而太陰之脈出腋下，故腋下毛美。手魚肉者，大指本節後厚肉也。本經之脈起次指，出合谷，故形見於此。」


 手少陽之上，血氣盛則眉美以長，耳色美；血氣皆少則耳焦，惡色。

《靈樞識》：張云：「手少陽三焦之脈，行於上體者，出耳前後，至目鋭眥，故其血氣之盛衰，皆見於耳目之間。」


 手少陽之下，血氣盛則手捲多肉以温，血氣皆少則寒以瘦，氣少血多則瘦以多脈。

《靈樞識》：《甲乙》「捲」作「拳」。張云：「手少陽之脈，行於下體者，起名指端，循手腕出臂外上肘，故其形見若此。」志云：「蓋手少陽之血氣，循手表腕，盛則皮緩肉淖，故善於捲握也。多脈者，皮肉瘦而脈絡多外見也。」


 手太陽之上，血氣盛則有多鬚，面多肉以平
 

注



 ；血氣皆少則面瘦，惡色。

《靈樞識》：《甲乙》「有多鬚」無「有」字，「鬚」作「髯」，「惡色」作「黑色」。張云：「手太陽小腸之脈，行於上體者，循頰上
 


 ，斜絡於顴，故其血氣之盛衰，皆形見於鬚面之間也。」手太陽之下，血氣盛則掌肉充滿，血氣皆少則掌瘦以寒。

《靈樞識》張云：「手太陽之脈，行於下體者，循手外側上腕，故其形見者如此。按：本篇首言五形者，以藏爲主而言其禀；此言六陽者，以府爲表而言其形。禀質相合，象變斯具矣，此所以有左右上下之分也。」




黄帝曰：二十五人者，刺之有約乎？岐伯曰：美眉者，足太陽之脈氣血多；惡眉者，氣血少；其肥而澤者，血氣有餘；肥而不澤者，氣有餘，血不足；瘦而不澤者，氣血俱不足。審察其形氣有餘不足而調之，可以知逆順矣。

《靈樞識》：張云：「此言足太陽一經之盛衰，而他經之有餘不足亦猶是也。審察旣明，而後調之，則不失其逆順矣。」




黄帝曰：刺其諸陰陽奈何？岐伯曰：按其寸口人迎，以調陰陽，切循其經絡之凝澀，結而不通者，此於身皆爲痛痺，甚則不行，故凝澀。凝澀者，致氣以温之，血和乃止。其結絡者，脈結血不行，決之乃行。

《靈樞識》云：《甲乙》「澀」作「泣」。張云：「寸口在手，太陰脈也；人迎在頭，陽明脈也。太陰行氣於三陰，陽明行氣於三陽，故按其寸口人迎而可以調陰陽也。《禁服》、《終始》、《經脈》等篇，所謂人迎脈口一盛二盛三盛等義，皆是也。經絡爲病，身必痛痺，甚則血氣不行，故脈道凝澀也；血脈凝澀，氣不至也，故當留鍼以補，而致其氣以温之。致，使之至也。決者，開泄之謂。」


 故曰：氣有餘於上者，導而下之；氣不足於上者，推而休之；其稽留不至者，因而迎之。必明於經隧乃能持之。寒與熱争者，導而行之；其宛陳血不結者，則而予之。

《靈樞識》：《甲乙》「休」作「往」，「則而予之」作「即而取之」。馬云：「大凡病之氣有餘於上者，則病在上，求之下，當鍼其穴之在下者，以導而下之；氣不足於上者，則仍刺其上穴，乃推其鍼而久留以休息之，候其氣至可也。如鍼已稽留而氣尚未至，必因而迎之，隨即有以推之耳。凡此者，必先明於各經經脈之隧，然後可持鍼以刺之。其間有寒熱相争者，則導而行之，有氣鬱陳而血未結者，必側其鍼以刺之。」


 必先明知二十五人，則血氣之所在，左右上下，刺約畢也。

《靈樞識》：《甲乙》「則」作「别」，「刺」上有「則」字，「也」作「矣」。張云：「凡刺之道，須明血氣，故必知此二十五人之脈理而刺之，大約可以盡矣。」







《靈·論勇篇》


先詳五形，次論忍痛，終乃言勇怯。其性情不同，皆由形體藏府之各别。







黄帝問於少俞曰：有人於此，並行並立，其年之長少等也，衣之厚薄均也，卒然遇烈風暴雨，或病或不病，或皆病或皆不病，其故何也？少俞曰：帝問何急？黄帝曰：願盡聞之。少俞曰：春青風，夏陽風，秋凉風，冬寒風。

九宫八風，此俗爲四同
 

注



 。


 凡此四時之風者，其所病各不同形。黄帝曰：四時之風，病人如何？少俞曰：黄色

土形。


 薄皮弱肉者，不勝春之虚風；

木尅土。


 白色

金形。


 薄皮弱肉者，不勝夏之虚風；

火尅金。


 青色

木形。


 薄皮弱肉，不勝秋之虚風；

金尅木。


 赤色

火形。


 薄皮弱肉，不勝冬之虚風也。

水尅火。


 黄帝曰：黑色不病乎？少俞曰：黑色

水形。


 而皮厚肉堅固，

與薄皮弱肉反。


 不傷於四時之風。

此水形特長。


 其皮薄而肉不堅，

與上四形同。


 色不一者，

水形而色不能黑。


 長夏至而有虚風者，病矣；

土尅水。


 其皮厚而肌肉堅者，長夏至而有虚風，不病矣。

以上爲解。


 其皮厚而肌肉堅者，必重感於寒，

不畏風而畏寒，此風寒之分。


 外内皆然
 

注



 ，乃病。黄帝曰：善。

黄帝曰：夫人之忍痛與不忍痛者，非勇怯之分也。夫勇士之不忍痛者，見難則前，見痛則止；夫怯士之忍痛者，聞難則恐，遇痛不動。夫勇士之忍痛者，見難不恐，遇痛不動；夫怯士之不忍痛者，見難與痛，目轉面盻，恐不能言，失氣，驚，顔色變化，乍死乍生。余見其然也，不知其何由，願聞其故。少俞曰：夫忍痛與不忍痛者，皮膚之薄厚，肌肉之堅脆緩急之分也，

診皮絡法。


 非勇怯
 

注



 之謂也。

黄帝曰：願聞勇怯之所由然
 

注



 。少俞曰：勇士者，目深以固，長衝直揚，三焦理横，其心端直；其肝大以堅，其膽滿以傍，怒則氣盛而胸張
 

注



 ，肝舉而膽横，眥裂而目揚，毛起而面蒼。此勇士之由然者也。

黄帝曰：願聞怯士之所由然。少俞曰：怯士者，目大而不減，陰陽相失，其三焦理縱，
 骭短而小，肝系緩，其膽不滿而縱，腸胃挺，脇下空；雖方大怒，氣不能滿其胸，肝肺雖舉，氣衰復下，故不能久怒。此怯士之所由然也。

黄帝曰：怯士之得酒，怒不避勇士者，何藏使然？少俞曰：酒者，水穀之精，熟穀之液也，其氣慓悍；其入於胃中，則胃脹，氣上逆，滿於胸中，肝浮膽横。當是之時，固比於勇士
 

注



 ，氣衰則悔。與勇士同類
 

注



 ，不知避之，名曰酒悖也
 

注



 。




《靈·衛氣失常篇》



黄帝問於伯高曰：人之肥瘦小大寒温，

以形體言。


 

○《靈樞識》：馬云：「大小者，身之大小也；寒温者，身寒暖也。」


 有老狀少小，

以年歲分。


 别之奈何？

伯高對曰：人年五十以上爲老，二十以上爲壯，十八以上爲少，六歲以上爲小。

年歲分四等。


 

○《靈樞識》：馬云：「『十八已上，六歲以上』，『上』
 

注



 字俱當作『下』。」王弘義云：「數始於一，成於三，三而兩之爲六，三而三之爲九。十八者，二九之數也；二十者，陰陽之生數始也；五十者
 

注



 ，五行之生數終也。」簡案：《千金》引《小品方》云：「凡人生六歲已上爲小，十六已上爲少，三十已上爲壯，五十已上爲老」，由此考之，「已上」不必「已下」之誤。




黄帝曰：何以度知其肥瘦？伯高曰：人有肥、

《周禮》。


 有膏、

《周禮》膏。


 有肉。

《周禮》肉。○西人以血液分人體三種，與此異同。


 黄帝曰：别此奈何？伯高曰：
 肉堅，皮滿者，肥。

肥。


 
 肉不堅，皮緩者，膏。

瘦。


 皮肉不相離者，肉。

《靈樞識》云：《甲乙》「
 


 」作「
 」，「肥」作「脂」。張「
 」作「
 」，注云：「肥者，即下文所謂脂也。
 肉，肉之聚處也。此言偉壯之人，而有脂、膏、肉三者之異，脂者緊而滿，故下文云肉堅身小；膏者澤而大，故下文云肉淖垂腴；皮肉連實而上下相應者曰肉，故下文曰身體容大。」志云：「腠理者，肌肉之文理。如豕之精肉
 

注



 ，條分而有理路
 

注



 ，理中之白膜曰脂，肉外連皮之肥肉曰肥。膏者，即肥之脂膏，謂如豕肉之紅白相間而有數層者爲膏。」簡案：《廣韻》云：凝者曰脂，澤者曰膏。《博雅》云：人一月
 

注



 而膏，二月而脂。又《漢·五行志》：在人腹中，肥而包裹心者，脂也。經文皮之滿、緩可以證其凝與否也。馬云「膏者，油也。脂者，骨中髓也
 

注



 」，誤。

黄帝曰：身之寒温何如？伯高曰：膏者，其肉淖，而粗理者身寒，細理者身熱。脂者，其肉堅，細理者熱，粗理者寒。

《靈樞識》：《甲乙》「細理者熱」
 

注



 之「熱」作「和」，非。張云：「淖，柔而潤也。膏者肉淖，脂者肉堅，若其寒熱，則粗理者皆寒，細理者皆熱。」志云：「粗理者，衛氣外洩，故身寒；細理者，衛氣收藏，故身熱。」




黄帝曰：其肥瘦大小奈何？伯高曰：膏者，多氣而皮縱緩，故能縱腹垂腴；肉者，身體容大；脂者，其身收小
 

注



 。

《靈樞識》：張云：「縱，寬縱也；腴，脂肥也。膏者縱腹垂腴，脂者其身收小，是膏肥於脂也。肉爲皮肉連實，自與脂膏者有間。」志云：「胃氣盛則腠理肥，是以膏者多氣而皮縱緩，故能縱腹垂腴
 

注



 。腴者，臍下之少腹也。肉者身體容大，此衛氣盛而滿於分肉也；脂者其身收小，此衛氣深沉，不能充乎分肉，以致脂膜相連
 

注



 而肌肉緊密，故其身收小也。」簡案《説文》：「腴，腹下肥也
 

注



 。」又《禮·少儀》注：「腴，腹下膏也
 

注



 。」《通雅》云：「凡肉肥耎處曰腴」，志直爲「少腹」，恐非也。




黄帝曰：三者之氣血多少何如？伯高曰：膏者多氣，多氣者熱，熱者耐寒；肉者多血，多血則充形，充形則平；脂者，其血清，氣滑少，故不能大。

《靈樞識》：張云：「膏者多氣，氣爲陽，故質熱而耐寒也；肉者多血，血養形，故形充而氣質平也；脂者血清而氣滑少，故不能大。若此三者
 

注



 ，雖肥盛，皆别於衆人，而脂者之氣血似不及乎膏肉也。愚按：世傳肥白之人
 

注



 多氣虚，而此云膏者多氣，不無相左；若據余聞見之驗，則蒼瘦之氣虚者，固不減於肥白，是以不宜膠柱也。」


 此别於衆人者也。

黄帝曰：衆人奈何？伯高曰：衆人，皮肉脂膏不能相加也，血與氣不能相多，故其形不大不小，各自稱其身，命曰衆人。

《靈樞識》：張云：「衆人者，言三者之外，衆多之常人也。其皮肉、脂骨、血氣各有品格，故不能相加，亦不能相多，而形體小大皆相稱而已。」余伯榮云：「不能相加者，謂血氣和平，則皮肉脂膏不能相加於肥大也；血氣之浮沉深淺各有常所，不能相多於肥肉間也；皮肉筋骨各自稱其身，故其形不大不小也。」




黄帝曰：善。治之奈何？伯高曰：必先别其三形，血之多少，氣之清濁，而後調之，治無失常經。是故膏人
 

注



 ，縱腹垂腴：肉人者，上下容大；脂人者，雖脂不能大也。

《靈樞識》：《甲乙》「膏人」下有一「者」字。張云：「三形旣定，血氣旣明，則宜補宜瀉自可勿失常經矣。是故『膏人』以下，此重言其詳也。」







《素·血氣形志篇》


人形志苦樂不同，分五門治之。







形樂志苦，病生於脈，

心。


 治之以灸刺；

楊注：形，身之皃也；志，心之志也。心以主脈，以其心勞，邪氣傷脈，心之應也，故以灸刺補寫脈病也。○按：此互舉示例之法，與《方治異宜》
 

注



 篇同。


 形苦志樂，病生於筋，

肝。


 治之以熨引；

楊注：形苦筋勞，邪氣傷筋，肝之應也。筋之病也醫而急，故以熨引調其筋病也。藥布熨之引之，使其調也。


 形樂志樂，病生於肉，

脾。


 治之以鍼石；

楊注：形志俱逸，則邪氣客肉，脾之應也，多發癕腫
 

注



 ，故以砭鍼及石熨調之也。《山海經》曰：高氏之山
 

注



 ，其上多玉，有石可以爲砭鍼，堪以破癕腫者也。


 形苦志苦，病生於咽喝，

肺。


 治之以藥；

楊注：形志俱苦勞氣，客邪傷氣，在於咽喝，肺之應也。喝，肺喘聲也，有本作「渴」。故療之湯液丸散藥之也。


 形數驚恐，筋脈不通，

腎。


 病生於不仁，治之以按摩醪藥。是謂五形。

楊注：驚恐主腎，形多驚懼，邪客筋脈，筋脈不通，腎之應也。病生筋脈皮膚之間。爲痺不仁，故以按摩醪醴。五形，言陳其所宜也。


 故曰：刺陽明出血氣，

楊注：手陽明，大腸脈，足陽明，胃脈也，二脈上下連注，其氣最强，故此二脈盛者，刺之，血氣俱寫。


 刺太陽出血惡氣，

楊注：手太陽，小腸脈也，足太陽，膀胱脈也，二脈上下連注，津液最多，故二脈盛者，刺之寫血。邪客之者，寫去惡氣也。


 刺少陽出氣惡血，

楊注：手少陽，三焦脈也，足少陽，膽脈也，二脈上下連注，其氣最多，此二脈盛者，刺之寫氣。邪客之者，寫去惡血也。


 刺太陰出血氣，

楊注：手太陰，肺脈也，足太陰，脾脈也，此二太陰與二陽明雖爲表裏，其氣血俱盛，故並寫血氣也。


 刺厥陰出血惡氣，

楊注：手厥陰，心包絡脈也，足厥陰，肝脈也，與二少陽以爲表裏，二陽氣多血少，陰陽相反，故二陰血多氣少，是以二厥陰盛，以寫血也。邪客之者，寫去惡血也。


 陽明多血氣，太陽多血少氣，少陽多氣少血，太陰多血氣，厥陰多血少氣，少陰少血多氣。

楊注：此言刺三陰三陽，出血出氣差别所以也。


 足陽明太陰爲表裏，少陽厥陰爲表裏，太陽少陰爲表裏，是謂足之陰陽也；手陽明太陰爲表裏，少陽心主爲表裏，太陽少陰爲表裏，是謂手之陰陽也。

楊注：今知手足陰陽所在。


 凡治病必先去其血，去其所苦，伺之所欲，然後寫有餘，補不足。

楊注：凡療病法，諸有痛苦由其血者，血聚之處
 

注



 ，先刺去之；刺去血已，伺候其人情之所欲，得其虚實，然後行其補寫之法也。






注
 　濡潤筋骨：「濡」字原脱，據《太素校注》卷六楊注補。



注
 　知喜怒：據《太素校注》卷六，當作「和喜怒」；楊注「知於喜怒」亦當作「和於喜怒」。



注
 　奇殞反：「殞」原作「預」，據《太素校注》卷六楊注改。



注
 　□□：此二空格原無，據《太素校注》卷六楊注補。



注
 　感於邪：「邪」原作「邢」，據文意改。



注
 　善惡體言：「善惡」下當敚「以」字。



注
 　心高肺逼：「高」原作「爲」，據《太素校注》卷六楊注改。



注
 　喜病消癉熱中：「中」字原闌入注文，據《太素校注》卷六改。



注
 　病痺及逆氣：「及」原作「反」，據《太素校注》卷六楊注改。



注
 　以下四藏：「以下」二字，《太素校注》卷六楊注作「以上」，似當從。



注
 　馬注：原無此二字，依文例補。下「馬注」俱同此。



注
 　咽在肝傍：「肝傍」原作「肺傍」，據《太素校注》卷六楊注改。



注
 　肝堅：「肝」字原脱，據《太素校注》卷六補。



注
 　肝生於左：「生」原作「在」，據《素問》改。



注
 　可以言下逼於胃：「可以」原作「司」，「逼」原作「通」，均據人民衛生出版社本馬蒔《黄帝内經靈樞注證發微》改。



注
 　喜病消癉易傷：「喜病」原作「安病」，據《太素校注》卷六改。



注
 　充曳反：「充」原作「死」，據《太素校注》卷六楊注改。



注
 　二十有五：「有」字原脱，據馬蒔《靈樞注證發微》補。



注
 　「黄帝曰」二句及附注原在馬注「此結言五藏」等句之前，顯係錯簡，今乙正。



注
 　 
 骨有餘：「
 骨」原作「髀骨」，據《靈樞·師傳》改。



注
 　驗心之八法：「之」字原脱，依文例補。



注
 　巨肩陷咽：「咽」原作「膺」，據《靈樞·師傳》改。



注
 　主爲衛：原作「主之衝」，據《靈樞·師傳》改。



注
 　使之遠聽：「遠聽」原作「途聽」，據《靈樞·師傳》改。



注
 　深憂大恐怵惕之志：「大恐」原作「大有」，據《太素校注》卷六改。



注
 　盡於天壽：「天壽」原作「夭壽」，據《太素校注》卷六楊注改。



注
 　一藏各有五病：「五病」原作「五變」，據《太素校注》卷六楊注改。



注
 　故不自申：「自申」原作「白申」，據《太素校注》卷六楊注改。



注
 　旦故反：「旦」疑係 「且」之誤字。



注
 　腹裹大：原作「腹裏大」，據《太素校注》卷六注文改。



注
 　皮滑者大腸直：「皮滑」原作「外滑」，據《太素校注》卷六改。



注
 　太陽與諸陽爲長：「與」字原脱，據《太素》楊注補。



注
 　以候小腸：「候」原作「俟」，據《靈樞·師傳》改。



注
 　小裹累：原作「少累」，據《靈樞》改、補。



注
 　此處當有訛奪。



注
 　鼻柱中央起：「起」原作「配」，據《靈樞·師傳》改。



注
 　而可以知其内之所病也：「而」字原脱，據馬蒔《靈樞注證發微》補。



注
 　心能備而行之乎：「心」原作「必」，據《靈樞·通天》改。



注
 　事雖敗而無常悔：「常」字原脱，據《靈樞·通天》補。



注
 　其衛氣澀：「衛氣」原作「胃氣」，據《靈樞·通天》改。



注
 　火形：此二字原作正文，據《靈樞·通天》無其文，因改。



注
 　陽重脱者陽狂：馬蒔《靈樞注證發微》作「陽重脱者易狂」。



注
 　象氣急縮也：「象氣」原倒作「氣象」，據宛委别藏本《五行大義》卷五乙。



注
 　悉乎哉問也：原作「善乎哉問也」，據《靈樞·陰陽二十五人》改。



注
 　遁以借逡：《靈樞識》原作「循以借逡」，據四庫本《通雅》卷七改。



注
 　通髯美長：原作「通髯美良」，據學苑出版社本張志聰《靈樞集注》改。



注
 　是於各形之中：「是於」原作「於是」，據上海科技出版社本《靈樞識》卷五改。



注
 　不驟而馴：「馴」原作「訓」，據《靈樞識》卷五改。



注
 　餘仿此：「仿」原作「放」，據《靈樞識》卷五改。



注
 　錢財無剩：原作「手財無剩」，似有誤，兹據文意擬改。



注
 　似火得火見權果：「權果」疑當作「機果」。



注
 　鋭面小頭：原作「脱面小頭」，據馬蒔《靈樞注證發微》改。



注
 　諸本作
 ：原作「諸本有
 」，據文意擬改。



注
 　生育有容：「生育」疑當作「載育」。



注
 　舉足浮：「舉」上原衍「學」字，據張志聰《靈樞集注》删。



注
 　土不輕動也：「土」原作「上」，據《靈樞識》卷五改。



注
 　此自其性而言耳：「耳」字原脱，據《靈樞識》卷五補。



注
 　含西方肅殺之氣：「含」字原脱，據上下文意擬補。



注
 　少商之人：「少商」原作「小商」，據《靈樞集注》改。



注
 　水行主圓：「主」原作「立」，據文意擬改。



注
 　水先天之氣耳：「先天」之「天」字原脱，據文意擬補。



注
 　順土授木：原作「順土授水」，據《五行大義》卷五改。



注
 　馬云：此二字原脱，據《靈樞識》卷五補。



注
 　窮夏晦之極：「窮」原作「通」，據《新編諸子集成》本劉文典《淮南鴻烈集解》改。



注
 　閉關閭：「關」字原脱，據《淮南鴻烈集解》補。按據王念孫，「門」當爲「關」字之誤。



注
 　五字：此二字原脱，據《靈樞識》卷五補。



注
 　陰陽總宗筋之會：「陰陽」二字原脱，據《靈樞識》卷五補。



注
 　外輔骨外踝之前：原作「外轉骨外輔之前」，據人民衛生出版社本張介賓《類經》卷四改。



注
 　面多肉以平：「面多肉」原作「而多肉」，據《靈樞識》卷五改。



注
 　此俗爲四同：「四同」於義難通，疑當作「四風」。



注
 　外内皆然：原作「故内皆然」，據《靈樞·論勇》改。



注
 　勇怯：原作「怯勇」，據《靈樞·論勇》乙。



注
 　之所由然：原作「所定由然」，據《靈樞·論勇》改。



注
 　怒則氣盛而胸張：「而」原作「則」，據《靈樞·論勇》改。



注
 　固比於勇士：「比」原作「此」，據《靈樞·論勇》改。



注
 　與勇士同類：「類」原作「推」，據《靈樞·論勇》改。



注
 　名曰酒悖也：「悖」原作「侼」，據《靈樞·論勇》改。



注
 　上：原作「下」，據《靈樞識》卷五改。



注
 　五十者：此三字原脱，據《靈樞識》卷五補。



注
 　豕之精肉：「精肉」原作「分肉」，據《靈樞識》卷五改。



注
 　條分而有理路：「路」字原脱，據《靈樞識》卷五補。



注
 　月：「月」原作「肉」，據《靈樞識》卷五改。



注
 　骨中髓也：「骨」上原重一「骨」字，據《靈樞識》卷五删。



注
 　細理者熱之熱：「細理者」三字原脱，據《靈樞識》卷五補。



注
 　其身收小：「身」字原脱，據《靈樞·衛氣失常》補。



注
 　縱腹垂腴：「腹」字原脱，據《靈樞識》卷五補。



注
 　脂膜相連：「膜」字原脱，據《靈樞識》卷五補。



注
 　腴腹下肥也：「腴」字原脱，據《靈樞識》卷五補。



注
 　腹下膏也：「膏」字原脱，據《靈樞識》卷五補。



注
 　若此三者：「者」字原脱，據《靈樞識》卷五補。



注
 　肥白之人：「之人」二字原脱，據《靈樞識》卷五補。



注
 　是故膏人：「膏人」原作「聖人」，據《靈樞·衛氣失常》改。



注
 　方治異宜：疑爲「異法方宜」之誤。



注
 　多發癕腫：「癕腫」原作「癕脾」，據《太素校注》卷一九楊注改。



注
 　高氏之山：「高氏」原作「高石」，據《太素校注》卷一九改。



注
 　血聚之處：「血聚」原作「血刺」，據《太素校注》卷一九改。
















診皮篇補證



〔附〕仲景診皮法及診皮名詞釋尺共三種

隋楊上善　撰注　井研廖平　補證

邱進之　校點








校點説明



此書全名《黄帝内經太素診皮篇補證》，隋楊上善撰注，廖平補證。據《六譯先生年譜》，此書爲民國三年（一九一四）完成。廖平認爲《靈樞·診尺篇》實爲古代診皮之法，「尺」乃「皮」之訛誤。楊上善作《黄帝内經太素》，其《診尺篇》未明「尺」字之誤，就誤字立訓，過於迂曲。廖平因作補證，凡楊氏立説之誤則隨補證於本條之下，楊氏所未及之單條短節則附録於後，名曰《診皮篇補證》。又以《仲景診皮法》 （命姪孫宗濬所輯）、《診皮名詞解》、《釋尺》三種附之。其中所收《古經診皮篇》之《序》作於「壬子中秋日」，當民國元年，《四川國學雜誌》題名爲《古經診皮篇敘》，《六譯館叢書》題爲《古經診皮名詞序》。《古經診皮篇名詞解》，《四川國學雜誌》題名爲《古經診皮篇名目解》。民國三年（一九一四）《國學薈編》第十期刊載，成都存古書局刊行，收入《六譯館叢書》。又有民國十三年（一九二四）上海千頃堂書局印《診斷學彙編》本。今以《六譯館叢書》本爲底本進行點校。








靈樞論疾診尺

皮


 篇



《太素》不録本經篇名，今補之。案此經爲診皮正篇，楊氏不改字，仍原文，而曰「尺膚」、「尺分」之皮膚，就誤字立訓，過於迂曲；且其立篇曰《色脈尺診》、《尺診》、《尺寸診》，尤與經脈名目相混。「尺」與「皮」字相似，本爲「皮」之剥文，後來寸、關、尺之説大盛，皆從尺脈解之，無人知爲皮膚，轉使僞法得以影射經文，而診皮之法因以斷絶。固不必避此小嫌，遺世大害，今故直讀作「皮」，以與《玉機真藏》二「皮」字相同。仿姚氏校《國策》之例，凡楊氏誤文皆作陰文
 

注



 ，補改之文作正文；楊氏立説之誤，則隨補證於本條之下，楊氏所未及之單條短節，則附録於後，名曰補證。庶古法得以復明，當亦楊氏所甚願也。

又，診皮法指全身皮膚而言，所有發熱身寒、四肢厥逆、手足自温，皆在診皮法中，不止診皮經中臂、肘、掌、腹而已。楊氏不肯改字，雖不指尺膚爲尺脈，然拘於尺澤至尺之皮膚，是診皮囿於肘中一尺之地位，其他則所不計；改「尺」爲「皮」，上頭下足，腹背兩手，皮膚所在，無不包舉，以較楊氏囿於一尺之地位者，其得失何如哉？

經有「尺膚」之文，俗説以尺爲兩手尺部，一指地位，何足以診六變之象？且有尺膚明文，而别無寸膚、關膚，足見「尺」當爲「皮」字之誤。且《玉機真藏篇》於脈外言皮熱、皮寒，與《診尺篇》脈外言尺熱、尺寒相同。足見《玉機》爲不誤之本字，「診尺」「尺」當爲「皮」字之剥文，固一定不移。考仲景全書，言身熱身寒、厥逆自温、皮膚甲錯、緩緊滑澀者共數十條，是爲診家矩矱，萬不可缺此一門者也。

《靈》、《素》二書，唐、宋以後雖存若亡。惟仲景書，有方文約，習之者尚多，接引後賢，其尤在仲景乎！今故彙輯仲景診皮古法，别爲一卷，附《内經》之後。《脈經》、《甲乙》、《千金》、《外臺》，大抵不出仲景範圍，仿《外臺》之例，標其相同諸家，有出仲景外者，亦附於後。

《千金方》十八卷《皮虚實第四》論曰：夫五藏六府者，内應骨髓，外合皮毛膚肉。若病從外生，則皮毛膚肉關格强急；若病從内發，則骨髓
 疼。然陰陽表裏、外皮内髓，其病源不可不詳之也。皮虚者寒，皮實者熱，凡皮虚實之應，主於肺大腸。其病發於皮毛，熱則應藏，寒則應府。

黄帝問於岐伯曰：余欲無視色持脈，

診皮在色脈外。楊注以色、脈、皮膚爲三種法，是也。《皮部論》篇：「余願聞之見而知之按而得

 」，二「之」字當作「不」，與此「無」字同意。


 獨調

舍色脈，專診皮，故言「獨」。


 其尺皮，

凡經文與楊、張注，「尺」字皆當讀作「皮」。


 以言其病，從外知内，

《類》注：「欲診尺皮以知藏府，故曰從外知内。」○皮與色在外，脈在内，從皮膚可知營衛之虚實。


 爲之奈何？

楊注：無視面之五色，無持寸口之脈，唯診尺脈


 

《邪氣篇》「尺之皮膚」楊注：「尺之皮膚者，從尺澤至寸，此爲尺分也」，以尺澤至寸爲一尺之地。「寸」舊誤作「關」，淺人據《難經》法改之也。


 

及尺

 。


 

楊氏以「尺」爲尺澤動脈，與王啓玄注同。三部九候之法，肺、胃不止一動脈，以寸口人迎爲大部，通候藏府，而肺之專脈候之尺澤，胃經專脈候之衝陽。所云「尺脈」非寸、關、尺之「尺」。


 

皮膚。


 

尺澤之皮膚。


 

帝欲從外知内病生所由。


 

楊氏雖不改字，然以皮膚立説，不用寸、關、尺診法。至於「脈」字，經原指三部九候各診本經，皆以寸口當之，則誤矣，故可删之字皆陰文刻之。


 岐伯答曰：審其尺皮之緩急小大滑澀、

六字爲診皮絡專名，《脈訣》以爲診經脈者誤。


 肉之堅脆，

經言肉分者多指絡脈，然皮、絡同法，故兼及肉分。


 而病形定矣。

尺皮。之緩急等，謂尺脈絡及尺皮膚緩急、小大、滑澀六種别也。肉堅脆者，謂尺分中全身。肉之堅脆也。知此八者，知内「知内」，「知」字當作「則」。病可知也。


 

皮包全身，六變之外，尤以寒、熱爲二大門，尺分地不足言。


 視人之目窠上微癰，

《金匱》作「擁」。


 如新卧起狀，其頸脈

今於《人寸診》有《頸脈考》。


 動，

目窠，眼瞼也。癰，微腫起也。頸脈，足陽明人迎也。動，不以手按之，見其動也。


 

《金匱》、《甲乙》、《脈經》、《千金》、《外臺》同引此條。人迎，頸脈。據《平人氣象論》，「動」下有「疾」字。


 

頸脈，人迎也，人迎常動，今有水病，故動疾，可見喘欬也。


 時

按：「時」疑「喘」字之誤。《内經》每以「喘」爲脈狀，經脈常動，不以動爲診。經云：「少陰脈動甚者，有子也。」「動」爲常，「甚」乃占其病。


 欬，

《水脹篇》：黄帝問於岐伯曰：水與膚脹、鼓脹、腸覃、石瘕、石水何以别之？岐伯答曰：水始起也，目窠上微腫，如新卧起之狀，其頸脈動，時欬，陰股間寒，足脛腫，腹乃大，其水已成矣。


 按其手足上窅而不起者，

按、捫亦診皮法。


 風水

《金匱》：「視人之目窠上擁，如蠶新卧起狀，其頸脈動，時時欬，按其手足上陷而不起者，風水。」《脈經》、《千金》、《外臺》同。


 膚脹也。

窅，焉蓼反，深也。不起者，手足腫，脈按之久而不起，如按泥也。此爲風水膚脹者。


 

《水脹篇》：「以手按其腹，隨手而起，如裹水之狀，此其候也。黄帝曰：膚脹何以候之？岐伯曰：膚脹者，寒氣客於皮膚之間，
 


 
 然不堅，腹大，身盡腫，皮厚，按其腹，窅而不起，腹色不變，此其候也。」人迎，常動者，不以動爲病診。注曰「動，不以手按之，見其動」者，如絡脈之跳躍，在外可見。以絡法解此「動」字，據楊注有二説，以經文一有疾字、一無疾字，然動脈不以動爲診，則一定之義。尺

皮。


 溼以淖澤者，風也。

尺分


 

皮。之中有潤，故溼也。淖澤，光澤也，此風之候也。


 尺

皮。


 肉弱者，

皮肉，連肉指絡脈。皮部以皮、絡互屬，是也。


 解
 

《平人氣象論》云：「尺脈緩澀謂解
 


 。」案：尺，亦當作「皮」。安卧。

解
 


 ，懈惰也。尺

皮。


 

肉耎弱者身體懈惰，而欲安卧。


 脱肉者，寒熱

診皮以二字爲大法。


 不治。

骨寒熱病，羸瘦脱肉，不可療也。


 

《類》注：尺

 肉弱者，肌必消瘦，肉瘦陰虚，當爲解
 


 。解
 者，身體困倦，故欲安卧。無邪而脱肉寒熱者，真陰敗也，故不治。尺

皮。


 膚

凡言皮膚，統全身言，不指尺澤至寸口一尺之地位。


 滑

診皮專名。


 澤脂者，

《平人氣象》：「尺不熱，脈滑曰風」，楊注：「尺不熱。」尺，當作「皮」；脈，指脈絡。《内經》凡皮、絡、色統稱曰脈。


 風也。

尺之皮。膚滑而潤澤有脂者，内有風也。


 

《類》注：澤脂，即前淖澤之謂。風者陽氣，陽在肌膚，故滑而澤脂。


 尺

皮。


 膚澀者，

澀，診皮專名。


 風痺也。

尺皮。膚澀者内寒，故有風痺也。


 

《類》注：「尺膚澀者血少，血不能營，故爲風痺。」○《平人氣象》：澀曰痺。


 尺

皮。


 膚麤

《平人氣象論》「尺麤」，「尺」當作「皮」。


 如枯魚之鱗者，

仲景引此文作「皮」，《史記·扁鵲倉公傳》「尺粗」云云，「尺」亦當作「皮」也。


 水泆飲也。

泆飲，謂是甚渴暴飲，水泆腸胃之外、皮膚之中，名曰泆飲。尺分之皮。膚粗如魚鱗者，以爲候也。


 

《類》注：如枯魚之鱗，乾澀甚也。以脾土衰而肌肉消，水

 得乘之，是爲泆飲。又，下篇肝脈澀甚爲泆飲。


 尺

皮。


 膚熱甚，

《平人氣象》「尺熱曰病温」楊注：「尺之皮膚熱」，以「皮」解「尺」字，特「尺膚」不成名詞耳。


 脈盛躁者，

《玉機真藏》：「脈盛，皮熱，腹脹，前後不通，悶瞀，此爲五實。」按：《玉機》作「皮」，爲本字。


 

病温也。尺分


 皮膚甚熱，其

一寸當作尺。之内尺脈盛躁，温病候也。


 

皮包全身。楊氏不肯改古書，就經立説，然一寸之地，何足以盡診皮之妙用？足見其誤也。


 其脈

絡。


 盛而

補「皮」。


 滑者，汗

《類經》作「病」。


 且出也。

一寸之内，尺脈盛而滑者，汗將出。


 

《平人氣象論》：「尺澀脈滑，謂之多汗。」按：當作「脈盛皮滑」。


 尺

皮。


 膚寒甚，脈小者，

《玉機真藏》：「脈細、皮寒、氣少、洩利前後、飲食不入，此謂

 五虚。」按：此文見四虚。尺，《玉機》作「皮」，未誤之本也。


 洩，

《平人氣象論》：尺寒、脈細謂之後洩。


 少氣也。

尺皮。膚冷、尺脈小者，其病洩利，又少氣也。


 

《類》注：膚寒脈小，陽氣衰也，故爲泄，爲少氣。○冷非診脈名詞。尺膚旣冷，又診尺脈，誤矣。脈，指三部九藏，非尺脈。楊、張「尺」字皆讀作「皮」。


 尺

皮。


 膚
 然，先熱後寒者，

診寒熱者皆歸診皮，爲診皮法大門。


 寒熱也；

按尺皮膚先熱後冷，病寒熱也。


 

「尺皮膚」三字，因「尺」字誤，故不得已加「皮」字於「膚」上，後人以三字不成文理，於「尺」下加「之」字，遂作「尺之皮膚」，如《邪客篇》是。


 尺

皮。


 膚先寒，久持之而熱者，

經所謂「乍疎乍數」「乍痛乍止」之代也。


 亦寒熱候者也。

尺皮膚先冷，久持乃熱，亦是寒熱之病也。


 

「寒熱」謂乍寒乍熱，經有以爲脾病者。脾寄王四時，乍寒乍熱即所謂代；又以寒熱病當雜見五色，中央土兼王四時，故有五色。


 肘所獨熱者，腰以上熱；

當肘皮膚獨熱者，即腰以上至頭熱也。


 手所獨熱者，腰以下熱；

《類》注：肘，臂膊之節也，一曰曲池以上爲肘。肘在上，手在下，故肘應腰上，手應腰下也。


 肘前獨熱者，膺前熱；

腕以前爲手也，手之獨熱，主腰以下熱。從肘向手爲肘前，獨熱者，主

 胸前熱也。


 

「從手向肘爲肘前」，上行也，楊注於營衛順逆最爲詳明。唐以後此法失傳，《難經》乃以經脈分前後爲順逆，誤甚。


 肘後獨熱者，肩背熱；

從肘向肩爲肘後，肘後皮膚熱者，主肩背熱也。


 

《類》注：「肘前，内廉也，手三陰之所行，故應於膺前；肘後，外廉也，手太陽之所行，故應於肩背。」○從肘向肩，亦上行。


 臂中獨熱者，腰腹熱；

從肘

 至腕中間爲臂，當臂中央熱，腰腹熱也。


 

《類》注：肘下爲臂，臂在下，故應腰腹。


 肘後廉以下三四寸者，腹中有蟲。

從肘後下向臂三四寸許，皮膚麤起，是腹中有蟲之候也。


 

《類》注：肘後麤以下三四寸，謂三里以下、内關以上之所，此陰分也。陰分有熱，故應腸中有蟲。


 

掌中熱者，腸中熱；掌中寒者，腹中寒；


 掌中冷熱，主大腹小腹熱。

《類》注：掌中者，三陰之所聚，故或熱或寒，皆應於腹中。


 魚上白肉有青血脈者，

此爲診絡法。


 胃中有寒。

青脈主寒，故胃中寒。


 

《類》注：「魚上脈青，胃之寒也。《經脈篇》亦曰：胃中寒，手魚之脈多青矣。」○《經脈篇》：「胃中寒，手魚之脈多青矣。」


 尺

皮。


 
 然熱，人迎大者，當奪血。

尺之皮膚
 


 然而熱，喉邊人迎復大於常者，奪血之候也。

楊注於「皮」有作「尺膚」者，有作「尺皮膚」者，有作「尺之皮膚」者，有作「尺分之膚」者、「尺脈」及「尺皮膚」者七種名詞，若改「尺」作「皮」，則直切了當，七種皮名皆不可用。


 尺

皮。


 堅大，脈小，甚少氣悗有因加，立死。

尺之皮膚堅而賁大，寸脈反少，主於少氣而悗，若更因加少氣而
 

注



 悗者，立當死也。




目

「目」當爲「絡」，因下文而誤。絡與皮同診。


 色赤者

診絡有專察色之法。


 病在心，白在肺，青在肝，黄在脾，黑在腎，黄色不可名者病在胸中。

診目痛，赤脈

亦如絡脈。


 從上下者，太陽病；從下上者，陽明病；從外走内者，少陽病。

診寒熱

三字當移下，傳鈔之誤。




解赤脈從

 上下至瞳子，見一脈，一歲死；見一脈半，一歲半死；見二脈，二歲死；見二脈半，二歲半死；見三脈，三歲死。

此解上文診目之法。




診齲齒痛寒熱，

爲診皮大門。


 按其陽明之脈來

 ，有過者獨熱，在左左熱，在右右熱，在上上熱，在下下熱。

診血脈者，

血脈，猶血絡。


 多赤多熱，多青多痛，多黑爲久痺，多赤、多黑、多青皆見者，寒熱也

 。身痛，而色微黄
 

注



 ，齒垢黄

 ，爪甲上黄，黄疸也。

安卧，小便黄赤，脈小而澀者，不嗜食。人病，其寸口之脈與人迎之脈，小大等及其浮沉等者

 ，病難已也。

女子手

「手」字衍文，《素問》同。


 少陰脈動甚者，姙子。

嬰兒病，其頭毛皆逆上者，必死。

耳間青脈起者，

絡脈青，賁起。


 掣痛。大便赤辦，飧泄，脈小者，手足寒，難已；飧泄，脈小，手足温洒，易已。

四時之變，寒暑之勝，重陰必陽，重陽必陰，故陰主寒，陽主熱，故寒甚則熱，熱甚則寒，故曰：寒生熱，熱生寒，此陰陽之變也。故曰：冬傷於寒，春生癉熱；

寒甚反生熱，下三時義當同。


 春傷於風，夏生飧泄腸澼；

重陽必陰。


 夏傷於暑，秋生痎瘧；

指寒瘧言，爲熱生寒。


 秋傷於濕，冬生欬嗽。

燥欬爲濕生燥。


 是謂四時之序

序當爲「變」。


 者也。

《素問·平人氣象論》：

楊篇目作《尺診》。按：當作「皮診」。


 脈

絡。


 小弱以澀者，

皮診。


 謂之久病；

小弱以澀，是陰陽虚弱，故是久病。


 

《類》注：小弱者氣虚，澀者血少，氣虚血少

 ，病久而然。


 脈

絡。


 澀

當作「滑」。


 浮而大疾者，

與上「小弱」對。


 謂之新病。

澀爲陰也，浮、滑大陽也，其脈雖澀，而浮流利，即知新病。


 

《類》注：滑而浮者，脈之陽也，陽脈而疾，邪之盛也，邪盛勢張，是爲新病。


 脈

以皮爲脈。


 滑曰風。

氣虚而行利即是風，府之候也。


 

《類》注：滑脈流利，陽也，風性動，亦陽也，故脈滑曰風。


 脈緩

仲景緩中風。


 而滑

汗多，淖澤。


 曰熱中，

緩滑，陽也。指下如按緩繩，而去來流利，是熱中候者。


 

啓玄子曰：緩謂縱緩之狀，非動之遲緩也。


 脈澀

皮澀血枯。


 曰痺，

澀，陰也。按之指下澀而不利，是寒溼之氣聚爲痺也。


 

《類》注：澀爲陰脈，血不足也，故當爲痺。


 脈盛

絡。


 而緊

皮。


 曰脹。寸口

三部九候十二經同診，不專在氣口。蓋隋時已有專診寸口，如日本《脈學輯要》。診兩寸，不分左右，不分三部，仲景所譏；握寸不及人，持手不及足者，特爲疎嬾耳。《難經》以下乃縮上下於寸尺，則與楊氏名同而實異矣。


 

脈盛緊實者，是陰氣内積，故爲脹也。


 

《類》注：盛則中氣滯，緊則邪有餘，故爲脹也。


 脈順陰陽，病易已；

人迎脈口大小順四時者，雖病易愈也。


 

楊注以陽爲人迎，陰爲寸口，此陰陽二脈之定稱。《難經》之法，乃以兩寸爲陽、兩尺爲陰，一脈之中自分陰陽者，誤也。


 脈逆陰陽脱者，病難已；

人迎寸口大小不順四時，旣逆陰陽，故病難已也。


 脈逆四時，病難已。

春夏人迎小於寸口，秋冬寸口小於人迎，即知是脈反四時，故病難已也。


 脈急者

仲景作「腹皮疾」。


 曰疝瘕，少腹痛，

按其脈如按弓弦，皮引疾，非診經。是陰氣積，故知疝瘕少腹痛也。


 寸口脈沉而喘曰寒熱，

沉，陰氣也。脈動如人喘者，是爲陽也，即知寒熱也。


 臂多青脈

此診絡色。


 曰脱血。

絡脈青黑爲寒，即知脱血，以其陽虚，陰盛乘陽，故脈青。


 

《類》注：血脱則氣去，氣去則寒凝，凝泣則青黑，故臂見青色。言臂，則他可知矣，即診尺之義。


 尺

皮。


 脈

絡。


 緩

緩，當作「緊」。


 澀者，謂之解
 安卧；

澀爲陰。以陰氣多，懈惰安卧也。


 

《類》注：解
 


 者，困倦難狀之名也。尺

皮。


 脈

絡。


 盛，謂之脱血。

尺脈盛，謂陰氣盛，陽氣虚，故脱血也。


 

《類》注：此亦承上文尺脈而言。凡尺脈盛者多陰虚，故當脱血：


 尺

皮。


 澀

澀，當作「熱」。經云：「脈滑者，皮膚亦滑」，無皮絡相反之理。


 脈

絡。


 滑，謂之多汗；

脈滑是爲陽盛陰虚數，故洩汗也。


 

《類》注：尺脈滑者，陰火盛也，陽盛陰虚，故爲多汗。《陰陽别論》曰：「陽加於陰，謂之汗。」


 尺

皮。


 寒脈細，

《玉機》作「脈細皮寒」。


 謂之後洩。

尺之皮膚冷，尺脈沉細，是爲内寒，故後洩也。


 

《類》注：尺膚
 

注



 寒者，脾之陽衰，以脾主肌肉四支也；尺
 

注



 脈細者，腎之陽衰，以腎主二陰下部也。脾腎虚寒，故爲後洩。


 脈

絡。


 尺

皮。


 麤常熱者，

《玉機》作「脈盛皮熱」。


 謂之熱中。

皮膚麤，又常熱，是其熱中也。


 頸脈

人迎。


 動疾，

經脈常動以疾爲病占，少陰脈動甚，亦以其爲占。


 喘欬曰水，

頸脈，是胃脈人迎也。人迎常動，今有水病，故動疾此經「動」下有「疾」字，餘二條但言「動」者，文未備。經脈不以動爲占候。可見喘欬也。有本爲「腎脈動」也。


 

其文别見者二，作「腎」非是。


 目果微腫如卧起之狀曰水，

目果，目上下瞼也。瞼之微腫，水之候。


 足脛腫

診皮。


 曰水。

寒溼氣盛，故足脛腫，水之候也。


 目黄者，曰黄疸也；

三陽脈在目，故黄疸熱病，目爲黄也。


 溺黄安卧者，曰黄疸；

腎及膀胱中熱，安卧不勞者，黄疸病候也。


 已食如飢者，胃疸也。

胃中熱消食，故已食如飢，胃疸病也。




按：以上診皮專篇。

《靈樞·邪氣臓腑病形篇》

楊目作《色脈尺診》
 

注



 。


 黄帝曰：邪之中人，其病形何如？岐伯答曰：虚邪之中身
 

注



 也，洫泝動形。正邪之中人也微，先見於色，不知於身，若有若無，若亡若存，有形無形，莫知其情。黄帝曰：善。

虚邪，謂八虚邪風也。正邪，謂四時風也。四時之風，生養萬物，故爲正也。八虚之風，從虚鄉來，傷損於物，故曰虚風。虚正二風，性非穀氣，因腠理開輒入，故曰邪風。虚邪中人，入腠理，如水逆流於洫，毛立動形，故爲人病。正邪中人，微而難識，先見不覺於身，故輕而易去
 

注



 也。


 黄帝問岐伯曰：余聞之，見其色，

面與絡。


 知其病，

新久。


 命曰明；按其脈，

經與絡。


 知其病，

内外。


 命曰神；問其病，

四診之一。


 而知其處，命曰工。余願聞之，

當作「不」，下二「之」字同。


 見而知之，

不。


 按而得

《診尺篇》：余欲無視色持脈，獨調其皮，以知其病，由外知内。


 之，

不。


 問而極之，

衍字。


 爲之奈何？

察色之明、按脈之神、審問之工，爲診之要，故並請之。


 

於脈色外專詳皮，故云不見色、不察脈、不問病，由外知内，與《診尺篇》同。


 岐伯答曰：夫色

絡色。


 脈

絡脈。


 與尺

皮。


 之相應也，

「尺」與「色脈」對舉，則「尺」不指「尺脈」可知
 

注



 。


 如桴鼓影響之相應也，

楊氏以色、脈、皮爲三法。


 不得相失也，

桴，伏留反，擊鼓槌也。答中色、脈及尺，皮。以爲三種，不言問也。色，謂面色。兼絡色言。脈，謂寸口。本經。尺，謂尺中皮。也。以尺中爲尺澤，一尺之地。五藏六府善惡之氣，見於色部、寸口、尺中，三候相應，如槌鼓，形影、聲響不相失也。如肝色面青，寸口脈弦，尺皮。膚有異，内外不相失也。


 

考《千金》、《外臺》診法，與僞《脈經》猶水火冰炭之不同，則楊氏豈獨屈己隨俗，輕用末流僞法？其書中每詳寸口，而旁及者少，則如仲景所譏「握手不及足，持寸不及人」者。考《内經》，譏但診兩寸者猶再見，則俗趨苟簡，前賢固已立坊；以此坊民，猶有專診兩手、盡廢諸診之僞法孤行數千年，比之儒法，其禍豈不較劉歆尤爲酷烈哉！


 此亦本末根葉之出候也，故根死則葉枯矣。

此則尺地脈。以爲根莖
 

注



 ，色尺地，謂尺澤一尺之地。脈皮。以爲枝葉，故根死枝葉枯變。


 色脈形肉不得相失也，

色
 

注



 形肉，即是尺之皮膚。色、脈、尺


 

皮。膚，三種不相失也。


 故知一則爲工，知二則爲神，知三則神且明矣。

故但知問極一者，唯可爲工
 

注



 ，知問及脈二者，爲神；知問及脈，並能察色，稱曰神明也。




又，黄帝問岐伯曰：五藏之所生，變化之病形何如？岐伯答曰：必先定其五色

指絡色，不指面。


 五脈

指絡脈，不指經。


 之應，

此專詳色脈，下乃專詳診皮。


 其病乃可别也。

欲知五藏所生變化之病，先定面之五色、寸口五脈，指五藏言，不及府。即病可知矣。


 黄帝問曰：色脈已定，别之奈何？

皮在色脈之外。唐、宋以下以「尺」爲「尺脈」，大誤。


 岐伯答曰：調其脈

此脈指絡。亦作「皮」。《素問·皮部論》：「脈有經紀」，「上下同法」，視其部中有浮絡者，皆其部也。「凡十二經絡脈者，皮之部也」；「皮者，脈之部也」。《靈樞·經脈》云：「衛氣先行皮膚，先充絡脈」，「衛氣已平，營氣乃滿，而經脈大盛。」按：經言脈有指經者，有指絡者，經、絡可以同稱脈，經爲營，絡脈爲衛。經又云：諸脈之浮而常見者，皆絡脈也，「諸絡脈皆不能經大節之間，必行絶道而出入，後合於皮中，其會皆見於外」。按：經脈深不可見，在外之絡脈與皮相連，故經以絡爲皮之部，皮者又爲脈之部，所以絡、皮連診。


 之緩、急、小、大、滑、澀，

上文已除去色脈，則「脈」字當讀爲「皮」，無疑矣。


 而病變定矣。

雖得本藏之脈，而一脈便有六變，觀其六變，則病形可知。


 

六變全文，經五六見，皆指皮絡言，僞《脈經》
 

注



 以下，編入二十四脈中，以爲診經名詞者，誤。


 黄帝問曰：調之奈何？

此兼診絡言，因有診皮，故附於此。


 岐伯答曰：脈

此脈指絡脈言，故與皮連診。


 急者，

「急」與「緩」對稱，經又作「緊」。仲景《太陽篇》以脈浮緊爲傷寒、浮緩爲中風，浮爲太陽在表，本脈故不分風寒，經脈只有浮象，至於緊、緩，則專屬診皮。傷寒無汗，爲寒所逼，肌膚起粟，故以皮緊定爲傷寒；故凡仲景言「緊」下接「無汗」者，至十數見。浮乃診經，脈緩、緊皆非診經。


 尺之皮膚亦急；

脈急者，寸口絡。脈急也。尺之皮膚者，從尺澤至關，當作「寸」，淺人校改作「關」。此爲尺分也；尺分之中，關當作「寸」。後一寸當作「尺」。動脈，《黄帝明堂》：「尺澤動脈，以爲合水。」以爲診候尺脈之部也；一寸以後至尺澤，據此，足見前二「關」字爲淺人校改。稱曰尺之皮膚。尺皮。膚下，手太陰脈氣從藏來至指端，此謂順行。從指端還入於藏
 

注



 ，此謂逆行，從手走胸。故尺下皮膚與尺寸絡。脈六變同也。楊注言尺寸，不言關，以寸尺目爲太陰動脈。皮膚者，以手捫循尺皮膚，急與寸口絡。脈同。


 

楊氏就誤字立説，然以皮膚當「尺」字，猶無大誤，不過糾纏「尺」字，使人不明了耳。至以脈爲寸口，則尤爲巨謬。考緩、急、大、小、滑、澀與寒、熱，八字專爲診皮名詞，《三部九候》「獨寒者病」「獨熱者病」，前人亦誤以爲診經脈名詞，寒、熱二字經爲指皮，法不能混入診經，此理尚易明。故楊注於「尺熱」「尺寒」不得不以「尺」爲「皮」，不能以尺脈解之，至於他條，則間有「尺脈」「尺分」字樣，是其誤處。若六等名詞，舊因有「脈」字，則無不以爲診經脈名詞，不知「緩」字不能以爲病脈，若滑、澀二字，《診尺篇》所謂「皮膚滑」、「皮膚澀」、「皮膚麤如枯魚之鱗」，本篇「皮膚亦滑」、「皮膚亦澀」、「皮膚亦緩」「亦急」云云，以滑澀屬之診皮，何等明確！若以爲診經脈，《脈學輯要》所引各家脈説，皆屬影響。今故以此六名專爲診皮與絡名詞，庶足使診法光明。


 脈

絡。


 緩者，

緩者，皮肉解緩，《診皮釋名》詳矣。若以爲診經名詞，則緩乃平脈，不能以爲病脈。


 尺之皮膚亦緩；

寸口脈緩，以手捫循尺皮膚緩也。


 

仲景《太陽篇》以脈浮緩爲中風、自汗。浮爲診經，緩爲診絡；肌肉解緩，以汗多腠理開，其狀解渙故也。


 脈

《平人氣象》「臂多青脈曰脱血」，按：經脈不可見，可見而分五色者，皆屬絡。


 小者，尺之皮膚亦減而少氣；

寸口脈小，尺之皮膚減而少氣也。


 

「而少氣」三字當爲衍文。《三部九候》「獨熱者病，獨寒者病，獨陷下者病」，三句皆診皮絡之法，經文六變名詞，絡、皮有四者同文，惟皮膚不可以言大小，故以「陷下」「賁起」代之，「減」即陷下。


 脈大者，尺之皮膚亦賁而起；

寸口脈大，尺之皮膚賁起能大。一曰亦大，疑是人改從大。


 

絡脈有界畔，可以言大小，皮膚不可以言大，則以「賁起」立説。凡邪所客之處，其肌肉墳腫。


 脈

絡與皮相連，外見。


 滑者，

仲景言「滑」者十二條。


 尺之皮膚亦滑；

按寸口脈滑，即尺皮膚亦滑。


 脈澀者，

仲景言「澀」者十二條，爲診皮絡專名。


 尺之皮膚亦澀。

寸口脈來蹇澀，尺之皮膚亦澀不滑也。


 凡此六變者，

六變名詞，僞《脈經》全以爲診經，歸入二十四脈。以旣廢古診皮絡等法，不得不以諸診名詞統入診兩寸，以歸畫一，故其説多不可通。千餘年無人起而駁其名詞之非。


 有微有甚，

《類》注：調，察也。此正言脈之與尺若桴鼓影響之相應，而其爲變，則有微有甚，蓋甚則病深，微則病淺也。《論疾診尺篇》曰：「審其尺之緩急、小大、滑澀，肉之堅脆，而病形定矣。」義與此同。


 故善調尺

皮。


 者，

皮在外。


 不待於寸

脈寸當作「脈」。


 口，

診皮爲由外知内，知皮則無待診脈。


 

寸口絡。與尺皮。各有六變，而六變各有微甚，可審取之。前調寸口絡。脈六變，又調於尺中皮六變，方可知病。若能審調尺之皮膚六變，即得知病，不假診於寸口也。


 善調脈者，

此「脈」字承上「脈」字言。善調皮者不待於脈，善調脈者不待於色，原文因上「皮」誤「尺」，故改「脈」爲「寸」，以尺、寸相對，非也。


 不待於色。

善調寸口之絡。脈知病，亦不假察色而知也。


 能參合而行之者，

合皮與色、脈，三種法。


 可以爲上工，上工十全九；

義與《周禮》同。


 行二者

專診經絡，舍皮。


 爲中工，中工十全七；

三分之一。


 行一者

專診經，如後世僞《脈經》。


 爲下工，下工十全六。

察色、診脈、調尺，皮。三法合行，得病之妙，故十全九，名曰上工。但知尺、寸皮、絡。二者，十中全七，故爲中工。但明尺皮。一法，十中全六，以爲下工也。


 

「行二」當是舍皮不診，「行一」當是舍絡，獨診經。




黄帝曰：請問脈

「脈」字别篇作「尺」。六變爲診皮絡定名，楊以五藏經脈言之，非也。


 之緩急小大滑澀之病形

六名專爲診皮絡，上文已詳。《類》目所謂「三診六變與尺相應」，是也。


 何如？

請問五藏之脈，當作「皮絡」。各有六變，以候病形。


 岐伯曰：臣請言五藏

此指皮絡分五藏，非經脈。


 之變病也。

《類》注；：六者爲脈之提綱，故帝特舉而問之。


 心脈

手少陰之絡與皮。


 急甚者爲瘛瘲；

楊本無「瘲」字。


 

心脈鈎，脈皮絡。緩大滑等三變爲熱，陽也；急小澀等三變爲寒，陰也；夏時診得心脈皮名。如新張弦急甚者
 

注



 ，寒也，筋脈急痛以爲瘛也。下言急者，


 

皆如弦急
 

注



 ，非急疾也。


 微急爲心痛引背，食不下。

其心脈皮絡。來，如弦微急
 

注



 ，即脈微弦急
 

注



 ，心微寒，故心痛引背心輸而痛，胸下寒，咽中不下食也。


 

《類》注：急者心脈，急主風寒，心主血脈
 

注



 ，故心脈急甚則爲瘛瘲。筋脈引急曰瘛，弛長曰瘲。弦
 

注



 急之脈多主痛，故微急爲心痛引背，心胸有邪，食當不下也。大抵弦急
 

注



 之脈當爲此等病，故急甚亦可爲心痛，微急亦可爲瘛瘲，學者當因理活變可也。餘同此意。瘛，熾、寄、係三音。瘲音縱。


 緩甚爲狂笑；

心脈皮絡。緩甚者，緩爲陽也，緩甚，熱甚也，熱甚在心，故發狂多笑。


 微緩爲伏梁在心下，上下行時唾血。

心脈皮絡。微緩，即知心下熱聚，以爲伏梁之病，大如人臂，從臍上至於心，伏在心下，下至於臍，如彼橋梁，故曰伏梁。其氣上下行來，衝心有傷，故時唾血。


 

《類》注：心氣熱則脈縱緩，故神散而爲狂笑，心在聲爲笑也。若微緩則爲伏梁，在心下而能升能降，及時爲唾血，皆心藏之不清也。


 大甚爲喉吤；

心脈皮絡。至氣甚，氣上衝於喉咽，故使喉中吤吤而鳴也。吤，古介反。


 微大爲心痺引背，善涙出。

心脈皮絡。微盛，發風濕之氣，衝心爲痺痛，痛後引背輸及引目系，故喜涙出也。


 

《類》注：心脈大甚，心火上炎也，故喉中吤然有聲。若其微大而爲心痺引背、善涙出者，以手少陰之脈挾咽喉連目系也。


 小甚爲善噦；

小爲陰也，小甚，心之氣血皆少，心氣寒也。心氣寒甚，則胃咽氣有聚散，故爲噦也。噦，於月反。


 微小爲消癉。

小而不盛曰微，小者陰也。心氣内熱，而有寒來擊，遂内熱更甚，發爲消癉。癉，熱也。内熱消瘦，故曰消癉。癉音丹。


 

《類》注：心脈小甚，則陽氣虚而胃土寒，故善噦。若其微小，亦爲血脈枯少，故病消癉。消癉者，肌肉消瘦也。噦，於決切。癉音丹，又上、去二聲。


 滑甚爲善渴；

滑，陽也。陽氣内盛，則中熱喜渴也。


 微滑爲心疝引臍，少腹鳴；

陽氣盛，内有微熱衝心之陰，遂發爲心疝，痛引少腹腸鳴者也。


 

《類》注：心脈滑甚則血熱，血熱則燥，故當爲渴。若其微滑，則熱在於下，當病心疝而引臍腹。《脈要精微論》曰：病名心疝，心爲牡藏，小腸爲之使，故曰少腹當有形也。


 澀甚爲瘖；

澀，陰也。澀者，血多氣少。心主於舌，心脈血盛上衝於舌，故瘖不能言也。


 微澀爲血溢，維厥，耳鳴，癲疾。

微澀，血微盛也。血微盛者，溢於鼻口而出，故曰血溢。維厥，血盛陽維脈厥也。陽維上衝則上實下虚，故爲耳鳴癲疾。


 

《類》注：心脈澀盛。則血氣滯於上，聲由陽發，滯則爲瘖也。微澀爲血溢，澀當傷血也。維厥者，四維厥逆也，以四支爲諸陽之本，而血衰氣滯也。爲耳鳴、爲癲病者，心亦開竅於耳，而心虚則神亂也。瘖音音，聲瘂也。




肺脈

皮絡。


 急甚

按楊本無此「甚」字。


 爲癲疾；

肺脈皮絡。毛，脈有弦急，是爲冷氣上衝，陽瞋發熱在上。上實下虚，故爲癲疾。


 微急爲肺寒熱，怠惰，欬，唾血，引腰背胸，若鼻宿肉不通。

肺以惡寒弦急，即是有寒乘肺，肺陽與寒交戰，則二俱作病，爲肺寒熱也。肺病不行於氣，身體怠惰。肺得寒，故發欬。欬甚傷中，故唾血。欬復引腰及背輸而痛。肺病出氣壅塞，因即鼻中生於宿肉也。


 

《類》注：肺脈急甚，風邪勝也，木反乘金，故主瘨疾。若其微急，亦以風寒有餘，因而致熱，故爲寒熱怠惰等病。


 緩甚爲多汗；

緩爲陽也，肺得熱氣，外開腠理，故爲多汗。


 微緩爲痿漏，偏風，頭以下汗出不可止。

肺脈行於兩手，肺得於熱，故手痿緩。又肺脈不上於頭，故肺之熱開腠，自頭以下漏風汗不止也。


 

《類》注：肺脈緩甚者，皮毛不固，故表虚而多汗。若其微緩，而爲痿瘻偏風，頭下汗出，亦以陽邪在陰也。


 大甚爲脛腫；

肺氣甚，故曰肺大甚也。肺脈皮絡。手太陰與足太陰相通，足太陰行脛，故肺氣熱盛，上實下虚，故爲脛腫也。


 微大爲肺痺引胸背，起惡日光。

楊無「光」字。


 

肺氣皮絡。微大，又得秋時寒氣，故發爲痺痛，前引胸，後引背輸。以是陰病，故引胸背，起不用見日光也。惡，焉古反。


 

《類》注：肺脈太甚者，心火爍肺，真陰必涸，故爲脛腫。若其微大，亦由肺熱，故爲肺痺引胸背。肺痺者，煩滿喘而嘔也。起畏日光，以氣分火盛而陰精衰也。


 小甚爲泄，

肺之氣血皮絡。


 

小甚，即是氣寒，即是胃氣甚，不消水穀，故洩利矣。


 微小爲消癉。

腸肺之氣血微小也。虚寒傷肺，反爲熱病，消肌肉也。


 

《類》注：肺脈小甚，則陽氣虚而府不固，病當爲泄。若其微小，亦以金衰，金衰則水弱，故爲消癉。


 滑甚爲息賁上氣，

滑甚，陽氣盛也。陽盛擊陰爲積，左右箱近膈，猶如覆盃，令人上氣喘息，故曰息賁。賁，膈也，音奔。


 微滑爲上下出血。

陽氣微盛則内傷絡脈，絡脈傷則上下出血
 

注



 ，陽絡傷則上衄血，陰絡傷則下洩血也。


 

《類》注：肺脈滑甚者，氣血皆實熱，故爲息賁上氣。息賁，喘急也。若其微滑，亦爲上下出血；上言口鼻，下言二陰也。


 澀甚爲歐血：

氣爲陽也，血爲陰也，澀爲陽也，今得澀脈，皮絡。即知血盛衝於肺府陽絡，陽絡傷便歐血也。


 微澀爲鼠瘻，在頸支腋之間，下不勝其上，其能喜酸。

微澀，血微盛也。血微盛者，循肺府手陽明脈上頸爲瘻，又循肺手太陰脈下支腋之間爲瘻，其脈下虚不勝上實，金實遂欲剋木，爲味故喜酸也。酸，木味也。


 

《類》注：澀脈因於傷血，肺在上焦，故澀甚當爲嘔血。若其微澀，氣當有滯，故爲鼠瘻在頸腋間。氣滯則陽病，血傷則陰虚，故下不勝其上。而足膝當痠軟也。




肝脈急甚爲惡言；

診得弦脈皮絡。急者，是寒氣來乘於肝，魂神煩亂，故惡出言語也。


 微急爲肥氣，在脇下若覆杯。

肝脈皮絡。微急，是肝受寒氣，積在左脅之下，狀若覆杯，名曰肥氣。


 

《類》注：肝脈急甚，肝氣强也，肝强者多怒少喜，故言多瞋惡也。若其微急，亦以木邪傷土，故爲肥氣在脇下。脇下
 

注



 者，肝之經也。愚按「五十六難」曰：「肝之積名曰肥氣，在左脇下」，其義本此。然《難經》以木王東方，故言左脇，而此節本無「左」字。


 緩甚爲喜歐，

緩甚者，肝熱氣皮絡。衝咽，故喜歐也。


 微緩爲水、瘕、痺也。

陽氣微熱，肝氣壅塞，飲溢爲水，或結爲瘕，或聚爲痺。


 

《類》注：緩爲脾脈，以肝脈而緩甚，水土相剋，故善嘔。若微緩而爲水瘕、爲痺者，皆土爲木制，不能運行而然。水瘕，水積也。


 大甚爲内癰，善歐衄；

大甚，氣盛，熱氣結爲内癰也。肝氣上逆，故喜歐喜衄。


 微大爲肝痺筋縮，欬引少腹。

微大，少陽微盛擊肝，乃爲陰病肝痺者也。陰寒故筋縮，又發肝欬，循厥陰下引少腹痛。


 

《類》注：肝脈大甚，肝火盛也，木火交熾，故爲内癰。血熱不藏，故爲嘔衄。若其微大而爲肝痺，爲陰縮，爲欬引小腹，皆以火在陰分也。肝痺義見《疾病類》六十七。


 小甚爲多飲，

肝脈皮絡。小甚，是爲氣血皆少，故渴而多飲也。


 微小爲消癉。

微小，氣血俱少，有寒氣衝肝氣，遂發熱爲癉，消肌肉。


 

《類》注：肝藏血，肝脈小甚，則血少而渴，故多飲。若其微小，亦以陰虚血燥而爲消癉也。


 滑甚爲頽疝，

滑甚，少陽氣盛也。少陽氣盛，則肝虚不足，發爲頽疝，丈夫少腹中爲塊，下衝陰痛。


 微滑爲遺溺；

陽氣微盛，陰虚不禁，故爲遺溺也。


 

《類》注：肝脈滑甚者，熱壅於經，故爲
 


 疝。若其微滑而爲遺溺，以肝火在下而疏洩不禁也。澀甚爲溢飲，

肝脈皮絡。澀者，肝氣血多寒也，肝血多而寒不得洩，溢入腸胃皮膚之外，故爲溢飲也。


 微澀爲瘛攣筋。

微澀，皮絡。血多而寒，即厥陰筋病，故瘛急而攣也。


 

《類》注：肝脈澀甚，氣血衰滯也。肝木不足，土反乘之，故濕溢支體，是爲溢飲。若其微澀而爲瘛攣爲筋痺，皆血不足以養筋也。




脾脈

皮絡。


 急甚爲瘛瘲；

診得代脈皮絡。急甚，多寒爲病，手足引牽來去，故曰瘛瘲也。


 微急爲鬲中食飲入而還出，後沃沫。

微急者，微寒也。脾氣微寒，則脾胃中冷，故食入還歐出，大便沃冷沫也。鬲中當咽，冷不受食也。


 

《類》注：脾脈急甚，木乘土也。脾主支體而風氣客之，故爲瘛瘲。若其微急，亦爲肝邪侮脾，則脾不能運而膈食還出，土不制水而復多涎沫也。


 緩甚爲痿厥；

緩甚者，脾中虚熱也。脾中主營四支，脾氣熱不營，故曰四支痿弱。厥，逆冷也。


 微緩爲風痿，四支不用，心慧然若無病。

微緩，脾中微熱也。脾中有熱受風，營其四支，令其痿弱不用。風不入心，故心慧然明了，安若無病。


 

《類》注：脾脈宜緩，甚則熱。脾主肌肉四支，故脾熱則爲肉痿及爲厥逆。若微緩而爲風痿四支不用者，以土弱則生風也。痿弱在經而藏無恙，故心慧然若無病。


 大甚爲擊仆；

脾脈皮絡。大甚，是脾氣盛血裏，當是被擊，或是倒仆有傷，故發此候。


 微大爲疝氣，腹裏大膿血，在腸胃之外。

脾氣微大，即知陰氣内盛爲疝，大腹裏膿血，在腸胃之外也。


 

《類》注：脾主中氣，脾脈大甚爲陽極，陽極則陰脱，故如擊而仆地。若其微大爲疝氣，以濕熱在經，而前陰爲太陰陽明之所合也。腹裏大者，以膿血在腸胃之外，亦脾氣壅滯所致。


 小甚爲寒熱，

脾脈皮絡。小甚，氣血皆少，是病諸寒熱病也。


 微小爲消癉。

微小，氣血俱少，故多内熱，熱消肌肉也。


 

《類》注：脾脈小者，以中焦之陽氣不足，故甚則爲寒熱，而微則爲消癉。


 滑甚爲頽癃，

滑甚者，陽氣盛熱也。陰氣虚弱，發爲頽癃。癃，淋也，音隆。


 微滑爲蟲毒蛕蝎腹熱。

微滑，陽氣微盛有熱也。蛕，胡灰反，腹中長蟲也。蝎，胡竭反，謂腹中蟲如長蠹也。陽盛有熱，腹内生此二蟲爲病，絞作腹中。


 

《類》注：脾脈滑甚，太陰實熱也。太陰合宗筋，故爲
 


 癃疝。若其微滑，濕熱在脾，濕熱薰蒸，故生諸蟲，及爲腹熱。澀甚爲腸頽；

頽，徒迴反。脈澀，皮絡。氣少血多而寒，故冷氣衝下，廣腸脱出，名曰腸頽，亦婦人帶下病也。


 微澀爲内潰，多下膿血。

微澀，是血多聚於腹中，潰壞而下膿血也。


 

《類》注：脾脈澀甚而爲腸
 


 ，微澀而爲内
 及多下膿血者，以澀爲氣滯血傷，而足太陰之别，入絡腸胃也。腸
 内
 ，遠近之分耳。一曰下腫病，蓋即疝漏之屬。

腎脈

皮絡。


 急甚爲骨癲疾；

診得石脈皮絡。急甚者，是謂寒氣乘腎陽氣走骨而上，上實下虚，故骨癲也。


 微急爲沉厥，足不收，不得前後。

微急者，腎冷發沉厥之病，足腳沉重逆冷不收，膀胱大腸壅閉，大小便亦不通。


 

《類》注：腎脈急甚者，風寒在腎，腎主骨，故爲骨癲疾。若微急而爲沉厥足不收者，寒邪在經也；爲奔豚者，寒邪在藏也；爲不得前後者，寒邪在陰也。按「五十六難」曰：「腎之積名曰奔豚，發於少腹，上至心下，若豚狀，或上或下無時。」其義本此。


 緩甚爲折脊；

陽氣盛熱，陰氣虚弱，腎受寒氣，致令腰脊痛如折。


 微緩爲洞，洞者食不化，下嗌還出。

腎脈皮絡。從腎上，貫肝膈，循喉隴，故腎有熱氣，則下津液不通，上衝喉嗌，通洞不禁，其食入腹還出。


 

《類》注：腎脈緩甚者陰不足，故爲折脊，以足少陰脈貫脊循脊内也。若其微緩，腎氣亦虧，則命門氣衰，下焦不化，下不化則復而上出，故病爲洞而食入還出也。


 大甚爲陰痿；

大甚多氣少血，太陽氣盛，少陰血少，積血少故陰痿不起。


 微大爲石水，起臍以下，至少腹垂垂然，上至胃管，死不治。

太陽氣盛，血少，津液不得下通，結而爲水，在少腹之中。垂垂，少腹垂也。其水若至胃脘
 

注



 ，盛極故死也。


 

《類》注：腎脈大甚，水虧火王也，故爲陰痿。若其微大，腎陰亦虚，陰虚則不化，不化則氣停水積而爲石水。若至胃脘，則水邪盛極，反乘土藏，泛濫無制，故死不治。


 小甚爲洞洩，

腎氣小甚，是血氣皆少也。腎之血氣皆少，則上下俱冷，故食入口還出，故曰洞洩。


 微小爲消癉。

血氣俱少，是謂陰虚陽盛，熱爲消癉。


 

《類》注：腎脈小甚，則元陽下衰，故爲洞洩。若其微小，真氣亦虧，故爲消癉。


 滑盛爲癃頽；

滑甚，太陽熱盛，少陽虚而受寒，故爲癃頽也。


 微滑爲骨痿，坐不能起，起目無所見。

微滑，太陽微盛，熱入骨髓，發爲骨痿骨弱，坐不能起也。太陽起目内眥而起，太陽上衝於目，故目無見也。


 

《類》注：腎脈滑甚，陰火盛也，故爲癃
 


 。癃，膀胱不利也。
 ，疝也。若其微滑，亦由火王，火王則陰虚，故骨痿不能起，起則目暗無所見。澀甚爲大癰；

澀甚，多血少氣不宣，故聚爲大癰。


 微澀爲不月，沉痔。

微澀者，血微盛也。血多氣少不通，故女月經不得以時下也。又其氣少血聚，復爲廣腸内痔。沉，内也。


 

《類》注：腎脈澀者爲精傷，爲血少，爲氣滯，故甚則爲大癰，微則爲不月，爲沉痔。




以上皮絡六變同法

黄帝曰：

總論刺法。


 病之六變者，刺之奈何？

問前五脈各有六變補寫之道。


 

以下言治法。


 岐伯曰：諸急者多寒，

脈皮絡。之弦急，由於多寒，有甚有微，即五藏急合有十種，故曰諸急。自餘諸變，皆仿此也。


 

《類》注：急者，緊之謂。仲景曰：「脈浮而緊者，緊則爲寒。」成無己曰：「緊則陰氣勝。」故凡緊急之脈多風寒，而氣化從乎肝也。


 緩者多熱。

由其當藏多熱，致脈遲緩。


 

當云絡脈解緩。


 

○《類》注：緩者，縱緩之狀，非後世遲緩之謂。仲景曰：「緩則陽氣長。」又曰：「緩者胃氣有餘。」故凡縱緩之脈多中熱，而氣化從乎脾胃也。○按：《類》注解「緩」字，深得經意。


 大者多氣少血，

由其當藏氣多血少，致令脈皮絡。有洪大。


 

《類》注：大爲陽有餘，陽盛則陰衰，故多氣少血。仲景曰：「若脈浮大者，氣實血虚也。」故脈之大者多浮陽，而氣化從乎心也。


 小者血氣皆少。

由其當藏血氣皆少，故令脈皮絡。衰小也。


 

《類》注：小者近於微細，在陽爲陽虚，在陰爲陰弱，脈體屬陰而化從乎腎也。


 滑者陽氣盛，微有熱。

由其當藏陽盛熱微，故令脈皮絡。有滑疾也。


 

《類》注：滑脈爲陽，氣血實也，故爲陽氣盛而微有熱。仲景曰：「滑者胃氣實。」《玉機真藏論》曰：「脈弱以滑，是有胃氣。」故滑脈從乎胃也。


 澀者，多血少氣，

「多」、「少」二字互易。


 微有寒。

由其當藏血多氣少，微寒，故令脈澀。《類》注：澀爲氣滯，爲血少，氣血俱虚則陽氣不足，故微有寒也。仲景曰：「澀者營氣不足」，亦血少之謂，而此曰多血，似乎有誤。觀下文刺澀者無令其血出，少可知矣。澀脈近毛，故氣化從乎肺也。


 是故刺急者，深内而久留之。

寒則氣深來遲，故深内而久留也。


 

《類》注：急者多寒，寒從陰而難去也。


 刺緩者，淺内而疾發鍼，以其熱。

熱退氣淺行疾，故淺内疾發。


 

《類》注

 ：緩者多熱，熱從陽而易散也。


 刺大者，微寫其氣，無出其血。

大者氣多，故須微寫；以其少血，故不出血。


 刺滑者，疾發鍼而淺内之，以寫其陽氣而去其熱。

以其氣盛而微熱，故淺内鍼仍疾發之。


 

《類》注：與刺緩略同。


 刺澀者，必中其脈，隨其逆順而久留之，必先捫而循之，已

 發鍼，疾按其痏，毋令其血出，以和其脈。

脈澀，即多少。血也。以其多少。血，故先須以手捫循，然後刺之中其脈血。隨其逆順者，久而留鍼。以其氣少，多。恐其洩氣，故發鍼已，疾按其痏。痏，于

 軌反，謂瘡瘢之也。


 

《類》注：脈澀者氣血俱少，難於得氣，故宜必中其脈而察其逆順，久留疾按而無出其血。較之諸刺更宜詳慎者，以脈澀本虚，而恐傷其真氣耳。


 諸小者，陰陽形氣俱不足，勿取以鍼，調其甘藥。

諸脈小者，五藏之陰，六府之陽，及骨肉形，並其氣海之氣，四者皆悉虚少。若引陰補陽，是則陰竭，引陽補陰，即使陽盡。陰陽旣竭，形氣又微，用鍼必死，宜以甘味之藥調其脾氣，脾胃氣和，即四藏可生也。


 

《類》注：脈小者爲不足，勿取以鍼，可見氣血虚者必不宜刺，而當調以甘藥也。愚按此節陰陽形氣俱不足者調以甘藥，「甘」之一字，聖人用意深矣。蓋藥食之入，必先脾胃，而後五藏得稟其氣。胃氣强則五藏俱盛，胃氣弱則五藏俱衰。胃屬土而喜甘，故中氣不足者，非甘温不可。土强則金王，金王則水充，此所以土爲萬物之母，而陰陽俱虚者必調以甘藥也。雖《至真要》等論所列五味，各有補寫，但彼以五行生剋之理推衍而言；然用之者，但當微兼五味而以甘爲主，庶足補中。如四季無土氣不可，五藏無胃氣不可，而春但微弦、夏但微鈎之義皆是也。觀《陰陽應象大論》曰：「形不足者温之以氣，精不足者補之以味。」故氣、味之相宜於人者，謂之爲補則可；若用苦劣難堪之味而求其能補，無是理也。氣、味攻補之學，大有妙處，倘不善於調和，則開手便錯

 。此醫家第一著要義。




以上皮絡刺法

《玉機真藏》：何謂五實？岐伯曰：脈盛，皮熱，

皮與脈並見，此作「皮」，原字不誤者。


 腹脹，前後不通，悶瞀，此謂五實。

何謂五虚？脈細，皮寒，

皮與脈並見，此作「皮」，原字不誤者。


 少氣，泄利前後，飲食不入，此謂五虚。

《素問·三部九候篇》：獨疾者病，

經數。


 獨徐者病，

經遲。


 獨大者病，

人寸比較。


 獨小者病，

皮熱。


 獨寒者病，

皮寒。


 獨熱者病，獨陷下者病。

診絡與經。若誤以此七門全屬診兩寸，今分别列之。




《脈訣刊誤》附汪省之引《八段錦》「第一平鋪三指闊」云：初持脈時，不必便尋三部，且闊鋪三指，從尺外臂内，稍稍那上探摸，要知皮膚端的，方可診候三部。「十三難」曰脈數而尺之皮膚亦數等語，古人先診視三部，然後參以尺之皮膚。尺之皮膚者，第三部尺中脈之外，臂肉内皮上也。此處不診

 動脈，但探試皮膚或數、或急、或緩、或澀、或滑，故以尺中皮膚言之。所以欲知尺之皮膚者，欲以此法先得其身之冷熱，形之瘦瘠，膚之疏密，則淺深内外久近之疾，可得而識也。丁氏曰：臂内數者，皮膚熱；臂内急者，經絡滿實；緩者，肌肉消。愚故曰：數，言臂肉，皮膚熱，便知病亦是熱，皮膚不熱者，病亦是不熱，其他極冷與非冷非熱，可以類推矣。急，言其肉實而皮急，是近病，榮衛未消耗也。緩，言其肉皮寬，是久病，榮衛已消耗也。澀，言皮膚不滑澤，腠理閉，無汗然也。滑，言其潤滑，腠理疏，汗多然也。古人言不盡意，舉此五者言之，大意可見。或者不用三指，只以一指自上至下，逐部按之，未嘗不可；然不可以得尺之皮膚，不足法也。尺之皮膚，或男或女，只看一手便見。

《素問·通評虚實論》：帝曰：經絡俱實何如？何以治之？岐伯曰：經絡皆實，是寸脈急而尺緩也，皆當治之，故曰滑則從，澀則逆也。夫虚實者，皆從其物類始，故五藏骨肉滑利，可以長久也。

《素問識》：簡按：王云脈急謂脈口也，而不解尺緩之義。諸家俱爲尺中之脈，非也。《論疾診尺篇》云「審尺之緩急大小滑澀」，《邪氣藏府病形篇》云「脈緩者，尺之皮膚亦緩」，尺緩即尺膚緩縱之謂。此節以脈口診經，以尺膚診絡，蓋經爲陰爲裏，乃脈道也，故以脈口診之；絡爲陽爲浮而淺，故以尺膚診之，義爲明晰。馬以經與寸爲陽，以絡與尺爲陰，此本於後世寸陽尺陰之説者，與經旨相畔。張則云本節之義重在經絡，不在尺寸，俱不知尺是尺膚之謂也。下文脈口寒而尺寒、尺熱滿、脈口寒澀，義並同。吴「尺緩」改作「尺脈緊」，尤誤。

帝曰：絡氣不足，經氣有餘，何如？岐伯曰：絡氣不足，經氣有餘者，脈口熱而尺寒也，秋冬爲逆，春夏爲從，治主病者。帝曰：經虚絡滿何如？岐伯曰：經虚絡滿者，尺熱滿，脈口寒澀也，此春夏死秋冬生也。帝曰：治此者奈何？曰：絡滿經虚，灸陰刺陽；經滿絡虚，刺陰灸陽。

志云：「寒熱者，尺寸之膚寒熱，而應於經絡也。絡脈外連皮膚，爲陽，主外；陰脈内連藏府，爲陰，主内。經云榮出中焦，衛出下焦。衛氣先行皮膚，先充絡脈，絡脈先盛，衛氣已平，營氣内滿

 ，而經脈大盛。經脈之虚實也，以氣口知之，故以尺膚候絡，而以寸候經。」高云：「經氣有餘，則寸口膚熱；絡氣不足，而尺膚寒也。以寸膚候經，以尺膚候絡。」簡按：脈口熱，依下文寒澀而推之，謂脈滑也。志高以尺爲尺膚，極是，然以脈口爲寸膚者，經文中無明證。

張云：「此以絡主陽，經主陰；灸所以補，刺所以寫也。」簡按：王注陰陽、經絡互誤，吴、馬遂爲灸寫刺補之解，大誤。志、高皆仍張義，今從之。

帝曰：何謂重虚？岐伯曰：脈氣上虚尺虚，是謂重虚。帝曰：何以治之？岐伯曰：虚謂氣虚者，言無常也；尺虚者，行步恇然；脈虚者，不象陰也。如此者，滑則生，澀則死也。

《素問識》：簡按：謂

 尺膚脆弱。《論疾診尺篇》云：「尺肉弱者，解
 安卧」，乃與行步恇然同義。諸家以尺爲寸、關、尺之「尺」，誤。



注
 　原刻本陰文之字今不便照排，權加方框代之。下同。



注
 　「余願聞」云云：此數語似不出《素問·皮部論》，按《靈樞·邪氣藏府病形篇》，則有「余願聞見而知之，按而得之」等語。



注
 　及尺：原作「及尺脈」，衍一「脈」字，據人民衛生出版社本《黄帝内經太素校注》卷一五《尺診》楊注删。



注
 　尺：原作「凡」，據人民衛生出版社本張介賓《類經》卷五《診尺論疾》改。



注
 　水：原作「木」，據《類經》卷五《診尺論疾》改。



注
 　謂：字原脱，據《素問》補。



注
 　主：原脱，據《太素校注》卷一五楊注補。



注
 　肘：原作「腕肘」，衍一「腕」字，據《太素校注》卷一五楊注删。



注
 　《太素校注》卷一五楊注無此「而」字。



注
 　目色赤者：原作「目赤色者」，據《太素校注》卷一七《證候之一》乙。



注
 　從：原脱，據《太素校注》卷一六《診候之三·雜診》補。



注
 　陽明之脈來：「明」、「脈」二字原脱，據《太素校注》卷一六《診候之三·雜診》補。



注
 　也：原脱，據《太素校注》卷一六《診候之三·雜診》補。



注
 　而色微黄：據《太素校注》卷一六《診候之三·雜診》，作「面色微黄」。



注
 　齒垢黄：原作「齒於黄」，據《靈樞》及《太素校注》卷一六《診候之三·雜診》改。



注
 　小大等及其浮沉等：《太素校注》卷一四《診候之一·人迎寸口脈診》作「大小及其浮沉等」，當從。



注
 　血少：二字原脱，據《類經》卷五《寸口尺脈診諸病》補。



注
 　尺膚：原作「皮膚」，據《類經》卷五《寸口尺脈診諸病》改。



注
 　尺：原脱，據《類經》卷五《寸口尺脈診諸病》補。



注
 　色脈尺診：原作「五藏脈診」，據《太素校注》卷一五改。



注
 　中身：原作「中人」，據《靈樞》及《太素校注》卷一五改。



注
 　易去：原作「欲去」，據《太素校注》卷一五楊注改。



注
 　句末「知」字原在「則」下，兹據文意乙。



注
 　根莖：原作「根基」（從袁刻本），兹據《太素校注》卷一五楊注改。



注
 　色：原脱，據《太素校注》卷一五楊注補。



注
 　唯可爲工：此句原從袁刻作「唯可有爲工」，據《太素校注》卷一五楊注改。



注
 　脈經：原無「經」字，據文義補。



注
 　從指端還入於藏：原作「還入藏」，頗有脱字，兹據《太素校注》卷一五楊注改補。



注
 　如新張弦急甚者：原作「急甚者」，而以「如新張弓弦」五字爲「急」字下夾注，兹據《太素校注》卷一五楊注改。



注
 　「皆如弦急」四字原作廖氏注語，兹據《太素校注》卷一五楊注回改。



注
 　如弦微急：「如弦」二字原作廖氏注文，兹據《太素校注》卷一五楊注回改。



注
 　即脈微弦急：「急」字原脱，且「即脈微弦」四字誤作廖氏注，兹據《太素校注》卷一五楊注改補。



注
 　心主血脈：「血脈」原作「心脈」，據《類經》卷六《藏脈六变病刺不同》改。



注
 　弦：原脱，據《類經》卷六《藏脈六变病刺不同》補。



注
 　弦急：原作「急甚」，據《類經》卷六《藏脈六变病刺不同》改。



注
 　上下出血：「下出」二字原作「衄」，蓋涉下文而誤，據《太素校注》卷一五楊注改。



注
 　脇下：二字原脱，據《類經》卷六《藏脈六变病刺不同》補。



注
 　胃脘：原作「胃腕」，據《太素校注》卷一五楊注改。



注
 　注：原作「者」。



注
 　已：原作「以」，據《太素校注》卷一五改。



注
 　于：原作「千」，據《太素校注》卷一五楊注改。



注
 　倘不善於調和，則開手便錯：「調和」下原衍「味」字，又「則」字原脱，據《類經》卷六《藏脈六变病刺不同》改補。



注
 　不診：原作「不利」，據中醫藥出版社《汪石山醫學全書》改。



注
 　内滿：原作「乃满」，據人民衛生出版社本丹波元簡《素問識》卷三改。



注
 　謂：原脱，據丹波元簡《素問識》卷三補。








古經診皮名詞序



廖平撰

前人駁《難經》、《脈訣》，云《靈》、《素》有寸口無關、尺二部明文者，無慮十數家，雖有其説，未能推行。然據《靈》、《素》二經考之，「關」固絶無其説，而「尺」字猶數十見，俗醫據以立寸尺之説，《脈要精微篇》數「尺」字，尤爲兩手

寸口三部。


 配藏府之所本。今案「尺」之爲文，與「皮」字之形相似，

其與「人」、「足」相亂者，詳《釋尺篇》中，此專論「皮」。


 《玉機真藏論》「五實」，其一曰脈盛皮熱，「五虚」，其二曰脈虚皮寒，二「皮」字與「脈」同見，他篇多改爲「尺」，「脈」與「皮」並見診經；脈不能言寒熱，《玉機》二「皮」字爲古經之原文，其餘乃多誤作「尺」字矣。《論疾診尺篇》

尺當作「皮」。


 云「尺膚熱

即《玉機真藏篇》之「皮熱」。


 其脈躁者，

「脈」與「皮」並見，非指尺脈。


 病温也

 」，「尺膚寒

即《玉機真藏篇》之「皮寒」。


 其脈小者，泄少氣」，《診尺》之「尺」即《玉機》之「皮」，固可比而見例者也。俗醫因《難經》縮頭足於兩手，專診寸、關、尺，隋、唐以後其説獨行，《内經》本無關、尺明文，故凡形迹可疑者，皆以「尺」字讀之，後人刻本遂徑改爲「尺」字，於是「尺」字遂十數見於《靈》、《素》。夫「尺膚」本「皮膚」也，「皮」以文似「尺」，遂立「尺膚」之名詞，而加之論説。考《診皮篇》先就手、肘、臂、掌、膺、背立説，並及周身，尺以一指之地位，不過數分，何足以診寒熱、滑澀、緩急之六象？且有「尺膚」，必别有「寸膚」「關膚」之名詞，三部鼎峙而後可，今有尺而無寸、關，知「尺膚」名詞不能獨立。《靈樞·病形篇》並作「尺之皮膚」，蓋古本有作「尺」者，校者以「皮」校注於「尺」下，淺人以「尺皮膚」三字相連不成文理，又加「之」字於尺下，於是「尺膚」之外，又有「尺之皮膚」四字連文之名詞。今以「尺之」二字爲衍文，「皮膚」二字爲本義，則蒙霧全消，廬山見面矣。考佛氏説色、聲、香、味以外别有觸識，醫家望、聞、問、切以外，别有診皮專篇，以循捫補四診之不足，故《論疾診尺》即診皮之古法，診尺即診皮也。

《皮部論》爲診絡法。


 又考《病形篇》，每以「尺之皮膚」與脈同診，唐、宋以來注家皆指經之「脈」字爲兩手三部動脈，考「滑澀緩急大小」六字爲診皮診絡之專稱，凡診經脈不用此六字，此一定之例也，經脈何能與皮診法相同？蓋經爲常動之脈，深不可見，其浮而在外、與皮膚相連者皆爲絡脈，絡與皮膚俱浮而在外，故其診法相同。《邪客篇》所云「脈滑者尺之

二字衍文，不同。


 皮膚亦滑，脈澀者尺之皮膚亦澀」等語，可見診皮膚者必驗絡脈。故《皮部論》「皮有分部，脈有經紀，

紀，即絡脈也。


 筋
 

注



 有結絡」，言浮絡者
 

注



 六，言絡盛者七，言絡脈者四，末言皮爲脈，以邪客於皮毛，腠理開則入客於絡；凡絡脈之象，必見於皮，故診皮必須診絡，診絡必兼診皮，是以於《診皮篇》繼以《診絡》，二者相須，即可互證。《診皮》末附以《五診法》。經每以皮、

腠理。


 絡、

一作「肉分」。


 經、

《三部九候》診經脈


 筋、

有《經筋篇》。


 骨

筋、骨亦作臓府。


 以淺深層次分屬臓府及邪風傳移，最關緊要，今别彙爲一門，名曰《五診法》，因《診皮》居其第一，故以附於此篇之後。四益主人自序。時壬子中秋日，年六十有一。



注
 　病温也：原無此句。按下云「尺膚寒，其脈小者，泄少氣」，缺此句則文意不完，語勢未足，兹據《靈樞·論疾診尺》補此三字。



注
 　筋：原作「經」，據《素問·皮部論》改。



注
 　者：原無，依文例擬補。








古經診皮篇 

四益館古診法九種之一









古經診皮篇名詞解



緩　滑

潤


 　寒　堅

急　澀

枯


 　熱　脆

《内經》「緩急大小滑澀」六字名詞連文五六見，後醫編入「二十七脈」，以爲診動脈名辭，不知此爲診皮絡之名詞，如「脈緩者皮膚亦緩」，脈謂絡脈，故與皮膚同候。《靈樞·論疾診尺》本爲「診皮」，是《内經》曾以診皮立爲專篇，詳其法則，散見之文尤多。今以《論疾診皮篇》爲主，並録各篇之文於後，至於寒熱厥逆，屬在病狀者則不録。所有診皮專名，「寒熱」「滑澀」「粗細」之類，詳釋於先；今於「堅脆」「陷下」「賁起處」，與診絡之法相通，則歸入《診絡篇》内。閲者比互參觀，自得其詳矣。

緩

皮膚解緩，亦作解
 


 ，仲景以爲中風之候。緩爲動脈平和，不屬病脈，則知緩非診脈之法，乃診皮絡之名也。

《壽夭剛柔篇》云：「形充而皮膚緩者則壽。」《衛氣失常篇》云：「人之膏
 

注



 者多氣而皮膚緩。」《藏府病形篇》云：「脈緩者，

按「脈」指絡脈，皮、絡診每相連。


 尺之

當作衍文。


 皮膚亦緩。」《歲露篇》云：「人氣血虚，其衛氣去
 

注



 ，形獨居
 

注



 ，肌
 

注



 肉減，皮膚緩。」

「緩」讀與「渙」同。皮肉解緩與平脈之緩不相干。○案：經言經脈和緩乃無病之脈，以緩爲病候者，皆指皮膚，不指經脈。仲景太陽浮爲診脈，緩緊皆診皮法，以有汗、無汗分風寒，緩緊即皮膚有汗無汗之分，非脈也。蓋脈緩爲平，無病狀可知，責以浮沉可也，「浮」「沉」爲病，不當與「緩」同見，故知「緩」爲病狀，脈萬不能以「緩」言。《平人氣象論》注：王太僕曰：「緩者謂緩縱之狀，非動之遲緩也。」此可以爲診皮之證。




急

一作「疾」，一作「緊」。仲景以「緊」與「緩」對，皆指皮膚，緩則多汗，緊則無汗。日本丹波元簡言「寒主收引，脈道爲之緊束，而不敢開散渙漫」，故《傷寒》見此脈也，是指絡脈皮肉之拘急明矣。又言，「緊之一脈，古今脈書無得其要領者」，夫一脈名狀，何至古今不得要領？不知診皮肉之法以緩、緊爲專名，移診皮於經脈，無怪其難通也。




《歲露篇》云：「寒則皮膚急」，經故曰：「急者多寒。」《繆刺》云：「秋者，天氣始收，

謂陽氣收斂也。


 腠理閉塞，

以陰氣主斂也。


 皮膚引急。」《壽夭剛柔篇》：「皮膚急者則夭。」又《痿論》篇
 

注



 云：「肺熱葉焦，則皮毛膚虚弱薄急
 

注



 ，著則生痿躄。」

凡此「急」字皆指皮膚收縮緊急也。故《繆刺篇》云：「其病脈淖澤者，刺而平之；堅緊者，破而散之。」《官能篇》：「結絡堅緊，火所治之。」絡屬皮膚，故寒則緊急，以火治之，即破而散之也。脈淖澤者，謂皮膚因熱出汗，故以對緊急而言，亦足以徵矣。○若如諸家，指緊脈與弦相似、端然挺長，夫脈本一條，安得不挺長？因誤以緊急爲動脈狀，以弦象形，似展轉疑誤耳。




滑

案：仲景《傷寒論》以滑爲熱實之脈，曰：「脈反滑，當有所去，下之乃愈。」又曰：「脈滑而病者，小承氣湯主之。」又曰：「脈浮滑，此表有熱裏有寒。」曰：「脈滑而厥者，裏有熱也；脈滑而數者，有宿食也。」凡此數條，皆指絡脈
 

注



 ，則合於皮膚，滑則俱滑。故曰熱、曰寒、曰厥，皆皮膚所有象，不獨在裏也，何得以「滑」之名專診動脈？詳觀經文，自知矣。




《論疾診尺》

當作「皮」。


 云：「尺

皮。


 膚滑，其淖澤者風也。」又曰：「尺

皮。


 膚滑而澤脂者，風也。」《邪氣藏府篇》云：「脈滑

指不動之絡脈，非常動之經脈。


 者，尺之

此二字衍文。


 皮膚亦滑。」《四時刺逆從篇》
 

注



 云：「滑則病皮風疝」，「滑則病肺風疝
 

注



 」，「滑則病狐疝風。」

案：此均以絡脈、皮膚皆滑，故多諸病
 

注



 ，足見滑之形狀見於皮膚，實爲有憑。用診動脈，形同病異，多難解決，則診脈者何如更診皮膚爲實碻也。




澀

四時之弦、鈎、毛、石非脈名，以鈎爲代表；皮肉之滑澀粗細，非脈名
 

注



 ，以澀爲代表。澀者皮膚甲錯，與滑相反，《診皮篇》「麄若枯魚之鱗」是也，諸家用以診脈，故至今紛歧。王叔和曰：「澀脈細而遲，往來難且散，或一止復來。」此無一語可言澀也；王太僕曰：「澀脈
 

注



 者，往來時不利而蹇澀。」此不知屬皮，故有是説耳。戴同父曰：「如刀刮竹，竹文澀；如雨沾沙，沙不聚」，則愈形支離矣，且《脈圖》畫諸細點，以爲澀形，更屬夢囈。周禮言「若六七隻針一宗戳上來也」，不更怪乎？至何夢瑶、張景岳、張路玉雖無怪説，皆指動脈，大抵謂粘滯艱澀，總不詳審《内經》乃爲診皮之名詞也。徵之如左。




《論疾診尺

作「皮」。


 篇》云：「膚澀者，尺

皮。


 膚粗如枯魚之鱗。」《衛氣失常篇》云：「衛氣虚，而皮膚枯。」《五藏生成篇》曰：「皮枯而毛折。」《邪氣藏府篇》云：「脈澀者，尺之

二字衍文。


 皮膚亦澀。」

據此，則「滑」與「澀」本義專屬診皮脈之流利艱澀，偶假借二詞形容之，未嘗不可，遂立二脈名，則誤矣。凡諸診名詞，有定名專稱，有假借形容，在定名則明白顯易，假借則不免影響，難於切實。如滑澀診皮，人所易知，經特藉以形容脈象，此乃興到之言，後人遂於診脈造此二名，以診皮本義爲脈法之轉輸。脈之如何爲滑，如何爲澀，則不免詞費。必知本義、假借，然後可以讀經；若牽合九等診法加之兩寸，則無脈法之淺學也。兹定爲診皮之名，則絶無模糊矣。




寒

《三部九候篇》中言「獨熱者病，獨寒者病」，前人以爲七診法，然經脈一綫，不可以言寒熱，故知專屬診皮。蓋皮膚發熱，即知傷寒；皮膚常冷，即知裏寒。抑或逆或厥，每多陽虚陰盛，然陽伏於中而不達於四肢者，亦往往有之。診諸皮膚，即可先知矣。




《三部九候篇》曰：「獨寒者病。」

此指皮膚一處獨寒即爲痛之徵。


 《論疾診尺

皮。


 篇》云：「膚寒脈小者，泄少氣。」又曰：「掌中寒者腹中寒，魚上白肉有青血脈者，胃中有寒。」《師傳篇》曰：「臍下皮寒者，胃中寒。」《皮部論》曰：「多白則寒。」

案：皮分十二部，此言外某部寒，即知内某部病也。


 《厥逆論》曰：「寒厥之寒也，必從五指而上於膝，陽氣日損，陰氣獨至，故手足爲之寒也。」又曰：「三陽俱逆，不得前後，使人手足寒，三日死。」

以上言手足四支皮膚寒冷至膝者，三陽俱逆也，若不治，三日内必死。經於絶證則曰死不治，言不可治也，但曰幾日死者，猶可治也。故古法三部必診足，不診，何以察足之厥逆？問而知之，不如手爲捫之也。




熱

案：《内經》古法，察人周身内外之寒熱者，必先診皮膚，故診皮與皮部專立篇名。若不診皮，但憑一指切脈以測表裏寒熱，何以能確？迨病者自言燒熱，又不過摩額握手如是而已，若他部寒熱，則聽病人之言，又不審其輕重虚實，用藥亦安能對證？惟於切脈而外，更依《靈》、《素》言診皮之法，審視、循捫、按切，詳察寒熱，則得其要領矣。




《論疾診尺

皮。


 篇》曰：「尺

當作「皮」。


 膚熱，脈甚躁者，病温也」；「肘所獨熱者，腰以上熱；手所獨熱者，腰以下熱；肘前獨熱者，膺前熱；肘後獨熱者，肩背熱；臂中獨熱者，腰腹熱；肘後麄以下三四寸熱者，腸中有蟲；掌中熱者，腹中熱。」《師傳篇》云：「臍以上皮熱，腸中熱，則出黄如糜。」

凡此經言寒熱，皆屬皮膚部應，診此即可知彼，診表即可知裏。凡醫視病切脈不真，指下無神，多屬恍惚。病多寒熱，見之於皮膚，實爲可憑；熟讀經文，遵而行之，以是治病，其庶幾乎！




堅

或作「牢」、作「革」。諸家脈書多以革爲牢脈，故或有革無牢，或有牢無革，總混淆不辨。案：《甲乙經》「渾渾革革，至如湧泉
 

注



 ，病進而危。」李時珍曰：「革脈如按鼓皮。」徐春甫曰：「革爲皮革，如按鼓皮，故多以爲堅牢。」揚玄操言：「牢爲堅極。」李中梓曰：「堅固牢極。夫脈只一綫，何至如鼓皮革之堅牢。」又如沈氏，言「實大弦長」。以一脈而兼四脈之象，岐説紛紜，訖無定論。不知仲景言「寒則牢堅」
 

注



 ，有牢固之象，此正指診皮而言，與《官能篇》言「結絡堅緊」、《奇病篇》言「其
 

注



 脈大緊」正相符合。是寒則緊急，而「堅」、「牢」皆診皮絡之法，而專用以診脈，能無誤乎？




《壽夭篇》云：「皮膚堅而毛髮長，形充
 肉堅，有分理者壽。」

堅與肉連，知不屬經脈而屬於皮絡。


 又《順逆肥瘦篇》曰：「年質狀大，血氣充盈，則膚革堅固。」《天年篇》又曰：「三十歲五藏大定，血氣盛滿，肌肉堅固。」《衛氣失常篇》曰：「
 肉堅，皮滿者肥。」又曰：「皮厚肉堅，不傷於四時之風。」

案：經文言「堅」字，確係診皮膚之法，歷歷可考。後人據診五藏之脈皆有「搏
 

注



 堅而長」之詞，遂專用以診動脈，又不得其真，遂猜疑亂説；不知經之言「堅」，用以診皮肉者屢見於篇，古診良法竟廢而不用。若用以診皮，以手捫按即知堅硬堅厚，以分虚實病否，顯然易見，無俟衆喙捕風捉影也。




脆

脆者，堅之反對也，不堅即脆矣。凡物之薄弱枯焦者，即脆之彙也。諸家獨以「堅」診脈，失之依稀仿佛，而以濡、弱對堅、牢，胡不以薄、脆對堅、牢？不知《内經》以脆對堅多指皮肉，乃忽而不察，竟不以堅、脆診皮膚，無怪乎認證不真，而東塗西抹，以爲比喻形容也。請詳徵之於經可也。




《根結篇》
 

注



 云：「肉食之君，身體柔脆，肌肉軟弱。」

診脈者以「弱」字代「脆」，不知「弱」亦古診皮肉之文，此可以質疑矣。


 《論勇篇》曰：「黄色薄皮弱肉者，不勝春之虚風；白色薄皮弱肉者，不勝夏之虚風；青色薄皮弱肉者，不勝秋之虚風；赤色薄皮弱肉者，不勝冬之虚風。」又曰：「皮薄而肉不堅、色不一者，長夏至而有虚風者
 

注



 病矣。」

此皆用「脆」之名以診皮肉，而處處言薄、弱，可以見「弱」亦古診皮名詞，不獨以診脈也。




《五變篇》云：「木之陰陽，尚有堅脆，堅者不入，脆者皮弛。夫一木之中
 

注



 ，堅脆不同，堅者則剛，脆者易傷。」

案：此以木之皮比人。下文言：「久曝大旱，則脆木薄皮者，枝條汁少而葉萎；久陰淫雨，則薄皮多汁者，皮潰而漉」；「人之有常病也，因其骨節皮膚腠理之不堅固者，邪之所舍也。」據此云云，以診人皮膚，即知其人體之强弱，藏之虚實矣。此軒、岐之法，用以診皮者，後醫專主診脈，因皆忽略而不講，故於證治不能透晰。如肯復古診法，細心參驗，則庶幾乎辨證明確也。






注
 　膏：原作「高」，據《靈樞·衛氣失常篇》改。



注
 　去：原脱，據《靈樞·歲露篇》補。



注
 　獨居：二字原脱，據《靈樞·歲露篇》補。



注
 　肌：原脱，據《靈樞·歲露篇》補。



注
 　痿論篇：原作「繆刺篇」，據《素問》改。



注
 　「肺熱葉焦」二句：「肺」字原作「肝」，「熱」字原脱，據《素問·痿論》篇改、補；又《素問》「皮毛」下無「膚」字，「薄急」作「急薄」。



注
 　絡脈：原作「脈絡」，恐未當，兹據文意改。



注
 　四時刺逆從篇：「從」字原脱，據《素問》補。



注
 　滑則病肺風疝：「肺」字原脱，據《素問》補。



注
 　故多諸病：原作「故諸多病」，於意似有未洽，故改。



注
 　名：原無，兹據文意擬補。



注
 　脈：原脱，據《素問·脈要精微論》王冰注補。



注
 　「至如」上原衍「牢」字，「泉」作「牢」，據《鍼灸甲乙經》卷四《經脈》删、改。



注
 　寒則牢堅：原作「寒則堅牢」，據《傷寒論》卷一《平脈法》乙。



注
 　其：原作「能」，據《素問》改。



注
 　搏：原作「博」，據《素問·脈要精微論》改。



注
 　根結篇：原倒作「結根篇」，據《靈樞》乙正。



注
 　者：原脱，據《靈樞·論勇篇》補。



注
 　中：原脱，據《靈樞·五變篇》補。







釋尺



廖　平




自序



《内經》所言「尺」字有二彙，一真一贋。真爲尺字者，如尺澤，

尺動脈、尺五里皆爲「皮」字之誤。


 此穴名之真尺也；如「人長七尺五寸」、「八尺之士」，以及《骨度篇》、《五十營》、《腸胃》等篇所言之尺寸，此身體物彙之真尺也。合五十五字。其餘如「尺寸反者死」、「人迎俱少而不稱尺寸」等字，此「人」之誤「尺」者也；又如「尺之兩旁」、「尺内以候腹，尺外以候腎」，此「足」之誤「尺」者也；又如「持尺」、「循尺」、「尺膚」、「尺之皮膚」，皆「皮」之誤「尺」者也。然何以贋？自《難經》立寸、關、尺之名，廢古三部九候頭足並診之法，獨診兩手，故凡形體相似之字，皆誤改爲「尺」，以就己法。考《内經》診手惟診寸口，並無關、尺連診之説，故《金匱要略》及《脈經》真本數卷專稱寸口，不分三部及左右，乃《難經》增立關、尺於兩手，其名義殊難解矣。「二難」云：「分寸爲尺，分尺爲寸，故陰得尺中一寸，陽得寸内九分，尺寸始終一寸九分，故曰尺寸。」諸家解説皆曰：「分寸爲尺者，分一尺之一寸爲尺也；分尺爲寸者，分一尺之九分爲寸也」，「陰得尺中之一寸爲尺者，以一寸爲一尺也；陽得寸内之九分曰寸者，以一分爲一寸也。其實尺寸始終得一寸九分而已。」即如此説，當云三部脈位共一寸九分，何必虚冒尺名乎？案：魚際至高骨爲一寸，此《内經》所謂寸口也，並未言後又有關、尺共分尺之一寸九分，況旣名曰尺，豈止一指之長乎？若分一尺之寸爲尺，則尺止一寸也，若分一尺之九爲寸，則尺已分去一寸矣，又何足以名尺乎？若以一分爲寸，則十分爲寸即一尺，是寸口一寸即尺也，何於寸後又列關、尺乎？顧名思義，殊多未安，故《四診心法》言脈非兩條，並無三截。今於寸口一脈强分三部，用三指診之，其法最爲不通，蓋以舍頭足而專診兩手，大悖《内經》之義也。夫尺合十寸而成，故《内經》不曰寸脈而曰寸口，以後至肘
 

注



 身度有一尺之長，故曰尺，肘曲有陷，故名尺澤，《内經》言尺澤，

尺之動脈，尺之五里，則當爲「足」之誤
 

注



 。


 其名義多矣，何得曰分尺之一寸九分？除寸關外又不及九分，何以爲尺位乎？且以左寸關前代結喉旁之人迎，又以尺代足診下焦，何以確知其病原乎？無怪庸醫之殺人也。愚故於真「尺」外得「人」「足」「皮」三字誤爲「尺」字者，仍注改還「人」「足」「皮」本字，以求合於《内經》古法；復輯其簡要，撰《釋尺》上下二篇，不改字者爲上篇，凡改字者爲下篇。學者研究而精之，其庶幾乎！壬子冬月，四譯老人自序。




釋尺上篇






穴名尺字



《本輸篇》云：經渠，寸口中也，動而不居，爲經；入於尺澤，尺澤，肘中之動脈也，爲合。手

 太陰經也。

案：尺澤爲寸、關、尺之所本，知其相去，則尺之名目自不能立。




身體尺字



《經水》第十二云：若夫八尺之士，皮肉在此，外可度量切循而得之，其死

當作「内」。


 可解剖而視之。

《骨度篇》云：人長七尺五寸者，其骨節之大小長短各幾何？伯高曰：頭之大骨圍二尺六寸，胸圍四尺五寸，腰圍四尺二寸。髮所覆者，顱至項長尺二寸；髮以下至頤長一尺，君子終折。横骨上廉以下至内輔之上廉，長一尺八寸。内輔下廉至内踝，長一尺三寸。膝
 以下至跗屬，長一尺六寸。角以下至柱骨，長一尺。腋以下至季脇，長一尺二寸。髀樞以下至膝中，長一尺九寸。膝以下至外踝，長一尺六寸。耳前當耳門者，廣一尺三寸。足長一尺二寸，廣四寸半。肩至肘長一尺七寸。肘至腋長一尺二寸半。膂骨以下至尾骶二十一節，長三尺。




脈行尺字



《五十營》第十五曰：二十八脈，周身十六丈二尺，以應二十八宿。呼吸定息，氣行六寸。十息，氣行六尺，日行二分，二百七十息，氣行十六丈二尺。

《脈度》第十七曰：手之六陽，從手至頭長五尺，五六三丈。手之六陰，從手至胸中三尺五，三六一丈八尺，五六三尺

 ，合二丈一尺。足之六陽，從足至頭八尺，六八四丈八尺。足之六陰，從足至胸中六尺五寸，六六三丈六尺，五六三尺，合三丈九尺。蹻脈從足至目，七尺五寸，二七一丈四尺，二五一尺合，一丈五尺。督脈任脈各四尺五寸，二四八尺，二五一尺，合九尺。都凡合一十六丈二尺，此氣之大經隧也。




腸胃尺字



《腸胃》第三十一：咽門重十兩，廣二寸半，至胃長一尺六寸。胃紆曲屈伸之長二尺六寸，大一尺五寸。小腸長三丈三尺，迴腸長二丈一尺，廣腸長二尺八寸。胃大一尺五寸，長二尺六寸。腸胃之長凡五丈八尺四寸。




物彙尺字



《壽夭篇》云：複布爲複巾，長六七尺，爲六七巾。則用之生桑炭炙巾，以熨寒痺所刺之處。

《刺法論》

 云：小金丹方煉法：地一尺築地實
 

注



 ，不用爐，不須藥制，用火二十斤煅之也。

《徵四失論》曰：馳千里之外，不明尺寸之論。

此以尺寸比千里，分遠近，非論脈。




《難經》「尺」字當指尺澤説。

案：《靈樞》、《素問》以人迎寸口

人迎在頭，寸口在手。


 分陰陽，以三部九候診九藏，每診動脈，只用一指以别陰陽耳。寸口候五藏，人迎候六府，但用一指候一脈，因其大小一倍再倍三倍與躁静，以别手足三陽三陰部位，一也。以脈之大小辨其爲何藏何府之脈，並不於一脈之中分部位。故《靈》、《素》與仲景、《脈經》言寸口脈之浮沉遲數，統稱之爲寸口，以但用一指，不别左右，不分部位，並無關、尺之名。《靈》、《素》所有「尺」字，多是「皮」字「人」字「足」字之誤，

今已考定，詳見下篇。


 至於「關」字爲寸口動脈名，則更絶無其説。《四診心法》云：「凡動脈非有兩條，並無三截」，今於寸口一脈强分三部，用三指診之，最爲不通。且寸尺二字皆取法於身，寸口以其居掌後一寸，肘後去寸口一尺，故其穴名曰尺澤，今因尺澤，遂依附尺字，縮尺於一寸之地，更於其中别造關字，依託經「三部」。今列《八十一難》與《脈訣》寸、關、尺舊説，支絀矛盾，罅漏百出，與衆決之。




寸口尺澤圖






《説文》寸

「寸，十分也。人手卻一寸動脈謂之寸口。從又一。」指事。按：十髮爲程，而當一分，十分爲寸。《淮南·主術》：「寸生於
 


 。」《大戴·主言》：「布指知寸。」《公羊·僖三十一年傳》：「膚寸而合。」注：按指爲寸。

《説文》尺

「尺，十寸也，人手卻十分動脈爲寸口。十寸爲尺。尺，所以指斥規榘事也。從尺，從乙。乙，所識也。」指事。周制寸、咫、尺、仞、尋、常諸度，皆以人之體爲法。




《八十一難》「一難」曰：十二經中皆有動脈，獨

 取寸口，以決五藏六府

按本經只言五藏，並無六府，蓋以寸口候藏，人迎候府，今合藏、府同候於兩手，更以兩手分人迎寸口，皆誤。


 生死吉凶之法，何謂也？

徐靈胎曰：首發一難，即與《靈》、《素》、《内經》不合。《素問·三部九候論》明以頭面諸動脈爲上三部，以兩手之動脈爲中三部，以股足之動脈爲下三部。而結喉旁之人迎脈往往與寸口並重，兩經言之不一。獨診寸口者，越人之學也，自是而後，診法精

當作「亂」。


 而不備矣。

然。寸口者脈之大會，手太陰之動脈也。人一呼脈行三寸，一吸脈行三寸，呼吸定息行六寸。人一日一夜凡一萬三千五百息，脈行五十度，周於身。

徐靈胎曰：經文明言周身十六丈二尺爲一度，何等明白，今删去此一句，則「五十度」之字從何算起？作難，所以明經也，今直寫經文，而又遺其要，則經反晦矣。

漏水下百刻，營衛

 行陽二十五度，行陰亦二十五度，爲一周也。故五十度復會於手太陰。寸口者，五藏六府之所終始，故法取

 於寸口也。

「二難」曰：脈有尺寸，何謂也？然。尺寸者，脈之大要會也。從關至尺是尺内，陰之所治也；從關至魚際是寸口内，陽之所治也。

按：尺、寸二字，不得如此截配。景岳《類經》注駁云：「三部九候，本經明指人身上中下動脈，如下文所云者。蓋上古診法，於人身三部九候之脈各有所候，以診諸藏之氣，而鍼除邪疾，非獨以寸口爲言也。如仲景脈法上取寸口，下取趺陽，是亦此意。觀『十八難』曰：『三部者寸、關、尺也，九候者浮中沉也』，乃單以寸口而分三部九候之診，後世言脈者皆宗之。雖亦診家捷法，然非軒、岐本旨，學者當並

 詳其義。」

按：《内經》有寸口脈口人迎，而無關、尺字，尺字多爲皮字、足字、人字之誤。蓋寸口爲寸，至尺澤乃名爲尺，若對人迎而言，則寸口又通謂之氣口脈口也。

故分寸爲尺，分尺爲寸，故陰得尺中一寸，陽得尺内九分，尺寸終始一寸九分，故曰尺寸也。

「三難」曰：脈有太過，有不及，有陰陽相乘，有覆，有溢，有關，有格，何謂也？然。關之前者，陽之動也，脈當見九分而浮，過者法曰太過，減者法曰不及。遂上魚爲溢，爲外關内格。此陰乘之脈也。關以後者，陰之動也，脈當見一寸而沉，過者法曰太過，減者法曰不及。遂入尺爲覆，爲内關外格。此陽乘之脈也。故曰覆溢是其真藏之脈，人不病而死也。

徐靈胎曰：《素問·玉機真藏論》五藏各有真藏脈，各詳其形。如謂胃氣不能與藏氣俱至於太陰，故本藏之脈獨見謂之真藏，並非關格之謂。關格之説自詳《靈樞·終始篇》及《素問·六節藏象論》，亦並與真藏無干，何得混并？其辨關格，説詳「二十七難」中。

《脈經·分别三關境界脈候所主第三》云：

此卷與《難經》同，非叔和原書所有，爲六朝後僞《脈訣》。


 從魚際至高骨，

其骨自高。


 卻行一寸，其中名曰寸口。從寸至尺，名曰尺澤，故曰尺。寸後尺前，名曰關。陽出陰入

 ，以關爲界。陽出三分，陰入三分，故曰三陰三陽。陽生於尺動於寸，陰生於寸動於尺。寸主射上焦，出頭及皮毛竟手；關主射中焦，腹及腰；尺主射下焦，少腹及足。

案：《難經》作僞，當時誤用尺關名目，多所齟齬，彼時如但用上中下三字爲名辭，雖與經法不合，名目則較寸、關、尺穩便多矣。




釋尺下篇



《靈樞·論疾診尺篇》：

尺當作「皮」。


 黄帝問於岐伯曰：余欲無視色察脈，獨調其尺，

皮。


 以知其病，

診皮在脈色之外。


 從外知内，

皮在外。


 爲之奈何？岐伯曰：審其尺

當作「皮」


 之緩急小大滑澀，

六字連文，一見。


 肉之堅脆，

《邪客篇》文錯誤，據此正之。


 而病形定矣。視人之目窠上微癰，如新卧起狀，其頸脈動，時欬，按其手足上，窅而不起者，風水膚脹也。

以上皆診皮。


 尺

皮。


 膚滑其

當作「甚」。


 淖澤者，風也。尺

皮。


 肉弱者，解
 安卧，脱肉者，寒熱不治。尺

皮。


 膚

 滑而澤脂者，風也。尺

皮。


 膚澀者，風痺也。尺

皮。


 膚麤如枯魚之鱗者，水泆飲也。尺

皮。


 膚熱甚，脈盛躁者，病温也。其脈盛而滑者

 ，病且出也。尺

皮。


 膚寒，其脈小者，泄，少氣。尺

皮。


 膚炬然先熱後寒者，寒熱也。尺

皮。


 膚先寒，久大

「大」字衍文。


 之而熱者，亦寒熱也。尺

皮。


 炬然熱，人迎大者，當奪血。尺

皮。


 堅大，脈小甚，少氣，悗有加，立死。

此段旣以脈對膚言，則三部九候，無脈不該。舊注「尺」字爲寸、關、尺之「尺」，脈與尺並見，不亦誤乎！且有以尺單見者，有與膚連文者，並有「尺之皮膚」四字並見者，而别無「寸膚」、「關膚」之名詞，則「尺」當爲字誤可知。如以爲尺脈之「尺」，則一指之狹，不可以審皮膚之見象。是「尺膚」之文原爲皮膚，明矣。

《邪氣藏府病形篇》曰：「夫脈

絡


 色

絡色，非面色。


 與尺

皮。


 之相應也，如桴鼓影響之相應也，不得相失也，此亦根本

脈爲根本。


 枝葉

皮與色爲枝葉。


 之出候也。」

又


 帝曰：「色脈已定，别之奈何？

在色脈之外。


 岐伯曰：調其脈

當作「皮」，一曰指絡脈。


 之緩急小大滑澀，

六字連文，二見。


 而病變定矣。帝曰：調之奈何

 ？岐伯答曰：脈

絡脈。下同。


 急者，尺之皮膚亦急；

六字連文，三見。


 脈緩者，尺之皮膚亦緩；脈小者，尺之皮膚亦減；脈大者，尺之皮膚亦賁而起；脈滑者，尺之皮膚亦滑；脈澀者，尺之皮膚亦澀。凡此變者，有微有甚。故善調尺

皮。


 者不待於寸，

當作「脈」。


 善調脈者不待於色。」

以上「尺之」二字均衍文。




此段申明上節，可見原本皮誤爲「尺」，校者以「皮」字補識之，刊寫誤爲正文，則作「尺皮膚」，三字不成文理，校者乃加「之」字於「尺」之下，以爲「尺之皮膚」，與「尺膚」同其誤。蓋六朝以後專診寸、關、尺，故讀尺爲部位。《難經》所引亦同，則此誤在《難經》之前，故承用其誤文耳。不然，《内經》言皮膚者多矣，皆混舉全體，此獨單指尺膚，古無是法也。至諸家誤説，或以爲尺部之「尺」，與尺肘之「尺」，皆不可通。今以「尺之」二字爲衍文，以皮膚對脈色，直捷了當，又包括無遺也。是以獨調其皮，即知其病，無俟診脈察色也。

《平人氣象論》曰：「尺

皮。


 熱曰病温，尺

皮。


 不熱，

寒熱診皮專名，脈不能言寒温。


 脈

絡。


 滑曰病風，脈澀

枯粗棘手。


 曰痺。」又曰：「尺

皮。


 脈

絡。


 緩澀，謂之解
 。安卧脈盛，謂之脱血。尺

皮。


 澀

滑誤。


 脈滑，

緩誤。


 謂之多汗。尺

皮。


 寒脈細，謂之後泄。脈尺

皮。


 麤常熱者，謂之熱中。」

《玉機真藏篇》言皮熱、皮寒，與脈並見。文本作「皮」，故古今注説皆知脈、皮同診。《論疾診尺

皮。


 篇》言皮膚澀皮膚粗皮膚滑，已有明文，此尺寒熱，亦與脈並見，則尺在脈外可知，「尺」當爲「皮」更可知。就後人診尺脈之法論之，乃一指數分之地，何以能察寒熱滑澀麤細？此脈乃絡脈，若以爲經之動脈，則包寸、關、尺在内，何又别言尺？且診經脈，滑澀各殊，寒熱各别，有是理乎？合參經文，可知此節亦原爲「皮」字，乃誤爲「尺」耳。

《邪客篇》曰：持其尺

當作皮。


 小大

據《方盛衰論》，以二字爲比較。


 滑澀寒温，

《論疾診皮篇》六字在「堅脆」上，今從之。連文四見。


 察其肉之堅脆燥濕，

診絡。


 因視目之五色，

望。


 以知五藏而決生死。視其血脈，

即絡脈也。


 察其色，以知其寒熱痛痺

 。

《靈樞·診尺

原爲「皮」字。


 篇》爲皮膚之診，尺膚熱、尺膚寒即《玉機》皮熱、皮寒。此曰「持尺」，何以察乎？明是「皮」耳。夫虚邪之中人也，皮肉先受，諸多見象，凡堅脆、小大、滑澀、寒熱、燥濕等字，皆診皮肉之法也，故持皮以察肉。若是尺部之「尺」，則一指脈位，詎可定寒温耶？況曰持者，全手之把握，非一指之按切也，則握皮膚可知矣。

《小鍼篇》曰：上工知相五色於目，又知調尺

當作皮。


 寸

當爲「之」字，後人因尺改「寸」。


 小大

比較。


 緩急滑澀，

皮絡專名。連文五見。


 以言所病。

「緩急小大滑澀」六字爲古診皮名詞，六見《靈》、《素》，何得專以爲診經尺部？舊注謂，此審寸部尺部之脈，可以知病形，誤矣。按：以《邪氣》等篇爲例，緩急等象俱屬於皮膚，此乃指尺部之脈，又何得獨診尺寸而舍關脈？且何不言按，而曰調曰審？調、審，則不止察一處一狀，合皮膚而求其詳也。觀下文據皮膚而斷病，則此兩節均屬診皮，明矣。故改「尺」爲「皮」。

《方盛衰論》：按脈動静，

絡脈分動静。


 循尺

皮。


 滑澀寒温之意，

四字連文，六見。


 視其小大，

比較之詞。


 合之病能，

讀作「態」。


 逆從以得，復知病名，診可十全。

切者，按也。循者，捫也。循非切，何言尺爲脈乎？脈統人十四絡而言，何以與尺一指之地對稱乎？況滑澀寒温等字，經文五六見，皆診皮名詞，而皮部特言之，故解「循尺」爲「循皮」。不然，按切一指，何以察身之寒温，何爲視其形象之大小？以爲寸脈與尺脈對言，則尺亦有動無静，惟皮但有滑澀寒温，經故分别言之耳。

《通評虚實論》曰：「經虚絡滿者，尺

當作皮。


 熱絡滿，

《皮部論》絡皆屬皮部分。


 脈口

經動脈爲脈口，凡十三經皆有動脈。


 寒澀也。」

經虚，此借皮之寒熱以形容之。


 又曰：「其形盡滿者，脈急大堅，尺

當作皮色手足而言

 。


 澀而不應也，如是者，從則生，逆則死。」岐伯曰：「所謂從者，手足温也。所謂逆者，手足寒也。」

或讀二「尺」字爲「足」，字之剥文。按經以手足寒温定從逆，不能舍手專言足。




據經《皮部論》分十二部言絡，浮絡盛者十有餘條，皆以皮與絡聯，故診皮而及絡。此篇言經絡，其例亦然，除脈口外，其餘之脈均指絡脈，所謂尺者，均指皮。凡寒澀急大堅，皆診皮絡之名詞，故知「尺」爲「皮」之誤字。若以爲診動脈之名詞，豈獨尺有之乎？何不言寸、關、尺俱有之乎？且尺何以滿澀而寒？其爲皮無疑矣。

又，帝曰：經絡

 皆實

此以經絡爲陰陽。經即氣口動脈，屬陰，絡爲浮絡、血絡，與皮相連，屬陽

 。


 如何？何以治之？

仲景陰脈、陽脈即指此。


 岐伯曰：經

指十二經動脈。


 絡

十五絡，不動之脈。


 皆實，

陰陽俱盛。


 是寸

衍文。


 脈急

指氣口經脈。


 而尺

當作「皮」。


 緩。

皮緩，如仲景傳風之緩，屬皮。以皮屬絡，脈屬經。


 帝曰：絡氣不足，經氣有餘，

陽虚陰盛。


 何如？岐伯曰：絡氣不足，

絡與皮同診。


 經氣有餘者，

凡動脈爲氣口。


 脈口

爲經絡熱形容之。


 盛滿

借


 而尺

當作「皮」，以皮屬絡。


 寒也。

以脈口、皮分經、絡。〇皮寒即包手足言。




一説，首云「氣逆者足寒也」，下云「從者手足温」，上下皆温緩

 ，「逆者手足寒」，上下皆寒，寒熱何異？必作「足煖」、「足寒」，乃合經言上下寒熱之病。

又，「帝曰：何謂重虚？

與《玉機》五虚同意。


 岐伯曰：脈氣上

當爲「口」。


 虚

《玉機》作「脈小」。


 尺

當爲「皮」。


 虚，

《玉機》作「皮寒」。


 是謂重虚。」又曰：「所謂氣虚者，言無常也；

言語失常度，所謂少氣也。


 尺

皮。


 虚者，行步恇然；

陽虚。


 脈

《機》五虚之脈。


 虚者，不象陰也。」

皮寒。




據《脈經》三部之論，脈者統詞，即云診寸口，則尺脈亦在其内。兹何以尺對脈言？經所謂陰脈虚，及皮絡陽又虚，是謂重虚也。故下文言「尺

當作「皮」。


 虚者行步恇然」。

一説「尺虚」當爲「足虚」。




《史記·倉公傳》：切其脈，

經絡。


 循其尺，

按：循尺即《方盛衰論》之循皮，調皮、審皮亦同。


 尺

皮。


 索刺麤，

即《診皮篇》「麤若枯魚之

 鱗」。


 毛美而奉髮。

毛、髮同，在外。




此傳先明言切脈，自是經絡二脈全該，則尺非寸、關、尺之尺脈，明矣；又曰循尺，與經文同，則是捫皮非切脈，又明矣。其下「尺索刺麤」即皮膚粗澀，何得以爲尺部？如謂尺脈，何以又言毛髮？謂毛髮與皮同在外，診法同也。是此傳「尺」字亦「皮」字之訛矣。〇以上「尺」當爲「皮」者共十條，三十三字。

《素問·至真要大論》：帝曰：夫子言察陰陽所在而調之，論言人迎

人迎，省稱可曰「人」，下文誤作「尺」。


 與寸口

據此，以人迎寸口二脈比較，則下文與寸口相反者必爲人迎，非尺部之「尺」可知。


 相應，若引繩大小齊等，命曰平。陰之所在，寸口何如？岐伯曰：視歲南北，可知之矣。帝曰：願卒聞之。岐伯曰：北政之歲，

北半球四干六支。


 少陰在泉，則寸口不應；厥陰在泉，則右不應；

左、右，指地平言。以十二州、十二月比十二經，非六歲周輪。


 太陰在泉，則左不應。南政之歲，

南半球四干六支。


 少陰司天，則寸口

當作「人迎」。


 不應；

與上相反。


 厥陰司天，則右不應；太陰司天，則左不應。其

 不應者，反其診則見矣。

六氣爲十二支，各占三十度，以應一月，别有圖説。此指全球節令不同，十二月還相爲

 本。非如舊説，中國一隅之地，六氣六年一周，互爲民病也。




帝曰：尺

當作「人」。


 候何如？

上詳寸口，此乃詳人迎。


 岐伯曰：北政之歲，

以足六經配之。


 三陰在下，

地球繞日，三州之地去日遠，多夜，爲在泉。


 則寸不應；

陰在下，則陽在上。


 三陰在上，

則三陽在下。


 則尺

人。


 不應。南政之歲，

以手六經當之。


 三陰在天，

三州近日，常晝，爲司天。


 則寸不應；三陰在泉，

三州遠日，爲在泉。


 則尺

人。


 不應。左右同。故曰：知其要者，一言而終，不知其要，流散無窮。此之謂也。

尺候

尺當作「人」。


 與寸候同法，均之反診則見矣。反其診者，與正者相反，所謂反而正

 也。

黄氏《懸解》曰：人迎在頸，足陽明胃脈主候三陽；寸口在手，手太陰肺脈主候三陰。論言「人迎與寸口相應若引繩，小大齊等，命曰平」，

《靈樞·禁服》語。


 是平人陰陽之均齊也。岐伯言「謹察陰陽所在而調之」，則陰陽之所在不同，人氣之盈虚不一矣。故帝問陰之所在寸口

少陰

 。


 之脈應何如。此視歲之南政北政，可知之矣。北政之歲，天氣上行，尺

當作「人」。


 應在泉，寸應司天。六氣以少陰爲君，少陰在泉，則寸口不應：

兩手寸口。


 厥陰在泉，則右寸不應；

少陰在

 右。


 太陰在泉，則左寸不應。

少陰在左。


 南政之歲，天氣下行，寸應在泉，尺

人。


 應司天。少陰司天，則寸口

當作「人迎」。


 不應；厥陰司天，則右寸

人


 不應；太陰司天，則左寸

人


 不應。諸不應者，反其診而察之則見矣，寸應在尺，

人。


 尺

人。


 應在寸也。南政北政，經無明訓，舊注荒唐，以甲、己爲南政，其餘八干爲北政，天地之氣南北平分，何其北政之多，而南政之少也，此真無稽之談矣。以理推之，一日之中，天氣晝南而夜北，是一日之南北政也；一歲之中，天氣夏南而冬北，是一歲之南北政也。天氣十二年一周。則三年在北，

亥、子、丑。


 三年在東，

寅、卯、辰。


 三年在南，

巳、午、未。


 三年在西，

申、酉、戌。


 在北則南面而布北方之政，是謂北政，天氣自北而南升，故尺

人。


 主在泉，而寸主司天；在南則北面而布南方之政，是謂南政，天氣自南而北降，故寸主在泉，而尺

人。


 主司天。六氣以少陰爲君，尺

人。


 主在泉，故少陰在泉則寸不應；寸主司天，故少陰司天則尺

人。


 不應。寸主在泉，故少陰司天則寸不應；尺

人。


 主司天，故少陰在泉則尺

人。


 不應。此南政北政之義也。天氣在東，亦自東而西行；天氣在西，亦自西而東行。不曰東政西政者，以純陰在九泉之下，其位爲北，純陽在九天之上，其位爲南；故六氣司天則在南，六氣在泉則居北

 ，司天、在泉，可以言政。東西者，南北之間氣，非天地之正位，不可以言政也。則自卯而後，天氣漸南，總以南政統之；自酉而後，天氣漸北，總以北政統之矣。

按黄氏解南北政，《提要》亟稱之，實則北政即今之北半球，南政即南半球，彼此陰陽相反。十二支分占手足十二經，手司天則足在泉，足司天則手在泉，尺與寸對。據上文人迎寸口，則「尺」皆當作「人」也。




仲景《傷寒論序》：人迎趺陽，三部不參。又：持寸不及尺，

當作「人」。


 握手不及足。

《内經》屢言專診寸口之非，蓋技術之學，後人每趨苟簡，故經預爲立坊。考仲景診法，趺陽、少陰與寸口並論者數十見，三部九候，不專診兩手寸口、分三部也。今本仲景書，關、尺之文凡十餘見，皆後人所羼補，非原文。蓋專診兩手爲六朝高陽生以後之僞法，王叔和《脈經》真本且無之，何況仲景？今通行王叔和《脈經》十卷，半僞半真；其僞者專以兩手立診法，分三部之寸、關、尺，分左右，以兩手通候十二藏府，又分虚實，其條目至二三十門。後世通行診手之書，亦於左右寸尺關斤斤界劃，以分配藏府，不能單言寸口、不分左右不分三部；乃仲景之書，以寸口與趺陽少陰爲三部，言寸口則單言寸口，不分左右三部，與叔和真《脈經》同。其有左右關、尺者，不過百中之一二，細校文理，皆爲淺人羼補。考診兩手之法，左人右寸，寸又只占右手三部之一，循名核實，有寸之文，而寸口之名當絶於書。今仲景書獨言寸口，不及關、尺、不分左、右者，無慮數十百條，知仲景時專用經三部九候古法，尚無《難經》獨診兩手之僞説，序中「持寸不及尺」，「尺」當爲「人」。《宋·龎安時傳》以喉、手、人、寸四字平對，人與喉爲一類，寸與手爲一類，寸在手，人迎在喉頸，少陰在足；亦六朝以後，以婦女不便診喉足，皆縮上下於兩手，以寸代頭頸，尺代兩足，專診兩手，而上下皆包。序云「持寸不及人」，謂專診寸口，不及喉頭上部；「握手不及足」，謂專診兩手，不及少陰下部。與《内經》斥專診寸口之説相同。若讀爲寸、關、尺之「尺」，則後世診寸、關、尺者皆三指同下，斷無食指下而無名指不診之理。且寸、尺相去不過數分，與下文手足相去太遠，比例亦不合，故仲景一上一下，以人、足對稱爲三部。

又，仲景經有趺陽無人迎，序中言人迎，經則無之。凡一穴數名者多，趺陽即人迎之别名也，俗以衝陽爲趺陽，非是。




《宋史·龐安時傳》云：「察脈之要，莫急於人迎寸口。是二脈陰陽相應，如引兩繩，陰陽均，則繩之大小等，故定陰陽於喉手，

喉，人迎；手，寸口。


 配覆溢於人寸，

「人」舊誤作「尺」，今據文義改正。


 寓九候於浮沉，

分九診動脈。


 分四温於傷寒。

寒熱，診皮法。


 此皆扁鵲略開其端

 ，

未詳。


 予參以《内經》諸書，考究而得其説。」

俞理初云：據安時此言，以得人迎爲創獲，而《脈經·脈法贊》曰：「肝心出左

 ，脾肺出右，左主司官

 ，右主司府，左爲人迎，右爲氣口。」人迎脈亦不知，何以謂之「脈經

 」矣！


 ○以上「尺」當爲「人」者。

《本輸篇》：「尺動脈在五里，五腧之禁也。」

厥陰肝經。五里在氣衝下三寸陰股中，動脈。




《小鍼解》：「奪陰者死」，言取尺之五里，五往者也。

手足皆有五里穴，足穴動，手穴不動。《本輸》云：「尺動脈在五里」，則尺之當爲「足」，不待智者而知矣。自來説者皆以尺爲尺澤，五里爲手五里，考尺澤太陰肺脈，手五里陽明大腸脈，旣不同經，則五里當自獨立，何以附屬他經穴而名之曰尺之五里乎？且全身各穴並無此例，故日本中島玄俊欲以五里穴改入手太陰肺經，以屬尺澤，同經以便統屬，然手五里究非動脈，説不可通。今讀「尺」爲「足」，足之五里，動脈，所以别於手之五里，非動脈，豈不直切了當哉！

又，《氣穴論》云：「大禁二十五，在天府下五寸」，王注以爲手五里穴，手五里爲大禁，無所不可；而足五里之動脈，本論曰：「尺動脈在五里」，《小鍼》曰：「尺之五里」，二「尺」字當爲「足」字之誤，則固明而易見，無待繁徵博引矣。○改「尺」爲「足」之一。




《脈要精微論》曰：「尺内兩旁，則季脇也，尺外以候腎，尺裏以候腹中。附上，左外以候肝，内以候膈；右外以候胃，内以候脾。上附上，右外以候肺，内以候胸中；左外以候心，内以候膻中。前以候前，後以候後。上竟上者，胸喉中事也；下竟下者，少腹、腰、股、膝、脛、足中事也。」

王注：「上竟上，至魚際也；下竟下，謂盡尺之脈動處也。少腹胞氣海，在膀胱腰股膝脛足中之氣，動静皆分其近遠，及連接處以候之。」「尺内，謂尺澤之内也，

注以尺爲尺澤。


 尺外，謂尺之外側也。季脇近腎，尺主之。」「尺裏候腹，季脇之内，則

 腹之分也。肝主賁，賁鬲也」，「脾居中，故以内候之。胃爲市，故以外候之。肺葉垂外，故以外候之。胸中主氣管，故以内候之。心主，膈中也。膻中，氣海也，嗌也。」

《新校正》疑此爲王氏之誤。




日本元簡廉夫

 《素問識》：經所謂尺，明是尺即謂臂内一尺之部分，而決非寸、關、尺之「尺」也。寸口分寸、關、尺三部，昉

 於《難經》，馬、張諸家，以寸、關、尺之「尺」釋之，與經旨

 差矣。今據王義考經文，圖

 如左。




李中梓《醫宗必讀

 》《脈法心參圖》

分配藏府診候之圖




《醫宗金鑑·四診心法》附《訂正素問脈要精微論》一則

經文已見前，不録。




《四診心法》注云：「内」「外」二字，前人有以尺部一脈、前半部脈、後中部脈爲訓者；有以内側曰内、外側曰外爲訓者，皆非也。蓋脈之形，渾然純一，並不兩條，亦

 不兩截。若以前半部、後半部爲是，則視爲兩截矣；若以尺内側、尺外側爲是，則視爲兩條矣。故知二説皆非也。熟玩通章經文，自知其爲傳寫之譌。豈有獨於脾胃則曰「右外以候胃，内以候脾」者耶？蓋外以候府，内以候藏，確然可考。故當以「外以候胃，内以候脾」之句爲正。其「尺外」之「外」字當是「裏」字，「尺裏」之「裏」字當是「外」字；中附上、左、右之「内」「外」字，上附上、左、右之「内」「外」字，皆當改之。故不循舊圖所列，以符外候府、内候藏之義也。「前以候前」，謂關之前寸也；「後以候後」，謂關之後尺也。「上竟上」者，謂上盡魚際也；「下竟下」者，謂下盡尺澤也。

按：《心法》以爲經文有傳寫之誤，是也。但所改正，猶仍《難經》寸、關、尺三部舊説，故再用古診法爲之考訂於後。

《四診心法》訂正《素問》脈位圖




新考證《素問·脈要精微論》字誤圖説

尺内

「尺」當爲「足」，「内」字衍文。


 兩旁，

即下文「左」「右」。


 則季脇也，

指大小腸而言。季脇，疑下文「膝脛」二字誤。


 尺

足。


 外以候腎，尺

足。


 裏

《禁服篇》云：「肝左肺右，心表腎裏」，即下文内、外二字。内、外爲前後，與左、右爲四旁。


 以候腹。

膀胱以上，爲下附下。《内經》缺「下附下」三字，當據下文補之。




中附上，

當作「中」。


 左

左、右，即兩旁。上「兩旁」包左、右。


 外

衍文。


 以候肝，

肝在左，與《禁服篇》同。


 内以候膈中；

膽内，即表裏，爲前後。内即南方木，當爲表。


 右外

衍文。


 以候胃，内

當作「外」。


 以候脾。

此爲中部四經。




上附上。右外

衍文。


 以候肺，内

前。


 以候胸中；

三焦。


 左外

衍文。


 以候心，内

當作「外」。


 以候膻中。

上部四診

 。此爲絡。




前以候前，

《禁服篇》以左右表裏爲四旁，云肝左、肺右、心表、腎裏，與此同。


 後以候後。

前、後與左、右，爲四旁、四表。《尚書》云：「光被四表」，「四海會同」。以四時言，春肝左、西肺右、心居前、腎居後，即上文「表」「裏」與「内」「外」「四旁」等字也。


 上竟上者，

即「上附上」。


 胸喉中事也；

上焦心肺，即三焦包絡。


 

○中焦四經，肝、膽、脾、胃。


 下竟下者，少腹、腰、股、膝、脛、足中事也。

上文三「尺」字皆「足」字之誤。下焦：腎、大小腸、膀胱。




上中下三部分診十二經全圖




後人以寸、關、尺出於《内經》，皆據《素問·脈要精微論》言尺内、兩旁、尺外、尺裏，以爲三部寸、關、尺分配藏府之所本，不知《脈要精微論》之「尺」爲「足」之剥文，猶「皮」之剥成「尺」也。核本篇爲十二經診法，上四診，中四診，下當有四診。經文「尺」字上脱「下附下」三字，其文見於後，曰「下竟下者少腹腰股膝脛足中事也」云云。下部爲足，故診足之兩旁，則下「左」「右」二字之代名詞。季脇分左右，統二腸，外以候腎，内以候腹，爲少腹，即膀胱。上部心、肺，胸中三焦膻中、包絡，合爲上附上四經；中部脾、胃、肝、膽，即爲中附中四經；下部大小腸、腎、膀胱，即爲下附下四經。各部分前後左右四部，合三部爲十二經。三部之外，别有九候、九藏，此全經全絡三部九候之古法也。而《三部九候篇》言九藏者，除上部肺、中部胃、下部腎各爲部主外，所餘各有三候，附之以分爲九藏。此「尺」當爲「足」、歸於下部之定例也。必如此，乃可合於經義。後醫立兩手三部，乃移足診之下部，下焦縮入於手之尺内，於是將經文「足裏」「足外」「足兩旁」各「足」字改爲「尺」字，以診下焦。此《難經》始作之俑也。今考正經文，仍改還「足」字，以求合夫經義。

右一條「尺」當作「足」者。共改正二條，計五字。若兼足暖、足寒、足虚，則爲八字。



注
 　以後至肘：「以」之下疑脱一「腕」字，俟考。



注
 　按此序第二句，廖氏注謂「尺動脈、尺五里皆爲『皮』字之誤」，此又云「當爲『足』之誤」，未詳孰是。



注
 　手：原作「于」，據《靈樞·本輸篇》改。



注
 　五六三尺：原脱，據《靈樞·脈度篇》補。



注
 　刺法論：原作「論刺法」，據《素問注證發微》乙。



注
 　「地一尺」句：「地」之上原有「了」字，按此「了」應屬未引之上句，兹删。



注
 　寸：「寸」原作「尺」，據《説文解字》卷三《寸部》改。



注
 　獨：原作「使」，據中醫藥出版社本徐靈胎《難經經釋》改。



注
 　營衛：「營」字原脱，「衛」誤作「術」，據《難經經釋》改補。



注
 　法取：原倒作「取法」，據《難經經釋》乙。



注
 　當並：原倒作「並當」，據《類經》卷五《三部九候》乙。



注
 　陽出陰入：「陰」下原衍「又」字，據人民衛生出版社本《脈經校注》删。



注
 　膚：原脱，據《靈樞》補。



注
 　滑者：二字原訛作「即皮脈皮」，據《靈樞》改。



注
 　根本枝葉：按《靈樞》作「本末根葉」，當從。



注
 　調之奈何：「調」原作「聞」，據《靈樞》改。



注
 　「持其尺小大」至「知其寒热痛痹」：《靈樞》原作「持其尺，察其肉之堅脆大小滑澀寒温燥濕。因視目之五色，以知五藏，而決死生。視其血脈，察其色，以知其寒熱痛痹」。



注
 　色手足而言：此五字疑似衍文。



注
 　經絡：原作「絡經」，據《素問》乙。



注
 　屬陽：「陽」原作「陰」，似誤，兹據文意擬改。



注
 　上下皆温緩：此「緩」字疑衍。



注
 　之：原脱，據《靈樞》補。



注
 　其：《素問》作「諸」，當從。



注
 　爲：原脱，據《禮記·禮運》補。



注
 　而正：原作「正面」，據學苑出版社本黄元御《素問懸解》卷一二改。



注
 　少陰：此注文原置「陰之所在」下，兹據《素問懸解》卷一二乙。



注
 　在：原脱，據《素問懸解》卷一二補。



注
 　居北：「北」原作「人」，據《素問懸解》卷一二改。



注
 　此皆扁鵲略開其端：「皆」、「略」字原脱，均據《宋史》補。



注
 　肝心出左：「肝」原作「肺」，據黄山書社《俞正燮全集》本《癸巳類稿》卷五《持素持篇》改。



注
 　官：原作「言」，據《癸巳類稿》卷五《持素持篇》改。



注
 　脈經：原倒作「經脈」，兹據文意乙。



注
 　則：原作「側」，據文意擬改。



注
 　元簡廉夫：原作「簡廉夫」，奪一「元」字。



注
 　昉：原作「仿」，據文意擬改。



注
 　旨：原作「真」，據文意擬改。



注
 　圖：原脱，據《素問識》卷二補。



注
 　醫宗必讀：「讀」字原脱，而衍「一」字，兹爲删補。



注
 　亦：原作「並」，據人民衛生出版社本《醫宗金鑑·四診心法》注文改。



注
 　上部四診：據上節末注，此「四診」疑係「四經」之誤，抑上注「四經」乃「四診」之誤耶？俟考。








仲景診皮法



侄孫宗濬纂輯




皮膚



病人身大熱，反欲得衣者，熱在皮膚，寒在骨髓也。身大寒，反不欲近衣

 者，寒在皮膚，熱在骨髓也。

《太陽上篇》。




其身如蟲行皮中狀者，此以久虚故也。

《陽明篇》。




内有乾血，肌膚甲錯。

《金匱·血痺虚勞證治》。




邪在於絡，

此診絡法。


 肌膚不仁。

《中風歷節證治》。




腹中寒，上衝皮起，出見有頭足，上下痛，不可觸近。

《寒疝宿食證治》。




渴而不惡寒者，此爲皮水。

《水氣病證治》。




皮水爲病，四肢腫，水氣在皮膚中，四肢聶聶動者。

同右。




如有物在皮中狀，劇者不能食，身體疼重，煩躁，小便不利，此爲黄汗。

同右。




酒疸下之。久久爲黑疸，目青面黑，心中如噉蒜虀狀，大便正黑，皮膚爪之不仁。

《黄疸病證治》。




腸癰之爲病，其身甲錯，腹

背爲陽，腹爲陰。


 皮急，按之

診皮有按腹法。


 濡。

《瘡癰腸癰浸淫證治》。




脈數無瘡，肌如魚鱗，時著男子，非只女身。

《婦人雜病證治》。




面色青黄，膚瞤動

即絡動


 者，難治。

《太陽下篇》。




按：仲景診法以寸口、趺陽、少陰三部爲提綱，九候則依病診本經專穴，並參以皮、肉、絡、筋、骨諸診，以確知藏府陰陽寒熱之虚實，而後施治，皆祖法《靈》、《素》而不敢逾越者也。考《靈樞·論疾診尺》

「皮」字之誤。


 及《素問·皮部論》二篇爲古診皮專篇，其他散見於各篇者，如「皮之厚薄」、「肉之堅脆」、皮膚之「滑澀」「寒温」「緩急」屢見，又「十二經絡脈者，皮之部也」，又「皮肉在此，外可度量切循而得之」，又：「色脈形肉不得相失也」，「百病之始生也，必先客於皮毛」，此皆言診皮之法彰明者也。自《難經》妄立新法，獨診兩寸，後來脈書因之，全以診皮名詞悍然歸之兩寸，於《内經》「皮」字又多改作「尺」，以牽合寸、關、尺之説，相沿成風，致使古法湮没，諸診不講。雖或十全一二，亦幸焉耳。醫爲生死攸關，故《内經》診經脈之外，必參證皮、絡、筋、骨諸診。兹特就仲景書中所言診皮法之名詞，分類鈔輯，並以言有「皮」明文者列首，使閲者一見了然，庶不致爲僞法迷罔，是所願也。




滑


十二條。







小結胸病，正在心下，按之則痛，脈浮

經。


 滑

皮。


 者，小陷胸湯主之。脈浮

經。


 滑

皮。


 者，必下血；脈沉

經。


 滑

皮。


 者，脇熱利。

《太陽中篇》。




傷寒脈浮

經。


 滑，

皮。


 此以表有熱，裏有寒，白虎湯主之。

同右。




陽明病，譫語，發潮熱，脈滑

皮。


 而

「而」下多别爲一診。


 疾

絡。


 者，小承氣湯主之。

《陽明中篇》。




脈滑

皮。


 而數

經。


 者，有宿食也，宜下之。

《陽明篇》。




傷寒脈滑

皮。


 而厥

皮。


 者，裏有熱也，白虎湯主之。

《厥陰篇》。




趺陽

人迎别名。


 脈浮而滑，滑

皮。


 則穀氣實，浮則汗自出。

《金匱·中風歷節脈證篇》。




脈數

經。


 而滑

皮。


 者，實也，下之愈。

《腸滿宿食脈證篇》。




脈浮

經。


 而細

評。


 滑

皮。


 傷飲。

《痰飲欬嗽病脈證治篇》。




寸口脈沉

經。


 而滑

皮。


 者，中有水氣。

《水氣病脈證治篇》。




下利脈遲

經。


 而滑

皮。


 者，實也，利未止，急下。

《嘔吐噦下利病脈證治篇》。




少陰脈滑

皮。


 而數

經。


 者，陰中即生瘡。

《婦人雜病脈證治篇》。







澀


十三條。







何以知汗不出，以脈澀

皮。


 故也。

《太陽上篇》。




傷寒陽脈

人迎。


 澀，

皮。


 陰脈

寸口。


 弦，

當作「强」，「弦」非診脈名詞。


 法當腹中急痛。

《太陽中篇》。




傷寒八九日，風濕相搏，身體疼煩，不能自轉側，不嘔，不渴，脈浮

經。


 虚

評。


 而澀

皮。


 者，桂枝附子湯主之。

《太陽下篇》。




微喘，直視，脈弦

强。


 者生，澀

皮。


 者死。

《陽明篇》。




明日又不大便，脈反微澀

皮。


 者，裏虚也，爲難治。

同右。




趺陽脈浮

經。


 而澀

皮。


 浮則胃氣强，澀則小便數，浮澀相搏，大便則難，其脾爲約，麻仁丸主之。

同右。




男子脈浮

經。


 弱

評。


 而澀，

皮。


 爲無子。

《金匱·血痺虚勞病脈證治篇》。




傷寒八九日，風濕相搏，身體疼煩，不能自轉側，不嘔，不渴，脈浮

經。


 虚

評。


 而澀

皮。


 者，桂枝附子湯主之。

《濕痙暍病脈證治篇》。




趺陽脈浮

經。


 而澀，

皮。


 浮則胃氣强，澀則小便數。

《五藏風寒積聚病脈證治篇》。




寸口脈遲

經。


 而澀，

皮。


 遲則爲寒，澀則爲血不足。

《水氣病脈證治篇》。




趺陽脈浮

經。


 而澀，

皮。


 浮則爲虚，澀則傷脾。

《嘔吐噦下利病脈證治篇》。




朝食暮吐，暮食朝吐，名曰胃反。脈緊

絡。


 而澀，

皮。


 其病難治。

同右。




寸口脈微

評。


 而澀，

皮。


 法當亡血。

《瘡癰腸癰浸淫病脈證治篇》。




按：「滑」、「澀」二字爲診皮專名，血氣盛者則皮膚光滑，血氣虚者則皮膚枯澀。如《診皮篇》：「皮膚滑而脂澤者，風也；皮膚澀者，風痺也；皮膚粗如枯魚之鱗者，水泆飲也。」以滑、澀歸之診皮，雖婦孺皆可捫循而得之，亦如診經之浮、沉、遲、數，明白顯易。僞《脈經》旣不診皮，遂以二名詞附之診經，經脈如何爲滑？如何爲澀？立説雖多，滑猶可附會，澀則萬不可通。影響迷糊，使人不可究詰。考仲景論脈，有明言某部者，如寸口、趺陽、少陰是也；其單稱脈而不言何部者，共百四十餘條，或明文在上，或下文有起例，苟知各門診法名詞，則診經、診絡、診皮一目了然。如「寸口脈遲而澀」，「趺陽脈浮而滑」，浮、遲爲診經正名，滑、澀爲診皮專名，其統稱脈，不言皮者，以滑、澀爲《内經》診皮專名，何必贅出？初不意僞《脈經》竟全移之兩寸也。至「而」字當讀爲「與」，脈與皮絡同診，上條所引「脈滑而厥者，裏有熱也」一條即是明證；必如舊説「而」下亦是脈象，則「而滑」「而澀」尚可通，「脈滑而厥」則萬不可通。又如「下利脈遲而滑」，旣云遲矣，何又言滑？一部脈中萬無有如是之大相反者。據此參證，「而」字下别爲一診法明矣。至若脈與澀、滑連文無「而」字者，或指絡脈。讀者於原文下細探，則得矣。




緩


五條。







太陽病，汗出惡風，脈緩

皮。


 者，名爲中風。

《太陽上篇》。




傷寒脈浮

經。


 緩，

皮。


 身不疼但重，乍輕乍重，無少陰證者，大青龍湯發之。

《太陽中篇》。




太陽病，得之八九日，如瘧狀，發熱惡寒，熱多寒少，其人不嘔。清便欲自可，一日二三度發，脈微

評。


 緩，

皮。


 爲欲愈也。

《上篇》。




寸口脈遲

經。


 而緩，

皮。


 遲則爲寒，緩則爲虚。

《金匱·中風歷節病脈證治》。




寸口脈浮

經。


 而緩，

皮。


 浮則爲風，緩則爲痺。

《黄疸病脈證治篇》。







緊


二十三條。







太陽病，或已發熱，或未發熱，必惡寒，體痛，脈

皮。


 陰

腹。


 陽

背。


 俱緊，

皮。


 名曰傷寒。

《太陽上篇》。




桂枝本爲解肌，若其人脈

太陽。


 浮

經。


 緊，

皮。


 發熱，汗不出者，不可與也。常須識此，勿令誤也。

《太陽上篇》。




脈浮

經。


 而緊，

皮。


 浮則爲風，緊則爲寒。

肌肉堅緊，如《太陽下篇》所云肉上粟起者是。




太陽病，脈浮

經。


 緊，

皮。


 無汗，發熱，身疼痛，八九日不解，表證仍在，此當發汗。

《太陽中篇》。




太陽病，脈浮

經。


 緊，

皮。


 發熱，身無汗，自衄者愈。

同右。




脈浮

經。


 緊，

皮。


 法當身痛疼，宜以汗解之。

同右。




傷寒脈浮

經。


 緊，

皮。


 不發汗，因致衄者，麻黄主之。

同右。




形作傷寒，其脈不弦

强。


 緊

皮。


 而弱，

評「弱」與「强」對。


 弱者必渴。

同右。




傷寒六七日，結胸熱實，脈沉

經。


 而緊，

皮。


 心下痛，按之石鞕者，大陷胸湯主之。

《下篇》。




傷寒，腹滿，譫語，寸口脈浮

經。


 而緊，

皮。


 此肝乘脾。名曰縱，刺期門。

《中篇》。




太陽病，下之，其脈

本經絡脈。


 促，

筋絡。


 不結胸者，此爲欲解也；脈浮者，必結胸也；脈緊

皮。


 者，必咽痛；脈

絡。


 弦

强。


 者，必兩脇拘急；脈細數者，頭痛未止；脈沉緊，

皮。


 必欲嘔。

《下篇》。




脈浮而緊，

皮。


 而復下之，緊。反入裏，則作痞。按之自濡，但氣痞耳。

同右。




陽明病，脈浮而緊

皮。


 者，必潮熱，發作有時。但浮者，必盗汗出。

《陽明篇》。




病人脈陰

腹。


 陽

背。


 俱緊，

皮。


 反汗出者，

緊不當汗出。


 亡陽也。此屬少陰，法當咽痛而復吐利。

《少陰篇》。




少陰病，脈緊，

皮。


 七八日自下利；脈暴微，

少陰經脈太谿。


 手足反温；

脈微當厥。


 脈緊

皮。


 反去者，爲欲解也，雖煩，下利，必自愈。

同右。




脇下偏痛，其脈緊

皮。


 弦，

强。


 此寒也，以温藥下之，宜大黄附子湯。

《金匱·腹滿寒疝宿食篇》。




腹痛，脈弦

强。


 而緊，

皮。


 弦則衛氣不行，即惡寒。緊則不欲食，邪正相搏，即爲寒疝。寒疝繞臍痛，若發則自汗出，手足厥冷，診

皮。


 其脈沉

經。


 緊

皮。


 者，大烏頭煎主之。

同右。




其脈數

經。


 而緊

皮。


 乃弦，

絡。


 狀如弓弦，

此指疝氣病狀，非指脈言。如本篇云：「腹中寒，上衝皮起，出見有頭足，上下痛不可觸近。」所謂「狀如弓弦」即類是。又考《黄帝内經太素·腰痛篇》云：「居陰之脈，令人腰痛，腰中如張弓弦。」據此，則「弓弦」二字之爲病狀，毫無疑義。


 按之

按腹，非脈。


 不移，脈數弦者，當下；其寒脈緊大而遲者，必心下堅；脈大而緊者，陽中有陰也，可下之。

同右。




脈緊

皮。


 如轉索無常者，

《脈經》作「左右無常」。此指積氣，非脈。


 有宿食也。

同右。




太陽病，脈浮

經。


 而緊，

皮。


 法當骨節疼痛，反不疼，身體反重而酸，其人不渴，汗出即愈，此爲風水。

《水氣病脈證治篇》。




趺陽

診皮亦分經，如十四絡是也。


 脈當伏，今反緊，

皮。


 本自有寒疝瘕，腹中痛，醫反下之，即胸滿短氣。

同右。




寸口脈弦

强。


 而緊，

皮。


 弦則衛氣不行，緊則惡寒，水不沾流。走於腸間。

同右。




少陰脈

案《邪客篇》，診皮絡亦分經。


 緊

皮。


 而沉，

經。


 緊則爲痛，沉則爲水，小便即難。

同右。




趺陽脈緊

皮。


 而數，數則爲熱，熱則消穀，緊則爲寒，食則爲滿。

《黄疸病脈證治篇》。




下利，脈數，有微熱，汗出令自愈。設脈緊

皮。


 爲未解。

《嘔吐噦下利病脈證治篇》。




按：「緩」、「緊」二字，脈法誤以歸之診經，後人解説者無慮數十家，大都牽扯别部名詞以形容之，至解「緊」字則云「數如切繩」，又謂與「弦」相似，然終不能使「緩」、「緊」二字於診經名詞中卓然獨立，不與衆相犯者，何哉？蓋移診皮法於經脈，無怪其詞費而難通也。按仲景以有汗無汗分風寒，「緩」與「緊」相反，即皮膚有汗無汗之分，有汗則皮肉解緩，無汗則皮膚緊縮。至診經而云「和緩」，則爲平人脈象，非病候矣。考《靈樞·歲露篇》曰：「四時八風之中人也，故有寒暑。寒則皮膚急而腠理閉，暑則皮膚緩而腠理開。」又《壽夭剛柔篇》：「黄帝曰：何謂形之緩急？伯高曰：形充而皮膚急者則夭，形充而皮膚緩者則壽。」考「緊」與「急」義同。《百病始生篇》云：「皮膚緩則腠理開。」《衛氣失常篇》云：「皮緩者膏，膏者多氣而皮縱緩。」《營衛生會篇》云：「寒濕之中人也，肌肉堅緊。」經文昭著，明證確鑿，是「緩」、「緊」之爲診皮，而非診經，可斷言矣。學者能即此而類推之，又何脈法之難學哉！




寒


附：厥　厥冷　逆冷　厥逆　冷　涼　逆







少陰病，得之二三日，口中和，其背惡寒者，當灸
 

注



 之，附子湯主之。

《少陰篇》。




夫心下有留飲，其人背寒如掌大。

診背與腹分陰陽。


 

《金匱·腹滿寒疝宿食病症篇》。




太陽病，或已發熱，或未發熱，必惡寒。

《太陽上篇》。




病有發熱惡寒者，發於陽也；無熱惡寒者，發於陰也。

同右。




少陰病，身體痛，手足寒，骨節痛，脈沉者，附子湯主之。

《少陰篇》。




脈沉小遲，名脱氣。其人疾行則喘喝，手足逆寒，腹滿，甚則溏泄，食不消化也。

《金匱·血痺虚勞病治》。




身大寒，反不欲近衣者，寒在皮膚，熱在骨髓也。

《太陽上篇》。




寒多熱少，陽氣退，故爲進也。

《厥陰篇》。




瘧多寒者，名曰牡瘧。

《金匱·瘧病脈證篇》。




夫五藏六府氣絶於外者，

外先絶。


 手足寒。

《嘔吐噦下利篇》。




身有微熱，見厥者，難治。

同右。




傷寒脈滑而厥者，裏有熱也。

《厥陰篇》。




傷寒厥四日，熱反三日，復厥五日，其病爲進。

同右。




傷寒厥七日，下利者，爲難治。

同右。




傷寒先厥，後發熱，下利，必自止。

同右。




凡厥者，陰陽氣不相接順，便爲
 

注



 厥。

同右。




傷寒發熱，下利至甚，厥不止者，死。

同右。




傷寒厥而心下悸者，宜先治水。

同右。




少陰病，吐利，手足厥冷，煩躁欲死者，吴茱萸湯主之。

《少陰篇》。




病者手足厥冷，言我不結胸，小腹滿，按之痛者，此冷結在膀胱關元也。

《厥陰篇》




傷寒六七日，脈微，手足厥冷，煩躁，灸
 

注



 厥陰。厥不還者，死。

同右。




病人手足厥冷，脈

絡。


 乍緊者，邪結在胸中，心下滿而煩，飢不能食者，病在胸中，當吐之，宜瓜蒂散。

同右
 

注



 。




下利後，脈絶，手足厥冷，晬時脈還，手足温者生，脈不還者死。

同右。




少陰病，手足不逆冷，反發熱者，不死。

《少陰篇》。




少陰病，惡寒，身蜷而利，手足逆冷者，不治。

同右
 

注



 。




寒疝腹中痛，逆冷，手足不仁，灸刺諸藥不能治，抵當烏頭桂枝湯主之。

《金匱·腹滿寒疝宿食病治篇》。




寒氣不足，則手足逆冷。

《水氣病篇》。




傷寒脈促，

筋絡。


 手足厥逆，可下之。

《厥陰篇》。




諸四逆厥者，不可下，虚家亦然。

同右。




大汗出，熱不去，内拘急，四肢疼，又下利，厥逆而惡寒者，四逆湯主之。

同右。




傷寒六七日，大下後，寸脈沉而遲，手足厥逆，下部脈

少陰及足三候。


 不至，咽喉不利，唾膿血，泄利不止者，難治，麻黄升麻湯主之。

同右。




少陰病，下利，脈微者，與白通湯。利不止，厥逆無脈，乾嘔，煩者，白通加豬胆汁湯主之。服湯脈暴出死，微續者生。

《少陰篇》。




陽氣不通即身冷，陰氣不通即骨疼。

《水氣病篇》。




傷寒脈微而厥，七八日，膚冷，其人躁，無暫安時者，此爲藏厥。

《厥陰篇》。




腎著之病，其人身體疼，腰中冷，如坐水中，形如水狀，反不渴，小便自利，飲食如故。病屬下焦，身勞汗出，衣裏冷濕，久久得之，腰以下冷痛，腹重如帶五千錢，甘薑苓朮湯主之。

《五藏風寒聚積病脈治篇》。




婦人中風，發熱，經水適來，得之七八日，熱除而脈遲，身涼，胸脇下痛，如結胸狀，譫語者，此爲熱入血室也。

《太陽下篇》。




少陰病，惡寒，四逆，身踡，脈不至，不煩而躁者死。

《少陰篇》。




少陰病，吐利，躁煩，四逆者死。

同右。







熱


附温







若發汗已，身灼熱者，名曰風温。

《太陽上篇》。




夜半陽氣還，兩足當熱。

同右。




脈沉微，身無大熱者，乾薑附子湯主之。

《太陽中篇》。




傷寒五六日，大下之後，身熱不去，心中結痛者，未欲解也，枝子豉湯主之。

同右。




傷寒，醫以丸藥下之，身熱不去，微煩者，枝子乾薑湯主之。

同右。




身有微熱，欬者，小柴胡湯主之。

同右。




其人足心必熱，谷氣下流故也。

診皮下及足心。


 

○同右。




傷寒四五日，身熱，惡風，頸項强，脇下滿，手足温而渴者，小柴胡湯主之。

同右。




問曰：陽明外證云何？答曰：身熱汗自出，不惡寒，反惡熱也。

《陽明篇》。




傷寒身熱發黄者，枝子柏皮湯主之。

同右。




少陰病八九日，一身手足皆熱者。以熱在膀胱，必便血也。

《少陰篇》。




少陰病，下利清穀，裏寒外熱，手足厥熱。

同右。




病者身熱足寒，頸項强急，惡寒，時頭熱，面赤，目赤，獨頭動摇，卒口噤，背反張者，痙病也。

《金匱·痙濕暍病篇》。




手足熱而欲嘔者，名曰癉瘧。

《瘧病篇》。




額上黑，微汗出，手足中熱，薄暮即發，膀胱急，小便自利，名曰女勞疸，腹如水狀不治。

《黄疸病篇》。




以手按腫上，

診皮用按。


 熱者爲有膿。

《瘡癰浸淫病治篇》。




若厥愈足温者，更作芍藥甘草湯與之，其腳即伸。

《太陽上篇》。




師曰：夜半手足當温，兩腳當伸。

同右。




傷寒四五日，身熱惡風，頸項强急，脇下滿，手足温而欬者，小柴胡湯主之。

《太陽中篇》。




得病六七日，脈遲浮弱，惡風寒，手足温，醫二三下之，不能食，脇下滿痛，面目及身黄，頸項强，小便黄者，與小柴胡湯。

同右。




面色青黄，膚瞤者，難治。今色發黄，手足温者易愈。

同右。




傷寒脈浮而緩，

皮。


 手足自温者，是爲繫在太陰。

《陽明篇》。




陽明病，反無汗而小便利，二三日，嘔而欬，手足厥者，必苦頭痛，若不嘔不欬，手足自温者，頭不痛。

同右。




陽明病下之，其外有熱，手足温，不結胸，心中懊憹，飢不欲食，但頭汗出，枝子豉湯主之。

《陽明篇》。




少陰病，脈緊，

皮。


 七八日，自下利，脈暴微，

評。


 手足反温，脈緊反去者，爲欲解也。

《少陰篇》。




少陰病下利，若利自止，惡寒而踡，手足温者，可治。

同右。




下利，手足厥冷，灸之不温，若脈不還，反微喘者死。

《厥陰篇》。




下利，脈絶，手足逆冷，晬時脈還，手足温者生，脈不還者死。

《厥陰篇》。




按：寒、熱之爲病候而非脈象，固不待論，惟舊説專求寒熱於脈象，而不推之以診皮，殊未盡寒熱之義。考《外臺》「大腸虚寒方」引《删繁論》曰：「夫五藏六府，内應骨髓，外合皮毛膚肉。皮虚者寒，皮實者熱。凡皮虚實之應，主於肺與大腸。熱即應藏，寒即應府。」又《靈樞·衛氣失常篇》：「黄帝曰：身之寒温如何？伯高曰：膏者其肉淖，而粗理者身寒，細理者身熱；脂者其肉堅，細理者熱，粗理者寒。」又《素問·厥論》篇云：「陽氣盛，則足下熱；陰氣盛，則從五指至膝上寒。」《奇病論》云：「身熱如炭。」《骨痺肉苛篇》

 云：「身寒如從水中出。」此皆診寒熱於皮膚之明文也。至如《傷寒·太陽上篇》云「身大寒，反不欲近衣。身大熱，反欲近衣」者，此又寒熱之變、淺深表裏之别也。夫察病之要，重在審辨陰陽寒熱表裏虚實而已，與其求之於脈象，疑似莫定，庶若診之於皮膚，寒熱立分。非必曰使人舍脈而專診皮，要在脈與皮同診，互相參證，則較諸單診脈者，損益可昭然判也。




堅


附硬







下利後，三部脈皆平，按之心下堅者。

《金匱·嘔吐噦下利病篇》。




脈緊

皮。


 大而遲者，必心下堅。

《腹滿宿食病篇》。




心下痛，按之石硬者，大陷胸湯主之。

《太陽下篇》。




從心下至少腹，硬滿而痛，不可近者，大陷胸湯主之。

同右。







濡



下利後更煩，按之心下濡者，爲虚煩也。

《嘔吐下利病治篇》。




其身甲錯，腹皮急，按之濡。

《瘡癰

 浸淫病篇》。




脈浮而緊，

皮。


 而復下之，緊反入裏，則作痞，按之自濡，但氣痞耳。

《太陽下篇》。




按：《脈訣》雖無「堅」、「濡」之明文，而解説「牢」、「軟」脈象者，則多藉「堅」「濡」二字以形容，是不但誤解「牢」「軟」，而並誤解「堅」「濡」矣。考《傷寒》所云，「堅」、「濡」皆屬候病於皮肉之法。又考之《靈樞·水脹篇》云：「膚脹者，寒氣客於皮膚之間，
 
 然而不堅。」又《壽夭剛柔篇》云：「骨有大小，肉有堅脆。」又《五閲五使篇》云：「肌肉堅緻，故可苦以針。」《素問·調經論》云：「寒邪之中人，皮膚不收，肌肉堅緊。」《經脈篇》云：「脈不營則肌肉軟，肉不堅而淖澤。」據此，則「堅」、「濡」之爲診皮法明矣。又據此以例，「牢」、「軟」之非脈象，更可知矣。




〔附〕楊氏《太素》論診皮

楊注於「色脈」、「尺中」與「皮膚」之説，有離有合，又有爲後人誤改者，今彙爲一篇，以證隋以前古説。雖誤讀經文，而終與後人「寸、關、尺」懸殊也。






《靈樞·本輸篇》：

《太素》同。


 尺澤者，肘中之動脈也。

諸輸穴名義，已《明堂》具釋

 也。

尺澤與寸口同屬太陰肺脈，皆爲動脈，故楊《太素》注、王《素問》注皆以經誤寫「尺」字同爲「尺澤」動脈，非「寸、關、尺」三部之「尺」。




《素問·三部九候論》：

《太素》缺篇名。


 中部天，手太陰也。

楊注：中部之天，手太陰脈動，在中府、天府、俠白、尺澤四處，以候肺氣。

楊氏《太素》與王啓玄《素問》注皆以經文「尺」之字誤指爲「尺澤」，此隋、唐大家不信《難經》「寸、關、尺」三部之古説，《新校正》乃以王氏爲誤，由於迷於僞法，而盗憎主人也。




《靈樞·邪氣藏府病形篇》：

《太素·色脈尺診》。


 夫色脈與尺之相應也，如桴鼓影響之相應，不得相失也。

桴，伏留反，擊鼓槌也。答中色、脈及尺，以爲三種，不言問也。色謂面色，脈謂寸口，尺謂尺中也。

即皮中。


 五藏六府，善惡之氣，見於色部、寸口、尺中，三候

以觀色爲五色，寸口爲脈，皮膚爲尺中，不以寸、關、尺爲三部。


 相應，如槌鼓，形影響聲，不得相失也。如肝色面青，寸口脈弦，尺膚

專屬皮。


 有異，内外不相失也。

此亦本末根葉之出候也，故根死則葉枯矣。

絡脈與皮色皆在外，爲末、葉，藏府爲本、根。




此則尺地以爲根莖

 ，色脈以爲枝葉，故根死枝葉枯變。

楊説小誤。




色脈形肉，不得相失也。

色形肉

 即是尺之皮膚，

以皮膚爲尺。


 色、脈、尺膚，三種不相失也。

視色一，察脈二，循皮三。




黄帝曰：願卒聞之。岐伯答曰：色青者，其脈弦。

此脈爲絡脈。弦，當作「强」。




問色、脈、尺

皮。


 三種之異，今但答色、脈，不言尺

皮。


 者，以尺

皮。


 變同脈故也。

皮、絡相同，非經脈。




《靈樞·邪氣病藏府病形篇》

《太素·色脈尺診篇》


 ：脈

絡。


 急者，尺之皮膚亦急；

脈急者，寸口脈急也。

以脈屬寸口，誤。


 尺之皮膚者，從尺澤至關，

當作「腕」。


 此爲尺分也。

以尺爲尺澤、以腕爲尺，乃誤説。


 尺分之中，關後一寸

四字後人誤羼。


 動脈，以爲診

尺澤與寸口同爲太陰動脈


 候尺脈之部也。

當尺爲臂。


 一寸

當作寸口。


 以後

 至尺澤，稱曰尺之皮膚。

此爲楊氏誤解，不知「尺」爲「皮」之字誤，而以「尺澤」當之。觀過知仁，決非後世「寸、關、尺」之説。


 尺皮膚下，手太陰脈氣從藏來至指端，從指端還入於藏。

來往均由尺澤而過。


 故尺下皮膚與尺寸

寸字衍。


 脈六變同也。

此指絡脈，詳《診絡篇》。


 皮膚者，以手捫循尺皮膚，急

尤爲診皮明證。


 與寸口脈同。

脈緩者，尺之皮膚亦緩；

寸口脈緩，以手捫循，尺皮膚緩也。

詳《診皮》、《絡》。




脈小者，尺之皮膚亦減而少氣；

寸口脈小，尺之皮膚減而少氣也。

詳《診皮》、《絡》。




脈大者，尺之皮膚亦賁而起；

寸口脈大，尺之皮膚賁起能大。一曰亦大，疑是人改從大。

以皮膚不能言「大」故也。




脈滑者，尺之皮膚亦滑；脈澀者，尺之皮膚亦澀。　按寸口脈滑，即尺皮膚亦滑；寸口脈來蹇澀，尺之皮膚亦澀不滑也。

詳《診皮》、《絡》。




凡此六變者，有微有甚，故善調尺

皮。


 者，

診皮。


 不待於寸口

 。

診絡脈，楊誤。




寸口與尺各有六變，而六變各有微甚，可審取之。前調寸口脈六變，又調於尺中六變，

可知尺不在寸口。


 方可知病。若能審調尺之皮膚六變，即得知病，不假診於寸口也。

此皮與脈之分。




善調脈者，不待於色。

皮、脈、色，即前所云三種。


 能參合而行之者，可以爲上工，上工十全九；行二者爲中工，中工十全七；行一者爲下工，下工十全六。

察色、

句。


 診脈、

句。


 調尺，

句。


 三法合行，得病之妙，故十全九，名曰上工；但知尺寸二者，十中全七，故爲中工；但明尺一法，十中全六。以爲下工也。

《靈樞·論疾診尺篇》

《太素·尺診

 》


 ：審其尺

皮。


 之緩急、小大、滑澀，肉之堅、脆，而病形定矣。

尺

皮。


 之緩急等，謂尺

當爲衍字。


 脈及尺皮膚緩、急、小、大、滑、澀六種别也。肉堅、脆者，謂尺分中

絡在肉分，指全身，注誤。


 肉之

 堅、脆也。

可見楊不以尺爲寸口之尺部。




尺

皮。


 溼以淖澤者，風也。

尺

皮。


 分之中有潤，故溼也。

尺

皮。


 肉弱者，解
 安卧。

尺

皮。


 肉耎弱者，身體懈惰而欲安卧。

尺

皮。


 膚滑澤脂者，風也。

尺之膚

加「尺」於「膚」上。


 滑而潤澤有脂者，内有風也。

尺

皮。


 膚澀者，風痺。

尺

皮。


 膚澀者内寒，故有風痺也。

尺

皮。


 膚麤如枯魚之鱗者，水泆飲也。

尺

皮。


 分之膚麤如魚鱗者，以爲候也。

其脈盛而滑者，汗且出也。

脈指絡，滑指皮。




一寸之内，尺脈

言脈，則楊以爲動脈。


 盛而滑者，汗將出。

尺

皮。


 膚寒甚，脈

絡。


 小者，洩，少氣也。尺

皮。


 膚
 然，先熱後寒者，寒熱也；尺

皮。


 膚先寒，久持之而熱

 者，亦寒熱候也。

尺

皮。


 膚冷，尺

衍。


 脈小者，其病洩利，又少氣也。按尺皮膚先熱後冷，病寒熱也；尺皮膚先冷，久持乃熱，亦是寒熱之候也。

尺

皮。


 
 然熱，人迎大者，

即前之「脈」字。


 當奪血。尺

皮。


 堅大，脈

寸。


 小甚，少氣，悗有因加，立死。

尺之皮膚
 然而熱，喉邊人迎復大

此脈指人迎，與尺澤遠矣。


 於常

 者，奪血之候也。尺之皮膚堅而賁大，寸脈反少，主於少氣而悗

脈指人寸，與皮膚不同
 

注



 。


 者，立當死也。

《素問·平人氣象論》

《太素·尺寸診篇》。


 臂多青脈

絡可見。


 曰脱血。

臂，尺地也。

楊以臂爲尺，是其誤，然終不用寸、關、尺之説，則後人不知矣。


 尺地絡脈

脈有經絡之别。


 青黑爲寒，即知脱血，

可見與皮同診者，皆屬絡脈。


 以其陽虚，陰盛乘陽
 

注



 ，故脈青。

尺

皮。


 脈

絡。


 緩澀者，謂之解
 安卧。

緩爲陽也，澀爲陰，從關至尺取一寸，以爲尺部，尺部又陰。

十五字後人據《難經》法羼，楊無寸、關、尺之説，觀上文已明。


 以陰氣多，解
 安卧也。

尺

皮。


 脈

絡。


 盛，謂之脱血。

尺

皮。


 脈

絡。


 盛，謂陰氣盛，陽氣虚，故脱血也。

尺

皮。


 澀脈

絡。


 滑，謂之多汗；尺

皮。


 寒脈

絡。


 細，謂之後洩。

仲景風、寒由此而分。




尺之皮膚麤澀，尺之脈

絡。


 滑，是謂陽盛陰虚，數故洩汗也。尺之皮膚冷，尺脈

絡。


 沉細，是爲内寒，故後洩也。

脈尺

皮。


 麤常熱者，謂之熱中。

脈之尺地皮膚麤，

非尺地麤。


 又常熱，

診皮。


 是其熱中也。

《素問·脈要精微論》：

《太素·五藏脈診篇》。


 尺内兩傍，則季脇也。　從關

當爲「腕」。


 至尺澤爲尺也。

即上以臂爲尺之説。


 季脇之部，當在尺中央兩傍，不在尺外兩傍。季脇有病，當見此處。

尺外以候腎，

詳《釋尺》中。




尺中兩傍之外，以候兩腎之有病，當見此部也。

尺裏以候腹中，

同上。




自尺内兩中間，總候腹中。

跗上以候胸中，

跗當爲「膚」，古通用字，故爲「跗」耳。當尺裏以上皮膚，以候胸中病。

前候前，後候後。

同上。




當此尺裏跗前以候胸腹之前，跗後以候背後。

跗上，鬲上也；

同上。




當尺裏跗上皮膚，以候鬲上也。

鬲下者，腹中事也。

同上。




當尺裏膚上以下，以爲鬲下之分，即腹中事。

《靈樞·官能篇》：

《太素·知官能篇》。


 審尺

皮。


 之寒温滑澀，知其所苦。

言能審候尺之皮膚也。

寒温決爲診皮，不能指爲尺脈。




《靈樞·邪客篇》：

《太素·刺法篇》。


 因持其尺

皮。


 之緩急，察其肉之堅脆、小大、滑澀、寒熱、燥溼也。

持尺皮膚，決死生也。



注
 　近衣：原作「得衣」，據廣西人民出版社本《桂林古本傷寒雜病論》卷六《辨太陽病脈證並治上》改。



注
 　灸：原作「炙」，據《傷寒雜病論》卷四改。



注
 　爲：原脱，據《傷寒雜病論》卷一一補。



注
 　灸：原作「炙」，據《傷寒雜病論》卷一一改。



注
 　同右：二字原脱，據文例擬補。



注
 　同右：二字原脱，據文例擬補。



注
 　骨痺肉苛篇：此小有誤。下所引文出《素問·逆調論》，經亦無「骨痺肉苛」之篇，按《類經》卷一五《疾病類》四五則有目曰「骨痺肉苛」，而亦引是語。



注
 　瘡癰：「癰」原作「淫」，據《金匱要略淺注》卷八改。



注
 　具釋：「具」原作「其」，據《太素校注》卷一一楊注改。



注
 　根莖：原作「根基」，據《太素校注》卷一五楊注改。



注
 　色形肉：「色」字原脱，據《太素校注》卷一五楊注補。



注
 　以後：「後」原作「爲」，據《太素校注》卷一五楊注改。



注
 　寸口：原作「寸脈」，據《太素校注》卷一五楊注改。



注
 　尺診：「診」原作「真」，據《太素校注》卷一五改。



注
 　之：原脱，據《太素校注》卷一五楊注補。



注
 　而熱：二字原脱，據《太素校注》卷一五補。



注
 　常：原作「當」，據《太素校注》卷一五楊注改。



注
 　不同：原作「不可」，據文意擬改。



注
 　陰盛乘陽：「陽」原作「湯」，據《太素校注》卷一五楊注改。
















診筋篇補證



廖　平　撰

邱進之　校點








校點説明



《診筋篇補證》一卷，前有《古經診法序目》（作於民國元年壬子）、《古經診法十二種目録》，後附《古今圖書集成》之《筋門》、《十二筋病表》。據《六譯先生年譜》，是書成於民國四、五年（一九一五、一九一六）。診筋經文以《靈樞·經筋篇》及《素問·刺要痛論》爲主，多引《靈樞識》以作補證。《診筋篇補證》曾連載於《國學薈編》一九一五年第二、六期，一九一六年第一期。民國五年（一九一六）四川存古書局刊行，收入《六譯館叢書》，民國十二年（一九二三）重印。又有民國十三年（一九二四）上海千頃堂書局印《診斷學彙編》本。今以《六譯館叢書》本爲底本進行點校。








古經診法序目



辛亥元日，讀徐靈胎《難經經釋》，確知《難經》出於叔和後，與高陽生時代相近，故與《脈訣》如出一手。大抵仲景、叔和皆恪守古法，婦女同診頭足。齊、梁以下，不能施之婦女，

纏足之風始於其時。


 俗醫欲售其術，乃縮喉足於寸口。所謂持寸不及人，握手不及足，專診兩手，是漢末庸醫取便利己，懶及頭足，無怪後世寸口診法專行於世。惟《脈訣》歷代通人無不疑其僞謬，徐靈胎、俞理初曾有專書攻之。《四診心法》云：古法失傳，不得不姑存其説。二家又疑謬參半，以其背古改經者爲經外别傳。非古法大明，不能屏絶其謬。今除攻駁《難經》、僞《脈經》外，於《靈》、《素》中詳細推考，得古診法十二門，類經文而注之，以復秦漢之舊。惟其法不免繁重，恐簡脱者仍以不便棄之，則非余之所知也。四譯主人自序，時壬子七夕。








古經診法十二種目録



補證楊氏太素脈寸口人迎診二卷

以下三種診動脈




三部九候專病診專脈法一卷

張仲景三部診法一卷

仲景叔和之寸口趺陽少陰法




張仲景九候診法一卷

仲景叔和單言脈字諸條




診絡篇

診不動之脈


 一卷

診皮篇

不言脈　附釋尺


 一卷

診筋篇一卷

診骨篇一卷

附診藏腑




四時異方篇二卷

五診篇一卷　皮毛　絡

肉分


 經脈　筋

府


 骨

藏




營衛運行篇

鍼灸候氣法

運氣候氣法

持摹導引法








診筋篇補證



隋楊上善注

井研廖平補

《靈樞·經筋篇》：足太陽之筋，

太陽與少陰相表裏，營、衛之行，由少陰而太陽，少陰在中指，則太陽當在第四指。


 起於

今本此下有「足」字。


 小指之上，

按：此仿手陽明在大指次指之間，疑當作小指次指之上。以太陽
 

注



 當作無名指，又少陽居中指也。


 結於踝，邪上

《靈樞識》：《甲乙》邪作「斜」。馬云：「邪、斜同。」


 結於膝，其下者，循足外側結於踵，上循跟

《靈樞識》：張云：「踵即跟之突出者，跟即突上之鞕筋處也，乃僕參、申脈之分。」


 結於膕；其别者，

有正、别之分。


 結於腨外，上膕中内廉，與膕中并

《靈樞識》：張云：「此即大筋之旁出者，别爲柔耎短筋，亦猶木之有枝也。後凡言别者支者皆仿此。此支自外踝别行，由足腨肚之下尖處行少陽之後，結於腨之外側絡穴、飛揚之分，乃上膕内廉合大筋於委中而一之也。」


 上結於臋，上俠脊上項；

《靈樞識》：張云：「夾脊背分左右，上項會於督脈之陶道、大椎，此皆附脊之剛筋也。」


 其支者别入，結於舌本；

合少陰。


 其直者，結於枕骨，上頭下顔，結於鼻；其支者，爲目上綱，

今本作「網」。


 下結於鼽；

《靈樞識》：張云：「網，網維也，所以約束目睫，司開闔者也。目下曰頄，即顴也。」志云：「網當作綱。」簡案：上網，蓋謂睫上細筋，網羅目窠者。頄
 

注



 ，《甲乙》作「鼽」，下同。○今本作「頄」。


 其下

今本無此字。


 支者，從腋後外廉結於肩髃；其支者，入腋下，上出缺盆，上結於完骨；其支者，出缺盆，邪上出於鼽。

楊注：十二經筋與十二經脈，同禀三陰三陽，行於手足，故分爲十二。但十二經脈主於血氣，内營五藏六府，外營頭身四支。十二經筋内行胸腹郭中，不入五藏六府。筋與經絡之分。奇經所謂陰維、陽維，即西人筋圖。脈有經脈、絡脈，筋有大筋、小筋、膜筋
 

注



 。十二經筋起處與十二經脈流注並起於四末，然所起處有同有别


 

其中多字誤，須細考。


 其有起維筋緩筋等，皆是大筋别名。凡十二筋起處、結處及循結之處，皆撰爲圖畫

惜此圖佚，今當補之。


 示人，上具
 

注



 如别傳。小指上，謂足指表上也。結，曲也，筋行逥曲之處謂之結□
 

注



 結，筋脈有卻，筋有結也。顔，眉上也。下結於鼽，鼽中出氣之孔謂之鼻也，鼻形謂之鼽也。

今本作「頄」。


 其病小

疑當作「次」。


 指支，跟踵痛，

《靈樞識》：簡案：支字諸家不釋，蓋支、枝
 

注



 通，謂小指枝梧
 

注



 於跟而腫痛。下文支缺盆、小指次指支並同。


 膕攣，脊反折，項筋急，肩不舉，腋支，缺盆中
 

注



 紉

今本作「紐」。


 痛。

《靈樞識》：《説文》：「紐，系也。」《楚辭》注：結束也。


 不可左右摇。

楊注：紉，女巾反，謂轉展痛也。


 治在燔鍼卻

今本作「劫」，以下並同。


 刺，

楊注：病脈言鍼灸之，言筋病但言燔鍼者，但鍼灸湯藥之道，多通療百病，然所便非無偏用之要也。


 

《靈樞識》：張云：「燔鍼，燒鍼也；劫刺，因火氣而劫散寒邪也。」


 以知爲數，

楊注：所以唯知病差爲鍼度數，如病筋痛，一度卻刺不差，可三四度，量其病差爲數也。《靈樞識》：《方言》云：「南楚病愈者謂之差，或謂之間，或謂之知。知，通語也。」


 以痛爲輸，

楊注：「輸，謂孔穴也。」言筋，但以筋之所痛之處，即爲孔穴，不必要須依諸輸也。以筋爲陰陽氣之所資，陽維陰維
 

注



 。中無有空，不得通於陰陽之氣上下往來，故二維不入脈度中，與二蹻不同。然邪入腠襲筋爲病，不能移輸，遂以病居痛處爲輸，故曰：筋者，無陰無陽，無左無右，以候痛也。《明堂》依穴療筋病者，


 

此乃依脈引筋氣也。


 

此見《甲乙》七卷以下，《明堂》佚文也。○《靈樞識》：「馬云：其所取之俞穴即痛處是也，俗云天應穴者。」


 名曰仲春痺。

楊注：聖人南面而立，上覆於天，下載於地，總法於道，造化萬物，故人法四大而生，所以人身俱應四大。故正月即是少陽，以陽始起，故曰少陽；六月少陽，以陽衰少，故曰少陽；二月太陽，以其陽大，故曰太陽；五月太陽，以陽正大，故曰太陽；三月、四月陽明，二陽相合，故曰陽明。十二經筋，感寒、濕、風三種之氣所生諸病，皆曰筋痺。筋痺燔鍼爲當，故偏用之。餘脈、肉、皮、筋


 

筋字衍。等痺，所宜各異也。


 

《靈樞識》：張云：「足太陽之筋，應二月之氣也，此與
 

注



 《陰陽繫日月篇》義同，但彼以左足右足分十二經，以主十二月，此以手六經足六經分主十二月，蓋以辨陰陽盛衰之義也。」志云：「在外者皮膚爲陽，筋骨爲陰。病在陰者名曰痺，痺者，血氣留閉而爲痛也。卯者二月，主左足之太陽，故爲仲春之痺。蓋手足陰陽之筋應天之四時、歲之十二月，故其爲病亦應時而生，非由外感也。」




足少陽之筋，

少陽與肝爲表裏，同在小指，肝在内側，膽在外側。○陽維，故稱維筋。


 起於小指次指

二字疑衍。


 之

今本無此字。


 上，上

今本少一「上」字。


 結外踝，上循胻外廉，結於膝外廉；

《靈樞識》：張云：「小指次指，即第四指竅陰之次也；外踝，丘墟之次；脛外廉外丘，陽交之次；膝外廉陽陵泉，陽關之次。此皆剛筋也。」○按：穴不能易，則但易其經名可也。


 其支者，

今本此下有「别」字。


 起於

今本無「於」字。


 外輔骨，上走髀，前者結於伏

今本作「飲」。


 菟之上，後者結於尻；

楊注：其支者，起外輔骨，凡有二支也。故前支上結伏菟，後支上走髀，結於尻前也。


 

《靈樞識》：張云：「此支自外輔骨上走於髀，分爲二歧
 

注



 ，前結於陽明之伏菟，後結於督脈之尻。至此剛柔相制，所以聯臀膝而運樞機也。」


 其直者，上
 乘
 

注



 

今本作「眇」，下同。


 

楊注：
 


 乘，季脇下也，以沼反。季脇，

《靈樞識》：張云：「季脇下兩旁耎處曰
 


 。《五音篇》曰少也，蓋其處少骨之義。」上走腋前廉，繫於膺乳，結於缺盆；其直者，上出腋，貫缺盆，出太陽之前，循耳後

腎主耳，爲外腎。


 上額角，交顛上，下走頷，上結於鼽；

今本作「頄」。


 其支者，結

今本此下有「於」字。


 目外

今本無此字。


 眥爲外維。

《靈樞識》：張云：「此支者從顴上斜趨，結於目外眥，而爲目之外維。凡人能左右盻視者，正以此筋爲之伸縮也。」


 其病足
 

注



 小指次指支轉筋，引膝外轉筋，膝不可屈伸，膕中

今本無此字。


 筋急，前引髀，後引尻，

今本此下有「即」字。


 上乘
 ，季脇痛，上引缺盆膺乳頸，

楊注：外維，太陽爲目上綱，陽明爲目下綱，少陽爲目外維。


 維筋

故二維屬筋，所以維束人身。


 急，

《靈樞識》：馬云：「頸維之筋皆急。」張云：「維者，牽繫之謂。」志云：「維筋，左右之交維也。」簡案：張注誤。


 從左之右，右目不可

今本無此字。


 開，

楊注：「此筋本起於足，至項上而交，至左右目，故左箱
 

注



 有病，引右箱目不得開，右箱有病，引左箱目不得開也。」


 上過右角，並蹻
 

注



 脈而行，左絡於右，故傷
 

注



 左角，右足不用，命曰維筋相交。

楊注：蹻脈至於目眥，故此筋交顛，左右下於目眥，與之並行也。筋既交於左右，故傷左額角，右足不用，傷右額角，左足不用，以此維筋相交故也。


 

《靈樞識》：張云：「從左之右，則右目不開，是右病由左也，然則左目不開者，病由於右可知矣。角，額角也，並蹻脈而行者。陰蹻、陽蹻，陰陽相交，陽入陰，陰出陽，交於目鋭眥，故左絡於右，傷左角之筋而右足不用，則其從右之左者亦然。蓋筋之維絡相交如此者。」


 治在燔鍼卻刺，以知爲數，以痛爲輸，名曰孟春痺。

《靈樞識》：志云：「寅者，正月之生陽也，主左足之少陽，故爲孟春之痺。」




足陽明之筋，起於中三

當作次指，與手陽明同。


 指，

《靈樞識》：馬云：「蓋厲兑穴起於次指，而其筋則自次指以連三指。」張云：「即足之中指，厲兑之旁也。」


 結於跗上，邪外上加於輔骨，上結於膝外廉，直上結於髀樞，上循脇屬脊；

楊注：刺瘧者，刺足陽明十指間，是知足陽明脈入於
 

注



 中指内間外間，脈氣三指俱有，故筋起於中指並中指左右二指，故曰中三指也。


 

楊注就誤本立説，非是。有本無「三」字。「三」字衍。「中」亦字誤，當作「次」。髖骨如臼，髀骨如樞，骨轉於中，故曰髀樞也。


 其直者，上循
 
 

注



 結於膝；

《靈樞識》：「尻」字，《道藏》、《正脈》、熊、馬、志本並缺，馬一本作缺盆。


 案：此因小注有缺字下一盆字者，不可從。

《甲乙》、樓氏《綱目》並作膝，張仍之，爲是。張云：「骭
 

注



 ，足脛骨也，其直者自跗循骭，結於膝下外廉、三里之次。」○今本作「尻」。


 其支者，結於外輔骨，合於少
 

注



 陽；

不言合太陰。


 直者，上循伏菟，上結於髀，聚於陰器，

《靈樞識》：張云：「上行聚於陰器。陰陽總宗筋之會，會於氣街，而陽明爲之長也。」


 上腹而布，至缺盆結，

楊注：「布，謂分布也。」


 上頸，上俠

今本作「挾」。


 口，合於鼽，

今本作「頄」。


 下結於鼻，上合於太陽

今本此下多「太陽」二字。


 爲目上綱，

今本作「網」。


 陽明則爲目下綱；

《靈樞識》：張云：「太陽細筋散於目上，故爲目上網；陽明細筋散於目下，故爲目下網。」《論疾診尺》云：「診目痛，赤脈從上下者太陽病，從下上者陽明病。」


 其支者，從頰結於耳前。

楊注：「太陽爲目上綱，故得上眥動也；陽明爲目下綱，故得下眥動也。」


 

《靈樞識》：張云：「其支者自頤頰間上結耳前，會於足少陽之上關、頷厭，上至頭維而終也。」


 其病足中指支，
 

今本作「脛」。


 轉筋，足跳堅，

《靈樞識》：張云：「跳者，跳動。堅者，堅强也。」


 伏菟轉筋，髀前腫，頽疝，腹筋急，引缺盆

今本此下有「及」字。


 頰口卒

今本作「卒口」。


 
 
 

注



 ，急者目不合，熱則筋弛縱。目不開。

楊注：「寒則目綱上下拘急，故開不得合也。熱則上下緩縱，故合不得開。」噼音僻。


 頰筋有寒則急，引頰移口；有熱則筋弛縱緩，不勝故
 。

楊注：「足陽明筋頰口過俠，故曰頰筋。移，謂引口離常處也。不勝。謂熱不勝其寒，所以緩口移去，故喎
 


 也。」

《靈樞識》：張云：「僻，歪斜也。其筋自缺盆上頸頰，挾口上合於太陽，太陽爲目上網，陽明爲目下網，故凡目之不合不開，口之急縱歪斜者，皆足陽明之筋病，寒則急而熱則緩也。」志云：「蓋左筋急則口僻於左，左緩則口僻於右也。」


 治之以馬膏，膏其急者，以白酒和桂，以塗其緩者。

楊注：「馬爲金畜，剋木筋也，故馬膏療筋急病也。桂酒洩熱，故可療緩筋也。」


 以桑鈎鈎之，即以生桑炭置之坎中，高下與

今本作「以」。


 坐等，以膏熨急頰，且飲美酒，噉美炙，不飲酒者，自强也，爲之三拊

今本作「指」。


 而已。

《靈樞識》：《甲乙》炭作「灰」，


 《綱目》同。

「以坐」作「與坐」，並似是。張云：「馬膏，馬脂也，其性味甘平柔潤，能養筋治痺，故可以膏其急者。白酒辣，桂性味辛温，能通經絡行血脈，故可以塗其緩者。桑之性平，能利關節，除風寒溼痺諸痛，故以桑鈎鈎之者，鈎正其口也。復以生桑火炭，置之地坎之中，高下以坐等者，欲其深淺適中，便於坐而得其煖也；然後以前膏熨其急頰，且飲之美酒，噉之美肉，皆助血舒筋之法也。雖不善飲，亦自强之。三拊而已，言再三拊摩其患處，則自已矣。」簡案：李時珍馬鬐膏
 

注






 鬐，項上也。

《發明》載本法云：「《靈樞》無注本，世多不知此方之妙。竊謂口頰喎僻乃風中血脈也。手足陽明之筋絡於口，會太陽之筋絡於目，寒則筋急而僻，熱則筋緩而縱。故左中寒則逼熱於右，右中寒則逼熱於左。寒者急而熱者緩也，急者皮膚頑痺、營衛凝滯。治法：急者緩之，緩者急之。故用馬膏之甘、平、柔、緩，以摩其急，以潤其痺，以通其血脈。用桂酒之辛熱急束，以塗其緩，以和其營、衛，以通其經絡。桑能治風痺、通節竅也。病在上者，酒以行之，甘以助之，故飲美酒噉炙肉云。」樓氏《綱目》云：「以水調生桑灰，於鈎柄之坎縫處，連頰塗之，以收其弛；其桑鈎柄别用

 綫繫於肩後，使勿走作也。」王子接《古方選注》云：「坎，頰間之坎陷也，以桑灰置之坎中，務使高下厚薄相等也。」考「坎」字三説不同，然張注於高下以坐等，似爲妥帖。李杲《脾胃論》有清陽湯，治口喎頰顋急緊，乃爲此證設焉，當並考。志云：「此治口頰喎僻之法也，其轉筋
 


 疝諸證，治在燔鍼劫刺。」治在燔鍼卻刺，

《靈樞識》：樓氏云：「『治在燔鍼』之上，當有『其病轉筋者』五字，如足厥陰筋行水清陰氣之下所言也。蓋燔鍼但宜施於

 筋寒轉筋之病，其筋熱緩縱者，則不宜也。」


 以痛爲輸，名曰季春痺。

楊注：「以新桑木麄細

 如指。以繩繫之，拘其緩箱，挽急箱。仍於壁上爲坎，令與坐等，坎中生桑炭火，以馬膏塗其急箱，猶須飲酒噉炙，和其寒温、如此摩拊

 飲噉，爲之至三，自得中平。噉，徒敢反。拊，摩也。」


 

音撫。○《靈樞識》：張云：「足陽明正盛之經，應三月之氣也。」志云：「辰者三月，主足之陽明，故爲季春之痺。」




足太陰之筋，起於大指

與手太陰同。營、衛之行，由大指起，終於小指厥陰，中指則少陰所循部位也。


 之端内側，上結於内踝；

《靈樞識》：張云：「大指之端内側隱白也，循覈骨而上，結於内踝，下商丘之次。」


 其直者，上結

今本作「絡」，無「上結」二字。


 於膝内輔骨，

楊注：膝内下小骨輔大骨者，長三寸半，名爲内輔骨也。


 

《靈樞識》：張云：「『絡』當作『結』，此自内踝直上，結於膝内輔骨，陰陵泉之次。」簡按：有直者必有支者，疑脱之。


 上循陰股結於髀，

《靈樞識》：張云：「股之内側曰陰股，結於髀，箕門之次也。」


 聚於陰器，

楊注：陰器，宗筋所聚也。


 上腹結於臍，循腹裏結於脇，

今本作「肋」。


 散於胸中；其内者，著

今本作「着」。


 於脊。

楊注：循腹裏，即别著脊也。


 其病足大指支，内踝痛，轉筋痛，膝内輔

今本此下有「骨」字。


 痛，陰股引髀而痛，陰器紉

今本作「紐」。


 痛，上

今本作「下」。


 引臍與

 兩脇痛，

《靈樞識》：《甲乙》「下」作「上」，是。


 引膺中與

今本無此字。


 脊内痛。治在燔鍼卻刺，以知爲數，以痛爲輸，名曰孟

楊本作「仲」。


 秋痺。

楊注：七月足之少陰，始起，故曰少陰；十二月手之少陰，以其陰衰，故曰少陰；八月足之太陰，以其陰大，故曰太陰；十一月手之太陰，以其陰正大，故曰太陰；九月足之厥陰，十月手之厥陰，交盡，故曰厥陰。八月之筋感三氣之病，名曰筋痺。有本以足太陰爲孟春，足少陰爲仲秋，誤耳。


 

《靈樞識》：張云：「孟秋當作仲秋，此與下文足少陰條謬誤，當迭更之；蓋足太陰之經，應八月之氣也。」志云：「孟當作仲，酉者八月，主左足之太陰。故爲仲秋之痺。」




足少陰之筋，起於小

「小」字當作「中」，手少陰亦同。


 指之下，

手少陰由中衝至勞宫，足少陰亦當由中指至湧泉，今中指穴缺名，當補之。


 並

今本此下有「足」字。


 太陰之筋。

小指與大指相通，所以厥陰可云在足大指。


 邪走内踝之下，結於踵，與足

今本無此字。


 太陽之筋合，

離而合。


 而上結於内輔之下，

《靈樞識》：《甲乙》「下」下有「入足心」三字。張云：「起小指之下，邪趨足心，又邪趨内側上然谷，並足太陰，商丘之次，走内踝之下，結於踵跟之間，與足太陽之筋合，由踵内側上行，結於内輔骨，下陰谷之次。」○合而又離。


 並

今本此下有「足」字。


 太陰之筋而上循陰股，結於陰器，

此厥陰，非少陰。


 循脊内俠

今本作「挾」。


 膂，上至項，結於枕骨，與足太陽之筋

當起於第四指。


 合。

離而又合。


 其病足下轉筋，及所過而結者皆痛及轉筋，病在此者主癇瘛及痓，

《靈樞識》：張云：「癇，癲癇也。瘛，牽急也。痙，堅强反張，尤甚於瘛者也。足少陰爲天一之經，真陰受傷，故爲此病。」○今本作「痙」。


 在外者不能俛，在内者不能仰，故陽病者腰反折不能俛，陰病者不能仰。

楊注：瘛，既曳反。痓，擎井反，身强急也。在此，謂足少陰也。在小兒稱癇，在大人多稱癲。背爲外爲陽也，腹爲内爲陰也。故病在背筋，筋急故不得低頭也；病在腹筋，筋急不得仰身也。


 

《靈樞識》：張云：「在外者與太陽之筋合，故不能俛；在内者循脊内挾膂上至項，故不能俯。陽病者，即在外者也；陰病者，即在内者也。」余伯榮云：「足少陰之筋與足太陽之筋上合於頸項，此藏府陰陽之氣交也。病在外在陽者，病太陽之氣，故腰反折不能俯；在内在陰者，病少陰之氣。故不能仰。如傷寒病，在太陽則有反折之痙强；在少陰，則蜷卧矣。」簡案：小兒癇病有内釣、外釣之别，亦此理也。


 治在燔鍼卻刺，以知爲數，以痛爲輸，在内者熨引飲藥，

楊注：痛在皮膚筋骨外者，可療以燔鍼：病在腹胸内者，宜用熨法及道引並飲湯液藥等也。


 

《靈樞識》：張云：「熨引所以舒筋，飲藥所以養血。」


 此筋折紉

《靈樞識》：所，諸本作「折」，是也，當改。張云：「折紐者，即轉筋之甚，發日數，病日甚者，陰虧之極也，故當死不治。」○今本作「所紐」。


 緩

今本作「發」。


 數甚者，死不治，名曰孟

今本作「仲」。


 秋痺。

楊注：其筋轉痛，輕而可爲燔鍼，若折曲

 紉緩之甚，死而不療也。


 

《靈樞識》：張云：「仲秋誤也，當作孟秋。蓋足少陰爲生陰之經，應七月之氣也。」志云：「仲當作孟。申者七月之生陰也，主左足之少陰，故爲孟春之痺。」




足厥陰之筋，起於大指

足厥陰正經當作小指。營、衛之行由太陰始厥陰絡，其支絡又由小指絡大指，以通其氣。一指之中不能占二陰，手三陰亦分占大指、中指、小指，此當於小指補肝經正穴也。


 之上，

當補厥陰正支穴名。


 上結於内踝之前，

《靈樞識》：張云：「大指上三毛際大敦次也，行跗上，與足太陰之筋並行，結於内踝前中封之次。」


 上循脛，上結於内輔之下，上循陰股，結於陰器，

《靈樞識》：張云：「陰器者，合太陰、厥陰、陽明、少陰之筋，以及衝、任、督之脈，皆聚於此，故曰宗筋。厥陰屬肝，肝主筋，故絡諸筋

 而一之，以成健運之用。」


 結絡諸筋。

楊注：足三陰及足陽明筋皆聚陰器，足厥陰屈絡諸陰，故曰陰器名宗筋也。


 其病足大指

此其支絡。


 支，内踝之前痛，内輔痛，陰股痛轉筋，陰器不用，傷於内則不起，傷於寒則陰縮入，傷於熱則縱挺不收。治在行水清陰氣，

《靈樞識》：《甲乙》「氣」作「器」。張云：「清，理也。此言當以藥治之，在通行水藏而調陰氣，蓋水則肝之母也。」志云：「厥陰之木，氣本於水，故治在行水，以清厥陰之氣。」


 其病

今本此下有「轉」字。


 筋者，燔鍼卻刺，以知爲數，以痛爲輸，名曰季秋痺。

楊注：婦人挺長爲病，丈夫挺不收爲病。陰氣，即丈夫陰氣

 ，謂陽氣虚也。陽氣虚故縮或不收，得陰即愈也。


 

《靈樞識》：張云：「足厥陰者，陰盡之經也，故應九月之氣。」志云：「戌者九月，主右足之厥陰。」




手太陽之筋，

手太陽與少陰相表裏。手少陰在中指，厥陰當在小指，此二筋當互易其名。


 起於小指

當作「四指」。


 之上，上

今本無此字。


 結於腕，上循臂内廉，結於肘内兑

今本作「鋭」。


 骨之後，彈之應於

今本無此字。


 小指之上，

《靈樞識》：張云：「手小指之上外側，少澤穴也，上行結於手腕外側，腕骨，陽谷之次；上循臂内側，結於肘下鋭骨之後，小海之次。但於肘尖下兩骨罅中，以指捺其筋，則痠麻應於小指之上，是其驗也。」


 上

今本無此字。


 入結於腋下；

楊注：手小指表名上。肘兑，謂肘内箱尖骨，名曰兑骨。應，引也。


 其支者，後走腋後廉，

《靈樞識》：《甲乙》作「從

 腋走後廉，上繞臑外廉」。


 上繞肩甲，

今本作「脾」

 。


 循頸出足

 太陽之筋

今本無此字。


 前，

《靈樞識》：《甲乙》作「出足太陽之筋前」。張云：「自腋下與足太陽之筋合，走腋後廉，上繞肩胛

 ，行肩外腧、肩中腧，循頸中天窗之分，出走太陽經筋；自缺盆出者之前，同上結於耳後完骨之次也。」簡案：張注爲足太陽，乃與《甲乙》符矣。馬爲手太陽，誤。


 結於耳後完骨；其支者，入耳中；其直者，出耳上，下結於顑，

楊注：含感反。


 

今本作「頷」。


 上屬目外眥。其病手

今本無此字。


 小指支痛，

今本無此字。


 肘内兑

今本作「鋭」。


 骨後廉痛，循臂陰入腋下，腋下痛，腋後廉痛，繞肩，肩甲

今本作「繞肩胛」。


 引頸而痛，應耳中鳴痛，引頷目瞑，良久乃能

今本作「得」。


 視，

楊注：臂臑肉爲臂陰也。瞑，目閉也。


 

音眠。○《靈樞識》：《甲乙》「得」作「能」。馬云：「其頸痛應耳中鳴而痛，其頸痛又引於頷而痛，且其痛時目瞑，良久乃得開視。」


 頭

今本作「頸」。


 筋急則爲筋痿頭踵，

《靈樞識》：《甲乙》作「筋痿頸腫」，諸本亦作「頸腫」，但張本作「瘇」。


 簡案：瘇、尰同，足腫也。後世爲腫脹之腫。非。

張云：頸瘻頸腫，即鼠瘰之屬。」○今本作「筋瘻頸腫」。


 寒熱在頸者，治在燔鍼卻刺，以知爲數，以痛爲輸，其爲腫者，傷

今本作「復」。


 而兑

今本作「鋭」。


 之。

《靈樞識》：張云：「刺而腫不退者，復刺之，當用鋭鍼，即鑱鍼也。」


 其

今本作「本」。


 支者，上曲耳，

今本作「牙」。


 循耳前屬目外眥，上額

今本作「頷」。


 結於角，其病當所過者支轉筋。治在燔鍼卻刺，以知爲數，以痛爲輸，

《靈樞識》：《甲乙》無此四十一字，與下節手少陽

 之筋文重，當從《甲乙》删之。


 名曰仲夏痺。

楊注：筋痿

 ，此之謂也。筋瘻頸腫者，皆是寒熱之氣也。故療寒熱筋痿頸腫者，可以鍼傷於兑骨後彈應小指之處，兑之令盡。兑，尖鋭盡端也。或爲傷復也。六月手之少陽，正月足之少陽，五月手之太陽，二月足之太陽，四月手之陽明，三月足之陽明，筋於此時感氣爲病，故曰仲夏等痺也。


 

《靈樞識》：張云：「手太陽之經，應五月之氣也。」




手少陽之筋，起於小指次指之端，

當在小指之端外。足厥陰在内側，小指占二筋。


 結於腕，上循臂結於肘，上繞臑外廉，上肩走頸，合手太陽；其支者，當曲頰入繫舌本；其支者，上曲耳，

今本作「牙」。


 循耳前屬目外眥，上乘頜

 ，結於角。是

今本作「其」。


 病當所過者支

今本此上有「即」字。


 轉筋，舌卷。治在燔鍼卻刺，以知爲數，以痛爲輸，名曰季夏痺。

楊注：曲頰，在頰曲骨端。足少陽筋循頸向曲頰後，當曲頰入繫舌本，謂當風府下、舌根後，故風府一名舌本也。




手陽明之筋，起於大指

外側。


 次指之端，

合於合谷。


 結於腕，上循臂，上結於肘外，上臑，結於髃；其支者，繞肩甲，

今本作「胛」。


 俠

今本作「挾」。


 脊；直者，從肩髃上頸；其支者，上頰，結於鼽：

楊注：肩髃，肩角也。


 

音隅，又音偶也

 。


 

○今本作「頄」。


 其直者，上出手太陽之前，上左角，絡頭，下右顑。

今本作「頷」。


 其病當所過者支痛及轉筋，肩不舉頸，不可左右視。治在燔鍼卻刺，以知爲數，以痛爲輸，名曰孟夏痺。

楊注：其筋左右交絡，故不得左右顧視。今經不言上右角、絡頭、下左顑，或可但言一邊也。




手太陰之筋，起於大指之上，

内側。


 循指上行，結於魚後，

楊注：大指表名爲上，循手向胸爲上行也。


 行寸口外側，上循臂結於肘中，上臑内廉，入腋下，出缺盆，結肩前髃，上結缺盆，

楊注：並太陰脈行，故在臑也。肩端之骨名肩髃，是則後骨之前，即肩前髃也

 。


 下絡胸裏，散貫賁，合賁下，下抵季肋。

楊注：賁，謂膈也。筋雖不入藏府，仍散於膈也。


 

今本作「抵季脇」，無「下」字。


 其病當所過者支轉筋痛，其

今本作「甚」。


 成息賁者，

今本無此字。


 脇急吐血。治在燔鍼卻刺，以知爲數，以痛爲輸，

楊注：息，謂喘息。肺之積，名息賁，在右脇下，大如杯；久不愈，令人灑淅振寒熱、喘欬、發肺癰也。


 名曰仲冬痺。

楊注：十二月手之少陰，七月足之少陰，十一月手之太陰，八月足之太陰，十月手心主厥陰，九月足厥陰，筋於此時感氣爲病，名曰仲冬痺也。十二經脈，足之三陰三陽，配十二月，手之三陰三陽，配甲乙等十數，與此十二經筋不同，良以陰陽之氣成物無方故耳。




手心主

《内經》於手少陰每以手心主稱之，以其特别，不與衆同，然則但改手少陰脈爲「厥」即得。


 之筋，起於中指，

此當以腦爲少陰，少陰在中，故從中指起，屬督脈。馬玄台以包絡爲兩腰，是也。


 與太陰之筋並行，結於肘内廉，

《靈樞識》：張云：「中指端中衝之次也，循指入掌中，至掌後大陵之次，並手太陰之筋，上結於肘中廉

 、曲澤之次。」


 上臂陰，結腋下，下散前後俠

今本作「挾」。


 脇；

《靈樞識》：張云：「上臂陰天泉之次，由曲腋間並太陰之筋，結於腋下，當天池之次，下行

 前後，布散挾脇，聯於手太陰、足少陽之筋。」


 其支者，入腋，下

今本無此字。


 散胸中，結於賁，

楊注：結於膈也。


 

《靈樞識》：張云：「『臂』當作『賁』，蓋此支並太陰之筋，入散胸中，故同結於賁也。」志云：「『臂』當作『賁』，賁叶臂，散於胸中，結於賁門，故成息賁也。」○今本作「臂」。


 其病當所過者支轉筋，

《靈樞識》：《甲乙》「筋」下有「痛手

 心主」四字。


 及

今本此上有「前」字。


 胸痛息賁。治在燔鍼卻刺，以知爲數，以痛爲輸，名曰孟冬痺。

楊注：當此筋所過之處爲痺，即是所行之筋爲病也。《靈樞識》：張云：「手厥陰以兩陰交盡之經，故應十月之氣。」




手少陰

此少字當作「厥」。太陰在始，少陰在中，厥陰在末。


 之筋，起於小指之内側，結於兑

今本作「鋭」。


 骨，上結肘内廉。

《靈樞識》；「張云：小指内側，少衝次也。結於鋭骨，神門次也。肘内廉，少海次也。」


 上入腋，交太陰，

由小指交大指，即循環周而更始之義。舊以肝厥陰在足大指，與此義同。


 伏

今本作「挾」。


 乳裏，結於胸中，循賁，

楊注：兑骨，謂掌後當

 小指下尖骨也。交手太陰已，伏於乳房之裏，然後結於胸也。


 

《靈樞識》：張云：「『臂』字亦當作『賁』，蓋心主少陰之筋，皆與太陰合於賁而下行也。樓氏云：「臂，當作『胸』。」○今本作「臂」。


 下繫於臍。其病内急，心承伏梁，下爲肘綱。

《靈樞識》：張云：「承，承於下也。伏梁，堅伏之積也。網，如羅網之牽急也。手少陰之筋，起於小指内側，結於鋭骨，上結肘内廉，上入腋，挾乳裏，結於胸中，下繫於臍，故在内則爲内急、爲伏梁，在外則爲肘網，及當其所過之處，則爲轉筋等病。」○今本作「網」。


 其病當所過者支轉筋及胸痛。

今本作「支轉筋，筋痛」。


 治在燔鍼卻刺，以知爲數，以痛爲輸。其成伏梁唾膿血者，死不治。

楊注：心之積，名曰伏梁，起臍上，如臂，上至心下。其筋循膈下臍，在此痛下，故曰承也。人肘屈伸

 ，以此筋爲綱維，故曰肘綱也。




經筋之病，寒則

今本此下有「反折」二字。


 筋急，熱則弛縱不收，陰痿不用也。

楊注：凡十二經筋，寒則急，熱則縱，不用之也

 。


 陽急則反折，陰急則俛不伸。

楊注：人背爲陽，腹爲陰。故在陽之筋急者，反折也；在陰之筋急，則俛不伸也。


 焠刺者，刺寒急，

今本此下有「也」字。


 熱則筋縱，

今本此下有「不收」二字。


 毋用燔鍼。

楊注：焠，十

 内反，謂燒鍼刺之也。問曰：熱病皆有行灸，筋熱爲病，何以不用火鍼？答曰：皮肉受於熱病，脈通而易，故須行灸；筋自受病，通之爲難，寒熱自在於筋，病以痛爲輸，不依餘輸也。


 

《靈樞識》：張云：「此以下，皆結上文經筋爲病而總言之也。」馬云：「寒急有陰陽之分。背爲陽，陽急則反折；腹爲陰，陰急則俛不伸。故制爲焠刺者，正爲寒也。」


 焠刺，即燔鍼。

簡案：張以陽急陰急爲足太陽少陰，非。


 名曰季冬痺。

楊注：經筋之病下，總論十二經脈；此之一句，屬手少陰筋

 也。


 

《靈樞識》：樓氏以此五字移前段「唾血膿者死不治」下，張同；云：「手少陰之經，應十二月之氣也。此節舊在後『無用燔鍼』之下，蓋誤次也，今移正於此。」




足之陽明，手之太陽，筋急則口目爲噼，眥急不能卒視，治皆如右方。

楊注：檢手太陽有耳中鳴、引頷、目瞑之言，無口目噼，亦可引頷即口目噼也。皆用前方寒急焠刺也。


 

《靈樞識》：《甲乙》「噼」作「僻」。馬云：「噼、僻同，口僻之義。此申言胃與小腸二經之筋，其有病當治，法如前也。足之陽明胃經、手之太陽小腸經，其筋若急，則口與目皆

 爲喎噼，其目眥亦急，不能猝然視物，治之者，用燔鍼以

 劫刺之。以知病爲刺數，以痛處爲輸穴，故曰治法如右方也。前俱詳言，而又申言之，叮嚀之意也。」簡案：志以右方爲右喎之方，誤甚。○今本此下有「也」字。




《素問·刺腰痛論》：

此言腰痛，今以歸之《診筋》，中多云維脈，筋，所以束維一身也。


 足太陽脈令人腰痛引項脊尻，

《素問識》：熊音苦高反。簡案：《説文》「尻，
 

 也，從尸，九聲」，《廣雅》「尻，臀也」。又《增韻》「丘刀切，脊梁盡處」，此與古義異，當考。

 背如重狀，

《素問識》：重，《甲乙》作「腫」。


 刺其郄中太陽正經

《素問識》：《經别篇》曰：「足太陽之正，别入於膕中。」高據王注，爲是。馬、張以爲崑崙穴，誤。


 出血，春無見血。

楊注：項、脊、尻皆足太陽脈

 行處，故腰痛相引。郄中，足太陽，刺金門。足太陽在冬春時氣衰，出血恐虚，故禁之也。




少陽令人腰痛，如以鍼刺其皮中，循循然

《素問識》：吴云：「循循，漸也，言漸次不可以俛仰也。」張云：「遲滯貌。」簡案：《離合真邪論》云，「其行於脈中循循然」，當從吴注。


 不可以俛仰，不可

今本此下有「以」字。


 顧，

《素問識》：《甲乙》「顧」上有「左右」二字。


 刺少陽成骨

《素問識》：《甲乙》作「盛骨」。吴云：「成骨之端，陽關穴也。」張同。志云：「膝外廉，陽陵泉之下


 當作「上」。

有獨起之骨，爲成骨。蓋足少陽主骨，至此筋骨交會之處。」樓氏《綱目》云：「按此謂陽陵泉穴。」簡案：《甲乙》，陽關在陽陵泉上三寸，犢鼻外陷者中；陽陵泉在膝下一寸，
 


 外廉陷者中。考王注，二穴並不相當，必是别穴。沈氏《釋骨》云：「膝之上下内外皆以髕爲斷。成骨之旁，
 骨之端，不至上旁膝，膝乃
 之譌也。」此説有理。之端出血，成骨在膝外廉之骨獨起，

今本此下有「也」字。


 夏無見血。

楊注：少陽，足少陽也。其脈行頸循脇出氣街以行腰，故腰痛不可俛仰反顧。成骨，膝臏外側起大骨，足少陽脈循脾出過，故腰痛刺之。足少陽在春，至夏氣衰，出血恐虚，故禁之。




陽明令人腰痛不可

今本此下有「以」字。


 顧，顧如有見者，喜

今本作「善」。


 悲，

《素問識》：吴云：「仲景所謂如見鬼狀，是也。善悲者，陽明熱甚，而神消亡也。經曰：『神有餘則笑不休，不足則悲』，此之謂也。」


 刺陽明於骭

今本作「
 


 」。前

《素問識》：《新校正》云，「
 


 」《甲乙》作「骭」，今《甲乙》作「胻」。簡案：
 ，字書「牛脊骨」，胻，《説文》「脛端也」、《廣雅》「脛也」。然《本經》
 、胻通用。三痏，上下和之，

《素問識》：「張云：兼上下巨虚而言也。志、高同。」


 出血，秋無見血。

楊注：足陽明支者，循喉嚨入缺盆，又支者，循腹裏下氣街，故腰痛不可顧。陽明穀氣虚，故妄有見。虚爲肝氣所剋，故喜悲。下循胻外廉，故刺之以和上下。足陽明在仲夏

 ，至秋而衰，出血恐虚，故禁之也。




足少陰令人腰痛引脊内痛，

今本作「廉」。


 刺足

今本無此字。


 少陰内踝下

今本作「上」。


 二痏，

《素問識》：高云：「左右太谿二痏。」簡案：當以復溜爲正。


 春無出

今本作「見」。


 血，出血大虚，

今本作「出血太多」。


 不可復也。

楊注：足少陰脈上股内後廉，貫脊屬腎絡膀胱，故腰痛引脊内痛也。出然骨之下，循内踝之後，故取内踝之下。少陰與太陽在冬，至春氣衰，出血恐虚，故禁之也。


 

《靈樞識》：《甲乙》「不」上有「虚」字。馬云：「腎氣不可復也。」張同。高云：「出血太多，至冬不可復藏也。」簡案：據《甲乙》，謂血虚不可復也。




居

今本作「厥」。


 陰之脈令人腰痛，腰中如張

今本此下有「弓」字。


 弩弦。

《素問識》：吴云：「厥陰之脈，抵少腹，屬肝。肝主筋，肝病則筋急，故令腰中如張弓弩弦。」


 刺居陰之脈，

《素問識》：簡案：《新校正》「脈」改「絡」。《經脈篇》云：「足厥陰之别，名曰蠡溝，去内踝五寸，别走少陽。」


 在腨踵

《素問識》：吴云：「腨，足腹也。腨踵，足腹盡處也。」


 魚腸

今作「魚腹」。


 之外，循之累累然，

《素問識》：吴云：「邪之所結，如波隴在絡者。」


 乃鍼

今本無此字。


 刺之，其病令人

今本此下有「善」字。


 言嘿嘿然

今本作「默默然」。


 不慧，

《素問識》：簡案：善言默默，諸家注屬牽强，當仍全本删「善」字，義始通。志云：不慧，語言之不明矣。○簡案：「其病」云云以下十五字，與前四經腰痛之例不同，恐是衍文。


 刺之三痏。

楊注：居陰脈在腨踵魚腸之外，其處唯有足太陽脈，當是足太陽絡也。




解脈

《素問識》：高云：「解，散也。解脈，周身横紋之脈，散於皮膚，太陽之所主也。」志同。簡案：與王、吴諸家少異。


 令人腰痛引膺，

今本作「令人腰痛，痛而引肩」。


 目
 
 然，

今本作「目
 


 
 然」。時遺溲，刺解脈，在引筋肉分間，

《素問識》：志云：「太陽之委中穴也。」樓云：「愚按膝外廉筋肉分間，即委陽穴是也。」


 在

今本無此字。


 郄外廉

《素問識》：郄，膕中横紋也。廉，棱也。


 之横脈出血，血變

今本此下有「而」字。


 止。

楊注：解脈行處爲病，與足厥陰相似，亦有是足厥陰絡脈。


 同陰之脈

《素問識》：馬、張仍王注，吴云「未詳」。然曰刺外踝絶骨之端，則足少陽之脈所抵耳，故王冰注爲少陽之别絡。簡案《經脈篇》云：足少陽之脈「直下抵絶骨之端」，吴證、王注原於此。志云：「蹻脈有陰陽，男女陰陽，經絡交并，故爲同陰之脈。」高云：「陽蹻之脈，從陰出陽，故曰同陰。」并誤。


 令人腰痛，痛如小鍼

《素問識》：稱錘也。《廣雅》：「權，謂之錘，其形垂也。」馬依《太素》作「鍼」。張云：「如小錘居其中，重而痛也。」簡案：今從張注。○今本作「錘」。


 居其中，怫然

 腫，刺同陰之脈，在外踝上絶骨之端，爲三痏。

楊注：同陰脈在外踝上絶骨之端，當是足少陽絡脈也。




解脈令人腰痛如别，

今本作「如引帶」。


 常如折腰之

今本無此字。


 狀，喜怒，

《素問識》：吴云：「太陽之脈絡於腎，腎志恐，故善恐。」張同。○簡案：有兩解脈，全云「恐誤未詳」，然考其證候及所刺穴道，俱屬足太陽，故王以降，並無疑及者。○今本作「善恐」。


 刺解脈，在郄中結絡如黍米，刺之，血射似黑，見赤血而已。

楊注：前之解脈與厥陰相似，今此刺解脈郄中，當是取足厥陰郄中之絡也。




陽維之脈，令人腰痛，

今本此下多一「痛」字。


 上怫

今本作「佛」。


 然

今本此下有「脈」字。


 腫，刺陽維之脈，脈與太陽合腨下間，上

今本作「去」。


 地一尺所。

楊注：陽維，諸陽之會，從頭下至金門、陽交即是也。行腰與足太陽合於腨下間，上地一尺之中，療陽維腫

 痛也。


 

《素問識》：《新校正》及馬、張、高並爲承山穴。志云：「陽維起於諸陽之會，其脈發於足太陽；金門穴在足外踝下一寸五分，


 諸家並云一寸，唯《八脈考》爲一寸五分。

上外踝七寸，會足少陽於陽交，爲陽維之郄，


 見《甲乙》。

故當與太陽合腨下間而取之，蓋取陽維之郄也。郄上踝七寸，是離地一尺所矣。」簡案：陽交在脛外側，不宜曰腨下間。志注未爲得矣。所、許同，詳見《通雅》。




衝絶

今本作「衡絡」。


 之脈，

《素問識》：志云：「此論帶脈爲病，而令人腰痛也。衡，横也。帶脈横絡於腰間，故曰衡絡之脈。夫足之三陽循腰而下，足之三陰及奇經之脈皆循腰而上，病則上下不通，陰陽間阻，而爲腰痛之證。」簡案：此勝於舊注。


 令人腰痛，痛不可以俛，不可以仰，

《素問識》：「《甲乙》作「俛不得仰」，爲是。」


 則恐仆，

今本作「痛不可以俛仰，仰則恐仆」。


 得之舉重傷腰，衝絶絡，惡血歸之，

今本作「衝絡絶，惡血歸之」。


 刺之在郄陽筋之間，

《素問識》：《甲乙》「筋之」作「之筋」爲是。


 上郄數寸衝

今本作「衡」。


 居

《素問識》：馬、張仍王注。吴云：「郄陽，浮郄、委陽二穴也。上郄數寸，上於委中數寸也。衡居，令

 病人平坐也。」志云：「郄陽，謂足太陽之浮郄。」高云：「刺之在浮郄、會陽大筋之間。申明會陽之穴，上浮郄數寸，横居臀下也。」簡按：數説未允。樓氏引王注云：「今按委陽正在郄外廉横紋盡處是穴，非上郄也；殷門上郄一尺是穴，非數寸也，蓋郄陽筋者。按郄内外廉各有一大筋，上結於臀，今謂外廉之大筋，故曰陽筋也。上郄數寸，於外廉大筋之兩間，視其血絡盛者横居，爲二痏出血。」此説極

 是。《甲乙》别條有「殷門主之」，病、候與此同，當參考。


 爲二痏出血。

楊注：衝脈循脊裏，因舉重衝脈絡絶，惡血歸聚之處以爲腰痛，可刺衝

 郄陽筋間，上數寸衝氣居處。


 會陰之脈

《素問識》：馬云：「會陰者，本任脈經之穴名。督脈由會陰而行於背，則會陰之脈，自腰下會於後陰。其脈受邪，亦能使人腰痛也。高云：會陰，在大便之前、小便之後。任督二脈相會於前後二陰間，故曰會陰。」


 令人腰痛，痛上漯漯然

《素問識》：《甲乙》作「濈然」。熊音漯徒合反，音踏；張音磊。簡按：滀漯，水攢聚貌，見木玄虚

 《海賦》注。


 汗

 ，汗乾令人欲飲，

今本此下多一「飲」字。


 已欲走，

《素問識》：高云：「漯漯然汗出，陰氣虚，而陰液外注也；汗乾令人欲飲，飲已欲走，陽氣虚，而陽熱外馳也。」


 刺直陽之脈

《素問識》：馬、吴、張並據王注。高云：「直陽，太陽與督脈相合之脈也。」簡按：任脈與督脈相合之脈，蓋「直」、「值」通用，


 見於《史記·甯成傳》。

遇也，即兩脈會遇之義。《新校正》「直陽之脈即會陰之脈」，是也。王注《骨空論》云：「任脈、衝脈、督脈者，一源而三歧也。以任脈循背者，謂之督脈；自少腹直上者，謂之任脈，是以背腹陰陽别爲名目爾。」知是二脈分歧之處即其會遇之地，故名之會陰，亦名直陽耳。志云：「會陰」節後，當有刺條；刺直陽之前，宜有腰痛。或簡脱與？抑督
 

注



 與任交病，在陰而取之陽耶？此説近
 

注



 是，然未察直陽即會陰也。


 脈上二

今本作「三」。


 痏
 

注



 ，在蹻上郄下下三寸

《素問識》：《甲乙》「五寸」作「三所」。高云：「三痏者，刺陽蹻之申脈，太陽之郄中。又蹻上郄下各相去五寸之承山，皆有血絡横居，視其盛者，刺其出
 

注



 血。由此言之，則蹻與郄，及蹻上郄下，但刺横居之血絡，不必拘於穴也。」○今本作「在蹻上郄下五寸」。


 所

今本無此字。


 横居，視其

今本作「出」。


 盛者出血。

楊注：刺直陽者，有本作「會陽」，蹻上郄下横居絡脈也。




飛陽之脈，

《素問識》：馬云：「本足太陽經穴名也，此穴爲足太陽之絡，别走少陰。」吴、張同。高云：「飛陽，陰維之脈也，陰維之脈，起於足少陰之築賓，今曰飛陽者。」《經脈篇》云：「足太陽之别，名曰飛陽，去踝七寸，别走少陰，是飛陽乃别出於太陽，而仍走少陰也。」簡按：高、志仍王注。考《經脈篇》，飛陽在去踝七寸，且在少陰之後，而下文云在内踝上五寸，又云少陰之前，乃知飛陽非太陽經之飛陽也。下文云陰維之會，亦知飛陽是非陰維之脈也。蓋此指足厥陰蠡溝穴。《經脈篇》云：「足厥陰之别，名曰蠡溝，去内踝五寸，别走少陽」；從陰經而走陽經，故名飛陽，義或取於此歟？前注恐誤。


 令人腰痛，痛上怫怫然，

《素問識》：張云：「言痛狀如嗔憤也。」


 甚則悲以恐，刺飛陽之脈，在内踝上二

今本作「五」。


 寸

《素問識》：《甲乙》作二寸。簡按：王注爲復溜，故《新校正》據《甲乙》改二寸。馬、張、高並云築賓穴。簡按：考《甲乙》諸書，築賓穴云在内踝上腨分中，而不云在五寸，則其説難憑。


 太

今本作「少」。


 陰之前，

《素問識》：簡按：復溜、築賓俱是少陰經穴，若依前注，「之前」二字屬衍文。」


 與陰維會。

楊注：足太陽别，名曰飛陽，有本「飛」爲「蜚」。太陽去外踝上七寸，别走足少陰。當至内踝上二寸，足少陰之前，與陰維會處，是此刺處也。


 

《素問識》：簡按：《甲乙》云，築賓陰維之郄，在足内踝上腨分中，此謂刺内踝上五寸，與陰維之會二穴。王意亦爾。○今本作與陰維之會。




昌陽之脈

《素問識》：馬云：「昌陽，係足少陰腎經穴名，又名復溜。足少陰之脈，其直行者，從腎上貫肝鬲，入肺中，循喉嚨，俠舌本：其支者，從肺出，絡心，注胸中。故昌陽之脈，令人腰痛，其痛引膺，以膺即胸之旁也。」張、吴同。簡按：《甲乙》「復溜」一名「昌陽」，下文云舌卷不能言，亦少陰所注故爾。今從馬注。


 令人腰痛，痛引膺，目
 
 然，

今本作「目
 


 
 然」。甚則反折，

《素問識》：吴云：「少陰合於太陽，故反折。」


 舌卷不能言，刺内筋

《素問識》：馬云：「以復溜在内筋中，爲二痏，其穴在踝上大筋之前、太陰經
 

注



 之後，踝上二寸所。張云：内筋，筋之内也，即復溜穴。簡按：志、高俱據王爲交信，蓋復溜、交信並在内踝上二寸，止隔一條筋，前是復溜，後是交信，而此云昌陽之脈，當從馬、張。」


 爲二痏，在内踝上大筋前太陰後，

《素問識》：《甲乙》無「前太陰」三字，當是脱文。」


 上踝三

今本作「二」。


 寸所。

楊注：内筋在踝大筋前太陰後，内踝上三寸所。大筋，當是足太陰之筋。内筋支筋，在足太陽大筋之前，足太陰筋之後，内踝上三寸也。




散脈

《素問識》：馬云：「愚於此節散脈有疑，何王注便以爲足太陰之地機？徧考他處，又無散脈之説，但按地機穴亦治腰痛不可俛仰，故且從王注耳。」吴云：「散脈，陽明别絡之散行者也。」高云：「衝脈也。衝脈起於胞中，秉陰血而澹滲皮膚，一如太陽之通體解脈，故曰散脈；血不充於皮膚，故腰痛而身熱。」志同。簡按：高及志以同陰以下六條爲七經八脈之義，故有此説。然衝脈不宜謂散脈，恐是强解，今從吴注。義具於下文。


 令人腰痛而熱，熱甚生煩，

今本作「炬」。


 腰下如有横木

今本作「脈」。


 居其中，甚則遺溲，刺散脈，在膝前

今本此下有「骨」字。


 肉分間，

《素問識》：吴云：「陽明之脈至氣街而合，故令遺溲。陽明之脈下膝臏中，循脛外廉，故刺其處。」張云：「按此節似指陽明經爲散脈，而王氏釋爲太陰，若乎有疑。但本篇獨缺太陰刺法，而下文有云上熱刺足太陰者，若以此相照應，及考之地機穴主治腰痛，故今從王氏之注。」高云：「膝前之骨，犢鼻穴也；及肉分間，三里穴也；絡外廉，上廉穴也。」簡按：張據馬説從王注，雖似有理，然考《甲乙》，地機穴在膝下五寸，焉得言膝前？故樓氏《綱目》云：「王注謂地機者，非也。既云膝前骨肉分間，絡外廉束脈，當在三里、陽陵泉三穴上之骨上與膝分間是穴，横刺三痏也。」


 三穴當是二穴，或恐脱一穴名與？

此説頗有理。今從吴，以散脈爲陽明之别絡；從樓，以膝前骨肉分間，不拘於穴，爲膝骨上肉分間横刺三痏之義。高注三穴，於束脈之義未切貼。


 在

今本無此字。


 絡外廉束脈

《素問識》：吴云：「以繩堅束之，視其波隴爲痏。」簡按：此注不可從。


 爲三痏。

楊注：散脈在膝
 

注



 前肉分間者，十二經脈中，唯足厥陰、足少陽在膝前主溲，故當是此二經之别名。在二經大絡外廉小筋
 

注



 名束脈，亦名散脈也。


 肉里之脈

《素問識》：吴云「未詳」，馬、張依王注。志云：「肉者分肉，里者肌肉之文理也。」高云：「里、理同，肉理，肌肉之文理也。肉理之脈，外通於皮，内通於筋。腰痛不可以欬，不能外通於皮也；欬則筋縮急，不能内通於筋也。」簡按：諸説不一，今且從王注。


 令人腰痛，不可以欬，欬則筋攣

今本作「縮」。


 急，刺肉里之脈爲二痏，在太陽之外，少陽絶骨之後。

楊注：太陽外，絶骨後，當是少陰爲肉里脈也。


 

《素問識》：《甲乙》「後」作「端」，


 

簡按：《本輸篇》云：「陽輔，外踝之上，輔骨之前，及絶骨之端也。」《氣穴論》云「分肉二穴」，王注云：「在足外踝上絶骨之端三分，筋肉分間，陽維脈氣所發」；《新校正》云：「詳處所，疑是陽輔。」今此節《甲乙》作絶骨之端，明是陽輔，況筋縮急，膽病所主
 

注



 ，宜無疑焉。高云「乃太陽附陽穴也」，此依《甲乙》云附陽「太陽前少陽後」，而於筋縮急無所關。宜從王注。


 腰痛俠脊而痛至頭沈沈

《素問識》：熊音殊，如羽鳥飛。馬云：「成無己釋《傷寒論》，以爲『伸頸之貌也』」。張云「凭伏貌」；志云：「短羽之鳥，背强欲舒之象。」簡按：《通雅》云：《説文》「
 


 ，鳥之短羽，飛
 
 也」，孫愐收作
 ，《韻會》云：「有鈎挑者，爲几案之几，音寄；不鈎挑者爲
 ，音朱，鳥短羽也。」鄭明選《粃言》云：「《黄帝内經》云『腰痛挾脊痛，至頭
 
 然』，
 音殳，鳥之短羽者，人病頭項强臂縮，則似之。與几字不同，几字尾上引，
 字則否。」此宜以音朱爲正，張似爲几字而釋，蓋本於《本事方》。《本事方》爲几案之几，非也。當考。

○今本作「
 

 

 」。
 然，目
 
 

今本作「目
 


 
 」。欲僵，

今本此下有「仆」字。


 刺足陽明

今本作「太陽」。


 郄

今本此下有「中」字。


 出血。

楊注：足陽明在頭下，支者起胃下口，循腹裏下至氣街。腹裏近脊，故腰痛刺足陽明郄中出血也。




腰痛上寒，

《素問識》：以下三十八字又見於《靈·雜病篇》，「痛」下更有「痛」字。吴云：「皮膚上寒，是爲寒包熱，宜寫其表。」張云：「上寒上熱，皆以上體言也。」高云：「此言腰痛寒熱，亦刺三陽三陰，不但三陽三陰之脈令人腰痛而始刺也。上文言六氣而不及太陰，故此亦不言太陰也。」簡按：據《靈樞》當從吴注，言三陽三陰而不言太陰者，必是脱文。


 刺足太陽、陽明；上熱，

《素問識》：《靈樞》、《甲乙》「上」上有「痛」字。吴云：「皮膚上熱，是爲熱實而達於表，宜寫其裏，故刺足厥陰。」


 刺足厥陰；不可以俛仰，

《素問識》：吴云：「少陽之脈，行於身之兩側，故俛仰皆不利。」張同。高云：「陰陽樞轉不和，故刺足少陽，所以和其樞，而使陰陽旋轉也。」


 刺足少陽；中熱如

今本作「而」。


 喘，

《素問識》：張云：「少陰主水，水病無以刺火，故中熱。」


 刺足少陰，刺郄中

《素問識》：張云：「刺足之少陰，湧泉、大鍾悉主之。郄中，委中也。」簡按：吴云「少陰之郄，水泉也」，志云「郄，隙也，謂經穴之空隙爲郄。陰郄者，足少陰之築賓穴也」，並誤。


 出血。

楊注：腰痛上熱，補當腰足太陽、足陽明脈。腰痛上寒，寫當腰足厥陰脈。足少陽主機關
 

注



 ，不可俛仰，取足少陽。腰痛中熱□
 

注



 如喘氣動，可取足少陰郄中出血也。




腰痛引少腹控
 ，不可

今本此下有「以」字。


 仰，

《素問識》：馬云：「控，按也。」簡案：《繆刺論》「腰痛」上有「邪客於太陰之絡」七字，「仰」下有「息」字，今《甲乙》「仰」上無「俛」字，與《新校正》所引異。控，吴、張仍王注，今從之。


 腰

今本此上有「刺」字。


 尻交者兩

今本此下有「髁」字。


 胂上，以月生死爲痏數，發鍼立已。

楊注：
 


 ，以沼反。胂，脊骨兩箱肉也。

腰痛痛上寒，取足太陽；痛上熱，取足厥陰；不可以俛仰，取足太陽；中熱而喘，取足少陰、膕中血絡
 

注



 。

楊注：前腰痛刺郄中，此刺膕中也。




陽維之脈，令人腰痛，痛上弗然脈腫，刺陽維之脈，脈與太陽合腨下閒上地一尺所。飛陽之脈，在内踝上二寸，太陰之前，與陰維會
 

注



 。

楊注：《八十一難》云：陽維起於諸陽
 

注



 之會，則諸陽脈會也；陰維起於
 

注



 諸陰之交，則三陰交也。陽維維於陽，綱維諸陽之脈也；陰維維於陰，綱維諸陰之脈也。陰陽不能相維，則倀然失志，不能自持，陽不維於陽，陰不維於陰也。陽維陰維綺絡於身，溢蓄不能還流漑灌
 

注



 ，諸經血脈隆盛，溢入八脈而不還也。腨下間上地一尺所，即陽交穴，陽維郄也；陰維會即築賓穴，陰維郄也。






注
 　太陽：原作「陽」，據上文注語補。



注
 　頄：原作「鳩」，據《聿修堂醫書選》丹波元簡《靈樞識》改。



注
 　膜筋：原作「
 筋」，據《太素校注》改。



注
 　示人上具：前三字原缺作「□□□」，「具」原作「其」，據《太素校注》改。



注
 　□：原脱，據《太素校注》補。



注
 　枝：原作「技」，據丹波氏《靈樞識》改。



注
 　枝梧：原作「技捂」，據《靈樞識》改。



注
 　中：原脱，據《靈樞》補。



注
 　陰維：原作「陰羅」，誤，今改。



注
 　與：原作「以」，據《靈樞識》改。



注
 　歧：原作「岐」。據《靈樞識》改。



注
 　 
 乘：原作「乘
 」，據《太素校注》乙。



注
 　足：此字原無，據《太素校注》補。



注
 　左箱：原作「右箱」，據《太素校注》改。



注
 　蹻：《太素校注》作「喬」。



注
 　傷：原作「陽」，據《太素校注》改。



注
 　於：原脱，據《太素校注》補。



注
 　 
 ：原作「骬」，據《太素校注》改。



注
 　骭：原作「骬」，據丹波氏《靈樞識》改。下同。



注
 　少：原脱，據《太素校注》補。



注
 　 
 ：原作「僻」，據《太素校注》改。下同。



注
 　鬐：原作「耆」，據《太素校注》改。



注
 　用：原脱，據樓英《醫學綱目》卷一四改。



注
 　施於：原作「於於」，據《太素校注》改。



注
 　麄細：原作「剉細」，據《太素校注》改。



注
 　拊：原作「附」，據《太素校注》改。下「拊」字同。



注
 　與：原脱，據《太素校注》補。



注
 　折曲：原作「曲折」，據《太素校注》乙。



注
 　故絡諸筋：四字原脱，據《靈樞識》補。



注
 　陰氣：原作「陰器」，據《太素校注》改。



注
 　從：原脱，據《靈樞識》補。



注
 　脾：疑係「胛」字之誤。



注
 　足：原作「走」，據《太素校注》改。



注
 　肩胛：原作「肩脾」，據《靈樞識》改。



注
 　手少陽：原作「手少陰」，據《靈樞識》改。



注
 　筋痿：原作「筋瘻」，據《太素校注》改。



注
 　頜：原作「頷」，據《太素校注》改。



注
 　「音隅」二句，原作夾注小字，據《太素校注》改。



注
 　「肩髃」至「肩前隅也」：此十三字原作「爲上循手向胸爲上行也」，蓋涉上文而誤，今據《太素校注》改。



注
 　中廉：原作「内廉」，據《靈樞識》改。



注
 　下行：「下」字原脱，據《靈樞識》補。



注
 　痛手：原作「痛心」，據《靈樞識》改。



注
 　掌後當：原作「掌外」，據《太素校注》改。



注
 　屈伸：原作「伸屈」，據《太素校注》乙。



注
 　不用之：原作「不收」，據《太素校注》改。



注
 　十：日本仁和寺鈔本作「千」，似當從。



注
 　手少陰筋：原作「少陰陰筋」，據《太素校注》改。



注
 　皆：原作「眥」，據《靈樞識》改。



注
 　以：原脱，據《靈樞識》補。



注
 　太陽脈：原作「太明」，據《太素校注》改。



注
 　「陽明」下原有「脈」字，據《太素校注》删。



注
 　怫然：《素問識》作「弗然」。



注
 　腫：原作「腰」，據《太素校注》改。



注
 　令：原作「今」，據《素問識》改。



注
 　極：原作「即」，據《素問識》改。



注
 　衝：原作「衡」，據《太素校注》改。



注
 　木玄虚：原作「水玄虚」。晉木華撰有《海賦》，華字玄虚，因改。



注
 　此「汗」字原脱，據《太素校注》補。



注
 　督：原作「腎」，據丹波氏《素問識》改。



注
 　近：原作「迹」，據丹波氏《素問識》改。



注
 　上二痏：「上」前原衍「脈」字，據《太素校注》删。



注
 　「出」字原無，據文意擬補。



注
 　經：原脱，據《素問識》補。



注
 　膝：原作「脈」，據《太素校注》改。



注
 　筋：原作「絡」，據《太素校注》改。



注
 　所主：原作「所生」，據《素問識》改。



注
 　機關：「關」字原脱，據《太素校注》補。



注
 　□：原脱，據《太素校注》補。



注
 　絡：原作「結」，據《太素校注》改。



注
 　「陰維會」其上四十七字脱，據《太素》卷十《經脈之三·陰陽維脈》補。



注
 　陽：《太素》卷十《經脈之三·陰陽維脈》作「脈」。



注
 　陰維起於：四字原脱，據《太素校注》補。



注
 　溢蓄：原作「蓄溢」，溉灌：原作「灌溉」，均據《太素校注》乙。








筋門 

録《圖書集成》






《黄帝素問·上古天真論》：

楊本作「壽限」。


 女子四七，筋骨堅，毛髮
 

注



 長極，身體盛壯。

楊注：身之筋骨體髮，無不盛極。


 

○張注：女子天癸之數，七七而止。年當四七，正及材力之中，故身體盛壯，髮長極矣。


 丈夫

《素問識》：《大戴禮》：「丈者，長也；夫者，扶也，言長制萬物者也。」王充《論衡》云：「人形一丈，正形也，名男子，爲丈夫。」又云：「不滿丈者，失其正也。」


 三八，腎氣平均，筋骨勁强，故真牙生而長極。

張注：「腎水生肝血，故筋亦勁强也。」餘注同前「女」也。


 七八肝氣衰，筋不能動，天癸竭，精少，腎藏衰，形體皆極。

張注：「肝主筋，肝衰故筋不能動；腎主骨，腎衰故形體疲極。」




《生氣通天論》：

楊本作「調陰陽」。


 因於濕首如裹，濕熱不攘，

《素問識》：朱氏《格致餘論》云，「濕者土濁之氣，首爲諸陽之會，其位高而氣清，其體虚，濁氣熏蒸，清道不通，沉重而不爽利，似乎有物以蒙冒之，失而不治，濕鬱爲熱，熱留不去。大筋緛短者，熱傷血不能養筋，故爲拘攣；小筋弛長者，濕傷筋不能束骨，故爲痿弱。因於濕，首如裹，各三字爲句，文正而意明。」高云：「大筋連於骨内，緛短則屈而不伸；小筋絡於骨外，弛長則伸而不屈。」○朱氏《新定章句》：「因於寒，體若燔炭，汗出而散。因於暑，汗，煩則喘喝，静則多言。因於濕


 （句）

，首如裹


 （句）

，濕熱不攘


 （句）

，大筋緛短，小筋弛長。緛短爲拘，弛長爲痿。因於氣，爲腫」云云。


 

簡按：馬、張、志、高並循原文而釋，吴及九達、薛氏《原旨》等，從朱氏改定。


 大筋緛短，小筋弛長。

《素問識》：弛，宋本作
 


 。按：弛、
 同，《説文》「弓解也」。張璐曰：「先搐瓜蒂散，次與羌活勝濕湯。」緛短者爲拘，弛長者爲痿。

楊注：「如，而也。攘，除也。人有病熱，用水濕頭而以物裹人，望除其熱，是則大筋得寒濕縮，小筋得熱緩長。弛，緩也，絶爾反。筋之緩瘲，四支不收，故爲痿也。」○張注：「濕土用事，雖屬長夏之氣，然土王四季，則感發無時，但濕之中人，有内外上下之辨。濕傷外者，雨霧陰濕之屬也；濕在上者，則首如裹，謂若以物蒙裹然者，凡人行瘴霧之中及酒多之後，覺瘴壅頭面，即其狀也。濕熱，濕鬱成熱也。攘，退也。濕熱不退而下及肢體，大筋受之則血傷，故爲緛短；小筋受之則柔弱。故爲弛長。緛短，故拘攣不伸。弛長，故痿弱無力。○攘，如羊切。緛，音軟，縮也。弛，音矢，廢弛也。」


 陽氣，大怒則形氣絶，

《素問識》：馬云：「形氣經絡，阻絶不通。」《奇病論》云「胞之絡脈絶」，亦阻絶之義，非斷絶之謂。高本形下句，注云：「形者，悻悻然見於其面也。氣絶者，怒則氣上不接於下也。」簡按：高注誤。


 而血菀於上，使人薄厥。

張注：「此下言怒氣傷肝，及汗濕肥甘風寒之類，皆足以傷陽氣也。人之陽氣，惟貴充和，若大怒傷肝，則氣血皆逆，甚至形氣俱絶，則筋脈不通，故血逆妄行，菀積於上焦也。相迫曰薄，氣逆曰厥，氣血俱亂，故爲薄厥。《舉痛論》曰『怒則氣逆，甚則嘔吐』，《邪氣藏府病形篇》曰『有所大怒，氣上而不下，積於脇下則傷肝』，皆此謂也。」○《素問識》：吴云：「薄，雷風相薄之薄。」注云：「薄，迫也。」簡按：《聖濟總録》：赤茯苓湯，治薄厥暴怒.怒則傷肝，氣逆胸中不和，甚則嘔血鼽衄。


 赤茯苓、人參、桔梗、陳皮各一兩，芍藥、麥門冬、檳榔各半兩，右爲末，每服三錢；水一盞，生薑五片，同煎至八分，去滓温服，不計時候。有傷於筋，縱，

楊注：「陰并於陽，盛怒則衛氣壅絶，血之菀陳，上并於頭，使人有仆，故曰前厥，并傷於筋，故痿瘲也。」


 其若不容。

張注：「怒傷形氣，必及於筋。肝主筋也，筋傷則縱緩不收，手足無措，其若不能容者。」○《素問識》：馬云：「胸腹
 


 脹，真若有不能容物者矣。」吴云：「縱而不收，其若不能爲容止矣。」志云：「筋傷而弛縱，則四體若不容我所用也。」簡按：吴、志似是，王意亦當如此。味過於辛，筋脈沮弛，

《素問識》：張云：「沮，壞也。」志云：「遏抑也。」簡按：王訓「潤」，恐非是。


 精神乃央。

楊注：「辛以資肺，今辛多傷肺，肺以主氣，筋之氣壞，洩於皮毛也。心神剋肺氣阻洩，神氣英盛，浮散無用也。」○《素問識》：《新校正》云：「央，乃殃也。」馬云：「央者，半也。」《四氣調神論》有「未央絶滅」，此言精神僅可至半也。簡按：二説並通，王訓「久」，恐誤。又按：五味偏過生疾，其例不一。言脾氣者二，言心氣者亦二，肝氣、腎氣、胃氣各一，而不及肺氣，未詳何理。抑古文誤耶？○楊本作「英」。


 是故謹和五味，則骨正筋柔，氣血以流，湊

楊本作「腠」。


 理

《素問識》：《廣雅》「湊，聚也」。《汲冢周書》：「周於中土，以爲天下之大湊。」蓋會聚元真之處，故謂之湊，以其在肌肉中，又從肉作「腠」。《文心雕龍》：「湊理無常。」吴注：「《舉痛論》云：『腠，汗孔也；理，肉紋也。』《瘧論》『汗空疎，腠理開』，知是以腠爲汗孔者誤。」


 以密。

楊注：調五味各得其所者，則鹹能資骨，故骨正也；酸能資筋，故筋柔也；辛能資氣，故氣流也；苦能資血，故血流也；甘能資肉，故腠理密也。


 如是則氣骨以精，

《素問識》：宋本作「骨氣」。高云：『五味和，則腎主之骨以正，肝主之筋以柔，肺主之氣、心主之血以流，脾主之湊理以密。誠如是也。則有形之骨，無形之氣，皆以精粹，可謂謹道如法，生氣通天，而長有天命矣。」


 謹道如法，長有天命。

楊注：「謹，順也。如是調養身者，則氣骨常得精勝，上順天道，如先聖法，則壽弊天地，故長有天命也。」○張注：「五味入口，藏於胃，以養五藏氣。故當謹和五味，則骨正筋柔，氣血以流。蓋凡在内者，皆陰氣爲之主也。然陰氣在裏，腠理在外，若不相及，而此曰湊理以密者，緣陰陽表裏原自相依，不惟陽密足以固陰，而陰强乃能壯陽也。故如上文之邪因於外而爲喘喝、爲痿厥、爲精亡、爲洞洩欬嗽等症，此陽病之及於陰。又如煩勞大怒，飲食起居之不節，而爲煎厥，爲形氣絶，爲筋脈腸痔氣逆骨壞等證。是傷於陰者，亦能病及外體陽分，此陰之所以不可忽也。大都本篇之意，在帝則首言陽氣，以發通天之大本；在伯則續言陰氣，以備陰陽之全義。故在前則言氣，氣本於天以養陽也；在後則言味，味本於地以養陰也。其所以詳言陰陽者，蓋欲分表裏，明精氣。辨正邪之本末耳。然本篇首曰通天，中曰服天氣，末曰長有天命，




所重在天
 

注



 ，則其重在陽氣可知矣。故言地無非天也，言陰氣者無非陽也。通篇大義在陽氣者若天與日，失其所，則折壽而不彰，一言可以蔽之。」《六節藏象論》：肝者，罷極之本，魂之居也，

《素問識》：《本神篇》云：「隨神往來者謂之魂。」簡按：《左傳》昭七年，子産曰：「人生始化曰魄，既生魄，陽曰魂。用物精多，則魂魄强，是以有精爽至於神明。」杜注：「魄，形也。陽，神氣也。」孔穎達《正義》云：人禀五常以生，感陰陽以靈。有身體之質，名之曰形；有嘘吸之動，謂之爲氣。形氣合而爲用，知力以此而强，故得成爲人也。其初，人之生也，始變化爲形，形之靈者，名之曰魄也；既生魄矣，魄内自有陽氣，氣之神者，名之曰魂也。魂魄神靈之名，附形之靈爲魄，附氣之神爲魂也。附形之靈者，謂初生之時，耳目心識，手足運動，啼呼爲聲，此則魄之靈也；附氣之神者，謂精神性識，漸有所知，此則附氣之神也。」《孝經説》曰：「魄，白也。魂，芸也。白，明白也；芸，芸動也。形有體質，取明白爲名；氣惟嘘吸，取芸動爲義。蓋精亦神也，爽亦明也，精是神之未著，爽是明之未昭。」《關尹子》云「魂藏肝，魄藏肺」；


 《五行大義》引老子經，亦同。

《韓詩外傳》云「精藏腎，神藏心，魂藏肝，魄藏肺，志藏脾」；《説文》：「魂，陽氣也」，「魄，陰神也。」俱與本經之義相發焉。


 其華在爪，其充在筋，以生氣血，

《素問識》：簡按：上文云心「其充在血脈」，又云「肺者氣之本」，而又於肝云「以生血氣」，最可疑。宜依上文例删此四字，從《太素》而補入其色與味。


 其味酸，其色蒼，此爲陽中之少陽，通於春氣。

張注：「人之運動，由乎筋力，運動過勞，筋必罷極。肝藏魂，故爲魂之居。爪者筋之餘，故其華在爪，其充在筋。肝屬木，位居東方，爲發生之始，故以生血氣。酸者木之味，蒼者木之色。木王於春，陽猶未盛，故爲陽中之少陽，通於春氣。」○按：上文三藏皆不言色味，而肝脾二藏獨言之，意必脱簡也。五藏色味詳載《五運行大論》及《陰陽應象大論》等篇，見後五、六。○罷，音皮。




《五藏生成篇》：肝之合，筋也；其榮，爪也；其主，肺也。多食辛，則筋急爪枯。

張注：「肝屬木，木曲直而柔，筋體象之，故合於筋。爪者筋之餘，故榮於爪。木受金之制，故肝以肺爲主。」


 諸筋

當作「骨」。


 者皆屬於節。

楊本無注。


 

○張注：「筋骨堅强，所以連屬骨節。如《宣明五氣篇》曰『久行傷筋』，以諸筋皆屬於骨節故也。」


 

○節：楊本作「肝」，今本作「節」，當讀爲「腎」。




《脈要精微論》帝曰：癰瘇筋攣骨痛，此皆安生？

張注：「此言諸病癰瘇而有兼筋攣骨痛者也。諸家以癰瘇筋攣骨痛釋爲三症，殊失經意，觀下文云『此寒氣之腫』，則其所問在腫，義可知矣。」


 岐伯曰：此寒氣之腫，八風之變也。

張注：「惟風寒之變在經，所以兼筋骨之痛。今有病大項風、蝦蟆瘟之屬，或爲頭項咽喉之癰，或爲肢節筋肉之腫，正此類也
 

注



 。此八風義，詳《運氣類》三十五。」




《平人氣象論》：藏真散於肝，

《素問識》：吴云：「肝氣喜散，春時肝木用事，故五藏天真之氣，皆散於肝。」


 肝藏筋膜

楊本無「膜」字。


 之氣也。

楊注：「藏真者，真弦脈也。弦無胃氣曰散，弦脈不能自散，以其肝藏散無胃氣，所以真藏散於肝也。故肝藏神，藏於魂也；肝藏氣者，藏筋氣也。」○張注：「春木用事，其氣升散，故藏真之氣散於肝，而肝之所藏，則筋膜之氣也。《金匱真言論》云「東方青色，入通於肝」，是以知病之在筋也。○藏，上去聲，下平聲。後皆同。




《玉機真藏論》：風者，百病之長也。

《素問識》：《風論》、《骨空論》、《靈·五色篇》、《通天篇》亦有此語。


 弗治
 

注



 ，腎傳之心，病筋脈相引而急，病名曰瘛。

《素問識》：熊音尺世反，「瘈」同；


 詳義見《診要經終篇》。

馬云「音異，後世作瘈」。吴云：「心主血脈，心病則血燥，血燥則筋脈相引而急，手足拘攣，病名曰瘛。」張同。簡案：馬以『瘈』爲後世字，非。


 當此之時，可灸可藥；弗治，滿十日，法當死。

張注：「腎邪尅火，則傳於心，心主血脈，心病則血燥，血燥則筋脈相引而急，手足攣掣，病名曰瘛。邪氣至心，其病已極，此而弗治，故不出十日當死。瘛，音翅。」○《素問識》：吴云：「天干一周，五藏生意皆息，故死。」




《經脈别論》：食氣入胃，精散於肝，淫氣於筋。

張注：「精，食氣之精華也。肝主筋，故胃散穀氣於肝，則浸淫滋養於筋也。」




《宣明五氣篇》：酸走筋，筋病無多食酸。

張注：「酸能收縮，故病在筋者無多食酸。」《五味論》曰：「酸走筋，多食之令人癃。」


 肝主筋。

張注：「肝主筋膜，應木之柔而連絡關節也。」


 久行傷筋。

張注：「行者之勞在筋也。」○《素問識》：志云：「行走罷極則傷筋。」




《痿論》：肝氣熱，則膽洩、口苦、筋膜

《素問識》：張云：「膜猶幕也。凡肉理藏府之間，其成片聯絡薄筋皆謂之膜，所以屏障血氣者也。凡筋膜所在之處，脈絡必分，血氣必聚，故又謂之膜原，亦謂之脂膜。」


 乾，筋膜乾則筋急而攣，發爲筋痿。

楊注：「攣者筋寒急。有熱膜筋乾爲攣，如筋得火，卷縮爲攣，伸爲瘲，故爲筋痿。」○張注：「肝痿者，筋痿也。膽附於肝，肝氣熱則膽汗溢洩，故爲口苦；筋膜受熱則血液乾燥，故拘急而攣，爲筋痿也。」




《大奇論》：心

手經。


 脈

其脈所循。


 滿

與上三藏同。


 大，

《素問識》：張云：「火有餘也。心主血脈，火盛則血涸，故癇瘛筋攣。」


 癇瘛筋攣。

楊注：「心脈實滿仍大，是則多氣熱甚，故發小兒癇病。以其少血陰氣不足，故寒而筋攣也。」○《素問識》：《甲乙》「瘛」作「痓」。張云：「癇，音閒，癲癇也。瘛，音熾，抽搐也。攣，音戀，拘攣也。」高云：「神氣不通於心包則癇，神氣不行於骨節則瘛。癇則筋攣於内，瘛則筋攣於外也。」簡按：下文云「二陰急爲癇厥」，《通評虚實論》云「刺癇驚脈五」，《靈·經筋篇》云「癇瘛及痙」，《寒熱病篇》云「暴攣癇眩，足不任身」，《内經》言癇者如此。


 詳見《通評虚實論》注。

《玉機真藏論》云：「筋脈相引而急，病名曰瘛。」王注：「筋脈受熱，而自跳掣，故名曰瘛。」《靈·邪氣藏府病形篇》云：「心脈急甚者爲瘛瘲，肝脈微澀，爲瘛攣筋痺。」


 瘛瘲，詳見《診要經終篇》注。

並與本篇互發。」


 肝

疑當作「脾」。


 脈小急，癇瘛筋攣。

楊注：「小則陰陽二氣不足，急則爲寒，是爲虚寒熱乘爲癇，及寒爲筋攣。」○張注：「肝藏血，小爲血不足，急爲邪有餘，故爲是病。夫癇瘛筋攣，病一也，而心肝二經皆有之，一以内熱，一以風寒，寒熱不同，血衰一也，故同有是病。」






注
 　毛髮：《素問》及《古今圖書集成》俱無「毛」字。



注
 　「中曰」至「所重在天」：原脱，據《古今圖書集成》補。



注
 　正此類也：原脱，據《古今圖書集成》補。



注
 　弗治：原脱，據《素問》補。








十二筋病表



足太陽

足太陽之筋，其病小指支，跟腫痛，膕攣，脊反折，項筋急，肩不舉，腋支，缺盆中紉痛，不可左右摇；治在燔鍼卻刺，以知爲數，以痛爲輸，名曰仲春痺。




足少陽

足少陽之筋，其病小指次指支轉筋，引膝外轉筋，膝不可屈伸，膕中筋急，前引髀，後引尻，上乘
 


 ，季脇痛，上引缺盆膺乳，頸維筋急，從左之右，右目不可開，上過右角，並蹻脈而行，左絡於右，故傷左角，右足不用，名曰維筋相交。治在燔鍼卻刺，以知爲數，以痛爲輸，名曰孟春痺。

足陽明

足陽明之筋，其病足中指支，
 


 轉筋，腳跳堅，伏菟轉筋，髀前腫，頽疝，腹痛筋急，引缺盆頰口卒僻，急者目不合，熱則筋弛縱，目不開。頰筋有寒則急，引頰移口；有熱則筋弛縱緩，不勝故僻。治在燔鍼卻刺，以知爲數，以痛爲輸，名曰季春痺。

足太陰

足太陰之筋，其病足大指支，内踝痛轉筋痛，膝内輔痛，陰股引髀而痛，陰器紉痛，上引臍與兩脇痛，引膺中與脊内痛。治在燔鍼卻刺，以知爲數，以痛爲輸，名曰仲秋痺。




足少陰

足少陰之筋，其病足下轉筋，及所過而結者皆痛及轉筋，病在此者，主癇瘛及痓，在外者不能俛，在内者不能仰，故陽病者腰反折不能俛，陰病者不能仰。治在燔鍼卻刺，以知爲數，以痛爲輸，在内者熨引飲藥。此筋折紉緩數甚者，死不治，名曰孟秋痺。




足厥陰

足厥陰之筋，其病足大指支，内踝之前痛，内輔痛，陰股痛轉筋，陰器不用，傷於内則不起，傷於寒則陰縮入，傷於熱則縱挺不收。治在行水清陰氣，其病筋者，燔鍼卻刺，以知爲數，以痛爲輸，名曰季秋痺。




手太陽

手太陽之筋，其病手小指支痛，肘内兑骨後廉痛，循臂陰入腋下，腋下痛，腋後廉痛，繞肩、肩甲引頸而痛，應耳中鳴痛引頷，目瞑，良久乃能視，頭筋急則爲筋痿頭踵。寒熱在頸者，治在燔鍼卻刺，以知爲數，以痛爲輸，名曰仲夏痺。




手少陽

手少陽之筋，是病當所過者支轉筋，舌卷。治在燔鍼卻刺，以知爲數，以痛爲輸，名曰季夏痺。




手陽明

手陽明之筋，其病當所過者支痛及轉筋，肩不舉頸，不可左右視。治在燔鍼卻刺，以知爲數，以痛爲輸，名曰孟夏痺。




手太陰

手太陰之筋，其病當所過者支轉筋痛，其成息賁者，脇急吐血。治在燔鍼卻刺，以知爲數，以痛爲輸，名曰仲冬痺。




手少陰

手少陰之筋，其病内急，心承伏梁，下爲肘網，當所過者支轉筋，筋痛。治在燔鍼卻刺，以知爲數，以痛爲輸。其成伏梁唾膿血者，死不治。名曰季冬痺也。




手心主

手心主之筋，其病當所過者則支轉筋，及胸痛，息賁。治在燔鍼卻刺，以知爲數，以痛爲輸，名曰孟冬痺。



















診骨篇補證



〔附〕中西骨格辯正

廖　平　撰

邱進之　校點








校點説明



《診骨篇補證》又名《診骨篇補正》。據《六譯先生年譜》，診骨經文以《靈樞·骨度篇》爲主，其散見於各篇者則據《古今圖書集成》「筋門」及「骨髓門」鈔録。先録楊上善注，次爲廖平本人補。附録日本小坂營升《經穴纂要·周身名位骨》一篇及劉廷楨《中西骨格辯正》。《診骨篇補證》刊載於《國學薈編》民國四年（一九一五）第十二期、民國五年（一九一六）第一期。民國五年四川存古書局刊行，收入《六譯館叢書》，民國十二年（一九二三）重印。又有民國十三年（一九二四）上海千頃堂書局印《診斷學彙編》本。今以《六譯館叢書》本爲底本進行點校。







診骨篇補證



隋楊上善注

井研廖平補

《骨度篇》

《靈樞·骨度篇》，楊注全。


 黄帝問伯高曰：脈度言脈之長短，何以立之也？

楊注：脈度，謂三陰三陽之脈所起之度，但不知長短也。


 伯高答

今本無此字。


 曰：先度其骨節之小大廣狹長短，而脈度定矣。

楊注：人之皮肉可肥瘦增減，骨節之度不可延縮，故欲定脈之長短，先言骨度也。


 

《靈樞識》：志云：「此言經脈之長短，從骨節之大小廣狹長短而定其度數。故曰骨爲幹，脈爲營，如藤蔓之營附於木幹也。」


 黄帝問曰：願聞衆人之度，人長七尺五寸者，

《靈樞識》：張云：「此言欲知脈度者，必先求骨度以察其詳也。衆人者，衆人之常度也。常人之長，多以七尺五寸爲率；如《經水篇》岐伯云「八尺之士」，《周禮·考工記》亦曰人長八尺，乃指偉人之度而言。皆古黍尺數也。黍尺一尺，得今曲尺八寸。」志云：「長七尺五寸者，上古適中之人也。」


 其骨節之大小長短各幾何？

楊注：聖人賢人及無别與分者之外，衆人之骨，度量多同，故請衆人之度，即請中度之人
 

注



 大小長短也。


 伯高答

今本無此「答」字。


 曰：頭之大骨圍二尺六寸，

楊注：衆人之中，又爲三等：七尺六寸以上，名爲大人；七尺四寸以下，名爲小人；七尺五寸，名爲中人。今以中人爲法，則大人小人皆以爲定。何者？取一合七尺五寸人身量之，合有七十五分，則七尺六寸以上大人，亦准爲七十五分，七尺四寸以下乃至嬰兒，亦准七十五分，以此爲定，分立經脈長短並取空穴。自頸項骨以上爲頭顱骨，以爲頭大骨也，當其粗處以繩圍也。


 

《靈樞識》：張云：「圍，周圍也。」簡案：頭骨於耳尖上周圍而度之。


 胸圍

《靈樞識》：張云：「此兼胸脇而言也。缺盆之下、兩乳之間爲胸。」


 四尺五寸，

楊注：缺盆以下
 


 骬
 

注



 以上爲胸，當中圍也。腰圍

《靈樞識》：張云：「平臍周圍曰腰。」志云：「此胸骨、腰骨圍轉一周之總數也。」簡案：平臍周圍無骨，此蓋腰髖骨之周圍。


 四尺二寸。

楊注：當二十一椎腰輸之中圍也。


 髮至

今本作「所」。


 覆者，顱至項長

今本無此「長」字。


 尺二寸，

楊注：頭顱骨，取髮所覆之處，前後量也。


 

《靈樞識》：馬云：「此言仰人之骨度，蓋縱而數之也。顱，頭顱也，顱之皮生髮，髮所覆者即顱也。」張云：「髮所覆者，謂髮際也。前髮際爲額顱，後髮際以下爲項。前自顱，後至項，長一尺二寸。」《圖翼》云：「如髮際不明，則取眉心直上，後至大杼骨，折作一尺八寸。」


 髮以下至頤

《靈樞識》：馬云：「頷下爲頤，髮際以下至頤長一尺。」


 長一尺，君

今本作「男」。


 子參

今本作「終」。


 折。

楊注：髮際以下至頤端，量之一尺。一尺面分中分爲三，三分謂天、地、人
 

注



 。君子三分齊等，與衆人不同也。參，三也。


 

《靈樞識》：男，諸本作「君」，當改。《甲乙》作「君子參折」，注云：一作「三」，又作「中」。馬云：「言士君子之面部，三停齊等，可以始中終而三折之也，衆人未必然耳。」張云：「終，終始也；折，折衷也。言上文之約數雖如此，然人有大小不同，故君子當約其終始，而因人以折衷之。此雖指頭胸爲言，則下部亦然矣。」簡案：據《甲乙》，馬三停之解似是。


 結喉以下至缺盆中

《靈樞識》：張云：「舌根之下，肺之上系，屈曲外凸者爲結喉，膺上横骨爲巨骨，巨骨上陷中爲缺盆。」《圖翼》云：「即天突穴處。」


 長四寸，

楊注：頤端，横當結喉端也。結喉端至缺盆中，不取上下量。


 缺盆以下至
 骬長九寸，

楊注：從缺盆中至
 


 骬，岐際
 

注



 量也。過則肺大，不滿則肺小。

楊注：心肺俱在胸中，心在肺間，故不言大小也。


 

《靈樞識》：張云：「
 


 骬一名鳩尾，一名尾翳，蔽心骨也。缺盆之下，鳩尾之上，是爲胸，肺藏所居，故胸大則肺亦大，胸小則肺亦小也。」
 骬

今本作「
 


 」。以下至天樞

《靈樞識》：張云：「天樞在臍傍二寸，足陽明經穴。自
 


 
 之下，臍之上，是爲中焦，胃之所居。故上腹長大者，胃亦大；上腹短小者，胃亦小也。」《圖翼》云：「天樞，足陽明穴名，在臍旁。此指平臍而言。」簡案：《至真要大論》云「半，所謂天樞也」，王冰注：身之半，正謂臍中也。長八寸，

楊注：天樞俠臍，故量
 


 
 下但八寸。過則胃大，不滿則胃小。

楊注：八寸之中亦有脾藏，以其胃大，故但言胃大小也。


 天樞以下至横骨

《靈樞識》：張云：「横骨，陰毛中曲骨也。自天樞下至横骨，是爲下焦，迴腸所居也。故小腹長大者，迴腸亦大；小腹短狹者，迴腸亦小也。」


 長六寸半，過則迴腸廣長。不滿則短。

楊注：横骨，謂陰上横骨。迴腸，大腸也。大腸當臍，小腸在後，附脊臍上，故不言之也。


 横骨長六寸半，

楊注：横量非數。


 下至内輔之上廉長一尺八寸，

楊注：内輔，膝下内箱骨，輔脛也
 

注



 。


 

《靈樞識》：張云：「横骨横長六寸半，一曰七寸半。廉，隅際也。内輔，膝間内側大骨也，亦曰輔骨。」


 内輔之上廉以下至下廉長三寸半，

楊注：内輔骨長三寸半也。


 

《靈樞識》：張云：「此言輔骨之上下隅也。」


 内輔之下廉以下至内踝

《靈樞識》：馬云：「足跟前兩旁起骨爲踝，在外爲外踝骨，而在内爲内踝骨。」李時珍云：「踝，足螺螄骨
 

注



 也。」志云：「内輔内踝者，以足八字分立，則内骨偏向於面也。」


 長尺三寸，内踝以下至地長三寸，

楊注：内踝端至地也。


 膝
 以下至跗屬

《靈樞識》：《圖翼》云：「
 


 ，腿灣也；跗，足面也。膝在前，
 在後。跗屬者，凡兩踝前後脛掌所交之處，皆爲跗之屬也。」長尺六寸，跗屬以下至地長三寸，

楊注：從膝以下，當膝後曲處量也。


 故骨圍大則太過，小則不及。

楊注：故頭骨圍大，則過於身骨；頭骨圍小，不及身骨也。


 

《靈樞識》：張云：「凡上文所言，皆中人之度，其有大者過之，小者不及也。下文同法。」


 角以下至柱骨

《靈樞識》：張云：「此下言側人之縱度也。角，頭側大骨耳上高角也；柱骨，肩骨之上
 

注



 頸項之根也。」


 長一尺，

楊注：缺盆左右箱上下高骨，名曰柱骨。後額角至此柱骨端，合有一尺，與頤端齊也。計柱骨上下長四寸，經不言也。


 行腋中不見者

《靈樞識》：張云：「此自柱骨下通腋中，隱伏不見之處。」


 長四寸，

楊注：排手而行，取腋下不見處以上至柱骨，四寸也。


 腋以下至季脇

《靈樞識》：張云：「脇下盡處，短小之肋，是爲季脇。季，小也。」


 長尺二寸，

楊注：季肋曰季脇。


 季脇以下至髀樞

《靈樞識》：張云：「足股曰髀，髀上外側骨縫曰樞，此運動之機也。」志云：「在臀之兩旁，即足少陽之環跳穴處。」


 長六寸，

楊注：尻髀二骨相接之處，名曰髀樞。


 髀樞以下至膝中

《靈樞識》：張云：「言膝外側骨縫之次。」志云：「膝蓋骨内之中分。」


 長尺九寸，

楊注：當膝側中。


 膝以下至外踝長尺六寸，

楊注：至外踝之中也。


 外踝以下至京骨

《靈樞識》：張云：「足太陽穴名，在足小指本節後，大骨下赤白肉際陷中。」


 長三寸，京骨以下至地長一寸。

楊注：外踝下如前高骨，名曰京骨。


 耳後當完骨

《靈樞識》：張云：「此言耳後之横度也。耳後高骨曰完骨，足少陽穴名，入髮際四分左右，相去廣九寸。」志云：「從耳以至於腦後也。廣，横闊也。」


 者廣九寸，耳前當耳門者廣尺三寸，

楊注：頭顱圍有二尺六寸，此完骨相去九寸，耳門相去尺三寸，合有二尺二寸。小四寸者，各取完骨之前至耳二寸，兩箱合有四寸，並前即有二尺六寸，經不言之也。


 兩顴

楊注：顴，巨員反，頰骨也。


 之間相去七寸，兩乳之間廣九寸半，兩髀之間廣六寸半。

楊注：兩顴兩乳取其端，兩髀取中也。


 

《靈樞識》：張云：「此言仰人之横度也。耳門者，即手太陽聽宫之分。目下高骨爲顴。兩髀之間，言兩股之中横骨兩頭盡處也。」《圖翼》云：「横骨兩頭之處，俗名髀縫。」七寸，《甲乙》作九寸半，注云：「《九墟》作七寸。」


 足長尺二寸，廣四寸半。

楊注：取足中指至足跟端量之，以取長也；以尺二長中折處横量之，以取廣也。


 肩至肘

《靈樞識》：張云：「肩，肩端也。臂之中節曰肘。」


 長尺七寸，

楊注：從肩端至肘端量也。


 肘至腕

《靈樞識》：張云：「臂掌之節曰腕。」


 長尺二寸半，

楊注：肘端至腕。腕者，臂手相接之處。


 腕至中指本節

《靈樞識》：志云：「本節者，指掌交接之骨節。末者，指尖也。」


 長四寸，

楊注：指有三節，此爲下節，故曰本節。


 本節至其末長四寸半。

楊注：從本節端至中指末，合四寸半。


 

今人取手大指第一節爲寸，以定鍼灸分寸者，不相當也。


 項髮以下至膂

今本作「背」。


 骨

《靈樞識》：背，《甲乙》作「脊」，「二寸半」作「三寸半」。馬云：「此言伏人之骨度也。」張云：「項髮，項後髮際也。背骨，除項骨之外，以第一節大椎骨爲言也。」


 長三寸半，

楊注：膂骨，脊骨。從後髮際下至脊端量之也。


 膂骨以下至尾骶二十一節長三尺，

楊注：每七節長一尺也，故二十一節長三尺也，下文具之。


 上節長一寸四分分之一，奇分在下。

楊注：舉上一節以爲例，餘皆同也。分之一者，一寸□□
 

注



 之外，更有餘分之一也，其實則七分分之二也。


 故上七節下至於膂骨九寸八分分之七。

楊注：此七節之數也，每節一寸四分分之一，故七節得九寸八分分之七。其實一尺全也。何者？每節餘分七分分之二，七節有餘分十四，以七除十四得二分，二分並九寸八分
 

注



 ，故爲一尺也。


 

《靈樞識》：《甲乙》「膂」作「脊」，「四分分之一」作「四分分之七奇分之一」。張云：「膂骨，脊骨也。項脊骨共二十四椎，内除項骨三節，膂骨自大椎而下至尾骶，計共二十一節，共長三尺。上節各長一寸四分分之一，即一寸四分一釐也，故上之七節共長九寸八分七釐，其有餘不盡之奇分，皆在下部諸節也。」簡案：本節詳論上七節之度數，而不及八節以下。考《神應經》云，中七椎，每椎一寸六分一釐，十四椎與臍平，共二尺一寸一分四釐。


 《圖翼》作一尺一寸二分七釐，是。

下七椎，每椎一寸二分六釐。


 《圖翼》云：「共八寸八分二釐
 

注



 ，總共二尺九寸九分六釐，不足四釐者，有零未盡也。」此衆人之骨度也，

《靈樞識》：簡案：計其大概，伏人八尺二寸五分，仰人七尺五寸，側人七尺一寸。


 所以立經脈之長短也。

楊注：此爲衆人骨度多同者爲準，以立經脈長短也。


 是故視其經絡之在於身也，其見浮而堅者，其見明而大者，多血；細而沉者，少

今本作「多」。


 氣也。

楊注：見而浮堅者，絡脈也。其見明而大者
 

注



 ，血盛也。細而沉者，少氣少血。或作「多氣」也。


 

《靈樞識》：《甲乙》「氣」下有「乃經之長短」五字。張云：「此結首節而言，因骨度以辨經絡
 

注



 ，乃可察其血氣之盛衰也。」簡案：此一節與骨度不相涉，疑是他篇錯簡。






注
 　即請中度之人：「即請」，人民衛生出版社本《黄帝内經太素校注》卷一三楊注作「及請」。



注
 　 
 骬：原作「
 骭」，據《黄帝内經太素校注》卷一三楊注改。下「
 骬」同。



注
 　三分謂天地人：「謂」原作「爲」，據《黄帝内經太素校注》卷一三楊注改。



注
 　岐際：《黄帝内經太素校注》卷一三楊注作「皮際」。



注
 　輔脛也：原作「輔頸」，據《黄帝内經太素校注》卷一三楊注改。



注
 　足螺螄骨：「螺」下原衍「足」字，據上海科技出版社本丹波元簡《靈樞識》卷三删。



注
 　肩骨之上：「肩骨」原作「扇骨」，據《靈樞識》卷三改。



注
 　□□：此表缺字之二空格原無，據《太素校注》卷一三楊注補。據蕭延平「按」，所缺字「據經文當作『四分』二字」。



注
 　九寸八分：「八」字原脱，據《太素校注》卷一三楊注補。



注
 　共八寸八分二釐：「共」原作「其」，據《靈樞識》卷三改。



注
 　其見明而大者：《太素校注》卷一三楊注作「見而明大者」，當從。



注
 　因骨度以辨經絡：「經絡」原作「絡絡」，據《靈樞識》卷三改。








骨髓門

録《圖書集成》。






《黄帝素問·生氣通天篇》：

楊本作《調陰陽》。


 是以聖人陳陰陽
 

注



 ，筋脈和同，骨髓堅固，氣血皆順，如是則内外調和，邪不能客，耳目聰明，氣立如故。

楊注：故聖人陳陰陽，使人調外内之氣，和而不争也。


 味過於鹹，則大骨氣勞，短肌，氣抑。

楊注：鹹以資骨，今鹹過傷骨，則脾無所尅，故肌肉短小，脾氣壅抑也。




《六節藏象論》：腎者主蟄，封

膽
 

注



 藏而不洩。


 藏之本，精之處也。

《素問識》：《本神篇》云，生之來謂之精。


 其華在髮，其充在骨，爲陰中之少陰，

《素問識》：《十二原篇》云「陰中之太陰，腎也」，《繫日月篇》云「腎爲陰中之太陰」，《新校正》爲是。簡按：張注引《刺禁論》規《新校正》之説，爲强解焉。


 通於冬氣。

張注：「腎者，胃之關也，位居亥、子，開竅二陰而司約束，故爲主蟄封藏之本。腎主水。受五藏六府之精而藏之，故曰精之處也。髮爲血之餘，精足則血足而髮盛
 

注



 ，故其華在髮。腎之合骨也，故其充在骨。腎爲陰藏，故爲陰中之少陰，通於冬氣。○愚按：《新校正》言全元起本及《甲乙經》、《太素》俱以肺作陽中之少陰
 

注



 ，腎作陰中之太陰。蓋謂肺在十二經雖屬太陰，然陰在陽中，當爲少陰也
 

注



 ；腎在十二經雖屬少陰，然陰在陰中，當為太陰也。此説亦理。然考之《刺禁論》，云『鬲肓之上，中有父母』，乃指心火肺金爲父母也。父曰太陽，母曰太陰，自無不可；腎雖屬水，而陽生於子，即曰少陰，於義亦當。此當仍以本經爲正。」




《五藏生成篇》：腎之合骨也，其榮髮也，其主脾也。

腎屬水，腎藏精，骨藏髓，精髓同類，故腎合骨；髮爲精血之餘，精髓充滿，其髮必榮，故榮在髮；水受土之制，故腎以脾爲主。


 多食甘，則骨痛而髮落，此五味之所傷也。

張注：「甘從土化，土能尅水，故病在腎之骨與髮也。《五味篇》曰：腎病禁甘。」


 諸髓皆屬於腦。

洩於外腎，所謂少陽。




《五藏别論》：腦、髓、骨、脈、

以上四者，皆瀉於外腎。


 膽、

此指外腎。


 女子胞，此六

讀作二。


 者地氣之所生也，皆藏於陰而象於地，故藏而不瀉，名曰奇恒之府。

楊注：胞，豹交反，生兒裹也。地主苞納收藏，腦髓等六者
 

注



 法地之氣，陰藏不寫，故得名藏；以其聚，故亦名府。府，聚也。此本非常府，乃是奇恒之府，奇異恒常。○張注：「凡此六者原非六府之數，以其藏蓄陰精，故曰地氣所生，皆稱爲府。然膽居六府之一，獨其藏而不寫，與他府之傳化者爲異；女子之胞，子宫是也，亦以出納精氣，爲成胎孕者爲奇。故此六者，均稱爲奇恒之府也。」○可藏可瀉，與五府不同。




《診要經終論》云：少陽終者，耳聾，

外腎爲少陽。


 百節皆縱，

宗筋。


 目睘絶系，

《素問識》：馬云：「目睘者，猶俗云眼圈也；其所謂系者，即《大惑篇》之所謂系也。」吴「睘」作「環」，注云：「目環轉旁視也。」高作「寰」，注云：「謂目之寰宇，與眼系相絶，不相維繫也。」簡按：睘，《音釋》音瓊，《説文》作瞏，目驚視也。


 《韻會》「葵營切」，音瓊。

張、志並依王注爲是。


 絶系一日半死，其死也，青白乃色矣
 

注



 。

今本作「死」。


 

張注：「手足少陽之脈皆入於耳中，亦皆至於目鋭眥
 

注



 ，故爲耳聾目睘也。睘者，目視如驚貌，因少陽之系絶，不能轉旋，故若此也。膽者，筋其應，少陽氣絶，故百節皆縱也。木之色也青，金之色也白，金木相賊，則青白相見，此少陽之死候也。睘，音瓊。」○《素問識》：高云：「《刺禁論》云，『刺中膽者，一日半死』，色先青白者，日半之前，先見木受金刑之色，乃死矣。」




《平人氣象論》：藏真下於腎，

内腎心包絡。


 腎藏骨髓之氣也。

楊注：腎爲五藏和氣之下，今腎無胃氣，乃過下於腎也。故腎藏藏神，藏於志也，腎藏藏氣，骨髓氣也。自此以上，即是人迎胃脈候五藏氣也。○張注：「冬水用事，其氣閉藏，故藏真之氣下於腎，而腎之所藏則骨髓之氣。《金匱真言論》曰：『北方黑色，入通於腎』，是以知病之在骨也。」○兩腰屬於腦。




《宣明五氣篇》：苦走骨，骨病無多食苦。

張注：「苦性沉降，陰也；骨屬腎，亦陰也。骨得苦，則沉陰益甚，骨重難舉矣，故骨病者禁苦。《五味論》曰：『苦走骨，多食之令人變嘔。』」○「上二節，按《九鍼論》曰：『苦走血
 

注



 ，病在血，無食苦；鹹走骨，病在骨，無食鹹』，與此稍異。蓋火化苦，故走血；水化鹹，故走骨，義亦當然也。」


 腎主骨，

張注：「腎主骨髓，應水石之沉，而爲立身之幹
 

注



 ，爲萬化之原
 

注



 也。」


 久立傷骨。

張注：「立者之勞在骨也。」


 

○《素問識》：志云：「久立則傷腰腎膝脛，故傷骨。」




《逆調論》：帝曰：人有身寒，湯火不能熱，厚衣不能温，然不凍慄，是爲何病？岐伯曰：是人者，素腎氣勝，以水爲事，

《素問識》：志云：「腎氣勝者，腎水之氣勝也；以水爲事者，膀胱之水勝也。謂其人水寒之氣偏勝。」簡按：馬、張仍王注爲縱慾之義，考文義，恐不然。


 太陽氣衰，腎脂

此接内腎
 

注



 。


 枯不長，

《素問識》：高云：「是人有寒者，平素腎氣勝；腎氣勝，則以水爲事，故太陽陽氣衰；太陽陽氣衰，則爲孤陰；孤陰不長，故腎脂枯不長。」


 一水不能勝兩火。

《素問識》：高云：「七字在下，誤重於此，衍文也。」簡按：此前注所未發，今從此。


 腎者水也而生於骨，腎不生則水不能滿，故寒甚至骨也。

張注：「素腎氣勝者，必恃勝而多慾，故以水爲事。太陽者，少陰之表，陰中之陽也。慾多則精傷於腎，而脂枯不長，脂枯則水不勝火，火盛則腎水愈虚，骨髓不充，氣涸於内，故寒甚至骨也。」


 所以不能凍慄者，肝一陽也，心二陽也，腎孤藏也，

《素問識》：高云：「寒甚至骨，宜凍慄矣。所以不能凍慄者，腎水生肝木，肝爲陰中之陽，故肝一陽也；少陰合心火，心爲陽中之陽，故心二陽也；腎爲陰中之陰，故腎孤藏也。一陽二陽。火也；孤藏，水也，今一水不能勝二火，故雖寒甚至骨，而不能凍慄也。寒在於骨，病名曰骨痺。骨痺者，骨節拘攣，是人當攣節也。此言水火逆調，而獨陽不生，則爲肉爍；孤陰不長，則爲攣節也。」簡按：諸家不知前文「一水不能勝兩火」七字衍文，以陽盛陰虚爲解，故文理乖違，不能貫通，得高注而義始顯。


 一水不能勝二火，故不能凍慄，病名曰骨痺
 

注



 ，是人當攣節也。

張注：「肝有少陽之相火，心爲少陰之君火，腎一水也。一水已竭，二火猶存，是陰氣已虚於中，而浮陽獨盛於外，故身骨雖寒而不至凍慄。然水不勝火，則筋骨皆失所滋，故肢節當爲拘攣。」




《經脈篇》：足少陰

膽爲少陰。


 氣絶，則骨枯。少陰者，冬脈也，伏行而濡骨髓者也
 

注



 ，故骨不濡則肉不能著也。骨肉不相親，則肉軟卻；肉軟卻，故齒長而垢、髮無澤；髮無澤者，骨先死。戊篤己死，土勝水也。

張注：「足少陰者，腎也。腎屬水，故爲冬脈。腎主骨，故腎氣絶則骨先死。其證在骨肉不相親附，則齒長而垢；精髓不能濡潤，則髮枯無澤也。腎水畏土，故死於戊己。」○「垢，音苟。」






注
 　聖人陳陰陽：「陳陰陽」原作「調陰陽」，據《古今圖書集成醫部全録·骨髓門》改。又，《素問》及《太素》亦俱作「陳陰陽」。



注
 　膽：據文意，似當作「腎」。



注
 　精足則血足而髮盛：原作「筋足而髮盛」，據人民衛生出版社本張介賓《類經》卷三改補。



注
 　作陽中之少陰：「作」原作「爲」，「少」字原脱，據《類經》卷三改補。



注
 　肺在十二經雖屬太陰，然陰在陽中，當爲少陰也：因下文有脱，此三句原作「肺在十二經雖屬少陰，然陰在陰中，當爲太陰也」，據《類經》卷三改。



注
 　者：原無，據文意補。



注
 　青白乃色矣：此恐有誤，當依《素問》作「色先青白，乃死矣」。



注
 　至於目鋭眥：「至於」原作「入於」，據《類經》卷一八改。



注
 　苦走血：原作「苦走筋」，據《類經》卷一五改。



注
 　立身之幹：「之」字原脱，據《類經》卷一五補。



注
 　萬化之原：「萬化」原作「萬物」，據《類經》卷一五改。



注
 　此接内腎：「接」字恐誤，或當作「此指内腎」。



注
 　病名曰骨痺：「病」字原脱，據《素問》補。



注
 　濡骨髓者也：「也」字原脱，據《靈樞》補。








周身名位骨

録日本《經穴纂要》。






囟

《金鑑》曰：顛前之頭骨。嬰兒腦骨未合，軟而跳動之處，曰顖門。《人鏡經》曰：頂
 


 前爲顖。《無冤録》曰：顖門在百會之前。髮際

《金鑑》曰：囱前爲髮際。


 額顱

《金鑑》曰：額前髮際之下。《無冤録》曰：首骨也，在顖門之下。《經穴指掌圖書》曰：顱下曰額。額，郭也，即天庭也。《無冤録》曰：額角在頭顱左右。


 顔

《釋骨》曰：額之中曰顔，曰庭。《六書故》曰：自頞達於顙爲顔
 

注



 。《靈樞·五色篇》曰：明堂者，鼻也；闕者，眉間也；庭者，顔也。又云：庭，首面也。《釋骨》：自庭至下極皆顔。《説文》曰：眉目之間。


 闕

《釋骨》曰：眉間曰闕。


 下極

《釋骨》曰：闕之下曰下極。


 頞

《金鑑》曰：鼻梁，即山根也。鼻亦下極。《經絡全書》：鼻，山根也，俗呼爲鼻梁。


 鼻柱

《金鑑》曰：兩孔之界骨，名曰鼻柱。下至鼻之盡處，名曰準頭。《釋骨》曰：鼻骨，曰鼻柱，曰明堂骨。


 鼻孔

《人鏡經》曰：人中上兩旁爲鼻孔。


 人中

《金鑑》曰：鼻柱下、脣上，名水溝。


 脣

《人鏡經》曰：口沿爲脣。


 齒

《人鏡經》曰：口内前小者爲齒。《小兒方訣》曰：自腦分入齦中作三十二齒，而齒牙有不及三十二數者，變不足其常也，或二十八日即至長二十八齒，已下仿之，但不過三十二數。


 牙

《圖翼》曰：前小者曰齒，後大曰牙。《人鏡經》曰：齒傍大者爲牙。


 齗

《人鏡經》曰：根肉爲齗。《經絡全書》曰：齒根肉也，亦作「齦」。


 舌

《人鏡經》曰：齒内爲舌。


 舌本

《金鑑》曰：舌本者，舌根也。


 懸癰

《醫彀》
 

注



 曰：舌本上爲懸癰。


 羕漿

《人鏡經》曰：地閣上陷爲羕漿。


 地閣

《金鑑》曰：即兩牙車相交之骨，又名頦，俗名下巴骨。《經絡全書》曰：頦，一名地閣。


 結喉

《金鑑》曰：喉之管。《藏府指掌圖書》曰：十二節，上三節微小，下九節微大，第四節乃結喉也。


 額角

《人鏡經》曰：額顱前兩傍爲額角。


 頭骨

《金鑑》曰：額兩旁稜處之骨也。


 鬢骨

《經穴指掌圖》曰：耳前動處，一名鬢骨，即顳顬。一名鬢骨，俗曰兩太陽。


 曲隅

《人鏡經》曰：額角兩旁耳上髮際爲曲隅。《釋骨》曰：形曲，故曰曲角。


 目

《金鑑》曰：目者，司視之竅也。《口問篇》曰：心者，五藏六府之主也；目者，宗脈之所聚也。


 目眶

《經絡全書》曰：瞼也，俗呼爲眼胞。


 目綱

《金鑑》曰：綱者，上下目胞之兩瞼邊
 

注



 ，又名曰睫，司目之開闔也。


 目胞

《金鑑》曰：目胞者，一名目窠，一名目裹，即上下兩目外衛之胞也。《無冤録》曰：眼之裹胞也，俗呼眼蓋也。


 目珠

《金鑑》曰：目睛之俗名也。


 目系

《金鑑》曰：目晴入腦之系也。《人鏡經》曰：目内連深處爲系。


 宫骨

《聖濟總録》曰：左睛之上爲宫骨。


 命門骨

《聖濟總録》曰：右睛之上爲命門骨。


 内眥

《醫彀》
 

注



 曰：内眥者，爲睛明。


 外眥

《醫彀》曰：外眥者，爲鋭眥
 

注



 。《金鑑》曰：内眥乃近鼻之内眼角，以其大而圓，故又名大眥；外眥，目外者近鬢前之眼角也，以其小而尖，故稱目鋭眥。


 
 

《釋骨》曰：目下之起骨曰
 


 
 

注



 。《經穴指掌圖書》曰：面秀骨。《經絡全書》曰：
 者頄也，俗呼顴骨。面頄骨

《釋骨》曰：
 


 下旁而大者，曰面頄骨，亦顴骨，亦曰頄。關

《釋骨》曰：耳前曰關。


 兑髮

《人鏡經》：耳前髮腳爲兑髮。


 蔽

《金鑑》曰：耳門也。


 耳郭

《金鑑》曰：耳輪也。


 頰

《金鑑》曰：耳前顴側面旁之稱。《經絡全書》曰：面旁也，在耳下，亦名蕃車。《無冤録》曰：腮頰面旁。


 大迎骨

《釋骨》曰：曲骨前齗而若逆。


 顑

《金鑑》曰：顑者，俗呼爲腮，口旁頰前肉之空軟處。


 頷

《金鑑》曰：頦下結喉上兩側肉之軟處。《無冤録》曰：頷頦在頤下。


 頤

《金鑑》曰：口角後顑下。鄭玄曰：頤者，口車之名也。


 吻

《金鑑》曰：口之四周也。







《金鑑》曰：凡前曰面，凡後曰背。居頭之前故曰面。

頂
 

《人鏡經》曰：巔前爲頂
 

 。

 巔

《金鑑》曰：頭頂也，巔，頂骨也，俗名天靈蓋。


 腦

《金鑑》曰：腦者，頭骨髓也，俗名腦子。


 枕骨

《釋骨》曰：巔之後横起者曰頭横骨，曰枕骨。《金鑑》曰：後山骨，即枕骨也。


 玉枕骨

《釋骨》曰：枕骨之兩旁最起者，曰玉枕骨。


 完骨

《釋骨》曰：玉枕骨下高以長，在耳後曰完骨。《金鑑》曰：壽臺骨即完骨，在耳後，接於耳之玉樓骨者也。


 柱骨

《釋骨》曰：三節植頸項者
 

注



 ，通曰柱骨。


 頸

《金鑑》曰：頸之莖也。又曰：頸者莖之側也。又曰：頭之莖骨，肩骨上際之骨，俗名天柱骨。


 項

《金鑑》曰：頸後莖骨之上，三節圓骨也。


 鷄足青

《金鑑》曰：耳本脈中爲鷄足青。


 耳上角

《釋骨》曰：耳之後上起者。




巨骨

《釋骨》曰：肩端前横而大。《圖翼》曰：膺上横骨。


 缺盆

《經穴指掌圖》曰：結喉下、巨骨上缺陷處，若盆也。


 
 骨

《釋骨》曰：乃缺盆骨兩旁之端，即肩端骨
 

注



 。《玉篇》曰：骨端也。


 胸

《金鑑》曰：缺盆下腹上，有骨之處。《圖翼》曰：兩乳之間。


 膺

《金鑑》曰：胸前兩旁高處也。


 乳

《金鑑》曰：膺上突起兩肉，有頭
 

注



 。


 
 
 

《釋骨》曰：蔽心者曰
 


 
 ，曰鳩尾，曰心蔽骨，曰臆前蔽骨。腹

《金鑑》曰：胸下。《圖翼》曰：臍上下皆曰腹。


 臍

《金鑑》曰：人之初生，胞帶之處也。


 少腹

《金鑑》曰：臍下曰少腹，亦名小腹
 

注



 。《太平御覽》曰：有小腹之别，臍下曰小腹，臍下旁曰少腹。《保命歌括》曰：臍以下曰水腹，水汋所聚也，又曰少腹。少，小也，比於臍上爲小也。


 毛際

《金鑑》曰：小腹下横骨間，叢毛之際也。


 横骨

《釋骨》曰：
 


 
 直下，横兩股間者曰横骨，曰股際骨。《經穴指掌圖》曰：陰毛中有陷，如偃月。曲骨

《釋骨》曰：横骨中央，兩垂而壓陰器者
 

注



 。


 篡

《金鑑》曰：横骨下，兩股之前，相合共結之凹也。前後兩陰之間，名下極穴，又名屛翳穴
 

注



 、會陰穴，即男女陰氣之所也。《人鏡經》曰：纂内深處爲下極穴。


 陰廷

《人鏡經》曰：下極之前，男爲陰廷，女爲窈漏，陰廷下爲陰器。


 廷孔

《類經》曰：女人溺孔，在前陰中横骨之下；男子溺孔亦横骨之下中央，爲宗筋所函，不見耳。馬注曰：廷，孔也，其孔即溺孔之端。蓋窈漏之中有溺孔，其端正在陰廷，乃溺孔之端也。


 睾丸

《金鑑》曰：男子前陰兩丸也。


 莖

張氏曰：陰器者，合太陽、厥陰、陽明、少陰之筋，及衝、任、督之脈，皆聚於此，故曰宗筋。厥陰屬肝，肝主筋，故絡諸筋而一之，以成健運之用。《説郛》曰：陰莖屬足厥陰肝經；陰囊屬足厥陰肝經：睾丸屬足厥陰肝經；陰中，即陰户之口，屬足厥陰肝經；陰户。即陰門之口，屬足厥陰肝經。







背

《釋骨》曰：項大椎之下二十一節，通曰脊骨，曰脊椎，曰膂骨，曰中
 


 。第一節曰脊大椎，形如杼，故亦曰杼骨；第十三節至十六節曰高骨，曰大骨；其以上七節曰背骨，則第八節以下乃曰膂骨；末節曰尻骨，曰骶骨，曰脊骶，曰尾骶，亦曰骶，曰尾屈，曰撅骨，曰窮骨。《生氣通天論》王注曰：「高骨，謂腰高之骨
 

注



 。」是高骨通謂腰間脊骨之高者。沈彤按：上七節皆背骨，而膂骨自八節以下，明矣。又《説文》訓吕爲脊骨，訓背爲脊，而訓脊則兼背、吕，亦一脊而分上背下吕之證。又《氣穴論》云「中
 兩旁各五穴」，注謂起肺俞至腎俞，肺俞在第三椎下兩旁，腎俞在十四椎下兩旁。是中
 云者，謂第三椎至十四椎爲膂之中也。此又以背骨五節
 

注



 通稱爲
 也。《六書精藴》曰：吕，力莒切，脊骨也。凡二十一部，如珠氣行一起一伏也，象上下相貫形，凡藏府皆系於吕，心系於五椎，自十七至二十爲腰監骨所弇，心之前有蔽骨，天然之妙也。或從肉作「膂」，脊之重。在骨不在肉也。借爲律吕之「吕」。《萬病回春》曰：背，倍也，在後稱也。又曰：脊，積也，積續骨節終上下。《人鏡經》曰：脊骨節爲顀，顀骨下近處爲顀尾，顀尾鋭爲尾蛆骨，一名骶骨，又曰脊骨，除項骨三節，二十一盡處爲尾蛆骨。扁骨

《人鏡經》曰：骶骨兩旁爲扁骨。


 尻

《人鏡經》曰：八髎盡分各處爲尻。《金鑑》曰：尻骨者。腰骨下十七椎、十八椎、十九椎、二十椎、二十一椎五節之骨也。上四節紋之旁左右各四孔，骨形内凹如瓦
 

注



 ，長四五寸許，上寬下窄，末節更小，如人參蘆形，名尾閭，一名骶端，一名橛骨，一名窮骨，在肛門後
 

注



 。其骨上外兩旁，形如馬蹄，附着兩骨上端，俗名骻骨
 

注



 。


 腰骨

《金鑑》曰：脊骨十四椎下，十五十六椎間。尻上之骨也：其形中凹，上寬下窄，方圓二三寸許
 

注



 ，兩旁四孔，下接尻骨上際。《醫彀》曰：監骨
 

注



 上爲腰骨，一名
 

 。

 
 《醫彀》曰：
 上爲
 。腰髁
 

注



 

《圖翼》
 

注



 曰：腰髁
 

注



 ，即腰胯骨也，自十六椎而下，俠脊附着
 

注



 之處也。


 腰監骨
 

注



 

《醫彀》曰：尻上横者爲腰監骨。


 臀

《金鑑》曰：尻旁之大肉也。《人鏡經》曰：臀肉爲脽
 

注



 。《醫經原旨》曰：凡形充而臀削者，必非福壽之兆，


 胂

《金鑑》曰：腰下兩旁，髁骨上之肉也
 

注



 。


 三柱骨

《醫彀》曰：肩胛際會處，爲三柱骨。


 
 

《醫彀》曰：三柱之上，兩傍之前，爲
 


 。肩胛

《醫彀》曰：肩解下成片者爲肩胛，一名膊。


 肩解

《金鑑》曰：肩端之骨節解處也。


 小髃

《釋骨》曰：肩前微起者。


 髃骨

《釋骨》曰：缺盆骨兩旁之端，肩端骨。《醫彀》曰：肩兩端骨間爲髃骨。


 
 

《醫彀》曰：凡二十一節，通項骨三節，共二十四節。脊肉爲
 


 。膂

《醫彀》
 

注



 曰：
 


 兩傍爲膂胛。又曰：膂肉爲胛，一名脢。《經典釋文》：脢，武杯反，又音每。心之上口之下也。鄭玄曰：背脊肉也。《説文》：脢，背肉也。




腋
 

注



 

《釋骨》曰：肩之下，脇之上際。《圖翼》曰：腋下亦曰胳。《玉篇》曰：胳，腋下也。


 胠

《説文》：胠，腋下也。《圖翼》曰：腋下脇上。《金鑑》曰：胠統脅肋之總，名曰胠。《釋骨》曰：後乳三寸
 

注



 者曰胠。胠骨五，左曰左胠，右曰右胠，其抱胸過乳而兩端相直者，曰膺中骨。


 脅

《釋骨》曰：膺中骨之下及胠外者曰脅骨，曰脅肋。胠及膺中骨之在乳下者，通曰脅。《至真要大論》注曰：脅，謂兩乳之下及胠外也。


 撅肋

《釋骨》曰：脅骨之短而在下者，曰橛肋，三。


 季肋

《釋骨》曰：橛肋最短俠脊者，曰季肋。其橛肋之第三條，曰季脅。


 脇攴

《釋骨》曰：凡脅骨之端通曰脅支，亦曰攴。


 骹

張志聰曰：「胸脇交分之扁骨，内膈前連於胸之鳩尾，旁連於脇，後連於脊之十一椎。」《釋骨》曰：脇支之端相交者曰骹。


 
 

《玉機真藏論》曰：季脇之下，俠脊兩旁空軟處也。《金鑑》曰：脇下無肋骨空軟處也。


 楗

《骨空論》王注曰：髀輔骨上，横骨下，股外之中，側立摇動，取之，筋動應手。《經絡全書》曰：在髀輔骨上，腰横骨下，股外之中，側立摇動，取之筋動應手是也。


 髀樞
 

注



 

《圖翼》曰：楗骨下，髀之上，曰髀樞，當環跳穴。







膝

《釋名》曰：膝，伸也。可屈伸。《金鑑》曰：股中節上下交接處。


 膝解

《金鑑》曰：膝之節解也。《人鏡經》曰：髀關下膝解爲骸關。《骨空論》曰「膝解爲骸關」，注曰：膝外爲骸關，《集注》：膝後分解之處。


 臏骨

《説文》：膝端也。《釋骨》曰：蓋骨也，膝蓋之骨曰膝臏。《經絡全書》曰：膝蓋骨也，又名連骸骨。又，《釋骨》曰：膝旁不曰輔
 

注



 ，曰連骸，骸上者，
 


 之上端也。《説文》曰：骸，脛骨。《圖翼》曰：膝下内外側大骨。
 

《説文》：膝脛間骨也。《人鏡經》曰：臏下通爲
 


 。輔骨

《人鏡經》曰：
 


 外爲後輔骨。《釋骨》曰：俠膝之骨曰輔骨，内曰内輔，外曰外輔。
 

《釋骨》曰：在膝以下者曰
 


 骨，
 亦作胻。
 者小股也，亦曰足
 。脛，與
 同。曰骸，曰骭。《類經》曰：骭足
 骨骸
 

注



 。《説文》曰：脛骨，又曰
 ，骹骨。《經絡全書》曰：脛骨之近足而細於股内者，亦名之爲骭骨。成骨

《釋骨》曰：
 


 外廉起骨成
 者，曰成骨。《刺腰痛論》注曰：謂膝外近下
 骨上端，兩起骨相並間陷容指者也。
 骨所成柱膝髀骨，故謂之成骨。踝

《釋骨》曰：
 


 下端起骨曰踝。内曰内踝，外曰外踝。腕

《人鏡經》曰：脛下盡處，爲曲節，一名腕。


 跗

《圖翼》曰：足面也：《人鏡經》曰：岐骨上爲跗。


 岐骨

《人鏡經》曰：本節後爲岐骨。


 本節

《人鏡經》曰：聚毛後爲本節。


 京骨

《釋骨》曰：足外側大骨曰京骨。


 束骨

《釋骨》曰：小指本節後曰束骨。


 附屬

《釋骨》曰：外側近踝者曰附屬。《類經》曰：足面前後皆跗之屬。


 跟

《釋骨》曰：兩踝後在踵者曰跟骨。《圖翼》曰：足根也。《回春》曰：足後曰跟。《人鏡經》曰：足掌後爲跟。


 三毛

《人鏡經》曰：大指爪甲之後，爲三毛。


 聚毛

《人鏡經》曰：三毛後横紋爲聚毛。







股

《人鏡經》曰：髀樞下股，一名胯。股骨爲
 


 
 。《説文》曰：胯，股也。《金鑑》曰：下身兩支通稱也，俗名大腿、小腿。魚腹股

《人鏡經》曰：股下爲魚腹股。


 髀

《人鏡經》曰：魚腹股外爲髀關。


 髀關

《人鏡經》曰：伏兔後交文中，爲髀關。


 伏兔

《人鏡經》曰：髀之前，膝上起肉，爲伏兔。


 
 

《人鏡經》曰：膝後曲處爲
 


 。《金鑑》曰：膝屈，俗名腿凹也。腨

《説文》曰：腓腸也。《至真要大論》王注曰：
 


 後軟肉處也。《金鑑》曰：腨者，下腿肚也，一名腓腸，俗名小腿肚。然骨

《釋骨》曰：内踝下前起大骨。


 覈

《釋骨》曰：跗内下爲覈骨，一名核骨。《圖翼》曰：足大指本節後，内側円骨。《醫學綱目》曰：本節後約二寸，内踝前約三寸，如棗核，横於足内踝赤白肉際者是也。


 趾

《金鑑》曰：其數五，名爲趾者，别於手也。




跖

《人鏡經》曰：大指下爲跖。


 跽

《人鏡經》曰：跖下爲跽。


 板

《人鏡經》曰：跽後爲板。


 蹄

《釋名》曰：蹄，底也，足底也。《回春》曰：蹄，底也，乃足之底。


 足心

《人鏡經》曰：板後爲足心。


 足掌

《人鏡經》曰：足心後爲足掌。


 踵

《釋名》曰：踵，鍾也，鍾，聚也，上體之所鍾聚也。《金鑑》曰：足下面，着於地之謂也，俗名腳底板。







膊

《人鏡經》曰：從肩解後
 

注



 之下爲膊。


 臑

《人鏡經》曰：膊下對腋爲臑。《金鑑》曰：肩髆下内側對腋處高起耎白肉也。


 臂

《圖翼》曰：肘之上下皆名臂。一曰：自曲池以下爲臂。《金鑑》曰：一名肱，俗名肐膊。《説文》曰：臂，手上也。《人鏡經》曰：臑下爲股，一名臂。


 腕

《人鏡經》曰：臂骨盡處爲腕
 

注



 。《金鑑》曰：臂掌骨接交處，以其宛居，故名也。當外側之骨，名曰高骨，一名鋭骨，亦曰踝骨。馬氏曰：掌後高骨爲壅骨。


 掌骨

《金鑑》曰：掌者，手之衆指之本也。手之衆骨
 

注



 名壅骨。


 手背

《金鑑》曰：手背者，手之表也。


 岐骨

《金鑑》曰：凡骨之兩叉者皆名岐骨，手足同。


 虎口

《人鏡經》曰：岐骨前爲虎口。


 指

《金鑑》曰：指者，手指之骨也。第一大指，名巨指；第二名食指；第三中指，名將指；第四名無名指；第五爲小指。《圖翼》曰：謂大指之次指，即食指也，足亦同。謂小指之次指，即無名指也，足同。


 爪甲

《金鑑》曰：爪甲者，指之甲也。足趾同。


 腡

《玉篇》曰：腡，手理也。







《聖濟總録》曰：凡三百六十五骨也，天地相參，惟人至靈。其女人則無頂威骨、左洞、右棚及初步等五骨
 

注



 ，止三百六十骨。







順骨之左爲洞骨，順骨之右爲棚骨，洞棚下中央爲
 
 ，直下爲天樞骨。

髁骨之前，各有下力骨
 

注



 ；踝骨之後，各有京骨
 

注



 。下力骨之前，各有釋欹骨
 

注



 ；釋欹之前，有起仆骨。起仆之前，各有襯甲骨，釋欹骨兩旁，各有核骨。起仆之下，各有初步骨。

骨

《宣明五氣篇》曰：腎主骨。

《説文》曰：骨者，體之質也，肉之核也
 

注



 。

《醫彀》曰：男子骨色
 

注



 純白，婦人骨色淡黑。男子髑髏骨自項及耳至腦後，共八片，腦後横一縫，當正直下髮際，别有一直縫。婦人只六片，腦後横一縫，當正直下則無縫。左右肋，男十二條，八長四短；女十四條，八長六短。

《類》注曰：左右肋骨
 

注



 各十二條，八長四短。女人多檠夫骨
 

注



 二條，左右各十四條。

《吴醫彙講》曰：男子肋骨二十有四，女子肋骨二十有八；男子頭骨八塊，女子頭骨六塊。

《類》注曰：尾骶骨，男子者尖
 

注



 ，女子者圓而平。

《金鑑》曰：顛頂骨，男子三叉縫，女子十字縫。










齒

《醫學原始》曰：齒屬腎，腎乃骨之餘。上齗屬胃，下齗屬大腸。何少年齒密，老年齒疎？ 而齒性原剛
 

注



 ，胡有收縮
 

注



 而致稀疎者乎？艾儒略曰：齒形上平寬、下稍鋭，而人身百體之長有時而止，惟齒
 

注



 則自少而壯至老，益加長焉。



注
 　自頞達於顙爲顔：「於」原作「兮」，據四庫本《六書故》卷一○改。



注
 　醫彀：此誤，下「舌本」云云，《醫彀》無其説。按：《經穴纂要》多舉明人孫志宏《醫彀》之文，而所引語率皆不見於《醫彀》，如此條，當出自金劉完素所撰《素問要旨論》，卷六《通明形氣篇》云「舌本相對爲懸雍」（據中醫藥出版社本《劉完素醫學全書》）。今按人民衛生出版社點校本《簡明醫彀》八卷，未有論及骨者，亦未聞别有一《醫彀》，豈日本所見之《醫彀》與本土傳本有異乎？姑仍其舊而存原貌。



注
 　兩瞼邊：「瞼」原作「眼」，據人民衛生出版社本小坂元祐《經穴纂要》卷五改。



注
 　語見劉完素《素問要旨論》卷六，似不出《醫彀》。



注
 　鋭眥：原作「鋭骨」，據《素問要旨論》改。按：此語似不出《醫彀》。



注
 　目下之起骨曰
 ：「之起骨」三字原脱，據昭代叢書本沈彤《釋骨》補。



注
 　植頸項：「頸項」原作「頸頂」，據《經穴纂要》卷五改。



注
 　即肩端骨：「即」原作「則」，據《釋骨》改。



注
 　膺上突起兩肉有頭：「起兩」二字原脱，據四庫本《醫宗金鑑》卷八○補。



注
 　亦名小腹：「名」字原無，據四庫本《醫宗金鑑》卷八○補。



注
 　壓陰器者：「壓」原作作「厭」，據《釋骨》改。



注
 　又名屛翳穴：「名」字原無，據《醫宗金鑑》卷八○補。



注
 　腰高之骨：原作「腰之高骨」，據《素問》王注改。



注
 　背骨五節：原作「膂骨五骨」，據《釋骨》改。



注
 　内凹如瓦：「内」字原無，據《醫宗金鑑》卷八○補。



注
 　在肛門後：「在」字原無，據《醫宗金鑑》卷八○補。



注
 　俗名骻骨：「名」字原脱，據《醫宗金鑑》卷八○補。



注
 　方圓二三寸許：「方圓」原作「方田」，據《醫宗金鑑》卷八○改。



注
 　監骨：原作「藍骨」，《素問要旨論》卷六云：「監骨上爲腰骨」，因據改。按：此語似不出《醫彀》，下條之注語「
 」亦然。



注
 　腰髁：原作「腰踝」，張景岳《類經圖翼》卷三作「腰髁」，注稱：「髁，苦瓦切。中原雅音作去聲。即腰胯骨……。」據改。



注
 　圖翼：原作「金翼」，然所引之語僅見《類經圖翼》卷三《周身骨部名目》，因改。



注
 　腰髁：原作「腰髀」，據中醫藥出版社本《張景岳醫學全書·類經圖翼》卷三改。



注
 　俠脊附着：「俠脊」原作「伏脊」，據《張景岳醫學全書·類經圖翼》卷三改。



注
 　腰監骨：原作「腰藍骨」，釋文「尻上横者爲腰監骨」之「腰監骨」亦誤，均據《素問要旨論》卷六改。按：此語似不出《醫彀》。



注
 　臀肉爲脽：「脽」原作「睢」，據《經穴纂要》卷五改。



注
 　髁骨上之肉：「髁骨」原作「髀骨」，據《醫宗金鑑》卷八○改。



注
 　按：以上六引《醫彀》，所引之語則皆出劉完素《素問要旨論》，而未見於《醫彀》。



注
 　「腋」字原無外框，據文例補。



注
 　後乳三寸：「後」字原脱，據《釋骨》補。



注
 　「髀樞」二字原無外框，據文例補。



注
 　膝旁不曰輔：原作「輔骨旁不曰輔」，據《釋骨》删改。



注
 　骭足
 骨骸：《類經》卷四作「脛骨曰骸」，當據改。



注
 　肩解後：原作「肩前後」，據《經穴纂要》卷五改。



注
 　臂骨盡處爲腕：《經穴纂要》卷五「腕」作「脘」。



注
 　手之衆骨：《醫宗金鑑》作「掌之衆骨」，當從。



注
 　右棚及初步等五骨：「及」原作「乃」，據《聖濟總録》卷一九一改。



注
 　下力骨：原作「下刀骨」，據《聖濟總録》卷一九一改。後「下力骨」同。



注
 　京骨：原作「威骨」，據《經穴纂要》卷五改。



注
 　釋欹骨，原作「釋歆骨」，據《聖濟總録》卷一九一改。下二「釋欹」同。



注
 　「骨者」至「之核也」：按：檢《説文》，未見有此等語。



注
 　「男子骨色」以下，似亦不出《醫彀》，而其所云則與《洗冤集録》卷三《驗骨》之文多同。



注
 　左右肋骨：「左右」二字原無，據《類經》卷八補。



注
 　檠夫骨：「檠」原作「擎」，又脱「骨」字，兹據《類經》卷八改補。



注
 　男子者尖：「者」字原脱，據《類經》卷八補。



注
 　齒性原剛：「原剛」原作「厚剛」，據上海科學技術出版社《明清中醫珍善孤本精選十種》之《醫學原始》卷四改。



注
 　胡有收縮：「胡有」原作「故有」，據《醫學原始》卷四改。



注
 　惟齒：「惟」原作「性」，據《醫學原始》卷四改。








慈谿劉廷楨《中西骨格辯正》






全體骨格總論



嘗考中土醫書，汗牛充棟，自《素問》、《靈樞》、《甲乙》等經以下，所載骨數散見錯出，其融會而貫通者實鮮，惟《部頒骨圖》，以及各種《洗冤録》，論列諸骨，大端雖具，而於全體骨數難免失實，且有大相徑庭者。《内經》不載骨數，第曰人身三百六十五骨節，不過按週天三百六十五度，與人身固有之骨仍不相符。西醫詳核人身骨數確有二百，統分五大類：曰頭面，

頭骨八，面骨十四，共計二十二骨。


 曰脊梁，

項骨七節，背骨十二節，腰骨五節，鈞骨一，尾閭骨一，共計二十六骨。


 曰胸膛，

胸骨一，舌骨一，肋骨二十四條，肋韌不計，共二十六骨。


 曰上肢，

肩胛骨一，鎖子骨一，臂骨一，正肘骨一，轉肘骨一，手腕骨八，手掌骨五
 

注



 ，手指骨十四節，共三十二骨。


 曰下肢；

胯骨一，大腿骨一，小腿骨一，輔腿骨一，膝蓋骨一，腳腕骨七，腳掌骨五，腳指十四節，共三十一骨。


 此外，耳部另有微細小骨，左右各三枚，又齒牙三十二，共得二百三十八骨。曩值好善之士埋
 掩骼時，楨從旁驗視暴露各骨，遂得詳細摹圖；歸而證之西醫書中所載圖説，又與西國太醫院給發西方人真骨相較，考形稽數，
 合
 

注



 無差。於是知中醫骨格之誤，病在牢守古訓，不事檢點，以致承僞襲繆，失其真原。爰就中西諸書博考而節録之，且參以見聞，互相折證，日手一編，久而成帙。非敢自用師心，厚誣往哲，亦聊備稽考而已。




骨之原質



考骨質蓋由生質、土質合成，生質百分中居三十三分之三十，土質百分中居六十七分之七十。生質者何？凍膠血珠之類；

熱水煮之能化。


 土質者何？鉐燐鎂弗

原質之一。


 之類。

即鉐燐五十四分·○四，鉐灰養十一分·三十，鉐弗二分，鎂燐一分·十六，鏀與鏀緑一分·二十。


 年壯時骨中生質居多，偶或跌仆，其骨堅韌不斷；年老時骨中土質居多，偶或跌仆，其骨鬆脆易折。如幼年

不合養身之理。


 骨中生質過多，其骨愈形韌軟，每有軟骨

如龜背、軟腳等症。


 歪斜之症。

取治宜服鉐燐等劑，補其土質。


 以故幼年、壯年、老年之骨，其中生質、土質分數各有不同，列表如左：

年歲　　　　　　生質分數　　　　　　　　土質分數

生至週歲　　　　三十五·三十七分　　　　六十四·六十三分

十歲時　　　　　三十二·六十二分　　　　六十七·三十八分

三十六歲　　　　三十二·四分　　　　　　六十七·九十六分

七十一歲　　　　三十二·九十四分　　　　六十七·六分

軟骨症　　　　　七十九·七十五分　　　　二十·二十五分

從知土質多者其骨堅，生質多者其骨軟。簡法驗之，如五圖，可用骨一塊浸入淡輕緑酸中，

輕緑酸一分，清水五六分。


 數日後，骨中土質均爲輕緑化蝕，骨之形色雖不大變，而土質已去，堅性已失，所存者柔軟而韌，可以隨意扭轉；

西國有用此法專製象牙各件者。


 再用骨一塊，或以火煅，或熱水煮，則生質消化，韌性已失，所存者全係土質。

略搗之，易碎成粉。


 至於飛禽之骨，土質爲多，是以骨體較密而白；胎生之骨土質略少，鱗介尤少，至於魚則更少矣。骨中土質以鉐炭養、鉐燐養爲最要，鉐燐愈多，骨亦愈堅。

牙齒質中鉐燐較骨更多，是以牙齒較骨更堅。


 食物中五穀最能養人，正以其質所涵鉐燐爲最多，是以骨中生質、土質均藉飲食滋補長大。人身全體旣不外生質、土質合成，故各種食物亦不外乎植物、動物兩種，植物補養身中之土質，動物補養身中之生質。幼兒專飲乳汁，

不食植物各料。


 是以骨多生質；年邁血氣枯衰，

骨中生質漸減。


 是以骨多土質。此骨之原也。

覈骨中土質法：將骨横切成片，用千三百倍大顯微鏡映視之，見在骨珠與細網之中，在生質模上有小點，形如米粒，即土質也。如加澹輕緑酸，米粒即化爲烏有。此粒約大六千至一萬四千分寸之一，凡腐骨症，用五百倍大顯微鏡映視其膿，亦有此米粒之土質。







骨之體質



前論骨質本由生質土質相合而成，或問生、土兩質究何如相合成骨，此則造化生人，具有自然之妙，非醫理所能道其玄妙也。然第曰生質土質合成爲骨，此猶渾括之言，未臻詳盡，今再闡發其微，依骨體各層剖解，

西醫稱曰剖解學。


 條分縷晰，臚陳如左：

一曰海棉質。其形鬆如蜂窠，故曰海棉質，如骨裏面與髓相連之處，以及長骨兩端骨節皆係此質，如六、七圖；又如頭顱骨，外皆堅骨，其間皆係海棉質，如九、十圖。以及全體諸骨，無一不有此質。考此質本係骨體之層變鬆，佈成油管，連絡如絨；其如何連絡之方向，正當身體之壓力，與骨體聯絡一氣，故此質雖如海棉，而有極大之托力與阻力。如行立之時，全賴脊骨、大腿骨、小腿骨之托力以托之；又如跳躍，所以不致受震者，亦海棉質之阻力也。海棉質之孔大小形狀不一，孔孔相通，

用汞灌入枯骨此端，能由彼端海棉質流出。


 孔中充滿黄髓，與長骨之髓同。

一曰骨衣。諸骨之有衣，猶樹之有皮，

樹無皮則枯，骨無衣則死。


 所以藉此滋養并包裹全骨之用。其質由極粗堅骨連網

用顯微鏡映視，形如網眼相連，人身肌肉藏府各部均有此網，大同小異。在骨者堅，故名堅骨連網。


 所成，分佈周密，愈分愈細，包護骨面，兼有微絲血管相輔而行，漸至骨面小孔，穿入骨體以養之，如八圖。

幼年，骨之長大全賴骨衣；至骨長足，專賴骨衣而養之。


 是以骨衣偶因外傷撕破，或因炎熱損壞，骨失滋養，不免變死、潰爛。

一曰骨體。骨衣之内即骨體也，由生質、土質兩相合成，其體極密極緊，猶如象牙質，細覈之，積累如層。如長骨中截，無不皆然，惟長骨兩端則漸變鬆薄

 ，成海棉形，即名曰海棉質。海棉質外仍有骨體一層，甚薄，可以揭去。凡骨體

如長骨之中截。


 細密極緊者，生質少土質多，海棉質則生質多土質少，故屍骨中長骨之兩端經久易蝕變，如蜂窠鬆脆之質，

因生質易於化去。


 中幹則堅硬，經久不變。欲驗其堅質，

即土質之形狀。


 可以骨横切薄片

 ，映於顯微鏡，見有無數小孔，名曰骨體微管，

或曰養管。


 所以引血入骨之路。

二百餘年前英名醫哈味嘻所考出。


 此管在骨體外，而形狀細密，至骨體内面

骨内面藏骨髓。


 漸漸鬆大，愈向裏愈變大，約粗貳百分寸之一；愈向外愈變細，約粗二千分寸之一，内與骨髓海棉質相通，外與骨衣之血管吻接。且映視養骨管，四圍有無數黑點，而内空，形如蜘蛛，長徑約二千分寸之一，短徑約六千分寸之一，名曰骨珠。每珠之邊有細網連絡，約粗一萬四千至二萬分寸之一。此網甚細，血不能入，但吸血中之汁，以養骨珠；如骨偶有損傷，此網有自修之功用。此網又與養骨管相通。是以骨體雖堅，細覈之，不外骨珠、養骨管、骨質細網等黏結而成也。西醫統稱骨體之管曰哈味嘻管，管中寬處曰哈味嘻孔，此孔能將舊骨并無用之質消去，另生骨質新點以補之。其無哈味嘻處，即白色透明之骨質也。　如哈味嘻管炎熱血多，則骨漸脹大，割視之，色赤浮鬆，變爲海棉質，或日久漸變爲堅硬之骨，此因層層脹大，骨管充塞故也。十二至十七圖。

一曰骨體腦筋。骨與骨衣俱有腦筋附麗，或由骨中幹之孔，或由骨兩端細孔而入；有專麗於骨者，有兼佈於髓者，不一而定。大抵無病之骨知覺少，骨炎或斷後新生之骨知覺更大，其功全主於腦筋。

一曰骨體吸管。在骨體哈味嘻管空處，均有極細吸管之形質，專司收攝。每見骨體變大，或新生之骨，其邊倍大，未幾而漸小如常

 者，即吸管之用也。

一曰骨脈管。概分爲三：一自骨衣脈管而入，漸漸分佈骨體；二自骨節脈管而入，

即骨端細孔。


 漸漸分佈海棉質；三自養骨血管而入。此養血骨管，概自骨幹中截小孔通入，漸漸分佈骨體，或直入骨髓。　其迴血管大於脈管，由略大之孔而出。

一曰骨髓。凡長骨中均有骨髓，色黄，概由脂油與血管堆聚而成，計百分中有油九十六分。至於脊骨、胸骨、頭骨、肋骨之髓，色紅，計百分中有油一分、蛋白廿二分、水七十五分。嬰兒之髓幾皆紅色，用顯微鏡映視，有數條珠子，形狀不一。　髓中之脈管概由骨體中幹之孔斜入，再分爲上下兩支，佈散髓中，與骨節相通。




骨之連網



人身全體各部各有連網，佈滿成體，骨亦然也。上文云骨係生質、土質合成，若將骨一塊浸淡輕緑酸中，漸變爲柔軟之質，曰生質，此生質大半即骨之連網。

連網猶海絨也，生質、土質充實其中各孔，變其形質，即成爲骨。


 骨分韌骨、堅骨，連網亦分韌骨連網與堅骨連網，此二者，二而一者也。○一曰韌骨連網。又分三種。一色亮，在胸骨、肋骨盡端，與鼻骨、脾韌骨、氣管骨、眼胞骨有之；二色黄，在耳内與會壓蓋有之；三色白，在墊肉、肋骨、脊骨、膝骨有之。此外更有圓形者，在髀臼節、肩臂節之骨墊有之。此三種韌骨網所成之骨，或曰磁韌骨，

以其通明如磁，多在骨端有之。


 或曰自縮韌骨，

因有自縮力，多在耳管與聲管。


 或曰肕。

因半屬韌骨，半屬筋綫，多在骨節，不使兩骨磨擦。


 其中有幼年時韌骨至壯年變爲堅骨者，曰暫韌骨；有一生韌軟不變者，曰常韌骨，如各骨盡端與耳、鼻、眼、聲管、氣管等處有之。○二曰堅骨連網，諸骨除去韌骨，餘即堅骨連網。如大腿骨與各長骨，皆堅多而韌少，其餘各骨有韌多而堅少者。其實韌骨網與堅骨網同是一樣連網，不過合生質多成爲韌骨者，即稱韌骨連網；合土質多成爲堅骨者，即稱堅骨連網。所成之骨雖異，連網之質則一也。




骨之生長



骨之生長分爲兩端。○一、由脆而成者居多。考受胎約二月後，凡將來可以變骨之脆，有薄膜包裹，細點如膠，自此細點可以積成純脆，

即衆多細珠合成此珠。有衣，衣有血管。


 純脆將變爲骨之時，脆衣血管必先變大加多，以引土質

或稱骨點也。


 沉於脆珠之上，每沉下土質多少，即減去生質多少；其脆珠愈分愈多，漸大，較平常大五六倍，且排列不亂，其珠之圍即變爲骨，而珠内之點即成骨珠。後脆珠本質漸減，骨亦漸堅。且脆珠變爲骨與骨珠之時，因有吸力，亦變爲衆多細孔，有紅髓與血管通入，充塞其中，其未充塞之孔即成爲海棉質，或與骨珠相合，成爲極密骨質。由此合成爲哈味嘻管。其純脆變骨，土質如何沉下，生質如何減去，均有一定之位、一定之數與一定之理。如扁骨由中心漸散於外，長骨由中桿漸達兩端。如大腿骨，胎内三月時，第一骨點先發於中桿，漸向兩端變發；至十月後，其第二骨點發於下桿，成爲膝節之端；至生下一年，其第三骨點發於上桿，成爲骨之頭；至四歲，其第四骨點由大阜發出；至十四五歲，其第五骨點由骨之小阜發出。自此以後，方稱完骨。又如胎兒頭顱骨，本係柔軟如膜，臨産時，此骨能錯合縮小，易於生産。其餘如無名骨、鈎骨、胸骨、肩胛骨等，本分數條韌骨，待長成方合一骨。　二、由膜而成之骨。即如胎兒腦蓋囟門，本係二層密合之膜，後由兩膜之間沉上土質，漸成爲骨。至出世時見嬰兒顖門跳動，緣此處仍是薄膜，尚未沉上土質成骨，是以應腦而跳；待二三歲後，其間土質漸成爲骨，堅實不跳，惟二骨鬬榫相合之處仍是此膜，合爲骨縫。無論頭顱，扁骨之面與長骨之四圍均依此法長成；其將變骨之時，亦是二膜之間血管先脹大，將生質流出，次將土質沉上漸漸圍成哈味嘻路。諸骨無論由脆而成、由膜而成，見十八至廿一圖。旣成爲骨，即有骨衣蓋護。大約二十五歲後，各骨皆長成完畢，全身亦由此長足矣。




骨之形式



骨形不一，有長短、大小、圓扁、厚薄、寬隘、凹凸之不同。長骨者形圓而長，其兩端較中幹略大、與别骨相接者，名曰骨端，其中幹較兩端略細者，名曰骨桿，如大腿骨、小腿骨、輔腿骨、上下臂骨、輔臂骨

即轉肘骨。


 、手腳掌骨、手腳指骨等類是也。扁骨者形扁成片，内外堅硬光滑，四面有骨齒

即有無齒者。


 與别骨錯接，如枕骨、顱頂骨、鼻梁骨、涙管骨、犁頭骨、肩胛骨、無名骨、胸骨、肋骨等類是也。此外如脊梁各骨、耳門骨、蝴蜨骨、羅節骨、上下床骨、水泡骨等類，形狀甚雜，筆難形容。更有相連而凹者，如髀曰肩盂

 、耳盂是也；有相連而凸者，如大腿杵、牙牀鈎是也。至於各骨本形又有不同而同者，其名亦然。凡骨凸如錐者曰骨錐，尖利如鋒者曰骨鋒，高起如阜者曰骨阜，横列如岡者曰骨岡，細列如脊者曰骨脊，低窪如壑者曰骨壑。微凹如槽者曰骨槽，有縫如裂者曰骨裂，骨體有孔直入者曰骨孔，骨體有孔斜入者曰骨管。凡欲研究骨格，有此一定名目，然後檢骨列論，方可名實相符耳。




骨之名數


遵乾隆三十五年部頒《檢骨格》列左。













楨按，《驗骨格》與《骨圖》所列各骨有異者摘録如左：

一　《骨圖》列結喉　《檢骨格》列嗓、喉、結喉骨

一　《骨圖》列手腕骨、連踝　《檢骨格》列兩腕骨

一　《骨圖》足掌骨與趺骨分列 　 《檢骨格》足掌骨、趺骨合列

一　《骨圖》列内踝　《檢骨格》列兩足踝與兩足外踝

一　《骨圖》列琵琶骨亦名髖骨，分左右 　 《檢骨格》不分左右

一　《骨圖》列肋骨即釵骨共二十四條　《檢骨格》謂婦人多四條

一　《骨圖》列腰門骨五節　《檢骨格》列腰眼骨五節

統計以上《骨圖》與《檢骨格》，共得百八十九骨，

内左右額角、上下齒、左右耳竅、結喉、左右手外踝、左右手踝、左右足踝不稱骨者不計，又胯骨分前後不分左右，減去二骨。


 與西醫所驗二百骨不合。因中醫有以一骨而得數名者，或以數骨合稱爲一者，並髑髏内本有多骨，中醫並無論及者，故其數有不合耳。今以中西骨數列表於下：




一、


 全體各骨表

二、


 頭面各骨表

三、


 脊梁各骨表




四、


 胸堂各骨表

五、


 上肢各骨表

六、


 下肢各骨表















注
 　手掌骨五：「手掌骨」原作「年掌骨」，據文意擬改。



注
 　 
 合：疑當作「脗合」。



注
 　鬆薄：原作「鬆簿」，據文意擬改。



注
 　薄片：原作「簿片」，據文意改。



注
 　漸小如常：原作「漸少如常」，據文意改。



注
 　髀曰肩盂：「髀」疑係「髆」之誤字。








〔附〕釋骨篇



讀《昭代叢書·廣編》，有吴江沈君諱彤字冠雲者所著《釋骨》一編，其命名頗爲詳明，特附録之。閲是書者，宜合《素問》《氣府論》、《骨空論》

 以及《靈樞·骨度》等篇參觀，庶有得焉。

骨爲身之幹，其載於《内經》、《甲乙經》者以十百數，皆各有其部與其形象。然名之單複分總，散見錯出，能辨析而會通者實鮮。余方嗟其爲學者之闕，適吴生球從事經穴，數以是請，遂與之詳考而條釋以貽之。

頭之骨曰顱。其上曰顛、

亦作巔。


 曰腦蓋、曰腦頂、亦曰頂，其會曰
 。

《説文》作「囟」，訓頭會。腦蓋乃謂頭骨交會之腦蓋，非指蓋之全也。《玉篇》訓頂門。


 其横在髮際前者曰額顱，亦曰額。額之中曰顔、曰庭，其旁曰額角。其前在眉頭者曰眉本，在目匡上者曰匡上，陷骨眉間曰闕。其下曰下極，下極者，目間也。眉目間亦通曰顔。

《五色篇》云：「闕者，眉間也」；「庭者，顔也。」下論察色之部云：「庭者，首面也。闕上者，咽喉也。闕中者，肺也。」是顔在闕上之上矣。《衛氣篇》云手陽明「標在顔下」，蓋謂挾鼻孔之脈穴。若顔但在闕上，則去鼻太遠，故自庭至下極皆顔也。《説文》亦訓顔爲眉目之間。


 顛之旁嶄然起者曰頭角，亦曰角。左曰左角，右曰右角。

《經筋篇》云：「足少陽之筋，循耳後，上額角，交巔上。」彤按：耳上近巔者乃頭角，非額角也，故額骨爲頭角之訛。則其下所云右角左角者亦頭角也。舊説以左右角爲額角，誤。


 當耳之後上起者曰耳上角，曰耳後上角；其前曰耳前角，亦曰角，形曲，故又曰曲角。

曲角，經文俱誤作「曲周」，惟《氣府論》注周作「角」，今從之。


 顛之後横起者，曰頭横骨，曰枕骨；其兩旁尤起者，曰玉枕骨；其旁下高以長、在耳後者，曰完骨。頭横骨中央之下端曰顱際鋭骨。顱亦曰頭之大骨。自額顱而下，鼻之骨曰鼻柱，曰明堂骨。其旁微起者曰鼻髃。目之下起骨曰
 。其下旁高而大者，曰面鼽骨，曰顴骨，亦曰大顴，亦曰頄。

鼽、頄古通用。


 頄之下端曰兑骨。

兑，古「鋭」字。


 在耳前者曰關。

穴有名上關、下關者，謂在關之上、下也；有名顴窌者，謂在顴之下也；有名完骨者，謂在完骨之際也。凡穴名與骨同者，皆仿此。


 耳下曲骨載頰，在頷後者

頷，《説文》作「頜」，與「頤」同訓「顄」，蓋從口内言之。若從口外言，則兩旁爲頷，頷前爲頤，不容相假，故《内經》無通稱者。


 曰頰車，曰曲頰，曰巨屈。

亦作曲。


 曲骨前斷而若逆者曰大迎骨。通回帀口頰下之骨曰或骨。

《骨空論》云：「或骨空在口下，當兩肩」，王太僕注云：「謂大迎穴也。」彤按《説文》，「或」即「域」本字；云或骨者

 ，以其骨在口頰下，象邦域之回帀也。


 其在頤者曰角，曰齗基，曰齗骨，曰齒；上曰上齒，下曰下齒，凡十有二。牝齒曰牙，

中央齒形奇，左右齒形偶，奇則牡，偶則牝。而《説文》、《玉篇》並以牙爲牡齒，恐傳寫之訛。


 上下各十，或八或九、或十有二，不齊也。其最後生者曰真牙。其自齒左右轉勢微曲者，曰曲牙。

《氣穴論》

 云：「曲牙二穴」，王注云：「頰車穴，在耳下曲頰端。」彤謂耳下曲頰端去曲牙甚遠，恐非經意；若指牙之近頰車者，則其牙未嘗曲。吴生以二穴爲地倉。地倉俠口旁四分，正當牙曲處，足證吾説。


 牙之後横舌本者曰横骨。自顱際鋭骨而下骨三節、植頸項者，通曰柱骨
 

注



 。其隱筋肉中者曰復骨，

張景岳云：「復」當作「伏」。


 上曰上椎，下起骨曰項大椎。

亦作「顀」。


 項大椎之下二十一節，

「節」亦曰「顀」，作「焦」誤。「顀」亦作「椎」。


 通曰脊骨，曰脊椎，曰膂骨，曰中
 。第一節曰脊大椎，形如杼
 

注



 ，故亦曰杼骨；第十三節至十六節曰高骨，曰大骨；

《生氣通天論》云：「腎氣乃傷，高骨乃壞」，王注云：「高骨，謂腰之高骨
 

注



 。」是高骨通謂腰間脊骨之高者也。《論》又云：「味過於鹹，大骨氣勞」，注云：「鹹歸腎也。」按腰爲腎府，此大骨當在腰間，即諸高骨也。説者專指命門穴上一節爲高骨、大骨，未盡。


 其以上七節曰背骨者，則第八節以下乃曰膂骨；

《骨度篇》云「項髮以下至背骨」，又云「膂骨以下至尾骶」，彤按此篇文體，凡骨名相承説者，下皆同上，知「膂」本「背」字，傳寫致訛。篇内又云：「上七節至於膂骨
 

注



 」，則上七節皆背骨，而膂骨自八節以下，明矣。又，《説文》訓吕爲脊骨，訓背爲脊，而訓脊則兼背、吕，亦一脊而分上背下吕之證。又按《氣穴論》云中
 


 兩旁各五穴，注謂起肺俞至腎俞，「肺俞在第三椎下兩旁」，「腎俞在第十四椎下兩旁」，是中
 云者，謂第三椎至十四椎爲膂之中也。此又以背骨五節通稱爲
 也。末節曰尻骨，曰骶骨，

一作「骨骶」，恐文倒，否則「脊」誤爲「骨」。


 曰脊骶，曰尾骶，亦曰骶，曰尾屈，曰橛骨，曰窮骨；其骨之扁戾者曰扁骨。俠脊骨第一節至十二節，環而前斜下者二十四條，皆曰肋，婦人則二十八條。其在腋下而後乳三寸者曰胠。胠骨五，左曰左胠，右曰右胠。其抱胸過乳而兩端相直者曰膺中骨，七。

《氣府論》云：「膺中骨間各一」，王注云：「謂膺窗等六穴」；「膺中骨陷中各一」，王注云：「謂璇璣至中庭六穴」。彤謂穴在骨下間，穴有六，則膺中骨當七矣，蓋乳上五乳下二也。


 其在膺中骨之下及胠外者曰脅骨，曰脅肋。胠及膺中骨之在乳下者亦通曰脅。

《至真要大論》注云：「脅，謂兩乳之下及胠外也。」


 脅骨之短而在下者曰橛肋，三。其最短俠脊者曰季肋。其橛肋之第三條曰季脅。凡脇骨之端通曰脅支，亦曰支脅。支端之相交者曰骹。

張景岳以脅下之骨爲骹，「下」字誤。


 膺中骨之上，自結喉下四寸至肩端，前横而大者，曰巨骨。其半環中斷者曰缺盆骨。在肩者曰肩上横骨。在肩端者曰
 骨。

《師傳篇》云：「五藏六府，心爲之主，缺盆爲之道。
 


 骨有餘，以候
 
 。」彤按：此
 骨乃謂缺盆骨，兩旁之端即肩端骨也。蓋
 
 本蔽心之骨，而缺盆即心藏之道。
 
 之上爲膺中陷骨，缺盆骨之旁爲肩端骨。膺中陷骨之於缺盆骨，
 
 之於肩端骨，其長短皆各相應，故必用肩端骨候
 
 也。然則
 骨之爲肩端骨，信矣。舊説以
 骨爲
 
 之端，則與上文不貫。且
 
 甚小
 

注



 ，不須更以端候。至有以「
 」作「骷」而訓爲膝骨者，尤誤。
 骨之起者曰髃骨，曰肩前髃。微起者曰小髃骨。小髃骨之前歧出者曰肩端。上行兩叉骨缺盆外，伏頸旁壅肉下者，曰毖骨，曰缺盆外骨。其骨即肋骨之第一條也。肩後横骨曰大骨。其在旁者，曰曲腋上骨，曰肩臑。後大骨，其成片被肩垂背者曰肩甲，

亦作「胛」，下同。至《經脈篇》所云「别下貫胛」者，「胛」乃「胂」之誤字，故不列。


 曰肩髆，亦曰髆。肩甲之在上屈折者曰肩曲甲。其近小髃骨者曰肩中央曲甲，當膺骨兩端中陷下者曰膺中陷骨。陷骨下蔽心者曰
 
 ，曰鳩尾，曰心蔽骨，曰臆前蔽骨。
 
 直下横兩股間者曰横骨，曰股際骨。其中央兩垂而壓陰器者曰曲骨。陰器之後，繞
 腸而綴骶端者曰陰尾。骨骶之上，俠脊十七節至二十節起骨曰腰髁骨，曰兩髁。其旁臨兩股者曰監骨，曰大骨，曰髂，一身之伸屈司焉，故通曰機關。關之旁曰髀樞，亦曰樞機者，髀骨之入樞者也。自肩兩旁而下，在肘以上者曰髆骨。肩與髆之會於前廉者曰肩端。兩骨其會於後者曰肩曲甲。下兩骨髆者，大臂也。在肘以下者曰臂骨。臂骨二，上曰上骨，則下曰下骨也。其在肘者曰肘骨，曰肘大骨，曰肘外大骨。

《本腧篇》、《甲乙經》所云「肘内大骨」者，「内」乃「外」之訛字，故不列。


 其内微起者曰肘内鋭骨。合其大者鋭者曰肘内側兩骨。肘大骨之上兩起者曰肘外輔骨。臂骨之在外者曰臂外兩骨。其在内近腕者曰關。

穴有名内關、外關者以此。至《本腧篇》所云「掌後兩骨」者，「骨」乃「筋」之訛字，故不列。


 若《難經》之所謂關，則上骨内端之微高者也。其下骨外端起者曰手外踝，亦曰踝外。踝前微起者曰腕骨，

腕，亦作「宛」。


 曰腕中兑骨，亦曰鋭骨。其又前者曰腕前起骨。束掌者曰掌束骨。掌束骨之後廉微起者曰掌後兑骨。

舊説以手踝當之，誤。


 手大指本節後起骨曰壅骨。

《邪客篇》論手太陰之脈云：「内屈與諸陰絡會於魚際，伏行壅骨之下，外屈出於寸口而行」，是壅骨固在魚際旁寸口前。舊説謂即掌後高骨，誤。


 兼旁之岐出者通曰大指岐骨。其與次指合形如谷，故又曰合谷。兩骨自兩髂而下在膝以上者曰髀骨，曰股骨。其直者曰楗。

《骨空論》云：「輔骨上横骨下爲楗。」是楗即髀骨之直者也。又考《枯骨象》，髀樞在關旁納機，不在機端，而説者名髀骨爲髀樞骨，又以爲在楗骨下，誤甚。


 其斜上俠髖者，則所謂機也。在膝以下者曰
 骨。

「
 


 」亦作「胻」。
 者小股也，亦曰足
 ，

《説文》訓
 


 爲脛耑，然《内經》皆通稱，惟《大奇論》
 與脛對言，而《甲乙經》所集
 亦作脛，蓋不可分也。脛與
 同。曰骸，曰骭。髀
 之間曰骸關，

《骨空論》云：「膝解爲骸關。」王注謂在膝外。彤按：即膝外解上下之輔骨，蓋名關本取兩骨可開闔之義，故指骨解與兩骨並通。餘仿此。


 曰股樞，

一作「樞股」，恐文倒。


 亦曰樞。蓋膝之骨曰膝髕。俠膝之骨曰輔骨，内曰内輔，外曰外輔。其專以骸上爲輔者，

《骨空論》云「骸下爲輔」，「下」乃「上」之訛也。


 則膝旁不曰輔，而曰連骸。骸上者，
 之上端也，
 外廉起骨成
 者曰成骨。

《刺腰痛論》云：「成骨，在膝外廉之骨獨起者」，彤按：膝之上下内外者皆以髕爲斷，成骨旁
 


 骨之端，不至上旁膝，膝乃
 之訛也
 

注



 。「成」一作「盛」，亦誤
 

注



 。
 下端起骨曰踝，内曰内踝，外曰外踝。外踝上細而短、附
 者，曰絶骨。兩踝後在踵者曰跟骨。在内踝下者曰内踝之後屬。内踝下前起大骨曰然骨。足大指岐出者曰大指岐骨。大指本節後宛宛者曰腕骨。其在内側如核者曰核骨。

核，亦作「覈」。


 足外側大骨曰京骨。京骨之前當小指本節後者曰束骨。小指、次指岐出者曰足小指、次指岐骨。足上曰跗，其外側近踝者曰跗屬。

一作「屬跗」，恐文倒。


 凡肘腋髀
 ，兩端相接骨通曰機關，亦曰關。

髀之關，即《骨空論》所云「
 


 上爲關」，王注云「當楗之後」者也。穴有名髀關者，以其正直髀關之前故耳。
 之關即骸關也。手足腕兩端骨亦通曰關。



注
 　骨空論：原作「骨孔論」，據《素問》改。



注
 　云或骨者：「或」字原脱，據《昭代叢書》本《釋骨》補。



注
 　氣穴論：原作「穴氣説」，據《釋骨》改。



注
 　通曰柱骨：「通曰」原作「通用」，據《釋骨》改。



注
 　形如杼：「杼」下原衍「骨」字，據《釋骨》删。



注
 　謂腰之高骨：「謂」原作「爲」，據《釋骨》改。



注
 　上七節至於膂骨：「上七節」原作「十七節」，據《釋骨》改。



注
 　且
 
 甚小：「且」原作「耳」，據《釋骨》改。



注
 　膝乃
 之訛：「乃」原作「内」，恐誤，兹據文意擬改。



注
 　亦誤：「誤」下原衍「之」字，據《釋骨》删。
















診絡篇補證



廖　平　撰

邱進之　校點








校點説明



據《六譯先生年譜》，《診絡篇》成於民國元年（一九一二）八月。《診絡篇補證》係廖平關於「診絡學」的著作匯編，包括《診絡篇補證引用内經篇目》、《楊氏太素診絡篇補證》（上、中、下卷）、《史記倉公傳診絡法》、《仲景診絡彙鈔》、《診絡篇病表》、《診絡篇》附《診絡名詞》。其中《診絡篇補證引用内經篇目》刊載於民國三年（一九一四）《國學薈編》第八期，《楊氏太素診絡篇補證》刊載於民國三年（一九一四）《國學薈編》第六、七、九期，《史記倉公傳診絡法》、《仲景診絡彙鈔》刊載於民國五年（一九一六）《國學薈編》第二期，《診絡篇病表》刊載於民國三年（一九一四）《國學薈編》第九期。民國五年（一九一六）四川存古書局刊行，收入《六譯館叢書》。又有民國十三年（一九二四）上海千頃堂書局印《診斷學彙編》本。








《診絡篇補證》引用《内經》篇目




上卷


《靈·經脈篇》

五條，共三百六十四字。




《素·皮部論》

一條，共七十四字。




《素·經絡論》

全。




《素·氣穴論》

二條，共一百四十四字。




《素·繆刺論》

一條，共一百六十九字。




《靈·癰疽篇》

一條，共八十六字。




《靈·百病始生篇》

三條，共二百一十八字。




《素·脈解篇》

一條，共三十三字。




《靈·九鍼十二原篇》

二條，共九十一字。




《靈·小鍼解篇》

十九字。




《素·徵四失論》

二十五字。




《素·水熱穴論》

十六字。





中卷


《靈·經别篇》

十四條，共七百零二字。




《素·平人氣象論》

二十一字。




《素·三部九候論》

十字。




《靈·禁服篇》

八字。




《素·皮部論》

八條，共四百五十六字。




《靈·經脈篇》

十二條，九百二十四字。




《素·脈解篇》

六條，共六百四十七字。





下卷


《素·繆刺論》

二十四條，共一千二百零三字。




《靈·血絡篇》

全。




此三卷略以脈絡病證治法爲次。其文先載篇之長者，其他篇短章碎文，俟搜輯補刊於後。








楊氏太素診絡篇補證卷上



隋　楊上善撰注

井研　廖平補證

《靈樞·經脈篇》：

黄坤載《靈樞懸解》此數節仍在《經脈篇》，蓋以下十五絡爲診絡專篇，故以歸《經别》，此數節爲辨經與絡之分，故可仍在《經脈篇》也。


 黄帝曰：

楊目作《經絡别異》。


 經脈十二經脈者，伏行分肉之間，

以五診言之，經脈在第三層，内有筋骨，外爲皮肉。


 深而不見，

衝爲伏衝，與奇經更深，或在腹内，中醫所略，當據《泰西圖説》補之。《内經》於經脈每言出入，出在外，入在内；中人詳外，西書詳内。


 其常見者，足

張讀作「手」。


 太陰過於内

張亦作「外」。


 踝之上，無所隱，故見也。

按：十九字當爲衍文。《類》注讀足爲「手」，即指寸口。手、足皆有踝名。


 諸脈之浮而常見者，皆絡脈也。

楊注：十二經脈及諸絡脈，其不見者，謂十一經也。其可見者，謂足太陰經，上行至於踝上，以及皮薄，故見也。諸餘絡脈，皆見者也。首條見「楊注」，以下從略。


 六經絡手陽明、少陽之大絡也，

二經亦名大絡，非獨脾胃。


 起於五指間，上合肘中。

六陽絡中，手陽明絡，肺府指大腸言。之絡也；少陽絡，三焦之絡也。手陽明大腸之經，起大指次指之間，即大指次指及中指内間，手陽明絡起也；手少陽經，起小指次指之間，即小指四指及中指外間，手少陽脈起也。故二脈絡起五指間。


 飲酒者，衛氣先行皮膚，先充絡脈，

五穀蒸化，氣行孫絡，由孫絡而大絡。


 絡脈先盛，

按：以飲酒明絡盛。


 故衛氣已平，

此尚是氣。


 營氣

入營乃化赤血。


 乃滿，

由絡乃流於經。


 而經脈大盛也。

酒是熟穀之液，入胃先行皮膚，故衛氣盛。衛氣注於脈中，故平，營氣滿也。營氣滿於所入之經，則所入經，脈絡大盛動也。


 

《類》注本篇云：「衛氣者，水穀之悍氣也。其氣慓疾
 

注



 滑利，不入於經。酒亦水穀之悍氣，其慓疾之性亦然。故飲酒者，必隨衛氣先達皮膚，先充絡脈。絡脈先盛，則衛氣已平，而後營氣滿，經脈乃盛矣。平，猶潮平也，即盛滿之謂。」又曰：「按脈有經絡，經在内，絡在外；氣有營、衛，營在内，衛在外。今飲酒者，其氣自内達外，似宜先經而後絡，兹乃先絡而後經者，何也？蓋營氣者，猶原泉之混混，循行地中，周流不息者也，故曰營行脈中；衛氣者，猶雨霧之鬱蒸，透徹上下，徧及萬物者也
 

注



 ，故曰衛行脈外。是以雨霧之出於地，必先入百川，而後歸河海；衛氣之出於胃，必先充絡脈，而後達諸經。故《經水篇》以十二經分配十二水。然則經即大地江河，絡猶原野之百川也
 

注



 。此經絡營衛之辨。」


 脈

絡。


 之卒然動者，

不動者以動爲變。動如肌
 

注



 肉跳動，眼皮跳動。經云乳下動應手
 

注



 ，爲虚里，胃之大絡。動皆屬絡，乃以動爲占。


 皆邪氣居之，

因邪乃動，不如經脈之常動。後世二十七脈之「動」字本爲診絡法，後人誤以爲診經名詞。


 留於本末。

十二經脈
 

注



 當作絡脈。有卒然動者，皆是營衛之氣將邪氣
 

注



 入此脈中，故此絡。脈動也。本末，即是此經本末也。絡脈將邪入於衛氣，衛氣將邪入於此脈本末之中，留而不出，故爲動也。酒即邪也。


 

以酒喻邪，其動同。


 不動

絡若不動。


 則熱，

若邪在脈中，盛而不動，則當邪居處蒸而熱也。


 不堅

陽甚。○堅爲皮絡名詞。


 則陷且空，

虚則宜炙之。


 不與衆同，

經云獨陷下者病。空，與「芤」同。


 是以知其何脈

絡與經部位相同，由動分府藏。


 之病。

今本作動。


 

當邪居處，熱邪盛也，必爲堅鞕
 

注



 。若寒邪盛多，脈陷肉
 

注



 空，與平人不同。以此候之
 

注



 ，知十二經中何經之病。


 

注：經，當作「絡」；與平人不同，當作「與别絡不同」。




雷公曰：何以知經脈之與絡脈異耶？

問經、絡之分。據經絡部位相同。


 黄帝曰：經脈者，常不可見，

淺爲絡，深爲經。


 其虚實也，

診法重分虚實。


 以氣口知之。

十二經動脈皆爲氣口。


 脈之見者，

不須按切，有目可覩。


 皆絡脈也。

經脈不見，若候其虚實，當診寸口可知之也。絡脈横居，五色可見，即目觀之，以知虚實也。


 雷公曰：細子無以明其然。

細子，謙稱也。經脈診氣口可知虚實，猶未明其絡脈見之然也。


 黄帝曰：諸絡脈皆不能經大節之間，

《類》注：「大節，大關節也。絶道，間道也。凡經脈所行，必由谿谷大節之間，絡脈所行，乃不經大節，而於經脈不到之處出入聯絡，以爲流通之用。然絡有大小，大者曰大絡，小者曰孫絡。大絡猶木之
 

注



 幹，行有出入；孫絡猶木之枝，散於膚腠，故其會皆見於外。」


 必
 

注



 行絶道

志云：絶道，别道也。


 而出入
 

注



 ，

出可見，入不可見。


 復

其出。


 合於皮中，

故皮絡同候。


 其會

聯絡之所。


 皆見於外。

大節，謂四支十二大節等也。凡絡脈之行，至大節間止，緣於絡道出節至外，入於皮中，與餘絡合，見於皮。絶，止也。


 故諸刺絡脈者，

《類》注：「凡人手臂
 

注



 之露筋者，皆顯然可察，俗謂之青筋。此非經非脈，即畜血之大絡也。」


 必刺其結上，

結爲診絡與筋名詞。


 甚血者

如俗以瓷去惡血。


 雖毋
 

注



 結，急取之，

詳《刺血絡篇》。


 以寫其邪而出其血，留之發爲痺。

此言療絡所在也。結，聚也。邪客於絡有血聚處，可刺去之；雖無聚處，觀其絡脈血盛之處即有邪居，可刺去之。恐其邪氣停留，發爲痺病也。


 

《類》注：「凡刺絡脈者，必刺其結上。此以血之所聚，其結麤突
 

注



 倍常，是爲結上，即當刺處也。若血聚已甚，雖
 

注



 無結絡，亦必急取之以去其邪血，否則發爲痺痛之病。今西北之俗，但遇風寒痛痺等疾，即以繩帶緊束上臂，令手肘青筋脹突，乃用磁鋒於肘中曲澤穴次合絡結上，砭取其血，謂之放寒。即此節之遺法，勿謂其無所據也。」




凡診絡脈，

今依此立「診絡門」。


 脈色青

此以色診絡法。


 則寒且痛，

絡忽變，與面異。


 赤則有熱。

此文凡數見。有以爲常色無病者，有以爲病色者，其人面絡色同爲常，面絡色忽異者爲病也。


 胃中寒，手魚

《甲乙》有「際」字。


 之絡多青矣；

《診尺篇》：「魚上白肉有青血脈者，胃中有寒。」


 胃中有熱，魚絡亦赤；魚黑者，留久

《甲乙》作「久留」。


 痺也；其有赤有青有黑者，

即下所謂五色也。中央寄王四時，故經云脾乍數乍遲、乍疎乍止，皆據寄王四時言之。又，中又自分五方，爲五五二十五之起例。


 寒熱；

此言診絡虚實法也。絡色有三，青、赤、黑也，但青有寒，但赤有熱，但黑有痺；三色具
 

注



 者，即有寒熱也。色之候者，青赤二色候胃中也。皆候魚絡胃者，手陽明脈與太陰合，太陰之脈循胃口至魚，故候太陰之絡，知胃寒熱。胃中有痺，亦可候魚，若邪客處久留成痺，即便診之。


 其青而小短者，

絡之變色，與其賁起跳動有長有短，目可察視，故長、短非診經脈名詞。


 少氣也。

青色主寒，而短小者，即寒氣少也。


 

《類》注：「此診絡脈之色可以察病，而手魚之絡尤爲顯淺易見也。寒則血氣凝澀，凝澀則青黑，故青則寒且痛。熱則氣血淖澤，淖澤則黄赤，故赤則有熱。手魚者，大指本節
 

注



 間之豐肉也。魚雖手太陰之部，而胃氣至於手太陰，故可以候胃氣。五色之病，惟黑爲甚。其暴黑者，以痺之留久而致也。其赤黑青色不常者，寒熱氣之往來也。其青而短者，青爲陰勝，短爲陽不足，故爲少氣也。」




凡刺寒熱者，

此解上節之文。


 皆多血絡，必間日而一取之，血盡乃止，乃調其虚實。

此言刺絡脈法也。寒熱，胃中寒熱也，以胃氣故青赤，絡脈血乃多者也。欲爲多日刺之，故間日取，得平乃止也。




解其小

樓、馬、志三本作「青」。


 而短者少氣，甚寫之則悗，悗甚則仆，不能言，悗則急坐之。

陰絡小而短者，則陰氣少，故甚寫則踣倒。坐而屈之即脈滿，故醒而能言也。亦可陰陽絡皆小短，即二氣俱少，寫之仆也。仆，踣也。


 

《類》注：「視其絡脈之小而短者，氣少故也，不可刺之。虚盛而寫，其氣重虚，必致昏悶
 

注



 ，甚則運仆暴脱，不能出言；急扶坐之，使得氣轉以漸而甦。若偃
 

注



 卧則氣滯，恐致不救也。」




黄帝曰：夫子言皮之十二部，

皮亦分十二經。


 其生病何如？岐伯曰：皮者脈

絡。


 之部也。

皮絡相連。


 邪客於皮則腠理開，

肌肉解緩。


 開則邪入客於絡脈，

由皮至絡，第二層。


 絡脈滿則注於經脈，

第三層。


 經脈滿則入舍於府藏。

一作「筋骨」。


 故皮者有分部，不與

吴云：「不及也。言邪客皮部則部中壅滯，經氣不及，而生大病也。」張云：「若不預爲之治，則邪將日深而變生大病也。與、預同。」高云：「若府藏之氣不與於皮，而生大病也。與，去聲。」簡按：《甲乙》作「不愈」，義尤明顯。


 而生大病。

前明邪入皮毛


 

乃至禀於腸胃，次言邪入乃至筋骨之間，今言邪入至於藏府，皆可以從淺至深，以至於大，在淺不療，遂生大病也。與，療也。


 黄帝曰：善。

夫絡脈之見也，

外可見，而不動。


 其五色各異，

視絡色與面色，爲二法。


 青黄赤白黑不同，其故何也？

上以五色分病狀，故問其與面部同異。


 岐伯曰：經

讀作「面」。


 有常色，

經脈不可見，何從而知其色？此不過就五行推而言之。


 而絡無常

吴「常」下句。


 變也
 

注



 。

常，謂五色見者定是絡色也。然五藏六府之注定屬五行，故藏府大經各有常色。陰絡隨於陰經，色


 

亦不改。陽絡雖屬陽經，以是陽脈之陽，故隨時變也。


 黄帝曰：經

面。


 之常色何如？

經脈不見，何以定色？


 岐伯曰：心赤，肺白，肝青，脾黄，腎黑，

此指五態五色見於面者。


 皆亦應其經

面。


 脈之色。

五藏五行之色，皆合經脈，故經之色常□
 

注



 也。


 

謂五藏之色見於面，與經相同。


 黄帝曰：其絡之陰陽

以藏府分。


 亦應其經乎？

經以五態之人面色言。


 岐伯曰：陰

不病常見爲陰。


 絡之色應其經，

與面相同，面何色，絡亦同。


 陽絡

有病。


 之色變無常，

張云：「《脈度篇》曰：『經脈爲裏，支而横者爲絡，絡之别者爲孫。』故合經絡而言，則經在裏爲陰，絡在外爲陽。若單以絡脈爲言，則又有大絡孫絡在内在外之别。深而在内者，是爲陰絡，陰絡近經，色則應之，故分五行以配五藏，而色有常也；淺而在外者，是爲陽絡，陽絡浮顯，色不應經，故隨四時之氣以爲進退而變無常也。觀《百病死生篇》曰『陽絡傷則血外溢，陰絡傷則血内溢』，其義可知。何近代諸家之注，


 吴，馬。

皆以六陰爲陰絡，六陽爲陽絡，豈陽經之絡必無常，陰經之絡必無變乎？皆誤也。」○五態面與絡色同。病在絡，小病絡色變，而面色不變也。


 隨時而行。

絡有陰陽。按
 

注



 ：陰絡是陰之陰，故隨經色不變；陽絡是陽之陽，故隨時變也。


 

以大絡爲陰絡，孫絡爲陽絡，大絡難變，孫絡易變。以大小分，非陽絡不變也。


 寒多

其人平脈以寒熱分。


 則凝澀
 

注



 ，凝

北方水藏之人。


 澀則青黑，

面、絡同色。


 熱多則淖澤，

《甲乙》澤作「
 


 」，注音「臯」。考
 、澤同，《詩》「鶴鳴九臯」，毛傳：「臯，澤也。」《史記·天官書》「其色大圜黄
 」，注音「澤」。

淖，出《陰陽别論》。○
 

注



 南方熱藏之人。


 淖澤則黄赤，此其常色者
 

注



 ，謂之無病也。

淖，丈
 

注



 卓反，濡甚也。解其陽絡隨
 

注



 時而變也。冬月寒甚，則
 

注



 經脈凝澀不通
 

注



 。凝澀不通，則陽絡壅而青黑；夏日熱盛，血氣濡甚，則陽絡熱而黄赤也。陽絡如此隨四時而變者，此爲
 

注



 陽絡常色，謂之無病之候也。不可見而色見者，病也。


 

○《甲乙》皆作「其」。馬云：「八字當在『從四時而行也』之下。」吴、志並同。簡按：張、高順文注釋，非是。


 色

上則五色皆見曰寒熱，此當作「五色」。


 俱見者，謂之寒熱。

張云：「五色俱見，則陰陽變亂，失其常矣，故爲往來寒熱之病。」吴此下補「此皆變色謂之有病」八字。○此指脾言。


 黄帝曰：善。

隨一時中五色俱見者，此爲寒熱之病也。




《素問·氣穴論》曰：

是論孫絡也。


 帝曰：余已知氣血之處，遊鍼之居，願聞孫絡谿谷亦有所應乎？

《類》注：「孫絡，支别之小絡也。」


 岐伯曰：孫絡三百六十五穴會，亦以應一歲，

以下言孫絡之會也。十五絡脈從經脈生，謂之子也；小絡從十五絡生，乃是經脈之孫也。孫絡與三百六十五穴氣會，以法一歲之氣也。


 

《類》注：「孫絡之云穴會，以絡與穴爲會也，穴深在内，絡淺在外，内外爲會，故曰穴會，非謂氣穴之外别有三百六十五絡穴也。」


 以洫

今本作「溢」。


 奇邪，以通營衛。

洫謂溝洫，水行處也。孫絡行於奇邪營衛之氣，故曰洫。


 

《素問識》：張云：「溢，注也，滿也。奇，異也。邪自皮毛而溢於絡者，以左注右，以右注左，其氣無常處而不入於經，是爲奇邪。表裏之氣，由絡以通，故以通營衛。」高云：「《繆刺論》曰邪入舍於孫絡，不得入於經，流溢於大絡而生奇病。奇邪，猶奇病也。奇邪在絡，故孫絡以溢奇邪。溢，發溢，猶外出也。孫絡之所以溢奇邪者，以孫絡合大絡而通營衛也。」簡按：高注義長。然以上下文義求之，「以通營衛」四字恐衍。


 稽留營洫，

今本作「營衛稽留」。


 衛散營溢，

今本多此四字。


 氣濁血著，

濁，今本作「竭」。


 外爲發熱，内爲少氣。

若稽留營血，洫中不行，遂令血濁血著，皮膚發熱，營、衛不行，故曰少氣也。


 

《類》注：「邪氣留於營、衛，故衛氣散，營氣溢。氣竭於内，故爲少氣。血著於經，故爲發熱。」


 疾寫無怠，以通營、衛，見而寫之，毋問所會。

如此孫絡血氣洫道不通，有血之處，即疾寫之，以通營、衛，不須求其輸會而生疑慮。


 

《類》注：「邪客於絡，則病及營、衛，故疾寫則營、衛通。寫絡者，但見其結即可刺，不必問經穴之所會
 

注



 。」


 黄帝曰：善。

岐伯曰：孫絡之脈别經者，其血盛而當寫者，亦三百六十五脈，

類注：即首節三百六十五穴會之義。


 並注於絡，傳注十二絡

按：此絡字當作「經」，故下云「非獨絡脈」，非辨十二與十四之不同。


 脈，非獨十四絡脈也，

絡以十四爲正，舊説合脾大包爲十五者非。


 

舉可寫孫絡注大絡之數也，並注於十二皮部絡
 

注



 也。十二别走絡脈，並任、督二脈，爲十四絡也。脾之大絡，從脾而出，不從脈起，故不入數。言諸孫絡傳注十二之
 

注



 絡，非獨注於十四絡也。


 

《類》注：「孫絡之多，皆傳注於十二經之大絡，非獨十四絡穴也。絡有十五，而此言十四，内大包即脾經也。」○《素問識》：高
 

注



 云：「並注於絡，絡，大絡也。《靈樞·經脈論》有手太陰少陰心主太陽陽明少陽之别，足太陽陽明少陽太陰少陰厥陰之别，並任脈之别，督脈之别，爲十四大絡，故曰傳注十四絡脈，非獨手足三陰三陽之十二絡脈也。『四』舊本譌『二』，『二』舊本譌『四』，今改。」


 内解寫於中者十脈。

解，别也。其諸絡脈别者，内寫十脈也。十脈，謂五藏脈兩箱合論，故有十也。


 

《素問識》：張云：「解，散也，即《刺節真邪篇》解結之謂。寫，寫去其實也。中者，五藏也。此言絡雖十二，而分屬於五藏，故可解寫於中。左右各五，故曰十脈。」高云：「十四絡脈，外合孫絡則有三百六十五會，内合五藏則有左右五俞之十脈，故曰内解。寫於中者十脈，所以承十四絡脈，而申明内通五藏之俞脈，以補上文孫絡之未盡者又如此。」




《素問·繆刺論》：黄帝問岐伯曰：余聞繆刺，未得意也。何謂繆刺？岐伯曰：夫邪之客於形也，必先舍於皮毛，留而不去，入舍於孫脈，留而不去，人舍於絡脈，留而不去，入舍於經脈，内連五藏，散於腸胃，陰陽更盛，五藏乃傷，此邪之從皮毛而入極於五藏之次也。

此陰陽二邪俱盛，從於皮毛，至於五藏，故以五藏爲次也。


 如此則治其經焉。今邪客於皮毛，入舍於孫絡，

《素問識》：絡，《甲乙》作「脈」；據上文，當從《甲乙》。


 留而不去，閉塞不通，不得入於經，流溢於大絡，

《素問識》引吴注曰：「十二經支注之大絡，即《難經》所謂絡脈十五絡也。」高云：「流溢，傳注也。《氣穴論》云孫絡之脈别經者並注於絡、傳注十四絡脈者
 

注



 是也。」


 而生奇病焉。

《素問識》：張云：「病在支絡，行不由經，故曰奇病。」志曰：「奇病者，謂病氣在左而證見於右，病氣在右而證見於左。蓋大絡乃經脈之别，陰走陽，陽走陰者也。」


 夫邪客大絡者，左注右，右注左，上下左右，與經相干，

《素問識》：馬云：「其邪客大絡，左注於右，右注於左，上下左右與經相干，其實不得入於經，而止
 

注



 布於四末。」志曰：「《經脈篇》曰手太陰之别，並太陰之經直入掌中，手少陰之别，循經入於心中，蓋大絡俱並經附行，故曰與經相干。」高云：「經，經隧也。經隧者，五藏六府之大絡也，故與經相干而輸布於手足之四末。其氣左右流行，無有常處，經隧相干，故不入於經俞。不入於經俞，刺其絡脈，故命曰繆刺。」簡按：據
 

注



 諸家之義，干，預也，即干涉之干。


 布於四末，其氣無常處，不入於經輸，名
 

注



 曰繆刺。

如此至經，可療經之脈輸。若邪客皮毛孫絡，溢於
 

注



 大絡，而生
 

注



 奇病，左右相注，與經相干，乃至於布四末，其氣居無常處而不入經，可以繆刺之。


 

張注：「支而横者爲絡，邪客於大絡，故左注右、右注左，布於四末而氣無常處，故當治以繆刺。」




《靈樞·癰疽篇》：黄帝問於岐伯曰：余聞腸胃受穀，上焦出氣，以温分肉，而養骨節，通腠理。中焦出氣如露，

指氣。


 上注谿谷，而滲孫脈，津液和調，變化而赤爲血。血和則孫脈先滿，滿乃注於絡脈，皆盈，

《靈樞識》
 

注



 ：《甲乙》「皆」上更有「絡脈」二字，《千金翼》同。


 乃注於經脈。

出氣，謂營氣也。經絡及孫絡有内有外，内在藏府，外在筋骨肉間。穀入於胃，津液滲於孫絡，入於大絡，大絡入經，流注於外；外之孫絡，以受於寒温四時之氣入絡行經，以注於内。今明水穀津液，入於
 

注



 孫絡，乃至於經也。内外經絡行於藏府，藏府氣和
 

注



 ，乃得生也。


 陰陽已張，因息乃行。

此段楊注詳内外經絡出入，最爲精妙。唐宋以下，此法絶響，惜哉！




《靈樞·百病始生篇》：是故虚邪之中人也，始於皮膚，皮膚緩則腠理開，從毛髮入，入則柩
 

注



 深，深則毛髮立淅然，皮膚痛。

《邪傳篇》。


 

皮膚緩者，皮膚爲邪所中，無力不能收，故緩也。


 留而不去，則傳舍於絡脈，在絡脈之時，痛於肌肉，其痛之時，大經乃代。

去，散邪也。孫絡大絡，皆稱絡脈也。十二經脈行皆代息，以大經在肌肉中，令
 

注



 肌肉痛，故大經代息也。


 

《類》注：「邪在
 

注



 皮毛，當治於外。留而不去，其入漸深，則傳舍於絡脈，絡淺於經，故痛於肌肉之間。若肌肉之痛漸息，是邪將去絡而深，大經代受之矣。」


 岐伯曰：其著孫絡之脈而成積者，其積往來上下，臂手孫絡之居也，浮而緩，不能勾積而止之，故往來移行，腸間之水，湊滲注灌，濯濯有音，

居，著也。邪氣著
 

注



 於臂手孫絡，隨絡往來上下，其孫絡浮緩，不能勾止積氣，臂手之絡行在腸間，故邪隨絡脈往來，令腸間之水湊滲有聲也。


 有寒則脈
 滿雷引，故時切痛。

邪循於絡，在腸間時，有寒則孫絡
 


 滿
 

注



 ，引腸而作雷聲，時有切痛。

張注：「凡絡脈之細小者，皆孫絡也。句，拘也。邪著孫絡成積者，其積能往來上下。蓋積在大腸小腸之絡，皆屬手
 

注



 經，其絡浮而淺，緩而不急，不能勾積而留止之，故移行於腸胃之間。若有水，則凑滲注灌，濯濯有聲；若有寒，則爲脹滿及雷鳴，相引時爲切痛。」




卒然盛食多飲
 

注



 則脈滿，

脈，張本作「腸」。


 起居不節，用力過度，則絡脈傷。陽絡傷則血外溢，血
 

注



 外溢則衄血；陰絡傷則血内溢，血内溢則便血；腸外之絡傷，則血溢於腸外。腸外
 

注



 有寒，汁沫與血相薄，則并合凝
 

注



 聚不得散，積成矣。

盛飲多食無節，遂令脈滿。起居用力過度，内絡脈傷。若傷腸内陽絡，則便衄血；若傷腸内陰絡，遂則便血；若傷腸外之絡，則血與寒汁凝聚爲積。此則生積所由二也。




《素問·脈解篇》：所謂客孫脈則頭痛鼻鼽腹腫者，陽明并於上，上者則其孫絡太陰也
 

注



 ，故頭痛鼻鼽腹腫。

太陰經脈，至於舌下，太陰孫絡，絡於頭鼻，故陽明并於太陰孫絡，至鼻鼽腹腫也。




《靈樞·九鍼十二原篇》：經脈十二，絡脈十五，凡二十七氣以上下，

《類》注：「藏有五，府有六，而復有手厥陰心主一經，是爲十二經。十二經各有絡脈，如手太陰别絡在列缺之類是也，此外又有任脈之絡曰屏翳，督脈之絡曰長强，脾之大絡曰大包，共爲十五絡。十二、十五，總二十七氣，以通周身上下也。」


 所出爲井，所溜爲滎
 

注



 ，所注爲腧，所行爲經，所入爲合。二十七氣所行，皆在五腧也。

《類》注：「二十七經絡所行之氣
 

注



 ，皆在五腧之間。」


 節之交，三百六十五會，知其要者，一言而終；不知其要，流散無窮。

馬云：「凡節之所交，計三百六十五會，實經絡滲灌諸節者也。此節者乃要之所在。」


 所言節者，神氣之所遊行出入也，非皮肉筋骨也。

《類》注：「《小鍼解》云：『節之交三百六十五會者，絡脈之滲灌諸節者也。』即此神氣之義。」


 

○楊注佚。




《小鍼解》云：節之交，三百六十五會者，絡脈之滲灌諸節者也。

楊注佚
 

注



 。




《素問·徵四失論》：夫經脈十二，絡脈三百六十五，此皆人之所明知，工之所循用也。

《素問
 

注



 ·水熱穴論》：凡五十七穴者，皆藏之陰絡，水之所客也。

《素問·調經論》：夫十二經脈者，皆絡三百六十五節。節有病必被經脈，經脈之病皆有虚實，何以合之？

《類》注：「所謂節者，神氣之所會也。」


 岐伯曰：五藏者，故得六府與爲表裏，經絡支節，各生虚實，視
 

注



 其病所居，隨而調之。

《類》注：「經絡各生支節，故爲三百六十五節。」


 病在脈，調之血；病在血，調之絡；

《類》注：「《癰疽篇》曰：『血和則孫脈先滿溢，乃注於絡脈，而後注於經脈』，《百病始生篇》曰：『陽絡傷則血外溢，陰絡傷則血内溢』，本論云：『孫絡外溢則經有留血』，故病在血者，當調之絡也。」


 病在氣，調之衛；病在肉
 

注



 ，調之分肉；病在筋，調之筋；病在骨，調之骨。

又云：神有餘，則寫其小絡之血，出血，勿之深斥。

斥，推也。謂勿深推也。神之有餘氣淺，故刺小絡出血也。


 神不足，視其虚絡，切而致之，刺而利之，毋出其血，毋洩其氣。○孫絡外溢，則經有留血。○視其血絡，刺出其血，無令惡血得入於經，以成其病。○形有餘，則寫其陽經，不足則補其陽絡。

陽經陽絡，足陽明經及絡也。或爲陽營，非也。《類》注同。


 ○絡之與孫脈俱輸於經，

大絡孫絡，俱輸血氣入於大經，則大經血氣俱實者也。《素問識》：吴作「孫絡」，注云：「絡
 

注



 ，正絡也；孫絡，支絡也。」志云
 

注



 ：「絡者，經脈之支别也。孫絡者，乃
 

注



 孫絡之脈别經者。」簡按：今仍志。


 血與氣并，則爲實焉。○風雨之傷人也，先客於皮膚，傳入於孫脈，孫脈滿則傳入於絡脈，絡脈滿乃輸於大經。

人因飢，虚汗出，腠理開發，風雨之氣，因客腠理，次入孫絡，次入大絡，次入大經也。《素問識》：馬云：「《皮部論》：『邪客於皮，則腠理開，開則邪入，客於絡脈，絡脈滿則注於經脈，經脈滿則入舍於府藏也』；《繆刺論》：『邪之客於形也，必先舍於皮毛，留而不去，入舍於孫脈；留而不去，入舍於絡脈；留而不去。入舍於經脈。』義同。」






注
 　慓疾：原作「漂疾」，據人民衛生出版社本張介賓《類經》七《經絡類》改。下「慓疾」同。



注
 　「故曰營行脈中」至「徧及萬物者也」：此五句原脱，據張介賓《類經》七《經絡類》補。



注
 　原野之百川也：原作「原也百川」，據張介賓《類經》七《經絡類》改。



注
 　肌：原作「飢」，據文意擬改。



注
 　應手：《素問·平人氣象論》作「應衣」，當從。



注
 　脈：原脱，據人民衛生出版社本《黄帝内經太素》楊注卷九補。



注
 　氣：原脱，據《太素》楊注補。



注
 　必爲堅鞕：原作「必爲堅堅孟鞭反」，據《太素》楊注改。《太素》楊注載蕭氏「平按」云：「必爲堅鞕，『鞕』字右旁有『五孟反』三字小注，袁刻作『必為堅，堅，孟鞕反』，與原鈔不合。」因據以删改。



注
 　肉：原作「入」，據《太素》楊注改。



注
 　之：原脱，據《太素》楊注補。



注
 　之：原脱，據《類經》補。



注
 　必：原脱，據《黄帝内經太素》補。



注
 　必行絶道而出入：《黄帝内經太素》作「必行絶而道出」，而「入」字属下句。



注
 　臂：《類經》作「背」。



注
 　毋：原作「无」，據《黄帝内經太素》改。



注
 　突：原脱，據《類經》補。



注
 　雖：原作「盛」，據《類經》改。



注
 　具：原作「俱」，據《黄帝内經太素》改。



注
 　節：原脱，據《類經》補。



注
 　悶：原作「仆」，據《類經》改。



注
 　偃：原作「仆」，據《類經》改。



注
 　也：原作「色」，據《素問·經絡論》改。



注
 　常□：「□」原無，據《黄帝内經太素》楊注補。「平按」云：「常」下缺字，依經文當作「應」。



注
 　據《黄帝内經太素》，楊注無此「按」字。



注
 　凝澀：《黄帝内經太素》作「涘泣」，下「凝澀」同；而《素問》、《甲乙》均作「凝泣」。



注
 　○：原無，據語意及文例擬補。



注
 　淖澤則黄赤此其常色者：十字原脱，據《黄帝内經太素》補。



注
 　丈：原作「文」，據《黄帝内經太素》楊注改。



注
 　隨：原脱，據《黄帝内經太素》楊注補。



注
 　則：原作「雖」，據《黄帝内經太素》楊注改。



注
 　凝澀不通：四字原脱，據《黄帝内經太素》楊注補。



注
 　爲：原作「謂」，據《黄帝内經太素》楊注改。



注
 　會：原脱，據《類經》補。



注
 　注於十二皮部絡：原作「注皮部十二絡」，據《黄帝内經太素》改。



注
 　之：原作「支」，據《黄帝内經太素》改。



注
 　高：原脱，據人民衛生出版社本丹波元簡《素問識》補。



注
 　者：原脱，據《素問識》補。



注
 　止：原作「只」，據《素問識》改。



注
 　據：原脱，據《素問識》補。



注
 　名：《素問·繆刺論》及《黄帝内經太素》卷二三《量繆刺》俱作「命」，似當從。



注
 　於：原作「入」，據《黄帝内經太素》改。



注
 　生：原作「去」，據《黄帝内經太素》改。



注
 　靈樞識：原作「素問識」。按，其文見《靈樞識》卷六《癰疽篇第八十一》，因改。



注
 　入於：原作「内入」，據《黄帝内經太素》改。



注
 　行於藏府藏府氣和：原作「行於藏府之氣和」，據《黄帝内經太素》改。



注
 　柩：原作「極」，據《黄帝内經太素》卷二七改。楊注：「柩，久也。」



注
 　令：《黄帝内經太素》據日鈔本作「今」。



注
 　在：原作「中」，據《類經》一三改。



注
 　著：原作「注」，據《黄帝内經太素》改。



注
 　有寒則孫絡
 滿：原作「有聲則孫脈
 滿」，據《黄帝内經太素》改。



注
 　手：原作「於」，據《類經》改。



注
 　卒然盛食多飲：「卒然」上原有「又」字，「多飲」二字原作夾注，據《黄帝内經太素》删改。



注
 　血：原脱，據《黄帝内經太素》補。



注
 　外：原作「胃」，據《黄帝内經太素》改。



注
 　凝：《黄帝内經太素》作「涘」。



注
 　上者則其孫絡太陰也：「其」字原脱，據《黄帝内經太素》卷八補。  孫絡，《黄帝内經太素》作「孫脈」。



注
 　滎：原作「榮」，人民衛生出版社本《黄帝内經太素校注》卷二一及《靈樞》皆作「滎」，因據改。



注
 　二十七經絡所行之氣：原作「二十七絡所行」，據《類經》八《經絡類》改。



注
 　此條正文及注語顯係涉上條末之注文 「類注」云云而誤衍，當删。



注
 　素問：原作「靈樞」，據《素問》篇目改。



注
 　視：原脱，《素問》同。據《黄帝内經太素》卷二四補。



注
 　肉：原作「内」，據《素問》改。



注
 　絡：原脱，據《素問識》卷七補。



注
 　云：原作「絡」，據《黄帝内經太素》改。



注
 　乃：原作「乃云」，據《黄帝内經太素》删「云」字。







楊氏太素診絡篇補證卷中



隋　楊上善撰注

井研　廖平補證

《靈樞·經别篇》

黄坤載《靈樞懸解》以十五絡之文舊入《經脈篇》爲錯簡，提歸《經别篇》十二正别之後，下與《經筋篇》相聯，今從之。以前數節仍在《經脈篇》。


 

○楊目作《十五絡脈》。案：當爲十四絡，任、督與十二絡也。脾之大絡終屬脾經，乃爲互見。考金大定本《圖經》引扁鵲爲十二絡脈，此不數任、督爲十二，《氣穴論》
 

注



 云：「並注於絡，傳注十二絡脈，


 當作經脈。

非獨十四絡也。」合任、督則爲十四，與此篇同。舊説以脾之大絡合數爲十五絡，張氏《類經》又以胃之大絡合爲十六絡；按《經脈篇》云「手少陽陽明之大絡也」，則非獨脾胃可稱大絡，大腸三焦亦可稱大絡。則脾之大絡一節，只足爲脾絡之傳文，不當另數爲十五也。




手太陰之别，

黄氏《懸解》以十五絡脈皆以「别」爲標目，故以歸入《經别篇》。故診經爲《經脈》，診絡爲《經别》，界限可規畫焉。


 

○去腕一寸半。别，即離合之「離」。正脈循行，忽有歧枝離本經别行，與他經相合，或入藏府，同爲别也。


 名曰列缺。

十二正經，有八奇經，合廿脈，名爲之經。廿脈中，十二經脈督脈及任脈衝脈，有
 

注



 十四經，案：楊注以任、衝合爲一脈數之，此經亦有任無衝。各别出一脈，有十四脈，脾藏復出一脈，合有十五脈，此脾絡雜出之傳。脾絡止於大包，故以爲言，非於脾絡外别爲大絡。名爲大絡。任、衝及脾所出，散絡而已；餘十三絡從經而出，行散絡已，别走餘經，以爲交通。從十五絡别出小絡，名爲孫絡。任衝二脈雖别，同稱一絡，名曰尾翳，似不别也，别於太陰一經，故曰别也。餘皆仿之。此别走絡，分别大經，所以稱缺，當注是經渠。此穴列於缺減大經之處，故曰列缺也。


 

注從舊讀爲「十五」，非。諸經對孫絡皆可稱大絡，非獨脾胃乃言大。


 起於腕下

 分間，

腕下分間，即手太陰經也。


 並太陰之經

下行用順。


 直入

從外進内爲入，則外不可見。


 掌中，

當衍。


 散入

又入。


 於魚際。

從列缺至魚際四穴。馬云：「此下十二節詳言十二絡穴，而此先以肺經言之也。夫不曰絡而曰别者，以此穴由本經而别走鄰經也。手太陰肺經之别穴名曰列缺，


 去腕側上一寸半。

起於腕上分肉之間，並本經太陰之經入手陽明大腸經，以直入掌中，而散入於魚際。」


 其病

諸本有「實」字，一作「甚」。


 手兑

《甲乙》作「鋭」，下有「骨」字。


 掌熱，

太陰絡病，每絡詳别穴所在，及上下地位、病證、刺法與所合。


 取之去腕一寸半，

《甲乙》作「一寸」，非。


 别

離本經别去，故「别」與「離」同義。


 走

絡合。


 陽明。

並，薄浪反。絡入魚際，别走陽明經也，陽明與太陰合也。餘皆仿此。


 

每絡詳别穴所在，及上下行地位、病證、刺法與所合。




手少陰之别。

此與《經脈篇》同。始詳循行所在，次言虚實病狀，終言治法。


 名曰通里。

《太素》注於各穴名目皆有説，不無附會，今不盡取之。


 去腕一寸，

今本有「半」字，衍。


 别而上行，

此詳上行，由手走胸爲逆。


 循經

與經同行，上行四穴。


 入於心中，

屬心。


 繫舌本，

絡亦入藏府，非但行外。


 屬目系。

馬云：「此言心經之絡穴也。通里穴爲絡，去腕一寸，别而上行，循本經入於心中，繫舌本，屬目系。」


 

○經穴，止於極泉，在臂。


 其實則支鬲，

馬云：「膈間若有所支，而不暢也。」


 虚則不能言，取之腕後一寸，别走太陽。

里，居處也。此穴乃是手少陰脈氣别通，爲絡居處，故曰通里也。支，搘

 也。少陰脈起心中，故實則搘膈而間

 之，虚則不能言也。




手心

讀作「囟」。


 主

囟爲君主之宫，謂兩要。爲腦之宫城，腦無輸，有病囟主當之，謂以腰代腦受過。


 之别，

腰附脊居中，爲腦髓之代表。故其脈居中指。俗以附心脂當之，非。


 名曰内

三焦與心主相表裏，藏曰内關，府曰外關。


 關，

手心主至此太陰少陰之内，起於别絡，内通心包，入於少陽，故曰内關也。


 去腕二寸，出

由内而出，未出之先不可見。


 於兩筋之間，

上行，由手走頭爲逆。


 循經以上，繫於心包絡，

馬云：「心包絡，經之絡穴也。夫手厥陰心包絡經而謂之手心主者，以其代心經以行事也。其别名曰内關，去手腕上廉二寸之兩筋間，循本經以上繫於心包絡。如心系間邪氣盛而實，則心必痛。」


 

○兩腎爲包絡。


 心系實則心痛，虚則爲煩，

與《甲乙》同。今本作「頭

 强」。


 取之兩筋間。

檢《明堂經》，「兩筋間」下有别走少陽之言，此經無者，當是脱也。


 

志云：此不曰「别走陽明」，或簡脱也。




手太陽

小腸。


 之别，

其分歧處爲别。


 名曰支正。

正，正經也。支，絡脈也。太陽正經之上，支别此絡，走向少陰，故曰支正也。


 去腕五寸，内注

由外别有一支内注。


 少陰；

手少陰心。


 其别者，

此又一支。


 上走

由手走頭，順行。


 肘，絡肩髃。

肺絡所循。


 實則節

《甲乙》作「筋」。


 弛

 肘廢，

志云：「手太陽小腸主液，實則津液留滯，不能淖澤與

 骨，是以節弛肘廢。」


 虚則生肬，

《靈樞識》

 ：馬云：「《海篇》釋爲贅，蓋贅瘤之類。」張云：「肬音尤，贅也，瘤也。」簡案：肬與瘤自别。《巢源》「疣目候

 」云：「疣目者，人手足邊忽生如豆，粗强於肉」；樓氏《綱目》云，疣「俗稱鷄眼子」；《藏經音義》：「肬、疣同。《埤蒼》云『皮上結也』，《莊子》云『附贅懸疣』。或作『
 


 』，今俗謂之『侯』。」志云「即皶痤之類」，誤也。小者如指痂疥，取之

去腕五寸。


 所别。

别走少陰。


 

施，縱緩也。肬音尤，

 也，又贅也，皮外小結也。
 音目。痂，假瑕反，瘡甲也。疥，公薤反也。

手陽明之别，

西人解剖學於藏府及筋四末骨深處，《醫説》則詳外略内，以至兩歧，互相非笑。今以經之離合出入求之，則二説交相爲用，缺一不可。


 名曰偏歷，

手陽明經上偏出此絡，經歷手臂，别走太陰，故曰偏歷也。


 去腕三寸，别走太陰；其别者，上循臂，乘肩髃，上曲頰偏齒；

丹波元簡云：偏，謂偏止於曲頰之處。○上行順。


 其别者，入耳會於宗脈。

《靈樞識》

 ：馬云：「此言大腸經之絡穴也。偏歷去手腕後三寸，别走入於手太陰肺經。其支别者，上循臂之温溜、下廉、上廉、三里、曲池，以乘肩髃，上曲頰，入上齒縫中；又其支别者，入耳，合於宗脈。」張云：「按本經筋脈皆無入耳上目之文，惟此别絡有之。宗脈者，脈聚於耳目之間者也。」


 實則齲

《甲乙》有「齒」字。


 耳聾，虚則齒寒癉鬲，

今本作「痺隔」。


 取之所别。

手陽明絡，上於曲頰，偏於下齒之中。宗，總也。耳中有手太陽、手少陽、足少陽、足陽明絡四脈總會處，故曰宗脈。手陽明絡别入耳中，與宗脈會，故實則齲而聾也。五陽之絡皆貫於膈，故陽虚膈中癉熱之病如此也。




手少陽

三焦。


 之别，名曰外

外，與心主内相對。


 關，

此處少陽之絡，别行心主外關，故曰外關也。


 去腕二寸，外繞臂，

上行順。


 注胸中，

絡亦入腔内。


 合心主。

馬云：此言三焦經之絡穴也

 。外關去手腕外廉二寸，外繞於臂，注於胸中，以合手厥陰心主之脈，以三焦與心包絡爲表裏也。


 其病實則肘攣，虚則不收

 ，

絡病多在外。


 取之所别。

實則肘急，故攣；虚則緩縱，故肘不收也。




足太陽之别，名曰飛陽，

此太陽絡别走向少陰經，迅疾如飛，故曰飛陽也。


 去踝七寸，

上。


 别走少陰。

馬云：此言膀胱經之絡穴也。飛揚去足外踝上七寸，别走少陰腎經，以膀胱與腎爲表裏也。


 實則鼻窒

《甲乙》作「窒鼻」，今本作「鼽窒」。


 頭背痛，虚則鼽衄，取之所别。

窒，塞也，知栗反。太陽走目内眥，絡入鼻中，故實則鼻塞也；虚則無力自守，故鼻衄也。




足少陽

舊説爲膽，今以膽爲藏。外腎專司生殖，即《難經》所謂命門。


 之别，

離合出入。别，即離也。


 名曰光明，

光明，即眼也。少陽厥陰主眼，故少陽絡得其名。


 去踝五寸，别走

府經絡爲别。


 厥陰，

舊以肝膽自爲表裏，今定少陽爲外腎，則表裏不同位矣。


 下

由頭走足，順。


 絡足跗上。

馬云：此言膽經之絡穴也。光明穴去外踝上五寸，别走足厥陰肝經，以膽與肝爲表裏也；下絡足之跗面

 ，即俠谿、地五會、臨泣等處也。


 實則厥，虚則痿躄，坐不能起，取之所别。

少陽之絡，腰以上實，多生厥逆病；腰以下脈虚，則痿躄，跛不能行也。躄，音擘也。




足陽明之别，

胃有大絡曰虚里，爲此經之傳。


 名曰豐隆，

足陽明穀氣隆盛，至此處豐溢出於大絡，故曰豐隆。


 去踝八寸，别走太陰

 ；

府經絡爲别。


 其别者，循脛骨外廉上絡頭，合諸經之氣，下絡喉嗌。

馬云：「此言胃經之經穴也。豐隆去外踝上八寸，别走足太陰脾經，以胃與脾爲表裏。循脛骨外廉之上下巨虚等穴，上至頭項而絡之，以合於諸經之氣。蓋胃爲五藏六府之大海也，其頭項之下則絡於喉嗌。」張云：「喉嗌、缺盆，爲諸經之孔道，故合諸經之氣，下絡喉嗌。」


 其病氣逆則喉痺卒

馬云：當作「猝」。


 瘖，實則狂癲疾，虚則足不收脛枯，取之所别。

實并於上，故爲癲疾；虚則下不足，故足不收。




足太陰之别，

脾胃稱大絡，手陽明少陽亦稱大絡。


 名曰公孫，

肝木爲公，心火爲子，脾土爲孫。穴在公孫之脈，因名公孫也

 。


 去本節之後一寸，别走陽明；其别者，入絡腸胃。

馬云：「此言脾經之絡穴也。公孫去

 足大指本節後一寸，别走足陽明胃經，以脾與胃爲表裏也。其别者，入絡於腸胃之中。」


 

○下文「脾之大絡名曰大包」即傳此經之文，可以參考。


 厥氣上逆則霍亂，實則腹中切痛，虚則鼓脹，取之所别。

陽明絡入腸胃，清濁相干，厥氣亂於腸胃，遂有霍亂。食多脈實，故腹中痛。無食脈虚，故邪氣脹滿。




足少陰之别，

膽爲水藏，其神玄武，與心相對，同爲少陰，一主氣，一主血，爲肺肝之主宰。《内經》或稱膽，又或稱爲腎，名實同異，須就文義定之。


 名曰大鍾，

鍾，注也。此穴乃是少陰大絡别注之處，故曰大鍾。


 當踝後繞跟，别走太陽；

膽與膀胱爲表裏，非内腎。


 其别者，並經上走於心包，

「包」字當爲衍文。


 下貫腰脊。

馬云：「此言腎經之絡穴也。大鍾穴當内踝後繞跟處，别走足太陽膀胱經。以腎與膀胱爲表裏也。又其别者，并本經脈氣之行，以上走於手厥陰心包絡經之下，而外則貫於腰脊間。」


 

○内腎之腰爲腦髓所屬，爲心主，一名包絡。腦爲君主，居中建極，以統十二經，故囱主脈出中指，入掌心。兩腰分左右，如二伯之夾輔也。


 其病氣逆則煩悶，實則閉癃，

少陰與太陽相表裏。


 虚則腰痛，

腎俞。


 取之所别。

大鍾絡走心包，故病則煩悶，實則膀胱閉淋，不足則爲腰痛也。




足厥陰

肝與外腎相表裏。


 之别，名曰蠡溝，

蠡，力洒反，瓢勺也。胻骨之内上下虚處，有似瓢勺渠溝，此因名曰蠡溝。


 去内踝五寸，别走少陽；

外腎。隋唐以後以其附於内腎爲附庸，不列十二經絡之分，後人從丹經内

 ，乃創命門以代之。所謂命門工用，全屬外腎。


 其别者，循脛

《甲乙》作「經」。


 上皋

即睾丸，在女子爲子處。


 結於莖。

馬云：「此言肝經之絡穴也。蠡溝去内踝上五寸陷中，别走足少陽膽經，以肝與膽爲表裏也。經於足脛，以上於睾丸，結於莖垂。」


 

○肝主筋，莖稱宗筋，女子爲包。


 其病氣逆則皋腫卒疝，

泰西生殖器之説全屬睾丸，子處等人皆略之。


 實則挺長

舊説命門有水有火司運化等説，全係生殖器之事。


 熱，虚則暴癢，

肝病全在外腎，以二經相表裏。


 取之所别。

皋，囊也。此絡上囊聚於陰莖也。挺長，陰挺出長也，虚則陰癢也。




督脈

道家兩要之神作鹿形，即督脈也。要附脊，爲腦部左右，夾輔宫城。


 之别，

今本「任」在「督」前。


 名曰長强，

督脈諸陽脈長，其氣强盛，穴居其處，故曰長强也。


 俠膂上項，上散頭上，下當肩甲左右，别走太陽，

督與小腸膀胱無涉，此當指任脈天突。


 入貫膂。

馬云：此言督脈經之有絡穴也。長强挾膂上項，散於頭上，下則當於肩胛

 之左右。其别者則走於足太陽膀胱經，以入貫於膂筋之間。


 實則脊强，虚則頭重，高摇之，

張云：謂力弱不勝而顫掉也。


 俠脊

兩要心主。


 之有過者，

腦有病，心主代之。


 取之所别。

俠脊有過，則知督脈兩道以爲定

 也。




任督之别

 ，

十二經爲外藩，任督二脈居中馭外，爲十二經之主宰。時醫多略内

 詳外，非也。滑氏《十四經發揮》加入任、督，是也，但當首列之耳。


 名曰尾翳，下鳩尾，散於腹。實則腹皮痛，虚則癢搔，

診絡於虚實俱詳。


 取之所别。

尾則鳩尾，一名尾翳，是心之蔽骨。此之絡脈起於尾翳，故得其名。任、衝二經，此中合有一絡者，以其營處是同，故合之也。任、衝浮絡，行腹皮中，故實盛痛也；虚以不足，故邪爲癢搔。葉牢反。


 

志云：「按任脈起於中極之下，以上毛際，循腹裏，上關元，至咽喉，上頤循面入目。所謂尾翳者，即鳩尾之上。蓋任脈之别絡，出於下極，并經而上，復下於鳩尾，以散於腹，絡氣實則腸皮

 急，虚則癢搔，當取之所别絡也。」丹波元簡案：「《甲乙》云：『鳩尾，一名尾翳，一名
 


 
 ，在臆前蔽骨下五分，任脈之别。』由此考之，尾翳即蔽骨，猶
 
 即蔽骨，而又爲鳩尾，一名也。張改屏翳爲會陰穴，非也。」

○任督當作任脈。




脾之大絡脈

 ，

前已見脾絡公孫，此再舉，亦如《四海篇》之腦爲髓海，再言衝爲十二經

 之海，一經一傳。血海從略。


 名曰大包，

脾爲中土，四藏之主，包裹處也，故曰大包也

 。


 

脾經之穴名。


 

○考脾二十一穴止於大包，公孫在第四。諸經之絡，經詳其所始，略其所終，一見大包，以示其例，非公孫大絡之外别有大包大絡、脾有二大絡也。


 出淵腋下三寸，布胸脇。實則身盡痛，虚則百節皆縱。

張云：脾之大絡名大包，在淵腋下三寸，布胸脇，出九肋間，總統陰陽諸絡，由脾灌溉五藏者也，故其爲病如此也。


 此脈若羅

元簡云：據馬注，「羅」字下句爲是。


 絡之血者，

《血絡篇》詳矣。


 皆取之所别。

脾之盛氣

 ，腋下三寸。當淵腋而出，布於胸脇，散於百體。故實則徧身皆痛，虚則穀氣不足，所以百節緩縱。此脈乃是人身之上羅絡之血脈也，由是有病皆取之也。


 

治絡多瓷鋒放血之法，時醫惟詳於痧疫，内證無用之者，以未嘗診絡故也。




凡此十五絡者，

當作十四。


 實則必見，

賁起，動，腫。


 虚則必下，

陷下。


 視之不見，求之上下，

《皮部論》「上下同法」，謂手足互求之。又讀作「左右」。


 人

讀作「正」。


 經不

讀作「必」。


 同，

經用巨刺。


 絡脈異所。

盛則血滿脈中，故必見；虚則脈中少血，故必下。脈下

 難見，故上下求之。人之禀氣得身，百體不可一者，豈有經絡而得同乎？故須上下求之，方得見也。


 

絡則繆刺，詳下《繆刺篇》。




《平人氣象論》篇：胃之大絡，名曰虚里，貫鬲絡肺，出於左

「左」字衍。


 乳下，其動應衣。

此胃絡動耳。《類經》注以爲大病極虚之候，恐不然也。




［解］乳之下其動應衣，宗氣泄。

乳下虚里之脈。《新校正》：全本、《甲乙》無此十字。




《素問·三部九候篇》：脈鈎、

經脈四時之鈎非脈名，詳《脈學輯要評》。據此，惟絡乃有鈎名。


 代者，

《史記·倉公傳》：「代則絡脈有過。」按：倉公言絡者，多爲古診絡法。


 皆絡脈之病也。《禁服篇》：「代則取血絡

 ，且飲藥。」

邪在血絡，致令脈代，可刺去邪血，飲湯實之。經脈無代，絡動時動時止，於代俱切，故經云「代」。正經動脈無鈎狀，絡脈其動時賁起，有鈎形，如小兒三關。




《素問·皮部論》：黄帝問岐伯曰：

楊作《經脈皮部》。


 余聞皮有分部，

前説十五大絡，循其行處以求其病，次説皮部十二絡之以十二經上之以

 皮分十二部，以取其病，故曰皮有部也。


 脈有經紀，

大絡小絡，總以十二大脈，以爲皮部經紀。


 筋有結絡，

十二經筋各有結聚，各有包絡。


 骨有度量，

骨有大小長短度量。


 其所生病各異。

以其皮脈筋骨各各不同，故皮脈筋骨生病異之。


 别其分部，左右上下，陰陽所在，

别其皮脈筋骨分部異者，有左有右，有上有下，有陰有陽，六種所在。


 病之終始，

病客前六，有初有極也。


 願聞其道。岐伯曰：欲知皮部，

指絡言。


 以經脈爲紀。

志云：紀，記也。欲知皮之分部，當以所見之絡脈分之，然當以經脈爲記。


 

○絡依經脈而行。




陽明之陽，

三陽，爲陽絡。


 名曰害

讀作「轄」。


 蜚，

馬云：「陽明而曰害蜚者，陽氣自盛，萬物陽極，則有歸陰之義，故曰害蜚。物之飛者，尤爲屬陽也。如《詩經》有『四月莠要』，及《本草》『至夏

 則草枯，而有夏枯草』之類。」


 

吴云：「害，與『闔』同，所謂『陽明爲闔』是也。蜚，蠢動也。蓋陽明者，面也，面者，午也；五月陽氣蠢動，而一陰氣上，與陽始争，是闔其陽也。」張云：「蜚，古『飛』字。蜚者，飛揚也，言陽盛而浮也。凡盛極者必損，故陽之盛也在陽明，陽之損也亦在陽明，是以陽明之陽名曰害蜚。」高云：「陽明之陽，行身之前而主闔，闔則不開，有害於飛，故名曰害蜚。蜚猶開也。」簡按：諸注未允。蓋害

 、盍、闔古通用，


 《爾雅·釋言》「害，盍也」，郭注：「盍，何不也，或作害。」《莊子·則陽篇》云「闔嘗舍之」，注：「何不試舍其所爲乎。」

《爾雅·釋宫》「闔謂之扉」，疏：「闔，扇也。」《説文》曰：「闔，門扇也，一曰閉也。」蜚音「扉」，害蜚即是闔扉，門扇之謂，《離合真邪論》云「陽明爲闔」，義相通。害，讀爲胡臘切。


 上

手。


 下

足。


 同法，

蜚，扶

 貴反。陽明大經爲陽，故大小絡爲陽明之陽。陽明之脈，有手有足，手則爲上，足則爲下；又，手陽明在手爲下，在頭爲上；足陽明在頭爲上，在足爲下，診色行鍼，皆同法也。餘皆仿此。


 

《甲乙》「上」上有「十二經」三字。


 

○從别分之，從四末走内，爲上；從内走四末，爲下。


 視其部中有浮絡者，

浮，與經不見相對。


 皆陽明之絡也。

浮，謂大小絡見於皮者也。




其色

診絡以辨色爲一大門。


 多青

絡變色，與面異。


 則痛，

此節爲絡之變色。下云常色無病，指絡與面色同者；此以爲病，指絡與面色

 異者。同面爲無病常色，異面則爲變色。


 多黑

面色不常黑，絡變此色。


 則痺，

絡脈俱有五色，然衆絡以色偏多者候其别病。邪客分肉之間，迫肉初痛，故絡青也。久留爲冷爲熱，或爲不仁，以成於痺，故絡青深爲胎黑也。


 多黄赤則熱，

癉熱在中，氣溢皮膚，故絡黄赤也。


 

下文「熱多則淖澤，淖澤則黄赤」，文與此同，而以爲常色無病，此以爲病，文似相反；此指絡與面色異，彼言面絡色同。


 多白

絡色獨變白。


 則寒，

堊白，寒也。故寒氣在中，絡白色也。


 五色皆見，

中央寄王四時，又一方之中自有五態，合爲廿五人。


 則寒熱。

青赤黄等爲陽

 色也，白黑二種爲陰色也，今二色俱見，當知所病有寒熱也。




絡盛

邪留於絡而倍盛。


 則入於經。

盛，大小絡盛也。大小絡中痛、痺、熱、寒、寒熱

 五邪盛者，則循絡入經也。


 

由絡傳經，爲經病，屬五診。


 陽主外，陰主内。

陽絡主外，陰絡主内也。在陽絡者主外，在陰絡者主内也。


 

吴：「二句移於『爲紀者』之下。」張云：「絡爲陽，故主外；經爲陰，故主内。如《壽夭剛柔篇》曰『内有陰陽，外亦有陰陽，在内者，五藏爲陰，六府爲陽；在外者，筋骨爲陰，皮膚爲陽』也。凡後六經之上下、五色之爲病，其陰陽内外皆同此。」


 

○由陰陽分内外。




少陽之陽，名曰樞

「樞」與「轄」對。


 持。

《甲乙》「持」作「杼」。吴云：「樞，樞軸也，所謂少陽爲樞是也。持，把持也。蓋少陽居於表裏之間，猶持樞軸也。」張云：「樞，樞機也。持，主持也。少陽居三陽表裏之間，如樞之運，而持其出入之機，故曰樞持。」簡按：據《甲乙》，樞杼即樞軸。《詩·小雅》「小東大東，杼柚其空」，柚、軸同。《淮南·説林訓》：「黼黻之美，在於杼軸。」


 上下同法，

《甲乙》無此四字。下同。


 

○手、足同。


 視其部中，有浮絡脈者，皆少陽之絡也。

吴此下補「五色診視如上」六字。


 

○諸圖皆詳經穴，宜補十二絡圖。


 絡盛則入經，故在陽者主内，

外。


 在陰者主出，

出，《甲乙》作「外」。吴删「故在陽」以下十九字，云：「與上文不相承，僭去之。」張云：「邪必由絡入經，故其在陽者主内，言自陽分而入於内也；在陰者主出，以滲於内，言出於經而滲入於藏也。此邪氣之序，諸經之皆然者。『出』字義非外出之謂，説文曰：『出，進也，象草木益滋上出達也。』觀下文少陰經云『其出者從陰内注於骨』，與此『出』字同意。」志云：「在外六經之氣從陽而内，在内經脈之氣從陰而外，出於皮膚，復從皮膚

 而入肌肉筋骨，以滲於藏府募

 原之間，而内通於五藏。此論經脈之氣環轉無端，蓋從内而外也。」高云：「皮絡之邪過盛，則入客於經。絡爲陽主外，絡盛客經，則陽氣内入，故在陽者主内；經爲陰主内，陽氣内入，則陰氣外出，故在陰者主出。出而復入，以滲於内，此陰陽經絡外内出入，不獨手足少陽爲然，而諸經皆然。」簡按：上文云陽主外、陰主内，則似義相戾，故張引《説文》，訓出爲進，殆屬强解。今姑仍高義。


 滲於内也，諸經皆然矣。

少陽絡盛則入於經，故主内也；經盛外溢，故主出也。諸陰陽絡主内出者，例以此知也。滲，山蔭反。




太陽之陽，名曰關樞。

馬云：「蓋少陽爲樞，而此太陽爲三陽，最在外，則此太陽爲關樞也。《陰陽離合論》以陽明爲闔、太陽爲開，而此以太陽爲關；關者，闔也，蓋彼就表之表而言，而此對少陽而言耳。」吴云：「關，固衛也。少陽爲樞，轉布陽氣，太陽則約束而固衛其轉布之陽，故曰關樞。」張云：「《陰陽離合論》曰『太陽爲開』，辭異而義同也。」高云：「太陽之陽，行身之背而主開，故名曰關樞。關，猶係也，樞轉始開，開之係於樞也。」簡按：《老子》「善閉者無關楗而不可開」，《説文》「關，以横木持門户也」，由是觀之，關無「開」之義，吴注爲長。蓋《陰陽離合論》「開」、「闔」、「樞」則以形層而言，此篇則以皮部而言，此所以不能無異也。且害蜚樞持關樞之類，爲三陽三陰之稱者，不過借以見神機樞轉之義，亦宜無深意焉。


 上

下同法，視其部中有浮絡脈者，皆太陽之絡也，絡盛則入客於經。

外盛者，則入於大

 經也。




少陰之陰，名曰樞儒。

吴云：「儒，當作『臑』。手少陰之脈，下循臑内後廉，足少陰之脈，上股内後廉，皆柔軟肉勝之處，故曰臑。樞臑者，樞機運於臑内也。所謂『三陰離合，少陰爲樞』是也。」張云：「儒，《説文》柔也，王氏曰『順也』。少陰爲三陰開闔之樞，而陰氣柔順，故曰樞儒。」高云：「少陰之陰，從腨膕而上，注胸中而止，樞轉神機，區别水火，故名曰樞儒。儒，猶區也。」簡按：諸注亦未允。儒，《新校正》引《甲乙》作「檽」，似是。檽，音軟。


 

或作「
 

 」，又作「栭」，《爾雅》「栭謂之楶」，注：「即櫨也」，疏：「謂斗栱也」；《蒼頡篇》云：「櫨、栱，柱上木也，柱上承斗之曲木也。」

 見《一切經音義》。

少陰之陰，取名於樞上柱頭之檽，故曰樞檽歟。今本《甲乙》作「樞儒」。


 上下同法，視其部中有浮絡者，皆少陰之絡也。

吴此下補「五色診視如陽明」七字。


 絡盛則入客於經，其入於經也，從陽部注於經；

從陽絡部注於陽經也。


 其經出者，從陰注於骨。

從陰絡部出注陰經，内注於骨，少陰主骨也。


 

吴云：「出，謂出於陽經也。出於陽則入於陰，入於陰，故注於骨。」張云：「謂出於經而入於骨，即前少陽經云『在陰者主出以滲於内』之義。」




心主之陰，

高云：心主手厥陰心主包絡也，手足無分，上下同法，故舉手之厥陰以明之。是足之厥陰亦同於手之厥陰也。


 名曰害

轄。


 肩。

馬云：「肩，重也。萬物從陰而沉，而此陰氣有以殺之，故曰害肩。」吴云：「厥陰脈上抵腋下，故曰害肩。害、闔同，蓋言闔聚陰氣於肩腋之分，所謂『厥陰爲闔』是也。」張云：「肩，任也，載也。陽主乎運，陰主乎載，陰盛之極，其氣必傷。是陰之盛也在厥陰，陰之傷也亦在厥陰，故曰害肩。然則陽明曰害蜚、此曰害肩者，即陰極陽極之義。」高云：「心主之陰，起於胸中而主闔，闔則不能外任，故名曰害肩。肩，猶任也。」


 簡按：諸注亦未允。蓋肩、
 同，枅也。

《説文》「枅，屋櫨也」，徐鍇云：「柱上横木承棟者，横之似笄也。」《説文》又曰：「關，門欂櫨也。」《爾雅·釋宫》曰：「關謂之槉」，注：「柱上欂也，亦名枅」，疏：「柱上方木」，是也。《集韻》：「枅，或作
 


 。」闔
 者，謂闔扉上容樞之枅與？上下同法，視其部中有浮絡者，皆心主之絡也，絡盛則入客於經。

太陰之陰，名曰關

轄、樞、關，皆取機械名詞。


 蟄

 。

吴云：「關，封也，所謂『太陰爲關』是也。


 簡按：《陰陽離合論》「太陰爲開」，而吴云爲「關」，誤也。

蟄，蟄蟲也。


 

蓋太陰者裏也，裏者子也；十一月，萬物氣皆藏於中，猶封蟄也。」張云：「關者，固於外；蟄者，伏於中。」高云：「太陰之陰，循足脛交出厥陰之前而主開，故曰關蟄。蟄猶藏也，藏而後開，開之關於蟄也。」簡按：諸注亦未允。《甲乙》蟄作「執」。蓋蟄是槷之譌，槷、闑同，《穀梁傳》昭八年「以葛覆質以爲槷」，范寧注：「槷，門中臬。」《釋文》：「槷，門橛也。」《爾雅》：「橛謂之闑。」《周禮·考工記》鄭注：「闑，古文作槷，乃門中橛也。」關槷者，取義於門中之橛，左右之扉所合處歟？


 上下同法，視其部中有浮絡者，皆太陰之絡也。絡盛則入客於經。

凡十二經

此字當作「絡」。


 脈者，

大定本《圖經》曰：扁鵲所謂經脈十二、絡脈十二者，皆因其原如環之無端，絡以十二計之。


 皮之部也。

皮有部者，以十二脈分爲部也。


 

絡與皮連，故同診者多。




是故百病之始生也，

下廣論外邪主於百病，次第所由也。


 必先客於皮毛，

五診之首。


 邪中之則腠理開，

仲景之「緩解」。


 開則入客於絡

由皮入絡。


 脈，留而不去，傳入於府，

或作「筋」。


 廪於腸胃。

或作「骨」。


 

外邪氣，風寒暑濕，邪入身爲病，先著皮毛，留而不出

 ，則腠理孔開，因開而入，即客於絡脈。絡脈傳入陽經，陽經傳入六府，於是禀
 

注



 承腸胃之氣，以爲百病。


 

吴云：「廪，舍也。」簡按：王注爲是。




［解］邪之始入於皮也，

五診始皮。


 泝
 

注



 然

《甲乙》作「淅
 

注



 然」。吴云：「泝

 、淅同，灑淅惡寒也。」張云：「泝然，竪起也，寒慄貌。泝音素，逆流曰泝。」簡按：從《甲乙》爲是。


 起豪毛，開腠理。

泝，蘇護反，流逆上也，謂寒邪逆入腠理也。外邪入身爲病也，初着皮毛，能開腠理也。


 其入於絡也，則絡脈盛

盛，動也，以邪客之。


 色變；

能令絡盛色變也。


 

診絡色以定病。


 其入客於經也，

《診經篇》。


 則減

邪初在絡，則絡賁起；邪由絡入經，則絡邪退而減。


 虚乃陷下；

減氣爲虚，乃血少脈陷也。


 

陷下屬絡。邪已去絡入經，故絡之賁起陷下，非經脈能陷下。


 其留於筋骨之間，

診筋、骨二法。


 寒多則筋攣骨痛，熱多則經施骨消，肉爍

吴云「肉熱也」，張云「銷鑠也」。簡按《逆調論》「肉爍」，王注：「爍，言消也。」是。


 
 破，

吴云：
 


 者，肩肘髀厭皮肉也。
 破者，人熱盛則反側多，而皮破也。詳見《玉機真藏論》注。毛直而敗矣。

循經入於筋骨之間，留而不去。寒邪不去，則爲二病：筋
 

注



 攣拘急，一也；骨乃疼痛，二也。若熱邪不去則以五病：筋熱緩施，一也：骨熱消細，二也；身肉爍，三也，爍，餘藥反，淫邪在内也；

 臑破裂，四也；毛焦而直，五也。熱邪如此客於筋骨之間，遂至於死地也。

張云：液不足，而皮毛枯槁也。




《靈樞·經脈篇》：

此據本篇以經脈常動，絡不動者也，卒然動者，有邪客之，故以動屬絡。動，即俗所謂肉跳、眼皮跳，或動或止，故有代名詞。




肺手太陰之脈，

此「脈」字包經、絡、筋三事而言，五診惟皮、骨不在。


 是動

二十二難曰：「經言脈有是動，有所生病，一脈輒變爲二病者，何也？然；經言是動者，氣也；所生病者，血也。邪在氣，氣爲是動；邪在血，血爲所生病。氣主呴之，血主濡之。氣留而不行者，爲氣先病也；血壅而不濡
 

注



 者，爲血後病也。故先爲是動，後所生病也。」


 

○虞注：「氣病傳血，此乃一脈變爲二病。脈動反常，邪在氣；氣受邪，傳之與血，故血爲所生病。呴之，氣留行之貌也；濡者，濡潤之貌。言人身所禀者氣血也，氣血通行，沮潤人身，其爲病也若此。」丁注：「氣主呴之，呴，謂吹嘘往來之象
 

注



 。人一身經脈，通行氣血，或居一經脈中，氣留不行，故血壅而不濡，其氣先病，名曰是動；血壅不濡後病，名曰所生。此是一脈輒
 

注



 變爲二病也。」滑「氣主呴之，謂氣煦嘘往
 

注



 來，薰蒸於皮膚分肉也。血主濡之，謂血濡潤筋骨，滑利關節，榮養藏府也。此『脈』字非尺寸之脈，乃十二經隧之脈。每脈中輒有二病者，蓋以有在氣在血之分也。」徐「此亦非經之
 

注



 全文，乃約經語以成文者也。是動、所生病，見《靈樞·經脈篇》。是動諸病乃本經之病，所生之病則以類推，而旁及他經者，經文並無氣血分屬之説。」


 

○張云：「動，言變也，變則變常而爲病也。如《陰陽應象大論》曰『在變動爲握
 

注



 』、『爲噦』之類，即此之謂。」


 

○馬云：「是皆肺經所生之病耳。按《難經》『二十二難』以是動爲氣、所生爲血，即動、生二字分爲氣血，乃《難經》之臆説耳。」張云：「按『二十二難』云云若乎近理，然細察本篇之義，凡在五藏，則各言藏

 所生病；凡在六府，則或言血、或脈、或筋、或骨、或津液，其所生病本各有所主，非以氣血二字統言十二經者也。《難經》之言，似非經旨。」志云：「是動者，病因於外；所生者，病因於内。凡病有因於外者，有因于内者

 ，有因於外而及

 於内者，有因於内而及於外

 者，有外内之兼病者；本篇統論藏府經氣，故曰肺
 

注



 手太陰之脈，曰是動，曰所生。治
 

注



 病者當隨其所見之證，以别外内之因，又不必先爲是動、後及所生，而病證之畢具也。」簡按：馬以此一句爲結文，張則按下節爲解，楊珣則「肺下」爲句；蓋「是動」「所生」其義不明晰，亦未知孰是。


 

○今案：動之爲絡脈，本經已詳。蓋經脈常動不休，不以動爲候；絡，不動者也，故以動爲病。考本篇十二經絡脈之動，各有病狀不同，病由絡分，非以一「動」字可占一定之病。仲景所謂絡脈賁起，非動脈有此，諸家從《難經》固非，馬、張、楊三説亦未確，故丹波疑不能定。今以屬絡脈與經脈之分，證之經脈，則動屬絡無疑矣。


 則病肺脹滿，膨膨而欬喘，

《靈樞識》引《銅人》注：膨膨「謂氣不宣暢也」，按即《繆刺論》「氣滿」也。


 缺盆中痛，甚則交兩手而瞀，此爲臂

脈行臂。


 厥。

《素問·繆刺論》：「邪客於

 手陽明


 當作「太陰」。

之絡，令人氣滿胸中，喘息而支胠，胸中熱。」




是主肺所生病者，

此爲經病，故五藏用本藏名，惟心主言脈，六府則以血脈筋骨津液爲名。


 欬上氣喘喝，煩心胸滿

 ，臑臂内前廉痛厥，掌中熱。

以上皆爲經病，下文所謂「不盛不虚，以經取之」。




氣盛有餘，則肩背痛，風寒汗出中風，小便數而欠。氣虚則肩背痛寒，少氣不足以息，溺色變。

爲此諸病

 ，

今以凡言盛衰者歸入絡病。「生」爲診經病，「動」爲診絡病，舉此以示例，下多從略。


 盛

凡言盛衰者，皆爲絡病。


 則寫之，虚則補之，熱則疾之，寒則留之，

寒熱爲皮。


 陷下

絡脈陷，與賁起對。


 則灸之，

以上詳絡，所謂繆刺血絡詳之，經病亦附此内。


 不盛不虚，以經取之。

經病。爲是肺所生病者，則爲經刺、巨刺。下十一經皆同。




大腸手陽明之脈，是動則病齒痛頸腫。

《繆刺論》：邪客於手陽明之絡，令人耳聾，時不聞。


 

○「動」義如前。手陽明之支者，從缺盆上頸貫頰，入下齒中也。




是主津液所生病者，

楊上善注：「《八十一難》云，『邪在血，血

 爲所生病』也，『血主濡之』也，是爲血及津液皆爲濡也。津，汗也，以下所生之病，皆是血之津汗
 

注



 所生之病也。」


 

張云：大腸與肺爲表裏，肺主氣，而津液由於氣化，故凡大腸之或泄或秘，皆津液所生之病，而主在大腸也。


 目黄，口乾，鼽衄，喉痺，肩前臑痛，大指次指痛

 不用。

凡言經病，皆言手足五指，以經由指起故也，故指以上爲經病。


 

○經病舉二條以示例，以下從略。




氣

 有餘則當脈所過者熱腫，

是

 動所生之病，有盛有虚。盛

 者，此脈所過之處熱及腫也。


 虚則寒慄不復。

陽虚陰并，故寒慄也。




爲此諸病，

統動生絡與經而言。


 盛則寫之，虚則補之，熱則疾之，寒則留之，陷下則灸之，不盛不虚，以經取之。

胃足陽明之脈，

十二篇次序本營、衛運行，初由手太陰，由腹走手；次由手陽明，由手走頭；三由足陽明，由頭走足；四由足太陰，由足走胸。二藏二府爲三陽三陰，皆加三倍。


 是動則病洒洒振寒，善伸，數欠，顔黑，病至則惡人與火，聞木音則惕然而驚，心欲動，

至，甚也。陽明，土也

 。土惡木，故病甚惡木音也。陽明主肉，血盛，故惡火

 也。陽明厥喘悶，悶故惡人也。


 獨閉户塞牖

 而處，

陰静而暗，陽動而明，今陰氣加陽，故欲獨閉户牖處也。


 甚則欲上高而歌，棄衣而走，

陽盛故也。


 賁響

 腹脹，是爲骭厥。

張云：嚮音「鄉」

 。謂陽氣賁聚虚滿爲腹脹也。以陽盛於足，故欲登高，棄衣而走，皆曰骭厥也。


 

○張云：「賁響，腸中雷鳴也。」「骭，足脛也。陽明之脈，自膝臏下脛骨外廉

 ，故爲脛骭厥逆
 

注



 。」


 

○《繆刺論》：「邪客於足陽明之絡。」


 

○《素問識》
 

注



 ：馬、吴、張並依《新校正》作「絡」，志仍原文作「經」，云：「此言經脈之互交者，亦當以繆取也。」高同。簡按：據

 王注及志、高，則刺大經之病也，似與巨刺無别

 。今亦

 仍《新校正》。


 

令人鼽衄下齒寒。十二經動病皆言「厥」。




《脈解篇》：陽明所謂洒洒振寒者，陽明者，午也，五月，盛陽之陰也；陽盛而陰氣加之，故洒洒然振寒也。所謂盛則厥、惡人與火、聞木音則惕惕而驚者，陽氣與陰氣相薄，水火相惡，故惕然而驚也。所謂欲獨閉户牖而處者，陰陽相薄也，陽盡而陰盛，故欲閉户牖而居。

本經有經有論有問有評有解，亦如《喪服》之經、記、大傳、閒傳、問。記、傳以下，皆經師相傳，屢代而成，《内經》則不分經論問評解，皆歸黄帝。所謂依託，經、論皆出七十弟子也。




爲此諸病，

統經絡而言經病，云是血所生病者。


 盛則寫之，虚則補之，

《經别篇》云：「凡此十五絡者，盛則必見，虚則必下。」楊注：盛則血滿脈中，故必見；虚則脈中少血

 ，故必下。


 熱則疾之，寒則留之，陷下則灸之，

此與《禁服》、《終始》同。


 

○繆刺血絡。


 不盛不虚，以經取之。

盛則人迎大於寸口三倍，虚則反小。


 

○張云：「中焦受穀，變化而赤爲血，故陽明爲多氣多血之經，而主血所生病者。」志曰：「本經曰『穀入於胃，脈道以通，血氣乃行
 

注



 』，《平脈篇》曰『水入於經，而血乃成』，胃爲水穀之海，主生此營血，故是主血所生病者。」




記《平人氣象論》：胃之大絡，名曰虚里，貫鬲絡肺，出於左乳下，其動應衣。

大包爲脾脈之中，虚里爲胃脈之中，互舉始中絡以見例，非别有二絡。




脾足太陰之脈，

脾爲孤藏，不如肺心肝膽同居相連，爲牝牡藏也。


 是動則病舌本强，食則嘔，胃脘痛，

脘，胃府也。脘，音管也。


 腹脹，善噫，得後與氣，則快然如衰。

寒氣客胃，厥逆從下上散，散已復上出胃，故爲噫也。穀入胃已，其氣上爲營、衛及膻中氣，後有下行與糟粕俱下者，名曰餘氣；餘氣不與糟粕俱下，壅而爲脹，今得之洩之，故快然腹減也。


 

楊本作「得後出餘氣則快然如衰」。




《脈解》云：「太陰所謂食則嘔者，曰物盛滿而上溢，故嘔也。」「所謂病脹者，曰

 太陰子也，十一月萬物皆藏於中，故曰病脹。」「所謂上走心爲噫者，曰陰盛而上走於陽明，陽明絡屬心，故曰上走心爲噫也。」「所謂得後與氣則快然而衰

 者，曰十一月陰氣下衰而陽氣且出，故曰得後與氣則快然而衰也。」

身體皆重。

《靈樞識》曰：《銅人》注云：「以脾主肉，故脹

 病則身體重也。」


 

○《繆刺論》：「邪客於足太陰之絡，令人腰痛引少腹控
 


 ，不可以作息。」

○《素問識》云：吴云：「足

 太陰，濕土也，濕病者先注於腰，故腰痛。太陰之筋聚於陰器，循腹裏結脇，故引少腹控
 


 。」張云：「足太陰之絡，上入布胸脇，而筋着於脊，故爲病如此控引也。」

記脾之大絡

諸絡皆可稱大絡，以對孫絡言，非獨脾胃二經有大絡。


 名曰大包。出淵腋下三寸，布胸脇，實則身盡痛，虚則百節皆縱。

《素問識》：高云：「《經脈論》曰『脾之大絡，名曰大包。出淵腋，布胸脇，實則心盡痛，虚則百節盡皆

 縱。』令人腰痛引少腹，身盡痛之意也； 控
 


 不可以仰息，布胸脇，百節盡皆縱

 之意也。」

爲此諸病，盛則寫之，虚則補之，熱則疾之，寒則留之，陷下則灸之，不盛不虚，以經取之。

心

肺下之心爲火藏，與膽同爲少陰，水火既濟也。若君主之心指腦言，讀作囪，名同實異，非以肺下之心主神經爲元首。


 手少陰之脈，

問曰：《九卷》心有二經，謂手少陰、心主，手少陰經不得有輸。手少陰外經受病，亦有療處。其内心藏不得受邪，受邪即死。又《九卷·本輸》之中，手少陰經及輸並皆不言，今此《十二經脈》及《明堂流注》，少陰經脈及輸皆有，若爲通精？答曰：經言心者五藏六府之大主，精神之舍。其藏堅固，邪不能客。客之則心傷，心傷則神去，神去即死。故諸邪之在於心者，皆在心之包絡。包絡，心主脈也，故有脈不得有輸也。手少陰外經有病者，可療之於手掌兑骨之端。又恐經脈受邪傷藏，故本輸之中，輸並手少陰經亦復去之。今此《十二經脈》手少陰經是動所生皆有諸病，俱言盛衰，並行補寫，及《明堂流注》具

 有五輸者，以其心藏不得多受外邪

 ，其餘飲食湯藥，内資心藏，有損有益，不可無也。


 

故好食好藥資心，心即調適；若惡食惡藥資心，心即爲病。是以心不受邪者，不可受邪也。言手少陰是動所生致病及

 《明堂》有五輸療者，據受内資受外

 邪也。言手少陰是受邪，故有病也。


 是動則病嗌乾心痛，

《繆刺論》：「邪客於足少陰


 當作「手少陰」。

之絡，令人卒心痛，暴脹胸脇支滿，無積者。」


 

○《素問識》：馬云：「腎經絡穴，大鍾也。」簡按：張、吴諸家




不指言其

 穴，蓋絡
 

注



 泛言一經之絡也。馬每絡注某穴，恐非。渴而欲飲，

按：是篇所言，皆無大病危證，以其病當在經絡，未入藏府骨髓故也。篇名「經脈」，所云固不出絡經筋範圍也。


 是爲臂厥。

心經病，心而多熱，故渴而欲飲。其脈循臂，故是動爲臂厥之病也。與手太陰同。




爲此諸病，盛則寫之，虚則補之，熱則疾之，寒則留之，陷下則灸之，不盛不虚。以經取之。

小腸手太陽之脈，

與心爲表裏，一上二下，一藏一府，不如肝膽本爲合藏，分之爲二，以配五行，又自相爲表裏。


 是動則病咽痛頷腫，不可以顧，肩似拔，臑似折。

《繆刺論》：邪客於足少陽


 當作手太陽。

之絡，留於樞中，痛痺不舉。


 

○《靈樞識》「頷腫」云：「《銅人》注曰：『頷，謂頰下也。』張云：『本經之脈，循咽下膈；其支者循頸上頰，故爲是病。』」




爲此諸病，

承「動」「生」而生。


 盛則寫之，虚則補之，熱則疾之，寒則留之，陷下則灸之，不盛不虚，以經取之。

膀胱足太陽之脈，

仲景《傷寒》之太陽證。


 是動則病

仲景診絡有十餘見。


 衝頭痛，目似脱，項似拔，脊痛，腰似折，髀

《甲乙》無「髀」字，丹波云：「似是。張以髀爲髀樞，未知是否。」


 不可以迴，膕如結，腨如裂，

《靈樞識》：張云：「周身筋脈，惟足太陽爲多爲巨，其下者結於腫，結於腨

 ，結於膕，結於臀；其上者挾腰脊，絡

 肩項，上頭爲目上綱，下結於頄。故凡爲攣、爲弛，爲反張戴眼之類，皆足太陽之水虧，而主
 

注



 筋所生病者。」汪云：「主筋，義未詳。」按：太陽病多痙急，如上症，皆風傷筋

 也。


 是爲踝厥。

膕、腨之病者，皆是太陽行踝之後，爲厥失逆病也。結，謂束縛也。《繆刺論》：邪客於足太陽之絡，令人拘攣背急，引脇而痛，内引心而痛。


 

○張云：足太陽經挾脊抵腰中，故拘攣脊
 

注



 急；其筋從腋後入腋下，故引脇而痛。




《脈解》云：太陽所謂腫、要脽痛者，正月太陽寅，寅，太陽也。正月，陽氣出在上，而陰氣盛，陽未得自次也，故腫要脽痛也。所謂病偏虚爲跛者，正月陽氣凍解地氣而出也，偏虚者冬寒頗有不足者，故偏虚爲跛也。所謂强上引背者，陽氣大上而争，故强上也。

爲此諸病，盛則寫之，虚則補之，陷下則灸之，不盛不虚，以經取之。

腎

《内經》心與腎皆一名數藏，名同實異，各宜就本篇文義攷
 

注



 之。


 足少陰之脈，

仲景《傷寒》足少陰，少陰之腎，當爲肝下之膽，爲水藏，與膀胱爲表裏。肝膽同居，與心肺同，不能同屬木，又以毗連爲表裏。道家畫膽神爲龜、蛇，是也。


 是動則病飢不欲食，面黑如地色，

少陰脈
 

注



 病，陰氣有餘，不能消食，故飢不能食也。以陰氣盛，故面黑如地色也。


 欬唾則有血，喝喝則喘，

《甲乙》注作「喉鳴」，《銅人》亦作「喉鳴而喘」。


 

唾爲腎液，少陰入肺，故少陰病熱，欬而唾血。雖唾
 

注



 ，喉中不盡，故呼吸有聲，又如喘也。


 坐而欲起，起目
 
 ，如無所見，

少陰貫肝，肝脈系目，今少陰病，從坐而起，上引於目，目精氣散，故
 


 
 無所見也。心如懸病飢狀，

足少陰病則手少陰之氣不足，故心如懸飢狀也。


 氣不足則善恐，

《靈樞識》：馬云：《陰陽應象大論》：「腎在志爲恐。」張云：「腎氣怯。故惕惕如人將捕之。」《甲乙》無「氣不足」以下十四字。


 心惕惕如人將捕之，是爲骨厥。

前之病是骨厥所爲。厥，謂骨精失逆。惕，謂懼
 

注



 也。


 

《内經》腎、膽二字每互用，以腎主骨，水藏也。又以膽主骨，則膽即腎，腎即膽。其他少陽屬腎，


 外腎。

腎主耳。


 少陽外腎。

又如十一經皆取決於膽，則又以膽爲外腎。


 

○《繆刺論》：邪客於足少陰之絡，令人咽
 

注



 痛，不可内食，無故善怒，氣
 

注



 上走賁上。




《脈解》：所謂嘔欬、上氣喘者，陰氣在下，陽氣在上，諸陽氣浮，無所依從，故嘔欬上氣喘也。所謂邑邑不能久立，久坐起則目
 
 無所見者，萬物陰陽不定，未
 

注



 有主也。秋氣始至，微霜始下，而方殺萬物，陰陽内奪，故目
 
 無所見也。所謂少氣善怒者，陽氣不治
 

注



 ；陽氣不治
 

注



 ，則陽氣不得出，肝氣當治而未得，故善怒。

與《繆刺論》同。


 善怒者，名曰煎厥。所謂恐如人將捕之者，秋氣萬物未有畢去，陰氣少陽氣入，陰陽相薄
 

注



 ，故恐也。所謂惡聞食臭者，胃無氣故惡聞食臭也。所謂面黑如地色者，秋氣内奪，故變於
 

注



 色也。

爲此諸病，盛則瀉之，虚則補之，熱則疾之，寒則留之，陷下則灸之，不盛不虚，以經取之。

心主

十二經爲十二州，如天子
 

注



 之十二諸侯，此在左右兩旁，居邊鄙地位者也，凡發號施令，皆聽命於中央。督任居中建極，由内駁外，乃爲人身之主。故醫詳外經而略中府，丹訣詳任督而略四支。腦爲元首，居高臨下，督脈主之。要居督脊左右，如二伯夾輔天子；故十一經之脈不由中指出，惟心包絡出於中指，入掌中勞宫，以其居中夾輔也。道家畫包絡神作鹿形，以屬督脈也。今故以要爲手心主。心主，讀作囟主，爲腦之外屏藩。


 手厥陰心

囟。


 包之脈，

心神爲五藏六府之主，故曰心主。厥陰之脈，行至於足，名足厥陰；行至於手，名手厥陰。以陰氣交盡，故曰厥陰。心外有脂，包裹其心，名曰心包。脈起胸中，入此包中，名手厥陰。故心有兩經也：心中起者，名手少陰；屬於心包，名手厥陰。有脈别行，無别藏形，三焦有氣有脈，亦無别形，故手厥陰與手少陽以爲表裏也。


 是動則病手熱，

今本作「心中熱」。


 肘攣腋腫，

今本作「臂肘攣急腋腫」。


 甚則胸中滿，心憺憺大動，面赤，目黄。

今本此下有「喜笑不休」四字。


 

○《繆刺論》：邪客於手太陽


 當作手厥陰。

之絡，令人拘攣背急，引脇而痛，内引心而痛。




爲此諸病，盛則瀉之，虚則補之，熱則疾之，寒則留之，陷下則灸之，不盛不虚，以經取之。

三焦手少陽之脈，

上焦在心下，下膈在胃上口，主納而
 

注



 不出，其理在膻中。中焦在胃中口，不上不下，主腐熟水穀，其理在臍旁。下焦在臍下，當膀胱上口，主分别清濁，主出而不納，其理在臍下一寸。上焦之氣如雲霧在天，中焦之氣如漚雨在空，下焦之氣如溝瀆流地也。


 是動則病耳聾，渾渾焞焞，嗌腫，喉痺。

《繆刺論》：邪客於手陽之絡，


 《甲
 

注



 乙》作「少陰之絡」，一作「少陽」。

令人喉痺，舌卷，口乾，煩心，臂内廉痛，手不及頭。




爲此諸病，盛則寫之，虚則補之，熱則疾之，寒則留之，陷下則灸之，不盛不虚，以經取之。

膽足少陽之脈，

外腎之别名，故屬少陽。


 

○外腎主寫，故爲府所藏，五藏盛，乃能泄。前以誤以要與外腎爲要之附庸，腎爲腰之附庸，不以入十二經之數。然外腎之功用，所繫甚大，乃别撰命門以代之。凡命門之功用，全屬外腎、女子胞，今定此名，而命門可以退藏不用。


 是動則病口苦，善太息，心脇痛，不能反側。

膽熱，苦汁循脈入頰，故口苦，名曰膽痺。脈循胸脇，喜太息及心脇皆痛也。


 甚則面塵，體無膏澤，足少陽反熱，

診皮。


 是爲陽厥。

甚，謂
 

注



 陽厥熱甚也。足少陽起面，熱甚
 

注



 則頭顱前熱，故面塵色也。陽厥，少陽厥也。


 

《繆刺論》：邪客於足少陽之絡，令人脇痛，欬，汗出。




《脈解》云：少陽所謂心脇痛者，言少陽盛也。盛者，心之所表也。九月陽氣盡而陰氣盛
 

注



 ，故心脇痛也。所謂不可反側者，陰氣藏物也。物藏則不動，故不可反
 

注



 側也。

爲此諸病，盛則寫之，虚則補之，熱則疾之，寒則留之，陷下則灸之，不盛不虚，以經取之。

肝

與外腎相表裏。


 足厥陰之脈，

肝爲木、膽爲水，亦如肺爲金、心爲火，肝萬不可與膽自爲表裏，又同屬木。蓋膽藏而非府，外腎府而非藏，故一定之説也。


 是動則病腰痛，不可以俛仰，

主筋之故，詳《診筋篇》。


 

○馬云：「肝與腎通，則膂筋之脈通於肝。」張云：「足厥陰支别者，與太陰少陽之脈同結於腰踝下中髎、下髎之間，故爲腰痛。《刺腰痛篇》云：『厥陰之脈，令人腰痛，如張弓弩弦。』」


 丈夫頽疝，婦人少腹

子宫，與睾丸相同，與肝爲外表裏，故肝病囊縮。睾丸又爲宗筋。


 腫，

《繆刺》：邪客於足厥陰之絡，令人卒疝暴痛。


 

○《靈樞識》：張云：「足厥陰氣逆，則爲睾腫卒疝。婦人少腹腫，即疝病也。」汪云：「脈抵少腹，婦人亦有疝，但不名疝，而曰瘕。」


 

○《素問識》：高云：「《經脈篇》曰：『足厥陰之别，其病氣逆，則睾腫卒疝』，故邪客於足厥陰之絡，令人卒疝暴痛。」


 甚則嗌乾，面塵。

肝合足少陽，陽盛並陰，故面塵色也。




爲此諸病，甚則寫之，虚則補之，熱則疾之，寒則留之，陷下則灸之，不盛不虚，以經取之。

《脈解》云：厥陰所謂
 疝
 

注



 少腹腫者，厥陰者辰也，三月陽中之陰，邪在中，故曰
 疝少腹腫也。所謂腰脊痛不可以俛仰者，三月一振榮華，萬物一俛而不仰也。所謂
 癃疝
 

注



 膚脹者，曰陰亦盛而脈脹不通，故曰
 
 

注



 癃疝也。所謂甚則嗌乾者，陰陽相薄而熱，故嗌乾也。



注
 　氣穴論：原作「氣血論」，據《素問》篇目改。



注
 　有：原脱，據《黄帝内經太素》卷九楊注補。



注
 　腕下：《黄帝内經太素》作「掖下」，注「腕下」同。《靈樞》作「腕上」。



注
 　經：原作「道」，據《靈樞·經脈》改。



注
 　搘：原作「擆」，據《黄帝内經太素》楊注改。下「搘」同。



注
 　間：原作「問」， 據《黄帝内經太素》楊注改。



注
 　頭：原作「項」，據《靈樞》改。



注
 　弛：《黄帝内經太素》作「施」。



注
 　與：原作「於」，據上海科技出版社本《靈樞識》卷二改。



注
 　靈樞識：原作「素問識」。按，其文見《靈樞識》卷二《經脈第十》，因改。



注
 　候：原作「侯」，據人民衛生出版社本《諸病源候論校釋》卷三一改。



注
 　 
 ：原作「腫」，據《黄帝内經太素》改。



注
 　靈樞識：原作「素問識」。按，其文見《靈樞識》卷二《經脈第十》，因改。



注
 　三焦經之絡穴也：原作「三焦之絡血」，據《靈樞識》卷二改。



注
 　收：原作「入」，據《黄帝内經太素》改。



注
 　面：原作「而」，據《靈樞識》卷二改。



注
 　陰：原作「隆」，據《黄帝内經太素》改。



注
 　因名公孫也：原作「固名公孫」，據《黄帝内經太素》改。



注
 　去：原作「走」，據《靈樞識》卷二改。



注
 　此「内」字疑衍。



注
 　胛：原作「脾」，據《靈樞識》卷二改。



注
 　定：原作「病」，據《黄帝内經太素》改。



注
 　任督之别：《黄帝内經太素》作「任衝之别」，楊注亦作「任衝」解。《靈樞》作「任脈之别」。



注
 　内：原脱，據文意擬補。



注
 　腸皮：恐誤，當依《靈樞》經文作「腹皮」，



注
 　絡脈：原作「脈絡」，據《黄帝内經太素》乙。



注
 　經：原脱，據《黄帝内經太素》卷五《四海合篇》補。



注
 　也：原作「之也」，據《黄帝内經太素》楊注改。



注
 　盛氣：原作「氣盛」，據《黄帝内經太素》乙。



注
 　下：原作「中」，據《黄帝内經太素》改。



注
 　血絡：原作「絡脈」，《靈樞》、《太素》俱作「血絡」，據改。



注
 　此「以」字疑衍。



注
 　至夏：疑當作「夏至」。



注
 　害：原脱，據《素問識》卷七補。



注
 　扶：原作「妖」，據學苑出版社《黄帝内經太素新校正》卷九改。



注
 　色：原脱，依上句文例擬補。



注
 　陽：原作「楊」，據《黄帝内經太素》楊注改。



注
 　熱：原脱，據《黄帝内經太素》楊注補。



注
 　復從皮膚：四字原脱，據《素問識》卷七補。



注
 　募：原作「幕」，據《素問識》卷七改。



注
 　大：原脱，據《黄帝内經太素》楊注補。



注
 　蟄：《黄帝内經太素》作「樞」。



注
 　出：原作「去」，據《黄帝内經太素》卷九改。



注
 　禀：原作「廪」，據《黄帝内經太素》卷九改。



注
 　泝：原作「沂」，據《黄帝内經太素》卷九及《素問·皮部論》改。



注
 　淅：原作「浙」，據《素問識》卷七改。又，下二「淅」字原俱作「浙」，亦據《素問識》改。



注
 　泝：原作「沂」，據《素問識》改。又，下三「泝」字原俱作「沂」，亦據《素問識》改。



注
 　筋：原作「筋骨」字，據《黄帝内經太素》卷九改。



注
 　 
 ：原作「膕」，據《黄帝内經太素》楊注改。



注
 　濡：原作「行」，據守山閣叢書本《難經集注》卷三改。



注
 　象：原作「氣」，據《難經集注》改。



注
 　輒：原作「或」，據《難經集注》改。



注
 　往：原作「然」，據人民衛生出版社整理本滑壽《難經本義》卷上改。



注
 　之：原作「文」，據中醫藥出版社本《徐靈胎醫學全書·難經經釋》改。



注
 　握：原作「喔」，據《靈樞識》卷二改。



注
 　藏：原作「難」，據《靈樞識》卷二改。



注
 　有因于内者：五字原脱，據《靈樞識》卷二補。



注
 　及：原作「急」，據《靈樞識》卷二改。



注
 　及於外：原作「急於内」，據《靈樞識》卷二改。



注
 　肺：原作「肝」，據《靈樞識》卷二改。



注
 　治：原脱，據《靈樞識》卷二補。



注
 　邪客於：三字原脱，致文意不明，兹據《素問》補。



注
 　滿：原作「痛」，據《靈樞》改。



注
 　爲此諸病：原作「諸爲此病」，據《靈樞》改。



注
 　血：原脱，據《黄帝内經太素》卷八補。



注
 　津汗：原作「經脈」，據《黄帝内經太素》改。



注
 　痛：原脱，據《靈樞》補。



注
 　氣：《黄帝内經太素》作「氣盛」。



注
 　是：原作「足」，據《黄帝内經太素》改。



注
 　盛：原作「熱」，據《黄帝内經太素》改。



注
 　陽明土也：四字原脱，據《黄帝内經太素》補。



注
 　火：原作「木」，據《黄帝内經太素》改。



注
 　塞牖：原作「寒牖」，據《靈樞》改。按，《黄帝内經太素》但作「牖」。



注
 　響：《黄帝内經太素》作「嚮」。



注
 　嚮音鄉：原作「賁音鄉」，「賁」字顯誤，兹據文意改。  又按，考《太素》楊注，幾與此條全同。楊注云：「嚮音鄉。謂陽氣賁聚虚滿為腹脹也。以陽盛於腳，故欲登高棄衣而走，名為骭厥也。」據此，注或非張某語，當屬楊上善；冠以「張云」，或因涉下注而誤也。



注
 　陽明之脈自膝臏下脛骨外廉：原作「陽明之病目上臏下脛骨外廉」，據《靈樞識》卷二改。



注
 　厥逆：原作「骨也」，據《靈樞識》卷二改。



注
 　按，廖氏引此條，係爲「邪客於足陽明之絡」一條「補證」，「《素問識》」之上不當用「○」。



注
 　據：原脱，據《素問識》卷八補。



注
 　巨刺無别：原作「巨陽無分」，據《素問識》卷八改。



注
 　亦：原脱，據《素問識》卷八補。



注
 　脈中少血：原作「小血」，據《黄帝内經太素》卷九改補。



注
 　氣乃行：原作「海主生」，據《靈樞》改。



注
 　曰：原脱，據《黄帝内經太素》卷八《經脈病解》補。



注
 　而衰：原作「如衰」，據《黄帝内經太素》改。下「而衰」同。



注
 　脹：原作「脾」，據《靈樞識》改。



注
 　足：原脱，據《素問識》卷八補。



注
 　皆：原脱，據《素問識》卷八補。



注
 　盡皆縱：原作「皆縱」，據《素問識》卷八改。



注
 　具：原作「其」，據《黄帝内經太素》卷八改。



注
 　外邪：原作「外間邪」，據《黄帝内經太素》卷八改。



注
 　生致病及：原作「致致病又」，據《黄帝内經太素》卷八改。



注
 　受外：原作「外受」，據《黄帝内經太素》卷八乙。



注
 　其：原作「某」，據《素問識》改。



注
 　絡：原脱，據《素問識》補。



注
 　腨：原作「踹」，據《靈樞識》改。



注
 　絡：原作「結」，據《靈樞識》改。



注
 　主：原作「生」，據《靈樞識》改。



注
 　筋：原脱，據《靈樞識》補。



注
 　脊：原作「筋」，據《素問識》改。



注
 　攷：原作「改」，蓋形近而誤，據文意改。



注
 　脈：原脱，據《黄帝内經太素》補。



注
 　唾：原作「唾血」，據《黄帝内經太素》楊注改。



注
 　懼：原作「厥」，據《黄帝内經太素》楊注改。



注
 　咽：《素問·繆刺論》作「嗌」。



注
 　氣：原脱，據《素問·繆刺論》補。



注
 　未：原作「謂」，據《素問·脈解》改。



注
 　治：原作「至」，據《素問·脈解》改。



注
 　陽氣不治：四字原脱，據《素問·脈解》補。



注
 　薄：原作「搏」，據《素問·脈解》改。



注
 　於：原脱，據《素問·脈解》補。



注
 　天子：原作「天」，據文意擬改。



注
 　而：原脱，據《黄帝内經太素》補。



注
 　甲：原作「用」，據文意改。



注
 　謂：原作「則爲」，據《黄帝内經太素》删改。



注
 　甚：原脱，據《黄帝内經太素》補。



注
 　陽氣盡而陰氣盛：原作「陽氣盛而陰氣盡」，據《素問·脈解》改。



注
 　反：原作「轉」，據《素問·脈解》改。



注
 　 
 疝：原作「
 疝」，據《素問·脈解》改。下「故曰
 疝」之「
 疝」同。



注
 　 
 癃疝：原作「
 癃疝者」，據《素問·脈解》改。



注
 　 
 ：原作「
 」，據《素問·脈解》改。








楊氏太素診絡篇補證卷下






治法



《素問·繆刺篇》：黄帝曰：願聞繆刺，以左取右，以右取左，爲之奈何？其與巨刺何以别之？

此問繆刺巨刺之異。


 岐伯曰：邪客於經也，左盛則右病，右盛則左病。

先言巨刺也。邪氣中乎經也，左箱邪氣有盛，則刺右之盛經；以刺左右大經，故曰巨刺。巨，大也。


 病亦有易移者，左病未已而右脈先病，如此者，必巨刺之，必中其中經，非絡脈也。

左箱病已，右箱次病，名後病。今左箱病之未已，即右箱病起，故曰先病，名曰易移。如此之類，可巨刺之。


 故絡病者，其痛與經脈繆處，故名曰繆刺矣。

痛病在於左，右大絡異於經絡，故名繆。繆，異也。


 黄帝曰：願聞繆刺奈何？取之何如？

以上請廣言繆刺也。




岐伯曰：邪客於足少陰之絡，令人卒心痛、暴脹，胸脇支滿，

足少陰直脈，從腎上入肺中；支者從肝出絡心，注胸中，故卒心痛也。從腎而上，故暴脹也。注於胸中，胸脇支滿也。以足少陰大鍾之絡傍經而上，故少陰脈行處絡爲病也。


 無積者，刺然骨之前出其血，如食頃而已；不已
 

注



 ，左取右，右取左。病新
 

注



 發者，五日已。

聚，陽病也。積，陰病也。其所發之病，未積之時，刺然骨前出血也。然骨在足内踝下大骨，刺此大骨之前絡脈也。




邪客於手少陽之絡，令人喉痺、舌卷，口乾、煩心，臂内廉痛，手不及頭。刺小指次指爪甲上内去端如韭葉各一痏，壯者立已，老者有頃已。左取右，右取左。此新病數日者也。

手少陽外關之絡，從外關上繞臂内廉，上注胸，合心主之脈，胸中之氣上熏，故喉痺舌卷，口乾煩心，臂内廉痛，手不上頭也。老者氣血衰，故有頃已也。




邪客於足厥陰之絡，令人卒疝暴痛。刺足大指爪甲上與肉交者各一痏，男子立已，女子有頃乃已，左取右，右取左。

足厥陰亟溝之絡，其别者循脛上鼻，結於莖，故病
 

注



 卒疝暴痛也。疝痛者，陰之病也。女子陰氣不勝於陽，故有頃已也。




邪客於足太陽之絡，令人頭項痛肩痛。刺足小指爪甲上與肉交者各一痏，立已。不已，刺外踝下三痏，左取右，右取左。

足太陽支正之絡，别者上走肘，絡肩髃，故頭項痛也。足小指甲上與肉交處，此絡所出處也。外踝下，亦此絡行處也。




邪客於手陽明之絡，令人氣滿胸中，喘息而支胠，胸中熱。刺手大指次指爪甲上去端如韭葉，各一痏，左取右，右取左，如食頃已。

手陽明偏歷之絡，其支者，上臂垂肩髃，上曲頰。不言至於胸胠，而言胸胠痛者，手陽明之正，膺乳别上入柱骨下走大腸，屬於肺，故胸滿喘息支胠胸熱也。以此推之，正别脈者皆爲絡。




邪客於臂掌之間，不可得屈。刺其踝後，先以指按之痛，乃刺之，以月死生爲痏數，月生一日一痏，二日二痏，十六日十四痏。

腕前爲掌，腕後爲臂。手外踝後是手陽明脈所行之處，有脈見者是手陽明絡，臂掌不得屈者，取此絡也。




邪客於陽蹻，令人目痛。從内眥始，刺外踝之下半寸所合各二痏，左刺右，右刺左，如行十里頃而已。

陽蹻從足上行至目内眥。故目痛刺足外踝之下中脈
 

注



 所生絡也。


 人有所墮墜，惡血在内，腹中滿脹，不得前後，先飲利藥。此上傷厥陰之脈，下傷少陰之絡，刺足内踝之下然骨之前血脈出血，刺足跗上動脈，不已，刺三毛上各一痏，見血立已，左刺右，右刺左。

人有墮傷，惡血在腹中，不得大小便者，可飲破血之湯，利而出之。若不愈者，可刺足内踝之下大骨之前足少陰之絡，又取三毛，厥陰之絡。


 善悲善驚不樂，刺如右方。

厥陰之脈入眼，故傷厥陰，虚而善悲及不樂也。志主驚懼，故傷少陰之脈，令人驚喜。俱用前方，刺三處也。




邪客於手陽明之絡，令人耳聾時不聞。刺手大指次指爪甲上去端如韭葉，各一痏，立聞。不已，刺中指爪甲上與肉交者，立聞。其不時聞者，不可刺也。

手陽明偏歷之絡，别者入耳會於宗脈，故邪客令人耳聾也。不時聞者，病成，不可療。


 耳中生
 

注



 風者，亦刺之如此數，左刺右，右刺左。

人覺耳中有風出者，是邪客手陽明絡，故用方同之也。




痺往來行無常處者，在分肉間痛而刺之，以月死生爲數。

有痺往來手陽明絡分肉間，爲痛痺也。從月一日至十五日爲月生也，從十六日至卅日爲月死也。


 用鍼者，隨氣盛衰以爲痏數，鍼過其月數則脱氣，不及月數則氣不寫。左刺右，右刺左。病已，止；不已，復刺如法。

用鍼之數，隨氣盛衰，盛則益數，衰則減數。輒過其數，必即脱氣，不增其數，邪氣不寫。增減病仍不愈，刺如前法也。




［解］月生一日一痏，二日二痏，十五日十五痏，十六日十四痏。

月生氣血漸增，故其痏從增至十五日也。十六日後月減，人氣漸衰。故從十四痏減至月盡，名曰月死也。




邪客於足陽明之絡，令人鼽衄，下齒寒。刺中指爪甲上與肉交者各一痏，左刺右，右刺左。

足陽明豐隆之絡，别者上絡頸，合諸經之氣，下絡喉嗌，故從鼽入於下齒，所以邪客令人鼽衄下齒冷也。手陽明經入下齒中，足陽明經入上齒中，不入下齒；今言齒寒者，足陽明絡入下齒也。又尋絡之生病處，不是大絡行處者，乃是大絡支分小絡發病者也。




邪客於足少陽之絡，令人脇痛，欬，汗出。刺足小指次指爪甲上與肉交者各一痏，不得息立已，汗出立止。欬者温衣飲食，一日已。左刺右，右刺左，病立已，不已，復刺之如法。

又足少陽光明之絡，去足踝五寸，别走厥陰，下絡足跗，不至於脇。足少陽正别者，入季脇
 

注



 之間，循胸裏屬膽，散之上肝貫心，上俠咽，故脇痛也。貫心上肺，故欬也。貫心，故汗出也。與肉交處刺絡邪客處不得息者，亦肺病也。肺以惡寒，故刺出血已，須温衣暖飲食也。




邪客於足少陰之絡，令人咽痛，不可内食，無故善怒，氣上走賁上，刺足下中央之脈各三痏，凡六刺立已。左刺右，右刺左。

足少陰大鍾之絡，别者傍經上走心包，故咽痛不能内食也。少陰正經，直者上貫肝膈，絡既傍經而上，故善
 

注



 怒，氣走賁上也。賁，膈也。足上中央有湧泉穴，少陰脈
 

注



 也。




邪客於足太陰之絡，令人腰痛，引少腹控
 ，

足太陰公孫之絡
 

注



 ，别者入絡腸胃，足太陰别，上至髀合於陽明，與别俱行，上絡於咽，貫舌中。故舌中央脈者，即足太陰别脈者也。此絡既言至髀上行，則貫腰入少腹過
 


 ，所以腰痛引少腹控
 也。不可以仰

 息。刺其腰尻之解，兩胂之上，以月死生爲痏數，發鍼立已。左刺右，右刺左。

尻解之兩胂上，此絡之腰刺也。胂，以真反。




邪客於足太陽之絡，令人拘攣背急，引脇而痛，内引心而痛。

足太陽飛陽之絡，去踝七寸，别走少陽，不至腰
 


 ；足太陽正别，入膕中，其一道下尻五寸，别入於肛，屬於膀胱，散之腎，從膂當心入散；直者從膂上於項，復屬太陽，故邪客拘攣背急、引脇引心痛。刺之從項始，數脊椎俠背疾按之，應手而痛，刺之傍，三痏立已。

脊有廿一椎，以兩手挾脊當椎按之，痛處即是足太陽絡，其輸兩傍，各刺三痏也。




邪客於足少陽之絡，令人留於樞中痛，髀不舉。刺樞中以豪鍼，寒則久留鍼，以月死生爲痏數，立已。

又足少陽光明之絡，去踝五寸，别走少陰，不至樞中；足少陽正别，繞髀入毛際，合厥陰，别者入季肋間，故髀樞中久痛，及髀不舉也。留，停久也。豪鍼，如豪毛也，如蚊
 

注



 蝱喙也。静以徐往。微養之，久留，以取痛痺也。




治諸經刺之所過者不痛，則繆刺之。

刺十二經所過之處不痛者，病在於絡，故繆刺也。




耳聾，刺手陽明，不已，刺其通脈出耳前者。

巨刺手陽明並商陽等穴，不已，巨刺手太陽出走耳聽會穴。


 齒齲，刺手陽明，不已，刺其脈入齒中者，立已。

刺手陽明輸三間等穴，不已，刺手陽明兑端穴。




邪客於五藏之間，其病也，脈引而痛，時來時止，視其病脈，繆刺之。於手足爪甲上，視其脈，出其血，間日一刺，一刺不已，五刺已。

五藏之脈，引而有痛，視其左右病脈所在，可繆刺之手足爪甲上。十二經脈井之絡脈，故取之也，亦是取經井以療絡病也。




繆傳，刺上齒。

足陽明絡，左病右痛，右病左痛，可刺上齒足陽明絡。


 齒脣寒痛，視其手背脈血者去之，足陽明中指爪甲上一痏，手大指次指爪甲上各一痏，立已，左取右，右取左。

手陽明脈入下齒中，還出俠口，交人中；足陽明脈入上齒中，還出俠口環脣，下交承漿，故取手陽明血絡，以去齒脣痛也。足中指爪甲上，足陽明絡，故亦取之；手大指次指爪甲上亦是手陽明絡，故亦取之。皆視其病左右，繆刺之。




嗌中腫，不能内唾，時不能出唾者，繆刺然骨之前出血，立已，左刺右，右刺左。

足少陰經出然骨而上肺中，循喉嚨，俠舌本，故嗌中腫，刺然骨前絡脈也。




邪客於手足少陰太陰足陽明絡，此五絡皆會於耳中，上絡左角，

手少陰、足少陰、手太陰、足太陰、足陽明，此五經脈，手少陰通里

 ，入心中，繫舌本，孫絡至耳中；足少陰經至舌本，皮部絡入耳也；手太陰正别，從喉嚨，亦孫絡入耳中；足太陰經，連舌本下，散舌下，亦皮部絡入耳中；足陽明經，上耳前，過客主人前，亦皮部絡入耳中。此五絡入於耳中，相會通已，上絡於左角。左角，陽也。


 五絡俱竭，令人身脈皆動而形無知也，其狀若尸厥。

此五絡爲身綱紀，故此脈絶，諸脈亂動，形不知人，與尸厥死之相似，非尸厥也。


 刺足大指内側甲下去端如韭葉，

此刺足太陰隱白穴也。


 後刺足心，

刺足少陰湧泉穴也。


 後刺足中指甲上各一痏，

刺足陽明厲兑穴也。


 後刺手大指之内去端如韭葉，

刺手太陰少商穴也。


 後刺少陰兑骨之端各一痏，立已。

刺手少陰神門穴也。


 

此前五刺皆中其經穴，以調絡病。


 不已，以竹筒吹其兩耳中，鬄其左角之髮方寸燔治，飲以美酒一杯，不能飲者灌之，立止。

鬄，恥歷反，除也。耳中，五絡會處也。左角，五絡絡處也。




凡刺之數，必先視其經脈，切而順之，審其虚實而調之。不調者，經刺之；

不調者，偏有虚實也。偏有虚實者，可從經穴調其氣也。


 有痛而經不病者，繆刺之；

循經候之不見有病，仍有病者，此病有異處，故左痛刺右等，名曰繆刺。


 因視皮部有血絡者盡取之，此繆刺之數也。

繆刺之處皮部絡邪血，皆刺去之，名曰繆刺之法。數，法也。




《靈樞·血絡篇》：

絡爲輕病，其絡有淤血，可以目見，以瓷鋒或鍼刺出惡血，則病自愈，故以「血絡」名篇。


 黄帝曰：願聞奇邪

張云：即《繆刺論》所論奇病也。在絡不在經，行無常處，故曰奇邪。


 而不在經者。岐伯曰：血絡

志云：血絡者，外之絡脈孫脈，見於皮膚之間，血氣有所留積，則失其外内出入之機。


 是也。

邪在血絡奇絡之中，故曰奇邪也。


 黄帝曰：刺血絡而仆者，何也？血出而射者，何也？血出黑而濁者，何也？血清半爲汁者，何也？發鍼而腫者，何也？血出多若少而面色蒼蒼然者，何也？發鍼面色不變而煩悶者，何也？多出血而不動摇者，何也？願聞其故。

刺絡有此八種之異，請解所以也。


 岐伯曰：脈氣盛而血虚者，刺之則脱氣，脱氣則仆。

脈中氣多血少，血持於氣，刺之氣血俱出，其血先虚而復

 脱氣，


 

氣血俱奪，故仆也。


 

張云：氣雖盛而血則虚者，若瀉其氣，則陰陽俱脱。故爲仆倒。


 血氣俱盛而陰氣多者，其血滑，刺之則射之。

陽氣多者其血滑，刺之血射。此爲陰氣多者，陰多爲澀，故「陰」字錯也。


 陽氣蓄積，久留而不寫者，其血黑以濁，故不能射。

熱氣久留癰蒸，故血黑而濁也。


 新飲而液滲於絡，而未合和血也，故血出而汁别焉。其不新飲者，身中有水，久則爲腫。

新水未變爲血，所以别行，舊水留而不寫，以爲水腫。


 

志云：「『其不新飲者，身中有水，久而爲腫』，蓋言血乃水穀之津液所化，若不新飲而出爲汗者，乃身中之水也。」簡案：此答上文「半爲汁者」之問也。腫，乃水腫之謂。


 陰氣積於陽，則其氣因於絡，故刺之血未出而氣先行，故腫。

陰氣久積陽絡之中，刺之陰血澀而未行，陽氣先行，故腫。


 

簡案：此答上文「發鍼而腫者」之問也。腫，乃鍼痕腫起之謂，與上節異義。


 陰陽之氣，新相得而未和合，因而寫則陰陽俱脱、表裏相離，故脱色面蒼然。

得，遇也，陰陽咸和，則表裏相持，未合刺之，故俱脱離，所以脱色面色青。


 刺之血出多，色不變，

《甲乙》無「血出多色」四字。簡案：此答上「色不變而煩悗者」之問，「血出多」三字衍文。


 而煩悶者，刺絡中虚經，虚經之屬於陰者陰脱，故煩悶。

刺絡血者，邪盡血變。血多其色不變，其心悶者，以其刺屬藏虚經，陰氣有脱，致使心悶也。


 

張本「悶」作「悗」。


 陰陽相得而合爲痺者，此爲内溢於經，外注於絡，如是者陰陽俱有餘，

張云：經絡之病俱有餘。


 雖多出血，弗能虚也。黄帝曰：鍼入如肉著者，何也？岐伯曰：熱氣因於鍼則鍼熱，熱則肉著

馬云：「著、着同。」張云：「肉著者，吸著於鍼也。鍼入而熱，肉必附之，故緊澀難轉，而堅不可拔也。」


 鍼，故堅焉。

膚肌氣熱，故令鍼熱，鍼熱則肉著，轉之爲難。可動鍼久留，熱去鍼寒，自然相離也。







《史記·倉公傳》診絡法



脈法曰：「脈長而弦，不得代四時者，其病主於肝，和即筋主病也。代則絡脈有過。」經主病和者，其病得之筋髓裏。其代絶而脈賁者，病得之酒且内。

代者經病，病去過人，人則去。絡脈主病。

熱上則熏陽明、爛流絡，流絡動則脈結發，脈結發則爛解，故絡交。熱氣已上行，至頭而動，故頭痛。

診其脈，心氣也，濁躁而經也，此絡陽病也。

食不下則絡脈有過，絡脈有過則血上出，血上出者死。

切之時，不平而代。不平者，血不居其處，代者，時參擊並至，乍躁乍大也。此兩絡脈絶，故死不治。

肝一絡連屬結絶乳下陽明，故絡絶，開陽明脈，陽明脈傷，即當狂走。

腹之所以腫者，言厥陰之絡結小腹也。厥陰有過則脈結動，動則腹腫。

一番一絡者，牡疝也。




仲景診絡彙鈔


絡　動　瞤　促　結　代　如弓弦　如轉索　如蛇　 雙弦　偏弦　直上下







邪客於絡，肌膚不仁。

《金匱·中風歷節病篇》。




浮者血虚，脈絡空虚。

同右。




寒傷經絡，凝堅在上。

《婦人雜病篇》。




太陽病，脈浮而動數，浮則爲風，數則爲熱，動則爲痛，數則爲虚。

《太陽》下篇。




寸口脈弱而
 

注



 動，動即爲驚，弱則爲悸。

《驚悸吐衄下血病篇》。




脈得諸芤動微緊

 ，男子失精，女子夢交。

《血痺虚勞病篇》。




心傷者，其人勞倦，即頭面赤而下重，心中痛而自煩，發熱，當臍跳動，其脈弦，此

 爲心藏傷所致也。

《五藏風寒積聚病篇》。




服之則厥逆，筋惕肉瞤，此爲逆也。

《太陽》中篇。




太陽病發汗，汗出不解，其人仍發熱，心下悸，頭眩，身瞤動，振振欲擗地者，真武湯主之。

《太陽》中篇。




病人常以手指臂腫痛，其人身體瞤瞤者，藜蘆甘草湯主之。

《轉筋狐疝病篇》。




肝中風者，頭目瞤，兩脇痛，行常傴，令人嗜甘。

《五藏風寒積聚病篇》。




脾中風者，翕翕發熱，形如醉人，腹中煩重

 ，皮目瞤瞤而短氣。

同右。




太陽病，下之後，其脈促，胸滿者，桂枝去芍藥湯主之。

上篇。




太陽病，桂枝證，醫反下之，利遂不止

 ，脈促者，表未解也。

同右。




太陽病，下之，其脈促，不結胸者，此爲欲解也。

下篇。




太陽病，身黄，脈沉結，小便不利，爲無血也。

《太陽》中篇。




傷寒，脈結代，心動悸者，炙甘草湯主之。

下篇。




其脈數而乃弦，狀如弓弦，

此謂病狀，食積非脈形，《内經》有明文。


 按之不動，

《腹滿寒疝宿食病篇》。


 脈緊，如轉索無常者，

此指積氣病狀，不指脈。


 有宿食也。

同右。




若發其汗，寒温相得，其表益虚，即惡寒甚，發其汗已，其脈如蛇。

經云：鈎爲絡病。○《痓濕暍病篇》。




脈雙弦

强。


 者，寒也；脈偏弦者，飲也。

雙强如陰陽俱緊，謂寸口趺陽相同。


 

《痰飲欬嗽篇》。




夫痓脈，按之緊，脈如弦，直上下

此病狀。


 行。

《痓濕暍病篇》。




《脈經》云：痓家，其脈堅，

皮肉。


 直上下。

病狀。○同右。







《診絡篇》病表

《診絡篇》


附診絡名詞。







動　結　緩　急 

與診皮同。


 五色　賁起　陷下　長　短　滿　喘

二名後人多以脈狀解之。




動

《經脈篇》云：「是動則病」某某云云。

「二十二難」曰：「經言脈有是動，有所生病。一脈輒變爲二病者」，謂「經有是動者，氣也，所生病者，血也。邪在氣，氣爲是動；邪在血，血爲所生病」。


 

○案：一脈而變二病，皆經脈絡脈之分也。經脈常動不休，不以動爲病；絡脈不動者，故以動爲病。經言「是動則病」者，謂絡脈，非謂經脈也。曰「是動」，明是不動而動者也，非絡脈而何？若以「是動」爲經脈常動則病，是人無時不病矣。可乎？




又云：脈卒然動者，皆邪氣居之。

此謂絡脈無邪氣居之不動，動則有邪，故「是動則病」句，《經脈篇》十二經皆有之。




《平人氣象論》云：乳之下，其動應衣，宗氣泄也。

宗氣泄則氣損，泄亦是動，則病也。




《經脈篇》十二絡脈之動，各有病狀不同。病由絡分，非以一「動」字可占一定之病也。○俗言心跳、眼跳，即動脈肉跳、絡跳，同爲動也。

王叔和曰：

《脈經》僞卷，非叔和書。


 「動脈見於關上，無頭尾，大如豆，

診筋法。：筋縮如豆，有目可見，經脈無之。


 厥厥然動摇。」

此不診絡脈，故移爲診寸口名詞。


 

○此惟絡脈有此證象，經脈無之。


 王子亨曰：「鼓動

大抵改造脈名皆出於七表八裏九道之僞説。


 而暴於指下不常，氣血相乘，搏擊而動。」

案：此即所謂弦、强，何得爲「動」定稱？蓋誤以爲診經法，故必加以别狀，乃可爲病。




何夢瑶曰：「數而跳突名動，

「動」有本義，若「數」與「跳突」，皆非「動」字本義。


 大驚多見此脈。蓋驚則心胸跳突，故脈亦應之而跳突也。」

案：《經脈篇》言以邪客之而動，非驚也。以飲酒爲比例，醉後絡漲色紅爲動。




仲景《傷寒論》

《辨脈》、《平脈》二篇，皆後人所羼。


 謂：「數脈見於關上，

仲景原書無寸、關、尺。


 上下無頭尾，

與《脈經》僞卷同，故知爲僞羼。


 厥厥然動摇」者。

案：此當指絡脈賁起耳。故丹波元簡曰：「《脈訣》論動脈，含糊謬妄，時珍已辨之。」此不惟動脈，其實脈書皆同此弊。




結

「刺絡論」云：「諸刺絡脈者，皆刺其結上。甚血者，雖無結，急取之，以瀉其邪而出其血。留之，發爲痺也。」

此言絡脈有結，急刺之，勿留以成痺。




又曰：「胃之大絡，結而横，

有目可見，或以爲脈名，誤。


 有積矣。

此言胃之大絡有結，則必有積滯之病。


 」

《三部九候論》曰：「上實下虚，切而從之。索其結

絡脈。


 刺
 

注



 出其血，

刺血專指絡。


 以見通之。」

邪入絡脈成結，則血不通，故必刺出之。




《陰陽二十五人》曰：「切循其經絡之凝澀，結而不通者，此於身皆爲痛痺。致氣以温之，血和乃止。其結絡者，脈結血不行，決之乃行。

以上皆言邪入血絡，凝澀不行，則積而爲結，必刺之出血，以瀉其邪，則氣血自通矣。


 宛陳血不結者，則予之。」

此言結則決之，不結，舍之。




「鍼刺」云：「衝脈並少陰之經，

《太素》注：少陰不下行，乃衝下行。


 故别絡結則跗上

 不動，

太谿穴動脈。


 不動則厥，

衝脈下行以温足，不下行則厥。


 厥則寒矣。」○

案：經絡有時盤結，有目可覩爲結，如結繩、解結之「結」，血脈縮結，刺血解散。經文即憑七表八裏九道諸脈名，《難經》與僞《脈經》，皆摘取《内經》，而失經旨，往往妄立名目。




「十八難」曰：「結者，

經古診法，《難經》盡取之，而創獨診兩手法，宜其以古各診法全責之兩手寸口也。


 脈來去時一止，無常數，名曰結也。」

此説與「代」何異？後之孫思邈《千金》僞卷，王子亨、方龍潭、錢天來及介賓、路玉，皆宗之，各有發揮，髣髴形容，與「代」「促」相混，迄無定論。蓋愈曲説愈支離矣。




緩

《大奇論》：「肝脈小緩爲腸澼，易治。」

總之，凡立一名必明白顯著，自成一家，不與别脈蒙混，乃爲定名。妄立名目，則本名不可解，説更與他脈牽混比較，又泛論證候自有此等脈法，遂如梵咒蠻書，無人能心解之，無人能力行之；非付之一炬，不能復見太清也。


 

○諸説紛歧，愈多愈迷，固不識諸人從何得來也。是皆不知《内經》結脈乃指絡脈，非指經脈也。諸鍼經絡可證，何勞衆喙！




《壽夭剛柔篇》：「形充而皮膚緩者則壽。」 《衛氣失常篇》云：「人之膏者

 者，多氣而皮膚緩。」

《藏府病形篇》云：「脈緩者，

脈指絡脈言。


 尺之

衍文。


 皮膚亦緩。」

《歲露篇》云：「人氣血虚，其衛氣去，形獨居，肌肉減

 ，皮膚緩。」

緩，讀與「渙」同。皮肉解緩與平脈之緩不相干。


 

○案：經言：經脈和緩乃無病之脈。《平人氣象論》注：王太僕曰：「緩者，謂緩縱之狀，非動之遲緩也。」此可爲診皮絡之證。


 

○案：王注此條，《脈學輯要》亦引之，實與後列各家皆不同。




急

《大奇論》：「肝脈小急，癇、瘛、筋攣。」

緩、急同診皮。




又云：「腎脈小急，肝脈小急，心脈小急，不鼓皆爲瘕。」

又云：「心脈搏滑急，爲心疝。」

又云：「三陽急爲瘕，三陰急爲疝，二陰急爲癎，二陽急爲驚。」

《歲露篇》云：「寒則皮膚急」，經故曰急者多寒。

即仲景傷寒之

 。




《繆刺》云：「秋者，天氣始收，腠理閉塞，皮膚引急。」

《藏府病形篇》：「脈急者，尺之

衍文。


 皮膚亦急。」

又云：「心脈急甚者爲瘈瘲，微急爲心痛引背，食不下。」

又云：「肺脈急甚者爲癲疾，微急爲肺寒熱，怠惰，欬唾血，引腰背胸，若鼻息肉不通。」

又云：「肝脈急甚者爲惡言，微急爲肥氣，在脇下若覆杯。」

又云：「脾脈急甚爲瘈瘲，微急，爲膈中，食飲入而還出，後沃沫。」

又云：「腎脈急甚爲骨癲疾，微急爲沉厥，奔豚，足不收，不得前後。」

五色

《皮部論》曰：「其色多青則痛，多黑則痺，黄赤則熱，多白則寒，五色皆見則寒熱也。」

《經脈篇》

 曰：「凡診絡脈之色，青，則寒且痛；赤，則有熱；胃中寒，手魚之絡多青矣。」

即大指根下掌邊，形似魚上青絡也。




又曰：「胃中有熱，魚際絡赤。其黑者，留久痺也。

絡脈則血凝，名不刺瀉，留之久則成痺矣。


 其有赤有黑有青者，寒熱氣也。其青短者，少氣也。」「臂多青脈，曰脱血

 。」

手臂之絡屬肝，多青，則風寒之邪入居血脈，使血不歸經，故脱血。




《藏象篇》曰：「心熱者，

凡《内經》先定藏府而後言形狀，皆非經脈。


 色赤而絡脈溢。」

《經絡論》

 曰：「陰絡

當作「經」，字之誤。


 之色應其經，

當作「藏」。


 陽絡之色

絡分陰陽，舊説皆不得其解，必係字誤。經絡以陰陽分，診面色爲經，診絡色爲陽。


 變無常，隨四時而行也。

四時原以六氣言之。


 寒多

冬、春。：


 則凝泣，凝泣則青黑；

水黑，木青。：


 熱多

夏與長夏。


 則淖澤，淖澤則黄赤，

火赤，土黄。


 ○此皆常色，謂之無病。

絡亦不因四時而變色，此指五態言之。


 五色俱見者，

雜見相反之色。


 謂之寒熱。」

案：經《明堂圖》觀面色而診絡色脈，各篇言之甚多，前略舉數條，五色皆備，以爲診絡之例。凡《靈》、《素》之言脈色者，多指絡脈之色，非盡面色也；若經脈，則無色可見。後之人獨診兩手，乃於脈絡之色分而爲二，一拽入面皮之色，一牽入經動之脈，而不知脈色乃古診絡之法也。


 

○《難經》言十五絡，不言動則爲病，不言色變有邪，又不言診絡之法。雖引經言，而遺漏尚多，又失經旨，後醫皆宗《難經》而不追究《靈》、《素》，竟使古法之多湮也。悲夫！




賁起

《三部九候篇》曰：獨賁起者，病。

指絡脈凡賁起與衆不同，則病矣。




論疾診尺曰：「脈大者，

絡脈爲邪鼓之，忽大也。


 尺之皮膚亦賁而起。」

言絡脈鼓大，皮膚亦自賁起而大也。




《皮部》云：絡盛則入客於經

 。

盛者，賁起而大也。邪入絡中，故盛。


 又曰：絡脈滿

《大奇論》之肝滿肺滿指絡言。


 則注於經。又曰：胃之大絡，「盛喘

後人多作病狀。


 數絶者，病在中。」

曰滿曰盛，皆大而賁起，病者絡也。




《衛氣失常篇》云：「血氣之輸，輸於

 諸絡，氣血留居，則盛而起。」

盛、起即賁起之象。




《四時刺逆從篇》云：「長夏者，經絡皆盛，内

 溢肌中。」

以絡熱入孫絡，血受而漲，所以盛起肉溢也。


 

○案：卦象陽大陰小，《易》之通例也。故《内經》言陽絡則曰大絡，陰絡雖未言小，其小可知，而又有孫絡，即小支也。若大者愈大，小者忽大，突然而高，如經言卒遇暴風則經水波涌而隴起，皆外邪入絡，鼓脹而起，如平地之上突起岡隴，則絡脈横亘斜張，可想見而目覩矣。據此以診絡脈，亦一法也。然當其盛滿之時，邪尚未極其盛，刺之易愈，比之絡，其邪略輕。此等絡象多是急證，如俗所言痧證麻腳證等，其絡脈賁起盛滿，此醫者不可不察也。古法載經，胡不研究而精之？




陷下

《三部九候篇》云：獨陷者病。

指皮絡言，獨陷則病矣。




《經絡篇》云：「凡此十五絡者，實則必見，

當作「賁見」，乃「賁」下半剥文。


 虚則陷下

 ，視之不見。」

見，當作「賁」。


 又云：「不堅則陷且空，不與衆同。」

言絡脈陷下，乃由血氣空虚之故。


 疾病云：「視其主病之脈，

指主病之絡脈。


 堅

一。


 而血

二。


 及陷下者，

三。


 皆可捫而得也。」

三種皆可手捫。




《邪氣藏府病形篇》：「兩跗之上脈竪

 陷

脈，絡脈也。竪陷，直陷也。


 者，足陽明病，此胃脈也。」

指胃之大絡。




又曰：「手小指次指之間熱，若脈陷者，此其候也，手太陽病也。」

又曰：「肩上熱，若脈陷，

《診絡》注。


 及足小指外廉，及脛踝後皆熱，若脈陷，取委中穴

 。」

又曰：「足少陽之本末，亦視其脈

絡脈。


 之陷下者灸之。」

以上言脈陷者皆指絡脈，非經脈也。經脈常隱於肉中，絡脈常見於膚外，若陷，則絡所循隱隱低下矣。


 

○案：絡脈，西人謂爲回血管，由肺氣别管出，而仍回潤於心竅。若人血氣盛時，則絡脈與肉平；若虚則陷下矣。故經曰：「陰陽相逆，衛氣稽留，經脈虚空，血氣不次，乃失其常。」此言絡脈之中無血氣以實之，則其中空虚，其外收縮，即陷下而隱矣。此等診法，《内經》詳之，而《難經》不言，廢古法而專診兩手經脈，遂不察絡脈以占病，此後醫之通病也。




長

《脈要精微論》曰：「長則氣治。」經脈亦言「長」，然一指診十二動脈，非三指三部位。




《脈要精微論》：心脈肺脈肝脈胃脈脾脈腎脈

六脈同。


 「搏堅而長」，

又


 其「輭而散者，當病」云云。

案：「堅」「輭」「散」專爲診絡名，則「長」爲絡可知。接下云「診得」心脈、胃脈。凡先言診而後言脈者，爲經脈；以人寸倍數分藏府，故先言「診」，而後言「得」。此先言藏府，而後言脈象；脈有定位，故先分藏府，而後言脈象也。




《素·五藏生成論》：「青，脈之至，長而左右彈。」

《素·玉機真藏論》：「端直以長，故曰弦。」

此謂絡賁起之狀。




《靈·五色篇》：「其脈滑大以代而長者，病從外來。」




案：長、短以目見言，爲診絡之名詞，賁起陷下之狀，有長短之不同也。乃後醫皆以診經脈既以長、短立名，必有形狀，乃以「如」字解之。高陽生曰「如持竿之狀」，王子亨曰「如操帶鈎
 

注



 之長」、「如循長竿末梢」，又「如引繩」，李士材言亦同。夫經脈之動雖有三部，本是一條，乃比之於竿、繩之長，縱首尾迢迢，當不如是。詎知經脈過氣口而發見，無長短可言，誤以絡法説經，遂成種種謬妄。蓋由鍼灸罕用，遂不講求《内經》診絡之法，所以專用以診經也。


 

○案：十五絡仍分係十二經。凡皮膚受邪，入於何絡，屬於何經，絡即鼓起，横亙一橛，獨見長形，與衆不同；診得此形，即知絡屬何經，邪必極盛，故略獨長。灸之刺之藥之，統在此奇邪之脈、非常之絡也。




短

《脈要精微論》曰：「短則氣病。」

望氣法，非診經脈。




《皮部》論絡，言「其小而短者少氣」，「其青短者少氣」

 。

此言諸脈之浮見青色而短者，少氣也。




《刺要痛》：「解脈在郄中，結絡如黍米，

絡突如黍米之狀，亦短之象也。


 刺之血射以黑，見赤血而已。」

如黍米，即陰邪結處。


 

○何夢瑶曰：「寸口之脈，由胸中行至大指端，非有兩截，本無長短可言。」誠如此説，千古卓議矣，乃又謂有「動於三指内，出於三指外，則長短宜分」。兩岐其説，是無定見也。夫脈有一定之位，以一指診之，何有長短？何分出入？此由有形以推無形，求其説不可得而爲之説耳。




仲景僞卷言「澀而長者爲欲愈」，

乃後人仿《難經》所補。


 及張路玉所引諸説，如《傷寒》之「尺寸俱長」，

名詞已不可通，尤屬誤説。


 皆别有所解，不足據之以專診寸、關、尺之脈也。

滿

《皮部論》：「絡脈滿，則注於經。」

《大奇論》：「肝滿、腎滿、肺滿，

指絡言。


 皆實，即爲腫。肺之雍，喘而兩胠滿

 。肝雍，兩胠滿，卧則驚，不得小便。腎雍，膚下至少腹滿。」

又云：「心脈滿大，癇、瘛、筋攣。」

《衛氣失常篇》曰：「上下皆滿者，傍取之。」

又曰：「上下皆滿者，上下取之。」

喘

《平人氣象論》

 ：「胃之大絡，盛喘數絶者，病在中。」

《大奇論》：「肺之雍，喘而兩胠滿。」

又曰：「肺至如喘，名曰暴厥。」

或以爲診經名詞，非是。




《玉機真藏論》：「大肉陷下，胸中氣滿，喘息不便。」

《平人氣象論》：「盛

 喘數絶者，則病在中，結而横，有積矣。」



注
 　不已：二字原脱，據《素問》補。



注
 　病新：原作「新病」，據《黄帝内經太素》卷二三《量繆刺》及《素問》乙。



注
 　病：原作「痛」，據《黄帝内經太素》楊注改。



注
 　中脈：據《太素》「平按」，當是「申脈」之訛。



注
 　生：原作「出」，據《黄帝内經太素》改。



注
 　脇：原作「肋」，據《黄帝内經太素》楊注改。



注
 　善：原作「喜」，據《黄帝内經太素》楊注改。



注
 　少陰脈：上原衍「刺於湧泉穴」五字，據《黄帝内經太素》楊注删。



注
 　絡：原作「脈」，據《黄帝内經太素》楊注改。



注
 　仰：原作「作」，據《黄帝内經太素》改。



注
 　蚊：《黄帝内經太素》楊注作「蟲」。



注
 　里：原作「理」，據《黄帝内經太素》楊注改。



注
 　復：原作「後」，據《黄帝内經太素》楊注改。



注
 　而：原脱，據《金匱》補。



注
 　微緊：二字原脱，據《金匱》補。



注
 　此：原脱，據《金匱》補。



注
 　重：原脱，據《金匱》補。



注
 　止：原脱，據《太陽病》中篇補。



注
 　 
 ：原作「劫」，據《靈樞》改。



注
 　動：原脱，據《靈樞》補。



注
 　脘：原作「腕」，據《靈樞》改。



注
 　作：今《素問》通行本作「仰」。



注
 　節：原作「筋」，據《靈樞》改。



注
 　病：原作「似」，據《靈樞》改。



注
 　脱：原作「鋭」，據《靈樞》改。



注
 　腨：原作「踹」，據《靈樞》改。



注
 　氣：原脱，據《素問》補。



注
 　面赤目黄：原作「目黄面赤」，據《靈樞》乙。



注
 　渾渾：原作「煇煇」，據《靈樞》改。



注
 　躄：原作「痺」，據《靈樞》改。



注
 　 
 ：原作「癩」，據《靈樞》改。



注
 　刺：原作「則」，據《素問》改。



注
 　上：原脱，據《靈樞·逆順肥瘦》補。



注
 　膏：原作「高」，據《靈樞》改。



注
 　其衛氣去，形獨居，肌肉減：此三句原作「其衛氣形肉減」，據《靈樞》補改。



注
 　「之」下當有脱文。



注
 　經脈篇：原作「又」，據《靈柩》改。



注
 　臂多青脈，曰脱血：二句實見《素問·平人氣象論》。



注
 　經絡論：三字原脱，據《素問》補。



注
 　入客於經：原作「入於絡」，據《素問·皮部論》改。



注
 　於：原作「入」，據《靈樞》改。



注
 　内：原作「肉」，據《素問》改。



注
 　陷下：《靈樞·經脈》作「必下」。



注
 　竪：《靈樞》通行本作「堅」。



注
 　穴：《靈樞》作「央」。



注
 　鈎：丹波元簡《脈學輯要》卷中作「物」。



注
 　「其小」、「其青」二句：引語實見《靈樞·經脈篇》。



注
 　喘而兩胠滿：原作「喘而兩脇滿」，據《素問》改。下文引《大奇論》此條同。



注
 　平人氣象論：原作「皮部論」，據《素問》改。



注
 　盛：原脱，據《素問》補。
















人寸診補證



廖　平　撰

邱進之　校點








校點説明



《人寸診補證》又名《黄帝太素人迎脈口診補證》、《太素人迎脈口診楊注補證》、《補證楊氏太素脈口人迎診》。據《六譯先生年譜》：民國三年（一九一四），廖平在《内經》之外，别立仲景、叔和、《甲乙》、《千金》、《外臺》五家比類表，以明《難經》出於叔和之後，更名《人迎脈口診補證》。包括《黄帝太素人迎脈口診補證》、《人寸比類輯説》、《内經脈學部位考》、《人迎寸口診補證》、《内經人寸比較分表》、《内經人寸比較合表》、《仲景人寸比較表》、《甲乙人寸比較表》、《脈經真本人寸比較表》、《千金方人寸比較表》、《左爲人迎右爲寸口駁義》等篇。據駱本《年譜》，民國元年（一九一二）成《人寸診比較篇》二卷，類輯《内經》之言人迎寸口比較者，爲《人寸比較篇》，刊於《國學雜誌》。民國三年（一九一四），廖平於上海得袁刻日本殘本隋楊上善《黄帝内經太素》，極爲珍秘。其書有《人迎脈口診篇》，所言與廖平素所持論相合，因取舊作《人寸比類篇》，先列楊注，注不足則補以己意。民國三年（一九一四）《國學薈編》第三、八、九、十一、十二期刊載。民國三年成都存古書局刊行，收入《六譯館叢書》。今以此本爲底本進行點校。








序



此册原名《人寸比類篇》，去年《國學雜誌》曾用鉛字排印，因得袁刻東洋殘本《黄帝内經太素楊注》，有《人迎脈口診篇》，及景金大定本《鍼灸圖》，因將舊名改爲今名。楊注《太素》猶存此門目，足徵是爲古説，非予一人之創論；故先列楊本所有，補録者附於其後。《内經》之外，别立張仲景、王叔和、《甲乙》、《千金》、《外臺》五家比類表，以明《難經》出於叔和之後。其於診皮、診絡、診筋、診骨各篇，亦引張、王、皇甫、孫、王舊法以證《内經》，足見唐天寶以前醫法純守《内經》家法，宋、元後，《難經》乃盛行。

《内經》鍼法於足厥陰肝經云：「男子取五里，女子取足之太衝。」考男女穴法皆同，無别取之必要。經之所以男女異穴而取者，以期門穴必卧而取之，其穴又近毛際，故避而别取於足之大指；久之，婦女足指亦不可取，俗醫乃沿古經異穴之法，取之於手。行之便利，又推行於男子。至喉頸之人迎亦縮於兩寸，人迎雖不如太衝、期門之窒礙，以手捫婦女喉頸，亦屬不便。行之數十百年，天下便之，而後《難經》盛行。故欲行古法，必須女醫，非女醫，則古法不能行於婦女矣。

明李瀠《身經通考》云：以《内經》九候考之，人身分三才之部：上部天，兩額之動脈；上部地，兩頰之動脈；上部人，耳前之動脈。中部天，手太陰也；中部地，手陽明也；中部人，手少陰也。下部天，足厥陰也；下部地，足少陰也；下部人，足太陰也。上部天以候頭角之氣，地以候口齒之氣，人以候耳目之氣；中部天以候肺，地以候胸中之氣，人以候心；下部天以候肝，地以候腎，人以候脾胃之氣。江州王九達云：上部天以候頭角，脈在額兩旁，瞳子髎、聽會等處，足少陽膽經脈氣所行也；地以候口齒，脈在鼻孔下兩旁，近於巨髎之分，足陽明胃經脈氣所行也；人以候耳目，脈在耳前，陷中、絲竹空、和髎等處，手少陽三焦經脈氣所行也。中部天手太陰肺經，脈在掌後寸口中，是名經渠，足手太陰肺經脈氣所行也；地手陽明大腸經，脈在手大指次指岐骨間合骨之分，即手陽明大腸經脈氣所行也；人手少陰心經，脈在掌後鋭骨之端神門之分，即手少陰心經脈氣所行也。下部天足厥陰肝經，脈在氣衝下三寸五釐之分，女子取太衝，在足大指本節後二寸陷中，即足厥陰肝經脈氣所行也；地足少陰腎經，脈在足内踝後跟骨上陷中太谿之分，即足少陰腎經脈氣所行也；人足太陰脾經，在魚腹上越兩筋之間箕門之分，即足太陰脾經脈氣所行也。三而三之，謂之九候。上古診法精詳，故兼取十二經動脈；後世診法簡約，故獨取寸口。《内經》云：「氣口成

當爲「人」字之誤。


 寸，以決死生。」氣口旣可以決生死，則餘經之動脈可以弗診矣。況女子取太衝，如何可行？此今古之異也。

觀此，足見古法之所以不行，以婦女之故。經因婦女五里不可診，乃移之太衝，後來太衝亦不便診，故俗醫縮上下於寸尺。特各經之病，必專診本經之脈，乃爲切直；使兩寸可代九藏，則三部九候，經又何必立此繁重之法以困後人哉！必知兩手祇爲手太陰肺經之脈，脈止一條，非有三截，又非三條可分藏、府。仲景本經專診本經之脈，最爲捷便，十一經有病必輾轉假借於寸口，毫釐之差，千里以謬。細考李氏所説，本因婦女而杜撰診法，以求通俗，此爲齊、梁以後私家求售之市道，其不足以言醫，固不待煩言而解矣。







黄帝太素人迎脈口診補證



古診法十二種之一

隋通直郎太子文學臣楊上善奉勅撰注

井研廖平補證

《靈樞·禁服篇》

○楊本無篇名。




黄帝曰：凡刺之理，經脈

○《經脈篇》。


 爲始，

楊注：吾方愈病，各爲其爲，聖人雜

 合行之，以鍼爲輕小，能愈大疾，故先言之。人之十二經脈、奇經八脈、十五絡脈經絡於身，營、衛陰陽氣之經墜，生之夭壽，莫不由之，故爲始也。


 營其所行，

○詳《營衛運行篇》。


 知其度量，

楊注：刺之理者，必須經營循十二經諸絡脈等所行之氣，並知脈之長短度量也。○如《周禮》量人職。


 内次五藏，

○寸口。


 别其六府，

楊注：從於藏府，流出經脈行身外，故藏府稱内。知内

 之道，先次五藏内中之陰，次别六府内中之陽也。○《類》注：「經脈爲始」，必先明經絡也；「營其所行」，營行有終始也；「知其度量」，脈度有短長也。内刺五藏，外刺六府，分表裏出入。○二本文異。


 審察衛氣，

○人迎陽氣。


 爲百病母，

《類》注：衛氣者，陽氣也，衛外而爲固者也。陽氣不固，則衛氣失常，而邪從衛入，乃生疾病，故爲百病母。義詳本類前二十六及「疾病類」四。


 調其虚實，

○虚、實，爲評脈之名詞。


 虚實乃止，寫其血絡，

刺去絡中之血。


 血絡盡

 而不殆。

楊注：次知衛氣爲陽行外，受諸邪氣，以爲百病。次欲知經絡虚實，實乃止而寫之。先寫大小血絡，血邪盡已，得無危殆也。○《類》注：寫實則虚，補虚則實，故虚實乃止。病在血者調之絡，邪血

 去盡，則不殆矣。○此診絡刺絡之法。


 雷公曰：此皆細子之所通，

○廣博。


 未知其約也。

○寡要。


 黄帝曰：夫約方者，猶約囊也，囊滿而弗約則輸泄，方成弗約則神弗與俱。

楊注：約，節量也。方，法也。方以診氣，囊以盛氣，故得比之。囊滿不爲節約，必洩其氣；診法成已，不爲節約，必洩神氣。神氣去矣，不與周運，故曰不俱也。○《類》注：約者，要也。約方約囊，其道同也。囊滿弗約則輸泄而傾，方成弗約則不切於用，蓋雜則不精也。《易》曰：「精義入神，以致用也。」不得其精，焉能入神？有方無約，即無神也，故曰神與弗俱。所謂約者，即前《外揣篇》「渾束爲一」之義。


 雷公曰：願爲下材者，勿滿而約之。

《類》注：滿言欲博，約言欲精。弗滿而約之，謂亦有不由博學而可得其捷徑者否也，故曰「願爲下材」。


 黄帝曰：未滿而知約之，以爲工，

○疾醫。


 不可以爲天下師。

楊注：攝生之道，材有上下。診法成已，節約合理，得長生久視，材德之上，可爲天下之師。診法未能善成，故曰未滿而能節而行，得爲國師。是按脈而知病生所由，稱之爲工，材之不下也。○《類》注：因滿而約，約之善也；由博而精，精之至也。未滿而知約，何約之有？未博而言精，何精之有？若是者謂之爲工，安足爲天下師？是以言約者非滿不可，言精者非博不可也。○治天下君相。


 雷公曰：願聞爲工。

楊注：爲工是持脈之道，故問也。○專言治病。


 黄帝曰：寸口主中，

楊注：按此《九卷》、《素問》，肺藏手太陰脈動於兩手寸口中、兩手尺中。夫言口者，通氣者也。寸口通於手太陰氣，故曰寸口，氣行之處，亦曰氣口；寸口氣口，更無異也。中，謂五藏，藏爲陰也。五藏之氣循手太陰脈見於寸口，故寸口脈主於中也。


 人迎主外，

楊注：結喉兩箱，足陽明脈迎受五藏六府之氣以養於人，故曰人迎。下經：「人迎，胃脈也。」又曰：「任脈之側動脈，足陽明，名曰人迎。」《明堂經》曰：「頸之大動脈，動應於手，俠結喉，以候五藏之氣。」人迎胃脈，六府之長，動在於外，候之知内，故曰主外。寸口居下，在於兩手，以爲陰也；人迎在上，居喉兩旁，以爲陽也。《九卷·始終篇》曰：「平人者，不病也；不病者，脈口人迎應四時也；應四時者，上下相應，俱往俱來也。」脈口，謂是手太陰脈行氣寸口，故寸口脈口亦無異也。旣上下俱往俱來，豈以二手爲上下也？又，《九卷·終始篇》曰：「人迎與太陰脈口俱盛四倍以上，命曰關格。」即知手太陰無人迎也。又，《素問》第五卷云：「胃管

 癰診，岐伯曰：當得胃脈沉細。胃沉細者氣逆，氣逆者人迎甚盛，盛則熱。人迎者，胃脈也。逆盛則熱聚於胃口而不行，故胃營爲癰。」此經所言人迎寸口之處數十有餘，竟無左手寸口以爲人迎，右手關上以爲寸口。而舊來相承，與人診脈，縱有小知，得之别注，人多以此致信，竟無依據，不可行也。○兩大綱。


 兩者相應，

○若男女同而不同，不同而同。


 俱往俱來，

○平脈。


 若引繩大小齊等。

楊注：寸口人迎，兩者上下陰陽雖異，同爲一氣，出則二脈俱往，入則二脈俱來，似二人共引一繩，彼牽而去，其繩並去，此引而來，其繩並來。寸口人迎，因呼吸牽脈往來，其動是同，故曰齊等也。○上下相等。


 春

○東方與木形人爲春。


 夏

○南方赤道與火形人爲夏。


 人迎微大，

○不能遠絶，當立公式。


 秋

○西方與金形人爲秋。


 冬

○北方黑道與水形人爲冬。


 寸口微大，

○《經脈篇》所謂「應四時」是也。四時以地球四方而言。五態之人性情不同，脈象自異，不謂一人之脈四時反異，如此懸絶也。


 如是者命曰平人。

楊注：譬彼引繩之動，大小齊等，細尋其動，非無小異，故此牽此動之端爲大，彼端微小；彼動之端爲大，此端微小。脈亦如之。上下雖一，因呼吸而動，以春夏之陽，秋冬之陰，故微有大小。春夏陽氣盛實，故脈順之，微大爲平；秋冬陰氣盛實，故脈順之，微大爲平。平者，氣和

 無病者也。○《類》注：太陰行氣於藏，故寸口主中；陽明行氣於府，故人迎主外。人迎寸口，一表一裏也，故往來相應。欲其大小齊等，若引繩之匀者，是爲和調之脈。然人迎主陽，故必於春夏微大，寸口主陰，故必於秋冬微大，乃謂之平人也。




又云：人迎大

評脈之詞，非脈名。


 一倍於寸口，病在足少陽；

○一陽合厥陰。


 一倍而躁，病

 在手少陽。

一陽。


 人迎二倍，病在足太陽；

二陽。


 二倍而躁，病在手太陽。

○太陽合少陰。


 人迎三倍，病在足陽明；

三陽。


 三倍而躁，病在手陽明。

凡陰文，楊本無。


 

○楊注：計春夏人迎大於寸口少半已去，少陽即已有病，其病猶微，故未言之，成倍方言，以病成可名，故曰病在少陽，言一倍等。按不病之人，寸口人迎脈動大小一種，春夏之時，人迎之動微大寸口，以爲平好。人迎之脈漸大，小半、大半，至於一倍，即知少陽有病。少陽盛氣未大，故得過陰一倍，名曰少陽之病，致使人迎之脈一倍大於寸口。少陽病氣漸盛，過於陰氣二倍，名曰太陽之病，則人迎之脈二倍大於寸口。太陽病氣漸盛，過於陰氣三倍，名曰陽明之病，則人迎之脈三倍大於寸口也。


 盛

○盛、衰指皮絡言。


 則爲熱；

楊注：陽氣内盛爲熱，故人迎脈盛也。○陽盛則陰虚皮熱。


 虚

○陽虚則陰盛寒熱。爲診皮詞，非診動脈。


 則爲寒；

楊注：陽氣内虚，陰乘爲寒，故人迎脈虚也。○與下寸口診法正相反。


 緊

○皮肉緊。診皮法，非脈名。


 則爲痛痺；

楊注：其氣動緊似急也。此肌肉之間有寒温氣，故爲痛痺也。


 代

○「代」字，謂絡脈忽動忽静，静後又忽動，與診常動之脈名同實異。經曰：「刺去絡脈接血，代則取絡血」，足見「代」爲診絡之法。


 則乍甚乍閒。

楊注：代，止也。脈絶不來，故曰代也。代者，邪氣客於血絡之中，隨飲食而變，故病乍甚乍閒也。○《類》注：此言人迎脈也。乍甚乍閒，即下文「乍痛乍止」之謂。○絡脈病甚則動，病退則静。已静忽動，動又忽止，去來無常，則病之甚止亦無常，故曰「則乍甚乍止」，以其脈之乍動乍静也。


 盛

○絡動，熱、腫起。


 則寫之，

楊注：人迎一盛者寫於少陽，二盛寫於太陽，三盛寫於陽明也。○泄本經。


 虚

○絡陷下，寒、静。


 則補之，

楊注：人迎虚者，人迎小於寸口也。小於寸口一倍，補於少陽，二倍補於太陽，三倍補於陽明也。○補相合之藏府。按：以上三句爲診十二經絡脈之法。絡脈爲静脈，與經脈常動之脈不同，因病勢甚則動，退則止。《經脈篇》言診絡脈之法，實則爲動，爲墳起、腫，又云「不動則熱」，又云「虚則下陷」；墳起、腫與下陷對。診分虚實，動與熱亦屬實症。下云「不盛不虚，以經取之」，謂絡脈無虚實之象，則九候之法

 診九藏之動脈。


 緊

○診皮法。


 痛則取之分肉，

楊注：分肉之間，寒濕氣居。○淺，皮。


 代則取血絡

○深，絡。


 且飲藥，

楊注：邪在血絡，致令脈代，可刺去邪血，飲湯實之。○湯液法。


 陷下

○或寒。


 則灸之，

楊注：謂其諸脈血氣不滿，陷下不見，是中寒，故須灸之。○以上爲診絡法。


 不盛不虚，

○凡絡無虚實之象。


 以經

經，動脈也。


 取之，

○用經脈九候之法以求其病。


 名曰經刺。

楊注：不盛不虚，正經自病也。假令心痛，中風得之，肝來乘心，從後而來，名爲虚邪。飲食勞倦，脾來乘心，從前來者，名爲實邪。傷寒得之，肺來乘心，從所不勝來者，名曰微邪。中濕得之，腎來乘心，從所勝來者，名曰賊邪。以上四病，皆是他邪爲之，須視心之虚實，補寫他經。傷暑得病，起於自藏，以爲正邪，宜療自經，故曰「以經取之，名曰經刺」。○《類》注：緊則爲痛痺，故當取分肉。代因血氣不調，故當取血絡，且飲調和之藥。脈陷下不起者有寒滯，故宜灸之。若不因血氣之盛處，而病有留於經絡者，則當隨經所在，或飲藥，或灸刺以取之也。經刺義見前第五。


 人迎四倍者，且大且數

 ，名曰溢陽，溢陽爲外格，死不治。

楊注：人迎三倍，各病一陽，至四倍，其陽獨盛，外拒於陰，陰氣不行，故曰格陽。格。拒也。陽氣獨盛，故大且數。以無陰氣，獨盛必衰，故死不療。○以上爲人寸診法。


 必審按其本末，察其寒熱，以驗其藏府之病。

楊注：必須審按人迎寸口内外本末，察其脈中寒暑，然後驗知藏府中之病也。《類》注：脈之偏盛至於四倍者，乃爲關格不治之證。若一倍二倍三倍，不過爲病，而但有輕重之分耳。故當審其致病之本末，察其寒熱藏府，而施治之
 

注



 也。○診經診皮診絡，四法皆以陰陽之分爲主。


 寸口

○不分左右三部，與仲景同。


 大於人迎一倍，

○陰以沉小爲大。


 病在足厥陰；一倍而躁，在手心主。

○以躁静分上下，陽動陰静之義。


 寸口

人迎穴名，寸口非穴名，以地位言之，其穴爲天淵。


 二倍，病在足少陰；二倍而躁，在手少陰。寸口三倍，病在足太陰；三倍而躁，在手太陰。

楊注：秋冬寸口大於人迎少半已去，厥陰即已有病，其病猶微，故未言之。以病成可名，故曰病在厥陰，言一倍等。按不病人，寸口、人迎脈動大小一種，秋冬之時，寸口之動微大人迎，以爲平好。寸口之脈至於一倍，即知厥陰有病。厥陰之氣衰少，故得過陽一倍，名曰厥陰之病，致使寸口之脈一倍大於人迎。陰氣雖少，故得過陽氣二倍，名曰少陰之病，則寸口之脈二倍大於人迎。太陰最大，過於陽氣三倍，名曰太陰之病，則寸口之脈三倍大於人迎也。○《類》注：人迎、寸口，相爲表裏，故上文云人迎一倍病在足少陽，此云寸口一倍病在足厥陰，膽與肝爲表裏也。一倍而躁，人迎在手少陽，寸口在手心主，三焦包絡爲表裏也。凡後二倍三倍，表裏皆然。


 盛

○陰盛則陽虚。


 則脹滿，

○診絡法。


 寒中，

○凡言寒熱，皆診皮法。


 食不化；

楊注：寸口陰氣大於人迎三倍，病在太陰。太陰之病自有虚實，是以寸口陰盛則腹中寒氣脹滿，有寒中食不化也。○陽上盛則爲熱，此陰盛，故爲寒，以寸口陰盛則腹中寒氣脹滿，有寒中食不化也。


 虚

○陰盛則陽虚。


 則熱中，出糜，少氣，溺色變；

楊注：陰虚陽氣來乘，腸胃中熱，故大便出糜如黄疽

 。少陰氣虚，故少氣、溺色黄也。○在人迎爲盛則當熱。


 緊則痛痺；

楊注：風寒溼氣留於分肉間爲痺，故令寸口脈緊實也。○診皮，人寸同法。


 代則乍痛乍止。

楊注：寸口脈動而中止不還曰「代」。邪客分肉，致令衛氣之行乍行乍止，故令其痛乍有乍止也。○《類》注：此言寸口脈也。盛則外實中虚，故爲脹滿，寒中食不化；虚則真陰不足，故爲熱中出糜少氣，溺色變。糜，謂泄瀉糜爛之物。○診絡，亦人寸同法。


 盛則寫之，虚則補之，

楊注：下言療方，盛瀉之法，惟

 人迎可知也。○以大小定虚實。


 緊則先刺

即上取之分肉。


 而後灸之，

楊注：緊有脾痛，先以痛爲輸營，鍼刺已，然後於其刺處灸之。


 代則取血絡

《禁服篇》云：泄其血絡。


 而洩之，

楊注：代則乍痛乍止，故刺去邪血之絡也。


 陷下則徒灸之。

不鍼。


 陷下者，脈血結於中，中有著血，血寒，故宜灸之。

楊注：徒，空也。諸脈陷下不見，是脈中寒血結聚，宜空灸之，不假先刺也。○以上診絡。


 不盛不虚，以經取之。

楊注：准人迎可知也。○《類》注：緊則爲寒，故宜先刺後灸，欲其經易通、寒易去也。脈陷下者，以寒着於血，而血結爲滯，故宜灸之也。「代則取血絡」及「不盛不虚」，義見上文。○以上診經。


 寸口四倍者，名曰内關，内關者，且大

○包「浮」「洪」言。


 且數，

○以至數言。


 死不治。

楊注：陰氣三倍大於陽氣，病於三陰；至於四倍，陰氣獨盛，内皆閉塞，陽不得入，故爲内關。關，閉也。寸口大而又數，即陰氣將絶，故死不療也。




又曰：必審察其本

○心。


 末

四肢。


 之寒温，

○診皮。


 以驗其藏府之病，

楊注：必察寸口人迎大小終始寒温，則知内外藏府之病也。○《類》注：義同前人迎四倍者。○由外知内。


 通其營輸，乃可傳於大數。大數日盛

○大有餘。


 則徒寫之，虚

○小不足。


 則徒補之，

楊注：候知五藏五府病之所在，先須鍼藥通其營輸，然後傳於灸刺大數，謂空補寫之數也。


 緊

○診皮。緊與緩對。


 則灸刺且飲藥，

楊注：脈之緊者，三療俱行。緊，謂動而中止。小數中有還者，曰結也。


 陷下

○診絡。陷下與賁起對。


 則徒灸之，

楊注：准前人迎。


 不盛不虚，以經取之。所謂經治者，飲藥，亦曰灸刺。

楊注：不盛不虚，經療之法，亦三療俱行之。


 脈急則引，

楊注：引，挽也。寸口脈急，可以鍼導引令和也。


 脈代以弱，則欲安静，無勞用力也。

楊注：脈衰代絶，至復微弱，不欲煩動者，宜安静恬逸，不得自勞也。○《類》注：營，經脈也。輸，營輸也。大數，大法也。即《經脈》、《本輸》、《終始》、《禁服》等篇之義。徒，但也。陷下，義見上文。經取之，即所謂經治者，或飲藥，或灸刺，皆可隨經所宜而治也。脈急者，邪盛也，宜設法引去之。脈大以弱者，陰不足也，宜安静以養陰，用力無勞也。凡此皆大數大法也。故確知其盛，則但寫之；確知其虚，則但補之；確知其宜灸刺，則以灸刺；宜藥餌，則以藥餌。然必資學力，庶能無惑，是即約方之要、渾束爲一之義也。若未滿而云約者，必不學無術之下材耳，焉得爲工？尚敢曰人之師哉？學者於此，必不可自欺以欺人也。○此篇如《終始篇》之經。凡言人迎比類，以《經脈》、《終始》、《禁服》三篇爲主，然後再引各篇散見之文以補之。




《靈樞·五色篇》

雷公曰：病之益甚與其方衰何如？

楊注：問其切脈知病衰盛。


 黄帝曰：外内皆在焉。

楊注：外府内藏並有盛衰，故曰「皆在」。


 切其脈口，滑小緊以沉者，其病益甚，在中；

楊注：脈口，陰位也。滑爲陽也。小、緊、沉者，皆爲陰也。按於脈口，得一陽三陰，則陰乘陽，故病益甚。病在五藏，故曰在中也。


 人迎氣大緊以浮者，其病益甚，在外。

楊注：人迎，陽位也。緊爲陰也。大浮，陽也，二陽一陰，則陽乘陰，故病益甚。病在六府，故曰在外也。○《類》注：益甚，言進；方衰，言退也。外内皆在，表裏俱當察也。脈口者，太陰藏脈也，故曰在中，而主五藏。人迎者，陽明府脈也，故曰在外，而主六府。脈口滑小緊沉者，陰分之邪盛也；人迎大緊以浮者，陽分之邪盛也。故病皆益甚。


 其脈口浮而滑者，病日損；

楊注：滑、浮皆陽，在於陰位而得二陽，其氣以和，故病日日瘳損也。


 人迎沉而滑者，病日損。

楊注：一陰一陽在於陽位，其氣易和，故病損。○《類》注：脈口爲陰，浮滑者以陽加陰，故病日進。人迎爲陽，沉滑者陽邪漸退，故病日損。損，減也。


 其脈口滑以沉者，病日進，在内；

楊注：一陰一陽在於陰位，故病日漸進，在五藏。


 其人迎脈滑盛以浮者，其病日進，在外。

楊注：滑、盛、浮等俱爲陽也，又在陽位，名曰太過，病增，在於六府也。○《類》注：脈口人迎，經分表裏，故其沉滑浮滑而病日進者，有在内在外之辨也。


 脈之浮沉及人迎與寸口氣小大等者，其病難已。

楊注：諸有候脈浮沉及人迎寸口中氣大小齊等者，是陰陽不得相顧

 ，故病難已也。○《類》注：人迎寸口之脈其浮沉大小相等者，非偏於陰，則偏於陽，故病難已。按《禁服篇》曰：「春夏人迎微大，秋冬寸口微大，如是者命曰平人」，則義有可知矣。


 病之在藏，沉而大者，易已，小爲逆；

楊注：人迎寸口之中候之，知病在於内五藏中，其脈且沉且大，是爲陰陽氣和，雖病易已；其脈沉而小者，純陰，故逆而難已也。


 病之在府，浮而大者，病易已。

楊注：候之知病在外六府中，其脈浮而且大，得其時易已。


 人迎盛緊者，傷於寒；

楊注：人迎盛爲陽也，緊則爲陰也，謂冬因蟄寒氣入腠，名曰傷寒，春爲温病也。


 脈口盛緊者，傷於食飲。

楊注：盛爲陰也。脈口盛而緊者，是因飢多食，傷藏爲病也。○《類》注：人迎主表，脈盛而堅者，寒傷三陽也，是爲外感；氣口主裏，脈盛而堅者，食傷三陰也，是爲内傷。此古有之法也。今則止用寸口診法，不爲不妙，然本無以左右分内外之説，自王叔和以來，謬以左爲人迎，右爲氣口，其失表裏之義久矣。詳見《藏象類》十一。




《素·五藏别論》

氣口

人寸同爲氣口。


 何以獨爲五藏主氣？

楊注：謂九候各候五藏之氣，何因氣口獨主五藏六府十二經脈等氣也。


 岐伯曰：胃者，水穀之海也，六府之大源也。五味入口，藏於胃以養五氣，氣口亦太陰也。是以五藏六府之氣味皆出於胃，變見於氣口。

楊注：胃爲水穀之海，六府之長，出五味以養藏府血氣。衛氣行手太陰脈至於氣口，五藏六府善惡，皆是胃氣所將而來，會手太陰，見於氣口，故曰變見。○《類》注：人有四海，而胃居其一，是爲水穀之海。藏府之屬，陽爲府，陰爲藏，胃屬陽而爲六府之本，故云六府之大源。然五味入口，藏於胃以養五藏氣，故又曰胃爲五藏六府之海。氣口本屬太陰，而曰「亦太陰」者何也？蓋氣口屬肺，手太陰也，布行胃氣，則在於脾，足太陰也。按《營衛生會篇》曰：「穀入於胃，以傳於肺，五藏六府，皆以受氣。」厥論曰：脾主爲胃行其津液者也。《經脈别論》曰：「飲入於胃，游溢精氣，上輸於脾，脾氣散精，上歸於肺。」然則胃氣必歸於脾，脾氣必歸於肺，而後行於藏府營衛，所以氣口雖爲手太陰，而實即足太陰之所歸，故曰氣口亦太陰也。是以五藏六府之氣味皆出於胃，而變見於氣口，故胃爲藏府之大源，然無不由脾達肺也。


 故五藏氣入於鼻，

當作「胃」。下同。


 藏於心肺，心肺有病，而鼻爲之不利也。

楊注：穀入於胃，以養五藏，上薰入鼻，藏於心肺，鼻中出入，鼻爲肺官，故心肺有病，鼻氣不利也。○《類》注：氣味之化，在天爲氣，在地爲味。上文言五味入口藏於胃者，味爲陰也；此言五氣入鼻藏於心肺者，氣爲陽也。鼻爲肺之竅，故心肺有病而鼻爲之不利。觀此兩節，曰味曰氣，皆出於胃而達於肺，旣達於肺，亦必變見於氣口，故氣口獨爲五藏主。


 故曰：凡治病者，必察其上下，

胃、肺。


 適其脈候，觀其志意，與其病態

 也。

○《類》注：此治病之四要也。「下」言二陰，二陰者，腎之竅，胃之關也。《脈要精微論》曰：「倉廪不藏者，是門户不要也」，「得守者生，失守者死。」故二便爲胃氣之關鎖，而係一身元氣之安危，此下之不可不察也。適，測也。脈爲氣血之先，故獨取寸口，以決吉凶之兆。如《平人氣象論》曰：「人無胃氣曰逆，逆者死。」脈無胃氣亦死，此脈之不可不察也。志意者，如《本藏篇》曰：「志意和，則精神專直，魂魄不散，悔怒不起，五藏不受邪矣。」是志意關乎神氣，而存亡係之，此志意之不可不察也。病有標、本，不知求本，則失其要矣；病有真假，不知逆從，則及於禍矣，此病因之不可不察也。合是四者而會觀之，則治病之妙，無遺法矣。


 拘於鬼神

 者，不可與言至治。

楊注：療病之要，必須上察人迎，下診寸口，適於脈候；又觀志意有無，無志意者，不可爲至。及説療疾，復觀其人病態，能可療以否。若人風寒暑溼爲病，乃情繫鬼神，斯亦不可與言也。○《類》注：陽之靈曰神，陰之靈曰鬼。張子曰：「鬼神者，二氣之良能也。」程子曰：「鬼神只是一箇造化。天尊地卑，乾坤定矣，鼓之以雷霆，潤之以風雨是也。」然則鬼神者，即天地之靈耳。禍福有因，惟人自作，天地無私，鬼神焉得而蔽之？彼昧理者，不知鬼神不可媚，而崇尚虚無，不求實濟，何益之有！若此者，即與論天人至德，必不見信，又何足與道哉？故曰：「信巫不信醫，一不治也。」即此之謂。


 惡於鑱石者，不可與言至巧。

○《類》注：鍼石之道，法三才而調陰陽，和氣血而通經絡，故曰知機之道者不可掛以髮，蓋言其至精至微也。而或有惡於鍼石者，誠不可與言至巧矣。


 病不許治者，病不必治也，治之無功矣。

楊注：鑱，仕監反，鈹也。其病非鍼石不爲，而惡之者，縱岐、黄無所施其功；其病可療而不許療者，縱倉、扁不可爲其功也。○《類》注：不治已病治未病，聖人之道也。其有已病而尚不許治者，特以偏見不明，信理不篤，如拘於鬼神、惡於鍼石之類，皆是也。旣不相信，不無掣肘，强爲之治，焉得成功？即有因治而愈者，彼亦猶謂不然，總亦屬之無功也。




《病能論》

《素問》曰：人病胃管癰者，診當何如？岐伯對曰：診此者，當得胃脈，其脈當沉細，沉細者氣逆。

○《類》注：胃脈見於右關，所謂中附上，右外以候胃也。胃爲多氣多血之府，脈當洪大，而反見沉細，故爲胃氣之逆。


 逆者人迎甚盛，甚盛則熱。

○《類》注：胃氣逆而人迎盛，逆在藏而熱在經也，即《終始》等篇所云「人迎三盛病在陽明」之謂。


 人迎者，胃脈也。

○《類》注：人迎在結喉旁，是陽明動脈也。


 逆而盛，則熱聚於胃口而不行，故胃管爲癰。黄帝曰：善。

楊注：胃管癰者，胃口有熱，胃管生癰也。得胃脈者，寸口脈也。寸口者，脈之大會手太陰之動也，故五藏六府十二經脈之所終始也。平人手之寸口之中，胃脈合浮與大也，今於寸口之中診得沉細之脈，即知胃有傷寒逆氣，故寸口之脈沉細，上之人迎洪盛者也，盛則胃管熱也。上人迎者，在喉兩邊，是足陽明胃脈者也。胃氣逆者，則手之寸口沉細，喉邊人迎盛大，故知熱聚胃口不行爲癰。紆恭反，腫也。




《靈樞·論疾診尺篇》

尺當讀作「皮」。




安卧，小便黄赤，脈小而澀者，不嗜食。

楊注：安卧，小便黄赤，脈小澀，脾病，故不嗜食也。


 人病，其寸口之脈與人迎之脈大小及其浮沉等者，病難已也。

楊注：寸口，即脈口也。人病，寸口之脈秋浮冬沉，人迎之脈春小夏大，縱病易已。四時大小浮沉皆同，即四時脈亂，故難已也。




《靈樞·終始篇》云

「楊注」在《人迎脈口診》内。




黄帝曰：凡刺之道，畢於終始，

平病。


 明知終始，五藏爲紀，

○兼六府言之。


 陰陽定矣。

楊注：凡刺之道，其要須窮陰陽氣之終始。人之陰陽氣終始者，必本五藏以爲綱紀。以五藏藏神居身，故爲陰陽氣之綱紀，即陰陽定矣。○《類》注：《終始》本篇名，詳載陰陽鍼刺之道，今散類各章。○比類而見。


 陰者主藏，

寸口。


 陽者主府。

楊注：陰氣主於五藏，在内；陽氣主於六府，在外也。○《類》注：手足三陰俱主五藏，手足三陽俱主六府。○人迎。


 陽受氣於四末，

足、手。


 陰受氣於五藏。

楊注：清陽實於四支，濁陰者走於六府，故陽受氣於四末也。清陰起於五藏，濁陽者營於四支，故陰受氣於五藏也。○《類》注：陽主外，故受氣於四末；陰主内，故受氣於五藏。四末，手足末也。


 故寫者迎之，

○刺法迎在前。


 補者隨之，

在後。


 知迎知隨，

損、益。


 氣可令和。

○《類》注：迎者，迎其來而奪之；隨者，隨其去而濟之。


 和氣之方，必通陰陽。

楊注：故補寫之道，陰陽之氣，實而來者，迎而寫之；虚而去者，隨而補之。人能知此隨、迎、補、寫之要，則陰陽氣和，有疾可愈也。○將以分别陰陽爲第一要義。


 五藏爲陰，六府爲陽，

○寸口手太陰，人迎足陽明。


 傳之後世，以血爲盟，敬之者昌，慢之者亡，

兼喻治道。


 無道行私，必得夭

 殃。

楊注：敬其傳方，令守道去私也。○《類》注：不明至道，而强不知以爲知，即無道行私也。伐人長命，殃必及之，天道不爽，當知所畏。○自唐以下，删去人迎，單診陰，則無陽脈矣。


 謹奉天道，請言終始。

楊注：言其奉誡，因請五藏終始之紀也。○陰陽互爲其根。


 終始者，經脈爲紀，

○《類》注：天道陰陽，有十二辰次爲之紀；人身血氣，有十二經脈爲之紀。循環無端，終而復始，故曰終始。○十二經循環無端，始於太陰，終於厥陰。《經脈篇》詳人寸盛衰。


 持其脈口

○即寸口。


 人迎，

○皆用一指診一脈。


 以知陰陽

○分陰陽必持二脈，但寸口不能别陽陰。


 有餘不足、

○比較。


 平與不平，

二者相比，如銀與碼。


 天道

○一陰一陽之謂道。


 畢矣。

楊注：五藏終始紀者，謂經脈也。欲知經脈爲終始者，可持脈口人迎動脈，則知十二經脈終始陰陽之氣有餘不足也。○《類》注：脈口在手，太陰脈也，可候五藏之陰；人迎在頸，陽明脈也，可候六府之陽。人之血氣經脈，所以應天地陰陽之盛衰者，畢露於此，故曰天道畢矣。○右詳人寸分陰陽。




又云：所謂平人者不病，不病者，脈口人迎應四時也，

楊注：春夏人迎微大寸口，秋冬寸口微大人迎，即應四時也。○《禁服》：「春夏人迎微大，秋冬寸口微大。」四時以四方爲本例。醫統全球，四道之人，脈各不同。


 上下相應，而俱往俱來也，

楊注：人迎在結喉兩旁，故爲上也；寸口在兩手關上，故爲下也。上下雖别，皆因呼吸而動，故俱往來也。往，謂陽出；來，謂陰入也。往來雖别異，同時而動，故曰「俱」也。○以部位言，上人下寸。


 六經之脈，

○經脈、絡脈，人寸各六經。


 不結

○經常動不休。


 動也，

楊注：陰陽之脈俱往來者，即三陰三陽經脈動而不結。○絡乃以動爲病。


 本

○頭、背、腹。


 末

○四支。


 之寒温

○詳《通評虚實論》。


 相守司也

 。

楊注：春夏是陽用事，時温，人迎爲本也；秋冬是陰用事，時寒，脈口爲本也。其二脈不來相乘，復共保守其位，故曰相守司也。○診皮法。


 形肉血氣必相稱也，

○望、聞，附《診絡篇》。


 是謂平人。

楊注：形，謂骨肉色狀者也。肉，謂肌膚及血氣□

 者也。衰勞減等□□好即爲相稱也。如前五種皆爲善者，爲平人。○《類》注：春夏人迎微大，秋冬寸口微大，應四時也。上謂人迎，下謂脈口，相迎往來，即如下篇所謂俱往俱來若引繩大小齊等也。結澀則不足，動疾則有餘，皆非平脈也。藏氣爲本，肌體爲末，表裏寒温，司守不致相失，故必外之形肉、内之血氣皆相稱者。謂之平人。○右平脈診。




又云：少氣者，

○《經脈篇》所言少氣。


 脈口、人迎俱少，

○上爲平脈，此言病脈，亦人寸同。


 而不稱尺

○當作「人」。


 寸也，

○平人、病人陰陽二脈均有同者，平人則爲常，病人則爲重甚。


 如是者，則陰

藏。


 陽

府。


 俱不足。

楊注：脈口，寸口也。寸部有九分之動，尺部有一寸之動。今秋冬寸口反小於人迎，即脈口不稱尺寸也；春夏人迎反小於寸口，即人迎不稱尺寸也。如此勘檢，則知藏府陰陽二氣俱少也。○專以虚言，實者可推。


 補陽

府。


 則陰

藏。


 竭，寫陰則陽脱。

○不能用偏勝之法。


 如是者，可將以甘藥；

兼顧之品。


 不愈，可飲以至齊。

楊注：夫陽實陰虚，可寫陽補陰；陰實陽虚，可寫陰補陽。今陰陽俱虚，補陽，其陰益以竭；寫陰之虚，陽無所依，故陽脱。所以不可得於鍼石，可以甘藥湯液將扶補之，若不已，可至於齊也。○單清之味。


 如此者弗灸

○灸爲補虚，故陷下用之，至於俱虚，則不用。


 不已，因而寫之，

○言不可寫，而補可知。


 則五藏氣壞矣。

楊注：如此二皆是虚，可以湯液補者，日漸方愈，故曰不灸不已。若不如此，即用鍼寫，必壞五藏之氣也。爲「不灸」於義不順，「灸」當爲「久」也。○《類》注：少氣者，元氣虚也，兼陰陽而言。故上之人迎，下之脈口，必皆衰少無力，而兩手之尺寸亦不相稱也。凡陰陽氣俱不足者不可刺，若刺而補陽則陰竭，寫陰則陽脱，如是者，但可將以甘藥。甘藥之謂，最有深意，蓋欲補虚羸，非甘純不可也。至劑，剛毒之劑也，正氣衰者不可攻，故不宜用也。非唯不可攻，而灸之亦不可，以火能傷陰也。臨此證者，不可忘此節之義。○《邪客篇》「陰陽如一者難治」，《五色》、《動輸》

 同。自少氣以下，言病脈陰陽同則難治。○右病脈診。




又云：人迎一盛，

○平人脈，人恒大於寸，調查定爲公式。此於公式之外，再加一倍。


 病在足少陽，

○三陽同統一脈，故以脈象分統。


 一盛而躁，

○躁與静對。


 病在手少陽；

楊注：病在足少陽。足少陽病，大於足厥陰一倍，故人迎盛於寸口一倍。一盛而躁，病在於手少陽經也。○《脈要精微論》：其有躁者，皆在手。


 人迎

三陽候以人爲主。


 二盛，病在足太陽，

○《脈要精微論》：其有静者，皆在足。


 二盛而躁，病在手太陽；

楊注：躁，手道反，擾也。陽氣漸大，在足太陽。足太陽病，大於足少陰二倍，故人迎盛於寸口二倍也。○三部九候，先有部分，則各經之病，候於其動氣，與此殊矣。


 人迎三盛，

○人迎由平脈公式加三四倍。


 病在足陽明，

○陽盛於陽明，當在此。


 三盛而躁，病在手陽明；

楊注：陽氣更甚，在足陽明，足陽明病，大於足太陰三倍，故人迎盛於寸口三倍也。○《類》注：人迎，足陽明脈也。一盛二盛，謂大於氣口一倍二倍也。陽明主表，而行氣於三陽，故人迎一盛，病在足經之少陽。若大一倍而加以躁動，則爲陽中之陽，而上在手經之少陽矣。凡二盛三盛，病皆在足，而躁則皆在手也。下仿此。


 人迎四盛，且大且數，名曰溢陽，溢陽爲外格。

楊注：人迎盛至四倍，大而動數，陽氣盈溢在外，格拒陰氣不得出外，故曰外格也。○《類》注：人迎盛至四倍，且大且數者，乃六陽偏盛之極，盈溢於府，格拒六陰，是爲外格。按下文曰：溢陰爲内關，内關不通，死不治。則此外格者，亦死無疑。○又，「關格」詳按，見《脈色類》二十二，所當互閲。○右診陽脈。




又云：脈口一盛，

大一倍於人。《瘧論》云：病在陰，則寒而脈静。


 病在足厥陰，

○故寫之。如傷寒，厥陰主内，故其脈微。


 一盛而躁，

○《瘧論》云：病在陽，則熱而脈躁。


 病在手心主；

楊注：足厥陰盛，病大於足少陽一倍，故脈口盛於人迎一倍也。○厥陰。


 脈口二盛，病在足少陰，

腎。


 二盛而躁，病在手少陰；

楊注：足少陰盛，病大於足太陽二倍，故脈口盛於人迎二倍也。○心。


 脈口三盛，

○凡言盛衰倍數，皆由平脈起算。


 病在足太陰，

○太陰爲陰之盛，近於陽，故三倍。


 三盛而躁，病在手太陰；

楊注：足太陰盛，病大於足陽明三倍，故脈口盛於人迎三倍也。○《類》注：脈口，手太陰脈也。太陰主裏，而行氣於三陰，故脈口一盛，病在足經之厥陰，若加以躁，則爲陰中之陽，而上在手厥陰心主矣。凡二盛三盛皆在足，而躁則皆在手也。○足三陰由内至外，與《傷寒》傳經相反。


 脈口四盛，且大

○陰脈以小爲大。


 且數

○陰陽脈大小沉浮滑澀，其盛衰相反，此與人迎同言倍盛。


 者，名曰溢陰，

○單陰盛而陽虚。


 溢陰爲内關，

歲内

 。


 内關不通，死不治。

楊注：陰氣四盛於陽，脈口大而且數，陰氣盈溢在内，關閉陽氣不得復入，名曰内關，不可療也。○《類》注：脈口四盛，且大且數者，乃六陰偏盛，盈溢於藏，表裏隔絶。是爲内關，主死不治。○自《難經》以下，單診兩寸，無非名醫，持脈亦有神驗；亦如吞刀吞火，精神所結，有此幻景。教外别傳，故不能立教，作爲程式，使人易知易行。又如宋龐安時已張明古法，諸經疏文義顯然，安知得名不即由於此焉。張且明加注解。大抵術家，不如葬法，密者必别有訣，非刻下所傳之説，不以真法傳世；即傳於私人，亦必立盟誓。○右診陰脈。




又云：人迎與太陰脈口俱盛四倍以上，

○下傳云：命曰陰陽俱溢。


 命曰關格，關格者與之短期。

楊注：脈口，寸口也。陽盛四倍，格而不開；陰盛四倍，開而不格，皆與死期。脈口人迎俱四倍已上，稱曰關格，死之將近，故與短期。此云人迎與太陰脈口，即知手太陰脈無人迎也。○《類》注：人迎主陽，脈口主陰，若俱盛至四倍以上，則各盛其盛，陰陽不交，故曰關格，可與言死期也。○右陰脈診。




又云：人迎一盛，寫

○盛則虚之。


 足少陽，

○瀉本經膽。


 而補

○人小於寸。


 足厥陰。

楊注：人迎一倍大於脈口，即知少陽一倍大於厥陰，故寫足少陽，補足厥陰。餘皆準此也。○相合肝。


 二寫一補，

楊注：其補寫法，陽盛陰虚，二寫於陽，一補於陰；陰盛陽虚，一寫於陰，二補於陽。然則陽盛得二寫，陽虚得二補；陰盛得一寫，陰虚得一補。療陽得多，療陰得少者，何也？陰氣遲緩，故補寫在漸；陽氣疾急，故補寫在頓，倍於療陽也。餘仿此也。○陽盛補陰者，謂補足陽明。


 日一取之，

楊注：一取，一度補寫也。足太陽盛，足少陰虚；足少陰盛，足太陽虚。此二經者氣血最少，故二日一補寫也。足少陽盛，足厥陰虚；足厥陰盛，足少陽虚。此二經者血氣次多，故日一補寫也。足陽明盛，足太陰虚；足太陰盛，足陽明虚。此二經者血氣最富，故日二補寫，以爲例準。厥陰氣血最少，少陰次多，太陰最多。此中少陰二日一取，厥陰一日一取，太陰一日二取，或經錯耳。


 必切而驗之，

楊注：必須切診人迎脈口，以取驗也。○循皮肉，察毛色。


 躁取之上，

楊注：人迎躁而上行皆在手脈，故曰取上。取者，取於此經所發穴也。


 氣和

 乃止。

楊注：寫實補虚，令陰陽氣和乃止，以爲例也。○《類》注：人迎主府，故其一盛病在膽經，肝膽相爲表裏，陽實而陰虚，故當寫足少陽之府，補足厥陰之藏也。寫者二，補者一，寫倍於補也。疎取之者，欲其從容，不宜急也。上氣，言氣之至也。氣至而和，穀氣至矣，故可止鍼。下仿此。


 

○案：楊注以足太陽少陰氣血最少、足少陽厥陰氣血次多互易，當改正。




又云：人迎二盛，

○謂二倍寸口。


 寫足太陽，

○過則抑之。


 而補足少陰。

○腎與膀胱表裏。


 二寫一補，

謂手少陰。


 二日一取之，必切而驗之，躁取之上，氣和乃止。

○《類》注：人迎二盛，病在膀胱經，膀胱與腎爲表裏，表實而裏虚，故當寫足太陽，補足少陰也。二寫一補，義見後；疎取、上氣，義同前。




又云：人迎三盛，寫足陽明，

○刺法以陽明爲陽中之陽。


 而補

○謂寸口三倍於人迎。


 足太陰。

○脾胃分虚實。


 二寫一補，

○補手太陰。


 日二取之，必切而驗之，躁取之上，氣和乃止。

○《類》注：人迎三盛，病在胃經，胃與脾爲表裏，胃實脾虚，故當寫足陽明，補足太陰。以上三陽盛者，俱二寫一補。○右人盛治法。




又云：脈口

○十二經動脈皆名氣口、脈口。


 一盛，寫足厥陰

○一陰之微。


 而補足少陽。

○一陽之微。


 二補一寫，

○一補一寫，以其大一倍而止。


 日一取之，

○凡此皆用二數。


 必切而驗之，躁取之上，氣和乃止。

○《類》注：脈口主藏，故其一盛病在肝經，肝實膽虚，當寫足厥陰，補足少陽也。補寫義見後，上氣義同前。




又云：脈口二盛，寫足少陰

○二陰之中。


 而補足太陽。

○二陽之中。


 二補一

○當作二。


 寫，二日一取之，

○二倍皆當用二字。


 必切而驗之，躁取之上，氣和乃止。

○脈口二盛，病在腎經，腎經實膀胱虚，故當寫足少陰，補足太陽也。




又云：脈口三盛，寫足太陰

○三陰之盛。


 而補足陽明。

○三陽之盛。


 二補一寫，

○三補三寫。


 日二取之，

○日三取。


 必切而驗之，躁取之上，氣和乃止。

○右寸盛治法。




解云所以「日二

○當作「三」。


 取之」者，陽明主胃，大富於穀氣，故可日二

○當作「三」。


 取之也。

楊注：釋此二經多取所由也。○《類》注：此釋上文脾胃二經之治也。太言太陰，陽言陽明，脾與胃爲表裏，故曰太陽主胃。二經皆富於穀氣，較他藏爲盛，故可日二取之。○按：上文人迎之治，治三陽也，皆曰二寫一補；氣口之治，治三陰也，皆曰二補一寫。蓋以三陽主表，病在表者，宜寫倍於補也；三陰在裏，病在裏者，宜補倍於寫也，皆以藏氣爲重。惟恐其或傷耳。又如厥陰少陽、肝膽木藏也，東方多實，故可日二取之；太陰陽明，脾與胃也，脾胃大富於穀氣，故可日二取之。惟少陰太陽則二日一取之，蓋腎與膀胱爲天一之藏、真陰之原，故宜保重如此。聖人之顧根本，豈惟鍼刺爲然哉！ ○注「日二取之」句。




又云：人迎與脈口俱盛三倍以上，命曰陰陽俱溢。

○注「關格」句。




又云：如是者不開，則血脈閉塞，氣無所行，流淫於中，五藏内傷。

○注「如是者可飲以甘藥」。




又云：如此者因而灸

 之，則變易而爲他病矣。

注「如是者弗灸」。○案：以上四條，皆經文之解説。




《靈樞·官能篇》

《太素·知官能篇》。




左右不調，把而行之，明於逆順，迺知可治。

楊注：把，持也。人身左右脈不調者，可持左右寸口、人迎，診而行之，了

 知氣之逆順，乃可療之。十八也。




《靈樞·逆順篇》

《太素·量順刺篇》。




脈之盛衰者，所以候血氣之虚實、有餘不足。

楊注：二知候脈，謂候寸口、人迎血

 氣虚實也。




《素問·八正神明論》

《太素·本神篇》。




按之不得，復不知其情，故曰形。

楊注：按人迎、寸口，不知病情，故但知形。


 

○《甲乙》謂仲景□次《傷寒》，指《脈經》言。《脈經》本編次《傷寒》，後人取附仲景書，今可與不可及，《辨脈篇》是。




《靈樞·本輸篇》

《太素·寒熱雜説篇》。




陽逆頭痛，胸滿不得息，取人迎。

楊注：足陽明從大迎循髮際至額顱，故陽明氣逆頭痛也。支者下人迎，循喉嚨，屬胃絡脾，故氣逆胸滿不得息，可取人迎。人迎胃脈，主水穀，總五藏之氣，寸口爲陰，此脈爲陽，以候五藏之氣，禁不可灸也。


 

○《内經》稱人迎，仲景稱趺陽，今惟《脈經》真本六卷、《千金》「論脈」十卷中人迎趺陽互見，知趺陽即人迎之别名也。




《靈樞·動輸篇》云

楊氏在《脈行同異篇》，即在九卷内。




黄帝曰：經脈十二，

○動脈十二經皆有。


 而手太陰、

脈在上。○寸口。


 足少陰、

○腎在下，與肝膽同。


 陽明

○人迎。脾胃在中。此三部法。


 獨動不休，何也？

楊注：總問三脈常動之由。○《類》注：手足之脈共十二經，然惟手太陰、足少陰、足陽明三經獨多動脈，而三經之脈，則手太陰之太淵、足少陰之太谿、足陽明上則人迎、下則衝陽，皆動之尤甚者也。○上中下三部當有九候，獨言三脈，謂其動脈多著明可診，餘九藏多微動，穴亦少。


 岐伯曰：足陽明，胃脈也，胃爲五藏六府之海，

楊注：穀入於胃，變爲糟粕、津液、宗氣，分爲三隧，泌津液注之於脈，化而爲血，以營四末，内注五藏六府，以應刻數，名爲營氣。其出悍氣慓疾，先行四末分肉皮膚之間，晝夜不休者，名爲衛氣。營出中焦，衛出上焦也。大氣摶而不行，名爲宗氣，積於胸中，命曰氣海，出於肺，循喉嚨，呼則出，吸則入也。故胃爲五藏六府之海也。○在中。


 其清氣上注於肺，肺

○楊氏無此「肺」字。


 氣

○上部。


 從太陰而行之，

楊注：胃之清氣上注於肺，從手太陰一經之脈上下而行。


 其行也，以息往來，

楊注：其手太陰脈上下行也，要由胸中氣海之氣出肺循喉嚨，呼出吸入，以息往來，故手太陰脈得上下行。


 故人一呼脈再動，一吸脈亦再動，呼吸不已，故動而不止。

楊注：脈，手太陰脈也。人受穀氣，積於胸中，呼則推於手太陰，以爲二動，吸則引於手太陰，復爲二動，命爲氣海。呼吸不已，故手太陰動不止也。○《類》注：足陽明胃脈者，言三經之動皆因於胃氣也。胃爲五藏六府之海，其盛氣所及，故動則獨甚。此手太陰之脈動者，以胃受水穀，而清氣上注於肺，肺氣從手太陰經而行之。其行也，以息往來，息行則脈動，故呼吸不已，而寸口之脈亦動而不止也。○解動不休。


 黄帝曰：氣之過於寸口也，上

○逆，上行。


 十

○當作「出」，楊氏無此字。


 焉息？下

○順，下行。


 八

○當作「入」，楊氏無此字。


 焉伏？何道從還？

○來，去。


 不知其極。

楊注：氣謂手太陰脈氣，從手寸口上入肺而息，從肺下至手指而屈。伏，屈也。肺氣循手太陰脈道下手至手指端，還肺之時，爲從本脈而還？爲别有脈道還也？吾不知端極之也。○《類》注：寸口，手太陰脈也。上、下，言進退之勢也。十、八，喻盛衰之形也。焉，何也。息，生長也。「上十焉息」，言脈之進也其氣盛，何所來而生也？「下八焉伏」，言脈之退也其氣衰，何所去而伏也？此其往還之道，真若有難窮其極者。


 岐伯曰：氣之離藏也，

○由胸至手。


 卒然如弓弩之發，如水之下岸，

楊注：氣，手太陰脈

 也氣。手太陰脈氣從胃中焦上入於肺，下腋向手上魚至少商之時，以乘藏府盛氣，如弓弩之發機，比湍流之下岸

 ，言其盛也。○《類》注：凡脈氣之内發於藏，外達於經，其卒然如弓弩之發，如水之下岸，言其勁鋭之氣不可遏也。


 上於魚以反衰，其餘衰

○張氏「衰」上有「氣」字。


 散以逆上，

○至手大指而終。


 故其行微。

楊注：從少商反迴，逆上向肺，雖

 從本脈而還，以去藏府漸遠，其藏府餘氣衰散，故其行遲微也。○《類》注：强弩之末，其力必柔，急流之末，其勢必緩。故脈由寸口以上魚際，盛而反衰，其餘氣以衰散之勢而逆上，故其行微。此脈氣之盛衰所以不等也。




又曰：黄帝曰：足之陽明，何因而動？

楊注：十二經脈，此皆有動。餘之九經，動有休時，唯此三經，常動不息。太陰常動，已具前章，故次問陽明常動之義，故曰何因動也。○《類》注：胃經脈也。○《病能篇》：陽明者常動，巨陽、少陽不動。


 岐伯曰：胃氣上注於肺，

楊注：問曰：十二經脈别走，皆從藏之陰絡别走之陽，亦從府之陽絡别走之陰。此之别走，乃别胃府盛氣，還走胃脈陽明經者，何也？答曰：胃者水穀之海，五藏六府皆悉禀之，别起一道之氣合於陽明，故陽明得在經脈中長動，在結喉兩箱，名曰人迎。五藏六府脈氣並出其中，所以别走，與餘不同。○人寸相通。


 其悍氣上衝

○在中部。


 頭者，循咽上走空竅，

楊注：悍氣衝時，循咽上走七竅，使七竅通明也。悍，音汗。


 循眼系入絡腦，出顑下客主人，循牙車合陽明，

楊注：復循眼系，絡腦兩箱，出於頷下。頷，謂牙車骨，屬顱骨之下也。


 並下人迎，此胃氣别走於陽明者也。

楊注：足陽明經及别走氣二脈並下，以爲人迎也，故胃别氣走陽明也。○《類》注：胃氣上注於肺，而其悍氣之上頭者循咽喉上行，從眼系入絡腦，出顑，下會於足少陽之客主人，以及牙車，乃合於陽明之本經，並下人迎之動脈，此内爲胃氣之所發，而外爲陽明之動也。○按：牙車即曲牙，當是頰車也。「顑」之釋義，云饑而面黄色，乃與經旨不相合。今據本經所言，如《雜病篇》曰：「顑痛，刺足陽明曲周動脈，見血立已。」《癲狂篇》：「治狂者，取頭兩顑。」蓋皆言頭面之部位也。此節言自腦出顑下客主人，則此當在腦之下、鬢之前、客主人之上，其即鬢骨之上，兩太陽之間爲顑也。○候者悍氣。


 故陰

寸口。


 陽

人迎。


 上

人迎。


 下，

寸口。


 其動也若一。

楊注：陰謂寸口，手太陰也；陽謂人迎，足陽明也。上謂人迎，下謂寸口，有其二義：人迎是陽，所以居上也；寸口是陰，所以居下也。又人迎在頸，所以爲上；寸口在手，所以爲下。人迎寸口之動，上下相應俱來，譬之引繩，故若一也。所論人迎寸口，唯出黄帝正經，計此之外，不可更有異端。近相傳者，直以兩手左右爲人迎寸口，是則兩手相望以爲上下，竟無正經可憑，恐誤物深也。○本一氣，故動同。


 故陽病

府病。


 而陽脈小者

○寸口反大於人迎。


 爲逆，陰病

陰虚。


 而陰脈大者

○寸口反大於人迎。


 爲逆。

楊注：陽大陰小乃是陰陽之性。陽病，人迎大小俱病，而大者爲順，小者爲逆；陰病，寸口大小俱病，而小者爲順，大者爲逆

 。順則易療，逆則難爲也。


 故陰陽俱静俱動，

○仲景之陰陽當同指人寸，俗説以爲尺寸者非，觀此可悟。


 若引繩相頓者，病。

楊注：謂人迎寸口之脈乍静乍躁，若引繩相頓乍動乍静者，病也。○《類》注：此云陰陽上下者，統上文手太陰而言也。蓋胃氣上注於肺，本出一原，雖胃爲陽明，脈上出於人迎，肺爲太陰，脈下出於寸口，而其氣本相貫，故彼此之動，其應若一也。然人迎屬府爲陽，陽病則陽脈宜大，而反小者爲逆；寸口屬藏爲陰，陰病則陰脈宜小，而反大者爲逆。故《四時氣篇》曰：「氣口候陰，人迎候陽也。」是以陰陽大小，脈各有體。設陰陽不分，而或爲俱静，或爲俱動，若引繩之匀者，則其陰陽之氣非此則彼，必有偏傾而致病者矣。人迎氣口陰陽詳義，見《藏象類》十一。○當有「難已」二字。按：《動輸篇》寸口、人迎、少陰爲仲景、叔和之所祖，詳見《三部診篇》。此篇專詳人寸，故止見二脈。




《靈·經脈篇》

○楊本在第八卷，篇名闕。




《靈樞·經脈篇》云：

楊氏《太素·人迎脈口診》專詳人寸法，其有不在《人寸診篇》内者録於後。診法之要，莫先於别陰陽。《靈》、《素》診法，今分定九門，分别陰陽，則專在《人寸比較》。○鄭康成《周禮·疾醫》注、《宋史》龐安時傳詳之矣。俞氏燮理初《癸巳類稿》《持篇》有《雜比略例》。


 黄帝曰：肺手太陰也，盛者

 寸口大

陰盛則陽虚，脈當小。


 三倍於人迎，

從平脈分之，寸進則人退，不必彼此同大。


 虚者寸口反

反，與「代」相似。


 小於人迎也。

陰虚則陽盛，陰以太陰爲主。


 

○何夢瑶曰：人迎脈恒大於
 

注



 兩手寸脈，從無寸口反大於
 

注



 人迎者。




《太素》楊注：太陰陽明，其氣最多，故寸口陰氣三盛，病在手足太陰；人迎陽氣三盛，病在手足陽明。所以厥陰少陽，氣盛一倍爲病；少陰太陽，二倍爲病；太陰陽明，三倍爲病。是以寸口人迎，隨陰陽氣而有倍數，候此二脈，知於陰陽氣之盛也。其陰陽虚衰，寸口人迎反小，準此可知也。

又云：大腸，手陽明也，

與太陰相表裏。


 盛者人迎大三倍於寸口，

與平脈異，以分陰陽。


 虚者人迎反小於寸口也。

陰陽各有盛衰，盛則大，衰則小。餘篇但詳盛倍，此篇詳衰小，各有大小，當分爲四等。○日本丹波元簡廉夫《脈學輯要》云：「嘗驗人迎脈恒大於兩手寸口脈數倍，未見相應齊等者。」按人迎陽脈以大爲大，寸口陰脈以小爲大，此當考驗多人，定爲公式者。




又云：胃，足陽明也，盛者人迎大三倍於寸口，虚者人迎反小於寸口也。

又云：脾，足太陰也，

脾、胃相表裏。


 盛者寸口大三倍於人迎，虚者寸口反小於人迎也。

以上四經爲三倍。




又云：心，手少陰也，盛者寸口大再倍於人迎，虚者寸口反小於人迎也。

盛大再倍者，虚亦應小再倍。




又云：小腸，手太陽也，

心與小腸相表裏。


 盛者人迎大再倍於寸口，

以平脈言，或又縮小。


 虚者人迎反小於寸口也。

人迎亦有小時，非陽常大陰常小。


 

○大小由調查後立爲公式，再爲脈表。




又云：膀胱，足太陽也，盛者人迎大再倍於寸口，虚者人迎反小於寸口也。

平脈如繩，兩者齊等。盛有從平脈加等者，陰如常，甚則陽太甚則陰虚，故小大相懸至於三四倍，如繩之一頭長，則一端必短。




又云：腎，足少陰也。盛者寸口大再倍於人迎，虚者寸口反小於人迎也。

以上四經爲再倍。




楊氏注：少陰太陽，其氣次多，故寸口陰氣二盛，病在手足少陰；人迎陽氣二盛，病在手足太陽。

又云：心主，手厥陰心包絡也，盛者寸口大一倍於人迎，虚者寸口反小於人迎也。

一倍以下小者爲平脈，若盛三倍，則小亦三倍，方應其經。




又云：三焦，手少陽也，盛者人迎大一倍於寸口，虚者人迎反小於寸口也。

盛大一倍，虚小一倍。




又云：膽，足少陽也，

如《傷寒》少陽症。


 盛者人迎大一倍於寸口，虚者人迎反小於寸口也。

又云：肝，足厥陰也，

如《傷寒》厥陰證。


 盛者寸口大一倍於人迎，虚者寸口反小於人迎也。

以上四經爲一倍。




楊氏注云：厥陰少陽，其氣最少，故寸口陰氣一盛，病在手足厥陰；人迎陽氣一盛，病在手足少陽。

《素·陰陽别論》

楊在《陰陽雜説》。


 

○陰謂寸口，陽謂人迎。此爲比較專篇，與《陰陽類論》同。


 黄帝問於岐伯曰：人有四經、

四經，《難經》亦引其文。考三部九候

 上中下各占四經，合爲十二經，於四經之中提出動巨者動脈多者爲之長，爲三部，曰胃曰肺曰少陰，而以各部所餘三部合爲九藏，爲九候診法。


 十二順，

四經，謂四時經脈也。十二順，謂六陰爻六陽爻相順者也。


 四經應四時，十二順應十二月，

肝、心、肺、腎四脈應四時之氣，所謂木、火、金、水。十二爻應十二月。十二經分應十二月是也。若欲配四時，則當以督、任、陽蹻、陰蹻當之，督南任背爲子午，二蹻陰陽之交爲卯酉，以營、衛流行。以四經統其外之十二經絡，故脈度專取此十六經，合爲十六丈二尺也。


 十二月應十二脈。十二經脈也，

與《經水篇》同義。


 脈有陰陽，

十二經脈，六陰六陽。謂寸口人迎兩大候。《周禮》鄭注：脈之大候，要在陽明、氣口而已。


 知陽者知陰，知陰者知陽。

妙知人迎之變，即懸識氣口；於氣口之動，亦達人迎。《史記·扁鵲傳》：「扁鵲仰天嘆曰：越人之爲方也，不待切脈望色聞聲寫形言病之所在，聞病之陽論得其陰，聞病之陰論得其陽。」○人寸互證，知雄即知雌，知雌亦知雄，此兼合病併病言之。


 凡陽

陰。


 有五，

五藏屬陰，見於氣口。


 五五二十五陽。

當爲「陰」。


 

五藏之脈旣云五藏，則寸口主陰非陽，六府乃爲陽。


 

於五時見，隨一時中即有五脈，五脈
 

注



 見時皆有胃氣，即陽有五也。「二十五陰」即「二十五人」，所謂六合之内不離乎五。此但論五藏，與真藏無涉。


 

五時脈見，即有二十五陽數楊就誤字立説，非是。


 

者也。《内經》以五、六爲陰陽之制節，五五二十五爲藏，屬寸口；六六三十六爲府，屬人迎。陽不以五起算。據楊注，亦爲藏。




解所謂陰者真藏，

寸口爲五藏主。


 其見

面無黄色。視色爲見。脈旣懸絶，面又無黄色。


 則爲敗，

王注：無胃氣。


 敗必死。

於五時中，五藏脈見各無胃氣，無胃氣則不能至手太陰，更有何脈可見？見乃指面色。唯有真藏獨見，此説醫家皆窮於術，不得診法。此所謂陰也。脈旣懸絶，乃爲無胃氣。旣已懸絶，又何有脈可診？故《玉機真藏》云：「真藏氣見，非脈也。」


 所謂陽者，

指人迎。


 胃

人迎主六府。


 胞

衍文。


 之陰

衍文。


 陽，

胃胞之中苞裹五穀，具五藏爲糧，此則真藏陰爲陽，故曰胃胞陰陽者

 也。《類》注：胃屬陽明，胃脘之陽，言胃中陽和之氣，即胃氣也，五藏賴之，以爲根本者也。故人無胃氣曰逆，逆者死，脈無胃氣亦死，即此之謂。○今本無「胞」、「陰」二字。經明以五藏爲陰，六府爲陽，此又明言胃陽，楊注因誤本，乃衍爲真陰爲陽之説，非是。




别於陽者，

診人迎法。


 知病之處；

陽，胃氣也。足陽明脈通於胃，是以妙别陽明胃氣，則諸脈受病所在並知之。


 别於陰者，

診寸法。


 知死生之期。

妙别五藏之脈，即知死生有期。


 三陽在頭，

人。


 三陰在手，

寸。


 

三陽行胃人迎之脈，在頭；三陰行太陰寸口之脈，在手也。《類》注：三陽在頭，指人迎也；三陰在手，指氣口也。《太陰陽明論》曰：「陽明者表也，爲之行氣於三陽。」蓋三陽之氣，以陽明胃氣爲本，而陽明動脈曰人迎，在結喉兩傍一寸五分，故曰三陽在頭。又曰：足太陰者三陰也，爲之行氣於三陰。蓋三陰之氣，以太陰脾氣爲本。然脾脈本非氣口，何云在手？如《五藏别論》曰：「五味入口，藏於胃，以養五藏氣，而變見於氣口。氣口亦太陰也。」故曰三陰在手。


 所謂一也。

陰陽上下，動如引繩，故曰一也。




解别於陽者，

診人迎。


 知病忌時；

善别胃脈，即知胃氣有無禁忌在於四時。六府之病，不甚關人生死，故善診人迎，可知六府與五藏病狀。


 别於陰者，

診寸口。


 知死生之期。

善别手太陰脈，即知真藏脈之有無，死生之期。五藏關人生死，重病診於寸口，不必遽及真藏也。凡言真藏者，必死之證。以月計者，真藏見則與之短期，以定日數。《平人氣象論》：「肝見庚辛死，心見壬癸死，脾見甲乙死，肺見丙丁死，腎見戊己死，是謂真藏見皆死。」案：十干皆接日數，平人新病不言真藏，若真藏則百無一生，不得知生。




謹熟陰

寸。


 陽，

人。


 無與衆謀。

謹能純熟陰陽脈氣之道，決於心者，不復有疑，故不與衆人謀議也。俞氏《人迎候二之三》「案」云：此以上言人迎候也。扶突以下皆動脈，獨候人迎者，《衛氣行》言「别者，皆合頷脈，注足陽明」；《經脈》言「足陽明之别，合諸經之氣，絡咽喉」，故主名人迎也。《四時氣》言「氣口候陰，人迎候陽」，《禁服篇》言「寸口主中，人迎主外」，《經脈》言「人迎大，六陽盛，寸口大，六陰盛」，《終始篇》言「脈口大泄陰，人迎寸口俱盛爲關格」，「少氣者，脈口、人迎俱少」，蓋寸口營氣，人迎衛氣，有强弱相乘之道，而俱盛俱衰者，則宗氣爲之主。《論病診皮》言「人病，寸口、人迎脈大小浮沉等者難已」，則俱盛俱衰，其病深也。人迎胃氣與寸口肺氣，其平脈正相反。《病能論》言「胃脈沉細，則人迎甚盛」，以此知人迎寸口俱貴平，則凡《經脈》所言，六陽六陰相應者，皆可推而知，神而明之，即不候人迎，亦可於寸口得其情。要之，古法具在，不當昧於名義。檢《宋史·龐安常傳》云：「察脈之要，莫急於人迎、寸口。是二脈陰陽相應，如兩引繩，陰陽均，則繩之大小等。故定陰陽於喉、手，配覆溢於人、寸，寓九候於浮、沉，分四温於傷寒。此扁鵲開其端，予參以《内經》諸書，考究而得其説。」據安常此言，以得人迎爲創獲。而《脈經·脈法贊》云：「肝心出左，脾肺出右，左主司官，右主司府，左爲人迎，右爲氣口。」人迎脈亦不知，何以謂之「脈經」矣！


 所謂陰陽者，去

當作「下」。


 者爲陰，至

當作「上」。


 者爲陽；

人寸分上下。


 

○來、去、至、止爲候氣法，診脈不能用此四名。自《難經》、僞《脈訣》牽涉蒙混，後來脈書直以四名診經，故校改經文，不知診人寸不言「去」、「至」。


 静者爲陰，

經診人寸，静皆在足。


 動

躁。


 者爲陽；

躁皆在手。「静」爲絡脈正名，「動」爲經脈正名。此篇專分人寸陰陽，不及絡脈。


 數者爲陽，遲者爲陰。

凡陰陽者，去、静與遲皆爲陰，至、動與數皆爲陽。




凡持真藏之脈者，

此詳「别於陰者知生死之期」句。


 

○真藏脈，舊説皆誤，亦無驗，有胃氣無胃氣之所以然亦不能實指，皆非也。


 肝

一陰至。


 至懸絶，

《玉機真藏》：「病甚者，胃氣不能與之俱至手太陰。」即謂寸口無脈乃爲真藏。脈旣不能至手太陰，則本經更無脈可知，故凡久病經言真藏者，皆謂無脈。此云懸絶，即謂脈不至手太陰，胃氣不至手太陰，寸懸絶，無脈。


 九日死；

有本爲十八日。


 心

二陰至。


 至懸絶，

五藏不能至，乃懸絶。


 九日死；肺

三陰。


 至懸絶，

脈旣懸絶，爲不至矣。五「至」字謂「甚」，非至來之「至」。


 十日死；腎

二陰。


 至懸絶，五日死；脾

三陰。


 至懸絶，

專以寸脈絶爲主。


 四日死。

得真藏脈者死。然死之期，得五藏懸絶已去，各以其藏之氣分晝日爲數。脈至即絶，久而不來，故曰懸絶。《玉機真藏》又云：「故真藏之氣獨見。獨見者，病勝藏也，故曰死。」不言脈而言氣，脈旣懸絶，則不指脈可知。又，經凡言「見」者皆指色，不指脈。「真藏氣見」，「無胃氣」，謂面色不黄，爲死法。詳《素問·五藏生成篇》。




問曰：

此論分診法。


 二陽之病

人迎二倍於寸口。


 發心痺，有不得隱曲，女子不月，其傳爲風消，其傳爲息賁，三日者死不治。

二陽者，陽明也，今案當作太陽，故其病如此。陽明，謂手陽明大腸脈也，足陽明胃脈也。陽明所發，心痺等病也。隱曲，大小便。風消，謂風熱病消骨肉也。息賁，賁，隔也，爲隔息也。




曰：三陽

《内經》陰陽無定名，所謂可千可萬。肺本太陰，定爲陽中之少陰，《陰陽類論》篇不稱其本經名。此篇陰陽旣指人寸，則三二一當即三倍二倍一倍之别，亦如《陰陽類論》篇不用六經之正名。舊説皆仍舊文，經文亦多改補，今不用其説。


 爲病，

大三倍於寸口。


 發寒熱，下爲癰腫，及爲痿厥喘悁，其傳爲索澤，其傳爲頽疝。

三陽，太陽也，今按當作手足陽明。謂手太陽小腸脈也，足太陽膀胱脈也。太陽所發，寒熱等病。悁，季綿反，憂患也。索，奪也。憂恚不已，傳爲奪人色潤澤也。




曰：一陽

一倍大於寸口。


 發病，少氣喜欬喜洩，傳爲心瘛，其傳爲隔。

一陽，少陽也，此同義。手少陽三焦脈也，足少陽膽脈也。少陽發少氣等病。隔，塞也。




二陽一陰

此論陰陽兼病。


 發病，

二陽一陰，如離卦。


 生驚駭背痛，喜噫喜欠，名曰風厥。

二陽，陽明也。太陽也。一陰，厥陰也。手厥陰心包脈也，足厥陰肝脈也。此二脈發驚駭等病，風厥也。




二陰一陽

二陰一陽，如坎卦。


 發病，喜脹心滿喜氣。

二陰，少陰也，手少陰心脈也，足少陰腎脈也。一陽，少陽也。少陰少陽發喜脹等病。




三陽三陰

如否、泰。


 發病，爲偏枯痿易，四支不舉。

三陽，太陽也。陽明。三陰，太陰也，手太陰肺脈也，足太陰脾脈也。太陰發偏枯等病也。




陰

寸。


 搏

經云少陰脈動甚者，有子也。少陰指衝、任。六朝以後有專診兩手之法，不診太谿，故於少陰上加「手」字。後賢專手少陰心脈言妊子，如王、馬、張，種種謬誤。雖丹波元簡，亦仍其誤，爲之辯護，反斥《甲乙》無「手」字爲非。習俗移人，賢人不免。須知此少陰專指任、衝，腎且爲附會，何況心乎！


 陽

人。


 别，

别，謂不搏，爲人迎常脈。


 謂之有子。

陰脈聚，陽脈不聚也。


 陰陽虚

兩虚。


 腸辟。

陰陽府藏脈皆虚者，腸辟疉死也。《類》注：陰陽虚者，人寸俱虚也。腸辟，利膿血也。胃氣不留，魄門不禁，而陰陽虚者，藏氣竭也，故死。《通評虚實論》曰：滑大者曰生，懸澀者曰死。


 死陰之屬，不過三日而死；生陽之屬，不過四日而已

 。

陰陽死生期也。


 陽加於陰謂之汗，

加，勝之也。《類》注：陽言脈體，陰言脈位。汗液屬陰，而陽加於陰，陰氣泄矣，故陰脈多陽者多汗。


 陰

寸。


 虚陽

人。


 搏謂之崩。

崩，下血也。《類》注：陰虚者，沉取不足；陽搏者，浮取有餘。陽實陰虚，故爲内崩失血之證。




三陰俱搏，

三倍大於人迎。


 二

楊作「三」。


 十日夜半死。

太陰總得三陰之氣。《類》注：三陰，手太陰肺、足太陰脾也。搏，即真藏之擊搏也。二十日者，脾肺成數之餘也。夜半陰極，氣盡故死。○以下爲分經。




二陰俱搏，

二倍大於人迎。


 十三

楊作「五」。


 日夕時死。

少陰總得二陰之氣。《類》注：二陰，手少陰心、足少陰腎也。十三日者，心腎之成數也。夕時者，陰陽相半，水火分争之會也。




一陰俱搏，

一倍大於人迎。


 十日平旦死。

厥陰氣皆來聚，故曰「俱」也。《類》注：一陰，手厥陰心主、足厥陰肝也。十日者，肝心生成之數也。平旦者，木火王極而邪更甚，故死。




三陽俱搏

三倍大於寸口。


 且鼓，

别一法。


 三日死。

三陽之脈聚而且鼓。《類》注：三陽，手太陽小腸、足太陽膀胱也。水一火二，故死在三日。其死之速者，以旣搏且鼓，陽邪之盛極也。




三陰三陽俱搏，

齊等。此爲併病。


 心腹滿，發盡不得隱曲，五日死。

《類》注：三陰三陽，脾肺小腸膀胱也。四藏俱搏，則上下俱病，故在上則心腹脹滿，至於發盡，發盡者，脹之極也。在下則不得隱曲，陰道不利也。四藏俱病，惟以胃氣爲主，土數五，五數盡而死矣。




二陽俱搏，

二倍大於寸口。


 其

楊作「募」。


 病温，死不治，不過十日死。

陽明之氣皆聚，則陽明募病。有本爲「幕」也。《類》注：二陽，手陽明大腸、足陽明胃也。十日者，腸胃生數之餘也。○此以人寸定生死。




《素問·陰陽類論》篇：

此與前《陰陽别論》同以陰爲寸口、陽爲人迎，仲景所謂陰陽脈指此。晚近乃以寸爲陽、尺爲陰説仲景，非也。


 雷公致齊七日，旦復侍坐。帝曰：三陽

陽明三倍。


 爲經，

由手太陰行手陽明，又由足陽明行足太陰。


 二陽

太陽二倍。


 爲維，

讀作「緯」。經、緯表裏相對。


 一陽

少陽一倍。


 爲游部，

由手厥陰行手少陽，又由足少陽行足厥陰而終。


 此

此人迎法。


 知五藏

讀作「六府」。


 終始。

營、衛運行，陽明太陰始，少陽厥陰終，太陽少陰在中間也。○詳《人寸比較》。




三陽

陰太陰三倍。


 爲表，

表爲四表，就地域立説。陰之所行，始於太陰，終於厥陰，二陰在中，則太陰當爲表。


 二陰

少陰二倍。


 爲裏，

表裏之法，如《陰陽離合篇》「太陰爲開，厥陰爲闔，少陰爲樞」。營、衛運行，太陽二陰在中一層，太陰始，厥陰終。


 一陰

厥陰一倍。


 至絶

 作

此寸口診法。


 朔晦，

《禮記》「月以爲量」，「三五而盈，三五而缺」；地球赤道爲望，北極爲朔，南極爲晦。《周禮·考工記》三十輻以象轂之法也。


 卻具合

十二經應十二月，六合詳《經别篇》。


 以正其理。

分診如《禁服》、《終始》，所謂别離之「别」，合診如雌雄、主客。如下文，皆合診也。




雷公曰：受業未能明。帝曰：所謂三陽者，

人迎一倍二倍三倍。


 太陽爲經，

經以子午爲經，東西爲緯。


 三陽

陽明脈人迎三倍大於寸口。


 脈至

至於人迎也。


 手太陰，

陽明與肺合爲夫婦。寸口與人迎對診。


 而弦浮而不沉，

平陰脈但人迎大爲陽病，此三陽爲主病，太陰脈寸口又見病，爲交並，如傷寒兩感。


 決以度，察以心，合之陰陽之論。

寸以候陰，人以候陽。




解所謂三陽者，

《動輸篇》：「氣之離於藏，如弩之發，如水之下。」今考人寸比類，肺與陽明藏氣初行爲三倍，少陰太陽藏氣再行爲二倍，厥陰少陽藏氣三行，其餘反衰，則爲一倍。凡此三陽三陰六脈即六合十二經，以離藏之遠近爲倫次者也。○府脈見於人迎，不主寸口。


 陽明也。

上三陽，舊誤「二」。




二陽

舊本無此二字。營、衛之行，少陰太陽在二周，故爲二陰二陽。


 至

人迎二倍大於寸口。


 手太陰，弦而沉

寸口又病。此當爲二陽二陰。


 急不鼓，炅至以病皆死。

一陽

舊本無「一陽」字。


 至

人迎大一倍於寸口。


 手太陰，

寸口又病，一陽一陰。


 上連人迎，

一上一下，互爲其根。


 弦急懸不絶，此少陽

少陽與厥陰合。


 之病也，

人迎陽病。


 專陰

寸口陰病。


 則死。

解一陽者，少陽也。

營、衛運行，厥陰少陽在三周，故爲一倍。




三陰者，

手太陰肺，寸口大三倍於人迎。


 六經之所主也。

寸口爲五藏主。


 交於太陰，

當作「陽明」，即所謂「上連人迎」。


 伏鼓不浮，上空

讀作「控」。


 志心。

《禁刺篇》「小心」，楊本作「志心」，謂腦也。




二陰

少陰心腎。


 至肺，

寸口經脈。


 其氣歸膀胱，

少陰與太陽合。


 外

左右。


 連脾

手太陰。


 胃。

當作「肺肝」。




一陰

厥陰一倍。


 獨至，

寸口病，人迎不病。


 經絶，氣

經凡言氣者，皆不指脈。


 浮不鼓，鈎

鈎爲絡病。


 而滑。

滑爲診皮。




解此六脈者，

人寸診法陰陽各三，爲六。


 乍陰

寸。


 乍陽，

人。


 交屬相并，

交合爲雌雄，上下相病。


 繆通五藏，

爲雌雄。


 合

六脈三合，以成交媾之義。


 於陰陽。

《素問·至真要大論》：帝曰：願聞陰陽之三也

人寸三倍大小。


 何謂？

何以有一倍二倍三倍之異？


 岐伯曰：氣

當補血字。


 有多少異用

 也。

氣血多者三，少者一，二居中。


 陽明何謂也？

陽盛之府。


 兩陽合明也。

故陽明三倍於寸口。


 厥陰何也？兩陰交盡也。

陰盡則近陽，故厥陰一倍於人迎。


 兩陰交盡，故曰幽；

如北極兩黑道。


 兩陽合明，故曰明。

如地中兩赤道，故南明都爲地中，北幽都爲邊鄙。


 

○人寸診法。陽明與太陰皆三倍，表裏相合，爲父母；太陽少陰爲二倍，表裏相合，爲雌雄；厥陰少陽爲一倍，表裏相合，爲游部及獨使。舊説誤以三陽爲太陽，太陽、太陰，膀胱不與脾合，不得爲父母，依經三倍法改作陽明，則三陽三陰全屬表裏相合，經所以有父母雌雄之文。經陽明爲陽之至，以倍數多者言之；厥陰爲陰之至，以倍數少者言之，皆與人寸診法相合。


 

○此篇陰陽專指人寸。


 先至爲主，

脈先病。


 後至爲客。

脈後病。


 

○按：此陰陽併病，經或以陰先陽，或以陽先陰，蓋分先後本標，故以先病爲主，後病爲客。




《素問·方盛衰論》：至陰虚，

當作「盛」。


 天氣絶。

絶，人不應。


 至陽盛，地氣不足。

陰虚，寸口不應。


 陰陽並交，

如《氣交篇》。


 至人之所行。

皇學。稱「至」，天學。


 陰陽並交者，陽氣先至，陰氣後至。

先陽後陰。


 是以聖人持診

 之道，先後陰陽而持之。

雷公曰：臣悉盡意受傳經脈，頌得從容之道，

從容，讀作「從逆」，即順逆。


 以合《從容》，不知陰陽，

病分爲陰陽。


 不知雌雄。

病合爲雌雄。




《金匱真言論》：善爲脈者，謹察五藏

寸。


 六府，

人。


 一逆

右行。


 一從，

左行。


 陰

寸。


 陽

人。


 表

人。


 裏，

寸。


 雌

寸。


 雄

人。


 之紀。

帝曰：三陽

三陽，當爲「陽明」。


 爲父，

陽明爲父，與太陰相合爲父母，父爲人迎，母爲寸口，爲諸脈之主。若太陽，則與太陰不爲夫婦。與母合併，爲三陽三陰病。


 二陽

太陽。


 爲衛，

讀作「雄」。


 一陽

少陽。


 爲紀。

人迎陽脈，分診。




三陰

三陰爲太陰，與陽明合爲父母。


 爲母，

父母合併，即雌雄之義。


 二陰

少陰。


 爲雌，

與太陽合併，爲二陰二陽。


 一陰

厥陰與少陽合，爲一陰一陽。


 爲獨使。

寸口陰脈，分診。


 

○兩脈皆病爲交併，如經云陰陽各四倍以上爲關格是也。脈先見爲主病，後見者爲客病，所謂先至爲主，後至爲客。




二

當作「三」。


 陽

胃主病。


 一陰，

後生肝病。


 陽明

人迎多氣多血，大三倍於寸口爲三陽。


 主病。

陽較常大二倍。


 

○以上爲分病。


 不勝一陰，

寸口較常大三倍。


 脈耎而動，九竅皆沉。

自此以下皆爲合病。




三陽

當作「陰」。


 一陰，

當作「陽」。


 太陰脈勝，

三陰。


 一陰

當作「陽」。


 不能止，内亂五藏，外爲驚駭。

三陰

先至爲主，寸口病。


 二陽，病在肺，

寸口足太陰、脾手太陰相通，太陰三陰主病。


 少陰

當作「少陽」。


 脈沉，勝肺傷脾，外傷四支。

此陽病。


 

○三陰，舊誤「二陰」。




二陰

少陰二倍寸口，少陰主病。


 二陽

人迎太陽二倍，後至。


 皆交至，

交，並。


 病在腎，

二陰爲主。


 駡詈妄行，癲疾爲狂。

此二陽之病。




二陰

腎主病。


 一陽，

三焦併病。


 病出於腎，陰氣客游於心脘下，空竅堤閉塞不通，四支别離。

一陰

肝。


 一陽

膽。


 代絶，

乍來乍止。


 此陰氣至心，上

人。


 下

寸。


 無常，出入不知，喉咽
 

注



 乾燥，病在土
 

注



 脾。

二

當作「四」。


 陽三

當作「四」。


 陰、至陰皆在，陰不過陽，

關。


 陽氣不能止陰，

格。


 陰陽並絶，

《禁服》、《終始》：人寸各大四倍爲關格，死不治。


 浮爲血瘕，沉爲膿胕。陰陽皆壯。

三陽獨至，期在石水。

二陰獨至，期在盛水。

《素問·陰陽應象大論》

楊注闕篇名。


 云：善診者按脈，

楊注：善，謂上工善能診候。診候之要，謂按脈。


 先别陰陽，

人寸比較。


 審清濁

三部。


 而知部分；

楊注：按脈之道，先須識别五藏陰脈，六府陽脈，亦須審量營氣爲濁，衛氣爲清，知人脈各有上中下三部之别
 

注



 也。○九候。


 視喘息，

望。


 聽聲音，

聞。


 而知所苦；

楊注：須看病人喘息遲急麤細，聽病人五行音聲，即知五藏六府、皮毛膚肉、筋脈骨髓何者所苦。此謂聽聲而知者也。


 觀權衡

毛石。


 規矩，

弦鈎。


 而知病所在；

楊注：面部有五藏六府五行氣色，觀色
 

注



 即知病在何藏府也。此謂察色而知也。


 按尺寸，

尺當作「人」，詳《釋尺篇》。


 觀浮沉

脈。


 滑澀，

謂按尺膚而觀滑澀，按寸口而觀浮沉也。尺非寸、關、尺之「尺」，古義爲然。○皮。


 而知病所生。

楊注：澀，所敕反，不滑也。人之兩手，從關至魚九分，爲寸也；從關至尺一寸，爲尺也；尺寸終始一寸九分，爲尺寸也。凡按脈者，按寸口得五藏六府十二經脈之氣，以知善惡，又按尺部，得知善惡
 

注



 ，依此大經，竟無關部。關者，尺寸分處，關自無地。依秦越人，寸口爲陽，得地九分，尺部爲陰，得地一寸，尺寸終始一寸九分，亦無關地。華佗云：尺寸關三部各有一寸，三部之地合有三寸，未知此言何所依據。王叔和、皇甫謐等各説不同，並有關地，旣無依據，不可行用。但關部不得言無，然是寸尺分處，自無其地。脾脈在中，有病寄見尺寸兩間，至下脈經之中，具定是非也。○案：以上《新校正》校語，下乃楊注。


 

按脈之道，先别陰陽清濁，知部分，以次察聲色，知病所苦所在，始按尺寸，觀浮沉等四時之脈，以識病源也。


 形不足者，温之以氣；

張云：「此正言彰之之法，而在於藥食之氣味也。以形精言，則形爲陽，精爲陰；以氣味言，則氣爲陽，味爲陰。陽者衛外而爲固也，陰者藏精而起亟也。故形不足者陽之衰也，非氣不足以達表而温之；精不足者陰之衰也，非味不足以
 

注



 實中而補之。」簡按：諸注以形爲陰，故於温之之義而支矣，張注詳備，今從之。○人迎。


 精不足者，補之以味。

寸口。




《素問·病能論》

楊注在《陽厥篇》。


 云：有病厥者，診右

當作「人」。


 脈沉而緊，

診皮法。


 左

當作「寸」。


 脈浮遲。

馬云：「此當見於兩尺也。」吴、張同。簡按：本經無寸與關、尺之説，此特言左右爾，必非兩尺之謂也。


 冬診之，右

寸。


 脈固當沉

脹。


 緊，

皮肉。


 以應四時，左

人。


 脈浮而遲，此逆四時，

志云：脈合四時，故冬診之，左右脈皆當沉緊，今左脈反浮而遲，是逆四時之氣矣。


 在左

寸。


 當主病在腎，頗關在肺，

吴云：「關，關係也。」志云：「腎主冬氣，而又反浮在左，故當主病在腎。頗關涉於肺，當爲腰痛之病。」簡按：《甲乙》無「關」字。《奇病論》云：「其盛在胃，頗在肺」，句法同。


 當腰痛也。少陰脈貫腎絡肺，今得肺脈，腎爲之病，故腎爲腰痛之病也。

《甲乙》無腎字。




又云：

楊篇同上。


 喜怒，病名曰陽厥。陽明者

指人迎。


 常動，巨陽少陽不動，

不，當作「小」。小動二倍一倍，不如陽明之三倍。


 

○楊注：足陽明人迎脈常動。有病名陽厥，以陽氣暴有折損不通，故狂而喜怒，以其太陽、少陽不動而大疾，以爲候也。○此三部候法。三陽皆有動脈，三部法則一診陰脈，二診陽脈，有二陽一陰不診。




《素問·六節藏象論》：故人迎一盛，病在少陽，二盛病在太陽，三盛病在陽明，四盛已上爲格陽。

王注：陽脈法也。少陽膽脈也，太陽膀胱脈也，陽明胃脈也。《靈樞經》曰：「一盛而躁在手少陽，二盛而躁在手太陽，三盛而躁在手陽明。」手少陽三焦脈，手太陽小腸脈，手陽明大腸脈。一盛者。謂人迎之脈大於寸口一倍也，餘「盛」同法。四倍以上，陽盛之極，故格拒而食不得入也。《正理論》曰：「格則吐逆。」○馬注：人迎，足陽明胃脈也，在頸下夾結喉旁一寸五分。一盛二盛，猶言一倍二倍，謂以人迎寸口相較，或此大於彼，而有三倍四倍之殊。《禁服篇》曰：「寸口主中，人迎主外，兩者相應，俱往俱來，若引繩大小齊等。春夏人迎微大，秋冬寸口微大，如是者命曰平人。」故人迎寸口而至於盛衰相倍者，乃不免於病矣。然人迎候陽，故一盛在少陽膽與三焦也，二盛在太陽膀胱與小腸也，三盛在陽明胃與大腸也，四盛以上者，以陽脈盛極，而陰無以通。故曰格陽。○《素問識》：《靈》《終始》、《禁服》並云：人迎四盛，且大且數，名曰溢陽，溢陽爲外格。




又：寸口一盛，病在厥陰，

肝與心主。


 二盛病在少陰，

心與腎。


 三盛病在太陰，

脾與肺。


 四盛已上爲關陰。

王注：陰脈法也。厥陰肝脈也，少陰腎脈也，太陰脾脈也。《靈樞經》曰：「一盛而躁在手厥陰，二盛而躁在手少陰，三盛而躁在手太陰。」手厥陰心包脈也，手少陰心脈也，手太陰肺脈也。盛法同。陽四倍以上，陰盛之極，故關閉而溲不得通也。《正理論》曰：「閉則不得溺。」○馬注：寸口，手太陰肺脈也。寸口候陰，故一盛在厥陰，肝與心主也；二盛在少陰，心與腎也；三盛在太陰，脾與肺也；四盛以上者，以陰脈盛極而陽無交，故曰關陰。○《素問識》：《終始》、《禁服》並云：脈口四盛，且大且數，名曰溢陰，溢陰爲内關。


 人迎與寸口俱盛四倍已上，爲關格。

《素問識》：《終始》、《禁服》並云：人迎與太陰脈口俱盛四倍以上，命曰關格。關格者，與之短期。張云：「俱盛四倍以上，謂盛於平常之脈四倍也。物不可以過盛，盛極則敗。凡脈盛而至於關格者，以陰陽離絶，不能相營，故致羸敗。極，盡也，精氣，天禀也，言不能盡其天年而夭折也。《脈度篇》曰：『邪在府則陽脈不和，陽脈不合則氣留之，氣留之則陽氣盛矣。陽氣大盛則陰不利，陰脈不利則血留之，血留之則陰氣盛矣。陰氣太盛，則陽氣不能榮也，故曰關。陽氣大盛，則陰氣弗能榮也，故曰格。陰陽俱盛，不得相榮，故曰關格。關格者，不得盡期而死也。』世人病此不少，歷代醫師相傳謬甚。夫所謂關格者，陰陽否絶，不相榮運，乖羸離敗之候也。故人迎獨盛者，病在三陽之府也。寸口獨盛者，病在三陰之藏也。或見於人迎，或見於氣口，皆孤陽之逆候，實真陰之敗竭也。無陰則無根，而孤陽浮露於外耳。凡犯此者，必死無疑，是皆酒色傷精所致。又以人迎在頭，係陽明表脈，故人迎倍大者曰格陽；寸口在手，係太陰裏脈，故寸口倍大者曰關陰。陰陽互極，抗拒不通，故名關格，不可易也。若在尺爲關，在寸爲格，關則不得小便，格則吐逆，特言膈食與癃閉耳，非此之謂也。」簡按：蓋關格言表裏陰陽否絶之候，張氏仍馬注，發其餘義，尤爲明確。然《脈要精微論》曰：「陰陽不相應，病名曰關格。」《史記》倉公曰：「切其脈，肝氣濁而静，此内關之病也。」則謂之關格爲脈體而非病名，可耶？○按：元簡從《難經》，以格食癃閉爲關格，遂欲據《難經》以改《内經》，其説大誤。關格二字，《内經》以爲人寸診法標目，馬、張之説至爲詳明。《難經》旣廢人迎診法，故以格食癃閉混淆人寸比較名義，徐春浦引龐安時説駁之於前，況所引《史記》内關有别解，《平脈》則爲僞書，均不足據。即使古經果有關格二病名，而於人寸之以四溢之爲關格無涉也。名同異實，經傳常例。廉夫不信關、尺，《平脈》則言之甚詳；極駁關、尺，而又取關格，誤矣。


 關格之脈贏，不能極於天地之精氣，則死矣。

王注：俱盛，謂大於平常之脈四倍也。物不可以久盛，極則衰敗，故不能極於天地之精氣則死矣。《靈樞經》曰：「陰陽俱盛，不得相營，故曰關格。關格者，不得盡期而死矣。」此之謂也。《新校正》云：「詳『贏』當作『盈』」，脈盛四倍已上，非贏也，乃盛極也。古文「贏」與「盈」通用。○《類經》注云：「俱盛四倍以上，謂盛於平常之脈四倍也。物不可以過盛，盛極則敗。凡脈盛而至於關格者，以陰陽離絶，不能相營，故至贏敗。極，盡也，精氣，天禀也，言不能盡其天年而夭折。愚按：關格脈證，本經垂訓極明，世人病此不少，而歷代醫師每各立名目，以相傳訓，甚至並其大義而失之，其謬甚矣。夫所謂關格者，陰陽否絶，不相榮運，乖贏離敗之候也。故人迎獨盛者，病在三陽之府也；寸口獨盛者，病在三陰之藏也。蓋太陰行氣於三陰，而氣口之脈亦太陰也；陽明行氣於三陽，而人迎在結喉之旁也。故古法診三陽之氣於人迎，診三陰之氣於寸口。如《四時氣篇》曰：氣口候陰，人迎候陽，正此謂也。其於陰陽關格之證，則以陰陽偏盛之極，而或見於人迎，或見於氣口，皆孤陽之通候，實真陰之敗竭也。故六府之陰脱者曰格陽，格陽者，陽格於陰也。五藏之陰脱者曰關陰，關陰者，陰拒於陽也。藏府之陰皆脱，故曰關格。然旣曰陰陽關格，必其彼此否絶，似當陰陽對言，而余皆謂之陰脱。何也？正以脈盛之極爲無陰，無陰則無根，而孤陽浮露於外耳。凡犯此者，必死無疑。余嘗於蒯司馬、田宗伯輩見之，其脈則堅盛至極，其證則喘息日增，甚至手頸通身之脈俱爲震動不已，是皆酒色傷精所至，終至不救。故《本神篇》曰：『五藏主藏精者也，不可傷，傷則失守而陰虚，陰虚則無氣，無氣則死矣。』其即關陰格陽之謂歟！又按：關格之脈，如《六節藏象》、《脈度》、《終始》、《禁服》、《經脈》等篇言之再四，蓋恐其難明，故宣而又宣，誠重之也。而後世諸賢鮮有得其旨者，豈皆未之察耶？夫人迎在頸，係陽明表脈，故人迎倍大者曰格陽：寸口在手，係太陰裏脈，故寸口倍大者曰關陰。此以陰陽否絶，氣不相營，故曰關格，不可易也。而『三難』曰：『脈有太過，有不及，有陰陽相乘，有覆有溢，有關有格，何謂也？然關之前者，陽之動也，脈當見九分而浮，過者法曰太過，減者法曰不及，遂上魚爲溢，爲外關内格，此陰乘陽之脈也。關以後者，陰之動也，脈當見一寸而沉，過者法曰太過，減者法曰不及，遂入尺爲覆，爲内關外格，此陽乘陰之脈也。』故仲景宗之，


 非仲景宗之，後人據其説以亂宗景書耳。《難經》乃六朝書，非古書也。

曰『在尺爲關，在寸爲格；


 仲景原書無寸、關、尺三部説。

關則不得小便，格則吐逆。』夫人迎四倍，寸口四倍，旣非尺寸之謂；


 駁左人迎，右寸口。

而曰吐逆者，特隔食一證耳，曰不得小便，特癃閉一證耳，二證未必至死，何兩經諄諄特重之若是耶？繼至王叔和以後，俱莫能辨，


 僞《脈經》，非叔和。

悉以尺寸言關格，而且云左爲人迎，右爲氣口，


 二語本自《難經》、高陽生《脈訣》，非本書。

以致後世惑亂，遂並陰陽表裏大義盡皆失之。迨及東垣之宗《脈經》者，則亦以左爲人迎，右爲寸口，曰『寸口之脈大四倍於人迎，此濁氣反行清道也，故曰關』；其宗仲景者，則亦曰『格則吐逆，關則不便』。甚至丹溪則特立關格一門，曰『此證多死』，『寒在上，熱在下，脈兩寸俱盛四倍以上』，夫兩寸俱盛四倍，又安得爲寒在上熱在下耶？其説愈乖，其義愈失，致使後學茫然不知所辨，欲求無誤，其可得夫！獨近代馬玄臺知諸人之非，而謂關格之義非隔食癃閉之證，曰：『嗚呼痛哉！軒、岐之旨乎？秦、張、王、李、朱，後世業醫者所宗，尚與《内經》渺然如此，況能使後世下工復知關格爲脈體而非病名也？又焉能決關格之生死，治關格脈之病證哉？及治隔證閉癃證而無謬也哉！』此馬子之言誠是也。然觀其諸篇之注，則亦未詳經義，謬宗叔和，仍以左爲人迎，右爲氣口，竟置陽明胃脈於烏有，而仍失本經表裏陰陽根本對待之義，此其復爲誤也。故於《陰陽别論》中三陽在頭、三陰在手之義竟皆謬注。嗚呼！玄臺哀前人之誤，余復哀其誤，所謂後人而復哀後人也。使余知後人又復哀余之誤者，余誠不自知其非，而今日之言乃又不如無矣！」○《素問識》：滑云：「過乎中也。蓋極者，中也，不及則不得爲中，太過亦不得爲中。」簡按：此説太異。


 按：日本丹波氏據《倉公傳》、仲景駁此説，謂關格俗爲病名；然據經確爲脈名，即使《倉公傳》、仲景不誤，亦爲别一説，經之脈名則不能摇撼者也。

《素問·脈要精微論》：岐伯曰：反四時者，

《素問識》：簡按：此一項三十九字，與前後文不相承，疑是他篇錯簡。且「精」「消」二字，其義不大明。姑從張注。


 有餘爲精，不足爲消。應太過，不足爲精；應不足，有餘爲消。陰陽不相應，病名曰關格。

王注：廣陳其脈應也。夫反四時者，諸不足皆爲血氣消損，諸有餘皆爲邪氣勝精也。陰陽之氣不相應合，不得相營，故曰關格也。○《類》注云：此言四時陰陽，脈之相反者，亦爲關格也。《禁服篇》曰：「春夏人迎微大，秋冬寸口微大，如是者命曰平人。」以人迎爲陽脈而主春夏，寸口爲陰脈而主秋冬也。若其反者，春夏寸口當不足而反有餘，秋冬人迎當不足而反有餘，此邪氣之有餘者反爲精也；春夏人迎當有餘而反不足，秋冬寸口當有餘而反不足，此血氣之不足，不足者日爲消也。


 應太過不足爲精，應不足有餘爲消，陰陽不相應，病名曰關格
 

注



 。

如春夏人迎應太過，而寸口之應不足者反有餘而爲精，秋冬寸口應太過，而人迎之應不足者反有餘而爲精，是不足者爲精也。春夏寸口應不足，而人迎應有餘者反不足而爲消，秋冬人迎應不足而寸口應有餘者反不足而爲消也，是有餘者爲消也。應不足而有餘者，邪之日盛：應有餘而不足者，正必日消。若此者，是爲陰陽相反，氣不相榮，皆名關格。




《平人氣象論》云：

楊注名《尺寸診篇》。


 太陽

當作三陽。


 脈至，

《素問識》：張云：「此言人之脈氣必隨天地陰陽之化而爲之卷舒也。太陽之氣王於穀雨後六十日，是時陽氣太盛，故其脈洪大而長也。」馬云：「按王注，《扁鵲脈法》亦後世假託之言耳。」簡按《新校正》，《扁鵲脈法》出於《脈經》。吕廣説出於「七難」注。「太陽脈」云云八字，吴本移於陽明後，仿於「七難」之例也。○人迎大三倍於寸口。


 洪大以長。

楊注：以手按人迎脈洪大以長者，是太陽脈也，即手足太陽小腸膀胱脈之狀也。王注：「氣盛故能爾。」《新校正》云：按扁鵲《陰陽脈法》云：「太陽之脈，洪大以長，其來浮於筋上，動摇九分，三月四月甲子王。」吕廣云：「太陽王五月六月，其氣大盛，故其脈洪大而長也。」○陽明氣血多，又爲脈行之始。


 少陽

當作三陰，脾肺。


 脈至，

《素問識》：張云：少陽之氣王於冬至後六十日，是時陽氣尚微，陰氣未退，故長數爲陽，疏短爲陰，而進退未定也。○此句寸口大三倍於人迎，由脾推肺，爲寸口之主。


 乍數乍疎，乍短乍長。

楊注：按之乍疎乍數乍短乍長者，少陽脈也，即手足少陽三焦及膽脈之狀也。王注：「以氣有暢未暢者也。」《新校正》云：按扁鵲《陰陽脈法》云：「少陽之脈，乍小乍大，乍長乍短，動摇六分，王十一月甲子夜半，正月二月甲子王。」吕廣云：「少陽王正月二月，其氣尚微，故其脈來進退無常。」○《三部九候》「其脈乍疎乍數，乍遲乍疾，日乘四季死」，謂脾脈土寄王四時，故其脈如此。按「乍疎乍數」、「乍長乍短」，所謂代也，惟脾與絡有此名詞，少陽則絶無此法。《難經》固不解經文互見之義，故别造三陰以補之，俞説亦未盡其義。


 陽明

當作一陽。


 脈至，

《素問識》：張云：陽明之氣王於雨水後六十日，是時陽氣未盛，陰氣尚存，故脈雖浮大而仍兼短也。此論但言三陽而不及三陰，諸家疑爲古文脱簡者，是也。及閲「七難」所載，則陰陽俱全，三陽與此皆同，至謂太陰之至緊大而長、少陰之至緊細而微、厥陰之至沉短而敦。此三陰三陽之辨，乃氣令必然之理。蓋陰陽有更變，脈必隨於時也。


 浮大而短，是謂三陽也。

楊注：按之浮大而短者，陽明脈也，即手足陽明胃及大腸之候也。是謂三陽脈之形。王注：「穀氣滿盛故也。」《新校正》云：詳無三陰脈，應古文闕也。按《難經》云：「太陰之至，緊大而長；少陰之至，緊細而微；厥陰之至，沉短以敦。」吕廣云：「陽明王三月四月，其氣始萌未盛，故其脈來浮大而短。」扁鵲《陰陽脈法》云：「少陰之脈緊細，動摇六分，王五月甲子日中，七月八月王。太陰之脈緊細以長，乘於筋上，動摇九分，九月十月甲子王。厥陰之脈沉短以緊，動摇三分，十一月十二月甲子王。」○經云「長則氣治，短則氣衰」，《動輸篇》「上於魚以反衰」，營、衛運行由肺始而終於肝，故一陽脈短。




俞氏云：

《癸巳類稿》。


 此條言人迎六陽脈，並無六陰。

《難經》添三句，不可用。




《周禮·疾醫》：兩之以九竅之變，參之以九藏之動。

鄭注：「動」謂其脈至與不至。正藏五，又有胃、膽、膀胱、大腸、小腸。脈之大候，要在陽明寸口，能專是者，其惟秦和乎！

案：鄭此注即人寸比類法也。診九藏爲九候法，專診人寸爲比類法。




賈氏《正義》云：脈之候要在陽明、

人迎胃脈，在頸。


 寸口者，

手太陰肺脈在太淵，亦名寸口。


 但醫者診脈，諸脈皆可據。

九藏九候，各有所取。


 若脈之大候，取其要者，

至大至要，别爲一法。


 在於陽明、

經指足陽明胃脈，人迎穴。


 寸口二處而已。

一在頸，一在手。賈以肺與大腸相表裏，故取大腸言之。○以上不誤。


 陽明者，

賈氏不深於醫，取用俗診手不診足，故從手言，以爲手陽明大腸經。


 在大拇指本骨之高處與第二指間；

不分左右手，以大指次指間爲陽明，是今所謂合骨穴。案：《内經》診法不以手陽明爲大，要在專重足陽明胃，非手陽明大腸，賈乃移足於手。


 寸口者，大拇指本高骨後一寸是也。

案：唐時《難經》流俗已通用之，故賈《疏》、張氏《史記正義》皆引《難經》，而不及《靈樞》、《素問》。二人皆儒士，不知醫，故從俗用之，故《千金》、《外臺》則全不用其説。陽明人迎在喉不在手，今乃以大腸爲陽明，與左爲人迎右爲寸口之説同爲誤矣。又，經言「少陰脈動甚者有子也」，《甲乙》與全本作足少陰腎；考仲景三部法，少陰爲足少陰太谿穴，今《内經》二篇

《平人氣象》、《陰陽别論》。


 同作手少陰，注家望文生訓，以爲診手少陰神門穴。蓋當時婦女不肯診足，醫遂移足於手，以行其術。以手少陰代足少陰，與賈《疏》以手陽明代足陽明，皆出於一時俗醫妄説，爲風氣所移，

足少陰惟《甲乙》不誤。


 全本自有其真，故俗醫淺士盛傳《難經》，《千金》、《外臺》皆不用其説，而篤守古法。

《靈樞·四時氣篇》云：持氣口人迎，

楊注：氣口則手太陰寸口脈，人迎則足陽明人迎脈也。


 以視其脈，堅

絡。


 且盛

絡。


 且滑

皮。


 者，病日進；其脈軟

皮肉。


 者，其病將下；諸經實者，病三日已。氣口候陰，人迎候陽也。

楊注：氣口藏脈，故候陰也。人迎府脈，故候陽也。




《素問·平人氣象論》云：欲知寸口

人迎。


 太過與不及，

此評脈之詞，非診脈名。


 寸口之脈中手短者，

以一指候之，不分左右，不言關、尺，乃有長短之分，三部則無短長矣。


 曰頭痛。

楊注：上乃診人迎法，以下診寸口法，故曰欲知診寸口之脈有病，唯有太過與不及也。口者，氣行處也。從關至魚一寸之處，九分之位，是手太陰氣所行之處，故曰寸口。其脈之動不滿九分，故曰短也。短者陽氣不足，故頭痛也。○以「頭」屬上。


 寸口脈中手長者，曰足脛痛。

楊注：寸口之脈，過九分以上曰長，長者陽氣有餘，陰氣不足，故頭痛也。○以「長」屬下。


 寸口脈中手如從下上擊
 

注



 者，曰肩背痛。

楊注：脈從下向上擊人手，如從下有物上擊人手，是陽氣盛，陽脈行於肩背，故知肩背痛也。


 寸口脈沉

肺。


 而緊

皮肉。


 者，曰病在中。

楊注：沉緊者陰脈也，病在於藏，故沉緊也。○沉，陰藏脈。


 寸口脈浮而盛

皮肉。


 者，

寸得人脈。


 病在外。

楊注：浮盛，陽也，病在於府，故浮盛也。


 寸口脈沉而弱者，

四言沉，寸以「沉」爲主病。


 曰寒熱

凡陰陽參雜之證，曰寒熱。


 及疝瘕、少腹痛。

楊注：沉，陰氣盛也。弱，陽氣虚也。陰盛陽虚，故有寒熱、疝瘕、少腹痛也。


 寸口之脈沉而横

絡。


 堅，曰胠下有積，腹中有横積痛。

楊注：其脈沉横而堅者陰盛，故知胠下有積。積，陰病也。横，指下脈横也。胠側箱，即下穴處也。又其陰病，少腹中有横積痛也。


 寸口脈沉而喘，

喘與沉反。


 曰寒熱。

楊注：沉，陰氣也。脈動如人喘者，是爲陽也，即知寒熱也。○以上寸口，以下人迎。




又：脈

人迎。


 盛滑堅

皮絡。


 者，

一倍以上。


 病曰甚，在外；

楊注：寸口，陽也，滑亦陽也。堅爲陰也，陽盛陰少，故病曰甚，在六府也。○陽主外。


 脈

人迎。


 小實而堅者，

人反得寸脈。


 病曰甚，在内。

楊注：小實爲陰，堅亦爲陰，故病曰甚，在五藏也。○寸口主内。


 脈

人迎。


 小弱以澀者，

内傷。


 謂之久病；

楊注：小弱以澀，是陰陽虚弱，故是久病。


 脈

人迎。


 澀浮而大疾

皮絡。


 者，謂之新病。

楊注：澀爲陰也，浮大陽也，其脈雖澀，而浮流利，即知新病。○血氣未變。


 脈

絡。


 急者，曰疝瘕、少腹痛。

楊注：按其脈如按弓弦，是陰氣積，故知疝瘕少腹痛也。


 脈滑

皮。


 曰風，

楊注：氣虚而行利，即是風府之候也。


 脈

皮。


 澀曰痺，

楊注：澀，陰也。按之指下澀而不利，是寒濕之氣聚爲痺也。○《診尺篇》：皮膚澀者，風痺也。


 脈

皮。


 緩而滑曰熱中，

楊注：緩滑，陽也。指下如按緩繩，而去來流利，是熱中候者。


 脈

皮。


 盛而緊曰脹。

楊注：寸口脈盛緊實者，是陰氣内積，故爲脹也。




《靈樞·熱病》

楊注在《熱病説篇》。


 云：熱病三日，而氣口静、

静爲平脈，如常。静與「躁」對。


 人迎躁者，泄其熱而出其汗，

經云：病在手三陽。


 實
 

注



 其陰以補其不足者。

楊注：三陽受病未入於陰，至三日也。未入於陰，故氣口静也。三陽已病，故人迎躁也。人迎謂是足陽明脈，結喉左右人迎脈也。以諸陽受病，故取諸陽五十九刺寫其熱氣。以陽並
 

注



 陰虚，故補陰也。


 身熱甚，

診皮。


 陰

寸口.。


 陽

人迎。


 俱静者，

脈。


 病有死徵也。

楊注：陰陽之脈皆静，謂爲陰陽交争，是其死徵，故不可刺也。非陰陽争，宜急取之，若不洩汗，即洩利也。○病反脈。


 七八日，脈口

經脈常動，同稱氣口。


 動，

診絡脈。


 喘而短者，

絡脈墳起，有長短之分。


 汗且自出，

楊注：七日太陽病衰，八日陽明病衰。二陽病衰，氣口之脈則可漸和。而脈喘動頭眩者，熱猶未去。汗若出，急刺手小指外側前谷之穴，淺而取之。汗不出，可深刺之也。○當出肺汗。


 七日八日脈

凡脈不言陰陽者，以人寸同也，仲景「陰陽俱緊」、「陰陽俱浮」是也。


 微小，

病者。


 溲血，口乾，一日半而死；

楊注：熱病至七八日，二陽病衰，其脈則可漸和。脈微小者即熱甚，所以溲血口乾，一日半死。脈小者，内熱消癉之候也。


 脈代者，

此代當診脈。


 一日死。

楊注：熱病七八日脈代者，内氣絶候，故一日死。○怪脹。


 熱病已得汗出，而脈

人迎。


 尚躁喘，

非證脈。


 且復熱，

皮。


 勿庸刺
 

注



 ，喘甚者死。

楊注：熱病已得汗，其脈當調，猶尚躁喘，且復身熱，此陰陽交，不可刺也，刺之者危。喘甚熱甚者死，不須刺也。


 七日八日脈
 

注



 不躁，躁不散數，後三日中有汗，三日不汗，四日死。未曾刺者，勿庸刺之
 

注



 。

楊注：熱病七八日，二陽病衰，故脈不躁。須躁不數者，至後三日合十二日，三陰三陽熱衰，故汗出愈也。若從九日至十二日汗不出者，十三日死。計後三日者，三日後也。又曰：十二日厥陰衰日，即便汗出。如其不出，至十三日爲後三日，後九日後以爲四日也，雖未刺之，不須刺也。庸，有本爲「膚」。


 熱病已得汗，而脈

寸。


 尚躁盛，

脈反陽脱。


 此陰脈

《平脈》以浮大爲陽脈者誤。


 之極也，死；其得汗而脈

寸口。


 静者生。

楊注：熱病得汗熱去，即須脈静，而躁盛者是陰極，無陰，故死；得汗脈静者，熱去，故脈静而生也。


 熱病者，脈常躁盛，而不得汗者，此陽脈之極也，死；脈盛躁，得汗静者生。

楊注：熱病不得汗，脈常躁盛者，是陽極盛脈，故死；得汗、脈静者，生也。




《素問·瘧論》

楊注在《三瘧篇》。


 云：瘧氣者，病在陽

府病。


 則熱，脈躁；

人迎手三陽。


 在陰

藏病。


 則寒，脈静。

寸口足三陰。




《靈樞·脹論》

楊注亦名《脹論》。


 云：脈之應於寸口，大堅

診肉。


 以澀

診皮。


 者，脹也。

楊注：脈之大者多血少氣，澀者亦多血少氣，微寒。脈口盛緊，傷於飲食，以其脈至，診有多血少氣微寒，即是傷於飲食爲脹也。


 其陰

寸口。


 爲藏，

主五藏。


 陽

人迎。


 爲府。

楊注：診得陰脈脹者，以爲藏脹；診得陽脈脹，以爲府脹也。○主六府。「陽」上當有「脈之應於人迎」六字。




《靈樞·邪客》云：脈滑

皮。


 而盛，

脈。


 病日進；

邪氣盛。


 虚而細，

邪弱。


 久以持；

《邪客》以虚邪爲吉。


 大以澀，爲痛痺。

《禁服篇》：「緊爲痛痺。」按澀、緊同。


 陰

寸。


 陽

人。


 如一者，病難治。

《靈樞·小鍼解》云：五藏氣絶於内者，脈口

人迎則當與此相反。


 氣内絶不至；

六府。


 絶於外者，脈口

疑當作「人迎」。


 氣外絶不至。

謝氏「二十三難」注曰：《靈樞》第九篇云：「凡刺之道，畢於終始。明知終始，五藏爲紀，陰陽定矣。」又曰：「不病者，脈口人迎應四時也。少氣者，脈口人迎俱少而不稱尺寸也。」此一節因上文寸口人迎處百病決死生而推言之，謂欲曉知終始，於陰陽爲能定之，蓋以陽經取決於人迎，陰經取決於氣口也。




《素問·脈要精微論》

楊注作《四時脈診》。


 云：微妙在脈，不可不察，察之有紀，自陰

寸。


 陽

人。


 始。

楊注：欲知人之死生者，無勝察之妙。察脈綱紀，必以陰陽爲本也。




又：脈合陰陽。

楊注：人之脈氣，合於陰陽。此答第三知病之所變也。




《素問·金匱真言論》：善爲脈者，必以《比類》、

人寸比較。


 《奇

變脈


 恒

常脈》


 知之。爲工而不知道，

治天下。


 此診之不足貴。

又云：診不知陰陽逆從之理，此治之一失也。

《靈樞·脈度篇》

楊注亦名《脈度篇》。


 云：五藏不和，則

 七竅不通，六府不和，則留爲癰疽。

楊注：五藏主藏精神，其脈手足六陰，絡於六府，屬於五藏；六府主貯水穀，其脈手足六陽，絡於五藏，屬於六府。七竅者，精神户牖也。故六陰受邪入藏，則五藏不和，五藏不和，則七竅不通利也；六陽受邪入府，則六府不和，六府不和，則陽氣留處爲癰疽。○《類》注：五藏屬陰，主裏，故其不和，則七竅爲之不利；六府屬陽，主表，故其不利，則肌腠留爲癰瘍。


 故邪在府

化熱。


 則陽脈不利，

人迎大。


 陽脈不利則氣留之，

以氣配府。


 氣留之則陽氣盛矣。

楊注：故外邪循脈入府，則府内不調，流於陽脈，陽脈澀而不利，陽氣留停，不和於陰，故陽獨盛也。


 陽氣太甚，則陰脈不利，陰脈不利則血留之，

以血配藏。


 血留之則陰氣甚矣。

以血屬陰。


 陰氣太甚，則陽氣弗能榮也，故曰關。

楊注：陰氣和陽，故陰氣和利也。陽氣盛，不和於陰，則陰氣澀也。陰氣澀而停留，則陰氣獨而盛也，陰脈别走和陽，故陽得通也，陰旣獨盛，不和於陽，則陽氣不能榮陰，故陰脈關閉也。


 陽氣太甚，則陰氣弗能榮也，故曰格。陰陽俱盛，不得相榮，故曰關格。

楊注：陽氣獨盛，不和於陰，則陰脈不能榮陽，以陽拒格，故名格。


 關格者，不得盡期而死也。

楊注：陰陽脈有關格，故以其時與之短期，不可極乎天壽者也。○《類》注：陰陽之氣貴乎和平，邪氣居之，不在於陰，必在於陽。故邪氣在府，則氣留之而陽勝，陽勝則陰病矣；陰病則血留之而陰勝，陰勝則陽病矣。故陰氣太盛，則陽氣不榮而爲關；陽氣太盛，則陰氣不榮而爲格。陰陽俱盛，不得相榮，則陰自陰，陽自陽，不相浹洽，而爲關格，故不得盡天年之期而死矣。本經榮、營通用，不能榮，謂陰陽乖亂，不能營行，彼此格拒，不相通也。人迎盛者爲格陽，寸口盛者爲關陰。義詳《脈色類》二十二。○俞氏《癸巳類稿》云：關格以寸口人迎合診知之。後脈書不知人迎，乃别造關格之義。




又云：陰脈

寸口。


 榮其藏，

主中。


 陽脈

人迎。


 榮其府。

主外。




《素問·奇病論》云：帝曰：有癃者，一日數十溲，此不足也。身熱如炭，頸膺如格，

○此下當有「此有餘也」四字。


 人迎

胃。


 躁盛，

脈。


 喘息氣逆，

證。


 此有餘也。

○外感府證化熱。


 太陰脈

寸口。


 微細如髮者，

内傷。


 此不足也。

楊注：手太陰脈如髮，肺氣不足也。頸前胃脈人迎躁盛，外有餘也。○《太素》卅卷《厥死篇》。○陰以細微爲大。




《素問·腹中論》云：帝曰：病熱

○府化熱。


 而有痛者，何也？

○奇病不當有此。


 岐伯曰：病熱者，陽脈也，以三陽之動也。

○《類》注：陽脈者，火邪也。凡病熱者必因於陽，故三陽之脈其動甚也。


 人迎一盛少陽，二盛太陽，三盛陽明，入陰也。

○《類》注：人迎足陽明脈，所以候陽也，如《終始》、《禁服》、《六節藏象》等篇俱詳明其義，言人迎一盛病在足少陽，一盛而躁病在手少陽；人迎二盛病在足太陽，二盛而躁病在手太陽；人迎三盛病在足陽明，三盛而躁病在手陽明也。凡邪熱在表，三陽旣畢，則入於陰分矣。○脈之傳變。


 夫陽入於陰，

熱化爲寒。


 故病在頭與腹，乃
 脹而頭痛也。帝曰：善。

楊注：陽明血氣最大，故人迎三盛，得知有病。太陽次少，故二盛得知。次

 少陽最少，故一盛得知。熱病爲陽，太陽在頭，故熱病起，太陽先受；太陽受已，下入陽明，故陽明次病；陽明受已，末流少陽，故少陽有病。太陽入於少陰，陽盛陰虚，故頭痛。陽盛陰虚，故腹脹也。○《太素》三十卷《熱痛篇》。○《類》注：頭主陽，腹主陰，陽邪在頭則頭痛，及其入於陰分，則腹爲
 


 脹也。

《素問·至真要大論》云：帝曰：夫子言察陰陽所在而調之，

即持人寸以調陰陽。


 論言人迎與寸口相應，

此論人寸，經有明文，下文但有寸口，無人迎，知文有脱誤。


 若引繩大小齊等，命曰平。

指終始論。


 陰之所在，寸口何如？岐伯曰：視歲

二十二人。


 南北，

大地從赤道中分，南北各半，羲、和爲南、北二伯。


 可知之矣。

彼此沖和。


 帝曰：願卒聞之。岐伯曰：北

北謂北半球。


 政

《尚書》協時月正日。正謂元月；十二月旋相爲本，爲十二正；内九宫，爲八正。


 之歲，

八政，如辛、壬、癸、甲。北球四干六支，合爲十正。


 少陰在泉，

北在泉，則南司天。


 則寸口

寸陰。


 不應；

即春夏人迎大之説。


 厥陰在泉，

手在泉，則足司天。


 則左不應。

當有「太陰在泉，則右不應」。


 南政之歲，

八正之乙、丙、庚、丁，從卯至申。


 少陰司天，

陰在天，則陽不應。


 則寸口

當作「人迎」。


 不應；

即秋冬人迎小之説。


 厥陰司天，則右不應；

再倍於人。


 太陰司天，則左不應。

三倍於人。


 諸不應者，反其診則見矣。

不應於寸，則見於人；不應於人，則見於寸。


 帝曰：尺

當作「人迎」。


 候如何？

言寸而人可知。此補詳其説。


 岐伯曰：北政之歲，三陰在下，

即上「三陰在泉」。


 則寸不應；

由寸及左右。


 三陰
 

注



 在上，則尺

當作「人迎」。


 不應，

《宋史·龐安時傳》稱人寸，喉、手皆人，寸便稱寸；口可稱寸，人迎亦可稱人。後人不解人即人迎，疑與寸對文者必爲尺，故皆改作尺。


 南政之歲，三陰在天，則寸不應

 ；三陰

陽字誤。


 在泉，則尺

人迎。


 不應，

當有「在上則寸不應」。


 左右同。

與上同。


 故曰：「知其要者，一言而終；不知其要，流散無窮。」此之謂也。

《素問·平人氣象論》：平人之常氣禀於胃，胃者平人之常氣也。人無胃氣曰逆，逆曰死。

楊注：和平之人，五藏氣之常者，其氣各各禀承胃氣，一一之藏若無胃氣，其脈獨見爲逆，故致死。


 春胃微弦曰平，

楊注：胃者，人迎胃脈也。五藏之脈，弦、鈎、代、毛

 、石，皆見於人迎胃之中。胃脈即足陽明脈，主於水穀，爲五藏六府十二經脈之長，所以五藏之脈欲見之時，皆以胃氣將至人迎也。胃氣之狀，柔弱是也，故人迎五脈見時，但弦鈎代毛石各各自見，無柔弱者，即五藏各失胃氣，故脈獨見，當死。春脈胃多弦少曰微，微曰平人
 

注



 。


 弦多胃少曰肝病，

楊注：弦多胃少即肝少穀氣，故曰肝病也。


 但弦無胃曰死，

楊注：肝無穀氣，致令肝脈獨見，故死也。


 胃而有毛曰秋病，

楊注：春胃見時但得柔弱之氣，竟無有弦。然胃中有毛，即是肝時有肺氣來乘，以胃氣弦，故至秋有病。


 毛甚曰金病，

楊注：春得毛脈，甚於胃氣，以金尅火，故曰金病也。


 藏真散於肝，肝藏筋之氣。

楊注：藏真者，真弦脈也。弦無胃氣曰散，弦脈不能自散，以其肝藏散無胃氣，所以真藏散於肝也。故肝藏神，藏於魂也；肝藏氣者，藏筋氣也。


 夏胃微鈎曰平，

楊注：夏脈人迎胃多鈎少曰微鈎，微鈎曰平也。


 鈎多胃少曰心病，

楊注：心病食少穀氣少，今脈至人迎，鈎多胃少，故知心病也。


 但鈎無胃曰死，

楊注：心病害食，心無穀氣，致令鈎無胃氣，故死。


 胃而有石曰冬病，

楊注：心，火也。夏心王時，遂得腎脈，雖有胃氣，唯得石，冬時當病，以水尅火。


 石甚曰今病，

楊注：夏有胃氣，雖得石脈，至秋致病。今夏得石脈甚，少胃氣，賊邪來尅，故曰今病。


 藏真痛於心，心藏血脈之氣。

楊注：心無胃氣，即心有痛病，致令藏真脈見人迎，故曰藏真痛於心也。故心藏神，藏於神氣也；心藏氣，藏血脈之氣也。


 長夏胃微耎弱曰平，胃少弱多曰脾病，

楊注：耎，而免反，柔也。長夏，六月也。脾行胃氣以灌四藏，故四藏脈至於人迎皆有胃氣，即四藏平和也；若脾病，不得爲胃氣行至於人迎，即四藏之脈各無胃氣，故四藏有病也。問曰：長夏是脾用事，此言胃氣不言脾者，何也？答曰：脾爲土君，不可自見；是以於長夏時得胃氣者，即得脾氣，故於長夏胃氣見時微有不足，名曰平好。若更胃少復虚弱

 者，即是脾病，致使胃氣少而虚弱也。


 但代無胃曰死，

楊注：人之一呼出心與肺，脈有二動；一吸入肝與腎，脈有二動。人呼吸已定息之時，脾受氣於胃，輸
 

注



 與四藏，以爲呼吸，故當定息。脾受氣時，其脈不動，稱之曰代，代，息也。當代之時，胃氣當見，若脈代時無胃氣，則脾無穀氣，所以致死也。


 耎弱有石曰冬病，

楊注：長夏脾胃見時，中有腎脈，是爲微邪來乘不已，至秋當病也。


 弱甚曰今病，

楊注：脾胃之脈虚弱，其穀氣微少，故即今病也。


 藏真傳於脾，脾藏肌肉之氣。

楊注：脾藏真脈謂之惟

 代。若無胃氣，唯代之脈從脾傳來，至於人迎也。故脾藏藏神，藏於意也；脾藏藏氣，藏肌肉氣也。


 秋胃微毛曰平，

楊注：秋時人迎胃多毛少，曰平人也。


 胃少毛多曰肺病，

楊注：穀氣少也。


 但毛無胃曰死，

楊注：真藏見脈。


 毛而有弦曰春病，

楊注：肝來乘肺，是邪來乘不已，至春木王之時當病。


 弦甚曰今病，

楊注：有胃無毛，但有弦者，是木反尅金，故曰今病。


 藏真高於肺，以行營、衛，陰洩曰死。

楊注：藏真之脈見時，高於肺藏和平之氣。高，過也。肺爲陰也，無胃之氣旣過肺之和氣，即是肺傷。肺主行營、衛，肺旣傷已，即是陰氣洩漏，故致死也。


 冬胃微石曰平，

楊注：冬人迎脈胃耎弱氣多，石脈微者，名曰平人。


 胃少石多曰腎病，

楊注：腎少穀氣，故令耎弱氣少，堅石脈多，故知腎病。


 但石無胃曰死，

楊注：藏真脈見，故致死也。


 石而有鈎曰夏病，

楊注：石脈水也，鈎脈火也。石脈見時，有鈎見者，微邪來乘不已，至夏當病也。


 鈎甚曰今病，

楊注：雖有胃氣，鈎甚，所以今病也。


 藏真下於腎，腎藏骨髓之氣。

楊注：腎爲五藏和氣之下，今腎無胃氣，乃過下於腎也。故腎藏藏神，藏於志也；腎藏藏氣，骨髓氣也。自此以上，即是人迎胃脈候五藏氣也。


 脈宗氣盛喘數絶者，則病在中；

楊注：宗，尊也。此之大絡，一身之中血氣所尊，故曰宗氣。其脈動如人喘數而絶者，病在藏中也。


 結而横，有積矣；

楊注：此脈結者，腹中有積居也。積，陰病也。


 絶不至曰死。

楊注：此虚里脈，來已更不復來，是胃氣絶，所以致死。


 欲知寸口脈太過與不及，寸口之脈中手短者。曰頭痛；

楊注：上來診人迎法，以下診寸口法，故曰欲知寸口之脈有病，唯有太過與不及也。口者，氣行處也。從關至魚一寸之處，有九分之位，是手太陰氣所行之處，故曰寸口。其脈之動，不滿九分，故曰短也。短者陽氣不足，故頭痛也。


 寸口之脈中手長者，足脛痛；

楊注：寸口之脈過九分以上曰長，長者陽氣有餘，陰氣不足，故脛痛也。


 喘數絶不至，曰死。

楊注：長而喘數

 ，所以致死。


 寸口脈中手如從下

 上擊者。曰肩背痛。

楊注：脈從下向上擊人手，如從下有物上擊人手，是陽氣盛，陽脈行於肩背，故知肩背痛也。


 寸口脈中手沉而緊者，曰病在中；

楊注：沉緊者，陰脈也。病在於藏，故沉緊也。


 寸口脈浮而盛者，病在外。

楊注：浮盛，陽也，病在於府，故浮盛也。


 寸口脈沉而弱，曰寒熱及疝瘕、少腹痛；

楊注：沉，陰氣盛也。弱，陽氣虚也。陰盛陽虚，故有寒熱疝瘕少腹痛也。


 寸口脈沉而横堅，曰胠下有積，腹中有横積痛。

楊注：其脈沉横而堅者，陰盛，故知胠下有積。積，陰病也。横，指下脈横也。胠側箱，即下穴處也。又其陰病，少腹中有横積痛

 也。


 寸口脈盛滑堅者，病曰甚，在外；

楊注：寸口，陽也，滑亦陽也，堅爲陰也，陽盛陰少，故病曰甚，在六府也。


 脈小實而堅者，病曰甚，在内。

楊注：小實爲陰，堅亦爲陰，故病曰甚，在五藏也。


 有胃氣而和者，病曰無他。

楊注：寸口之脈雖小實堅，若有胃氣和之，雖病，不至於困也。


 脈小弱以澀者，謂之久病；

楊注：小弱以澀，是陰陽虚弱，故是久病。


 脈澀浮而大疾者，謂之新病。

楊注：澀爲陰也，浮大陽也，其脈雖澀而浮流利，即知新病。


 脈滑曰風，

楊注：氣虚而行利，即是風府之候也。


 脈緩而滑曰熱中，

楊注：緩滑陽也，指下如按緩繩，而去來流利，是熱中候者。


 脈澀曰痺，

楊注：澀，陰也。按之指下澀而不利，是寒溼之氣聚爲痺也。


 脈盛而緊曰脹。

楊注：寸口脈盛緊實者，是陰氣内積，故爲脹也。


 脈順陰陽，病易已；

楊注：人迎脈口大小順四時者，雖病易愈也。


 脈逆陰陽脱者，病難已；

楊注：人迎寸口大小不順四時，旣逆陰陽，故病難已也。


 脈逆四時，病難已。

楊注：春夏人迎小於寸口，秋冬寸口小於人迎，即知是脈反四時，故病難已也。


 脈急者曰疝瘕、少腹痛，

楊注：按其脈如按弓弦，是陰氣積，故知疝瘕、少腹痛也。


 寸口脈沉而喘，曰寒熱。

楊注：沉，陰氣也。脈動如人喘者，是爲陽也。即知寒熱也。


 肝見庚辛死，心見壬癸死，脾見甲乙死，肺見丙丁死，腎見戊己死，是謂真藏見，皆死。

楊注：真藏各見被尅之時，故皆死也。


 脈有逆順，四時未有藏形。

楊注：寸口人迎且逆且順，即四時未有真藏脈形也。


 春夏而脈瘦者，秋冬浮大。

楊注：春夏人迎微大爲順，今反瘦小，爲逆；秋冬人迎微小爲順，今反浮大爲逆也。


 風熱而脈盛，

楊注：脈盛者，風熱之病也。


 洩而脱血。

楊注：風熱之病虚，故多脱洩血脱也。


 脈實者病在中，

楊注：是陽虚陰實，故病在五藏。


 脈虚者病在外。

楊注：陰虚陽實，故病在六府也。


 脈澀堅皆難治，命曰反四時者也。

楊注：脈澀及堅二者，但陰無陽，故皆難療，名曰反四時之脈也。


 人以水穀爲本，故人絶水穀則死，

楊注：反四時之脈，無水穀之氣者，致死。


 脈無胃氣亦死。所謂無胃氣者，但得真藏脈，不得胃氣也。所謂肝不弦，腎不石也。

楊注：雖有水穀之氣，以藏有病無胃氣者，肝雖有弦，以無胃氣不名乎弦也；腎雖有石，以無胃氣不名乎石，故不免死也。





王好古《陰證略例》

十萬卷樓刊本。






岐伯陰陽脈例

後得，故補於此。





内經云：人迎一盛病在少陽，二盛病在太陽，三盛病在陽明，四盛已上爲格陽。

啓玄子云：陽脈法也。少陽，膽脈也；太陽，膀胱脈也；陽明，胃脈也。《靈樞經》曰：一盛而躁，在手少陽；二盛而躁，在手太陽；三盛而躁，在手陽明。手少陽，三焦脈；手太陽，小腸脈；手陽明，大腸脈。一盛者，謂人迎之脈大於寸口一倍也，餘盛同法。四倍已上，陽盛之極，故格拒而食不得入也。《正理論》曰：格則吐逆。

寸口一盛病在厥陰，二盛病在少陰，三盛病在太陰，四盛已上爲關陰。

啓玄子云：陰脈法也。厥陰，肝脈也；少陰，腎脈也；太陰，脾脈也。《靈樞經》曰：一盛而躁，在手厥陰；二盛而躁，在手少陰；三盛而躁，在手太陰。手厥陰，心包脈也；手少陰，心脈也；手太陰，肺脈也。盛法同陽。四倍已上，陰盛之極，故關閉而溲不得通也。《正理論》曰：關則不得溺。

人迎與寸口俱盛四倍已上，爲關格之脈，羸不能極於天地之精氣，則死矣。

《樞》曰：陰陽俱盛，不得相營，故曰關格，非止吐逆、不得溺而已也。

海藏云：岐伯陰陽二脈，王注爲足經，卻舉《靈樞》手經，何也？

答曰：正經旣言五藏之本，又言脾胃、大小二腸、膀胱、三焦爲倉廪之本，營之所居，

經云：三焦者，水穀之道路，故云倉廪。


 乃知手足經俱有，故言足經而次舉《靈樞》手經也。若躁爲手經，不躁爲足經。此王注雖舉格陽爲吐逆、關陰爲不得溺，皆引《正理》爲證以比之。大抵格陽關陰，亦豈止吐逆不得溺而已哉！至於上而不欲食，下而不得便，亦關格之病也，故《易》、《老》有内傷之陰證，大意亦出於此。雲岐子别有關格一轉。



注
 　雜：原作「雖」，據人民衛生出版社本《黄帝内經太素校注》卷一四《人迎脈口診》楊注改。



注
 　内：原作「道」，據《黄帝内經太素校注》卷一四《人迎脈口診》楊注改。



注
 　血絡盡：「盡」下原衍「絡」字，據《黄帝内經太素校注》卷一四《人迎脈口診》楊注删。



注
 　邪血：原作「血邪」，據人民衛生出版社本張介賓《類經》卷二○《約方關格之刺》乙。



注
 　胃管：原作「胃營」，據《黄帝内經太素校注》卷一四《人迎脈口診》楊注改。下「胃管」同。



注
 　氣和：《黄帝内經太素》楊注作「和氣」，似當從。



注
 　病：原脱，據《靈樞·禁服》補。



注
 　則九候之法：玩文意，「則」下似脱「以」字或「用」字。



注
 　大且數：《黄帝内經太素》作「大而且數」。



注
 　施治之：《類經》作「施之治」。



注
 　出糜如黄疽：《黄帝内經太素校注》楊注作「出强如黄糜」。



注
 　惟：疑爲「准」之誤字。



注
 　顧：《黄帝内經太素校注》楊注作「傾」。



注
 　態：《黄帝内經太素》作「能」，當從。



注
 　拘於鬼神：《黄帝内經太素》作「乃拘於鬼神」。



注
 　夭：原作「天」，據《黄帝内經太素》改。



注
 　相守司也：「相」上原衍「素問」二字，據《靈樞》及《太素》删。



注
 　□：原脱，據《黄帝内經太素校注》楊注補。



注
 　動輸：原作「動右壞輸」，疑「右壞」二字或係原稿之批注，而爲刻工闌入正文。按《靈樞》有《動輸》之篇，姑據删。



注
 　歲内：似不可解，疑係「藏内」之誤。



注
 　氣和：原作「和氣」，據《黄帝内經太素》乙。



注
 　灸：「灸」原作「炙」，據《黄帝内經太素》改。下「弗灸」之「灸」同。



注
 　了：原脱，據《黄帝内經太素》卷一九《知官能》補。



注
 　血：原作「脈」，據《黄帝内經太素》卷二三《量順刺》改。



注
 　脈：原作「肺」，據《黄帝内經太素》卷九《絡行同異》楊注改。



注
 　岸：原作「崖」，據《黄帝内經太素》卷九《絡行同異》楊注改。



注
 　雖：原作「須」，據《黄帝内經太素》卷九《絡行同異》楊注改。



注
 　小者爲順，大者爲逆：二句原作「大者爲逆，小者爲順」，據《黄帝内經太素》楊注乙。



注
 　盛者：「者」原作「則」，據《靈樞·經脈》改。下句「虚者」同。又，此下「又云」十一則「盛者」、「虚者」之「者」原亦誤「則」，兹徑改。



注
 　於：原脱，據上海科學技術出版社本何夢瑶《醫碥》卷五《人迎氣口》補。



注
 　大於：原作「小於人迎」，據《醫碥》卷五《人迎氣口》改。



注
 　九候：原作「九部」，據下文改。



注
 　五脈：二字原脱，據《黄帝内經太素校注》卷三《陰陽雜説》楊注補。



注
 　者：原脱，據《黄帝内經太素·陰陽雜説》楊注補。



注
 　已：原作「死」，據《黄帝内經太素·陰陽雜説》改。



注
 　絶：原作「厥」，據《素問》改。



注
 　用：原作「同」，據《素問》改。



注
 　診：原作「脈陰陽」，據《素問》改。



注
 　喉咽：原作「咽喉」，據《素問》乙。



注
 　土：原作「上」，據《素問》改。



注
 　人脈各有上中下三部之别：《黄帝内經太素校注》卷三《陰陽大論》楊注作「兩手各有寸、關、尺三部之别」，似當從。



注
 　色：《太素·陰陽大論》楊注作「乎」。



注
 　「又按」二句：原脱，據《太素·陰陽大論》楊注補。



注
 　以：原脱，據《類經》卷一二《邪風之至治之宜早諸變不同治法亦異》補。



注
 　「應太過不足爲精」至「病名曰關格」：此四句原作注文，兹據《類經》卷六《關格》回改。



注
 　如從下上擊：「從下」原作「從物」，據《黄帝内經太素校注》卷一五《尺寸診》改。按此五字《素問·平人氣象論》作「促上擊」三字。



注
 　實：原作「寫」，據《靈樞》及《太素》改。



注
 　並：原作「病」，據《黄帝内經太素校注》卷二五《熱病説》楊注改。



注
 　勿庸刺：此句原脱，據《黄帝内經太素·熱病説》補。



注
 　脈：下原衍「口」字，據《黄帝内經太素·熱病説》删。



注
 　未曾刺者，勿庸刺之：二句原脱，據《黄帝内經太素·熱病説》補。



注
 　則：原脱，據《靈樞》及《太素》補。



注
 　次：原脱，據《黄帝内經太素校注》卷三○《熱痛》楊注補。



注
 　三陰：二字原脱，據《素問·至真要大論》補。



注
 　三陰在天，則寸不應：二句原脱，據《素問·至真要大論》補。



注
 　毛：《黄帝内經太素校注》卷一五《尺寸診》楊注作「浮」。



注
 　人：原脱，據《黄帝内經太素校注·尺寸診》楊注補。



注
 　若更胃少復虚弱：原作「若更至少腹虚弱」，據《黄帝内經太素校注·尺寸診》楊注改。



注
 　輸：原作「資」，據《黄帝内經太素校注·尺寸診》楊注改。



注
 　惟：原脱，據《黄帝内經太素校注·尺寸診》楊注補。



注
 　長而喘數：《黄帝内經太素校注·尺寸診》楊注無「數」字。



注
 　下：原作「物」，據《黄帝内經太素校注·尺寸診》改。



注
 　横積痛：《黄帝内經太素校注·尺寸診》楊注作「横積」。








人寸比類輯説



金大定本《銅人俞穴鍼灸圖經·手太陰篇》引《靈樞·經脈》「手太陰」下注云：寸口人迎，諸書不同，有言寸口人迎者，有言脈口人迎者，有言氣口人迎者；然則氣口脈口與寸口異也？同乎？按：《五藏别論》注云：寸口可以候氣之盛衰，故云氣口；可以切脈之動静，故云脈口。由是，則脈口氣口皆寸口也，觀丁德用《二難圖》可知矣。

此乃誤説。


 氣口人迎在頸，

此下舊有「而法取於手也，左手關前一分，人迎之位也，右手關前一分，氣口之位也」；左爲人迎、右爲氣口出於晚近，此二十八字爲晚師説。今删，入《左爲人迎右爲氣口駁義》。


 候氣口以知陰，候人迎以知陽；知陽知陰，而盛躁明矣；明盛躁，而死生定矣。扁鵲所謂「經脈十二，絡脈十二，皆因其原，如環之無端，轉相激灌，朝於寸口人迎，

分頭、手。


 以處百病而決死生也」者，正謂兹矣。人迎主外，寸口主中，兩者相應，俱往俱來，若引繩小大齊等，命之曰平。若其不一，謂之有病。《素問》云：

案：所引經詳於《終始》、《禁服》二篇，皆出《靈樞》、《素問》。


 人迎盛病在三陽，寸口盛病在三陰。若細而言之，則人迎一盛，病在足少陽，一盛而躁，病在手少陽；人迎二盛，病在足太陽，二盛而躁，在手太陽；人迎三盛，病在足陽明，三盛而躁，在手陽明；人迎四盛已上，謂之格陽。寸口一盛，病在足厥陰，一盛而躁，在手心主；寸口二盛，病在足少陰，二盛而躁，在手少陰；寸口三盛，病在足太陰，三盛而躁，在手太陰；寸口四盛已上，謂之關陰。若寸口人迎俱盛四倍已上，謂之關格。關格者，不得盡其命而死矣。是以人迎一盛，寫足少陽，補足厥陰，二寫一補，日一取之，躁取之手；人迎二盛，寫足太陽，補足少陰，二寫一補，二日一取之，躁取之手；人迎三盛，寫足陽明，補足太陰，二寫一補，日二取之，躁取之手。寸口一盛，寫足厥陰，補足少陽，二補一寫，日一取之，躁取之手；寸口二盛，寫足少陰，補足太陽，二補一寫，二日一取之，躁取之手；寸口三盛，寫足太陰，補足陽明，二補一寫，日二取之，躁取之手。寸口人迎，皆必切而驗之，氣和乃止。今《脈經》言「盛者寸口大一倍於人迎」，則是「寸口三盛而躁，寫手太陰，補手陽明，一補二寫，日二取之」者是也；「虚者寸口反小於人迎」，則是「人迎三盛而躁，寫手陽明，補手太陰，二寫一補，日二取之」者是也。餘同此例。又，《陰陽别論》注
 

注



 云：「胃脘之陽者，謂人迎之氣也，察其氣脈動静大小與脈口應否也。胃爲水穀之海，故候其氣而知病處。人迎在結喉兩旁一寸五分，脈動應手，

此手謂醫診之手。


 其脈之動静，左小而右大」；

舊有「左小常以候藏，右大常以候府」，此十二字今删。


 「氣口在手魚際之後一寸，皆可以候藏府之氣。」

人迎候府，寸口候藏，經分别最嚴，混合言之，非是。人寸比較診法，師説甚微，此注甚詳，不免爲後人羼亂，今故删去四十一字，則與古法不背矣。




《靈樞·終始篇》：「謹奉天道，謹言終始」至「五藏氣壞矣」。

經已前見，故不録全文。




馬玄臺曰：此言持寸口、人迎之脈，可以别平人與病人，而病人之少氣者，宜調以甘藥，而不宜施以鍼灸也。請言《終始篇》之義，凡以《經脈篇》爲之綱紀耳。

蓋右手寸部曰脈口，左手寸部曰人迎。


 持其脈以診之，則陰陽諸經之虚實平否，皆可奉天道以知之矣。夫所謂平人者，不病之人也。春夏人迎微大，秋冬脈口微大，與四時相應，又俱往俱來，與尺寸相應。手足各有六經，無結脈，無動脈，審其本末，察其寒温，各有所司，與時相宜，形肉血氣相稱，是之謂平人也。其正氣衰少，故脈口少氣，而尺亦然，乃陰經不足也；人迎少氣，而寸亦然，乃陽經不足也。欲補陽經，則陰經愈竭；欲寫陰經，則陽經愈脱，此鍼之所以不可施也。僅可將理以甘和之藥，不可飲以至補至寫之劑，且灸亦不可妄用。倘病有未已而鍼灸誤寫，則五藏之氣益壞矣，豈可哉！上謂寸，下謂尺也。

張隱菴曰：「謹奉天道，請言終始」者，謂陰陽經脈應天之六氣也。夫血脈本於五藏五行之所生，而外合於陰陽之六氣，有生始而有經終，故曰「終始者，經脈爲紀」也。「持其脈口、人迎，以知陰陽有餘不足，平與不平」，蓋診其脈以候其氣也。「應四時」者，春夏之氣從左而右，秋冬之氣從右而左，是以春夏人迎微大，秋冬氣口微大，是謂平人。「上下相應」者，應天之六氣，上下環轉，往來不怠，六經之脈隨氣流行，不結動也。「本末」者，有標本之出入；「寒温」者，應寒暑之往來，各相司守也。「形肉氣血」，謂脈外之血氣與六經之脈必相稱也。脈口人迎，以候三陰三陽之氣，是以少氣者，脈口人迎俱少。

尺以候陰，寸以候陽。「不稱尺寸」者，陰陽氣虚，而又應於尺寸之脈也。


 「甘藥」者，調胃之藥，謂三陰三陽之氣本於中焦胃腑所生，宜補其生氣之原，道之流行，故不可飲以至劑，謂甘藥太過，反留中也。「弗灸」者，謂陰陽之氣不足於外，非經脈之陷下也。「因而瀉之，則五藏氣壞」者，六氣化生五行，五行上呈六氣，五六相得而各
 

注



 有合也。

「人迎一盛，病在足少陽」至「關格者，與之短期」。

馬曰：此言脈口人迎之脈，而決其病在何經，甚至脈爲關格則死也。人迎一盛、二盛、三盛、四盛者，較之脈口之脈大一倍、二倍、三倍、四倍也。人迎一盛，病在足少陽膽經，若一盛而加之以躁動，則在手少陽三焦經矣；人迎二盛，病在足太陽膀胱經，若二盛而加之以躁動，則在手太陽小腸經矣；人迎三盛。病在足陽明胃經，若三盛而加之以躁動，則在手陽明大腸經矣。蓋人迎主外，故足手六陽經之病驗於此也。其人迎甚至四盛，且大且數，是六陽汎溢，格拒於外，而在内六陰經之脈不得運之以出於外矣，夫是之謂外格也。若脈口一盛、二盛、三盛、四盛者，較之人迎大一倍、二倍、三倍、四倍也。脈口一盛，病在足厥陰肝經，若一盛而躁，則在手厥陰心包絡經矣；脈口二盛，病在足少陰腎經，若二盛而躁，則在手少陰心經矣；脈口三盛，病在足太陰脾經，若三盛而躁，則在手太陰肺經矣。蓋脈口主内，故足手六陰經之病驗於此也。其脈口甚至四盛，且大且數，是六陰汎溢，關閉於内，而在外六陽經之脈不得運之以入於内矣，夫是之謂内關也。内關不通，當爲死不治。且人迎、脈口之脈俱盛而四倍以上，是謂關、格兼見也，皆與之短期而已。後世醫籍皆以飲食不下爲關格，視此節大義，可深慚云。按「四盛」「四倍」，義見本經《經脈》、《禁服篇》。左手寸關爲東南，爲春夏，故人迎主外；右手寸尺爲西北，爲秋冬，故脈口主内。

張曰：左爲人迎，右爲氣口，以候三陰三陽之氣。聖人南面而立，前曰廣明，後曰太衝，左東而右西，天道右旋，地道左遷，故以左候陽而右候陰也。躁者陰中之動象，蓋六氣皆由陰而生，從地而出，故止合足之六經。其有躁者在手，以合六藏六府十二經脈；蓋十二經脈以應三陰三陽之氣，非六氣之分手與足也。外格者，謂陽盛於外，而無陰氣之和：内關者，陰盛於内，而無陽氣之和；關格者，陰關於内，陽格於外也。張開之曰：「脈口，太陰也；人迎，陽明也。蓋藏氣者，不能自至於手太陰，必因於胃氣乃至於手太陰。」是左右皆屬太陰，而皆有陽明之胃氣，以陽氣從左而右，陰氣從右而左，故以左候三陽，右候三陰，非左主陽而右主陰也。陰中有陽，陽中有陰，是爲平人。若左獨主陽，右獨主陰，是爲關陰格陽之死候矣。

《靈樞識》

 ：按《禁服》人迎大一倍於寸口，病在足少陽，以下文例同，故張以一盛爲一倍也。馬、志以人迎氣口爲左右寸口而釋之，此

 叔和以降之説，非古之義，不可從。○又云：簡按《禁服》云：溢陽爲外格，死不治。志云「陽可盛而陰不可盛也，故溢陽不曰死」，蓋不考耳。

「人迎一盛，瀉足少陽，而補足厥陰」至「反此者，氣血不行」。

馬曰：此言據人迎脈口之脈當施補瀉之法也。人迎一盛，病在足少陽膽經，則膽與肝爲表裏，乃膽實而肝虚也，當瀉足少陽膽經，而補足厥陰肝經。瀉者二穴而補者一穴， 瀉倍而補半也。一日刺之者一次，必切其脈而驗其病之退否，疎而取穴於膽肝二經之上，蓋彼此之穴相間之謂疎也。候至氣和，乃止鍼。由此推之，則一盛而躁，病在手少陽，當瀉手少陽三焦經，而補手厥陰心包絡經矣。人迎二盛，病在足太陽膀胱經，則膀胱與腎爲表裏，乃膀胱實而腎虚也，當瀉足太陽膀胱經，而補足少陰腎經。瀉者二穴而補者一穴，二日内止刺一次，則間日一刺也。必切其脈而驗其病之退否，疎而取穴於膀胱腎經之上。由此推之，則二盛而躁，病在手太陽，當瀉手太陽小腸經，而補手少陰心經矣。又，人迎三盛，病在足陽明胃經，則胃與脾爲表裏，乃胃實而脾虚也，當瀉足陽明胃經，而補足太陰脾經。瀉者二穴而補者一穴，一日之内二次刺之。必切其脈而驗其病之退否，疎而取穴於脾胃二經之上，候其氣和，而乃止鍼。由此推之，則三盛而躁，病在手陽明，當瀉手陽明大腸經，而補手太陰肺經矣。又，脈口一盛，病在足厥陰肝經，則肝實而膽虚也，當瀉足厥陰肝經，而補足少陽膽經。補者二穴而瀉者一穴，補倍而瀉半也。一日刺之者一次，必切其脈而驗其病之退否，疎而取穴於肝膽之上。候至其氣和，而乃止鍼。由此推之，則一盛而躁，病在手心主，當瀉手厥陰心包絡經，而補手少陽三焦經矣。又，脈口二盛，病在足少陰腎經，則腎實而膀胱虚也，當瀉足少陰腎經，而補足太陽膀胱經。補者二穴而瀉者一穴，二日内止刺一次，則間日一刺也。必切其脈而驗其病之退否，疎而取穴於腎與膀胱之上。候至氣和，而乃止鍼。由此推之，則二盛而躁，病在手少陰，當瀉手少陰心經，而補手太陽小腸經矣。又，脈口三盛，病在足太陰脾經，則脾實而胃虚也，當瀉足太陰脾經，而補足陽明胃經。補者二穴而瀉者一穴，一日之内二次刺之。必切其脈而驗其病之退否，疎而取穴於脾胃二經之上。候至氣和，而乃止鍼。由此推之，則三盛而躁，病在手太陰，當瀉手太陰肺經，而補手陽明大腸經矣。夫肝膽則曰一日一取之，膀胱與腎則曰間日一刺之，惟胃與脾則曰一日二取之者，正以陽明主胃，大富於穀氣，故一日可二取之耳。又，人迎與脈口俱盛皆三倍已上，命曰陰陽俱溢，謂之關格。如此者，而不刺以開之，則血氣閉塞，脈氣不行，邪氣流淫於中，五藏内傷。病至若此，而始圖灸之，則變易而爲他病矣。由此觀之，則灸不及鍼，後人不察病勢已危，而概用灸火者晚矣。是以凡行刺者，必早乘其病勢以調其氣，候至氣和而止鍼。或補陰經以瀉陽經，或補陽經以瀉陰經，則音聲能彰，耳聰目明矣。否則血氣不行，而病必至危也。　按：此即人迎脈口以知虚實，遂瀉陰補陽，瀉陽補陰，乃診治至妙之法也，豈特用鍼爲然？奈何後世不講，而脈旣不明，治亦無法，致人夭札者多，痛哉！

張曰：「補瀉」者，和調陰陽之氣平也。「陽二瀉而陰一瀉」者，陽常有餘而陰常不足也。「陽補二而陰補一」者，陽可盛而陰不可盛也。故溢陽不曰死，溢陰者死不治矣。「必切而驗之」者，切其人迎氣口，以驗三陰三陽之氣也。疎當作躁，謂一盛而躁，二盛而躁，當取手之陰陽也。陽明主胃，大富於穀氣，故可日二取之，蓋三陰三陽之氣，乃陽明水穀之所生也。人迎與脈口俱盛，命曰陰陽俱溢，蓋陰盛於内，則陽盛於外矣，陽盛於左，則陰盛於右矣。如是者，若不以鍼開之，則血脈閉塞，氣無所行流溢於中，則内傷五藏矣。夫盛則瀉之，虚則補之，陷下則灸之，此陰陽之氣偏盛不和，非陷下也，故灸之則生他病矣。「凡刺之道，氣調而止」，謂陰陽之氣偏盛，刺之調和則止矣。然又當補陰瀉陽，補陰者補五藏之裏陰，瀉陽者導六氣之外出。《六節藏象論》曰：「五氣入鼻，藏於心肺，上使五色修明，音聲能彰。」《順氣篇》曰：「五者，音也，音主長夏。」是補其藏陰，則心肺脾藏之氣和，而音聲益彰矣。肝開竅於目，腎開竅於耳，肝腎之氣盛，則耳目聰明矣。補其藏陰，導其氣出，則三陰三陽之氣和調，而無偏盛之患矣。夫陰陽血氣，本於胃府五藏之所生。胃者，水穀血氣之海也。海之所以行雲氣者天下也，胃之所以出氣血者經隧也。經隧者，五藏六府之絡也，故不補陰瀉陽，則氣血不行。

《靈樞·禁服篇》：黄帝曰「寸口主中，人迎主外」至「如是者名曰平人」。

馬曰：此言寸口、人迎之脈各有所主，而合四時者爲無病也。寸口者，居右手寸部，即太淵穴，去魚際一寸，故曰寸口；以其爲脈氣之所會，故又曰脈口，又曰氣口。寸口主中，乃足手六陰經脈所見也。人迎者，居左手寸部，蓋人迎乃足陽明胃經之穴名，而其脈則見於此，故即以人迎稱之，以胃爲六府之先也。人迎主外，故左關爲東爲春，左寸爲南爲夏，所以謂左寸爲外，凡足手六陽經之脈必見於此。右寸爲秋爲西，右關爲中央爲長夏，其兩尺則爲北爲冬，所以謂右寸爲内，凡足手六陰經之脈必見於此。然寸口之脈在内而出於外，人迎之脈在外而入於内，即如人迎一動爲足少陽膽經，寸口一動爲足厥陰肝經，則肝與膽相爲表裏，而一出一入，兩經本相應也，故俱往俱來，若引繩齊等。而春夏之時，則人迎比寸口之脈爲微大，秋冬之時，則寸口比人迎之脈爲微大，乃爲平和無病之人也。蓋曰微大，則是平和之脈耳。

張曰：「願聞爲工」者，願聞血氣之相應，而後明合一之大道，是由工而上，上而神，神而明也。寸口主陰，故主中；人迎主陽，故主外。陰陽中外之氣左右往來，若引繩上下齊等。如脈大者，人迎氣口俱大；脈小者，人迎氣口俱小。春夏陽氣盛而人迎微大，秋冬陰氣盛而寸口微大，如是者，陰陽相應，是爲平人。若不應天之四時，而更偏大於數倍，是爲溢陰溢陽之關格矣。此論三陰三陽之氣，而應於人迎氣口之兩脈也。高士宗曰：「人迎氣口，謂左右兩寸口，所以分候陰陽之氣，非寸、關、尺三部也。若以三部論之，則左有陰陽，而右有陰陽矣。」

「人迎大一倍於寸口，病在足少陽」至「必審按其本末，察其寒熱，以驗其藏府之病」。

馬曰：此言人迎大於寸口之脈。可以驗足手六陽經之病而治之也
 

注



 。人迎較寸口之脈大者一倍，則病在足少陽膽經。若一倍而躁，乃手少陽三焦經有病也。躁者，一倍之中而有更躁之意，下文二倍、三倍、四倍，其躁可以意會。較寸口之脈大者二倍，則病在足太陽膀胱經，若二倍而躁，乃手太陽小腸經有病也。較寸口之脈大者三倍，則病在足陽明胃經。若三倍而躁，乃手陽明大腸經有病也。其各陽經之脈，盛則爲熱，虚則爲寒，脈緊則爲痛痺，脈代則病爲乍甚乍間，即下文之乍痛乍止也。然所以治之者，脈盛，則分經以瀉之；脈虚，則分經以補之；脈緊爲痛痺，則取其分肉之病在何經；脈代，則取其血絡，使之出血，及飲食以調之；脈陷下者，則血結於中，中有著血，血寒，故宜灸之；若不盛不虚，則止以本經取之，如一盛瀉膽以補肝，二盛瀉膀胱以補腎之類。兹則取之於膽而不取之肝，取之膀胱而不取之腎之類。或用鍼，或用灸，或用藥，止在本經而不求之他經，故名之曰經刺也。夫治法固已如此。及夫人迎之脈大於寸口者四倍，且大且數，則陽脈甚盛，名曰溢陽，溢陽者爲外格。蓋格者，拒也，拒六陰脈於内，而使不得運於外也，其證當爲死不治。凡此者，必宜審按其本末，蓋先病爲本，而後病爲末，及察其寒熱，以驗其藏府之病可也。

張曰：此論陰陽之氣偏盛，而脈見於人迎氣口，及病之在氣在脈，以證明血氣之相應相合也。三陽之氣偏盛，則人迎大二倍三倍，此氣血之相應也。脈大以弱，則欲安静，此血氣之相合也。「痛痺」者，病在皮腠之氣分，氣傷故痛。氣血相搏，其脈則緊，此病在氣而見於脈也。「代則乍甚乍間、乍痛乍止」者，病在血氣之交，或在氣，或在脈，有交相更代之義，故脈代也。「盛則瀉之」者，氣盛宜瀉之也。「虚則補之」者，氣虚宜補之也。緊痛之在氣分，故當取之分肉。代則病在血氣之交，故當刺其血絡。「且飲藥」者，助其血脈藏府，勿使病從絡脈而入於經脈、從經脈而入於藏府也。「陷下則灸之」者，氣之下陷也。「不盛不虚」者，氣之和平也。「以經取之」者，病不在氣而已入於經，則當取之於經矣。若人迎大於四倍，且大且數，名曰溢陽，溢陽者，死不治。夫始言人迎大一倍二倍三倍者，此陽氣太盛而應於脈也，後言以經取之，名曰經刺；人迎四倍者且大且數，名曰溢陽，此陽盛之氣溢於脈中，氣血之相合也。此以陰陽氣之偏盛，病之在氣在脈，以明氣之應於脈而合於脈也。故必審按其本末，察其寒熱，以驗其藏府之病。「本」者，以三陰三陽之氣爲本；「末」者，以左右之人迎氣口爲標。蓋言陰陽血氣渾束爲一，外可以候三陰三陽之六氣，内可以候五藏六府之有形。此陰陽離合之大道，天運常變之大數也。

「寸口大於人迎一倍」至「以驗其藏府之病」。

馬曰：此言寸口大於人迎之脈，可以驗足手六陰經之病而治之也。寸口較人迎之脈大者一倍，則病在足厥陰肝經；若一倍而躁，乃手厥陰心包絡經有病也。較人迎之脈大者二倍，則病在足少陰腎經；若二倍而躁，乃手少陰心經有病也。較人迎之脈大者三倍，則病在足太陰脾經；若三倍而躁，乃手太陰肺經有病也。其各陰經之脈，盛則爲脹滿，其胃中必寒而食亦不化；虚則其中必熱，而所出之糜亦不化，且氣亦少，溺色亦必變也；脈緊，則爲痛痺；脈代，則爲乍痛乍止。然所以治之者，盛則分經以瀉之；虚則分經以補之；緊則取其痛痺之分肉在於何經，先刺而後灸之；代則取其血絡使之出血，及飲藥以調之；陷下者則徒灸之。脈旣陷下，則血結於中，中有著血，血結，故宜灸之。若不盛不虚，則以本經取之，或用藥，或用鍼，或用灸，名之曰經刺也。夫治法固已如此。及夫寸口之脈大於人迎者四倍，且大且數，則陰經甚盛，名曰内關。内關者，閉六陽在外，而使之不得以入於内也，其證當爲死，不可治。凡此者，必宜審按其本末，及察其寒熱，以驗其藏府之病可也。

張曰：夫在天蒼

 黅丹素玄之氣，經於十干之分，化生地之五行。地之五行上呈天之六氣，六氣合六經，五行生五藏，是六氣本於五藏之所生。故陰氣太盛，則脹滿寒中，虚則熱中，出糜、溺色變，氣從内而外，由陰而陽也。是以候人迎氣口，則知陰陽六氣之盛虚，内可以驗其藏府之病，陰陽外内之相通也。夫痛痺在於分腠之氣，分腠者，皮膚藏府之肉理，故病
 

注



 在陽者，取之分肉；病在陰者，先刺而後灸之。蓋灸者，所以啟在内在下之氣也。代則氣分之邪交於脈絡，故先取血絡，而後飲藥以調之。「陷下則徒灸之」，蓋言氣陷下者宜灸，今入於脈中，又當取之於經矣。如陷於脈而宜灸者，乃脈受絡之留血而陷於中，中有著血，血寒，故宜灸。若氣並於血，又非灸之所宜也。此蓋因氣之盛虚，病之外内，以證明血氣之有分有合，有邪病有和調，反覆辨論，皆所以明約束之道。所謂邪病者，中有著血，猶囊滿而弗約，則輸泄矣。「和調」者，氣並於血，神與氣俱，渾束爲一，陰陽已和，則欲安静。毋用力煩勞，不可灸也。

朱永年曰：本經中論人迎寸口大一二三倍之文凡四見，其中章旨不同。學者各宜體會。若僅以三陰三陽論之，去經義遠矣。馬氏以六氣增注藏府，更爲蛇足。

《五色篇》：雷公曰：「病之益甚與其方衰如何」至「氣口盛堅者，傷於食」。

《景岳全書》云：詳人迎本足陽明之經脈，在結喉兩傍；氣口乃手太陰之經脈，在兩手寸口。人迎爲府脈，所以候表；氣口爲藏脈，所以候裏，故曰氣口「獨爲五藏主」，此《内經》之旨也。所以後世但診氣口，不診人迎，蓋以脈氣流經，經氣歸於肺，而肺朝百脈，故寸口爲脈之大會，可決死生，而凡在表在裏之病，但於寸口諸部皆可察也。自王叔和誤以左手爲人迎，右手爲氣口，且云左以候表，右以候裏，豈左無裏而右無表乎？訛傳至今，其誤甚矣！詳義見後十六卷《勞倦内傷門》及《類經·藏象類》第十一篇。

李東垣曰：古人以脈上辨内外傷於人迎氣口，人迎脈大於氣口爲外傷，氣口脈大於人迎爲内傷，此辨固是，但其説有所未盡耳。外感風寒，皆有餘之證，是從前客邪來也，其病必見於左手，左手主表，乃行陽二十五度；内傷飲食及飲食不節、勞役所傷，皆不足之病也，必見於右手，右手主裏，乃行陰二十五度。故外感寒邪則獨左手人迎脈浮緊，按之洪大，緊者，後甚於弦，是足太陽寒水之脈；按之洪大而有力，中見手少陰心火之脈；丁與壬合，内顯洪大，乃傷寒脈也。若外感風邪則人迎脈緩，而大於氣口一倍或兩倍三倍。内傷飲食，則右寸氣口脈大於人迎一倍；傷之重者，過在少陰則兩倍，太陰則三倍，此内傷飲食之脈。

《景岳全書》引。




《景岳全書》曰：愚謂東垣辨脈一條，則有不容不辨者。乃以左爲人迎主表，右爲氣口主裏：外感則左手人迎浮緊，内傷則右手氣口脈大，此其長中之短也。夫人迎本陽明胃脈，在結喉兩旁；氣口本太陰肺脈，兩手所同稱也。迨晉之王叔和，不知何所取義，突謂左爲人迎右爲氣口、左以候表右以候裏，而東垣宗之，故亦以爲言，則大謬矣。且内傷外感之分，乃一表一裏，不容紊也。如肝腎在左，豈無裏乎？腸胃在右，豈非表乎？即如仲景之論傷寒，亦但以浮大爲表，沉細爲裏。歷遡仲景之前，以至倉、扁、軒、岐，初未聞有以左右言表裏者；迨自
 

注



 叔和之後，則悉宗其謬，而傳始訛矣。即無論六經之表裏，而但以親歷所見者言之，如脈見緊數，此寒邪外感也，然未有左數而右不數者。又如所云左大者爲風邪，右大者爲飲食，則尤其不然。夫人生禀賦之常，凡右脈大者十居八九，

以右常用力之故。


 左脈大者十居一二。若果陽邪在表，則大者更大，豈以右脈本大而可認爲食乎？若飲食在藏，則强者愈强，豈以左脈本强而可認爲寒乎？不知此之大而緊，則彼之小者亦必緊；彼之小而緩，則此之大者亦必緩。

以同爲手太陰脈，故不能强分左右，故丹波元簡不分左右診。


 若因其偏强而即起偏見，則忘其本體者多矣。故以大小言，則脈體有不同，可以左右分也；若以遲疾言，則息數本相應，不可以左右分也。矧左表右裏之説，旣非經旨，亦非病徵，烏足信哉！或曰：然則内傷外感何以辨之？曰：六脈俱有表裏，左右各有陰陽。外感者，兩手俱緊數，但當以有力無力分陰證陽證；内傷者，左右俱緩大，又必以有神無神辨虚邪實邪。然必察左右之常體，以參久暫之病因，斯可得脈證之真。不然，則表裏誤認，攻補倒施。自叔和至今，凡陰受其殃者，不知幾多人矣。此不得不爲辨正，以爲東垣之一助也。此别有辨，在《類經·藏象類》第十一篇，所當互證。



注
 　注：原脱，據四部叢刊本《重廣補注黄帝内經素問》補。



注
 　得而各：三字原脱，據學苑出版社本張志聰《黄帝内經靈樞集注》補。



注
 　靈樞識：原作「素問識」。



注
 　此：原脱，據《靈樞識》卷二《終始篇第九》補。



注
 　而治之也：人民衛生出版社本馬蒔《黄帝内經靈樞注證發微》作「而有治之之法也」，當從。下條「馬曰」同。



注
 　蒼：原脱，據《黄帝内經靈樞集注》補。



注
 　病：原脱，據《黄帝内經靈樞集注》補。



注
 　自：原作「至」，據中醫藥出版社本《景岳全書》卷一六《勞倦内傷》「辨脈」條改。








《内經》脈學部位考

《醫學六書》之一，成都刻本。






岷陽姜伊人著

以人迎參寸口何别？然經言手太陰盛者寸口大三倍於人迎；虚者則寸口反小於人迎。然寸口者，手肺脈也；人迎者，足陽明脈也。盛，邪氣實也；虚，正氣奪也。他經準此。手陽明盛者，人迎大三倍於寸口，虚者人迎反小於寸口也。足陽明盛者，人迎大三倍於寸口，虚者人迎反小於寸口也。足太陰盛者，寸口大二倍於人迎，虚者寸口反小於人迎也。手少陰盛者，寸口大再倍於人迎，虚者反小於人迎也。手太陽盛者，人迎大再倍於寸口，虚者反小於寸口也。足太陽盛者，人迎大再倍於寸口，虚者人迎反小於寸口也。足少陰盛者，寸口大再倍於人迎，虚者寸口反小於人迎也。手厥陰盛者，寸口大一倍於人迎，虚者寸口反小於人迎也。手少陽盛者，人迎大一倍於寸口，虚者人迎反小於寸口也。足少陽盛者，人迎大一倍於寸口，虚者人迎反小於寸口也。足厥陰盛者，寸口大一倍於人迎，虚者反小於人迎也。此分一經診之也。故曰：人迎一盛，病在足少陽，一盛而躁，在手少陽。人迎二盛，病在足太陽，二盛而躁，在手太陽。人迎三盛，病在足陽明，三盛而躁，在手陽明。人迎四盛，且大且數，名曰溢陽，爲外格。脈口一盛，病在足厥陰，一盛而躁，在手心主。脈口二盛，病在足少陰，二盛而躁，在手少陰。脈口三盛，病在足太陰，三盛而躁，在手太陰。脈口四盛，且大且數，名曰溢陰，爲内關。人迎與太陰脈口俱盛四倍以上，命曰關格，與之短期，此合十二經診之也。

脈以寸口爲主，人迎動脈三部九候乃其合也；寸口脈以五藏爲主，六府乃其合也。

《難經》重寸口，是也，後人失其意旨，遂廢動脈。故仲師曰：「按寸不及人，握手不及足，人迎趺陽，三部不參」，「短期未知決診，九候曾無髣髴」，可哀也夫！故部位參診，兹謹具之，若夫精微，曷熟聖經。


人迎


問曰：然經言人迎者胃脈也，何也？曰：是六府脈也，是胃氣也，故曰人迎。故經曰：缺盆之中任脈也，名天突：一次任脈側之動脈，足陽明也，名人迎；二次脈手陽明也，名扶突；三次脈手太陽也，名天窗；四次脈足少陽也，名天容；五次脈手少陽也，名天牖；六次脈足太陽也，名天柱；七次頸脈中央督脈也，名風府；腋内動脈手太陰也，名天府；腋下三寸手心主也，名天池。言六府禀胃氣而上行於頭，與手相應。如人迎右關數，胃病也；人迎不數，脾病也。扶突右寸數，大腸病也；扶突不數，肺病也。他府準此。故岐伯曰「脾合胃」，「肺合大腸」，是六府之所與合者，以六府陽也，胃氣從人迎而行之，故在頭也。五藏陰也，肺氣從太陰而行之，故在手也。然陽根於陰，而肺朝百脈，故合取諸寸口也。經曰：「三陽在頭，三陰在手，所謂一也。」此之謂也。腋内動脈，即決死生，扁之王以候肺也
 

注



 。任督者，亦所以參諸寸口也。故經之言人迎，皆謂頭動脈也。衝無動脈，何以故？然經言衝脈與足少陰腎下行，診太谿也，五藏動脈中有也。

平人何脈？然經言寸口主中，人迎主外，相應若引繩，大小齊等。春夏人迎微大，秋冬寸口微大，名曰平人，反此者病。

按：人迎名目，近醫知之者亦鮮。吾蜀姜伊人先生著《醫學六書》，固嘗有此類，故附刊於此，以見其説非創。其所言三部九候者，則刊於《三部九候篇》中，以各從其類。



注
 　扁之王以候肺也：此句費解，似有脱誤，以無别本可參，姑存疑。








人迎寸口診補證

四益館古診法十二種之一。






人迎在結喉旁一寸五分，爲胃經動脈，能讀醫書者皆知之；《難經》乃專診兩寸，以經文言人迎者甚詳，不能乾没，《脈經》乃移人迎於左手，曰左爲人迎，右爲寸口。考三百六十五穴，從無左右異名者。人迎在結喉旁，《内經》及仲景所謂胃脈者，萬不移之於左右手之太陰脈。

説詳後駁。










考仲景言寸口脈不分左右不分三部者，三十餘見。蓋以一指診之，故不分左右三部。王叔和《脈經》卷三、五、六、七、八、九等六卷之真書亦不分左右三部。日本丹波元簡所著《脈學輯要》，力攻左右三部爲出於僞《脈經》。故古診寸口法與人迎少陰同止用一指，兩診左右可，即但診一手，亦無不可也。

景岳《類經》注云：氣口之義，其名有三：手太陰肺經脈也，肺主氣，氣之盛衰見於此，故曰氣口；

十二經動脈同曰氣口，故經曰「氣口亦太陰也」，又云「秋取氣口」，與皮膚比，又曰「氣口虚則補之」。張以寸口即氣口，猶囿於專診兩寸之陋見也。


 肺朝百脈，脈之大會聚於此，故又曰脈口；脈出太淵，其長一寸九分，

猶徇《難經》訛説。


 故曰寸口。是名雖三，而實則一耳。

一當作「二」。


 五藏六府之氣味皆出於胃，變見於氣口，

十二經動脈皆資於胃。


 故爲五藏之主。

寸口主藏不主府，府屬陽明。


 義見下。




案：二脈必相比較，而後大小虚實盛衰躁静可分。亦如砰碼與金相比，兩兩對稱，而後輕重可見。若單診兩手，全屬太陰一脈，是碼與碼同在一處相比，同爲一脈，旣無陰陽可分，又何盛衰可説？此單診兩手之法，不足以分陰陽虚實，故立表以明之。

《素問·陰陽别論》篇云：「三陽在頭，三陰在手。」王啓玄注：頭謂人迎，手謂氣口。兩者相應，俱往俱來，若引繩小大齊等者，名曰平人。故言「所謂一也」。氣口在手魚際之後一寸，人迎在結喉兩旁一寸五分，皆可以候藏府之氣。

張景岳《類經》注云：「三陽在頭」，指人迎也；「三陰在手」，指氣口也。《太陰陽明論》曰：「陽明者表也，爲之行氣於三陽。」蓋三陽之氣以陽明胃氣爲本，而陽明動脈曰人迎，在結喉旁一寸五分，故曰三陽在頭。又曰：「足

當作手。


 太陰者，三陰也，爲之行氣於三陰。」蓋三陰之氣以太陰脾

當作肺。


 氣爲本，然脾脈本非氣口，

脾之動脈亦稱氣口，此景岳之誤。


 何云在手？如《五藏别論》曰：「五味入口，藏於胃，以養五藏氣，而變見於氣口，氣口亦太陰也。」

據此可見，氣口非手太陰肺之專名。


 故曰「三陰在手」。上文以真藏胃氣言陰陽，此節以人迎氣口言陰陽。日本丹波氏案謂：此本王注，更爲詳備，而汪心穀則以手足三陽三陰經解之，以毁王注，其理益晦。

汪説出《古今醫統·内經要旨》。


 滑云：「三陽當作二陽，謂結喉兩旁人迎脈，以候足陽明胃氣；三陰謂氣口，以候手太陰肺氣也。胃爲五藏之本，肺爲百脈之宗也。」此説亦有所見，故附於此。

馬、志、高並
 

注



 本於汪氏，以經脈流
 

注



 注解之，吴
 

注



 則爲三部九候之義，並不明晰。





人迎寸口診法比類表



人迎平脈比類表


人迎、寸口上下平等爲平脈，説詳後經文。人迎脈在結喉旁，其形
 

注



 竪，寸口在手，其形横；然以手診之，皆爲横象，故此表俱作横形。古診法不分左右，用一指隨診一脈可也，但兩診亦可，故並圈之
 

注








《動輸篇》：「陽病而陽脈小者爲逆，陰病而陰脈大者爲逆。」楊氏上善注云：「陽大陰小乃是陰陽之性。陽病，人迎大小俱病，而大者爲順，小者爲逆；陰病，寸口大小俱病，而小者爲順，大者爲逆。順則易療，逆則難爲也。」

金大定本《鍼灸圖經》：「人迎在結喉兩旁一寸五分，脈動應手。其脈之動静，左小而右大，左小常以候胸，右大常以候膈。」

按：脈手足，日本丹波元簡以爲皆右大左小，以其用力勞動所至，而頸脈亦同，非有别故。

按：何夢瑶、丹波元簡皆以人迎恒大於寸口，與楊氏同。成都裴竹卿先生亦云：經所謂平等，陽脈以大爲平，陰脈以小爲平。多診無病平和之脈，立爲公式。表中「人」略大於「寸」，再求公式，方爲定説。

表式如下：




按：診得寸爲平脈，而人迎有大一倍再倍三倍者，就病分經，定爲公式，則陰陽虚實立辨矣。




按：陽盛陰虚，則陽脈愈大；陰盛陽虚，則陰脈愈小。經雖曰寸大倍人，實則陰脈從平脈公式小一倍二倍三倍也。今依經文，立爲此表，尚須詳加考察，立爲公式。




自《難經》僞法出，隋、唐已盛行，故《周禮正義》、《史記正義》皆引之。大抵儒生不知醫道，畏《靈》、《素》之繁難，其書簡便，易於翻檢，故解經注史皆引用之。至於醫學，别有傳受，不能苟趨簡陋，以違古法；故由漢至唐天寶，名宿著書，皆棄《難經》，如仲景、叔和、《甲乙》、《肘後》、

三書晉人。


 《病源》、《太素》、

隋人。


 《千金》、《外臺》。

唐人。


 是其法之孤行，在唐中葉以後，以前名家，皆鄙而弗道。亦如古文家經説主康成後成，魏、晉以後盛行，西漢以上，絶無其説；雖東漢之《白虎通德》義，百條中不及一二也。

技術之書，凡經寫刻，必加以删改羼補，經、史間有之，而醫書爲尤甚。以脈法論，仲景書無，《平脈》、《辨脈》

 二篇後人補之；《脈經》自有真本也，今本十卷則真僞各半；《千金方》及《翼》本無《平脈》、《色脈》二篇，而後人補之。此三書增補專篇，與原書如冰炭水火之不相容，試就「頸脈」一條勘之，其真僞立見。至於零星改補之條，如：《千金》卷一，論診全用《素問·三部九候》原文，今本誤改四句，至爲不通；僞《脈經》「五藏六府虚實篇」，於兩手之中分四十八診法，最不通，後人乃以其文分羼《千金》「藏府」條中，幸北宋蜀本目録猶標「附」字；

日本所刊小寫宋本目録亦同。


 又，《傷寒·平脈》首一段四字句，俗以爲仲景作，《千金·平脈》引爲「脈讚」，四字排寫，不云仲景，《翼》之《色脈》又重引此文，但添末二句。離奇變怪，莫可究詰。今擬彙齊諸僞撰、僞改、僞補諸書，一一爲之辨正，或脈得有澄清之一日也。



注
 　並：原作「亦」，據《素問識》卷二《陰陽别論篇第七》改。



注
 　流：原作「疏」，據《素問識》卷二《陰陽别論篇第七》改。



注
 　吴：原作「誤」，據《素問識》卷二《陰陽别論篇第七》改。



注
 　形：原脱，據文意擬補。



注
 　圈之：此語似不可解，或爲「圖之」之誤。



注
 　辨脈：「辨」原作「辯」，據通行本《傷寒雜病論》改。按：「辨别」、「辨正」之「辨」，原多作「辯」，此下徑改，不復出校。








人寸診法分病表



三陽

陽明藏何象
 

注



 ？象三陽而浮也。


 

○經云：陽明何謂也？兩陽合明也。




三陽爲經。

經云陰陽之次以血氣多少而分，則三陽當爲陽明。




所謂三陽者，陽明也。

舊誤作太陽。


 

○經云：陽氣盛，地氣不足。




三陽爲父。

陽明爲父，太陰爲母，即人、寸之分。




陽明爲開。

舊誤作太陽。




《素問·病能論》：陽明者常動，

動甚，故爲三陽。


 巨陽

二倍。


 少陽

一倍。


 不動。

不，當爲「小」字之誤。陽明有六動脈，巨陽少陽各二動脈。




《素問·著至教論》：三陽獨至者，是三陽并至，并至
 

注



 如風雨，上爲癲疾，下爲漏病。

又曰：三陽者，至陽也，積并則爲驚，病起疾風，至如礔礰，九竅皆塞，陽氣滂溢，乾嗌喉塞。并於陰，則上下無常，薄爲腸澼。此謂三陽直心，坐不得起卧者，便身全三陽之病。

《素問·經脈别論》：三陽藏獨至，是陽氣重并也。當寫陽補陰，取之下俞。

《素問·陰陽别論》：三陽爲病，發寒熱，下爲癰腫，及爲痿厥、腨
 ，其傳爲索
 

注



 澤，其傳爲頽疝。

又曰：三陽結，謂之隔。

經云：願聞陰陽之三也。岐伯曰：氣有多少異同也。




《素問·陰陽類論》：三陽脈至手太陰，弦浮
 

注



 而不沉，決以度，察以心，合之陰陽之論。

又曰：三陽獨至，期在石水。

《大奇論》：三陽急爲瘕。

二陽

太陽藏何象？象大浮也。營、衛運行，太陽居次。




二陽爲維。

讀作「緯」。




二陽爲衛。

當讀作「雄」，與下二陰爲雌對。




二陽者，太陽也。

舊誤作陽明。三陽二陽與太陰二陰，皆不合表裏雌雄。




太陽爲闔。

《别論》以太陽與少陰合，居左右。




《經脈别論》：太陽藏獨至，厥喘虚氣逆，是陰不足陽有餘也。表裏當俱寫，取之下俞。

《陰陽别論》：二陽之病發心脾，有不得隱曲，女子不月。其傳爲風消，其傳爲息賁者，死不治。

又曰：二陽結，謂之消。

《大奇論》：二陽急爲驚。

《陰陽類論》：所謂二陽者，陽明也，

當作太陽。


 至手太陰，弦而沉急不鼓，炅至以病皆死。

一陽

少陽藏何象？象一陽也。




一陽爲游部。

以陽之血氣多少論，陽明爲最多，少陽最少。又，營、衛運行先行陽明，次太陽，終於少陽。




一陽爲紀。

一陽者，少陽也。

氣血俱少，當營、衛運行之終。




少陽爲樞。

《别論》以少陽與厥陰合，居中。




《經脈别論》：少陽藏獨至，是厥氣也。蹻前卒大，取之下俞。

少陽獨至者，一陽之過也。

又曰：一陽獨嘯者，少陽厥也。陽并於上，四脈争張，氣歸於腎。宜治其經絡，寫陽補陰。

《陰陽别論》：一陽發病，少氣善欬善泄，其傳爲心掣，其傳爲膈。又曰：結陽者，腫四肢。

又曰：鼓一陽曰弦。

《陰陽類論》：一陽者，少陽也，至手太陰，上連人迎，弦急懸不絶。此少陽之病也，專陰則死。

三陰

太陰藏搏者，三陰也。○三陰，舊説皆不誤。


 

○三陰搏至，腎沉不浮也。




三陰爲表。

太陰與陽明合。




三陰者，六經之主也。

三陰爲母。

《刺禁篇》：「鬲肓之上，中有父母」，指脾胃，亦太陰與陽明爲父母。




太陰爲開。

《經脈别論》：太陰藏搏者，用心省真，五脈氣少，胃氣不平，三陰也。宜治其下俞，補陽寫陰。

《陰陽别論》：三陰結，謂之水。

又曰：三結三升。

又曰：多陰少陽曰石水，少腹腫。

《陰陽類論》：三陰者，六經之所主也，交於太陰，伏鼓不浮，上空志心。

《大奇論》：三陰急爲疝。

二陰

分病爲陰陽，合病爲雌雄。




二陰爲裏。

二陰爲雌。

合陽爲雌雄。三陽三陰爲胃脾，二陽二陰爲腎與膀胱，一陽一陰爲肝膽。三爲父母，二爲雌雄，皆交媾表裏。




少陰爲樞。

《陰陽别論》：再結二升。

《陰陽類論》：二陰至肺，其氣歸膀胱，外連脾胃。

又曰：二陰獨至，期在盛水。

大奇論：二陰急爲癇厥。

一陰

經之終始亦指此。三陽三陰之次序。




一陰至絶。

營、衛運行之終。


 

○經云：至陰盛，天氣絶
 

注



 。




一陰至。

一陰爲獨使。

厥陰爲闔。

《經脈别論》：一陰至，厥陰之治也，真虚
 心，厥氣留薄，發爲白汗。調食和藥，治在下俞。

《陰陽别論》：結陰者，便血一升。

又曰：鼓一陰曰毛。

《陰陽類論》：一陰獨至，經絶氣浮，不鼓，鈎而滑。

《素問·至真要大論》：帝曰：願聞陰陽之三也

人寸三倍大小。


 何謂？

因何而鼓。


 岐伯曰：氣有多少異用
 

注



 也。陽明何謂也？

何以不如陰謂之「厥陽」。


 兩陽合明也。

故爲三陽，居陽之首。


 厥陰何謂也？

何以不如陽謂之「陰明」。


 兩陰交盡也。

爲陰之至。


 兩陰交盡故曰幽，

一陰。


 兩陽合明故曰明。

六經從明始，從幽終，爲終始。






注
 　陽明藏何象：據《素問·經脈别論》，此「陽明」作「太陽」。按此表引述經語與經原文時有小異，而廖氏或有説或無説，似亦非同筆誤；以未明廖氏之意，故不敢輕改，閲者審之。



注
 　并至：二字原脱，據《素問》補。



注
 　索：原作「速」，據《素問》改。



注
 　弦浮：前原衍「而」字，據《素問》删。



注
 　至陰盛，天氣絶：《素問·方盛衰論》作「至陰虚，天氣絶」。



注
 　用：原作「同」，據《素問》改。







人寸比較合病表

案：前表陰陽分病，一正一變，此詳合病，陰陽俱病。如表。






人迎主病，寸口併病九。

《著至教論》：「夫三陽天爲業，上下無常，合而病至，偏害陰陽。」《類論》云：「此六脈者，乍陰乍陽，交屬相併，繆通五藏，合於陰陽。先至爲主，後至爲客。」




三陽　　一陰

經云：「陰陽并交者，陽氣先至，陰氣後至，是以聖人持脈
 

注



 之道，先後陰陽而持之。」




《陰陽類論》：三陽一陰，太陽脈勝，一陰不能止，内亂五藏，外爲驚駭。

三陽　　二陰

三陽　　三陰

表裏同病，爲合病。


 

○主客在足皆爲土，在手則爲金。




《陰陽别論》：三陽三陰發病，爲偏枯痿易，四肢不舉。

二陽　　一陰

《陰陽别論》：二陽一陰發病，主驚駭背痛，善噫善欠，名曰風厥。

《陰陽類論》：二陽一陰，陽明主病，不勝一陰，脈耎而動，九竅皆沉。

二陽　　二陰

表裏同病，爲合病。


 

○在足皆爲水，在手皆爲火。




二陽　　三陰

《陰陽類論》：二陽三陰，至陰皆在，陰不過陽，陽氣不能止陰，陰陽并絶，浮爲血瘕，沉爲膿胕，陰陽皆壯。

一陽　　一陰

表裏同病，爲合病。


 

○在足皆爲木，在手爲相火。




一陽　　二陰

一陽　　三陰

寸口主病人迎併病九。

三陰　　一陽

在足脾主病，在手肺主病。


 

○少陽相火來生之，三焦相火來尅之。




三陰　　二陽

在足脾主病，在手肺主病。


 

○太陽膀胱所制者來，太陽小腸所畏者來。




三陰　　三陽

合病同陽。


 

○《熱論》：兩感於寒者，二日則陽明與太陰俱病。則腹滿身痛，不欲食，譫言。




《陰陽類論》：三陰三陽

三，今本作「二」。


 皆交至，病在腎，駡詈妄行，巔疾爲狂。

二陰　　一陽

在足腎主病，在手心主病。


 

○膽少陽相火來，三焦少陽相火來。




《陰陽别論》：二陰一陽發病，善脹，心滿，善氣。

《陰陽類論》：二陰一陽，病出於腎，陰氣客遊於心，脘下空竅，堤閉塞不通，四支别離。

二陰　　二陽

合病同陽。


 

○《熱論》：兩感於寒者，一日則巨陽與少陰俱病，則頭痛口乾而煩滿。




《陰陽類論》：二陰二陽，病在肺，少陰脈
 

注



 沉。勝肺傷脾
 

注



 ，外傷四支。

二陰　　三陽

在足腎主病，在手心主病。


 

○胃土克我來，大腸所克來。




一陰　　一陽

合病同陽。


 

《熱論》：兩感於寒者，三日則少陽與厥陰俱病，則耳聾，囊縮而厥，水漿不入。




《陰陽别論》：一陰一陽結，謂之喉痺。

《陰陽類論》：一陰一陽代絶，此陰氣至心，上下無常，出入不知，喉咽乾燥，病在土
 

注



 脾。

一陰　　二陽

在足肝主病，在手心主病。


 

○膀胱生我來，小腸火來。




一陰　　三陽

在足肝主病，在手心主病。


 

○胃來生我，大腸所制來。




《金匱真言》曰：善爲脈者，謹察五藏

寸。


 六府，

人。


 一逆

血逆。


 一縱
 

注



 ，

氣順。


 陰

三陰三法。


 陽

三陽三部。


 表

府。


 裏

藏。


 雌

母與二女。


 雄

父與二男。


 之紀，藏之心意，合心於精，非其人勿教，非其真勿授，是謂得道。


頸脈考


《靈·禁服篇》：人迎主外。楊注引《明堂經》曰：頸之大動脈應於手，俠結喉，以候六府之氣。楊注：人迎胃脈，六府之長，初在於外，候以知内，故曰主外。

《靈·本輸篇》曰：一次任脈側之動脈，足陽明也，名曰人迎。足陽明，俠結喉之動脈也，其輸在膺中。

《靈·衛氣篇》云：本在厲兑，標在人迎，頰挾頏顙也。

《靈·經脈篇》云：足陽明之脈，其支者從大迎前下人迎，循喉嚨入缺盆，下鬲，屬胃絡脾。

《靈·動輸篇》黄帝問曰：足之陽明何因而動？岐伯曰：胃氣上注於肺，其悍氣上衝頭者，循咽上走空竅，循眼系入絡腦，出顑，下客主人，循牙車，合陽明并下人迎，此胃氣别走於陽明者也。

《靈·水脹篇》：黄帝問於岐伯曰：水與膚脹、鼓脹、腸
 

注



 覃、石瘕、石水，何以别之？岐伯答曰：水始起也，目窠上微腫，如新卧起之狀，其頸脈動，時欬，陰股間寒，足脛腫，腹
 

注



 乃大，其水已成矣
 

注



 。以手按其腹，隨手而起，如裹水之狀，此其候也。

黄帝曰：水與膚脹、鼓脹、腸覃、石瘕、石水，何以别之？岐伯對曰：水始起也，目窠上微壅，如卧新起之狀，頸脈動，時欬，陰股間足胻腫，腹乃大，其水已成也。以手按其腹，隨手而起，如裹水之狀，此其候也。○

楊注：水病之狀有六：一者，目窠微腫；二者，足陽明人迎之脈眡
 

注



 見其動，不待按之；三者，脹氣循足少陰脈上衝於肺，故時有欬；四者，陰下陰股間冷；五者，腳胻腫起；六者，腹如囊盛水狀，按之不堅，去手即起。此之六種，水病候也。○同上。




《靈·論疾診尺篇》：其頸脈

喉頸，謂人迎也。：楊注：頸脈，足陽明人迎也。動不以手，按之見其動也。○補：因經脈不以動爲診，故楊氏爲此説以消息之。《宋·龎安常傳》「定陰陽於喉手」，即人迎寸口。


 動，

○補：據《平人氣象篇》，動下有「疾」字。楊注：「人迎常動，今有水病，故動疾可見喘欬。」經云：「少陰脈動甚者，有子也」，「甚」與「疾」字同意。經脈常動，故以「疾」、「甚」爲診候。


 時

○補：據《平人氣象》，「時」當爲「疾喘」，字誤。


 欬，按其手足上，窅而不起者，風水膚脹也。

楊注：不起者，手足腫脈按之久而不起，如按泥也。




《靈·根結篇》：足陽明根於厲兑，流於衝陽，注於下陵，入於人迎、豐隆也。

楊注：人迎在結喉旁大脈動應手，足陽明正經也。豐隆在足外踝上八寸骭外廉陷者中，足陽明之大絡也。




《靈·熱病論》：頸側之動脈人迎
 

注



 。人迎，足陽明也，在嬰筋之前。

楊注：任脈之側動脈，足陽明在嬰筋之前，人迎也。




《素問·平人氣象論》：頸脈動

補：按經脈常不以動診，惟絡脈不動者，乃以動爲病狀。七十二脈之動，乃誤説。


 疾喘，

補：從「喘」字句絶。《内經》以「喘」爲脈狀者多，亦通。


 欬，

補：仲景兩引此文。


 曰水。

楊注：頸脈是胃脈人迎也。人迎常動，今有水病，故動疾可見喘欬也。有水爲腎脈動也。




《金匱·水氣脈病證》：視人之目窠上微
 

注



 擁，如蠶新卧起狀，其頸脈動，時時欬，按其手足上陷而不起者，風水。

日本丹波元簡《金匱集義》按云：《脈經》、《千金》、《外臺》并無「蠶」字。據《靈樞》《論疾診尺》及《水脹篇》，無「蠶」字爲是。




《脈經·平水氣疾證》：視人之目窠上微擁，如新卧起狀，其頸脈動，時時欬，按其手足上陷而不起者，風水。

《甲乙經》：人迎，一名天五會，在頸大脈，動應手，俠結喉，以候五藏氣。

又云：黄帝曰：水與膚脹、鼓脹、腸覃、石瘕，何
 

注



 以别之？岐伯對曰：水之始起也，目窠上微起，如新卧起狀，頸脈動，時欬，陰股間寒，足脛腫，腹乃大，其水已成也。以手按其腹，隨手而起，如裹水之狀，此其候也。

《肘後》療卒大腹
 病諸方：此病本由水來，應「水」字，而經方皆水爲病，故施疾牀。水病之初，先兩目上腫起如老蠶色，俠頸脈動，股裏冷，脛中滿，按之没指，腹内轉側有聲，此其候也。

《外臺》
 

注



 引。




《巢氏病源》：其狀目窠上微腫，如新
 

注



 卧起之狀，頸脈動，時時欬，股間冷，以手按腫處，隨手而起，如物裹水之狀，口苦舌乾，不得正偃，正偃則欬清水，不得卧，卧則驚，驚則欬甚，小便黄澀是也。

《外臺》水腫方引。




《巢氏病源》：水者，由腎脾氣虚弱所爲也。腎勞則虚，虚則汗出，汗出逢風，風氣内入
 

注



 ，還客於腎，脾虚又不能制於水，故水散溢皮膚，又與風水相搏，故云風水也。令人身浮腫如裹水之狀，頸脈動，時欬，按腫上凹而不起也。

《外臺》引。




《千金方·水腫症》：師曰：凡水病之初，先兩目腫起如老蠶色，俠頸脈動，股
 

注



 裏冷，脛中滿，按之没指，腹内轉側有聲，此其候也。

黄帝曰：

《靈樞·水脹》。


 水與膚脹、鼓脹、腸覃、石瘕，何以别之？岐伯對曰：水始起也，目窠上微腫，如新卧起之狀，頸脈動，時欬，陰股間寒，足脛腫，腹乃大，其水已成也。以手按其腹，隨手而起，如裹水之狀，此其候也。

《千金·水腫》引。




崔氏療大腹水病：身體腫，上氣，小便澀赤，臍深，頸上有兩大脈動，唾稠，不得眠睡，每腫先隨腳腫，亦有在前頭
 

注



 面腫，或大便澀者。

《外臺》引。




按：仲景寸口、趺陽、少陰三部診法全祖《動輸篇》。仲景《傷寒》、《金匱》中言趺陽不言人迎，惟序中一言人迎趺陽，謂三部不參。人迎與趺陽同爲胃脈，後人因趺字從足，遂於足中求之，以衝陽脈在足，遂以衝陽爲趺陽。凡習仲景法者，皆診足之衝陽，不診頸之人迎。《内經》詳人迎診法，趺陽診衝陽，經無明文；張景岳調停其説，以爲胃脈上診人迎，下診衝陽。考仲景三部全祖《動輸》，不能突變其法，專診足而不診頸。一也。考三部原分上中下，人迎在頸，楊注以爲上部之診；少陰在足，爲下部之診，寸口在手，爲中部之診。若如舊説，衝陽在足，少陰亦在足，足診兩部，而舍頭頸上部不診，不合三部上中下之法。二也。考《内經》一穴或五六名，或八九名十餘名，至多有至二十七名者。考人迎一穴，《銅人經》稱之爲五會，《甲乙經》稱之爲天五會，《銅人》與《甲乙》旣有别名，則仲景又何不可以稱之爲趺陽乎？且趺陽二字，本經無此穴名，如舊説以爲衝陽之别名，據頸脈求之，則爲人迎之别名，與其在下爲衝陽之别名，何如在頸爲人迎之别名？又，《千金》與《外臺》或稱人迎或稱趺陽，二穴之名參差並見；仲景書中稱趺陽，序中人迎趺陽並見。一箇脈，一箇書中正名與異名兩用，固圖經之常理，如《内經》氣衝亦稱氣街，五里又稱足之五里。三也。陽明足中之穴，本名衝陽，不名趺陽，故曰趺陽爲人迎之别名，後人因趺字從足，故以衝陽待之。考踝字從足，足稱踝，手亦稱踝，

《經脈篇》「足太陰過於外踝之上」，張作「手太陰過於手外踝之上」。


 臂臑《千金》作頭衝，不必其在頭也，是從足之字不必定在足中。如趺陽之「趺」亦作「跗」，字經三寫，烏焉成馬。趺字從足不從足，無足深計。四也。考仲景兩書言趺陽者十餘見，無人迎之别名，舉陽明一脈，以包寸口、少陰，合爲三部。《内經》不診衝陽，仲景不能舍人迎而診衝陽。五也。《内經》數言頸脈，仲景言頸脈動時時欬，全師用《平人氣象論》之説。後來王叔和真《脈經》、《甲乙》、《肘後》、《巢氏》、《太素》、《千金》、《外臺》共七家同引經此條，是《金匱》後七家猶同診頸脈，則仲景之趺陽爲頸脈人迎之别名，更無疑義。六也。今故據此六證，以定仲景三部爲頭頸、手、足，非舍人迎不診，而以陽明少陰同診於足也。考僞《脈經》五卷全祖《難經》，專診兩手，上絶不至診喉，下絶不至診足，《内經》診頸之法，不惟叔和在晉朝去古未遠，不能突變經診舊法，雖下至《千金》、《外臺》，診頸之法猶未絶也。



注
 　脈：《素問·方盛衰論》作「診」。



注
 　脈：原作「肺」，據《素問》改。



注
 　脾：原作「肺」，據《素問》改。



注
 　土：原作「上」，據《素問》改。



注
 　縱：原作「順」，據《素問》改。



注
 　腸：原作「腹」，據《靈樞》改。



注
 　腹：原作「腫」，據《靈樞》改。



注
 　矣：原作「也」，據《靈樞》改。



注
 　眡：原作「眼」，據《黄帝内經太素校注》卷二九《風水論》楊注改。



注
 　人迎：二字原脱，據《靈樞》補。



注
 　微：原脱，據科技衛生出版社本陳脩園《金匱要略淺注》卷六補。



注
 　何：原作「何如」，據人民衛生出版社本《針灸甲乙經校釋》卷八《水膚脹鼓脹腸覃石瘕》改。



注
 　外臺：原作「千金」，按所引文字見《外臺秘要》卷二○《大腹水腫方》，因改。



注
 　新：原脱，據人民衛生出版社本《諸病源候論校釋》卷二一《水腫病諸候》補。



注
 　虚則汗出，汗出逢風，風氣内入：三句原作「虚則汗溢皮出，逢風氣内入」，據《外臺秘要》卷二○《風水方》改。



注
 　股：原作「設股」，據人民衛生出版社本《備急千金要方校釋》卷二一《水腫第四》改。



注
 　頭：原作「頸」，據《外臺秘要》卷二○《大腹水腫方》改。








《内經》人寸比較分表






孫


 宗澤編輯























《内經》人寸比較合表






孫


 宗澤編輯

持其脈口人迎，以知陰陽有餘不足，平與不平。

鄭康成《周禮注》：脈之大候，要在陽明寸口，能專是者，其惟秦和乎！

《類》注亦引康成。此人寸比較，賈《疏》以陽明爲手陽明，此賈不明醫道，誤信世俗合頸足同診兩手，故以合谷穴當之。




所謂平人者不病，不病者，脈口人迎應四時也，上下相應而俱往俱來也。

以上見《靈樞·終始篇》。




陰陽上下，其動若一，陽病而陽脈小者爲逆，陰病而陰脈大者爲逆。故陰陽俱静與其動若引繩，相頓者病也。

《靈樞·動輸篇》。




少氣者，脈口人迎俱少，而不稱尺

人。


 寸也，如是則陰陽俱不足。

人迎與氣口相應，若引繩大小齊等者，命曰平人。

以上《禁服篇》。




持其氣口人迎以視其脈，堅且盛且滑者，病日進，其脈軟者，其病將下。

《靈樞·小鍼解》。




熱病三日，而氣口静人迎躁者，泄其熱出其汗；陰陽俱静者，死。

《熱病篇》。




脈之浮沉及人迎寸口大小等者，病難已。

《靈樞·五色篇》。




審其陰陽，以别柔剛，陽病治陰，陰病治陽。

《素問·陰陽應象大論》。




善爲脈者，謹審五藏六府，一逆一從，陰陽表裏，雌雄之紀。

《素問·金匱真言》。




用鍼之理，必知形氣之所在，左右上下，陰陽表裏。

言陰與陽合於五行，五藏六府亦有所藏，四時八風盡有陰陽。五藏六府，察其所痛，左右上下，知其寒温，何經所在。

《靈樞·官鍼篇》。




此皆陰陽、表裏、外内、左右、雌雄、上下相輸應也。

《素問·金匱真言論》。




脈有陰陽，知陽者知陰，知陰者知陽。

《素問·陰陽别論》。




人迎與脈口俱盛四倍以上爲關格，關格之脈贏，不能極於天地之精氣，則死矣。

《素問·六節藏象論》。




人迎與太陰脈口俱盛四倍以上，名曰關格。

人迎脈口俱盛三倍已上，命曰陰陽俱溢。

以上見《靈樞·終始篇》。




熱病三日，而氣口静人迎躁者，取之諸陽。

《熱病論》。




陰之與陽也。異名同類，上下相會。

《靈樞·邪氣藏府病形篇》。




以上下逆順循之，其脈疾者不病，其脈遲者病，脈不往來者死。

《素問·三部九侯論》。




春夏而脈瘦。秋冬而脈浮大。

《素問·平人氣象論》。




按尺

人。


 寸，觀浮沉滑澀，而知病所生以治，形不足者温之以氣，精不足者補之以味。

《素問·陰陽應象大論》。




反四時者，有餘爲精，不足爲消。

《素問·病能論》。




陰陽俱盛，不得相榮，故曰關格。關格者，不得盡期而死也。

《靈樞·脈度篇》。




陽明胃脈也，胃爲五藏六府之海，其精氣上注於肺，肺氣從太陰而行之。其行也，以息往來，故人一呼脈再動，一吸脈亦再動，呼吸不已，故動而不止。黄帝曰：氣之過於寸口，上十焉息？下八焉伏？何道從環？不知其極。岐伯曰：氣之離藏也，卒然如弓弩之發，如水之下岸，上於魚以反衰，其餘氣衰散以逆上，故其行微。

《靈樞·動輸篇》。




陰静俱静者，病有死徵也。

《靈樞·熱病篇》。




脈之應於寸口，大堅以澀者，脹也。其陰爲藏，陽爲府。

《靈樞·脹論》。




陰陽如一者，病難治。

《靈樞·邪客篇》。




微妙在脈，不可不察，察之有紀，自陰

寸。


 陽

人。


 始。是故聲合五音，色合五行，脈合陰陽。

《素問·脈要精微論》。




五藏者皆禀氣於胃，胃者五藏之本也。藏氣不能自致於手太陰，必因於胃氣，乃致於手太陰。

《素問·玉機真藏論》。




善診者，察色按脈，先别陰陽。

人、寸。


 審清濁而知部分，視喘息聲音而知所苦，觀權衡矩規而知所主。

《素問·陰陽應象大論》。











仲景人寸比較表






侄孫


 宗濬編輯

















《甲乙》人寸比較表






孫


 宗澤編輯












 

注








按：皇甫士安《甲乙經》出於晉時，據舊説則謂在《難經》後，而其書全引《内經》，其序所云集《内經》、《明堂鍼灸》而别其類者也。《内經》人寸比類而言者不下數十見，《甲乙經》所引全同，可見晉時猶專崇古法，叔和與《甲乙》相先後，何能突變古法？知其僞也。《難經》專就兩手分三部，并頸足之法而棄之，五藏六府均取決於兩手；繼考《千金》、《外臺》，凡與《難經》同者皆屬僞羼，本書真法，亦同《甲乙》。於是知高陽生之徒所創專診兩手之法，以寸、關、尺分三部、浮中沉爲九候，文人儒士或頗采用，專家名師棄而弗道，如《千金》、《外臺》可證也。姚際恒《僞書考》引《傷寒論序》，以《難經》爲六朝人所作，大抵在齊、梁以後，初名黄帝之書，《新唐書》乃題越人耳，《脈經》宋校，羼入僞書四卷；不知叔和與士安同時，診法本極純正，故士安脈論不見《難經》隻字，其他篇有數條，乃爲宋新校正所加，以資參考，當有朱、墨之分。或以爲《甲乙》引《難經》之據，不知隋唐時猶名《八十一問》，實無《難經》之稱。今《甲乙》題曰《難經》，顯見爲宋校所加。使《難經》果出越人，爲叔和所師法，何以士安并不一語及之？誣衊前賢，罪無可逭，猶幸庸俗不工作僞，疵病百出，毫無依據，即寸、關、尺三字，亦不可通，僞迹昭顯，無足深究；惟古法久喑，人罕知之，則不可不爲《内經》一洗積塵。爰集《甲乙經》人寸比類之處，都爲一表，亦以見當時尚無專診兩手之説也。寫竟謹跋。



注
 　留：原作「流」，據《針灸甲乙經》卷一《五藏六府官》改。








《脈經》真本人寸比較表


















按：《傷寒》《辨脈篇》，後人云係王叔和纂次，所言脈法亦與仲景不甚符合，故不敢列入仲景脈法中，仍附於《脈經》之後。








《千金方》人寸比較表






侄孫


 宗濬編輯

















《外臺》人寸比較表













左爲人迎右爲寸口駁義






井研


 廖平輯述

《難經》「二十三難」：「如環無端，轉相溉灌，朝於寸口人迎，以處百病而決死生
 

注



 也。」又曰：「終始者，脈之紀也。寸口人迎，陰陽之氣，通於朝使，如環無端，故曰始也，終者三陰三陽之脈絶。」

謝注曰：寸口人迎，古法以俠喉兩旁動脈爲人迎，至晉王叔和，直以左手關前一分爲人迎，右手關前一分爲寸口，後人宗之。愚謂昔人所以取人迎寸口者，蓋人迎爲足陽明胃經，受穀氣而養五藏者也；氣口爲手太陰肺經，朝百脈而平權衡者也。又云：《靈樞》第九篇云：「凡刺之道，畢於終始。明知終始，五藏爲紀，陰陽定矣。」又曰：「不病者，脈口人迎應四時也；少氣者，脈口人迎俱少而不稱尺寸也。」此一節因上文寸口人迎處百病決死生而推言之，謂欲曉知終始，於陰陽爲能定之，蓋以陽經取決於人迎，陰經取決於氣口也。朝使者，謂氣血如水潮，應時而灌溉。使，謂陰陽相爲用也。始如生物之始，終如生物之窮，欲知死生，脈以候之。陰陽之氣，通於朝使，如環無端，則不病；一或不相朝使，則病矣。況三陰三陽之脈絶乎？絶必死矣！

《難經》專診寸口，左右分配藏府，兩兩相同，並不必關照喉頸之人迎，乃「二十三難」中兩以寸口人迎對舉，其所引又與《禁服》、《終始篇》之文相合，專診兩手，何地以容人迎？此左人右寸之説雖出僞《脈經》，而不能不推作俑於《難經》。楊氏《太素注》云：「近相傳者，直以兩手左右爲人迎寸口」，是此法直出齊、梁以後，王氏真《脈經》必無此二語。可知説無正經可憑，故託之《難經》也。

《脈經·脈法讚》云：左手關前一分爲人迎，右手關前一分爲寸口。

楊氏以「近相傳」云云，則其説不出叔和可知。考《難經》、僞《脈經》專診兩手，自我作故，經外别傳，無取乎言人迎也，後以攻之者，以人迎見於《内經》，將近百條，不應其名目亦棄而弗道，

《難經》兩見人迎，亦删削不盡者。


 齊、梁以後，乃杜撰二語以消息之。雖有此異名，而兩手診法不異，故自唐至元無異議。至明中葉，學風喜復古與翻案，李氏《醫宗必讀》始據《内經》明文，以外因内因風食分之，但其所争者，兩手寸部之名目耳。厥後李、馬、張雖有異説，然人迎之在頸不在頸不計也。至景岳，乃直以人迎在喉頸而不在手，截斷衆流，雖診法猶囿高陽，卓識宏議，龐氏以後，一人而已。俞氏理初博通今古，亦後勁也。

金大定本《銅人俞穴鍼灸圖經》云：人迎在頸，而取法於手也。左手關前一分，人迎之位也；右手關前一分，氣口之位也。候氣口以知陰，候人迎以知陽。

按：《圖經》當詳經穴，人迎之在喉旁，是所熟習，因不敢直移人迎於左寸，用左右異名之誤説，惟終囿於獨診兩手之法，乃調停其間，以爲穴脈雖在喉頸，而診法猶在左寸，尤近理而大亂真矣。

明李宗梓《醫宗必讀·脈法心參·人迎氣口説》：關前一分，人命之主。

左爲人迎，以辨外因，人迎緊盛傷於風。

右爲氣口，以辨内因，氣口緊盛傷於食。

核人寸之屬兩手，其説久矣。李氏因《内經》有風、食之分，乃剏爲此説，與馬玄臺略同，李梴乃專攻之。

明李梴《醫學入門·人迎氣口訣》




按：其説以三部分爲九分，以右手分寸部爲人迎，關部爲寸口，不詳左手，並不詳右尺。

李氏説云：「此即上古診法中之二法也。氣口，右手關前一分，以候七情，房勞、工作勤苦與飲食無節，皆爲内傷不足之證。所以名氣口者，五藏之氣必因胃氣而升於手太陰故也。人迎，左手關前一分，以候六淫及起居失宜，感冒時行不正之氣，皆爲外感有餘之證。所以名人迎者，外邪必因虚而入故也。至若藏氣平者，邪自難犯，故先氣口而後人迎也。《内經》『人迎緊盛者傷於寒，氣口緊盛者傷於食』，然七情藴鬱，正由宿食助發，若專傷食而無七情，則不應氣口。又論傷寒皆自太陽始，然經曰風喜傷肝，

外。


 寒喜傷腎，

外。


 暑喜傷心胞

 ，

外。


 食喜傷脾，

内。


 熱喜傷心，

外。


 燥喜傷肺，

外。


 以類推之。風當自少陽，

膽。


 濕當自陽明，

脾。


 暑當自三焦，寒當自太陽

 ，此丹溪獨得經旨，發仲景未發也。其外非六淫、内非七情而病者，謂之不内外因，本經自病也，非若氣口人迎傳變乘尅，但三因皆以胃氣爲主。經云：『氣口亦太陰也，兼屬脾。』又云：『人迎亦胃脈也。』《脈讚》云：『關前一分，人命之主。』故取李仲南《三因歌括》

 於前，而以丹溪圖説注之。」乃李宗梓《醫宗必讀·脈法心參·人迎氣口説》：「關前一分，人命之主。左爲人迎，右爲氣口，人迎以辨外因，氣口以辨内因。又曰：人迎緊盛傷於風，氣口緊盛傷於食。蓋寸部三分，關部三分，尺部三分，三部合計，共得九分。每部三分者，前一分，中一分，後一分也。此言關前一分，仍在關上之前一分耳。人多誤認『關前』二字，竟以左寸爲人迎，右寸爲氣口，誤矣。

此因李氏《醫宗必讀》以左右分外感内傷，又變爲此説，於一手之中自分人迎寸口矣。


 須知左關前一分正當肝部，肝爲風木之藏，故外傷於風者，内應風藏而爲緊盛也；右關前一分正當脾部，脾爲倉廪之官，故内傷於食者，内應食藏而爲緊盛也。觀其但曰傷於風，勿泥外因，而概以六氣所傷者，亦取人迎也。但曰傷於食，勿泥内因，而概以七情所傷者，亦取氣口也。古人人迎氣口有兩法：在左右兩手分之，左爲人迎，右爲氣口；在右手一手分之，

專以右手分二脈，尤怪。


 肺在寸爲人迎，脾在關爲氣口。

因《醫宗必讀》以兩手分内傷外感，乃以右手寸關二部爲人、寸，兼包内外，而不能推之尺部與左手。


 蓋肺主皮毛，司腠理，凡風邪來客，先犯

 皮毛，皆肺經腠理不密所致也。」

又，其分人迎、氣口，《脈訣》略與此同。




馬玄臺《靈樞·禁服篇》「寸口主中人迎主外」注：此言人迎寸口之脈各有所主，而合四時者爲無病也。寸口者，居右手寸部，即太淵穴，去魚際一寸，故曰寸口；以其爲脈氣之所會，故又曰脈口，又曰氣口。寸口主中，乃足手六陰經脈所見也。人迎者，居左手寸部，

人、寸之分，止在兩寸部，與李宗梓同。


 蓋人迎者乃足陽明胃經之穴名，而其脈則見於此，故即以人迎稱之，

與金大定《圖經》誤同。


 以胃爲六府之先也。人迎主外，故左關爲東爲春，左寸爲南爲夏；所以謂左寸爲外，凡足手六陽經之脈必見於此。右寸爲秋爲西，右關爲中央爲長夏，其兩尺則爲北爲冬；所以謂右寸爲内，凡足手六陰經之脈必見於此。然寸口之脈在内而出於外，人迎之脈在外而入於内。

左寸，人迎主外。左關。左尺。

右寸，氣口主内。右關。右尺。

張隱菴《靈樞·禁服篇》注附高士宗曰：人迎氣口，謂左右兩寸口

 ，所以分候陰陽之氣，非寸、關、尺三部也。若以三部論之，則左有陰陽，而右亦有陰陽也。


駁義

共七家，共十六條。





按：《難經》創法，縮頭足於兩手，專診寸口，無如人迎明文見於《内經》者將近百條，不能掩蔽，故雖《難經》亦有以人迎寸口對舉之條。《難經》旣已大行，或據《内經》明文以攻之，習其術者，又補爲此説以掩其失，於是左右二穴可以異名，亦仿《難經》之左爲腎右爲命門。而宋、元以後，皆受其迷罔而不悟矣！

《太素·脈行同異篇》：「故陰陽上下，其動也若一

 。」楊上善注：含謂寸口，

「含」當作「陰」，字之誤。


 手太陰也。陽謂人迎，足陽明也。上謂人迎，下謂寸口。

楊以人爲上，寸爲下，與張互易。


 有其二義：人迎是陽，所以居上也；寸口是陰，所以居下也。又人迎在頭，所以爲上；寸口在手，所以爲下。人迎寸口之動，上下相應俱來，譬之引繩，故若一也。所論人迎寸口，惟出黄帝正經，計此之外，不可更有異端。近相傳者，

據此足見其説晚出。


 直以兩手左右爲人迎寸口，是則兩手相望以爲上下，竟無正經可憑，恐誤物深也。

楊駁最明。




《靈樞·禁服篇》：「故寸口主中，人迎主外。」楊注：結喉兩箱，足陽明脈迎受

 五藏六府之氣以養於人，故曰人迎。《下經》曰：「人迎，胃脈也。」又曰：「任脈之側動脈足陽明，名曰人迎。」《明堂經》曰：「頸之大動脈，動應於手，俠結喉，以候五藏之氣。」人迎胃脈，六府之長，動在於外，候之知内，故曰主外。寸口居下，在於兩手，以爲陰也。人迎在上，居喉兩旁，

楊以肺居下胃居上，據頸手部位而言，與景岳不同，張説非是。案胃當在上。


 以爲陽也。《九卷·終始篇》云：「平人者不病，不病者，脈口人迎應四時也。」應四時者，上下相應，俱往俱來也。脈口，謂是手太陰脈行氣於寸
 

注



 口，故寸口脈口，亦無異也。旣上下俱往俱來，是非以二手爲上下也。又《九卷》

楊氏稱今本《靈樞》爲「九卷」。


 《終始篇》曰：「人迎與太陰脈口俱盛四倍以上，命曰關格。」即知手太陰無人迎也。

駁兩手異名之誤。


 又《素問》第五篇云：「胃管

 癰診，岐伯曰：當得胃脈沉細，胃沉細者氣逆，氣逆者人迎甚盛，盛則熱。人迎者胃脈也，逆盛則熱聚於胃口而不行，故胃管爲癰。」此經所言人迎寸口之處數十有餘，竟無左手寸口以爲人迎，右手關上以爲寸口。而舊來相承，

前條作近相傳者。


 與人診脈，縱有小知，

專診兩手，亦有得名者。


 得之别注，

吞刀吐火，積久自悟，不能告人。


 人多以此致信，竟無依據，

離經畔道。


 不可行也。

以上楊氏《太素》注二條。




宋龐安常《脈論》：

明徐春浦《古今醫統·脈訣辨妄》引。


 察脈之要，莫急於人迎寸口。

此句與鄭注《周禮·疾醫》「脈之大要在陽明寸口而已」相同。


 是二脈相應如兩引繩，陰陽均則繩之大小等。凡平人之脈，人迎大於春夏，寸口大於秋冬。何謂人迎？喉旁取之，《内經》所謂别於陽者也。

以上爲龐氏正説，以人迎在喉頸，以下則駁左人右寸之説。


 越人

此下專駁《難經》。


 不盡取諸穴

九候。


 之脈，但取手太陰之行度，魚際後一寸九分，以配陰陽之數，

左人右寸。


 而得關格之脈。

僞《脈經》關格與《内經》不同。


 然不先求喉手引繩之義，則昧人寸陰陽關格之所起。

此屬駁語。


 寸口倍於人，

以下《難經》文。


 則上魚而爲溢，故言溢者寸倍人極矣。溢之脈，一名外關，一名内格，一名陰乘之脈。曰外關者，自關以上外脈也，陰拒陽而出，故曰外格。陰生於寸，動於人，

人迎。


 今自關以上溢於魚際，而關以後脈伏行，是爲陰壯乘陽而陽竭，陽竭則死，脈有是者死矣。此所謂寸口四倍於人迎，

此經文正説。


 爲關陰之脈者也。關以後脈當一寸而沉，過者爲尺，中倍於寸口，至三倍則入寸而爲覆，故言寸者，尺

人。


 倍寸極矣。覆之脈，一名内關，一名外格，一名陽乘之脈。内關者，關以下内脈也。外格者，陽拒陰而内入也。陽生於陰，尺動於寸

 ，自關以下覆入尺澤，而關以下脈伏行，則爲陽亢乘陰，而陰竭亦死，脈有是者死矣。此所謂人迎四倍於寸口，爲格陽之脈也。經曰：人迎與寸口皆盛，過四倍則爲關格。

脈名，非病名。


 關格之脈羸，不能極天地之精氣而死。所謂關格者，覆溢是也。雖然，獨覆獨溢，則補寫以生之。尺部

當作「人迎」。


 一盛，瀉足少陽，補足厥陰；二盛，瀉足太陽，補足少陰：三盛，瀉足陽明，補足太陰。皆二寫一補之。四盛則三極，導之以鍼，當盡取少陽太陰陽明之穴。脈弱者取三陽於足，脈數者取於手，少陽二，當補於陰一。至寸而反之。脈有九候者，寓浮沉

 於寸、關、尺也。

此僞《難經》文，以下駁義。


 越人不取二經之穴，

三部之人迎少陰。


 直以二經配合於手太陰行度，

專診兩寸。


 自尺至寸，九分之位復分三部，部中有浮、中、沉，以配天、地、人也。

部位法，與經不同。


 又曰：中風木，傷寒金，溼水，熱火，温病起於溼，溼則土病，土病而諸藏受害，其本生於金木水火四藏之變也：陽浮陰微爲風溼，陽數陰實爲温毒，陽濡陰急爲溼温，陰陽俱盛爲温瘧。其治也，風濕取足厥陰木、手少陽火，温毒專取少陰火，傷寒取手太陰金

 、手少陰火，濕温取足少陰水。鄉人皆謂我能與傷寒。我察傷寒與四温變

 ，辨其疑似，而不可亂也。

以上駁僞《難經》文，《宋史》本傳節去。


 故定陰陽於喉手，配覆溢於寸人，

舊誤作「尺」。


 寓九候於浮沉，

《周禮》「九藏」，鄭君同。九候即九藏。十二經，除三大部之外，别有九經；本經病診本經動脈，不展轉借診手太陰寸口。


 分四温於傷寒。此皆扁鵲略開

 其端，而余參以《内經》，諸書可究，而得其説。審而用之，順而治之，病不得逃焉。

按：《癸巳存稿》所引《宋史》本傳乃摘録，非全文，今故取《醫統》全文録之。○右宋龐氏一條。




徐春甫《神門命門人迎辨》云：《經脈别論》篇曰：「食入於胃，濁氣歸心，淫精於脈。脈氣流經，經氣歸於肺，肺朝百脈，輸精於皮毛。毛脈合精，行氣於府。府精神明，留於四藏，氣歸於權衡。權衡以平，氣口成寸，以決死生。」又曰：「氣口者，亦太陰也。是以五藏六府之氣味，皆出於胃，變見於氣口。」蓋以氣口包括五藏六府

動脈。


 之總名也。此氣口之所爲寸口，而人迎神門命門之脈，又各有其經也。氣口成寸之位，烏可以容三脈之紊？而三脈自有本位，豈可以容牽合也哉！《脈要精微篇》有尺

 而附上，上附上之分，自是三部寸、關、尺之議本於此也。《脈經》謂左手關前一分爲人迎，誤也。

駁左爲人迎之誤。


 愚嘗考之《内經》，人迎診候乃是陽明胃脈，在結喉兩旁動脈是也。《靈樞·五色篇》曰：「人迎盛堅者傷於寒，氣口盛堅者傷於食。」《綱目》

《醫學綱目》。


 釋謂：「氣口脈在兩手掌後，手太陰之脈也，人迎脈在結喉兩旁，足陽明之脈也。」蓋謂胃爲六府之源，故與氣口配診，以知疾病之端。龐安常論之詳矣，兹不復贅。

以上詳人迎。


 考之神門脈，《内經》有曰：「神門絶，死不治。」神門爲手少陰心經之動脈，穴在掌後側寸之分，與大淵相對，

上下相去甚遠。


 《脈經》

僞本《脈經》，非叔和所作。


 謂兩手尺前爲神門，

僞《脈經》直以兩尺爲神門。神門心經動脈，在掌後鋭骨之下，與太陰經動脈相去甚遠。以神門當尺脈，真屬顛倒，不知作僞者何以至此，而人顧奉之爲金科玉律，誠不可解。


 誤也。

駁神門。


 又以右尺爲命門，亦嘗考之，命門在督脈

後人之説。


 十四椎下陷中，兩腎之間，與臍相對，

所謂命門即兩腰，本爲心包絡。自唐以後，以附心之脂爲心包絡，而内外腎合爲一名。明馬玄臺以包則爲命門，則腰之爲包絡定矣。


 固爲真元之根

 本，性命之所關。腎

外腎。


 雖屬水，

以内腎爲包絡，則後人所撰創之命門，當指外腎，女子爲子處。


 而實有相火寓於其中。

外腎主之。


 太極所謂動者静之基，則是静而生水者本也，動而挾火者標也。

皆外腎所主。


 虞天民謂：「命門象門中棖闑，司開闔之象，惟其静而闔，涵養乎一陰之真水；

外腎主藏精。


 動而開，鼓舞乎龍雷之相火。

外腎泄精。


 水爲常，而火爲變也。」

屬少陽經，與胆爲表裏。


 可謂深得命門之旨者矣。

古經無命門藏府，此出僞《難經》，爲晚近杜撰名目。實則即外腎。詳《外腎爲少陽即命門》考。○以上駁命門。


 《脈訣辨妄》又云：脈自《内經》以下，歷周、秦、漢，鮮有

當作「皆能」。


 得其旨緒者。至晉王叔和氏以脈鳴時，

今本《脈經》真僞參半。


 撰有《脈經》，可謂詳切，惜其謬以大小腸候之兩寸，

此全出《難經》，僞《脈經》祖之。今不攻《難經》而攻叔和，過矣。況此説並不出真《脈經》。


 致有後人乘訛集為《脈訣》，遂致《脈經》幾隱晦

 也。

腑候於人迎，藏候於寸口，劈分兩界，經説甚明；僞《脈經》專診兩寸，乃并診藏府於三部。明人喜攻其大小腸之配對不合，不知己所主持同爲僞説。


 至宋龐安常氏始得經意，而有人迎氣口之辨。

寸口專候五藏，人迎專候六府，彼此分統，不相淆亂，故僞《脈經》以下，以六府分配兩手者至於七八家，皆屬妄語。


 嗣後論脈，未能或之先也。

分人寸，宋龐氏已有發明，惟於古診法未能詳明，所以明而復晦。


 脈爲醫之關鍵，醫不察脈，則無以别證，證不别，則無可以措治。夫何六朝高陽生竊晉王叔和之名，撰爲《脈訣》，

考《隋經籍志》，叔和後以《脈經》之名箸録者尚有七八家。


 以左心小腸肝膽腎、右肺大腸脾胃命

以五藏分配兩手已屬萬不可通，至以六府相配，尤爲誤中之誤。以經以人迎診府，不用寸口也。


 爲歌成帙，謂淺近易習，使後學樂從訛承惑，固而不知覺。蔡西山、戴同父氏力爲之辯，

諸人雖攻之，然不能自立。


 而辯之未盡辯也。又謂左寸浮以候小腸之脈，設只單浮，則心脈無矣。經曰：「心脈絶，死不治。」心脈可以一日無乎？

駁藏府表裏同候一部誠快，然此不足駁，以關、尺之文並不見《内經》。豺狼當道，何問狐狸！


 予逆推其小腸配於左寸之誤也。

旣知龐説，則以寸診府已極爲謬妄，則其上下部分更不足與較矣。就所説亦非，須知府不候於手。


 吾之浮以候表主於外，心部之表候者，目眥汗腠之所屬也；沉以候裏主於内，心部之裏候者，精神氣血之所屬也。

直以左寸候，亦沿僞《難經》之誤。僞《難經》以浮沉分藏府，此以浮沉分一經之表裏，較有分寸。


 又謂女人與男子脈相反悖，致使後人有以左尺候心、右尺候肺者，

齊褚氏説，或以其書爲僞。


 殊不知男女之異者，不過氣血之少異、尺寸之强弱，五藏六府定位固亦可以異乎？此其爲妄者四也。予其容以弗辯乎哉！今述《内經》脈候，統屬診法，質疑刊誤，以正其非。君子觀之，當自覺矣。

《脈訣》興，《難經》直可投之丙丁，以絶禍原。若條分縷析，雖數十百條駁不盡，豈止此四事而已哉！


 

○右徐氏一條。




《類經》注云：又按：氣口寸口脈口之義，乃統兩手而言，非獨指右手爲氣口也。

此駁馬玄臺。


 如《經脈篇》云「手太陰之脈入寸口，上循魚際」，又曰「經脈者，常不可見也，其虚實也，以氣口知之」；

通指十二經動脈口，不專指肺。


 《經筋篇》曰「手太陰之筋結於魚後，行寸口外側」；

寸口以身寸得名，與尺澤同非穴名，其初脈乃經渠穴。


 《經脈别論》曰「權衡以平，氣口成

當爲「人」，音之誤。


 寸，

人、寸同名氣口。


 以決死生」；《平人氣象論》曰「欲知寸口太過與不及」；《小鍼解》曰「氣

此指全身動脈。


 虚而當補，盛而當寫」；

據此知氣口不單指手太陰一脈而言。


 本篇曰「氣口何以獨爲五藏主」；

不言六府。○《難經》妄添二字。


 諸如此者，豈獨指右手爲言耶？而王叔和未詳經旨，

真《脈經》猶用古法。


 突謂左爲人迎、右爲氣口，

楊氏注《動輸篇》云：「所論人迎寸口，惟出黄帝正經，計此之外，不可更有異端。近相傳者，直以兩手左右爲人迎氣口，是則兩手相望以爲上下，竟無正經可憑，恐誤物深也。」案左人右寸，今本僞《脈經》有其文，而楊氏乃云「近相傳者」，是其説始於齊、梁，去隋不遠，疑高陽生之徒所爲。今本《脈經》有其文者，乃宋校正羼補僞書，非原本所有，更不得歸咎叔和。


 左手人迎、右手寸口等説，自晉及今，

據楊注，則非王叔和明甚。


 以譌傳譌，莫可解救。甚至

明李梴《醫學入門》。


 以左

手爲人迎。


 候表，以右

手爲寸口。


 候裏，無稽之言，其謬爲甚。

馬、張亦同。


 夫肝、心居左，

以五藏屬左。


 豈不可以爲裏？腸、胃在右，

以六府屬右。


 豈不可以言表？如仲景爲傷寒之祖，但曰「凡浮數滑動者，此名陽也；沉澀弱弦

當作「懸」。


 微者，此名陰也」，

此不必出仲景。


 又曰：「表有病者，脈當浮而大；裏有病者，脈當沉而細。」又如其「上取寸口」，太陰脈也，「下取趺陽」，陽明脈也。

趺陽當爲人迎别名。《甲乙》名五會，當爲一穴三名。


 是皆陰陽表裏之謂，初未聞以左爲人迎而候表，右爲氣口而候裏。

駁李氏説。


 即余初年亦嘗爲左表右裏之説所惑，及今見多識定，乃知脈體自有陰陽，諸經皆具

 表裏。凡今之習訛者，但見左强，便曰外感而攻其表，但見右盛，便曰内傷而攻其裏，

此爲誤中之誤。


 亦焉知藏氣有不齊，脈候有禀賦，或左脈素大於右，或右脈素大於左，

日本丹波氏脈書云：無論男女，皆右大於左，以右手用力，故形脈俱大於左。


 孰者爲常，孰者爲變？

此論精。診者必知其常，而後知其變。


 或於偏弱中略見有力，已隱虚中之實，或於偏盛中稍覺有神，便是實中之虚。設不知此而執，欲以左右分表裏，豈左無裏而右無表乎？

當時李説盛行，流弊至此。自此以後，無人祖其説矣。


 故每致攻伐無過，顛倒陰陽，非惟大失經旨，而遺害於人不小。無怪乎診脈之日難也！此不得不爲辨正。

再案：人迎氣口之脈，本皆經訓，但人迎爲足陽明之脈，不可以診於手；

駁金大定本《圖經》穴在頸診在手之誤。


 氣口總手太陰而言，不可以分左右。

張謂不可以分人、寸耳。實則《難經》脈之分左右皆非古法，《傷寒》與叔和所無。日本丹波元簡《脈學輯要》則已不分左右矣。


 如《動輸》、《本輸》、《經脈》等篇，明指人迎爲結喉旁胃經動脈。愚嘗考之，《四時氣篇》曰

 「氣口候陰，人迎候陽」，《五色篇》曰「人迎盛堅者傷於寒，氣口盛堅者傷於食」，《禁服篇》曰「寸口主中，人迎主外」，《經脈》、《終始》等篇曰人迎一盛二盛三盛，脈口一盛二盛三盛等義，皆言人迎爲陽明

 之府脈，故主乎表；脈口爲太陰之藏脈，故主乎裏。如《太陰陽明論》曰「太陰爲之行氣於三陰，陽明爲之行氣於三陽」，《陰陽别論》曰「三陽在頭」，正言人迎行氣於三陽也；「三陰在手」，正言脈口行氣於三陰也。蓋上古診法有三，

今另立爲十二種。


 一取三部九候，

張氏三法，前二法今已别集爲專書，一爲《人寸比類診》，二爲《三部九候》。


 以診通身之脈。

仲景寸口趺陽少陰爲三部法，由《動輸篇》而出。其餘單言脈字者爲六經病脈，各診本經之動脈，爲九候法，鄭康成所謂九藏

 。人身十二經，提三大部爲綱，其外别有九藏。鄭康成云「脈之大候，要在陽明寸口」，爲三部法，又爲九藏，九候法也。與仲景同。


 一取太陰陽明，

此法亦見鄭注。


 以診陰陽之本；

醫之辨證，莫難於分别陰陽。醫學分辨之説亦多矣，而經中别陰陽、分表裏、判中外、審虚實之絶大公式，言之文繁不殺，而唐、宋以來幾無一人稱道之者，豈不大可怪哉？


 一取左右氣口，

可惜張氏於前二門無心得，其後一門仍承《難經》之僞法，不見於《内經》者。


 以診藏府之氣。

指高陽生專診兩寸法。


 然則人迎自有其位，《脈經》乃扯人迎於左手，而分氣口於右手，不知何據何見而云然。

凡攻叔和者，實皆攻《難經》，特以《難經》題爲扁鵲所撰，不敢攻之，而以叔和爲的耳。


 愚初惑之，未敢遽辯，及見《綱目》

《醫經綱目》。


 之釋人迎寸口者，亦云人迎「在結喉兩旁，足陽明之脈也」，又見龐安常論脈曰：「何謂人迎？喉旁取之。」近見徐東皋曰：「《脈經》謂左手關前一分爲人迎，誤也。」

徐説見前，本不足法，此節取其語耳。


 若此數君者，已覺吾之先覺矣，

楊氏《太素》注猶有人迎氣口診法，此所引皆宋以後人。


 兹特引而正之。嗚呼！夫一言之謬，遺誤千古，何時復正哉！立言者，可不知所慎乎！

又云：人有四海，而胃居其一，是爲水穀之海。藏府之屬，陽爲府，陰爲藏，胃屬陽而爲六府之本，故云六府之大源。然五味入口，藏於胃以養五藏氣，故又曰胃爲五藏六府之海。

胃爲水穀之海，衝乃五藏六府之海，各有取義，不可蒙混。


 氣口本屬太陰，而曰亦太陰者，何也？蓋氣口

 屬肺，手太陰也；

按古診法，九候共診九脈，經又云十二經皆有動脈，不止手太陰一經，故可言十二氣口。張氏習於俗見，故以爲止肺乃爲氣口脈可診，經有明文，亦不知悟。習俗移人，甚矣哉！


 布行胃氣，則在於脾，足太陰也。按《營衛生會篇》曰「穀入於胃，以傳於肺，五藏六府皆以受氣」，《厥論》曰「脾主爲胃行其精液者也」，《經脈别論》曰「飲入胃，游溢精氣，上輸於脾，脾氣散精，上歸於肺」。然則胃氣必歸於脾，脾氣必歸於肺，而後行於藏府營衛。所以氣口雖爲手太陰，而實即足太陰之所歸，故曰氣口亦太陰也。

其説未確。


 是以五藏六府之氣味，皆出於胃，而變見於氣口，故胃爲藏府之大源，然無不由脾之達肺也。

《景岳全書·述古》云：經曰「人迎甚堅者傷於寒，氣口甚堅者傷於食」，此本以陽明太陰之脈分言表裏，而王叔和以左爲人迎，右爲氣口，因致後人

李氏《醫宗必讀》。


 每以左脈辨外感，右脈辨内傷，豈左無内傷而右無外感乎？謬甚！謬甚！

張氏《類經》注云：獨

 近代馬玄臺知諸子之非，而謂關格之義非隔食癃閉之病證，曰：「嗚呼痛哉！軒、岐之旨乎！秦、張、王、李、朱，後世業醫者所宗，尚與《内經》渺然如此，況能使後世下工復知關格爲非病名也！又焉能決關格脈之死生，治關格脈之病證，及治隔證閉癃證而無謬也哉！」此馬子之言誠是矣。然觀其諸篇之注，則亦未詳經義，謬宗叔和，仍以左爲人迎右爲氣口，竟置陽明胃脈於烏有，而仍失本經表裏陰陽根本對待之義，此其復爲誤也，故於《陰陽别論》中「三陽在頭三陰在手」之義竟皆謬注。嗚呼！玄臺哀前人之誤，而予復哀其誤，所謂後人而復哀後人也。使余之後人又復有哀余之誤者，余誠不自知之，而今日之言，乃又不如無矣。

又云：詳《五色篇》論人迎氣口，蓋人迎本足陽明之經脈，在結喉兩旁；氣口乃手太陰之經脈，在兩手寸口。人迎爲府脈，所以候表；寸口爲藏脈，所以候裏。故曰：氣口獨爲五藏主。

不言六府，此藏府之分。


 此《内經》之旨也。所以後人但診氣口不診人迎，

此自後人之誤。使人迎可以不診，經何爲與寸口對舉者數十見乎？景岳明知其誤，診人迎古法不能自立，故又爲此回護模棱之語。


 蓋以脈氣流經，經氣歸於肺，而肺朝百脈，

指藏而言，不及府。


 故寸口爲脈之大會，

寸口以候五藏，人迎以候六府，經以此分。府不候於寸。於寸候府之法，景岳能言之與實行之乎？


 可決死生。

張氏詳於攻人，疏於自立，徐靈胎、俞理初亦同此弊。故非攻人之難，而恢復古法之難。


 而凡在表在裏之病，但於氣口諸部皆可察也。

如此，又何必兢兢分别人迎必在喉頸耶？


 自王叔和誤以左手爲人迎，右手爲氣口，且云左以候表、右以候裏，

候表候裏，乃經正文，特不在兩手耳。


 豈左無裏而右無表乎？訛傳至今，其謬甚矣。○

右張氏五條。




《四診心法》：關脈一分，右食左風

 ，右爲氣口，左爲人迎。

《醫宗金鑑》。


 

○注：陰得尺中一寸，陽得寸

 内九分。一寸九分，寸、關、尺脈

 三分分之。今曰關脈一分，乃關上之一分也。左關一分名人迎，肝膽脈也，肝膽主風，故人迎緊盛主乎傷風；右關一分名氣口，脾胃脈也，脾胃主食，故氣口緊盛主乎傷食。此創自叔和，試之於診，每多不應，然爲後世所宗，不得不姑存其説。觀《内經》以足陽明胃經頸上之動脈爲人迎，手太陰肺經高骨之動脈爲氣口，足知其謬矣。




俞理初《癸巳類稿·持素持篇·人迎候二之三》云：「脈有陰陽，知陽者知陰，知陰者知陽。凡陽

當爲「陰」，下同。


 有五，五五二十五陽，

五藏，五五二十五屬藏。


 所謂陰者，真藏也，見則爲敗，敗必死也。」俞案云：以上言人迎候也。扶突以下皆動脈，

天窗、天容、天牖、天柱，不皆動脈。


 獨候人迎者，

經引諸穴以别位次耳，非以爲皆動脈。十二經皆可診，亦非獨診人也。


 《衛氣行》言「别者，皆合頷脈，注足陽明」；《經脈》言「足陽明之别，合諸經之氣，絡咽喉」，故主名人迎也；《四時氣》言「氣口候陰，人迎候陽」；《禁服篇》言「寸口主中，人迎主外」；《經脈》言「人迎大，六陽盛，寸口大，六陰盛」；《終始篇》言「脈口大泄陰，人迎大泄陽」；《六節藏象論》言

 「人迎四盛爲格，寸口四盛爲關

 ，人迎

 寸口俱盛爲關格」；《終始篇》言

 「少氣者，脈口、人迎俱少」，蓋寸口營氣，人迎衛氣，有强弱相乘之道，而俱盛俱衰者，則宗氣爲之主。《論疾診皮》言「人病，寸口、人迎脈大小浮沉等者，病難已」，則俱盛俱衰，其病深也。人迎胃氣與寸口胃氣

 ，其平脈正相反。《病能論》言「胃脈沉細，則人迎甚盛」，以此知人迎寸口俱貴平。則凡《經脈》所言，六陽六陰相應者，皆可推而知之，神而明之，

誤。


 即不候人迎，亦可於寸口得其情。

此説更誤。


 要之，古法具在，不當昧於名義。檢《宋史·龐安常傳》云：「察脈之要，莫急於人迎、寸口。是二脈陰陽相應，如兩引繩，陰陽均，則繩之大小等。故定陰陽於喉手，配覆溢於人寸，寓九候於浮沉，分四温於傷寒。此扁鵲開其端，予參以《内經》諸書，考究而得其説。」據安常此言，以得人迎爲創獲。

按：人寸診法，《太素》後惟龐氏能張明之，惜未能推行。


 而《脈經·脈法贊》云：

此《脈經》僞卷，非叔和原書。


 「肝心出左，脾肺出右，左主司官，右主司府，左爲人迎，右爲氣口。」人迎脈亦不知，何以謂之「脈經」矣！

此説始於齊、梁以後，今《難經》雖無其文，而兩見人迎寸口，則作俑實出《難經》。




《素問·平人氣象論》云：「胃之大絡，名曰虚里，貫鬲絡肺，出於左乳下，其動應衣，脈宗氣也。」

俞理初《癸巳類稿》引。




按《論》又云：「盛喘數絶者，則病在中，結而横，有積矣，絶不至，曰死。乳之下其動應衣，宗氣泄也。」則胃又别候乳下，此云絡肺脈人寸上魚。《五藏别論》云：「氣口何以獨爲五藏主？ 胃者六府大源，氣口亦太陰也。五藏六府氣味出於胃，變見於氣口。」故胃又候於尺，附上，右外。胃别豐隆，去踝八寸，别走太陰。《經脈》云「足太陰過於外踝之上，無所隱」，故分在膀胱，趺陽氣見衝陽，故胃又候衝陽。豐隆之别，自項合諸經之氣，下絡咽喉。《動輸》云：「胃氣入肺，其悍氣上衝頭者，循咽，上走空竅，循眼系，入絡腦，出顑，下客主人，循牙車合陽明，并下人迎，此胃氣别走陽明脈者。故陰陽上下，其動若一。」故胃又候人迎。《傷寒論序》云：「觀今之醫，按寸不及尺，握手不及足，人迎趺陽，三部不參。」披尋其書，才有趺陽，更不及人迎，遂使粗工立説，人迎在手左寸。才秀之難，非可歎乎？

按：右分七條，六言動脈，候絡則色候也。《周官·疾醫》云：「以五氣五聲五色眡其死生，兩之以九竅之變，參之以九藏之動。」注言：「藏之動，謂脈至與不至」；「脈之大候，要在陽明寸口，能專是者，其惟秦和乎！岐伯、榆跗則兼彼數術者。」注謂大候在陽明寸口、陽明人迎及衝陽也。晉人並人迎於左寸口，乃昧此義。

○俞氏三條。





左爲人迎右爲氣口駁

録《脈學彙考》二則。





《内經》之定人周身經絡脈位也，生知前知，無待剖解，其位置適宜，雖千古莫之能移也。然聖道失傳，别生歧路，經旨不明，異説乃興。西晉王叔和闡明古法，與仲景同，六朝高陽創診兩手，託名叔和，《八十一問》與之先後同出，不審果出一人之手，抑互相襲用。古法本極詳明，其所以改易經法、别出心裁者，大約以婦女之故。古人質樸，男女同診頸足，後世婦女不願診頸足，醫家遂舍先聖三部九候之診法，而以頸上之人迎、足上之少陰二脈皆聚於手，强人、寸以爲一；又於一穴分爲三部，謂之寸、關、尺，以三指診之，五藏六府，同候兩手。創言左寸爲人迎，右寸爲氣口，兩手分配十二位，以浮、數候表，以遲、沉候裏；以爲人身經脈皆係於此兩手，僅按兩手，即可通知周身之病。夫岐、黄屢言謹候人迎寸口以别陰陽，又有三部九候之法與三動脈之診，爲仲景所祖，猶不能僅按寸口而知全身，況後之庸醫乎？考《靈樞》、《素問》，經穴從無左右異名之例，今乃左右異名，與左爲腎右爲命門同出臆造，其不可一也。寸口手太陰，古法專以候藏，爲陰脈，僅按寸口則陰陽不能分；其説於兩手寸尺强分陰陽，巧立名目，以惑後世。兩手同出太陰一脈，有何三截分别？二也。寸口非穴名，人迎則陽明穴名，《靈》、《素》言之，至數十見，若人迎少陰在手，則頸上足下之動脈，其將何以名之？不可三也。有人迎之名，無人迎之實，明馬玄臺知其誤，遂改爲右手候五藏，左手候六府，直以頸之人迎移之左手，依據經文，不用其寸、關、尺之説。果以左手之人迎爲陽脈，則陽脈不當候府。是於一色再分黑白，其爲生民害，豈其微者！四也。有此四不可，而高陽生竟悍然不顧，乃倡立臆説，豈其未聞人、寸之分哉？蓋知之，而以求便婦女，急於行術，故不顧也。此説日久，人人羣奉爲故實，其説邪，其病亦倚之而邪，宜乎脈之日難也。而千餘年中，疑以傳疑，莫可解救，以致病症死鬼多罹庸醫之害，先聖經旨亦因此而晦。今者確考諸經，明證其誤，使醫者撥霧見天，是亦醫界之幸事也已。

壬子八月。





脈法類考辨誤


考《内經》以人迎寸口分陰陽，以三部九候分診九藏，其法至爲明備。叔和去仲景未遠，其《脈經》當墨守古法。大約頭足之法，難於施之婦女，晚近取巧，乃附會肺朝百脈，遂縮頭上三部人迎頸脈、足下三部少陰太谿於兩手，以便行其術。高陽生著《脈訣》，遂創爲寸、關、尺之説，《八十一難》與之先後同出，名爲解經，

解《内經》。


 其實與經全反。如左人迎右寸口，左腎右命門，及關、尺名義，自來通人，莫不疑之，至徐靈胎、

《難經經釋》。


 俞理初

《癸巳類稿》。


 而其説大明。如《四診心法》言，其説實與經違，特古法失傳，不得不姑存其説。今則彰明古法，《靈》、《素》所有九候、人寸，皆可實行，别爲論述。惟寸、關、尺之説，已孤行千餘年，今突起而變異之，難免按劍。故特輯三部舊來誤法，言人人殊，無所折斷，各得以理想剏爲異説。夫脈别生死，醫爲仁術，乃不能定一尊與自圓其説，得此庶足啓其疑悟。必自知其僞，而後可徐引之於道也。

同上。






注
 　死生：原作「生死」，據人民衛生出版社本《難經本義》乙。



注
 　心胞：原作「心飽」，且居注語「外」字之下，兹據天津科學技術出版社本李梴《醫學入門》卷之一《氣口人迎脈訣》改。



注
 　陽：原作「陰」，據《醫學入門》卷之一《氣口人迎脈訣》改。



注
 　李仲南三因歌括：「仲南」原倒作「南仲」，「三因」原作「三陰」，均據《醫學入門》卷之一《氣口人迎脈訣》改。



注
 　犯：原脱，據上海科學技術出版社本李中梓《醫宗必讀》補。



注
 　口：原作「部」，據中醫藥出版社《張志聰醫學全書》本《靈樞集注》改。



注
 　故陰陽上下，其動也若一：「陰陽」原作「含陽」，下句「也」字原脱，據《黄帝内經太素校注》改、補。



注
 　迎受：原作「人迎受」，據《黄帝内經太素校注》卷一五《人迎脈口診》楊注改。



注
 　寸：原脱，據《黄帝内經太素校注》卷一五《人迎脈口診》楊注補。



注
 　管：原作「營」，據《黄帝内經太素校注》卷一五《人迎脈口診》引楊注改。下「胃管」同。



注
 　尺動於寸：原作「寸動於寸」，據人民衛生出版社本《古今醫統大全》卷四《内經脈候·龐安常脈論》改。



注
 　沉：原作「中沉」，據《古今醫統大全》卷四《内經脈候·龐安常脈論》改。



注
 　金：原作「經」，據《古今醫統大全·内經脈候·龐安常脈論》改。



注
 　變：原作「變證」，據《古今醫統大全·内經脈候·龐安常脈論》改。



注
 　開：《古今醫統大全·内經脈候·龐安常脈論》作「聞」。



注
 　尺：原作「脈」，據《古今醫統大全·内經脈候·龐安常脈論》改。



注
 　根：原脱，據《内經脈候·神門命門人迎辨》補。



注
 　幾隱晦：「隱」字原脱，據《内經脈候·脈訣辨妄》補。按：此引《脈訣辨妄》，以其率意節略，未當之處，實不尟見。兹不煩詳辨，故不一一出校。



注
 　具：原作「其」，據《類經》卷三《藏象類·氣口獨爲五藏主》改。



注
 　曰：原脱，據《類經·氣口獨爲五藏主》補。



注
 　明：原脱，據《類經·氣口獨爲五藏主》補。



注
 　鄭康成所謂九藏：此句原闌入正文，而張介賓《類經》注並無此語，因改。



注
 　口：原脱，據《類經》注補。



注
 　獨：原脱，據《類經》卷六《脈色類·關格》補。



注
 　右食左風：原作「左食右風」，據人民衛生出版社本《醫宗金鑑·四診心法》改。



注
 　寸：原作「尺」，據人民衛生出版社本《醫宗金鑑·四診心法》「注」文改。



注
 　脈：原脱，據人民衛生出版社本《醫宗金鑑·四診心法》「注」文補。



注
 　言：原脱，據黄山書社《俞正燮全集》本《癸巳類稿》卷五《持素持篇》補。



注
 　「人迎四盛」至「俱盛爲關格」二句：原有脱文，作「人迎四盛爲關」，據黄山書社《俞正燮全集》本《癸巳類稿》卷五《持素持篇》改補。



注
 　迎：原作「也」，據黄山書社《俞正燮全集》本《癸巳類稿》卷五《持素持篇》改。



注
 　終始篇言：四字原脱，據黄山書社《俞正燮全集》本《癸巳類稿》卷五《持素持篇》補。



注
 　胃氣：原作「肺氣」，據黄山書社《俞正燮全集》本《癸巳類稿》卷五《持素持篇》改。
















分方異宜考



廖　平　撰

邱進之　校點








校點説明



《分方異宜考》又名《分方治宜篇》，包括《四時總論》、《素問異法方宜論》、《靈師傳篇》、《素問四氣調神大論》、《順四時》、《逆四時》、《四時分方脈象名詞》、《肝脈弦》、《心脈鈎》、《脾脈代》、《肺脈毛》、《腎脈石》十二篇。據《年譜》，是書成於民國三年甲寅（一九一四）。以弦、鈎、帶、毛、石爲五方脈象。弦、鈎、帶、毛、石均實物名詞，與他脈之爲形容詞者異，皆必加「如」字。凡加「如」字者，皆非真脈名，弦、鈎、毛、石即曲、直、輕、重之意，四方之人其脈相反，其相反之實不能豫定，故藉此四字以示例。分方異治，乃天下一人例，不爲醫言。民國四年（一九一五）《國學薈編》第十一期刊載，四川存古書局印入《六譯館叢書》。今以此本爲底本進行點校。








四時總論



《素問·宣明五氣篇》

爲《運氣》候氣法，非診脈。


 云：五邪所見，

逆四時。


 春

大而東方七宿、歲星，小而東球與木形人。


 得秋脈，

春行秋令。


 夏得冬脈，

夏行冬令。


 長夏得春脈，

長夏行春令。


 秋得夏脈，

秋行夏令。


 冬得長夏脈，

冬行長夏令。


 名曰陰出之陽，病善怒，不治，

所謂所勝己之脈。


 是謂五邪，

五行陰陽家，喜言民病。


 皆同命，死不治。

反其所欲，而民不從。案《月令》，逆四時令每時有四，如春行夏、冬、長夏，惟行秋令爲反對之至，違民之欲，必亂，如病之必死。




又云：五脈

脈包皮、絡、經、筋、骨五診而言，不專指經脈。


 應象，

《繫辭》：「象者，聖人立象以盡意。」象即弦、鈎、代、毛、石之符號。


 肝脈絃，心脈鈎，脾脈代，肺脈毛，腎脈石，是謂五藏

《山經》首《五藏篇》，以五天九天比於人身五藏，《易》所謂近取諸身。


 之脈。

五名爲五藏符號，亦與規、矩、權、衡、繩同。




《素問·脈要精微論》：帝曰：脈其四時動，

此動以五方變動言。


 奈何？知病之所在，

國亂比於身病。


 奈何？知病之所變，

考始亂原流。


 奈何？知病乍在内，奈何？知病乍在外，奈何？請問此五者，可得聞乎？岐伯曰：請言其與天運轉大也。

《莊子》有《天運篇》，與《楚辭·天問》同。


 萬物

以内九州方萬八千里爲萬物。


 之外，

《周禮》九州之外爲蕃。


 六合之内，

藩以外六畿爲六合，即十二支、六氣也。


 天地

上下。


 之變，陰陽之應，

十二月旋相爲本，各以斗柄所指爲春爲寅。〇此爲天學運氣之陰陽大論也。


 彼

《詩》多彼此字，指對衝而言。此指相連，如東彼夏南。


 〇

《詩》之「彼」、「此」以上下四方各世界言，《内經》之「彼」，六合之内，陰陽時序各異也。


 春

正月寅。


 之暖

五月斗指南，爲南方之春。


 〇

「彼」如《詩》之「彼」、「此」以十二月言之，别州爲彼，本州爲此，此十二月旋相爲本，彼此節候不同。一日之中，四時之氣俱備。


 爲夏

《内經》例每言對衝，皆以相接時令言之。


 之暑，

於寅方則爲五月，夏。


 〇

讀作「秋之清」，七月申，以對衝言，則當云「爲秋之忿」。


 彼

此如西方，彼北。


 秋之忿

斗指南，即北方之秋。


 〇

讀作「夏之好」。


 爲冬之怒。

南春北秋，於西爲冬。以對衝言，則冬當爲夏。


 〇

讀作「惡」。《齊詩》「六情説」北好南惡。


 四變之動，

分方異宜。


 〇

四時比四方，如《周禮》之四時本指四方，非謂一人之脈有四時之異，相反如此也。


 脈

脈統形體性情言，不指動脈。


 與之上下，

五方之人，形態不同，脈亦因之而變。


 〇

《周禮》天官地官爲上下，四時之官爲四旁。以天地四時爲目者，言氣不言質，用太乙下行九宫法也。


 以春

東半球脈。


 應中規，

以圓爲符號，如弦。


 〇

東規圓與東弦直同。


 夏

南半球脈。


 應中矩，

以方爲符號，如鈎。


 〇

矩方，矩與規反，與弦、鈎相反同。


 秋

西半球脈。


 應中衡，

以量爲符號，如毛。


 〇

應者虚擬之詞，不過舉規、矩、權、衡相反四物，以明四方脈之不同。亦如《宣明五氣》之弦、鈎、毛、石也。


 冬

北半球脈。


 應中權。

以重爲符號，比石。


 〇

據此，是以五時比五帝。




解《素·至真要大論》：

與《脈要精微論》同。


 故《大要》曰：「彼春之暖爲夏之暑，彼秋之忿爲冬之怒。

《列子·湯問篇》：「南國之人祝髮而裸，北國之人鞨巾而裘，中國之人冠冕而裳。九土所資，或農或商，或田或漁，如冬裘夏葛，水舟陸車。默而得之，性而成之。」四方四時，氣候不同，民之喜好亦異。


 謹按四維，斥候皆歸。其終可見，其始可知」，此之謂也。

又云：《脈要》曰：春不沉，

疑當作「浮」。〇生。


 夏不弦，

長。


 冬不澀，

藏。


 秋不數，

收。


 是謂四塞。

與《陰陽離合》爲一條。




又云：帝曰：夫子言春秋氣始於前，冬夏氣始於後，

詳《董子·陰陽出入篇》。


 余已知之矣。

是故冬至四十五日，

立春。


 陽氣微上，陰氣微下；

鄭氏「四游」説。


 夏至四十五日，

立秋。


 陰氣微上，陽氣微下。

《九宫八風》説。


 陰陽有時，

天地。


 與脈爲期，

驗之人。


 期而相失，

有先天後天、過不及之分。


 知脈所分，分之有期，

説詳《運氣篇》。


 故知死時。

此「死時」如三合法長生病死，不指實病。


 微妙在脈，

此脈包各形狀神氣。


 不可不察，察之有紀，

《詩》「綱紀四方」。


 從陰陽始，

分上下。


 始之有經，

如羲、和之分四仲。


 從五行生，

《素問》：天地之間，六合之内，不離乎五。


 生之有度，

太乙下行之度。


 四時爲宜。

九十度一時，詳《九宫八風篇》。


 補寫勿失，

月令順時法天學。


 與天地如一，

《老子》「天得一以清，地得一以寧」。


 得一之情，

善言天者必驗於人。


 以知死生。

治則生，亂則死。


 是故聲合五音，

望以五。


 色合五行，

色以五。


 脈

統五診皮、絡、經、筋、骨而言。


 合陰陽。

脈以五，所謂「六合之内，不離乎五」。




又云：是故持脈有道，

黄帝治法通於醫。


 虚静

《大學》定、静、安、慮，得爲天學。慮，當爲「虚」。


 爲保。

無爲而治。


 春日

東朝。


 浮，如

凡言「如」者皆所謂象。如《運氣》候氣之數十「如」字、持鍼候之數十「如」字與脈之五「如」，皆爲符號，《大奇》、《平人》之三十餘「如」字皆爲望色法，不可拘泥者。


 魚之游在波。

春，皮膚。


 夏日

南宗。


 在膚，

當爲「肉」。


 泛泛乎

此句當屬長夏，屬經。


 萬物有餘。

可以加「如」。


 秋日

西覲。


 下膚，

入筋。


 蟄蟲將去。

可言「如」。


 冬日

北遇。


 在骨，蟄蟲周密，

後三事皆可加「如」，偶不言「如」耳。


 君子居室。

案此四「如」象皆如毛、石之義，專以深淺浮沉言之。春在外，即民出居於野之義；冬居内，即民塞向墐户之義。夏爲次淺，冬爲次深。四時止以毛、代二象説之。


 故曰：知内者

秋冬。


 按而紀之，

日一南而陽氣出。


 知外者

春夏。


 終而始之。

日一北而陰氣死。


 此六者，持脈之大法。

六宗七政，治道備矣。




《素問·陰陽别論》：

此爲陰陽家説，非治病。


 鼓一陽曰鈎，

當作「石」。冬至一陽生。


 鼓一陰曰毛，

當作「鈎」。夏至一陰生。


 鼓陽勝急曰絃，

立春、春分。


 鼓陽至而絶曰石，

當作「毛」。立秋、秋分。


 陰陽相過曰溜。

溜爲脾土，中央。一作「代」。




《素問·藏氣法時論》云：

言氣爲運氣説，非治病。


 病在肝，

即春失政。


 愈於夏，

相時，子助母氣。


 夏不愈，甚於秋，

所不勝之方。


 秋不死，持於冬，

木生於冬。


 起於春，

王方。


 禁當風。

解肝病者，愈在丙丁，丙丁不愈，加於庚辛，庚辛不死，持於壬癸，起於甲乙。

此十干十日之候。


 〇

此以旬計。




解肝病者，平旦慧，

比春。


 下晡甚，

比秋。


 夜半静。

比冬。


 〇

此以一日起例。




解肝欲散，

春氣發散。


 急食辛以散之。

順其本氣。


 用辛補之，酸寫之。

病在心，愈在長夏，長夏不愈，甚於冬，冬不死，持於春，起於夏，禁温食熱衣。

冷衣寒食，治熱病法。




解心病者，愈在戊己，戊己不愈，加於壬癸，壬癸不死，持於丙丁。

解心病者，日中慧，夜半甚，平旦静。

解心欲耎，急食鹹以耎之，用鹹補之，甘寫之。

病在脾，愈在秋，秋不愈，甚於春，春不死，持於夏，起於長夏，禁温食飽食、溼地濡衣。

長夏惡溼。




解脾病者，愈在庚辛，庚辛不愈，加於甲乙，甲乙不死，持於丙丁，起於戊己。

解脾病者，日昳慧，日出甚，下晡静。

解脾欲緩，急食甘以緩之，用苦寫之，甘補之。

病在肺，愈在冬，冬不愈，甚於夏，夏不死，持於長夏，起於秋，禁寒飲食寒衣。

解肺病者，愈在壬癸，壬癸不愈，加於丙丁，丙丁不死，持於戊己，起於庚辛。

解肺病者，下晡慧，日中甚，夜半静。

解肺欲收，急食酸以收之，用酸補之，辛寫之。

病在腎，愈在春，春不愈，甚於長夏，長夏不死，持於秋，起於冬，禁犯淬
 熱食温炙衣。

解腎病者，愈在甲乙，甲乙不愈，甚於戊己，戊己不死，持於庚辛，起於壬癸。

十干以五行月計之，合於四時。




解腎病者，夜半慧，四季甚，下晡静。

解腎欲堅，急食苦以堅之，用苦補之，鹹寫之。

《素問·陰陽類論》云：冬三月之病，

《孟子》：「歲十一月徒杠成，十二月輿梁成，民未病涉也。」此爲冬行冬政，故民不病，反是則病也，故曰「君子平其政」。


 病合於陽者，至春正月脈有死徵，皆歸出春。冬三月之病，在理已盡，草與柳葉皆殺。春陰陽皆絶，期在孟春。春三月之病，曰陽殺，陰陽皆絶，期在草乾。夏三月之病，至陰不過十日，陰陽交，期在溓水。秋三月之病，三陽俱起，不治自已。陰陽交合者，立不能坐，坐不能起。三陽獨至，期在石水。二陰獨至，期在盛水。

此篇「死」字，屬五行生死之色，與《大奇篇》不盡指人死。




《素問·金匱真言論》云：春，氣在頭；

腦爲元首、君主、宫城。


 夏，氣在藏；

此如五官，《周禮》官府。


 秋，氣在肩背；

股肱、左右手，如八州邦國。


 冬，氣在四肢。

十二州，都鄙。緯説，皇得根本，比頭：五帝得幹，如藏：王、伯得其枝葉，比肩、背、四支。




《素問·四時刺逆從論》云：

此從弦鈎毛石例言之。


 春，氣在經脈；

直如弦。


 夏，氣在孫絡；

絡脈有鈎象，曲如鈎。


 長夏，氣在肌肉；

溜與代。


 秋，氣在皮膚；

毛浮輕，主皮膚。


 冬，氣在骨髓中。

冬如石，在内主骨。


 〇

按《甲乙》此下引校語甚多，彼此出入，當依五診法淺深説。傳鈔多誤，故致歧出，今不盡改。




《靈樞·終始篇》云：

此用五診例，與前不同。


 春，氣在皮膚；

診皮。


 夏，氣在分肉；

診絡。


 秋，氣在經脈；

十二經動脈。


 冬，氣在筋骨。

五分之，則長夏經，秋筋，冬骨。


 〇

四時合計爲一例，弦鈎毛石則中分，春與夏曲直反，秋與冬輕重反。




《靈樞·寒熱病》云：春取皮膚，

五診診皮。


 夏取肌肉，

診絡，絡屬肉分。


 秋取脈口，

五診經脈在第三。脈口指十二經動脈言。


 〇

後世以脈口專指寸口，此條與皮膚肌肉骨髓平列，則指周身動脈爲脈口，非寸口一寸之地足以盡其義也，明矣。


 冬取骨髓。

五診終於筋骨，由淺而深。五診合計，例與前同。




《靈樞·師傳篇》：春夏先治其標，後治其本。秋冬先治其本，後治其標。

四時中分，如左右二公。




《靈樞·論疾診皮篇》云：

考四時之例，春與秋反，夏與冬反，此天地自然之運也，乃《内經》則每言春夏反，秋冬反。《内經》以春、夏爲陽，秋、冬爲陰者，不一而足，此正例，其於春、夏言反者，則夏當讀爲秋；秋、冬相反者，秋當讀爲夏。如春脈弦，秋乃當爲鈎；冬脈石，夏乃當爲毛。又如「彼春之暖，爲夏之暑，彼秋之涼，爲冬之寒」，亦當暑與寒對，涼與暖對。此《内經》錯舉四時之變例，當依正文讀之。


 冬傷於寒，

讀作「苦於寒」。以時氣言，不作損傷之「傷」。


 春

當讀爲「夏」。


 生癉熱；

經云熱極爲寒、寒極生熱，引此爲證。


 春傷於風，

爲風温病。


 夏

長夏。


 生飧泄、腸澼；夏傷於暑，

中間長夏。


 秋生痎瘧；秋

當讀爲「長夏」。


 傷於溼，冬生欬嗽。是謂四時之序。

《王制》：「中國、蠻、夷、戎、狄皆有安居、和味、宜服，利用、備器。」又，「五方之民，各有性也，不可推移。」




《素問·陰陽應象大論》云：冬傷於寒，春必病温；

此指留病言。温與和暖同。


 〇

謂冬時窮陰酷寒，至夏則爍石流金，「傷」與「病」皆不以疾言。《辨證論駁義》。


 〇

冬寒夏熱，一定反比例。


 春

令。


 傷於風，夏

風，春本令，過之，則於對宫見病。


 生飧泄；夏傷於暑，

熱極必寒。


 秋

當作「冬」。


 必欬瘧；

四「必」字，一定不移。此謂四時之序耳，乃運氣説，非論病也。若論病，則有病有不病，不能必也。


 秋

當作「長夏」。


 傷於溼，冬生欬嗽。

與《診皮篇》同。《周禮》：「疾醫掌養萬民之疾病。四時皆有癘疾，春時有痟首疾，夏時有痒疥疾，秋時有瘧寒疾，冬時有欬上氣疾。」




又云：《論》言

《論》引經，《問》引論，《論》如六經之大傳。此爲師弟相傳之問篇，如《服問》、《三年問》是也。


 夏傷於暑，秋

中間長夏。


 必病瘧；冬傷於寒，春必病温。

此「傷」與「病」皆非病名，其義同讀爲「苦」，謂冬如寒帶窮陰酷凍，人方以寒爲苦，至於赤道，則爍石流金，人又病熱。寒、熱，一定之理，故加「必」字；使爲真病，則有病有不病，不能加「必」字矣。


 〇

考隋、唐以下，讀《内經》者，亦如讀《詩》，每斷章取義，不顧上下文義，凡句法相似，皆一律解之。考此篇，本之熱極則寒、寒極則熱，爲時令之常義，乃與他篇言病狀者一律解之，則失本經意旨。〇黄氏坤載以「冬不藏精」爲「冬傷於寒」之變文，謂温病必本於房勞，凡鰥夫、童子、老人、師尼、室人，有實無房室而亦病温者。《時則訓》言「六合」，孟春與孟秋爲合，仲春與仲秋爲合，季春與季秋爲合，孟夏與孟冬爲合，仲夏與仲冬爲合，季夏與季冬爲合；每月失政，則對冲之時必見災害，此即《運氣》師説。故凡説時令者，不可以病狀求之。


 其病異形者，

謂四時病各不同。


 反四時也。

四時反，冬而非秋矣。


 其以秋

當作「冬」。


 病者，寒甚；

冬乃寒甚，與暑反。


 以冬

當作「秋」。


 病者，寒不甚；

秋次於冬。


 以春病者，惡風；以夏病者，多汗。〇

經或以五行言，或以四方言，故義有差迕。




解《素問·生氣通天論》：春

指留病。


 傷於風，邪氣流連，乃爲洞洩；

夏生飧泄。


 夏傷於暑，秋

中間長夏。


 爲痎瘧；秋傷於食，上逆而欬，發爲痿厥；冬傷於寒，春必

必，讀爲「正」。


 温病。

冬至寒，夏至暑，乃天地自然之運氣，所謂物極必反。《淮南》「六合」言反對者病，是也。




《素問·金匱真言論》云：春勝長夏，長夏勝冬，冬勝夏，夏勝秋，秋勝春，所謂四時之勝也。

五行相尅，如歲破。




又云：東風生於春，病在肝，俞在頸項；南風生於夏，病在心，俞在胸脇；西風生於秋，病在肺，俞在肩背；北風生於冬，病在腎，俞在腰股；中央爲土，病在脾，俞在脊。

八風皆《運氣》説，爲太乙下行法。




解又云：故春氣者，病在頭；

五方與五態形狀不同，所病亦異。分舉以示其例。


 夏氣者，病在藏；秋氣者，病在肩背；冬氣者，病在四支。

脾乃病四支，冬病當如上文「在腰股」。恐有脱誤。




解又云：故春善病鼽衄，

木氣。


 仲夏善病胸脇，

火氣。


 長夏善病洞洩寒中，

土氣。


 秋善病風瘧，冬善病脾厥。

善，猶言「喜」，謂多此病狀，非言一定也。




解又云：故冬不

二字衍文。


 按蹻，

按蹻，謂能導引，則四時不病。


 春不鼽衄。春不病頸項，仲夏不病胸脇，長夏不病洞洩寒中，秋不病風瘧，冬不病痺厥、飧泄

二字衍文。


 而汗出也。

無四時應行之病。


 〇

以按蹻血脈流通，汗出故也。




解又云：藏於精者，

當作「冬不藏於精者」。經無「冬」字，後人誤衍二句。


 〇

謂逆四時氣，與下「汗不出」對文。


 春不病温；

俗改作「必病温」。


 〇

《王制》：「凡居民材，必因天地寒暖燥溼，廣谷大川異制，民生其間者異俗，剛柔輕重遲速異齊，五味異和，器械異制，衣服異宜。修其教，不異其俗；齊其政，不異其宜。」


 夏暑汗不出者，

上言汗出無四時病。


 秋

當作「冬」。


 成風瘧。

此與上條皆言攝生卻病。




《素問·陰陽離合論》云：故生因春，長因夏，收因秋，藏因冬，失常則天地四塞。

運氣説。


 〇

陰陽五行有此説，人身藏府實不如此相尅制。




《素問·六節藏象論》云：春勝長夏，長夏勝冬，冬勝夏，夏勝秋，秋勝春，所謂五行之勝，各以氣命其藏。

五行相勝，與《金匱真言》同。


 〇

以藏府配五行，乃五行家學派，天下萬物萬事皆以五行配之，如《五行大義》是也；此主運氣，乃政治，師説不可拘泥。











《素問·異法方宜論》 

《太素》作《知方地
 


注




 》。






黄帝問於岐伯曰：醫之治病也，一病而治各不同，皆愈，何也？岐伯曰：地勢使然。

楊注：五方土地各異，人食其土，生病亦異，療方又别。聖人量病所宜，一病合以餘方，療之皆得愈者，大聖之巧。


 故東方

《三命通會·論性情相貌》：東方震位木，號青龍，名曰曲直，五常主仁。其色青，其味酸，其性直，其情和。旺相主有博愛惻隱
 

注



 之心，慈祥愷悌之意。濟物利人，卹
 

注



 孤念寡，直樸清高，行藏慷慨。丰姿秀麗，骨格修長，手足纖
 

注



 膩，口尖髮美，面色青白，語句軒昂，此則木盛多仁之義。休囚主瘦長髮少，拗
 

注



 性偏心，嫉妒不仁，此則木衰情寡之義也。死絶則眉眼不正，慳吝鄙嗇，肌肉乾燥，項長喉結，行坐不穩，身多欹
 

注



 側，遇火則
 

注



 帶赤，見土則色帶黄，逢金則色帶白，見水則色帶黑。


 之域，天地之所始生也，魚鹽之地，海濱傍水，其民食魚而嗜鹹，皆安其處，美其食。

楊注：天地之法，東方爲春
 

注



 ，萬物
 

注



 始生之方也。人生魚鹽之地，故安其處，美其食也。


 魚者使人熱中，鹽勝血，故其民皆黑色，疎理。

楊注：魚性是熱，故食之令人熱中。鹽，水也，血，火也，水以
 

注



 尅火，故勝血而人色黑也。


 故其病皆爲癰瘍，其治宜
 石者，亦從東方來。

楊注：熱中疎理之人，多生癰瘍病也。瘍，養良反，瘡也。
 


 針破癰已成，冷石熨其初起。此言東方病異
 

注



 療。西方者，金玉之域，

《三命通會·論性情相貌》：金屬西，名曰從革，五常主義。其色白，其味辛，其性剛，其情烈。旺相則英勇豪傑，仗義疏財，知廉恥，識羞
 

注



 惡，骨肉相應，體健神清，面方白静，眉高眼深，鼻直耳紅，聲音清亮，剛毅果決。太過則好勇無謀，貪欲不仁。不及則慳吝貪酷，事多挫忘
 

注



 ，有三思，少決斷，刻薄内毒，貪淫好殺，身材瘦小。


 沙石之所收引也。其民陵居而多風，水土剛强，其民不衣而褐

楊作「曡」。


 薦，其民華

楊本作「笮」。


 食而脂肥，故邪不能傷其形體，其病生於内，其治宜毒藥，故毒藥亦從西方來。

楊注：笮，作白反。西方金，亦金玉之所出，故爲金玉之域也。西方爲秋，故爲萬物收引之方也。不衣者，不以綿爲衣，而以叠薦其身，食物壓笮磨碎，不以完粒食之。人多脂肥，腠理緻密，風寒暑溼，外邪不傷，而爲飲食男女内邪生病，故宜用毒藥攻之。


 〇

《地形訓》：西方高土，川谷出焉，日月入焉。其人面末僂，修頸卬行，竅通於
 

注



 鼻，皮革屬焉。白色主肺，勇敢不仁。




北方者，天地所閉藏之域也，

《三命通會·論性情相貌》：水屬北方，名曰
 

注



 潤下，五常主智。其色黑，其味鹹，其性聰明，其情良善。旺相則機關深遠，足智多謀，學識過人，詭詐無極面黑光彩，語言清和。太過則是非好動，飄蕩貪淫。不及則人物矮小，行事反覆，性情不常，膽小無略。


 其地高
 

注



 陵居，風寒冰凍，其民樂野處而乳食，藏寒生病，其治宜灸焫。灸焫者，亦從北方來。

楊注：北爲冬，故爲萬物閉藏之方也。北方其地漸高，是陰中之陰，故風寒也。所樂之處旣於寒，所美之食非温，故五藏寒而生病，宜以灸
 

注



 焫。焫
 

注



 ，燒也，而悦反。有本「凍」爲湖，量北方無湖也。


 〇

《地形訓》：北方幽晦不明，天地之所閉也，寒冰之所積也，蟄蟲之所伏也
 

注



 。其人翕形
 

注



 短頸，大肩下尻，竅通於陰，骨幹屬焉。黑色主腎。


 南方者，天地之所長養，陽氣之所盛處也，

《三命通會·論性情相貌》：火屬南方，名曰炎上，五常主禮。其色赤，其味苦，其性急，其情恭。旺相主有辭讓端謹之風，恭敬謙和之義，威儀凛烈，淳樸尊崇；面貌上尖下闊，形體頭小
 

注



 腳長，印堂窄而眉濃，鼻準露而耳小；精神閃爍，語言急速，性燥無毒，聰明
 

注



 有爲。太過則身焦面赤，摇膝好動。不及則黄瘦尖楞，詭詐妬毒，言語妄動，有始無終。


 其地污下，水土弱，霧露之所聚也，其民嗜酸而食胕，故其民皆緻理而色赤
 

注



 ，其病攣痺，其治宜微鍼。故九鍼亦從南方來。

楊注：南方爲下，萬物養長，陽盛之方也。陽中之陽，其地漸下，故水土弱，霧露之所聚也。污，下濕也。胕，快付反，義當「腐」。南方爲火，色赤，故人多赤色也。以居下濕，多攣痺病，故宜用九針也。


 〇

《地形訓》：南方陽氣之所積
 

注



 ，暑溼居之，其人修形兑上，大口決眥，竅通於耳，血脈屬焉。赤色
 

注



 主心，早壯
 

注



 而夭。


 中央者
 

注



 ，其地
 

注



 平以濕，天地之所以生萬物
 

注



 也衆，

楊注：中央爲土，故其地平溼，中土之所生物色多
 

注



 。


 其民食雜而不勞，故其病多痿厥寒熱，其治宜導引按蹻，故按蹻亦從中央出也。

楊注：蹻，巨紹
 

注



 反。人之食雜，則寒温
 

注



 非理，故多得寒熱
 

注



 之病；不勞則血氣不通，故多得痿厥之病。故導引按蹻，則寒熱咸和，血氣流通
 

注



 。此非但愈斯二疾
 

注



 ，萬病皆可用之。蹻，又九紹反，舉平也。


 〇

《地形訓》：中央四達
 

注



 ，風氣之所通，雨露之所會也
 

注



 ，其人大面短頤，美鬚惡肥，竅通於口，膚肉屬焉；黄色主胃，慧聖而好治。


 〇

《三命通會·論性情相貌》：土屬中央，名曰稼穡，五常主性。其色黄，其味甘，其性重，其情
 

注



 厚。旺相主言行相顧，忠孝至誠，好敬神佛，不爽期信；背圓腰闊，鼻大口方，眉清目秀，面肥色
 

注



 黄，度量寬厚，處事有方。太過則執一古樸，愚拙不明。不及則顔色憂滯，面偏鼻低，聲音重濁，事理不通，狠毒乖戾
 

注



 ，不得衆情，顛倒失信，慳嗇
 

注



 妄爲。


 故聖人雜合以治，各得其所宜。故治所以異而病皆愈者，得病之情，知治之大體也。

楊注：五方水土生病不同，隨療各異。聖人即知一病爲衆藥
 

注



 所療，故以所宜爲工，得療病之大體也。




○失政民病非真病考

《春秋考異郵》曰：襄公朝於荆，士卒度歲，愁悲失時，泥雨暑溼，多霍亂之病。

《禮記·月令》曰：孟春行夏令，則民多瘧疾。

《禮記·月令》曰：孟夏行秋令，則民多大疫。

《禮記·月令》曰：季夏行春令，則民多風欬。

《春秋繁露》曰：人君好戰，貪城邑，則民欬嗽。

又曰：人君簡宗廟，逆天時，民病流腫。

《春秋考異郵》曰：痺在喉，壽命凶。

《漢書》：賈誼上書曰：天下之勢，方病大腫，非徒病腫，又苦
 
 
 

注



 。



 ，腳掌。
 ，古戾字，爲足戾也。

又曰：方今天下，又類躄，且病痱。

躄，足疾。痱，風疾也。




○運氣之病

《周書》曰：立秋之日，白露不降，民多病欬。

《易説》曰：立秋氣未當至而至
 

注



 ，則少陽脈盛，人病欬。

《易説》曰：冬至氣當至不至，則多心痛。

《易説》曰：大寒氣當至而不至，則多咽痛。

京房《易飛候》曰：有雲大如車蓋十餘，此陽火
 

注



 之氣，必暑，有暍死者
 

注



 。

《易説》曰：穀雨氣當至不至，多霍亂。

《易説》曰：白露氣當至不至，太陰脈盛，人多疝瘕。

○因事而病

《吕氏春秋》曰：室大多陰則蹷。

《春秋潛潭巴》曰：枉矢黑，軍士不勇，疾流腫。

《淮南子》曰：土地各以類生人，是故山氣多男
 

注



 ，澤氣多女，水氣多瘖，風氣多聾，林氣多癃，木
 

注



 氣多傴，

生子多有此疾。


 岸下氣多尰，

温氣所生。


 石氣多力，險
 

注



 阻氣多癭，暑氣多夭，

殘折不終。


 寒氣多壽，谷氣多痺，丘氣多狂，衍氣多仁，

下而平也。


 陵氣多貪。

象陵積聚。




案：以上三種病狀，皆不可以常病論。



注
 　方地：原作「地方」，據《黄帝内經太素》卷一九改。



注
 　隱：原脱，據北京師範大學出版社本《三命通會注評》卷七補。



注
 　卹：原作「息」，據《三命通會注評》卷七改。



注
 　纖：原作「堅」，據《三命通會注評》卷七改。



注
 　拗：原作「抝」，據《三命通會注評》卷七改。



注
 　欹：原作「倚」，據《三命通會注評》卷七改。



注
 　則：原作「色」，據《三命通會注評》卷七改。



注
 　春：原作「東」，據《黄帝内經太素》卷一九《知方地》楊注改。



注
 　物：《黄帝内經太素》卷一九《知方地》楊注作「病」，當從。



注
 　水以：原作「火」，據《黄帝内經太素》卷一九《知方地》楊注改補。



注
 　異：原作「易」，據《黄帝内經太素》卷一九《知方地》楊注改。



注
 　羞：原脱，據《三命通會注評》卷七補。



注
 　忘：原作「志」，據《三命通會注評》卷七改。



注
 　於：原脱，據《淮南子》卷四《墬形》補。



注
 　曰：原脱，據《三命通會注評》卷七補。



注
 　高：原脱，據《黄帝内經太素·知方地》補。



注
 　灸：原作「針」，據《黄帝内經太素·知方地》楊注改。



注
 　焫：原脱，據《黄帝内經太素·知方地》楊注補。



注
 　也：原脱，據《淮南子·墬形》補。



注
 　形：原作「然」，據《淮南子·墬形》改。



注
 　小：原脱，據《三命通會注評》卷七補。



注
 　聰明：原作「語言」，據《三命通會注評》卷七改。



注
 　色赤：原作「赤色」，據《黄帝内經太素·知方地》乙。



注
 　積：下原衍一「聚」字，據《淮南子·墬形》删。



注
 　色：原脱，據《淮南子·墬形》補。



注
 　壯：原作「莊」，據《淮南子·墬形》改。



注
 　者：原脱，據《黄帝内經太素·知方地》補。



注
 　其地：二字原脱，據《黄帝内經太素·知方地》補。



注
 　物：原脱，據《黄帝内經太素·知方地》補。



注
 　多：原作「也」，據《黄帝内經太素·知方地》楊注改。



注
 　紹：原脱，據《黄帝内經太素·知方地》楊注補。



注
 　温：原脱，據《黄帝内經太素·知方地》楊注補。



注
 　熱：原作「温」，據《黄帝内經太素·知方地》楊注改。



注
 　流通：二字原脱，據《黄帝内經太素·知方地》楊注補。



注
 　疾：原作「病」，據《黄帝内經太素·知方地》楊注改。



注
 　達：原作「道」，據《淮南子·墬形》改。



注
 　雨露之所會也：此句原脱，據《淮南子·墬形》補。



注
 　情：原作「性」，據《三命通會注評》卷七改。



注
 　色：原作「赤」，據《三命通會注評》卷七改。



注
 　乖戾：原作「不乖戾」，據《三命通會注評》卷七改。



注
 　嗇：原作「澀」，據《三命通會注評》卷七改。



注
 　藥：原作「樂」，據《黄帝内經太素·知方地》楊注改。



注
 　 
 ：《漢書》作「盭」。



注
 　立秋氣未當至而至：原作「立春當至而至」，據《太平御覽》卷七四三《疾病部六》「咳嗽」條改。



注
 　陽火：原作「陽滲」，據《太平御覽》卷三四《時序部一九》「熱」條改。一本作「陽水」。



注
 　者：原作「也」，據《太平御覽》卷三四改。又，右引無「死」字。



注
 　男：原作「勇」，據《淮南子·墬形》改。



注
 　木：原作「水」，據《淮南子·墬形》改。



注
 　險：原脱，據《淮南子·墬形》補。








《靈·師傳篇》



黄帝曰：余聞先師有所心藏，弗著於方，余願聞而藏之，則而行之，

即經説「俟後」之義。


 上以治民，

《内經》政治，陰陽五行家。


 下以治身，

醫病，爲技術家。


 使百姓無病，

政治所以醫國。


 上下和親，

《孝經》「上下無怨」。


 德澤下流，

法政。


 子孫無憂，

其死也哀。


 傳於後世，無有終時。

經説「下俟百世」。


 可得聞乎？岐伯曰：遠乎哉問也！

非技藝一家之言。


 夫治民與自治，

修、齊。


 治彼與治此，

天學世界分彼此。


 治大與治小，

大同小康之分。


 治國與治家，

皆屬政治學。


 未有逆而能治之也，夫惟順而已矣。

《禮記》順爲大。


 順者，非獨陰陽脈論氣之順逆也，

天氣，運氣。


 百姓人民皆欲順其志也。

人事。


 黄帝曰：順之奈何？岐伯曰：入國問俗，

政治。


 入家問諱，上堂問禮，

禮儀，修身事。


 臨病人問所便。

治病。


 黄帝曰：便病人奈何？岐伯曰：夫中熱消癉

如赤道。


 則便寒，

如黑道。


 寒中之屬

水寒。


 則便熱。

火熱。


 胃中熱則消穀，令人懸心善飢。

胃熱。


 臍已上皮熱，

診皮法。


 腸中熱，則出黄如糜。

陽中熱病。


 臍已下皮寒，

診皮法。


 胃中寒，則腹脹，腸中寒，則腸鳴，飧泄。胃中寒，腸中熱，

上寒下熱。


 則脹

胃寒。


 而且泄。

腸熱。


 胃中熱，腸中寒，

上熱下寒。


 則疾飢
 

注



 ，

胃熱。


 小腹痛脹。

腸寒。


 黄帝曰：胃欲寒飲，腸欲熱飲，兩者相逆，便之奈何？且夫王公大人，血食之君，驕恣縱欲，輕人而無能禁之。禁之則逆其志，順之則致其病，便之奈何？治之何先。岐伯曰：人之情，莫不惡死而樂生。告之以其敗，語之以其善，道之以其所便，開之以其所苦。雖有無道之人，惡有不聽者乎？

以上爲諫諍説。


 黄帝曰：治之奈何？岐伯曰：春夏先治其標，

内。


 後治其本；

外。


 秋冬先治其本，

外。


 後治其標。黄帝曰：便其相逆者，奈何？岐伯曰：便此者，飲食衣服，亦欲適寒温。寒無悽愴，暑無出汗；食飲者熱無灼灼，寒無滄滄。寒温中適，故氣將持，乃不致邪僻也。

無過與不及。






注
 　飢：原作「肌」，據《靈樞》改。








《素問·四氣調神大論》



《素問·四氣調神大論》云：逆春氣，

春不行春令。


 則少陽不生，肝

合膽爲一藏。


 氣内變。

政法，民病。


 〇

《類》注：一歲之氣，春夏爲陽，秋冬爲陰，春夏主生長，秋冬主收藏。春令屬木，肝膽應之。《藏氣法時論》曰：肝主春，足厥陰少陽主治。故逆春氣，則少陽之令不能生發，肝氣被鬱，内變爲病。此不言膽而止言肝者，以藏氣爲主也。後放此。


 逆夏氣，

夏不行夏令。


 則太陽不長，心

五藏應四時，以腦爲心。


 氣内洞。〇

《類》注：夏令屬火，心與小腸應之。《藏氣法時論》曰：心主夏，手少陰太陽主治。故逆夏氣，則太陽之令不長，而心虚内洞，諸陽之病生矣。《類經》注多以真病言。


 逆秋氣，

秋行春、夏、冬令。


 則太陰不收，肺

合心爲一藏。


 氣焦滿。〇

《類》注：秋令屬金，肺與大腸應之。《藏氣法時論》云：肺主秋，手太陰陽明主治。故逆秋氣，則太陰之令不收，而肺熱葉焦，爲脹滿也。


 逆冬氣，

冬行春、夏、秋令。


 則少陰不藏，腎

外腎，一名膽。


 氣獨沉。〇

《類》注：冬令屬水，腎與膀胱應之。《藏氣法時論》曰：腎主冬，足少陰太陽主治。故逆冬氣，則少陰之令不藏，而腎氣獨沉。藏者藏於中，沉者沉於下，腎氣不蓄藏，則注泄沉寒等病生矣。


 夫四時陰陽者，

《漢志》陰陽家。


 萬物之根本也，〇

《類》注：生、成之所由也。


 所以聖人

平治學，不專言醫。


 春夏養陽，秋冬養陰，以從其根。〇

《類》注：夫陰根於陽，陽根於陰，陰以陽生，陽以陰長。所以聖人春夏則養陽，以爲秋冬之地；秋冬則養陰，以爲春夏之地。皆所以從其根也。今人有春夏不能養陽者，每因風涼生冷傷此陽氣，以致秋冬多患瘧瀉，此陰勝之爲病也；有秋冬不能養陰者，每因縱慾過熱傷此陰氣，以致春夏多患火證，此陽勝之爲病也。善養生者，宜切佩之。





醫家 

在「藝術
 

注



 」後。





《漢書·藝文志》：醫經者，原人血脈經絡骨髓

以身體爲主，不重五行時日。


 陰陽表裏，

分藏府内外。


 以起百病之本，

三因。


 死生之分，而用度箴石湯火所施，

師古曰：箴所以刺病也。石謂砭石，即石箴也。古者攻病則有砭，今其術絶矣，箴
 

注



 ，音之林反，砭，音彼廉反。


 調百藥齊和之所宜。

師古曰：齊，音才詣反。


 至齊之得，

藥與證對。


 猶慈石取鐵，以物相使。

醫重化學。


 拙者失理，以瘉爲劇，以死爲生。


陰陽家 

九流。





《漢書·藝文志》：陰陽者，順時而發，

《洪範》五紀例。


 推刑德，

《董子》陽德陰刑。


 隨斗擊，

北斗爲帝車，所指爲旺。


 因五勝，

師古曰：五勝五行相乘也。


 假鬼神

與天學相近。


 而爲助者也。

《素問·陰陽大論》全爲陰陽家師説，不爲治病專門
 

注



 。





五行家 

在九流外别自名家。





《漢書·藝文志》：五行者，五常之形氣也。

「六合之内不離乎五」，以五方五民爲起例。


 《書》云：「初一曰五行，

天行。


 次二曰羞用五事」，

人事。


 〇

師古曰：《周書·洪範》之辭也。


 言進用五事以順五行也。

以人合天。《太素》所謂人合。


 貌、言、視、聽、思心失，而五行之序亂，

《洪範五行傳》詳矣。


 五星之變。

《素問》五星之變


 作，皆出於律曆之數而分爲一者也。

師古曰：説皆在《五行志》也。


 其法亦起五德終始，

五帝德、五行運，鄒衍所推。


 推其極，則無不至。

五行學無所不包，如《五行大義》是也。


 而小數家

以星命卜筮占驗爲主，而相與醫亦用之。


 因此以爲吉凶，

生死吉凶專就五行性情言之，推之藏府則有離有合，如生尅制化，乃就物氣立説，非腔内藏府有恩讎劫殺，自相水火也。


 而行於世，寖以相亂。

小術用之，以爲通論可也，拘泥説之，循末忘本，所以爲害。




案陰陽五行本大乙下行九宫之法，運氣之所從出。皇主天道，

如《月令》受命於天。


 陰陽五行爲其二伯四岳之法。故其説以干支歲時月日爲本。古之陰陽五行家，《洪範》、《大傳·五行》、《漢志·五行志》是也，後來爲其學者，天下萬事萬物，莫不以五行推之，如《五行大義》所列門目。今摘録於後以明之。

五行名　支干名　論體性　論五數

大衍


 

生成


 

支干


 

納音


 

九宫




各相雜

五行雜


 

方位雜


 支干雜　合體　配合　扶抑　刑　尅　害　衝破

雜配六

五色


 

聲音


 

氣味


 

藏府


 

五常


 

五事




律吕　七政　八卦　八風　性情　治政

諸神　五帝　諸官　諸人

人合五行


 

人隨游年




禽蟲

天下所有事物，盡舉五行以配合之，其中有離有合，皆屬後起之義，爲古陰陽五行之支流餘裔，出於《洪範》五紀例者尤多，皆爲治法，當以歸之經説。若醫家專門切要之事，則詳經絡，考部位，識病名，知針藥，於《内經》中取其切要者，不過二三十篇；其屬通論，治國、醫人皆所合通者，不過三四十篇； 其高深玄遠之《陰陽大論》，與政治陰陽五行家之專篇，則儘可束之高閣。書少功多，庶乎可以自得。

曾編爲分類目録表，大約檢《類經》門目，亦得其梗概。


 收五行以歸經學，日闢國百里，治法可以重光，於醫學中掃除荒蕪，自有澄清之望。



注
 　藝術：《漢書·藝文志》無「藝術」一門，似當作「數術」。



注
 　箴：此字下原衍「因」字，據《漢書·藝文志》顔注删。



注
 　門：原脱，據文意擬補。








順四時



《靈樞·順氣一日分爲四時篇》云：

此一日太乙下行九宫之法，《九宫八風》爲一歲下行之法。


 春生、夏長、秋收、冬藏，是氣之常也，人亦應之。以一日分爲四時，朝則爲春，

營衛行二十五周。


 日中爲夏，

亦二十五周，行陽地五十營。


 日入爲秋，

營衛行二十五周。


 夜半爲冬。

亦行二十五周，合爲行陰地五十營。説詳《營衛運行篇》。




《素問·方盛衰論》

此爲黄帝分方異治法。


 云：

此與日家同法。


 陽

衛爲陽。


 從左，

月違
 

注



 順行。


 陰

營爲陰。


 從右，

月將逆行。


 老

指衛，陽。


 從上，

日家法：陽神始於坎。衛順行，從肺至肝。


 少

指營，陰。


 從下，

日家法：陰神始於離。營從肝，在下逆行至肺。


 是以春

東。


 夏

南。


 歸陽爲生，

二陽，謂太乙陽神。


 歸秋

西。


 冬

北。


 爲死。

《淮南》日一南而萬物皆生，日一北而萬物皆死，《董子·陰陽出入》詳矣。


 反之，

此句謂陰神。陽神在卯，則陰神在丣；陽常居盛，陰常居於空虚，故陽行東南爲生，西北爲死。若陰神在丣，陽神在卯，陰神在卯，陽神在丣，二者地位、生死相反也。


 則歸秋

西。


 冬

北。


 爲生，歸春

東。


 夏

南。


 爲死。是以氣多少，逆皆爲厥。問曰：有餘者，厥耶？答曰：一上不下，寒厥到膝。少

老。


 者，

少、老二字不指人之年歲，當以營衛順逆讀之。


 秋冬死。老

少。


 者，秋冬生
 

注



 。



注
 　違：疑當作「建」。



注
 　生：原作「至」，據《素問》改。








逆四時



《素問·玉機真藏論》云：脈逆四時，

失其本軀形狀，而反變勝己者。


 爲不可治，

四時生成之説。


 必察四難而明告之。所謂逆四時者，春得肺脈，

東得西。


 夏得腎脈，

南得北。


 秋得心脈，

西得南。


 冬得脾脈，

土尅水之變局。


 〇

考尅制以對衝爲主，即日家所謂歲破。自居休囚之地，對衝得令則爲破，金尅木、水尅火是也。若不入中依排，土在西爲木尅土，金在北爲火尅金，水在東爲土尅水，大抵雖由物象，而實天星衝破。


 其至皆懸絶沉澀者，

謂所居在休囚之位，如所謂三殺絶地是也。


 命曰逆四時。未有藏形，於春夏而脈沉澀，秋冬而脈浮大，名曰逆四時也。

《素問·平人氣象論》云：脈

形、聲、色、氣。


 得四時之順，

五態之人，不失本令。


 曰病無他。

各如其五態之常。


 脈反四時，

反，謂對衝。


 及不間藏，曰難已。

《類》注：春得弦，夏得鈎，秋得毛，冬得石，謂之順四時，雖曰有病，無他虞也。脈反四時，義如下文，及不間藏，皆爲難已。不間藏者，如木必乘土則肝病傳脾，土必乘水則脾病傳腎之類。是皆傳其所勝，不相假借。脈證得此，均名鬼賊。其氣相殘，爲病必甚。若間其所勝之藏而傳其所生，是謂間藏。如肝不傳脾而傳心，心不傳肺而傳脾，其氣相生，雖病亦微。故《標本病傳論》曰「間者並行」，指間藏而言也；「甚者獨行」，指不間藏而言也。《難經》「三難」曰：「七傳者死，間藏者生。七傳者，傳其所勝也。間藏者，傳其所生也。」皆此之謂。考之吕氏注「五十三難」曰：「間藏者，間其所勝之藏而相傳也。心勝肺，脾間之；脾勝腎，肺間之；肺勝肝，腎間之；腎勝心，肝間之；肝勝脾，心間之。此謂傳其所生也。」其説亦通。〇又《玉機真藏論》曰：「五藏有病，則各傳其所勝。不治，法三月，若六月，若三日，若六日，傳五藏而當死，是順傳所勝之次。」即此不間藏之義也。詳《藏論類》二十四。


 又曰：脈有逆從四時，未有藏形，春夏而脈瘦，秋冬而脈浮大，命曰逆四時也。

《類》注：逆，反也。從，順也。凡脈之逆從四時者，雖未有真藏之形。若是春夏以木火之令，脈當浮大而反見瘦小。秋冬以金水之令，脈當沉細而反見浮大者，是皆逆四時也。











四時分方脈象名詞



弦

《脈學輯要評》曰：《内經》言五方四時之人體態脈象不同，如五態之人，《二十五人篇》詳矣。其言分方治法，如《異法方宜論》，《玉機真藏論》、《平人氣象論》中脈分四時者、《太素·知方地篇》，皆爲分方異治專篇。今於古診法中别立「分方異宜」門，而於此書「弦脈」示其例。〇人脈各不同，故經常以五行分之。譬如京、滬診家，東西南北海外全球之人皆來診視，其脈當以地别。多診常人，定爲公式，方爲定法，經不過言其不同而已。




古以弦爲陰脈，弦即從弜之「弱」，陽脈則當作「强」。


 〇

弦與鈎、毛、石同爲實物，爲名詞，診脈不以爲法。以脈本一條，弦直爲本狀，而絶無鈎形。凡診法正名，皆形容詞。近之診家，喜言弦脈，大抵所説皆爲强脈。因附會古書之弦，不知弦非脈名。「强」，今加入《評脈》
 

注



 。




鈎

古諺：「直如絃，死道邊。曲如鈎，封王侯。」此弦、鈎二字之正義。〇案「四方異診」以鈎脈爲代表，脈無鈎形。又，凡脈皆形容辭，惟此四時之弦

直。


 鈎

曲。


 毛

輕。


 石

重。


 爲名辭實物，皆必加「如」字於其上。凡加「如」字者，皆非真脈名。

毛

《孟子》「金重於羽者，豈謂一鈎金與一輿羽之謂哉」，與此毛、石同意。

石

以四時而論，春與秋反，夏與冬反，使四字直爲脈名，春脈直弦，則秋乃當爲曲鈎；冬脈重石，夏乃當爲輕毛。今春與夏反，秋與冬反，不過借直曲輕重四等名詞，以見四方之人其脈相反；其相反之實不能豫定，故借弦、鈎、毛、石四實物以示其例而已。

案五行家之言藏府，皆屬政法學天下一人之大例，不爲醫言也。故《五行大義·第十四論雜配》中，第四爲配藏府，所引《左傳》醫和一條，《白虎通義》二條，《春秋元命苞》二條，《翼奉傳》一條，《五經異義》並鄭駁一條，《周禮·疾醫》一條，河上公《老子注》二條，《道經義》一條，「相書名五候」一條，《孝經援神契》一條，「又一説」一條，《道家大式經》二條，《管子》三條，《老子經》四條，《河圖》二條，《樂緯》一條，《月令》二條，《三皇經》一條，《左傳》二條，《韓詩外傳》一條，《吴越春秋》一條，《禮記·郊特牲》一條，《淮南子》一條，《尸子》一條，《漢書·五行志》一條，《家語》一條，以上二十四家共三十八條，皆非醫家專書，特於經子史緯尤詳。此可知五行家之言藏府，不專爲醫説也。其所引醫家專書，《甲乙》三條，《八十一問》一條。

其一爲後人羼語。


 其引《素問》雖有數條，然《素問》其半與經子史緯相合，專言治病者，不過十分之二。據此足見陰陽五行家爲九流之一，專詳政法，與技藝之醫學貌似而神離，不可混同視之者也。

規

春




矩

夏




衡

秋




權

冬




《素問·脈要精微論》

《至真要大論》引作《大要》，疑「脈」當作「大」。


 曰：以春應中規，

規與弦同。弦直，規圓。




《淮南·天文訓》：東方木也，其帝太皞，其佐勾芒。執規而治春，其神爲歲星，其獸蒼龍，其音角，其日甲乙。

以下説詳《皇帝疆域圖考》。




《時則訓》：制度陰陽，大制有六度，春爲規。〇又曰：規者，所以圓萬物也。〇規之爲度也，轉而不復，圓而不垸，優而不縱，廣大以寬。感動有理，發通有紀，優優簡簡，百怨不起。規度不失，生氣乃理。〇明堂之制，春治以規。

又云：夏應中矩。

矩與鈎同。鈎以曲言，矩以方言。




《天文訓》：南方火也，其帝炎帝，其佐朱明，執衡而治夏
 

注



 。其神爲熒惑，其獸朱鳥，其音徵，其日丙丁。

《時則訓》：夏爲衡。〇衡者，所以平萬物也。〇衡之爲度也，緩而不後，平而不怨，施而不德，弔而不責。當平民禄，以繼不足。
 
 陽陽，惟德是行。養長化育，萬物蕃昌，以成五穀，以實封疆。其政不失，天地乃明，〇明堂之制，夏治以衡。

又云：秋應中衡。

衡與毛同。毛謂輕，衡以量言。




《天文訓》：西方金也，其帝少昊，其佐蓐收，執矩而治秋。其神爲太白，其獸白虎，其音商，其日庚辛。

《時則訓》：矩之爲度也，肅而不悖，剛而不憒，取而無怨，内而無害，威厲而不懾，令行而不廢。殺伐旣得，仇敵乃克。矩正不失，百誅乃服。〇明堂之制，秋制以矩。

又云：冬應中權。

權與石同。石謂重，權以稱言。




《天文訓》：北方水也，其帝顓頊，其佐玄冥，執權而治冬。其神爲辰星，其獸玄武，其音羽，其日壬癸。

《時則訓》：權之爲度也，急而不贏，殺而不割，充滿以實，周密而不泄，敗物而弗取，罪殺而弗赦。誠信以必，堅愨以固。糞除苛慝，不可以曲。故冬正將行，必弱以强，必柔以剛。權正而不失，萬物乃藏。〇明堂之制，冬治以權。

繩

《天文訓》：中央土也，其帝黄帝，其佐后土，執繩而制四方。其神爲鎮星，其獸黄龍，其音宫，其日戊己。

《時則訓》：制度陰陽，大制有六度，天爲繩。〇繩者，所以繩萬物也。〇繩之爲度也，直而不争，修而不窮，久而不弊，遠而不忘，與天合德，與神合明。所欲則得，所惡則亡。自古及今，不可移匡。厥德孔密，廣大以容。是故上帝，以爲
 

注



 物宗。〇明堂之制，動而法繩。

《天文訓》：子午、卯酉爲二繩。〇日冬至則斗北中繩，陰氣極，陽氣萌，故曰冬至爲德。日夏至則斗南中繩，陽氣極，陰氣萌，故曰

 夏至爲刑。〇故曰：規生矩殺，衡長權藏

 ，繩居中央，爲四時根。

按：此爲皇帝陰陽五行學説，非治病診脈之名詞。知規、矩、衡、權，而弦、鈎、毛、石爲四方之符號，非診經之實名，不待繁言而解矣。

按：《經學不厭精》駁中國經書五行之説，以釋之地、水、火、風，格致家之化學爲根據，而不知實誤解經義。經曰五行，行爲行步之行，初不謂金木水火土五種實質也。五行本由太乙下行九宫取義，即四時之説，以方位言，曰前後左右中；以節氣言，曰春夏秋冬長夏。而特假金木水火土，以爲五方符號，所謂指氣，不指形質也。考經傳每以四時爲四方，《周禮》六官之天地四時，即上下四旁也；《學記》「春夏教以禮樂，秋冬教以詩書」，即《賈子》帝之四學，每學課一經，專門分科，非謂一年之中四時互習也；《孟子》「周公思兼三王，以施

 四事」，《尚書大傳》作天地人及四時之事，即七政之説也；

説詳《皇帝疆域考》。


 《内經》之四時，即四方人種異同，《周禮》所謂「五土之民」。後來相法星命，皆以五行立法。一人之脈，不因四時而大變、相反對，故知醫者歷試無效，莫不疑之；今爲發明四時即四方之例，如《天文》、《時則》，其明據也。



注
 　「不知」至「評脈」三句：按句意，「脈名」二字似當重，「强」上當有此二字；此數句謂：「不知弦非脈名，脈名『强』，今加入《評脈》」。



注
 　「南方火也」四句：原作「西方金也，其帝少昊，其佐蓐收，執矩而治秋」，與下重複而不合文意，據《淮南子·天文訓》改。



注
 　爲：原作「萬」，據《淮南子·時則》改。



注
 　曰：原作「明」，據《淮南子·天文》改。



注
 　衡長權藏：原作「權長衡長」，據《淮南子·天文》改。



注
 　施：原作「視」，據《孟子·離婁下》改。








肝脈弦



經《宣明五氣》：

運氣説。


 肝脈弦。

古詩「直如弦」，《詩》之「其直如矢」。四時屬四方。凡言如者，皆候氣色法，非診脈法。


 〇診脈，陽當作「强」，陰當作「懸」，或讀作「犟」。

傳《素·玉機真藏》曰：

此篇多運氣説。


 黄帝

以治天下爲主，醫乃推論及之。


 問曰：脈如弦，

東人。此古經説。


 何如而弦？

問五態之所以别。


 岐伯對曰：春脈者肝也，

以藏配。


 東方木也，

以物配，非一人四時變。


 萬物之所以始生也。

方方皆有春。十二次即十二寅，爲同寅。寅以前昏昧。


 故其氣來，

《運氣》之候氣法。


 耎弱輕虚而滑，

形容春氣，非脈形。


 端直以長，

形容木形，非脈形。


 故曰弦。

木曰曲直，今取其直。


 反此者病。

指對衝之方，爲春行秋令。


 帝曰：何如而反？

反，當爲「病」之誤。


 岐伯曰：其氣來

非脈。


 實而强，

即今醫之「弦」字。


 此謂太過。

候氣全用《易》過不及立説。


 病在外；

如人迎。


 其氣來不實而微，

不及，爲後天。


 此謂

 不及，病在中。

如寸口。


 帝曰：春脈太過與不及，其病皆如何？

五行家皆言民病，所謂「病民」。


 岐伯曰：太過

《易説》：「立春氣未當至而至，則少陽脈盛，人病欬

 。」


 則令人善忘，忽忽眩冒而癲疾；

盛實之病。


 其不及，

《周書》：「立秋之日，白露不降，民多病欬。」


 則令人胸

 痛引背，下則兩脇胠滿。

虚微之病。


 帝曰：善。

以治喻醫，故《月令》、《五行》皆言民病。有正有喻，善讀者自得之。




解《素問·平人氣象論》曰：春胃

以胃爲東方之中，五五二十五，東方

 又爲五土。


 微弦曰平，

《類》注：按，此前後諸篇皆以春弦夏鈎秋毛冬石分四季所屬者，在欲明時令之脈，不得不然也。然脈之迭見，有隨時者，有不隨時者，故或春而見鈎，便是夏脈；春而見毛，便是秋脈；春而見石，便是冬脈。因變

 知病，圓活在人，故有二十五變之妙。若謂春必弦、夏必鈎，則殊失胃氣之精義矣。〇案此足見四時脈分四象之不確，景岳猶囿於舊説，然其機已啓矣。


 弦多

四方，以弦爲符號。


 胃少曰肝病，

如以肝言，東瀛之脈如何？當多診，定爲公式。


 但弦無胃曰死。

不通則塞也。


 胃而有毛

春行秋令，對衝破言。


 曰秋病，

《月令》曰：孟春行秋令，則其民大疫；仲春行秋令，則其國大水。寒氣總至，寇戎來征。季春行秋令，則天多沉陰。


 毛甚曰今病。

不能及秋。


 藏真散於肝，

近取諸身，爲天下一人例。


 肝藏筋膜之氣也。

《周禮》「地中」交會和合，故十二支無京師曰六衝，有京師曰六合。土王四季，非土則四方分崩，閉塞不通。京師者四方之主，比於人身胃土。養生貴胃，亦猶政治之拱衛神京也。




又云：春以胃氣爲本。病

所謂九洛九夏，東方自有東方之中。


 肝脈來，

《大奇》、《五藏生成》皆指色言，此寅、卯、辰三宫候氣望色法。


 〇

凡言來、至指氣，非診脈。


 盈實而滑，

氣來之形容。


 如

凡「如」下皆候氣，非診脈。


 循長竿，曰肝病。

不通於中，名無胃氣。


 死肝脈來，

望氣色。


 急益勁，

勁直。


 如新張

加「新張」字以别異之。


 弓弦，

望氣法有角弓形。


 曰肝死。

以直立説，故就「弦」推闡之。


 〇

平脈、病脈、死脈，皆不離弦。




《素·藏氣法時論》

以人通天之師説。


 云：肝主春，

《月令》春三月。


 足厥陰

肝。


 少陽

外腎爲少陽，一名膽。主耳主骨，皆外腎。


 主治，其日甲乙。

五紀例：十干居九宫，各占方六十里，爲一州。


 肝苦急，急食甘以緩之。

如與秋對文，則甘當爲鹹。四時之分，酸、辛、苦、鹹，甘不爲救敝之品，以緩言之，或亦可也。




《素·水熱穴論》：帝曰：春取絡脈分肉，

分方例，舉一例立説。


 何也？

以五診言，當爲皮膚。


 岐伯曰：春者

東方。


 木始治，肝氣始生，

木形。


 肝氣急，其風疾，經脈常深，其氣少，不能深入，故取絡脈分肉間。

與《異法方宜篇》同意。




《素·四時刺逆從論》云：春者，

十二月旋相爲本，以斗柄所指爲寅。


 天氣始開，地氣始泄，凍解冰釋，水行經通，

皆七十二候語。


 故人氣在脈。

此候氣元運之説。




又云：春刺絡脈，

春行夏令。


 血氣外溢，令人少氣。春刺肌肉，

春行秋令。


 血氣環逆，令人上氣。春刺筋骨，

春行冬令。


 血氣内著，令人腹脹。

以此言之，則春以刺皮膚爲正；以三刺皆逆，則當以皮膚合春氣。




《素·金匱真言論》云：東方

州域。


 青色，

草木盛生。


 入通

由外經絡穿入藏府。


 於肝，開竅於目，藏精於肝，其病發驚駭。其味酸，

東發散大辛，大辛則以酸救之。酸非本味。


 其類草木，其畜雞，其穀麥，其應四時，上爲歲星，

蒼龍七宿，與歲星同屬東方。


 是以春氣在頭也。其音角，其數八，是以知病之在筋也，其臭臊。

五行説，全見《五行大義》。




《素·陰陽應象大論》：

如《説卦》例。


 東方

以地爲主，以身設譬。


 生風，風生木，木生酸，酸生肝，

以下人身。


 肝生筋，筋生心。肝主目，

近取身。


 其在天爲玄，在人爲道，在地爲化。

三才説。


 化生五味，

地。


 道生智，

人。


 玄生神。

天。


 神在天爲風，在地爲木，在體爲筋，

以下八門，皆可謂脈。


 在藏爲肝，在色爲蒼，在音爲角，在聲爲呼，在竅爲目，在味爲酸，在志爲怒。

十門。


 怒傷肝，悲勝怒，

人事。


 風傷筋，燥勝風，

天氣。


 酸傷筋，辛勝酸。

地味。




《素·六節藏象論》云：肝者罷極之本，魂之居也，其華在爪，其充在筋，以生氣血，其味酸，其色蒼，此爲陽中之少陽，通於春氣。

《素·風論》篇云：肝風之狀，多汗，惡風，善悲，色微蒼，噬乾，善怒，時憎女子。診在目下，其色青。



注
 　謂：原作「爲」，據《素問》改。



注
 　「《易説》」至「人病欬」：此條注文未確，恐係誤記，或未得善本。檢中華書局縮印商務印書館影宋本《太平御覽》引京房《易説》，卷七四三《疾病部六》之「瘧」條有「立春氣當至不至，則多疾瘧；白露當降不降，民多温瘧」一則，其「咳嗽」條有「立秋氣未當至而至，則少陽脈盛，人病咳」一則，似無「立春氣未當至而至，則少陽脈盛，人病欬」之語。



注
 　胸：原脱，據《素問》補。



注
 　東方：原作「春方」，似誤，兹擬改。



注
 　變：原作「與」，據人民衛生出版社本張介賓《類經》卷五《脈分四時無胃曰死》改。








心脈鈎



經《宣明五氣》：心脈鈎。

古詩「曲如鈎，封王侯」。《孟子》枉尺直尋。取弦鈎二物形狀相反，以比東球南球脈象不同。其時未至，先立二象以明之，亦如易之畫卦。




傳《素·玉機真藏論》：帝曰：夏脈

此脈指南方火形人之形狀性情，非經脈。


 如鈎，

鈎爲假號。脈統形體聲音色氣而言，即五態二十五人分方異體之説，非單指兩寸動脈言。相人書、星命學皆以五形分人爲五種，在《内經》，則弦、鈎、代、毛、石，規、矩、繩、權、衡，爲五種之符號。


 何如而鈎？

與他方不同之故。


 岐伯曰：夏脈者，心也。

推五行以説之。


 南方，火也，萬物之所盛長也，故其氣

此《運氣》候氣法。


 來盛去衰，

説詳《運氣》。


 故曰鈎。

「來」「去」非脈盛衰，亦不得如鈎狀。


 反

鈎乃與弦反。


 此者病。

不得本形，爲變怪。


 帝曰：何如而反？

當作「病」。


 岐伯曰：其氣來盛去亦盛，

候氣有三種，運氣行鍼望色也。


 此謂太過，病在外；

有餘。


 其氣來不盛去反盛，

此專屬運氣，行鍼亦可言之。


 此謂不及，病在中。

内傷。


 帝曰：夏脈太過與不及，皆何如？

月令調和陰陽同，詳病狀。


 岐伯曰：太過，則令人身熱而膚痛，爲浸淫；其不及，則令人煩心，上見欬唾，下爲氣泄。

此病狀爲政法民病，不指實病。


 帝曰：善。

解《素問·平人氣象論》曰：夏胃

五形以土爲主。土旺四季，寄於四方，五五自乘，爲二十五人，每方之中，又各有五方。此胃如南方五人中之土，所謂「比於上

 徵，似於赤帝」者也。


 微鈎而平，

南方之中。


 鈎多胃少曰心病，

南方之東。


 但鈎無胃曰死，

南方之北。


 胃而有石曰冬病，

南方之西。


 石甚曰今病。

南方之南。


 藏真通於心，心藏血脈之氣也。

與上弦同。一火之中雜有五行，《五行大義·論五行體

 雜》云：火，外陽即是火也，内陰即是水也，能殺即是金也，能熟即是木也，能生即是土也。




又云：夏以胃氣爲本。

南方之北

 。


 病心脈來，

以形狀色氣言，非診脈，脈不言「來」。


 喘喘連屬，其中微曲，

《金匱》「絡脈如蛇」。


 〇

此「曲」字即所以釋鈎形狀。


 曰心病。

不見鈎爲平，微鈎則病，直鈎則死。


 死心脈來，前曲後居，如操帶鈎，曰心死。

以鈎爲本脈，又以爲死脈，皆以明四方各有中，以胃爲主，赤帝之京也。




《素問·藏氣法時論》云：心主夏，手少陰

心。


 太陽

小腸。


 主治，其日丙丁，

南方二州。


 心苦緩，急食酸

於春爲母，於秋爲子。


 以收之。

俱《月令》之説。




《素問·水熱穴論》：

以下言病篇。


 帝曰：夏取盛經分腠，

以五診言當爲絡，絡在肉分。


 何也？岐伯曰：夏者火始治，

已爲其始。


 心氣始長，脈瘦氣弱，陽氣流溢，熱熏分腠，

指絡而言。


 内至於經。

經在絡内。


 故取盛經分腠，絶膚

由經而絡，由絡而皮膚，由内出外。


 而病去者，邪居淺也。所謂盛經者，陽脈也。

此通於醫。




《素問·四時刺逆從論》云：夏者，經滿氣溢，

五行之次，夏當屬絡。


 入孫絡受血，

肺朝百脈，謂胃氣上蒸於肺，氣盛則化水爲血，先從腹中孫絡細尖起，如禾巔之受露水。


 皮膚充實。

營化爲血，外行皮膚。




又云：夏刺經脈，

如夏行春令。


 〇

春主皮膚。


 血氣乃竭，令人解
 ；夏刺肌肉，

夏行秋令。


 血氣内卻，令人善恐；夏刺筋骨，

夏行冬令。


 〇

秋冬主筋骨。


 血氣上逆，令人善怒。

此屬民病，例又通於醫。




《素問·金匱真言論》：

真言多爲天學説。


 南方赤色，入通於心，

《内經》心間指腦言。少陰無腧，心爲十二官之君主。是下

 此指肺下。以心以配五行。


 開竅於耳，

有别義。


 藏精於心，故病在五

 藏。其味苦，

南方味鹹，過熱則以苦泄之。「苦」乃北方水色。


 其類火，其畜羊，其穀黍，其應四時，上爲熒惑星，

此即天學。


 是以知病之在脈也。

心主脈，指經言。


 其音徵，其數七，其臭焦。

《素問·陰陽應象大論》云：

此運氣説，故稱大論，仲景所謂陰陽大論。


 南方生熱，熱生火，火生苦，苦生心，心生血，血生脾。心主舌，在天爲熱，在地爲火，在體爲脈，

以下八門，統可稱脈。


 在藏爲心，在色爲赤，在音爲徵，在聲爲笑，在變動爲憂，在竅爲舌，在味爲苦，在志爲喜。

《脈經》通候八門，可知《脈經》知脈包八種而言。


 喜傷心，恐勝喜；熱傷氣，寒勝熱；苦傷氣，鹹勝苦。

《五行大義》已詳。




《素問·六節

《刺禁》

 云「七節之傍，中有小心」，以四傍上下爲六節，配五藏一府。


 藏象論》云：

不數腦爲六節，數腦爲七節，非椎數。證以六節，自明。


 心者身之本，神之變也。

腦爲心，主神明出焉。此腔内之心，分應四時。


 其華在面，其充在血脈，爲陽中之太陽，通於夏氣。

《素問·風論》篇云：心風之狀，多汗惡風，焦絶，善怒嚇，赤色，病甚則言不可快。診在口

 ，其色赤。

《内經》心、腎皆有異實同名之例。如心爲十二官之主、心爲五藏六府之主，則以腦爲心，膻中附肺之藏亦爲心，包絡亦有心主名。外腎爲腎，兩腰稱爲腎，膽則尤爲腎之本藏。故肝肺主氣血，爲心膽枝葉，五行以配金木，東西相對也，心膽附之，實則即爲肺肝之主人，合之實爲一物。因黄帝用天下一人之例，正名百物，乃以分配五行。肺與大腸相表裏，肝當與外腎相表裏，不能肝膽相附，自爲表裏，一定之例也。心爲氣主，膽爲血主。以五行分之，心旣爲火，則膽當爲水，南北相對，與東西肝肺同。心肺分夏秋，而肝膽同屬冬春，今春緟而冬無，可乎？故心爲手少陰火，則膽當爲足少陰水。兩者相比，肺肝爲牝藏，心膽爲牡藏，相合並居，爲牝牡，如夫婦。脾一藏獨居，所以經稱爲孤藏。四藏爲二耦，一藏獨居爲孤，共爲五藏，此所以「牝」、「牡」與「孤」之名詞特見於經文也。如以肝藏膽府並居相表裏，今試有人仿其例，别創一説，以肺爲藏，以心爲府，以爲表裏相合，審情度勢，其將何以拒之？如心必爲藏，則不得獨外膽以爲府，亦明矣。今爲此説，特以正明之。外腎爲少陽，乃爲肝之府，故主宗筋，與肝同氣。外腎旣當一府，而兩腰之爲包絡，有此地位，乃不致有以附心之脂指爲藏。如附心之脂可爲包絡之藏，則附脾與腰之脂又何不可爲藏乎！恐雖七、八、九藏，亦可依仿成例爲之。故正外腎之爲一大府，則更可以祛命門之僞説。故正少陽之名，則命門無存在之理矣。



注
 　上：原作「大」，據《靈樞·陰陽二十五人》改。



注
 　體：原脱，據宛委别藏本《五行大義》卷二《論相雜》補。



注
 　北：原作「此」，據文意改。



注
 　是下：此二字疑衍。



注
 　五：原作「心」，據《素問》改。



注
 　刺禁：原作「禁刺」，據《素問·刺禁論》乙。



注
 　口：原作「舌」，據《素問》改。








脾脈代



經《素

 ·宣明五氣》：脾脈代。

「代」當爲「帶」，乃與四名相符。帶爲約束，居中，經云「要以上爲天，要以下爲地」，臨馭四方，故寓四時。因其遞更，或乃以「代」字代之，就實物言，當作「帶」也。


 〇

作「帶」則與「繩」字相合。




傳《素·玉機真藏論》：四時之序，逆從之變異也，然脾脈獨何主？岐伯曰：脾脈者土也，孤藏

《老子》：「君稱孤、寡、不轂。」言孤以别異四季也。《論語》曰：「德不孤，必有鄰。」四季即四鄰，合爲五德。又，四藏分牝牡。肺、心合爲氣藏，分之則肺牝心牡，雌雄合居；肝膽合爲血藏，分配五行，則肝牡木、膽牝水，夫婦同穴。故脾稱孤藏，居中獨處，不如四藏牝牡相合。其有以脾稱牝牡者，字誤也。


 以灌四傍者也。

即四鄰。


 帝曰：然則脾善惡可得見之乎？岐伯曰：善者不可得見，惡者可得見。帝曰：惡者何如可得見？岐伯曰：其來

候其氣。


 如水之流者，此謂太過，

不當至而至，至而太過。


 病在外；

有餘爲先天。


 如鳥之喙者，

候氣之「如」。


 此謂不及，

當至不至，至而不及。


 病在中。

不足爲後天。


 帝曰：夫子言脾爲孤藏，

四藏皆儷居，惟脾獨處。


 中央土

 ，

上。


 以灌四傍，

四藏本爲上隧下隧，止爲二藏，因以配五行，乃分爲四名耳。


 其太過與不及，其病皆何如？岐伯曰：太過則令人四肢不舉，其不及則令人九竅不通，名曰重强。

此「强」字今仲景多誤爲「弦」。强與弱對，此又俗「犟」字之義。




解《素·平人氣象論》云：長夏

地中之中。


 胃微耎弱曰平，

脾與胃如甲乙戊己

 ，《禁刺》稱爲父母，本屬一家。胃之灌輸，兼資脾力，本與四藏不同，五行家言，不得不如此耳。


 弱

當作「代」。


 多胃少曰脾病，

中極之北。


 但代無胃曰死，

中極之東。


 耎

 弱有石曰冬病，

中央之南。


 弱甚曰今病。

中央之北。


 藏真濡

 於脾，脾藏肌肉之氣也。

《五行大義·論五行體

 雜》云：土能生，即是土也；能容，即是水也；能成，即是木也；能冶，故是金也；含陽，即是火也。




又云：長夏以胃氣爲本。病

《二十五人》之中央黄帝。


 脾脈來，

指色氣言，非經脈。


 實而盈數，如雞舉足，曰脾病。死脈來，鋭堅如鳥之喙，如鳥之距，

望氣有龍鱗鳳尾形狀之説。


 如屋之漏，如水之流，

望氣有水波形。


 曰脾死。

《素·藏氣法時論》云：脾主長夏，足太陰陽明主治。其日戊己。

同居中央，爲父母。


 脾苦濕，急食苦以燥之。

火與脾土生旺同。




《素·四時刺逆從論》云：長夏者，經絡皆盛，内溢肌中。

五診法，長夏主經。




《素·金匱真言論》云：中央黄色，入通於脾，開竅於口，

此五竅配法皆出於五行家，不必有實義，故《内經》各篇文不同，又不免傳鈔之誤。此當研究，定爲公式。


 藏精於脾，故病在舌本。其味甘，其類土，其畜牛，其穀稷，其應四時，上爲鎮星，

五緯土星，此天學。


 是以知病之在肉

 也。其音宫，其數五，其臭香。

《素·陰陽應象大論》曰：中央生溼，溼生土，土生甘，甘生脾，脾生肉，肉生肺。脾主口，其在天爲溼，在地爲土，

《運氣》天地説。


 在體爲肉，

體以下總稱之爲脈。


 在藏爲脾，在色爲黄，在音爲宫，在聲爲歌，在變動爲噦，在竅爲口，在味爲甘，

甘受和。


 在志爲思。思傷脾，怒勝思；溼傷肉，風勝溼；甘傷肉，酸勝甘。

《素·六節藏象論》云：脾

爲藏。


 胃大腸小腸三焦膀胱者，

八字當爲後人小注。


 倉廪之本，

《祕典》：胃爲倉廪之官。


 營之居也，名曰器，能化糟粕，轉味而入出

 者也。

所專指胃言。胃爲府長，統屬四府。


 其華在脣四白，其充在肌，其味甘，其色黄，此至陰之類，通於土氣。

《素·風論》篇云：

病論。


 脾風之狀，多汗惡風，身體怠墮，四支不欲動，色薄微黄，不嗜食，診在鼻上，其色黄。

《内經》有三隧三員之説，不以藏府分配五行。肺與心合爲一，主氣；肝與膽合爲一，主血；脾與胃合爲一，在中。如蒸氣機之上中下。耳目口鼻舌髮毛爪皮爲機械之上表，可觀表以察其中水火之盛衰；胃與小大腸膀胱則爲機械，如進水火泄渣穢之諸管。以機械比人身，自能運行出入，此一説也。〇機械，死物也，不能别生機械。人動物，有心思才知，又能自生人，此則腦帶任衝二蹻帶脈之作用。以前藏府主形氣，以下六脈主神識；形由神出，形王則神王。分爲二部，各有統屬

 ，不相蒙混者也。



注
 　素：原作「靈」，據《素問·宣明五氣》改。



注
 　土：原脱，據《素問》補。



注
 　甲乙戊己：原作「甲巳戊巳」，據文意改。



注
 　耎：原作「濡」，據《素問》改。



注
 　濡：原作「耎」，據《素問》改。



注
 　體：原脱，據宛委别藏本《五行大義》卷二《論相雜》補。下文有同此者徑補。



注
 　肉：原作「内」，據《素問》改。



注
 　轉味而入出：原作「轉胃而出入」，據《素問》改。



注
 　屬：原脱，據文意擬補。








肺脈毛



經《宣明五氣》：肺脈毛，

毛輕石重，秋與冬反，


 〇

考規、矩、權、衡四字，本經如弦、鈎、毛、石分二門，春夏秋冬自相反。以理勢言，則秋當反春，冬當反夏，秋冬本爲同氣，何爲自反？乃考《孝經援神契》及淮南《天文》、《時則訓》，春執規，夏執衡，秋執矩，冬執權，故曰「規生矩殺，衡長權收」，是本經以相連爲文者，皆當以對衝讀之。如春弦則秋爲鈎，冬石則夏爲毛；又如彼春之煖，下當爲秋之忿，彼夏之暑，下

 當爲冬之怒。據此可定《内經》數四時有聯數與錯舉之例。




傳《素問·玉機真藏論》：帝曰：秋脈如浮，

當作「毛」，後人改爲「浮」，「浮」上不當言「如」。


 何如而浮？岐伯曰：秋脈者，肺也，西方金也，萬物之所以收成也。故其氣來

候氣，非診脈。


 輕虚以浮，來急去散，

來、去爲運氣與持鍼候氣法，故有徐疾遲數急散之分。若診脈，無此狀象。


 故曰浮。

毛。


 反此者病。帝曰：何如而反？

病。


 岐伯曰：其氣來毛而中央堅，兩傍虚，

候氣法，脈無此，且疑有字誤。


 此謂太過，病在外；其氣來

凡律吕候氣、鍼灸

 候氣、望色候氣，其來云有形可覩，有迹可尋，未來不可見，已去不可見，故可云來可云去，又有遲數之可分。若經脈乃常動者，不因診之而始來，不因不診而遂去，一動之傾，來即去，去即來，但可曰動，不能言來，亦更無從言去。以來、去、遲、數爲診脈者，《難經》之誤説也。


 毛而微，此謂不及，病在中。帝曰：秋脈太過與不及，

詳《民病考》。


 其病皆如何？岐伯曰：太過，則令人逆氣而背痛，愠愠然。其不及，則令人喘，呼吸少氣而欬。上氣見血，下聞病音。帝曰：善。

此與《運氣》、《陰陽大論》相通，乃治天下法，《洪範五行》專爲調和陰陽而言。




解《素問·平人氣象論》云：秋胃微毛曰平，

西方之中。


 毛多胃少曰肺病，

西極之北，水。


 但毛無胃曰死，

西極之東，木。


 毛而有弦曰春病，

西極之南，雜火。


 弦甚曰今病。

西極之西，雜金。


 藏真高於肺，以行營衛陰陽也。

相人法分五行，即五態之説，其法有吉凶禍福，又就五行以推，星命家亦同。


 〇

《五行大義

 ·論五行體雜》：金能斷，即是金也；從革，即是木也；含火，即是火也；有汗，即是水也；能生，即是土也。




又云：秋以胃氣爲本，病肺脈來，

氣乃言來，脈不得言來。


 不上不下，如循雞羽，

望氣有鳳尾形。


 曰肺病。

分四時，皆依五行推衍。


 死肺脈來，如物之浮，如風吹毛，曰肺死。

《周書》曰：立秋之日，白露不降，民多病欬。《易説》曰：白露氣當至不至，太陰脈盛，民多病疝瘕。




《素問·藏氣法時論》云：肺主秋，

五行家説.


 手太陰

肺。


 陽明

大腸。


 主治，其日庚辛，

二州。


 肺苦氣上逆，急食苦

南爲母，北爲子。


 以泄之。

醫國法。




《素問·水

 熱穴論》：帝曰：秋取經俞，何也？岐伯曰：秋者金始治，肺將收殺，金將勝火。陽氣在合，陰氣初勝，溼氣及體，陰氣未盛，未能深入，故取俞以寫陰邪，取合以虚陽邪，陽氣始衰，故取於合。

黄帝之學，調和陰陽謂天地陰陽，不謂一身。《靈》、《素》多古陰陽五行家師法，不專爲治病，有分篇可考。




《素問·四時刺逆從論》：秋者，天氣始收，腠理閉塞，皮膚引急。

《運氣》説。




又云：秋刺

以五診法言，秋當刺筋。


 經脈，

當主長夏。


 血氣上逆，令人善忘；

秋行長夏

 令，民病。


 秋刺脈絡，

秋行夏令。


 氣不外行，令人卧不欲動；

政失，致民病。


 秋刺筋骨，

「筋」字衍。冬主骨，爲秋行冬令。


 血氣内散，令人寒慄。

詳「政失民病」條。




《素問·金匱真言論》云：

此篇學説由人以推天。


 西方白色，入通於肺，開竅於鼻，

竅，説有異同。


 藏精於肺，故病在背。其味辛，

西方收斂，過斂

 ，故以辛發之，乃救補之法，非本味。


 其類金，

以下皆五行家推衍之説。


 其畜馬，其穀稻，其應四時，上爲太白星，

金星爲緯恒星，西方七宿。


 是以知病之在皮毛也

 。其音商，其數九，其

 臭腥。

《月令》、《時則》詳矣。




《素問·陰陽應象

 大論》云：西方生燥，

天氣。


 燥生金，

地形。


 金生辛，辛生肺，肺生皮毛，皮毛生腎，肺主鼻。其在天爲燥，在地爲金，在體爲皮毛，在藏爲肺，在色爲白，在音爲商，在聲爲哭，在變動爲欬，在竅爲鼻，在味爲辛，在志爲憂。憂傷肺，喜勝憂；熱傷皮毛，寒勝熱；辛傷皮毛，苦勝辛。

陰陽五行家爲九流之一，專爲皇帝治法，不爲醫病。《漢志》在陰陽五行九流，醫學乃在藝術。




《素問·六節藏

 象論》云：肺者，氣之本，魄之處也，其華在毛，其充在皮，爲陽中之太陰，通於秋氣。

《素問·風論》篇云：肺風之狀，多汗惡風，色皏然白，時欬短氣，晝日則差，莫則甚，診在眉上，其色白。

以五行分配藏府，今文家有一説，古文家别有一説，詳見《五經異義》、《五行大義》。



注
 　下：原脱，據文意擬補。



注
 　灸：原作「炙」，據文意改。



注
 　大義：原作「火行」，據宛委别藏本《五行大義》改。



注
 　水：原脱，據《素問》補。



注
 　長夏：原作「夏長」，據文意乙。



注
 　收斂過斂：二「斂」字原俱作「鈫」，據文意改。



注
 　皮毛：原作「毛皮」，據《素問》乙。



注
 　其：原脱，據《素問》補。



注
 　應象：二字原脱，據《素問》補。



注
 　藏：原作「氣」，據《素問》改。








腎脈石



經《宣明五氣》：腎脈石。

《脈要精微》「冬日在骨，蟄蟲周密」，與「石」意相同，上云「夏日在膚」，則所謂「毛」也。冬與夏反，秋與春反，乃合司天、在泉方位正法，經所以錯舉者，以本非事實，藉象形容。得意忘言，是在心知其意者。




傳《素問·玉機真藏論》：帝曰：冬脈如營，

營當作「石」。


 何如而營？岐伯曰：冬脈者腎也，

所謂北極，黑帝所主。


 北方水也，

辨方正位，黄帝正名之學。


 萬物之所以合藏也。

四時之氣。


 故其氣來沉以搏，

候氣。


 故曰營石。

以「石」爲符號，非實象。


 反此者病。帝曰：何如而反？

病。


 岐伯曰：其氣

不指脈。


 如彈石者，

石可見，營不可見。


 此謂太過，病在外；

有餘實。


 其去如數

疑字誤。


 者，此謂不及，

不足。


 病在中。

虚。


 帝曰：冬脈

指氣。


 太過與不及，其病皆何如？岐伯曰：太過則令人解
 ，脊脈痛而少氣，不欲言；其不及，則令人心懸如病肌，
 中清，脊中痛，少腹滿，小便變。

此政法民病。


 帝曰：善。

五藏以膽爲水藏，膽藏而不泄，故道書圖膽神爲玄武，與心相對，同爲少陰。《内經》腎與膽名互易，外腎主泄而不常泄，與府不同，所謂膽爲清淨之府者，指外腎。後人誤以外腎爲腰之附庸，不入十二經，乃以附心之脂爲包絡，又或别撰命門之説以代之，誤也。




解《素·平人氣象論》云：冬胃

北方之中。


 微石曰平，

土旺四季，以中爲主也。


 石多胃少曰腎

北方之中。


 病，但石無胃曰死，

北方之南。


 石而有鈎曰夏病，

北方之西。


 鈎甚曰今病。

北方之北。


 藏真下於腎，

指膽。


 腎藏骨髓之氣也。

辨方正位，又曰異法方宜。


 〇

《五行大義·五行體雜》云：火，外陰，即是水也；内陽，即是火也；含養，即是木也；潤生，即是土也；能殺，即是金也。




又曰：冬以胃氣爲本。病腎脈來，

指氣，非經脈。


 如引葛，

相法色氣有草向上、棗核之形。


 按之益堅，曰腎病。

五行衰病之「病」。


 死腎脈來，

五行死絶之「死」。


 發如奪索，辟辟

望氣有弦縷、蠶絲形。


 如彈石，曰腎死。

上以彈石爲有餘，此又以爲死脈。符號名詞，不可拘泥。




《素·藏氣法時論》云：腎主冬，少陰

腎。


 太陽

膀胱。


 主治，其日壬癸，

北方二州，書日辛、壬、癸、甲。


 腎苦燥，急食辛以潤
 

注



 之。

以爲春則子，以爲秋則母。母子旺，本身自旺。


 開腠理，致精液通氣也。

津液，非溺。




《素·水熱穴論》帝曰：冬取營井，何也？岐伯曰：冬者，水始治，

《詩》「四始」之説。


 腎方閉，陽氣衰少，陰氣堅盛，

足少陰藏。


 巨陽伏沉，

足太陽，府爲表。


 陽脈乃去，故取井以下陰逆，取營以實陽氣。故曰：冬取井營，春
 

注



 不鼽衄。

《素·四時刺逆從論》云：冬者蓋藏，血氣在中，内著骨髓，通於五藏。

《内經》多詳醫國，非醫病之專書。明吴氏注本於《素問》僭有删補，其補者不具論，其删者大抵皆天學及治平之法，吴氏以爲不切於醫，遂以爲冗泛而删之，其文仍存注中。按其所删鈔爲一册，則《内經》醫國通天之跡踪可詳矣！




又云：冬刺經脈，

行春令。


 血氣皆脱，令人目不明；冬刺絡脈，

行夏令。


 内氣外泄，留爲大痺；冬刺肌肉，

當作「筋」。


 〇

行秋令。陽氣竭絶，令人善忘。政失民病，亦通於醫。




《素·金匱真言論》云：北方
 

注



 

此以方言，是其本義。


 黑色，入通於腎，

膽。


 開竅於二陰，

或作「耳」。蓋腎王陰竅，外腎乃主耳。


 藏精於腎，

膽腎主藏，不泄，外腎爲府，乃泄耳。


 故病在谿。

谿谷之「谿」。


 其味鹹，

南方熱帶多鹹，北苦過寒，故以鹹温之。


 其類水，其畜彘，其穀豆，其應四時，上爲辰星，

水星爲行星，北方七星爲恒星。


 是以知病之在骨也。

五診法終於骨。


 其音羽
 

注



 ，其數六，其臭腐。

凡此皆月
 

注



 合明堂法。




《素·陰陽應象大論》云：

此《陰陽大論》爲政治學。


 北方生寒，寒生水，水生鹹，鹹生腎，

《五行大義》詳矣。


 腎生骨髓，

屬腦，膽與肝主血，血盛則髓自堅。


 髓生肝，肝生耳。其在天爲寒
 

注



 ，在地爲水，在體爲骨，在藏爲腎，

膽爲少陰。


 在色爲黑，在音爲羽，在聲爲呻，在變動爲慄，在竅爲耳，在味爲鹹，在志爲恐。恐傷腎，思勝恐；寒傷血，燥勝寒；鹹傷血，甘勝鹹。

《素·六節藏象論》曰：腎者
 

注



 

《上古天真論》云「五藏盛，腎乃泄」，此指外腎、女子胞。又，經云十一藏皆取決於膽，謂決瀆，皆以外腎爲膽也。


 主蟄，封藏之本，

膽無下口不泄，乃爲藏。


 精之處也，

膽不泄，外腎則泄，乃爲府。


 其華在髮，其充在骨，爲陰中之少陰，通於冬氣。

心爲火，膽爲水，相對成文。




《素·風論》篇云：腎風之狀，多汗惡風，面痝然浮腫，肩痛不能正立。其色炲
 

注



 ，隱曲不利，

少陰之脈衝隨之下行，故衝病多責之少陰。


 診在肌上，其色黑。

古者經學政法專書多説人身藏府，《五經異義》、《白虎通》、《五行大義》、《淮南》、《申鑒》，皆是也。醫道通於政治，如《十二官相使篇》，其尤著者也。






注
 　潤：原作「閏」，據文意改。



注
 　春：原脱，據《素問》補。



注
 　北方：二字原脱，據《素問》補。



注
 　其音羽：此三字原脱，據《素問》補。



注
 　月：疑衍。



注
 　寒：原作「鹹」，據《素問》改。



注
 　者：原作「藏」，據《素問》改。



注
 　炲：原作「怡然」，據《素問》改。

三部九候篇



廖　平　撰

邱進之　校點







校點説明



據《六譯先生年譜》，廖平力主復古診法，以《内經》每以皮（腠理）、絡（一作「内分」）、經（三部九候診經脈）、筋、骨（筋骨亦作藏府）淺深層次，分屬藏府及邪風傳移，最關緊要，故次第成《診皮》、《診絡》、《三部九候》、《診筋》、《診骨》（以上亦名五診法）及《人迎脈口診》、《分方異宜》、《内經平脈》、《營衛運行》各篇，名《古經診法九種》。《三部九候篇》首三部，次九候。所謂三部，指趺陽、寸口、少陰，次第辨正，於古今診法之部位與脈證之異同，闡發尤詳。至九候診法，首《太陽病脈證一》，次《辨厥陰病脈證篇》，末《傷寒淺注讀法》，皆論傷寒下利之病。其書包括《三部篇序》、《楊氏太素三部診法補證》附《三部少陰》、《楊注太素九候篇診法補證》、《十二經動脈表》、《經穴纂要十二經動脈》。於醫家獨推張仲景，而黜陳修園。其體例多引舊説，以醫證醫，不僅於診法力闢誤説，於古本醫籍之校勘考訂，也有貢獻。《仲景三部診法》刊載於《國學薈編》民國五年（一九一六）第三、四期，《仲景九候診法》刊載於《國學薈編》民國五年（一九一六）第二、三期、民國六年（一九一七）第五期。民國十年（一九二一）四川存古書局印入《六譯館叢書》。今以此本爲底本進行點校。








三部篇序



鄭康成《周禮·疾醫》注：「脈之大候，要在陽明、寸口而已。」然則以人診府、以寸診藏，但言人、寸比較，陰、陽、藏、府，包括無遺。經於人、寸之外别詳三部，加入少陰，岐伯乃以少陰爲任衝，少陰不動，動者爲衝，《太素》注詳言之。考醫家詳兩傍而略中心，丹家乃專詳中部。任衝與督帶爲十二經之主宰，少陰統於藏，惟任、衝乃能於人、寸外獨立營壘，自成部分，亦如丹家之專詳任、督也。中國舊説以外腎爲附庸，不列十二經中，而别造命門，以主生命。張景岳於《内經》頗爲熟習，乃亦盛推命門，審是則《内經》於生理逐末忘本，反有待張氏補其根原；苟一研思，當亦啞笑。考人身生死疾病，專責藏府，生化飄舉，則責在衝元；故以形體論，腎氣無關於死生，而欲久視長年，則以築基爲根本。此《難經》重腎，爲魏伯陽之餘風，而盛衰生死，則法不在是。考西醫解剖，生殖爲一大門。内傷外感，屬於人、寸；男女傳種，惟在衝、任，而修僊程途，亦於是始。故《上古天真》極言沖舉，而生殖盛衰，兼詳壽命。此三部之中，以衝、任爲君主，居中建極，臨馭四旁，如《九歌》天皇太乙；肺、胃統轄陰陽，文武並用，如羲、和二老，夾輔皇居，則《九歌》之大、少二司命也。或曰：經言少陰，明屬一藏，奈何以衝、任當之？曰：少陰無腧；謂督腦爲少陰，少陰獨下行。以衝、任爲少陰，此少陰二字，誤爲囟與神之合音，不謂心腎。考《内經》藏府，心、腎二號，異實同名，腦爲心主，腰爲髓屬，亦名心主，合之腔中，實有三物：腎竅於耳，指膽而言；腰與外腎，二物一名。大抵心腎名詞，主乎任督，神明所出，端在元首，積精存神，最重伏衝。故凡督任關係，端在男女，生育練神，推人合天。以攝生言，則調腦中爲久視之本；以治術言，則京師乃首善之區。《難經》所謂命門，舊固屬之鹿督，景岳所推種種關係，實則一外腎，少陽足以盡之；以附肝之膽，道家所謂龜、蛇；腰屬腦，而與三焦表裏，故脈獨在掌中。《素問·五藏别論》：「腦、髓、骨、脈、二字注文。膽、女子胞。三字注文。」骨脈屬於腦髓，睾丸即同女胞，此乃專指督任立言，是爲二物，舊讀誤爲六名。試問：方士之立説雖至奇異，何至以骨、脈與髓指爲藏府乎？附肝之膽，留而不泄，爲藏當無疑義；惟配少陽之睾丸、女胞，有泄時有不泄時，與六府腸、胃、膀胱之泄糟粕水溺者不同，故曰奇恒之府。此膽與女子胞實爲一物，非附肝之膽藏也。諸藏府同名異實，説詳《藏府考異》。








楊氏《太素》三部診法補證



（隋）楊上善注　井研廖平補證

《素問·三部九候篇》：帝曰：何謂三部？岐伯曰：有上部，有中部，有下部。仲景：趺陽上，少陰下，寸口中。《脈經》三部，亦同仲景。楊注：上陽明人迎，在頭頸；下部少陰太谿，在足；中太陰寸口，在手。

經有三焦三隧各種分畫，此以頭、足、手動脈所在分之。仲景叙《傷寒》：「人迎趺陽，三部不參」，二穴皆在足；《平脈》引《脈法贊》以三部爲寸、關、尺，三穴皆在手；九候爲浮中沉。此二説水火冰炭，不能並立，何以仲景書中忽雜《難經》之寸、關、尺？專用兩寸，詳《三關主對》、《平三關陰陽二十四氣》、《平人迎氣口神門》
 

注



 ，竟以尺爲神門名，尤怪。凡藏府一切診法統包兩手，以外不有。異端自剏此法，經外别傳，未爲不可，如《太素》卜驗。則不必依託《内經》，羊質虎皮。仲景診法詳趺陽、少陰、少陽，有二條。與新法不合；道不同不相爲謀，各遵所聞，各行所知可也，何必撰造《平脈》、《辨脈篇》以羼補其書？豈非自知其術不行，託高名以乞售乎？《千金》中雜入《平脈》、《色脈》，亦《傷寒》之故，知其人當在五代時，間或乃以《平脈》、《辨脈》爲出叔和，真不啻聽説蔡中郎矣！嘗謂僞作《難經》其人者，粗通文義，略識之無，於古書義例全無領悟，徐靈胎所駁條件，言之多可噴飯；《傷寒》、《千金》所雜四篇，其人尤鄙屑不足道。文義未嫻，遂欲創法以易先聖古經，真不識人間羞恥事者！僞《脈經》「平三關」二篇，或以人迎、神門加稱寸尺，或於兩手六部立三十六法，如夢囈，如靈語。違經杜撰謡言，竟欲著書立説，公佈天下後世，乃來者偏如飲迷藥，操此術以殺人，豈不哀哉！《千金》卷首第四論診候，本鈔録《内經·三部九候》全文，不知何時妄人，於三部下删去原文，改爲寸、關、尺，又加以肺、膽、腎之名；而於九候，則仍原文。此種筆墨，不能不詆之目不識丁。願有志學古者，勿再入迷國，以不迷爲迷可也！

《靈樞·動輸篇》：常動三動脈，爲三部。黄帝曰：經脈十二，十二經皆有動脈，詳後表。而手太陰、足少陰、陽明獨動不休，惟此三部動甚，故爲十二經之主。絡脈不動，經動脈有微甚。以三部統九候，上中下各有四經，以三部爲主，以九候爲輔，合數爲十二經。何也？楊注：總問三脈常動之由。○案：十二經皆有動脈，每經多止一動脈，惟肺、胃脈最多，肺、胃同有六少陰。三又兼衝脈言，一説，三部以人寸少陰提綱。本經病，肺當主尺澤，胃當主衝陽。岐伯曰：足陽明，胃脈也。今本作「是陽明」。胃者，五藏六府之海也。楊注：穀入於胃，變爲糟粕，津液、宗氣，分爲三隧，泌津液注之於脈，化而爲血，以營四末，内注五藏六府，以應刻數，名爲營氣。其出悍氣慓疾，先行四末分肉、皮膚之間，晝夜不休者，名爲衛氣。營出中焦，衛出上焦也。大氣摶
 

注



 而不行，名爲宗氣，積於胸中，命曰氣海。出於肺，循喉嚨，呼則出，吸則入也。故胃爲五藏六府之海也。○胃爲水穀之海，衝乃爲五藏六府之海。其清氣上注於肺，《營氣篇》。由督、任二蹻通十二經，督任即衛。肺
 

注



 氣指内藏。從太陰指經絡言。肺主氣，又衛順行，由手太陰起。而行之，楊注：胃之清氣上注於肺，從手太陰一經之脈上下而行。○五十營一周。其行也，以息往來。楊注：其手太陰脈上下行也。要由胸中氣海之氣，出肺循喉嚨，呼出吸入，以息往來，故手太陰脈得上下行。○宗氣在中焦，主呼吸，爲人身電氣，故脈之行由呼吸使合。故人一呼脈再動，一吸脈亦再動，呼吸不已，泰西學説亦主呼吸。故動而不止。楊注：脈，手太陰脈也。人受穀氣，積於胸中，呼則推於手太陰，以爲二動；吸則引於手太陰，復爲二動，命爲氣海。呼吸不已，故手太陰動不止也。○此説中外所同，以肺、胃故。黄帝曰：氣之過元氣周流爲衝。於寸口也，凡動脈皆可稱氣口。上逆行，上。焉息？今本作「上出」。○出，舊誤作「十」，據《邪客篇》改正。經脈在肌肉間，深不可見，其動也，以氣口知之，而營衛經絡有由外入内者，又有由内出外者，西人詳於内，中人詳於外，兼詳出入，則通矣。○順行。下
 

注



 焉伏？今本作「下入焉伏」。《内經·陰陽别論》專詳經絡離合出入，楊注於經别别脈極爲發明。按經脈有在内者，有在外者，非分别内外，詳其出入，離别中外，不可通也。○入，舊誤「八」，楊本無。經脈伏而不見，與營、衛入，内與藏府聯屬，皆爲入。○《邪客篇》：「脈之屈
 

注



 折，出入之處，焉至而出？」何道從還？泰西學説亦言循環，然詳内而略外，合之中説，則内外俱明，與《經》出入離合之義符矣。○由督任以至十二經，詳《營氣篇》。不知其極。楊注：氣謂手太陰脈氣，從手寸口上入肺而息，從肺下至手指而屈。伏，屈也。肺氣循手太陰脈道下手至手指端，還肺之時，爲從本脈而還？爲别有脈道還也？吾
 

注



 不知端極之也。○《邪客篇》：「此何道而從行？願盡聞其方。」岐伯曰：氣之離於藏也，由内出外，下由手太陰起，上由足厥陰起，而成寤寐。卒然於弓弩之發，下行爲陽，陽爲寤。肺有六動脈。如水之下崖，上行爲陰，爲寐。肝有四動脈，此指胸中。上於魚此指在外經脈。以反衰。此論肺經。寸口脈魚以上不見，以指按物，求之則動。其餘氣
 

注



 衰散除胃外順行肝六，逆行肝四，其餘九藏一穴者三，二穴者三，三穴者三。以逆陽順陰逆。上，由手走胸。故其行微。楊注：氣，手太陰脈
 

注



 氣也。手太陰脈氣從胃中焦上入於肺，下腋向手，上魚，至少商之時，以乘藏府盛氣，如弓弩之發機，比湍流之下崖，言其盛也。從少商反迴，逆上向肺。雖從本脈而還，以去藏府漸遠，其藏府餘氣衰散，故其行遲微也。○脈以胃氣爲主，順行則肺盛，逆行則肝盛，以得初氣故。動脈多在其中之經，則三穴者三，二穴者三，一穴者三，餘氣不及初氣也。○營、衛宗氣，循度行於經脈之内外，陽晝行
 

注



 ，起太陰，終於肝；陰逆行，始於肝，終於肺。下行本主肝經，多以少陰當之者。少陰爲膽，與肝相連，故舉少陰；亦如肺主氣，西人則主心。

以上寸口中部。

黄帝曰：足之陽明，鄭君《周禮·疾醫》注：脈之大端，要在寸口、陽明而已。何因而動？楊注：十二經脈此皆有動，餘之九經動有休時，唯此三經常動不息。太陰常動，已具前章，故次問陽明常動之義，故曰何因動也。○中部四經皆動，惟陽明動甚，爲中部之主。問所以動甚之由。岐伯曰：胃氣上注於肺，楊注：問曰：十二經脈别走，皆從藏之陰絡，别走之陽；亦從府之陽絡，别走之陰。此之别走，乃别胃府盛氣，還走胃脈陽明經者，何也？答曰：胃者水穀之海，五藏六府皆悉禀之，别起一道之氣合於陽明，故陽明得在經脈中長動，在結喉兩箱，名曰人迎，五藏六府脈氣並出其中，所以别走與餘不同。○此爲支部。上部肺主氣，肺營氣由衝腹肺
 

注



 ，必資胃氣之助，以行十二經。其悍氣其本經所行爲悍。悍讀爲「幹」，與「支」對文。上衝頭者，上行者爲衝。循咽上走空竅，楊注：悍氣衝時，循咽上走七竅，使七竅通明也。悍，音汗。○足三陽從頭走足，此上行支絡。循眼系目内眥，五陽經所會。入絡腦，腦爲一身之主，必得胃資料，乃能灌注周身。○幹氣通行十四經，故凡脈皆以胃氣爲主。故無胃氣，則爲真藏。出頷，下客主人，前二上皆非正行者，下乃循經。循牙車，合陽明，楊注：復循眼系絡腦兩箱，出於頷下。頷，謂牙車骨，屬顱骨之下也。並下人迎，本經動脈，仲景以爲趺陽。此胃氣指内府。别走於陽明指外經絡。者也。楊注：足陽明經及别走氣二脈並下，以爲人迎也。故胃别氣走陽明也。○悍氣循肺肝而行，此本支自尋本經者。故陰營血。陽衛氣。上始肺。下，始肝。其動也若一。楊注：陰謂寸口，手太陰也；陽謂人迎，足陽明也。上謂人迎，下謂寸口，有其二義：人迎是陽，所以居上也；寸口是陰，所以居下也。又人迎在頸，所以爲上；寸口在手，所以爲下。人迎寸口之動，上下相應俱來，譬之引繩，故若一也。所論人迎寸口，唯出黄帝正經，計此之外，不可更有異端。近相傳者，直以兩手左右爲人迎寸口，是則兩手相望以爲上下，竟無正經可憑，恐誤物深也。○人迎與寸口相應，大小齊等。故陽病府病，實。而陽脈小者爲逆，人迎反小於寸口。陰病藏病，虚。而陰脈大者爲逆。楊注：陽大陰小，乃是陰陽之性。陽病人迎大小俱病，而大者爲順，小者爲逆；陰病
 

注



 寸口大小俱病，而小者爲順，大者爲逆。順則易療。逆則爲難也。○寸口反大於人迎。故陰陽俱静與其動，經以經絡分陰陽，經動爲陽，絡静爲陰。若引繩相頓者，病也。楊注：謂人迎寸口之脈乍静乍躁，若引繩相頓乍動乍静者，病也。○案：人寸平等爲平人，有病必有所偏，而脈反平等，則爲難已。二文並見，此文就平脈言，「病」上當有「無」字；就病脈言，則「病」下當有「難已」二字。○案：《靈》、《素》言人迎者無慮數十見，而衝陽無診法；仲景言趺陽者數十見，而無人迎，惟《序》中與趺陽偶同一見。仲景旣宗《靈》、《素》，不應歧異如此；且寸在中，人迎在上，太谿在下，若衝陽則與太谿同在足，足二診而無頸脈，亦不合上中下三部之法，故定趺陽爲人迎之别名，趺陽即經之人迎。姑發其例於此。

以上上部人迎。

黄帝曰：足少陰四海之説，肺爲氣海，脈之始行；肝爲血海，脈之終止。言寸即可包肝，故《四海篇》不詳血海，以統於肺也。言寸口、人迎，而藏府之説盡矣。足少陰當爲膽爲腎，主衝脈，統腦氣筋而言。詳任衝。何因而動？楊注：已言陽明常動於前，次論足少陰脈動不休也。○氣血水穀，十二經之脈已畢。岐伯曰：衝脈者，十二經之海也，奇經六脈，行寓各經，無專穴，爲衝氣之所行。衝主督任，爲十二經之海。與少陰脈上行陽手，起於肺；下行陰足，起於少陰。之大絡少陰亦稱大絡，則脾之大絡不當爲十五絡。起於腎内腎，在藏。下，出於氣街，氣街在外，有穴可指，故曰「出」。循陰股内廉，邪入
 中，循脛骨内廉，並少陰之經，下入内踝之後，入足下；太陽在手，少陰在足。其别者，邪入踝，陰陽順逆，離合
 

注



 出入，《内經》言之最詳，唐以後皆失其傳。楊注於「順逆」二字最有發明，《營衛運行篇》詳其説；離合出入，必須假泰西解剖學説而後能證。今以泰西動静二管爲營、衛，泰西所圖，在内之定位；中醫所傳，爲在外之運行。一離一合，一出一入，而中外可通矣。出屬跗上，入大指之間，如手太陰之行手。注諸絡以温足脛。此言衝脈下行温足之法，而上行温頭手之文不見，可以由此推之。此脈之常動者也。楊注：少陰正經
 

注



 ，從足心上内踝之後，上行循脛向腎；衝脈起於腎下，與少陰大絡下行出氣街，循脛入内踝，後下入足下。案《逆順肥瘦》，「少陰獨下」中云「注少陰大絡」，若爾，則衝脈共少陰常動也。若取與
 

注



 少陰大絡俱下，則是衝脈常動，少陰不能動也。○此脈在十二經之外，爲奇之主，借少陰以立名，衝非少陰也。○三動脈，即上中下鍋爐之説。

以上下部太谿。

黄帝曰：營、衛之行也，上手，肺。下足，肝。相貫，就平人全體尺寸息數推算。如環之無端。詳《營氣篇》。今有其卒然遇邪氣，中風不仁之類。及逢大寒，手足懈惰，大寒手足墮落，及遇金瘡，去手足而不死，支節不全，其氣往還，必有變異。其脈陰陽之道、相輸之會，行相失也，長短尺寸不合平常。氣何由得還？楊注：營行手太陰，下至手大指次指之端，迴爲手陽明，上行至頭，下足陽明。如此，十二經脈陰陽相貫，如環無端也。卒有邪氣及寒客於四支，陰陽相輸之道不通，何由還也？ ○其末已無。岐伯曰：夫四末陰陽之會者，手、足八會穴。此氣之大絡也。此在四支末。四街者，氣之徑也。此在四支之本。故絡絶手、足指掌已無。則經通，四支之末雖不全，其本尚在。四末解則氣從合，四末全則行速，四支一有一無，則一遲一速，必相配偶。相輸如環。楊注：四末
 

注



 ，謂四支身之末也。四街，謂胸腹頭胻，脈氣道也。邪氣大寒客於四末，先客絡脈，絡脈雖壅，内經尚通，故氣相輔如環，寒邪解已，復得通。○《莊子》「兀者神完
 

注



 」略同。黄帝曰：善。此所謂如環之無端，莫知其紀，終而復始之謂也。楊注：述其所解。

舊説十二經皆有動脈，惟手太陰、足陽明、足少陰三部獨動不休，較九藏爲大，故以此三部爲主。仲景、《脈經》、《甲乙》、《千金》、《外臺》，凡三部寸口、趺陽、少陰，全用此法，别爲九候九藏，合爲十二經。仲景書中百四十餘條，在寸口、趺陽、少陰之外者是也。舊皆以三部參入九候，鄭君注《周禮》，無膽、三焦、膀胱，楊氏《太素》無膀胱、包絡
 

注



 。王啓玄、張景岳、《四診心法》，無手足太陽、手厥陰三經，方以智、張隱菴、高世栻無足少陽膽、手厥陰包絡、少陽三焦者，皆非也。

案：《動輸篇》三部寸口、人迎、少陰，爲仲景之所祖。仲景書中之「三部」、《序》「三部不參」。「三處」，《平脈》。皆據此而言。凡言脈單稱「脈」字，以古法言，不分三部；以《難經》誤，不言左右寸、關、尺
 

注



 。皆爲九候法。九藏分經之病，獨診專經之脈，如太陽病，診睛明、委中。陽明病，診人迎。少陽病，診聰會
 

注



 。太陰病，診衝門。少陰病，診太谿。厥陰病，診太衝。皆本經之動脈。故但舉一「脈」字而文義甚明，如經云太陽脈、少陽脈、少陰脈是也。其有分三部者，則專别上中下。故凡言寸口者，專屬中部，以與趺陽、少陰相配成文，統指兩手僞法之六部言之，非如寸、關、尺僞説，以兩手寸部爲寸口也。故三注
 

注



 本統言脈。不分三部者，凡七十餘見：獨提寸口者十，趺陽者十一，少陰者四。《金匱》婦女亦診趺陽、少陰，上診頸，下診足，非專就兩手分三部，持寸不及人，舊僞「尺」。握手不及足也。書中間有關、尺字，皆爲後人所羼，如《平脈》言「三處」，後人於其上加入「寸口關中尺上」六字是也。今故於其全書中，凡言關、尺字者，皆爲提出校正，補於《釋尺篇》之後。

雷公問於黄帝曰：《禁脈》之言，凡刺之理，經脈爲始，營其所行，制其度量，内次五藏，外别六府，願盡聞其道。黄帝曰：人始生，先成精，精成而腦髓生；骨爲幹，脈爲營，筋爲剛，肉爲牆，皮膚堅而毛髮長。穀入於胃，脈道以通，血氣乃行。雷公曰：願卒聞經脈之始生。黄帝曰：經脈者，所以能決死生，處百病，調虚實，不可不通。以下皆楊氏《太素注》。

肺手太陰之脈，起於中焦，下絡大腸，還循胃口，上膈屬肺，從肺系横出腋下，下循臑内，行少陰心主之前，下肘中，循臂内上骨下廉，入寸口，上魚，循魚際，出大指之端；其支者，從腕後直出次指内廉，出其端。是動則病肺脹滿，膨膨然
 

注



 而喘欬，缺
 

注



 盆中痛，甚則交兩手而瞀，此爲臂厥。是主肺所生病者，欬上氣喘渴，煩心胸滿，臑臂内前廉痛厥，掌中熱。氣盛有從《靈樞·經脈篇》補入。餘，則肩背痛。肺氣盛，故上衝肩背痛也
 

注



 。風寒汗出，中風不浹，數欠。肺脈盛者，則大腸脈盛，天有風寒之時，猶汗出藏中，身外汗少，故曰不浹。祖夾反，謂潤洽也。本有作「汗出中風，小便數而欠」。陰陽之氣上下相引，故多欠也。氣虚則肩背痛寒，盛氣衝滿，肩背痛也，肩背元氣虚而痛也。陽虚陰并，故肩背寒也。少氣不足以息，溺色變。肺以主氣，故肺虚少氣不足以息也；大腸脈虚，令膀胱虚熱，故溺色黄赤也。溺，音尿。爲此諸病，手太陰脈氣爲前諸病也。盛則寫之，虚則補之，《八十一難》曰：東方實，西方虚，寫南方，補北方，何謂也？然。金木水火土，當更相平。東方者木也，木欲實，金當平之；火欲實，水當平之；土欲實，木當平之；金欲實，火當平之；水欲實，土當平之。東方者肝也，肝實則知肺虚，寫南方，補北方。南方火者，木之子也；北方水者，木之母也。水以勝火，子能令母實，母能令子虚，故寫火補水，欲令金去不得干木也
 

注



 。熱則疾之，熱盛衝膚，閉而不通者，刺之摇大其穴，寫也。寒則留之，有寒痺等在肉分間者，留鍼經久，熱氣當集，此爲補也。陷下則灸之，經絡之中，血氣減少，故脈陷下也。火氣壯火
 

注



 ，宜補經絡，故宜灸也。不盛不虚，以經取之。《八十一難》云：「不盛不虚，以經取之，是謂正經自病，不中他邪，當自取其經。」前盛虚者，陰陽虚實，相移相傾，而他經爲病。有當經自受邪氣爲病，不因他經作盛虚。若爾，當經盛虚即補寫自經，故曰以經取之。盛者則寸口大三倍於人迎，虚者則寸口反小於人迎。厥陰少陽，其氣最少，故寸口陰氣一盛，病在手足厥陰；人迎陽氣一盛，病在手足少陽。少陰太陽，其氣次多，故寸口陰氣二盛，病在手足少陰；人迎陽氣二盛，病在手足太陽。太陰陽明，其氣最多，故寸口陰氣三盛，病在手足太陰；人迎陽氣三盛，病在手足陽明。所以厥陰少陽，氣盛一倍爲病；少陰太陽，二倍爲病；太陰陽明，三倍爲病。是以寸口人迎，隨陰陽氣而有倍數，候此二脈，知於陰陽氣之盛也。其陰陽虚衰，寸口人迎反小，準此可知也。

胃足陽明之脈，起於鼻，交頞中，下循鼻外，上入
 

注



 齒中，環出俠口，環
 

注



 脣，下交承漿，卻循頤後下廉，出大迎，循頰車，上耳前，過客主人，循髮際至額顱；其支者，從大迎前下人迎。循喉嚨，入缺盆，下鬲屬胃絡脾；足陽明脈起於鼻，下行屬胃，通行胃之血氣，故曰胃足陽明脈也。手陽明經從手上俠鼻孔，到此而起，下行至於足指，名足陽明經。十二經脈行處及穴名，備在《明堂經》，具釋之也。客主人，即上開穴
 

注



 也。頞，阿葛反，鼻莖也。顱，音盧。胃府通氣入藏，故屬胃絡脾也。其直者，從缺盆下乳内廉，下俠齊，入氣街中；其支者，起胃口下，循腹裏，下至氣街中而合，以下髀，抵伏菟，胃傳食入小腸處，名胃下口。此脈一道，從缺盆下乳内廉膚肉之中，下俠齊至氣街中。前者一道，從缺盆屬胃。今從胃口下下行，與氣街中者合爲一脈而下
 

注



 。抵，至也。下膝入臏中，膝，脛頭也。臏，膝之端骨也，頻忍反。下足跗，入中指内間；跗，故孟反。其支者，下膝三寸而别，以下入中指外間；其支者，别跗上，入大指間，出其端。脈從氣街下行，至足指間，凡有三道。是動則病洒洒振寒，洒洒，惡寒皃，音洗，謂如水灑洗寒也。善伸數欠顔黑，凡欠及多伸，或爲陽上陰下，人之將卧，陰陽上下相引，故數欠。顔額
 

注



 ，陽也；黑，陰也。陰氣見額，陽病也。病至則惡人與火，聞木音則惕然而驚，心欲動，至，甚也。陽明土也，土惡木，故病甚惡木音也。陽明主肉，血盛，故惡火也。陽明厥喘悶，悶故惡人也。獨閉户牖而處。陰静而闇，陽動而明，今陰氣加陽，故欲閉户獨處也。甚則欲上高而歌，棄衣而走，陽盛故也。賁嚮腹脹，是爲胻厥。嚮，音鄉。謂陽氣賁聚，虚滿爲腹脹也。以陽盛於腳，故欲登高棄衣而走，名爲胻厥也。是主血所生病者，狂瘧温淫汗出，陽明主肉，血爲肉液，故亦主血也。淫，過也，謂傷寒熱病，温熱過甚，而熱汗出也。鼽衄，口
 脣胗，頸腫喉痺，衄，出血也。不言鼻衄而言鼽衄者，然鼻以引氣也，鼽鼻形也，鼻形之中出血也。胗，脣癢瘡，音緊。腹外腫，膝臏腫痛，陽明，一道行於腹外，一道行於腹内。腹内水穀行通，故少爲腫；腹外衛氣數壅，故腹外多腫也。循膺
 

注



 、乳、氣街、股、伏菟、胻外廉、足跗上皆痛，中指不用。上七處
 

注



 並是足陽明脈所過，故循上七處痛者，是陽明脈病也。股，髀内陰股也。足中内外間，陽明脈支所至，故脈病中指不用也。氣盛則身以前皆熱，足陽明脈唯行身前，故脈盛身前皆熱也。其有餘於胃，則消穀善飢，溺色變；脈氣有餘身前，故身前皆熱；若有餘胃中，故善飢溺變也。氣不足則身以前皆寒慄，胃中寒則脹滿。有餘，身前胃中有熱有飢；不足，身前胃中寒慄脹滿。陽氣有餘，陰氣不足；陽氣不足，陰氣有餘。今但舉一邊爲例耳。爲此諸病，盛則寫之，虚則補之，熱則疾之，寒則留之，陷下則灸之，不盛不虚，以經取之。盛則人迎大三倍於寸口，虚則人迎反小於寸口。

腎足少陰之脈，足少陰脈上行屬腎，通行腎之血氣，故曰腎足少陰之脈也。起於小指之下，邪趣足心，出於然骨之下，足太陽府脈至足小指而窮，足少陰藏脈從小指而起，是相接也。然骨，在内踝下近前起骨是也。循内踝之後，别入跟中，少陰脈行至内踝之後，别分一道入骨陷中也。以上腨内，出
 内廉，上股内後廉，貫脊屬腎絡膀胱；貫脊，謂兩箱二脈皆貫脊骨而上，各屬一腎，共絡膀胱。其直者，從腎上貫肝鬲，入肺中，循喉嚨，俠舌本；直貫肝鬲而過稱貫，即舌下兩傍脈是也。其支者，從肺出絡心，注胸中。從肺下行，循心系絡於心，注胸中也。是動則病飢不欲食，面黑如地色，少陰脈病，陰氣有餘，不能消食，故飢不能食也；以陰氣盛，故面黑如地色也。欬唾則有血，喝喝如喘，唾爲腎液，少陰入肺，故少陰病熱，欬而唾血；雖唾，喉中不盡，故呼吸有聲，又如喘也。喝，呼葛反。坐而欲起，起目
 
 如無所見，少陰貫肝。肝脈系目，今少陰病從坐而起，上引於目，目精氣散，故
 
 無所見也。
 ，莫郎反。心如懸病飢狀，足少陰病，則手少陰之氣不足，故心如懸飢狀也。氣不足則善恐，心惕惕如人將捕之，是爲骨厥。腎主恐懼，足少陰脈氣不足，故善恐，心怵惕。前之病，是骨厥所爲。厥，謂骨精失逆。惕，恥激反，謂懼之也。是主腎所生病者，口熱舌乾，咽腫上氣，嗌乾及痛，煩心心痛，黄癉腸澼，熱成爲癉，謂腎藏内熱發黄，故曰黄癉也。腎主下焦，少陰爲病，下焦大腸不和，故爲腸澼也。脊股内後廉痛，痿厥嗜卧，津液不通，則筋弛好卧也。足下熱而痛。少陰虚則熱并，故足下熱痛也。爲此諸病，盛則寫之，虚則補之，熱則疾之，寒則留之，陷下則灸之，不盛不虚，以經取之。灸則强食生肉，不盛不虚，以經取者，亦以經取灸也。故療腎所生之病亦有五法：自火化以降，並食熟肉，生肉令人熱中，人多不欲食之，腎有虚風冷病，故强令人生食豕肉，温腎補虚，腳腰輕健。人有患腳風氣，食生豬
 

注



 肉得愈者衆，故灸腎病須食助之。一也。緩帶，帶若急，則腎氣不適，故須緩帶，令腰腎通暢，火氣宣行。二也。被髮，足太陽脈從項下腰至腳，今灸腎病，須開頂
 

注



 被髮，陽氣上通，火氣宣流。三也。大杖，足太陽脈循於肩髆，下絡於腎，今療腎病，可策大杖而行，牽引肩髆，火氣流通，四也。重履而步。燃磁石療腎氣，重履引腰腳，故爲重履者，可用磁石分著履中，上弛其帶令重，履之而行；以爲輕者，可漸加之令重，用助火氣，若得病愈，宜漸去之。此爲古之療腎要法。五也。盛者則寸口大再倍於人迎，虚者則寸口反小於人迎。○注皆楊氏。

以上三部，皆見《靈樞·經脈篇》。



注
 　平人迎氣口神門：《脈經》作「平人迎神門氣口」，似當從。



注
 　摶：原作「搏」，據人民衛生出版社本《黄帝内經太素校注》卷九《脈行同異》楊注改。



注
 　肺：原作「腑」，據《靈樞》改。



注
 　下：原作夾注小字，據《黄帝内經太素·脈行同異》改。



注
 　屈：原作「曲」，據《靈樞》改。



注
 　吾：原脱，據《黄帝内經太素·脈行同異》楊注補。



注
 　氣：原無，然楊注有「氣」字，則《太素》亦當有，兹據《靈樞》補。



注
 　脈：原作「肺」，據《黄帝内經太素·脈行同異》改。



注
 　晝行：據文意，似當作「順行」。



注
 　由衝腹肺：此語文義難詳，恐有脱誤，俟考。



注
 　病：原作「陽」，據《黄帝内經太素·脈行同異》楊注改。



注
 　合：原作「别」，據下文改。



注
 　經：原作「陰」，據《黄帝内經太素·脈行同異》楊注改。



注
 　與：原作「於」，據《黄帝内經太素·脈行同異》楊注改。



注
 　末：原作「支」，據《黄帝内經太素·脈行同異》楊注改。



注
 　兀者神完：此句似有文字脱訛。繙檢《莊子》，未見有類此之説，而《天地篇》則云：「形全者神全。」



注
 　「楊氏」句：原作夾注小字，詳前後文意，當係正文，因據改。



注
 　不言左右寸、關、尺：此語旣承「以《難經》誤」，則「不言」似當作「而言」。



注
 　聰會：疑作「聽會」。聽會，穴名。



注
 　注：疑爲「部」之誤。



注
 　然：原脱，據《黄帝内經太素校注》卷七《經脈連環》補。



注
 　缺：原作「上」，據《黄帝内經太素校注》卷七《經脈連環》改。



注
 　故上衝肩背痛也：「故」原作「於」，「也」原作「之」，據《黄帝内經太素校注》卷七《經脈連環》楊注改。



注
 　不得干木也：「木」原作「水」，「也」字原脱，據《黄帝内經太素·經脈連環》楊注改補。按：「干木」《八十一難》作「平木」。



注
 　火：原脱，據《黄帝内經太素·經脈連環》楊注補。



注
 　上入：原作「入上」，據《黄帝内經太素·經脈連環》乙。



注
 　環：原作「還」，據《黄帝内經太素·經脈連環》改。



注
 　上開穴：據《黄帝内經太素·經脈連環》楊注蕭延平「按」，當作「上關穴」，「開」字係「關」字傳寫之誤。



注
 　而下：原作「而下行」，據《黄帝内經太素·經脈連環》楊注改。



注
 　額：原作「頞」，據《黄帝内經太素·經脈連環》楊注改。下「陰氣見額」之「額」字同。



注
 　膺：原作「陰」，據《黄帝内經太素·經脈連環》改。



注
 　處：原作「虚」，據《黄帝内經太素·經脈連環》楊注改。



注
 　豬：原作「臘」，據《黄帝内經太素·經脈連環》楊注改。



注
 　頂：原脱，據《黄帝内經太素·經脈連環》楊注補。








附三部少陰《診任衝篇》。



《素問·上古天真論》：帝曰：人年老而無子者，材力盡耶？任、衝爲生殖之本，專爲傳種之用；如樹草之花實，幼稚時代不生殖，樹老形枯亦無花實，然不關生死也。將天數然也？楊注：材力，攝養之力也。天數，天命之數也。○《類》注：材力，精力也。天數，天賦之限數也。岐伯曰：女子七歲，腎《内經》「腎」字有指腰言者，有指膽言者，有指外腎言者；一如心，一名三物，有腦、心、包絡是也。當就本義上下文求之，所謂同名異實。氣盛，齒更髮長。楊注：腎主骨、髮，故腎氣盛，齒更髮長。○此時五藏未盛，腎處虚位。二七而天癸至，男子十六爲少男，女子十四爲少女。任脈通，而太衝脈《新校正》云：按全元起注本及《太素》、《甲乙經》俱作「伏衝」，下「太衝」同。盛，月事以時下，仲景婦女亦診少陰。凡女科與男子不同之專病，責之衝、任；男子生殖事，亦同責之衝、任。故有子。楊注：天癸，精氣也。任衝脈起於胞中下極者也，今天癸至，故任脈通也。伏衝之脈起於氣街，又天癸至，故衝脈盛也。二脈並營子胞，故月事來以有子也。○《類》注：天癸者，天一之氣也；任衝者，奇經之二也。任主胎胞，衝爲血海，氣盛脈通，故月事下而有子。月事者，言女子經水按月而至，其盈虚消長應於月象。經以應月者，陰之所生也。〇《禮》説。三七，腎氣平均，故真牙生而長極。楊注：真牙，後牙也。長極，身長也。○《類》注：腎氣，即天癸也。平均，充滿之謂。真牙，謂牙之最後生者。腎主骨，故腎氣平則真牙生而長極。○此爲中女，《禮》「二十而嫁」與中女
 

注



 。四七，筋骨堅，髮長極，身體盛壯。楊注：身之筋骨體髮無不盛極。○《類》注：女子天癸之數七七而止，年當四七，正及材力之中，故身體盛壯，髮長極矣。○此爲長女。五七，陽明脈衰，三女過時即爲衰。面始焦，髮始墮。楊注：陽明脈起於面，行於頭，故陽明衰，面與髮始焦落。○《類》注：女爲陰體，不足於陽，故其衰也，自陽明始。陽明之脈行於面，循髮際，故面焦髮墮。○少衰。六七，三陽脈外腎，爲少陽膽。衰於上，面皆焦，髮始白。楊注：三陽，少陽、太陽、陽明。三陽脈俱在頭，故三陽衰，面焦髮白。○《類》注：三陽脈皆盛於面也。○中衰。七七，任脈虚，太衝脈衰三盛三衰，相對成文。少，天癸竭，地道不通，至衰。故形壞而無子也。楊注：任衝二脈氣血俱少，精氣盡，子門閉，子宫壞，故無子。○《類》注：至是則衝、任血少，陰氣竭，故經水止絶而坤道不通也。天癸竭絶，故形體衰壞，而不能有子矣。○任衝專主生殖。未能生育，腎未壯；老不生育，腎已衰，而人不死。衝、任如草木花果，專詳傳種，無關生死，故宦官亦可長壽，閹牛騸馬反更肥壯，此衝、任所以爲生殖之原。丈夫八歲，腎氣實，髮長齒更。《類》注：八爲少陰之數，男本陽體，而得陰數者，陽中有陰也。髮長齒更，義同前。○幼稚時，外腎居虚位。二八，腎氣經以少陰爲衝脈，此腎氣即指少陰而言。楊注「腎脈不下行於足」、「腎脈不動」，動與下行皆衝脈
 

注



 ，而經稱爲少陰是也。盛，天癸至，精氣溢瀉，陰陽和，故能有子。《類》注：男女真陰皆稱天癸。天癸旣充，精乃溢瀉；陰陽和合，故能生子。子者，統男女而言，男曰男子，女曰女子。○少男。三八，腎氣平均，筋骨勁强，故真牙生而長極。《類》注：腎水生肝血，故筋亦勁强也。○中男。四八，筋骨隆盛，肌肉滿壯。《類》注：男子氣數至此，盛之極也。○長男。五八，腎氣衰， 髮墮齒槁。《類》注：男爲陽體，不足於陰，故其衰也自腎始，而髮齒其徵也。○少衰。六八，陽氣衰竭於上，中衰。面焦，髮鬢頒白。《類》注：陽氣，亦三陽氣也。頒、班同。七八，肝氣衰，筋不能動，天癸竭，精少，腎藏衰，實指衝言。形、體皆極。《類》注：肝主筋，肝衰，故筋不能動；腎主骨，腎衰，故形體疲極。八八，○男比女多一周。則齒髮去。楊注：齒槁者，骨先衰，肉不附，故令齒枯也。○《類》注：衰之甚也。腎指外腎。者衝脈伏深不可見，外與少陰近，故取其穴。所謂腎，不過衝之代表。主水，膽爲少陰，與心相同。受五藏六府之精而藏之，衝爲五藏六府之海，五藏包有少陰在内。藏藏府之精，所以爲十二經之海。故五藏盛單就藏爲五，合六府則爲十一，所謂十一藏皆取決於膽。乃能寫。《類》注：腎爲水藏，精即水也。五藏六府之精皆藏於腎，非腎藏獨有精也，故五藏盛則腎乃能寫。○經曰十一經皆取於膽，但謂精氣由外泄。今五藏皆衰，筋骨解墮，天癸盡矣，外腎之衰盛，其原不在外腎，五藏乃其宗主。《白虎》「六十閉房」之説。故髮鬢白，身體重，行步不正，而無子耳。《類》注：凡物壯則老，此上文所謂天數也。○此爲常法。帝曰：有其年已老此謂八八、七七之外。而有子者，何也？變例，與經不合。凡經所言常、變，皆由此推之。岐伯曰：此其天壽過度，氣脈常通，上下行。而腎氣衝。有餘也。《類》注：此天禀有餘，即所謂材力也。○氣禀不同，此得之天者。此雖有子，此句言其變也。男不過盡八八，女不過盡七七，而天地之精氣皆竭矣。帝曰：夫道者僊道，如《列》、《莊》所傳。年皆百數，此就異人言，百餘歲有子，亦屬常事。男子仍以八八、七七爲比例，多者再加一倍，至於再倍三倍，則更爲異事。以百計之，則由百歲以至千萬歲，如《莊子》之「大年」。又，海王星中人一歲，爲本地球百卅餘歲。能有子乎？謂過八七之數。岐伯曰：夫道者
 

注



 能卻老而全形，身又修養别一例。年雖壽，能生子也。外腎專主生殖，不關生死，故閹牛騸馬更見肥碩，宦官宫妾可以長年。故言人生死，則外腎實居虚位；至言仙法，則從此立基。故凡重外腎之學説，皆出魏伯陽《參同契》之後，《難經》專重腎，乃齊、梁以後之學説。

《靈樞·天年篇》：黄帝問於岐伯曰：願聞人之始生，何氣築爲基？何立而爲楯？何失而死？何得而生？《類》注：基，址也。楯，材具也，楯，音巡。岐伯曰：以母爲基，以父爲楯，失神者死，得神者生也。《類》注：人之生也，合父母之精而有其身。父得乾之陽，母得坤之陰，陽一而施，陰兩而承，故以母爲基，以父爲楯。譬之稼穡者，必得其地，乃施以種，種劣地優，肖由乎父；種優地劣，變成乎母；地種皆得，而陰陽失序者，雖育無成也。故三者相合，而象變斯無窮矣。夫地者基也，種者楯也，陰陽精氣者神也，知乎此，則知人生之所以然矣。黄帝曰：何者爲神？岐伯曰：血氣已和，以實形言。營、衛以通，以運行言。五藏以成，分三隧，法五行。神氣舍心，此心指腦。泰西説神經，即腦經。魂魄畢具，肝肺主血氣營、衛。乃成爲人。《類》注：神者，陰陽合德之靈也。二氣合而生人，則血氣、營衛、五藏以次相成，神明從而見矣。惟是神之爲義有二：分言之，則陽神曰魂，陰神曰魄，以及意志思慮之類皆神也；合言之，則神藏於心，而凡情志之屬，惟心所統，是爲吾身之全神也。夫精全則氣全，氣全則神全，未有形氣衰而神能王者，亦未有神旣散而形獨存者，故曰失神者死，得神者生。至於魂魄之義，如前《本神篇》曰：「隨神往來者謂之魂，並精而出入者謂之魄。」及諸家得理之論，再附於左，以詳其義。○唐孔氏曰：人之生也，始變化爲形，形之靈曰魄，魄内自有陽氣，氣之神曰魂。魂魄，神靈之名。初生時耳目心識，手足運動，此魄之靈也；及其精神性識漸有知覺，此則氣之神也。○樂祁曰：心之精爽，是謂魂魄。魄屬形體，魂屬精神。精又是魄，魄是精之神；神又是魂，魂是氣之神。黄帝曰：人之壽夭各不同，或夭，或壽
 

注



 ，或卒死，或病久，願聞其道。楊注：問有四意：夭，壽，卒死，病久。岐伯曰：楊注：答中答其得壽，餘三略之。得壽有九。五藏堅診藏。固，楊注：謂五藏形堅而不虚，固而不變，得壽一也。血脈和調，楊注：謂血常和，脈常調，得壽二也。○診經。肌肉解利，楊注：謂外肌肉肉
 

注



 ，各有分利，得壽三。○診絡。皮膚緻密，楊注：緻，大利反。謂皮腠閉密，肌膚緻實，得壽四。○診皮。營、衛之行，不失其常，楊注：謂營、衛氣一日一夜各循其道行五十周，營、衛其身，而無錯失，得壽五。○《營衛生會》。呼吸微徐，楊注：謂吐納氣微微不粗，徐徐不疾，得壽六。氣以度行，楊注：呼吸定息，氣行六寸，以循度數，日夜百刻，得壽七。○宗氣居中焦。六府化穀，楊注：胃受五穀，小腸盛受，大腸傳導，膽爲中精決，三焦司決瀆，膀胱主津液，共化五穀，以奉生身，得壽八。津液布揚，楊注：所謂泣、汗、涎
 

注



 、涕、唾等，布揚諸竅，得壽九也。○由氣化水，乃爲流質。各如其常，故能久長。楊注：上之九種，營身之事，各各無失，守常不已，故得壽命，長生久視也。○《類》注：堅固者不易損，和調者不易亂，解利者可無留滯，緻密者可免中傷。營、衛之行，不失其常者，經脈和也；呼吸微徐，氣以度行者，三焦治也。六府化穀，津液布揚，則藏府和平，精神充暢，故能長久而多壽也。黄帝曰：人之壽百歲而死者，何以致之？楊注：問其得壽所由。岐伯曰：使道隧以長，楊注：謂有四事，得壽命長：使道，謂是鼻空使氣之道；隧以長，出氣不壅，爲壽一也。基墻高以方，楊注：鼻之明堂，墻基高大方正，爲壽二也。○得父母之氣。通調營、衛，三部三里，楊注：三部，謂三焦部也。三里，謂是膝下三里，胃脈者也。三焦三里皆得通調，爲壽三也
 

注



 。起骨高，診骨。肉滿，百歲乃得終。楊注：起骨，謂是明堂之骨。明堂之骨高大肉滿，則骨肉堅實，爲壽四也。由是四事，遂得百歲終也。○《類》注：《禮記》「百歲謂之期頤」。使道，指七竅而言，謂五藏所使之道路，如肺氣通於鼻，肝氣通於目，脾氣通於口，心氣通於舌，腎氣通於耳，是即五官之道路也。隧，深邃貌。基墻，指面部而言，骨骼爲基，蕃蔽爲墻。義見《脈色類》三十一、二等篇。凡營、衛部里及骨高肉滿若此者，即致壽之道，故得百歲而終。○此與相法同。

黄帝曰：其氣之盛衰，以至其死，可得聞乎？楊注：消息盈虚，物化之常，故人氣衰，時時改變，以至於死地，各不同形，故請陳之也。岐伯曰：人生十歲，五藏始定，血氣已通，其氣在下，故好走。○《類》注：天地之氣，陽主乎升，升則向生；陰主乎降，降則向死。故幼年之氣在下者，亦自下而升也。○以此走、趨、步、坐，目以爲六十歲之程式。二十歲，血氣始盛，肌肉方長，故好趨。三十歲，五藏大定，肌肉堅固，血脈盛滿，故好步。○《類》注：盛滿則不輕捷，故好步矣。四十歲，五藏六府、十二經脈，皆大盛以平定，腠理始疎，榮華頽落，髮頗楊本作「鬢」。頒白，平盛不摇，故好坐。楊注：血，營血也。氣，衛氣也。大盛，内盛也。始疎，外衰也。○《類》注：天地消長之道，物極必變，盛極必衰，日中則
 
 

注



 ，月盈則虧。人當四十，陰氣已半，故髮頗班白，而平盛不摇。好坐者，衰之漸也。五十歲，肝氣始衰，氣。肝葉始薄，血。膽汁始減，此以外腎爲膽。目始不明。六十歲，心氣始
 

注



 衰，善
 

注



 憂悲，血氣懈惰，故好卧。七十歲，脾氣虚，皮膚枯。八十歲，肺氣衰，魄離，魄離故言喜誤。九十歲，腎氣焦，張本「腎氣焦」下有一「四」字。藏枯，經脈空虚。百歲，五藏皆虚，神氣皆去，形骸獨居而終矣。楊注：肝爲木，心爲火，脾爲土，肺爲金，腎爲水，此爲五形相生次第，故先肝衰，次第至腎也。至於百歲。五藏虚壞，五神皆去，枯骸獨居，稱爲死之也。○《類》注：魄離者，形體衰敗也。腎氣焦者，真陰虧竭也。此與前篇《上古天真論》「女盡七七，男盡八八」互相發明，彼以七、八言者，言陰陽之限數；此以十言者，言人生之全數。然則人之氣數固有定期，而長短不齊者，有出於禀受，有因於人爲；故惟智者不以人欲害其天真，以自然之道養自然之壽，而善終其天年，此聖智之所同也。今之人非惟不能守其所有，而且欲出塵逃數，解脱飛升，因人惑己，因己惑人，是焉知無則無極，有則有盡，而固竊竊然自以爲覺，亦何異夢中占夢，其不覺也亦甚矣！黄帝曰：其不能終壽而死者，何如？楊注：問其夭死。○《類》注：謂不及天數而早殁者也。岐伯曰：其五藏皆不堅，楊注：夭者亦因五藏皆虚，易受邪傷，爲夭一也。使道不長，《類》注：「使道」如上文，不長，短促也。○楊本作「使道不通」。空外以張，《類》注：九竅張露也。喘息暴疾，楊注：使道短促，鼻空又大，洩氣復多，爲夭二也。○《類》注：喘息者氣促，暴疾者易傷，皆非延壽之徵也。又卑基墻，楊注：鼻之明堂。基墻卑下，爲夭三也。薄脈少血，其肉不石，《類》注：石，堅也。○石，楊本作「實」。數中風寒，血氣虚，脈不通，楊本作「數中風，血氣不通」，無「寒虚脈」三字。真邪相攻，亂而相引，楊注：脈小血少，皮肉皆虚，多中外邪，血氣壅塞，真邪相攻，引亂真氣，爲夭四也。○《類》注：數中風寒，表易犯也。血氣虚，中不足也。脈不通，經絡多滯也。故致真邪易於相攻。然正本拒邪，正氣不足，邪反隨之而入，故曰相引。○數，音朔。故中壽而盡也。《類》注：凡此形體血氣旣已異於上壽，則其中壽而盡，固有所由，此先天之禀受然也。夫人生器局旣禀於有生之初，則其一定之數，似不可以人力强者。第禀得其全，而養能合道，必將更壽；禀失其全，而養復違和，能無更夭？故知之者，下可以希中，中可以希上；不知者，上僅得其次，次僅得其下矣。所謂天定則能勝人，人定亦能勝天也。夫禀受者，先天也；修養者，後天也。先天責在父母，後天責在吾心。○楊本作「中年而壽盡矣，黄帝曰善」。張本無末句。

注







《靈樞·五音五味篇》：楊目作《任脈》。黄帝曰：婦人無鬚者，凡言男女之分、男女異病，皆屬任督。無血氣乎？楊注：欲明任脈、衝脈之故，因問以起。岐伯曰：任脈、衝脈皆起於胞中，此胞爲心包絡，即腰也。女子胞屬於此脈，如男子外腎。上循背楊本作「循脊」。裏，循背者深，不可見。爲經絡之海。楊注：此經任脈起於胞中，紀絡於脣口。皇甫謐録《素問經·骨空論》
 

注



 ：「任脈起於中極之下，以上毛際，循腹裏，上關元，至咽喉。」吕廣所注《八十一難》本，言任脈與皇甫謐所録文同。檢《素問》無此文
 

注



 ，唯《八十一難》有前所説。又，吕廣所注《八十一難》本：「任脈起於胞門子户，俠臍上行，至胸中。」《九卷》又云：「會厭之脈，上絡任脈
 

注



 。」但中極之下，即是胞中，亦是胞門子户，是則任脈起處同也。《八十一難》一至胸中一至咽喉，此經所言别絡脣口，又云：「會厭之脈，上絡任脈。」是循胸至咽，言其行處，未爲終處，至脈絡脣口，滿四尺五寸，方爲極也。又《八十一難》「任脈□□行」，又《明堂》言「目下巨窌、承泣左右四穴有陽蹻脈、任脈之會」，則知任脈亦有分歧上行者也。又任衝二脈上行雖别，行處終始其經是同也。舊來爲圖，任脈唯爲一道，衝脈分腋
 

注



 兩箱，此亦不可依也。此脈上行，爲經絡海，任維諸脈，故曰任脈。胞下爲膀胱，膀胱包尿，是以稱胞，即尿脬也。胞門與子户相近，任衝二脈起於中也。脊裏，謂不行
 

注



 皮肉中也。十二經脈、奇經八脈、十五絡脈、皮部諸脈，皆以任衝二脈血氣爲大，故爲海。○衝爲淋巴管，循行背腹，以督言之則行背，以任言之則循腹。楊注衝兼行背腹，居中御外，故爲十二經之海。其浮而外者，○浮而在外，如絡脈。深浮内外，即離合出入。循腹右楊本無「右」字。○「右」字誤，不分左右。上行，會於咽喉，别而絡脣口。楊注：任衝二脈從胞中起，分爲二道：一道後行，内着脊裏而上；一道前行，浮外循腹上絡脣口也。○止於口。血○「血」字衍。氣盛則充膚熱肉，氣如霧虚。血獨盛則澹滲皮膚，○化血爲流質，則爲澹滲。生毫毛。楊注：任衝之血獨盛，則澹聚滲入皮膚，生毫及毛。毛，即鬚髮及身毛也。今婦人之生，有餘於氣，不足於血，以其數脱血也，衝、任之脈，不營口脣，故鬚不生焉。楊注：婦人氣多血少，任衝少血，故不得營口以生毫毛也。黄帝曰：士人有傷於陰，因故傷宗筋。陰氣絶而不起，不能生殖。陰不用，然其鬚不去，宦者去陰，則鬚必落。其故何也？宦者獨去，其故何也？願聞其故。楊注：士人或有自傷其陰，不能復起，然髭鬚不落。宫
 

注



 刑之法傷者，陰亦不起，何因鬚獨去之也？岐伯曰：宦者去其宗筋，傷其衝脈，○《素問識》以爲睾丸，謂不傷睾丸鬚可存。血瀉不復，肉膚内結，口脣不營，故鬚不生。楊注：人有去其陰莖，仍有髭鬚，去其陰核，鬚必去者，則知陰核並莖爲宗筋也。去其宗筋，寫血過多，膚肉結澀，内不營其口，以無其血，故鬚不生
 

注



 也。黄帝曰：其有天宦者，未嘗被傷，與宦官異。不脱於血，與女子異。然其鬚不生，能生子而無鬚。其故何也？岐伯曰：此天之所不足也，其任衝不盛，宗筋不成，有氣無血，脣口不營，故鬚不生。楊注：人有天然形

 者，未嘗被

 傷，其血不脱，而鬚不生者，此以天然不足於血，宗筋不成，故鬚不生也。黄帝曰：善乎哉！聖人之通萬物也，若日月之光影，音聲之鼓響，聞其聲而知其形，其非夫子，孰能明萬物之精？楊注：見表而知裏，覩微而識著，瞻日月而見光影，聽音聲而解鼓響，聞五聲而通萬形，察五色而辨血氣，苟非岐伯至聖，通萬物之精，孰能若此也！是故聖人視其真色，黄赤者多熱氣，青白者少熱氣，黑色者多血少氣。楊注：表内不誤，故曰真色。黄赤，太陽陽明之色，故多熱也；青白，少陽陽明之色，故少熱也；黑爲陰色，故多血少氣也。美眉者太陽多血，通鬒極髮者少陽指外腎，所謂少陽膽。多血，美鬚者陽明所謂三陽。多血，此其時然也。楊注：太陽之血營眉，故美眉之人，即知太陽多血。少陽之血營通鬒，故少陽行處通鬒多，則知少陽多血也。通鬒，頰上毛也。鬚美者則知陽明多血。鬚，謂頤下

 毛也。乃是其見眉鬚，則知血氣多少也。夫人之常數者，太陽常多血少氣，少陽常多氣少血，陽明常多血多氣
 

注



 ，楊本作「陽明常多血少氣

 」。厥陰常多氣少血，少陰常多血少氣

 ，太陰常多血少氣

 ，此天之常數也。楊注：手足少陰、太陽多血少氣，以陰多陽少也；手足厥陰、少陽多氣少血，以陽多陰少也；手足太陰、陽明多血少氣，以陰陽俱多穀氣故也。此又授人血氣多少之常數也

 。○《類經》注：十二經血氣各有多少不同，乃天禀之常數。故凡用鍼者，但可寫其多，不可寫其少；當詳審血氣，而爲之補寫也。按兩經言血氣之數者凡三，各有不同。如《五音五味篇》三陽經與此皆相同，三陰經與此皆相反，詳見《藏象類》十七；又如《九鍼論》諸篇，與此皆同，惟太陰一經云多血少氣，與此相反。須知《靈樞》多誤，當以此篇爲正。觀末節出氣出血之文，與此正合無差，可知矣。外《靈樞·九鍼論》文與此同者，俱不重載。

《素·五藏别論》：黄帝問曰：余聞方士或以腦髓爲藏，心主之宫，神明出焉。又少陰無腧，以腦爲藏，不指心。或以腸膽。胃腎。腸胃二字誤，全經絶無以腸胃爲藏之説。爲藏，以附肝之膽爲水藏，道家以爲龜蛇。膽與心同，爲少陰。或以爲府，以膽爲外腎。曰十一藏皆取決於膽，外腎洩精，故曰五藏盛乃能泄，曰腎竅於耳，皆外腎。敢謂更相反，或藏腎府膽，或藏膽府腎。皆自謂是，如《韓非子》各是其所學。不知其道，願聞其説。岐伯曰：腦，髓，督，囟門。骨，脈，二字注。○案：《内經》無以髓、骨與脈爲藏府之説，且其義不通，知以骨、脈注腦、髓也。膽，任衝，睾丸外腎屬少陽經，後世所謂命門，爲衝、任。經十一藏皆取決於膽，即五藏盛能泄之義。女子胞，三字注。○在男爲睾丸，在女子爲胞。以胞注膽，明其相同。凡生育傳種之事，膽、胞司之。此六「六」當爲「二」字之誤。經無以髓、骨、脈爲府之説，「二」即任督。腦爲髓海，衝爲五藏六府十二經之海。者地氣之所生也，衝、任在下部。皆藏於陰，腎、胞雖有泄時，不如腸與膀胱。而象於地，與下腸、胃、膀胱對文。故藏而不泄，睾丸、胞皆主泄，而有藏時。名曰奇恒之府。以外腎爲泄精之府，而可秘藏不泄，與下五府不同，故曰奇恒。奇恒，謂異常也。夫胃、大腸、小腸、泄糟粕。三焦、氣化，泄汗液。膀胱，泄水溺。此五者天氣之所生也，與丸、胞不同。其氣象天，故泄而不藏，不泄則爲病，不如睾、胞之可泄可不泄。不泄爲藏，常泄爲府，可泄可不泄爲奇恒之府，間於藏府之間。此受五藏濁氣，名曰傳化之府，爲府正稱。此不能久留，睾胞可以久留。輸泄者也。不泄則病。

《素問·評熱病論》云：月事不來者，胞脈閉也。《五藏别論》「膽」下注「女子胞」三字。在男子爲睾丸，在女子爲胞，即衝、任脈所經。胞脈者衝脈。屬心，當作「囪」，謂腦髓。而絡於胞中，帶脈。今氣上迫肺、心，衝氣。氣不得下通，故月事不來也。

《素問·奇病論》云：胞絡者，《别論》所謂女子胞。繫於腎少陰之脈，即衝脈也。經言衝脈多以少陰爲名，楊注言之最詳。貫腎，繫舌本，故不能言。

俞案：《素問·示從容論》云：胞、膀胱，皆人之所生。《氣厥論》云「胞移熱於膀胱」，則不得云胞即膀胱，亦不得云即心包。《素問·五藏别論》云：「髓，腦，骨，脈，膽，女子胞，此二者，地氣之所生也，皆藏於陰而象於地，故藏而不泄，命曰奇恒之府。」明胞在膀胱外。西洋《人身圖説》，子宫在膀胱直腸之間，形如膀胱而多兩角。其言

 筋絡，由脊背下合於四時氣。《靈樞·四時氣》云：小腸「連睾系，屬於脊，貫肝肺，絡心系」，蓋即腎脈之連睾系者，而因以連小腸、膀胱、衝、任、肝、心、肺及舌本。女曰胞脈，男曰胞精，亦曰小腸。以女子有身始有胞，胞成則腎、督、任、衝屬之。其非有身者，及男子，皆有其脈；自連舌本之脾脈，下貫肺心肝，又合腎脈，聚五藏之氣，連小腸，應膀胱兩太陽，女散之腹，男屬於睾。其脈不能獨行，分託於諸經，故《奇病論》謂之「胞之絡脈」；《靈樞·經脈篇》所謂絡脈「必行絶道而出入」，言出入經脈間也。難正言其脈，故隨借經以言之，而皆不同。《南史·張劭傳》云，宋後廢帝逢娠婦，診之，言是女，文伯診之，言是一男一女，鍼足太陰、補手陽明，胎應鍼落，兩兒相續出，則連舌本脾脈明矣。讀《素問》、《靈樞》，采胞府胞脈入證中，先輯其所起繫者於此。其通脬者，别見膀胱府證。


衝脈


《靈樞·逆順肥瘦篇》：黄帝曰：脈行之逆順奈何？

楊注：血氣相注，如環無端，未知行身逆順如何。


 岐伯曰：手之三陰，從藏起手；

夫衝脈亦起於胞中，上行

 循腹而絡脣口，故經曰


 《靈·五音五味篇》。

「任脈、衝脈皆起於胞中，上絡脣口」，


 此摘録，非全文。

是衝脈上行與任脈同。


 經以任、衝合言。

《素問》


 《舉痛論》，文見下。

云：


 《骨空篇》。考《甲乙》全書不引書名，此因注引《素問》，故校云「檢《素問》無其文」，則楊注引《素問》知爲《骨空篇》，校者乃以《素問》無之。

「衝


 當作任。

脈


 《骨空》作任，《舉痛》作衝。

起於關元，隨腹直上，


 八字詳下。楊本所引《舉痛論》，原文無「至咽喉」三字，《甲乙》、《難經》皆未引此文。

至咽喉。」


 今《骨空篇》云：「任脈者，起於中極之下，以上毛際，循腹裏，上關元，至咽喉，上頤，循面入目。」楊氏摘録，未引全文。

衝脈起於關元，隨腹裏直上，至咽喉

 。


 《素問》無此文，知當作

 任，與《舉痛論》不同。○楊本「衝」字上有「吕廣注《八十一難》本云」九字，此下有「皇甫謐録《素問》」六字。

《素問》云：


 《骨空篇》。楊原文。案此三字當移前「衝脈」上。

衝脈起於氣街，並陽明


 《甲乙》作少陰。

之經，俠臍上行，至胸中而散。


 言衝至胸而散，不上脣口。○楊本此下有「此《八十一難》説，檢《素問》無文，或可出於别本」十八字。案《甲乙》與《八十一難》所引任衝二條全同，皆出《骨空篇》。考楊旣引《骨空篇》文，而冠《素問》之目，自無自謂「檢《素問》無文」之疑，其必出於校者偶檢佚《骨空篇》，故以爲不見《素問》，而唯見《甲乙》、《難經》。又考「任脈」條下楊注中又云：「皇甫謐録《素問經》『任脈起於中極之下，以上毛際，循腹裏，上關元，至咽喉』，吕廣所注《八十一難》本，言任脈與皇甫謐所録文同。檢《素問》無文，惟《八十一難》本有

 前所説。又吕廣所注《八十一難》本云『任脈起於胞門子户，俠臍上行至胸中』，《九卷》又云『會厭之脈，上絡任脈

 』，但中極之下，即是胞中，亦是胞門子户，是則任脈起處同也

 。《八十一難》一至胸中，一至咽喉，此經所云『别絡脣口』，又云『會厭之脈上於任脈』，是循胸至咽，言其行處，未爲終處，至脈絡脣口，滿四尺五寸，方爲極也。又《八十一難》『任脈□□行』」。案末《八十一難》一段當爲衍文。考《骨空篇》二條，《甲乙》、《難經》同引，注中乃兩見「《素問》檢無其文」，以爲但與《難經》同，此當出後人校語，非楊注原文。

氣街


 《骨空》言任脈，亦作衝。

近在關元之

 下，


 《骨空》言任脈上關元。

衝脈由


 

氣街即

 入關元上行，雖不言至咽，其義亦同也。《素問》


 

《痿論》


 

又云，衝脈與陽明宗筋會於氣街，


 四街與四海其義不同，一在頭，一在脛，一在腹，一在胸，舊腹在二街者誤，大抵四街專指任督。

即衝脈


 衝，即近人之所謂命門。

與陽明宗筋會氣街，


 泰西淋巴管以腹爲主，任也；腦氣筋以背爲主，督也。

已，並陽明之經


 一作「少陰」。大抵衝脈在少陰、陽明之間，不定循少陰之迹，故舉二經以託名之。

而上，其義不異也。


 任衝其穴雖在腹，其氣則上下行，布周身，如淋巴管。

《九卷經》又云：


 《動輸》。

衝脈者，十二經之海也，與少陰之本絡


 衝脈如泰西人所稱淋巴管、生殖器，附腔中而行，故經稱伏衝。十二經脈則在其外，伏衝深不可見，故借少陰之絡以定其部分耳。

起於腎


 此腎指膽心之功用，不及腦膽之功用，不及衝、任。此當辨其名實同異之故。

下，出於氣街，


 以上《動輸》。

循陰股内廉，邪入
 


 中，如淋巴管，不囿於任穴。

循脛骨内廉


 三句出《逆順肥瘦》。

並少陰之經，


 衝深，以見外者求之。

下入内踝之後，入足下；


 任穴止於尾閭，同淋巴管，則上頭，下至足。

其别者，邪入踝，出屬、跗上，入大指之間，


 又走足太陰。

注諸絡


 十四絡。

以温足脛，此脈之常動者也。


 此爲人寸之主宰，所謂一君二臣。○以上皆《動輸篇》。

前云衝脈十二經海，


 任與督同爲海，可分可合。

黄帝謂跗上動者爲足少陰，


 十二經如十二諸侯分部之事。○因問云，足少陰因何而動。

岐伯别之，以爲衝脈常動。


 如君主，如京師，與外藩十二諸侯不同。

前云上絡脣口，


 《五音五味》。

此云上出頏顙。


 《逆順》。

前云注少陰大絡出氣街

 ，


 《逆順》。

前


 當作「此」。

云起於腎下出氣街。


 《動輸》同。○「前」、「此」字傳鈔有誤，當前此
 

注



 對稱，前在先，此在後。宜細校之。

此


 當作「前」。

云下至内踝之


 後。

屬而别，


 《逆順》。

前


 當作「此」。

云入内踝之後入足下。


 三字《動輸》。

前云出屬跗上入大指間，


 《動輸》。

此云


 四引經文，以「前」「此」相比校，互文見義，爲隱見之例。

出跗屬下循跗入大指間。


 《逆順》。

其義並同也。


 如三《傳》，各明一義，文異義同。

衝，壯盛皃

 ，其脈起於臍下，


 丹家所云丹田，即衝、任所起。命門之説亦相同。

一道下行入足指間，


 淋巴管上下行。

一道上行絡於脣口，


 鬚、髭專詳此義。

其氣壯盛，故曰衝脈也。


 以上解衝脈。

脈從身出，向四支爲順，從四支上身

 爲逆也。


 此又别一順逆，由中外而分，脈行與根結皆不同。

藏謂心、肺，心、肺在内，故爲陰也。


 心統手心主，而下言三陰。

心肺之陰，起於三脈向手，故曰手之三陰從藏走手，此爲從陰


 指胸。

之陽，


 指手。

終爲陽


 手三陰爲陰中之陽，陰、陽二字當互易。

中之陰也。


 謂還三陽從足至胸。以上解順逆。手之三陽，從手至頭；

手之三陰之脈，從藏受得血氣，


 故初行氣盛，久則氣衰。

流極手指端已，變而爲陽，名手

 三陽，從手上頭，此爲從陽之陽，


 頭爲諸陽之主。

終爲陽中之陽者也。


 手三陽爲陽中之陽。足之三陽，從頭走足；

手之三陽至頭，曲屈向足，


 亦爲足之三陽。

至足指端，從陽之陰，


 以足爲陰，與手不同。

終爲陰


 足三陽爲陽中之陰。

中之陽也。


 陰、陽二字當互易。足之三陰，從足走腹。足之三陽下行至足指極已，變而生足之三陰，上至胸、腹，從陰之陰，足、腹同爲陰。

終爲陰中之陰也。


 足三陰爲陰中之陰

；復從藏走手，如環無端。


 《靈樞識》：志云：「此言手足陰陽之脈，上下外内逆順而行，應地之經水也。三陰三陽之走，即二卷經脈之行，不必細注。」簡案：馬、張引《經脈篇》詳釋之，今從志義。○此爲衛氣順行一周之法，如冬至局洛書圖，營氣則正與相反，故經營順衛逆爲亂也。詳《營衛篇》，内有任、督、二蹻。黄經省文，當補。其義詳《十四絡篇》

 。帝曰：少陰之脈據楊注，此少陰指任衝言，《靈樞·邪客篇》

 「少陰獨無腧」則指督腦言。上而頭髓，下而任衝，脈在中行，爲十二經之主宰，同託名少陰，不可作爲手少陰心、足少陰腎讀之也。督、任同稱少陰，以三陰脈行，少陰居三陰之中，任督亦居十二經之中，故以少陰託之。獨下行，考少陰腎脈有上行下行，以爲順逆之分，十二經皆同；若實指腎脈，則不當以下行爲疑，亦如「少陰獨無腧」若實指手少陰心經，則心腧《明堂》、《甲乙》皆有明文，不當以無腧爲問。此二少陰當爲督任，不可以爲心腎實義。何也？

足之三陰從足上行，常見跗上動脈，謂是足少陰

 下行動脈，故致斯問也。


 《靈樞識》：張云：「足之三陰從足走腹，皆自下而上，獨少陰之脈若有下行者，乃衝脈也。詳如下文。」○足少陰以十二經絡而論，則可上下行，若任脈，則穴止於尾閭，其氣脈不當下行。○謂督任止於尾閭，不當下行至足。考衝脈亦稱伏衝，此脈附骨而行，在筋脈之内，西人所繪淋巴管是也。其脈本在任之部位，亦如腦氣筋以督爲本位。督任之外，穴止於尾閭，而伏行之筋管則周布於身。任不當至足下行，而伏衝則必下行以温足也。岐伯曰：不然。

臍下腎間動氣，人之生命，


 膽之部位，以膽爲少陰，實指衝；衝居中，少陰在兩傍。

是十二經脈根本

 。


 腦衝爲十二官之主。

此衝脈血海，


 以衝爲血海，乃誤説。「血」字當删。

是五藏六府十二經脈之海也，


 居中，統馭十二諸侯。若以屬血，則氣海亦當爲十二經之君主矣，蓋衝統氣、血二海。

滲於諸陽，


 手足三陽。

灌於諸精，


 手足三陰。

故五藏六府皆禀而有之，


 居一身之中，上爲髓，下爲衝。

是則臍下動氣


 則非專海血可知。

在於胞也。


 在女爲胞，在男爲睾，實即任衝。

上下行者爲衝脈也

 ，


 少陰有逆行之路。動則屬衝。非衝不動。

其下行者，雖注少陰大絡下行，然不是少陰脈，故曰不然也。


 由外求内，由淺求深。藉用少陰絡道去，非下少陰也。夫衝脈者，五藏六府之海也，肺主寸口，胃主人迎。爲陰陽之主，則太極也。五藏六府皆禀焉。腎自在其内。其上者出於頏顙，《靈樞識》：張云：「其上行者，輸在於大杼，足太陽經也，故出頏顙。」志云：「頏顙者，鼻之内竅，上通天氣。」簡案《五音五味篇》云：「衝脈、任脈皆起於胞中，上循脊裏，爲經絡之海。其浮而外者，循腹右上行，會於咽喉，别而絡脣口。」頏顙即在咽喉，此其義也。○上絡脣，出頤，入目，爲上行之極。滲諸陽，字衍。灌諸精；

衝脈，氣滲諸陽，血

 灌諸精。精者，目中五藏之精。


 《靈樞識》：《甲乙》「精」作「陰」。○精讀作「陰」。其下者，注少陰之大絡，《靈樞識》：馬云：「腎經之大絡曰大鍾。○明著大絡校經脈尤淺。出之於氣街，任穴上不至鼻，下不至股，衝則上下行。○中詳外，西詳内。出爲中醫所詳，入爲解剖所悉，互有得失。循陰股内廉，入
 中，伏行胻骨内，故謂之伏衝。其脈深不可見，故惟解剖醫言之最詳。中醫詳於外，故大絡言大絡在外，與衝之深伏情形各異也。下至内踝之屬而别；其下者，並於少陰之經，滲三陰；《靈樞識》：張云：自少陰以滲及肝、脾二經，是爲三陰。此其所以下行也。其前者，伏行管甚深。出跗屬，下《靈樞識》：張云：「跗屬，足掌屬也。滲諸絡而温肌肉，《動輸篇》作注諸絡以温足脛。上三節與《動輸篇》大同。」簡案：馬云出於跗上，屬於下之湧泉，誤矣。跗屬亦見《骨度篇》。循跗出，則外見。入入，又伏矣。大指間，滲諸絡足經三陰三陽，少陰即在其内。而温肌肉。脈伏行，而元氣資給於外。故别絡結謂衝氣不行而絡結。則跗上不動，太谿脈亦如神門之不舉動。不動則厥，《舉痛》作「上則脈不通，不通則氣因之，故喘動應手矣」。厥則寒矣。

脛骨與跗骨相連之處曰屬也。至此分爲二道：一道後而下者，


 後者爲陰絡。

並少陰經循於小絡，滲入三陰之中；其前而下者，


 前者爲陽絡。

至跗屬，循跗下入大指間，滲入諸陽絡，温於足脛肌肉。故衝脈之絡


 此指少陰言。

結約不通，


 《舉痛》「上則脈不通」當作「不止」。

則跗上衝脈不動，不動則衝氣不行，失逆名厥，故足寒也。


 《靈樞識》：張云：衝脈爲十二經之海，故能温肌肉、温足脛，皆衝脈之氣也。若衝脈之絡因邪而結，則跗上之經不動，而爲厥爲寒者，亦衝脈之所致也。黄帝曰：何以明之？

帝謂少陰下行至跗


 任不下股，少陰有下行之道。

常動，


 動雖與神門不同，然爲少陰穴。

岐伯乃言衝脈下行至跗上


 衝與少陰可同至。

常動者，


 常動則專屬衝。

未知以何明之，令人知也。


 岐伯曰：以言導之

 ，經言十二經皆有動脈，而諸家所論有不備者，或謂某經無動脈。今實驗之，心之神門與太谿同爲少陰，乃神門之動不如太谿，故以三部爲常動不休，則以各經之動有大小、微甚、静躁與常不常之别；若以例推，則太谿亦當如神門、勞宫、合谷之微静停伏。講明比例，則知太谿當爲一例。今其常動不休者非少陰，乃衝、任也。切而驗之，以九藏之不常動者比衝之常動不休。其非必動，神門少陰、勞宫厥陰，雖有動時，而不常動。然後乃可以明順逆當指衝言。之行也。

欲知衝脈下行常動非少陰者，凡有二法：一則以言談導衝脈少陰有動不動，


 此爲言論。

二則以手切按，上動者爲衝脈，


 經云「少陰脈動甚，有子也」，指衝而言，晚近添「手」字，大誤。

不動者


 與神門勞宫比。

爲少陰。


 此爲實驗。

少陰逆而上行，


 但就衝順行言。

衝脈順而下行，


 衝在足則下行，在頭則上行。

則逆順明也。


 《靈樞識》：張云：何以明者？恐人因厥而疑畏也，故先導以言，次切其脈，其有素所必動而今則非者，如衝陽、太谿、太衝等脈當動不動，乃可知其不動者爲逆，動者爲順，而其厥逆微甚可以明矣。○《逆順篇》言下行，《舉痛篇》言上行。不下則厥，不止則喘動應手；非但分少陰，與衝不同。黄帝曰：窘乎哉！聖人之爲道也，明於日月，微於豪釐，其非夫子，孰能道之？

窘，急也。聖人知慧通達之明於日月，故能徹照豪釐之微，如此非岐伯之鑒，孰能言之？




《素問·舉痛論》：黄帝曰：上不下之病，此言不順之病，謂衝有順逆兩行。願聞人之五藏卒痛，何氣使然？或動喘應手者，此以病狀言，非脈。奈何？岐伯對曰：寒氣客於衝脈，衝脈起於關元，隨腹直上，上至咽喉，終於目。上當作「不上」，即上「别絡結」。則脈不通，通當作不通。則氣因之，故喘動應手矣。《逆順篇》作：别絡結則跗不動，不動則厥，厥則寒矣。


衝脈經絡門


《靈樞·海論》篇云：氣海，血海，水穀之海，髓海。肺心主氣，爲氣海；肝膽主血，爲血海；胃爲水穀之海。督與任居中，統馭十二經，故以形言之，則腦爲髓海，實則任亦爲髓海。以統轄言，任衝爲十二經，腦亦爲十二經之海。督任周回於身，居中馭外，是二是一。言氣海，而肝爲血海之義已明，故省其文，於督任分言二海，以明相合之義。舊説誤以衝爲血海，「血」與「氣」對文，與十二經之義不合也。衝脈者，與腦同爲髓海。爲十二經之海，衝主外腎，一名膽。膽爲奇恒之府，與十一藏取決於膽之類同也。其輸上在於大杼，下出於巨虚之上下廉。《靈樞識》：張云：此即血海也。衝脈起於胞中，其前行者並少陰之經，俠臍上行，至胸中而散；其後行者，上循背裏，爲經絡之海；其上行者，出於頏顙；下行者，出於足。故其輸上在於足太陽之大杼，下在於足陽明之巨虚、上下廉。○督任居中，本合爲一，分則爲二。此篇四海不詳血海。髓海爲督，十二經之海則爲任衝，舊以衝、任爲血海者非。督衝，即所謂兩少陰也。

俞案：巨虚穴在三里下足外脛，其上廉大腸，下廉小腸。

《靈樞·逆順肥瘦篇》云：夫衝脈者，五藏六府之海也，十一經皆取決。五藏六府皆禀焉。以之爲倉廪之官。其上者出於頏顙，滲諸陽，灌諸精；其下者，注少陰之大絡，出於氣街，循陰股内廉，入
 中，伏行
 骨内，下至内踝之後屬而别；其下者，並於少陰之經，滲三陰。其脈深，故曰伏衝，深不可見，寓之於少陰。凡診少陰皆診衝。

俞案：此證《骨空論》少陰之義。

又云：其前者，伏行出跗屬，下循跗，入大指間，滲諸絡而温肌肉。已詳楊注。

《素問·骨空論》云：衝脈者，起於氣街，《素問識》：楊玄操云：「衝者通也，言此脈下至於足，上至於頭，通受十二經之氣血，故曰衝焉。」虞庶云：「《素問》曰衝脈起於氣街，《難經》曰起於氣衝，又《鍼經》穴中兩存其名，衝、街之義俱且通也。」李時珍云：「衝脈起於會陰，俠臍而行，直衝於上，爲諸脈之衝要，故曰十二經脈之海。」並少陰之經，《素問識》：張云：「衝脈起於氣街，並足少陰之經，會於横骨、大赫等十一穴，俠臍上行，至胸中而散。此言衝脈之前行者也。然少陰之脈上股内後廉，貫脊屬腎；衝脈亦入脊内，爲伏衝之脈。然則衝脈之後行者，當亦並少陰無疑也。《逆順肥瘦篇》曰：『衝脈者，五藏六府之海也。其下者，注少陰之大絡，出於氣街。』又云：『其下者，並於少陰之經，滲三陰。』《動輸篇》云：『衝脈者，十二經之海也，與少陰之大絡起於腎下，出於氣街。』」簡按虞庶云：《素問》曰「並足少陰之經」，《難經》卻言「並足陽明之經」，況少陰之經俠齊左右各五分，陽明之經俠齊左右各二寸，氣衝又是陽明脈氣所發，如此推之，則衝脈自氣衝起，在陽明、少陰二經之内，俠齊上行，其理明矣！李時珍云：「足陽明去腹中行二寸，少陰去腹中五分」，衝脈行於二經之間也。俠齊上行，至胸中而散。

俞案：氣街亦作氣衝，即挾

 横骨寸一是也。督、任、衝爲表裏，督脈起横骨也。氣街上無少陰經，故《難經》云「並足陽明」，然胃經由腹至氣街，非由氣街上行。詳求經義，「起於氣街，並少陰之經」是一句，言腎脈之下行者，是衝脈也；「俠齊上行，至胸中而散」是一句，言衝脈爲腹脈，法合任脈也。則《難經》爲專改古籍。《脈經》言：「衝脈者，起於關元，循腹裏直上，至咽喉中。任脈者，起於胞門子户，俠齊行，至胸中。」亦違古法。

《素問·水熱穴論》云：踝上各一行，行六《素問識》：志云：「謂照海、水泉、大鍾、大谿、然谷、湧泉六穴也。」高云：「謂三陰交、漏谷、商丘、公孫、太白、大都六穴。」者，此腎脈之下行也，名曰太衝。《素問識》：志云：「夫聖人南面而立，前曰廣明，後曰大衝。大衝之地，名曰少陰。少陰根起於湧泉，是泉在地之下，從至陰而湧出，故曰腎在至陰也。」○當作伏衝。

俞案：以上證《骨空論》起氣街，並少陰之經，衝脈所以附腎也。

《痿病論》云：衝脈者，經脈之海也。主滲灌谿谷，與陽明合於宗筋，陰陽總宗筋之會，會於氣街，而陽明爲之長，皆屬於帶脈，而絡於督脈。


衝脈病狀門


《靈樞·百病始生篇》云：虚邪之中人也，始於皮膚，皮膚緩則腠理開，開則邪從毛髮入，入則抵深，深則毛髮立，毛髮立則洒然，故皮膚痛。《靈樞識》：《甲乙》「抵」作「稍」。張云：此下言陽邪傳舍之次也。邪之中人必由表入裏，始於皮膚。表虚則皮膚緩，故邪得乘之。邪在表，則毛髮竪立，因而淅然；寒邪傷衛，則血氣凝滯，故皮膚爲痛。凡寒邪所襲之處，必多酸痛，察係何經，則在陰在陽、或深或淺，從可知矣。診表證者，當先乎此也。此下《百病始生》之義，與《皮部論》大同。留而不去

 ，則傳舍於絡脈；在絡之時，痛於肌肉：其痛之時息，大經乃代。《靈樞識》：《甲乙》「其痛之時息」作「其病時痛時息」。張云：「邪在皮毛，當治於外。留而不去，其入漸深，則傳舍於絡脈，絡淺於經，故痛於肌肉之間；若肌肉之痛，時漸止息，是邪將去絡而深，大經代受之矣。」簡案：馬以「代」爲脈代中止之義，非也。志云：「大經者，經隧也。經隧者，五藏六府之大絡也。」蓋大經即經脈，對絡而謂之大經。志注恐誤。留而不去，傳舍於經；在經之時，洒淅喜驚。《靈樞識》：張云：絡浮而淺，經隱而深，邪氣自絡入經，猶爲在表，故洒淅惡寒；然經氣連藏，故又喜驚也。留而不去，傳舍於輸；在輸之時，六經不通四肢，則肢節痛，腰脊乃强。《靈樞識》：《甲乙》「四肢則肢節痛」作「四節即痛」四字。張云：凡諸輸穴，皆經氣聚會之處。其所留止，必在關節谿谷之間，故邪氣自經傳舍於輸，則六經爲之不通，而肢節腰脊爲痛爲强也。留而不去，傳舍於伏衝之脈；在伏衝之時，體重身痛。《靈樞識》：張云：「伏衝之脈，即衝脈之在脊者，以其最深，故曰伏衝，《歲露篇》曰『入脊内注於伏衝之脈』是也。邪自經輸，留而不去，深入於此，故爲體重身痛等病。」簡案：伏衝之脈，即《瘧論》伏膂之脈，馬以伏膂之脈爲下文所謂膂筋，誤。留而不去，傳舍於腸胃；在腸胃之時，賁響腹脹，多寒則腸鳴，飧泄，食不化；多熱則溏出麋。《靈樞識》：張云：「邪氣自經入藏，則傳舍於腸胃，而爲賁響腹脹之病。寒則澄澈清冷，水穀不分，故爲腸鳴、飧泄、食不化；熱則溺垢下注，故爲溏、爲麋，以麋穢如泥也。」簡案：麋、糜古通用，乃糜爛也。溏出麋，蓋謂腸垢赤白滯下之屬，張注似爲麋鹿之屎，恐非也。馬則云麋者穀之不化也，志同，則與上文「飧泄」何别？誤尤甚。留而不去，傳舍於腸胃之外、募原之間；留着於脈，稽留而不去，息而成積。《靈樞識》：馬云：「募原之間者，即皮裏膜外也。」張云：「腸胃之外、募原之間。謂皮裏膜外也，是皆隱敝曲折之所，氣血不易流通。若邪氣流著於中，則止息成積，如瘧痁之屬也。」志云：「募原者，腸胃外之膏膜。」樓氏《綱目》從「是故虚邪之中人也」至「舍於腸胃之外、募原之間」爲一節，注云：「已上數端，皆邪氣襲虚，留而不解去，以次相傳，未曾留著，無有定所；若留著而有定所，則不能傳矣。所謂留著者，當如下文法云。」或着孫脈，或着絡脈，或着經脈，或着輸脈，或着於伏衝之脈，或着於膂筋，或着於腸胃之募原，上連於緩筋，邪氣淫泆，不可勝論。《靈樞識》：《甲乙》「孫脈」作「孫絡」。志云：「伏衝者，伏行於腹之衝脈。募原者，腸胃之脂脈也。膂筋者，附於脊膂之筋。緩筋者，循於腹内之筋也。此數者在於腸胃之前後左右，邪隨著而爲積，邪之淫佚不可勝數也。」簡案：張云募原如手太陰中府爲募、太淵爲原之類也，緩筋，支别之柔筋也，此説不可從，志注爲是。蓋緩筋即宗筋也，王氏《痿論》注云：「横骨上下、齊兩傍竪筋，正宗筋也」，此可以證。下文云「其著於緩筋也，似陽明之積」，乃與《痿論》「衝脈者，經脈之海也，主滲灌谿谷，與陽明合於宗筋」相符。又云：其着於伏衝之脈者，揣之應手而動，發手則熱氣下於兩股，如湯沃之狀。《靈樞識》：張云：「伏衝義如前。其上行者循背裏絡於督脈，其下行者注少陰之大絡，出於氣街，循陰股内廉入
 中，故揣按於腹則應手而動，若起其手，則熱氣下行於兩股間。此邪者著伏衝之驗也。」馬云：「以手揣摸，其積應手而動，舉手則熱氣下於兩股間。」簡案《舉痛論》曰：「寒氣客於衝脈，則脈不通，則氣因之，故喘動應手矣。」乃此之義也。

《靈樞·歲露論》云：衛氣之行風府，日下一節，二十一日，下至尾骶，二十二日，入脊内，注於伏衝之脈，其行九日，出於缺盆之中，其氣上行，故其病稍益。《靈樞識》：《甲乙》「至」作「早」，諸本「宴」作「晏」，當改。馬云：「案此節當與《素問·瘧論》第三節參看。」張云：「《瘧論》云二十五日下至骶骨，二十六日入於脊内，與此不同。蓋彼兼項骨爲言，此則單言脊椎也。伏衝之脈，彼作『伏臂之脈』。『至』字誤，《瘧論》云益蚤者是。」簡案：馬以「至」字按下節，非。

《類經圖翼·經絡六

 ·任脈穴篇》云：衝脈生病，從少腹衝心而痛，不得小便，疝痛，陰汗，濕癢，奔豚，腰膝拘攣；婦人月事不調，崩中帶下，陰癢，産後惡露不止，繞臍冷痛。

《素問·骨空論》云：衝脈爲病，逆氣裏急。《素問識》：張云：「衝脈俠齊上行，至於胸中，故其氣不順則隔塞逆氣，血不和則胸腹裏急也。」簡按：丁德用注「二十九難」云：逆氣，腹逆也。裏急，腹痛也。《巢氏病源》云：裏急，腹裏拘急也。


衝脈診候門


《靈樞·逆順肥瘦篇》云：故别絡結則跗上不動，不動則厥，厥則寒矣。

《靈樞·動輸篇》云：注諸絡以温足脛，此脈之常動者也。《靈樞識》：《甲乙》「入足」下無「入」字，「入踝」下有「内」字；温足脛，「脛」作「跗」。張云：「足少陰之脈動者，以衝脈與之並行也。衝脈亦十二經之海，與少陰之絡同起於腎，下出於足陽明之氣衝，循陰股、
 中、内踝等處以入足下；其别者，邪出屬跗上，注諸絡以温足脛。此太谿等脈所以常動不已也。」汪云：「按諸篇俱言衝脈上衝，惟此篇及《順逆肥瘦論》言衝脈並腎脈下行。」簡案：仲景取寸口、跗陽、大谿，即手太陰、足陽明、足少陰之脈也。


任脈考
 中醫詳於十二經，任督則從略，猶政治之詳於畿外而略於京師，失本末輕重之要。惟丹訣乃詳任督中宫，亦如泰西詳内奇經而略外十二經，中醫詳外十二經而略於内奇經。此當互相補足，交相爲用。今故别立診任、衝、督、帶，詳論其經絡病狀，以補舊説之所未備。

《靈樞·本輸篇》云：缺盆之中，任脈也，名曰天突。《靈樞識》：馬云：「此舉諸經，有列其行次而言者，有指其穴所而言者，皆示人以覓穴之法也。腹部中行係任脈經，然在缺盆之中間，是爲任脈，其穴曰天突，在頸前結喉下四寸宛宛中，乃腹中央第一行次之脈也。一次《靈樞識》：馬云：「『次』字下，據下文當有一『脈』字，猶言脈之一行也。下仿此。」張云：「一次者，次於中脈一行，足陽明也。」簡案：今從張注。任脈側之動脈，足陽明也，名曰天迎。

《靈樞·經脈篇》云：任脈之别，名曰尾翳，下鳩尾，散於腹。《靈樞識》：志云：「案任脈起於中極之下，以上毛際，循腹裏，上關元，至咽喉，上頤，循面入目。所謂尾翳者，即鳩尾之上。蓋脈之别絡，出於下極，並經而上，復下於鳩尾，以散於腹絡。氣實則腸皮急，虚則癢搔，當取之所别絡也。」簡案：《甲乙》云鳩尾一名尾翳，一名
 
 ，在臆前蔽骨下五分，任脈之别。由此考之，尾翳即蔽骨，猶
 
 即蔽骨，而又爲鳩尾一名也。張改屛翳爲會陰穴，非也。

俞案《明史·滑壽傳》云：「任督二脈包乎腹背，有專穴，諸經滿而溢者，此則受之，宜與十二經並論。」其言「溢」、「受」，語爲可采；云宜與並論，不知《靈樞·脈度》任、督與蹻，本見氣口呼吸數也。

《素問·氣府論》云：任脈之氣所發者二十八穴：喉中央二，膺中骨陷中各一，鳩尾，胃脘，《素問識》

 ：馬云：「言鳩尾下一寸曰巨闕，又下一寸半曰上脘，今曰三寸者，正以鳩尾上之蔽骨數起也。鳩尾下三寸半爲胃之中脘，今五寸者，字之訛也。」張云：「鳩尾，心前蔽骨也。胃脘，言上脘也，自臍上至上脘五寸，故又曰五寸胃脘。以下注云鳩尾下三寸，自鳩尾之下有巨闕、上脘、中脘三穴，當三寸也；胃脘五寸，自上脘至臍中，有中脘、建里、下脘、水分、臍中五穴，當五寸也。胃脘以下，指臍中也。志注義同。」至横骨，腹脈法也。《素問識》：馬云：「言自中脘以下，有建里、下脘、水分、神闕、陰交、氣海、石門、關元、中極、曲骨等穴，共計一十三寸。今曰六寸半，一者疑當爲二；六寸半者，二則爲十三寸也。」張云：「《骨度篇》曰：
 
 以下至天樞長八寸，天樞以下至横骨長六寸半。正合此數。一謂一寸當有一穴，此上下共十四寸半，故亦有十四穴，自鳩尾至曲骨是也。」高云：「自胃脘以下之臍中，由中極至兩傍横骨，有陰交、氣海、石門、關元、中極五穴，五寸。中極至横骨約寸半，餘當六寸半一分也。自鳩尾至兩横骨。凡十五穴，此任脈任於前，而爲中行腹脈之法。」簡案：從「鳩尾下三寸」至「於此」，諸注未清晰，今姑仍張義。吴改作「鳩尾下三寸胃脘，四寸胃脘，八寸齊中，以下至横骨五寸，十四俞，腹脈法也」。蓋舊經文當如此，然竟不免爲肆臆矣。下陰别一，《素問識》：吴云：「陰别，任脈至陰而支别也。」張云：「至曲骨之下，别絡兩陰之間，爲衝、督之會，故曰陰别。」高云：「下陰，下於陰前會陰穴也。别一，上文横骨不通會陰，别從曲骨至會陰之一穴。」簡案：下陰别，蓋會陰一名，高注恐非。目下各一，下脣一，齗交一。《素問識》：志云：「齦交穴一，在脣内齒下齗縫中。蓋上古以齦交有二：督脈之齦交入上齒，任脈之齦交入下齒也。以上下之齦齒相交，故名齦交。」高云：「齒縫任督之交，故曰齦交。」簡案：齦交有二，其説難依據。考上文諸穴，則其誤自明。

《素問·骨空論》云：任脈者，起於中極之下，《素問識》：張云：「以下任、衝、督脈，皆奇經也。起，言外脈之所起，非發源之謂也。下放此。」簡案：楊玄操「二十八難」云：「任者，姙也。此是人之生養之本，故曰位中極之下，長强之上。」李時珍云：「任脈起於會陰，循腹而行於身之前，爲陰脈之承任，故曰陰脈之海。」以上毛際，循腹裏，上關元，至咽喉，上頤，循面入目。《素問識》：吴云：《難經》、《甲乙》無此六字，蓋略之也。○《甲乙》、《難經》同。

俞案：《難經》「二十八難」，宋本無「上頤循面入目」而有絡舌

 ，其語不倫。《甲乙經》「至咽喉」而止，或是脱誤。


任脈病狀門


《素問·骨空論》云：任脈爲病，男子内結七疝，《素問識》：馬云：「内者，腹也。腹之中行，乃任脈所行之脈路，則宜其爲病若是。《難經》『二十九難』云：其内苦結，男子爲七疝，女子爲瘕聚。七疝乃五藏疝及狐疝、
 疝也。」吴云：「七疝，寒、水、筋、血、氣、狐、
 也。」張注《四時刺逆從篇》云：「七疝者，乃總諸病爲言，如本篇所言者六也，《邪氣藏府病形篇》所言者一也。蓋以諸經之疝所屬有七，故云七疝。若狐、
 、衝、厥之類，亦不過爲七疝之别名耳。後世如《巢氏》所叙七疝，則曰厥、症、寒、氣、盤、肘、狼，至張子和非之，曰此下工所立謬名也，於是亦立七疝之名，曰寒、水、筋、血、氣、狐、
 。學者當以經旨爲宗。」簡按七疝，考經文，其目未明顯，姑從馬、張之義。王永輔《惠濟方》以石、血、陰、氣、妒、肌疝、癖

 爲七疝，亦未知何據。李中梓《必讀》别立七疝之名，分
 與
 ，誤甚。女子帶下瘕聚。《素問識》：吴云：「帶下，白赤帶下也。瘕聚，氣痛不常之名。」馬云：「瘕聚者，乃積聚也，《大奇論》曰三陽急爲瘕。按後世有八瘕者，亦因七疝名，而遂有八瘕名色，即蛇瘕、脂瘕、青瘕、黄瘕、燥瘕、血瘕、狐瘕、鱉瘕是也，《内經》無之。」志云：「瘕者，假血液而時下汁沫。聚者，氣逆滯而爲聚積也。」高云：「帶下，濕濁下淫也。瘕聚

 ，血液内瘀也。」簡按：赤白帶下，昉見於《病源》；而古所謂帶下，乃腰帶以下之義，疾係於月經者，總稱帶下。《史記》扁鵲爲帶下醫，《金匱》有帶下三十六病之目，可以見也。虞庶注「二十九難」云：「瘕者，謂假於物形」，是也。○凡分男女，皆屬衝、任。


下部少陰脈表
 《人迎寸口診》已表人、寸二經，故此但詳少陰。○此表與診任衝同，可參看。


《内經》少陰診法


《靈樞·經脈篇》云：腎足少陰之脈，起於小指之下，邪趨足心，出然谷之下，循内踝之後，别入跟中，以上腨内，出
 内廉，上股内後廉，貫脊屬腎絡膀胱。其直者，從腎上貫肝隔，入肺中，循喉嚨，挾舌本；其支者，從肺出絡心，注胸中。是動則病飢不欲食，面如漆柴，欬唾則有血，喝喝而喘，坐而欲起，目
 
 如無所見，心如懸，若飢狀，氣不足，則善恐，心惕惕如人將捕之，是爲骨厥。是主腎所生病者，口熱舌乾，咽腫上氣，嗌乾及痛，煩心心痛，黄疸腸澼，脊股内後廉痛，痿厥嗜卧，足下熱而痛。爲此諸病，盛則瀉之，虚則補之，熱則疾之，寒則留之，陷下則灸之，不盛不虚，以經取之。灸則强食生肉，緩帶，披髮，大杖，重履而步。盛者寸口大再倍於人迎，虚者寸口反小於人迎也。

《靈樞·動輸篇》云：足少陰因何而動？岐伯曰：衝脈者，十二經之海也，與少陰之大絡起於腎也，出於氣街，循陰股，邪入
 中，循脛骨内廉，并少陰之經，下入内踝之後，入足下。其别者邪入踝，出屬跗上，入大指間，注諸絡以温足脛。此脈之常動者也。


《黄帝内經太素》少陰診法


《經脈病解篇》云：内奪而厥，則爲瘖痱

 ，此腎虚也，少陰不至。少陰不至者，厥也。

《衝脈論》篇云：少陰脈獨下，何也？岐伯曰：夫衝脈者，十二經之海也，五藏六府皆禀焉。其上出於頏顙，滲諸陽，貫諸精；其下者，注少陰之大絡，出之氣街，循陰股内廉，入
 中，伏行胻骨内下，至内踝之屬而别；其下者，並於少陰之經，滲三陰；其前者，伏行出跗屬，下循跗入大指間，滲諸絡而温肌肉。故别絡結則跗不動，不動則厥，厥則寒矣。

《氣穴論》云：伏菟上各

 二行行五者，此腎之所衝也，三陰之所交結於腳者也。踝上各一行行六者，此腎脈之下行者也，名曰太衝。

《經脈病解篇》云：内奪而厥，則爲瘖痱，此腎虚也，少陰不至。少陰不至者，厥也
 

注



 。

《尺寸診篇》：女子少陰脈動甚者，有子也。


仲景少陰診法


《厥陰篇》云：少陰負趺陽者，順也。

《金匱·中風歷節病脈證治篇》云：少陰脈浮而弱，弱則爲血不足，浮則爲風。

《水氣病脈證治篇》：少陰脈緊而沉，緊則爲痛，沉則爲水，小便即難。

又：少陰脈細，男子則小便不利，婦人經水不通。

《婦人雜病篇》云：少陰脈滑而數者，陰中即生瘡。

少陰脈不出，其陰腫大而痛也。以下三條出《平脈篇》。

少陰脈弱而澀，弱者微煩，澀者厥逆。

少陰脈不至，腎氣微，少精血，奔氣促迫，上入胸膈，宗氣反聚，血結心下，陽氣退下，熱歸陰股，與陰相動，令身不仁，此爲尸厥，當刺期門、巨闕。


《脈經真本》少陰診法


《平水氣病脈篇》云：少陰脈細，男子則小便不利，婦人則陰中生瘡。

又：少陰脈緊而沉，緊則爲痛，沉則爲水，小便即難。

《平消渴小便不利篇》云：少陰脈數，婦人則陰中生瘡，男子則氣淋。

《平中風歷節病篇》云：少陰脈浮而弱，弱則爲血不足，浮則爲風。

《平姙娠胎動篇》云：少陰脈沉而滑，沉則在裏，滑則爲實，沉實相搏，血結胞門，其藏不瀉，經絡不通，名曰血分。

又：少陰脈浮而緊，緊則寒疝，腹中痛，半産而墜傷，浮則亡血絶産。

《平婦人帶下絶産篇》云：少陰脈微而遲，微則無精，遲則陰中寒，澀則血不來。

《平婦人陰中寒轉胞陰吹生瘡篇》云：少陰脈弱而微，微則亡血，弱則生風。

又：少陰脈滑而數者，陰中即生瘡。

又：少陰數則氣淋，陰中生瘡。


《甲乙經》少陰診法


《十二經脈絡脈支别第一篇》云：足少陰何因而動？曰：衝脈者，十二經脈之海也，與少陰之絡起於腎下，出於氣街，循陰股内廉，斜入
 中，循胻骨内廉，並少陰之經，下入内踝之後，入

 足下；其别者，斜入踝内，出屬跗上，入大指之間，以注諸絡，以温足跗。此脈之常動者也。

《十二經標本第四篇》云：足少陰之本，在内踝下上三寸中，標在背腧與舌下兩脈。

又云：少陰根於湧泉，結於廉泉。

《十二經脈絡脈支别篇》云：足少陰氣絶，則骨枯。少陰者，冬脈也，伏行而濡骨髓者也。故骨不濡，則肉不能著骨也，骨肉不相親，則肉濡而卻，肉濡而卻，故齒長而垢，髮無
 

注



 潤澤。髮
 

注



 無潤澤者，骨先死，戊篤己死，土勝水也。


《千金》少陰診法


《腎藏脈論》云：冬水腎脈，色黑，主足少陰脈也。少陰何以主腎？曰：腎者主陰。陰，水也，皆生於腎。此脈名曰太衝，凡五十七穴，冬取其井、榮。冬者水始治，腎方閉，陽氣衰少，陰氣堅盛，太陽氣伏沉，陽脈乃去，故取井以下陰氣，逆取榮以通陽氣。其脈本在内踝下二寸，應舌下兩脈，其脈根於湧泉。

《姙娠惡阻篇》云：姙娠九月，足少陰脈養，不可針灸其經。


《外臺》少陰診法


治肺癰方云：少陰脈緊微，則爲血虚；緊則爲微寒，此爲鼠乳，其病屬
 

注



 肺也。


《陰證略例》少陰診法


若面紅或赤，或紅赤俱見，脈浮沉不一，細而微者，傷在少陰腎之經也。

少陰腎之經，主脈微細，心煩，但欲寐，或自利而渴。

少陰證，口燥舌乾而渴者，須急下之，不可緩也。○若脈沉而遲者，須温之。

少陰病，若惡寒而倦，時時自煩，不欲厚衣者，大柴胡下之。

少陰病始得之，反發熱，脈沉者，麻黄附子細辛湯微汗之。



注
 　與中女：「與」字難通，疑爲「即」字之誤。



注
 　皆衝脈：原作「皆○」，無「衝脈」二字，兹據文意改補。



注
 　夫道者：三字原脱，據《素問》補。



注
 　或夭或壽：原作「或夭壽」，據《黄帝内經太素》卷二《壽限》改。



注
 　外肌肉肉：原作「外肌肉」，據《黄帝内經太素》卷二《壽限》楊注改。又，據右引蕭氏「平按」，「肉肉」當是「内肉」之誤。



注
 　涎：原作「液」，據《黄帝内經太素·壽限》楊注改。



注
 　也：原無，據上下文例補。



注
 　
 ：疑爲「昃」字之誤。字書有「晐」而無「
 」，晐，《説文》「兼晐也」。



注
 　始：原作「使」，據《黄帝内經太素·壽限》改。



注
 　善：《黄帝内經太素·壽限》作「喜」，《靈樞》作「苦」。



注
 　任脈：二字原無，依文例擬補。



注
 　骨空論：《黄帝内經太素校注》卷一○《任脈》無此三字。



注
 　檢《素問》無此文：按今通行本《素問》有此文。



注
 　上絡任脈：原作「上於任脈」，據人民衛生出版社本《針灸甲乙經校釋》卷一二《寒氣客於厭發喑不能言》改。下「上絡任脈」同。



注
 　腋：《黄帝内經太素校注·任脈》作「脈」。



注
 　行：原作「下」，據《黄帝内經太素校注·任脈》改。



注
 　宫：原作「宦」，據《黄帝内經太素校注·任脈》改。



注
 　生：「生」下原衍一「之」字，據《黄帝内經太素校注·任脈》删。



注
 　形：原作「刑」，據《黄帝内經太素校注·任脈》改。



注
 　被：原作「破」，據《黄帝内經太素校注·任脈》改。



注
 　下：原作「上」，據《黄帝内經太素·任脈》楊注改。



注
 　多血多氣：《黄帝内經太素·任脈》楊注作「多血氣」。



注
 　陽明常多血少氣：此據清光緒間通隱堂所刊袁昶抄本（《黄帝内經太素·任脈》楊注簡稱「袁刻」），下楊注「手足太陰陽明多血少氣」亦據袁刻。



注
 　少陰常多血少氣：「少陰」原作「少氣」，據《靈樞》改；「多血少氣」，人民衛生出版社本馬蒔《黄帝内經靈樞注證發微》作「多氣少血」，可參。



注
 　太陰常多血少氣：《黄帝内經太素問·血氣形志》作「太陰常多氣少血」，似可從。



注
 　也：原脱，據《黄帝内經太素·任脈》楊注補。



注
 　言：原脱，據黄山書社《俞正燮全集》本《癸巳類稿》卷四《持素脈篇》補。



注
 　行：原脱，據《黄帝内經太素校注》卷一○《衝脈》楊注補。



注
 　「衝脈起於關元」至「至咽喉」：此三句據《黄帝内經太素校注》卷一○《衝脈》楊注補。《黄帝内經太素校注》卷一○《衝脈》作正文。又「裏」字原脱。



注
 　作：原脱，據上下文意補。



注
 　有：原缺作「□」，據《黄帝内經太素·任脈》楊注補。



注
 　上絡任脈：原作「上於任脈」，據《針灸甲乙經校釋·寒氣客於厭發喑不能言》改。下「上絡任脈」同。



注
 　是則任脈起處同也：「是則」原作「則是」，「起處」原作「起外」，據《黄帝内經太素·任脈》楊注改。



注
 　之：原脱，據《黄帝内經太素·衝脈》楊注補。



注
 　即：原脱，據《黄帝内經太素·衝脈》楊注補。



注
 　前云注少陰大絡出氣街：「前云」，《黄帝内經太素·衝脈》楊注作「此云」。又，「注」原作「與」，「出」下原衍「於」字，俱據上引楊注删改。



注
 　此：原作「彼」，據文意改。



注
 　衝壯盛皃：原作「則衝壯盛興」，據《黄帝内經太素·衝脈》楊注改。



注
 　身：原作「行」，據《黄帝内經太素·衝脈》楊注改。



注
 　名手：原作「手之」，據《黄帝内經太素·衝脈》楊注改。



注
 　「經省文」至「《十四絡篇》」：此條注語似承上條「内有任督」言，不當置「黄」字下。



注
 　靈樞邪客篇：「靈樞」「邪客」四字原爲空缺，所引語見《靈樞·邪客》，因據補。



注
 　謂是足少陰：原作「是謂足三陰」，據《黄帝内經太素·衝脈》楊注改。



注
 　根本：原作「根者」，據《黄帝内經太素·衝脈》楊注改。



注
 　上下行者爲衝脈也：此句之上，《黄帝内經太素·衝脈》楊注尚有「衝脈起於胞中，為經脈海，當知衝脈從動氣生」三句，當據補。



注
 　血：原脱，據《黄帝内經太素·衝脈》楊注補。



注
 　以言導之：《黄帝内經太素·衝脈》作「以言噵之」，下楊注之「以言談導」亦作「以言談噵」，似當從。



注
 　挟：原作「至」，據俞正燮《癸巳類稿》卷四《持素脈篇》改。



注
 　留而不去：四字原脱，據《靈樞·衛氣》補。



注
 　類經圖翼經絡六：原作「類經經穴」，據中醫藥出版社《張景岳醫學全書》本《類經圖翼》卷八改。



注
 　素問識：原作「靈樞識」，所引文字見《素問識》卷七，因改。



注
 　宋本無上頤循面入目而有絡舌：原作「入目下有絡舌」，據《癸巳類稿·持素脈篇》改。



注
 　癖：此字原缺作墨釘，據《素問識》卷七「内結七疝」條「簡按」補。



注
 　聚：原作「積」，據《素問識》改。



注
 　痱：原脱，據《黄帝内經太素》補。



注
 　各：原脱，據《黄帝内經太素》補。



注
 　此條重出，似當删。



注
 　入：原脱，據《針灸甲乙經》卷二補。



注
 　無：原脱，據《針灸甲乙經》補。



注
 　髮：原脱，據《針灸甲乙經》補。



注
 　屬：原脱，據人民衛生出版社影印本《外臺秘要》卷一○補。








楊注《太素》九候篇診法補證



隋　楊上善撰注

井研　廖平補證

《素問·三部九候論》：按舊説，於十二經中擇取九藏爲九候，諸家
 

注



 取舍，各不相同。今定胃、肺、少陰爲三部，用《動輸篇》之義，於三部之外别取九藏，以爲九候。今訂爲神藏四：心，心主，肝，脾；府藏五：三焦，大腸，小腸，膀胱，外腎。三大九小，合爲十二經。如三公九卿、三科九旨，以大統小，則十二經皆有診候，不似舊説之必取銷三藏也。少陰本屬衝、任，心督則爲腦髓，火南水北，上炎下流，肺合心爲氣海，肝合膽爲血海。黄帝問曰：余聞九鍼於夫子，衆多博大，不可勝數。余願
 

注



 聞要道，以屬子孫，俟後。傳之後世，多爲平治説，不專醫術。著之骨髓，藏之肝肺，《大學》「如見其肺肝」。二藏包心、膽。西學説詳肺而略肝，非也。歃血而受，不敢妄泄，令合天道，天學。必有終始。上應天光移光定位。星辰曆紀，《洪範》五紀例。下副四時五行，貴賤更立
 

注



 ，以上皆治平法天學説。冬陰夏陽，以人應之以人應天。奈何？願聞其方。岐伯對曰：妙乎哉問也！此天地之至數。三才，天學。帝曰：願聞天地之至數，合於人善言天者，必驗於人。形血氣，通決死生，爲之奈何？岐伯曰：天地之至數，始於一，終於九焉。一者天，人迎。按《本輸篇》喉肩脈七，以天名者五，二經獨異，人迎當作「天迎」，扶突當作「天突」。二者地，少陰。三者人，太陰。○於一天之外加地，天地之外加人。因而三之，上三不在内。三三者九，另有九。以應九野。九天。故人有三部，《動輸篇》三動脈，仲景曰「三部不參」。亦作「三處」。部部爲首領。有三候，候爲統屬。上中下各有四經，以三輔一，如三科之外别有九旨。以決死生，以處百病，《難經》「脈有三部，部有四經」。以調虚實而除邪疾。帝曰：何謂三部？專論三部，如《動輸篇》。岐伯曰：有下部，《脈要精微論》先詳下附下，少陰至衝脈。有中部，《脈要精微》中附中，《動輸篇》寸口。有上部。《動輸篇》人迎動脈，《脈要精微》上附上。部各有三候。一部四經，立其大者爲部，各統三候，共合爲九藏。三候者，專就一部言。有天、有地、有人也，必指而導之，乃以爲真。以上中下爲次，天、人終於地，順序而推，故「故」以下爲解釋上文之詞。下部之天以候肝，解厥陰。地以候腎，此解少陰。人以候脾胃之氣，此解趺陽。○與《脈要精微論》不同，《精微》以四計，此以三計。帝曰：《經》中凡解説，同有黄帝問答。中部之候奈何？專問中，上下則文略。岐伯曰：亦有天，亦有地，亦有人。於一部中三分之，如前法。天以候肺，三焦。當爲「天以候脾上中」。地以候胸胸當爲「腹」。中之氣，大腸爲中下。人當爲「天」。以候心。心，中。帝曰：上部以何候之？岐伯曰：亦有天，亦有地，亦有人。天以候頭角之氣，膽。地以候齒口之氣，人以候耳目之氣。三部者，各有天，各有地，各有人。三而成天，三而成地，三而成人。三而三之，合則爲九，九分爲九野，在天成象，九天爲九野。九野爲九藏。三部之外，别有九候。故神藏五，神藏：心、脾、肝、包絡，爲四神藏。形藏四，三焦、膽、膀胱、大腸、小腸，合爲五形藏。四、五二字當互易
 

注



 。合爲九藏。此合形神言之。鄭君《周禮》注「九藏」正藏五，形藏四，與此同誤。五藏已敗，此專言神藏。其色必夭，詳《五色篇》。夭必死矣。帝曰：以候奈何？岐伯曰：必先度其形之肥瘦，以調其氣之虚實，實則寫之，虚則補之。必先去其血脈，而後調之，無問其病，數。以平爲期。帝曰：決死生奈何？岐伯曰：形盛脈經脈。細，少氣不足以息者，危；形强氣弱。形瘦脈大，宜脈小。胸中多氣者，死；楊注以上從《素問·三部九候論》補入。○氣盛形弱。形氣相得形、氣强弱同。者，生；楊注：形盛氣盛、形瘦氣細者得生，三也。參伍不調者，此皆偏診而調之。病；楊注：謂其人形氣有時相得，有時不相得，參類品伍不能調者，其人有病，四也。以三部九候皆相失者，彼此相失。死；楊注：三部九候不得齊一，各各不同，相失故死，五也。上下專以上下比較。左右之脈亦診左右。相應參舂者，彼此參差。病甚；楊注：三部九候之脈，動若引繩□□前後也。今三部在頭爲上，三部在足爲下，左手三部
 

注



 爲左，右手三部爲右，脈之相應參動，上下左右，更起更息，氣有去來，如碓舂不得齊一（又舂，其脈上下參動也），所以病甚，六也。○危。上下左右相失此指二三關而言。不可數者，自亂其例。死；楊注：上下左右脈動各無次第，數脈動不可得者，脈亂故死，七也。中部之候雖獨調，以中爲主。與諸藏相失者，乃與上下二部反。死；楊注：肺心胸中以爲中部，診手太陰、手少陰、手陽明，呼吸三脈調和，與上下部諸藏之脈不相得者爲死，八也。中部之候相減者，死；楊注：中部手太陰、手陽明、手少陰三脈動數一多一少、不相得者爲死，九也。目内陷者，死。楊注：五藏之精皆在於目，故五藏敗者爲目先陷，爲死也。以上十候，決死生也。帝曰：何以知病之所在？楊注：病之所在，在於死生，與決死生，亦不易也，但決有多端，故復問。○五藏十二經，如疾病諸篇。岐伯曰：察其九候，各診動脈。獨小者病，與别經比較。獨大者病，小大比較。獨疾者病，獨遲者病，診經脈法。獨熱者病，獨寒者病，診皮法。脈獨陷者病。楊注：以次復有一十八候，獨小大等即爲七也。九候之脈，上下左右均調若一，故偏獨者爲病也。○診絡法。以左手上去踝五寸而按之，右手當踝而彈之，其應過五寸以上
 然者，不病；楊注：脈和調也。人當内踝之上足太陰脈見。上行至内踝上八寸，交出厥陰之後，其脈行胃氣於五藏，故於踝上五寸，以左手按之，右手當踝彈之，左手下
 調動。其人不病，爲候八也。
 
 ，動不盛也；
 ，而免反。○平脈。其應疾，與遲對。中手渾渾然者，病；楊注：彈之，左手之下渾渾動而不調者病，其候九也。中手徐徐然者，病；遲疾皆失平。其應上不能至五寸者，彈之不應者，死。楊注：足太陰血氣微弱，彈之徐徐者有病；不至五寸，不應其手者爲死，十也。○候氣診法。以上見七「死」字，即所謂七診也。脱肉身不去者，死；楊注：去者，行也。脱肉羸瘦，身弱不能行者爲死，十一也。中部此詳中部，與前上下合爲三部。乍疏乍數者，同在中部，此相反。死；楊注：中部謂手太陰、手陽明、手少陰，乍有疏數爲死，十二也。其脈指絡言。代而勾者，病在絡脈。楊注：中部之脈手太陰，秋脈也；手少陰，夏脈也。秋脈王時得於脾脈，土來乘金，名曰虚邪，故爲病也；夏脈王時得脾脈者，土來乘火，名曰實邪，故爲病也。夏脈其病皆在絡脈，可刺去血，爲病十三也。○絡有鈎狀，經則無。九候之相應也，上下若一，包「中」在内。不得相失。一候後則病，一藏病。二候後則病甚，二藏病。三候後則病危。三藏俱病。所謂後者，應不俱也。察其病藏，寸、人。以知死生之期。楊注：九候上下動脈相應若一，不得相失。忽然八候相應俱動，一候在後，即有一失，故病；二候在後，不與七候俱動，即爲二失，故病甚也；三候在後，不與六候俱動，即爲三失，故病危也。三候在後爲病，宜各察之是何藏之候，候之，即知所候之藏病有間甚、生死之期。三候在後爲病有三失，爲十六也。必先知經脈，分方分體，由病脈以求未病之脈。然後知病脈。學者且先考未病之平脈，然後能知病脈；若無病之人脈各不同，不究平脈，則以不病爲病，以病爲不病。真藏脈見真藏脈爲察色法，非診經脈名詞。勝者死；楊注：欲依九候察病，定須先知十二經脈及諸絡脈行所在，然後取於九候，候諸病脈。有真藏脈見，胃氣之柔獨勝，必當有死，爲十七也。○以受先。足太陽氣絶者，其足不可屈伸，死必戴眼。楊注：足太陽脈從目絡頭至足，故其脈絶，足不屈伸，戴目而死，爲十八也。帝曰：冬陰夏陽奈何？楊注：九候之脈並沉細絶微，爲陰也，然極於冬分，故曰冬陰；九候之脈盛躁喘數，故爲陽也，極於夏分，故曰夏陽。請陳其理也。○定死期，冬夏晝夜。岐伯曰：九候之脈，皆沉細懸絶者不止一候。爲陰，主冬，故以夜半死；楊注：深按得之曰沉，動猶引線曰細，來如斷繩，故曰懸絶。九候之脈皆如此者，陰氣勝。陽氣外絶，陰氣獨行，有裏無表，死之於冬，陰極時也。夜半死者，陰極時也。此一診也。盛躁而喘數者爲陽，主夏，以日中死。是故寒熱病者，不分陽證。以平旦死；楊注：其氣洪大曰盛，去來動疾曰躁，因喘數而疾，故曰喘數。九候皆如此者，皆陽氣盛。陰氣内絶，陽氣獨行，有表無裏，死之於夏，陽極時也。日中死者，陽極時也。此爲二診。是故寒熱者以平旦死，脾病寒熱，死於平旦。平旦木也，木剋於土，故脾病至平旦死。此爲三診也。熱中及熱病，以日中死；楊注：肺中熱，傷寒，熱病，皆是陽病，故死於日中。日中，陽極也。此爲四診也。○爲陽極。風病者，以日夕死；楊注：風爲肝病，酉爲金時，金剋於木，故日夕死。此爲五診也。○與平旦對。病水者，以夜半死；楊注：水病，陰病也。夜半子時，陰極死也。此爲六診。其脈乍疏乍數，乍遲乍疾，上居中御外，熱各有象。以日乘四季死。楊注：脾者土也，王於四季。平和時，脈在中宫，静而不見；有病見時，乍疏乍數，故以日乘四季時死也。○爲脾病。形肉已脱，肌肉大脱。九候雖調，脈不病。猶死。楊注：土爲肉也，肉爲身主，故脈雖調，肉脱故死。此爲七診也。七診以上七「死」字之證。雖見，九候皆順者不死。病有死證，脈不病，外證。所言不死者，七診舊有二説，然皆以爲平常診脈之法，據專言死證，知即數上七「死」字。又七診之文，别無所見，知承上文七死證而言。風氣之病外感。及經間之病，似七診之病形似死證。而非也，似是而非。故言不死；若有七診之病，其脈候亦敗者，死矣，證微脈敗。必發噦噫。楊注：雖有七診死徵，九候之脈順四時者，謂之不死。言七診見脈順生者，謂風及氣並經脈間有輕之病，見徵似於七診，非真七診，所以脈順得生。若有七診，其脈復敗，不可得生。五藏先壞，其人必發噦而死也
 

注



 。必審問問法。其故，所始、所病本證。與今之所方病，楊注：候病之要，凡有四種：一者望色而知，謂之神也；二者聽聲而知，謂之明也；三者尋問而知，謂之工也；四者切脈而知，謂之巧也。此問有三：一問得病元始，謂問四時何時而得，飲食男女因何病等；二問所病，謂問寒熱、痛熱、痛癢諸苦等；三問方病，謂問今時病方作種種異也。○變證。而後切循其脈，楊注：先問病之所由，然後切循其脈，以取其審。切謂切割，以手按脈，分别吉凶；循謂以手切脈，以心循歷脈動所由，故曰切循其脈也。○先問後切。視其經絡浮沉，楊注：經，謂十二經並八奇經；絡，謂十五大絡及諸孫絡。切循之道，視其經脈浮沉，絡脈浮沉。沉者爲陰，浮者爲陽，以知病之寒温也。○診經診絡。以上下逆順循之，診脈手法。其脈疾者不病，其脈遲者病，脈不往來者死，鍼刺候氣法。皮膚著者死。楊注：上謂上部，下謂下部，亦上謂咽之左右，下謂手之左右。寸口脈從藏起，下向四支者，名之爲順；脈從四支向上藏者，稱之爲逆。切循上下順逆之脈，疾行應數，謂之不病；上下有失，遲不應數，謂之病也。手之三陰爲往，三陽爲來；足之三陽爲往，三陰爲來，皆不往來，謂之死也。人之氣和，皮肉相離；絶勁强相著者，死也。○診皮。帝曰：其可治者奈何？楊注：前帝所言多有死候，故問有病可療者，三也。岐伯曰：經病者治其經，經云以取之。孫絡病者治其孫絡，楊注：以下言有可療病也。邪在經者取其經，邪在孫絡取孫絡也。○診絡。血病
 

注



 身有痛者而治其經絡。楊注：大經大絡共爲血病，身體痛者，經與大絡皆治之也。真病者在奇邪，奇邪之脈診絡。則繆刺之；楊注：真，正也。當藏自受邪，病不從轉來，故曰正病。奇邪，謂是大經之上奇大絡也。宜行繆刺，左右平取也。○詳《繆刺篇》。留瘦不移，節而刺。楊注：留，久也。久瘦有病之人，不可頓刺，可節量刺之。○正刺法。上實下虚者，切順之，索其經絡脈，刺出其血熱結，絡紅脹。以通之。楊注：上實下虚，可循其經絡之脈，血之盛者，皆刺去其血，通而平之。○刺絡之法。瞳子高者太陽不足，戴眼者太陽絶，此決死生之要，不可不察也。楊注：太陽之脈爲目上綱，故太陽脈足，則目本視也；其氣不足，急引其精，故瞳子高也；其脈若絶，瞼睛痿下，故戴目也。此等皆是決生死之大要，不可不察也。手指及手外踝上五寸指間留鍼。楊注：前太陽不足及足太陽絶者，足太陽脈也：此療乃是手太陽脈者，以手之太陽上下接於目之内眥，故取手之太陽療目高、戴也，取手小指端及手外踝上五寸小指之間也。上部一部。天，兩額之動脈也；膽位在中，爲上中。上部地，兩頰之動脈也；足太陽膀胱，位在下，爲上下。上部人，耳前之動脈也。楊注：上部之天，兩額足少陽、陽明二脈之動，候頭角氣；上部之地，兩頰足陽明在大迎中動，候口齒氣；上部之人，目後耳前，手太陽、手少陽、足少陽三脈在和窌中動，候耳目之氣也。○三焦位在上，爲上上。中部天，手手當爲「足」。太陰也；《熱病論》：四日太陰受之，太陰脈布胃中，絡於嗌，故腹滿而嗌乾。○《外臺》云：傷寒四日，太陰受病。太陰者，脾之經也，爲三陰之首。是知三日以前，陽受病訖，傳之於陰，而太陰受病焉。其脈絡於脾。主於喉嗌，故得病四日，則腹滿而嗌乾，其病胸膈也，故可吐而愈。○脾胃在中，爲中上也。中部地，手陽明也；合谷大腸，位在下，爲中下。中部人，手少陰心。也。楊注：中部之天，手太陰脈動在中府、天府、俠白、尺澤四處，以候肺氣；中部之地，手陽明脈，檢經無動處以爲候者，候大腸氣；中部之人，手少陰動在極泉、少海二處，以候心氣也。○神明少陰在中，爲中中。下部四經，下附下。天，足厥陰肝。也；《熱病論》：六日厥陰受之，厥陰脈循陰器而絡於肝，故煩滿囊縮。○《外臺》：傷寒六日，厥陰受病。厥陰者，肝之經也。其脈循陰器絡於肝，故得病六日，煩滿而囊縮之。此則陰陽俱受病，毒氣在胸，故可下而愈。○肝在上，爲下上。下部地，足少陰
 

注



 腎當爲手太陽。也；位居下，爲下下。下部人，足太手厥。陰當爲手厥陰。也。楊注：下部之天，足厥陰脈動在曲骨、行間、衝門三處，以候肝氣；下部之地，足少陰脈動在大谿一處，以候腎氣；下部之人，足太陰脈動在中府、箕門、五里、陰廣、衝門、雲門六處，以候脾氣。十二經脈，手心主無别心藏，不入九候。手太陽、手少陽、足太陽、足少陽、足陽明，此五皆是五藏表經，候藏知表，故不入越於九候也。○包絡位在中，爲中下。

大腸手陽明之脈，手陽明脈，起手之指端上行，下屬大腸，通行大腸血氣，故曰大腸手陽明脈也。此下皆楊氏《太素》注
 

注



 。起於大指次指之端，手陽明與手太陰合。手太陰從中焦至手大指次指之端，陰極即變爲陽。如此陰極陽起，陽極陰起，行手頭及足，如環無端也。循指上廉，出合谷兩骨之間，掌骨及大指本節，表兩骨之間也。上入兩筋之中，循臂上廉，入肘外廉，上臑外前廉，手三陰行臑内，手三陽行臑外，陽明行臑外前楞也。上臂肩，出髃前廉，髃音隅，角也，兩肩端高骨，即肩角也。又五口反。上出於柱骨之會上，下入缺盆，柱骨，謂缺盆骨上極高處也。與諸脈會入缺盆之處，名曰會也。手陽明脈上至柱骨之上，復出柱骨之下，入缺盆也。絡肺，下鬲，屬大腸；府氣通藏，故絡藏屬府也。其支者，從缺盆上頸，貫頰，入下齒中，還出俠口，交人中，左之右，右之左，上俠鼻孔。頸，項前也。交謂相交，不相會入也。是動則病齒痛
 腫。齒痛，謂下齒痛也。
 ，謂面顴秀高骨也，專劣反。是主津所生病者，《八十一難》云：邪在血，血
 

注



 爲所生病也，血主濡之也。是爲血及精液皆爲濡也。津，汗也。以下所生之病，皆是血之津液所生病也。目黄口乾，鼽衄喉痺，肩前臑痛，大指次指痛不用。手陽明經是府陽脈，多爲熱痛，故循經所生七種病也。鼻孔引氣，故爲鼽也，鼻形爲鼽也。有説鼽是鼻病者，非也。氣盛有餘，則當脈所過者熱腫；是動、所生之病，有盛有虚。盛者，此脈所過之處熱及腫也。虚則寒慄不復。陽虚陰并，故寒慄也。不復，不得復於平和也。爲此諸病，盛則寫之，虚則補之，熱則疾之，寒則留之，陷下則灸之，不盛不虚，以經取之。盛者則人迎大三倍於寸口。虚者則人迎反小於寸口。

脾足太陰之脈，足太陰脈，起於足大指端，上行屬脾，通行脾之血氣，故曰脾足太陰脈者也。起於大指之端，循指内側白肉際，過覈骨後，覈，胡革反。人足大指本節後骨，名爲覈骨也。上内踝前廉，十二經脈皆行筋肉骨間，唯此足太陰經，上於内踝薄肉之處，脈得見者也。上腨内，循脛骨後，交出厥陰之前，内踝直上名爲内，外踝直上名爲外，脛後腓腸名爲腨。太陰從
 

注



 内踝上行八寸，當脛骨後，交出厥陰之前上行之。上循膝股内前廉，入腹，屬脾，絡胃，膝内之股，近膝名膝股，近陰處爲陰股也。上鬲俠咽，連舌本，散舌下；其支者，復從胃别上鬲，注心中。舌下散脈，是脾脈也。是動則病舌强，食則嘔，胃脘痛，脘，胃府也。脘，音管也
 

注



 。腹脹善噫，得後出餘氣，則快然如衰，寒氣客胃，厥逆從下上散，散已復上出胃，故爲噫也。穀入胃已，其氣上爲營、衛及膻中氣，後有下行與糟粕俱下者，名曰餘氣。餘氣不與糟粕俱下，壅而爲脹，今得之洩之，故快然腹減也。身體皆重。身及四支，皆是足太陰脈行胃氣營之。若脾病，脈即不營，故皆重也。是主脾所生病者，舌本痛，脾所生病，太陰脈行至舌下，故舌本痛也。體不能動摇，脾不營也。食不下，煩心，心下急痛，脾脈注心中，故脾生病，煩心、心急痛也。溏、瘕、洩，溏，食消，利也。瘕，食不消，瘕而爲積病也。洩，食不消，飡洩也。水閉，脾所生病，不營膀胱，故小便不利也。黄癉，不能卧，强欠，内熱身黄病也。脾胃中熱，故不得卧也。將欠不得欠，名曰强欠。股膝内腫厥，大指不用。或痺不仁，不能用也。爲此諸病，盛則寫之，虚則補之，熱則疾之，寒則留之，陷下則灸之，不盛不虚，以經取之。盛者則寸口大三倍於人迎，虚者則寸口反小於人迎。

心手少陰之脈，起於心中，出屬心系，下膈絡小腸；十二經脈之中。餘十一經脈及手太陽經皆起於别處，來入藏府。此少陰經起自心中，何以然者？以其心神是五神之主，能自生脈，不因餘處生脈來入，故自出經
 

注



 也。肺下懸心之系，名曰心系。餘經起於餘處，來屬藏府；此經起自心中，還屬心系，由是心神最爲長也。問曰：《九卷》心有二經，謂手少陰，心主，手少陰經不得有輸，手少陰外經受病，亦有療處，其内心藏不得受邪，受邪即死。又《九卷·本輸》之中，手少陰經及輸並皆不言。今此《十二經脈》及《明堂流注》，少陰經脈及輸皆有，若爲通精？答曰：經言心者，五藏六府之大主，精神之舍，其藏堅固，邪不能客，客之則心傷，心傷則神去，神去即死。故諸邪之在於心者，皆在心之包絡，包絡心主脈也，故有脈不得有輸也。手少陰外經有病者，可療之於手掌兑骨之端。又恐經脈受邪傷藏，故《本輸》之中，輸並手少陰經亦復去之。今此《十二經脈》手少陰經是動、所生皆有諸病，俱言盛衰，並行補寫；及《明堂流注》具有五輸者，以其心藏不得多受外間邪。其於飲食湯藥，内資心藏，有損有益，不可無也。故好食好藥資心，心即調適；若惡食惡藥資心，心即爲病。是以心不受邪者，不可受邪也。言手少陰是動、所生致病，及

 《明堂》有五輸療者，據受内資、受外邪也。言手少陰是受邪，故有病也。其支者，從心系上俠咽，繫目系；筋、骨、血、氣四種之精與脈合爲目系，心脈係於目系，故心病閉目也。其直者，復從心系卻上肺，上出腋下。下循臑内後廉，行太陰心主之後，下肘内，循臂内後廉，抵掌後兑骨之端，其小指掌後尖骨，謂之兑骨也。入掌内後廉，循小指之内出其端。掌外將側，名曰外廉；次掌内將側，名内廉也。是動則病嗌乾，心痛，渴而欲飲，爲臂厥。心經病，心而多熱，故渴而欲飲。其脈循臂，故是動爲臂厥之病也。是主心所生病者，目黄，脇痛，臑臂内後
 

注



 廉痛厥，掌中熱痛也。是脈上腋近脇，故脇痛也。臑臂内後廉，脈所行之處，痛及厥也。厥，氣失
 

注



 逆也。爲此諸病，盛則寫之，虚則補之，熱則疾之，寒則留之，陷下則灸之，不盛不虚，以經取之。盛者則寸口大再倍於人迎，虚者則寸口反小於人迎。

小腸手太陽之脈，手太陽脈，起於手指，上行入缺盆，下屬小腸，通小腸血氣，故曰小腸手太陽脈也。起於小指之端，循手外側上腕，出踝中人之垂手，大指著身之側，名手内側；小指之後，名手外側。足脛骨與足腕骨相屬之處，著脛骨端内外高骨，名曰内外踝。手之臂骨之端内外高骨，亦名爲踝也。手太陽脈貫踝也。直上，循臂下骨下廉，臂有二骨，垂手之時，内箱前骨名爲上骨，外箱後骨名爲下骨。手太陽脈行下骨下將側之際，故曰下廉也。出肘内側兩骨之間，上循臑外後廉，手陽明上臑外前廉，手少陽循臑外，此手太陽循臑外後廉。手三陰脈行於臑内，手三陽脈行於臑外，此爲異也。出肩解，肩、臂二骨相接之處，名爲肩解。繞肩甲，交肩上，入缺盆，肩，兩肩也。甲，兩甲也。兩箱之脈，各於兩箱繞肩甲已，會於大椎，還入缺盆，此爲正也。有説兩箱脈來交大椎上，會大椎穴以爲交者。經不言交，不可用也。絡心，循咽下鬲抵胃，屬小腸；其支者，從缺盆循頸上頰，至目兑眥，卻入耳中；其支者，别頰上
 抵鼻，至目内眥。脈絡心，循咽而下，抵著胃下，屬於小腸，上至顴
 ，傍抵鼻孔，至目内眥。目眥有三
 

注



 ：目之内角爲内眥，外角爲兑眥，崖上爲上眥也。是動則病嗌痛頷腫，不可以顧，肩似拔，臑似折。臂臑痛若折者也。是主液所生病者，耳聾，目黄，頰腫，頸頷肩臑肘臂外後廉痛。兩大骨相接之處，有穀精汁，補益腦髓，皮膚潤澤，謂之爲液，手太陽主之。邪氣病液，遂循脈生諸病也。爲此諸病，盛則寫之，虚則補之，熱則疾之，寒則留之，陷下則灸之，不盛不虚，以經取之盛。盛者則人迎大再倍於寸口，虚者則人迎反小於寸口。

膀胱足太陽之脈，足太陽脈起目内眥，上頭下項俠脊屬膀胱，通膀胱血氣，故曰膀胱足太陽脈也。起於目内眥，上額交顛上；其支者，從顛至耳上角；其直者，從顛入絡腦，還出别下項，循肩髆内俠脊抵腰中，入循膂，絡腎屬膀胱；其支者，從腰中下貫臋，入
 中；顛，項也。項上有骨空，太陽入骨空，絡腦還出也。髆音博。臋音屯，尻之厚肉也。其支者，從髆内左右别下貫胂，過髀樞，胂，俠脊肉也，似真反。髀樞，謂髀骨尻骨相抵相入轉動處也
 

注



 。循髀外後廉，下合
 中，以下貫腨，出外踝之後，循京骨至小指外側。京骨，謂外踝下近前高骨也。京，高大也。是動則病衝頭痛，目似脱，項似拔，脊痛，腰似折，髀不可以迴，
 如結，腨如裂，是爲踝厥。
 腨之病者，皆是太陽行踝之後，爲厥失逆病也。結，謂束縛也。是主筋所生病者，痔，瘧，狂，顛疾，頭亞項痛，目黄涙出，鼽衄，項背腰尻
 腨腳皆痛，小指不用。足太陽水，生木
 

注



 筋也，故足太陽脈主筋者也。所以邪傷於筋，因而飽食，筋脈横解，腸游爲痔也。爲此諸病，盛則寫之，虚則補之，熱則疾之，寒則留之，陷下則灸之，不盛不虚，以經取之。盛者則人迎大再倍於寸口，虚者則人迎反小於寸口。

心主手厥陰心包之脈，心神爲五藏六府之主，故曰心主。厥陰之脈行至於足，名足厥陰；行至於手，名手厥陰。以陰氣交盡，故曰厥陰。心外有脂，包裹其心，名曰心包。脈起胸中，入此包中，名手厥陰。故心有兩經也：心中起者，名手少陰；屬於心包，名手厥陰。有脈别行，無别藏形，三焦有氣有脈，亦無别形，故手厥陰與手少陽以爲表裏也。起於胸中，出屬心包，下鬲，歷絡三焦；自有經歷而不絡著，手厥陰旣是心藏之府，三焦府合，故屬心包，經歷三焦，仍絡著也。三焦雖復無形，有氣故得絡也。其支者，循胸出脇，下腋三寸，上抵腋下，下循臑内，行太陰、少陰之間，入肘中，下臂行兩筋之前，入掌中，循中指出其端：其支者，别掌中，循小指、次指出其端。循胸出脇之處，當腋下三寸，然後上行，抵腋下方，下循臂也。太陰、少陰旣在前後，故心主厥陰行中間也。是動則病手熱，肘攣、腋腫，甚則胸中滿，心澹澹大動，面赤目黄。澹，徒濫反，水摇；又，動也。是心主脈所生病者，煩心心痛，掌中熱。心包旣病，故令煩心心痛。爲此諸病，盛則寫之，虚則補之，熱則疾之，寒則留之，陷下則灸之，不盛不虚，以經取之。盛者則寸口大一倍於人迎，虚者則寸口反小於人迎。

三焦手少陽之脈，上焦在心下，下膈在胃上口，主納而
 

注



 不出，其理在膻中。中焦在胃中口，不上不下，主腐熟
 

注



 水穀，其理在臍傍。下焦在臍下，當膀胱上口，主分别清濁，主出而不納，其理在臍下一寸。上焦之氣如雲霧在天，中焦之氣如漚雨在空，下焦之氣如溝瀆流地也。手少陽脈是三焦經隧，通行三焦之血氣，故曰三焦手少陽脈也。起於小指次指之端，上出兩指之間，循手表，出臂外兩骨之間，上貫肘，循臑外上
 

注



 肩，而交出足少陽之後，入缺盆，上肩交少陽，行出足少陽之後，方入缺盆也。布膻中，散絡心包，下鬲，徧屬三焦；徧，甫見反。散布膻中也。有本「布」作「交」者，檢非也。三焦是氣，血脈是形，而言屬者，謂脈氣相入也。其支者，從膻中上出缺盆，上項，係耳後直上，出耳上角以屈，下頰至
 ；其支者，從耳後入耳中，出走耳前，過客主人前，交頰，至目兑眥。係，古帝反，有本作「俠」也。是動則病耳聾，渾渾淳淳，嗌腫喉痺。渾渾淳淳，耳聾聲也。是主氣所生病者，汗出，目兑眥痛，頰痛，耳後肩臑肘臂外皆痛，小指次指不用。氣謂三焦氣液。爲此諸病，盛則寫之，虚則補之，熱則疾之，寒則留之，陷下則灸之，不盛不虚。以經取之。盛者則人迎大一倍於寸口，虚者則人迎反小於寸口。

膽足少陽之脈，足少陽脈，起目兑眥，下行絡肝屬膽
 

注



 ，下行至足大指三毛，通行膽之血氣，故曰膽足少陽脈也。起於目兑眥，上抵角。下耳後，循頸行
 

注



 手少陽之前，至肩上，卻交出手少陽之後，入缺盆；角，謂額角也。項前日頸。足少陽脈，從耳後下頸，向前至缺盆，屈迴向肩，至肩曲向後，復迴向頸，至頸始入缺盆，是則手少陽上肩向入缺盆，肩上自然交足少陽也。足少陽從頸前下至缺盆向肩，即是行手少陽前也；至肩交手少陽已
 

注



 ，向後迴入缺盆，即是行手少陽之後也。其支者，從耳後入耳中，出走耳前，至目兑眥後；其支者，别目兑眥，下大迎，合手少陽於
 ，下加頰車，下頸，合缺盆，以下胸中，貫鬲絡肝屬膽，大迎，在曲頷前一寸二分骨陷者中。足少陽至大迎已，向
 ，與手少陽合已，卻邪下向頰車，加頰車已，然後下頸至缺盆，與前直者合。頰車，在大迎上曲頰端。有本云：别目兑眥，迎手少陽於
 ，無「大合」二字。以義置之，二脈雙下，不得稱迎也。循脇裏，出氣街，繞毛際。横入髀
 中；街，衢道也。足陽明脈及足少陽脈氣所行之道，故曰氣街。股外髀樞，名曰髀
 也。其直者，從缺盆下腋，循胸過季脇，下合髀
 中，脇有前後，最近下後者爲季脇。有本作「肋」。以下循髀太陽，出膝外廉，下外輔骨之前，直下抵絶骨之端，下出外踝之前，循足跗上，入小指次指之間；膀胱足太陽脈，從髀外下足，因名髀太陽。輔骨絶骨窮也，外踝上陽輔穴也。其支者，别跗上，入大指之間，循大指歧内出其端，還貫爪甲，出三毛。其足少陽脈，出大指端，還出迴貫甲，復出三毛。一名藂毛，在上節後毛中也。是動則病口苦，善太息，心脇痛，不能反側，膽熱，苦汁循脈入頰，故口苦，名曰膽痺。脈循胸脇，喜太息，及心脇皆痛也。甚則面塵，體無膏澤，足少陽反熱，是爲陽厥。甚，謂
 

注



 陽厥熱甚也。足少陽起面，熱甚
 

注



 則頭顱前熱，故面塵色也。陽厥，少陽厥也。是主骨所生病者，頭角顑痛，目兑眥痛，水以主骨，骨生足少陽，故足少陽痛病還主骨也。額角。在髮際也。頭角，謂項兩箱額角後高骨角也。顑，謂牙
 

注



 車骨，上抵顱以下者，名爲顑骨。缺盆中腫痛，腋下腫，馬刀俠嬰，汗出振寒瘧，脈從缺盆下腋，故腋下腫。復從頰車下頸，故病馬刀俠嬰也。馬刀，謂癰而無膿者是也。汗出、振寒、瘧等皆寒熱病，是骨之血氣所生病也。胸脇肋髀膝外至脛
 

注



 絶骨外踝前及諸節皆痛，小指次指不用。足少陽脈主骨，絡於諸節，故病諸節痛也。爲此諸病。盛則寫之，虚則補之，熱則疾之，寒則留之，陷下則灸之，不盛不虚，以經取之。盛者則人迎大一倍於寸口，虚者則人迎反小於
 

注



 寸口。

肝足厥陰之脈，足厥陰脈，從足指上行，環陰器，絡膽屬肝，通行肝之血氣，故曰肝足厥陰脈也。起於大指藂毛之上，循足跗上廉，去内踝一寸，上踝八寸，交出太陰之後，上
 内廉，循陰股入毛中，環陰器，抵少腹，俠胃，屬肝絡膽，上貫鬲，布脇肋，髀内近陰之股，名曰陰股。循陰器一周，名環也。循喉嚨之後，上入頏顙，連目系，上出額，與督脈會於
 

注



 顛；喉嚨上孔名頏顙。督脈出兩目上顛，故與厥陰相會也。其支者，從目系下頰裏，環脣内；其支者，復從肝别貫鬲，上注肺。肺脈手太陰從中焦起，以次四藏六府之脈皆相接而起，唯足厥陰脈還迴，從肝注於肺中，不接手太陰脈。何也？但脈之所生，禀於血氣，血氣所生，起中焦倉廪，故手太陰脈從於中焦，受血氣已，注諸經脈。中焦乃是手太陰受血氣處，非是脈次相接之處，故脈環周至足厥陰注入脈中，與手太陰相接而行，不入中焦也。是動則病腰痛不可以俛仰，丈夫頽疝，婦人少腹腫、腰痛，甚則嗌乾面塵。肝合足少陽，陽盛并陰，故面塵色也。是主肝所生病者，胸滿，嘔逆，飧
 

注



 洩，狐疝，遺溺，閉癃。脈抵少腹俠胃，故生飧洩也。狐夜不得尿，至明始得，人病與狐相似，目曰狐疝。有本作頽疝，謂偏頽病也。癃，篆文「麻」
 

注



 字，此經淋病也，音隆。爲此諸病。盛則寫之，虚則補之，熱則疾之，寒則留之，陷下則灸之，不盛不虚，以經取之。盛者則寸口大一倍於人迎，虚者則寸口反小於人迎。

上工救其萌芽，必先見三部九候之氣，盡調不敗而救之，故曰上工。下工救其已成，救其已敗。救其所成者，言不知三部九候之相失，因病而敗之也。知其所在者，知診三部九候之病脈處而治之，故曰「守其門户焉，莫知其情而見邪形也」。《素問·八正神明論》。

三部九候爲之原，《九鍼》之論，不必存也。同上。

經之動脈，其至也亦時隴起，其行於脈中循循然。其至寸口中手也，時大時小，大則邪至，小則平。其形無常處，在陰與陽，不可爲度。從而察之，三部九候；卒然逢之，早遏其路。《素問·離合真邪論》。

帝曰：真邪以合，波隴不起，候之奈何？岐伯曰：審捫循三部九候之盛虚而調之，察其左右上下相失及相減者，審其病藏以期之。不知三部者，陰陽不别，天地不分。地以候地，天以候天，人以候人，調之中府，以定三部。故曰：刺不知三部九候病脈之處，雖有大過且至，工不能盡也。誅罰無過，命曰大惑；反亂大經，真不可復。用實爲虚，以邪爲真，用鍼無義，反爲氣賊，奪人正氣；以從爲逆，營、衛散亂，真氣已失，邪獨内著。絶人長命，予人夭殃。不知三部九候，故不能久長。同上
 

注



 。

《素問·六節藏象論》：夫自古通天者，生之本，本於陰陽。其氣九州、九竅，皆通乎天氣。故其生五，其氣三，三而成天，三而成地，三而成人。三而三之，合則爲九。九分爲九野，九野爲九藏。故形藏四，神藏五，合爲九藏，以應之也。

以上五條，乃《三部九候篇》之散見者，附録於此。



注
 　諸家：原作「請家各」，據文意改。



注
 　願：原脱，據《素問》補。



注
 　立：原作「互」，據上海科學技術出版社影印本《素問》改。



注
 　易：原作「異」，兹據文意改。



注
 　左手三部：原作「左手中部」，據《黄帝内經太素校注》卷一四《診候之一》楊注改。下「右手三部」之「三」同。



注
 　也：原作「以」，據《黄帝内經太素校注·診候之一》楊注改。



注
 　病：原作「痛」，據《黄帝内經太素校注·診候之一》楊注改。



注
 　此下原有「手太陽」三字，以爲「楊注」語，然楊注無之，亦未合文例，兹删。



注
 　此下皆楊氏《太素》注：「此下」原作「北藏」，據文意改。按：本條注語原置段末「虚者則人迎反小於寸口」之下（「北藏」或原當作「此上」），而下段之注文仍出楊氏，因移於此。



注
 　血：原脱，據《黄帝内經太素校注》卷八《經脈連環》楊注補。



注
 　從：原作「後」，據《黄帝内經太素校注》卷八《經脈連環》楊注改。



注
 　脘音管也：原作「是脾脈也」，據《黄帝内經太素校注》卷八《經脈連環》楊注改。



注
 　出經：原作「經出」，據《黄帝内經太素校注·經脈連環》楊注改。



注
 　及：原作「又」，據《黄帝内經太素校注·經脈連環》楊注改。



注
 　後：原脱，據《黄帝内經太素校注·經脈連環》補。



注
 　失：原作「大」，據《黄帝内經太素校注·經脈連環》楊注改。



注
 　三：原作「有二」，據《黄帝内經太素校注·經脈連環》楊注改。



注
 　髀骨尻骨相抵相入轉動處也：「髀骨」之「髀」字原脱，「相抵」之「相」字原脱，均據《黄帝内經太素校注·經脈連環》補。



注
 　木：原作「木也」，據《黄帝内經太素校注·經脈連環》楊注改。



注
 　而：原脱，據《黄帝内經太素校注·經脈連環》楊注補。



注
 　熟：原作「熱」，據《黄帝内經太素校注·經脈連環》楊注改。



注
 　上：原作「出」，據《黄帝内經太素校注·經脈連環》改。



注
 　屬膽：二字原脱，據《黄帝内經太素校注·經脈連環》楊注補。



注
 　頸行：原作「行頸」，據《黄帝内經太素校注·經脈連環》乙。



注
 　已：原作「也」，據《黄帝内經太素校注·經脈連環》楊注改。



注
 　謂：原作「則爲」，據《黄帝内經太素校注·經脈連環》楊注改。



注
 　甚：原脱，據《黄帝内經太素校注·經脈連環》楊注補。



注
 　牙：原作「口」，據《黄帝内經太素校注·經脈連環》楊注改。



注
 　脛：原作「經」，據《黄帝内經太素校注·經脈連環》改。



注
 　於：原脱，據《黄帝内經太素校注·經脈連環》補。



注
 　於：原作「之」，據《黄帝内經太素校注·經脈連環》改。



注
 　飧：原作「飡」，據《黄帝内經太素校注·經脈連環》楊注改。下注文「飧」字同。



注
 　麻：當作「痳」。《黄帝内經太素校注》卷三○《厥死》楊注「癃，痳也」，可參證。



注
 　同上：二字原無，兹依文例補。








十二經動脈表

《類經圖翼》
 


注




 。







三部動脈表


中在兩手，爲中。

手太陰肺六。

中府一名膺中俞。　在雲門下一寸，去任脈中行六寸，乳上三肋間，陷中動脈應手，仰而取之。

雲門　在巨骨下，夾氣户旁二寸，去中行六寸，陷中動脈應手，舉臂取之。

天府　在臂臑内廉，腋下三寸動脈陷中，以鼻取之。

俠白　在天府下，去肘上五寸動脈中。

尺澤　在肘中約文上，屈肘横文筋骨罅中動脈。此診《本經》。

太淵　《神應經》曰：在掌後内側横文頭動脈。據《經穴纂要》添入。○此爲部首。

上在喉頸，爲上。

足陽明胃七。

地倉一名會維。　夾口吻旁四分，外如近下，微有動脈。若久患風，其脈亦有不動者。《纂要》「地倉」非動脈。

大迎一名髓
 

注



 孔。　在曲頷頷，腮下也。前一寸三分，骨陷中動脈。

下關　在客主人下，耳前動脈下廉，合口有空，開口則閉。側卧閉口取之
 

注



 。

人迎一名天五會。　在頸下夾結喉旁一寸五分，大動脈動而加大，出《明堂經》。應手。仰而取之此爲部首。

氣衝一名氣街。　在歸來下，鼠谿上一寸，動脈應手宛宛中，去中行二寸。《骨空論》王氏注曰：在毛際兩傍，鼠谿上一寸，脈動處
 

注



 也。

三里即下陵，出《本輸篇》。　在膝眼下三寸，胻骨外廉，筋内宛宛中，坐而豎膝，低跗取之，極重按之，則跗上動脈止矣。

衝陽一名會原，即後人所謂趺陽也。　在足跗上五寸高骨間動脈，去陷谷二寸。此診《本經》。

下在足，爲下部。○據《人寸診法》，藏府已全，少陰屬藏，不應重出。《太素》以少陰爲診衝、任，是也。藏府又以衝、任爲主。

足少陰腎三。○《内經》以心爲腦，以腎爲衝、任，則合心、腎於肺、肝。所謂心腎，謂腎任衝帶耳，非果心腎也。

太谿一名吕細。　在足内踝後五分，跟骨上動脈陷中。

復溜　足内踝上二寸，動脈陷中。

陰谷　《入門》曰：膝内附骨後，大筋下小筋上動脈，屈膝取之。此二穴據《纂要》加入。


九候動脈表


上三候

上上

手少陽三焦一。

和髎　耳後兑髮下横動脈。

上下

足太陽膀胱二。

委中一名血郄。　在
 中央約文動脈陷中，伏卧屈足取之。

崑崙　在足外踝後五分，跟骨上陷中，細動脈應手。

上中

足少陽膽三。

聽會一名聽河，一名後關。　在耳前陷中，客主人下一寸動脈宛宛中，去耳珠下，開口有空，側卧張口取之。

懸鐘一名絶骨。　在足外踝上三寸，當骨尖前動脈中，尋按取之。

客主人　耳前起骨上廉，開口有空，動脈宛宛中。據《纂要》添入。

中三候

中上

手少陰心一。

極泉　在臂内，腋下筋間動脈，入胸中。舊説有神門。

中中

足太陰脾二。

箕門　在魚腹上，越兩筋間陰股内廉，動脈應手。一云：股上起筋間。

衝門一名慈宫。　上去大横五寸，在府舍下，横骨兩端約文中動脈，去腹中行三寸半。

中下

手陽明大腸六。

合谷一名虎口。　在大指歧骨間。

二間一名間谷。　在手大指次指本節前内陷中。

商陽一名絶陽。　在手大指次指内側，去爪甲角如韭葉。

陽谿一名中魁。　在腕中上側兩筋陷中。

曲池　在腕外，輔骨、曲骨之中。

三間一名少谷。　在手大指次指本節後内側陷中。

下三候

下上

足厥陰肝三。

行間　在足大指間動脈應手陷中。一云：在足大指次指歧骨間。上下有筋，前後有小骨尖，其穴正居陷中，有動脈應手。

太衝　在足大指本節後二寸一云一寸五分。内間陷中，動脈應手。一云：在足大指本節後，行間上二寸，内間有絡亘連至地五會二寸骨罅間，動脈應手陷中。

五里　在氣街下三寸陰股中，動脈應手。《千金翼》曰：在陰廉下二寸。王注云：男子取五里，女子取太衝。

下中

手厥陰包絡二。

曲澤　在肘内廉横文陷中，筋内側動脈，屈肘得之。

勞宫一名五里，一名掌中。　在掌中央動脈，屈無名指取之。

下下

手太陽小腸一。

天窗一名窗籠。　在頸大筋前，曲頰下扶突後動脈
 

注



 應手陷中。


《脈要精微》三部十二經表


三部

肺上附上。　胃中附中。　腎下附下。附任衝。

九候

心　　　　　　脾中　　　　　大腸中

膻中　　　　　膽下　　　　　小腸下

胸中　　　　　膽上　　　　　膀胱上


《五色篇》三部九候十二經表


三部

肺闕上者，肺也。　胃方上者，胃也。　腎夾大腸者，腎也。

九候

心中極者，心也。　脾下者，脾也。　膀胱面王以下，膀胱也。

心包咽喉。　膽直下者，膽也。　大腸挾腎中央者，大腸也。

三焦首面。　膽肝左者，膽也。　小腸面王以上者，小腸也。

《周禮·疾醫》：兩之以九竅之變，參之以九藏之動。鄭注：兩參之者，以觀其死生之驗。竅之變，謂開閉非
 

注



 常。陽竅七，陰竅二。藏之動，謂脈至與不至也。正
 

注



 ，藏五又有胃、膀胱、大小腸。脈之大候
 

注



 ，要在陽明、寸口，能專是者，其
 

注



 惟秦和乎！岐伯、俞跗，則兼彼
 

注



 數術者。無三焦、膽、包絡。高同。

《太素》楊注：上部之天，兩額足少陽、膽。陽明胃。二脈之動，候頭角氣；上部之地，兩頰足陽明衍。在大迎中動，候口齒氣；上部之人，目後耳前，手太陽、小腸。手少陽、三焦。足少陽衍。三脈在和窌中動，候耳目之氣也。中部之天，手太陰脈動，在中府、天府、俠白、尺澤四處
 

注



 ，以候肺氣；中部之地，手陽明脈，檢經無動處，以爲候者，候大腸氣也；中部之人，手少陰脈動，在極泉、少海二處，以候心氣也。下部之天，足厥陰脈動，在曲骨、行間、衝門三處，以候肝氣；下部之地，足少陰脈動，在太谿一處，以候腎氣；下部之人，足太陰脈動，在中府、箕門、陰廣、衝門、雲門六處，以候脾氣。十二經脈，手心主無别心藏，不入九候。手太陽、手少陽、足太陽、足少陽、足陽明，此五皆是五藏表經，候藏知表
 

注



 ，故不入越於九候也。無膀胱、包絡。

《千金方·論診候第四》云：何謂三部？寸、關、尺也。以下爲後人所改。上部爲天，肺也；中部爲人，脾也；下部爲地，腎也。何謂九候？部各有三，合爲九候。上部天，兩額之動脈，主頭角之氣也；上部地，兩頰之動脈，主口齒之氣也；上部人，耳前之動脈，主耳目之氣也。中部天，手太陰，肺之氣也；中部地，手陽明，胸中之氣也；中部人，手少陰，心之氣也。下部天，足厥陰，肝之氣也：下部地。足少陰，腎之氣也；下部人，足太陰，脾之氣也。合爲九候。按三部九候説，注釋者十數家，惟於形藏之説，稍各有異同，而並無寸、關、尺分三部之説。惟《難經》云：「何謂三部？寸、關、尺也。何謂九候？浮中沉也。」而此段「何謂九候」以下，又係《内經》原文；若三部從《難經》，九候從《内經》，則牛頭馬身，豈非怪物！孫氏斷不至若是之糊涂。幸改孫氏文者，庸愚無識，不工作僞，致疵病百出，僞跡昭顯。真所謂無知妄作，誣衊前賢，罪何可逭！

《素問》王注：上部天，兩額之動脈，「在額兩傍，動應於手，足少陽膽。脈氣所行也」；上部地，兩頰之動脈，「在鼻孔下兩傍、近於巨髎之分，動應於手，足陽明胃。脈氣所行也」；上部人，耳前之動脈。「在耳前陷者中，動應於手，手少陽三焦。脈氣之所行也」。中部天，手太陰也，「謂肺脈，在掌後寸口中，是謂經渠，動應於手」；中部地，手陽明也，「謂大腸脈在手大指、次指歧骨間，合骨之分，動應於手也」；中部人，手少陰也。「謂心脈，在掌後兑骨之端，神門之分，動應於手也。《靈樞經·持針縱捨論》：『問曰：少陰無輸，心不病乎？對曰：其外經病而藏不病，故獨取其經於掌後鋭骨之端』，正謂此也」。下部天，足厥陰也，「謂肝脈，在毛際外羊矢下一寸半陷中，五里之分，卧而取之，動應於手也：女子取太衝，在足大指本節後二寸陷中是」；下部地，足少陰也，「謂腎脈，在足内踝後跟骨上陷中，太谿之分，動應手」；下部人，足太陰也。「謂脾脈也，在魚腹上趨筋間直五里下，箕門之分。寬鞏足，單衣，沉取乃得之，而動應於手也。候胃氣，此當取足跗上衝陽之分，穴中脈動乃應手也」。無膀胱、包絡、小腸，與馬、張及《四診心法》同。

馬注：此詳論人必有三部，各部有三候
 

注



 ，而合爲九藏，應於九野，所以爲天地
 

注



 之至數也。上部有天、有地、有人：天者，兩額之動脈，即下文天以候頭角之氣，此脈在額兩傍瞳子髎、聽會等處，動應於指，足少陽膽。脈氣所行；地者，兩頰
 

注



 之動脈，即下文地以候口齒之氣，此脈在鼻孔下兩傍，近於巨髎之分，動應於指，足陽明胃。脈氣所行也；人者，耳前之動脈，即下文人以候耳目之氣，此脈在耳前陷者中絲竹空、和髎等處，動應於指，手少陽三焦。脈氣所行也。凡此者，皆所
 

注



 以候之於頭面，故謂之上部也。中部有天、有地、有人：天者，手太陰肺經也，即下文天以候肺之氣，此脈在掌後寸口中，是謂經渠，動應於指，即手太陰脈氣所行也；地者，手陽明大腸經也，即下文地以候胸中之氣，此脈在手大指次指
 

注



 歧骨間合骨之分，動應於指，手陽明脈氣所行也；人者，手少陰心經也，即下文人以候心之謂，此脈在掌後鋭骨之端神門之分，動應於指，即手少陰脈氣所行也。凡此者，皆所以候之於手，故謂之中部也。下部有天、有地、有人：天者，足厥陰肝經也，即下文下部之天以候肝，此脈在毛際外羊矢下一寸半五里之分，卧而取之，動應於指，即足厥陰脈氣所行也；女子取太衝。原注：在足大指本節二寸陷中
 

注



 。地者
 

注



 ，足少陰腎經
 

注



 也，即下文地以候腎，此脈在足内踝後跟骨上陷中，太谿之分，動應於指，即足少陰脈氣所行也；人者，足太陰脾經也，即下文人以候脾胃之氣，此脈在魚腹上越
 

注



 筋間，直五里下箕門之分，動應於指，即足太陰脈氣所行也。凡此者，皆以候之於足，故謂之下部也。頭手足分上中下，爲三部矣；而三部之中，又各有天地人，合則爲九，所以應九野，而九野正合於吾身之九藏。故神藏五：以肝藏魂，心藏神，脾藏意，肺藏魄，腎藏志也；形藏四：即上文頭角，耳目，口齒，胸中也。合爲九藏。人有九藏，地有九野，乃天地之至數有如此者。五藏已敗，則其色夭，夭者，異於常候也，其人死矣。無膀胱、小腸、心包絡。《類》注、《四診心法》同。

《類》注：上部天，兩額之動脈，「額傍動脈，當頷厭之分，足少陽膽。脈氣所行也」；上部地，兩頰之動脈，「兩頰
 

注



 動脈，即地倉、大迎之分。足陽明胃。脈氣所行也」；上部人，耳前之動脈，「耳前動脈，即和髎之分，手少陽三焦。脈氣所行也」。中部天，手太陰也，「掌後寸口動脈，經渠之次，肺經脈氣所行也」；中部地，手陽明也，「手大指次指歧骨間動脈，合骨之次，大腸經脈氣所行也」：中部人，手少陰也，「掌後鋭骨下動脈，神門之次，心經脈氣所行也」。下部天，足厥陰也，「氣衝下三寸動脈，五里之分，肝脈經氣所行也。卧而取之。女子取太衝，在足大指本節後二寸陷中」；下部地，足少陰也，「内踝後跟骨傍動脈，太谿之分，腎經脈氣所行也」；下部人，足太陰也，「魚腹上越筋間動脈，直五里下，箕門之分，沉取乃得之，脾經脈氣所行也；若候胃氣者，當取跗上之衝陽」。「九藏，即上文九候之謂，神藏五：以肝藏魂，心藏神，肺藏魄，脾藏意，腎藏志也；形藏四：即頭角，耳目，口齒，胸中。共爲九藏。此言人之九藏，正應地之九野，乃合於天地之至數」。「按：三部九候，本經明指人身上中下動脈。蓋上古診法，於人身三部九候之脈各有所候，以診諸藏之氣，而針除邪氣，非獨以寸口爲言也。如仲景脈法上取寸口，下取趺陽，是亦此意。觀『十八難』曰：『三部者，寸、關、尺也；九候者，浮中沉也』，乃單以寸口而分三部九候之診，後世言脈者皆宗之。雖亦診家捷法，然非軒、歧本旨，學者當並詳其義」。無膀胱、小腸、包絡。

《素問》高氏世栻注：上部天，兩額之動脈，故天以候頭角之氣；上部地，兩頰之動脈，故地以候口齒之氣；上部人，耳前之動脈，故人以候耳目之氣。由此觀之，則頭面爲上部，胸膈爲中部，脇腹爲下部也。上文三部者，各有天，各有地，各有人，乃三而成天，三而成地，三而成人。一部三候，三而三之，合則爲九。以至數而合於天地，則九分爲九野；以天地而合於人形，則爲九藏。九藏者，肝、肺、心、脾、腎，藏魂、魄、神、意、志，故神藏五；大腸、小腸、胃與膀胱，藏水穀糟粕，故形藏四。合神藏、形藏，而爲九藏。若五藏之神氣已敗，不榮於外，則色必夭，夭必死矣。無三焦、膽、包絡，與鄭同。

方氏《物理小識》「三部九候」云：兩額動脈太陽所行，以候頭角氣，上部天也；頭上三部，未分手足。不知去取，大致與高、鄭同。兩頰動脈，鼻孔兩傍，近巨髎，陽明所行，以候口齒，上部地也：耳前動脈陷中，少陽所行，以候耳目之氣，上部人也。手太陰經渠，以候肺，中部天也；手陽明大腸合骨，以候胸中之氣，中部地也；手少陰神門，以候心，中部人也。毛際外羊矢下寸半陷中五里分，卧取以候肝，下部天也；太谿以候腎，下部地也：魚腹上直五里下箕門分，沉取以候脾；跗上衝陽之分，穴以候胃，下部人也。此説以足趺上衝陽一穴以候胃，爲下部人。三而三之，合則爲九，九分九野爲九藏，神藏五、形藏四也。《内經》順三才以表，舉其實，人皆在
 

注



 中。

又「十二動脈」云：此十二動脈穴，與《經穴纂要》無少異。太淵在寸，手太陰肺也。陽谿在手合骨上，手陽明大腸也。衝陽在跗，足陽明胃也。衝門在腹下前股溝縫，足太陰脾也。陰郄
 

注



 在神門内，手少陰心也。天窗在喉旁，手太陽小腸也。委中在
 宛，足太陽膀胱也。太谿在踝裏旁，足少陰腎也。勞宫在掌中，手厥陰心包絡也。和髎在耳與目之間，手少陰三焦也。懸鍾在外廉踝之上，足少陽膽也。太衝在足大指上趺，足厥陰肝也。肝經一穴，上條候於五里，此條則候太衝。方氏一人之書，何其説不一？考王、馬、張、高及《四診心法》，皆候五里；而楊氏則云肝經動在曲骨、行間、衝門三處，而無診五里之説。考衝門穴，方氏及《經穴纂要》皆云爲脾經動脈，何楊氏之説不同也？

《醫宗金鑑·四診心法》云：又有三部，曰天地人，部各有三，九候名焉。額頰耳前，寸口歧鋭，下足三陰，肝腎脾胃。注云：此遵《内經·三部九候》十二經中皆有動脈之診法也。「三部」，謂上中下也。「曰天地人」，謂上中下三部有天地人之名也。「部各有三，九候名焉」，謂三部九候天地人，三而三之，合爲九候之名也。「額頰耳前」，謂兩額、兩頰、耳前也。上部天，兩額之動脈，當頷厭之分，足少陽膽。脈氣所行，以候頭角之氣也；上部地，兩頰之動脈，即地倉、人迎之分，足陽明胃。脈氣所行，以候口齒者也；上部人，耳前之動脈，即和髎之分，手少陽三焦。脈氣所行，以候耳目之氣也。「寸口歧鋭」，謂寸口、歧骨、鋭骨也。中部天，乃掌後經渠之次，寸口之動脈，手太陰脈氣所行，以候肺者也；中部地，乃手大指次指歧骨間，合谷之動脈，手陽明大腸脈氣所行，以候胸中者也；中部人，乃掌後鋭骨下神門之動脈，手少陰脈氣所行，以候心者也。「下足三陰」，謂五里、太谿、箕門，肝、腎、脾、胃也。下部天，乃氣街下三寸，五里之動脈，足厥陰脈氣所行，以候肝者也；下部地，乃内踝後跟骨傍，太谿之動脈，足少陰脈氣所行，以候腎者也；下部人，乃魚腹上越筋間，箕門之動脈，足太陰脈氣所行，以候脾胃者也。無小腸、膀胱、包絡。



注
 　類經圖翼：原作「類經」，而以下内容則出自《類經圖翼》，因改。



注
 　髓：原作「隨」，據《張景岳醫學全書》本《類經圖翼》卷六「經絡四」改。



注
 　之：原脱，據《類經圖翼》卷六「經絡四」補。



注
 　動處：原作「應手是」，據《類經圖翼》卷六「經絡四」改。



注
 　動脈：原作「脈動」，據《類經圖翼》卷六「經絡四」乙。



注
 　非：原作「飛」，據《周禮注疏》卷五《天官冢宰下》鄭注改。



注
 　正：原作「五」，據《周禮注疏》卷五《天官冢宰下》鄭注改。



注
 　候：原脱，據《周禮注疏》卷五《天官冢宰下》鄭注補。



注
 　其：原脱，據《周禮注疏》卷五《天官冢宰下》鄭注補。



注
 　彼：原脱，據《周禮注疏》卷五《天官冢宰下》鄭注補。



注
 　處：原作「更」，據《黄帝内經太素校注》卷一四《診候之一》楊注改。



注
 　表：原脱，據《黄帝内經太素校注》卷一四《診候之一》楊注補。



注
 　候：原作「部」，據人民衛生出版社本《黄帝内經靈樞注證發微》卷三《三部九候論》馬蒔注改。



注
 　天地：下原衍一「人」字，據《黄帝内經靈樞注證發微》卷三《三部九候論》馬注删。



注
 　頰：原作「額」，據《黄帝内經靈樞注證發微》卷三《三部九候論》馬注改。



注
 　所：原脱，據《黄帝内經靈樞注證發微》卷三《三部九候論》馬注補。



注
 　指：原作「子」，據《黄帝内經靈樞注證發微》卷三《三部九候論》馬注改。



注
 　陷中：原作「陷地中」，據《黄帝内經靈樞注證發微》卷三《三部九候論》馬注改。又，此句原入正文，然本係馬氏解説其「發微」之語，即注中之注，故改作小字；「原注」二字亦校點者擬補，以免與廖氏之説混淆。



注
 　地者：「地」字原在上句「陷」字之下，乃錯簡所致，今改。



注
 　經：原脱，據《靈樞注證發微·三部九候論》馬蒔注補。



注
 　越：前文所録《素問》王注作「趨」。



注
 　兩頰：原作「耳前」，以涉下文而誤，兹據人民衛生出版社本張介賓《類經》卷五《三部九候》改。



注
 　皆在：原作「在其」，據商務印書館萬有文庫本方以智《物理小識》卷三《人身類》改。



注
 　郄：原作「郗」，據《經穴纂要》卷五改。








《經穴纂要·十二經
 


注




 動脈》



《人鏡經》曰：十二經動脈，或時動時止而不常，惟手太陰爲五藏之主，人迎爲六府之原，足少陰起於衝脈，爲十二經之海，故常動不休。手太陰肺經，動脈太淵；手陽明大腸經，動脈陽谿；足陽明胃經，動脈衝陽；足太陰脾經，動脈衝門；手少陰心經，動脈陰郄
 

注



 ；手太陽小腸經，動脈天窻；足太陽膀胱經，動脈委中；足少陰腎經，動脈太谿；手厥陰心包經，動脈勞宫；手少陽三焦經，動脈
 

注



 和髎；足少陽膽經，動脈懸鍾；足厥陰肝經，動脈太沖。明李氏有一條，見《人寸比類》中。

舊説皆混三部於九候之中，於是於十二經中但取其九，有三藏在取銷之列。自隋楊氏《太素》無膀胱、包絡，王注、馬與景岳同無手足太陽、手厥陰，方以智。、張隱菴。、高世栻。無手少陽、厥陰、足少陽，其差異姑不具論，文已前見。凡經脈、經絡、經筋皆統言十二經，且兼言奇經，此不應於十二經中去其三藏不用。十二經必取銷三藏，獨診九藏，此萬不能解決者也。考《公羊》三科九旨，九旨在三科之外，共爲十二門；經云人有三部，部各有三候，明知天子有三公，一公各有三卿，以三輔一，合爲十二，九卿不合三公兼數在内，則三部九候之共爲十二經無疑矣。或曰：經有「九藏神藏五形藏四」明文，鄭注《周禮》亦單舉九藏，故前賢就經文立説，分爲十二經。案：此讀鄭注不熟之故。按鄭注旣詳九藏，又别「脈之大要在寸口陽明」，寸口陽明即人寸比類之説也。三部爲綱，故曰大要，動輔全舉。三部有少陰，康成但舉人、寸，合之仲景，其法同也。考《脈要精微論》與《五色》，皆以十二經分三部，每部各統三經；《難經》所謂「人有三部，部有四經」，兼部位數者則爲四，本經單數，則爲一部三候，而不言四，説者遂以九藏盡十二經，於中四分必去其一，過矣！考十二經六藏六府，三部之肺胃腎一府二藏，除去三綱，正得四藏五府，不過文有顛倒耳。

「十八難」曰：脈有三部，部有四經。此二句爲古説。四三共十二經，如下表。手有太陰、陽明，足有太陽、少陰，爲上下部，何謂也？以下爲誤説。然。手太陰，陽明金也，足少陰，太陽水也；金生水，水流下行，而不能上，故在下部也。足厥陰少陽木也，生手太陽少陰火，火炎上行，而不能下，故爲上部。手心主少陽火，生足太陰陽明土，土主中宫，故在中部也。此皆五行子母更相生養者也。脈有三部九候，各何所主之？然。三部者，寸、關、尺也。九候者，浮中沉也。上部法天，主胸以上至頭有疾也；中部法人，主膈以下至臍之有疾也；下部法地，主臍以下至足之有疾也。審而制之者。駁已别見。

藏俞五十穴國風》十五之舊説：人學四，二《南》、《檜》、《曹》，三十三篇；五運五詩各十篇，合爲五十穴；六氣六詩，合爲七十二穴。天數六，地數五。《國風》二《南》、《檜》、《曹》，合四詩三十三篇，五運五詩，屬日，六氣六詩，屬月。




鄘申己化土，衛乙庚化金，王丁壬化木，陳戊癸化火，秦丙辛化水




府俞七十二穴







取有餘，補不足。《邶》首五篇取《魏》不足，取《鄭》首五篇補《豳》之不足，七五合爲十二，兩得其平，合爲兩年二十四月。《齊》詩八篇，《鄭》詩十六篇，三八二十四月，合兩年之數。《唐》詩應十二月，此爲正例；《邶》、《鄭》、《齊》、《唐》、《魏》、《豳》，此六氣，每年十二月，六年應七十月，合數。



注
 　經：原脱，據人民衛生出版社《皇漢醫學叢書》小坂元祐《經穴纂要》卷五補。



注
 　郄：原作「郗」，據《經穴纂要》卷五改。



注
 　動脈：二字原脱，據《經穴纂要》卷五補。
















營衛運行楊注補證



廖　平　撰

邱進之　校點








校點説明



廖平力主恢復古診法，以《内經》每以皮（腠理）、絡（一作「内分」）、經（三部九候診經脈）、筋、骨（筋骨亦作藏府）淺深層次，分屬藏府及邪風傳移，最關緊要，故次第成《診皮》、《診絡》、《三部九候》、《診筋》、《診骨》（以上亦名五診法）及《人迎脈口診》、《分方異宜》、《内經平脈》、《營衛運行》各篇，名《古經診法九種》。《營衛運行論》爲九種之一。據《年譜》，民國三年甲寅（一九一四），廖平撰成《診絡篇補證》二卷、《分方異治篇》一卷、《營衛運行補證》一卷。三書皆引楊上善注，補以己言，《營衛運行》並引日本丹波元堅《醫賸》、董仲舒《春秋繁露·陰陽出入篇》、馬玄臺注。有民國三年（一九一四）四川存古書局刊本，收入《六譯館叢書》。








《靈樞·脈度篇》



黄帝曰：願聞脈度。

楊注：先言骨度及腸胃度大小長短於前，次當依□以論諸脈長短，故須問之也。


 岐伯答曰：手之六陽，從手至頭此衛氣順行上營，逆行反此。五今本五上有「長」字。尺，

手陽明，大腸脈也；手太陽，小腸脈；手少陽，三焦脈也。三脈分在兩手，故有六脈。餘仿此。各依營行次第。手之三陰，足之三陽，皆從内起向於手足；手之三陽，足之三陰，皆從外起向於頭項。此數手足之脈長短，故皆從手足向内數，與手□□□脈十二經流注入身數亦同也。


 五六三丈。

計手六陽從指端至目，循骨度直行，得有五尺，不取循繞並下入缺盆、屬腸胃者，循骨度爲數，


 直而在外者。

去其覆迴


 迂曲。

行者及與支别，


 不數絡。

故有三丈也。


 手有三陽，以左右言之，則爲六陽，凡後六陰及足之六陰六陽皆仿此。手太陽起小指少澤，至頭之聽宫；手陽明起次指商陽，至頭之迎香；手少陽起四指關衝，至頭之絲竹空。六經各長五尺，五六共長三丈。手之六陰，從手至胸中逆行上。○按經言手之三陰從胸去手，此乃云從手至胸中者，此用《根結篇》説，以四肢爲根，頭胸爲結，一爲順行，一爲逆行，所以不同。三尺五寸，三六今本「六」下有「一」字。丈八尺，五六三尺，

手太陰，肺脈也；手少陰，心脈也；手心主，心包絡脈也。手之三陰，皆亦直循骨度，從手至胸三尺五寸，不取下入屬藏絡府之者。少陰從心系上係目系及
 

注



 支别者亦不取。


 凡今本作「合」字。二丈一尺。手太陰起大指少商，至胸中中府；手少陰起小指少衝，至胸中極泉；手厥陰起中指中衝，至胸中天池；各長三尺五寸，六陰經共長二丈一尺。○按手足十二經脈，手之三陰從藏走手，手之三陽從手走頭，足之三陽從頭走足，足之三陰從足走腹，此其起止之度。今云手之六陰從手至胸中，蓋手三陰營氣逆行則從手走胸。經以四末爲根，一順一逆互文見義，後仿此。足之六陽，從足上至頂今本作「頭」字。此營氣逆行。順行由肺起第一輪，肺、大腸、胃、脾；第二輪，心、小腸、膀胱、腎；第三輪，包絡、三焦、膽、肝，終於肝。逆行則由肝起，第一輪，肝、膽、三焦、包絡；第二輪，腎、膀胱、心；第三輪，脾、胃、大腸、肺。周而復始，與衛相反。八尺，六八四丈八尺。

足陽明，胃脈也；足太陽，膀胱脈也；足少陽，膽脈也。計人骨度，從地至頂七尺五寸，所謂八尺者何？以其足六陽脈從足指端當至踝五寸，故有八尺也，亦不取府藏及支别矣。


 足太陽起小指至陰，至頭之睛明；足陽明起次指屬兑，至頭之頭維；足少陽起四指竅陰，至頭之瞳子髎：各長八尺，六八共長四丈八尺。足之六陰，奇經脈多在腹中，十二經則循行於外者，其内外相通，則經言「出入」是也。從足至胸中此衛氣順行，營逆行反此。六尺五寸，六六三丈六尺，五六三尺，□□□□□□
 

注



 

足少陰，腎脈也，足厥陰，肝脈也，足六陰脈，從足至胸中六尺五寸，太陰、少陰俱至舌下，厥陰至頂及入藏府□□□□□數之也
 

注



 。


 凡今本作「合」字。三丈九尺。足太陰起大指隱白，至胸中大包；足少陰起足心湧泉，至胸中俞府；足厥陰起大指大敦，至胸中期門；各長六尺五寸，六陰經共長三丈九尺。蹻脈營衛之行必由兩蹻、任督，而後及十二經。兩蹻、任、督之説久微，故晚醫但言十二經順逆而已。從足至目七尺五寸，二七今本「七」下有「一」字。丈四尺，二五一尺，

蹻，陰陽二蹻也。起處、終處、長短是同□□□□也
 

注



 。


 按陰蹻由腹至目，陽蹻由背至目，長短不同。亦如任
 

注



 督，截長補短，合而數之，非尺寸本同。

按中人長七尺五寸，□□□□□□□二蹻脈皆起□跟中，上□□七尺五寸，若爲合數？然二蹻至目内眥
 

注



 與足太陽合，上行絡左右頞角，故得
 

注



 合數。檢少陽筋即知也。


 凡今本作「合」字。一丈五尺。蹻脈者，足少陰、太陽之别，從足至目内眥，各長七尺五寸，左右共長一丈五尺。

○


 

玄臺馬氏曰：按蹻脈有陰蹻、陽蹻，陽蹻自足申脈行於目，陰蹻自足照海行於目，然陽蹻左右相同，陰蹻亦左右相同，則蹻脈宜乎有四。今曰二七一丈四尺，二五一尺，則止於二脈者，何也？觀本篇末云：「蹻脈有陰陽，何脈當其數？岐伯答曰：男子數其陽，女子數其陰。」則知男子之所數者，左右陰蹻也，當數者爲經，不當數者爲絡。○


 按二蹻在腹内爲奇經，即西人所謂氣管、血管，在腹内止二管，上行頭手，下行兩足，乃分爲四。經有左右四脈之明文，計長則合爲二者，據腹中言之。○又，男女陰陽經絡之分，當爲記傳解説。二蹻不言絡，以經絡仍爲一也。督脈、西書所謂「神經」。任脈西書所謂「淋巴管」。各四尺五寸，此指正行之脈。二四八尺，二五一尺。

督脈上行至頭，任脈唯至兩目之下，督脈上行至目，復上□□極□行所，其長與任脈不同。


 楊注以督、任長短不同，其説是也，特二蹻一當同此，有長短之别。

若爲皆有四尺五寸？然任脈□□外循腹上行而絡脣口者，督脈取其起於下極之□□□□於脊，脊上至風府者，以充四尺五寸之數，餘不入數。


 今本有「合九尺」三字。○按督脈長，任脈短，陽蹻行背長，陰蹻行腹短。經以督、陽蹻爲長數，任、陰蹻爲短數，得數相同，故折合數之耳。凡
 

注



 都合一十六丈二尺，此氣之大經隧也。督行於背，任行於腹，各長四尺五寸，共長九尺。右連前共二十八脈，通長一十六丈二尺，此周身經隧之總數也。



注
 　及：原作「其」，據人民衛生出版社本《黄帝内經太素校注》卷一三《脈度》楊注改。



注
 　□□□□□□：以下「足少陰」至「足六陰脈」五句，原作「足少陰，腎脈也，足厥陰，肝脈，足太陰，脾脈也，六陰」，或據清光緒間通隱堂所刊袁昶抄本（簡稱「袁刻」）。此據《黄帝内經太素校注·脈度》楊注改。又，據《太素校注》本蕭延平按，云袁刻頗「與原鈔不合」，並擬句首六缺字作「足太陰脾脈也」。體例所限，兹不復贅，詳參上引《太素校注》及學苑出版社本《黄帝内經太素新校正》。



注
 　□□□□□數之也：此八字原無，據《黄帝内經太素校注·脈度》楊注補。所缺五字，蕭延平「按」擬作「與支别亦不」。



注
 　是同□□□□也：原作「是同□□也」，據《黄帝内經太素校注·脈度》楊注補。



注
 　任：原作「在」，據文意改。



注
 　眥：原脱，據《黄帝内經太素校注·脈度》楊注補。



注
 　得：原作「爲」，據《黄帝内經太素校注·脈度》楊注改。



注
 　凡：原作「九凡」，據《黄帝内經靈樞》卷四《脈度》改。








《靈樞

 ·衛氣行篇》



黄帝問於伯高今本作「岐伯」。曰：願聞衛氣之行，衛如北斗順行。出入之合，讀作「會」，即生會之「會」。何如？伯高答曰：歲有十二月，日有十二辰，辰即爲時。○十二辰即十二支也，在月爲建，在日爲時。子午爲經，卯酉爲緯，天象直者爲經，横者爲緯。子、午當南北，二極居其所而不移，故爲經；卯、酉横度如緯，故爲緯。天周二十八宿，而今本「而」下有「一」字。面七星，四七二十八星，天分四面，曰東西南北。一面七星，如角、亢、氐、房、心、尾、箕，東方七宿也；斗、牛、女、虚、危、室、壁，北方七宿也；奎、婁、胃、昴、畢、觜、參，西方七宿也；井、鬼、柳、星、張、翼、軫，南方七宿也；是爲四七二十八星。房、昴爲緯，虚、張爲經。

楊注：經云「虚張爲經」者，錯矣，南方七宿星爲中也。


 房在卯中，昴在酉中，故爲緯；虚在子中，星在午中，故爲經。是故房至畢爲陽，衛氣左行。昴至尾今本作「心」。爲陰，

經云昴至尾爲陰，便漏心宿也。


 亦左行。陽主晝，陰主夜，自房至畢，其位在卯、辰、巳、午、未、申，故屬陽而主晝；自昴至尾，其位在酉、戌、亥、子、丑、寅，故屬陰而主夜。故衛氣之行，一日一夜《靈樞》有《順氣一日分爲四時篇》。五十周於身，此日夜分數，合則百周。晝日行於陽二十五周，夜行於陰二十五周日又分平旦、日中：夜又分日入、雞鳴，四分各得二十五周。於今本「於」字上尚有一「周」字。五藏。

經云：晝行手足三陽，終而復始，二十五周；夜行五藏，終而復始，二十五周也。


 衛氣之行於身者，一日一夜凡百周於身。天之陽主晝，陰主夜；人之衛主陽，營主陰，故衛氣晝則行於陽分五十周，夜則行於陰分五十周。是故平旦陰盡，五十周畢。陽氣出於目，陽蹻盛。目張則氣上行於頭，循項由陽蹻走頭項，接足太陽。下足太陽，順行之序以《五十營》爲詳，由手太陰始。循背下此爲順行。至小指之耑；

行於五藏，陰氣盡也；衛氣出目，循足太陽，氣出於目也。小指之耑，足小指外側耑也。


 循行十二經，如環無端。此言六陽經而略六陰，互文見義。○太陽始於睛明，故出於目。然目者宗脈之所聚，凡五藏六府之精，陽氣皆上走於目而爲睛，故平旦陰盡則陽氣至目而目張，目張則衛氣由睛明穴上頭，循項下足太陽經之分，循背下行，以至足小指耑之至陰穴也。其散者，别於目兑今本作「鋭」。眥，順行先手後足，逆行先足後手。下手太陽，逆行。順、逆，手足太陽均在第二輪。下至今本此下有「手」字。小指之耑今本作「間」。外側；散者，散行者也。衛氣之行不循經相傳，故始自目鋭

 眥而下於足太陽。其散者自目鋭眥而行於手太陽也，下至手小指之間，外側少澤穴也。其散者，由太陽至少陽，中當行足手二陰。别目兑今本作「鋭」。眥，手、足少陽，順行在第三輪，逆行在第一輪。下足少陽，注小指次指之間；此自太陽行於足手少陽也。目鋭眥，足少陽瞳子髎也。足小指次指之間，竅陰穴也。以上循手少陽先足後手，逆行。之分，今本此下有「側」字。下至小指次指今本無「次指」二字。之間：「分側」當作「外側」，「小指」下當有「次指」二字，謂手少陽關衝穴也。别者今本此下有「以上」二字至耳前，由少陽至陽明，中當更行二陰。合於頷脈，注足陽明，與太陰合。下行至跗上，入足今本無此「足」字。五指之間；此自少陽而行於手足陽明也。合於頷脈，謂由承泣、頰車之分下在此陽明經，五指當作「中指」，謂厲兑穴也。其散者，從耳下下逆。手陽明，手足陽明，順行在第一輪，逆行在第三輪。入大指之間，入掌中；

眥，才脂反。目崖，一曰目匡。


 此楊注之釋文，當輯出别爲一卷。

散者，衛之悍氣，循足太陰脈而有餘别，故曰散者。别目兑眥，目外決眥也。目之兑眥有手太陽，無足太陽，今言别者，足太陽脈係於目系，其氣至於兑眥，故衛氣别目兑眥，下手太陽，至小指之耑外側也。行此手足太陽，一刻時也。


 四分，一刻之初。

衛之悍氣别者，循足少陽至小指次指之間，别者循手少陽至於小指次指之間。二刻時也。


 同是一刻行三輪，尚有二蹻、任、督不在數内，十二經外更有四經，注共十六經。一刻四分之，此爲刻之第二分。

衛之悍氣别者，合於頷脈，謂足陽明也。入五指間者，謂足陽明絡散入

 十指間，故刺瘧者，先刺足陽明十指間也。手陽明偏歷大絡，斜肩髃上曲頰偏齒；其别者從齒入耳，故衛别於耳下下手陽明，至大指間。入掌中者，手陽明脈不入掌中，而言入者，手陽明脈氣雖不至掌中，衛之悍氣循手陽明絡至掌中，三刻時也。


 一刻一周，百刻百周，今以爲三刻一周，則日夜且不及五十周，《類經》以爲二十五周，是也，此爲誤説。

其至於足也，入足心，出内踝，下行陰分復合於目，爲一周。衛之悍氣，晝日行手足三陽已，從於足心，循足少陰脈上，復合於目，以爲行陽一周。如是，晝日行二十五周也。


 手陽明之别者入耳，故從耳中行本經。大指下當有「次指」二字，謂商陽穴也。其至於足也，足少陰逆行，從胸走足。入足心，出内踝下，行經詳三陽六經，其於陰經止一見，腎爲舉一以示例。陰分，下行三陽，一見陰分，與此同。復合於目，故爲一周。此當指五十營大周而言，復合則有寤寐之不同。○此自陽明入足心出内踝者，由足少陰腎經以下行陰分也。少陰之别爲蹻脈，蹻脈屬於目内眥，故復合於目，交於足太陽之睛明穴。此衛氣晝行之序耳。足、手六陽而終於足少陰經，乃爲一周之數也。是故日行一舍，人氣行一當作「三」。周於身與十當作「七分之四」。分身之八；

以下
 

注



 俱言行陽二十五周，人氣行身一周。復行第二周内十分中之八分，即日行之一舍也。


 下經云「迴行一舍，水下三刻與七分刻之四」，下「水下四刻」，是天周二十八舍而一日一周，人之衛氣，晝夜凡行百周爲實，而用二十八除之，則日行一舍，衛氣當行三周與七分身之四。○舍即「宿」也，按太史《律書》及《天官》等書，俱以二十八宿作二十八舍。曰舍者，爲七政之所舍也。日行二舍，人氣行三當作「六」。周於身與十分身之六；下云「水下八刻」。云十分身之六者，有奇分也，後仿此。日行三舍，人氣行於身五當作「十五」。周與十分身之四；下「水下十二刻」。日行四舍，人氣行於身七十八。周與十分身之二；下「水下十六刻」。日行五舍，人氣行於身九周；下「水下二十刻」。日行六舍，人氣行於身十周下「水下二十四刻」。與十分身之八；人氣當行十周與十分身之七分一釐四毫有奇，爲正數，餘者爲奇分。日行七舍，人氣行於身十二周當作「二十五」。於身與十分身之六；人氣當行十二周與十分身之四分九釐有奇，爲正數，餘者爲奇分。此一面七星之數也。日行十四舍，人氣二十五當作「五十」。周於身有奇分五十周。與十分身之四；

人氣晝日行陽，二十五周於身有奇分十分身之二。言「四」，誤也。


 合行並數，當照楊注加一倍。陽盡而陰受氣矣。日行七舍爲半，日行十四舍，則自房至畢爲一周。人氣當行五十周，則爲正數。今凡日行一舍，人氣行三周與七分刻之八。其始入於陰，常從足少厥。陰陽言三陽，陰詳五藏。注於腎，當作心主，由肝至心主。腎注於心，

衛之陽氣，晝日行三陽二十五周已，至夜行於五藏二十五周。腎脈支者

 從肺出絡心，故衛氣循之注心者也。衛氣夜行五藏，皆從能尅注於所尅之藏，以爲次也。


 由心主至腎。《五十營篇》詳言十二經順行之序，此篇前詳陽，此言陰，陰終於肺，與衛氣順行者適相反。心注於肺，

心脈直者手少陰復從心系卻上肺，故衛氣循心注肺者也。


 由腎至手少陰心。肺注於肝，

肝脈支者復從肝别貫膈上注肺，故衛氣循肺注肝者也。


 肝注於脾，

肝脈俠胃，胃脈絡脾，故得肝脈注於脾也。


 由心至足太陰脾。脾復注於腎由肝至於腎。爲周。

脾脈足太陰從下入少腹，氣生於腎，故衛氣循之注骨者也。


 此言營氣夜行陰分，始於足厥。是故夜行一舍，人氣行於陰藏一周三周。與十分藏之八，當作「七分刻之四」。亦如陽行之二十五周當作「五十」。而復合於目。

前行陽中，日行一舍，人氣行身一周，復行後周十分身之八分。此夜行一舍，人氣行陰藏一周，復行後周十分藏之八，與前行陽二十五周數同，亦有二十五周，合五十周復合於目。終而復始也。


 衛氣行於陰分，五十周則夜盡，夜盡則陰盡，陰盡則人氣復出於目之睛明穴，而行於陽分。是爲晝夜百周之度。陰陽一日一夜，合有奇分十分身之二，今本作「四」。與十分藏之二，

行陽奇分十分身之二，行陰奇分亦有十分藏之二，其數同也。


 是故人之所以卧起之時有早晏，奇分不盡故也。前日行十四舍人氣行五十周爲一日，故此一晝一夜日行二十八舍，人氣行百周。所謂奇分者，言氣有過度不盡也。故人之起卧亦有早晏不同耳。黄帝曰：衛氣之在於身也，上下往來衛氣行，手陰下陽上，足陽下陰上，營反此。不以期，候氣而刺之奈何？不以期，謂或上或下、或陰或陽，而期有不同也。伯高曰：分有多少，日有長短，春秋冬夏，各有分理，然後常以平旦爲紀，以夜盡爲始。四時分、至晝夜雖各有長短不同，然候氣之法必以平旦爲紀，蓋陰陽所交之候也。是故一日一夜，水下百刻，氣亦行百周。二十五刻者，半日之度也，晝分爲二，故二十五周。常如是毋已。日入而止，又二十五。隨日之長短，四時各照《日出日入表》以爲準。二分平，日長陽盛多，行夏至爲極；日短陰盛多，行冬至爲極。詳《大會表》。各以爲紀而刺之。一晝一夜凡百刻，司天者紀以漏水，故曰「水下百刻」。二十五刻得百刻四分之一，是爲半日之度。分一日爲二，則爲晝夜；分一日爲四時，則朝爲春，日中爲夏，日入爲秋，夜半爲冬。故當以平旦爲陽始，日入爲陽止，各隨日之長短以察其陰陽之紀，而刺之也。謹候其時，病可與期，此候氣法。以時定其大小會所在而刺，一日一夜之中，大會二，小會九十八，大會如地球公轉，小會如地球私轉。失時反候者，此針灸候氣法。百病不治。失時反候，謂不知四時之氣候、陰陽之盛衰，而誤施其治也。故曰：刺實者，刺其來也；診經脈不能言來去，惟候氣法乃有之。刺虚者，刺其去也。邪盛者爲實，氣衰者爲虚。刺實者刺其來，謂迎其氣至而奪之；刺虚者刺其去，謂隨其氣去而補之也。此言氣存亡之時，以候實虚而刺之。

刺實等，衛氣來而實者，可刺而寫之；衛氣去而虚者，可刺而補之。


 是故謹候氣之所在而刺之，是謂逢時。經中所云來、去、至、止，多爲針灸候氣法。《難經》以爲診寸口，大誤。病今本無此「病」字。在三陽，必候其氣之加今本無此二字。在於陽分今本無此「分」字。而刺之；刺陽在晝。病在三陰，必候其氣之加今本無此二字。在於陰分刺陰在夜。而刺之。

病在手足三陽刺之，可以用療陽病之道也；病在三陰刺之，可以取療陰病之道也。


 此刺衛氣之道，是謂逢時。逢時者，逢合陰陽之氣候也。水下一刻，一刻人氣行一周，爲正例。以下乃互文見義。人氣在太陽；

在太陽者，在手足太陽也。


 一周。水下二刻，人氣在少陽；

在少陽者，謂是手足少陽。


 二周。水下三刻，人氣在陽明；

在陽明者，謂是手足陽明也。


 三周。水下四刻，以四刻爲一舍。六言之。人氣在陰分。言三陽，則有三陰可知。按半日行七舍，每舍占三刻與七分刻之四，故經以四爲舍；三陽各占一刻，陰分占七分刻之四，則爲一舍。水下五刻，五周。人氣在太陽；水下六刻，六周。人氣在少陽；水下七刻，七周。人氣在陽明；水下八刻，八周。人氣在陰分。此行二舍矣。水下九刻，九周。人氣在太陽；水下十刻，十周。人氣在少陽；水下十一刻，十一周。人氣在陽明；水下十二刻，十二周。人氣在陰分。三陽之後一見陰，此爲三舍。水下十三刻。十三周。人氣在太陽；水下十四刻，十四周。人氣在少陽；水下十五刻，十五周。人氣在陽明；水下十六刻，十六周。人氣在陰分。此爲四舍。水下十七刻，十七周。人氣在太陽；水下十八刻，人氣在少陽；水下十九刻，人氣在陽明；水下二十刻，人氣在陰分。此爲五舍。水下二十一刻，人氣在太陽；水下二十二刻，人氣在少陽；水下二十三刻，人氣在陽明；水下二十四刻，人氣在陰分。此陽氣行於陰分。六舍也。水下二十五刻，二十五周。人氣在太陽，日行七舍矣。數有零奇，故七舍只見一刻。此半日一日分爲四時，寅、卯、辰爲半日。之度也。日行七舍，水下二十五刻，凡二十五周於身。此日行七舍，則半日之度也。從
 

注



 房至畢十四舍，水下五十刻，日行半度，從房至畢十四舍爲陽，主一晝之度，水下當五十刻；從昴至心十四舍爲陰，主一夜之度，亦水下五十刻。晝夜百刻，日行共少天一度；故此一晝五十刻，日行於天者，半度也。迴行一舍，水下三刻上文三陽。與七分刻之二。

迴行一舍，水下三刻與七分刻之四，言七分刻之二者錯矣。置五十刻，以十四舍除之，得三刻十四分之八，法實俱半之，得七分之四也。


 上文陰分，此言日度。迴行一舍，則漏水當下三刻與七分刻之四。若以二十八歸除分百刻之數，則每舍當得三刻與十分刻之五分七釐一毫四絲有奇，亦止分七分刻之四毫，思無差也。此節乃約言二十八舍之總數，故不論宿度之有多寡也。《大要》曰：常以日之加於宿上也。人氣在太陽，

衛氣行三陽上於目者，從足心循足少陰脈上至目，以爲一刻。若至於夜便
 

注



 入腎，常
 

注



 從腎注於肺，晝夜行藏二十五周，明至於目
 

注



 ，合五十周，終而復始，以此爲準，不煩注解也。


 是故日行一舍，人氣行三陽上文爲一舍之法，此解甚明，景岳乃以一舍爲一周，其誤甚矣。與陰分，按此明上文四刻爲一舍之數，或乃以爲一周，誤矣。常如是無已，與天地同紀，以日行之數加之於數度之上，則天運人氣皆可知矣。此總結上文，而言人與天地同其紀也。紛紛
 
 
 

注



 ，終而復始，一日一夜，下水今本作「水下」。百刻而盡矣。

紛，孚
 

注



 云反。
 


 ，普患反。謂衛氣行身不息，紛紛
 
 ，無有窮期
 

注



 也。紛紛
 
 ，言於紛紜叢雜之中而條理不亂也，故終而復始，晝夜循環，無窮盡矣。

《醫賸上·息數不同》：經云人一日一夜，凡一萬三千五百息，方以智云：「窮之蓋洛書之數也。」而考諸書，其數不一：張杲
 

注



 《醫説》一萬三千五百二十息，《小學紺珠》引胡氏《易》説一萬三千六百餘息，朝鮮金悦卿《梅月堂集》云：人一日有一萬三千六百呼吸，一呼吸爲一息，一息之間，潛奪天運三萬三千五百年之數。一年三百六十日，四百八十六萬息。

《天經或問》二萬五千二百息。吕藍衍《言鯖》云：一氣之運行出入於身中，一時凡一千一百四十五息，一晝夜計一萬三千七百四十息。《釋氏六帖》引《詈意經》云：一日有三萬六千五百息也。何夢瑶《醫碥》云：「《内經》曰脈一日一夜五十營，營，運也，經謂人周身上下、左右前後，凡二十八脈，共長一十六丈二尺，五十運計長八百一十丈。呼吸定息，脈行六寸，一日夜行八百一十丈，計一萬三千五百息。按此僞説也，人一日夜豈止一萬三千五百息哉！」據何之言、佛説、西説，並多於一萬三千五百，未知以何爲實
 

注



 數也。






注
 　靈樞：二字原無，據文例補。後文有如此類者徑補，不再出校。



注
 　鋭：原無，依文意補。



注
 　入：原作「入於」，據《黄帝内經太素校注·衛五十周》楊注改。



注
 　下：原作「上」，據《黄帝内經太素校注·衛五十周》楊注改。



注
 　者：原脱，據《黄帝内經太素校注·衛五十周》楊注補。



注
 　從：原脱，據《靈樞》卷一一《衛氣行》補。



注
 　便：原作「分」，據《黄帝内經太素校注·衛五十周》楊注改。



注
 　常：原脱，據《黄帝内經太素校注·衛五十周》楊注補。



注
 　目：原作「日」，據《黄帝内經太素校注·衛五十周》楊注改。



注
 　
 
 ：原作「昐昐」，據《靈樞·衛氣行》改。



注
 　孚：原作「字」，據《黄帝内經太素校注·衛五十周》楊注改。



注
 　期：原作「之」，據《黄帝内經太素校注·衛五十周》楊注改。



注
 　張杲：原誤作「張景」。按，南宋張杲字季明，著有《醫説》十卷，因據改。



注
 　實：原作「質」，據人民衛生出版社《皇漢醫學叢書》本櫟蔭拙者《醫賸》改。







《靈樞·邪客篇》 楊本在《營衛氣行篇》。



黄帝問於伯高曰：夫邪氣之客於今本無「於」字。人也，或令人目不瞑不卧出者，何氣使然？

楊注：厥邪客人爲病，目開不得合，卧起□□
 

注



 起也。


 伯高答曰：五穀入於胃也，其糟粕、下。津液、上。宗氣中。分爲三隧。

宗，總也。隧，道也。糟粕、津液、總氣分爲三隧。


 上中下三焦。故今本無「故」字。宗氣積於胸即元氣。乳下動振衣，爲宗氣泄。中，居中不行。出於喉嚨，以貫心脈而行呼吸焉。

糟粕、津液、濁穢下流以爲溲便。其清者宗氣，積於膻中，名曰氣海，其氣貫於心肺，


 合二藏爲一。出入喉嚨之中而行呼吸，一也。中，脾胃主之。營氣者，下，肝膽主之。泌其津液，水穀所化之氣。注之於脈，營行脈中。化而今本作「以」。爲血，血由氣化，同實異名。以營今本作「榮」。四末，在外。内注五藏六府，内。以應刻數焉。

營氣起於中焦，泌五穀津液，注於肺脈手太陰中，化而爲血，循脈營於手足，迴五藏六府之中，旋還
 

注



 以應刻數，二也。


 陰常逆行。衛氣者，上，肺心主之。出其悍氣之慓疾，内。而先行四末、分肉、皮膚之間衛不由隧道。而不休者也，不止。陽常順行不止。晝日行陰陽同。於陽，房至畢。夜行於陰，畢至房。其入於陰也，今本無此句。常其入於陰也。從足少讀作「厥」。陰之分間，肝。行於五藏六府。

衛氣起於上焦，上行至目，行手足三陽已，夜從足少陰分上行五藏，至晝還行三陽，如是行五藏。行六府者，夜行五藏之時，藏脈絡府，故兼行也，以府在内故，三也。


 陰走足少陰腎。今厥氣客於藏府，則衛氣獨衛其外，行於陽，不得入於陰，衛其外，則陽氣瞋，瞋則陰蹻陷，少陽氣滿，目以陽故不得瞑。○昴爲閉門，氣行於陰矣。行於陽則陽氣盛，陽氣盛則陽蹻满
 

注



 ，陽蹻由足至睛明，循腹入肺藏；魄氣順行十二經，由任、督、二蹻復至睛明，爲寤。不得入於陰，陰虚，故目不得瞑。

厥氣，邪氣也。邪氣客於内藏府中，則令衛氣不得入於藏府，衛氣唯得衛外，則爲盛陽。瞋，張盛也。藏府内氣不行，則内氣益少。陽蹻之脈在外營目，今陽蹻盛溢，故目不得合也。瞑，音眠。


 黄帝曰：病而不得卧，當作「瞑」。何
 

注



 氣使然？岐伯曰：衛氣不得入於陰，大會後北行。常留於陽，日中離方。留於陽則陽氣滿，陽氣滿則陽蹻盛，陽蹻由足至睛明，循背行，入肺。順行十二經，由任、督、二蹻復至睛明，爲寤。不得入於陰則陰氣虚，故目不瞑矣。黄帝曰：病目而不得視
 

注



 者，何氣使然？岐伯曰：衛氣留於陰，大會後南行。不得行於陽，卯爲開門不得出。留於陰則陰氣盛，陰氣盛則陰蹻滿，陰蹻由睛明至足，循背下行入肝，逆行十二經。由任、督、二蹻復至睛明爲寐。不得入
 

注



 於陽，則陽氣虚，故目閉也。黄帝曰：人之多寐者，何氣使然？岐伯曰：此人腸胃大而皮膚澀，而分肉不解焉。腸胃大則衛氣留久，皮膚澀則分肉不解，其行遲。夫衛氣者，晝日平旦、日中，分爲二。常行於陽，夜日夕、夜半，分爲二。行於陰，故陽氣盡則卧，陰氣盡則寤。故腸胃大則衛氣行留久，皮膚澀、分肉不解，則行遲。留於陰也久，其氣不精，瞑。則欲瞑，故多卧矣。此天性多眠之人。其腸胃小，皮膚滑以緩，分肉解利，衛氣之留於陽也久，故少瞑焉。此天性多醒之人。黄帝曰：其非常經也，卒然多卧者，何氣使然？岐伯曰：邪氣留於上膲，上膲閉而不通，已食若飲湯，衛氣留久於陰而不行，故卒然多卧焉。

《董子·陰陽出入篇》：天道大數，相反之物也，不得俱出，陰陽是也。春出陽陽，天盤星辰；陰，地盤地形。○斗指東。而入陰，日纏在西，陰旋從乾爲
 

注



 反離，故曰「入」。秋出陰斗指西，陰從巽起。一爲出於外。而入陽，日纏在東，陽從離起，亦北行還坎，爲入。夏夏至以後。右陽斗從午指未。而左陰，陰從午至巳。冬冬至局。右陰乾六至九。而左陽，坎一至四。陰出陰生數。陰由離起一，逆行一二三四，爲「出」。則陽入，陽成數。夏至後陽行七八九歸北，爲「入」。○坎陽始，離陰始，故陽以北爲家，陰以南方爲家。陽出陽生數。○冬至局，陽南行一二三四，爲「出」。則陰入，陰成數。○陰從乾起行六七八九至離，爲其地位相同，而或出或入之情則相反。陰右則陽左，陰左則陽右。是故春春分，卯。俱南，秋秋分，酉。俱北，而不同道；夏五十合，中。交於前，冬交於後，而不同理；並行一出一入。而不相亂，澆滑而各持分，此之謂天之意。而何以從事？天之道，初薄大冬，專就玄武起例。陰陽各從一方來，而移讀作「居」。於後，坎。陰由東方來西，逆行，生數。陽由
 

注



 西方來東，慢行一周，日纏。至於仲冬之月，相遇北方，合而爲一，五十。謂之曰至。玄空冬至。别而相去，所謂南還。陰適右，乾六逆行。陽適左。坎一順行。適左者其道順，北斗月建，陽順從左。適右者其道逆。日纏六合，陰逆從右。逆氣左上，冬至，玄空陰氣盛。順氣右下，陽氣伏藏。故下暖而上寒。猶言内暖外寒。陰陽並路，分上下。以此見天之冬陽氣潛藏，故在下。冬至局，今之洛書是也。右陰乾六至九。而左陽坎一至四。也，上所右冬至陰行上，逆。而下所左也。陽氣潛藏，故在下。冬月盡，而陰陽俱南還，陽南還出於寅，陰南還入於戌，乾六。此陰陽所始寅爲木火之始。出地寅生。入地戌庫。之見處也。寅與亥合，卯與戌合，陰陽相見兩爲難。至於仲春之月，陽在正東，斗指卯。陰在正西，卯、戌合。謂之春分。春分者，陰陽相半也，故晝夜均而寒暑平。陰日損而隨陽，入者損一。陽日益出者益二。而鴻，辟卦成乾。故爲暖熱。初得大當作「中」。夏之月，相遇南方，五十入，中。合而爲一，謂之日至。朱雀，夏至。别而相去，由此北還。陽適右，由離起六。陰適左，由巽起一。適左由下，有二道。適右由上，天運斗柄。上暑而下寒，以此見天之夏右陽離六兑八。而左陰也。巽一震二。上其所右，陽斗行上道。下其所左。日纏行下道。夏月盡，而陰陽俱北還，陽北還而入於申，陽至陰地。陰北還而出於辰，陰至陽位。此陰陽之所始申爲金水之始。出地申，生。入地辰，庫。之見處也。至於中秋之月，陽在正西，斗指西。陰在正東，陰如日纏。謂之秋分。秋分者，陰陽相半也，故晝夜均而寒暑平。陽日損而隨陰，陰日益而鴻，故至於季秋而始霜，至於孟冬而始寒，小雪而物咸成，大寒而物畢藏，天地之功終矣。



注
 　□□：原作「方日」，據《黄帝内經太素校注》卷一二《營衛氣行》楊注改。



注
 　還：原作「轉」，據《黄帝内經太素校注》卷一二《營衛氣行》楊注改。



注
 　滿：原作「陷」，據人民衛生出版社本《針灸甲乙經校釋》卷一二《目不得眠不得視及多卧卧不安不得偃卧肉苛諸息有音及喘》改。



注
 　何：原作「有何」，據《黄帝内經靈樞》卷一二《大惑論》改。



注
 　視：原作「瞑」，據《黄帝内經靈樞》卷一二《大惑論》改。



注
 　入：原作「出」，據《黄帝内經靈樞》卷一二《大惑論》改。



注
 　爲：此字疑爲衍文。



注
 　陽由：二字原脱，據《春秋繁露》補。








《靈樞·營氣篇》此篇專論營血運行，故名篇。



黄帝曰：營氣之道，内穀爲寶，穀入於胃，乃傳之肺，順行之序。流以上楊本。溢於中，腹中。布散於外，

楊注：穀入胃已，精濁下流，清精注肺，肺得其氣，流溢五藏，布散六府也。


 皮膚。精專者指血。行
 

注



 於經隧，衛不循經隧。常營無已，終而復始，是謂天地之紀。

精專血氣，常營無已，名曰營氣也。


 故氣此衛氣順。從太陰肺由胃氣助之行。出，注於今本作「手」字
 

注



 。陽明，走手。上行走頭。注足陽明，下行從頭走足。至跗上，注大指間，走足。與太陰合。

以下言營行十二經脈也。氣，營氣也，營氣起於中焦，並胃口出上焦之後，注手太陰、手陽明，乃之足陽明也。


 足脾走手。上行抵髀，從足走胸。從髀注心今本作「胸」。中，一輪。○下心外散於胸中，此亦當是胸，從足走胸是也。循手少陰第二輪。出腋下臂，注小指之端，今本無此二字。○走手。合手太陽，上行乘腋出
 内，注目内眥，上顛走頭。下項，合足太陽，循脊下尻，行注小指之端，

足太陰脈注心中，從心中循手少陰脈行也。合者，合二手小指端也；上顛下項者，十二經中手太陽脈支者，别頰上
 


 抵鼻，至目内眥，手太陽脈起目内眥。此言上顛者，循手太陽氣至目内眥，合足太陽之氣，與之共行，上顛下項，然後稱合，理亦無違也。循足心注足少陰，上行注腎，從腎注心，腹内之脈，不可見。外在外者。散於胸中，走胸，二輪。循心主第三輪。脈出腋下手厥陰。臂，入今本作「出」。兩筋之間，入掌中，出中指之端，走手。還注小指次指之端，合手少陽，上行注膻中，走頤。○膻中，當指腦户而言。心主心包絡之「心」當作「囟」，與心别爲一「囟」，經文每同用一「心」字，當分别觀之。散於三焦，心主與三焦爲表裏。從三焦今本無此三字。注膽指外腎言。出脇，注足少陽，下行至跗上，走足。復從跗注大指間，合足厥陰上行至肝，肺始肝止。○走胸，三輪。從肝上注肺，逆行，與上全反。上循喉嚨，此逆行，督脈、任脈之序。入頏顙之竅，究於畜門。其别者，上額循顛下項中，循脊入骶，是督脈也，胃先行督，由督乃達肺。絡陰器，上過毛中，入臍中，上循腹裏，入缺盆，是任脈也。下注肺中，由任注肺
 

注



 。復出太陰。脾在中，爲足太陰經。此營氣之行，順行之次最詳。逆順之常也。

問曰：肝脈足厥陰，上貫膈，布脇肋，循喉嚨之後，上入頏顙，連目系，上出額，與督脈會於顛。此言足厥陰脈循喉嚨究於畜門、循顛入骶等是督脈者，未知督脈與足厥陰脈同異何如？答曰：足厥陰脈從肝上注肺，上循喉嚨，上至於顛，與督脈會。督脈自從畜門上額至顛，下項入骶，與厥陰不同。此言别者上額循顛之言，乃是營氣行足厥陰至畜門，别於厥陰之脈。循督脈上額至顛，下項入骶絡陰器，上循腹裏入缺盆，復别於督脈，注於肺中，復出手太陰之脈，此是營氣循列度數常行之道，與足厥陰及督脈各異也。頏顙，當會厭上雙孔。畜門，鼻孔也。逆順者，在手循陰而出，循陽而入：在足循陰而入，循陽而出，此爲營氣行逆順常也。


 陽衛順行，陰營逆行。經詳順略逆，由此顛倒之，即得。

營氣者，陰氣也。陽中有陰者，隨中焦之氣以降於下焦，而生此陰氣，故謂之清者爲營。然此營氣者，必成於水穀所化精微之氣，故曰營氣之道，穀氣爲寶，非穀氣不能生此營血也。道者，脈氣所由行之經隧也。正以穀入於胃，傳肺經之中府，以上雲門而行手太陰走手。肺經，遂
 

注



 行陰陽合。手陽明走頭。大腸合。經、足手、足同。陽明胃經、足大陰二足，走二。脾經、手少陰心經、手太陽小腸經、足太陽膀胱經、足少陰腎經、手厥陰走足。心包絡經、手少陽走。三焦經、足少陽膽經、足厥陰肝經，此順行十二經，爲晝循於陽，夜行於陰，則從肝逆數到肺經。言十二經每從四末數起，《根結》標本目諸篇是也。從四末起者，半順半逆，《經别篇》以正爲順行，别爲逆行。流溢於藏衛府
 

注



 之中，布散於經脈之外。此營氣者，必陰性精專，以運行於經隧之中，始於手太陰肺經，終於足厥陰肝經，由任督周行。終而復始，是謂天地之紀。氣從太陰走手，肺經。出注手陽明，大腸經。上行走頭。注足陽明，膽，胃經。下行至跗足面爲跗，即衝陽、陷谷、内庭
 

注



 、厲兑等處，皆胃經穴。上，跗上爲句，由頭走足。注大指間，隱白，脾經穴。與太陰合，即足太陰脾經。上行抵髀，即陰靈泉、血海、箕門等穴，俱在脾之内廉，屬脾經穴。注胸中，心經。雙足走胸，一輪。循手少陰，出腋下臂，即極泉、青靈等處，皆屬手少陰心經。注小指，走手。○少澤穴，屬心經。合手太陽，即小指外側，屬小腸經。上行乘腋，臑俞等處，小腸經穴。出
 ，目下爲
 ，顴髎等處，小腸經穴。内注目内眥，睛明，足太陽膀胱經穴。上巔，走頭。○曲差、五處、通天、絡卻等處，足太陽膀經穴。下項，天柱、大杼等穴，亦膀胱經穴。合足太陽，膀胱經。循脊自背中脊開一寸五分，有大杼至八髎等穴；開三寸，有附分至秩邊等穴，皆有足太陽膀胱經。下尻，下行注足小指之端，走足。○即膀胱經至陰穴。循足心斜趨足心之湧泉穴，屬足少陰腎經。注足少陰，即腎經。上行注腎，從腎注心，即手厥陰心包絡。外散於胸中，走胸。循心主脈即心包絡經。出腋，天池、天水等穴，屬心包經。下臂，曲澤、郄門、間使、内關等穴，屬心包經。出兩筋之間，大陵穴，屬心包經。入掌中，勞宫。出中指之端，走手。○中衝穴，亦屬心包經。還注手小指次指之端，即四指端關衝穴，屬手少陽三焦經。合手少陽此手少陽三焦經，乃手厥陰心包絡經之府，與右腎爲合者。上行至膻中，走頭。散於三焦，《經脈篇》云：「循臑外上肩，交出足少陽之後，入缺盆，交膻中，散絡心包，下膈，循屬三焦。」此三焦乃前三焦，非上文手少陽之三焦，即《營衛生會篇》所謂「宗氣出於上焦，營氣出於中焦，衛氣出於下焦」之三焦也。從此三焦注於膽經，出脇，注足少陽，京門、帶脈、五樞等處。下行至跗，丘墟、臨泣、地五會等處，皆膽經穴。復從跗上注大指間，合足厥陰，大指大敦穴。上行至肝，從肝上注肺，復行肺經。上循喉嚨，入頏顙之後，究於畜門。其支别者，上額，督脈經，神庭處。循巔，上星、顖會、前頂
 

注



 、百會、後
 

注



 頂等處。下項中，由强間、腦户下風府、瘂門等處。循脊入骶，由大椎
 

注



 至長强。是督脈也。又絡前之陰器，上過毛中，入臍中，任脈經，自會陰至神闕。上循腹裏至缺盆，自水分至天突。皆任脈也。下注肺中，復出於手太陰肺經，此營氣之所行，或逆數或順數皆合常脈，其運行之次無相失也。參馬注。



注
 　行：原作「行傳」，據《黄帝内經靈樞》卷四《營氣》改。



注
 　今本於作手字：原作「今本作爲手字」，據《黄帝内經靈樞》卷四《營氣》改。



注
 　肺：原作「脈」，據文意擬改。



注
 　遂：原作「逆」，據人民衛生出版社本馬蒔《黄帝内經靈樞注證發微》改。



注
 　藏衛府：馬氏《靈樞注證發微》作「藏府」。



注
 　庭：原作「處」，據《靈樞注證發微》改。



注
 　頂：原作「項」，據《黄帝内經靈樞注證發微》改。



注
 　後：原作「從」，據《黄帝内經靈樞注證發微》改。



注
 　椎：原作「堆」，據《黄帝内經靈樞注證發微》改。








《靈樞·營衛生會篇》



黄帝問於岐伯曰：人焉受氣？陰陽焉會？日中夜半大會。何氣爲營？何氣爲衛？營安從生？衛於焉會？互文見義。生、會之所以得名。老壯不同氣，老多不瞑。陰陽異使，順逆不同。願聞其會。岐伯答曰：人受氣於穀，穀入於胃，以傳與肺，由衛行兩蹻、任、督而至手太陰。五藏六府必先由兩蹻、任、督而後至肺始。皆以受氣。胃，水穀之氣。其清者爲營，化而爲血。濁者爲衛，蒸氣。營在脈中，脈管血。衛回血管。在脈外，氣蒸無所不在，故初不入經隧，久乃入絡，由經化血。營周不休，順逆行。五十而復大會。子午，日中、夜中大會，如奇門陰陽，五、十入中宫。陰營。陽衛。相貫，如環無端。此與堪輿同。衛氣絡衛氣。行於陰二十五度，四分之一。行於陽二十五度，半日。分爲晝夜，各五十營。故氣至陽晝。而起，寤。至陰夜。而止，寐。○一日五十營。故曰：日中午。而陽隴，隴，方以智曰「橋起也」。猶言墳起爲隴，過此漸平迤也。爲重陽，二十五。夜半子。而陰隴，爲重陰。二十五。故太當作「厥」。陰肝。主内，肺營，陰逆。太陽當作「陰」。主外，肺衛，陽順。各行二十五度，合爲五十，此一半。分爲晝夜。説詳《一日分爲四時篇》。夜半爲陰隴，夜半後而爲陰衰，平旦陰盡，陰行五十度。而陽受氣矣；寤。日中而陽隴，二十五度。日西而陽衰，二十五度。日入而陽盡，順行五十營畢。而陰受氣矣。陰盛，寐。夜半而大會，重陰。○凡言會
 

注



 者皆順逆行，若同道則不得言會。萬民皆卧，寐。○《詩》之「夜寐」爲夢。命曰合陰，平旦陰盡而陽受氣，寤。○《詩》之「夙興」爲覺。如是無已，順逆循環。與天地同紀。説詳《董子·陰陽出入》。

黄帝曰：老人之不夜瞑者，多寤少寐。何氣使然？不爲病。少壯之人不晝瞑者，何氣使然？分晝夜，五十營。岐伯曰：壯者之氣血盛，其肌肉滑，滑，非診脈。氣道通，營衛之行如斗建與月將。不失其常，五十動而不一止。故晝精寤。而夜瞑。平分。○夙夜寤寐，人天。老者之氣血衰，其肌肉枯，氣道澀，肺診肺爲
 

注



 。五藏之氣相搏，其營氣衰少而衛氣内伐，故晝不精，晝反卧。夜不瞑。不及五十動，或四十、三十、二十，皆以寤寐分。

黄帝曰：願聞營衛「氣」「血」二字。之所行，當作「坐」。皆何道從行？岐伯答曰：營出於中讀作「下」。焦，在下受血。○以三隧分，則氣海在上，血海在下，宗氣居中。此一説。今以營出中焦，則不數宗氣，加以水道之膀胱，故有差池。衛出於上今本「上」作「下」，張隱菴云：當作「上」，與此同。《決氣》
 

注



 、《五味》二篇皆作「上」。焦。

夫三焦者，上焦在胃上口，主内而不出，其理在膻中；中焦在胃中口，不上不下，主腐熟水穀，


 以宗氣主中焦。

其理在臍旁；下焦在臍下，


 營爲血海，主肝，當在下。

當膀胱上口，主分别清濁，主出而不内，其理在臍下一寸。營出中焦者，出胃中口也；


 營主肝，不在胃。

衛出上焦者，出胃上口也。


 在上受氣。黄帝曰：願聞三焦之所出。

前問營衛二氣所出，出於三焦，未知上焦衛氣出於何處，故致斯問。


 岐伯曰：上焦肺氣。出於胃上口，并咽以上此上頭一支。貫膈，布胸中，氣行穴。○上倉。走腋，走手。循太陰横行出於表。之分而行，至手大指。還注陽明，由太陰至手陽明，二次。上至舌，

咽胃之際，名胃上口。胃之上口出氣，即循咽上布於胸中，從
 

注



 胸中之腋，循肺脈手太陰行至大指次指之端，注手陽明脈，循指上廉上至下齒中，氣到於舌，故曰上至舌也。此則上焦所出與衛氣同，所行之道與營共行也。


 而順逆陽明。下上行頭。足陽明，

其脈還出俠口，夾人中，左之右，右之左，上俠鼻孔，與足陽明合。足陽明下行至足太陰等。與營氣俱行也。


 府氣。常以營俱行必資胃氣。房至畢。於陽二十五度，當作「五十」。行於陰畢至房。亦二十五度，一周也，五十營爲半周。故五十度而復大會大會有二。言大會則有小會，百刻百周，當有百會，大會二，小會有九十八也。○《淮南》「合子謀行」，「合午謀德」
 

注



 。從子、午入中宫，爲五、十同途。於手太陰。

營氣行晝，故即行陽也；行夜，故即行陰也。其氣循二十八脈十六丈二尺，晝行二十五周，夜行二十五周，故一日一夜行五十周，平旦會手太陰脈也。


 此手太陰指胸中肺言，不謂兩寸；後人因此誤以爲肺朝百脈、會於寸口，皆誤。

一度有一周，五十周爲日夜一大周矣。上焦衛氣循營氣行，終而復始，常行無已也。




黄帝曰：人有熱飲食下胃，水穀之海。其氣未定，未化。汗汗爲血所化。則出，由胃化。或出於面，上行。或出於背，包背腹，如督、任。或出於身半，腰以上天，背以下地。右有左無，左有右無。其不循營衛之道而出，何也？不依經隧之次。岐伯曰：此外傷於風，風傷衛。内開腠理，毛蒸理洩，腠理不密。衛氣走之，此衛氣之散渙者。固不得循其道，風傷衛，故多汗。此氣慓悍滑疾，見開而出，如風水之狀
 

注



 。故不得從其道，故曰衛行脈外。故命
 

注



 曰漏洩。

蒸，之冰反，火氣上行也。衛氣在於脈外分肉之間，腠理傷風，因熱飲食，毛蒸理洩，腠理内開。慓，芳昭反，急也。悍，胡旦反，勇也。言衛氣勇急，遂不循其道，即出其汗，謂之漏洩風也。


 下焦不隨經隧。

黄帝曰：願聞其中焦之所出。營血。岐伯曰：中焦亦並胃中
 

注



 出上焦之後，謂與上焦氣相對爲血海，不以部位言。此所謂受氣者，泌
 

注



 糟粕，承今本作「蒸」。精液，化其精微，上注於肺脈，今本無此「脈」字。○氣。乃化而爲血，今本此下有「氣化爲水」四字。○營。以奉生身，泌，音必。中焦在胃中口，中焦之氣從胃中口出已，並胃上口，出上焦之後，□五穀之氣也，泌去糟粕，承□精液之汁，化其精微者，注入手太陰脈中，變赤稱血，以奉生身。莫貴於此，故得獨與衛不同。行於經隧，血必有管，不得如衛之有漏洩。命曰營氣。

人眼受血，所以能視，手之受血，所以能握，足之受血，所以能步。身之所貴，莫先於血，故得行於十二經絡之道，以營於身，故曰營氣也。隧，道也，故中焦□□營氣也。




黄帝曰：夫血之與氣，血爲氣所化，如蒸氣水。異名分爲氣、血。同類，同爲胃氣。何也？同實則不必異名。岐伯答曰：營衍文。衛者，肺在上，合心爲一藏。精氣也，蒸化爲氣。血者，肝在下，合膽爲一藏。神氣也，由氣乃變赤爲血。故血之與氣，異名同類焉。實本一物，因有氣、汁之分。故奪血者汗，氣所化，與血同。毋汗，奪氣今本作「汗」，大汗。者毋血，下血之劑。故人生有兩死，有少氣少血之分。而毋兩生。

營衛者，人之至精之氣，然精非氣也；血者，神明之氣，而神非血也。故比之□
 

注



 水氣無異也。毋血亦死，毋氣亦死，故有兩死也。有血亦生，有氣亦生，隨有二即生，故毋兩生也。


 氣絶、血厥有異名，分言者爲兩死。血由氣化，同類，故無兩生。

黄帝曰：願聞下焦之所出。水道。岐伯答曰：下焦者，别迴腸，注於膀胱而滲入焉。膀胱與肝膽同在下焦，經不詳中焦、宗氣，故以肝屬中焦，别以大腸膀胱爲下焦。水穀者常并居於胃中，成糟粕，精華已化氣血。而俱下於大腸，而成下焦，大腸下實物。滲而俱下，濟泌别汁，非。循下焦而滲入膀胱焉。

迴腸，大腸也。下焦在臍下，當膀胱上口，主分别清濁而不内，此下焦處也。濟泌别汁，循下焦滲入膀胱，此下焦氣液也。膀胱，尿脬也。


 下焦專主。

黄帝曰：人飲酒亦入胃，先已食。穀未熟食物未化食。而小便飲。獨先下，何也？酒氣已下行，與上飲食汗出同。岐伯答曰：酒者，熟穀之液也，其氣悍與衛悍疾同。以滑，似人之血。故後穀入而先穀出焉。

其氣悍者，酒爲熟穀之氣，又
 

注



 熱，故氣悍□□□
 

注



 。


 以汗、便辨其異。黄帝曰：善。余聞上焦氣海。如霧，氣天。○氣上蒸如霧，與雲氣同。中焦血海。如漚，血水。○由氣化水，如蒸氣水，又如雨。下焦如瀆，糟粕二便。此之謂也。

上焦之氣，如霧在天，霧含水氣，謂如雪霧也。漚，屋豆反，久漬也。中焦血氣在脈中，潤一頃，謂之漚也。下焦之氣溲液等，如溝瀆流在地也。


 《白虎通》引《禮運》「記」云：「三焦者，包絡府也。水穀之道路，氣之所終始也。故上焦如竅，中焦如編，下焦如瀆。」






注
 　會：原作「皆」，據文意改。



注
 　肺診肺爲：此文義未具，當有脱訛。



注
 　決氣：原作「決無」，據《靈樞》改。



注
 　從：原作「循」，據《黄帝内經太素校注》卷一二《榮衛氣别》楊注改。



注
 　「合子謀行」，「合午謀德」：按《淮南·天文訓》作「合子謀德」、「合午謀刑」。



注
 　狀：原無，兹據文意擬補。



注
 　命：原脱，據《黄帝内經靈樞》卷四《營衛生會》補。



注
 　胃中：《黄帝内經太素校注·榮衛氣别》作「胃口」。



注
 　泌：原作「必」，據《黄帝内經靈樞·營衛生會》改。



注
 　□：原作「□□」，據《黄帝内經太素校注·榮衛氣别》楊注改。



注
 　又：原脱，據《黄帝内經太素校注·榮衛氣别》楊注補。



注
 　□□□：原脱，據《黄帝内經太素校注·榮衛氣别》楊注補。








《靈樞·根結篇》



曰：一日一夜五十營，各五十營，合爲百營。以營五藏之精，不應數者，謂不卧與多卧。名曰狂生。寤、寐當各半。所謂五十營者，如《五十營篇》。○即俗説脈五十動而不一止。五藏皆受氣也。

營氣一日一夜，周身五十，營


 并行合數爲百。

於身者也，經營五藏精氣，以奉生身。若其不至五十營者，五藏無精，雖生不久，故曰狂生。


 氣五十周於身，借以比五藏，非以十營配藏。○如《難經》誤説。持其脈口，借動脈爲診，非實診動脈。數其至也，此以寤、寐平均言之。五十動而不一代者，謂之數寤寐，各六時。五藏皆受氣矣；

脈口，寸口，亦曰氣口。


 動脈皆曰氣口。

五十動者，腎藏第一，肝藏第二，脾藏第三，心藏第四，肺藏第五，五藏各爲十動，故曰從脈十動，以下次第至腎。


 以上《難經》誤説，爲後人所補。

滿五十動，即五藏皆受於氣也。持脈數法，先持不病人之脈口以取定數，然後按於病人脈口，勘知病人脈數多少。謂從平旦陰氣未散，陽氣未行，按於脈口，以取定數也。


 寤、寐各十二小時。四十動而一代者，寤、寐各十點鐘。一藏無氣矣；

其脈得四十動已，至四十一動已去，有一代者，即五十數少，故第一腎藏無氣也。


 謂其精力衰。借五藏以配五十營，不可拘泥。三十動而一代者，寤、寐各八點鐘。二藏無氣矣；

其脈得三十動已，至三十一動已去，有一代者，即四十數少
 

注



 ，故第二肝藏無氣。


 以二配三十。二十動而一代者，寤、寐各六點鐘。三藏無氣矣；

其脈得二十動已，至二十一動已去，有一代者，即三十數少，故第三脾
 

注



 藏無氣。


 以三配，三十一動已去，有一
 

注



 代者，即三十數少。十動而一代者，寤、寐各四點鐘。四藏無氣矣；

其脈得十動已，至十一動已去，有一代者，即二十數少，故第四心藏無氣。


 以四配二。不滿十動而一代者，寤、寐各一點鐘。五藏無氣矣，

其脈不滿十數，有一代者，即十數少，故第五肺藏無氣。


 以五配一。予之短期。

肺主五藏之氣，肺氣旣無，所以五藏氣皆不至，故與之短期也。


 《五十營篇》：「故五十營備，得盡天地之壽矣。」要在終始，順由肺至肝，逆由肝至肺。所謂五十動而不一代者，以爲常也，

五十動而不一代者，蓋是五藏終始，常道之要也。


 以知五藏之期也。今本無此二句。○所謂「五十動而不一代者以爲常也」，晝瞋夜瞑，以知五藏之期也。予之短期者，乍數乍疏也。

與短期者，謂五藏脈乍疏乍數，不合五十之數，故可與之死期也。


 《營衛生會》：「老人之不夜瞑者，何氣使然？少壯之人不晝瞑者，何氣使然？岐伯答曰：壯者之氣血盛，其肌肉滑，氣道通，營衛之行不失其常，故晝睛而夜瞑；老者之氣血衰，肌肉枯，氣道澀，五藏之氣相搏，其營氣衰少，衛氣内伐，故晝不睛夜不瞑。」按以此老衰之徵，不必死證，後人誤讀此篇爲診脈之法，致滋流弊。



注
 　少：原脱，據《黄帝内經太素校注》卷一四《人迎寸口脈診》楊注補。



注
 　脾：原作「肺」，據《黄帝内經太素校注》卷一四《人迎寸口脈診》楊注改。



注
 　一：原作「卄」，據《黄帝内經太素校注》卷一四《人迎寸口脈診》楊注改。








《靈樞·五十營篇》營者，運也。脈之運營，行有五十度，故名篇。



黄帝曰：余願聞五十營。今本「營」下有「奈何」二字。岐伯答曰：天周二十八宿，宿三十六分，

此據大率言耳，其實弱三十六分。


 人氣行一周，

謂晝夜周。


 一千八分，

其實千分耳，據三十六全數賸之，故賸八分也。宿各三十五分七分分之五，則千分也。知必然者，下云氣行一周，日行二十分，氣行再周，日行三十分，人晝夜五十周，故知一千分也。


 日行二十八分。今本作「宿」。人經脈上下上下，順逆兩行。左右前後二十八脈，周身十六丈二尺，

日行二十分，人經脈一周，言八分者，誤也，以上下文會之可知也。


 折半，得八丈一尺。以應二十八宿，漏水下百刻，以分晝夜。

以二十八脈氣之周身，上應二十八宿，漏水之數，晝夜之分，俱周遍。


 故人一呼，脈再動，氣行三寸，一吸，脈亦再動，氣行三寸，呼吸定息，氣行六寸。

一息之間，日行未一分，故不言日行之數。


 十息，氣行六尺，日行二分。

一息六寸，十息故六尺也。二分，謂二十七分分之四分也。人氣十息，行亦未一分也，十三息半，則一分也。


 二百七十息，氣行十六丈二尺，此以循行計之。爲左右分行，則止得八丈一尺。前所計算五十營，當爲百營。氣行交通於中，督、任。一周於身，并行則二周。下水二刻，日行二十分。

十息六尺，故二百七十息氣行一百六十二尺。又日行二十分者，十息得二十七分之二十，百息得二百，二百息得四百，二百七十息得五百四十分，以二十七除之，則爲二十分矣。


 五百四十息，氣行再周於身，四周。下水四刻，日行四十分。

倍一周身之數。


 二千七百息，氣行十周於身，二十周。下水二十刻，日行五宿二十分。

十倍十周，故日行二百分也。宿各三十六分，故當五宿二十分也。由此言之，故知五十周以一千分爲實也。


 一萬三千五百息，氣行五十營於身，五十營即百營，晝夜各五十。水下百刻，日行二十八宿，漏水皆盡，脈終矣。

此人晝夜之息數，氣行二十八脈之一終，與宿漏相畢。


 所謂交通者，并行一數，唐、宋以下，皆不知此句之義。蓋合左右數，共爲十六丈四寸，左右之行同，則折半算，爲八丈二寸，故五十營滿數，折半則爲百營矣。

謂二手足脈氣並行，而以一數之，即氣行三寸者，兩氣各三寸也。


 左右并數之，非由左至右。

而二氣之行相交於中，故曰交通。上有交通之文，故云所謂也。


 左右分行，前後亦然，故五十營即百營。然則一刻一周非由左至右，各有分行也。故五十營備，得盡天地之壽矣，

壽，即終之義也，天地以二十八宿下水百刻爲一終也。


 氣今本無此「氣」字。凡行八百一今本作「二」。十丈。

即二十八脈相續五十周之數也。




馬注：此篇詳言經脈之行，晝夜有百度
 

注



 之數也。五十營者，謂五十度也，經脈之行於晝者五十度
 

注



 ，行於夜者五十度，故曰五十營。伯言人身經脈之行，上合於天星之度，下合於漏水之下者也。天周二十八宿，即角亢氐房心尾箕、斗牛女虚危室壁、奎婁胃昴畢觜參、井鬼柳星張翼軫也。按本經《衛氣行篇》
 

注



 云：歲有十二月，日
 

注



 有十二辰，子、午爲經，卯、酉爲緯。天周二十八宿，而一面七星，四七二十八宿，房、昴爲緯，虚、張爲經，是故房至畢爲陽，昴至心爲陰，陽主晝，陰主夜者是也。每宿析爲三十六分，積而推之，十宿得三百六十分，二十宿得七百二十分；八宿，三八
 

注



 得二百四十分，六八得四十八分，共得一千八分。人之脈氣，其晝夜一周，亦合此一千八分之數，而日之所行者，已周二十八宿，義詳下文。正以人十四經脈上下升降，凡左右前後共二十八脈。蓋十二經加任、督、兩蹻爲十四脈，四脈在中，二十四脈在左右，共爲二十八脈。其脈總計長短之數，凡手之三陰三陽、足之三陰三陽、兩蹻、督、任，周身共有一十六丈二尺，見《脈度篇》。上應天之二十八宿，下應漏水百刻，以分爲晝夜運行之度也。故人一呼脈再動，其脈氣行三寸，一吸脈亦再動，其脈氣行三寸，呼吸總爲一息，則其脈氣
 

注



 行六寸，積至十息，則其脈氣行六尺，而天之日，其行爲七釐五毫，由是而悉推之，則一百三十五息，脈行八丈一尺。下水一刻，日行十分六釐，二百七十息，脈行十六丈二尺。氣行交通於中，而一周於身；其下水計二刻，日行二十分一釐二毫，五百四十息，其脈氣當再周於身；下水四刻，日行四十分二釐二毫，二千七百息，其脈氣十周於身；下水二十刻，日行五宿二十一分六釐。自此以下，當云五千四百息，氣行二十周於身；下水四十刻，日行十一宿七分二釐，又當云八千一百息，氣行三十周於身；下水六十刻，日行十六宿二十八分八釐。又當云一萬八百息，氣行四十周於身：下水八十刻，日行二十二宿一十四分四釐，積至一萬三干五百息。氣行百周營於身；下水百刻，日又行五宿二十一分六釐，則共行二十八宿，其漏水皆盡，而脈氣終矣。吾前所謂氣行交通於中、一周於身者，左右并行而一數之，故十六丈二尺止作八丈一尺。故五十營備者必無病，而得以盡天地之壽矣；否，則如《根結篇》之所謂不應數者，名曰狂生也。



注
 　百度：《黄帝内經靈樞注證發微》作「五十度」。



注
 　五十度：《黄帝内經靈樞注證發微》作「二十五度」。下「行於夜者五十度」之「五十度」同。



注
 　衛氣行篇：「衛氣」下原衍一「氣」字，兹删。



注
 　日：原作「月」，據《靈樞》改。



注
 　八：原作「分」，據文意改。



注
 　氣：原脱，據《靈樞注證發微》補。








《太素·陰陽蹻脈篇》《靈樞·脈度篇》、《素問·繆刺論》。



黄帝問曰：蹻脈安起安止？何氣營此？

楊注：蹻一作「
 
 

注



 」，皆疾健皃，人行健疾，此脈所能，故因名也。蹻，高也。此脈從足而出，以上於頭，故曰蹻脈。問其終始之處，及問此脈何藏之氣也。

岐伯對曰：蹻脈者，少陰之别，《靈樞識》：樓氏云：「蹻脈始終獨言陰蹻，而不及陽蹻者，有脱簡。」張云：「《繆刺論》曰：『邪客於足陽蹻之脈，刺外踝之下半寸所』，蓋陽蹻爲太陽之别，故『二十八難』曰：『陽蹻脈
 

注



 者，起於跟中，循外踝上行入
 

注



 風池。陰蹻脈者，亦起於跟中，循内踝上腹，行至咽喉，交貫衝脈。』故陰蹻爲足少陰之别，起於照海；陽蹻爲足太陽之别，起於申脈，庶得其詳也。」起於然骨之後，上内踝之上。

《九卷》經云：「蹻脈從足至目，各長七尺五寸，總二蹻當一丈五尺」，則知陰陽二蹻俱起於跟，皆至目内眥。别少陰於然骨之後，行於跟中，至於照海，上行至目内眥者，名曰陰蹻；起於跟中，至於申脈，上行至目内眥者，名曰陽蹻。故《八十一難》曰，「陰、陽二蹻皆起跟中上行」。陰蹻至咽
 

注



 ，交灌衝脈，陽蹻入於風池，皆起跟中上行，是同入目内眥，至咽中與衝脈交。此猶
 

注



 言二脈行處，不言二脈終處，上行終於目内眥，以爲極也。然骨之後
 

注



 ，即跟中也。《九卷》與《八十一難》雖
 

注



 左右並具，兩蹻丈尺，義皆同也
 

注



 。○按以上皆宋《新校正》語，與《甲乙》同，非楊注原文。□□□□□□是足少陰别脈也，然骨跟中之下少前大起骨也。

直上循陰股入陰，上循胸裏入缺盆，上出人迎之前，入鼽屬目内眥，合於太陽陽蹻而上行。

入陰者，陰蹻脈入陰器也，此是足少陰之别，陰蹻爲足少陰之别，行腹。名爲陰蹻，入缺盆上行。陽蹻從風池、腦空至口邊，會地倉、承泣，與陰蹻於
 

注



 目兑眥相交已，别出
 

注



 入鼽，至目内眥，陰蹻與太陽、陽蹻爲太陽之别，行背。陽蹻三脈合，而上行之也
 

注



 。

氣并相還，則爲濡目；《靈樞識》：張云：陰蹻陽蹻之氣并行迴還，而濡潤於目，若蹻氣不榮，則目不能合。故《寒熱病篇》曰：「陰蹻陽蹻陰陽相交，陽入陰，陰出陽，交於目兑眥，陽氣盛則瞋目，陰氣盛則瞑目。」此所以目之瞑與不瞑，皆蹻脈爲之主也。氣不營，則目不合。陽蹻滿，陰蹻陷則寐。

陰陽二氣相并相還，陰盛，故目中淚出濡濕也。若二氣不相營者，是則不和，陽盛，故目不合也。

黄帝問曰：氣獨行五藏，不營六府，何也？肝、肺起止皆屬藏，不見府，故以爲問。

帝問陰藏，少陰别者陰蹻脈所營，謂陽氣不營六府，故致斯問也。陽蹻爲太陽之别。

岐伯曰：氣之不得無行也，周行二十八脈，藏、府所同。

陰陽二氣相注如環，故不得無行也。藏、府相間而行，如前表式。

如水之流，如日月之行不休，一順一逆。故陰脈營其藏，陽脈營其府，此以陰陽分别言之，實則順行周循十二經，逆行亦同，非陰不循府，陽不循藏。如環之無端，莫知其紀，終而復始。二者皆同，如《董子·陰陽出入》，與太乙月將同。

水之東流，迴環天地，故行不休也。日月起於星紀，丑爲星紀。終而復始，故行不止也。三陰之脈，營藏注陽，注謂間於其間。三陽之脈，營府注陰，分别賓、主，實則相同。陰陽相注如環，比水之流，日月之行，終而復始，莫知其紀也。「陽從左邊團團轉，陰從右路轉相通」，非半順半逆。

其流溢之氣，内溉藏府，外濡腠理。泰西所謂氣管血管之説。

此謂二蹻之氣
 

注



 。

黄帝問曰：蹻脈陰陽，蹻脈上頭下足皆分爲二，陰陽共有四脈，今《脈度》言七尺五寸，合四脈當爲三丈，經止以二脈言，共一丈五寸，是據二蹻在腹中止一脈，不分爲四，故止一丈五寸。若就四脈言，是數其半而遺其半。何者當數？據上下四脈，以二脈言，必有取舍。岐伯答曰：男子數其陽，以陽蹻爲經，則以陰蹻爲絡，經、絡止一數也。女子數其陰。以陰爲經，則以陽爲絡。當數者爲經，其不當數者爲絡。爲此説以調濟之。黄帝曰：善。

男子以陽蹻爲經，以陰蹻爲絡；女子以陰蹻爲經，以陽蹻爲絡也。就經絡言亦可通，然非實理也。

陰蹻陽蹻，陰陽相交，晝夜寤寐之所由分。陽入陰，陰出陽，交於目兑眥。以卯酉二時爲界，詩夙起夜寐以此爲準。陽氣盛則瞋
 

注



 目，陽生於子，由子至卯爲平旦，陽盛則寤，目瞋，爲不能瞑。陰氣盛則瞑目。陰生於午，由午至酉爲夕

 ，陰盛則寐，目瞑，爲不能瞋。

二蹻交於目兑眥，此寤、寐之所以分。陽循背陰循腹，一短一長，合爲一丈五尺。陽蹻之氣從外入内，陰蹻之氣從内出外。陽蹻脈盛，目瞋不合；陰蹻脈盛，則目瞑不開矣。

邪客於足陽蹻，《素問識》：馬本無「足」字。高云：「《脈度篇》云蹻脈從足至目，屬目内眥，故邪客於足陽蹻之脈，令人目痛，從内眥始。」令人目痛。從内眥始。一背一腹如任督，乃會於睛明。

二蹻交於目兑眥□

 ，俱至目内眥，故邪客痛從是

 内眥起也。



注
 　
 ：原作「
 」。「
 」，《集韻》「足不前也」，殊無「疾健」義，因改。



注
 　脈：原脱，據《靈樞識》卷三補。



注
 　上行入：原作「上背行於」，據上海科學技術出版社本丹波元簡《靈樞識》卷三改。



注
 　陰蹻至咽：上原有「是同」二字，當係涉下文衍，兹據《黄帝内經太素校注》卷一○《陰陽喬脈》楊注删。



注
 　此猶：原作「眥獨」，據《黄帝内經太素校注》楊注改。



注
 　然骨之後：此下原衍「即跟然骨之後」六字，據《黄帝内經太素校注》楊注删。



注
 　雖：原脱，學苑出版社本《黄帝内經太素新校正》據仁和寺鈔本補，因從之。



注
 　「故《八十一難》」至「義皆同也」：據《黄帝内經太素》，此十七句亦皆楊上善注之文，下廖平「按」以爲「非楊注原文」，「皆宋《新校正》語」，未審何據。



注
 　於：原作「會於」，據《黄帝内經太素校注·陰陽喬脈》楊注改。



注
 　出：原作「行」，據《黄帝内經太素校注》楊注改。



注
 　而上行之也：原作「而上行睛明之上也」，據《黄帝内經太素校注》楊注改。



注
 　此謂二蹻之氣：此句原作經文，實爲《黄帝内經太素校注·陰陽喬脈》楊注，兹據改。



注
 　瞋：原作「瞑」，據《黄帝内經太素校注·陰陽喬脈》改。



注
 　夕：疑作「日夕」，與上句「平旦」相對成文。



注
 　□：原脱，據《黄帝内經太素校注·陰陽喬脈》楊注補，「平按」云「應作『已』字」。



注
 　是：原脱，據《黄帝内經太素校注·陰陽喬脈》楊注補。








《靈樞·衛氣篇》



黄帝曰：五藏者，所以藏精神魂魄也。

楊注：腎藏精也，心藏神也，肝藏魂也，肺藏魄也，脾藏意也

 ，爲五藏本，所以不論也。


 六府者，所以受水穀而行化物者也。

膽之府，唯受所化木精汁三合，不能化物也，今就多者以爲言耳。


 其氣内入於五藏，而外絡支節。

六府穀氣化爲血氣，内即入於五藏，資其血氣，外則行於分肉，經絡支節也。


 其浮氣之不循經者，爲衛氣；其精氣之行於經者，爲營氣。

六府所受水穀，變化爲氣，凡有二别：起胃上口，其悍氣浮而行者，不入經脈之中，晝從於目，行於四支分肉之間二十五周，夜行五藏二十五周，一日一夜行五十周，以衛於身，故曰衛氣；其穀之精氣起於中焦，亦並胃上口，行於脈中，一日一夜亦五十周，以營於身，故曰營氣也。


 陰陽相隨，外内相貫，如環之無端，混乎孰能窮之！

浮氣爲陽爲衛，隨陰從外貫内；精氣爲陰爲營，隨陽從内貫外也。陰陽相貫成和，莫知終始，故如環無端也。


 然其分别陰陽，皆有標本、虚實、所離之處。

夫陰陽之氣在於身也，即有標有本，有虚有實，有所歷之處也。


 能别陰陽十二經者，知病之所生。

十二經脈有陰有陽，能知十二經脈標本所在，則知邪入病生所由也。


 知候虚實之所在者，能得病之高下。

十二經脈，上實下虚病在下，下實上虚病在上。虚實爲病，高下可知也。


 知六

 府之氣街者，能解經結挈紹於門户。

街，六府氣行要道也。門户，輸穴也。六府，陽也。能知六府氣行要道，即能挈繼輸穴門户解結者也。紹，繼也。


 能知虚實之堅耎者，知補寫之所在。

知虚爲耎，知實爲堅，即能寫堅補耎也。耎，而免反，柔也。


 能知六經標本者，可以無惑於天下。

三陰三陽，故曰六經也。標本則根條，知六經脈根條，則天下皆同，所以不惑者也。


 岐伯曰：博哉聖帝之論！臣請盡意悉言之。

讚帝所知極物之理也。盡意，欲窮所知也；悉言，欲極其理也。


 足太陽之本，在跟以上五寸中，標在兩緩命門，命門者，目也。

血氣所出，皆從藏府而起，今六經之本皆在四支，其標在腋肝輸以上，何也？然氣生雖從府藏爲根，末在四支，比天生物，流氣從天，根成地也。跟上五寸，當承筋下，足跟上，是足太陽脈爲根之處也。其末行於天柱，至二目内眥，以爲標末也。腎爲命門，上通太陽於目。故目爲命門。緩，大也，命門爲大故也。


 足少陽之本，在竅陰之間，標在窗籠之前。窗籠者，耳也。

足少陽脈爲根，在竅陰。其末上出天窗，支入耳中，出走耳前，即在窗籠之前也。以耳爲身窗舍，籠音聾，故曰窗籠也。


 足陽明之本，在厲兑，標在人迎頰下，上俠頏顙。

足陽明之爲根厲兑，其末上至人迎頰下也。


 足太陰之本，在中封前上四寸之中，標在背輸與舌本。

足太陰脈出足大指端内側，行於内踝下微前商丘，上於内踝近於中封，中封雖是厥陰所行，太陰爲根，此中封之前四寸之中也。末在背第十一椎兩箱一寸半脾輸，及連舌本、散在舌下也。


 足少陰之本，在内踝下二寸中，標在背輸與舌下兩脈。

足少陰脈起小指下，邪起趣足心，至内踝下二寸爲根也。末在背第四椎兩箱一尺半腎輸，及循喉嚨，俠舌本也。


 足厥陰之本，在行間上五寸所，標在背輸。

足厥陰脈起於大指藂毛之上，行大指歧内行間上五寸之中爲根也。末在背第九椎兩箱一寸半肝輸也。


 手太陽之本，在外踝之後，標在命門之上三寸。

手太陽脈起於小指之端，循手外側上腕，出外踝之後爲根也。手腕之處，當大指者爲内踝，當小指者爲外踝。其末在目上三寸也。


 手少陽之本，在小指次指之間上二寸，標在耳後上角下外眥。

手少陽脈起於小指次指之端，上在兩指間上二寸之中爲根也。末在耳後完骨、枕骨下髮際上，出耳上角，下至外眥也。


 手陽明之本，在肘骨中上至别陽，標在頰下合於鉗上。

手陽明脈起大指次指之端，循指上廉至肘外廉骨中

 ，上至背臑。背臑，手陽明絡，名曰别陽，以下至肘骨中，爲手陽明本也。末在頰下一寸，人迎後扶突上，名爲鉗，鉗，頸鐵也，當此鐵處，名爲鉗上。渠廉反。


 手太陰之本，在寸口之中，標在腋内動脈。

手太陰之脈出大指次指之端，上至寸口爲根也。末在腋下天府動脈也。


 手少陰之本，在兑骨之端，標在背輸。

手少陰脈出於手小指之端，上至腕後兑骨之端神門穴爲根也。末在背第五椎下兩傍一寸半心輸。問曰：少陰無輸，何以此中有輸？答曰：少陰無

 輸，謂無五行五輸，不言無背輸也，故此中有背輸也。若依《明堂》，少陰有五輸，如别所解也。


 手心主之本，在掌後兩筋之間二寸中，標在腋下三寸。

手心主脈出中指之端，上行至於掌後兩筋之間，間使上下二寸之中爲根也。末在腋下三寸天池也。


 凡候此者，下虚則厥，下盛則熱痛，上虚則眩，上盛則熱痛。

此，謂本標也，下則本也，標即上也。諸本陽虚者，手足皆冷爲寒厥；諸本陽盛，則手足熱痛爲熱厥也。諸標陰虚，則爲眩冒；諸標陰盛，則頭項熱痛也。


 故實者絶而止之，虚者引而起之。

陰陽盛實，絶寫止其盛也。陰陽虚者，引氣而補起也。


 請言氣街。

街，道也。補寫之法須依血氣之道，故請言之也。


 胸氣有街，腹氣有街，頭氣有街，胻氣有街。

胸、腹、頭、胻四種，身之要也。四處氣行之道，謂之街也。


 故氣在頭者，止之於腦；

腦爲頭氣之街，故頭有氣，止百會也。


 氣在胸者，止之膺與背輸；

膺中肺輸，爲胸氣之街，故胸中有氣，取此二輸也。


 氣在腹者，止之於背輸與衝脈於臍左右之動者；

脾輸及臍左右衝脈，以爲腹氣之街，若腹中有氣，取此二輸也。


 氣在胻者，止之於氣街與承山踝上下。

三陰氣街並與承山至踝上下，以爲胻氣之街。若胻有氣，取此三處之穴也。


 取此者用豪鍼，

取此四時之氣。宜用第七豪鍼也。


 必先按而在久，應於手，乃刺而予之。

刺氣街法也，皆須按之良久，或手

 下痛、或手下動脈應手，知已然後，予行補寫之。


 所治者，謂頭痛眩仆，腹中痛滿暴脹，

頭痛眩仆，可止之於腦，頭氣街也。腹中痛等，取之於胸及腹氣街也。


 及有新積痛可移者，易已也；積不痛者，難已也。

胸腹之中有積病而可移者，易已；積而不痛、不可移者，難已也。


 按《董子》有數篇直與《内經》相同，使首尾加入黄帝問答，則可以亂真。竊嘗以此推之，如戴《記》長篇學者苦難讀，《家語》每段加以孔子諸賢問答，頓覺改規，易記難忘。又考繙譯佛經，其開宗之科判皆譯者所加，原書無有也。《靈》、《素》古本當如戴《記》，無問答之長篇，後來學者苦其難讀，乃分析篇章，加以問答，託之黄帝、岐伯；亦如《家語》之分析古書，加以問答，新立篇名，遂成今有問答之本。然尚有十數篇無問答者，則原書體裁，猶可考見。即如《繁露》諸篇，未加黄帝問答之《靈》、《素》；《靈》、《素》者，已加黄帝之《繁露》。即如《内經》，原文有經有傳有解，作者即非一人，又出有先後，今本則無論經傳，即解亦加黄帝問答。子書中有解者如《管子》、《韓非子》，蓋惟《孟子》乃惟自著書，其餘皆多古籍，爲七十弟子所貽留；西漢藏在内府，文義複雜，劉子政校正，乃以類相從，其無名目可考，則附於後。如《荀子》、《管子》、《韓非子》，不必皆其所手著，故有彼此出入及一事歧出，此古書通例也。



注
 　也：《黄帝内經太素校注》卷一○《經脈標本》楊注作「智」。



注
 　六：原脱，據《黄帝内經太素校注》卷一○《陰陽標本》補。



注
 　中：原脱，據《黄帝内經太素校注》卷一○《經脈標本》楊注補。



注
 　無：原作「天」，據《黄帝内經太素校注》卷一○《經脈標本》楊注改。



注
 　手：原脱，據《黄帝内經太素校注》卷一○《經脈標本》楊注補。








《靈樞·口問篇》



黄帝曰：人之欠者，何氣使然？岐伯答曰：衛氣晝日行於陽，夜半則行於陰，陰者主夜，夜者主

 卧。陽者主上，陰者主下，故陰氣積於下，陽氣未盡，陽引而上，陰引而下，陰陽相引，故數欠。陽氣盡而

 陰氣盛，則目瞑；陰氣盡而陽氣盛，則寤矣。

陽氣主晝在上，陰氣主夜在下，陰氣盡陽氣盛則寤，陽氣盡陰氣盛則瞑。今陽氣未盡，故引陰而上，陰氣已起，則引陽而下，陰陽相引上下，故數欠也。


 寫足少陰，補足太陽。

寫於腎脈足少陰實，補於膀胱脈足太陽虚，令陰陽氣和，故欠愈也。有本作「足太陰」。






注
 　主：原脱，據《靈樞》卷五補。



注
 　而：原脱，據《黄帝内經太素校注》卷二七《十二邪》補。








附表圖



二十八脈任、督與兩蹻合，十二經二十四脈，共爲二十八脈。

十六經十二經兼任、督、蹻。分爲二十八，任、督兼二蹻數之。二蹻上下分爲二，在腹中則一，如西人血管、回血管，腹内合爲一，上行頭手，下行兩分，爲二也。

《脈度》任脈同四尺五寸。任短督長，此專指任言，督同蹻長。

二蹻同七尺五寸。陽短陰長，此專指陽蹻，陰蹻同任脈。

二蹻

陰蹻陽蹻，陰陽相交，陽入陰，陰出陽，交於目鋭眥。陽氣盛則瞋目，陰氣盛則瞑目。

陽蹻由足至睛明，循背上行由督、任。入肺，藏魄氣。順行十六經，十二經外加任、督、兩蹻。復至睛明，爲寤。

陰蹻由睛明至足，循腹下行由任、督。入肝，藏魂。血歸肝。逆行十二經，復至睛明，爲寐。

太陰首由太陰、少陰至厥陰。順行次序

肺、手太陰，手大指。大腸、手陽明，手次指。胃、足陽明，足次指。脾、足太陰，足大指。心、手少陰，手四指。小腸、手太陽，手四指。膀胱、足太陽，足四指。腎、足少陰，足中指。心主、手厥陰，手小指内。三焦、手少陽，手小指外。膽、足少陽，足小指外。肝足厥陰，足小指内。

厥陰首由厥陰、少陰至太陰。逆行次序

肝、卧血歸肝，足小指内側。膽、足小指外側。三焦、手小指外側。包絡、手小指内側。腎、足中指。膀胱、足四指。小腸、手四指。心、手中指。由少而太而陰。脾、足大指。胃、足次指。大腸、手次指。肺。手大指。

按：營衛之行始於手足大指，終於小指，及其終也，又由小指以及大指。兩少陰居中，一手心勞宫，一足心湧泉。兩兩比對，周而更。舊本經文不無字誤，今據營衛運行第一一正之。


營衛由督任行十二經


《靈·營氣篇》：上循喉嚨，入頏顙之竅，究於畜門；其支

 别者，上額循顛下項中，循脊入骶，是督脈也。此説失傳。

絡陰器，上過毛中，入臍中，上循腹裏，入缺盆，是任脈也。下注肺中，從肺起。復出太陰。一周之後復會於肺。此營氣之所行也

 ，逆順楊注：陽脈順行，陰脈逆行。之常也。從肺起肝止，爲順行十二經；由肝起肺止，爲逆行十二經。

《五十營》：氣行交通於中，一周於身。

衛晝夜順上行，起於肺；營晝夜逆下行，起於肝。晝大會於午，夜大會於子，一刻一小會，共有九十八小會。《甲乙》：人病目閉不得視者，衛氣留於陰，不得行於陽。留於陰則陰氣甚盛，陰氣盛則陰蹻滿，不得入於陽則陽氣虚，故目瞑也。

夜行於陰，常從足少當爲「厥」。陰分間行於五藏六府。

今厥氣客於五藏六府，則衛氣獨衛其外。

行於陽則陽氣盛，陽氣盛則陽蹻陷，楊氏《太素》本作「滿」。氣不得入於陰則陰氣虚，故目不瞑也。

衝脈起於太衝，衝道爲通，故曰太衝。多卧者，腸胃大而皮膚澀，衛氣行遲故也。

《素·水熱穴論》：三陰之交結於腳也，踝上各有可行者，此腎脈之下行也，名曰太衝。

《靈·逆順肥瘦
 

注



 篇》：少陰指衝脈言，由衝至厥陰。之脈獨下行，衝循獨任，止在上中，今至足下，非任、督之分。何也？寤由肺上行，寐由肝下行。岐伯曰：不然。夫衝脈，五藏六府之海也，其上者順行。出於頏顙，滲諸陽，貫諸精；寤。其下者逆行。注於少陰
 

注



 之大絡，起於腎，下注於太衝，入足下。其别者，并於少陰，滲三陰，斜入踝，伏行出
 

注



 屬跗，當作「跗」。滲諸絡而温肌肉
 

注



 。

營氣與衛氣分合

《經脈别論》食氣入胃，下行。散精血。於肝。氣淫於精。

食氣入胃，上行。濁氣歸心，肝氣。淫精於脈。脈氣流經
 

注



 ，經氣歸於肺。

順行楊氏《太素》《動輸篇》「下焉伏」句注：「從肺下至手指而屈，伏，屈也。肺氣循手太陰脈道下手，至手指端」，此爲順行。經云「手三陰從胸
 

注



 走手」，爲晝精順行之法。

五十營楊注：寸口脈從藏下向四支爲順脈，從四支上向藏者稱之爲逆。又，手之三陰爲往，三陽爲來；足之三陽爲往，三陰爲來。此爲正。

手三陰從胸走手。手三陽從手走頭。任足三陽從頭走足。足三陰從足走胸。此爲正。

手太陰肺。○《動輸篇》：岐伯曰：「氣之離於藏也，卒然於弓弩之發，如水之下崖。」《太素》注：「氣，手太陰肺氣也，手太陰肺氣從胃中焦經文「藏」字指胃氣。下腋向手上魚，至少商之時，以乘藏府盛氣，如弓弩之發機，比
 

注



 湍流之下崖，言其盛也。」按，此爲晝診之法。

手少陰心。任手陽明大腸。○陽明之正，從手上行。足陽明胃。足太陰脾。走陰蹻。

手厥陰包絡，内腎。手太陽小腸。○太陽之正，從首至肩。督任督少陰腎。○當爲膽。

手少陽三焦。○少陽之正。任足少陽膽。○當作「外腎」。足厥陰肝。走陰蹻。

逆行「上焉息」注：「氣謂手太陰肺氣，從手寸口上入肺而息。」○按上謂由手走胸，此謂逆行，乃夜瞑行營之法。○「還肺之時，爲從本脈而還？爲别有脈
 

注



 道還也？吾
 

注



 不知端極之也。」

五十營丹訣所謂神仙逆行者如此。此爲别。

足三陰從胸走足。足三陽從足走頭。手三陽從頭走手。手三陰從手走胸。足厥陰肝。○合手少陽，逆。足少陽膽。○當爲外腎。合手少陽，逆。手少陽三焦。手厥陰包絡，内腎。○手心主之别，由手上行。由陰蹻走厥陰。

足少陰腎。任當指膽。合手太陽，逆，别從足走頭。足太陽膀胱。○合手太陽，逆。手太陽小腸。○合手少陰，逆。督手少陰心。○手少陰之别，由手走胸。

足太陰脾。○合足陽明，逆。手陽明大腸。手太陰肺。○手太陰之别，由手走胸。○《動輸篇》：「上於魚以反衰，其餘氣衰散以逆上，故其行微。」《太素》注：「從少商反迴，逆上向肺
 

注



 ，雖從本脈而還，以去藏府漸遠，其藏府餘氣衰散，故其行遲微也。」○按：營衛周行，晝則從手太陰起，行十二經，終於肝；夜則由足厥陰起，行十二經，止於肺。起初行由胸走手，得胃氣之盛，故其脈盛。太陰脈逆行由肝起，肝得胃氣之盛，逆行十二經至肺，由手走胸，去胃氣甚遠，故其行微。走蹻。

《標本篇》、《根結篇》根本在四末

手三陰從手走胸。爲逆，從胸走手。爲順。

手三陽從手走頭。爲順，從頭走手。爲逆。

足三陽從足走頭。爲逆，從頭走足。爲順。

足三陰從足走頭。爲順，從頭走足。爲逆。

《經别篇》

足六經逆行《靈·脹論
 

注



 篇》岐伯曰：衛氣之在身也，常并脈循分肉
 

注



 ，行有順逆，陰陽相隨，乃得天和。楊注：衛氣並脈循於分。肉，有逆有順，從目循足三陽下爲順，從目循手三陽下爲逆，以衛行有逆順，故陰陽氣得和而順
 

注



 。

手六經順行

督任上下行爲衝帶。子會於任，一上一下。午會於督，一上一下。

離則各有經隧，合則同行一管。分行十二經，合則由蹻循任督。○合於二蹻、睛明，然後行十二經。

陰蹻主睛明，瞑氣由此入。

陽蹻主睛明，瞋氣由此入。

宋《新校正》引經：「左右者，陰陽之道路也。」楊注：陰氣右行，陽氣左行。○今本佚。


營逆行十二宫一周圖
 共十二宫，二十八宿。生數一二三四爲出，成數六七八九爲入。

百刻公轉再大會，一刻一小會私轉。




每日百刻，營行一百周，則一刻一周於身，以十二宫分之，一宫八刻，子午交會之地十刻一時。八刻八周於身，中分之，則一小時四刻爲六十分，營氣每十五分鐘行一周也。


衛順行十二次二十八宿圖






營逆行如月將圖






營脈中衛脈外順逆並行圖
 營血爲陰，衛氣爲陽，陽順陰逆。




《董子·陰陽出入篇》詳矣，以衛爲陽，以營爲陰，陽順陰逆。

按《靈樞》以漏分百刻計日，營衛陰陽一刻一小會，五十而復大會，二十五而分晝夜，陰陽相貫，如環無端，與天地同紀，故《素問》有生氣通天之説。此圖衛氣在外順行，如《青囊序》「陽從左邊團團轉」，營血在内逆行，如《青囊序》「陰從右路轉相通」；其在於天，即斗建、月厭之分行左右也。斗建順行十二月，月厭逆行十二次，無一息之停滯，人之氣血運行於身，亦無一息不流通。蓋人受天地之中以生，爲兩間氣化所陶鑄，故人之氣血常與天地陰陽之理相符。能持其和而不衰，則保生之道矣。　四益先生命繪此圖，因贅數語以報。黄鎔謹識。




五藏心腦爲元首。藏神，《素·靈蘭祕典篇》：「心主之官，神明出焉。」不指附肺之心。腎外腎、女子胞，屬衝、任。藏精，北。肝左，木。藏魂，肺藏魄右，金。

案：左、右無異説，心、腎則經不一其説，以二者多同名異實也。




四海篇腦爲髓海，南。衝屬任、腎。爲五藏六府之海，北。○相法同，以爲上火下水。肺合心。爲氣海，右心合肺乃爲一藏。○秋氣金。肝合膽。爲血海，經文省此句，據《太素》補。胃合脾。爲水穀之海。《内經》重督任，凡十二以下配法，心皆爲腦督，膽皆爲任衝，惟奇經分配二十，合肺下之心與肝附之膽，分爲二藏牝牡之説。

案：此爲五藏正説。舊誤舍腦、外腎、督、任，而别指附屬之心、膽；以十二經絡言之，則有兩旁無中央，有臣無君，失所統馭，丹家乃得挾督任之説以敖我。上南下北、左木右金，五行藝術家之所同。取十二經以配十二月，則任、督有穴而無動脈；兩少陰、任可以代督、任，不必分肺、分心。肝分膽。爲四藏也。至於二十一州之象，内九外十二，則藏、府不足相配，乃不得不分肺之心以爲火，分肝之膽以爲水，或以爲木。此乃後起之義，專用於二十一州之説，餘無所施。故以後起名詞言之，腦爲心，肺所附屬之心亦爲心；外腎爲膽，附肝之膽亦爲膽。以附肺之心主神明，以附肝之膽藏精氣，久爲外人所駁，不足爲據。拘此一偏之小名，忘佚全身之正義，唐、宋以下，其誤已久，是當逐條釐正者。又，《甲乙新校正》於五藏所藏及聲、味，經文互有不同者當各有所指，名同實異，非有差池。《靈蘭祕典》之心固爲腦矣，《本藏篇》以
 骬候心，後人指
 骬爲胸下蔽骨，按心附於肺而爲肺所包，不能别立部位也。經於候肺條，有反膺、背厚、合腋
 

注



 、張脇、脇偏之文，餘見「膺」字者三，「背」字者三；候肺而及肩、背，其理不可通，蓋皆「膺」之字誤。後人以心、肺同候，心旣主胸下蔽骨，故候肺於肩背，不知心主腦言，
 骬爲頭骨，以測髓之高下堅脆大小偏正，相書猶存其説。以腦爲心，則不候附心之心，以與肺同候於胸膺，因
 骬蔽胸爲心所占，後人乃誤以膺胸爲肩背耳。又，以候腎高下堅脆偏正六者皆以耳，考少陰經，與耳無關者；腎者，指膽經少陽，少陽經循前後，故候少陽於耳，此又不指少陰之腎。諸如此類，當循名核實，不可望文生訓。



注
 　支：原脱，據《靈樞》卷四補。



注
 　所行也：「所」、「也」二字原脱，據《靈樞》卷四補。



注
 　逆順肥瘦：原作「五閲五使」，按引文見《靈樞》卷六《逆順肥瘦篇》，因據改。



注
 　少陰：原作「少陽」，據《靈樞》卷六《逆順肥瘦》改。



注
 　出：原作「之」，據《靈樞》卷六《逆順肥瘦》改。



注
 　肌肉：原作「足」，據《靈樞》卷六《逆順肥瘦》改。



注
 　經：原作「行」，據《素問》卷七《經脈别論》改。



注
 　胸：《靈樞》卷六《逆順肥瘦》作「藏」，似當從。



注
 　比：原作「此」，據《黄帝内經太素校注》卷九《脈行同異》楊注改。



注
 　脈：原作「肺」，據《黄帝内經太素校注》卷九《脈行同異》楊注改。



注
 　吾：原脱，據《黄帝内經太素校注》卷九《脈行同異》楊注補。



注
 　肺：原脱，據《黄帝内經太素校注》卷九《脈行同異》楊注》楊注補。



注
 　論：原脱，據《靈樞》卷六補。



注
 　肉：原脱，據《靈樞》卷六《脹論》補。



注
 　「肉」至「得和而順」：此三十七字原錯簡置於下「手六經順行」條之下，兹據《黄帝内經太素校注》卷二九《脹論》楊注改。



注
 　腋：原作「蔽」，據《靈樞》卷七《本藏》改。








《醫門法律》駁議






一明營衛之法


律二條
 


注













營衛論
 喻氏號爲大師，其言營衛，乃違經反傳，至於如此！附於篇末，以見古法失傳之久。

喻昌曰：營衛之義，聖神所首重也。《靈樞》謂宗氣積於上中焦，水穀之海。營氣出於中
 

注



 下焦，血海主肝，在下。衛氣出於下上焦，氣海主肺，在上。○喻氏所據，誤本也，據《太素》楊注本改正。謂其所從出之根柢也。此句誤，此言部位，若以根柢言，則以水穀中焦爲根本，上出化氣，下降流質，爲血海，《内經》云氣血同實異名。衛氣根於下焦，「下」字當作「中」，氣血由水穀而出。陰中之微陽，行至中焦，血不須言「至中焦」。從中焦之有陰有陽者，不必再言陰陽。升於上焦，以獨生陽氣，經云水穀化氣，何等明瞭。是衛氣本清陽之氣，豈血是濁陰耶？以其出於下焦之濁陰，血爲濁陰，奇。氣出於下焦，尤奇。故謂濁者爲衛也。更不通。人身至平旦，陰盡而陽獨治，目開則其氣上行於頭，出於足太陽膀胱經之睛明穴，未細讀經文，故所引皆誤。故衛氣晝日外行於足手太陽經
 

注



 。全不知營衛運行之陰陽相通。所謂陽氣者，一日而主外，循太陽之經穴上出爲行次，又謂太陽主外也，衛氣剽悍，不隨上焦之宗氣同行經隧，而自行各經皮膚分肉之間。胡言亂道，可謂目不識丁矣。故衛行脈外，温肉分而充皮膚，肥腠理而司開闔也。營氣根於中焦，陽中之陰，喻氏蓋誤用，以命門之説以下焦爲命門，故有差迕。行至上焦，血乃由中至上耶？隨上焦之宗氣降於下焦，以生陰氣，是營氣本濁陰之氣，以其出於上焦之清陽，故謂清者爲營也。考本經文、楊注，其誤自見。營氣静專，必隨上焦之宗氣同行經隧，始於手太陰肺經大淵穴，遺去督、任、二蹻，大誤。而行手陽明大腸經，陰陽間行未嘗不知。足太陽膀胱經，足少陰腎經，手厥陰心包絡，手少陽三焦經，足少陽膽經，足厥陰肝經，此衛順行之次，不説營之逆行，不可也。而又始於手太陰肺經。如何能承接？不幾如飛宫法耶！故謂太陰主内，此别一説。營行脈中也。衛氣晝行於陽二十五度，當作五十度。當其王，即自外而入交於營；單行耶？營氣夜行於陰二十五度，當其王 即自内而出交於衛。其往來貫注，並行不悖。如此不得爲並行矣。無時或息，營中有衛，衛中有營，設分之爲二，安所語同條共貫之妙耶？信口開河，不顧經文，何也？營衛之有偏勝，其患即不可勝言。衛偏
 

注



 勝則身熱，熱則腠理開，熱乃腠理閉，太怪。喘麤爲之俛仰，汗不出，齒乾
 

注



 煩冤；顛倒陰陽。營偏勝則身寒，寒則腠理
 

注



 汗出，改「偏勝」爲「受邪」，則少通。身常輕，數慄而厥。衛偏衰則身寒，營偏衰則身熱，雖亦如之，然必有間矣。若夫營衛之氣不行，必死不行，不行故死。此下所言不足論。則水漿不入，形體不仁；營衛之氣泣除，則精氣弛壞，神去而不可復收。是以聖人陳陰陽筋脈和同，骨髓堅固，氣血皆從，如是則内外調和，邪不能害，耳目聰明，氣立如故。可見調營衛之義，爲人身之先務矣。深唯其機，覺衛氣尤在所先焉。衛即是營，營即是衛，强爲差别，誤。經謂陽氣破
 

注



 散，陰氣乃消亡，各有所指。讀《内經》最忌十八扯。是衛氣者，保護營氣之金湯也；謂審察衛氣，爲百病母，是衛氣者，出納病邪之喉舌也。《易》云：一陰一陽之謂道。乃其扶陽抑陰，無所不至，仙道亦然。噫嘻！鼻氣通於天者也，口氣通於地者也。怪誕。人但知以口之氣養營，惟知道者以鼻之氣養衛。養營者，不免縱口傷生，養衛者，服天氣而通神明，兩者之月異而歲不同也，豈顧問哉？説仙可也，以營衛分人、天，豈非夢中又夢乎？


附答營衛五問


問：衛氣晝行陽二十五度，豈至夜而伏耶？營氣夜行陰二十五度，豈至晝而伏耶？經云晝行於陽夜行於陰，陰陽以部分言，故以氐房昴畢言；乃以爲陰陽分行，大奇。曰：人身晝夜循環不息，只一氣耳。從陰陽而分言二氣，晝爲陽，則衛氣主之；夜爲陰，則營氣主之。衛氣夜行於陰，營氣晝行於陽，不當其王，則不得而主之耳。譬如日月之行，原無分於晝夜，而其經天之度，則各有分矣。全失經旨。細考原文，自知其誤。

問：營行脈中，衛行脈外，果熟爲之分限耶？曰：此義前論中已明之矣。更推其説，天包地，陽包陰，氣包血，自然之理也。營衛同行以營衛合爲一物，如男女、兵帥，真屬奇談。何以又曰同行？何以又言順逆？直是全未繙檢《内經》。馬、二張解《靈》、《素》者，斷不敢作此等語。經脈中，陰自在内，爲陽之守，陽自在外，爲陰之護，所謂並行不悖也。兵家安營，將帥自然居中，士卒自然衛外；男女居室，男自正位乎外，女自正位乎内。聖神亦只道其常耳。全不知經。不必加駁，閲者當自得之。

問：「二十二難」謂：「經言脈有是動、有所生病，一脈變爲二病」，其義至今未解。曰：此正
 

注



 論營衛主病先後也。《難經》分主氣血，前人駁之者多矣。一脈變爲二病者，同一經脈，病則變爲二，深淺不同也。我則以是
 

注



 動爲診絡，所生爲診經，不必言同一脈也。邪入之淺，氣留而不行，所以衛先病也。如是，則諸病全歸營衛矣，又何以分？及入漸深，而血壅不濡，其營乃病，則營病在衛病後矣。如傷寒，定謂傷寒在中風後，可乎？○《經脈篇》有氣所生病，是血所生病與筋骨同，則又何以解之？使衛不先爲是動，而營何自後所生耶？是二事，不可合爲一。《經脈篇》别有氣所生病、血所生病，與筋骨脈同，則又何以解之？至仲景《傷寒論》，太陽經一日而主外，分風傷衛、寒傷營、風寒兩傷營衛，而出脈證及治，百種之變，精義入神，功在軒、岐之上。此等説真同兒戲，試問仲景敢當此否？

問：居常調衛之法若何？詳見經文，所説皆誤。

曰：每至日西入，身中陽氣之門乃閉，衛又如何可代「氣」字？若如所言，營衛二字可以不立矣。即當加意謹護，勿反開之。但詳謹夜是只養營，與先衛之説不矛盾耶？經謂暮而收拒、總之，不離十八扯。毋擾筋骨、勿見霧露，隱括調衛之義已悉。收者，收藏神氣於内也；拒者，拒捍邪氣於外也。如晨門者昏閉明
 

注



 啓，尚何暴客之虞哉！即使逢年之虚，遇月之空，身中之氣自固，虚邪亦何能中人耶？《内經》言攝生之道詳矣，此不過太倉之一粟。

問：奇經之病，亦關營衛否？全不解二蹻之義。曰：奇經所主，雖不同正經之病，其關於營衛則一也。任、督、二蹻爲營衛運行之地，合爲十六經、二維、衝帶，乃分别言之，可也？其陰不能維於陰，悵然自失志者，營氣弱也；陽不能維於陽，溶溶不能自收持者，衛氣衰也。陽維爲病，苦寒熱者，邪入衛而主氣也；陰維爲病，苦心痛者，邪入營而主血也。經所謂肺衛心營者是也。以上二維。陰蹻爲病，陽緩而
 

注



 ，陰急陽病而陰不病也；陽蹻爲病，陰緩而陽急
 

注



 ，陰病而陽不病也。此等病多於正病中兼見之，惟識其爲
 

注



 營衛之所受也，則了無疑惑矣。以上
 

注



 二蹻。蓋人身一氣周流，無往不貫，十二經脈有營衛，奇經八脈亦有營衛，有四脈在，四脈不在。奇經附屬於正經界中者，得以同時並注也。全不讀經，望空臆斷。由陽維、陰維、陽蹻、陰蹻推之，衝脈之縱行也，帶脈之横行也，任脈之前行也，督脈之後行也，孰非一氣所流行耶？ 一氣流行
 

注



 ，即得分陰分陽矣，營衛之義，亦何往而不貫哉？


律二條


凡營病治衛，衛病治營，營衛同實異名，言分則分爲二，合則合爲一，且有相通，繆治法。與夫真邪不别，輕病重治，重病輕治，顛倒誤人，此三句則與營衛無干。醫之罪也。門面語。不知營衛之真象，於經文旣未全讀，實義更無論矣。

凡醫不能察識營衛受病淺深，虚實寒熱先後之變，白首有如童稚，不足數也。此公乃不識營衛之義，虚立此律，實在無所分别。



注
 　律二條：原作標題正文，兹據上海科學技術出版社本喻昌《醫門法律》卷一改爲標題附注。



注
 　中：原作「上」，據《醫門法律》卷一改。



注
 　足手太陽經：原作「手足六陽經」，據《醫門法律》卷一改。



注
 　偏：原脱，據《醫門法律》卷一補。



注
 　乾：原脱，據《醫門法律》卷一補。



注
 　腠理：《醫門法律》卷一無此二字。



注
 　破：原脱，據《醫門法律》卷一補。



注
 　正：原作「證」，據《醫門法律》卷一改。



注
 　是：原脱，據文意補。



注
 　明：原作「門」，據《醫門法律》卷一改。



注
 　而：原作「爲」，據《醫門法律》卷一改。



注
 　陰緩而陽急：原作「陽緩而陰急」，據《醫門法律》卷一改。



注
 　爲：原脱，據《醫門法律》卷一補。



注
 　上：原作「下」，兹據文意改。



注
 　一氣流行：此句原脱，據《醫門法律》卷一補。
















靈素五解篇



廖　平　撰

邱進之　校點








校點説明



《靈素五解篇》一卷，廖平撰，廖宗澤疏述。民國四年（一九一五），廖平命孫宗澤將《靈素以解名篇考》匯輯爲《靈素五解篇》一卷。民國四年乙卯黄鎔序稱：「《靈樞》、《素問》分政治、醫診二大派，天道人事，異轍殊趨，釐定部居，剖析涇渭，庶政學收功於大統，醫術不遁於虚玄。」「考《素》以『問』稱，與《服問》、《三年問》、《曾子問》同例。《靈》、《素》篇以『解』名，亦訓釋之取義。」又云：「《内經》本爲皇帝外史所掌，旁涉於醫，其書實出自孔子之徒，人各一藝，殊途同歸，七十、三千，不張異幟。《帝德》爲《堯典》之傳，《月令》釋《皇篇》之文，離之兩傷，不如合爲完璧也。」是書「援以經證經之例，取《靈素五解篇》，植綱張目，如磁引鍼。其餘鍼刺、脈法類之零散各篇，互相爲解者，並以附後」。有民國十年（一九二一）四川存古書局刊本，收入《六譯館叢書》。今以此本爲底本進行點校。








靈素五解篇序



樂山黄鎔

《靈樞》、《素問》分政治、醫診二大派，天道人事，異轍殊趨，釐定部居，剖析涇渭，庶政學收功於大統，醫術不遁於虚玄。乃諸家注説，舉干支運氣，概收納於人身藏府，致脈診病評，不啻星士談命，炎炎大言，其失也誕。故《靈》、《素》有醫診專篇，不宜牽混政治學説，而專篇又互相訓解，無俟煩言；若舍本逐末，雕繪枝葉，曰若稽古，説至萬言，奚中肯綮哉！伊古作家創始，具理幽玄，深恐後人眯昧，必示以嚮往之方針，《王制》指《春秋》之迷，《周禮》導《尚書》之路，《詩》以《楚詞》爲階梯，《易》於《山海》見神異；一經一傳，遺餉來兹。或猶以另本單行，失其繩墨，古聖慮周思遠，特於本經立義，互起言詮。如《十翼》附於卦、爻，二《雅》根於《周》、《召》，禹州推大於《洪範》，禪讓再見於《金縢》，尹氏武氏，乃譏世卿之連文，滕子薛伯，即紀子伯之比例；經中要義微言，不乏彼此互證之處。至於傳記，則小、大《戴》旣多犯複；《公》、《穀》、《左》不厭求詳，輾轉推勘，駕輕就熟，正欲人易於通解耳。《内經》、《靈》、《素》，亦猶是也。考《素》以「問」稱，與《服問》、《三年問》、《曾子問》同例；《靈》、《素》篇以「解」名，亦訓釋之取義。故《小鍼解》、《鍼解》即解《九鍼十二原篇》，《八正神明論》即解《官鍼篇》，《陽明脈解》即解《經脈》陽明病狀，《脈解》亦解《經脈》足六經病狀。其他散見之文，足以互相證明者，尤爲繁夥；惟此數篇，綱領明著，歷來解家未能合之以成兩美，大抵分篇作注，不免支解全牛。豈知獲麟屬詞，要貴比事；撼龍尋脈，須識分宗。《靈》、《素》五《解》之相得益章，同聲同氣，實出一原，歧而視之，非所宜也。《内經》本爲皇帝外史所掌，旁涉於醫，其書實出自孔子之徒；人各一藝，殊途同歸，七十、三千，不張異幟。《帝德》爲《堯典》之傳，《月令》釋《皇篇》之文，離之兩傷，不如合爲完璧也。今廖生宗澤者，井研先生次孫也，明達貽謀，幼聰繩武，孔孟旣獲淵源，岐黄又承祖烈。邇入醫會，領講大有啓悟，援以經證經之例，取《靈》、《素》五《解》篇，植綱張目，如磁引針；其餘鍼刺、脈法類之零散各篇，互相爲解者，并以附後。殆於《靈》、《素》獨得真詮，亦於先生醫學叢書之中，丕振家法。子思克闡乎天命，小同僅肖其手文。得此岐嶷，誦揚先芬，來景方長，造究曷極。予旣勸付剞劂，因志崖略如此。民國乙卯秋初，黄鎔序。








靈素五解篇



《靈·九鍼十二原篇》：小鍼之要
 

注



 ，易陳而難入。

《靈·小鍼解》云：下同。所謂易陳者，易言也；難入者，難著於人也。

麤守形，上守神，神乎神，客在門，

粗守形者，守刺法也。上守神者，守人之血氣有餘不足，可補寫也。神客者，正邪共
 

注



 會也。神者，正氣也。客者，邪氣也。在門者，邪循正氣之所出入也。

未覩其疾，惡知其原。刺之微，在數遲，

未覩其疾者，先知邪正何經之疾也。惡知其原者，先知
 

注



 何經之疾所取之處也。刺之微在數遲者，徐疾之意也。

麤守關，上守機，機之動，不離其空。

麤守關者，守四支而不知血氣正邪之往來也
 

注



 。上守機者，知守氣也。機之動不離其空中者，知氣之虚實，用鍼之徐疾也。

空中之機，清静而微，其來不可逢，其往不可追。

空中之機，清静以微者，鍼以得氣，密意守氣勿失也。其來不可逢者，氣盛不可補也。其往不可追者，氣虚不可寫也。

知機之道者，不可掛以髮。不知機道，叩之不發。

不可掛以髮者，言氣易失也。扣之不發者，言不知補寫之意也。血氣已盡，而氣不下也。

知其往來，要與之期，粗之闇乎？妙哉！工獨有之。

知其往來者，知氣之逆順盛虚
 

注



 也。要與之期者，知氣之可取之時也。粗之闇者，冥冥不知氣之微密也。妙哉！工獨有之者，盡知鍼意也。

往者爲逆，來者爲順，明知逆順，正行無問
 

注



 。

往者爲逆者，言氣之虚而小，小者逆也。來者爲順者，言形氣之平，平者順也。明知逆順正行無問者，言知所取之處也。

迎而奪之，惡得無虚？追而濟之，惡得無實？迎之隨之，以意和之
 

注



 ，鍼道畢矣

迎而奪之者，寫也。虚而濟之者，補也。

凡用鍼者，虚則實之，滿則泄之，宛陳則除之，邪勝
 

注



 則虚之。

所謂虚則實之者，氣口虚而當補之也。滿則泄之者，氣口盛而當寫之也。宛陳則除之者，去血脈也。邪勝則虚之者，言諸經有盛者，皆寫其邪也。

《素問·鍼解篇》：黄帝曰：願聞九鍼之解，虚實之道。岐伯對曰：刺虚則實之者，鍼下熱也，氣實乃熱也，滿而泄之者，鍼下寒也，氣虚乃寒也。宛陳則除之者，出惡血也。邪勝
 

注



 則虚之者，出鍼勿按。

《大要》曰：徐而疾則實，疾而徐則虚。

《小鍼解》：徐而疾則實者，言徐内而疾出也。疾而徐則虚者，言疾内而徐出也。

《鍼解》：徐而疾則實者，徐出鍼而疾按之。疾而徐則虚者，疾出鍼而徐按之。

言實與虚，若有若無。察後與先，若存若亡。爲虚與實，若得若失。

《小鍼解》：言實與虚
 

注



 若有若無者，言實者有氣，虚者無氣也。察後與先若存若亡者，言氣之虚實、補寫之先後也，察其氣之已下與常存也。爲虚與實若得若失者，言補者佖然若有得也，寫者
 

注



 怳然若有失也。

《鍼解》：言實與虚者，寒温氣多少也。若有若無者，疾不可知也。察後與先者，知病先後也。爲虚與實者，工勿失其法。若得若失者，離其法也。

虚實之要，九鍼最妙。補寫之時，以鍼爲之。九鍼之名，各不同形。

《鍼解篇》：虚實之要，九鍼最妙者，爲其各有所宜也。補寫之時，與氣開闔相合也
 

注



 。九鍼之名，各不同形者，鍼窮其所當補寫也。

又曰：夫氣之在脈也，邪氣在上，濁氣在中，清氣在下。

《小鍼解》：夫氣之在脈也，邪氣在上者，言邪氣之中人也高，故邪氣在上也。濁氣在中者，言水穀皆入於胃，其精氣上注於肺，濁溜於腸胃，言寒温不適，飲食不節，而病生於腸胃，故命曰濁氣在中也。清氣在下者，言清濕地氣之中人也，必從足始，故曰清氣在下也。

故鍼陷脈則邪氣出，鍼中脈則濁氣出，鍼太深則邪氣反沉，病益。

《小鍼解》：鍼陷脈則邪氣出者，取之上。鍼中脈則濁氣出者，取之陽明合也。鍼太深則邪氣反沉者，言淺浮之病不欲深刺也。深則邪氣從之入，故曰反沉也。

故曰：皮肉筋脈各有所處，病各有所宜，各不同形，各以任其所宜。無實無虚，損不足而益有餘，是謂甚病，病益甚。

《小鍼解》：皮肉筋脈各有所處者，言經絡各有所主也。

取五脈者死，取三脈者恇；奪陰者死，奪陽者狂。鍼害畢矣。

《小鍼解》：取五脈者死，言病在中，氣不足，但用鍼盡大寫其諸陰之脈也。取三陽之脈者，唯言盡寫三陽之氣，令病人恇然不復也；奪陰者死，言取尺小。之五里五往者也。奪陽者狂，正言也。

覩其色
 

注



 ，察其目，知其散復
 

注



 ；一其形，聽其動静，知其邪正。

《小鍼解》云：覩其色，察其目，知其散復，一其形，聽其動静者，言上工知相五色於目，有知調尺人。寸小大、緩急、滑澀以言所病也。知其邪正者，知論虚邪與正邪之風也。

右主推之，左持而御之
 

注



 ，氣至而去之。

《小鍼解》：右主推之左持而御之者，言持鍼而出入也。氣至而去之者，言補寫氣調而去之也。調氣在於終始一者，持心也。

又云：凡將用鍼，必先診脈，視氣之劇易，乃可以治也。五藏之氣已絶於内，而用鍼者反實其外，是謂重竭。重竭必死，其死也静。治之者，輒反其氣，取腋與膺；

《小鍼解》：所謂五藏之氣已絶於内者，脈口氣内絶不至，反取其外之病處與陽經之合，有留鍼以致陽氣，陽氣至則内重竭，重竭則死矣。其死也，無氣以動，故静。

五藏之氣已絶於外，而用鍼者反實其内，是謂逆厥，逆厥則必死。其死也燥，治之者反取四末刺之。

《小鍼解》：所謂五藏之氣已絶於外者，脈口氣外絶不至，反取其四末之輸，又留鍼以致其陰氣，陰氣至則陽氣反入，入則逆，逆則死矣。其死也，陰氣有餘，故燥。

又云：節之交，三百六十五會。所言節者，神氣之所游行出入也，非皮肉筋骨也。

《小鍼解》：節之交三百六十五會者，絡脈之滲灌諸節者也。

《寶命全形篇》《素問》。云：帝曰：何如而虚，何如而實？岐伯曰：刺虚者須其實，刺實者須其虚。

《鍼解》云：刺實須其虚
 

注



 者，留鍼陰氣隆至，鍼下寒
 

注



 ，乃去鍼也。刺虚須其實者，陽氣隆至，鍼下熱，乃去鍼也。

經氣已至，慎守勿失。深淺在志，遠近如一。

《鍼解》云：經氣已至，慎守勿失者，勿變更也。深淺在志者，知病之内外也。遠近如一者，深淺
 

注



 其候等也。

如臨深淵，手如握虎，神無營於衆物，義無邪下，必正其神。

《鍼解》云：如臨深淵者，不敢墜也。手如握虎者，欲其壯也。神無營於衆物者，静志觀病人，無左右視也。義無邪下者，欲端以正也。必正其神者，欲瞻病人目，制其神，令氣易行也。

《靈·本輸篇》：下三里三寸，爲巨虚上廉；復下上廉三寸，爲巨虚下廉也。

《鍼解》云：所謂三里者，下膝三寸也。巨虚者，蹻足
 
 

注



 獨陷者。下廉者，陷下者也。

又云：衝陽，足跗上五寸陷中，爲原。

《鍼解》云：所謂跗上者，舉膝分易見也。

《靈·九鍼論》曰：九鍼者，天地之大數也，始於一而終於九。故曰一以法天，二以法地，三以法人，四時法時，五以法音，六以法律，七以法星，八以法風，九以法野。一者天也，天者陽也，五藏之應天者肺，肺者五藏六府之蓋也，皮者肺之合也，人之陽也；二者地也，人之所以應土者，肉也；三者人也，人之所以成生者，血脈也；四者時也，時者，四時八風之客於經絡之中，爲瘤
 

注



 病者也；五者音也，音者，冬夏之分，分於子午，陰與陽别，寒與熱争，兩氣相摶
 

注



 ，合爲癰膿者也；六者律也，律者，調陰陽四時而合十二經脈，虚邪客於經絡而爲暴痺者也；七者星也，星者人之七竅，邪之所客於經，而爲痛痺，舍於經絡者也；八者風也，風者人之股肱八節也，八正之虚風，八風傷人，内舍於骨解、腰脊、關節、腠理之間，爲深痺也；九者野也，野者，人之節解皮膚之間也，淫邪流溢於身，如風水之狀，而溜不能過於機關大節者也。

《鍼解篇》：帝曰：余聞九鍼上應天地、四時、陰陽，願聞其方。岐伯曰：一天、二地、三人、四時、五音、六律、七星、八風、九野，身形亦應之，鍼各有所宜，故曰九鍼。人皮應天，人肉應地，人脈應人，人筋應時，人聲應音，人陰陽合氣應律，人齒面目應星，人出入氣應風，人九竅三百六十五絡應野。

《鍼解篇》：一鍼皮，二鍼肉，三鍼脈，四鍼經，五鍼骨，六鍼調陰陽，七鍼益精，八鍼除風，九鍼通九竅，除三百六十五
 

注



 節氣，此之謂各有所主也。

《靈樞·官能
 

注



 篇》：用鍼之服，必有法則，上視天光，下司八正，以辟奇邪，而觀百姓
 

注



 ，

《素問·八正神明論》云：黄帝問曰：用鍼之服，必有法則焉，今何法何則？岐伯對曰：法天則地，合以天光。帝曰：願卒聞之。岐伯曰：凡刺之法，必候日月星辰、四時八正之氣，氣定乃刺之。

審於虚實，無犯其邪。是得天之露，遇歲之虚，救而不勝，反受其殃。故曰：必知天忌，乃言鍼意。

《八正神明篇》：星辰者，所以制日月之行也。八正者，所以候八風之虚邪以時至者也。四時者，所以分春夏秋冬之氣所在，以時調之，候
 

注



 八正之虚邪，而避之勿犯也。以身之虚而逢天之虚，兩虚相感，其氣至骨，入則傷五藏，工候救之，弗能傷也。故曰：天忌不可不知也。

《靈樞·歲露篇》云：乘年之衰，逢月之空，失時之和，因爲賊風所傷，是謂三虚。又云：風雨從南來爲虚風，以晝至，則萬民皆中虚風，多病。虚邪入客於骨而不發，立春之日，風從西方來，萬民又皆中於虚風，兩邪相摶，經氣結代，故諸逢其風而遇其雨者，命曰遇歲露焉。

法於往古，驗於來今，

《八正神明篇》：法乎往古者，先知《鍼經》也。驗乎來今者，先知日之寒温，月之虚盛，以候氣之浮沉，而調之於身，觀其立有驗也。

觀於窈冥
 

注



 ，通於無窮。

《八正神明篇》：觀其冥冥者，言形氣營衛之不形於外，而工獨知之。以日之寒温，月之虚盛，四時氣之浮沉，參伍相合而調之，工常先見之，然而不形於外
 

注



 ，故曰觀於冥冥焉。通於無窮者，可以傳於後世也。

粗之所不見，良工之所貴，莫知其形，若神髣髴。

《八正神明篇》：是故工之所以異也，然而不形見於外，故俱不能見也
 

注



 。視之無形，嘗之無味，故謂冥冥，若神髣髴
 

注



 。

虚邪之中人也，洒淅惡寒
 

注



 。正邪之中人也微，先見於色，不知於其身若有若無，若亡若存
 

注



 ，有形無形，莫知其情。

《八正神明篇》：虚邪者，八正之虚邪氣也。正邪者，身形若用力，汗出腠理開。逢虚風，其中人也微，故
 

注



 莫知其情，莫見其形。

是故上工之取氣，乃救其萌芽。下工守其已成，因敗其形。知氣之所在，而守其門户，

《八正神明篇》：上工救其萌芽，必先見三部九候之氣，盡調不敗而救之，故曰上工。下工救其已成，救其
 

注



 已敗。救其已成者，言不知三部九候
 

注



 之相失，因病而敗之也。知其所在者，知診三部九候病脈之處而治之，故曰守其門户焉。三部九候爲之原，九鍼之論不必存也。

明於調氣，補寫所在，徐疾之意，所取之處。寫必用圓，切而轉之，其氣乃行。疾而徐出，邪氣乃出，伸而迎之，摇大其穴，氣出乃疾。

《八正神明篇》：寫必用方。方者，以氣方盛也，以月方滿也，以日方温也，以身方定也，以息方吸而内鍼，乃復候其方吸而轉鍼，乃復候其方呼而徐引鍼，故曰寫必用方，其氣易行
 

注



 焉。

補必用方，外引其皮，令當其門。左引其樞，右推其膚，微旋而徐推之，必端以正，安以静，堅心無解，欲微以溜，氣下而疾出之。推其皮，蓋其外門，真氣乃存。用鍼之要，無忘其神。

《八正神明篇》：補必用員。員者，行也。行者，移也。刺必中其營，復以吸排鍼也。員與方，非真也。故養神者，必知形之肥瘦，營衛、血氣之盛衰。血氣者，人之神，不可不謹養。

《九鍼十二原篇》：粗守形，上守神。神乎神，客在門。

《八正神明篇》：帝曰：夫子數言形與神，何謂形？何謂神？岐伯曰：請言形：形乎形，目冥冥，問其所病，索之於經，慧然在前，按之不得，不知其情，故曰形。帝曰：何謂神？岐伯曰：請言神：神乎神，耳不聞。目明心開而志先，慧然獨悟，口弗能言，俱視獨見，適若昏，昭然獨明，若風吹雲，故曰神。



注
 　要：原作「道」，據《靈樞》改。



注
 　共：原作「其」，據《靈樞》改。



注
 　知：原作「取」，據《靈樞》改。



注
 　守四支而不知血氣正邪之往來也：「四支」原作「血氣」，「正邪」原作「四時」，均據《靈樞》改。



注
 　逆順盛虚：原作「逆盛順虚」，據《靈樞》改。



注
 　問：原作「間」，據《靈樞》改。下文「正行無問」同。



注
 　迎之隨之，以意和之：原作「迎之和之，以意隨之」，據《靈樞》改。



注
 　邪勝：原作「大要」，據《靈樞》改。



注
 　勝：原作「盛」，據《素問》改。



注
 　實與虚：原作「虚與實」，據《靈樞》改。



注
 　者：原作「則」，據《靈樞》改。



注
 　與氣開闔相合也：原作「與氣相開闔」，據《素問》改。



注
 　覩其色：原作「觀其色」，上海科學技術出版社《中國醫學大成續集》王冰次注本《黄帝靈樞經》作「覩其色」，下《小鍼解篇》亦作「覩其色」，故從之。



注
 　知其散復：「復」字原脱，據《靈樞》改。下《小鍼解篇》「知其散復」同。



注
 　左持而御之：「御」原作「禦」，據《靈樞》改。下《小鍼解篇》「左持而御之」同。



注
 　虚：原作「實」，據《素問》改。



注
 　鍼下寒：《素問》經文無此三字。



注
 　淺：原作「遠」，據《素問》改。



注
 　
 ：原作「胻」，據《素問》改。



注
 　瘤：原作「痼」，據《靈樞》改。



注
 　摶：原作「搏」，王冰次注本《黄帝靈樞經》作「摶」；按《内經》「摶」「搏」二字往往交見錯出，是輾轉傳抄所致也，然此處作「摶」字義勝，因據改。



注
 　五：原作「三」，據《素問》改。



注
 　能：原作「鍼」，據《靈樞》改。



注
 　姓：原作「病」，據《靈樞》改。



注
 　候：原脱，據《素問》補。



注
 　窈冥：原作「冥冥」，據《素問》改。



注
 　工常先見之然而不形於外：原作「然而不形於外，俱不能見也，工常先見之」，據《素問》改。



注
 　然而不形見於外，故俱不能見也：此二句原脱，據《素問》補。



注
 　故謂冥冥，若神髣髴：此二句原作「若神髣髴，故謂冥冥」，據《素問》乙。



注
 　虚邪之中人也，洒淅惡寒：《靈樞·官能》作「邪氣之中人也，洒淅動形」，當從。



注
 　若亡若存：原作「若存若亡」，據《靈樞》乙。



注
 　故：原脱，據《素問》補。



注
 　其：原作「者」，據《素問》改。



注
 　候：原作「鍼」，據《素問》改。



注
 　易行：《素問》作「而行」，《太素》作「乃行」。








〔附〕散解凡鍼刺之散見諸篇、有一二段遥解他篇數句者附此。但多遺失，録以待補。



《九鍼十二原》云：其來不可逢，其往不可追。

《素問·離合真邪論》：帝曰：候氣奈何？岐伯曰：夫邪去絡入於經也，舍於血脈之中，其寒温未相得，如湧波之起也，時來時去，故不常在。方其來也，必按而止之，止而取之，無逢其衝而寫之，故曰其來不可逢，此之謂也。候邪不審，大氣已過，寫之則真氣脱。真氣者，經氣也，脱則不復。經氣太虚，邪氣復至，而病益蓄。故曰其往不可追，此之謂也。

知機之道者，不可掛以髮；不知機道，叩之不發。

《離合真邪論》：知其可取如發機，不知其取如叩椎。故曰知機道者不可掛以髮，不知機者叩之不發，此之謂也。不可掛以髮者，待邪之至時而發鍼寫矣。叩之不發者，血氣已盡，其病不可下也。

《離合真邪論》：帝曰：真邪以合，波隴不起，候之奈何？岐伯曰：審捫循三部九候之盛虚
 

注



 而調之，察其左右上下相失及相減者，審其病藏以期之。

《三部九候論》：三部九候皆相失者，死。上下左右相失不可數者，死。中部之候相減者，死。

《素問·診要經終論
 

注



 》：春刺散俞，夏刺絡俞，秋刺皮膚，冬刺俞竅。

《素問·四時刺逆從論》：春氣在經脈，夏氣在孫絡，秋氣在皮膚，冬氣在骨髓。

又云：凡刺胸腹，必避五藏。中心者環死，中脾者五日死，中腎者七日死，中肺者五日死
 

注



 。

《四時
 

注



 刺逆從論》：刺五藏，中心一日死，其動爲噫：中肝五日死，其動爲語；中肺三日死，其動爲欬
 

注



 ；中腎六日死，其動爲嚏欠；中脾十日死，其動爲吞。《刺禁論》同，惟多「刺中膽
 

注



 一日半死，其動爲嘔」十一字。

《靈·官鍼篇》：五曰揚刺
 

注



 。揚刺者，正内一，傍内四，而浮之，以治寒氣之博大者也。

《素問·長刺節論》：陰刺
 

注



 ，入一旁四處，治寒熱。深專者，刺大藏。迫藏刺背，背俞也。刺之迫藏
 

注



 ，藏會，腹中寒熱去而止
 

注



 。與刺之要，發鍼而淺出血。

《九鍼十二原篇》：追而濟之，惡得無實
 

注



 ？

《素問·調經論》云：持鍼勿置，以定其意。候呼内鍼，氣出鍼入。鍼空四塞，精無從去。方實而疾出鍼，氣入鍼出
 

注



 ，熱不得還。閉塞其門，邪氣布散，精氣乃得存。動氣候時
 

注



 ，近氣不失，遠氣乃來，是謂追之。

《調經論》：痛在於左而右脈病者
 

注



 ，巨刺之。

《素·繆刺論》：邪客於經，左盛則右病，右盛則左病。亦有移易者，左痛未已而右脈先病。如此者，必巨刺之。

《終始篇》：太陽之脈，其終也，戴眼，反折，瘈瘲。其色白，絶皮乃絶汗，絶汗則終矣
 

注



 。少陽終者，耳聾，百節盡縱，目系絶。目系絶，一日半則死矣。其死也，色先青，白乃死。陽明終者，口目動作，喜驚，妄言，色黄，其上下之經盛而不行，則終矣。少陰終者，面黑，齒長而垢，腹脹閉塞，上下不通而終矣。厥陰終者，中熱嗌乾，喜溺，心煩，甚則舌卷，卵上縮而終矣。太陰終者，腹脹閉不得息，氣噫，善嘔，嘔則逆，逆則面赤，不逆則上下不通，上下不通則面黑
 

注



 、皮毛焦而終矣。

《素問·診要經終論》云：太陽之脈，其終也，戴眼，反折，瘈瘲，其色白，絶汗乃出，出則死矣。少陽終者，耳聾，百節皆縱，目睘絶系，絶系一日半死。其死也，色先青，白乃死矣。陽明終者，口目
 

注



 動作，喜驚，妄言，色黄，其上下之經盛，不仁
 

注



 ，則終矣。少陰終者，面黑，齒長而垢，腹脹閉，上下不通而終矣。太陰終者，腹脹閉不得息，善噫，善嘔，嘔則逆，逆則面赤，不逆則上下不通，不通則面黑，皮毛焦而終矣。厥陰終者，中熱嗌乾，善溺，心煩，甚則舌卷，卵上縮而終矣。此十二經之所敗也。



注
 　虚：原作「衰」，據《素問》改。



注
 　診要經終論：原作「刺法論」，據《素問》改。



注
 　「中脾者五日死」三句：原作「中肝者五日死，中腎者六日死，中肺者三日死，中脾者十日死」，據《素問·診要經終論》改。



注
 　四時：二字原無，據《素問》補。



注
 　「中肺三日死」二句：原在「中腎六日死」二句下，據《素問》改。



注
 　膽：原作「胃」，據《素問》改。



注
 　揚刺：原作「陽刺」，據《靈樞》改。下「揚刺」同。



注
 　陰刺：原作「陽刺」，據《素問》改。



注
 　刺之迫藏：原作「迫藏刺之」，據《素問》改。



注
 　腹中寒熱去而止：此句原錯置最末，據《素問》改。



注
 　無實：原作「其實」，據《靈樞》改。



注
 　氣入鍼出：此句原錯置「熱不得還」句下，據《素問》乙。



注
 　動氣候時：此句原錯置「遠氣乃來」句下，據《素問》乙。



注
 　者：原作「則」，據《素問》改。



注
 　絶皮乃絶汗，絶汗則終矣：此二句原作「絶汗乃出，出則終矣」，據《靈樞》改。



注
 　面黑：原作「皮黑」，據《靈樞》改。



注
 　目：原作「耳」，據《素問》改。



注
 　不仁：原作「而不行」，據《素問》改。








脈



《靈樞·經脈篇》云：足太陽之脈，是動則病脊痛，要似折，項如拔
 

注



 ，腰、尻
 、踹、腳皆痛。〇《素問·六元正紀大論》：太陰
 

注



 終之氣，則病腰脽痛。

《素問·脈解篇》：太陽所謂腫，腰脽痛者，正月太陽寅，寅，太陽也。正月陽氣出在上，而陰氣盛，陽未得自次也，故腫，腰脽痛也。

又云：髀不可以曲，
 如結，踹如裂，是謂踝厥。〇《素問·大奇論》云：腎壅則髀
 大跛，易偏枯。

《脈解篇》：病
 

注



 偏虚爲跛者，正月陽氣凍解，地氣而出也。所謂
 

注



 偏虚者，冬寒頗有不足者，故偏虚爲跛也。

又云：病衝頭痛，項、背、腰、尻皆痛。〇《素問·熱論》云：傷寒一日，巨陽受之，頭項痛，要脊强。

《脈解篇》：所謂强上引背者，陽氣大上而争，故强上也。

又云：足太陽所生病者，狂、癲、疾。

《脈解》云：所謂甚則狂、癲、疾者，陽盡在上而陰氣從下，下虚上實，故狂、癲、疾也。

又云：手太陽之脈，耳聾，目黄，頰腫。〇《靈樞，·經筋》云：手太陽之筋，其病應耳中鳴。

《脈解》云：所謂耳鳴者，陽氣萬物盛上而躍，故耳鳴也。所謂浮爲聾者，皆在氣也。

又云：所謂盛則躍者，九月萬物盡衰，草木畢落而墜，則氣去陽而之陰，氣盛而陽之下長，故謂躍。

《素問·腹中論》云：陽氣入陰，入則瘖。

《脈解》云：所謂入中爲瘖者，陽盛已衰，故爲瘖也。内奪而厥，則爲瘖俳，此腎虚也，少陰不至者厥也。

《經脈》云：足少陽之脈，是動則病心脅痛，不能轉側。

《脈解》云：少陽所謂心脅痛者，言少陽盛也。盛者，心之所表也，九月陽氣盡而陰氣盛，故心脅痛也。所謂不可反
 

注



 側者，陰氣藏物也，物藏則不動，故不可反側也。

又云：足陽明之脈，是動則病，洒洒振寒。

《脈解》云：陽明所謂洒洒振寒者
 

注



 ，陽明者午也，五月盛陽之陰也，陽盛而陰氣加之，故洒洒振寒也。

大腹水腫，膝臏腫痛，循膺乳、氣街、股、伏兔，皆痛。〇《經筋》云：足陽明之筋，其病支脛轉筋，髀前踵，筋弛縱緩，不勝收。

《脈解》云：所謂脛腫而股不收者，是五月勝陽之陰也。陽者衰於五月，而一陰氣上與陽始争，故脛腫而股不收也。

又云：大腹、水腫。〇《素問·逆調論》：卧則喘者，是水氣之客也。

《脈解》云：所謂上喘而爲水者，陰氣下而復上，上則邪客於藏府間，故爲水也。

又云：膺、乳、氣街皆痛，氣不足，則身以前皆寒。

《脈解》云：所謂胸痛少氣者，水氣在藏府也。水者，陰氣也，陰氣在中，故胸痛少氣也。胸痛少氣，經中多各言之，此則合舉之也。

又云：足陽明病至則惡人與火，聞木音則惕然而驚，賁響腹脹，是謂骭厥。

《脈解》云：所謂甚則厥、惡人與火、聞木音則惕然而驚者，陽氣與陰氣相薄，水火相惡，故惕然而驚也。

《素問·陽明脈解》云：黄帝問曰：足陽明之脈病，惡人與火，聞木音則惕然而驚，鐘鼓不動，聞木音而驚，何也？願聞其故。岐伯對曰：陽明者，胃脈也。胃者土也，故聞木音而驚者，土惡木也。帝曰：善。其惡火何也？岐伯曰：陽明主肉，其脈血氣盛，邪客之則熱，熱甚則惡火。帝曰：其惡人何也？岐伯曰：陽明厥則喘而惋
 

注



 ，惋則惡人。帝曰：或喘而死者，或喘而生者，何也？岐伯曰：厥逆連藏則死，連經則生。帝曰：善。

又云：欲獨閉户牖而處，

《脈解》云：所謂欲獨閉户牖而處者，陰陽相薄也，陽盡而陰盛，故欲獨閉户牖而居也。

甚則欲登高而歌，棄衣而走。

《脈解》云：所謂病至則欲乘高而歌、棄衣而走者，陰陽復争而外并於陽，故使之棄衣而走也。

《素問·陽明脈解》云：帝曰：病甚則棄衣而走，登高而歌，或至數日不食，踰垣上屋，所上之處，皆非其素所能也。病反能者，何也？岐伯曰：四支者，諸陽之本也，陽盛則四支實，實則能登高也。帝曰：其棄衣而走者，何也？岐伯曰：熱盛於身，故棄衣而走也。〇帝曰：其妄言駡詈、不避親疏而歌者，何也？岐伯曰：陽盛則使人妄言駡詈，不避親疏，而不欲食，不欲食，故妄走也。

汗出，鼽衄，大腹，水腫。

《脈解》云：所謂客孫脈則頭痛、鼽衄、腹腫者，陽明并於上，上者，則其孫絡太陰也。故頭痛、鼽衄、腹腫也。

又云：足太陰之脈，是動則病，腹脹，善噫，食則嘔。

《脈解》云：太陰所謂病脹者，太陰，子也，十一月萬物氣皆藏於中，故曰病脹。所謂上走心爲噫者，陰盛而上走於陽明，陽明絡屬心，故曰上走心爲噫也。所謂食則嘔者，物盛滿而上溢，故嘔也。

得後與氣，則快然如衰。

《脈解》云：所謂得後與氣則快然如衰者，十二月陰氣下衰而陽氣且出，故曰得後與氣則快然如衰也。

又云：足少陰之脈，是動則病，脊股内後廉痛。〇足少陰之别曰大鍾，虚則要痛。

《脈解》云：少陰所謂腰痛者，少陰者腎也，十月萬物陽氣皆傷，故腰痛也。

又云：手太陰脈病則欬、上氣、喘渴。又足少陰病欬唾有血，喝喝而喘，上氣，嗌乾及痛。

《脈解》云：所謂嘔、欬、上氣、喘者，陰氣在下，陽氣在上，諸陽氣浮，無所依從，故嘔、欬、上氣、喘也。

坐而欲起，目
 
 如無所見。

《脈解》云：所謂邑邑不能久立久坐，起則目
 
 無所見者，萬物陰陽不定，未
 

注



 有主也。秋氣始至，微霜始下，而方殺萬物，陰陽内奪，故目
 
 無所見。

心如懸，若飢狀，氣不足，則善恐。

《脈解》云：所謂少氣善怒者，陽氣不治
 

注



 ；陽氣不治，則陽氣不得出，肝氣當治而未得，故善怒。善怒者，名曰煎厥。

心惕惕如人將捕之。

《脈解》云：所謂恐如人將捕之者，秋氣萬物未有畢去，陰氣少，陽氣入，陰陽相搏
 

注



 ，故恐也。

飢不欲食，面如漆柴。

《脈解》云：所謂惡聞食臭者，胃無氣，故惡聞食臭也。所謂面黑如地色者，秋氣内奪，故變於
 

注



 色也。

欬唾則有血，喝喝而喘。

《脈解》云：所謂欬則有血者，陽脈傷也。陽氣未盛於上而脈滿，滿則欬，故血見於鼻也。

又云：足厥陰之脈，是動則病，丈夫
 疝，婦人少腹腫，要痛，不可以俛仰。〇胸滿、嘔逆、飧泄、狐疝、遺溺、閉癃。

《脈解》云：厥陰所謂
 疝、婦人少腹腫者，厥陰者辰也，三月陽中之陰，邪在中，故曰
 疝、少腹腫也。所謂腰脊痛不可以俛仰者，三月一振榮華，萬物一俛而不仰也。所謂
 癃疝膚脹者，曰陰亦盛而脈脹不通，故曰
 癃疝也。

甚則嗌乾。

《脈解》云：所謂甚則嗌乾、熱中者，陰陽相薄而熱，故嗌乾也。



注
 　如拔：原作「伯」，據《靈樞》改。



注
 　太陰：原作「太陽」，據《素問》改。



注
 　病：上原有「所謂」二字，據《素問》删。



注
 　所謂：二字原脱，據《素問》補。



注
 　反：原作「轉」，據《素問》改。



注
 　陽明所謂洒洒振寒者：原作「其病支脛轉者」，當爲他篇錯簡，據《素問》改。



注
 　惋：原作「啘」，據《靈樞》改。下「惋」字同。



注
 　未：原作「謂」，據《素問》改。



注
 　治：原作「至」，據《素問》改。下「陽氣不治」之「治」同。



注
 　搏：《素問》作「薄」，當從。



注
 　於：原脱，據《素問》補。








〔附〕散解

凡脈法之散見諸篇、有一二段遥解他篇者，附此。






《靈樞·本神篇》：脾藏營，營舍意，脾氣
 

注



 虚則四支不用。

《素問·太陰陽明論》云：帝曰：脾病而四支不用，何也？岐伯曰：四支皆禀氣於胃，而不得至經，必因於脾乃得禀也。今脾病，不能爲胃行其津液，四支不得
 

注



 禀水穀氣，氣日以衰，脈道不利，筋骨肌肉皆無氣以生，故不用焉。

又曰：帝曰：脾與胃以膜相連耳，而能爲之行其津液，何也？岐伯曰：足太陰者，三陰也，其脈貫胃，屬脾，絡嗌，故太陰爲之行氣於三陰。陽明者表也，五藏六府之海也，亦爲之行氣於三陽。藏府各因其經而受氣於陽明，故爲胃行其津液。四支不得禀水穀氣，日以益衰，陰道不利，筋骨肌肉無氣以生，故不用焉。



注
 　脾氣：二字原脱，據《靈樞》補。



注
 　得：原作「能」，據《素問》改。








病本篇



《靈樞》：先病而後逆者，治其本。先逆而後病者，治其本。

《素問》：先病而後逆者，治其本。先逆而後病者，治其本。

《靈樞》：先寒而後生病者，治其本。先病而後生寒者，治其本。

《素問》：先寒而後生病者，治其本。先病而後生寒者，治其本。

《靈樞》：先熱而後生病者，治其本。先泄而後生他病
 

注



 者，治其本，必且調之，乃治其他病。

《素問》：先熱而後生病者，治其本。先泄而後生他病者，治其本，必且調之，乃治其他病。

《靈樞》：先病而後中滿者，治其標。先病後泄者，治其本。先中滿而後煩心者，治其本。

《素問》：先熱而後生中滿者，治其標。先病而後泄者，治其本。先病而後生中滿者，治其標。先中滿而後煩心者，治其本。

《靈樞》：有客氣，有同氣。大小便不利，治其標。大小便利，治其本。

《素問》：人有客氣，有同氣。小大
 

注



 不利，治其標。小大利，治其本。

《靈樞》：病發而有餘，本而標之，先治其本，後治其標。病發而不足，標而本之，先治其標，後治其本。

《素問》：病發而有餘，本而標之，先治其本，後治其標。病發而不足，標而本之，先治其標，後治其本。

《靈樞》：謹詳察閒甚，以意調之，閒者并行，甚爲獨行。先小大便不利，而後生他病者，治其本也。

《素問》：謹察閒甚，以意調之；閒者并行，甚者獨行。先小大不利，而後生病者，治其本。



注
 　他病：原作「痛病」，據《靈樞》改。



注
 　小大：原作「大小」，據《素問·標本病傳論》改。下句「小大」同。








病傳篇



《靈樞》：黄帝曰：大氣入藏，奈何？岐伯曰：病先發於心，一日而之肺，三日
 

注



 而之肝，五日而之脾，三日不已，死。冬夜半，夏日中。

《素問》：夫病傳者，心病先心痛，一日而欬，三日脅支痛，五日閉塞不通，身痛體重，三日不已，死。冬夜半，夏日中。

《靈樞》：病先發於肺，三日而之肝，一日而之脾，五日而之胃，十日不已，死。冬日入，夏日出。

《素問》：肺病喘欬，三日而脅支滿痛，一日身重體痛，五日而脹，十日不已，死。冬日入，夏日出。

《靈樞》：病先發於肝，三日而之脾，五日而之胃，三日而之腎，三日不已，死。冬日入，夏蚤食。

《素問》：肝病頭目眩，脅支滿，三日體重身痛，五日而脹，三日腰、脊、少腹痛、脛痠，三日不已，死。冬日入，夏早食。

《靈樞》：病先發於脾，一日而之胃，二日而之腎，三日而之膂、膀胱，十日不已，死。冬人定，夏晏食。

《素問》：脾病身痛體重，一日而脹，二日少腹、腰脊痛、脛痠，三日背
 筋痛，小便閉，十日不已，死。冬人定，夏晏食。

《靈樞》：病先發於胃，五日而之腎，三日而之膂、膀胱，五日而上之心，二日不已，死。冬夜半，夏日昳。

《素問》：胃病脹滿五日，少腹、腰脊痛、胻痠，三日背
 筋痛，小便閉，五日身體重，六日不已，死。冬夜半後，夏日昳。

《靈樞》：病先發於腎，三日而之膂、膀胱，三日而上之心，三日而之小腸，三日不已，死，冬大晨，夏晏晡。

《素問》：腎病少腹、腰脊痛、胻痠，三日背
 筋痛，小便閉，三日腹脹，三日兩脅支痛，三日不已，死，冬大晨，夏晏晡。

《靈樞》：病先發於膀胱，五日而之腎，一日而之小腸，一日而之心，二日不已，死，冬雞鳴，夏下晡。

《素問》：膀胱病小便閉，五日少腹脹、腰脊痛、胻痠，一日腹脹，一日身體痛，二日不已，死。冬雞鳴，夏下晡。

《靈樞》：諸病以次相傳，如是者，皆有死期，不可刺也；間一藏及二三四藏者，乃可刺也。

《素問》：諸病以次是相傳，如是者，皆有死期，不可刺。間一藏止，及至三四藏者，乃可刺也。



注
 　三日：原作「二日」，據《靈樞》改。
















瘧 解 補 證



廖　平　撰

邱進之　校點








校點説明



廖平認爲瘧亦爲四時病，與傷寒同類，不純爲雜病。故隋、唐言傷寒者多及瘧，當與《傷寒》參考。《瘧解補證》就《素問·瘧論》作補證，引用日本丹波元簡《素問識》較多。載民國六年（一九一七）《國學薈編》第三期。四川存古書局刊行，收入《六譯館叢書》，附於《靈素五解篇》後。今以此本爲底本進行點校。




瘧解補證


《素問·瘧論》。



 〇


瘧亦爲四時病，與傷寒同類，不純爲雜病。故隋、唐言傷寒者多及瘧，故當與《傷寒》參考。







井研廖平撰

黄帝問於岐伯曰：夫
 今本作「痎」。瘧《素問識》：《甲乙》、《千金》無「痎」字。馬云：「痎音皆，後世從
 ，誤也。痎瘧者，瘧之總稱也，王注以爲老瘧，不必然。痎瘧皆生於風，則皆之一字，凡寒虐温瘧癉瘧、不分每日間日三日，皆可稱爲痎瘧也。」簡按《廣雅》云：「痎、痁，瘧也。」《説文》云：「痎，二日一發瘧也。」蓋瘧多二日一發者，因爲之總稱耳。王以爲老瘧者，其説蓋出於張文仲，《外臺》獺肝等八味方，「傳屍病亦名痎瘧，遁疰
 

注



 、骨蒸、伏連、殗殜」是。而其原因誤讀「五十六難」云「欬逆
 瘧連歲不已」爾。吴云：「痎亦瘧也，夜病者謂之痎，晝病者謂之瘧。《方言書》夜市謂之痎市，本乎此也。」《方言書》未知何等書，閲《青箱雜記》、《豫章漫録》、《五雜俎》等，云蜀有痎市，而間日
 

注



 一集，如痎瘧之一發，則其俗又以冷熱發歇爲市喻也。夜市之説無所考。張云：「痎，皆也。瘧，殘虐之謂。瘧證雖多，皆謂之虐，故曰痎瘧。」李云：「凡秋瘧皆名痎，即其皆生於風，皆字知諸瘧之通稱也。」《醫宗必讀》不載秋瘧之説，則云凡瘧皆名痎。昔人之解非。志與吴同，而解《生氣通天論》則云「陰瘧也」。高云：「痎，陰瘧也，瘧，陽瘧也。」以上數説，俱無稽之言，不可從。孔穎達《左傳正義》云痎是小瘧、痁是大瘧，亦非本經之義。者，皆生於風，其畜作《素問識》：趙府本「畜」作「蓄」，《歲露篇》作「稸」。馬云：「蓋稸即積之義，故其旁皆從禾。不發之謂畜，發時之謂作。」有時，何也？

楊注：
 


 者，二日一發名
 瘧。此經但夏傷於
 

注



 暑至秋爲病，或云
 瘧，或但云瘧，不必日發間日以定
 也，俱應四時，其形有異，以爲
 耳。因腠理開發，風入不洩，藏蓄合於四時，而發日之辰又異，其故何也？ 岐伯曰：瘧之始發，先起於毫毛，伸欠《素問識》：張云：「伸者，伸其四體，邪動於經也。欠，呵欠也，陰陽争引而然。」簡案《曲禮》「侍坐於君子，君子欠伸，撰杖屨，視日蚤莫」，鄭注：「以君子有倦意也。」班書《翼奉傳》：「體病則欠伸動於貌。」馬云「伸當作呻，呻爲腎之聲」，誤，此論瘧之形狀，專指寒瘧。乃作

 ，寒慄鼓頷，《素問識》：汪云：「愚謂此節論瘧之形狀。」張云：「鼓者，振悚之謂。」腰脊痛，寒去則外内皆熱，頭痛如破，渴欲冷飲

 。

寒瘧發狀，凡有七别：一起豪毛謂毛立，二爲伸欠，三爲寒慄，四腰脊痛，五内外熱，六頭痛甚，七渴飲水。寒瘧之狀，有斯七别也。


 黄帝曰：何氣使然？願聞其道。岐伯曰：陰陽上下交争，虚實更作，陰陽相移也。《素問識》：汪云：此節論瘧之所以發寒熱也，又爲一章之大旨，下發明此節也。陽并於陰，則陰實而陽虚

 ，《素問識》：高云：相移者，相并之義，如陽氣相移而并於陰，則陰實而陽虚；須陰氣相移而并於陽，則陽實而陰虚。不言者，省文也。陽明虚
 

注



 實則與此相反。故凡一經之證，皆分虚實，故《傷寒》「陽明之爲病」有虚實二義。則寒慄鼓頷，此爲陽明經證，當據以補《傷寒》。巨陽虚太陽表證，與《傷寒》同。則腰脊頭項痛，《素問識》：滑云：此下當有少陽虚一節。三陽俱虚，陰氣勝，陰氣勝則骨寒而痛，《素問識》：張云：「陰勝則陽氣不行，血脈凝滯，故骨寒而痛。《終始篇》曰：病痛者，陰也。」寒生於内，故中外皆寒。

寒氣藏於腸胃之外，皮膚之内，舍於營氣，至於春時，陰陽交争，更勝更衰，故虚實相移也。三陽俱并
 

注



 於陰，則三陽皆虚，虚爲陰乘，故外寒，陰氣强盛，故内寒。内外俱寒，則湯火不能温也。


 陽盛則外熱，陰虚則内熱，外内皆熱，則喘而渴欲飲。

陰極則陽盛，陽盛則外熱.陽極則陰虚，陰虚則陽乘，故内熱。外内俱熱，甚於栗炭，冰水不能凉，故渴而欲飲也。


 此得之夏傷於暑，熱氣盛，藏之於皮膚之内，此五診法。腸胃之外，不入藏爲一定之法。此營氣之所舍也。

此言其日作之所由也。皮膚之内，腸胃之外，脈中營氣，是邪之舍也。


 《素問識》：張云：「皮膚之内腸胃之外，蓋即經脈間耳。營行脈中，故曰此營氣之所舍也。」志云：「舍即經隧所歷之界分，每有界分，必有其舍，如行人之有傳舍也。」此令人汗出今本無「此」字。空疏，《素問識》：吴云：「此字指暑氣言，蓋陽氣主疎泄萬物故也。」盧氏云：「暑令人汗空疏，腠理開者，以暑性暄發，致腠理但開不能旋闔耳。不即病者，時值夏出之，從内而外，衛氣仗此，猶可捍禦。」高云：「暑熱傷榮，則肌表不和，此令人汗孔疎而腠理開也。空、孔同。」腠理開，因得秋氣，汗出遇風，及得之以浴，水氣舍於皮膚之内，《素問識》：諸注「浴」下句。吴云：「夏傷於暑，陽邪也，秋氣，水氣，陰邪也。陰陽相薄，寒熱相移，是以瘧作。」馬云：「夫暑熱伏於營而風寒居於衛，營專在内，無自而發，衛行於外，二邪隨之以出入焉。」志、高「浴」「水氣」連讀，非是。與衛氣并居。《素問識》：滑云：「言衛氣與營氣并合也。」汪云：「從『夏傷於暑』至此，原所以致瘧之故也。」張云：「新邪與衛氣並居，則内合伏暑，故陰陽相薄，而瘧作矣。」高云：「風水之氣舍於皮膚之内，則與衛氣并居也。」簡案：滑注誤。衛氣者，晝日行陽，此氣得陽而今本此下有「外」字。出，得陰而内薄，《素問識》：滑云：「此氣，指瘧。」馬云：「衛氣者，晝行於足手六陽經二十五度，此邪氣者得陽而外出，瘧之所以發也；夜行於足手六陰經二十五度，此邪氣者得陰而内入，瘧之所以蓄也。内外相薄。隨衛而行，是以一日一作也。病之始末，至是而備矣。」高云：「瘧之發也，必衛氣應乃作，此衛氣得日陽而外出，得夜陰而内薄，内外相薄，遇邪則發，是以日作。」簡案：「此氣」滑、馬爲瘧邪之氣，高爲衛氣，未知孰是。得陽之陽，得陰之陰，馬不解釋，高則爲日陽夜陰之義，果然，則瘧疾宜無夜發者，此可疑焉；滑以得陽之陽爲榮中之陽，以得陰之陰爲榮中之陰，説不可從

 。是以日作。

邪客營氣之中，令人汗出，開其腠理，因得秋氣，復藏皮膚之内，與衛氣居。衛晝行於陽，夜行於陰，邪氣與衛俱行，以日日而作也。


 黄帝曰：其間日而作何也？岐伯曰：其氣之舍寫，内薄於陰，陽氣獨發，陰邪内著，陰與陽争不得出，是以間日而作。

其邪氣因衛入内，内

 薄於陰，共陽交争，不得出，不得日日與衛外出之陽，故間日而作也。


 黄帝曰：善。其作日晏與其日蚤，何氣使然？岐伯曰：邪氣客於風府，循
 今本作「膂」。而下，《素問識》：張云：「膂、吕同，脊骨曰吕，象形也。一曰夾脊兩旁之肉曰膂。下者，下行至尾骶也。」簡案：《説文》「吕，脊骨也」，《廣雅》「膂肉也」，前説本於《説文》，後説及王、馬注原於《廣雅》。據「循膂而下」語，其爲脊骨者，於義爲當。衛氣一日一夜大會當作「復大會」，説詳《營衛運行篇》。舊説多誤。於風府，《素問識》：王注《熱論》云「風府入髮際，同身寸之一寸」，此云二寸，考《甲乙》、《千金》等，作二寸者誤。其明日日下一節，故其作也晏，此先客於脊背也。每至於風府則腠理開，開則邪入，邪入則病作，以此日作稍益晏者也。其出於風府，日下一椎
 

注



 ，二十一今本作「五」。日《素問識》：《靈樞》、《甲乙》、《太素》、全元起、《巢源》作二十一日，二十六日作二十二日。馬云：「此曰二十五日者，連風府之項骨三椎而言；彼曰二十一者，除項骨言，自大椎而始也。故二十六日與二十二日亦不同。」吴同。張云：「項骨三節，脊骨二十一節，共二十四節，邪氣自風府日下一節，故於二十五日下至尾骶，復自後而前，故於二十六日入脊内。」簡按：志、高二十五日作二十一日，二十六日作二十二日，據《靈樞》等也。自風府始，則不除項骨者似爲有理，而考諸書作二十五日二十六日者，王所改正。〇《外臺》亦作「五」，「六」宋人所改。

今從志、高。


 徐廷璋《活人鍼經》云：案《甲乙經》云大椎至尾骶共二十一顀，此中只長三尺，以三尺内折量，取背上俞穴，一法用繩墨取穴，繩有舒縮不同，取穴無準，今以薄竹片點量取穴，治病有準。今精考二十一顀骨，不至尾骶盡，只至腰余穴盡已。腰余穴，第二十一顀下是腰余穴，穴旁分開一寸五分，是自環俞穴，穴下更有上髎、次髎、中髎、下髎、會陽五穴，皆在二十一顀下。直至會陽穴，其穴交郄

 ，在尾骶骨兩傍，則知二十一顀骨至腰余而盡。今經二十一顀骨至尾骶骨而盡，甚非也。言長三尺，此法亦不可準用。今詳二十一顀下有四骨空在下相連，直至尾骶盡，以二十一顀又增四骨，骨空共二十五。據《内經·瘧論》篇云：瘧邪初出於風府，在顀骨上，其邪大椎爲始，日下一節，二十五日尾骶盡處，二十六日入於脊内。據此經云，即是二十一日，下二十一節而盡，自二十二日即下四骨空間，至二十五日，諸顀及骨空傳盡，即入脊中。以此論之，其理甚明，則知《甲乙經》云二十一顀至尾骶骨，甚非也。〇案：此説太異，蓋未考及《靈樞》，漫爾立論，而楊繼《鍼灸大成》背部圖亦載此論，不知其出於何人也。下至骶骨，

因衛氣從風府日下，故作也晏，晚也。骶，丁禮反，尾窮骨也。


 《素問識》：《歲露篇》作「尾底」。簡按：知是骶即底，會意。二十二日入於脊内，注於

 今本此下有「伏」字。
 今本作膂。之脈，《素問識》：《歲露篇》、《病源》作伏衝，《甲乙》作太衝。簡案：《天真論》「太衝之脈盛」，《甲乙》、《太素》作伏衝，知是太衝、伏衝、伏膂皆一脈耳。膂即吕，脊骨。王謂「膂筋之間」，恐非；上文「日下一節」，王云「節謂脊骨之節」，若以膂爲筋，則義相乖。其氣上行九日，出於缺盆之中，《素問識》：吴云：「氣上行無關節之窒，故九日出於缺盆。」簡按：缺盆非陽明胃經之缺盆。《骨度篇》云：「結喉以下至缺盆中，長四寸，缺盆以下至
 
 ，長九寸」，《骨空論》云：「治其喉中央在缺盆中者」，《本輸篇》云：「缺盆之中，任脈也，名曰天突」，俱非胃經之缺盆，乃指任脈天突而言耳。其氣日高，故日益早。

邪與衛氣下二十一

 椎，日日作晚，至二十二日，邪與衛氣注於督脈上行，氣上高行，故其作也早

 。


 其内薄於五藏，横連募原也，《素問識》：簡案：《舉痛論》及全本、《太素》、《巢源》作「膜原」。《舉痛論》王注云：「膜，謂膈間之膜，原，謂膈肓之原」，義未甚明，此云膈募之原系，乃覺勝於彼注。蓋膜本取義於帷幕之幕，膜間薄皮，遮隔濁氣者，猶幕之在上，故謂之幕。因從肉，作膜，其作「募」者，「幕」之訛耳。《太陰陽明論》「脾與胃以膜相連爾」，《太素》「膜」作「募」，知此募、幕互誤。熊、張並音「暮」。張云：「諸經募原之氣，内連五藏，邪在陰分，故道遠行遲。」志云：「募原者，横連藏府之膏膜，即《金匱》所謂皮膚藏府之文理，乃衛氣遊行之腠理也。」二家之説，並不允當，姑從王義。當與《舉痛論》「小腸膜原」注參看。其道遠，其氣深，其行遲，不能與衛氣俱行《素問識》：《甲乙》衛氣作「營氣」，非也。偕出，今本作「不得皆出」。故間日乃作。

偕，俱也。募原，五藏皆有募原，其邪氣内著五藏之中，横連五藏募原之輸，不能與衛氣日夜俱行陰陽，隔日一至

 ，故間日作也。


 《素問識》：「乃」上《病源》、《外臺》有「蓄積」二字。黄帝曰：夫子言衛氣每至於風府，腠理乃發，發則邪入，邪入則病作。今衛氣日下一節，其氣之發也不當風府，其日作奈何？ 

項髮際上風府之空，衛氣之行日日而至，若下二十一節

 ，覆上方會風府，日作則不相當，通之奈何也？


 岐伯曰：風無常府，衛氣之所發也，必開其腠理，氣之所舍，即其府高已。黄帝曰：善哉。

無常府者，言衛氣發於腠理，邪氣舍之，即高同

 風府，不必常以項髮際上以爲府也。故衛氣發腠理，邪舍之處，其病日作也。


 黄帝曰：夫風之與瘧也，相似《素問識》：《靈樞》、《病源》「似」作「與」。同類，而風獨常在，而瘧得有休者

 ，何也？ 

因腠理開，風入藏内，至時而發，名之爲瘧。然則風之與瘧異名同類，其瘧日有休時，風府

 常在未愈常在未愈，其意何也？


 岐伯曰：經留其處，衛氣相順，經絡沉以内薄，故衛氣乃作

 。

經絡停留之處，衛氣過之，經脈與衛氣
 

注



 相順，故經脈内薄停處，衛氣亦留，衛氣與風留處發動爲瘧，所以其風常在，瘧有休作也。





三瘧

《素問·瘧論》。





黄帝曰：瘧先寒後熱，何也？岐伯曰：夏傷於大暑，當爲「熱」，與長夏不同。汗

 大出，腠理開發，與中風同，以春、夏同爲陽，主發散。因遇夏氣淒滄之小今本作「水」。寒，《素問識》：滑云：「水一作『小』」。馬云：「當作『小寒』。吴本作『小寒』。」志云：「風寒曰淒，水寒曰滄。」簡案：淒、滄不必分風、水。《靈·師傳篇》云：「寒無凄滄，暑無出汗。」寒迫之

 ，藏於腠理皮膚之中，秋傷於風，四時皆有風，故秋亦有風，因風乃名風瘧。病盛矣

 。《素問識》：《生氣通天論》云：「夏傷於暑，秋爲痎瘧。」《金匱真言論》云：「秋善病風瘧。」《陰陽應象大論》云：「夏傷於暑，秋必痎瘧。」《靈·論疾診尺篇》同。《周禮》「疾醫」職：「秋時有瘧寒疾。」《左傳·定四年》荀寅云：「水潦方降，疾瘧方起。」〇今本「盛」作「成」。夫寒者，陰氣也；傷寒無汗，皮緊。風者，陽氣也。中風自汗，皮緩。先傷於寒而後傷於風，故先寒而後熱。今本此下有「病以時作，名曰寒瘧」八字。

夏遇小寒，藏於腠理皮膚之中，至秋復傷於風。先遇於寒，故先寒也：後傷於風，故後熱。此爲寒瘧也。


 《素問識》：張云：「先受陰邪，後受陽邪，故先寒後熱。人之患瘧者，多屬此證。」簡案：上文云「瘧之始發也，先起於毫毛，伸欠乃作，寒慄鼓頷，腰脊俱痛，寒去則内外皆熱」，此乃瘧之正證也。李云：「温瘧、癉瘧皆非真瘧也。」知是寒瘧，特真瘧耳。

以上先寒後熱。

黄帝曰：先熱而後寒，何也？岐伯曰：此先傷於風，而後傷於寒，故先熱而後寒，亦以時作，名曰温瘧。《素問識》：馬云：「據後第十三節，以冬中於風而發於春者爲温瘧，則温瘧非夏感於暑而發於秋者比也。故今秋時之瘧，惟先寒而後熱者最多，要知温瘧原非秋時有也。」

以上先熱後寒。

其但熱而不寒，陰氣絶，陽氣獨發，則少氣煩悗，《素問識》：《千金》作「煩悶」。〇今本作「冤悗」。手足熱而欲歐，名曰癉瘧。

此二種瘧，略示所由，廣解在下。


 《素問識》：志云：「癉，單也。謂單發於陽而病熱也。」《聖濟總録》云：「單陽爲癉。」萬氏《育嬰家秘》云：「經中只言癉，俗稱爲疸。癉者，單也。謂單陽而無陰也。」簡案：「單陽」之義，在癉瘧則可，至脾癉、膽癉、消癉及「癉成爲消中」等則不通焉。王注爲「熱」，最爲明確，蓋癉乃「燀」之從疒者。燀，《説文》「炊也」，《廣韻》「火起貌」。《國語·周語》「火無災
 

注



 燀」，癉之爲熱，其在於此耶？《金匱》温瘧主白虎加桂枝湯，即本節癉瘧。當並考。

以上癉瘧。

黄帝曰：黄帝自引經耶？《内經》凡經、傳、記、解、評，歷世相傳，同稱黄帝。夫經言《素問識》：出《靈·逆順第五十五篇》，下同。有餘者寫之，不足者補之。今熱爲有餘，寒爲不足。夫瘧之寒也
 

注



 ，湯火不能温也，及其熱也，冰水不能寒也，此皆有餘不足之類也。當是時
 

注



 ，良工不能止也，必須其時
 

注



 自衰，乃刺之，其故何也？願聞其説。岐伯曰：弟子著書，亦託黄帝。經言經，多出《靈樞》，無刺熇熇之氣，無刺渾渾之脈，《素問識》：渾渾，與《脈要精微論》「渾渾」同義，謂脈盛也。《七發》注：「渾渾，波相隨貌。」無刺漉漉之汗，故其爲病逆不可治
 

注



 ， 

此言病發盛時，不可取也。


 夫瘧之始發也，陽氣并於陰，當是之時，陽虚而陰盛，外無氣，故先寒慄。陰氣逆極，則復出之陽，陽與陰復并於外，則陰虚而陽實，故今本有「先」字。熱而渴。《素問識》：吴改「先」作「後」。簡案：今驗「先熱而汗出，尋而發渴」，乃作「先」者是。夫瘧氣者， 并於陽而陽勝，并於陰則陰勝，陰勝則寒，陽勝則熱。瘧，風寒氣也，不常，病極則復。至《素問識》：王以「至」字連下句，吴、張同，馬、志、高並據《甲乙》、全本、《太素》接上句。汪昂云：「『至』字有連上句讀者，言寒熱復至，今從王氏。」病之發也如火熱，風雨不可當也。故經言曰：方其盛時，勿敢
 

注



 必毁；《素問識》：《靈·逆順篇》云：「方其盛也，勿敢毁傷。」當從《太素》文。因其衰也，事必大昌。此之謂也。

此
 

注



 言取其衰時有益者也。


 夫瘧之未發也，陰未并陽，陽未并陰，因而調之，真氣得安，邪氣乃亡。故工不能治其已發，爲其氣逆也。

此
 

注



 言取其未病之病，未盛之時也。


 《素問識》：馬云：「按後人用藥，必當在瘧氣未發之前，方爲有效，不但用鍼爲然。若瘧發而用藥，則寒藥助寒，熱藥助熱，反無益而增其病勢矣。此義當與《靈樞·逆順篇》參看。」簡案：上文云病逆，此云氣逆，其義則一也。祝茹穹《心醫集》云：「瘧疾每日如期而至，名曰瘧信，此當原症發散
 

注



 ，未可直攻，未可截也；或前或後，此正氣漸旺，邪將不容，名曰邪衰，方可截之。」正本節之理也。黄帝曰：善。攻之奈何？早晏何如？

晏，晚也。療瘧之要，取之早晚何如也。


 岐伯曰：瘧之且發，《素問識》：志云：「且者，未定之辭。」言瘧之將發，陰陽之將移，必從四末始。陰陽之且移也，必從四末始，陽以傷，陰從之，故先其時堅束其處。《素問識》：志云：「堅束其四末，令邪在此
 

注



 經者不得入於彼經，彼經之經氣不得出而并於此經。」簡案：志注爲允當
 

注



 。《千金》作「故
 

注



 氣未并，先其時一食頃，用細布索堅束其手足十指，令邪氣不得入，陰氣不得出，過時乃解」，此亦一法。令邪氣不得入，陰氣不得出，審候
 

注



 見之在孫絡，盛堅而血者皆取之。《素問識》：吴云：「取血之法，今北人行之。」張云：「今北人多行此法，砭出其血，謂之放寒。」此直今本作「真」。往《素問識》：《太素》作「直往」，似
 

注



 是。而取，未得并者也。

此言療之在早，不在於晚也。夫瘧之作也，必内陰外陽，相入相并相移乃作。四支爲陽，藏府爲陰。瘧之將作，陽從四支而入，陰從藏府而出，二氣交争，陰勝爲寒，陽勝爲熱。療之二氣未并之前，以繩堅束四支病所來處，使二氣不得相通，必邪見孫絡，皆刺去血，此爲要道也。


 此爲刺絡血法。

陽以傷者，陽虚也；陰從之者，陰并也。


 黄帝曰：瘧不發，其應何如？ 

瘧病有休有作，其應何氣也？


 今本作「其應如何」。岐伯曰：瘧氣者，《素問識》：《甲乙》「氣」字無。必更盛更虚，隨氣所在。病在陽則熱，脈躁；在陰則寒，脈静；極則陰陽俱衰，衛氣相離，故病得休；衛氣集，則復病。

瘧氣不與衛氣聚，故得休止。若瘧氣居衛，與衛氣聚者，則其病復作。故病不發者，不與陰陽相并故也。


 黄帝曰：時有間二日或至數日發，或渴或不渴，其故何也？ 

夫瘧之作，遲數不同，或不間日，謂一日一發也；或有
 

注



 間日，隔日而發也；或間二日，三日一發也；或至數日一發，四日以去有一發也。諸間二日以去温瘧，人多不識，不以爲瘧，宜審察之，以行補寫也。


 岐伯曰：其間日者，邪氣與衛氣客於六丹波疑作「風」。府，《素問識》：李云：「客，猶會也。邪在六府，則氣遠會希，故間二日，或休數日也。」志云：「六府者，謂六府之膜原也，藏之膜原而間日發者，乃胸中之膈膜，其道近，六府之膜原更下而遠，故有間二日，或至於數日也。」簡案：考上文並無客於六府之説，疑是「風府」之訛。而時相失，不能相得，故休數日乃作。

瘧氣衛氣俱行，行至六府，


 當作「風府」。

穀氣有時盛衰，致令二氣相失，數日乃得一集，集時即發，故至數日乃作也。


 瘧者，陰陽更勝，或甚或不甚，故或渴或不渴。

陰勝寒甚不渴，陽勝熱甚故渴也。




以上論刺法。

黄帝曰：論言經言與論言有别，論如記、傳，故《内經》篇目無「論」字者多爲經。夏傷於暑，秋必病瘧。出《陰陽應象大論》。今瘧不必應，何也？ 

夏傷於暑，秋必病瘧。今瘧之發，不必應在秋時，四時皆發，其故何也？


 岐伯曰：此應四時者也。《素問識》：張云：夏傷於暑，秋必病瘧，此應四時者也。其病異形者，反四時者也。

或夏傷於暑，或冬傷於寒，以爲瘧者，至其發時，皆應四時，但病形異也。


 《素問識》：吴云：「謂春時應暖，而反大凉，夏時應熱，而反大寒，秋時應涼，而反大温，冬時應寒，而反大熱，瘧病異形，職由此也。」志云：「非留畜之邪，乃感四時之氣而爲病也。」其俱以秋病者寒甚，《素問識》：張云：「秋以盛熱之後而新涼束之，陰陽相激，故病爲寒甚。」高云：「秋傷於溼，人氣始收，故寒甚。」以冬病者寒不甚，以春病者惡風，以夏病者多汗。

惡，於路反，畏惡也。言同傷寒暑，俱以四時爲瘧也。秋三月時，陰氣得勝，故熱少寒甚也；冬三月時，陽生陰衰，故熱多寒少也：春三月時風甚，故惡風也；夏三月時温熱甚，故多汗也。




以上論四時。

黄帝曰：夫温瘧與寒瘧各安舍，舍何藏？ 

問寒、温二瘧所居之藏也。


 岐伯曰：温瘧者，得之冬中風，寒氣藏於骨髓之中，下「此病藏於骨」，誤作「腎」。至春則陽氣大發，邪《素問識》：邪，《甲乙》作「寒」。氣不得今本作「能」。出，今本作「邪氣不能自出」。因遇大暑，腦髓鑠，下文「骨」字由此而出。肌肉銷澤，腠理發洩，因有所用力，邪氣與汗偕出，此病藏於腎，當作「骨」。喻誤據此，以爲藏病。其氣先從内出之於外，由骨出外，仍屬五診法，非藏。如是則陰虚而陽盛，則熱矣。衰則氣復反入，《素問識》：張云：陽極而衰，故復入於陰分。入則陽虚，陽虚則寒矣。故先熱而後寒，名曰温瘧。

此言温瘧所舍之藏。謂冬三月時，因腠理開，得大寒氣深入，至於骨髓，藏於腎


 當作「骨」。

中，至春陽氣雖發，亦不能出，在内銷於腦髓，銷澤脈肉，發洩腠理，有因用力汗出，其寒氣從内與汗俱出，是則陰虚，陰虚陽乘，内盛爲熱，故先熱也；熱極復衰，反入於内，外陽復虚，陽虚陰乘爲寒，所以後寒。故曰温瘧也。


 《素問識》：張云：「按此以冬中於寒而發爲温瘧，即傷寒之屬，故《傷寒論》有温瘧一證，蓋本諸此。張兆璜云：『故先熱而後寒者，名曰温瘧。其但熱而不寒者，名曰癉瘧矣。』『故』字宜著眼。」高云：「上文因寒瘧而及温瘧，故寒瘧詳而温瘧略；此問温瘧而兼寒瘧，故下文但論温瘧而不復言寒瘧也。」

以上詳温瘧。

黄帝曰：癉瘧者何如？岐伯曰：癉瘧者，肺讀作「胸」。之素有熱氣盛於身，厥逆上衝
 

注



 ，中氣實而不外洩，因有所用力，腠理開，風寒舍於皮膚之内、分肉之間而發，發則陽氣盛，氣盛而不衰，則病矣。

癉，熱也。素，先也。人之肺


 讀作「胸」。

中先有熱氣，發於内熱，内熱盛而不衰，以成癉瘧之病也。


 其氣不反今本作「及」。之陰，《素問識》：高注云：上文温瘧氣復反入，故先熱後寒；癉瘧其氣不反於陰，故但熱而不寒。故但熱不寒，寒氣内藏於心，當作「胸」。而外舍分肉之間，令人銷鑠脱肉，故命曰癉瘧。黄帝曰：善哉。

爲寒氣所發熱氣，不反之陰，故但熱不寒，神引寒氣藏心


 當作胸。

而舍分肉之間，故能銷鑠脱肉，令人瘦瘠。然則無寒獨熱，故曰癉瘧也。




以上詳癉瘧。



注
 　遁疰：原作「遁法」，人民衛生出版社本丹波元簡《素問識》誤作「遁注」，兹據《外臺秘要》卷一三《傳屍方》改。



注
 　日：原作「月」，據《素問識》卷四改。



注
 　於：原作「寒」，據人民衛生出版社本《黄帝内經太素校注》卷二五《瘧解》楊注改。



注
 　作：下原有「寒慄」二字，蓋涉下文衍，兹據《素問·瘧論》删（按《太素》「寒慄」二字重）。



注
 　冷：原脱，《太素》同。據《素問》補。



注
 　陽虚：《太素》作「陽明虚」。



注
 　陽明虚：此三字上原重「陽并於陰則陰實而陽明虚」一句，姑删。（按：「陽并於陰則陰實而陽虚」與「陽并於陰則陰實而陽明虚」，二者當必有一衍。）據篇題廖注，此篇引經當以《素問》之文爲本，實則不然，出《太素》者亦往往而有。



注
 　俱并：原作「并注」，據《太素·瘧解》楊注改。



注
 　以得陰之陰爲榮中之陰，説不可從：此二句，《素問識》卷四作「以得陰之陰爲榮，其説糊塗，不可從」。



注
 　内：原脱，據《太素·瘧解》楊注補。



注
 　一椎：「一」字原脱，據《素問·瘧解》補。按「一椎」《素問》作「一節」。



注
 　郄：原作「郗」，據《素問識》卷四改。



注
 　於：原脱，據《素問·瘧解》補。



注
 　二十一：原作「其一」，或「廿一」之誤，據《太素·瘧解》楊注改。



注
 　早：原脱，據《太素·瘧解》楊注補。



注
 　至：原作「交」，據《太素·瘧解》楊注改。



注
 　下二十一節：原作「其下一節」，據《太素·瘧解》楊注改。



注
 　同：原脱，據《太素·瘧解》楊注補。



注
 　休者：《素問》作「有時而休者」。



注
 　府：原脱，據《太素·瘧解》楊注補。



注
 　「經留其處」至「乃作」四句，《素問》作「風氣留其處，故常在；瘧氣隨經絡沉以内薄，故衛氣應乃作」。



注
 　氣：原脱，據《太素·瘧解》楊注補。



注
 　汗：《素問》作「其汗」。



注
 　寒迫之：《素問》無此三字。



注
 　病盛矣：《素問》作「則病成矣」。



注
 　災：原作「炎」，據《國語·周語下》改。



注
 　瘧之寒也：《素問》作「夫瘧者之寒」。



注
 　當是時：《素問》作「當此之時」。



注
 　其時：《素問》無「時」字，義較長。



注
 　故其爲病逆不可治：《素問》作「故爲其病逆，未可治也」。



注
 　勿敢：《素問》無此二字。



注
 　此：原脱，據《黄帝内經太素校注》卷二五《三瘧》楊注補。



注
 　此：原脱，據《黄帝内經太素校注》卷二五《三瘧》楊注補。



注
 　發散：原作「未發」，據《素問識》卷四改。



注
 　此：原脱，據《素問識》卷四補。



注
 　當：原脱，據《素問識》卷四補。



注
 　千金作故：四字原脱，據《素問識》卷四補。



注
 　候：原作「侯」，《太素》作「後」。據《素問》改。



注
 　似：原脱，據《素問識》卷四補。



注
 　或有：原作「有或」，據《黄帝内經太素·三瘧》楊注改。



注
 　上衝：《黄帝内經太素·三瘧》作「上」。
















脈學輯要評



〔日本〕丹波元簡撰　廖　平　評

邱進之　校點








校點説明



據《六譯先生年譜》，廖平於民國二年（一九一三）於上海得日本丹波氏《聿修堂叢書》，其中有丹波元簡《脈學輯要》一卷，不以左右手分配藏府，用隨診一手，不言寸、關、尺三部，不以脈象言病。廖平以其書於部位之誤一掃而空，爲唐以後未有之作；惟囿於《難經》僞法，以二十七名詞全歸兩寸，則立脈名之誤全在。乃因俞理初（正燮）比附《靈》、《素》原文，創立各種診法，以二十七脈分隸診經、人寸比類、診皮、診絡、診筋、四方異證、評脈、經脈變象八門，將丹波原書加以評語，證其名詞之參迕，議論之附會。《脈學輯要評》創始本年冬，成於民國三年甲寅（一九一四）。其中各以滑、澀、緩、急爲診皮，促、結爲診筋，虚、實、微、弱爲評脈名詞，經脈只浮、沉、遲、數四名已足。余雲岫著《皇漢醫學批評》，多用其説。《脈學輯要評》曾連載於《四川國學雜誌》一九一三年第十一、十二期，《國學薈編》一九一四年第一、二、三期。民國三年成都存古書局刊行，收入《六譯館叢書》。今以此本爲底本進行點校。

脈法縮三部於兩寸，於女子纏足，大有關係。《續小學》載一旗婦，不肯醫持手診脈，寧病而死。故俗有牽絲診脈之説。仲景、叔和，婦女皆診喉足，齊梁俗醫，乃改古法。婦女自難診喉足，弓鞋窄側，其風漸甚，診足之法不能行，醫者從俗，婦女但診兩手。一時利其巧便，因推其法於男子，久之而《難經》、《脈訣》出焉。推其原理，當由纏足階之厲也。今欲張明舊法，當仿外國女醫，以女診女，則無所嫌疑，古法可興。女子學堂，添設醫學一科，壽世活人之法，無以踰此矣。








脈學輯要原序



夫判陰陽表裏於點按，斷寒熱虚實於分寸，專診寸口之誤説。洵方技之切要，最所爲難焉。故曰：脈者，醫之大業也。今夫醫士，孰不日診百病，月處千方？而方其診病者，訊其脈象如何，浮、沉、數、遲、大、小之外，鮮識别者，況於洪、大、軟、弱、牢、革之差，茫不能答，或一狀而衆醫異名，或殊形而混爲同候；所列多方，徒亂人意。今故專以四大脈爲診經脈之法。此其故何也？蓋嘗究之：從前脈書，叔和當作「《難經》」。而降，支離散漫，殆無統紀，如元、明數家，乃不過因循陳編，綴緝成語一二，稽駁僞訣之誤也。寸、關、尺三部，配五藏六府，《内經》、仲景未有明文，考《脈經》，真本五卷與仲景同，其僞之五卷全同《難經》。倉公雖間及此，此皆後人羼改。其言曖昧，所攻之法全出僞本《難經》，叔和《脈經》真僞參半。爲《難經》諱，獨攻叔和，顛倒是非。特「十八難」所論三部九候，誠診家之大經大法也。專診寸口，蒙混經文，診家之大魔。然迨至叔和，始立左心、小腸、肝、膽、腎，右肺、大腸、脾、胃、命門之説，王太僕、楊玄操遂奉之以釋經文。其實王、楊之説與今所行不盡同。由此以還，部位配當之論，各家異義，共有二十家異同，説詳《診法彙考》中。是非掊擊，動輒累數百言，可謂蛋中尋骨矣。以上攻左右手分配藏府之誤。如其遲脈爲腹痛、爲嘔吐，微脈爲白帶、淋瀝之類，靡不書而載。此皆不徒無益於診法，抑乖聖

 迷人之甚也。何則？已有此證，當診其脈，以察其陰陽表裏虚實熱寒，而爲之處措，安可以萬變之證，預隸之於脈乎？以上攻以脈定證之誤。嗚呼！謬悠迂拘之説，未有能排斥而甄綜者，宜世醫之不講斯學也。簡不猜謭陋

 ，竊原本聖賢之遠旨，纂輯諸家之要言，家庭所受，膚見所得，係之於後，編爲是書，名曰《脈學輯要》。首以總説，次以各脈形象，又次以婦人、小兒及怪脈，以昭於及門。芟套爛之蕪，彙衆説之粹，雖未能如秦醫之診晉侯，淳于之察才人，於心中指下之玄理，或有攸發悟也。則判陰陽表裏、斷寒熱虚實者，正在於斯耶？許參軍有言曰：「脈之候，幽而難明。」心之所得，口不能述，其以難爲易，固存乎其人哉！寬政七年，乙卯歲，春正月二十有七日，丹波元簡書。

是書已將《難經》兩手部位之誤一切删除，故論脈不分左右，不拘寸尺，直用一指診之。即是不必三指矣，而不言一指者，恐駭衆耳；由寸口推之人迎少陰，更推之九候動脈，皆可用，以其原無左右部分矣。言脈之書多矣，今獨批此書者，齊變至魯，魯變至道，是書雖未至道，較於齊繼長增高，至道不遠。或以爲崇奉外人，則非也。季平識。



注
 　聖：上海中醫學院出版社重印本《脈學輯要》作「理」。



注
 　陋：《脈學輯要》作「劣」。








脈學輯要評序



予觀古今論脈之書，其不背古而最適用者，惟日本《脈學輯要》乎！其書用二十七脈舊名，專診寸口，雖沿《難經》、僞《脈經》之誤，然不分兩手，不以寸、關、尺分三部，則鐵中錚錚。自唐以後，無此作矣！予力復古診法，以祛晚近之誤。他脈書程度太淺，不足以勞筆墨，惟此編不以脈定病，與兩手分六藏府之診，上海曾有翻板，風行一時，故就而評之。而於二十七門分部類居，不用原目序次，學者先讀此編，則可徐進於古矣。癸丑冬至，四譯主人自序。

新訂原本二十七脈分類次第目：

診經四門三部九候十二經同法。

浮原一。　沉原九。　遲原二十二。　數原二。附疾。　附二　伏原十。　代原二十四。

人寸比類二門附二。

大洪。原四。　小細。原十六。　附　躁　静

診皮八門附四。

滑原三。　澀原十五

 。　緩原二十一。附「散」，原十七。　緊原五。　軟原十四。　革原八。附「牢」，原十二。附寒熱粗緻

診絡三門

動原二十五。　長原二十三。　短原二十七。

診筋四門

促原六。　結原二十。　附　緩　急

四方異診一門附七。

弦原七。規。　附鈎矩。　毛權。　石衡。

評脈二大門二小名，附六名。

實原十三。　附强　盛

虚原十九。　微原十四。　芤原十六。　弱原十八。　附　懸

經脈變象

伏原十。　代原二十四。

按：今就二十七脈分隸診經、人寸比類、診皮、診絡、診筋、四方異診、評脈、經脈變

 象，共八門，皆據《靈》、《素》原文定其名義，各有依據，不相蒙混。考《經》本依類定名，而後來脈書，全以二十七部同診兩手，如動、緩、滑、澀、弦等字，不顧名義違反，悍然歸之經脈寸口，百思不得其解；繼乃知《難經》全廢古法，獨診兩寸，使但用浮、沈、遲、速四大名詞，其餘名目皆將起而與之爲難，不得不作此一網打盡之伎倆，遂以各類名詞全歸兩手。古法旣已全廢，名詞亦自應歸統一，故雖運氣、候氣之諸如字，用鍼候氣之來至去止，亦同編立名詞，歸入診經；王濬所謂「風利不得泊」，有迫之使然者。考僞立脈名，《脈經》與《千金》有專門篇目，《千金·指下形狀》及《脈經·脈形狀指下秘旨》兩篇用二十四名，即《脈訣》之七表八裏九道，合爲二十四；《傷寒·辨脈》則隨文散見，其高、章、卑、惵、損五名，旣不見於《内經》，又不見於仲景，真所謂無知妄作，肆無忌憚者矣。考後世僞法，自《難經》「二十九難」以前，專論診脈。創立新法，别爲一書外，其以成篇竄入古書者，如《傷寒》之《平脈》、《辨脈》二篇，《千金方》之《平脈篇》，《千金翼》之《色脈篇》，《脈經》之一、二、四、十四卷，共八篇；此八篇，於原書如冰炭水火之相反，苟一推求，罅漏自見。考八篇中，有采取扁鵲，及依附《内經》、仲景而小小變易，無足深究，其罪魁禍首，則專爲排部位、立脈名。其言部位者，如《千金·平脈》《五藏脈所屬篇》、《三關主對

 篇》、《診三部脈虚實決死生篇》，《千金翼·色脈》《診脈大意篇》、《診寸口關上尺中篇》，《脈經》《平三關陰陽二十四氣篇》、《平人迎氣口神門前後脈》，共七篇。其改定脈名者，如《傷寒》《平脈》、《辨脈》二篇，《脈經》《脈形狀指下秘旨篇》、《千金》《指下形狀》共二篇，此當抽出急爲焚毁者也。其零星改竄者，如《傷寒》《金匱》中之「關」、「尺」字，共十五條。《千金》五藏六府每門皆全用《内經》、仲景原文，乃其中雜有《脈經》《三關陰陽二十四氣》及《人迎氣口神門前後》二篇全文，與全書診法不合；查日本翻印宋西蜀進呈本目録，所羼《脈經》每條有「附」字，則二篇全文爲後人所附無疑。又考《傷寒》，《平脈》首段二百七十餘字人皆以爲仲景原文，初疑其文氣卑弱，且全係四字句，不類東漢文格，及考宋本《千金方》稱爲《脈法贊》，每句脱空排寫，初不以爲仲景書也；再考《千金翼》，《平脈》又重載此文，惟末多「爲子條記傳與賢人」八字，孫氏一人之書兩載此文，已屬可怪，《傷寒·辨脈》竟直以爲仲景之書，則爲怪之尤者矣。初疑《千金·平脈篇》、《翼·色脈篇》爲後人所羼，及考孫氏全書診法，無一與二篇相同者；卷首醫學九論，論診候在第四，是孫氏論診詳於卷首，無庸復出二卷。且醫書體例，論脈必在首卷，乃《千金》三十卷，《平脈》在廿八，《翼》三十卷，《平脈》在廿五，明係僞羼不敢列卷首，故退藏於末。又，《千金》第四論診候，首段三部九候全引《内經》原文。今本作「何謂三部？寸、關、尺、也。上部爲天，肺也；中部爲人，脾也；下部爲地，腎也。何謂九候」，以下皆《内經》原文。考《難經》，「何謂三部？寸、關、尺也。何謂九候，浮、中、沉也」，欲改孫氏原書，則當全改三部九候，若三部從《難經》，九候從《内經》，牛頭馬身，豈非怪物？「上部爲天，肺也；中部爲人，脾也；下部爲地，腎也」十八字，尤爲不通。肺、脾、腎旣與下文九部重出，以《難經》法推之，又有右手而無左手，真屬不識文義者所爲，可謂荒謬絶倫矣！今擬别撰《診法删僞》一書，專篇列爲一類，零星羼改列爲一類，必使《傷寒》、《金匱》、《甲乙》、《脈經》、《千金》、《外臺》全祖《内經》，道一風同，不參《難經》一字一句。醫道重光，先由診始，再求推合中外，分别人天，庶乎其有合乎！至於各部名詞實用，皆詳見八門專篇中，陸續刊印，故於此本不再詳焉。甲寅五月，校畢識此。井研廖平。

此書於部位之誤一掃而空，惟立脈名之誤全在。大抵所論皆爲立脈名之僞説，故不免附會影響。評此書，全在攻立脈

 之一部分，識者鑒之！季平又識。



注
 　十五：下原衍「一」字，據文意删。



注
 　變：原作「怪」，據原目録改。



注
 　主對：原作「對主」，據人民衛生出版社本《備急千金要方校釋》改。



注
 　攻立脈：據前後文意，「脈」下當補「名」字。







脈學輯要評卷上






總説



朱奉議曰：凡初下指，先以中指端按關位，掌後高骨爲關，乃齊下前後二指，爲三部脈。前指寸口也

 ，後指尺部也。若人臂長，乃疏下指；臂短，則密下指。《活人書》。○古法診脈，只用一指，或用全手，如捫循。凡用三指者，皆僞法。

汪石山曰：揣得高骨，厭中指於高骨，以定關位，然後下前後兩指，以定尺寸，不必拘一寸九分之説也。《脈訣刊誤附録》。○案：二説原於《脈經·分别三關境界脈候篇》。此書旣不用三部説，一指可也，旣不分左右男女，各診一手可也。有此思想，然後可徐引之於道。

楊仁齋曰：凡三部之脈，大約一寸九分，人之長者僅加之，而中人以下，多不及此分寸也。究其精微，關之部位，其肌肉隱隱而高，中取其關，而上下分之，則人雖長短不侔，而三部之分亦隨其長短而自定矣。是必先按寸口，次及於關，又次及尺。每部下指，初則浮按消息之，次則中按消息之，又次則沉按消息之；浮以診其府，中以診其胃氣，沉以診其藏。於是舉指而上，復隱指而下，又復拶相進退而消息之。心領意會，十得八九，然後三指齊按，候其前後往來、接續間斷何如耳。《察脈真經》。○旣不用兩手三部之法，則如人迎少陰，一指診之足矣，何以仍采三指三部之説耶？

徐春甫曰：脈有三部，曰寸，曰關，人迎。曰尺。少陰。寸部法天，關部人迎。法人，尺部少陰。法地。寸部候上，自胸、心、肺、咽喉、頭、目之有疾也；關中。部候中，自胸膈以下至小腹之有疾也，脾、胃、肝、膽，皆在中也；尺下。部候下，自小腹、腰、腎、膝、胻、足之有疾也，大腸、小腸、膀胱皆在下也。皆《内經》所謂上以候上，下以候下，别有訂正新法，詳《三部九候》中。而理勢之所不容間也，其候豈不易驗哉！《古今醫統》。○此祖《脈要精微論》。然《論》乃十二部診法，寸口特其十二部中之一診，取其一，舍其十一，古書之所以難讀也。

案：此「十八難」三部上中下診候之法也。蓋考《内經》有寸口氣口之名，而無並關、尺爲三部之義，《難經》昉立關、尺之目，而無左右府藏分配之説，《難經》、《脈訣》如出一手僞造，以其誤託越人，遂爲之諱，非也。其有左右府藏分配之説，始於王叔和焉

 。高陽生。《隋書·經籍志》叔和後，以《脈經》名書者共七家，今本《脈經》大抵參補後人之説，其叔和原文不過得半。「十八難」所謂三部四經，未必以左右定十二經之謂，只其言太簡，不可解了。三部寸、關、尺，早見卷端。診兩手而諸法絶，昉自《難經》，此曲爲之諱耳。然紹翁不信三部分配之説，最爲卓見。故左右部位挨配之説，諸家紛然，今可考者約十餘家。互爲詆訟，要之鑿空耳。三焦者有名無狀，所隸甚廣，豈有以

 一寸部候之之理乎？小腸居下焦，假令與心爲表裏，豈有屬諸寸位、候於上部之理乎？皆舊説。三部四經，全可解了，其言如此，不可以爲準也。駁部位始於明人，幾無信用者。《脈要精微論》「尺内兩

 傍季脇也」一節，案：「尺」乃「足」字剥文，讀作尺，非也。乃循尺膚之法，

 注家遂取《難經》寸、關、尺之部位，及三部四經之義，并用叔和

 《脈訣》。左右分配之説以解釋之，後賢奉爲診家之樞要，次注以下，其誤同。亦何不思之甚也！《脈要精微》分上、中、下三部，每部分前後、左右、四傍，乃十二診法。今本文有脱誤，前人誤以配《難經》。矧左爲人迎、右爲氣口之類，作俑《難》。率皆無稽之談，楊上善《太素注》云寸口在手、人迎在喉，近人乃有左人迎右寸口之説。按左人右寸之説，隋時乃有之，今本《脈贊》有其文，當屬後人羼補。《人寸比類篇》駁之甚詳，可參看。不可憑也。詳《傷寒論》，言脈者曰三部，曰寸口、曰關上、趺陽。曰尺中、少陰。曰尺人。寸、曰陰陽，未有言左右者，今本實亦有之。乃與《難經》三部上中下診候之法符矣。趺陽、少陰合寸口爲三部，仲景之文詳矣。關上、尺中，乃後人識記之文。以仲景同《難經》，豈不冤哉！夫仲景爲醫家萬世之師表，孰不遵依其訓乎？至叔和
 

注



 此《脈經》中之僞卷，非叔和原文。於《分别三關境界脈候篇》則云「寸主射上焦，出頭及皮毛竟手；關主射中焦，腹及腰；尺主射下焦，少腹及足」，此叔和别發一義者，乃「十八難」三部診法，而仲景所主也。今診病者，上部有病，應見於寸口；中部有疾，應見於關上；趺陽。下部有疾，應見於尺中，少陰。此其最的實明驗者，以仲景爲專診寸口、分浮中沉爲九候，最爲冤枉。不讀仲景，不讀《内經》，並不讀《脈經》，乃爲是顛倒，況三部九候《内經》有明文，以浮中沉代九藏，真屬迷罔！春甫之言，信爲不誣焉，鶴皋吴氏《脈語》亦揭此診法云。正與《素問》以脈之上中下三部，其書之殺人放火，贓真證確，强欲爲之解脱，徒費詞耳。診人身之上中下三部，其理若合符節然
 

注



 。如王莽之學周公。學者其可離經以徇俗乎哉？可以爲知言而已。《經》上、中、下三部各有天、地、人。○《難經》爲醫學天魔，此書所攻僞法無一不出《難經》，反爲之回護，豈真以爲越人書哉！

王子亨
 

注



 曰：診
 

注



 脈之法，其要有三：一
 

注



 曰人迎，在結喉兩傍，取之應指而動，此部法天。人。二曰三部，謂
 

注



 寸、關、尺，在腕上側有骨稍高，曰高骨，先以中指按骨，搭指面落處謂之關，前指爲寸部，後指爲尺部；尺、寸以分陰陽，陽降陰升
 

注



 ，通度由關以出入，故謂之關，此部法人。天。三曰趺陽，當作少陰。在足面繫鞋之所，當作太谿穴。按之應指而動者是也，此部法地。三者皆氣之出入要會，三部，出《動輸篇》，仲景之所守也。上下均用一指，獨寸口分三部，何耶？所以能決吉凶生死。凡三處大小遲速相應齊等，則爲無病之人。故曰：人迎、趺陽，趺陽乃人迎異名，同屬陽明。三部不參。動發數息，不滿五十，謂趺陽即人迎耳，胃不應見二部，少陰寸口合人迎，乃謂三部。未知生死，所以三者決死生之要也。《全生指迷方》。

案：此三部診法，本於仲景《序》語所立，以經文爲主。《序》語一見人迎，無少陰，何得據之？爲診家之章程矣。嘗驗人迎脈，恒大於兩手寸口脈數倍，陽脈以大爲本，陰反是。未見相應齊等者。陰以小爲大。何夢瑶曰：人迎脈恒大於兩手寸脈，從無寸口反大於人迎者。《靈》、《素》無趺陽，仲景除《序》以外無人迎。《經》所謂齊等者，非謂大小同，謂就平人先診兩部大小，定爲公式，合公式爲齊等，不合公式謂病脈，非拘定大小同一也。是言信然。

滑伯仁曰：凡診脈之道，先須調平自己氣息，男左女右，先以中指定得關位，卻齊下前後二指，初輕按以消息之，次中按消息之，再重按消息之
 

注



 ，然後自寸關至尺，逐部尋究。一呼一吸之間，要以脈行四至爲率。閏以太息，脈五至，爲平脈也。其有太過不及，則爲病脈。看在何部，則以其脈斷之。《診家樞要》。

又曰：三部之内，大小、浮沉、遲數同等，尺寸、頭、足。陰陽、高下相符，男女、左右，弱强相應，四時之脈不相戾，命曰平人。其或一部之内，獨大獨小，偏遲
 

注



 偏疾，左右强弱之
 

注



 相反，四時男女之相背，皆病脈也。凡病脈之見，在上曰上病，在下曰下病，左曰左病，右曰右病也。誤説。○《九候篇》云「獨大、獨小、獨徐、獨疾者病」，謂遍診九穴，其穴異常，即爲病脈；乃與别部比較，非於一部之中强立名號。

又曰：持脈之要有三：曰舉、曰按、曰尋。輕手循之曰舉，重手取之曰按，不輕不重，委曲求之曰尋。初持脈，輕手候之，脈見皮膚之間者，陽也，府也，亦心肺之應也；重手得之，脈附於肉下者，陰也，藏也，亦肝腎之應也；不輕不重
 

注



 ，中而取之，其脈應於血肉之間者，陰陽相適，中和之應，脾胃之候也。若沉中浮之不見，則委曲而求之，若隱若見，則陰陽伏匿之脈也，三部皆然
 

注



 。於寸口一部，以浮沉分府藏，又以浮中沉分占五藏，位次全出《難經》，皆爲魔語。

汪石山曰：按消息，謂詳細審察也；推，謂以指挪移於部之上下而診之，以脈有長短之類也；又以指挪移於部之内外而診之。以脈有雙弦單弦之類也；又以指推開其筋而診之，以脈有沉伏止絶之類也。《四診心法》云，脈只有一條。弦之名詞已屬誤解，更造單雙弦之説，使人迷罔，真以魔術魘人。

案《脈經》云「以意消息進退舉按之」，《脈要精微》云「推而外之」云云，石山釋消息及推字者，本此也。脈説紛亂如此，俞曲園所以有廢脈之説也。

吴山甫云：東垣著《此事難知》
 

注



 ，謂
 

注



 脈貴有神。有神者，有力也。以下爲診法要訣。雖六數、七極、三遲、二敗，猶生。此得診家精一之旨也。節菴辨《傷寒》脈法，以脈來有力爲陽證，沉微無力爲陰證。此發傷寒家之矇瞽也。杜清碧《診論》曰：浮而有力者爲風，無力爲虚；沉而有力爲積，無力爲氣；遲而有力爲痛，無力爲冷；數而有力爲熱，無力爲瘡。各於其部見之。此得診家之領要也。多屬誤解，難以細駁，心知大原，則徐悟其非。今日讀之，正如《四書味根録》。

孫光裕曰：愚按，有力亦不足以狀其神。夫所謂神，滋生胃氣之神也。於浮沉遲數之中，有一段沖和神
 

注



 氣，不疾不徐，此又以「神」代和緩字。雖病無虞，以百病四時皆以胃氣爲本，是也。此説只可以論常脈，不可以論病脈。蔡氏曰：凡脈不大不小，不長不短，不浮不沉，不澀不滑，應手中和，意思欣欣，難以名狀者，爲胃氣。《素問》曰：「得神者昌，失神者亡。」唐、宋以下，引《内經》立説多失本旨，亦如《詩》之斷章取義，如此類是也。以此。《太初脈辨》。

滑伯仁曰：察脈須識上下《經》中上下乃順逆行之法。以手太陰言，由手走胸，逆行爲上，由胸走手，順行爲下。來去至止六字
 

注



 ，自欺欺人，迷罔後學。來去、至止，有候運氣之法，有用鍼候氣之法，若診經脈，四字如何可分？不明此六字，則陰陽虚實不别也。上者爲陽，誤解「上」字。來者爲陽，鍼法氣來。至者爲陽；此似朱子注經之説。下者爲陰，診經脈如何能分上下？去者爲陰，鍼法氣去。止者爲陰也。上者，自尺部上於寸口，陽生於陰也。下者，自寸口下於尺部，陰生於陽也。如何可診？此言營衛順逆行之法。來者，自骨肉之分，而出於皮膚之際，氣之升也。脈之氣可以横出耶？去者，自皮膚之際，而還於骨肉之分，氣之降也。又可横入耶？應曰至，息曰止也。來即去，去即來，有何徐疾之可分？自謂鍼家候氣耳。若診經脈以動爲候，有何出入升降之可分？多立名目，正如葬師之談穴。

又曰：診脈須要先識時脈、時脈乃四方分方異宜之法，不指一人四時。胃脈、與府藏平脈，然後及於病脈。時脈，謂
 

注



 春三月，六部中帶弦；人不因四時而脈迥異。春，指東極之人；弦，實，物弦直，與鈎曲相反。夏三月，南極之人。六部中
 

注



 俱帶洪；改「鈎」作「洪」。秋三月，西極之人。俱帶浮；毛。冬三月，北極之人。俱帶沉。石。胃脈，謂中按之得和緩。府藏平脈，中央之極。心脈浮大而散，肺脈澀而短，肝脈弦而長，脾脈緩而大，腎脈沉而軟滑。此皆用鍼候氣法。凡人府藏脈旣平，胃脈和，又應時脈，乃無病者也。反此爲病。全祖《難經》。人脈不因四時而變，弦、鈎、毛、石亦非診法定名，不過取直、曲、輕、重相反四名詞，以示四方之脈相反不同耳，舊説皆誤。

案：府藏平脈
 

注



 非指下可辨。蓋胃者，五藏六府之大源也，胃脈和平，正知府藏之和平，即是應手中和者，不必逐部尋究也。《難經》説不可行，乃爲是説以調和之。分九候九穴以求之，則不俟煩言耳。凡欲診專脈，則須求專穴，三部九候十二診法是也。

陳遠公曰：看脈須看有神無神，實是秘訣。而有神、無神，何以别之？無論浮沉遲數、滑澀大小之各脈，按指之下若有條理，先後秩然不亂者，此有神之至也；若按指而充然有力者，此有神之次也
 

注



 ；其餘按指而微微鼓動者，亦謂有神。倘按之而散亂者，或有或無者，或來有力而去無力者，或輕按有而重按絶無者，或時而續時而斷者，或欲續而不能，或欲按而不得，或沉細之中倏有依稀之狀，或洪大之内忽有飄渺之形，皆是無神之脈。脈至無神，即爲可畏，當用大補之劑急救之。倘因循等待，必變爲死脈而後救之，晚矣！《辨證録》。○《石室秘籙》託於神示，然東洋甚重其書。

又曰：平脈者，言各脈之得其平也。正可藉以説三部九候。如浮不甚浮、沉不甚沉、遲不甚遲、數不甚數耳。人現平脈，多是胃氣
 

注



 之全也。胃氣無傷，又寧有疾病哉？此脈之所以貴得平耳。同上。

王子亨曰：人生所禀氣血有變，故脈亦異常：此言人之特脈，如五行之人與四極不同，又同地同形而有時異者。有偏大偏小者，或一部之位無脈者，或轉移在他處者，其形或如蛇行雀啄亂絲、如轉旋於指下者，或有受氣自然者，或有因驚恐大病憂恚、精神離散，遂致
 

注



 轉移而不守也。此陰陽變化不測，不可以理推，若不因是而得此脈者，非壽脈也。

何夢瑶曰：四時之升降動静、發斂伸縮，相爲對待者也，極於二至，平於二分；故脈子月極沉，午月極浮，至卯、酉而平。觀經文謂
 

注



 秋脈中衡，權衡規矩，經又以當四時，與弦鈎毛石同意，爲分方異宜之説。若竟以衡爲脈名，則大誤矣。又謂夏脈在膚，秋脈下膚，冬脈在骨，則秋之不當以浮言可知也；特以肺位至高
 

注



 焉，其脈浮，秋金配肺，故亦
 

注



 言浮耳。秋、冬相連，秋浮冬沉，何以遽然相反？夫秋初之脈仍帶夏象，言浮猶可，若於酉、戌之月仍求浮脈，不亦惑乎？夫於春言長滑，則於秋言短澀可知；於冬言沉實，則於夏言浮虚可知。書不盡言，言不盡意，是在讀者之領會耳。

按：平脈不一。所謂不緩不急、不澀不滑、不長不短、不低不昂、不縱不横，此形象之平也；緩與低、昂、縱、横字，皆誤下。一息五至，息數之平也；弦洪毛石，非真脈象。四時之平也；而人之禀賦不同，脈亦不一其
 

注



 形，此乃禀受
 

注



 之平也。吾家君有《平脈考》一書，嘗詳及此云。

董西園曰：脈者，血之府也。血充脈中，緣氣流行，肢體百骸，無所不到。言營衛運行足矣。故爲血氣之先機，憑此可以察
 

注



 氣血之盛衰。疾病未形，脈先昭著，故云先機。所謂脈者，即經脈也。十二經脈爲經，與皮絡筋骨對稱。若專以經爲脈，則反遺言氣血，但言血則遺氣
 

注



 ，但言氣則遺血，故以脈明之。凡邪正寒熱虚實
 

注



 ，憑此可推而得焉。《醫級》
 

注



 。○《内經》脈學有指經者，有指絡者，有指皮肉者，全以爲經動脈，誤。

又曰：瘦者肌肉薄，其脈輕手可得，應如浮狀；肥者肌肉豐，其脈重按乃見，當如沉類。反者必病。浮大動數滑，陽也，人無疾病，六部見此，謂之六陽脈，非病脈也，其人禀氣必厚；多陽少陰，病則多火。沉弱澀弦弦爲陰。脈之「弦」當作「懸」。微，陰也，人無所苦，六部皆然，謂之六陰脈，其人禀氣清平；多陰少陽，病則多寒。但六陰六陽之脈不多見，偏見而不全見者多有之。因人而異，經所謂五態之人。

吴幼清曰：五藏六府之經，分布於手足
 

注



 ，凡十二脈。魚際下寸内九分、尺内七分者，手太陰肺經之一脈也。醫者於左右寸、關、尺，輒名之曰此心脈，此脾脈，此肝脈，此腎脈，非也，駁兩寸部位，爲此書所祖。手三部皆肺藏，而分其部位，以候他藏之氣焉耳。惟「人寸比較」有此説。其説見於《素問·脈要精微論》，誤解。而其所以然之故，則秦越人《八十一難》之首章發明至矣。更誤。是何也？脈者血之流派，氣使然也。肺居五藏之上，氣所出入之門户也，誤説。脈行始肺終肝，而後會於肺，陽順陰逆，逆行則始肝終肺。故其經穴名曰氣口，凡十二經動脈皆名氣口，非獨手太陰肺。而爲脈之大會，一身之氣，必於是占焉。《吴文定公集·贈邵志可序》。○吴草廬駁分配十二經於兩手，是也。然不分部位，以脈定藏府，仍主《難經》迷罔之説。考經文人寸比較，以寸口診藏三陰，以人迎診府三陽，彼此比較，而定手足六經之脈。至於九候九藏之診法，則先定部位而後言脈象，人、寸則先言脈象，而後定爲何經之病。彼此相反者，以診法各别也。

何夢瑶曰：脈之形體長而圓，何又有短名？如以水貫葱葉中，有長有短，診絡動乃有長短，經脈則無此名。有大有小，人寸比較名詞。有虚有實，評脈名。有緩有急。診皮定名。脈之行動，如以氣鼓葱葉中之水，使之流動也
 

注



 ，有浮有沉，有遲有數，四名足矣。有澀有滑。診皮定名。

柳貫曰：古以動數候脈，是喫緊語，須候五十動，誤解經文。乃知五藏缺失，診法無驗。今人指到腕骨，即云見了。夫五十動，《内經》之「五十營不止」别是一法，非如俗説。豈彈指間事耶？候至百動亦無益。故學者當診脈問證，聽聲觀色，斯備四診而無失。《道傳集》。○《瀕湖脈學》引。○此五十動，舊説皆誤。五十動謂五十營動，指氣行十二經一周而言，不謂經脈之動。一動，謂營衛運行一周，夜五十營陰盡而寤，晝五十營陽盡而寐。陰陽平和，爲平人。

汪石山曰：《脈經》云：浮爲風、爲虚、爲氣、爲嘔、爲痞、爲厥、爲脹、爲滿不食、爲熱、爲内結等類，所主不一，數十餘病。假使診得浮脈，彼將斷其爲何病耶？苟不兼之以望、聞、問，而欲的指其爲
 

注



 何病，吾謂戛戛乎其難矣！古人以切居望聞問之後，則是望聞問之間已得其病情，不過再診其脈，看病應與不應也：若病與脈應，則吉而易醫；病與脈反，則凶而難治。以脈參病，意蓋如此，曷嘗以診脈知病爲貴哉！夫《脈經》一書，拳拳示人以診法。而開卷入首，便言觀形察色，彼此參伍，以決死生；可見望聞問切，醫之不可缺一也，豈得而偏廢乎？經言證皆分經，如《經脈篇》十二經病是也，凡證皆有五藏六府之異同，如熱瘧是也。○在諸家原文，多有左右寸尺明文。如《脈經》之一、二、四、十爲僞《脈經》，是書引之，皆删汰其文，並不見左右關、尺字樣。如《脈經》之三、五、六、七、八、九卷，爲真《脈經》。

張景岳曰：脈者，血氣之神，邪正之鑑也。有諸中，必形諸外，故血氣盛者脈必盛，血氣衰者脈必衰；無病者脈必正，有病者脈必乖。矧人之疾病，無過表、裏、寒、熱、虚、實，只此六字，業已盡之，然六者之中，又以虚實二字爲最要。蓋凡以表證、裏證、寒證、熱證，無不皆有虚、實，旣能知表裏寒熱，而復能以虚、實二字決之，虚實二字，評脈總名。則千病萬病可以一貫矣。且治病之法，無踰攻補；用攻用補，無踰虚實；欲察虚實，無踰脈息。雖脈有二十四名，主病各異。兵多則亂。診經但用四大脈，足矣。然一脈能兼諸病，一病亦能兼諸脈，其中隱微，大有玄秘，正以諸脈中，亦皆虚、實之變耳。診後再加評語。○今故以虚實爲評診總名詞，如五實、五虚，勿實實勿虚虚之類，以統諸評脈辭。言脈至此，有神存矣。所言多迷罔，不能明白顯易。倘不知要，而泛焉求跡，則毫釐千里，必多迷誤，舊説徒爲迷罔，能辨毫釐
 

注



 ？所謂吞刀吐火，久而各剏一解，非正法也。故予特表此義。有如洪濤巨浪中，則在乎牢執柁幹，而病值危難處，則在乎專辨虚實。虚實得真，則標本陰陽，萬無一失。人寸比較，爲分陰陽、虚實之古法。其或脈有疑似，又必兼證兼理，以察其孰客孰主，孰緩孰急。能知本末先後，是即神之至也矣。《脈神草》。○名醫非不能診寸口辨證，特皆熟極生巧，祇能心悟，不能教人診脈。必明白淺易，老嫗可解，初學能行，掃除一切悠謬迷罔之言，非彰明古法，簡而能博，易記難忘，不足以明經立教。

又曰：據脈法所言，凡浮爲在表，沉爲在裏，數爲多熱，遲爲多寒，弦强爲實，以「强」解「弦」，蓋「弦」爲「强」之字誤。微細爲虚，是固然矣。然疑似中尤有真辨，此其關係非小，不可不察也。如浮雖屬表，而凡陰虚血弱
 

注



 、中氣虧損者，必浮而無力，「浮」爲定名，「無力」，評語。是浮不可以概言表。浮、沉、遲、數爲診法之四大定名，而虚、實又别爲四大脈之總考語。四脈爲定名，各有評語，故虚實及諸評脈語不可與脈法混同一視。沉雖屬裏，而凡表邪初感之深者，寒束皮毛，脈當作「汗」。不能達，亦必沉沉，言脈。緊，言皮。是沉不可以概言裏。寒在表，脈遂沉。俟考。數爲熱，而真熱者未必數，凡虚損之證，陰陽俱困，氣血張皇，虚甚者數必甚，是數不可以概言熱。遲雖爲寒，凡傷寒初退，餘熱未清，脈多遲脈。滑，皮。是遲不可以概言寒。表裏寒熱亦同以虚、實爲評語。弦、强類實，而真陰胃氣大虧，及陰陽關格等證，脈必豁大而强健，是强不可以概言實。弦非脈名，徑以「强」字代之可也。脈本直行，弦何待言？名以弦而實指强，不如徑以「强」字易之。微細類虚，而凡痛極氣閉、營衛壅滯不通者，脈必伏匿，是伏不可以概言虚。由此推之，則不止是也，凡諸脈中，皆有疑似，皆有真僞
 

注



 。診能及此，其必得鳶魚之學者乎？不易言也
 

注



 。一脈難辨，以人寸比較則易辨。

又曰：治病之法，有當舍證從脈者，有當舍脈從證者，何也？蓋證有真假，脈亦有真假，凡見脈、證有不相合者，則必有一真一假隱乎其中矣。故有以陰證見陽脈者，有以陽證見陰脈者，有以虚證見實脈者，有以實證見虚脈者，此陰彼陽，此虚彼實，將何從乎？脈最難真。病而遇此，最難下手，最易差錯，不有真見，必致殺人。矧今人只知見在，不識隱微，凡遇證之實而脈之虚者，必直攻其證，而忘其脈之真
 

注



 虚也；或遇脈之弦强。大而證之虚者，亦必直攻其脈，而忘其證之無實也。此其故，正以似虚似實，疑本難明，當舍當從，孰知其要。醫有迷途，莫此爲甚。皆專診兩寸之誤説，古法則只用一指，專診各穴。如以人寸少陰三部言，三部形狀迥然不同，比較自易，兩寸同爲太陰脈，旣不言左右，又不分關、尺，一指診之，何等簡易！今於一脈之中强分左右，又分三部，一部之中又分藏府，下指莫不迷罔，學者苟不自欺，則莫不以診脈爲苦。余嘗熟察之矣，大抵證實脈虚者，必其證爲假實也；脈實證虚者，必其脈爲假實也，有假實，無假虚。俟考。何以見之？如外雖煩熱而脈見微弱者，必火虚也；腹雖脹滿而脈見微弱者，必胃虚也。虚火虚脹，其堪攻乎？此宜從脈之虚，不從證之實也
 

注



 。其有本無煩熱而脈見洪數者，非火邪也；本無脹滯，而脈見弦强者，非内實也。無熱無脹，其堪瀉乎？此宜從證之虚，不從脈之實也。凡此之類，但言假實，不言假虚，果何意也？蓋實有假實，而虚無假虚，假實者病多變幻，此其所以有假也。假虚者虧損旣露，所以無假也。大凡脈證不合者，中必有奸，必先察其虚，以求根本，庶乎無誤。此誠不易之要法也。

又曰：真實假虚之候，非曰必無。如寒邪内傷或食停氣滯，而心腹急痛，以致脈道沉伏、或促或結一證，此以邪閉經絡而然，脈雖若虚，而必有痛脹等證
 

注



 可據者，是必假虚之脈，本非虚也。以停滯急痛脈見沉伏，此非真沉真伏；别爲一例立論，當就真沉真伏而言，如所説，仍不爲假虚。又若四肢厥逆或惡風怯寒而脈見滑數一證，此由熱極生寒，外雖若虚，而内有便結煩熱等證可據者，是誠假虚之病，本非虚也。大抵假虚之證，只
 

注



 此二條，武斷。若有是實脈，而無是實證，即假實脈也；有是實證，而無是實脈，即假實證也。知假知真
 

注



 ，即知所從舍矣。真、假以脈爲主，不論證。

又曰：又有從脈從證之法，乃以病有輕重言也。如病本輕淺、别無危候者，因見在以治其標，自無不可，此從證也；若病關藏氣，稍見疑難，則必
 

注



 須詳辨虚實，憑脈下藥，方爲切當。所以輕者從證，十惟一二；重者從脈，十當八九。此脈之關係非淺也。雖曰脈有真假，而實由人見之不真耳，脈亦何從假哉！

陳士鐸曰：脈有陰陽之不同，王叔和分七表八裏，此《脈訣》，非叔和真書。似乎切脈分明，不知無一脈無陰陽，脈形皆待評定。非浮形。爲陽評。而沉爲陰評。，遲形。爲陰評。而數形。爲陽評。也。此謂陰、陽不過虚、實之代名詞。分脈形與評脈爲二門，每脈皆待評定，則不俟煩言而解。陰中有陽，陽中有陰；其中消息，全在臨症
 

注



 時察之，心
 

注



 可意會，非筆墨能繪畫耳。此爲魔語。切脈爲醫一事，旣不能以書傳，何以教人？不明古法，强作解事耳。

董西園曰：浮爲表證，法當表汗，此其常也，然亦有宜於下者；仲景云：「若脈浮大，心下鞕，有熱，屬藏者攻之，不令發汗」者，下必顧其表。是也。脈沉屬裏，治宜從下，而亦有宜汗者；下湯不屬汗劑，説未分明。如少陰病，始得之，反發熱而脈沉者，麻黄附子細辛湯微汗之，是也。分正例變例，實則審其輕重耳。脈促爲陽盛，當用葛根芩連湯清之矣；若促而厥冷者，爲虚脱，非炙非温不可，此又非促爲陽盛之脈也。脈遲爲寒，當用薑附温之矣。若陽明脈遲，不惡寒，身體濈濈汗出，則用大
 

注



 承氣湯，此又非遲爲陰寒之脈矣。四者皆從症，不從脈也。至若從脈舍
 

注



 證之治，如表證宜汗，此常法也。仲景曰：病發熱頭痛，而脈反沉，身體疼痛者
 

注



 ，當先救裏，用四逆湯。此從脈沉爲治也，原注：此條若無頭痛，乃可竟從裏治，否則尚宜斟酌。裏實用下，此常法也。如日晡發熱者屬陽明，若脈浮虚者宜發汗，用桂枝湯，此從脈浮爲治也。結胸證具，自當以大小陷胸治之矣；若脈浮大者，則不可陷，陷之則死，是宜從脈證而酌解之也。身疼痛者，當以桂枝發之，若尺中當作「皮澀」。脈遲者，皮澀脈遲，尺脈無獨遲之理，尺遲亦不屬血虚。不可汗，以營血不足故也，是宜從脈而調劑其營矣。此四者，從脈不從證也。讀仲景書者皆不知其診法，誤以晚近之説解之，所以成此誤説。

朱丹溪曰：凡看脈，如得惡脈，謂死脈。當覆手取。如與正取同，乃元氣絶，必難治矣；如與正取不同，乃陰陽錯綜，未必死。《丹溪纂要》。

高武曰：人或有寸、關、尺三部脈不見，自列缺至陽谿脈見者，俗謂之反關脈。此經脈虚而絡脈滿，《千金翼》謂陽脈逆
 

注



 ，反大於寸口三倍；叔和尚未之及，真《脈經》。而況高陽生哉？《针灸聚英》。○按：所引《千金翼》，今無考。虞天民曰：此地天交泰，生成無病之脈耳，學者可不曉歟？《醫學正傳》。張路玉曰：脈之反關者，皆由脈道阻礙，故易位而見，自不能條暢如平常之脈也。有一手反關者；有兩手反關者；有從關斜走自寸而反關者；有
 

注



 反於内側，近大陵而上者；有六部原如絲，而陽谿、列缺别有一脈，大於正位者；亦有諸部皆細小不振，中有一粒如珠者，此經脈阻結於其處之狀也
 

注



 。《診宗三昧》。○此條反詳明。

案：《至真要論》云：諸不應者，反其診則見矣。此運氣家言，不可據以論常脈。王啓玄注曰：不應者皆爲脈沉，脈沉下者，仰手而沉，覆其手則沉爲浮、脈有常形，何能因仰覆相反？細爲大也。陶節菴云：病人若平素原無正取
 

注



 脈，須用覆手取之，脈必見也。此屬反關脈，診法與正取法同。反關脈當多求其人，數數診之，定爲公式。偶因一人一時遂指爲定法，非也。若平素正取有脈，後因病診之無脈者，亦當覆手取之。取之而脈出者，是陰陽錯亂也，宜和合陰陽
 

注



 。如覆取正取俱無脈者，必死矣。以無脈定名可也，不必皆爲死證。此爲良法，王、陶所説，今驗之，極如其言。脈伏甚者，亦當以此法診得焉。

《醫學綱目》載：開寶寺僧衣鉢甚厚，常施惠於人，孫兆重之，與往還。一日謂孫曰：「某有一事，於翁約賞罰爲戲，可否？」孫曰：「如何爲賞罰？」僧曰：「若診吾脈，若知某病，賞三千爲一筵
 

注



 ；若
 

注



 不中，罰十千歸小僧。」孫曰：「諾。」與之診。左手無脈，右手有脈，遂尋左手之脈，乃轉左臂上，動摇如常。尺澤原有動脈。孫曰：「此異脈也，醫書不載。脈行常道，豈有移易之理？往昔少年，爲驚撲震動心神，脈脱舊道，乍移臂外，復遇驚撲，不能再歸；年歲長大，血氣已定，不能復移。目下無病耳。」僧曰：「某襁褓時而撲背幾死，固宜脈失所。某亦平生
 

注



 無病，亦不曾診脈，聞公神醫，試驗之，果神醫也。」○按：此疑因驚撲爲反關之脈者，世亦間有焉，姑附於此。小説言病、醫，非素精此道，每記載失實。《内經》有折斷手足之人，而營衛由别道而行，與常人無異。此類當特别調查，立定公式，方可據以説經，不能望文生訓。

董西園曰：老者血氣
 

注



 已衰，脈宜衰弱，過旺則病。若脈盛而不躁，健飯如常，此禀之厚，壽之徵也；若强而躁疾，則爲孤陽。少壯者脈宜充實，弱則多病，謂其氣血日盈之年而得此，不足故也。若脈體小而和緩，三部相等，此禀之静，養之定也；惟細而勁急者，則爲不吉。故執脈審證者，一成之矩也；隨人變通者，圓機之義也。肥盛之人，氣盛於外，而肌肉豐厚，其脈多洪而沉；瘦小之人，氣急於中，肌肉淺薄，其脈多數而浮。因人同異者，總歸四方例。酒後之脈必數，食後之脈必洪，遠行之脈必疾，久飢之脈必空。孩提襁褓，脈數爲常也。四條因事而異。

葉文齡曰：《脈經》云，性急人脈躁，性緩人脈静。夫脈乃氣血之運，而行於呼吸者也。血禀偏勝，必多緩，陰之静也；氣禀偏勝，必多急，陽之躁也。以此只可論人之氣血孰爲不足，不可以性情而謂躁静者也。《醫學統旨》。○《經》言五態之人，各異形狀，此歸入五方四時例；五行之人，亦分五等。欲定病脈，必先知其人平脈。醫每以人之特異者爲病脈，性情與血氣莫得大分别。總須先定公式爲平脈，以異常爲病脈。

陳無擇曰：《經》云：常以平旦陰氣未動，陽氣未散，飲食未進，經脈未盛，絡脈調匀，乃可診有過之脈；或有作爲，當停寧食頃，俟定乃診。師亦如之。釋曰：停寧俟定，即不拘於平旦，況倉卒病生，豈待平旦？學者知之。《三因方》。

徐春甫曰：無脈之候，所因不一。久病無脈，氣絶者死。暴病無脈，氣鬱可治。傷寒痛風
 

注



 ，痰積經閉。憂驚折傷，關格吐利。氣運不應，斯皆勿忌。自然内病，無脈者死。爲客邪所閉，不在此例。

沈朗仲曰：久病服藥後，六脈俱和。偶一日診，或數、或細、或虚弱、或變怪
 

注



 異常，即當細問起居之故。或因一夜不睡而變者，或因勞役惱怒，或因感冒風寒，各隨其所
 

注



 感而治之。《病機彙編》。

俞理初《癸巳類稿》類輯《靈》、《素》三卷，上卷《脈篇》言經絡，下篇《證篇》言病狀，此二篇與《甲乙》、《太素》大同小異，未爲奇也。中爲《持篇》，於診法立十四門，除氣口以外，唐、宋以下所略。按：俞氏雖明而未融，要爲前事之師。今列其目，而加論斷焉。

天府乳下候一删。　按：此胃大絡虚里動也，今併入《診絡篇》。

氣口候二診經法。今歸之《三部九候》。十二經同診氣口，非獨兩手。

人迎候三今改入《人寸比較》。

三部九候四今同。

太衝候五今改作診任衝。

衝陽候六删。　今併入《人寸》。

絡脈候七今立《診絡篇》。

氣口應候八今入《三部九候》。

持氣口九同上。　八以上稱「候」，九以下稱「持」。

四時應持十今改入《皇帝政治學》。　别立《分方異宜篇》。

五藏應持十一今立《五診篇》。又立《平脈篇》。

胃氣真藏脈
 

注



 應持十二删。　併入《分方異宜》。

運氣不應持十三今歸入《皇帝天人學》。

氣血今立《營衛生會》。形色陰陽脈名持法雜比略例十四今分隸各門。

案：俞氏十四診法皆於《内經》推考而出，《難經》專診兩手，則十不及取一矣。今標舉原目，以示學人。俞氏攻堅摧鋭，博雅精深，其書不可不讀也。



注
 　也：原脱，據《脈學輯要》補。



注
 　焉：原脱，據《脈學輯要》補。



注
 　以：原脱，據《脈學輯要》補。



注
 　兩：原脱，《脈學輯要》及《内經》俱作「兩傍」，因據補。



注
 　乃循尺膚之法：原脱，據《脈學輯要》補。



注
 　叔和：二字原脱，據《脈學輯要》補。



注
 　至叔和：《脈學輯要》作「王叔和」。



注
 　然：原脱，據《脈學輯要》補。



注
 　王子亨：原作「王士亨」，《脈學輯要》同。按《直齋書録解題》：「《指迷方》三卷，考城王貺子亨撰。」因據改。後有作「王士亨」或「士亨」者徑改，不復出校。



注
 　診：原作「説」，據人民衛生出版社本《全生指迷方》卷一《辨人迎三部趺陽九候五藏六府脈法》改。



注
 　一：原脱，據《全生指迷方》補。



注
 　「謂」：上原衍一「吋」字，據《全生指迷方》删。



注
 　陽降陰升：原作「陰陽降升」，據《全生指迷方》改。



注
 　再重按消息之：原脱，據中醫古籍出版社本《脈學名著十二種·診家樞要》補。



注
 　偏遲：二字原脱，據《脈學名著十二種·診家樞要》及《脈學輯要》補。



注
 　之：原脱，據《脈學輯要》補。



注
 　不輕不重：四字原脱，據《脈學輯要》補。



注
 　三部皆然：四字原脱，據《脈學輯要》補。



注
 　東垣著《此事難知》：按《此事難知》爲王好古所編，非其師李杲（東垣）手著。



注
 　謂：原作「惟」，據《脈學輯要》改。



注
 　神：原脱，據《脈學輯要》補。



注
 　六字：二字原脱，據《診家樞要》及《脈學輯要》補。



注
 　謂：原脱，據《脈學輯要》補。



注
 　六部中：《脈學輯要》無此三字。



注
 　平脈：原作「脈平」，據《脈學輯要》改。



注
 　若按指而充然有力者，此有神之次也：二句原脱，據《脈學輯要》補。



注
 　氣：原作「脈」，據《脈學輯要》改。



注
 　致：原作「至」，據《脈學輯要》改。又，據《脈學輯要》，此條下原有「祝茹穹曰」一條。



注
 　謂：原作「爲」，據《脈學輯要》改。



注
 　高：原作「焉」，據《脈學輯要》改。



注
 　亦：《脈學輯要》作「示」。



注
 　其：原脱，據《脈學輯要》補。



注
 　受：原作「賦」，據《脈學輯要》改。



注
 　察：原作「知」，據《脈學輯要》改。



注
 　則反遺言氣血，但言血則遺氣：此二句原作「則反遺氣血」，據《脈學輯要》改。



注
 　寒熱虚實：《脈學輯要》作「虚實寒熱」。



注
 　醫級：原脱，據《脈學輯要》補。



注
 　於手足：《脈學輯要》作「手與足」。



注
 　流動：原作「行動」，據《脈學輯要》改。



注
 　爲：原脱，據《脈學輯要》補。



注
 　能辨毫釐：此句疑有脱字，據文意，似當作「焉能辨毫釐」或「豈能辨毫釐」。



注
 　弱：《脈學輯要》及《景岳全書》作「少」。



注
 　僞：《脈學輯要》作「辨」，似當從。



注
 　不易言也：四字原脱，據《脈學輯要》補。《景岳全書》作「不易言也，不易言也」。



注
 　真：原脱，據《脈學輯要》補。



注
 　不從證之實：「不」下原衍「宜」字，據《脈學輯要》删。下文「不從脈之實」同。



注
 　證：原脱，據《脈學輯要》補。



注
 　只：原作「本」，據《脈學輯要》改。



注
 　知假知真：原作「知真知假」，據《脈學輯要》改。



注
 　必：原脱，據《脈學輯要》補。



注
 　症：原脱，據《脈學輯要》補。



注
 　心：原作「必」，據《脈學輯要》改。



注
 　用大：原作「大用」，據《脈學輯要》改。



注
 　舍：原作「合」，據《脈學輯要》改。



注
 　者：原脱，據《脈學輯要》補。



注
 　脈逆：原作「逆脈」，據《脈學輯要》改。



注
 　有：原作「有自」，據《脈學輯要》改。



注
 　按：此條之「虞天民曰」云云、「張路玉曰」云云，原皆另立一條，兹據《脈學輯要》合併。



注
 　取：原脱，據《脈學輯要》補。



注
 　宜和合陰陽：五字原脱，據《脈學輯要》補。



注
 　筵：原作「戲」，據《脈學輯要》改。



注
 　若：原作「否」，據《脈學輯要》改。



注
 　平生：原作「生平」，據《脈學輯要》改。



注
 　血氣：《脈學輯要》作「氣血」。



注
 　痛風：《脈學輯要》作「頭風」。



注
 　變怪：原作「怪變」，據《脈學輯要》改。



注
 　所：原脱，據《脈學輯要》補。



注
 　脈：原脱，據黄山書社《俞正燮全集·癸巳類稿》卷五補。








脈學輯要評卷中






經脈四診　浮　沉　遲　數




浮
 經脈四診法之一，原在第一。○

經脈者，包三部九候，十二經動脈而言，非單指兩手寸口。




「十八難」曰：「浮者，脈在肉上行也。」

滑伯仁曰：浮，不沉也
 

注



 ，按之不足，輕舉有餘，滿指浮上，曰浮。《診家樞要》。

張介賓曰：大都浮而有力有神者，爲陽有餘，陽有餘，則火必隨之，或痰見於中，或氣壅於上，可類推也。浮而無力空豁者，爲陰不足，則水虧之候，或血不營心，或精不化氣，中虚可知也。若以此等爲表證，則害莫大矣。其有浮大絃鞕
 

注



 之極甚，至四倍以上者，《内經》謂之「關格」。此非有神之謂，乃真陰虚極，而陽亢無根，大凶之兆也。凡一部之脈，以一指診之，浮則皆浮，沉則皆沉，故兩寸六部只得爲一名。以三部論之，人迎、少陰與寸口異其地位，别陰陽大小差等，動輒數倍，以此爲異，易知易行。俗醫於一部之中强立各等異同，皆非正法。

張路玉曰：浮脈者，下指即顯浮象，按之稍減而不空，舉之泛泛而流利，不似虚脈之按之不振，芤脈之尋之
 

注



 中空，濡脈之綿輭無力也。浮爲經絡肌表之應，良由邪襲三陽經中，鼓搏脈氣於外，所以應指浮滿也。故凡浮脈主病，皆屬於表，但須指下有力，即屬有餘、客邪。其太陽本經風寒營衛之辨，全以
 

注



 浮脈。緩皮。、浮脈。緊皮。分别，而爲處治。四大脈爲診經動脈之定法，診後乃以虚實評之，而後用藥，最爲簡易。其有寸、關俱浮，尺中遲弱者，幻象。營氣不足，血少之故。見太陽一經，咸以浮爲本脈，一部不逮，虚實懸殊。顛倒。亦有六脈浮遲，而表熱裏寒，下利清穀者，雖始病有熱，可驗太陽，其治與少陰之虚陽發露不異。是書兩寸不分遲、數、浮、沉，最爲精到。蓋同一脈也，古法一指診之，安得有四種相反之候？凡病久而脈反浮者，此中氣虧損
 

注



 ，不能内守也。若浮而按之漸衰，不分左右三部。不能無假象發見之虞。又雜證之脈浮者，皆爲風象，如類中風痱之脈浮，喘欬痞滿之脈浮，煩瞑衄血之脈浮，風水皮水之脈浮，消癉便血之脈浮，泄瀉膿血之脈浮。如上種種，或與證相符，或與證乖互，咸可治療。雖《内經》有腸澼下白沫，脈沉則生，脈浮則死之例，然初起多有浮脈，可用升散而愈。當知陰病見陽脈者生，非若脈沉
 

注



 細虚微「虚」與「細」、「微」皆屬評語。之反見狂妄躁渴，難於圖治。《醫通》。○俗法於左右三部，或浮、或沉、或數、或遲，强生分别，是爲顛倒。太陰一脈，不能自相違反，古書有違反之條文者，皆以别診與寸口比較，非一脈可以自反。如仲景但曰寸口，不分左右三部，與别診趺陽、少陰，始有差池也。


沉
 經脈四診之二，原本在第九。

王叔和《脈訣》。曰：沉脈，舉之不足，按之有餘。一曰「重按之乃得」。

王子亨曰：沉脈之狀，取之於肌肉之下得之。

黎民壽曰：沉者，陰氣厥
 

注



 逆，陽氣不舒之候。沉與浮對。浮以陽邪所勝，血氣發越
 

注



 而在外，故爲陽，主表；沉以陰邪所勝，血氣困滯不振，故爲陰，主裏。《決脈精要》。

吴綬曰：沉，診法：重手按至筋骨之上而切之，以察裏證之虚實也。若沉微、沉細、沉遲、沉伏，可兼。無力，爲
 

注



 無神，爲陰盛而陽微，沉爲脈名，微細無力無神，皆評脈詞，總之爲虚。急宜生脈回陽也；若沉疾、數。沉滑、沉實，皆有力，爲熱實，爲有神，爲陽盛而陰微，沉爲脈名，疾滑有力有神，皆評脈詞，總之爲實。「虚」、「實」爲總評，不可以爲廿四脈名之二。急宜養陰以退陽也。大抵沉診之法，最爲緊關之要，四大脈同，不可作尊題格語。以決陰陽冷熱，用藥死生，在於毫髮之間，不可不子細而謹察之。凡脈中有力，爲有神，爲之可治；脈中無力，爲無神，爲難治。《傷寒藴要》
 

注



 。○竟以「力」與「神」混同一視，語欠斟酌。

何夢瑶曰：浮、沉有得於禀賦者，趾高氣揚之輩脈多浮，鎮静沉潛之士脈多沉；原注
 

注



 ：又肥人多沉，瘦人多浮。有變於時令者，春夏氣升而脈浮，秋冬氣降而脈沉也。脈有隨性情而變之理。○一人之脈，不因四時而變，此説不確。誤讀經文，以四方爲四時。其因病而致者，則病在上原注：人身之上部。在表在府者，其脈浮；原注：上、表、府皆屬陽，浮脈亦屬陽，陽病見陽脈也。在下在裏在藏者，其脈沉也。牽合上、下，則又不分部位之説。


遲
 經脈四診之三，原本在第廿一。○診經舊法，明白曉暢，易知易行。言脈必如四大脈，乃可立法，不致迷罔後人。

王叔和曰：遲脈，呼吸三至，去來極遲。

滑伯仁曰：遲，不及也。以至數言之，呼吸之間，脈僅三至，減於平脈一至也。爲陰盛陽虧之候，爲寒，爲不足。

吴山甫曰：遲，醫者一呼一吸，病者脈來三至，曰遲。二至一至，則又遲也，若二呼二吸一至，則遲之極矣。陰脈也，爲陽虚，爲寒。觀其遲之微甚，而寒爲之淺深，微則可治，甚則難生。乍遲乍數，曰虚火。

張路玉曰：遲脈者，呼吸定息，不及四至，而舉按皆遲。遲數有何深淺可分？遲爲陽氣失職，胸中大氣不能敷布之候
 

注



 ，故昔人咸以隸之虚寒，浮遲爲表寒，沉遲爲裏寒，遲澀爲血病，遲滑爲氣病。此論固是，然多有熱邪内結，寒氣外鬱，而見氣口遲滑作脹者，詎可以脈遲概謂之寒，而不究其滑澀之象、虚實之異哉！詳仲景有陽明病脈遲、微惡寒，而汗出多者，爲表未解；脈遲，頭眩腹滿者，不可下；有陽明病脈遲
 

注



 有力，汗出不惡寒，身重喘滿，潮熱便鞕
 

注



 ，手足濈然汗出者，爲外欲解，可攻其裏；又，太陽病脈浮，因誤下而變遲，膈内拒痛者，爲結胸。若此，皆熱邪内結之明驗也。「遲」不可云「浮」所變，以「遲」在「浮」「沉」之外。

董西園曰：脈之至也，由乎氣之緩急，故必以息候之。一呼一吸爲一息，一息中得四至之半，乃爲和平之脈。若一息二至，氣行緩，陰之象也；一息六至，氣行疾，陽之象也。

案：程應旄曰：遲脈亦有邪聚熱結、腹滿胃
 

注



 實，阻住經隧而成者，又不可不知；出《陽明病篇》注。今驗有癥瘕痃氣壅遏隧道而見遲脈者，是雜病亦不可以遲概而爲寒也。○又案：人身蓋一脈也，故其見於三部，雖有形之大小浮沉不同，其實此亦衆生顛倒，不必分。然至數之徐疾必無有異，驗諸病者爲然矣。而仲景書或云「尺中遲」、或云「關上數」，非一脈一穴乃有遲、數之分。後世脈書亦云寸遲爲
 

注



 某病、尺遲主何證之類，比比皆然。更不足責。此予未嘗親見，竊疑理之所必無也。附記以俟明者。仲景之「尺中」、「關上」，後人所羼易，原文當是「寸口」、「趺陽」或「少陰」。不在一穴，故脈有異同。


數
 經脈四診之四，原本在第五。○

言「數」爲脈疾，「急」乃筋絡診法，不必混合。




王叔和曰：數，脈去來促急。原注：一息六七至。一曰「數者，進之名」。

吴山甫曰：數，醫者一呼一吸，病者脈來六至曰數。若七至八至，則又數也；九至、十至、十一至、十二至，則數之極矣。七至曰甚，八至已爲難治，九至以上，皆爲不治。若嬰兒純陽之氣，則七至八至，又其常也，不在大人之例。舊來診法，易知易行，並不含糊；前人以四大脈立爲專書教人，乃真暗室一燈。若雜混二十餘名，徒亂人意，非也。

徐春甫曰：沉數有力，實火内爍。沉數無力，虚勞爲惡。雜病初逢，多宜補藥。病退數存，未足爲樂。數退證危，真元以脱。數按不鼓，虚寒相搏。微數禁灸，洪數爲火。數候多凶，匀健猶可。

張介賓曰：五至六至以上，凡急疾緊促之屬皆其類也，爲寒熱，爲虚勞，爲外邪，爲癰瘍。滑數、洪數者多熱，澀數、細數者多寒，暴數者多外邪，久數者必虚損。數脈有陰有陽，今後世相傳，皆以數爲熱脈；及詳考《内經》，則但曰「諸急者皮絡緊。多寒，緩皮肉。者多熱」、「滑皮。者陽氣盛，微皮。有熱」、曰「粗皮。大者，陰不足，陽有餘，爲熱中也」、曰「緩皮。而滑皮。者，曰熱中」，舍此之外，則無以數言熱者。而遲冷數熱之説，乃自《難經》始
 

注



 ，云「數則爲熱，遲則爲寒」，今舉世所宗，皆此説也。不知數熱之説，大有謬誤。何以見之？蓋自余歷驗以來，凡見内熱伏火等證，脈反不數，而惟洪滑有力，四字皆形容實證之詞，不可因之别立脈名。如經文所言者，是也。「滑」「澀」乃診皮專名
 

注



 ，詳《診皮篇》。「洪」「有力」中可以言「滑」，可以不言「滑」。

薛慎齋曰：人知數爲熱，不知沉細中見數爲寒甚。真陰寒證，脈常有一息七八至者，但按之無力而數耳。宜深察之。《傷寒後條辨》。○有力，評之曰實；無力，評之曰虚。

汪石山曰：大凡病見數脈，多難治療。病久脈數，尤非所宜。《醫按》。

蕭萬輿曰：數按不鼓，則爲虚寒相搏之脈；數大而虚，則爲精血消竭之脈。細疾如數，陰燥
 

注



 似陽之候也；沉弦細數，虚勞
 

注



 垂死之期也。蓋數本屬熱，而真陰虧損之脈，亦必急數。然愈數則愈虚，愈虚則愈數，此而一差，生死反掌。《軒歧救正論》。

張路玉曰：數脈者，呼吸定息，六至以上而應指急數，不似滑脈之往來流利，動脈之厥厥動摇，疾脈之過於急促
 

注



 也。「滑」爲診皮法，「動」爲診絡法，「疾」爲診筋法，因古法失傳，遂混以爲經脈診法，失之遠矣。數爲陽盛陰虧，熱邪流薄於經絡之象，所以脈遂
 

注



 數盛。火性善動而躁急，故《傷寒》以煩躁脈數者爲傳、脈静者爲不傳，有火無火之分也
 

注



 。人見脈數，悉以爲熱，不知亦有胃虚及陰盛拒陽者，若數而浮大，按之無力，寸口脈細數者，虚也。

按：以上四名爲診十二經動脈之古法，故諸家之説明白顯著，易知易行，非如以後二十三脈，不惟診法難，即其名詞亦多不可解，各立一説，無所折中。


伏
 附經之一。○伏者，藏匿不見，當以無脈爲正解，若推而可見，終屬沉部。

「十八難」曰：「伏者，脈行筋下不動。也。」十二動脈，除氣口外，皆伏而不見其動。

王叔和曰：伏脈，極重指按之，著骨乃得。此屬沉甚。

戴同父曰：伏脈，初下指屬浮。輕

 按，不見；次尋之中部，又不見；次重手極按，此乃爲「沉」。又無其象；直待以指推其筋於外，而診乃見。筋如何可推？究其所云，終屬沉部。蓋脈行筋下也。氣口動脈之謂何。○脈之不見，謂不動耳。推筋求之，如魚潛淵、鳥入山，唯恐不深密耶？若如常診，不推筋
 

注



 以求，則無所見，昧者以爲脈絶也。「伏」即不見之别名。芤脈因按而知，誤解「芤」字。伏脈因推而得。伏與沉相似，沉者，重按乃得；伏者，重按亦不得，必推筋乃見也。若重按不得，推筋著骨全無，則脈絶無，而

 非伏矣。《脈訣刊誤》。○實爲伏，虚爲絶。○伏脈多屬鬱格，爲實證，豈可與沉相似？因推而得，深沉爲虚候矣。

張介賓曰：如有如無，附骨乃不。見，此陰陽潛伏，阻隔閉塞之候。或火閉而伏，或寒閉而伏，或氣閉而伏，爲痛極，爲霍亂，爲疝瘕，爲閉結，爲氣逆，爲食滯，爲忿怒，爲厥逆水氣。伏脈之體雖細微，亦必隱隱有力。細微非「伏」，不見乃爲「伏」。凡伏脈之見，雖與沉微細脱
 

注



 者相類，而實有不同也。蓋脈之伏者，以其本有如無，而一時隱蔽不見阻格動機成「伏」。耳。不動爲伏，非果藏匿深處。此有胸腹痛劇而伏者：有氣逆於經，脈道不通而伏者；有偶因氣脱，不相接續而伏者。然此必暴逆者乃有之，調其氣而脈自復矣。所以分「伏」、「絶」之不同。若此數種之外，其有積困延綿，脈本細微，而漸至隱伏者，此自殘燼將絶之象，安得尚有所伏？

吴又可《温疫論》云：温疫得裏證，神色不敗，言動自如，别無怪證，忽然六脈如絲，微細而動，不動，或略有動機。甚至於無，全然不動。或兩手俱無，或一手先伏；「無」、「伏」不可混稱。察其人，不應有此脈，如細微脈下又接言無脈，如此文義，最足誤人。若「微」、「虚」、「伏」，實毫髮千里，果暴病則爲伏，不當以「六脈如絲微細而軟」全用微、絶文義，使初學目迷五色。今有此脈者，緣應下失下，内結壅閉，營氣逆於内，不能達於四末，此脈厥也。亦多有過用黄連石膏諸寒之劑强遏其熱，致邪愈結，脈愈不行；醫見脈微欲絶，以爲陽症得陰脈，爲不治，委而棄之，以此誤人甚衆。若更用人參生脈散輩，禍不旋踵，宜承氣緩緩下之，六脈自復矣。閲歷之言。


代
 附經之二。○代，與「伏」同類。經脈本有此象，因非常狀，故以歸之附脈，不混入浮沉遲數中，以清界限。

王叔和曰：代脈，來數中止，不能自還，以復動爲還耶？「還」字下得怪。因而復動。旣有復動，何云不能自還？脈結者生，代者死。生死可不問，試詳「結」、「代」之分。

楊仁齋曰：代者，陰也，動中有止，不能自還，四字可以删，上文有「止」字。因而復動，由是復止，尋之良久乃起，如更代之代。不必添足。

樓全善曰：自還者，動而中止復來，數於前動也。又牽引數字，脈法迷人，皆由圓誑先生所致。不能自還者，動而中止，復來如前，動同而不數也。《醫學綱要》。

李士材曰：代者，禪代之義也，如四時之禪代，不愆其期也。結促之止，止無常數；代脈之止，止有常數。結促之止，一止即來；代脈之止，良久方至。《内經》以代脈之見爲藏氣衰微、脾氣脱絶之象也，立一「代」名。以微、甚分之即得，何必多立名目？惟傷寒心悸，懷胎三月，或七情太過，或跌仆重傷，及風家

 痛家，俱不忌代脈，未可斷其必死。

錢天來曰：代，替代也。氣血虚憊，真氣衰微，力不支給，如欲求代也。止而未即復動，若有不能再動之狀，故謂之「不能自還」，又略久復動，故曰「因而復動」。

張景岳曰：代，更代之義，謂於平脈之中而忽見耎弱，或乍數乍疎，或斷而復起，均名爲代。「代」本不一，各有深義，如「五十動而不一代」者乃至數之「代」，即《根結篇》所云者是也。從陽入陰，從陰入陽，皆爲「代」。以寤寐分之，五十營而不一代者，晝夜瞋目瞑目平分，專以寤寐言，非診脈，説詳《營衛運行篇》。若脈本平匀，而忽强忽弱者，乃形體之「代」，即《平人氣象論》所云者是也。又若脾主四季，而隨時更代者，乃氣候之「代」，即《宣明五氣》等篇所云者是也。凡脈無定候、更變不常者，均謂之「代」，但當各因其病而察其情，庶得其妙。

按：代脈，諸説不一，然景岳所論，尤爲允當矣。《史記》倉公云「不平而代」，又云「代者，時參擊，乍疎乍大也」，張守節《正義》云「動不定曰代」，可以確其説矣。張解《倉公傳》多誤説，以其喜引《難經》。蓋動而中止，不能自還，因而復動者，乃至數之更變，而仲景、叔和所云者，即代脈中之一端也，若其爲止有常數者，似泥於經文焉。李士材曰：「善化令黄桂巖，心疼奪食，脈三動一止，良久不能自還。施笠澤云：『五藏之氣不至，法當旦夕死。』余云：古人謂痛甚者脈多代，少得代脈者死，老得代脈者生。今桂巖春秋高矣，而胸腹負痛，雖有代脈，安足慮乎？果越兩旬而桂巖起矣。」此種醫案，直如村歌瞽語，何以引之？蓋脈即人各有見不同，果否是此證，亦不可知。如書院考課，一人自立自駁，皆可自圓其説是也。予家君近治一老人，癥塊發動，引左脇而痛，綿連不已，藥食嘔變，其脈緊細而遲，左脈漸漸微小，遂絶止者二三十動許，覆手診之，亦然；又漸漸見出如故，良久，又絶止如前。用附子建中湯，加吴茱萸。視療十餘日，痛全愈而脈復常。是代之最甚者，正見李氏之言信然矣。○又按：《傷寒論》「不可下」篇云：「傷寒脈陰陽俱緊，惡寒發熱，則脈欲厥。厥者，脈初來大，漸漸小，更來漸漸大，是其候也。」又，王海藏《陰證略例》云：「秦二好服三

 生茶及冷物，積而痼寒，脈非浮非沉，上下内外，舉按極有力，堅而不柔，觸指突出膚表，往來不可以至數名，縱横不可以巨細狀，此陰證鼓擊脈也；一身游行之火，萃於胸中，寒氣逼之，搏大有力。與真武四逆等藥，佐以芍藥茴香，酒糊丸，使不僭上，每百丸，晝夜相接八九服，凡至半斤，作汗而愈。」亦世罕有也。以上據景岳言，皆「代」之屬也，故舉似於此。

楊玄操云：《難經》言「止」，《靈樞》言「代」。按：止者
 

注



 ，按之覺於指下而中止，名止；代者，還尺中，停久方來，名曰代也。其「止」「代」雖兩經不同，據其脈狀，亦不殊别。《瀕湖脈訣》每脈皆有相類詩，最誤後學。

董西園曰：脈因動静而變，故安卧行遠，脈形有别，無足怪也。若頃刻之動静，不必遠行，即轉身起坐，五七步間，其脈即見數疾，坐診之頃，隨即平静；即换診舉手，平疾必形，一動一静，無不變更。此種脈候，非五尸祟氣之相干，多真元内虚之明驗。惟其内氣無主，藏氣不治，而後經脈之氣瞬息變更，將見暈絶殭仆之候，故此種脈情，恒有伏風内舍，經絡痺留，或火動於中，或飲發於内，動則氣役於邪，而脈隨氣變也。此皆因邪之善行

 數變，以致鼓水揚燃，又爲虚中挾實之候，當求其因而調之，庶可轉危爲安。

平按：經又云：「代」與「鈎」皆絡脈病。絡脈有「鈎」、「代」，亦可存參。




附代字三法




絡脈
 代脈。

《三部九候論》：「其脈代而鈎者，病在絡脈。」鈎脈惟絡有之，以其支絡横出，其賁起之狀略有鈎形，經則絶無此狀，故「代」與「鈎」專爲診絡定名。○小兒三關即絡脈，故有鈎曲形。

代則乍痛乍止。楊注：代則乍痛乍止。

代則取絡脈，且飲藥。楊注：邪在血絡，致令脈代。可刺去邪血，飲湯實之。

脈代以弱，則欲其安静，無勞用力也。楊注：脈衰代絶，至復微弱，不欲煩動者，宜安静恬逸，不得自勞也。

代則取血絡《禁服篇》曰：泄其血絡。而洩之。楊注：代則乍痛乍止，故刺去邪血之絡也。○以上《靈·禁服篇》。

孫絡病者，治其孫絡血。血病，身有痛者，治其經絡。其病者在奇邪，奇邪之脈，則繆刺之。留瘦不移，節而刺之。上實下虚，切而從之，索其結絡脈，刺出其血，以見通之。《三部九候論》。

絡脈浮而在外，邪客則動，如肉跳、眼皮跳、乳下跳，有動有止，止而復跳，跳又更止，明白顯易，故以爲診候。若經脈常動，并無此狀，況經亦不以此爲候也。


營衛
 代脈。

《靈·根結篇》：「五十營

 而不一代者，五藏皆受氣。四十動一代，一藏無氣。三十動一代者，二藏無氣。二十動一代者，三藏無氣。十動一代者，四藏無氣。不滿十動一代者，五藏無氣。所謂五十動而不一代者，以爲常也。以知五藏之期，予之短期者，乍數乍疏也。」○此法施之診脈，均無徵驗，非診脈名詞。舊法據此以定人命長短，非是，亦無效。

此「代」以人之寤寐瞑瞋言，非診脈名詞。「五十營而不一代」，睡、醒各半日，晝夜平分之説。老人夜醒晝瞑，百刻中分，或四十刻，或三十刻，或二十刻，或十刻，或不滿十刻，睡、醒無常，是爲衰象，亦不至於遂死。此節專詳營衛運行，舊解皆誤。

五藏、四藏、三藏、二藏、一藏無氣，以五數配，五十、四十、三十、二十、一十之動，代各有差等，五數相配以示例。亦如《禹貢》田賦九等，每州九等，共爲八十一等，今每州各一見以示例。九州恰與九等數目相符，借以示例，非每州自占一等，合九州爲九等。又，《周禮》五等諸侯封國，以五、四、三、二、一百里爲次，以五配五，與此尤同。不可望文生訓，不可拘爲定解。


脾
 代脈。

「肝脈弦，經中皆加「如」字，均屬舉例符號，非真脈形。詳《釋如篇》。心脈鈎，脾脈代，肺脈毛，腎脈石。」五方不同，假五字爲符號。○《素問·宣明五氣篇》。

「黄者，其脈代也。」《邪氣藏府病形篇》。

「代則氣衰。」《脈要精微論》。

「其脈乍疏、如弦。乍數、如鈎。乍遲、如毛。乍疾如石。者，按：絡脈云代，乍痛、乍止，此真脈象。此示疏數遲疾，名異實同，經文不應重復，則知復舉以示例，非實分别。四方異名，不過以四字爲符號之符號而已。日乘四季，死。」按：此用土寄王四時之説，以爲脾寄四時，故兼有弦、鈎、毛、石四種脈象。又，五態之人，化爲二十五人，脾在中央。如《詩》「惠此中國，以綏四方

 」。中央之極，自有五方，一局之中，同有弦、鈎、毛、石之象，五方合爲五五二十五陽，非獨中央有五陽，四方各有五陽，舉中央以示例，而四方可知也。○《三部九候》。

「脾脈者土也。孤藏以灌四旁者也。」《玉機真藏論》。

「但代無胃曰死。」《平人氣象論》。

按：此非謂脾之脈代也，代與弦、鈎、毛、石合爲五脈符號，凡言四時分方異宜，以平治學爲主，分方言脈，王者不易其宜，不改其俗，異法異方以治之。疾醫借用此説，而實非脈名定稱。今故輯四時異診，以爲《皇帝治法》專篇焉。醫家不可泥此，以爲診病脈法。




人寸比類二門


附二



 大洪。小細。


附



 躁　静




洪
 實評之小名詞。大、小，比例對勘之辭，「洪」就本體有加於常言之。

嚴三點曰：洪，如春潮之初至，按之

 然。《脈法微旨》。

吴山甫曰：洪，猶洪水之洪，脈來大而鼓也。若不鼓，則脈形雖闊大

 ，不足以言洪。若江河之大，如無波濤洶涌，不得謂之「洪」。望文生訓，頗似荆公《字説》。「洪」又作「鴻」，將從鳥解之耶？

張介賓曰：洪，大而實也，舉按皆有餘。洪脈爲陽，凡浮芤實大之屬，皆其類也。爲血氣燔灼，「芤」何以與「實」同類？大熱之候。浮洪爲表熱，沉洪爲裏熱，此陽實陰虚、氣實血虚之候。若洪大至極，甚至四倍以上者，是即陰陽離絶，關格之脈也，不可治。經以大之倍數計之，何必更立「洪」名？

張路玉曰：洪脈者，旣大且數，指下纍纍如連珠，如循琅玕，不似實脈之舉按逼逼，滑脈之耎滑流利也。洪爲火氣燔灼之候，仲景有服桂枝湯，大汗出，大煩渴不解，脈洪，爲温病；又屢下而熱勢

 不解、脈洪
 

注



 不減，謂之壞病，多不可救。洪爲陽氣滿溢、陰氣垂絶之脈，故藹藹如車蓋者爲陽結，脈浮而洪、身汗如油爲肺絶。即雜病脈洪，皆火氣亢盛之兆，若病後久虚、虚勞失血、泄瀉脱元而見洪盛之脈，尤非所宜。惟惛濁下賤，脈多洪實，又不當以實熱論也。

董西園曰：洪，火象也。其形盛而且大，象夏之旺氣，火脈也。若以浮大有力爲洪脈，則沉而盛大者，將非洪脈乎？故脈見盛、大，即當以洪脈論也。《内經》四時分方，以弦、鈎、毛、石四物相反示例，非脈名也。四名之中，弦、毛、石尚可附會，惟「鈎」字不可以解，《難經》乃以「洪」字易之，不知脈名皆不用實物名詞。凡後人誤説，皆含糊不明，不獨一「洪」「鈎」也。能由此推之，自有悟境。

按：滑氏以來，以「鈎」、「洪」爲一脈，予謂「洪」以廣而言，歧中又歧，徒使後人迷罔。「鈎」以來去而言，雖俱屬於夏脈，不能無異，當考《素》、《難》之文。張路玉特有洪鈎似同而實不類之説，而其言含糊不明。又案：《脈經》「一説」並孫思邈及近代何夢瑶輩皆以浮大爲洪脈，故董氏辨之，是也。


細
 一曰「小」。○診皮法無大小可言，人寸比較，異部相比，乃有小大可言。同在寸口，則大小相同。

王叔和曰：細脈，小大於微，常有，但細耳。《脈經》何足爲據？此卷乃僞書。○細與粗相反，膚細緻與粗錯相反。

吴山甫曰：小，脈形減於常脈一倍曰「小」。愚嘗診之，小如粗線，細如絲線。《脈經》首論脈形二十四種，有「細」而無「小」，今之「小」其即古之「細」乎？

李東璧曰：《素問》謂之小。王啓玄言「如莠蓬」，狀其柔細也。《脈訣》言 「往來極微」，是「微」反大於「細」矣，與經相背。《脈經》曰
 

注



 ：細爲血少氣衰，有此證則順，否則逆。故吐衄得沉細者生。憂勞過度者，脈亦細。

李中梓曰：「細」之爲義，小也，微脈則模糊而難見，細脈則顯明而易見，故「細」比於「微」，稍稍較大也。旣以細小弱微爲一類，何必多立四名？誤立四名，乃穿鑿分析之，郢書燕説，無益有損。經中用諸名詞各有本義，至於形容叚借，隨文便稱，所謂文異義同者多，至立爲脈專名，則彼此出入，牽混雷同，徒亂人意。

何夢瑶曰：小與大相反，一名「細」。不當爲「細」。細甚無力，名「微」。大小有得之禀賦者，世所謂六陽六陰也。有隨時令變異者，時當生長則脈大，當收斂則脈小也。有因病而變異者，邪有餘則脈大，正不足則脈小也。

張路玉曰：細爲陽氣衰弱之候
 

注



 。《傷寒》以尺人。寸俱沉細爲太陰、爲少陰。《内經》如「細則少氣」，「脈來細而附骨者積也」，仲景無寸、關、尺三部，今本有數條，皆後人記識語。「皮寒脈細，謂之後泄」，「頭痛脈細而緩爲中濕」，種種皆陰邪之證驗，但以兼浮兼沉、在尺皮。在寸分别而爲裁決。《内經》「尺」字無作關、尺解者，多爲字誤。

按：《靈》、《素》、仲景「細」「小」互稱，至滑氏始分爲二：「小，不大也；細，微
 

注



 眇也」，遂以細爲微。凡《脈訣》以降，「細」「微」混同者，皆不可憑也。

附

躁

静

按：《人寸比類篇》「躁」、「静」詳矣。今以原書不見「躁」「静」名詞，故不詳論。




診皮法八門



滑　澀診絡同。

緩　散　緊同急。診絡同。

輭　革

附寒　熱　粗枯，錯。緻密。


滑
 診皮法之一。○皮膚光滑，爲診皮專名。經云：脈滑者皮亦滑。脈指絡脈言之，非動脈。○緩、緊、滑、澀，寒、熱、粗、細，同爲診皮法。

孫思邈曰：按之如動珠子，名曰滑。滑，陽也
 

注



 。《千金翼》。○《千金·平脈》，後人羼入。

滑伯仁曰：滑，不澀也，往來流利，如盤走珠。

張介賓曰：「往來流利，如盤走珠」，凡洪大芤實之屬，皆其類也，乃氣實血壅之候。爲痰逆，爲食滯，爲嘔吐，爲滿悶。滑大、滑數爲
 

注



 内熱，上爲心肺頭目咽喉之熱，下爲小腸膀胱二便之熱。婦人脈滑數而經斷者，爲有孕。若平人脈滑而和緩者，此自榮衛充實之佳兆。若過於滑大，則爲邪熱之病。又，凡病虚損
 

注



 者多有弦滑之脈，此陰虚然也，瀉利者亦多弦滑之脈，此脾腎受傷也，不得通以火論。「滑」字尚可附會脈象，「澀」字則萬難解釋，亦如弦可牽合，鈎則萬無此脈。推鈎以言弦，由澀以例滑，則二字非脈狀，明矣！

案：《傷寒論》以滑皮絡。爲熱皮。實評。之脈，曰「脈反滑，當有所去，下之乃愈」，曰「脈滑皮絡。而疾皮。者，小承氣湯主之」，曰「脈人。浮滑，皮。此表人浮。有熱，裏皮滑。有寒」，曰「脈滑皮絡。而厥手足。者，裏有熱也」，曰「脈滑皮絡。而數人迎者，有宿食也」。此
 

注



 皆爲陽盛熱實之候，然虚家有反見滑脈者，乃是元气外泄之候
 

注



 。必浮乃可斷。學者可不細心體認哉！


澀
 診皮法之二，與「滑」反對。○四時之非脈名，以鈎爲代表，皮肉之非脈名，以澀爲代表。澀者，皮肉甲錯，與「滑」相反，《診皮篇》「麄如枯魚之甲」，是也。

王叔和曰：澀脈，細而遲，往來難且散，或一止復來。無一語可言澀。

王太僕曰：澀者，往來時不利而蹇澀也。《脈要精微論》注。○不知屬皮，故有此説。

戴同父曰
 

注



 ：脈來蹇澀，細而遲，此别有名。不能流利圓滑者，澀也。與滑相反。如刀刮竹，竹皮澀。又如竹刀刮而竹澀，遇節則倒退，澀脈「往來難」之意；如雨沾沙，沙者不聚之物，雨雖沾之，其體亦細而散，有澀脈「往來散」
 

注



 之意。愈形支離。「或一止復來」，因是澀不流利之「止」，與結、代、促之「止」不同。凡諸診名詞，有定名專診，有叚借形容。在定名則明白顯易，叚借則不免影響，難於切實。如滑澀診皮，人所易知。經傳或藉以形容脈象，此乃興到之言，後人遂於診脈造二名。以診皮本義，爲脈法之轉輸，脈之如何爲滑，如何爲澀，則不免詞費。必知本義、假借，然後可以讀經。若牽合九等診治加之兩寸，以致脈法之難學也。

周禮曰：澀，不滑也。虚細而遲，如雨沾沙，脈圖畫諸細點以爲澀形，謂「如雨黏沙」，真屬夢囈。若六七隻針一宗戳上來也。更怪。滑爲血有餘，澀爲氣獨滯也。滑澀者，以往來察其形狀之難也。《醫聖階梯》。○滑、澀本義，診皮脈流利蹇澀，偶假借二詞形容之，未嘗不可，遂立二脈，則誤矣。

何夢瑶曰：澀，糙澀也，與滑相反。往來沾滯者是。

張景岳
 

注



 曰：往來艱澀，動不流利，爲血氣俱虚之候。凡脈見澀滯者，多由七情不遂，營衛耗傷，血無以充，氣無以暢。其在上則有上焦之不舒，在下則有下焦之不運，在表則有筋骨之疲勞，在裏則有精神之短少。凡此總屬陽虚，諸家言「氣多血少」，豈以脈之不利，猶有
 

注



 氣多者乎？澀者，皮肉甲錯，多屬血蟲。

張路玉曰：澀皮。脈，良由津血虧少，不能濡潤經絡，所以澀澀不調。故經有「脈澀曰痺」、《平人氣象》。○指皮絡言。「寸口諸澀亡血」、「澀則心痛」、《脈要精微》。「尺皮。熱脈絡。澀
 

注



 爲解
 」，《平人氣象》。種種皆陰血消亡，陽氣有餘，而爲身熱無汗之病。亦有痰食膠固，中外脈道阻滯
 

注



 ，而見澀數模糊者，陰受水穀之害也。

按：《脈要精微》云：「滑者，陰氣有餘也」、「澀者，陽氣有餘也」，故後世諸家類爲氣多血少之脈，而景岳辨之詳矣。路玉亦云「食痰膠固中外，脈道阻滯」，今驗不啻食痰爲然，又有七情鬱結及疝瘕癖氣，滯礙隧道而脈澀者，宜甄别脈力之有無，以定其虚實耳。○又案：澀脈古無一止之説。叔和則云「或一止」爾，後世脈書多宗其説，而明清諸家有不及「止」之義者，蓋叔和《脈訣》。下「或」字，則澀之止不必定然。然澀之極或有一
 

注



 止者，則其言不止
 

注



 ，亦不可必也。誤中生誤，歧而又歧，删而汰之，乃得清謐。

吴又可《温疫論》云：張崑源之室，年六旬，得滯下，後重窘急，日三四十度，脈常歇止，諸醫以爲雀啄脈，必死之候，咸不用藥。延予診視，其脈參伍不調，或二動一止、或三動一止而復
 

注



 來，此澀脈也。年高血弱，下利膿血，六脈結澀，此明爲代脈，以「澀」强名之。脈不能言，其如之何！固非所能任。詢其餘食不減，形色不變，聲音
 

注



 烈烈，言語如常，非危證也，遂用芍藥湯加大黄三錢，大下純膿成塊者兩盌許，自覺舒快
 

注



 ，脈氣漸續，而利亦止。數年後，又得傷風欬嗽，痰涎湧甚，診之，又得
 

注



 前脈，與杏桔湯二劑，嗽止脈調。凡病善作此脈，大抵治病，務以形、色、脈、證參考，庶不失其大段，方可定其吉凶也。○劉松峯《瘟疫論類編
 

注



 》云：「澀脈不過不流利，非有歇止。」此説欠妥。又云：「如此説來，是結脈，近於代脈之象，豈可以澀脈當之？澀脈原無歇止，與『滑』字相對。」誠爲兒童辯日。


緩
 皮、絡、筋三脈皆以「緩」爲病候，讀與「渙」同，皮肉解緩，王太僕所謂「縱緩之狀」是也，與平脈之「緩」不相干。○經脈和緩爲無病之狀，以緩爲病候者，皆不指脈。仲景大陽浮爲脈緩、緊皆診皮法，以有汗、無汗分風寒，緩緊即皮膚有汗無汗之分，非脈也。○診皮法之三。

孫思邈曰：按之依依，名曰緩。《千金》脈法全與《靈》、《素》違反。《外臺》無診脈專篇，乃後人以别書相補，非孫氏原文。

王太僕曰：緩者，謂緩縱之狀，皮膚。非動脈。之遲緩也。《平人氣象論》注。○《脈經》指皮肉言。

吴山甫曰：緩，狀如琴弦久失更張，縱而不振，曰緩。自生荆棘。與「遲」不同，「遲」以數言，「緩」以形言，其别相
 

注



 遠矣。若脈來不浮不沉，脈以緩爲平脈。中取之，從容和緩者，脾之正脈也。此平脈之緩。浮而緩曰衛氣傷，沉而緩曰營氣弱。因浮沉累及，於緩何罪？諸部見緩脈，皆曰不足，謂其不鼓也。脈貴和緩，何必鼓？誤説，所以不能自圓。○緩爲平，無罪狀可加，責之以浮沉可也。浮沉爲病，不當於緩見之，故知緩爲病狀，萬不能以脈言。

張介賓曰：緩脈有陰有陽，其義有三：凡從容和緩、浮沉得中者，此自平人之正脈；此正脈。若緩而滑大者，多實熱。緩爲正脈，但責大滑可也。如《内經》所言者是也；緩而遲
 

注



 細者，多虚寒，即
 

注



 諸家所言者是也。旣别有主謀、作亂之主名，緩屬無辜，何必牽引到案，徒滋擾累。然實熱者，必緩大有力，多爲煩熱、爲口臭、爲腹滿、爲癰瘍、爲二便不利，或傷寒温瘧初愈而餘熱未清，多有此脈。若虚寒者，必緩而遲細，爲陽虚、爲畏寒、爲氣怯、爲
 

注



 疼痛、爲眩暈、爲痺弱、爲痿厥，爲怔忡健忘、爲飲食不化、爲鶩溏飱泄、爲精寒腎冷、爲小便頻數，女人爲經遲血少、爲失血下血。凡諸瘡毒外症，及中風産後，但得脈緩者，皆易愈。

案：緩者，弛也，不急也，吴氏以琴弦爲喻，是矣。仲景曰：「寸口脈緩而人。遲，緩則陽氣長
 

注



 。」又曰：「趺陽脈遲而寸。緩，胃氣如經也。」乃知緩與遲，其别
 

注



 果相遠矣。經與仲景，凡「而」下，與上多别爲一診。脈遲而皮肉緩。


散
 診皮肉法。與緩同，即所謂解緩，讀同渙散之「散」
 

注



 ，與「緊」對反。

崔紫虚曰：渙漫不收，其脈爲散。《四言舉要》。

戴同父曰：散，不聚緊。之名。仲景曰：「傷寒欬逆上氣，其脈散者，皮絡。死也。」《難經》曰：「浮而大散者，心也。」最畏散脈獨見，獨見則危矣。以脈定藏爲《難經》之誤説，經無此法，後亦不能行用。

滑伯仁曰：散，不聚也。有陽無陰。按之滿指，散而不聚，來去不明，漫無根柢，爲氣血耗散，府藏氣絶，主陽虚
 

注



 不斂。

何夢瑶曰：大而盛於浮分，名洪；大而散漫滲開，脈絡。與肉無界限，名散。脈形本圓斂，今散漫不收，蓋虚甚而四散者也。診經脈不須言散，故立説已不能得「散」字的狀，何況臨證？

案：何氏又解秋脈，誤解「毛」字。「其氣來毛，而中央堅、兩旁虚，曰虚散也；一脈如線，分中央兩旁已怪，又何以有兩種形狀？真是自欺欺人。惟兩旁散，而中央不散也」。予嘗見真元不足、肝木有餘者，其脈中央一線緊細，而兩旁散漫，病屬不治，亦不可不知也，因附記於此。旣緊細，又言兩旁散漫，信口開河，其禍害皆《難經》釀之。如夢囈，如靈語，一掃而空，乃見真諦。


緊
 診皮肉法之四。○仲景「緊」與「緩」對，皆指皮膚。緩汗多，緊汗少。

王叔和曰：緊脈，數如切繩狀。一曰「如轉繩之無常」。

案：「緊」之一脈，古今脈書無得其要領者，皆謂其與弦相似。一脈名狀，何至古今不得其要領？診皮肉之法，以「緩」「緊」爲專名，移診皮於經脈，無怪其難通。予家君嘗曰：「《素問》、仲景所謂緊脈，必非如諸家之説也。名目難解，如此可怪。蓋緊即不散也，謂其廣有界限，而脈與肉劃然分明也。寒主收引，脈道皮肉。爲之緊束，而不敢開散渙漫，與多汗之緩解同。故傷寒見此脈也，乃不似弦脈之弦絙三關、端直挺長也，脈本一條，安得不挺長？誤以弦爲脈狀，故展轉疑誤。矧於數脈之呼吸六七至無髣髴也。如轉索，如切繩，戴氏輩雖巧作之解，而不知『轉索』『切繩』原是謬説。按《金匱》曰：『脈緊如轉索無常者，有宿食。』《脈經》作「左右無常」。此謂其脈緊，而且左右夭矯、如轉索無常者，有宿食之候也，非謂脈緊，即其狀如轉索無常也。叔和乃誤讀此條，於辨脈法則云『脈緊者如轉索無常也』，亦何不思之甚也！而更又生一説，於《脈經》則云『數如切繩狀』，去『緊』之義益遠矣。後世諸家，率祖述叔和，故盡不可從也。」嗚呼！緊脈之義，從前模糊，幸賴家君之剖析，得闡發古賢者之本旨，孰不遵守乎哉！《傷寒例》云：「脈至如轉索者死
 

注



 。」緊脈豈盡死脈乎？

案：孫光裕曰：「經文未嘗言『緊』，《内經》曰『急』，未有緊脈之名。」此失考耳。《平人氣象論》云 「盛脈。而緊皮。曰脹」，《示從容論》「切脈浮經。大而緊皮。」，又《靈樞·禁服篇》「緊爲痛痺」；且「急」有二義，有弦急，有數急，皆與緊脈不相干焉。


輭
 皮絡診法之五。○「輭」與「堅」、「牢」對文，謂皮肉輭而不堅耳。

王叔和曰：軟脈，極軟而浮細。一曰「按之無有，舉之有餘」，一曰「細小而軟」。軟一作「濡」，曰：濡者，如帛衣在水中，輕手相得。

劉復真曰：濡，遲而全
 

注



 無力。又曰：濡湊指邊還怯怯。《理玄秘要》。○廉夫以「濡」、「軟」同爲一脈。

滑伯仁曰：濡，無力也。虚軟無力，應手散細，如綿絮之浮水中，輕手乍來，重手卻去。濡字從需，與「遲」同義，不必立此名；如立此名，亦附「遲」類。

李東璧曰：如水上浮漚，重手按之，隨手而没之象。又曰：浮細如綿曰濡，漚不可言「細」，不可曰「如綿」。又因字偶從水，遂從水穿鑿，直比之於漚，真爲怪妄。天下安有如漚之脈象耶？沉細如綿曰弱，浮而極細如絶曰微，沉而極細不斷曰細。一筆删之，乃爲爽利。

李士材曰：濡脈之浮軟與虚脈相類，但虚脈形大，而濡脈形小也；濡脈之細小與弱脈相類，但弱在沉分，而濡在浮分也；濡脈之無根與散脈相類，但散脈
 

注



 從浮大而漸至於沉絶，濡脈從浮小而漸至於不見也。衆生顛倒，妄聞妄説，一切由心生，造種種形狀，不可思議。夢幻癡囈，何日清静！從大而至無者，爲全凶之象；從小而至無者，爲吉凶相半也。浮主
 

注



 氣分，浮舉之而可得，氣猶未敗；沉主血分，沉按之而全
 

注



 無，血已傷殘。在久病老年之人見之，尚未至於必絶，其脈與症合也；若平人及少壯暴病見之，名爲無根脈，去死不遠矣。即有是證、脈，無如名實不符何！


革
 診皮法之八。

徐春甫曰：革，爲皮革，浮弦强。大虚，如按鼓皮，内虚外急。

李東璧曰：諸家脈書皆以爲牢脈，故或有牢無革、有革無牢
 

注



 ，混淆不辨。不知革浮牢沉，革虚牢實，形、證皆異也。《瀕湖脈學》。

何夢瑶曰：弦大遲而浮虚者爲革，如按鼓皮，内虚空而外綳急也。但外綳急爲革，内外堅緊爲牢。皆診皮，非診脈名詞。

案：仲景曰：「脈弦寸口懸。而人迎。大，弦懸。則爲減，大則爲芤，減則爲寒，芤則爲虚，仲景文非一脈兼象，乃人寸並言，故其説有相反者，非專言寸口。寒虚相搏
 

注



 ，二部上下比校。此名爲革。婦人則半産、漏下，男子則亡血、失精。」因此觀之，時珍辨諸家之誤爲得矣。王子亨曰
 

注



 ：革脈「如湧泉，謂出而不反也」，此原《脈要精微》「渾渾革至」之「革」爲義，恐與此不相干焉。革一作「横」，「金曰從革」當作「從横」。《内經》屢言「横」，當與「革」同。


牢
 診皮法。

孫思邈曰：牢脈，按之實强，作診皮即得。其脈有似沉伏，名曰牢。牢，陽也。《千金翼》。

楊玄操曰：按之但覺堅極，曰牢。《難經注》。

沈氏曰：似沉似伏，牢之位也；即有沉伏可歸，何必立此可解不可解之名詞？實大絃長，牢之體也。《瀕湖脈學》。

李中梓曰：牢在沉分，大而弦實；浮中二候，了不可得。按牢有二義，堅固牢實之義，又深居在内之義也。誤以屬脈，故爾詞費。凡屬此類，皆爲迷藥。故樹以根深爲牢，深入於下者也；監獄以禁囚爲牢，深藏於内者也。伏脈雖重按之亦不可見，必推筋至骨，乃見其形；而牢脈旣實大
 

注



 弦長，纔重按之，便滿指有力矣。凡一名詞，必有獨立性質，不與衆相犯，旗幟分明，自成一家，如浮、沉、遲、數是也。後人每立一部，不能成立，乃多引别部名詞，湊合而形容之，影響迷糊，使人不可究詰。醫學之迷罔，脈書害之也。

張路玉曰：叔微
 

注



 云：牢則病氣牢固。在虚證，絶無此脈，惟風痙拘急、寒疝暴逆，堅積内伏，乃有此脈。固壘在前，攻守非細；設更加之以食填中土，大氣不得流轉，變故
 

注



 在於須臾。大抵牢爲堅積内著，胃氣竭絶，故諸家以爲危殆之象云。

案：革者，浮堅無根之極；牢者，沈堅有根之極。當以此辨之。

附


寒
 凉


熱
 温


粗
 附枯


緻


按：四名爲診皮專名，詳於《診皮篇》。以原書二十七脈中無此名詞，故不贅論。




診絡法三門



動　長　短附賁起　陷下


動
 診絡法之一。○俗言心跳，眼皮跳，筋跳，肉跳，絡跳，同爲動脈。

王叔和曰：動脈見於關上，無頭尾，大如豆，厥厥然動摇。筋絡有此證象，經脈無之。○經脈常動不休，不以動爲候，絡，不動者也，故以動爲病。考《經脈篇》十二經絡脈之動，各有病狀不同，病由絡分，非以一「動」字可占一定之病。仲景所謂「絡脈賁起」，非寸脈有此。

王子亨曰：動脈之狀，鼓動而暴於指下不常。誤以爲診經法，故必加以别狀，乃可爲病。氣血相乘，搏擊而動也。此即所謂「弦」、「强」，何得爲「動」定稱？

何夢瑶曰：數而跳突名動，乃跳動之意。大驚多見此脈，蓋驚則心胸跳突，故脈亦應之而跳突也。《經脈篇》云：「絡不動者，卒然動者，以邪客之。」以飲酒爲比例，醉後絡漲色紅，跳動爲動，非經脈之動。仲景曰
 

注



 ：若數脈見於關，仲景不言關、尺，今書中有之者，淺人妄補，非原文。上下無頭尾，如豆大
 

注



 ，厥厥動摇者，名曰動。絡乃有此狀，經則無之。

黄韞兮曰：仲景《傷寒論》云：「數脈
 

注



 見於關上，上下無頭尾，如豆大，厥厥動摇者，名曰動。」此類皆後人所僞。愚按：兩「上」字，其一乃後人誤添，此當是「數脈見於關上下」。經曰：「女子手「手」字六朝後人誤添。少陰太谿。脈動甚，姙子也。」經脈本動，以「甚」字占之耳。手少陰屬心，當云「少陰屬腎」。是寸有動脈矣。手少陰動脈，爲神門。王叔和著《脈經》，不知兩「上」字其一乃衍文，因曰「動脈見於關上」，遂令後之論脈者皆曰動脈只見於關，與經不合矣。總之，皆誤説。○《内經》凡言少陰，皆足少陰。仲景婦女亦診少陰，後人以婦女不能診足，乃移之手，亦如賈《疏》以足陽明爲手陽明。

張路玉曰：動爲陰陽相搏之脈，陽動則汗出，陰動則發熱。然多有陰虚發熱發熱，以不汗言。之脈動於尺内、陽虚自汗之脈動於寸口者，所謂虚者則動，邪之所湊，其氣必虚。《金匱》有云：「脈動而弱，動則爲驚，弱則爲悸。」因其虚，而旺氣乘之也。經脈本動，動不足以占病，諸家必於動之外羅致罪名。動之名詞，旣不能立，其餘皆爲妄説矣。

案：《脈訣》論動脈含糊謬妄，時珍已辨之，其實脈書皆同此弊。然猶言止見於關，爾後諸家亦多依之。至何夢瑶、黄韞兮，初就「若」之
 

注



 一字爲之辨釋
 

注



 ，極爲明備，可謂千古卓見矣。至爲可笑。然不知爲診絡名詞，亦無可如何。


長
 診絡法之二。○絡脈跳動有長有短，故立此名，明白顯易。經脈之十二部，古以一指診之，亦有長短之可言，特三指齊下，則不可言長短矣。

高陽生曰：長者，陽也。指下尋之，三關如持竿之狀。旣以長短立名，必有形狀，諸説乃以「如」字解之，過矣。舉之有餘曰長，過於本位亦曰長。實耶？如耶？○絡之賁起陷下，跳動有長有短。

王子亨曰：長脈之狀，指下有餘，如操帶物之長。短脈可云如物之短乎？禀賦氣强，勝
 

注



 血而氣擁，其人壽。若加大而數，爲陽盛内熱，當利三焦。

李東璧曰：長脈不大不小，迢迢自若。朱氏
 

注



 。如尋長竿末稍，爲平；短如尋，短竿耶？如引繩，如循長竿，爲病。實、牢、弦、緊，皆兼
 

注



 長脈。一指診動脈，如聽會人迎之類，亦有長短之分，故二名附見診經。

李士材曰：長脈
 

注



 迢迢，首尾俱端；直上直下，如循長竿。長之爲義，首尾相稱，往來端直也。經脈過氣口而發見，無長短可言。誤以絡法説經脈，遂成種種悠謬。長而和緩，即合春生之氣，而爲健旺之徵；長而鞕
 

注



 滿，即爲火亢之象
 

注



 ，而爲疾病之應也。

何夢瑶曰：長，溢出三指之外。按寸口之脈，由胸中行
 

注



 至大指端，非有斷截，本無長短可言。然脈體有現有不現。不現者，按之止見其動於三指之内；現者，見其長出於三指之外，則長短宜分矣。並無此分。其出入有一定部位，以一指診之，何有長短？由形以推無形，求其説不得，而爲之辭耳。

張路玉曰：《傷寒》以尺寸俱長爲陽明受病；誤説。《内經》又以長則氣治爲胃家之平脈；此一指之診法。若長而浮盛，又爲經邪方盛之兆；亦有病邪向愈而脈長者，仲景云：太陰中風，四肢煩疼，陽脈微、陰脈澀，而長者爲欲愈；又有陰氣不充而脈反上盛者，經言寸口脈中手長者曰足脛痛，是也。所引諸説皆有别解，不足爲據。一云「長短皆在寸、尺，關部則不言長短」，可由此而悟致誤之由。


短
 診絡法之三。○舊誤以爲診經名詞，故諸説皆附會，不審以一指診動脈有定位，故餘地分長短；若三指，則無長短之可言。故説愈多而愈謬。

高陽生曰：短者，陰也。指下尋之，不及本位，曰短。僞《脈訣》。

滑伯仁曰：短，不長也。兩頭無、中間有，不及本位，氣不足前導其血也。爲陰中伏陽，爲三焦氣壅，爲宿食不消。獨診高骨關部長，即寸、尺皆有短，爲寸、尺不應手。

孫光裕曰：凡診當細認，不可視其短縮爲不足，不可斷其短小爲虚弱；但陰中伏陽，不能殊暢，有短小之象，不能接續，有累累之狀，曰短。説愈多而愈謬。

張路玉曰：尺寸俱短，而不及本位，無此事。不似小脈之三部皆小弱不振，伏脈之一部獨伏匿不前也。立脈名者如夢囈，諸家發揮如圓誑，彼此矛盾，奚宗一是！經云：「短則氣病」，良由胃氣阨塞，不能條暢百脈，或因痰氣食積，阻礙氣道
 

注



 ，所以脈見短澀促結之狀。亦有陽氣不充而脈短者，經謂「寸口脈中手短者曰頭痛」，是也。仲景云：「汗多、重發汗，亡陽，讝語，脈短者死，脈自和者不死。」「短」如何與「和」對？恐當是「和」字，誤爲「短」。戴同父云：短脈只當責之於尺寸，若關中見短，是上不通寸爲陽絶，下不通尺爲陰絶矣。曷知
 

注



 關部從無見短之理。昔人有以六部分隸而言者，李士材輩是。殊失短脈之義。

何夢瑶曰：歉於三指之中爲短。長短有得於禀賦者，筋現者脈恒長，筋不現者脈恒短也；筋不可見，可見者皆絡脈。旣混筋絡，於診經尤誤。有隨
 

注



 時令變異者，則春脈長而秋脈短也；有因病而變異者，則邪當作「正」。氣長而脈長，正氣短而脈短也。筋指絡抑筋骨？筋與經脈無干。○愈説愈離奇。

按：《千金方》論腳氣曰：心下急，氣喘不停，或自汗數出，或乍寒乍熱，其脈促短而數，嘔吐不止者，死。蓋促短而數者，驗之病者，其脈之來去，如催促之短縮而數疾。此毒氣衝心，脈道窘迫之所致，乃爲死證，是短脈之最可怖者，故附於此。「短」不能自立一部，則挪扯别人，如短縮、短促、短小、短澀、促短，牽引無辜，文致其罪。

附


賁起



陷下


按：二名見於《内經》屢矣。原本二十七脈中無此名，故附其名於此，法詳《診絡篇》中。




診筋法二門 


促　結








促
 爲診筋專名之一。○筋縮短而壅起爲促。原本第六。

高陽生曰：促者，陽也。指下尋之極數，併居寸口，曰促。漸加即死，漸退即生。《脈訣》。

楊仁齋曰：促者，陽也。貫珠而上，促於寸口，出於魚際，尋之數急，時似止而復來。出於魚際，不免與俗説長短之「長」蒙混。

王子亨曰：促脈之狀，自尺上下寸口，促急，有來無去。此皆意想虚擬之詞，理不可通。此榮衛無度數，陰氣促陽也。以「促」專占寸部。古不立三部，何以得有此名？

黄星陽曰：促者，促於寸口，出於魚際，尋之數急，似止而復來。《濟世丹砂》。○寸口如長，來去皆同，何有長於寸短於尺之理？所言皆與促義不合。

方龍潭曰：夫促脈者，脈之疾促，併居寸口之謂也。所云「併居寸口」即筋縮之事，特筋有促短之形，而脈無并居之理。蓋促者數之甚
 

注



 ，數者促之源，先數而後促，此至數之極也。《脈經》曰：「六至爲數，數者即熱證，轉數轉熱」，正此謂也。《脈經直指》。

案：《辨脈法》并王氏《脈經》以「促」爲數中一止之脈，非也。《素問·平人氣象論》曰：「寸口脈，中手促上擊《甲乙經》「擊」字作「數」。者，曰肩背痛。」經之「促」非脈名。此促，急促之義，故《脈訣》謂「併居寸口之謂」。今詳促無歇止之義，《脈訣》爲得矣。仲景論促脈四條，曰：「傷寒脈筋。促，手足厥逆者，可灸之。」此蓋虚陽上奔，脈促於寸部也。仲景不言三部。曰：「太陽病，下之後，脈筋。促胸滿者，桂枝去芍藥湯主之」，「若微惡寒者，去芍藥加附子湯主之。」曰：「太陽病，桂枝證，醫反下之，利遂不止，脈筋。促者，表未解，喘而汗出者，葛根黄連黄芩湯主之。」曰：「太陽病，下之，其脈筋。促，不結胸者，此爲欲解也。」胸滿者喘而汗出也，結胸也，皆爲邪盛於上部，故脈急促於寸口者，非「數中一止」之義也明矣。後漢荀悦《申鑒》云：「氣長者以關息，氣短者其息稍升
 

注



 ，其脈筋絡。稍促，其神稍越」，此乃爲數促於寸口之義。雖非醫家之言，亦可以爲左證矣。屢引《申鑒》，當求善本較之。

周寅卿《醫説會編》云：羅謙甫治赤馬剌食炙兔内傷，視其脈，氣口右手。大二倍於人迎，左手。關脈尤有力，乃用備急丸，大黄、巴豆之劑，左爲人迎，右爲氣口，旣已駁之，則當注明。及無憂散，上吐下利，始平復。案出《衛生寶鑑》。項彦章治食馬肉，服巴豆、大黄，病轉劇，其脈促，宜引之上達，次復利之，以徹餘垢而出；所謂「上部有脈，下部無脈，其人當吐」，是也。以爲專在上部，終屬誑語。夫傷物一也，而治之不同，藥之有異，何哉？由乎脈之異而已。天下之醫，治病有不由脈，以有限之藥，醫無窮之病者，吾不知其何謂也。舉此一端，以證其弊，學醫君子，其不可不盡心焉
 

注



 ！同爲太陰脈，左右有二倍之不同，疑心生暗鬼，不知以真人迎比，又作何語？


結
 診筋絡法。○筋絡有時盤結，有目可覩爲結。「結繩」、「解結」之結。○諸脈名，《難經》皆摘取《内經》而失經旨，往往妄立名目。經古診法，《難經》盡去之，而創獨診兩手法，宜其以古診法全責之兩手寸口。

「十八難」曰：結者，脈來去時一止，無常數，名曰結。與「代」何異？

孫思邈曰：脈來動而中止，按之小數，中能還者，舉指則動，名曰結。立説已不能自圓，何況臨證？ ○考《千金》，脈法二卷，皆與僞《脈訣》同。當時雖診手之風盛行，孫氏獨守古法，屏絶《難經》。《外臺》無診脈專篇，此二篇乃後人所妄補，今爲《千金》删此誤謬矣。

王子亨曰：結脈之狀，大小不定，往來不拘，數至時一止，主氣結不流行，腹中症癖，氣塊成形。或因大病後亡津液、亡血，或驚恐神散而精不收，或夢漏亡精，又多慮而心氣耗也
 

注



 。若無是因，則其人壽不過一二年。總之，凡立一名，必明白顯易，自成一家，不與别脈朦混，乃爲定名。

方龍潭曰：結者，氣血之結滯也。至來不匀，隨氣有阻，連續而止，暫忽而歇，故曰結。言下已不分明，何況實診？又謂三動一止，或五七動一止，或十動二十動一止，亦曰歇。此歇
 

注



 者，不匀之歇至也。其病不死，但清痰理氣自可。説愈多愈迷罔，不識諸人從何得來？

錢天來曰：結者，邪結也，脈來停止暫歇之名。猶繩之有結也，竟以「歇」名之矣，「止」何以似結繩？凡物之貫於繩上者，遇結必礙，雖流走之甚者亦必少有逗遛，乃得過也。顛倒夢想，具由心造。此因氣虚血澀
 

注



 ，邪氣間隔於經脈之間耳，虚衰則氣力短淺，間隔則經絡阻礙，故不得
 

注



 快於流行而止歇也。《傷寒溯源集》。

張介賓曰：脈來復止，止而復起，總謂之結。舊以數來一止爲促，促者爲熱，爲陽極；緩來一止爲結，結者爲寒，爲陰極。然以予驗之，則促類數也，未必熱；結類緩也，未必寒。但見中止者
 

注



 ，總是結脈，多由氣血漸衰，精力不繼
 

注



 ，所以斷而復續，續而復斷。常見久病者多有之，虚勞者多有之，或誤用攻擊消伐者亦有之。但緩而結者爲陽虚，數而結者爲陰虚，緩者猶可，數者更劇。此可以結之微、甚察元氣之消長，最顯最切者也。本名不可解説，更與他脈牽混比較，再又泛及證候。自有此等書出，脈法遂如梵咒蠻書，無人能心解，無人能力行，非付之一炬，不能復見太清。至如留滯、鬱結等症，本亦此脈之證應。然必
 

注



 其形强氣實而舉按有力，此多因鬱滯者也。又有無病而一生脈結者，此其素禀之異常，無足怪者。試舉諸説面質，作者當亦默然。舍此之外，凡病有不退而漸見結者，此必血氣衰殘、首尾不繼之候，速宜培本，不得妄認爲留滯。

張路玉曰：結爲陰邪固結之象。越人云：「結甚則積甚，結微則氣微」，言結而少力
 

注



 爲正氣本衰，雖有積聚，脈結亦不甚也；而仲景有「傷寒汗下不解，脈結代，心動悸」者，有「太陽病身黄，脈沉結，少腹鞕
 

注



 ，滿小便不利，爲無血」者，一爲津衰血結，一爲熱結膀胱，皆虚中挾邪之候。凡寒飲死血、吐利腹痛、癲癎蟲積等氣鬱不調之病，多有結脈
 

注



 。嘗見有二三十至，内有一至接續不上，每次皆然，而指下虚微，不似結脈
 

注



 之狀，此元氣驟脱之故，峻用温補自復，如補益不應，終見危殆。看脈名不可解，再看七八家説法，更如墜萬里霧中。脈法失傳，所以釀成殺劫，造物其真不仁哉！

案：結脈始出於《靈樞·終始篇》及「十八難」，而《辨脈法》以緩來一止爲結，以數來一止爲促，乃與仲景本論之旨左矣；況緩、數對言，此乃以緩爲遲者，尤屬謬誤。張景岳單以結脈爲遏止之總稱，蓋有所見於此也。予前年治一賈人瘟疫，其脈時止，其子尋病，亦脈結，因試連診其三子，並與父兄一般。此類儘有之，景岳「素禀」之説，亦不復誣也。一切泡、幻，由心顛倒。




四方異診一門
 

注



 附七　鈎　毛　石　規　矩　權　衡



《内經》言：五方四時之人，體態脈象不同，如五態之人，《廿五人篇》詳矣。其言分方治法，如《異法方宜論》，《玉機真藏論》、《平人氣象論》中脈分四時者，《太素·知方地篇》，皆爲分方異治專篇；今於古診法中别立「分方異宜」門，而於此書，「弦脈」示其例。○人脈各不同，故經常以五行分之。譬如京、滬診家，東西南北海外全球之人，皆來診視，其脈當以地别。多診常人，定爲公式，方爲定法，經不過言其不同而已。


弦
 古以弦爲陰脈。弦即懸絶之「懸」，陽脈則當作「强」。○

弦與鈎、毛、石同爲實物，爲名詞。診脈不以爲法，以脈本一條，弦直爲本狀，而絶無鈎形。凡診法正名，皆形容詞。近之診家喜言弦脈，大抵所説皆爲强脈，因附會古書之「弦」，不知「弦」非脈名。「强」，今加入《評脈》。





王叔和曰：弦脈，如張弓弦。出《脈經注》。○脈止一條，直而不曲，其似弦也，固不待言。

嚴三點曰：弦，如箏弦，長過指而有力。「長」、「有力」，别有專名。○弦本脈正形狀，以爲病脈，乃造爲此説。

王文潔曰：弦，一條而來，按之不移，豈有兩條？舉之應手，端直如弦，曰弦。《脈訣彙注評林》。○但以「弦」言，無罪可加，諸説皆從「弦」外别造罪狀。

李中梓曰：《素問》云「端直以長」，叔和云「如張弓弦」，巢氏云「按之不移，綽綽如按琴瑟絃」，同父云 「從中直過，挺然指下」，諸家之論弦脈
 

注



 ，可謂深切著明矣
 

注



 。「直如絃，死道邊。曲如鈎，封王侯。」弦、鈎即直、曲之變文，種種誤説，皆由此生。

高鼓峰曰：弦如弓弦之弦，脈本形。按之勒指。此爲怪脈。胃氣將絶，五藏無土
 

注



 ，木氣太盛，即真藏脈。凡病脈見之即凶。《己任篇》。○脈弦即凶，此又求其説不得而爲之詞。

吴山甫曰：雙弦者，脈來如引二線也，爲肝實，爲痛；若單弦，衹一線耳。《内經》凡「如」下爲物者，皆非脈正詞。

徐忠可曰：有一手兩條脈，亦曰雙弦，雙弦，尤怪。此乃元氣不壯之人，往往多見此脈，亦屬虚損。愚概予以温補中氣，兼化痰，應手而愈。《金匱要略論注》。

黄韞兮曰：《脈經》謂弦懸。脈「舉之無有」，按瘧脈有浮弦者，未嘗舉之無有也；此即懸脈之懸，舊誤以爲陰脈者。經曰瘧「皆生於風」，惟生於風
 

注



 ，故其脈浮弦，且頭疼如破也。即《脈經》，「傷寒」條中亦有「陽明中風，脈弦浮」之語，則所謂弦脈舉之無有，疑其誤也。

案
 

注



 ：弦脈大要有三：有邪在少陽者，有血氣收斂、筋脈拘急者
 

注



 ，有胃氣衰敗、木邪乘土者。《辨脈篇》云「弦懸。爲陰」，《脈訣》云「弦爲陽」，並非也。又案：張路玉曰：「寸弦尺弦，以證病氣之升沉」，夫弦可亘三部而診得之，豈有寸弦而關、尺見他脈、尺弦而寸關見他脈之理乎？故今不取也。今人動云三部，互有異同，且有相反者。疑心生暗鬼，自欺欺人。


鈎


古諺「直如絃，死道邊。曲如鈎，封王侯」，此「弦」、「鈎」二字之正義。○案：「四方異診」以鈎脈爲代表，脈無鈎形。又凡脈皆形容辭，惟此四時之弦、直。鈎、曲。毛、輕。石重。爲名辭。實物皆必加「如」字於其上，凡加「如」字者，皆非真脈名。


毛
 《孟子》：「金重於羽者，豈謂一鈎金與一輿羽之謂哉？」與此毛、石同意。


石


以四時而論，春與秋反，夏與冬反，使四字真爲脈名，春脈直弦，則秋乃當爲曲鈎，冬脈重石，夏乃當爲輕毛；今春與夏反，秋與冬反，不過借直、曲、輕、重四等名詞，以見四方之人其脈相反。其相反之實，不能豫定，故借弦、鈎、毛、石四實物以示其例而已。


規
 春。矩
 夏。權
 秋。衡
 冬。

《素問·脈要精微論》：「萬物之外，以十干爲萬物。六合十二支。之内，全球。天地上下之變，陰陽之應，十二月旋相爲本，各以斗柄所指爲春爲寅。彼《詩》多彼此字，指對衝而言，此指相連，如東彼夏南。春之煖五月斗指南，爲南方之春。爲夏之暑，於寅方則爲五月，夏。彼此如西方彼北。秋之忿斗指南，即北方之秋。爲冬之怒。南春北秋，於西爲冬。四變之動，以四時指四方，如《周禮》之四時本指四方，非謂一人之脈有四時之異，相反如此也。脈與之上下，五方之人，形態不同，脈亦因之而變。以春東半球脈。應中規，東規圓，與東弦直同。夏南半球脈。應中矩，矩方。矩與規反，與弦、鈎相反同。秋西半球脈。應中衡，應者，虚擬之詞。不過舉規矩權衡相反四物，以明四方脈之不同，亦如《宣明五氣》之弦、鈎、毛、石也。冬北半球脈。應中權。」亦與權相反。

案：人之常脈，四時相同，非一時三月必有變易。又，春、夏皆陽，秋、冬皆陰，春、夏當相類，秋與冬合爲同類，今經乃夏與春反，冬與秋反；今診家多云人有陰脈陽脈之分，無論何時，陰者自陰，陽者常陽，不因四時而變，不知所謂陽脈人即經之夏南火形人，陰脈人即經之北冬水形人。四診異同，遠方以地域分之，同居一地，則以形體分之。如五態之人，即今相法五形之説。此法當專示診家，宜因地因形而别其異同，不可拘泥執一，以致誤人。乃晚近醫書，竟以全球人之脈法責之一人之身，原爲本人固有之常脈，責以爲乖時，陽脈必死於夏，陰脈必死於冬。以無病爲死證，因而殺人者，千餘年矣！今地球全通，四海合一，故急明此法，使醫家不致誤人，且可挾此術以徧診中外之脈也。




評脈二大門 二小名　附六名






實


强



 即弦。


盛 



 虚


弱　微　芤　懸



 絶。




實
 總評大名之一。○經有五實五虚明文，統指動脈、皮絡、聲音、顔色，而總爲之評，曰實曰虚。虚、實二字，爲診病第一關鍵，包望、聞、問、切諸法而言，旣不專指切脈，尤非寸口經脈診法之專名詞。經文偶爾言脈虚脈實之文，通指諸診法而言，不得以爲經脈之定名，而立實脈虚脈名目。

王叔和曰：實脈大而長，微强，即弦之本名。按之隱指愊愊然。經列諸診法，皆以求病之實虚，必知虚實，然後不致虚虚實實，故虚實二字，爲評脈之總名詞，超然立於各種脈名之外。無論脈之陰陽，皆有虚、實之分，如浮數有虚證，沉遲有實證。後世以虚、實二字立爲脈名，雜於諸脈，黄茅白葦，混同一視。失此綱領，以致醫者心無把握，臨證茫昧迷亂，今提出，以爲診病總名詞。其實二字不專指評脈而言，望、聞、問皆在所包。在脈言脈，姑以屬之脈評耳。

黎民壽曰：脈之來，舉指有餘，按之不乏，浮、中、沉皆有力而言之也。則可評之爲實。

吴山甫曰：實，中取之，沉取之，脈來皆有力，曰實。浮、沉足矣，於其間添「中」字，《難經》誤説，不可從。實而静，三部相得
 

注



 ，曰氣血有餘；實而躁，三部不相得，曰裏有邪也。

滑伯仁曰：實，不虚也。評之名詞。按舉不絶，迢迢而長，動而有力，不疾不遲，爲三焦氣滿之候。爲嘔，爲痛，爲氣塞，爲氣聚，爲食積，爲利，爲伏陽在内。

何夢瑶曰：結實之謂。實如按豬筋，豬筋何異於人？所指想是剥而乾者耳。又如葱中水充實。何必如此出奇？

張介賓曰：實脈有真假，「實」爲總評之定名，再不可言真假。真實者易知，假實者易誤，故必問其所因而兼察形證，必得其神，方爲高手。

張路玉曰：消癉、鼓脹、堅積等病，皆以脈實爲可治。可云脈實，不可云實脈。若泄而脱血，及新産驟虚、久病虚羸，而得實大之脈，良不易治也。如此亦可通。特「實大」二字，爲强盛有力之總評，非脈之定名。

陳遠公曰：實脈，脈而評以實者。不獨按指有力，且有不可
 

注



 止抑之狀，非正氣之有餘，乃邪氣之有餘也。邪氣有餘，自然壅阻正氣矣。《素問》有《通評虚實篇》，此門之所以立也。

附


强
 與弱對。


盛


按：二名原書二十七名中不載，故不及贅。


虚
 總評大名之二。○「虚」、「實」爲診法之總歸，諸診皆以驗其虚實耳。醫能知此，别無他巧，故以殿諸診之後。

王叔和曰：虚脈，遲大而軟，按之不足，隱指豁豁然
 

注



 空。經有五實五虚之明文，統諸診而言，不專屬經脈。

周正倫曰：虚，不實也。無力爲虚。按至骨無脈者，此爲懸絶，非「無力」可比。謂之無力也。

張介賓曰：虚脈，别有形狀，不可直稱虚脈。正氣虚也，無力也，無神也。有陰有陽。浮而無力爲血虚，沉而無力爲氣虚，數而無力爲陰虚，遲而無力爲陽虚，雖曰微濡
 

注



 遲澀之屬，皆爲虚類。其爲評語可知，故不可稱虚脈。然而無論諸脈，但見指下無神，總是虚脈。當作脈虚。《内經》曰：「按之不鼓，諸陽皆然。」即
 

注



 此謂也。故凡大洪無神者，即陰虚也；細小無神者，即陽虚也。

何夢瑶曰：虚，不實也。虚甚則中空，名芤。芤，當讀作「空」。虚、實亦有得於生成者：肉堅實者脈多實，虚軟者脈多虚也；亦有變於時令者：春夏發泄，雖大而有虚象，秋冬斂藏，雖小而有實形也。「虚」「實」二字死於句下，非也。若因病而異，則大而實、小而虚者，可驗正邪之主病；大而虚、小而實者
 

注



 ，可驗陰陽
 

注



 之偏枯。

案：黄韞兮曰
 

注



 ：「瀕湖
 

注



 引《内經》云：氣來虚微爲不及，病
 

注



 在内。此鍼灸
 

注



 候氣法，非診脈名詞。自《難經》已後，凡運氣候氣、來至去止，皆總爲兩寸診法名詞。愚按：虚脈浮大無力，微脈浮細無力，大中不能見細，則虚不可兼言微矣。今考《内經》，謂『氣來不實而微』爲不及，不實者，細無力之謂也，故可言微。瀕湖硬以『不
 

注



 實』改作『虚』字，誤。」是説似是而實非也。虚乃脈無力之總名，當作諸診以後之總評，如《通評虚實篇》之評也。不必浮大無力之謂也。


微
 虚評小名詞。○凡微、弱、濡、小、空、散等，皆爲虚評所統。其脈旣虚，隨舉一字以形容，每多便文，不必强爲穿鑿。蓋診經僅四名詞，餘爲經傳評語，則多叚借，不盡用本義；後人因經評偶用其詞，遂以爲脈名，多至二十七部，《内經》仲景尚有二十餘字在外。使不爲之劃清界限，則迷罔不可究詰矣！

李東璧曰
 

注



 ：輕診即見，重按如欲絶者，微也。仲景曰：「脈瞥瞥，如羹上肥者；陽氣微；縈縈如蠶絲細
 

注



 者，陰氣衰」，長病得之死，卒病得之生。

李士材曰：算數者以十微爲一忽，十忽爲一絲，十絲爲一毫。偶爾言「微」，偶不言「微」，代以他字。此真望文生訓。

張路玉曰：微脈者，似有若無，欲絶非絶，而按之稍有模糊之狀，不似弱脈之小弱分明、細脈之纖細有力也。必定實究「微」字之形狀與弱、小、細、濡等之所以不同，悠謬之談，徒亂人意。

何夢瑶曰：古以微屬浮、細屬沉，分微爲陽衰，細爲血少。本集各脈，皆直指本義，故以細甚無力爲「微」。評如問官之判斷，每每出人意表，無一定之理由，不可拘文牽義以求之。

董西園曰：微爲氣血不足之象，以指按之，似有如無，衰敗之況也。凡脈之不甚鼓指、脈體損小者，即是微脈。若至有、無之間模糊影響，證已敗矣，虚極之脈也。脈學之所以不明，皆此輩誤説，迷亂人心目。


弱
 虚評小名詞。○歸之評語，則爲決斷詞，不指脈之形狀。「弱」與「强」對文。

王叔和曰：弱脈極軟而沉細，按之欲絶指下。評脈偶用弱、小、細、微等名詞，今以歸之轉注，爲同意相授，文異義同，又爲隨文便稱；不可穿鑿附會，强生分别，妄作解人。

戴同父曰：極耎而沉細，如絶指下，扶持不起，不能起伏，不任尋按，大體與濡相類。濡細軟而浮，弱則細軟而沉，以此别之。病後見此脈爲順，平人强人見此，爲損爲危。

滑伯仁曰：弱，不盛也。極沉細而軟，怏怏不前，按之欲絶未絶，舉之即無。

李東璧曰：弱，乃濡之沉者。《脈訣》言「輕手乃得」，黎氏「譬如浮漚」，皆是濡脈，非弱也。《素問》曰：「脈弱以滑，是有胃氣」；「脈弱以澀，是爲久病」。病後老人見之順，平人少年見之逆。如塗塗附。不可向癡人説夢，余於此書亦云然。


芤
 經傳之「芤」皆指空言，非指葱形。菊潭翁云：從來不見芤脈所謂兩邊實中間空之怪説也。丹波不知發明，乃引古書有「芤」字爲疑，不知芤字本有别解。芤當讀爲孔，孔，空也，爲虚評之小名詞。因從草而擬以葱，旣不能以破葱取象，按葱亦無中空邊實之理。

王子亨曰：芤脈之狀，如浮而大，於指面之下中斷。

張三錫曰：芤，草名。其葉類葱而中空，指下浮大而無力者是也。亡血陰虚，陽氣浮散之象
 

注



 也。血爲氣配，陰血旣傷，陽無所附，故有此脈。諸失血過多及産後多見。《四診法》。

劉三點曰：芤，「浮而無力」。《理玄秘要》。

張介賓曰：浮大中空，按如葱管。芤爲孤陽脱陰之候，爲失血脱血，爲氣無所歸，爲陽無所附。芤雖陽脈，而陽實無根，總屬大虚之候。

按芤脈，考古今諸説，大抵有三義：有謂浮經。大人寸。而軟，皮。按之成兩條，直成兩條，抑横成兩條？中間空者，王叔和、崔嘉彦所説是也；有謂浮沉有力，中取無力者，尤爲臆説。李士材、張路玉所説是也；有謂浮而按之無力者，王子亨

 、張三錫所説是也。《内經》無有。芤脈，考諸仲景書曰：「脈弦寸懸。而大，人。弦懸。則爲減，大則爲芤；減則爲寒，芤則爲虚。」又曰：「脈浮而緊，按之反芤，此爲本

 虚。」又曰：「脈浮而芤，浮爲陽，芤爲陰。」凡經與仲景文中有「而」字與相搏者，必爲兩部，非診一脈加以數種名詞，如後人於寸口一部分臆造各種異診怪象也。又曰：「趺陽脈浮而寸。芤，浮者衛氣衰，芤者營氣傷。」此皆浮而無根之謂，而非謂他之體狀也。浮沉有而中取無者，董西園、黄韞兮常辨無其脈，極是矣。其按之中央空爲兩條者，即是雙弦之脈，尤怪。於常患瘕聚人，間見之耳。《巢源·積聚候》：「診得心積

 脈，沉而芤，時上下無常處」，此蓋以「中央空而兩邊有」爲義者。周禮《醫聖階梯》云：「先君菊潭翁嘗曰：『吾老醫也，從來不見芤脈。』」此蓋眩於諸家謬説，而不求諸古經故也。書有此名，脈無此象。當舍書從脈，再加研究，不能專信誤書。



注
 　也：原脱，據《脈學輯要》補。



注
 　鞕：原作「鞭」，據《脈學輯要》改。



注
 　之：原脱，據《脈學輯要》補。



注
 　以：原作「在以」，據《脈學輯要》改。



注
 　損：《脈學輯要》作「乏」，似當從。



注
 　沉：原作「脈」，據《脈學輯要》改。



注
 　厥：原作「絶」，據《脈學輯要》改。



注
 　越：原脱，據《脈學輯要》補。



注
 　爲：原脱，據《脈學輯要》補。



注
 　傷寒藴要：四字原脱，據《脈學輯要》補。下「○」亦據文例補。後文類此者皆徑補，不再出校。又據上引，此條下尚有「張介賓曰」、「蕭萬輿曰」兩條。



注
 　原注：二字原脱，依文例補。下二「原注」同。



注
 　候：原作「象」，據《脈學輯要》改。



注
 　脈遲：此二字原作夾注小字，據《脈學輯要》改。



注
 　鞕：原作「鞭」，據《脈學輯要》改。



注
 　胃：原作「貫」，據《脈學輯要》改。



注
 　爲：原脱，據《脈學輯要》補。



注
 　自《難經》始：《景岳全書》及《脈學輯要》均作「始自《難經》」，似當從。



注
 　名：原脱，據文意擬補。



注
 　燥：原作「躁」，據《脈學輯要》改。



注
 　虚勞：原作「勞虚」，且爲夾注小字，據《脈學輯要》改。



注
 　促：《脈學輯要》作「疾」。



注
 　遂：《脈學輯要》作「道」，似當從。



注
 　也：原脱，據《脈學輯要》補。



注
 　輕：原脱，據《脈學輯要》補。



注
 　筋：原脱，據《脈學輯要》補。



注
 　無而：原作「而無」，據《脈學輯要》改。



注
 　脱：原作「微」，據《脈學輯要》改。



注
 　家：原作「寒」，據《脈學輯要》改。



注
 　三：原作「天」，《脈學輯要》同。據《叢書集成初編》本王好古《陰證略例》改。



注
 　按止者：三字原脱，據《脈學輯要》補。



注
 　行：原脱，據《脈學輯要》補。



注
 　營：《靈樞》作「動」，當從。



注
 　方：原作「國」，據《詩·民勞》改。



注
 　
 
 ：原作「溜溜」，據《脈學輯要》改。按右書原注云：「當是『溜溜』之訛。」



注
 　大：原脱，據《脈學輯要》補。



注
 　勢：原作「實」，據《脈學輯要》改。



注
 　洪：原作「法」，據《脈學輯要》改。



注
 　經曰：二字原脱，據《脈學輯要》補。



注
 　候：原作「故」，據《脈學輯要》改。



注
 　微：原作「漸」，據《脈學輯要》改。



注
 　「按之如動珠子」至「陽也」：此四句原誤植「滑伯仁曰」之下，而「滑，不澀也」至「走珠」則誤植「孫思邈曰」下，兹據《脈學輯要》乙正。又，此語見《千金翼方》卷二五《色脈·診脈大意》。



注
 　爲：上原衍「滑」字，據《脈學輯要》删。



注
 　虚損：原作「損虚」，據《脈學輯要》乙。



注
 　此：原脱，據《脈學輯要》補。



注
 　「然虚家」二句：原脱，據《脈學輯要》補。



注
 　據《脈學輯要》，此條前尚有「玄白子曰」一條。



注
 　散：原作「難」，蓋涉上文而誤，據《脈學輯要》改。



注
 　張景岳：原作「張仲景」，據《脈學輯要》改。



注
 　有：原作「言」，據《脈學輯要》改。



注
 　尺熱脈澀：《素問》作「尺脈缓澀」，當從。



注
 　滯：原作「澀」，據《脈學輯要》改。



注
 　一：原脱，據《脈學輯要》補。



注
 　不止：原作「止不止」，據《脈學輯要》改。



注
 　復：原作「後」，據《脈學輯要》改。



注
 　聲音：原作「聲言」，據《脈學輯要》改。



注
 　自覺舒快：四字原脱，據《脈學輯要》補。



注
 　診之又得：原作「又診之得」，據《脈學輯要》改。



注
 　編：原作「篇」，據《脈學輯要》改。



注
 　别相：原作「相别」，據《脈學輯要》改。



注
 　遲：原作「滑」，據《脈學輯要》改。



注
 　即：原作「此」，據《脈學輯要》改。



注
 　爲：原脱，據《脈學輯要》補。



注
 　氣長：原作「專」，據《脈學輯要》改。



注
 　其别：二字原脱，據《脈學輯要》補。



注
 　散：原作「渙」，則與上文「緩」之注語犯重，據文意擬改。



注
 　陽虚：《脈學輯要》作「虚陽」。



注
 　死：《脈學輯要》作「其日死」，當從。



注
 　全：原脱，據《脈學輯要》補。



注
 　脈：原脱，據《脈學輯要》補。



注
 　主：原作「生」，《脈學輯要》同。據上下文意改。



注
 　全：原脱，據《脈學輯要》補。



注
 　有牢無革、有革無牢：《脈學輯要》作「有革無牢、有牢無革」，似當從。



注
 　搏：原作「摶」，據《脈學輯要》改。



注
 　「王子亨曰」云云原獨成一條，據《脈學輯要》，則係丹波氏「案」文中語，因改。



注
 　大：原脱，據《脈學輯要》補。



注
 　叔微：原作「叔和」，據《脈學輯要》改。



注
 　變故：原作「變更」，據《脈學輯要》改。



注
 　「仲景曰」云云原獨成一條，據《脈學輯要》改。



注
 　如豆大：三字原脱，據《脈學輯要》補。



注
 　數脈：原作「脈數」，據《脈學輯要》改。



注
 　若之：二字原脱，據《脈學輯要》補。



注
 　辨釋：《脈學輯要》作「解釋」。



注
 　勝：原作「盛」，據《脈學輯要》改。



注
 　朱氏：二字原作正文，《脈學輯要》作夾注，因據改。



注
 　兼：原作「爲」，據《脈學輯要》改。



注
 　長脈：二字原脱，《脈學輯要》同。據中醫藥出版社本李士材《診家正眼》補。



注
 　鞕：原作「鞭」，據《脈學輯要》改。



注
 　象：《脈學輯要》作「形」。



注
 　行：原作「以」，據《脈學輯要》改。



注
 　道：原作「逆」，據《脈學輯要》改。



注
 　曷知：原作「可知」，據《脈學輯要》改。



注
 　隨：原脱，據《脈學輯要》補。



注
 　甚：《脈學輯要》作「勝」，似當從。



注
 　升：原作「開」，據《叢書集成初編》本《申鑒》卷三改。



注
 　據《脈學輯要》，此條下尚有「吴山甫曰」及案語一條。



注
 　也：原作「散」，據《脈學輯要》改。



注
 　此歇：二字原脱，據《脈學輯要》補。



注
 　澀：原作「滯」，據《脈學輯要》改。



注
 　得：原脱，據《脈學輯要》補。



注
 　者：原脱，據《脈學輯要》補。



注
 　繼：原作「及」，據《脈學輯要》改。



注
 　必：原脱，據《脈學輯要》補。



注
 　少力：原作「力少」，據《脈學輯要》改。



注
 　鞕：原作「鞭」，據《脈學輯要》改。



注
 　多有結脈：四字原脱，據《脈學輯要》補。



注
 　脈：天津科學技術出版社本張璐《診宗三昧》作「促」。



注
 　門：原作「名」，於義不協，兹據本書文例擬改。



注
 　弦脈：二字原脱，據《脈學輯要》補。



注
 　矣：原脱，據《脈學輯要》補。



注
 　土：原作「主」，據《脈學輯要》改。



注
 　惟生於風：四字原脱，據《脈學輯要》補。



注
 　案：原作「原案」，爲夾注小字，於本書體例不合，因據《脈學輯要》删改。



注
 　者：原脱，據《脈學輯要》補。



注
 　相得：原作「皆得」，據《脈學輯要》改。



注
 　有不可：「有」、「可」二字原脱，據中醫古籍出版社本《陳士鐸醫學全集·脈訣闡微》補。



注
 　然：原脱，據《脈學輯要》補。



注
 　濡：原作「懦」，據《脈學輯要》改。



注
 　即：原作「舉」，據《脈學輯要》改。



注
 　者：原脱，據《脈學輯要》補。



注
 　陰陽：原作「陰邪」，據《脈學輯要》改。



注
 　曰：原脱，據《脈學輯要》補。



注
 　瀕湖：原作「瀕湖脈學」，據黄琳（字韞兮）《脈確》删改。



注
 　病：原脱，據《脈學輯要》補。



注
 　此鍼灸：原作「此鍼灸灸」，前三字誤作正文，末字衍，兹據文意删改。



注
 　不：原作「爲」，據《脈學輯要》改。



注
 　「李東璧曰」條前，《脈學輯要》尚有「王叔和曰」「嚴三點曰」「滑伯仁曰」三條。



注
 　蠶絲細：《傷寒論》作「蜘蛛絲」。



注
 　象：原作「像」，據《脈學輯要》改。



注
 　王子亨：三字原脱，據《脈學輯要》補。



注
 　本：原作「木」，據《脈學輯要》改。



注
 　積：原脱，據《諸病源候論》補。








脈學輯要評卷下



日本丹波元簡著井研廖平評


婦人
 高陽生輩因六朝以後纏足之風盛行，婦人喉、足不便男子診視，遂專診兩手。久又移其法於男子。欲明古法，當興女醫。

孫思邈曰：凡婦人脈，常欲濡弱於丈夫。此種説法，須開會議調查，立爲公式，不必拘泥舊説。○考王叔和真《脈經》六卷，三部九候，法與仲景同。隋楊上善《太素注》尚有人迎寸口合診法。其尺色診法，屢以尺爲尺澤穴之皮膚，與僞《脈經》五卷專診兩寸、分左右三部者迥殊。孫氏與楊氏時代相近，其診法不應與楊氏天懸地别，乃孫氏《千金方》及《翼方》脈法兩卷，全與仲景、叔和相反，與僞《脈經》雷同甚多，如出一手。孫在唐初，不應至此。又考《外臺》中並無診脈專篇，疑孫氏原書無此二卷，脈法爲後人羼附；亦如仲景書之《辨脈》、《平脈》二篇、《脈經》之僞本四卷，皆後人取晚近書參合而成者。

案
 

注



 ：何夢瑶曰：「古謂男脈左大於右、女脈右大於左，此本《千金》。此全出理想，以爲事實
 

注



 。驗之則不然。所謂調查、立公式者，此也。蓋人之右手比左手略大，有形可見。脈亦應之；而右手大於左，不論男女皆然也。因右手操作勤勞，氣血遂有變異。旣男女相同，則均診右寸可也。惟男兩尺恒虚，女兩尺恒實，差不同耳。」亦同前説，出諸理想。此説亦未必也。此亦不確。○此書旣不分三部左右，此等何必采入？徒災梨棗耳。

《素問·腹中論》：「帝曰：何以知懷子之且生也？岐伯曰：身有病而無邪脈也。」張景岳曰：「身有病，謂經斷惡阻之類也。身病者脈亦當病，或斷續不調，或弦澀細數，是皆邪脈，則真病也；若六脈和滑而身有
 

注



 不安者，其爲胎氣
 

注



 無疑矣。」

《平人氣象論》曰：「婦人手全元起本作「足」。少陰脈動甚者
 

注



 ，妊子也。」後人診於尺脈，又以爲腎，而非心。王太僕注云：「手少陰，仲景謂少陰屬太谿穴。「手」字衍文，不必改「足」字亦可。謂掌後陷者中，王以爲神門穴，當爲足跟太谿。當小指動而應手者也。」滑伯仁曰
 

注



 ：「動甚，楊上善：少陰不動，動者衝脈動耳。謂脈來過於滑動也。」全元起作足少陰，王宇泰《準繩》從之。○「手」字當爲後人所補。如仲景法，婦女同診趺陽、少陰，後來纏足，足不能診，故乃立專診兩手法，移足於手，求其便利，後來又直以尺脈當少陰耳。後人注《素問》，就手少陰、心立説者皆誤。

張景岳曰：凡婦人懷孕者，其血留氣聚
 

注



 ，胞宫内實，故脈必滑皮。數倍常者，此當然也。然有中年受胎，及血氣羸弱之婦，則脈見細小不數者，亦有之。不言澀，何也？但於微弱之中，亦必有隱隱滑動之象，此正陰搏陽别之謂，《陰陽别論》。是即妊娠之脈，有可辨也。又胎孕之脈數，勞損之脈亦數，大有相似，然損脈之數，多兼弦澀；誤説。胎孕之數，必兼和滑。此當於幾微中辨其邪氣胃氣之異，而再審以證，自
 

注



 有顯然可見者。驗胎脈舊説甚多，皆無實驗，此當從衝脈研究之。

又曰：《啓蒙》云：「欲産之婦脈離經，離經之脈認分明。其來大小不調匀，或如雀啄屋漏應。雀啄、屋漏，本出《内經》，爲推孥法、候氣法，並非診脈名詞，故雀啄屋漏人人言之，而不能指實其形狀也，且脈亦並無此形狀也。腰痛腹疼眼生花，産在須臾卻非病。」

何夢瑶曰：《脈經》云：「尺脈按之不絶，妊娠也。」誤説。其脈離經，而腹痛引腰背者，爲欲生也。原注
 

注



 ：腹不痛、痛不引腰背者，俱未産，静以待之。

董西園曰：凡素有積氣瘕氣之體，每於懷妊之後，多見腹痛，其脈皆數急，則積瘕與胚胎，分别甚難，宜考其素
 

注



 來情狀，然後酌治，庶不致誤。誤認破氣塊，必致墮胎。更有虚損陰虚之候，脈亦動數滑疾，四字雜湊。經閉不行，狀類懷妊。凡此之候，與妊娠幾微之别耳。但妊娠之脈，滑數中自有和氣可觀；虚損之數急，非空小而急，或細勁
 

注



 而弦，皆屬無神之脈
 

注



 ，柔和氣象，斷不可見。若積聚挾實之候，脈多沉著，其起居飲食，自與勞損、妊娠之愛憎動静不同，其形色精神亦迥然各别。獨是虚損之體復有妊娠者，誠幾微之别，不可不留心討論也。

案：離經之脈，《脈訣》云：「欲産之婦脈離經，沉細而滑也同
 

注



 名」，臨産之脈，豈盡沉細而滑乎？劉元賓、李晞范、張世賢輩，皆引《難經》「一呼三至，一吸三至」驗之，率如其言矣。戴同父
 

注



 以離其尋常之脈，昨小今大、昨浮今沉之類
 

注



 ，爲離經之脈，而排劉李之説，卻非也。戴同甫又云：「診其尺脈何不候足少陰？以婦人足不能診也。轉急，如切繩轉珠者，即産。」是或然。今試妊婦届産之期，破漿之時，大抵脈一息七八至，旣欲分娩之際脈反徐遲，驗數十人皆然。薛立齋云：「欲産時，覺腹内轉動，即當正身仰卧，待兒轉身向下，時作痛，試揑産母手中指，中節或本節跳動，方與臨盆，即産矣。」正可以實據也。


小兒


劉方明曰：《幼幼新書》。《保生論》：小兒三歲以後，或五百七十六日外，今幼科小兒看食指經文形色，即古診絡法。皆可診兩手脈，一指
 

注



 定三關。古法診手太陰，實只用一手。

王宇泰曰：《幼科準繩》。候兒脈，當以一指衮轉
 

注



 尋三部，以關爲準。七八歲，指移少許。九歲，次第依三關部位尋取。十一、十二歲亦同。十四、十五歲，依大方脈
 

注



 部位診視。此皆誤説。一脈只用一指診之，大人小兒同，不必如此分别。

案程若水云：「初生芽兒一塊血，也無形證也無脈。」《醫彀》。今試小兒生下，周身無脈動，及乳潼一進，而脈纔現，至其現，則可診視
 

注



 ，亦何必三歲也！

張介賓曰：凡小兒形體旣具，經脈已全，所以初脱胞胎，便有脈息可辨。故《通評虚實論》曰：「乳子病熱，《脈經·評婦人病生死篇》：「診婦人新産乳子，因得熱病，其脈弦小，四肢温者生，寒則死。」即引此經文。脈懸小者，手足温則生，寒則死」；温寒，診皮。「乳子病風熱，喘鳴息肩者，脈實大也，乳子病熱，謂婦人新産之後而病熱，以其新産，故殊異於常人。若小兒旣病熱，與大人無異，不當别出也。緩則生，急則死。」緩急，診絡肉。此軒、歧之診小兒，誤讀乳子爲小兒。未嘗不重在脈，經文以診乳母，非指小兒。亦未嘗不兼證爲
 

注



 言也。小兒有脈，則病必診脈，據理可定，不必牽引《評虚實論》。苟非此條，張氏將遂不診脈乎？故凡診小兒，旣其言語不通，尤當以脈爲主，而參以形色聲音，則萬無一失矣。然小兒之脈，非比大人之多端，但察其强弱緩急，四字皆評語。四者之脈，是即小兒之肯綮。大人亦何獨不然？蓋强弱可以察虚實，緩急可以見虚實，緩急平、變。可以見邪正
 

注



 ；四者旣明，則無論諸證，但隨其病以合其脈，而參此四者之因，則左右逢源，所遇皆道
 

注



 矣；再加以聲色之辨，更自的確無疑，又何遁情之有！此最活最妙之心法也。若單以一脈，鑿言一病，則一病亦能兼諸脈，其中真假疑似，未免膠柱，實有難於確據者矣。大人脈亦同此弊。

曾世榮曰：宣和御醫戴克臣云：「五歲兒，常脈一息六至，作八至者，非也。」始因鏤版之際誤去「六」字上一點一畫，下與「八」字相類。致此譌傳。默菴張氏《脈訣》亦云：「小兒常脈一息，只多大人二至爲平。」即六至也。《活幼口議》。

案：《脈經》、《脈訣》諸本並作八至，不可斷爲鏤版之訛，安知今本《脈經》非展轉致誤。然以六至爲平者似是。後世幼科書率以六至爲中和之脈，五至四至爲遲，七至八至爲數，蓋宗曾氏
 

注



 之説耳。此當調查，立爲公式，不能據版本之説。

陳飛霞曰：小兒三五歲，可以診視，第手腕短促，三部莫分，惟一以指候之，誠非易易。一指候之，不必分三部，三部合化，則爲純一矣。《内經》診視小兒以大、小、緩、急四脈爲準，予不避僭越，體其意
 

注



 ，竟易爲浮、沉、遲、數，經脈，四字足矣。而以有力無力定其虚、實，以爲評脈名詞。似比大小緩急更爲明悉。後賢其體認之。《幼幼集成》。○大人通行尤妙。○浮沉四字，脈狀也，大小緩急，評語也，評語即由脈象而生。易以浮沉四字，加以有力無力辨虚實，則又大小緩急之變文。當觀其通。


怪脈
 按：所引七名詞皆見《内經》，原文皆有「如」字在上，皆言脈「來」、「至」。經凡言「如」，下皆非脈名；凡言「來」「至」，皆爲推按及候氣法，不可以論脈。以七名脈形，無惑乎以「怪」稱之，以經之别法加於脈，脈自不能不怪。


彈石
 《平人氣象論》：「病腎脈來如引葛，按之益堅，曰腎病。死腎脈來，發如奪索，辟辟如彈石，曰腎死。」按：此《内經》以爲腎死脈者。

王叔和曰：彈石者，辟辟急也。彈石出《内經》，此非診法名詞。

黎民壽曰：七怪脈六引黎説，其誤原於黎氏。《内經》共三十餘「如」字，舉此七名，未免掛漏。彈石之狀，堅而促，來遲去速，指下尋之，至搏而絶，喻如指彈石，此真腎脈也。案：《内經》凡加「如」字者皆非診脈名詞。《平人氣象論》凡言「如」者十餘見，皆爲推按與針灸候氣之法，非爲診經脈而言。又，其諸「如」皆從四時弦鈎毛石爲起例，如：「病心脈來，喘喘
 

注



 連屬，其中微曲，曰心病；死心脈
 

注



 ？前曲後居，如操帶鈎，曰心死」；夏脈如鈎之例。「病肺脈來，不上不下，如循鷄羽，毛也。曰肺病」；「死肺脈來，如物之浮，如風吹毛，曰肺病
 

注



 」；秋脈如毛。「病肝脈來，盈實而滑，如循長竿，曰肝病；死肝脈來，急益勁，如新張弓弦，曰肝死」；春脈如弦之例。「病脾脈來，實而盈數，如鷄舉足，曰脾病；死脾脈來，鋭尖如烏之啄，下是也。如鳥之距，恐當是一句。如屋之漏，下是也。如水之流，曰脾死」；「病腎脈來，如引葛按之益堅，曰腎病；死腎脈來，發如奪索，辟辟
 

注



 如彈石，曰腎死」。案：四時平脈，以爲春弦夏鈎秋毛冬石，此當爲無病之脈，今《平人氣象》又皆以爲死脈，旣屬矛盾，則弦鈎毛石之爲四方異名，均非脈象，則此四藏死脈亦設譬之詞，非脈實象也。


解索
 《平人氣象論》：「死腎脈來，發如奪索。」○《脈要精微論》「如弦絶
 

注



 」。○《大奇論》「如弦縷」。○「十五難」曰：「來如解索，去如彈石，曰死。」

王叔和曰：解索者，動數而隨散亂，無復次緒也。

黎民壽曰：或聚或散，如繩索之解，而無收約。口且不能言，何況指下？


雀啄
 《平人氣象論》：「死脾脈來，如烏之啄」，下又「如鳥之距，如屋之漏，如水之流」。如經文，則「雀啄」、「屋漏」皆脾死脈也。

王叔和曰：雀啄者，脈來甚數而疾，絶止復頓
 

注



 來。不出代脈範圍。下文云「如鳥之距」，又何以解之？又曰：長病七日死。七日、十日皆妄説，無依據，以不言屬何經也。此出《脈經》。

黎民壽曰：若雀啄食之狀，蓋來三者而去一也。雀啄何以來三去一耶？求其説不得，而爲之辭。脾元穀氣已絶於内，腸胃虚乏忽又牽連「腸」字，怪。無禀賦，而不能散於諸經，則諸經之氣隨而亡竭矣。


屋漏
 《平人氣象論》：「死脾脈來，如屋之漏」，下又云「如水之流」，是二條同爲脾死脈象。○按：凡加「如」言「來」者，皆非診脈名詞。

王叔和曰：屋漏者
 

注



 ，其來旣絶，而時時復起，非俗所謂代脈耶，何遂爲死脈？而不相連屬也。又曰：長病十日亡。此與上「七日死」出《脈經》卷四，《診三部脈虚實決死生第八》
 

注



 。

吴仲廣曰：屋漏者，主胃經
 

注



 旣絶，穀氣空虚，其脈來指下，按之極慢，二息之間，或來一至，則又爲「遲」之主，不必别立名詞。若屋漏之水滴於地上而
 

注



 四畔濺起之象也。考經文「如屋之漏」，下又云「如水之流」，亦爲死脈，又何以解之？○原注
 

注



 ：《診脈須知》。○按：雀啄、屋漏，原出「十五難」。


蝦游
 按：蝦游，即魚游之變。必以蝦、魚分其形狀，亦如鳥、雀啄距，屋漏水流，口且不能言其分别，何能推之實診？

王叔和曰：蝦游者，堪輿家之蠏眼、蝦鬚尚可形狀，此更難於揣擬。冉冉而起，尋復退没，不知所在，久乃復起，諸死脈之解，皆不離「代」字訣。起輕遲而没去速者，是也。

吴仲廣曰：其來指下，言「來」則非指下事。若蝦游於水面，汎汎不動，瞥然驚霎而去。魚翔形狀與此又何異？將手欲趂，杳然不見，須臾於指下又來，良久准前復去。又如蝦
 入水之形，蝦子又變青蛙矣。七十二變，原神出現。瞥然而上，倏然而去。蝦
 有腳乃能跳，脈亦當如千腳蟲乎？此是
 

注



 神魂已去，行屍之候，立死也。直可作一篇蝦游賦讀，無如蝦游之形狀不一，不免掛一漏萬，且與魚翔龜游、鷄舉足踐土又何别異？賦物雖工，然魚蝦容非脈，此中更難融會耳。


魚翔
 原注：叔和《脈賦》作「魚躍」。○按：《脈要精微論》四時，以春「浮」，屬毛。夏「在膚」，秋「下膚」，冬「在骨」。借魚、蟲爲比例，則浮如魚遊，不過爲浮之形狀，何忽以爲死脈？大抵此等怪説皆出自《難經》、《脈訣》，後人承踵其誤，不自覺耳。

王叔和曰：魚翔者，似魚不行，而但掉尾動頭，身摇而久住者，是也。

黎民壽曰：其脈浮於膚上，不進不退，不合「翔」「游」字義。指下尋之，其首定而末緩，摇時起時下，有類乎魚之游於
 

注



 水。經云「春脈浮，如魚之游」，但當作「浮」字解。此陰極而亡陽，則不可期以日矣。故夜半占，日中死；大言恐喝。日中占，夜半死也。按：《内經·脈要精微論》「春日浮，如魚之游在波」，而「秋」下更推詳四時物候，並未指之爲絶脈。考此卷七絶脈名，大抵皆見《内經》以爲常脈者，病脈者、絶脈者皆加有「如」字，今忽以爲絶脈，實使人無從體驗，不如删之爲愈。


釜沸
 以上六目出《内經》，上皆有「如」字，此條則出僞《脈經·三部決生死篇》中。○按：言「如」者多有「至」「來」字，非診脈名詞，詳見針灸《候氣》、《運氣》二篇。

王叔和曰：三部脈，真《脈經》不言三部，此《三部法生死第八》凡二十六條，首皆冠以「三部」二字；漢州張柏校云：此篇不知所出，今見《千金方》。如釜中湯沸，朝得暮死，夜半得日中死，日中得夜半死。按：此條《内經》無，全出《脈經》，言「三部」皆僞《脈經》。

黎民壽曰：釜沸之狀，如湯湧沸，指下尋之，中央起，四畔傾流。有進無退
 

注



 ，脈無息數。夫陰在内，陽爲之守也。陽數極而亡陰，則氣無所守，故奔騰而沸湧。氣亡則形亡，此所以爲死也。僞《脈經》立此僞名，遂曲爲之辭；然口舌所不能道，更何能推之實診？

右七死脈，原於《察病指南》，略舉數説，黎氏《精要》更增「偃刀」、「轉豆」、「麻促」三脈，此三名亦見《内經》，若以爲脈名，亦終不得其形似。爲十怪脈。吴氏《脈語》采《素問·大奇論》浮合、火薪、散葉、省客、交漆、横格、弦縷、委土
 

注



 、懸壅、如丸、如舂、如喘、《大奇論》十三「如」，本非診名，説詳《如字考》。霹靂，大抵皆加有「如」字。及《難經》關格、覆溢，而揭二十四首，張氏《診宗三昧》亦博稽經文，以詳論之。皆不知加「如」之例，徒亂人意。余謂決生死，王氏《診百死生訣》及扁鵲《診諸反逆死脈要訣》等篇，已審且悉矣。不得其法，飛倦知還，良亦苦矣。大抵醫家能診得
 

注



 恒脈，則諸怪異脈皆可不須辨而知也。故兹不逐一彙次云。何如並此七脈亦不立，更爲高明。

王中陽曰：鰕游、雀啄，代止之脈，前諸説實不能宣其形狀。故名死脈。如所説，亦非死脈。須知痰氣關格者，時復有之，若非諳練敭歷，吞刀吐火，别有法門，非如紙上之談。未免依經斷病，而貽笑大方也。旣知其誤，何必列之？蓋病勢消爍殆盡者，其氣不能相續，而如鰕游水動、屋漏點滴，而無常至者，死也。所説終不能銷文。其或痰氣凝滯，關格不通，則其脈固有不動者，有三兩路亂動、時有時無者，或尺寸一有一無
 

注



 者，有關脈絶骨而不見者，或時動而大小不常者，有平居之人忽然而然者，有素禀痰病而不時而然者，有僵仆暴中而然者，皆非死脈也。學者當細心參探。《泰定養生主論》。○愈多愈亂。

薛立齋曰：嘗治雀啄
 

注



 、屋漏之類，顛倒夢想，妄聞妄見。若因藥餌剋伐所致，急用參、芪、歸、术、薑、附之劑，多有復生者，不可遂棄而不治也。此又以補法挽救前之謬説。因有此怪名，遂各影響求之，妄念所結，成此顛倒，遂棄而不治，因此殺人多矣。考諸名詞，半屬譬喻，亦如弦鈎毛石，並非實名；一筆删之，乃得解脱。

陳遠公曰：死亡之脈，全在看脈之有神無神。有神者有胃氣也，無神者無胃氣也。故有胃氣，雖現死脈而可生；《經》云，有胃氣，則非死脈。旣
 

注



 云有胃氣，又云有死脈，所謂死脈者，即此七怪脈耳。無胃氣，即現生脈而必死。旣曰無胃氣，又别有生脈，説皆迷誤。又在臨證而消息之也。足見所舉七怪脈皆無足重輕。又曰：死亡之脈，現之於驟者易救治
 

注



 ，以藏府初絶，尚有根可接
 

注



 也。診時先有七怪脈之説存於胸，妄想所結，杯弓蛇影，自生顛倒。其實諸家無一定形、無一定法，筆墨口舌所不能言者，何況實行診驗？則所謂死脈，實非死脈也。倘時日久，雖有人葠，又何以生之於無何有之鄉哉？有無可如何者矣！謬種流傳，迷罔至此，殺人多矣！故體天好生之德，毅然删削，以掃妖氛。

附

《脈經》卷五《扁鵲診諸反逆死脈要訣》漢州張柏云「今見《千金方》」。云
 

注



 ：病人「脈來如屋漏、雀啄者，死」；「得病七八日，脈來如雀啄、屋漏者，死」；「脈
 

注



 來如彈石，去如解索者，死」；二句同《難經》。「脈困，病人脈如蝦之游、如魚之翔者，死」；以上六脈全同，但少「釜沸」一脈。又云：「脈如懸薄卷索者，死」；「脈如轉豆者，死；脈如偃刀者，死；脈湧湧不去者，死；脈忽往忽來、暫止復來者，死；脈中侈者，死；脈分絶者
 

注



 ，死」。丹波氏取前六門。

案：櫟蔭拙者《醫賸》上《初學診脈》一條云：初學診脈之際，心以爲弦則如弦，旣又以爲緊則如緊，除浮沈遲數外
 

注



 ，皆爲爾。譬之静坐，聞鵓鴿聲，心認脱布袴而聽之，則莫聞而不脱布袴；認德不孤而聽之，則莫聞而不德不孤。蓋心豫有所期也。王叔和曰
 

注



 ：「心中易明，指下難晰。」方此際，洗盡胸次所蓄，寓孔神於三指頭，自然得矣。

王兆雲《湖海搜奇》亦云：脈理吾惑焉，自太史公作《史記》，已言扁鵲飲上池水三十日，能隔垣見人五藏，特以診脈爲名，則其意固可見矣。今以三
 

注



 指按人之三部，遂定其爲某府某藏之受病，分析七表八裏九道，毫毛無爽，此不但世少其人，雖古亦難也，世不過彼此相欺耳。

詹東圖《明辨類函》云：切脈而斷之不差者，所恃先有望也、聞也、問也，予謂「問」尤急焉，欲得其身之所疾病，與疾之所自始，詳在「問」也。今之醫者，自負其明，故不問而切脈，一以脈斷；即病者欲以其故告，訑訑然曰：「我切得之矣，無煩言也。」如斯而得一當，不免爲倖中，萬一失之，如病者何？故醫而自負，不求詳細，最爲大病。人命生死在兹，不可輕試漫投也。

「引線候脈」條云：世傳翠竹翁引絲診脈，此醫書所未言。《襄陽縣志》載崔真人名孟傳，北水關人，從族兄授醫學，掃雲留月，直得壺公妙術。萬曆朝，太后病篤，真人應詔。詔自簾孔引線候脈，投劑立愈。上賜官、賜金，皆不受，遂賜以真人號。後於武當羽化。自號朴菴。此恐因小説《西游記》孫悟空之事附會者。按此，婦女且不診兩手，何況頭、足？《小學補》載一旗婦不肯診手，遂以病死。此必興女醫，古法方得盛行。



注
 　據《脈學輯要》，「案」之前尚有「張路玉曰」一條，當補入。此「案」即就「張」條而發。



注
 　此全出理想，以爲事實：此二句原作正文，而《脈學輯要》非何氏語，因改作注文。



注
 　有：原脱，據《脈學輯要》補。



注
 　氣：原脱，據《脈學輯要》補。



注
 　婦人手少陰脈動甚者：原作「婦人足少陰動甚者」，據《素問》改。



注
 　滑伯仁曰：《脈學輯要》作「滑氏《抄》云」。



注
 　血留氣聚：原作「血氣留聚」，據《脈學輯要》改。



注
 　自：原脱，據《脈學輯要》補。



注
 　原注：原無此二字，依文例擬補。



注
 　素：原作「數」，據《脈學輯要》改。



注
 　勁：原作「動」，據《脈學輯要》改。



注
 　脈：《脈學輯要》作「診」。



注
 　同：原作「因」，據《脈學輯要》改。



注
 　戴同父：下原衍「曰」字，據《脈學輯要》删。



注
 　之類：二字原脱，據《脈學輯要》補。



注
 　診兩手脈一指：六字原脱，據《脈學輯要》補。



注
 　一指衮轉：原作「大指衮轉」，又「衮轉」二字原爲夾注，均據中醫藥出版社本《王肯堂醫學全書》改。



注
 　脈：原脱，據《脈學輯要》補。



注
 　視：《脈學輯要》作「候」，似當從。



注
 　爲：原脱，據《脈學輯要》補。



注
 　强弱可以察虚實，緩急可以見虚實，緩急可以見邪正：此三句《脈學輯要》作「强弱可以見虚實，緩急可以見邪正」，似當從。



注
 　所遇皆道：四字原脱，據《脈學輯要》補。



注
 　氏：原脱，據《脈學輯要》補。



注
 　體其意：三字原脱，據《脈學輯要》補。



注
 　喘喘：下原衍「如」字，據《素問·平人氣象論》删。



注
 　其中微曲曰心病死心脈：十字原脱，據《素問·平人氣象論》補。



注
 　病：原作「死」，據《素問·平人氣象論》改。



注
 　發如奪索辟辟：六字原脱，據《素問·平人氣象論》補。



注
 　绝：原作「結」，據《素問·脈要精微論》改。



注
 　頓：原作「頻」，據《脈學輯要》改。



注
 　者：原脱，據《脈學輯要》補。



注
 　診三部脈虚實決死生第八：原作「診三部脈第八決虚實生死」，據人民衛生出版社本《脈經校注》目録改。



注
 　經：原作「氣」，據《脈學輯要》改。



注
 　若屋漏之水滴於地上而：十字原脱，據《脈學輯要》補。又，下「之象」上引作「之貌」。



注
 　原注：原無此二字，兹依文例擬補。下同。



注
 　是：原作「即」，據《脈學輯要》改。



注
 　於：原脱，據《脈學輯要》補。



注
 　無退：《脈學輯要》作「有退」，似當從。



注
 　委土：《素問·大奇論》作「頹土」。



注
 　得：原脱，據《脈學輯要》補。



注
 　一有一無：原作「一無一有」，據《脈學輯要》改。



注
 　雀啄：下原衍「脈」字，據《脈學輯要》删。



注
 　旣：原作「即」，據文意擬改。



注
 　救：原作「治」，據《脈學輯要》改。



注
 　接：原作「救」，據《脈學輯要》改。



注
 　云：原無此字，據文意擬補。



注
 　脈：上原衍「肺」字，據《脈經校注》删。



注
 　者：原脱，據《脈經校注》補。



注
 　浮沈遲數外：《皇漢醫學叢書》本丹波元簡《醫賸》作「浮沈小大滑澀等之外」，似當從。



注
 　曰：原脱，據《醫賸》補。



注
 　三：明刻徐本《湖海搜奇》（殘）作「兩」。








跋



六朝以後僞法，專診寸口，諸古法全絶，今所專攻者四書：《難經》，「二十二難」前。僞《脈經》，四卷。《傷寒》《平脈》、《辨脈》，《千金·平脈》、《翼·色脈》。共九卷。自唐以下，未嘗無名醫，即以金元大家言，亦全用二寸法，似能否在於各人，《靈》、《素》、《難經》可以並行，不必推倒千餘年從俗之常法，力張漢、晉之絶學。獨是名醫診法，各有别傳，彼此不必同，每難以言傳，一人死而一法絶，一人起而一法興，每每於舊傳脈書屏而不觀；是醫之名不名，不關脈之訣不訣，則俗傳脈法本在可焚之例。且診法雜在經傳，脈法誤，經傳因多誤解。初學以持脈爲入門，入手悠謬，終身迷罔；有志之人，本可深造，恒因脈無定法，倦而思變。醫道不昌，此爲厲階，持刃殺人，尤其餘事矣。今力復經診九法，古書積誤，羣得豁然，簡約平實，便於試驗；從此脈學昌明，諸法當因之而進步。予於《内經》，以截斷運氣歸入陰陽五行家，專以人天治術爲第一大功，此明古診，抑其次也。

此書不分三部，不辨左右，如《内經》、仲景所云，寸口而已。以仲景法言之，有趺陽、少陰，此獨診寸口，何以自立？三部左右、分配部位，本出《難經》，今本《脈經》有祖《難經》者，即有與此書同不分部位者。旣知部位之非，決然舍去。乃以爲《難經》所無，歸獄於王氏《脈經》，此由不知《脈經》真僞參半。其僞書與《難經》如出一手，《脈經》尚有古法，《難經》則專言左右手三部配法，爲此書所最不信用之法。甲寅夏，季平跋。
















脈 經 考 證



廖　平　撰

邱進之　校點








校點説明



據《六譯先生年譜》，《脈經考證》成於民國三年（一九一四）。廖平以今本《脈經》尚有古法，其與古法違異者，乃全出《難經》與僞《脈經》五卷。《千金方》中有與《難經》同者，乃後人羼補，宋本題下皆有「附」字，可見。大抵王叔和真《脈經》雖以脈名，實包望、聞各種診法。借《脈訣》乃專説脈，創爲七表、八裏、九道、二十四名詞，以脈定病。《脈經考證》列爲一表，真者爲一類，真僞相雜者爲一類，僞者爲一類。又擬將《傷寒》附入之篇歸還《脈經》，僞書五卷删出别行，而後真僞自明（《脈經考證》跋識）。是書曾連載於民國四年（一九一五）《國學薈編》第二、五、八期，由四川存古書局刊行，收入《六譯館叢書》。今以此本爲底本進行點校。








脈法《靈》《素》《八十一難》真僞派别表



















《脈經》以陰陽分藏府三十六診駁義 

此法百無一用者。







平人迎神門氣口前後脈第二
 ○三名皆誤。人迎在頸不在手，神門在腕骨下、心經脈，氣口又動脈之總名，與寸口專屬手太陰者不同。


心實
 《千金》五藏脈證十三卷附此二條。　　　六「人迎」字當删。

左手寸口人迎以前脈陰實者，手厥陰經也。病苦閉，大便不利，腹滿，四肢重，身熱，苦胃脹，刺三里。左手不名人迎，尤不分部。單以食指所診爲人迎，此《難經》僞法。


心虚


左手寸口人迎以前脈陰虚者，手厥陰經也。病苦悸恐不樂，心腹痛，難以言，心如寒，狀恍惚。〇旣以五藏爲陰脈，五藏之脈又有五藏之分，則陰、陽二字難解矣。


小腸實
 《千金》五藏脈證十四卷附此二條。　　　一部藏、府兩候，非古經亦不能實行。

左手寸口人迎以前脈陽實者，手太陽經也。病苦身熱，熱來去，汗出一作「汗不出」。而煩，心中滿，身重，口中生瘡。


小腸虚
 一部脈分實虚，猶可言也；陽脈有虚，陰脈有實，則不知其陰、陽何所指。

左手寸口人迎以前脈陽虚者，手太陽經也。病苦顱際偏頭痛，耳頰痛。


心小腸俱實
 古法六府診於人迎，不於寸口診之。以陰陽分藏府，以左寸言，如單見陰脈，是心脈見而小腸脈絶，診得陽脈，小腸有脈而心脈絶，心脈絶則死。此分診藏府之法，萬不能通，前人已有其説矣。浮沉遲數，前後微甚，其誤皆同。

左手寸口人迎以前脈陰陽俱實者，手少陰與太陽經俱實也。病苦頭痛，身熱，大便難，心腹煩滿，不得卧，以胃氣不轉，水穀實也。


心小腸俱虚
 《千金》五藏脈證十三卷附此二條。　　　凡以一脈分藏府，有其説而不能行，陰陽二字尤無據。

左手寸口人迎以前脈陰陽俱虚者，手少陰與太陽經俱虚也。病苦寒，少氣，四肢寒，腸澼，洞洩。〇使其一虚一實，又如何診法？

以上心、小腸六法。


肝實
 《千金》五藏脈證十一卷附此二條。　　　以沉數爲陰實耶？

左手關上脈陰實者，足厥陰經也。病苦心下堅滿，常兩脇痛，自忿忿如怒狀。


肝虚
 以沉遲爲陰虚耶？

左手關上脈陰虚者，足厥陰經也。病苦脇下堅，寒熱，腹滿，不欲飲食，腹脹，悒悒不樂，婦人月經不利，腰腹痛。〇肝經何以腰痛？


膽實
 《千金》五藏脈證十二卷附此二條。　　　以浮數爲陽實耶？

左手關上脈陽實者，足少陽經也。病苦腹中氣滿，飲食不下，咽乾，頭重痛，洒洒惡寒，脇痛。


膽虚
 以浮遲爲陽虚耶？

左手關上脈陽虚者，足少陽經也。病苦眩、厥、痿，足指不能摇，躄坐不能起，僵仆，目黄，失精
 
 。〇關者，寸口之中，古法但用一指診脈中央，故有長短之説。以三部診法言之，則關脈無長短之可言矣。


肝膽俱實
 《千金》五藏脈證十一卷附此二條。　　　如以浮沉爲陰陽，則無浮、沉同見之理，此陰陽不知果何所指。

左手關上脈陰、陽俱實者，足厥陰與少陽經俱實也。病苦胃脹，嘔逆，食不消。


肝膽俱虚
 九候法，膽診在三部頭上耳前動脈，肝在足太衝動脈。

左手關上脈陰陽俱虚者，足厥陰與少陽經俱虚也。病苦恍惚，尸厥不知人，妄見，少氣不能言，時時自驚。所陳病狀尤不可究詰，大抵皆誑語，多與經文不合。

以上肝、膽六法。


腎實
 《千金》五藏脈證十九卷附此二條。

左手尺中神門以後脈陰實者，足少陰經也。病苦膀胱脹閉，少腹與腰脊相引痛。

左手尺中神門以後脈陰實者，足少陰經也。病案：以上十八字袁校本删，併上爲一，似合。第古書文繁不殺，或集自兩處，不妄删併。今從泰定居敬本。苦舌燥咽腫，心煩嗌乾，胸脇時痛，喘欬汗出，小腹脹滿，腰背强急，體重骨熱，小便赤黄，好怒好忘，足下熱疼，四肢黑，耳聾。〇以神門爲尺，是爲囈語，造謡生事。别立名目可也，移神門於尺，真屬荒唐之至。


腎虚


左手尺中神門以後脈陰虚者，足少陰經也。病苦心中悶，下重，足腫不可以按地。


膀胱實
 《千金》五藏脈證二十卷附此二條。

左手尺中神門以後脈陽實者，足太陽經也。經下當有「實」字
 

注



 ，餘同。病苦逆滿，腰中痛，不可俛仰，勞也。


膀胱虚
 六「神門」字當删。

左手尺中神門以後脈陽虚者，足太陽經也。「經」下當有「虚」字，餘同。病苦腳中筋急，腹中痛，引腰背，不可屈伸，轉筋，惡風，偏枯，腰痛，外踝後痛。〇膀胱何以病腹中痛？


腎膀胱俱實
 《千金》十九卷五藏脈證附此二條。

左手尺中神門以後脈陰陽俱實者，足少陰與太陽經俱實也。病苦脊强反折，戴眼，氣上搶心，脊痛，不能自反側。


腎膀胱俱虚
 六合法，明人幾無一家不攻之者。二經同在下部，於上中下之分稍近。

左手尺中神門以後脈陰陽俱虚者，足少陰與太陽經俱虚也。病苦小便利，心痛，背寒，時時少腹滿。〇此用六合法，全出《八十一問》，《靈》、《素》無此也。二經病，經皆分别之，不能如此混淆。二經可以同病。

以上左尺腎、膀胱六法


肺實
 《千金》十七卷五藏脈證附此二條。

右手寸口氣口以前脈陰實者，手
 

注



 太陰經也。病苦肺脹，汗出若露，上氣喘逆，咽中塞，如欲嘔狀。〇氣口與寸口同見，直是高陽生之言，叔和決不至此。


肺虚


右手寸口氣口以前脈陰虚者，手太陰經也。病苦少氣不足以息，嗌乾，不朝津液。〇以寸爲氣口，然則關、尺之脈非太陰氣口耶？如馬玄臺説，左
 

注



 三部同爲人迎，右三部同爲寸口，稍通。


大腸實
 《千金》十八卷五藏脈證附此二條。　　　以一脈分候三藏已難，況又分候三府，此法無人能用。

右手寸口氣口以前脈陽實者，手陽明經也。病苦腸
 

注



 滿，善喘欬，面赤身熱，咽喉中如核狀。


大腸虚
 明人皆駁此法，以二腸在下部，不應診於寸。然亦非古法，古診則府在人迎。彼此皆失，不足計較。

右手寸口氣口以前脈陽虚者，手陽明經也。病苦胸中喘，腸鳴，虚渴，脣口乾，目急，善驚，泄白。〇六府當候於人迎三部。六合法以此爲大腸，明人多以候三焦，固同屬誑語，然各持所見，則藏非藏、府非府，醫道何以取信於人！


肺大腸俱實
 《千金》十七卷五藏脈證附此二條。

右手寸口氣口以前脈陰陽俱實者，手太陰與陽明經俱實也。病苦頭痛，目眩，驚狂，喉痺痛，手臂捲，捲，一作「倦」，一作「踡」。案：居敬本作「腃」。脣吻不收。〇二經病，不可牽連言之。


肺大腸俱虚


右手寸口氣口以前脈陰陽俱虚者，手太陰與陽明經俱虚也。病苦耳鳴嘈嘈，時妄見光明，情中不樂，或如恐怖。〇一指之診，旣分陰陽，又别虚實，旣已難矣！設藏、府異情，則一部同時必分四種脈象。棘端刻猴，真不可解。

以上肺、大腸六法


脾實
 《千金》十五卷五藏脈證附此二條。

右手關上脈陰實者，足太陰經也。病苦足寒脛熱，腹脹滿，煩擾不得卧。


脾虚


右手關上脈陰虚者，足太陰經也。病苦泄注，腹滿氣逆，霍亂嘔吐，黄疸，心煩不得卧，腸鳴。


胃實
 《千金》十六卷五藏脈證附此二條。

右手關上脈陽實者，足陽明經也。病苦腹中堅痛而熱，《千金》作「病苦頭痛」。汗不出如温瘧，案：六字居敬本亦旁注。脣口乾，善噦，乳癰，缺盆腋下腫痛。方氏云：胃脈當於六部皆候之，不僅在右關一部。以寸、關、尺法言之，其説甚是，蓋諸動脈皆得胃氣而後行，無胃氣
 

注



 則爲真藏脈也，豈可拘於右關之一部分？


胃虚


右手關上脈陽虚者，足陽明經也。病苦脛寒，不得卧，惡寒洒洒，目急，腹中痛，虚鳴，原注
 

注



 ：《外臺》作「耳虚鳴」。時寒時熱，脣口乾，面目浮腫。〇胃脈專候於人迎。或診足衝陽，《素》所謂趺陽。


脾胃俱實
 《千金》十五卷五藏脈證附此二條。　　　但言「關」，文義已足，「上」字當删。其餘十一「上」字同。

右手關上脈陰陽俱實者，足太陰與陽明經俱實也。病苦脾脹，腹堅痛，脇下痛，胃氣不轉，大便難，時反泄利，腹中痛，上衝肺肝，動五藏，並喘鳴多驚，身熱汗不出，喉痺，精少。


脾胃俱虚
 再加以藏實府虚、府實藏虚，則爲八門矣。

右手關上脈陰陽俱虚者，足太陰與陽明經俱虚也。病苦胃中如空狀，少氣不足以息，四逆寒，泄注不已。

以上脾、胃六法


腎實
 竟以腎分診兩手，一腎藏分診兩尺，豈不可怪？或作命門，不知左右必無異名之理，皆屬不通，且腎較命門之稱尤少可。

右手尺中神門以後脈陰實者，足少陰經也。腎爲藏，重見兩部，而不用心主，宜後人之多異議也。病苦痺，身熱，心痛，脊脇相引痛，足逆熱煩。


腎虚
 《千金》十九卷五藏脈證附此二條。

右手尺中神門以後脈陰虚者，足少陰經也。病苦足脛小弱，惡風寒，脈代絶，時不至，足寒，上重下輕，行不可以按地，少腹脹滿，上搶胸脇，痛引肋下。


膀胱實
 左尺旣診膀胱矣，右腎又言膀胱。腎有兩，今以分左右，若膀胱則非二形，無左右分診之理。或以爲三焦，猶可。

右手尺中神門以後脈陽實者，足太陽經也。十二經以配左右六部，似
 

注



 也，乃足太陽、足少陰獨分占四部，而手心主、手厥陰則不齒及，何不以之分占右尺耶？病苦胞轉，不得小便，頭眩痛，煩滿，脊背强。


膀胱虚
 《千金》廿卷五藏脈證附此二條。

右手尺中神門以後脈陽虚者，足太陽經也。病苦肌肉振動，腳中筋急，耳聾忽忽不聞，惡風，颼颼作聲。


腎膀胱俱實
 《千金》十九卷五藏脈證附此二條。

右手尺中神門以後脈陰陽俱實者，足少陰與太陽經俱實也。病苦癲疾，頭重與目相引痛厥，欲起走，反眼，大風，多汗。《難經》以下，以一部一指分診藏、府有五法，或以浮沉、或以遲數、或以微甚、或分前後、或分陰陽，皆不能通，雖有其説，學者不能實行。席氏審知其弊，剏爲六部，皆候藏，六府則論症不論脈。雖不知以人迎候六府古法，然塙知一指分候藏、府之誤。齊一變，至於魯，又一變，至於道。由席氏之説，則可以徐引之近於古法也。席氏亦人傑也哉！


腎膀胱俱虚


右手尺中神門以後脈陰陽俱虚者，足少陰與太陽經俱虚也。病苦心痛，若下重不自收，

簒
 

注



 反出，時時
 

注



 苦洞洩，寒中泄，腎、心俱痛。原注：一説云腎有左右，膀胱無二，今用當以左腎合膀胱，右腎合三焦。

以上右尺腎、膀胱六法

古法以一指診兩手，男左女右，蓋以兩手同爲一脈，不須左右皆診；寸尺只有一條，不須截分三部。何等簡切！易知易行。僞《訣》於一經分三部，兩手分爲六部，一部之中又强分藏、府，是古法一指一部之診，今變爲十二門，所以支離繁雜，學者皆以診脈爲苦。故僞《訣》雖有此説，醫者或以爲口頭禪，實則口是心非，斷難歸諸實效。

經以人迎候府、寸口候藏，因其大小倍數以别手足三陰三陽，以分十二經，故《經脈篇》於十二經脈同以人、寸候之，概不分部分，如僞《訣》之支紛。

左寸曰寸口，人迎以前；右寸曰寸口，氣口以前。關曰關上，尺曰尺中。神門以後所列名目，在在不通。

兩手寸口同爲太陰，脈止一條，並無三截六截九截，浮則俱浮，沉則俱沉，遲、數尤不能强分。不唯一手不能分，即兩手亦不能分。俗醫每於兩手六部之中謂其或浮或沉、或遲或數、或大或小、或强或弱，真所謂吞刀吐火。疑心生暗鬼，久於其術者必有心得，每有小效，終屬魔法，非正道也。

予於《脈學輯要評》中屢疑所引《千金》與《難經》同者必非孫氏原文，及得日本大小兩刻繙宋本者細爲考校，乃知其致誤之由。蓋孫氏診法猶祖仲景、叔和，《難經》僞法，屏而弗受，《三部九候表》中所列《千金》寸口、人迎、少陰諸表，是其鐵證；《千金》二十八卷之《平脈》、《翼》二十五之《色脈》，皆後人僞書羼補者，決非孫氏之筆。考《外臺》無論脈專篇，《千金》首立九論，其四即爲論診，其十一卷至二十卷各卷首爲五藏脈證，其文大抵皆出《内經》、仲景，故有趺陽與人迎同見者，此用《内經》兼襲仲景舊名之實事也。其卷中所列各條，皆與《脈經》僞卷不同，惟僞《脈經》卷一《脈形狀指下秘訣第一》與二卷《平人迎神門氣口前後脈第二》篇，則羼入其論證之首，是羣仙中忽雜鬼魔，至不可通。及考宋本目録及本卷，題下皆有「附」字，然後知此二篇爲後人刊本，取晚法以補原書之缺者也。略陳大略於此，餘詳《脈經僞卷補證》中。



注
 　字：原作「之」，據文意改。



注
 　手：原作「以」，據人民衛生出版社本《脈經校注》改。



注
 　左：原脱，據文意酌補。



注
 　腸：《脈經校注》作「腹」。



注
 　氣：原無，據文意擬補。



注
 　原注：原無此二字，兹補出，俾眉目分明。下「原注」同。



注
 　似：疑當作「是」。



注
 　簒：原作「纂」，據《脈經校注》改。



注
 　時時：原作「時肘」，據《脈經校注》改。








朱子跋長陽醫書郭書今刊本名《傷寒補亡》，有朱子此跋原文。



紹熙甲寅夏，予赴長沙，道過新喻，謁見故焕章學士謝公昌國於其家。公爲留飲，語及長陽沖晦郭公先生名雍言行甚悉，因出醫書、曆書數帙，《補亡》今有傳本，曆書未見。曰：「此先生所著也。」予於二家之學皆所未習，朱子此説是。不能有以測其説之淺深，則請以歸，將以暇日熟讀而精求之。而公私倥偬，水陸奔馳，終歲不得休，復未暇也。明年夏，大病幾死。適會故人子王漢伯紀自金華來訪，而親友方士繇伯謨亦自籍谿來，同視予疾。數日間，乃若粗有生意，問及謝公所授長陽醫書，即《傷寒補亡》。二君亟請觀焉。乃出以視之，則皆驚喜曰：「此奇書也。」此書以仲景原文爲主，不似後人分三部、分左右、分十二候之俗説。蓋其説雖若一出古經，而無所益損，以仲景本文爲主。然古經之深遠浩博難尋，而此書之分别部居易見也。采諸家附益之，故名《補亡》。安得廣其流布，使世之學爲方者家藏而人誦之，以知古昔聖賢醫道之源委，而不病其難耶？其書似合《傷寒》與《金匱》爲一，然以《傷寒》爲主，病之似傷寒者入之，若其他雜病，則不采入。予念蔡忠惠公之守長樂，疾巫覡主病、蠱毒殺人之姦，旣禁絶之，而又擇民之聰明者，教以醫藥，使治疾病，此仁人之心也。今閩帥詹卿元善，實補蔡公之處，而政以慈惠爲先，誠以語之，儻有意耶？亟以扣之，而元善報曰：「敬諾。」乃屬二君讎正刊補，而書其本末如此以寄之。得書、刻書之事。抑予嘗謂：古人之於脈，其察之固非一道，據《内經》立説。然今世通行，唯寸、關、尺之法爲最要，宋以後此法通行。且其説具於《難經》之首篇，全出《難經》，古書所無。則亦非下俚俗説也，以下俚俗説相比，是於《難經》有不足之意。故郭公此書備載其語，今《傷寒補亡》中全録《雜脈》、《平脈》二篇，並無《難經》論三部之文。不知何故。而并取丁德用密排三指之法以釋之。今本亦無此丁注，是所見又俗本誤，而後人删之耶？夫《難經》則至矣，與上自相矛盾。至於德用之法，自古診法，一指二指均可，不必三指也。密排三指，惟《難經》有此法。則予竊意診者之指有肥瘠，病者之臂有長短，疏排密排，就其脈動處下三指，足矣。以是相求，或未得定論也。《難經》寸、關、尺諸説皆不可通，故寸尺正名不能確定，無可依據。《脈訣》行之已久，乃不據寸尺名詞，直以高骨爲關，故朱子急取之。蓋嘗細考，經指《難經》言。之所以分寸尺者，皆自關而前卻，猶言前、後。以距乎魚際、寸。是名不由魚際定，包動脈而言。尺澤。尺澤，與《難經》「尺」字文同義别。是則所謂關者，必有一定之處，《内經》寸尺猶可依託，關則絶無此部位名詞。於此杜撰之「關」字必求其説，是亦圓誑而已。亦若魚際、尺澤之可以外見尺澤、魚際，可見者；穴道若太淵、尺澤之動脈，則不可見。而先識也，魚際、尺澤，與寸、尺不相干。然今諸書皆無的然之論，是三部之説，南宋猶未詳備。唯《千金》以爲寸口之處《千金》平脈大法第一篇。其骨自高，此誤羼平脈篇語。而寸、關、尺皆由是而卻取焉，「寸」、「尺」字義不可通，乃别以「關」字定之。則其言之先後，位之進退，若與經文不合。此指《難經》言。獨俗所傳《脈訣》此種妖書，雖發原《難經》，其父殺人，其子行劫，流毒愈遠愈深。五七言韻語者，詞最鄙淺，非叔和本書明甚，乃能直指高骨而爲關，今本《脈經》第一《分别三關境界脈候所主》全有其文。按朱子所見《脈經》本無此文，惟《脈訣》詳之。後人因朱子此説，乃補此説於僞卷第一，柳序以爲朱子不知正出《脈經》者，不知此僞卷出朱子之後。而分其前後，以爲寸尺陰陽之位，其《脈經》不詳三部，則全無此等説。《脈訣》晚出，診手之法，補苴尤詳。似得《難經》本指。明知其僞，而以爲有合於經，此如《四庫提要》於豐坊僞申培《詩序》、《子夏傳》，明知其僞，而以爲不可廢，其失相同。然世之高醫以其贋也，遂委棄而羞言之。《千金》、《外臺》之不用《難經》説，與此同意。予非精於道者，此語最確。不能有以正也，姑附見其説於此，以俟明者而折中焉。慶元元年乙卯歲，五月丙午日，鴻慶外史新安朱熹書。

後來脈書每引此跋爲證，因録原文，以見寸、關、尺之爲僞説，非古法。今本《脈經》有此文者，則爲後人所補之僞卷，非朱子所見之原本。或以爲朱子未見《脈經》者，誤也。








西晉王叔和《脈經》

原注：《唐志》不著撰人，《隋志》、《通志》、《通考》、《宋志》均有。






《揅經室外集·四庫未收書目提要》云：「高平人，官太醫令。甘伯宗唐人，宋校《劄子》引之。《名醫傳》稱：叔和博通經方，精意診處，尤好著述。是篇從宋嘉定何大任刻本影鈔，迥非朱子所見之真本。前有宋國子博士高保衡、尚書屯田郎中孫奇、光禄卿直祕閣林億校上序。舊序當有之，此序則有所改羼。書旣有改易，又何論乎序！世傳叔和《脈訣》一卷，乃後人依託爲之，與此絶不相同也。」僞書多矣，歌括特其中之一。叔和序：「脈理精微，其體難辨，弦緊浮芤，造脈名爲《難經》作俑。展轉相類，在心易了，指下難明。謂沉爲伏，則方治永乖。以緩爲遲，誤説。則危殆立至。況有數候俱見，異病同脈者乎？夫醫藥爲用，性命所繫。和、鵲至妙，尤或加思。仲景明審，亦候形證，一毫有疑，則考校以求驗。故《傷寒》古醫書仲景始詳方治，故《脈經》引仲景尤詳，如《千金》脈證十卷，大抵多出《脈經》。有承氣之戒，嘔噦此指《金匱》。發下焦之問。而遺文遠旨，代寡能用，舊經秘述，奥而不售。遂令末學昧於原本，互滋偏見，各逞己能，如《脈訣》祖《難經》是也。至微疴成膏肓之變，滯固絶振起之望，良有以也。序亦不盡原文，蓋宋末醫人以叔和書與己術不同，又欲借重其名，於是删補移易，以成今本耳。今撰集岐伯以來，逮於華佗，經論要訣，無《難經》。合爲十卷。百病根源，各以類例相從，聲色證候，古之《脈經》如此。後世僞書專造脈名，以脈定病，真僞之分如此。靡不該備。雖以「脈」名，内包望聞各種診法。其王、阮、傅、戴、吴、葛、吕、張，八家不知其名，今本亦無引用，疑此别書之文，誤引之。所傳異同，咸悉載録。誠能留心研窮，究其微賾，則可以比蹤古賢，代無夭横矣。」以上原序全文。宋林億等《校定脈經進呈劄子》：「觀其書，前尚有一段，此第二段起。叙陰陽表裏，辨三部九候，全用《難經》説。分人迎、氣口、神門，條十二經、二十四氣、此篇《駁義》已刊。奇經八脈，診法大謬。以舉五藏六府三焦二字誤衍。四時之疴。若網在綱，有條而不紊，使人占外以知内，誤用皮色説。視死而别生，句誤。爲至詳悉，咸可按用。其文約，其事詳者，獨何哉？蓋其爲書，一本《黄帝内經》，補羼四五卷，則全與經違反。間有疏略未盡處，而又補以扁鵲、《難經》外别有扁鵲。仲景、元化之法，自餘奇怪異端五行、時日之類。不經之説，一切不取。不經之説已經過半，何云不取？不如是，何以歷數千百年，而傳用無毫髮之失乎！此等文字，頗似《難經》稚弱。又其大較，以謂
 

注



 脈理精微，其體難辨，兼有數候俱見，異病同脈之惑，專之指下，不可以盡隱伏；而乃廣述形症虚實，《脈經》由《内經》、仲景而出，例應如此，《難經》以後之《脈訣》乃專説脈。詳明聲色王相，凡言王相者，皆屬聲色誤説，乃全歸之經脈。以此參仲景「三部不參」之「參」同。伍，決死生之分，故得十全，無一失之繆，爲果不疑。然而自晉室東渡，南北限隔
 

注



 ，天下多事，於養生之書實未遑暇，雖好事之家僅有傳者，而承疑習非，將喪道真，非夫聖人，曷爲釐正
 

注



 ！恭維主上，出是古書，俾從新定。臣等各殫所學，博求衆本，旣有「衆本」，當擇善而從。據經此指何經？《難經》耶？爲斷，去取非私。校定古籍，何得云「去取」、並自明「非私」耶？大抵世之傳授不一，其别有三：劄子原文「校讎中《脈經》一部」，當爲善本、足本，此則南宋以後之説。有以隋巢元方時行《病源》爲第十卷者，考其時而謬自破；有以第五分上下卷，而撮諸篇之文别增篇目者，推其本文而義無取。此等文字細研自知其誤。稽是二者，均之未覩厥真，各秘其所藏爾。不知所指。今則考以《素問》、《九墟》、以《黄帝明堂》爲《九墟》。《靈樞》、《太素》、如何在《難經》上？《難經》、《甲乙》、仲景時代亦顛倒。之書，指《辨脈》、《平脈》二僞篇。並《千金方》及《翼》説脈之篇此僞篇，宋校本不當引用。〇《傷寒》、《千金》説脈之書，皆有真有僞，本書亦然，是校真據真本，校僞據僞本。以校之
 

注



 ，除去重複，與《傷寒》同者。補其脱漏，引羼僞書。其篇第亦頗爲改易，此晚説，高校何至於此！使以類相從，仍舊爲一十卷，真是另作一書矣！總九十七篇。施之於人，俾披卷者足以占外以知内，又承襲前文之説。視死而别生，無待飲上池之水矣。」熙寧元年七月十八日進呈。

按：《甲乙·序》：「漢有華佗、張仲景。華佗性惡矜伎，終以戮死。仲景論廣伊尹《湯液》爲數十卷，當作「十數」。用之多驗。」仲景成書在前。下云：「近世太醫令王叔和，撰次仲景，指《脈經》言。選論甚精，指事施用。」按：《脈經》雖云「脈經」，而因病證乃論脈之同異，與仲景書體例相同。《難經》以後，脈書乃專言脈，創爲七表、八裏、九道、二十四名詞，以脈定病。明謂仲景成書在前，行世已久，明效具在，叔和乃編次之，則指《脈經》言，非謂仲景有法無書、待叔和而後編次，法雖傳於仲景、而書實成於叔和也。後人不審文義，誤讀「編次」二字，遂生荆棘。或藉此以攻仲景，以爲書非自作，集矢叔和，而仲景書遂有嫌疑之謗。今考《脈經》中其引仲景者至數卷之多，《傷寒》中《序例》《可不可》諸篇，確爲叔和集録。蓋《序例》及《可不可》諸卷本在《脈經》中，後人取以附入仲景書，遂與《脈經》重複，故今本宋校序云「删其重複」；其云「補其脱漏」者，則以祖《難經》之僞附之。今擬取《傷寒》附入之篇歸還《脈經》，僞書五卷，删出别行。離之兩美，庶兩書不致自相矛盾耳。



注
 　謂：原作「爲」，據《脈經校注》林序改。



注
 　「爲果不疑」至「南北限」：此十四字原脱，據林序補。



注
 　非夫聖人曷爲釐正：此八字原脱，據林序補。



注
 　以校之：三字原脱，據林序補。

　　　　　　　　〔附〕太素内經傷寒總論補證

廖　平　校録

楊世文　校點








校點説明



《傷寒總論》包括《外臺》第一卷諸論傷寒八家一十七首、《外臺》論傷寒六日數病源並方（方九）二十一首，附《病源時氣熱病温病日數表》、《華氏日數三十六日表》及《太素内經傷寒總論補證》、《熱病説》、《五藏熱病》、《邪中》、《邪客》等。廖平引用文獻，對諸家傷寒説進行辨析注釋，訂正文字訛誤，糾正似是而非的誤説。如日本丹波氏誤據《千金方》三十卷「江南老師秘仲景法」十六字一條，以爲孫思邈作《千金方》時，未見張仲景書；又以巢氏《源候論》雖録《傷寒論》語，不見一稱仲景，以爲從《小品》等轉鈔，亦未見仲景原文。廖平則認爲，仲景原文魏晉以下奉爲圭臬，巢、孫大家不可能未見全書，《千金方》十六字上下不承，當爲誤文。古人著書不録引書作者名姓，雖經文亦多如己出，其著書之體例如此，不能因巢氏不引仲景名，遂謂其不見仲景書。其説近理。引《小品》，非自下語。是書曾連載於《國學薈編》一九一六年第四期、一九一七年第一期。民國六年（一九一七）四川存古書局刊行，收入《六譯館叢書》。今即以此本爲底本進行點校。







傷寒總論

録《外臺》第一卷。






《外臺》第一卷諸論傷寒八家目録

陰陽大論一家一首。按《千金》此條爲《小品》所引，稱曰「經言」。《外臺》云「仲景同」，則非仲景書。陸氏力争此條爲仲景，誤也。

王叔和一家四首。《千金》叔和第三。

華佗一家三首。《千金》華佗在第二，叔和前。

張苗一家一首。《千金》第四同。

范汪一家二首。《千金》無二首，皆引經文。

《小品》一家一首。《千金》，《小品》在第一，「經言」以下即首條。

《千金方》一家一首。舊作「千金翼」，誤。

《千金方》引王叔和一家四首。此叔和文，舊作「千金」，誤。

《經心録》一家一首。

共一十七
 

注



 首。

《外臺》論傷寒六日數病源并方方九。二十一首。

附病源時氣熱病温病日數表。

華氏日數三十六日表。此册詳華氏法。


諸論傷寒八家合一十七首


《陰陽大論》《病源》引作「經言」，《外臺》引《小品》亦同，非仲景所有。云：舊以《運氣》七篇爲《陰陽大論》，丹波以運氣之説全不見於《五行大義》、《太素》，此七篇爲次注所補，非《素問》原文。春氣正時，下三時同。温與秋清對文，一作「煖」。和，仲景春温病即此温，非瘟熱。舊説皆誤。夏氣暑熱，按《内經》言寒熱不同者至詳盡，寒熱兼者亦分先後，或乃以《内經》熱病即傷寒，大誤。秋風清運氣清氣，即燥氣。凉，秋當爲燥，長夏乃爲濕。仲景中暍，今讀爲燥病。冬氣凛冽，爲寒。○《内經》：「冬傷於寒。」《雲笈七籤》引作「汗」，與「夏不汗出」相合。見劉松峰《説疫》。此則四時正氣風、暑、濕、燥、寒爲四氣。傷中則爲温熱、洞洩、痎瘧、欬厥，正病。《内經》作「必病」，必與正篆文相似而誤。之序也。《内經》四時天氣，人病形狀詳矣。○按：《病源》、《傷寒》時行温證同引此篇，古法治三門，其意相同。冬時嚴寒，邵氏《補亡》凡例十門，引此篇爲叔和撰次仲景之書。萬類深藏，君子周密，即《内經》藏於精者之説。則不傷於寒。《内經》以乘虚乃病。觸冒一人獨病，觸冒之蹤跡甚明，爲正病。不正之氣，人人同病，不見觸冒之迹，爲時行。之者，五虚又遇虚邪。○《天行》則云：節候有傷於人，則無觸冒之迹。乃名傷寒耳。四時之病，寒與熱爲巨，言寒而熱可推。其傷於四時之氣，風、暑、濕、燥、寒，應五時。皆能爲病。經云：春傷於風，夏傷於暑，秋傷於濕，冬傷於寒，四傷皆指天氣立名。○實則長夏濕，秋爲燥，文未備耳。以傷寒爲毒者，毒，厚也。如仲景書以「傷寒」名書。以其最成殺厲之氣也。四氣以熱、寒爲巨，經於熱病已詳，故仲景補詳寒病。中而即病者，今人以得而即病者爲感冒，不入「傷寒」。經中凡正春温皆爲留病，伏傳亦不言直中。皆誤。○《補亡》引此節爲叔和撰次仲景之書。名曰傷寒。四時皆同，中而即病，十中占七八；不即病，不過十之三。以上爲傷寒。○不即變例。病者，此爲變例，正多變少。寒毒不正之氣乃爲毒。藏於肌膚中，經所謂邪氣留連。○劉松峰以爲皆得而即病，並無晚發之理。按：此《内經》明文，不一而足，或以爲皆留病，或以爲無晚發，皆誤。至春變爲温病，此爲留病之一種。至夏春傷於風之留病。變爲暑病。暑由風變爲留病，亦有間傳者。冬傷於寒，夏生癉熱是也。暑病者，此謂暑由温變。熱極重於温也。温，温和；熱則大熱。○以上爲時行瘟病。是以辛苦之人，辛苦貧人以觸冒爲病，富貴之人以大温致病，皆能爲温。此以觸犯外邪言，故事屬貧人。春夏陽盛之時。多温春病爲留病。熱夏氣爲間時傳病。病者，分配二時。皆由冬亦可讀作秋冬。時觸冒寒冬。冷秋。之所致，夏則傷於暑，文有詳略。○《外臺》引《病源·温病論》從首止此。非時行之氣也。正氣不僅兩傷，爲單獨之證，○以上温病。○温熱皆天氣四時正病，非瘟疫。凡時行者，《病源·天行論》引從此始。春時應暖，與温同義。而反大寒；已過之氣，《病源》説，冬氣反温。冬傷於温，至春大寒，邪爲寒氣所束，不能出，至夏變爲熱病。○按此爲傷間時，爲熱之一類。夏時應熱，風近於熱，燥近於寒。而反大冷；未來之氣，《病源》説，春傷於不正之寒邪，至夏大冷，邪不能出，至秋變爲燥病。秋時應凉，四時分占五氣，秋傷於燥。經别有明文，秋傷於濕。濕爲長夏，其文不備耳。而反大熱；寒熱已過，温凉未來，《病源》説，秋傷於不正之熱，至冬大寒，邪不能出，至春變爲温病。○按《病源》説，以三時之病皆責之寒，此就寒示例耳，其實皆同，必能推詳，乃得經互文之義。冬時應寒，寒爲冬時正名。而反大温：運氣中所謂先天、後天。此非其時與四時所傷正氣不同。而有其氣。此謂厲氣，非四時正氣。是以一歲之中，不見觸冒之迹。長幼之病，非一人私有觸犯。多相似者。謂傳染病，以天時普遍，非如傷寒止中各人。《病源》「避温不相染方」云：此皆因歲時不和，温凉失節，人感乖候之氣而出病，則病之轉相染易，乃至延及外人。此則時行行如五行，太乙下行之行，非其時有其氣，如陽春有腳之説。之氣也。原注：仲景《病源》、《小品》、《千金》同。○此爲古經原文，非出仲景。陸氏誤以爲仲景。《補亡》云：《病源》、《千金》、《傷寒》時氣温病，治法不異。○以上經言一首，《小品》既稱經言，則《陰陽大論》當爲經，且原注既云仲景同，則爲古經，非出仲景明矣。

《病源》九卷「時氣病時氣、天行義同。發汗」《外臺·天行》引同。云：從立夏分四時，當以四立文，有脱誤。節後，應温。其中無暴大寒，又寒不冰雪，而人有壯熱爲病者，此屬春時陽氣，就春氣爲正，其名曰温病
 

注



 。發其冬時伏寒，此索《病源》無觸冒之迹，乃伏邪留病，邪氣留連。變留病乃言變，爲特别異常，百中之四五。若即病，非留病，則不可言變。即病多，留病少，醫當先詳即病法。爲温病也。此解春之温病爲冬寒留病，餘三時同此。從春分當爲立夏之誤。以後至秋分節前，當爲立秋。天有暴寒者，非正氣爲厲氣。皆爲時行寒疫也。此寒不出於冬時，春夏皆有不正之寒氣。一名時行傷寒。非冬而寒，如行春夏，故曰時行。○此解時行。夏時應熱，而反大冷，變爲寒疫。餘三時同。此是節候有寒，專言寒以示例。傷於人，非
 

注



 觸冒之過也。與正傷寒不同。若三月四月，春夏之交。或有暴寒，以寒爲標目，餘從同。其時
 

注



 陽氣尚弱，爲寒所折，通論四行之寒行爲病。病熱由與猶同。小輕也。熱病。五月六月陽氣已盛，爲寒所折，病熱則重也。此分夏寒熱病之輕重。七月八月入秋。陽氣已衰，爲寒所折，病熱寒皆變熱。亦小微也。此上三等。皆解時行傷寒之輕重。其病與温春正病。及暑病夏正病。相似，形似而根由異。但治
 

注



 有殊耳。故傷寒、時行分爲二門。

又《病源》九卷「温病」：病由春得，爲「温」字本義。病有數種不同。「凡病傷寒而成温病者，先夏至當爲立夏。日爲病温，春傷風，爲温病。後夏至同上當爲立夏。日者爲病暑。夏傷暑，乃熱證。故曰冬三月亦法日度。早卧晚起，晚明。必待日光，使志若伏若匿。所謂藏精。若有私意，若已有得，去寒不順時。就温，過暖。無泄皮膚，汗泄即爲不藏精，非房勞。使氣亟奪。冬汗傷精。又因於寒欲如運樞，故冬傷於寒，《雲笈七籤》引作「汗」。春必病温也。留病「必」讀如字，即病則「必」當讀作「正」字，不作「必」也。又有冬時傷非節之暖，名爲冬温指氣，非指病。冬温，「温」字止作「暖」字，讀則「春温」之「温」字，可知。之毒，必非常氣乃爲毒。與傷寒正氣即病。大異也。冬寒爲正，温爲變。有病温者，乃天行之病耳。乖候之氣。其冬月温暖《傷寒》「温」字當作「暖」字讀，觀此連文可知。之時，所謂冬温。人感乖候之氣，未遂發病，留病。○劉松峰所謂冬暖無病，非。至春或被積寒所折，寒來折病，别爲一門。春如此，夏寒亦同。○春不寒則否。毒氣不得泄，四時寒束，間時而發之一類。至天氣暄熱，夏至。温毒冬日伏温。始發，間時乃病。則肌肉斑斕也。前後三時，舉此示例。經曰：篇名。虚邪賊風，避之有時。恬淡虚無，真氣從之，精神内守，病安從來。能按蹻藏精，則四時不病。故曰人清静則肉腠閉拒。《五診篇》以皮爲始。雖有大風苛毒，弗之能害。」此不病之説。又云：篇名。「四時陰陽者，萬物之根本也。是故聖人春夏養陽，秋冬養陰，以從其根也。從陰陽則生，逆之則死。故曰：《金匱真言》。精者，身之本，藏於精者，與按蹻同。春不病温春正病爲温。也。四時不病，「春不病鼽衄」四句是也。有熱病。病温，春氣風，傷風即病，爲春温。汗出，與傷寒同，治表汗之。輒復熱，順則不復熱。而脈躁疾，順則脈和。不爲汗衰，順則以汗而愈。狂言不能食。此爲春温劇證，特别提出，亦如傷寒之死證，不可誤以爲春正病皆如此，乃名温。病名爲何？」曰：「病名陰陽交，陰陽交病，即傷寒之兩感，劇者死。交者死。傷寒兩感者死。人所以汗出者，三焦主之，氣化則出。皆生於穀，穀生於精。穀、精二字當互易，謂汗生於精，精乃生於穀耳。今邪氣交争於骨肉之間，此骨肉字，即上陰陽，一内一外，一藏一府。而得汗者，是邪卻而精勝也。精勝乃能生汗。精勝則當能食而不復熱。以汗解愈。熱者，邪氣也；汗者，精氣也。令汗出精戰勝。而輒復熱者，邪勝在後。是邪勝也。不能食者，精無神也。不食無穀，則精不能生。病而留者，其壽可立而傾也。兩感死證。汗出而脈尚躁盛者死。死證一。今脈不與汗相應，不勝其病也，其死明矣。死證二。狂言者是失志，失志者死。死證三。今見三死，不見一生，以證變分生死之占。雖愈必死。《病源》時行熱温，各種證候皆同傷寒。凡膚今本經作「尺膚」。熱，診皮。其脈盛躁者，診皮、脈外，尚有色診，合爲三法。病温也。春傷於風之所得，治法、病象全同傷寒。所以名之爲温者，以春時即病故也，舊説皆誤。其脈盛而滑者，滑與緩屬診皮。汗且出也。温病即傷風自汗。凡温即仲景中風。病人三二日身軀熱，發熱。脈疾，絡筋疾促，非診動脈。頭痛，表證未解。食飲如故，脈筋絡。直疾，痙癇病。八日死。死證一。四五日頭痛，脈疾，喜吐，脈來細，十二日死，此病不療。死證二。八九日脈筋絡。不疾，身皮膚。不痛，目不赤，色不變，無外病。而反利，脈來牒牒，此乃動脈。按不彈手指，時大，心下硬，十七日死。死證三。病三四日以下，不得汗，脈大疾者生，脈細小難得者，死不治也。死證四。下利，腹中痛者，死不治。」死證五。

王叔和所謂撰次仲景之《脈經》。曰：《千金》引列華佗後。○《傷寒·序例》不出叔和，首條《大論》亦出古經，乃後人多以爲仲景原文者，大誤。傷寒之病，逐日淺深，以華佗法言之，非六經分日。以施方治。今世人得傷寒，或始不早治，一誤。或治不對病，二誤。或日數久淹，困不告醫，承一誤言。醫又不知次第承二誤言。而治之，分經，每經各有表裏，汗、吐、下三法。則不中病。謂不師法仲景。皆以臨時消息制方，無不效也。今搜採所謂撰次。仲景舊論，言舊論，則非無成書，待叔和新撰。○《甲乙序》所謂叔和編次仲景者也。仲景有原書，叔和所編爲《脈經》，《太平御覽》引高湛《養生論》云：「叔和撰《脈經》十卷。」又云：「編次仲景爲三十六卷。」此「卷」字當讀爲「篇」字，指《脈經》篇數言，非别有一書。録其證候，詳證。診脈聲色，聞、望、切三法。○以上《脈經》所詳。對病制方，古《脈經》有方。有神驗者，擬防世疾也。此爲叔和《脈經》，非《傷寒·序例》，後人舉以附《傷寒》，今當歸還《脈經》。○《脈經》不盡録方，證、色、脈既明，則對方自易。○以下《序例》同。

又《補亡》作「問曰：服藥四方異宜，如何？叔和曰」。土地高下、寒温不同，以下爲《四時異宜》，詳四時分治。物性剛柔，飡居亦異。是故黄帝興四時之問，詳《四方異宜篇》。岐伯舉四治之能，四方脈既異，治亦殊。以訓後賢，開其未悟，臨病之工，宜須兩審。《小品》、《千金》同。○今從《補亡》别提入《四方異宜篇》。

又曰：《千金》卷九引叔和從此始。○《補亡》作「汗不失其宜，何如？仲景曰」，以此叔和爲仲景。夫表和裏病，《序例》、《補亡》作「陽盛陰虚」，不如此本明切。下之而愈，汗之則死；裏和胸、腹、胃無病。表病，皮、膚、肌有病，《序例》作「陽虚陰盛」。汗之而愈，下之則死。《補亡》文有小異。夫如是，則神丹此舊法。不可以誤發，原注：神丹丸在此卷「崔氏部」中，六味者是也。甘遂何可妄攻？原注：甘遂屬水，導散也。在第三卷「天行狂語部」中，甘遂二味者是也，出《千金方》。表裏《補亡》作「虚實」。之治，相背千里，吉凶之機，應若影響。《補亡》有「豈容易哉」，「然」作「説」。然則桂枝下咽，表和《補亡》作「陽盛」。則斃。原注：桂枝湯在此卷「仲景日數部」中，桂枝等五味者是也。承氣入胃，裏平《補亡》作「陰盛」。則亡。原注：承氣湯在此卷「仲景日數部」中，三味者是也。○日數，《外臺》書名，文當曰「日數部仲景方」，陸誤讀，遂以《外臺·日數篇》爲仲景書矣。此表外三日三部。裏内三日三部。虚實仲景虚實不一，此爲扼要。之交錯，其候至微，易致顛倒。發汗、表三部。吐、下裏三部。之相反，其禍至速，以下《補亡》無。而醫術淺狹，爲治乃誤，使病隕没，自謂其分，至令冤魂塞於冥路，死屍盈於曠野。仁者鑒此，豈不痛歟！《千金》引此止。下接論日數條，與此異。

又：《補亡》作「問曰：表裏或至於俱感，汗下不可以並行乎？仲景答之云」。凡兩感病《内經》熱病、刺五藏病，皆爲兩感。俱作，表裏同病。治有先後，《内經》已詳。發表汗。攻裏，吐、下。本自不同。有標本緩急之别。而熱迷妄意者，乃云神丹、表汗。甘遂裏下。合而服之，不分先後。且解其外，又除其内，雙解。言巧似是，於理實違。與經不合。安危之變，豈可詭哉！以下《補亡》無。夫病發熱而「而」下當有「不」字。惡寒者發於陽，無熱而惡寒者發於陰。仲景有此文。發於陽者表。可攻其外，發汗。發於陰者内虚證。宜温其内。實則下之，虚則温之。發表以桂枝，温裏宜四逆。四逆湯在第二卷「傷寒不得眠部」中，三味者是也。○通按：第二卷「傷寒不得眠部」並無四逆湯三味方，惟「小便不利部」内有四逆散加減法。○以上叔和一家四首。

華佗曰：《千金》引在叔和前，《傷寒補亡》有華佗法五問。一問曰：「『華佗治傷寒與仲景少異，何謂？』《千金方》載華佗之言曰。」夫傷寒始得，《病源》時行病亦同引。一日在皮，當摩膏、火灸即愈。若不解者，至二日在膚，可法鍼，服解肌散發汗，汗即愈。《外臺·日數》引《病源》云：「諸陽在表，表始受病，在皮膚之間，故可摩膏、火灸之，發汗而愈。」若不解者，至三日在肌，《泰西解剖學》分皮部爲數層，肌在内，今以屬絡。復發汗則愈。《外臺》引《病源》：三日病，未入於藏，故病可汗而解。若不解者，有别故。勿復發汗也。此説今可考者，《病源》、《千金》、文仲、《外臺》、龐安時、郭雍
 

注



 、《吴氏要論》共六家
 

注



 ，未見者尚有之。至四日在胸，《病源》上從《内經》分經，下以六層分日數，配六經爲互文起義，後人混合讀之，又不知互文之例，所以誤也。宜服藜蘆丸，微吐則愈。《病源》：傷寒時行四日，其病在胸膈也，故可吐而愈，熱病、温病俱同。若更困，《時行》引作「病故」。藜蘆丸不能吐者，服小豆瓜蒂散，吐之則愈。視病尚未醒。醒者《時行》引作「了了」。復一法鍼之。藜蘆丸近用損人，不録之。瓜蒂散，在卷末雜療中，《范汪方》二味者是也。五日在腹，《病源》、《傷寒》、《時行》同云：其病五日在腹，故可下之而愈矣。六日入胃，入胃則可下也。以下七十字，出《天行篇》引補。百無不如意，但當諦視節度與病耳。若食不消病句。亦與時行病俱發熱頭痛。句。食病，當速下之；胃中有食物、燥屎。時行病，非有食物。當待六七日下之。邪已入，化熱。時行病始得，一日在皮，二日在膚，三日在脈，四日在胸，五日在腹，六日入胃，入胃乃可下也。以下七十字從《病源》、《天行》引補，當爲此節脱文。若熱毒在外，未入於胃，而先下之者，其熱乘虚入胃，則爛胃也。然熱入胃，要須下去之，不可留於胸中也。成無己《明理論》引華説亦數見。


附張仲景華佗五問
 出郭氏《補亡》。

問曰：「華佗治傷寒與仲景少異，何謂？《千金方》載華佗之言」云云。雍曰：「元化之術，指日期爲候。仲景雖指日，而要在察陰陽六經之證，此其所以若少異也。不異。要之仲景規矩準繩明備，足爲百世之師，元化自得神術，惟可自用。故《外臺》言元化『藜蘆丸近用損人，不録』。則知後人不能學也。」二家本同，郭氏從誤説，乃以爲異耳。

問曰：「仲景、元化之術，孰優？」雍曰：「未易優劣。古法實同。大抵仲景之術，得於學識，元化之術，得於心悟。此如後世論李、杜詩學，一才一學，論他條可也，論傷寒則不當如此。心悟則變化無常，自用多奇，而學者鮮能從。如《三國志》傳諸條。必欲從上聖之精微，而爲百世之楷模，非仲景而誰歟？《傷寒》書則同，外傳奇逸，仲景亦有之。故仲景之於醫道，守其常也；元化之於醫道，從其變也。」以常變、經權説二家，非。《華佗列傳》多奇論，至此日數，不得以爲奇異。

問曰：「元化臨終之日，焚書於獄中，曰『此書可以活人』。後世謂所焚之書爲仲景之書，是耶？非耶？」雍曰：「非也。仲景之書，出於元化之後也。」曰：「異哉！仲景漢人，元化魏人，安得書出其後？」曰：「仲景、元化同爲漢末人，仲景不仕魏，故世稱爲漢仲景。元化仕曹氏，故世稱爲魏佗也。考之於史，元化死於吕布、陳登之際，計其時，在建安之初，是時佗已百餘歲矣。仲景敘論曰：『余宗族素多，向餘二百。建安紀年以來，曾未十稔，其死亡者三分有二，傷寒十居其八。感往昔之淪喪，傷横夭之莫救，乃勤求古訓，博採衆方，爲《傷寒雜病論》，合十六卷。』按：此序惟此數句似自撰語，首尾多出「千金」，疑爲後人所補，真僞不可知。則是書作於建安十年之後，故知二公聲跡相接，而仲景猶後進也。」據序立説，亦可。

問曰：「世獨重仲景之書，華無成書。何也？」雍曰：「陶隱居、孫真人，可謂古之名醫矣。陶論《醫方》曰：『惟張仲景一部最爲衆方之祖。』《胎臚方藥》即始列方藥爲方書，仲景書亦用以前成方，如侯氏黑散是。孫真人曰：『傷寒、熱病，分兩門。自古有之，名醫、睿哲，多所防禦。至於仲景，特有神功，尋思指趣，莫測其致，所以醫人，未能鑽仰。』見《千金翼》。以二者之言推之，宜其特重於世也。又：「孫真人曰：《千金翼·總論》。『尋方之大意，不過三種。一則桂枝，二則麻黄，三曰青龍。此爲後人據《太陽篇》目誤改者，二當曰瓜蒂，三當曰承氣。凡療傷寒，不出之也。』而説者謂如太陽中暍，燥證爲暍。《内經》「秋喝」，「喝」當作「暍」，非熱證。當用白虎，不可誤服桂枝、麻黄，此古人所未至，何也？」雍曰：「傷寒之初，惟有桂枝、麻黄、青龍三證，故不出用此三藥。若言中暍，非。中暍非傷寒，《傷寒雜論》有四時之病，不獨言傷寒。自是别病，與濕熱暍同爲傷寒，互文見義，示例相包之義。當用白虎，何緣

 用此三藥？非古人所未至，蓋論者誤以中暍爲傷寒也。」中暍當爲秋燥，《内經》、《傷寒》中燥病，近本多誤作熱火，喻嘉言

 直改經立「燥門」，非。

問曰：「元化之書，有傳否？」雍曰：「未之見也。載於《千金》者，亦雜以孫真人之言。近世蘄水龐安常論中所載，其言少異。」曰：「龐氏所載何如？」曰：「龐氏曰華佗治法云，傷寒病起自風寒，入於腠理，與精氣分争，營衛否隔，周行不通。病一日至二日，邪氣在孔竅、皮膚之間，故病者頭痛、惡寒、身熱、腰脊强直，此邪氣在表，隨證發汗則愈。病三日以上，氣浮上部，填塞心胸，故頭痛、胸中滿，或多痰涎，當吐之則愈。病五六日以上，氣結在藏府，故腹滿、身重、骨節煩痛，當下則愈。」其文與《千金》又小異。○華氏法，龐安常與成無己尚能用之，以下則不見引用。

若得病無熱，無表證。但狂言、煩燥已入陰分。不安，精采言語與人不相主當者，勿以火迫之，但以五《千金》作「豬」。苓散一方寸匕，水和服之。原注：五苓散，仲景云豬苓散是也。在第二卷「傷寒中風部」中，《千金翼方》五味者是也。當以新汲井水，强飲一升許，此仲景水法，所當發明者。若一升半可至二升，益佳。令以指刺喉中吐之，邪在胸。病隨手愈；不即吐者，此病輩多不善。《千金》無此六字。勿强與水，停即一作「則」。結心下也，仲景禁水之法。當更以餘藥吐之，皆令相主當者，不爾即危。若此病不急以豬苓散解吐之者，其死殆速耳。亦可先吐去毒物，及法鍼之尤佳。《病源·時行》從首引至此，此條詳治法。《千金》此下有「夫飲實者，此皆難治，此則三死一生也。病者過日，不以時下，則熱不得泄，亦胃爛班出」三十四字。

又云：華氏二首。春夏無大吐下，宜詳「大」字義，非必禁吐下。秋冬無大發汗。以乖時令收藏。發汗法，冬及始春大寒時，宜服神丹丸，亦可摩膏、火灸。原注：膏在雜療中。黄膏七味，白膏四味，《范汪方》是也。若末春、夏月、初秋，凡此熱月，不宜久灸，華氏辨四時分治法。又不宜厚覆，宜服六物青散。原注：青散在雜療中，《范汪方》六味是也。若崔文行度瘴散、原注：度瘴散在雜療中，《范汪方》四味者是也。赤散、原注：赤散在雜療中，《范汪方》七味者是也，本出華佗。雪煎亦善。原注：雪煎在雜療中，《古今録驗方》三味者是也。若無丸散及煎，但單煮柴胡數兩，傷寒、時行，二種病。並可服也。瘟在其外。不但一也，《千金》無此四字。至再三發汗不解，當與湯，實者轉下之。其脈華氏診脈法。朝夕駃者，爲實癖也。朝平夕駃者，脈因時而變，醫所當究。非癖也，轉下湯爲可早與，但當少與，勿令下多《千金》作「大下」。耳，少與當數其間也。

病有虚煩熱者，内因。《千金》作「諸虚煩熱者」。與傷寒相似，偶同。然不惡寒，身不疼痛，故知非傷寒也，不可以一二端定病。不可發汗。熱證不可汗。頭不痛，脈不緊數，故知非裏實也，不可下也。非裏證。如此内外皆不可攻，而師强攻之，必遂損竭，多死矣。以上論熱病。諸虚煩，以下詳虚煩。但當行竹葉湯，原注：竹葉在第三卷「天時虚煩部」中，出文中方是也。若嘔者與橘皮湯一劑，不愈者，可重與也。《千金》共爲一條，此下有「此數用，甚有效驗，傷寒後虚，亦宜服此湯」十八字

 ，當爲《千金》所加。○原注：橘皮湯在第二卷「傷寒嘔噦部」中，四味者是也，出於《深師方》。○《外臺》於本書篇目自稱部中，以上二條亦其明證，故斷不可以「日數」爲仲景篇目。此法官泰數用甚效，傷寒後虚煩，亦宜服此湯。仲景、《千金方》同。○以上三首爲華氏一家。

陳廪丘云：《千金》引在第三。或問得病，連服湯藥發汗，汗不出，如之何？此條專詳蒸汗法，《太平御覽》七百二十二引《晉書》載此事，在《張苗傳》中。答曰：《醫經》云：連發汗，汗不出者死。《御覽》引作「陳得病，連服病發汗藥，汗不出」。吾《御覽》作「自」。思可蒸之，如蒸《御覽》無此字。中風法，蒸濕《千金》作「温」。之於外，《御覽》作「令温氣於外」。迎之，不得不汗出也。以蒸温之氣招汗。後《御覽》作「服」。以問張苗，自病訪醫。苗云：「曾有人作事，疲極汗出，卧單簟中，冷《御覽》作「令」。得病，但苦寒踡。《御覽》云「病發增寒」。諸醫與丸散湯，四日之内凡八發汗，邪在表。汗不出。苗令燒地布桃葉於上。蒸之，即得大汗，《御覽》有「便」字。於被中就粉傅身，極燥乃起，《御覽》作「廪丘如其所言，果差」。蒸則必先預備。便愈。後數以此發汗，汗皆出也。此下當爲《外臺》所加。人性自有難使汗出者，特别表實。非但病使其然，此追論平日。蒸之無不汗出之也。」原注：《小品》、《千金》同，蒸法在此卷「崔氏日數部」中，阮河南法。又有桃葉湯熏，其法在第三卷「天行部」中，文仲方支太素法是。《千金》此下尚有六十字，此節之。○世補齋據「仲景日數」文，定「日數」爲仲景原書，又何以解「崔氏日數部」乎？

范汪《御覽》引《晉書》曰：范汪，字元平，性仁愛，習醫術，常以振恤爲事。凡有疾病，不限貴賤，皆爲治之，十能愈其八九，撰方五百餘卷，又一百七卷，後人詳用，多獲其效。論黄帝問於岐伯《千金》無此六字。曰：「人傷於寒，而得病，何以反更爲熱？」岐伯曰：按：此「岐伯曰」三字當爲「師曰」，下同。「極陰變陽，寒盛則生熱，熱盛則生寒，諸病發熱、惡寒、脈浮洪者，便宜發汗。」仲景「可汗」。「當發汗，而其人失血及大下利，當在禁汗之例。如之何？」岐伯答曰：「數少與桂枝湯，此湯出仲景，非經之文。使體潤熱，熱汗纔出，仲景同。連日如此，自當解也。」《千金》同。

《九卷》云：隋唐以前稱《靈樞》爲《九卷》。黄帝曰：此范汪所引。傷寒、此一病。熱病又别一病，其法相同，非傷寒即熱病異名。死候有九。《太素》云不可刺者九。一曰汗不出，大灌《内經》作「顴」。發下當有赤字。者死。《太素》云汗不出大灌發赤，噦者死。○通按：《靈樞·熱病論》中大顴發赤，噦者死。二曰泄而腹滿甚者死。「甚」一作「黄」。三曰目不明，熱不已者死。四曰老人、嬰兒熱病，專指熱病。腹滿者死。五曰汗不出，嘔下血者死。六曰舌本爛，熱不已者死。七曰欬而衄，汗不出，出不至足者死。八曰髓熱者死。九曰熱而痙者死。熱病專指熱。痙者，傷寒亦有痙。腰反折，瘈瘲、齒噤齘也。熱病七八日，脈不燥不數，後三日中有汗。三日不汗，四日死。熱病已得汗，而脈尚躁盛，此陰脈之極也，死。其得汗而脈静者，生。熱病脈常盛者，而不得汗者，此陽脈之極也，死。脈盛躁，得汗者，生。《甲乙》、《太素》同。士弱氏曰：灌發，灌驟也，漬也。先不出汗，後則若灌溉之驟至，而淋漓浸漬，亡陽也。

《小品》論《補亡·名例引》問曰：「有以傷寒、温疫爲不異者，何如？」孫真人曰「《小品》云」。曰：《千金》引在首條，引有經言，即此卷。首卷《陰陽大論》。○此條駁傷寒、瘟疫同病，以雅俗異詞之誤。古今相傳稱傷寒爲難療四時正氣。之病，天行温疫是毒病之氣，時行非常。而論療者，不别傷寒與天行温疫爲異氣耳，云傷寒是雅士之辭，云天行温疫是田舍間號耳，不説病之異同也。考之衆經，其實殊矣。分傷寒與天行爲二，即首條仲景説。所病不同，方説宜辨，《補亡》云：「上古之書論歲露者，自越人、仲景之下，皆不言及之。今雖有遇歲露而死者，世奚之辨，皆謂之傷寒時行也。是以略述其要言焉。出第十四卷中，《千金》同。

《千金翼》翼字當删。論按：此在今本《千金方·傷寒例第一》論中。曰：人生天地之間，命有遭際，時有否泰，吉凶悔吝，苦樂安危，喜怒愛憎，存亡憂畏，關心之慮，日有千條，謀身之道

 ，時生萬計，乃度一日。是故天無一歲不寒暑，人無一日不憂喜。内因。故有天行瘟疫病者，則天地變化之一氣也。與正傷寒不同。斯蓋造化必然之理，不得無之。故聖人雖有補天立極之德，而不能廢之。雖不能廢之，而能以道御之。其次有賢人善於攝生，能知撙節，與時推移，亦得保全。與《上古天真論》同意。天地有斯瘴癘，還以天地所生之物以防備之。命曰知方，則病無所侵矣。然此病也，俗人謂之横病，《補亡》别爲一條，爲《敘論》五問之一。多不解療。本有不治自愈一説。皆云日滿自差，以此致一有夭字。枉者，天下大半。此又一流弊。凡立一法，必有一弊。凡始覺不佳，即須救療，迄至於病愈，湯食競進，折其毒熱，《千金》作「勢」。自然而差。有服藥不愈者。必不可令病氣自在，恣意攻人，拱手待斃，邱引此止。斯爲誤矣。今博采羣經，以爲上下兩卷，《千金方》傷寒九、十兩卷。廣設備擬，好養生者可得詳焉。此《千金》、《傷寒》二卷之序。《翼》傷寒亦二卷，亦九、十云。

《千金方》論此段《千金》卷九，引在王叔和條中。此叔和語，非《千金》原文。病：《補亡》引近世蘄水龐安時曰：華佗治法云。又夫傷寒病者，起自風寒，風爲陽，寒爲陰，二者相反，病者不同，其初得之或同，人禀不同，無大分耳。入於腠理，與精氣分争，營衛否隔，周行不通。病一日至二日，巢氏亦一二日合言。氣在孔竅皮膚之間，華氏一日皮，二日膚。故病者頭痛惡寒，腰脊强直，《千金》作「重」。六經各有表證。此邪氣在表，合三日肌言之。發汗則愈。以上爲三陽，謂三表，不指三經。三日以上，當作「下」，謂四日。氣浮在上部，以三裏分之胸上腹下。填塞胸心，故頭痛，胸中滿，四日在胸，龐氏有「或多痰涎」四字。當吐之，則愈。以爲一陰。五日以上氣沉，龐氏無此字。結在藏，五日在腹，居心下。故腹脹、身重、骨節煩疼，當下之，六日在胃，此合言之。則愈明矣。以下《補亡》無。當《千金》作「明當」。須消息病《千金》有「之狀」二字。候，不可亂投湯藥，虚其胃氣也。經言：《内經》文，《傷寒》大例。「脈微不可吐，虚細不可下。」又夏月亦不可下，此醫之大禁也。原注文仲同。又脈有沉浮，轉能變化，或人得病數日，方以告醫，雖云初覺，視病已積日在身，其病源《千金》作「疹療」。結成，非復發汗解肌所除，當診其脈，隨時形勢，救解未晚也。不可苟以次第爲固，失其機要，乃致禍矣。此傷寒次第。病三日以内發汗者，謂當風解衣，夜卧失覆，寒濕《千金》作「温」。所中，並時有疾疫、賊風之相染易，爲惡邪所中也。外因。至於人自飲食生冷過多，腹藏不消，轉動稍難，頭痛身温，内因。其脈實大者，可吐下之，不可

 發汗之也。按：此王叔和申明華氏法，則叔和《脈經》亦同。今本不同者，後人所改。《傷寒補亡》華氏此法問者五條。元明以下，則談此法者更見少矣。

又，據《千金》，此條當冠「《千金》論曰」，上一條當改歸叔和。○《補亡》「張華叙論五問」引作「問曰：凡有病不時治，何如？仲景曰」，以《千金》爲仲景。凡人有少病，苦似不如平常，則須早道。《千金》同，一作「治」。若隱忍不療，作「治」。冀望自差，須臾之間，以成痼疾，小兒女子，益以滋甚。若天行，《千金》作「時行」。當自戒謹，《千金》有「謹」字。若有小不和，則須救療，尋其邪由，及在腠理，病在表，汗即愈。以時早療，鮮有不愈者。患人忍之數日乃説，邪氣入藏，則難可制止，此須和緩，亦無能爲也。癰疽疔腫，《千金》有「從痺客性」四字。尤爲甚急。此自養之至要也。此在《千金方》九卷引四家以後之自論。

又，《補亡》「叙論五問」引作「問曰：治湯藥何如？仲景曰」。凡作湯藥，不可避晨夜、時日吉凶，郭引無四字。覺病須臾，即宜便治，不令早晚，則易愈矣。服藥當如方治。《千金》作「法」。若縱意違師，不須療之也。此條言宜早治。

又，此條專論飲水。凡得時氣，病五六日而渴欲飲水，此爲飲食禁法。飲不能多，不當與也。所以爾者，腹中熱尚少，不能消之，便更與人作病矣。若至七八日，大渴欲飲水者，猶當依證而與之，《千金》重「與之」字。勿令極意也。能飲一斗者，與五升。若飲而腹滿，小便澀，若喘、若噦者，不可與之；飲而忽然大汗出者，已《千金》「欲自」。愈也。人得病，能飲水者，欲愈也。出第九卷中。《經心録》論曰：「傷寒病錯療，禍及如反掌耳。」故諺云「有病不治，自得中醫」者，論此疾也。其病有相類者。傷寒、冬寒。熱病、夏病。風濕、春病。濕病、長夏病

 。陰毒、陽毒、熱毒、四時病之劇者。温疫、天行、節氣，此又非四時正氣。死生不同，形候異别，宜審詳也。出第二卷中。

《外臺》論傷寒六日數，《病源》并方，方九二十一首。「日數」二字，《外臺》自立部分之名，非仲景書。《病源》，巢氏書名。此篇集《内經》、《病源》、仲景三書而成，《病源》多在仲景前，陸氏乃以爲仲景「日數」部，誤。

《病源》：首引《素問》，已别見，故不録。「傷寒一日，太陽受病。」共三十六日，以六經配六日，互文見義，舉一隱五也。太陽者，小腸《千金》作「膀胱」。之經也，爲三陽首，指一日之皮言，非以太陽爲首。故先受病，皮在五層之先。其脈絡於腰脊，主於頭項，三陽則表證詳，三陰幾不見表證，互求之即得。故得病一日，項、背、膊、腰、脊痛也。此爲太陽一日在皮之病，其餘五經一日同在皮，經雖異而病同，又當由本論篇中詳後五日，汗、吐、下之，二表三裏也。

又，傷寒二日，陽明受病。舉二日以示例，餘五日病從略。陽明者，胃之經也，主於肌肉，診絡法。其脈絡鼻入目，故得病二日，專指二日言，他日有變。肉熱鼻乾，已過皮到膚，近肌矣。不得眠也。眠爲瞑目，邪在經，故目不得瞑，寤而不寐也。諸陽在表，皮、膚、肌三陽。表始受病，在皮、膚之間，華氏曰：一日在皮，二日在膚。故可摩膏、火灸、發汗而愈。治法與佗同。按《病源》、《傷寒》、《外臺》時行、熱病、温病皆以日分。病同華氏，詳後。

仲景《傷寒論》：引仲景方在《病源》後。「傷寒一二日，心中悸而煩，小建中湯主之。」《病源》「傷寒三日，舉三日在肌病，餘五日從略。少陽受病。」少陽者，膽之經也。膽爲外腎之古名，即今世俗之所謂命門，論官法，乃以肝下所附之血海爲膽。其脈循於脇，上於頸耳。邪中頰脇則直中，故一云腎竅於耳。故其三日，三日在肌，舉以示例。胸脇痛而耳聾也。三陽裏證，由三陰推之。三陰表證，由三陽推之。三陽經絡由皮而肌。始相傳，六層日數法乃言傳祇在本經，他經不言傳。病未入於藏，讀作「裏」。六經皆經，病不入藏。故皆可汗而解。仲景與《内經》同，三陽專主表解，時氣、熱、温同。

仲景《傷寒論》：療太陽病，三日發其汗，謂皮、膚、肌三者，皆可發汗。病不解，蒸蒸發熱。熱者，病已入裏，下之，愈。屬調胃承氣湯方。裏證主吐下。

《病源》：「傷寒四日，舉四日以示例。太陰受病。」從臂
 陰處得之。太陰者，四日病在胸。脾之經也，手太陰在臂陰，足太陰在
 陰。爲三陰之首，以胸爲腹、胃之首，不謂傳經，脾在外一層以下，二陰必由此過。是知三日以前陽肌以外爲陽。受病訖，仲景之三陽。傳之本經各有六層，各有六日，由外至内爲傳，若與他經同病，爲合爲併，不相傳也。於陰，胸以下爲陰，仲景之三陰。而太陰直中即病。受病焉。陰經不由陽經傳。其脈五藏六府各有系脈相連屬以通氣，解剖學每以此系絡爲水道，則誤也。絡於脾，周身經系，惟解剖學詳明，此當推考，能内外相合，則兩美矣。主於喉嗌，故得病四日，以四配之，爲互文起義。則腹滿而嗌乾，以上爲裏病，不在表。其病在胸膈也，巢氏以太陰所列，爲四日在胸膈之病，則餘五日不詳，爲各舉一日以示例無疑。故可吐華氏四日治法。而愈。此爲華氏法之六層六日，四日在胸，六經所同，非獨脾經爲然。

又，「傷寒五日，少陰受病」。舉五日以示例。少陰者，腎衝、任合外腎，非腰。之經也，其脈貫腎絡肺繫於舌，腹中藏府，各有絡系，以相連屬通氣，解剖學每以溺尿爲津液者，誤。故得病，指五日言。口燥舌乾，舌病屬少陰之經。渴而引飲也。此五日病，餘五日病當從本篇推之。○病由經而生。其脈在腹，再言其病，此日數華氏所詳，與六經次第别爲一門，五日六經皆同。故可下《内經》作「泄」。而愈矣。凡時氣熱温，五日皆同。少陰發汗，即爲在表之證。

《病源》：「傷寒六日，厥陰受病。」厥陰者，肝之經也。合膽爲一藏，故不當分爲二。其脈循陰器絡於肝，《内經》於腹内藏府連屬甚詳，當以解剖學補明之。故得病煩滿裏證。而囊縮也，以上府病。此則陰陽俱受病，外三日爲陽，内三日爲陰。毒氣在胸。「胸」爲「胃」字之誤，《千金》亦作「胃」。故可下而愈。三陰同。

又，「傷寒七日，太陽病衰，一至七，六日病。頭痛少愈」。傷寒七日，病法當小愈，陰陽諸經傳盡故也。指六層言，不指六經。今七日以後，病反甚不除者，已至六屬，胃當解。欲爲再經病也。此乃新病，病已愈，新染邪再病。○有久留者，亦有病變者，然在本經，非傳經。

仲景《傷寒論》：「療傷寒不大便有裏證。六七日，頭痛有熱，外證未解。未可與承氣。不當下。其人小便反清者，入裏則小便當赤。知不在裏，亦曰三陰。仍在表也，亦曰三陽。當須發汗。以表解。若頭痛者，必衄血。」

案，日本丹波氏誤據中人據此立説者亦多。《千金》三十卷「江南老師秘仲景法」十六字一條，以爲作《千金》時，未見仲景書。又以巢氏雖録《傷寒論》語，不見一稱仲景，以爲從《小品》等轉鈔，亦未見仲景原文。夫仲景原文，魏晉以下奉爲圭臬，何至巢、孫大家皆未見全書？《千金》十餘字乃誤文。上下不承。至於纂録古書，出書名，惟《外臺》最詳此例。若《病源》全書中不録引書作者名姓，雖經文亦多如己出，其著書之體例如此，不能因巢氏不引仲景名，遂謂其不見仲景書也。又《病源》解寒食散中有引華佗、仲景，以寒食散當出仲景之文，引《小品》，非自下語。

又，傷寒五六日，嘔而發熱者，發熱屬皮，爲表證。柴胡湯證具，少陰行身之側，病得之頰與脇受邪。而以他藥下之，誤下，以嘔爲入裏。柴胡證仍在，故可與柴胡湯。此雖已下之，不爲逆，其人内有熱而嘔。必蒸蒸而振，卻發熱汗出而解。

《病源》：傷寒八日，陽明病衰，二至八中有六日，病至七日少愈。身熱少愈，一日在皮之病，七日解。二日在膚之病，七日解。三日在肌之病，九日解。四日在胸之病，十日解。六日在腹之病，十一日解。六日在胃之病，十二日解。病發六日，周解亦須六日乃遍，故共爲十二日。傷寒八仍讀作七。日，病不解者，至期不愈之證。或是諸陰陽經絡重受於病，新染風寒。或因發汗、肌以外。吐、胸。下腹胃。之後，毒氣未盡，此是病未盡。所以病證存也。

又，傷寒九日，巢氏時氣熱温，皆詳九日。少陽病衰，三至九，六日病。耳聾微聞。若次層次言病六日詳，亦當六日也。傷寒九日，本經各自有七日，因分别六經，故以十二日託爲符號。以上病不除者，一日之皮，二日之膚，三日之肌。或初一經受病，指三陽三陰直中言。即不能相傳，始終皆在此經。或已傳三陽訖，皮、膚、肌爲三陽。而不能傳於陰，三陽經病不能傳之，三陰以氣候不同。致停滯累日，病證不罷者，或三陽三陰傳病已畢，傳本經。又重感於寒，仲景所謂「再作經」。故日數多，不止七日。而病候改變。後人所言病傳經者，多屬此。

仲景《傷寒論》：療傷寒八九日，風春正病。濕長夏正病。經秋有作濕者，文不備，秋當爲燥。相搏，身體疼痛而煩，不能自轉側，不嘔不渴，下之，脈浮虚而澀者，屬桂枝附子湯。若大便鞕，小便自利者，附子白术湯。

《病源》：傷寒十日，太陰病衰，腹減如故，從四日起，胸病解，亦須七日，再至胸，胸病少解，共須十二日。則可飲食。已下尚須三日乃盡。十一日，本義爲七，以類排之，爲十一。少陰病衰，從五日，少陰腹病，至七日，腹病解。渴止不滿，舌乾，已而嚏。尚有一日未解。十二日，《本經》仍爲七。厥陰之六日。病衰，以上五日病不詳。囊縱，少腹微下，大氣皆去無内傷，邪不能入藏。氣盛，營衛自和，邪不能久留，此經府病所以速愈。病日已矣。出第七卷中。《素問》、《太素》、《甲乙》並同。

仲景《傷寒論》：療吐下之後，指入裏三層。不大便胃氣未解。五六日，至十餘日，日晡所發潮熱不惡寒，内有熱盛。獨語如見鬼狀，若劇者，發則不識人，循衣摸牀，惕而不安，微喘，但發熱、讝讝疾而寤寐自語也。語者，屬大承氣湯。又太陽病六日。過經解六日。十餘日，病生六日，解共六日，合十二日。及二三下之後，别一事。四五日柴胡證仍在者，先與小柴胡湯，三日汗之尾。嘔不止，心下急，一云嘔止小安。鬱鬱微煩者，爲未解也，可與大柴胡湯，下之六日下之尾。即愈。又傷寒十三日已過十二日。不解，稽留不能以日計。胸脇滿而嘔，日晡所發潮熱，熱畢而微利，此本柴胡證，下之不得利，前六日下之。今反利者，知醫以丸藥下之，此非其治也。醫誤之壞證。潮極者，實也。先宜服小柴胡湯以解其外，後以柴胡加芒硝湯主之。


附《病源》時氣熱病温病日數表


時氣一日候。以傳染言，不惟時氣，即《傷寒》、《千金》亦有避染法，以氣相感，不獨瘟疫也。

時氣病一日，一日在皮，六經同。太陽受病。太陽爲三陽此指皮、膚、肌。之首，指皮，不指肌、膚。主於頭項，故得病一日，頭、項、腰、脊强。得以一日，愈以七日，以下五日病、五日愈互見。下五經，此從略。

熱病一日候。近來言瘟證者，誤以夏熱、春温四氣正氣爲瘟疫。

熱病一日，病在太陽。五診皮部，診皮法。太陽主表，表謂皮膚也。病在皮、膚之間，故頭項腰脊疼痛。《病源》所列，此三種病日期、病狀、治法皆與《傷寒》同，用汗、吐、下，特方各有别耳。

温病一日候。近來言瘟疫者，誤以爲傷風横受，瘟疫直受，由口鼻入，始於手太陰肺，又分三焦。吴塘《瘟證條辨》其説誤也。

温病一日，太陽受病。諸陽主表，表謂皮、膚也。病在皮、膚之間，故頭、項、腰、脊痛。全與《傷寒》同，或曰温病不可發汗。《内經》云：汗法有三，曰温散、曰凉解、曰平解。熱無犯熱，寒無犯寒可也。

時氣二日候。華氏法，二日在膚。六經各有二日病，舉陽明以示例，各經之二日病皆從此推之。

時氣病二日，陽明受病。陽明主肌肉，五診之説，絡法。其脈此以絡脈言之。絡鼻入目，故病二日，肉熱、鼻乾，不得眠。讀作瞑。夫諸陽皮、膚、肌。在表，二陽經則皆在表證。始受病，故可摩膏、火灸、發汗而愈。華氏説。

熱病二日候。熱以夏病爲本義。

熱病二日，陽明受病。病在肌肉，故肉熱，鼻乾，不得眠。故可摩膏、火灸之，發汗而愈。寒、熱、温、時行，皆同。

時氣三日候。三日在肌，五診以經脈當之。

時氣病三日，少陽受病。六日直中，病由自得，非相傳染，不傳經。三日少陽受病，讀作「少陽三日病」，則得矣。少陽脈循於脇，上於頭、耳，此指動脈言。故得病三日，得以三日，愈以九日。胸脇熱而耳聾也。少陽必三日在經，乃如此。前二日，後三日，病狀各不同
 

注



 ，依汗、吐、下三法，於本論篇中求之，則得矣。三陽經終華氏三表。始相傳，病未入於裏，可汗而愈。病不同，汗亦分温、凉、平。

熱病三日候。傷寒温病熱，冬、春、夏三時相連，温、燥二門别見，時氣則雜見於三時者也。

熱病三日，諸陽相傳，病訖。病獨在表，指統三日言。未入於藏，故胸脇熱而耳聾，故可發汗而愈。

温病三日候。四時病皆爲外邪，皆由皮得，而終於胃。内藏不傷，邪日退，故同詳日候。吴鞠通謂從太陰始，由上至下者，誤。

温病三日，少陽受病。故胸脇熱而耳聾，三陽始傳，病訖，未入於藏，故可發汗而愈。

時氣四日候。《内經·邪客篇》爲外感所本，皆直中經絡，非藏氣多由口鼻入。楊栗山誤讀時氣爲瘟瘴，謂由口鼻入者，非也。

時氣病四日，太陽當云太陰四日之病。受病。太陰胸。爲三陰華氏三裏。之首，三日已後，諸陽三表。受病訖，即傳以本經爲傳。之於陰，太陰之脈主絡於嗌，故得病四日，腹滿而嗌乾，他日則異。其病在胸膈，故可吐而愈也。華氏法。

熱病四日候。

熱病四日，太陰受病。太陰者，三陰之首也。三陽受病訖，傳入於陰，故毒氣已入胸膈，四日在胸，華氏法六經所同。其病嗌乾、腹滿，故可吐而愈。華氏法，凡傷寒六經吐藥皆四日病，由此可以推補。

温病四日候。以温爲春病，以熱爲夏病，與傷寒爲冬病，以時令爲病名。《金鑑·傷
 

注



 寒心法》所解，爲得其正，足訂諸家之誤。温病四日，太陰受病。太陰者，三陰之首也，三陽受病訖，傳入於陰，故毒氣入於胸膈之内，其病嗌乾、腹滿，故可吐而愈。

時氣五日候。

時氣病五日，少陰受病。讀作少陰五日病。少陰脈貫腎，衝、任爲腎，腰爲胞絡。絡肺繫於舌，解剖學詳。故得病五日，由本經得病至五日，非傳也。口熱、舌乾而引飲，其病在腹，故可下而愈。華氏法，凡六經泄證，利水下逆，皆爲五日病，腹病之下，與胃不同。

熱病五日候。

熱病五日，少陰受病。毒氣入腹内，華氏法。其病口乾而飲，當由本論本篇推考，五日前後病。故可下而愈。多以利水言，不用承氣。

温病五日候。温病分日數，足正近人「温病由口鼻入」之非。

温病五日，少陰受病。毒氣入腹，其病口乾而引飲，故可下而愈。

時氣六日候。

時氣病六日，厥陰受病。厥陰脈循陰器絡於肝，故得病六日，煩滿而囊縮。厥陰之病，六日乃如此。此爲三陰、另提總斷。三陽俱受病，必六日經三陰三陽，而後至此，可下而愈。毒氣入於腸胃，故可下而愈。

熱病六日候。證同傷寒。

熱病六日，厥陰受病。毒氣入腸胃，其人煩滿而陰縮，故可下而愈。

温病六日候。《外臺》有温病，不詳熱病。温病又附瘴癘，則後世所謂瘟病，固附於温病中，特治法不如後人之杜撰耳。

温病六日，厥陰受病。毒氣入腹胃，其病煩滿而陰縮，故可下而愈。以上六日，言病次第而生。

時氣七日候。以下六日，言病次第而生，十二日乃全。

時氣病七日，法當小愈。一日皮病愈，尚有五日病留，故曰小。所以然者，陰陽諸經華氏法。傳經竟自傳。故也。六經同以七日愈，三十六種病，各以七日愈，七爲愈日之總例。今病不除者，欲爲再經病也。再經病者，謂經絡重受病也。謂别感風寒，爲新病。若傳經，絶無由六倒至一之理，○《病源》以再經爲經絡重受病，是也。

熱病七日候。熱有經病、府病、藏病之分，與傷寒同。經病、府病無内傷，專爲外感，故七日愈。若藏病，則六日死。

熱病七日，三陰三陽受病訖，本經自傳，舊説皆誤。病法當愈。法謂正例，變在其外。今病不除者，欲爲再經病也。非由厥陰傳太陰。再經者，爲經絡指表皮絡言。重受病也。始一輪爲初受病，再一輪爲重受病。

温病七日候。人無内傷，五藏氣實，邪不能入，故七日以後迭日而解。若兩感之内傷藏病，則否。

温病七日，病法當愈。此是三陰三陽傳病竟故也。今七日病不除者，欲爲再經病也。再經病者，是經絡重受病也。

時氣八九日已上候。

時氣病八九日已上不解者，此專指表證言。○若裏證，則待三日，十二日乃備。或是諸經絡重受於病；新受風寒一事。或以發汗吐之後，毒氣未盡，所以病不能除；此爲二因。或一經受病，如三表。未即相傳，久留不移。致始體滯累日，病終不除者：此久病又一因。故皆當察其證候而治之。

熱病八九日已上候。

熱病八九日已上不除者，皆由毒氣未盡，所以病證不除也。十二日愈。

温病八日候。八日則六經所有二日之膚病當愈。

温病八日以上病不解者，或是諸經絡重受於病，或經發汗、吐、下之後，毒氣未盡，所以病終不罷也。所引三候，日期、病狀、治法皆同。

温病九日已上候。九日則六經所有三日之肌病當愈。

温病九日已上病不除者，或初一經受病，即不能相傳；或已傳於三陽訖，而不能傳於三陰。所以停滯累日，病終不罷，皆由毒氣未盡，表裏受邪，經絡損傷，府藏
 

注



 俱病也。三經互文見例。

時氣取吐候。華氏四日吐法。

夫得病四日，毒在胸膈，故宜取吐，全祖華氏。有得病二三日便心胸煩滿，末當入裏，胸已滿，然此不過少一日耳。此爲毒氣已入；早病太過。或有五六日已上，此謂不及。毒氣獨在上焦者，其人有痰實故也，所以便宜取吐也。此詳吐法，不拘四日，以有過、不及也。

熱病取肌發汗候。

此謂得病三日，已還病，法在表，故宜發汗。或病已經五六日，時已過。然其人嗽口不乾焦，少陰舌經口燥。心腹不滿，無太陰病。又不引飲，少陰五日病。但頭痛、身體壯熱、脈洪大者，此爲病終在表，未入於藏，故雖五六日獨須取肌發汗，華氏法。不可拘日數輒吐下。詳以證爲主，時日不拘。

温病發斑候。

夫人冬月觸冒寒毒者，正氣。至春始發病。留病春爲温病。病初在表，或已發汗、表。吐、下，裏。又表終未罷，毒氣不散，故發斑瘡。此爲「冬傷於寒，春必病温」正解。又冬月天時温暖，春温之温，由此取義。人感乖戾之氣，未即發病。此非時則爲時行。至春又被積寒所折，斑皆由來，折有春夏之異。毒氣不能發泄，至夏遇熱，温毒始發，出於肌膚，斑斕隱軫如錦文也。


華氏日數三十六日表

《傷寒》以六經分配六日，各見其日之病，互文相起，每經須補五日病也。












成無己《傷寒明理論》引華氏法

共四條。





《胸脇滿》第十四云：華佗曰：「四日在胸，吐之則愈。」

《腹滿》第十六：「華佗曰：傷寒一日在皮，二日在膚，三日在肌，四日在胸，五日在腹，六日入胃。」

《渴》第二十九：雖曰一日在皮，二日在膚，三日在肌，四日在胸，五日在腹，六日入胃，其傳經者又有證形焉。《藥方論·瓜蒂散》曰：華佗曰：四日在胸，則可吐之。

高士宗《素問熱論直解》云：一日巨陽，二日陽明，三日少陽等，乃以六日而明六經也。三陽三陰各受爲病，一日受者七日愈，二日受者八日愈，三日受者九日愈，四日受者十日愈，五日受者十一日愈，六日受者十二日愈。究而言之，皆一日受而七日愈，期雖有次，非一定也。


郭雍《傷寒補亡》張華五問


問曰：「元化臨終之日，焚書於獄中，曰：『此書可以活人。』後世謂所焚之書爲仲景之書，是耶非耶？」雍曰：「非也。仲景之書，出於元化之後也。」曰：「異哉！仲景漢人，元化魏人，安得書出其後？」曰：「仲景、元化同爲漢末人。仲景不仕魏，故世稱曰漢仲景。元化仕曹氏，故世稱曰魏佗也。考之於史，元化死於吕布、陳登之際，其時在建安之初，是時佗已百餘歲矣。出《本傳》。仲景《序論》曰：『余宗族素多，向餘二百。建安紀年以來，曾未十稔，其死亡者三分有二，傷寒十居其七，感往昔之淪喪，傷横夭之莫救，乃勤求古訓，博采衆方，爲《傷寒雜病論》，合十六卷。』則是書作於建安十年之後，故知二公聲迹相接，而仲景猶爲後進也。」

按：郭白雲華、張異同優劣五問强爲分别，以爲張必異於華，是未見《外臺》本條下注有「仲景、《千金》同」五字也。知有五字是華氏之説，即仲景原文是二是一，何必强爲分别乎？然不惟郭白雲，即陸世補、日本丹波《輯義》，亦未嘗論及此五字。一字千金，詎不信與？

《千金·總例》即仲景原文。《外臺》「陰陽大論」條下注云：「仲景、《小品》等同。」第三卷「温病」本條下又云：「以上與仲景同。」則首條之爲仲景原文無論矣。「華氏」條下又云：「仲景同。」是《千金》所録，即古本《傷寒》卷首文。自葉夢得《避暑録話》妄云「孫氏作《千金》時，未見《傷寒》真本，作《翼》時乃得真書，故所録居全書之半」云云。考《千金》與《翼》，「傷寒」同止九、十兩卷，何得云居半？成本由《翼》本而出，故人知《翼》本爲《傷寒》原文，《千金》爲成本所佚，故不知爲《傷寒》原文。雖丹波亦以《千金》未見《傷寒》爲憾，謂所引特從《小品》等轉相鈔録，又疑巢氏《病源》亦未見《傷寒》，故未及仲景名氏，則大誤也。《千金》與《翼》，其爲孫氏一人所作與否，不可知。然《千金》爲上部，《翼》本爲中部，合之則兩美，離之則兩傷。成本乃斷簡殘編，所有《序例》爲全書根本，亦由《千金》、《外臺》而出，乃任意删補，存首「陰陽大論」一條，而佚「華氏六日法」一條，又補以「辨脈」、「平脈」。郭氏《補亡》本亦同。是宋以後人所讀《傷寒》皆殘本，有六經而無大例，有雜療而無正對，當是《翼》本舉六經脈證中部，以補《千金》所未備。而後來成注，但取《翼》本三陽三陰，而佚其首卷，即與華氏相同之此條，專屬宏綱巨領者，而亦亡之，直如趙中令之半部《論語》，豈非天下之奇冤哉？使世醫早知華佗法即仲景法，《千金》首卷即《翼》本之總綱，則其于《傷寒》一道，豈特暗室一燈，雖謂明並日月可也。



注
 　七：原作「六」，總計所列各家實爲一十七，因改。下同。



注
 　以上十字注文原誤排作正文，又以括號括出。今改正爲小字注文。



注
 　非：原無，據《巢氏諸病源候總論》卷九補。



注
 　時：原作「餘」，據《巢氏諸病源候總論》卷九改。



注
 　治：原無，據《巢氏諸病源候總論》卷九補。



注
 　郭雍：原作「邵雍」。郭雍，宋醫家，深究仲景傷寒之論，著有《仲景傷寒補亡論》傳於世，下文所謂「補亡」即是，因改。下文誤，亦改。



注
 　六家：實爲七家。



注
 　緣：原作「録」，據《仲景傷寒補亡論》卷第一《張仲景華元化五問》改。



注
 　喻嘉言：原無「言」字。按，喻嘉言，明末清初名醫，名喻昌，字嘉言，江西南昌府新建人。因新建古稱西昌，故晚號西昌老人。醫名卓著，冠絶一時。著有《寓意草》、《尚論篇》、《尚論後篇》、《醫門法律》等。



注
 　十八字：實只有十六字。



注
 　道：原脱，據《備急千金要方》卷二九補。



注
 　不可：下原有「吐」字，據《備急千金方》卷二九删。



注
 　長夏病：「長」字原脱，據文意補。



注
 　同：原無，據文意補。



注
 　傷：原作「傳」，據《醫宗金鑑》改。



注
 　府藏：下原衍一「府」字，據《巢氏諸病源候總論》卷十删。








附《太素》《内經》《傷寒總論》補證

並論四時病。






隋楊上善注

井研廖平補證


熱病法。

《素問·熱病論》。



 ○此篇寒熱兼論，《刺熱》詳熱，《熱論》則專論熱證矣。

黄帝問於岐伯曰：「今夫熱病者，夏傷熱則爲正病，熱病與傷寒相反。皆傷寒之類也。

夫傷寒者，人於冬時温室温衣，


 即春正病温之温。熱飲熱食，腠理發，所謂不藏精。

快意受寒，


 當時即病，爲傷寒者一事。

腠理因閉，寒居其内，寒極爲熱。


 經云：「冬傷於寒，春生癉熱。」「春」當作「夏」。此又一病。

三陰三陽之脈，五藏六府受熱爲病，


 兩感於熱，此又一證。

名曰熱病。


 熱病大名，中有小目。

斯之熱病，


 此指夏癉熱。

本因受寒傷多，亦爲寒氣所傷，得此熱病，以本爲名。


 説間時病，非正即熱病。

故稱此熱病，傷寒類也。


 注以熱爲寒之所變，病本熱證，探其受病之原，而目之曰傷寒，此别一義。經以四時病風、熱、濕、燥、寒各爲其類，故熱爲寒之類，温、時行同。

故曰：冬傷於寒，春爲温病也。


 此爲留病。

其病夏至前發者，名爲病温。


 春正病温，春傷於風，非瘟熱病。

夏至後發者，病暑也。


 暑乃長夏濕證。○寒變爲熱，乃間時而病之一門。若正病即病，則傷寒爲寒，傷熱爲熱，各爲病狀，不相假借。或愈或死當有「其死」二字。皆以病六七六日死，七日愈，因下文七字而衍。日間，

陰陽二經同感，三日而遍。


 所謂兩感。

藏府營衛不通，復得三日，故極後三日。所以六七八


 二字衍。

日間死也。


 「死」字指兩感言。其愈皆以十當作「七」，形之誤，即上文「七」字也。日以上，下由七至十二。何也？」

不知其解，願聞其故。其不至藏府，兩感於寒者，至第七日，太陽病衰。至九日，三陽病衰。至十日，太陰病衰。至十二日，三陰三陽等病皆衰。故曰：其愈皆七


 據注本原作七。

日以上，其理未通，故請聞之也。


 熱病與傷寒病雖異，而感四時之氣則同，故互文見義，傷寒之生死日數亦同之也。

以上專論熱證。

岐伯對曰：傷寒與熱病，其分經之法同。經詳於熱，仲景詳于寒。互文見義，或以熱即寒，非是。「巨陽者，諸陽之屬也。

巨，大也。一陽爲紀，少陽也。二陽爲衛，陽明也。


 當爲太陽。

三陽爲父，太陽也。


 當爲陽明經所説，與傷寒不同。

故足太陽者，三陽屬之，故曰諸陽之屬也。


 太陽一日，此指皮言，不指經，但本論太陽止能作背字讀，諸説皆誤。其脈不指寸口。凡六經之脈，言「其」者皆本經之脈。太陽動脈委中。連於風府，專指其經穴所循，諸病皆有太陽證，傷寒太陽，以背字讀之即得。故爲諸陽主氣。指一日皮。○凡寒、熱、温、時行，六經分日病皆同，汗、吐、下三法亦同。人之傷於寒也，以下專詳傷寒，一篇中寒熱互見，所以爲類。則爲病熱。寒與熱，一冬一夏，本爲兩病，寒極反熱，熱爲寒之變象。不曰熱病，而曰病熱，寒變之熱也。熱雖甚，指傷寒下證言。不死。溜經之三表，溜府之三裏，無死法。經於傷寒詳愈日，傷寒非醫誤，雖不藥，無死法。○亦可云人之傷於熱也，則爲病寒，寒雖甚不死。其兩感於寒專指藏病言。熱病爲兩感熱，寒病爲兩感寒。而病者，表裏俱病，一名陰陽交。必不免於死。」凡藏病最重劇，即所謂兩感刺熱。《熱論》之五藏熱病，專指熱言。

足太陽脈直者，從顛入絡腦，還出别下項，其風府在項，入髮際一寸，則太陽之氣連風府也。諸陽者，督脈，陽維脈也。督脈，陽脈之海。


 爲心君心主。

陽維，維諸陽脈總會。風府屬於太陽，故足太陽脈爲諸陽主氣。所以人之此脈，傷於寒者，極爲熱病者也。


 傷寒則寒，傷熱則熱，物極必反，乃别義。

先發於陽，後發於陰。


 陽指經，汗之三陽是；陰指府，吐、泄、下之三陰是。

雖熱甚，


 此舉極端反對，言非常例。

不死。


 藏病乃死。

陰陽兩氣時感者，不免死也。


 寒輕熱重，生死之分。黄帝曰：「願聞其狀。」專詳傷寒六經，爲仲景所祖，病源温熱時行，皆由此例推之。

岐伯曰：篇題熱病，中詳傷寒，熱爲寒之類，互言之，其義同也。「傷寒此節專言傷寒，爲仲景所祖，非論熱病。日本丹波説誤。一日，以六日分配六經。○不用傳經，六經直中，不由病傳，六經亦不作層次，有淺深表裏。巨陽邪中于項背。受之，舉一日病以示例，餘五日不見。故頭、項、腰、脊皆痛。

寒之傷多，極爲熱者，初病發日，必是太陽受熱之爲病，故曰一日太陽受之，所以一日陽明、少陽不受熱者，


 非不受熱，此少誤。

以其太陽主熱，


 可以曰一日太陽，亦可以以下五證同曰太陽，亦可將本證遍加于下五日。直中因於受邪，無傳染，非層次，舊説皆誤。

又傷寒熱加，故太陽先病也。


 此説少混。

頭、項、腰並是足太陽脈所行之處，故皆痛也。


 當以太陽爲舉皮。

「二日，華氏法，二日在膚，陽明病不止此。二日在膚，則如此。○以下三、四、五、六四字俱當讀作「一」字。分别則有二、三、四、五、六之序次，其實皆指得皮病之一日。陽明受之，陽明主肉，二日病在膚。其脈二日則然。俠鼻絡於目，陽明動脈六，人迎主診。其經受邪，病即在本經所循之部分。就所病診其脈，不間接於兩寸也。故身熱而鼻乾，不得卧。

陽明二陽，故次受病。


 本直中無分層次，此自互舉之次序。脾之太陰主肌，胃之陽明主肉，傷寒陽明，質言之不過一腹字，與背相對。所謂陽明行身之前，注説不免迂曲。

其脈從鼻絡，目内眥，


 在表浮絡，故二日可見。

下行入腹，至於陽明，下屬大腸，


 此在腹中，藏府則言之，經府病所不詳也。

上俠鼻孔，故病身熱、鼻乾、不得眠也。


 此爲陽明二日在膚之病，舉以示例。二日由巨陽推之，下四日病證，由下四經互見。○華、張本同，獨舉華氏，取便醒目。

「三日，以華氏法三日言之。少陽受之。少陽主骨，外腎爲膽，通於耳，又主骨。其脈本經病即診病處之脈。循脇絡於耳，少陽動脈三，以聽會主診，在耳前陷中。故胸脇痛，耳聾。

肝足厥陰主筋，三焦手少陽與膀胱合。


 此誤引經文五藏配六府之説。以十二經言，三焦合包絡，不與膀胱同合於腎。

膀胱腎府，表裏皆主骨，足少陽


 膽即外腎。

起目兑眥，入絡耳中，下循胸脇，下至於足。手少陽


 楊注言：六經手足並言，不專屬足，與後不傳手之説異。

遍屬三焦，從耳後入耳中，故病耳聾、胸脇痛也。


 三經當作皮、膚、肌。皆受病，而未入通於府也，華氏三表。故可汗而已。

三經，三陽經也。


 華氏法。

熱在三陽經中未滿三日，未至於府，當以鍼藥發汗而已。三經之病，三日外至府，可以湯藥瀉


 有吐、泄、下三法。而去之。仲景文同。

「四日，在胸。此指華氏法之四日言。太陰受之，脾亦有當汗之。皮、膚、肌三日，經不言耳。太陰脈太陰動脈，箕門，銅人足太陰所循經絡是也。布胃中絡於嗌，此入裏之病，故不言皮、膚、肌三部。太陰有汗證，用桂枝與加芍藥二方，是太陰表證，由三陽推之，故獨詳四日病也。故腹滿而嗌乾。

一陰爲獨決，絶陰
 

注



 也。二陰爲雌，少陰也。三陰爲母，太陰也。太陰爲大，故先受熱。


 直中則不分層次，列三陰則不無先後，分先後則不能不以太陽居前。行文之常，不必附會穿鑿者也。

太陰脈從足入腹，屬脾絡胃膈，俠咽連舌本。手太陰起於中焦，下絡大腸，故腹滿嗌乾也。


 爲太陰四日在胸之病，三表證從略。

「五日，舉五日以示例，六經在腹之病，由此推之。少陰受之。少陰脈六經直中，始皮終胃，各有六日病。六六當爲三十六，舉六日以示例，其實各經皆有三陰三陽之六層病。貫腎絡肺繫舌本，所提總綱與後人不同。故口熱舌乾五日在腹，前四日後一日病皆略之。而渴。

足少陰直者，從腎上貫肝膈，入肺中，循喉嚨，俠舌本，故口熱舌乾而渴也。




「六日，六日得病，十二日乃愈。厥陰自有六日病，與五經同。其實二三四五六諸字，皆當作「一」字讀。不過以六層分配六經，互文見義，不得不如此耳。厥陰受病。六日在胃，陽明經下證，專指六日病而言。其餘五經之下證，亦同傷寒。下證不下，則可死。人以爲府病，居六日之末也。厥陰脈循陰器而絡於肝，皆詳腹中，不及表證。故煩滿而囊縮。

足厥陰脈環陰器抵於少腹，俠胃屬肝絡膽，故煩滿囊縮也。




以上詳傷寒六經，互舉六日病以示例。

「三陰三陽，五藏六府皆病。兩感三日如此。營衛不行，藏府不通，三日外加爲六日。則死矣。

如此兩感，三陰三陽，藏府皆病，營衛閉塞，故至後三日則死。


 此專指熱病、藏病兩感，《靈樞·刺熱篇》、《素問·熱論》之五藏熱病而言。且由熱以推寒，熱病有藏熱，亦當有經熱，在經不死，在藏難治，寒熱皆同。是又在學者之善悟矣。

「其不兩感於寒者，兩感熱爲難治，兩感寒亦同，皆藏病由内發外。○傷寒經府寒、熱、時行、温、濕病同。七日以太陽一日起算，病六日，逾日爲七日。巨陽病衰，一日皮病起，七日皮病愈。以下五日病狀五日愈，狀皆略，以待推考。頭痛以下五日病仍在。少愈。凡六經病，由淺入深，六日而遍。其愈亦由淺入深，先病先愈，後病後愈，依次輪派，亦爲六日。故病起初至大愈，必十二日也。八日陽明從二至八爲七，讀二爲一，則八仍爲七，故曰其愈皆以七日，以下同。病衰，身熱少愈。身熱爲二日起例，二日身熱愈。以下四日病未愈，故曰少愈。九日從三至九同爲七。少陽病衰，耳聾微聞。

不兩病者，至第七日，太陽病衰，至第九日，少陽病衰也。十日


 從四至十爲七。太陽病衰，腹如故，至四日則三日以前同，愈後二日病尚在。則思食飲，欲食。

太陰脾主穀氣，故病愈，腹減思食也。


 

十一日


 從五至十一爲七日。少陰病衰，得病七日，迭次而周，其愈亦逐日迭減，至六日而全。《傷寒論》風家已解，不了了者，至十二日愈是也。渴止，不滿，舌乾已而欬。

足少陰脈入肺俠舌本，故病愈，渴止，舌乾已也。欬者，肺氣通也。


 十二日從六至十二仍爲七日。厥陰病愈，厥陰與以上各經同，以七日愈，所病皆六皆華氏之六日法。囊從少腹微下。

厥陰之脈病愈，大氣已去，故囊漸下也。


 大氣皆去，病日已矣。」

至十二日，大熱之氣皆去，故所苦日瘳矣。


 黄帝曰：「治之奈何？」岐伯曰：「治之各通其藏脈汗、吐、下三大法爲經，以温凉補三法爲緯，醫不執方，各經同。病日衰已。

量其熱，病在何藏之脈？知其所在，即於脈以行補瀉之法，病衰矣。


 其未滿三日者，可汗而已。」三陽在表。其滿三日者，三陰在裏。可泄而已。

未滿三日，熱在三陽之脈，皮肉之間，故可汗而已也。三日以外，熱入藏府之中，


 華氏法當云胸、腹、胃。

可服湯藥，瀉而去也。




以上專詳傷寒。仲景《傷寒論》全祖此篇立法。丹波以爲言熱非寒者，誤。

黄帝曰：「熱病此又標題以熱病，寒熱互見也。已愈，時有所遺者，遺病、傷寒同。何也？」《病源》所列温、熱病、時行，病狀名目數十條，與《傷寒》同。岐伯曰：「諸遺者，熱甚此言熱，傷寒則爲寒。而强食之，以食遺一。故有所遺。若此者，皆病已衰，而熱有所藏。因其穀氣相薄，而熱相合，傷寒遺病亦如此，寒熱治同法。故有所遺。」

强，多也。遺，餘也。大氣雖去，猶有殘熱在藏府之内外。因多食以穀氣，熱與故熱相薄，重發熱病，名曰餘熱病也。


 黄帝曰：「善。治遺奈何？」岐伯曰：「視其虚實，調其逆順，四時正病皆如此，舉熱示例耳。仲景以傷寒立名，中有熱、温、風、暍，亦爲互文。可使必已。」

逆者難已，順者易已，陰虚補之，陽實瀉之，必使其愈，以爲工也。


 黄帝曰：「病熱當何禁？」岐伯曰：「病熱少愈，食肉則復，以肉食遺二。多食則遺，此其禁也。」

肉熱過穀，故少食則復；穀熱少肉，故多食爲遺也。




以上專詳熱證遺病。

黄帝曰：此又言藏寒病與刺熱病，論藏熱互文見義。「其兩感於寒者，傷寒藏府兩感寒，傷熱則兩感暑。其脈應與其病形如何？」

足太陽、足少陰，表裏共傷於寒，故曰兩感。冬日兩感於寒，以爲病者，脈之應手，及病成形，其事如何也？


 岐伯曰：「兩傷於寒者，寒、熱分六經，時行、温、燥、濕皆同。病一日，以一日當傷寒之二日，故三陰三陽，三日而周。則巨陽與少陰俱病。當以藏爲主，府次之，依傷寒六經次，故其文顛倒耳。則頭痛、表。口乾、裏。煩滿。

冬感寒時，陰陽共感，至其發時，還同時發也。故至春發，一日則太陽、少陰俱病也。足太陽上頭，故頭痛也。手少陰上俠咽，足少陰俠舌本，手太陽絡心循咽，故令口乾。手少陰起於心中，足少陰絡心，手太陽絡心，故令煩滿。


 病二日，則陽明與太陰俱病，營衛運行，始太陰陽明，中少陰太陽，終厥陰少陽，此皆直中，不言病傳，故不依其次序。則腹滿、身熱、不食、譫言。

譫，諸閻反，多言也。手陽明屬大腸，足陽明屬胃，足太陰屬脾絡胃，手太陰絡大腸循胃，故令腸身熱、不食、多言也。


 病三日，三日而六經同。則少陽與厥陰俱病，則耳聾、囊縮、厥，水漿不入，則不知人。

手足少陽皆入耳中，故令耳聾。足厥陰環陰器，足少陽繞毛際，手少陽歷三焦，故令囊縮厥也。手少陽布膻中，足少陽下胸中，足厥陰循喉嚨後，手厥陰起胸中屬心包，故令漿水不下，不知人也。


 六日上六七日，「七」字衍。而死。」

三陰三陽俱病，氣分更經三日皆極，故六日死也。黄帝曰：「五藏已傷，


 三陰病兼包手經，故爲五藏。但言三陽兼包手足，故曰六府。六府不通，營衛不行，人生死之故，專在營衛，其運行周身十六經脈，八丈一尺，五藏六府，皆在所包，藏府皆壞，則營衛所運行之地壞，説詳《營衛運行篇》。如是之後前三日。三日後三日，合爲六日。乃死，經府不傳，藏病則傳，故每經病三日而徧也。何也？」

氣分極者，藏傷府塞，營衛停壅，後三日死，其故何也？


 據當本日，或四日，今多三日。岐伯曰：「陽明者，十二經之長也，其氣血盛，故不知人。三日其氣乃盡，傷寒其皆以六日死。故死。」

胃脈，足陽明主穀，血氣强盛，十二經脈之主，餘經雖極，此氣未窮。雖不知人，其氣未盡，故更得三日方死也。






注
 　絶陰：要本作「厥陰」，見人民衛生出版社《黄帝内經太素》卷二十五。








熱病説






《熱病論》詳傷寒，仲景祖之，爲《傷寒》專書。此當引據，别爲熱病，專言傷寒，爲起例。此篇以經病府病爲主，下篇乃言藏病。




黄帝問於岐伯曰：《素問·評熱病論》。「有病温者，春日正病，傷風則病温，非過熱瘟疫之温。汗出仍以汗解，故時行温熱，巢氏治法並同傷寒。輒復熱，皮膚。而脈躁疾，論病《診尺篇》曰温有二條。不爲汗衰，肌以上皆汗解。狂言，不能食，病名爲何？」此言風病，下引《熱論》，仲景《傷寒》亦同，是風温寒熱一也。岐伯曰：「病名陰陽交，《傷寒》作「兩感」。交者死。」《傷寒》：「兩感以六日死。」《五運行大論》云：「尺寸反者死，陰陽交者死。」《倉公傳》：「熱病陰陽交者，死是也。」

汗者，陰液也。


 三焦津液所主，氣化則出經，故以汗責之三焦。

熱者，


 夏正病。

陽盛氣也，


 爲夏氣所傷。

陽盛則無汗，


 傷寒，寒束無汗。熱病，熱盛亦無汗，邪氣阻遏津液。

汗出則熱衰。


 邪氣衰，正氣行，乃能汗。

今出而熱不衰者，是陽邪盛，其後陰起，兩者相交，故名陰陽交。


 此當爲熱病兩感，寒曰兩感於寒，熱當曰兩感於熱。黄帝曰：「願聞其説。」

請説陰陽交争，死之所由。


 岐伯曰：「人所以汗出者，皆生於穀，穀生於精。穀、精二字當互易。藏於精者，春不病温。精即汗。今邪氣交争邪入深。於骨肉，五診全。而得汗者，是邪卻而精勝。《金匱真言》「藏於精者，春不病」，下緊對「夏不汗出，秋成風瘧」，皆以汗立説。以精爲汗，不指房勞。精勝則當食，一。而不復熱。二。熱者，邪氣也。熱與汗對戰。

汗者，精氣。今汗出而輒復熱者，


 此以證言，《别論》以脈分。

是邪勝也。


 邪初小退，今復大至，而熱精不能勝。

精者，穀之精液，


 由中宫水穀而生。

謂之汗也。傷寒邪氣，謂之熱也。今邪氣與精氣交争於骨肉之間，精勝則邪卻，邪勝則精消。今雖汗出而復熱者，是邪戰勝精，故致死也。


 不能食者，精毋，據注，毋無同，從此句絶。癉也，而留者，其盡可立而傷也。

熱邪既勝，則精液無。精液無者，唯有熱也。癉，熱也，其熱留而不去者，其五藏六府盡可傷之，能食也。


 是夫《熱論》此引《熱論》以證温病。曰：《靈樞·熱論》。汗出而脈尚躁盛者專論脈。死。書出孔氏，有六書後託之黄帝，有經有論，有説有解，前後非數百年不能，而同稱黄帝之書，以全出依託故。今脈不與汗相應，此不勝其病也，其死明矣。夫汗出則可脈静，今汗出脈猶躁盛，是爲邪勝明矣。狂言者，是失志，失志者死。志者記也，腎之神也，腎間動氣，人之生命，以衝、任言，即後世命門之説。動氣衰矣，則神志去之，故死也。今見三死，不見一生，雖愈必死。」

汗出而熱不衰，死有三候：一不能食，二由脈躁，三者失志汗出而熱。有此三死之候，未見一生之狀，雖愈必死。又有三分之死，未見一分之生也。


 藏府多死，唐以下此説知之者少，故論傷寒，多牽合藏病。

黄帝問於岐伯曰：以上温熱，以下風證。「有病身熱，汗出，外證。煩滿，裏證。煩滿不爲汗解，與上條陰陽交同。此爲何病？」

身熱煩滿，當爲汗解，今不解，故問。


 岐伯曰：「汗出表以解。而身熱者，熱在表。風也。《傷寒》之中風，經曰：「春傷於風，爲正病。」汗出而煩滿内證。不解者，厥也，一外一内。病名曰風厥。」合言之。《陰陽别論》：「二陽一陰發病，名曰風厥。」

風熱開於腠理爲汗，非精氣爲汗，故身熱不解，名爲風也。煩心滿悶不解，名厥病也。有風有厥，名曰風厥也。


 問曰：「願聞之。」答曰：「巨陽主氣，氣爲陽，營藏主血。故先受邪。巨陽爲府，主表，先謂先於少陰藏，非如俗説。傳經病必由太陽先病。少陰與其爲表裏也，風病兩感，非藏病，不得輒及少陰。得熱外邪。則上從之，内因。從之則厥。」

腎間動氣，足太陽所主，足太陽與足少陰表裏，故太陽先受邪氣，循脈而上於頭得熱。則足太陽上者從之受熱，即爲上熱下寒，以爲厥逆，汗出不解，煩滿之病也。


 問曰：「治之奈何？」答曰：「表裏刺之，飲之湯。」

可刺陰陽表裏之脈，以攻其外。飲之湯液以療其内，此爲療風厥之法也。


 風厥兩感之藏病。

黄帝問曰：「勞風爲病何如？」春氣病風，兩感之病。岐伯曰：「勞風，丹波《識》引《巢源·風熱候》云：「膚腠虚，則風熱之氣先傷皮膚，乃入肺也。其狀使人惡風寒戰，目欲脱，涕唾出。候之二日内，及五日内，不精明者是也。七八日，微有青黄膿涕，如彈丸大，從口鼻内出，爲善也。若不出，則傷肺，變欬唾膿血也。」即本節勞風也。《張氏醫通》詳論之，當參。出《欬嗽門》。法在肺下，肺病，吴云：「蓋四椎、五椎、六椎之間也。」張同。其爲病也，使人强上，《經脈篇》：强上，引背是也。冥視似痓病。晚，唾出若涕。謂吐粘痰。惡風即振寒，此爲勞中之病也。」

勞中得風爲病，名勞中，亦曰勞風。肺下，病居處也。强上，好仰也。冥視晚，晚，遲也，謂合眼遲視不見也。唾若涕者，唾如膿也。不用見風，見風即便振寒。此爲勞中之病狀也。


 問曰：「治之奈何？」答曰：「以救俯仰，

此病多爲俛仰，故救之。


 巨陽引精者吴云少壯人。三日，愈速。中者五日，陽明。不精者老人。七日，少陽。微作欬。出青黄涕，粘痰。其狀如稠膿，大如彈丸，從口中若鼻孔中出。《千金》此下有「爲善」二字。不出，今人所謂乾欬嗽。則傷肺，傷肺則死。」

以鍼引巨陽精者，三日俛仰即愈。引陽明精者，五日。少陽不精，引之七日，


 太陽日少，少陽日多，陽明在其中。

方有青黄濁涕從鼻口中出，其病得愈。若不出者，上傷於肺，不免死也。


 以上詳《熱病論》。

偏枯：以下《靈·熱病篇》。身偏不用而痛，言不變，知不亂，病在分腠之間，巨鍼取之，益其不足，損其有餘，乃可復也。

偏枯病有五别，有偏一箱不收，一也；有偏不痛，此不用並痛，二也；其言不異於常，三也；神智不亂，四也；病在肉分間，五也。具此五者，名曰偏枯病也。


 痱爲病也，身無痛者，四肢不收，知亂不甚。其言微，知可治，甚則不能言，不可治也。

痱，扶非反，風病也。痱風之狀，凡有四别。身無痛處，一也；四肢不收，二也；神智錯亂，三也；不能言，四也。具此四者，病甚，不可療也。身雖無痛，四肢不收，然神不亂，又少能言，此可療也。俗稱此痛，種種名字，皆是近代醫人相承立名，非古典也。


 病起於陽，後入於陰者，先取其陽，後取其陰，浮而取之。

療法先取其本，後取其標，不可深取也。


 以上論風病。

熱病以下專詳熱病。三日，此爲兩感於熱。而氣口静，候藏静則無病。人迎躁者，候府躁則病。取之諸陽。人迎躁，責在諸府。五十九刺，以瀉其熱而出其汗，實

 其陰，以補其不足者。

三陽受病，


 華氏三表。

未入於陰，


 三裏。

至三日也，未入於陰，故氣口静也。


 然則三表主人迎，三裏主氣口。

三陽已病，故人迎躁也。


 經曰：人迎主外，寸口主中。

人迎，謂是足陽明脈結喉左右人迎脈也，以諸陽受病，故取諸陽五十九刺。瀉其熱氣，以陽並陰虚，故補陰也。


 身熱甚，外證。陰陽皆静者，以人寸爲陰陽，仲景同。勿刺也。爲藏病兩感。其可刺者，急取之，不汗在外汗之。則瀉。在裏下之。解所謂勿刺者，有死徵也。

陰陽之脈皆静，謂爲陰陽交争，是其死徵，故不可刺也。非陰陽争，宜急取之，若不瀉汗，即瀉利也。


 熱病七八日，《病源》記日同傷寒。脈口氣口與人迎對稱，脈口則包人、寸而言。動喘脈急促爲喘。而眩者，病。急刺之，汗且自出。熱病以汗愈。淺刺手指間，

七日太陽病衰，八日陽明病衰。


 

二陽病衰，


 據八日言。

氣口之脈，


 此氣口不指寸口，凡動脈皆爲氣口。

則可漸和。而脈喘動、


 動爲常，喘乃爲躁狀。

頭眩者，熱猶未去，汗若出，急刺手小指


 當在四指，手少陰亦在中指，太陽在第四指，厥陰乃在小指。

外側前谷之穴，淺而取之，汗不出，可深刺之也。


 熱病經云「熱病」者，傷寒之類。考四時寒、熱、暑、濕、燥，惟寒、熱爲劇。又二病相反，故舉以示例，熱爲寒之類，則其餘之燥、濕、温皆在所包矣。七八日，日數與傷寒同。脈微小，虚證。病者溲血、口中乾，一日半此爲短期。

而死。熱病至七八日，二陽病衰，其脈則可漸和。脈微小者，即熱甚，所以溲血口乾，一日半死。脈小者，内熱消癉之候也。


 脈代者，以懸絶爲代。一日死。

熱病七八日，脈代者，内氣絶候，故一日死。


 熱病已得汗，而脈尚躁喘，此以喘爲脈象。且復熱，外證。勿庸刺，喘甚者死。

熱病已得汗，其脈當調，猶尚躁喘，且復身熱，此陰陽交，不可刺也。刺之者危，喘甚熱盛者死，不須刺也。


 熱病七八日，一言三日，三言七八日，日數不可拘。脈不躁，躁不數，數當作者字。後三日中九、十、十一之三日。有汗，以十二日盡。三日不汗，四日十三日爲四日，傷寒過經不愈之，三十一之三日。死。未有刺者，勿庸刺之。

熱病七八日，二陽病衰，故脈不躁。雖躁不數者，至後三日，合十二日。


 生病六日，解病六日，故十二日而全愈。傳經不了了者，十二日愈是也。

三陰三陽熱衰，故汗出愈也。


 所謂全愈。

若從九日至十二日，汗不出者，十三日死。


 所謂四日。計後三日者，三日後也。又曰十二日厥陰衰日。熱病治法，全同傷寒。

即便汗出，如其不出，至十三日，爲後三日。


 十二日矣。

後九日。後以爲四日也。須未刺之，不須刺也。庸，有本爲「膚」。


 熱病，肺。先身澀，皮膚。倚煩悗，乾脣嗌，取之以第一鍼五十九刺，以下五藏熱病之輕者可治。膚脹，口乾，寒汗。

身熱甚，皮膚粗澀也。


 楊注以澀爲皮膚，足證《難經》、《脈訣》之誤。

傾倚不安，煩悶，脣咽乾，内熱肺熱病狀也。第一鍼，鑱鍼也，應肺。鍼頭大末細，令無得深入，以瀉陽氣，故用之。五十九刺，以瀉諸陽之氣，及皮膚脹、口乾，令汗出也。




熱病，肺熱。嗌乾，多飲，善驚，卧不能定。取之膚肉，以五診分爲五藏，爲皮、肉、脈、筋、骨也。以第六鍼五十九，索肉於脾，以下爲五藏，熱病以藏分五診。解不得索之木。此二句爲後師所加，解説囿於五行，無實義。木，肝也。

熱病嗌乾多飲，喜驚，卧不得安，肉病者，可以第六員利鍼。員利鍼應脾，故用取之膚肉。五十有九於脾輸穴，以求其肉，不得求於肝輸穴也。以肝爲木，尅土，故名也。


 熱病肺病。而胸脇痛，手足躁，取之筋間，以第四鍼於四逆，筋躄目浸，索筋於肝，解不得索之金。金，肺也。

熱病胸脇痛，手足動，筋之病，可以第四鍼應肝，故於筋間鍼於四逆，筋躄目浸，求肝輸穴，不得於肺輸穴以求筋也。以其肺金尅木肝也。索，求也。躄，筋攣也。目浸，目眥涙出也。


 熱病肺也。充膚痛，窒鼻、充面，取之皮，以第一鍼五十九。

窒鼻，鼻塞也。充面，面皮起也。膚痛，鼻塞、面皮起，皆是肺合皮毛熱病者也。第一鑱鍼，大其頭，兑其末，令無得深入，但去皮中之病也。故五十九取之皮也。


 苛軫鼻索皮於肺解，不得索之火。火者，心也。

苛，賀多反，鼻病。有本作「苟」。熱病殃，苛軫在於鼻。鼻主於肺，故此皮毛病，求於肺輸，不得求之心輸，以其心火尅肺金也。


 熱病心熱。數驚，瘛瘲而狂，取之脈，以第四鍼。急瀉有餘者，癲疾，毛髦去。

驚、瘛瘲、狂，此爲血病，故取之脈第四鍼者，鋒鍼也。刃參隅應心，可以瀉熱出血，痼癲疾皮毛髦落，皆得愈也。


 索血於心，解不得索之水。水，腎也。

血病索於心輸，不得索之腎輸者，水尅火也。


 熱病腎熱。身重，骨痛，耳聾而好瞑，取之骨，以第四鍼五十九。骨病不食，齧齒，耳青，索骨於腎，解不得索之土。土，脾也。一云春强。

身重，骨痛，耳聾，好瞑，皆腎之合骨熱病，故取骨。第四鍼，鋒鍼也，長一寸六分，鋒其末，主瀉熱出血，故用五十九刺，並療食、齧齒、耳青等。骨病求之腎輸穴，不得求脾之輸穴，以土尅水也。


 以上五藏熱病刺。

熱病不知所痛，不能自收，手足。口乾，陽熱甚，陰頗有寒者，熱在髓，即心君病。死不治。

陽熱病者，其陽脈甚，陰脈頗寒也。此人熱在髓中，必死不療。


 熱病頭痛顳顬，目瘈，脈善衄，厥熱也。取以第三鍼，視有餘、不足，寒、熱、痔。

熱病頭痛顳顬及目邊，脈瘈善衄，此爲厥熱者也。第三鍼，鍉鍼也，狀如黍粟之兑，長二寸半，主按脈取氣，令邪氣獨出，故並用療厥熱、寒熱、痔病。


 熱病胃熱。體重，腸中熱，取之以第四鍼，於其輸及下諸指間，索氣於胃絡，得氣。

體重、腸中熱，胃熱病也。第四鍼，鋒鍼也。此胃熱病，以鋒鍼取胃輸及手足指間八處胃絡，以得氣爲限也。


 熱病俠齊痛急，胸脇滿，取之湧泉腎經。與陰陵泉，以第四鍼鍼嗌。

俠臍痛，脾經熱病也。胸脇滿，腎經熱病也。此以鋒鍼取此二穴也。


 熱病肺脾。汗且出及脈順可汗者，取之魚際、太淵、大都、大白，瀉之則熱去，補之則汗出。太甚，取踝上横脈以止之。

熱病汗出及脈順不逆可令汗者，取魚際、


 在手大指本節後内側。

太淵、


 在掌後陷者中。

大都、


 在足大指本節後陷中。

大白。


 在足内側竅骨下陷中。

此之四穴，並是手足太陰療熱之穴，故皆瀉去其熱，還於此穴補取。其汗出太甚，去踝上横脈量是足太陰於踝上見者，可取之以止其汗也。


 又五藏刺法。

熱病已得汗，而脈常躁盛，此陰脈之極也，死。其得汗而脈静者，生。

熱病得汗，熱去即須脈静，而躁盛者，是陰極無陰，故死。得汗脈静者，熱去故脈静而生也。


 陰極主死。

熱病者脈常盛躁，而不得汗者，此陽脈之極也，死。脈盛躁得汗，静者生。

熱病不得汗，脈常盛躁者，是陽極盛脈，故死。得汗，脈静者生也。


 熱病不可刺者有九。《補亡》所謂不治者九。一曰汗不出，大顴發赤，噦者死。

顴，鼻左右高處也。


 二曰瀉而腹滿甚者死。三曰目不明，熱不已者死。

目是五藏之精，五藏之氣和，則目精必明也。


 四曰老人嬰兒熱而腹滿者死。五曰汗不出，歐下血者死。六曰舌本爛熱不已者死。七曰欬而衄，汗不出，出不至足者死。八曰髓熱者死。九曰熱而痓者死。解熱而痓者，腰折瘛瘲，齒噤齘也。

折腰，强反折也。齘，故介反，開口難，齒相切也。


 凡此九者，不可刺也。

此九死徵，故不可刺也。


 解所謂五十九刺，兩手外内側各三，凡十二痏，五指間各一，凡八痏，足亦如是。頭入髮一寸，傍三分各三，凡六痏，更入髮三寸，邊五，凡十痏。耳前後、口下者各一，項中一，凡六痏。顛上一。

痏，干軌反

 ，傷也。《素問》熱輸五十九穴，其經皆指稱其穴，此九卷五十九刺，但言手足内外之側，及手足十指之間，入頭髮際一寸左右，合有十六處，更入三寸左右，合有十處。耳前後、口下、項中有一，顛上有一，合有七處，更不細指處所。量，謂刺之以去其熱，不定皆依穴也。又數刺處，乃有六十三處，五十九者，以舉大數爲言耳。






注
 　實：原作「寫」，據《靈樞》及《太素》改。



注
 　干軌反：當作「于軌反」，干、于形近而誤。








五藏熱病






《素問·刺熱篇》全。


 

〇


 

此篇專詳熱病，藏病而不兩感者，爲《傷寒》所略，當依法補之。爲經傳互文例，温病、時行同。




肝熱病者，《熱病論》專言經府，與《傷寒》同。此言五藏，則爲兩感，非經府矣。小便先兩感内外俱病，但云藏病爲内因病，與兩感不同，故不皆死證。黄，《評熱病論》小便黄者，腹中有熱。腹痛、多卧、身熱，病與傷寒厥陰不同。熱争言争，則謂兩感，藏與府争。争，與陰陽交「交」字同義。則狂言及驚，脇痛，手足躁，不安卧。

肝脈足厥陰環陰器，故熱，小便黄也。上行俠胃，故身熱多卧，卧不安也。


 高云：卧則血歸肝，肝病而血不歸也。

肝動語言也，故熱争狂言及驚也。其脈屬肝絡膽，故脇痛也。肝脈出足上，連手厥陰，今熱，故手足躁也。


 庚辛甚，甲乙大汗氣逆，則庚辛死。

金以尅木，故庚辛甚也。甲乙木旺，故大汗也。餘四仿此也。如氣逆者，則庚辛死也。


 此十干不以日干言，或以四時月分，與各人形質補救，非但論日，如卜筮取日干。刺足厥陰少陽，其頭痛員員，脈引衝頭。

足厥陰、足少陽表裏行藏府之氣，故刺之也。厥陰上額，與督脈會於顛，故頭痛員員，脈引衝頭。員，都耕反

 ，頭切痛也。




心熱病者，此爲督脈，不專在手經。先不樂，數日乃熱。内因不由外起。熱争則卒心痛，煩悗、喜歐、頭痛、面赤、無汗。

心主喜樂，熱病將發，故不樂。數日乃熱，手少陰脈起心中，俠咽係目系，手太陽至目内眥，故熱甚，心痛、煩悗、喜嘔、頭痛、面赤、無汗也。


 至壬癸甚，丙丁大汗氣逆，則壬癸死。刺手少陰、手二經。太陽。

手少陰、太陽，此心藏府表裏脈也。




脾熱病者，與足太陰病不同。先頭重、顔痛，其來也以漸，故同有「先」字，不如外感之連。心煩欲嘔，身熱。與外感經熱不同。熱争則腰痛不用，腹滿洩，因熱所連及之，謹以分經。兩頷痛。

脾府之陽明脈循髮際至額顱，故頭重、顔痛。一曰頰，足陽明亦循頰也。至兩頷痛，足太陰脈注心中，故心煩也。足陽明下循喉嚨，下膈屬胃絡，脾主肌，故欲歐，身熱，腹滿洩也。足陽明之正入腹裏屬胃，故腰痛不用也。


 甲乙甚，或年，或月，不必日。戊己大汗，亦以汗爲解候。氣逆，則甲乙死。非兩感不必短期，有内憂而無外患，雖危不遽死。刺足太陽、陽明。足二經，但是藏病非兩感，故詳刺法。

肺熱病者，足六經不詳心肺。先淅

 然起豪毛，惡風，外證。舌上黄，身熱。五藏所同，故爲熱病。熱争則喘欬，痺走胸膺背，不得太息。牽連所及，皆在肺經。頭痛不甚，一作「堪」。汗出而寒。肺主毛腠，

内熱淅然，起毫毛、惡風也。


 風傷衛。

肺熱上薰，故舌黄也。肺主行氣於身，故身熱也。


 當以爲主病。

肺以主欬，在於胸中，故争熱喘欬。痺走胸膺，此爲熱痺。痛行胸中，不得太息也。肺熱衝頭，以肺脈不至，故頭痛不甚也。有本爲「堪」。言氣衝甚，故頭痛甚也。冷汗雖出，無發熱也。


 丙丁甚，庚辛大汗氣逆，則丙丁死。刺手太陰、陽明，手二經。出血如大豆，立已。高本移此七字於腎熱病，刺足少陰太陽下，丹波從之。

肺熱之病，取肺大腸表裏腧穴，出血如豆，言其少也。恐瀉氣虚，故不多也。




腎熱病者，先腰痛胻痠，陰由此得。苦渴，數飲食，身熱。熱争則項痛而强，胻寒且痠。陰經所循。足下熱，不欲言，其項痛，員員澹澹。

腎足少陰脈上腨内，出
 


 内廉，貫脊，屬腎絡膀胱，上貫肝膈，入肺中，循喉嚨，俠舌本，故熱病先腰痛胻痠，苦渴數飲也。足太陽脈别項本支行脊，合有四道，以下合
 貫腨，至足小指當作「四」。

外側，故身熱，項强痛，而足胻寒且痠也。足少陰起於足心，故足下熱也。


 如手少陰亦起足中指，文脱耳，當補此穴名。

從肺出絡心，故熱不欲言也。澹，徒濫反，動也。謂不安，動也。


 戊己甚，壬癸大汗氣逆，則戊己死。刺足少陰、太陽。足二經，高本移上「出血如大豆立已」七字於此。○又今本此下有「諸汗者至其所勝日汗出也」，高以爲衍文，是也。

肝熱病者，左頰先赤。心熱病者，顔先赤。脾熱病者，鼻先赤。肺熱病者，右頰先赤。腎熱病者，頤先赤。病雖未發，見其赤色者刺之，名曰治未病。

次言熱病色候也。五藏部中赤色見者，即五藏熱病之微。熱病已有，未成未發，斯乃名爲未病之病，宜急取之。


 熱爲正夏病，色赤。以此推之，寒當爲黑，温當爲青，濕當爲黄，燥當爲白也。○以上一段爲視色法。

熱病從部所起者，如六經病狀。至其期由七日至十二日。而已；

部所者，色部所也。假令赤色從肝起，刺之順者，相傳還至肝部本位，病已也。


 楊注作藏病解，以爲府經病，則如
 

注



 傷寒以七日十二日全愈。其刺之中病如期而愈。反者，三周而已；張注反，謂補實瀉虚也，病而反治，其病必甚。其病反，遲三周者，謂三遇所勝之日而後已。丹波從之。重逆則死。

刺之不順其氣，傳之三周而已。若刺，更反，死矣。


 解諸當汗出者，統上五藏言。至病所勝日，汗大出也。

病之勝者，第七日是病所勝也。又如肝病，至甲乙日是其病之勝日也。


 諸治熱病已，《甲乙》作「先」。飲之寒水，乃刺之。必寒衣之，居寒，多身寒而止。

諸病熱病以寒療之，凡有四别：一飲寒水，使其内寒；二刺於穴，令其脈寒；三以寒衣，使其外寒；四以寒居，令其體寒。以四寒之令身内外皆寒，故熱病止也。


 熱病先胸脇痛，手足躁，不分手足，傳足不傳手，説大誤。刺足少陽、手太陰，三字疑當作「少陰」。病甚爲五十九刺。

足少陽脈，下頸，合缺盆，下胸中，貫膈，絡肝，屬膽，循脇裏，過季脇，下外輔骨之前，下抵絶骨，循足
 


 ，下至指間。手太陰，上屬肺，從肺出腋下，故胸脇病，手足躁，刺此二脈也。藏府兼刺，不用表裏兩感，此爲肺膽同病。熱病先手臂痛，刺手陽明、太陽，而汗出止。吴云：不言孔穴者，但在其經酌之可也。汗出止者，經氣和也。

手陽明行於手表，太陰行於手裏，故手臂痛，刺此陰陽表裏二脈，取汗也。


 此爲表裏同病。熱病始於頭首者，刺項太陽而汗出。

項太陽者，足太陽從顛入腦，還出俠項，以下俠脊。故熱病始頭首，刺此太陽腧穴出汗也。


 此爲足太陽經熱病，同傷寒、時行、温燥同例。熱病者，身先重，骨痛，耳聾，外腎屬胆，脈行於耳。好瞑，《傷寒》曰：「少陰爲病，但欲寐也。」刺足少陽。當有「厥陰」二字。病甚爲五十九刺。

足少陽脈起目兑眥，絡身骨節，入耳中。故熱病身先重，耳聾，好瞑，所以取此脈之腧穴者，有本爲足少陰也。


 此爲少陽厥陰熱證。熱病先志云：按已上三節，用十六「先」字，蓋言有先於内者，有先於外者，皆當先治之。眩冒，《海論》云：「髓海不足，眩冒，目無所見。」熱，胸脇滿。刺足少陰、少疑當作「太」，不分表裏者。陽刺二經。之脈。

足太陽起目内眥，上額，交顛，入腦。足少陽起目兑眥，下胸循脇裏。足少陰從腎上貫肝膈，入肺中，故眩冒，熱，胸脇滿。刺此三脈者也。


 色榮顴，合下骨爲兩感。骨熱病也。

赤色榮顴，此之三脈皆生於骨，故此三脈爲病，有赤色。榮顴者，骨熱病也。


 榮未交日，丹波《識》「交，《甲乙》作夭，下文同」，今從之。「交」讀爲「陰陽交」之「交」，即上單藏府病。令且得汗，待時自已。

赤色未交之日，且得汗者，至勝時，病自得已也。


 與厥疑當作「少」，兩感。陰脈争見者太陽不與少陰争，不爲兩感。死，期不過三日。兩感死以六日，除病三日，此爲以後之三日，合初病爲六日。解其熱病，氣内連腎。

足太陽，水也；足厥陰，木也。水以生木，木盛水衰。太陽水色見時故有木争見者水死
 

注



 。以其熱病，内連於腎，腎爲熱傷，其數至三日，故死也。


 據腎與上骨字，當爲少陰與厥陰互易耳。少陽之脈，上爲五藏熱病，此以六經言之，所謂經病。色榮頰，筋熱病也。以五診詳之。榮未交日，令且得汗，發表。待時自已，與少疑當與上「厥」字互易。陰脈争見者兩感。死。

足少陽，膽脈也。足少陽部在頰，赤色榮之，即知筋熱病也。當榮時，且得汗者，至其木時，病自已也。少陽爲木，少陰爲水，少陽脈見之時，少陰争見者，是母勝子，故肝木死也。


 上爲水木，此又爲水木，不如分解爲得。○丹波《識》以不言陽明、太陰之
 

注



 争見，必爲脱文。

三椎下間主胸中熱，

《明堂》及《九卷》背五藏輸，並以第三椎爲肺輸，第五椎爲心輸，第七椎爲膈輸，第九椎爲肝輸，第十一椎爲脾輸，第十三椎爲腎輸，皆兩箱取之。當中第三椎以上，無療藏熱，故五藏輸及候五藏熱，並第三椎以下數之。第三椎以上，與頰車相當，候色。第三椎下間，肺輸中間，可以寫熱也。


 四椎下間肺輸。主膈當作肺。熱，五椎下間心輸。主肝熱，六椎下間主脾熱，七椎下間膈輸。主腎熱。

四椎下間，計次當心。心不受邪，故乘言膈也。次第椎之下間，各主一藏之熱不同。《明堂》通取五藏之輸也。


 榮在項上三椎陷《甲乙》「陷」上有「骨」字。者中，張云：此取脊椎之大法。頰下逆椎一大瘕，

從肺輸以上三椎在項，故曰項上三椎即大椎。上陷者，中也。當頰下迎椎，故曰逆椎。逆，迎也。是爲頰下當椎前有色見者，腹有大瘕病者也。


 下牙車爲腹滿。

下牙車色見者，腹病滿也。椎後爲脇痛，大椎左右箱爲椎後，有色見者，脇痛也。


 解頰上者，鬲土者也。

頰以上無椎可準，故頰以上有色者，主鬲土也。






注
 　反：原脱，據《太素》楊注補。



注
 　淅：原作「浙」，據《内經·素問》卷九《刺熱篇》改。



注
 　如：原作「如如」，當衍一字，故删。



注
 　太陽水色見時故有木争見者水死：一本作：「故太陽水色見時，有本争見者，水死。」見人民衛生出版社《黄帝内經太素》卷二十五。



注
 　之：原作「三」，據《素問識》改。








邪中






《靈樞·邪氣藏府病形篇》。○詳直中法，與後世傳經與傳足不傳手之説相反。柯韻伯注主之。末附傳經駁義。




黄帝問岐伯曰：「邪氣包五氣言。之中人也，奈何？」此不獨傷寒爲，凡四時病之温、熱、暑、濕、燥之洞洩、風瘧，皆同爲外感證之總綱。故《病源》凡温、熱、時行之日數、治法皆與傷寒同。後來言温諸家，誤以温、熱爲瘟疫，杜撰口、鼻直行三焦等説，又牽涉《傷寒論》、《内經》，無一條可通，真爲魔道，以殺人爲事。岐伯曰：「邪氣專指風雨。之中人也，高。」吴鞠通説以三焦分，即誤用此義。柯韻伯言傷寒，亦誤以藏府高下言。黄帝曰：「高下有度乎？」邪有中下者，不獨高，故爲此問。岐伯曰：「身半已上者，邪風春傷於風。陽邪春夏多陽。中之也。以風、濕二對分。身半已下者，濕長夏主濕。○寒與濕爲温邪。中之也。

高者上也，身半已上，風雨之邪所中，故曰中於高也。風爲百病之長，故偏得邪名也。身半以下，清濕之邪濕最沉重，故襲下偏言也。


 故曰邪之中人也，無有恒常。揆度奇恒分常度。中於陰則留於府，《傷寒》三裏證終於胃。中於陽三表證終於肌。則留於經。」

邪中於臂胻之陰，獨傷陰經，流入中藏，藏實不受邪客，故轉至留於六府者也。中於頭面之陽，循三陽經下流陽經，故曰無常也。


 按，楊注申明六經直中法，與後世傳經説不同。黄帝曰：「陰之與陽也，異名同類，立小名以相别。其實一也。名異實同，以大名言之。上下上下，謂順逆行，走頭去手足，非以陰陽分高下。相會，

陰陽異名，同爲氣類。三陽爲表，居上。三陰爲裏，在下。表裏氣通，故曰相會。


 經絡之相貫，詳《營衛運行篇》。如環無端，

三陰之經絡脈别，走入於三陽。三陽之經絡脈别，走入於三陰，陰陽之氣旋迴，周而復始，故曰無端。


 詳《營衛運行》。邪之中人也，或中於陰，三陰經。或中於陽，三陽經直中，以所中之地而分，不由傳經。上下左右，病所在之地有四等之别。無有恒常。其故何也？」

經絡相貫周環，自是常理。邪之中人，循行亦可與經絡同行。然中於陰陽，上下左右，生病異者，其故何也？


 岐伯答曰：「諸陽之會，指足之陽經與陽維。皆在於面。面、項、頰三者屬頭部。人之方乘虚時，一因。及新用力，二因。若熱飲食汗出，三因。腠理開，以上皆得病之由。而中於邪。

手足三陽之會，皆在於面。人之受邪，所由有三：一爲乘年虚時，二爲新用力有勞，三爲熱飲熱食，汗出腠理開。有此三虚，故邪中人。


 中面，邪經當面來。則下陽明；直中仰面，陽明行身之前。《活人書》詳此法。中項，邪從背後來。則下太陽；直中伏背，太陽行身之後。中於頰，邪從側面來。則下少陽。少陽行身之側，半背半腹。三陽經祗以背、腹、側讀之。於上三經爲頭受邪，以下三處，又指身體中部言其中。膺、前同面。背、後同項。兩脇側同頰。三者在身中，其一經受病爲獨病，二陽同受者爲二陽合併，三經同受者爲三陽合併。各經有犯，自當其病，不相連坐、傳染。合併有先後輕重，受邪有微甚也。亦中其經。」

邪之總中於面，則著手足陽明之經，


 楊注以手足合言，後人傳足不傳手之説誤。

前後循之而下。若中頭後項者，則著手足太陽之經，循之而下。若别中於兩頰，則著手足少陽之經，循之而下。若中胸、背及兩脇三處，亦著三陽之經，循經而下也。


 此爲傷寒直正中病、即病之古説。後主傳經，造爲七種傳法，而經無正病、即病矣。黄帝曰：「其中於陰，陽經直中部位易明，且已包周身，别無三陰地位。奈何？」以上三陽經，以下三陰經。岐伯答曰：「中於陰者，與陽與頭身者異地。常從臂手、臂手即兩手，各占三陰經。中於陰則兩手受病，非傳足不傳手，又三陰病經不傳表證。是凡手足病邪皆在陰也。胻足始。陰經所中，則專在四肢。考手三陰經脈所循，在手之内廉。足三陰經脈所循，在足之内廉。夫臂與胻，手足三陰經所循，《銅人圖》詳矣。其陰皮薄，三陰經所循，如陰山之樹。其肉陽則堅實。淖澤，不堅實。故俱受於風，與三陽同受。獨傷其陰。」

以下言邪中於陰經也。四肢手臂及腳胻，當陰經上，皮薄、其肉濁澤，故四處俱受風邪，所以獨傷陰經。下經言風雨傷上、清濕傷下者，舉多爲言，其實腳胻亦受風邪也。


 此傷寒六經直中之法，不用傳經之説。三陰隱處，不易受邪，故其病少於三陽。黄帝曰：「此故傷其藏乎？」兩感病以藏爲主，此據藏病爲問。岐伯曰：「身舉六經所中之周身言。之中於風也，五種天氣，舉風以示例。不必動藏，兩感乃爲藏病。經府與藏爲生死關頭，内無所傷，爲經府病，不治亦不至死；若藏病，則多死。故邪入於陰經，指三裏，初在胸，終於胃。其藏氣實，其人藏氣素實，無内傷，兩感則由藏主病，乃及府。邪氣入已在胃，由府又傳藏。而不能容，必内虚乃受邪，故藏精，易與按蹻，四時皆不病。若藏虚之人，外受邪，内應之，亦爲兩感藏病，鄰於死矣。故還之於府。由胃入藏，故還仍在胃。是故陽中則溜於經，華氏三表，皮、膚、肌在外爲陽經。陰中華氏三裏。則溜於府。」

邪之傷於陰經，傳之至藏，以藏氣不客外邪，故還流於六府之中也。故陽之邪中於面，流於三陽之經；陰之邪中臂胻，流於六府也。


 胸、腹、胃在内爲陰，爲府病。三陰三陽同有此分，非以三陽經主裏，三陰主表。

以上詳直中經府病。

黄帝曰：以下詳藏病。「邪之中藏者内有所傷，外邪乃中之。奈何？」

前言外邪不中五藏，次言邪從内起，中於五藏，故問起也。


 岐伯曰：以下詳内傷，爲藏病之根。「愁憂恐懼，内。則傷心。

愁憂恐懼，内起傷神，故心藏傷也。


 形寒、外。飲寒，内。則傷肺，以其兩寒相感，内傷藏，外感寒，爲兩感。中外皆傷，水流濕，火就燥。故氣逆而上行。

形寒、飲寒，内外二寒傷肺，以肺惡寒也。


 有所墮墜、跌損。惡血留内，外一因。若所有大怒，此爲七情内因。氣上而不下，怒主升。積於脇下，則傷肝。

因墜惡血留者，外傷也；大怒，内傷也。内外二傷，積於脇下，傷肝也。


 有所擊仆，外。若醉入房，汗出當風，内。則傷脾。

擊仆、當風，外損也。醉以入房，汗出，内損也。内外二損，以傷脾也。


 有所用力舉重，外。若入房過度，汗出浴水，内。則傷腎。」

用力舉重，汗出以浴水，外損也；入房過度，内損也。由此二損，故傷腎也。


 以上詳五藏之内外傷，表裏俱傷，所以成兩感藏病之因。

黄帝曰：「五藏之中風奈何？」兩感寒熱詳矣，此兩感之風病。岐伯曰：「陰陽俱感，邪乃得往。」表裏俱病。黄帝曰：「善。」

前言五藏有傷，次言五藏中風，陰陽血氣皆虚，故俱感於風，故邪因往入也。




以上詳五藏内外傷。

黄帝問岐伯曰：「首面面、項、頰。與身形，膺、背、脇、臂、
 。屬骨連筋，診筋。同血合氣。《營衛運行》。讀《内經》者於此等處，多不用心，歧視陰陽肝膽，胡越一身之中，自相恩怨仇殺，囿於五行日家之虚談，而不明周身正是一家之義。天寒則裂地凌冰，其卒寒，或手足懈惰，診骨寒，外有因寒脱落者。然其面不衣，獨面不用衣。其故何也？」

首面及與身形兩者，皆屬於骨，俱連於筋，同受於血，並合於氣，何因遇寒手足冷而懈惰。首面無衣不寒，其故何也？


 岐伯曰：「十二經脈，三百六十五絡，診絡。其氣血營衛。皆上於面，腦爲心主之宫，如京師。諸脈朝腦，如京師會同。《内經》常以頭配五藏，頭即腦也。○此言其氣不專屬脈。而走空竅。

六陽六經並上於面。六陰之經有足厥陰經上面，餘二至於舌下，不上於面。


 腎不至耳。

而言皆上面者，舉多爲言耳。其經絡血氣貫通，故皆上走七竅以爲用也。


 其精陽氣上於目肝。而爲精；

其經絡精陽之氣，上走於目，成於眼精也。


 精，視。其别氣走於耳而爲聽；

别精陽氣入耳，以爲能聽。


 其宗氣中。上出於鼻脾。而爲臭；

五藏聚氣以爲宗氣，宗氣入鼻能知臭也。


 其濁氣出於胃，走脣腎。舌心。而爲味；

耳目視聽，故爲清氣所生。脣舌識味，故爲濁氣所成。味者，知味也。其氣之津液皆上薰於面，


 指氣，不指脈。面皮又厚，以常受風寒練習。其肉堅：故其熱甚，寒不能勝也。

以其十二經脈、三百六十五絡，血氣皆上薰面，以其陽多，其皮堅厚，故熱而能寒也。


 此以腦爲心主之説。《尚書》曰「元首良哉」，以其爲諸陽所聚，故爲輻輳。

以上詳腦爲諸陽之首，如拱衛京師。








邪客






《素問·舉痛論》與《百病始生篇》相出入。○凡外感病，必詳此義。




黄帝問岐伯曰：「余聞善言天者，必有驗於人。

人之善言天者，是人必法天以言人，故有驗於人也。善言古者，


 讀古爲經。必有合於今，

以今尋古，爲今法，故必合於今。


 古爲經之思想，後世乃實行經法。善言人者，四表爲人。必有厭張云：足也。於己。

善言知人，必先足於己，乃得知人，不足於己，而欲知人，未之有也。


 京師爲己。如此，則道不惑而要數極，《玉板論要》云：至數之要，迫近以微。所謂明今本重明字。矣。

如此，人有三善之行，於道不惑。所以然者，得其要理之極，明達故也。數，理也。


 以上詳大道，不專爲醫學。今余問於夫子，令可驗於己，令之可言而知也。以上言道。視而可見，望色聞。捫而可得，切脈與皮膚。令驗於己，如發蒙與「矇」同。解惑，可得聞乎？」

先自行之，即可驗於己也。然後問其病之所由，故爲言而知之也。察色而知，故爲視而知之也。診脈而知，故爲捫而可得。斯爲知者，先驗於身，故能爲人發蒙於耳目，解惑於心府，於此之道，可以聞不？


 岐伯再拜曰：「帝何道之問？」有天、人、治國、醫疾之分。黄帝曰：「願聞人之五藏兼六府言。卒痛，邪傳首係絡、大絡經而後及腹中四處，此舉痛，皆屬裏證。何氣使然？」問痛，故篇名曰「舉痛」。岐伯曰：「經脈二蹻統經絡。流行不止，環周不休，順逆行如九宫圖。寒氣入焉，下詳於寒，熱止一見，互文也。經血稽遲，泣而不行，此外感病源。客於脈外，風傷衛。則血少，及營。客於脈中，寒傷營。則氣不通，由血及氣，互言之。故卒痛矣。」專以外感言内痛，以下皆爲外因府病。黄帝曰：「其痛也，或卒然而止者，一。或常痛甚不休者，腸外二。或痛甚不可按者，經絡三。或按之而痛止者，腸胃四。或常按之而無益者，俠脊脈五。或喘動此絡筋，或以爲經脈亦可。應手者，衝脈六。或心與背相引而痛者，背輸七。或心脇肋與少腹相引而痛者，厥陰八。或腹痛引陰股者，厥陰九。或痛宿昔成積者，腸募十。邪中以七處，詳積。或卒然痛死不知人、有閒復生者，五藏十一。或腹痛而悗悗歐者，腸胃十二。或腹痛而復瀉者，小腸十三。或痛而閉不通者。熱客小腸十四。

股外爲髀，髀内爲股，陰下之股


 

爲陰病也。悗，音悶。


 凡此諸病，各不同形，共十四種。别之奈何？」

凡此十四别病，十三寒客内爲病，一種熱氣客内爲閉，皆爲痛病，不知所由，故須問之。


 寒十三熱一，此亦互文見義，其實寒熱病同。岐伯對曰：「寒氣寒爲外邪，與傷寒之「寒」同爲冬令。客於腸外則傷寒，以傷寒言，此爲裏證。寒則縮卷，入衷，不在表之皮部。卷則腸絀急，此爲腸病。絀急則引外「外」上當有「腸」字。小絡，故卒然痛，得炅高云：炅與「炯」同，熱也。《通雅》云：《靈》、《素》之炅，當與熱同。則痛一。立已；寒病客腸外，此答卒然而止。因重中於寒，如傷經之再作經。則痛久二。矣
 

注



 。此答常病甚不休。

絀，褚律反，縫也。謂腸寒卷縮如縫連也。腸絀，屬腸經之小絡，散絡於腸，故腸寒絀急，引絡而痛，得熱則立已。炅，熱也。


 卒、久二類，同爲腸外病。寒氣客經絡所謂經病。之中，邪傷有皮、絡、經三層之相傳。與炅氣相薄，則脈滿，專詳經病。滿則痛而不可按也。滑云：當作痛甚不休。寒氣稽留，炅氣從上，與上分新病、久病。則脈充大，而血氣亂，故痛不可按也。三。

痛不可按之，兩義解之：一寒熱薄於脈，中滿，痛不可得按；二寒下留，熱氣上行，令脈血氣相亂，故不可按也。


 不可按屬經絡。寒氣客於腸胃之間，此爲胃府病。募原之下，邪傳有腸胃募原。王注《瘧論》謂膈膜之原係，與此異。而不得散，小絡急《脈訣》以爲診經名詞。引，故痛，按之則氣散痛止矣。四。高本移下「按之則熱氣至，熱氣至則痛止」十三字於此下，丹波《識》從之。

腸胃皆有募有原，


 附腸之網油。

募原之下皆有孫絡，


 解剖詳。

寒客腸胃募原之下，孫絡引急而痛，


 此腹内邪客，經名之曰陰絡。

故按之散而痛止。


 寒氣客於俠脊之絡，督邪傳有。則深，志云：伏衝之脈也。深者，謂邪客於俠脊之衝脈則深。按之不能反。故按之無益。五。

俠脊脈，督脈俠脊，故曰俠脊脈也。督脈俠於脊裏，而上行深，故按之不及，所以按之無益者也。


 寒氣客於衝脈，任邪傳有。衝脈起於關元，馬云：按《骨空論》，衝脈起於氣衝，今曰關元者，蓋任脈當臍中而上行，衝脈俠脊兩旁。而上衝則本起於氣衝，而與任脈並行，故謂起於關元，亦可也。隨腹直上，則脈不通，不通則氣因之，吴云：氣從之也。故喘丹波《識》云：「喘」或是與「蝡」通，「蝡」音輭，《説文》云「動也」。按《靈·百病始生篇》：「其著於伏衝之脈者，揣之應手而動。」則不如讀「喘」爲「揣」之切直矣。動應手矣。六。

關元在臍下，小腹下當於胞，


 任脈穴在臍下三寸，即胞中。

故前言衝脈起於胞中直上，邪氣客之，故喘動應手。有本無「起於關元」下十字也。


 寒氣客於背輸之脈，足太陽。則脈泣，泣則血虚，虚則痛。其輸主於心，故相引而痛，按之則熱氣至，至則痛止矣。七。滑云：以上十三字不知所指。丹波《識》案，高本移此十三字於四對「故按之痛」之下，文脈貫通，極是。

背輸之脈，足太陽脈也。太陽心輸之絡，注於心中，故寒客大腸，引心而痛。按之不移其手，則手熱，故痛止。


 寒氣客於厥陰，厥陰之脈者厥陰。絡陰器繫於肝，寒氣客於脈中，則血泣脈急，引脇與少腹矣。

厥陰肝脈，屬肝絡膽，布脇肋，故寒客血泣脈急，引脇與少腹痛也。


 厥陰客於陰股，少陰。寒氣上及少腹，血泣則下相引，故腹痛。引陰股。

厥陰客於陰股，陰股之血凝澀，故其氣上引少腹而痛也。


 寒氣客於五藏，厥逆上行，陰氣竭，陽氣未入，故卒然痛死不知人，氣復反則生矣。

寒氣入五藏中，厥逆上吐，遂令陰氣竭絶，陽氣未入之間，卒痛不知人，陽氣入藏，還生也。


 今本此段在下段後。寒氣客於腸募、關元今本作「小腸膜原」四字，無「關元」二字。之間，絡血之中，血泣不得注於大經，《百病始生》云：「大經乃代。」血氣稽留，留不得行，故卒然今本作「宿昔而積成」。成積矣。

腸謂大腸、小腸也。


 今本明文作「小腸」。

大腸募在天樞，臍左右各二寸，原在手大指之間。小腸募在臍下三寸關元，原在手外側腕骨之前完骨。寒氣客此募原之下，


 指二腸與關元三外。

血絡之中，凝澀不行，久留


 正文「卒然」二字當誤。

以成積也。


 汪昂云：「今之小腸氣。」寒氣客於腸胃，厥逆上出，故痛而歐矣。

寒客腸胃，其氣逆上，故痛、歐吐也。


 寒氣客於小腸，不得成聚，故後瀉腹痛矣。

寒客小腸，不得成於積聚，故後利腹痛也。


 熱氣留於小腸，此明腹痛而閉不通者。小腸中癉熱焦竭，則堅乾不得出矣。」

熱氣留於小腸之中，則小腸中熱，糟粕焦竭乾堅，故大便閉不通矣。


 丹波《識》云：本篇腹病一十四條，屬熱者止一條，餘皆屬寒。王氏《證治準繩》有説，當參考。又史載之方，舉每證附以脈位及治方，宜參。

黄帝曰：「所謂言而可知者也，問診。視而可見察色。○據下文再事，當有「捫而可得」四字。奈何？」岐伯曰：「五藏六府，固盡有部。以上十四病，皆腹内藏府所發。視其五色，面色不指絡。《靈》「五色」第四節又與此同。黄赤爲熱，白爲寒，青黑爲病，此所謂視可見者也。」

五藏六府，各有色部，其部之中色見，視之即知藏府之病。此則視而可見者也。




黄帝曰：「捫而可得診皮、絡、筋。奈何？」岐伯曰：「視其主病不指兩寸。之脈，三部九候各診專經之動脈。堅而血，皮及陷下者，詳診皮、絡、筋篇。可捫而得也。」

視脈及皮之狀，問其所由，故爲捫而得也。


 黄帝曰：「善。」



注
 　矣：原作「牟」，據《内經素問·舉痛論》改。

校點説明



《傷寒古本訂補》又名《補傷寒古本》。據《六譯先生年譜》，是書成於民國七年（一九一八）。東漢張仲景《傷寒論》又稱爲《張仲景方》，唐代已不見原貌，孫思邈將其整理進《千金要方》與《千金翼方》中。廖平通過比較《外臺》、《千金要方》與《千金翼方》中的有關「傷寒」的内容，認爲唐初《傷寒論》的古本原貌共十八卷，即《千金要方》第九卷的内容應是唐古本《傷寒論》的首一、二卷，詳《總例》、《發汗三要》與汗、吐、下三例；《千金翼方》第九、第十两卷應爲唐古本的第三至第十卷，詳三陽三陰篇；《千金要方》第十卷爲唐古本的第十一至第十八卷，包括《金匱》在内。《傷寒古本訂補》以此爲據，對古本首卷、古本卷六作訂補工作，其餘還有若干雜録。民國七年（一九一八）四川存古書局刊行，收入《六譯館叢書》。今據此本整理。








傷寒雜病論古本首卷






據《千金》九卷補。


 ○

按：《外臺》引古本《傷寒論》從卷二始，此卷爲古本《傷寒論》原文，詳《總例》、《發汗三要》與汗、吐、下三例，《翼》本乃第三卷至十卷，三陽三陰篇，《金匱》爲下卷。今合三書爲一，共十八卷。





傷寒例第一





此爲《傷寒》序例。中有仲景原文，及叔和、陳廪邱、《千金》論例。成本序例原出于此，而盡去姓氏書名，又删去華氏、仲景同精要之條，以致宋元以後，不知序例爲古本，成本非完書，觀此可以自悟。




《易》稱：「天地變化，各正性命。」然則變化之迹無方，性命之功難測。故有炎凉寒燠，風雨晦冥，水旱妖災，蟲蝗怪異，四時八節，傷寒與瘧同有四時病。種種施化不同，七十二候日月運行各别。終其晷度，方得成年，是謂歲功畢矣。日本櫟陰拙者《醫賸》上卷「運氣」條云：「運氣之宗，昉于《素問》。見褚澄《遺書》。」褚南齊人，然則運氣之混于《素問》，在于六朝以前乎？褚書蓋蕭淵所依託，得于古冢中云者，乃欲託汲冢古書耳。隋蕭吉作《五行大義》，上自經傳，下至陰陽醫卜之書，凡涉五行者，莫不網羅蒐輯焉，特至五運六氣，勝復加臨之義，則片言隻字，無論及者，其起于隋以後，確乎可知矣。而其説凑合緯、醫二書，所立正是一家，未知創于何人，豈所謂玄珠先生者乎？但至王冰采而闌入《素問》篇中，其説始顯，然竟唐代，猶未聞有言之者。後及宋劉温舒、沈括、揚子建輩篤信之，精詣其理，各有所發明。而當時泗州楊吉老，常謂黄魯直曰：「五運六氣，視其歲而爲藥石，雖仲景猶病之也。」此言極是。伊川、朱子亦常論其淺近焉。而《傷寒論》卷首所載「運氣」諸圖，未知出於何人之手。黄仲理云：「南北二政，三陰司天，在寸尺不應。」交反脈圖並圖解、運圖説出劉温舒《運氣論奥》。又六氣上下加臨補瀉病症圖，並汗差棺墓圖、歌括，出浦雲《運氣精華》。又五運六氣加臨轉移圖並圖説，出劉河間《原病式》，後人采附仲景《傷寒論》中。夫温舒、浦雲、守貞三家之説，豈敢附于仲景之篇？特後人好事者爲之耳。繆仲淳論「運氣」云：「予從敝邑見趙少宰家藏宋板《傷寒論》，皆北宋善板，始終詳檢，並未嘗載有此説。六經治法之中，亦並無一字及之。予乃諦信予見之不謬，而斷爲非傷寒外感之説。」按：趙少宰，蓋趙開美，與仲淳同海虞人。今所傳宋板《傷寒論》，乃係于開美翻鏤，而無運氣諸圖，正與仲淳言符矣。予家藏元板成無己注解本，亦不載此諸圖，知是出成氏以後之人也。近人言傷寒，喜附會運氣，丹波説甚明，故引以爲證。天地尚且如然，在人安可無事？故人生天地之間，命有遭際，時有否泰，吉凶悔吝，苦樂安危，喜怒愛憎，存亡憂畏，關心之慮，日有千條，謀身之道，時生萬計，乃度一日。是故天無一歲不寒暑，五種傷寒爲四時病。人無一日不憂喜，内因。故有天行瘟疫病者，即天地變化之一氣也。傷寒原有温熱、濕暍與厲瘟。斯蓋造化必然之理，不得無之。故聖人雖有補天立極之德，而不能廢之；雖不能廢之，而能以道御之。《内經》所言，多爲天學與皇帝政治學説。其次有賢人善於攝生，能知撙節，與時推移，亦得保全。《病源》養生各論是。天地有斯瘴厲，還以天地所生之物以防備之，《内經》疾病諸篇。命曰知方，則病無所侵矣。然此病也，俗人謂之横病，由外而得謂之横。多不解治，皆曰日滿自差，即不藥得中醫之説。以此致枉者，天下大半。凡始覺不佳，即須救療，膏、散、圓是。迄至於病愈，湯食競進，折其毒勢，自然而差。必不可令病氣自在，恣意攻人，拱手待其斃，斯爲誤矣。今博采羣經，《千金》所録即仲景原文，爲隋唐間古本。《辟暑録話》謂初作《千金》未見仲景原文者，大誤。以爲上下二卷，《翼》亦止二卷，同居全書三十卷之九、十。廣設備擬，好養生者可得詳焉。按：此補卷均全爲《輯義》本所無，以其不注「序例」與「可不可」也。○《外臺》采此序爲《千金》一首。


論四首
 按：《外臺》首卷所引，爲八家十六首。《千金》只作三首者，《小品》引經言爲一首、華佗一首、王叔和一首、陳廪邱一首。《外臺》、《小品》經言爲二，外有范汪《經心録》，合《千金》而五，共爲八家。分段計數，故有十六首，《千金》一家只作一首，故止四首。

《小品》曰：古今相傳，稱傷寒爲難治之疾，四時正病五種。時行瘟疫，《千金》首卷辟瘟法，《巢源》、《千金》、《外臺》皆有之。照舊録之爲治未病，預防則不病，方藥可不論矣。是毒病之氣。所謂異氣。而論治者，不判傷寒與時行據補十二卷。瘟疫據補十三卷。爲異氣耳，病相似而所感不同。云傷寒是雅士之辭，天行瘟疫《傷寒》書中本有天行瘟疫。是田舍間號耳，不説病之異同也。此指《肘後》言之。

葛氏方云：傷寒、一類包五種病言。時行、四時不正之氣。瘟疫，非常大病。雖有三名，共爲七類。同一種耳，各病皆外因，由未入裏則同。而原本小異。受病之時與氣候小異。其冬月傷於暴寒，冬寒氣。或疾行力作，汗出得風冷，至春夏發，名爲傷寒。此指留病，四時五種皆同，舉寒以示例。其冬月不甚寒，多暖氣爲冬温。及西南風，外感皆由風得，對衝爲邪風。使人骨節緩墮緊緩之緩，指皮膚經絡。受邪，至春發，舉春以示例。名爲時行。以上時行。其年歲月《内經》年虚月虚。有厲氣，兼挾鬼毒相注，名爲温疫。以上論温疫，此爲非常病。如此診候並相似，其所受之邪不同，病則相似。又貴勝雅言，總名傷寒，温熱濕暍寒，四時正病，以傷寒爲總名，非與時行互稱。世俗同號時行。四時不正之氣，春大寒，夏大凉，秋大熱，冬大温。名時行者，指天行不正言，非與傷寒通稱。道術符劾言五温，《道藏》稱五瘟。經言未引温疫，論詳《千金·辟疫門》。《宋史·龐安時傳》五温同，當讀作瘟。亦復以此致大歸，終是共途也。《肘後》分三病名號，病狀根原最爲明悉，後人誤讀總名同號，致生差舛，非《肘後》之過。《小品》恐人讀誤，故特辨之。○《道藏》本此下有「然自有陽明、少陰、陰毒、陽毒爲異耳。少陰病，例不發熱，而腹滿下利，最難治也」三十六字。

考之衆經，其實殊矣。由所宜不同，方説宜辨，是以略述其要。下引經言，《外臺》分析之誤矣。○《翼》本《傷寒》二卷，爲《傷寒論》原文中帙，王叔和所謂「三陽三陰」篇也。《千金》詳上卷，《翼》詳中卷，故《翼》本無「總例」。華佗與仲景同，原文亦屬脱佚，必二書相合，乃成完書。宋人乃謂孫氏作《千金》時，未見仲景原文者，大誤也。

仲景曰：《外臺》云「仲景同」，則《傷寒》首亦引此經文，爲論例之首。成本方證，取《翼》本「六經」部，然序例亦首引此條。經言《外臺》本作「陰陽大論」。春氣温和，春傷於風，風即温證，《病源》有温病，今補爲第八卷。○由春分至夏至爲温病，所謂春末夏，以初春猶多寒也。「太陽」篇桂枝之中風，即爲春温病。春夏爲陽氣發散，其人腠理開，多汗，故中風與陽明熱病皆多汗。「太陽」篇「陰陽俱浮」，據「陰陽俱緊」例推之，當爲「陰陽俱緩」。從春分至秋分，皮膚解緩，多汗。經曰：「夏不汗出，秋成風瘧。」桂枝爲春温多汗之表症，承氣爲夏熱多汗之裏證。春與夏合爲表裏，與秋冬病相反，在瘧爲温瘧，先熱後寒，爲時行異氣。夏氣暑熱，熱爲夏病，據《脈經》熱病補入九卷，在温病之次。○《叙例》云，二月驚蟄後，氣漸和緩，向夏大熱，至秋便凉。大熱以地球赤道爲主，爍石流金爲熱之極，本論有青龍、白虎、玄武，而無朱雀。以例推之，陽明病之承氣與玄武相對，當爲朱雀。凡陽明證惡熱，惡熱則必喜寒，居幽飲冰，棄衣灌水，故治法有宜水門。正陽陽明爲夏大熱之證，驚蟄後和緩，爲少陽陽明，至秋便凉，爲太陰陽明。《内經》、《病源》别爲熱證門，其實本論「陽明」篇，即爲熱病正病，與「少陰」篇寒證相反對。在瘧爲癉瘧，但熱不寒。此經但詳冬傷寒夏傷暑之時病，則詳於瘧。秋氣清凉，秋氣燥，「太陽」篇傷寒與暍，皆爲秋病狀。○由秋分至冬至爲寒瘧，所謂秋末冬初，以初秋猶多熱也。「太陽」篇麻黄之傷寒，即爲秋清病。《記》曰：「凡爲人子之禮，冬温而夏清

 。」董子云：「二分爲和，二至爲中，四時惟春秋寒暑和平。」故冬取温不可至於熱，夏取清不可至於寒。本論中風惡風，傷寒惡寒，風寒二字，本即温清之義。《内經》「春傷於風」，據例秋當傷於燥氣，此不言六氣之風燥，而言時令之温清。經又云：「風爲陽邪，寒爲陰邪。」風爲陽之初，至夏乃爲熱；秋爲寒之始，至冬爲大寒。本論以麻黄爲寒表證。以純陰理中、四逆爲寒之至，合秋冬爲表裏。本論惡寒，寒當與温字反對。義取於清，就寒言寒，只爲寒露之寒，與冬至後之小寒、大寒之寒不同。在瘧爲小寒，瘧先寒後熱，如時行異氣。冬氣小寒。秋冬同病寒，仲景以爲書名。○《千金》「冰寒」作「凛冽」，今從《外臺》叙例。從霜降以後，至春分以前，凡有觸冒冰雪，體中寒即病者，謂之傷寒也。九月、十月寒氣尚微，爲病則輕；十一月、十二月寒冽已嚴，爲病則重；正月、二月寒漸將減，爲病亦輕。此以冬時不適，有傷寒之人即爲病也。按：寒以地球冰海爲極點，由漸而推之於黄道，其寒至於手足凍墮。本論寒症惡寒，居温室，衣重裘，烤炭煤，飲烈酒，故治法有宜火、温、鍼、炙、補。本論麻黄之傷寒，爲寒之初氣，以爲表症，少陰之真武、理中、四逆，爲寒病之重者。《内經》熱症有數篇，而傷寒僅見《熱病論》中數節。仲景乃專以「傷寒」名書，雖統五種四時病，而於傷寒尤詳。《千金》九卷，膏丸散多用熱劑，以其專爲冬病立法也。于瘧爲寒瘧，經略甚，亦以包於秋寒。此則四時正氣之叙也。四時五正病，温、熱、濕、暍、寒是也。○除《千金》九卷外，以《翼》本三陽三陰分配四時五病。「太陽」詳春秋二時之表病，桂枝中風爲春温，麻黄傷寒爲秋清，承氣爲夏熱裏病，純陰爲冬病裏症，少陽屬木合肝，春温與爲一類。足太陰主濕，爲長夏。《内經》屢言秋傷於濕，即足太陰脾經之義。喻嘉言補秋燥，以經言之。手太陰肺正司秋令，麻黄湯肺之耑方。故「太陰」一篇，以手足分讀，足太陰爲脾濕，手太陰爲肺燥。本篇詳腹濕病，特爲長夏一門專篇，秋燥之文從略者，以詳於麻黄湯中也。曰：四時正氣。冬時嚴寒，萬類深藏，書以寒名，故特詳寒氣。君子周密，則不傷於寒，冬傷于汗，則春變病。○故《千金》首辟瘟。或觸冒之者，乃爲傷寒耳。五種傷寒，皆屬外感新病，其時不過廿日。或失被脱衣，或卒寒遭雨，必有觸冒之踪迹。若時行乃爲遺病，不由觸冒而得，此爲傷寒、時行之分。其傷於四時之氣，皆能爲病。所謂傷寒有五，以寒統温、熱、暍、濕。而以傷寒爲毒者，瘧症詳夏傷于暑之秋病，冬傷寒乃專詳冬寒，謂以「傷寒」標爲書名，實則雜見五證。以其最爲殺厲之氣也，與瘧分南北，詳寒所謂北方殺伐。中而即病者，名曰傷寒。觸冒新病，在春爲温，在夏爲熱病，在秋爲暍病，在冬爲傷寒。不即病者，其寒毒藏肌骨中，外肌裏骨。至春變爲温病。春正病温，《病源》「至夏變爲暑病」，《傷寒》無「暑」字。夏病熱，長夏暑濕是也。考《病源》暑病者，熱極重於温也。《病源》有温、熱二門，今以補入八、九兩卷。○此爲冬傷于寒，一層管三時，别有夏傷于暑，在秋爲小寒，在冬爲大寒，與此冬病兩兩相對，傷寒詳冬寒，瘧詳夏暑。以瘧分三時，春爲温瘧，先熱後寒，爲太陽中風，同秋爲小寒瘧，冬爲大寒瘧，見三瘧之温而不詳冬，亦如傷寒分桂枝、麻黄、承氣，有惡風、惡熱，而秋冬止一見惡寒，而不詳惡清。故傷寒與瘧同爲時病，合觀乃全。而中風之爲春之惡風温瘧，傷寒之爲秋病惡寒寒瘧，乃得相證而明也。暑病熱極，重於温也。是以辛苦之人，《病源》、《千金》指勞傷言，不謂貧苦。春夏多温春病。熱夏。病者，皆由冬時觸冒寒冷之所致，春夏爲陽病，脈緩有汗。秋冬爲陰病，脈緊無汗。此只言春夏病，當推補秋冬，爲四時正病。非時行之氣也。《小品》：「其冬月暴傷寒，或疾行力作，汗出得風冷，至春夏發，名爲傷寒。」義本于經。○以上論四時五種正病。凡時行者，以下詳時行。春時應暖

 而反大寒，夏時應熱熱與寒反對，由寒變熱者，别爲一義。而反大冷，秋時應凉而反大熱，暍亦從熱化。冬時應寒而反大温，冬温指天氣，非病名。《難經》以冬温爲病名，大誤。非其時而有其氣。如月令正氣相反。是以一歲之中，病無長少，多相似者，此則時行之氣也。《小品》：「其冬月不甚寒，多暖氣及西南風，使人骨節暖，隨受邪，立春發，名爲時行。」義出于經。《外臺》原注：「仲景、《病源》、《小品》、《千金》同。」《外臺》「温病」條引此注云：「以上與《傷寒論》同。」

以上辨四時正病及時行温疫。按：《小品》陳延之撰，略在葛後，其引經言以駁葛氏。考葛本文傷寒、時行、瘟疫雖有三名，同一種耳。而《病源》本小異，既分三名，又云小異，非混合三病爲一。下云「名爲傷寒」、「名爲時行」、「名爲温疫」。又「冬月傷於暴寒」云云，「冬月多暖氣」云云，「厲氣挾鬼毒相注」云云，全由經言而出，是二家同此發明經義，非有差互。其云「總名傷寒」，非謂時行、温疫總名傷寒也。世俗同號時行，不謂傷寒、温疫同號時行也。五瘟亦專指瘟疫而言，不謂傷寒、時行爲五温。上分三名，其下亦爲三類，惟後人誤讀前二語，遂混爲一。必其説盛行，故《小品》特引經明之，以挽救時弊。特宋以後，别造種種名辭，治法天懸地隔。考晉唐古書，皆同一汗、吐、下治法，與喻嘉言以後分三焦治法，與傷寒六經迥别者，故不可同年而語也。

仲景曰：《千金》引作華佗。《外臺》注云：「仲景同。」夫傷寒始得，《病源》時行全引此條，但云「然得時病」，即全屬時行，與傷寒同法。一日在皮，當摩膏、本卷有三膏方，《外臺》雜療有二方，此法久絶。考《聖濟總録》卷四《治法門》「按摩」條引華佗曰：「傷寒一日在皮膚，當摩膏火灸即愈。」此摩不兼於按，按必資之藥也。世之論按摩，若療傷寒，以白膏摩體，手當千徧，藥力乃行。則摩之用藥，又不可不知也。又「刺」條云：「摩之别法，必與藥俱。」蓋欲治於肌膚，而其勢駃利得過用之不殆。是北宋以前，同用華氏法，至南宋以後，乃無人言之。火灸卷末有灸法，亦《傷寒》原文。即愈。《翼》本引仲景論汗、吐、下三法外，兼引《脈經》温灸火利宜忌，共十五章。若不解者，至二日在膚，可依法鍼，「太陽」篇刺風池、風府。《脈經》補刺法宜忌。服解肌散二日不必用湯。發汗，解肌與發汗互文，本卷有三解湯，主麻黄、葛根。後以解肌名方者，廿四見。此稱散，則爲膏散圓三方，皆以發汗名。汗出即愈。以上用膏散丸。若不解者，不得汗。至三日在肌，麻黄一名解肌湯。復發汗則愈。前二日，多用發汗膏散丸三要方，至三日服湯。若不解者，傷症已解，病不愈者，非寒證，邪不在表。止，勿復發汗也。《病源》曰：「若不解者，病不在經，非其治也。」至四日在胸，本論稱少陽病。宜服藜蘆丸，吐例第三方，二味者是。微吐之則愈。若病困，藜蘆丸不能吐者，服小豆「小豆」二字當在「瓜蒂」下。瓜蒂散，吐例第一方。吐之則愈。病在胸宜吐。視病尚未醒，醒者復一法鍼之。諸方皆仲景古本。○《外臺》注：「藜蘆丸近用損人，不録之。」瓜蒂散在卷末「雜療」中，《范汪方》二味者是也。案：《外臺》引仲景方多以他書主名。五日在腹，本論稱太陰病當泄之，在腹早下之，則爲結胸，即腹五日病。六日入胃，本論稱陽明病。入胃正陽陽明。乃可下也。文出《熱病論》。

《醫心方》卷十四引葛氏方云：傷寒有數種，庸人不能别，今取一藥兼治者。若初舉頭痛肉熱，脈洪起，一二日便作，此葱豉湯。按：《外臺·日數部》所引仲景方，多不合華氏法。惟《醫心》所引十二方，與華氏汗、吐、下日數相同，故引以爲證。

葱白一握。豉一升。以水三升，煮取一升，頓服取汗。《集驗方》：小兒尿三升。

又方　葛根四兩。水一斗，煮取三升，内豉一升煮取升半，一服。

又方　搗生葛根汁，服一二升佳。此等出《肘後》，皆小方。葛氏别有大方，書今不傳。

新録方治傷寒温疫三日内，脈洪浮，頭痛惡寒，狀熱身體痛者，方：

葱白一升。豉一升。支子三七梅。桂心二兩。生薑三兩。以水七升，煮取二升，分三服。

玉箱方治傷寒四日方：四日在胸，宜吐。

瓜蒂二七枚。以水一升，煮取五合，一服，當得吐之。

范汪方治傷寒五六日，嘔而利者，黄芩湯方：五日在腹，泄之。

黄芩三兩。半夏半升。人參二兩。桂心二兩。乾薑三累。大棗十二枚。

凡六物，水七升，煮得二升，分再服。

通玄云五日外肉凉内熱者，瀉之，宜服升麻湯方：

升麻二兩。黄芩三兩。支子二兩。大青二兩。大黄二兩，别浸。芒硝三兩。

水八升，煮取二升半，分三服，如不利，盡服之。

范汪方治傷寒六七日，不大便，有瘀血方：六日在胃，下之。

桃仁廿枚。大黄三兩。水蛭十枚。虻蟲廿枚。

凡四物搗篩爲四丸，卒服，當下血，不下復服。

千金方傷寒吐下後，七八日不解，結熱在裏，表俱熱，時時惡風，大温，舌上乾而煩，飲水數升，白獸湯方：「白虎」避唐諱作「獸」。

知母六兩。石膏一升。甘草二兩。粳米六合。

四味，水一斗二升，煮米熟，去滓，分服一升，日三。

葛氏方若已六七日，熱盛，心下煩悶，狂言見鬼，欲起走者，方：

絞糞汁飲數合至一升，世人謂之爲黄龍湯，陳久者彌佳。

録驗方治傷寒八九日，腹滿内有熱，心煩不安，柴胡湯方：

蝭母二兩。生薑三兩。萎蕤三兩。柴胡八兩。大黄三兩。黄芩二兩。甘草一兩、炙。人參一兩。半夏二兩，洗。桑螵蛸七枚。

凡十物，切以水一斗，煮得三升，温飲一升，日三。

千金方治傷寒熱病十日已上，發汗不解，及吐下後，諸熱不除，及下利不止，皆治之方：

大青四兩。甘草二兩。阿膠二兩。豆豉一升。

四味以水八升，煮取三升，頓服一升，日三。

以上爲汗、吐、下三例。仲景與華佗同。

若熱毒在外，上在胸，下在腹。未入於胃，而先下之者，即陷胸之早下。其熱乘虚下之内虚。便入胃，即爛胃二字讀作「陷胸」。也。在胸腹雖入裏忌下，以裏即爲府者誤。然熱入胃須要復下去之，不可留於胃中也。陷胸泄心亦名下。胃若實熱爲病，承氣法。三死一生，皆不愈。胃虚熱入，爛胃也。其熱微者，赤斑出，今本斑證佚，當據此文與《病源》，于「陽明」篇後補此證。劇者，黑斑出。赤斑出者五死一生，黑斑出者十死一生。發斑，《病源》、《千金》與《翼》、《外臺》皆詳，本論無文，有脱佚也。但論人有强弱，本論方下屢言壯人、羸人之分，非死守經方，一成不變。病有難易，得效相倍耳。《外臺》此下有。病者過日，不以時下之，熱不得泄，亦胃爛斑出矣。十九字《病源》引在末。士弱氏曰：「藜蘆丸見五卷。」許仁則《療瘧》云：「曾用釋深師一方，大效，三味者近似。」得病無熱，《方下主治》作「大汗熱病」。但狂言，煩躁不安，精彩《病源》作「神」。言語不與人相主當者，五苓散主治同。勿以火迫之，但以豬苓散發汗散第二方。○《外臺》作五苓散。○正文以《千金》爲主。一方寸匕服之。《外臺》注：五苓散，仲景云豬苓散是也。在第二卷《傷寒·中風部》中，《千金翼方》五味者是也。當正但與新汲水一升若二升，强飲之，令以指刺喉中吐之，病隨手愈。若不能即吐者勿强與水，水停則結心下也，當更以餘藥吐之。皆令相主，不爾，更致危矣。若此病輩，不時以豬苓散吐解之者，其死殆速耳。亦可先以去毒物及法鍼之，尤佳。《病源》「時行」引至此止，以華氏法説時行病，《外臺》引作四首，《千金》合引爲一首。

夫飲膈實者，此皆難治，此則三死一生也。病者過日，不以時下，則熱不得泄，亦胃爛斑出也。

以上爲壞病汗、吐、下後方。仲景與華佗同。

春夏無大吐下，秋冬無大發汗。文詳三例，首發汗。發汗法，發汗以膏散圓爲主，論言至再三，不得已乃用湯。若《翼》本則開卷即湯，並無「《千金》有江南諸師秘仲景要方不傳」之説。冬及始春大寒時，宜服神丹丸，所引諸方，既仲景《傷寒論》有明文，必仲景方也。《千金》皆在此卷，則此卷爲仲景原文。《外臺》别諸方在一卷「雜療」中，而注云「並是論中所要」者，審此則當名「要方」，不可名「雜療」。亦可摩膏隋唐言摩膏者尚多，皆出仲景。火灸。《外臺》原注：膏在「雜療」中，黄膏七味，白膏四味，《范汪方》是也。若春末由春分至立夏也。及夏月初秋，由夏至至秋分。凡此熱月，不宜火灸，又不宜厚覆，古醫法分四時，拘經方者以爲非，大誤。六服六物青散。發汗散第四方。《外臺》原注：青散在「雜療」中，《范汪方》六味者是也。若崔文行度障散、發汗散第二方。《外臺》度障散在「雜療」中，《范汪方》六味者是也。赤散、散方中有華佗赤散十八味，又一赤散十四味，烏頭赤散六味。○《外臺》原注：赤散在「雜療」中，七味者是也，本出華佗。雪煎亦善。汗例十九方，《外臺》原注：雪煎在「雜療」中，《古今録驗方》三味者是也。若無丸散諸膏散丸同在本卷，知爲《傷寒》古本首卷。及煎者，雪煎在湯法中。但單煮柴胡數兩，分壯小强弱。傷寒、時行，亦可服以發汗，時行、傷寒同治，仲景之原文。至再三發汗以三要方言。不解，本論之發汗，多不指傷寒。當與湯。以上皆用膏散丸，至不已乃用湯方，入汗、吐、下三例中。此《外臺》「雜療」所以謂膏散丸爲論中所要也。

以上爲發汗三要方例。

實者轉下之，以下詳下法。其脈朝夕駃者，駃與快通，駃豉丸之名同此義。爲實癖也。《外臺》傷寒有癖實及宿食不消方二首。朝平夕駃者非澼也，轉下湯爲可早與。調胃承氣、小承氣。但當少與，勿令大下耳，少與當數其間也。論下與下例同。病諸虚煩熱者，雜證内因。與傷寒相似，然不惡寒，身不疼痛，故知非傷寒也，不可發汗。忌汗大例。頭不痛，脈不緊數，故知非裏實，不可下也。經每以汗下對文分表裏。如此内外皆不可攻，而師强攻之，必遂損竭，多死難全也。

以上辨類傷寒不可汗下。

諸虚煩但當竹葉湯，本卷汗、吐、下後第一方，《外臺》原注云：竹葉湯在第三卷「天行虚煩部」中，出文仲方是也。若嘔者與橘皮湯一劑，不愈者可重與也，橘皮湯在第二卷「傷寒嘔噦部」中，四味者是也，出于《深師方》。此法數用甚效。《外臺》此法下有「宫泰」二字，古良醫名，别有見。傷寒後虚煩，亦宜服之湯。仲景、《千金方》同。○案：首二條，同出仲景，則《千金》非不見仲景原文，成本序例無華佗法。○郭白雲説：華佗法爲仲景前輩，故《千金》、《外臺》引作華佗而不曰仲景，以華氏在前也。下汗方亦引華佗赤散，華氏方多同仲景，不盡如史傳所記。

以上傷寒後虚煩。

仲景曰：凡欲和湯合藥鍼灸之法，宜應精思，必通十二經脈，辨三百六十五孔穴，榮衛氣行，知病所在，宜治之法不可不通古者。上醫相色，色脈與形不得相失。黑乘赤者死，赤乘青者生。中醫聽聲，聲合五音，火聞水聲，煩悶千驚，木聞金聲，恐畏相刑。脾者土也，生育萬物，迴助四傍。善者不見死，則歸之太過，則四肢不舉，不及，則九竅不通，六識閉塞，猶如醉人。四季運轉，終而復始。下醫診脈，知病源由，流轉移動，四時逆順，相害相生，審知藏府之微，此乃爲妙也。據《千金》卷一論治病略例補。○《千金》診候尚有引仲景二條，今補入膏散丸與汗、吐、下三例中。

張仲景曰：人體平和，唯好自將養，勿妄服藥，藥勢偏有所助，則令人藏氣不平，易受外患。唯斷穀者，可恒將藥耳。《醫門方》卷一「服藥節度」引《養生要集》云。

王叔和《醫心方》引《養生集要》：叔和名熙，或以爲姓王叔，大誤。曰：成本序例引無此四字，以上爲仲景原文，以下爲叔和語，故低格書之。方、喻以下乃以序例全出叔和，以不讀《千金》、《外臺》故。又傷寒之病，逐日淺深，以施方治。預備膏丸散。今世人得傷寒，或始不早治，汗法。或治不主病，病重藥輕。或日數久淹，困乃告師。師苟依方次第而療，則不中病。病已久，乃初告師，師以新病，依本卷所例次第治之，則病重藥輕不愈。皆宜臨時消息製方，無不效也。此指湯也，非如膏丸散三者，備方以待病之可比。案：此節《千金》本在經言之後，華氏條前，據《病源》、《外臺》引作叔和語，是也，今故從《外臺》作王叔和。○稱經言者，《病源》、《千金》二見，皆從此。則時行之氣也，止無此四行，據《外臺》引爲叔和首段，今從之。余擬采仲景舊論，録其證候，診脈聲色，指《脈經》言。對病真方上帙《千金》，下帙《金匱》。有神驗者，擬防世急也。此與成本可不可首同，爲叔和《脈經》叙文。今本《脈經》七卷，《傷寒》八、九卷，《金匱》。又土地高下寒温不同，物性剛柔飡居亦異，是故黄帝因四方之問，《靈樞·方治異宜篇》。岐伯舉四治之能，《醫心》首卷《治病大體》全引其文。以訓後賢，開其未悟，臨病之工，宜須兩審也。《外臺》注：《小品》、《千金》同。

又曰：夫陽盛陰虚，《外臺》作「表和裏病」。汗之則死，下之則愈。此論汗、吐、下宜忌，在仲景三例。陰盛陽虚，《外臺》作「裏和表病」。下之則死，汗之則愈。夫如是，則神丹發汗丸第一方。安可以誤發，神丹多熱藥。甘遂何可妄攻？《外臺》注：甘遂者，水導散也。《千金》在吐例中。虚盛之治，《外臺》作「表裏之病」。相背千里，吉凶之機，應如影響。然桂枝此以汗言。○桂枝當作「解肌」，與承氣、瀉心、陷胸相同，故凡與承氣、四逆對文者，皆爲解肌。下咽，陽盛則斃；《外臺》作「表和則斃」。承氣入胃，亦指下劑四方，大小桃仁，調胃非一方也。陰盛以亡。《外臺》作「裏平以亡」。若此陰陽虚實之交錯，其候至微，表宜汗，裏宜下，上宜湧，下宜泄，虚宜温。發汗、吐、下之相反，其禍至速。叔和《脈經》編次仲景書，於雜病《金匱》以病名分類，于《傷寒》以可不可分類。以《傷寒》之精微，全在此可不可中也。而醫術淺狹，不知不識，病者殞没，自謂其分。至令冤魂塞於冥路，夭死盈於曠野，仁愛鑒此，寧不傷楚。以上《外臺》引作第三段。

夫傷寒者，指五種言。起自風寒，風讀作熱。入於腠理，皆由風得之。與精氣分争，榮衛否隔，周行不通。病一日至二日，氣在孔竅皮膚之間。仲景説與華佗同，晉則叔和，唐則《千金》、《外臺》，宋則《活人》、《補亡》。成注皆用此法，近人則知者鮮矣。故病者頭痛惡寒，腰背强重。此邪氣在表，發汗則愈。三例汗法。三日以上，氣浮在上部，上焦湧之胸，宜吐。填塞胸心，心即胸轉詞，實一部位。故頭痛，胸中胸中爲胸，胸下爲腹。滿，當吐之則愈。三例吐法。五日以上，氣沉結在臟，故腹脹，下焦之上部。身重，骨節煩疼，當下之則愈。五日在腹，泄之；六日在胃，下之。此詳五日而略六日。明當消息病之狀候，《脈經》之脈證。不可亂投湯藥，虚其胃氣也。以胃氣爲主，如東垣法。○此叔和申明華氏、仲景舊法者，成本序例亦佚。豈以所餘，專爲《翼》本三陽三陰篇，惡其害己而去之耶？經言仲景汗、吐、下禁例。脈微陽病愈脈。不可吐，汗下亦同禁。虚細陰證病脈。不可下，亦禁吐汗。又夏月亦不可下也，三例首條分四時，叔和此亦仲景文，而後人疑之誤也。此醫之大禁也。《脈經》可不可詳矣。以上《外臺》引作《千金》第二條、《脈經》撰六經宜忌爲第七卷。

脈有浮沉，轉能變化。或人得病數日，方以告醫。雖云初覺，視病已積日在身。其疹瘵結成，日久多已入裏。非復發汗膏散丸。解肌發汗與解肌異名同實，非如俗説相反。所除，三日以後入裏，不用汗。當診其脈，隨時形勢，救解求免也。不可苟以次第爲固，失其機要，即汗、吐、下例。乃致禍也。此傷寒次第病。六層法，非六經迭傳次第。三日以内華氏三例。發汗者，謂當風解衣，夜卧失覆，寒濕所中，以上爲觸冒之實。並時有疾疫賊風之氣避瘟法，在《千金》「傷寒」第二。相染，易爲邪惡所中也。以上爲外因。至於人自飲食生冷過多，腹藏不消，轉動稍難，頭痛身温，其脈實大者，便可吐下之，不可發汗也。以上《外臺》引作《千金》第一首，詳《脈經》可不可中。○此條成本序例有。

陳廪丘云：「或問得病連服湯藥發汗，汗不出，如之何？」答曰：「醫經云，連發汗，汗不出者，死病也。吾思之，可蒸之，如蒸中風法。熱温之氣，於外迎之不得，不汗出也。後以問張苗，苗云，曾有人作事疲極汗出，卧單簟，中冷得病，但苦寒倦。諸醫與圓散湯，丸散在湯之先。四日之内，凡八過發汗，發汗膏丸散湯共四門湯，又以解肌爲主，不似宋以後之書，恃麻、桂也。汗不出。苗令燒地布桃葉蒸之，即得大汗，於被中就粉傅之身，使極燥，乃起，便愈。後數以此發汗，汗皆出也。人性自有難汗者，非惟病使其然也，蒸之則無不汗出也。」以蒸補四法之不足，共爲五門矣。

論曰：此爲《千金》論，成本《叙例》本由此而出，乃鈔此，與《外臺》而盡去其人名書名，致使後人不知爲孫氏説，概詆爲叔和。凡人有少苦，似不如平常，即須早道。若隱忍不治，冀望自差，須臾之間，以成固疾。小兒女子，益以滋甚。若時氣不和，當自戒謹。若小有不和即治療，尋其邪及在腠理，以時早治，鮮不愈者。故三要方發汗湯，首二卷詳之。患人忍之數日乃説，邪氣入臟，則難可制止，雖和、緩亦無能爲也。傷寒專治皮膚爲要法。癰疽、疔腫、喉痺、客忤，尤其爲急，此自養生之要。《外臺》引爲《千金》第一首。

凡作湯藥，不可避晨夜時日吉凶，俗治病、采藥，有擇日吉凶説。覺痛須臾，即宜便治，不等早晚，則易愈矣。服藥當如方法，若縱意違師，不須治之也。《外臺》作第二首。○《外臺》所引姓名甚明，《千金》亦同此，而喻、程輩全以屬之叔和。《千金》、《外臺》非秘書，何不小加檢察？喻氏所駁「序例」，於仲景原文及《千金》論同歸叔和，亦可謂不審矣。

凡傷寒多從風寒凡風與寒字對稱者，皆當讀作熱。得之，觸冒。始表中風寒，要方皆詳汗。入裏則不消矣。温瘧、寒瘧，二大提綱。未有温覆，謂膏散圓湯。發汗獨占四門，禦之於外，則不能入裏。而當不消也。《外臺》引無此節。案：成本《傷寒序例》本抄《千金》、《外臺》總論而成。考《外臺》注有仲景原文二條，其引陰陽大論、華佗、叔和、陳廪邱、范汪、《小品》、《千金》、《經心》，共八家一十六首，作者姓名甚明。成本於所有姓氏俱從删削，尊之者以爲各條全出仲景，不信者則謂全出叔和。皆由成未悉著書體例，徵引舊説，不能不出姓名，致讀者徒滋迷罔也。

凡得時氣病五六日，而渴欲飲水，飲不能多，不當與也。所以爾者，腹中熱尚少，不能消之，便更爲人作病矣。《水本論》有此明文，此推之時氣。若至七八日，大渴欲飲水者，猶當依證而與之，與之勿令極意也。言能飲一斗者，與五升。若飲而腹滿，小便澀，若喘若噦，不可與之。忽然大汗出者，欲自愈也。人得病能飲水，欲愈也。《外臺》引作第三首，此論時氣與水法。

凡温病可鍼刺五十九穴，又身之穴六百五十有五，其三十六穴灸之有害，七十九穴刺之爲災。《外臺》不引此條，此論温病與刺法。



注
 　夏清：《禮記·曲禮上》作「夏凊」。按王念孫《廣雅·釋詁》疏證：「瀞、清、凊，並通。」故保留不改。



注
 　暖：原作「緩」，據《傷寒雜病論》卷三《傷寒例》改。








傷寒之雜病古本第六《翼》本十卷



太陰病狀第一與「陽明」篇太陰、陽明合讀，一詳一略，互文見義。

少陰病狀第二首三條作本經讀，以下少陰全作經陰，宜温。脈沉以病爲名，不指經絡。

厥陰病狀第三首三條屬本經，厥利、嘔噦附屬雜病，據《玉函》、《脈經》歸還《金匱》。

發汗吐下後病狀第四

霍亂病狀第五《脈經》雜病有此目，今歸還《金匱》。

陰易病已後勞復第六


太陰病狀第一


太陰經絡。脈浮，可發其汗。經病在表，六經同以汗解，《輯義》本章末有「宜桂枝湯」句。

太陰經絡。中風，與傷寒對文，統外感言。四肢煩疼，陽微表病以脈微爲愈候。陰澀□□而長讀去聲，作長大之長，不作長短。爲欲愈。三陽以脈微爲病解，三陰以脈浮大爲病解。○病□□□條。

太陰病經絡。欲解時，從亥盡。三條表證，下四條裏證。

太陰之爲病，以下皆裏證，所謂太陰陽明。腹滿言滿者不痛，腹屬太陰，詳《太陽用陷胸法》第六。而吐，食不下，脾病自利益甚，合病併病之下利，屬太陰，非三陽病。時腹自痛。病名結胸。若下之，其病在腹，屬太陰證，不宜下。必胸下與心下同爲腹别稱。堅結。即腹痞、腹堅結。○《翼》元本自利作「下之」二字，無「若下之必」四字。

自利不渴者渴屬少陰。屬太陰，三言屬太陰，五日病在腹也。其藏有寒故也。陽明之太陰陽明。宜温之，宜温第七，凡有此條。宜四逆輩。《脈經》作「湯輩」字，是也。考四逆有數方。亦如用承氣法，承氣大名，方有四用。陷胸法，陷胸總名，方有七。古本初諸方止一名，一名數方爲古書之大例。故《千金翼》諸門言「餘方無名者，散見本類」，至六十見，方皆無名者四見。惟傷寒九、十兩卷無此例，有方皆立名，雖至單方一二味者，皆有。以方名出仲景，特别詳之，故方名至百一十三之多。據原來大名，如徐氏《類方》，至多不過三四十方。如《聖濟總録》傷寒門，桂枝有十五方，麻黄有十一方。變爲名同方異，古書常例，皆爲仲景方，後人乃分析立名。如成氏十卷，别立加減方名，若依其例，取成本所佚之青龍、柴胡、理中、四逆湯，四逆各加減法立方，尚可多添二三十方。

傷寒脈浮沉。而緩細。手足温，是爲繫在太陰。陽明所謂太陰陽明，非傳經以病屬之。在太陰當發黄，小便自利者不能發黄。發黄爲雜病，《金匱》有專篇，傷寒陽明太陰皆詳之，所謂傷寒之雜病。至七八日雖煩，暴利十餘行，太陰病自利。必自止。小便自利，脾不虚。

傳所以自止者，脾家實，「陽明」篇分實與虚爲二。腐穢當去故也。《輯義》本：「雖煩暴至故也，作大便鞕者，爲陽明病也。」

本太陽病，表未解。醫反下之，與結胸同。因腹滿時痛，爲屬太陰，因病變名之，非經絡。桂枝加芍藥湯主之。與瀉心同。大便實痛者，太陰與陽明二篇合讀。桂枝加大黄湯主之方。《翼》元本無「大便」二字。

桂枝《輯義》本有「去皮」二字。生薑切，各叁兩半。《輯義》本作貳兩，《翼》元本無「半」字。芍藥陸兩。甘草二兩炙。大棗拾貳枚，擘。

右五味以水七升，煮取三升，去滓，分温三服。《輯義》本章末有本云：「桂枝湯今加芍藥。」

加大黄湯方按：二方皆由桂枝而變，《類方》統於桂枝。《聖濟》十六桂枝湯有此方也。

大黄二兩，一作「半兩」。

右於前方中，加此大黄二兩即是。《輯義》本注引《玉函》作三兩，成本作一兩。

傳本無陽證無表證，專屬裏，爲純陰。脈弱，其人續自便利，設當行大黄、芍藥者，宜減之。上法虚寒宜温。以其人胃氣弱，脾與胃互文見義。易動故也。《輯義》本首句作「太陰爲病」。


太陽病用麻黄湯法第二
 一十六證，方四首。麻黄《聖濟》有十二方，《深師》亦作麻黄解肌。當古本發汗獨稱桂枝無稱麻黄者，爲解肌湯所統。

太陽病脈浮之病名。或已發熱，入裏乃發熱。「陽明」篇：惡寒自罷而惡熱。或未發熱，《病源》云發寒。必惡寒，真傷於寒，表裏皆惡寒。「太陽」首條：太陽之爲病，頭痛項强而惡寒。案：《内經》太陽經病表，無「惡寒證」三字，當在第二條「脈浮」下。體痛，以上表證，包手足二經言。嘔逆，此爲表證，病在胸。脈皮。陰裏三日。陽表三日。俱緊，陽表作浮緊，陰裏作沉緊，緊爲寒，表裏皆同。爲傷寒。此與桂枝對鍼，爲一小名詞。案：人之爲病，以寒熱爲大綱。以外感論，許仁則有陽傷寒、陰傷寒。日本丹波《傷寒述義》專以寒熱分門。蓋風爲陽邪，寒爲陰邪。故《金匱》五藏積聚，以五中風對五傷寒。風爲熱症，寒爲陰症。陽症中熱，無論表裏，皆皮膚解緩；陰症傷寒，無論表裏，皆皮膚緊緻。

傷寒一日，太陽從一日至三日在表，同稱太陽。脈弱。此以不病與愈脈言表裏，病脈當浮數，愈脈陽微弱同。至四日，五日六日在所包。太陰少陰厥陰同。脈大。凡例三陰以四日統之，三陰之病，脈沉遲細微，以浮爲愈脈。太陰脈陽微陰浮而長，爲欲愈。長去聲，即大也，此爲全書愈脈大例。

傷寒一日，包三日言。太陽受之。太陽脈浮宜汗。脈此指三陰經動脈。若静者，静與微弱同，爲愈脈。爲不傳。裏不受邪。由表入裏，乃爲傳，非傳經。頗欲嘔，胸病。若躁煩，裏乃煩。「少陰」篇：「病人若無大熱，但煩躁者，此爲陽去陰入也。」脈數急者，陽盛則脈數，病數之小名。乃爲傳。脈數，云數浮大變沉遲細爲入裏，由三陽變三陰，此疾專就入陽明數大熱言，若虚寒則與此不同。宋以後以六經分層次，六日迭傳，皆誤説，今不取。

傳傷寒五種外感，同以傷寒爲標目。外感之治，去專在於汗，故三要方皆主汗。若入裏以後，則與雜症同治。故《千金》首二卷專詳汗法，爲傷寒正對方。其二陽本論二陽，合病之二陽，即指陽明、少陽言。以經絡言爲二陽，以裏症言則爲裏症之二，所謂胃與胸。證成本作陽明少陽，指胸胃病煩不食是也。不見，上詳脈，此詳症，參合乃全。此爲不傳。以上三條爲表裏大例。

太陽病爲脈浮病總名。頭痛三陽皆頭痛，不止太陽。發熱，陽虚外熱。身體疼，包手足言，不止足病，手亦病。腰痛，《内經》病表，十二經皆有腰痛，不專屬足太陽。骨節疼，惡風當作「寒」，身體寒，則無惡風證。《千金》正對不言惡風惡寒，有汗無汗者，《雜病篇》乃詳之。而喘，雜症陰强陽弱。《病源》喘雜症有專篇，在《傷寒》則謂之傷寒之喘候。麻黄湯此爲加減小方名。主之。同爲寒病，長實無汗皮緊，受陰邪爲傷寒表虚，皮緩多汗，受陽邪爲中風，麻黄二方小例，不可推以説全書。○古法在解肌湯中，故經言發汗無用麻黄者，以解肌包麻黄，桂枝即解肌也。

太陽《病源》作肺、大腸，舊本合病併病全誤作陽，惟《病源》有「陰」字。陰手太陰肺。陽明足陽明大腸。合病，據《醫門》作「凡病喘而胸滿，不可下之」。《病源》有「心下牢滿不可下」，皆無此七字。喘肺病。而胸滿，胸滿在上焦、忌下。不可下也。此爲宜忌凡例一條。今本凡六經字樣，與症下之方，多爲後師所補。據《醫門》此條止十字，上無「合病」七字，下無「宜麻黄湯」。據下條當小柴胡湯。脈浮者宜麻黄湯，胸滿不宜汗，此因下文而誤。麻黄湯專治肺喘，有肺病宜之。

傳病承上條言。十當作「四」字。日以去，此爲陽去入陰之去。其脈浮當作「沉」。細，少陰脈細但沉。嗜卧，純陰症。此爲外解。純爲陰症，所謂無表證外解，脈純陰當温之。設凡言設者，假定之詞，此别一義矣。胸滿脇痛，半表半裏。與小柴胡湯，有表裏證和之。脈浮足見上當爲沉。者，初言四日以後裏證，次詳半表半裏證，終之以宜汗表證。麻黄湯主之。《聖濟》十二，麻黄湯酌用之。

太陽病脈浮緊無汗而發熱，已有裏證。其身疼痛，表證包手足六經言。八九日不解，其表候續在，上條言外解，與此反。此當發其汗，解肌。服藥微除，其人發煩目瞑，有此則内熱甚。劇者必衄，宜麻黄湯，當在此下。衄者解。用藥在未衄之前。

解所以然者，陽氣重故也，表證久不解。宜麻黄湯。但脈浮者宜之，謂未衄之前。

脈浮而數者，浮爲大例，數則有熱。可發其汗，宜麻黄湯。脈浮爲三陽病脈。此當用解肌之法，有凉藥者，證下之方，多爲後師所補，《脈經》多無之。

傳傷寒夏月時行。脈浮緊，病狀與平人反。不發其汗，以熱月多汗。因致衄，宜麻黄湯。麻黄兼有血藥者。

脈浮動脈。而緊。診皮。浮傷寒脈浮緊，中風脈浮緩，在表無論風寒，脈皆浮。凡例：浮爲病在表，宜汗是也。今乃以浮爲風，風字大例，又讀作熱。風爲陽邪，五種病謂由風得，浮下口緊緩字讀之。則爲風，風爲陽邪，熱月皮緩。緊則爲寒。凡緩爲陽病，凡緊爲陰病，不分表裏。風則爲傷衛，風爲陽邪，腠裏開，表裏皮皆解緩，傷衛表虚。寒則傷榮，寒爲陰邪，腠裏閉，皮皆緊澀無汗。傷榮汗不出，汗即是血。榮榮主肝足經。衛衛主肺手經。俱病，風寒兩感。骨節煩疼，專爲寒。可發其汗，熱有傷寒，氣爲時行，當發。若冬月寒禁，傷寒則禁大汗。宜麻黄湯。一云西北人多寒病，東南人多熱病。

太陽病此條與未條症大同。下之後喘者，表病以惡寒爲大例，讀作喘而惡寒。外未解故也，一説麻杏爲肺手太陰經專藥。宜麻黄湯。一云桂枝，一云桂枝加厚朴杏仁湯。案：此一如《補亡》，一證兼列數方，諸家彼此不同，能得傷寒大例，則不必如《溯源》之株刻，爲前人所囿。按：桂枝法中有一云麻黄，今此條又一云桂枝。如今本之桂、麻止一方，彼此相反，如何可以通融？且上證條文，二法皆同，又何以緟見？二法中考《聖濟》桂枝有十八方，麻黄有十二方，故彼此可以通用。若如今本止二方，則萬不可通融矣。

麻黄湯方：《聖濟總録》麻黄湯共十二方，《翼》本蓋未全録，今文所列諸證，亦非一方所能遍治。

麻黄去節，三兩。桂枝去皮，二兩，一無去皮。甘草一兩，炙。杏仁七十枚，去皮尖及雙仁者。

右四味，以水九升，煮麻黄減二升，去上沫，内諸藥，煮取二升半，去滓，温服八合。覆取微似汗，不須喫粥。餘如桂枝法。麻黄湯，《深師》、《外臺》亦稱麻黄解肌湯。

太陽病《内經》六經之表證，本論惟詳太陽之頭頂，以下五經皆略而不言，以風病在經，皆以脈浮之太陽病代之。項背强几几，以經絡言。無汗，惡風，此風字當爲寒。○解肌湯，湯法皆不言有汗無汗，惡寒惡風。葛根湯主之方：此方與解肌同，葛根主解肌。

葛根四兩。生薑切。麻黄各三兩。桂枝去皮，一無去皮。芍藥　甘草炙，各二兩。大棗十二枚，一作「十二枚」
 

注



 。

右七味
 咀，以水一斗，先煮麻黄、葛根，減二升，去上沫，内諸藥，煮取三升，去滓，分温三服，不須與粥，取微汗。一無
 咀。

太陽□□舊本合病、並病皆有陽無陰，俗説以爲三陰陰□無合病並病。《病源》有二條，尚爲「陰」字，今故以表裏言之。與陽明「陽明」篇太陰陽明。合病足脾胃，手肺與大腸。而一作「必」。自利，太陰主自利。葛根湯主之。用上方，一云用後葛根黄芩黄連湯。方多爲後師所加，故《翼》本各方，《脈經》多無，又彼此不盡同，學者須活讀，不可膠刻求之。

太陰與陽明合病，成本有此七字，《翼》本無。不下利，太陰自利，下利爲常，不則變。一條云必下利。但嘔者，葛根加半夏湯主之。葛根湯中加半夏半升洗即是。太陽病桂枝證，凡汗方，皆當作「解肌」。醫反下之，利遂不止。此爲誤下病，本論之壞病兼雜病言，不專屬醫誤。其脈促者，據例當作「浮」，言促則文義不明。表未解也，喘此法詳喘，以麻黄故。而汗不出者，「出」上當有「不」字。宜葛根黄芩黄連湯方：一無「者」字。

葛根半升。甘草二兩，炙。黄芩　黄連各三兩。

右四味，以水八升先煮葛根減二升，内諸藥，煮取二升，去滓，分温再服。




少陰篇類鈔少陰四十五條，元本每條皆冠「少陰」字，爲他經所無，無「傷寒」字，無「脈浮」，無「汗自出」，止汗證二條。



太陰用桂枝，此不用桂枝，而用麻、辛、附、草。純陰分二大例，脈沉爲裏，與脈浮爲表之「太陽」篇反對；微細爲虚寒，與「陽明」篇之洪大成反比。




少陰本經脈證



少陰經絡。病脈沉，冬月正傷寒。始得之，由表入裏，始入，表未盡罷，如柴胡證，半表半裏。反當作「不」。發熱，不發熱謂身發寒。脈反「反」字《金鑑》删。沉者，當作「浮若沉」，則例不用麻黄。麻黄細辛附子湯主之。宜温。凡首條大法，冬宜服温熱藥。華氏法，秋冬無大發汗。此冬月正病，邪初入裏，故不敢大發汗，兼用温藥。○麻黄法用發汗者，皆熱月傷於寒，爲時行病，與寒瘧同，若寒月則禁大汗。

○傳少陰病經絡。得之二三日，解始得之。麻黄附子甘草湯微發汗。冬月禁汗。與上方意同。古方同出一家傳本，藥味多有小異，不足怪。

解以二三日無裏證，故微發汗。是止有表證，當發汗，以冬月禁大汗，故微汗之。

少陰中風，中風總名，《外臺》三卷引《病源》六經中風爲提綱。其脈陽微如常。陰浮，此爲陰變陽脈。爲欲愈。以此爲提綱。○病脈陽浮大，陰細弱，愈脈相反，故表病以脈微爲愈，陰病以浮大爲愈。

少陰病欲解時，從子盡寅。陰極陽生，不以爲水旺。




純陰脈證此篇大抵皆雜病，與「太陽」、「陽明」二篇相鍼對。表證針對太陽，陰寒針對陽明。



太陽用柴胡法云，傷寒五六日，頭汗出，讀作「大汗」。微惡寒，手足冷，以上病在表。心下滿，口不欲食，大便堅，以上病在裏。其脈細，據下當作「沉」。此爲陽微結，有表復有裏也。表爲陽結，裏爲陰結，陷胸湯法。脈沉則爲病在裏，據此知「細」當作「沉」。頭汗出亦爲陽微結。汗大出屬表證。假令純陰結，無表證則爲純陰。不得復有外證，「少陰」篇無外證，故少陰當讀作純陰。悉入在於裏，悉入於裏，故稱純陰。此爲半在表，半在裏。脈雖沉緊，不得爲少陰。此「少」字當作「純」，古「純」字或作「屯」，與「少」字形近而誤。所以然者，陰不得有汗，今頭大。汗出，「大」字即以解上「頭」字。故知非少陰也。此一節之中一作「純」，二誤作「少」，「少」、「純」互誤，此經之明證。喻氏嘉言《腎病論》中，少陰皆指爲藏病，藏病則爲陰陽交，死證矣。


入裏忌汗例

忌發汗十四條，録六條。





少純陰病，脈微，忌發其汗，無陽故也。當温。

少純陰病，脈細沉數，病爲在裏，忌發其汗。

咽中閉塞，忌發其汗，發汗即吐。血氣微絶，手足逆冷，咽喉乾燥者，忌發其汗。

冬時忌發其汗，發其汗必吐利，口中爛、生瘡。

欬而小便利，若失小便者，忌攻其表，汗則四肢厥逆冷。

少純陰病，欬而下利、譫語，是爲被火氣劫故也。小便必難，爲强責，少陰汗也。

少純陰病，脈細沉沉在裏。數，病在裏，與「太陽」篇脈浮病在表比例。不可發其汗。此條爲表裏例，與太陽之自汗脈浮緩不同。

少純陰病，脈緊者，寒證陰陽俱緊，此專屬陰證沉緊言。至七八日自下利，腹病。其脈暴微，陽微則類緩。手足反温，緊則手足冷。其脈緊反去，此爲欲解，三陰中風條，皆以陽浮陰微爲愈候。雖煩下利，必自愈。脈和爲愈脈，不須用方治。

少純陰病，但厥無汗，純陰不得有汗。而强發之，所謂强責純陰汗。必動其血。未知從何道出，或從口鼻，或從目出，是爲下竭上厥，爲難治。

少純陰病，其人飲食入則吐，四日病在胸。心中温温，欲吐復不能吐。熱則劇吐。始得之，手足寒，寒外證。脈弦當作「弱」。遲，寒脈證。此胸中實，病在胸。不可下也，忌下門同。當遂吐之。宜温，凡引遲下云：「若膈上有寒飲，乾嘔者宜温之。」忌吐門引無此十二字。○此當用温藥。

傳若膈上有寒飲，乾嘔者不可吐，當温之宜四逆湯。

少純陰病，下利六七日，欬而嘔渴，心煩不得眠。水證，此全屬雜病矣。豬苓湯主之。《翼》元本「下利」作「不利」。

少純陰病，得之二三日以上，心中煩不得卧者，黄連阿膠湯主之。與前證異同宜細辨。


宜温例

虚寒宜温，宜温凡十條，稱少陰者三，下利者四，此爲虚寒純陰證。





大法冬宜服温熱藥。華氏法詳寒月、熱月用方不同。此法近代失研究。

少陰病，下利，脈微澀，嘔者，宜温之。

自利不渴者，屬太陰，其藏有寒故也，宜温之。

少陰病，其人飲食入則吐，心中温温，欲吐復不能吐。始得之，手足寒，脈弦遲，若膈上有寒飲，乾嘔者，宜温之。

少陰病，脈沉者，宜急温之。

下利復脹滿，身體疼痛，先温其裏，宜四逆湯。

下利，脈遲緊，爲痛未欲止，宜温之。

下利，脈浮大者，此爲虚，以强下之故也，宜温之，與水必噦。

下利欲食者，宜就温之。

師曰：病發熱頭痛，脈反沉，以脈定。若不差，身體更疼痛，當救其裏，宜温藥四逆湯。

少純陰之爲病，脈微細，微細更屬虚寒。但欲寐。此條虚弱例，與陽明胃實大便鞕，脈洪大不同，爲純陰。無論何經，以脈微細沉，病爲在裏，定爲純陰，與虚寒之純陰同。

解少陰病，脈微細沉，但欲卧，汗出不煩，自欲吐，至五六日自利，復煩躁不得卧寐者，死。

傳少陰病，欲吐而不吐，心煩但欲寐，五六日自利而渴者，屬少純。陰也。無經，病不指經絡，爲虚寒裏證之符號。虚故引水自救。若小便色白者，少陰病形悉具。

解其人小便白者，下焦虚寒，不能制溲故也。

少純陰病，其脈沉者，當温之，宜四逆湯。宜温凡第九。宜温十條，大抵出於少陰、厥陰，故宜温主少陰。四逆共有七方，因爲雜病方，非傷寒法。

少純陰病，下利清穀，裏寒外熱，手足厥逆，傳之四逆。脈微欲絶，身反不惡寒，其人面赤色，或腹痛，或乾嘔，或咽痛，或利止而脈不止，通脈四逆湯主之。母方例言加減青龍黄龍是也，桂枝首方無加減，文在《千金》陽旦陰旦節度中。○言仲景者株守百十三方，不知古書一名多方，如解肌湯可證。徐氏《傷寒類方》分十二門也。《翼》本於「傷寒」二卷，每方必别立名，不似他卷，數方同名，無名之方不爲立名。若就《翼》例推之，加減皆别立方名，則柴胡、真武、四逆湯、四逆散，□□之加減，尚可别之二三十方，則固不止百一十三。若就大名以統，則《類方》之十二門，固足以包之也。

傳少純陰病四逆，其人或欬或悸，或小便不利，或腹中痛，或泄利下重，五或字。四逆散當作「湯」。主之。散方與四逆湯同有加減，柯氏疑散方仿大柴胡湯下法加減，與四逆湯多異。用藥多寡懸殊，疑爲編纂之誤。今以證爲上條之傳，方則另列，以純陰病不能用散下之劑。

少純陰病，其人飲食入則吐，心中温温，欲吐不能吐。始得之，手足寒，脈弦遲，此胸中實，不可下也，當遂吐之。

傳若膈上有寒飲，因寒故温，非寒則宜吐。乾嘔者，不可吐。此爲禁吐凡。當温之，宜温入。宜四逆湯。忌吐。○與前吐法並詳。

少純陰病，二三日不已，至四五日腹痛，小便不利，四肢沉重，疼痛而利，此爲有水氣。其人或欬，或小便自利，或下利，或嘔。玄武湯主之。此爲五神五方之一，東青龍，西白虎，中黄龍，柴胡、承氣爲朱雀、元武北方。此五方，母方各有加減法，餘方皆由母方出。以藥味立名，母方不過十四，與《類方》略相似。○若别立方名，可多四方。成本於本論全以加減立方，續成十卷。

少純陰病，得之一二日，口中當有「不」字，與「不仁」同。和，其背惡寒者，當灸之，附子湯主之。

少純陰病，身體痛，手足寒，骨節痛，脈沉者，附子湯主之。

少純陰病，吐利厥逆，煩躁欲死者，茱萸湯主。

少純陰病，下利，白通湯主之。

少純陰病，下利，脈微，服白通湯利不止，厥逆無脈，乾嘔，煩者，白通加豬膽汁湯主之。

少純陰病，下利，脈微澀，嘔宜温。又作「嘔者當温之」，無下文。而汗出，必數更衣，反少者，當温其上，灸之。

少陰病，下利，便膿血，桃花湯主之。

傳少陰病二三日至四五日，腹痛小便不利，下利不止，而便膿血者，桃花湯主之。

傳少陰病，下利便膿血者，可刺。

少純陰病，下利，咽痛，胸滿，心煩，豬膚湯主之。

少純陰病，但厥無汗，而强發之，必動其血，未知從何道出，或從口鼻，或從目出，是名下竭上厥，爲難治。重見。

少陰病，下利，若利止，惡寒而踡，手足温者，可治。

少陰病，惡寒身踡而利，手足逆冷者，不治。

傳少陰病，惡寒而踡，時自寒，欲去其衣被者，可治。《翼》元本作「不可治」。

少陰病，吐利躁煩，四逆者死。

傳少陰病，其人吐利，手足不逆，反發熱者，不死。

解脈不足者，灸其少陰七壯。

少陰病，下利止，而頭眩，時時自冒者，死。

少陰病，四逆，惡寒而踡，脈不至，其人不煩而躁者，死。

少陰病六七日，其息高者，死。

少陰病，脈微細沉，但欲卧，汗出，不煩，自欲吐，至五六日，自利，復煩躁不得卧寐者，死。


下例


少陰病，無表證，此以下證爲陰。以表裏分陰陽，與以寒熱分陰陽者，文同義異。得之二三日，口燥咽乾，急下之，但云得之二三日，口燥咽乾，乃入急下者，以其餘下證包入「純陰病」三字中。宜承氣湯。《輯義》本作大承氣湯。○少陰急下，當與陽明不同，不可用承氣。

少陰病，「陽明」篇所云陽明病，具與此義同。以府病言，謂之陽明。以表裏言，謂之純陰。此當入《名號歸一表》。自利清同圊。水，色純青，此爲陰寒。心下必痛，口乾燥者，有宿食。可下之。以熱藥下之。○宜大承氣湯。此爲後人所補。

少陰病六七日，腹滿，不大便者，急下之。宜下之云：凡病腹中滿痛者爲實，宜下之。○宜大承氣湯。陰證之下，宜用大黄附子湯。《金匱》篇有其文，「三陰」篇乃無之，皆作承氣。後師所加，多失本義。

少陰病八九日，一身手足盡熱者，以熱在膀胱，必便血。少陰病得之二三日以上，心中煩不得卧者，黄連阿膠湯主之。


咽痛


夫病，其脈以病脈言。陰裏證。陽表證。俱緊，陽病浮緊，陰沉緊，此爲陰脈沉緊。而反汗出，純陰不能有汗。脈沉乃加反，省文互見。爲亡陽，下作「無陽陰寒」。無陽則陰不能獨復。屬少陰，與太陽之脈浮成反比。法當咽痛，而復吐利。

傳少陰病二三日，咽痛者，可與甘草湯，不差，可與桔梗湯。

少陰病，咽中傷生瘡，不能語，言聲不出，苦酒湯主之。少陰病咽中痛，半夏散及湯。



注
 　十二枚：據文意，疑當作「二十枚」。








太陽病用陷胸湯法第六上二十一証，方十六道。






方以「陷胸」爲名，乃四日病在胸之總名，統吐之瓜蒂、《類方》之栀子豉五方，及此卷之陷胸各方。今於本卷用原次《類方》評議，則以胸病各方歸爲一類。


 ○《外臺》卷二傷寒結胸方七首一十二法，引仲景《傷寒》云，並出第四卷中。是《外臺》所據，本與《翼》本太陽用陷胸法同。據《外臺》二條，胸當讀作腹，今以泄心湯歸入腹病。五日腹胸病始當吐，誤治乃逐水下氣。

病如桂枝證，解肌脈浮。《聖濟》桂枝有十六方，《類方》桂枝亦統十餘方，太陽用桂枝法，本論或稱桂枝證，或稱桂枝法，統此一門而言，非專指四卷之一方，宋以下説皆誤。頭項不强痛，不屬太陽經。寸脈微浮，已入裏，診寸脈。胸中痞堅，惟此一條爲胸病。氣上衝咽喉，肺氣上逆。不得息，《病源》氣逆候。此爲胸有寒，讀作痰。當吐之，宜瓜蒂散方：諸亡血虚家不可與瓜蒂散，此當久字。○《聖濟》可吐門方以瓜蒂居首。

瓜蒂熬。赤小豆各一分。

右二味搗爲散，取半錢匕，用豉一合，湯七合，漬之須臾，煎成稀糜，去滓，内散湯中和，頓服之。若不吐，稍加之，得快吐止。諸亡血虚家不可與瓜蒂散。凡例「忌吐」校：吐法較汗下最爲簡單，故《千金》三例吐法，《脈經》、《醫門》、《千金翼》、成本四同太陽七法。五六兩門爲裏證，承氣、陷胸爲六日五日下泄法，四日本論止載瓜蒂一條。從病重輕逆數，由六日至五日，又由五日而四日。故前二門桂、麻爲表證，後二門爲裏證，三四日之青龍、柴胡爲半表半裏證。七日雜療，以雜治之水火離病，血證附之焉。

問曰：「病有結胸，有藏結，當作：「結胸病，有陽結，有陰結。」其狀何如？」按：吐例本簡單，本論止載一瓜蒂爲正法，所有陷胸、栀子皆誤治。病變仍以胸病統之，故總名陷胸也。答曰：「按之痛，其脈。寸口脈陰脈，太陰肺。浮，關頸。上關當作「頸」，皆後人所改，謂趺陽。自沉，陽脈，陽明胃。爲結胸也。」藏浮府沉。「何謂藏陽結？」答曰：「如結胸狀，飲食如故，時小一作「下」。利，陽脈人迎爲陽脈，《外臺》陽脈口後人所改。浮，此爲陽結。關上當作「寸口」。細沉而緊，《外臺》作「小細而沉緊」。名爲藏當作「陰」。結。陽結、陰結，以藏府分其脈，亦以人迎、寸口别之。言寸口則當與人迎對，言陽脈則當與寸口對。舌上白胎者，爲難治。」當作「不可攻」。

傳藏陰結者無陽證，純陰結不得復有外證，悉入在於裏。不往來寒熱，《外臺》引：「十餘日熱結在裏，復往來寒熱者，與大柴胡湯，陽結乃有下法。」其人反静，脈不躁疾。舌上胎滑者，不可攻也。不可用大柴胡。

傳夫病發於陽表陽結。而反下之，表不當下，故言反。熱入，因作結胸。此爲陽結，柴胡法有陽微結之文。發於陰尚在胸腹，所謂太陰少陽合病，此爲陰結，已入裏。而反汗之，一作「下」，《外臺》亦作「汗」。○不言下之早，是也。舊本不分陰陽，同作反下，今故改陰結爲早下。因作痞。腹滿。○柴胡法有「假令純陰結」之文。

解結胸者，此指陰結言。下之故早也，陷胸法兩言太陰少陽，四日在胸宜吐，所謂在上則吐；五日在腹，所謂在下則利。《活人》云：「在表汗之，在裏下之，在上湧之，在下泄之。」陰結病未入胃而先下之，故言下之早，在表言反下，在裏言早下。結胸項亦强，如柔痙狀，下之即和，五日病與六日同名下。宜大陷胸丸。《外臺》别爲一例。附傳太陽，用柴胡湯法。傷寒五六日至，可與小柴胡湯。

結胸證，誤治，不可專用吐。其脈浮大者，此爲陽結，當以汗解。不可下之，禁下例，病在胸，不可下，當用柴胡和之。○下之即死。純陰結乃可下，脈沉緊。

結胸證胸病當少陽，腹病屬太陰。悉具，而《外臺》有「煩」字。躁者死，「而」一作「煩」，脈法以浮沉分表裏，遲數分寒熱。

太陽病，脈浮而動數，指動脈言，動不可爲診脈名詞。浮則爲風，風病。數則爲熱，動動脈不動則死，絡脈不動，乃以動爲診。則爲痛，以動字編入二十七脈中，乃《脈訣》之誤，《鑑》删四字。數則爲虚。今並删八字。上方以類爲熱，此又以數爲虚，文義不屬，故删之。頭痛發熱，當云「不發熱」。微盗汗出，無汗乃詳盗汗。而反「反」字因下文而衍。惡寒者，表未解也。醫反下之，此爲病發於陽，而反下之。動數變遲，脈遲。頭痛即眩，證變。一作「膈内拒痛」。胃中空虚，客氣《外臺》作「熱」。動膈，短氣躁煩，心中懊憹，陽氣内陷，心中因堅，則爲結胸，病在表，反下之，爲陽結胸。大陷胸湯主之。此爲陽結。

若不結胸，但頭汗出，有水者，但頭汗。其餘無有，齊頸而還，用柴胡法，陽結陰結，頭汗作大汗解者。此云齊頭還，如爲真頭。小便不利，身必發黄。太陰腹病發黄，與太陰「陽明」篇同法。《外臺》有大陷胸湯方。

傷寒六七日，結胸熱實，脈數。脈沉緊，「沉緊」當作「沉數」。心下腹痛，按如石堅，大陷胸湯主之。沉爲陰結，數則爲熱。

但結胸，無大熱者，上條云熱實。此爲水結在胸脇，心下有水氣，胸無水結。頭微汗出，大陷胸湯主之。

傷寒十餘日，熱結在裏腹，往來寒熱者，與大柴胡湯。

太陽病，重發汗，而復下之，不大便汗下傷津，此爲少陽、陽明。五六日，舌上燥與上胎滑反對。而渴，日晡時小有潮熱，從心下腹至少腹堅滿而痛不可近者，下焦。大陷胸湯主之。病與承氣同，當作承氣湯。若心下滿而堅痛者，下「若」字以别同異。此爲結胸。與上承氣證不同。大陷胸湯主之。不用承氣。

大陷胸丸方：方分下氣逐水。○陷胸爲胸病大名，瓜蒂、栀子爲子目，故用桂枝麻黄法。各當如《聖濟》有十餘方也。

大黄八兩。葶藶子熬。杏仁去皮、尖、兩仁者，熬黑，一無「熬黑」。芒硝各升半。

右四味搗和，取如彈丸一枚，别搗甘遂末一錢匕，白蜜一兩，水二升，合煮取一升，温頓服，一宿乃下。

大陷胸湯方：

大黄六兩，去皮。元本無「去皮」。甘遂一錢匕爲末。芒硝一升。

右三味，以水六升先煮大黄取二升，去滓，内芒硝煎一兩沸，内甘遂末，分再服，得快利，止後服。

小結胸者陽結。正在心下，結胸正在心下，則腹病，非胸病，明矣。按之即痛，其脈浮沉滑，小陷胸湯主之。方：

黄連一兩。半夏半升，洗。栝蔞實大者一枚。

右三味，以水六升先煮栝蔞，取三升，去滓，内諸藥，煮取二升，去滓，分温三服。

太陽病當作「陰」，太陰爲腹主病。二三日，不能卧，但欲起者，雜病所謂起卧不安。心下必結。腹中結。其脈微弱者，虚寒。此本有久寒也，「太陰」篇：自利不渴者，屬太陰，其藏有寒故也，當温之，宜四逆輩，下有桂枝人參湯。而反下之，利若止者必結胸。「太陰」篇：腹滿而吐，食不下，若下之，必胸下堅結。未止者，下作「外證未除」。四五日復重下之，此爲挾熱利。《外臺》讀作「協」。

太陽陰。少陽併病，「太陽」當作「太陰」。少陽爲四日胸病，太陰爲五日腹病。所謂病在上則吐，在下則利。蓋胸腹雖入裏，當用吐瀉，必六日入胃，乃可下攻，陽結、陰結皆由下得之。病在表，當發汗，醫反下之，則爲陽結。病發於陰，尚在胸腹，未入於胃，而醫早下，則淺陰結。全書惟陷胸法内有太陰少陽併病二條，以胸腹尚未可下，故言下之早故也。而反早下之，發於陰而早下之。成堅。胸心下腹堅，因作痞。下利太陰病自利。不復止，水漿不肯下，中寒不能食。其人必心煩。此爲陰寒結。

病在陽明，《外臺》作「太陽」。元本無「明」字，是。即上發於陽之表證。當以汗解，而反以水噀之。宜忌中忌水三條，宜水亦三條。若灌之，上反下爲誤下，此爲誤水。其熱表邪化熱。卻不得去，不以汗解。下云：「若以水噀之洗，令熱卻益不得去。」益煩，《外臺》作彌，更益煩。下云：「當汗乃不汗，即煩躁。」皮粟起。《外臺》「皮緻緊」下云：「身熱皮粟不解。白散節度云：身熱皮粟不解，欲引衣自覆，若以水噀之，更益令熱卻不得出，當汗而不汗，即煩。」

意欲飲水，反不渴，意欲飲水，則是渴矣，「不渴」疑作「不喘」。宜服文蛤散。若不差者，與五苓散，用前篇方：十二字據《外臺》補。

文蛤三兩，一作「一兩」，即海蛤粉也，大能治痰。

右一味搗爲散，以沸湯五合，服一方寸匕。

五苓散方：此亦爲泄五日病。○《翼》本有此方無證，當爲脱佚，故引《外臺》補之。

豬苓去黑皮。茯苓　白朮各十八銖。合七錢五。澤瀉一兩六銖半。一無半字。桂枝半兩去麤皮，一無去麤皮。

右五味各爲散，更於臼中治之。白飲和服方寸匕，日三，人多飲煖水，汗出愈。

寒實結胸無熱，脈遲數分寒熱。與三物小白散方：《外臺》作三物小陷胸湯方，如前法，白散亦可服。此爲陰寒結。徐、柯皆以「小陷胸」三字爲衍文，是。

桔梗一云十八銖。貝母各三分，一云十八銖。巴豆六銖，去皮心，熬黑，研如指。

右三味搗爲散，内巴豆，更於臼中治之，白飲和服，强入半錢匕。羸者減之。

在下腹。《外臺》冷粥一杯，下有「止忌猫肉、蘆笋等」七字，以下無。則利。利瀉法，與承氣下法不同。不利，進熱粥一杯。《外臺》無此七字。利不止，進冷粥一杯。身熱皮粟文蛤作皮粟起。不解，欲引衣自覆。此爲惡寒，惡風則不欲近衣。若以水噀之洗之，文蛤作灌之。更益令熱卻不得出，當汗而不汗，即煩。表已入裏。假令汗出已後，腹中痛，與芍藥三兩，如前法。前一作「上」，此與文蛤散證同。




太陽病用陷胸湯法第六下心下爲腹，陷胸爲四日病總方名。泄心與陷胸當爲一類，今從泄心以下分爲五日腹病。



《素問·熱病論》：「五日下之而愈。」華氏法：「五日病在腹，泄之而愈。」泄即泄心湯之泄。按：胸腹病每相連屬，正病則分，壞病多合論，故《翼》本合爲一法。

太陽陽字誤，凡合並病，全書十三條皆裏證，無表證，舊以爲陰無合並病者，大誤。陰腹在下。與少陽胸在上。併病，白散節度云：「在上則吐，在下則利。」與《活人》湧泄法相合。太陰即「陽明」篇太陰，陽明、少陽即「陽明」篇少陽、陽明，同爲裏證，然未入胃，尚不可下。頭痛，一作「項强」。或眩冒，時如結腹。結腹與腹痞本一證，分輕重，言如則非是結胸。心下痞而堅，當刺肺俞、手太陰。肝俞、足厥陰。大椎第一間。刺法。慎不或發汗，裏證脈不浮。汗即譫語，如少陽、陽明亡津液狂言。譫語則脈弦。强實。五日譫語不止者，當刺期門。以上陰結，以下陽結。○「太陰」篇首條腹滿□□□當爲此法提綱。

心下即腹。但滿而不痛者，此爲痞，與結胸别。半夏瀉心湯主之，方：瀉心與陷胸對稱，實則心胸本爲兩地。結胸則稱陷胸，痞則稱泄心，分四五日。

半夏半升洗。黄芩　乾薑　人參各三兩。甘草三兩，炙。黄連一兩。大棗十二枚。

右七味以水一斗，煮取六升，去滓，再煮取三升，温服一升，日三服。一無「再煮取三升」五字。

脈浮緊而下之，在表宜汗，所謂反下之。緊反入裏，緊則爲寒在表，浮緊入裏。沉緊、緊入者，脈由浮緊變沉緊也。則作痞。腹乃稱痞。按之自濡，不痛，按指腹言。日本《傷寒奇候》一書，專爲診腹法。但氣痞耳。陽結。太陽脈浮證名。中風，五種傷寒通名風病。仲景書以《傷寒》名，《病源》六經提綱通稱中風，互文見義，皆爲外感總名。吐下下利。嘔逆，此裏證。表解者，無表證。乃可攻之。利之，《金匱》水飲有專篇，懸飲用十棗湯。此門但言痞結。又云表解未解，純屬傷寒法，與《金匱》水飲迥别。其人
 
 汗出，不惡寒者，此爲表解裏未和也。元本引脇下嘔即短氣，此爲表解裏未和。○十棗湯主之，方：《金匱》十棗湯治弦飲末條，表已解乃可攻其痞。解表宜桂枝，攻痞宜大黄黄連瀉心湯。十棗方不對證，疑爲錯誤，舒遲遠已疑之。程杏村《醫述》凡傷寒中方不對證者集爲一門，共數十條，此其一也。

芫花　甘遂　大戟各等分。

右三味搗爲散，以水一升三合，先煮大棗十枚，取八合，去棗，强人内藥末一錢匕，羸人半錢匕，温服，平旦服。若下少不利者，明旦更服，加半錢，得快下，糜粥自養。

太陽病發熱惡寒，發其汗，遂復下之，痞自有本證，即腹滿成痞，多由誤下。則心下腹痞，則表裏俱虚陰陽氣併竭。汗下交誤。無陽則陰獨，陰不能獨立。復加燒鍼，因胸煩面色青青爲病色。黄，此字衍。膚瞤，此爲難治。今色微黄，手足温者愈。黄爲有胃氣，愈色。

心下痞，按之自自，《金鑑》改「不」。濡，關當作「頸」。上脈浮者，大迎脈大於寸口爲陽盛。大黄黄連瀉心湯方主之：此本人熱甚。

大黄二兩。黄連二兩。

右二味以麻沸湯二升漬之須臾，絞去滓，分温再服。此方必有黄芩。

心下痞而復惡寒汗出者，虚寒。附子瀉心湯主之，方：此本人虚寒同病分寒熱。

附子一枚，炮去皮臍，研，别煮取汁。大黄一作「二兩」。黄連　黄芩各一兩。

右
 咀，以麻沸湯二升熱漬之一時久，絞去滓，内附子汁，分温再服。「一時久」一作「須臾」。

本以下之故，結胸瀉心，皆由誤下。心下痞，無誤汗成痞文，知「汗」字誤。與之瀉心腹，其痞不解，其人渴而口燥煩，裏鬱。小便不利者，水病專詳小便。五苓散主之。原一方言，忍之一日，乃愈。用上方。結胸亦有此方，腹痞有水證。

傷寒汗出，解之後，胃中不和，心下痞堅，黄連湯，胸中、胃中、腹中連文。乾噫食臭，脇下即腹。有水氣，腹中不在上焦胸中。雷鳴，下利，太陰病。生薑瀉心湯主之，方：

生薑四兩，研，一云切。半夏半升，洗。乾薑一兩。黄連二兩，一作「一兩」。人參　黄芩　甘草各三兩，炙。大棗十二枚，擘。

右八味
 咀，以水一斗，煮取六升，去滓，再煎取三升，温服一升。日三服。

傷寒中風，浮爲風，謂表證也。醫反下之，同結胸。其人下利，日數十行，穀不化，虚寒。腹中雷鳴，心下即腹痞堅而滿，乾嘔，心煩不能安。此爲寒結。醫見心下痞，謂病不盡，復重下之，誤再下。其痞益甚。虚所致。此非結熱，辨虚實。但以胃中虚，客虚上逆，故使之堅，虚亦痞堅。甘草瀉心湯主之，方：

甘草四兩，炙。黄芩　乾薑各三兩。黄連一兩。半夏半升，洗。大棗十二枚，擘。

右六味以水一斗，煮取六升，去滓，再煎取三升，温服一升，日三服。

傷寒服湯藥，下利不止，虚寒。心下痞堅，服瀉心湯已，復以他藥下之，如承氣，腹病與胃異。利不止，洞洩。醫以理中與之，温之是。而利益甚。方是，而部位不合。理中者治中焦，中字名義如此。此利在下焦，○當用四逆温下焦。赤石脂禹餘糧湯主之，方：此方或疑藥不對病，《醫述晰疑》有數説。

赤石脂碎。大禹餘糧各一斤，碎。

右二味以水六升，煮取二升，去滓，分温三服。若不止，當利小便。

傷寒吐下後復發汗，此與汗、吐、下以後方同。虚煩，脈甚微，虚弱。八九日心下痞堅，下焦。脇下痛，中焦。氣上衝咽上焦。喉，眩冒，經當作「筋」。脈動惕者，此爲筋病，絡者不動，動則爲病。久而成痿。詳《内經·痿論》。此用傷寒成痿，爲傷寒之雜病。

傷寒發汗，若吐若下，汗、吐、下以後方。解後心下痞堅，噫氣不除者，旋覆代赭湯主之，方：

旋覆花　甘草炙，各三兩。人參二兩。生薑五兩，切。代赭石一兩。半夏半升。大棗十二枚。

右七味，以水一斗，煮取六升，去滓，再煎取三升，温服一升，日再服。一無再煎取三升。

太陽病，即外證名詞。外證未除而數下之，宜汗而誤下。遂挾熱而利。因下而利，未證化熱。利下不止，心下痞堅，表裏不解者，桂枝人參湯主之，方：《聖濟》一名桂枝湯。《翼》分各立方名，實由桂枝原方加減，如柴胡、青龍加減，可别立數方名。

桂枝去麤皮，别切。一無去麤皮。甘草炙，四兩。白朮　人參　乾薑各三兩，一作「各二兩」。

右五味以水九升，先煮四味，取五升，去滓，内桂，更煮取三升
 

注



 ，去滓，温服一升，日再，夜一。

傷寒大下後，復發其汗，汗、吐、下後法。心下痞，腹部。惡寒表。者，表未解也，專惡寒爲斷。不可攻其痞，當先言先者，必有續事。解表，宜桂枝，攻痞宜大黄黄連瀉心湯。一無「解表」至「攻痞」八字。《外臺》無此條。



注
 　升：原無，據文意補。
















傷寒雜病論古本



廖　平　校録

楊世文　校點








校點説明



《傷寒雜病論古本》三卷，據《六譯先生年譜》，是書成於民國七年（一九一八），刊於民國八年（一九一九）。漢代張仲景《傷寒論》經晉王叔和整理，始著録於《隋書·經籍志》，復著録於《舊唐志》與《新唐志》，當時稱爲「《張仲景方》十五卷」。後孫思邈又將其整理收入《千金要方》與《千金翼方》中，而原方已佚。故《千金要方》和《千金翼方》中保留的這部分《傷寒論》的内容，可稱之爲「《傷寒論》唐古本」。《傷寒雜病論古本》是廖平根據《諸病源候論》、《外臺秘要》、《千金要方》與《千金翼方》等醫書輯補而成，復詳加考證，力求恢復《傷寒論》的原貌，並闡述了他的獨到見解，對前人輯録《傷寒論》的工作亦做了評價。卷一包括《傷寒膏》、《發汗散》、《發汗圓》三篇。卷二包括《汗吐下正對三例述義》、《發汗湯第六》、《宜吐第七》、《宜下第八》四篇。卷三包括《六經總例》、《病源日數部》二篇。廖平通過比較《外臺》、《千金要方》與《千金翼方》中的有關「傷寒」的内容，認爲唐初《傷寒論》的古本原貌共十八卷。自識云：「《外臺》一卷，與《千金》九卷同爲《傷寒》原文之首帙。《外臺》二卷引《傷寒雜病方》，則與《翼》九、十兩卷同，此爲《傷寒》中帙。三爲天行，四爲温熱雜病，則與《千金》十卷同。知唐初本九卷，爲首一、二、三卷，《翼》九、十兩卷爲第三至第十卷，《千金》十卷居其末，爲《外臺》第四卷，包《金匱》在其中。此唐初之古本也。」民國六年（一九一七）《國學薈編》第七、九、十期刊載，民國八年（一九一九）四川存古書局刊行，收入《六譯館叢書》，民國十二年（一九二三）重印。今即以該本爲底本進行點校。







傷寒雜病論古本卷一從《千金》補。






傷寒膏第一據《外臺》雜療中録此三門。注云「論中所要者」，今據之稱膏散丸方，發汗三要云。○摩膏爲仲景原文，膏方亦出仲景，預爲膏丸散，以待病者倉卒之用。邪在皮毛即以治之，故可不用湯。汗、吐、下三法中乃言湯。《翼》本從太陽六經起，乃《傷寒》古本之中卷，此本爲首卷，成本但據《翼》本六經，不載此首卷，故仲景論與汗、吐、下例皆無人習之。今以此卷爲首，學者所當先詳。



青膏，《千金》論云：「夫尋方學之要，以救速爲貴，是以養生之家，須預合成熟藥，以備倉卒之急。」按：熟藥即謂膏丸散，臨時按證施治乃用湯。○按：《外臺》雜療白薇散引《小品》，青膏引《千金》，度障神丹引《崔氏》，麥奴引《古今録驗》，皆在第一卷，共五方。治傷寒頭痛、項强、四肢煩疼，方：龐、朱有此方。

當歸　芎藭　蜀椒　白芷　附子　烏頭　莽草　吴茱萸各三兩。

右八味，
 咀，以醇苦酒漬之再宿，以豬脂四斤煎，令藥色黄，絞去滓。以温酒服棗核大三枚，日三服，取汗，不知稍增，可服可摩。古法摩膏今世不傳，《千金》九卷所云「江南諸師秘仲景要方不傳」者，此也。如初得風寒一日，苦頭痛背强，即方下所注之病，此方用熱藥，真寒也。宜摩之佳。病初在皮毛易治，膏散丸預製以待之，則不用湯藥重劑，此即《世補齋不謝方》之意。

黄膏，治傷寒赤色、頭痛、項强、與青膏同。賊風走風，方：按：《外臺》黄膏方引出《范汪》，此係《外臺》通例，凡後師常用者，即引後師之名，不必盡溯其源，仲景方列他名者甚多，固不獨此方也。

大黄　附子　細辛　 乾薑　蜀椒　桂枝各半兩。 巴豆五十枚。

右七味，藥有熱有寒。
 咀，以醇酒漬一宿，以臘月豬脂一斤煎之。調適其火，三上三下藥成。傷寒赤色發熱，酒服梧子大一枚，正治。又以火摩身數百過，兼治賊風，絶良，風走肌膚，由風所在，摩之神效。兼治雜病。《千金》不傳，此《趙泉方》也。龐氏《時行寒疫》引。○案：此卷方爲《翼》本所無。

白膏，此方用熱。治傷寒頭痛。向火摩身體，酒服如杏核一枚，温覆取汗，摩身當千過，摩膏法。藥力乃行，並治惡瘡。兼治瘡瘍。小兒頭瘡，牛領馬鞍，並治獸病。皆治之。先以鹽湯洗瘡，以布拭之，傅膏癰腫火炙，摩千過，日再，自消者，方：《病源》云：「諸陽在表。」表始受病，在皮膚之間，故可摩膏而愈。傷寒、天行、温、熱四卷，同有摩膏語，仲景古法，故《病源》祖之，以治外證。○三膏青、黄、白如三統法。○《外臺》雜療第二方。

天雄　烏頭　莽草　羊躑躅各三兩。

右四味，
 咀，以苦酒三升漬一宿，作東向露竈，又作十二，聚濕土各一升許大，取成煎豬脂三斤著銅器中，加竈上，炊以葦薪，令釋内所漬藥，炊令沸，下著土聚上，沸定復上，如是十二過，令土盡遍。藥成，去滓。傷寒咽喉痛，含如棗核一枚，日三。摩時令勿近目。近目恐傷目。○以膏散丸三例分，不詳六經。




發汗散第二原作第四，方十二首。○發汗一日，膏二日，散三日。丸不解，乃用湯。故此三汗在前，汗、吐、下三例在後，首尾相銜。不詳六經之别。



度障發汗青散，治傷寒赤色，惡寒發熱，頭痛項强體疼，方：案：膏散丸，《外臺》注云爲論中所要者，《千金》卷末「江南諸師秘仲景要方不傳」者，即指此。《翼》本由中部起，無首三卷也。○《外臺》卷一引作傷寒一日至三日可發汗。

麻黄三兩半。桔梗　細辛　防風　吴茱萸　白朮各一兩。 烏頭　乾薑 　蜀椒　桂心各一兩六銖。○《外臺》辟温度障散有升麻、附子、防己，無茱萸。

右十味，藥多熱真寒也。治下篩，温酒服方寸匕，温覆取汗，汗出止。若不得汗，汗少不解，復服如法。若得汗足，如故頭痛發熱，此爲内實，當服駃豉圓。在此卷下法中，九味者是也。若藋氏圓如得便頭重者，可以二大豆許内鼻孔中，覺燥涕出，一日可三四度，必愈，兼辟時行病。

五苓散，主時行異氣。熱病，四時正病。但狂言
 

注



 ，煩燥不安，精彩言語，不與人相主當者。方：因用散，故入此。《總例》仲景、華佗條同此方，《翼》本有。

豬苓　白朮　茯苓各十八銖。桂心十二銖。澤瀉三十銖。

右五味，治下篩，水服方寸匕，日三，多飲水，汗出即愈。龐氏《時行寒疫》引。

崔文行解散，治時氣不和，傷寒發熱者，方：《外臺》雜療第三。

桔梗　細辛各四兩。白朮八兩。烏頭一斤，炮。

右四味，治下篩，若中傷寒服錢五匕，覆取汗解，若不覺，復小增之，以知爲度。若時氣不和，旦服錢五匕，辟惡氣欲省病者服一服，皆酒服。龐氏《時行寒疫》引文多於此。

六物青散，治傷寒勅色惡寒，方：勅同赤，《外臺》雜療第四方。

附子　白朮各一兩六銖。防風　細辛各一兩十八銖。桔梗　烏頭各三兩十八銖。

右六味，治下篩，以温酒服五匕，不知，稍增之，服後食頃不汗出者，進温粥一杯桂枝服粥爲發汗總方節度。以發之，與「不可與大青龍發之」之「發」同。温覆取汗，漐漐可也，勿令流離，勿出手足也，汗出止。若汗大出不止者，温粉粉之，微者不須粉。不得汗者當更服之。《外臺》卷二桂枝湯節度云「汗出自護如服六物青散治」，指此而言。得汗而不解者，當服神丹圓。方出下篇發汗丸門。

青散，治春傷寒頭痛發熱，方：「春」字疑衍。

苦參　厚朴 　 石膏各三十銖。大黄　細辛各二兩。 　 麻黄五兩。 　 烏頭五枚。

右七味，治下篩，覺傷寒頭痛發熱，以白湯一升半和藥方寸匕投湯中，熱訖，去滓盡服，覆取汗，汗出温粉粉之良久。一服不除，宜重服之。或當微下利者，有大黄故也。

詔書發汗白薇散，治傷寒三日不解者，方：《外臺》卷一引入《小品》首方。

白薇十二銖。杏仁 　 貝母各十八銖。麻黄一兩八銖。

右四味，治下篩，酒服方寸匕，自覆汗出即愈。龐氏《時行寒疫》引。

華佗赤散，治時氣傷寒，頭痛身熱，腰背强引頸，及中風口噤，治瘧不絶，婦人産後中風寒，經氣腹大，方：案：此共十八味，《病源》解寒食散論：華氏方多簡單，不如仲景重，復據史傳所記，言之非通論也。

丹砂十二銖。 　 蜀漆　乾薑　細辛　蜀椒　沙參　防己　桂心　茯苓　人參　黄芩　桔梗　女萎　烏頭各十八銖。雄黄二十四銖。吴茱萸三十四銖。麻黄　代赭各二兩半。

右十八味，龐氏十九味，蜀漆、常山並見，恐重此味。治下篩，酒服方寸匕，日三。龐節度不同。耐藥者二匕，覆令汗出。欲治瘧，先發一時，所服藥二匕半，以意消息之，細辛、薑、桂、丹砂、雄黄不熬，餘皆熬之。龐氏《時行寒疫》引。

赤散，治傷寒頭痛，項强，身熱，腰脊痛，往來有時，方：

乾薑　 防風　沙參　細辛　白朮　人參　蜀椒　茯苓　麻黄　黄芩　代赭　桔梗　吴茱萸各一兩。附子二兩。

右十四味，治下篩，先食，酒服一錢匕，日三。

烏頭赤散，治天行疫氣病，方：治天行疫氣方亦雜傷寒中，此傷寒本佚，當補。

烏頭一兩半。皂莢半兩。雄黄 　 細辛　桔梗　大黄各一兩。

右六味，治下篩，青酒若井花水服一刀圭，日二，不知稍增，以知爲度。除時氣疫病，若牛馬六畜中天行疫亦可，與方寸匕。人始得病，一日時服一刀圭，取兩大豆許吹著兩鼻孔中。龐氏《時行寒疫》引。○《外臺》雜療引七味赤散與此小異。

水解散，治天行頭痛壯熱一二日方：取解肌之義，《外臺》天行門引《延年》有此方。

桂心　甘草　大黄各二兩。麻黄四兩。

右四味，治下篩，患者以生熟湯浴訖，以暖水服方寸匕，日三，覆取汗，或利便瘥。力强人服二方寸匕。○《延年》、《秘録》有黄連、芍藥各二兩。《古今録驗》無甘草，有芍藥。治天行熱病，生疱
 

注



 瘡疼痛，解肌出汗。

治時病表裏大熱欲死，方：《病源》、《外臺》皆詳天行時氣治法，仲景首論有其文。

大黄　寒水石　芒硝　石膏　升麻　麻黄　 葛根　紫葛

右八味等分，治下篩，水服方寸匕，日二。




發汗圓第三方二。○《外臺》一卷引《崔氏》别陟釐丸、《古今録驗》還魂丸，《千金》未録。三原作「六」。案：此圓法二方，當與前膏散合爲一類，爲汗方三例，然後爲湯法之汗、吐、下三例，舊本以此門附汗例之後，今移於前，宋校所云三百九十三法，百二十三方者，大抵據《翼》本立説。此卷方證全不入數，然則宋校所云非全書數。



神丹圓，治傷寒勅澀《外臺》引作「勅色」。惡寒發熱體疼者，方：《外臺》卷一引崔氏更有「發汗」二字。

附子　烏頭各四兩。人參　茯苓　半夏各五兩。朱砂一兩。

右六味，末之蜜丸
 

注



 ，以真丹爲色，先食服如大豆二丸，生薑湯下，日三，須臾進熱粥二升許，汗劑進熱粥，乃通例。重覆汗出止。若不得汗，汗少不解，復服如前法。若得汗，足應解而不解者，當服桂枝湯。此藥多毒，熱者令飲水，寒者温飲解之。病異方同，寒熱服法，治瘧先發服二圓。《要略》用細辛，不用人參，别有射干、大棗一枚，名赤圓，主寒氣厥逆。仲景原方也。

麥奴圓，治傷寒五六日以上不解，熱在胸中，口噤不能言，惟欲飲水，爲壞傷寒，醫所不能治，以下《外臺》引無。爲成死人，精魂已竭，心下纔温，以杖撥其口開，灌藥咽中，藥得下則愈。麥奴圓，一曰黑奴圓，一曰水解圓。《金匱》有附方，凡非仲景原文者，加「附」字别之，餘皆仲景原方也。○《外臺》卷一引《古今録驗》同。卷二又引稱高堂丸，一名駐車丸，藥味小異。

釜底墨　梁上墨　竈突墨　麥奴　黄芩　大黄　芒硝各一兩。麻黄二兩。

右八味，末之蜜丸如彈子大，以新汲水五合研一丸，破漬置水中，當藥消盡服之，病者渴欲飲水，極意不問升數，欲止復强飲，能多飲爲善。不欲飲水，當强飲之。服藥須臾，當寒，寒竟汗出便解。若服藥日移五尺許，不汗，復服如前法，不過再三服，佳。《外臺》有微利以止藥勢，盡乃食，當冷食以除藥勢。小麥黑勃名麥奴。以上圓法與膏散合爲汗法三方，《脈經》汗以後證，即附於後。

張仲景曰：《千金》第一引補。欲療諸病，當先以湯盪滌五藏六府，開通諸脈，治道陰陽，破散邪氣，潤澤枯朽，悦人皮膚，益人氣血。水能淨萬物，故用湯也。若四肢病久，風冷發動，次當用散，散能逐邪，風氣濕痺，表裏移走，居無常處者，散當平之。次當用丸，丸藥者，能逐風冷，破積聚，消諸堅癖，進飲食，調和榮衛。能參合而行之者，可謂上工，故曰醫者意也。案：此論雜病法，與傷寒三法小異。

案：《外臺》卷一如《千金》九卷。「傷寒雜療湯散圓方」當作膏散圓，湯字誤。八方目下題云「並是論中所要者」，論即仲景《傷寒》本論。又考膏方三，散方十二，丸方二，共十七方。今《外臺》卷一雜療中八方，黄膏，白膏，崔文行解散、青散，桂枝二麻黄一湯，瓜蒂散，七味赤散，雪煎方，除桂二麻一湯、雪煎二方外，餘膏散丸六方並見此卷中。又詔書發汗白薇散引《小品》，青膏引《千金》，發汗度障散、神丹圓、瓜蒂散引崔氏，又麥奴圓引《古今録驗》，合前共十三方，皆見《千金》。此卷惟四方不同，是《外臺》一卷與《千金》九卷同爲《傷寒》原文之首帙
 

注



 ，《外臺》二卷引傷寒雜病方，則與《翼》九、十兩卷同，此爲《傷寒》中帙。三爲天行，四爲温熱，雜病則與《千金》十卷同。知唐初本《千金》九卷爲首一二三卷，《翼》九、十兩卷爲第三至第十卷，《千金》十卷居其末，爲《外臺》第四卷，包《金匱》在其中，此唐初之古本也。



注
 　言：原無，據《備急千金要方》卷三十補。



注
 　疱：原作「庖」，據《外臺秘要》卷三改。



注
 　蜜丸：原作「密丸」，據四庫本《備急千金方》卷三十一改。



注
 　帙：原作「秩」，形近而誤，今改。下「帙」同。








傷寒雜病論古本卷二 據《千金》補。






汗、吐、下正對三例述義 用《醫門》方，本在日本康賴所撰之《醫心方》卷一「治病大體」中。



一、《醫心方》卷一「治病大體」引《千金》第三條，又云仲景曰：「不須汗而强汗之者，出其精液，枯竭而死；須汗而不與汗之者，使諸毛孔閉塞，令人悶絶而死；又須下而不與下之者，使人心懊憹，脹滿煩亂，浮腫而死；不須下而强與下之者，令人開腸洞洩不禁而死。」又不須灸而强與灸之者，令人火邪入腸，干
 

注



 錯五藏，重加其煩而死；須灸而不與灸之者，使冷結重凝，久而彌固，氣上衝心，無地消散，病篤而死。按：此仲景三例總序也，今本《千金》第一卷引仲景四條，此爲其一。丹波元簡以《病源》、《千金》皆未見仲景原書，謂書中無仲景姓名者，誤也。

二、《千金翼》「傷寒上」序曰：「夫尋方之大意，指《千金》九卷正對法言，不指《翼》本。不過三種。一則桂枝，解肌汗法。二則麻黄，當作瓜蒂吐法。三則青龍，當作承氣下法。此之三方，凡療傷寒不出之也。《千金》三例。其柴胡《千金》汗、吐、下後方，首桂枝加芍藥生薑人參湯。《翼》本目次，柴胡第四，承氣第五，陷胸第六，下法尚在柴胡後，《翼》本亦有汗、吐、下後方。等諸方，按序本指《千金》，後人以爲指本書，故依《翼》本目次而改。皆是吐下發汗後不解之事，非是正對之法」云云。據此，則傷寒正對法不出此汗、吐、下三大例明矣。

三、成本「可與不可與」首王叔和曰：「夫以爲疾病至急，倉卒可按，要者難得，故重集諸可與不可方治，比之三陽三陰中，此易見，又時有不止。」是三陰三陽出諸可與不可與中也。按此序，見成本「可與不可」之首，郭白雲以爲叔和自序《脈經》之文，或以爲仲景原文者誤。三陰三陽中，指《翼》本「六經篇」。可與不可，則《千金》九卷之三例，《醫心方》卷一引《醫門方》治病大體之三例是也。

四、《千金》每門首稱「例曰」，「例」與「凡」同意，如《左傳》五十凡，《醫門方》汗十五凡，吐七凡，下十六凡，《千金》、《脈經》、《翼》本多爲傷寒專書，傳習者多，彼此傳鈔各本不同，惟《醫門方》爲治病大體總綱，不入傷寒，故三例實爲古本原文。

五、叔和《脈經》序，「可不可」取之「三陰三陽」篇，時有不止，是三陰三陽出諸可與不可與也。文詳第二條。是凡言六經者，皆出《翼》本之「三陰三陽」篇，則仲景三例之原文，不當有「六經」字樣，今本「可不可」，《脈經》、《千金》、《翼》本皆雜有「六經」文，惟《醫門方》無之，是爲仲景之真古本。古本《傷寒論》原包《金匱》在内，雜病傷寒兼統於三例，後人乃以三例專屬傷寒也。

六、《千金》三例，詳可汗、可吐、可下，而無不可汗、吐、下。《脈經》、《翼》本可與不可對舉，叔和叙言出諸可與不可與。考《千金》引仲景論有「不可」一條，可與不可並論，是仲景原文，當爲可與不可對舉。今《醫門方》可與《千金》同，不可汗門中，《千金》尚有二條，其餘爲傳鈔所佚。今録全文，使可不可仍還仲景之舊。

七、考叔和《脈經》序分别「三陰三陽」與「可不可」爲二書，是仲景原文之「可不可」於六經「三陰三陽」外，别自爲篇，不當重出。今《脈經》、《千金》、《翼》本、《醫門方》其首數條多同，是首數條爲「可不可」原文，以下雜引「六經」，與《翼》「六經」篇重出者，皆爲後人所亂。《千金》本下例只有二凡，羼亂尤甚，今一以《醫門方》爲主。

八、《脈經》、《千金》、《翼》本，三者均爲古本，而次叙多少，彼此不同，亦如《春秋》之三傳，《尚書》之夏侯、歐陽本出一原，而傳本各異，師法源流例皆如是。就三本言，汗下彼此歧異，唯吐例一門，其七條次序文意全同。今欲考定三本，則當以吐法爲標本，汗、下二例當與從同，所謂齊一變至於魯；《醫門方》法與三本小異，所謂魯一變至於道。比例以觀，則古本之爲後人羼亂，其踪迹尚可尋求也。

九、考《醫心方》爲唐以前書，未詳撰人，出在《千金》前後。與《脈經》、《千金》、《翼》本三本同傳已久，同屬傷寒專法，乃《醫心方》所引《醫門方》在一卷，「治病大體」不入十四卷「傷寒門」中，爲雜病傷寒總例。故猶得仲景三例之原文。《傷寒》三本，多爲後人所亂，惟此孤本爲仲景之原書，故全録其文，以存仲景之真。一字千金，爲雜病之大法，傷寒之準繩。張子和《儒門事親》不論雜病、傷寒，統以汗、吐、下爲治法，猶得《醫門方》遺意。今考仲景三例，不敢承譌踵誤，而襲用《千金》誤本，特有取於《醫門方》也。

十、經傳之凡，皆爲大傳通例，如《喪服》之大傳，後師乃引傳以解經，《喪服傳》之引「傳曰」是也。仲景四十五凡爲諸病及傷寒大例，故别出單行「六經」篇，乃據以立説。如《翼》本，凡浮者病在外，宜發汗爲綱，下引太陽病一條，陽明病二條，太陰病一條，各經脈浮，皆宜發汗以爲之傳。此凡爲綱，分引各經爲目之證。學者必先熟記此三例原文，然後臨證得有把握，用力少而成功多也。

十一、宋以下不傳華氏法，學者糾纏六經，至舒遲遠極矣。必如日本士栗《傷寒疏義》，以六經非經絡，乃三焦虚實之六病名，則矯枉過正，未免左右佩劍。今考仲景三例，全不分經，《脈經》與《千金翼》本之雜有六經明文者，皆後賢附注記識，分别觀之可也。如《翼》本，太陽用承氣法，止列四承氣湯，今《千金》下列，首舉二凡，以下即接血證之抵當丸一條、太陽病抵當丸湯一條、陽明茵陳湯一條，以下乃接少陰二條。○按此二條，《脈經》在四、五，所抵當統在十五條以後，則爲後人引《翼》本以證首二凡，而後之三凡，則抄者佚之。

十二、《千金》九卷爲正對法，《金匱》爲雜證專卷，《翼》本間居二本之中，爲傷寒、雜病兼證。考《醫門》引仲景三例，原文無一「六經」字樣，此傷寒雜病總法。《金匱》十七吐門：「病人欲吐者不可下。」此雜病中宜忌之凡例。雜病分經立表，無慮數十門，而傷寒則止《熱病論》之一門。然《内經》雖以邪中之處分六經，而治法在表同一汗法，在胸同一吐法，在腹同一瀉法，在胃同一下法。故仲景三例不言六經，爲正對法。《翼》本之詳經，爲雜病而出也。按：傷寒在表三日之皮、膚、肌，無論何經，一汗而愈，在表不分經。入裏三日之胸、腹、胃，邪既在裏，更不分經，故凡吐、泄、下三法皆不分經。




發汗湯第六



例曰當作「可汗例曰」十二條，言凡者九條。○發汗本兼膏散丸與湯四門言。湯本汗例，屬舊汗、吐、下共爲三例，今從之。○三例，叔和序所謂「又時有不止」，是三陰三陽出在諸可不可是也。蓋三陰三陽，即《翼》本以六經分篇，此三例别行，不入《翼》本，爲仲景原文之三可與不可與也。

大法，春夏宜發汗。《脈經》一，《翼》本無，《醫門》同。《脈經》、龐無「夏」字。按後「春宜吐」，此當是「夏宜汗」也。○華氏：三日在肌，可汗而愈。○據郭氏，此汗、吐、下三例爲仲景原文。此外温鍼諸法，悉爲叔和編次之，《脈經》、《千金翼》本有十五章，當歸之《脈經》。

凡凡四十五條，如《左傳》之五十凡，仲景原文正對三法之例。發汗，仲景原文共六章，《翼》本共爲十五章。欲令手足皆周至
 
 《醫門》作「蟄」。然，一時間《醫門》作「潤」。許益佳，但不可令如水流離霡霂耳。《醫門》有「急以粉塗身體，勿令當風冷」。若病不解，傷寒表證以「解」爲稱，即「解肌湯」之「解」。當更重發汗，汗出多則亡無陽。陽虚不可重發汗。○《脈經》二，《翼》本一，《醫門》同《脈經》。

凡服湯藥，前言膏散圓，此乃詳湯法。發汗發汗與解肌互文。中病便止，不必盡劑也。同上。《脈經》三、《翼》二。○吐下亦同。○《翼》本六經同有汗方。病在表發汗，六經同，故三例不分經。

凡云可發汗而無湯者，據此知前膏丸散爲古本原文。圓散亦可用，圓散非倉卒可成，皆預製；湯乃臨時可作，必成病乃用湯。要以汗出爲解，解肌。然不及湯隨證良驗。《翼》三，《醫門》無，《脈經》四同。○隨證加減，非一定之法。○按《脈經》首數條與三例原文同，以後分經皆出《脈經》輯補，故《千金》本之分經者，皆爲後人所亂。

凡病病兼内外因，不專屬傷寒。無故自汗出，此專爲風寒兩感言。復言復者，先以桂枝温斂不愈。發其汗，愈，○先斂汗，不愈，後發汗。衛復和故也。《醫門》無。○各半湯舊法皆分服，後人乃合而煎之。

凡從《翼》本。凡，《千金》作「夫」。脈浮者，汗脈主浮。病在外，本論太陽病，其脈浮，凡浮者可汗，通名之太陽。可發汗，《病源》同。三例爲叔和之諸可與，不止是三陰三陽，故三例之文不當與《翼》本重出。宜桂枝解肌。湯。《翼》第五，《脈經》二十條同。○解肌，本卷有三方，《外臺》有六方，其方各不同，亦如承氣有四，瀉心有五，陷胸有三，四逆湯有七，隨症用之，非如舊説汗僅麻黄一方也。○以下原本有九條，六言太陽病，三言營衛，文皆出《翼》本，爲兼雜病法，故删之。稱「凡」不分六經，爲仲景原文，以下四條分六經，出《翼》本，爲叔和采「三陰三陽」篇，以證仲景之凡例。《千金》、《醫門》第四。

傳太陽病，脈浮無論何經，以浮爲在表太陽。而數者，數爲陽明脈。宜發其汗。脈浮者例忌下，以浮沉分表裏汗下。

傳陽明病，脈浮虚者，宜發其汗。虚者忌汗下，「虚」字衍。

傳陽明病，其脈遲，當作「浮」。遲爲太陰脈，使作浮，則與前後不同，不引以爲證矣。汗出多而惡寒者，表未解，宜發其汗。言發汗不言方解肌，多隨用後人補方，乃專言麻桂。

傳太陰病，脈浮，沉忌汗，當下。宜發其汗。以上五條同出《翼》本。

夫陽脈二言脈。浮大與少陰微細對針。而數與太陰遲對針。者，《翼》本作「太陽病浮大而數者」。亦可發汗爲宜，浮大數爲陽，微細遲爲陰。桂枝解肌。湯。

傳凡桂枝本爲解肌，此爲後師校語，謂當時俗傳本所謂桂枝古本，原爲解肌。考本卷有三解肌湯名，《肘後》有三方同，《外臺》「天行温病」引七方，皆有麻葛半，無桂枝。「解肌」爲「發汗」互文，非解肌爲斂汗。若脈浮緊，發熱無汗者，無與之。常知此，勿令誤也。《脈經》、《病源》、《翼》本、《醫門》皆無此條。○以上八條出《千金》九。

凡大汗出後，脈三言脈。洪大，當作「浮大」，與上四條同。形如瘧，一日再發，汗出便解，更與桂枝麻黄湯。各半湯。以下三條爲汗以後證，據《醫門》補。

凡發汗後，汗遂漏不止，其人惡風，小便難，四肢微急，難以屈伸，桂枝加附子湯主之。古名陽旦湯。

又云冬可熱藥。《翼》本「宜温」第一條云：「大法，冬宜服温熱藥。」《醫心方》卷一又云：「春夏不可合喫熱藥，秋冬不可合喫冷藥。」。


不可汗例
 據《醫門方》補此目，共十四條，言凡者十三條，《翼》十五條，同者有八條，《脈經》同者八條。○凡不可例，通據《脈經》、《翼》本校其次第有無。

凡酒客，因人異方。勿與桂枝湯，若服必嘔，《病源》、《翼》本無。○按《千金》此二條，諸本皆作不可汗例，是原本有「不可」，傳鈔乃佚「不可汗」。解凡服桂枝湯吐者，以酒客不喜甘故也。據《翼》本補。

吐者，據《金匱》作「酒客欬者」。後必吐膿血也。《金匱》無「後」、「膿」二字。解此因極飲過度所致也。據《金匱》補此承上酒客爲一條，後人誤分爲二。《輯義》以爲無此病理，舊説皆循文衍説，非是。《金匱》此條之前二條有「欬者必吐血」五字，文義不屬，又因此而衍者。據此二條是原本同。《脈經》、《翼》本俱有不可例，《千金》佚三不可而汗例，猶存二條。

汗出，口中瘡生，吐利。以下據《醫門方》補，共十二凡，《脈經》廿二引「厥陰」云，應下之而反發其汗，必口傷爛赤。〇《翼》本十二條，《脈經》十九同，作「冬時毋發其汗，發其汗，必吐痢，口中爛生瘡」。

凡衄家，不可發其汗，汗出即直視，不得眠睡。此本出《金匱》衄血爲雜病可不可，《翼》本八作「衄家忌攻其表，汗後必額上促急」。

凡淋家，不可發汗，汗出即便血。文見《金匱》淋證，本爲雜病專凡，《翼》本十條同。○《脈經》十七同。

凡咽中閉塞，咽燥者，不可發其汗。《翼》本六作咽喉乾燥者，忌發其汗。○《脈經》十四同。

凡大下後，發汗即脹滿。《脈經》作「下利清穀，不可攻其表，汗出必脹滿」。

凡發汗後，惡寒者虚也，不惡寒但惡熱者實也，當和其胃氣。

凡瘡家，雖身疼痛，不可攻其表，汗出必致痙。文出《金匱》，翼十條同，《脈經》十八條同。

凡新大吐，下衄血鼻失血。後，敺打之後，婦人新傷産，皆不可汗。共六門，《翼》本七條，亡血家忌攻其表，汗出則寒慄而振。《脈經》十五同。

凡欬而小便利，若失小便，不可發汗，汗出即嘔逆厥冷。翼十四同。○《脈經》十六同。

凡發汗後，按：以下三條爲汗已後候。飲水多，其人必喘，以水灌之亦喘。《脈經》汗已後證第三，《翼》同。

凡發汗已後，其人臍下悸，欲作賁豚氣，茯苓桂心甘草大棗湯主之。

凡發汗以後，腸脹滿，厚朴生薑半夏甘草人參湯主之。汗例凡共廿一。

中風《病源》作中風傷寒，此本無六經。○五種傷寒，由風得之，此爲雜病名，《病源》全録六經一見之文，《外臺》卷二列於二十一門之首，與桂枝、麻黄。中風傷寒，自是兩感之中風，名同實異。陽三陽汗病。浮《聖濟録》云：邪在表壅窒，故病脈則浮。陰三陰病。弱，沉細微弱，三陰病脈與三陽浮數，大强相反。陽浮者三陽表證。熱自發，解肌湯通治身大弱病。陰弱者如三陰中風三條。汗不舊作「自」。出，三陰禁汗，裏症當用吐瀉下。嗇嗇惡寒，冬日病以傷寒爲專病。淅淅惡風，春温、長夏濕、夏暍，皆由風得之。《病源》以中風爲病名，引六經之中風八條證之；《外臺》卷二傷寒雜症二十一門，以傷寒中風居首，與結胸、煩渴、百合、狐惑等二十目同列首，皆冠「傷寒」字。大抵以發汗症爲中風，結胸以下皆吐下法，與「太陽」篇中風、傷寒反對之中風文同義異。宋林億校《外臺》，疑《外臺》不知傷寒、中風之别，或疑《外臺》於醫理不深，故失仲景之旨。不知此爲《病源》原文，蓋宋以後人只知桂枝湯之中風與傷寒平列爲二病名，而不知觸冒之病皆由於風，五種傷寒在表之病，亦可稱中風。宋元以後，人不解隋唐舊本文義，乃有此疑耳。○春爲風温，長夏爲風濕，秋爲風瘧，温、濕、暍爲雜症宿病痼疾，不由風得之，故傷寒家之温、濕、暍，爲觸冒新病，皆由風邪，故以風冠本病之上，以别其爲傷寒家之温、濕、暍。翕翕發熱，夏熱與冬寒對文，爲陰陽之極端，《内經》熱病者，傷寒之類也。《脈經》引《醫律》云傷寒有五，皆熱病之類也，其形相根本異源，同病異名，同脈異經。病雖俱傷於風，其人自有痼疾，則不得同法；其人素傷於風，因復傷於熱，風熱相薄，則發風温，四肢不收，頭痛身熱，常汗出不解。治則少陰厥陰不可發汗，汗出譫語，獨語，内煩躁擾，不得卧，善驚，目亂無精，治之復發其汗，如此者醫殺之也。不本論不嘔不渴，以爲不傳。鼻鳴、乾嘔者，本論二陽證不見爲不傳，若欲嘔煩躁者，爲傳。《病源》以鼻鳴、乾嘔爲胃熱，病已入裏，萬不可汗，蓋上脱「不」字。《病源》「發汗不解」條云：「若但煩熱，不惡寒，身不疼痛，此爲表不受邪，陽受病者，其人身體疼痛，發熱而惡寒，脈洪大。有此證候，則爲病在表。」桂枝湯主之。解肌通治五種傷寒。考二十四解肌湯，治病通無鼻鳴乾嘔症，據《病源》發汗條「不嘔不渴」，有「不」字，可證此條之脱「不」字，當補之。

六物解肌湯，華氏法，一日在皮，二日在膚，三日在肌，皆以汗解，故汗劑稱解肌，統皮膚而言。又解肌與承氣、瀉心、陷胸、理中、建中對文，解肌三方爲汗巨劑，此無桂枝亦名解肌，故桂枝本爲解肌不可解。治傷寒正汗法不分經，凡分經皆屬《翼》本「三陰三陽」篇。發熱疼痛，方：解肌一。〇隋唐以前書言寒正病，不論有汗無汗，惡風惡寒，脈浮脈緊，《肘後》、《病源》、《外臺》皆同，宋元以後乃專據《翼》本與麻桂不可用，種種誤説。

葛根四兩。麻黄　茯苓　牡蠣 　生薑各二兩。 　甘草一兩。

舊有桂枝、麻黄、青龍，陰毒陽毒，陰旦陽旦，以與《翼》本、《金匱》重出節之。

右六味，
 咀，以水八升，煮取三升，分三服。再服得汗，汗通即止。《古今録驗》無生薑、甘草；○《本草經》麻黄、葛根解肌發汗，故解肌二十餘方，必有二味。説詳《講義》，故餘方不贅。

解肌湯桂枝本爲解肌，此二方無桂枝亦稱解肌，就麻、葛名之。治傷寒正冬病。温病，春正病温，此方當補入八卷温證中。方：《本草經》麻黄、葛根發汗解肌，《病源》有發汗解肌候，《本草經》「麻黄」下作「發汗」，陶作「解肌」，乃「發汗」之别名，故論曰「當發其汗，宜解肌湯主之」。〇説詳解肌湯講義。

葛根四兩。麻黄三兩　。黄芩　芍藥各二兩。甘草二兩。大棗十二枚。○按據《延年》七味有四味，即今之桂枝湯，此與各半湯同義。

右六味，
 咀，以水八升，煮取三升，飲一升，日三服。三四日不解，脈浮者宜重服發汗；與解肌互文。沉實者沉在裏。宜以駃豉丸下之。《延年》、《秘録》有桂心一兩。

解肌升麻湯，三以解肌名。治時氣此方當補入十二卷時氣中。三四日不解，方：《病源》時行有專卷，《千金》、《外臺》雜見傷寒門中。〇此卷不詳有汗無汗、脈浮脈緊，分風寒，知《翼》本麻桂兼治雜病，非正對法。

升麻　芍藥　石膏　麻黄　甘草各一兩。杏仁三十枚。貝齒三枚，一作貝母十八銖。○《活人雜方》三十六有一解肌湯。

右七味，
 咀，以水三升，煮取一升，盡服，温覆發汗便愈。因不解乃以解肌名。

附一治傷寒冬正病。時氣天行。瘟疫傷寒兼詳時行、温疫、温、熱、濕、暍共六門。疼痛壯熱，脈盛，此爲外感本證，若傷寒中風皆雜證。始得一二日者，方：《千金》首列避瘟方即治未病，今補入十三卷。○《聖濟總録》發汗門有五味桂枝湯，桂、麻、葛、栀、膏，發汗用桂枝湯，惟此近似，外有六味桂枝湯，有麻、膏、薑、二朮，亦同。

丹砂一兩。末之，以水一斗，煮取一升，頓服之，覆衣取汗。

附二治疫氣傷寒疫氣與傷寒同治，古法也。三日以前不詳汗與皮緊緩，惡寒惡風不分經。不解者，方：三日以前當以汗解，「解」字即「解肌湯」之解。

好豉一升，綿裹。葱白切一升。小兒便三升。

右三味，煮豉、葱令相得，則投小便，煮取二升，分再服，徐徐服。覆令汗，亦可名解肌。神驗。舊本下有陰陽毒二方，以重見，《金匱》故不録。

葛根龍膽湯，治傷寒三四日不差，身體煩毒而熱，方：與《翼》本病狀不同，隋唐人言傷寒正對法，皆如此。

葛根八兩。麻黄二兩。黄芩二兩。龍膽　大青　升麻　石膏　萎蕤各一兩。 　甘草　桂心　芍藥各二兩。生薑三兩。

右十二味，
 咀，以水一斗，煮葛根取八升，内餘藥煮取三升，日三夜一，分四服。

附三治傷寒四五已逾汗期。日，頭痛壯熱，四肢煩疼，以上表證，以下裏證。不得飲食，方：病不獨在表，故不用解肌湯。

栀子仁　黄連　黄柏　大黄各半兩。好豉一升。葱白七莖。

右六味，
 咀，以水八升煮上四物六七沸，内後葱白、豉煮得三升，頓服一升，日三服，湯訖温覆令汗出，粉之，得汗便止。後服無復取汗，不得汗者，復服重發。發汗即解肌。此藥無忌，特宜老小，神良。

附四麻黄解肌湯，《外臺》傷寒門引《深師》。療傷寒三四日，煩疼不解者，方：

麻黄三兩，去節。甘草一兩，炙。○按麻黄湯作二兩。杏仁七十枚，去皮、尖，熬。桂心二兩。

右四味，切，以水九升，先煮麻黄減二升，掠去沫，乃内諸藥合煮，取二升半，絞去滓，分服八合，以汗出爲度。忌海藻、菘菜、葱。本仲景麻黄湯，《千金翼》並同。○按藥味同《翼》，麻黄湯分兩，甘草有一兩二兩之分。《治候》「麻黄」云：「治傷寒頭及腰痛，身體骨節疼，發熱惡寒而喘。」又「杏仁」下注云：「七十枚，喘不甚者，五十枚。」與《深師方》治不同。

七物黄連湯，治夏月傷寒，夏月亦稱傷寒。四肢煩疼，發熱，其人喜煩，以下裏證。嘔逆、滿劇如禍祟，寒熱相搏，故令喜煩，方：

黄連　茯苓　黄芩各十八銖。芍藥　葛根各一兩。甘草一兩六銖。小麥三合。

右各
 咀，以水七升，煮取三升，冷分三服，不能一升者，可稍稍服之，湯勢安乃卧。藥主毒氣，服湯之後，胸中熱及咽喉痛皆差。其明日復煮一劑如法服之。此湯無毒，但除熱下氣安病人。小兒服者，取三分之一，以水四升煮得二升，稍稍服。

三匕湯，治傷寒中風，得之三日至七八日不解，不解謂汗未徹。胸脇痛，四肢逆，乾嘔，水漿不下，腹中宿食不消，重下血，一日數十行，方：病皆在裏，因表尚未解，故温覆取汗。

茯苓如鷄子大。黄芩　人參各三兩。栝樓根四兩。芒硝　乾地黄各一升。 　大黄　麻黄　寒水石各半斤。

右九味，擣七令相得，以散三方寸匕，水一升，煮令三沸，絞去滓，服之日三，温覆汗出即愈。病劇，與六七篩。此門皆取發汗，以汗愈諸證。

五香麻黄湯，治傷寒忽發腫，或著四肢，或在胸背，虚腫浮如吹狀，亦著頭、面、脣、口、頸項，劇者偏著腳脛外，如軸大而不痛不赤，著四肢者，乃欲不遂，悉主之。方：

麝香半兩。薰陸香　鷄舌香各壹兩。沉香　青木香　麻黄　防風　獨活　秦艽　萎蕤　甘草各二兩。白薇　 枳實各二兩。

右十三味，
 咀，以水九升，煮取三升，分三服，覆取汗解肌。後，外摩防己膏。摩膏法。附五。治傷寒三日外，與前藥不差，脈勢仍數者，陽氣猶在經絡，未入藏府。方：此方以汗爲主，仍屬解肌。○熱重故用膏、芩、栀子，俗據《翼》本以爲定用麻、桂發汗者誤。

桂枝　黄芩　甘草各二兩。升麻 　葛根　生薑各三兩。芍藥陸兩。石膏捌兩。栀子二十七枚。

右九味，
 咀，以水九升，煮取二升七合，分三服。相去十里久，若前兩服訖即得汗，亦解肌。後服即停；不得汗，更進一服，得汗即止。不得汗者，明日去栀子，加麻黄二兩，足水二升，再依方服。解肌發汗方中多有石膏、黄芩，足見株守麻、桂，妄生異議者皆悮。

雪煎治傷寒方：仲景論有雪煎。○此卷所有方例，其藥味節度以下但詳方名，餘詳《金匱》二書，合則藥味節度，不當重見。

麻黄拾斤。大黄一斤十二兩，如金色者。杏仁參斗四升。

右三味，
 咀，以雪水五斛四斗漬麻黄於東向竈釜中三宿，内大黄攪令調，炊以桑薪，煮得二斛汁，去滓，復納釜中，搗杏仁内汁中，復炊之，可餘六七斗汁，絞去滓，置銅器中。又以雪水三斗合煎之，攪令調，得二斗四升，藥成可丸，冷凝丸如彈丸。有病者以三沸白湯五合研一丸，入湯中，適寒温服之，立汗出，解肌汗方。若不愈者，復服一丸。密盛藥，無令瀉氣。




宜吐第七



例曰當作「可吐例曰」，十一條，三言凡。○叔和云：三日以上氣浮在上部，填塞胸心，故頭痛，胸中滿，吐之則愈。

大法春宜吐。共七條，《脈經》與《翼》全同。〇第一。○出《翼》本十卷第四條。○《脈經》宜吐第五條。○華氏法，四日病在胸。按華氏法，不拘六經，專分層數，此爲切要正法。○《醫門》同。

凡服吐藥，中病即止，不必盡劑也。《醫門》同。○第二。○此三例，仲景原文不言六經，《翼》本爲《脈經》輯三陰三陽以補之，乃詳六經。

宿食在上管，吐例皆舉證，言脈者僅二條。宜吐之。《金匱》同。上管，《醫門》作胃脘。○《脈經》六。○《翼》本七作「管病，凡宿食在胃管，當吐下之」，文小有異。

病據下六條，「病」上當有「瓜蒂散」三字。如桂枝解肌。證，總名汗證。頭不痛，項不强，而脈寸口浮，胸中硬滿，邪氣在胸，宜吐。氣上衝喉咽，不得息者，此以内有久痰，宜吐之。《脈經》五條。○《翼》第四條。○成本，太陽病，脈證並治法下第七。○雜證，此痰證下寒證。○以下五條《醫門方》無。

病胸上諸寒實，胸中鬱鬱而痛，不能食，欲得使人按之，按之反有涎出，下利日十餘行，而其人脈遲，寸脈微滑者，餘皆以證言，言
 

注



 脈者祇三見。此宜吐之，吐之利即止。凡吐者，皆病在胸，仲景與華氏同。○《脈經》第五。《翼》第四條。

少當讀作純。陰病，三例，原文不分六經，凡六經之文，皆出《翼》本，叔和所謂三陰三陽中也。飲食入口即吐，心當作「胸」。中愠愠然，欲吐復不能吐者，宜吐之。《脈經》第五。○《翼》第四。

病手足逆冷，脈乍結者，二言脈。客氣在胸中，心下滿而煩，飢不能食者，以病在胸中，宜吐之，瓜蒂散。《脈經》五。○《翼》本四。○《千金》此下一條云：病如桂枝證，與第四條重出，故删之。○以上七條與《脈經》全同，《醫門》同，《翼》首七條亦全同。此爲原文，故如此汗下，皆爲後人移羼，故不能全合。

凡諸病在胸中者，宜吐之。以下四條，據《醫門》補，與第六條「病在胸中宜吐」之文同。

須吐者，瘧及傷寒，胸中滿及積痰、乾嘔。

又胸膈痰熱轉嗽，及肺癰吐膿等並宜吐之。

凡病在胸，當吐下之。上脘宜吐，中實宜下。

不可吐例：六條據《千金》、《醫門方》補。六條四言凡。

經言脈微不可吐。據《千金》總例，叔和引經補。

又云諸四逆厥者不可吐之。《金匱》有，《病源》同，以下據《醫門方》補。

凡諸虚羸者，脈言微者。不可吐之。《脈經》作「諸四逆厥者不可吐之，虚家亦然」，《病源》、《翼》本同。

凡新産者，不可吐之。忌汗、下。凡婦人新傷産，皆不可汗下。

凡腳氣上衝心者，不宜吐之。

凡病今本《傷寒》、《脈經》、《翼》本於《醫門》諸「凡」字多改作六經病名。者，惡寒而不欲近衣，不可吐之。《脈經》第二條作「太陽病吐下」，但太陽病當惡寒，今反不惡寒，不欲近衣者，此爲吐之當煩也。

瓜蒂散，病如桂枝證，頭不痛，項不强，寸脈微浮，胸中痞堅，氣上撞咽喉不得息者，此爲胸有寒與第四條同。也，宜吐之。○《千金》總例引華佗曰：「至四日在胸，宜服藜蘆圓，微吐之則愈。若病困，藜蘆圓不能吐者，服小豆瓜蒂散吐之，則愈也。」《外臺》注仲景同。

瓜蒂　赤小豆各一兩。

右二味，治下篩，取一錢匕，香豉一合，熟湯七合，煮作稀粥，去滓取汁，和散，温頓服之。不吐者少少加，得快吐乃止。張文仲以白湯三合和服。

水導散，治時氣病，隋唐古法，時氣與傷寒同治法。煩熱如火，狂言妄語欲走，方：

甘遂半兩。白芷二兩。

右二味，治下篩，水服方寸匕，須臾令病人飲冷水，腹滿即吐之，小便當赤。一名濯腸湯，此治大急者。○《道藏》本以此二味合下大承氣四味共爲一方，中脱數頁，故古書方多與證不對，乃張石頑《千金衍義》據誤本六味解之，致成笑柄，可鑒也。

藜蘆丸，治傷寒不得吐，方：華佗、仲景同引。

藜蘆　附子各一兩。

右二味末之，蜜和如扁豆大，傷寒不食，服二丸，不知增之。此謂得病一日以上四日以來，服藥後日移三丈不吐，進熱粥，汗發之。

治傷寒温病三四日，胸中惡，欲令吐者，服酒膽方：

醇苦酒半升。豬膽一具。

右二味，盡和飲之，吐即愈。

又方

取比輪錢一百五十七枚，以水一斗，煮取七升，分服汁盡，須臾，復以水五升更煮錢令得一升，復以水二升投中，合三升，出錢，飲之，當吐毒，愈。詳《吐法在胸考》
 

注



 。




宜下第八



例曰當作「可下例曰」。《千金》總例引叔和：「五日以上，氣沈結在藏，故腹脹身重，骨節煩疼，當下之則愈。」明當消息病之狀候，不可亂投湯藥，虚其胃氣也。

大法秋宜下。《脈經》第一。○《翼》第六，共十三條，言「凡」者九條。○華氏法：「五日在腹，六日在胃，下之而愈。」叔和雜采六經之文編《脈經》共十五章，而成本只用汗、吐、下三門，尋仲景之舊也。○舊本二，凡後有傷寒血證一條，太陽血證二條，陽明下證四條，與《翼》本重出節之。

凡下以湯，勝丸散也。《醫門方》作「凡可下者，湯勝圓」。○按三例同有此條。

凡服湯，中病即止，不必盡劑。以上二條，《脈經》、《翼》本、《醫門》同。○節太陽三條，陽明四條，以文詳《翼》。

少陰讀作純陰，所謂無表證。「太陽」篇：「太陽病，其脈浮。」「少陰」篇：「少陰之爲病，其脈微細沉。」皆以脈病定六經之名，非經絡也。凡表證皆稱太陽，裏證、陰證皆稱少陰。病，「太陽」篇純陰症條三見二，誤作少陰。傷寒應禁言藏病，諸家讀爲藏者，誤也。得之二三日，口燥咽乾，急下之，宜承氣湯。《脈經》四，《翼》本六。○四方中擇用之。

少陰讀作純陰，《醫門》無此二字，作「凡」。病得之六七日，表證罷，腹滿不大便者，脈沉實者。急下之，宜承氣湯。《脈經》四，《翼》本六。○陰證無下理，此以裏證爲陰乃可下。

凡病發作，汗多急下之。《脈經》、《翼》本第三同作「陽明病發熱，汗多者急下之」，以「陽明」二字易「凡」字。○以下九條八言「凡」，據《醫門方》補。

凡病五六日，腹滿不大便。下「凡」皆舉證，言脈者僅二見。急下之。按此即上四條，《脈經》、《翼》本皆以「少陰」易「凡」字。

凡《翼》「陽明」篇同無「凡」字。大下後，此汗、吐、下後方，《翼》本同。六七日不大便，煩不解，腹滿而痛，此有燥矢，解所以然者，本有宿食，宜承氣湯下之。

凡病者《翼》無「凡」字。小便不利，大便乍難乍易，時有微熱沸胃，《翼》「陽明」篇作「怫鬱」，校云：「《傷寒》作喘冒。」不能卧，此有燥屎故也，即宿食爲雜病。宜下之。《脈經》本門末一條同。

脇下偏痛發熱，此寒也，當以温藥下其寒，脹須下。

凡諸病統六經雜病言。大便澀，諸傷寒，傷寒有五，熱爲傷寒之類。○按《醫門方》宜忌，在《醫心方》第一「治病大體」中，爲治法總綱，不專治傷寒，故先諸病而後言，《傷寒》與《金匱》同。胸滿瘧，腹滿、鼓脹、水脹，大便不通，須利小便者，黄病、水病、淋病發汗後不解，以上皆有雜病，《金匱》有專目，《傷寒》亦有之。腹滿或痛，宜下之。

凡病六經字，每本後師所加文，在太陽則加「太陽」字，在陽明則加「陽明」字，原文不必如此。腹中滿痛者，爲寒，當下之。不分傷寒、雜病。

腹滿不減，減不足言，當下之。

脈數而滑者，經言脈虚細不可下，下脈沈數皮滑。有宿食，有食積爲雜病。下之即愈。共三條文，與《翼》本少異。

凡可下者，以承氣湯。《千金》之抵當湯丸、茵陳湯，皆雜病方矣，故删之。《傷寒》正方只用承氣。

不可下例。禁下九凡，全據《千金》、《醫門》補，共十條，言凡者八，經言脈虚細不可下，據《千金》引叔和補。

又云夏月不可下。《千金》叔和引經言：「又夏月亦不可下也，此醫之大禁也。」與《醫門》此條同，《脈經》、《翼》無。

凡病喘而胸滿，不可下之。《病源》作：「心下牢滿不可下，下之遂利殺人，不可不審，不可脱爾，禍福正在於此。」《脈經》二十條無「凡」字，有「太陽與陽明合病」七字。

凡病心下堅腹，病頸項强而眩，勿下之。《脈經》廿一條無「凡」字，有「太陽與少陰並病」七字，《翼》本同。

凡厥逆，不可下之，虚家亦然。《脈經》二十二，《翼》本十條同。

凡病欲吐者病在胸。不可下。《脈經》二十三，《翼》本十一條同，《金匱》十七吐證有此條。

凡病有外證，病在表。外證未解，不可下之。《脈經》二十四，《翼》十三條同，七條文小異。

凡病腹滿吐食，病在胸。下之益甚。

凡太瘦人繞臍痛，病在胸。必有穀氣，而反下之，其氣必上衝者，心下則痞。心下腹病爲五日證。

凡發汗多則亡陽讝語者，不可下。《病源》「可不可」有十數條，多有六經之文，出《脈經》後。

承氣湯，今作大承氣。主熱盛腹中，有燥屎、譫語者，方：

大黄肆兩。枳實五枚。芒硝叁合。厚朴捌兩，炙。

右四味，以水一斗，先煮二味取五升，内大黄更煮取二升，去滓，内芒硝更煎一沸，分再服，得下者止。

又方：

大黄肆兩。厚朴貳兩，炙。枳實大者叁枚，炙。

右三味，以水四升，煮取一升二合，去滓，温分再服。初服譫語即止，服湯當更衣，不爾盡服之。

又方：

大黄肆兩。 　 甘草貳兩，炙。 　芒硝半兩。

右三味，以水三升，煮取一升，去滓，内芒硝更一沸，頓服。

桃核承氣湯：

桃仁伍十枚，去皮、尖、雙仁。 　大黄肆兩。桂枝　甘草炙。芒硝各二兩。

右三味，以水七升，煮取二升半，去滓，内芒硝更煎一沸，分温三服。

生地黄湯，治傷寒有熱，虚羸少氣，心下滿，胃中有宿食，大便不利，方：

生地黄叁斤。大黄肆兩。甘草壹兩。芒硝貳合。大棗貳拾枚。

右五味，合搗令相得，蒸五升米下熟，絞取汁，分再服。

大柴胡萎蕤知母湯，治傷寒七八日不解，默默心煩，腹中有乾屎、譫語，方：

柴胡半斤。萎蕤　 知母　大黄　甘草各貳兩。人參　黄芩　 芍藥各叁兩。生薑伍兩。 半夏半升。

右十味，
 咀，以水一斗煮取三升，去滓，服一升，日三即下，爲效。《集驗》用枳實四枚，不用芍藥。

附。治傷寒頭痛壯熱、百節疼痛方：

柴胡　栀子仁　芍藥　知母各四兩。升麻　黄芩　大青　杏仁各叁兩。石膏捌兩。香豉壹升。

右十味，
 咀，以水九升，煮取二升七合，分温三服，若熱盛，加大黄四兩。

駃豉丸，治傷寒留飲宿食不消，方：《翼》本云「醫以丸藥下之」，指此方。

豆豉壹升。巴豆去油，叁百枚，今用貳百枚。杏仁陸拾枚。黄芩　黄連　大黄　麻黄各肆兩。芒硝　甘遂各叁兩。

右九味，爲末，以蜜和丸如大豆，服二丸，不得下者增之。崔氏云此黄素方。

按《聖濟總録》傷寒門凡十四卷，以汗、下、吐、温爲首，其後仿《病源》分證不分經。北宋之書猶存古法，成本以後專主六經矣。



注
 　干：原作「千」，據《備急千金方》改。



注
 　言：原無，據文意補。



注
 　吐法在胸考：原無「法」字。按廖平有《吐法在胸經證》，故補「法」字。








傷寒雜病論古本卷三
 


注




 六經引《太素注》，《病源》日數，成本叙例補。



隋楊氏《太素注》

井研廖平補證




六經總例 傷寒六日病，爲華氏法，若經絡之六經爲雜病法説，詳病表。



《素問·熱論》此篇寒熱兼論，《刺熱》詳熱病，《評熱論》則專論熱證矣。黄帝問於岐伯曰：《外臺》卷三《天行》引。「今夫熱病者，夏傷熱則爲正病，熱病與傷寒相反。皆傷寒之類也。

楊注


 

夫傷寒者，人與冬時，温室温衣，


 即春正病温之温。

熱飲熱食，腠理發，


 所謂不藏精皆爲熱，故温瘧爲先熱。

快意受寒，


 當時受病爲傷寒者一事。

腠理因閉，寒居其内，至春寒極爲熱。


 經云：「冬傷於寒，春生癉熱。」春當作「夏」，謂癉瘧病。

三陰三陽之脈，


 表。

五藏六府


 裏。

受熱爲病，


 兩感於熱，此又一證。

名曰熱病。


 熱病大名中有小目。

斯之熱病，


 此指夏癉熱。

本因受寒傷多，亦爲寒氣所傷，得此熱病，以本爲名，


 説間時病非即正熱病。

故稱此熱病傷寒類。


 注以熱爲寒之變，病本熱證，探其受病之原，而目之曰傷寒，此别一義。經以四時病風熱濕燥各爲其類，故熱爲寒之類，温、時行同。故曰冬傷於寒，在正病爲傷寒，在時行爲傷熱温瘧，先熱後寒。春爲温病也。此爲留病，詳《時病考》。其病夏至前發者名爲温病，春正病温，春傷於風，非瘟熱病，今補十二卷。夏至後發者病暑也。暑爲長夏濕證。○寒變爲熱，乃間時而病之一門，若正病、即病則傷寒，爲寒傷熱爲熱，其病狀不相假借。或愈或死，當有「其死」二字。皆以病六七六日死，七日愈。「七」字因下文而衍，本論作「六日愈」，誤字。日間。

楊注陰陽二經同感，三日而遍


 所謂兩感。

藏府，營衛不通，復得三日，故極後三日，所以六七


 「七」字爲衍文。

日間死也。


 「死」字指兩感言。其愈皆以十當作「七」，形之誤。即上文「七」字也。日以上，下由七至十二。何也？不知其解，願聞其故。」

楊注其不至藏府兩感於寒者，至弟七日，太陽病衰，至九日，三陽病衰，至十日，太陰病衰，至十二日，三陰三陽等病皆衰，故曰其愈皆七


 據注本原作「十」。

日以上，其理未通，故請問之也。


 熱病與傷寒病雖異，而感四時之氣則同，故互文見義，傷寒之生死日數亦同之也。

以上專論熱證。今從《脈經》、《病源》、《外臺》補仲景《熱病論》法於第八卷中。

岐伯對曰：傷寒與熱證病，其分經之法同，經詳於熱，仲景詳於寒，互文見義。或以熱即寒，非是。「巨陽者，以下詳三陽三陰爲雜病法，傷寒正對，不論六經也。諸陽之屬也。

楊注巨，大也，一陽爲紀少陽也，二陽爲衛陽明也，


 當爲太陽。

三陽爲父太陽也，


 當爲陽明，經所説與《傷寒》次序不同。

故足太陽者，三陽屬之，故曰諸陽之屬也。


 太陽一日，此指皮言，不指經。本論太陽止能作背字讀，舊説皆誤。其脈不指寸口，凡六經之脈，言「其」者皆本經之脈，太陽動脈委中。連於風府，專指其經穴所循，雜病皆有太陽證。故爲諸陽主氣，指一日皮。○凡寒、熱、温時行，六經分日病皆同，汗、吐、下三法亦同。人之傷於寒也，以下專詳傷寒一篇中，寒熱互見，所以爲類。則爲病熱，寒與熱，一冬一夏，本爲兩病，寒極反熱，熱爲寒之變象，不曰熱病，而曰病熱，寒變之熱也。熱雖甚指傷寒下證言。不死。溜經之三表，溜府之三裏，無死法。經於傷寒無死法。○亦可云人之傷於熱也則爲病寒，寒雖甚，不死。其兩感於寒專指藏病言，熱病爲兩感熱，寒病爲兩感寒。而病者，表裏俱病，一名陰陽交。必不免於死。凡藏病最重劇，即所謂兩感。《刺熱論》之五藏熱病，專指熱言。

楊注足太陽脈。直者從顛入絡腦，還出别下項，其風府在項入髮際一寸，則太陽之氣連風府也。諸陽者，督脈、陽維脈也。督脈，陽脈之海；


 爲心君，心主即髓海。

陽維，維諸陽脈：總會風府，屬於太陽，故足太陽脈爲諸陽主氣。所以人之此脈傷於寒者，極爲熱病者也，


 傷寒則寒，傷熱則熱，物極必反，乃别義。

先發於陽，後發於陰，


 陽指經，汗之三陽是；陰指府，吐、泄、下之三陰是。雖熱甚，此舉極端，反對言，非常例。

不死。


 藏病乃死。

其陰陽兩感者，必不免死也。


 府輕，藏熱，生死之分。黄帝曰：「願聞其狀。」專詳傷寒六經，爲仲景所祖。《病源》温、熱、時行，皆由此例推之。岐伯曰：篇題熱病中詳傷寒，熱爲寒之類，互言之，其義同也。「傷寒此節專言傷寒，爲仲景所祖，非論熱病。日本丹波説誤。一曰，《醫述》引《醫補》，讀作日，下皆同。○不用傳經説，六經直中，各有部分，非有層次、淺深、表裏，舊説皆誤。巨陽邪中於項背。受之。舉一日病以示例，餘五日不見。故頭項、頭項數見，爲太陽經絡。腰脊本論所舉腰病，不皆太陽，以十二經皆有腰病。皆痛。此舉太陽經病，不分表裏，凡太陽經病，皆頭項痛。今成本《傷寒》作脈浮，頭項强痛而惡寒，「脈浮而惡寒」五字爲一條，乃表證。

楊注寒之傷多極爲熱者，初病發日，必是太陽受熱之爲病，故曰一日太陽受之。所以一日，陽明少陽不受熱者，


 此二陽併病不見。

以其太陽主熱，


 可以曰一日太陽，亦可以曰下五證同，亦可將本證遍加於下五日直中。因於受邪，無傳染，非層次，舊説皆誤。

又傷寒熱加，故太陽先病也，


 此説少混。

頭項腰並是足太陽脈所行之處，故皆痛也。


 病則當屬手太陰爲舉皮，仲景「六經」篇惟太陽詳，經下五日皆無明文，前三日統曰太陽，後三日統曰少陰，互文相對，非平排六篇，如喻、錢説也。○仲景書詳傷寒正例者，在《千金》，詳雜病者在《翼》本，自爲兩法。後成本專取《翼》本，學者遂止知有六經法。二日華氏法，二日在膚，陽明病。○以下三、四、五、六四字俱當讀作「一」字，分别則有二、三、四、五、六之序次，其實皆指得皮病之一日。陽明受之。在經爲表，在裏爲入府之下證，所謂陽明不見，指下證言。陽明主肉，二日病在膚。其脈二日則然。俠鼻絡於目，陽明動脈六，人迎主診其經受邪，即在本經所循之部分，就其所病，診其脈，不間接於兩寸也。故身熱目疼而鼻乾，不得眠。此爲經病，不分表裏，雜證尤詳之。

楊注陽明二陽，


 此爲表病裏病兼舉，本論無此明文，「陽明」篇屬此，其七十五首，文獨詳，以分正陽、少陽、太陰三門，本篇爲正陽，「少陽」篇屬少陽，「太陰」篇屬太陰，二篇文略，與此參觀互見。

故次受病，


 本直中無分層次，此自互舉之次序。

脾之太陰主肌，胃之陽明主肉，


 傷寒陽明，質言之不過一腹字，與背相對，所謂陽明行身之前，注説未免迂曲。

其脈從鼻絡目内眥，


 在表浮絡，故二日可見。

下行入腹至手陽明，下屬大腸，


 此指腹中藏府而言之，經病所不詳也。

上俠鼻孔，故病身熱鼻乾不得眠也。


 不得眠爲熱甚，陽蹻開，陰蹻閉，與少陰但欲寐反對。○此爲陽明二日在膚之病，舉以示例。二日由巨陽排之，下四日病證由下四日互見。○舊説以成本「六經」篇首條爲提綱，大誤，如厥陰首條，乃蚘蟲病文，同《金匱》消渴首條，何得爲厥陰提綱？三日以華氏法，三日言之。少陽受之。在經爲表，在病已爲入裏之胸病。少陽主骨，外腎爲膽，通於耳又主骨。其脈本經病，即診病處之根。循脇絡於耳，少陽動脈三，以聽會主脈，在耳前陷中。故胸脇痛，耳聾。六經病狀詳《内經》病表，此爲雜證分治要法。若傷寒則不重分經，故除太陽外五經之文，皆不全舉。

楊注肝足厥陰主筋，三焦手少陽與膀胱合。


 此誤引經文五藏配六府之説，以十二經言三焦，則合包絡，不與膀胱同合於腎。○在經爲少陽，在病爲胸，所謂少陽不見者不嘔也。

膀胱腎府表裏皆主骨，足少陽


 膽即外腎。

起目鋭眥，入絡耳中，下循胸脇，下至於足手少陽，


 楊注言六經，手足並言，不專屬足，與後不傳手之説異。

徧屬三焦，從耳後入耳中，故病耳聾、胸脇痛也。


 以上皆裏證，非表證。三經當作皮、膚、肌。皆受病而未入通於府也，華氏三表，「少陽」篇首條，口苦、咽乾、目眩亦爲入裏，非表病，故除「太陽」篇，以下五經，舉本論皆無明文，「陽明」篇胃家實也。一作「寒」，此論入胃府病之寒熱二病，俗説亦以爲陽明表病提綱，大誤。故可汗統於脈浮宜汗條。而已。

楊注三經，三陽經也。


 華氏法。

熱在三陽經中，未滿三日，未至於府，當以鍼


 太陽刺風池、風府。

藥


 膏、丸、散、湯四門。

發汗而已。三經之病，三日外至府，可以湯藥洩，


 有吐、泄、下三法。

而去。


 仲景文同。○《内經》病表，以經絡審病者，多不分外感内傷，宋以下以六經，專詳寒病者大誤。四日在腹，指華氏四日言。太陰受之，脾亦有當汗之，皮、膚、肌三日病，太陰脈浮宜汗是也。太陰脈太陰動脈，箕門銅人足太陰所循經絡是也。在經爲表，在病爲入裏之腹病，此義互見。布胃中，絡於嗌，此入裏之病，故不言皮、膚、肌三部。太陰有汗證，用桂枝與加芍藥二方，是太陰表證由三陽推之，故獨詳四日病也。故腹滿而嗌乾。

楊注一陰爲獨決，厥陰也，二陰爲雌，少陰也，三陰爲母，太陰也。太陰爲大，故先受熱，


 直中則不分層次，例三陰則不無先後，分先後，則不能不以太陽居前，行文之常，不必附會穿鑿者也。

太陰脈從足入腹，屬脾絡胃膈，俠咽連舌本。手太陰起於中焦，下絡大腸，


 楊氏兼詳手六經。

故腹滿嗌乾也。


 皆裏證，非表。華氏法爲五日在腹之病，三表證從略。○「太陰」篇爲腹病。文略者，以與太陰、陽明參看。五日舉五日以示例，六經在腹之病，由此推之。少陰受之。所舉三陰病，皆爲裏證，非經病。少陰脈六經直中，始皮終胃，各有六日，病六六當爲卅六，舉六日以示例，其實各經皆有三陰三陽六層病。貫腎，絡肺，繫舌本，所提綱與後人不同。故口熱舌乾五日在腹，前四日後一日，病皆略之。而渴。此皆裏證，非經病。

楊注足少陰直者，從腎上貫肝膈，入肺中，循喉嚨，俠舌本，故口熱舌乾而渴。


 前四經分配華氏汗、吐、泄、下四法，「少陰」篇爲虚寒主温，厥陰正文共三條，餘皆所附雜病。六日六日得病，十二日乃愈。厥陰自有六日病，與五經同。其實二三四五六諸字，皆當作一字讀。不過以六層分配六經，互文見義，不得不如此耳。厥陰受病。六日在胃，陽明經下證專指六日病而言，其餘五經之下證亦同。傷寒下證，不下則可死人，以爲府病居六日之末也。厥陰脈循陰器而絡於肝，皆詳腹中，不及表證。故煩滿而囊縮。」

楊注厥陰脈環陰器，抵於少腹，俠胃，屬肝，絡膽，故煩滿囊縮也。


 厥陰之表汗法已詳「太陽」篇，下法、吐法詳「陽明」、「少陽」篇，五日腹病詳「太陰」篇。四法已詳，更無所述，故本篇見三條以示例。諸厥以下皆爲附載，目下云「附」，厥下利吐噦，其目皆見《金匱》是也。

以上詳六經，爲《翼》本「三陰」、「三陽」篇所出。華氏法詳於《千金》，及正對方汗、吐、下三例，《翼》本無，故成本專詳六經治法。

三陰三陽，五藏六府皆病，兩感三日如此。營衛不行，藏府不通，三日外加爲六日。則死矣。

楊注此兩感三陰三陽，藏府皆病，營衛閉塞，故至後三日則死。


 此專指熱病藏病兩感，《靈樞·刺熱篇》、《素問·熱論》之五藏熱病而言，且由熱以推寒，熱病有藏熱，亦當有經熱，在經不死，在藏難治，寒熱皆同，是又在學者之善悟矣。

以上詳陰陽交兩感例。兩感與合病、併病不同。

其不兩感於寒者，兩感熱爲難治，兩感寒亦同，皆藏病由内發外。○傷寒經府發熱，時行、温濕病同。七日以太陽一日起算病，病六日，愈日爲七日。巨陽病衰，一日皮病起，七日皮病愈。以下五日迭病狀、五日迭愈狀皆略，以待推考。頭痛以下五日病仍在。少愈。凡六經病，由淺入深，六日而遍，其愈亦由淺入深，先病先愈，後病後愈，依次輪派，亦爲六日，故病起初至大愈，必十二日也。八日陽明病衰，從二至八爲七，讀二爲一，則八仍爲七，故曰其愈皆以七日。以下同。身熱少愈。身熱爲二日起例，二日身熱愈，以下四日病未愈，故曰少愈。九日從三至九同爲七。少陽病衰，耳聾微聞。

楊注不兩病，至七日太陽病衰，至第九日少陽病衰也。


 十日從四至十爲七。太陰病衰，腹減如故，至四日，則三日以前同愈，後二日病尚在。則思食飲，欲食。不能食爲太陰病。

楊注太陰脾，主穀氣，故病愈，腹減，思飲食也。


 十一日從五至十一爲七日。少陰病衰，得病七日，迭次而周，其愈亦逐日迭減，至六日而全，《傷寒論》風家表解不了，了者至十二日愈是也。渴止不滿，舌乾，已而欬。

楊注足少陰脈俠舌，故病愈渴止，舌乾已也。欬者，肺氣通也。


 十二日從六至十二仍爲七日。厥陰病愈，厥陰與以上各經同，以七日愈皆六，爲華氏六日法。囊從少腹微下。

楊注厥陰之脈病愈，故囊漸下也。


 大氣皆去，病日已矣。」

楊注至十二日大熱之氣皆去，故所苦日瘳矣。


 黄帝曰：「治之奈何？」岐伯曰：「治之各通其藏脈，汗、吐、下三大法爲經，以温、凉、補三法爲緯，醫不執方，各經同。病日衰已。

楊注量其熱病在何藏之脈，知其所在，即於脈以行補瀉之法，病衰矣。


 其未滿三日者，可汗而已，陽表。其滿三日者，陰裏。可洩而已。」

楊注未滿三日，熱在三陽之脈、皮肉之間，故可汗而已也；三日以外，熱入藏府之中，可服湯藥洩而去也。


 洩兼下法，言六日乃專下。

以上專詳傷寒愈期。《翼》本《傷寒論》全祖此篇立法，丹波以爲言熱非寒者誤。

黄帝曰：「熱病此又標題，以熱病寒熱互見也。已愈，時有所遺者遺病，傷寒同。何也？」《病源》所例，温熱病、時行病狀名目數十條，與《傷寒》同。岐伯曰：「諸遺者熱甚言熱，傷寒則爲病寒。而强食之，食遺一。故有所遺。若此者，皆病已衰，而熱有所藏，因其穀氣相薄相合，傷寒遺病亦如此，寒熱治同法。故有所遺。」

楊注强，多也；遺，餘也。大氣雖去，猶有殘熱在藏府之内，外因多食，以穀氣熱與故熱相薄，重發熱病，名曰餘熱病也。


 黄帝曰：「善治遺奈何？」岐伯曰：「視其虚實，調其逆順四時正病皆如此，舉熱示例耳。仲景以「傷寒」立名，中有熱、温、風、暍，亦爲互文。可使必已。」

楊注逆者難已，順者易已，陰虚補之，陽實瀉之，必使其愈，以爲工也。


 黄帝曰：「病熱當何禁？」岐伯曰：「病熱少愈，食肉則復，肉食遺二。多食則遺，此其禁也。」

楊注肉熱過穀，故少食則復；穀熱少肉，故多食爲遺也。


 《病源》所例遺病，傷寒、温熱、天行並同。

以上專詳熱證遺病。故《病源》寒、温、熱、天行同一治法，《内經》所云或目熱病，或指寒證，互文起義，本相通也。

黄帝曰：此又言藏病與刺熱病同，寒熱互文相見。「其兩感於寒者，傷寒藏府兩感寒，傷熱則兩感暑。其脈應與其病形如何？」

楊注足太陽、足少陰表裏共傷於寒，故曰兩感。冬日兩感於寒，以爲病者，脈之應手，及病成形，其事如何也？


 岐伯曰：「兩傷於寒者，寒熱分六經，時行、温、燥、濕皆同。病一日以一日當傷寒之二日，故三陰三陽，三日而周。則巨陽與少陰俱病，當以藏爲主，府次之，依傷寒六經次，故其文顛倒耳。則頭痛，表。口乾，裏。煩滿。

楊注冬感寒時，陰陽共感，至其發時，還同時發也。故至春發，一日則太陽少陰俱病也，足太陽上頭，故頭痛也。


 膀胱。

手少陰上俠咽，


 心。

足少陰俠舌本，


 腎。

手太陽絡心循咽，


 小腸。

故令口乾。手少陰起於心中，足少陰絡心，手太陽絡心，故令煩滿。


 楊氏手六經、足六經並詳，傳手不傳足説大誤。病二日，則陽明與太陰論太陽、陽明合病，俱當作太陰。俱病，營衛運行，始太陰、陽明，中少陰、太陽，終厥陰、少陽。此皆直中，不言病傳，故不依其次序。則腹滿，身熱，不食，譫言。

楊注譫，諸閻反，多言也。手陽明屬大腸，足陽明屬胃，足太陰屬脾絡胃，手太陰絡大腸循胃，故令腹滿、身熱、不食、多言。


 病三日，三日而六經同。則少陽與厥陰俱病，則耳聾、囊縮、厥，水漿不入，則不知人。

楊注手足少陽皆入耳，故令耳聾。足厥陰環陰器，足少陽繞毛際，手少陽歷三焦，故令囊縮、厥也。手少陽布膻中，足少陽下胸中，足厥陰循喉嚨後，手厥陰起胸中，屬心包，故令漿水不下，不知人也，


 足與手四經共病。六日而死。」

楊注三陰三陽俱病氣分，更經三日皆極，故六日死也。


 《病源》熱病所引《評熱》多死證，本論所云陰陽交，即兩感。○七日愈、六日死皆據此立説，今本誤作「六日愈」，則不可解。黄帝曰：「五藏已傷，三陰病皆包手經，故爲五藏，但言三陽，兼包手足，故曰六府。六府不通，營衛不行，人生死之故，專在營衛，其運行周身十六經脈八丈一尺，五藏六府皆在，所包藏府皆壞，則營衛所運行之地壞。説詳《營衛運行篇》。如是之後，前三日。三日後三日，合爲六日。乃死，經府不傳，藏病則傳，故每經病三日而徧也。何也？」

楊注氣分極者，藏傷府塞，營衛停壅，後三日死，其故何也？


 據當本日或四日，今多三日。

岐伯曰：「陽明者，十二經之長也，其氣血盛，故不知人。三日，其氣乃盡，傷寒其死皆以六日。故死。」

楊注胃脈足陽明主穀，氣血强盛，十二經脈之主，餘經雖極，此氣未窮，雖不知人，其氣未盡，故更得三日方死也。




《黄帝明堂經》第一卷「肺列缺」下《太素》楊注：「夫熱病者，冬傷於寒，寒極爲熱，故春爲熱病。是以傷寒者熱病之類也。傷寒，據其得病初也；熱病，言其病成形也。傷寒温病，夏至前發也；傷寒暑病，夏至後發也。夫風、寒、暑、濕四種邪氣傷於人者，皆因腠理孔開，觸冒之病，始終皆由腠理。邪氣得入，人在冬日之時，腠理皆閉，縱有寒氣，何所傷人？冬月寒氣不能爲病。但人冬日遇大寒，必温室、厚褥、重衣、熱食，身之汗出，腠理開發，冬日汗出爲不藏精。復取於源，大寒氣入於腠理，循諸經脈，客於藏府，此爲傷寒。至春寒極，春温氣。發爲熱病，至夏。皆自冬日多受於寒而得此病，故曰傷寒。凡傷寒熱病，若有死者，皆六七日，七字衍。若有愈者，皆十當作「七」。日以上。所以然者，傷寒病發一日，太陽受之；二日，陽明受之；三日，少陽受之；四日，太陰受之；五日，少陰受之；六日，厥陰受之。如此一日受病至第七日，即太陽病衰，八日陽明，九日少陽，十日太陰，十一日少陰，十二日厥陰病衰。然則三陽三陰，次第受病，衰已則愈矣。若第一日陰陽二經俱感於病，至第三日即六經，又五藏六府俱病，營衛不行，五藏不通，則死矣。不兩感者，未滿三日，可汗而已，三日以去，可減而已。其病愈已，禁於食肉反
 

注



 以多食，傷寒熱病具可論者。如《太素經》説溺白者，熱以銷膏，故溲膏而白也。手陽明是肺府之脈，人下齒中，上循鼻孔，故熱而口聚，鼻孔張也。悸，心動，葵季反。」《傷寒》有合病、併病十二條，所列皆裏證，無表證。舊來相傳，蓋因兩感病皆死症，故於諸「陰」字皆作「陽」，致使後人謂三陽有合併病，三陰無合併病，今改。《病源》有陽明太陰併病，太陽少陰受病，至其所論病候，屢言脾胃病，腎與膀胱病，肺與大腸病，是藏府合病，非即爲兩感死症。蓋《千金》九卷傷寒有經府病，無藏病，至於《翼》本爲傷寒雜病，論雜病中藏府合病者至多，非藏府同病，皆爲死證。故兩感六日死者，三日之内，遍傷藏府，六日而死，此專論傷寒病。至於雜病中，多爲内傷，藏府同病，是其常事，每單屬一藏一府，經年累月，不必三日之内，遍傷三陰三陽，此傷寒雜病之所分，生死治法之所以不同也。蓋兩感症，皆因人藏府空虚，三日之内，六經之病全見，故爲不治之證。若雜病每由内傷，不得云兩感。又合病、併病之所以分，諸説皆不能確定。今論《内經》、《病源》，以表裏同病者爲合病，陰與陽分病者爲併病，説詳《合病併病講義》。於此分别兩感與合、併之不同，庶不疑《傷寒》之合病即《内經》之兩感。



注
 　卷三：原作「第三卷」，據本書書眉改。



注
 　反：原作「及」，據《隋本黄帝内經明堂》改。








《病源》日數部




傷寒一日候


傷寒一日，《醫補》作「曰」。太陽受病。太陽在膀胱之經也，爲三陽之首，指一日之皮言，非以太陽爲首。故先受病。皮在五層之先。「太陽」篇。雖「太陽」篇名列病皆屬手太陰肺，華氏説一日病在皮是也。皮膚與四日府相對爲表裏，其實與太陽經無干涉。其脈經脈所循，詳「經脈」篇。絡於腰、脊，主於頭、項，太陽詳表證，陽明詳下證，三陰幾不見表證，互求之即得。故得病一日，而頭、項、背、膊、腰、脊痛也。不詳脈浮惡寒，此爲太陽一日在皮之病，其餘五經，一日同在皮，經雖異而病同，又當由本論中詳後五日汗、吐、下之三表三裏也。


傷寒二日候


又傷寒二日，陽明受病。舉二日以示例，餘五日病從略。陽明者，以此經絡言。胃之經也，手陽明則大腸。主於肌肉。診絡法。其脈絡鼻入目，故得病陽明下證，多爲府病，非經。二日，肉熱鼻乾，已過皮到膚，近肌矣。不得眠也。眠爲瞑，目邪在其經，故目不得瞑，寤而不寐也。諸陽在表，華氏説，今正名。仲景三例，文詳《千金》上皮、膚、肌三陽。表始受病，在皮膚之間，華氏曰：一日在皮，二日在膚。故可摩膏，摩膏爲古法，今方見《千金》九卷，乃仲景治一二日病法，三日以下不得已用湯，乃入汗、吐、下三例。火灸發汗發汗指三要方。而愈。不必用湯。○治法與佗同。《病源》傷寒外，時行、熱病、温病，皆以日分病，同華氏。○按：《外臺》日數部引《病源》法、引《傷寒》原文，爲症乃多拘本論日數，文義與《病源》不相屬，此當爲後人所補，故校正識其誤，今不重録。


傷寒三日候


傷寒三日，舉三日在肌病，餘五日從略。少陽受病。少陽者膽之經也，膽爲外腎之古名，即如世俗之所謂命門，論官法，乃以肝下所附之血海爲膽。其脈循於脇，上於頸耳，邪中頰脇則直中，故一云腎竅於耳。故得病三日，三日在肌，舉以示例。胸脇痛而耳聾也。三陽裏證由三陰推之，三陰表證由三陽
 

注



 推之。三陽經絡由皮而肌。始相傳，六層日數法乃言傳，祇在本經，他經不言傳。病未入藏，讀作裏，六經皆經病，未入藏。故皆可汗而解。仲景與《内經》同。三陽專主表解，時氣熱温同。


傷寒四日候


傷寒四日，舉四日以示例。太陰受病。從臂
 陰處得之。太陰者，四日病在胸。脾之經也。手太陰在臂陰，足太陰在跗陰。爲三陰之首，以胸爲腹胃之首，不謂傳經。脾在外一層以下，二陰必由此過。是知三日以前陽肌以外爲陽。受病訖，仲景之三陽。傳之本經各有六層，各有六日由外至内爲傳，若與他經同病，爲合爲併，不相傳也。於陰，胸以下爲陰，仲景之三陰。而太陰直中即病。受病焉。陰經不由陽經傳。其脈五藏六府各有絲絡相連屬以通氣，解剖學每以此絲絡爲水道，則誤也。絡於脾，周身經絲，惟解剖學詳明，此當推考，能内外相合則兩美矣。主於喉嗌，故得病四日，爲互文起義，以四配之。則腹滿而嗌乾，以上爲經病，不在表。其病在胸膈也，巢氏以太陰所列爲四日在胸膈之病，則餘五日不詳，爲各舉一日以示例無疑。故可吐華氏四日治法。而愈。此爲華氏法之六層六日，四日在胸，六經所同，非獨脾爲然。


傷寒五日候


傷寒五日，少陰受病。舉五日以示例。少陰者腎衝、任合外腎，非腰。之經也。其脈貫腎、絡肺、繫於舌，腹中藏府，各有絡絲以相連屬通氣，解剖學每以絡絲爲水管者，誤。故得病指五日言。五日，口燥舌乾，舌病屬少陰之病。渴而引飲也。此五日病，餘五日病，當從本篇推之。○病由經而生。其病在腹，再言其病，此日數華氏所詳，與六經次第别爲一門，五日六經皆同。故可下《内經》作泄。而愈矣。凡時氣、熱、温五日皆同，少陰發汗，即爲在表之誤。


傷寒六日候


傷寒六日，厥陰受病。厥陰者肝之經也。合膽爲一藏，故不當分爲二。其脈循陰器，絡於肝，《内經》於腹内藏府連屬甚詳，當以解剖學補明之。故得病六日，煩滿裏證。而囊縮也。以上府病。此則陰陽俱受病，外三日爲陽，内三日爲陰。毒氣在胸，胸爲胃字誤，《千金》亦作「胃」。故可下而愈。三陰同。


傷寒七日候


傷寒七日，太陽病衰，一至七六日病。頭痛少愈。專指一日所得之病。傷寒七日病，法當小愈，經日其愈皆以七日以上，十二日乃全愈。陰陽諸經三陰三陽爲六經。傳盡故也。由皮至胃指六層言，不指六經。今七日以後，病反甚不除者，已在六，屬胃當解。欲爲再經病也。《病源》説再經病者，是陰陽諸經絡重病故也。此乃新病，病已愈，新染邪再病。○有久留者，亦有病變者，然在本經，非傳經。

案：日本丹波氏誤據《千金》三十卷「江南諸師秘仲景要方不傳」十一字，以爲孫氏作《千金》時未見仲景書。又以巢《源》雖有仲景語，不一稱仲景。（服石法稱仲景者）爲從《小品》等轉鈔，亦未見仲景原文。魏晉以下奉爲圭臬，何至巢、孫大家皆未見全書？《千金》十餘字，乃記識語，不承上下。至於纂録古書出名氏，惟《外臺》最詳此例，若《病源》引書不録作者名姓，雖經文亦如己出，其著書之體例如此，不能因巢氏不引姓名，遂謂其不見仲景書也。


傷寒八日候


傷寒八日，陽明病衰，二至八中有六日病，至七日少愈。身熱少愈。一日在皮之病，七日解；二日在膚之病，八日解；三日在肌之病，九日解；四日在胸之病，十日解；五日在腹之病，十一日解；六日在胃之病，十二日解；病發六日而周解，亦須六日乃遍，故共爲十二日。傷寒八仍讀作七。日，病不解者，至期不愈之證。或是諸陰陽經絡包六經，部分直中言。重受於病，新染風寒。或因發汗肌以外。吐胸。下腹胃。之後，毒氣未盡，此是病未盡。所以病證存也。


傷寒九日候


傷寒九日，巢氏時氣、熱、温皆詳九日。少陽病衰，三至九六日病。耳聾微聞，華氏層次言，病六日，解亦當六日也。傷寒九日。本經各自有七日，因分别六經，故以十二日記爲符號。

○成本序例成本全出於《翼》本，乃六經部仲景原文之中分也。序例之六經，見於《病源》、《外臺》，相傳以爲叔和語，故附見經後。

尺尺爲人字之誤，説詳《診皮篇》。若果尺脈之尺，無在寸上之理，此後人據《難經》改爲人寸耳。寸公式。俱浮者，經作陽浮，浮爲三陽汗病通例。太陽受病也。此爲華氏法之表證。當一二日發，以病言。以其脈太陽動脈，委中在
 中央，約文中。上連風府，本經。故頭項痛、腰脊强。與經文大同小異。

尺人。寸俱長當讀作去聲。長，大也。者，陽明受病也。多氣多血，脈大胃下證，脈沉數大爲通例。當二三日發，以其脈陽明六，動脈以人迎衝陽爲主。俠鼻絡於目，邪在於目，則陰不得入，故不瞑。與肺病不得卧不同。故身熱、目疼、鼻乾、不得卧。陽蹻盛，則目不得瞑。

尺寸俱弦强。者，少陽病，在胸已入裏，以沉强爲通例。以經絡言，則先陽明而後少陽；以病狀言，則四日先入胸，至六日乃入胃。舊説呆排六日如祘子者，大誤也。少陽受病也。少陽指外腎言，别名膽，與女子胞同。後醫以附肝之膽當之外腎，不列十二經中，不知附肝之膽與肝同爲一藏，不能别立門户也。當三四日發，以其脈少陽動脈，懸鐘在足外踝上三寸中。循脇絡於耳，故脇痛而耳聾。《内經》腎有三者之外腎通於耳，即外腎之膽若少陰，不與耳通也。此三經皆受病，未入於府者，可汗而已。《内經》、《病源》俱同。

尺寸俱沉細者，太陰腹病，以沉遲爲通例。太陰受病也。當爲腹病。當四五日發，以其脈布胃中，與胃相連，四日在太陰，實指胃病。絡於嗌，故腹滿而嗌乾。胸上焦，腹中焦，胃下屬大腸下焦。

尺寸俱沉者，少陰，當作「沉、細、微」。在表通浮，在裏通沉，熱則爲數，實則寒，爲虚遲，此仲景脈法大綱。少陰受病也。當六日發，以其脈貫腎，任、衝脈。絡於肺，據經絡當屬膀光。繫口舌，故燥，舌乾而渴。

尺人。寸俱微緩者，厥陰脈當以微細爲通例，緩當爲細字誤，非病脈，説詳《脈學輯要評》。厥陰受病也，當六七日發，以其脈循陰器，絡於肝，故煩滿而囊縮，此三經皆受病，已入於府，可下而已。按：成本原出《翼》本，不惟六經文同，卷首之痙、濕、暍，卷終之汗、吐、下，後方與霍亂證篇目亦相符合，其書自陽明下篇目次序條數無大參差，惟於「太陽」篇删去太陽七門條目。汗、吐、下後方爲《千金》上卷之膏散圓三方之注腳也，又删去下卷汗、吐、下後方篇三十條，《千金》已有其目，附於汗、吐、下三例之後。考此二門，當爲《千金》發汗三要方汗、吐、下例解説之文。成本因無《千金》三例，無所附麗，删去二目，而以其文揉雜於太陽中，因卷帙過重，遂分爲上中下三卷。此成本由《翼》本而出，而删其太陽七日汗、吐、下以後方之事實也。

《翼》序「覽方之大意，不過三法，一曰汗，二曰吐，三曰下，大抵傷寒正對之方不出之也。其餘方，皆汗、吐、下後之方」云云，全指《千金》上卷傷寒兩例而言。自成本孤行，人皆知《翼》爲《傷寒》原本，而不知《千金》九卷即其上帙。則專就《翼》本目録而改，爲一曰桂枝，二曰麻黄，三曰青龍，而以柴胡湯爲汗、吐、下後之法，種種不通，駁已别見。而方、喻、程因此誤文，又襲許學士、成注之謬，遂改成本之三卷爲風寒與風寒兼證，據此分篇，屢改不已，豈非怪事。夫《翼》本之太陽七法，仲景之原目已編次，最爲精審。方、喻欲立三綱説，而《翼》前三法原文即已如此，則仍舊貫，無改可也。夫前三門既有原文，後四門並不爲前三門所統，則將成本依次改還《翼》本，豈非有復古之功？乃成本已廢三綱説，已又從而化七爲三，舉柴胡、承氣、陷胸、雜療及汗、吐、下法，皆强以風寒兩感統轄之，歧中又歧，無怪丹波亦揉《廣義》之斥其最謬也。

成本於《千金》總例亦取二三條，雜引叔和、《病源》、《千金》之文而不出主名，致後人全歸叔和，豈因其所據者半部，凡《千金》所列，佚出《翼》本之外者，必加以淘汰？因此之故，致使宋以後人無從見仲景全書，是亦此道之不幸也。

「三陽三陰」篇出《千金翼》九卷「傷寒」上。《病源》、《千金》與《翼》皆作二卷，而《千金》與《翼》且同見九及十卷。蓋《千金》上爲仲景首二卷之總例，發汗膏散圓三要方及汗、吐、下三例，《翼》則以六經分篇，詳壞病、雜證，即仲景三卷至十卷原文。今本《金匱》從十一卷至十八卷，《外臺》所引，尚有無方之六卷，除首二卷外，以温、熱補八、九卷，辟温、天行補十二、十三卷，合《金匱》爲十八卷。序曰：此篇所以續《千金》九卷之文。傷寒熱病，自古有之。《内經》傷寒在《熱病篇》中，又四時病，以二門爲巨。名賢浚哲多所防禦，《肘後》、《小品》之屬。至於仲景，特有神功，尋思旨趣，莫測其致，所以醫人未能鑽仰。嘗見太醫療傷寒，惟有大青、知母等，二方在《千金》三例中。諸冷物投之，極與仲景本意相反，凡例云：冬宜用熱藥，以傷寒各書則以冬病爲主，故膏、散、丸三方多用熱藥，爲冬寒正法。湯藥雖行，百無一效。寒熱由四時氣而異。傷其如此，遂披《傷寒大論》，鳩集要妙。中部以六經分篇，傷寒與雜證同治諸方。以爲其方行之以來，未有不驗。舊法方證意義幽隱，乃令近智所迷，覽之者造次難悟，中庸之士，絶而不思，故使閭里之中，歲致夭枉之痛，遠想令人慨然無已。今本擬仲景序，中段與此意同。今以方證同條，此類相須，有檢討倉卒易知。以方附證，爲《翼》所改，知古本《傷寒》不列雜病專方。夫尋方之大意，此指《千金》卷九汗、吐、下三例言。不過三種。汗、吐、下。一則桂枝，當作解肌汗。由膏散丸第三，至發汗湯第六，共四門。二則麻黄，當作吐例。《千金》宜吐第七作瓜蒂。三則青龍。當作下例。《千金》宜下第八作承氣。案：序本承《千金》九卷而言，後人不知二本相連，三卷以下之八卷爲中部，遂據《翼》本「太陽」目次以改序文，就《翼》本言，首固此三方，而以正對言，則其誤自見。此之三方，《千金》汗、吐、下三例。凡療傷寒不出之也。三例共二十二方。按：張戴人《儒門事親》專詳汗、吐、下三法，以治百病。此推仲景傷寒正對法，以治雜病。而治傷寒者，昧於正對古方，可不哀哉？其柴胡當作「竹葉」。等諸方，《千金》首竹葉，《翼》本首桂枝加芍藥生薑人參湯，不指柴胡。皆是吐下發汗後從三至八爲第九，乃爲汗、吐、下後方。案：《翼》承氣陷胸爲下法，在太陽五六，柴胡乃在第四，何得云汗、吐、下後證？而《翼》本汗、吐、下後門，在六經之後，知決不指柴胡。成本雖删此門，而二十二篇汗、吐、下後之名目，固猶存在也。不解之事。方正對不解，則非傷寒本病，當求之壞病雜證，此所謂壞病也。正對三例，詳《千金》、《脈經》，汗以後二十七條，汗、吐、下後證五十八條。《千金》汗、吐、下後證七條，《翼》太陽雜療二十條，汗、吐、下後證三十條，據《脈經》詳文，共八十五條，《千金》及《翼》互見，自成本删去《翼》本雜療汗、吐、下三門，所有《脈經》八十五條，《翼》本五十條，皆雜入「太陽」篇中，太陽七法遂絶。且壞病與正對法互相揉雜，今據《翼》本改正。大抵《翼》本正對法在前，壞病法列後。今本篇論雜病法與《金匱》同義。今此卷本惟列《千金》三例，汗、吐、下三例二十二方，餘方見《金匱》者不録。分傷寒、雜病方，使不相重複。術數未深，而天下名賢止而不學，誠可悲夫！當時俗醫，亦如今日治四時病，多用短書，不遵仲景。又有僕隸卑下，冒犯風寒，天行疫癘，補第九卷。《翼》十卷，未所附雜方，有天時疫癘。先被其毒，憫之酸心。聊述兹意，爲之救法。方雖是舊，弘之惟新，好古君子，嘉其博濟之利，無嗤誚焉。


太陽病狀


太陽病病在表，餘五經同。用桂枝當作「解肌」。湯法第一。《外臺》一卷，首中風桂枝法，今以總名汗劑入此門，此陽旦湯中風條移八卷温病以示區别。

太陽病病在表，餘五經同。用麻黄湯法三日以前表病，汗。第二。以上汗爲皮、膚、肌，三日以前法，原一十六證，方四首，大青龍四證，方二首。

太陽病病在半表半裏，餘五經同。用大青龍湯法第三。以下三、四爲半表半裏，所謂和解，在表裏之間。

太陽病病在半表半裏，餘皆同。用柴胡湯法第四。《外臺》麻黄、葛根、小建中、柴胡並在三卷。

太陽病以下病在裏，逆數六日，病在胃，餘五經同。用承氣湯法第五。以下法，六日病在胃，原九證，方四首。

太陽病五日病在腹，胸下、心下皆指腹；四日病在胸，餘五經皆同。用陷胸湯法第六。此爲五日腹病，原二十九證，方十六首，惟末一證一方，爲四日胸病。

太陽病太陽一經，用華氏法分爲六門，舉太陽一篇以示例，其餘皆同，則六六當爲三十六法也。太陽詳，以下五病從略。雜療法第七。不用汗、吐、下三法爲雜療。原二十證，方十三首。

陽明病狀亦當仿「太陽」篇分六法讀之。「陽明」篇有汗、吐、下法，不言經病，如用承氣法爲純陽專篇。第八。宋校所云三百九十三法，百十三方者，全據《翼》本而言，若合《千金》所引，則不止此數。○原七十五證，方十首。

少陽病狀第九。成本由《翼》本而出，而改易篇次，致釀成六經迷陣，成本之罪也。詳《成本證誤》。○按：以上《翼》本，上卷詳六經法，與《千金》九卷相接續，《翼》所以補《千金》之不足。北宋校本，方證同《翼》條數。南宋初通行本，北則聊攝成氏，南則郭氏《補亡》，二本篇目次第全同。雖以《翼》本爲祖，改變實多。元明已來，皆祖述成本，方、喻以下雖有變更，然皆由此而出。後世遂無以見《傷寒》全書，皆南宋本爲之煬竈。且因所據中部爲「三陽三陰」篇，後人遂膠執傳經，叢生荆棘，不得謂非宋本爲之俑。蓋《翼》本雖平列六經，少陽九條，太陰十條，少陰除純陰雜證，不過十條；厥陰除所並厥下利吐噦，僅止四條；而太陽至百五十餘條，幾過全書之半。是《翼》本雖平列六篇，而繁簡懸殊。太陽一經，兼立七法，桂、麻爲汗，青、柴爲和，承氣、陷胸爲下。於「太陽」一篇，規摹《千金》三例，後四經則單文孤帙，是雖出六經，仍重三法，不似後人平視六經。如喻、錢於少陽買菜，求添割他文，以求繁簡相稱，於每經中臆創各種本方、部位、忌禁、引藥、標本、氣化諸僞法，議瓜聚訟，言人人殊，《傷寒》遂爲難讀之書。夫在表宜汗，得汗則六經病解，無所區分。又如入裏之胸、腹、胃，既已入裏，有無别乎？風寒又何分乎背腹？此華氏六日，《千金》三例，但詳表裏，不拘經絡，直切了當，康莊大道，無俟迂回者也。既自六層三例真法失傳，後人專於六經附會穿鑿，所以愈去愈遠。六經未嘗非學醫之要，傷寒暫病精奥卻不專在於此。今以《翼》本續《千金》之後，離之則兩傷者，合之則兩美。其於仲景舊法，庶有昌明之望乎！○案：目録七條，大德本無。

太陰病狀第一

少陰病狀第二

厥陰病狀第三

傷寒宜忌第四

發汗吐下後第五

霍亂病狀第六

陰陽病已復勞復第七



注
 　三陽：原作「三陰」，據文意改。
















傷寒古本考



廖　平　校録

楊世文　校點








校點説明



據《六譯先生年譜》，《傷寒古本考》成於民國六年（一九一七）。其目爲：（一）北宋本同《翼》本，乃《傷寒》中部，首尾别在他書考條目。（二）成本出於《翼》變亂羼補考條目。（三）《傷寒論》四本編次。成本、《箋辨》、《尚論》、《外臺》。前有補《傷寒》首三卷序意、補卷首、卷一、卷二、卷九、卷十，並附《傷寒論四本編次》、《傷寒論方條辨編次》、《傷寒論尚論篇編次》等。《序意》曰：「余笑方、喻以下《傷寒》本，佚去頭部爲刑天。《傷寒》以乳爲目，以臍爲口，左手執干、右手執戚而舞，不自知其七竅不具也。既據《千金》補此三卷，或猶恐其過於新創，見者按劍。竊以成本出於《千金翼》，今取《千金》九卷，加於《翼》本之首，璧合珠聯，固無疑義。」「方、喻以下，乃取成本之引《千金》總例三要方，汗、吐、下三例，在《翼》本之外者盡删之。《翼》、成二本，遂成爲刑天氏之無首，而别以風寒與兩感爲三大綱，删去《翼》本太陽七法，合爲三卷。今試舉成本，證明其意，然後知非成本之過，全出於方、喻之無知妄作，則方、喻不誠《傷寒》之罪人哉！」民國六年（一九一七）《國學薈編》第四期刊載，四川存古書局刊行，收入《六譯館叢書》，民國十二年（一九二三）重印。今即以該本爲底本進行點校。








補傷寒首三卷序意



余笑方、喻以下《傷寒》本佚去頭部，爲刑天。《傷寒》以乳爲目，以臍爲口，左手執干、右手執戚而舞，不自知其七竅不具也。既據《千金》補此三卷，或猶恐其過於新創，見者按劍。竊以成本出於《千金翼》，今取《千金》九卷，加於《翼》本之首，璧合珠聯，固無疑義，且考自明方、喻以下，全祖成本，成出於《翼》。成本載王叔和序，以《翼》本爲「三陰三陽」篇，《千金》之「可與不可」爲仲景原文。成本取《千金》三卷以補《翼》本之缺，於《脈經》原文，凡涉六經之文，與《翼》本同者，皆不具録。不以《翼》本爲完書也。與余據《千金》以加《翼》本首，前後同揆，成氏誠先得我心者。方、喻以下，乃取成本之引《千金》總例三要方，汗、吐、下三例，在《翼》本之外者，盡删之。《翼》、成二本，遂成爲刑天氏之無首，而别以風寒與兩感爲三大綱，删去《翼》本太陽七法，合爲三卷。今試舉成本，證明其意，然後知非成本之過，全出於方、喻之無知妄作，則方、喻不誠《傷寒》之罪人哉？








補卷首






叙例



成本卷二。「敘例」從《千金》鈔出，方、喻以爲出於叔和而删之，别有考證，詳《外臺》卷一。

今成本佚華氏一條。按：成注《傷寒》「陽明」篇引華氏説一見，《明理論》引華氏法三見，疑成《序例》本有此條，後來刊本乃佚之。○今成本《敘例》有文出《千金》、《外臺》之外者，乃成氏注文混成大字，因此後人遂以爲全出叔和之手。

按：《千金》卷一引張仲景有名姓共三條。卷九《陰陽毒》引仲景一條。

「敘例」中《小品》引經言一條，華氏一條。《外臺》注云：「仲景《傷寒論》同。」是成本「敘例」，即《千金》、《傷寒》總例之第一門也。成本「可不可」，凡爲《翼》本「三陰三陽」篇所有者，皆不録。所列諸條，皆在《翼》本外，爲仲景原文之「可不可」，而葉氏《避暑》「余以爲孫氏著《千金》時未見仲景原文」者，誤也。别有詳駁。








補卷一




膏散丸三要方


成本「可汗」條，凡云「可發汗」，無湯者圓散亦可用。膏、丸、散三要方出《千金》，若《翼》本則無。成本「可下」條：「凡服下藥，用湯勝丸。」駃豉丸出《千金》，若《翼》本則無。

「華佗」條：「若無丸散及煎者，但煎茈胡數兩，傷寒天行亦可以發汗。指膏、散、丸。至再三不解，當與湯。」《翼》本首即用湯，知非完書，膏散丸皆在《千金》此卷，是成本亦有此卷明文也。《千金》九卷，江南諸師秘仲景要方不傳。在九卷上爲大青、知母湯，下爲刺法，中夾此十一字爲一行，文義不倫。按：此十一字，非《千金》原文，乃後師記識語。

《外臺》卷一「傷寒雜療門」引《千金》散丸方中八首，目下注云：「此是《論》中所要者。」謂此八方爲《傷寒論》中之要方。八首：黄膏、白膏、崔文行解散、度障散、六味青散、瓜蒂散、七味赤散、雪煎。按：江南諸師秘不傳，即謂專傳《翼》本之「三陰三陽」篇，而不取《千金》九卷之三要方。如方、喻删去成本「敘例」與「可不可」，而但存《翼》本之「三陰三陽」篇耳。日本丹波《輯義》乃據《千金》十一字，以爲孫真人著《千金》時，未見仲景原書者，乃大誤也。駁已别詳。








補卷二




汗、吐、下三例
 方、喻以爲叔和之作，而删去之。不知叔和所集《脈經》之文與《翼》本同者，成氏早删之，而獨存《千金》九卷，仲景原文之「可與不可」數十條，方、喻一概删之，則是直删仲景矣，非删叔和也。考成氏引叔和序於仲景之「可不可」，與叔和重集之「三陰三陽」，甄别最爲分明。今《脈經》本、《千金》本、《翼》本之宜忌門，次序凌亂，雜入六經明條，無從知仲景與叔和輯本之分别。是「可不可」四本之中，以成本、《醫門方》爲最善。按：成本改正四本之誤，方、喻欲删叔和存仲景，而不知鑄此大錯也。

成注《傷寒》卷八。《辨不可發汗病脈證治法》第十五引叔和《脈經》七卷叙曰：「夫以爲疾病至急，郭白雲以此爲叔和叙，各家同。倉卒尋按，要者難得，故重集《千金》三例爲仲景原文，重集如《春秋比》，原文在前，集者在後。「三陰三陽」篇中，此易見也。《千金》九卷本原文在前，然後以《翼》本散見六經中，文補於後。又時有不止是三陰三陽，不見六經字樣，如成本所列諸條是。出諸可與不可中也。」「可不可」《千金》汗以下三例，今成本删叔和所重集，所存者皆見《千金》，皆以爲仲景原文。

成注：文在叔和序下小注。諸可汗不可汗、可下不可下病證藥方前，三陰三陽中，指《翼》本言，成本出於《翼》。經已具者，更不復出。凡《脈經》文與《翼》本同者，則删之，不重見。其餘無者，《翼》本無，《千金》有。叔和序所謂不止是三陰三陽者，此出《千金》九卷。以後復注備見。《脈經》因會萃難檢，故重集之。成氏乃以見三陰三陽者則删之，其意正與叔和相反。然後之删去六經篇之文，成本所有，皆在「可不可」中，爲《千金》引仲景之原文。

動氣五條出《脈經》。動氣之説，出於《難經》，《内經》無其説。成注前五條，四引《難經》，是其明證。

華佗曰：熱毒入胃，要須下之，不可留於胃中也。成注卷五「陰陽水病」引。

華佗曰：四日在胸，吐之則愈。《明理論》卷一「胸脇滿」第十四引。

華佗：傷寒一日在皮，二日在膚，三日在肌，四日在胸，五日在腹，六日入胃。成注：「入胃，謂入裏也。是在腹也，猶未全入裏也。」又「腹滿」下引。

又八條，《翼》「忌汗」同。三條，《千金》無。此八條中有與《翼》同者，如「咽中閉塞」、「手足厥冷」，此添「欲踡卧，不能自温」，「二厥脈緊，不可發汗」至「咽嘶舌萎」止，此加「聲不得前」四字。


辨可發汗病脈證並治法第十六
 共六條。

六條，《脈經》首四條同，《千金》首四條同。《翼》本四條同，《醫門》首四條同。


辨發汗後病脈證並治法第十七
 《脈經》獨有之目。

一條，此一卷第十七篇，凡三十一證，《脈經》有二十六證。前有詳説。以其全出「三陰三陽」篇，爲叔和重輯，已詳於前，故不復出。


辨不可吐第十八


合四證，已具「太陽」篇中。《脈經》有四證，《翼》有三條，全出「三陰三陽」，故不再録。


辨可吐第十九


五條，《脈經》全同，《千金》五條全同，《翼》全同，《醫門》首五條同。








卷九




辨不可下病脈證並治法第二十


動氣五條。同前。

又十八條，《脈經》全有。按：《脈經》有韻四字句，當出《脈法贊》。成本「可不可」全有之。不知後人先羼入《脈經》，成據羼本鈔之；抑成本先鈔之，後來刊《脈經》，轉從成本補入也。

七條與《翼》同，《醫門》首二條同，《千金》首三條同。凡原文引在《脈經》之中，前後皆《脈經》文。

按：成例凡與「三陰三陽」篇緟複者皆不再見，今兩本不無重見之條，則爲鈔録所亂，又有文字小異，意義相同者，則不免互見。總之《千金》九卷之「可不可」，不當有「六經」字樣，則定論也。


辨可下病脈證並治法第二十一


十條，按：十條，言下利者五條。首三條同《脈經》、《千金》，九條同《翼》。

按：《千金》下例多爲後人所亂，故多六經之文，與《翼》本緟複。據吐例，《脈經》、《千金》、《翼》本、《醫門》、成氏文全同，可見不當有六經明文，又不當與《翼》本重出。








第十卷




辨發汗吐下後脈證並治法二十二


此第十卷第二十二篇，凡四十八證，其文詳《脈經》及《翼》本「宜忌」中。前「三陰三陽」篇中悉具載之。已見，故不録。

《脈經》五十三條；《千金》脈證七條，方十七首；《翼》本三十證，方十五首。

按：《脈經》卷七，由「不可發汗」起，至「汗、吐、下後」止，共爲八門。以下可温、可灸不可灸、可刺不可刺、可水不可水、可火不可火，共爲十七門。《翼》本宜、忌、汗、吐、下共六門，温、火、灸、刺、水、汗、吐、下後共十五門。成本衹取前汗、吐、下，删温、灸、水、火、刺五門者，以諸門皆出「三陰三陽」篇，全爲叔和重集，不似《千金》九卷之三例，仲景有原書，故所引三門全同《千金》九卷。








傷寒古本考《聖濟總録》卷二十一起，三十三卷止，原書共二百卷。




傷寒門
 北宋本目。


二十一


傷寒可汗《録》總論多同巢《源》、《外臺》，與成本迥異。巢《源》熱病、小兒傷寒，皆有解肌發汗候，治法按摩條有摩膏法。

傷寒可下

傷寒可吐與《千金》三例同。

傷寒可温少陰當作「純」，與陽明針對。

傷寒過經不解


二十二


中風傷寒首段同《病源》，以下有十四方治證，皆有中風、傷寒明文，不如成本分風寒。

傷寒濕温

傷寒時氣與《傷寒》同治法。

傷寒疫癘同上。

傷寒結胸


二十三
 每門皆以「傷寒」字爲總名，下爲雜證，子目爲傷寒雜法。

傷寒譫語

傷寒潮熱

傷寒煩渴

傷寒煩躁以上陽證。

傷寒厥逆此陰證，亦有陽。


二十四


傷寒頭痛

傷寒喘

傷寒上氣

傷寒欬嗽


二十五


傷寒乾嘔

傷寒嘔噦

傷寒心悸

傷寒痞滿

傷寒心腹脹滿


二十六


傷寒霍亂

傷寒小便不通

傷寒大便不通

傷寒下利


二十七


傷寒陰毒

傷寒陽毒

傷寒兼食生毒

傷寒發班


二十八


傷寒發黄

傷寒發豌豆瘡

傷寒發狂

傷寒剛痓

傷寒柔痓


二十九


傷寒壞病

傷寒狐惑

傷寒百合

傷寒陰陽易

傷寒鼻衄


三十


傷寒吐血○瘀血

傷寒口舌生瘡

傷寒舌腫脹

傷寒咽喉痛

傷寒毒攻手足


三十一
 以下傷寒後雜病。

傷寒後夾勞○勞復

傷寒後骨節煩痛

傷寒後餘熱○虚羸

傷寒後虚寒○盗汗

傷寒後驚悸


三十二


傷寒後身體虚腫

傷寒後不思飲食

傷寒後宿食不消○不得眠

傷寒後失音不語

傷寒後餘毒攻腹

傷寒後咽喉閉塞不通


三十三


傷寒後變成痓○腳氣

傷寒後腰腳疼痛

傷寒後下痢膿血

傷寒後
 瘡

辟瘟疫令不相傳染《千金》九卷有。








平脈法砭僞平議 原書在《傷寒雜病論類編》十卷。



日本内滕希振撰

井研廖平補評


平脈法
 與《千金》二十八卷同名，皆爲僞卷，全祖《難經》。

原雖篇名《平脈法》，然不論平人無病之脈。故程氏曰：「平者，平天下之平。辨之精白，能平之，可以傷寒之脈準諸壞病，亦可以諸壞病之脈準傷寒，一以貫之。」《千金》僞二十八卷亦作「平脈」。「平」祇作「評」讀，此過於求深。《醫宗金鑑》亦據程氏之説。由此視之，「平」字義甚重，似《傷寒論》第一之要法矣。然而其文辭淺陋卑俗，大不似仲景之筆，且多引《素》、《難》之成文，以《難》與《素》並稱，不知《難經》之僞説，詳《難經經釋補證》。此與「六經」篇異也。蓋後人撰次《傷寒論》者，自加己之蓄説，充篇數者已。《翼》以上皆無，當出宋人。方氏以此篇改爲「辨脈法」，上篇削「平脈法」之目，以「辨脈法」爲下篇，俱爲叔和之所述，亦可謂薰蕕相混。叔和《脈經》十卷，真假各五，其真者同仲景，其假五卷，大抵祖述《難經》，與此卷同。方氏誤。

問曰：仲景書中，凡「問曰」，皆後人附記。「脈有三部，原注：「三部」之説見於《十八難》。陰陽相乘。原注：陰陽相乘之説見於《三難》。營衛血氣，在人體躬。呼吸出入，上下於中。因息遊布，津液流通。原注：此等之説詳於《素》、《難》。隨時動作，效象形容。原注：此指《十五難》。所謂肝，東方，木。萬木始生，未有枝葉，故其脈之來，濡弱而長之類也。春弦秋浮，冬石夏洪。原注：此隨四時形容之脈也，詳於《十五難》。按：《難經》曰「秋脈毛」，今改之爲浮者，以其脈之來，輕虚而浮也。「夏脈鈎」，今改之爲洪者，洪者數大，按之無力也。蓋夏時陽氣浮於表，而其裏空虚也，故改鈎爲洪，以叶韻。察色觀脈，大小不同。一時之間，變無經常。尺寸舊本所有「尺寸」字，皆當作「人寸」。尺不當在寸上，此後人校改。參差，或短或長。上下乖錯，或存或亡。病輒改易，進退低昂。心迷意惑，動失紀綱。願爲具陳，令得分明。」師曰：仲景書中之「師曰」、「答曰」，皆後師附記，「師」非仲景。「子之所問，道之根源。脈有三部，尺寸及關。與《内經》異，全祖《八十一難》。營衛流行，不失衡銓。腎沉心洪，肺浮肝弦。此自經常，不失銖分。出入升降，漏刻周旋。水下百刻，一周循環。當復寸口，《内經》無此説，全出《難經》。虚實見焉。變化相乘。陰陽相干。風則浮虚，寒則牢堅。沉潛水滀，支飲急弦。動則爲痛，數則熱煩。設有不應，知變所緣。三部不同，病各異端。大過可怪，不及亦然。邪不空見，終必有奸。審察表裏，三焦别焉。知其所舍，消息診看。料度府藏，獨見若神。爲子條説，傳與賢人。」二句八字，《千金》無，《翼》本有。

原此《平脈》一篇之序論，隱括《素》、《難》之文，設問答。文有叶韻，原名《脈法贊》，所以如此。似古雅，然其所問之事，與所答之言，聵聵焉不明矣。苟讀《素》、《難》，則此問答屬贅言。喻氏既疑此篇爲叔和之言，動輒歸罪叔和，此喻氏之大誤。叔和早在西晉，去仲景不過百數十年，師法全同。此《脈法贊》乃《千金》俗卷，出宋以後人手，以此比叔和，有霄壤之别。宜矣哉！《脈經》真書，全與《難經》不同。

按：此段《千金》廿八卷《平脈》僞卷，引作《脈法贊》，四字句排寫，不云仲景書。《翼》二十五「脈色」僞卷亦引其文，加末二句八字。今《脈經》五卷亦引其文，以爲仲景。按，贊語雖不詳何人所作，大抵出《難經》後。又今本《脈經》、《傷寒》辨脈，亦多脈法贊語混入其中，當輯出别爲一書也。

師曰：「呼吸，脈之頭也。初持脈，來疾去遲，動脈無來去之分，此候氣法。此出疾入遲，月令候氣與行鍼候氣，乃可言來去，乃可云疾遲。名曰内虚外實也。通行《脈訣》多襲此。初持脈，來遲去疾，此出遲入疾，名曰内實外虚也。」凡《内經》言來去者，皆爲候氣行鍼法，《難經》誤以説脈，此篇又襲之。

原《十五難》曰：案唐宋以下書，凡與《難經》同者，皆爲僞書。其脈之來疾去遲，故曰鈎。凡《難經》誤説，駁詳《經釋補證》中，兹不贅。夫夏之時，陽氣盡浮於上，故人之陽氣亦浮於表，是故夏日雖内虚外實，而非病也，故不言以來疾去遲爲内虚外實也。内虚外實之診法，詳於《四十八難》矣。又診脈知内虚外實之法，詳於《六難》矣。以來疾去遲之一診，不可究萬病之外實内虚也，明矣。《難經》既詳論之。凡祖《難經》，皆爲僞書。

問曰：「上工望而知之，中工問而知之，下工脈而知之，願聞其説。」原注：四診之説，詳於《素》、《難》也，今闕「聞之」一説，豈脱乎？師曰：「病家人來請，曰病人若發熱，身體疼，病人自卧。師到診其脈沉而遲者，知其差也。何以知之？表有病者，脈當浮大，今反沉遲，故知愈也。原注：此下工脈而知之之術也。然有發熱，身體疼，脈沉遲，而其病不差者。「太陽」篇曰：「病發熱頭痛，脈沉，若不差，身體疼痛者，當温其裏，宜四逆湯。」《難經》釋「脈而知之」之義，曰：「診其寸口，視其虚實，以知其病在何藏府也。」此含畜無究之意焉，不如此條之切迫而近理也。假令病人云腹内卒痛，病人自坐，師到脈之浮而大者，知其差也。何以知之？若裏有病者，脈當沉而細，今脈浮大，故知愈也。」原注：亦是一偏之見已，非「六經」篇之説。

原此切脈而知之之説也，然其文陋劣不勝觀矣，其事亦不必然矣。

師曰：「病家人來請，曰病人發熱煩極。明日師到，病人向壁卧，此熱已去也。設令脈不和處，言已愈。設令向壁卧，聞師到不驚起而盻視，若三言三止，脈之嚥唾者，此詐病也。設令脈自和處，言此病大重，當須服吐下藥，鍼灸數十百處，乃愈。」

原此望而知之之術也，戲劇之事已。

師持脈，病人欠者，無病也。脈之呻者，病也。言遲者，風也。摇頭言者，裏痛也。坐而伏者，短氣也。坐而下一腳者，腰痛也，裏實。原注：二字不可讀。護腹如懷卵物者，心痛也。

原此聞而知之、又望而知之之術也。以欠伸欲知病與不病者，無識見之甚也。蓋當時之人有此奸，而醫人亦有此伎倆也，不可以爲教矣。

師曰：「伏氣之病，以意候之。今月之内，欲有伏氣，假令舊有伏氣，當須脈之，若脈微弱者，當喉中痛似傷，非喉痺也。病人云實咽中痛，雖爾，今復欲下利。」

原《素》、《難》無伏氣之病，故不可解也。成氏以來，諸家以爲冬時感寒，伏藏於經中，不即發者，至春分之時而發之，病也。此即叔和所謂温病之説，而非《素》、《難》及仲景之意。程氏解此條曰「一爲陰邪，一爲陽邪」者，調停兩可之説也。

問曰：「人恐怖者，其脈何狀？」師曰：「脈形如循絲，累累然，其面白脱色也。」原注：此非病，一時之變也，非指心膽虚憊，而病恐怖者而言也。○《内經》凡言「如」者，多望氣法，面上紋亦謂之脈相，書有二十四種，非動脈有此診法。

問曰：「人不飲，其脈何類？」師曰：「脈自澀，皮乃言滑澀。脣口乾燥也。」

問曰：「人愧者，其脈何類？」師曰：「脈浮而面色乍白乍赤。」原注：此亦非病，一時失言，或爲可愧之事而愧羞也，非指心肺陰虚之病而言也。

原已上三條非病，而察色診脈，知一時之變也，無用於治療之術矣。

問曰：「《經》説脈有三菽、六菽重者，何謂也？」全出《難經》，古書所無。以爲「《經》説」，是直爲僞《難經》作傳矣，誤甚。師曰：「脈人以指按之，如三菽之重者，肺氣也；如六菽之重者，心氣也；如九菽之重者，脾氣也；如十二菽之重者，肝氣也；按之至骨者，腎氣也。假令寸口關上尺中，《傷寒》云三部無脈，後人據僞法羼入「寸口關上尺中」六字，不知仲景之三處，非寸、關、尺。今本《千金》「寸口關上尺中」六字，考《醫心方》引《千金》，祇作「血脈」二字，此後人據晚説改古書之實據也。悉不見脈，然尺中時一小見脈再舉頭者，腎氣也。若見損脈來，至爲難治。」按：貴腎之説出於《難經》，不知腎初無關人生死，喻嘉言尤主張此説。

原此《難經》第五篇之説，而大背越人之意也。越人所謂菽法者，不拘寸、關、尺三部，唯以輕重五等定五藏之部位也，故曰「如三菽之重，與皮毛相得者，肺之部也」。此曰「寸口關上尺中，悉不見脈，然尺中時一小見脈再舉頭者，腎氣也」。《難經》所謂腎部者，不拘寸、關、尺，唯按之至骨者，所謂「舉指來疾」者，三部悉按之至骨，舉指來疾也，非寸、關、尺不見脈，而尺中止一處時一小見之謂也。日本丹波廉夫《脈學輯要》已盡删左右手寸、關、尺諸部位僞法，而以一「脈」字統之矣。

問曰：「脈有相乘，有縱有横，望氣色法，《難經》乃以縱横言之。有逆有順，何謂也？」師曰：「水行乘火，金行乘木，名曰縱；原注：《難經》曰：「從所勝來者，爲微邪。」火行乘水，木行乘金，名曰横；原注：從所不勝來者，爲賊邪。○如所説，則縱即順，横即逆，四字可併爲二，不必立四名，日家《天文訓》已有此義，不可以説脈。水行乘金，火行乘木，名曰逆。原注：從前來者，爲實邪。金行乘水，木行乘火，名曰順也。」原注：從後來者，爲虚邪。

原此古來相傳之説，而《内經》之遺法也。誤信《難經》，千慮之一失。《五十難》所論，即此條之演義也而已。不知乃此書襲之。故舉傷寒、傷暑、中風、中濕、飲食勞倦之五邪，推五行相生相尅之例，爲虚邪、濕邪、賊邪、微邪、正邪，以明縱横逆順之義。仲景亦於「太陽」篇舉肝乘脾，肝乘肺，縱横二病，以示治法之例矣。學者善弄文辭，則知之。此説大誤，陰陽五行，古爲專家，乃治平學説。《難經》糾纏五行，以政治法移之醫學，此爲大誤。

按：此條祖述《難經》五行之説，而失其意，脈如何可以「縱横」言。《傷寒》中「縱横」二條，亦後人羼入。日本喜多村士栗。《傷寒疏義》已駁之。

問曰：「脈有殘賊，何謂也？」師曰：「脈有弦、分方。緊、皮。浮、滑、皮。沉、澀，皮。此六脈惟「浮」、「沉」二字，乃診動脈正名。名曰殘賊，能爲諸脈作病也。」此等説無濟實用，徒使人迷罔，俗人乃篤信之。

原凡脈和緩濡弱之外，皆病脈也。病脈豈有不殘賊者乎？今僅舉弦、緊、浮、滑、沉、澀六脈，以爲殘賊，則數、動、芤、微之類，皆非殘賊乎？又《脈法篇》曰：「陽病見陰脈者，死；陰病見陽脈者，生。」此六脈總名，可爲殘賊乎？

問曰：「脈有災怪，虚立此等怪誕名詞，亦如日家之神人名號，愈凶者愈無實用。何謂也？」師曰：「假令病人脈得太陽，此四字不通，太陽豈有一定之脈？與形證相應，因爲作湯，比還送湯，如食頃，病人乃大吐，若下利，腹中痛。」決無此理，將爲此病，脈應早變。師曰：「我前來不見此證，乃今變異，是名災怪。」凡診而未審，皆可藉口矣。又問曰：「何緣作此吐利？」答曰：「或有舊時服藥，今乃發作，故爲災怪耳。」前服何藥，早當問之。太陽乃表證病名，所舉皆裏證，文義亦不通。

原此俗師蔽過者之言，行文卑俗，問答不相應。

問曰：「東方肝木，其形何似？」《内經》所云，皆五行家言，非治病正宗。《難經》乃始推衍五行，使人迷罔。師曰：「肝者，木也，名厥陰，其脈微弦。弦，言如弦，非脈名詞，脈名當作「强」，與「弱」字對，二字皆從弓。濡弱而長，是肝脈也。肝脈自得濡弱者，二字何能代「緩」字。愈也。假令得純弦脈者，死。何以知之？其脈如弦，誤讀《内經》。直此是肝藏傷，故知死也。」所説皆誤，詳《分方異宜考》中。

「南方心脈，其形何似？」師曰：「心者，火也，名曰少陰，其脈洪大，《内經》原作鈎弦，鈎專取直曲相反之義，非脈象。脈無鈎形，故以洪大易之。知鈎之非脈，則四時之弦、毛、石，規矩權衡，可類推矣。長是心脈也。心病自得洪大者，愈也。假令脈來微去大，既無來去可言，又安有小大之别。故名反病在裏也。脈來頭小本大，故名覆病在表也。上微頭小者，則汗出；下微本大者，則爲關格。與《内經》反。不通不得尿，頭無汗者可治，有汗者死。」

「西方肺脈，其形何似？」師曰：「肺者，金也，名太陰，其脈毛《經》言「如毛」。浮也。作《難經》乃以「浮」解之，凡《内經》言「如」者，皆非診脈名詞，説詳《察色篇》。肺病自得此脈，若緩遲者，皆愈。若得數者則劇，何以知之？數者，南方火，以脈分方，尤誤。火尅西方金，法當癰腫，爲難治也。」

原此三條，剽竊《十五難》之意，而至於斷其吉凶，則三條各異也。其一者，據《十五難》以胃氣斷之；其二者，據《玉機真藏論》以陰陽盛衰斷之；其三者，據五行相生相尅斷之。要皆《素》、《難》之説，而屬重複無用之言。已缺北方之脈狀者，蓋脱簡也。非醫病法，故以爲無用之言。

問曰：「二月得毛浮脈，何以處言至秋當死？」師曰：「二月之時，脈當濡弱，反得毛浮者，故知秋死。人之脈象，四時如一，此四時指四方言，非謂一人之脈四時四變也。二月肝用事，肝屬木，脈應濡弱。反得毛浮脈者，是肺脈也。肝屬木，金來尅木，故知至秋死。他皆仿此。」駁詳《分方異宜篇》中。

原此據《十五難》與《藏氣法時論》以立論也，不過推相生相尅之例也。

師曰：「脈，肥人責浮，瘦人責沉。肥人當沉，今反浮，瘦人當浮，今反沉，故責之。」

原肥人責浮，瘠人責沉，以實地言，然非《經》言，設初下「大卒」二字則可矣。

師曰：「寸脈下不至關，爲陽絶；尺脈上不至關，爲陰絶。實祇肺經經渠一動脈相連一貫，非有三截三指，密排僅足容指，安有長短之可言？望文生造，此種僞説，徒迷罔後人而已。此皆不治，決死也。若計其餘命，生死之期，期以月節尅之也。」此又誤中生誤。

原按：寸脈下不至關者，陰絶也；尺脈上不至關者，陽絶也。今此倒置。○此與《十四難》所謂「上部有脈，下部無脈」、「上部無脈，下部有脈」同意。而《十四難》之辭不甚迫切。《十四難》曰：「上部有脈，下部無脈，其人當吐，不吐者死。上部無脈，下部有脈，雖困無能爲害。」此《難經》貴腎之説。可見辭義平穩矣。駁詳《經釋補證》。

師曰：「脈病人不病，名曰行尸，以無王氣，卒眩仆不識人者，知命則死。人病脈不病，名曰内虚，以無穀神，雖困無苦。」

原「脈病人不病」、「人病脈不病」者，即《二十一難》之説也。「行尸」二字，見《十四難》。然此條與《十四難》「行尸」之説不同。且「人病脈不病」以下數句，不通之論也。人病脈不病者，不可曰内虚也。無穀神者，不可有雖困無苦之理也。且「困苦」二字，義不甚異，曰雖困無苦，則不通也。

問曰：「翕奄沉，名曰滑，滑澀緊緩，皆診皮名詞，説詳《診皮篇》。何謂也？」師曰：「沉爲純陰，翕妄造脈名。爲正陽，原注：不釋「奄」字。陰陽和合，故令脈滑。原注：前條以滑脈爲殘賊。關、尺自平，陽明脈仲景上部趺陽人迎。微沉，食飲自可。少陰脈仲景下部足少陰太谿。微滑，滑者，緊之浮名也，此爲陰實，其人必股内汗出，陰下濕也。」原注：滑脈果陰陽和合，則何股内汗出、陰下濕爲？

原此條文義不可解，如諸家之説，可謂越人語胡人之肥瘠也。

問曰：「曾爲人所難，脈緊從何而來？」滑緊乃診皮名詞，移之診動脈，不可通，故爲此文以救之。師曰：「假令亡汗，若吐，以肺裏寒，故令脈緊也。假令欬者坐飲冷水，故令脈緊也。假令下利，以胃中虚冷，故令脈緊也。」緊乃診皮法，脈不可以緊名之。

原舉一緊脈以辨肺寒與胃寒，一偏之説耳。《傷寒》以無汗、皮膚緊緻爲傷寒。

寸口寸口，舉兩手經渠動脈而言，以一指診之，非如寸、關、尺之法，即分三部，不可統稱寸口，此真僞雜出之實據。衛氣盛，名曰高，高者，暴狂而肥。營氣盛，名曰章，章者，暴澤而光。高、章相搏，名曰綱；綱者，身筋急，脈强直故也。衛氣弱，名曰惵，惵者，心中氣動迫怯。營氣弱，名曰卑，卑者，心中常羞愧。惵、卑相搏，名曰損；損者，五藏六府俱乏，氣虚綴故也。衛氣和，名曰緩，緩者，四肢不能自收。營氣和，名曰遲，遲者，身體俱重，但欲眠也。緩、遲相搏，名曰沉。沉者，腰中直，腹内急痛，但欲卧不能行。

原高、章、惵、卑之脈，《素》、《難》無説，其狀不可知，細注不可解也。

按：妄造脈名，僞《脈經》十卷所謂七表、八裏、九道、二十四名者，爲《難經》所作俑。此四名尤怪誕不經。

寸口脈緩診皮法。而遲，診動脈。緩則陽氣長，其色鮮，其顔光，其聲商，毛髮長，遲則陰氣盛，骨髓生，血滿。原注：「太陽」篇曰：「尺中遲者，不可發汗，何以知然？以營氣不足，血少故也。」遲脈何爲陰氣盛、骨髓生、血滿乎？肌内緊搏鮮硬，陰陽相抱，營衛俱行，剛柔相得，名曰强也。原注：營衛俱行，剛柔相得，則可曰和。若平凡，弱者不及也，强者過也，此不可謂之剛柔相得也。

趺陽趺陽，爲人迎異名，仲景書稱趺陽，不稱人迎。《内經》有人迎，無趺陽。同爲胃脈，當屬名異實同。説詳《人寸診篇》。脈滑而緊，滑者胃氣實，緊者脾氣强。持實擊强，痛還自傷，以手把刃，坐作瘡也。仲景三部，爲趺陽、寸口、少陰，此有三部名詞，與寸、關、尺三部説矛盾。

寸口脈浮而大，浮爲虚，大爲實。在尺爲關，在寸爲格，關則不得小便，格則吐逆。以關格爲病名，與《内經》相反，馬玄臺駁之，是也。張景岳乃據《難經》與此篇力争，不知皆僞書也。

趺陽脈伏而澀，原注：伏者，蟄伏而不見也。伏而不見，何處見澀脈乎？伏則吐逆，水穀不化；澀則食不得入，名曰關格。

脈浮而大，浮爲風虚，大爲氣强。風氣相搏，必成隱疹，身體爲癢，癢者爲泄風，久久爲痂癩。眉少髮希，身有乾瘡而腥臭也。

原上四條寸口、趺陽相對，此一條獨無對，後數條亦寸口、趺陽相對。以上兩見趺陽。

按：此卷乃僞書，因仲景三部診法，每以寸口、趺陽、少陰對舉，故亦略效之，不知此法與寸、關、尺如水火，不可苟同也。

寸口脈弱而遲，弱者衛氣微，遲者營中寒。營爲血，血寒則發熱。原注：「太陽」篇曰：「緊則營中寒，陽微。衛中風，發熱惡寒，營緊，胃氣冷。」未聞血寒發熱也。

衛爲氣，氣微者心内飢，飢而虚滿，不能食也。

趺陽脈大而緊者，當即下利，爲難治。原注：「者」字上疑有脱文。

寸口脈弱而緩，弱者陽氣不足，緩者胃氣有餘，噫而吞酸，食卒不下，氣填於膈上也。一作「不可」。

趺陽脈緊而浮，浮爲氣，緊爲寒，浮爲腹滿，緊爲絞痛，浮緊相搏，腸鳴而轉，轉即氣動，膈氣乃下，陰脈不出，其陰腫大而虚也。

寸口脈微而澀，微者衛氣不行，澀者營氣不逮，營衛不能相將，三焦無所仰，身體痺不仁。營氣不足，則煩疼口難言。衛氣虚者，惡寒數欠，三焦不歸其部。上焦不歸者，噫而酢吞；中焦不歸者，不能消穀引食；下焦不歸者，則遺溲。

趺陽脈沉而數，沉爲實，數消穀，緊者病難治。原注：此條亦有脱文或誤字。

寸口脈微而澀，微者衛氣衰，澀者營氣不足。衛氣衰，面色黄；營氣不足，面色青。營爲根，衛爲葉，營衛俱微，則根葉枯槁而寒慄，欬逆唾腥，吐涎沫也。

趺陽脈浮而芤，浮者衛氣虚，芤者營氣傷，其身體瘦，肌肉甲錯。浮、芤相搏，宗氣微衰，四屬斷絶。四屬者，謂皮、肉、脂、髓。俱竭，宗氣則衰矣。

原以上又以寸口、趺陽相對論之。此類有僞造，有佚文，須分别觀。

寸口手動脈四部之一。脈微而緩，原注：《辨脈法》曰：「陽脈浮大而濡，陰脈浮大而濡，陰脈與陽脈同等，名曰緩。」微脈何兼緩脈之爲？微者，衛氣疏，疏則其膚空；緩者，胃氣實，實則穀消而水化也。穀入於胃，脈道乃行，水入於經，其血乃成。營盛則膚必疏，三焦絶經，名曰血崩。原注：初曰「微者，衛氣疏，疏則其膚空」，後曰「營盛則其膚必疏」，此前後之文背馳。且「胃氣實」、「穀入於胃，脈道乃行，水入於經，其血乃成」，此平人無病之常體也，何故曰三焦絶經名血崩？

趺陽脈頭動脈四部之一。微而緊，緊則爲寒，微則爲虚，微緊相搏，則爲短氣。舊以趺陽爲衝陽，陽明、少陰同診於足，有下無上，故必以趺陽爲頸脈，而後上、中、下三部乃具也。

少陰脈足動脈四部之一。弱而澀，弱者微煩，澀者厥逆。

原以下四條，趺陽、少陰相對論之。

趺陽脈不出，脾不上下，身冷膚鞕。

少陰脈不至，腎氣微少，精血奔氣，促迫上下，胸膈宗氣反聚，血結心下，陽氣退下，熱歸陰股，與陰相動，令身不仁，此爲尸厥，當刺期門、巨闕。宗氣者，三焦皈氣也，有名無形，氣之神使也，下榮玉莖，故宗筋聚縮之也。

寸口脈微，尺脈緊，其人虚損多汗，知陰常在，絶不見陽也。原注：二句不可解，疑有脱文。

寸口諸微亡陽，諸濡亡血，諸弱發熱，諸緊爲寒。諸乘寒者則爲厥，鬱冒不仁，以胃無穀氣，脾澀不通，口急不能言，戰而慄也。原注：「諸乘寒者」以下數句，文義不連屬，疑有脱文。

原按：「寸口衛氣盛，名曰高」以下至此，凡二十一條，似《内經》之文，疑古來相傳者，世代久遠，故有誤字脱文，而不可讀也，存疑可也。

問曰：「脈濡弱，何以反適十一頭？」師曰：「五藏六府相乘，故令十一頭。」原注：此條不可解，諸家强下注解者，何乎？

問曰：「何以知乘府，何以知乘藏？」師曰：「諸陽浮數爲乘府，諸陰遲澀爲乘藏也。」原注：《三難》及《二十難》有陰陽相乘之説，義甚詳矣。

原仲景於「六經」篇不一引《素》難之成文，不一論《素》、《難》所論，唯撰用《素》難之説，序不可據，序《八十一難》指《素問》，不指《難經》。而述治療之要矣。今此篇往往引《難經》之成文，或重論《素》、《難》所既論也。徐靈胎駁《難經》亦有此説。故余斷爲後人所輯，而不預於《傷寒論》也。《千金·平脈》、《翼·色脈》、《脈經》五卷同。今人苟爲方者，無不疑平脈法之非正義者也。然欲並辨脈法廢之，不善讀而明辨之過也。故初注辨脈法，明其義而雪其冤，今又辨平脈法之所僞而附篇末云。

按：二篇同爲僞書，信辨脈而駁平脈，類編之過也。今故二篇並駁之。








傷寒論四本編次 以成注本爲原本。



漢張機仲景著

金聊攝成無己注


辨脈法第一


自首條至末條次第俱同。辨脈、平脈，方本、喻本皆不載。程以爲仲景書。


平脈法第二


一三八二三九三四十四四一五四二並四三六四四七四五八四六九四七十四八十一五十十二五八十三六二十四四九十五五一十六五二十七五三十八五四十九五五二十五六二一五七二二六三二三六四二四六五二五六六二六六七二七六八二八六九二九七十三十七一三一七二三二七三三三七四三四七五三五七六三六七七三七七八三八七九三九八十四十八一四一八二四二八三四三五九四四六十四五六一正文，成本次序；注，程訂次序。下同。


傷寒例第三


自首條至末條。具載「傷寒例貶僞」條。程本不用「序例」。


辨痓濕暍
 


注




 脈證第四


一八四二八六三又八五四又八六五又八五六八七七又八七八八八九又八八十八九十一九十十二又八九十三又九十十四又九十十五九一


辨太陽病脈證並治上第五


一九十二二又九三三九四四又九四，九十五五又九五前六又九五後七又九二八九十六九又九八十又二百二二十一九十二十二九九十三百三十四二百五二十五百五八十六又九六十七又九九十八百一十九百六三二十百二一百五十二二百六四二三二百三二四二百二二二五二百二二六二百六二七二百一二八二百五二九二百二十三十二百二一


辨太陽病脈證並治中第六


一二百五三二二百四九三二百五十四百六一五百十三六三百五一七三百三三八百九六九二百十四十二百十二十一二百十三十二百四十三百六二十四百八十五百九十六百九八十七百九九十八二百四六十九百十五二十百十四二一又百二三二二百七二三百六二四二百二五二百四二六百十二七又九七二八百三二二九百九二三十百九三三一百五二三二百二四三三百五三三四百五五三五百五六三六百九四三七百五一三八二百二六三九二百二三四十百二七四一百二八四二二百十五四三百二六四四百五四四五百三十四六百二四七二百二五中四八二百二五後四九二百二五前五十百九十五一百八七五二百八九五三百九一五四百四五五五百十八五六百十九五七百二十五八百二一五九百二二六十百二三六一百十六六二九十七六三百十二六四百三九六五百四六六六百四七六七百五六八三百二一六九三百五一七十三百三四七一三百二五七二二百二三七三三百三二七四三百二二七五三百二四七六三百四四七七三百三一—七八三百三十七九三百九四八十百三三八一百八六八二二百二八八三二百二九八四二百十九八五二百十八八六二百十六八七百九七八八百四十八九百四一九十百四二九一百四三九二九十八九三百四五九四二百十七九五百四四九六百三八九七二百二四九八百十七九九三百二六一百百三四百一百三五百二百三六百三百二九


辨太陽脈證並治下第七


一百七七二又百七八三百六八四百七一五百七四，百七五六百六九七百七二八百七三九百七十十百七六十一百六七十二百六五並六六十三百三一十四三百三七十五三百四八十六三百四九十七三百五十十八三百二七十九三百二八二十三百二九二一百八二二二三百四十二三百八一前二四百四八二五百七九二六百八一中二七百八一後二八百八三二九百五七三十百八十三一百六十三二百五九三三百八五三四百二五三五百五九三六百十一三七百八四三八百三七三九百七八前四十二百七並八四一二百十四二二百十一四三三百三九四四三百四六四五二百二七四六二百三十前四七二百三十後四八二百三一四九二百九五十三百四五五一見灸甘草湯方。


辨陽明脈證並治第八


一二百三八二二百三六三二百四三四二百四十五二百四一六二百四二七二百四四八二百四五九二百三七十二百三九前十一二百三九後十二二百五五十三二百九八十四三百一十五三百九十六三百十九十七三百二十八三百十九三百三二十三百四二一三百八二二三百十一二三三百十二二四二百九九二五三百十四二六二百七十二七二百六四二八二百六三二九二百六五三十二百六九三一二百七三三二二百七五三三二百八一三四二百八二三五二百八三三六二百八七三七二百八四三八二百七四三九二百八十四十三百十六四一二百八六四二二百八五四三二百六十四四二百九二四五二百五六前四六二百五六後四七二百五七四八三百六前四九三百六後五十三百七五一三百十三五二二百六一五三二百六二五四二百五八五五二百七一五六二百四七五七二百四八五八三百十五九三百十五六十二百七六六一二百七七六二三百十八六三二百七八六四二百七九六五三百五六六二百五四六七二百九五六八二百九六六九二百九七七十二百六六七一二百六七七二二百六八七三二百七二七四二百九一七五二百八八七六二百八九七七二百九十七八二百九三七九三百十七前八十三百十七後八一二百三二八二二百三四八三二百三五八四二百三三


辨少陽病脈證並治第九


一三百二十二三百三八三三百三六四三百三五前五三百三五後六三百五九七三百四三八三百四一九三百四二十三百四七


辨太陰病脈證並治第十


一三百五二二三百五九三三百六十四三百五四五三百五二六三百五八七三百五五八三百五六九三百五七


辨少陰病脈證並治第十一


一三百六一二三百七四三三百六五四三百六六五三百六四六三百六九七三百八九八三百八七九三百八八十四百四十一四百五十二三百九十十三三百六七十四三百六八十五三百九一十六三百九二十七三百九四十八三百九三十九三百九五二十三百九六二一三百六二二二三百六三二三四百一二四三百七一二五三百八六二六三百七八二七三百七九二八三百八十二九三百七三三十三百八一三一三百八二三二三百八三後三三三百八三前三四三百七五三五三百七六三六三百八五三七三百七七三八四百三三九四百二四十三百九八四一三百九九四二四百四三三百七十四四三百八四四五三百七二


辨厥陰病脈證並治第十二


一四百六二四百五八三四百七四四百五九五四百九六四百十四七四百十二八四百十三九四百十五，四百十六十四百十十一四百十八十二四百八十三四百十一十四四百十七十五四百三一十六四百十九前十七四百十九後十八四百二十十九又四百二十二十四百二一二一四百二二二二四百三十二三又四百二一二四四百二五二五四百二六二六四百三二前二七四百三二後二八四百二四二九四百二三三十四百二七三一四百二八三二四百二九三三四百三四三四四百三三三五四百四十三六四百四二三七四百三七三八三百九七三九四百四三四十四百四五四一四百四四四二四百三五四三四百四一四四四百三八四五四百三九四六四百三六四七四百四七四八四百四六四九四百四八五十四百四九五一四百五十五二四百五四五三四百五二五四四百五三五五四百五一五六四百五六五七四百五七


辨霍亂病脈證並治第十三


一四百六十二四百六一三四百六二四四百六三五四百六五六四百六四七四百六六八四百六七九四百六八十四百六九十一四百七十


辨陰陽易差後勞復病證並治第十四


首尾計七條次第俱同。


辨不可發汗病脈證並治第十五
 「可不可」七類，程本以爲原書。

一四百七八二四百七九三四百八三四四百八四五四百八五六四百八六七四百八七八四百八一九四百八十十四百八八十一四百八二十二四百九十十三四百八九十四四百九一


辨可發汗病脈證並治十六


十五四百九二十六四百九三十七四百九四十八。四百九五十九四百九六二十四百九七


辨發汗後病脈證並治第十七


二一四百九八


辨不可吐第十八


二二四百九九


辨可吐病脈證並治第十九


二三五百二四五百一二五五百二二六五百三二七五百四


辨不可下病脈證並治第二十


二八五百五二九五百十五三十五百十六三一五百十七三二五百十八三三五百十九三四五百二十三五五百二一三六五百六三七五百十二三八五百七三九五百八四十五百九四一五百十三四二五百十四四三五百二三後四四五百二三前四五五百二四四六五百二五四七五百二六四八五百十四九五百十一五十五百二七


辨可下病脈證並治第二十一


五一五百二八五二五百二九五三五百三十五四五百三一五五五百三二五六五百三三五七五百三四五八五百三五五九五百三六六十五百三七六一五百三八

按：成本共五百六十五條，較宋校本爲多。緣宋校只據六經篇，言非仲景原書，只有此數，其所云三百九十三條，即《千金翼》本。成本有「辨脈」、「平脈」、「序例」、「可不可」四門，自較完全。程本惟不用「序例」，其他次序雖略有移易，要亦無大殊也。



注
 　暍：原作「喝」，據人民衛生出版社影印《注解傷寒論》改。








傷寒論方條辨編次



方本删四門，共三百九十三條，與宋校大概合。《翼》本無辨脈、平脈、序例三門，「可不可」分十五章，不並，計其數亦合。

歙方有執中行甫《條辨》方本辨脈、平脈、序例、「可不可」皆删，喻本同。


辨太陽病脈證並治上篇第一
 凡六十六條，正文方本次序注，程本下同。

一九十二二又九三三九九四又九九五一百六百一七百二八又九二九九十六十又九八十一九十八十二百四五十三百三十四百五十五二百二二十六百四十七百八十八百九十九又二百二二二十百二六二一百三三二二百三四二三百三五二四百二七二五百四九二六百五十二七二百三一二八二百十七二九百四十三十二百十九三一百三八三二二百二四三三百二九三四百四八三五百五九三六百六一三七百五六三八百六四三九百六三四十百六二四一百七九四二百六五並六四三百六九四四百七十四五百六八四六百七一四七百七四四八百七五四九百四六五十百三二五一百四七五二又九六五三三百三一五四三百二六五五二百五二五六二百五十五七三百三七五八三百三九五九三百四十六十三百二一六一三百二二六二三百三四六三三百二四六四三百四八六五三百四九六六三百五十


辨太陽病脈證並治中篇第二
 凡五十七條，方三十二。

一九十四二百十三三又九四四九十五五又百二三前六又百二三後七百十五八百十九百二八十二百十五十一百五七十二百五一十三二百二三十四百五二十五百二四十六百三十十七百五三十八百五五十九百五六二十百八十二一百六十二二百十一二三百十二二四百八五二五百八六二六百二五二七百八七二八百八九二九百九十三十二百二五前三一二百二五中，二百二五後三二百九一三三百九二三四百九三三五百九四三六百九五三七百四四三八三百四四三九三百四五四十二百三十四一二百五三四二二百五一四三二百四九四四二百四六四五百七二四六百七六四七百七三四八三百四六四九三百二七五十三百二三五一三百三二五二三百二八五三三百三三五四三百三十五五百八二五六百八三五七三百五十


辨太陽病脈證並治下篇第二
 凡三十八條。

一百九六二二百十四。小青龍湯作大青龍湯。三百九八四百九九五二百六百十四七二百三八二百一九二百二十二百六十一二百五十二二百四十三二百九十四二百十一十五二百十十六二百十六十七二百十七十八百四三十九二百二十，二百二一二十二百二八二一二百二九二二百八一前二三百八一中二四百八一後二五百七八二六又百七八二七百七七二八二百十二二九二百十二三十百六七三一百八四三二二百二六三三二百七並八三四三百二九三五二百二七三六百三六三七三百二五三八二百九四


辨陽明病脈證並治第四


一二百三六二二百三八三二百四十四二百四三五二百四一六二百四二七二百四五八三百三九後九二百四四十二百三七十一三百十九十二三百四七十三二百四八十四二百九八十五二百九十六二百六六十七二百七十十八二百七一十九二百七三二十二百七五二一二百七六二二二百七四二三二百八一二四二百八二二五二百八三二六二百八八二七二百八九二八二百九十二九二百六七三十二百六八三一二百八四三二二百八七三三二百八六三四二百七二三五二百六三三六二百六九三七二百九一三八二百六四三九三百五四十二百八十四一二百三九四二三百五五四三二百五六四四二百五七四五二百九九四六二百五四四七二百五八四八三百四九三百一五十三百九五一三百二五二二百八五五三三百六五四三百八五五三百三五六三百四五七三百十三五八三百十四五九三百七六十二百九六六一二百九七六二三百十六三二百六五六四三百十一六五三百十二六六三百十六六七三百十五六八三百十七六九二百六一七十二百六二七一二百九二七二二百九三七三二百六十七四二百三二七五二百三三七六二百三四七七二百三五


辨少陽病脈證並治第五
 凡九條。

一三百二十二三百三八三三百三六四三百三五五二百五九六三百四一七三百四二八三百四七九三百四三


辨太陰病脈證並治第六
 凡九條。

一三百五二二三百五九三三百五四四三百五三五三百五八六三百五五七三百五六八三百五七九三百六十


辨少陰病脈證並治第七
 凡四十六條。

一三百六一二三百六二三三百七一四三百七四五三百六五六三百六四七三百六九八三百六六九三百八七十三百八八十一三百八九十二四百四十三四百五十四三百六七十五三百六八十六三百九十十七：三百九一十八三百九二十九三百九四二十三百九三二一三百九五二二三百九六二三三百六三二四四百一二五三百八六二六三百七九二七三百七八二八三百八十二九三百七三三十三百八一三一三百八二三二三百八三前三三三百八三後三四三百七五三五三百七六三六三百八五三七三百七七三八三百七九三九四百三四十四百二四一三百九八四二三百九九四三四百四四三百七十四五三百八四四六三百七二


辨厥陰病脈證並治第八
 凡五十四條。

一四百六二四百五八三四百五九四四百七五四百九六四百十三七四百十二八四百十四九四百十五，四百十六十四百十十一四百十八十二四百八十三四百十一十四四百十七十五四百十九前十六四百十九後十七四百二十十八四百又二十十九四百二一二十四百又二一二一四百二二二二四百三一二三四百三十二四四百二五二五四百二六二六四百三二二七四百二四二八四百二三二九四百二八三十四百二九三一四百三三三二四百三六三三四百四五三四四百四六三五四百四九三六四百五十三七四百三九三八四百四十三九四百四一四十四百四二四一四百三五四二四百三七四三四百三八四四四百四三四五四百四四四六四百四七四七四百四八四八四百五三四九四百五一五十四百五二五一四百五四五二四百三四五三四百五六五四四百五七


辨温病風温雜病脈證並治第九
 凡二十條。

一又九一二百九七三百四一四百三七五百十六六四百二七七又八六八百三九九百三一十百六十一百七十二百十七十三百四二十四三百十八十五百五四十六二百七七十七二百七九十八二百七八十九又九四二十又九五


辨霍亂脈治第十
 凡九條。

一四百六十二四百六一三四百六二，四百六三四四百六四，四百六六五四百六七六四百六八七四百六九八四百六五九四百七十


辨陰陽易差後勞復脈證並治第六
 凡七條。

一四百七一二四百七二三四百七三四四百七四五四百七五六四百七六七四百七七


辨痙濕暍
 


注




 病證第十二
 凡十六條。

一八四二又八五三又八六四八六五八六六八五七又八七八九十九八八十八七十一又八九十二八九十三又八八十四又九十十五又九一十六九一



注
 　暍：原作「喝」，據人民衛生出版社影印《注解傷寒論》改。

西昌喻昌嘉言甫著


太陽經上篇
 凡風傷衛之證，列於此篇，法五十三條。

一九十二二又九二三九十六四又九八五九十八六又九三七九九八又九九九百十百一十一百二十二百三十三百四十四百五十五百六十六百七十七二百二二十八又二百二二十九百二六二十百二七二一百四九二二百五十二三二百十八二四二百十九二五百四十二六百四二二七百四五二八百三八二九二百二四三十百八三九百九三二百五八三三百五九三四百六一三五百六四三六百六二三七百六五三八百三三三九百三四四十百三五四一百二九四二前百三二四二後又九五四三百四六四四百四七四五百四八四六百六七四七百六八四八百六九四九百七十五十百七一五一百七四五二百七五五三百七九


太陽經中篇
 凡寒傷營之證，列於此篇，法五十八條。

一九十四二百十三三又九四，九五四三百四四五百四四六百四三七又百二三八百十九百二八十二百十五十一百十四十二百十五十三百十八十四百十九十五百二十十六百二一十七百二二十八百二三十九百五一，二百二三二十百五二二一百二四，百三十二二百二五二三百五三二四百五四二五百五五二六百五六二七百五七二八百八十二九百十一三十百八十一三一百八二三二百八三三三百六十三四百八四三五百八五三六百七八，又百七八三七百七七三八百七二三九百七六四十百七三四一三百二七四二百八六四三三百四五四四百十二四五百八七四六百八九四七百九十，二百二五，百九一四八百九二四九百九三五十百九四五一百九五五二百三六五三二百三十五四二百三一五五二百三二五六二百三三五七二百三四五八三百三五


太陽經下篇
 凡風寒兩傷營衛之證，列於此篇，法二十四條。

一百九六二二百十四。小青龍湯作大青龍湯。三百九八四百九九五二百六二百三七二百一八二百二九二百四十二百五十一二百十六十二二百十七十三二百二十又二百二一十四二百二六十五二百二七十六二百二八十七二百二九十八二百十二十九二百十三二十二百六二一二百九二二二百十一二三二百十二四二百七並八


陽明經上篇
 凡外邪初入陽明地界，未離太陽淨盡者，謂之太陽陽明，列於此篇。

一二百四七二二百四八三二百九八四二百九五五二百四十六二百四三七二百四一八二百四二九二百四四十二百六八十一二百六七十二二百六三十三二百六四十四三百五十五二百五一十六二百五六十七二百五七十八二百五四十九二百九九二十二百五八二一三百二二三百一二三三百九二四三百二二五三百六二六三百八二七三百三二八三百四二九三百十三三十三百十四三一三百七三二三百十三三二百六五三四二百十一三五三百十二三六三百十六三七三百十五三八三百十七三九三百十八


陽明經中篇
 凡外邪已離太陽，未接少陽，謂之正陽陽明，列於此篇。

一二百三六二二百三七三二百四五四二百三九後五二百六六六二百七十七二百七一八二百七三九二百七七十二百七八十一二百七九十二二百七五十三二百七六十四二百七二十五二百六九十六二百七四十七二百八一十八二百八二十九二百八三二十二百八四二一二百八五二二二百八七二三二百八六二四二百八十二五二百八八二六二百八九，二百九十二七二百九一二九三百十九三十二百九六三一二百九七


陽明經下篇
 凡外邪已趨少陽，未離陽明，謂之少陽陽明，列於此篇。

一一百六一二二百六二三二百三八附少陽轉陽明二證二百三八後，三百三九附太陰轉陽明一證二百三九前附少陰轉陽明一證四百附厥陰轉陽明一證四百四九


少陽經全篇


一三百二一，三百二二二三百二十三三百三六四三百三八五三百四一六三百四二七三百四七八三百四三九三百二三十三百三二十一三百二八十二三百三四十三三百二四十四百八二十五九十七十六三百二九十七又九七十八三百四八十九三百四九二十三百五十二一三百五

重編合病、並病、壞病、痰病，附三陽經後。其過經不解，附三陰經後。

一二百五二二二百五三三二百五十四二百四九五二百五一六三百四六七二百九三八二百五九九二百六十以上合病。

一二百四六二二百九二三三百三七四二百三九五三百四十以上並病。

一又九六二三百三五以上壞病。

一百三七二百十六三四百二七以上痰病。


太陰經全篇
 九條。

一一三百五二二三百五九三三百五四四三百五三五三百五八六三百五五七三百五六八三百五七九三百六十


少陰經前篇
 二十五條。

一三百六二二三百七一三三百六三四三百七四五三百六五六三百六九七三百八七八三百八八九三百八九十三百八六十一三百七三十二三百七五十三三百七六十四三百八五十五三百七七十六三百七十十七三百八四十八三百七二十九三百九十二十三百九一二一三百九二二二三百九四二三三百九三二四三百九五二五三百九六


少陰經後篇
 十九條。

一三百六一二三百六四三三百六六四四百四五四百五六三百六七七三百六八八四百一九三百七九十三百七-八，三百八十十一三百八一十二三百八二十三三百八三十四四百三十五四百二十六三百九八十七三百九九十八四百十九三百九七


厥陰經全篇
 法五十五。

一四百六二三百五八三四百五九四四百七五四百九，四百八六四百十

《翼》本乃《傷寒》中部，首尾别在他書考條目


成本全出《翼》本，無首一、二卷，十一以下八卷。據《外臺》引，又《外臺》十八卷外，有婦人卒死中毒諸條，當在十八卷以外。又或爲仲景《婦人方》與仲景《食經》。

《翼》本與《千金》九、十兩卷文連接，無重復。《千金》九卷在前，《翼》本在中，《千金》十卷在後。《翼》本「太陽」篇與《千金》九卷文重者，皆後人所補。

《翼》本不傳仲景《要方》。《外臺》所稱要方，皆在《千金》九卷，《翼》本無。《千金》九卷方後人旁記「江南諸師秘仲景要方不傳」，即指《翼》本孤行而言。

成本出《翼》，而首卷《序例》則出《千金》九卷。成本蓋合《千金》與《翼》而成。「可不可」其開首各條，亦出《千金》。

《翼》本「太陽」篇與《千金》重見者，不列方，不加注，低一格書之，詳其已見《千金》前篇。

發汗、膏散圓文詳華氏、《病源》、《外臺》，《翼》本無膏散圓三例。

《外臺》序例引《九卷》「熱病死候」有九條，《翼》本無。

《千金》、《外臺》序例，華佗、仲景、叔和詳因時因地異方之例，《翼》本無。後人株守經文，生種種謬説。

解表、解外、不解、發汗諸條，皆指解肌湯，《翼》本無此方。

華氏條發汗至再三，不得已，乃用湯。《翼》本首即用湯。《千金》「發汗湯例」凡云可發汗而無湯者，圓散亦可用，要以汗出爲解。

《千金》發汗湯有三解肌湯，《翼》本無此方，非完書。

《翼》序汗吐以下三例爲正對方，文在《千金》九卷，《翼》本無。

程氏云：「本論具有治雜病之方法。」柯氏云：「凡條中不貫傷寒者，皆是雜病論。」日本内藤著有專書，然謂《千金》爲專治傷寒病，《翼》本兼雜證則可，如合而稱之，則無以處《金匱》。叔和輯「可不可」，仲景有原文，不盡出「三陰三陽」篇中，文在《千金》九卷，《翼》本無。

叔和所稱「三陰三陽」篇，即《翼》本「六經」正文。《翼》本專爲此門，無首尾。

桂枝本爲解肌，謂桂枝爲解肌，音誤，《翼》本無此方名。《千金》解肌湯三，《外臺》解肌湯七，亦如承氣，非一方所盡。承氣有四方，解肌古方共十餘，《傷寒》首詳汗法，非一桂枝、麻黄所能盡，而《翼》本無。

「辟温」序例有明文，《肘後》、《病源》、《外臺》、《醫心》、龐、朱、常皆詳，《翼》本無。

萎蕤湯出《千金》，「辟疫」龐、朱皆有，《翼》本無。成本「太陽」篇中風温乃引《千金》文，而誤脱尤甚。

時行文詳《序例》，華氏、仲景同。由《肘後》至龐、朱，皆有其文，《翼》本無。

《外臺》傷寒共四卷，首同《千金》九卷，爲《翼》本所佚；二卷略同《翼》本；三卷「天時」、四卷「温」及「疫瘴」，皆《翼》本所無。北宋以前皆有，郭本亦有。

《脈經》下至龐、朱、郭，皆有温熱病原文，《翼》本無。

《脈經》下至龐、朱、郭，皆有熱病陰陽交原文，《翼》本無。

百一十三方，三百九十三證，乃指「三陰三陽」篇而言，佚方佚證尚多。陳氏《活人書》以百十三方爲正方，外有雜方二十六首，《千金要方》全在。

《翼》本宜汗、宜吐、宜下，其首皆《千金》三例，下乃《脈經》輯補。

《翼》九與《千金》九卷方不宜重出。今本重出，皆後人析補。凡重出者，低一格；據《翼》補《千金》者，則删之。《千金》汗、吐、下後方，當依《脈經》作汗以後方，汗以後在《千金》九卷汗、吐、下後方，今在《翼》本末。《千金》汗湯當以三解肌湯爲首。汗例當在膏散圓前。

「陽旦」、「陰旦」當作「陽亡」、「陰亡」，《翼》本無。

據《脈經》本，汗以後方、汗、吐、下後方皆爲壞病專篇。不當分入六經。

汗、吐、下後方條，各本不同，今校定。

《外臺》桂枝湯在第二卷，指《千金》解肌湯而言，《翼》從三卷始。《千金》宜下例爲後人所亂。當以少陰承氣爲主，乃據經次先抵當湯。

王刻《翼》本多脱條誤文。今從元大德本。

《翼》首之桂枝、麻黄、大青龍，皆兼雜證法，非傷寒正對汗方。正對方在《千金》。《千金》、《外臺》廿餘解肌湯，分治五種四時病及時行瘟疫。大寒大熱方各不同，因病而異，後來疑桂、麻各説，不攻自破。

《千金》首重發汗，預製膏散圓湯，首解肌三方，則傷寒不成大病，《翼》無。詳此則傷寒無重病，無死證。

《千金》汗、吐、下三例，《翼》稱爲正對方。《翼》乃汗、吐、下後方，皆兼雜病。汗、吐、下外方，皆兼雜證。仲景原文，首一二卷傷寒正對法，在《千金》九卷汗、吐、下後兼雜病法；由三卷至十卷，爲《翼》本「六經」篇；專治雜病八卷，爲今本《金匱》。

成本出於《翼》變亂羼補考條目


《翼》爲《傷寒》之「三陰三陽」專篇，兼詳六經雜證，殘缺之本，原非完書。成專守《翼》本，又從而變亂之，最爲謬誤。特宋元後注本，惟成最盛行耳。張隱菴、陳修園乃以爲仲景之元本，丹波《輯義》主宋板，亦詳其節目之次序，不知趙板即成刻之别本，非真北宋校本。今别編古本，而於成本之淵源，詳列於左。趙序明云用成注，丹波説大誤。

劉廉夫、《輯義》凡例，《玉函經》亦是《傷寒》之别本，同體而異名。《玉函經》與《翼》本大同者，蓋從唐以前傳之，大抵與《千金》、《翼》所援同。

宋校稱總廿二篇，合三百九十七法，除重復，有百十二方。據《翼》本而言，成本篇目、方證同。

《翼》本外溢出十餘條，多屬羼補謬誤，非《傷寒》原文。

成本所無《翼》本十餘條，皆屬脱漏。

痓濕暍在「太陽」篇前，同《翼》。

汗、吐、下後方目同《翼》，而以其文散入各篇，遂至有目無書。今以爲專篇，凡散見之文不注，特詳其所見。

删去「太陽」篇七法，原目分爲上、中、下三篇，變亂舊次。

成本於《翼》本，陽明以下多同，惟「太陽」篇羼亂最甚。

取雜病霍亂入傷寒，與《翼》本同。

於《千金》、《外臺》總例删去姓名。叔和只三條去姓名，使人疑全爲叔和語。龐、朱皆有叔和姓名。

於《千金方》、《外臺》總例佚脱華佗，與仲景同條而别見《明理論》。後人傳經之説，由此致誤。龐氏引華佗法甚詳。《外臺》序例引《九卷》即《靈樞》。熱病死候有九，成本無此條，亦無温熱天行病門目。

於《千金》、《外臺》總例羼入後人語，非二家所有。

《翼》本無解肌、萎蕤、大青各方，及温熱時行等病目。

龐、朱、郭本猶旁參别本，成乃據《翼》本，盡删《傷寒》首尾原文。

《千金》九卷汗、吐、下三例，爲仲景原文。成本不用《翼》本。《脈經》十五章專詳汗、吐、下，此較《翼》本爲優。

仲景僞序，唐本無，龐已有，成仍其誤。

《辨脈》、《平脈》二篇，北宋本無，成乃附注，冒稱仲景原文。

南宋郭本猶有温熱病、陰陽交，成本乃誤爲風温。

北宋校本早亡，趙刻即成本，獨存其序。丹波亦誤指趙刻本爲林校本。

《聖濟》出北宋末，所論多與成説相反。

《翼》本雖合方藥，見《翼》傷寒方序。猶屬「三陰三陽」之舊，成本所變亂，皆屬謬誤。

方、喻、程改成本立三綱，又襲《翼》序改本之誤。《翼》序一曰汗、二曰吐、三曰下，本據《千金》九卷三例而言。《翼》本「六經」篇實汗、吐、下後方。後人據《翼》本書太陽七法目次，改爲一曰桂枝、二曰麻黄、三曰青龍者，誤也。

明清以下，各本變易成本，誤中又誤，不可究詰。

發汗、吐、下後雜病方，龐本猶有五十一首。此當同《翼》本，成本無。

成本「可不可」，桂枝當讀作解肌，麻黄當讀作麻黄解肌，葛根亦同。汗、吐、下後方，當據《翼》本爲專篇，列《翼》本首，不宜分散六經。

「三陰三陽」專爲雜病而出，汗、吐、下三法不分經。柯氏、日本内藤已有明説。

《傷寒》正對法在《千金》九卷，成本全爲兼法。分《傷寒》，兼雜證；若《金匱》，純雜證。

成本於《千金》獨取總例，以補《翼》本之缺。喻氏乃云不須序例，大誤。

神丹、青散、赤散、雪煎、藜蘆，華氏、仲景所論之方，《翼》、成無。專守成本，則《肘後》及《外臺》諸不在《翼》本之方論，皆可禁絶。

元明以後，成本孤行，諸家拘泥殘捝，所以流毒無窮。

宋葉氏《避暑録話》
 

注



 語謬，所以釀成本孤行之毒焰。謂「孫真人著《千金》時，未見仲景原書，著《千金翼》時，乃得仲景原文。故《翼》全書中論傷寒者過半」云云，所以後人棄《千金》而宗《翼》本也。

《千金》九卷「江南諸師秘仲景要方不傳」十一字後，師記注：「非孫氏原文。」《千金》著書，無十一字爲一條者，且此乃全書大例，不應於卷末方後灸前，羼此十一字，後人以成本爲真古完本，此二説害之也。

朱本有《千金》九卷論方，《翼》本無，成同。

朱本有熱温、熱暑、濕病，《翼》本無，成同。

郭氏《補亡》南宋本，較成本門目幾過其半。



注
 　避暑録話：原無「話」字。按此指宋葉夢得《避暑録話》，據補。下同。








傷寒古本考《外臺秘要》中唐本




卷一
 同《千金》九卷。

諸論傷寒八家，合一十六首

諸傷寒日數、病源並方廿一首

《肘後》方七首

《深師》方四首

《小品》方四首

《集驗》方五首

《千金》方六首

《千金翼》方十三首

崔氏方十五首

張文仲方十首

古今録驗方八首

雜療傷寒湯散丸方八首並是《論》之所要。


卷二
 同《翼》本九、十。

中風傷寒方九首《病源》「中風」二字在「傷寒」上。

傷寒結胸方七首每病皆冠「傷寒」二字，與《病源》、《聖濟》同，爲傷寒兼雜證。

傷寒嘔噦方八首以下皆非傷寒本病。

傷寒吐唾血反下血方三首

傷寒衄血方四首

傷寒煩渴方九首

傷寒癖實及宿食不消方二首

傷寒春咳嗽方三首

傷寒攻目生瘡兼赤白翳方六首

傷寒口瘡方二首

傷寒手足欲脱疼痛方八首

傷寒虚羸方四首

傷寒不得眠方四首

傷寒小便不利方九首

傷寒下痢及膿血黄赤方十六首

傷寒
 瘡方十首

傷寒陰陽易方八首

傷寒勞復食復方廿六首

傷寒百合病方七首以下見《金匱》。

傷寒狐惑病方四首


卷三
 病目與治法皆同《傷寒》，今補弟十一卷。

天行發汗等方四十二首

天行病許仁則方七首

天行嘔逆方七首

天行嘔啘方七首

天行咽喉病方二首

天行衄血方四首

天行口瘡及口乾苦方四首

天行咳嗽方三首

天行發斑方三首

天行發瘡豌豆疱瘡。方十六首

天行虚煩方二首

天行狂語方三首

天行熱毒攻手足方五首

天行大小便不通脹滿澀。方四首

天行熱利及諸利方四首

天行
 瘡方八首

天行陰陽二方方二首

天行虚羸方二首

天行瘥後禁忌方二首

天行勞復食復
 

注



 方六首

天行瘥後勞發方五首許仁則。


卷四
 今補第八卷。

温病論病源二首

辟温方二十一首

斷温令不相染方二首

温病噦方四首

温病渴方二首

温病發斑方七首

温病勞復方四首

諸黄方十三首以下見《金匱》。

急黄方六首

黄疸方十三首

黄疸徧身方十一首

癊黄方三首

黄疸小便不利反腹滿喘方二首

黄汗方三首

女勞疸方四首

黑疸方三首

酒疸方七首

穀疸方三首

許仁則療諸黄方八首

雜黄疸三首

按：《外臺》録仲景書共四卷，一卷如《千金》九，二卷如《翼》本傷寒兼雜病，三卷爲天行，四卷温熱及雜病。故多與《金匱》同，其卷數次第，詳日本丹波《輯義》條中。



注
 　復：原作「後」，據《外臺秘要》卷三改。








傷寒古本考唐初本




上帙
 《千金》九卷。

傷寒例第一以上補首卷。○《小品》引《經》言、華佗、王叔和、陳廪丘、孫真人論。

辟温第二治瘴霧氣附。○今移十三卷。○方六首。

傷寒膏第三方三首。

發汗散第四方十一首。

發汗丸第五舊本在湯後，今移湯前。○方二首。○以上補卷。

發汗湯第六以下三例補爲第二卷。

宜吐第七例一首，證五條，方七首。

宜下第八例一首，證十二條，方八首。附《金匱》汗、吐、下、可不可。

發汗吐下後第九


中帙
 「三陰三陽」篇，出《翼》本九十卷。

太陽篇

太陽病用桂枝法第一三十七證，方五首。○舊合痙濕暍共爲五十七首，今除十五條。

太陽病用麻黄法第二一十六證，方二首。

太陽病用青龍法第三四證，方二首。

太陽病用柴胡法第四一十五證，方七首。

太陽病用承氣法第五九證，方四首。

太陽病用陷胸法第六三十一證，方一十六首。

太陽病用雜療法第七二十證，方一十三首。

陽明病狀第八七十五證，方十一首。

少陽病狀第九九證。○以上《翼》本九卷。

太陰病狀第一八證，方二首。

少陰病狀第二四十五證，方十六首。○四十五證皆冠「少陰」字，無傷寒明文。

厥陰病狀第三厥利嘔噦附。○正文止三首，以上爲三陰三陽正篇，附皆《金匱》文。○五十六證，除三條。

傷寒宜忌第四十五章，此出《脈經》。

發汗吐下後第五

霍亂病狀第六《脈經》、《金匱》舊目有此，後人移附。

陰陽病已復勞復第七《千金》十卷多同。


下帙
 出《千金》十卷。

傷寒雜治第一論一首，方十一，灸法一首。

熱毒、三方。温熱，今補八、九卷。嘔噦、《金匱》有，《翼》無。○《四方厥陰篇》附。攻手足、《巢源》、《聖濟》同。○六方。毒腫、一方。斑出、《翼》無，《巢源》、《聖濟》有。○一方。豌豆瘡、《肘後》、《巢源》同。○十六方。鼻衄、《金匱》有二方。喉閉、《金匱》有二方。口苦、一方。口乾、一方。下利、厥陰附，五方。《金匱》有。虚腫、四方。汗不止。盗汗附，八方。

勞復第二食忌、陰陽易、理髮附。○《翼》本有。論二首，食忌九條，方二十一首。

百合第三《金匱》有。○論二首，方七首。

傷寒不發汗變成狐惑第四《金匱》有。○論一首，方三首。

傷寒發黄第五《金匱》有。○論一首，證五條，方三十四首，灸圈三首。

温瘧第六《金匱》有。○論一首，方卅四，灸刺法十九首，禳瘧法一首。

溪毒證第七射工毒。

按：《千金》與《翼》本傷寒各二卷，同在九、十。蓋《千金》九卷爲上帙，《翼》本九、十兩卷爲中帙，《千金》十卷爲下帙，合之則爲仲景全書。故上帙爲傷寒正對方，中帙叔和所稱「三陰三陽」篇，傷寒兼雜病。下帙則温熱與雜病，故多同《金匱》。《病源》、《外臺》所見皆爲此本。葉氏《避暑録》以孫著《千金》時未見仲景書，著《翼》時乃得仲景書，故論《傷寒》者過半皆誤説。

校點説明



《傷寒平議》評論共涉及八家，分别是陳修園《傷寒論淺注凡例》、《讀法》，張隱庵《傷寒集注凡例》，柯韻伯《傷寒注總論》、《傷寒翼》，黄坤載《傷寒説意》，錢天來《溯源集》，喻嘉言《尚論篇》、《瘟（當作温）證平議》，王安道《溯洄集》，郭雍《傷寒補正》。後附廖平《瘟（當作温）疫平議》、日本丹波元堅《傷寒述》。廖平對所列諸家傷寒之説皆有評述，並發表自己的看法。如評陳修園《傷寒論淺注》「陳氏醫學骨董氣太重」，「於傷寒所得甚浮淺」；張隱菴《傷寒集注》「不及（日本）丹波詳確」；柯韻伯《傷寒注》「最得古義，特不讀古書，未詳經旨」；黄坤載《傷寒説意》「不知寒爲冬病，風爲春病，二氣不同，得病自異，較喻嘉言尤荒唐」。推崇日本丹波元堅《金匱述義》據新得《醫心方》及續得醫書采集，「頗爲精審」；而《傷寒述義》一書，「節目條件最爲用心，頗多可采，至其總論綱領，則無一不誤」。廖平所論多有理據，批評頗能中肯綮。是書曾連載於《國學薈編》一九一六年第十、十一、十二期，一九一七年第一、三、六、八期。民國六年（一九一七）四川存古書局刊行，收入《六譯館叢書》，民國十二年（一九二三）重印。今即以該本爲底本進行點校。







陳修園《傷寒論淺注》凡例
 


注








一、仲景書本於《内經》，法於《伊尹》，

陳氏醫學骨董氣太重，如《運氣》、《神農本草》、《伊尹湯液》，全不知託古之義。


 《漢·藝文志》及皇甫謐之言可考。蓋《内經》詳於鍼灸，

《内經》亦有十一方。


 湯液治疾始自伊尹，扁鵲、倉公因之，

不專用湯藥。


 至仲景耑以藥方

仲景何嘗專用藥方，言刺灸者未之見耶？


 爲治，而集羣聖之大成。

就所説仲景特主湯液一派，何以集大成？「羣聖」又指何人？


 醫門之仲景，即儒門之孔子，

序中言「不能生知，願學知」，比儗不倫。


 但其文義高古，往往意在文字之外，注家不得其解，疑爲王叔和變亂，

言叔和變亂者，皆誤讀「編次」二字。


 而不知叔和生於晉代，與仲景相去未遠，何至原書無存耶？

《甲乙》序説本有原書，叔和編次者，《脈經》耳。《脈經》之僞卷，此數語亦足破之。


 若仲景另有原書，

本有。


 叔和何能盡没？以至今日之所存者，

此後人以《脈經》附《傷寒》耳。


 僅有叔和之

此乃誤説。


 編次耶？

叔和編次乃《脈經》耳。


 要知「平脈」、「辨脈」、

二卷僞書出宋以後。


 「傷寒例」、「諸可與」、「不可與」等篇，爲王叔和所增。

原在《脈經》中，後取之附《傷寒》。


 增之欲補其詳，非有意變亂也。

此説是。


 然仲景即儒門之孔子也，

此等門面語可删。


 爲叔和者亦游、夏不能贊一詞耳，兹故於其所增删之。

竟以序例、「可不可」與「平」、「辨」視同一律，亦可謂不辨五穀矣。




一、叔和編次《傷寒論》，

《脈經》。


 有功千古，增入諸篇，不書其名，王道安惜之，

此成本乃爾，叔和何從知之？


 然自辨其「太陽病脈證」篇至「勞復」止，皆仲景原文，

不考古本，競以成本作爲仲景之手録，大誤。本以《千金》與《翼》最古，成本出南宋以後。


 其章節起止照應。王肯堂謂神龍出没，首尾相顧，鱗甲森然，

各就其本立説，皆有此語。


 兹刻不敢增減一字，移换一節。

用成本則省事，此何必張皇。○成本出《翼》而竄亂之，誤以爲真古本。




一、成無己注後諸家皆有移易。若陶節庵、

《六書》。


 張氏《景岳全書》、程山齡輩無論矣，

不注全書。


 而方中行、

《條辨》。


 程郊倩、

《後條辨》。


 喻嘉言、

《寓意草》。程氏《後條辨》有成、方、喻及己四本異同表，今已附刊。


 程扶生、魏念庭、柯韻伯注，

以方爲次，不依原文。


 皆有文學、有識見之人，而敢擅改。

諸本異同，在今非其所急。《千金》、《外臺》已不必盡同，何論成本。


 皆由前人謂《傷寒論》非仲景原文，

此「叔和編次」一語之誤。


 先入爲主，遂於深奥不能解之處，不自咎其學之淺，

凡各本次第之所由分，卻不因此。


 竟歸咎於叔和編次之非。

「叔和編次」一語出《甲乙·序》，本謂仲景自有原文，叔和編次仲景以爲《脈經》，不謂仲景無成書，由叔和始著録也。後人因此遂致生無限葛藤。


 遂割章分句，挪前换後，以成一篇暢達文字，如詩家之集李、集杜，雖皆李、杜句，究竟非李、杜詩也。

亦未必然，總之用成本但云「用成本」三字足矣，何必衍此空論。


 余觀學者從仲景原文，

「仲景原文」四字談何容易。用成本亦取其近古，然止半部耳。若《千金》之首一二卷，則宋以後無人讀之。


 細心體認，方知諸家之互相詆駁者終無一當也。

《翼》本止爲「三陰」、「三陽」篇，專詳六經耳。若要方三法、正對三例，全在《千金》本。




一、宣聖云：「信而好古。」成無己注《傷寒論》，不敢稍參意見而增删移易，

不知與舊本不同者多。


 蓋好由於信也。後輩不得仲景之旨，遂疑王叔和之誤，以致增爲三大綱

《千金翼》如此。


 之説。

後來誤説，何止三條。


 傳經爲熱、直中爲寒之論，

以下不出論。


 今古、南北、貴賤之分，

此説如何可駁？棄古方非，泥古方亦非。修園博好古之名，所讀尚屬死書也。


 三時正冬之異，種種繆妄，

各明一義，不爲謬妄。


 皆由不信故也。

所謂讀死書，如杜征南之於《左傳》，死於句下。


 惟張隱菴、張令韶二家俱從原文注解，

何足矜貴。


 雖間有矯枉過正處，而闡發五運六氣、

此爲附會。


 陰陽交會之理，

天學正宗，醫家所略。


 恰與仲景自序撰用《素問》、《九卷》、《陰陽大論》之旨吻合。

又不知《素問》本無此數卷，全本亦無。


 余最佩服。今照二家分其章節，原文中襯以小注，

此則童子進學解之法，謬種流傳，浸及醫學，仲景之書如何可以童蒙法解？


 俱以二家之説爲主，而間有未甚愜心者，另於方中行、喻嘉言各家中嚴其采擇以補之。蓋以各家於仲景原文前者後之，後者前之，

此諸本之自作。


 字句、藥品任意增減改易，

古本相傳已多如此，今據一成本歸罪於諸家，大誤。


 既非全璧，而分條注釋，精思穎悟，不無碎金，總期於經旨明暢而後已。

成本之謬誤，説詳《古本考》。




一、仲景《傷寒論》即《内經》

《熱病論》。


 所言三陰三陽，各因其藏脈之理。二張會全部《内經》，以爲注解。

以全部言，有得有失。


 余百讀之後，神明以浹。

二張之書何必如此矜張？總之胸無所得，欲依託權門，以二家爲冰山。


 幾不知我即古人，

此皆欺人語。


 古人即我，故每節總注，或注其名，或止注述字，不拘拘以形迹論也。至於各家有一得之處，必注其姓名，蓋以作家苦心，不容没也。

其注之淺陋乖僻，爲諸家之最。




一、
 

注



 是書雖論傷寒，而百病皆在其中。

讀《傷寒》一部，便欲屏棄各書不讀，謂可通治百病，此爲一大惡派，學之者死。


 内而藏府，外而形身，以及血氣之生始，經俞之會通，神機之出入，陰陽

《傷寒》中實不言此，推衍空理所致。


 之變易，六氣之循環，五運之生制
 

注



 ，上下之交合，水火之相濟，熱實寒虚，温清補瀉，無不悉備。

大言欺人，實則所説空言虚理，《傷寒》之可貴全不在此。若所言皆魔道，不能自脱，又欲迷人。


 且疾病千端，治法萬變，統於六經之中，即吾道一以貫之之義。

言《傷寒》者，以六經爲迷陣。


 若讀《靈》、《素》、《難經》，不於此求其實用，

所言多難實用。


 恐墮入張景岳一流。

作者乃詆景岳，可謂不自量矣。


 以「陰陽」二字，説到《周易》，説到音律，

作者之演運氣，更彌近理，而大亂真矣。


 並及仙釋，

此亦醫家通病。


 毫無下手工夫，

駁景岳太甚。日本丹波《靈》、《素》二《識》於景岳所采最多。以醫推於《易》、律吕，張别爲一書，以廣其意，至於解經，並不濫及。其有下手處，作者恐適未見耳。


 止以人參、地黄自數錢以及兩數，爲真陰真陽之主藥，遺害無所底止。

此别自一事。凡立方，自利言之則皆利，自害言之則皆害，自古無無弊之法，誤讀《傷寒》而死人者，不知凡幾，不能罪仲景也。今日修園之方，非舊日之景岳乎？


 急讀此書，便知悔悟。

修園偏於熱。




一、此書原文中襯以小注，祇求經旨明暢，絶不敢騖及高遠，致讀者有涉海問津之嘆。

不過中多不可解之語，以其唱十八扯耳。


 唯是漢文語短味長，

以爲周秦古書，亦未爲不可。


 往往於一二虚字中寓其實理，且於無字中運其全神。余襯以小注，采各家之精華，約之於一言一字，讀者最宜於此處着眼。

一、余前刻數種采集固多，而獨出己見者亦復不少。惟此刻以二張爲主，又博采各家獨出之言，融會大旨而爲小注，去取則有之，杜撰則無也。

能杜撰則可貴矣。千古英雄莫不由杜撰出，特惜其無杜撰之才學耳。




一、《傷寒論》及《金匱》諸方，出自上古及《伊尹湯液》，明造化之機，探陰陽之本，所有分兩煮法服等法，差之一粒，即大相徑庭。余另有《長沙方法歌》六卷附後。

一、《傷寒論》晉太醫令王叔和編次，

誤。仲景自有原書，叔和撰次之爲《脈經》。仲景既無書，叔和又從何編次？豈如鄒夾云有師無書乎？語出《甲乙》序，可以覆按。


 宋臣林億等校正，

北宋校書，成注出於南宋。今宋新校正本不傳，校語時見於他書。宋校本經非成本。《千金翼》無序例，《千金》首論「例」，《外臺》同。


 聊攝成無己注解。

地已入金，故題金。


 此爲原本。

以成爲原本，誤。謂爲有注之初本可耳。《補亡》本與成相先後，南北通行此二本。


 如「辨脈」、「平脈」、

二卷僞書。


 序例，前賢謂其出於叔和之手，余細繹文義，與「六經」篇不同。

《脈經》文。


 至於「諸可」與「不可」篇，余以叔和之言定之。

其實序例中亦有叔和自定語，偶失檢耳。


 叔和云：「夫以疾病至急，倉卒尋按，要者難得，故重集可與不可方治，列之篇後。」其爲叔和所作無疑。兹余於叔和所增入者，悉去之，

「敘」、「例」、「可」、「不可」同爲《脈經》文，後人取以附入《傷寒》。而《脈經》中「可」、「不可」猶有完本，《金匱》諸脈法亦全在其中，即叔和編次仲景之實事也。所説皆失實。


 去之所以存其真也。

此即方、喻、程之舊説。用其法而殺其人，且高自位置，可笑孰甚。




陳氏於傷寒所得甚浮淺。

《淺注》取村塾蒙童《四書進學解》體裁以注《傷寒》，是爲魔道。仲景書豈可以童蒙法解之者？只此一端。其淺陋可見。

動言仲景原文、伊尹湯液法、五運六氣、孔子聖經云云，此皆門外張皇語，深於《傷寒》學者不如此也。

看其淺注「首太陽之爲病」一條，已不敢再看。一云：「太陽主人身最外一層，有經之爲病，氣之爲病。」何以爲氣？《内經》云：「太陽之上，寒水主之。」又云：「其病有因風而惡寒，有不因風而惡寒。」又人身八萬四千毛竅，太陽外衛之氣。既不知惡風、惡寒之爲二證，「太陽外衛」四字不知由何得之？據寒水司令以解傷寒，去題何只萬里？承僞踵誤，捏造謡言，直謂不辨菽麥可也。

成本誤亂《翼》本，又止全書中部，説詳《古本考》。

《翼》本因雜證乃詳六經，後來囿於六經，穿鑿附會，皆爲謬誤。説詳《千金補》卷。




陳修園《傷寒淺注》讀法


十二條，删二、三運氣兩條，今存十條。







仲景《傷寒論》六經，與《内經
 

注



 ·熱病論》六經宜分别讀。

或以傷寒即熱病。日本丹波以熱病與傷寒異，均爲誤説。熱寒自異，然《熱病論》凡與《傷寒》同者，皆冠有「傷寒」字樣。其餘二篇，專言熱病，此論則寒熱雜見也。




王叔和引《熱病論》文爲序例，冠於《傷寒論》之首。

仲景書本祖此篇，如爲經作傳，序例引之是也。


 而論中之旨，反因以晦。

好爲大言，其實無所見。


 甚矣，著作之難也！

以下二三兩條論運氣，别有專説，故删之。




程郊倩云：經猶言界也，經界既正，則彼此輒可分疆；經猶言常也，經常既定，則徙更輒可窮變。

仲景立方，止據常言，至於用方，則隨時、隨地、隨人變化。必謂《傷寒》不可用於南方與今時者固非；若拘泥《傷寒》，以爲其方可治百病，不必另立新方者亦非。


 六經署而表裏分，陰陽劃矣。凡處虚實寒温之來，雖不一其病，務使經署分明，則統轄在我。

有通有别，先别後通可也。


 不難從經氣淺而淺之，深而深之，亦不難從經氣淺而深之，深而淺之。

解《傷寒》須明確切當，不可作禪語。




六經之爲病，仲景各有提綱。

共爲三十六日，各互見一日，舊提綱之説，過於囫圇。「提綱」二字，相承舊説，頗似《四書題鏡》，八比家心理，以之證經全不合，誤人多矣。


 太陽以「脈浮頭痛項强惡寒」八字提綱；

詳始一日，略下五日。


 陽明「胃虚實」三字提綱；

此何得爲提綱？當以《内經》「身熱而鼻乾」。詳二日病，一三四五六日略。


 少陽以「口苦咽乾目眩」

《内經》作「胸脇痛耳聾」。


 六字提綱；

詳三日病，略一二四五六日病。


 太陰以「腹滿而吐，食不下，自利益甚，時

 腹自痛，若下之，

此乃言醫誤矣，何以爲提綱？


 必胸下堅鞕」

《内經》作「腹滿而嗌乾」五字。


 二十三字提綱；

詳太陰四日病，略太陰一二三五六病。豈有以二十三字爲提綱之理？不過篇中一條。


 少陰以「脈微細但欲寐」六字

《内經》作「口熱舌乾而渴」六字。


 提綱；

詳少陰五日病，略一二三四六日不言。


 厥陰以「消渴，氣上撞心，心中疼熱，飢而欲食，食則吐蚘，下之初不止」二十四字

《内經》作「煩滿而囊縮」五字。


 提綱。

詳厥陰六日病，以上皆略。


 以提綱爲主，

本經分日之證。


 參以論中兼見之證，

每經再加以五日考，如三陰之汗證爲前三證，三陽之下證爲陽經五六日病，各經吐證皆屬第四日故。


 無遁情矣。

自唐宋以後，皆以每經互文示例之一日病以爲綱要，後人提綱之説尤與《内經》不合，皆誤。




程郊倩云：仲景六經條中不但從脈證

二字顛倒。染《脈訣》氣習太深。


 上認病，

仲景先定證，然後以脈考其虚實，以脈認病，乃《難經》以後之誤説。


 要人兼審其病情。太陽曰惡寒，陽明曰惡熱，少陽曰喜嘔，太陰曰食不下，少陰曰但欲寐，厥陰曰不欲食，凡此皆病情也。

以病情言，可備一説。




柯韻伯云：

此條分六經發熱。


 太陽爲先天之巨陽，

「先天」字下得怪。蓋不解《内經》先天、後天之義，又從宋人轉入俗説之先後天。


 其發熱於營衛，

此等語囫圇。


 故一身手足壯熱。陽明乃太、少兩陽相合之陽，

不可十八扯，兩陽合明有别解。


 其熱發於肌肉，

專説此二字可也。


 故蒸蒸發熱。

二日在膚，如何可以劃分？試讀「太陽」篇，各種俱有。


 少陽爲半表半裏

四字流俗相傳之誤，以爲傳經則少陽外二内三，然終不得爲半表半裏。古有半陰半陽之説，太陽在背爲陽，陽明在腹爲陰，少陽行身之側，在背腹之間，故有半陰半陽，亦爲誤説，不可從。


 之陽，

半表半裏指病言，少陽何能在表裏之間？


 其熱發於腠理，時開時闔，故往來寒熱，此三陽發熱之差别也。

太陽亦有此證。


 太陰爲至陰，

讀《内經》不許斷章取義。


 無熱可發，

此則大誤。


 因爲胃行津液以灌四旁，

言經府病，不必率引五藏，陳言通套語。


 故得主四肢，而發熱於手足，

三陰無發熱，則亦無汗藥矣。既有汗藥，則必亦有熱時，互文見義。故三陰略於表證耳，不可死於句下。


 所以太陰傷寒手足自温，

言此皆内因，不作表證解。


 太陰中風，四肢煩疼耳。少陰爲封蟄之本，若少陰不降，則坎陽無蔽，

此等語似深妙，實淺陋。


 故有受風而脈沈、

經云「五日少陰受之」云云，指少陰病第五日耳，初三日脈亦浮，同三陽，故有汗解之證。三陽入裏，脈亦沈，此爲大例。其中小小區别，更宜細考。


 發熱者，

獨少陰有熱耶？


 或始無表熱，八九日來熱入膀胱，

抵當乃有此説。


 致一身手足盡熱者。

誤中又誤。


 厥陰

以爲三陰皆有發熱，足證流俗之誤説，以三經本篇有表藥可知。


 當兩陰兩盡，一陽初生，

不宜抛文，老實説爲佳。


 其傷寒也，有從陰而先厥後熱者，從陽而先熱後厥者，或陽退而熱多厥少，或陽退而熱少厥多，或陰陽和而厥與熱相應者，是三陰發熱之差别也。

厥爲雜病，乃附併《金匱》語，非《傷寒》原文。




高士宗云：

引此論惡寒。


 熱，陽氣也；

風亦陽氣。


 寒，陰氣也。

《傷寒》以惡風、惡寒分爲兩病。傷寒惡寒，傷風惡風，俗説多蒙混，非也。


 惡寒者，周身毛竅不得陽氣之衛外，故皮毛嗇嗇然灑淅也。人周身八萬四千毛竅。

皮主肺，不由膀胱統轄，風寒由皮、膚而入，説詳《五診篇》。凡六經得病，皆始於皮、膚，以皮屬太陽，最爲大誤。試詳《五診》與華氏法，其誤自見。○此傷寒一魔。


 太陽，衛外之氣也，

此句出何經典？


 若病太陽之氣，

經病何必牽涉「氣」字？


 則通體惡寒。

六經同。


 從頭項而至背膂，

因邪中其經，乃自獨病，故病所在，即本經所循。


 太陽循行之經也，

二句不誤。


 若病太陽之經，

直以經氣分爲二門，此又白晝見鬼。


 則其背惡寒，

不止背。


 惡寒之外又有身寒。

此非皮病内因矣。


 身寒者，著衣重複而身常寒，乃三焦火熱之氣不能温肌肉也。

温肌肉必待三焦火熱，亦出俗説。


 本論云「形冷惡寒者，此三焦傷也」，

有别義。


 即身寒之謂也。

《靈樞·本藏篇》云：「三焦、膀胱者，

《十二官相使篇》，三焦、膀胱之文當互易。○三焦爲包絡之府，膀胱爲腎之府，經傳明文已數十見矣。○以五藏六府言之，互配之後剩三焦一府，以五藏不數包絡，故以三焦附膀胱而言，此經明文。


 腠理毫毛

診皮，《五診》詳矣。


 其應。」是太陽

當爲三焦精液氣化之汗。


 又主通體之毫，而爲膚之次一層，

此移華氏皮於太陽。


 故必首傷太陽也。

三焦主津液氣化能出，所謂汗也。後人因「氣化」句，誤以移之膀胱，此又不解經文之誤。且以三焦出汗之職守移之膀胱，歧中又歧。然此事之誤，已千餘年矣。


 然亦有不從太陽，

以下又傳經之誤説。


 而竟至陽明、少陽以及於三陰者。張令韶注云：「此又值三陰三陽所主之部位而受之也。」

張説亦誤。


 《靈樞·病形篇》云：「中於面則下陽明，中於項則下太陽，中於頰則下少陽，其中於膺背、兩脇，亦中其經。」又曰：「中於陰者，常從
 臂始。」此皆不必拘於首傷太陽也。柯韻伯云：「本論太陽受邪，有中項、中背之别。中項則頭項强痛，中背則背强几几也。陽明有中膺、中面之别。中面則目痛鼻乾，中膺則胸中痞鞕也。」少陽有中頰、中脇之别，中頰則口苦咽乾，中脇則脇下痞鞕也。此岐伯「中陽溜經」之義。

四字又不通。


 其云：「邪中於陰，從
 臂始，奈何？謂邪自經及藏，藏氣實而不能容，則邪還於府。故本論三陰皆有自利證，是寒邪還府也。

卻非如是解。


 三陰皆有可下證，是熱邪還府也。」此岐伯「中陰溜府」

 之義。

邪客指直中言，還府則非藏病矣。「溜府」與「溜經」對舉，所説有誤。




張令韶云：傳經之法，

傳經説，柯韻伯已駁之，不足論。


 一日太陽，

先讀此「日」爲「曰」字，以後再求詳説。


 二日陽明，三日少陽，四日太陰，五日少陰，六日厥陰，六氣以次相傳，周而復始，一定不移，

決無此説。


 此氣傳

必扯「氣」因此耶？


 而非病傳也。

夢中又夢。


 本太陽病不解，或入於陽，或入於陰，不拘時日，無分次第，

二句好，何不專詳此義？


 如傳

中。


 於陽明，則見陽明證，傳

中。


 於少陽，則見少陽證，傳

中。


 於三陰，則見三陰證。

陽證如何能傳陰？凡言傳，自然而傳。醫誤壞證，不得言傳。


 論所謂陽明、少陽證不見者，爲不傳也。

此指胃、胸言，邪由表入裏，爲傳本義。


 傷寒三日，三陽爲盡，三陰當受邪，

華氏之表裏六層。


 其人反能食而不嘔者，

病不入胸、腹、胃。


 此爲三陰不受邪也，此病邪之傳也。

陰指裏證。


 須知正氣之相傳，自有定期，

不説此一層，少一糾葛。


 病邪之相傳，隨其證而治之，而不必拘於日數，此傳經之大關目也。不然，

以下當是駁再作經之説，而文不備，當有脱誤。


 豈有一日太陽則見頭痛發熱諸證，至六日厥陰不已，

厥陰自有「六日病，十二日少愈」之文。


 七日

此七日從何起算？


 來復於太陽，復又見頭痛發熱之證乎？

此理甚明，可見舊解之誤。


 此必無之理也。

因不解「再作經」三字，以致杜撰經氣之説以通之。不解，闕疑可也，造謡誑人不可也。


 且三陰三陽上奉天之六氣，下應地之五行，中合人之藏府，合而爲一，分而爲三，所該者廣。

一切浮言泛語宜掃除。


 今人言太陽止曰膀胱，言陽明止曰胃，言少陽止曰膽，三陰亦然。

據經言經，其説亦不大誤。


 是以有傳足不傳手之説。

此等説何足分辨？


 不知藏府有形者也，三陰三陽

又説上天去了。十二經本在人身，何曰無形？


 無形者也，

《内經》每以手足合言，前人論六經亦兼手言。本易明瞭，别造經氣，仍無解於「傳足不傳手」。「無形」，所謂畫鬼神易於畫狗馬。


 無形可以該有形，有形不可以概無形，故一言三陽，而手足三陽俱在其中，

卻與《内經》專指足之義大乖。


 一言三陰，而手足三陰俱在其中，所以六經首節止提太陽之爲病，而不言足太陽、足太陰之爲病，其義可思矣。

全不讀《邪客》之故，能細讀則知經所以舉足之義，且臂非手三陰乎？


 況論中厥陰心包、少陽三焦、太陰肺之證頗多，

節外又生枝。


 又，陽明燥結有不涉於大腸者乎？傳足不傳手，非也。

此等不足道。説者誤，駁者亦誤。




《内經》云：「太陽爲開，陽明爲闔，少陽爲樞；太陰爲開，厥陰爲闔，少陰爲樞。」此數語

數語至難解，舊説皆未安，此等當闕疑，從經明白簡易者推求，方是入門之路。何邵公、鄧康成好推衍疑難之條，致成迷罔。經猶不可，況於醫病？以學醫者不如治經者之深於文學也。


 爲審證施治之大關鍵。

大言欺人。


 至於病發何經，或始終只在一經，或轉屬他經，

此謂病變。


 或與他經合病、併病，各經自有各經之的證可驗，原不可以日數拘。

此亦不待言。


 而一日太陽至六日厥陰之數，周而復始，謂之經氣，

言「經」已足，何必加一「氣」字，使人迷罔。


 其日數一定不移。

誤。


 醫者先審出確係那一經之病證，再按各經值日之主氣定其微甚，卜其生死，

全用日家命理法，歧途更易亡羊。


 乘其所值之經氣而救治之，

如宅墓之元運矣。


 此論中之大旨也。

論中絶無此。


 其「一二日」、「八九日」、「十餘日」等字，

詳《外臺》日數部考中。


 皆是眼目，不可只作「間」字讀也。

若如所説，如倀引人。




或問張令韶曰：「傷寒六氣相傳，

六經不相傳，歸之六氣，尤屬支離。


 正傳而非邪傳固已，

此又張氏歧而又歧之誤也。


 不知無病之人正亦相傳否？

正亦相傳，豈指營衛運行耶？不知營衛與俗法傳經迥然不同。


 不然正自正傳，邪自邪傳，兩不相涉，正傳可以不論，

今以營衛當之。


 何以傷寒必計日數？」答曰：「無病之人，由陰而陽，由一而三，始於厥陰，終於太陽，

無一不錯考營衛運行自知。


 周而復始，運行不息，莫知其然。無病之人，經氣之傳，無所憑驗，病則由陽而陰，由三而一，始於太陽，終於厥陰，自得病之日，即從太陽逆傳，一日一經，一逆則病，再逆則甚，三逆而死矣。

本經再逆三逆，不指此營衛，則自有順逆。此等語如瘋魔，修園亦取之，真不識黑白。


 所以傷寒傳經，不過三傳而止，安能久逆也。

經之順逆，豈可混同逆證之逆讀之。


 其有過十八日不愈者，

十八日，三周也。


 雖病而輕不傳也，不傳則勢緩矣。

總之毫無知識。




唐容川補曰：有病由陽而陰，正

營。


 氣逆行，如天之五星逆行，退舍

天順行。


 乃其變也。

《營衛運行篇》言順逆詳矣。


 必待病退，然後正氣復其常，則仍順行。而由陰出

不病爲順，病爲逆，誤。


 陽，循行而不自覺。此言傳經之理，至爲精當，讀者當體會也。

其説無所依據，多采流俗之談。






注
 　陳修園《傷寒論淺注》凡例：原作「陳修園傷寒凡例」，據陳氏原書補「論淺注」三字。



注
 　一：原脱，據陳修園《傷寒淺注·凡例》補。



注
 　以上十字原爲小字，據陳修園《傷寒淺注·凡例》改。



注
 　内經：原作「六經」，據陳修園《傷寒論淺注·讀法》改。



注
 　時：原作「益」，據陳修園《傷寒論淺注·讀法》改。



注
 　中陰溜府：原作「中陰留府」，據陳修園《傷寒論淺注·讀法》改。








張隱菴《傷寒集注》凡例



一、《傷寒》原名《卒病論》。

郭氏讀作「雜病」，是也。


 其新舊刊本，

由《千金翼》至今。


 正文中有增一字者，

二「一」字當删，增減不能拘定一字。


 有減一字者，有文法虚字各别者，有句語讀法不同者，有一節分爲二三節者，有重出不作衍文者，

日本丹波《輯義》校之最詳。


 今悉詳確校正，當以兹刻爲定本。

不及丹波詳確，或以讀《傷寒》改字爲非，是未見諸校本之異同。


 夫垂世之書，理宜畫一，猶四書五經，不容稍殊一字也。

談何容易？好爲大言，入理未深耳。




《傷寒》係王叔和編次，

誤，駁已别見。


 以仲祖

遥遥華胄民，可以不必。


 「辨脈」、「平脈」爲卷一，叔和序例

《千金翼》本無。


 合本論「痓、濕、暍」，

《翼》目言並今本文乃在首，當因成本而改。


 復截太陽三十條爲卷二。

此據成本，與唐本已大不同，何論叔和？


 夫叔和序例，自稱熱病證候，既非條例，又非大綱，與本論且相矛盾，混列其中，殊爲不合。

與喻同誤。


 今先證後脈，

論脈二篇乃僞書，非古本所有。


 首列六編，次列「霍亂」、

《千金》以爲《傷寒》雜治。


 「易復」並「痓、濕、暍」、「汗、吐、下」，後列「辨脈」、「平脈」法。

二編當删。


 編次之法，永爲定規。叔和序例，「例」應删去，以泯叔和立言之非，以息後人辨駁之釁。

誤同喻。




一、注解本論，必明仲祖撰論之原，方爲有本。

不過南宋後之成本。


 其序

序乃後人擬補，在唐末，非仲景原文。


 有撰用《素問》九卷、《八十一難》、

此指篇數言，《靈》、《素》同八十一篇。


 《陰陽大論》、《胎臚藥録》之説。

「胎」讀爲「始」。《胎臚藥録》謂有證有方，始於《傷寒》。


 《素問》九卷者，《素問》八十一篇内有遺闕，故舉其卷；《靈樞》君臣問難八十一篇，

八十一問爲《素問》，非今《難經》，此説是。


 毫無遺闕，故舉其篇。

竟以《八十一難》當《靈樞》，可謂好爲奇論。不知隋唐人稱《靈樞》爲《九卷》，不指《素問》。《素問》有缺，始於全本，不必漢時已然。種種差誤，不可究詰。


 《陰陽大論》者，

序例所引一段在《素問》七篇之外。


 《素問》大論七篇皆論五運六氣司天在泉，陰陽上下寒熱勝復之理。

王啟玄乃補，丹波以爲古所未詳，《五行大義》亦未引及爲教外别傳，仲景未必據是書也。


 《胎臚藥録》者，如《神農本經》、長桑陽慶《禁方》之類。

即指傷寒一百一十三方，乃求之幽渺，誤甚。


 其序又云：「經絡府俞，陰陽會通，玄冥幽微，變化難極，自非才高識妙，豈能探其理致哉？」

此皆出《千金》，爲孫真人語。


 由是而才識之士須知仲景撰論，本《靈》、《素》，而補其未盡。必於《傷寒》原序

僞補。


 玩索有得，後觀本論、集注，始無間然。

原注：胎臚者，羅列之謂。




成無己注解本論，謂風則傷衛，寒則傷營，

本論之明文，如何可駁？


 凡遇風寒，俱執是解。

《内經》言風寒所傷病狀不同多矣，張氏曾徧注之，何以於此獨異其説？著書有早遲，未及追改耶？


 不知此二語乃《辨脈篇》中論神機

二字怪。


 出入，二節寸口，二節趺陽，另有旨義，

此則尤爲僞説，至不通。


 非别風與寒也。

麻黄分别，《傷寒》有明文數條，如何可以混同？


 如謂風必傷衛，寒必傷營，何以《素問·玉機篇》云：「風寒客於人，使人毫毛畢直，

風主疏洩。


 皮、膚閉而爲熱。」

寒主束閉。


 《靈樞·五變篇》云：「百疾之始期也，必生於風雨寒暑，循毫毛而入腠理。」

但言「入」，與華氏法同。


 《素問·皮部篇》云：「百病之始生也，必先於皮毛。」

經文不分風寒，仲景乃分之。


 《靈樞·刺節篇》云：「虚邪之中人也，灑淅動形，起毫毛而發腠理。」

經有風寒異傷之文，特此未引之耳。


 須知風寒皆爲外邪，先客皮毛，後入肌腠，留而不去，則入於經，留而不去，則入於府，

此言其由淺而深，四時氣所同，而風寒所傷，則各有别。


 非必風傷衛，而寒傷營也。

如此則直駁仲景矣。


 成氏倡之，諸家和之，固執不解，是舉一而廢百也，不亦誣乎？

以下六條直駁仲景，不過假成氏爲名耳。張之成注，亦如喻之叔和。




《靈樞·刺節
 

注



 真邪篇》黄帝曰：「官鍼奈何？」岐伯曰：「陰陽者，寒暑也。熱

風與熱同類。


 則兹雨而在上，根荄少氣汁。人氣在外，皮、膚緩，

本論以緩爲中風，指皮、膚言，即出此篇。


 腠理開，血氣減，

本論之弱。


 汗大泄，皮淖澤，

本論「緩」字出此。以上中風證。


 寒

傷寒本證。


 則地凍水冰，人氣在中，

與「外」異。


 皮、膚緻，

本論「緊」字與「緻」義同，與「緩」反。


 腠理閉，

與「開」反。


 汗不出，血氣强，

本論之「强陽」。


 肉堅澀。

本論之「澀」字。以上傷寒。


 治厥者，必先熨調，和其經，掌與腋、肘與腳、項與脊以調之。火氣已通，血脈乃行，然後視其病脈淖澤者，刺而平之，

中風脈緩。


 堅緊者，破而散之，

傷寒氣緊澀。


 氣下乃止。此所謂以解結者也。」

亦如風寒分治，不可差誤。




又篇：「虚邪之中人也，灑淅動形，起毫毛而發腠理。其入深，内搏於骨，

以下五診法。


 則爲骨痺；搏於筋，則爲筋攣；搏於脈中，

十二經動脈。


 則爲血閉，不通

營行脈中。


 則爲癰；搏於肉，

肉分爲絡即衛。


 與衛氣相搏，

衛行脈外，經言營衛，分别詳矣。


 陽勝者則爲熱，

胃實。


 陰勝者則爲寒，

胃虚。


 寒則真氣去，去則虚，虚則寒。搏於皮、膚之間，其氣外發，腠理開，毫毛濕氣往來行，則癢留而不去，爲痺；

傷營。


 衛氣不行，則爲不仁。」

傷衛。




成氏謂脈緩爲中風，

「緩」爲解涣，「緊」爲粟立，皆診皮名詞，説詳《診皮篇》。


 脈緊爲傷寒。

此乃經明文，何以責之成氏？


 夫脈緩爲風，何以「太陽」篇云傷寒

《準繩》與陸九芝皆以本論中傷寒多指大名言，統五種病不指證。隱菴全未悟此理耶？


 脈浮緩？

緩爲風，本論明文。


 《陽明太陰篇》云，傷寒

爲四時病之總名。


 脈浮而緩，

《傷寒》本多脱誤，故貴詳校。即使單文孤證有可憑據，亦不可據駁大綱。


 脈緊爲寒，何以「太陽」篇云脈緊者

傷寒之寒指時令，不指證言。


 必咽痛，

在表則分，入裏則不分。


 《陽明篇》云脈浮而緊者必潮熱？

寒入裏則化熱，此亦通例。


 須知陽邪傷陽，陰邪傷陰，

同氣則不可言傷矣。


 正邪同類，兩不相持，其脈則緩。

誤中又誤。


 寒邪傷陽，熱邪傷陰，邪正陰陽，兩相薄擊，其脈則緊，

與前同。


 不當拘執。中風脈緩，傷寒脈緊。

此例疑其門人所補，亦或别有淺人所爲。不然所駁成氏五條，皆屬本論明文。張氏於《傷寒》雖淺陋，亦決不至是。




一、

 成氏謂傷寒惡寒，中風惡風。

此亦大綱，不可駁。


 誠如斯言，何以本論云傷寒

五病大名。


 四五日，身熱惡風？

「風寒」二字，傳鈔易誤。此皆所謂單文孤證，如有所疑，闕之可也。


 何以太陽中風，嗇嗇惡寒？

下文有「惡風惡熱」字須全引，如不可解，則闕疑。


 須知寒爲太陽之本氣，

祇作「背」字讀，何以忽牽引氣運？


 風乃寒之動氣，

風乃春病，此句尤怪誕。


 病太陽而皮毛凝斂則惡寒，

因所傷者寒乃惡寒，此當精審其形狀，不可魯莽從事。


 病太陽而皮毛開發則惡風，

本由皮之所以凝斂開發原因，風寒異氣之故。若如此所言，豈同一病忽束閉，忽疏洩耶？


 惡寒惡風，

本由邪而分，《靈樞·刺節論》詳矣。論風寒之所以分，不可蒙混言之。若如所説，則桂枝、麻黄可以不必分别矣。


 隨皮毛之凝斂開發而言。如風邪始入，毛竅未開，

春令毛竅本開。


 雖中風

開乃中風，中風則愈淖澤。


 而亦惡寒。

《靈樞·疾診尺篇》：「尺膚滑其淖澤者，風也。」又：「尺膚滑而澤脂者，風也。」按：本論以惡風、惡寒爲麻、桂之分，且云「常須識此，勿令誤」，則學者當有特别研究，不可輕聽人言。且謂始入，則亦非真病情。


 寒入於肌，邪傷腠理，雖傷寒而亦惡風，

誤以大名爲一證小名。


 並非傷寒惡寒，中風惡風也。

陸九芝以三舉爲三級，亦同此誤，不審何以輕率如此。




一、成氏謂傷寒無汗，中風有汗。夫傷寒既無汗，何以本論云傷寒

大名。


 脈浮自汗出？中風既有汗，何以太陽中風不汗出

凡加「不」者，皆證與病相反之詞。以此爲據，疑非隱菴之言。


 而煩躁？

裏證大青龍，石膏專爲入裏而加。


 須知風在皮毛，亦必無汗，

疏洩必汗。


 寒入肌腠，亦當有汗，

束閉則無汗。


 並非傷寒無汗，中風有汗也。

刺節二節詳矣，此説大誤。




一、成氏謂傷寒惡寒無汗，宜麻黄湯；中風有汗惡風，宜桂枝湯。誠如是也，

此亦經之明文。數條專駁《傷寒》大綱，與所注《靈》、《素》亦不合，決
 

注



 非隱菴筆墨，可斷然者。


 何以惡風

此當爲「寒」字之誤。


 無汗而喘，宜麻黄湯？喘而汗出，

病變非純麻黄證。


 麻黄杏仁甘草石膏湯？

已非全方，不足疑。


 何以外證未解，當以汗解，宜桂枝湯？

微惡寒者，「風寒」二字互異耳。


 表未解耳，可發汗，宜桂枝湯？

「宜某湯」多爲後人所補，不可因小節變大綱。


 須知麻黄空細如毛，本經主治

以經定藥，晚近誤説。麻黄通汗，六經表證非專在太陽。


 中風傷寒頭痛，

似此怪論，駭人聽聞。


 凡病在皮毛，麻黄可用。

麻黄發汗，桂枝斂汗，一洩一補，其道不同。


 桂枝氣味辛甘，本論用以解肌，凡病在肌腠，桂枝可用。

陸九芝三級説，以桂枝主皮毛，麻黄主肉分，青龍又深於二方，與此以麻黄分深淺，同爲無知妄作，離經叛道之尤。


 非必麻黄治寒，而桂枝治風也。

敢於非聖無法，當即火其書。


 夫風寒果當異治，其始固可分别，病傳於裏，用柴胡陷胸諸方，

凡在經則分經，入裏則不分，其實一汗則六經皆汗，表藥亦不分。


 何以别其爲風、爲寒而異治耶？

因入裏不分，遂創爲外亦不分，此等根據淺薄，不值一笑，隱菴大家，決不至此。




一、成氏謂風寒兩感，營衛俱傷，宜大青龍湯，則背謬殊甚。若以太陽中風

《經》「太陽中風」，《千金》「治中風傷寒」，據經義，「中風」二字當爲衍文。


 脈

浮。


 緊無汗惡寒，太陽傷寒

二字當爲「中風」。


 脈緩有汗惡風，便爲風寒兩感，則本論之風寒兩感多矣。

青龍非兩感。兩感柯氏駁之，校「不汗出」已上爲表證，「煩躁」二字爲裏證，與小柴同爲半表半裏，故方中用石膏。喻嘉言云大青龍爲無汗而設，與麻黄證何異？因有煩躁一證兼見，則非此法不解是也。




按：大青龍即麻黄證之兼入裏煩躁，與小柴胡半表半裏同意。若桂枝證則與相反，萬不可用，亦如麻黄湯與桂枝之分别。下一條「大青龍發之」五字，當脱「不」字，徐靈胎之説是也。無少陰證，少陰爲多少之「少」。純陰證，謂無表證，專裏證。前條大青龍湯表證多，裏陰證惟見一煩躁，故曰少陰。不如「太陽」篇之純陰無少陰，謂如麻黄之純表證，但有表證，内無煩躁。《傷寒》中少陰，有指經者，有當作「純」字讀者，有當作「多少」字讀者，諸家以爲腎藏則入兩感，非也。

如太陽病項背几几，無汗惡風，傷寒

二字多互文。


 汗出而渴。

傷寒

此大名。


 五六日，中風，

此小名。


 得病六七日，脈遲浮弱惡風。

婦人中風，發熱惡寒。

亡陽乃傷惡寒，變爲非常。




陽明中風，

當讀作「傷寒」。


 口苦咽乾，發熱惡寒，脈浮而緊。

陽明病，脈浮而緊，汗出不惡寒，陽明專惡熱。

此爲變病。




陽明病，汗出多，微惡寒

此則亡陽之惡寒。


 等證，

非病反，則誤字誤讀，與前駁同。


 例而推之，皆爲風寒兩感，

誤讀經文。


 何不用大青龍湯？

成説誤，所駁則非考原文。脈浮緊，發熱惡寒，身疼痛不汗出，全爲傷寒證。下云「若脈微弱，汗出惡風者，不可服之」。後脈弱汗出惡風爲桂枝證，本論不可用麻黄，乃以爲兩感，此成氏之大誤。


 所以致背謬者，祇因原本未清，其始有風傷衛，寒傷營，傷寒脈緊無汗宜麻黄湯，中風脈緩有汗宜桂枝湯之説，

成氏因原本大青龍二證一寒一風，不知後一條爲誤，遂依經立爲此説。以《傷寒類方》證之自明，此例駁此條是也。因之以駁經大綱明文，則誤之甚。


 因遂有風寒兩感，營衛俱傷，宜大青龍湯之説矣。

似此狂悖，肆無忌憚，《傷寒》諸書，此爲尤甚。


 所謂始差毫釐，終失千里，使仲祖本論蒙蔽不明，直至今日，良可悲已。

無知妄作，當急付之焚如。







大青龍湯正誤



「太陽」中篇：太陽中風，

當爲「傷寒」。


 脈浮緊，

皮緊爲傷寒。


 發熱惡寒，身疼痛，不汗出

以上六候，俱爲傷寒表證。


 而煩躁者，

入裏爲陰證。表證多，裏證少，故稱少陰。


 大青龍湯主之。

喻：大青龍湯證爲太陽無汗而設，與麻黄湯何異？因有煩躁一證兼見，則非此法不解。按：石膏一味，專治入裏之煩躁。


 若脈微弱，

中風屢言脈微弱。


 汗出惡風者，

中風全謬。


 不可服之。

中風不可服麻黄，與此同意。


 服之則厥逆，筋惕肉瞤，此爲逆也。

風證汗出即不能。○當此重劑發汗則中，忌青龍，經有明文，成氏因下誤方，以爲風寒並治，誤矣。




解傷寒

大名。指中風言，上條互易則得矣。


 脈浮

在表。


 緩，

皮、膚解緩，爲中風候。


 身不疼但重，乍有輕時，

按：此十四字爲中風證，即解上「若脈微弱」三句，文有詳略，與上「傷寒證脈浮緊身疼煩躁」全反。


 無少陰證者，

上條煩躁爲陰證一證，較外證爲少，故曰少陰。此無煩躁，故曰無少陰證。


 不可與

一本無此二字。


 大青龍湯發之。

此即解上「不可服之」一節。按此八字，徐靈胎以爲别有主方，誤以「大青龍當之」宜删去。考諸方言「主」者，皆爲「主治」之義。發汗方從無稱「發」字，言「發之」者，徐欲删去，是未詳「發」字之義。今於可與上加「不」字，讀爲「中風證，不可與大青龍湯發其汗」，則文義自明，無待删節。




一、本論太陽、陽明、少陽三陽也；太陰、少陰、厥陰三陰也，

在經乃有此分别。


 三陽三陰謂之六氣。

本十二經絡所循之部分，推之六氣，失其旨矣。


 天有此六氣，人亦有此六氣。

醫家運氣之説，丹波駁之詳矣，兹不贅。


 無病則六氣運行，上合於天。外感風寒，則以邪傷正，始則氣與氣相感，繼則從氣而入於經。世醫不明經氣，言太陽便曰膀胱，

明文出《内經》，如何可駁？


 言陽明便曰胃，言少陽便曰膽，

以真爲僞，以僞爲真，畫狗馬難於畫鬼神，此一大惡派，此例沈溺最深。


 跡其有形，亡乎無形，從其小者，失其大者，奚可哉！

囿於運氣，求之虚渺。




一、傷寒傳經，並一日太陽二日陽明等，

當以華氏法解之。


 自古未明，今愚略陳其概。夫陰陽之理，從陰而陽，

此營衛運行之法。


 由一而三，

三輸爲十二經。


 厥陰爲一陰，少陰爲二陰，太陰爲三陰，

此《素問·陰陽别論》多屬法政，寧可闕疑，以附會傷寒六經，尤誤。


 少陽爲一陽，陽明爲二陽，太陽爲三陽。

此出《内經》。《陰陽别論》乃别一説，不指人身經絡而言。讀《傷寒》當詳經絡，不當舍經絡而言運氣，遯於虚無。


 故《素問·至真要大論》論六氣司天，六氣在泉，皆始於厥陰，終於太陽。

附會誤説。


 無病之人，六氣循行亦從厥陰

營衛逆行始肝。


 而少陰，少陰而太陰，

一周。


 太陰而少陽，少陽而陽明，陽明而太陽。

順行由太陽而陽明、而少陽、而太陽，所説誤。


 若傷寒一日，

祇可讀作「曰」字。


 太陽受病，則從陽而陰，由三而一。

誤。


 須知本論中紀日者正言氣也，

不過平列六經。


 傳經者言病氣也。正氣之行，每日相移，

每日百營。


 邪病之傳，一傳便止。

由表傳裏。


 《素問》云傳，乘之名也，乃從此乘彼之意也。

傳經誤説。


 本論有脈静而不傳者，

華氏法，四日在胸爲入裏，此「脈」字讀作「胸」，謂胸腹無病。下文「脈躁急」，别是一義。


 有不見陽明

六日胃府病。


 少陽證

四日胸病。


 爲不傳者，

傳專指由表入裏，非如俗説六經相傳。


 有作再經者，

《病源》：傷寒病七日，法當小愈，陰陽諸經病竟故也。今七日已滿，病反甚者，如再經病也。再經病者，是陰陽諸經絡重受病。按：非至厥陰翻出太陽，如所説。


 有過經十餘日不解者。

十三日爲一節，十八日爲一節。


 夫病解，則其行復舊，仍從一而三；

誤。


 不解，則從三而一。

全不知《内經》華氏法。


 此紀日傳經之概也。

誤中又誤。


 若謂風寒之邪，一日太陽，二日陽明，三日少陽而傳三陽，四日太陰，五日少陰，六日厥陰而傳三陰，則非矣。

舊説雖誤，尚有經文可託，此則妄誕之至。


 嗟嗟，人同此心，心同此理，平日參究未明，並爲諸家所惑，妄立傳經、直中之説者，愚言未必無小裨也。

傳經、直中皆出經文，駁傳經爲熱，直中爲寒可也，何以並經而駁之？




一、太陽、陽明、少陽、太陰、少陰、厥陰，乃人身經氣，

當云經絡。


 而各有部分。太陽分部於背，陽明分部於胸，少陽分部於脇，

以上以經脈言。


 太陰分部於腹，少陰分部於臍下，

腹與臍下則非經絡，乃治雜病法。


 厥陰分部季脇、小腹之間，如七政麗天，各有方位。

如此説，是不分淺深，故各爲直中，不相傳染。


 須知周身毫毛乃通體之太陽，而如天

太陽不主皮毛，此誤説。六經各自有皮毛部分，何必統於太陽？故汗藥不分經，惟分證。


 分部，六氣位列於毫毛之内，而如七政，故曰通體太陽，如天分部。太陽如日，此人與天地相參，與日月相應之理。

愈穿鑿，愈支離。


 經云：「三陽者，天爲業。」又云：「陽氣者，若天與日。」

皆屬附會。


 本論云：「太陽病多者熱。」故病項背而循經者，屬分部太陽病，周身毫毛肌腠者，屬通體太陽，

皮毛屬肺，不屬膀胱，何不竟改作太陰？以全不知華氏法，故誤至此。


 其餘病氣隨經，各有部位，

入裏則不分經。


 學者所當體認者也。

本論雖分經爲篇，而太陽詳於汗，六經汗證同載「太陽」篇中，陽明詳於下，六經證亦類集一篇，故經於汗表證多自太陽。作者不知此義，乃於太陽一經分大小總别，誤之甚矣。




一、

 六氣紀日，自有一日太陽，二日陽明，以次相紀，

皆誤説。


 日數甚多，注中毫不混亂，皆以正氣爲主，兼論病邪之有無，讀論者須識此，勿令誤也。

此條無意。




一、本論大旨謂人以胃氣爲主，治傷寒者毋損其胃氣，雖有汗、下諸方，其中並無消食之法，

燥屎多爲宿食，有食積之證，消食則雜證矣。


 並無絶穀之説。

《病源》云，傷寒熱甚者不能食，言雜病以能食爲至。傷寒則否，何至教人絶穀？所彈過甚。


 故桂枝湯且啜糜粥，十棗湯糜粥自養，即汗、下諸方亦各丁寧誡慎，不可妄投，至吐尤其誡慎。

以吐重於汗、下，亦誤。


 門外諸公謂仲景《傷寒》有汗、吐、下三法，

三法如何能駁？此似祖東垣脾胃論説，而立言失當。


 又謂餓不死者傷寒也，

專爲熱病言。


 冤哉！

一、中謂按之而痛，世醫便謂有食。

謂食積爲燥屎耳。


 夫胃爲水穀之海，又爲倉廪之官，胃果有食，按必不痛。

食積與飽不同，此言其常，過飽亦不可按。


 試將飽食之人按之，痛否？惟邪氣内結，正氣不能從膈出入，按之則痛。

食積亦同，經之明文。


 又胃無穀神，藏氣虚而外浮，按之亦痛。

痛狀自不相同。


 若不審邪氣虚實，概謂有食，傷人必多。又按者輕虚平按不得法，加以手力，未有不痛者。

一、

 本論六篇，計三百八十一證，霍亂、易復、痓、濕、暍、汗、吐、下計九十三證，共四百七十四證，一百一十三方。成氏而後注釋本論，悉皆散叙平鋪，失其綱領旨趣，至今不得其門，視爲斷簡殘編，輒敢條裂節割。然就原本而彙節分章，理明義盡，至當不移，非神遊仲祖之堂，不易得也。

小涉藩籬，便自揚如是，可醜也。


 今注中或合數節爲一章，或合十餘節爲一章，拈其總綱，明其大旨，所以分章也。章義既明，然後節解句釋，闡幽發微，並無晦滯不明之弊。不但注釋本論，兼晰陰陽血氣之生始出入，經脈藏府之貫通運行，於語言文字之中毫無隙漏，而語言文字之外亦復周詳。

恃才揚己且不可，況無知妄作至此乎！


 不敢云盡善盡美，庶可謂本末兼賅。讀論者因證而識正氣之出入，

空滑無義。


 因治而知經脈之循行，

不先知此，何

 以言治？


 則取之有本，用之無窮。

下語多顛倒失次。


 若必執書合病以求，

此又如何可駁？


 不但非仲景教人之初心，亦且失後學明論之大法。愚謂本論乃無中生有之玄機，

醫學當腳踏實地，不以此恍惚語自欺欺人。


 先後二天之妙用。

又誤用宋人語，與運氣之先後天迥别。


 因證而識正氣，

顛倒。


 因治而知經脈，

經脈乃下手工夫。


 此無中生有之元機也。

此等誑語，非醫學所宜。


 自太陽至少陰受病，皆一日起太陽；

此用傳經説，與俗同。


 厥陰受病，則一日起厥陰，

誤解。


 此先後二天之妙用也。

誑語。


 若徒求之糟粕，

凡學問須從切實入手，方有依據，何能以此騙人。


 毋怪乎終身由之而不知其道者衆也。

一、醫理闡自軒、岐，《傷寒》撰本《靈》、《素》，千百方書，皆屬旁門

一筆盡掃古人，較喻氏尤狂悖。


 糟粕。獨《神農本經》、黄帝、《靈》、《素》、仲祖論略，精義入神，難乎窺測。學者能入仲祖之門墻，始克登軒、岐之道岸。但理非淺近，中道而立，能者從之，目不識丁者無論矣。

語多不倫類。


 即儒理淵深，才識自負者，亦必潛心體認，尋繹再三，瞑目之際，章節旨義，宛列於前，如儒門書史，舉一言而前後豁然，斯爲有得，能如是也。又必開示後學，正文集注，熟讀講明。是刻之所以名集注者，竊效朱子集注經書，可合正文而誦讀之，並非彙集諸家也。

依託朱子，語多不可解。




一、小便不利，諸家解釋俱屬膀胱。謂經云：「膀胱者，州都之官，津液藏焉，氣化則能出矣。」

此乃説三焦之文，詳《靈臺祕典新解》。


 夫氣化則出者，

謂三焦津液由汗而出。


 言膀胱津液

溺得稱津液耶？


 得太陽，

宗氣與太陽經絡無干。


 陽熱之氣化膀胱之寒水，

誤中又誤。


 而後能出皮毛，

此句卻得解。


 非津液下出之謂也。

溺如何可稱津液？


 蓋外出者津液也，

是。


 下出者水道也。

是經與上下文義不可通。


 經云：「三焦者，決瀆之官，水道出焉。」

二語乃指膀胱。


 是小便注於膀胱，而主於三焦。

不知六府經文互異之故。


 本論熱結膀胱，則以小便通閉而驗血證，其餘小便通閉俱屬三焦。

汗乃屬三焦爲津液，小便則爲穢水屬膀胱，不指三焦。蓋因讀者以「氣化則能出」句，以爲膀胱無上口，氣化乃出，故顛倒經文「三焦膀胱」四字，不知氣能出，指皮毛之汗，不指三焦水道也。説詳《蘭臺祕典篇新解》

 。




一、凡身重，皆太陰脾土爲病。

雜病乃如此，傷寒則爲外證邪氣所變。


 蓋太陰主肌肉，土氣不和，不能外通肌肉，故身重。

非外感之證。


 若云身重不能轉側，又屬少陰。

外感屬邪氣。




一、凡潮熱，皆太陰濕土爲病。

雜病有此説。


 夫無病之人，日有潮而不覺病，則隨潮發熱，乃太陰受邪，濕熱外注也。

所説亦雜病、久病，不屬四時新病。


 若云日晡所發潮熱，乃屬陽明。

誤讀經文。




一、凡讝語，乃心主神氣内虚，言主於心，非關於胃。

主胃不主心，神明之心乃腦，不可於胸中求心。經文之「心」，從俗言之，實則「胃」也。


 胃燥、譫語而用承氣湯者，乃胃絡不能上通於心，

熱盛亂神所致。


 胃氣清而脈絡通之義。今人不明少陰讝語，凡解讝語，定屬陽明，謂法當下，豈理也哉？

專駁經文，以此自異。




一、凡煩躁，俱屬少陰病。

煩躁多屬在胸，爲四日病，今乃以歸之少陰，必有部分，乃可分證。「煩躁」二字與少陰全無關係。


 病少陰君火之氣則煩，

《傷寒》詳胃熱，不言心火。


 病少陰陰寒之氣則躁，

以煩躁分屬心胃，尤怪誕。


 所謂陽煩出於心，陰躁出於腎。

膽大妄爲，全無忌憚。




一、腸胃燥實，用大小承氣，並無旁流之説。若大便旁流，便爲腸胃空虚，急宜温補。倘病人初鞕後溏，旁流糞水，猶謂内有燥屎而攻下之，必致殞軀。

此係經文，何能獨斷？




一、下利膿血，屬厥陰心包之證。

獨言心包，不知所本。


 包絡内虚，不能循經脈外行，則氣機下陷而便膿血。

此出何經傳？不免杜撰。


 醫謂傷寒轉痢疾者，非也。若下瘀血，又屬太陽循經下入之證。

所説皆誤。




一、《本草》、《靈》、《素》，聖經也；《傷寒》、《要略》，賢論也。賢論猶儒者之四書，聖經猶儒者之六經。奈千古以來，天下之醫祇求方技以行術，不求經旨以論病。仲祖序云「不念思求經旨，以演其所知，各承家技，終始順舊，舉世昏迷，莫能覺悟」者是也。

語出《千金·論治》。


 夫本論雖傷寒，而經脈、藏府、陰陽交會之理，凡病皆然，故内科、外科、兒科、女科，本論皆當讀也。不明四書者，不可爲儒；不明本論者，不可以爲醫。經云：「非其人勿授。」論云：「傳與賢人。」

此四字出《千金·脈法贊》，《翼》加此八字，「平脈」篇以爲仲景語，《脈經》亦然，皆出後人僞補。






注
 　節：原作「邪」，據《靈樞》改。



注
 　一：原無，據陳修園《傷寒論淺注·讀法》補。



注
 　決：原作「次」，據文意改。



注
 　一：原無，據張志聰《傷寒論集注·凡例》補。



注
 　一：原無，據張志聰《傷寒論集注·凡例》補。



注
 　何：原作「句」，據文意改。



注
 　蘭臺祕典篇新解：原無「臺」字，據文意補。








柯韻伯《傷寒注》總論



病有發熱

此下當有「不」字。


 惡寒者，

如風熱。


 發於陽也；

《内經》之熱病有餘證。


 無熱

厥逆外寒。


 惡寒者，

内寒。


 發於陰也。

《内經》寒不足證。




無熱，指初得病時，不是到底無熱

初無熱，後即有熱，何得以此分陰陽？大誤。○此爲《内經》有餘不足、寒病熱病之大例，闢分兩門，不及傳變，亦不專指傷寒。


 發。陰指陽證之陰，

謂三陽經之陰，誤。


 非指直中於陰，

此謂三陰經之陰。


 陰陽指寒熱，勿鑿分營衛經絡。

風寒俱有發熱，非此條之義。


 按本論云，太陽病，或未發熱，或已發熱。已發熱即是發熱惡寒，未發熱即是無熱惡寒。

本是一證，發熱有早遲，則同是一證，以此分陰陽，是悖論矣。須知此條不指傷寒而言，尤非分經。


 斯時頭項强痛已見，第陽氣閉鬱，尚未宣發，

如此則本是陽證。


 其惡寒體痛，嘔逆脈緊，純是陰寒爲病，

何以又云純陰？


 故稱發於陰，此太陽病

誤以「陰」字屬太陽。


 發於陰也。

直言無熱可也，以爲未發，則有發時，不能以爲陰。


 又《陽明篇》云：

誤以「陽」屬陽明。


 病得之一日，不發熱而惡寒。斯時寒邪凝斂，身熱惡熱，全然未露，但不頭項强痛，是知陽明之病發於陰也。

經平列四句，止解下二句，亦非。


 推此則少陽往來寒熱，但惡寒而脈弦細者，亦病發於陰，而三陰之反發熱者，

三陰但就經文言，無發熱。


 便是發於陽矣。

豈知以三表爲陽，三里爲陰耶？




發於陽者七日愈，

有以九六對言者，有以五六對言者。


 發於陰者六日愈，

經言七日愈，以循經一周，不分陰陽也。若六日未周，不得言愈，此「愈」字當爲「死」。


 解以陽數七，陰數六故也。

此條最可疑。陰陽何得以六七日當之？自來説陰陽，從無以「六七」二字相對爲名詞者，經有别義。柯説直是敷衍舊説，毫無理趣。




寒熱者，水火之本體；水火者，陰陽之徵兆。

言醫最忌此類泛語。


 七日

言七愈，則所取者六數，非七。


 合火之成數，

講《河圖》生成數，此又日家之説。


 六日

言六愈，則所取者五，非六。


 合水之成數，

木金之八九非陰陽耶？


 至此則陰陽自和，

子午正陰陽偏勝之時，不得和。


 故愈。

不能以空言了之，須詳實義。


 蓋陰陽互爲其根，陽中無陰，謂之孤陽，陰中無陽，便是死陰。

説往何處去了。


 若是直中之陰，

三陰舊有直中説。


 無一陽之生氣，

何以又不説二陰？


 安得合六成之數而愈耶？

此等空言迷語，最足以誤後人。名家不當打此誑語。


 《内經》曰：「其死多以六

死爲六日，即此條兩感陰藏病。


 七日之間，

「七」字衍。兩感六日死，《太素》有詳説。


 其愈皆以十

此「十」當作「七」。


 日

愈在七日，即此條之陽府病。


 以上。」

由七始至十二日，是爲七日以上，若是「十」字，則遺以上三日矣。


 使死期亦合陰陽之數，

據誤本立説，不能推詳其義。


 而愈期不合者，皆治者不如法耳。

宋以後本或以此條爲首，其實不能解。經言愈、死，皆本六經立説，不能以空言了之。信如其説所引，愈日何以十日以上，迥與六七不同？




證誤病有發熱

身如炭。


 不惡寒者，

棄衣而走。


 發於陽也；

六府爲陽主天，氣熱爲其目。


 無熱

手足厥逆，身冰冷。


 惡寒，

重衣大火不知煖。


 者，發於陰也。

五藏爲陰主地，形寒爲之標。




發於陽者，

《素問》：「天以六爲制。」六氣爲天，凡言六合、六相、六官，皆爲天道。


 七日愈，

天以六氣爲主，如支合爲六，六日一周，至七日爲踰日則愈。傷寒皆經府病，故從陽以爲七日則愈，與此同。


 發於陰者，

《素問》：「地以五爲節。」五方、五土，凡以五起例之五帝、五行、五土，皆爲地法。十干合爲五，運其大數。蓋五運六氣以藏府分配，《漢書》「五、六爲天地之中和」是也。


 六日愈死，

五運五日一周，五日而徧，踰日愈，故爲六日。一説「愈」字當作「死」。


 解以陽數

天以六爲制。


 七也，

六踰日則七，與傷寒同爲府。府熱不死，故曰雖熱盛不死。


 以陰數

地以五制，藏病以五而徧。《内經》兩感爲藏病，經曰六日死者。此條陽府，以府六。經言陰，指藏病兩感。一以七愈，一以六死。


 六也。

五爲本，加一爲六。經云：兩感其死皆以六日。府病輕，藏病重。《素問·熱病論》傷寒爲府。仲景之所祖述《靈樞》熱證爲藏病，故詳言五藏熱病死期也。○以「死」字爲正解。




問曰：凡病，欲知何時得，何時愈？答曰：假令夜半得病者，明日

此「明日」以日數言，則指滿經之第二日。故經文從七日始，不謂止一日病。


 日中愈；

此專指陽虚證言。蓋陽虚則半夜病，日中陽盛則愈。若實證則正相反，不可不知。


 日中得病者，

陽盛則陰虚。


 夜半愈。

陰盛則又相反。


 何以言之？日中得病夜半愈者，以陽

陰虚則陽盛。


 得陰則解；夜半得病明日日中愈者，以陰

陽虚則陰盛。


 得陽則解也。

既論日數，又分時刻。若經未周，不愈也。一日之中分四時之説。




上文論日期合陰陽之數而愈，

解七六爲奇偶，尚可備一説。然醫病與期課不同，不得空以支干數目了事。


 此論愈時，於陰陽反盛時解何也？陰盛極而陽生，陽盛極而陰生，陰陽之相生，正陰陽之相得，即陰陽之自和也。

本以帝旺言，即前水火之義。若以長生言，則病時隔長生不遠，不得以子陽生、午陰生爲説。


 然此指病在一三日愈者言耳，

此大誤，不可死於句下。


 如六七日愈者，

此又自生荆棘。


 則六經各以主時解，

三陰三陽亦分虚實，言一半隱一半，凡書皆如此，不獨仲景也。


 是又陽主晝而陰主夜矣。

此又誤讀經文。凡經文皆據一端言，須推詳細例，不可囫圇。




問曰：脈有陰陽，何謂也？答曰：凡脈浮大滑動數，此名陽也；脈沈弱澀弦微遲，此名陰也。

此《難經》誤説，「辨脈」引之乃誤書。柯氏删叔和而鈔「平脈」、「辨脈」，誤與程氏《後條辨》同。○論脈詳《脈學輯要評》及各種診法篇中。




脈有十種，

前列實是十一種。


 陰陽兩分，即具五法。

誤中之誤。


 浮沈是脈體，大弱是脈勢，滑澀

診皮。


 是脈氣，動

診絡。


 弦

「弦」當作「强」。


 是脈形，遲數是脈息，總是病脈，

動如何爲病？脈不動，則死矣。


 而非平脈也。

何以後忽分一半爲生，一半爲死？


 脈有對看法，有正看法，有反看法，有平看法，有互看法，有徹底看法。

闢分六門，巧立名目，使人迷罔。


 如有浮即有沈，有大即有弱，

弱與强對，大與小對。


 有滑即有澀，有數即有遲，

可對舉者，止八種。


 合之於病，則浮爲在表，沈爲在裏，大爲有餘，弱爲不足，滑爲多血，澀爲氣少，

滑澀診皮，多少皆以血言。


 動而搏陽，弦爲搏陰，數爲在府，遲爲在藏。

《難經》誤説。詳《經釋補證》。


 此對看法也。如浮、大、滑、動、數，

五脈。


 脈氣之有餘者，名陽，當知其中有陽勝陰病之機；沈、弱、澀、弦、

弦爲陰脈，即「弱」字誤。


 微、遲，脈氣之不足者，名陰，當知其中有陰勝陽病之機。此正看法也。夫陰陽之在天地間也，

泛引經文，如和尚念咒，此大誤事。


 有餘而往，不足隨之，不足而往，有餘從之，知從知隨，氣可與期。

此天氣攸久之論，不可移以説一時之病。


 故其始爲浮、爲大、爲滑、爲動、爲數，其繼也反沈、反弱、反澀、反弦、反遲者，

以爲陽脈變陰。


 是陽消陰長之機，其病爲進；

各有所宜，非診得陽者則生，陰者則死。本經有明文，何嘗有此拘執。


 其始也爲沈、爲弱、爲澀、爲弦、爲遲，其繼也微浮大、微滑、微動、微數者，是陽進陰退之機，其病爲欲愈。此反看法也。

以此定生死愈劇，真爲誤盡蒼生。經之所謂陰陽，别有所指，何嘗
 

注



 是此十字耶？


 浮爲陽，如更兼大、動、滑、數之陽脈，是爲重陽，必陽盛陰虚之病矣；沈爲陰，而更兼弱、澀、弦、遲之陰脈，是爲重陰，必陰盛陽虚之病矣，此爲平看法。

脈以彙從兼數種。


 如浮而弱、浮而澀、浮而弦、浮而遲者，此陽中有陰，其人陽虚，而陰氣早伏於陽脈中也；

陰陽雜見。


 將有亡陽之變，當以扶陽爲急務矣；如沈而大、沈而滑、

是皮脈無兼滑。


 沈而動、

不動則死矣。


 沈而數者，此陰中有陽，其人陰虚，而陽邪下陷於陰脈中也，將有陰竭之患，當以存陰爲深慮矣。此爲互看法。如浮、大、滑、動、數之脈體雖不變，然始爲有力之强陽，終爲無力之微陽，知陽將絶矣；

危語。


 沈、弱、澀、弦、遲之脈雖不變而爲陽，如忽然暴見浮、大、滑、動、數之狀，

「忽然暴」三字，考經言脈復生，忌此三字。


 是陰極似陽，知反照之不長，餘燼之易滅也。是謂徹底看法。更有真陰真陽之看法。所謂陽者，胃脘之陽也。

此句得經，「陽」字真解。五種陽脈，皆爲病脈，不足貴矣。


 脈

指色言。


 有胃氣，是知不死。所謂陰者，真藏之脈也，脈見真藏者死。

又承舊誤，以真藏爲動脈。


 然邪氣之來也，徐而平和。

二語引經，又有改易。


 此又不得以遲數定陰陽矣。

駁已詳《脈學輯要》、《難經經釋補證》。




寸口脈浮爲在表，沈爲在裏，

仲景以浮沈分表裏是也，不單據寸口，此亦出僞卷。


 數爲在府，遲爲在藏。

此二句更爲《難經》誤説，駁詳《補證》。




寸口兼兩手六部而言，不專指右寸也。

古説本如此。


 上古以三部九候決死生，

《内經》、仲景同。


 是徧求法；

陳修園亦用此名詞。


 以人迎、寸口、趺陽

加入人迎，不用少陰，誤。


 辨吉凶，是扼要法。

當云此仲景三部法，祖「動輸篇」者，别有九候法。


 自《難經》獨取寸口，

歸之《難經》，甚是。


 並人迎、趺陽不參。

序明明駁之。


 然氣口成寸，

「成」當讀作「人」，詳《釋尺篇》。


 爲脈之大會，

此《難經》八會誤説。脈無會寸口之理，經亦無此文。


 死生吉凶繫焉。

誑語。


 則内外藏府之診，

兩寸兼診六府，出《難經》。


 全賴浮沈遲數

《難經》又以浮沈分藏府。


 爲大綱耳。

此又駁《難經》七表八裏九道之誤矣。


 浮沈是審起伏，遲數是察至數，浮沈之間，遲數寓焉。凡脈之不浮不沈爲在中，不遲不數而五至者，謂之平脈，

經之平脈，因人因地而分，不如此板執。以此説平脈，則病者或無病、不病者多有病也。


 是有胃氣，

胃氣説指色言，此舊誤。


 可以神求，

又説神話。


 不可以象求也。

必使人淺近明白，方爲定法。


 若一見浮沈遲數之象，斯爲病脈矣。

别有四方五態之分，詳《平脈考》。


 浮象在表，應病亦在表。浮脈雖有裏證，表其大綱也。沈象在裏，應病亦爲在裏。沈脈雖有表證，主裏其大綱也。數爲陽，陽主熱，而數有浮沈，浮數應表熱，沈數應裏熱，雖數脈亦有病在藏者，然六府爲陽，陽脈營其府，則主府其大綱也。

以兩寸分藏府，《難經》有二三説，自相矛盾，遲數其一也。


 遲爲陰，陰主寒，而遲有浮沈，浮遲應表寒，沈遲應裏寒，雖遲脈多有病在府者，

寸不診府，大誤。


 然五藏爲陰，而陰脈營其藏，則主其大綱也。脈狀種種，總該括於浮、沈、遲、數。

《難經》、僞《脈經》，何以立二十四種名詞，後人乃又添至二十七八。


 然四者之中，又以獨浮、獨沈、獨遲、獨數爲準則，而獨見何部，即以何部深求其表裏藏府之所在，病無遁情矣。

此即《三部九候篇》「獨」字之義，可惜屬之兩寸，則「獨」字之義淆矣。




凡陰病見陽脈者生，陽病見陰脈死。

以藏府爲陰陽，如何分貴賤？此最誤之説。




起口用「凡」字，是開講法，

如《左傳》「五十凡」。


 不是承接法，此與上文「陰陽脈」文同而義則異也。陽脈指胃氣言，所謂二十五陽者是也，

《内經》之二十五陽當作「陰」字。五藏爲陰，五五本數乃二十五，六府以六起數，則爲三十六。説詳《講義》。


 五藏之陽和發見故生。陰脈指真藏言，

誤解真藏脈。


 胃經之陽不至於手太陰，

肺經兩寸，久無脈矣。


 五藏之真陰發見

既不至於手太陰，又從何處見真藏來？太陰又不屬藏耶？


 故死。

不知真藏説，詳《真藏考》。


 要知上文沈、澀、弱、弦、遲是病脈，不是死脈，

各有生，各有死，不能如此呆板。


 其見於陽病最多。真藏脈至，

脈不言至，言至皆非脈。


 如肝

脈不言如，言如皆非脈。


 脈中外急，心脈堅而搏，肺脈大而浮，腎脈之如彈石，脾脈之如喙距，

説詳《真藏》與《視色篇》。


 反見有餘之象，豈可以陽脈名之？若以胃脈爲遲，真陰爲數，能不悮人耶？

陽陰既誤，貴陽賤陰尤誤。種種謬談，如喇嘛誦咒。。




寸脈下不至關爲陽絶，尺脈上不至關爲陰絶，此皆不治決死也。若計餘命生死之期，期以月節尅之也。

此《難經》譌説，僞卷鈔之。一切皆莫須有之談，此等最爲迷藥。同是一脈，妄分三截，又以機鋒説之，使人迷罔。




陰陽升降，以關爲界。陽生於尺而動於寸，陰生於寸而動於尺，陰陽互根之義也。寸脈居上而治陽，尺脈生下而治陰，上下分司之義也。寸脈不至關，則陽不生陰，是爲孤陽，陽亦將絶矣。要知不至關，非脈竟不至，是將絶之兆，而非竟絶也，正示人以可續之機。此皆不治，言皆因前此失治以至此，非言不可治也，正欲人急治之意，是先一着看法。夫上部有脈，下部無脈，

仲景之下部無脈，指少陰，不指寸口之尺。


 尚有吐法；上部無脈，下部有脈，尚爲有根，

此又《難經》説。


 即脈絶不至，

不指寸口。


 尚有灸法。豈以不至關便爲死脈者？看「餘命生死」句，則知治之而有餘命，不爲月節所尅者多耳，

「月節」二字，又添出一層魔鬼。


 此又深一層看法。脈以應月，每月有節。節者，月之出也。失時不治，則寸脈不至關者，遇月建之屬陰，必尅陽而死；尺脈不至關者，遇月建之陽支，則尅陰而死。此是次死期之法。若治之得宜，則陰得陽而解，陽得陰而解，陰陽自和而愈矣。

脈不以四時變更，不因陰月陽月而變，所言皆杜撰與誤解。○論脈以下皆出「平脈」、「辨脈」僞卷。




問曰：脈欲知病愈未愈者，何以别之？曰：寸口、關上、尺中

六字爲後人所羼，原文止作三處。


 三處

上趺陽、中寸口、下少陰三處，即三部。《難經》説乃以寸、關、尺爲三部，仲景無之也。


 大小、

或大或小，各得其平。


 浮沈、遲數同等，

即《内經》之所謂平脈。


 雖有寒熱不解者，

外證。


 此脈陰陽爲和平，雖劇當愈。

柯氏誤以《難經》之脈説仲景，其誤至反經違傳。近來仲景學未爲不發達，而講仲景診法實無一書。故先刻仲景診法，繼《内經》三部九候後以傳也。




陰陽和平，不是陰陽自和，不過是純陰純陽，無駁雜之謂耳。

誤解經文，大小句尤誤。


 究竟是病脈，

以兩寸言，則爲偏勝。


 是未愈時寒熱不解之脈。

既是如此，仲景何以謂之平脈，乃毫不致疑，何也？


 雖劇當愈，非言不治自愈，正使人知此爲陰陽偏勝之病脈。陽勝者當治陽，陰劇者當治陰，

誤以《難經》寸、關、尺説此三處，不知上六字爲後人僞加。


 必調其陰陽，使其和平，失此不治，反加劇矣。

既出《内經》，又重見仲景，此説如何可駁？乃柯氏立意正與經反，不知仲景據人寸少陰三部而言，各得其平，以陰脈陽脈各有本象，故小有不同，仍爲平脈。若兩寸本同部位，如同等偏勝則爲病脈，所以言當急治。此在諸書中是爲用心之條，特誤在不知仲景三部不在兩寸耳。




傷寒一日，

「日」字初可作「曰」讀，必讀爲「日」，則以六經六日爲互文例。六經各有六日，共三十六日，各分舉一日以示例。


 太陽受之，

由背項直中，不傳經。


 脈

太陽動脈診委中穴在足灣。


 若静者

兼作「浮」字讀。


 爲不傳；

傳謂本經由表傳至裏，不謂與他經相傳。


 頗欲吐，若躁煩，

四日在胸，五日在腹，六日在胃，乃有此腹内病與煩躁。


 脈數急者，

與静對，所謂躁也。


 爲傳也。

傳入胸、腹、胃，名三陰。上言病，今言脈。




太陽主表，

六經皆有表，不獨太陽，此承舊説之誤。


 故寒邪傷人，即太陽

中於項背，下太陽，經有明文。


 先受。

柯氏既駁傳經，何以仍守此謬。


 太陽脈浮，

既屬太陽，則非兩寸明矣。


 若見太陽之浮不兼傷寒之緊，

緩緊皆指皮，非脈，亦與緊無關。


 即所謂静也。脈静證亦静，

在表不内傳。


 無嘔逆煩躁可知。

以此知不傳胸、腹、胃。


 今又有發熱惡寒，頭項强痛，不須七日衰，一日自止者，正此不傳之謂也。

止在本經，不盡日數。


 若受寒之日，頗有吐意，嘔逆之機見矣。

若表證決無此。


 若見煩躁，陽氣重可知矣。

當作「邪入裏」。


 脈數急，陰陽俱緊

此傷寒特證，與中風異者。


 之互文。傳者，即《内經》「人傷於寒而傳爲熱」

傷寒之熱，多指發熱，不以煩躁爲熱。


 之「傳」，

不論上下文，斷章取義，最爲醫學大惡道。細檢原文，觀其上下自悟。


 乃太陽之氣，生熱而傳於表，即發於陽者傳七日之謂，

此二句因不信傳經，故作此不可解語以罔人。


 非太陽與陽明、少陽經絡相傳之謂也。

柯氏既據邪客藏府病形直中立説，何以又牽混至此。


 「欲」字、「若」字，是審其將然，脈之數急，是論其已然，因脈定證之法也。

因脈定證，《難經》誤説，後來《脈訣》祖之，與《傷寒》反。




傷寒二三日，

此指表證三陽日數。


 陽明少陽證

胃、胸之證。


 不見者，

獨有表病。


 爲不傳

此爲三陽不傳三陰。


 也。

此「傳」字指入府裏病言，非爲後世傳經之俗説。考《邪客篇》言風寒中於面膺則下陽明，中於項背則下太陽，中於頰則下少陽，何經受邪則何經發病，絶不連坐傳染。故經文有三陽合併病，有二陽合併病。當受邪時，三陽同受則爲三陽俱病，二陽同受則爲二陽俱病，同受風邪則同受病，不受風邪則不病，此經所以特立合病、併病之名。若太陽受邪必傳非陽，則可以不必立合病、併病之名目矣。且三陽陽病非醫誤，絶無傳三陰之理，後人誤造傳經之説，遂誤讀經文「傳」字爲「傳染」之「傳」，遂爲傷寒一大障礙，此必須辭而闢之者也。若無陽明少陽證，則爲不傳也，此爲太陽經背項獨受邪，陽明行身之前，少陽行身之側，二經不受邪，故不病。




傷寒一日太陽，

以太陽之一日示病例。


 二日陽明，三日少陽者，是言見症之期，

六日病舉一日示例。


 非傳經之日也。

此句是。


 岐伯曰：

《邪客篇》此一節爲傷寒六經綱要，知此則一切傳經之説雪消冰解矣。


 「邪中於面則下陽明，

陽明由面得之，不因太陽而傳。


 中於項則下太陽，

身後得病，亦不傳他經。


 中於頰則下少陽。」

行身之側，各經受邪，各自生病，不相連坐。


 其中膺

陽明。


 背、

太陽。


 兩脇，

少陽。


 亦中其經。

此説《活人書》以後言之者少。柯氏引此，是其高人一等處。


 蓋太陽經部位最高，

高下不穩。


 故一日發；

以六經各有六日，合爲三十六日。舉六日以示例，亦如《禹貢》九州田賦各有九等，共爲八十一等。經互文，舉九等分派九州，見一而隱八，共爲八十一等也。


 陽明經位次之，故二日發；

陽明至鼻而止。柯氏不能消此六日字，故附會舊説如此。


 少陽經位又次之，

如此則仍爲傳經矣。


 故三日發。

少陽至額，高於陽明。


 是氣有高下，病有遠近，過其至所謂故也。

此三句未確，當曰身前、身後、身側。


 夫三陽各受寒邪，

「身」作「身當」。


 不必自太陽傳之，如諸家言二陽必自太陽傳來者，未審斯義耳。

當作「邪客」之義。


 若傷寒二日，當陽明病，

「當」字仍入傳經甲裏。


 若不見陽明表證，是陽明之熱不傳於表也。

謂自内出外耶？


 三日少陽當病，不見少陽表證，是少陽之熱不傳於表也。

柯氏不信傳經，最有識，所言得失參半，明而未融也。




傷寒三日，

日數屬六部，六經同。


 三陽

皮、膚、肌。


 爲盡，

一日一部，至三日而三部周矣。柯氏誤解此「盡」字。


 三陰

胸、腹、胃。柯氏又誤以此三陰爲三陰經。


 當受邪。

病當入裏。


 其人反能食

胸不病。


 而不嘔，

胃不病。


 此爲三陰

不指三陰經。


 不受邪也。

華佗、仲景、《病源删繁》、《千金方》、《外臺》皆云：一日在皮，二日在膚，三日在肌，爲三表在外，故爲陽；四日在胸，五日在腹，六日在胃，可吐下而已。病入胸腹，不在皮、膚，是爲三裏，故謂之陰。此陰陽以表裏言，非三陽經、三陰經也。三陽爲皮、膚、肌，三陽爲胸、腹、胃。凡嘔者，皆胸、胃之病候寒。本經凡不食與嘔，三陽經同有此病。




受寒三日，不見三陽表症，

不見表症，何以爲病？太誤。


 是其人陽氣沖和，不與寒争，寒邪亦不得入故。

如此則不病矣，何以云傷寒三日乎？誤解「盡」字也。


 若陰虚而不能支，則三陰受邪氣。

誤解「三陰」二字。


 岐伯曰：

《邪客篇》，文與前引相連。


 「中於陰者，

誤以此三陰經説華氏三部。


 從臂胻始。」故三陰各自受寒邪，不必陽經傳授，所謂太陰四日、少陰五日、厥陰六日者，

華氏日數。


 亦以陰經高下爲見症之期，

二句有小誤。


 非六經部位以次相傳之日也。

此二句好。


 三陰受邪，

亦有表證，用桂枝汗之。


 病爲在裏，

胸、腹、胃三部乃爲裏。○三陽經言「裏」字多矣。


 故邪入太陰，則腹滿而吐，

六經病皆有華氏六層，故同有汗、吐、泄、下四法。所引三陰證即作三陰之裏證，亦無不可。


 食不下；

腹爲病。


 邪入少陰，欲吐不吐。

三陰經以裏證示例。本論各有表證脈浮發汗之方，每經同有華氏六日病。


 邪入厥陰，飢

 而不欲食，食即吐蚘。

因不解傷寒一日條以「吐、燥、煩」爲裏證，故此單摘三陰證相似之文以相蒙混，非三經提綱之文，不足爲據。


 所以然者，邪自陰經

指府病言，非傳經之三陰。


 入藏，

《邪客篇》明文。


 藏氣實

原無内傷之病，故下藏病，詳内傷。


 而不能容，

藏氣實，則邪不能入。


 則流於府。

經作「還之於府」。


 府者，胃也，入胃則無所復傳，

華氏六部止於胃。


 故三陰受病，已入於府者，可下也。

三陰受病以入府統之，以下與華氏汗、吐、下三法若合符節，則三陰指胸、腹、胃，非三陰藏之經明矣。


 若胃陽有餘，則能食不嘔，

不論三陰三陽，表證當汗皆不嘔。


 可預知三陰之不受邪矣。

此又誤。


 蓋三陽皆看陽明之轉旋，

仍囿於傳經之説，與誤解經三陽爲樞。


 三陰

以爲陰經，誤。


 之不受邪者，

三陰三陽同以胃病爲止，故六經同有下證。


 藉胃爲之蔽其外也，

更不通六經。同有胃病，必有傳經説，乃以胃府在外，藏氣在内。


 則胃不特爲六經出路，而是爲三陰外蔽矣。胃陽盛，則寒邪自解；

變爲下證，何云自解？


 胃陽虚，

有温補證。


 則寒邪深入陰經而爲患；胃陽亡，則水漿不入而死。

愈説愈遠。


 要知三陰受邪，關係不在太陽，而全在陽明。

不詳經義，故如此支離，又與不傳經説自相矛盾。




傷寒六七日，

此指愈期立説。


 無大熱，其人躁煩者，

病在胸腹。


 此爲陽去

表證已解。


 入陰

裏證方興。


 故也。

外三部爲經病，内三部爲府證，在經時則循經求病，病易分入府，則六經之證皆同。所謂分經，固在外不在裏也。




上文論各經

六經之經。


 自受寒邪，此條是論陽邪自表入裏證也。

本經自分表裏，爲六日部分。


 凡傷寒發熱

經證。


 至六七日，熱退身凉爲愈，此無大熱則微熱常存。

即爲表未全解。病之來也，六日而周，其去也亦六日，先病先解，必十二乃全愈。


 若内無煩躁，

此裏證。


 亦可云表解

表與煩躁不相干。


 而

當有「不」字。


 了了矣。

經之「不了了」，正謂病未全除。


 傷寒一日即見煩躁，

不知煩躁爲華氏裏證，故愈推愈誤。


 是陽氣外發之機；

内而非外。


 六七日

此六七日不如此解。


 乃陰陽自和際，

誤説。


 反見煩躁，是陽邪内陷之兆。

似是而非。


 陰者指桂而言，非指三陰也。

《内經》、華佗、仲景皆云入裏應吐、下。


 或入太陽之本，

以下皆誤。


 而熱結膀胱；或入陽明之本，而胃中乾燥；或入少陽之本，

三「本」字怪。


 而下硬滿。

以上三陽。


 或入太陰，而暴煩下利；或入少陰，而口燥舌乾；或入厥陰，而中疼熱；

以上三陰。


 皆如陰之謂。

此一節更無理趣，以誤解經之「陰陽」二字故也。




太陽病，

舉太陽以示例，實則六經皆同。


 頭痛

一日所得之病。


 至七日以上

此用經愈期説。


 自愈者，

專指頭痛言。經所謂七日巨陽病衰，頭痛少愈，一日之病七日愈，二日之病八日，以此下推，尚有五日病未全愈，故曰少愈。


 以行其經

「其」指本經言。本經自有之，華氏六部。


 盡故也。

一日所得七日解，一日解一層，故十二日，非七日暴全愈。○皮

 、膚、肌三日在表，胸、腹、胃三日在裏，此以六日爲經，非足三陽三陰之經。




若欲再作經者，

《病源》以爲前病已愈，新病復發，舊説再作經，爲厥陰更傳太陽，絶無此理。故當以爲新病，非舊病傳。


 鍼足陽明，

直中之病不必始太陽，以爲必從太陽始，皆囿於舊解。


 使經不傳，則愈。

「經盡」指太陽六日六部言。欲再作經，謂陽明受邪，直中又發病，故鍼之，如太陽之鍼風府。




舊説傷寒日傳一經，六日至厥陰，七日再傳太陽，八日再傳陽明，謂之再經。自此説行，而仲景之堂無門可入矣。夫仲景未嘗有日傳一經之説，亦未有傳至三陰而尚頭痛者。

此又誤解《傷寒》。


 曰頭痛者，是未離太陽可知；

頭痛上承「太陽病」三字，下連十七字讀，即《熱病論》之「七日巨陽病衰，頭痛少愈」也。


 曰行，則與傳不同；

經亦有言傳者。


 曰其經，則指本經，

專指頭一部分言。


 而非他經矣。發於陽者七日愈，

六日入胃，不指厥陰肝經。柯氏天分最高，而工力甚淺。天分高，故敢於發大難；工力淺，故推衍皆誤。明而未融，不能不望補正。


 是七日乃太陽一經行盡之期，不是六經傳變之日。

病無傳經之理，更無傳至厥陰，又再傳太陽之理，前人已有明説，此當以新受風寒再病解之方合。


 岐伯曰：「七日太陽病衰，頭痛少愈。」

此一日所得之證，舉以示例者，七日愈。以下五日病，必至十二日乃全愈。


 有明證也，

故上《熱病論》愈當作七日，不當作「十」。


 故不曰傳足陽明，而曰欲再作經，

再發前病，俗所謂翻。


 是太陽過經不解，

已解。


 復病陽明，

以下當别爲一條。前言七日愈，此謂新病，連合解之，文義反晦。


 而爲並病也。

又誤。此當别爲一條。新病、並病不得稱爲再作經。


 鍼足陽明

讀作太陽，鍼風府，經有其義，亦可。


 之交，截其傳路，

仍囿俗説。


 使邪氣不得再入陽明之經，

此句又誤。陽明受邪乃病，鍼之上得云散其邪，不得云再入。


 則太陽之餘邪亦散，

此不待言。


 非歸併陽明，使不犯少陽之謂也。

活讀「陽明」字，隨邪所在，鍼之亦可。


 本論傳經之説，惟見於此。

不止此長。


 蓋陽明經起於鼻額旁，納太陽之脈，故有傳經之義。

此又誤論，經絡則不交者少。


 目痛、鼻乾是其罪也。若腳攣急，便非太陽傳經矣。陽明經出大指端内側，太陽經出小

「小」字當作「中」。


 指端外側，

營衛運行由太陰始，由厥陰終，少陰在其中，舊本多顛倒。按：足少陰由中指至湧泉，不誤。足之湧泉，即手之勞宫，知手少陰亦當在中指。少陰在中指，則太陽當在中指、四指之間。


 經絡不相連接。

謂起處不交則可。


 十二經脈足傳手，手傳足，陽傳陰，陰傳陽，

手太陰傳手陽明大腸，又大腸傳足陽明胃，由胃傷太陰爲第一輪，餘仿此。


 與傷寒之六經先陽後陰，先太後

詳《營衛運行篇》。


 少之次第迥别。

營衛運行先陽明而後太陽，由太陽而少陽，一定之部分。


 不知太陽

乃在外主皮毛之誤説。


 傳六經，陽明傳少陽之説何據乎？

此説最不可通。


 細審仲景轉屬、轉係、並病、合病

上條爲並合，此條爲新病。


 諸條，傳經之妄，不辨自明矣。

風家表

如巨陽一日皮。


 解

舉一日太陽以示例。《熱病論》：一日巨陽，頭項强痛。又：「七日巨陽病衰，頭痛少愈。」


 而不了了者，

經所舉巨陽一日之病，至七日而頭項强痛，可以少愈。經所未舉後五日之病尚在，故不能全愈。所謂六分去一，病來六日，解亦須六日也。


 十二日愈。

巨陽一日皮病，二日膚病，三日肌病，四日胸病，五日腹病，六日胃病。其解也，七日皮病解，八日膚病解，九日肌病解，十日胸病解，十一日腹病解，十二日胃病解。一經如此，五經從同，舉太陽一日以示例。六經凡全愈，皆以十二日，此言其正期也。生病一輪，病愈又一輪，故十二日。一部一日，皆指華氏言。傳經之説，非邪客病形不足以駁之。然非深明華氏六日法，則傳經之説附會依託，終不能了徹。柯氏引論數條，意專在駁傳經，可謂英雄能自樹立，惜未明華氏法，所以千創百孔。然自《活人》後，惟吴氏緩有此説，柯氏亦人杰哉！




不了了者，餘病未除也。七日表解後，

單指一日皮病。


 復過一候，

五日一候。


 而五藏元氣始充，

此又支離。


 故十二日

此十二日以全愈言。病六日而周，解亦六日而全。柯氏以五日一候説之，大誤。


 精神慧爽而愈。

此亦附會「不了了」而言。


 此雖舉風家，傷寒概之矣。

其實不惟包風寒，且並不止太陽。凡六經皆同此例，每經各有六層，若如舊説，直中厥陰，豈不一日而盡耶，可知其誤。


 如太陽七日病衰，頭痛少愈，

頭痛一日病，以下尚有吐、泄、下三等之證，詳見《本論》。


 日衰日少，

非全愈。


 皆表解而不了了之謂也。

謂尚有下五日病證未能全愈。


 六經部位有高下，

誤。不當言「高下」。


 故發病有早遲之不同。

此又疑心生暗鬼，可見讀《内經》不熟。


 如陽明二日發，八日衰，

華氏法有六日，足有六經，一經各有六日，是爲三十六日。以足之六經配華氏之六日，爲互文見義法。據經文太陽一至七，是太陽本經自有六日也。陽明從二起算，不承太陽之一日，自立門户，不受傳也。由二日以推八日，此陽明自有六日，前不連太陽，後不接少陽，知三十六日，六經互舉一日以示例，則諸經皆迎刃而解矣。


 厥陰至六日發，十二日衰，

厥陰六日有六層，故汗、吐、下三法最備。


 則六經皆自七日解，

絶句。


 而十二日愈，

下五日病皆愈。


 若誤治，又不在此例。

仲景分别六經，各經俱有中風傷寒脈症治法。叔和時「太陽」篇存者多而失者少，

古本詳略，别有精義。


 他經存者少而失者多。「陽明」篇尚有中風、脈症二條，少陽經只症一條而不及脈，三陰俱有中風欲愈脈，俱無中風脈症。以《傷寒論》爲全書，不亦疏乎？

上論《傷寒》診病大略。柯注本《傷寒》，不用各家編次，自以方分類，爲特别一孤本。凡解《説文》者，多據大徐本。而朱氏《通訓定聲》不以形係，而以聲次，閲者多不知其用心之所在。朱氏於許氏原文多所删改，使依原本，閲者取别本相校，則變古之實迹顯然，或以羼亂而輕之，故移其章次，使人目迷五色，其中删改形迹，雖歷久亦難於校對。柯氏之於《傷寒》，亦同此意。其中或篇删其條，條删其句，句改易其字，日本丹波《輯義》多爲表出。其詆《傷寒》非全書者，以便於改羼耳。

柯本「太陽」篇以方標目，以下仍用舊本次序，正與《翼》本暗合，最得古義。特不讀古書，未詳經旨，乃欲平分六經，使數條相等，如人家子孫分受産業者，然最爲大謬，以囿於六經俗説故也。



注
 　何嘗：原作「何常」，據文意改。



注
 　飢：原作「肌」，據柯琴《傷寒來蘇集》卷一《傷寒總論》改。



注
 　皮：原無，據文意補。








黄坤載《傷寒説意》五目

舊首「六經解」、「六氣解」，駁已别見，略之。









營衛解


營衛詳《營衛運行篇》，黄説多誤。○黄氏不知寒爲冬病，風爲春病，二氣不同，得病自異，



 


較喻嘉言尤荒唐。







肺主於氣，氣行皮毛則爲衛。

氣不專在皮毛，大誤。


 肝主於血，血行經絡則爲營。

此肝主血爲海，配肺氣海，此説是。


 然肺藏衛氣，肝藏營血，

氣血實物，營衛則爲動詞，二字明文雖同而不同。


 而實則皆出於中焦，以氣血乃水穀之變化。中焦者，消磨水穀，變化氣血之樞軸也。《靈樞·營衛生會》：人受氣於穀，穀入於胃，以傳於肺，五藏六府皆以受氣。

水穀同化氣，由氣化血。矢溺
 

注



 皆爲濁穢，由腹與膀胱下行，西醫説誤。


 其清者爲營，濁者爲衛；營在脈中，

以血言有血管。


 衛在脈外，

指未化液之前，既化流質，亦由絡收吸。


 營周不休，五十而復大會，

復大會則爲百營。


 陰陽相貫，如環無端。

一順一逆。


 蓋水穀之氣有清有濁，

血由氣化，故以清濁言，實則同實異名，《内經》詳矣。


 水穀入胃，脾陽消腐，散其精華，化生氣血，内自藏府，外達經絡，

所謂氣血二管。


 精專者行於脈中，命之曰營；慓悍者行於脈外，命之曰衛。

營衛專指運行言。


 營者脈中之血，血中之氣，是爲營氣，營氣在脈，隨宗氣流行。穀精之化營氣，其大氣之搏而不行者，積於胸中，名曰宗氣。

衛上焦，營下焦，宗氣在中焦。


 宗氣貫心肺而行呼吸，營氣之行，

單提營衛，又認誰送？


 以息往來，血之流動，氣送之也。

二者並行，不分賓主。


 平人一日一夜一萬三千五百息，一息脈六動，氣行六寸。人之經絡六陽六陰以及任督兩蹻，計合十六丈二尺。一日之中漏下百刻，以分晝夜。二百七十息，水下二刻，氣行十六丈二尺，是謂一周一萬三千五百息。水下百刻，脈行八百一十丈，人氣五十營於身，一日之度畢矣。

並行合數止以八丈一尺，計「五十營」當爲「百營」。


 營氣初行常於平旦寅時，

大誤，大會在子午，以卯酉配，二分平旦、日暮，非大會。


 從手太陰之寸口始，

此用《難經》八會説，大誤。


 以肺主氣而朝百脈也，

朝百脈，乃胸中肺朝於孫絡，非百脈朝寸口。


 自手之太陰陽明，注足之陽明太陰，自手之少陰太陽，注足之太陽

 少陰，自手之厥陰少陽，注足之少陽厥陰，終於兩蹻任督，

此説是。


 周而復始，陰陽相貫，營周五十，

晝夜各五十營。


 明日寅時又會於氣口，此營氣之度也。衛氣者，不行宗氣，而自行於脈外，

黄氏竟分營衛爲二道，不同途。


 晝行陽經二十五度，夜行陰經二十五周。其行於陽也，常在平旦寅時，從足太陽之睛明始，

睛明乃兩蹻之始終，以爲足太陽，誤。


 睛明在目之内眥，《靈樞·衛氣行》：平旦陰盡，陽氣出於目，目張則氣上行於頭，循項下足太陽至小指之端，别入目内眥，下手太陽至小指之端。其散者别於目鋭眥，下足少陽至名指之端，上循手少陽之分，至名指之端，别入耳前，下足陽明至中指之端。其散者從耳下，下手陽明，入次指之端。其至於足也，入足心，出内踝，下入足少陰經。陰蹻者，足少陰之别，屬於目内眥，自陰蹻而復合於目，交於足太陽之睛明，

以上皆誤説，詳《營衛運行》。


 是謂一周。如是者二十五度，日入陽盡，而陰受氣矣。其入於陰也，常從足少陰之經而入於腎，腎注於心，心注於肺，肺注於肝，肝注於脾，脾復注於腎，是謂一周。如此者二十五度，平旦陰盡而陽受氣矣。其出於陽也，從腎至少陰之經，而復合於目。陰陽

所説皆誤，全不知「順逆」二字之解。


 一晝一夜亦周五十。

營衛運行以十二經順行始肺終肝，逆行始肝終肺。説詳《運行圖》。黄氏自命大醫，於此全無領悟，何也？


 故少陰主内，太陽主外。

太陽、少陰在中一輪，黄氏前已明言，此又以爲終始，大誤。


 衛氣自陽而起，至陰而止。出於陽則寤，入於陰則寐，此衛氣之度也。

糊亂引用，全不解文義矣。


 營起於氣口，衛起於睛明。

一派糊塗。


 營氣之行陰陽之間，衛氣之行夜陰晝陽，起止不同，道路各異。非同行於一經也。

營衛之説久晦，不足爲黄氏責，然自命爲深通《靈》、《素》，實則全不辨理路，與喻嘉言相似。若元臺、景岳、隱菴決不至是。







風寒解


春傷於風，冬傷於寒，《内經》之明文，喻嘉言亦有明説。冬氣嚴束，故無汗；春氣疏洩，故自汗。知



 


爲二時病，由時令分，則一切繁冗不必言矣。張隱菴《傷寒集注》以風寒同爲冬病，所以不得真解，



 


其餘各家亦同誤。







風者，天地之生氣，

春生。


 寒者，天地之藏氣。

冬藏。


 四時之氣，春生，夏長，秋收，冬藏。木旺於春，木氣發生，則陽出地上而東升，風動而冰解，則生氣得政。

摭引冗文，又生枝節。


 水旺於冬，水氣生權，則陰至地下而西斂，寒凝而凍合，則藏氣得政。是風乃陽

春。


 氣之發揚，寒乃陰

冬。


 氣之翕聚，氣之不同也。

自非同時之病。


 風之中人，必因金水之外斂。金水主衛，衛性收斂，而風性發洩，衛氣不啟，泄之以風，而愈欲收斂，斂而莫達，則内閉營血，而生裏熱。

知風寒之異時、異氣，則傷營、傷衛不待煩言，而真解自得，似此則愈説愈亂耳。


 寒之傷人，必因木火之外泄。木火主營，營性發泄而寒性閉蟄，營血不秘，閉之以寒，而愈欲發泄，泄而不透，則外束衛氣，而生表寒。風爲春氣，

此句最好。


 三春之月，

以下又糊塗。


 天温日明，人血淖液，

此風不病人，虚風乃病人，經有明文。


 而衛氣浮宣，襲之以風，不能傷也。值氣凉

言傷風由於凉，誤。


 而竅閉，得風氣之疏洩，是以傷衛。

忽閉忽泄，大誤。


 寒爲冬氣，三冬之月，天寒日陰，人血凝澀，而衛氣沉藏，傷之以寒，不能傷也。值氣温而竅開，

言傷寒由於温，誤。


 得寒氣之閉斂，是以傷營。

風寒之傷，每由解衣、失被，所謂觸冒，專就平常言之，非。


 營傷則衛鬱，宜麻黄以泄衛，衛傷則營鬱，宜芍藥以泄營。

以芍藥當對麻黄，一發一收，自是一説。


 營衛發達，則表邪退矣。《素問·玉機真藏論》：「風寒客於人，使人毫毛畢直，皮、膚閉而爲熱。」

寒乃如此，風則反是。


 當是之時，可汗而發也。桂枝、麻黄發汗方，

桂枝「解肌」，不得謂之「發汗」。


 汗貴乎早。《陰陽應象論》：「善治者，治皮毛，

此五診法説。


 其次治肌膚，

表宜汗。


 其次治筋脈，其次治六府，

在府宜下。


 其次治五藏。

此《雜病》，《傷寒》不言藏。


 治五藏者，半死半生也。」營衛感傷，在皮毛之部。桂枝、麻黄治皮毛之方。皮毛邪散，後日之變無由生矣。於此失治，未幾而或入三陽之府，

但主胃。


 或入三陰之府，

風寒不入藏，經有明文，此爲誤。


 於是乎治府、治藏，危證叢生，工之最下，而法之最拙者也。風寒客邪也，病則不關於客氣，而視乎人身之主氣。

此説是仲景方爲平人而設。强弱别有加減，巴州刻《傷寒辨證》，大概每病强弱分立兩方，專爲此例。


 主氣偏陽，則陽鬱爲熱而入府；

胃實者如此。


 主氣偏陰，則陰鬱爲寒而入藏。

此「藏」可作「胃」字解，胃虚寒，三陰温藥是。


 無非主氣爲之也。其始感也，氣寒之裹束，

寒乃爲裹，束風則疏洩。


 在表遷延日久，入陽明而傳三陰。

無此理。陽明不傳，經有明文，若胃實變胃寒，皆醫之誤，爲壞證、雜病。


 則皆本氣之爲病，非盡係風寒之爲屬也。

不知直中，黄氏之昧。


 桂枝、麻黄表散風寒之劑，此外悉因主氣立法，不專表散之劑矣。解風寒外感，則知氣血内傷。仲景傷寒諸法非第爲外感之金科，並爲内傷之玉律。

本有雜病互見。


 内傷之人未必盡由於外感，而外感之家無不悉本於内傷。解此，則内外同歸，主客一致矣。

此説甚佳。







傳經解


經之「六日」、「六經」同華氏「六層」，不謂經脈，舊説皆誤。







人之經脈自皮毛

皮、膚。


 以至筋骨

腹胃。


 不過六層。

華氏之六層、六經則不分深淺，舊説皆誤。


 太陽在表，次爲陽明，次爲少陰，

六經不分層次，各有屬地，有六經，故六次言之不分先後、深淺。


 次爲太陰，次爲少陰，次爲厥陰。

以六經分六層，不言直中誤。


 厥陰者，經脈之在裏者也。

亦自分六層，故有表藥二方，經互文見義，後世知之鮮。


 風寒感襲，受自皮毛，故太陽先病。

平列六經，必有所先。惟仲景詳汗法於太陽耳。


 經脈鬱隆，不得外泄，次第淫浸，相因而發，日傳一經，六日乃徧，此一定之事。

此説華氏六層，不指六經。


 不以風寒温熱而異同也。

《病源》諸病同以日計。


 温病内熱素積，感必盡傳。

此則近於兩感矣。


 風寒之家起於外感，不緣内傷。或一兩經而即已者，

不知中風即温病。


 此本氣之旺而外感之輕，不至成病者。及其成病，則挨次徧傳。

誤。


 此風寒之大凡也。雖徧傳六經，

竟以六層代經則得矣。


 而未經汗解，則太陽表證必不能罷。

各經各自有表證，不總屬太陽。


 太陽不罷，則不拘傳在何經，凡在六日之内者，

亦不拘日。


 總以太陽

當作「發汗」。


 爲主，寒宜麻黄，風宜桂枝，無用餘方也。

六經通例，故三陰亦用之。


 若在經失解，裏氣和平，則不至内傷。

胸、腹、胃爲内。


 如裏氣非平，表鬱裏應，陽盛則入陽明之府，陰盛則入三陰之藏。

陽盛入府，陰盛入藏，以藏配府，最爲大誤。傷寒不當言藏，言藏則爲兩感。爲之易其文曰：胃盛則爲陽明之下，胃寒則爲太陰之温。


 府熱則宜凉泄，

承氣。


 藏

當作「胃」。


 寒則宜温補，

四逆。


 凡人陽盛則生，陰盛則死。風寒傳藏，陰盛而滅微陽，早用温補，固難盡生；

此又誤用扶陽抑陰説。


 風寒傳府，陽盛而爍微陰，遲用凉泄，亦或致死。較之前在營衛，

所謂表。


 順逆霄壤，此誠危急存亡之秋也。仲景爲六經分篇，而太陽一經不皆表證，

六經皆同此例，各有汗、吐、下三法。


 其中有陽盛而入府者，陰盛而入藏者。

三陽止作皮、膚、肌讀，三陰止作胸、腹、胃讀，凡以三陰經爲藏病，皆誤説。


 但病入藏府而經證未罷，是以屬之太陽。

當云表證，不當專屬太陽。


 雖屬太陽，而内入藏府，是皆太陽之壞證也。

胃自分寒熱，屬本經，非壞病。


 至於陽明之篇則全是府病。

六經各有六層，陽明表證爲經病入裏，經多稱爲陰，特陽明詳於下耳。


 陽明經病。

此指經言。


 乃府病連經，而非止經病也；

經中下證之陽明專屬胃，不指經。


 三陰之篇則全是藏病，

裏證。


 三陰經證，

胃寒爲主，兼雜證病，已入府則不分經。


 乃藏病連經，而非止經病也。

三陰略表證耳。


 「少陽」之篇則半是府病，半是藏病。

此説大誤，以小柴胡爲少陽專方，不知六經同用之。


 少陽

本論半表半裏，指病而言，文在「太陽」篇中，柴胡爲六經半表半裏，不可汗、下之通方，後人乃以半表半裏指少陽。經言柴胡爲少陽專方，並云少陽禁汗、吐、下者，皆誤解經文者也。


 居表陽裏陰之界，

劉河間《宣明論》亦指病，不指經。


 陽盛則傳府，陰盛則傳藏。故藏府兼有少陽經證，

易作「六經通用小柴胡」，則通矣。


 乃藏病、府病之連經，而非止經病也。若但是經病，則全統於太陽一經，

易作「詳於『太陽』一篇」，則得矣。


 不必另分六經之篇也。

此爲詳略互見。然六經亦各備其文，故三陰亦有七汗方。


 此義自仲景而後，千載無知者。

若如所説分經府，前人言之詳矣，大言無實。


 郊倩程氏比之諸家，微有一綫之螢光，而誤以藏府之病爲經證，因謂傷寒不傳經，謬矣。

傷寒不傳經，爲柯氏最佳之説。


 至喻嘉言輩，其於此理一字不解矣。

喻、黄同爲大言無實，無優劣可分。







裏氣解


《傷寒》：陽明病者，胃家實也。一本作「寒胃實」。詳「陽明」篇，下證胃寒，詳「三陰」篇，温證與此説略同。







風寒之傷人也，不能爲寒，不能爲熱，視乎人之裏氣而不變者也。裏氣和平，則府熱不作，藏陰不動，終始在經，不能内傳。

《邪客篇》言「邪不能入藏，歸居於府」，是也。


 但當發散其表邪，

實則表，方亦自當分虚實。


 不必用温清補泄

當作「温下」。


 之劑也。裏氣非平，而表邪外束，府陽盛者，則陽鬱而生内熱；

胃實之證。


 藏

胃。


 陰盛者，則陰鬱而生内寒。

三陰多屬胃寒。


 寒熱之分途，全在乎中氣。太陰以濕土主令，陽明從燥金化氣。陽旺之家，則陽明司氣，胃府生其燥熱；陰旺之家，則太陽當權，脾藏生其濕寒。濕寒者，水氣也；燥熱者，火氣也。

以上運氣説，不當以説傷寒，張隱菴此弊尤甚。


 脾以陰土而含陽氣，陽升則化火；胃以陽土而含陰精，陰降則化水。水寒而流濕，火熱而就燥。土者，乃水火之中氣也。故火盛則燥熱傳於戊土，水盛則濕寒傳於己土。

不關藏胃寒以致此耳。


 此藏府寒熱之由來也。

以下牽纏五行説，全祖《難經》，節之。







風寒原委



四時之氣，木旺於春，水旺於冬。春木升發，則陽氣敷布而爲風；冬水蟄藏，則陰氣凝肅而爲寒。春非無寒，究竟風多而寒少；冬非無風，究竟風少而寒多。春之有寒者，春行冬令，非春氣之正也。

春傷於風爲正。


 冬之有風者，

當作「温」。


 冬行春令，非冬氣之正也。感春之風者，謂之中風，其間雖有傷寒，而不及中風之多也；

以中風爲春病，惟黄氏有此説。此其悟解高妙，所以能自成家。


 感冬之寒者，謂之傷寒，

爲四時本氣正病。


 其間雖有中風，而不及傷寒之多也。血氣在經，

當作「運行」。


 是曰營衛。營行脈中，爲衛之根；

當作「爲衛所化之血」。


 衛行脈外，爲營之華。

當作「爲營未化之氣」。


 平人衛氣在外，

衛之所以得名，指已入氣管而言。


 而内交於營，營血在内，而外交於衛。

「交」即「會」，一日百會，子午二時爲復大會，不可言「内」、「外」。


 營衛調和，是以無病。衛司於肺，營司於肝。

肺爲氣海，肝爲血海。衛行始肺終肝，營行始肝終肺。黄氏此説得經旨，足證前人之誤。


 肺金下行則生腎水，

足少陰在中一輪。


 是以衛氣清降而産陰精；

此句小誤。


 肝木上行則生心火，

手少陰亦在中一輪。


 是以營血温升而化陽神。

同上，小誤。


 氣行皮毛，

此又誤。


 衛氣清降則腠理闔，闔則中風而不傷寒；血行經絡，

衛氣同行經絡，如北斗月將，一順一逆。


 營血温升，則孔竅開，開則傷寒而不中風。

此又小誤。


 傷寒營者，因冬日之天温

傷寒不可言温，别有冒觸之蹤迹。


 而竅開也；風傷衛者，

張隱菴乃不信風傷衛，寒傷營，以爲出於《脈經》，可謂奇矣。


 因春日之氣凉而竅闔也。

中風不可言氣凉，亦因冒觸。


 營傷則衛病，以營血閉束其衛氣，故衛鬱而表寒，以寒性閉澀，而血性發揚。

寒性束閉，風氣疏散，衛初如霧，不入經隧，與風性同。故傷之營後，如瀆行於脈中，與寒氣同，故傷之。所説不得本義。


 血發揚而竅開，寒已收之，而愈欲發揚，發而不透，則外束衛氣而生表寒。衛傷則營病，以衛氣遏逼其營血，故營鬱而裏熱，以風性浮散，而氣性斂肅。氣斂肅而竅闔，風以泄之，而愈欲斂肅，斂而不啟，則内遏營血而生裏熱。風寒外襲，營衛裏鬱，是以病作。營衛二氣，分司於肺、肝，而總統於太陽。

外感皆由皮始，讀太陽作皮，非以經言。


 故太陽經有風傷衛氣、寒傷營血之不同也。風寒外感，病在經絡，經絡藏府，各相表裏。

此又誤入兩感中裏，以下誤説，節之。




營衛之氣第宜外發，不宜内陷。

流行終始，不内陷，亦不外發。


 寒傷營者，

如此則不必分，但以深淺言之足矣。


 營閉其衛，衛氣外發，則汗出而病解；

傷寒無汗。


 風傷衛者，衛閉其營，

自汗如何言「閉」？當作「泄」。


 營血外發，則汗出而病愈。

「汗出」當作「汗止」，接寒、風二氣不同，有汗、無汗亦異，治法自當有差别。麻、桂之别，仲景詳矣。後人亦主芍藥斂汗，所以求異於麻之發汗也。本論於桂，亦屢言發汗，與麻黄同，則不可通。擬讀桂枝之「發」爲「伐」，謂其證自汗。「伐」即收斂使止之義。


 府熱則營血内陷

無此理。


 而不外發，

誤已入府，不關營衛。


 藏寒則衛氣内陷而不外發。

營衛止詳外證，入裏則不言之矣。


 故傷寒衛病，府陽盛者多生，藏陰盛者多死。

又用其扶陽之誤説。


 以藏陰盛則衛氣内脱，府陽頽敗而死也；

不知所謂，不敢强解。


 中風營病，藏陰旺者多生，府陽盛者多死。以府陽盛則營血内蒸，藏陰涸轍而死也。府陽盛則衛氣不陷，設其過盛，則生内熱，一用清散，則衛發而汗出；藏陰盛則營血不陷，設其過盛，而生内寒，稍用温散，則營發而汗出。

病已入裏，謂之府病，藏病乃用散藥汗之，獨不可解。大抵先不詳營衛名義，故支離荒謬如此。


 若陰陽和平之家，營病則多外熱，外熱入府，則宜清裏，裏陽非虚，不至内寒也。衛病則多外寒，外寒入藏，則宜温裏，裏陰非虚，不至内熱也。衛氣之發，賴乎陽明，衛病者不可泄戊土之陽氣，故衛熱盛滿者，仲景有緩攻之法。營血之發，賴乎太陰，營病者不可竭己土之陰精。故府熱傷陰者，仲景有急下之條也。

風寒之邪，感在經絡，經絡雖病，萬不至死。

擅改經文以自圓其説。


 陽盛入府，藏陰消亡；陰盛入藏，府陽頽敗，則九死不復一生。若藏陰已動，而府陽未絶，足以温其凝冱；府熱既作，而藏陰未竭，足以潤其枯燥，則病極危劇，而不至於死。然陰陽偏勝，均有死理，究竟陰亡而死者少，陽亡而死者多。以陰易長，而陽易消。死於陽敗者，不止八九；死於陰虧者，未能一二。若傷寒、温病之外，凡諸傷雜病之門，則陰虧而病死者，絶無而僅有矣。

偏僻，與經不合。






注
 　矢溺：原作「失溺」，據文意改。



注
 　太陽：原作「少陽」，據《傷寒説意》卷首改。








錢塘錢天來《溯源集》






自序


大抵與方、喻同爲一派，可以參觀。







夫天地間風寒暑濕之邪，

不言燥。


 皆可爲病，今若中之，失治而致夭枉者多矣。雖古聖立法，載在《靈樞》、《素問》兩經之中，奈其義淵深，人莫能解。迨漢長沙守張仲景憫宗族之淪喪，傷横夭之莫救，乃勤求古訓，博采衆方，撰用《素問》、《九卷》、《八十一難》、《陰陽大論》、《胎臚藥録》，並《平脈辨證》，爲《傷寒卒

當作「雜」。


 病論》，合十六卷。

《外臺》作十八卷。


 實祖述黄、岐之經義，論廣伊尹之湯液，追神農、體箕子而作也，其書統載於《金匱玉函經》中。

《外臺》凡今本《傷寒》、《金匱》合爲十八卷，同稱《傷寒》。唐慎徽《本草》則合二書同稱爲《玉函》，今趙氏《傷寒》本亦稱《玉函》也。


 華佗見之而嘆曰：「此書可以活人。」

《外臺》引華佗與仲景同，隋唐以前皆宗之，然失檢「仲景同」三字。


 晉玄晏先生皇甫謐作《甲乙經》，其論治傷寒，唯長沙一人而已。宋文潞公《藥準》云：「仲景書爲羣方之祖。」所以後起諸賢雖千變萬化，各鳴其所得，

宋元以後不讀古書，多杜撰條例，變亂古法，所當釐正者也。


 而無能踰越其矩度者。

踰越者多矣。


 自西晉太醫令王叔和編次仲景方論十卷，

誤讀《甲乙》序。


 附入己意，爲三十六卷，

誤讀高湛《養生論》。


 而《卒

當作「雜」。


 病論》六卷

《外臺》作八卷。


 早已遺亡，不復得覩矣。

即今《金匱》書未亡。


 至宋成無己尊奉叔和，又注爲《傷寒論》十卷。

兼《明理論》三卷數之，爲十三卷。


 今所行於世者，究僅七卷，

錢蓋據張本合《傷寒》、《明理》共十卷之本爲説，實則原注本《傷寒論》十卷，《明理論》三卷。因《傷寒》八、九、十卷文少，故後人合並於七卷，非有佚文也。本書實止七卷，非有缺佚，舊分數《傷寒注》十卷，《明理論》三卷者，「十」當爲「七」字之誤。


 而前後舛錯，六經混淆，

此囿於方、喻之誤説。


 使讀之者茫無緒端，檢閲者漫難尋討。如少陽諸證雜入「太陽」篇中，

誤以柴胡爲少陽專方，喻已有此説。


 合病、併病散處三陽前後，結胸、痞證曾不分别陰陽，臟結三條分隸四卷首尾，中風、傷寒紛出，麻黄、桂枝雜陳，

成本與《翼》不同。


 壞病無從安置，疑爲久遠遺失，

以爲壞病無方。


 温病不知方法，謂非作者所長，

專治風寒，不知瘟熱。


 致後人不知隨證之治，而壞病遂無治法，

壞病歸入雜證，此誤説。


 概以麻黄、桂枝治温，

桂枝正治，春傷於風，與瘟不同。


 而温病每致云亡。凡此皆叔和編次之失，無己注釋之病也。

不用成本，加以罪名。


 及宋奉議朱肱《活人書》一出，始變長沙之定法，而攪亂經文，可稱作俑。

自立條目，與經别行，不得指爲變亂。


 明節庵陶華《截江網》、《殺車搥》告成，盡廢仲景之原文，而掩爲己有，實爲僭竊；

不依經作注疏體亦是一體，不得以爲非。


 新安方有執痛闢其非，《條辨》因之而作；

大抵囿於此派。


 江右喻嘉言指摘其謬，《尚論》由此而成：

三方鼎立，最爲謬誤。方、喻因此改易經文次第，最爲大誤。讀《千金翼》古本，其謬自見。


 然皆經義未馴，豈能澄清其濁亂？陰陽莫辨，安能洞悉其淵微？予以魯鈍之質，自知謭劣，恐未得經旨，因注《素問》五篇，

此法最好。《靈》、《素》四時病，仲景之所祖，錢書未見。今就《太素》四時病編爲一册，欲讀《傷寒》，不可不先考此編。


 然後更發仲景書讀之，

《内經》如經，仲景如傳説。


 遇隱義未明，必披羅經傳，鈎玄索隱，或沈思默想，輒閣筆連旬。仲景之文或有脈無證，或有證無脈，或有方無法，或有法無方，凡遇艱難，無不殫心竭慮，不敢少有怠忽。

錢氏不能無誤，用功則自當如此。


 務必闡發微妙，極盡精深，真所謂爬羅剔抉，刮垢磨光者也。至於疑似之間，鮮不盡力申明，若見昔人誤謬，亦必極其辨論，雖或負罪於前賢，亦或有裨於後世。但自愧學力粗疏，識見短淺，或理深未達，或舛錯難明，姑存疑而有待，倘發端於後起。虞山籛後人錢天來甫識。

日本丹波元堅《傷寒輯義》跋云：「錢天來辨訂不遺餘力，然或失太繁，亦不無膠柱。」案，此爲定評也。




錢天來《傷寒溯源》凡例



《傷寒論》一書，按長沙公自序，原云《傷寒卒

雜。


 病論》，合十六卷，至西晉王叔和編次之後，其《卒病論》六卷早已云亡，

誤。


 後人不得復見。相傳謂叔和又次爲三十六卷，

《太平御覽》引高湛《養生論》。


 至宋成無己因王氏之遺書，

叔和書乃《脈經》，非《傷寒》。


 又注爲《傷寒論》十卷，非唯仲景之舊不得復覩，即叔和之書亦杳不可見矣。

成注十卷，原本共二十二篇，今所論七卷，本篇目亦同。


 弟叔和所作《傷寒序例》一篇，

非叔和作。


 其妄用經文，創立謬説，亦殊不足觀，

此有唐以後人所羼補，且非成本之舊，于叔和更無干。


 不若遺亡之爲愈也。

誤説。


 其成氏注本原云十卷，

原本本爲十卷，今坊间張卿子本乃爲七卷，蓋合八、九、十爲一卷，辨汗、吐、下後脈證治法。○十卷名與《翼》同，而所録乃廿五方，非也。


 今行於世者，究僅七卷，

非有脱佚，此又錢氏之未審。


 以「辨脈」、「平脈」爲第一卷，其言原係仲景原文，亦不爲過。

以此二篇爲仲景原文，當是誤於《脈法贊》。


 但第二卷「傷寒例」一篇乃王叔和所作，非仲景原文，因何亦列於七卷之中，

序例鈔《千金》、《外臺》而成，中有仲景原文，與《病源》、《千金》論姓名可考。


 而反居仲景六經之前，非唯文理背謬，且冠履倒置，

序例居本書之前，刊書之通例。


 棼亂錯雜矣。

頗襲《尚論》之誤。


 其第七卷雖有霍亂、陰陽易及瘥後諸復證，允爲仲景原文，

《翼》本原文止此。


 而後之諸可與不可又非長沙之筆矣。

仲景原有三例，見《千金》，叔和補輯成此本。


 何以知之？

此《脈經》語，舊説早明。


 其卷首云：「夫以疾病至急，倉卒難尋，故重集諸可與不可與治，比之三陰三陽爲易見也。」如此語氣，確爲叔和所集。

《千金》引叔和别有一序，當與此條合爲《脈經》原序。仲景有汗、吐、下三例，成本亦止三門，《翼》本作十五章，《脈經》所補之原文。


 況大法春宜汗及春宜吐、秋宜吐、秋宜下之説，於理未通，

誤。


 均屬可删，

此又多與柯氏誤同。


 故皆去之。

按：《千金翼》十卷，「傷寒」下目「宜忌」第四，「辨汗、吐、下後方」第五，成本八卷以下與《翼》目次相合，知由《翼》本而出。


 但就三陽三陰六經之證治正變之不同，剖明其立法之因，

《明理論》三卷。


 闡發其制方之義而已，

《明理藥方論》一卷。


 共二十二篇，

成注原作二十二篇。


 仍分十卷，悉依仲景之舊。

成本可不可止汗、吐、下三門。




太陽一經，

《千金翼》「太陽」篇七法，共一百六十二證，陽明七十五證，少陽九證，三陰除雜證，本經正文尤少，故讀者能通太陽全篇，於傷寒思過半矣。


 而分上、中、下三篇者，

以桂、麻、青龍三方爲大綱。


 其源始於宋許學士叔微。

所謂三方鼎立，實始於《千金翼》誤改本。駁詳《柯氏平議》。


 明新安方中行先生作《傷寒條辨》，遂因其説，而分三篇，以風傷衛爲上篇，寒傷營爲中篇，

此兩篇猶可分。


 風寒兩傷營衛爲下篇。

青龍仲景經文實止一條，下一條「大青龍發之」五字，乃解説徐靈胎説是也。據此著書，所謂燕巢幕上，失所依據。


 江右喻嘉言先生作《尚論篇》，亦不改其法，而仍爲三篇。

大誤。


 雖不知長沙立論時作何次序，而以理推之，可稱允當。

《千金翼》太陽共七法，前三法如許説，後四法爲柴胡、承氣、結胸、雜療。於三方鼎立外，别有四法。


 今不敢變易其法，仍作三篇。

承方、喻之誤。


 陽明一經，舊本分篇。

《翼》本不分篇。


 而仲景原文中已先設問答。云病有太陽

當作「陰」。


 陽明，有正陽陽明，有少

一作「微」。


 陽陽明，此即仲景分篇之義也。

此不足據。


 據此分篇，大都不失作者之意，故亦未爲不可耳。

當分經病、府病、半表半裏，與胃實胃虚爲四法。


 《尚論》雖分三篇，

喻氏自分之。


 而於太陽

當爲「陰」，謂脾泄病屬胃中虚冷。


 「陽明」篇内又以能食者爲中

平聲。


 風，

讀作「熱」。


 不能食者爲中寒，

張隱菴注讀此「中」字爲平聲，則上文當爲「中熱」可知。


 分作二段，

胃實、胃虚分二門是。


 庶令讀者了然，自無疑惑。至於少陽一經，

舊説多誤。如半表半裏、禁汗禁下，種種拘忌是也。


 成氏注本及方注皆短簡寂寥，不滿數節，

《千金翼》原止九條。


 即喻本稍有所增，亦不過廿條而已。其餘柴胡湯證，應在《少陽篇》者，皆誤入「太陽」篇中，

不詳經義，反以爲誤説。詳《柴胡湯辨誤》。


 經絡溷淆，

半表半裏指病，不指經。


 篇帙紊亂，殊不成篇。今以少陽首條「往來寒熱，胸脇苦滿，

與《熱病論》提綱不合。


 小柴胡主之」一條爲主病，

小柴胡乃病在半表半裏之專方，少陽之經病、府病當另詳之，柴胡非少陽專方。


 遂以小柴胡爲主方。

誤。


 推其變證不同者，如柴胡桂枝湯、柴胡桂枝乾薑湯及柴胡芒硝湯、柴胡加龍骨牡蠣湯，皆小柴胡湯之變法也，

此《千金翼》所謂汗、吐、下後之雜證方。


 悉隸於後，而成一篇，庶令散亂者各歸本篇，易於尋討。

囿於六經分篇，必求篇帙匀稱，此入六經迷陣，至死不悟。


 又以合病、併病附讀於後，以盡三陽經之變態，而三陽之證治終矣。太陰條治無多，

傷寒之正對法不過數條，吐下利皆雜證。


 而霍亂一證亦屬太陰

《千金》作「傷寒」，雜方不當附入。


 寒邪所致，故以之附後而作

何得稱「作」？


 一篇。

霍亂爲雜證，《金匱》有專門。《千金翼》列入傷寒正本，成本因之，詳例究非是。


 少陰屬坎，雖爲陰藏，

直指少陰爲藏，則以篇中多雜病，非傷寒正對法。


 而真陽藏於寒水之中，乃陰極陽生之處，最不宜於無陽，故專重陽氣。

言傷寒當單考《類經》疾病門之經文，已不勝其用，不可泛及運氣、政治、陰陽、五行各類説法，以其别爲一門，非説病。


 然陽邪熾盛，耗竭真陰，使津液喪亡，亦非細故。

大抵祖述方、喻耳，不足辨。


 前輩皆雜亂不分，《尚論》已分兩篇，殊爲合法，

厥陰除首四條，下皆所附厥下利嘔噦之雜證。大抵「三陰」篇其正對法不過十數條，餘皆雜證。以三陰諸治法已詳「三陽」篇，而尤以太陽爲詳，幾占全書之半。故讀者先詳考「太陽」篇，以下五篇皆迎刃而解矣。


 今更爲條分縷析，而爲前後兩篇，庶令涇渭分流，則陰陽易辨。

少陰證四十五條其首冠以「少陰」字者，大德本全有，爲六經所無之事。今分爲四門，少陰經病、


 如傷寒治法。

少陰藏病、死證五條、難治二條。三讀「少」爲「純」，如「太陽」篇之純陰證，四讀「少」爲「微」，如多少之少，如大青龍所謂無少陰證是也。




厥陰一經，

其經循身之側，一「側」字足包之。


 爲陰氣已極，

此爲陰陽五行家説。治病者不當襲用，徒使人迷罔。


 猶天地之陽氣已長，且欲出地，故爲陰陽相半之經，

《千金翼》卷十厥陰病狀第三目下云附厥利嘔噦。按利嘔，《金匱》其文皆同。以三病附厥陰，亦如錢氏之以霍亂附太陰，此四病非厥陰外感證，王安道以爲三陰附有雜證是也。


 所以厥熱互見，難以分篇。

《千金翼》厥陰五十六條首四條有「厥陰」字，爲本經正文。以下言厥廿五條，下利二十條，嘔三條，噦二條，其中厥利並見者數條，冠以「傷寒」者廿二條，以「下利」二字標目者十二條。


 即下利諸證，亦有陰陽寒熱之分，爲三陰之所並有，

當提歸《金匱》，使不致擾亂《傷寒》。


 雖已見於「少陰」篇中，

此爲「少陰」篇之下利雜證，實則與少陰無干。


 而又匯於此篇之盡處者，亦以厥陰經陰中有陽，多癰膿便血之證，故又總聚於一篇之中也。

知爲所並雜證，則别爲一事，不相牽涉可也。


 其陰陽易及瘥後諸復證乃病後遺證，亦在《厥陰篇》後者，以六經所盡故也。辨脈法未注及已注之《素問》五篇，皆《傷寒論》之根柢，

近刻《太素四時病補證》，與此義同，此乃讀《傷寒》之根源。


 統俟續刻。論中壞病二則，舊本皆虚懸於三陽證治之中，從未有着落用處。

壞病下云：「知犯何逆，以其法治之。」壞病者，傷寒誤治變爲雜證，已離脱傷寒關係，入於雜病，其病種類亦多，非僅此明文二條。俗醫張皇此事，不知經義。


 前人皆不悟仲景所以立法之故，而每嘆爲脱簡之餘，惜其無有治法，致喻氏别立一門，亦間置於諸篇之中，而不知隨證治之及以法治之之實在何處。

在雜證中。


 誰知執柯伐柯，其則不遠，若一悟其理，便知燈即是火，何必道邇求遠，焉用嘆息爲哉！今以太陽病「桂枝不中與也」一條，列於「太陽」上篇，桂枝湯正治之後，其下文誤汗、誤下、誤吐、誤用温鍼之諸變

已成雜證。


 逆證即壞病也，其下所系之方即壞病治法，所謂隨證治之之實也。

此説是。


 謂之壞者，蓋爲醫所壞，而誤治之變證也。以本未壞之太陽病，而以誤汗、吐、下温鍼壞之，故稱壞病。又以「本太陽不解轉入少陽」者

此「少陽」當作「陽明」，故下云此屬胃以釋此陽明指府，不指經病。已入府在裏，故禁汗。後人乃讀爲少陽禁汗，不知此專屬陽明之微陽。陽明以發汗亡津液而成陽明府證也。


 一條，列於「少陽」篇，小柴胡湯正治之後，其下文誤汗、吐、下、温、鍼諸變證，即少陽壞病，

此又承俗醫之誤。


 以法治之之實也。條例井井，治法森森，有何疑嘆？其所以晦而不明者，皆由編次之失，以致顛倒錯亂，令人無從察識耳。

此又近誣矣。能善讀經文，則不必有此説。


 結胸、痞證，

《千金翼》古本「太陽」篇七法，桂枝風第一，麻黄寒第二，結胸在第六法。


 其病之陰陽虚實各異，而從來舊注皆云結胸爲風傷衛陽邪陷入所致，痞證爲寒傷營陰邪陷入所致，

入裏則不分風寒，亦並不分經。古法最爲簡捷，舊説多誤。


 此千載之誤。細閲論中，究竟中風亦有心下痞者，傷寒亦有結胸者，更有中風傷寒並見而但作心下痞者，有但傷寒而心下滿硬痛者爲結胸，但滿而不痛者爲痞，參伍錯綜，全無定法，豈可以風寒營衛分一定之痞結乎？

此説是。


 所以不能分隸分上中兩篇之内，

方、喻三方鼎立之法，至此而窮。


 故先挈其綱領一篇，方列條目於後，别成一卷，介於三篇之中。在中風、傷寒兩篇之後，以見風寒均有此二證之意，且以便於繙閲。

《千金翼》七法，方、喻止取前三法，後四門即以附於前三門中，如柴胡四、承氣五、結胸六、雜療七，皆無所附隸，圖窮匕首見矣。




温病及風温原屬春夏温熱之邪。嘗竊推仲景之旨，本以青龍爲治温之主劑，

專治傷寒表重裏輕者，不治風證。


 白虎爲治暑之主劑，其病源屬太陽，

不拘六經。


 且大青龍湯已作「太陽」下篇首條之主治，

此乃誤中之誤。


 故亦當附於「太陽」下篇之後。其痓、濕、暍三證，叔和雖云三種宜應别論，然邪由營衛而入，其證原屬太陽，故亦稱太陽病，所以附於太陽之末。

《千金翼》在太陽之前，亦後人誤移者。




注中辨論雖多，若非反復詳明，恐不能啟蒙發聵，故詞繁而不殺。然不敢盗襲前人一言半句，以欺罔後學，苟有引用，必曰某經、某篇、某人、某書，使讀者皆可考尋，亦不似成氏以下諸家，動輒以「經云」二字爲名。若果出之《靈》、《素》篇中及《金匱》、《傷寒論》者，固稱允當。其有出自王叔和序例中，語亦謬稱「經云」，

其中實有經言。


 至有荒謬無稽之談，亦概稱「經曰」，令學者無從稽考。雖荒唐背謬之語，亦誤認爲聖經賢傳而聆信之，致令經學淆亂，傳論失真。如叔和《傷寒例》中引用《素問·熱病論》以作證據，遂改「人之傷於寒也，則爲病熱」句爲「凡傷於寒，則爲病熱」，又增「尺寸

本「人寸」之誤。


 俱浮者，太陽受病」、「尺寸俱長者，

讀作上聲，謂「長大」，不作「長短」解。


 陽明受病」等語，雜入己意，大改經文。其他誤謬，靡所止極。又如朱奉議之擅改《傷寒》方論，陶節菴之抹殺仲景原文，叛經壞法，惑亂後人，莫此爲甚。更復有以前人之注爲己有，而反議論其是非者，尤堪捧腹。兹所援據，非敢誇多鬬靡，政不欲踵前弊耳。康熙丁亥十月既望虞山錢潢識。

許學士《發微》論桂枝麻黄青龍證云：仲景論表證，

專就表證言，與《千金翼》同。非如方、喻統論「太陽」全篇。


 一則桂枝，二則麻黄，三則青龍。桂枝治中風，麻黄治傷寒，

與三級説不同。


 青龍治中風見寒脈，傷寒見風脈。

許拘於原文之「中風傷寒」四字，乃爲此説。非如後人青龍統治風寒之狂悖。


 此三者人皆能言之，而不知用藥對病之妙。且脈浮而緩者，中風也，脈浮緊而清者，傷寒也，仲景以桂枝、麻黄對之；至於中風脈浮緊，

前一條。


 傷寒脈浮緩，

後一條。


 仲景皆以青龍對之，何也？

下條「可與大青龍發之」，「可」上當有「不」字。


 予嘗深審三者，果於證候、脈息相對用之，無不應手而愈。

以許氏之誤，下條當爲上條之解説。蓋中同《傷寒》爲互文。下條脈浮緩即上之脈微弱；無少陰證，即上條之煩躁。煩躁爲裏陰證，表證多，裏證止一煩躁，故曰「稍有陰證，不可與大青龍發之」，即上不可服，服之爲逆。若主方，當如上文曰「主」之，不可言「發」。「發」即發汗之「發」。徐靈胎删此六字，不如加一「不」字之爲得也。




太陽中風，

實指麻黄證，與解傷寒當互易。


 脈浮，發熱惡寒，身體疼痛，不汗出

以上爲表證。


 而煩躁者，

惟二字爲裏證，故解曰少陰證。


 大青龍湯主之。

主之爲主治，與解「發」不同。


 若

以下言禁。


 脈微弱，

桂枝脈。


 汗出惡風者，

純爲中風。


 不可服也，

猶麻黄證禁桂枝湯。


 服之則厥逆，筋惕肉瞤，

過汗所致。


 此爲逆也。

傷寒、中風分别最嚴。許氏以爲寒、風同治，麻、桂互用，大誤。




解

此爲上條解説之文。


 傷寒

此舉大名，當讀作「中風」。


 脈浮緩，

中風脈解「脈微弱」句。


 其身不疼，

與上「身體疼痛」不同。


 但重，乍有輕時，

中風證。


 無少陰證者，

解「煩躁」句，「少」讀作「稍」，陰證，謂裏證爲陰。


 不

補此字。


 可與大青龍湯發之。

中風禁汗，此解「不可服也」句。










王安道《溯洄集》






四氣所傷論



《素問·生氣通天論》篇曰：「春傷於風，

即傷寒之中風。


 邪氣留連，

秋傷於燥，此爲留病。


 乃

當作「夏」。


 爲洞洩；夏傷於暑，

當作「熱」。


 秋爲痎瘧；

中隔長夏。


 秋

當作「長夏」。


 傷於濕，上逆而欬，發爲痿厥；冬傷於寒，

寒專屬冬時。


 春必病温。」

此四時正病。


 《陰陽應象論》篇曰：「春傷於風，夏

長夏。


 生飧泄；夏傷於暑，秋必

二「必」字讀作「正」。


 痎瘧；秋傷於濕，冬生欬嗽；冬傷於寒，春必病温。」

與經氣同。


 王啟玄注云：

王注就文敷衍，未合經意。


 「風中於表，則内應於肝，肝氣乘脾，故洞洩或飧泄；

夏善病洞洩，濕氣所生之病，留邪亦同，不必用五行説。以下皆同。


 夏暑已甚，秋熱

正夏爲熟，秋當爲燥。


 復收，兩熱相攻，則爲痎瘧；秋濕

長夏爲濕。


 既勝，冬水復旺，水濕相得，肺氣又衰，故乘肺而爲欬嗽。

冬病例如此。


 其發爲痿厥者，蓋濕氣内攻於藏府則欬逆，外散於筋脈則痿弱也。厥謂逆氣也，冬寒且凝，春陽氣發，寒不爲釋，陽怫於中，寒怫相持，故爲温病。」

以上《生氣通天篇》注。


 《傷寒論》

當爲叙例，不可直稱《傷寒》。


 引《素問》後篇八句，成無己注云：「當春之時，風氣大行，

傷寒中風即春病，一曰春温，又曰風温。中風非冬日正病，舊説多誤。


 春傷於風，

春以風爲正病，傷風惡風，傷寒惡寒不相通。冬病無汗，春病自汗。


 風氣通於肝，

春病不必説藏。


 肝以春適旺，

此乃《難經》誤説。


 風雖入之，不能即發，

此又誤。惟冬温、春寒乃有此説。


 至夏肝衰，然後始動。風淫末疾，則當發於四肢。

此又牽涉無辜。


 夏以陽氣外盛，風不能外發，故攻内而爲飧泄。

不知《周禮》四時病，故牽合五行言之，皆誤。


 當秋之時，濕氣大行，

燥氣。


 秋傷於濕，濕則干於肺，

燥傷肺。


 肺以秋適旺，

言表病，何必推生旺？


 雖入之不能即發，及春陽出，而陰爲内主，然後寒動搏陽，而爲温病。」

成注亦同。


 王海藏曰：「木在時爲春，

運氣説不當蔓引。


 在人爲肝，在天爲風。當春之時，發爲温令，

此春氣温和，所以爲温病。


 反爲寒折，是三春之月行三冬之令也，

《外臺》有此説，言冬伏温爲時行，與此不合。


 以是知水太過矣。水既太過，金肅愈嚴，是所勝者乘之而妄行也。所勝者乘之，則木虚明矣。木氣既虚，火令不及，是所生者受病也。

誤説。


 故所不勝者侮之，是以土乘木之分，變而爲飧泄也。

傷寒之法，四時固在，所不拘六經，亦不可泥今。以華氏法言，六經中各有汗、吐、下三法，合爲三十六日病，此一讀法也。專就「三陽」篇論太陽詳汗表證，陽明詳下裏證，少陽詳半表半裏之間證，劉河間詳之。此專就三陽分汗、吐、下三法也。至於就「太陽」一篇論文最繁，自有汗、吐、下三法，是首一篇已包括六經治法。故讀《傷寒》者，不可拘於篇目也。


 冬傷於寒者，是冬行春令也。

寒乃冬正氣，與春氣無干。


 當寒而温，火勝

冬温，「温」字非「火」。


 而水虧矣。水既已虧，則所勝妄行，土有餘也，所生受病；木不足也，所不勝者侮之；火太過也，

一切皆《難經》誤説。


 火土合德，濕熱相助，故爲温病。

全不得「濕」字之義。


 不病於冬，而病於春者，

謂留病耶？


 以其寒水居卯之分，方得其權，大寒之令，復行於春，腠理開泄，少陰不藏，房室

誤讀「不藏精」三字。


 勞傷，辛苦之人，陽氣泄於外，腎水虧於内，

喻嘉言、黄坤載皆承此誤説。


 當春之月，時强木長，無以滋生化之源，故爲温病耳。」

全不知四時所傷皆屬正氣，不可牽涉五行。


 夫春傷於風，夏傷於暑，冬傷於寒，辭理皆順，「時」字傷「令」字也。獨秋傷於濕，説作「令」字傷「時」字，讀者不可疑也。

春傷於風，夏傷於暑，長夏傷於濕，秋傷於燥，冬傷於寒，以五氣配五時，《内經》之明文。經偶不計長夏，以四時論，遂以長夏之濕移之於秋，濕與秋時令不相合，所以於秋與上三時特異，由不知互見之義也。


 此四説，皆母所亢而害其所承之子也。

更大誤。經本易明，有此誤説沈霾。


 若説「秋」字傷「濕」字，其文與上三句相通，其理與法不得相通也。

「濕」字本「燥」之誤，添一説多一層魔障。


 大抵理與法通，不必拘於文也。

此等説法，使閲者何能明了？實作者亦不明了，徒引陳言俗語，以充篇幅耳。


 或謂春傷於風，是人爲風所傷，非也。

此更誤，而無情理矣。


 若是，則止當頭痛、惡風、自汗，

此正病。


 何以言夏爲飧泄哉？

長夏濕盛，當有此病。


 今言春傷於風，即是時傷令也，明矣。

添出時令，夢中又夢。




愚按：此四傷，諸家注釋皆不得經旨者，蓋由推求太過故也。

駁四家是。


 孟子曰「道在邇而求諸遠，事在易而求諸難」，此之謂歟！

此説尚是。


 但只輕輕平易説去，則經旨自明，而無穿鑿之患矣。

四家皆染《難經》五行誤説。


 何以言之？夫風暑

熱。


 濕

當有「燥」。


 寒者，天地之四

五。


 氣也。

所謂四時正氣。


 其傷於人，人豈能於未發病之前，

似説留病，即病有傷，即病不必言此。


 預知其客於何經絡、

在表通以汗解，一汗則諸經皆解。此表證特分經以詳病，汗則不再分經，此表化六爲一之治法。若入裏，則無經可分。


 何藏府、

皆直中，《邪客病形》詳矣。


 何部分，而成何病乎？

不讀《邪客病形篇》耶？幾經所説，多言其常。先定其常，乃再推其變，以常者教人變法，多在自悟。死於句下，動生支節，未見有合也。


 及其既發病，

未發先知，若必病發而後知，經何由而作？


 然後可以診候，始知其客於某經絡、

在表可分。


 某藏府、

入裏則不分。


 某部分，成某病耳。

學者乃如此，不可以例聖神。


 注釋者苟悟病因之始，病原之理，則於此四傷

不必拘時，必審寒熱温凉。


 不勞餘力，自迎刃而解矣。夫洞洩也，痎瘧也，欬與痿厥也，

此皆《金匱》雜病。


 温病也，皆是因其發動之時，

經分四種傷，本不拘時，不過借四時以定其本。


 形證昭著，乃逆推之，而知其昔日致病之原爲傷風、傷暑、傷濕、傷寒耳，

不知四時正病祖《周禮》、《内經》。


 非是初受傷之時，能預定其今日必爲此病也。

不讀古書，故如此。


 且夫傷於四氣，

正氣與時行不同。


 有當時發病者，

正病。


 有過時發病者，

留病。


 有久而後發病者，

閒時。


 有過時之久

二句文義未安。


 自消散而不成病者。

此條難解，文義不詳。


 何哉？蓋由邪氣之傳變聚散不常，

當云「深淺不同」。


 及正氣之虚實

大抵傷寒三陽詳實證，三陰詳陰證，不必拘於經部分篇。


 不等故也。

《病源》、《千金》、《外臺》有詳説。


 且以傷風言之，其當時

春日温和。


 而發則爲惡風、

不惡寒。


 發熱、頭疼、自汗、

以上表證。


 欬嗽、喘促

此裏證，未詳。


 等病，其過時與久而發，則爲癘風、熱中、寒中、偏枯、五藏之風等病。

竟以五等雜證續列於下，不知《傷寒》專詳外因之經病、府病，與内因雜病各爲一門，不可牽混。隋唐以前，金元以下，實無人如此拉雜言之。王氏解悟不優，遂直造此妄談，亦可憫矣。


 是則洞洩、飧泄者，乃過時而發之中之一病耳。

屢與經文立異，何耶？


 因洞洩、飧泄之病生，以形診推之，則知其爲春傷風，藏蓄不散而致此也。

不讀古書，所以致此。


 苟洞洩、飧泄之病未生，

病因病變亦如影響，未能先知。


 孰能知其已傷風於前，

有冒觸之踪迹。


 將發病於後邪？

如能於平脈望色研究，則不爲此等語矣。


 假如過時之久自消散而不成病者，

不成病，何又云過時？


 人亦能知乎？

經所謂邪不能傷，雖感邪不病，言之詳矣，何謂不能知？


 世有《太素》脈法，

此宋人僞造之法。


 雖或預知死亡之期，

引此僞書，比擬不倫。


 然亦是因診之昭著而始能知耳。

望色審脈。


 夏傷暑爲痎瘧，冬傷寒爲温病，意亦類此。但秋傷濕，

燥。


 上逆爲欬嗽，爲痿厥，其因病知原，則與三者同，其令行於時，則與三者異。

因一字誤，遂生種種僞説。


 夫春之風、夏之暑、冬之寒，皆是本時之令也，

不必分時與令，糾轕五行，動成迷罔。


 濕乃長夏之令，何於秋言之？

由此求之，即知爲字誤與省文之義。


 蓋春、夏、冬，每一時各有三月，故其令亦各就其本時而行也。若長夏則寄旺於六月之一月耳。

土分寄四方，六月亦止壬十八日。


 秋雖亦有三月，然長夏之濕令每侵過於秋而行，

經文不詳耳，不可望文生訓。


 故曰秋傷於濕。或問余曰：五運六氣七篇所叙燥之爲病甚多，何哉？余曰：「運氣」七篇與《素問》諸篇自是兩書，作於二人之手，其立意各有所主，不可混言。王冰以爲七篇參入《素問》之中，本非《素問》元文也。余今所推之義，乃是《素問》本旨，當自作一意看。請陳四氣所傷所病之義。夫風者，春之令也，

中風爲春病。


 春感之，偶不即發而至夏，邪既不散，則必爲疾。其所以爲洞洩者，

洞洩，長夏之病。長夏善病泄，泄留病至此時而發，亦爲洞洩也。


 風蓋天地浩盪之氣，飛揚鼓舞，神速不恒，人身有此腸胃之職，其能從容傳化泌泄，

經但云風傷衛，此非傷寒之風。


 而得其常乎？故水穀不及分别，而並趁下，以其爲飧泄，亦類此義。暑者，夏之令也。

熱爲夏令，與冬寒相對。


 夏感之，偶不即發，而至秋又傷於風與寒，

不當有「寒」字。


 故爲痎瘧也。

所云「風瘧」，「瘧」當爲秋病。


 寒者，冬之令也，冬感之，偶不即發，而至春其身中之，陽雖始，爲寒邪所鬱，

閉束。


 不得順其漸升之性，然亦必欲應時而出，故發爲温病也。

春正病爲温，緩留病至此亦爲温，所説皆誤。


 若夫秋傷濕，其令行於時之義，上文已論之矣。前篇

《生氣通天》。


 所謂上逆而欬，發爲痿厥，不言過時，似是當時即發者，但既與風、暑、寒三者並言，則此豈得獨爲即發者乎？

全指即發。


 然經無明文，終亦不敢比同，

全屬誤解。


 後篇

偶引二條，便自加前篇、後篇之名，不知著書體例。


 便斷然以爲冬發病也。雖然濕本長夏之令，

當分夏與長夏爲二，則「燥」字自出。


 侵過於秋耳。縱使即發，亦近於過時而發者矣，

長夏病濕，近醫所謂暑證，多屬陰證，每用燥濕藥。


 此當只以秋發病爲論。濕

以上皆由不知夏有正夏、長夏之分，秋「濕」爲「燥」字云。秋當爲燥，喻嘉言已補之。苟知其誤，數言可了，似此牽附，如理亂絲，愈説愈不通。


 從下受，故於肺爲欬，謂之上逆。

立解多誤，以爲秋正病，則不必如此穿鑿。


 夫肺爲諸氣之主，令既有病，則氣不外運，又濕滯經絡，故四肢痿弱無力而或厥冷也。後篇所謂冬生欬嗽，既言過時，固與前篇之義頗不同矣。

誤説。


 夫濕氣久客不散，至冬而寒氣大行。肺寒而和受傷，故濕氣得以乘虚上侵於肺，發爲欬嗽也。

嗽爲秋本病，一言可了。經亦言其常耳，文詳《周禮》。


 觀者以此意求之經旨，其或著乎？

徒增迷罔耳。


 或者見《素問》於病温、痎瘧等間以必言之，

「必」多爲「正」字之誤。


 遂視爲一定不易之辭，

讀經何得如此拘泥。


 而曰此必然之道。嗟夫！果可必耶？果不可必耶？

説詳《傷寒講義》。


 《素問》之或言必，或不言必者，蓋不可膠爲一定故也。

經有言病證與病因同見者，如春傷於風，春必正病温；夏傷於暑，夏必


 正

病熱；長夏傷濕，病洞洩；秋傷於燥，秋必


 正

病瘧；冬傷於寒，冬生欬痺。上句言四時證，下句言所傷之氣。後人移「冬傷」一句於前，遂成差誤。説詳《傷寒講義》。


 經中每有似乎一定不易之論，而卻不可以爲一定不易者。

以下尤支離，不得旨要。


 如曰熱厥，因醉飽入房；而得熱中消中者，皆富貴人也；新沐中風，則爲首風。如此之類，豈一一皆然哉？讀者當活法，勿拘執也。

此句是。




夫王啟玄之注，雖未免泥於「必」字，及未得經旨，然卻不至太遠也。若成無己之説，則似太遠矣，然猶未至於甚也。至王海藏立論，則推求過極，欲異於人，殊不知反穿鑿，綴緝乖悖經旨，有不可勝言者，此先儒所謂如大軍游騎出太
 

注



 遠而無所歸矣。

下有駁王注、成注、海藏説。説固誤，駁亦支離，因節之以省繁冗。


 經曰：「木發無時。」倘風不傷於春而傷於他時，不遇夏之陽氣外盛，將外發乎？將内攻乎？況風屬陽，與夏同氣，果欲外出，則當隨其散越之勢而出，安有不能之理乎？

原書本誤，用《外臺》天行説，而首尾未貫。


 且暑爲夏令，孰不知之？今以暑爲季夏，爲濕土，得不怪哉？

海藏惟此一條爲得解，今反攻之，適自敗。且既有明説，猶不自悟，亦太難矣。


 夫冬果行春令，人若感此，則成冬温病矣，

此爲天行，《病源》、《千金》、《外臺》甚詳。


 安得爲春温病乎？

冬温爲天時，春温爲正病之留者，乃不解耶？


 其謂大寒之令

冬當大寒，而反温在先。


 復行於春，

至春乃反大寒，邪不得出。


 温病方作。

謂至夏時乃作，言温者指冬傷之温氣。


 設使大寒之令不復行於春，其温病當作者，遂不作乎？

非大寒束於春時，則至春可發，不必待至夏時。


 況今之春爲温病者，

全不讀古書，稱心而談，無往不誤。


 比比皆是，

即春時中風即發之春温。


 未嘗見其必由大寒復行於春

必先有冬温一層，而後言復行。引古書不全，割截言之，如何能通？


 而後成也。

全不知隋唐人天行時氣之説，故致此誤。


 又如以制物皆爲所勝，受制者爲所不勝，與經所謂氣有餘則制己所勝而侮所不勝，乃傳之於其所勝，死於其所不勝之旨全反矣。餘如因時傷令、令傷時之説委曲衍説者，固不暇悉辯也。嗚呼！予非好斥前人之非，

所駁者未必非前人之誤，特以暴易暴，不覺兩敗俱傷耳。


 蓋爲其有害大義，晦蝕經旨，以誤後人，

王氏晦説行，則沈蝕愈深耳。


 故不敢諛順而嘿嘿耳。然而潛逾之罪，固已自知，其不得辭矣，但未知觀者以爲何如？




傷寒三陰病或寒或熱辨



嘗讀張仲景《傷寒》，於三陰多用熱劑。
 

注



 觀仲景此論，則傷寒三陰必有寒證，而宜用温熱之劑也。及讀劉守貞之書有曰：

言傷寒以經府爲主，不可言藏；皮、膚以爲表爲陽，胸、腹、胃爲裏爲府，河間大誤。按：《宣明論》未見此四語，俟考。


 傷寒邪熱在表，府病爲陽，邪熱在裏，藏病爲陰。俗妄謂有寒熱陰陽異證，誤人久矣。寒病有矣，

以雜病爲寒病。


 非汗病

以外感風寒爲汗病。


 之謂也，寒病止爲雜病，

「三陰」篇多雜病之説。


 終莫能爲汗病。

汗、吐、下三法乃爲傷寒專方。


 且造化汗液之氣者，乃陽熱之氣，非陰寒之所能也。

麻黄、附子、細辛，非汗藥乎？


 雖仲景有四逆湯證，是治表熱裏和，誤以寒藥下之太早，表熱入裏，下利不止，及或表熱裏寒自利，急以四逆温裏，

先其所急。


 利止裏和，急解其表也。

非不用汗，有先後耳。如表急，則亦先解表。


 故仲景四逆湯證，復有承氣湯下之者，由是傷寒汗病。經直言熱病

如此則凡汗皆熱證矣。


 而不言寒也。經言三陰證者，邪熱在藏在裏，以藏與裏爲陰當下熱者也。《素問》論傷寒熱病

論提明傷寒。


 有二篇，

《刺熱》專言熱。


 名曰熱，竟無寒，理兼《素問》並《靈樞》諸篇

專熱。


 運氣造化之理，推之則爲熱病，誠非寒也。

觀劉守貞此論，則傷寒無問在表在裏，與夫三陽三陰皆一於爲熱，而決無或寒者矣。

此劉之誤説。《内經》熱病共四篇專論藏熱病者，如《刺熱》、《熱論》是也。至《素問·熱病論》篇論傷寒。凡爲仲景所祖述，皆提明傷寒，如人之傷於寒也。傷寒一日云云，專説傷寒，不可概指爲熱病。


 兩説不同，其是

 非之判，必有一居此者。

如扶醉人。


 由是彼此反復，究詰其義，而久不能得。雖至神疲氣耗，不舍置者，自謂此是傷寒大綱領。

入迷陣。


 此義不明，則千言萬語皆未足以爲後學式。況戕賊民生，何有窮極也哉？意謂成無己之注必有所發明者，遂因而求之，然亦止是隨文而略釋之，竟不明言何由爲熱、何由爲寒之故。

多設疑陣，欲以成其傷寒專爲即病而作之誤説而已。


 此非其不欲言也，蓋止知傷寒皆是傳經，

胃實則熱，胃虚則寒，邪氣一也。因人體而變異，又皆直中不傳經。


 故疑於六經所傳

誤説。


 俱爲熱證，而熱無變寒之理，

熱如何能變寒？熱爲胃實，寒爲胃虚，皆由病人氣稟自化，非病能使之然。黄氏《禀氣篇》是也。


 遂不敢别白耳。以寒爲本藏

當作「身」字。


 之寒歟？安得當熱邪傳裏入深之時，反獨見寒

三陽詳熱，三陰詳寒，寒非熱極而變，所説皆誤。


 而不見熱者？

水流濕，火就燥，本身寒者感寒，本身熱者感熱，内外相應，陽體不感寒，陰體不感熱，不分内外也。


 且所用

傷寒爲後人所移。


 温熱藥，能不助傳經之熱邪乎？

入迷太深。


 以寒爲外邪之寒歟？

二者合乃成病。今當以互文起義讀之，不可死於句下。


 豈有傳至三陰而反爲寒哉？

誤用傳經説，故不可通。


 成氏能潛心乎此，則必悟其所以然矣。

凡所駁皆欲伸己説，故多誤解。


 自仲景作《傷寒論》以來，靡或遺之而弗宗，至於異同之論興，而漁者走淵，木者走山矣。宜乎後人不能決於是而非之際，故或謂今世並無真傷寒病，

此又魔語。


 又或以爲今人所得之病俱是内傷。

外感必有内因是也，至名爲内傷則誤。


 又昧者，至謂《傷寒論》中諸温藥悉爲傳經熱邪而用者，

以三陽爲熱，不敢指明，以自相衝突。


 以三陰經屬陰故也。

王氏不能自解。


 又其太謬者，則曰論中凡有「寒」字，當作「熱」字看。

此等怪説，何必提及。


 嗚呼！末流之弊，一至此乎！於是澄心静慮以涵泳之，一旦劃然若有所悟者，

又遇一大魔。


 然亦未敢必其當否也，姑陳之以俟有道之正。

太奇創，頗似程郊倩《條辨》序。


 夫三陽之病，其寒邪之在太陽也，寒鬱其陽，

束閉其衛。


 陽不暢而成熱，

身熱爲正傷寒。


 陽雖人身之正氣，既鬱則爲邪矣。用麻黄發表以逐其寒，則腠理通，而鬱熱泄，故汗而愈。

以上言麻黄證。


 苟或不汗不解，

何以解桂支之自汗？


 其熱不得外泄，

「外」字誤。


 則必入裏，故傳陽明、傳少陽，

仲景之「少陽」作「胸」字讀，「陽明」作「胃」字讀，皆不指經，入裏則不分經矣。


 而或入府也。

王氏不解「府」字專指胃言。


 若夫三陰之病，則或寒或熱者，何哉？

三陽經中亦有寒證，用温藥者大誤。


 蓋寒邪之傷人也，或有在太陽

「太陽」統作「皮、膚、肌」讀。


 經鬱熱，然後以次而傳至陰經者；或有太陽不傳陽明、少陽，

傷寒二經不見爲不傳者，指胸、胃言，非傳經。


 而便傳三陰經者，

此又如何傳法？總之傳經皆誤説。


 或有寒邪不從陽經始，而直傷陰經者；

此説得之。


 或有雖從太陽而始，不及鬱熱，即入少陰，而獨見少陰證者；

太陽之「少陰」二字，「少」當爲「屯」，古「純」字。即本條所謂純陰，本條一作「純」，一作「屯」。「屯」誤爲「少陰」，後人遂以兩感藏府解之，不知傷寒不當言兩感。


 或有始自太陽，即入少陰，

此則兩感矣。


 而太陽不能以無傷者；或有直傷即入，而寒便變熱，

此又怪不解及陰經之下證。


 始寒而終熱者。其鬱熱傳陰，與變便變熱，則爲熱證；

以胃實故。


 其直傷陰經，即從太陽即入少陰，則爲寒證。

以胃寒故，且三經多雜證。


 其太陽不能無傷，則少陰脈證而兼見太陽標病。

不知三陰表證。


 其始爲寒，而終變熱，

又誤解《内經》寒積爲熱之説。


 則先寒證，而後見熱證。

説瘧有此悟，而非證。


 此三陰之病所以或寒或熱也。

三陽詳胃實而有濕，三陰詳胃虚而有下，乃互文見義，數言可了，凡此誤而又贅。


 苟即三陰經篇諸條，展轉玩繹以求之，理斯出矣。

全不解三陰之義。


 夫其或傳經，或直傷，

六經皆直中。


 或即入，或先寒後熱者，何也？邪氣暴卒，本無定情，而傳變不常故耳。故經曰：

牛頭馬嘴，乃加「故曰」，唐宋以後，同此迷罔。


 「邪之中人也，無有常。或中於陽，或中於陰。」

全不管上下文義，使果解得此數語，則不發此怪論矣。


 夫守貞者，絶類離倫之士也，豈好爲異説以駭人哉？蓋由其以温暑爲傷寒，而仲景之方每不與温暑對，故略乎温熱之劑，而例用寒凉，

河間之喜用寒凉，以時地之故，非因誤讀《傷寒》。


 由其以傷寒一斷爲熱而無寒，

何遂至此？


 故謂仲景四逆湯爲寒藥，誤下表熱裏和之證，及爲表熱裏寒自利之證而立。

凡温藥皆屬雜證專方，因與傷寒相涉，故用之，非傷寒主方。


 又謂温裏止利，急解其表，

此仲景明文。


 又謂寒病止爲雜病，

此説絶佳。説詳《傷寒金匱合編》。


 嗟夫！仲景《傷寒論》

 專爲中而即病之傷寒作，不兼爲不即病之温暑作。

二句是王氏著書宗旨，最爲怪謬。


 故每有三陰之寒證，

此屬胃寒。


 而温熱之劑之所以用也，

本爲雜證，涉及傷寒。


 以病則寒，以時則寒，其用之也固宜。後人不知此意，是以愈求愈遠，愈説愈鑿。

王氏以用温藥爲非，大誤。


 若知此意，則猶庖丁解牛，動中肯綮矣。

自欺欺人。


 且如寒藥誤

變爲壞證。仲景多無方，此《傷寒》之壞病，即《金匱》之雜證，惟汗、吐、下三法乃專爲傷寒正方。


 下而成裏寒者，固無不謂爲必無矣。不因寒藥誤下而自爲裏寒者，其可謂之必無乎？

此雜證之寒，由其人虚。


 殊不知陰經之每見寒證者，本由寒邪，

身寒招實。


 不由陽經直傷於此，

陽經以傳言，無變寒之理。


 與夫雖由太陽而始，不及鬱熱，即入於此而致也。

解爲直中，則省糾葛。


 雖或有因寒藥誤下而致者，蓋亦甚少。

成雜證。


 仲景所用諸温熱之劑，何嘗每爲寒藥誤下而立？

雜證各由氣禀。


 況表裏寒之證，亦何嘗每有急解其表之文也？

經有明文。


 夫裏寒外熱之證，乃是寒邪入客於内，迫陽於外，或是虚陽之氣自作外熱之狀耳，非真熱邪所爲也。

邪不必加以寒熱。


 觀仲景於裏寒外熱之證，但以温藥治裏寒而不治外熱，

經不云救裏以四逆，救表以麻桂乎？


 則知其所以爲治之意矣。若果當急解其表，豈不於裏和之後明言之乎？

經有明文，未之見耶？


 且三陰寒病既是雜病，

劉河間説。


 何故亦載於《傷寒論》以惑後人乎？

不惟三陰有雜病，「三陽」篇亦有。總之凡病名藥方見於《金匱》者，皆雜證。因其與傷寒相涉而及之，亦有不相涉而類及之者，如下文所言是也。


 其「厥陰病」篇諸條之上，又何故每以「傷寒」二字冠之乎？

有冠，有不冠，當合六經考之。


 夫《内經》所叙三陰病，一於爲熱者，言其常也，

丹波以《内經》熱病與傷寒不同治法，是也。


 仲景所叙三陰病，兼乎寒熱者，言其變也，

陽明詳熱而略寒，三陰詳寒而略熱。


 並行而不相悖耳。後人謂傷寒本無寒證，

此説自不誤，特文未詳耳。


 得非知常而不知變歟？然世之恪守局方，

此又一事。


 好用温熱劑者，乃反能每全於寒證，無他，其守彼雖偏，治此則是。

但能合證，不論其餘。


 學者能知三陰固有寒邪所爲之證，則仲景創法之本意，可以了然於心目之間，而不爲他説所奪矣。或曰：傷寒之病，必從陽經鬱熱而傳三陰，

誤。


 今子謂直傷陰經，即入陰經而爲寒證，

寒熱各異，非陰即寒。


 其何據乎？予曰：據夫仲景耳。仲景曰：「病發熱不

原本當有「不」字。


 惡寒者，發於陽

經病府。


 也；無熱惡寒者，發於陰也。

此論内傷。


 發於陽者，七日愈；

以行經盡。


 發於陰者，六日愈。」

「愈」當作「死」，説詳《太陽篇解》及《柯氏平議》。


 夫謂之無熱惡寒，則知其非陽經之鬱熱矣。

不循本義，隨文生訓，指鹿爲馬。


 謂之發於陰，則知其不從陽經傳至此矣。

誤説，不知經文本義。


 謂之六日愈，

「死」字誤作「愈」，遂就「愈」字立説，諸家同此誤。


 則知其不始太陽，而止自陰經發病之日，爲始數之矣。仲景又曰：「傷寒一二日，至四五日而厥者，

厥即雜證，厥見《内經》，因寒致此。


 必發熱。」傷寒病厥五日，熱亦五日。設六日當復厥，不厥者，自愈。傷寒厥四日，熱反三日，復厥五日，其病爲進。

夫得傷寒，未爲熱，即爲厥者，豈亦由傳經入深之熱邪而致此乎？

凡説傳經，皆誤。


 今世人多有始得病時便見諸寒證，

以其素禀多寒故。


 而病無或熱者，

亦有熱者，可以兩抵。


 此則直傷陰經，即入陰經者也。苟不能究夫仲景之心，但執凡傷於寒，則爲病熱之語

此又誤解《内經》，詳説《太素》。


 以爲治，其不夭人夭年者，幾希矣。




張仲景傷寒立法考


此篇專爲麻、桂難用而作。仲景各方無一可通用者，何止二方。按：《準繩》太陽汗



 


法共二十一方，陽明汗四方，太陰汗二方，少陰汗二方，厥陰汗三方。三陰皆有汗藥，



 


共三十二方。少陽小柴胡加桂枝，亦汗法也。







夫傷於寒，有即病者焉，

正病即發。


 有不即病者焉。

晚發留病。


 即病者，發於所感之時；不即病者，過時而發於春夏也。

傷寒如此，温熱可推。非獨冬寒乃有留病，郭白雲説詳矣。


 即病謂之傷寒，不即病謂之温與暑。

此指留病之變，暑當作「熱」，暑乃長夏濕病。


 夫傷寒、温、暑，其類雖殊，

此指四時正病，其狀各殊。


 其所受之原則不殊也。

同爲外感，由經入府。


 由其原之不殊，故一以傷寒而爲稱。

仲景以傷寒兼詳各病，《内經》以熱爲傷寒之類是也。


 由其類之殊，故施治不得以相混。

汗、吐、下同，而方各異，不可混同。


 以所稱而混其治，

拘泥古方之誤。


 宜乎貽禍後人，以歸咎於仲景之法，而委廢其大半也。

宋以下以傷寒不可用，皆泥古者所激而成。


 後人乃不歸咎於己見之未至，而歸咎於立法之大賢，可謂溺井怨伯益，失火怨燧人矣。夫仲景法之祖也，後人

金元以下。


 雖移易無窮，

用仲景方改治他病。


 終莫能越其矩度，

因病制方，其法同。


 由莫能越而觀之，則其法、其方果可委廢大半哉？

按：《準繩》太陽汗二十一方，從桂枝加減合併者共十六方，則謂於桂枝加減乃仲景舊法，何得斥以爲不用、難用？因欲以麻、桂二方爲通治法，遂限仲景於冬時，逾時皆不可用。是陽尊之，而陰抑之，其委棄豈止大半而已哉，不知其用心所在。


 雖然立言垂訓之士猶不免失於此，

四大家。


 彼碌碌者固無足誚矣。夫其法、其方委廢大半而不知返，日惟簡便是趨，

如羌活湯遍治三陽。


 此民生之所以無藉，而仲景之心之所以不能别白矣。嗚呼，法也，方也。仲景專爲即病之傷寒設，

此指治寒以辛熱諸方言。


 不兼爲不即病之温暑設也。

温熱亦有本病，時節不同，方亦異。


 後人能知仲景之書本爲即病者設，

如麻、桂。


 不爲不即病者設，

温熱取汗，不用辛温。仲景於酒客尚忌桂枝，何況温熱？原書以辛凉取汗之方多矣，況解肌湯有芩、黄、膏、青乎？○仲景《傷寒》本與《金匱》合爲一書，《外臺》、《千金》皆可證。《金匱》中有外證，《傷寒》中亦多兼雜病。蓋由外感得者，爲四時病；不由外感得者，爲雜病，厥陰所列厥利嘔噦是也。能通《傷寒》，便可通治百病。今乃囿《傷寒》於一時，凡四時病皆謂其缺，即冬傷於寒之留病亦謂其無。大抵迷信四大家，欲遵其晚法，不得不推倒仲景耳。


 則尚恨其法散落，

留病多變狀。


 所存不多，

《肘後》、《千金》、《外臺》多所增補。


 而莫能禦。夫粗士妄治之萬變，

此指壞證言。


 果可憚煩而或廢之乎？是知委廢大半，

仲景於麻、桂加減，凡二十餘方，河間於二方加減，何得云廢棄？又何以云大半？真屬誣罔。


 而不覺其非者，由乎不能得其所以立法之意故也。今人雖以治傷寒法治温暑，

用《傷寒》中寒凉方以治温熱。


 亦不過借用耳，

非借用，惟王氏一人創此怪論。


 非仲景立法之本意也。

王氏以本書方專治傷寒即病，死於句下。不知傷寒諸病悉具，不專爲傷寒也。


 猶六書假借，雖移易無窮，終非造字之初意。夫仲景立法，天下後世之權衡也，故可借焉，

合乃能假，不合不能假，藥方與文字又不可同論。


 以爲他病用。

安知非特爲他病方。


 雖然，豈特可藉以治温暑而已？

《傷寒》書實兼包四時病法。


 凡雜病之治，

《傷寒》與《金匱》本爲一書，實有雜病。


 莫不可借也。

今之文字有借義即本義者，是在讀者之善悟耳。


 今人因傷寒治法可藉以治温暑，

實則温熱方亦可治傷寒，惟變所適耳。


 遂謂其法通爲傷寒、温暑設，

全書實如此，有明文可證。


 吁，此非識流而昧原者歟？苟不余信，請以證之。夫仲景之書，三陰經

王氏不解三陰流别，亦死於句下。


 寒證居熱證什之七八，

不能專就三陰概全書。須知三陽與三陰反，三陰專爲虚寒，則三陽不全爲温熱乎？


 彼不即病之温暑，但一於熱耳，

府病胃實，詳「陽明」篇。


 何由而爲寒哉？

府病虚寒，詳《太陰篇》。


 就三陰寒證而詳味之。然後知余言之不妄。

但以寒熱分，則謂太陰爲寒，陽明爲温熱，又何以駁之？


 或者乃謂三陰寒證本是雜病，

中實多雜病。


 爲王叔和增入其中，

《雜病論》之《金匱》，亦叔和耶？


 又或謂其證之寒，蓋由寒藥誤治而致者，皆非也。

以傷寒病必如三陰，此大誤。


 夫叔和之增入者，「辨脈」、「平脈」與「可汗」、「可下」等諸篇而已，其六經病篇必非叔和所能贊辭也。但厥陰經中下利嘔噦諸條，

與《金匱》重出。


 卻是叔和因其有厥逆而附，

三陰有雜病是也。「三陽」篇中雜病尤多，今以《金匱》爲據。「三陽」篇與《金匱》病名證治相同十數條三陰爲叔和附，又何以解於三陽？王氏好爲偏僻，全不顧全經，似止讀麻、桂二方與三陰篇者，真可詫怪。


 遂並無厥逆，而同類者亦附之耳。

此三陰有雜病之鐵證。


 至若以藥誤治而成變證，則惟太陽爲多，縱使三陰證亦或有寒藥誤治而變寒者，然豈應如是之衆乎？

胃實、胃寒分兩大派。「陽明」篇亦有雜證，不獨三陰。


 夫惟後人以仲景書通爲傷寒、温暑設，遂致諸温劑皆疑焉而不敢用。

王氏説直以全書皆爲傷寒，而後敢用温劑，是本書全無温熱。必全書皆温熱劑，如三陰可也，而何以解於三陽之攻下乎？一偏之論，不思甚矣。


 韓祇和

祇和難用之説，觀不可汗條下已詳矣，何嘗謂凡取汗，不問病狀，可通用二方耶？王説大誤，亦韓氏立方有以激之。


 雖覺桂枝湯之難用，

不能據二方推之全書。


 但謂今昔之世不同，

仲景於麻、桂各有禁忌，何嘗以爲可通用？


 然未悟仲景書本爲即病之傷寒設也。

仲景之汗法不專用辛温，又何以解之？


 且其著《微旨》一書，又純以温暑

病狀。


 作傷寒立論，

審證立名。


 而即病之傷寒反不言及，

此證甚輕，不詳亦無大害。


 此已是捨本徇末，全不能窺仲景藩籬。

此駁未的。


 又以夏至前胸膈滿悶、嘔逆氣塞、腸鳴腹痛、身體拘急、手足逆冷等證，

證一層。


 視爲温暑，

四時病皆有此候，王氏《準繩》所謂與雜病同者也，祇和以爲温暑，必别有所據，非有此證，遂可以定病由。


 謂與仲景三陰寒證脈理同，

此據脈言。


 而證不同，遂别立温中法以治。夫仲景所叙三陰寒證，

則無以解於陽明下證。


 乃是冬時即病之傷寒，

大誤。三陰多府證，亦有藏病，即病何遂至此？


 故有此證。

太拘泥，如何可通。


 今欲以仲景所叙三陰寒證，求對於春夏温暑之病，不亦惽乎？

據三陰概全書。豈王氏未遍讀全書，以仲景專用温劑耶？


 雖然祇和未悟仲景立法本旨，

王氏乃全未解。


 而又適當温暑病作之際，其爲惑也固宜。

因證用藥，並無可議。


 以余觀之，其胸膈滿悶、嘔逆、氣塞等證，

此等證，各有病因。


 若非内傷冷物，

内因。


 則不正暴寒所中，

此分内外。


 或過服寒藥所變，或

壞病。


 内外俱傷於寒之病也。

此不分外内，似兩感矣。


 且祇和但曰寒而當温，然未嘗

 求其所以爲寒之故。能求其故，

竟以全爲冬病，真是癡人説夢。


 則知温暑本無寒證矣。

仲景一書何嘗專用温藥？何嘗專治寒病？是知有麻、桂，不知有連、膏。




考之仲景書，雖有陰毒之名，而其所叙之證，

此段辨陰毒一門，仲景與後世名同實異，别爲一事，尚無大誤。


 不過面目青、身痛如被杖、咽喉痛而已，並不言陰寒極甚之證。

據所言，病未嘗不甚。


 況其所治之方，亦不過升麻、甘草、當歸、鼈甲而已，並不用大温大熱之藥。是知仲景所謂陰毒者，非陰寒之病，乃是感天地惡毒異氣

如瘟疫。


 入於陰經，故曰陰毒耳。

以陰毒爲寒疫，非正寒病。


 後之論者，

指《陰證略例》言。


 遂以爲陰寒極甚之證爲陰毒，乃引仲景所叙面目青、身痛如被杖、咽喉痛數語並而言之，卻用附子散、正陽散等藥以治。竊謂陰寒極甚之證，固亦可名爲陰毒，然終非仲景所以立名之本意。

王氏重讀「毒」字。


 觀後人所叙陰毒與仲景所叙陰毒自是兩般，豈可混論？後人所叙陰毒，亦只是内傷冷物，或不正暴寒所中，或過服寒藥所變，或内外俱傷於寒而成耳，

内外傷正寒病。


 非天地惡毒異氣所中者也。

寒疫誤，此段駁陰證，治略。




朱奉議作《活人書》，累數萬言，於仲景《傷寒論》多有發明。其傷寒即入陰經

《内經》邪中臂跗内廉，則中三陰。


 爲寒證者，諸家不識，而奉議識之。

此本《内經》明文，唐以前皆如此，故朱氏猶守其説，至金元後全以傳經立説，不言直中矣。與王氏意同，故取之。


 但惜其亦不知仲景專爲即病者立法，

此王氏病根。考此説别無取義，大抵好辨喜攻耳。


 故其書中每每以傷寒、温暑混雜議論，竟無所别。

王氏以仲景書專爲冬病，無異時，無别證。


 況又視《傷寒論》爲全書，

王氏以爲但治一寒病。


 遂將次傳陰經熱證

傳經與直中並言，太誤。次傳遂爲熱，尤怪。


 與即入陰經寒證牽合爲一立説，

仲景皆直中，無傳經。後人誤解經，妄造此説。


 且謂大抵傷寒陽明證宜下，

王氏似未讀此書。


 少陰證宜温，而於所識即入陰經之見，又未免自相悖矣。

胃實宜下，胃虚温，王氏乃專以一温方蔽全書。


 夫陽明證之宜下者，固爲邪熱入胃，其少陰證果是傷寒傳經熱邪，亦可温乎？

《活人》本指大概言。若如此駁，則癡人前不得説夢，徒爲辨駁，毫無取義。


 況温病、暑病之少陰尤不可温也。

《活人》謂全書中有温暑，豈謂條條皆温暑耶？讀書不用心，以至於此。


 自奉議此説行，而天下後世蒙害者不少矣。

王氏説乃爲罪魁，崇金元而非仲景矣。


 迨成無己作《傷寒論注》，又作《明理論》，其表章名義，纖悉不遺，可謂善羽翼仲景者。然即入陰經之寒證，

隋唐無書不詳直中，乃以此爲獨得之奇，亦淺陋矣。


 又不及朱奉議能識，況即病立法之本旨乎？

全失本書之旨，不過王氏一人妄談而已。


 宜其莫能知也。

王又何敢議聊攝。


 惟其莫知，故於三陰諸寒證止隨文解義而已，

然則王氏專詳三陰，並不讀三陽矣。


 未嘗明其何由，不爲熱而爲寒也。

此何待言？其實成注已言之真矣。


 至於劉守詳出，亦以温暑作傷寒

是。


 立論，而遺即病之傷寒，

即病傷寒，今人所謂感冒，世補齋所立《不謝方》指此病而言，仲景著全書乃專謂此等病。則其書豈不較《醫方捷徑》、《筆花醫鏡》尤淺陋哉？此等無稽之談，洋洋道之，後人乃以大家稱之。《準繩》全録此篇之文，亦可謂不辨黑白矣。此爲王氏病根。


 其所處辛凉解散之劑，

方從仲景脱化，王乃以爲非，尤怪。


 固爲昧者，有中風傷寒錯治之失而立，

不爲壞證。以王氏言傷寒，絶不用辛凉。


 蓋亦不無桂枝、麻黄難用之惑也。

二方傷寒。本文屢申禁忌難用二字，河間是也。


 既惑於此，則無由悟仲景立桂枝、麻黄湯之有所主，用桂枝、麻黄湯之有其時矣。

仲景汗法有温熱，用附子、細辛；有寒凉，用石膏、芩、連者，共二三十方。今以二方專冬一時，用其餘數十方概行取銷耶？


 故其《原病式》有曰：夏熱用麻黄、桂枝之類熱藥發表，須加寒藥，

仲景於桂、麻加熱、加凉，各有數十法。又云：酒家、衄家皆不可用。河間此言，何有可駁？


 不然，則熱甚發黄，或斑出矣。

此説出於龐安常，而朱奉議亦從而和之。


 殊不知仲景立桂枝湯、麻黄湯，本不欲用於夏熱之時也。

限二方於冬時，猶可言。以方熱熱，以推之全書，真屬狂怪。


 苟悟夫桂枝、麻黄湯本非治温暑之方，則羣疑冰泮矣。

以冬時定用温方，尤屬囈語，病因人而異，方亦相證而行。據王氏説，是冬時三月不問病由，概用温方，夏時概用寒藥，記得十餘方，便可稱神醫。此等無知狂談，不審後人乃信用之。


 何也？夫寒之初客於表也，閉腠理，鬱陽氣而爲熱，

何以不言無汗？


 故非辛温之藥，不能開腠理以泄其熱，此麻黄湯所由立也。

寒傷營，專屬冬時可也。


 至於風邪傷表，

春傷於風，乃春時病，與冬寒分門别户，亦以爲冬，大誤。


 雖反疏腠理而不能閉，

自汗。春氣疏洩，冬寒束逼，所以二病相反。


 然邪既客表，則表之正氣受傷而不能流通，故亦發熱也，

經云：衛氣不和故。


 必以辛甘温之藥

酒家、衄家各有禁忌，非通用方。


 發其邪，則邪去而腠理自密矣，此桂枝湯所由立也。

經之桂枝本爲解肌，又調和營氣，營氣和則愈。


 其所以不加寒藥者，

仲景立方本爲中人設。實者加凉，虚者補温，並無一定。作者全不識此義，謂之讀死書可也。


 蓋由風寒在表，又當天令寒冷之時，而無所避故也。

桂枝加減，本經最詳。


 後人不知仲景立法之意，故有惑於麻黄、桂枝之熱，有犯於春夏之司氣而不敢用，於是有須加寒藥之論。夫欲加寒藥於麻黄、桂枝湯之中，此乃不悟其所以然，故如此耳。

若仲景爲温暑立方，必不如此。

變麻、桂爲膏、連、知、芩。


 必别有法，但惜其遺佚不傳，

按：郭白雲有《傷寒補亡》。若如此説，則傷寒外當補春、夏、長夏及秋四大部書。書多難證奈何？一笑。○欲推崇金元，故以仲景僅能醫一冬病，又病之最輕者，然後四大家乃能出頭。然四大家初不敢爲是説。


 使後人有多歧之患。若知仲景《傷寒論》專爲即病傷寒作，則知麻黄、桂枝所以宜用之故。

誤中又誤。冬時一方，何可通行？又據冬立説，但麻黄一方可也，桂枝不宜牽入。


 除傳經熱證之外，其直傷陰經，與太陽不鬱熱即傳陰經，諸寒證皆有所歸著，而不復疑爲寒藥誤下而生矣。

王氏何敢議河間！




若乃春夏有惡風惡寒，純類傷寒之證

 春夏暴中風寒之新病，非冬時受傷，過時而發者，

有新病、有留病，《内經》有明文，不能偏廢。經云「冬傷於寒，春傷於風」云云者，不過舉其多者言。春、夏、秋三時皆有寒，寒不過爲冬氣，非冬以外無寒。此自舊説。


 不然，則或是温暑將發，而復感於風寒，

既主冬時，證不當中風，方不當桂枝。


 或因感風寒而動乎久鬱之熱，遂發爲温暑也。

春夏本有傷寒，今乃又以爲温暑，真乃牽混。


 仲景曰：太陽病

《準繩》以經言六經病名例爲經病，兼雜病言之。《金匱》亦有六經病明文，《内經》尤多是也。


 發熱而渴，不惡寒者，

傷寒惡寒，何又惡風？不惡寒者，專惡風也，乃爲外傷。


 名爲温病。

《序例》：春曰温和，又曰春温。《内經》：春傷於風。即仲景中風。故温曰風温，此温病乃中風。


 觀此則知，温病不當惡寒，

專惡風。


 而當渴。

「渴」當爲「汗」字之誤。


 其惡寒

此則傷寒。


 而不渴者，

渴爲病變，不入提綱。


 非温病矣。仲景雖不言暑病，

濕家即暑。


 然暑病與温病同，

四時同類。


 但復過一時，而加重於温病耳。

復過一時，又用留病之説。《内經》云：熱重於温熱，乃夏正病。長夏爲暑，故暑多用温方，與熱病反。


 其不惡寒，

熱病則惡熱，一定之例。


 而渴則無異也。

渴不渴無一定，看其微甚耳。


 春夏雖有惡風、惡寒表證，其桂枝、麻黄二湯終難輕用，

此又用此語。


 勿泥於發表不遠熱之語也。

熱病以辛凉發汗，《千金》、《外臺》詳矣。


 於是用辛凉解散，庶爲得宜。

仲景無此等方耶？


 苟不慎而輕用之，誠不能免夫狂躁、斑黄、衄血之變，而亦無功也。雖或者行桂枝、麻黄於春夏而效，

藥與證對則效，何能拘時？王氏全不知醫道。


 乃是因其辛甘發散之力，偶中於萬一，斷不可視爲常道而守之。

冬則可不問病狀，而常守之耶？大誤。


 今人以敗毒散、參蘇飲、通解散、百解散之類，不問四時中風傷寒，一例施之，

此等魔語，豈不較蘇氏聖散子爲酷耶？千回百折，乃出大魔鬼。此王氏全篇主意，直欲廢仲景而宗此旨耳。


 雖非至正之道，較之不慎而輕用麻黄、桂枝於春夏以致變者，則反庶幾。

醫道敗壞實由此，不審病而守方之習所致。


 然敗毒散等若用於春夏，亦止可治暴中風寒之證而已。

其理不足，又回護遷就。


 其冬時受傷，過時而發之温病、暑病，

此説出仲景引經言。


 則不宜用也。

其文迂曲糾葛，由於失解。仲景既不論此病，論傷寒不必引之可也。


 用則非徒無益，亦反害之矣。縱或有效，亦是偶然。彼冬時傷寒用辛凉發表，而或效者，亦偶然也。

内熱人宜之。


 凡用藥治病，其既效之後，須要明其「當然」與「偶然」，則精微之地，安有不至者乎？惟其視「偶然」爲「當然」，所以循非踵弊，莫之能悟，而病者不幸矣。

空爲此等空語，其實全無道理。


 若夫仲景於三陰經每用温藥，正由病之所必須

此句通。


 與用之有其時耳。

此句大不通，豈可以時定方？


 餘有别論，兹不再具。若概以三陰寒證視爲雜病而外之，得無負於仲景濟人利物之至仁，而誤後世乎？自近代先覺

當指劉、朱。


 不識傷寒、温暑異治之端緒，

遠代先覺又何如？自創不通乖僻之論，宜先覺不知。


 但一以寒凉爲主，

不知此亦原出仲景。


 而諸温熱之劑，悉在所略。

然則王氏專用温，乃由麻、桂二方。


 致使後之學者視仲景書，欲仗焉而不敢以終決，

仲景亦不自謂其方可通行。


 欲棄焉則猶以爲立法之祖而莫能外，

世上無此癡人，亦無此事實。總之王氏病根在求通套，不分人體，不論病狀，但分時定方，以求簡易，大失醫旨。


 甚則視爲文具，又甚則束之高閣。

王氏較此二派尤甚。


 而謂其法宜於昔，不宜於今，由治亂動静之殊，

仲景立方依中立制，本聽人加減，有熱不用是也。


 治静屬水，亂動屬火，故其温熱之藥，不可用於今屬火之時也。

因時因地，原自不同。


 噫，斯言也，其果然耶？否耶？但能明乎仲景本爲即病者設法，則桂枝、麻黄自有所用，

其用亦微矣。


 諸温之劑皆不可略矣。

略帶一筆，即將全書温熱諸方掃過耶？


 若謂仲景法不獨爲即病者設，則凡時行及寒疫、温瘧、風温等病，亦通以傷寒六經病諸方治之乎？

不獨有四時病，更詳《雜病》。


 《傷寒例》曰：冬温之毒，與傷寒大異，爲治不同。

細分之則不同，何可通治？


 又曰：寒疫與温及暑病相似，但治有殊耳。

此説原不誤。


 是則温暑及時行寒疫、温瘧、風温等，

《傷寒》、《金匱》所包。


 仲景必别有治法，今不見者，亡之也。

所以留待王氏補之耶？


 觀其所謂爲治不同，所謂温瘧、風温、温毒、温疫脈之變證方治如説，豈非亡其法乎？

不亡。


 決不可以傷寒六經病諸方通治也。

「通治」二字，絶不通。今補温、濕、暍、瘟、瘧。


 《素問》謂人傷於寒，則爲病熱者，言常而不言變也。

王氏未嘗不知寒有熱證，乃又以寒爲變，真屬顛倒。


 仲景謂或熱或寒，而不一者，備常與變而弗遺也。

因人因證而異，何可分常變？


 仲景蓋言古人之所未言，大有功於古人者，雖欲偏廢，可乎？

立説不通，又欲回護，迂曲牽纏，愈説愈不通。


 叔和搜采仲景舊論之散落者以成書，

此又誤讀《甲乙經》序。


 功莫大矣。

實則《脈經》耳。


 但惜其既以自己之説混於仲景所言之中，

不知所指。


 又以雜脈、雜病紛紜並載於卷首，

成本乃如此，《千金》、《外臺》皆不然，乃以咎叔和。


 故使玉石不分，主客相亂。

開《條辨》之派。


 若先備仲景之言，而次附己説，明書其名，則不致惑於後人而累仲景矣。

叔和實如此，後人刊本之誤，乃不然耳。


 昔漢儒收拾殘編斷簡於秦火之餘，加以傳注，後之議者，謂其功過相等，叔和其亦未免於後人之議歟？余欲編類其書，以傷寒例居前，

略仿《外臺》。


 而六經病次之，

專言汗、吐、下三法者。


 相類病又次之，

此屬雜病。


 差後病又次之，診察、治法、治禁、治誤、病解、未解等又次之。其雜脈、雜病與傷寒有所關者采以附焉，其與傷寒無相關者皆删去。如此庶幾法度純一，而玉石有分，主客不亂矣。然有志未暇，姑叙此，以俟他日。



注
 　太：原作「在」，據王履《醫經溯洄集》卷上改。



注
 　據《醫經溯洄》卷上，以上廖平多有删節。



注
 　是：原作「實」，據《醫經溯洄》卷上改。



注
 　傷寒論：原作「傷寒證論」，據《傷寒溯洄集》卷一改。



注
 　未嘗：原作「未常」，據文意改。



注
 　此句「純」原作「紀」，又脱「之」字，據《醫經溯洄集》改、補。



注
 　蓋：原作「治」，據《醫經溯洄集》改。








柯氏《傷寒翼》






全論大法第一



按仲景自序言：「作《傷寒雜病論》，合十六卷。」則《傷寒》、《雜病》未嘗分兩書也。

《外臺》引十八卷，前二卷爲《千金》本，後八卷爲《翼》本，合《金匱》爲一書，同稱《傷寒》。柯説極是，惟未考《外臺》，不信《金匱》。以今成本爲《傷寒》全書，雜病即在其内，則誤。


 凡書中不冠「傷寒」者，即與「雜病」同義，

此用《準繩》説。


 如太陽之「頭項强痛」，陽明之「胃實」，少陽之「口苦咽乾目眩」，太陰之「腹滿吐利」，少陰之「欲寐」，厥陰之「消渴氣上撞心」等證，

《内經》病表中凡六經之病無論内外同有此證。


 是「六經之爲病」，不是「六經之傷寒」，乃是六經分司諸病之提綱，非專爲傷寒一證立法也。

《内經》病表以五藏分病者若干條，六府分病者若干條，十二經分病者若干條，六經分病者若干條，傷寒不過其中之一條。故《準繩》以本論凡稱六經病者，雜證傷寒同。此説最佳。然惟柯氏能專就此義著爲專書，所以不可及。


 觀五經提綱皆指内證，

此互文見義之法，故與《熱病論》專言表證者不同。


 惟太陽提綱爲寒邪傷表立；

太陽獨詳汗法耳，其實五經之表證皆同。


 五經提綱皆指熱證，

此誤説，日本丹波元堅主之。


 惟太陰提綱爲寒邪傷裏立。

以陽明、太陰分寒熱，亦誤。


 然太陽中暑發熱而亦惡寒，

此不能指爲陰寒之寒。


 太陰傷熱亦腹痛而吐利，

六經同有虚、實、過、不及，如何可執一？


 俱不離太陽主外，太陰

亦有汗法，用桂枝湯。


 主内之定法，

此又誤。六經同有表裏證，太陽詳於表，五經詳於裏，但有詳略，並無内外。


 而六經分證皆兼傷寒、雜病也，明矣。

此説是。


 因太陽主表，其提綱爲外感立法，故叔和將仲景之合論全屬傷寒，

此説誤。


 不知仲景已自明其書不獨爲傷寒設，

别有《金匱》。


 所以「太陽」篇中先將諸病綫索逐件提清，比他經更詳也。

太陽一經已兼六經之法，善讀者專詳太陽，下五篇皆在所包。


 其曰：「太陽病或已發熱或未發熱，必惡寒、體痛、嘔逆，脈陰陽俱緊者，名曰傷寒。」是傷寒另有提綱矣，此不特爲太陽傷寒之提綱，即六經傷寒總綱亦不外是。

故詳考太陽，以下可迎刃而解。


 觀仲景獨於「太陽」篇别其名曰傷寒，曰中風，曰中暑，曰温病，曰濕痺。而他經不復分者，則三隅之舉可以尋其一貫之理也。其他結胸、藏結、陽結、陰結、瘀熱、發黄、熱入血室、讝語如狂等證，

皆爲雜證病名，多見《金匱》。其人本有病，因外感而發，或爲醫誤壞證，或爲病後遺證，共爲三事。


 或因傷寒，或非傷寒，

此指並附之純雜證言。


 紛紜雜沓之中，正可以思傷寒、雜病合論之旨矣。蓋傷寒之外皆雜病，

以《金匱》爲證。


 病名多端不可以數計，故立六經而分司之。

在經分經，入裏則不分。


 傷寒之中最多雜病，内外夾雜，虚實互呈，故將傷寒、雜病而合參之，正以合中見涇渭之清濁，此扼要法也。叔和不知此旨，謂痙、濕、暍三種宜應别論。

三病《千金》皆冠以「傷寒」字，《翼》亦併於太陽桂枝法下。


 則中風、温病何得與之合論耶？

此又誤傷寒專治寒矣。


 以三證爲傷寒所致，與傷寒相似，故此見之。則中風非傷寒所致，温病與傷寒不相似者，何不爲之另列耶？霍亂是肝邪爲患，陰陽易，瘥後勞復，皆傷筋動血所致，咸當屬於厥陰，

誤。


 何得另立篇目？

别立是。


 叔和分太陽三證於前，分厥陰諸證於後門。後人分開類證之端，豈知仲景約法能合百病，兼該於六經，而不能逃六經之外？只在六經上求根本，不在諸病名目上尋枝葉，乃叔和以私意紊亂仲景之原集，於勞復後重集「可發汗」、「不可發汗」諸篇。如弱反在關，濡反在巔，微反在上，而氣不下，不知如何名反。豈濡、弱、微、澀等脈有定位乎？

此《脈法贊》羼補，非原文。


 此類姑不悉辨。其云大法：「春夏宜發汗，冬宜吐，秋宜下。」設未值其時，當汗不汗，當下不下，必待其時耶？

言大法，不過有此一説，不可死於句下。


 而且利水、清火、補、温、和解等法概不言及。

此皆雜證治法。


 所以今人稱仲景有汗、吐、下三法，寔由於此。

《千金》汗、吐、下三例爲《傷寒》原文首卷。


 夫四時者，衆人所同，受病者因人而異，汗、吐、下者，因病而施也。立法所以治病，非以治時。自有此大法之謬，後人因有隨時用藥之迂論：

隨時用藥，不可拘泥，亦不能盡廢其説。


 麻黄、桂枝湯者，謂宜於冬月嚴寒，而三時禁用；論白虎湯者，謂宜於夏，而大禁秋、冬後與立夏之前。

後人拘泥，但得其意，不必拘其法。


 夫必先歲氣，毋伐天和、寒、熱、温、凉之逆，用爲平人飲食調理之常耳。

此養生調氣别一法。


 仲景因證立方，豈隨時定劑哉？

實則寒、風、熱、濕、暍即因時立名，不能拘一時節，然其立名之本義則出四時也。


 當知仲景治法悉本《内經》。按岐伯曰：「調治之方，必别陰陽。陽病治陰，陰病治陽。定其中外，各守其鄉。

如此之類，多屬政治學，非治病專篇。


 外者外治，内者内治。從外之内者，治其外；從内之外者，調其内；從内之外，而盛於外者，先調其内，後治其外；從外之内，而盛於内者，先治其外，後調其内；中外不相及，則治主病。微者調之，其次平之，盛者奪之，寒、熱、温、凉序之。以屬隨其攸利。此大法也。」

以政治爲主，其法可通於治病。論傷寒者宜專引《類經·疾病門》注之爲是。


 仲景祖述靡遺，憲章昭著。本論所稱發熱惡

惡上當有「不」字。


 寒，發於陽，無熱惡寒，發於陰者，是陰陽之别也。

此爲一節，陰陽以寒熱言，與下文别一事。


 陽病製白虎、承氣以存陰；陰病製附子、茱萸以扶陽；外者用麻、桂以治表；内者用硝、黄以治裏。其於表虚裏寔，表熱裏寒，發表和表，攻裏救裏，病有深淺，治有次第，方有輕重，是定其中外各守其鄉也。太陽

當讀作「陰」。


 陽明併病，小發汗；太陽、陽明合病，

背腹亦稱陰陽。


 用麻黄湯，是從外之内者，治其外也。陽明病發熱汗出，不惡寒，反惡熱，用栀豉湯，是從内之外者，

此句有語病。


 調其内也。發汗不解，蒸蒸發熱者，從内之外而盛於外，調胃承氣，先調其内也。表未解，而心下痞者，從外之内，而盛於内，當先解表，乃可攻痞，是先治其外，後調其内也。中外不相及，是病在半表半裏，

此句好。指病，不指經，舊説多誤。


 大小柴治主病也。

半表半裏不用汗、下，然小柴胡近於汗，大柴胡近於下。俗以和解稱二方，本論無此説。


 此即所謂「微者調之，其次平之」，用白虎、栀豉、小承氣之類。盛者奪之，則用大承氣、陷胸、抵當之類矣。所云「觀其脈證，知犯何逆，以法治之」，

全指雜病言。


 則「寒、熱、温、凉序之，以屬隨其攸利」之謂也。若拘四時以拘法，

不可拘經，不過言其常。


 限三法以治病，

三法爲正對，雜病方藥是補救法。


 遇病之變遷，則束手待斃矣。

以知常變，辨正奇，爲入手第一要義。


 且汗、下、吐之法亦出於岐伯，而利水、清火、調補等法悉具焉。

此皆雜證法。


 其曰：「有邪者清形以爲汗，在皮者汗而發之，實者散而瀉之。」此汗家三法。

不如《翼》三法之分。


 中滿者瀉之於内，

入裏有吐、泄二法。


 血實者

已是雜證，非傷寒。


 宜決之，是下之二法。高者因而越之，謂吐下者引而竭之，

利非傷寒正方。


 謂利小便；

所引治法，經文多屬内因，與雜病法每不合於傷寒。


 慓悍者，按而收之，是清火法。氣虚宜製引之，是調補法也。

清、補皆屬雜病。


 夫邪在皮毛，猶未傷形，

當作「入裏」。


 故仲景製麻黄湯急汗以發表邪；入肌肉，是已傷其形，故用桂枝湯歠稀熱粥以解肌。

大誤。


 是清形以爲汗。若邪正交争，内外皆實，寒熱互呈，故製大青龍，於桂、麻中加石膏以瀉火。

麻、桂分治，故《千金翼》太陽首桂次麻，又次青龍與第四之柴胡，皆半表半裏，今混合三方以爲深淺，即陸九芝三級之所本。此説誤人最深，所宜急正之。


 是散而瀉之也。

序中方駁三方鼎立，乃承其誤，何也？


 吐劑有栀豉、瓜蒂分胸中虚實之相殊；下劑有大小承氣、調胃、抵當，

雜證。


 分氣血深淺之不同；利水有豬苓、真武寒熱之懸絶；清火有石膏、芩、連輩輕重之不等。陽氣虚，加人參於附子、吴茱萸中以引陽；陰氣虚，加人參於白虎、瀉心中以引陰。

以上皆雜證方。


 諸法並然，質之岐伯，纖毫不爽，前聖後聖，其揆一也。愚更有議焉，仲景言平脈、辨證爲《傷寒雜病論》，是脈與症亦未嘗兩分也。

非後來之「辨脈」、「平脈」二篇。


 夫因病而平脈，則平脈即在辨證中。病有陰陽，脈合陰陽。發熱不惡寒發於陽，無熱惡寒發於陰，是病之陰陽也，當列全論之首。

《外臺方》從二卷起，一卷不見引用，當爲總論。首引經言、華佗云、仲景同，當爲首卷之文。《千金》有引仲景二論，與《内經·熱病論》文同入首卷，又比《千金》三要、三例，補足爲二卷。


 大、浮、動、滑、數名陽；沈、澀、弱、弦、微名陰，是脈之陰陽也。

誤，詳「脈評」。


 此條當爲之繼。叔和既云「搜采仲景舊論」，録其「證候」、「診脈」。是知叔和另立脈法，從此搜采耳。

即《脈經》，柯能悟及此。


 試觀「太陽」篇云：「脈浮者，病在表」，「脈浮緊

皮。


 者，法當身疼痛」，「脈浮數者，法當汗出愈」諸條脈法不入「辨脈」、「平脈」篇，

此是僞篇。


 是叔和搜采未盡，猶遺仲景舊格也。

此又誤説。


 由此推之，知寸口脈浮爲在表，及寸口脈浮而緊，

皮。


 脈浮而數諸條皆從此等采出。

《脈經》搜采《傷寒》、《金匱》，校今本多數十條，以今《傷寒》、《金匱》皆有脱佚故。


 脈有陰結、陽結條，未始不在陽明中風、中寒之間；

脈多不分經，此誤。


 洒淅惡寒而發熱者，未始不在少陽寒熱往來之部；

不必如此拘泥。


 脈陰陽

以腹背言。


 俱緊

皮。


 者，未必非少陰之文。

少陰之誤解，諸家皆同。


 陰陽相搏條，未必不在傷寒脈結代之際。

古無此體，宋以後《脈訣》乃專以脈别編爲書，若《脈經》與《千金》十卷中論脈與後《脈訣》大異。


 或有上下之分，諒無平、辨之則矣。

「平脈」、「辨脈」亦如《千金》之「平脈」、《翼》之「脈色」，祖述《難經》，雜綴成書，有何體辨可言？


 曰平、曰辨，皆叔和搜采之説，仲景所云各承家技者是也。世徒知序、例爲叔和之文，而不知仲景之書皆係叔和改换。

承方、喻之誤。


 獨爲《傷寒》立論，十六卷中不知遺棄幾何！

十六卷包《金匱》言，與王安道同誤。


 而六經之文夾雜者亦不少，

此又誤説。


 豈猶然仲景舊集哉？如疑余見之謬，請看序例所引《内經》，莫不增句易字。

古本常例，不足論。


 彼尚敢改岐伯之經，況乎仲景之論耶？欲識真仲景者，逐條察其筆法，知《考工記》自不合於《周官》，

此卻不然。


 褚先生大不侔於太史矣。世皆以《金匱要略》爲仲景《雜病論》。

此書如何可駁？


 則有若之似聖人，

考《金匱》雜病八卷、《外臺》古本同稱《傷寒》，於柯説並無妨礙，且互相發明，非謂《傷寒》中有雜證，遂不許《金匱》爲雜證專書。


 惟曾子爲不可强乎？

柯氏鄙棄《金匱》，是未讀《脈經》、《病源》、《千金》、《外臺》之過，此爲大誤。







六經正義第二


《千金》詳三法，《翼》雖以六經分篇，仍以三例爲主，平分六經，最爲迷陣。大抵宋以下皆



 


由六經附會，非古法。







按仲景自序云，雖未能盡愈諸病，其留心諸病可知。

因不信《金匱》，故爲此游移之説，使信《金匱》，直切言之。


 故於諸病之表裏陰陽分爲六經，

《内經》本以經統諸證。


 令各得所司，清理脈證之異同，寒熱之虚實，使治病者只在六經中下手，

經病祇爲證之一種，《内經》言藏府病者多矣。


 行汗、吐、下

傷寒三治。


 和解、温補等法，

雜病治法。


 而無失也。夫一身之病俱受六經範圍者，

六經即十二經，藏府病又在其外。


 猶《周禮》分六官而百職舉，

此卻不倫類。


 司天分六氣

六氣即十二次。


 而萬物成耳。傷寒不過是六經中一證，

本論亦自分經、府，然入裏則不分經。


 叔和不知仲景之六經是經略之經，

此又誤説，以華氏六層言之可也。


 而非經絡之經，妄引《内經·熱病論》作序例，

此爲仲景所祖，何得以爲妄引？


 以冠仲景之書，而混其六經之政治，六經之理因不明，而仲景平脈、辨證能盡愈諸病之權衡廢矣。

以上皆誤説。


 夫熱病之六經專主經脈爲病，但有表裏之實熱，並無表裏之虚寒。

本論所言虚實，皆屬雜病。


 雖因於傷寒，而已變成熱病。

此證專屬留變。


 故竟稱熱病，而不稱傷寒，

《内經》之一種，非通例。


 即温病

春病。


 之互名。故無惡寒證，但有可汗、可泄之法，

外感三法。


 並無可温、可補之例也。

雜證乃有之。


 觀温病名篇亦稱《評熱病論》，

《評熱》乃詳藏熱之獨病。


 其義可知矣。

分解未清。


 夫叔和不於病根上講求，但於病名上分解。故序例所引《内經》既背仲景之旨，亦舛岐伯之意也。

誤説。


 夫仲景之六經，是分六區地面，所該者廣，

囿於六經迷陣，附會穿鑿，宋後通病。


 雖以脈爲經絡，

上乃以爲經絡，是自相矛盾。


 而不專在經絡上立説。

入裏則不分經。


 凡風寒濕熱、

外因。


 内傷

内因。


 外感，

統上四門言。


 自表及裏，

華氏六層。


 有寒有熱，或虚或實，

雜證。


 無乎不包，故以傷寒、雜病合爲一書，

《外臺》、《金匱》。


 而總名爲《傷寒雜病論》。所以六經提綱，各立一局，不爲經絡所拘，弗爲傷寒畫定也。

《千金》不然，《翼》乃以經分篇。


 然仲景既云撰用《素問》，當於《素問》之六經廣求之。

言六經即十二經，故《太素》解六經，皆兼手足言之。俗説傷寒傳足不傳手者誤。


 按《皮部論》云：皮有分部，脈有經紀，其生病各異。别其分部，左右上下陰陽所在，諸經始終，此仲景創六經部位之原。

因而非創。


 又曰：陽主外，

汗之三陽。


 陰主内，

吐、下之三陰。


 故仲景以三陽主外，

汗解。


 三陰主内。

吐泄。


 又曰：在陽者主入，在陰者主出，以滲於内。故仲景又以陽明主内，少陰亦有反發熱者。

病在經三陰同以汗解，故有五汗方。


 故仲景又於表劑中用附子，是固其滲也。又曰：少陰之陰名曰樞儒，

此《陰陽别論》，其説不明晰，可闕疑。讀《内經》不熟，專好引此不解之條。


 其入於經也，從陽部注於經。其出者，從陰部注於骨。

二句又誤。


 故仲景製麻黄附子湯治發熱、脈沉，無裏證者，

無裏證何以用附子？


 是從陽部注經之義也；製附子湯治身體骨節痛，手足寒，背惡寒，脈沉者，是從陰内注於骨之義也。

以上皆誤説。


 又《陰陽離合論》：「太陽爲開。」故仲景以之主表，

誤引經文，全屬附會。


 而以「脈浮，惡寒，頭項强痛」爲提綱，

此一日病，爲太陽綱。


 立言與《熱論》頗同，

諸證皆同。


 而立意自别陽明爲闔。

行腹部位不必引此疑似之文。


 故以之主裏而以胃實

言府而略經病。


 爲提綱，

太陽詳汗，陽明詳下，著書之體則然，卻不必附會經義。


 雖有目痛鼻乾

此指表證。


 等證，而所主不在是。

以府證主之，亦不知表裏之分。


 少陽爲樞，少陰亦爲樞，故皆主半裏半表證。

以少陽爲半表半裏，是承諸家之誤。以少陰亦然，更爲荒謬之杜撰。


 少陽爲陽樞，歸重在半表。

誤。


 故以「口苦、目眩」爲提綱，而不及於胸脇痛鞕。

所稱「提綱」，互文起義，又與《内經》不盡同，何以穿鑿至此？


 少陰爲陰樞，其「欲寐」、「不寐」、「欲吐」、「不吐」亦半表半裏證。

此尤大誤。


 雖有舌乾、口燥等證，而不入提綱，歸重在半裏也。

每經各有六層病，互文起義，讀之則得矣。


 豈唯陽明主裏，三陰皆主裏，

詳裏而略表，又多雜證。


 而陰陽異位。

何必以位言之？


 故所主各不同，陽明主裏證之陽，陽道實，故以胃實屬陽明；太陰主裏證之陰，陰道虚，故以自利屬大陰。

本論中「胃實」一作「胃寒」。胃中虚冷者數見，以藏府分虚實，承前人之誤。


 太陰爲開，又陰中至陰，故主裏寒自利；

此乃雜證之附入者。


 厥陰爲閤，

凡言傷寒，雖舉《内經》明切之條，以論病諸篇爲主，若運氣、政治類皆不當引用。


 又爲陰中之陽，故主裏熱而氣逆；

亦不看唐以前書，故望文生訓。


 少陰爲陰中之樞，故所主或寒或熱之不同，或表或裏之無定，

無一經不如此，乃出杜撰。


 與少陽相似也。請以地理喻，六經猶列國也。

近於小説矣，最是迷罔初學。


 腰以上爲三陽地面，

不當用上下例此，又誤入迷網。


 三陽主外而本乎裏。心者，

言六經，與心何干？大誤。


 三陽夾界之地面也。自巔頂前至額顱，後至肩背，下至手足，内合膀胱，是太陽地面，

不如以太陽經所循一句説之。


 此經統領榮衛，主一身之表證，

不能包攬其他之五經。


 猶近邊禦敵之國也。

華氏三陽爲表，何等明切。


 内自心胸，至胃及腸，外自額顱，由面至腹，下及於足，是陽明地面。

陽明行身之前，一語足矣。


 由心至咽出口頰，上耳目，斜至巔，外自脇，内屬膽，是少陽地面。比太陽差近陽明，猶京畿矣。

以少陽爲京畿？怪誕。


 腰以下爲三陰地面，

直中手三陰在手内廉。


 三陰主裏不及外。

不知華氏法。


 腹者，三陰夾界之地也。

前明云陽明行腹，此可以爲陰。


 自腹由脾，及少腹、魄門，爲太陰地面；自腹至兩腎及膀胱、溺道爲少陰地面；

經文本自明白，此則治絲而棼。


 自腹由肝上膈至心，從脇肋下及小腹、宗筋，爲厥陰地面。此經通行三焦，

足經皆通三焦。


 主一身之裏證，猶近京夾輔之國也。

以厥陰配少陽爲京畿，全不知厥字之義。


 太陰、陽明同居異治，猶周、召分陝之義。

我則以二腰爲包絡，以配二公。


 四維部位有内外出入，上下牽引之不同，

皆同。


 猶先王分土域民，犬牙相制之理，若經絡之經是六經道路，非六經地面矣。

以地面易道路，誤襲《難經》上下説，以致成此大錯。


 六經之有正邪、客邪，合病、併病，屬脾、屬胃者，猶寇賊充斥，或在本境，或及鄰國，或入京師也。

是又混入傳經誤説矣。


 太陽地面最大，

誤。


 内鄰少陰，外鄰陽明，故病有相關。如小便不利本膀胱病，少陰病而亦小便不利者，是邪及太陽之界也；

如此是大亂之道。


 腰痛本腎病，

俗以兩腰爲腎乃誤説，腎據經當爲衝、任兩腰，用馬氏説爲包絡。


 太陽病而亦腰痛者，是邪及少陰之界也。

據《内經》腰痛亦分十二脈，不僅腎與膀胱。


 六七日不大便及頭痛身熱者，是陽明熱邪侵及陽明之界也。

語欠分明。


 頭强痛兼鼻鳴乾嘔者，是太陽

二字可删。


 風邪侵及陽明之界也。心胸

《傷寒》之「心」字有指胃脘言者，讀與胸同，不可分爲二。


 是陽明地面，而爲太陽之通衢。

誤如此，又何分？


 因太陽主榮衛，

無此説。


 心胸是營衛之本，

更誤。


 榮衛還周不休，猶邊邑之吏民士卒會於京畿，往來不絶也。

西人動脈管、静脈管即經絡之分。經爲血管動脈，絡爲氣管静脈。


 如喘而胸滿者，是太陽外邪入陽明地

入裏。


 面而騷擾，故稱爲太陽陽明合病。若頭不痛，項不强，胸中痞硬，氣衝咽喉不得息者，此邪不自太陽來，乃陽明實邪結於胸中，猶亂民聚於本境而爲患也。心

此指腦言。


 爲六經之主，

所謂心主。


 故六經皆有心煩證。

本論之心煩、心下痛滿，祇能作胸解，與真心無干。


 如不頭項强痛，

表證。


 則煩不屬太陽；

煩爲裏證。


 太陽不來往寒熱，

表。


 則煩不屬少陽，

裏。


 不見三陰證，則煩不屬三陰矣。

入裏不分經，此爲贅疣。


 故心憒憒，心怵惕，心懊
 ，

皆指胸言。


 一切虚煩皆屬陽明。以心居陽明之地面也。

此句大誤。


 陽明猶京師，

《内經》有此説，乃政法學説。


 故心腹皆居其地。邪在心爲虚煩，

以心爲真心，承俗解之謬。


 在腹爲實熱，以心爲陽而屬無形，腹爲陰而屬有形也。

無形有形之分，尤爲杜撰，迷誤後人。


 夫人身之病動關心腹，陽邪聚於心，陰邪聚於腹。

竟以心與腹對，更爲離奇。


 肝爲陰中之陽，故能使陰邪之氣撞於心。

作上焦解方得。


 陽明主在裏之陽，故能使陽邪入聚於腹耳。

一切皆杜撰。


 更請喻以兵法之要，在明地形，必先明六經之路，纔知賊寇所從來。

六經經病可以如此解？


 知某方是某府來，

此則與華氏法大相反對。


 某方是某郡去，來路是邊關，三陽是也，去路是内境，三陰是也。六經來路各不同：

皆同。


 太陽是大路，少陰是僻路，

不分大、僻。


 陽明是直路，太陰近路也，

陰陽直中，各有其部。


 少陰後路也，厥陰斜路也。

六路之分皆杜撰。柯氏亦讀《邪客》，言直中，不審何忽如此顛倒！


 客邪

不分主客。


 多從三陽來，正邪多從三陰起，

《靈樞》以爲中於臂胻内廉是。


 猶外寇自邊關至，亂民自内地生也。

大端一誤，以下愈衍愈差。《易》曰：「失以豪釐，差之千里。」惜柯氏《内經》之學甚淺，故敢於杜撰。


 明六經地形，始得握百病之樞機；

二句是。


 詳六經來路，乃得操治病之規

直中其來同，不分六路。


 則。如以症論：傷寒，大寇也，病從外來；中風，流寇也，病因旁及；

外、旁之分杜撰。


 雜病，亂民也，病由中起。

此句是治傷寒，止汗、吐、下三正法，餘皆雜證，乃詳藏病耳。


 既認爲何等之賊，又知爲何地所起，發於其境，便禦之本境。

以部分説六經，最足提醒初學。如柯氏言，則又魔障叢生，功不敵過，惜哉！。


 移禍鄰郡，即兩路來攻，如邪入太陽地面，即汗而散之，猶陳利兵於要害，乘其未定而擊之也。

六經同。


 邪之輕者在衛，重者在營，

營、衛分輕重，杜撰。


 尤重者在胸膈，

入裏耳。


 猶寇之淺者在關外，其深者在關上，

又與脈之關上混。


 尤深者在關内也。

以喻華佗法六層。


 是麻黄爲關外之師，

誤。


 桂枝、葛根爲關上之師，

更誤。


 大、小青龍

大青龍汗劑，小青龍爲雜證專方矣。


 爲關内之師也。

陸九芝三級之説最不可通，乃出自柯氏，誤中又誤，不可究詰矣。


 凡外寇不靖，内地盗賊必起而應之。

此則兩感説矣。


 因立兩解法，故有大小青龍，

誤解青龍。


 及桂枝、麻黄加解諸方。如前軍無紀，致内亂蜂起，當重内輕外，因有五苓、十棗、

其人本有雜證，因外感而發者。


 陷胸、瀉心、抵當等湯也。

亦有因誤治成壞證者。○頗似《水滸》、《西游》，因其迷人，故特駁之。細讀《千金》九卷，其迂語自見也。




邪入少陽地面，

誤用半表半裏説。


 宜雜用表裏寒熱攻補之品，

承俗誤。


 爲防禦、解利之法。如偏僻小路，利於短兵，不利於戈、矛、戟，利於守備，不利於戰争也。

六經本同一治法，俗誤以爲差别，此又從而點綴，似《水滸》、《西游》，更引人入迷途。


 邪之輕者入腠理，重者入募原，尤重者入脾胃。

全不知華氏説。


 小柴胡腠理之劑也，

病在半表半裏，而偏於汗者。


 大柴胡，募原之劑也，

此又近於下者，大柴胡下劑，乃以募原當之，尤誤。


 小建中、半夏瀉心、黄芩、黄連四湯，少陽脾劑也。

此雜證治法，屬脾尤誤。


 柴胡加芒硝、龍蠣二方，少陽胃劑也。如太陽少陽有合、併病，是一軍犯太陽，一軍犯少陽矣。用柴胡、桂枝湯，是兩路分擊之師也。

麻桂各半，略似之。


 甚至三陽合、併病，是三面受敵矣，法在獨取陽明。陽明之地肅清，則太、少兩路之陽邪不攻自解。但得兩寇寧，而外患自息。此白虎之所由奏捷耳。若陽邪不戢於内地，用大承氣以急下之，是攻賊以護主；若陰邪直入於中宫，用四逆湯以救其裏，是强主以逐寇也。

頗似《草木春秋》，乖著書之體。


 陽明

以下詳陽明。


 爲内地，

當分表裏。


 陽明界上即太陽、少陽地面，

在前在側不相干。


 邪入陽明之界，近太陽地面。

腹與背正成反比例。


 雖不犯太陽，太陽之師不得坐視而不救。

竟以太陽爲一軍官耶？


 故陽明之營衛病，即假麻黄、桂枝等方以汗之。

六經之表，同以汗解。陽明表證自以汗解。麻桂雖在「太陽」篇中，六經同用之。柯氏竟以一篇爲大營頭，其方即其兵卒，非柯氏不能有此大錯。


 邪近少陽地面，雖不入少陽，少陽之師不得高壘而無戰。故陽明之腠理病，即假柴胡以解之。

「太陽」篇中柴胡證乃多於少陽本篇。


 是陽明之失守，非太陽之不固，即少陽之無備，

牽涉無辜，有如秦法之連坐。


 所以每每兩陽相合而爲病也。

自是别一原因。


 若邪已在陽明地面，

華氏六層何所指。


 必出師奮擊，以大逐其邪，不使少留。故用栀豉、瓜蒂之吐法以迅掃之。

四日入胸，用吐。在表，同用汗。


 若深入内地，不可復驅，則當清野千里，使無所摽掠，是又白虎得力處也。若邪在内庭，又當清官除盗，此二承氣所由取勝。如茵陳、豬苓輩又爲失紀之師立法矣。

太陰亦内地，少陰、厥陰是太陰之夾界也。

以經絡所在言之耶？


 太陰

以下太陰。


 居中州，雖外通三陽，而陰陽既已殊塗，心腹更有膈膜之藩蔽。故寒水之泛，太陽外屬者輕，由少陰内受者重；風木之邪，自少陽來侵者微，因厥陰上襲者甚。

自生荆棘，可一筆删之。


 如本經正邪轉屬陽明而爲實，

言轉屬，則非本經明甚。


 猶師老勢窮，可下之而愈。如陽明實

當作「虚」。


 邪轉屬本經而成虚，則邪盛正衰，温補挽回者甚難。蓋太陰、陽明地面雖分，並無阻隔。陽明猶受敵之通衢，甲兵所聚四戰之地也。

如讀《天下郡國利病書》。


 太陰猶倉廪重地，三軍所依，亦盗賊之巢穴也。故元氣有餘，則邪入陽明；元氣不支，則邪入太陰。

陽盛入陽明，陰盛入太陰演爲此説。


 在陽明地面，則陳師鞠旅，可背城借一取勝須臾；在太陰地面，則焚劫積蓄，倉廪空虚，枵腹之士無能禦敵耳。

以著書爲兒戲，所謂韓信亂點兵。




厥陰之地，

《傷寒》厥陰原文只四條，「諸厥」以下之「下利嘔噦」，《千金翼》本目下有「併」字，《玉函》别爲一卷，皆柯氏所謂「雜證下利」，以下文全見《金匱》中刻古本，低一格書之，何氏竟讀爲真《傷寒》原論，大誤。


 相火遊行之區也。其平氣則爲少火，

牽涉運氣，皆屬支離之言。


 若風寒燥濕之邪一入其境，悉化爲熱，即是壯火。

畫鬼神，不如畫狗馬。


 少火爲一身之生機，而壯火爲心腹之大患。且其地面通達三焦，

三焦作何解？何獨厥陰通達之？


 邪犯上焦，則氣上撞心，心中疼熱，消渴，口爛，咽痛，喉痺；

文多混入「少陰」篇。


 逼入中焦，則手足厥冷，脈微欲絶，

此證何以定屬中焦？


 飢不欲食，食即吐蚘；移禍下焦，則熱利下重，或便膿血。

此乃雜證，《金匱》之文。


 爲害非淺，猶跋扈之師矣。仲景製烏梅丸方，寒熱並用，攻補兼施，通理氣血，調和三焦，爲平治厥陰之主方，猶總督内地之大師也。

柯氏不信《金匱》，故宜有此。


 其與之水以治消渴，茯苓甘草湯以治水，炙甘草以復脈，當歸四逆以治厥，是間出鋭師，分頭以救上焦之心主，

上焦屬之心主？怪。


 而安神明也。用白虎、承氣輩清胃而平中焦之熱實，白頭翁、四逆散清脾而止下焦之熱利，是分頭以救腹中之陰，而扶胃脘之元氣耳。

郢書燕説，徒亂人意。




胃爲一府而分陰陽二經。

本論胃家實，一作「虚」。謂胃經有虚實二證可也，何得改證字作經字，謂一府有二經耶？


 少陰一經而兼陰陽兩藏者，

十二經者，六府六藏也。經有以五藏六府立説，不見心主，而以三焦膀胱皆屬腎説者，因有腎主二府之謬解，柯氏闢分二經、二藏，尤爲杜撰。


 皆爲根本之地故也。

此襲《難經》重腎之誤説。


 邪有陰陽兩途，

此句是。


 藏分陰陽二氣。

同是一藏，但分虚實耳。


 如陽邪犯少陰之陽，

以下多屬雜證，詳《古本考證》。


 反發熱，心煩，欬，渴，咽痛；陽邪犯少陰之陰，則腹痛，自利，或便膿血；陰邪犯少陰之陽，則身體骨節痛，手足逆冷，背惡寒而身踡卧；陰邪犯少陰之陰，則惡寒，嘔吐，下利清穀，煩躁欲死。仲景製麻黄、附子、細辛、黄連、阿膠、甘草、桔梗、豬膚、半夏、苦酒等湯禦陽邪犯少陰之陽也；其製桃花、豬苓等湯禦陽邪入少陰之陰也；附子、吴茱萸、四逆等湯禦陰邪犯少陰之陽也；通脈四逆、茯苓四逆、乾薑附子等湯禦陰邪入少陰之陰也。

少陰四十五條冠「少陰」字，四十三爲他經所無。考少陰本論不過十條，其餘皆爲雜病、死證與不治，爲少陰藏病。其餘二十餘條，少陰皆當讀作「純陰」，爲雜證，與「厥陰」篇同。


 少陰

三陰多雜證，不與傷寒相干。柯引以説六經者，以六經爲外内之純名也。


 爲六經之根本，

《内經》無此説。


 而外通太陽，

此句是。


 内接陽明。

杜撰。


 故初得之而反發熱，與八九日而一身手足盡熱者，是少陰陽邪侵及太陽地面也。

以下皆誤以雜證方藥爲傷寒。


 自利純清水，心下痛，口燥舌乾者，少陰陽邪侵陽明地面也。出太陽，則用麻黄爲鋭師，而督以附子；入陽明，則全仗大承氣，而不設監制。猶兵家用嚮導與用本部不同法也。其陰邪侵入太陰，則用理中、四逆加人尿、豬膽等法，亦猶是矣。嗟乎！不思仲景之所集，安能見病知源也哉？

説愈巧而愈謬。




此書有大瑜，不免又有大瑕。柯氏悟境過人，故能發前人所未發，疑前人所不疑。而風疾馬良，去道愈遠。如六經分路，演爲兵事、輿地等説，由心自造，影響離奇，駁不勝駁，亦以於宋以下諸家盤旋，而不讀唐以前書之過也。








柯韻伯《傷寒翼》






《傷寒翼》自序


以《傷寒》中有雜證，能自樹立，足以名家。按：惟汗、吐、下三法爲風寒正治，温、補、利、



 


水諸方，凡與《金匱》同者，皆雜證也。







世之注《傷寒》者百餘家，究其所作，不出二義：一則因論本文爲之注疏，

依經立説。


 猶公、穀説《春秋》也；

柯氏喜用經説。


 一則引仲景之文而爲立論，

刺取經文，别爲論説。


 猶韓嬰説《詩》而爲《外傳》也。然引徵者固不得斷章取義之理，

自唐以後，醫家引經皆用此法，望文生訓，全不顧上下文義，此爲一絶大病。


 而注疏者反多以辭害義之文。

惟徐靈胎爲最佳，以讀古書少創解。


 初不知仲景先師著《傷寒雜病》十六卷，

《外臺》引作十八卷，同稱《傷寒》。


 良法大備，比《靈》、《素》已具諸病之體，

《類經》之「疾病門」曾輯爲《内經病表》。


 而明鍼法之巧妙。至仲景復備諸病之用，

《金匱》，顧氏有宋本目録。


 而詳方藥之準繩，其常

傷寒。


 中之變，

雜證。


 變

雜證。


 中之常，

傷寒。


 靡不曲盡。

兩書本爲一書，互文相起。


 使全書具在，

柯氏以「雜證即在傷寒中」，不信《金匱》爲仲景書，别立門户，則考之未審。


 尋其所集，盡可以見病知源。

分傷寒、雜證。


 自王叔和編次《傷寒》、《雜病》，分爲兩書，

此又誣叔和矣，《外臺》所據猶十八卷，合《傷寒》、《金匱》同稱《傷寒》。今當據《外臺》合二書爲一古本。


 於本論削去雜病。

《千金翼》本乃獨著《傷寒》，《金匱》則散見各證。


 然論中雜病留而未去者尚多，

此是柯氏特見，凡《金匱》雜病目幾全見於《傷寒》六經中。


 是叔和有「傷寒」之論之專名，

《外臺》通稱「傷寒」。


 終不失傷寒、雜病合論之根蒂也。

以傷寒統雜病，於叔和有恕辭。


 名不附實，是非混淆，

此下忽深詆叔和。


 古人精義弗彰，是以讀之者鮮，而旁門歧路，莫知適從，

自是讀者不精，不能爲古本咎。


 豈非叔和編次之謬以禍之歟？

《傷寒論》中有先得雜病後得外感，有因風寒、誤治成雜證二門可也。不必歸咎叔和，反成虚構。


 世謂治傷寒即能治雜病，豈知仲景《雜病論》即在《傷寒論》中。

亦不必如此武斷，何以爲《金匱》地耶？


 且傷寒中又最多雜病夾雜其間，

《千金》爲傷寒專病與方，《翼》本則雜病、方論互見矣。


 與雜病合論，則傷寒、雜病之症治井然。

再立先後雜證二門。


 今傷寒與雜病分門，而頭緒不清，

頭緒本自分明，柯氏未詳耳。


 必將以雜病混傷寒而妄治之矣。

以汗、吐、下三法爲專方。三法以外皆爲雜證、本病自相出入，不能謂醫者蒙混之。


 乃後人專爲傷寒著書，自朱奉議出而傷寒之書

二「書」字皆當作「病」。


 日多

不分雜證。


 而傷寒之病日混。

此説王安道於「三陰」略有發明，柯氏乃特立成家。


 非其欲傷寒之混也，由不識何病是傷寒也。

據《千金方》，三例法當以汗、吐、下爲斷。


 陶節菴出而傷寒之書

當作「病」。


 更多。

不分雜證。


 非真傷寒多也，即《金匱》中雜病

病目全見本論中。


 亦盡指爲傷寒也。

誤以論全爲傷寒證方。


 世錮於邪説，

不分雜證。


 更以仲景書難讀，而不知仲景書皆叔和改頭换面，

誤。


 非本來面目也。

成本不足論，惟《千金翼》、《外臺》爲二古本。


 冠《脈法》序例於前，

此據今通行成本言。


 集《可汗》、《不可汗》等於後，

《千金方》本原有宜汗、吐、下例，與《脈經》相同，蓋《千金》仲景原文，成本乃叔和《脈經》語耳。


 列痙、濕、暍於太陽之首，

成本如是，今本《千金翼》亦同，考「太陽桂枝法」目下云：「並痙、痓、濕、暍」，則當在「桂枝法」後。○《外臺》在第十一卷與今《金匱》同，《千金翼》有「並」字，此當由後來刊本誤移於前。


 霍亂、勞復等於厥陰之外，雜鄙見於六經之中，是一部王叔和之書矣。

以成本爲叔和書，大誤。


 林億諸公校正，不得仲景原集。

成本成於林校後約百年。林所校各醫書，今惟《素問》尚爲舊本，餘皆非原書，後人翻刻，不過鈔録林本序録，實非林之原書。惜哉！。


 惑於《傷寒論》之名，又妄編三百九十七法，一百一十三方之數，

數目字古本繙刊最易誤，不足言。況其數目不合於成本，王安道言之詳矣。


 以附會叔和所定之《傷寒》。

《千金翼》本乃恰合此數，是林校乃《翼》本。與成本不同。


 於是欲知仲景之道更不可得。

《千金翼》「傷寒」九卷序言「依類比方」云云，則亦非原本。《外臺》所據乃全書。


 成無己信古篤好，矯然特出，惜其生林億之後，

林亦無辜受此牽涉。


 欲爲仲景功臣，無由得其真傳，故注仲景之書，而仲景之旨多不合，作《明理論》，而傷寒之理反不明。

《明理論》最爲雅切，迥非後人所及，惟傳經等法間有誤説。


 因不得仲景傷寒、雜病合論之旨，故不能辨許叔微「三方鼎立」之謬，

另有駁文詳後。


 反集之於注，

「青龍」兼治風寒之誤，柯氏不及徐靈胎之明審。


 開疑端於後人，豈非爲三百九十七法等説所誤乎？

許説之誤，今《千金翼》有其文，與林無干。


 由是方中行有《條辨》之作，而仲景之規矩準繩更加敗壞。名爲翻叔和之編，實以滅仲景之活法也。

方、喻皆承「三方鼎立」之説，改變經文。考《翼·太陽篇》本爲七法：一二爲汗，五六爲下，三四半表半裏，在汗、下之間，七爲雜療。前三門尚未及七法之半，方、喻以此分經，則原文之吐下無從位置，三方不過一汗法。許偶承《翼》本之誤，不知其貽禍至如此之酷。


 盧子由《疏抄》

未見。


 不編林億之數目，不宗方氏之三綱，意甚有見。

「三綱」之説爲《傷寒》一大迷陣。


 而又以六經謬配六氣，

以運氣爲主，又《傷寒》一大迷陣。


 增標本、

《内經》標本别自一義，與《傷寒》無干，後人好引之，亦畫鬼神之伎倆。


 形層、本氣、化氣等説。

講仲景譚運氣，此大魔障。遠之張隱菴，近則陸九芝，深入魔境不可解脱。别有詳説，故不贅。


 仲景之法，又可堪如此撓亂哉？近日作者蜂起，尚論愈奇，去理愈遠；

嘉言。


 條分愈新，古法愈亂；

程應旄。


 仲景六經，反茅塞而莫辨，不深可憫耶？夫仲景之六經爲百病立法，

《準繩》已以本論言六經者，爲兼雜證。


 不專爲傷寒一科，

「六經」出《靈》、《素》雜病，不止傷寒乃言之，前人多昧此理。


 傷寒、雜病治無二法，即咸歸六經之節制。六經各有傷寒，非傷寒中獨有六經也。

六經百病皆分藏府經絡，詳《内經病表》，王氏《準繩》以本論舉六經病者，雜病與傷寒同。故《内經病表》，太陽經數十見，莫不「頭項强痛」，是不獨傷寒也。


 治傷寒者但拘傷寒，不究其中有雜病之理；

據《千金》，汗、吐、下三例立爲傷寒專方，以餘方屬之雜證。又輯言雜證者别爲一門，如「酒家」、「衄家」、「亡血」、「胸有水氣」、「中熱」、「中寒」之類，爲病人平素之本病，因風寒而發動。醫者不知此，不足以治傷寒。


 治雜病者

治傷寒宜先詳雜病，然後知其人之平脈、宜忌，而不致誤病後轉變，更易治。


 以《傷寒論》爲無關於雜病，而置之

此又當於《金匱》中求之，雜證由傷寒壞病而變者爲一門。


 不問。

讀《金匱》者，亦不可不讀《傷寒》。


 將參贊化育之書，悉歸狐疑之域，

不分外内因，其弊誠如所譏。


 愚甚爲斯道憂之！於仲景書究心有年，愧未深悉，然稍見此中微理，敢略陳固陋，

柯氏悟境爲諸家所不及。


 名曰《傷寒論翼》。不兼雜病者，

謂不論《金匱》。


 恐人未知原文合論之旨，以雜病爲不足觀耳。其當與否，自有能解之者。甲寅春，慈谿柯琴序。




三方鼎立駁義 


許以爲「三綱」，方、喻以爲「三峰」，柯、陸以爲「三級」，皆誤。







《千金翼》卷九「傷寒總序」云：「尋方之大意，不過三種：

指上部《千金》三例言之，不指本書篇首之三法。


 一則桂枝，

汗法。此句原文不誤。○《外臺》引叔和：言汗主桂枝，言下主承氣。


 二則麻黄，

據吐法，《外臺》藜蘆、瓜蒂，仲景作瓜蒂、栀豉。○以汗言，則麻、桂同，青龍爲麻黄之重劑，柴胡亦以汗解。


 三則青龍。」

下法當爲承氣湯，據下言汗、吐、下，則此三種當指《千金》之三例。今本作「麻黄」、「青龍」、「柴胡」者，蓋淺人因本書目録而校改。


 此之三方，

汗爲「桂枝」，吐當爲「瓜蒂」，下當爲「承氣」。統六經而言，故汗、吐、下後，方在下卷第五、六經正文及宜忌之後，若如本書前四法，則全爲汗法，且止太陽七法之前四方，不足括傷寒大法，明矣。


 凡療傷寒者不出之也。

三種汗、吐、下爲正治，以外皆雜證方藥。因風寒而連類及之者，非正治。


 其柴胡

太陽言在第四。


 等諸方，

按《千金》第九，發汗、吐、下後十七方以竹葉湯、桂枝麻黄各半湯爲首，原本當爲此方。後人誤據本書目録而改之者。


 皆是吐、下、發汗後

即《千金》三例後之第九之汗、吐、下後諸條。


 不解之事，

按發汗、吐、下後病狀，《翼》亦有在六經宜忌之後，不當以上卷太陽第四之「柴胡湯」當之。


 非是正對之法。

如「十棗湯」、「五苓散」、「四逆湯」、「抵當湯」皆其人舊有此病，因風寒而發，亦或爲風寒誤治之壞症，故以爲非正對之發。若全屬風寒外感，則三法已足矣。○《千金》上卷止三例，成「可」、「不可」同。


 《外臺》第一卷引華佗法，傷寒

此三法即《千金》之三例。


 一日在皮，二日在膚，三日在肌，發汗則愈。

此爲第一，桂枝法。


 四日在胸，宜服藜蘆丸，不能吐者，服小豆瓜蒂散吐之則愈。

此爲第二，吐方在太陽第六結胸法末。


 五日在腹，六日入胃，入胃則可下也。

此爲第三例，下爲太陽承氣湯第五法。○《内經》、《傷寒》同。




《千金翼·太陽篇目》：

《千金》「傷寒」上卷止汗、吐、下三法，下卷則爲雜證。成本「可」、「不可」亦止汗、吐、下三門，餘俱雜證。




太陽病用桂枝湯法第一

並痙濕暍病狀。○疑後人以此與一則桂枝合，遂校改下三目，而三方鼎立之説成矣。




太陽病用麻黄湯法第二

以上二門爲表病汗法。○淺人據此改「瓜蒂」爲「麻黄湯」。




太陽病用青龍湯法第三

按：此三目專爲太陽一篇七法之三，不統全經。○「青龍」非治風寒兼方，駁義見張隱菴《傷寒平議》，兹不贅。○淺人據此改三日「承氣」爲「青龍」。




太陽病用柴胡湯法第四

十五證，方七首，詳於少陽多矣。或乃以爲少陽專方者，大誤也。○此下二門爲半表半裏，不用汗、下法。○淺人據此改「桂枝加芍藥」等湯爲柴胡。




太陽病用承氣湯法第五

下法在第五，未詳下法，乃以柴胡以下專醫三種之壞病，其誤可知。




太陽病用陷胸湯法第六

瓜蒂散一方在陷胸之末。○以上二門爲裏證下法。




太陽病雜療法第七

二十證，方一十三首，大抵皆爲壞病。成本無此門，散入太陽中，大誤。




陽明病狀第八

「栀子湯」吐法在陽明之首。




少陽病狀第九

傷寒下

《傷寒》不重經絡，以暫病由外得之，雜病内因，乃重分《經》、《翼》，本詳雜證，故分經立篇也。




太陰病狀第一

少陰病狀第二

四十餘條中，作純者當過其半。所謂純陰，即本論云無表證也。




厥陰病狀第三

附厥利嘔噦。○按：所附「下利嘔噦」數十條，全見《金匱》。厥，《金匱》未詳，此《傷寒》附雜證之鐵案。




傷寒宜忌第四

十五章。按：所列與《脈經》及成本不同，知此爲仲景原文，叔和加補乃爲《脈經》本。




發汗、吐、下後病狀第五

十五方。○三十證，成本删此門，雜凑「太陽」篇中與上雜療同，大誤。




千金發汗後雜療方

共十四方，皆汗後救變方。




桂枝加芍藥半夏人參湯

《千金翼》序所云「柴胡湯」乃汗、吐、下後方當指此。




茯苓桂枝甘草大棗湯

桂枝甘草湯

厚朴半夏甘草人參湯

芍藥半夏附子湯

甘草乾薑湯

芍藥甘草湯

玄武湯

方見少陰門。




五苓散

方見結胸門。




小承氣湯

方見承氣湯門，一云調胃承氣湯。




四逆湯方

茯苓桂枝白朮甘草湯

茯苓四逆湯

栀子生薑湯

《翼》本汗、吐、下三種方後救變方證

發汗、吐、下已後，

以下總稱汗、吐、下三種法者數條，足見三法爲傷寒之總訣。


 不解，煩躁，茯苓四逆湯。

傷寒吐、下、發汗後，

三法全。


 心下逆滿，氣上撞胸，起即頭眩，其脈沉緊，發汗即動經，身爲振摇，茯苓桂枝白朮甘草湯。

發汗、吐、下後，

三法全。


 虚煩不得眠，劇者反覆顛倒，心中懊
 ，栀子湯。若少氣，栀子甘草湯；若嘔者，栀子生薑湯。

傷寒下後，

下法。


 煩而腹滿，卧起不安，栀子厚朴湯，下以後發其汗，

下、汗二法。


 必振寒，又其脈微細，所以然者，内外俱虚故。

與下文「表裏俱虚」條同。




發汗若下之，

汗、下二法。


 煩熱，胸中窒者，屬栀子湯。

吐爲邪在胸專方。




下以後復發其汗者，則晝日煩躁不眠，夜而安静，不嘔不渴而無表證，其脈沉微，身無大熱，屬附子乾薑湯。

皆屬雜證方，不關汗、吐、下三法。




太陽病，先下而不愈，因復發其汗，表裏俱虚。

不可再汗，下條附子乾薑湯。


 其人因冒

此當别爲一條，即上條附子乾薑湯之附條。


 胃家，當發汗出自愈。

解所以然者，汗出表和故也。表和裏未和，故下之。

發汗以後，

麻葛證。


 不可更行桂枝湯。

汗劑總名。


 若汗出

出上當有「不」字。


 而喘，無大熱者，

因有熱，乃行石膏。


 可與麻黄杏仁石膏甘草湯。

謂麻黄湯加石膏耳。


 傷寒吐下後七八日不解，熱結在裏，表裏俱熱，

此即屬雜證。


 時時惡寒，大渴，舌上乾躁而煩，欲飲水數升者，白虎湯。

方見雜療中，無表證用此方。




傷寒吐下後未解，不大便五六日至十餘日，其人日晡所發潮熱，不惡寒，獨語，猶如見鬼神之狀，劇者發則不識人，循衣妄掇，怵惕不安，微喘直視，脈弦者生，澀者死。微者但發熱，譫語者承氣湯，若不便者勿復服。

大下後口燥者，裏虚故也。

按：成本末條名汗、吐、下後方，與《翼》同。而所列乃廿五加減方，足見成本由《翼》本而出。




霍亂病狀第六

《千金》在下卷雜治中。○成本亦同，此成本出於《翼》之證。




陰陽易已後勞復第七。

成本同止此。











喻嘉言《尚論篇》






尚論張仲景《傷寒論》大意



後漢張仲景著《傷寒卒病論》

郭白雲説「卒」爲「雜」，文剥是也。


 十六卷，

據《外臺》當爲十八卷。


 當世兆民賴以生全，傳之後世，如日月之光華，旦而復旦，萬古常明可也。斯民不幸，至晉代不過兩朝相隔，其《卒病論》六卷已不可復覩，

按：舊説以《雜病論》即今本《金匱》。《外臺》與《傷寒》合爲一書，同稱《傷寒》。《病源》傷寒、雜病，凡《金匱》所有之「百合」、「黄疸」、「奔豚氣」皆在《傷寒》中。《千金》「傷寒」共爲二卷，上卷六經文，下卷稱《傷寒雜治》，有「百合」、「狐惑」、「陰陽毒」等證方，今在《金匱》中。此唐以前《傷寒》、《金匱》合爲一書之舊式。喻乃稱爲「不可復覩」，是不知舊本一書，《雜病》即《金匱》未嘗亡也。


 即《傷寒論》十卷，想亦劫火之餘。

本書具在，且經叔和編次爲《脈經》。何得如此恍惚？不過以便改易耳。


 僅得之讀者之口授，故其篇目先後差錯，

方氏既有移置，喻本又加重訂，故其説如此。


 賴有三百九十七法，

《溯洄集》駁之是也，刊寫數目字最易，必求其數亦拘。


 一百一十三方之名目可爲校正。

此宋校正語，程德齋因之作《鈐法》，喻承其誤，故如此。


 太醫令王叔和附以己意編集成書，

《脈經》非《傷寒》。


 共二十二篇。

此出《太平御覽》，乃字誤，説詳《脈經考證》。


 後人德之，稱爲仲景之徒。

仲景實表彰於叔和。


 究竟述者之明不及作者之聖，

此何待言。


 祇令學者童而習之，白首不得其解。

此等論説皆屬影響。


 雖有英賢輩出，卒莫能舍叔和疆畛。

何必定舍叔和，其實叔和之疆域，喻氏不能知之。


 追溯仲景淵源，於是偶窺一斑者，各鳴一得。如龐安常、朱肱、許叔微、韓祇和、王寔之流，

喻氏之學去四賢尚遠。好爲大言，幾如劉四駡坐。


 非不互有闡發，然終不過爲叔和之功臣止耳，未見爲仲景之功臣也。

空爲此説，乃實不知叔和，何論仲景？


 今世傳仲景《傷寒論》，

喻氏所據乃淺陋本。


 乃宋秘閣臣林億所校正、

新校正在北宋，成本出南宋。宋校本已不傳，空有一序文而已，以《素問》對觀自見。


 宋人

時聊攝已屬金，提要作「金人」是。


 成無己所詮注之書也。林億不辨朱紫菽粟，

忽又駡校書人，怪。


 謂：「自仲景於今八百餘年，惟王叔和能學之。

隋唐以前書無不尊叔和者，知之故不得不尊之。後人駡叔和，皆不知叔和者。


 其間如葛洪、陶弘景
 

注



 、胡洽、徐之才、孫思邈輩皆不及也。」

此説極是。


 又傳

此何人之傳，成出在林百年以後。


 稱成無己注《傷寒論》十卷，深得長沙公之秘旨，殊不知林、成二家過於尊信叔和，往往先傳後經，將叔和緯翼仲景之辭且混編爲仲景之書，況其他乎？

後人刊本取《脈經》附《傷寒》而行，林校不如此。


 如一卷之「平脈」，

此卷又當在林、成之後。


 二卷之「序例」，

《外臺》引甚詳。


 其原文不雅馴，

疑心生暗鬼，不知雅馴二字真解。


 反首列之，

此後來書坊刊本之誤，且「序例」在本書前，爲後來之通例，《外臺》亦如此。


 以錯亂聖言。則其所爲校正、

新校正亦當首「序例」，至「平脈」後人僞書，決非所有。


 所爲詮注者，乃仲景之不幸，斯道之大厄也。元泰定間程德齋作《傷寒鈐法》，

喻氏次序祖此書。


 尤多不經。

學之而小有移置，用鄧析法而殺其人。


 國朝王履並三百九十七法、一百一十三方亦疑之，謂仲景書甚平易明白，本無深僻，但王叔和雜以己意，遂使客反勝主，而仲景所以創法之意淪晦不明。今欲以傷寒例居前，

《外臺》首列六家即此。


 六經病次之，

《外臺》十卷以上。


 類傷寒病又次之，

《外臺》十一卷至十八卷爲《金匱》雜病。今按《金匱》中有傷寒表裏證，《傷寒》中無表裏證者，即雜病。


 至若雜病、雜脈、雜論與傷寒無預者，皆略去。計得二百八十三條，並以「治」字易「法」字，而曰二百八十三治，

按：從「今欲」以下一段《溯洄》在末結處，與上數數目不連。王虚有此説，未著書如此，顛倒聯綴，似王氏有成書止二百八十三，删去百一十條矣。


 雖有深心，漫無卓識，

二語空滑。


 亦何足取。萬曆間方有執作《傷寒條辨》，

喻氏祖程《鈐方》，辨而作《尚論篇》，序中實已序明。後來閩林氏刻方書，痛詆喻氏爲攘善，世補齋據此以譏喻氏爲盗書，則過矣。


 始先即削去叔和「序例」，

《千金翼》九、十二卷爲《傷寒》最古之本，不載「序例」。


 大得尊經之旨，然未免失之過激，不若愛禮存羊，取而駁正之。是非既定，功罪自明也。

詳下駁義。


 其於「太陽」三篇改叔和

當作「成本」，非叔和本。


 之舊，以風寒之傷營衛者分屬，卓識超越前人。

《千金翼》亦以麻、桂合青龍分爲三大綱。


 此外不達立言之旨者尚多，大率千有餘年。若明若昧之書，

唐以上何至如此？


 欲取而尚論之，如日月之光昭宇宙，必先振舉其大綱，然後詳明其節目，始爲至當不易之規。誠以冬、春、夏、秋，時之四序也，冬傷於寒，春傷於温，

當作「風」。


 夏秋傷於暑熱

當作「熱、暑、暍」。


 者，四時序中主病之大綱也。舉三百九十七法，

程氏後《條辨》又出而改喻本以祖《鈐法》，作《條辨》者已有三大定。


 分隸於大綱之下，然後仲景之書始爲全書。

亦一人之見。


 其「冬傷於寒」一門，仲景立法獨詳於春、

温病、風温。


 夏、

惡熱、中濕。


 秋

中暍，秋傷於燥。


 三時者，蓋以春、夏、秋時令雖有不同，其受外感則一，自可取治傷寒之法錯綜用之耳。

互文起義，此説較《溯洄》明通多矣。


 仲景自序云：「學者若能尋余所集，思過半矣。」可見引伸觸類，

合《傷寒》、《雜病》讀之。


 治百病有餘能，況同一外感乎？

《溯洄》乃以爲專治冬時之即病，過矣。


 是春、夏、秋之傷温、

風。


 傷熱，

正夏如此，長夏傷濕，秋乃傷燥。


 明以冬月傷寒爲大綱矣。至傷寒六經中，又以太陽一經爲大綱，

不如用華佗法，以汗、吐、下爲三大綱之切實。


 而太陽經中又以風傷衛、寒傷營，

喻氏不知營、衛二字實義，駁詳《營衛運行》中。


 風寒兩傷營衛爲大綱，

「太陽」篇中多雜病，發黄、水氣之類無表裏證方，治與《金匱》同者是也。


 何也？大綱混於節目之中，無可尋繹，祇覺其書之殘缺難讀。今大綱既定，然後詳求其節目，始知仲景書中矩則森森，毋論法之中更有法，即方之中亦更有法。通身手眼始得一一點出，讀之而心開識朗，不復爲從前師説所誤。浸假繇其道而升堂入室，仲景彌光，而吾生大慰矣。知我罪我，亦何計哉！

不當引用至聖語，區區一醫書，何以目空一世？







尚論仲景《傷寒論》先辨叔和編次之失



嘗觀王叔和彙集扁鵲、

二字當删，《難經》出叔和後。


 仲景、華元化先哲脈法爲一書，名曰《脈經》。其於仲景《傷寒論》

當並《金匱》言。


 尤加探討，宜乎顯微華貫，曲暢創法製方之本旨，

《脈經》責以方，非是。


 以啟後人之信從可也。

《傷寒》、《雜病》别有專書通行。


 乃於彙脈之中，間一彙證，不該不貫，猶曰彙書之常也。至於編述《傷寒》全書，

誤讀《甲乙》序，駁已詳《脈經考證》。


 苟簡粗率，仍非作者本意，

責非其罪。


 則吾不知之矣。如始先「序例」一篇，蔓引贅辭，

「序例」《外臺》所引六家與成本大異，如「節氣」一段當爲後人附入，且《外臺》云六家，叔和在第三。引至《千金》而止，以責叔和，太誤。


 其後「可」與「不可」諸篇，

此《脈經》，後人取以附《傷寒》者，《脈經》猶有明文。


 獨遺精髓，

《脈經》别爲一書，與原書另行，何以責其全録原文？


 「平脈」二篇，妄入己見。

與《脈經》真本反者多，乃後人僞書。


 總之，碎翦美錦，綴以敗絮，盲瞽後世，無繇復覩黻黼之華。

移此以譏成注尚可。


 況於編述大意、私淑原委，自首至尾不敘一語，

竟以全書爲叔和編次，大誤。


 明是賈人居奇之術，

深文巧詆，無如考證未確何。


 致令黄岐一脈斬絶無遺。悠悠忽忽，沿習至今，所謂千古疑城，莫此難破。

好逞筆鋒，喻氏之病。


 兹欲直溯仲景全神，不得不勘破叔和。

世補齋謂其直攻仲景，不過借叔和爲名是也。


 如太陽經中，證緒紛繁，後學已難入手矣。乃更插入温病、合病、併病、少陽病，

以用柴胡指爲少陽病，不知小柴胡乃半表半裏，六經通治，非少陽專方，舊説皆誤，詳河間《宣明》書。


 過經不解病，坐令讀者茫然。

諸本或分或合，或前或後，無大關係。張皇言之，是買匵還珠之氣習。


 譬諸五穀，雖爲食寶，設不各爲區别，一概混種混收，

亦有喜雜會者。


 鮮不貽耕者、食者之困矣。

比儗不倫。


 如陽明經中漫次仲景偶舉問答一端，

「胃家實也」句並非提綱。


 隸於篇首，綱領倒置，後先差錯，且無扼要。

諸本提綱與《熱病論》多不合，又每經各有六日病，《内經》迭舉一日以示例，後人指爲提綱。拘此求病、分經，大失華佗之旨。


 至於春温夏熱之證，當另立大綱。

與序中一段矛盾。


 顓自名篇者，

與《溯洄》誤説相似。


 迺懵然不識。此等大關一差，則冬傷於寒，春傷於温，夏秋傷於暑熱之旨盡晦。

序中不云同爲外感，取傷寒治法，綜錯用之乎？


 致後人誤以冬月之方施於春夏，

以時分病，誤同《溯洄》。


 而歸咎古方之不可以治今病者，誰之過歟？

讀死書者爲癡人，所謂如扶醉人，左右皆失。


 至於霍亂、病陰陽易、差後勞復等證，不過條目中事耳。迺另立篇名，與六經並峙，又何輕所重，而重所輕耶？仲景之道，人但知得叔和而明，孰知其因叔和而墜也哉！

大誤。







尚論仲景《傷寒論》先辨林億成無己校注之失



王叔和於仲景書不察大意，妄行編次、補綴，尚存闕疑一綫。觀其篇首之辭，謂痙、濕、暍，

《金匱》有之，以居「太陽」篇首，成本之大誤。


 雖同爲太陽經病，以爲宜應别論者，其一徵也。

今日並無一完全宋新校正本《傷寒》，此語不知何人所加，且深言之，成本當亦不至此，輾轉翻刊，不可究詰矣。


 觀其篇中，

此專指「可不可」篇爲叔和語。


 謂：「疾病至急，倉卒尋按，要旨難得，故重集可與不可方治者，其一徵也。」觀其篇末，

成本不在篇末，果屬何本？亦想當然耳。


 補綴《脈法》分爲二篇。上篇

辨脈。


 仍仲景之舊，

以首「脈法贊」，後人誤爲仲景語耶？


 下篇

平脈。


 託仲景以傳，

中多祖《難經》，乃南宋以後所附。


 猶未至於顛倒大亂者，其一徵也。

前後二徵均誤説。


 第其不露補綴之痕，反以「平脈」本名易爲「辨脈」，而陰行一字之顛倒，此吾所爲譏其僭竊耳。

誤中又誤。


 若夫林億之校正、

此真本不傳。


 成無己之詮注，則以「脈法」爲第一卷矣。

此自刊本之誤，疑此亦出成後，後人誤以爲成注耳。


 按仲景自叙云，平脈辨證，

世補齋駁此甚詳，《千金》十卷至二十卷亦稱「脈證」，何嘗似後世「脈訣」？此二篇晚出，詳《脈經考證》。


 爲《傷寒卒

雜。


 病論》合十六

當作「八」。


 卷，則「脈法」洵當隸於篇首。

誤中又誤。


 但晉承漢統

當作「魏」。


 仲景遺書未湮，

此説是。


 叔和補綴之言不敢混入，姑附於後，不爲無見。

以此二卷爲叔和真書，洵屬不辨黑白。以喻氏不讀唐以前書故，每留此巨誤，授人笑柄。


 二家不察，竟移編篇首。

原在卷末，從何得來？真屬夢囈。


 此後羚羊掛角，無跡可求，詎能辨其孰爲仲景，孰爲叔和乎？

以同《難經》、不同《難經》辨之，則真僞自見矣。


 然猶隱而難識也。其序例一篇，明係叔和所撰，

此亦後人採綴，中有叔和説，又有後人語，何得全歸叔和？


 何乃列於首二卷？豈以仲景之書非序例不能明耶？即使言之無弊，亦無先傳後經之理。

此尤無賴。


 況其蔓以贅辭，横插異氣，寸瑜尺瑕，何所見而崇信？若是致令後學畫蛇添足，買匵還珠，煌煌聖言，千古無色。是二家羽翼叔和以成名，比以長君逢君無所逃矣。至其注釋之差，十居六七。是先已視神髓爲糟粕矣，更安望闡發精理乎？

不知所指，好逞筆鋒，故語無歸宿。






注
 　陶弘景：原作「陶景」，據喻昌《尚論篇》卷首改。








瘟證平議 

喻嘉言









論春温大意並叔和四變之妄



喻昌曰：春温之證，《内經》云：

《金匱真言》。


 「冬傷於寒，春必

讀作「正」。


 病温。」

序例引經言「春氣温和」。


 又云：「冬不藏精，春必病温。」

《金匱真言》：「精者身之本，藏於精，春不病温，夏不汗出，秋成風瘧。」以精與汗相對成文，後人乃誤繙爲二語，實則經無此文。


 此論温起之大原也。《傷寒論》曰：「太陽病發熱而渴，

當作「汗」。


 不惡寒者，

專惡風。


 爲温病。

即《傷寒》之中風。


 若發汗已，身灼熱者，名曰風温。

《内經》云：『汗出而身熱者，風也。』


 風温

春傷於風，爲中風，春氣温和，病由風得，故一名風温，黄坤載亦詳言之。


 爲病，脈陰

寸。


 陽

人。


 俱浮，

病在表。


 自汗出，

中風自汗，以上爲中風常證。


 身重多眠，睡鼻息必鼾，

即桂枝之鼻鳴。


 語言難出。

此中風之重者。


 若被下者，

以下詳誤治。


 小便不利，直視失溲；

風温脈浮，當以汗解。


 若被火

一説疑作「吐」。


 者，微發黄

禁火熏。


 色，

太陽發黄，失汗故也。


 劇則如驚癇，時瘈瘲，

太陽中風之痓痙。


 若火熏之，一逆尚引日，再逆促命期。」

此條文多誤，當以《千金方》引，宜萎蕤湯主之。


 此論温成之大勢也。

讀「温」爲「瘟」，喻之大誤。


 仲景以冬不藏精之温名曰風温。

誤讀《素問》，又誤解《傷寒》，竟敢以二誤凑成一少陰瘟證，其罪大矣。


 其「脈陰陽俱浮」，正謂少陰腎

「太陽」篇之少陰當爲純陰，竟讀爲少陰腎，則成兩感矣。喻氏不知外感與兩感之别。


 與太陽膀胱，一藏一府同時病發，

直説成《熱病論》兩感。


 所以其脈俱浮也。

以陽爲寸，陰爲尺，大誤。○仲景言浮脈皆宜汗，明文最多。喻乃以爲禁汗，且經止禁下與火熏，並無禁汗之文。


 發汗後，

此别一條。


 身反灼熱，自汗出，身重，多眠睡，鼻息必鼾，語言難出，一一盡顯少陰本證，

世補齋以此爲陽明證。


 則不可復從太陽爲治。況脈浮自汗，更加汗之，醫殺之也。

經有忌下、火文，不言禁汗。


 所以風温證斷不可汗。

此句流毒無窮，不知從何生出。


 即或誤下、誤火，亦經氣傷而陰精盡，皆爲醫促其亡，而一逆再逆，促命期矣。於此見東海西海，心同理同，先聖後聖，其揆一也。

不知所指，喻書故多恍語。


 後人不察，惜其有論無方，詎知森森治法，全具於太陽、少陰諸經乎？

牽率少陰，大抵欲以「冬不藏精」立爲少陰瘟證，誤中之誤，如隔萬重。乃《温病條辨》獨宗其法，直盲人瞎馬。


 晉王叔和不究仲景精微之藴，

以喻與徐靈胎比，徐詳考隋唐諸書，學有本源。喻之迷誤在力攻叔和，遂謂晉以後盡爲謬傳，不讀唐以前書，師心自用，以致如此荒謬！


 栽風種電，爲不根之譚，

喻乃多此弊。


 妄立温瘧、風温、温毒、温疫四變，

説詳郭白雲。


 不思時發時止爲瘧，瘧非外感之正病也。

全不考《内經》。


 春木主風，而氣温、風温即是温證

春病傷風。


 之本名也。

此二句忽然開朗。


 久病不解，其熱邪熾盛，是爲温毒。温毒亦病中之病也。至温

字當作「瘟」。


 疫，則另加一氣，乃温氣而兼瘟氣，

將「温」、「瘟」二字捏合爲一，吴鞠通率挪《傷寒》以爲「瘟疫」，實此書作俑。


 又非温證之常矣。

與春傷於風之温矣。


 今且先辨温瘧：温瘧，正冬不藏精之候。

誤。


 但其感邪本輕，故止成瘧耳。黄帝問温瘧「舍於何藏」，

原無「何」字。


 岐伯對曰：「温瘧者，得之冬，中於風，

所以謂之温。


 寒氣藏於骨

下文誤作「腎」字。


 髓之中。

初由外至内，與傷寒同，後由内出外亦同，不得謂瘟與外感反。


 至春則陽氣大發，

《外臺》以爲春大寒束閉，邪乃不得出。


 邪氣不能自出，因遇大暑，腦髓爍，肌肉銷，腠理發泄，邪與汗俱出，此病藏於腎。

此「腎」字當爲「骨」，即上文「藏於骨髓」字，以形體言，不謂入腎、藏腹中也。


 其氣先從内出之於外也。

惟瘧時發時止，乃有此説。


 如是者，陰

裏。


 虚而陽

表。


 盛則熱矣，

外熱。


 衰則氣

陽氣。


 復反入，

舍於骨。


 入則陽虚，

表。


 陽虚則寒

生外寒。


 矣。

以骨爲巢穴，出入均在形骸之外，不入腹中。


 故先熱而後寒，名曰温瘧。」

以上《内經》文。


 此可見温瘧爲冬不藏精，

經云冬中於風，與不藏精不合。不藏精爲過煖汗出傷風，則爲病名矣。


 故寒邪得以入腎，

更可證「腎」當爲「骨」。


 又可見温瘧遇温，

據上文，冬傷於風，即時行冬温春寒之所本。此當爲「寒」，不作「温」字讀。


 尚不易發，必大暑、大汗始發之。叔和反以重感於寒立説，

叔和重感，《内經》瘧證詳矣。


 豈其不讀《内經》乎？抑何不思之甚耶？

今且再辨風温。春月時令本温，且值風木用事，「風温」二字自不可分之爲兩。

此説最是。


 凡病温者悉爲風温，如初春地氣未升，無濕温之可言

濕乃長夏之氣。


 也；天氣微寒，無温熱之可言也；

熱專屬夏病。


 時令和煦，無温疫之可言

此亦就其常言之，變則不如此。


 也。其所以主病之故，全係於風。試觀仲景，於冬月正病，以寒統之；春月正病，定當以風統之矣。

此説極是。○《傷寒》之中風傷寒，近人多不分時，因寒屬冬，每以中風爲冬時之風。必如此解，則一疏洩，一閉束；一有汗，一無汗；一惡風，一惡寒；一無熱，一發熱；一傷衛，一傷營；兩兩對峙，不相蒙混矣。


 夫風無定體，在八方則從八方，在四時則從四時。春之風温，夏之風熱，

經云「夏傷於暑」，讀作「熱」。


 秋之風凉，

經云「秋傷於濕」，讀作「燥」。


 冬之風寒，自然之道也。叔和因仲景論温條中重挈風温，故謂另是一病。

後人乃有此分，别出今本「序例」，《外臺》引叔和説所無，不知何人説，必以爲出叔和，誤矣。


 不知仲景於温證中特出手眼，致其叮嚀。

風温與瘧不相通。喻或以瘧《内經》亦稱風瘧，與温上加風同，遂合而論之，特文不相屬，疑有脱誤。


 見冬不藏精之人，

與上文所説不相接。


 兩腎間

喻氏首倡異議，以「冬不藏精」爲房勞，前人駁之者多矣。黄氏坤載又直以「冬不藏精」爲冬傷於寒之變文，謂寒不指風寒言，乃寒水司令之氣，變本加厲。是春日温病皆爲兩感藏病，同因房勞，又何以解於翁媪童稚之亦有此病？背經造阱，真是無知妄作。


 先已習習風生，

瘧由風寒而得，《經》之明文，非内傷，非兩感。因經文「骨」誤爲「腎」，遂謂瘧爲藏病，誤矣。且經云：「夏不汗出，秋成風瘧。」，則瘧不當屬春。又經温瘧與寒瘧對，寒温指病人身之寒熱言，尤不當附會春之温氣。


 得外風相招而病發，

直説成兩感。


 必全具少陰之證。

因「骨」字之誤，遂直以瘧爲腎藏，因腎又附會「冬不藏精」之爲房勞，尤誤中之誤。


 故於温字上加一風字，以别太陽證之温耳。

太陽證之温果何所指？熱、濕、暍與風温全出「太陽」篇中，蓋欲以瘧爲風温耳。


 叔和妄擬重感重變，

以今本序例爲叔和，誤。


 乃後人作賦云「風温濕温兮，發正汗則危惡難醫」，

此何足辨。


 又云「因知風温汗不休，當用漢防己」，隔靴搔癢，於本來面目安在哉？

喻氏所言去題何止千里。


 今且再辨温毒。夫温證中之有温毒，亦如傷寒證中之有陽毒、陰毒也。《傷寒》不以寒毒别爲一證，則温病何得以温毒更立一名耶？

説詳郭白雲，參觀自得。


 況温毒復有陰陽之辨：太陽温證病久不解，結成陽毒；少

作「純」。


 陰温證病久不解，結成陰毒。叔和不知風温爲陰邪，

《内經》云：「夫寒者，陰氣也，風者，陽氣也。先傷於寒而後傷於風，故先寒而後熱。」按：喻以風爲陰邪，與經反。


 故但指温毒爲陽毒，以致後人襲用黑膏、紫雪，陰毒當之，慘於鋒刃，其階厲亦至今未已耳。其温疫一證，另辨致詳。




詳論温疫以破大惑 


首段七行空言，節之。







喻昌曰：《傷寒論》欲明冬寒、春温、夏秋、暑熱之正，自不能併入疫病，以混常法。

《傷寒》不言疫是也，吴鞠通乃牽引《傷寒》，何也？


 然至理已畢具於《脈法》中，

《脈法》乃僞書，何足據。


 叔和不爲細繹，

叔和不見此等僞書，從何而譯之？


 乃謂重感於寒，變爲温疫。

此段非叔和語。


 又謂春時應煖而復大寒，夏時應大熱而反大凉，秋時應凉而反大熱，冬時應寒，而反大温，此非其時而有其氣，是以一歲之中，長幼之病多相似者，此則時行之氣。

此段《小品》引爲經言，序例稱爲《陰陽大論》。《外臺》云仲景《傷寒》同，是此段文先在《傷寒論》中，何得以爲叔和語？叔和所有二首，《外臺》引有明文。


 又謂冬温之毒與傷寒大異，冬温復有先後，更相重沓，亦有輕重，爲治不同也。

以下《外臺》無，今「序例」有之，不知誰所附會，以責叔和，大誤。


 又謂

今本「序例」非叔和書，大抵出《外臺》以後，淺人鈔補而成。


 從春分節以後至秋分節前，天有暴寒者，皆爲時行寒疫也。蓋以春、夏、秋爲寒疫，

三時不得以爲寒。


 冬月爲温疫。

冬又不得爲温。


 所以又云三月四月或有暴寒，

春寒折束冬温。


 其時陽氣尚弱，爲寒所折，病熱猶輕；

《外臺》之時行法。


 五月六月陽氣已盛，爲寒所折，病熱則重；

此説尤誤，熱乃即病，與寒無干。


 七月八月陽氣已衰，爲寒所折，

三「爲寒所折」皆失解。


 病熱亦微。後人奉此而廣其義，

誤説何足論。


 謂春感清邪在肝，夏感寒邪在心，秋感熱邪在肝，冬感温邪在腎。

以五藏言皆屬兩感。


 塤篪遞奏，舉世若狂矣。嗟嗟！疫邪之來，果寒折陽氣，乘其所勝，而直入精神魂魄之藏，人無噍類久矣。

外證不得言藏。


 更有謂疫邪無形象、聲臭、定時、定方可言，是以一歲之中，長幼莫不病此，至病傷寒者百無一二。

自楊、吴、王書通行後，吾蜀醫士亦同此弊，幾以十病九爲瘟疫矣。


 治法非疏裏，則表不透；非戰汗，則病不解。愈摹愈遠，究竟所指之疫仍爲傷寒、傷温、傷暑熱之正病。

以癘疫言，本數年、數十年而一見，此説最足破時醫之誤。


 疏裏則下早可知，戰汗則失汗可知，祇足自呈敗闕耳。夫四時不正之氣，感之者因而致病，初不名疫也。

隋唐人謂之「時行」。


 因病致死，病氣、尸氣混合不正之氣，斯爲疫矣。

不僅此。


 以故鷄瘟死鷄，豬瘟死豬，牛馬瘟死牛馬。

此以屍氣、病氣立説，故引六畜爲比。吾蜀豬瘟通行數十年，病狀多經解剖而無醫法，可慨也。


 推之於人，何獨不然。所以饑饉、兵凶之際，疫病盛行，

如此，則瘟疫乃非常之大災，平常豐和之歲必無此病矣。乃自《温病條辨》等書出，診者遂十病七八，指爲瘟病，或遂謂千百中無一正傷寒者，何也？


 大率春夏之交爲甚。蓋温暑、濕熱之氣交結互蒸，人在其中，無隙可避，病者當之，魄汗淋漓；一人病氣足充一室。況於連牀並榻，沿門闔境共釀之氣，益以出户尸蟲，載道腐墐，燔柴掩席，委壑投崖，種種惡穢，上溷蒼天清淨之氣，下敗水土物産之氣。

如此大疫，迥非尋常可蒙混。


 人受之者，親上親下，病從其類，有必然之勢。如世俗所稱大頭瘟者，頭面腮頤腫如瓜瓠者是也；所稱蝦
 瘟者，喉痺失音，頸筋脹大者是也；所稱瓜瓤瘟者，胸高脇起，嘔汁如血者是也；所稱疙瘩瘟者，徧身紅腫，發塊如瘤者是也；所稱絞腸瘟者，腹鳴乾嘔，水泄不通者是也；所稱軟腳瘟者，便清泄白，足重難移者是也。

劉氏《説疫》詳之。


 小兒痘瘡尤多，

此自是别證，寒地無之，一發不再發。喻有此言，黄坤載遂以爲疫證，非也。


 以上疫證不明治法，咸委之劫運，良可傷悼。大率瘟疫、痘疹古昔無傳，

以瘟比痘疹，自是一説。果如此，則合瘟而附會《傷寒》者，皆非喻云，如是吴鞠通何以首列桂枝耶？


 不得聖言折衷，是以墮落叔和坑塹。

此又誤。


 曾不若俗見摸索病狀，反可顧名思義也。

如吴鞠通書，但存其藥方，删去一切不通論説可也。


 昌幸微窺仲景一斑，

既爲古昔所無，何又牽率仲景。


 其《平脈篇》中云：

《平脈》爲僞書，此段尤其中至爲荒唐之文。


 「寸口脈陰陽俱緊者，法當清邪

《内經》以風霧中於頭。


 中於上焦，

《内經》云：「清邪中上，濕邪中下。」上指頭，下指足。喻氏貌襲其文，而義大反。


 濁邪中於下焦。

《内經》以濕病從足起。


 清邪中上名曰潔也，

《平脈》襲《難經》，全診兩手，盡廢諸法，不得不杜撰脈名，尚在理想之中。若高卑等名詞，諸書既不見，何苦造之？其父殺人，其子行劫，誠哉！。


 濁邪中於下名曰渾也。陰中於邪，必内慄也。」凡二百
 

注



 六十九字，

既以赤文緑字比之，何不將二百六十九字大書特書，爲之疏解？乃僅以其字數言，此段全無理由。喻氏不過藉以嚇詐，自欺欺人。故於他處亦無引用。喻氏眩販誑詐，下同市儈耳。




「寸口脈陰陽俱緊」者，

仲景真書，寸口與陰陽不同見。


 法當清邪中於上焦，濁邪中於下焦。

吴鞠通專主三焦，由此作俑。


 清邪中上名曰潔也，濁邪中下名曰渾也。

「潔」、「渾」二字生造名目，與改脈名同。


 陰中於邪，必内慄也。

陰盛生内寒。


 表氣微虚，裏氣不守，故使邪中於陰也。

此寒雜病。


 陽中於邪必發熱，

熱證。


 頭痛，項强，頸攣，腰痛，脛酸，

與太陽經病同。


 所爲陽中霧露之氣。故曰「清邪中上，濁邪中下」。陰氣爲慄，足膝逆冷，便溺妄出，表氣微虚，裏氣微急，三焦相溷，内外不通，上焦怫鬱，藏氣相熏，口爛食斷也。中焦不治，

此詳中焦，謂雜病。


 胃氣上衝，脾氣不轉，

以脾胃爲中焦。


 胃中爲濁，營衛不通，血凝不流。

以上中焦。


 若衛氣前通者，

前後指下焦言。


 小便赤黄，與熱相搏，因熱作使，遊於經絡，出入藏府，熱氣所迫，過則爲癰膿；若陰氣前通者，陽氣厥微，陰無所使，客氣内入，嚏而出之，聲嗢咽塞，寒厥相逐，爲熱所壅，血凝自下，狀如豚肝，陰陽俱厥，脾氣孤弱，五液注下，下焦不闔，清便下重，令便數難，臍築湫痛，命將難全。

下文喻氏引此文，以爲三焦之根據。並附會各種瘟證，删補改易，與原文多所出入，何以自圓其説？




闡發奥理全非《傷寒》中所有事。乃論疫邪從入之門，

以其詳三焦。


 變病之總，所謂赤文緑字，開天闢地之寶符，人自不識耳。

説疫之高者，每託始於《素問》遺編，喻氏一語不及，而求生活於「平脈」僞書，亦可哀矣。


 篇中大意，謂人之鼻氣通於天，

鼻口之分，出於喻氏杜撰。


 故陽中霧露之邪者爲清邪，從鼻息而上入於陽，入則

「平脈」作「陽中於邪」。


 發熱，頭痛項强，頸攣，

與太陽傷寒同。


 正與俗稱大頭瘟、蝦
 瘟之説符也。

與傷寒頭痛無别。


 人之口氣通於地，故陰中

口屬六府，鼻通五藏，則陰陽二字適相反。


 水土

《内經》作「濕」。


 之邪者爲飲食濁味，

飲食乃内病，非外證，何得以此易濁邪？


 從口舌而下，

原文作「濁邪中於下陰氣」云云。


 入於陰，

陰陽二字顛倒錯亂。


 入則其人必先内慄，足膝逆冷，便溺妄出，清便下重，臍築湫痛，

以上八字「平脈」無。


 正與俗稱絞腸瘟、軟足瘟之説符也。然從鼻從口所入之邪，必先注中焦，

從上焦而入，何以先注中焦？


 以次分布上下，

説與水穀同矣，大誤。


 故中焦受邪，因而不治。

以上皆喻氏語。


 中焦不治，

「平脈」有「胃氣上衝脾氣不轉」八字。


 則胃中爲濁，營衛不通，血凝不流，

以上「平脈」語。


 其釀變即現中焦，俗稱瓜瓤瘟、疙瘩瘟等證，則又陽毒癰膿，

二字「平脈」有。


 陰毒遍身青紫之類也。此三焦定位之邪也，若三焦邪溷爲一，

「平脈」作「相溷」。


 内外不通，藏氣熏蒸，

四字「平脈」無。


 上焦怫鬱，則口爛食斷。

以上「平脈」在中一段。


 衛氣前通者，

「平脈」有「小便赤黄，與熱相搏」八字。


 因熱作使，遊行經絡、

「平脈」有「出入」二字。


 藏府，

「平脈」有「熱氣所過」四字。


 則爲癰膿。若營氣前通者，因召客邪，嚏出，聲嗢咽塞，熱壅不行，則下血如豚肝。

此上「平脈」語有删改。


 然以營衛漸通，故非危候。若上焦之陽、下焦之陰兩不相接，則脾氣於中難以獨運。斯五液注下，下焦不闔，而命難全矣。

以上「平脈」語。


 傷寒之邪先行身之背，次行身之前，次行身之側，

襲傳經誤説，三經不分内外。


 由外廓而入瘟疫之邪，則直行中道，流布三焦。

三焦，州都之宫，津液所藏，主汗出，外屬形骸，與藏府各别。鼻口直入藏府，與三焦形膜無關，謂外感三焦病可也，藏府受邪不以三焦分。


 上焦爲清陽，故清邪從之上入；

《内經》指風寒言，不指瘟疫。


 下焦爲濁陰，故濁邪從之下入；

竟以上下分陰陽，怪誕。不知《内經》以下爲足，上下二字不言焦。


 中焦爲陰陽交界，

竟可如此畫界，真成笑柄。陰陽同實異名之謂何？


 凡清濁之邪必從此區分。甚者三焦相溷，上行極而下，下行極而上，故聲嗢咽塞，口爛食斷者，亦復下血如豚肝，非定中上不及下，中下不及上也。

三段不通，又變爲此説。


 傷寒邪中外廓，故一表即散。疫邪行在中道，

真中藏府，不得以「中道」混其名義。


 故表之不散。傷寒邪

經以皮、膚、肌爲表，或曰三陽，或統稱太陽。發汗則三陽經與三陰經同汗，故一表而愈，六經同以汗解。


 入胃府，

此爲府證不分經。


 則腹滿便堅，故可攻下。疫邪在三焦，

喻氏之説前無所承，自以爲發千古之秘，後來言瘟證多祖之，不惟「平脈」篇不足依據。試問三焦與藏府有無關係？仲景《傷寒》有無三焦實義？鼻與肺通，下循五藏；口與胃連，下循六府。


 散漫不收，

從鼻從口，皆直貫藏府，何得言散漫？惟氣由水穀化，經乃以無隧道言。


 下之復合。

編造謡言，有如目見。自欺欺人，市儈不如。


 此與治傷寒表裏諸法有何干涉？

古書瘟疫亦有汗、吐、下法。仲景言三焦用汗、吐、下三法者多矣。


 奈何千年憒憒，

喻氏喜創新説，而不能圓通，乃好爲大言。


 試折衷以聖言。

竟以「平脈」爲聖言耶？抑以鼻口、三焦爲聖言耶？


 從前謬迷，寧不涣然冰釋哉？

治絲而棼，徒使後人迷罔耳。


 治法未病前先飲芳香正氣藥，則邪不能入，

避瘟，《千金》有專門，《外臺》亦有之。


 此爲上也。邪既入，急以逐穢爲第一義。

邪在藏府，又以藏爲陽，府爲陰，如何逐法？


 上焦如霧，升而逐之，

此指營衛之氣，非鼻入之藏。


 兼以解毒；中焦如漚，

如漚，謂氣化流質從孫絡漸積，如秧苗之露。


 疏而逐之，兼以解毒；下焦如瀆，決而逐之，

此謂營血隨經而行。喻氏全屬誤解，敢於大言創法，實由不讀唐以前書。


 兼以解毒。營衛既通，

既邪由鼻口入，直中藏府，與營衛有何關涉？


 乘勢追拔，勿使潛滋。

喻氏爲大魔，《條辨》爲小魔，魔鬼横行，殺劫何時了？


 詳定諸方，載春温方後。

有問：春、夏、秋蒸氣成疫，豈冬温獨非疫耶？

疫定在三時，冬則無瘟，創爲新奇，肆無忌憚。


 余曰：冬月過温，腎氣不藏，

誤讀「腎」字。


 感而成病，

少陰房勞之誤説。


 正與不藏精之春温無異。

以冬病歸之春。


 計此時有春無冬，三氣即得交蒸成疫。然遇朔風驟發，

定須冬風乃能散蒸鬱，三時遂無北風耶？


 則蒸氣化烏有矣。是以東南冬月患正傷寒者少，

謂無朔風之寒。


 患冬温及痘瘡者最多；

謂無北風散之。


 西北則秋冬春皆患正傷寒，

以北風寒。


 殊無瘟疫、痘瘡之患矣。

四方分治是也。若如此説，竟成杜撰臆造。


 此何以故？西北土高地燥，即春夏氣難上達，何況冬月之凝冱；東南土地卑濕，爲霧露之區，蛇龍之窟，其温熱之氣得風以播之，尚有可耐，設旦暮無風，水中之魚，衣中之虱且爲飛揚，況於人乎？蒸氣中原雜諸穢，

如此則凡氣皆能病人矣。


 益以病氣、屍氣，

如此又爲常事。


 無分老幼，觸之即同一病狀矣。此時朔風了不可得，故其氣轉積、轉暴，雖有薰風，但能送熱，不能解凉。盛世所謂解愠阜財者，在兵荒反有注邪布穢之事矣。叔和以夏應大熱而反大寒爲疫，詎知大寒正疫氣消弭之候乎？

誤説。


 故疫邪熾盛，惟北方始能消受。

北方常有凉風，又何以有蒸鬱之氣？






注
 　百：原脱，據喻昌《尚論篇》卷首改。








宋郭雍《傷寒補亡》

郭氏多詳瘟疫。









傷寒温疫論一條



雍曰：傷寒時氣，症類亦多。或名「傷寒」，或名「温病」，

黄坤載亦以爲春曰風病。


 或曰「時行」，或曰「温疫」，

《外臺》有「寒」、「温熱」、「時行」、「癘疫」四門。


 或曰「温毒」，或以爲輕，或以爲重，論説不一，益令人惑。大抵其病往往有一種：即時發者必輕，

《溯洄》以爲《傷寒》專爲此病而作，大誤。


 經時而發者必重也。

有一時、間時之分。


 且如傷寒一病，仲景

「序例」、《千金》引《小品》，以爲經言。


 以爲：「冬傷於寒，中而即病者，名曰傷寒。」蓋初感即發，無藴積之毒氣，雖爲傷寒，而其病亦輕。仲景

「序例」。


 又曰：「不即病，寒毒藏於肌膚，至春變爲温病，

温爲春病名，由冬寒，與傷風同名。


 至夏變爲熱病。」

夏爲熱病，長夏乃濕，當以此句爲正。


 是則即傷於寒，又感於温。

又感風邪。


 兩邪相搏，合爲一病。

風寒兼受。


 如人遇盗，又有同惡濟之者，何可支也？故傷寒冬不即發，遇春而發者，比於冬之傷寒爲重也。

此專指桂麻合證。


 又有夏至而發者。蓋寒毒淺近在膚腠，

華氏二日。


 正氣易勝，故難久留，是以即發，其毒稍深，則入於肌肉，

華氏三日。


 正氣不能勝，必假春温之氣開疏腠理而後可發，是以出爲温病。

此又冬病發於春時，不重感風邪者。


 又其毒之盛者，經時既久，深入骨髓，

《内經》由皮至骨，有九層説。


 非假大暑消爍，則其毒不可動。此冬傷於寒，至夏爲熱病者，

《外臺》歸之時行，冬傷於温，遇春寒束閉，立夏乃發，郭以爲正傷寒，偶不同。


 所以又重於温也。故古人謂冬傷於寒，輕者夏至

當作「立夏」。


 以前發爲温病；甚者，夏至以後發爲暑病也。

夏至以後爲長夏。濕令暑病多陰，與熱證不同，不可誤認爲一。


 此三者，

温熱。


 其爲傷寒本一也，惟有即發、不即發之異。隨脈

當作「時」。


 變動，遂大不同。又有冬不傷寒，至春感不正之氣而病。其病

春傷於風，正病温。


 無寒毒之氣爲之根，雖名温病，

當作感風，而病爲正氣。不正之氣專屬「時行」。


 又比冬傷於寒，至春再感温氣爲病輕。然春温、

「序例」「春氣温和」，後人讀爲「瘟」者，大誤。


 冬寒之病乃由自感、自致之病也。

「序例」所謂「四時之正」，以下説「時行」。


 若夫一鄉、一邦、一家皆同患者，是則温之爲疫者然也，

專指春時病。


 非冬傷於寒自感、自致之病也。

「序例」所謂「冒觸」，有得病之蹤跡可尋，時行則無之。


 蓋以春時應煖而反寒，夏熱反凉，秋凉反熱，冬寒反煖，氣候不正，

「序例」所謂「不正之氣」，《外臺》稱爲「時行」。


 盛强者感之必輕，衰弱者得之必重，故名温疫。亦曰天行、時行也。設在冬寒之日，而一方、一鄉、一家皆同此病者，亦時行之寒疫也。

然則夏當名「熱疫」矣。


 大抵冬傷於寒，經時而後發者，有寒毒爲之根，再感四時不正之氣而病，則其病安得不重？如冬病傷寒，春病温氣，

正病。


 與夫「時行」、「瘟疫」之類，

此指時行瘟疫之即發者而言。


 皆無根本藴積之類。纔感即發，中人淺薄，不得與寒毒藴蓄，有時而發者同論也。惟温毒一病，既非傷寒，又非温病。乃在冬時先感冬温不正之毒，後復爲寒

《外臺》作「春寒」，此當脱「春」字。


 所折，膚腠閉密，其毒進不得入，退不得泄，必假天氣暄熱，去其外寒，而後温氣得通。

《外臺》以爲「時行」之重者。


 鬱積既久，毒傷肌膚，故斑如錦文，或爛爲瘡，而後可出。

郭於《病源》、《千金》、《外臺》研究最深，如同經傳。喻嘉言絶不談及，自以仲景後，一人直接醫統，故以爲晉以下皆失，不考古書，妄立邪説，不及徐靈胎遠矣。


 仲景

「序例」。


 曰：「其冬有非節之煖，名爲冬温。」冬温之毒與傷寒大異，謂此温毒也。

冬時温，非正氣。


 亦有所感輕淺則易出，所感深重則非節之煖，人人皆感，故每爲疫。其實先温後寒，所以與傷寒大異。

以氣之正、不正分。


 然四時之氣有正有不正，何也？《大論》曰：

「序例」之《陰陽大論》。


 「春氣温和，夏氣暑熱，秋氣清凉，冬氣冰冽，此則四時正氣之序。」所謂四時正氣之病也。又曰：「春時應煖，而反大寒；夏時應熱，而反大凉；秋時應凉，而反大熱；冬時應寒，而反大温：此非其時而有其氣。」是以一歲之中，長幼之病，多相似者，此則時行之氣，是謂不正之氣毒傷人者也。雍案：《傷寒》名例已見於初卷，今辨析時行温疫，詳言著於篇下。




温病六條 


録二條







雍曰：醫家論温病多誤者，蓋以温爲别一種病。不思冬傷於寒，至春發者，謂之温病。

留病。


 冬不傷寒，而春自感風寒

「寒」字可删。


 温氣而病者，亦謂之温。

即病。


 及春

據《病源》、《外臺》，「春」字當作「冬」。


 有非節之氣

冬應寒而反温。


 中人爲疫者，亦謂之温。

時行。


 三者之温，

一留病，一即病，一非時。


 自不同也。《素問》曰：「冬傷於寒，春必病温。」

留病不必感風亦病。


 又曰：「凡病傷寒而成温者，先夏至

當作「立夏」。


 日爲病温。」

立春、春分九十日。


 此皆謂傷寒而成温者，

連二時。


 比之傷寒、

冬。


 熱病

夏。


 爲輕，

三時。


 而比之春温之疾爲重也。

即春爲輕。


 其治法與傷寒

此專指冬時方而言。


 皆不同。

冬傷寒，麻；春中風，桂。


 或有冬不傷寒，至春自傷風寒

字衍。


 而病者，

春時本有寒病，據四時立説，則界劃宜清。


 初無寒毒爲之根源，不得謂之傷寒，第可名曰温病也。

自喻嘉言後，每讀此「温」字爲「瘟」，皆由喻氏作俑。


 又或有春

冬温。


 天行非節之氣中人，長幼病狀相似者，此則温氣成疫也，故謂之瘟疫。

以時行爲瘟疫，則與四時病所感同。


 瘟疫之病多不傳經，

仍由外至内。


 故不拘日數，治之發汗、吐、下，隨症可施行。

後人乃有「禁汗」之誤説。


 其冬不傷寒，至春觸冒、

觸冒亦審證，風寒時近，皆可審按。若瘟疫天行，多不知病所得。


 自感之温，治與疫同，又輕於疫也。

汗、吐、下三法爲外感之總訣。


 或曰：春時觸冒、自感之温，古無其名，何也？曰：假令春時有觸冒，自感風寒而病發熱、惡寒、

當作「風」，又汗自出，春氣疏洩也。


 頭疼、身體痛者，

桂枝證。


 既非傷寒，

傷寒惡寒，無汗。


 又非疫氣，不因春時温氣而名温病，當何名也？如夏月之疾，由冬感者爲熱病，

不由冬感者，亦爲熱病。


 不由冬感者爲暑，

長夏乃爲暑。


 爲暍。

秋乃名暍。


 春時亦如此也。

此處少有參差。


 《活人書》「萎蕤湯方」云：治風温，

春傷於風，爲傷寒之中風，亦名「温病」，亦曰「風温」，舊説多誤。


 兼療冬温，

此爲時行。


 及春月中風傷寒，

病分四時，則「風」、「寒」二字不可混用。


 即其藥也。曰：何以辨其冬感、春感之異？

此爲時行。


 曰：但傳經

郭氏詳言華氏法，此當爲華氏六層，非俗説之「傳經」。


 皆冬感也，皆以傷寒治；

以麻黄爲主。


 不傳經者，

謂直病耳，有觸冒可尋。


 皆春感也，皆以温氣治之。今於諸家方論下，别而言之，庶幾易明。然春温之病，古無專治之法，

桂枝即是主方，郭未悟此理。


 温疫之發兼之也。

内如有熱，自不用桂、麻，别有苦凉之劑。




《活人書》曰：「春月傷寒，謂之温病。」冬傷於寒輕者，夏至以前發者爲温病，蓋由春温煖之氣而發也。

宋以前讀「温」字爲「温煖」，後人乃移作「瘟」，吴鞠通牽引傷寒説「瘟」，是爲大誤。


 雍曰：「此謂傷寒之温也。」

《傷寒》書中之温。


 即《素問》所謂「凡病傷寒而成温病者」

謂留病。


 是也。其治與傷寒同，故朱氏自注曰：「非徒温疫也。」又曰：「治温病

桂枝解肌。


 與冬月傷寒、

麻黄。


 夏月熱病不同，

葛根、白虎。


 蓋熱輕故也。」

以温熱相較。


 雍曰：此謂春温非傷寒者，

即病。


 若傷寒成温，

留病。


 則其熱輕於熱病，而重於冬月傷寒也。

專以熱相比。


 蓋冬月傷寒爲輕，

指即病。


 至春發爲温病爲重，

留重於即。


 夏月熱病爲尤重也。

歷三時尤重，即發熱亦重。


 朱氏注曰：「春秋初末，陽氣在裏，其病稍輕，縱不用藥治之，五六日亦自安。」即此推之，則此春温之病，乃謂非傷寒成温者。

即發。


 又曰：「升麻湯、解肌湯最良。」

仲景立方多爲中法，因證、因人而異。以桂枝言，其禁忌多矣，加減法共十八九變，非刻定死方也。王安道乃以《活人》、河間之加減爲廢仲景書，遂以仲景專爲冬時即病著書，種種顛倒，使人迷罔，此皆刻定死方之派誤之。


 熱多者，小柴胡湯主之；不渴，外有微熱者，小柴胡加桂枝也；嗽者，小柴胡加五味也，煩躁，發渴，脈實，大便閉塞者，大柴胡微利也；虚煩者，竹葉湯次第服之。此治春温之法。其傷寒成温者，並依傷寒治之。治温疫之法並同春温，

與傷寒同。


 而加疫藥也。

三法何等直切，自喻嘉言别創新例，而魔術迷人，每解彌甚。


 又曰：「一歲之中，長幼疾多相似，此温疫也。」四時皆有不正之氣，春夏亦有寒凉時，秋冬亦有暄暑時。人感疫癘之氣，一歲之中病無長幼悉相似者，此則時行之氣，俗謂之「天行」是也。老君神明散、務成子螢火丸、

方見《千金》。


 聖散子敗毒散主之。

《活人》所引多《病源》、《千金》、《外臺》舊説，古法多有存者，喻氏乃一切不讀，並云晉以後皆非正傳，師心自用，創造無數新例，皆不讀唐以前書之過也。


 雍曰：此謂春温成疫之治法也。若夏暑成疫，秋濕成疫，冬寒成疫，皆不得同治，各因其時而治之。

此四時外感分治之總訣。


 況一歲之中，長幼疾狀相似者，即謂之疫。如瘧利相似，咽喉病相似，赤目相似，皆即疫也，皆謂非觸冒自取之，

以此爲證。


 因時行之氣而得也。




風温温毒四條 


古無風温病名，由宋人誤創此病，當删。







《千金方》曰：「温風之病，脈陰陽俱浮，

即所謂人寸俱浮。


 汗出體重，

皆外證。


 其息必喘，

偏於熱。


 其形狀不仁，默默欲眠。

此由外感所致，非裏證。○《傷寒》文多誤，當據《千金》校改。


 下之者，小便難；發其汗者，必譫語；

自汗、汗多不可再傷津。


 加燒鍼，則耳聾難言；但吐之，則遺矢，便利。

汗、吐、下俱忌。


 如此疾者，宜服萎蕤湯。」

《傷寒》文多誤，又無方。


 《活人書》曰：「脈尺

人。與「序例」同爲字誤。


 寸

以手三部言，尺無在寸上者。


 俱浮，

即《千金》「陰陽俱浮」。


 頭痛身熱，常自汗出，體重，其息必喘，四肢不欲收，嘿嘿但欲卧者，

與桂枝證同而較重。


 風温也。」

全同《千金》，蓋本之立説。




病人素傷於風，因復傷於熱，

考經云：「春傷於風。」又曰：「春氣温和。」風與温名異實同，皆謂春病。《活人》變温爲熱，則又身熱病，非温病矣。


 風熱

温。


 相搏，則發風温，主四肢不收，頭疼，身熱，常自汗出不解，

與桂枝症大同小異。


 屬在少陰厥陰，

四字文義不接，當有脱誤。


 不可發汗。

無論何病，在表則可發汗，入裏則不可發汗。舊説不分表裏，但以經與證名爲斷，皆非也。


 汗出則譫語，獨語，内煩躁，擾不得卧，若驚癇，目亂無精。

無論何病皆如此，不獨風温。


 治者復發其汗，如此死者，醫殺之也。

「入裏禁汗」爲總訣。




《活人書》曰：「風温不可發汗，

以汗多熱盛。


 宜萎蕤湯。風温身灼熱者，知母葛根湯；風温加渴甚者，栝蔞根湯；風温脈浮，身重，汗出，漢防己湯。」

風即温，文出仲景本作。凡風爲病，誤作風温，上文「風温」二字又陰陽交脱文，本屬二條，奪漏差迕，成此大錯，急當辨正。




《活人書》曰：「初春病入肌肉，發斑隱疹，跡如錦文，或欬，心悶，但嘔者，此名温毒也。

以温毒爲冬温之留病。


 温毒發斑者，冬時觸冒寒毒，至春始發。

此以冬寒留病，發於春爲温毒。


 病初在表，症如傷寒，或已發汗、吐下，而表症未罷，毒氣不散，或發斑，黑膏主之。

原注：成瘡者，自作瘡毒治，不可用黑膏。


 又有冬月温煖，人感乖戾之氣，冬未即病，至春或被積寒所折，毒氣不泄，至天氣暄熱，温毒始發。

《外臺》本云：「冬感温，至春寒爲寒氣所折，不得發，至夏乃發。」。


 則肌肉斑爛，癮疹如錦文，而欬，心悶，但嘔清汁，

與上條小異。


 葛根橘皮湯主之。」雍曰：不必初春，春夏皆發。其斑與傷寒不同，

此指冬即病言。


 癮疹如錦文，而不作瘡爛者是也。其發瘡膿爛者，即時行熱毒，豌豆瘡也。

即今之痘疹。


 二者初症皆先有表證如傷寒，又有癮疹赤白二種，初無表證，暴感温氣而作，其毒輕淺，風尸之類也。又有一種，徧身如錦，初亦無表證，暴感而作，如丹如疹，其毒亦輕，皆詳見「小兒瘡疹後斑瘡癮疹論辨」中。雍曰：仲景言風温、温毒二證，又與二説不同。仲景之言曰：「傷寒過十三日以上，不間，尺

當作「人」。


 寸陷者，

《内經》獨陷下者病。


 大危。若更感異氣，變爲他病者，當依後壞病症而治之。

變成《金匱》雜證。


 若陽脈浮滑，

人迎盛。


 陰脈濡弱者，

寸口小。


 更遇於風，變爲風温。陽脈洪數，陰脈實大者，更遇温熱，變爲温毒，温毒爲病最重，此乃傷寒後四種壞病，此病最爲重也，又非但前所謂風温、温毒而已，其用藥亦當不同。」然則仲景所言「傷寒壞病」，中風、温毒也。諸家所言者，冬春自感風温、温毒也，其治之輕重不得不異也。四種壞病中，又有濕温一證，見第八卷「不可汗門」中。

《序例》此條不見於《千金》、《外臺》，疑後人據《難經》僞説所補者。




雍曰：天行温疫，雖證不多，用藥亦多。端如《千金方》言辟温疫氣，並斷温疫相染諸方及《千金翼》彈鬼丸、神明白散、太乙流金散、螢火丸等方，前人雖嘗選用，更嘗缺省。收其遺逸用之。大抵治疫尤要先辨寒温，然後用藥。取陰陽表裏之在傷寒也。故龐安常又述其治寒疫諸方，蓋以赤散、解聖散之類，皆宜治寒疫，若施之温疫，則益熱矣。

《千金》本爲《傷寒》上卷，首「辟瘟」，即「治未病」之義，故先之。







傷寒相似諸證十四條



雍曰：《活人書》論痰證、食積、虚煩、腳氣

此皆久病内因，非外感汗病。


 四者，

皆見《金匱》，爲雜證。


 皆與傷寒相似，而實非傷寒。

讀《傷寒》以辨雜證，爲入手之要訣。


 醫者見其發熱，惡寒，多作傷寒治之，因兹夭横甚多，故特立此名，使覽者知其非傷寒也。

四者正病，脈必不浮。


 雍取此論而廣之，然虚煩一證已置之前卷者，仲景言病有本是霍亂，今是傷寒者。

由雜病新感變傷寒。


 孫真人言傷寒後虚煩，故以霍亂、虚煩二病次於前卷痓、濕、暍之後。今獨取朱氏之説，繼之以瘡毒、蠱毒、溪水、瘴霧諸證類傷寒者，皆當辨證而後用藥也。

亦《千金》首「辟瘟」之義。




《活人書》曰：

論痰證。


 「病有憎寒發熱，

似傷寒。


 惡風自汗，

似中風。


 寸口脈浮，

表脈。


 胸膈痞滿，

以下入裏。


 氣上衝咽喉不得息，而頭不疼、項不强者，

以此定非太陽表證。


 此爲有痰也。雖類傷寒，但頭不疼，項不强爲異。宜服柴胡半夏湯、

半表半裏，加半夏去痰。


 金沸草散、大半夏湯。若氣上衝咽喉，不得息者，用瓜蒂散吐之。

病在胸。


 古法，服瓜蒂散，

詳服瓜蒂散法。


 用一錢匕，藥下便卧，欲吐且忍之。良久不吐，以三錢匕，湯二合和服，以手指撾之便吐，不吐復稍增之，以吐爲度。若吐少，病不除，明日如前法再服之，但不可令人虚也。

吐之禁忌。


 藥力過時，不吐，飲熱湯一升以助藥力。吐訖便可食，無復餘毒。若服藥過多者，飲水解之。」雍曰：凡吐後須服糜粥二三日，忌生冷油膩物。

又曰：

論食積。


 頭疼脈數，發熱惡寒，

似傷寒。


 而身不疼痛，

以此定非傷寒。


 左手

此《難經》法。


 脈平和者，

以此定爲食，左當爲右，寸口無病。


 食積也。

《内經》寸口主中，以左爲人迎，右爲寸口。人迎脈大，食積。


 雖類傷寒，而左手人迎

當如寸口。


 脈平和，

此用「左爲人迎，右爲寸口」之誤説，沈守中《良方》序：「今人診脈，但詳兩手六脈，古人則診十二經動脈。」


 身不疼痛者是也。《甲乙經》

出《内經》。


 云：人迎

此指頸脈，不在左手。


 緊盛，傷於寒，氣口緊盛，傷於食。蓋氣口主中，人迎主外，以此别之。傷食之證，

明人多主此説，大誤。


 曰脾胃伏熱，因食不消，發熱，故以傷寒。若膈實、吐嘔者，食在上脘，宜吐之；若心腹滿，宜下之。治中湯、五積散、黑神丸可選用也。雍曰：巢氏言脾胃有伏熱，因食不消，所以發熱，狀似傷寒，但身不疼，頭不痛爲異。

二十一卷宿食病似傷寒候。




又曰：食積病亦類時行，但食病當速下之，時行病當待六七日下之。

郭氏最重《病源》，隋前古法也，方、喻以下，不看古書矣。




又曰：

此論腳氣。


 傷寒頭疼，身熱，支節痛，大便秘，或嘔逆而腳屈弱者，腳氣也。按：傷寒只傳六經，故證與腳氣相似，然終不同者，孫真人云：卒起腳屈弱不能轉動者，此爲異耳。其脈弦

强。


 而浮者起於風濡，而弱者起於濕，洪而數者起於熱，遲而澀者起於寒。

風濕寒熱，亦如四時。


 風者汗而愈，濕者温

當作「燥」。


 而愈，熱者下而愈，寒者熨而愈。腳氣之病，始得不覺，由他病

如外感。


 乃知毒氣入腹，則少腹頑痺不仁，令人吐嘔，死在旦夕矣。然腳氣之候，必先從腳起，或先緩弱、疼痛，

寒勝爲痛痺。


 或行起忽倒，

今所謂中風。


 或兩脛腫滿，或不腫，腳膝枯細，或心中忪悸，或少腹不仁，

病久入深，營不榮，故爲不仁。不仁者，皮膚頑木不知是也。


 或舉體轉筋，或見食吐，遂惡聞食氣，或胸滿氣急，或遍體酸疼，皆腳氣候。黄帝所謂「緩風痺」是也。頑弱名緩風，疼痛爲濕風痺，

「痺」者閉也，閉而不仁，故名「痺」。


 宿患瘴毒，得熱更增。雖形候旺盛，猶在於表，未入腸胃，不妨温瘴。雖暴壯熱，煩滿，秘塞，正須温藥汗之；汗之不散，不妨寒藥下之。若服利藥不瘥，成黄疸，不瘥爲屍疸。病前熱而後寒者，發於陽；無

後。


 熱而惡

先。


 寒者，發於陰。發於陽者

表證。


 攻其外，發於陰者

裏證。


 攻其内。一日、二日發汗必愈；三日以上宜吐之；

四日在胸，宜吐。


 五日以上當下之。

此同華氏法。


 雍曰：《要方》參《千金翼方》十卷皆有方宜用。

《要方》、《千金》與《翼》本《傷寒》同在九、十卷。




問曰：「瘴作瘧何如？」巢氏曰：「此病生於嶺南一帶山瘴之氣。其狀發寒熱，休作有時，皆由山谿源嶺瘴濕毒氣故也。其病重於傷寒暑之瘧，鯪鯉湯主之。此又休作無時，其初皆類傷寒也。」

巢氏以此附「瘟疫」，喻嘉言所云「由口鼻入」者，專屬「瘴蠱」。




問曰：「霧氣如何？」

在四時病之外。


 《千金》三十九卷
 

注



 曰：「患霧氣者，心内煩悶，少氣，頭痛，項急，起則眼眩，又身微熱，戰掉不安，時復憎寒，心中欲吐，吐時無物者，豬膚湯主之。」雍曰：頭痛，項急，身熱，憎寒，皆傷寒類也。問曰：「温瘧類傷寒何如？」《素問》三十三篇岐伯曰：「温瘧者，得之冬，中於風寒，氣藏於骨髓之中，至春則陽氣大發，邪氣不能自出，因遇大暑，腦髓爍，肌肉消，腠理發泄，或有所用力，邪氣與汗皆出。此病藏於腎，

當作「骨」。


 其氣先從内出之於外也。如是者，陰虚而陽盛，陽盛則熱矣。衰則氣復，反入則陽虚，陽虚則寒矣。故先熱而後寒，名之曰温瘧。」雍曰：温瘧始感之氣與傷寒同，及其發出之時與傷寒異。故不爲傷寒，而爲瘧也。温瘧之證，寒中三陽，所患必熱，小續命湯去附子減桂一半主之。大煩躁者，紫雪最良；大便秘者，脾約丸、神效丸、五柔丸、大三脘散、木瓜散主之；頭痛身熱，肢體痛而腳屈弱者，是其人素有腳氣，此時發動也。腳腫者，檳榔散主之。腳氣方論，《千金》、《外臺》最詳。大熱，越婢湯、小續命湯、薏苡仁酒、脾約丸、神效丸皆要藥，仍鍼灸爲佳，用補藥與湯淋洗皆大禁也。雍曰：此其大致也。前言「閉而不仁」，故名痺。不仁者，痺之一證，非痺皆不仁也。腳氣與痺各詳本證論之。

雍曰：凡射工毒、水毒、瘴霧、瘡瘍、斑豆等證，其初如傷寒。故孫真入於《傷寒》後附「溪毒」一證，溪毒即射工，今詳其狀類以明其證，與傷寒别，是亦疑而辨之也。

孫真人曰：「江南有射工毒蟲，一名短狐溪毒，一名蜮，其蟲形如甲蟲，無目而利耳，有一長角在口前如弩，担其角端，曲如上弩，以氣爲矢，因水勢以射人，人或聞其在水中鉍鉍作聲，要須得水没其口，便以口中毒射人。此蟲畏鵝，鵝能食之。其初始證候，先要寒噤，寒熱筋急，仍似傷寒，亦如中風，便不能語，朝蘇晡劇，寒熱悶亂，是其證也。始得三四日，急治之，稍遲者七日死。」又曰：「中人瘡有三等。」

巢云四等。


 又曰：「其蟲小毒輕者，及相逐者，射著人影者，皆不即作瘡，先病寒熱，自非其地之人不知其證，便謂傷寒，作治乖謬，是以致禍。」

方見《千金》二十，按宋本在第十卷。


 雍曰：巢言含沙射人影便成病，此取杜元凱之説。又曰：「中人頭面尤急；腰以上去人心近，多死；腰以下小腹，不治亦死。」

孫真人曰：「凡山水有毒蟲，人涉水之時，中人似射工而無物。其診法初得之惡寒，微似頭疼。」巢云：「偏頭痛，目眶痛，心中煩懊，四肢振，掀腰背，百節皆强，兩膝痛，或翕翕而熱，但欲眠，旦醒暮劇，手足逆冷至肘膝。二三日，腹中生蟲蝕人下部，肛中有瘡，不痛不癢，令人不覺。不急治之，六七日上蝕五藏，下利不禁，良工不能治矣。水毒有陰陽，覺之，急視其下部，若有瘡正赤如截肉者，爲陽毒，最急；瘡如鯉魚鱗者，爲陰毒，猶小緩；要皆殺人不過二十日也。」初中水毒時，當以小蒜作湯試之，方治詳見《千金》。巢氏曰：「東南郡縣山谷溪源有水毒病，亦名溪温。以其病與射工診候相似，故通呼溪病。」其實有瘡是射工，無瘡是溪毒也。又曰：「水毒有雌雄，脈洪大而數者爲陽，是雄溪，易治，宜先發汗及浴；脈沉細而遲者爲陰，是雌溪，難治。欲審知是中水毒者，手足指冷爲是，不冷非也。又呼爲
 病。」

巢氏曰：「嶺南從仲春至仲夏行青草瘴，季夏至孟冬行黄芒瘴，先熱後寒。」自餘諸瘧疾，見本病門。

以上當與《千金·辟瘟門》相參。




問曰：「傷寒亦變瘧乎？」《千金》三十五卷

《千金》止三十卷，此當是後人以九十三卷本改者。


 曰：時行後變成瘴瘧者，大五補湯主之。

問曰：「酒病似傷寒，何如？」巢氏曰：「酒有毒而性尤熱，飲之過多，故毒熱氣流溢經絡，浸淫府藏而生諸病也。或煩躁壯熱而似傷寒，或灑淅惡寒，有同温瘧，或嘔利不安，或嘔逆煩悶，隨藏氣虚寒而生病焉。」雍曰：凡癰疽病及豌豆疱瘡之類，初證多類傷寒，各見本門，更不重出也。

誤説。






注
 　三十九卷：原作「十卷」，並小注曰：「分本卅九卷。」據郭雍《傷寒補亡論》卷一八改。







瘟疫平議
 


注




 

陸九芝《世補齋醫書》。









温熱病説一


「傷寒」、「温病」、「熱病」、「時行」，《病源》、《千金》、《外臺》同一汗、吐、下治法，惟藥有小異耳。



 


○温爲春病，即中風，喻、黄已明言之。熱爲夏病，熱與寒反，冬與夏反，同爲四時病，同以汗、



 


吐、下三法治之。六經固不拘，而汗、吐、下三法則同。陸氏專以屬陽明，亦誤。觀其所列諸方，



 


固不離乎三法，言三法則不必專屬陽明府證。







余既取《難經》「傷寒有五」之文，

《難經》不足據。以四時言，則五病當爲寒一、風温二、熱三、暑濕四、燥五。


 明仲景撰用《難經》之意，凡温熱之治，

中風即温熱，與寒反。


 即當求諸《傷寒論》中者，無疑義矣。而其「二曰傷寒」與「四曰熱病」、「五曰温病」，則傷寒自是傷寒，温

即中風。


 熱自是温熱，正有不可不辨者，而余謂此亦最易辨也。何以辨之？則仍辨以《傷寒論》太陽、陽明兩經之證。

辨病則不據經，此説大誤。


 以經言之，太陽在外，陽明在内；

此誤據傳經俗説。


 以證言之，太陽

當云在經。


 爲表，陽明

當云入府。


 爲裏。

陽明經證。經稱外證亦爲表。


 傷寒由表入裏，其始僅爲太陽證。

當云經證，六經所同。


 温熱由裏出表，

此句誤襲俗説。


 其始即爲陽明證。

古法治温熱亦分表裏，單言陽明，亦分經府。


 苟非能識傷寒，何由而識温熱？

同是一法，説成兩歧則大誤。


 苟非能識傷寒之治，何由而識温熱之治人？苟於太陽、陽明之部位，既從兩經歷歷辨之，

一背一腹，何能闢分兩病？不知傷寒二經名義多不指經脈言。


 再勘定其人之所病，或僅在於太陽，或已在於陽明，

經病不能如此截分。三日已後入裏，則不分經。如病已在胸、腹、胃，則六經所同。在表乃分經，入裏則不分經。經之太陽多指表言，陽明多指胃言，因致此誤耳。


 而寒與温

當作「熱」。


 之分途，自截然而不爽，故必能識傷寒，而後能識温熱也。用藥之法，傷寒起自太陽。

此句誤。


 惟辛温始，可散邪，不得早用辛凉。

不知温即中風。


 温熱起自陽明，

誤。


 惟辛凉始可達邪，不得仍用辛温。

不當以經分，當以時證分。


 寒與温皆稱汗病，病之初皆當汗解。

六經五病皆同。


 而辛温之與辛凉則有一定之分際，而不可混者，

三句是。


 故必能識傷寒之治，

陸氏誤以傷寒、中風同爲冬病。


 而後能識温熱之治也。且夫《傷寒論》之有青龍、白虎也，

分證不分經，熱自用凉，寒自用熱，所説皆誤。


 蓋因傷寒初起，失用温散，寒邪内傳，便成温熱。

寒不變温熱，此謂由經入府耳。


 治不改就寒凉。故兩方並用石膏，而其分則在一用桂、麻，

以汗解。


 一不用桂、麻。

經云：無表證用白虎。


 有桂、麻者，不可用於温熱病，

青龍既有石膏，有裏熱非此不解。


 專屬陽明之候，

温熱自爲温熱，入府自爲入府，二者本屬兩事，誤爲一事，是傷寒無裏證，温熱無表證矣，最爲舛謬。


 但可用於傷寒病欲轉陽明之候。

知傷寒有府證，何能專主温熱？


 無桂、麻者，則既可用於傷寒病已入陽明之候，即可用於温熱病發自陽明之候。

不自府發，大誤。此又因讀《病源》、《千金》、《外臺》不熟之故。


 蓋其時，陰爲熱傷津、傷液，惟寒凉之撤熱力，始以救陰。熱之不撤，

説入府是。


 陰既有不克保者。所以芩、連、膏、黄皆以治温，非以治寒。

但當云傷寒入府，「病熱」與「熱病」同，則文義俱明矣。


 只除去起首桂、麻二物，

熱病無表證，自不用麻、桂，有表證不當用白虎則奈何？


 則《傷寒論》中方大半皆治温、治熱方矣。

此自是通論，特古書有治温熱專篇，全不引用，何也？


 凡傷寒發熱者，不渴。如服桂枝湯已而渴，服柴胡湯已而渴，不惡寒，反惡熱，始初惡寒，一熱而不復惡寒。凡傷寒欲解時，寒去而熱亦罷。若寒去熱不罷，汗出仍熱，而脈躁疾，皆温病之的候也。

此句大誤。汗出仍熱而脈躁疾，《素問·熱病》以爲「陰陽交，交者死」，下有數十句，詳其必死之由。《傷寒》經云：「發汗已，仍熱而渴，不惡寒，名曰風温。」與《内經》之文小異，猶可解爲别一證。今乃引「脈躁疾」之文足之，則是《内經》兩感必死之證，非傷寒温證矣。


 病之始自陽明者爲温。即始自太陽而已入陽明者，亦爲温。

然則全以入府裏證爲温矣，豈非大誤？


 是故太陽病發熱而渴，

當爲「汗」字之誤。


 不惡寒者，

專惡風。


 爲温病。

春傷於風之温病。


 此一條本以「太陽病發熱」五字爲句，以「而渴不惡寒者」

專惡風而無惡熱字樣。


 六字爲句。蓋上五字爲太陽，而下之「渴不惡寒」即陽明也。

仍爲表，無胸、腹、胃證。


 又太陽病桂枝證醫反下之，利遂不止，脈促者，

當依他條讀作「浮數」。


 表未解也，喘而汗出者，葛根黄連黄芩湯主之。

方專主表，兼理下利。


 此一條桂枝證本太陽病，而以醫誤下，遂入陽明。

下利屬胃寒，爲腹病，與胃實熱病全反。


 蓋上六字爲太陽，

誤。


 而「下之脈促喘汗」即陽明也。

下有「表未解也」四字，未之見耶？大抵陸氏於華氏古法全無理會，故其誤至此。


 觀此兩條之渴也、喘也、汗也、

表。


 脈促也、

表。


 不惡寒也，

表。


 皆屬温熱，

皆屬表證，乃以爲熱，然則「利遂不止」句亦可爲熱病耶？


 即皆屬陽明。

陸氏以熱爲陽明專病，故於「胃寒」之數條經文全不理會。


 而條首仍冠以太陽字者，

以太陽統皮、膚、肌，爲經之常例。


 正令入於「渴利」等字

「渴」爲「汗」字誤，渴不得云入胃，利不得云熱證。


 知其病之已從太陽傳入陽明，

讀作「胃」，不指經。


 急當專就陽明治也。

汗、吐、下三法不分經。


 若因其上有「太陽」字，仍作太陽觀，仍用太陽方，

經云：表未解，病仍在表，當用汗法方。


 或並認作太陰病者，

指下利言，經有表未解明文。


 皆非能識温熱者也。

三陰三陽，經絡分列人身，同在皮、膚、肌之間，有何淺深層次之可言？又邪有傷犯，各居異地，自當其衝，又何以一經傳遞五經？華氏法四日在胸，五日在腹，六日在胃，經每以三日以前之皮、膚、肌統稱爲「太陽」。四日之胸，目爲少陽；六日之胃，目爲陽明。因此致後人誤以爲傳經，遂不用華氏法。陸氏之誤亦由此耳。







温熱病説二


陸氏此三篇可以不作，但立一條文云：冬傷於寒，屬寒氣，可用辛温發散；夏傷於熱，熱



 


與寒反，當用清凉，治寒之劑在所禁。明白切直，不必糾纏牽混，法未立而弊已叢生。







温熱之病爲陽明證，

陸氏迷罔專在此二句，夢中又夢，遂不可究詰。


 證在《傷寒論》中，方亦不在《傷寒論》外，

考《靈》、《素》二經之熱證與隋唐治傷寒法文多不具，舉一反三，知治寒則知所以治熱。


 本不難辨。自夫人以論外之瘟疫，

隋唐法有「時行」一門，在瘟疫外。


 作論中之温熱，惟恐瘟疫與傷寒混，適將温熱與瘟疫混，反將温熱與傷寒混。傷寒、温熱、瘟疫三者愈辨愈不清矣。

駁諸家是。


 是故欲得温熱之真，必先嚴瘟疫之界，乃能知傷寒之論本自有温熱之方。凡病之里巷相傳，長幼相似，其小者如目赤，頤腫，咽痛，欬嗽之類常常有之，

非大疫。


 屬温者多。其大者變起倉猝，一發莫制，有不定其病之爲寒爲温者，衆人傳染，如徭役。然因其傳染，乃名爲疫。

古書四時病皆有避染法，必待相傳染而後定病名，則初病者皆死矣。謂疫證傳染，可也；因傳染而後定爲疫，不可也。相染、不染其差别又是一事，不得據是以爲斷。


 若病只一身，即在同室侍疾之人

傷寒亦染亦不染。


 亦不傳染，則温爲温病，熱爲熱病。

二病隋唐皆有避染法。


 其初傳與傷寒之太陽異，

誤以經之太陽專指背一經。


 其中傳與傷寒之陽明同。

誤以經病、府病同稱陽明。


 既不傳染，即不得以疫名。

以此爲斷，亦不得已之詞。


 乃人皆以病之傳染者，始謂之温

讀作「瘟」。


 而反以不傳染之温病，獨不得用桂麻、青龍者，仍狃於「傷寒」二字，而用桂麻、青龍之方，十治九誤。

是不知病，又不知方，不足責矣。


 所以欲明温熱者，必與傷寒辨，而尤必先與瘟疫辨。與瘟疫辨者，無他，蓋即辨其傳染、不傳染耳。明乎傳染之有寒、有熱者爲瘟疫。

必先辨瘟癘與四時正病之分，何在又徧考疫癘之種類？别有所持，乃爲定論。若專恃傳染以定，病不惟緩不救急，即傳染又生枝節，使人疑阻矣。


 即知不傳染而有熱無寒

以寒熱分，用舊説。獨陽明病則專爲熱。經云「胃中虚冷，中寒不能食」諸條皆不提及，則知二五，而不知十矣。


 者爲温病。

熱病又如何？


 其所以異於瘟疫者，只在此「不傳染」之三字。

大誤。


 其所以異於傷寒者，亦只在不用桂、麻、青龍之三方。

因三方而發此論，似未全讀《傷寒》方者。


 此外，則與傷寒病、寒既成温而後病無少異，方亦無不同。

死於句下，又與《溯洄》同。《溯洄》因麻、桂而囿傷寒專治冬時即病。陸氏則去三方，遂可以通治温熱，然則是知仲景用連、芩而不見附、薑矣。


 凡温病之宜用葛根、芩連、白虎湯、諸承氣湯，及凡爲清法所治者，病在論中，方亦在論中，知病之如是者，即謂之温，乃不以病之傳染者，始謂之温。而反以温病之不傳染者仍用桂麻、青龍之法矣。

何以止説三方？王安道死於麻桂，此多一青龍，皆不深思之過。徐靈胎絶不至此。


 質而言之，温病者，陽明也。《傷寒論》注以成氏爲最先。

《千金翼》最早，陸氏早言之。


 成氏只有「陽明也」三字，

此又誤解。


 包埽一切，言簡而明。

陸氏自命爲善治陽明，陽明無死證，觀其所論，直不知陽明經府之分，寒熱之辨，好爲大言，喜創新法，師心自用，其失敗與喻、黄同。


 他若葛稚川以葱豉湯治温而云傷寒有數種，

以濕屬傷寒。


 庸工皆不能辨。劉守真以升麻葛根湯治温，而云傷寒曰大病，以其爲害之大也。夫治温而曰傷寒有數種，治温而曰大病之傷寒，則知前人之通稱傷寒者由來已久。然苟不先嚴瘟疫之界，

除傳染一法，實無别法。


 即不能得温熱之真。柯韻伯曰：「温

春。


 熱

夏。


 利害只在一人，瘟疫利害禍延鄉里。」今人不分温熱、瘟疫，以辭害義矣。

《傷寒》「序例」以傷寒、温、熱、濕爲四時正氣。正病時氣，爲四時異氣，變氣以瘟疫，比之山巒瘴氣、射工尚爲明了，有所依據，似此則言如未言。


 周禹載曰：「一人受之則謂之温，一方受之則謂之疫。」薛一瓢曰：「江西才宏筆肆，而論温自呈敗缺。温、瘟二證絶無界限，

糾纏傷寒，陸氏與喻同病。


 人不知其牽混也。」黄坤載曰：「温病者，一人之病，非衆人所同病。其州里傳染衆人同病者，謂之疫癘。」只此數語分别温、瘟，病者可以蒙其福，學者可以受其益，解人不當如是耶？

似此分法，又何必言古有兵燹、水火、瘴氣、射工、疫鬼，諸説詳矣。


 故比年以來，人每以「温之何以别於傷寒者」問余，必先以温之所以别於瘟疫者對。而凡昔之愈辨愈不清者，庶幾自此而一清乎！

不於《傷寒》中求温疫，是矣。求瘟與四時正病之分别，則陸氏尚無此理解。







温熱病説三


我以爲《内經》詳熱病至於五篇，仲景詳傷寒不過《熱病論》半篇耳，二書互文起義，各詳一



 


門。學者欲詳熱病治法，當詳《内經》，不必沾沾於《傷寒》中求之。然深得仲景之法，則能治寒，



 


即能治熱，神而明之存乎人。若如陸氏以温熱專屬陽明，除三方以外皆可通行，此等誑語，



 


不似未讀《傷寒》全文，止知有膏黄數方，不知有温熱重劑者乎？







温

春病。


 熱

夏病○由寒温變熱者亦爲熱病。


 之屢變而亂其真也，由於傷寒之一變而失其傳。風

即温。


 寒諸病由太陽經

本指皮、膚、肌三層言。


 入陽明者，

言入則府，而非經，府指胃府，不謂經病。


 有《傷寒論》在。尚且各自爲説，至温熱而漫，以爲仲景所未言。

仲景傷寒、中風甚詳，熱病略，以詳於《内經》也。○《内經》共有五篇，仲景所言乃《熱病論》中之一節，詳略互見，又舉隅反三。


 更不妨别出己見，

由喻嘉言始。


 每先將温病

後人多讀「温」爲「瘟」。


 移入他經，

陸氏移字最醒目。


 或且移作他證，

謂讀「温」爲「瘟」。


 如弈棋然，直無一局之同者。

圍碁自古至今無一局同，以著數多也。


 若喻嘉言移其病於少陰腎，

駁已詳喻瘟證，《内經》「腎」字乃「骨」字之誤。


 周禹載移其病於少陽膽，

誤用相火説。


 舒遲遠移其病於太陰脾，

疑當指寒疫，尚未詳。


 顧景文移其病於太陰肺，

由皮毛而入。


 遂移其病於厥陰心包，秦皇士移其病於南方，

作《傷寒大白》，謂温熱專在南方，仲景北人，其方南方忌用。


 吴鞠通移其病於三焦，

其書祖喻氏誤説，謂瘟由口鼻入，病在三焦，不足駁。


 陳素中、楊
 山

《寒熱條辨》。


 移其病爲雜氣，

以瘟疫爲雜氣，略似時行瘴氣。


 章虚谷、王孟英移其病爲外感。尤其甚者，則張介賓、

景岳。


 張石頑

璐玉。


 以及戴天章輩，皆移其病爲瘟疫。

前人所言「疫癘」别是一病，與痘疹同，近人乃以傷寒、春温混合之，最爲大誤。真瘟證不宜牽傷寒。


 而石頑又移其病爲夾陰。

見《傷寒緒論》。


 娓娓動聽，亦若各有一理也者。而不知陽明爲成温之藪，

此又陸氏之誤，譏人之移，自亦不免移。


 古來皆無異説，皆以《傷寒論》陽明方爲治。

此又創自陸氏，前無所承。


 自夫人欲廢陽明方，

廢麻、桂則有之，廢承氣未聞。


 故必先將陽明病移出陽明外。

陸氏以温熱統歸陽明者，誤。六經皆有之，故《病源》、《千金》、《外臺》日數、治法全同。陸氏責人以不讀《千金》、《外臺》，乃自反背，何也？


 非余之故爲訾議也，

實則與諸家同誤。


 苟其不然，東扯西拽者，

諸家不足責，以不看古書也。


 何以必將千古相傳之定法弁髦棄之哉？

謂温熱多陽明府證可也，謂二病以入胃爲重亦可也，必舉一經以包二病，則亦如諸家之移矣。


 《禹謨》曰：「宥過無大，刑故無小。」不知而移之，出於無心也，過也，猶可恕也；知而移之，出於有心也，故也，不可言也。

以上空語支蔓，可删。


 潛窺其隱，恐尚不僅爲明昧之分。後有作者，或更别有移法，總欲今世人不知有仲景，而樂就其簡便之門、新奇之説耳。

陸氏亦自創簡便新奇耳。


 然此皆將温病移出陽明外者，更有明知其在陽明，

在陽明可也，專在陽明不可也。


 亦必謂不可用傷寒方。

方亦何必定出仲景？合則用，不合則不用，若拘定成方，殊非仲景之意。


 而自製一二味藥，以爲此非仲景所知。

《千金》、《外臺》温熱病已多用，魏晉以下且無仲景方。○醫每以此市名，其妄不足責。


 其實，除此一二味則仍不離《傷寒論》之葛根、膏、黄。

因人不用經方，遂激而必用經方，左右佩劍，其失皆同。○以下所列之方亦不盡係古方，此種説皆習氣，明於醫術者不爲也。


 試一問黄坤載、楊
 山輩，

專斥近人，何不考隋唐古法？


 於青萍蠶蟬外，所用何藥，即可見矣。

大抵諸方亦不過寒熱兩門，方以寒熱爲大門，無論新舊，其藥多同，勢所必至，不必斤斤置辨。仲景亦萬不欲後人死守其方也。


 此則暗襲《傷寒》方而即明斥《傷寒論》，

此皆不足辨。


 又以不移爲移者也。

此又拘墟之見。


 吾願任斯道之君子，毋爲「移」字訣所誤。

公亦自移之一家。


 看得仲景書只宜於寒，

此等人何足責。


 而疑《傷寒》之方真不可用於温熱之病，

以仲景方止有麻、桂者誤，以爲止有膏、連者亦誤。知有仲景方而故不用者非，必欲守仲景方以治百病者亦非。


 則吾道之幸，亦病家之幸也。

盡改經方，死守古方，同爲一偏之見。陸氏在京久，頗染骨董氣習，如篤信運氣，亦其大誤。


 爰爲選方如左，仍是諸家所用藥，

非以五十步笑百步耶？亦可謂無謂之周旋。


 不過彼暗而此明耳。

胃有熱有寒。陸氏欲自圓其説，遂以爲胃有熱無寒，亦大誤。






注
 　瘟疫平議：本書書眉作《瘟病平議》。








日本丹波元堅《傷寒述》



丹波元堅《金匱述義》據新得《醫心方》及續得醫書采集，以補其父《輯義》，頗爲精審。《傷寒述義》一書，節目條件最爲用心，頗多可采。

日本士栗《傷寒義疏》推之似過其父。


 至其總論綱領，則無一不誤。蓋其所據者成本，雖亦翻檢隋唐古書，然於精要大綱無所究心，適成其爲南宋以後學派而已，不足以言復古也。

如成本出於《千金翼》，以成本比《翼》本，奚啻霄壤之别。雖不敢謂《翼》本即爲仲景手定原書，然隋唐舊本校南宋以後世俗流傳者，豈可同日而語？成本之大錯在變亂《翼》本「太陽七法」及汗、吐、下以後，揉雜爲「太陽三篇」。

元堅《述義·問答篇》乃從太陽上篇首章至一百零一章，下篇從首章起至五十一章，各詳其門類次第。試以《翼》本對勘，千瘡百孔，是成其爲晚近俗本而已。本原已差，故所説皆成虚罔。若《千金》九卷，

爲《傷寒》上部一、二卷原文。


 丹波父子皆誤信葉氏《避暑録》，謂孫真人著《千金》時未見仲景原書，盗憎主人，更無足怪。

成本「序例」原本《千金》、《外臺》抄出，是成本「序例」原出《千金》，而脱引華佗、仲景相同之六層法。《述義》屢引成本「叙例」，而於成本「叙例」所出之《千金》、《外臺》不一究心，可不謂誤乎？考華氏法，郭氏《補亡》曾發五問，成氏《明理論》中亦數引其文，明清以來如吴氏綬、柯氏琴亦屢引其文。此條爲《傷寒》之骨髓，文在《千金》中。《外臺》注云：「仲景、《千金》同。」一字千金，是爲至寶。宋元以後諸家佚此驪珠，乃專就《翼》本中秩之「六經」篇穿鑿傳會。故其父子撰述，以時俗論之，不能不爲翹楚。以晉唐家法言，所謂形天舞干戚，去其元有之頭首，而别以乳爲目，以臍爲口，豈非笑柄哉？

至其論脈之陰陽，則從俗説。以寸、關、尺當之，又自言其父所著之《脈學輯要》言脈者宜熟讀，而不知其父已盡闢左右寸、關、尺之説而不用，豈尚得謂爲能讀父書者乎？則其推崇亦非誠心矣。

又其「陰陽總述」以爲仲景之陰陽皆爲寒熱，遂謂《内經·熱病論》之論六經全爲熱病，與仲景傷寒别是一法。考傷寒六經之文，雖出《熱病論》，然每條皆冠有「傷寒」字。篇名雖屬熱病，此段則明提傷寒。《内經》一篇之中兼及别義、他病者是其通例，不得拘泥篇名，將兼見之《傷寒》明文削而不論，是其大誤。

又本論中之陰陽字數十百見，同名異實，原不可以一端求之。「太陽」篇之「發熱惡寒者，

「惡寒」上字當有「不」。


 發於陽；無熱惡寒，發於陰。」此四句爲一條。四時病之分别，專在「陰陽寒熱」四字。春夏爲陽爲熱，秋冬爲陰爲寒，分陰陽、辨寒熱爲醫學入門大綱。據《外臺》引叔和説「桂枝」、「四逆」，此即《述義》以陰陽爲寒熱之明證。下文「發於陽者，七日愈，發於陰者，六日死」，

「死」舊誤作「愈」。


 則爲《熱病論》之明文，蓋别爲一義。以兩感於寒者爲陰，不兩感於寒爲陽。緊與上文承接，别爲一事。以上條陰陽寒熱也，此條之陰陽則以兩感爲陰，六日死；不兩感爲陽，七日愈。經文朗載，此不能以寒熱説之，與上混爲一條者也。

考本論，陰陽門類雖多，然究以表裏爲大綱，占十之六七。如《述義》所引，此爲陽去入陰故也。

即華氏法。


 傷寒三日，三陽爲盡，三陰當受邪。故自以爲就熱證當作傷寒中標表與裏者也。結胸症病發於陽，而反下之，陽爲表宜汗，故曰「反下之」。病發於陰，而早下之。

「早」字舊誤作「反」。


 陰爲裏症，四日在胸爲少陽，五日在腹爲太陰，六日入胃乃可下。當汗而下，爲陽結陷胸，當吐當瀉，尚未可下而早下之，爲陰結陷胸；本論兩言太陽少陽並病，

「太陽」當作「太陰」。


 發於陰而反下之，《翼》本作「汗之」，因與「而反下之」文義同，故後人改作「汗」字。然結胸症無論陰陽，皆由誤下而得。下有「反下」、「早下」二者之明文。今以兩「反下」文義不通，

發於表爲「反下」，發於裏爲「早下」。


 第二「反下」當作「早下」也。

又陽微陰浮爲欲愈。

此愈脈大例。


 以陽爲表證，陰爲裏證，陽證在表脈當浮，以脈弱微爲欲愈，所謂病退。陰證入裏脈當沉，以脈浮爲欲愈，亦所謂病退。此陰陽非經絡三陰三陽也。又如「陰陽俱緊」、

在表浮緊，在裏沉緊。


 「陰陽俱停」，

表證桂枝，裏證承氣。


 如此之類，不下數十條。

又仲景之三部脈法，陽脈趺陽，

即人迎别名。


 陰脈爲寸口，

詳人寸診中。


 此不可以寸、關、尺言之，更非寒熱所能括。又其述六經，每篇就成本分叙其次第，以言其要領，並詳來路、去路。按：《翼》本厥陰下云：「附厥利嘔噦。」《玉函》本别自爲卷，題曰「辨厥利嘔噦脈證篇」，《述義》以「諸厥」以下爲非厥陰本證，是厥陰正文只四條矣。

此説最佳。


 又首條之蚘病，烏梅丸本《金匱》蟲病蚘類之文，又見《金匱·消渴》首條，此與傷寒厥陰絶不相干者也。因厥陰「厥」字而附厥證，又由「厥」而及蚘厥。烏梅湯當附「厥」後，蚘厥傳本誤寫在厥陰首條，與錯出於《金匱·消渴》首條相同。《脈經》、《金匱》病名首爲「卒厥」，「厥陰」篇之厥病廿餘條，本《金匱》首「卒厥」之文，因誤附「厥陰」篇。今本《金匱》遂與霍亂同無此病目矣。《述義》乃從俗説，以此條爲厥陰提綱，真爲癡人説夢。

又「厥陰」正文只有四條，「少陰」篇共四十五條，皆冠有「少陰」字，無一條有傷寒明文者，以厥陰所附論少陰，則少陰亦同爲雜症之陰虚症，宜温、宜補，與「陽明」篇多用下方者成反比例。少陰多當讀「純陰」，所謂無表症，故「少陰」、「厥陰」二篇與前四篇體例不同，當分别觀之。按：中國南宋以下，言傷寒者皆拘泥六經，日本則多破除六經。丹波父子頗不滿於本國人學説，故與中人相同。今就華氏法以分配六經，《翼》本「太陽」篇有七法，故無所不包。

學者專讀首篇，治法已具。


 然以汗、吐、下、瀉四法分配前四篇，則太陽可屬表症之汗法；「陽明」篇爲六日，在胃之下法；「少陽」篇配四日，在胸之吐法；「太陰」篇爲五日，在腹之瀉法。太陽共一百五六十條，分載共七法，宜其文詳，乃陽明七十五，少陽九，太陰八三篇，共九十二條。同屬裏證，陽明未免太多，少陽太陰不免過少。故喻、錢有不平均之疑。而少陰、厥陰别詳雜病，不與前四篇同例，以「三陰」、「三陽」篇本爲傷寒兼雜症專書。前四篇雖爲四篇，只以表裏分之：太陽表，陽明合少陽太陰爲裏。少陽九，太陰八，不嫌簡單者，由此三篇同爲裏證，本當合讀。「陽明」篇正陽、陽明者，本經自有之下症也。少陽、陽明因津枯而轉屬少陽下證，其病本非下症，二者皆爲胃實。若太陰、陽明，則爲胃中虚寒，泄利。「陽明」篇中之「胃中虚冷」諸條，皆屬太陰、陽明。

舊本「太陰」誤「陽」。


 太陰脾泄，誤「脾約」。世補齋不知此義，三篇分讀，則有多寡不均。合而讀之，胃實者，入少陽；胃虚者，入太陰，則適相等也。表爲皮毛，統於肺。前三日汗證，是皆肺病也；後三日統於胃，胸在胃上，腹在胃下，以求合於華氏。始皮終胃之義，先以此立其大綱，然後再詳各篇之節目。不拘泥六經，亦不離脱六經。博而能約，易記難忘。以視《述義》之枝節繁難，校爲簡易，是或讀《傷寒》者之一捷徑歟？
















傷 寒 講 義



廖　平　校録

楊世文　校點








校點説明



《傷寒講義》包括：《太陽篇六經轉變證誤》、《四時常病表》、《四時類病表》、《導引順時則四時不病表》、《四時正病由於所傷即病表》、《違時則留病内因表》、《四時外感所傷留病表》、《四時所傷聞時而病表》、《吐法在胸經證》、《桂枝湯講義三版》等。其中尤其側重於四時之病，對四時病之病狀、病因及用藥皆有講解，頗爲實用。是書曾連載於《國學薈編》一九一六第十一期、一九一七年第六、九期。民國十年（一九二一）四川存古書局刊行，收入《六譯館叢書》。按：《六譯館叢書》本《傷寒總論》封面題「附《講義》」，實則《傷寒講義》附於前一册《仲景三部九候诊法》之後。今即以該本爲底本進行點校。








太陽篇六經傳變證誤

太陽桂枝、麻黄文九首，「少陽」篇二首，「太陰」篇一首，宜汗五首，共十七首。






太陽之爲病，

《内經》病表以太陽經分病者，傷寒、風厥、瘧、欬、腰痛、癃、跛、聾、喑、痱、顛、狂、痺、疝、積、痔血、泄、夢、目痛。○成本有「脈浮」二字，太陽動脈委中穴，病包内外表裏，言脈不能以浮定其經。


 頭項强痛。

太陽經所循詳明堂圖説，凡經病有外感，有雜病，分經定病。凡病而其經反常者，即屬之，故經病不分表裏。○本論「太陽」篇言頸項强痛者，除痙病外，不過二三條，餘皆手太陰皮膚病。○舊本此下有「而惡寒」三字，病表無此文，傷寒表證脈浮乃有之。此次條誤移者，今正之。




太陽

本論太陽有四别，一爲經絡名，首條是也；二爲表證，三陽總稱，純陽無裏證，與純陰無表證，同此條是也；三爲手太陰皮，足太陰肌，指皮、膚、肌言之，如發汗諸條是也；四爲傷寒之代名，如太陽病陰陽俱停，包表裏而言是也。


 病，

本論以太陽、少陰爲純陰、純陽之名詞，如《論語》太師、少師，《楚詞》太司命、少司命。三陽爲陽明，《内經》陽明藏何象，象三陽而浮。又陽明何謂，兩陽合明。《内經》陰陽之次，以氣血多少而分，營衛順行，又從手足巨指始。


 其脈

陽明人迎脈，仲景作跌陽。


 浮

《靈樞·熱病篇》所謂人迎躁，楊《太素》注以爲三陽已病，故人迎躁也。《五色篇》：人迎氣大緊以浮者，其脈病益甚在外；脈口滑小緊以沉者，其病益甚在中。○人迎氣口爲診脈大要，此脈爲人迎在表之候，非太陽之委中，亦非太陰之寸口。○成本無此條。


 而惡寒。

惡寒包風熱言，本論以惡寒爲表證，脈浮宜汗，不屬太陽經，舊本誤移上條。○中寒則惡寒，中熱則發熱，惡寒發熱爲表證專條。




傳凡脈浮者病在外，

凡脈浮爲三陽表證，六經皆同，下詳太陽、陽明、太陰三經。


 宜發其汗。

以下五首宜汗條文。專指一浮字，不兼數弱緩緊。




解太陽病，

以經絡言，邪直中在背項。


 脈浮而數者宜發其汗。

不分經同以汗解。




解陽明病，

以經絡言，邪直中在腹面。


 脈浮虚者宜發其汗。

汗法全治皮膚。




解陽明病，其脈遲，

當作「浮遲」。


 汗出多而微惡寒者，

惡寒必係脈浮，非脈浮則不惡寒。


 表爲未解，宜發其汗。

數有熱，宜凉藥汗之；遲虚弱不足，宜温藥以汗之。




解太陰病

以經絡言。


 脈浮，

凡經病，脈浮沉遲數俱有浮，乃在表之一種。


 宜發其汗。

據《太素》，四日入裏，陰病診寸口。




太陽

無裏證稱太陽。


 病

病在皮膚，專主表汗。


 三四日，

在表裏之間。


 不吐下，

胸腹臟腑之宫城，四日吐，五六日下。


 見浮脈，

三陽病主皮，診脈乃在人迎。三陰病主胃，診脈乃在寸口。大德本作芤，無脈字。


 乃汗之。

浮脈專屬汗證。




傷寒一日，

包三日言。


 太陽

本一日四日同作太陰，後人因日異，校改太陽。


 脈

寸口爲太陰脈。


 弱，

「陽明」篇：傷寒三日，陽明脈大，病在表爲陽，人迎陽脈當大於寸口一二三倍。人迎躁，則氣口静，故弱。


 至四日，

包六日言。


 太陰脈

寸口。


 大，

《内經》：「邪之所在爲實。」《經脈篇》：「六府實大，則陽脈人迎大於寸口一二三倍，虚則反是。入裏三日則裏實，陰脈寸口大於人迎一二三倍，虚則反此。」此條專就寸口一脈分大小强弱，若以人寸分别言，則三日以前，人迎脈大，太陰脈小；至四日，太陰脈大，則人迎脈小。説詳《人寸診補證》。




傷寒三日，

包皮、膚、肌言。


 陽明脈大。

陽明人迎也。《周禮》「疾醫」鄭注：「脈之大候，要在陽明寸口而已。精此術者，其惟秦和乎！」楊氏《太素》注云：「未入於陰至三日也，三陽已病，故人迎躁也。」按：病在皮、膚、肌，而診陽明人迎脈；病入裏，在胸、腹、胃，而診寸口脈。○見「陽明」篇。




傷寒一日，太陽受之。

《三陽表證》上云：「至四日太陰脈大。」《經脈篇》：「寸口主中，人迎主外。」又：「人迎盛緊者，傷於寒；脈口盛緊者，傷於食。


 脈

指太陰寸口。《四時氣篇》：「氣口候陰，人迎候陽。」《太陰陽明論》：「陽明爲之行氣於三陽，太陰爲之行氣於三陰。」


 若静者，爲不傳。

《靈·熱病篇》：「熱病三日而氣口静人迎躁者，取之諸陽五十九刺。」楊上善注云：「三陽受病，未入於陰，至三日也。未入於陰，故氣口静也。三陽已病，故人迎躁也。人迎謂是足陽明脈，結喉左右人迎脈也，以諸陽受病，故取諸陽五十九刺，瀉其熱氣，以陽並陰虚，故補陰也。」


 頗欲嘔，

下有傳。


 若躁煩。

下有傳。


 脈

寸口。


 數急者爲傳。

華氏六層，由表傳裏，爲傳六經，各有部位，由風寒直中，非有層次。由太陽迭傳厥陰，舊來傳經誤説，如傷寒傳足不傳手，順經傳，越經傳，母傳子，子傳母，陽盛傳府，陰盛傳藏之類，皆非也。○文見麻黄湯。




傳傷寒其二陽證

二陽，成本作陽明、少陽。


 不見者，

本論轉屬陽明、少陽，與太陰皆爲入裏之胸、腹、胃，非經證表證。


 爲不傳。

同上。




傳傷寒六七日，

已過三日，病當入裏。


 無大熱，其人煩躁，

若有大熱，熱能致煩，猶不以裏論，故汗方有煩者。


 此爲陽

趺陽。


 去入陰

寸口。


 也。

由表入裏爲傳，文見「少陽」篇。




解傷寒三日，三陽

統稱太陽。


 爲盡，

皮、膚、肌爲三陽。


 三陰

胸、腹、胃統稱少陰。


 當受其邪，其人反能食而不嘔，

與頗欲嘔對反。


 此爲三陰

《内經》：陽病溜於經，陰病溜於府。


 不受其邪。

胸、腹、胃無病，所謂無裏證。○同上。




太陽病

華氏法：六層始於皮毛，終於腹、胃，亦爲六日。華氏六層法乃傳，若六經則不傳，此以皮爲太陽。


 頭痛

在表頭痛。


 至七日以上自愈者，

説詳《素問·熱病》，今本《素問》七，誤十。


 以行其經

《病源》：六經專以病分層次。


 盡故也。

六經各分部位，無淺深層次之可言，故不相傳。惟華氏法六日乃分表裏，由淺入深。





少陽病狀第九

九證，按：前三證論本經，以下六證論三陽由表入裏三陰。本篇無方，汗已詳太陽，下已詳陽明，故以下四經皆略。





少陽

經絡。


 之爲病，兼雜病，口苦、咽乾、目眩也。

經病。○不論外感内傷，經病相同。




傷寒三日，少陽脈

以脈屬少陽，指本經動脈聽會而言，不指寸口。


 小，

陽病以脈浮大爲病脈，沉小微爲愈脈，陰病脈、愈脈與表病相反。


 欲已。

病雖未愈，而脈已變，不再用藥可也。○《輯義》本注：「《玉函》無此條。」




少陽病欲解時，從寅盡辰。

以上三條屬本經。





三陽轉屬三陰

其六證。





少陽中風

《病源》以此爲六經提綱，書名《傷寒》。提綱曰「中風」，互文見義，故讀此「中風」爲外感總名。


 兩耳無所聞，

外腎竅於耳。


 目赤，

與目眩同。


 胸中滿

脇屬少陽，胸乃裏證。


 而煩，

因有表證，乃禁吐下，諸經所同。後人誤合下條，以爲少陽汗、吐、下皆禁，大誤也。


 不可吐下。

吐下專指裏證。


 吐下則悸而驚。

考可不可，凡以證言，不以經分。


 傷寒病脈弦

强。


 細。

當爲衍文。


 頭痛而發熱，此爲屬少陽。

謂少陽陽明，詳「陽明」篇，故解以爲屬胃。


 少陽

已入胃之少陽陽明，非本經表證。


 不可發汗，

六經病在表，脈浮皆宜汗，在裏則禁汗。俗以少陽獨禁汗者，誤。


 發汗則譫語。

此「陽明」篇，少陽陽明發汗精枯爲一大例。《輯義》本無「病」字。




解此爲屬胃，

「陽明」篇之少陽陽明屬胃。


 既屬胃，則非少陽經病，胃和即愈。

一云以調胃承氣湯和之。


 胃不和則煩而悸，

《輯義》本注：「原注悸作躁，是也。」○《翼》元本但云「不和」，一無此字。


 太陽病不解，

謂汗證，不指經病。


 轉入少陽者，

指胸言，不指經絡。表入裏爲轉。


 脇

當作「胸」。


 下堅滿乾嘔，

病在胸。


 不能食飲，

將入胃。


 往來寒熱，

此爲表證，如瘧狀，詳《瘧篇》。


 而未吐下，

吐胸病，下利腹病，病未至，從脈治之。


 其脈沉緊，

不全在表。


 可與小柴胡湯。

病在半表半裏。


 若已吐下，温鍼，

汗、吐、下爲《千金》本三大例，《聖濟》益以宜温爲四例。


 譫語，

已入胃。


 柴胡證罷，或表或裏，不相兼，此爲壞病。

非傷寒正病，不必醫誤。


 知犯何逆，

此多爲老病酷疾，新感已愈，舊病方發。


 以法治之。

總論表裏。《輯義》本注：「已吐下以下，原本别爲一條，據《玉函》、《千金翼》合爲一條。喻、張、柯、錢、魏並兩條合爲一條。」




傷寒六七日無大熱，

表已解。


 其中

三中胸、腹、胃。


 煩躁，

在胸。


 此爲陽去入陰故也。

陽表證皮、膚、肌，陰裏證胸、腹、胃，非俗説之傳經。




傷寒三日，三陽爲盡，

華氏法皮、膚、肌。


 三陰當收其邪，

華氏法胸、腹、胃。


 其人反能食。








四時常病表 

傷寒講義第一課
















四時類病表



春傷風　病温。

温暖、温和之温，《準繩》以爲春病非瘟證，後人言瘟者，别一病，不當用此字，亦分經、府、藏，《内經》略。




夏傷暑　病熱。

四時惟寒熱氣最烈，經故舉熱寒示例，尤詳于熱，寒次之，温濕燥從略，○熱尤詳藏病。




長夏傷濕　病洞洩。

依《病源》、《外臺》例，下利亦當歸入傷寒類，不詳日數，以病在内。




秋傷燥　病瘧。

瘧爲秋燥，病因濕氣而變，凡四時病皆分經府藏，近人所言瘟，多牽涉藏病言之，非也。




冬傷寒　病欬痺。

欬痺，《内經》有專篇，指久病言，若在經府，即傷寒正病也。




近來言瘟證者，既以爲由口鼻入，視同瘴癘，則當别爲一病，立瘟證專書，不必牽涉《内經》、仲景之温熱可也。以爲古人未詳，亦如疹痘，各自立法，不必爲古人所有，亦可也。若既欲自出新奇，又必牽合古書，則進退失據，書既難通，治法亦多顧忌，兩敗之道也。


《刺要論》　　　　　　　　　　《欬論》病


肝動則春病熱而筋弛。　　　　乘春則肝先受之。

心動則夏病心痛。　　　　　　乘夏則心先受之。

肺動則秋病温瘧。　　　　　　乘秋則肺先受之。

腎傷則冬病脹要痛。　　　　　乘冬則腎先受之。

脾動則四季病腹脹煩不食。　　乘土則脾先受之。

五藏各以其時受病，非其時各傳以與之。人與天地參，故五藏各以治時，感於寒則受病，微則爲欬，甚則爲洩，爲病。

世補齋論瘟疫，以傳染爲據，則初病者不見傳染，則皆誤治矣。又考《病源》、《千金》、《外臺》，則傷寒、温熱皆有避傳染方，是不但瘟疫乃傳染。又諸家説瘟疫，歸之兵燹凶荒，屍氣積鬱，或百餘年而一見，或數十年而一見，乃自吴、喻、劉、王書通行以後，病疫者十人而七八，或竟以爲絶無正傷寒，無怪其殺人如麻也。








導引順時則四時不病表 

傷寒第二課






《金匱真言》：冬不

此包冬春言。下「汗出」二字，包下秋言；「冬不」二字爲衍文，因「冬傷於寒，春必病温」而誤衍者。○下云「藏於精者，春不病温」，亦無「冬」字，後人誤傳爲冬不藏精，春必病温，亦加「冬不」二字。


 按蹻。

當爲導引卻病法。




春不病鼽衄。

上云：春善鼽衄，爲四時病名之一。




春不病頭項。

按本篇上文云「春氣者，病在頭，有四時病所在」四句，及「四時病」四句，共八句，此乃參互言之。上條言病名，此條言病部位，○此如太陽經病。




夏不病胸脇。

○此如少陽經病，詳胸脇之病。




長夏不病洞洩寒中。

上文無「寒中」二字。○此如太陰少陰利在内，故不詳日數，當亦爲傷寒四時之類病。




秋不病風瘧。

凡四時病，皆爲傷寒之類，皆分府藏。○《金匱》之瘧，《外臺》亦稱傷寒。




冬不病痺厥飧泄。

上文無「飧泄」二字，○厥陰詳厥證，亦爲四時類病。




《金匱》又云：「夫精者，身之本也，藏於精者。」

春不病温，

若春不病，以下三時可推，故照前條補之。○《按經》云「藏於精者」，無「冬」字。經又别無「冬不藏精，春必病温」之明文，乃後人因此不病，以推留病，讀爲「冬不藏精，春必病温」，並下句「病温」相同，指冬不藏精，爲冬傷於寒之變。文逆，謂寒非四時氣，乃寒水收藏之令，增改經文，其失大矣。




夏不病胸脇

長夏不病洞洩寒中

秋不病風瘧

冬不病痺厥飧泄按此條爲不病，則四時皆同，又上無「冬」字，知統下四時言。夏不汗出，秋成風瘧，則四時不病之起例也。《傷寒》六經各有三表之皮、膚、肌，三裏之胸、腹、胃六病，當彙爲一册。

太陽詳六經汗、吐、下三法，陽明詳六經之裏證下法，少陽以下正病統不及十條，少陰、厥陰兼詳四時雜病之下利欬厥。三陽爲陽證舉例，陰證附見；三陰爲陰證舉例，陽證附見。








四時正病由於所傷即病表 

傷寒第三課









按必字如留病之
 

注



 。《瘧論》云：「夏傷於暑，秋必病瘧。」

《經》二言「必」，二言「生」，據「生」字知二「必」爲誤文。


 違時則病之。冬不藏精，春必病温。

按《經》無此明文，後人已習慣，故仍之。


 二條當作「必」字。

按留疾之説，惟診疾、診尺。冬傷於寒，春生癉熱。《瘧論》：「夏傷暑，秋必病瘧。」正條爲正據，後人好言留病，不言即病，遂於按蹻添「冬不」二字，更移末「冬傷於寒」句於首，以致四時正病即病，《經》無其文，今故移之於末，讀必作正。




僖公二十六年，公子遂入楚乞師。傳《穀梁》：「師出不必反，戰不必勝。」《公羊》「必」字作「正」，云師出不正反，戰不正勝。以篆文相似，故誤必作正。《内經》作正，誤作必，相對成反比例。

今人言傷寒皆留遺病，無即病，大誤。今故以此條爲正病、即病。




《脈要精微論》：彼春之暖，爲夏之暑，

夏字與冬對，二時以時令言。


 彼秋之忿，

秋與春對。


 爲冬之怒。

二句以六情言，實則皆爲反對之辭。




《陰陽離合論》：故生因春，長因夏，收因秋，冬因藏。



注
 　「留病之」下疑有脱文。








違時則留病内因表 

傷寒第四課






《金匱真言》曰：夫精者，身之本也，故藏於精者，

所云：不藏精、汗出皆内因，非外感。與冬傷於寒，夏傷於暑，外感不同。冬不藏精，喻嘉言以不藏精爲房勞，非；黄坤載以爲冬傷於寒之變文，尤誤。


 春不病温，

温乃天氣温和、温暖是也。《經》春温謂春日温和，冬温謂冬日温暖。後世解温作瘟，以春温、冬温爲二病名者，大誤。按《金匱真言》「春不病温」，諸書所引多作「冬不藏精，春必病温」。《經》實無此二句。○藏精不病，更詳《生氣通天篇》中。


 夏暑汗不出者，

精與汗一也，冬不應汗而汗，夏應汗而不汗者，皆足爲病。


 秋成風瘧。

上二句爲不病起例，下二句爲因病起例。




《素問
 

注



 ·四氣調神論》

違天氣而病，不必外招邪氣。




春生逆之傷肝，夏爲寒變。

凡傷寒熱病，經皆分府藏，府易治，藏多死。寒熱皆有兩感。即藏病。後世「瘟」乃牽藏病爲瘟病，以恐駭人，其實非瘟證也。




夏長逆之傷心，秋爲痎瘧。

秋收逆之傷肝，冬爲飧泄。冬藏逆之傷腎，春爲痿厥。

逆春氣則少陽不生，肝氣内變。逆夏氣則太陽不長，心氣内洞。

逆秋氣則太陰不收，肝氣焦滿。

逆冬氣則少陰不藏，腎氣獨沉。

近來瘟書，以瘟與四時病所得不同，皆誤。

楊

栗山


 ：寒由皮膚，中氣；瘟由口鼻

全用瘴氣法。


 中血。

寒由四時，天氣；瘟由凶荒，瘴厲。

楊猶可，吴最謬。




吴

鞠通：


 寒由足，

太陽。


 自外而内；瘟始手太陰，由上而下。

寒由外入内，由淺至深；瘟由内達外，外輕内重。

如此則兩感藏病矣。




寒病在六經，瘟病中三焦。

温熱類乎寒，温熱皆瘟病。



注
 　素問：原作「素」，欠明晰，兹補「問」字。








四時外感所傷留病表 

傷寒第五課






《生氣通天論》：

陰平陽秘，精神乃治；陰陽離決，精氣乃絶，因於露風，乃生寒熱。




春傷於風，邪氣流連，乃生洞洩。

至長夏乃病，亦爲間時。




夏傷於暑，秋爲痎瘧。秋傷於濕，上逆爲痿厥。冬傷於寒，春必病温。

冬應居末方合次序。


 四時之氣，更傷五藏。

《四氣調神》
 

注



 ：逆春氣則傷肝，夏爲寒變，

春内傳，至夏乃病，爲留。


 奉長者少。逆夏氣則傷心，秋爲痎瘧。

至秋下季乃病，爲留。


 奉收者少。逆秋氣則傷肺，冬爲飧泄，

踰時。


 春藏者少。逆冬氣則傷腎，春爲痿厥，

冬傷春病。


 奉生者少。

《瘧論》：

瘧亦四時病。《病源》於寒、温、熱、時行四者，皆詳日數。惟洞洩、風瘧二病，不詳日數。以泄病在内，瘧又不能如四等證表證之詳明，故其言日數者甚略。


 此皆得之夏，傷於暑，熱氣盛藏於皮膚之内，腸胃之外，此營氣之所舍也。此令人汗空疏，因得秋氣，腠理開，汗出遇風。

夏傷於暑，至秋乃病瘧之由。




帝曰：「論言夏傷於暑，秋必病瘧，今瘧不必應者，何也？」岐伯曰：「此應四時者也，其病異者，反四時也。其以秋病者，寒甚；以冬病者，寒不甚；以春病者，惡風；以夏病者，多汗。

按《歲露》以《瘧論》當爲一師所傳鈔，有二本，如三傳是也。《歲露》之經言，即瘧之論言。一説一爲傳，一爲説，並鈔爲一本。


 反得之以浴水氣，含於皮膚之内，與衛氣並居。衛氣者，晝行於陽，夜行於陰，此氣得陽而外出，得陰而内薄，内外相薄，是以日作。」



注
 　四氣調神：原作「四時調神」，據《黄帝内經素問·四氣調神大論》改。








四時所傷間時而病表 

傷寒第六課






《論疾診尺篇》：

此篇所言皆間時而病，以相反對衝之時氣言之。


 冬傷於寒，春

當讀作夏。


 生癉熱；

癉熱當爲夏病，與寒反對。○熱則寒，寒則熱，秋則風，春則凉，病皆與時會相反。


 春傷於風，夏生飧洩腸癖；

長夏間時温病。


 夏傷於暑，秋生痎瘧；

中間長夏。


 秋傷於濕，

傷濕當爲長夏，秋主燥不主濕。


 冬生欬嗽。

長夏主冬，亦爲間時病。




《生氣通天篇》：「春傷於風，邪氣流連，乃

乃當爲夏字。


 爲洞洩。」

至長夏乃病。




《熱病篇》：「人傷於寒

以病源爲主。


 而傳爲熱，

由傳間時爲熱。


 何也？」

病本與病傳不同。


 岐伯曰：「天寒甚則生熱也。」

四時由冬而夏。


 熱極則寒，

與夏變冬。


 寒極則熱。天運如此，病亦因之。

皆以四時反對言之，寒熱反，温和清凉亦反，惟寒熱甚酷，故舉寒熱示例。熱極必寒，寒極必熱，專就天時言。




《瘧論》：温瘧者得之冬，中於風。

非時厲氣，○風爲春氣，此謂冬温，非正氣。


 寒氣藏於骨髓之中，

此謂春之寒氣，詳《外臺·時氣門》。


 至春

當作「夏」。


 則陽氣大發，

孟夏初令氣。


 不能自出，

猶不能出。


 因遭大暑

長夏。


 ，腦爍，肌肉消，腠理發泄，此時令或有所用力，人事、邪氣與汗皆出，伏邪氣乃出。此病皆藏於腎，冬病氣先從内出之於外也。發於内者無觸冒之迹，如是者陰虚而陽盛，陽盛則熱矣。熱病衰則氣復反入，入則陽虚，陽虚則寒矣。寒熱新故，先熱後寒，名曰温瘧。

風爲春氣，温亦爲春，故温瘧亦名風瘧。


 此皆得之於夏，傷於暑，熱氣盛，藏於皮膚之内，腸胃之外，此營氣之所舍也。此令人汗空疏，腠理開，因得秋氣，汗出遇風，及得之以浴水氣，舍於皮膚之内，與衛氣並居，内外相薄，是以日作。








吐法在胸經證

《傷寒》正對法，其二爲吐。自三例之説，醫少用吐，亦不悉吐之專爲四日胸。今集經


 

與隋唐舊説，以明吐法。吐法明，汗、下二法亦因之大顯矣。






《千金方》引華佗曰：四日在胸，宜服藜蘆圓，微吐之則愈。若病困，藜蘆圓不能吐者，服瓜蒂小豆散，吐之則愈也。

又曰：得病無熱，但狂言、煩躁不安，精彩言語不與人相主。當者，勿以火迫之，但以豬苓散一方寸匕服之，當逼與新汲水一升若二升强飲之，令以指刺喉中吐之，病隨水愈。若不能吐者，勿强與水，水停則結心

胸。


 下也，當更以餘藥吐之，皆令相主，不爾更致危矣。若此病輩不時以豬苓散吐解之者，其死殆速耳。亦可先以去毒物及法鍼之尤佳。

《外臺》卷一云，仲景、《千金》同。




王叔和曰：三日以上，氣浮在上部，填塞胸心，故頭痛胸中滿，當吐之則愈。

《千金·宜吐第七》

此爲仲景正對三例之原文，《脈經》引全同。




病如桂枝證，頭不痛，項不强，而脈寸口浮，胸中硬滿，氣上衝喉咽不得息者，此以内有久痰，宜吐之。

此兼屬雜病。




病胸上諸寒，胸中鬱鬱而痛，不能食，欲得使人按之，按之反有涎出，下利日十餘行，而其人脈遲，寸脈微滑者，此宜吐之，吐之利即止。

少陰病，飲食入口即吐，心

《傷寒》吐法「心」字皆當作「胸」。


 ○中愠愠然欲吐，復不能吐者，宜吐之。宿食在上脘，

即胸。


 宜吐之。

少陰當作「純陰」。




病手足逆冷，脈乍結者，客氣在胸中，心

胸。


 下滿而煩。饑不能食者，以病在胸中，宜吐之。

治傷寒温病三四日，胸中惡，欲令吐者，服酒膽。

《巢氏病源·傷寒候》云：頭項不强痛，其脈微，胸中愊牢，衝咽喉不得息，可吐之。

《千金翼》中《傷寒六經篇》「陽明病狀」云：陽明病
 

注



 脈浮緊，咽乾口苦，腹滿而喘，發熱汗出，不惡寒，反偏惡熱，其身體重，發汗即燥。心

胸。


 中憒憒而反譫語，加温鍼必怵惕，又煩躁不得眠，下之胃中空虚，客氣動膈，心

胸。


 中懊憹，舌上白苔者，梔子湯主之。

又云：陽明病下之，其外有熱，手足温不結胸，心

胸。


 中懊憹，若飢不能食，但頭汗出，梔子湯主之。

「厥陰病狀」云：下利後更煩，按其心

胸。


 下濡者，爲虚煩也，梔子梔湯主之。

此爲雜病附厥作篇。




「傷寒取吐候」云：傷寒大法，四日病在胸鬲，當吐之愈。有得病二三日，便心胸煩悶，此爲毒氣已入，有痰實者，便宜取吐。

「時氣四日候」云：四日腹滿而嗌乾，其病在胸鬲，故可吐而愈也。

「時氣取吐候」云：夫得病四日，毒在胸鬲，故宜取吐。有得病二三日便心胸煩滿，此爲毒氣已入，或有五六日已上，毒氣猶在上焦者，

上焦即胸，若病在中焦、下焦則禁吐。


 其人有痰實故也。所以復宜取吐也。

温病取吐候同。




「熱病四日候」云：熱病四日，三陽受病，訖傳入於陰，故毒氣已入胸鬲，其病嗌乾腹滿，故可吐而愈。

温病四日候同。




《傷寒準繩》：「傷寒脇

當作「胸」。


 滿痛」云：如發汗，若下之煩熱，胸中窒者，梔子豉湯。若胸中痞硬，氣上衝咽喉不得息者，此胸中有寒，瓜蒂散主之。

二者均是吐劑，又當知梔子吐虚煩客熱，瓜蒂吐痰實宿寒也。




「心

胸。


 下滿門」云：有不因汗下而心

胸。


 下滿者，經曰邪結在胸，心

胸。


 滿而煩，飢不欲食，當吐之。

「心

胸。


 痛心

胸。


 下痛門」云：傷寒五六日，大下之，後身熱不去，心

胸。


 中結痛者，未欲解也，梔子豉湯主之。

「煩門」云：若經汗、吐、下而煩，則是邪熱内陷，以爲虚煩，心

胸。


 中嗢嗢然欲吐，憒憒然無奈者是也，但多湧吐而已。經用梔子豉湯、梔子乾薑湯、梔子厚朴湯是也。

又云：發汗、吐、下後，其人心

胸。


 煩不得眠，若劇者，必反覆顛倒，心

胸。


 中懊憹，梔子豉湯。○若少氣者，栀子甘草湯。○若吐者，梔子生薑湯。

「懊憹門」云：心

胸。


 中鬱鬱然不舒，憒憒然無奈，比之煩悶而甚者，懊憹也，由下後，表之陽邪乘虚内陷，結伏於心胸之間，故如是也，其治之法，吐之。

《千金翼·雜病門》、張戴人《儒門事親》吐法方藥，甚則推吐法以治雜病，不止傷寒也，宜參考之。



注
 　病：原作「篇」，據文意改。








桂枝原名陽旦湯條釋義

顧尚之云：《脈經》九，《千金方》十卷，林億校《金匱》、成無己注本論並


 

謂陽旦即桂枝湯，無可疑者。






井研　廖平述

《金匱》：産後汗出雖久，陽旦證續在耳，可與陽旦湯。

《脈經》云：方在《傷寒》中，桂枝是也。


 《傷寒·太陽篇》：證象陽旦，

以五味芍藥爲陽旦。


 按法治之而增劇，

據下文，非服藥。


 厥逆，咽中乾，兩脛拘急而譫語。

據下，原證如此，非服藥後變證。


 師曰：「言

言字衍。


 夜半手足

二字當删。


 兩腳當伸。」後如師言，何以知此？答曰：寸口脈浮，

當作「緩」，下同。


 而大，浮則爲風，大則爲虚，風則生微熱，虚則兩脛攣，

上曰拘急。


 病證象桂枝，

以俗稱桂枝爲陽旦。


 因加附子參其間，增

衍字。


 桂令汗出。

自汗當去桂。


 附子

據此，似陽旦原有附子。


 温經，亡陽故也。

此補出末誤治時之主方，言當於桂枝湯中加附子之辛熱助桂枝以解肌，令其汗出而愈。其所以必用附子温經者，以腳攣急爲裏虚，易於亡陽故也。本論云：「太陽病發汗遂漏不止，其人惡風，小便難，四肢微急，難以屈伸者，桂枝加附子湯主之。」與此宛合，不知注家何以聚訟紛紜，愈求愈遠也。


 厥逆，咽中乾，陽明内結，譫語煩亂，更飲甘草乾薑湯。夜半陽氣還，兩足當温，脛尚微拘急，重與芍藥甘草湯爾。乃脛伸，以承氣湯，微溏則止，其譫語故，知病可愈。

《翼》本無此條。○成本《太陽上》第五節。




《千金》

《外臺》引作《古今録驗》。


 陽旦湯治傷寒肢節疼痛，内寒外熱虚煩方：

即仲景桂枝湯方，此異名。或加黄芩，以《千金》爲正。按：一説疑因加附乃名陽旦。


 芍藥、

三兩，按桂枝加芍三兩，合六兩，以芍君桂枝，尤合斂汗之義。


 大棗、

十二枚。


 桂心、

三兩去皮，○專指此而言，故稱桂心。


 生薑、

三兩。


 甘草。

三兩炙。




右五味
 咀，以泉水六升，煮取四升，分四服，日三。自汗者，去桂心，

汗忌麻，自汗忌桂心，分輕重。


 加附子一枚炮。渴者，去桂，加栝樓三兩。利者，去芍藥、桂，加乾薑三兩，附子一枚炮。心下悸者，去芍藥，加茯苓四兩。虚勞裏急者，正陽旦主之。

加飴則成補劑，亦非汗劑。


 煎得二升，内膠飴半斤，分爲再服。

此亦仲景文。


 若脈浮緊發熱者，不可與也。

與傷寒别，傷寒當服麻黄湯。


 忌海藻、菘菜、生葱等物。

《千金》同。推之當芍藥湯二方同有桂枝，分治二病，桂枝不當爲君，以有芍藥主病。




陰旦湯

疑以加芩乃爲陰旦。


 療中風、傷寒，

此指中風，傷寒互文。


 眼浮，發熱往來，

中風發熱與傷寒不同。


 汗出惡風，項頸强，鼻鳴乾嘔，

本論下條有此四字。


 陰旦湯主之方。

《活人》言夏月中風用桂枝，當加黄芩者，即此湯。




芍藥　甘草

各貳兩。


 生薑　黄芩

各三兩。


 桂心

四兩。


 大棗

拾五枚。




右六味
 咀，以水一斗，煮取五升，去滓，温服一升，日三，夜再服，令小汗。

《千金》有陽旦、陰旦二方，《外臺》止有陽旦名，方則《千金》六味陰旦。然成本有證象陽旦，下又明云證象桂枝。況前陽旦，後又云正陽旦主之，是本有二方，《外臺》未引陰旦，誤陰爲陽耳。




陽明病手足濈然汗出者，此爲大便已堅，宜承氣湯。

承氣有四方，皆有大黄。經云承氣，但屬下例，四方隨證用之。




寒爲外未解，宜桂枝湯。

按桂枝爲四汗方總名，與承氣四方同，非謂斂汗之陽旦。


 傷寒不大便六七日，頭痛身熱，小便赤者，宜與承氣湯。

承氣三法之下例，桂枝三法之汗例，舉汗下以示例，非拘定二方，尤非斂汗之陽旦。


 若小便利者，此爲不在裏故，在表也，當發其汗。頭痛者必衄，

麻黄乃治衄，知此桂枝指麻黄。


 宜桂枝湯。

出《翼》本卷九太陽病，用桂枝湯法，第四十三條。


 病者煩熱，汗出即解，復如瘧狀，日晡所發者屬陽明。

已入胃府。


 脈實者謙，

沉。


 當下之；

入胃。


 脈浮虚者，

虚字衍，脈浮當汗，虚則忌下。


 當發其汗。

在表。


 下之宜承氣湯，發汗宜桂枝湯。

以上三條同以承氣與桂枝對文，爲汗下大例。○出《翼》本卷九，陽明病狀第四十一條。


 王叔和云：「夫表和裏病，汗之則死，下之則愈。

外感正對之方，惟汗、吐、下三大法中，尤重汗、下，故以桂枝、承氣二方立説。


 裏和表病，汗之則愈，下之則死。

麻黄湯四味有桂枝，葛根七味有桂枝，大青龍湯七味有桂枝，爲三大汗劑。桂枝湯與三汗方同有桂枝，不當以桂枝名湯。○計四方總稱桂枝。


 桂枝下咽，陽盛則斃；承氣入胃，

下證四方總稱承氣。


 陰盛以亡。」


附義證十四條


《金匱》、《傷寒》既以陽旦湯立名，《千金》又有陽旦、陰旦之分，則是仲景此方，正名陽旦，不可更有桂枝之名。

《脈經》卷九同《金匱》。




本論言：發汗者，專指麻葛青龍。陽旦有亡陽之禁，舊説無汗當發汗，有汗不可重發汗。陽旦斂汗，與麻黄、葛根專主發汗者，如水火之相反。

陽旦湯節度，自汗則去桂加附子，以救亡陽。風寒兩感條中，發汗二條有「先其時，復發汗」字。則二方互用，發汗麻黄，收汗陽旦，相起省文，與各半同義。

今之桂枝湯，諸家方解，無不以芍藥苦酸收汗，非發汗。喻嘉言尤詳，因本論有桂枝發汗明文，乃依違作騎墻語。

書以傷寒名，首當列麻黄湯，不當以中風陽旦止汗之方居諸方之首。

加芍可至六兩，以芍君桂，推麻黄之例，陽旦可名芍藥湯。




表劑有桂枝之方四，

如承氣之大黄。


 麻、葛、青龍爲發汗巨方，陽旦、陰旦斂汗，不能代表汗方，且經之言發汗諸條專指麻、葛，無陽旦方治。

中風有汗，不能再發汗。本論「汗家不可重發汗」，又屢言發汗宜桂枝。又言桂枝證、桂枝法，皆爲汗劑總名，非指陽旦湯。

陽旦湯，《傷寒》有專條，《千金》亦名陽旦，《外臺》有陽旦，無陰旦，或疑陽旦非桂枝湯，然加黄芩當名陰旦，據麻黄例推之，當名芍藥。二方反對，同有桂枝，不能獨於此方君桂枝而臣芍藥。

桂枝去皮稱桂心，陽旦湯當去皮，若發汗之藥，不當去皮。於此湯加飴糖，名小建中湯，治虚羸，則本方非汗劑，可知。

仲景言：發汗專主膏散丸，不得已乃用湯。《金鑑》柯氏言：陽旦治虚勞、自汗、盗汗，則陽旦決非發汗代表可知。

方以汗下爲大法。本論云：下用承氣者，承氣有四方，輕重隨證制宜，以桂枝代表汗劑，亦當有四方，不專指止汗之陽旦。陽旦一方非汗劑，不能兼治諸病，既以發汗爲主，則當以麻、葛、青龍屬之，桂枝乃諸方之總名。陽旦，芍藥、生薑、大棗、甘草，全屬補品，桂枝雖與麻、葛同，去皮則别。

經中桂枝法多於麻黄過半，

共二十餘見。


 且多與證不合，

如惡寒、發衄之類。


 且舊本有麻黄一作「桂枝」者，知桂枝即包麻黄而言。

桂枝解肌亦指麻黄。


 此有總指汗方與專論陽旦之别，今以總例爲桂枝五味，風寒兩感，則陽旦與麻桂並屬，與合半陽旦二，麻黄一同意。

麻芍二方，同有桂枝，發汗主麻黄，斂汗主芍藥，麻、芍爲二方主藥。若芍藥可以桂枝爲君，則麻黄亦可以桂枝爲君，名桂枝湯。且麻黄名桂枝，與經文發汗尤切合，不似芍藥之齟齬也。

太陽中風，

此論風寒兩感，言中風，不言傷寒，互文起義。


 陽浮

讀作强。


 而陰弱。

王本作濡。


 陽浮者，

衛陽强。


 熱自發；

發熱，風寒同有此證，然與汗出對文，則專指傷寒。《内經》「營衛冬寒抑熱」條。《素問·風論》岐伯對曰：「風氣藏於皮膚之間，内不得通，外不得泄，風者善行而數變，腠理開則灑然寒，閉則熱而悶，其寒也則衰食飲，其熱也則消肌肉，故使人怢慄而不能食，名曰寒熱。」


 陰弱

營陰。


 者，汗自出。

中風有汗，《内經》「春日腠理開自汗」條，《素問·瘧論》岐伯曰：「温瘧者，得之冬中風，寒氣藏於骨髓之中，至春則陽氣大發，邪氣不得出，因遇大暑，腦髓鑠，脈肉銷澤

 ，腠理發泄，因有所用力，邪氣與汗偕出。此病藏於腎，其氣先從内出之外，如是則陰虚而陽盛，則病矣。」


 澀澀惡寒，

寒傷營，傷寒衛强，無汗用麻黄。


 淅淅惡風，

風傷衛，中風營弱用陽旦湯。


 翕翕發熱，

以發熱爲傷寒，下條同傷寒證葛根湯。


 鼻鳴乾嘔者，

陰旦湯主治有四字。


 桂枝湯主之。

麻黄、葛根、陽旦、陰旦同用桂枝，故以爲總名。




麻黄　葛根　 陽旦

去桂加附湯。


 陰旦

上四方
 咀以水七升，微火煮取三升，

水數亦隨方言之，此爲大略。


 去滓温服一升，須臾飲熱粥一升，以助藥力。

發汗重劑乃如此，若陽旦斂汗，則非所宜。


 温覆令汗出，一時許益善。若不汗，再服如前。復不汗，後服小促其間，令半日許三服。病重者一日一夜服乃善。當啐時觀之，服一劑，湯證猶在，當復作服之，至有汗出，當服三劑乃解。

此爲汗法總例，若芍藥、陽旦别有節度，則有去桂枝加附子以防陽亡，與此大相反。




太陽病發熱

寒傷無汗。○解陽强。


 汗出者，

解陰弱。


 此爲營弱

弱者不及失和，宜扶之。


 衛强，

强者太過，此爲二事。


 故使汗出，

言汗出而不言發汗者，省文。


 欲救邪風，

作寒與風讀。


 桂枝湯主之。

寒則麻葛，風則陽旦，皆有桂枝。




解病

指風寒兩感。


 常

據下條時時發熱汗出，常當作「時」。


 自汗出者，

不言發熱，省文。


 此爲營氣和，

弱。王本有榮氣和而外不解，此爲九字。


 衛氣不和故也。

過强故不和。


 營行脈中，

血肝營爲

 血海，營逆行經脈中，始肝終肺，西人所謂血管動脈也。


 衛行脈外，

衛以肺爲氣海，順行由肺至肝，行絡脈中，西人所謂静管。衛本行絡中，此謂初化氣未成流質時。


 復

言復者，再一治也。


 發其汗，

初以陽旦斂之，汗止，然後

 發汗。


 衛和則愈，

此兩感，分表裏治法。《千金》例引王叔和言，兩病不可合藥是也。


 宜桂枝湯。

麻葛。




説病人藏無他病，

《傷寒》禁言藏病，俗多誤。


 時時發熱自汗出，

如寒熱往來，時作時止。


 而不愈者，

風寒兩感證。


 此衛氣不和也。

衛强故發熱，營弱故自汗。


 先其時

如截瘧法，當其自汗將畢，即與發汗劑，俟病發時，藥力已行。


 發汗則愈，

先用麻、葛，後用陽旦，文不備耳。


 宜桂枝湯。

非陽旦。○以上二條兩感風寒分治法，以下三條風寒合治法。




服桂枝湯大汗出，若脈洪大者，與桂枝湯如前法。

麻、葛治傷寒。


 若

以下兩感。


 形如瘧，

《太陽篇》有此。俗以瘧主少陽者，誤。《病源》發作無時瘧候。夫衛氣一日一夜大會於風府，則腠理開，開則邪入，邪入則病作。當其時，陰陽相升，隨其所勝，故生寒熱，故動作皆有早晏者。若府藏受邪，内外失守，邪氣妄行，所以休作無時也。


 一日再發，

瘧不再發，前云「時時」，不拘一日，再數，舉再以示例耳。


 汗出便解，

專就麻黄言。


 宜桂枝

陽旦。


 二麻黄一湯方。

前爲分方法，此爲合方，不分先後早遲。




桂枝

一兩十柒銖。


 麻黄

十陸銖。


 生薑

切。


 芍藥

各壹兩陸銖。


 甘草

壹兩貳銖，炙。


 大棗

五枚，擘。


 杏仁

十六枚，去皮尖兩仁者。




右七味，以水七升，煮麻黄一二沸，去上沫，内諸藥，煮取二升，去滓温服一升，日再服，取微汗而已。

本云：桂枝湯二分，麻黄湯一分，合爲二升，分二服。

此仍分爲二劑，先後服之，與上同。


 今合爲一方。

後人乃合爲一劑。




太陽病，發熱惡寒，熱多寒少，

即前如瘧狀。《病源》「寒熱瘧後候」説：「夫瘧者，風寒之氣也，邪並於陰則寒，並於陽則熱，故發作皆寒熱也。」


 脈微弱，

此爲風重於寒，近陽旦脈。


 此無陽也，

故陽旦加附子。


 不可發汗，

不可專用麻葛本方。


 桂枝、陽旦二，

以陽旦重，故二之。


 越婢一，

寒輕。


 湯主之方。

桂枝

去皮，一無去皮。


 芍藥　甘草

炙。


 麻黄

去節。各拾捌銖。


 生薑

壹兩貳銖，切。


 石膏

二拾四銖，碎。


 大棗

四枚，擘。




右七味，以水五升，先煮麻黄一二沸，去上沫，内諸藥，煮取二升，去滓温服一升。本云：當裁爲越婢湯，桂枝合之，飲一升，今合爲一方，桂枝湯二分。

古分劑，後乃合服。




太陽病得之八九日，如瘧狀，發熱而惡寒，熱多而寒少，其人不嘔，清便欲自可，一日再三發，其脈微緩者，爲欲愈。脈微而惡寒者，此爲陰陽俱虚，不可復吐、下、發汗也。面色反有熱者，爲未欲解，以其不能得汗出，身必當癢，桂枝陽旦、麻黄各半湯主之方。

宋按本各當作「合」。




桂枝

壹兩拾陸銖。


 芍藥　生薑　甘草

炙。


 麻黄

去節。各壹兩。


 大棗

四枚，擘。


 杏仁

二十四枚，去皮尖兩仁者。




右七味以水伍升，先煮麻黄壹二沸，去上沫，内諸藥，煮取壹升捌合，去滓温服陸合。本云：桂枝湯參合麻黄湯，參合併爲陸合，頓服。

三條一本皆分服，後乃合爲一劑。




麻黄陽旦二方比例表

麻黄桂枝杏仁　甘草芍藥桂枝生薑　大棗　甘草

發汗、收汗二方，均有桂枝。自汗當君芍藥，不能以桂枝名方，當各有所别爲是。柯氏以此方加飴，名小建中湯，治虚勞自汗、盗汗，應手而愈，決非發汗之劑。



注
 　脈肉銷澤：《素問·瘧篇》作「肌肉消」。



注
 　爲：原衍一「爲」字，據文意删。



注
 　後：原無，據文意補。








傷寒講義




桂枝本爲解肌 

解肌爲湯名。《本草》以麻黄、葛根主發汗。解肌謂本論發汗之桂枝湯，當爲解肌之字誤，不謂桂枝湯主解肌，麻黄湯主發汗，相對成反比例。宋以後皆誤解，如末廿四方張潔古之黄芪解肌是也。黄芪固表，又加人參、當歸，全爲固表止汗之品，而仍以解肌名之，則直以發汗之解肌爲桂枝，又以止汗之黄芪爲解肌，進退失據，誠爲笑柄矣。





《素問·熱病論》岐伯曰：「傷寒一日，

《醫述》引《醫補》讀作曰，下同。


 巨陽受之，故頭項痛，

太陽頭痛在項後。


 腰脊强。二日，陽明受之，陽明主肉，

即華氏之膚。


 其脈俠鼻絡於目，故身熱、目疼而鼻乾，不得卧也。

陽明二日病。


 三日，少陽受之，少陽主膽，其脈循脇絡於耳，故胸脇痛而耳聾。

少陽三日病。


 三陽經絡皆受其病，

表證傷寒以爲三陽。


 而未入於藏

當作「裏」。


 者，故可汗而已。」

三陽同以汗解，同用解肌湯。




華佗曰：

《外臺》注云仲景同，則仲景原有其文。


 夫傷寒始得一日，

病乃以日分，經不分日。


 在皮當摩膏，

膏在《千金·發汗第三》。


 火灸即愈。若不解者，至二日在膚，可依法鍼，服解肌散

華氏、仲景名散。今以解肌立名者，二十四方皆名湯，一曰解肌散，即發汗之膏、散、圓三方。


 發汗。

膏、散、圓不得已，乃用湯。


 汗出即愈。若不解者，至三日在肌，復發汗則愈。若不解者，止，勿復發汗也。

肌統上皮膚而言。此「解」與仲景諸「解」字皆由解肌湯取之。




《病源》傷寒一日候

傷寒一日

 ，太陽受病。太陽者，膀胱之經也，爲三陽之首，故先受病。其脈絡於腰脊，主於頭項，故得病一日，

病乃分日，六經不分日。


 而頭項背膊腰脊痛也。

經不言惡寒。○《病源·日數部》天行熱温皆同傷寒。説詳《傷寒》總論、《外臺》、《病源》。




傷寒二日候

傷寒二日，陽明受病。陽明，胃之經也，主於肌肉。其脈絡鼻入目，故得病二日，

病分日。


 内熱鼻乾，不得眠也。

同《素問》。


 諸陽在表，

外症。


 表始受病，在皮膚之間，

皆肺病。


 可摩膏火灸，

華氏一日治法。


 發汗而愈。

二日治法。




傷寒三日候

傷寒三日，少陽受病。少陽者，膽之經也。其脈循於脇，上於頸耳，故得病三日

病分日。


 胸脇熱而耳聾也，

《素問》同。


 三陽經絡

統指三日表證。


 始相傳，

各經同由表入裏，華氏六層法。


 病未入於藏，故皆可汗而解。

三陽終于肌，同用解肌湯，不分經也。




《本草經》：麻黄主治中風、傷寒、頭痛、温瘧，發表出汗，去邪熱氣。《别録》：通腠理，解肌泄邪惡氣，消赤黑斑毒。弘景曰：麻黄療傷寒解肌第一藥。○杲曰：輕可去實，麻黄、葛根之屬是也。

《千金》「九水解散」注云：《集驗》有甘草，無芍藥，治天行熱病，生癰瘡疼痛，解肌出汗。




《本草經》：葛根主治療傷寒中風、頭痛，解肌發表出汗，開腠理。

《綱目》同。


 頌曰：張仲景治傷寒有葛根湯，以其主大熱，解肌發腠理故也。《綱目》下引元素，有仲景葛根、黄芩、黄連解肌湯。

後世删去「解肌」二字。




《傷寒》「汗例」云：

案此條《脈經》本無，當爲旁識，古本已誤，而後有此説。


 桂枝本爲解肌，

據《千金》「解肌湯」言，謂本論發汗之桂枝湯爲桂枝音誤。《千金》九有三解肌，《外臺》有七，《聖濟》、《活人》以下共有二十四方，同有麻黄、葛根，半無桂枝。《翼》本無解肌湯法，後人以翼爲足本，遂不知「解肌」二字之爲傷寒正對湯之首方。


 若其人脈浮緊，發熱汗不出，不可與之也。常須識此，勿令誤也。

此指桂枝本湯而言，論每云當發其汗，桂枝湯主之。同爲解肌湯，以《翼》本桂枝法廿三條，當爲解肌者共十四條，專爲桂枝本方袛有九條。此恐後師以桂枝發汗，故申此禁。與大青龍法一條禁以大青龍治中風意同。○霍亂止而身體痛不休，當消息和解其外，宜桂枝湯小和之，此爲真桂枝法，不以爲發汗之方也。




喜多村直寬士栗

日本人。


 《傷寒疏義》云：此言桂枝湯，

讀作解肌湯則得矣。


 本解散肌表之邪，

華氏所云二日服解肌散。


 而爲表疏汗泄者設。解肌，解散肌表之邪也。

《疏義》不知解肌指發汗之古方名，今本誤爲桂枝，故下多游移之説。


 《巢源·小兒解肌發汗候》云：

論本云：「當發其汗，解肌湯主之。」故四字名異實同。


 解其肌膚是也。若其人脈浮緊，發熱，汗不出者，乃表閉無汗之證，

就《翼》本表實之傷寒言。


 爲麻黄湯所主，

《深師》一名麻黄解肌湯。


 桂枝湯不可與也。

《翼》本之九條與麻黄成反比例。


 醫工常須認識此證，勿令誤服之也。「識」與「誌」同，即「默而識」之「識」也。案表閉無汗之證，既不宜桂枝，

足見本論發汗用桂枝之有别解，不可就誤本讀之。


 則脈浮緩，發熱汗自出者，其不可與麻黄也，必矣。

大青龍不可與條，是也。


 學者不待子貢之明，亦當聞一以知二也。

二條原文舊皆失解，今乃訂其誤。


 又桂枝、麻黄並解肌發汗，

此句誤因論云「當發汗主桂枝」，故以桂枝爲解肌。


 故此段爲解肌，

因《翼》本、成本無解肌湯方，故不知爲方名，與發汗同義。


 而他桂枝

當作「解肌」。


 湯條乃曰發汗。

如此者十四條。


 《本草經》麻黄主療云「發表」，《别録》乃云「解肌」。陶氏亦曰：解肌第一。

《證類本草》之文。


 《外臺秘要》有麻黄解肌湯，

在《傷寒》引《深師》與《天行》引《肘後》。


 葛根解肌湯。

《天行》引《肘後》，佚八條未引。


 《脈經》曰：「脈濡而緊，醫以大熱解肌而發汗。」

「而」讀作「以」，謂以解肌湯發其汗。


 又《巢源》載「小兒傷寒解肌發汗候」，

用解肌湯發其汗。


 乃知解肌，解散肌邪之謂。

郭氏《補亡》解肌發汗，葛根石膏湯，詞意尤明。


 「解肌」二字，不專屬於桂枝。

此句則非，以不知二字爲「解肌」音誤故。


 昔人

《活人書》以下皆誤。


 或謂桂枝解肌，麻黄發汗，

不知四字文異義同。


 殆膠柱之見也。

自龐、朱以後，皆緣此謬以不解發汗之桂枝，原文作解肌，不作桂枝也。




王海藏云：或問《本草》言桂能止煩出汗，

《本草經》有桂，無桂枝。


 而張仲景治傷寒，有「當發汗」凡數處，皆用桂枝湯。

翼本《太陽篇》十四條，《陽明》、《太陰》三條，皆當讀作「解肌」。


 又云無汗不得服桂枝，汗家不得重發汗。若用桂枝，是重發其汗。汗多者，用桂枝甘草湯，

此指桂枝五味本方而言，與發汗之桂枝當讀作「解肌」者，名同實異。


 此又用桂枝閉汗也。

舊説麻黄發汗，桂枝解肌，二方相對成反比例，則桂枝實爲閉汗之方矣。


 一藥方二用，與《本草》之義相通否乎？

一方不能二用，發汗爲解肌，閉汗者爲桂枝。本方因此疑問，可悟其理，王説猶囿於俗見。


 曰：《本草》言桂，辛甘大熱，能宣導百藥，通血脈，止煩出汗，是調其血而汗自出也。

麻黄有桂枝解肌湯，半有桂枝；發汗方中不忌桂枝。特桂枝湯方，五味配合，則不能據桂枝一味立説矣，此説誤。


 仲景云：「太陽中風，陰弱者汗自出，衛實榮虚，故發熱汗出。」又云：「太陽病，發熱汗出者，此爲榮弱衛强，

此《翼》本中風、傷寒之分，有汗用桂枝，無汗用麻黄，本方五味，與麻黄成反比例。


 陰虚陽必凑之，故皆用桂枝發其汗。」

解肌十七條之桂枝爲發汗，本方之九條爲閉汗。海藏不知發汗之桂枝本爲解肌，故混二方名爲一，是其大誤。


 此乃調其榮氣，則衛氣自和，風邪無所容，遂自汗而解，非桂枝能開腠理，發出其汗也。

以上發明桂枝最爲精粹。桂枝本非發汗方，海藏詳矣。考桂枝湯節度云：「温服令汗出，如不汗，後服小促其間，至有不汗出者，當服三劑乃解。」是桂枝湯與麻黄湯同以汗解，仲景有明文。傷寒爲寒氣所束縛，皮膚緊，腠理閉，非麻黄、葛根，解肌發汗，使氣血宣通不能愈。桂枝之自汗，爲榮弱衛强，其汗爲病汗，故用桂枝調和榮衛，服湯後所得之汗則爲正汗。桂枝加飴糖爲小建中，治虚勞自汗，即謂桂枝爲閉汗。與廿四潔古黄芪解肌湯相同，亦無不可。夫桂、麻皆以汗解，病源不同，得汗情形亦異。本論之發汗用桂枝，本指解肌而言。後人讀誤本，又因服桂枝後亦以汗解，遂以麻、桂同爲發汗，特有微甚之分。又或以麻黄不須與粥，桂枝飲熱粥以助藥力。謂麻黄以藥力取汗，桂枝以熱粥取汗。不知熱粥助藥力，即與小建中加飴糖同意。薑、芍、草、棗，後來解仲景方藥者，皆以爲補劑，故小建中湯能治虚勞，熱粥助其榮氣，非謂助藥以發汗也。


 汗多用桂枝者，以其調和榮衛，則邪從汗出，而汗自止，非桂枝能閉汗孔也。

其説深得仲景立方本意。


 昧者不知出汗、閉汗之意，遇傷寒無汗者，亦用桂枝，誤之甚矣

誤讀「解肌」二字，本論屢言此禁。


 桂枝湯下「發汗」字，當認作「出」字，汗自然發出，非若麻黄能開腠理，發出其汗也。

其意甚是，其説則誤。


 其治虚汗，亦當逆察其意可也。

此指小建中湯而言。




《千金》發汗湯門，解肌湯三。

《翼》本無此湯名，以太陽法十四條誤作桂枝故。




壹六物解肌湯

同一湯名，而古方至二十餘首，以汗爲治病之首。病既有傷寒温熱、天行四時之不同，人有强弱之異，地有南北之分。同是一病，而時有寒暑之變，故非一方所能盡于一汗湯中，而有二十餘方之不同，隨證用藥，乃足備用。若翼、成本發汗止一麻黄湯，則束縛已甚，膠執守株。如《溯洄集》以下生出麻桂不可輕用各種疑難，反怪仲景立法不善。承氣有四，瀉心有五方，則解肌之有二十餘方，宜矣。


 治傷寒發熱身體疼痛方

《翼》本首分傷寒中風之脈緊脈緩，無汗有汗，惡寒惡風，爲本人營衛强弱不同之雜病方。此正對方，故不分寒風之異，凡解肌各方皆同。




葛根

四兩。


 茯苓

三兩。


 麻黄

二兩。


 牡蠣

二兩。


 生薑

二兩。


 甘草

一兩。




右六味
 咀以水八升，煮取三升，分三服，再服後得汗，汗通即止。

《古今録驗》無生薑、甘草。○本卷三方皆無桂枝，而云「本爲解肌」句，舊説皆不可通矣。




又解肌湯　治傷寒温病方

《延年》。


 主天行病二三日頭痛壯熱方。

傷寒温病同治。《準繩》傷寒四時不同，引有此方，云治傷寒温病，天行頭痛壯熱，有桂無棗不同。




葛根

四兩。


 麻黄

三兩。


 黄芩

二兩。


 芍藥

二兩。


 甘草

二兩。


 大棗

十二枚。




右六味
 咀以水一斗，煮取三升，飲一升，日三服。三四日不解，脈浮者，宜重服發汗。脈沉實者，宜以駃豉丸下之。

《延年秘録》有桂心一兩。○按芍、草、棗三味同，今桂枝湯外葛根、麻黄、黄芩不同。




三解肌升麻湯治時氣三四日不解方

《肘後·三解肌湯第一》同此。




升麻　芍藥　石膏　麻黄　甘草

各一兩。


 杏仁

三十枚。


 貝齒

三枚，亦作貝母十八枚。




右七味
 咀，以水三升，煮取一升，盡服，温覆發汗便愈。

《外臺》、《肘後》同有芍藥。○按以上三方，當列於首，後人據《翼》本首桂枝，次麻黄，次青龍，故移於陰旦之後，今正。○龐天行一二日名麻黄湯，與此方藥味全同，但分兩不同。




張元素引仲景解肌湯一。

四葛根黄芩黄連解肌湯

案《本草綱目》引元素、張仲景方，今翼、成本《太陽》有葛根、黄芩、黄連，無解肌二字。


 《外臺·傷寒門》解肌湯二。

五麻黄解肌湯

《外臺》「傷寒」引《深師》。


 療傷寒三四日煩疼不解者方

麻黄

三兩，去節。


 甘草

一兩，炙。


 桂心

二兩。


 　 杏仁

七十枚，去皮尖，熬。







案四味與《翼》本麻黄湯同，惟主治與分兩各異，《深師》名麻黄解肌，自當與《翼》本不同。




《外臺》

三


 天行温病發汗門解肌湯七。

同《千金》者二，附發汗麻黄湯、水解散二方。




六《古今録驗》解肌湯療傷寒發熱身體疼方

葛根

四兩。


 麻黄

去節。


 茯苓

各三兩。


 牡蠣

二兩，熬。




右四味切，以水八升，熬取三升，分三服。徐徐服之，得汗通則止，忌酢物。

《千金》加生薑、甘草，名六物解肌湯。




七麻黄解肌湯

《肘後》。


 療天行一二日方

《千金》同，與《千金》解肌升麻湯同藥而異名。




麻黄

一兩，去節。


 升麻

一兩


 　甘草

一兩，炙。


 　芍藥

一兩。


 石膏

一兩。


 杏仁

三十枚。


 貝齒

三十枚。《聖濟》傷寒、疫癘有此方，無分兩。




八又方

亦名麻黄解肌湯，合《深師》共三方同名。




麻黄

二兩。


 黄芩

一兩。


 桂心

一兩。


 生薑

三兩。




右四味切，以水六升，煮取二升，分三服。忌生葱。

張文仲同。




九又方葛根解肌湯

張文仲同。




葛根

四兩。


 芍藥

二兩。


 麻黄　大青　黄芩　石膏

各一兩。


 大棗

四枚。


 桂心　甘草

各一兩。




右九味，

四味同今桂枝。


 忌海藻、菘菜、生葱、炙肉等。




附一


 發汗麻黄湯方廣濟療天行壯熱煩悶

據《本草經》，發汗與解肌互文，皆主麻葛。凡此十方，有麻黄者九，用葛根者六，首四方皆無桂心。




麻黄

五兩。


 葛根

四兩。


 栀子

十四枚。


 葱

一斤切。


 香豉

一升，綿裹。







附二


 水解散

延年。


 療天行頭痛壯熱一二日方

麻黄

四兩，去節。


 大黄　黄芩

各三兩。


 桂心　甘草

炙。


 芍藥

各二兩。




十又方解肌湯○主天行病二三日頭痛壯熱者方

延年。




乾葛

四兩。


 麻黄

三兩，去節。


 芍藥　黄芩

各二兩。


 甘草

炙。


 桂心

各一兩。


 大棗

十二枚。


 忌海藻、菘菜、生葱等。

十一解肌乾葛等五物飲

許仁則。○微覆取汗，如病輕者因此或歇方。




葛根

五合，切。


 葱白

廿一升。


 生薑

一合，切。


 香豉

一升，綿裹。


 粳米

二合，研碎。




右五味主葛根，無麻黄。

十二知母解肌湯

《外臺·温病》引《古今録驗》。


 療温熱病頭痛、骨肉煩疼、口燥心悶者，或是夏月天行毒，外寒内熱者，或已下之餘熱未盡者，或熱病自得痢有虚熱煩渴者。

麻黄

二兩。


 知母

三兩。


 葛根

三兩。


 石膏

三兩。


 甘草

二兩。




右五味無桂枝。案以上《千金》、《外臺》名解肌者十一方。黄芩七見，石膏三見，大黄二見，大青、梔子、知母各一見，不忌用凉藥。後人疑麻桂難用及温熱禁汗，種種誤説可以解矣。

龐氏總論解肌湯二。

十三葛根解肌湯

時行寒疫。


 汗後表不解宜服此。

自汗者去麻黄。




葛根

四兩。


 麻黄　芍藥　大青　甘草　黄芩　桂枝

各二兩。


 石膏

三兩。




煎如前法。

按前一方名麻黄湯，與《千金·發汗湯門》解肌升麻同。本方與《外臺·天時發汗》葛根解肌同，惟龐無大棗，分兩亦小異。




十四知母解肌湯

龐黑骨温證引知母解肌湯，與《外臺·温證》引《古今録驗》主治同，分兩節度小異。




麻黄　甘草

各一兩。


 知母　葛根

各一兩半。


 石膏


 咀，水三升，煎一升，去滓，温飲一盞。若已下及自得利下，虚熱未除者，除麻黄，

自汗及虚熱，俱忌用麻黄。


 加葛根，成三兩。病常自汗者，亦如此法，加葛根；無汗而難得汗者，加麻黄，成一兩半；因變泄者，除麻黄，加白薇、人參各一兩，用水四升，煎至一升半。

十五《活人書·雜方三十八》解肌湯一○治傷寒温病天行頭痛壯熱方。

葛根

一兩。


 黄芩

半兩。


 芍藥

半兩。


 甘草

一分，炙。


 桂心

一分。○一錢半爲一分。


 麻黄

三分，去節，湯泡，一二沸，焙乾秤。




右剉如麻豆大，每服鈔五錢，煎水一盞半，棗子一枚，煮至八分，去滓，日三服。

十六

《聖濟》


 石膏人參解肌湯，

可汗。


 治傷寒初得一二日，頭疼，壯熱，惡寒，脈浮緊。

惟《聖濟》言浮字。○


 

《聖濟》三解肌湯，此外有二麻黄解肌湯，一同《肘後》，一麻黄湯加葛根、石膏、芍藥。




石膏

碎。


 麻黄

各一兩。


 茈胡

去苗。


 人參

各半兩。


 桂

去粗皮。


 甘草

各一兩，炙。


 葛根

二兩。




右每服三錢，入葱、豉、生薑同煎，熱服。

麻、葛。







附三


 解肌湯　治傷寒三日内表證不解者。

麻黄

二兩，去根節。


 白术

一兩半。


 葛根　甘草　山栀子仁　桔梗　石膏

碎。


 杏仁

去皮尖、雙仁，麵炒各一兩。




右每服三錢，入葱白、鹽豉同煎，連並熱服，不拘時候，汗出爲度。

郭氏《補亡》解肌湯三

案《補亡·序例》撰方五卷，今佚，故《補亡》方無藥味。




十七芍藥四物解肌湯　治少小傷寒。

出第十九卷。




十八解肌發汗葛根石膏湯　治天行熱毒未解，欲生豌豆發熱。

同上。




十九解肌湯　温病六條，又曰升麻解肌湯，最良。

出第十八卷。




二十柴葛解肌湯

陶節庵以葛根代。


 治太陽、陽明合病，頭目眼眶痛，鼻乾不眠，惡寒無汗，脈微洪。

柴葫　葛根　羌活　白芷　黄芩　芍藥　桔梗　甘草

加薑、棗、石膏一錢煎服，無汗惡寒甚者去黄芩。冬月加麻黄，春月少加，夏月加蘇葉。

二十一《準繩》

二帙。


 發熱有解肌湯

石膏

二兩。


 麻黄

七錢半。


 甘草

炙。


 升麻

各半兩。




右
 咀，每服五錢，水一盞，入豉半，合煎至八分，去滓，熱服。如五六服後猶惡風者，加麻黄半兩，石膏一兩。

案：今即所見古書以解肌名湯者十六方，而《準繩·傷寒門》乃僅載此二方，大抵其方皆醫所常用，特以《翼》本、成本無解肌方，遂删去二字者，多矣。







附四


 方救急豉尿湯

三味。


 療天行頭痛、骨内酸疼、壯熱等疾。一日在毛髮，二日在皮膚，三日在肌肉，未必得取利，宜進豉溺湯。

案，所引華氏法，三日亦在肌，又豉主發汗，古方多同。




豉

一升。


 葱白

一升，切。


 小便

三升，童子者爲佳。




右三味先熬豉及葱白，令相得，則投小便，煮取一升，澄清，及熱頓服。或汗或利，但差則得。如未歇，依前更進一劑，頻用有效。

二十二解肌湯

明戈維城《活人精言·不眠門》云：汗出鼻乾，不得卧者，邪在表也。




石膏　麻黄　甘草　升麻

共四味，未注分兩。




二十三柴葛解肌湯

《金鑑·名醫方論三》引。


 治三陽合病，頭痛發熱，心煩不眠，嗌乾耳聾，惡寒無汗，三陽症同見者。

葛根　柴葫　石膏　羌活　白芷　黄芩　芍藥　桔梗　甘草

加薑、棗，水煎服。

藥味同陶華，而移治三陽合病。解肌之名，仍取葛根焉。




二十四潔古黄芪解肌湯

《準繩》七《婦人傷寒》引潔古。


 治婦人妊娠，傷寒自汗。

人參　黄芪　當歸　川芎　甘草

炙，各五錢。


 芍藥

六錢。




加蒼术、生地亦可。

案，此方主治自汗，其藥味本由桂枝湯變化而出，意主斂汗，則當取建中之名，不當名解肌，以至與藥味相反。此承用桂枝以解肌，解肌爲小發汗之名詞，以解肌與發汗相對成反比例，宋以後之誤説也。考以前二十三方，以解肌名者，不用麻黄，必有葛根。據《本草》經文，用藥立名皆同，無敢立異。此治有汗，無麻、葛而以解肌名，不知「解肌」二字之本義，承訛踵誤，而以桂枝湯爲解肌。近世之説皆如此，與古相校，其是非得失，不辨自明矣。






注
 　日：原作「曰」，據文意改。下「二日」、「三日」同。








翼本桂枝當爲解肌條



桂枝當作解肌者，共十五條。解肌詳《千金》九卷，乃普通法。《翼》十五條，承《千金》而言，下乃分風寒爲雜證正文。

解桂枝湯，本爲解肌，其人脈浮緊，發熱無汗，不可與之，常須識此，勿令誤也。

《脈經》無此條，必論本已誤，而後有此説，故以爲解，大約出六朝人所記。




太陽病

《千金》用解肌不分經，此《翼》本已分經，而不分風寒雜病，故仍用之。


 三日已，發汗、吐、下，温鍼而不解，

方證相對，而病不解。


 此爲壞病，

其人本有夙病痼疾。


 桂枝解肌湯不復中與也。

内因不可作外感治。


 觀其脈證，

《内經》「病表」諸説是也。


 知犯何逆，隨證而治之。

壞病即雜病别名，宿病内因屬雜證，如《金匱》是。非爲藥誤，全爲《金匱》法。




太陽病初服桂枝解肌湯，而反煩不解者，

諸解字皆由解肌取義。


 當先刺風池、風府，乃却與桂枝解肌湯則愈。

解肌方多輕重寒凉，先後不必一方，如麻黄止一湯。




太陽病外證未解，其脈浮弱，當以汗解，

發汗解肌，文異義同。


 宜桂枝解肌湯。

《脈經》宜汗下多無湯名。蓋先用發汗之膏散丸，不得，乃用湯。發汗之湯，以解肌爲首，寒風則入，《翼》本乃爲麻桂耳。




太陽病下之微喘者，表未解

解肌之解字義取于此。


 故也，

《脈經》多無下方，爲後人所補，如郭氏《補亡》原本無方者皆補方。


 宜桂枝解肌湯。

太陽病有外證

肌以外。


 未解，

下故以湯解之發汗，例凡發汗，無湯者。圓散亦可用也。


 不可下之，下之爲逆。欲解外者，宜桂枝解肌湯。

解外即解肌。




太陽病先發汗，

湯則首解肌。


 不解，

外證。


 而復下之，

兼有裏證，解肌之名與承氣對文。


 其脈浮者不愈。浮爲在外，而反下之，故令不愈。解今脈浮，故知在外，當解其外

即解皮、膚、肌。


 則愈，宜桂枝解肌湯。

傷寒舊本原有後師旁注記解，後人以其文繁冗，妄爲删節，今分解説寫之。




傷寒不大便六七日，頭痛身熱，

此裏證，表亦有之。


 小便赤者，宜承氣湯。

承氣有四，故發汗之解肌方，多以便隨證施用。


 若小便利者，

入裏，則小便先變短赤。


 此爲不在裏，

胸、腹、胃。


 故在表也，

皮、膚、肌。


 當發其汗。

膏散丸亦爲發汗。


 頭痛者必衄，宜桂枝解肌湯。

傷寒普通病，不分風寒者。




傷寒發汗

用膏散丸。


 已解解肌，半日許復心煩熱，其脈浮數者，可復發其汗，

不得已而用湯。


 宜桂枝解肌湯。

華佗、仲景云：「再三發汗不解，乃用湯。」此湯與膏散丸之次第用法。




傷寒醫下之後，身體疼痛，清便自調，急當救表，宜桂枝解肌湯。

太陽病未解，其脈陰陽俱停，必先振慄，汗出而解。但陽微者，先汗之而解，

别有陰微者，下之而解，一層一本對舉。


 宜桂枝解肌湯。

太陽病未解，熱結膀胱，其人如狂，其血必自下，下者即愈。其外未解，尚未可攻，當必解其外，宜桂枝解肌湯。

傷寒大下後，復發其汗，心下痞，惡寒者不可攻痞，當先解表，宜桂枝解肌湯。

服桂枝解肌湯，大汗出，若脈洪大者，與桂枝解肌湯，如前法。

解肌湯多隨證施用，前後不必雷同。




太陽病，桂枝解肌症，

本論凡桂枝證、桂枝法，與别經之發汗、桂枝皆當作「解肌」讀也。


 醫反下之，

汗下反比例。


 利遂不止，其脈促者，表未解也。喘而汗出，此宜葛根芩連湯。

潔古引此湯亦名解肌湯。




脈實者當下之，脈浮虚者當發其汗，下之宜承氣湯，發汗宜桂枝解肌湯。

成本《陽明病狀八》。




陽明病，其脈遲，汗出多而微惡寒，表爲未解，可發汗，宜桂枝解肌湯。

同上




下利腹滿，身體疼痛者，先温其裏，乃攻其表。温裏四逆湯，攻表桂枝解肌湯。

成本「厥陰」。




下利後身疼痛，清便自調者，急當救其表，宜桂枝解肌湯發汗。

成本「可汗」。




吐利止而身痛不休者，當消息和解其外，宜桂枝解肌湯小和之。

成本「霍亂」。




以上桂枝湯當作解肌廿條。

病如桂枝解肌證，頭不痛，項不强，寸脈微浮，胸中痞硬，氣上衝咽喉不得息者，此爲胸有寒也，當吐之，宜瓜蒂散。

成本「太陽」。




太陽病，下之，其氣上衝者，可與桂枝解肌湯，如前法。

成本「太陽」。




服桂枝解肌湯，大汗出，脈洪大者，與桂枝解肌湯，如前法。

同上。




以上桂枝證，桂枝法當作「解肌」者三條。

太陽病，脈浮者，病在表，當汗之。

太陽動脈診委中穴，浮沉遲數，以分表裏陰陽，非如俗説太陽脈必浮也。六經脈浮者，皆表證，宜汗。




少陰病，脈沉細而微者，病在裏，不可發汗。

少陰脈診太谿穴。浮沉遲數，以分表裏陰陽。本論脈浮汗，脈沉下，不可汗。六經同此治法，以少陰爲三陰病符號，非如俗説，診寸口，以脈沉微細，定爲少陰病也。




日本内藤氏《傷寒彙編》以六經爲病名，不指經絡，此類是也。病在表，不分六經，同爲宜汗。病在裏，亦不分六經，同爲宜下。此太陽字，讀作三日以前病，所謂純陽無裏證。少陰脈沉，同爲四五六日病，所謂純陰無表證。雖用太陽、少陰名目，實以病在表、病在裏爲主。此當如内藤氏讀作病名，所謂表證、裏證，三陽、三陰者也。又《翼》本太陽有六法，首桂枝、麻黄發汗二法，爲脈浮，病在表，陽證。承氣、瀉心、瓜蒂吐下，爲脈沉，在裏之三陰證。柴胡、青龍，在表裏中，所謂半表半裏，故不用汗下法而和解之。

《千金》九卷《發汗湯門》以三解肌爲主，

餘解肌附。


 所有桂枝、麻黄、大青龍，陽毒、陰毒、陽旦、陰旦各方當入《翼》本，與《金匱》同。汗、吐、下後方亦當入《翼》本，而居《翼》本汗、吐、下後方之前。

桂枝湯疑義，前曾刊《講義》一首，讀作麻黄、大青龍、陽旦、陰旦四方，以四方皆有桂枝立説，此專就《翼》本、成本言。然二本皆無解肌方名，四方皆非傷寒正對法。《千金》九有三解肌湯，故此專就《千金》九卷立説。前刊雖未確實，然足以發起學者之疑悟，故仍存之，而歸結於此篇，亦先河後海之義也。刊既成，故自識於此。

四益自識，時丁巳佛生日也。











桂枝湯講義三版






初疑桂枝不應立方名，再版據發汗當爲解肌，今因《聖濟》「傷寒門」有十九桂枝湯，繼考《翼》本「傷寒」二卷，獨無同名之方，與無名之方與本書及古書例通不相同。故定建中、陽旦、解肌爲古母方名，餘以藥味立名者，皆子方，古則同名、無名統於母方也。







聖濟總録


《可汗論》云：凡此六經受病，五邪脈證各不同。傷風必惡風，脈浮緩，傷寒者必惡寒，脈浮緊。



 


○共十九方，除緟複四方，共十六方。










一


 桂枝湯方：

二十一卷「可汗」第四，當作「可和」。


 治傷寒太陽病外證未解，脈浮弱者，

脈弱爲虚，不可汗。此方與小建中同意，止汗養中。


 當以和

「和」舊誤作「汗」。後人因「當發其汗宜桂枝湯」之文，誤以桂枝皆汗方，故改作汗。本論吐利止而身痛不休者，當消息和解其外，宜桂枝湯小和之。本論柴胡桂枝湯，當與柴胡桂枝和之，以和解外爲此方之專説，與他桂枝湯不同。


 解，桂枝湯主之。

此方當爲建中湯所統，古名建中，後人乃以藥味立此方名，爲子方也。○按：脈浮弱不可發汗。此方非發汗，調和之耳。




桂

和解，去皮爲桂心，汗方則不去皮。


 芍藥　生薑

各三兩。


 甘草

二兩。


 大棗

十枚。


 

○《聖濟》可汗，以麻黄、青龍各半列前，此方在第四。




右
 咀如麻豆大，每服五錢，水煎温服，須臾啜熱稀粥助藥力，

麻黄、葛根節度均云不須啜粥，此啜粥爲建中計，以粥調和營衛，非以粥取汗，故麻黄、葛根發汗專劑，並云不須啜粥。


 取微汗。

本論當從此止，以下詳汗，乃麻黄節度。故《聖濟》從此止，與卷二方，即《翼》本原方。○此爲和方，本論有明文，非汗方。調和營衛，下文和不和皆此義。




《千金》陰旦

讀作亡，又讀作月，則當作「陽月」。


 湯，

今本作陰，於桂枝本方加黄芩。


 治傷寒肢節疼痛，内熱外寒虚煩方：

桂心

四兩。


 芍藥　甘草

各二兩。


 乾薑　黄芩

各三兩。


 大棗

十五枚。




右六味
 咀，以水一斗，煮取五升。去滓，温服一升，日三夜再，覆取小汗。

《千金》陽旦

讀作亡，又讀作月，則當作「陰月」。


 湯，

成本一條云：「問曰：證象陽旦，按法治之而增劇。」又云：「證象桂枝，因加附子參其間，增桂令汗出。」附子温經，亡陽故也。於桂枝本方加附子，《外臺》無陰旦、陽旦湯，桂枝加附子，本論之桂枝加附子湯同意。


 治傷寒中風，脈浮，發熱往來，汗出惡風，頭項强，鼻鳴，乾嘔，桂枝湯主之：

陰月加附子一枚，故名陰月湯。○此節病狀，全與《病源》中風傷寒之狀、《外臺》卷二引桂枝湯同。




大棗　桂心　芍藥　生薑　甘草　附子

《千金》脱藥味。




以泉水一斗，煮取四升，分服一升，日三。往來自汗，去桂枝，加附子一枚。

分方一。


 渴者，去桂枝，加括蔞根三兩。

分方二。


 利者，去芍藥、桂，加乾薑三累，附子一枚，炮。

分方三。


 心下悸者，去芍藥，加茯苓四兩。

分方四。


 虚勞裏急，正陽旦主之，煎得二升，内膠飴半斤，再服。

分方五。


 脈浮緊發熱者，不可與之。

此爲忌汗例文。




按舊説，《金匱》桂枝一名陽旦，其命名之義不可解。陽旦即與桂枝同名，何以《聖濟》十六方中不及陽旦？元化、仲景分列寒月、熱月最嚴，陽月用桂枝宜加黄芩，

與解肌膏青黄同意。


 寒月用桂枝，宜加附子。

與麻附辛甘同意，冬月禁汗宜温。


 本方仍爲建中，因寒月、熱月略有加減，故不别立名。或因寒熱不同，而陽月、陰月略示區别，《千金》因别立陽旦、陰旦二方。《外臺》鈔《古今録驗》説陽旦主治及方，遂誤以陰旦爲陽旦。「旦」字不可解，讀「月」字則通矣。一説讀旦爲亡字，形相近。陽亡用附子，陰亡加芩、膏，亦通。

小建中湯：

桂枝湯原方　加膠飴一升

酒客不可服桂枝湯，得湯則嘔，以酒客不喜甘故也。

本方節度云：嘔家不可與建中湯，以甜故也。

酒客不可與桂枝湯，以建中爲桂枝。桂枝不甚甜，建中乃更甜。○以上爲和方法。







二


 五味桂枝湯方：

可汗第十七。


 治傷寒二三日，頭痛體痛發表。

以下可汗三方，當爲解肌湯所統，古方統名解肌。《本草經别録》：麻黄、葛根解肌發汗。桂不言發汗，用凉。本論太陽病有外證未解，未可下之，下之爲逆，欲解外者，宜桂枝湯。




桂

去麤皮。


 葛根

各一兩。


 麻黄

去根節，一兩半。


 山栀子仁

半兩。


 石羔

一分。


 

○本論：「下之，宜承氣湯；發汗，宜桂枝湯。」指此方與温反。《千金》陽旦湯亦爲桂枝加減法，與此同意。




右每服三錢，葱白一莖，切，豉三十粒，同煎，熱服。良久再服，以葱白稀粥投之，微汗即差。

與《千金》解肌湯同。







三


 六味桂枝湯方：

同上，第二十。


 治傷寒頭痛，發熱惡寒，解表。

有濕氣者。




桂

去麤皮。


 麻黄

去根節。


 石羔　乾薑　白朮

生用。


 蒼朮

米泔浸，麩炒，各一兩。


 

本論：「太陽下之微喘者，表未解也，宜桂枝湯。」原注：「一云麻黄湯。」




右每服三錢，生薑三片，葱白二寸，豉七粒，同煎服，不拘時候。




四


 桂心湯方：

同上，第二十九。


 治四時傷寒初覺。

即《翼》本原方加葛根。




桂

去麤皮。


 芍藥　甘草

炙。


 葛根

各等分。




右每服四錢，生薑二片，棗一枚，同煎服。

本論有桂枝加葛根湯。




以上可汗三方。

惟此三方專於發汗。本論云桂枝本爲解肌，故與《桂枝湯第二講義》專詳解肌參看。吐下二門無桂枝湯。







五


 桂心湯方：

二十一卷，可温第七。


 治傷寒陰盛身寒，衇候沉細，

「宜温例」云：凡冬月宜用温熱藥。「忌汗例」云：冬月不可發汗。故冬月與陰虚人有寒，宜温藥。


 頭痛，體痛。

此方爲麻黄加參、朮、附，爲温藥之桂枝，與麻黄附子細辛湯同意。




桂

去麤皮。


 麻黄　甘草

炙。


 人參

各半兩。


 白朮　杏仁

去皮尖、雙仁，炒黄。


 附子

各三分○桂、麻二方，有分用合用二例。若欲解外，必用麻、葛。







六


 四味桂枝湯方：

同上，第二十一。


 治傷寒陰證。

本論太陰病脈浮，可發其汗。一本作桂枝湯當用此方○《千金》陰旦湯，亦爲桂枝所統，在本論爲桂枝加附子湯。




桂

去麤皮。


 麻黄

去根節各三分。


 附子　乾薑

一分。


 

○《聖濟·可温論》云：「若乃氣弱本虚之人，初中病，腠理寒，邪氣更不經三陽，而便見純陰證。」




右
 咀，每服五錢，入生薑半分，棗三枚同煎，温服，不拘時候。

本論：「先温其裏，乃攻其表。温裏宜四逆湯，攻表宜桂枝湯。」指此方言。







七


 桂心湯方：

同上，第二十二。


 治傷寒服冷藥過多，心腹脹滿，腳膝厥冷，昏悶不知人。

初本温熱，過服寒凉，變爲此證者。




桂心

《本草》無桂枝藥名。《千金》例云：「桂心者，桂枝之肉也。」故篇多稱桂心，則指去皮者。原文作桂枝，汪刻本皆删去枝字，大誤。


 厚樸

生薑汁炙，各三分。


 芍藥

一兩。


 乾薑　檳榔

各半兩。




右每用五錢，入童子小便一合，攪匀，空心温服。

以上三方爲可温，治陰寒證。

《聖濟》獨補此門爲方二十四首，同名桂枝者三。少陰、純陰寒證法，合汗、吐、下爲四法。







八


 

重見。


 桂枝湯方：

二十二卷，中風傷寒第二方。


 治中風傷寒，

此卷出《病源》、《外臺》十八方，標目皆作中風傷寒，二者皆指大名。


 陽

表。


 浮

病脈。


 陰

裏。


 弱。

病脈。


 陽浮者熱自發，陰弱者汗自

「自」當爲「不」。


 出。

陰證無汗。


 惡寒、

原作「嗇嗇」，此爲寒正病，冬氣。


 惡風、

原作「淅淅惡風」，此爲温病春氣。○原本有「惡風」，《聖濟》删二字。


 發熱，

原作「翕翕發熱」，此爲熱病夏氣，陰證則發寒。


 鼻鳴、乾嘔，

以上三句三時表病，此句裏證。○此條出《外臺》卷二，桂枝不一方，故兼治各證。


 桂枝湯主之。

上有四證，當分四方。




惡風。

云當以和解，用《聖濟》第一方。




惡寒。

可汗有三方，云當發其汗，用之可温三方，治冬病。




發熱。

疫癘有一方。




鼻鳴、乾嘔

五味桂枝湯，有栀子、石羔解肌，多用凉藥、熱藥。




桂

去麤皮。


 芍藥

各三分。


 甘草

炙，半兩。




右每服五錢，入生薑一兩，大棗二枚，同煎，温服，以汗爲度。未汗更服，仍作生薑稀粥投之，以助藥力。

與卷二十一可汗第四方，同出傷寒。○按：此條《病源》首云中風傷寒之狀，末云「此其狀也」，並無桂枝語。《外臺》引《傷寒》條，乃有方與今本同。《病源》本論外感四種病狀，故不列方。《外臺》列方，亦以桂枝非一方，隨證擇用。今相傳祇一桂枝方，故諸家説此條皆不能通，必分四方，然後能消經文也。







九


 桂心

解肌用桂枝不去皮，建中用桂去皮稱桂心，舊説多誤。


 湯方：

同上，第九。


 治中風傷寒，

方用熱劑，亦稱中風，故知爲總名。


 頭痛發熱，胸中氣逆，惡寒，嘔噦，小便難，足冷。

純陰證，如「少陰」篇之純陰治法。




桂

去麤皮，一兩。


 芍藥　附子　麻黄

去根節，焙，各三分。


 甘草

炙。


 杏仁

去皮、尖、雙仁。


 半夏

湯浸七片，生薑等分同擣，焙。


 乾薑

各半兩。


 

○有麻黄附子，亦名桂枝湯，見後桂麻通用與桂枝包麻黄表。




右剉如麻豆大，每服三錢，用葱白三寸，生薑一塊，同煎，食前温服，日三。




十


 桂枝湯方：

同上，第十。


 治中風傷寒，

統稱大名，非桂枝證、麻黄證反對之小名詞。


 初得其外證，頭項疼，腰背强，壯熱，

以上外證。


 語澀，恍惚，唾涕稠粘，

以上裏證。


 遍身拘急。

裏證。




桂

去粗皮，三分。


 半夏

湯浸七遍，生薑等分，同搗。


 附子　菖蒲　麻黄

去根節，煎，去沫。


 羌活　細辛

各半兩。


 白芷

一分。


 芎藭

半兩。




右剉如麻豆大，每服三錢，入生薑一塊，同煎，食前温服，蓋覆取汗。

此方不似仲景方。




以上中風傷寒三方，

《聖濟》從《病源》、《外臺》例，以此爲一專門中，共二十方，有温有凉，有汗有補。後人兢兢辨中風傷寒惡寒者，可以悟矣。







十一


 桂枝湯方：

二十二卷，傷寒時氣第十七。


 治初得傷寒，時氣。

與桂麻各半湯同。




桂

去麤皮。


 甘草

炙。


 芍藥　乾薑

各半兩。


 麻黄

去根節，一兩。


 杏仁

去皮尖，雙仁，炒黄，四十七枚。


 

《聖濟·時氣論》云：「其候與傷寒同類，但可汗可下之證，比傷寒温病藥之宜輕耳，不禁汗下也。」




右每服三錢，水煎併兩服，以衣蓋取汗透。

華氏云：「熱月不須厚覆。」○元明人疑麻桂難用，又以時行疫癘，萬不可汗。蓋拘疑麻、桂二方，皆過温熱，不知《聖濟》桂枝十九，麻黄十二。温熱病則以寒凉藥發汗，如解肌湯之芩膏青黄是也。




以上傷寒時氣一方。

共十九方，《肘後》、《病源》、《千金》與《翼》、《外臺》，時行與傷寒同一治法。《聖濟》出北宋，猶存古義，不似明清温熱、瘟疫與傷寒治法迥不相同之誤説。







十二


 桂心湯方：

二十三卷，傷寒疫癘第八。


 治時行疫癘病，未經汗下，體熱煩悶。

與陽旦湯加黄芩同。《活人書》云：「春夏用桂枝，宜加黄芩即陽旦湯。」陽旦讀作陽月，熱月用凉。




桂心

三分。


 芍藥

一兩。


 麻黄

去根節。


 杏仁

炒炙。


 黄芩　甘草

炙，各半兩。




右每服三錢，生薑三片，棗二枚，同煎，去滓，温服。

《聖濟·疫癘論》云：「其時行與時氣温熱等病相類，治各隨其證，以方治之，共十六方。」




以上傷寒疫癘一方。

疫癘與傷寒同治病源之古法。







十三


 桂枝湯方：

二十四卷，傷寒頭痛第一，重見。


 治太陽病，頭痛發熱，汗出惡風。

純爲中風之温病，汗出故忌發汗。此方取和中，故加飴糖爲小建中。




桂枝

去皮。


 芍藥

三兩。


 生薑

炙，二兩。




右擣篩，入生薑三片，大棗二枚，水煎五錢。空心温服，投以熱粥助藥力。

以上一方，傷寒頭痛。

《聖濟》論云：「是以傷寒、傷風、温病、熱病、風温病皆有頭痛病者，蓋頭痛乃陽證也。」「三陰脈不至頭，惟厥陰脈挾胃屬肝絡膽，循喉嚨上頏顙，連目系上出額。故仲景止有厥陰頭痛一證，治以吴茱萸湯是也。」







十四


 桂枝湯方：

二十五卷，傷寒心悸第五。


 治傷寒，水在心下。心悸動，欲得人按。

按：本論有桂枝去桂加茯苓、白朮湯，去桂枝仍以桂枝名。此方不去桂，加苓、朮，原文當如此，治證小異而義通。




桂枝

二兩。


 赤茯苓

去黑皮，兩半。


 白朮

一兩。


 甘草

炙。


 陳皮

去白，炒五錢。




右麤擣篩，入生薑半分，水煎五錢，去滓，温服，日三，不拘時。

本論作小建中湯，一證數方者多矣。







十五


 桂心湯方：

同上，第十。


 治傷寒汗後飲水過多，心下悸動。

桂心

一兩。


 檳榔

剉。


 半夏

洗，炒五錢。




右
 咀如麻豆大，入生薑五片，水煎四錢，去滓，食前温服，片時再服。

本論作桂枝加桂湯。




以上二方，傷寒心悸。

本論云：「氣上衝者，可與桂枝湯。不上衝者，不可與。」當指此方而言。







十六


 桂枝湯方：

二十六卷，傷寒霍亂第十二重見。


 治傷寒霍亂後，體痛不休。

本論：「霍亂吐利止而身痛不休，當消息和解其外，宜桂枝湯。」




桂枝　白芍

三分。


 甘草

炙，五錢。




右麤擣篩，入薑、棗少許，水煎五錢，去滓，温服，取微汗。未汗，食熱薑稀粥以助之，得差。

以上傷寒霍亂壹方。

本論云：「須消息和以桂枝湯。」小和之與建中湯同意，不取發汗，故本論「當以汗解」爲「以和解」。







十七


 桂枝湯方：

三十一卷，傷寒後餘熱第二。


 治傷寒病熱發汗，熱已解，半日許，復發熱，心煩脈數者不可更發汗。

此出本論，不用原方。




桂枝

五錢。


 生薑

二棗大。


 大棗

二枚。




水煎一服，稍熱服，取汗爲度。

方三味無芍藥、甘草，本論有桂枝去芍藥湯。




以上傷寒後餘熱一方。

與本論有竹葉石羔湯同。







十八


 桂心湯方：

三十一卷，傷寒後虚羸第四。


 治病後虚勞，羸瘦乏力。

此亦建中湯之類補虚之劑，不發汗。




桂心　人參　黄耆　牛膝

三分。


 甘草

二分。


 白茯苓

三分。


 薑棗水煎三錢空心服，日二。

以上傷寒後虚羸一方。




十九


 桂心湯方：

三十二卷，傷寒後失音不語第九。


 治邪氣傷肺，失音不語。

桂心

二兩。


 石菖蒲

一兩。




水煎三錢，温服，取微汗，未退再服。

以上傷寒後失音不語一方。




本論桂枝湯名同方異考



第一，桂枝爲和解。

和解　其脈浮弱，

禁汗云：脈微不可發汗。


 當以和解，

「和」後人誤改作「汗」。


 宜桂枝湯。

霍亂條云：當消息和解，其外宜桂枝湯小和之。

太陽病發熱汗者，此爲榮弱

和。


 衛强，故使汗出，欲救邪風，桂枝湯主之。

第二、三、四，可汗，桂枝爲發汗。麻、葛。

發汗　當發其汗，宜桂枝湯。麻黄、葛根專主發汗解肌。

一名二用。




病常自汗出者，此爲營氣和。

汗出爲營和。


 營氣和

一時如此。


 而外不解，

寒熱往來如瘧狀。


 此爲衛氣不和故也。

此爲温瘧，先熱後寒，熱汗爲營和，寒爲衛氣不和，外不解，麻黄證不解。


 營行脈中，

晝營當行脈中，夜當行脈外，行脈中是營氣不通。


 衛行脈外，

衛順營逆，詳《運行表》。衛晝行脈外，夜當行脈中。專行脈外，是陰陽不交。


 復發其汗，

營無病，衛有病。復者，但治衛强不及營，兩用二桂枝湯，如桂麻各半法。


 則愈。

又云，若形如瘧，日再發者，汗出必解，專就發汗而言。


 桂枝湯主之。

先服第一和解，次服二、三發汗。




第十二，桂枝有黄芩。

凉表下後，急當救表，宜桂枝湯。

方下後不可用温補之桂枝湯。解肌湯有凉藥方。




第五、六、七，三桂枝湯在可温中。

温表　救裏宜四逆湯，救表宜桂枝湯。

四逆後不可用凉藥桂枝湯。解肌湯有温藥。




重服

傷寒發汗已解，半日許復心煩熱，其脈浮數者，可復發其汗，宜桂枝湯。病有變則方有加減，非服原方。服原方云病猶在未解，當後作服之病後之桂枝湯第十。乃補劑。




第十四方：治心下水氣，有檳榔、半夏，亦爲消劑也。

消表　表未解也，不可攻痞，當先解表。表解乃可攻痞，解表宜桂枝湯，熱結膀光同。

第十四方桂枝、檳榔、半夏名桂枝湯。


 攻裏宜大黄黄連瀉心湯。

第一十七：桂枝湯治傷後虚羸，有參、蓍、茯、草。

固表　病人煩熱，汗出則解，又如瘧狀，日晡所發熱者，屬陽明也。脈實者宜下之，

以上詳實證。


 脈虚浮者宜發汗。

「宜」當作「禁」，脈虚弱禁汗，有明文。


 下之，與大承氣湯；發汗，

當作「忌汗」。


 宜桂枝湯。

别條以表裏分，此以虚實分。




十六桂枝湯祇三味，去芍、草。

再服：服桂枝湯大汗出，脈實者，與桂枝湯如前法。

《聖濟》：發熱，熱已解，半日許復發汗，心煩脈數者，不可更發汗，宜桂枝湯。




太陽病發熱惡寒，熱多寒少，脈微弱，此無陽也，不可發汗。

經文止。此方後人所加，既云不可發汗，何能再用麻黄、桂枝？不言方當别屬，柯氏已删。柯氏論此方云：「古方多有名同而藥不同者，安可循名而不審其實也。」移以説《聖濟》十五方，巧合。○


 發汗桂枝湯，包麻黄而言。

凡言發汗，皆曰桂枝，無有稱麻黄者，則以桂枝包麻黄也。發汗以後，不可更用桂枝湯。




病如桂枝證

服桂枝湯，汗出，大煩，渴不解，若脈洪大，與白虎湯。

反與桂枝湯，欲攻其表，此誤也。

此爲壞病，桂枝湯不中與也。

太陽病，初服桂枝湯不解。

乃卻與桂枝湯則愈。

服桂枝湯，大汗出，若脈洪大者，與桂枝湯如前法。

桂枝反對

桂枝本

當作「不」。


 爲解肌，

解肌發汗，屬麻葛桂枝湯。《講義》二版專詳解肌湯。今案：桂枝各方，不專解肌，故再爲此變。


 其人脈浮緊，

冬寒皮緊。


 發熱

當作「無熱惡寒」。


 無汗，

傷寒麻黄證。


 不可與之。

須識此，勿令誤也。

第一方爲和解法，斂汗補中，與麻葛反。




太陽中風，脈浮緊，發熱

當作「不發熱」。


 惡寒，

陽惡温熱，陰惡寒凉。


 身體疼痛，

中風無此證。


 不汗出，

中風有汗。以上表證具。


 而煩燥者，

裏陰證一見爲少。


 大青龍湯主之。

○


 若脈微弱，

下作浮緩，互文。


 汗出惡風者，

中風桂枝證。


 不可服也。

當用第一桂枝和解之。


 服之則厥逆，筋惕肉瞤，此爲逆也。

脈微弱，不可發汗。




傳傷寒脈浮緩，

上作「微弱」。


 其身不疼，

傷寒乃身體疼痛。


 但重，乍有輕時，無少陰證，

指上煩燥言。


 不可與大青龍湯發之。

太陽病發熱，

陽發熱，陰發寒。


 汗出

風有汗，寒無汗。


 而惡風。

風爲陽邪，惡温熱，寒爲陰邪，惡寒。




其脈緩，

熱月皮緩，寒月皮緊。


 爲中風。

春傷於風爲温病。




傳太陽病不惡寒，

專惡風。


 發熱而渴，

「渴」當作「汗」。


 爲温病。

成本有此條，以解上文。




太陽病頭痛發熱，

據《病源》作「發寒」。


 身體疼，

中風身不疼。


 腰痛、骨節疼，

陰寒病。


 惡風，

當作「寒風」字，乃温熱，非實風。


 無汗而喘，

陽爲手太陰肺病，邪在皮毛。


 麻黄湯主之。




太陽用桂枝湯法 


《翼》本九卷。共三十七首，今分爲四門。










太陽總綱


九首







太陽之爲病，頭項强痛。

太陽病，其脈浮而惡寒。

「太陽」當讀作「太陰」，病在皮毛，屬於太陰肺，與温家説同。




太陽病，三四日不吐下，見脈浮，乃汗之。

夫病，有發熱而惡寒者，發於陽也；不熱而惡寒者，發於陰也。發於陽者七日愈，發於陰者六日愈。

死。


 以陽數七，陰數六故也。

太陽病頭，痛至七日以上自愈者，其經竟故也。若欲作再經者，鍼足陽明，使經不傳則愈。

太陽病欲解時，從巳盡未。

風家表解不了了者，十二日愈。

太陽中風，陽浮而陰濡。

表裏病脈。


 陽浮者熱自發，

表病脈浮，愈脈微。


 陰弱者

陰病脈沉，愈脈浮。


 汗自出。

自當作不，裏證，無汗。




嗇嗇惡寒，淅淅
 

注



 惡風，翕翕發熱，鼻鳴乾嘔者，桂枝湯主之。

風、寒、熱三種病，同一桂枝，以桂枝有十六方。




太陽病三日，已發汗、吐、下、温、鍼而不解，此爲壞病，桂枝湯復不中與也。觀其脈證，知犯何逆，隨證而治之。




桂枝當爲建中湯


十一首







太陽病，發熱，汗出而惡風，其脈緩爲中風。

《内經》：「春傷於風。」又云：「風爲陽邪。」統温、熱二病言。




太陽中風，發熱而惡寒。

「而」當作「不」，義與成本傳同。




太陽病，發熱汗出者，此爲營弱衛强，故使汗出，欲救邪風，桂枝湯主之。

當作「營强衛弱」，互倒。




太陽病，頭痛發熱，汗出，惡寒，

一作「風」。


 桂枝湯主之。

太陽病，下之，其氣上衝者，可與桂枝湯。不上衝，不可與之。

桂枝湯本爲解肌，其人脈浮緊，發熱無汗，不可與之。常須識此，勿令誤也。

太陽病，發其汗，遂漏而不止，其人惡風，小便難，四肢微急，難以屈伸，桂枝加附子湯主之，桂枝中加附子一枚，炮即是。

太陽病，下之，其脈促胸滿者，桂枝去芍藥湯主之；若微惡寒者，桂枝去芍藥加附子湯主之，桂枝去芍藥中加附子一枚即是。

一作「半枚」，去皮，炮。




酒客不可與桂枝湯，得之則嘔，酒客不喜甘故也。

服桂枝湯，或下之，頸項强痛，翕翕發熱，無汗，心下滿，微痛，小便不利者，桂枝去桂加茯苓白朮湯主之方。

傳太陽病，發熱而渴，

當作「汗」解，發熱汗出句作渴。


 不惡寒，

專惡風，解「惡風」句。


 名曰温病。

經言春氣温和。解「名曰中風」句。從成本補。







桂枝當爲解肌湯


十一條







太陽病，項背强几几，而反汗出，惡風，桂枝湯主之。

本論云：「桂枝加葛根湯。」




喘家有汗作，桂枝湯加厚朴、杏仁佳。

太陽病，初服桂枝湯，而反煩不解者，當先刺風池、風府，乃卻與桂枝湯則愈。

太陽病外證未解，其脈浮弱，當以汗解，宜桂枝湯。

浮宜發汗，弱則宜和。




太陽病下之微喘者，表未解故也，宜桂枝湯。

一云麻黄湯。




太陽病有外證未解，不可下之。下之爲逆，欲解外者，宜桂枝湯。

太陽病，先發汗不解，而復下之，其脈浮者不愈。浮爲在外，而反下之，故令不愈。今脈浮，故知在外，當解其外則愈，宜桂枝湯。

傷寒不大便六七日，頭痛身熱，小便赤者，宜與承氣湯。若小便利者，此爲不在裏，故在表也，當發其汗。頭痛者必衄，宜桂枝湯。

傷寒發汗已解，半日許復心煩熱，其脈浮數者，可復發其汗，宜桂枝湯。

傷寒醫下之後，身體疼痛，清便自調，急當救表，宜桂枝湯。

太陽病未解，其脈陰陽俱停，必先振慄汗出而解。但陽微者，先汗之而解，宜桂枝湯。

太陽病未解，熱結膀胱，其人如狂，其血必自下，下者即愈。其外未解，尚未可攻，當先解其外，宜桂枝湯。

傷寒大下後，復發其汗，心下痞，惡寒者不可攻痞，當先解表，宜桂枝湯。




時行温寒如瘧 


表裏合法六首







太陽病，得之八九日如瘧狀，

《内經》「瘧論」詳矣。


 發熱惡寒，

發熱者惡風熱，發寒者惡寒，二狀不同時。


 熱多而寒少，

此欲愈之漸。


 其人不嘔，

胸不病。


 清便欲自可，

胃腸無病。


 一日再三發，

發作有時，瘧日一發。


 其脈微緩者，

陽微陰浮爲愈脈。


 爲欲愈。脈微

已汗之後，表病以微，裏虚爲欲解。


 而惡寒者，

表證不解，惡寒陽虚。


 此爲陰陽俱虚，不可復吐下發汗也。面色反有熱色者，爲未欲解。以其不能得汗出，身必當癢，桂枝麻黄各半湯主之方。

風寒非一時之病，夏寒則秋風，冬温則春寒，一時不兩病。




病

夏傷於小寒，秋復傷於風，爲寒瘧。


 常自汗出者，

此據風病發熱言。


 此爲榮氣和。

作强。


 榮氣和

服建中湯後。


 而外不解，

寒證不解，寒瘧，寒戰振慄。


 此爲衛氣不和故也。

邪與衛氣相遇，則病作。


 榮行脈中，衛行脈外，復發其汗，衛和則愈，宜桂枝湯。

榮衛單行，不交會。


 病人藏

讀作「外」，即上條「外不解」之「外」。


 無他病，時時發熱，自汗

表。


 出而不愈者，此衛氣不和也。先其時發汗則愈，宜桂枝湯。

以解肌湯分先後服之。




服桂枝湯大汗出，若脈洪大者，與桂枝湯如前法。若形如瘧，一日再發，汗出便解，宜桂枝二麻黄一湯方。

太陽病發熱惡寒，熱多寒少，脈微弱，此無陽也。不可發汗，桂枝二越婢一湯主之方。

脈浮而緊，浮則爲風，緊則爲寒。風則傷衛，寒則傷營，營衛俱病，骨節煩疼，可發其汗，宜麻黄湯。




傷寒類方桂枝湯類






此書分一二門，除雜法方外，前十一方皆以一方統各方。凡加減單方藥味，皆各立方名，故有百十三之多。考其原始，皆用大名，故一名統多方。《翼》本分析立名，故傷寒一類，獨無同名、無名之方。




桂枝湯

《翼》本雖分爲百十三方，而經文原文則多大名，故證各别不同，而方則止一桂枝，非如《聖濟》之有十五方，不足用也。




桂枝加附子湯

以下十二方皆爲加減法，本無方名，如青龍、柴胡、四逆湯、真武湯加減至二三十方，不别立名是也。○《聖濟》可温三方義同。




桂枝加桂湯

桂枝去芍藥湯

桂枝去芍藥加附子湯

桂枝加厚樸杏仁湯

小建中湯

當以建中爲桂枝總名。




桂枝加芍藥生薑人參新加湯

桂枝去桂加茯苓白朮湯

徐氏云：凡中有加減法，皆使之藥，若去其君藥，則别立方名。今去桂枝而仍以桂枝爲名，所不可解。《聖濟》十四方有桂枝，恐「去桂」二字衍文。




桂枝去芍藥加蜀漆龍骨牡蠣救逆湯

桂枝加葛根湯

《聖濟》第四桂枝湯有葛根，同之。




桂枝加芍藥湯

桂枝加大黄湯

桂枝甘草湯

凡以藥名積數成方者，皆非方名，共三方。




茯苓桂枝甘草大棗湯

桂枝甘草龍骨牡蠣湯

桂枝麻黄各半湯

兩方合併立名者，皆非方名者三。




桂枝二麻黄一湯

桂枝二越婢一湯

徐氏《類方》分十二門，前十一門皆以總方統别本，共九十一方。

桂枝多至十九方，以下如柴胡六方，栀子七方，承氣十二方，得心十一方，四逆十一方，理中有九方。桂枝爲治傷寒首方，不能祇一五味之和劑，故可知徐氏十九方爲其子目，而《聖濟》之十五方同名桂枝，則其大名。故桂枝一名之方，有補、有泄、有和、有發、有温、有凉，因證用藥，方異名同。後人不知此義，以一方説十五之經文，左支右絀，齟齬矛盾。自唐以後，千餘年無一説能通此義，今幸《聖濟》中全列十五方，乃得將經各條分别立方以解，千古沉晦一旦昭明，真幸事也！



注
 　淅淅：原作「浙浙」，據《傷寒源候總論》卷七改。
















仲景三部九候診法



〔附〕傷寒淺注讀法

廖　平　撰

邱進之　校點








校點説明



《仲景三部九候診法》分《仲景三部診法》、《仲景九候診法》兩部份。《續修四庫全書總目提要·子部·醫家類》（稿本）本書提要引三臺蕭龍友丈云：「與廖氏旅齊、魯時，互究醫術，冥思獨造，識解精闢。惟著述雖富，終始未以醫術問世，蓋以整理醫書、考證醫學爲歸趨者也。」此書二卷，首三部，次九候，於醫家獨推張仲景，而黜陳修園。其體例多引舊説，以醫證醫。所謂「三部」，指趺陽、寸口、少陰，廖平於此次第辨正，於古今診法之部位與脈證之異同，闡發尤詳。至於「九候」診法，首《太陽病脈證一》，次《辨厥陰病脈證篇》，末《傷寒淺注讀法》，皆論傷寒下利之病。本書不僅於診法力闢誤説，於古本醫籍也有校勘考訂之功。《仲景三部診法》曾載於民國五年《國學薈編》第三、四期。《仲景九候診法》載於《國學薈編》民國五年第二、三期，民國六年第五期。成都存古書局刊行，收入《六譯館叢書》。今即以該本爲底本進行點校。







仲景三部診法






陰陽總類


《靈·禁服篇》：「寸口主中，人迎主外。」楊注：「寸口居下，在於兩手，以爲陰也。人迎居上，在喉兩旁，以爲陽也。」《靈·動輸篇》：「陰陽上下，其動也
 


注




 若一。楊注：陰謂寸口，手太陰也。陽謂人迎，足陽明也。上謂人迎，下謂寸口。人迎是陽，所以居上也。寸口是陰，所以居下也。」「陰陽俱静俱動，若引繩相頓
 


注




 者病。」「謂人迎寸口之脈乍静乍躁，若引繩相頓乍動乍静者，病也。」《素·陰陽别論》：「知陽者知陰，知陰者知陽。」楊注：「妙知人迎之變，即懸識氣口；於氣口之動，亦達人迎。」《靈·四時氣篇》：「氣口候陰，人迎候陽也。」楊注：「氣口藏脈，故候陰也；人迎府脈，故候陽也。」○按：陰陽診法，詳《人寸篇》。仲景於公式稱陰陽，至於三部，本經私病，非公式者，乃曰趺陽、寸口、少陰，故先以陰陽立部也。







三陽。

陽明、趺陽，《内經》「三陽爲父」，又「三陽爲經」，又「三陽爲表」。又，「帝曰：願聞陰陽之三也何謂
 

注



 ？岐伯曰：氣血有多少，異用
 

注



 也。」「陽明何謂也？兩陽合明也。厥陰何
 

注



 也？兩陰交盡也。」○按：人兩手兩足合比，拇指在前相合，爲兩陽，合並之陽明穴，氣之始也。兩小指在邊，爲厥陰，氣之終，故曰兩陰交盡。又「兩陰交盡故曰幽，兩陽合明故曰明」。




二陽。

太陽。《内經》「二陽爲衛」，又「二陽爲維」，又「二陽者，太陽也」。「太陽」舊誤作「陽明」。太陽與少陰營衛運行在中，故曰二陽。




一陽。

但云陽病者爲一陽。《内經》：「太陽爲開，陽明爲闔，少陽爲樞。」當作「陽明開，少陽闔，太陽在中爲之樞」。又，「三陽爲經，二陽爲維，一陽爲之游部」。當作「一陽爲維，二陽爲之游部」。一陽少陽，《内經》：「一陽者少陽。」




三陰。

太陰，寸口。《内經》：「太陰藏搏者，三陰也。」一陰至
 

注



 ，厥陰
 

注



 之治也。太陽藏何象？象二陽而浮也。少陽藏何象？象一陽也。陽明藏何象？象大浮。案，大浮爲三陽病，舊本「二」字誤作「三」。




少陰。

二陰搏至，腎沉不浮也。




三陽

《内經》舉熱病以示例，仲景詳寒，春秋二時可以例推。


 合病，

即俗所云傳經。本經云：太陽與陽明合病者三條，太陽少陽合病者一條，陽明與少陽合病者一條。○人迎診法，陽盛人迎大於寸口三倍，病在陽明爲三陽，二倍爲二陽，一倍爲一陽。陽病而兼陰病爲合病。詳《人寸診》，陰陽病與此義别。


 腹滿，

華佗云：五日在腹。


 身重難以轉側，

背、腹、脇同爲邪所客。


 口不仁而面垢，

以上外證。


 譫語，遺尿。

以上皆陽明證。


 發汗則譫語，

不可汗。


 下之則額上生汗，手足厥逆
 

注



 。

不可下。


 若自汗者，白虎湯主之。

專爲胃方，是三陽陽明所主。○《陽明篇》第四十一節。




三陽

中病之初，以面、項、頰分頭之三陽，膺、背、兩脇分身之三陽。邪同在皮部，因前後側三經所在名之，非經絡有淺深。病由傳變，此大例也。


 合病，

三陽有二義，有以陽明爲三陽，太陽爲二陽，少陽爲一陽者，《陰陽别論》是也。此篇三陽乃合數三經，不專屬陽明。


 脈浮大，上關上

三字誤文，後人所補。


 但欲眠睡，目合

陰蹻主寐。


 則汗。

陰虚。○《少陽篇》第六節。




二陽

《陰陽别論》以太陽爲二陽，詳《人寸診表》。


 併病，

即世傳經之説，六經不相傳也。○太陽與少陰合病，《陰陽别論》爲二陽二陰病。


 太陽

爲二陽，因邪直中項與背，從後而來，故爲太陽。


 初得病時，

四時病皆同，不獨傷寒爲然。


 發其汗，

六經得病之初，邪皆在皮部。


 汗先出不徹，

表未解。


 因轉屬

即俗傳經之説。


 陽明，

項背受邪，下太陽，面、膺受邪，下陽明。背既受邪，難保不及面、膺。因有淺深，太陽先發。若太陽解於汗，則陽明亦同汗解，病不作矣。此因太陽未解，陽明續病，乃爲併病，非傳也。


 續自微汗出，

與太陽同。


 不惡寒。

此屬陽明。○此爲傳變，經所謂淫泆不可勝數。○《太陽中篇》第七節。




二陽

此又以經絡言。凡四時之病，其深淺皆如寒熱，以六經分之。


 併病，

本經太陽與少陽併病者三條。○《陰陽别論》有三陰三陽之病，有陰陽之合病。經云：併、合一也，或分爲二。


 太陽證罷，

外邪已解。


 但發潮熱，手足漐漐
 

注



 汗出，

此似表證，寔爲内熱。


 大便難而譫語。

此爲裏證，在胸腹。


 下之則愈，宜大承氣湯。

《刺熱》之五藏與府同病爲合病，即《熱論》之兩感。表裏乃言合，非陽自爲合。○《陽明篇》第四十二節。




傷寒

四時六氣。《内經》詳熱病以示例，寒與熱反，故仲景以寒名書，明補經之所不足；其外風温燥火，皆見於書。熱病與寒不同，亦非專言寒一門。


 三日，

以六經配六日，皆誤讀《内經》。當用華佗之説，皮、膚、肌爲始三日，胸、腹、胃爲後三日。


 三陽

經絡則爲陽，時季則春夏屬陽。○《内經》：「病熱者陽脈也，以三陽之動也。人迎一盛少陽，二盛太陽，三盛陽明，入陰也。夫陽入於陰，故病在頭與腹，乃
 

 脹而頭痛也。」

 爲盡，

皮、膚、肌爲三陽。


 三陰

據華佗説，胸、腹、胃爲三陰。


 當受邪。

本經由皮至胃分六層，自相傳，不傳别經。○經絡由外至内如此，四時之病亦由外至内。


 其人反能食

胃不病。


 而不嘔，

胸不嘔。


 此爲三陰

以胸、腹、胃爲三陰，非太、少、厥，舊説皆誤。讀《熱病論》「曰」字爲「日」，故以六經分淺深。三陰病皆由陽來，不自受病。種種誤説，使人迷罔。


 不受邪也。

傳經之三陽三陰，不指經絡層次。○《少陽篇》第八節。




問曰：病有太陽

邪中於背，百病皆同。邪在皮、膚，詳《五診法》。○《内經》屢言春傷於風，風爲春病六淫之一，與寒熱並
 

 ，非傷寒中之附庸。

 陽明，

面、項、膺、背同受病。


 有正陽陽明，

病由面、膺專受邪。本經專邪，本經專病。


 有少陽陽明者，

頰及兩脇與面、膺同受邪。


 何謂也？答曰：太陽陽明者，

兩經同受邪，則同時並病。


 脾約是也。

此指至裏胃病言之。


 正陽陽明者，胃家實是也。

本經專病，不與他經連屬併病。


 少陽陽明者，

同受邪爲併病，非彼此相傳。


 發

其。


 汗

誤。


 利

其。


 小便，

則水穀之津液耗竭，而少陽之相火熾甚，津竭則。


 胃中燥

火熾則。


 煩實，

實則。


 大便難是也。

舊主傳經，皆爲誤説。不受邪之經，無病傳之理。舊説二陽三陰不詳受病之由，所以誤衍病傳諸説。




太陽病，

内外兼包。


 醫發汗，

皮部爲表。


 遂發熱惡寒。

此倒裝句，因此證乃汗之。


 因復下之，心下痞，

心下痞乃下之。


 表

汗。


 裏

下。


 俱虚，

醫本不誤，過汗過下則有傷，亦因其人本虚故。


 陰

藏氣。


 陽

府氣。


 氣並竭，

設爲此證。


 無陽則陰獨，

孤陰孤陽，無陽與獨陰同。


 復加燒鍼，

醫誤。


 因胸煩、面色青

王啟玄以此爲無胃氣之真藏。


 黄、

青黄二色見。爲真藏先黄後青見所不勝之色，爲無胃氣。


 膚瞤者

診皮。


 難治；

即謂真藏見。真藏專指色言。


 今色微黄，

所謂有胃氣。


 手足温者

診。


 易愈。

《太陽下篇》第三十二節。




若太陽

二陽。


 病證

 ，

《刺熱篇》言：「肺熱病，先淅然厥起毫毛，惡風寒，舌上黄，身熱。」又，「頭痛不堪，汗出而寒

 」。案：肺主皮、毛，肺熱頗與太陽相似。又有心熱病。或云傳足不傳手者誤。


 發汗，

以下外表。


 設面色緣緣正赤者，

視色法。


 陽氣怫鬱

以上内裏。


 在表，當解之熏之；若發汗不徹，不足言陽氣怫鬱，不得越。當汗不汗，其人煩燥

 ，不知痛楚，乍在腹中，

裏證。


 乍在四肢，按之不可得。其人短氣，但坐以汗出不徹故也。更發汗可愈。

解何以知汗出不徹？以脈澀故知也。

《百病始生篇》：「清邪襲虚，則病起於下；風雨襲虚

 ，則病起於上。是謂三部。至於淫泆，不可勝數。按：淫泆，謂變壞。○《太陽中篇》第七節。




太陽

《邪客篇》：「中於面則下陽明，中於項則下太陽，中於頰則下少陽。其中於膺背兩脇，亦下其經。」按：此以三陽頭身受邪，以部位分經爲病，其始皆在皮部。三經非有淺深，亦不出於傳變。此爲正義，急當發明者。


 病

四時之病，皆分六經。熱病其大例也。


 中風，

《内經》屢言春傷於風，則風爲春病，寒爲冬病，夏爲暑熱病，秋爲燥濕病。大致以四時分四病，特以傷寒名書，所謂以寒爲纛也。


 以火劫發汗，邪風被火熱，血氣流溢，失其常度。兩陽相熏灼，

風熱與火爲兩陽。


 其身發黄。陽盛

上行。


 則欲衄，

《周禮》春病，《内經》屢言春病衄。○春日爲少陽。


 陰虚

下行。


 則小便難。陰陽俱虚竭，

二脈屬營衛。


 身體則枯燥。

診皮。


 但頭汗出，劑頸而還，腹滿，

陽虚。


 微喘，口乾咽爛，或不大便，久則譫語，甚者至噦，手足燥擾，捻衣摸牀。小便利者，其人可治。

《太陽中篇》七十二節。




太陽

楊氏《太素》以寸口爲陰，人迎爲陽，詳《人寸診篇》。


 病，

指太陽經脈所生之病，不分内傷外感。考《内經》，諸病不分内外，皆以經先立經病，再以證分之。


 或已發熱，或未發熱，

指皮部言。


 必惡寒，體痛嘔逆，

以上言證。


 脈

五診，亦曰五脈。


 陰陽

案：太陽行身之背爲陽，陽明行身之腹爲陰，少陽行身之側半陰半陽。三陽統一身皮部而言。


 俱緊者，

言背腹，包少陽。


 名曰傷寒。

此爲冬日之寒病，與熱病對文。《内經》以熱病立法，《傷寒》兼有四時病，而以傷寒標目。《熱病論》：熱病亦傷寒

 之類。指四時而言，寒熱相同。○《傷寒·太陽上篇》第三節。




太陽病，

太陽諸病，詳《内經》病表，不專指傷寒。


 發熱而渴，不惡寒者，

傷寒不渴而惡寒，此與風寒異。


 爲温

《内經》兩見「春傷於風」，「春必病温」。又一見「冬不藏精，春必病温」。下文全言四時之病，則温爲春日之正病，非熱瘟。○經曰：「陽之動，始於温，盛於暑。陰之動，始於清，盛於寒。」又以春主温和。今人讀温爲瘟，或以爲熱病，宜詳考。


 病。

《序例》引《陰陽大論》云：「春氣温和，秋氣清凉，爲四時正氣。」則温與清對文，非熱之夏病與時行之瘟可知。


 若發汗已，身灼熱者，名曰風

《内經》凡由春傷於風之病，皆冠以「風」字，如四時病之風瘧是也。詳《四時風》門。


 温。

書名爲冬寒，此條爲春風温。


 風

《内經》三言「春傷於風」，則風爲春日所傷之邪。


 温

春日得風之正病。○觀下證，與瘟疫及熱證通不同。或讀此爲瘟熱者非，春日温和。《周禮》「春多風」，不過與冬寒小異。


 爲病，

春日正病，即經中風。


 脈陰陽

人寸。


 俱浮，

風温則人寸俱浮，若本風寒，則陽經脈獨異。


 自汗出，

與中風同。


 身重，多眠睡，鼻息必鼾，語言難出。若被下者，小便不利，直視，失溲。若被火者，微發黄色，劇則如驚癇，時瘈瘲。若火熏之，一逆尚引日，再逆促命期。

《太陽上篇》第五節。




病

四時正氣，風熱濕寒，觸之有即病、留病之别。○此條諸家以爲總論，包諸病而言，不單爲傷寒也。


 有發熱

診皮，夏暑爲熱證。《内經》以熱證立法，以推三時。熱即《内經》熱内，夏病之正名。此指在皮、膚之熱，發熱病在表。


 惡

惡上當有「不」字。


 寒

本經所以得名。


 者，

此分陰病陽病，有熱無熱分之，惡寒與不惡寒亦當分。如原文是同以惡寒之證，别分陰陽。


 發於陽也；

指春夏病，春夏爲陽病。《内經》春夏人迎微大，夏爲太陽風熱所發。上云發熱而渴，不惡寒者爲温病。文義相通。


 無熱

如手足厥逆。風瘧痺厥，秋冬之病。


 惡寒者，

陽病不惡寒，如夏日暑熱，但苦熱。陰病乃惡寒，以惡寒不惡寒分陰陽。


 發於陰也。

指秋冬三陰，秋冬爲陰，《内經》秋冬寸口微大，秋爲少陰，冬爲太陰，寸口三陰主内。此爲統綱。○


 發於陽者，

陽如傷寒六經，華佗六日。○此條以府病兩感定生死期日。


 七日愈。

《熱病論》：「其愈皆以十日以上。」十當爲七，與仲景同。下云：「七日巨陽病衰，頭痛少愈；八日陽明病衰，身熱少愈；九日少陰病衰，耳聾微聞；十日太陰病衰，腹減如故，則思飲食；十一日少陰病衰，渴止不滿，舌乾，已而嚏

 ；十二日厥陰病衰，囊縱，少腹微下。」按，六經迭數各有六日，其愈同以七日。○按，華佗法，各經皆有六日。考《熱病論》，六經愈雖一至七，二至八，三至九，四至十，五至十一，六至十二，共爲三十六日，與《熱病論》適如合符節，可見華佗、仲景同祖《内經》，乖華氏之法，即違仲景之旨也。


 發於陰者，

藏爲陰，本經之兩感，藏府俱病，爲陰。《熱病論》：「兩感

 於寒者，病一日則巨陽與少陽俱病，則頭痛、口乾、煩滿；二日則陽明與太陽俱病，則腹滿、身不食、譫語；病三日則少陽與厥陰俱病，則聾、囊縮、厥、水漿不入，則不知人。」


 六日愈。

「愈」當作「死」，因上文而誤。《熱病論》：兩感六日而死。「黄帝曰：五藏已傷，六府不通，營衛不行，如是之後，三日乃死。何也？岐伯曰：陽明者，十二經之長也。其血氣

 盛，故不知人。三日其氣乃盡，故死」。又經上云「或愈或死，皆以六七日同死」，當重一「死」字，謂或愈或死，死皆以六日，其愈皆以七日也。以上愈死之日數，詳見《内經》。以下「解」二句，不見經文，爲後師補入也。




解以陽數七，陰數六故也。

此爲以陰陽數目解之，與醫不合。且陰陽書，六、七亦不能代陰陽。讀此陽字解爲生，陰字解爲死，謂愈期六經同爲七，死期五藏皆在六可也。




太陽

六經爲全身部位，與五診又相通。凡病皆分六經五藏，不獨傷寒爲然。


 中風，

春傷於風，即爲中風。春氣發散，風爲主病，中風與傷風，二時不同。○中風，風温從之。中濕、中暍、洞洩、風瘧，皆當别爲一卷。以四時爲目。


 陽

人脈。


 浮

春日少陽主皮，如游魚之在波。○背太陽。


 而陰

寸脈。


 弱。

陽氣已動，陰則弱。○腹陽明。○病在陽，陽盛，則人迎大於寸口。


 陽浮者

病在陽邪。


 熱自發，

春氣所動，皮主之。


 陰弱者

《傷寒·叙例》中共六尺寸，尺當爲人與？《叙》云「握寸不及尺」，「尺」當爲「人」字。尺、寸即此陰、陽之别名。


 汗自出。

血主之。○此爲中風，病則傷衛。陽浮陰弱，陽不浮陰。自平然比校，陰爲弱。


 嗇嗇惡寒，

此句屬傷寒。○三句狀春病與冬寒之不同。


 淅淅惡風，

此二句屬風。


 翕翕發熱，

即《内經》夏傷於熱之病。


 鼻鳴、乾嘔者，

其病皆在皮部。○經云三日可汗可已。《中藏法》一日皮，二日膚，三日肌，六經得病俱同。故無論陽經、陰經，凡未入裏，皆可汗。


 桂枝湯主之。

《太陽上篇》第十一節。




太陽病，

不言傷寒、中風，專爲外感，但言病則傷暑，温燥亦同。以《内經》諸病表皆以經分，首太陽病。


 得之八九日，

此項背所受邪，他經不受病，故久猶在太陽。病傳、傳經之説，皆非正例。


 如瘧狀，

《内經》「夏傷於暑，秋生痃瘧」，瘧爲秋病。


 發熱

熱病。


 惡寒，

寒病。


 熱多寒少。

瘧，寒熱往來。


 其人不嘔，圊便欲自可，

一本作「訓」。


 一日二三度發，

内不病。


 脈微緩者，

此平脈也，緩無病脈。


 爲欲愈也；脈微

陽脈虚。


 而惡寒者，

專惡寒，陰病。


 此陰陽

《内經》「陰脈營其藏，陽脈營其府」。○此併舉陰陽，爲全文；其餘或陰或陽，爲單舉。


 俱虚，

指二脈，即藏府之别名。


 不可更發汗、更下、更吐也。

當聽其自愈。


 面色反有熱色

熱病之色。


 者，

赤色爲熱。


 未欲解也。

以視色定之。


 以其不能得小汗出，

得汗解，邪在肌膚，當以汗解，不拘日數。


 身必癢，

皮鬱。


 宜桂枝麻黄各半湯。

《太陽上篇》第廿二節。




凡病

不分内外，不分六經。


 若發汗，

中焦主汗。經云：三焦主精液，氣化則能出。


 若吐，

上病。華法云：四日在胸，宜吐。


 若下，

裏病。華法云：六日入胃，則可下也。


 若亡津液，

表證外證，醫已畢治。


 陰陽

此專詳脈。


 自和者，

人寸如一，詳《比校表》。


 必自愈。

《太陽中篇》第十六節。




太陽病

以經言之。凡病同此例，不獨言傷寒也。


 未解，

表證猶在。太陽爲部位，四時邪氣干之，其病狀不大異，或以爲寒水司令，專屬傷寒者，大誤。


 脈

三部比校。


 陰陽

《内經》：「陽病而陽脈小者爲逆，陰病而陰脈大者爲逆，故陰陽俱静俱動，若引繩相傾者病。」


 俱停

微。


 者，

「停」乃「微」之字誤。下兩見「微」字，是也。


 必先振慄，

内戰。


 汗出而解。

以五診求之在表，以汗解。


 但陽脈

人迎。


 微者，

人迎主表，皮、膚、肌肉屬之，不拘三陽經。


 先汗出而解；

《傷寒》云未三日可汗而解。


 但陰脈

胸、腹、胃爲三陰，不指經絡。


 微者，

陰脈微則陽脈盛。《内經》：藏脈衰，則人迎大於寸口也。


 下之

主陽明病言。


 而解。

《内經》三日以外，下之而解。○上言俱微者，分别言之。


 若欲下之，宜調胃承氣湯主之。

《太陽中篇》第五十四節。




太陽

以部位言。


 傷寒，

此乃專爲傷寒言。


 陽脈澀，

澀爲診皮，陽脈指陽經，行身之背，兼手足外側而言。


 陰脈

《内經》腹爲陰，陽亦兼。


 弦，

强。腹中皮部强急。


 法當腹中

以背腹分陰陽。


 急痛者，

以腹强故。○手足内側陰脈。


 先與小建中湯，不差者，以小柴胡湯主之。

《太陽中篇》第六十節。




病

以上凡病同，不專説傷寒。


 發於陽，

三陽在皮部，《序例》：「陽盛陰虚，承氣則亡。」《外臺》引作「表病裏和」。


 而醫反下之，

治内。


 熱入，因作結胸，

下引邪入内。


 病

統諸四時言。○《外臺》引華氏云：六日入胃，則下可也。若熱在胃外，未入於胃，而先下之者，其熱乘虚便入胃，則爛胃

 也。」


 發於陰，

病在内，《内經》寸口主中。


 而反下之，

疑當作「汗」。


 因作痞。

解所以成結胸者，以下之太早故也。結胸者，項亦强，

太陽部位。


 如柔痙狀，下之則和。

此别一下法，與承氣不同。


 宜大陷胸丸方。

《太陽下篇》第十一節。




傷寒

冬日正病，又或爲秋病所遺。


 五六日，

約略之詞，此爲近病言。


 頭汗出，微惡寒，

淺。


 足手冷，

皮。


 心下滿，

華氏四日在胸。


 口不欲食，

華氏「五日在腹」。


 大便硬，

華氏「六日在胃」。


 脈

人迎。


 細者，此爲陽微也。

陽經衰，則寸口大於人迎。


 結

結胸，後人誤創結脈。


 必有表，

陽。


 復有裏也，

陰。


 脈

寸口。


 沉亦在裏也。

解汗出爲陽微。

解陽微句。


 假令純陰結，

「純」下誤「少」。


 不得復有外證，

指頭汗。


 悉入在裏，

純陰證。


 此爲半在裏

脈沉。


 半在外也。

頭有汗。


 脈雖沉緊，

「緊」字爲衍，「緊」爲無汗，有汗則非緊。上文言沉，一在裏，緊非純陰脈名詞。


 不得爲少陰證。

少當爲純之剥文。仲景三部診法，以少陰當衝、任，統陰陽藏府而言。少陰不如俗説之腎。




解所以然者，陰不得有汗，

此句爲三陰大例。


 今頭汗出，故知非少陰也。

純陰不得頭汗，非少陰之陰。


 可與小柴胡湯和之，設不了了者，得屎而解。

當下之。○《太陽下篇》第二十七節。




病人脈

此以皮絡言。


 陰陽俱緊，

背腹俱緊，宜無汗。


 反汗出者，亡

「亡」一作「無」。


 陽也。

以津液爲陽。


 此屬少陰，

少陰爲三部之一。


 法當咽痛，爲後吐利。

《少陰篇》三節。




脈

人胃脈。


 浮

寸肺。


 而芤。

讀爲孔，空也。


 浮爲陽，

陽明盛浮，故在人。


 芤爲陰，

太陰虚，故芤在寸。


 浮、芤相搏，

《内經》言生人云「兩神相搏，合而成形」，必陰陽二脈相比合乃言相搏。非一脈自相搏。


 胃氣

人迎。


 生熱，

浮。


 其陽

當作「陰」字。


 則絶。

孤陽獨盛，則脾陰絶。○《陽明篇》第十二節。




傷寒

正冬病。


 六七日，

《外臺》第一卷傷寒八家論三引華佗云：「夫傷寒始得，一日在皮，當摩膏火灸即愈」，至「則可下也」。按：世醫傳經之説最爲不通，而日數之文，早見《内經》，二者相妨，無從解決。今以六經病皆直受經絡，並無淺深次第，日數層次深淺之分，則直同五診法。今故採華氏法，以易世俗傳經之謬。


 無大熱，

外證輕。


 其人煩躁，

内病重。


 此爲陽

手足三陽，皆診於人迎。


 去

三陽病解。


 入陰

手足三陰，皆診於寸口。


 故也。

由三陽傳裏三陰。○《少陽篇》第七節。○華氏説，成氏《明理論》尚屢引之。




太陰

三陰之首，與陽明爲表裏。


 中風，

春日傷於風，非冬傷寒。


 四肢

脾主四肢。


 煩痛，

爲邪所傷。


 陽微

以人脈言。


 陰

此以腹皮言。○陰恒行身之腹。


 澀而長者，

「長」字不可解，當爲字誤。當讀爲長大之長。


 爲欲愈。

《太陰篇》第二節。




少陰

少陰脈分公式、私病，與人寸同。少陰動脈有以太谿爲公式，陰谷爲私病診。


 中風，

春病。


 脈陽

人迎。


 微陰

寸口。


 浮者，

三陰以寸爲主。


 爲欲愈。

《少陰篇》第十節。




凡厥者，

厥爲《内經》一大證，屬外證。○不但指外感，亦包内證。


 陰

營，經脈。


 陽

衛，絡脈。


 氣不相順接便爲厥。

詳《營衛運行篇》。




解厥者，手足逆冷

爲診皮法。


 是也。

《厥陰篇》第十二節。




傷寒

四時之病，以風暑熱濕寒爲五門，此專言冬病傷寒。


 六七日，

熱病以日計，外感不同。


 不利便，發熱

《玉函》作「不便利，忽發熱」。


 而利，其人汗出不止者，死。有陰無陽故也。

此爲獨陰，下《金匱》爲獨陽。孤陰孤陽，皆爲獨。○《厥陰篇》第二十一節。




以上《傷寒》陰陽類，凡十七條。


金匱


問曰：經云

經無明文。


 厥陽

疑當作「陽厥」，下同。


 獨行，

謂孤陽，有陽無陰爲獨，有陰無陽亦爲獨。


 何謂也？師曰：此爲有陽無陰，故稱厥陽。

《藏府經絡先後病篇》第十節。○此卷爲僞卷，非仲景原文，故低一格書之。




百合病，

病在絡。


 見於陰者以陽法救之，見於陽者以陰法救之。

如《繆刺》治絡法，病在左，攻其右。病在右，攻其左。


 見陽攻陰，

此常法。


 復發其汗，

誤在汗。


 此爲逆。

汗誤在表。


 見陰攻其

 陽，

常法。


 乃復下之，

誤在下。


 此亦爲逆。

下誤在裏。○《百合狐惑陰陽毒病篇》第九節。




師曰：陰氣

陰陽氣血，皆同類而異名。蓋統數則通，對舉則别，既已分爲二門，則各有偏盛。


 孤絶，

陰陽相交，詳《營衛運行篇》。


 陽氣獨發，

即上「有陽無陰」。○陽無陰不留，所謂無主不止也。


 則熱

診皮。


 而少氣，

主裏。


 煩冤，

問裏。


 手足熱，

皮表。


 而欲吐，

問裏以上皆陽證。


 名曰癉瘧。

熱病。


 若但熱不寒者，

承上言。


 邪氣

説詳《邪客篇》。


 内藏於心，

讀作「腹」，華氏三裏，三日胸、腹、胃。


 外舍分肉

華氏三表，三日皮、膚、肌。


 之間，

分肉，在《内經》爲絡。此仲景診絡法。


 令人消鑠肌肉

 。

熱攻，消鑠。○《瘧病篇》第三節。




血痺，

此以證别。痺爲大證，血痺之一。


 陰陽俱微，寸口關上微，

經云陰陽俱微，後人以寸爲陽，尺爲陰，補此五字，以釋之，當非原文。


 尺

當作「皮」。華氏三表皮、膚、肌。○《脈經》屢言尺緊，皆當作「皮」。


 中小緊，

緊爲診皮，尺當爲皮，詳《釋尺篇》。


 外證

以上皆爲診法，下乃以證合脈。


 身體不仁，

痺證。


 如風

春日之病屬風。


 痺狀，

風、血之所以分。


 黄芪桂枝五物湯主之。

《血痺虚勞篇》第二節。




師曰：夫脈當取

刺法之補泄。


 太過不及，

以求合於平人。


 陽微

不及。


 陰弦。

强。○太過。○「弦」字非。脈名形與强弱皆從弓。又弦分陰陽二脈，今以陽爲强，陰爲弱，二字以从弓，自相對。




解所以然者，責其極虚也。今陽虚知在上焦，

陽浮。


 所以胸

華氏三裏胸、腹、胃。


 痺

不及病。


 心痛者，

所謂胃脘

 非真心。


 以其陰弦

强。


 故也。

太過病。○《胸痺心痛短氣篇》第一節。




其脈

傷寒之脈可以經分，《金匱》則以證别。此當在脾胃。


 數

本經動脈。


 而緊

，腹中堅。○堅與耎對文，皆非診脈名詞。


 乃弦，

「强」誤作「弦」。


 狀如弓弦，按之不移。脈弦

强。


 數者，

十三字當爲後人所補。


 當下其寒；

一證。


 脈緊

皮。


 大

絡。


 而遲者，

經脈。


 必心下堅；

二證。


 脈大

脈。


 而緊者，

皮。


 陽中有陰，

疑當作「陽中有實」。


 可下之。

三證。○《腹滿寒疝宿食病篇》第十八節。




邪哭使魂魄不安者，血氣

肺爲氣海，主上焦；肝爲血海，主下焦。肝藏魂在膽，肺藏魄在心，合爲二藏。


 少也。

血陰氣陽，此兼舉之。


 血氣少者屬於心。

此心當爲腦，爲君主。經云心主，指督髓海而言，非肺下之心。


 心氣虚者，

腦氣虚，髓病。


 其人則畏，

與懼同。


 合目欲眠，

陰盛則目不能瞋。


 夢

《内經》有診夢之例，病象真僞，每由夢得之。更採補爲一書。


 遠行

如遠游。


 而精

腎。


 神

腦南北督、任。


 離散，

文與《招魂》同。


 魂

肝。


 魄

肺。○東西金木。


 妄行。

俗所謂神不守舍。


 陰氣衰者爲顛，

凡學仙者，多有此夢。


 陽氣衰者爲狂。

以陰陽分二病。○《五藏風寒積聚篇》第五節。




師曰：寸口脈沉而數，

寸爲陰，人迎陽。


 數則爲出，

人迎主外。楊注：「結喉兩箱，足陽明脈迎受五藏六府之氣，以養於人，故曰人迎。」《下經》曰：「人迎，胃脈也。」又曰：「任脈之側動脈，足陽明，名曰人迎。」《明堂經》曰：「頸之大動脈，動應於手，俠結喉以候五藏之氣。人迎胃脈，六府之長，動在於外，候之知内。故曰主外。寸口居下，在於兩手，以爲陰也。人迎居上，在喉兩傍，以爲陽也。」《九卷·終始篇》曰：「平人者，不病也。不病者，脈口人迎應四時也。應四時者，上下相應，俱往俱來也。」脈口，謂是手太陰脈行氣寸口，故寸口、脈口亦無異也。既上下俱往俱來，豈以二手爲上下也。又《九卷·終始篇》曰：「人迎與太陰脈口俱盛四倍以上，命曰關格。」即知手太陰無人迎也。


 沉則爲入。

寸口主内。楊注：「《九卷》、《素問》肺藏，手太陰脈，動於兩手寸口中，兩手尺中。夫言口者，通氣者也。寸口通於手太陰氣，故曰寸口。氣行之處，亦曰氣口。寸口、氣口更無異也。中謂

 五藏，藏爲陰也，五藏之氣，循手太陰脈見於寸口，故寸口脈主於中也。」


 出

三表皮、膚、肌。


 則爲陽實，

陽盛則人迎大於寸口。


 入

三裏胸、腹、胃。


 則爲陰結。

陰盛則寸口大於人迎。○《水氣病篇》第十七節。




産婦鬱冒，

此婦科證。


 其脈

當據寸口少陰。


 微弱，嘔不能食，大便反堅，

以上裏證，在腹中。


 但頭汗出。

以上外證。


 所以然者，血虚而厥，厥而必冒。冒家欲解，必大汗出，

以汗解厥。


 以血虚下厥，

陰不行。


 孤陽上出，

陽上升。


 故頭汗出。

解所以産婦喜汗出者，亡陰血虚，

以血爲陰，氣爲陽。以營衛分陰陽。


 陽氣獨盛，

亦爲孤陽。


 故當汗出，陰陽乃復。

調和如常。


 大便堅，嘔不能食，小柴胡湯主之。

《婦人産後篇》第二節。




以上《金匱》陰陽類，凡九條。


單陰單陽

凡七條。





病者如有熱狀，

《内經》熱病主夏與陽明。


 煩滿，口乾燥而渴，

以上皆熱證。


 其脈

此爲皮絡。


 反無熱，此爲陰伏，

以血爲陰。


 是瘀血也，當下之。

《金匱·驚悸吐衄下血胸滿瘀血篇》第十節。




太陽病，

以部位言。諸病皆同。


 脈浮

本經。


 緊，

腹背皮部。


 無汗，

緊則無汗。


 發熱，身疼痛，

以上皆表證。


 八九日

 不解，表證

 仍在，

四字當爲記識。


 此當發其汗。

麻黄湯。


 服藥已，微除，

舊病小減。


 其人發煩，目瞑，

新病。○引蹻脈。


 劇者必衄，

春善衄，衄在頭。


 衄乃解。

所謂紅汗。


 所以然者，

問不汗而衄之故。


 陽氣

衛氣爲陽。


 重故也。

表固，故汗不出，變衄。


 麻黄湯主之。

再表之已止。○《傷寒·太陽中篇》第五節。




病人脈數，

胃脈。


 數爲熱，

與遲、寒對。


 當消穀；引食

胃熱。


 而反吐者，

有似胃寒。


 此以發汗，令陽氣

津液爲陽氣。


 微，膈氣虚，脈

趺陽脈。


 乃數也。

因氣隔，非實熱。


 數爲客熱，

非本經之實熱。


 不能消穀，以胃中虚冷，故吐也。

此以證定脈，脈不合證，不據脈。○《太陽下篇》第三節。




藏

 結，無陽證，

三陽經。


 不往來寒熱，

表病。


 其人反静，

與燥煩對。


 舌上胎滑者，

虚證。


 不可攻也。

此仲景診舌法，因有他證，以舌證其虚實。後人舌法則以舌定證，輕重顛倒。○《太陽下篇》第十節。




發汗多，若重發汗者，亡其陽，

此以津液爲陽，津液本合陰陽，此偏陽言之。


 譫語、脈

陽明本經。


 短者死。

「短」當爲「和」字之誤，上當脱「不」字，謂脈不和者死。


 脈自和者，不死。

與上不和相比。○《陽明篇》第三十三節。




脈

趺陽。


 陽微

脈微病退。


 而汗出少者，

多則邪盛。


 爲自和也。汗多出者，爲太過。

解陽脈實，

實爲評脈名詞。


 因發其汗，

表固外實。


 出多者亦爲太過。

醫之誤，汗藥不可盡劑。


 太過爲陽絶於裏，

此獨舉陽，《上古天真》又獨舉陰，互文也。


 亡津液，

以津液爲陽，詳世補齋説。


 大便因硬也。

《陽明篇》第六十五節。




少陰

陰證部位。


 病，

有表證，宜汗。○華氏日數法，六經各自有六日，由皮至胃。此爲少陰經受病，邪在皮膚。如太陽麻桂也。


 脈

本經後有一條脈上有「寸」字。


 微，不可發汗，

以脈定治法，此屬禁忌。


 亡陽故也。

陽已衰，再汗則亡陽。○偏舉陽互文，包陰而言。


 陽已虚，

此又一病。上禁汗，此禁下。


 尺

人。


 脈弱

胃脈不足，即趺陽别名。


 澀者，

血虚即陰虚。


 復不可下之。

此又少陰胃病當下之變證也。每經各自有六部，由皮至胃，汗、吐、下三法。○《少陰篇》第六節。




附《傷寒》序例六則

王叔和編次仲景，以爲《脈經》，「序例」爲《脈經》之一卷。舊本附入《傷寒》，當還《脈經》，補真本之缺。





尺

當作「人」，即人迎，陽脈。人誤爲尺。


 寸

陰脈，寸口爲三陰之主。若《難經》，三部則當云寸、尺。尺不應在寸之前。


 俱浮者，

浮在表，主皮部。


 太陽受病也，

屬五診之皮部。


 當一二日發。

以六經計日，别一義。


 以其脈

稱其指本經，非寸口三部。


 上連風府，

太陽本經，詳《經脈篇》。


 故頭項痛，腰脊强。

諸病皆同。故風熱瘧痺，亦有此病。○詳本經。




尺

人。


 寸

陰陽。爲公式，統三部言。


 俱長

讀作「長大」之「長」。夏脈大，非長短之長。


 者，陽明受也，當二三日發。

此别義，與《病源》同。


 以其脈俠鼻絡於目，

本經爲私診。本經病，既診人寸，又診本經，爲三部診法。


 故身熱目疼，鼻乾，不得卧。

《内經》詳熱病，仲景治寒全師《熱病論》。




尺

人。


 寸俱弦

强。


 者，少陽受病也，

熱病以六經分。又有分五藏六府者，風瘧利欬亦同，故傷寒三陽宜汗，諸證當關照。肺病主皮毛。


 當三四日發。

别説。


 以其脈

少陰外腎之膽。《内經》膽腎異名，曰：實不指肝下之膽。


 循脇絡於耳，

乃本經脈所循，不借診於寸口三部。


 故胸脇痛而耳聾。

經云腎通竅於耳，以膽爲腎，而外腎非衝、任少陰之腎。




此三經皆受病未入於府者，可汗而已。

尺

人。


 寸俱沉細者，

陰陽二脈皆從而變陰。


 太陰

與肺同爲太陰。


 受病也，當四五日發。

别説。


 以其脈

傷寒傷足不傷手，最爲誤説。經以足爲標，其實兼手言之。


 布胃中，絡於嗌，

本經與陰陽兼診。


 故腹滿而嗌乾。

尺

人。


 寸俱沉者，

經云陰陽俱浮俱沉。此作「尺寸」，知尺寸即陰陽之變文。


 少陰受病也，

此謂本經之病，衝脈並腎下行。經云三部少陰舉衝與腦對，爲水火，本經病則亦診之。經以腎爲兩藏，又少陽屬腎，則一經兼主二藏，如後世命門之説。


 當五六日發。

《病源》治法同華氏，而日數又以經分，則爲别説。


 以其脈

經中單見脈一百四十條，見《玉函》多有「其」字，指本經脈，非寸口三部。《熱病論》言六經數，皆有「其」字，與此同。

 。


 貫腎絡於肺，繫舌本，故口燥舌乾而渴。

尺

人。


 寸俱微緩者，厥陰受病也，當六七日發。

别説。


 以其脈循陰器絡於肝，故燥滿而囊縮。

此三經皆受病，已入於府，可下而已。


三部類

附三處下部。





《傷寒·序》云：

按：《外臺》於《金匱》諸方同稱《傷寒》某卷，二書同稱《傷寒》。唐慎微《本草證類

 》引二書，同稱《金匱玉函》，皆合二書爲一。


 觀今之醫，不念

讀作「驗」。


 求

 經旨，以衍其所

 ，

不宗經。


 各承家技，

俗醫謬種流傳。


 終始順就，

不知復古，如今兩寸診法，諸書皆從之。


 省疾問病，務在口給。

口辭捷給。


 相對斯須，便處湯藥。

可見古診法需時頗久。


 按寸

專於手。


 不及尺，

上不至頭。「尺」當作「人」，人迎也。○《叙例》六見尺寸，當與此同。


 握手不及足，

上不及人，下不及足，是專診兩手之法，爲仲景之大戒，與《内經》同。戒人專診兩手。


 人迎

書中無人迎，惟《序》中一見。○《叙例》六見尺寸，則爲人寸之誤。


 趺陽，

即人迎别名。《千金》人迎、趺陽並見，知爲一。


 三部

上人迎，中寸口，下少陰。○三部三見。


 不參，

專診寸口，不以上下三部參之。○此《内經》三部診法。


 動數發息，

脈度運行，由息計數。


 不滿五十。

五十營則一日矣。此謂呼吸之五十數也。○此戒診時呼吸數不滿五十者。


 短期未知

真藏見以定短期，此察色法。○此譏不察色以決生死。


 決診，

五決五診，皆古法。


 九候

三部爲三綱，九候即《周禮》九藏，爲九目，三部外别自爲卷。


 曾無髣髴。

以兩手分配十二經。○此譏不分診本經九候。


 明堂闕庭，

視色，面部法。


 盡不見察，

不用經察色法。○譏不望色。


 所謂管窺

 而已。

古法全失。


 夫欲視死别生，實爲難矣！孔子曰：生而知之者上，

古文始於孔子。今醫經皆弟子所傳，生知前知，故無俟解剖。立言玄妙，絶於思想者，生知之一端。


 學則亞之，多識博文，知之次也。余宿尚方術，請事師語。

仲景以學知自命，則經爲生知無疑矣。○按：此條文全見《千金》，不云出仲景，當爲《千金》孫真人語，首段文亦同《千金》。此序真僞不可知。然決爲隋唐仲景遺法。




太陽病

每經自病，淺深表裏各以六計，不言傳。


 六七日，

六經爲部位，自立門户，不分層次。華佗六部，三表三裏，乃爲淺深日數之正説。舊以六經分日者，大誤。


 手足

言手足者三，獨診手可知。


 三部

三部三見。


 脈皆至，

《内經》云三陽在頭，三陰在足。此「手」字當作「首」。謂頭上三部也，據序以寸口爲普通，上下合中爲三部，即人、寸、少陰是也。


 大煩口噤而不能言，其人煩躁者，

以上皆胸、腹、胃，爲裏證。


 必欲解也。

《傷寒·太陽篇》，上卷第

 。


 《可下篇》云：

此本叔和《脈經》之文。《甲乙·序》叔和編次者也。仲景原書已行，故叔和本編《脈經》，後人以《叙例》諸可不可附仲景書，今當歸還《脈經》。


 下利，三部，

上、中、下，非寸口之三部。


 脈皆平，

三部診。三地位異同易見，若寸口一寸之地，本屬一經，不有大變異。今人於寸口一脈分浮沉遲數，分虚實，皆影響附會，强作解事，非實據。


 按之心下鞕者，急下之，宜大承氣湯。

下利者脈當爲微厥，今反和者，此爲内實也

 。下利，三部脈平者，已爲實，而又按之心下鞕，則知邪甚也。故宜大承氣湯下之。




問曰：脈病欲知愈未愈者，何以别之？答曰：寸口關上尺中

六字後人所羼，以解三處者。


 三處，

與三部同。舊止二字，後人據僞法，以上六字解之耳。


 大小

二字有比校，通共名詞。


 浮沉遲數

四字爲診經名詞。上此已是。


 同等，

《内經》言人迎寸口齊等。


 雖有寒熱不解者，

外徧陰徧陽，似乎孤絶偏勝。


 此脈

公式，統三部言。


 陰

寸口主藏，爲三陰公式。


 陽

人迎主府，爲三陽公式。


 爲

 和平，

少陰雖名陰脈，衝、任兼主陰陽，所謂真主。


 雖劇當愈。

《太陽篇》。○一言三處。




傷寒六七日，大下後，寸

衍文。


 脈

厥陰本經，不在傷寒。


 沉

正名。


 而遲，

正名。○《厥陰篇》，以診本經脈動大衝爲主，不診寸口也。


 手足厥逆，

診皮。


 下部脈

指少陰本經動脈太谿。


 不至，

此以少陰脈參之。○《叙》云三部不參。如《動輸篇》常動不休之三部不至，謂懸絶。


 咽喉不利，

少陰脈所循。


 唾膿血，

如今吐血證。


 泄利不止者，爲難治

 ，麻黄升麻湯主之。

《傷寒·厥陰》第三十節。




以上詳三部，共六條。



注
 　也：原脱，據《靈樞·動輸》補。



注
 　頓：《靈樞·動輸》作「傾」。



注
 　之三也何謂：「也」字原在句末，據《内經·至真要大論》改。



注
 　異用：原作「異同」，據《内經·至真要大論》改。



注
 　「何」下原衍「謂」字，據《内經·至真要大論》删。



注
 　「至」下原衍「句」字，據《内經·經脈别論》删。



注
 　陰：原作「陽」，據《内經·經脈别論》改。



注
 　厥逆：《傷寒論》注釋卷五作「逆冷」。



注
 　漐漐：原作「熱熱」，據《内經·至真要大論》改。



注
 　據《内經·至真要大論》卷三，此下有脱文。



注
 　寒：原作「察」，據《内經·刺熱篇》改。



注
 　燥：當作「躁」。



注
 　虚：原作「處」，據《靈樞·百病始生》改。



注
 　傷寒：「寒」字原脱，據《内經·熱論》篇補。



注
 　嚏：原作「欬」，據《内經·至真要大論》改。



注
 　感：原作「傷」，據《内經·至真要大論》改。



注
 　血氣：原作「色血」，據《内經·至真要大論》改。



注
 　胃：原作「者」，據《外臺秘要》卷一改。



注
 　此「其」字衍，當删。



注
 　肌肉：據《金匱要略論注》卷四作「脱肉」，似當從。



注
 　胃脘：原作「胃腕」，今改。



注
 　數而緊：原作「數而堅」，據《金匱要略論注》卷十改。



注
 　謂：原作「爲」，據《黄帝内經·太素》卷一四楊注改。



注
 　八九日：三字原脱，據《傷寒論注釋》卷三補。



注
 　證：原作「病」，據《傷寒論注釋》卷三改。



注
 　藏：原作「藏脈」，按《傷寒論注釋》卷四云：「病有結胸，有藏結」，「藏結無陽證」，因删「脈」字。



注
 　此句下原有「貫腎絡於肺繫舌本故口燥舌乾而渴」十五字注語，顯係涉下正文而衍，今删。



注
 　證類：原作「類證」，今改。



注
 　不念求：桂林古本《傷寒論》作「不念思求」，當從。



注
 　其所：桂林古本《傷寒論》作「其所知」，據補「知」字。



注
 　管窺：桂林古本《傷寒論》作「窺管」。



注
 　此下有脱文。



注
 　「實也」二字原作「黄夙」，據《傷寒論注釋》卷九注文改。



注
 　爲：此字原脱，據《傷寒論注釋》卷一補。



注
 　爲難治：三字原脱，據《傷寒論注釋》卷六補。








仲景三部診法






下 


按，《厥陰篇》「寸脈沉而遲，下部脈不至」之文，以少陰爲下部也。







少陰

按：上中二部，詳《人寸診篇》。此篇祖《動輸篇》，惟少陰爲特見之文。故經文詳任衝診法，則以此少陰爲衝脈，非指腎。詳《内經·三部篇》、《太素注》。○三動脈太谿、復溜、陰谷。




《靈樞·邪客篇》：黄帝曰：「少陰

指腦脈，在手指、掌心，勞宫與湧泉對。


 獨無輸者，

明堂心有輸，此指腦。心主無之。


 不病乎？」

按：治病之法，以督、任爲心腎，政治學説以元首爲君，别分十二官，乃以腹内心膽分出二藏。


 岐伯曰：「其外經病

小指之心經。


 而藏不病，

中指之勞宫。


 故獨取其經於掌後兑骨之端，

厥陰、少陰，厥、少字當互易。中指少陰爲心主，厥陰在小指，爲心經。


 其餘脈出入屈折，其行之徐疾，皆如手太陰心

以此爲腦之經，即二腰脈，在小指。


 主之脈行也。

「太」字一作「少」。


 故本輸者，皆因其氣之虚實疾徐以取之，是謂因衝而寫，因衰而補。如是者，邪氣得去，真氣堅固，是謂因天之序。」

《靈樞·逆順肥瘦篇》：黄帝曰：「少陰

指衝、任。


 之脈

任脈有穴，止於會陰。


 獨下行，

上行至口有穴。


 何也？」

任脈穴止於尾閭，乃下行至足。


 岐伯曰：「不然。

穴雖不至足，而氣則下行。


 夫衝脈者，

經少陰指任，不指腎。


 五藏六府之海也，

人身五海，腦在上，髓海；衝在下，精海；肝膽爲左，血海；肺心合爲右，氣海；胃在中，爲水穀之海。


 五藏六府皆禀焉。

衝、任在男可爲外腎、膽，在女可爲胞，專主生殖。俗説外腎爲腰附庸，不入十二經，而别造命門，以昔之經所謂衝，其功用即後世之謂命門也。○詳《説四海篇》。


 其上者，出於頏顙，滲諸陽，灌諸精；其下

上行至承漿。


 者，注少陰

腎經。


 之大絡，

下行無穴，其脈氣附腎經而行。


 出之於氣街，

腎穴，由内出外。


 循陰股

腎經所循。


 内廉入
 中，伏行

出外，外淺；入伏皆深。


 胻骨内，

在骨内行。


 下至内踝之後
 

注



 屬而别。其下者，並於少陰之經，

衝本有脈，日本所謂淋巴管，入伏則不可求，以在外之腎比其道、穴。


 滲三陰；

交手少陰。


 其前者，伏行

伏故不可見。


 出跗

出則淺。


 屬，下循跗，入大指間，

行五指。此其第一絡。


 滲諸絡而温肌

解剖學足心有總脈分散五指者，是也。


 肉。故别絡

衝之别絡。


 結

指出跗，入大指之絡。


 則跗上

指言太谿穴。


 不動，

脈不動。太谿本少陰穴，而其動也以衝故。若按逼其絡，則太谿不動矣。


 不動則厥，

此辨腎與衝二脈同位，而動静工用不可

 。


 厥則寒矣。」

專責衝脈。


 黄帝曰：「何以明之？」岐伯曰：「以言導之，

講明其理。


 切而驗之，

如解剖可考其脈，與腎經别異。


 其非必動，

腎經不動，其動者衝也。


 然後乃可以明逆順之行也。」

腎脈逆由下而上，衝由上而下，不循環，故不入《脈度篇》。解剖作蜈蚣形者似之。深於經脈，如屯聚埠場，出入伏行，爲十二經之接濟。


 黄帝曰：「窘乎哉！聖人之爲道也，明於日月，徹

今本作「微」。


 於毫釐，其非夫子，孰能道之？」

注詳《三部篇》「少陰診衝」條下。




按：二少陰指督帶任衝，言髓海與十二經之海也。無腧指腦，非肺。下心下行指衝、任，非腎。考丹家詳督、任，醫家詳十二經，《内經》營衛運行則由督、任二蹻及十二經，非如俗説輕督、任而專重四肢也。今合而論之，八奇經在内，屬頭腹；十二經在外，屬手足。西人詳内奇經，中醫詳外十二經，本當合通；大抵奇經深藏於内，故奇經除督、任以外皆無定穴，以其深不捫故，其餘六經，皆借外經之地位以推比之。十二經發行於外，凡内經所在，皆借外經以爲符號，内外本屬相通。《靈》、《素》於此，例以出入言之，凡數十見。

詳《出入考》。


 奇經如屯站，外經如巡行。行者所至，與居者交易，由内交外，則經曰出；外部所行，必資於内，由外交内，則經曰入。由出而入，又由入而出，内外相通，循環展轉。以海外商船喻之，埠場有一定之部位，居者爲屯積之所，行者爲流通之部；内外相資，居行互濟。中西兩派，各有所重，必須互補，乃爲合璧。又，營衛運行，順則始太陰終厥陰，逆則始厥陰終太陰，而少陰在二者之間，故經以兩少陰爲督、任，居背腹之中。又，手足五指，太陰在大指，則厥陰當在小指，而少陰必在中指。以足言之，少陰湧泉在足心，與手厥陰勞宫在掌心同，手厥陰由中指中衝至掌心勞宫，則足少陰亦由足中指至足心湧泉，一定之例

 也。今足少陰言由小指斜至湧泉無穴名，依例當從中指起，亦如中衝之比，無者，脱佚也。又少陰當在中指，厥陰居小指，則足少陰當由中指起，手厥陰與少陰當易其名位也。又考五指

解剖手心足有脈，分屬五指。


 分屬六經，大中小三指爲三陰之位，次指、無名指爲二陽之位，依次而行，周而更始。大指太陰、次指陽明爲表裏；中指少陰、四指太陽爲表裏；小指内爲厥陰，外爲少陽，與營衛運行之部位相同也。考經文有字誤，手陽明在次指，則足陽明不當在中指，可知此當訂正者。手中指少陰，則足厥陰當在小指，與中指互易。心腎督、任，不能居邊地；手大指祇太陰一脈，足大指不能有脾肝二脈。厥陰正經當在小指，其與大指相交者，爲厥陰支絡。由肝而脾，周流之常，

詳其文義

 ，


 必有一絡岐出兩經，以通始終之氣。故足大指有肝絡，手大指亦必有心絡，一定之例也。今較正經，圖於《營衛篇》中，而於此亦發其例焉。

診少陰脈者，非診腎，乃診衝。考五藏六府診法，詳於《人寸比較篇》。《動輸》三部，乃於人寸之外，别加少陰一部，以爲之總其成。蓋肺爲藏之長，診寸口則藏可知。胃爲府之長，診人迎而府可知。故有人寸比較，而診藏府之能事畢矣。然藏府爲主，合藏府而診者，必更有主中之主，則衝脈是也。十二經分屬藏府，而衝爲之海，則衝尤爲人身主宰，生命之原焉。故别爲總經，專主生殖。後世醫家所謂命門丹田者，仿佛似之。人生受命壽夭，骨氣仙凡，非上智不能知之。至於仲景所稱少陰病者，則不過腎部經絡十二部之一。《金匱》所云少陰脈，大抵爲腎藏本脈。文字可傳者，如此而止。至於診衝之法，神而明之，不可言傳，其精要在於疾病之外。若以醫論，亦非急務。知其可知，其精深微妙，固非尋行數墨可以求而得之者也。

少陰脈負

「負」上當有「不」字，説詳《趺陽篇》中。


 趺陽，爲順也。

《金匱·嘔吐》第三十五節。○按：此與《傷寒》同。




少陰脈

《金匱》言少陰共九條，皆以「脈」字直接少陰，不得以爲兩寸之尺部。


 浮

少陰病由臂
 


 直受，自有皮、膚、肌、胸、腹、胃六層，浮者邪在皮、膚，故三陽之皮部。而弱，

有而者，不必一人之脈。經多兼陳異狀，以示區别。


 弱則血不足，浮則爲風，

少陰表證，與太陽同。


 風血相搏，即疼痛如掣。

《金匱·中風歷節篇》第六節。




少陰脈

少陰有公式，有私病。


 緊

皮。


 而沉，緊則爲痛，沉則爲水。小便即難。

《水氣》病篇第十節。




少陰脈細，

與《傷寒》同。


 男子則小便不利，婦人

婦科專重少陰。


 則經水不通。

少陰病多分男女，男女他藏病同，其分專在生殖一門。


 經爲血，血不利，則爲水，名曰血分。

同前篇第十六節。




少陰脈沉

本經。


 而滑，

皮絡。


 沉則爲在裏，

亦分表裏。表爲皮、膚、肌，裏爲胸、腹、胃。


 滑則爲實。

氣血盛。


 沉滑相搏，血結胞門，

女子胞即少陰本藏。


 其瘕不寫，經絡不通，名曰血分。

同前篇第十七節。




少陰脈

其脈在腹，行手足内廉，其皮薄，故受邪直病。


 滑

皮絡。


 而數者，

本經。


 陰中即生瘡，

男女同。


 陰中蝕瘡爛者，狼牙湯洗之。

《婦人雜病篇》第二十一節。




少陰浮者

再見浮脈。


 爲風，

在表可汗而已。


 無水虚脹者

以證言。


 爲氣，水發其汗即已。脈沉者，

此以浮沉對言，爲二狀。


 宜麻黄附子湯。

裏病温之。


 浮者宜杏子湯。

表病汗之。同前篇第二十三節。




以上《金匱》少陰診凡七條。

脈上無「病」字。




傷寒六七日，大下後，寸脈沉

寸口中。


 而遲，

趺陽上。


 下部

《序》人迎趺陽三部不參，以少陰爲下部，全祖《動輸篇》。


 脈不至。

《傷寒·厥陰》。




少陰

其脈所循，《素問·熱論》及《傷寒·叙例》有明文。


 之爲病，脈

仲景單言脈者共百四十餘，皆承本經上文而言，《玉函》多有「其」字。謂本經太谿穴，非診寸口之尺部。


 微細，

沉。


 但欲寐也。

按，《太陽中篇》三十七條云：太陽病十日以去，脈浮細而嗜卧者，外已解也。此當以浮沉而别陰陽。○《傷寒·少陰篇》第一節。




少陰病，

先定證，而後言脈。


 脈

太谿，動脈。


 細

評詞。


 沉數，

本經診詞。


 病爲在裏，

以沉定在裏。


 不可發汗。

少陰由皮至胃亦分六層。浮在皮部可汗，沉在裏不可汗。與三經經同法，三陰亦準此。○同前篇第五節。




少陰病，

證。


 脈

本經。


 微，

評詞，與下「弱」字同義而異文。


 不可發汗，

少陰屢言不可發汗，以有皮部汗發也。以六經分日數，則無汗發矣。


 亡陽

《脈經》、《千金》作「無陽」。


 故也。

因故禁汗，與太陽同。


 陽已虚，

陽指津液。


 尺

當作「皮」。


 脈

絡統稱脈。


 弱澀者，

經云：脈澀者，尺之皮、膚亦澀。此診皮絡法。


 復不可下之。

三日以後，下之而已，因陰虚禁下。○同前篇第六節。




少陰病，

專指經病言。凡《内經》每病以六經分者，皆爲經病。十二經亦以藏府分病者，與此異法。


 脈

皮絡。


 緊，

緊則無汗，與澀同義。


 七日八日

以皮胃六層配日數。


 自下利，

證。


 脈暴微，

脈小病退。


 手足反温，

先四肢厥逆。診皮絡法。


 脈緊

寒邪在表。


 反去者，

所謂微。


 爲欲解也。

本經行盡自解。


 雖煩，下利，必自愈。

同前篇第七節。




少陰病，

此爲部分，下乃病狀。


 中風，

風中皮、膚，與他經同。


 脈

承上少陰。


 陽微

人迎公式爲陽。詳《人寸比較》。


 陰浮者，

寸口公式爲陰。


 爲欲愈。

俗以寸、尺分陰陽者，大誤。○同前篇第十節。




少陰病，

其經所循之部位。


 吐

胸。


 利，

腹。


 手足不逆冷，

陰證常逆冷。


 反發熱者，

診皮法。


 不死。

已有生機。


 脈

承上少陰言。


 不至

《千金翼》作「足」。


 者，灸少陰

太谿穴，其脈不至者，灸以通之。


 七壯。

同前篇第十二節。




少陰病，

部位。


 四逆，

與前條反。


 惡寒

以下乃證，須詳細偵探其類别，非少陰即病狀。


 而身踡，

證。


 脈不至，

與前同。


 不煩

陽盛煩。


 而躁者，

陰盛躁。


 死。

與前條比較。○同前篇第十八節。




少陰病，脈

以脈承上「病」。少陰即脈也。


 微、細、沉，

三字，以上俱單見矣。


 但欲卧，

陽脈亦有此證，須細别之。


 汗出

病在皮部。


 不煩，自欲吐。

病三日以下在胸，可吐而已。


 至五六日，

此五六日仍在本經，以少陰由皮至胃，足配六日，不言病體。


 自利，

病在腹。


 復煩躁，不得卧，寐者死。

同前篇第二十節。




少陰病始得之，

由臂胻陰股直受病，不由六經次傳。如俗説。


 反發熱，

初得邪在表。


 脈沉者，

脈不當沉，故言反。○仲景單「脈」字，皆承上文言。若《難經》法，則必分左右與三部，如脈訣法是也。


 麻黄細辛附子湯主之。

此與太陽麻黄同治表邪。○同前篇第二十一節。




少陰病，身體痛，

邪在皮。


 手足寒，

太陽無此證。


 骨節痛，

皮部。


 脈沉者，

沉，《玉函》注：一作「微」，表證脈當浮，如沉，當有「反」字，如上條是也。


 附子湯主之。

同前篇第二十五節。




少陰病，下利，

三裏。


 脈微者，與白通湯；

少陰之利，與陽明大便鞕同例。


 利不止，厥逆無脈，

即上「脈不至」。


 乾嘔煩者，白通加豬膽汁湯主之。服湯脈
 

注



 暴出者

藥力所迫。


 死，

燭欲燼而炎烈。


 微續者生。

正氣復可生。○同前篇第三十五節。




少陰病，下利清穀，

同爲腹邪，在陽明則便鞕，在少陰則自利。陰陽異氣，其例自同。


 裏寒

華氏内三部。


 外熱，

華氏外三部。


 手足厥熱，

或厥或熱。


 脈

本經動脈。


 微欲絶，

微之至爲絶。


 身反不惡寒，

皮、膚無病。


 其人面赤色，

視血虚陽上浮。


 或腹痛，

在腹。


 或乾嘔，

在胸。


 或咽痛，

此爲少陰本病。


 或利止，

腹泄。


 脈不出者，

與不至同。


 通脈四逆湯主之。

同前篇第三十七節。




少陰病，脈沉者，

兼微、細言。


 急温之，

表和邪在裏，陽病，宜下；陰病在温，其義同也。


 宜四逆湯。

同前篇第四十三節。




少陰病，

以日計之，在三日後。


 飲食入口則吐，

病在胸。


 心中温温欲吐，復不能吐。

此在裏證。


 始得之，

皮部三日。


 手足寒，

如三陽之發熱。


 脈弦

當作「弱」。


 遲者，此胸中

病在胸。


 實，不可下也，

未入胃。


 當吐之；

此四日正治。


 若膈上有寒，飲食嘔者，不可吐也。急温之，

禁下、禁吐，非温可行。


 宜四逆湯。

同前篇第四十四節。




少陰病，下利，

少陰之裏病。


 脈

經脈。


 微澀，

診皮法。


 嘔

胸。


 而汗出，

皮部證在。


 必數更衣。

自利。


 反少者，當温其上，灸之。

《脈經》云：灸厥陰五十壯。按，疑當作「少陰」。○厥陰云下利，手足厥冷無脈者，厥陰動脈五里太衝，灸之不温。若脈不還，反微喘者死。




少陰

錢氏以爲疑有脱字，柯氏删此條。


 負趺陽者，順也。

七字成本及《玉函》分爲别條。○《厥陰篇》第三十四節。




以上《傷寒》少陰診十六條。

少陰弱而澀

皮。


 弱者，微煩。澀者，厥逆。

少陰脈不至，

《傷寒》云：下部脈不至。


 腎氣微，

本經。


 少精血，

虚證。


 奔氣促迫，

衝氣所生。


 上入胸膈，

虚邪上犯。


 宗氣

宗氣在中，上氣下血。


 反
 

注



 聚，血結心下，

仲景書中之心，從俗言之，後人所改。


 陽氣退下，熱歸陰股，

足少陰脈循陰股内廉。


 與陰相動，

二陰交合。


 令身不仁，此爲尸厥。當刺期門、巨闕。

趺陽脈浮而澀，少陰脈如經也。

此爲少陰平脈。○此條出《辨脈》。




少陰脈不出，其陰腫大而虚

一作「痛」。


 也。

以上四條出《辨脈》。



注
 　後：此字原脱，據《靈樞·逆順肥瘦》補。



注
 　上：此字原脱，據《靈樞·逆順肥瘦》補。



注
 　不可：疑係「不同」之誤。



注
 　一定之例：原作「一定比例」，據文意改。



注
 　詳其文義：此四字當係正文。



注
 　脈：此字原脱，據《傷寒論注釋》卷六補。



注
 　「反」上原衍「熱」字，據《傷寒論注釋》卷一删。








仲景三部診法






上


《太素》注：人迎爲上部。舊以寸口爲首，今依三部之序，首趺陽。







趺陽本經私病診法




《素·五藏别論》，帝曰：「氣口何以獨爲五藏主？」岐伯曰：「胃者，水穀之海，六府之大源也。五味入口，藏於胃，以養五藏氣。氣口亦太陰也。是以五藏六府之氣味，皆出於胃，變見於氣口。故五氣入鼻，藏於心肺，心肺有病，而鼻爲之不利也。凡治病，必察其下，適其脈，觀其志意與其病也。」○即人迎别名，與衝陽同爲足陽明動脈。舊以趺陽爲太衝，誤。説詳《人寸診頸脈考》，人迎既爲陽脈府病公式，而本經有病亦診之，則不與寸口比較。今以公式歸陰陽私診，此篇亦其大略也。




《傷寒·序》：人迎趺陽，

仲景書中不見人迎，惟序一見，爲上部診府。○惟《千金》辨藏府脈十卷中、脾胃肺三卷中兼見二名詞。蓋取《内經》稱人迎，取仲景稱趺陽；若叔和書編次仲景法，則有趺陽，無人迎也。


 三部

《動輸篇》合寸口少陰爲三部。


 不參，

此戒專診寸口。與「持寸不及人，握手不及足」同義。


 所謂管窺而已。

趺陽爲人迎别名，不在足中，説詳《人寸診頸脈考》中。




趺陽

按：三部如人寸比較爲藏府之總診，而本藏私病亦自有法，或以人迎、寸口爲公診，衝陽、尺澤爲私診。今就經文，以分陰陽爲公診，言穴者爲私診。


 脈浮

《傷寒》言趺陽從此始。本經稱陽明脈，一見趺陽。○本經「傷寒三日，陽明脈大」，本太陽轉屬陽明云云，惟此條以脈緊；陽明不以「病」字間之，萬不能指爲寸口趺陽，以陽明異文，一稱。總經曰陽明，一稱動脈曰趺陽，當無别義也。


 而澀，

皮絡。


 浮則胃氣强，

本經。


 澀則小便數。浮澀相搏，

相搏下必病狀。


 大便則難，其脾爲約，

本經以此爲太陽陽明，由太陽轉屬陽明者，有數條。


 麻仁丸主之。

《傷寒陽明篇》第六十七節。○《脈經》同。




下利，手足厥冷

三陰病證。


 無脈者，

胃氣不能至。


 灸之

寒故以火温之。


 不温，若脈不還

陽不回。


 反微喘者死。

一本與下别爲一節。


 少陰

此少陰爲衝氣，生命之原。


 負

上當有「不」字。


 趺陽者，

少陰如俗説命門。命門氣旺，能生胃脈。負爲剋賊，下條不負爲順，此「負」上當有「不」字。


 爲順也。

此人寸診之外，所以必診少陰。人之陰陽，責在人寸，其根尤在衝氣。○《傷寒·厥陰篇》第三十四節。○《脈經》同。




陽明

面、膺受邪。


 少陽

頰脇受邪。


 合病，

病由本經自得。二經同受邪，故合病。非由六經遞傳。


 必不利，

陽明病。


 其脈

二。


 不負者，

陽明與少陽不相剋賊。


 順也。

此二脈和平，非逆候。




解負者

勝負，爲戰鬥名詞。


 失也，

敗則爲負。


 互相剋賊爲負也。

就「不負」言之爲和，同平脈。○《傷寒》合病、併病。




趺陽

人迎别名，與寸口對文。○「趺」或作「跗」，二字通用。足中胃脈曰衝陽，不曰趺陽。後人以趺陽爲胃脈，其字從足，因移上部之頸脈，而以衝陽當之，仲景三部遂一診手、兩診足，而不及上部矣。駁文詳《頸脈考》。○正診。


 脈浮而滑，滑則穀氣實，

血足。


 浮則汗自出。

此與少陰脈並論。○《金匱·中風厲節病篇》第六節。○《脈經》同。




趺陽脈

仲景又稱爲陽脈。


 浮而

皮。


 澀，浮則胃氣强，

人迎胃脈。


 澀

絡皮。


 則小便數。浮澀相搏，

浮診經，澀診皮絡。經絡即陰陽之分。


 大便則堅。其脾

脾與胃合。


 爲約，麻仁丸主之。

《金匱·五藏風寒積聚病篇》第六節。○《脈經》同。




趺陽

古書惟仲景稱趺陽，《難經》尚兩見人迎名目，《脈經》專稱寸口，不稱人迎，以專集仲景而成。仲景三部以趺陽代人迎，則人迎穴之異名，當於五會大五會之外别添一條，曰「仲景曰趺陽」。


 脈

即人寸診之人迎。


 微弦，

弱。


 法當腹滿，

陰盛腹滿。


 不滿者必便難，兩胠疼痛，此虚寒欲下上也，當以温藥服之。

《金匱·腹滿寒疝宿食病篇》第一節。○《脈經》、《千金方》同此。




趺陽

仲景三部每自相比較，中多互文相起之義。此卷分類列入，其三部比較别爲一卷，附於後。


 脈

上云寸口脈浮而遲，浮即爲虚，遲即爲勞。虚則衛氣不足，勞則營氣竭。


 浮而

皮。


 數，

此爲府病，陽盛。


 浮即爲氣，

即氣盛。


 數即消穀，而大

《鑑》云當有「便」字。


 堅。

《脈經》無「大」字。「堅」作「緊」，下二「堅」字亦同。


 氣盛則溲，數溲數作堅，堅數相搏，即爲消渴。

《金匱·消渴小便不利淋病篇》第二節。○《脈經》同。




趺陽脈數，

下言少陰脈數。○《經脈篇》，陽盛則人迎大於寸口。


 胃中有熱，

以上見少陰與趺陽歲時脈病之别。


 即消穀引食，

趺陽胃脈，此胃家實。


 大便必堅，小便則數。

膀胱數溲，則大便鞕。○同上篇第八節。○《脈經》同。




趺陽脈

人迎診，詳《人寸診篇》。


 當伏，

此伏即下「熱止相搏，名曰伏」之伏。


 今反緊。

皮。○緩乃與緊反。○「緊」疑如下文當作「數」，以緊非診經。緊又與伏相似也。


 本自有寒，疝瘕，腹中痛。

醫必知平脈與病人舊病，然後行診。


 醫反下之，

因藥而病重，幾十之五。


 即胸滿短氣。

因有此病，乃變此脈。凡言反者，皆脈證相錯。○《金匱·水氣病篇》第七節。○《脈經》同。




趺陽脈當伏，

乃上文病狀而言。陰盛則寸口大於人迎是也。○遲乃與數反。


 今反

言反者，皆脈不合證，爲變。


 數，

與緊不同。○此上變熱。


 本自有熱，消穀，小便數。

胃家實。


 今反

以上變寒。


 不利，

謂飲食不化。


 此欲作水。

節、篇同上。○《脈經》同。




趺陽脈浮

本經。


 而數，

「而」下當指寸口。


 浮脈即熱，

本經。


 數脈即止。

寸口。「止」字疑誤。


 熱止相搏，名曰伏；

此伏與沉皆病情，非脈狀。舊説皆誤。


 沉

陰病。


 伏

陽病。


 相搏，

此相搏以人寸二脈相搏。○上云寸口脈浮而遲，浮脈則熱，遲脈則潛。熱潛相搏，名曰沉。此云伏爲趺陽，沉即指寸口。


 名曰水。

沉伏皆水病之狀態。○同上篇第八節。○《脈經》同。




解沉

凡經言脈狀，以下所加之字，爲評語。二評「相搏」以下則皆爲病。此沉與伏皆屬病狀，非脈名。


 則絡脈虚，

仲景診絡法，詳《診絡篇》。


 伏則小便難。

病狀。


 虚難相搏，

二病相合，變爲一大病。


 水走皮、膚，即爲水矣。

合數小病爲一大證之名。




趺陽脈

上云寸口脈沉而遲。沉則爲水，遲則爲寒，寒水相搏。


 伏，

與微、絶同爲評脈名詞。


 水穀不化，

胃經病。


 脾氣衰

藏病。


 則鶩溏，

《内經》夏病洞洩，此爲土病。


 胃氣衰

府病。


 則身腫。

下論少陽少陰二脈。○同上篇第十六節。○《脈經》同。




趺陽脈

上云寸口脈沉而數，數則爲出，沉則爲入；出則爲陽實，入則爲陰結。


 微而

寸口。


 弦，

弱。○下言少陰脈沉而滑。


 微則無胃氣，弦

弱。


 則不得息。

肺病。○同上篇第十七節。《脈經》同。




趺陽脈微而遲，

寸口。○上云「寸口脈遲而澀，遲則爲寒，澀則爲血不足」。


 微則爲氣，

脾胃。


 遲

陰藏。


 則爲寒，

下云陽明病脈遲者食難用飽，同此。


 寒氣不足，即手足逆冷；

診皮。


 手足逆冷，則營衛不利；

《病源》。○詳《營衛運行》。


 營衛不利，則腹滿脇鳴相逐，氣轉膀胱，營衛俱勞。陽氣不通即身冷，陰氣不通即骨疼

 ；陽前通則惡寒，陰前通則痺不仁。陰陽相得，其氣乃行，大氣一轉，其氣乃散。實則失氣，虚則遺溺，名曰氣分。

同上篇第二十七節。○《脈經》同。




趺陽脈

陽明本病，大抵以脾胃爲主。


 緊

疑當作「細」。太陽之緊屬皮部。


 而數，

上云「寸口脈浮而緩，浮則爲風，緩則爲痺。痺非中風，四肢苦煩，脾死必黄，瘀熱以行」。


 數則爲熱，熱則爲消穀；

所謂陽明病者，胃家實也。


 緊

細。


 則爲寒，

胃中冷。


 食即爲滿。尺脈浮

尺當爲寸，即上寸口浮。


 爲傷骨。

一作「腎」。○當作「肺」，因誤「尺」，後人乃以骨字説之。




解趺陽脈緊爲傷脾。

申明本節。


 風寒相搏，

解緊則爲寒。


 食穀則眩，穀氣不消，胃中苦濁，

解食即爲滿。


 濁氣下流，小便不通，陰被其寒，熱流膀胱，身體盡黄，

秋傷於濕，此爲秋時所得之病。


 名曰穀癉。

《金匱·黄癉病篇》第二節。○《脈經》、《千金方》同。




趺陽脈

本經。


 浮而

凡「而」下别爲一脈，兩相參證，所謂三部相參也。


 澀，

上云「寸口脈微而數，微則無氣，無氣則營虚，營虚則血不足，血不足則胸中冷」。


 浮則爲虚，

「而」下屬皮絡。


 澀

《輯義》以爲當作「虚」。


 則傷脾。

表裏俱病。


 脾傷則不磨，

不運化。


 朝食暮吐，暮食朝吐，宿穀不化，名曰胃反。

胃能食，不能化，病在脾。


 脈

《千金》上有「趺陽」二字。


 緊而澀，

緊爲寒束，澀爲血枯，皆診皮。


 其病難治。

《金匱·嘔吐噦下利病篇》第五節。○《脈經》、《千金方》同。




下利，

下利爲夏病，洞洩乃四時病之一，其病亦分六經五藏，與寒熱同。


 手足厥冷，

證診皮。


 無脈者，

經脈伏。


 灸之

寒，以灸補之。


 不温，

診皮。


 若脈不還

經脈。


 反微喘者，

證。


 死。

此爲死法。


 少陰負趺陽者，爲順也。

陽明行身之腹，與少陰脈同行。負讀爲反，謂不同。人之生死，胃氣爲大主，胃氣衰則死。然少陰任衝專屬督、任，尤爲生命之原；胃之氣水穀有形，少陰關元無形之氣，尤爲根源。趺陽無脈，若少陰與之反，有脈，此爲生機。不死，故爲順。○同上篇第二十五節。《脈經》同。




頸脈

仲景趺陽即人迎，於此可見。


 動，

動，《太素》一作「動甚」，經脈常動，不以動爲病。廿四脈中立動字者，誤。


 時時欬。按其手足，上陷而不起者，風水。

水爲夏病，春傷於風，至夏得水病，曰風水。○《金匱·水氣病篇》第四節。




以上趺陽，凡十九條。

與寸口比較九條，與少陰比較六條，與少陽比較一條，與《脈經》同者十五條。




《脈經》趺陽脈診

《甲乙》先言仲景成書之効，後言叔和編次仲景，謂叔和自撰之《脈經》，非以《傷寒》、《金匱》爲叔和所編次，仲景無原書也。今《脈經》真本所有編次仲景者猶有數卷，如趺陽之名全出仲景，可徵也。




趺陽脈

考趺陽有公式及私診之别，今以專言胃者爲私診，其該括三陽者爲公式。


 緩而遲，

緩、遲爲虚，胃當弱。


 胃氣反强。少陰脈微，微則傷精，陰氣寒冷，少陰不足。穀氣反强，飽則煩滿，滿則發熱，客熱消穀，發已復飢。熱則腹滿，微則傷精，穀强則瘦，名曰穀寒熱。

《平黄疸寒熱瘧病篇》第十七條。




趺陽脈緊而浮，

此一脈兩病之診。


 緊則爲痛，

緊兼診氣與筋絡。


 浮則爲虚；

若得浮則與緊不同。


 虚則腸鳴，

虚證。


 緊則堅滿。

實證。○《平腹滿寒疝宿食脈證篇》第二條。




趺陽脈

以皮論，太陽在背，陽明在腹，腹皮亦屬陽明。


 緩

當作「緊」。


 而遲，

與前十七條同。


 緩

診皮緩爲風，緊乃爲寒。


 則爲寒，

胃寒非外感。


 遲則爲虚；虚寒相搏，

皮與經兼診。


 則欲食温。

因胃寒以温自救。


 假令食冷

别一病證。


 則咽痛。

同前篇第十三條。




趺陽脈浮

人。


 而遲，

寸口。○此爲人迎趺陽三部相參。


 浮則爲風虚，

外感。


 遲則爲寒疝。

内病。




解寒疝繞臍痛，若發則自汗出，手足厥寒，

虚寒證。


 其脈沉弦

弱。


 者，

與上别爲一證。


 大烏頭湯主之。

同前篇第十八節。




趺陽脈

專診胃，或云於衝陽診之。


 微而浮，

或以而下有表裏例，則謂脾也。


 浮則胃氣虚，

診胃。


 微則不能食。

脾證。


 此恐懼之脈，憂迫所作也。

六情所變之脈。


 驚生病

 者，其脈止而復來，

大驚，血氣有變化，其一端當定爲公式。


 其人目睛不了了。

《平驚悸衄吐下血胸滿瘀血脈證》第二條。




趺陽脈

趺陽即人迎，胃脈。或云穴在頭，診在足，衝陽與以左手寸部爲人迎同診。


 虚，

評脈之詞。


 胃氣則虚。

脈爲胃，直診本經虚實。○同前篇第二條。




趺陽脈微

本經。


 而弱，

脾。


 春

當爲衍字。


 以胃氣爲本，吐利者爲可，不者，此爲有水氣，其腹必滿，小便則難。

同前篇第十五條，《平姙娠》二十九條重見。




趺陽脈弦，

强。


 必腸痔下血。

同前篇第十九條。




趺陽脈浮者，胃氣虚，

浮亦主虚。


 寒氣在上，

胃在上。


 暖氣在下，

少陰，上寒下暖。


 二氣相争，

此亦陰陽。


 但出不入。

指呼吸言，氣逆故也。


 其人即嘔吐而不得食，

邪乘胃氣，逆甚。


 恐怖而死，

因六情得病。


 寬緩即瘥。

無所畏懼則愈。○《平嘔吐噦下利脈證篇》第二條。




趺陽脈微而澀，

皮絡。


 微則下利，

責之皮。


 澀則吐逆，穀不得入也。

同前篇第十條。




趺陽脈

此爲公式，無病。


 浮緩，

此指寸口脈言。


 胃氣如經，

三陽無病，病當在陰。


 此爲肺癰。

肺病，診見寸口。○《平肺痿肺癰欬逆上氣淡飲脈證篇》第十二條。




趺陽脈微

本經。


 而澀，

皮絡診。


 微則胃氣虚，虚則短氣，

氣不足。


 咽燥而口苦、胃

衍字。


 熱，

胃虚則不熱，此津液不足之故。


 澀則失液。

與血虚同。○《平帶下絶産無子亡血居經證篇》第十六條。




趺陽脈浮

本經。


 而

皮絡。


 澀，浮則氣滿，

虚氣。


 澀則有寒，

血不足。


 喜噫吞酸，其氣而

 下，小腹則寒。

《平陰中寒轉筋胞陰吹陰生瘡脱下證篇》第七條。




趺陽脈浮者，胃氣虚也。

以浮爲虚。


 

○《胃足陽明經病證篇》第七條。




趺陽脈浮大者，此胃家微，虚煩，圊必日再行。芤而有胃氣者，脈浮之大而耎，

輕求之。


 微按之芤，

芤與孔同，空也，義取形容。或以从艸，讀爲葱，定爲兩邊實、中央空者，誤。


 故知芤而有胃氣也。

同上。




趺陽脈浮遲者，故久病。

因病久，胃氣虚。○同上。




趺陽脈虚則遺溺，

膀胱虚。


 實則失氣。

大腸，手陽明。○同上。




趺陽脈麤，

逾於常，爲陽氣過度。


 麤而浮者，其病難治。

陽氣飛越，危證。○同前篇第十條。




趺陽

按：《千金方·肺藏脈論》作「太陽」。


 脈浮緩，少陽微緊，微則血虚，緊則爲微寒。此爲鼠乳，其病屬肺。

《肺手太陰經病證篇》第十一條。




以上仲景所無者，凡二十條，此當爲仲景佚文。王恕所得《金匱》，稱爲《要略》，則爲摘本，非完書。今故以此二十條補入仲景原書之後，此以《脈經》真本補仲景也。至《脈經》十卷，今所存者不及五卷，則又輯《傷寒·叙例》及「可不可」，以補《脈經》。至於《辨脈》、《平脈》，其與《難經》不同者，亦附於後焉。


辨脈篇

按：《辨脈》、《平脈》二篇，本爲僞卷。考《脈經》今傳本共十卷，真僞參半，二篇互有其文。今以與僞卷同祖《難經》者摘附。《脈經》僞卷，其與真卷同者，當爲王氏原文，亦附真卷之後，以補足王氏之書。如此數條，與寸、關、尺三關相反，故附於後。又王叔和《脈經》本集仲景書，今故以亦附入《脈經》。





趺陽脈浮而澀，

病在胃。


 少陰脈如經也，

少陰不病，此仲景三部比校，有病，有不病。


 其病在脾，

不在少陰。


 法當下利。

下利，脾病。




解何以知之？若脈浮大者，氣實血虚也。今趺陽脈浮而澀，故知脾氣不足，

此爲表裏例。


 胃氣虚也。

二經表裏皆虚。


 以少陰脈弦

弱。


 而浮，纔見
 

注



 此爲調脈，

陰陽調和。


 故稱如經也。

不病。


 若反滑而數者，

與上脈反。


 故知當尿膿也。

《脈經》作「脈浮者，胃氣虚也」。




趺陽脈遲而緩，

此緩爲和緩。


 胃氣如經也。

胃平脈。○《脈經》作「浮緩」。




趺陽脈浮而數，

表裏例。


 浮則傷胃，

本經。


 數則動脾。

裏證。


 此非本病，醫特下之所爲也。

因誤藥，脈變。○上云寸口脈浮大，而醫反下之，此爲大逆。浮則無血，大則爲寒；寒氣相搏，則爲腸鳴。醫乃不知，而反飲冷水，令汗大出；水得寒氣，冷必相搏，其人即
 

 。



趺陽脈浮，浮則爲虚，虚浮相搏，

以上當有脱誤。


 故令氣
 ，言胃氣虚竭也。

《脈經》同。





平脈篇


趺陽脈滑

胃本經。


 而

診脾。


 緊，

疑當作「數」。○「而」下表裏例。


 滑者胃氣實，

血有餘。


 緊

數。


 者脾氣强。

以脾脈斷。


 持實擊强，

二經相搏。


 痛還自傷。以手把刃，

二者相戰，如以手自割。


 坐作瘡也。

瘡與創同。




趺陽脈伏

本經。


 而澀，

皮。


 伏則吐逆，水穀不化，澀則食不得入，名曰關格。

《脈經》作「微而澀」。




趺陽脈大而緊者，當即下利，爲難治。

趺陽脈緊而浮，浮爲氣，緊爲寒；浮爲腹滿，緊爲絞痛。

皮緊有寒。


 浮緊相搏，腸鳴而轉，轉即氣動，膈氣乃下，少陰脈

此仲景三部比校法，以人迎與少陰比。


 不出，

脈伏不見。


 其陰腫大而虚

「虚」字似當作「痛」字。


 也。

少陰證。




趺陽脈沉而數，沉爲實，數消穀，緊者病難治。

趺陽脈浮而芤，浮者胃氣衰，芤者營氣傷，其身體瘦，肌肉甲錯。

診皮。


 浮芤相搏，宗氣

元氣曰宗氣。


 衰微，四屬斷絶。

《脈經》作「芤而有胃氣」。




趺陽脈微而緊，緊則爲寒，微則爲虚。微緊相搏，則爲短氣。

《脈經》作「微而澀」。




趺陽脈不出，脾不上下，

脾裏病。


 身冷膚鞕。

診皮法。




以上二篇，共十二條。




《千金》脈證十卷人迎趺陽並見考


人迎共十四條，趺陽共十二條。







按《内經》、《甲乙》有人迎無趺陽，《脈經》有趺陽無人迎，以其全編次仲景而成。惟《千金》兼有二者名目，言趺陽者出於仲景，言人迎者出於《内經》。《外臺》二見趺陽，五見頸脈，大抵皆出仲景。或以《千金》用《内經》仲景法，故人迎趺陽並見。日本丹波以《千金》未見仲景書者，誤矣。

十一卷《肝藏脈論》

《千金》此十卷，爲論脈專篇。篇中引《内經》、《明堂》、仲景、《脈經》，其中參雜《難經》僞《脈經》之文，皆後羼入。至於二十六卷《平脈》一卷，全與此十卷異，其爲僞書無疑。




足少陽之别

絡脈。下同。


 名曰光明。厥則陽病，陽脈反逆，大於寸口一倍。○躄則陰

陽。


 病，陰

陽。


 脈反小於寸口。

此皆《靈樞·經脈篇》文，下十二經皆同。○趺陽無。




又云：足厥陰之脈，

此經脈，下同。


 盛者則寸口大一倍於人迎，虚者則寸口反小於人迎也。

採自《内經》者稱人迎，採自仲景者稱趺陽，以趺陽爲人迎之别名故也。




十二卷《膽腑脈論》

足少陽之脈，盛者則人迎大一倍於寸口，虚者則人迎反小於寸口也。

趺陽無。




十三卷《心藏脈論》

手太陰之别，名曰支正。肬則陰病，陰

當爲「陽」字之誤。


 脈反小於寸口，過於一倍。

趺陽無。




又云手心主之脈，盛者則寸口大再倍於人迎，虚者則寸口反小於人迎。

又云手少陰之脈，盛者則寸口大再倍於人迎，虚者則寸口反小於人迎。

十五卷上《脾藏脈論》

足太陰之别，名曰公孫，脹則陰

陽。


 病，陰

陽。


 脈反小於寸口一倍。趺陽脈浮而澀，浮則胃氣強
 

注



 ，澀則小便數。浮澀相搏，大便則堅，其脾爲約。脾約者，其人大便堅，小便利，而反不渴。

上無寸口對文。




趺陽脈浮而澀，浮即胃氣微，澀即脾氣衰。微衰相搏，即呼吸不得，此爲脾家失度。

上云寸口脈弦而滑，弦則爲痛，滑則爲實。痛即爲急，實即
 

注



 爲踴。痛踴相搏，即胸脇搶急。




趺陽脈微而澀，微即無胃氣，澀則傷脾。寒在於膈而反下之，寒積不消。胃微脾傷
 

注



 ，穀氣不行，食已自噫。寒在胸膈，上虚下實，穀氣不通，爲秘塞
 

注



 之病。

上云寸口脈雙緊，即爲入，其氣不出，無表有裏，心下痞堅。




趺陽脈滑而緊，滑即胃氣實，緊即脾氣傷
 

注



 ，得實而不消者，此脾不治也。能食而腹不滿，此爲胃氣有餘。腹滿而不能食，心下如飢，此爲胃氣不行，心氣虚也。得食而滿者，此爲脾家不治。

上云「寸口脈緩而遲
 

注



 ，緩則爲陽，衛氣長；遲則爲陰，營氣促（一云不足）。營衛俱和，剛柔相得，三焦相承，其氣必强」。




十六卷《胃腑脈論》

足陽明之脈，盛者則人迎大三倍於寸口，虚者則人迎反小於寸口。

趺陽脈浮大者，此胃家微，虚煩，圊必日再行，動作頭痛重，熱氣朝者屬胃。

反胃：趺陽脈浮而澀，浮即爲虚，澀即傷脾。脾傷則不磨，朝食暮吐，暮食朝吐，宿穀不化，名曰胃反。

趺陽脈緊而澀，其病難治。

上云「寸緊尺澀，其人胸滿不能食而吐。吐止者，爲下之，故不能食。設言未止者，此爲胃反，故尺爲之微澀」。




十七卷《肺藏脈論》

手太陰之别，名曰列缺。起則陽病，陽脈反逆大於寸口三倍；數則陰

陽。


 病，陰

當作「陽」。


 脈反小於寸口一倍。

嘔吐噦逆：趺陽脈微而澀，微即下利，澀即吐逆，穀不得入。趺陽脈浮者，胃氣虚，寒氣在上，憂氣在下，二氣並争，但出不入。其人即嘔而不得食，恐怖如死，寬緩即瘥。嘔而脈弱，小便復利，身有微熱，見厥難治。

上云「寸口脈緊而芤，緊即爲寒，芤即爲虚。寒虚相搏，脈爲陰結而遲，其人即噎。關上數，其人則吐」。




脹滿：跗陽脈微弦，法當腹滿。不滿者，必下部閉塞，大便難，兩胠下疼痛，此虚寒氣從下向上，當以温藥服之；取瘥，腹滿轉痛來趣小腹，爲欲自下利也。

痼冷積熱：跗陽脈浮而遲，浮即爲風虚，遲即爲寒疝。凡瘦人繞臍痛，必有風冷，穀氣不行而反下之，其氣必衝。不衝者，心下則痞。

上云「寸口脈弦而緊，弦即衛氣不行，衛氣不行即惡寒，緊則不欲食，弦緊相搏，即爲寒疝」。




十八卷《大腸腑脈論》

手陽明之脈，盛者則人迎大三倍於寸口，虚者則人迎反小於寸口。

跗陽脈浮緩，少陽脈微緊，微爲血虚，緊爲微寒，此爲鼠乳。

肺癰：跗陽脈緊，寒熱相搏，故振寒而欬。

上云「寸口脈數」。跗陽脈浮緩，胃氣如經，此爲肺癰
 

注



 。




十九卷《腎藏脈論》

足少陰之别，名曰大鍾。癃則陽病，陽脈反逆大於寸口再倍。寒則腰痛，痛則陰

陽。


 脈反小於寸口。

二十卷《膀胱腑脈論》

足太陽之脈，盛者則人迎大再倍於寸口，虚者則人迎反小於寸口。

又，《三焦脈論》

手少陽之脈，盛者人迎大再倍於寸口，虚者人迎反小於寸口也。




中部


舊以寸口居首，今因三部上中下次序，故以趺陽居首，而以寸口次之。







寸口

寸口，本經私病診法。考《人寸比較》，則寸口爲三陰五藏公式診法，不專屬本經病，而肺經自有病，不能不依本經。人迎舊有二穴，或云公式診人迎，私式診衝陽。蓋寸口
 

注



 亦有二穴，公式診寸口，肺本經私病則診尺澤。經本難於分别，今姑以陰陽爲公式，寸口爲私診焉。○包太淵動脈而言，《難經》寸、關、尺三部皆在其内，以一指診，不分左右與寸、關、尺三部。○寸口一名脈口，在手，爲中三部之主。




《傷寒·序》，持寸

寸口。


 不及人，

舊誤作「尺」，非頸脈。人迎上部。○《内經》與仲景均以專診寸口爲厲禁。其云「三部不參」，即後世傳診寸口之法。持寸不及人，謂上不及人迎；握手不及足，謂下不及足少陰。舊讀爲尺。俗醫診寸，三指齊下，無不及尺之事。即以尺澤言，同爲一脈，不須再診。


 握手

中三部。


 不及足。

下部少陰統於足，寸手即《難經》兩手診法，上不及頸，下不及足，爲仲景所戒。○《脈要精微》下附下之皮，即「足」之剥文，説詳《釋尺篇》。舊説以趺陽診足，則下部二診，上部無，亦非。




寸口

《傷寒》言寸口者少，以六經皆經病，故止二三見。


 脈

三陽府，不應診寸口。此以寸口爲言者，陽脈平，惟陰脈浮大，故特舉寸口。


 浮

診經正名。


 而

「而」下指人迎。


 大，

人迎大於寸口。


 浮

肺主皮。太陽在背，陽明在腹，少陽在側，三陽皆指皮部言之。


 則爲風，

此「風」字讀作「表」。


 大

陽脈大。


 則爲虚。

衰則人迎大於寸口。○《傷寒·太陽病上篇》第三十一節。




傷寒腹滿，譫語，

先詳證。


 寸口

但言寸口，爲診本經私病。


 脈浮

正名。


 而

别一診法。


 緊，

診皮。


 此肝乘脾也，

此寸口主五藏，爲三陰診法。○以證定之。


 名曰縱，

筋絡解緩爲縱。○傷寒促脈，經本三見作「縱」，皆非診經名詞。


 刺期門。

泄肝氣。○《傷寒·太陽中篇》第六十九節。




寸口

《金匱》雜病，故言藏脈多於《傷寒》。


 脈浮

不分左右。三關與人迎、少陰合爲三部。○此診經，下五診皆備。


 而

「而」下别一診法。


 緊，

皮、膚爲寒所迫，無汗故緊縮。


 緊則爲寒，

皮。


 浮則爲虚。

肺本爲藏脈，肺主皮。《傷寒》六經皆由皮始，言脈浮亦在皮，故與緊對言之。


 寒虚相搏，

二診合參爲搏。


 邪在皮、膚。

華佗法一日皮，二日膚。六經皆同。


 浮者血虚，

五診由皮、膚始。


 脈絡空虚，

診絡。


 賊邪不瀉，

不發汗。


 或左或右，

仲景惟病言左右，脈則無。


 邪氣反緩，

此審證，非脈法。


 正氣即急，

正緩邪急。


 正氣引邪，喎僻不遂。

筋。


 邪在於絡，

診絡。


 肌

華氏三日在肌。


 膚不仁；

診皮。


 邪在於經，

在中，半表半裏。


 即重不勝；

五診之經。


 邪入於府，

五診法或言筋骨，或言府藏，此以府藏代筋。


 即不識人；邪入於藏，

説詳《五診篇》。


 舌即難言，口吐

脈經有「淤」字，是。


 涎。

皮絡經府藏合爲五診，由淺入深。○《金匱·中風厲節篇》第二節。




寸口

陰脈。診藏以寸口爲主。人迎在上，寸口在中，少陰在下。文詳《動輸篇》。仲景之所自出。


 脈遲

經所謂虚則寸口小於人迎，爲陰病。


 而

「而」下别指一診之例。


 緩，

皮解緩。


 遲

經。


 則爲寒，

藏陰寒。


 緩則爲虚；

診皮，亦屬肺。○以上爲經、皮之分，以下由「緩」字再分營衛。


 營緩則爲亡血，

經脈爲營。


 衛緩則爲中風。

絡爲衛。


 邪氣中

沈本作「入」。


 經，

承上「營緩」句。


 則身癢而癮軫；心氣不足，

血證。


 邪氣入中，

承「衛緩」句。


 則胸滿而短氣。

氣證。○同前篇第三節。




寸口

中部統診五藏，以脈大小倍數分經。説詳《人寸診》。


 脈沉

此以寸口爲三陰公式。


 而

而下診筋法。


 弱，

當作「犟」。


 沉即主骨，

診骨少陰之病，由寸口診之。所謂「寸口小於人迎二倍，病在少陰」也。


 弱

犟。


 即主筋。

診筋。


 沉即爲腎，

腎主骨。


 弱

犟。


 即爲肝。

肝主筋。寸口小於人迎一倍，病在厥陰也。


 汗出入水中，

得病之由。


 如水傷心，厲節痛

診筋。


 黄汗出，故曰厲節。

同前篇第五節。




寸口

《傷寒·序》「握手不及足，持寸不及人」，皆駁專診兩手，而後人讀仲景書，乃據《難脈》説之，非也。


 脈

本經診法，肺病以寸口主經。


 數，

數則爲熱。


 其人欬，口中反有唾濁涎沫者何？

數脈不應有涎沫。


 師曰：爲肺痿

此爲診本經私病之式。


 之病。

《金匱·肺痿肺癰欬嗽上氣病篇》第一節。




寸口

診本經。


 脈微而數，微

疑當作「浮」。


 則爲風，

寸診。


 數則爲熱；

人診。


 微則汗出，

《雜病篇》中，與《傷寒》診法原無同異。


 數則惡寒。

與下條同。


 風中於衛，

風傷衛。


 呼氣不入；熱過於營，

寒傷營。


 吸而不出。風傷皮毛，

在外層。


 熱傷血脈。

五診第三層。


 風舍於肺，

診本經式。


 其人則欬，

以下氣病。


 口乾喘滿，咽燥不渴，多唾濁沫，時時振寒。

如傷寒。


 熱之所過，血爲之凝

以下血病。


 滯，畜結癰膿，吐如米粥。

以上癰證。


 始萌可救，膿成則死。此原肺癰之由爲風熱蓄結不解也。

同前篇第二節。




寸口脈

爲公式，此診厥陰病脈。


 弦者，

弦爲實物，非形容脈形狀。陽脈「弦」當作「强」，與「弱」對。又讀作「犟」，謂經絡結急不柔輭。陰脈之「弦」，當讀作「弱」，形近而誤。


 即脇下拘急而痛，

即犟。


 其人嗇嗇惡寒也。

《金匱·腹滿寒疝宿食病篇》第四節。




寸口

經此與趺陽比較。


 脈浮

此本經診式。


 而

仲景「而」字多指别種診法，與上另爲一事。又或讀爲「與」，謂此兩種脈象，以分病之陰陽虚實。


 遲，

正名。


 浮即爲虚，遲即爲勞；

此兩種分診病狀。


 虚則衛氣不足，

脈爲氣海。


 勞

診筋，久行傷筋。上脈證皆屬衛氣，此皆以營血補足其義。


 則營氣竭。

肝爲血海，筋傷則血不足。○《金匱·消渴小便不利淋病篇》第二節。




寸口

寸口與尺澤同爲肺經動脈，相對得名，必知一名之所以立，則寸、關、尺之誤，不待煩言而解矣。


 脈沉

正名，浮則在皮、膚，沉乃屬腸胃。


 滑

皮。


 者，中有水氣，

腸在中。


 面目腫大，有熱，

外證，與水氣相應。


 名曰風水。

此一證。


 視人之目窠上

此望氣視色法。


 微擁
 

注



 ，如

「如」皆視色。


 蠶

據《診尺篇》、《水脹篇》無「蠶」字爲是，蓋因下文「目下有卧蠶」之語而誤。


 新卧起狀。

如睡初瞋。


 其頸脈

人迎。説詳《頸脈考》。


 動，

《内經》作「動甚」。


 時時欬。

此文見《論疾診皮篇》，又《本輸篇》。


 按其手足，

非診脈，亦言按。


 陷而不起

即經所云陷下。


 者，

診皮。


 風水。

上條診寸口視面目，此診人迎與視色。按：皮、膚法，證同診異。○《金匱·水氣病篇》第四節。




寸口

此條本與趺陽對比而言，《金鑑》以爲文義不屬，不釋。


 脈浮而

指趺陽。


 遲，

與《消渴》第二節同。


 浮脈則熱，遲脈則潛。

當作「濕」，脾胃病。


 熱潛相搏，

二脈俱病。


 名曰沉。

凡「相搏」以下皆爲病狀，非脈名。○同前篇第八節。




寸口

俗以寸口爲肺，朝百脈。《内經》肺指肺藏，受胃之氣。所謂百脈，指腹中孫絡。肺氣潮汐孫絡化而爲血。肺氣朝孫絡，非百脈朝肺。朝在腹内，亦不在兩寸。舊説皆誤。


 脈弦

强。


 而緊，

皮。


 弦

强。


 則衛氣不行，

皮。肺主衛氣。


 即惡寒，

與《傷寒》診法不異，故《傷寒》中兼治雜病，《金匱》亦兼寒熱。前人劈合爲二者，皆誤。


 水不沾流，走於腸間。

丹波《輯義》：「案《金鑑》云：此條必有脱簡，不釋。」考《脈經·寒疝篇》云：「寸口脈弦

 而緊，弦則衛氣不行，衛氣不行則惡寒，緊則不欲食，强緊相搏，則爲寒疝。」知此條亦宜有「緊則」云云語爲是。○同前篇第九節。




師曰：寸口脈沉

按：水不爲肺病。三倍小於人迎，則病在太陰脾經。


 而

人。


 遲，

人寸對診。


 沉

藏脈。


 則爲水，

在内。


 遲

府脈。


 則爲寒，

在外。


 寒水相搏。

下當有脱誤。○按：下文言「趺陽脈伏」、「少陽脈卑」

 、少陰脈細，共診四經動脈。寸口趺陽少陰爲三部全文，少陽則九候之一，當入《九候篇》中。○同前篇第十六節。




師曰：寸口

《難經》以寸口爲脈之所會，立八會之名；脈不會於寸口，其説大誤。


 脈沉

水病藏脈皆沉。


 而

人迎脈。


 數，

與上條遲脈正相反。○二名皆診經正詞。


 數則爲出，

人迎主外，寸口主内。


 沉則爲入；

入中爲水乃沉。○以出入對鍼分之。


 沉則爲陽實，

陰脈以入，而化陽實。


 入則爲陰結。

陽脈以出，而爲陰結。○同前篇第十七節。




師曰：寸口脈沉而

皮。


 緊，沉爲水，

與上「沉則爲入」文異義相通。


 緊爲寒，

皮部屬肺。


 沉緊相搏，

二者反。


 結在關元。

此關非關、尺之「關」。仲景書中之「關」恐因此而誤者多。


 始時當微，

初得。


 年盛不覺，

壯年，不覺病。


 陽衰之後，營衛相干，陽損陰盛，結寒微動，腎

少陰衝脈。


 氣上衝，咽喉塞噎，脇下急痛；

以上詳證，以下醫誤。


 醫以爲留飲而大下之，

誤下。


 氣緊

 不去，其病不除。

一誤下。


 重復吐之，

誤吐。


 胃家虚煩，咽燥欲飲水，小便不利，水穀不化，面相手足浮腫；

誤吐變證。


 又與葶藶丸下水，

水非燥屎。


 當時如小瘥，

以有水故。


 食飲過度，

瘥後所生之病，如勞復。


 腫復如前。胸脇苦痛，象若奔豚，

皆少陰衝氣病。


 其水揚溢，則欬喘逆，

下水後變象。


 當先攻擊衝氣令止，

先。


 乃治欬，欬止，其喘

後。


 自瘥。先治新病，病當在後。

水爲舊因，新病引動。先急後緩，先輕後重。○同前篇第十九節。




師曰：寸口脈遲

經。


 而

皮。


 澀，

脈與皮對言。


 遲則爲寒，澀

澀與滑，診皮專名。説詳《診皮篇》。


 則爲血不足。

此與趺陽對文。○同前篇第二十七節。




寸口

寸口非穴名，穴名太淵。凡十二經動脈皆稱氣口，亦名脈口。脈之動處如口。前人以脈口、氣口專指寸口，大誤。


 脈浮

正名。此以寸口爲公式，診太陰痺病。


 而緩，

皮絡。○下言「趺陽脈緊而數」，相比而論。


 浮則爲風，

此雜病之風，不同《傷寒》。


 緩則爲痺。

解緩。


 痺非中風，

謂此緩與《傷寒》浮緩，脈同而病狀異。


 四肢苦煩，脾色必黄，

此太陰病，由寸口診之。


 瘀熱以行。

《金匱·黄癉篇》第一節。




寸口脈動

動爲診絡專名詞。《難經》不診絡，乃以此名編入七表八裏九道中，義不可通。説詳《診絡篇》。


 而

讀作「與」。分别二診之脈。


 弱，動

動當爲强，强與弱反。强驚弱悸，此二診之分，非謂一人一時之脈如此相反。


 則爲驚，弱則爲悸。

此條下「師曰尺脈浮」，趙程《金鑑》「尺」作「夫」，巢《源》作「尺中自浮」，後人誤字耳。○《金匱·驚悸吐衄下血胸滿瘀血》第一節。




寸口

《虚勞》無「寸口」二字。以下同。


 脈弦

懸。


 而

人。


 大，

人迎大於寸口，有三倍之分。


 弦則爲減，

懸，陰脈乃爲減。


 大則爲芤；

讀爲空，爲評脈詞。陽大則陰虚。


 減則爲寒，

陰寒。


 芤則爲虚。

陽虚。


 虚寒相搏，

陰陽俱病，故以相搏爲言。


 此名爲革。

當爲病狀，非脈名。《辨脈》亦有之，恐後人據《辨脈》所改。○同前篇第八節。○又見《婦人雜病篇》第十一節。




寸口脈

此條專言傷營血之證。


 微

評。


 而數，

疑當作「散」。


 微則無氣，

胃氣弱，不能致手太陰。


 無氣則營虚，

營由衛化。


 營虚則血不足，血不足則胸中冷。

《金鑑》以此條文義不屬，必是錯簡。按：此當是對下文比較言之。○《金匱·嘔吐噦下利病篇》第四節。




問曰：寸口

仲景三部診法，在手稱寸口，包俗説三部而言。《難經》以後則稱寸，不復言口。此雅俗之所以别也。


 脈浮

正名。


 微

評。


 而

皮。


 澀，

脈無澀象可言。


 法當亡血，

澀爲血不足。


 若汗出，設不汗

 者

肺主皮，微，當因汗多傷血。


 云何？

問所以致此脈之由。


 曰：若身有瘡，

亡其血。


 被刀斧所傷，

流血過多。


 亡血故也。

統上汗出、瘡與刀傷三者而言。○《金匱·瘡癰腸癰浸淫病篇》第四節。




以上專言寸口者二十二見。

《傷寒》三，《金匱》十九。




病如桂枝證，

提綱所言證皆具。


 頭不痛，項不强。

惟此二者爲異。


 寸

當爲衍文。○太陽病不診寸口。


 脈微

評。


 浮，

正名。○《太陽病篇》以診太陽委中動脈爲主。


 胸中痞硬，

華氏法，四日在胸，以吐而愈。


 氣上衝咽喉，不得息者，此爲胸有寒也。當吐之，宜瓜蒂散。

《傷寒·太陽病下篇》第四十五節。




傷寒六七日，大下後，寸

衍文。


 脈

厥陰本經不在寸口。


 沉

正名。


 而遲，

正名。○《厥陰篇》以診本經動脈太衝爲主，不診寸口也。


 手足厥逆，

診皮。


 下部脈

指少陰本經動脈太谿言。


 不至，

此以少陰脈參之。○《叙》云「三部不參」，如《動輸篇》常動不休之三部。不至，謂懸絶。


 咽喉不利，

少陰脈所循。


 唾膿血，

如今吐血證。


 泄利不止者，麻黄升麻湯主之。

《傷寒·厥陰》第三十節。




以上寸字衍文二條。

出《傷寒》。




問曰：病有結胸，

淺。


 有藏結，

深。


 其狀如何？

問二名脈證異同。


 答曰：按之痛，

診皮。


 寸

《難經》僞法分三關，乃獨稱寸。


 脈浮，

寸當爲陰。仲景異診有陰陽之别，無關、尺明文。


 關

關當作「陽」，與寸陰脈對文。○《内經》無關爲脈位者。手之寸口爲大名，並不分三部。


 脈沉，

《難經》寸、關、尺是爲手太陰脈所循，共有六動脈。太淵動脈即寸口，祇爲六動脈之一，何得分三部？又，二指地位，浮則皆浮，沉則皆沉，浮沉相反，必非一經之脈。


 名曰結胸也。

此條下二條，當與三部陰陽類相參，以此「寸關」即「陰陽」二字之誤文。○《傷寒·太陽下篇》第九節。




何謂藏結？答曰：如結胸狀，

承上文言。


 飲食如故，時時下利，

此爲結胸所無。


 寸

陰。○後人誤爲寸。


 脈浮，

「浮」與下「沉」字反，必非一脈。


 關

同上條。《序》曰「持寸不及人」是也。


 脈小

陰陽對言大小。


 細

評詞。○説詳下《陰陽類》。


 沉

此當屬少陰，合爲三部診法，即上所謂下部脈。


 緊，

皮。


 名曰藏結。

同前篇第十節。




太陽病，

經言太陽病即提綱之文，已包脈浮在内，經無其文，後人誤據《脈訣法》補之耳。


 寸緩

緩屬脈，則爲和緩，非病脈。


 關浮尺弱，

六字當删。○一脈以三指分之，造爲種種異狀，以廢棄諸古法，不得不於所診之一穿鑿附會，分辨異同。後來《脈訣》，皆同此弊。○三關同一太淵動脈，何以忽有三種形狀？由此推之，太陰六動脈，一脈分三，是肺一經已有六三關，共爲十八部矣。


 其人發熱汗出，復惡寒，

此同太陽表證。


 不嘔，但心下痞者，

太陽壞證。


 此以醫下之也。

非本經病，乃壞證。○《傷寒·陽明》第六十三節。




下利，寸

衍文。


 脈反浮數，

此指厥陰本經，不涉於寸。


 尺

此爲「皮」字之剥文。


 中

「尺」爲「皮」字誤，説詳《釋尺》。


 自澀者，

澀爲診皮專名。


 必清

當讀作「圊」。


 膿血。

《傷寒·厥陰》第三十五節。




問曰：血痺之病，從何得之？

得病之由。


 師曰：夫尊榮之人，

《内經》治病，詳平脈，富貴與貧賤異治。


 骨弱

診骨。


 肌膚盛，

皮絡。


 重因疲勞

動作。


 汗出，卧不得動摇，如被微風，

初起由風。


 遂得之。但以脈自微

診肝經動脈爲一事。


 澀，

診皮。


 在寸口關上

五字後人所補。沈本更有「尺中」二字。


 小

《千金》、《脈經》無「小」字。


 緊，

澀與緊皆診皮名詞。


 宜鍼引陽氣，令脈

本經。


 和緊

診皮。


 去

經以脈與緊對言，則脈爲一事，緊又爲一事。若緊爲診經名詞，則脈已包緊字，不必再言緊去。


 則愈。

《金匱·血痺虚勞》第一節。




血痺，陰

寸。


 陽

人。


 俱微，

即人寸比較，爲《内經》分表裏陰陽藏府之大法。詳《人寸篇》。


 寸口

淺人補此，以解「陽」字。


 關上微，

以解「俱」字。


 尺中

淺人補此，以解「陰」字。


 小緊，

九字後人所注，以寸、關、尺解陰陽。


 外證身體不仁，

診。


 如風痺狀，黄耆桂枝五物湯主之。

同前篇第二節。




胸痺之病

 ，喘息欬唾，胸背痛，短氣，寸口脈沉而遲，關上小緊數，

五字當删。○一人之脈，連環終始，往來相同，寸口一脈自無遲速之分，即三部亦難分遲速。此當調查，定爲公式。


 括蔞薤白白酒湯主之。

《金匱·胸痺心痛短氣》第三節。




問曰：人病有宿食，何以别之？師曰：寸口脈浮

正名。


 而大，

評。


 按之

診皮爲捫循。


 反

皮。


 澀，尺中

反、尺皆「皮」，字之誤。


 亦微而澀，

即解上皮澀。


 故知有宿食，大承氣湯主之。

《金匱·腹滿寒疝宿食》第十九節。




諸積大法：脈來細而附骨者，乃積也。寸口，

本包三部寸、關、尺言。


 積

《千金》有「結」字。


 在胸中；微出寸口，

四字誤注。


 積在喉中；

喉中如何有積？「喉」疑「腹」字之誤。


 關上，

誤注。


 積在臍旁；上關上，

注：《千金》有「結」字。


 積在心下；

中二部。


 微下關，

當作「少陰」。


 積在少腹；尺中，

《千金》有「結」字。當作「微下」。下有二部，本三部法，專屬寸口則不通矣。


 積在氣衝；

分六段，喉中、心下、胸中、臍中、少腹、氣衝。


 脈出

絡起。


 左，積在左。脈出右，

仲景診經脈無左右之明文。


 積在右；脈兩出，積在中央。各以其部處之。

上三條「腎死藏

 ，浮之堅，按之亂，如轉丸

 益下入尺中者死」，有一「尺」字。○《金匱·五藏風寒積聚》十二節。




青龍湯下已，多唾，口燥，寸脈沉，尺

即《叙》「持寸不及尺」之「尺」，當作「人」。


 脈微，手足厥逆，

診皮。


 氣從小腹上衝胸咽，

衝脈。


 手足痺，

診筋。


 其面翕熱如醉

 狀，

診色。


 因復下流陰股，小便難，時復冒者，與茯苓桂枝五味甘草湯，治其氣衝。

衝脈爲病。○《金匱·痰飲欬嗽》第二十四節。




下利，寸

衍字，因下「尺」加「寸」字。


 脈反浮數，

正名。


 尺

當作「皮」。


 中自澀者，

「皮」誤「尺」。詳《釋尺》。


 必圊膿血。

《金匱·嘔噦下利》第三十一節。○此條與《傷寒》同。




以上寸口而兼有尺關者十一條。

《傷寒》四，《金匱》七。





傷寒辨脈篇

此篇後人所羼，出唐以後，非原文，多祖《難經》。○其分部位，改《脈名辨》，别爲一書。





何謂陽不足？答曰：假令寸口

陽，當作「趺陽」。


 脈

以寸、尺分陰陽。《難經》説。


 微，名曰陽不足。

以尺寸分陰陽，誤。


 何謂陰不足？答曰：假令尺脈弱，名曰

 陰不足。

尺當爲寸口。




問曰：脈病欲知愈未愈者，何以别之？答曰：寸口、關上、尺中三處，大小浮沉遲數

 同等，

診經只六字。


 此脈陰陽爲和平，雖劇當愈。

寸口脈

此祖《難經·九難》。


 浮爲在表，沉爲在裏；

四大脈以浮沉分表裏，是。


 數爲在府，遲爲在藏。

寸口不診府，《難經》以遲數分藏府，與浮沉分藏府大誤，且矛盾。


 今脈遲，此爲在藏也。

以浮沉分藏府，又以數遲分藏府，説如《難經》，大誤。○《準繩》注：此有駁文。




寸口脈浮

當作「緩」。


 而

讀作「與」，分脈定證之例。


 緊，浮

緩。


 則爲風，緊則爲寒，風則傷衛，寒則傷營，

以上分病。


 營衛俱病，

以下合病。


 骨節煩痛，當發其汗也。

《傷寒》經病不詳寸口。此以寸口分營衛，《難經》法也。




寸口脈浮大，而醫反下之，此爲大逆。浮則無血，大則爲寒，寒氣相搏，則爲腸鳴。醫乃不知，而反飲冷水，令汗大出，水得寒氣，冷必相搏，其人即
 。

《準繩》有駁文。




寸口

删去二字則通矣。下二條俱云「脈陰陽俱緊」，無「寸口」二字是。


 脈陰陽俱緊，法當清邪中於上焦，濁邪中於下焦。清邪中上，名曰潔也；濁邪中下，名曰渾也。

僞造病名。





傷寒平脈篇


當復寸口，虚實見焉。

此全爲《脈贊》語，出齊梁以後。




假令下利，寸口、關上、尺中悉不見脈，然尺中時一小見脈再舉頭者，腎氣也。若見損脈爲難治。

《難經》所主。




師曰：寸脈下不至關爲陽絶，尺脈上不至關爲陰絶者，皆不治，決死

 也。

僞《脈經》所主。




寸口衛氣盛，名曰高。

僞造脈名者，又在七表八裏九道之外。




寸口脈緩而遲，

此僞法，緩、遲如何可辨。


 緩

 則陽氣長，其色鮮，

語無倫次。


 其顔光

 ，其聲商，毛髮長；遲則陰氣盛，骨髓生，血滿，肌肉緊薄硬。陰陽相抱，營衛俱行，剛柔相搏，名曰强也。

寸口脈浮而大，浮爲虚，大爲實，在尺爲關，在寸爲格。關則不得小便，格則吐逆。

與前五條大反，○全爲《難經》説。




寸口脈弱而遲，弱者衛氣緩，遲者營中寒。營爲血，血寒則發熱，衛爲氣，氣微者心内饑，饑而虚滿，不能食也。

寸口脈弱而緩，

此字不可解。


 弱者陽氣不足，緩者

當作「强」。


 胃氣有餘，噫而吞酸，食卒不下，氣填於膈上也。

寸口脈微而

辨證加而例。


 澀，微者衛氣不行，澀者營氣不足。營衛不能相將，三焦無所仰，身體痺不仁。

寸口脈微而澀，微者衛氣衰，澀者營氣不足。

與上條重犯。




寸口脈微而緩，微者衛氣疎，疎則其膚空，緩者胃氣實，實則穀消而水化也。

寸口脈微，尺

當作「皮」。


 脈緊。其人虚損多汗，知陰常在，絶不見陽也。

寸口諸微亡陽，諸濡亡血，諸弱發熱，諸緊爲寒，諸乘寒者，則爲厥，鬱冒不仁，以胃無穀氣，脾澀不通，口急不能言，戰而慄也。



注
 　「身冷」至「骨疼」：此九字原作「骨冷」，據《金匱要略論注》卷一四補改。



注
 　生病：原作「心病」，據衛生出版社《脈經校注》卷八改。



注
 　而：原作「熱」，據衛生出版社《脈經校注》卷九改。又，下「小腹」右引作「少腹」。



注
 　見：此字原脱，據《傷寒論注釋》卷一補。



注
 　強：此字原脱，據《備急千金要方》卷四六補。



注
 　實即：二字原作「貫印」，據《備急千金要方》卷四六改。



注
 　傷：原作「湯」，據《備急千金要方》卷四六改。



注
 　塞：原作「寒」，據《備急千金要方》卷四六改。



注
 　「傷」上原衍「衰」字，據《備急千金要方》删。



注
 　遲：原作「於」，據《備急千金要方》卷四六改。



注
 　此三句原另起一條，誤，今據《備急千金要方》卷五六乙正。



注
 　蓋寸口：原作「蓋衝陽寸口」，兹據文意乙「衝陽」於上句末。



注
 　擁：此字原脱，據《金匱要略論注》卷一四補。



注
 　弦：原作「強」，據《脈經校注》卷八改。



注
 　卑：原作「革」，據《金匱要略論注》卷一四改。



注
 　緊：原作「繫」，據《金匱要略論注》卷一四改。



注
 　設不汗：三字原脱，據《金匱要略論注》卷一八補。



注
 　「病」下原衍一「痺」字，據《金匱要略論注》卷九删。



注
 　腎死藏：原作「腎藏死」，據《金匱要略論注》卷十一改。



注
 　轉丸：原作「搏九」，據《金匱要略論注》卷十一改。



注
 　醉：原作「罪」，據《金匱要略論注》卷十二改。



注
 　曰：此字原脱，據《傷寒論注釋》卷一補。



注
 　「遲數」二字原作夾注小字，據《傷寒論注釋》卷一改。



注
 　「死」上原衍一「生」字，據《傷寒論注釋》删。



注
 　緩：原作「遲」，據《傷寒論注釋》改。



注
 　三字原無，據《傷寒論注釋》補。








仲景九候診法






太陽病脈證一


《傷寒》單脈字多爲本部。







太陽之爲病，脈

足太陽委中動脈。○古本「脈」上多有「其」字，其脈詳《熱病》、《傷寒·序例》、《病源》。


 浮，

在表爲浮，皮、膚、肌三層；在裏爲沉，胸、腹、胃三層。


 頭項强痛而惡寒。

皆太陽本經所循之部。無論何病，其在太陽，皆有此病。舊説以此爲傷寒提綱者，誤。




太陽病，

專爲部位，下乃分病。如風、寒、濕、暍、温、痙是也。


 發熱，

《玉機真藏》：「風寒客於人，使人毫毛畢

 直，皮、膚閉而爲熱。當是之時，可汗而發也。」○以下言證，乃分病以立名。


 汗出，惡風，

《調經論》：「風雨之傷人也，先客於皮、膚，傳入於孫脈，孫脈滿則傳入絡脈，絡脈滿乃輸於大經脈。血氣

 與邪並客於分腠之間，其脈堅大，故曰實。」


 其脈

皮絡之脈。


 緩者，

緩解，非和緩。説詳《診皮篇》。○《離合真邪論》：「天暑地熱，則經水沸溢

 ；卒風暴起，則經氣波湧而隴

 起。夫邪之入於脈也，寒則血凝泣

 ，暑則氣血淖澤。」


 名

凡言名者，爲病立名。


 爲中風。

風與暑爲一類。○春傷於風，爲春病。




太陽病，

無論何病，在其經皆有首節之狀。


 或已發熱，或未發熱，必惡寒，

冬惡寒，春惡風。


 體痛，

表邪入肢體。


 嘔逆。

病在胸。


 脈

以皮絡爲脈，非動脈。


 陰陽

以背腹分陰陽，俱診皮法。


 俱緊

皮絡。


 者，

《調經論》：「寒濕之中人也，皮、膚不收，肌堅緊，榮血泣，衛氣去，故曰虚。虚者聶辟，氣不足。按之則氣足以温之，故快然而不痛。」


 名爲傷寒。

寒與濕同類。○因病立名，太陽其部位，風與寒分病種類。○風寒性質各不同，故病見此狀，不必論及表裏虚實。經言「表實者不受邪」，所説蒙混。




傷寒

爲四時病之一種。


 一日，

「日」當作「曰」，《内經》亦當作「曰」。


 太陽受之。

以六經爲次，首太陽，由項背得之。


 脈

委中。


 若静者

由表傳裏，静謂久浮不沉，與數急對

 。○下言「陽明少陰證不見」，互文。


 爲不傳；

《調經論》：「先客皮、膚，由皮、膚傳孫脈，滿則傳入絡脈，由絡脈乃輸於大經。」案：皆謂本經分層自相傳，非傳别經。


 頗欲吐，

吐，四層病，在胸。


 若躁煩，脈

以本經本脈定之。○二陽。


 數急者

與「静」字對。又以絡筋言，不指經動脈。


 爲傳也。

華氏説三日在表，爲皮、膚、肌。三日以後入裏，爲胸、腹、胃。




太陽病三

讀去聲。


 日，

不必三日，言其久。


 已發汗，

表法。


 若吐，

在胸，吐。


 若下，

在腹、胃，下。


 若温

火熏。


 鍼，

鍼刺。


 仍不解者，

三法已具，不愈則爲誤治。


 此爲壞病。

誅伐無過，血氣已傷，與本病不同。


 桂枝不中與也。

雖有表證，不可再汗。


 觀其脈

切法不止一種，五診皆可言脈。


 證，

證在外，仲景書每以外證標目。


 知犯何逆，

上所詳三法。


 隨證治之。

下《壞病篇》詳之。




桂枝本爲解肌，

華氏法三日在肌，統皮、膚言之。○解剖分皮，剖爲數層，肌當爲絡。


 若其人脈浮

委中。


 緊，

《内經》寒之傷，皮、膚收，肌肉堅，營血澀，衛氣去，與中風相反。○皮絡浮，爲本經動脈緊，則診皮絡法。


 發熱汗不出者，

無汗，故皮緊。即經皮、膚收，肌肉堅。


 不可與之。

此辨風、寒之别。


 當須識此，

風爲表虚自汗，寒爲表實無汗。麻黄發汗，桂枝止汗，不可混同。


 勿令悮也。

風寒即陰陽虚實之别。




太陽病下之後，

已治。


 脈

此指皮絡，非動脈。


 促

本作「縱」，與桂枝脈縱同，謂腠理開，肌肉解緩，氣血淖澤。


 胸滿者，

此非桂枝證。


 桂枝去芍藥湯主之。

皮絡緩縱，有汗，可知宜桂枝，因腹滿，去芍。


 若微寒者，

宜温。


 桂枝去芍藥加附子湯主之。

服桂枝湯大汗出，

桂枝本非發汗之劑，得湯大汗，營衛和，則非病汗。但桂枝忌大汗，此亦爲悮。


 脈

太陽經脈。


 洪大者，

評。


 與桂枝湯，如前法。

取微汗。


 服桂枝湯，大汗出

傷津。


 後，

變證。


 大煩，渴

新病。


 不解，

舊病。


 若脈洪大者，

與上脈同。


 白虎加

 人參湯主之。

因渴乃用白虎。




太陽病發熱惡寒，

近於傷寒。


 熱多寒少，脈

本經。


 微弱

評。


 者，

此證爲虚。


 此無陽也，

傷寒以津液爲陽，又以爲陰，從所類言之。


 不可發汗，

雖有表證，以脈弱忌汗。


 宜桂枝二越婢一湯。

越婢名義不可解，《外臺》曰：一名

 起脾湯。




傷寒

此乃專屬冬病，仲景雖以《傷寒》名書，兼備四時病法，不單論冬日傷寒。


 脈浮，

宜汗。


 汗自出，

中風同。


 小便數，

太陽。


 心煩，

有裏證。


 微惡寒者，

同傷寒。


 腳攣急，

非太陽證。


 反與桂枝，欲攻其表，此誤也。

得之便厥。




太陽病

部位。


 桂枝證，

病情。


 醫反下之，

醫誤。


 利遂不止，

壞病。


 其脈

皮絡。


 促者，

本作「縱」。


 表未解也。

未汗先下，别有表證，非以脈促爲表證。


 喘而汗出者，

因喘汗出，裏熱氣逆。


 葛根黄芩黄連湯主之。

太陽病十日以去，

别無他證。


 其脈

本經。


 浮細

診皮。


 而嗜卧者，

病證。


 外已解也。

不須藥。


 設胸滿、脇痛者，小柴胡湯；脈但浮者，與麻黄湯。

必有傷寒證。




太陽中風，

《内經》冬傷於寒，春傷於風，夏傷於暑，秋傷於濕，四時所感，皆傷而即病者也。風寒暑濕，皆指正氣。又云春正病温，夏正病熱，秋正病虐，冬正病欬嗽。此平列四時之病狀。因誤讀「冬不藏精，春必病温」條，故後人移「冬傷於寒」一句於前，而讀四「正」字爲「必」也。


 脈浮

本經表脈。


 緊，

腠理爲寒氣所閉束，故畏寒起栗，捫之膨緊，爲無汗之根。


 發熱惡寒，身疼痛，不汗出

風有汗，寒無汗；風爲陽病，寒爲陰病；風表虚，寒表實，二者迥不相同。


 而煩躁者，

爲實。


 大青龍湯主之。

解若脈微弱，

與上緊反，爲風脈。


 汗出

爲自汗。


 惡風者，

惡風與寒相反對，不可兼言。


 不可服，

此爲桂枝證。


 服之則厥逆，

上云傷寒服桂枝則厥，傷風服麻黄則厥，同也。


 筋惕

診筋。


 肉瞤，

診絡。


 此爲逆也。

仲景脈法有筋絡在内，由此見之。




傷寒脈浮

經。


 緩，

皮肉解緩。


 身不疼，但重，乍有輕時，

以上皆陽證，與少陰病迥别。


 無少

讀作《孟子》少艾之少。○與少陰經無干，不應囫突引之。


 陰證者，

「少」字當讀作「稍」，仲景以胸、腹、胃三者爲陰，皮、膚、肌三者爲陽，在裏無表爲純陰者。此云皆陽證，無稍陰證，非《少陰篇》之少陰。


 大青龍湯發之。

太陽病外證

首條提綱。


 未解，

病在表。


 脈浮弱者，

浮在表，弱爲風，寒則强。


 當以汗解，宜桂枝湯。

太陽病

《素問·熱病論》六經，爲傷寒言；《靈樞》刺熱、評熱，爲熱病言。


 先發汗

宜汗。


 不解，

不得汗。


 而復下之，

醫誤。


 脈

本經，非借診兩寸。


 浮者不愈。浮爲在外，而反下者，故令不愈。

解今脈浮，故知在外，當先解外則愈，宜桂枝湯。

太陽病脈浮

經。


 緊，

皮絡。


 無汗，

《舉痛論》，寒則腠理閉，氣不行，故氣收矣。○傷寒則皮、膚緊澀。


 發熱，身疼痛，

衛氣不通故。


 八九日不解，

日久仍在本經。


 表證仍在，

肌上。


 以此當發其汗；

麻黄湯。


 服藥已，微除，

藥力已達。


 其人發煩，目瞑，

新證，藥病相戰。


 劇者必衄，

春頭病、鼽衄。


 衄乃解。

衄，與汗同。




解所以然者，

衄之故。


 陽氣重故也，

寒傷營。


 麻黄湯主之。

五字張潞本移「發其汗」下。




太陽病，脈浮緊，

寒束皮絡，故縮收而緊。凡緊則無汗，與解、緩反比例。


 發熱，身無汗，

無汗則皮緊。


 自衄者愈。

未服藥而衄。衄爲紅汗，汗與血異名同實。




脈浮

病在表，六經所同。


 數者，

數爲寒邪。


 法當汗出而愈。

表證。


 若下之，

藥誤。


 身重心悸者，

此爲裏虚。


 不可發汗，當自汗出，乃解。

不藥，俟其氣至自愈。




解所以然者，尺中

二字衍。仲景書中所有關、尺字，皆後人羼補。


 脈

本文原有「脈」字，指本經。


 微，

身重心悸之脈。


 此裏虚；

内因外感，非内傷不病。


 須表裏實，津液

津液主三焦，如氣化，則由毛孔而出汗。此汗之根源。《十二官篇》誤以津液屬之膀胱，乃以三焦爲水道之官，其失與泰西解剖學以膀胱有上口、溺由藏流入上口，其謬誤實相同。


 自和，

所謂氣化則能出。


 便

 自汗出愈。

治法有不治自愈者，不必用藥。經屢明此義。




脈浮緊者，

寒診。


 法當身疼痛，

寒束肌肉。


 宜以汗解之。假令尺中

二字衍文。


 遲者，

上當有「脈」字。


 不可發汗。

楊《太素注》、王《素問注》，皆以尺爲尺澤動脈，與此無干，知爲後人誤改。




解何以知然？以營氣不足，血少

《玉函》有「氣微」二字。


 故也。

故令脈遲。




脈浮者，

浮爲邪在表專名詞，緩、緊則屬皮絡，以分别風寒耳。舊合緩、緊讀之，誤。


 病在表，

風寒，外證。


 可發汗，宜麻黄湯。

四字當衍。風寒同爲浮，不應用麻黄。




脈浮而數者，

數爲寒，風則弱。


 可發汗，宜麻黄湯。

若風脈不數，宜桂枝湯。




病當自汗出者，此爲營氣和，

三焦氣化，津液能出。


 營氣和者，外

衛主外。《玉函》作「衛氣不和故也」。營行脈中爲陰，主内；衛行脈外爲陽，主外。


 不諧。

《營衛運行篇》詳矣。




解以衛氣不共營氣和諧故爾，

營主肝，衛主肺，一順一逆，如夫婦雌雄，周流循環，與斗建月將同法。○吴本作「病常自汗出者營氣和，衛氣不共營氣和諧故耳。復發其汗，營衛和則愈，宜桂枝湯」。注字舊多衍文，今删正。


 以營行脈中，

營爲肝所主，肝藏血，爲血海。與肺爲氣海同。經偶略此文，後人遂誤以衝爲血海，肝合膽爲一藏，主陰蹻。解剖學之血管，即十二經動脈。


 衛行營外，

營爲經脈，衛爲絡脈，營血管，衛回血管，形狀皆同。云衛行脈外者，上焦如霧之説也。考氣血同實而異名，而爲水穀之氣所化，蒸氣四布，其象如雲霧，謂之氣。不歸經隧，故曰行於脈外。溯其始也，漸變流質集於孫絡之端，如秧鍼之吸露，由孫絡以至絡，然後歸入氣管，而行絡脈之中。所謂中焦如漚者，氣化流質，集於孫絡之端也。再由氣管傳入血管，則色爲紅赤，而營衛氣血之名分焉。


 復發其汗，

讀作「解肌」，與麻黄異。


 營衛和則愈，宜桂枝湯。

吴本作「病常自汗出者，營氣和，衛氣不共營氣和諧故耳。復發其汗，營衛和則愈，宜桂枝湯主之」。舊本多衍文，今删正。




傷寒

此爲冬病正名，踰時間有之。


 脈浮

不僅太陽經脈，五經與十一經皆同。詳太陽以示例，其餘從同。各經皆有此脈象。


 緊，

診皮。


 不發汗，

未藥。


 因致衄者，麻黄湯主之。

已發汗，則衄自愈。




傷寒，

專指寒。


 發汗

麻黄。


 已解，半日許復煩，

營未解。


 其脈浮數

當作「弱」。


 者，可更發汗，

寒、風本屬兩種病，以營衛分之，兼有並病，用各半湯。此發有早遲，寒先病，風病續見之治。


 宜桂枝湯。

此兩感寒風，脈先見寒，後乃見風。




下之後，

治不誤。


 復發其汗，

傷耗津液，表裏俱虚。


 晝日煩躁不得眠，

眠指安卧言，不謂酣夢。


 夜而安静，

非日中死陽證之比。


 不嘔不渴無表證，

其表已解。


 其脈沉微，

此三陰證。


 身無大熱者，

以上真寒證。


 乾薑附子湯主之。

發汗後身疼痛，

錢氏曰：此本中風，而以麻黄復發其汗，遂使陽氣虚損，陰液耗竭。


 其脈沉遲者，

非傷寒脈浮，緊身疼痛可比。


 桂枝加芍藥生薑各一兩，人參三兩，新加湯主之。

《玉函》作桂枝加芍藥生薑人參湯。




傷寒若吐若下

《玉函》有「若發汗」三字。


 後，心下逆滿，

五日腹。


 氣上衝胸，

四日胸。


 起則頭眩，

與表證不同。


 其脈沉

沉與浮對。脈浮，病在皮、膚、肌。表部宜汗，脈沉入裏，病在胸、腹、胃，不宜汗。六經皆同，舉此示例。


 緊，

皮絡。


 發汗則動經，身爲振振摇者，茯苓桂枝白术甘草湯主之。

太陽病發汗後，大汗出，胃中乾，煩躁不得眠，欲得飲水者，少少與之飲，令胃氣和則愈。若脈浮，小便不利，微熱消渴者，

有水停。


 五苓散主之。

發汗已，脈浮而數，

邪仍在表。


 復煩渴者，

渴爲主膀胱水畜。


 五苓散主之。

泄水。




衄家

素有此病，稱家。


 不可發汗，

亡血病，可内推。


 汗出必額上陷，

診絡法，與賁起反對。


 脈

本經。


 緊急，

皮絡。○胃大。○《玉函》作「額上促急而緊」。《外臺》引《病源》「促」作「脈」，《脈經》作「額陷脈上促急而緊」。


 直視不能眴

 ，

丹波云：《志》作「瞤」。


 不得眠。

以血虚故。




病發熱頭疼，

表證，脈宜浮。


 脈

動脈。


 反沉，

入裏。


 若不差，身體疼痛，

邪入伏衝之脈。


 當救其裏，宜四逆湯。

證百餘脈不足以定病，脈沉爲主，温以補之。




太陽病未解，脈陰

寸。


 陽

人。


 俱停，

當作「微」。


 必先振慄，汗出乃解。

解但陽脈微者，

胃府。


 先汗出而解；但陰脈微者，

脾藏。


 下之而解。若欲下之，宜調胃承氣湯。

得病六七日，

在本經，不傳他經。


 脈遲

寒不足。


 浮

正診。


 弱，

評。


 惡風寒，

有表證。


 手足温，

此詳所以不可汗之特證。


 醫二三下之，

别有當下之實證，因下誤，故不詳。無下證，醫無下法，則不言矣。


 不能食，

胃傷。


 其人脇下滿痛，

變少陽。


 面目及身黄，

近於黄疸。


 頸項强，

此太陽頸。


 小便難

一作「黄」。


 者，

膀胱府證。


 與柴胡湯。後必下重，本渴，

虚熱。


 飲水而嘔者，

胃寒，故不受水。


 柴胡湯不復中與也。食穀者噦。

當禁食穀。○喻、周、魏、張四本並缺此條。




傷寒陽脈

背。


 澀，

絡。


 陰脈

腹。


 弦，

强。按，風寒直中之法，詳於《邪客篇》，《活人書》詳之，他書則從略。今按《營衛生會篇》「黄帝曰：人有熱飲食下胃，其氣未定，汗則出。


 此如風病，汗自出。

或出於面，


 邪中面則下陽明。

或出於背，


 下於背則入太陽。

或出於身半，


 少陽行身之例。

其不循衛氣之道而出，何也？


 衛氣周行一身，不分背腹例。

岐伯曰：此外傷於風，内開腠理，毛蒸理泄，衛氣去之。固不能循其道，此氣


 風邪。

慓悍滑疾，則開而出。故不得循

 其道，故命曰漏泄。


 法當腹中急痛，

病在腹，爲裏證。


 先與小建中湯，不差者，與小柴胡湯。

傷寒十三日

再周矣。


 不解，

宋本無二字。


 過經，

日數再重。


 譫語者，以有

《玉函》、《脈經》作「以内有」。


 熱也，

熱積於胃。


 當以湯下之。若小便利者，

變證加「若」字。


 大便當鞕，而反下利，脈調和者，

證異常。


 知醫以丸藥下之，非其治也。

故醫必問診前所服之藥。


 若自下利者，

不因醫下。


 脈

經皮。


 當微

經。


 厥，

皮。柯本删「厥」字。


 今反和者，此爲内實也，

實則瀉之。


 調胃承氣湯主之。

傷寒脈

本經，非手太陰。


 浮，

在表。


 醫以火迫劫之，

火劫取汗。


 亡陽，

陽以氣言，火甚則積熱。


 必驚狂，起卧不安者，

大脱津液，神明不守。


 桂枝去芍藥加蜀漆牡蠣龍骨救逆湯主之。

形作

《玉函》、《脈經》無二字。


 傷寒，

證已定。


 其脈

絡。


 不弦，

强。


 緊

皮。


 而弱。

評辭。《金鑑》以三「弱」字皆當作「數」，丹波以爲不可從。


 弱者

弱與强對。


 必渴，被火必譫語，弱者

此統論其人。


 發熱，

熱爲陽虚。


 脈浮，

本經，在肌以外。


 解之，當汗出而愈。

六經同此，不專説太陽。○喻、魏二本無此條。




脈浮熱甚，

與前二條同。


 反灸之，

俗法燈火亦爲灸，不可輕用。


 此爲實。實以虚治，因火而動，必咽燥，唾血。

「唾」一作「吐」。




微數

以數爲主。微數者，其數不甚也。


 之脈，慎不可灸，

前後詳脈浮禁灸，此特以數言。


 因火爲邪，則爲寒逆，追虚逐實，血散脈中，

此指經脈。


 火氣雖微，内攻有力，焦骨傷筋，

五診深處。


 血難復也。

病變不一其狀。






注
 　畢：原作「果」，據《素問》卷六改。



注
 　血氣：原作「氣血」，據《素問》卷十七改。



注
 　沸溢：「溢」字原脱，據《素問》卷八補。



注
 　隴：原作「龐」，據《素問》卷八改。



注
 　泣：原作「澀」，據《素問》卷八改。



注
 　對：此字原脱，據文意及下文注語補。



注
 　加：原脱，據《傷寒論注釋》卷二補。



注
 　一名：原作「一云」，據《外臺秘要方》卷十六改。



注
 　便：原作「使」，據《傷寒論注釋》卷三改。



注
 　眴：此字原脱，據《傷寒論注釋》補。



注
 　循：原作「從」，據《内經·靈樞》改。







辨厥陰病脈證篇



厥陰

營衛運行法，太陰在大指，少陰在中指，厥陰在小指。順行則始於肺、脾，終於膽包絡；逆行則始於肝包絡，終於肺、脾。凡人正立，二大指在前，二小指在後，故經以二陽合並大指爲陽明，二小指爲厥陰。


 中風，

此以直中言，不由傳變。三陰皆由臂跗直中。


 其脈

本經期門太衝。


 微浮，

厥陰脈有浮，有沉，有細，有遲，有數，有緊，有微，有弱，有虚，有促，有滑，有欲絶，有不至，有澀，有實，有弦，有大，各種不同。


 爲欲愈；

浮爲病出。


 不浮

不浮當爲沉。○在表三日則浮。


 爲未愈。

三陰自立門户，各有六層，表裏六日，非由三陽傳三陰，在陰則無表證。




傷寒

厥陰直中寒邪，非由太陽傳經而致。


 脈

厥陰證脈。


 遲，

有遲有數，以分虚實。


 六七日，

有熱證。


 而反與黄芩湯

遲脈屬虚，忌寒凉。


 徹其熱。

凡經言與，皆有所據而然。其誤在幾微之間，讀此書，誤藥最當留意。


 脈遲爲寒，

數則爲熱。○此近爲藥誤，更有證與脈不合、舍證從脈之法。


 今與黄芩湯，復除其熱，腹中應冷，

變證一。


 當不能食，

變證二，此爲新病狀。


 今反能食，

此爲變中之變。


 此名除中，

遠因。


 必死。

傷寒，

首言中風，以下多言傷寒。


 脈

厥陰本經。


 微

與强盛相反。


 而厥，

證。


 至七八日膚冷，

診皮。


 其人躁，無暫安時者，

以爲内證。


 此爲藏厥，

兩陰至盡爲厥陰。


 非蚘厥也。

辨藏、蚘之分。




解蚘厥者，其人常吐蚘。令病者静而復時煩者，此爲藏寒。

本病。


 蚘上入其膈，故煩。

變證。


 須臾復止，得食而嘔，又煩者，蚘聞食臭出，其人當自吐蚘。蚘厥者，烏梅丸主之。

又主久利。




傷寒

厥陰。


 六七日，

與太陽所稱日數同有六七日，非傳經日數。


 其脈

本經。


 微，

與「不至」同。虚，故脈微。


 手足厥冷，

表。


 煩躁，

裏。


 灸

灸以通其陽氣。


 厥陰，

關元氣海之類。


 厥不還

 者

灸而不厥，手足自温者生。


 死。

凡言死者，皆屬藏病，或本藏自有病，或因誤藥壞之。藏病必見於脈，此所以以脈爲重也。




傷寒脈

絡筋。


 促，

原注：「促」一作「縱」。《經筋篇》：「經筋之病，寒則筋急，熱則弛縱不收。陽急則反折，陰急則俯不伸。」


 手足厥逆，

嘔逆爲寒甚，此由外不同。


 可灸之。

但灸以外，以火温之。




傷寒脈滑

絡當沉而浮，熱在裏。


 而厥者，外

爲寒證。


 裏有熱也，

此章因厥，故復例《厥陰篇》中，非厥陰本病。


 白虎湯主之。

陰證藥，同三陽。




手足厥寒，

診皮。


 脈

厥陰。


 細欲絶者，

細之至爲虚極。


 當歸四逆湯主之。若其人内有久寒者，宜當歸四逆加茱萸生薑湯。

此温法。




病人手足厥冷，

診皮。


 脈乍緊者，

《辨可吐篇》「乍緊」作「乍結」。


 邪結在胸中，

四日在胸。


 心下滿而煩，

裏

 。


 飢不能食者，病在

 胸中，

上宜吐。


 當須吐之，

與《三陽篇》同法。


 宜瓜蒂散。

此厥陰吐私，與汗不同見。




下利，

屢言下利，以下利爲厥陰本病，亦如三陽之發熱。


 有微熱而渴，脈弱者，陰

病脈正弱。


 令自愈。

仲景有不藥法，此當别爲一類。




下利，脈數，

本經數與遲反，厥陰脈有十餘名詞，不可以脈定篇。


 有微熱，汗出，

此如中風脈緩。


 令自愈。設復緊，

如傷寒脈緊。


 爲未解。

下利，手足厥冷，

診皮。


 無脈者，

微之至，與下部脈「不至」、「微欲絶」同。


 灸之不温，若脈不還，反微喘者，死。

少陰負趺陽者，

尅賊爲負。


 爲順也。

錢疑有脱字，柯氏删之。




下利，

寒證清穀。


 寸

衍字。


 脈

以厥陰言，以本經爲主。脈與皮對舉，不必有「寸」字。後人不知皮脈兩診法，因下「尺」字，乃加「寸」字。


 反浮數，

診經下利不應見浮數。


 尺

皮字。


 中自澀，

診皮法，詳《診皮篇》。楊氏《太素》以色皮脈爲三法，由外知内。


 必青膿血。

又云：「下利清穀，不可攻表，汗出，必脹滿。」此厥陰皮部汗，解與三陽同也。




下利，脈沉

沉爲寒，與上條浮數相反，爲下利本經脈。


 弦

强。


 者，

評。


 下重也；

以證言。


 脈

本經。


 大者

大爲虚，兼遲言之。


 爲未止；脈

本條三見「脈」字。


 微弱

與大對文。


 數者，

數熱與遲反。


 爲欲自止，

不藥自愈，由此可知滯下脈大身熱者必死。


 雖發熱，不死。

以病在經，入藏則異。○《熱病論》：「雖熱不死，以在經也。兩感於寒則必死，以入藏也。」熱病分六經者爲經病，凡五藏熱病爲藏病，此經藏之分。




下利，

以上皆爲寒利。


 脈

本經。


 沉

沉爲寒，兼在裏。


 而遲，

遲爲寒。


 其人面少赤，

視色法。下虚，陽氣上浮。


 身有微熱，

診皮法。


 下利清穀者，

裏有寒。


 必鬱冒，汗出而解。

陰陽相戰而解。


 病人必微厥。

厥而不甚。




解所以然者，其面戴陽，

赤爲戴陽。


 下虚故也。

上熱下寒。




下利，

此熱利，非寒證。


 脈數

爲熱。


 而渴者，

渴亦熱證。


 令自愈；設不差，必清

與圊同。


 膿血，以有熱故也。

下利後，其脈絶，

懸絶即不至，又與吴脈同。


 手足厥冷，

外證。


 晬時脈還，手足温者，生；又脈不還

不温。


 者，死。

傷寒，下利，日十餘行，脈

本經。


 反實者，死。

下利清穀，裏寒外熱，汗出而厥者，

診皮。


 通脈四逆湯主之。

嘔而脈

本經。


 弱，

評。


 小便復利，身有微熱，見厥者，

診皮。


 難治。四逆湯主之。

厥陰治法，有汗，有吐，有下，有温，有灸，與三陽同。




脈浮宜以汗解，

華氏法三日。


 用火灸之，

以上五條皆言誤灸。


 邪無從出，

此爲不可灸。叔和輯以爲《脈經》。


 因火而盛，病從腰以下，必重而痺，

誤灸病變。


 名火逆也。欲自解者，必當先煩，

煩爲汗之徵兆。


 乃有汗而解。

解何以知之？脈浮，故知汗出解也。

病人脈數，

此明數有虚實之分。


 數爲熱，當消穀引食，而反吐者，

胃有寒乃吐。


 此以發汗令陽氣微，膈氣虚，脈乃數也。

數亦爲虚，而脈象有别。


 數爲客熱，

非真實。


 不能消穀，以胃中虚冷，故吐也。

太陽病六七日，表證

皮、膚、肌。


 仍在，脈

本經。


 微

評。


 而沉，

邪在胸以下，脈乃當沉。


 反不結胸，

四日在胸，吐去，邪在上焦。


 其人發狂者，以熱在下焦，

五日在腹，少腹則更下。


 少腹當硬滿，

當有此狀。


 小便自利者，

欲去此證。


 下血乃愈。

以血淤，當用抵當湯。




解所以然者，以太陽隨經瘀熱在裏故也。抵當湯主之。

太陽病身黄，

視色。


 脈沉

在胸、腹、胃爲裏，裏則脈沉。


 結，

絡經。


 少腹硬，小便不利者，爲無血也；

以上二條言血證。


 小便自利，其人如狂者，

血證發狂。


 血諦也。抵當湯主之。

結胸

以下詳《結胸》。


 證，

證定當下。


 其脈浮大者，

浮在表，大則虚。


 不可下，下之則死。

無表脈表證者，以結胸湯下之。




太陽病脈

本經。


 浮而動

當爲衍字。


 數，浮則爲風，

浮之實止爲表，寒亦浮也。


 數則爲熱，動則爲痛
 

注



 ，數則爲虚。

當爲後人誤注。《金鑑》云「數則爲虚」四字疑是衍文，丹波從之。


 頭痛發熱，微盗汗出，而反惡寒者，表未解也。醫反下之，動數

動脈數，作「至數」解，以與下「遲」字對文也。


 變遲，

數與遲反，寒熱不同。


 膈内拒痛，

邪在胸，原注一云「頭痛即眩」。


 胃中空虚，

邪在胃。


 客氣動膈，短氣，躁煩，

以上分裏證。


 心中

此從俗稱，非真心也。


 懊憹。陽氣内陷，心下因鞕，則爲結胸。大陷胸湯主之。若不結胸，但頭汗出，餘處無汗，劑

一本作「齊」。


 頸而還，小便不利，身必發黄。

袁本、《脈經》有「屬小柴胡湯」六字。○結胸一。




傷寒六七日，結胸熱實，脈沉而緊，

皮，《玉函》作「其脈浮緊」。


 心下痛，按之石鞕

《千金翼》作「堅」。


 者，

診皮絡。


 大陷胸湯主之。

結胸二。




太陽病二三日，不能卧，但欲起，心下必結，脈

本經。


 微弱者，

評詞。


 此本有寒分

一作「故」。


 也。

《玉函》、《脈經》、《千金翼》作「此本寒也」。


 反下之，若利止，必作結胸。未止者，四日復下之，

《金鑑》云：「之」字當是「利」字。


 此作協熱利也。

協，一本作「挾」。




太陽病

如西醫證先定，特診脈以辨虚實，定藥猛緩及他變耳。


 下之，其脈

筋絡。按五診亦稱五脈，則筋亦可稱脈。


 促，

原注一本作「縱」。


 不結胸者，爲欲解也；脈

委中。


 浮者，

浮沉細數爲診經，强緊滑縱爲診皮絡筋。舊七表八裏九道創爲二十四種診名詞者，誤。


 必結胸；脈緊者，

皮。


 必咽痛；脈

絡。


 弦强

讀作「犟」。


 者，必兩脇拘急；脈

委中。


 細

評。


 數者，頭痛未止；脈沉

經。


 緊

皮。


 者，必欲嘔；脈沉

經。


 滑

皮絡。


 者，協熱利；脈浮滑者，

當作「澀」，診皮。


 必下血。

八言脈象，錢氏云此條誤下之脈證，以盡其變。


 婦人

男女異治，專在衝、任。


 中風，發熱，惡寒，經水適來，得之七八日，熱除而脈遲，

正診。


 身凉，胸

四日在胸。


 脇下滿，

少陽所循。


 如結胸狀，譫語者，此爲熱入血室也，當刺期門
 

注



 。



注
 　不還：原作「下還」，據《傷寒論注釋》卷六改。



注
 　裏：此字原作正文，據文意當係注語，因改。



注
 　病在：原作「病者」，據《傷寒論注釋》卷六改。



注
 　痛：原作「病」，據《傷寒論注釋》卷四改。



注
 　期門：「門」字原脱，據《傷寒論注釋》補。








傷寒淺注讀法

《金匱淺注·凡例》論脈條與此同，不再出。






按：《論》中言脈，每以寸口與趺陽、少陰並舉。又自序云

此文見《千金·傷寒門》。


 「按寸不及尺，握手不及足，人迎趺陽，

《經》有人迎無趺陽，《論》中有趺陽無人迎。《序》人迎趺陽並見，合數則爲四部；下云三部，則合人迎趺陽爲一，知趺陽人迎之别名也。


 三部不參」等語，

寸口、少陰合人迎爲三。


 是遍求法，

三部九候。


 所謂「撰用《素問》、《九卷》」

《靈樞》。


 是也。然《論》中言脈，不與趺陽、少陽
 

注



 並舉者尤多，

單言脈字一百四十餘見，爲九候。


 是獨取寸口法，

誤。凡寸口皆言寸口，則單脈不得指爲寸口。


 所謂「撰用《八十一難》」是也。

仲景之《八十一難》，即指《素問》八十一篇問難，故《難經》隋唐人稱爲《八十一問》。今本《難經》八十一難，乃後人仿其名而誤者。


 然仲景一部書，全是活潑潑天機。

不能實事求是，乃爲此誑語，以迷後學。


 凡寸口與趺陽、少陰對舉者，其寸口是統寸、關、尺而言也；

且不分左右，並無關、尺。


 與關、尺對舉者，是單指關前之寸口而言也。

仲景無。所有十數條，皆後人羼補。


 然心營肺衛，

肺心分營衛。


 應於兩寸，

非仲景法。


 即以《論》中所言之寸口，俱單指關前之寸口而言，未始不可也。

指鹿爲馬，毫無忌憚。


 且足太谿穴屬腎，足趺陽穴屬胃，仲景用少陰、趺陽字眼，猶云腎氣胃氣。

既知有本穴，何得如此囫圇？


 少陰診之於尺部，趺陽診之於關部。

以《難經》爲真越人書，故其誤至此。


 不拘拘於穴道上取診，亦未始不可也。

《難經》三部，無人不疑，有此等誤説爲之辨護，所以迷罔愈深。此其罪惡，豈在王、何下哉！


 然而仲景不言關、尺，止言少陰、趺陽，何也？蓋兩寸主乎上焦，

太陰一脈，三截如何可分？


 營衛之所司，不能偏輕偏重，故可以概言寸口也。

《内經》與仲景，下至《外臺》，凡真書皆無此説。○以寸單指三部之寸。


 兩關

仲景書中無有此分。


 主乎中焦，而脾胃之所司，左統於右，

肝獨統於胃經。○分經各有主位，何得統？


 若剔出右、關二字，

仲景書中又有關字數條，何也？○仲景全書均無左右分診明文。


 執著又不該括，不如止言趺陽之爲得也。

真如入迷國，以不迷爲迷。


 兩寸主乎下焦，而腎之所司，右統於左，

種種迷團，自生顛倒。


 若剔出左、尺二字，

仲景關、尺二字皆後人羼。


 執著又不該括，不如止言少陰之爲得也。

謬誕之至。


 至於人迎穴在結喉，爲足陽明之動脈，診於右關，更不待言矣。

金本《銅人圖經》有此誤説。


 而且序文指出「三部」二字，

文出《内經》。


 醒出《論》中大眼目，

卻爲陳氏所亂。○别有大眼目，卻非所知。


 學古而不泥於古，

真是信心蔑古。


 然後可以讀活潑潑之仲景書。

姑用舊法，不必爲之謬加辨護可也。似此，則罪更大於作俑殺人之《難經》。○陳氏書爲淺學所喜，誤人最多，故特駁之，欲呼羣夢者使醒。




彭縣唐容川《補正》曰：仲景診脈，是人迎趺陽、

二字當旁注。


 寸口、太谿周身徧求，至爲精詳，乃古法也，

經之三部九候。


 與今之診法不同。

今所行，皆《難經》僞法。


 修園欲强通其説，

按：各遵所聞，道不同不相爲謀，可也；必强爲立説，迷罔愈深，則大謬。


 將徧診之法闌入寸口，

所謂指鹿爲馬。


 爲今人説法則可，爲仲景作注則不可。修園此論，殆不可從。

唐氏所見，最爲超特，惜不得與之面談也。






注
 　少陽：據上下文，當作「少陰」。
















藥治通義輯要



廖　平　撰

邱進之　校點








校點説明



《藥治通義輯要》又名《藥治通義節要》。據《六譯先生年譜》，民國二年（一九一三），廖平校刊日本丹波元堅《藥治通義節要》二卷。《藥治通義》，日本丹波元堅撰，内容主要論述用藥的方法和原則，方劑的配伍與組成，汗、吐、下、清、温、補等治法要旨，以及各種劑型、藥物分量、藥物的服用、藥物貯藏和外治法等方面内容。全書約百餘篇文章，每篇均首引歷代醫家的原文，附以作者的按語。廖平輯録其第九、十卷，成《藥治通義輯要》二卷，民國二年成都存古書局刊行，收入《六譯館叢書》，民國十二年（一九二三）重印。今即以該本爲底本進行點校。








藥治通義輯要卷一 

原卷九






丹波元堅

亦柔


 撰


諸劑概略


治内者，自内以達外，湯、醴、丸、散、丹之類，見于服飲者是也；治外者，由外以通内，膏、熨、蒸、浴、粉之類，藉于氣達者是也。夫湯液主治，本乎腠理，凡滌除邪氣者，于湯爲宜，傷寒之治，多先于用湯者如此。醪醴主治，本乎血脈，凡導引痺鬱者，于酒爲宜，風痺之治，多專于漬酒者如此。散者，取其漸漬而散解，其治在中，久病痼疾，劑多以散者，理如此也。丸者，取其收攝，而其治在下，腹中之病，及不可散服者，宜用丸也。至于成丹，則火力烹養，有一陽在中之義，金石之類多取焉。膏，取其膏潤以祛邪毒，凡皮膚藴蓄之氣，膏能消之，又能摩之也。熨，資火氣以舒寒結，凡筋肉攣急，頑痺不仁，熨能通之也。蒸，言其氣之薰，以發腠理，燒地爲之，所以啟元府也。浴，言其因于湯浴，以泄皮膚，而利肌肉也。粉，則粉密其空隙也。

《聖濟經》。




按：林億等《千金方·凡例》曰：「卒病賊邪，須湯以蕩滌；長病痼疾，須散以漸清。」

當爲「漸漬」。


 此古人用湯液煮散之意也，今《聖濟》本諸此，而更增本乎腠理語，是誤混《素問》、《湯液》之義。蓋此論諸劑，差謬不少，詳辨于後。又《醫心方》引蔣孝琬論膏酒湯散丸煎次第，亦難可信，然是古説，姑存之。曰：病有新舊，療法不同。邪在豪毛，宜服膏及以摩之。不療，廿日入於孫脈，宜服藥酒。酒是熟液，先走皮膚，故藥氣逐其酒勢，入於孫脈，邪氣散矣。不療，卌日入於絡脈，宜服湯。不療，六十日傳入經脈，宜服散。不療，八十日入於藏府，宜服丸。百日已上，謂之沉痾，宜服煎也。考煎，謂煎煉之方，《千金方》有風虚雜補酒煎一類，《外臺祕要》有古今諸家煎方。《聖濟總録》曰：煎者，取其和熟，爲服食之劑，是也。又陳月朋《本草蒙筌》「五用」：曰湯、曰膏、曰散、曰丸、曰漬酒；有説，不確，略摘録於後款。


湯散丸


張仲景曰：若欲治病，當先以湯洗滌五藏六府，

按：《千金》「洗」作「蕩」。


 開通經脈，理導陰陽，破散邪氣，潤澤枯槁，悦人皮膚，益人氣血。水能淨萬物，故用湯也。若四肢病久，風冷發動，次當用散。散，能逐邪風濕痺，表裏移走。居無常處者，散當平之。次當用丸。丸，能逐沈冷，破積聚，消諸堅症，進飲食，調營衛。能參合而行之者，可謂上工。

《金匱玉函經》。○按：《千金》亦載是言，要疑假託也。又，《中藏經》意同而文有異，仍注於此。曰：「湯，可以蕩滌臟腑，開通經絡，調品陰陽，祛分邪惡，潤澤枯朽，悦養皮膚，益充氣力。扶助困竭，莫離於湯也。圓，可以逐風冷，破堅症，消積聚，進飲食，舒營衛，開關竅。緩緩然參合，無出於圓也。散者，能祛風寒暑濕之氣，攄寒濕穢毒之邪，發揚四肢之壅滯，除剪五臓之結伏。開腸和胃，行脈通經，莫過於散也。」




沈存中曰：湯、散、丸，各有所宜。古方用湯最多，用丸、散者殊少。煮散，古方無用者，惟近世人爲之。大體欲達五藏四支者，莫如湯；欲留膈胃中者，莫如散；久而後散者，莫如丸。又無毒者宜湯，小毒者宜散，大毒者須用丸。又欲速用湯，稍緩用散，甚緩者用丸。此大概也。近世用湯者全少，應湯者全用煮散。大率湯劑氣勢完壯，力與丸、散倍蓰。煮散，多者一啜不過三五錢極矣，比功較力，豈敵湯勢？然既力大，不宜有失，消息用之，要在良工，難可以定論拘也。

《蘇沈内翰良方》。




李東垣曰：大抵湯者蕩也，去大病用之；散者，散也，去急病用之；圓者，緩也，不能速去之，其用藥之舒緩而治之意也。

《用藥法象》。




按《玉函》所立次第，固不得拘，沈氏説稍覈，猶未爲盡。湯蕩之解，誠不過其一端，而散散丸緩，不無其理。然其得名，俱取之于體，非取之于用也。

東垣散散之説，與漸漬散解之義自不同。丸以緩之，亦出劉河間「七方説」中。


 蓋此三物，醫人日與周旋，而不審其辨，豈可也乎？今參諸家，質之經旨，湯之爲物，煮取精液，藥之性味，混然融出，氣勢完壯，其力最峻，表裏上下，無所不達，卒病痼疾，無所不適。是故補瀉温凉，有毒無毒，以湯爲便，所以用湯最多也。唯其最峻，故大毒之藥，功力過烈，乃在所畏。《本草》藥不宜入湯酒者，多係大毒之品，其意可知也。散之爲物，其體也散，故直到膈胃，而猶有外達之勢。不問藥之緊慢，欲疎壅閉者，尤其所宜。其輕浮也，故少戀滯之能，而性味易竭，

宜參第十二卷作丸散法條。


 是以力頗劣於湯，然比丸爲捷，故大毒亦稍所畏矣。

散之屬補者，天雄散一方，此取抵當病所，以收澀之。當歸散、白术散，亦是調養，蓋姙娠喜疎通，不喜重滯也。要之，補方偶有用散，要不似湯、丸之多矣。


 丸之爲物，其體也結，勢不外達，而以漸鎔化，故其力最緩。而補則取次收效，瀉則羈下癥癖。然大毒難入湯、散者，丸以用之，亟建殊績焉。《本草經》若用毒藥療病，先起如黍粟，陶隱居一以丸藥爲解，可見大毒必宜丸藥，沈氏亦本于此耳。要之，湯也，散也，丸也，病各有其對，而藥亦各有其宜。《本草經》稱藥性有宜丸者、宜散者云云，而隱居又舉病有宜服丸者、服湯者云云爲注，則可知彼此相藉，而三者之設，於是焉立矣。又按經中，湯之類，有如大黄黄連瀉心湯之麻沸湯漬，取于疎刷上熱；有如走馬湯之熱湯捻取白汁，取于急卒便用，並是稍緩於煮湯；有如十棗湯之煮棗去滓，取于剛柔相濟；有如大陷胸湯之内甘遂末，桃花湯之内赤石脂末，俱取于主藥專功矣。散之内，有如半夏散、半夏乾薑散之水煮，取于其不戟咽；有如薏苡附子敗醬散之水煮，取于使藥速效矣。丸之類，有如抵當丸、大陷胸丸下瘀血湯之水煮，取于寬猛得中；理中丸之沸湯和服，亦取于亟效矣。凡此之類，各莫不有精義存，則措施之際，不可不慎如藥法也。

又按：《素問》有《湯液醪醴論》，張景岳曰：「湯液者，清酒之類。」先君子曰：「《經》既云上古作湯液，而又言當今之世，必齊毒藥，則張説是。」《漢·藝文志》「《湯液經法》十六卷」

 ，未知所指何物。皇甫士安《甲乙經》序云，「伊尹以元聖之才，撰用《神農本草》，以爲湯液」，此乃爲煮藥之義。

湯，方或有稱飲者。先兄紹翁曰：《醫宗金鑑》葉仲堅云，「飲與湯稍有别，服有定數者名湯，時時不拘者名飲。」按：《千金方》蘆根飲子，有「隨便飲」之語，是《局方》縮脾飲等所源也。然古方湯、飲無甚分别矣。




又按：林億等《千金方·凡例》曰：「昔人長將藥者，多作煮散法，蓋取其積日之功。」今詳《千金》、《外臺》，雖有其方，不過僅僅數首，而與仲景之方其旨自異。龐安常《傷寒總病論》曰：「唐自安史之亂，藩鎮跋扈，至於五代天下兵戈，道路艱難，四方草石，鮮有交通。故醫家以湯爲煮散。」然則其弊昉於五代，而積習至宋盛行矣。

《和劑局方》末卷諸湯，係於香竄諸藥爲末，沸湯點服者，蓋煮散之變法也。




又按東垣又曰：「細末者，不循絡，止去胃中及藏府之積。氣味厚者，白湯調；氣味薄者，煎之和柤服。去下部之疾，其丸極大，而光且圓，治中焦者次之，治下焦者極小，稠麪糊，取其遲化，直至下焦。或酒或醋，取其收其散之意也。凡半夏、南星

 ，欲去濕者，以生薑汁稀糊爲圓，取其易化也。水浸宿炊餅，又易化；滴水圓，又易化；煉蜜圓者，取其遲化，而氣循經絡也；蠟圓者，取其難化，而旋旋取效也。」此説不純，宜參前説。且古方丸藥，大抵用蜜，後世趨便，易以糊丸，功力殊劣。又寇宗奭、張子剛並有蠟丸之説，張氏爲優，曰：「有一等虚人，沉積不可直取，當以蠟匱其藥。」蓋蠟能粘逐其病，而又久留腸胃間，又不傷氣，能消磨至盡也。

出《鷄峰普濟方》。


 又古方中，有蜜丸如棗核彈子等大，含噙化下，以治欬嗽、膈噎及胸熱之類。病屬上焦者，其意在浸潤調治，即苦酒湯少少含嚥之之例。

徐洄谿《傷寒類方》曰：「内治而兼外治法也。」又：「半夏散，少少嚥之。」


 驗之往往得效，亦不可不知也。

《醫心方》「欬嗽」中引張仲景大棗丸，僧深紫菀丸，《録驗方》大紫菀丸等；《千金翼方》治胸中熱，含消圓，消渴羊髓煎等；《外臺》所引諸家五膈丸；及《近效》大小便不通，含消石；《本草》「葶藶」條治嗽，含膏丸；《十便良方》心腹痛，薑骰子；《瑣碎録》骨骾，沙糖和刮身屑等；《直指方》勞瘵，雄黄散；《濟生方》瘰癧，皂子圓；《御藥院方》治三種癭方之類。不可枚舉，宜臨證遴用。





酒醴


邪之傷人有淺深，藥之攻邪有輕重。病之始起，當以湯液治其微

 ；病既日久，乃以醪醴治其甚。是故病人色見淺者，湯液主治；其見深者，必齊主治；其見大深者，醪醴主治。又有形數驚恐，經絡不通，病生於不仁者，治以醪藥。以此見受邪既深，經脈閉滯，非醪藥散發邪氣、宣發血脈，安能必愈？然則湯液者，取其蕩滌邪氣；醪醴者，取其宣通閉滯。凡病始作，多以湯液，蓋取其蕩滌之功甚於丸、散，病久日深，乃以醪醴。其法衆者，以夫受邪堅牢，取差或遲，是故服餌之方，用酒醴者十常六七。大法：醪醴之方，冬三月宜用，立春後宜止。服餌之家，不問有疾，冬三月宜常得酒藥兩三劑，至立春勿服，故能使百疾不生。又況酒性酷熱，主行藥勢，所以病人素有血虚氣滯、陳寒痼冷、偏枯不隨、拘攣痺厥之類，悉宜常服，皆取其漸漬之力也。

《聖濟總録》。




按：藥酒昉於仲景紅藍花酒，以降其方甚多，大抵皆爲宣通血脈、發揚痼痺之劑矣。《内經》醪醴亦是酒之屬，今《聖濟》始采《玉版論要篇》文以演其義，然上古所作，莫知其法，則宜存而不論。如服餌之方云云以下，正是藥酒功用，此相混立論，須分别看焉。大法「冬宜服酒，至立春宜停」，本出《千金》。

《聖濟》似以湯液爲煎煮湯藥之義。





膏


徐洄谿曰：今所用之膏藥，古人

 謂之薄貼。

按：此語不知所據。


 其用大端有二：一以治表，一以治裏。治表者，如呼膿去腐、止痛生肌，并摭風護肉之類，其膏宜輕薄而日换。此理人所易知。治裏者，或驅風寒，或和氣血，或消痰痞，或壯筋骨，其方甚多，藥亦隨病加減，其膏宜重厚而久貼。此理人所難知，何也？蓋人之疾病，由外以入内，其流行于經絡藏府者，必服藥乃能逐之。若其病既有定所，在于皮膚筋骨之間。可按而得者，用膏貼之，閉塞其氣，使藥性從毛空而入其腠理，通經貫絡，或提而出之，或攻而散之，較之服藥尤有力，此至妙之法也。故凡病之氣聚血結而有形者，薄貼之法爲良。但製膏之法，取藥必真，心志必誠，火候方到，方能有效，否則不能奏效。至於敷熨弔溻，種種雜法，義亦相同，在善醫者通變之也。

《源流論》。




按：《經筋篇》治口僻，以馬膏膏其急者，以白酒和桂以塗其緩者。仲景曰：「四肢才覺重滯，即導引吐納，鍼灸膏摩，勿令九竅閉塞。」《玉函經》曰：「能尋膏煎摩之者，亦古之例也。」又曰：「膏煎摩之，勿使復也。」華元化曰：「夫傷寒始得，一日在皮，當摩膏火炙之即愈。」

《千金》引。


 然則古之用膏者多矣。考之《千金》、《外臺》，大抵外摩徧身及病處，又内服之，其方一，而其用則二。陶隱居有可服之膏、可摩之膏之語。孫真人曰：「病在外。火炙摩之；在内，温酒服如棗核許。」蓋皆是所謂取其膏潤以祛邪毒者已，如瘍腫之膏必紙帛攤貼，自是一法。

又按：《千金》五物甘草生摩膏，治少小新生，肌膚幼弱，喜爲風邪所中，云：「豬肪煎如膏，如彈丸大一枚，炙手，以摩兒百遍。」蓋係固表之法。又韓飛霞《醫通》曰：「八歲以下小兒，戒投藥，以所宜藥爲末，香油或水調，摩患處，使藥氣由毛孔穴絡薰蒸透達。」此説難從。又《續醫説》稱：「痘瘡未出，預用麻油摩背。」又稱：「驚風發搐，用竹茹、燈心麤末入薑汁少許，麻油調匀，按摩小兒，自額上起，直至背心、兩手足心，數十遍。」並未試，姑存之。


熨


蒸熨辟冷。宜蒸熨而不蒸熨，　則使人冷氣潛伏，漸成痺厥；　不當蒸熨而蒸熨，則使人陽氣偏行，陰氣内聚。皮膚不痺，勿蒸熨。

《中藏經》。




因藥之性，資火之神，由皮膚而行血脈，使鬱者散，屈者伸，則熨引爲力多矣。引，取舒伸之義，以熨能然。《血氣形志論》曰：「病生於筋，治以熨引。」《玉機真藏論》曰：「痺不仁，腫，痛，可湯熨及火灸刺之。」蓋病生於筋，則拘急攣縮，痺而不仁，則經血凝泣

 。二者皆由外有所感，熨能温之，血性得温則宣流，能引其凝泣也。

《聖濟總録》。○按：楊上善《太素注》曰：「筋之病也，醫而急，故以熨引調其筋病也。藥布熨之引之，使其調也。」蓋是《聖濟》所據。




龐安常曰：「下利，穀道中痛，當以熬鹽末熨之，或炒枳實末温熨，

按：以上本於《玉函經》。


 二味相兼，益佳。若臍中冷結，不可便熨，冷氣攻心腹，必死，須先用藥温之，久而可熨。凡臍下冷結成關陰，大小便不通，服藥雖多，不見效，以炒鹽熨臍下，須臾即通。

按：此法《外臺》中數見，宜參看。


 然關陰已，服巴豆、甘遂、大黄、輕粉之類大多，即暴通利而損人，尤宜詳之也。」

《總病論》。




按：《靈樞·壽夭剛柔篇》載寒痺藥熨，扁鵲治尸厥爲五分之熨，蓋熨之爲用，隨病所在，散凝寒，破結陰，故古或與灸代用。《外臺》載岐伯曰：「灸風者，不得一頓滿一百，若不灸者，亦可以蒸藥熨之。灸寒濕者，不得一頓滿千，若不灸，可蒸藥薰之。」是也。又如陳藏器原蠶屎熨偏風，及《瑣碎録》睡中風吹手足，或酸或疼或腫，用炒熱鹽，帕熨裹之微汗，俱取之發表也；如《千金》及《翼方》、《外臺》等熨症諸方，皆取之潰堅也；如《聖濟》治氣虚陽脱及傷寒陰厥，葱白熨臍下，

亦出《活人書》及《衛生家寶》。考葱熨法本見《肘後方》。


 《經驗祕方》治瀉不止，用艾、木鼈子、蛇牀子熨，俱取之固元陽也。如韓祗和治下焦積寒而上焦陽盛、難用温藥，用灰包熨臍下；

《醫學綱目》引。


 《聖濟》治中風人口噤或不嚥藥，用黑豆熨前後心；

曰

 ：用黑豆二三升，以青布裹，於醋湯鐺内蘸，及熱，熨前後心并胸膈，令風氣散，即得藥下。或炒鹽，醋灰亦得。


 《衛生寶鑒》治左脇下有積，得寒則痛，見藥則吐，用葱熨法；

有治驗，其説甚詳。


 《景岳全書》治傷寒結胸、虚弱不堪攻擊者，用葱頭、生薑、生蘿蔔罨熨；

劉松峰《説疫》：病久失下，中氣大虧，不能運藥，名爲停藥，用此法。


 皆是外假其力，以救服藥所不及也。

又按《本草》「艾」條，《圖經》曰：「中風掣痛，不仁不隨，並以乾艾斛許，揉團之，内瓦甑中，並下塞諸孔，獨留一目，以痛處著甑目下，燒艾一時久知

 矣。」此熨法之變者，《本事方》續集「疝氣薰方」亦稍近，宜併考。


熏蒸


陳廪丘曰：「或問：『得病，連服湯藥發汗，汗不出，如之何？』答曰：『醫經云：連發汗，汗不出者，死病也。吾思之，可蒸之。如蒸中風法，熱温之氣於外迎之，不得不汗出也。』後以問張苗，苗云：『曾有人作事疲極汗出，卧單簟中冷得病，但苦寒踡。諸醫與圓、散、湯，四日之内，凡八過發汗，汗不出。苗令燒地布桃葉蒸之，即得大汗，於被中就粉傅身，使極燥乃起，便愈。後數以此發汗，汗皆出也。』人性自有難汗者，非惟病使其然也，蒸之，則無不汗出也。」

《千金方》。




按經曰：「陽氣怫鬱在表，當解之熏之」，所謂熏者，蓋即蒸也。《南史》載徐文伯治范雲，其法一與張苗同，而《崔氏方》阮河南蒸法，

《外臺》「傷寒門」引。


 其説最詳。又《唐書·許胤宗傳》曰：「柳太后病風不言，名醫治皆不愈，脈益沉而噤。胤宗曰：『口不可下藥，宜以湯氣熏之，令藥入腠理，周理即差。』乃造黄耆防風湯數十斛，置於牀下，氣如烟霧，其夜便得語。」是廪丘所謂蒸中風者。而趙虚白《風科集驗名方》癱風散、鎮心散，並其遺意也。他如陸嚴治血悶，殆足稱奇術矣。

《續醫説》引仇遠《稗史》曰：「新昌徐氏婦，病産後暴死，但胸膈微熱。陸診之曰：『此血悶也。』用紅花數十斤，以大鍋煮之，候湯沸，以木桶盛湯，將藉病者寢其上，薰之。湯氣微，復進之。有頃，婦人指動，半日遂甦。」


 又崔元亮《集驗方》治腰腳蒸法，亦宜取法，須參閲焉。

出《本草》「牡荆」條《圖經》所引。李瀕湖《綱目》曰：「蒸法雖妙，止宜施之野人」云云。又《本草》「蔓椒」條，陶隱居曰：「可以蒸病出汗也。」此不舉其法，仍附之。又，《得效方》曰：「如用蒸法，病得差。明年斯時，慎莫再作；再作，或不治矣。」此蓋係誤記徐治范雲，預決後二年必死，非親驗之言也。





漬浴澡洗


漬浴法，所以宣通形表，散發邪氣。虚邪之傷人，初在肌表，當以汗解；若人肌肉堅厚，腠理緻密，有難取汗者，則服藥不能外發，須借湯浴疎其汗空，宣導外邪，乃可以汗。《内經》所謂「其有邪者，漬形以爲汗」，是也。有因大飲中酒，恐毒氣内攻於藏者；有服五石發動，氣攻於陽者，若此之類，皆以浴法治之，凡欲使邪毒外泄故也。

《聖濟總録》。○按：中酒湯漬、石發冷水洗浴，見《千金》、《外臺》及徐嗣伯傳，並非藥浴之謂，今凑合立論者，誤矣。




按經文「漬形」，未審其義；《玉機真藏論》脾風「可浴」，亦莫知何法。《巢源》「傷寒候」曰：「病一日至二日，氣在孔竅皮膚之間，故病者頭痛惡寒，腰背强重，此邪氣在表，洗浴發汗即愈。」今考古方，許仁則有桃柳等三物浴湯，

見《外臺》「天行病」。


 即汗法也。《聖惠》治傳屍骨蒸有沐浴方，蓋驅惡氣也。又療小兒多有用者，如《千金》治傷寒淋浴方七首，

此不皆汗法。


 治客忤馬通浴方；《本草》治欬嗽，生薑沐浴；

引孫真人。


 《嬰孺方》治小兒不生肌肉，又三歲不能行，五參浴湯；

《幼幼新書》引。


 《小兒直訣》治肥體體熱，浴體法

用烏蛇、白礬、青黛、天麻、蝎、朱、麝、桃枝等。


 之類是也。又魏桂巖《博愛心鑑》治痘瘡頂陷，有水楊湯，用者有功。

《本草》引《經驗後方》小兒胗豆令速出，酒沃沸胡荽，噴一身，是亦漬浴之變法已。




煖洗生陽　宜澡洗而不澡洗，則使人陽氣上行，陰邪相害。　不當淋渫而淋渫，則使人濕侵皮膚，熱生肌體。　肌内不寒，勿煖洗。

《中藏經》。




按《本草衍義》曰：「熱湯：助陽氣行經絡。患風冷氣痺人，多以湯渫腳至膝上，厚覆，使汗出周身，然别有藥，亦終假湯氣而行也。」蓋暖洗生陽者，得此説而義明矣。又《本草綱目》曰：「《朱真人靈驗篇》云：『有人患風疾數年，掘坑，令坐坑内，解衣，以熱湯淋之，良久，以簟蓋之，汗出而愈。』此亦通經絡之法也。時珍常推此意，治寒濕加艾煎湯，治風虚加五枝

按《食物本草》曰：五枝，桃、柳、桑、柘、槐也。


 或五加煎湯淋洗，覺效更速也。」此説亦有理。又考之古方，百合病、

《金匱》百合洗方。


 卒死壯熱、

又礬石、水煮漬腳。


 中風、

《千金》大戟洗湯，又《方氏家藏方》用蛇牀子、防風等八味淋渫。


 水腫、

《本草》引韋宙《獨行方》：水腫從腳起，赤小豆煮爛，汁漬膝以下。又《神巧萬全方》水氣薰洗法，用樟柳、赤豆、麻黄、桑白。


 虚冷

《御藥院方》還童散，外固壯陽氣，用丁香等十四味，水煎，少腹已下淋浴。又百花散，用百花窠等五味，水煎淋洗，補元陽，通血脈。又《施圓端效方》，治下元虚冷，用椒目、桂、川烏、細辛、乾薑水煎

 ，渫浴下部。


 之類，用淋渫者，不一而足。又《聖惠》「發背門」曰：「或已潰，或未潰，毒氣結聚，當用藥煮湯，淋搨瘡上，散其熱毒。」夫湯水者，能盪滌氣滯宣暢血，故用湯淋搨也。又，《活人書》稱腳氣「用湯淋洗者，醫之大禁」，驗之果然。


導法

導水　諸以外治内法





陽明病，自汗出，或發汗小便自利者，此爲津液内竭，雖大便硬而無滿痛之苦，不可攻之。當待津液還胃，自欲大便，燥屎已至直腸，難出肛門之時，則用蜜煎，潤竅滋燥，導而利之。或土瓜根宣氣通燥，或豬膽汁清熱潤燥，皆可爲引導法，擇而用之可也。

《醫宗金鑑》。




按：王損菴《傷寒準繩》曰：「凡多汗傷津，或屢汗不解，或尺中脈遲弱，元氣素虚人，便欲下而不能出者，並宜導法。但須分津液枯者，用蜜導；邪熱盛者，用膽導；濕熱痰飲固結，薑汁蔴油浸栝蔞根導。惟下傍流水者，導之無益，非諸承氣湯攻之不效，以實結在内，而不在下也。至於陰結便閉者。宜於蜜導中加薑汁、生附子末，或削陳醬薑導之。凡此，皆善於推廣仲景之法者矣。」此説稍詳，然竊以未然，何則？不論何病，津液内竭，燥屎至直腸，而乾澀不出者，蜜煎之潤，能從其勢而利導之已，土瓜根、豬膽汁，亦是潤品，其理無二，實皆是潤竅之法，非與中氣有情者。如痰飲、陰結各異其藥之説，殆是紙上之談，不善於推廣仲景之法者矣。如生薑兑、

《外臺》崔氏薑兑法：「削生薑，如小指，長二寸，鹽塗之，内下部中，立通

 。」


 蒜導

《千金》治脹滿不通方：「獨頭蒜燒熟，去皮，綿裹，内下部中，氣立通」云云。


 之類。雖是古方，亦不可適用。又，《醫學綱目》引田氏曰：「生下不大便，治法，先以硬葱针絍入肛門」，此自一法。

蔣自了曰：「大便結在廣腸，蜜煎法、豬膽導法最妙。若結在大腸中，非導法之可能達也。用皂礬四兩，於淨桶中，將滚湯一桶傾入，令病人坐淨桶上熏之。使藥氣直入穀道，良久結糞自化而通矣。」

《醫意商》。




按《聖濟》「治傷寒後大便不通，并喫轉瀉藥後腹脇轉脹不通利方」：「鹽半斤，熬令色變，用醋漿水二斗，煎五七沸，下鹽攪匀，瀉入盆中，看冷煖得所，令病人盆中坐，淋浴少腹，須臾即通。」又，治大小便不通，有蓮葉、葱、生薑蒸下部方。自了豈本于此等方歟？又，陶節菴「殺車槌法」治傷寒裏熱：「服轉藥後，用鹽炒麩皮，熨其腹上」，亦本諸《聖濟》，然可謂多事矣。

又按《本草綱目》曰：按小便不通，納藥於竅中，亦導法之類也。考此法，《肘後》用雌黄，

曰：若小腹滿不得小便方：細末雌黄，蜜和丸，取如棗核大，内溺孔中，令半寸，亦以竹管注陰令痛，吹之通。


 《千金》用葱葉，

曰：凡尿不在胞中，爲胞屈僻，津液不通，以葱葉，除尖頭，内陰莖孔中，深三寸，微用口吹之，胞脹，津液大通，便愈。按：此方本出《都邑師治疾方》。


 《救急》用鹽末，

《外臺》引曰：主小便不通方：取印成鹽七顆，擣篩作末，用青葱葉尖盛鹽末，開便孔，内葉小頭於中吹之，令鹽末入孔，即通，非常之效。


 《衛生寶鑑》用豬胞，

原文稍繁，今不録。《本草綱目》曰：蘄有一妓，病轉脬，小便不通，腹脹如鼓數月，垂死，一醫用豬脬吹脹，以翎管安上，插入陰孔，捻脬氣吹入，即大尿而愈。此法載在羅天益《衛生寶鑑》中，知者頗少，亦機巧妙術也。


 其他方術不一，要拯急之妙策也。

又按蔣自了著有《通醫外治》一卷，其書分頭面身體諸部，以纂内外諸病外治之法，大抵不過薄貼、淋渫等前款所載數件，及吹喉、點眼、癰腫、傷折之治。又趙恕軒《串雅外編》有「藥外門」，分鍼、灸、熏、貼、蒸、洗、熨、吸、雜法九類，其所戢孴，猶未該備。今仍檢方書，特摘以外治内之法，略列於左。

搐鼻，用泄頭中鬱邪，

《金匱》治頭中寒濕，内藥鼻中。《活人書》擬以瓜蒂散。又《外臺》治發黄，有瓜蒂等末吹鼻出黄水數方。又《聖惠》治風頭痛，吹鼻散，用瓜蒂、麝香等五味，曰：先含水滿口，後搐藥末半字，深入鼻中。又「頭痛門」有數方，宜閲。


 又用開達壅閉，而口噤不能下藥者尤便。

《聖惠》治小兒天瘹，《幼幼新書》治小兒急慢驚風，有用牛黄等灌鼻内令嚏方。又《聖濟》中風，龍腦雙丸，口噤，灌藥於鼻内；又，急中風，礬蝴蝶散，若牙緊不能下藥，即鼻中灌之。又，《易簡方》卒中口噤，用細辛、皂角各少許，或只用半夏爲末，以蘆管吹入鼻中，俟噴嚏，其人少蘇，然後進藥。又，《十形三療》「痰厥」條，其説稍詳。考此術本於《金匱》治尸厥，用菖蒲屑法。


 又用治眼目口齒等疾，

《聖惠》治眼睛如针刺疼痛，有通頂抽風散。又，《蘭室秘藏》治内外障眼，有
 


 藥麻黄散。又，《楊氏家藏方》有治眼疾，頑荆散等；治喉痺，一字散；治牙疼，失笑散。又用發散傷寒，

《治病百法》「解利傷寒」一法：「可用不卧散解之，於兩鼻内
 


 之，連嚏噴三二十次，以衣被蓋覆。用此藥時，當於暖室中。嚏罷，以酸辣漿粥投之，汗出如洗。嚏噴者，用吐法也。」考其方，係川芎、石膏、藜蘆、甘草四味。又用升提下脱，

《産經》治盤腸産，以半夏爲末，搐鼻中，腸自上。又，《證治要訣》有胎轉胞，用搐鼻藥，多打噴嚏，或用拳打腳心知痛，令病人渾身掇起，則藏府摇動，而胎自反上。


 又用驗疳疾生死。

《聖惠》治一切疳，有吹鼻散數方。有云：「如嚏多疾輕易療，如不嚏者，必死。」又云：「良久有蟲子出，子細看如斷絲，此是病根去也。」




塞鼻，用通喉閉。

《百一選方》治急喉閉開口不得者，「以黄蠟紙裹巴豆一個，如患人鼻孔大小，中心切破，急以塞鼻，氣衝入，喉中自破也。已覺通利，即除去」云云。




齅烟，亦用泄上鬱，

《御藥院方》龍香散治偏正頭痛：用地龍、乳香細末摻紙上，作紙撚子，燒令聞烟氣。《澹寮方》徐介翁熏頭風方，於上方加指甲，每用一捻，向香爐内慢火燒之，卻以紙卷筒如牛角狀，尖上留一小孔，以鼻承之。熏時須噙温水令滿口。又，趙宜信《經驗方》治頭風：好艾揉爲丸，小彈子大，燒嗅之，以鼻中黄水出爲度。又，《本草》引《博濟方》治偏頭疼：至靈散，雄黄、細辛研細，嗅入。蓋此方特不燒烟。


 用升下脱，

《産經》治盤腸産：大紙撚以麻油潤，燈吹滅，以烟薰産婦鼻中，腸即止。又，《本草綱目》引《夏子益奇疾方》，有「當歸、芎藭燒，將口鼻吸烟，治産後兩乳長垂」方。


 又用治結毒爛壞，

《外科正宗》有結毒靈藥方，《瘍醫大全》有祁陽炭、面粉、銀朱三味薰法。其他近今所用方法多有驗者，兹不具録。


 又用治患勞人。

《本草》引《經驗方》用玄參、甘松，地中封罯，取出燒，令其鼻中常聞其香云云。蓋此法不審其旨，豈取于清肺熱歟？




欱烟，用利肺氣，

《外臺》載熏欬法六首，其説甚詳，宜酌用。


 又用通喉閉，

《本草綱目》：「中風痰厥、氣厥，中惡喉痺，一切急病，咽喉不通，牙關緊閉：以研爛巴豆，綿紙包，壓取油，作撚點燈，吹滅，熏鼻中。或用熱烟，刺入喉内，即時出涎或惡血，便甦。」又：「蓖麻子仁研爛，紙卷作筒，燒烟熏吸，即通。或只取油作撚，尤妙，名『聖烟筒。』」二方並不載出典，當考。


 又用散胃寒。

《聖惠》治寒氣攻胃欬癔方：右「用黑豆二合，於瓶子中，以熱醋沃之，紙封間一小孔子，令患人以口吸其氣入咽喉中，即定」。


 通關，用開口噤，使藥下咽。

《本草》「皂莢」條引《簡要濟衆》云，如牙關不開，用白梅揩齒，口開即灌藥。又引《經驗方》治急中風目瞑牙噤、無門下藥者，用龍腦、天南星末，揩大牙左右，名開關散。又，《聖濟》白礬散，用白礬、鹽花擦之。又，甘草，比中指節，於生油内浸，炭火炙，以物斡開牙關，令咬定甘草，如人行一里又换，後灌藥。又，《和劑》雄朱丹，牙關不開，揩之。又，《衛生十全方》用烏梅、細辛、麝香。又，《本草》引《譚氏方》治小兒牙關不開：天南星一個，煨熱，紙裹斜角，未要透氣，於細處剪鷄頭大一竅子，透氣於鼻孔中，牙關立開。是以熏法爲通關，與上方大異。




塞耳，用截痎瘧，

《聖濟》有治勞瘧豆桂丸，《三因方》有塞耳丹，並絹裹，安耳内。


 又用治上部疾。

《楊氏家藏方》治牙疼，透關散、雄黄定疼膏，並塞耳中。又，《聖濟》鼻衄，劄耳，用延胡索。又，《小兒衛生總微論》治咽喉腮頰腫悶，右以蒜，塞耳鼻中。又《串雅外編》頭風，插耳，黄蠟三兩鎔化，以白紙闊二寸，長五寸，在蠟上拖匀，真蘄艾揉軟，薄攤蠟上，箸卷爲筒，插耳内，一頭火點燃，煙氣透腦，其痛即止。左插右，右插左，至重不過二次。




摩頂，用治眼患，

《聖惠》治眼有摩頂膏、塗頂油數方。


 又用治風病，

《肘後方》風不得語，苦酒煮芥子、薄頭。


 治小兒天瘹，並取于使氣下達。

《聖惠》治天瘹，備急塗頂膏，川烏頭、蕓薹末，新汲水調塗。


 又用治盤腸産，取于外提其脱。

《産經》以萆麻子十四粒去殻，研如膏。貼産婦頭頂中心，腸即上，即拭去。




塗顖，亦取於下達，或用逐風冷，

《小兒直訣》用麝、蜈、牛黄、青黛、蝎尾、薄荷、棗肉爲膏塗，治風冷發搐。又，《聖濟》云：小兒鼻多涕，是腦門爲風冷所客，細辛用油煎，下蠟，薄塗顖上。又，《得效方》治風邪入腦、鼻窒流涕，南星飲。云：仍以大蒜，蓽撥，末，杵作餅，用紗襯，炙熱，貼顖前，熨斗火熨透

 。


 或用治癇掣，

《聖惠》治小兒諸癇，有固顖大黄膏。又，治天瘹有鈎藤圓。


 或用散外邪，

《和劑》急風散，用生川烏、辰砂、生南星，治小兒傷風、鼻塞清涕，酒調，塗顖門上，不可服之。


 或用療鼻衄口瘡等。

《千金翼》蓖麻葉，油塗，炙熱，熨顖上，尤驗。又，《全嬰方論》小兒衄，白芨末，如萆麻葉，涂顖。又，《幼幼新書》、《朱氏家傳》治小兒口瘡，芍藥、大黄、宣連，末，獖豬膽調，塗顖門。




貼眉，用升陽陷，

《丹溪心法類集》「痢門」：「若陽氣下陷者，以升陽益胃湯加桔梗、醋沃南星，用葉梅外貼眉攢，極效，起泡便止。」


 又用泄鬱熱。

《串雅外編》：「小兒重舌，巴豆半粒，飯粘四五粒，共搗爲餅，如黄豆大，貼眉心中間，待四圍起泡，去之即愈。」又有「截瘧」二方。




塗兩乳，用收虚汗。

《萬安方》貝母散，治男子婦人氣虚盗汗，夜卧尤甚，漸至羸瘦。貝母一種，細末，每用少許，臨卧之時，放手心，吐津唾調成膏，搽塗兩乳上。按：此方原欠出典，當考索。又，《本草綱目》引《集簡方》，自汗不止，鬱金末，卧時調塗於乳上。




塗背，用達鼻中，

《聖濟》治鼻衄貼背膏，京三稜，煨熟，細末，醋煮麫糊調，貼背第五椎上。《幼幼新書》引《嬰孺》治少小鼻塞，羊髓、薰陸，摩背上。


 又用治背寒。

《攖甯生傳》治傷寒汗下後人虚、背獨惡寒，以理中湯，加薑、桂、藿、附、大作服，外以蓽撥、良薑、吴樧、桂椒諸品大辛熱，爲末，和薑糊爲膏，厚傅滿背，稍乾即易，半月竟復。又，《聖濟》有治寒瘧塗方二首，殊覺迂愚，仍不録。




貼臍，或兼以灸，或兼以熨，用通利壅閉，

《外臺》、《本草》並有治大小便不通用鹽塗臍方，一和苦酒，一更艾灸。又，《本草》引《經驗方》，大小便不通，礬石置臍中；又引《經驗方》治小便淋澀，或有血，以赤根樓葱，近根截一寸許，安臍中，上以艾灸七壯。又，《聖濟》，大便不通，用杏仁、葱白、鹽研膏，塗手心，塗臍上。又，《幼幼新書》引《聚寶方》，用大蒜、鹽花、山梔子仁爛擣，攤紙花子上，貼臍。又，《直指方》：「嘔吐家多大便秘結，或用連根葱白一握，漢椒五十粒，搗細作餅，焙熱，和輕粉掩臍，續以葱、椒煎湯，熏盪身下。」蓋此類最夥，不可枚舉。又，《衛生家寶》治水腫，有甘遂大蒜灸法；《濟生方》塗臍膏治水腫、小便絶少，地龍，豬苓，针砂各一兩，細末，擂葱涎調成膏，敷臍，約一寸高闊。又，《本事方》治結胸灸法，陰毒傷寒、關格不通，亦依此灸之：巴豆十四枚，黄連七寸，和皮，右搗細，用津唾和成膏，填入臍心，以艾灸其上，腹中有聲，其病去矣。又，馮元成《上池雜説》曰：「張碧泉夫人病血蠱，腹痛甚，已死。先大夫令用薑、葱、麝香、真血竭熨其臍，經行而病愈。一婦人患血痞，張小泉用通利行氣之藥爲餅貼臍，半日氣洩而散。」又，《串雅外編》：黄疸取水，大鯽魚一箇，搗爛，加麝香三分，成餅貼臍上，用荷葉二三層貼餅上，用布縛。


 又用温補寒虚，

《幼幼新書》引《莊氏家傳》：小兒腹痛，生薑汁調麫，塗紙貼臍。又，《楊氏家藏方》貼臍散，治元藏氣虚，浮陽上攻，口舌生瘡，吴茱萸、乾薑、木鱉子爲末，半錢，冷水調，以紙靨貼臍上。又，《端竹堂方》治元氣虚冷、臍腹冷痛有代灸膏、封臍艾二方；又，《萬病回春》「補益門」有彭祖小接命薰臍秘方，其説甚審。並宜檢。又，《串雅内編》斷痢，用麫燒餅半箇，作一竅，納木鱉仁，研泥在内，乘熱覆在病人臍上。一時再换。又有甯和堂暖臍膏，治瀉痢。又，《外編》有菉豆等四味方。


 又用收虚汗，

《本草綱目》引《集靈方》：自汗盗汗，用五倍子研末，津調，填臍中，縛定，一夜即止。又，楊起《簡便方》：小兒夜啼，五倍子末，津調，填於臍内。豈亦取于收斂心神歟？


 ，又用出疳蟲，

《顱顖經》治小兒疳痢，辨蟲顔色定吉凶，朱砂丸，用朱砂、阿魏、蝙蝠血、蟾酥爲末，口脂調，菉豆大，填臍中，看蟲出來。


 又用截瘧。

《串雅外編》：胡椒、雄黄等末，飯丸桐子大，朱砂爲衣，將一丸放臍中。




塗臍下，用通溲便，

《外臺》引《古今録驗》：療熱結小便不通，滑石屑，水和，塗少腹，及繞陰際。又，《本草》引《楊氏産乳》：療小便不通，滑石末一升，以車前汁和，塗臍四畔，方四寸，熱即易之

 。冬月，水和亦得。《幼幼新書》引《鷄峰方》：治小便不通，大蒜研爛，攤紙上，臍下貼之。又引《嬰孺》治未滿十日不小便，蒲黄，水和，封横骨上。又，《醫説》引《類編》載熊彦誠前後不通五日，腹脹如鼓，一大螺，以鹽半匕，和殻生搗碎，置病者臍下一寸三分，用寬帛緊繫之；曾未安席，砉然暴下。


 又用發陰毒。

《衛生寶鑑》：陰毒傷寒，玉襮肚，用川烏、細辛等八味爲末，醋糊調，塗臍下，綿衣覆之。又，《神效名方》治陰毒傷寒，用芥末新水調膏藥，貼臍上，汗出爲效。此與上方頗相似，仍附之。




塗五心，用醒心神，

《幼幼新書》引《葛氏》，治小兒中人忤，用桂心煮滓。《千金》治少小客忤，用竈中黄土、蚯蚓屎，俱塗五心。又，《本草》引《斗門方》治小兒未滿月、驚著似中風欲死者，用朱砂，以新汲水濃磨汁，塗五心上。


 又用清上熱。

《證治要訣》云：有内熱。熱刑於上焦，以致咽疼，宜用黄蘖、黄連、大黄研末，水調，在心與患處。此出於《桑氏方書》。




塗手心，用緩筋急，

《聖惠方》：治中風口喎，巴豆七枚，去皮爛研，喎左塗右手心，喎右塗左手心。仍以煖水一盞安向手心，須臾即便正，洗去藥，并頻抽掣中指。又，《魏氏家藏方》：「萆麻二粒去殻，細研，入生麫少許，用水調拌，稀稠得所」云云，餘與《聖惠》同。又，《聖濟》有追風丸，其法相類，宜參。


 又用催生，

《本草》：日華子曰：催生，蓖蔴涂掌。


 又用發汗，

《衛生寶鑑》治陰毒傷寒，手陽丹，用憨葱、陳蜂窩，手心内握定，用手帕緊扎定，須臾汗出，以綿被覆蓋。又，《串雅内編》孥瘧，黄丹五錢，明礬三錢，胡椒一錢五分，麝香五分，爲末。臨發時，對日坐定，將好米醋調藥末，男左女右付手心，外將絹帛緊紮，待藥力熱方行，出汗爲度。如無日，腳下用火。


 又有宣積握丸。

《本事方》續集：宣積，手心握藥便通，巴豆、乾薑、韮子、良薑、硫黄、甘遂、檳榔各等分，右爲末，研飯爲丸，如桐子大。


 「桐子」字，原作「圈子」，今從《三法六門》。用時使椒湯洗手了，麻油塗手掌口，握藥一粒，移時便瀉止，即以冷水洗手。又，《醫學綱目》引《田氏》：握宣丸，治小兒便難燥結，或服澀藥，腹脹悶亂，命在須臾，可用此丸，不移時，大小便自利。於上方，去乾薑、韮子，加附子，粟米飯和丸，如菉豆大。又，《三法六門》握宣丸，於上方加肉桂、附子，凡九味，用法並與上方同。

塗足心，能引上病而下之，故治口瘡，

《閻孝忠方》：大天南星，細末，醋調塗。又，《聖濟》：附子，生爲末，薑汁和匀，攤。又，治下冷口瘡，神聖膏：吴茱萸末，酸醋調，熬成膏，後入地龍末攪匀。每臨卧，用葱椒湯洗足，拭乾用藥，徧塗兩腳心。


 治赤眼，

寇平《全幼心鑒》：小兒赤眼，黄連末，水調，貼足心。


 治鼻衄，

《本草》引《簡要濟衆》：蒜一枚，研泥，攤一餅子如錢大，厚一豆許，左鼻血出貼左腳心，右鼻貼右腳，如兩鼻即貼兩腳下。


 治虚火；

《丹溪心法》：虚火，附子末，塞湧泉。又，《石室秘籙》云：「引治者，病在下而上引之，病在上而下引之也。如人虚火沸騰於咽喉口齒間，用寒凉之藥，入口稍快；少頃又甚，又用寒凉；腹瀉肚痛，而上熱益熾。欲用熱藥凉飲，而病人不信，不肯輕治，乃用外治之法引之而愈。方用附子一箇，爲末，米醋調成膏藥，貼在湧泉穴上，少頃火氣衰，又少頃而熱止退。」


 又能使藥氣上達，故治陰毒，

《聖惠》：治陰毒傷寒，用吴茱萸，酒匀，蒸熨腳心。又，《石室秘籙》云：「如人病厥逆之證，用吴茱萸一兩，爲末，以麫半兩，用水調成厚糊一般，以布如鍾大，攤成膏，紙厚半分，貼在湧泉穴内，則手足不逆矣。」


 治中風，

《本事方》續集：治中風手足不遂，穿山甲二兩，川烏頭二兩，紅海蛤一兩，爲末，每服半兩，用生葱汁調成膏，厚作餅子，徑寸半闊，左患貼左腳，右患貼右腳，貼在足心，用舊絹片緊札定，於密房中無風處椅子上坐，用湯一盆，將有藥腳浸於湯中，若汗出，即急去了藥。出汗遍身，麻木即輕減，漸至無事，妙不可言。此方《三因》名趁風膏。


 治痢，

《千金》：治小兒冷痢，擣蒜，傅兩足下。


 治霍亂，

《瑣碎録》：霍亂吐瀉轉筋，以大蒜，研，炒熱，傅腳心。


 治嬭脾；

《幼幼新書》引《董氏家傳》：治小兒嬭脾，紫河車，寒食麫，水調塗，縛之良久，其病大便中下去。


 又有蹈藥、利水。

《聖惠》治水氣坐卧不得、面身體悉浮腫方：葱白七斤，和鬚，分作兩塌子，先以炭火燒一處淨地，令赤，即以葱塌子安在地上，令病人脱襪，以人扶着，蹈葱上蹲坐，即以被、衣圍裹，勿令透風，待汗通、小便出黄水，葱冷即止，小便多即差。又，《聖濟》：腳氣，用烏頭、樟腦爲丸，於爐子中心踏之。又，《本草》引《兵部手集》：腳氣，踏赤小豆袋。




温外腎，用散陰寒。

《神效名方》治陰毒傷寒：牡蠣、乾薑末，新水調，塗手心握外腎，汗出爲效。《經驗秘方》同，云：「如不醒人事，人與之掬；婦人，用手掩陰門。」又，《陰證略例》迴生神膏治男女陰毒傷寒，外接法：牡蠣煉粉、乾薑各一錢，爲細末，男病用女唾調，手内擦熱，緊掩二卵上，得汗出愈。女病用男唾調，手内擦熱，緊掩二乳上，得汗出愈。卵與乳，男女之根蒂，坎離之分也。《衛生寶鑑》迴陽丹其方相近，用川烏等六味。




婦人陰中坐藥，用導血瘕，

《靈樞·水脹篇》「石瘕」下云「可導而下」，先君子曰：「導，謂坐導藥。」又《倉公傳》：「濟北王侍者韓女病，臣意診脈曰：内寒，月事不下也。即竄以藥，旋下病已」。考《説文》：「竄，匿也，從鼠在穴中。」然則竄亦坐藥之謂。《索隱》以爲以燻燻之者，誤矣。又，《金匱》礬石丸，治藏堅癖不止，中有乾血。又，《千金》：治月經不通，葶藶蜜丸，綿裹，入三寸，每丸一宿易之，有汁出，止。又，《外臺》引《素女經》，療黄瘕，皂莢散。用皂莢、蜀椒、細辛； 療青瘕，導藥，用戎鹽、皂莢、細辛，並擣細，以三角囊，大如指，長二三寸，内陰中。


 又用散陰寒。

《金匱》蛇牀子散是也。又《外臺》引《救急》：療帶下，以竈下黄土，水和爲泥，作彈子大，暴乾，以火燒熱徹，以三年酢漬一丸，綿裹，内玉門中云云。又，《蘭室秘藏》有坐藥龍鹽膏、勝陰丹、迴陽丹三方，云：「蜜丸如彈子大，綿裹，留系在外，内丸藥陰户内，日易之。」又云：「臍下覺暖爲下。」○按：以上所引諸方，大抵係于節録，用者當照看原文。




凡此之類，或直就患上而爲治，或在彼者引此而爲治，往往出人意表，其有奇驗者，亦復不尠。然今所揭，援據率略，罣一漏百，倘有志之士更類而纂之，亦未必無益濟生也。如夫吹喉、點眼、癰腫、傷折之治，則各有其法，百端無窮

 ，所以不須表出也。



注
 　按，《漢志》作「三十二卷」。



注
 　凡半夏南星：「凡」原誤作「犯」，據人民衛生出版社重印《皇漢醫學叢書》本《藥治通義》改。



注
 　治其微：《藥治通義》作「始其微」。



注
 　古人：原誤作「古今」，據《藥治通義》改。



注
 　凝泣：原作「凝冱」，據《藥治通義》改。下「凝泣」同。



注
 　曰：原作「日」，據《藥治通義》改。



注
 　一時久知：檢《本草》，作「一時即知」，當據改。



注
 　水煎：《皇漢醫學叢書》本《藥治通義》作「水煮」。



注
 　立通：原作「直通」，據《藥治通義》改。



注
 　按，「仍以大蒜」云云，見明人李梴《醫學入門》「蓽茇餅」條，似非出《得效方》。



注
 　熱即易之：《本草》作「乾即易之」，當從。



注
 　百端無窮：《皇漢醫學叢書》本《藥治通義》作「百類無窮」。








藥治通義輯要卷二 

原卷十






丹波元堅

亦柔


 撰


方藥離合


徐洄溪曰：「方之與藥，似合而實離也。得天地之氣，成一物之性，各有功能。可以變易血氣，以除疾病，此藥之力也。然草木之性，與人殊體，入人腸胃，何以能如人之所欲，以致其效？聖人爲之製方以調劑之，或用以專攻，或用以兼治，或相輔者

 ，或相反者，或相用者，或相制者；故方之既成，能使藥各全其性，亦能使藥各失其性，操縱之法，有大權焉，此方之妙也。若夫按病用藥，藥雖切中，而立方無法，謂之有藥無方；或守一方以治病，方雖良善，而其藥有一二味與病不相關者，謂之有方無藥。譬之作書之法，用筆已工，而配合顛倒，與夫字形俱備，而點畫不成者，皆不得謂之能書。故善醫者，分觀之，而無藥弗切于病情；合觀之，而無方不本于古法，然後用而弗效，則病之故也，非醫之罪也。而不然者，即偶取效，隱害必多，則亦同于殺人而已矣。」

《源流論》。




按：寇宗奭《本草衍義》曰：「嘗讀《唐·方技傳》有云，醫『要在視脈，唯用一物攻之，氣純而愈速；一藥偶得，佗藥相制，弗能專力，此難愈之驗也』。今詳之，病有大小新久虚實，豈可止以一藥攻之？若初受病小，則庶幾，若病大多日，或虚或實，豈得不以他藥佐使？如人用硫黄，皆知此物大熱，然本性緩，倉卒之間下咽，不易便作效，故智者又以附子、乾薑、桂之類相佐使以發之，將併力攻疾，庶幾速效。若單用硫黄，其可得乎？故知許胤宗之言

 未可全信，賢者當審度之。」又繆仲淳《本草經疏》曰：「上古之人，病生於六淫者多，發於七情者寡，故其主治，嘗以一藥治一病，或一藥治數病。今時則不然：七情彌厚，五欲彌深，精氣既虧，六淫易入，内外膠固，病情殊古，則須合衆藥之所長，而又善護其所短，乃能蘇凋瘵而起沉痾。其在良醫，善知藥性，劑量無差，庶得參互旁通，彼此兼濟，以盡其才，而無乖剌敗壞之弊矣。」斯二説，與洄谿之意相發，故附之。

又按：以古之成方，治萬變之病，其證其藥，不能必一一相契。蓋數味相合，自有一種功用，不可妄意增損者，正是古方妙處。如小柴胡之半夏本以治嘔，而無嘔亦不妨用之類。今云「一二味與病不相關者，謂之有方無病
 

注



 」者，殆立言之弊乎？


方劑古今


張子剛曰：「近世醫者，用藥治病，多出新意，不用古方，不知古人方意有今人所不到者甚多。如諸寒食散、五石澤蘭元、三石澤蘭元、登仙酒之類，其治療有意外不測之效，觀其所用藥，則皆尋常所用之物也，但以相反相惡者並用之，激之使爲功效。詳其妙意，蓋出於今人之表。經曰：草生五色，五色之變，不可勝視；草生五味，五味之美，不可勝極。蓋言錯雜和合，則其間必有争效其能者，故不可勝視、勝極也。孫真人亦云：神物效靈，不拘常制，至理關感，智莫能知。其猶龍吟雲起，虎嘯風生，戎鹽累卵，獺膽分盃，撫掌成聲，沃火生沸，不知所以然也。又如五色顔色和合，其變化不可得而名焉。出乎繩墨規矩之外，然後能致顔色氣味之妙，此非神智，則孰能至此？學者不可忽也
 

注



 。」

《鷄峰普濟方》。○按：「孫真人」云云數語，本於陶隱居，説見於後。




徐洄溪曰：「説者曰，古方不可以治今病，執仲景之方以治今之病，鮮效而多害，此則尤足歎者。仲景之方，猶百鈞之弩也，如其中的，一舉貫革；如不中的，弓勁矢疾，去的彌遠。乃射者不恨己之不能審的，而恨弓强之不可以命中，不亦異乎？其有審病雖是，藥稍加減，又不驗者，則古今之《本草》殊也。詳《本草》，惟神農本經爲得藥之正，惟古方用藥，悉本於是。晉、唐以後，諸人各以私意加入，至張潔古輩出，而影響依附，互相辨駁，反失《本草》之正傳，後人遵用不易，所以每投輒拒，古方不可以治今病，遂爲信然。嗟乎！天地猶此天地，人物猶此人物，若人氣薄，則物性亦薄，豈有人今而藥獨古也？故欲用仲景之方者，必先學古窮經，辨證知藥，而後可以從事。」

《金匱心典序》。




又曰：「後世之方，已不知幾億萬矣，此皆不足以名方者也。昔者聖人之製方也，推藥理之本原，識藥性之專能，察氣味之從逆，審藏府之好惡，合君臣之配耦，而又探索病源，推求經絡，其思遠，其義精，味不過三四，而其用變化不窮。聖人之智，真與天地同體，非人之心思所能及也。上古至今，千聖相傳。無敢失墜。至張仲景先生，復申明用法，設爲問難，注明主治之證。其《傷寒論》、《金匱要略》，集千聖之大成，以承先而啟後，萬世不能出其範圍，此之謂古方，與《内經》並垂不朽者。其前後名家，如倉公、扁鵲、華佗、孫思邈諸人，各有師承，而淵源又與仲景微别，然猶自成一家，但不能與《靈》、《素》、《本草》一綫相傳，爲宗枝正脈耳。既而積習相仍，每著一書，必自撰方千百。唐時諸公，用藥雖博，已乏化機；至于宋人，并不知藥，其方亦板實膚淺；元時號稱極盛，各立門庭，徒騁私見；迨乎有明，蹈襲元人緒餘而已。今之醫者，動云古方，不知古方之稱，其指不一。若謂上古之方，則自仲景先生流傳以外無幾也；如謂宋元所製之方，則其可法可傳者絶少，不合法而荒謬者甚多，豈可奉爲典章？若謂自明人以前皆稱古方，則其方不下數百萬。夫常用之藥，不過數百品，而爲方數百萬，隨拈幾味，皆已成方，何必定云某方也？嗟！嗟！古之方何其嚴，今之方何其易！其間亦有奇巧之法，用藥之妙，未必不能補古人之所未及，可備參考者，然其大經大法，則萬不能及。其中更有違經背法之方，反足貽害。安得有學之士，爲之擇而存之？集其大成，删其無當，實千古之盛舉，余蓋有志，而未遑矣。」

《源流論》。




按：乾隆《四庫總目提要》曰：「蓋古所謂專門禁方，用之則神驗。至求其理，則和、扁有所不能解。」

出「《旅舍備急方》」條。


 櫟蔭府君曰：「古經方，如葛仙翁、孫真人諸名醫之所撰也，而以《本草》、仲景律之，則似不合繩墨者：時以方士禁呪之術，涉迂怪者，雜出其間；又有僻藥而不易辨者，有凡品而不堪服者。是以可用于今者，若甚尠矣！豈立方之指，深奥幽微，非淺庸所能測耶？抑時世之變、方域之殊、情性之差使然耶？然臨病對證而施之，則效應如神，其出於思慮之表者，不暇枚舉，乃與後世諸家執泥引經報使之説而所製迥别。是古經方所以不可廢于今也。」

《醫略抄·序》。


 俱與子剛意相發矣。蓋唐人去古猶近，具存典型，如宋人亦能守古義，故其諸方間有功效甚著而羽翼經方者，今洄溪謂之「乏化機」、謂之「板實膚淺」者，過矣！金源以來，務樹旗幟，稍趨别路。然河間、東垣固卓識士，故其治病頗有發明。特至丹溪，則信羅太無説，以爲古方不治今病，

詳見《格致餘論》。


 每對一人，必立一方。當時項彦章有疑于此，見陸簡静，始晤古今方同一矩度。

見《餘姚縣誌》。


 如王節齋，私淑丹溪者也，然其著《明醫雜著》有曰：「近因東垣、丹溪之書大行，世醫見其不用古方也，率皆傚顰，治病輒自製方；然藥性不明，處方之法莫究，卤莽亂雜，反致生無，甚有變證多端，遂難識治。」此確言也。而明清諸家，猶仍丹溪之陋，多不用古方，臨病製方，沿波不返，遂爲套習。醫道陵夷，職是之由。是洄谿之論，有自而發矣。要之，謂古方不治今病者，不知古方之理者也。自非善用古方，何能得療危險之疾？古方其可不恪遵乎？但後世嗜慾日滋，痾瘵日繁，則又有不得不擇取諸家方法者，然不敢背仲景之旨，猶是爲善用古方歟？如此間專用古方者，徒執文義，不識變通，此亦不能無弊云。

丹溪以前，如石藏用、張潔古輩，皆有古方不治今病之説，斯不繁引。





古方加減


徐洄溪曰：「古人製方之義，微妙精詳，不可思議。蓋其審察病情，辨别經絡，參考藥性，斟酌輕重，其於所治之病，不爽毫髮，故不必有奇品異術，而沉痼艱險之疾，投之輒有神效。此漢以前之方也。但生民之疾病，不可勝窮，若必每病製一方。是曷有盡期乎？故古人即有加減之法，其病大端相同，而所現之證或不同，則不必更立一方，即於是方之内，因其現證之異，而爲之加減。如《傷寒論》中治太陽病用桂枝湯，若見項背强者，則用桂枝加葛根湯；喘者，則用桂枝加厚朴杏子湯；下後脈促胸滿者，桂枝去芍藥湯；更惡寒者，去芍藥加附子湯。此猶以藥爲加減者也。若桂枝麻黄各半湯，則以兩方爲加減矣；若發奔豚者用桂枝，爲加桂枝湯，則又以藥之輕重爲加減矣。然一二味加減，雖不易本方之名，而必明著其加減之藥。若桂枝湯，倍用芍藥而加飴糖，則又不名桂枝加飴糖湯，而爲建中湯，其藥雖同，而義已别，則立方亦異

 。古法之嚴如此。後之醫者，不識此義，而又欲託名用古，取古方中一二味

 ，去其要藥，雜以他藥，而仍以其方目之
 

注



 ；用而不效，不知自咎，或則歸咎於病，或則歸咎於藥，以爲古方不可治今病。嗟乎！即使果識其病，而用古方，支離零亂，豈有效乎？遂相戒以爲古方難用。不知全失古方之精義，故與病毫無益，而反有害也。然則當何如？曰：能識病情，與古方合者，則全用之；有别證，則據古法加減之；如不盡合，則依古方之法，將古方所用之藥而去取增益之

 。必使無一藥之不對證，自然不倍於古人之法，而所投必有神效矣。」

《源流論》。




按：趙以德《金匱衍義》曰：「凡仲景方，多一味，減一藥，與分兩之更輕重，則易其名，異其治，有如轉丸者。」此言爲然。詳仲景之於加減，其旨不一：有病本宜某湯，而病長一層，仍加味以添其力者；有某湯之證更有所挾，或有所阻，仍加味以旁制之者；有某湯之證，藥偶有礙，仍減去之者：有某湯之證，併有所挾有所阻，仍去彼加此者。更至其至妙者。則一味之出入，表裏異其治矣。後世諸家，能達此義者不多；如王德膚於竹葉石膏湯代石膏以附子，名爲既濟湯者，最極其巧，實所少見也。蓋用方之妙，莫如于加減；用方之難，亦莫如于加減。苟不精仲景之旨，藥性不諳，配合不講，見頭治頭，濫爲增損，不徒失古方之趣，亦使互相牽制，坐愆事機者，往往有之，加減豈易言乎！王海藏《湯液本草序》曰：「或以傷寒之劑改治雜病，或以權宜之料更療常疾。以湯爲散，以散爲圓，變易百端；增一二味，别作他名，減一二味，另爲殊法」云云，此乃變通之極致，非粗工所企知也。

又按：學者欲精古方之趣，尤要讀前輩注方之書，而後熟思歷驗，始得通其理焉。考注方昉於成聊攝《明理論》，而許弘有《内臺方議》，吴鶴臯有《醫方考》，汪訒菴有《醫方集解》，王滄洲有《古方選注》，吴遵程有《成方切用》，乾隆御纂《醫宗金鑑》内有《删補名醫方論》。其他《傷寒》、《金匱》各注，及張石頑《千金方衍義》，皆釋方意。

程志伊《釋方》一書唯釋名題，不及配合。


 如王求如《小青囊》，施沛然《祖劑》，張石頑《醫通祖方》，亦足見諸家加減之略矣。程黄山《易簡方論》亦謂注方之益，今録於左。曰：「著方者多，注方者少。著方者既不自注其方，後人但依方而用之，未必盡能明藥性功能有利有害、恰當病情也。即如《傷寒論》中，所立之方未嘗不精妙入神，用之不當，昔賢比之操刃，可不慎歟！若使一方便可治一證，昔賢早已預定，何待後人費心耶？蓋方猶仿也，可仿法而已，活變靈通，顧在人用之何如耳。若不注明昔賢著方之意，方書徒設，縱多奚爲？」

按：程氏「方」字解非其本義，宜參「七方」條。





方劑分量


陳延之曰：「凡病劇者人必弱，人弱則不勝

 藥，處方宜用分兩單省者也。　病輕者人則强，勝於藥，處方宜用分兩重複者也。　凡久病者，日月已積，必損於食力，食力既弱，亦不勝藥，處方亦宜用分兩單省者也。　新病者日月既淺，雖損於食，其穀氣未虚，猶勝於藥，處方亦宜用分兩重複者也。　少壯者，病雖重，其人壯氣血盛，勝於藥，處方宜用分兩重複者也。雖是優樂人，其人驟病，數服藥則難爲藥勢，處方亦宜如此也。　衰老者，病雖輕，其氣血衰，不勝於藥，處方亦宜用分兩單省者也。雖是辛苦人，其人希病，不經服藥者，則易爲藥勢，處方亦宜如此也。　夫人壯病輕，而用少分兩方者：人盛則勝藥勢，方分兩單省者，則不能制病，雖積服之，其勢隨消，終不制病，是以宜服分兩重複者也。　夫衰老虚人，久病病重，而用多分兩方者：人虚衰氣力弱，則不堪藥，藥未能遣病，而人氣力先疲，人疲則病勝，便不敢復服，則不得力也，是以服分兩單省者也。」

《醫心方》引《小品方》。




孫真人曰：「小兒病與大人不殊，惟用藥有多少爲異。」

《千金方》。




按：右論分兩輕重，各有其宜。考仲景於四逆湯曰「强人可大附子一枚，乾薑一兩」，於白散曰「强人半錢匕，羸者減之」，於十棗湯曰「强人服一錢匕，羸人服半錢」，於小青龍加石膏湯曰「强人服一升，羸者減之」，是足以確陳氏之説矣。然又有大虚大實，不拘新久老小，非分兩重複不能奏績者，乃宜别論已。如小兒分兩，吴又可亦曰：「用藥與大人彷彿，凡五六歲以上者，藥當減半，二三歲往來者，四分之一可也。」殆爲約當。又第十二卷「小兒服藥法」，宜互考。

李東垣曰：「用藥各定分兩，爲君者最多，爲臣者次之，佐者又次之。藥之於證，所主同者則等分。」

《湯液本草·東垣用藥心法》。




吴茭山曰：「凡用藥銖分，主病爲君，以十分爲率，臣用七八分，輔佐五六分，使以三四分。加減外法，數用輔佐，如此用庶不差矣。」

《活人心統》。




按：右論多少配合之義，孫季逑序《中藏經》曰：「古人配合藥物分量，按五藏五味，配以五行生成之數。今俗醫任意增減，不識君臣佐使，是以古人有『不服藥，爲中醫』之歎。要知外科丸散，率用古方分量，故其效過於内科，此即古方不可增減之明證。」蓋古方固不可苟增減，然云配以五行之數，則拘矣。且考之經方，一桂枝湯也，而有加桂湯、加芍藥湯；一小承氣湯也，而有厚朴三物湯、厚朴大黄湯。可知分量之多寡本從證之輕重，亦不妨隨宜增減。故吴又可於《達原飲》曰：「證有遲速輕重不等，藥有多寡之分，務在臨時斟酌，所定分兩，大約而已。」亦其意也。如配合之旨，則李、吴二氏爲得。然大陷胸湯之甘遂，君藥也，而以其過峻，僅用一錢匕；五苓散之澤瀉，佐藥也，而以其甚慢，至一兩六銖之多。此類間有，亦不可不辨。

又按：馮楚瞻《錦囊秘録》論補曰：「奈何近用味藥者，僅存其名。體重之藥，每同體輕者等分，或用錢許、幾分，是有名而無實效。」今詳仲景用地黄，炙甘草湯則一斤，腎氣丸則八兩，並重於他藥，知馮氏之言可從矣。

陶隱居曰：「古秤惟有銖、兩，而無分名，今則以十黍爲一銖，六銖爲一分，四分成一兩，十六兩爲一斤。雖有子穀秬黍之制，從來均之已久，正爾依此用之。」

《本草》黑字。




按：古方權制，諸家所論考證粗謬，無能得其真。吾友小島學古

尚質


 精究累年，一以陶氏爲歸，著《經方權量考》一書，其説甚確。實足祛從前之惑。兹拈其要，以使人知所標準。曰：古者以十黍爲絫，十絫爲銖，積之爲兩、爲斤，乃是時世通用之權。而如醫方，則用其十分之一。本説「雖子穀秬黍之制」云云者，言《漢志》雖有「子穀秬黍中者，百黍爲一銖」之制，方家從來依此十黍爲一銖之稱而用之，故《千金》載本説，有「此則神農之稱也」、「今依爲定」之言。蓋本説一斤則三千八百四十黍，今取本邦所産秬黍中者而稱之，以定一斤之重，實爲五錢五分六釐八毫；就求銖兩，則一銖者一氂

 四毫五絲，而一兩者三分四氂八毫也。《醫心方》引《范汪方》云「六十黍粟爲一分」，此與本説同義。又，唐本注所論，頗有譌舛，且似不解本説。《説文解字》云：「銖，權十分黍之重也。」楊倞《荀子》注云：「十黍之重爲銖。」是知十黍之銖古或有其説，不啻醫方矣。張仲景方云某藥幾銖、某藥幾兩、某藥一斤若半斤者，皆當從神農之稱而爲正矣。特豬膚一斤，世用之一斤也。更取仲景方，參之本説，其劑稍輕，今之所用，勢必加重。然《千金》云：「或曰：古人用藥至少，分兩亦輕，瘥病極多。觀君處方，非不煩重，分兩亦多，而瘥病不及古人者，何也？答曰：古者日月長遠。藥在土中，自養經久，氣味真實，百姓少欲，禀氣中和，感病輕微，易爲醫療；今時日月短促，藥力輕虚，人多巧詐，感病厚重，難以爲醫。病輕用藥須少，痾重用藥即多，此則醫之一隅，何足怪乎？」夫真人之時，業已如此，而今之距唐千有餘年，則亦何怪用藥之彌多乎？如後人據百黍之銖以律古方者，則其劑甚大，水少湯濁，不中適用，其謬不待辨也。　漢晉世用之一斤者，當今之五十五錢六分八氂，而迄於梁、陳之時，皆遵而用焉。如合二斤以爲一斤，蓋剏于吴時。

孫思邈云：「吴人以二兩爲一兩。」葛洪云：「古秤金一斤，於今爲二斤。」所謂古秤，乃吴秤耳。《唐本草》注云：「古秤皆複，今南秤是也。」唐時猶有用複秤者。


 北魏之初，又用複稱，至孝文之時，再復古制。北齊一斤者，古之一斤半；周玉稱四兩，當古稱四兩半。隋開皇以古稱三斤爲一斤，則當今之百六十錢爲一斤者，乃是唐代之大稱；大業中依復古稱，乃唐代之小稱，實居大稱三之一，而醫藥則用之。

《唐六典》：「凡量，以秬黍中者，容一千二百爲龠，二龠爲合，十合爲升，十升爲斗，三斗爲大斗，十斗爲斛。凡權、衡，以秬黍中者，百黍之重爲銖，二十四銖爲兩，三兩爲大兩，十六兩爲斤。凡積秬黍爲度、量、權、衡者，調鍾律、測晷景、合湯藥及冠冕之制則用之。内外官司，悉用大者。」


 及宋代，析一兩爲一錢，遂立錢、分、釐、毫之目。《聖惠方》云：「方中凡言分者，即二錢半爲一分也；

此原于陶氏四分爲一兩，而析十錢之一兩爲四，故云二錢半也。


 凡言兩者，即四分爲一兩也；凡言斤者，即十六兩爲一斤也。」

《玉海》云：得十五斤爲一稱之則。


 元明以降，迄於清朝，沿用此稱，不敢替易焉。

明清之方云「分」者，分氂之「分」，非二錢半之「分」也。李時珍云：「今古異制，古之一兩，今用一錢可也。」誤矣。




又曰：「今方家所云等分者，非分兩之分，謂諸藥斤兩多少皆同爾。先視病之大小輕重所須，乃以意裁之。凡此之類，皆是丸、散。丸、散竟依節度用之，湯酒之中，無等分也。」

同上。




按：《補闕肘後方序録》曰：「凡云分等，即皆是丸、散，隨病所須，多少無定，銖兩三種五種，皆分均之。」考仲景方，其稱等分者皆是丸散，湯方中無復稱等分者。《肘後序録》又曰：「凡云丸散之若干分兩者，是品諸藥宜多宜少之分兩，非必止於若干分兩。」然則丸散之分兩，不過大概言之耳。《素問·病能論》「澤瀉、朮各十分，麋銜五分」，張景岳《類經》
 

注



 曰：「十分者，倍之也，五分者，減半也。」《腹中論》「四烏鰂魚骨、一蘆茹」，謂用蘆茹，取烏鰂魚骨四分之一也。如仲景方間有稱幾分者，亦必於丸、散，則可知《素問》、仲景之分，亦是「以意裁之」之謂，而隱居云「古無分名」者，信矣。但後人不知經義，或有以分、銖之分易之銖、兩者，然斧鑿之痕，可證而得焉。

麻黄升麻湯，升麻、當歸各一兩一分，《玉函》、《千金翼》並作一兩六銖；防己黄蓍湯，黄蓍一兩一分，此方更用錢、盞等字，全是後人所肆改；鼈甲煎丸二十三味，總以分稱，是似裁分，然鍛竈下灰與清酒，自有定量，則當充《千金》作鼈甲三兩，而改以銖兩；大黄
 


 蟲丸，大黄十分，餘藥皆以如兩如升如枚，則當作二兩十二銖始順； 赤石脂丸，烏頭一分，宜從《千金》作六銖； 淡飲中五苓散，宜準《太陽篇》，改分爲銖、兩。如排膿散、柴胡飲子，俱似後人所增，須附之别論。蓋湯、酒煮服，必有定劑，故不得不以銖兩； 丸、散則以粒之若干、抄之多寡爲之節度，此所以約略裁量，而不必須銖兩也。

《外臺》引《古今録驗》石斛萬病散方，後曰「隨病倍其分」。




又曰：「凡散藥有云刀圭者，十分方寸匕之一，準如梧桐子大也。方寸匕者，作匕正方一寸，抄散取不落爲度。錢五匕者，今五銖錢邊五字者以抄之，亦令不落爲度。一撮者，四刀圭也。十撮爲一勺，十勺爲一合，以藥升分之者。謂藥有虚實輕重，不得用斤兩，則以升平之。藥升方作，上徑一寸，下徑六分，深八分，内散藥勿按抑之，正爾微動，令平調爾。今人分藥，不復用此。」

同上。




按：學古曰：《補闕肘後方序録》云：「刀圭準如兩大豆。」《外臺》引《删繁》療眼車前子湯洗方云：「一刀圭者，準丸如兩大豆大。」按下本説云：「如梧子者，以二大豆準之。」以可互證焉。《千金方》云：「凡言刀圭者，以六粟爲一刀圭。一説云三小豆爲一刀圭。」並與本説不同。俞琰《古文參同契注》云：「所謂刀圭，刀頭圭角些子爾。」尚質家藏齊刀一枚，文曰「齊吉化」，賞鑒家以爲吕望舊物；取抄散藥，圭端所受，不過一梧子許大而已。又，董穀《碧里雜存》有説，欠當。　方寸匕，按周、漢之一尺，當今曲尺七寸六分；

沈冠雲彤《周官禄田考》載古尺圖，云「摹出宋秦熺鐘鼎款識册中」，底有篆文，銘曰：「周尺，《漢志》鎦歆銅尺、後漢建武銅尺、晉前尺並同。」校之，即今曲尺七寸六分。亡友狩谷望之據新莽大泉五十、貨布、貨泉，起尺亦得今尺七寸六分。其説精確詳明，實足依據。掛川松崎明復著《尺準考》，亦云今之七寸六分。


 一寸，當今曲尺七分六氂。今遵而造之，以充藥室之用矣。《醫心方》載本説，注云：「今案蘇敬云，正方一寸者，四方一寸，此作寸者，周時尺八寸，以此爲方寸匕。」蓋蘇敬不詳周尺之制，就唐代常用大尺之八寸而概言之耳。本説云：「方寸匕散，蜜和，得如梧子十丸」，而蘇以爲十六梧子，足以證其尺之長焉。《醫心方》又引《范汪方》云：「廿黍粟爲一簪頭，三簪頭爲一刀圭，三刀圭爲一撮，三撮爲一寸匕。」此亦與本説不同。又，《補闕肘後方序録》云：「假令日服三方寸匕，須止是三五兩藥耳。」今稱三方寸匕散，僅不過一錢强，亦足以知古時用藥之輕。而張仲景方實屢稱之矣。

有八分一匕者，見於蜘蛛散方後，謂十分方寸匕之八也。


 又，洪遵《泉志》有方寸匕圖，蓋後人所捏造，不足徵也。　錢五匕者，乃半錢匕。斯闕錢匕，宜從《肘後方序録》補入，云：「凡云錢匕者，以大錢上全抄之；若云半錢，則是一錢抄取一邊爾，並用五銖錢也。」考五銖錢，漢元狩五年所行，大者徑一寸，

建武十六年又鑄五銖錢，中平三年又鑄五銖錢，徑寸一分。蓋古方所用，必係前漢物。


 以抄散藥，約重三分。

徐大椿云：「半錢匕，今秤約重三分。」可疑。


 張仲景方所云者，即此物也。《魏志·華佗傳》云「與君散兩錢」，乃與散二錢匕也。  一撮者，四刀圭也者，蓋是不過論量之所起而已。《孫子算經》云：「量之所起，起於粟，六粟爲一圭，十圭爲一撮，十撮爲一抄，十抄爲一勺，十勺爲一合。」又云：「十勺六萬粟爲一合。」《夏侯陽算經》引倉曹云：「十粟爲一圭，十圭爲一撮，十撮爲一抄。十抄爲一勺，十勺爲一合。」

《後漢書》注引《説苑》，云「十粟爲圭」。


 應劭云：「圭者，自然之形，陰陽之始，四圭爲撮。」孟康云：「六十四黍爲圭。」諸説各各不同如是。《孫子》及《五曹算經》、《夏侯陽》並以一千六百二十寸爲一斛之積，則升、合之積可推而知矣。但如本説一勺乃《算經》之一抄，一合乃《算經》之一勺；猶神農秤十黍爲一銖，而《漢志》以百黍爲一銖之類也。今以漢斛一勺，定爲本説之一合，則一合者，當今之一撮一有奇也。然此所説，與「刀圭者十分方寸匕之一，準如梧桐子大」無相準的，則别是一義，不得凑合矣。

或疑四刀圭之「刀」字爲衍，似是。李時珍載本説，更補「十合爲一升」五字，其意蓋以一合爲藥升十分之一，謬矣。


 《靈樞·邪客篇》所云「秫米一升，治半夏五合」者，未知其升、合果是何制否？然以合名量，實剏于《漢志》「合龠爲合」，則不得取「栗氏」之量以充秫米、半夏之準矣。張仲景方無以刀圭撮勺者，如半夏、芒硝、香豉、人尿、豬膽汁、蜀椒，其稱幾合者，予未能定何量，姑俟後之識者。　藥升者，本説稱今人不復用，則其行用當在秦、漢之際。

明沈萬鈳《詩經類考》云：「《家語》云黄帝設五量，魏崔靈恩注云：古者爲升，上徑一寸，下徑六分，其深八分。」蓋藥升行于秦、漢之際，故崔氏以爲古升，然固非常用之升也。又《唐書·韋縚傳》：「詔：獻爵視藥升所容，以合古。」


 尚質嘗據周尺製此器，以爲藥室之設矣。考張仲景方，如芒硝、麥門冬、半夏、赤小豆、生梓白皮、甘李根白皮、吴茱萸、小麥、杏仁、麻仁、蝱蟲、蠐螬、
 蟲、五味子、葦莖、薏苡仁、瓜瓣、酸棗仁、竹茹皆用藥升也；如膠飴，生地黄、馬屎、人乳汁、泔紫蘇煮汁、冬瓜汁、人糞汁、土漿、硬糖、鹽、蜜、清酒、苦酒、白酒並係世用之量，非此藥升也。如粳米或稱幾合，亦似涉世用之量矣。

又曰：「凡丸藥，有云如細麻者，即胡麻也，不必扁扁。但令較略大小相稱爾。如黍、粟亦然，以十六黍爲一大豆也。如大麻子者，準三細麻也。如胡豆者，即今青斑豆是也，以二大麻子準之。如小豆者，今赤小豆也，粒有大小，以三大麻子準之。如大豆者，以二小豆準之。如梧子者，以二大豆準之。一方寸匕散，蜜和，得如梧子準十丸。如彈丸及鷄子黄者，以十梧子準之。」

同上。




按：學古曰：唐本注云，「方寸匕散爲丸，如梧子得十六丸，如彈丸一枚，若鷄子黄者，準四十丸。」今彈丸同鷄子黄，此甚不等，斯説爲是。《千金》云：青小豆，一名麻累，一名胡豆。李時珍以爲豌豆，然豌豆大於大豆，且無斑文，要不審何物。又《雷公炮炙論》有丸比鯉目説，今不復贅。

又按：學古又曰：《内經》載半夏湯，用「流水千里以外者八升」云云，及張仲景方用水斗、升，皆宜從漢代之制矣。漢之一斗，今量之一升一合零一撮强，升、合皆從此酌量焉。

半夏湯云「飲汁一小杯」，張仲景有「熱粥一杯」、「酒一杯」等語。《醫心方》引《小品方》云：「服湯云一杯者，以三合酒杯子爲準。」陳延之，晉人，則當從。晉時三合，約略今之三四勺耳。


 如華元化、范東陽、葛稚川、陶隱居及諸家經方，今僅散見於孫思邈、王燾方中及《醫心方》者，亦當從各代之制，爲之水率，庶可以無失先賢製方之本恉矣。隋、唐以來，量有大小，然湯藥唯用小者，唐令已言之，故宋人每稱「古之三升，今一升」；而間有係大量者，則往往注其下，謂用大斗大升。合、龠之際，靡不分明矣。林億等校《千金方》，其《凡例》稱「今之此書，當用三升爲一升之制」，然孫氏撰用前代經方者，一依其舊文，則其水率亦當詳勘諸前代之制，而爲之增損，林億之言，蓋約略論之而已。龐安常用古方，恣意減分，或增其水，其弊固出於不詳陶氏所謂古秤矣。而昔人煮湯之法，至於趙宋時而一變。《聖惠方》言：「凡煮湯，云用水一大盞者，約一升也；一中盞者，約五合也；一小盞者，約三合也。」許叔微、陳無擇、嚴子禮之輩皆以盞爲率，或云一建盞，

建州盞，今有傳者，而大小不一。本邦方書云天吕者，乃建盞也。


 皆未詳所謂一盞定是若干合也。降及元、明，皆多因準此法，固不能如昔人經方之明言升、斗而爲之節度也矣。今一據狩谷望之《量考》，節録漢以來斛法之沿革，以俾後學有所稽考云。   《漢書·律曆志》、劉向《説苑》、《孫子》、《夏侯陽算經》等諸説不同，黍、粟大小亦異，皆難依以起量矣。考王莽《嘉量銘》及《古算經》，皆曰斛法千六百二十寸，又以漢尺求之，則一斛者，今量之一斗一升零一勺七撮弱也。魏杜夔造斛，一仿周式，其斛則今量之一斗二升一合九勺五撮六四也。魏大司農斛稍近漢量，其斛則今量之一斗一升二合七勺有奇。北魏之量一倍於古量，故《左傳·定公八年》正義云：「魏、齊斗稱，於古二而爲一。」今以漢量倍之，則得今量二斗二升零三勺四撮弱，定爲北魏之一斛矣。《隋志》稱，後魏孝文時一依《漢志》作斗、尺，則知其量與漢量正同，然民間猶未普行焉。北齊之斛者，今量之一斗七升零零一撮餘。後周玉斗之一斛，則今量之一斗七升七合零六撮餘。後周官斗之一斛，則今量之一斗零三合二勺三撮餘。建德六年作鐵尺，同律度量，以頒天下，是時作量，蓋當用鐵尺以作一千六百二十寸之斛，則其斛今量之一斗三升二合七勺有奇，是隋、唐小量之所由來也。後復三倍此量，則《左傳》正義所謂「周、隋斗升於古三而爲一」者是也。其一斛者，則今量之三斗九升八合一勺一撮有奇也，是隋、唐大量之所原也。則知大小二量並行，實剏于後周焉，隋代遵用。迄大業三年，依復古斗，蓋用建德量也。李唐之代，並行大小二量，然湯藥之外，率用大量也。宋又從唐制，云：「今斛方尺，深一尺六寸二分。」

景祐四年范鎮上表。


 政和二年，詔量權衡以大晟樂尺爲度，其量今不可詳知矣。至南宋之末，以二千七百寸爲一斛之積，則今量之四斗四升五合八勺七撮弱也。元時則以二千五百寸爲一斛，則今五斗七升四合七勺一撮餘。明量又依元制，成化鐵斛之一石者，今量之五斗八升一合七勺五撮餘。

明董穀《碧里雜存》：「今官制，五斗爲一斛，實當古斛之半也。」《正字通》云：「今制，五斗曰斛，十斗曰石。」


 清康熙量，方八寸，深五寸，積三百二十寸，其一石則今五斗九升零四勺三撮餘也。



注
 　或相輔者：原作「或以相輔者」，衍一「以」字，據山西科技出版社《徐靈胎醫書全集·醫學源流論》删。



注
 　許胤宗之言：原作「許宗之言」，據《新唐書》卷二一七補「胤」字。按，清光緖重刊本《本草衍義》作「許嗣宗之言」，蓋時人避雍正諱也。



注
 　病：原作「藥」，據《藥治通義》改。



注
 　不可忽：原作「不可忍」，據《皇漢醫學叢書》本《藥治通義》改。



注
 　立方亦異：《徐靈胎醫書全集·古方加減論》作「立名亦異」，似可從。



注
 　取古方中一二味：據《徐靈胎醫書全集·古方加減論》，元堅書于此句下脱「則即以某方目之。如用柴胡，則即曰小柴胡湯，不知小柴胡之力，全在人參也；用豬苓、澤瀉，則曰五苓散，不知五苓之妙，專在桂枝也」五十一字，似當補入。



注
 　仍以其方目之：《徐靈胎醫書全集·古方加減論》「其方」作「某方」。



注
 　去取增益：《徐靈胎醫書全集·古方加減論》作「去取損益」，似當從。



注
 　不勝：原作「必勝」，據《皇漢醫學叢書》本《藥治通義》改。



注
 　氂：《徐靈胎醫書全集·古方加減論》作「釐」。以下「氂」字同。



注
 　類經：原誤作「内經」，據《徐靈胎醫書全集·古方加減論》改。
















難經經釋補證



吴江徐大椿釋

井研廖平補證

邱進之　校點








校點説明



《難經》舊傳爲秦越人著，清徐大椿撰《難經經釋》二卷，認爲《難經》非經，是西晉以後之書，與《内經》相違之處多，「以《内經》之義疏視《難經》，則《難經》正多疵」（《難經經釋》自序）。廖平贊同徐氏之説，也不信《難經》，認爲「《難》與經相去時代甚遠，不可直稱經」；「此書出於齊梁以後，盛行唐宋，吕注僞也；大抵與僞《脈經》同出一手，不及二千年」。「經學分大經、小經，小經習者多，大經習者少。《靈》、《素》之與《難經》，其大小之分至爲懸絶，喜易惡難，小讀《難經》，便足以抵抗《靈》、《素》，宜其黨羽之衆。然魑魅魍魎不能顯於光天光日之下，其亦稍衰歇乎！」故在徐氏基礎上，再作《補證》，攻駁《難經》。《難經經釋補證》包括：《難經經釋》四庫提要、《難經經釋原敘》、《醫學源流論難經論》、《難經本義二卷提要》、《難經集注跋》、《難經舊注考》、《難經懸解二卷提要》、《難經懸解提要駁義》、《俞曲園脈虚篇駁義》、《黄帝八十一難經解題》、《難經經釋補證》（上、下卷）。據《六譯先生年譜》，是書成於民國三年（一九一四），曾連載於《國學薈編》一九一四年第四、八期，一九一五年第四、五、九、十期。成都存古書局刊行，收入《六譯館叢書》。今即以該本爲底本進行點校。








總論






《難經》舊名考



卷上

一難至二十二難

元吴澄論脈　徐靈胎同




二十三難至二十九難

元吴澄論經絡　徐靈胎同　此章以上皆診脈起止及診候之要




卷下

三十難至四十七難

元吴澄論藏府　徐靈胎同　皆論營衛藏府形質體用之理




四十八難至六十一難

元吴澄論病　徐靈胎同　皆論虚實邪正傳變生死之道




六十二難至八十一難

元吴澄六十八　以上論穴道　八十一以論鍼法　徐靈胎同　言藏府經穴鍼刺治病之法


 吴氏本原六門，徐合吴五、六二門爲一，共爲五門。




《難經經釋》二卷提要 


江蘇巡撫采進本○《四庫全書》一百五卷「醫家類」存目。







國朝徐大椿撰。大椿有《神農本草經百種録》，已著録。是書以秦越人《八十一難經》有不合《内經》之旨者，

不止於此，詳見徐氏原叙。


 據引經文，以駁正之。考《難經》，漢《藝文志》不載，《隋志
 

注



 》注始著於録，

由《新唐書》乃題秦越人著，錢氏《脈經跋》駁之，是也。


 雖未必越人之書，然三國已有吕博望注本，

吕注乃僞託，《隋志》云已亡，今王氏集注本乃有之，疑又後人所僞託。


 而張機《傷寒論·平脈篇》中所稱注説，今在第五難中，則亦後漢良醫之所爲。

以《平脈》爲仲景真書，真屬謬妄，其首七百餘字，《千金》本稱爲《脈法贊》之四字句，亦出仲景矣。


 歷代以來，與《靈樞》、《素問》並尊，絶無異論。

宋元以後，攻《脈訣》者即以攻《難經》，特未指實耳。


 大椿雖研究《内經》，未必學出古人上，遽相排斥，未見其然。

真古可也，據古經攻僞書，明證具在。但論是非，不必以此較量。


 況大椿所據者《内經》，而《素問》全元起本已佚其第七篇，

八十一篇中之一篇耳。


 唐王冰始稱得舊本補之，宋林億等校正，已稱其《天元紀大論》以下與《素問》餘篇絶不相通，疑冰取《陰陽大論》以補所亡。

王注所補爲五行家政治學説，别爲一門，其説已明。


 至《刺法》、《本病》二篇，則冰本亦闕，其間字句異同，其間又復

 有校改，注中題曰「新校正」皆是，則《素問》已爲後人所亂，

不過篇章文字小有異同，經傳且不能免，何論醫書？若如所謂孔門六經，孰爲至聖親寫定本，亦可弁髦視之耶？


 而《難經》反爲古本。

此何異以申培《詩序》、《子夏傳》爲古書。


 又滑壽《難經本義》列是書所引《内經》而今本

 無之者，不止一條，則當時所見之本，與今亦不甚同。

《難經》專爲創造兩寸診法而作，當初自我作古，如彭氏《太素》以脈占休咎，經外别傳，未嘗不可入作者之林，乃假託佛名，實行魔術。且其人粗識文義，不知著作體例，直録經文，以爲問答，謬誤顛倒，動成差錯。如徐氏既攻其謬，乃囿於診兩寸法，曲爲排解，以爲别有師傳。丹波氏既屏寸、關、尺三部診法，其《疏證》又爲之回護。今考訂九種古診法，則其書出齊梁後，不惟仲景、叔和無一法相同，《千金》、《外臺》亦且屏絶弗道矣。


 即有舛誤，亦宜兩存，

足以自立，然後議兩存。若淺陋違反，自當加之誅絶之法。


 遽執

 以駁《難經》之誤，是何異談六經者執開元改隸之本以駁漢博士耶？

《提要》醫學門最淺陋。撰此門者，大約與作《難經》者程度相等，如以《靈樞》爲僞作，使稍知醫學者，何敢爲此狂悖之言！以《靈樞》爲僞，自然以《難經》爲真。東海逐臭之夫，摶蜣糞以自樂，固不足語以膏粱

 之味也。




經學分大經、小經，小經習者多，大經習者少。《靈》、《素》之與《難經》，其大、小之分至爲懸絶，喜易惡難，小讀《難經》，便足以抵抗《靈》、《素》，宜其黨羽之衆。然魑魅魍魎不能顯於光天光日之下，其亦稍衰歇乎！

楊氏《太素》亦引《八十一問》，亦引吕注，然其文多爲後人記識誤入正文，非楊氏原文；如《甲乙》亦有引《難經》者，乃宋校語。故《太素》有引《難經》，乃間於《靈》、《素》之中者，亦如《史記》「本紀」、「世家」中之有僞《尚書》百篇序，非古所有。丹波《素問識》屢言《靈》、《素》爲宋人校改者是也。

丹波《脈學輯要》不用寸、關、尺，而又疏證此書，不知此書專爲寸、關、尺而作。辨部位、立脈名，是其兩大罪狀，餘皆小過，不足深咎。後人喜之，亦如《備旨一説曉》，自然通行村塾。




《難經經釋》原叙



《難經》非經也，以《靈》、《素》之微言奥旨引端未發者設爲問答之語，

據《太素》楊注、《五行大義》引，俱稱《八十一問》。


 俾暢厥義也。古人書篇名義，非可苟稱。難者，

難與問者，必在《小記》、《大傳》之後。


 辨論之謂，

問之别名。


 天下豈有以難名爲經者？故知《難經》非經也。

故《靈樞》可稱《鍼經》，《素問》爲之解説；如《喪服經》之後《大傳》、《間傳》，其後弟子相傳，依經設問，乃有《服問》、《三年問》等篇，故問中有引「傳曰」者。今《公羊》、《穀梁》亦當名「問」或曰「難」，故《穀梁》有八引「傳曰」之明文。《難》與經相去時代甚遠，不可直稱經。


 自古言醫者皆祖《内經》，

仲景下至《千金》、《外臺》皆同。


 而《内經》之學，至漢而分。倉公以診勝，

詳鄭注《周禮》「疾醫」。


 仲景氏以方勝，華佗氏以鍼灸雜法勝，雖皆不離乎《内經》，而師承各别。

當作專長各别，非别有師承。


 逮晉

「晉」字擬删，唐以後乃大行。


 唐以後，則支流愈分，

名家如孫、王，則不及《難經》僞法。


 徒講乎醫之術，而不講乎醫之道，則去聖遠矣。惟《難經》則悉本《内經》之語而敷暢其義，

宋人《太素脈》自我作故，然不牽引《内經》，舞文弄法，若《難經》，則直如莽、操。


 聖學之傳，惟此爲得其宗。

俗人之所推論如此耳。


 然竊有疑焉。其説有即以經文爲釋者，

經既有文，何須再作！此其才力薄弱之故。


 有悖經文而爲釋者，

問答多以改易經文爲主。


 有顛倒經文以爲釋者。夫苟如他書之别有師承，

如彭氏《太素脈》，即脈以占休咎。


 則人自立説，源流莫考，即使與古聖之説大悖，亦無從而證其是非。

所以别有傳受之説萬不可存。


 若即本《内經》之文以釋《内經》，則《内經》具在也。以經證經，而是非顯然矣。

此徐氏所長。


 然此書之垂已二千餘年，

此書出於齊梁以後，盛行唐宋，吕注僞也；大抵與僞《脈經》同出一手，不及二千年。


 注者不下數十家，

僞注託始於吕廣。


 皆不敢有異義。

疑《難經》者始於宋龐氏。


 其間有大可疑者，且皆曲爲解釋，

如「寸、尺」二字，豈不可笑？


 並他書

 之是者反疑之，則豈前人皆無識乎？殆非也。蓋經學之不講久矣！惟知溯流以尋源，源不得，則

 中道而止，

攻《難經》不始於徐氏。


 未嘗從源以及流也。

宋以下醫無人研究《靈》、《素》，凡諸家託言祖述，皆羊頭狗肉，以其書既多，又古奥難讀，諸家間一引用，皆取合己意，斷章取義，亦如武夫之「懷
 

注



 山襄陵」、「如喪考妣」，求如張氏《類經》者，蓋已不可多得。


 故以《難經》視《難經》，《難經》自無可議；

其説不能自通，疵病百出，非無可議。


 以《内經》之義疏視《難經》，則《難經》正多疵也。

《難》之於經，如妖魔莠稗，非力削之，不能明通。


 余始也，蓋嘗崇信而佩習之。

凡淺嘗之人，皆喜《難經》，惡《内經》，以其難易懸殊。


 習之久而漸疑其或非，更習之久，而信己之必是。非信己也，信夫《難經》之必不可違乎《内經》也。

丹波以爲古本有别傳者，皆誤。


 於是本其發難之情，

問已多誤，不止答辭。


 先爲申述《内經》本意，索其條理，隨文詮釋。既乃别其異同，辨其是否，其間有殊法異義，其説不本於《内經》，而與《内經》相發明者，此則别有師承，

俞氏以爲專改古籍是也，何嘗有别傳？大抵專爲脈法而作，故後人託之越人。


 又不得執《内經》而議其可否；

徐氏未明古診，故有此依違之説。


 惟夫遵《内經》之訓而詮解未洽者，則摘而證之於

 經，非以《難經》爲可訾也，

又作回護語。


 正所以彰《難經》於天下後世，

《難經》凡明人所傳書無不攻之者，特不可倡言而集矢叔和。今一言以決之曰：凡攻叔和，其實罪皆在齊梁後之《難經》，若晉叔和之真《脈經》，則與《難》冰炭不相同也。


 使知《難經》之爲《内經》羽翼，其淵源如是也。

《難》行而古診法絶。其書簡易，淺人喜其易於誦讀，遂以僞本淺説煬岐黄之竈，乃猶以「羽翼《内經》」，實爲認賊作子，呼趙高爲阿衡矣。


 因名之爲《經釋》。《難經》所以釋經，今復以經釋《難》，以《難》釋經而經明，

明，當作「亡」。


 以經釋《難》而《難》明。

誤顯。


 此則所謂醫之道也，而非術也。其曰秦越人著者，始見於《新唐書·藝文志》。蓋不可定，

《文獻通考》：陳氏曰始見於《隋志》，《新唐書》乃以爲越人。


 然實西晉以後書云。

著於梁。


 雍正五年三月既望，松陵徐大椿靈胎氏叙。

書出齊梁以後，非晉人，蓋出在《脈經》之後，與高陽生《脈訣

 》同出一手。今考診法，故耑取一難至二十二難言診者。又此書之作，立意在耑診寸口，故除診法以外，隨手雜凑至八十一問，非其命意所在也。

日本丹波元胤撰《疏證》二卷，不主寸、關、尺三部，只用寸、尺二部；不用藏府分配六部之法，但以廿七脈定病。蓋明知三部之僞，乃以耑歸獄於《脈經》，不知今本《脈經》尚有古法，所攻之叔和，乃全出《難經》與僞《脈經》五卷而已。故别輯扁鵲脈法，以明其非越人作；别撰《古診法十種》，則其書之鬼蜮乃大顯於此時耳。




《醫學源流論·難經論》 


徐靈胎著







《難經》非經也，以經文之難解者，設爲問難以明之，故曰《難經》，言以經文爲難而釋之者也。是書之旨，蓋欲推本經旨，發擇至道，剖晰疑義，垂示後學，真讀《内經》之津梁也。

專爲寸、關、尺而作，餘皆閑文，特以凑數，故有以下諸謬。


 但其中亦有未盡善者，其問答之辭，有即引經文以釋之者；

此不知著書體例者之所爲。


 經文本自明顯，引之或反遺其要，以至經語反晦，或則無所發揮，或則與兩經相背，或則以此誤彼，此其所短也。

詳見《難經經釋》各條下。


 其中有自出機杼，發揮妙道，未嘗見於《内經》，而實能顯《内經》之奥義，補《内經》之所未發，此蓋别有師承，足與《内經》並垂千古。

此則徐氏誤説誤解。其書晚出，既不見仲景、叔和，又不爲《千金》、《外臺》所齒，何從得有經外别傳，以爲真越人書？所以有此種誤，知爲粗通文義、井市醫流所綴輯，則知其誤矣。


 不知創自越人乎？

何處有越人來？


 抑上古亦有此書，而越人引以爲證乎？

徐靈胎、丹波元簡皆囿於《難經》診法，故有取舍二義。


 自隋唐以來，

《千金》、《外臺》以來。


 其書盛著，尊崇之者固多，而無能駁正之者。

以爲真越人書，誰敢攻之！僞《脈經》與《脈訣》皆祖《難經》，後人乃移禍於叔和，攻叔和者指不勝屈。避越人而攻叔和，實則《難經》受其咎。


 蓋業醫之輩，讀《難經》而識其大義，已爲醫道中傑出之流，

醫道之所以沉淪，遠不及日本，以其有醫官世傳其業，故多深邃之學。


 安能更深考《内經》，求其異同得失乎？

亦如經學，劉歆以後古文家孤行，無人不以經爲史。


 古今流傳之載籍，凡有舛誤，後人無敢議者，比比然也，獨《難經》乎哉！

何以攻叔和者如此之多？特醫家高尚之書世亦少傳，亦如《大全》、《匯參》，少人研究，《備旨》、《味根録》，則家置一編矣。


 餘詳余所著《難經經釋》中。

《中西匯通醫經精義》，天彭唐容川先生所著，其書盛行。其《診脈精要》門：

「脈有三部九候：

按，此《素問》篇名。


 三部者，寸、關、尺也；

按，四字爲《難經》所改羼，今《千金方·診候》亦同。


 九候者，浮、中、沉也。」

按，此四字爲《難經》所改，今本《千金方·診候論》用《素問》原文。


 唐注云：「此與《内經》三部九候之法不同。然頭、手
 

注



 、足遍診之法，

按，此專指三部之人迎、寸口、少陰而言。


 其廢已久，

按，今已發明，當復古法。


 故即從《難經》，以寸、關、尺爲三部，三部各有浮、中、沉，是爲九候。」

按，時醫知寸、關、尺爲《難經》所獨創，《内經》别有三部九候者，寡矣。




「病順逆也」條下，唐注云：「此診法全從《難經》，蓋《内經》遍診頭

 、足，自越人變法，羣趨簡易，

按，當云自高陽生輩因婦女頭、足不便診，乃創獨診兩寸法，著爲此書，《新唐書·藝文志》乃題爲越人耳。


 後世脈法，託始於此。」

按，唐宋後，惟龐安時發明人、寸診法。諸脈書皆祖《難經》，《内經》、仲景、皇甫、《千金》、《外臺》古診法無人過問，豈不痛哉！




「脈圖」下，唐注云：「西醫不信脈法，謂人周身脈管
 

注



 皆生於心中血管，心體

 跳動不休，脈即因之而動。人身五藏，何得只據血管爲斷；又言手脈只是一條，何得又分出寸、關、尺。」

唐據脈書駁之，是也。惟脈只一條之説，非獨西人言之。《醫宗金鑑·四診心法》駁前人引《脈要精微論》「尺内兩旁」一段，定寸、關、尺分配藏府，已云脈非兩條，又云脈非兩截。考藏府分配兩寸，《難經》已有二三説不同；至於後來醫家，各自立異。今目力所及者，已近二十家；所不見者，不知更凡幾許。故丹波元簡《脈學輯要》雖主獨診寸口，然已删去寸、關、尺三部法，以一指診之矣。




姜伊人先生《内經脈訣》

成都有刊本。




以診兩手爲定位。

以三部九候爲活法。

案，姜先生之説，以兩手爲後世通行法，不能驟改，故以定位、活法調停之。既診定位，尤取決於三部九候，可以知其心苦

 矣。

案，姜氏説今附刊入《三部九候篇》中。




《難經本義》二卷提要 


兩淮鹽政采進本，《四庫提要》卷一百三。







周

當有「舊題」二字。


 秦越人撰。

以《靈樞》爲僞，《難經》爲真，正與事實相反，最爲無識。


 元滑壽注。越人即扁鵲，事迹具《史記》本傳。壽字伯仁，《明史·方技傳》稱爲許州人，寄居鄞縣。案朱右《攖寧生傳》曰：世爲許州襄城

 大家，元初，祖父官江南，自許徙儀真，而壽生焉。又曰：在淮南曰滑壽，在吴曰伯仁氏，在鄞越曰攖寧生，然則許乃祖貫，鄞乃寄居，實則儀真人也。壽卒於明洪武中，故《明史》列之《方技傳》，壽亦抱節之遺老，託於醫以自晦者也。是書首有張翥序，稱壽家去東垣近，早傳李杲之學；《攖寧生傳》則稱學醫於京口王居中，學鍼法於東平高洞陽。考李杲足迹未至江南，與壽時代亦不相及，翥所云云，殆因許近東垣，附會其説歟？《難經》八十一篇，

明人攻《難經》者已不可縷數，古人攻《脈訣》者尤多，其實攻《脈訣》即以攻《難經》。


 漢《藝文志》不載，隋、唐《志》

六朝人所僞託。


 始載《難經》二卷，秦越人著，吴太醫令吕廣嘗注之，

吕注實出僞託，大抵《難經》與高陽生《脈訣》時代相去不遠。


 則其文當出三國前。

誤。彼時診兩手不分三部云。


 廣書今不傳，

錢氏有集注本。


 未審即此本否。然唐張守節注《史記·扁鵲列傳》，所引《難經》悉與今合，則今書猶古本矣。

當時曰《黄帝八十一問》，無經名。其書盛行於唐初，故張不引《内經》，專引《難經》。


 其曰《難經》者，謂經文有疑，各設問難以明之。其中有此稱「經云」而

 《素問》、《靈樞》無之者，則今本《内經》傳寫脱簡也。其文辯析精微，

徐氏所駁是也。其書粗識文義者所編，並無條例，以精微加之，有同夢囈。


 詞致簡遠，讀者不能遽曉，

誤説，吕注與經文當出一手。


 故歷代醫家多有注釋。壽所采摭，凡十一家，今惟壽書傳於世。

錢刊《集注》共五家。


 其書首列《彙考》一篇，論書之名義源流；次列《闕誤總類》一篇，記脱文誤字；又次《圖説》一篇：皆不入卷數。其注則融會諸家之説，而以己意折衷之，辯論精核，考證亦極詳審。

著僞書，乃能得此虚譽。


 《攖寧生傳》稱「《難經》本《靈樞》、《素問》之旨，

俞氏以爲專改古書是也。


 設難釋義，其間營衛部位，藏府脈法，

全與經反。


 與夫經絡腧穴，辯之博矣，而闕誤或多。愚將本其旨義，注而讀之」，即此本也。壽本儒者，能通解古書文義，故其所注，視他家所得爲多云。

滑注今日本丹波元胤《疏證》本已詳引，載吕、二楊、丁、虞、紀、滑共七家。○大抵《難經》專爲診兩寸而作，當時文人喜言之；若《千金》、《外臺》，則不用其僞法。







《難經集注》跋 


守山閣本







先秦醫書之存於今者，《素問》、《靈樞》並爲後人竄亂，

俞理初云：《難經》耑改古籍，六朝以後人所作，在王叔和以後。


 吴吕廣、

考楊氏《内經太素注》已引吕注，則其文爲後人校語。


 唐楊玄操、宋丁德用、虞庶、楊康侯

 並有注釋，

大抵淺人所附會。


 元滑伯仁采諸家之説，而以己意折衷之，爲《難經本義》二卷。然所采甚略，惟明王九思等《集注》備録諸説，不下一語，

有核語數十條
 

注



 。


 深得古人撰述之體。今去明季僅二百載，而諸家之注亡佚殆盡，獨此書以流入日本，佚而復存，若有神物呵護。今爲校正，刊入叢書。是書存，而吕、楊、丁、虞五家之注具

 存，於以考其異同而究其得失，亦醫家所當盡心者也。

本書既誤，諸家盲人瞎馬，其説雖多，全無根據，不足取也。


 首載楊玄操序，稱《難經》爲秦越人作。蓋唐以前已有此説，

與錢氏《脈經》跋自相矛盾。


 故醫家重之。惟其以右腎爲命門
 

注



 、

左右無異名。


 以兩寸候大小腸，

寸口不候，府不分部位。


 與《内經》不合，遂起後人難端。今按《素問·三部九候論》以頭面諸動脈爲上三部，以兩手動脈爲中三部，兩足動脈爲下三部

 ，此古法。今已考明，可以施行。而《難經》以寸、關、尺爲三部，浮、中、沉爲九候，專診兩手

 ，

縮頭足診法於方寸之間，爲《難經》獨創，與王叔和所引扁鵲、仲景不同，大約出於齊梁以後。高陽生《脈訣》同，或即一手所作。


 則二書診法本自不同，不得以彼難此

 。

天仙鬼魔，混同一視，誤。


 諸家疑大小腸在下焦，不當候之兩寸，不知兩手六部皆非藏府定位，不過借手太陰一經

 動脈以候五藏六府

 之有餘不足，吴草廬李瀕湖已有定論。

皆屬誤解。


 即《難經》所言脈位，乃是因五行之氣而推。

糾纏五行，誤説流衍，其害大矣。


 十八難云：金生水，水流下行而不能上，故爲下部；木生火，火炎上行而不能下，故爲上部；土主中宫，故爲中部。

其説尤屬堅固

 ，如畫鬼神。


 觀《靈樞》十二經脈雖各有起止，各有支别，而實一氣貫注，如環無端，故兩手六部亦展轉相生

 。今謂二腸之氣不得隨經而至於兩寸，豈其然乎？

本原既誤，支節可不必争執。


 「命門」二字並不見於《内經》
 

注



 ，

《内經》無明文，其餘篇三見命門者，乃以命門爲目，非藏府。


 《素問·刺禁論》「七節之旁，中有小心」，

本用七政法，以皇居中，統上下四旁，非説醫事也。


 楊上善以爲腎，

此楊氏之誤。


 馬玄臺以爲心包，

以内腎爲心包

 ，此説是。


 亦無命門之説。

命門出於《難經》，乃丹訣，説《難經》專貴腎，在魏伯陽後。


 乃後人謂命門在兩腎中間，形如胡桃，

腎耑司生化，如閹牛騸馬、石女閹夫，害腎不生育，而生命自若。《内經》不重腎，《上古天真論》詳矣。自丹經出，乃重腎，乃有命門玄關等説。則《難經》固出魏伯陽、葛洪景後，故有命門重腎，以腎絶則人死。


 此真無稽之談，而俗醫莫不靡然從之

 。《難經》之意，不過以腎爲一身之根本。人身左血右氣，

劈分兩片，近於泰西説。


 血爲陰，氣爲陽；兩腎之中，以右腎爲尤重，故名之曰命門。

藏府無左右異名，誤中又誤。


 自古命門治法，亦惟温補腎陽，

今從馬氏，以腰爲囟包絡，膽爲少陰，外腎爲少陽，所有丹家命門説，一切皆歸衝、任。藏府《内經》已定，豈容私造命門一藏！大抵俗醫以腰與睪同名腎，睪遂爲附庸，缺此一藏，宜後人新造命門以補之。


 而謂兩腎外别有命門，豈非欲求勝於古人，而不顧其理

 之所安者乎？近世周省吾謂：「不有越人，何從有命門之説？」

此可作譏訕之詞讀之。


 旨哉斯言，如呼寐者而使之覺乎！

左腎右命，即與左人迎右寸口同爲巨謬，乃以爲奇獲，真屬夢。○率宋元以來説經者好爲臆解，而餘波所漸，乃並及於醫書，故創爲命門之説，而不知外腎入十二經，爲少陽膽也。


 此書所集諸家之注未必盡是，然尚循文釋義，不爲新奇可喜之談。由是以講求藴奥，俾古人之意晦而復明，而妄議古人者，亦得以關其口而奪之氣，詎不足重也與！庚子春仲，錫之錢熙祚識。

按，錢氏刻《脈經》跋云，考《脈經》所引扁鵲諸條，皆不見《難經》，所引《難經》之文，又不稱「扁鵲曰」，足見其書不出扁鵲。後人以爲越人作者，誤也。其跋刻於《守山閣叢書·脈經》後。乃跋《難經》，又以爲實越人作。一人之書，彼此矛盾，同刊於一叢書中，亦甚可怪矣。




《難經舊注考》 


德清傅氏撰










吴吕廣《黄帝衆難經注》 


《隋志》注一卷，《通考》二卷。







傅氏按，唐楊玄操序，吴太醫令吕廣爲之注。《隋志》注：「梁有《黄帝衆難經》一卷，吕博望注，亡。」所云「梁有」者，乃謂梁王儉《七録》有是書；所云《衆難經》，爲《八十一難經》之文。就字義推測，所云博望，自係廣字，當因隋避煬帝諱，而以字著録。《御覽》七百二十四「吕博，吴赤烏二年爲太醫令，注《八十一難經》」，殆因鈔刊，脱一「望」字。

此説當爲唐末人譌託，《書録解題》：《漢

 志》但有扁鵲《内》、《外》經，《隋志》始有《難經》，《唐志》遂題云秦越人，皆不可考。「難」當作去聲讀。







吕楊注《八十一難經》 


《讀書志》、《通考》五卷，林天瀑跋一卷。







晁公武曰：吴吕廣注，唐楊玄操演。歙縣楊玄操序：「《黄帝八十一難經》者，斯乃勃海秦越人之所作也。越人受桑君之秘術，遂洞明醫道，至能徹視藏府，刳腸剔心，以其與軒轅時扁鵲相類，乃號之爲扁鵲，

傅氏按，《史記正義》所引即此文。


 又家於盧國，因命之曰盧醫。世或以盧、扁爲二人者，斯實謬矣。按黄帝有《内經》二帙，帙各九卷，而其義幽賾，殆難窮覽；越人乃采摘英華，抄撮精要，二部經内

 ，凡八十一章，勒成卷軸，伸演其道，探微索隱，傳示後昆。名爲「八十一難」，以其理趣深遠，非卒易了故也。

駁詳徐釋

 。


 既宏暢聖言，故首稱黄帝。斯乃醫經之心髓，救疾之樞機，所謂脱牙角於象犀，收羽毛於翡翠者矣。

案：此以少爲貴，畏經之繁難，便此之簡易

 。


 逮於吴，太醫令吕廣爲之注解，

託名僞書
 

注



 。


 亦會合玄宗，足可垂訓，而所釋未半，餘皆見闕。余性好醫方，問道無倦，斯經章句，特承師授。既而耽研無斁，十載於兹。雖未達本源，蓋亦舉其綱目。此教所興，多歷年代，非唯文名舛錯，亦抑事緒參差，後人傳覽，良難領會；今輒條貫編次，使類例相從，凡爲一十三篇，仍舊八十一首。吕氏未解，今並注釋；吕氏注不盡，因亦伸之，並别爲音義，以彰厥旨。」

傅氏按：此序在明王九思等《難經集注》卷首。







宋丁德用注《難經》 


《讀書志》、《通考》
 


注




 五卷；《書録解題》、《通志》二卷。







晁公武曰：德用以楊玄操所演甚失大義，因改正之，經文隱奥者，繪爲圖。德用，濟陽人。嘉祐末，其書始成。

陳振孫曰：序言太醫令吕廣重編此經，而楊玄操復爲之注，覽者
 

注



 難明，故爲補之，且間爲之圖。首篇爲診候，最詳，

案，此書大抵爲兩寸診法而作。


 凡二十四

當爲「三」。


 難。蓋脈學自扁鵲始也。

案，此説出鄭《周禮》注。







宋虞庶注《難經》 


《讀書志》、《通考》五卷。







晁公武曰：皇朝虞庶，仁壽人，寓居漢嘉。少爲儒，已而棄其業，習醫。爲此書，以補吕、楊所未盡。黎泰辰治平間
 

注



 爲之序。

此爲川人舊作。







楊康侯注《難經》 


見林天瀑跋。







傅氏按：天瀑跋叙康侯注在虞庶後。




侯自然《難經疏》 


《宋志》不著撰人。《崇文總目》、《通志》十三卷。










宋周輿權《八十一難經辨正條例》一卷 


《經籍訪古志》。







《經籍訪古志補遺》櫟窗先生跋略曰：攖寧生著《難經本義》，其《凡例》首條譏周氏之擅，予謂韓愈之於《魯論》、郭京之於《周易》皆有所釐正，雖不知竹簡、漆書果如其言也否；視之於拘泥舊文之差誤，左傅右會以爲説者，非無所闡發。蓋此辨正釋疑之條例也。

《四庫提要》譏黄坤載以脱簡説《難經》，觀此跋，則《提要》之誤明矣。







宋龐安時《難經辨》 


《宋史》本傳、《宋志》：龐安時《難經解義》一卷。







《宋史·方技傳》：安時字安常，蘄州蘄水人。嘗曰：世所謂醫書，予皆見之，惟扁鵲之言深矣。蓋所謂《難經》者，扁鵲寓術於其書，而言之不詳，意者使人自求之歟？予參以《内經》諸書，考究而得其説。審而用之，順而治之，病不得逃矣。又欲以術告之後世，故著《難經辨》數萬言。

案，安時發明人寸診法，駁兩手誤説。此書當出僞撰。




傅氏按：《瀕湖脈學·考證書目》所載龐安時注解《難經》，當即此書。




宋李駉《難經纂圖句解》七卷 


《經籍訪古志》。







《經籍訪古志補遺》：《黄帝八十一難經纂圖句解》七卷，宋臨川晞范子
 

注



 李駉子野句解，序稱大宋咸淳五年歲次己巳。考《國史經籍志》四卷，此本七卷，亦《道藏》所析也。




金紀天錫《難經集注》 


《金史》五卷。







《金史·方技傳》：紀天錫字齊卿，泰安人，早棄進士業，學醫，精於其技，遂以醫鳴世。集注《難經》五卷，大定十五年上其書，授醫學博士。




明王九思、石友諒、王鼎象、王惟一輯《難經集注》五卷 


《守山閣叢書》刊本。







《經籍訪古志補遺》：王翰林《集注八十一難經》五卷。此本依明板翻刻者，其板往罹祝融，今世希有。林天瀑祭酒活字擺印，收入《佚存叢書》中，而阮元《四庫未收書提要》舉有其本，寬政中醫官千田
 

注



 子敬亦有重刊，其功不可没矣。

林天瀑跋：《難經集注》五卷，明王九思等集録吴
 

注



 吕廣、唐楊玄操、宋丁德用、虞庶、楊康侯注解者。按晁公武《郡齋讀書志》載吕楊注
 

注



 一卷、丁注五卷、虞注五卷，陳振孫《書録解題》載丁注二卷，馬端臨
 

注



 《經籍考》引晁氏作吕楊注五卷，蓋當時各家别行，王九思等掇輯，以便觀覽耳。葉盛《箓竹堂書目》載《難經集注》一册，不著撰人名氏，此則書名偶同，非九思所集。按王圻《續經籍考》載金紀天錫《難經集注》五卷，盛之所收，恐此耳。盛正統進士；九思弘治進士，則其非是編也明矣，其他諸家藏弆
 

注



 書目及乾隆《四庫全書總目》並未收入。若殷仲春《醫藏目録》宜裒蒐無遺，而亦遺之，蓋似失傳者。然以
 

注



 余不涉醫家，但知據目録考之耳。因質諸醫家廉夫，廉夫云近代
 

注



 醫書絶無援引，久疑散佚。廉夫於醫家雅稱賅洽，而其言如此，則知其果失傳也
 

注



 。

《揅經室外集·提要》：明王九思字敬夫，鄠縣人。弘治十才子之一。丙辰進士，由庶吉士授檢討，調吏部主事，陞郎中。坐劉瑾黨，降壽州同知，尋勒致仕。事迹附《明史·李夢陽傳》，餘則未詳。九思因集吴吕廣、唐楊玄操、宋丁德用、虞庶、楊康侯各家之説，彙爲一書，以便觀者。按宋晁公武《讀書
 

注



 志》云：「德用以楊玄操所演甚失大義，因改正之。經文隱奥者，繪爲圖以明之。」然則圖説殆德用所爲，是編日本用活字版擺印。吕楊各注，今皆未見傳本，亦藉此以存矣。




明張世賢《圖注難經》 


《四庫存目》八卷。







《四庫提要》：世
 

注



 賢字天成，寧波人，正德中名醫也。《難經》舊有吴吕廣、唐楊玄操諸家注。宋嘉祐中，丁德用始於文義隱奥者各爲之圖；元滑壽作《本義》，亦有數圖，然皆不備。世賢是編，於八十一篇篇篇有圖，凡注所累言不盡者，可以按圖而解。惟其中有文義顯然
 

注



 ，不必待圖始解者，亦强足其數，稍爲冗贅。其注亦循文敷衍，未造深微。

此書最陋劣不足言，坊間通行本也。







國朝徐大椿《難經經釋》 


《四庫存目》二卷。
 


注












陸敬安《冷廬雜識》八：徐靈胎《難經經釋》，辨正誤謬，有功醫學。其釋分寸爲尺，分尺爲寸，云關上分去一寸，則餘者爲尺；關下分去一尺，則餘者爲寸。詮解明晰
 

注



 ，可謂要言不煩。

身寸法從腕至肘，尺澤穴爲尺，非一尺一寸，分去一寸，餘九分；分去一尺，則至腕矣，大誤。此等僞説，如何可通！




傅氏按：坊刻徐氏六種，爲《本草經百種》、《蘭臺軌範》、《傷寒類方》、《醫學源流論》、《難經經釋》、《醫貫砭》，皆已收入《四庫》者。其未收入而别行者，尚有《洄溪醫案》、《慎疾芻言》兩種。近有十三種之刻，則又附益他書，不盡醫籍。徐氏醫學博大深厚，言足爲法，實爲國朝太醫之冠。其用力最深，端在《難經經釋》一書。正如《爾疋》本爲詁經而作，而注釋不能不以轉引衆經詮釋《爾疋》爲第
 

注



 一要義。徐氏《經釋》取義正同。




國朝黄元御《難經懸解》 


《四庫存目》二卷。







《四庫提要》：《難經》之出，在《素問》之後、《靈樞》之前，

《提要·醫部》最淺陋，如此説，真乃目不識丁，雖村學究亦不足言矣。


 故其中所引經文，有今本所不載者。

原注：見
 

注



 滑壽《難經本義》。


 然其文自三國以來

信吕注爲真。


 不聞有所竄亂，

齊梁以後乃出之書，自無古本之異同。


 元御亦謂舊本有譌，復多所更定，

注《難經》諸本，無人不有更定，何獨怪黄氏？是其原本全未寓目，無怪其以爲真古書。


 均所謂我用我法也。

苟細考漢晉至隋唐古診法，其書之真僞自見。




傅氏案：《李瀕湖脈學·考證書目》所載，尚有陳瑞孫、王宗正、張元素、熊宗立、宋廷臣、謝晉翁，未見傳本。

按，丹波氏於諸家有引用者。







《難經懸解》二卷提要 


《四庫全書》存目一百五卷。







國朝黄元御撰。《難經》之出，在《素問》之後、《靈樞》之前，

誤駁，詳下。


 故其中所引經文，有今本所不載者。

原注：見滑壽《難經本義》。


 然其文自三國以來不聞有所竄亂，

誤駁，詳下。


 元御亦謂舊本有譌，復多所更定，均所謂我用我法也。

以《難經》爲有脱簡者，諸本皆然，非獨黄氏。




《靈樞》爲經，《素問》爲傳，《素問》所引「經曰」多出《靈樞》，此醫家之通論，元、明以來，莫之或易者。《提要》乃以《難經》爲在《内經》之前，不知《難經》所引「經曰」出於《靈樞》者多，《素問》並無其文，何以謂經反在問難之後？《甲乙》從《靈樞》鈔輯而成，《靈樞》爲原書，《甲乙》爲類輯之本。《甲乙》原書不著篇名，

今有篇名，皆宋校所加補證。


 今《靈樞》各有篇名，首尾完具，如前清開四庫館修書，從《永樂大典》輯出之書數百種，而原本尚存者，其篇目、次序、完缺各不相同。《甲乙》爲《大典》輯本，《靈樞》爲佚存原書，今乃謂原本完善，爲由《大典》本采綴而成，真爲悖繆！前人疑《靈》、《素》者，因以爲黄帝時真書，必有以異於戰國以後文字，試問古今究以何書爲真黄帝時手筆耶？以今本《靈樞》爲僞，則必以《甲乙》所録之本爲真矣，試問《甲乙》之所以勝於今本者何在？杭大宗疑心生暗鬼，所指《靈樞》爲僞之諸條件，《靈樞》有之，《甲乙》遂無之耶？凡古今僞書，皆衍空言，不能徵實，如僞古文《尚書》之類是也。《靈樞》所載藏府、經絡、筋骨，較《素問》尤爲徵實，與《考工記》之鈎心鬥角、比寸較尺相同，後人不能僞造一節二節，何況繁重至於八十一篇之巨帙乎？試問《僞書考》中，除一篇一卷空言理數外，再有如此徵實僞書之巨部者乎？蓋六書之文，出於孔子，黄帝古書，全屬依託，不止《靈》、《素》爲然。若以雜有後世事實，書原託祖，記録在後，春秋以上，有何六書古書相傳？今以儒法經、記、傳、問、説、解考之，六門之書，至少必更六傳。如孔子作經，弟子門人作記與大傳。下至漢初，乃以問、説名書。今傳《公》、《穀》，定於武、宣之代，釋書、道藏其例相同。今《靈》、《素》具有六種書體，全書同稱黄、岐。釋伽即著經，又作論説、語録，此必無之事。本書所以不避雷同之嫌，蓋藉以明依託之旨。如盗跖斥仲尼，卞和愧文仲，作者非不知時代不符，特留此破綻，以啟人領悟耳。黄、岐作經，必不能再作傳，即已據經問難，則必在數傳以後。況《靈》、《素》以解、評名篇，至六七見，此豈一人所爲？而皆託於黄、岐，此如《本草》之於神農、《湯液》之於伊尹，託始寓言，非真有古書。不然，試就《全上古三代文》中考之，所有堯舜以前之文字，與戰國有何分别？藉此可以自悟。孔子以前，並無古文之書傳，凡託古人書，皆出孔後。實則《靈》、《素》全出孔門，以人合天，大而九野十二水，爲平天下之大法；小而毛髮支絡，爲治一身之疾病。先知前知，理無違異，不假於解剖，無待於試嘗。弟子撰述，初作經篇，《素問》問難，半成於扁鵲、倉公以後；書雖晚出，不改師傳，故同目黄、岐，以端趨向。故二經凡屬陰陽五行者，爲九流專家之書，乃《尚書》之師説，非專於治病。若治病之書，以經絡藏府爲要，不徒陳五行。今爲分出國病二門、相醫二法，經學得以光明，醫學亦不歧道亡羊矣！

《提要》以《難經》爲真越人，已可怪，至以吕注爲真出三國，則尤爲無識。考《難經》，《新唐書》乃題秦越人，原不足據；吕注亦必出依託無疑。《隋志》注中雖有《七録》有吕注，明言已亡，是吕注《隋志》已不著録，今復有傳本，必後人假託爲之。僞中之僞，此有實據，非空言也。考吕稱吴太醫令，其人與鄭康成、仲景相先後，在叔和、士安之前。仲景書幾亡，而賴叔和以存，吕書乃能附《難經》以獨傳？經至宋始題撰名，而注則早在千載以上，一也。康成、仲景篤守古法，叔和、士安不參異學，雖下至《千金》、《外臺》亦然。吕氏一人，乃於三國時，已創專診兩手之法，經晚而注先，萬無此理，二也。《靈》、《素》二經之主
 

注



 ，今存書以隋楊氏爲最古。單《素問》注，始唐王氏。單《靈樞》注，至明乃有之。而吕氏時代，乃與仲景同遠在隋明千載以上，使果真書，豈非醫門至寶？扁、倉遺法，必多存留。今考吕注，空疏謭漏，順文敷衍，與紀、滑晚出之書有何分别？以此爲真古書，則申培《詩傳》、子夏《詩序》亦真三代漢初之書矣，三也。三國時吴人注書，今所存《國語》韋注、陸氏《易説》，與兩漢不甚相遠。今以吕注比韋、陸，何啻霄壤之别，四也。專診兩寸，創於《難經》，丹波元簡、唐容川言之詳矣。

唐君
 

注



 彭縣人。


 康成之寸口陽明九藏同法，《内經》、仲景於婦女亦診趺陽少陰，吕氏生長其時，何能突改古法，創診兩手？此齊梁以後，婦女不便診喉足，乃立此法以求食。經在叔和以後，注出叔和以前，五也。大抵今本吕注，因《隋志》之文而補撰，《隋志》即僞，此本尤僞中之僞。紀、熊號爲博極羣書，善於甄鑒，以《靈樞》爲僞，吕注爲真，其與三家村學究相去幾何？此則不能曲爲之諱者也。
 

注








《脈虚篇》駁義 


俞曲園《廢醫論》第四。《俞樓雜纂》第四十五。







夫醫之可廢，何也？日醫無所以治病也。醫之治病，其要在脈。考之《周官》疾醫之職曰「參之以九藏之動」，

此九候。


 此即所謂脈也。乃「九藏之動」迄無正解。鄭康成謂正藏五，又有胃、膀胱、大腸、小腸，是以肺、心、肝、脾、腎之外，取六之四而爲九也，吾不知何以舍膽與三焦而不數也。韋昭之説《鄭語》「九紀」也，以正藏及胃、膀胱、腸、膽爲九，蓋合大小腸而一之，故膽得列於九者之中，而三焦則仍不數也。夫人有五藏六府，豈可以意爲去取乎？

説詳《十二經動脈表》。


 然則醫師所謂「參之以九藏之動」者，漢以後固不得其説矣，尚可與言脈乎？

不得因噎廢食。


 以《素問·三部九候論》考之，則知古人診脈，實有九處，分

以上九候。


 上、中、下三部。

以下三部。


 上部天，兩額之動脈；上部地，兩頰之動脈；上部人，耳前之動脈。天以候頭角之氣，地以候口齒之氣，人以候耳目之氣，此上部之三候也。中部天，手太陰也；中部地，手陽明也；中部人，手少陰也。天以候肺，地以候胸中之氣，人以候心，此中部之三候也。下部天，足厥陰也；下部地，足少陰也；下部人，足太陰也。天以候肝，地以候腎，人以候脾胃之氣，此下部之三候也。

以九候混三部，誤。説詳《三部診補證》。


 依此言之，則所謂「參之以九藏之動」者，庶可得其梗概。然其文亦不能無誤。夫下三部既爲足厥陰、足少陰、足太陰，

以頭上三部爲陽，手三陰爲中，足三陰爲下，乃俞氏之誤。


 則中三部自當爲手太陰、手厥陰、手少陰，何以中部地爲手陽明乎？

此俞氏之誤。


 至於三部之所在，亦莫能質言。王冰解下部天則有男女之分，解下部人又有候脾候胃之别，下之三部化爲五部，恐非古法也。

此亦俞誤。


 古法之變壞，蓋始於扁鵲。

此指《難經》，不知其爲僞書。


 太史公曰：「至今天下言脈者，由扁鵲也。」

其書漢以下無傳本。


 其上文言「扁鵲飲長桑君藥，視見垣一方人，以此視病，盡見五藏症結，特以診脈爲名耳」，此於手；

厚誣古人。


 蓋扁鵲治病，初不以脈，故厭古法之煩重而專取之，

在望、聞、問，以後之説。


 此在古法則中三部也。

寸口止爲一部，又非三部。


 扁鵲以中部包上、下兩部，

此《難經》之誤。


 今醫家寸、關、尺三部所由始也。扁鵲本以此爲名，而後人乃奉爲定法，不亦傎歟？

駁《難經》，甚是。


 鄭康成頗知此意，

此説是。晉唐大醫皆同，有何扁鵲亂法？


 故其注「醫師」，以五氣、五聲、五色視其死生。則云「審用此者，莫若扁鵲、倉公」，

出《史記》二傳。


 而於「兩之以九竅之變，參之以九藏之動」，則曰「能專是者，其惟秦和乎」。是鄭君之意，固謂扁鵲不知脈也；

誤讀鄭注。


 而言脈者率由扁鵲，則扁鵲之功在一時，罪在萬世矣。

自有作僞之人當之，非真扁鵲。


 嗚呼！世之醫者莫不曰「吾知所以治病也」，問其所以治病者，曰「脈也」；然而今之三部

寸、關、尺。


 豈古之所謂三部乎？

駁是。


 今之九候，

浮、中、沉。


 豈古之所謂九候乎？吾不知其所以治病者何以。昔王充作《論衡》，有《龍虚》、《雷虚》諸篇，曲園先生本此而作《脈虚》之篇。《脈虚》之篇成，而廢醫之論決。

此説未確。醫何可廢？特由此可見《難經》之罪狀耳。







《黄帝八十一難經解題》 


日本丹波元堅撰







《難經解題》一篇，先君子所作也，元胤今謹以過庭所受之説併著於録，舉衆説而證之。若其賸義，竊又補之，冠乎拙著之首。

「八十一難」之名，昉見於漢張仲景《傷寒論》自序，

序文如真，則所指者即《素問》八十一篇。


 而梁阮孝緒《七録》有《黄帝衆難經》之目。

《隋書·經籍志》曰：「《黄帝八十一難》二卷。」

書當出宋齊之後，楊氏《太素注》稱《黄帝八十一難》，亦引吕注。


 注：「梁有《黄帝衆難經》一卷，吕博望注，亡。」

吕注隋時已亡，今何以又有存本？




蓋「衆」乃「八十一」之謂，《集注》題曰《黄帝八十一難經》；《本義》無「黄帝八十一」字，非其舊也。其以「黄帝」冠者，正與《内經》同。

《淮南子》曰：世俗之人，多尊古而賤今，故爲道者必託之於神農、黄帝，而後能入。説詳見於先子《素問解題》。

即所謂寓言依託。




《素問·離合真邪論》曰：九九八十一篇，

此指《素問》。


 以起黄鐘數焉。古書多以此爲數，

《老子》上卷道經、下卷德經，八十一章，後人分析之誤，今當以類相從，歸復古本。若《難經》則隨手所纂，無須必取八十一之理由，皆誤説。


 《素》、《靈》、《老子》皆然也。

《靈樞》爲經，《素問》爲問，如禮之《服問》、《三年問》，以問立名，是爲傳説。如《公》、《穀》亦當名問，不得名傳。




虞伯圭曰：古人因經設難，或與門人弟子問答，偶得此八十一章耳，

《難經》所舉，多不得肯要。《内經》既有明文，則所疑問，當在《内經》之外，答辭亦不能直録經文。此本蓋不知著作之體者所爲。


 未必經之當難者止此八十一條也。

據當難者方問，則不過二、三十條，若仿其體爲之，雖千百條可立成

 。


 此説不可從也。

誤説。




陳祥道《禮記講義》曰：《太玄》八十一家，象八十一元士。少則制衆，無則制有，蓋《太玄》取諸太極而已，故其數如此。

《太玄》有圖象八十一，不能增，不能減。


 《老子》之書，終於八十一，

可删可合，毫無所以必增，可分八十一之起例

 。


 《難經》止於八十一，皆此意歟？

篇數其僞已見。大抵《靈》、《素》與《老子》，皆後人作書必仿古書分析篇章，原本不如此。




王伯厚《困學紀聞》曰：石林謂《太玄》皆《老子》緒餘，老氏道生一，一生二，二生三，三之爲九，故九而九之，爲八十一章。

《老子》「三生萬物」别有取義，非立官以三輔一之法。


 《太玄》以一玄爲三方，自是爲九，而積之爲八十一首。

《太玄》必八十一。所指四書，皆無必八十一篇之理由。




「難」是「問難」之義。《帝王世紀》云：「黄帝命雷公、岐伯

 、論經脈旁通，

以雷公先岐伯，尤誤。


 問難八十一，爲《難經》。」

《事物紀原》。○其書初出不言撰人，冠以黄帝，故説者歸之黄帝，直以爲岐、黄所撰，與越人無涉。又，晉時此書尚未出，《世紀》所云，大抵與仲景同，以《素問》八十一篇當之耳，不必指此書也。


 隋蕭吉《五行大義》、唐李善《文選·七發》注，並引此經文，曰「黄帝八十一問」云，可以證焉。

楊氏《太素注》同。


 唐《藝文志》有《耆婆八十四問》、

四當爲「一」字之誤。


 《許詠六十四問》，

此仿六十四卦。


 蓋本此。

皆誤學《太玄》者。




陳振孫《書録解題》載《難經》二卷，曰「難當作去聲讀」。歐陽圭齋曰：「《難經》先秦古文，漢以來《答客難》等作，皆出其後，

此書學《客難》耳，實在前。


 又文字相質難之祖也。」

《説難》、《客難》在前，後人仿之，《難經》之名當在開元以後。


 元胤按：《史記·黄帝本紀》云：「死生之説，存亡之難。」《索隱》：「難，猶説也。凡事是非未盡，假以往來之詞，則曰難。又上文有『死生之説』，故此云『存亡之難』，所以韓非著書，有《説林》、《説難》也。」「八十一難」之「難」，得之其義益明。

「難」與「問」同，初名「問」，後乃改爲「難」。《公》、《穀》二傳，皆當名「問」。如《服問》、《三年問》，凡「問」皆此例。有疑義乃問，故發問不易，何氏《解詁》於諸問皆詳其理由，是也。《素問》所以得名者由此。今於《素問》外又加八十一問，不應直録經原文，以爲問答也。




或讀爲平聲，非也。

楊玄操序曰：「名爲『八十一難』，以其理趣深遠，非卒易了故也。」僧幻云：《史記附標》載楊氏玄操《音義》，曰：「難，音乃丹切。」黎泰辰序虞庶《難經注》曰：「世傳《黄帝八十一難經》，謂之『難』者，

有疑相質問爲難。所説迂曲，不知古書義例。


 得非以人之五藏六府隱於内，爲邪所干，不可測知，惟以脈理究其彷彿邪？

但以脈言，掛一漏萬。醫之爲醫，豈一脈所能盡耶？特《難經》之作，專在變易古經診法耳。


 若脈有重十二菽者，

文出《難經》，各

 脈書喜引之。


 又有如按車蓋

凡經文言如者，皆非診脈法。僞《脈經》七表、八裏、九道，皆由此出。


 而

 若循雞羽者，復考内外之證以參校之，不其

 難乎！」

説迂謬不通。


 紀天錫進《難經集注》表曰：「秦越人將《黄帝素問》疑難之義八十一篇，重而明之，故曰八十一難。」

既曰重作，則不應直鈔原文以爲問答。必於《靈》、《素》二經外，别有疑義乃問；又别有心得，出經原文外者，乃可爲答。


 ○滑壽曰：按歐、虞説，則「難」字當爲去聲，餘皆奴丹切。

此經不詳何人作。

何又直以爲越人。


 隋以上則附之於黄帝。

冠以黄帝名，曰《黄帝八十一問》。


 唐而降，則屬之於秦越人。

唐初猶無此稱。


 《隋·經籍志》「《黄帝八十一難》二卷」，

不題越人，稱越人始《新唐書》。


 蓋原於《帝王世紀》之説

 也。

直以爲岐伯、雷公作、黄帝命，則非此書矣。


 楊玄操以爲秦越人之所作也。

楊氏乃唐人，何足依據。




楊玄操序曰：《黄帝八十一難經》者，斯乃勃海秦越人所作也。

僞指撰人。


 越人受長桑君之秘術，遂洞明醫道，至能視徹藏府，刳腸剔心。以其與軒轅時扁鵲相類，乃號之爲扁鵲。

軒轅時亦有扁鵲？此不知古書注譯體例之言，更造爲此等僞説，最可恨。


 又家於盧國，因命之曰盧醫。世或以盧、扁爲二人者，斯實謬矣。按黄帝有《内經》二帙，帙各九卷，而其義幽賾

 ，殆難窮覽，

《素問》即仲景所云《八十一難》，此又别創之書名。


 越人乃采摘英華，抄撮精要，

采英華、撮精要可也，但當如《太素》、《類經》，以爲摘本，不可别立書名，自爲問答，如楊子雲之擬經。


 二部經内，凡八十一章，

除直鈔誤引改易外，有心得發明者，不過一寸、關、尺，浮、中、沉而已。


 勒成卷軸，

既不得云類鈔，又不可云著作。


 既弘暢聖言，

改經背經，差錯脱誤，指不勝屈。


 故首稱黄帝云。

書出晉後。此本原題，非秦越人所知。所説殊謬。


 元胤按，王惟一集注本亦題曰盧國秦越人撰，蓋據楊玄操之言者。揚子《法言》曰：「扁鵲盧人也，而醫多盧。」

王勃云：秦越人始定章句。

勃序見《文苑英華》，其言迂怪可疑，非真筆。




王勃序曰：《黄帝八十一難》，是醫經之秘録也。昔者岐伯以授黄帝，

諸經傳授淵源，自戰國至漢初，不過三百年耳，尚無傳録，此則上下近萬年，師授四十餘代，直爲魔語。


 黄帝歷九師以授伊尹，伊尹以授湯，湯歷六師以授太公，太公授文王，文王歷九師以授醫和，醫和歷六師以授秦越人，

以唐

 之中葉偶屬之越人，此更於越人前數千年，造作師傳授受，是有此書，而《靈》、《素》亦無以自立矣。


 秦越人始定章句，歷九師以授華佗，佗歷六師以授黄公，黄公以授曹夫子。夫子諱元，字真道，自云京兆人也。

似此野言，何勞採入！




《舊唐·經籍志》云：「《黄帝八十一難》二卷，秦越人撰。」按：開元中張守節作《史記正義》，於《扁鵲傳》首引楊玄操《難經》序，則玄操開元以前人，而其屬諸越人者，豈創於玄操歟？

足見稱秦越人之誤。


 司馬遷云：天下至今言脈者由扁鵲，

鄭康成注亦然。


 蓋論脈莫精於《難經》，則其説之所以起也。

其書專爲改古診但診兩手而作，後人託之越人者，亦以其精於脈也。


 然謂之扁鵲所作，

錢氏作《脈經跋》云，引扁鵲之文並不見於《難經》，所引《難經》之文又不稱扁鵲，其非扁鵲所著無疑。


 唐而上無説，實爲可疑矣。

專與《内經》爲難，是爲巨謬，其書之古不古尚屬餘事。背經反古，即真書亦不足取。


 八十一難之目，已見於仲景自序

此指《素問》，非此書。


 而叔和《脈經》、

所引扁鵲，乃不見於《難經》。


 士安《甲乙》往往引其文，

《甲乙》不引《難經》；有乃《新校正》所補，有明文可據。


 則漢人所撰。

在叔和後，以專診兩手知之。


 要之不失爲古醫經

 ，亦何必論其作者！

使與《内經》合固無所不可，今改經删經亂經，使真出漢人，亦當屏絶。




《本義》曰：「《史記》越人傳無著《難經》之説。」

其文與本傳多迕。


 《隋書·經籍志》、《唐書·藝文志》俱有「秦越人

《新唐書》乃題秦越人。


 《黄帝八十一難》二卷」之目。又唐諸王侍讀張守節作《史記正義》，於《扁鵲倉公傳》則全引《難經》文以釋其義，後附載四十二難與第一難、三十七難全文。

此書唐初俗醫用之，若《千金》、《外臺》，皆鄙夷不屑道，故不見引用。儒生以《靈》、《素》繁難，其書簡要，故喜檢閲。張守節《正義》所引是也。


 由此，則此古傳以爲越人所作者不誣也。

唐初人引稱《黄帝八十一問》，不稱越人。


 詳其設問之辭

 稱「經言」者，出於《素問》、《靈樞》二經，

既知宗經，則不違經删經，自創法門，依附影射矣。


 而見於《靈樞》者尤多。

《提要》以《靈樞》爲僞，《難經》爲真，實屬顛倒。


 亦有二經無所見者，

此爲杜撰，以專診兩手爲罪魁。


 豈越人别有摭於古經耶？

從晉《脈經》以皆用《靈》、《素》，無一與此書合者，作僞之迹顯然；書又甚晚出，何嘗别有古經資其摭拾。


 蓋不足定

 ，

以爲《難經》爲經别傳者多矣，觀外足知者其誤

 。


 然實兩漢以前書也。

此説誤，以與叔和不同。


 元胤嘗考《素問》，其言雅奥，其理亦精，雖有漢人之所補綴，

其書有經論、説解之分，雖託之黄帝，而時代實非一時。


 其實多周秦古書之文。若《靈樞》，則朱子稱爲淺易，

明以後醫皆以《靈樞》爲經，《素問》爲傳，明文具在。自朱子疑《靈樞》，《提要》誤采杭大宗謬説，誤以《靈樞》爲僞。瞽者無與文章之觀，信然。


 較之《素問》，殆爲雁行，

有經、傳之分，尤古奥。


 而《八十一難》則又其亞也。

醫家之有《難》，猶經學之有劉歆，佛學中之有天魔。


 何者？詳玩其文，語氣稍弱，全類東京，

與枚氏古文《尚書》同。


 然而所説

 亦多與東京諸書相出入者。

此襲用其語，尤以丹訣爲要領。


 若元氣之稱，始見於董仲舒《春秋繁露》、楊雄《解嘲》，而至東漢比比稱之；男生於寅，女生於申，《説文》「包」字注、高誘《淮南子》注、《離騷章句》，俱載其説；木所以沉，金所以浮，出於《白虎通》；金生於巳、水生於申，瀉南方火、補北方水之類；並是五行緯説家之言，而《靈》、《素》中未有道及者，特見於此經。其決非出西京人手，可以見矣。

「西京」當作「西晉」。書出叔和，後遂牽混叔和，亦專診兩手。


 且此經

當作「書」，不足稱經。


 診脈之法分以三部，其事約易明，

古法自明，經此乃大亂。


 自張仲景、王叔和輩取而用之，

竟以張、王師用《難經》，是全無聞見矣。大抵張、王二書，後人皆以《難經》説參亂之，不分真僞，有此盲談。


 乃在醫家實爲不磨之矜式。

魔鬼横行，必當掃蕩。


 然徵之《素》、《靈》，業已不同，稽之倉公診籍，亦復不合。則想以其古法隱奥，不遽易辯識，

以婦人不便診喉足，故創爲此法，以求食耳。


 故至東漢，或罕傳其術者，

避過叔和，是知叔和真《脈經》不專兩手，不以浮、中、沉分三部。


 於是高陽生之流

竟以高陽生比之，甚是。


 據《素問》有三部九候之稱，仿

 而演之，

當作「變而易之」，以全非古法。


 以作此一家言者歟？

古診法難於施之婦女，求食俗醫乃縮諸部於兩手，以求售其術。後人以爲便於行術故耳，其術大行，而古法全晦；亦如經學中有劉歆，博士舊法遂絶。


 丁德用曰：「《難經》爲華佗燼餘之文，吴太醫令吕廣重編此經。」

此又怪説，足知其僞。


 王文潔曰：「扁鵲者，軒轅時扁鵲也，隱居巖岳，不登於七人之列，而自作《八十一難經》，以後秦越人注之，經書故稱秦越人扁鵲，是特無稽之談耳。

誤認爲真書，故有此論。


 姚際恒《僞書考》曰：「《傷寒論》序云：『撰用《素問》九卷八十一難。』」「八十一難」

 者，即指《素問》九卷而言也，六朝人又爲此書，絶可笑。」

丹波父子力攻部位寸、關、尺，忽又以爲不刊之典，與徐靈胎同以不得古診法，不得不遷就言之。




胡應麟曰：

胡氏巧言鼓惑，似是而非，最易誤人。


 「班《志》：扁鵲有《内經》九卷，《外經》十二卷，或

 即今《難經》也。」此説難憑，此經

當作「書」。


 所論，

宜加「當」字。


 一本《内經》之精要，以發其藴奥，而

當作「乃」。


 較諸《素問》、《靈樞》之義，往往有相詭者，是果何也。《素》、《靈》舊稱古之《内經》，而取兩書較之，亦往往有其義相乖者。《内經》中已如此，又取《素》、《靈》而篇篇較之，其言有前後相畔者，一書中亦復如此，

二經原博采異聞，故以「别」爲名者五篇，有正有變，或隱或見，互變交通，而後經義乃可明，又傳寫已久，烏、焉成馬，《素問》得北宋校正，猶可讀，《靈樞》尤爲舛誤，以隋楊氏注本較今本，可證也。胡氏偶因小故，遂欲破壞籓籬，比儗不倫，不足依據。


 況《難經》雖原《内經》，而其實别是一家言。

别是一家，自我作故，可也，何必虚引經名，自安己説，羊質虎皮，招謡巧騙，以爲此無賴之伎倆乎！


 《春秋》三傳，各異其辭，古之説經立言，率皆爲然，

胡氏於經更淺，不知三傳於大端無一與經相迕，所謂不同，皆後人誤解，如杜力求與二傳相反之類。


 亦何遽取彼舉此，

人與人羣，若魑魅魍魎亦引爲同類，則過矣。


 而至軒輊耶？

既知其誤託，又爲此回護，其失與徐氏同。




徐大椿著《難經經釋》，以此經有以《内經》文爲釋者，有悖《内經》文者，有顛倒《内經》文者，掎摭得失而辯駁之。

徐氏猶墨守兩手診法，以爲經外别傳，無怪紹翁如此。其實兩家皆攻駁，皆回護。




吴文正公曰：昔之神醫秦越人撰《八十一難》，

竟以爲真書，亦屬疏略。


 後人分其八十一爲十三篇，予嘗慊其分篇之未當，釐而正之。

吴氏著書喜言篇次，於經亦然，何況此書！


 其篇凡六，一至二十二論脈，

其書因脈而作，此二十二條尤爲妖妄，當付之丙丁，恐其惑世誣民，故駁而梓之，所謂宣布罪狀。


 二十三至二十九論經絡，三十至四十七論藏府，

此門爲次謬。


 四十八至六十一論病，六十二至六十八論穴道，六十九至八十一論鍼法。

每門皆有誤説，不如論脈之甚。


 夫秦氏之書，與《内經》、《素》、《靈》相表裏，而論脈、論經絡居初，豈非醫之道所當先明此者歟！

一入迷陣，終身不足踰此網羅。


 予喜讀醫書，以其書之比他書最古

 也。」

《贈醫士章伯明序》。


 按，吴氏六篇，視之於楊氏十三類，條理區别，甚爲的當，元以後注《難經》者，未有表章者也。

《本義·彙考》亦論分篇之義，與此約略相類，不及吴氏甄别之精也。

夫《八十一難經》，古今之爲箋釋者，亡慮數十家。若吕廣、楊玄操、虞庶、丁德用，其書雖亡，而王翰林《集注》存其全説。

守山閣有刊本。


 滑伯仁《本義》所注，稍爲妥適，而周仲立、王誠叔、馮玠、袁淳甫、謝堅白、陳廷芝等解，因其纂録，而得概見一二矣。紀齊卿《集注》，則《本義》所援，殊爲僅僅。頃覽宋本《史記·扁倉傳》，其附標多載醫家之言，中有紀注及張潔古《藥注》數十則。

共千七百餘字。


 近代徐大椿《經釋》，以《内經》之文，議《難經》之失，其言雖似乖雅道，

實事求是

 ，頗得尊經之意，以爲乖雅則大謬。


 書中濬明諸家未發之義者，亦不爲少

 矣。若此數家，其傳於今者，可以爲後學之津梁也，其他則佚者居多。至於明熊宗立、張世賢、王文潔輩，不過剽襲《本義》之説，託名於作者之林耳。客歲戊寅，元胤竊讀此經，以王氏《集注》爲本，識其欄外以諸家之注，備一時之研查。既爲及門之徒講於家塾，奈何病目視短，不可快讀細書，於是别編成一書。起稿於仲冬至日，於今春三月念有五日而始斷手，顔曰《八十一難經疏證》。釐爲二卷，以還《隋書》之舊，且據草廬吴氏之言，劙以六篇。噫！元胤識庸學楛，雖不能以闖聖言之藴奥，評古賢之傳注矣。謹考經文，尋其指歸，旁探羣籍，資爲左證，質以過庭之所受、對牀之所聞，而後反之蔀闇，以竭吾陋。疏可通而闕可疑，必有契於鄙意而止矣。然豈敢謂析理剴切，足以啟幽前秘，擊蒙後生耶？唯在講肄之際，取便繙閲也，覽者勿以贅述見罪，幸甚。文政己卯首夏初二日，東都丹波元胤識。

平案：《難經》之僞，凡深於醫者皆知之，既經徐靈胎著專書攻之，丹波氏猶强爲辯護者，不過以《史記》張守節《正義》引楊玄操序，以爲秦越人耳。使其書早出，《集解》、《索隱》何不引據？今考《正義》引《素問》十一條，《素問》皆無其文；又引《素問》而無《靈樞》，是其於醫學毫無研究可知；又《千金》、《外臺》診法，原書無一與《難經》同者。是《難經》與《脈訣》世俗雖有流傳，老醫達人皆鄙夷不屑道，《正義》因素不習醫，喜其簡易，故摭拾以塞責。《倉公傳》「以經脈高下及奇絡結」，《正義》引《素問》云：「奇經八脈，

《内經》無此名詞。


 往來舒時，一止而復來，名之曰結。」

結本診筋絡名詞，移作診經，僞《脈經》乃有此説。


 《扁鵲傳》「不待切脈」，《正義》引《素問》云：「待切脈而知病，寸口六脈，三陽三陰」云云；

《難經》專診兩手，乃有此説，《素問》固無之。


 不惟《素問》無其文，且與《素問》冰炭水火之背馳。大抵所引《素問》皆出《難經》，或稱《八十一難》，或稱《素問》，隨手杜造，以至於此。又其所引王叔和數條，皆出今僞本《脈經》中，於《素問》無一引用，於王氏真本《脈經》亦無一引用，則其人耳食浮慕，毫無黑白，不待言矣。又卷末自宋本附有《正義》一千七百餘字，丹波氏以爲中有紀注及張潔古《藥注》數十則，雜鈔醫説，其人皆宋以後，則非《正義》原文可知，且乖注史體例。嘗疑此卷中《正義》爲晚醫所識記，刊本誤以爲《正義》，並非張氏原本所有，故卷末所附一千七百餘字别本乃無之。考史書如《史記》猶多後人附入記識，何況《正義》乎！此《正義》之所以不足爲據也。

《太素》之附吕注，疑亦後人記識補入者。




又真《脈經》、《千金》、《外臺》皆有扁鵲診法，今除《史記》本傳及三書外，再爲采補，輯《扁鵲診法》一卷。此書出，而《難經》之真僞自定也。《千金》、《外臺》，其出尚在後，尚且寶貴，以其尊經也。若反經背古，雖真古書又何足取！




《難經舊名考》



梁阮孝緒《七録》有《黄帝衆難經》，

不言撰人。




隋《五行大義》引作《黄帝八十一問》，

同上。




隋楊氏《太素》引作《黄帝八十一問》，

同上。




《隋書·經籍志》作《黄帝八十一難》，

同上。




唐李善《文選注》引作《黄帝八十一問》，

同上。




唐《周禮》賈氏疏引作《八十一難經》，

同上。




唐張守節《正義》引作《黄帝八十一難》，

引楊玄操以爲秦越人。




《新唐書·藝文志》：《黄帝八十一難》，

秦越人。




日本丹波《疏證》云：「此書不知何人所作。隋以前，歸之黄帝；唐而降，則屬之秦越人。」

《新唐書》出於北宋，張《正義》不足據，則當云宋以降屬之秦越人。






注
 　隋志：原作「隋注」，據《四庫全書總目》卷一〇五改。



注
 　復：原作「互」，據《四庫全書總目》卷一〇五改。



注
 　今本：原作「經本」，據《四庫全書總目》卷一〇五改。



注
 　執：原作「致」，據《四庫全書總目》卷一〇五改。



注
 　膏粱：原作「膏梁」，徑改。



注
 　他書：原作「其書」，據江蘇科技出版社《難經經釋》改。



注
 　則：原脱，據《難經經釋》補。下「而」字同。



注
 　懷：原作「壞」，今改。



注
 　於：原脱，據江蘇科技出版社《難經經釋》補。



注
 　脈訣：原作「脈經」，誤。



注
 　手：此字原脱，據中醫藥出版社《唐容川醫學全書》補。



注
 　頭：原作「頸」，據《唐容川醫學全書》改。下注語中「婦女頭足」之「頭」原亦作「頸」，因據改。



注
 　管：此字原脱，據中醫藥出版社《唐容川醫學全書》補。



注
 　體：此字原脱，據中醫藥出版社《唐容川醫學全書》補。



注
 　知其心苦：似當作「知其苦心」。



注
 　世爲許州襄城：「爲」原作「乃」，「城」原作「成」，均據《四庫全書總目》卷一〇三改。



注
 　而：原脱，據《四庫全書總目》卷一〇三補。



注
 　侯：原作「候」，據守山閣本錢熙祚跋語改。



注
 　此六字原作正文，據守山閣本錢熙祚跋無是語，當係廖氏注，因改。



注
 　具：原作「俱」，據守山閣本錢熙祚跋改。



注
 　以右腎爲命門：原作「以有命門爲右腎之説」，據守山閣本錢熙祚跋改。



注
 　「今按《素問》」至「爲下三部」：此二十八字原作夾注小字，據守山閣本錢熙祚跋語改。



注
 　「而《難經》」至「專診兩手」：此二十字原作小字夾注，據守山閣本錢熙祚跋改。



注
 　此句原脱，據守山閣本錢熙祚跋補。



注
 　經：此字原脱，據守山閣本錢熙祚跋補。



注
 　六府：二字原脱，據守山閣本錢熙祚跋補。



注
 　此句原作正文，據守山閣本錢熙祚跋改。



注
 　此句原作「如陰殺難平」，據守山閣本錢熙祚跋語改。



注
 　命門二字：此四字原作夾注小字，據守山閣本錢熙祚跋改；「並不見」等六字原脱，據守山閣本錢熙祚跋補。



注
 　以内腎爲心包：此六字原作正文，據守山閣本錢熙祚跋改。



注
 　「此真無稽之談」二句：原作夾注，據守山閣本錢熙祚跋改。



注
 　理：據守山閣本錢熙祚跋語作「心」。



注
 　漢：原作「從」，據《直齋書録解題》卷十三改。



注
 　經内：原作「内經」，據《難經集注》楊序改。



注
 　此四字原作正文，而《難經集注》無，因據文意改爲注語。



注
 　此三句原作正文，而《難經集注》楊序無，因據文意改。



注
 　此四字原作正文，而《難經集注》無，因據文意改。



注
 　讀書志通考：「書」字原脱，「考」原作「文」，今補正。



注
 　覽者：「者」原作「其」，據《郡齋讀書志》卷十三改。



注
 　間：原作「問」，據《郡齋讀書後志》卷二改。



注
 　晞范子：原作「晞葉」，據《經籍訪古志補遺·醫部》改。



注
 　千田：原作「千百」，據《經籍訪古志補遺·醫部》改。



注
 　吴：原脱，據《難經集注》林跋補。



注
 　注：原作「匡」，據《難經集注》改。



注
 　臨：原脱，據《難經集注》林跋補。



注
 　弆：原作「棄」，誤，據文意改。



注
 　以：原作「不」，據《難經集注》改。



注
 　云近代：三字原脱，據《難經集注》補。



注
 　也：原脱，據《難經集注》補。



注
 　書：原脱，據《揅經室外集》卷三補。



注
 　世：此字原脱，據《四庫全書總目》卷一〇五補。



注
 　「顯然」下原衍一「者」字，據《四庫全書總目》卷一〇五删。



注
 　「國朝」至「二卷」：此十五字原脱，據文例擬補。以下類此者徑補，不再出校。



注
 　明晰：原作「明昕」，據《冷廬雜識》卷八改。



注
 　第：原作「弟」，據習用法改。後同。



注
 　見：原脱，據《四庫全書總目》卷一〇五補。



注
 　二經之主：疑「主」係「注」字之訛。



注
 　唐君：二字原作正文，據文意改。



注
 　此下一段文字全同前一則「違異」以下至末句，顯係錯簡，今删。



注
 　立成：原作「文成」，據文意擬改。



注
 　此條注語疑有錯訛，或當作「可删可增，可合可分，毫無所以必八十一之起例」。



注
 　命雷公岐伯：原作「岐伯雷公伯」，據《事物紀原》卷七改。



注
 　各：原作「名」，據文意擬改。



注
 　而：原脱，據丹波元胤《中國醫籍考》卷七補。



注
 　不其：二字原脱，據《中國醫籍考》卷七補。



注
 　説：原作「學」，據衛生出版社《聿修堂醫書選·難經疏證》改。



注
 　賾：原作「頤」，據衛生出版社《聿修堂醫書選·難經疏證》改。



注
 　「唐」原在「偶」字下，據文意改。



注
 　經：原脱，據《聿修堂醫書選·難經疏證》補。



注
 　設問之辭：原作「辭設問之難」，據文意改。



注
 　蓋不足定：此上疑有脱文。《聿修堂醫書選·難經疏證》作「《經釋》曰：云秦越人著者始見於《新唐書·藝文志》，蓋不定」，當據補、改。



注
 　觀外足知者其誤：此語不可通。或當作「觀此足以知其誤」，俟考。



注
 　所説：《聿修堂醫書選·難經疏證》作「所記」，似當從。



注
 　高陽生之流：《聿修堂醫書選·難經疏證》作「時師」。



注
 　仿：原作「仍」，據《聿修堂醫書選·難經疏證》改。



注
 　八十一難：此四字原脱，據《古今僞書考·子類》補。



注
 　「或」下原有「云」字，據丹波元胤《難經疏證》删。



注
 　古：原作「晚」，據《聿修堂醫書選·難經疏證》改。



注
 　實事求是：原作「是事求實」，今改。



注
 　不爲少：原作「爲不少」，據丹波氏《疏證》改。







難經經釋補證卷上



一難曰：

此難專診兩寸，《傷寒·平脈》、僞《脈經》四卷、《千金》二十八卷「平脈」、《翼》二十六卷「色脈」及《脈訣》五僞書，皆祖此立説。○難與問同，故此書初名《八十一問》，如《喪服》有經，有大傳、小傳，有《服問》、《三年問》等篇。凡附經下者皆爲問，《公羊》、《穀梁》是也；别有疑義，據以爲問，師乃引大傳經説以答之，萬無直録經文以爲問者。蓋《素問》之八十一篇，即《傷寒序》之所謂《八十一問》，此又仿爲之，牀上牀，屋上屋，宜其差誤如此。


 十二經中皆有動脈，

此古三部九候診法舊説，《三部九候表》詳。


 獨取寸口，

獨診寸口，古經傳懸爲厲禁。《素問·徵四失論》云：「卒持寸口，何病能中？妄言作名，爲粗所窮。」又云：「坐持寸口，診不中五脈，百病所起。」張仲景《傷寒序》云：「省疾問病，務在口給，相對斯須，便處湯藥，持寸不及尺，握手不及足，人迎趺陽，三部不參，決診九候，曾無髣髴」云云。蓋以古法論，當遍診十二經動脈，而診脈之法，惟手最便，古之簡脱者，畏諸診繁難，或但診寸口，即爲處方施治：其時只用一指，止診一手，非如此書以十二經脈分排，兩寸必分左右、必詳三部也。古經傳方以專診兩寸爲厲禁，此書乃禁絶諸診，而專重寸口；無人不讀，疑者亦多，而終以爲越人之作，莫敢發難。予曾有《扁鵲診法》輯本，絶無診兩手寸、關、尺之説，則此書之僞，不必繁言而可解矣。


 以決五藏

《内經》以藏三陰診於寸口，不分部位，不兼診府脈，以脈之一倍、再倍、三倍、躁静分手足三陰，詳《人寸診圖表》。


 六府

經以人迎屬府，寸口屬藏，無「六府」二字。


 死生吉凶之法，

寸口以三倍、再倍、一倍分三陰，人迎以三倍、二倍、一倍分三陽，不如「二難」之寸、關、尺部位。


 何謂也？

此與經《動輸篇》問寸口脈義同。問答俱已見經矣，不當發問。《公》、《穀》二傳凡言「何謂」，皆弟子據文義有相齟齬者乃發問。故凡問，注家皆有引據之義，非如世俗所謂《公》、《穀》體，凡發語皆加「何謂」於前。此乃無疑而加「何謂」。○經言肺屬五藏，胃主六府，寸口與人迎各别。




徐按：首發一難，即與《靈》、《素》兩經

 不合。《素問·三部九候論》，明以頭面諸動脈爲上三部，以兩手之動脈爲中三部，以股足之動脈爲下三部，而結喉旁之人迎脈，往往與寸口並重。

詳《人寸診篇》。


 兩經言之不一。獨診寸口者，乃越人之學也。

耑診兩手，創於此書，晉、宋以前無之。


 自是而後，診法精

當改作「亂」。


 而不備矣。

此説誤。診法由《難經》而亂，以致古九種診法皆亡。乃謂之精，蓋由徐氏雖知其誤，而古法别無所得，不得不如此説之。


 ○又按：十二經之動脈，《明堂鍼灸圖》、《甲乙經》諸書，指稱動脈者二十餘穴，然與寸口之動微别。

隋楊氏《太素》、唐王氏《素問》注，以經之尺爲尺澤動脈。寸口尺澤，皆手太陰動脈，診兩動脈，屬三部九候法，與寸、關、尺之説迥殊。


 惟《靈樞·動輸篇》帝問「經脈十二，而手太陰、足少陰、陽明何以獨動不休」，下文岐伯之意，蓋指太陰之經渠、少陰之太谿、陽明之人迎言；則可稱動脈者，惟此三穴，

此所謂三部，别有九候。


 亦用以診候。其餘不過因其微動，以驗穴之真僞，俱不得稱動脈也。

此説誤。九候爲《内經》一大法，何言不足爲動脈？仲景屢言趺陽與少陰寸口並稱，則仲景原與《内經》同，今篇中亦雜見寸、關、尺者，蓋爲後人所亂。○此書出宋、齊以後，《唐書》乃始著名越人。書出在王叔和《脈經》後，今本同《難經》者小半，餘皆晉以前古法。




丹波元胤《難經疏證》「案」云：一難至二十二難論脈，是爲第一篇。○十二經動脈，吕楊注詳舉之，今不贅也。丁曰「十二經皆有動脈」者，即在兩手三部各有會動之脈也。此據《脈經》

此屬僞卷。


 配藏府脈位於三部者，誤矣，蓋經中未有此説也。經者取經緯之義，言脈之正行者，故其旁流者謂之絡。絡，猶緯也。

然：寸口者，脈之大會，

脈不會於寸口。營衛運行之大會，專指營衛耳，諸脈循行，無會時。又誤解「肺朝百脈」句，經言肺氣潮，遂由孫絡而化氣以成血，非有百脈來朝肺及寸口也。


 手太陰之脈動也。

經渠穴以身度言，稱之爲寸口。


 人一呼脈行三寸，一吸脈行三寸，呼吸定息，脈行六寸。人一日一夜，凡一萬三千五百息，

説詳《營衛運行篇》。


 脈行五十度，

五十營乃半日之數，當作「百營」，説詳《營衛運行篇》。舊説皆誤。


 周於身。

鈔寫經文，顛倒字句，在作者爲《難經》，實乃亂經耳。




徐按：經文明言周身十六丈二尺爲一度，何等明白。今删去此一句，則「五十度」三字何從算起？作難所以明經也，今直寫經文而又遺其要，則經反晦矣。

丹波按：《素問·經脈别論》曰：「權衡以平，氣口成

當作「人」。


 寸，以決死生。」又《陰陽别論》曰：「帝云：氣口何以獨爲五藏主？岐伯曰：胃者水穀之海，六府之大源也。

胃乃主府。


 五味入口，藏於胃，以養五藏氣，氣口亦太陰也。

兼指脾言。


 是以五藏六府之氣味皆出於胃，見於氣口。」又《玉機真藏論》曰：「五藏者，皆禀氣於胃，胃者，五藏之本。藏氣者，不能自致於手太陰，必因於胃氣，乃至於手太陰也。故五藏各以其時自爲而至於手太陰也。」《靈樞·經脈篇》曰：「經脈者，常不可見也，其虚實也，以氣口知之。」又《動輸篇》曰：「經脈十二，而手太陰、足少陰、陽明獨動不休，何也？岐伯云：是

當作「足」。


 陽明胃脈

 也。胃爲五藏六府之海，

四引經文，皆以胃氣爲主，肺之脈行，亦由胃氣。人迎爲胃脈，今專言太陰而竟廢陽明，細考《難經》，其誤自見。


 其清氣上注於肺，肺氣從太陰而行之，其行也，以息往來。故人一呼脈再動，一吸脈亦再動，呼吸不止，故動而不已。」《説文》曰：「寸，十分也。人手卻一寸動脈，謂之寸口，從又從一。」

漏水下百刻，營衛行陽二十五度，行陰亦二十五度，爲一周也。

經文如是，然並行一數，則脈度止八丈一尺。一日分爲四時，每半日行二十五度，每半夜行二十五度，共爲百度，一晝一夜各五十營。如作《難經》，則當發明一刻一度，以合並行一數之義，直鈔經文，不知問難之義。


 故五十度復會

經「會」上有「大」字。


 於手太陰。

四字當爲衍文。○按營衛每度二會，如地球私轉爲小會，五十度爲大會。大會當在子午，午爲腦，子爲外腎。


 寸口者，五藏六府之所終始，

此説於經無文。


 故法取於寸口也。

營順行由肺至肝，逆行由肝至肺，而必交會於督、任，而言交會於寸口，非是。




丹波按：《説文》曰「呼，外息也」，「吸，内息也」，「息，喘也」。《漢書·揚雄傳》注曰：「息，出入氣也。」《周禮·司馬》政官之職挈壺氏：「凡軍事，懸壺以序聚
 ；凡喪，懸壺以代哭者。皆以水火守之，分以晝夜。」注：「以水守壺者，爲沃漏也；以火守壺者，夜則火視刻數也。分以晝夜者，異晝夜漏也。漏之箭晝夜共百刻，冬夏之間，有長短焉，太史立成法，有四十八箭。」《説文》曰：「漏，以銅受水，刻節，晝夜百刻。」○又按：此段大旨原於《靈樞·五十營篇》，而其説營衛之行，取諸乎《靈樞·營衛生會篇》曰：「人受氣於穀，穀入於胃以傳肺，五藏六府，皆以受氣。其清者爲營，濁者爲衛，營在脈中，衛在脈外，營周不休，五十而復大會。陰陽相貫，如環無端，衛氣行於陰二十五度，行於陽二十五度，分爲晝夜。」

二難曰：

此難分寸、尺，與楊、王診寸口、尺澤二動脈不同，五僞書皆祖之。


 脈有尺、寸，

仲景、《脈經》三部診頭足，稍讀醫書者皆知之；因婦女不便診頭足，故移頸於寸，縮足於尺。初僅行於婦女，久乃徧用之。


 何謂也？

尺、寸字由寸口、尺澤得名。○此難不分部配藏府，但以前後分陰陽。


 然：尺寸者，脈之大要會也。

此説三僞卷皆有之。三僞卷者，《傷寒》之《辨脈》、《平脈》，《脈經》四卷，《千金》《平脈》、《色脈》。




丹波按：《説文》曰：「尺，十寸也。人手卻十分動脈爲寸口。十寸爲尺，尺所以指尺規榘事也。周制：寸、尺、咫、尋、常、仞諸度量，皆以人之體爲法。」《大戴禮·王言

 篇》曰：「布指知寸，布手知尺。」是語固與《靈樞·骨度篇》所謂「肘至腕長一尺二寸半」不合，而此段所分尺寸之法復與《骨度篇》不同，

按《説文》，寸即在尺之中，分尺内一寸稱寸口，非十一寸、除一寸之外别有一尺也，《疏證》誤。


 蓋以從尺澤至魚際爲一尺一寸，分尺、寸二部之位也。

因欲圓誑，乃加「一寸」二字。




從關至尺

《内經》有「尺」字，不作是解，至於「關」字，則絶無影響矣。


 是尺内，陰之所治也；

此「尺」字本爲誤，下因寸而言尺，不知尺乃尺澤，故隋唐楊、王二注，皆以《内經》之「尺」字爲尺澤也。


 從關至魚際是寸口内，陽之所治也。

駁已詳《釋尺篇》。




徐按：《内經》有寸口、脈口、尺寸，

人迎。


 而無「關」、「尺」

 字。

「尺」字多爲「人」、「皮」、「足」之誤。


 蓋寸口以下通謂之尺口。

當作：「蓋寸口爲寸，下至尺澤，乃名爲尺。」


 若對人迎而言，則尺、寸

「寸」下當有「口」字。


 又通謂之寸

「寸」當作「氣」。


 口、脈口也。○又按：關以上至魚際爲寸，則至尺之「尺」當指尺澤言。尺澤在肘中，約文上動脈。

楊注《太素》、王注《素問》，皆以經尺字爲尺澤，並無「關」字，其有者，後人所妄補。○《圖書集成·醫部·紀事》有從尺倒數至中指端爲尺之説，尤怪，皆所不取，故不備載。




故分寸爲尺，分尺爲寸。

寸口者，合三部之通稱，所分最混淆，反以爲明曉，不學者烏足言哉！


 故陰得尺中一寸，陽得寸内九分，尺寸終始，一寸九分，

作此書者，當日如以上、中、下立名，則不授人以柄。由寸而稱尺，極不通。二千年來，説者雖巧爲立説，極意求通，然皆不能協人心理，由其根基不固也。


 故曰尺寸也。

「尺寸」二字，不得如此截配，張介賓駁詳《人寸篇》。徐氏耑用《難經》法，故以爲精而不備；丹波、紹翁亦力闢三部，猶盛推此書。徐氏説誤，文義已不可通，何云精細。




徐按：此分别精細，自是越人所獨得，足以輔翼經文

 。

丹波按：「一難」説取寸口之法，此段則更就其中分尺寸之位，而復與「十八難」分三部之説不同，學者不可一例而讀也。

丹波不信三部，故爲此説。


 楊注不察此理，妄引諸家《脈訣》以傅會之，併舉藏府配位之説，爲診候之式，不足爲據。《本義》據孫思邈説云：

此《千金·平脈》，後人羼補僞卷。


 「自肘腕入至魚際爲一尺，十分之爲十寸，取第九分之一寸中爲脈尺位。」若此則更與經旨相左，又不可從也。

《千金》不用兩寸診法，詳見藏府《脈論》十卷中。二十八卷《平脈》，《翼》之《色脈》，後人妄補之書。


 《素問·陰陽應象大論》曰：「按尺

人。


 寸，觀浮沉滑澀，而知病所生。」又《脈要精微論》曰：「尺

此尺當爲足，詳《釋尺篇》。


 内兩傍，則季脇也。」次注：「尺内謂尺澤之内也。」

可知啟元不用關、尺説。


 《靈樞·邪氣藏府病形篇》曰：「脈急者，尺之

二字衍文，下同。詳《釋尺篇》。


 皮膚亦急；脈緩者。尺之。皮膚亦緩。」是皆循按皮膚之法。《内經》未有就寸口分尺位之説，

此説甚精，不阿《難經》。


 學者又不可執彼解此也。紀天錫亦辨藏府配位之妄，頗爲精當。

藏府配位，在本書已有數説，彼此矛盾。後來改易者無慮十數家，詳《脈法彙考》。




三難曰：

關、格詳於《人寸診篇》，此難乃移之兩寸，以脈之長短爲關格，最不通，而五僞書皆祖之。


 脈有太過，有不及，

誤以經之候氣法爲診兩寸名詞。


 有陰陽相乘，

經以人寸分陰陽。


 有覆有溢，有關有格，

「關」、「格」二字，經文專詳人寸比例。


 何謂也？

《難》之謬誤，諸家不應注之，然觀舊注，愈形其謬妄矣。


 然：關之前者，

以寸口分三部位，爲此書第一大罪狀。後人分配，至於十數家不同。


 陽之動也，

移頭三部於寸。


 脈當見九分

二字不知取法。


 而浮。過者，法曰太過；減者，法曰不及。

經之「太過」、「不及」，皆爲候氣法，此書移以説脈，實誤。


 遂上魚爲溢，爲外關内格，

馬張駁之已詳，見《人寸篇》。


 此陰乘之脈也。

但以長短分過、不及，不知「長短」二字爲診絡法，診經不必言長短。




關以後者，陰之動也，

移足三部於尺。


 脈當見一寸而沈。過者，法曰太過；減者，法曰不及。遂入尺爲覆，爲内關外格，此陽乘之脈也。

《傷寒》《辨脈》、《平脈》，《千金》《平脈》、《色脈》與《脈經》四僞卷，凡與《難經》同者，皆爲後人所補羼，非原書所有。




吕注：過者，謂脈出過一寸，至一分、二分、三分、四分、五分，此大過之脈也；減者，謂不滿一寸，脈見七分、八分，或六分、五分，此爲不及之脈。

《四庫提要》以吕注爲真書，不知乃唐宋人所僞託。通考全書，文氣卑弱，全不似魏晉人語。又，叔和、《肘後》、《病原》、《千金》、《外臺》皆不用兩寸三部説，吕如三國人，更當無之。似此爲《難經》辨護，豈不遺笑。




丹波按：吕注有一脈四名之説，誤矣。

書果出三國，當與康成、仲景、叔和真本同，安得有此？


 此段大旨，診尺寸以詳陰陽相乘之候，而察關格之病也。故其設問，謂古之論脈者，曰太過不及、曰陰陽相乘、曰覆溢、曰關格，若是説來，各有所異否？其答辭始舉關之前後申明陰陽之位，而以過之與減解「大過」、「不及」，爲脈之形勢；以上魚入尺解「覆溢」，爲脈之現體，而後結其義曰：是爲關格之病所成。

本文原以關格屬脈，與經同。丹波因馬、張駁以關格爲病之誤，欲争其説，遂竟以此經亦爲説病，誤之甚矣。


 何則？陰陽各乘其位者，非一脈有四名。其關格之稱，與《内經》同指病候，非爲脈名。

關格爲病，不妨存此一説，特與人寸比較，各明一義，欲申此説，遂駁經文，大誤。


 「三十七難」亦據《靈樞·脈度篇》，爲陰陽俱盛之病矣。《素問·脈要精微論》曰：「陰陽不相應，病名曰關格。」

即以爲病亦可。


 《史·倉公傳》曰：「齊侍御史或自言病頭痛，臣意切其脈，得肝氣。肝氣濁而静，此内關之病也。」又曰：「《脈法》云：『病重而脈順清者曰内關。』内關之病，人不知其所痛。」徐幹《中論》曰：「術之於斯民也，猶内關之疾也，非有痛癢煩苛於身，情志慧然，不覺疾之已深也，然而期日即至，則血氣暴竭。故内關之疾，疾之中夭，而扁鵲之所甚惡也。」是皆陰陽不相營運，人不病而死也。

與人寸比較之説懸絶。


 《傷寒論·平脈法》曰：

此乃僞書，後人所羼補，在《難經》後。此是其贓證，乃反據以疑經耶？


 「寸口脈浮而大，浮爲虚，大爲實，在尺爲關，在寸爲格，關則不得小便，格則吐逆。」是據此段而申明其證者也。此段所診，亦是尺寸二部，《本義》爲三部之義，欠妥。

此書既經徐駁，紹翁猶爲辨護。試問：此書除直鈔經文以外，有何妙義，足以補經，不可廢？此書卑弱，在僞古文下，閻、惠諸家，既以考明僞古文之非，世人猶欲存之，以爲皆好語，世久通行，存之有益無害。若《難經》則直如莽、操，人之好樂之者，直以此小書可代《靈》、《素》，讀此，雖不讀《内經》可也。種種誤説，殺人無窮。《内經》之旨沉晦，皆此書爲之厲階。漢賊不兩立，王業不偏安。紹翁所事非人，不能擇主，雖極力爲之斡旋，無如其本不可通何？以諧臣媚子逢迎之法著書，則不如不著之爲愈也。




故曰覆溢是其真藏之脈，

以此爲真藏，尤不通。説詳《真藏考》。


 人不病而死也。

真藏之説，經本屬死證，特推求真藏以訂短期。非診脈法，亦無無病而言真藏之説。此以關格爲脈名，與經同，「三十七難」以爲病名，與此矛盾。○題目曰有陰陽相乘、有覆有溢、有關有格，何其答辭云「陰陽相乘，即爲關格」之互注？不如直寫經文，不另立寸、關、尺也。




徐案：《素問·玉機真藏論》：五藏各有真藏脈，各詳其形，乃胃氣不能與藏氣俱至於手

 太陰，故本藏之脈獨見。謂之真藏，並非關格之謂。關格之説，自詳《靈·終始篇》及《素·六節藏象論》，亦並與真藏無干，何得混並？其辨關格，説詳「二十七難」中。

丹波案：《經釋》據《素問·玉機真藏論》五藏各有真藏脈，以此段爲誤，然觀《本義》所解，則其義自通。楊上善《太素注》曰：「無餘物和雜，故名真也。」見於《玉機真藏論新校正》。

此誤説。




四難曰：

此難以呼吸分五藏。五僞書祖《陰陽别論》等所言「三陰」。「三陰」共有十八等，皆診人寸法，已具詳《人寸篇》，此乃移之兩寸，無非欲立新法，而不顧經文與義理之安否也。


 脈有陰陽之法，

楊注《太素》以人迎爲陽，寸口爲陰，不於寸部分陰陽。


 何謂也？然：呼出心與肺，

肺、心合上。


 吸入腎

讀作膽。


 與肝，

肝、膽合下。


 呼吸之間，

强辭。以呼吸分配藏象，亦爲此書所創。然則上全主呼不吸，下全主吸不呼，有此理乎？凡有吸者必呼，呼者必吸，不能截分兩截，此等怪説，人顧盛稱之，不解是何理由。


 脾受穀味也。

此經三隧之説。○《傷寒·辨脈篇》「呼吸者，脈之頭也」，亦由此轉相販賣。經以呼吸言脈之行動至數，人有口鼻，不必十二經藏府各有一口鼻。又分上、下，上者呼而不吸，下者吸而不呼，此種盲談，無益有損。




徐按：「受穀味」三字，亦屬贅辭。

丹波按：《經釋》以「受穀味」三字爲贅辭，其説似有理。

其脈在中，浮者陽也，沉者陰也，

人迎爲陽，寸口爲陰。此不從部位，以脈象易之。


 故曰陰陽也。

萬類萬物，一氣浮沉，爲之正解。


 心肺俱浮，何以别之？

此以浮沉分上下，下又以浮沉分藏府。○藏止五，不言包絡命門。


 然：浮而大散者，

下六脈無此二名。


 心也；浮

診皮名詞。


 而短澀

診絡皮名詞。


 者，

專診寸口，盡廢古法，於是以皮絡筋四方人寸各種診法名詞，全歸之兩寸太陰經脈，無論其可解不可解。如僞《脈經》七表八裏九道二十四脈、濱湖二十七脈之類，遺誤至今。此爲改羼脈名，又爲此書一大罪狀。自移改各種診法名詞，同歸診兩寸經脈，雖徐靈胎、丹波元簡亦受其迷罔，不能自立。


 肺也。

以急、大、緩、澀、沉配五藏，最怪。


 腎肝俱沉，何以别之？然：牢而長者，肝也；按之濡，

評脈名詞。


 舉指來實者，

下六脈無此名。


 腎也。脾者中州，故其脈在中。

以上中下九候爲浮、中、沉，真不可解。


 是陰陽之法也。

經以陰陽爲藏府，此以爲脈體之别。


 脈有一陰

以一陰爲主之三等。


 一陽，一陰二陽，一陰三陽；

説詳《人寸篇》。


 有一陽

一陽爲主之三等。


 一陰，一陽二陰
 

注



 ，一陽三陰。

經尚有三陰三陽、二陰二陽數等，何以不引而定爲六耶？


 如此之言，寸口有六脈

經共有十八等，以六言之，取配兩手三部耳。


 俱動耶？

此爲人寸合病診法，不以部位分，乃以脈象易之。○今分六脈部位者，實始此。


 然：此言者，非有六脈俱動也，

此條猶不分左心肝腎、右肺脾命。


 謂浮、沉

診經。


 長、短

診絡正名。


 滑、澀

診皮。


 也。

以脈象分六部，不以部地位分。


 浮者，陽也；滑者，陽也；長者，陽也。

以脈象分五藏，陽爲在上藏，陰爲在下藏，真屬奇談。


 沉者，陰也；短者，陰也；澀者，陰也。

經謂人大於寸一二三倍，或寸大於人一二三倍，方是正講。○以此爲基址立七表八裏者，是爲誤盡蒼生矣。


 所謂一陰一陽者，

經謂厥陰病，少陽亦病。


 謂脈來

經凡言來、至者，皆候氣。


 沉

直以兩尺爲沉。


 而滑也；一陰二陽者，

厥陰病，太陽亦病。


 謂脈來沉滑而長也；一陰三陽者，

厥陰病，陽明亦病。


 謂脈來浮滑而長，

以浮滑長配三陽藏。


 時一沉也。

此爲一陰。


 所謂一陽

少陽病。


 一陰者，

厥陰亦病，爲合病。


 謂脈來浮

一陽。


 而澀

一陰。


 也；一陽二陰者，

少陽病，少陰亦病。


 謂脈來長

一陽。


 而沉、澀

二陰。


 也；一陽三陰者，

少陽病，太陰亦病。


 謂脈來沉、澀而短，

以沉、澀、短配三陰。


 時一浮也。

以浮爲陽，一陰三陽，一陽三陰，爲人寸合病候脈之法，非以脈象言之。○徐注過於袒護。


 各以其經所在，

經之所謂三陰三陽指十二經，《内經》明文具在，今乃以六脈象代之。前所指藏止有五，不足以配六脈。太陰爲三陰，陽明爲三陽，又經之明文，非以三陰三陽爲六。脈象陰陽，指人寸藏府，又非以五藏上、下自分陰陽，種種違經背道，且亦不能自圓其説。


 名病逆順也。

「順逆」二字，不知所指，由不知順逆之有實義也。




五難曰：

經之浮沉，何等明切，乃創立菽法，轉成迷罔。凡祖此者皆僞書，可以決定之。


 脈有輕重，

浮沉可言，輕重不可言。


 何謂也？

經無此説。


 然：初持脈如三菽

以菽爲説，《内經》無此文，創於此書。以下《傷寒·辨脈》有之，僞《脈經》有之，《千金》《平脈》、《色脈》有之，皆作俑於此書。


 之重，與皮毛相得者，肺部也；如六菽之重，與血脈相得者，心部也；如九菽之重，與肌肉相得者，

肌肉與血脈，深淺如何分？


 脾部也；如十二菽之重，

浮沉二字，經取物浮於水之象，何等明白！以菽數重輕言之，反使人迷罔。試問自來診浮沉者，誰人實驗菽豆？


 與筋平者，肝部也；按之至骨，舉指來疾者，

無脈不有浮沉，方以寸、關、尺分配六府，又以浮、中、沉分配六藏，教人何所適從？


 腎部也：

經五診法，由皮毛而肉絡，由絡肉而經，由經而筋，由筋而骨。此血脈與肌肉顛倒。


 故曰輕重也。

耑以輕重分配五藏，不但經無此法，而後學者亦不能分。○以浮沉分藏府，特假菽以文飾其非耳。




徐案：《傷寒論·平脈法》

此篇全僞，其書主《難經》附仲景，而以分部位改脈名爲最大罪狀。○其書出《難經》後可知。


 引此數語，稱爲「經説」，其所謂經，疑即《難經》。

《傷寒》《辨脈》、《平脈》二篇，與《千金》《色脈》、《平脈》二篇，同爲後人所僞羼，非仲景原書，其所引經即《難經》，其爲唐、宋人僞造無疑。


 至《難經》之所本，則不知其何所出也。

由心自造，以求新異，有何用處！




丹波案：《脈經注》

僞卷第一，非叔和書。


 曰：「菽者，小豆，言脈輕如三小豆之重。」吕氏作大豆，據此，《集注》所引誤脱「大」字也。

自生荆棘。


 考《説文》曰：「尗，豆也，象尗豆生之形也。」《詩·采菽》鄭玄注曰：「菽，大豆也。」又《閟宫》「稙穉菽麥」，《釋文》曰：「菽音叔，大豆也。」《禮·檀弓》「啜叔飲水」，《釋文》曰：「『叔』或作『菽』，音同，大豆也。」蓋古人未以菽爲小豆。《傷寒論》舊注亦曰「菽，小豆」，誤矣。

《平脈》爲僞羼，亦祖此説。


 此段借菽以稱輕重者，特約略言之，謂醫之以指案脈，在病者膚肉上，覺得其有輕重若此也。蓋三部之上各有一菽之重，故合三部而稱三菽，非一部之上，若有三菽之重也。以三乘之，則若六菽之重者，三部各有二菽之重也；九菽之重者，三部各有三菽之重也；十二菽之重者，三部各有四菽之重也。按之至骨，則其深至矣，更不復言輕重矣。東奥服子温

良。


 亦嘗有此説，先子每稱其精核。

徒有其説，不能實行。且「難」之意，在以此别五藏，後世又不用此説。


 虞庶、謝
 孫並謂寸、關、尺各有三菽之重，乃知肺氣之至，餘當以類推之。《本義》曰：「腎不言菽，當如十五菽之重。」

此説本於「十六難」吕注。


 《經釋》曰：「浮而無力爲輕，沉而有力爲重。」其説俱乖經旨。

徒亂人意，何必改「浮沉」二字耶！




六難曰：

此難以浮沉當藏府。診藏府之法，此書已立有數説，自相矛盾；至於《脈經》僞卷分四十八門，而成魔鬼。


 脈有陰盛陽虚，陽盛陰虚，

人迎大於寸口曰陽盛，寸口大於人迎曰陰盛，詳《經脈篇》。


 何謂也？

本文極爲明白，何须發問，不過欲脈象變藏府之陰陽耳。


 然：浮

以爲陽。


 之損

「損」字與「實」字不對。


 小，

虚。


 沉

陰。


 之實大，

「浮沉」二字變爲名詞矣。


 故曰陰盛陽虚；

以浮沉直代陰陽。


 沉之損小，浮之實大，故曰陽盛陰虚。是陰陽虚實之意也。

陰陽之分，莫大於藏府。虚實，名詞也，若脈正名，皆形容詞。今以「浮沉」二字代陰陽，而以「損小實大」四字爲評脈辭，則浮沉與四名不可同稱廿七脈矣。




七難曰：經言少陽

少陽當爲陽明，所謂三陽。


 之至，

《六紀正論》篇連用七十二「至」字，皆候氣法。


 乍大乍小，乍短乍長；

此脾脈法，陽明與太陰相表裏，故如此。


 陽明

當爲少陽。


 之至，浮大而短；

少氣少血，故短。


 太陽之至，

與少陰相表裏。


 洪大而長；

少陽一倍，太陽二倍，宜長。○經凡先言經言氣而後言至者，皆候氣，非診法。診脈不可言至與來、去。○按所引三陽，出《平人氣象論》，而無三陰之文。


 太陰之至，

以下爲《難經》所補。


 緊大而長；少陰之至，緊細而微；厥陰之至，沉短而敦。

「敦」字尤怪。《至真要大論》有三陰三陽，文與此又不同。○顛倒陰陽字義，徐以附和褒注。


 此六者，是平脈也？

凡「至」皆非診脈名詞。


 將病脈也？

徐案：所引經，見《至真要大論》。經云：「厥陰之至其脈弦，少陰之至其脈鈎，太陰之至其脈沉，少陽之至大而浮，陽明之至短而澀，太陽之至大而長。」又，《平人氣象論》：「太陽脈至，洪大而長；少陽脈至，乍數乍疏，乍短乍長；陽明脈至，浮大而短。」與此大同小異。

俞氏《癸巳類稿·持素持

 篇》云：案

 《難經》「七難」有「太陰之至，緊大而長；少陰之至，緊小而微；厥陰之至，沉短而敦」，後之論者謂《素問》古本所有，今乃脱落。不知《素問》此條言人迎六陽脈，並無六陰，若寸口六陰，則有弦鈎平體，安得謂肺脾緊大而長？豈不死乎？以此知《難經》不可用，後之《素問》注説，多由之致昧。

然：皆王脈也。

如此説，亦入運氣法門，非診經脈。


 其氣

此「氣」字最宜著眼。


 以何月？各王幾日？

此候氣法，説詳《運氣篇》。


 然：冬至之後得甲子，少陽王；

此運氣之説，以四時爲五態人之符號，非一人，脈經四時有如此之變。


 復得甲子，陽明王
 

注



 ；復得甲子，太陽王；復得甲子，太陰王；復得甲子，少陰王；復得甲子，厥陰王。王各六十日，六六三百六十日，以成一歲。此三陽三陰之王時日

治病而誤襲運氣之説；誤診脈而言運氣，尤誤中之誤。説詳丹波《素問識》。


 大要也。

脈不因四時變異，詳《四方異論》。此《陰陽大論》中運氣法，引以説脈，則誤矣。




八難

專重腎，創立命門名目，皆丹家之説，而竊以爲醫説。《内經》專重胃，此書乃以腎代之，遂致千載迷誤。


 曰：

此「難」推卸寸口，别有生死之原，而不詳診法。


 寸口脈平而死者，何謂也？

經無此文，亦無此理。既專診兩寸，今又以爲無關生死，何也？


 然：諸十二經

既提出腎，則當如經文作「十一經」。


 脈者，皆係於生氣之原。

十二經如十二諸侯，其根原在中宫之督、任。


 所謂生氣之原者，謂十二經之根本也，

督、任如京師、元首。


 謂腎間動氣也。

此陰襲其説，而以腎當之。


 此五藏六府之本，十二經脈之根，

經曰心主，爲十二經之主，謂腦髓。


 呼吸之門，三焦之原。

此即後人命門之説。


 一名守邪之神。

耑重腎，與《上古天真論》不合，非經旨，乃晚近之説。


 故氣者，

此謂宗氣，非氣血之氣。


 人之根本也，

《内經》以胃爲水穀之海，十四經皆資於胃，如東垣之《脾胃論》是也，又以衝脈爲十二經之海，不主腎。


 根絶則莖葉枯矣。

以形言之，胃爲主；以神言之，腦爲主。


 寸口脈平而死者，生氣獨絶於内也。

若三部九候，弁髦寸口猶可也。專診寸口，又以寸口爲無關生死，是非狐埋而狐搰之乎？且既爲生命之原，於寸口外又如何診法？必如仲景之詳少陰乃可，試問何術以求之？




徐按：脈之流行，氣實主之。

内則宗氣，外則空氣。


 未有生氣已絶而寸口脈尚平者，況生氣之絶不絶，亦必診脈而後見。若生氣絶而脈猶平，則生氣自生氣，脈自脈，不相連屬，有是理乎？若《内經》，則必無此語病也。

丹波按：腎間動氣，《補注》、《經釋》爲命門之氣，《本義》爲人所得以生之氣，不若吕注之長矣。

吕注：十二經皆係於生氣之原，所謂生氣之原者，爲十二經本原也。夫氣衝之脈者，起於兩腎之間，主氣。故言腎間動氣；挾任脈上至喉咽，通喘息，故云呼吸之門。上係手
 

注



 三陰三陽爲支，下係足三陰三陽爲根，故聖人引樹以設喻也。


 吕氏去古不遠，必有師受，且考之經文，其言鑿鑿可據矣。夫腎間則衝脈所出之地，外當乎關元之分，而三焦氣化之所原也。其所稱動氣者何？静者爲陰，動者爲陽，動氣則陽氣之謂也。《素問·陰陽離合論》曰：「太衝之地，名曰少陰。」《次注》：「太
 

注



 衝者腎脈與衝脈合而盛大，故曰太衝。」又《舉痛論》曰：「衝脈起於關元，隨腹直上，寒氣客則脈不通，脈不通則氣因之，故喘動應手矣。」又《骨空論》曰：「衝脈者起於氣衝，並少陰之經俠臍上行。」《靈樞·海論》曰：「衝脈者，爲十二經之海。」《逆順肥瘦篇》曰：「衝脈者，五藏六府之海也，五藏六府皆禀焉。其下者，注少陰之大絡，出於氣街。」《動輸篇》曰：「衝脈者，十二經之海也，與少陰之絡起於腎。」《百病始生篇》曰：「虚邪之中人也，其著於伏衝之脈者，揣之應手而動。」是則衝脈所出之地，在於兩腎之間，實爲十二經脈之根本也，故名曰原。三焦者，原氣之别使也，主通行三氣，經歷於五藏六府。原者，三焦之尊號也。是則與此段之義互相發揮，可見動氣者，衝脈所主之氣，真元之陽，三焦氣化之原，而生命係焉。

衝脈俗醫所略，故録丹波説，餘詳《診衝任篇》。


 楊玄操曰：「腎間動氣，則丹田也。道士思神，比丘坐禪，皆行心氣於臍下者，良爲此也。」是説亦爲有理。荀悦《申鑒》曰：「鄰臍二寸謂之關。關者，所以關藏呼吸之氣，以禀授四氣也，故氣長者以關息
 

注



 。」是與此段所謂呼吸之門其義相符。

丹訣固與醫同，若謂《内經》藏府不備，尚待此書補足，則大誤矣。




九難曰：

此又以遲數分藏府，與前以浮沉分藏府重犯，與後以部位分藏府、微甚分藏府者，又重至三犯。且「浮沉」、「遲數」四字，乃診經脈之大名，藉此以知虚實表裏，今以四字當部位，則别無診經脈之正名矣，所以必挪用各種之名詞而蒙混之也。


 何以别知藏府之病耶？

人寸診法，經言已詳，何以發此問？○以上皆言藏，此乃及府。


 然：數者府也，遲者藏也。

以「遲數」二字更人、寸二穴。


 數則爲熱，

府病不皆熱，經有虚實之分。


 遲則爲寒。

藏病亦有寒熱不同。


 諸陽爲熱，諸陰爲寒。

總之無一説可通。


 故以别知藏府之病也。

下以六府分配六部，與五藏同。後來以部位分者至於數説相反，皆自以爲是，以無經文可正也。




徐案：以遲數别藏府，亦未盡然。蓋府病亦有遲，而藏病亦有數者。但言其所屬陰陽大概，則可耳。然終有語病。

十難曰：

此難又以微、甚分藏府，大抵每「難」皆爲僞五書所祖。詳《脈法删僞篇》。


 一脈爲十變者，

妄造此等僞説，徒亂人意，試問杜撰此書之人有絲毫明白事理耶？


 何謂也？

經無「十變」二字，惟有診道十度，與此不同。○此書不工於作僞，使我爲之，必云「十二變」。《内經》「十二」字最多，隨便皆可假借，「十」字則無可依託。


 然：五邪

經之言邪皆指外邪，此乃以五藏自相邪。


 剛柔

剛日五，柔日五。


 相逢之意也。

一脈十變，以五藏言五十變，以十二經言，共百四十四，若加入奇經八脈，則共有二百變。試仿其法，推演細草，非數十紙不能盡，不幾如河洛律吕之圖表乎？甚矣！脈之難學也。


 假令心脈

不知何所指，忽然而出，豈即指左寸耶？


 急甚者，肝邪

以急爲肝，奇。


 干心也；

以甚、微分藏與府，襲《邪氣病形篇》之文而誤者也。


 心脈微急者，

以微爲府。


 膽邪干小腸也；

小腸亦候於心脈。


 心脈大甚者，

以心爲大，奇。


 心邪

心又自相邪。


 自干心也；

自干，尤奇。


 心脈

左寸藏府併候。


 微大者，小腸邪自干小腸也；

又自干，奇。


 心脈緩甚者，脾邪

緩亦爲邪，可怪。


 干心也；

《月令》、《五行傳》、《時則訓》只言四干，此又添出六干。《月令》乃言政令乖時，此言藏府自相干。藏府實同一血肉，如何分五質？如何相干犯？迷於五行家言，乃至於此。


 心脈微緩者，胃邪干小腸也；

此之言干，不分生尅制化，平排五門，奇。○此又以「甚」、「微」二字分藏府。


 心脈澀

此又以澀爲肺。


 甚者，肺邪干心也；

糾纏五行，至於如此乖謬！後人乃尊之爲經，可怪。


 心脈微澀者，大腸邪干小腸也；

藏干藏，府干府，各不相犯。


 心脈沉甚者，腎邪干心也；

此又以沉爲腎，真屬韓信亂點兵。


 心脈微沉者，膀胱邪干小腸也。

水尅火，此爲正干。


 五藏各有剛柔邪，

又添出「剛」、「柔」二字，山陰道上，令人應接不暇。剛柔本十日之名詞，此又以五府爲剛，五藏爲柔，以十日主十變，故不用十二經也。○既明有十二藏府之文，止言十變，則當取二藏，試問何藏在取消之例，則以包絡、三焦當之。前八難於十二經獨舉三焦，何其榮幸，至十難而三焦乃獨取消，加厀退淵，三焦亦曾念及乎？


 故令一脈輒變爲十也。

治絲而棼，作種種法，使人顛倒。自此書出，脈法則成幻術矣。




十一難曰：經言

此略取《根結篇》。營衛運行，《内經》專篇有七，已極明白，無須再難，所難又非要義。


 脈不滿五十動

經之「五十動」一作「五十營」，專言營衛周行每日夜百刻百周，五十營寤，五十營寐，不指診脈而言。


 而一止，一藏無氣者，

説詳《營衛篇》。


 何藏也？

當爲之答：人藏有五，營衛之行度亦以五分，故舉配以示例，十周爲一藏。亦如《禹貢》田賦之九等，《周禮》封建諸侯之五四三二一，非實數也。


 然：人吸者隨陰入，呼者因陽出。今吸不能至腎至肝而還，

牽引呼吸，已屬臆造，由肝乃至腎，尤爲瞽談，全未讀《營衛運行》各篇之言。使稍溜覽《内經》，當不至此。


 故知一藏無氣者，腎氣先盡也。

即以五藏論，人之受病各有不同，何得定爲必腎先無氣？○貴腎之學，始於魏伯陽。以後必以一藏配十周，已誤解經文，至以腎爲一藏，尤屬誤中之誤。




徐案：《靈·根結篇》「四十動一代，一藏無氣」至「不滿十動一代，五藏無氣」云云，並不指明先絶之藏。蓋必審其何藏受病，則何藏先絶，此定理也。若此所云，則一腎二肝三脾四心五肺，不必以受病之藏爲斷，恐無是理。○又按：以呼吸驗無氣之義未確，若以吸不能至腎，則第五動即當止矣，何以能至四十動而一代耶？

十二難曰：

此難以肺心肝腎分内外，與前以浮沉分四藏者同。作此書，心中毫無主見，乃欲創法，自我作故，真無忌憚之小人。釀爲殺劫，千年不衰，其罪豈止白起而已哉！


 經言

《靈樞·九鍼十二原》。


 「五藏氣脈已絶於内，用鍼者反實其外」，「五藏氣脈已絶於外，用鍼者反實其内」，内外之絶，

經文本極明白，無須發問，此欲借經以明其外心肺、内肝腎之僞説耳。


 何以别之？

經以肩胸四末分内外，僞説乃以四藏高下分陰陽内外。


 然：五藏脈

經原作「氣」。


 已絶於内者，腎肝脈絶於内也，

徐駁最明。


 而醫反補其心肺；五藏脈

氣。


 已絶於外者，心肺脈絶於外也，而醫反補其腎肝。陽絶補陰，陰絶補陽，

竟以四藏硬排陰陽。經原文具在，必改之反之，造此無稽之談。


 是謂實實虚虚，

經言實實虚虚者詳矣，絶無以藏自分陰陽，如水火冰炭者。


 損不足而益有餘。如此死者，醫殺之耳。

此書之殺人，亦將如恒河沙數矣。




徐案：《九鍼十二原篇》云：「五藏之氣已絶於内，而用鍼者反實其外，是謂重竭。重竭必死，其死也静。治之者輒反其氣，取腋與膺。五藏之氣已絶於外，而用鍼者反實其内，是謂逆厥。逆厥則必死，其死也躁。治之者反取四末。」蓋内絶爲陰虚，故補腋與膺，以其爲藏氣之所出也；外絶爲陽虚，故補四末，以其爲諸陽之本也。治法曉然可見。今易「氣」字作「脈」字，已屬支離。又以心肺爲外，腎肝爲内。夫既云五藏之脈，則心肺腎肝，皆在其中。乃外絶指心肺，内絶指腎肝，文義如何可曉？夫陰陽内外，各有所當，

大抵以人寸藏府分之。


 不可執定心肺爲外、腎肝爲内之一説也。

最乖經旨。


 要之，五藏分言之則腎肝内而心肺外，合言之則五藏又各有内外也。

末數語又徐回護詞，經有明文，必删除之而别創僞説，奈何尚回護之？




吕注：心肺所以在外者，其藏在膈上。上氣外爲營衛，浮行皮膚血脈之中，故言絶於外也。腎肝所以在内者，其藏在膈下，其氣内養筋骨，故言絶於内也。

似此注，則注與正文如同出一手，《難經》之文既已卑弱，非漢晉文字，吕注尤爲鄙陋，有同《孟子疏》，何嘗似三國時人語！《七録》有《衆難經》，當屬《素問》别本。吕氏注之梁已亡，後人因以《衆難經》爲即今本《八十一難》，而僞託吕氏名注此。《提要》乃以爲真三國人書，豈非目不識丁哉！




十三難曰：

《内經》「脈」字，有總稱，有分屬，總稱無論色皮氣血、經絡筋骨，皆統曰脈。此書盡廢古診法，無論何種名詞，全移之兩寸，創爲種種僞法，以自圓其誑。細考經文，其僞自見。


 經言見其色而不得其脈，反得相勝之脈

當作「色」。


 者，

色乃可定藏府，無此説。


 即死；

經無以一脈定一藏之文，如前之心浮腎沉，其有「毛」、「石」、「弦」、「鈎」字，皆四方符號，非真實脈名。自《難經》專以一脈定一藏，乃有此等僞説，《内經》且爲校者改易矣。


 得相生之脈

當作「色」。


 者，病即自已。色之與脈，

《内經》「脈」字多指皮，有直作「皮」者。


 當參相應，

詳《診皮篇》。


 爲之奈何？

氣口所占地位不多，何必分書之？


 然：五藏有五色，

藏色可定，藏脈不可定。


 皆見於面，亦當與寸口

經之言脈指「絡」，此改作「寸口」。


 尺内

經之「皮」，此改「尺」。


 相應。

診皮詳色、絡、皮三者合診之法，楊氏《太素注》所謂三法也，《診皮篇》詳矣。○所引「尺」字皆「皮」字之本文，徐氏以經有「尺」字，緣此兩誤。蓋經謂「臂多青脈曰脱血」，此指診皮之脈明矣。




徐案：《靈·邪氣藏府病形論》曰：「夫色

一。


 脈

絡脈，非經脈。


 與尺

皮。


 之相應也，

《診皮篇》同有此文。


 如桴鼓影響之相應也。」

三法合診。


 脈指診言，

以絡言之。


 尺指皮膚言，語便穩當。今改「脈」作「寸口」，字義便混雜難曉，此經文之所以不可易也。

紹翁以《難經》别有所據者，誤也。蓋以爲真古書，不知實出六朝之僞本。




假令色青，

絡色，非面色，下同。詳《診絡篇》。


 其脈

五方之人，各種不同，此「脈」爲總稱，非專指經之動脈，尤非指兩寸。


 當弦

非脈定名，詳《四方異診篇》。下同。


 而急；

以急爲肝藏定脈，誤。


 色赤，

經有稱赤脈者，脈即指色言。


 其脈

經本謂絡，此以經脈當之。


 浮大而散；

以浮、大、散定心脈。


 色黄，其脈中緩而大；

二十七脈中之「緩」，與仲景中風之「緩」本爲病狀言緩，如平脈之「緩」則不爲病，二「緩」不分平脈、病脈者誤。《三指禪》又以此「緩」字造爲種種新法矣。


 色白，其脈浮澀而短；

以澀、短爲肺，與前同。


 色黑，其脈沉、澀

 而滑。

與前小異。


 此所謂五色

絡色。


 之與脈

絡形。


 當參相應也。

參，經原讀作「三」，皮、色、絡三法相併，故曰參。今舍皮不數，則貳而非三。


 脈數，尺之皮膚亦數；

説詳徐駁。


 脈急，尺之皮膚亦急；

説詳《釋尺篇》，兹不贅。


 脈緩，尺之皮膚亦緩；脈澀，尺之皮膚亦澀；脈滑，尺之皮膚亦滑。

尺之皮膚即尺膚，尺膚即皮膚，是此書作時，經已誤「皮」作「尺」矣。




徐案：《靈·邪氣藏府病形論》云：「調其脈

絡。


 之緩、急、大、小

 、滑、澀，

六字爲診皮絡專名詞。


 而病變定矣。」脈急者，尺之皮膚亦急；

即仲景「緊」字，專爲傷寒汗不出之皮膚診法。


 脈緩者，尺之皮膚亦緩；

多汗，皮膚解緩，非和緩之緩。


 脈減者，尺之皮膚亦減

以代「小」字。


 而少氣；脈大者，尺之皮膚亦賁而起；

賁起惟皮絡乃有之。


 脈滑者，尺之皮膚亦滑；脈澀者，尺之皮膚亦澀。今去「大」、「小」而易「數」字。數者，一息六七至之謂，若皮膚如何能數？此必傳寫之誤，不然，則文義且難通矣。

丹波案：《經釋》曰：「今去經文『大』、『小』字而易『數』字，數者，一息六七至之謂。若皮膚則如何能數？」此説誤矣。《素問·奇病論》曰：「人有尺

當作「皮」。


 脈數甚，

專指脈言。


 筋急而見。」

此診筋法。


 是尺膚亦有數之候也。

皮膚不能言數，徐説是，丹波不知「尺」爲字誤耳。




五藏各有聲、色、臭、味，當與寸口、尺内

當爲「皮肉」二字之誤，皮診皮肉，肉分即絡也。


 相應，其不應者，病也。

「尺」字不通，又以「内」字綴其下，最怪。○因「皮」而誤「尺」，因「尺」而加「寸」，因「寸」而加「尺内」，後人傳寫之誤乃紊亂至此。




徐案：經文明言得相勝者死，得相生者病已，此明指有病者言也。今云其不應者病也，似概爲無病者言。下語頗少斟酌。○又案：上文止言色，此處又增出聲、臭、味，而下文又無發明。夫聽五藏所發之聲，猶曰聞，爲四診之一；若臭、味，不知何等辨法，且何以與寸口尺内相應，不更荒唐乎？至《素·金匱真言論》所云臭、味，則以

 五藏之本體言，不得與脈相應也。

假令色青，其脈浮澀而短，

肺勝我。


 若大而緩，

上脾作緩而大。


 爲相勝；

脾我勝。


 浮大而散，

心我生。


 若小而滑，

上作沉濡而滑。


 爲相生也。

腎生我。


 

○經之言勝，單指尅我者；經之言生，單指生我者。




經言：知一爲下工

 ，知二爲中工，知三爲上工。上工十全九，中工十全八，下工十全六，此之謂也。

徐案：《靈·邪氣藏府病形篇》云：「善調尺

當作「皮」。


 者，不待於寸；

當作「脈」。


 善調脈者，不待於色。能參合

皮、脈、色三合。


 而行之者，可以爲上工，上工十全九；行二者爲中工，中工十全八；行一者爲下工，下工十全六。」何等明白。此處將上文三項錯舉不倫。忽云知一知二，若無經文現存，則此語竟難解矣。況此章答語俱屬經文，並無發明，反將經文顛倒錯亂，使文理次序多不連貫。讀者試將《靈樞·邪氣藏府病形篇》一對觀之，其語病顯然矣。

十四難曰：

改遲數作損至，最爲乖謬，而五僞書皆祖之。《脈經》僞卷並造爲黄帝問岐伯損至之語，則更無忌憚矣。


 脈有損至，

經之遲數，最爲明通，且通行已久，何必改易其名？使果文義優勝，猶可言也，今曰損至二字義不相反對，既已取損，下何不曰益，用二卦名，不與遲數符合乎？至於「至」字，與「數」字又絶不相干，點金成鐵，不足以喻之。真謂之無知妄作而已。


 何謂也？

本「遲數」二字，易作「損至」。


 然：至之脈，一呼再至曰平，三至曰離經，四至曰奪精，五至曰死，六至曰命絶。此至之脈也。何謂損？一呼一至曰離經，再呼一至曰奪精，三呼一至曰死，四呼一至曰命絶。此損之脈也。

「損至」二字爲此書所創絶怪名詞，《傷寒·平脈篇》、僞《脈經》、《千金·色脈篇》皆有之，此如贓證，凡有此名皆爲盗，不待煩言而解。




徐案：《素·平人氣象論》云：「人一呼脈一動，一吸脈一動，曰少氣；人一呼脈三動而躁，皮熱曰病温；皮不熱，脈滑曰病風；脈澀曰痺。人一呼脈四動以上曰死，脈絶不至曰死，乍疏乍數曰死。」蓋遲

 不過一呼一動，數不過四動以上，若遲至於四呼一至，至至於一呼六至，恐天下未必有此脈也。

至脈從下上，損脈從上下也，

此又以「至損」二字代經之「順逆」字，文義絶不通，真如小兒學語。考經文「順逆」字數十百見，爲陰陽營衛運行之大法；唐、宋以後醫家失傳，此義惟楊氏《太素注》最有發明。今類爲一篇，附《營衛運行篇》中，觀之自明。此等淺陋之書，不足詳細駁之。


 損脈之爲病

此又以損爲損傷之損。一難之中，三易其説，真屬奇談。○閲此書頗似海外妖怪小説，乃醫家奉之爲經，致煬《内經》之竈，有莽、操遂無漢天子，真爲世界怪事。


 奈何？然：一損損於皮毛，

肺。


 皮聚而毛落；二損損於血脈，

心。


 血脈虚少，不能榮於五藏六府；三損損於肌肉，

脾。


 肌肉消瘦，飲食不能爲肌膚；四損損於筋，

肝。


 筋緩不能自收持；五損損於骨，

腎。


 骨痿不能起於牀。

五損陰襲《邪氣藏府病形篇》而改易其文，致與五勞七傷相類。蓋邪氣本言外感，故分五層，此言内傷，則不必由外至内分層數矣。


 反此者，

三字衍。


 至於

脈。


 收

之。


 病也。

丹波元胤云：「至於收病」，當作「至脈之病」也。


 從上下者，

前所謂損脈。


 骨痿不能起於牀者死；從下上者，

前所謂至脈。


 皮聚而毛落者死。

此又以順逆言之。「順逆」二字，無罪可加。


 治損之法奈何？

竟以損爲病名矣。


 然：損其肺者，益其氣；損其心者，調其營衛；損其脾者，調其飲食，適其寒温；損其肝者，緩其中；損其腎者，益其精。此治損之法也。

治以益精氣，調營衛，節飲食，慎寒温，爲治命絶之損；至若平人，當何以衛生耶？




脈有一呼再至，一吸再至；有一呼三至，一吸三至；有一呼四至，一吸四至；有一呼五至，一吸五至；有一呼六至，一吸六至；有一呼一至，一吸一至；有再呼一至，再吸一至。

五六至，經無此文，亦無此脈。


 脈來如此，何以别知其病也？

此又以遲數爲損至。一難之中，三易其説。


 然：脈來一呼再至，一吸再至，不大不小曰平。一呼三至，一吸三至，爲適得病。前大後小，

此前後字不知作何解説，以診經脈言，如何能分前後？經之前後，以四方部位言之，此誤襲其説。○凡此怪論，諸家皆無解説，置之不議不論之列，而不知急當芟鋤者也。


 即頭痛、目眩；

以上下爲前後。


 前小後大，即胸滿、短氣。

後大之病。


 一呼四至，一吸四至，

八九至矣。


 病欲甚。脈洪大者

此别起，不承上文。


 苦煩滿，沉細者腹中痛，滑者傷熱，澀者中霧露。

澀指傷濕，太無理由。


 一呼五至，一吸五至，

十餘至矣。


 其人當困，

脈十餘至，何以下「困」字？


 沉細夜加，浮大晝加；不大不小，雖困可治；其有大小者，爲難治。

脈至十餘至，何以可治？若不承上文大小言所以爲病，何遂加以「難治」二字？皆不可解。


 一呼六至，一吸六至，爲死脈也。沉細夜死，浮大晝死。

一呼一至，一吸一至，

凡十四難中「至」字經文皆「動」字。


 名曰損，人雖能行，猶當著牀。所以然者，血氣皆不足故也。

謂血氣皆不足，是必當補，何以又分遲寒數熱耶？


 再呼一至，再吸一至，名曰無魂。無魂者當死也，人雖能行，名曰行尸。上

寸。


 部有脈，下

趺。


 部無脈，

此又不分明，上、下何所指？經以頭爲上，足爲下，此書寸、關、尺三部，則以寸爲上，尺爲下，此等處最宜分明，乃囫圇過去。


 其人當吐，不吐者死。

經文明言，「上竟上者，胸喉中事也；下竟下者，膝股足脛事也」。故上當作「寸」，下當作「尺」；此本更寸，然一脈相去甚近，不能遂言有無。


 上

寸。


 部無脈，下

趺。


 部有脈，

以有脈無脈言，則當爲異地，並非寸、關、尺三指部位矣。


 雖困，無能爲害。所以然者，人之有尺，

此又指明「尺」字。


 譬如

 樹之有根，枝葉雖枯槁，根本將自生。脈有根本，人有元氣，故知不死。

此又貴腎之説，趙氏《醫貫》專主之。




徐案：脈者，根乎元氣以運行者也。元氣未壞，則脈自能漸生；其所以上部之無脈者，特因氣血之偶有滯耳，病去則自復也。○按，「上部有脈」以下，又因上文損至之義而極言之，

徐亦爲尺寸所囿。


 以見無脈之故亦

 有兩端，不可概定其死也。

丹波案：澀，脈難流利也，何於一息八至中而現之？「譬如」二字，《本義》謂當在「人之有尺」下，此説是矣，然《脈經》亦與經文同。

僞卷，鈔襲此書而成。




十五難

此論四時脈象，舊説皆誤，詳《四方異診篇》。


 曰：經言春

東方及木形人。


 脈

包其形體藏府性情言。


 弦，

脈本一條，直不待言，弦非脈象，故下加「如」字。後世之所謂弦脈，皆當作「强」，或作「弱」。詳《脈學輯要評》。


 夏

南方火形人。


 脈

經言五態之人，形狀一切，皆爲「脈」字所包。


 鈎，

此爲符號。


 秋脈毛，冬脈石，

指四實相反者，爲四方符號，非脈正名。《脈學輯要評》有專篇論此。


 是王脈也？

「王」字當作「平」，形近而誤，作「如」字讀者，非。


 將病脈也？

與「七難」同。經無「將病脈也」四字。


 然弦、鈎、毛、石者，四時

人之脈不因四時而變。


 之脈也。

四者以此四方曲直輕重相反，借以爲符號，非實指脈象，如鈎脈是也。




春

東球與木形人。


 脈弦者，

直正，與鈎曲反。


 肝，東方

五行家説，以東肝

 屬東方。


 木也，

此爲陰陽五行家説，爲九流之一，醫學宜有異同。


 萬物始生，未有枝葉，

方生枝葉之時。


 故其病

《内經》作「氣」，下同。


 之來，濡弱

此與强緊之説不同。


 而長，

《二十五人篇》、《五態篇》

 「東方人長」是也。


 故曰弦。

但取直，與鈎反耳。




夏脈鈎者，

屬曲。


 心南方，

以火，心屬南方。


 火也，

五行説。此書過於糾纏，《内經》雖有，然爲醫國法，不專爲醫人言。


 萬物之所茂，垂枝布葉，皆下曲如鈎，

此皆曲説誤答。


 故其脈之來疾去遲，

經之來疾去遲、去遲來疾，皆行鍼候氣之法，用鍼氣至未至可以考驗，其來去有遲數之分。自此書移以爲診寸口名詞，脈一動耳，如何可加來去？又如何可加疾徐？經文不惟遂成贅疣，且如迷藥害人矣！


 故曰鈎。

不能疾徐，爲鈎。○附會無理。毛、鈎當互易。此接數，故但以二時相反者言，不相間。




秋脈毛者，

以輕比。


 肺，西方，

四時本指四方言。


 金也，萬物之所終，草木

何以三方皆取象草木？


 華葉皆秋而落，其枝獨在，

葉即木之毫毛也，枝爲骨幹矣。


 若毫毛也，

附會，可笑。


 故其脈之來也，

脈不能來，言來者皆氣。○此書多改經「氣」字作「脈」，移候氣之法以診經，所以難通。


 輕虚以浮，故曰毛。

一人之脈，不因四時而變，拘泥此説以殺人者多矣，不得不爲之辨剖。




冬脈石者，

取重，又與毛反。


 腎北方，水也。萬物之所藏，盛冬之時，水凝如石，

不過敷寫「石」字題面，冬氣蟄藏，近於石，不必拘泥文字也。


 故其脈之來，沉濡而滑，故曰石。

不與石義合。三字皆水旁，可笑。豈「石」字耑冬日凝水之冰而言耶？


 此四時

《周禮》四官、《王制》四學，皆以四時爲四方。四方無定，四時亦無定，各就其中氣言之耳。


 之脈也。如有變，奈何？然：春脈弦，

東方木形人，多診定爲公式。經但言平人以立法，四方之異同，經不能預定，故以「弦」、「鈎」、「毛」、「石」四字言其相反耳。


 反者

鈎乃與弦反。


 爲病。

本方之人不得本方之脈，與相衝之方同，乃爲反。


 何謂反？

「反」當爲「病」，讀作「謂何病」。


 然其氣來

望氣，非脈。


 實强，

「弦」當作「强」，《三指禪》以强對弱，是也。


 是謂太過，

先天爲太過。


 病在外；氣來

診動脈，有何來去可言？


 虚微，

懸絶之懸爲陰。


 是謂不及。

後天爲不及。


 病在内。

全與弦、鈎不相照應。


 氣來

望氣。


 厭厭聶聶，

如《二十五人篇》之「二十五」叠字，形容詞。○三言來，不言去，何也？


 如循榆葉，曰平。

非診脈，説詳《如字考》。




徐案：《素·平人氣象論》云：「平肝脈來，耎弱招招，如揭長竿末梢，曰肝平。」

此爲相人望氣法，《内經》多言相法，「二十五人」、「五態之人」皆是也，《千金》言醫當通相法。此蓋相書望氣法，不可以爲診脈之言。


 又云：「平肺脈來，厭厭聶聶，如落榆莢，曰肺平。」蓋形容肺脈如毛之義，今引

 爲肝平，恐不合。

益

 實

評脈。


 而滑，

診皮。


 如循長竿，

此候氣法。


 曰病。急而勁益强，如新張弓弦，曰死。

方以弦爲平脈，後人説弦爲新張弓弦，經忽又以爲死脈。總之，非診經脈之名詞，知此則無疑義矣。


 春脈微弦

此説真藏脈有胃氣，故但取微弦。


 曰平，

三合長生。


 弦多胃氣少曰病，

衰病。


 但弦無胃氣曰死。

五行死墓，非人病死。○經文凡四「微」字皆有「胃」字，未若此本置「胃」字於底，冠「微」字於上。


 春以胃氣爲本。

長生。


 夏脈鈎，

經脈無鈎，經惟絡脈言鈎。


 反者

鈎與弦反。


 爲病。

以直爲病，脈乃有曲，即可以得經言外之意矣。


 何謂反？

讀作「謂何病」，下同。惟鈎乃與弦反。


 然：其氣來實强，

望氣。


 是謂太過，

經言太過不及、先天後天，皆運氣候氣。


 病在外；

襲人迎，候府説。


 氣來虚微，

不足。


 是謂不及，

實弦虚微，即《通評虚實篇》評脈之總名詞，可以謂之虚實，不謂之反，作此書者不知「反」字名義。


 病在内。

襲寸口候藏説。實則内外各自有虚實，不能以内外分虚實。


 其脈來

此相人、候氣與行鍼法。


 累累如環，如循琅玕，

凡《内經》言如、言來至，均非診經名詞。


 曰平。

經文本不易解，難解之經，可不必推衍，學者耑務推衍疑難。○四方例舊誤以一人視之，觀其説反覆支離，全不能達其目的，以如四者之分别，足知其誤。


 來而益數，如雞舉足，曰病。

詳「如字考」及《脈學輯要評》。




徐案：《平人氣象論》云：「病心脈來，喘喘連屬，其中微曲，曰心病。」又云：「實而盈數，如雞舉足，曰脾病。」今引爲心脈之病，亦誤。

前曲後居，

讀作倨。


 如操帶鈎，曰死；

何嘗有此脈象？○然此死脈，仍用四「弦」、「鈎」、「毛」、「石」之名詞。


 夏脈微鈎，曰平；鈎多胃氣少，曰病；但鈎無胃氣，曰死。夏以胃氣爲本。

秋脈微毛，反者爲病。何謂反？

毛與石反，豈有毛與微毛可稱反耶？


 然：其氣來實强，是謂太過，病在外；氣來虚微，是謂不及，病在内。

四時當以「小實虚强微」立説，與「弦」、「鈎」、「毛」、「石」四名全不相照，可悟其非。


 其脈來，藹藹如車蓋，

如何是毛象？


 按之益大，曰平。

誤以候氣爲經診，遂使《内經》如梵語貝字，真爲迷罔。




徐案：《平人氣象論》：「平肺脈來，厭厭聶聶，如落榆莢，曰肺平。」前已誤爲心平之脈，此二語則經所無也。○案：仲景《傷寒論·辨脈法》云：「脈藹藹如車蓋者，名曰陽結也。」此又是一義。

《辨脈》僞卷。




不上不下，如循雞羽，曰病；按之蕭索，如風吹毛，

毛本秋脈，又以爲死脈，何也？


 曰死；秋脈微毛，曰平；毛多胃氣少，曰病；但毛無胃氣，曰死。秋以胃氣爲本。

説詳《五方異診篇》。




冬脈石，反者

與毛反。


 爲病。何謂反？然：其氣來實强，是謂太過，病在外；氣來虚微，是謂不及，病在内。脈來上大下兑，濡滑如雀之啄，曰平；啄啄連屬，其中微曲，曰病。

如字下多與相法望氣二十四形狀相同。病、死，五行之氣，不指人身。




徐案：《素·平人氣象論》云：「喘喘累累如鈎，按之而堅，曰腎平。」「來如引葛，按之益堅，曰腎病。」至於如鳥之啄，乃脾之死脈；啄啄連屬，其中微曲，乃心之病脈。不知其何以錯誤至此。

來如解索，去如彈石，曰死。

四時爲託名舉例，此亦當爲託名舉例，可知舊説所列，皆屬狂囈。


 冬脈微石，曰平。

冬爲黑道，下之人，五態之水形。石脈當合俄羅人，彙考而定之。


 石多胃氣少，曰病。但石無胃氣，曰死。冬以胃氣爲本。

一説此五行三合生旺病死之説，詳《淮南·天文訓》。




胃者，

兩黄道所生之人。


 水穀之海，主禀四時，皆以胃氣爲本，是謂四時之變病，

譬四方。


 死生之要會也。脾者，中州也，

以地爲主，是其本義。○中央不與一物以名之，可悟「弦」、「鈎」、「毛」、「石」四方相反之義。


 其平和不可得見，衰乃見耳。來如雀之啄，如水之下漏，

經云「如屋之漏，如水之流」，此合二句爲一，新撰此詞。


 是脾衰之見也。

徐案：《平人氣象論》云：「平脾脈來，和柔相離，如雞踐地，曰脾平。」則脾平之脈亦可見也。惟《素·玉機論》云：「脾者，土也，孤藏以灌四方者也。」「善者不可見，惡者可見。」其説或本此。○又按：《平人氣象論》云：「如鳥之距，如屋之漏，如水之流，曰脾死。」則雀啄屋漏，直是死脈，不特衰脈

 也。

皆視色法。




案：此一難，不過錯引《平人氣象論》及《玉機真藏論》兩篇語，不特無所發明，且與經文有相背處，反足生後學之疑，不知何以謬誤至此。

十六難

此書盡廢古診法，而其名辭見於《内經》、仲景、《脈經》者，不能銷納，則以諸名詞移之兩寸。後來變本加厲，創爲七表、八裏、九道二十四名詞。至李濱湖，又以爲二十七脈，丹波父子雖能去三部之誤，而《脈學輯要》亦用二十七脈。此當一切芟鋤，依仿古診法，各歸部位，乃爲得也。


 曰：脈有三部九候，

《内經》明文，《千金》、《外臺》主之。


 有陰陽，

人、寸。


 有輕

毛。


 重，

石。


 有六十首曲直

 ，

鈎曲弦直。


 一脈變爲四時；

「六十首」當爲「直曲」二字之誤。輕重直曲連文，即「毛」、「石」、「弦」、「鈎」，爲四時變例。


 離聖久遠，各自是其法，何以别之？

上二門古法。輕重曲直，全爲四方法。


 然：是其病有内外

 證。

無脈不分内外。


 其病爲之奈何？然：假令得肝脈，

《内經》所謂肝脈，指色氣言。


 其外證：善潔，面青，

色。


 善怒。其内證：臍左有動氣，

凡以動爲病，皆診絡法。


 按之牢

可見牢非脈名。


 若痛。其病四肢滿，閉淋，溲便難，轉筋。

診筋法。


 有是者肝也，無是者非也。假令得心脈，

色氣。


 其外證：面赤，

色。


 口乾，善笑

 。其内證：臍上有動氣，按之牢，若痛。其病煩心，心痛，掌中熱

此心主所循之經，非心。


 而啘。有是者心也，無是者非也。假令得脾脈，

色氣。


 其外證：面黄

色。


 善噫，善思，善味。其内證：當臍有動氣，按之牢，若痛。其病腹脹滿，食不消，體重，節痛，怠惰嗜卧，四肢不收。有是者脾也，無是者非也。假令得肺脈，其外證：面白，善嚏，悲愁不樂，欲哭。其内證：臍右有動氣，按之牢，若痛。其病喘欬，洒淅寒熱。有是者肺也，無是者非也。假令得腎脈，其外證，面黑，善恐，欠。其内證，臍下有動氣，按之牢，若痛。其病逆氣，小腹急痛，泄如下重，足脛寒而逆。

《内經》「尺寒」即「足寒」之誤。


 有是者腎也，無是者非也。

黄氏坤載自命太醫，其《四聖心源》以此書爲聖，比於《靈》、《素》，足見其色厲内荏，毫無黑白。此書稍研究醫經，皆有疑義，所作《懸解》就文敷衍，如應聲蟲，半世聲名掃地矣。




十七難曰：經言病或有死，或有不治自愈，或連年月不已，其生死存亡，可切脈而知之耶？

經説生死者衆矣，此難爲贅。


 然：可盡知也。診病若閉目不欲見人者，脈當得肝脈，

經言「肝脈」二字連文者，多指氣色。


 强急而長，

創立脈名，爲此書大罪。


 而反得肺脈，

即所謂不勝之色。


 浮短而澀者，死也。病若開目而渴，心下牢者，脈當得緊

誤讀仲景「緊」字。


 實而數，而反得沉、澀而微者，死也。病若吐血，復鼽衄血

 者，脈當沉細，而反浮大而牢者，

以「牢」爲脈名，出《難經》。


 死也

 。若譫言妄語，身當有熱，脈當洪大，而反手足厥冷，

此診皮法。


 脈沉細而微者，死也。病若大腹而洩者，脈當微細而澀，反緊大而滑者，

澀滑俱診皮法。


 死也。

此脈象定藏府，《内經》無此法。




十八難

至此難方言部位，疑爲後人所補，非本書之原文。以部位爲三部之要，不當至此乃言。


 曰：脈有三部，部有四經。

共爲十二經，以分三部九候，二語是。


 手有太陰、陽明，

營衛運行四經第一次。


 足有太陽、少陰，

營衛運行四經第二次。


 爲上下部，何謂也？

經不以手足分上下。


 然手太陰、陽明金也，

肺金在心火上。豈不銷鑠？


 足少陰、

腎。


 太陽

膀胱。


 水也。

以手金爲上，足水爲下，經無此説。設爲此問，欲自發其金水上下之誤説耳。


 金生水，水流下行而不能上，

其部位本有上下，何必以五行説之。


 故在下部也。

此説經無明文。


 足厥陰、少陽

營衛運行四經第三次。終二木相連爲表裏，豈非怪事。


 木也，

《内經》之陰陽五行爲醫國，經説爲九流陰陽五行家之專門。若專言醫病，則以考核藏府經絡爲實迹，不貴虚談高遠，與夫無當之五行。自此書誤讀《内經》，附會五行，後來醫家遂以談虚爲能事，藏府搆造，經絡穴道，屏而不習，而專言生剋制化，遂使醫學亦如星命家言，糾纏干支，空造色味，畫狗馬難於鬼神，宜其從之者衆也。


 生手太陽、少陰火。

肝膽如何生心？五行之生剋，氣而非形。


 火炎上行而不能下，故爲上部。

即以脈象分，則不言部位。太陰一脈耳，即有三截，如此分配，殊非。駁見《四診心法》。


 手心主，

此書添設命門，以爲六藏，心主已在取銷之例，惟此略見之，亦如人迎，删除未盡。


 少陽

三焦。


 火，

此又連氣説。


 生足太陰、陽明土，土主中宫，

肝下而心包在中。


 故在中部也。

以上與下文不合，當爲更補。


 此皆五行

五行之説，蕭吉《大義》詳矣。在古爲九流之一，乃黄帝政法，非爲醫立此門。


 子母更相生養者也。

《脈經》無包絡，此乃有之，據此，則左爲心包肝，與近法全異。




丹波案：詳經文，唯説以三部配六經之義，而非左右排位之謂也。

强爲辨護。


 然其言曖昧難識，姑舉楊注以解之，是復掠取王氏《脈經》之説而爲解者，其實叵以確據矣。

丹波最闢三部之説，故《脈學輯要》不分三部，此處故力爲回護。然三部分六部，無人不以創始此書爲作俑之罪魁。既知其誤，乃爲之掩護，勢必歸咎於無干之叔和矣。丹波頗知研究古書，似此則自欺欺人矣。




脈有三部九候，各何所主之？

《内經》大明，何必發問。


 然：三部者，寸、關、尺也。

縮三部於兩手。○《千金》首九論，第四論診候，本全引《内經》之原文，今本作三部者，寸、關、尺爲淺人所改，下九候則猶是《内經》原文，乃戴同父《脈訣刊誤》云，今考黄帝無此，思邈假託耳，豈不誤哉。


 九候者，浮、中、沉也。

縮九藏於兩寸。○以下同經文。但既用經之三部，乃易以寸、關、尺，用經之九候，而以爲脈象。昔之古法全絶，專診兩手，此書大罪也。


 上部法天，主胸以上至頭之有疾也；中部法人，主膈以下至臍之有疾也；下部法地，主臍以下至足之有疾也。審而刺之者也。

《脈訣刊誤》云：「《素問》曰人有三部，部有九候，乃各於動脈現處候之，分九候。今《脈訣》所歌，以寸、尺、關三部，每三部内有浮、中、沉三候，浮以候府，中以候胃氣，沉以候藏，通一手三部爲九候也。」




戴元和《脈經刊誤》

 引索氏曰：諸家論脈部位，或曰尺寸，或曰寸、關、尺，或曰三寸爲三部，或尺寸三部，通論其不同者，何也？

四者皆作俑此書。


 《素問》言脈之部位，只言尺、寸，

尺皆爲字誤，無寸、關、尺之「尺」字。


 未言關也。

關則絶無影響。


 至扁鵲《難經》

六朝僞書，《新唐書·志》乃署越人。


 乃言有關部，在尺、寸之交。蓋扁鵲假設關位，而寓於尺、寸之交，以爲三部也，其實止有尺、寸而已。

隋楊上善、唐王啟元有尺寸之説，以尺爲尺澤，兩動脈同屬手太陰，與寸、關、尺之「尺」，名同實異。


 逮仲景及王叔和言脈之部位，或以尺、寸通論

仲景真書，叔和真卷，皆詳人迎、趺陽、少陰診法，則絶不專診兩手分三部，一定之理。今二書皆有僞卷附行，乃專分寸、關、尺，而不及趺陽、少陰、人迎；真僞有如黑白，一望而知者也。


 某藏某府受病者，是確言諸藏府之脈只一之意也，

各藏診各脈，不在兩手。


 而合黄帝之説矣。

以真卷合《内經》。


 或以三部分論某藏某府受病者，是假言諸藏府之脈各出之意也，

不知根源，爲此依稀之論。


 乃合扁鵲之説矣。

扁鵲書有傳本，今輯爲一卷，與此書全反。


 今究仲景、叔和，既宗黄帝言，只有尺寸，

當曰寸口、趺陽、少陰。


 又從扁鵲三部之説，何哉？

此説已萬不可通。


 蓋黄帝言尺寸者，約度之義，

誤。


 扁鵲言三部者，亦約度之義；

誤。


 仲景、叔和所以兼取並用，

尤誤。


 非疑而兩存之也。

不知真僞，故爲此調停。○


 《千金》

此見卷首《診候論》中。


 載黄帝問曰：「何謂三部脈也？」岐伯曰：「寸、關、尺也。」今考黄帝書無此説，

淺人改之，下九候仍原文。


 思邈假託耳。

謂《千金》爲假託，則此書之假可知。


 ○通真子曰：「《素問·三部九候論》所述三部，言身之上、中、下三部，非謂寸、關、尺也。」

此説凡有目者，皆知辨之，無如積疑太深，故千載不明耳。




徐案：《脈要精微論》：「尺内兩旁，則季脇也；尺

當作「足」。


 外以候腎，尺

足。


 裏以候腹。

詳《釋尺篇》。


 中附上，左外以候肝，内以候鬲；右以候胃，内以候脾。上附上，右外以候肺，内以候胸中；左外以候心，内以候膻中，前以候前，後以候後。」其診法與《難經》、《脈經》互異。

迥然不同，説詳《釋尺篇》。


 此篇所論六經部位，乃《素問·血氣形志論》所謂「足太陽與少陰爲表裏，少陽與厥陰爲表裏，陽明與太陰爲表裏，是爲足陰陽也；手太陽與少陰爲表裏，少陽與心主爲表裏，陽明與太陰爲表裏，是爲手之陰陽也。」以此爲據，而後世《脈經》、

僞卷。


 《脈訣》因之。

自宋以下皆主之。


 但《素問》只言經絡表裏如此，並不指明爲診脈之位，

亦並不分手上、足下。


 今乃以右尺診心主、少陽，及第八難以爲三焦之原，三十九難又謂命門氣與腎通，皆互相證明也。

自相矛盾耳，不得爲互證。




案，《三部九候論》「三部」指上部、中部、下部；

《千金·診候論》淺人改爲「寸」、「關」、「尺」三字。


 九候，謂上部天，兩額之動脈；上部地，兩頰之動脈；上部人，耳前動脈。中部天，手太陰也；中部地，手陽明也；中部人，手少陰也。下部天，足厥陰也；下部地，足少陰也：下部人，足太陰也。

《千金·診候論》以上未經改羼，與此同。


 今乃以寸、關、尺爲三部，以浮、中、沉爲九候，總無一合。

變亂古法，作俑專在此書。


 蓋《内經》診脈之法，

脈字總稱，不專指經動脈。


 其途不一，

今訂爲九種。


 而《難經》則專以寸口爲斷，於是將經中診法盡附會入之，

改立名辭，爲一大障。


 此又别有所得

 ，不可盡議其非。

因婦女不能診頭足，縮之兩寸，非有古書。考《千金》、《外臺》自得。


 然既取經文以發其議，自當悉本乎經也。

徐氏但駁其僞，不能考明古法，故其言如此耳。




丹波案：楊注以後，以此段爲左右三部分配藏府之義，然《内經》

誠無之。


 及《難經》未嘗有其説，

實此書所特創。


 蓋出於《脈經》

僞卷第一、二。


 《兩手六脈所主藏府陰陽逆順篇》

此皆承襲此書誤説而作之僞卷。


 所引《脈法讚》，

《傷寒》附「平脈」首段，亦出《脈法讚》，後人以爲仲景原文，其誤同。《千金·平脈》本爲後人羼補，其引《脈法讚》四字句者，僞《脈經》卷一引其首段二十八句，稱爲《脈法讚》；五卷首一段，其後全文，以爲張仲景，今本《傷寒論》所附「平脈論」即以此段爲首。後人以爲仲景原文者，實即《千金·平脈》之《脈法讚》。


 紀天錫《集注》極辨其碎義難據，實爲精當。

凡稍知醫理，無人不疑，特不敢倡言攻之，而移禍於《脈經》也。其實攻《脈經》、《脈訣》，即攻此書也。


 《脈經》又有《分别三關境界脈候篇》，曰

與《内經》天懸地隔，與仲景、叔和真卷亦如冰炭水火之不同。


 寸主射上焦，出皮毛竟手，關主射

 中焦腹及腰，尺主射下焦，少腹至足，義與此段同。

全祖此書而出，有如贓證，可以覆查。○徐不能出其範圍。紹翁之誤，亦與徐同。《四診心法》所云古法既亡，不得不姑存其説，今既力張古法，則不能仍聽其遺誤矣。




人病有沉滯久積聚，可切脈而知之耶？

此等問法，其程度可知。


 然：診病

一本無「病」字。


 在

 右脇有積氣，得肺脈結。

結乃《内經》診筋名詞，因廢古診筋法，故以結屬經脈。此廢古診，創脈名，此書大罪狀。


 脈結甚則積甚，結微則積微。診不得肺脈，而右脇有積氣者，何也？然：肺脈雖不見，右手當沉伏。

明以右寸爲肺，而丹波謂其不排三部，何也？


 其外痼疾同法耶？將異也？然：結者，

詳《診筋篇》。


 脈來去時一止，

經言「來」者，爲候氣法。脈動何以分來去？此又移候氣法於診脈之誤。


 無常數，名曰結也。

駁詳《輯要評》。


 伏

當作「沉」。


 者，脈行筋下也。

浮沉，形容脈深淺之詞。伏又何以對浮？脈有定次，何能行筋下？此全不知五診之深淺矣。


 浮者

 ，脈在肉上行也。

經脈又何能在肉上？經稱絡爲肉分，經不可見，惟絡乃可見。


 左右表裏，

不知所指。


 法皆如此。假令脈結伏者，

不動乃爲伏，非深淺之謂。


 内無積聚，脈浮結者，外無痼疾；有積聚脈不結伏，有痼疾脈浮結，爲脈不應病，病不應脈，是爲死病也。

徐案云：「人病」以下至末，與前文不類，疑是五十二、五十五、七十六等難内錯簡。

十九難

此難論男女脈異，五僞書皆祖之。


 曰：經言脈有逆順，

經言營衛運行之順者，無慮數十見，唐以後幾無人論及，則由僞《難經》引之，入於魔道耳。


 男女有恒，而反者，

男女脈不相反，此爲誤説。


 何謂也？然：男子生於寅，

此説出《淮南·氾論訓》，經無此文。丹波《考證》以此書多采用漢儒淮南、董子、許、鄭之説，以爲出於晚近，是也。


 寅爲木，陽也。

男女之爲陰陽，誰不知之，何必引寅申立命之説？


 女子生於申，申爲金，陰也。

此推命家所用，詳《五行大義》，移以論脈，真屬張冠李戴。


 故男脈在關上，女脈在關下。

此書之所以作僞，大抵以女子不便三部九候耳。


 是以男子尺脈恒弱，女子尺脈恒盛，是其常也。反者，男得女脈，女得男脈也。

男女之分病證，惟在生殖一門，其餘皆從同。《内經》不言男女異診之法，此書雖有是説，後不能遵用。古法以一指診，則何有尺寸之别，大抵僞創三部於兩寸，而以男女之分爲其點染材料耳。皮之不存，毛將安附？不如一筆删之爲愈。


 其爲病何如？然：男得女脈爲不足，病在内；左得之病在左，右得之病在右，

闢分兩片，頗似解剖學説。


 隨脈言之也。女得男脈爲太過，病在四肢。

此等説不足駁。


 左得之病在左，右得之病在右，隨脈言之，

男女若如此反對，則醫法無一可同矣。


 此之謂也。

凡古書言「此之謂也」，上皆古經傳成語，私創謬説，加以此之謂也，爲不識古書文義。




二十難

此難言伏匿，五僞書皆祖之。


 曰：經言脈有伏匿。

引經無考。


 伏匿於何藏而言伏匿耶？

因伏加匿，因匿又加藏，文義迂謬。


 然：謂陰陽更相乘，更相伏也。

實止一「伏」字。


 脈居陰部，

陰部當全見陰脈耶？


 而反陽脈見者，爲陽乘陰也；

此以脈象分陰陽，又以部分陰陽。以陰部見陽脈爲伏匿，是陰部有一陰脈居之，而陽部之陽脈又是一物。從陽部到陰部，陰脈畏之而逃避，此等説法，真是全不知脈理者。


 脈雖時沉、澀而短，此謂陽中伏陰也。脈居陽部，而反陰脈見者，爲

 陰乘陽也；

謂脈盛變陽可也，不能謂陽脈畏陰伏匿，蓋陰陽只一脈。


 脈雖時浮滑而長，此謂陰中伏陽也。重陽者狂，重陰者癲，脱陽者見鬼，脱陰者目盲。

總之，作此書者不明文義，不知脈理，間引經文，無不誤解錯讀，此難尤無意趣。




徐案：引經言無考。

丹波案：《本義》爲五十九難之錯文，然《脈經》文亦如是。

僞《脈經》即由此書鈔襲而成，淺言之爲贓證，深言之爲反狀，有如今日之亂黨違禁危險物，學者當細心偵探。




二十一難

問答俱無所取，何必立此一難，不過取盈以凑八十一數目耳。


 曰：經言

僞造經文。能自立法，徑自立法可也，何必挂羊頭賣狗肉！


 人形病脈不病，曰生；脈病

此「病」字重讀，謂死脈。經原有病脈、死脈之分。


 形不病，曰死。何謂也？然：

謝注：答文詞意不屬，似有脱誤。


 人形病脈不病，非有不病者也。謂息數不應脈數也。

拘於寸、關、尺，方有是説。


 此大法。

徐案：形病脈不病，乃邪氣之受傷猶淺，不能變亂氣血，故生；脈病人不病，則邪氣已深，伏而未發，血氣先亂，故死。何等直切！此答辭甚不中窽，疑有脱誤。○又按，《傷寒論·平脈法篇》：

此篇乃僞書，爲《難經》之子孫，與《千金·平脈》同。


 「脈病人不病，名曰行尸，以無王氣

 ，卒眩仆不識人者，短命則死。人病脈不病，名曰内虚，以無穀氣

 ，雖困無苦。」其義亦明曉。補脈病人不病者，内傷證也。元氣之消亡，以漸而至；譬如大木中腐，枝葉如故，其顛可立待也。人病脈不病者，卒有外感，或不嗜食，以致倉廪空虚，困憊若甚，診其脈無狀，蓋藏府血氣未傷也。

二十二難曰：經言脈有是動，

絡乃以動爲診候。


 有所生病，

經病。下文以經取之，是也。


 一脈輒變爲二病者，何也？

按《經脈篇》十二經脈皆云「是動則病」云云，下云是主某所生病者，如大腸是主津液所生病

 者、胃曰是主血所生病者，乃總結上文之言，以下乃傳記。嘗怪前人解經以「是動」爲一類，「生病」爲一類，文義齟齬，不知乃依僞《難經》所致。撰僞書者託名越人，其不能讀古書，乃如此可笑之甚。○徐注亦分爲二，不知乃結上文之語，下所列病爲傳記，故解不及。


 然：經言是動者，氣也；所生病者，血也。

與原文大反。


 邪在氣，氣爲是動；邪在血，血爲所生病。

經於三焦云「是主氣所生病者」，於胃云「是主血所生病者」，分血、氣於三焦、胃二經，别有十經。蓋經於藏以屬藏，六府則以血氣津液骨脈等代之。


 氣主呴之，血主濡之。氣留而不行者，爲氣先病也；血壅而不濡者，爲血後病也。故先爲是動，後所生病

 也。

生爲經病，動爲絡病，詳《診絡篇》。




徐案：《經脈篇》是動諸病乃本經之病，所生之病則以類推而旁及他經者。經文極明曉，並無二氣分屬之説。

馬、張諸家皆有駁義。




《靈樞識》引張云：「動言變也，變則變常而爲病也。如《陰陽應象大論》曰『在變動爲握』、『爲噦』之類，即此之謂。」又引馬云：「是皆肺經所生之病耳。按《難經》二十二難，以是動爲氣，所生爲血，即『動』、『生』二字分爲氣血，乃《難經》之臆説耳。」張云：「按二十二難云云，若乎近理，然細察本篇之義，凡在五藏，則各言藏所生病；凡在六府，則或言氣，或言血，或脈，或筋，或骨，或津液。其所生病，本各有所主，非以『血氣』二字統言十二經者也。《難經》之言非經旨。」志云：「是動者病因於外，所生者病因於内。凡病有因於外者，有因於内者，有因於外而及於内者，有因於内而及於外者，有外内之兼病者。本篇統論藏府經氣，故曰肺手太陰之脈，曰是動，曰所生。治病者當隨其所見之證，以别外内之因，又不必先爲是動，後及所生，而病證之畢具也。」簡按：「馬以此一句爲結文，張則按下節爲解，楊珣則肺下爲句。蓋是動

 所生，其義不明晰，亦未知孰是。」

《脈學輯要評》云：經脈常動不休，不以動爲候；絡不動者也，故以動爲病。考《經脈篇》十二經絡脈之動，各有病狀不同，病由絡分，非以一「動」字可占一定之病。仲景所謂絡脈賁起，非寸脈有此。

又《經脈篇》云：「絡不動者，卒然動者，以邪客之。」以飲酒爲比例，醉後絡漲色紅，跳動爲動，非經脈之動。

經脈本動，動不足以占病，諸家必於動之外，羅致罪名。動之名詞既不能立，其餘皆爲妄説矣。

二十三難曰：手足三陰三陽，脈之度數，可曉以不？然：手三陽之脈，

徐注：三陽。《靈·脈度篇》作「六陽」。


 從手至頭，

徐注：手三陽之脈，皆從指末起而終於頭。


 長五尺，五六合三丈。

徐注：五六合兩手言之也。


 手三陰之脈，從手至胸中，

徐注：手三陰之脈，亦從指末起而至胸中。


 長三尺五寸，三六一丈八尺，五六三尺，合二丈一尺。足三陽之脈，從足至頭，

徐注：足三陽從足指起至頭。


 長八尺，六八四丈八尺。足三陰之脈，從足至胸，

徐注：足三陰從足趾、足心起，至胸。


 長六尺五寸，六六三丈六尺，五六三尺，合三丈九尺。人兩足蹻脈，

蹻脈主營衛，故奇。惟此二脈入脈度。


 從足至目，長七尺五寸，

二蹻不必同長短，亦如任、督，折合計之。


 二七一丈四尺，二五一尺，合一丈五尺。

徐注：蹻脈屬奇經。○《補證》：兩蹻有四脈，一丈五尺爲兩脈之量數，則以二蹻上下雖分爲二，其在腹中則一也。考解剖，血、氣二管在腹中頸以上，股以下雖分，在中則一，故四脈止以二脈計算。




徐案：蹻脈有陰陽之分，左右共四脈，不知此何所指。

徐不知二管上下分歧在腹則一之故。


 ○又按：陰蹻

在内不在外。


 爲少陰

在外不在内。


 之别，

此别與經别之絡不同。


 陽蹻爲太陽之别。

謂其相近。


 《靈·脈度篇》論蹻脈起止，專指陰蹻言，而不及陽蹻，則其長短之數乃陰蹻之數也。

徐説大誤，陰陽二蹻在腹中止一脈，故一短一長，合爲一丈五尺。


 故帝問「蹻脈具有陰陽，

蹻分則有四，合則爲二。


 何脈當其數？

據督、任有絡，而蹻亦當有絡。


 岐伯答曰：男子數其陽，

左爲陽爲經，右則爲絡。以右爲經，以左爲絡，四脈分經絡，則同爲二。


 女子數其陰」。蓋陽蹻與陰蹻雖有内外表裏之殊，其長短亦大約相等者也。

按《脈度篇》十四經外，合算二蹻共十六丈二尺，乃十四經中，督、任有絡而二蹻無絡，不合經絡之數，故此以其分者，一爲經，一爲絡，以合十六經、十六絡之數耳。




督脈、任脈，

徐注：亦屬奇經。督脈在背，任脈在腹。詳《素·骨空論》。《補證》：督、任有本穴，不爲奇經。奇經八脈，全出此書，《内經》無。


 各長四尺五寸，

督長任短，亦如二蹻，合計折算作二脈，長短同。


 二四八尺，二五一尺，合九尺。凡脈長十六丈二尺，

經云合行，並數前後左右分行折算，止得八丈一尺。


 此所謂十二經脈長短之數也。

舊説就此長短立説，每日止能五十周，不能百周。張氏《類經注》照經立算，乃止得廿五周，皆誤。一刻一周，百刻百周，經云二刻一周者，合十六丈二尺言之，分之則爲一刻一周。詳《營衛運行篇》。○徐注：按，以上皆《脈度篇》原文，全無發明。


 經脈十二，

當作「四」。


 絡脈十五，

亦當作「四」，經絡數同。


 何始何窮也？然：經脈者，

但言經脈，不分衛氣，大誤。


 行血氣，

即營衛。


 通陰陽，以營於身者也。其始從中焦，注手太陰、

由督、任、兩蹻乃至肺。


 陽明；

徐注：營出於中焦，故脈從中焦始。


 陽明注足陽明、太陰；太陰注手少陰、太陽；太陽注足太陽、少陰；少陰注手心主、少陽；少陽注足少陽、厥陰；厥陰復還注手太陰。

尚無字誤，此順行一周之次。




徐按：《靈·營氣篇》論營氣行次如此
 

注



 ，然止論營氣，非論脈也。經文更爲詳備，此則略舉言之，以爲脈之終始。蓋以營行脈中，營氣之行，即脈之行也，義亦可通。

别絡十五，皆因其原，

徐注：脈所注爲原。《靈·九鍼十二原篇》云：「原者，五藏之所以禀三百六十五節氣味也。」蓋謂五藏之氣皆會於此，而别絡之氣亦因乎此也。


 如環無端，轉相灌溉，

既曰循環無端，何有獨朝寸口之理。


 朝

「朝」字誤。脈不相朝，此誤讀「肺朝百脈」句而然。百脈指孫絡，肺朝孫絡，非百脈朝肺於寸口。徐注誤。


 於寸口、人迎，

徐注：寸口，見第一難。人迎即左手之寸口脈也。


 駁義見《人寸比較》。

朝，如朝觀之朝，謂會聚於此，復禀氣以出也。○人迎説詳《人寸補證篇》。以左寸爲人迎者，以經之人迎顯著，不能埋没，故存其名而異其實。


 以處百病而決死生

 也。

此爲平人常度，診病又見别篇，不必牽混。




丹波案：《靈樞·經脈篇》曰：「經脈者，所以能決死生，處百病，調虚實，不可不通。」《經釋》以處爲揆度，未妥。蓋處者，處分之謂也。《大戴禮·諸侯遷廟篇》曰：「聽其聲，處其氣，考其所爲，觀其所由。」義與此同。

經云：明知終始，陰陽定矣，何謂也？

徐注：見《靈·終始篇》。


 然：終始者，脈之紀也。

徐注：《終始篇》云：「終始者，經脈爲紀。」


 寸口、人迎，

此「人迎」二字兩見，爲删削未盡者。左爲人迎之説，始於晚近，古無此説，即《難經》亦無此明文。


 陰陽之氣，通於朝使，

徐注：「朝，見上。使，言相爲用也。寸口爲陰，人迎爲陽。」徐注誤，「朝使」二字不可通。


 如環無端，

既曰如環無端，何可言朝？由不熟《運行》，乃有此誤。


 故曰始也。

既曰無端，何有終始？此誤解經文。


 終者，三陰三陽之脈絶，

此又誤引絶脈之「終」，以解此「終」字，大誤。


 絶則死。死各有形，

此别篇言五絶，與脈度無干。


 故曰終也。

此以脈行終始爲五藏絶終之終，大誤。○脈之終始，不過言其行度之起止，與死絶之「終」天懸地隔。




徐案：《靈·終始篇》云：「凡刺之道，畢於終始。明知終始，五藏爲紀，陰陽定矣。」下文云：「陽受氣於四末，陰受氣於五藏，故寫者迎之，補者隨之。」此終始，蓋指十二經之所起止，以迎隨之而補寫焉，非謂氣行爲始，脈絶爲終也。其《終始篇》末，亦載十二經脈絶病形，與《素問·診要經終論》同，此又一義，並非終始之終也，豈可因篇末有十二經經終病形，遂誤以終始之終，爲即此終耶？何其弗深思也！○按：此節人迎，非指兩經所言結喉兩旁之人迎脈也。第一難單舉寸口，則兩手脈俱在

 其中。此節兼舉人迎，則右爲寸口，左爲人迎，

徐説誤甚。


 正《脈經》、《脈訣》之所本也。

《脈經》、《脈訣》爲後人所亂，如以左右異名，經當有明文。左爲腎，右爲命門，《難經》有明文。○駁詳《人寸診篇》。




滑伯仁曰：《靈樞》第九篇云：「凡刺之理，畢於終始。明知終始，五藏爲紀，陰陽定矣。」又曰：「不病者，脈口人迎應四時也。」「少氣者，脈口人迎，人迎俱少，而不稱尺寸也。」此一節，因上文寸口、人迎處百病、決死生而推言之，謂欲曉知終始於陰陽，爲能定之。蓋以陽經取決於人迎，陰經取決於氣口也。朝使者，朝謂氣血如水潮，

經之朝百脈，謂肺主氣，氣蒸鬱久，乃由孫絡吸收，其氣由大絡至經化血耳。


 應時而灌溉，使謂陰陽相爲用也。始如生物之始，終如生物之窮。欲知生死，脈以候之。陰陽之氣，通於朝使，如環無端，則不病；一或不相朝使，則病矣，況三陰三陽之脈絶乎！絶必死矣。其死之形狀，則具如下篇

 。

丹波案：《經釋》曰：《靈樞·終始篇》云：「終始者，經脈爲紀。」此終始蓋指十二經之所起止也，非謂氣行爲始，脈絶爲終也。其《終始篇》篇末亦載十二經脈絶病形，豈因此遂誤以終始之終爲即此終耶？

至此亦不能爲之辨護矣！然則著此書固文義不通之人可知。




二十四難曰：手足三陰三陽氣已絶，何以爲候？

徐注：候，以證驗之

 。


 可知其吉凶不？然：足少陰氣絶，則骨枯。

徐注：以下皆言其候也。《素·六節藏象論》云：腎「其充在骨」。


 少陰者，冬脈也，伏行而温於骨

 髓。

徐注：腎脈應冬，其氣斂

 藏於内。


 故骨髓不温，即肉不著骨。骨肉不相親，即肉濡而卻。

徐注：濡，即滯也。經作「軟而卻」。卻，退縮也。


 肉濡而卻，故齒長而枯，

徐注：枯，經作「垢」。齒肉卻則齗

 上宣，故齒長。枯，不澤也。齒者，骨之餘，故以此驗之。


 髮無潤澤。

徐注：《六節藏象論》：腎，「其華在髮」。


 無潤澤者，骨先死，戊日篤，己日死。

徐注：按《靈·經脈篇》與此章全文所異不過數字，而經文此句之下有「土勝水也」四字，尤明。




足太陰氣絶，則脈不營其口脣。

徐注：口脣，經作「肌肉」。


 口脣者，肌肉之本也。

徐注：《六節藏象論》：脾，「其華在脣四面，其充在肌」。


 脈不營，則肌肉不滑澤；肌肉不滑澤，則肉

人中。


 滿；肉

人中。


 滿則脣反。

徐注：滿，浮腫也。肉腫，則脣亦腫而反出於外也。




徐案：《經脈篇》云：「脈不營，則肌肉軟；肌肉軟則舌萎，人中滿；人中滿則脣反。」極爲明白，此云「肉」則難解矣。

脣反，則肉先死。甲日篤，乙日死。

徐注：經文有「木勝土也」四字。




足厥陰氣絶，即筋縮引卵與舌卷。

徐注：引，牽引也。《經脈篇》云：厥陰之脈，「循陰器」。又云「循喉嚨之後」，又云「環脣内」。《六節藏象論》云：肝，「其華在爪，其充在筋」。


 厥陰者，肝脈也。肝者，筋之合也。筋者，聚於陰器而絡於舌本。

徐注：《素問·厥論》：「前陰者，宗筋之所聚。」


 故脈不營則筋縮急，筋縮急，即引卵與舌

 ，故舌卷卵縮，此筋先死。庚日篤，辛日死。

徐注：經文有「金勝木也」四字。




手太陰氣絶，即皮毛焦。

徐注：《六節藏象論》云：肺，「其華在毛，其充在皮」。


 太陰者，肺也，行氣温於皮毛者也。氣弗營，則皮毛焦；皮毛焦，則津液去；津液去，則皮節傷；皮節傷，則皮枯毛折；

徐注：皮枯之皮，經文作「爪」。折，萎也。


 毛折者，則毛先死。丙日篤，丁日死。

徐注：經文有「火勝金也」四字。




手少陰氣絶，則脈不通；脈不通，則血不流；

徐注：《六節藏象論》：心

 ，「其華在面，其充在血脈」。


 血不流，則色澤去，故面色黑如黧。此血先死。壬日篤，癸日死。

徐注：經文有「水勝火也」句。




三陰氣俱絶，則目眩轉、目瞑。

徐注：《靈·大惑論》云：「五藏六府之精，皆上注於目而爲之精。」前二十難云「脱陰者目盲」，亦此意也。眩，經作「玄」。○按：三陰，經作「五陰」，蓋胞絡與心同候也，故經文亦無手厥陰之候。


 目瞑者爲失志，

徐注：《靈·大惑論》云：「目者，五藏六府之精也，營衛魂魄之所常營也，神氣之所生也。故神勞則魂魄散，志意亂。」


 失志者，則志先死，死即目眩也。

徐注：經文作「志先死，則遠一日半死矣」。




六陽氣俱絶，則陰與陽相離；

徐注：陽不附於陰也。


 陰陽相離，則腠理泄，絶汗乃出，

徐注：《靈·終始篇》：「太陽終者，絶皮乃絶汗，絶汗則終矣。」


 大如貫珠，轉出不流，

徐注：此二句明絶汗之狀，此經文之所無也。


 即氣先死。

徐注：氣屬於陽也。


 旦占夕死，夕占旦死。

徐案：《靈·經脈篇》無三陽分候之法，止有總論六陽氣絶一段，若《終始篇》及《素·診要經終論》俱有三陽絶候法；今既以三陰三陽爲問，則當並引經文以證明之，始爲詳備。○又按：此篇直是《靈樞·經脈篇》原文，所易不過數字，並無發明。

二十五難曰：有十二經，五藏六府，十一耳，

經言心主之官，即謂元首之腦。心當讀作囟，别於十二官，所謂股肱耳目。若肺心之心，與膽對，又爲心，分内腎、外腎爲二，則足數矣。


 其一經者，何等經也？

徐注：《靈樞·九鍼論》：「五藏：心藏神，肺藏魄，肝藏魂，脾藏意，腎藏精與志也。」六府：小腸、大腸、胃、膽、膀胱、三焦，主出納水穀，如府庫之司出入，故曰府也。○藏府腦與心同名，内外腎又同名，五六合十二，必有一同名者。腦在十二經之外，心主即内腎，與外腎同名，分則爲二。舊以心外黄脂爲包絡，非也。


 然：一經者，手少陰

心。


 與心主别脈也。

非一藏，名目相似耳。○人心當爲腦，心爲小心，包絡、心主爲内腎，合膽爲六藏。心爲一藏，腦之宫城，内腎又爲一藏，以外腎與膽易，則爲六藏矣。腦爲藏，經有明文，即《書》之「元首」，西人之説是也。心包内腎屬於腦，能代腦行事，兩枚如二伯然。


 心主與三焦爲表裏。

徐注：《靈·九鍼論》：「足陽明、太陰爲表裏，少陽、厥陰爲表裏，太陽、少陰爲表裏，手陽明、太陰爲表裏，少陽、心主爲表裏，太陽、少陰爲表裏。」别脈，謂心主本心之宫城，宜與心爲表裏，乃反别與三焦爲表裏，别爲一經，故成十二經也。三焦：上焦、中焦、下焦也。


 俱有名而無形，

謂其周匝胸背，不如他藏府一地一形，可以實指。若謂以爲無形，作僞書者亦不至是，此又言者之過。


 故言經有十二也

 。

徐案：言三焦爲無形，已屬未當，言手心主爲無形，則斷無是説。心主者，即心包絡，有脂膜以衛心者也。

此誤説。


 安得無形？其所以不得謂之藏者，蓋心主代心

當作「腦」。


 行事，本無所藏，故不以藏名也。

以十二經言，藏本六也，因配天地，乃以五、六爲文。《經·六節藏象》外六藏之文多矣，此説殊誤。


 三焦辨，詳三

 十八難。○《難經》言手心主三焦凡八，見第八、三十一、三十六、三十八、三十九、六十二、六十六及此篇，俱當參觀。

二十六難曰：經有十二，

絡合督、任爲十四，則經亦當合爲十四，一經配大絡，合爲廿八。


 絡有十五，

絡當作「十四」，言「十五」者，蓋由誤會脾大絡數之。《類經》注又合胃之大絡，以爲十六，皆誤也。


 餘三絡者，

作此書時，十四已誤爲五矣。


 是何等絡也？

徐注：《靈·九鍼十二原篇》云：「經脈十二，絡脈十五，凡二十七氣以上下。」


 然：有陽絡，有陰絡，有脾之大絡。

徐注：《靈·經脈篇》：「脾之大絡，名曰大包

 ，出淵液下三寸，布胸中。」


 陽絡者，陽蹻

當作「橋」，言丹谿訣者有上下鵲橋之説，即指督、任言，故以督爲陽蹻，任爲陰蹻，若奇經二蹻者，書當誤不至此。○此陽蹻當指督，名同實異。


 之絡也；陰絡者，陰蹻

當指任。


 之絡也，故絡有十五焉。

徐案：十五絡，《靈·經脈篇》明指十二篇之别與督、任之别，及脾之大絡，共十五絡，皆有穴名及病形治法，此以二蹻當之，未知何出。

二十七難曰：脈有奇經八脈，

八脈，經無明文。據有穴爲經，無穴爲奇，則奇止有六，督、任有穴，合爲十四經，如滑氏《十四經發揮》是也。


 不拘於十二經，何謂也？

徐注：奇，讀如奇偶之奇，謂無手足配偶如十二經也。詳見下篇。


 然：有陽維，有陰維，有陽蹻，有陰蹻，有衝，有任有督，

有專穴，不得爲奇。


 有帶之脈。凡此八

當作「六」。


 脈者，

經無此稱，創於此書，後人承用不察耳。


 皆不拘於經，故曰奇

讀作寄寓之寄。


 經八

六。


 脈也。

此難八脈有任有督，豈不與上難陽絡陽蹻之絡、陰絡陰蹻之絡相矛盾耶？


 經有十二，

合中數任、督則爲十四。


 絡有十五，

當作「四」。


 凡二十七

當作「八」。○《内經》二十八，以配列星之數。


 氣，相隨上下，

誤中又誤。


 何獨不拘於經也？

謂奇經無本穴，寄行各經，如羈旅傳舍。


 然：聖人圖設溝渠，通利水道，以備不然。

徐注：不然，猶不虞也。○此如十四經各有脈絡，不相差。


 天雨降下，溝渠溢滿，當此之時，霶霈妄作，

此如奇經，可以串通各經，無一定地點。


 聖人不能復圖也。

徐注：此以水道喻人身血脈之道也。


 此絡脈滿溢，諸經不能復拘也。

徐注：言血脈充盛，十二經不足以容之，則溢出而爲奇經，故奇經爲十二經之别脈也。○謂奇經寄行各經，而自無本經道路。




二十八難曰：其奇經八

十四經如經星，不動者也，奇脈爲寄行，如緯星之以經爲傳舍。二者行止不同，經緯相反。○「八」當作「六」。


 脈者，既不拘於十二經，皆何起何繼也？

徐注：繼，續也。《脈經》作「繫」。


 然：督脈者，起於下極之俞，

徐注：俞，即穴也。下極，即長强穴，屬督脈，在脊骶骨端。


 並於脊裏，

徐注：脊裏，背脊中也。


 上至風府，

徐注：風府屬督脈，在項上，入髮際一寸，大筋内宛宛中。


 入屬於腦。

徐注：《靈·經脈篇》：「督脈之别，名曰長强，挾膂，上項，散頭上，下當肩胛左右，别走太陽，入貫膂。實則脊强，虚則頭重。」《素問·骨空論》：「督脈者，起於少腹，以下骨中央，女子入繫廷孔，其孔，溺孔之端也。其絡循陰器，合纂間，繞纂後，别繞臀，至少陰，與巨陽中絡者合少陰上股内後廉，貫脊屬腎，與太陽起於目内眥，上額交顛上，入絡腦，還出，别下項，循肩膊内，挾脊，抵腰中，入循膂絡腎。其男子循莖下至纂，與女子等。其少腹直上者，貫臍中央，上貫心，入喉，上頤環脣，上繫兩目之下中央。此生病從少腹上，衝心而痛，不得前後，爲衝疝。其女子不孕，癃，痔，遺溺，嗌乾。」○經脈凡言絡某者爲表裏，屬某者爲本藏。此言屬腦，即以督脈屬腦，爲腦之經脈。




任脈者，

《太素·任脈篇》有引吕廣注《八十一難》，與皇甫謐等語百餘字，證以《甲乙》，皆爲宋《新校正》語。考當時校正《素問》、《傷寒》、《脈經》、《金匱》、《甲乙》、《太素》、《千金》、《外臺》，《素問》校語最詳，《傷寒》、《甲乙》、《脈經》有可考，此書皆混入正文，不可分别，非楊氏當時已師用《八十一難》也。


 起於中極之下，

徐注：中極穴，屬任脈，在臍下四寸。中極之下，蓋指會陰穴也。


 以上至毛際，

徐注：前陰之上。


 循腹裏，

徐注：即中極穴。


 上關元，

徐注：關元穴，在臍下三寸。


 至咽喉。

徐注：《素問·骨空論》「至咽喉」之下有「上頤循面入目」六字。《靈·經脈篇》：「任脈之别，名曰尾翳，下鳩尾，散於腹。實則腹皮痛，虚則癢瘙

 。」




衝脈

以下爲奇經。以上中央二經，合兩旁爲十四經。


 者，起於氣衝，

徐注：足陽明經穴，在毛際兩旁。


 並足陽明之經，

依傍門户，如旅客。○徐注：《素·痿論》云：「衝脈者，經脈之海，主滲灌谿谷，與陽明合於宗筋，陰陽總宗筋之會，會於氣衝，而陽明爲長，皆屬於帶脈，而絡於督脈。」


 俠齊上行，至胸中而散。

《太素·衝脈注》引吕廣注《八十一難》「本云」至「其義並同也」三百十餘字，與《甲乙》校語同，皆爲宋校語。




徐案：氣衝，《骨空論》作「氣街」，即氣衝别名也。「並足陽明之經」，《素問·骨空論》作「並少陰之經」。《靈·順逆肥瘦論》云：「衝脈者，五藏六府之海也，五藏六府皆禀焉。其上者，出於頏顙，滲諸陽，灌諸精；其下者，注少陰之大絡，出於氣街。」雖陽明與少陰經文互異，然兩經不甚相遠，皆衝脈所過，義無害也。又《靈·五音五味篇》：「衝脈、任脈皆起於胞中，上循背裏，爲經絡之海。」

帶脈者

《太素注》「帶脈」下有「八十一難」云云兩行，此宋校語也。○衝、任、督一源而三脈，帶與督合，泰西所謂腦之神氣，筋以脊爲主。


 起於季脇，

徐注：季脇，屬足厥陰章門穴之分。


 迴身一周。

徐注：謂周身圍轉，如人束帶之狀，以束諸脈也。《靈·經别篇》：「足少陰之正，至
 


 中，别走太陽而合，上至腎，當十四椎出，屬帶脈。」○又按：帶脈穴，在季脇下一寸八分，屬足少陽膽經。

陽蹻脈者，

《太素》注「《九卷》與《八十一難》左右並具，兩蹻丈尺義皆同也」百餘字，與《甲乙》宋校語同，非原文也。


 起於跟中，循外

外陽。


 踝上行，

徐注：外踝，大骨下申脈穴。○按：《素·繆刺論》「邪客於足陽蹻之脈，令人目痛，從内眥始，刺外踝之下半寸所」，即此穴也。


 入風池。

徐注：風池，在耳後寸半，屬膽經。○陽蹻分左右，經以一脈數其長短者，上下雖分支，中則合爲一也。此脈在腹内，泰西所謂氣管也。十四經絡皆在外，奇經在内，中醫詳外，西人詳内，以離合出入求之則通矣。


 陰蹻脈者，亦起於跟中，循内踝

内陰。


 上行，

徐注：内踝骨下照海穴。


 至咽喉，交貫衝脈。

徐注：衝脈亦至咽喉也。《靈·脈度篇》云：「蹻脈者，少陰之别，起於然骨之後，上内踝之上，直上循陰股入陰，上循胸裏入缺盆，上出人迎之前入頄，屬目内眥，合於太陽、陽蹻而上行，氣並相還，則爲濡目；氣不營，則目不合。」又云：「蹻脈有陰陽，何脈當其數？岐伯曰：男子數其陽，女子數其陰，當數者爲經，其不當數者爲絡也。」○陰蹻與陽蹻同，一主寤，一主寐，泰西以爲血管。在腹内，故外無穴以求之，而寄蹟於各陰經諸穴也。


 陽維、陰維者，維絡於身，溢畜，不能環流灌溢諸經者也。

徐注：此二句未詳，滑氏《本義》謂當在「十二經亦不能拘之」之下。○按：「維絡於身」之下，必有缺文，後人誤以此二句移入此處，故難通也。


 故陽維起於諸陽會也，陰維起於諸陰交也。

《太素·陰陽維脈篇》注引《八十一難》云：「陽維起

 於諸陽之會，則諸陽脈會也；陰維起於諸陰之會，則三陰交也。」當爲宋校語混入正文者。○徐注：按二維之脈，經無明文，其起止蓋不可考。


 比於聖人圖設溝渠，溝渠滿溢，流於深湖，故聖人不能拘通也。而人脈隆盛，入於八

六。


 脈，而不還周，

徐注：不還周，言不復歸於十二周也。


 故十二

四。


 經亦不能拘之。其受邪氣，畜則腫熱，

徐注：言邪氣入於其中，則鬱滯不通，而爲腫、爲熱。


 砭射之也。

徐注：此言治之之法。蓋奇經之脈不能還周，故邪氣無從而出，惟用砭石以射之，則血氣因血以瀉，病乃已也。




二十九難曰：

《太素》注奇經皆引《八十一難》，他卷不如此也。


 奇經之爲病，何如？然：陽維維於陽，

徐注：陽，陽經，身之表也。


 陰維維於陰，

徐注：陰，陰經，身之裏也。


 陰陽不能自相維，則悵然失志，溶溶不能自收持。

筋病。


 陽維爲病，苦寒熱；

徐注：陽主外，陽氣不和，故生寒熱也。


 陰維爲病，苦心痛。

徐注：陰主内，心爲少陰，陰氣不和，故心痛也。○《素問·刺要痛論》曰：「陽維之脈，令人腰痛，痛上怫然腫。刺陽維之脈，脈與太陽合腨下間，去地一尺許。」飛揚之脈，令人腰痛，痛上拂拂然，甚則悲以恐。刺飛揚之脈，在内踝上五寸，少陰之前與陰維之會。




陰蹻爲病，

營病。


 陽緩而陰急；

徐注：言陽脈弛緩，而陰脈結急也。


 陽蹻爲病，

衛病。


 陰緩而陽急。

徐注：言陰脈弛緩，而陽脈結急也。蓋蹻者，蹻捷之義，故其受病則脈絞急也。○按《素問·繆刺論》曰：「邪客於足陽蹻之脈，令人目痛。從内眥始，刺外踝之下半寸所。」《靈·熱病篇》：「目中赤

 痛，從内眥始，取之陰蹻。」又《寒熱病篇》曰：「足太陽有通頂

 入於腦者，正屬目本，名曰眼系，頭目痛取之，在項中兩筋間，入腦乃别。陰蹻、陽蹻，陰陽相交，陽入陰，陰出陽，交於目鋭眥，陽氣盛則瞋目，陰氣盛則瞑目。」以上諸證，皆蹻脈所過之地也，觀前篇論蹻脈起止之法自明。


 衝之爲病，氣逆而裏急。

徐注：「衝脈從氣衝至胸中，故其爲病，氣逆而裏急也。」○按《素問·舉病論》曰：「寒氣客於衝脈，衝脈起於關元，隨腹直上，寒氣客則脈不通，脈不通則氣因之，故喘動應手。」即此意也。○衝爲十二經人海，人之宗氣所發，專主生殖事，泰西所謂淋巴管。以腹爲主，而兼行於背。故楊氏《太素》以衝、任、督三脈合爲一也。


 督之爲病，脊强而厥。

徐注：督脈行背，故脊强而厥。厥亦逆也。


 任之爲病，其内苦結。

徐注：結，堅結凝滯也。任脈起胞門行腹，故爲内結。


 男子爲七疝，

徐注：七疝者，一厥、二盤、三寒、四癥、五附、六脈、七氣。或云寒、水、筋、血、氣、狐、
 


 也。女子爲瘕聚。

徐注：瘕者，假物成形；聚者，凝聚不散也。蓋男陽屬氣，女陰屬血，故病亦殊也。《素問·骨空論》：「任脈爲病，男子内結七疝，女子帶下瘕聚；衝脈爲病，氣逆裏急；督脈爲病，脊强反折。」與此正同。


 帶之爲病，腹滿，腰溶溶若坐水中。

徐注：帶脈二穴，主治腰腹之疾。溶溶如坐水中，寬慢不收而畏寒也。


 此奇經八脈之爲病也。

徐案：此章以上，皆論

 脈法起止及診候之要。



注
 　經：原作「篇」，據中醫藥出版社《難經經釋》改。



注
 　陽明胃脈：丹波氏《疏證》無「陽」字。按，此句《鍼炙甲乙經》作「足陽明胃脈也」。



注
 　王言：當作「主言」。



注
 　關、尺：據《難經經釋》，無「尺」字。



注
 　此句原脱，據《難經經釋》補。



注
 　手：原脱，據《難經經釋》補。



注
 　此句首原衍「有」字，下句亦然，俱據《難經經釋》删。



注
 　持素持：下「持」字原脱，據《癸巳類稿》卷五補。



注
 　「案」原在「云」字上，據《癸巳類稿》卷五改。



注
 　「陽明王」下原有「六十日」三字，《難經經釋》所無，當係衍文，因删。



注
 　手：原作「乎」，此與下句「足三陰三陽」對言，據《難經集注》改。



注
 　太：原作「則」，據丹波氏《疏證》改。



注
 　息：原作「息氣」，據《叢書集成初編》本《申鑒》卷三，「氣」字屬下句，因删。



注
 　澀：《經釋》、《疏證》均作「沉濡」，當從。



注
 　「大小」原在「緩急」上，據《難經經釋》改。



注
 　以：原脱，據《難經經釋》補。



注
 　下工：原作「上工」，據《難經經釋》改。



注
 　遲：《經釋》作「損」，當據改。下「四呼一至」之「遲」字同。



注
 　譬如：此二字《經釋》在「人之有尺」上。參下「丹波案」。



注
 　「亦」下原衍「云」字，據《難經經釋》删。



注
 　東肝：此語不辭，上「東」字恐是衍文。



注
 　五態篇：《内經》無此篇名，疑廖平稱《通天篇》。



注
 　引：原作「别」，據《難經經釋》改。



注
 　益：原作「蓋」，據《難經經釋》改。



注
 　衰脈：原作「衰病」，據《難經經釋》改。



注
 　曲直：《難經經釋》無此二字。



注
 　内外：原作「同外」，據《難經經釋》改。



注
 　善笑：《經釋》作「喜笑」。



注
 　血：原作「死」，據《難經經釋》改。



注
 　死也：二字原脱，據《難經經釋》補。



注
 　脈經刊誤：當作「脈訣刊誤」。



注
 　此又别有所得：《難經經釋》作「此必别有傳授」，當據改。



注
 　射：原脱，據《難經經釋》補。



注
 　在：原作「左」，據《難經經釋》改。



注
 　浮者：二字原脱，據《難經經釋》補。



注
 　爲：原誤作「謂」，今改。



注
 　王氣：原作「主氣」，據《難經經釋》及廣西人民出版社《傷寒雜病論》卷一改。



注
 　穀氣：《傷寒雜病論》卷一作「穀神」，似當從。



注
 　病：此字原脱，據《靈樞》補。



注
 　後所生病：按《難經經釋》無「病」字。



注
 　動：此字原脱，據《靈樞識》補。



注
 　如此：原作「不如此」，誤衍「不」字，據《難經經釋》删。



注
 　死生：原作「生死」，據《難經經釋》改。



注
 　在：原作「存」，據《難經經釋》改。



注
 　按，據丹波氏《疏證》，此則乃滑伯仁引「謝氏」語。



注
 　以證驗之：原作「以寸口驗之」，據《難經經釋》改。



注
 　骨：原脱，據《難經經釋》補。



注
 　斂：原作「故」，據《難經經釋》改。



注
 　齗：原作「斷」，據《難經經釋》改。



注
 　「舌」下原衍「本」字，據《難經經釋》删。



注
 　心：原脱，據《難經經釋》補。



注
 　此句原脱，據《難經經釋》補。



注
 　三：原作「二」，據《難經經釋》改。



注
 　大包：原作「大包絡」，據《難經經釋》改。



注
 　癢瘙：原作「搔癢」，據《難經經釋》改。



注
 　起：原作「維」，據衛生出版社《内經太素校注》卷一〇改。



注
 　赤：原作「亦」，據《難經經釋》改。



注
 　頂：原作「項」，據《難經經釋》改。



注
 　論：原作「診」，據《難經經釋》改。








難經經釋補證卷下



三十難曰：營氣之行，常與衛氣相隨不？

徐注：相隨，言相合而並行也。○分順逆兩路，亦所謂夫婦同道不同途，並非相隨而行。相隨則不能言會，徐誤。喻嘉言竟以營、衛同爲一脈，以内外分名，尤誤。


 然：經言人受氣於穀，穀入於胃，乃傳於五藏六府，

先行督、任。


 五藏六府皆受於氣。

徐注：言受穀氣。


 其清者爲營，

氣化之血。


 濁者爲衛，

穀化之氣。


 營行脈中，

即經脈。


 衛行脈外。

即絡脈。氣不盡入絡中，故言外，與血中對。○徐注：營主血，故在脈之中；衛主氣，故在脈之外。《素問·痺論》云：「營者，水穀之精氣也，和調於五藏，灑陳

 於六府，乃能入於脈也。衛者，水穀之悍氣也，其氣慓疾滑利，不能入於脈也。」


 營周不息，五十而復大會。

五十營而一會，即五十動而不一代之義也。


 陰陽相貫，如環之無端，

大會有二，子在屏翳，午在腦，由督、任乃至十二經，左右並行一數，非由左行已終，乃行於右，故十六丈二尺止作八丈一尺計算，故五十營當爲百營。


 故知營、衛相隨也。

一順一逆，故五十營而一大會，如陰陽家之九宫法，雌雄二神如相隨，則一前一後，無相會之可言。順逆兩行，楊氏《太素》注猶詳言之，不謂秦越人乃不知之。




徐案：此段即《靈·營衛生會篇》中語。經文「穀入於

 胃」句下，有「以傳於肺」四字，下文云「五藏六府皆以受氣」，義尤明白。今删去四字，則胃何以便入於五藏六府？此處關係最大，豈可少此一語，致乖藏府傳道之法？

三十一難曰：三焦者，何禀何生？何始何終？

經有明文，何待問？


 其治常在何許？

如他藏府可實指。


 可曉以不？然：三焦者，水穀之道路，

《蘭臺祕典》以膀胱主津液，三焦主水道，乃誤易。


 氣之所終始也。上焦者，在心下，下膈，

徐注：膈，隔也。心下有膜，遮隔濁氣，謂之膈。


 在胃上口，主内而不出。其治在膻中，玉堂下一寸六分，直兩乳間陷者是。

徐注：膻中穴也，屬任脈。下句是指膻中之所在，言在玉堂穴下一寸六分。直，當也。


 中焦者，在胃中脘，

徐注：中脘穴亦屬任脈。


 不上不下，主腐熟水穀。其治在臍傍。

徐注：臍傍，天樞穴也，屬腎脈。


 下焦者，

徐注：一本有「在臍下」三字

 。


 當膀胱上口，

徐注：膀胱上口，闌門也。


 主分别清濁，

徐注：清者入於膀胱而爲溺，濁者入於大腸而爲滓穢。


 主出而不内，以傳道也。其治在臍下一寸。

徐注：臍下一寸，名陰交穴，屬任脈。


 故名曰三焦，其府在氣街。

徐案：《素·骨空論》：「衝脈起於氣街。」注云：「足陽明經穴，在毛際兩傍是也。」《靈·營衛生會篇》云：上焦出於胃上口，並咽以上，貫膈而布胸中，走腋，循太陰之分而行，還至陽明，上至舌，下足陽明，常與營俱行於陽二十五度，行陰亦二十五度，一周也。故五十度而復會於手太陰也。中焦亦並胃中，出上焦之後，此所受氣者，泌糟粕，蒸津液，化其精微，上注於肺脈，乃化而爲血，以奉生身，莫貴於此，故獨得行於經隧，命曰營氣。下焦者，别迴腸，注於膀胱而滲入焉。故水穀者，常並居於胃中，成糟粕而俱下於大腸而成下焦，滲而俱下，濟泌别汁，循下焦而滲入膀胱焉。又曰：「營出於中焦，衛出於下焦。」《素·靈蘭祕典論》云：「三焦者，決瀆之官，水道出焉。」觀此數條，義更明備。

按：三焦當與膀胱互異。




三十二難曰：

五行乃符號，取以配藏府，亦專門推衍之説，乃以部位附會。此等僞説，祇足爲醫家之障礙。


 五藏俱等，而心肺獨在鬲上者，

藏府必有所居。黄帝方怪岐伯多立名目，此何待問？陰陽别自名家，醫雖不能離之，要在所不重，今附會五行，殊乖經義。


 何也？然：心

當作「肝」。


 者血，肺者氣。

衛，肺主之；營，肝主之。


 血爲營，氣爲衛。

徐注：《素·五藏生成論》云：「諸血者皆屬於心，諸氣者皆屬於肺。」蓋營行脈中，故血爲營；衛行脈外，故氣爲衛。


 相隨

順逆分行，乃有大會，若同行則不能會。


 上下，

手三陰由胸走手，順行爲衛，若營逆行，則由手走胸，爲上上下下，順逆行之所由分。楊氏《太素》注最詳此法。


 謂之營、衛。通行經絡，

營經衛絡。


 營周於外，

徐注：通行經絡，言十二經無所不通，而周行於藏府之外也。


 故令心肺獨在鬲上也。

此答與下難文意兩歧。




三十三難曰：肝青

以色言。


 象木，肺白象金。

此乃五行家專説，詳《五行大義》，醫家不如此穿鑿。


 肝得水而沉，木得水而浮：

木、金有輕重猶可，肝、肺何分？


 肺得水而浮，

肺上肝下，自然部位，何必以得水分之。


 金得水而沉。

浮沉乃取義於水。


 其意何也？

問最無理致。


 然

 ：肝者，非爲純木也，乙角也，

干支之説，出於運氣，乃治天下之法，爲古之陰陽家專門學業，今以歸入經説，學醫不必苦心求之。


 庚之柔。

干支嫁娶，日家專言之，非醫法。


 大言陰與陽，小言夫與婦。

此十干嫁娶五運化氣之説，不宜附會形質之物。


 釋其微陽，而吸其微陰之氣，其意樂金，又行陰道多，故令肝得水而沉也。

附會，無意。


 肺者，非爲純金也，辛商也，丙之柔。大言陰與陽，小言夫與婦。

自難誤合《内經》人天之學，遂於醫書附會五行，不知五行陰陽家爲九流之一，原爲皇帝治天下之法。若醫書，《漢書·藝文志》稱爲「藝術」，在九流之後，不可混而一之。自《難經》開此派。


 釋其微陰，婚而就火，其意樂火，又行陽道多，故令肺得水而浮也。

此運氣之餘緒，醫家不宜如此牽合，致成迷罔。


 肺熱而復沉，肝熱而復浮者，

以形言，則無升降之分；以氣言，本自有順逆。


 何也？故知辛當歸庚，乙當歸甲也。

推元運之説於藏府，不知國、病之分，最迷誤後人。




三十四難曰：五藏各有聲、色、臭、味，皆可曉知以不？

《内經》已明，無須再問。


 然：《十變》言：

《十變》，未詳，「十」疑當作「五」。五，古作「×」，形近。《内經》以「五」名篇者多。


 肝色青，其臭臊，其味酸，其聲呼，其液泣；心色赤，其臭焦，其味苦，其聲言，其液汗；脾色黄，其臭香，其味甘，其聲歌，其液涎；肺色白

 ，其臭腥，其味辛，其聲哭，其液涕；腎色黑，其臭腐，其味鹹，其聲呻，其液唾。是五藏聲、色、臭、味也。

《内經》文有互異，此特舉其一家。




徐案：發難言聲、色、臭、味，而答詞增出「其液」一條，即爲

 贅語；若《靈·九鍼篇》、《素·宣明五氣論》有五並、五惡、五禁、五主等語，又俱遺去。既無發明，而問答又不相應，何也？○又案：五藏之聲，《靈·九鍼篇》、《素·宣明五氣論》俱云心啼、肺欬、肝語、脾吞、腎欠，而此則爲呼、言、歌、哭、呻，則本之《素·陰陽應象大論》。蓋彼以病之所發言，此以情之所發言，其理一也。讀經者皆當推測其義，如此則無不貫

 矣。

五藏有七神，

神藏五，經有明文，「七」字最無理。好倡異説，不顧義理之安否。


 各有所藏耶？

此句與上句不應，當爲五藏五神乃合。


 然：藏者，人之神氣

「氣」字亦衍。神者虚，精、氣皆實象，不得爲神。


 所舍藏也。

與形藏不同。


 故肝藏魂，肺藏魄，心藏神，脾藏意與智，

二字妄添。


 腎藏精與

二字妄增。


 志也。

徐案：《靈·九鍼篇》云：

《九鍼》所言爲五神，《調經》所言爲五形，二者不同，後人互有改變。


 「心藏神，肺藏魄，肝藏魂，脾藏意，腎藏精與

當由後人據《難經》增「精與」二字，别篇無此説。


 志也。」《素問·調經論》云：「心藏神，

當作「脈」。


 肺藏氣，肝藏血，脾藏肉，腎藏志，

此當作「精」。


 而此成形。」

神、形之分。


 與此頗異。若「七神」二字，經文無見，答語既無所發明，至以腎之精亦謂之神，恐未安

 。

三十五難曰：五藏各

皆不相近，惟肝、膽有之。


 有所，府皆相近，

此據肝、膽爲説，而不知其誤。


 而心、肺獨去大腸、小腸遠者，何謂也？

徐注：肝之府膽，脾之府胃，腎之府膀胱，其位皆相近；心之府小腸，肺之府大腸，皆相遠也。○肝之府外腎膽，腎之府膀胱，亦不近。


 然：經言心

「心」當爲「肝」。


 營肺衛，

徐注：血爲營，心主血，故營屬心

 ；氣爲衛，肺主氣，故衛屬肺。


 通行陽氣，故居在上；

此書以心、肺居上，不過爲兩寸候之耳，其説皆附會失理。


 大腸、小腸

此書以兩寸診大小腸，明人攻之尤力，幾於無書不然；以其説皆無據，齊失而楚亦未爲得，故不引用。


 傳陰氣而下，

肝乃言陰，二腸穢滓，不得言陰陽。


 故居在下。

因尺部發此怪論。


 所以相去而遠也。

表裏不必相連，全因三部而然。


 又諸府皆陰

當作「陽」。


 也，清淨

經專指外腎之膽言。


 之處。

此當據膽而言，腎有藏、府之異。


 今大腸、小腸、胃與膀胱，

别有二腎、三焦、膽，乃爲水藏府。


 皆受不淨，

水穀所通。


 其意何也？

問四府與三焦膽不同之故。


 然諸府者謂是，非也。經言小腸者，受盛之府也；

徐注：《素·靈蘭祕典論》：「小腸者，受盛之官，化物出焉。」言

 受胃之物，化其渣滓也。


 大腸者，傳瀉行道之府也；

徐注：《素》：「大腸者，傳道之官，變化出焉。」


 膽者，清淨之府

清淨則不得爲府，經無此稱。


 也；

此句當删，問四府祇應答四府。


 胃者，水穀之府也；

徐注：《素》：「脾胃者，倉廪之官，五味出焉。」


 膀胱者，津液

水道。


 之府也。

徐注：《素》：「膀胱者，州都之官，津液藏焉。」此五藏之府也。○《素問》膀胱、三焦互易，乃誤本，《難經》引與之同，則出在誤本之後矣。


 一府猶無兩名，

内腎、外腎皆名腎，心與腦包絡皆名心，是藏府中有實異名同。膽當爲腎，内腎當名包絡，外腎當名膽。外腎泄精傳種，爲少陽府。


 故知非也。

謂府皆有所受洩，膽爲藏，以外腎易之，府無有不泄者。○膽當爲藏，實而不滿，外腎有施泄，與諸府同，故經曰五藏盛乃能泄。説者皆誤，徐説亦誤，總由不知膽不爲府，屬府則義不可通。




徐案：此又與問意

 不準對者。問

 謂陽宜清淨，何以反受不淨，非謂其名何以不

 稱清淨也。今止約舉經文，以明其不清淨之實，與諸府屬陽之義，仍未分曉。當云：藏府之分陰陽不以清濁言，而以動静、内外言，故陰反清而陽反濁。如此則其義曉然矣。

徐誤。説詳《五藏别論》。




小腸者，心之府；大腸者，肺之府；膽者，

當作「外腎」，睾丸與女子包。


 肝之府；胃者，脾之府；膀胱者，腎

當作「膽」。


 之府。

此下當有「三焦者，心主之府」句。


 小腸謂赤腸，大腸謂白腸，膽者

當作「外腎」。


 謂青腸，

女子包，亦稱子腸。膽有上口，無下口，不得名青腸，外腎主施泄，乃可以名腸。


 胃者謂黄腸，膀胱者謂

 黑腸。

徐注：此以五行之色名其腸，以爲配五藏之徵也，蓋皆名爲腸，則俱受穢濁，所以明不淨之故也。


 下焦之所治也。

徐注：《靈·營衛生會篇》云：「水穀者，嘗並居於胃中，成糟粕，而俱下於大腸，而成下焦，滲而俱下，濟泌别汁，循下焦而滲入膀胱焉。」故五府皆由下焦之氣所治也。




三十六難曰：藏皆各有一耳，

謂名實各異，非一也。


 腎

誤以脊旁兩旁爲腎。


 獨有兩者，

内腎外腎有兩名，古有此説。上云一府無兩名，謂腎有兩名也。


 何也？

内腎兩屬腦，爲心主，外腎當與膽易名，不得謂之有兩腎者。左右異名，與寸口、人迎同，皆誤説。


 然：腎兩者，

以下則此書之誤解。


 非皆腎也。

謂一爲外腎，一爲包絡，非腎也。


 其左

當讀爲「内」。


 者爲腎，

即爲包絡。


 右

當爲「外」。


 者爲命門

即外腎之别名。


 命門者，

以外腎當之，亦稱膽。


 諸神精之所舍，原氣之所繫也。男子

外腎。


 以藏精，女子

胞即女腎。


 以繫胞，故知腎有一

 也。

以左右異名，左爲人迎，右爲寸口，此書尚無此明文，此疑爲後人所改。其父殺人，其子行劫矣。




徐案：《靈》、《素》並無

 右腎爲命門之説，惟《靈·根結篇》云：「太陽根於至陰，結於命門。命門者，目也。」《靈·衛氣篇》亦云：「命門者，目也。」《素·陰陽離合論》云：「太陽根於至陰，結於命門，名曰陰中之陽。」經文所云止

 此。又《靈·大惑論》云：「五藏六府之精氣，皆上注於目，而爲之精。」此目所以稱命門之義也

 。若腎之有兩，則皆名爲

 腎，不得名爲命門也。

駁詳《診衝任篇》中。




三十七難曰：五藏之氣，於何發起，通於何許，可曉以不？然：五藏者，當上關

 於九

 竅也。故肺氣通於鼻，鼻和則知香臭矣；肝氣通於目，目和則知黑白矣；脾氣通於口，口和則知五味

 矣；心氣通於舌，舌和則能言

「能言」二字，原作「知

 五味」。


 矣；腎氣通於耳，

故足少陰經絡不至耳，至耳者乃膽少陽經，此腎當指外腎言。


 耳和則知五音矣。

徐案：此段

 乃《靈·脈度篇》全文，止易數字，而病百出矣。經云「五藏嘗内關於上七竅也」，謂鼻二竅，目二竅，耳二竅，口與舌雖分而實合爲一竅，共爲七竅。若九竅則當合二陰竅爲言，蓋腎又

 通於二陰也。今除二陰而曰九竅，即口與舌分爲二竅，亦止八竅，不得名九竅也。○又鼻和、目和五項，經作肺和、肝和，蓋藏氣和則七竅應，以見上關之故。若云鼻和、目和，則七竅豈能自和？此又與發問之意不相顧矣。

五藏不和，則九竅不通；六府不和，則留結爲癰。邪在六府，

三陽。


 則陽脈

人迎。


 不和；陽脈不和，則氣留之；氣留之，則陽脈盛矣。

陽脈即人迎，陰脈爲寸口。此書不用人迎，乃襲其説，何也？


 邪在五藏，則陰脈

寸口，主藏。


 不和；陰脈不和，則血留之；血留之，則陰脈盛矣。

徐案：此段亦《靈·脈度篇》原文，但經文「陽脈盛」、「陰脈盛」，二「脈」字作「氣」字，此處易作「脈」字，本《素問·六節藏象論》篇「人迎一盛，病在少陽；二盛，病在太陽；三盛，病在陽明；四盛以上爲格陽。寸口一盛，病在厥陰；二盛，病在少陰；三盛，病在太陰；四盛以上爲關陰。人迎與寸口俱盛四倍以上，爲關格。」諸語並合成文，亦頗簡到。

陰氣太盛，則陽氣不得相營也，故曰格；陽氣太盛，則陰氣不得相營也，故曰關。陰陽俱盛，不得相營也，故曰關格。關格者，不得盡其命而死矣。

徐案：此篇自首至此，皆《靈·脈度篇》原文，而止易數字，既無發明，又將「關格」二字陰陽倒置，開千古之疑案；不知傳寫之誤，抑真越人之擅易經文也。《脈度篇》云：「陰氣太盛，陽氣不能營，故曰關；陽氣太盛，陰氣不能營，故曰格。」《素·六節藏象篇》曰：「人迎四盛以上爲格陽，寸口四盛以上爲關陰。」《靈·終始篇》又云：「人迎四盛，且大且數，名曰溢陽，溢陽爲外格；脈口四盛，且大且數，名曰溢陰，溢陰爲内關。」經文鑿鑿，並無以陰盛爲格、陽盛爲關者，而越人故違之，何也？

又仲景《傷寒論》云：「寸口脈浮而大，浮爲虚，大爲實，在尺

仲景「尺」字當「人」字之誤，寸爲寸口，人即人迎。


 爲關，在寸爲格。」尺

寸。


 亦屬陰，寸

人。


 亦屬陽，此關、格雖與經文微别，然其配陰陽亦本《内經》，此又一徵也。

經言氣獨行於五藏，不營於六府者，何也？

是説只有行陰廿五度，豈不平人之氣，皆爲關格症乎？


 然：夫

 氣之所行也，如水之流，不得息也。故陰脈營於五藏，

營氣周行十二經，不分藏、府。


 陽脈營於六府，

衛氣亦周行十二經，不分藏、府。


 如環無端，莫知其紀，終而復始，而不覆溢，人氣内温於藏府，外濡於腠理。

徐案：營、衛通行藏府，並無行藏不行府之説。此段問答，蓋引《靈·脈度篇》文，而又誤解其義者也。經之原文云：「黄帝曰：蹻脈安起安止

 ，何氣營水？岐伯答曰：蹻脈者，少陰之别，起於然骨之後，上内踝之上，直上循陰股入陰，上循胸

 裏入缺盆，上出人迎之前入頄，屬目内眥，合於太陽、陽蹻而上行。氣並相還，則爲濡目；氣不營，則目不合。黄帝曰：氣獨行五藏，不營六府，何也？岐伯答曰：氣之不得無行也，如水之流，如日月之行不休，故陰脈營其藏，陽脈營其府，如環之無端，莫知其紀，終而復始，其流溢之氣，内溉藏府，外濡腠理。」經文如此，則所謂氣者，指蹻脈之氣，所謂行藏不營府者，以岐伯專明陰蹻之所起止，而不及陽蹻，其所言皆陰經之道路，故疑而發問也。今除去蹻脈一段，則所謂氣者何氣？所謂行五藏不營六府，又何所指也？問答皆引經文，全無發明，已屬無味

 ，又謬脱至此，豈越人而疎漏如斯也！○又，末二句經文「流溢之氣」四字改作「人氣」二字，更不分曉。

三十八難曰：藏唯有五，

藏如唯五，何以分配十二經乎？本屬六府六藏，經以五六標名者，五以配地，六以象天，即《春秋》五石六鷁、《律曆志》五六得天地中和之説。


 府獨有六者，

府陽以配天，藏陰以配地。經曰：天以六爲制，地以五爲節，亦五運六氣，故配十二支，則又爲六藏。


 何也？

此爲失問，讀經未徧，遂發此問義。


 然：所謂府有六者，謂三焦也。有元氣之别焉，主持諸氣，

此書盛推命門與腎，此文主三焦，所謂一國三公矣。


 有名而無形，

三十一難言三焦詳矣。無形，謂無定地部位耳。《經脈篇》云三焦起止皆有穴名，計二十三穴，如實謂無形，作此書者不應迷罔至此，後人變本加厲耳。


 其經屬手少陽

 。此外府也。

此謂其地域廣大，與他藏不同，非果謂無形也。


 故言府有六焉。

十二經藏府皆六，豈獨府耶？○此等答語，真屬癡人説夢。




案：《靈》、《素》之言三焦者不一，皆歷歷言其文理厚薄，與其出入貫布。況既謂之府，則明是藏畜

 泌瀉之具，何得謂之無形？但其周布上下，包括藏府，非若五府之形，各自成體，故不得定其象；然謂之無形，則不可也。

三十九難曰：經言

既自引經，則其書不得再稱經。


 府有五

三字誤衍，果原文有，更不通矣。


 藏有六者，何也？

不學之徒，乃敢大言誣經，徐氏以爲無考，猶屬恕辭。


 然：六府者，止有五府

十二經藏府皆相爲表裏，五藏六府立此名詞，别有取義，今乃反爲六藏五府，顛倒夢想，真屬盲人瞎馬，不可思議。


 也。五藏亦有六藏者，

六府。經言心主包絡者無慮數百見，今乃舍之，而另添命門之名，真屬狂悖。


 謂腎有兩藏也，

一名二實。


 其左

内。


 爲腎，右

外。


 爲命門。命門者，

左右分爲二名，千古奇談。○改左右爲内外較妥。


 謂精神之所舍也。男子以藏精，女子以繫胞。

此有「胞」字，遂可附會心主包絡耶？


 其氣與腎通，

是説腎可稱府。○十四椎兩旁之腰髓也，非腎，故去外腎則無生育。


 故言藏有六也。府有五者，何也？然：五藏各一府，三焦亦是一府，

《内經》三焦與命門合耶？與包絡合耶？世乃稱之爲經！


 然不屬於五藏，故言府有五焉。

徐案：上二條發難最爲緊要，但答詞未盡合。蓋三焦與心主爲表裏，但心主爲心之宫城，雖其經屬手厥陰

 ，實即心之外膜

 ，與心同體，自不得分别爲一藏。而三焦則決瀆水道，自成一府，

誤本之説。三焦主津液，非水道。


 不得以不偶於藏，遂不以府名之。故五藏六府，不可損益其名也。

徐氏亦圓誑耳，大非經旨。


 若欲出入其論，則包絡亦可與心分爲一藏，並命門爲七藏。若胞絡一指爲府，則又可稱七府矣。

徐誤，駁詳《靈蘭祕典篇》。




四十難曰：經言肝主色，心主臭，脾主味，肺主聲，腎主液。

涎。


 鼻者肺之候，而反知香臭；耳者腎之候，而反聞聲，其意何也？

「三十七難」七竅以肺通臭，腎通耳，則與下文同矣。○「三十七難」主七竅，此則不主七竅。


 然：肺者西方金也，金生於巳，

丹波以此爲緯候家説，古經中未有道及者。


 巳者，南方火，火者心，心者主臭，故令鼻知主臭。腎者，北方水也，水生於申，申者西方金，金者肺，肺主聲，故令耳聞聲。

徐案：此條發問未知所本，至「四十九難」則發揮甚詳，義頗可觀，而此處詮釋，終屬支離。蓋肝與心俱陽，故能視能言，從内出外；肺與腎屬陰，故能臭能聽，從外入内。各有至義，無容穿鑿也。況既以相生之義爲解，則肝木生於亥，目何以不能吐涎？心火生於寅，舌何以不能辨色？脾土生於申，口何以不能聞聲耶？

四十一難曰：肝獨有兩葉，

下云七葉，此云兩葉，究非是？


 以何應也？然：肝者，東方木也。木者，春也。萬物始生，其尚幼小，意無所親，去太陰尚
 

注



 近，離太陽不遠，

以五藏配五行，乃中國一人例。五行家推演之説，如《五行大義》，天下事物皆以五行配之，此爲五行配合之言。故五藏配合，今文與古文不同，五行家本以五行指五方之人，如此穿鑿，大誤。


 猶有兩心，

「兩心」二字，當爲舊説。《内經》以腦爲心，讀作囟，又以膻中之心爲心，是有二心。舊説以腰爲腎，是腎亦有二，同名異實，故少陰無腧，指腦而非心，少陰獨下行，指衝而非腎。


 故令其有兩葉，亦應木葉
 

注



 也。

此種説法，真魔鬼不如。




四十二難曰：人腸胃長短，受水穀多少，各幾何？然：胃大一尺五寸，徑五寸，長二尺六寸，横屈，受水穀三斗五升，其中當留穀二斗，水一斗五升。小腸大二寸半，徑八分，分之少半，長三丈二尺；受穀二斗四升，水六升三合，合之大半。迴腸大四寸，徑一寸半。

徐案：以圍三徑一之法約之，則大四寸者，徑當一寸三分，分之少半，此云一寸半，疑誤。

長二丈一尺；受穀一斗，水七升半。廣腸大八寸，徑二寸半

 。

徐案：此以圍三徑一之法

 約之，則又不止二寸半，當得二寸六分，分之大半。下文云「徑二寸大半」爲是，此疑誤脱「大」字。

長二尺八寸，受穀九升三合八分合之一。

徐案：廣腸止云受穀而不及水，義最精細。蓋水穀入大腸之時，已别泌精液入於膀胱，惟糟粕傳入廣腸，使從大便出，故不云受水多少也。此義諸家之所未及。

故腸胃凡長五丈八尺四寸，合受水穀八斗七升六合八分合之一。

徐案：總上受水穀之數，《靈

 ·平人絶穀篇》云「九斗二

 升一合合之大半」，乃爲合數，而此數則與上文不符，未知何故。或傳寫之誤。

此腸胃長短，受水穀之數也。肝重二斤四兩，左三葉，右四葉，凡七葉，主藏魂。心重十二兩，中有七孔三毛，盛精汁三合，

謂心藏精汁，與膽同，是也。


 主藏神。脾重二斤三兩，扁

 廣二寸，長五寸，有散膏半斤，主裹血，

三字當删。


 温五藏，主藏意。肺重三斤三兩，六葉兩耳，凡八葉，

肺有八葉，何不難云八心耶？不言盛精汁，是。


 主藏魄。腎有兩枚，

誤以腰爲腎，馬玄臺以爲心主，是也。


 重一斤二兩，主藏志。

附肝之膽與心相對，同爲少陰，乃爲真腎，無下口，藏而不寫。外腎一名膽，有寫有不寫，與五府專寫者不同，故曰清淨之府。




徐案：前條以右爲命門，今曰腎有兩枚，前後互異。

膽在肝之短葉間，重三兩三銖，盛精汁三合。

肝之精汁藏於膽，主血。合二藏爲一，與心、肺同。


 胃重二斤十四兩，紓曲屈伸，長二尺六寸，大一尺五寸，徑五寸；盛穀二斗，水一斗五升。小腸重二斤十四兩，長三丈二尺，廣二寸半，徑八分，分之少半，左迴疉積十六曲；盛穀二斗四升，水六升三合，合之大半。大腸重三斤十二兩，長二丈一尺，廣四寸，徑一寸，當臍右迴叠積十六曲；盛穀一斗，水七升半。膀胱重九兩二銖，縱廣九升，盛溺九升九合。口廣二寸半，脣至齒長九分，齒已後至會厭深三寸半，大容五合。舌重十兩，長七寸，廣二寸半。咽門重十二兩，廣二寸半，至胃長一尺六寸。喉嚨重十二兩，廣二寸，長一尺一寸，九節。肛門重十二兩，大八寸，徑二寸大半，長二尺八寸，受穀九升三合八分合之一。

徐案：《靈·腸胃篇》及《平人絶穀篇》論腸胃大小長短，與此不殊。其論藏府輕重，惟舌十兩、咽門重十兩，《靈·腸胃篇》有之，餘皆不知所本。

藏府之輕重，從何考驗，言之亦無實用。且少壯不同，大小異質，創造此等説法，徒亂人意。


 至中間所論藏府受盛精汁等語，則亦經文所無，不知其别有所受與？抑兩經固有之，而今殘缺也？

杜撰臆造。自來説者以爲真書，故以爲别有所傳，其實非也。




四十三難

似此何必空勞筆札？欲凑八十一條，故買菜求添，則似此者幾過半。


 曰：人不食飲七日而死者，何也？然：人胃中當有留穀二斗，水一斗五升。故平人日再至圊，一行二升半，日中五升，七日五七三斗五升，而水穀盡矣。故平人不食飲七日而死者，水穀津液皆盡故也。

徐案：此段與《靈·平人絶穀》後半篇問答俱不易一字，絶無發明。又經文更有論腸胃虚實數語，在此段之前，最有精義。今復遺去，尤爲無識。

四十四難

考諸難，非直抄經文，紪謬百出，則捏造謡言，毫無取義。大抵此書專爲兩寸而作，凡爲兩寸診法，是其用心所在，餘則好爲怪談，以示博疋。


 曰：七衝門

曰七門可也，「衝」字尤不通。


 何在

 ？然：脣爲飛門，齒爲户門，會厭爲吸門，胃爲賁門，太倉下口爲幽門，大腸小腸會爲闌門，下極爲魄門，故曰七衝門也。

徐案：此條亦未知所本。

四十五難曰：經言

 八會者，何也？

大抵此難爲「脈會太淵」一句而設，此句既不通，餘更無論矣。


 然：府會太倉，

全如春秋盟會之會。必二人以上乃言會，又各有道路，如雌雄二神、營衛二氣，同類不言會，又不行動不言會，此直不知「會」字之義。


 藏會季脇，筋會陽陵泉，髓會絶骨，血會膈俞，骨會大杼，脈會太淵，

脈不會於太淵，以脈不能行走也，營、衛周流乃可言會，脈無會太淵之理。「肺朝百脈」亦誤解。百脈謂孫絡耳，經脈不得言百脈。亦謂肺朝百脈，非百脈朝肺，且肺亦不指兩手寸口。


 氣會

氣行動之物，可言會。


 三焦外，一筋直兩乳内也。

經有明文，三焦通會元真之處，此本變爲氣會三焦，未知是何意也。


 熱病在内者，取其會之氣穴也。

徐案：八會於經無所見，然其義確有所

 據，此必古經之語，今無所考也。

徐誤。




四十六難曰：老人卧而不寐，少壯寐而不寤者，何也？然：經言少壯者血氣盛，肌肉滑，

「滑」字指皮膚言。


 氣道通，營、衛之行不失於常，故晝日精，夜不寤也。老人血氣衰，肌肉不滑，營衛

氣。


 之道澀，

皮膚澀。


 故晝不能精，夜不寐也。故知老人不得寐也。

鈔舊書不解文義，黄氏坤載乃尊之爲四聖之一，豈不可歎。




徐案：此章之失更多。《難經》本以釋經，乃此問答即鈔録《靈·營衛生會篇》語，而改易數字，便多語病。經云：「黄帝問曰：老人之不夜瞑，少壯之人不晝瞑者，何氣使然？」問詞何等簡括！言不晝瞑，則晝之精、夜之安寐俱在其中。今改寐而不寤，似不分晝夜，語便糊塗。又，「營衛之道澀」句，經

 文作「氣道澀，其營衛衰少，而衛氣内伐」，蓋營氣少則血不充，而神不能藏，衛氣内伐，則氣不盛，而力易倦，故晝不精，夜不寐。今改作「營衛之道澀」，便不分曉。既無發明，又不能體察經義。每易一字，必多謬失，此其所不解矣。

四十七難曰：

經有明文，既非晦隱，何必重出？如此作難，雖百千條不難立就，況止八十一難哉！


 人面獨能耐寒者，何也？然：人頭者，諸陽之會也。諸陰脈皆至頸、胸中而還，獨諸陽脈皆上至頭耳，

徐注：《靈·逆順肥瘦論》云：「手之三陰，從藏走手；手之三陽，從手從頭；足之三陽，從頭走足。足之三陰，從足走腹

 。」此之謂也。


 故令面耐寒也。

徐案：此章問答，亦本《靈·邪氣藏府病形論》。經文云：「十二經脈，三百六十五絡，其血氣皆上於面，而走空竅。」又云：「其皮厚，其肉堅，故天熱甚寒，不能勝之也。」此改作諸陽經之氣皆上於頭。蓋本《逆順肥瘦論》篇義，移作此處注，理極明當。此等處，實與經文異致而同歸也。

《逆順肥瘦篇》有别義，《病形篇》舉全經全絡，而言獨陽上頭，陰不上頭，非也。


 ○按：自「三十難」至此，皆論營、衛、藏、府、形、質、體、用之理。

四十八難曰：人有三虚三實，何謂也？

置經之五虚五實，伸己三虚三實，大謬。


 然：有脈之虚實，有病之虚實，有診之虚實

此例不當立，脈病皆診以見之，是二是一，不能别立名目。


 也。

不必如此强爲分别。


 脈之虚實者，濡者

評脈名詞。


 爲虚，緊

 牢者

診皮名詞。


 爲實。病之虚實者，出者爲虚，

徐注：出，謂精氣外耗，如汗吐瀉下之類，凡從内而出者皆是。


 入者

經之出入，以經絡内外交通言之，既屬之病，則經明文多矣，何必用此二字？徐亦强爲之説。


 爲實；

徐注：入，謂邪氣内結，如能食便閉、感受風寒之類，凡從外入者是也。


 言者爲虚，不言者爲實。

以言不言分，不可據。


 緩者爲虚，急者爲實。診之虚實者，濡者爲虚，牢者爲實。

徐注：按《脈經》引此條無此二句，疑因上文而重出也。


 癢者爲虚，痛者爲實。

癢、痛亦病也，何得以爲診之虚實？足見其文理不通。


 外痛内快，爲外實内虚；内痛外快，爲内實外虚，故曰虚實也。

此《脈經》僞

 卷，鈔襲此書而誤者，凡引用此書者皆僞卷。




四十九難曰：有正經自病，有五邪所傷，

當以内病外因説之。


 何以别之？然：憂愁思慮則傷心，

心謂腦，主思。


 形寒飲冷則傷肺，恚怒氣逆、上而不下則傷肝，

合膽言之。


 飲食勞倦則傷脾，

合胃爲土。


 久坐濕地、强力入水則傷腎。

外腎、女子胞主衝、任。


 是正經自病也。何謂五邪？然：有中風，有傷暑，有飲食勞倦，

四字當爲傳寫之誤，據下傷寒有五，當爲温。


 有傷寒，有中濕。此之謂五邪。

徐案：上二段分自病、五邪，甚無别白。飲食勞倦、傷寒、中濕三項，即上段語，則自病即五邪，五邪即自病也，豈不混沓？蓋上段即《靈·邪氣藏府病形篇》及《素·本病論》原文，止易數字，但《靈》、《素》並不分自病與五邪，故心、肝二藏則以憂愁、恚怒言，餘則皆以六淫之邪言，各舉所重。此又一義也。若欲分别，則《内經》自有妙義可尋，《素·陰陽應象大論》云「怒傷肝」，「喜傷心」，「思傷脾」，「憂傷腎」，「恐傷腎」，此真本經自病之證。若外感，則《靈·九鍼篇》云「肝惡風，心惡熱，肺惡寒，腎惡燥

 ，脾惡濕」，此皆外邪所傷之證，豈不鑿鑿可據？乃既欲分别，而仍只一端，不特義例不明，亦且詞語不順，作書者豈當日未之思耶？抑求而不得其義也？

假令心病

即腦病。


 何以知中風得之？然：其色當赤。何以言之？肝主色，自入爲青，入心爲赤，入脾爲黄，入肺爲白，入腎爲黑。肝爲心邪，故知當赤色也。其病身熱，脇下滿痛，其脈浮大而弦。

强。○《經脈篇》十二經主病詳矣，乃真醫家金丹至寶。


 何以知傷暑得之？然：當惡臭。何以言之？心主臭，自入爲焦臭，入脾爲香臭，入肝爲臊臭，入腎爲腐臭，入肺爲腥臭。

欲於一「臭」突分五藏，是自欺欺人之語。


 故知心病傷暑得之，當惡臭。其病身熱而煩，心痛，其脈浮大而散。

五藏各以一門立説，舉以示例可也。然聲色臭味辨之最難，又每每矛盾，或見或不見。晉宋以下，醫法日繁日亂，大抵五行爲之障。


 何以知飲食勞倦得之？然：當喜味苦也。虚爲不欲食，實爲欲食，何以言之？脾主味，入肝爲酸，入心爲苦，入肺爲辛，入腎爲鹹，自入爲甘。故知脾邪入心，爲喜味苦也。其病身熱而體重嗜卧，四肢不收，其脈浮大而緩。何以知傷寒得之？然：當譫言妄語。何以言之？肺主聲，入肝爲呼，入心爲言，入脾爲歌，入腎爲呻，自入爲哭。

竟以六氣代藏，運氣之説，非可似此迂拘。


 故知肺邪入心，爲譫言妄語也。其病身熱，灑灑惡寒，甚則喘欬，其脈浮大而澀。何以知中濕得之？然：當喜汗出，不可止。何以言之？腎主濕，入肝爲泣，入心爲汗，入脾爲涎，入肺爲涕，自入爲唾。故知腎邪入心，爲汗出不可止也。其病身熱，小腹痛，足脛寒而逆，其脈沉濡

「浮大」俄變「沉濡」矣。


 而大。此五邪之法也。

按經診病，以經絡筋脈爲主，每病推十二經之變，如《持素證篇》所言是也。經絡筋脈，有形跡可求，最爲切實，此古法也。此篇舍實求虚，一切以五行了之，此所謂畫鬼神，最誤後學，徐氏反推之，蓋徐亦在魔障中也。




徐案：此以一經爲主病，而以各證驗其所從來，其義與「十難」診脈法同。

全爲僞説。


 以一經爲例，其餘則準此推廣

 ，使其無所不貫，不特五藏互受五邪，鑿然可曉，凡百病現

 證，皆當類測。此真兩經之所未發，此義

 一開，而診脈辨證之法至精至密，

失在舍實求虚。


 真足以繼先聖而開來學也。

此法一開，而百魔會粹矣。




五十難曰：病有虚邪，有實邪，有賊邪，有微邪，有正邪，何以别之？然：從後來者爲虚邪，

此難將太乙徙宫之風爲四十九難，以六淫爲五邪之密補，但經指賊風，故言來，若寒暑濕等，不得言來。○生我何以在後？我生何以在前？賤微不將在左右耶？


 從前來者爲實邪，從所不勝來者爲賊邪，從所勝來者爲微邪，自病爲正邪，何以言之？假令心病，中風得之爲虚邪，傷暑得之爲正邪，飲食勞倦得之爲實邪，傷寒得之爲微邪，中濕得之爲賊邪。

生尅承制，經有明訓，何苦將六淫填七情，致自辨不清，俄而傷暑中濕，忽焉前來後來，豈非自病爲癲耶！




徐案：此亦因前章五邪之病而辨其所受之輕重也。專以心病言，亦如前章舉其例而餘可類推也。其義亦兩經之所無，

經之所無，未嘗不可有新，特須根據理要，可以施行，若徒推衍五行，則非也。


 與前章俱爲獨創之論。

凡此書之創論皆違經自異，糾纏五行，不能實行，以致遺誤後賢。


 ○按：《素·八正神明論》云：虚邪者，八正之虚邪也；正邪者，身形用力，汗出腠理開所中之風也。其所謂虚邪，即虚風，乃太乙所居之宫，從其衝後來者爲虚風也。正風，汗出毛開所受之風也。其詳見《靈·九宫八風篇》，與此所云虚邪、正邪各不同，然襲其名而義自别，亦無妨也。

徐氏猶囿於誤説。




五十一難曰：病有欲得温者，有欲得寒者，有欲得見人者，有不欲得見人者，而各不同。病在何藏府也？

經説甚明，何須發問？


 然：病欲得寒而欲見人者，病在府也；

人迎。


 病欲得温而不欲見人者，病在藏也。

寸口。○别藏府，候人迎、寸口，是經之明文。


 何以言之？府者，陽也，陽病欲得寒，又欲見人。藏者，陰也，陰病欲得温，又欲閉户獨處，惡聞人聲。故以别知藏府之病也。

此書言診藏府，立教法自相矛盾，不能施用。以寸口祇能診藏不診府，諸説皆誤。




徐案：《素·陽明脈解篇》：陽明脈「惡人與火」。此云欲見人，意正相反，何也？蓋彼指陽明一經熱甚而煩惋者言，此則統論凡爲藏府病之大概，乃陰陽之正義。蓋經則舉其一端，而此則言其全體，義實無礙也。

經專指陽明，此乃以爲義同，非也。




五十二難

與下「五十五難」同義，徐氏以爲當合爲一章，是也。


 曰：府藏發病，根本等否？然：不等也。其不等奈何？然：藏病者，止而不移，其病不離其處；府病者，彷彿賁響，上下流行，居處無常。故以此知藏府根本不同也。

五十三難曰：

醫經專詳藏府經絡，實事求是，若推衍五行，有如畫鬼神，一實一虚，一難一易。舍藏府經絡，專言五行，醫學所以日下。


 經言七

僞吕注以爲「次」字之誤。丹波主之。


 傳者死，間傳者生，何謂也？

凡仲景書有與《難經》同者，皆爲後人所羼，非仲景原文。如《金匱》「上工治未病」，《内經》屢言之，皆謂不待已病然後治之，通於治法，所謂消患未形。今乃以病傳解之，《内經》所無，轇轕五行，爲後人祖《難經》之説。


 然七

次。


 傳者，傳其所勝也。

謂五行相尅，傳所不勝。


 間傳者，傳其子也。何以言之？假令心病傳肺，肺傳肝，肝傳脾，脾傳腎，腎傳心，一藏不再傳，故言七

次。


 傳者，死也。間傳者，傳其所生也。

以五行相生爲傳。


 假令心病傳脾，脾傳肺，肺傳腎，腎傳肝，肝傳心，是子母相傳，周而復始，如環無端，故曰生也。

《内經》政法多言五行，病篇則不言五行，後世醫書有如星命家言，專詳五行生尅制化，《難經》倡之。




徐案：七傳、間傳，經文無考。

「七」字不通，讀「次」爲是。


 《素·玉機真藏論》云：「五藏受氣於其所生，傳之於其所勝；氣舍於其所生，死於其所不勝。病之且死，必先傳，行至其所不勝，病乃死。此言氣之逆行也，故死。」下文釋之云：「肝受氣於心，

此即間傳於所生。


 傳之於脾，氣舍於腎，至肺而死。」所謂死於所不勝之義，乃以所病之藏，傳至所不勝之藏而死，

此謂以間傳而至所不勝，如此書之次傳。


 非此處七傳、間傳之説。

與經説不同。


 其所謂受氣於所生，即「五十難」所云「從前來者爲實邪」也。又《素·標本病傳》及《靈·病傳論》皆以傳所勝之藏，如心傳肺、肺傳肝爲死證。

此即次傳所不勝之説。


 然二、三藏即死，亦無傳遍五藏，至七傳而後死之説。至於間傳之説，《素·標本病傳篇》云：「間一藏止，及至三、四藏者，乃可刺也。」其所稱間藏之義，經文亦以相尅之序爲傳。若傳至第二傳，則間所尅之藏爲生我之藏，三傳則爲我生之藏，四傳則爲尅我之藏。若間此一藏或三、四藏，而病止不復傳，乃可刺之也。與間傳亦微别。

五十四難曰：藏病難治，府病易治，何謂也？

經文甚明，此何待問？


 然：藏病所以難治者，傳其所勝也。

誤説。


 府病易治者，傳其子也。

此何可以藏、府分耶？


 與七傳、間藏同法也。

觀此足見作者不通文義，詳徐駁。




徐案：此段不特與經不符，即與前篇亦相矛盾。《靈·病傳篇》有肝傳脾，脾傳胃，胃傳腎，腎傳膀胱等語，是藏府亦有互相傳者；前篇云「脾傳肺，肺傳腎」，是藏亦有傳子者。今乃云藏病傳所勝、府病傳子，其義安在？蓋藏病深而府病淺，以此分難易，最爲明確，否則俱

 屬支離也。

五十五難曰：病有積、有聚，

下文言積不言聚，何也？與前後均矛盾，信口開河，最爲謬妄。


 何以别之？然：積者陰氣也，

診寸。


 聚者陽氣也；

診人。


 故陰沉而伏，陽浮而動。氣之所積名曰積，氣之所聚名曰聚。故積者五藏所生，聚者六府所成也。

經則藏、府同名積。


 積者，陰氣也，其始發有常處，其痛不離其部，上下有所終始，左右有所窮處；聚者，陽氣也，其始發無根本，上下無所留止，其痛無常處。故以是别知積、聚也。

徐案：此節「積」、「聚」二字，剖晰最爲明曉，然當合「五十二難」共成一條，不必分爲兩章也。

丹波引《百病始生篇》言「傳

 舍於腸胃之外，募原之間，留着於脈

 ，息而成積」，不分藏、府，與「五十二難」同義，足見其分八十一章之謬。




五十六難曰：五藏之積，各有名乎？

違經自異，妄立名號。


 以何月何日得之？

此皆拘泥五行，近於日者家言，非醫之正法，急宜滌除，以清迷障。


 然：肝之積，名曰肥氣，在左

「左」字當删。


 脇下，如覆杯，有頭足。久不愈，令人發欬逆、
 瘧，連歲不已。

以上言病狀。


 以季夏戊己日

此言病起之日。


 得之。

後世因此造僞法，但以干支陰陽生尅治病，無復四診，最爲大害，皆此書作俑。


 何以言之？肺病

就所説已先病矣。


 傳肝，肝當傳脾，

肺、肝二藏先病。


 脾季夏適王，王者不受邪，肝復欲還肺，

此等説真是兒戲！脾既不受邪，則病當已，安得復還肺耶？


 肺不肯受，故留結爲積。故知肥氣以季夏戊己日得之。

肝病已久，何得云於長夏乃得之？


 心之積，名曰伏梁，起臍上，大如臂，上至心下。久不愈，令人煩心。以秋庚辛日得之。

病已久，上稱連歲不解，何得云於此秋日得之？


 何以言之？腎病傳心，心當傳肺，肺以秋適王，王者不受邪，

仲景所謂不傳，則其病已。


 心復欲還腎，腎不肯受，故留結爲積。

肺腎俱不受邪，何以必於秋病？


 故知伏梁以秋庚辛日得之。

僞《脈經》有以日干言病者，因此而誤。




徐案：《靈·經筋篇》：「手少陰之筋，其病内急，心承伏梁。其成伏梁，吐血膿者死，不治。」觀此數語，亦指爲心之病，但不明言其狀。《素·腹中論》云：「病有少腹盛，上下左右皆有根，病名曰伏梁。裹大膿血，居腸胃之外，不可治。治之，每切按之至死。此下則因陰必下膿血，上則迫胃脘，生膈俠胃脘内癰，此久病也，難治。居臍

一本作「腎」。


 上爲逆，居臍

一本作「腎」。


 下爲從。」又曰：「人有身體髀、股、
 皆腫，環臍而痛，病名伏梁，此風根也。其氣溢於大腸，而著於肓，肓之原在臍下，故環臍而痛也。不可動之，動之爲水溺澀之病。」觀此，則伏梁又不屬心，乃大臃腫如腸胃癰之類。其曰風根，則風毒所結，又不必以秋日得之。越人所指，與此

 殆同名而異病也。

脾之積，名曰痞氣，在胃脘，覆大如盤。久不愈，令人四肢不收，發黄疸，飲食不爲肌膚。以冬壬癸日得之。

二日移一藏，經無此説。


 何以言之？肝病傳脾，脾當傳腎，腎以冬適王，王者不受邪，

以十日分配五藏，星卜之符號。


 脾欲復還肝，肝不肯受，故留結爲積。故知痞氣以壬癸日得之。

上文每言一經，以推其餘，此乃備録五藏，信口編造，全無所本，删之爲是。


 肺之積，名曰息賁。在右脇下，覆大如杯。久不已，令人灑淅寒熱，喘欬，發肺壅。以春甲乙日得之。

此五「日」字皆當作「月」字讀。五行之氣，以四時言之可也；若十日一輪，此日家與卜筮則可，以言病狀則不可也。


 何以言之？心病傳肺，肺當傳肝，肝以春適王，王者不受邪，肺復欲還心，

金所畏者火，乃欲投死地，何也？


 心不肯受，故留結爲積。

逆乃還流，如順行，則當積在肝矣。


 故知息賁以春甲乙日得之。

他條以藏病必在其所不勝，如金病於夏，此乃病於所勝之時，可怪。




徐案：《靈·經筋篇》：「手太陰之筋，其病當所過者支轉筋，痛甚成息賁，脇急吐血。」則亦以息賁爲肺之病也。又云：「手心主之筋，其病當所過者支轉筋，前及胸痛息賁。」則又以息賁屬包絡之病。《素·陰陽别論》云：「二陽之病發心脾，有不得隱曲，女子不月
 

注



 。其傳爲風消，其傳爲息賁，死不治。」是亦以息賁爲心肺所傳，與此心傳肺之義亦符合。

腎之積，

蓋五積爲病，讀者不可拘泥此難之説；比若賁豚，《傷寒》云：「臍下有悸，必發賁豚。」其實根積在腎，病發於肝。前後五積雖命名正大，其發病多不致是。如腎之比例也。猶孔子所謂「天下同歸而殊途」，故謂不可拘泥也。


 名曰賁豚，發於少腹，上至心下，若豚狀，或上或下無時。久不已，令人喘逆，骨痿少氣。以夏丙丁日得之。何以言之？脾病傳腎，腎當傳心，心以夏適王，王者不受邪，腎復欲還脾，

「還」字怪，腎由心至脾爲順行，不得爲還。經則因心不受邪，乃退而逆還至脾耶？總之，文義亦欠通順。


 脾不肯受，故留結爲積。故知賁豚以夏丙丁日得之。此五積之要法也。

徐案：《傷寒論·太陽中篇》云：「發汗後臍下悸者，欲作奔豚。」又云：「燒鍼令其汗，鍼處被寒，核起而赤者，必發奔豚。」此則似卒然之病，與此處異。《金匱要略》云：「奔豚病從少腹起，上衝咽喉，發作欲死，起而復還止

 ，皆從驚恐得之。」其説與此相近，而其所載方内，亦引《傷寒論》一條文，則此病得之久而不已，時發作者，即爲腎之積，爲難治。因外感誤治而驟起者，非腎之積，爲易治。蓋病形同而病因異也。○又按：五藏之積，受病各殊，藏氣雖有衰旺，然四時皆能成病，此故不必拘泥；但以時令生尅，及病情傳變之理推之，則當如此。存之以備一説可也。

蓋揆五行於理可也，以病符五行，非也。○徐氏既知其誤，則不必存兩可之見，游移偏袒，貽誤後賢。




五十七難曰：泄凡有幾？皆有名不？然：泄凡有五，其名不同。有胃泄，有脾泄，有大腸泄，有小腸泄，有大瘕泄，名曰後重。胃泄者，飲食不化，色黄。脾泄者，腹脹滿，泄注，食即嘔吐逆。大腸泄者，食已窘迫，大便色白，腸鳴切痛。小腸泄者，溲而便膿血，少腹痛。大瘕泄者，裏急後重，數至圊而不能便，莖中痛。此五泄之要法也。

《千金》、《外臺》與此出入。




徐案：此節分别病情，明曉精當。其小腸、大瘕泄，即後世所謂痢疾。前三者則飧泄之類也。

五十八難曰：傷寒有幾？其脈

此「脈」字當統色、聲、皮、絡形狀言。


 有變不？然：傷寒有五：有中風，有傷寒，有濕温，有熱病，有温病，其所苦各不同。

徐案：王叔和編次仲景《傷寒論》，「略例」云：

此即《脈經》之文，叔和取仲景之文入《脈經》，與仲景别行。今人誤讀《甲乙》序，謂仲景書爲叔和編次而成者，大誤。


 中而即病者，名曰傷寒。

以四時氣言，在北爲寒。


 不即病者，寒毒藏於肌膚，

如果冬傷寒，則不必皆病。言「必」則指四氣，非病狀。


 至春變爲温病，

冬傷於寒，春必病温。此以寒、温對文，傷與病同義。積寒生熱，積熱生寒，指四時氣候，非病狀。春當讀作夏，夏必苦熱，冬必苦寒，亦可謂夏傷於熱，冬必病寒。説詳《四方異宜篇》。


 至夏

四時作「四方」讀。


 變爲暑病。

其實經「春必病温」，即此句之義。


 暑病者，熱極重於温也。

温即熱。


 又第四篇先序痓、濕、暍三證。痓則傷寒之變證，暍即熱病，濕即此篇所謂濕温也。又《傷寒論·太陽上篇》亦首舉中風、傷寒、温病證脈各異之法。

不全以脈分。


 《素·熱病論》云：「今夫熱病者，皆傷寒之類也。」

熱與寒對文，如水火冰炭；以四時四方言，其實一也。


 又云：「凡病傷寒而成温者，先夏至日爲病温，後夏至日爲病暑。」則此五者之病，古人皆謂之傷寒，與《難經》淵源一轍。後世俗學不明其故，遂至聚訟紛紜，終無一是。是可慨也！其詳須熟讀《熱病論》及《傷寒論》自知之。

中風

《傷寒》全書俱在，不必牽涉可也，若欲言之，豈草草數語所能？開此苟簡草率法門，遺害無所底止。


 之脈，

傷寒病異而脈同者多矣，經不專據脈以定證。


 陽

人迎。


 浮而滑，

皮。


 陰

寸口。


 濡而弱；

《傷寒》言證脈詳矣，豈此八字所能該括！○陽脈人迎，陰脈寸口，傷寒三陽，以人迎爲主。古書爲後人所亂，言脈法多至不可究詰。


 濕温之脈，

全不言證，大誤。


 陽濡而弱，陰

諸條皆言陰陽，實不知其所指也。


 小而急；

《傷寒》言脈亦有似此者，然乃小變特狀，非以脈爲綱領。徐注大誤。○按：此二句疑在「傷寒之脈」二句下。


 傷寒之脈，

傷寒之分風寒、濕熱，以證爲主，以本經之動脈爲輔。以脈定病，爲《難經》之誤説。


 陰陽俱盛而緊澀

 ；

皮。○以《傷寒》原文證之，其誤自見。


 熱病之脈，

經不以脈定病。


 陰陽俱浮，

熱病《内經》有數篇，何得以脈斷之？又何得以一「浮」字了之？真如癡人説夢。


 浮之而滑，

皮。


 沉之散澀

 ；温病之脈，

此以絡言。


 行在諸經，

以熱病六經求之。


 不知何經之動也，

「動」字爲診絡之法，詳見經文，此乃以熱病脈當之，大誤。


 各隨其經

經正與絡對稱。


 所在而取之。

《診絡篇》引《經脈》：「脈之卒然動者，皆邪氣居之，留於本末；不動則熱，不堅則陷且空，不與衆同，是以知其何脈之動也。雷公曰：何以知經脈之與絡脈異耶？黄帝曰：經脈者，常不可見，其虚實也，以氣口知之。脈之見者，皆絡脈也。」


 傷寒

一部《傷寒》，精密之書，乃以數語了之，後人喜其簡易，故其書盛行，特無如其亂道何！苟趨簡易，則仲景、叔和皆好爲苟難矣。


 有汗出而愈，下之而死者；

在表。


 有汗出而死，下之而愈者。

在裏。


 何也？

所問太淺陋。


 然：陽虚陰盛，

不知所指。


 汗出而愈，下之即死；陽盛陰虚，

虚實亦不知所指。


 汗出而死，下之而愈。

可汗不可汗，可下不可下，詳矣，非二語所盡。




徐案：《傷寒例

 》亦有「陽盛陰虚，汗之則死，下之則愈；陽虚陰盛，汗之則愈，下之則死」之文。

此當出《平脈》、《辨脈篇》中，爲襲用本書語而推衍者，非仲景原文也。


 諸家釋之不一。成無己注則以陽邪乘虚入府，爲陽盛陰虚；陰邪乘表虚客於營、衛，爲陽虚陰盛。

陰、陽指邪氣言。


 《外臺秘要》及劉河間《傷寒直格》俱以不病者爲盛，病者爲虚。

由藏府分陰陽，又一説。


 《活人書》以内外俱熱爲陽盛陰虚，内外俱寒爲陽虚陰盛。

以寒熱分陰陽，又一説。


 惟王安道《溯洄集》則以寒邪在外爲陰盛，可汗；熱邪内熾爲陽盛，可下。

分寒熱，又分内外。


 此説最爲無弊

 。若不病者實、病者爲虚之説，與表病裏和、裏病表和之説相近。但「虚」、「實」二字，其義終未安也。

諸家大抵皆圓誑耳。後人因《難經》之文而造《辨脈》、《平脈》附之仲景，徐氏又引以證《難經》，此魔鬼横行，無如其終不可通何。

寒熱

寒熱，經入雜病。


 之病，候之如何也？然：皮

診皮法。


 寒熱者，皮不可近席，毛髮焦，鼻藁，不得汗；肌

診絡法。


 寒熱者，皮膚痛，脣舌藁，無汗；骨

診骨法。


 寒熱者，病無所安，汗出

 不休，齒本藁痛。

徐案：此段不得與傷寒同列一難之中，蓋寒熱之疾，自是雜病不傳經之證，故《靈樞》另列「寒熱病」爲篇目，而詳其刺法，其非上文傷寒之類可知。不知越人以類而旁及之耶？若即以爲傷寒之寒熱，則大誤也。

又案：此即《靈·寒熱論》篇原文，而「骨寒熱」一條，删去數字，義遂不備。經文云：「骨寒熱者，病無所安，汗注不休。齒未藁，取其少陰於陰股之絡；齒已藁，死不治。」可見此證原有輕重之别。今竟云「齒本藁痛」，則骨寒熱止有死證，而無生證矣。此等乃生死關係大端，豈可脱落疏漏若此！

五十九難曰：狂癲之病，何以别之？

經文甚詳，何須再問。


 然：狂疾之始發，少卧而不飢，自高賢也，自辨智也，自倨貴也，妄笑好歌樂，妄行不休是也。癲疾始發，意不樂，僵仆直視。其脈三部

二字當衍。


 陰陽俱盛是也。

作三大部人寸陰陽，亦通。




徐案：《靈·癲狂篇》論癲狂之證及鍼灸之法，因證施治，極爲詳備。此段所引，特經中之一二證，並非二者之疾，其病形止此三四端也。細考經文自明，此又掛一漏萬矣。

此書之盛行，後人取其簡略耳。




六十難曰：頭心之病，

以腦爲心，心痛即頭痛，非附肺之心。


 有厥痛，有真痛，何謂也？然：手三陽之脈，

以十二經言，心在腦，脈氣附手少陰。


 受風寒，伏留而不去者，則名厥頭痛。

徐注：手三陽：小腸、大腸、三焦也。《素》「手之三陽，從手走頭」，故風寒留滯則頭痛也。


 入連在腦者，

删合併爲一條，則得矣。


 名真頭痛。

徐注：入連在腦，邪進入於腦也。不在絡而在腦，故曰真。


 其五藏氣相干，

誤襲《淮南·時則訓》五行家政治學之説。


 名厥心痛。其痛甚，但在心，

腦中之痛，不得指爲心、胃脘

 耳。○徐注：但在心，言無别藏相干也。


 手足青者

 ，即名真心痛。其真心痛者，

徐注：滑氏《本義》謂「真」字不當欠一「頭」字。


 旦發夕死，夕發旦死。

徐注：心爲君主之宫，故邪犯之即不治也。《靈·邪客篇》：「心者，五藏六府之大主也，精神之所舍也，其藏堅固，邪弗能容；容之

 則心傷，心傷則神去，神去則死矣。」即此義也。○按：心指腦，故稱爲大主，非附肺之心，與肺合爲一藏，不得更立一心名。五行家推衍二十一家，乃分出肺肝爲四藏，非正義也。




徐案：《靈·厥病篇》厥頭痛之病有數證，其治法或取陽經，或取陰經，則非獨三陽之受病可知。若云從三陽而傳及他經，則得矣。至真頭痛，經文云：「手足寒至節，死不治。」則頭痛亦有死證，與心痛之手足青至節者死不治正同。

名異實同，當合爲一條。


 至厥心痛之證，經文有腎、胃、脾、肝、肺五種心痛之證，病形各殊，亦不得云「五藏相干」。蓋胃府不得稱藏。若心自干心，則真心痛矣，不在厥心痛之列，亦當如經文明著其説，何得糊塗下語，使經文反晦也？

六十一難曰：

此難更無味趣。


 經言望而知之謂之神，聞而知之謂之聖，問而知之謂之工，切脈而知之謂之巧，何謂也？

此何待問難，不過欲表專診寸口之謬説耳。




徐案：《靈·邪氣藏府病形篇》云：見其色，知其病，命曰明；按其脈，知其病，命曰神；問其病，知其處，命曰工。與此不同，未知越人何所本也。

然：望而知之者，望見其五色，以知其病。聞而知之者

 ，聞其五音，以别其

 病。問而知之者，問其所欲五味，以知其病所起所在也。切脈而知之者，診其寸口，

專診寸口爲此書大謬，不如改作「氣口」。


 視其虚實，

《脈經》二卷「平人迎神門氣口前後」篇本此。


 以知其

 病在何藏府也。

此説大謬，僞《脈經》兩手四十八變，此爲之俑。


 經言以外知之曰聖，

經文由外以知内，指皮絡言。


 以内知之

以色聲分内外，與經不合。


 曰神，此之謂也。

徐案：發問以望、聞爲神、聖，今引經以望、聞爲聖，以問、切爲神，又失工、巧二端，其引經語亦無考，未詳何故。○又按：聞、問之法，兩經言之多端，今止以五音、五味爲言，義亦不備。○按：自「四十八難」至此，皆論虚實邪正傳變生死之道。

六十二難曰：藏井、滎有五，府獨有六者，

十二經本藏府各六，此最明瞭者也，無待於問。因天六地五，乃去一藏不足數耳。種種謬説，全不識經意所致。


 何謂也？

糾纏五、六，不知本原。


 然：府者，陽也。三焦行於諸陽，故置一俞，名曰原。

《太素》注中亦有用此説者，與他條矛盾，乃後人所附入

 。


 所以府有六者，亦與三焦共一氣也。

合三焦爲六府，與合心主爲六藏同也，今遂推重三焦，將何以處心主乎？




六十三難曰：《十變》

前言脈亦有「十變」之文。


 言

 ，五藏六府

《本輸》十二經藏亦有「六」。


 滎合，皆以井爲始者，何也？

此與經，亦不合。


 然：井者，東方春也，

以四時五行附會五原，非是。藏府自有本行，何必又加添設？


 萬物之始生，諸蚑行喘息，蜎飛蠕動，當生之物，莫不以春生。故歲

當作「時」。


 數始於春，日數始於甲，故以井爲始也。

牽合五行，非本旨。




徐案：《靈·本輸篇》藏之井皆屬木，府之井則皆

 屬金，

以五原配五行，爲此書特創。《本輸篇》屬木、屬金二語，全無理由。以原配五行，皆爲補母瀉子而出，《内經》無此法。《本輸篇》、《甲乙經》所有五行字，皆爲注語誤爲大字者，疑亦後人因此書而加，非經本文也。


 即下節亦明言之。今

 總釋五藏六府之井皆屬木，則倍經語

經乃注記語誤爲正文者。


 且與下文亦相矛盾。若云惟藏之井屬木，而府不與焉，則府之亦始於井，而又不屬木，義當何居？下語疎漏之甚！

六十四難曰：《十變》

直以「十變」爲經篇名矣。考鍼法有十度，十變未詳。


 又言：陰井木，

六藏井水

 。


 陽井金；

六府井金。以上見經。


 陰滎火，陽滎水；陰俞土，陽俞木；陰經金，陽經火；陰合水，陽合土。

於義無取。《甲乙》雖有此明文，當爲晚近據此書推補之説。


 陰陽皆不同，其意何也？

徐案：《靈·本輸篇》藏井屬木，府井屬金，各有明文，其餘滎、俞所屬，俱無明文，

《甲乙》各有明文，當爲後人補注。


 不知《難經》所本何書？抑推測而知之者耶！自此以後，鍼灸家遂相祖述矣。

拘泥五行，又以附會其補母瀉子之僞説，後世師之，乃鍼灸家之誤説。


 ○又按：六府又多一原穴，其五者屬五行。原穴與腧相近，宜同屬木。蓋所注爲輸，所過爲原，義亦相似也。

此又圓誑。




然：是剛柔之事也。

此用十干嫁娶之説，已近星氣家言。五六合十一，以十干推之，豈有合乎？當時何不依經，用十二月以相配？○《五行大義》第七論合德云：「支干三種者，一曰干德，二曰支德，三曰支干合德。干德者，甲德自在，乙德在庚，丙德自在，丁德在壬，戊德自在，己德在甲，庚德自在，辛德在丙，壬德自在，癸德在戊。此十干者，甲、丙、戊、庚、壬爲陽尊，故德自處；乙、丁、己、辛、癸爲陰卑，故配德於陽，有從夫之義，所以不自爲德。」


 陰井乙木，陽井庚金。陽井庚，庚者，乙之剛也；陰井乙，乙者，庚之柔也。乙爲木，故言陰井木也；庚爲金，故言陽井金也。餘皆仿此。

黄氏坤載號曰大醫，乃以此書配《靈》、《素》、仲景，稱四聖。其所著書竟以干代藏府名，流入星命派，此其大謬也。




六十五難曰：經言所出爲井，所入爲合。其法奈何？

經言甚明，何待再問？


 然：所出爲井，井者，東方春也，

井皆在手足指上，由外至内，何得爲春出？○井在手足指中，合去井不過尺寸地位，且皆由四肢走胸背。經之「出」、「入」字謂内外相通，不得比於四時

 終始。


 萬物之始生，故言所出爲井也。所入爲合，

經言出入非春冬之義，合去指甚近，其脈亦未盡，何得爲冬合？


 合者，北方水也，陽氣入藏，故言所入爲合也。

出入爲内外經絡之行道，不可以四時配合五行；五行猶可，附會六原，則多一輸矣。無知妄作，迷亂視聽，所當屏絶。




六十六難曰：經言肺之原，

一。


 出於太淵。

徐注：太淵在手掌後陷中。


 心

當作「心主」。


 之原，

二。


 出於大陵。

徐注：大陵在掌後骨下横文中兩筋之間，此手厥陰之穴也。其餘皆本經穴。


 肝之原，

三。


 出於太衝。

徐注：太衝在足大指本節後二寸陷中。


 脾之原，

四。


 出於太白。

徐注：太白在足大指後内側白肉際陷中。


 腎

此指任衝。


 之原，

五。


 出於太谿。

徐注：太谿在足内踝後五分。


 少陰

以督帶言西人之腦氣節，非附肺之心。


 之原，

六。○前言五藏五行，此乃多出心主一藏，爲六藏矣。夢想顛倒，真不可思議。


 出於兑骨。

徐注：少陰，手少陰也。兑骨，即神門穴，在掌後鋭

 骨端陷中。


 膽之原，

一。


 出於丘墟。

徐注：丘墟，在足

 外踝下如前陷中。


 胃之原，

二。


 出於衝陽。

徐注：衝陽在足跗上去内庭五寸高骨間動脈。


 三焦之原，

三。


 出於陽池。

徐注：陽池在手表

 腕上陷者中。


 膀胱之原，

四。


 出於京骨。

徐注：京骨在足小指外側本節後大骨下白肉際陷。


 大腸之原，

五。


 出於合谷。

徐注：合谷在手大指次指歧骨間陷中。


 小腸之原

六。


 出於腕骨。

徐注：腕骨在手外側腕前起骨下陷中。




徐案：大陵乃手厥陰心主之穴，而此以爲心之原者，何也？《靈·九鍼十二原篇》云：「陽中之太陽，心也，其原出於大陵。」

此以心主爲心。


 《靈·邪客篇》云：「少陰獨無腧，

此當謂督無動腧。


 何也？

此少陰指腦而言。心，明堂，有腧，有動脈，惟腦督乃無動脈。


 曰：心者，五藏六府之大主也，

元首爲一身之主。


 精神之所舍也，

指腦而言。


 其藏堅固，

《靈臺祕典》「心主之官」當作「宫」。


 邪弗能容。

經云：心主者，君主之宫。


 故諸邪之在於心者，

於腦。


 皆在於心

囟。


 之包絡。」

兩腰爲包絡。


 此大陵所以爲心

囟。


 之原也。

非附肺之心。


 其取神門，則又有説。《邪客篇》云：「少陰獨無腧者，不病乎？曰：其外經病，而藏不病，

腦。


 故獨取其經於掌後鋭骨之端。」

手厥陰心主。


 即此所謂兑骨也。然此

 乃治病取穴之法，而兑骨並非少陰之原也。

誤以經少陰爲附肺之心，而不知與此書少陰同名異實。


 今乃以大陵爲心之原

當作「心主」。


 又以兑骨爲少陰之原，

腦心。


 心

腦與心主同名。


 即少陰也，

《邪客》少陰與此不同。


 如此則少陰不但有腧，且有兩腧矣。何弗深考也？

此爲徐氏小誤。


 ○又按：《靈·本輸篇》云：心

當爲「心主」。


 出於中衝爲井木，溜於勞宫爲滎，注於大陵爲腧，行於間使爲經，入於曲澤爲合，此皆手厥陰之穴，而經以爲心

當作「心主」。


 所出入之處。若厥陰

包絡指兩腰。


 本經經文

 ，反不指明井、滎等穴，則手少陰之腧，即手厥陰之腧可知。

少陰爲心主，不可合爲一。


 至《甲乙經》

出於《明堂經》。


 始以少陰本經之少衝爲井，少府爲滎，神門爲腧，靈道爲經，少海爲合，至此而十二經之井、滎乃備。然此乃推測而定，實兩經之所無也。今以兑骨爲少陰之原，此《甲乙經》之所本也。

《黄帝明堂》心有腧爲《甲乙》所自出，《太素》注言之甚詳，徐説誤也。




十二經

此句是。


 皆以俞

一作「腧」。


 爲原者，何也？

當云十二經皆有腧，五藏以俞爲原者，何也？




徐案：此又錯中之錯。《靈·本輸篇》五藏止有井、滎、俞、經、合，六府則另有一原穴。然則五藏以腧爲原，六府則腧自腧而原自原，「皆」字何著？至以腧爲原之説，則本《靈·九鍼十二原篇》，云：「五藏有疾，當取之十二原。陽中之少陰，肺也，其原出於太淵，太淵二。陽中之太陽，心也，其原出於大陵，大陵二。陰中之少陽，肝也，其原出於太衝，太衝二。陰中之至陰，脾也，其原出於太白，太白二。陰中之太陰，腎也，

此指肝下之膽而言。


 其原出於太谿，太谿二。膏之原出於鳩尾，鳩尾一。

任脈稱膏。


 肓之原

督脈稱肓。


 出於脖胦，脖胦一。

五藏十原，加入督、任乃爲十二原，當補手厥陰、心主二原，共爲十四原。


 凡此十二原者，主治五藏六府之有疾者也。」則十二原之名，指藏不指府，共十二穴，非謂十二經之原也。但其所指太淵至太谿十穴，則即《靈·本輸篇》所謂腧穴。蓋五藏有腧無原，故曰以腧爲原，豈可概之六府乎？何其弗深考也！

然：五藏俞

一作「腧」。


 者，三焦之所行，氣之所留止也。

《太素》以此全歸之衝脈，是也。


 三焦所行之俞爲原者，何也？然：臍下腎間動氣者，

此即任衝脈，經指爲少陰。


 人之生命也，

任、衝即西人所謂淋巴管，生殖器也。○此《醫貫》所謂命門，實即衝、任外腎主之。後世所謂命門，全爲外腎。


 十二經之根本，

經衝爲五藏六府之海。


 故名曰原。三焦者，

當作「衝脈」。


 原氣之别使也，主通行三氣，

此書重腎，此又重三焦，皆《内經》所無，爲此書杜撰之説。


 經歷於五藏六府。

所謂衝與宗氣。


 原者，三焦之尊號也，

忽以三焦爲十二原之主，又以牽合命門，《内經》決無此説，出於《難經》作俑。後人並以此説羼入《太素》，尤怪誕矣。


 故所止輒爲原。五藏六府之有病者，皆取其原也。

徐案：《靈·本輸篇》五藏則以所注爲腧，腧即原也。六府則以所過爲原，並無以三焦之氣爲説。蓋各經之氣留注深入之處即爲原。故《九鍼篇》云「十二原出於四關」，其穴皆在筋骨轉接之地，故病亦常留於此。若云三焦主氣，則井、滎亦皆三焦之氣，何獨以所注名爲原？況三焦自有本經道路，何必牽合？

六十七難曰：五藏

徐補「六府」二字。


 募皆

 在陰，而俞

一作「腧」，腧下有「皆」字。


 在陽者，何謂也？

徐注：募，音暮，氣所結聚處也。俞，《史記·扁鵲傳》作「輸」，猶委輸之義也。陰，腹也。肺募中府，屬本經。心主募巨闕，屬任脈。脾募章門，屬肝經。肝募期門，屬本經。腎募京門，屬膽經。胃募中脘，屬任脈。大腸募天樞，屬胃經。小腸募關元，屬任脈。膽募日月，屬本經。膀胱募中極，屬任脈。三焦募石門，屬任脈。諸穴皆在腹也。陽，背也。《素·氣府論》：「五藏之俞各五，六府之俞各六。」《靈·本輸篇》云：「肺腧在三焦之間，心腧在五焦之間，膈腧在七焦之間，肝腧在九焦之間，脾腧在十一焦之間，腎腧在十四焦之間，皆俠脊相去三寸所。」焦，即椎也，其心包腧在四椎下，大腸腧在十六椎下，小腸腧在十八椎下，膽腧在十椎下，胃腧在十二椎下，三焦腧在十三椎下，膀胱腧在十九椎下。諸穴亦俠脊相去三寸，俱屬足太陽脈，皆在背也。○按：六府募亦在陰，俞亦在陽，不獨五藏爲然。又，下節陰陽並舉爲言，疑五藏下當有「六府」二字。




然：陰

足少陰在腹。


 病行陽，

其支絡在背。


 陽病

手少陰，在背。


 行陰，

其支絡在腹。


 故令募在陰，腧在陽也。

徐注：言陰經本皆在腹，而其俞則俱在背；陽經本皆在背，而其募則皆在腹。蓋以病氣互相流傳，由經絡本互相通貫，故其氣之結聚輸轉之處交相會也。




徐案：諸募、輸經無全文，未知何本。《素問·通評虚實論》：「腹暴滿，按之不下，取太陽經絡者，胃之募也。」亦未明指何穴。

六十八難曰：五藏六府皆有井、滎、俞、經、合，皆何所主？

徐注：言此諸穴，刺之主治何病也。


 然：經言所出爲井，所流爲滎，所注爲俞，所行爲經，所入爲合。井主心下滿，滎主身熱，俞主體重節痛，經主喘欬寒熱，合主逆氣而泄。

徐注：由「六十四難」五行所屬推之，則心下滿爲肝木之病，身熱爲心火之病，體重節痛爲脾土之病，喘欬寒熱爲肺金之病，逆氣而泄爲腎水之病。然此亦論其一端耳，兩經辨病取穴之法，實不如此，不可執一説而不知變通也。


 此五藏六府井、滎、俞、經、合所主病也。

此當指刺灸言之，不謂本主篇

 。




六十九難曰：

據此書五行之法，人人腦中恩仇生尅、捭闔縱横，不啻一戰場，此最大誤。如俗説心火肺金，金上火下，焚如之災，何以當之！因知一家骨肉，火不熱，水不寒。


 經言虚者補之，實者瀉之，不實不虚，以經取之。

此專言經病。


 何謂也？

徐注：虚，血氣虚也；實，血氣實也。補之，行鍼用補法也；瀉之，行鍼用瀉法也。其説詳《素·離合真邪論》等篇。以經取之，言循其本經所宜鍼刺之穴也。




徐案：所引四語見《靈·經脈篇》。又《禁服篇》論關格，亦有此四語，而「以經取之」句下又有「名曰經刺」四字。及考所謂經刺之法，則《靈·官鍼篇》云：「經刺者，刺大經之結絡經分也。」又與下文所解迥别，其虚補實瀉二語，則經文言之不一，亦非如下文所解。

然：虚者補其母，實者瀉其子，

經之補、寫多屬本經，此書泥於五行，乃專就子、母立説，非經本旨。


 當先補之，然後瀉之。「不實不虚，

此句説絡。


 以經取之」者，

此句屬經。


 是正經自生病，不中他邪也，

經與絡對言，非與他經對稱。


 當自取其經，故言「以經取之」。

徐案：《内經》補瀉之法，或取本經，或雜取他經，或先瀉後補，或先補後瀉，或專補不瀉，或專瀉不補，或取一經，或取三四經，其説俱在，不可勝舉，則補母瀉子之法，亦其中之一端。若竟以爲補瀉之道盡於

 此，則不然也。

七十難曰：

一本有「經言」二字。


 春

東。


 夏

南。


 刺淺，

下乃云深。


 秋

西。


 冬

北。


 刺深者，

下乃云淺。


 何也？

徐注：《靈·終始篇》云：「春氣在毛，夏氣在皮，秋氣在分肉，冬氣在筋骨。刺此病者，各以其時爲齊。」兩經雖各有異同，而此其大較也。○按：此五診之法，兩經屢見，字有異同，當據五診法以求之，又當詳四方分治之法。若拘泥此文，未有不誤者也。


 然：春夏者，

經之春、夏，多指東、南木形火形之人，不實指四時。


 陽氣在上，

當作「外」，下同。


 人氣亦在上，故當淺取之。秋冬者，

指西北金水之人。


 陽氣在下，

當作「内」，下同。


 人氣亦在下，故當深取之。

此互文見義，舉以示例，不可死於句下。


 春夏各致一陰，

誤以經四方爲四時。


 秋冬各致一陽者，

粗心大膽，立名自異。後人喜閲此書，以其簡易。正如《童子進學解》通行鄉塾，實則老師宿儒同受此病。


 何謂也？然：春夏温，必致一陰者，

此等文義在可通不可通之間，後人專師此書，亦取其簡易耳，不知醫固非簡易能了。


 初下鍼，沉

當作「深」。


 之在肝腎之部，

則必深取乃得之。此又春夏深，深則必由淺地徑過。


 得氣，引持之陰也。秋冬寒，必致一陽者，初内鍼，淺而浮之，

此又秋冬淺。


 至心肺之部，得氣，推内之陽也。

以心肺爲淺，肝腎爲深，爲此書之巨謬。以心肺在上，爲淺爲浮，肝腎在下，爲深爲沉，皆不知五診之法不以藏自分此等級。


 是謂春夏必致一陰，秋冬必致一陽。

此等僞説，妄立名義，實則自相矛盾，義不可通。鍼家魔障，皆此書作俑。




徐案：致陰致陽之説，經無明文。但春夏刺淺，若先至腎肝之分，則仍刺深，於上文義亦難通，未知何據。

七十一難曰：經言

無此經文。


 刺營無傷衛，刺衛無傷營者，

經之營主脈，衛主絡，絡爲肉分。經用五診法，「皮」、「肉」、「脈」、「筋」、「骨」五等名詞，今變爲「營」、「衛」二字，大誤經，詳徐駁。


 何謂也？然：鍼陽者，卧鍼而刺之；刺陰者，先以左手攝按所鍼滎俞之處，氣散乃内鍼。是謂

經既無此語，安得言「是謂」？


 刺營無傷衛，刺衛無傷營也。

改易經字，移步换形，最爲誤人。




徐案：卧鍼之法，即《靈·官鍼篇》「浮刺」之法。攝按散氣，即《素·離合真邪論》「捫而循之，切而散之」之法。然經文各别有義，此取之以爲刺陰刺陽之道，義亦簡當可師。

鍼家僞説多出此書，徐每調護，猶囿於僞法。




七十二難曰：經言能知迎隨之氣，可令調之；調氣之方，必在陰陽。

經云：手三陰從胸走手，手三陽從手走頭，足三陽從頭走足，足三陰從足走胸。此順行一周之法，陰逆行，則正與此相反。一順一逆，如堪輿家言，故能大會。若皆順行，則不能言全矣。○《標本論》十二經皆以手足指端爲本，此中半爲順行，半爲逆行，學者細考自知。


 何謂也？

徐注：《靈·終始篇》云：「陽受氣於四末，陰受氣於五藏，故瀉者迎之，補者隨之。知迎知隨，氣可令和，和氣之方，必通陰陽。」引經文本此。蓋陽經主外，故從四末始；陰經主内，故從五藏始。迎者，鍼鋒迎其來處而奪之，故曰瀉。隨者，鍼鋒隨其去處而濟之，故曰補。通陰陽者，察其陰陽之虚實，不得誤施補瀉也。詳「七十九難」。


 然：所謂迎隨者，

迎其頭，取來；隨其後，取去。《内經》屢言來去，皆爲行鍼之法。


 知營、衛之流行，

同道不同塗。


 經脈

讀作絡。


 之往來也

。雙起，雌雄異。


 隨其逆顺

陰神逆，陽神順。


 而取之，

營、衛順逆，《太素》猶詳其法，唐宋以下失傳矣。


 故曰迎隨。調氣之方，必在陰陽者，知其内外表裏，

此五診深淺法。


 隨其陰陽而調之，

此營、衛順逆法。


 故曰調氣之方，必在陰陽。

陰陽順逆，專指營、衛言。衛爲陽，如北斗順行一周；營爲陰，如月將逆行一周。一日百刻，分爲晝夜五十營，五十營一大會，每刻一小會；大會如二至，小會如地球每日私轉。説詳《營衛運行篇》中。




七十三難曰：諸井者，肌肉淺薄，氣少

在手足十指端。


 不足使也，刺之奈何？

經以證分經而施補泄，刺手端者少；此因五行，故井亦古刺之一門。


 然：諸井者，木也；滎者，火也。火者，木之子，

四時則可，言一脈氣流行，忽分爲五橛，隨便指呼，亦如堪輿之僞法；藏府能語，其應之耶？


 當刺井者，以滎瀉之。

不直接於一脈中又自分五行，互相恩怨，則分一身爲數十百家胡越矣。




徐案：「六十九難」則以别經爲子母，

有彼此，乃有恩怨。


 此則即以一經爲子母，

一脈又自生荆棘。如於兩寸之地分診十二經，或藏或府，造爲種種僞説，在識者不置一笑。


 義各殊而理極精也。

肝膽胡越，久爲笑柄，自生冰炭，有何理？反以爲精，徐氏之誤。




故經言

杜撰。


 補者

指本經之母。


 不可以爲瀉，

母不可瀉。


 瀉者

指本經之子。


 不可以爲補。此之謂也。

謂一脈中有生有殺，不可空言補泄，而不分五行耳。




徐案：「故」字上當有闕文，必有論補母

當有「泄子」二字。


 之法一段，故以此二句總結之，否則不成文理矣。○又案：經言無考。

七十四難曰：經言春

以四時爲四方。


 刺井、夏刺滎、季夏刺俞、秋刺經、冬刺合者，

不應以時執定。


 何謂也？然：春刺井者，邪在肝；

此四方之説，不以爲四時，而以爲四方也。


 夏刺滎者，邪在心；季夏刺俞者，邪在脾；秋刺經者，邪在肺；冬刺合者，邪在腎。

又以五原分配五時。




徐案：《靈·順氣一日分爲四時篇》云：「藏主冬，冬刺井；色主春，春刺滎；時主夏，夏刺俞；音主長夏，長夏刺經；味主秋，秋刺合。」與此所引俱隔一穴。其《本輸篇》則云：「春取絡脈諸滎大經分肉之間，夏取諸俞脈絡皮膚之上，秋取諸合，冬取諸井諸腧之分。」《四時篇》云：「春取血脈分肉之間，夏取盛經脈絡，秋取經腧，邪在府，取之合。冬取井滎，必深留之。」俱與此處不合。越人之説，不知何所本也。

不過由五行推演耳。




其肝、心、脾、肺、腎而繫

「繫」字上當有「並」字。


 於春夏秋冬者，何也？

此以四時爲符號，非實指四時。○以五藏配四時，何待問，此謂一藏有五病。


 然：五藏一病，輒有五也。

五者《脈經》統謂之脈，《内經》亦統以脈言；對文則别，單舉則通。


 假令肝病，色青者，

《内經》所謂主同脈之至。


 肝也；

《内經》諸如字皆爲望氣視色法。其稱脈者色氣。


 臊臭者，肝也；喜酸者，肝也；喜呼者，肝也；喜泣者，肝也。其病衆多，

約言之爲廿五。


 不可盡言也。

推詳則不止此數。


 四時有數，

四時之數，人所易明。


 而並繫

所謂符號、假託。


 於春夏秋冬者也。

此有「並」字，上無，故知脱誤。○以四時配四方五態之人。


 鍼之要妙，在於秋豪者也。

與上文捍格。




徐案：此

 謂五藏之病何以與四時相應，則當發明所以感應之理，而答語乃止言病狀如此，與問辭全不對準，甚屬無謂。

按：原文與徐氏之意不同。徐深染俗説，猶欲以四時之説敷衍附會，不如符號之説切實圓通。




七十五難曰：經言

經文所無，杜撰妄語，而自稱經言，豈止擬經之罪？


 東方實，西方虚，瀉南方，補北方，

大抵鍼灸僞説，以子母爲巨謬，故其文數見，皆爲附會五行。


 何謂也？然：金木水火土，

五行非醫正法，略一言之可也，似此則頗似子平推算。專研究干支，每於實事有礙。


 當更相平。

誤中又誤。


 東方木也，西方金也。木欲實，金當平之。火欲實，水當平之。土欲實，木當平之。金欲實，火當平之。水欲實，土當平之。

此五行家辨方正位，專詳政法之言，非醫學。○五藏亦因五行而得名耳，黄帝嘗怪其多立名目，以爲同實異名，分方之道不得不如此。至於此書，則一身之中互相水火，彼此讎怨，肝膽胡越，遂使身中如戰國，無一寧静之時。不知五行性情原指五土之民，不謂一身之内果分彼此，果分性情，愛惡親殺，有如蝸角戰争。孟子：「君之視臣如手足，則臣視君如腹心。」皇帝天下一人之例，近取諸身，方以並育萬物立説。而醫家乃於一身自分恩怨，各相讎殺，而以此爲天地自然之理，依附五行家言而變本加厲，致使五藏亦如日家之凶神惡煞，自相戰争，亦大可怪矣。


 東方者，肝也，則知肝實。西方者，肺也，則知肺虚。瀉南方火，補北方水。南方火，火者，木之子也。北方水，水者，木之母也。水勝火，子能令母實，母能令子虚。故瀉火補水，欲令金不得平木也。

徐案：「子母」二字，諸家俱以木爲火之母、水爲金之子爲言，義遂難曉。觀本文以「水勝火」三字接下，明明即指上文木之子、木之母

 也，特爲正之。○又按：「六十九難」云：「虚則補母，實則瀉子。」今實則瀉子補母、虚則反補其子，義雖俱有可通，而法則前後互異，未詳何故。

子母爲此書僞法，亦如診脈之寸口，杜撰妄造，不可究詰。




經曰不能治其虚，何問其餘？此之謂也。

七十六難曰：何謂補瀉？

此無待問。


 當補之時，何所取氣？當瀉之時，何所

 置氣？

鍼灸補瀉各有法度，經已詳明，不須更言取置。


 然：當補之時，從衛取氣；當瀉之時，從營置氣。

補取衛，瀉取營，大誤。因各經之盛衰而補瀉之，經無分衛、營之説。


 其陽氣不足，陰氣有餘，當先補其陽，而後瀉其陰；陰氣不足，陽氣有餘，當先補其陰，而後瀉其陽。

以藏爲主，則不分營、衛，盛則營、衛俱盛，虚則營、衛俱虚。如一虚一實，則相併而平，不可以言補瀉。舍藏府而别以營、衛分補瀉，大誤。


 營、衛通行，此其要也。

補瀉自以本經爲主，不别以營、衛言之。




七十七難曰：經言上工治未病，中工治已病者，何謂也？

經之所説本極明瞭，因此誤問，乃生障礙。


 然：所謂治未病者，見肝之病，

治未病，所謂治國於未亂、保邦於未危；以已病言，大非經義。


 則知肝當傳之與脾，

此後世防病之所出。


 故先實其脾氣，無令得受肝之邪，故曰治未病焉。

未病而先立防，則無不病

 矣，不謂相傳。


 中工治已病者，見肝之病，不曉相傳，但一心治肝，

以病傳立説，大乖經旨。


 故曰治已病也。

《金匱》有「藏府經絡先後病脈證第一」，第三條即祖此難立説。《傷寒》、《金匱》本合爲一書，當從第二痙病起，其首一卷可不用。此因僞爲二書，後人乃於此加入此數條，大抵多用《難經》僞説，爲宋以後人所補也。




徐案：《靈·逆順篇》云：「上工刺其未生者也，其次刺其未盛者，其次刺其已衰者也。下工刺其方襲者也，與其形之盛者也，與其病之與脈相逆者也。故曰方其盛也，勿敢毁傷，刺其已衰，事必大昌。故曰上工治未病，不治已病，此之謂也。」經文所云，不過就本經之病，須及其未生及方退之時，乃可用刺，不指傳經之邪言。

徐説亦誤，因附會此書而然。


 ○又按：《金匱要略》首篇云：

仲景書與《難經》同者，多爲後人所羼。


 「上工治未病，何也？師曰，夫治未病者，見肝之病，知肝傳脾，當先實脾。中工不曉相傳，見肝之病，不解實脾，惟治肝也。」與此正合，想别有所本也。

《金匱》首卷總論藏府，爲後人所羼，本依此書而補，是爲贓證。乃徐氏反承襲僞説以疑經文，大誤。




七十八難曰：鍼有補瀉，何謂也？然：補瀉之法，非必呼吸出内鍼也。

徐注：「《素·離合真邪論》云：『吸則内鍼，無令氣忤』；『候呼引鍼，呼盡乃去，大氣皆出，故命曰瀉』；『呼盡内鍼，静以久留，以氣至爲故

 』；『候

 吸引鍼，氣不得出，各在其處。推闔其門，令神氣存，大氣留止，故命曰補。』此呼吸出内之法，越人以爲其道不盡於此。當如下文所云也。」○後人誤撰，指爲越人補經之未備，大誤。


 知爲鍼者信其左，不知爲鍼者信其右。

誤説，知不知豈在左、右之分？


 當刺之時，先以左手厭按所鍼滎、俞之處，彈而努之，爪而下之，

經作「抓而下之」。


 其氣之來，

鍼灸候氣法。


 如動脈

十二經之動脈。


 之狀，

鍼灸候氣法。乃「二十三難」以前以此爲診經名詞，何也？


 順鍼而刺之，得氣，

所謂至、來。


 因推而内之，

鍼灸候氣。


 是謂補；動而伸之，是謂瀉。

所謂去、止。


 不得氣，乃與男外女内。

分别男女，尤爲誤中之誤。


 不得氣，是謂十死，不治也。

徐案：本文語氣

 ，得氣以上似鍼法總訣。推而内之則爲補，動而伸之則爲瀉。若《離合真邪論》，則「捫而循之，切而散之，推而按之，彈而努之，抓而下之，通而取之」，皆爲補法，與此亦微似

 。

七十九難曰：經言迎而奪之，安得無虚？隨而濟之，安得無實？虚之與實，若得若失；實之與虚，若有若無。何謂也？

凡引經發問，其下多與經異説，非以引經爲重，將反經改經耳。


 然：迎而奪之者，瀉其子也；

補瀉子母爲此書僞説，非經所有。


 隨而濟之者，補其母也。

徐注：經語見《靈·九鍼十二原篇》。




徐案：此子母即以本經井、腧所屬五行生尅言，非如「七十五難」指五藏所屬之子母也。

假令心病，瀉手心主俞，是謂迎而奪之者也。

以五腧分五行，如《火珠林》法安六親者，此書之僞説。


 補手心主井，是謂隨而濟之

子母之説爲此書僞法，故數見其義，亦如寸口。


 者也。

徐案：心病取

「取」字一本作「瀉」。


 手心主穴者，《靈·邪客篇》云：「諸邪之在心者，皆在

 心之包絡。」又云：「少陰獨無腧者，其外經病而藏不病，故獨取其經於掌後鋭骨之端，其餘脈出入屈折，其行之徐疾，皆如手少陰心主之脈行也。」

按：少陰無腧，謂腦也。《明堂》少陰有腧，《太素》已言之，惟腦無腧。此十四經絡之説。徐氏不明此義，故所言皆誤。




徐案：經文迎隨，是以經氣之順逆往來。而用鍼者，候其氣之呼吸出入及鍼鋒之所向，以爲補瀉。兩經之法甚備。今乃鍼本經來處之穴，爲迎爲瀉；鍼本經去處之穴，爲隨爲補。蓋經文以一穴之順逆爲迎隨，此以本穴之前後穴爲迎隨；義實相近，而法各殊也。

所謂實之與虚者

 ，牢濡之意也。

經文本明，以牢濡實之，則迷霧萬重。


 氣來

候氣。


 實牢者爲得，濡虚者爲失也，

豈萬病萬象均牢濡而得失耶？


 故曰若得若失也。

全與《小鍼解》相反。




徐案：《靈·小鍼解》云：「言實與虚，若有若無者，言實者有氣，虚者無氣也

 。爲虚與實，若得若失者，言補者佖然

 若有得也，瀉則恍然若有失也。」有無句主氣言，得失句指用鍼者言。確是二義。今引經與釋經，俱改經文則語複而義難曉，此不精審之故也。

八十難曰：

此難鍼灸候氣法，以「來」、「去」、「至」、「止」爲詞，前乃以爲診寸口脈名詞，何也？


 經言

僞造經言，徐乃以爲别有所本，蓋以爲真越人書也。


 有見如入，有見如出者，

實即氣來内入，氣去出鍼耳，造此二語何所取？


 何謂也？然：所謂有見如入

此下當有「有見如出」四字。


 者，謂左手見氣來至，乃内鍼；

氣至則鍼不能出。


 鍼入見氣盡，乃出鍼。

氣去則鍼躍出，不能留。


 是謂有見如入，有見如出也。

八十一難曰：經言

經文本極明晰，一入此書，便成迷罔。


 無實實，無虚虚，損不足而益有餘。是寸口脈耶？

全書之作，爲此一句而發，故始終以寸口爲主。


 將病自有虚實耶？

二句文理不可通。


 其損益奈何？

經文明了，此則真不通文義之言。


 然：是病非謂寸口脈也，

此句亦不通，病何以與寸口對舉？


 謂病自有虚實也。

本指病之虚實，何須牽引寸口？


 假令肝實而肺虚，肝者木也，肺者金也，

《内經》曰：同實異名，不當拘五行。


 金木當更相平，當知金平木。

徐注：言爲瀉南方補北方也。○竟以日家言説藏府，大誤。


 肝虚，微少氣，用鍼不補其肝，而反重實其肺，

經之所謂陰陽虚實不如此。將藏府七分五，所謂肝膽
 

注



 。


 故曰實實虚虚，損不足而益有餘，

改易經文，遺害無窮。


 此二者

何必言「二者」，其實一也。


 中工之所害也。

徐案：自「六十二難」至此，皆言藏府經穴及鍼刺治病之法。



注
 　陳：原脱，據《難經經釋》補。



注
 　於：原脱，據《難經經釋》補。



注
 　一本有「在臍下」三字：原作「一本言在臍下三分」，據《難經經釋》改。



注
 　然：原脱，據《難經經釋》補。



注
 　「其臭香」至「肺色白」五句：原脱，據《難經經釋》補。



注
 　爲：原脱，據《難經經釋》補。



注
 　貫：原作「寔」，據《難經經釋》改。



注
 　安：原作「妥」，據《難經經釋》改。



注
 　「心主血」二句：原作「肝主血，故營屬肝」，以廖氏認爲「心營肺衛」之「心」當爲「肝」也；然因此而徑改徐注，似欠妥，兹回改。



注
 　陰：《難經經釋》作「陽」，或廖氏所據之本不同。



注
 　言：原脱，據《難經經釋》補。



注
 　問意：原作「向章」，據《難經經釋》改。



注
 　問：原作「向」，據《難經經釋》改。



注
 　不：原脱，據《難經經釋》補。



注
 　謂：原脱，據《難經經釋》補。



注
 　腎有一：原作「其腎有二」，據《難經經釋》改。



注
 　無：原作「與」，據《難經經釋》改。



注
 　止：原作「正」，據《難經經釋》改。



注
 　也：原脱，據《難經經釋》補。



注
 　爲：原脱，據《難經經釋》補。



注
 　上關：原作「關上」，據《難經經釋》改。



注
 　九：原作「七」，據《難經經釋》改。



注
 　五味：《難經經釋》作「穀味」。



注
 　知：原脱，據文意及《難經經釋》補。



注
 　段：原脱，據《難經經釋》補。



注
 　又：原作「之」，據《難經經釋》改。



注
 　夫：原作「其」，據《難經經釋》改。



注
 　安起安止：原作「安止安起」，據《難經經釋》改。



注
 　胸：原作「陷」，據《難經經釋》改。



注
 　無味：《難經經釋》作「無謂」，當據改。



注
 　手少陽：「手」原作「乎」，據《難經經釋》改。



注
 　畜：原作「府」，據《難經經釋》改。



注
 　手厥陰：「手」原作「乎」，據《難經經釋》改。



注
 　心之外膜：原作「心包爲腦之外膜」，據《難經經釋》改。



注
 　尚：原作「相」，據《難經經釋》改。



注
 　木葉：下原衍「者」字，據《難經經釋》删。



注
 　徑二寸半：此句原脱，據《難經經釋》補。



注
 　圍三徑一之法：原作「圍三徑之一法」，據下文改。



注
 　靈：原作「是」，據《難經經釋》改。



注
 　二：原作「一」，據《難經經釋》改。



注
 　扁：原作「肩」，據《難經經釋》改。



注
 　何在：二字原脱，據《難經經釋》補。



注
 　言：原作「有」，據《難經經釋》改。



注
 　所：原作「可」，據《難經經釋》改。



注
 　「經」上原衍「有」字，據《難經經釋》删。



注
 　腹：原作「胸」，據《難經經釋》改。



注
 　緊：原作「堅」，據《難經經釋》改。



注
 　「僞」下原衍一「口」，今删。



注
 　肺惡寒腎惡燥：原作「肺惡燥腎惡寒」，據《難經經釋》改。



注
 　病：原作「痛」，據《難經經釋》改。下注語「腦病」同。



注
 　推廣：原作「推之」，據《難經經釋》改。



注
 　現：原作「觀」，據《難經經釋》改。



注
 　此義：原作「此法」，據《難經經釋》改。



注
 　俱：原作「明」，據《難經經釋》改。



注
 　傳：原作「積」，據丹波氏《難經疏證》改。



注
 　脈：原作「腹」，據《難經疏證》改。



注
 　此：原脱，據《難經經釋》補。



注
 　月：原作「得」，據《難經經釋》改。



注
 　「復還止」上原衍「起而」二字，據《難經經釋》删。



注
 　澀：原作「滑」，據《難經經釋》改。



注
 　沉之散澀：此句原脱，據《難經經釋》補。



注
 　例：原作「論」，據《難經經釋》改。



注
 　此句原脱，據《難經經釋》補。



注
 　汗出：《難經經釋》作「汗注」。



注
 　脘：原作「腕」。



注
 　青者：原作「青青」，據《難經經釋》改。



注
 　之：原脱，據《難經經釋》補。



注
 　者：原作「有」，據《難經經釋》改。



注
 　其：原脱，據《難經經釋》補。



注
 　其：原脱，據《難經經釋》補。



注
 　此下原有「合三焦」至「處心主乎」三句注語，顯係涉下文而誤衍，今删。



注
 　言：原脱，據《難經經釋》補。



注
 　皆：原作「該」，據《難經經釋》改。



注
 　今：原脱，據《難經經釋》補。



注
 　井水：疑「水」爲「木」字之誤。



注
 　四時：原作「四旳」，據上下文意改。



注
 　鋭：原作「兑」，據《難經經釋》改。



注
 　足：原脱，據《難經經釋》補。



注
 　表：原作「依」，據《難經經釋》改。



注
 　此：原脱，據《難經經釋》補。



注
 　本經經文：原作「本難經文」，據《難經經釋》改。



注
 　皆：原脱，據《難經經釋》補。



注
 　本主篇：「篇」字或爲「病」字之誤。



注
 　於：原作「如」，據《難經經釋》補。



注
 　此：《難經經釋》作「問意」。



注
 　木之母：原作「水之母」，據《難經經釋》改。



注
 　所：原作「宜」，據《難經經釋》改。



注
 　無不病：玩文意，「無」字似衍。



注
 　故：原作「候」，據《難經經釋》改。



注
 　候：原作「故」，據《難經經釋》改。



注
 　語氣：原作「論氣」，據《難經經釋》改。



注
 　微似：《難經經釋》作「微别」。



注
 　在：原脱，據《難經經釋》補。



注
 　者：原脱，據《難經經釋》補。



注
 　無氣也：「也」原作「是」，據《難經經釋》改。



注
 　佖然：原作「攸然」，據《難經經釋》改。



注
 　此語意不完，似有錯漏。俟考。



注
 　此二者：《難經》及《難經經釋》俱無「二」字。















巢氏病源補養宣導法



廖平　輯　曹炳章　補輯

邱進之　校點








校點説明



《巢氏病源補養宣道法》爲氣功道引專著。隋代巢元方等《諸病源候論》在所論的絶大部分證候之後，均附有相應的氣功道引治療方法，共計近四百條，可以説是隋代以前醫療氣功道引法的一次總結。這些功法豐富多彩，以姿勢來説，有偃卧、側卧、端坐、跪坐、踞坐、蹲坐、舒足坐等；以動作來説，有伸展手臂、屈伸足部、前屈後仰、旋轉引伸等；以呼吸來説，有練呼的、練吸的，有的還規定呼吸次數等；以煉意來説，有内視丹田、存守五臟、存念引氣等；以動來説，有伸展手臂，有屈伸足部，有前屈，有旋轉，有頭部活動等；以所治病證範圍來説，包括了内、外、婦、傷等各科病證。廖平將上述散見的功法摘録匯編成書，收入其《六譯館叢書》之中。後曹炳章又補輯，收入一九三六年上海大東書局《中國醫學大成》。今以《六譯館叢書》本爲底本進行點校。








風病諸候上






風偏枯候



其湯熨鍼石，别
 

注



 有正方，補養宣導，今附
 

注



 於後。

《養生方導引法》云：正倚壁，不息行氣，從頭至足止。愈疽、疝、大風、偏枯、諸風痺。

補養宣導，每門皆有此語，今祇
 

注



 一見。




又云：仰兩足指，五息止。引腰背痺、偏枯，令人耳聞聲。常行，眼耳諸根無有罣礙。

又云：以背正倚，展兩足及指，瞑心，從頭上引氣，想以達足之十趾及足掌心，可三七引，候掌心似受氣止。蓋謂上引泥丸、下達湧泉是也。

又云：正柱倚壁，不息行氣，從口趣令氣至頭始止。治疽、痺、大風、偏枯。

又云：一足踏地，足不動。一足向側相，轉身欹勢，並手盡急迴，左右迭互二七
 

注



 。去脊風冷、偏枯不通潤。




風失音不語候



《養生方》云：醉卧當風，使人發瘖。




風口

 
 
候



《養生方》云：夜卧，當耳勿得有孔，風入耳中，喜令口
 。




風四肢拘攣不得屈伸候



《養生方導引法》云：手前後遞互拓，極勢三七，手掌向下，頭低面心，氣向下至湧泉、倉門，卻努一時取勢，散氣，放縱。身氣平，頭動，髆前後欹側，柔轉二七。去髆井冷血，筋急，漸漸如消。

又云：兩手抱左膝，伸腰，鼻内氣七息，展右足。除難屈伸拜
 

注



 起，脛中痛萎。

又云：兩手抱右膝著膺，除下重難屈伸。

又云：踞坐，伸右腳，兩手抱左膝頭，伸腰，以鼻内氣，自極七息，展左足著外。除難屈伸拜起，脛中疼痺。

又云：立身，上下正直，一手上拓，仰手如推物勢；一手向下如捺物，極勢。上下來去，换易四七。去髆内風，兩髆井内冷血，兩掖筋脈攣急。

又云：踞坐
 

注



 ，伸左腳，兩手抱右膝，伸
 

注



 腰，以鼻内氣，自極七息，展左足著外。除難屈伸拜起，脛中疼。




風身體手足
 

注



 不隨候



《養生方導引法》云：極力右掖
 

注



 振兩臀，不息九通，愈臀痛勞倦，風氣不隨。振兩臀者，更互踶
 ，猶言厥，九通中間，偃伏皆爲之，名蝦蟆行氣。久行
 

注



 不已，愈臀痛勞倦，風氣不隨，不覺痛癢，作種種形狀。

又云：偃卧，合兩膝，布兩足，伸
 

注



 腰，口内氣，振腹七息。除壯熱，疼痛，兩脛不隨。

又云：治四肢疼悶及不隨，腹内積氣，牀
 

注



 席必須平穩，正身仰卧，緩解衣帶，枕高三寸，握固
 

注



 。握固者，以兩手各自以四指把手拇指，舒臂，令去身各五寸，兩腳竪指，相去五寸，安心定意，調和氣息，莫思餘事，專意念氣。徐徐漱醴泉
 

注



 。漱醴泉
 

注



 者，以舌舐略脣口牙齒，然後咽唾，徐徐以口吐氣，鼻引氣入喉。須微微緩作，不可卒急强作。待好調和，引氣，吐氣
 

注



 ，勿令自聞出入之聲。每引氣，心心念送之，從腳趾頭使氣出，引氣五息、六息一出之，爲一息；一息數至十息，漸漸增益，得至百息、二百息，病即除愈。不用食生菜及魚、肥肉；大飽食後，喜怒憂恚，悉不得行氣。惟須向曉清静時行氣，大佳，能愈萬病。




風痺手足不隨候



《養生方導引法》云：左右拱
 

注



 兩臂，不息九通。治臂足痛，勞倦風痺不隨。




偏風候



《養生方導引法》云：一手長舒，仰掌合掌
 

注



 ，一手捉頦，挽之向外，一時極勢二七，左右亦然。手不動，兩向側極
 

注



 勢，急挽之，二七。去頸
 

注



 骨急强，頭風腦旋，喉
 

注



 痺，髆内冷注，偏風。

又云：一足踏地，一手後向長舒努之，一手捉湧泉急挽，足努、手挽，一時極勢。左右易，俱二七。治上下偏風，陰氣不和。




風不仁候



《養生方導引法》云：赤松子曰：偃卧，展兩脛、兩手，足外踵，指相向，以鼻内氣，自極七息。除死肌、不仁，足寒。

又云：展兩足，上。除不仁、脛寒之疾也。




風濕痺候



《養生方導引法》云：任臂，不息十二通。愈足濕痺不任行，腰脊痺痛。又正卧，疊兩手著背下，伸兩腳，不息十二通，愈足濕痺，不任行，腰脊痛痺。有偏患者，患左壓右足，患右壓左足。久行，手亦如足用行，滿十方止。

又云：以手摩腹，從足至頭，正卧，踡臂導引，以手持引足住，任臂，閉氣不息十二通。以治痺濕不可任，腰脊痛。




風濕候



《養生方》：《真誥》云，櫛頭理髮，欲得多過，通流血脈，散風濕。數易櫛，更番用之。




風痺候



《養生方》云：一曰以右踵拘左足拇趾
 

注



 ，除風痺；二曰以左踵拘右足拇趾，除厥痺；三曰兩手更引足趺，置膝上，除體痺。

又云：因汗入水，即成骨痺。

又云：偃卧，合兩膝頭，翻兩足，伸腰坐，口内氣，脹腹自極七息。除痺痛熱痛，兩脛不隨。

又云：踞坐，伸腰，以兩手引兩踵，以鼻内氣，自極七息，引兩手
 

注



 布兩膝頭，除痺嘔。

又云：忍尿不便，膝冷成痺。

又云：偃卧，端展兩手足臂，以鼻内氣，自極七息，摇足三十而止。除胸足寒，周身痺，厥逆。

又云：正倚壁，不息行氣，從頭至足止。愈大風、偏枯、諸痺。

又云：左右手夾據地，以仰引腰五息止。去痿痺，利九竅。

又云：仰兩足指，引五息。止腰背痺、偏枯
 

注



 ；令人耳聞聲。久行，眼耳諸根無有罣礙。

又云：踞坐
 

注



 ，伸右腳，兩手抱左膝頭，伸
 

注



 腰，以鼻内氣，自極七息，展右足著外
 

注



 。除難屈伸拜起，脛中痛疼痺。

又云：左右拱兩臂，不息九通。治臂足疼，勞倦，風痺不隨。

又云：凡人常覺脊背皆
 

注



 倔强而悶，不問時節，縮咽髆内
 

注



 ；仰面努髆井向上，頭左右兩向挼之，左右三七，一住，待血行氣動定，然始更用。初緩後急，不能先急後緩。若無病人，常欲得旦起、午時、日没三辰如用，辰别二七。除寒熱病，脊、腰、頸項痛，風痺。兩膝頸頭，以鼻内氣，自極七息，除腰痺背痛
 

注



 ，口内生瘡，牙齒風，頭眩盡除。

又云：大汗勿偏脱衣，喜偏風半身不隨。

《養生經要集》云：大汗急傅粉，著汗濕衣，令人得瘡，大小便不利。




風驚候



《養生方》云：精藏於玉房，交接太數，則失精。失精者，令人悵悵，心常驚悸。



注
 　别：原作「副」，據衛生出版社《諸病源候論校注》改。



注
 　附：原作「列」，據《諸病源候論校注》改。



注
 　祇：原作「詆」，誤，今改。



注
 　迭互二七：原作「迭三七」，據《諸病源候論校注》改、補。



注
 　拜：原作「舞」，據《諸病源候論校注》改。



注
 　踞坐：原作「屈」，據《諸病源候論校注》改。



注
 　伸：原作「生」，據《諸病源候論校注》改。



注
 　手足：原作「兩足」，據《諸病源候論校注》改。



注
 　右掖：《諸病源候論校注》據《外臺》改作「左右」，當從。



注
 　久行：原在下「風氣不隨」句下，據《諸病源候論校注》移此。



注
 　伸：原作「生」，據《諸病源候論校注》改。



注
 　牀：原作「壯」，據《諸病源候論校注》改。



注
 　握固：二字原脱，據《諸病源候論校注》補。



注
 　醴泉：原作「體泉」，據《諸病源候論校注》改。



注
 　漱醴泉：三字原脱，據《諸病源候論校注》補。



注
 　吐氣：二字原無，依《諸病源候論校注》説補。



注
 　「拱」下原有「手」字，據《諸病源候論校注》删。



注
 　仰掌合掌：《諸病源候論校注》云「不合導引姿摯」，改作「令掌仰」，當從。



注
 　極：原無，據《諸病源候論校注》補。



注
 　頸：原作「頭」，據《諸病源候論校注》改。



注
 　喉：原作「候」，據《諸病源候論校注》改。



注
 　趾：原作「候」，據《諸病源候論校注》改。下「趾」字同。



注
 　「引兩手」原置句末，據《諸病源候論校注》改。



注
 　偏枯：「偏」字原脱，據《諸病源候論校注》補。



注
 　坐：原無，據《諸病源候論校注》補。



注
 　伸：原作「生」，據《諸病源候論校注》改。



注
 　展右足著外：此句原無，據《諸病源候論校注》補。



注
 　背皆：二字原無，據《諸病源候論校注》補。



注
 　「不問時節」二句：原無，據《諸病源候論校注》補。



注
 　「兩膝」至「腰痺背痛」：《諸病源候論校注》云此四句「與上下文不貫」，故删。








風病諸候下






風冷候



《養生方導引法》云：一足踏地，足不動，一足向側，如丁字樣，轉身倚勢，并手盡急回，左右迭互二七
 

注



 。去脊風冷，偏枯不通潤。

又云：蹲坐，身正頭平，叉手安頦下，頭不動，兩肘向上振
 

注



 摇，上下來去七七，亦持手三七，放縱身心。去乳房風冷腫悶，魚寸不調，日日損。

又云：坐，兩足長舒，自縱身，内氣向下，使心内柔和適散，然始屈一足，安膝下，長舒一足，仰足趾向上使急，仰眠，頭不至席，兩手急努向前，頭向上努挽，一時各各取勢，來去二七，迭互亦然。去腳疼，腰髆冷，血冷，風痺，日日漸損。

又云：長舒足，肚腹著席，安徐看氣向下，知有去處，然使著兩手掌拓席，努使臂直，散脊背氣向下，漸漸盡勢，來去二七。除藏府内宿冷，脈急，腰髆風冷。

又云：欲以閉
 

注



 氣出汗，拳手屈膝側卧，閉氣自極，欲息氣定，復閉氣，如此汗出乃止。復轉卧，以下居上，復閉氣如前，汗大出乃止。此主治身中有風寒。欲治股脛手臂痛法：屈一脛一臂，伸所病者，正偃卧，以鼻引氣，令腹滿，以意推之，想氣行至上，温熱，即愈。

又云：肚腹著席，長舒一足向後，急努足指，一手舒向前盡勢，將一手向背上挽足倒極勢，頭仰蹙背，使急。先用手足斜長舒者，兩向自相挽急，始屈手足共頭，一時取勢。常記動手足，先後交番，上下來去二七，左右亦然。去背項腰膝膊井風冷疼悶，脊裏倔强。

又云：正坐
 

注



 ，兩手向後捉腕，反向拓席，盡勢，使腹弦弦
 

注



 上下，七。左右换手亦然。損腹肚冷風宿氣積，胃口冷，食飲進退，吐逆不下。

又云
 

注



 ：凡人凡學將息人，先須正坐，並膝頭、足；初坐，先足趾相對，足跟外扒。坐上，欲安穩，須兩足跟向内相對，足指外扒，坐上
 

注



 。覺悶痛，漸漸舉身似款
 

注



 便，坐上。待共兩
 

注



 坐相似不痛，始
 

注



 雙竪足跟向上，坐上，足趾並反向外。每坐常學
 

注



 。去膀胱内冷
 

注



 ，膝冷、兩足冷疼，上氣，腰痛，盡自消適。

又云：長舒一足，一腳屈，兩手挽膝三里，努膝向前，身卻挽，一時取勢，氣内散消，如似骨解。迭互换足，各别三七。漸漸去髆脊冷風冷血，筋急。

又云：兩手
 

注



 向後。倒挽兩足，極勢。頭仰，足指向外
 

注



 努之，緩急來去七，始手向前直舒，足自摇，膝不動，手足各二七。去脊腰悶風冷。

又云：身平正，舒兩手向後，極勢，屈肘向後空捺，四七。轉腰，垂手向下，手掌四面轉之。去臂内筋急。

又云：兩手長舒，合掌向下，手高舉與髆齊，極勢，使髆悶痛，然始上下摇之二七。手下至髀還，上下緩急。輕手前後散振，雙手前拓，努手合掌向下七
 

注



 。去骨髆内風冷疼，日消散。

又云：兩
 

注



 手掌倒拓兩髆井前，極勢，上下傍兩掖，急努振摇，來去三七，竟。手不移處，努兩肘向
 

注



 上急勢，上下振摇二七，欲得拳兩手七，因相將三七。去項髆筋脈急。努一手屈拳向後
 

注



 左，一手捉肘頭，向内挽之，上下一時盡勢。屈手散放，舒指三，方轉手，皆極勢四七。調肘髆骨筋急强。兩手拓，向上極勢，上下來去三七。

又云：手不動，將
 

注



 兩肘向上，極勢七。不動手肘臂，側身極勢，左右迴三七。去頸骨冷氣風急。前一十二件有此法，能使氣。人行之，須在疾中可量。




頭面風候



《養生方》云：飽食仰卧，久成病氣頭風。

又云：飽食沐髮，作頭風。

又云：夏不用露面卧，露下墮面上，令面皮厚，喜成癬。一云作面風。其湯熨鍼石，别有正方，補養宣導，今附於後。

《養生方導引法》云：一手拓頤，向上極勢，一手向後長舒急努，四方顯手掌，一時俱極勢，四七。左右换手皆然。拓頤，手兩向共頭欹側，轉身二七。去臂髆風
 

注



 、頭風，眠睡。

又云：解髮，東向坐，握固不息一通，舉手左右導引，手掩兩耳。以手復捋頭五，通脈也
 

注



 。治頭風，令髮不白。

又云：人常須日已没食訖，食訖即更不須飲酒，終天不乾嘔。諸熱食膩物，不飲冷醋漿，喜失聲失咽。熱食枕手卧，久成頭風目
 

注



 澀。

又云：端坐伸腰，左右傾頭
 

注



 ，閉目，以鼻内氣，除頭風，自極七息止。

又云：頭痛，以鼻内氣
 

注



 ，徐吐出氣，三十過休。

又云：抱兩膝，自棄於地，不息八通。治胸中上至頭諸病，耳目鼻喉痛。

又云：欲治頭痛，偃卧
 

注



 閉氣，令鼻極乃息，汗出乃止。

又云：叉兩手頭後，極勢，振摇二七，手掌翻覆安之二七，頭欲得向後仰之，一時一勢，欲得欹斜四角，急挽之，三七。去頭掖髆肘風。




風頭眩候



《養生方導引法》云：以兩手抱右膝，著膺，除風眩。

又云：以兩手承轆轤倒懸，令腳反在其上元。愈頭眩風癲。坐地，舒兩腳，以繩靽之，大繩靽訖，拖轆轤上來下去，以兩手挽繩，使頭上腳下
 

注



 ，使離地，自極十二通。愈頭眩
 

注



 風癲。久行，身卧空中而不墮落。

又云：一手長舒，令
 

注



 掌仰，一手
 

注



 捉頤，挽之向外。一時極勢，二七，左右亦然。手不動，兩向側，極勢，急挽之，二七。去頸骨急强、頭風腦旋，喉痺，髆内冷注，偏風。

又云：凡人常覺脊背倔强，不問時節，縮咽髆内，仰面，努髆井向上，頭左右兩向挼之，左右三七，一住，待血行氣動住，然始更用。初緩後急，不得先急後緩。若無病人，常欲得旦起、午時、日没三辰，如用
 

注



 ，辰别二七。除寒熱病，脊腰頸項痛，風痺，口内生瘡，牙齒風，頸
 

注



 頭眩，衆病盡除。

又云：坐地，交叉兩腳，以兩手從曲腳中入，低頭叉手
 

注



 項上。治久寒不然能自温
 

注



 ，耳不聞聲。

又云：腳著項上，不息十二通，愈
 

注



 大寒不覺暖熱，久頑冷患，耳聾目眩病。久行即成法，法身五六，不能變也。

又云：低頭，不息六通。治耳聾，目癲眩，咽喉不利。

又云：伏
 

注



 前，側牢，不息六通。愈耳聾目眩。隨左右聾伏，並兩膝，耳著地，牢，强意多用力至大極。愈耳聾目眩病。久行不已，耳聞十方，亦能倒頭，則不眩也。八件有此術。亦在病疾難爲。




風癲候



《養生方》云：夫人見十步直墻，勿順墻而卧，風利吹人，必發癲癇及體重。人卧，春夏向東，秋冬向西，此是常法。其湯熨鍼石，别有正方，補養宣導，今附於後。

《養生方導引法》云：還向反望，不息七通。治欬逆，胸中病，寒熱癲疾，喉不利，咽乾咽塞。

又云：以兩手承轆轤倒懸，令腳反在上元。愈頭眩風癲。坐地，舒兩腳，以繩靽之，以大繩靽訖，拖轆轤上來下去，以兩手挽繩，使腳上頭下，不使離地，自極十二
 

注



 通。愈頭眩瘋癲。久行，身卧空中而不墮落。




風邪候



《養生方導引法》云：脾主土，土暖如人肉，始得發汗，去風冷邪氣。若腹内有氣脹，先須暖足，摩臍上下並氣海，不限徧數，多爲佳。如得左迴右轉，三七。和氣如用，要用身内一百一十三法，迴轉三百六十骨節，動脈摇筋，氣血布澤，二十四氣和潤，藏府均調。和氣在用，頭轉動摇振，手氣向上，心氣則下，分明知
 

注



 去知來。莫問平手、欹腰、轉身、摩氣，屈蹙迴動，盡心氣放散，送至湧泉，一一不失氣之行度，用之有
 

注



 益。不解用者，疑如氣亂。




鬼邪候



《養生方》云：《上清真人訣》曰：夜行常琢齒，殺鬼邪。

又云：仙經治百病之道，叩齒二七過，輒咽氣二七過。如此
 

注



 三百通乃止。爲之二十日，邪氣悉去；六十日，小病愈；百日，大病除，三蠱伏尸皆去，面體光澤。又，《無生經》曰：治百病、邪鬼、蠱毒，當正偃卧，閉目閉氣，内視丹田，以鼻徐徐内氣，令腹極滿，徐徐以口吐之，勿令有聲。令入多出少，以微爲之。故存視五藏，各如其形色。又存胃中，令鮮明
 

注



 潔白如素。爲之倦極汗出，乃止，以粉粉身，摩捋形體。汗不出而倦者，亦可止，明日復爲之。

又云：當存作大雷電，隆隆鬼鬼，走入腹中；爲之不止，病自除去。

又云：封君達常乘青牛，魯女生常乘駁牛，孟子綽常乘駁馬，尹公度常乘青騾。時人莫知其名字爲誰，故曰欲得不死，當問青牛道士。欲得此色，駁牛爲上，青牛次之，駁馬又次之。三色者，順生之氣也。故云青牛者，乃柏木之精；駁牛者，古之神礻之先；駁馬者，乃神龍之祖也。云道士乘此以行於路，百物之惡精、疫氣之癘鬼，長攝之焉。




風瘙身體隱軫候



《養生方》云：汗出不可露卧及浴，使人身振、寒熱、風軫。




諸癩候



《養生禁忌》云：醉酒露卧，不幸生癩。

又云：魚無鰓，不可食。食之，令人五月發癩。



注
 　二七：原無，據《諸病源候論校注》補。



注
 　振：原作「正」，據《諸病源候論校注》改。



注
 　閉：原無，據《諸病源候論校注》補。



注
 　正坐：原作「坐正」，據《諸病源候論校注》改。



注
 　腹弦弦：「腹」原作「復」，「弦弦」原作「眩眩」，均據《諸病源候論校注》改。



注
 　又云：原作「凡人」，據《諸病源候論校注》改。



注
 　坐上：二字原在「足指」之上，據《諸病源候論校注》移此。



注
 　款：原作「疑」，據《諸病源候論校注》改。



注
 　兩：原作「内」，據《諸病源候論校注》改。



注
 　始：原作「如」，據《諸病源候論校注》改。



注
 　學：原無，據《諸病源候論校注》補。



注
 　内冷：原作「内氣」，據《諸病源候論校注》改。



注
 　「兩手」上原衍一「手」字，據《諸病源候論校注》删。



注
 　向外：原作「内外」，據《諸病源候論校注》改。



注
 　「雙手前拓」二句原在句末「日消散」下，據《諸病源候論校注》移於此。



注
 　兩：原無，據《諸病源候論校注》補。



注
 　向：原無，據《諸病源候論校注》補。



注
 　後：原無，據《諸病源候論校注》補。



注
 　將：原作「時」，據《諸病源候論校注》改。



注
 　風：原無，據《諸病源候論校注》補。



注
 　「以手復捋頭五」二句原在此節末，當係錯簡，據《諸病源候論校注》改。



注
 　目：原作「日」，誤，今改。



注
 　傾頭：《諸病源候論校注》作「傾側」。



注
 　氣：原無，據《諸病源候論校注》補。



注
 　偃卧：原作「假卧」，又錯簡置「鼻極」下，均據《諸病源候論校注》改。



注
 　頭上腳下：此四字原作「腳上而」，據《諸病源候論校注》改。



注
 　眩：原作「胘」，據《諸病源候論校注》改。



注
 　令：原作「合」，據《諸病源候論校注》改。



注
 　一手：原作「一足」，據文意改。



注
 　如用：二字原脱，據《諸病源候論校注》補。



注
 　頸：據《諸病源候論校注》係衍文，當删。



注
 　手：原無，據《諸病源候論校注》補。



注
 　温：原作「濕」，據《諸病源候論校注》改。



注
 　「愈」下原有「又云」二字，且另起一段，據《諸病源候論校注》删併。



注
 　伏：原作「大」，據《諸病源候論校注》改。



注
 　十二：原作「十三」，據《諸病源候論校注》改。



注
 　知：原脱，據《諸病源候論校注》補。



注
 　有：原作「導」，據《諸病源候論校注》改。



注
 　如此：「此」字原無，據《諸病源候論校注》補。



注
 　鮮明：「鮮」原作「解」，據《諸病源候論校注》改。








虚勞病諸候上






虚勞候



《養生方導引法》
 

注



 云：唯欲嘿氣養神，閉氣使極，吐氣使微。又不得多言語、大呼喚，令神勞損，亦云不可泣淚及多唾洟，此皆爲損液漏津，使喉澀大渴。

又云：鷄鳴時，叩齒三十六通訖，舐脣漱口，舌聊上齒表，咽之三過。殺蟲，補虚勞，令人强壯。

又
 

注



 云：兩手拓兩頰，手不動，摟
 

注



 肘使急，腰内亦然，住定。放兩肋頭向外，肘髆氣散，盡勢，大悶始起，來去七通，肘臂勞。

又云：兩手抱兩乳，急努，前後振摇，極勢二七。手不動，摇兩肘
 

注



 頭上下來去三七。去兩肘内勞損，散心向下，衆血脈徧
 

注



 身流布，無有
 

注



 壅滯。

又云：兩足跟相對，坐上，兩足指向下
 

注



 扒，兩膝頭拄席，兩向外扒使急；始長舒兩手，兩向取勢，一一皆急三七。去五勞、腰脊膝疼，傷冷脾痺。

又云：跪
 

注



 一足，坐上，兩手髀
 

注



 内捲足，努踹向下。身外扒，一時取勢，向心來去二七，左右亦然。去五勞、足背疼悶、膝冷陰冷。

又云：坐抱兩膝，下去三里二寸，急抱向身極勢。足兩向身。起，欲似胡牀，住勢，還坐。上下來去二七。去腰足臂内虚勞，膀胱冷。

又云：外轉兩腳，平踏而坐，意努動膝節，令骨中鼓，挽向外十度，非轉也。

又云：兩足相踏，向陰端急蹙，將兩手捧膝頭，兩向極勢，捺之二七，竟；身側兩向取勢二七，前後努腰七。去心勞，痔病，膝冷。調和未損盡時，須言語不瞋喜，偏跏，兩手抱膝頭，努膝向外，身手膝各兩向
 

注



 極勢，挽之三七，左右亦然。頭須左右仰扒。去背急臂勞。

又云：兩足相踏，令足掌合也；蹙足極勢，兩手長舒，掌相向腦項之後，兼至髆。相挽向頭髆，手向席，來去七；仰手七，合手七。始兩手角上極勢，腰正，足不動。去五勞七傷，齊下冷暖不和。數用之，常和調適。

又云：一足踏地，一足屈膝，兩手抱犢鼻下，急挽向身
 

注



 極勢，左右换易四七。去五勞，三里氣不下。

又云：蛇行氣，曲卧以正身復起，踞，閉目隨氣所在，不息，少食裁通腸，服氣爲食，以舐爲漿，春出冬藏，不財不養。以治五勞七傷。

又云：蝦蟆行氣，正動摇兩臂，不息十二通。以治五勞七傷、水腫之病也。

又云：外轉兩足，十遍引。去心腹諸勞。内轉兩足，各十遍引。去心五息止。去身一切諸勞疾疹。




虚勞羸瘦候



《養生方》云：朝朝服玉泉，使人丁壯，有顔色，去蟲而牢齒也。玉泉，口中唾也。朝未起，早漱口中唾，滿口乃
 

注



 吞之，輒琢齒二七過，如此者三，乃止，名曰練精。

又云：咽之三過，乃止。補養虚勞，令人强壯。




虚勞寒冷候



《養生方導引法》云：坐地交叉兩腳，以兩手從曲
 

注



 腳中入：低頭，叉手項上。治久寒不能自温，耳不聞聲。




虚勞少氣候



《養生方導引法》云：人能終日不涕
 

注



 唾，隨有漱漏咽之。若
 

注



 恒含棗核而嚥之，令人
 

注



 受氣生津，此大要也。




虚勞裏急候



《養生方》云：正偃卧，以口徐徐内氣，以鼻出之。除裏急、飽食。後小嚥氣數十，令温中
 

注



 。若氣
 

注



 寒者，使人乾嘔腹痛，從口内氣七十所，咽，即大填腹内
 

注



 ，小嚥氣數十，兩手相摩，令極熱，以摩腹，令氣下。




虚勞體痛候



《養生方導引法》云：雙手舒指向上，手掌從面向南，四方迴之，屈肘上下盡勢四七，始放手向下垂之，向後雙振，輕散氣二七，上下動兩髆二七。去身内臂肋疼悶。漸用之，則永除。

又云：大踑坐，以兩手捉足五指，自極，低頭不息九通。治頸、脊、腰、腳痛勞疾。

又云：偃卧，展兩足指右向，直兩手身旁，鼻内氣七息。除骨痛。

又云：端坐，伸腰，舉右手，仰其掌，卻左臂，覆右手
 

注



 。以鼻内氣自極七息，息間，稍頓左手。除兩臂、背痛。

又云：胡跪，身向下，頭去地五寸，始舉頭，面向上，將兩手一時抽出，先左手向身前
 

注



 長舒，一手向身後
 

注



 長舒，前後極勢二七，左右亦然。去臂、骨、脊、筋陰陽不和，疼悶疞痛。

又云：坐一足上，一足横鋪安膝下押之；一手捺上膝向下，急；一手反向取勢長舒，頭仰向前，共兩手一時取勢，捺摇二七，左右迭互亦然。去髀、胸、項、掖脈血遲澀，攣痛悶疼。雙足互跑安穩，始抽一足向前，極勢，頭面過前兩足指，上下來去三七。左右换足亦然。去臂、腰、背、髀、膝内疼悶不和，五藏六腑氣津調適。一足屈如向前，使膀胱著膝上，一足舒向後，盡勢，足指急努，兩手向後，形狀欲似飛仙虚空，頭昂，一時取勢二七，足左右换易一寸，去遍身不和。

又云：長舒兩足，足指努向上；兩手長舒，手掌相向，手指直舒；仰頭努脊，一時極勢；滿三通。動足相去一尺，手不移處，手掌向外
 

注



 七通。須臾，動足二尺，手向下拓席，極勢，三通。去徧身内筋節勞虚，骨髓疼悶。長舒兩足
 

注



 ，向身角
 

注



 上，兩手捉兩
 

注



 指急搦
 

注



 心，不用力，心氣並在足下。手足一時努縱，極勢，三七。去踹、臂、腰疼，解谿蹙氣，日日漸損。




虚勞口乾燥候



《養生方導引法》云：東向坐，仰頭不息五通，以舌撩口中，漱滿二七，咽。愈口乾。若引腎水發醴泉，來至咽喉。醴泉甘美，能除口苦，恒香潔，食甘味和正。久行不已，味如甘露，無有飢渴。

又云：東向坐，仰頭不息五通，以舌撩口，漱滿二七，咽。治口苦乾燥。



注
 　養生方導引法：《諸病源候論校注》作「養生方」。



注
 　又：《諸病源候論校注》作「養生方導引法」。



注
 　「摟」下原有「肚」字，據《諸病源候論校注》删。



注
 　兩肘：原作「兩肋」，據《諸病源候論校注》改。



注
 　徧：原作「偏」，據《諸病源候論校注》改。



注
 　有：原脱，據《諸病源候論校注》補。



注
 　向下：《諸病源候論校注》作「向外」。



注
 　跪：原作「跑」，據《諸病源候論校注》改。



注
 　髀：原作「
 」，爲「髀」之俗體，今改。下同。



注
 　向：原無，據《諸病源候論校注》補。



注
 　向身：原作「回身」，據《諸病源候論校注》改。



注
 　中唾滿口乃：五字原無，據《諸病源候論校注》補。



注
 　曲：原脱，據《諸病源候論校注》補。



注
 　涕：原無，據《諸病源候論校注》補。



注
 　隨有漱漏咽之若：此七字原無，據《諸病源候論校注》補。



注
 　令人：二字原無，據《諸病源候論校注》補。



注
 　中：原無，據《諸病源候論校注》補。



注
 　若氣：二字原無，據《諸病源候論校注》補。



注
 　内：原作「後」，據《諸病源候論校注》改。



注
 　右手：《諸病源候論校注》作「左手」，當從。



注
 　前：原作「用」，據《諸病源候論校注》改。



注
 　身後：原作「後身用」，據《諸病源候論校注》改。



注
 　向外：原作「内外」，據《諸病源候論校注》改。



注
 　足：原作「手」，據《諸病源候論校注》改。



注
 　角：原作「用」，據《諸病源候論校注》改。



注
 　捉兩：二字原作「足」，據《諸病源候論校注》改。



注
 　搦：原作「揣」，據《諸病源候論校注》改。








虚勞諸候下






虚勞膝冷候



《養生方導引法》云：兩手反向拓席，一足跪，坐上，一足屈如，仰面，看氣道
 

注



 衆處散適，極勢振之四七，左右亦然；始兩足向前雙踏，極勢二七。去胸腹病，膝冷臍悶。

又云：互跪，調和心氣，向下至足，意想氣索索然，流布得所，始漸漸平身
 

注



 ，舒手傍肋，如似手掌内氣出氣不止
 

注



 ，面覺急悶，即起背至地，來去二七，微減。去膝頭冷，膀胱宿病，腰内脊强，臍下冷悶。

又云：舒兩足坐，散氣向湧泉，可三通，氣徹到
 

注



 ，始收右足屈捲，將兩手急捉腳湧泉，挽。足踏手挽，一時取勢，手足用力，送氣向下，三七，不失氣之行度
 

注



 。數尋，去腎内冷氣，膝冷腳疼。

又云：跪一足，坐上，兩手髀内捲足，努踹向下，身外扒，一時取勢，向心來去二七，左右亦然。去痔，五勞，足臂疼悶，膝冷陰冷。

又云：卧展兩脛，足十指相柱，伸兩手身旁，鼻内氣七息。除兩脛冷，腿骨中疼。

又云：偃卧，展兩脛兩手，足外踵指相向
 

注



 ，以
 

注



 鼻内氣，自極七息，除兩膝寒，脛骨疼，轉筋。

又云：兩足指向下柱席，兩湧泉相柘，坐兩足跟頭，兩膝頭外扒，手身前向下，盡勢，七通。去勞損，陰疼，膝冷，脾瘦
 

注



 腎乾。

又云：兩手抱兩膝，極勢，來去摇之七七，仰頭向後。去膝冷。

又云：偃卧，展兩脛，兩足指左向，直兩手身旁，鼻内氣七息。除死肌及脛寒。

又云：立，兩手搦腰遍，使身正，放縱，氣下使得所，前後振摇七七，足並頭兩向，振摇二七，頭上下摇之七，縮咽舉兩髆，仰柔脊，冷氣散，令藏府氣向湧泉通徹。

又云：互跪，兩手向後，掌合地，出氣向下。始，漸漸向下，覺腰脊大悶，還上，來去二七。身正，左右散氣，轉腰三七。去臍下冷悶，膝頭冷，解谿内病。




虚勞陰痛候



《養生方導引法》云：兩足指向下柱席，兩湧泉相拓，坐兩足跟頭，兩膝頭外扒，手身前向下盡勢，七通。去勞損，陰疼，膝冷。




虚勞陰下癢濕候



《養生方導引法》云：卧，令兩手布膝頭，取踵置尻下，以口内氣，腹脹自極，以鼻出氣，七息。除陰下濕，少腹裏痛，膝冷不隨。




風虚勞候



《養生方導引法》云：屈一足，指向地努之，使急，一手倒挽足、解谿
 

注



 ，向心極勢，腰、足、解谿、頭如似骨解氣散，一手向後拓席，一時盡勢三七，左右换手亦然。去手足腰髆風熱急悶。

又云：仰
 

注



 頭卻背，一時極勢，手向下至膝頭，直腰，面身正。還上，來去
 

注



 三七，始正身，縱手向下，左右動腰
 

注



 二七，上下挽背脊七。漸去背脊、臂髆腰冷不和。頭向下努，手長舒向背上高舉，手向上，共頭，漸漸五寸，一時極勢，手還收向心前、向背後，去來和諧，氣共力調，不欲氣强於力，不欲力强於氣，二七。去胸背前後筋脈不和、氣血不調。

又云：伸左脛，屈右膝内壓之，五息止。引肺氣
 

注



 ，去風虚，令人目明。依經爲之
 

注



 ，引肺中氣，去風虚病，令人目明，夜中見色，與晝無異。



注
 　道：原作「通」，據《諸病源候論校注》改。



注
 　平身：原作「平手」，據《諸病源候論校注》改。



注
 　止：原作「上」，據《諸病源候論校注》改。



注
 　到：原作「倒」，據《諸病源候論校注》改。



注
 　之行度：三字原無，據《諸病源候論校注》補。



注
 　足外踵指相向：原作「外踵者相向」，據《諸病源候論校注》改。



注
 　以：原作「亦」，據《諸病源候論校注》改。



注
 　瘦：原作「瘐」，據《諸病源候論校注》改。



注
 　谿：原作「湲」，據《諸病源候論校注》改。下同。



注
 　仰：《諸病源候論校注》作「抑」，當從。



注
 　來去：「來」字原無，據《諸病源候論校注》補。



注
 　腰：原作「搖」，據《諸病源候論校注》改。



注
 　氣：原無，據《諸病源候論校注》補。



注
 　之：原脱，據《諸病源候論校注》補。








腰背病諸候上






腰痛候



《養生方》云：飯
 

注



 了勿即卧，久成氣病，令腰疼痛。又曰：大便勿强努，令人腰疼目澀。

又云：笑多，即腎轉腰痛。

又云：人汗次，勿企牀懸腳，久成血痺，兩足重及腰痛。

《養生方導引法》云：一手向上極勢，手掌四方轉迴，一手向下努之，合手掌努指，側身欹形，轉身向似看，手掌向上，心氣向下，散適，知氣下緣上，始極勢，左右上下，四七亦然。去髆并肋、腰脊疼悶。

又云：互跪
 

注



 ，長伸兩手，拓席向前，待腰脊須轉，遍身骨解氣散，長引腰極勢，然始卻跪便急，如似脊内冷氣出許，令臂搏痛，痛欲似悶痛，還坐，來去二七。去五藏不和，背痛悶。

又云：凡人常
 

注



 覺脊强，不問時節，縮咽髆内
 

注



 ，仰
 

注



 面努搏井
 

注



 向上也。頭左右兩向挼之
 

注



 ，左右三七，一住，待血行氣動定，然始更用，初緩後急。若無病人，常欲得旦起、午時、日没三辰如用，辰别三七。除寒熱，脊、腰、頸痛。

又云：舒兩足，足指努上，兩手長舒，手掌相向，手指直舒，仰頭努脊，一時極勢，滿三通。動足相去
 

注



 一尺，手不移處，手掌向外七通。更動足二尺，手向下拓席，極勢，三通。去遍身内筋脈虚勞、骨髓疼悶。長舒兩足，向
 

注



 身角上，兩手捉兩足指急搦，心不用力，心氣並在足下，手足一時努縱，極勢三七。去踹、臂、腰痛，解谿蹙
 

注



 氣，日日漸損。

又云：凡學將息人，先須正坐，並
 

注



 膝頭足，初坐，先足指指相對，足跟外扒，坐上少欲安穩，須兩足跟向内相對，坐上。足指外扒
 

注



 覺悶痛，漸漸舉身似款便，兩足上待共坐相似，不痛，始雙竪足跟向上
 

注



 ，足指並反而向外。每坐常學。去膀胱内冷、面冷、風膝冷，足疼、上氣、腰疼盡自消適也。




腰痛不得俛仰候



又云：伸兩腳，兩手指
 

注



 著足
 

注



 五指上。愈腰折不能低著，唾血久疼愈。

又云：長伸兩腳，以兩手捉五指，七通。愈折腰不能低仰也。




脇痛候



《養生方導引法》云：卒左脇痛，念肝爲青龍，左目中魂神，將五營兵千乘萬騎，從甲寅直符吏，入左脇下取病去。

又云：右脇痛，念肺爲白虎
 

注



 ，右目中魄神，將五營兵千乘萬騎，從甲申直符吏，入右脇下取病去。脇側卧，伸臂直腳，以鼻内氣，以口出之，除脇皮膚痛，七息止。

又云：端坐伸
 

注



 腰，右顧視目
 

注



 ，口内氣，咽之三十。除左脇痛，開目。

又云：舉手交項
 

注



 上，相握自極。治脇下痛。坐地，交兩手著不週遍握，當挽。久行，實身如金剛，令息調長，如風雲，如雷。



注
 　飯：原作「飲」，據《諸病源候論校注》改。



注
 　互跪：原作「平跪」，據《諸病源候論校注》改。



注
 　「常」上原有「須」字，據《諸病源候論校注》删。



注
 　髆内：原作「轉内」，據《諸病源候論校注》改。



注
 　仰：原作「似迴搏内似」五字，據《諸病源候論校注》改。



注
 　井：原作「並」，據《諸病源候論校注》改。



注
 　挼之：原作「按之」，據《諸病源候論校注》改。



注
 　相去：原作「相向」，據《諸病源候論校注》改。



注
 　向：原無，據《諸病源候論校注》補。



注
 　蹙：原作「足」，據《諸病源候論校注》改。



注
 　並：原無，據《諸病源候論校注》補。



注
 　外扒：原作「抧」，據《諸病源候論校注》改。



注
 　向上：原作「而上」，據《諸病源候論校注》改。



注
 　指：原無，據《諸病源候論校注》補。



注
 　足：原脱，據《諸病源候論校注》補。



注
 　白虎：原作「白帝」，據《諸病源候論校注》改。



注
 　伸：原作「生」，據《諸病源候論校注》改。



注
 　目：原作「月」，據《諸病源候論校注》改。



注
 　項：原作「頂」，據《諸病源候論校注》改。








消渴諸痛候上






消渴候



《養生法》云：人睡卧，勿張口，久成消渴及失血色。赤松子云：卧，閉目不息十二通，治飲食不消。

法云：解衣惔卧，伸腰
 少腹，五息止。引腎去消渴，利陰陽。解衣者，使無罣礙；惔卧者，無外想，使氣易行。伸腰，使腎無逼蹙。
 者，大努使氣滿小腹者，即攝
 

注



 腹牽氣使上，息即爲之。引腎者，引水來咽喉，潤上部，去消渴枯槁病。利陰陽者，饒氣力。此中數虚，要與時節而爲避，初食後、大飢時，此二時不得導引，傷人。亦避惡日，時節不和時亦避。導已，先行一百二十步，多者千步，然後食之。法不使大冷大熱，五味調和，陳穢宿食，蟲蝎餘殘，不得食。少眇著口中，數嚼少湍咽。食已，亦勿眠。此名穀藥，並與氣和，即真良藥。



注
 　攝：原作「
 」，據《諸病源候論校注》改。








傷寒病諸候上






傷寒候



《養生方導引法》云：端坐伸腰，徐以鼻内氣，以右手持鼻，閉目吐氣。治傷寒頭痛洗洗，皆當以汗出爲度。

又云：舉右手
 

注



 ，頓左足，仰掌，鼻内氣四十息止
 

注



 ，除身熱背痛。



注
 　右手：《諸病源候論校注》作「左手」。



注
 　止：原作「之」，據《諸病源候論校注》改。








温病諸候






温病候



《養生方導引法》云：常以鷄鳴時，存心念四海神名三遍，辟
 

注



 百邪，止
 

注



 鬼，令人不病。

東海神名阿明　南海神名祝融

西海神名巨乘　北海神名禺强

又云：存念心氣赤，肝氣青，肺氣白，脾氣黄，腎氣黑，出周其身，又兼避邪鬼。欲避卻衆邪百鬼，常存心爲炎火如斗，煌煌光明，則百邪不敢干之。可以入「瘟疫」之中。



注
 　辟：原作「解」，據《諸病源候論校注》改。



注
 　止：原作「小」，據《諸病源候論校注》改。








疫癘病諸候






疫癘病候



《養生方》云：封君達常乘青牛，魯女生常乘駮牛，孟子綽常乘駮馬
 

注



 ，尹公度常乘青騾。時人莫知其名字爲誰，故曰欲得不死，當問青牛道士。欲得此色，駮牛爲上，青牛次之，駮馬又次之。三色者，順生之氣也。云古之青牛者，乃柏木之精也：駮牛者，古之神礻
 

注



 之先也；駮馬者，乃神龍之祖也。云道士乘此以行於路，百物之惡精，疫氣之癘鬼，將長揖之焉。延年之道
 

注



 ，存念心氣赤，肝氣青，肺氣白，脾氣黄，腎氣黑，出周其身，又兼辟邪鬼。欲辟卻衆邪百鬼，常存心爲炎火如斗，煌煌光明，則百邪不敢干之。可以入「瘟疫」之中。



注
 　駮馬：原作「駿馬」，據《諸病源候論校注》改。下「駮馬」同。



注
 　礻：原誤作「宗」，據《四庫全書》本《巢氏諸病源候總論》改。礻，同「祇」。



注
 　自「延年之道」以下，《諸病源候論校注》另作一條，並冠「養生方導引法云」於上。








冷熱病諸候






病熱候



《養生方導引法》云：偃卧，合兩膝，布兩足而伸
 

注



 腰，口内氣，振腹
 

注



 七息。除壯熱疼痛，通兩脛不隨。

又云：覆卧去枕，立兩足，以鼻内氣四十所，復以鼻出之。極令微氣入鼻中，勿令鼻知。除身中熱，背痛。

又云：兩手卻據，仰頭向日，以口内氣，因而咽之數十。除熱身中傷、死肌。




冷熱候
 

注







《養生方導引法》云：一足向下踏地，一足長舒向前，極勢，手掌四方取勢，左右换易四七。去腸冷、腰脊急悶、骨疼，令使血氣上下布潤。

又云：兩足相合，兩手仰捉兩腳，向上急挽，頭向後振，勢極三七。欲得努足，手兩向舒張，身手足極勢二七。去竅中生百病，下部虚冷。

又云：叉跌，兩手反向拓席，漸漸向後，努齊腹向前散氣，待大
 

注



 急還放，來去二七。去齊下冷，腳疼，五藏六府不和。

又云：兩手向後拓腰，蹙髆極勢，左右轉身來去三七。去腹肚臍冷，兩髆急，胸掖不和。

又云：互
 

注



 跪，兩手向後，手掌合地，出氣向下。始漸漸向下，覺腰脊大悶還上，來去二七；身正，左右散氣，轉
 

注



 腰三七。去臍下冷，解谿内疼痛。




寒熱厥後



《養生方導引法》云：正偃卧，展兩足，鼻内氣，自極，摇足三十過止。除足寒厥逆也。



注
 　伸：原作「生」，據《諸病源候論校注》改。



注
 　「振腹」下，《諸病源候論校注》有「自極」二字。



注
 　《諸病源候論校注》作「冷病候」。



注
 　大：原作「火」，據《諸病源候論校注》改。



注
 　互：原作「牙」，據《諸病源候論校注》改。



注
 　轉：原作「髆」，據《諸病源候論校注》改。








氣病諸候






上氣候



《養生方》云
 

注



 ：飲水勿急咽，久成氣病。

《養生方導引法》云：兩手向後，合手拓腰向上，急勢，振摇臂肘，來去七。始得手不移，直向上向下，盡勢，來去二七。去脊、心、肺氣，壅悶散消。

又云：凡學將息人，先須
 

注



 正坐，並膝頭、足；初坐，先足指相對，足跟外扒。坐上
 

注



 ，少欲安穩，須兩足跟向内相對。坐上
 

注



 ，足指外扒，覺悶痛，漸漸舉手似款便，坐足上。待共兩
 

注



 坐相似，不痛，始雙竪腳跟向上，坐足上，足指並反向外。每坐常覺。去膀胱内冷，膝風冷。足疼、上氣、腰痛盡自消適也。

又云：兩足兩指相向，五息止
 

注



 。引心肺，去厥逆
 

注



 上氣。極用力，令兩足相向，意止引肺中氣出，病人行肺内外，展轉屈伸，隨適
 

注



 ，無有違逆。




卒上氣候



《養生方導引法》云：兩手交叉頤下，自極，致補氣，治暴氣欬。以兩手交頤下，各把兩頤脈，以頤句交中，急牽來著喉骨，自極三通，致補氣充足，治暴氣、上氣、瀉喉等病，令氣調長，音聲弘亮。




結氣候



《養生方》云：哭泣悲來，新
 

注



 哭訖，不用即食，久成氣病。

《養生方導引法》云：坐，伸
 

注



 腰，舉左手，仰其掌，卻右臂，覆右手，以鼻内氣，自極七息。息間，稍頓右手。除兩臂背痛結氣。

又云：端坐，伸腰，舉左手，仰掌，以右手承右脇
 

注



 ，以鼻内氣，自極七息。除結氣。

又云：兩手拓肘頭，柱席，努肚上極勢，待大悶始下，來去上下五七。去脊背體内疼，骨節急强，肚腸宿氣。行忌太飽，不得用肚編也。




逆氣候



《養生方導引法》云：偃卧
 

注



 ，以左足踵拘右足拇指，鼻内氣，自極七息，除癖逆氣。



注
 　云：原脱，據《諸病源候論校注》補。



注
 　「又云」至「先須」：原無，據《諸病源候論校注》補。



注
 　上：原作「止」，據《諸病源候論校注》改。



注
 　上：原無，據《諸病源候論校注》補。



注
 　兩：原作「内」，據《諸病源候論校注》改。



注
 　止：原作「正」，據《諸病源候論校注》改。



注
 　厥逆：《諸病源候論校注》作「欬逆」，當從。



注
 　適：原無，據《諸病源候論校注》補。



注
 　新：原作「訢」，據《諸病源候論校注》改。



注
 　伸：原作「生」，據《諸病源候論校注》改。



注
 　脇：原作「脤」，據《諸病源候論校注》改。



注
 　偃卧：二字原無，據《諸病源候論校注》補。








腳氣病諸候






腳氣緩弱候



《養生方導引法》云：坐，兩足長舒，自縱身，内氣向下。使心内柔和適散；然後屈一足，安膝下，長舒
 

注



 一足，仰足
 

注



 指向上便急；仰眠，頭不至席，兩手急努向前，頭向上努挽。一時各各取勢，來去二七，遞互亦然。去腰疼，腰髆冷，血冷，風痺，日日漸損。

又云：覆卧，傍視，立兩
 

注



 踵，伸腰，以鼻内氣，自極七息。除腳中弦痛，轉筋，腳酸疼，腳痺弱。

又云：舒兩足坐，散氣向湧泉，可三通。氣徹到
 

注



 始收；右足屈倦，將兩手急捉腳湧泉，挽。足踏手挽，一時取勢。手足用力，送氣
 

注



 向下，三七，不失氣。數尋。去腎内冷氣、膝冷、腳疼也。

又云：一足屈之，足指仰，使急；一足安膝頭
 

注



 。散心，兩足跟出氣向下。一手拓膝頭向下急捺，一手向後拓席。一時極勢，左右亦然，二七。去膝髀疼急。

又云：一足踏地，一足向後，將足解谿安踹上。急努兩手，偏相向後，側身如轉，極勢二七，左右亦然。去足疼痛、痺急、腰痛也。



注
 　「長舒」上原衍「努」字，據《諸病源候論校注》删。



注
 　足：原作「取」，據《諸病源候論校注》改。



注
 　立兩：原作「内」，據《諸病源候論校注》改。



注
 　到：原作「倒」，據《諸病源候論校注》改。



注
 　送氣：原作「逆氣」，據《諸病源候論校注》改。



注
 　膝頭：原作「席頭」，據《諸病源候論校注》改。下「膝頭」同。








欬逆病諸候






欬逆候



《養生方導引法》云：先以鼻内氣，乃閉口欬，還復以鼻内氣，欬則愈。

向晨，去枕正偃
 

注



 卧，伸臂脛
 

注



 ，瞑目閉口無息，極脹腹兩足，再息
 

注



 ，頃間，吸腹仰兩足，倍拳，欲自微息定，復爲之。春三、夏五、秋七、冬九。蕩滌五藏，津潤六府。

又云：還向反望，倒望
 

注



 ，不息七通。治欬逆，胸中病，寒熱也。



注
 　偃：原作「倍」，據《諸病源候論校注》改。



注
 　脛：原作「頸」，據《諸病源候論校注》改。



注
 　息：原無，據《諸病源候論校注》補。



注
 　倒望：「望」字原脱，據《諸病源候論校注》補。又，《外臺》作「側望」。








五藏六府病諸候






肝病候



《養生方》云：春三月，此謂發陳，天地俱生，萬物以榮。夜卧早起，闊步於庭。被髮緩形，以使春志生。生而勿殺，與而勿奪，賞而勿罰，此春氣之應也，養生之道也。逆之則傷於肝，夏變爲寒，則奉長生者少。

又云
 

注



 ：肝藏病者，愁憂不樂，悲思嗔怒，頭旋眼痛，呵氣出而愈。




心病候



《養生方》云：夏三月，此謂蕃莠。天地氣交，萬物英實。夜卧早起，無厭於日。使志無怒，使華英成秀，使氣得泄，若所愛
 

注



 在外。此夏氣之應，養長之道也。逆之則傷心，秋爲痎瘧。

《養生方導引法》云：心藏病者，體有冷熱。若冷，呼氣出
 

注



 ；若熱，吹氣出。

又云：左卧，口内氣，鼻出之。除心下不便也。




脾病候



《養生方導引法
 

注



 》云：脾藏病者，體面上遊風習習，痛，身體癢，煩滿
 

注



 疼痛，用嘻氣出。




肺病候



《養生方》云：多語則氣争，肺脹口燥。

又云：秋三月，此謂容平。天氣以急，地氣以明。早卧早起，與鷄俱興。使志安寧，以緩秋形。收斂神氣，使秋氣平。無外其志，使肺氣清。此秋氣之應也，收養之道也。逆之則傷肺，冬爲飧
 

注



 泄。其湯熨鍼石，别有正方。補養宣導，今附於後。

《養生方導引法》云：肺藏病者，體胸背痛滿，四支煩悶，用嘘氣出。

又云
 

注



 ：以兩手據地覆之，口内氣，鼻出之，除胸中、肺中病也。




腎病候



《養生方》云：冬三月，此謂閉藏。水冰地坼
 

注



 ，無擾乎陽。早卧晚起，必待日光。使志若伏匿，若有私意，若已
 

注



 有得。去寒就温，無泄皮膚，使氣亟奪。此冬氣之應也，養藏之道也。逆之則傷腎，春爲痿厥
 

注



 。

《養生方導引法》云：腎藏病者，咽喉窒塞，腹滿耳聾，用呬氣出。

又云：兩足交坐，兩手捉兩足解谿，挽之，極勢，頭仰，來去七。去腎氣壅塞。




膀胱病候



《養生方導引法》云：蹲坐，欹身，努兩手向前，仰掌，極勢，左右轉身腰三七。去膀胱内冷血風，骨節急强。

又云：互跪，調和心氣，向下至足。意裏想氣索索然。流布得所，始漸漸平身，舒手傍肋，如似手掌内氣出氣不止，面覺急
 

注



 悶，即起，皆至地，來去二七。微減膝頭冷，膀胱宿病
 

注



 ，腰脊强，臍下冷悶。



注
 　又云：《諸病源候論校注》作「養生方導引法云」。



注
 　所愛：原作「所受」，據《諸病源候論校注》改。



注
 　出：原作「入」，據《諸病源候論校注》改。



注
 　導引法：三字原無，據《諸病源候論校注》補。



注
 　煩滿：《諸病源候論校注》作「煩悶」。



注
 　飧：原脱，據《諸病源候論校注》補。



注
 　又云：原無，據《諸病源候論校注》補，並據右引另作一條。



注
 　坼：原作「圻」，據《諸病源候論校注》改。



注
 　已：原作「己」，據《黄帝内經素問·四氣調神大論篇》改。



注
 　痿厥：原作「萎厥」，據《黄帝内經素問·四氣調神大論篇》改。



注
 　急：原作「即」，據《諸病源候論校注》改。



注
 　宿病：原作「病宿」，據《諸病源候論校注》改。








腹痛病諸候






腹痛候
 

注







《養生方導引法》云：治股、脛、手臂痛法：屈一脛、臂中所痛者，正偃卧，口鼻閉氣。腹痛，以意推之，想氣往至痛上，俱熱即愈。

又云：偃卧，展兩脛、兩手，仰足指，以鼻内氣，自極七息。除腹中弦急切痛。

又云：偃卧，口内氣，鼻出之，除裏急。飽，咽氣數十，令温中。寒氣吐嘔腹痛。口内氣七十所，大振腹；咽氣數十，兩手相摩，令熱，以摩腹，令氣下。

又云：偃卧，仰兩足、手，鼻内氣七息。除腹中弦切痛。




腹脹候



《養生方導引法》云：蹲坐，住心，捲兩手，發心向下，左右手摇臂，遞互欹身，盡髆勢，捲頭築肚，兩手衝脈至臍下，來去三七。漸去腹脹肚急悶，食不消化。

又云：腹中苦痛，有寒，以口呼出氣，三十過止。

又云：若腹中滿，食飲苦飽，端坐伸
 

注



 腰，以口内氣數十，滿吐之，以便爲故，不便復爲之。有寒氣，腹中不安，亦行之。

又云：端坐，伸腰，口内氣數十。除腹滿，食飲過飽，寒熱，腹中痛病。

又云：兩手向身側一向，偏相極勢；發頂足，氣散下，欲似爛物解散。手掌指直舒，左右相皆然，來去三七；始正身，前後轉動膊腰七。去腹肚脹，膀胱、腰脊臂冷，血脈急强，悸也。

又云：若腹内滿，飲食善飽，端坐伸腰，以口内氣數十，以便爲故，不便復爲。

又云：脾主土，土
 

注



 暖如人肉，如始得發汗，去風冷邪氣。若腹内有氣脹，先須暖足，摩臍
 

注



 上下並氣海，不限遍數，多爲佳。始得左迴右轉，三七。和氣如用，要用
 

注



 身内一百
 

注



 一十三法，迴轉三百六十骨節，動脈摇筋，氣血布澤，二十四氣和潤，藏府均調，和氣在
 

注



 用。頭動摇振，手氣向上，心氣向下，分明知去來。莫問平手
 

注



 ，欹腰，轉身，摩氣，蹙迴動，盡，心氣放散，送至湧泉，一一不失氣之行度。用之有益，不解用者，疑如氣亂。



注
 　腹痛候：原作「腹病候」，據《諸病源候論校注》改。



注
 　伸：原作「生」，據《諸病源候論校注》改。下二條「伸」同。



注
 　土：原無，據《諸病源候論校注》補。



注
 　臍：原脱，據《諸病源候論校注》補。



注
 　要用：原作「腰」，據《諸病源候論校注》改補。



注
 　一百：原作「一日」，據《諸病源候論校注》改。



注
 　在：原無，據《諸病源候論校注》補。



注
 　莫問平手：原作「闔乎乎」，據《諸病源候論校注》改。








心腹痛病諸候






心腹痛候



《養生方導引法》云：行大道，常度日月星辰。清淨以鷄鳴，安身卧，嗽口三咽之。調五藏，殺蠱蟲，令人長生，治心腹痛。




心腹脹候



《養生方導引法》云：伸右脛，屈左膝，内壓之，五息。引脾，去心腹寒熱，胸臆邪脹。依經爲之，引脾中熱氣出，去心
 

注



 腹中寒熱，胸臆中邪氣脹滿。久行，無有寒熱時節之所中傷，名爲真人之方。



注
 　心：原無，據《諸病源候論校注》補。








痢病諸候






水穀痢候



《養生方》云：秋三月，此謂容平。天氣以急，地氣以明，早卧早
 

注



 起，與鷄俱興。使志安寧，以緩秋刑
 

注



 。收斂神氣，使秋氣平。無外其志，使肺氣清。此秋氣之應也，養收之道
 

注



 也。逆之則傷肺。冬爲飧
 

注



 泄。

又云：五月
 

注



 勿食未成核果及桃棗，發癰癤；不爾，發寒熱，變黄疸
 

注



 ，又爲泄痢。




冷熱痢候



《養生方導引法》云：泄下有寒者，微引氣，以息内腹，徐吹；欲息，以鼻引氣，氣足復前，即愈。其有熱者，微呼以去之。



注
 　此「早」字原脱，據《諸病源候論校注》補。：



注
 　刑：原作「形」，據《諸病源候論校注》改。



注
 　養收之道：原作「收養之氣」，據《諸病源候論校注》改。



注
 　飧：原作「餐」，據《諸病源候論校注》改。



注
 　五月：原作「正月」，據《諸病源候論校注》改。



注
 　黄疸：原作「黄疽」，據《諸病源候論校注》改。








濕

 
 
病諸候






濕

 
 
候



又云：有天行之濕，初得不覺，行坐不發，恒少氣力，或微利，或不利，病成，則變嘔吐，即是蟲内食
 

注



 於藏。

又云：有急結濕，先因腹痛下利，膿血相兼出；病成，翻大小便不通，頭項滿痛，小腹急滿，起坐不安。亦是内食五藏。凡如此，雖初證未發於外，而心腹亦常煩懊，至於臨困，脣口及肛門方復生瘡，即死也。




疳

 
 
候



又云：五疳，一是白疳，令人皮膚枯燥，面失顔色；二是赤疳，内食人五藏，令人頭髮焦枯；三是蟯疳，食人脊膂，遊行五藏，體重脬腫；四是疳
 ，食人下部，疼癢，腰脊攣急；五是黑疳，食人五藏，多下黑血，數日即死。凡五疳，白者輕，赤者次，蟯疳又次之，疳
 又次之，黑者最重。皆從腸裏上食，咽喉齒齗
 

注



 並生瘡，下至穀道傷爛，下利膿血，嘔逆，手足心熱，腰痛嗜睡。秋冬可，春夏極。

又云：面青頰赤，眼無精光，脣口燥，腹脹有塊，日日瘦損者是疳。食人五藏，至死不覺。

又云：五疳緩者，則變成五蒸。五蒸者，一曰骨蒸，二曰脈蒸，三曰皮蒸，四曰肉蒸，五曰血蒸。其根源初發形候雖異，至於蒸成，爲病大體略同，皆令人腰疼心滿，虚乏無力，日漸羸瘦，或寒熱無常，或手足煩熱，或逆冷，或利，或澀，或汗也。五蒸别自有論，與虚勞諸病相從也。




三蟲候



《養生方導引法》云：以兩手著頭相叉，長引
 

注



 氣，即吐之。坐地，緩舒兩腳，以兩手從
 

注



 外抱膝中，疾低頭，入兩膝間，兩手交叉頭上，十三通
 

注



 。愈三尸也。

又云：叩齒二七過，輒咽氣二七，如此
 

注



 三百通乃止。爲之二十日，邪氣悉去；六十日，小病愈；百日，大病除，三蟲伏尸皆去，體面光澤也。



注
 　食：原作「入」，據《諸病源候論校注》改。



注
 　齗：原作「斷」，據《諸病源候論校注》改。



注
 　引：原無，據《諸病源候論校注》補。



注
 　從：原無，據《諸病源候論校注》補。



注
 　十三通：《諸病源候論校注》作「十二通」。



注
 　此：原無，據《諸病源候論校注》補。








積聚病諸候






積聚候



《養生方導引法》云：以左足踐右足上，除心下積。

又云：病心下積聚，端坐伸
 

注



 腰，向日仰頭，徐
 

注



 以口内氣，因而咽之，三十過而止，開目作
 

注



 。

又云：左脇側卧，伸臂直腳，以口内氣，鼻吐之，通而復使，除積聚，心下不便。

又云：以左手按右脇，舉
 

注



 右手極形。除積及老血。

又云：閉口微息，正坐向王氣，張鼻取氣，逼置臍下，小口微出氣
 

注



 十二通，以除結聚；低頭不息十二通，以消飲食，令身輕强。行之冬月，令人不寒。

又云：端坐伸
 

注



 腰，直上，展兩臂，仰兩手掌，以鼻内氣閉之，自極七息，名曰「蜀王喬」。除脇下積聚。

又云：向晨
 

注



 ，去枕，正偃卧，伸臂脛，瞑目閉口不息，極張腹、兩足，再息。頃間吸腹仰兩足，倍拳，欲自微息定，復爲之
 

注



 ；春三、夏五、秋七、冬九。蕩滌五藏，津潤六府，所病皆愈。腹有疾積聚者，張吸其腹，熱乃止，癥瘕散破，即愈矣。



注
 　伸：原作「生」，據《諸病源候論校注》改。



注
 　徐：原作「除」，據《諸病源候論校注》改。



注
 　作：原無，據《諸病源候論校注》補。



注
 　舉：原脱，據《諸病源候論校注》補。



注
 　「氣」字原在「通」下，據《諸病源候論校注》改。



注
 　伸：原作「生」，據《諸病源候論校注》改。



注
 　晨：原作「辰」，據《諸病源候論校注》改。



注
 　之：原無，據《諸病源候論校注》補。








癥瘕病諸候






癥瘕候



《養生方》云：飲食大走，腸胃傷，久成癥瘕，時時結痛。

《養生方導引法》云：向晨，去枕，正偃卧，伸臂脛，瞑目閉口無息，極張腹、兩足，再息。頃間吸腹仰兩足，倍拳，欲自微息定，復爲之；春三、夏五、秋七、冬九。蕩滌五藏，津潤六府，所病皆愈。腹有疾積聚者，張吸其腹，熱乃止，癥瘕散破，即愈矣。




鼈瘕候



《養生方》云：六月勿食澤中水，令人成鼈瘕也。




魚瘕候



《養生方》云：魚赤目，作
 食之，生瘕。








疝病諸候






寒疝候



《養生方導引法》云：蹲踞，以兩手舉足，蹲極横。治氣衝腫痛，寒疝入上下。

致腎氣法：蹲踞，以兩手捉趾令離地，低跟極横挽，自然一通，愈榮衝中痛。




疝瘕候



《養生方導引法》云：挽兩足指，五息止，引腹中氣。去疝瘕，利孔竅。

又云：坐，舒兩腳，以兩手捉大拇指，使足上頭下，極挽，五息止，引腹中氣遍行身體。去疝瘕病，利諸孔竅，往來易行。久行精爽，聰明修長。








痰飲病諸候






痰飲候



《養生方導引法》云：左右側卧，不息十二通，治痰飲不消。右有飲病，右側卧；左有飲病，左側卧。又有不消，以
 

注



 氣排之，左右各十有二息。治痰飲也。




諸飲候



《養生方導引法》云：行左之右之側卧，閉目，氣不息十二通，治諸飲不消。右有飲病，左不息，排下消之。

又云：鶩行氣，低頭倚壁，不息十二通，以意排之，痰飲宿食從下部出，自愈
 

注



 。鶩行氣者，身直頸
 

注



 曲，排氣下行而一通，愈宿食。久行自
 

注



 然能出，不須孔塞也。



注
 　以：原無，據《諸病源候論校注》補。



注
 　自愈：原作「息」，據《諸病源候論校注》改。



注
 　直頸：原作「置脛」，據《諸病源候論校注》改。



注
 　自：原作「息」，據《諸病源候論校注》改。








癖病諸候






癖候



《養生方》云：卧覺，勿飲水更眠，令人作水癖。

又云：飲水勿
 

注



 急咽，久成水癖。

又云：舉兩膝，夾兩頰邊，兩手據地蹲坐，故久行之，愈伏梁。伏梁者，宿食不消成癖，腹中如杯如盤。宿癰者，宿水宿氣癖
 

注



 數生癰。久行，腸化爲筋，骨變爲實。



注
 　勿：原作「忽」，據《諸病源候論校注》改。



注
 　癖：原作「癰」，據《諸病源候論校注》改。








脾胃諸病候






脾胃氣不和不能飲食候



《養生方導引法》云：欹身，兩手一向偏側，急努身舒頭，共手競扒相牽，漸漸一時盡勢。氣共力皆和，來去左右亦然，各三七。項前後兩角緩舒手，如是似向外扒，放縱身心，摇三七，遞互
 

注



 亦然。去太倉不和、臂腰虚悶也。



注
 　互：原作「牙」，據《諸病源候論校注》改。








嘔噦諸病候






嘔吐候



《養生方》云：八日勿食薑，一云被霜瓜，向冬發寒熱及温病，食欲吐，或心中停飲不消，或爲反胃。

《養生方導引法》云：正坐，兩手向後捉腕，反向
 

注



 拓席，盡勢，使腹絃絃，上下七，左右换手亦然。除腹肚冷風，宿氣積，胃口冷，食飲進退吐逆不下。

又云：偃卧，展脛兩手，左右
 

注



 蹻兩足踵
 

注



 ，以鼻内氣，自極七息。除腹中
 

注



 病，食苦。

又云：坐，直舒兩腳，以兩手挽兩足，自極十二通。愈腸胃不能受食，吐逆。以兩手直叉兩足底，兩腳痛，舒。以頭枕膝上，自極十二通，愈腸胃不能受食，吐逆。




宿食不消候



《養生方導引法》云：凡食訖，覺腹内過飽，腸内先有宿氣，常須食前後，兩手撩膝，左右欹身，肚腹向前，努腰就肚，左三七，右二七，轉身按腰脊極勢。去太倉腹内宿氣不化，脾痺腸瘦，藏府不和。得令腹脹滿，日日消除。

又云：閉目微息，正坐向王氣，張鼻取氣，逼至臍下，小口微出氣
 

注



 十二通，以除結聚；低頭不息十二通，以消飲食，令身輕强。行之，冬月不寒。

又云：端坐伸
 

注



 腰，舉右手，仰掌，以左手承左脇，以鼻内氣，自極七息。所除胃寒，食不變，則愈。

又云：端坐伸
 

注



 腰，舉右手，承左脇，以鼻内氣七息，除胃中寒食不消。

又云：鶩行氣，低頭倚壁，不息十二通。以意排之
 

注



 ，痰飲宿食從下部出，自愈。鶩行氣者，身
 

注



 直頸曲，排氣下行十二通，愈宿食。



注
 　向：原無，據《諸病源候論校注》補。



注
 　左右：「右」字原無，據《諸病源候論校注》補。



注
 　踵：原作「腫」，據《諸病源候論校注》改。



注
 　腹中：原作「腰中」，據《諸病源候論校注》改。



注
 　出氣：「氣」原在句末「通」字下，據《諸病源候論校注》改。



注
 　伸：原作「生」，據《諸病源候論校注》改。



注
 　伸：原作「坐」，蓋《四庫全書》本《諸病源候總論》卷二一作「生」，以形近致誤；今改作「伸」。



注
 　之：原無，據《諸病源候論校注》補。



注
 　身：原脱，據《諸病源候論校注》補。
















真 藏 見 考



廖　平　撰

楊世文　校點








校點説明



《素問》有《玉機真藏論》，廖平認爲「真藏」二字以此爲本。「見」爲用目望氣色診脈，經謂之捫循經脈，深不可見，經有明文。《内經》診法以脈爲總名，凡皮絡色氣形體皆在所包，故《脈經》以脈爲名，諸診皆在所統，非獨以經之動脈爲脈。如真藏見，據王啓玄注本，謂色。惟《内經》或言「真藏」，無「脈」字，間有于「真藏」下加「脈」字者，自《難經》以下，遂以真藏爲診經脈專名，所有脈象不能指實，則以諸「如」字當之。雖託名于此，以決生死，實則不能指實，徒以供游談而無實用。不知真藏在經脈之外，故《玉機真藏篇》言胃氣不能至手太陰，乃爲真藏獨見，則真藏不指脈。《真藏見考》分「真藏見見爲觀色非診經脈」、「脈不能至手太陰」、「脈懸絶以後乃言真藏」、「死證無脈以真藏定短期」、「《太素注》以真藏屬人迎」諸篇，結合《素問·五藏生成論》、《邪氣篇》、《六元正紀論》、《玉機真藏論》、《平人氣象論》、《陰陽别論》等篇，討論真藏見的問題。民國四年（一九一五）《國學薈編》第三、四期刊載。今即以此爲底本進行點校。








真藏見考

見爲用目望氣色診脈，經謂之捫循經脈，深不可見，經有明文。









真藏見見爲觀色非診經脈


王注以面黄爲有胃氣，以面無黄色爲無胃氣，最爲大豁，且與「見」字互相發明。若以脈言，有無胃氣雖老醫不能言其形狀。







《素問·五藏生成論》：

此篇爲望色專書，故見字若干見。


 凡相五色之奇脈，

《甲乙》無此三字。


 面黄目青、面黄目赤、面黄目白、面黄目黑者，皆不死也。

王注：奇脈，謂與色不相偶合也。凡色見黄皆爲有胃氣，故不死也。○《新校正》云：按《甲乙經》無「之奇脈」三字。




面青目赤、面赤目白、面青目黑、面黑目白、面赤目青，皆死也。

王注：無黄色而皆死者，以無胃氣也。五藏以胃氣爲本，故無黄色，皆曰死焉。




《邪氣篇》：岐伯曰：色青者

木


 其脈

此脈指形體言，下同。


 弦，

春木形，所謂肝不弦者不得青色，反變爲白。


 色赤者

火


 其脈鈎，

夏火形。


 色黄者

土


 其脈代，

長夏土形。


 色白者

金


 其脈毛，

秋金形。


 色黑者

水


 其脈石。

冬水形，所謂腎不石者不得本黑色。


 見

言見者主色。


 其色

五色。


 而不得其脈，

色與形體相反。


 反得其相勝之脈

言真藏主脈者指此。


 則死，得其相生之脈則生。

青脈

色五診亦稱五脈，是聲色及皮絡筋骨可稱脈，非獨寸口經脈乃稱脈。


 之至

望色法。


 喘而堅，

絡皮。


 診之

經


 有積氣在中。

真肝脈至，

與上青脈之至同診。○《六元正紀論》分六經共十二變，連見七十二「至」字，皆候氣法，非診脈名詞。


 中外急，

此視色法。


 如

言「如」，皆望氣視色，非診脈。


 循刀刃

相書望色氣有刀劍形。


 責責然，

皆言氣之形狀，不指脈。以下同。○《二十五人篇》形容形狀用連語數十見，與此同。


 如按琴瑟弦，

氣色如弓形狀。○按此以弦鈎手石爲起例，非真脈象也。此乃言治術五方合一，皆取交會合和于地中，故五五二十五，皆以爲主，若孤立閉關不通，則爲真藏獨至，故四方「如」字，皆非診脈，以爲運氣候氣之法。


 色

以下乃治病。


 青

先青肝屬。


 白

變白爲所不勝之色。


 不澤，

又死白色如枯骨。


 毛折乃死。

死于庚辛。上爲候氣，下爲診病。




真心脈

南方人不交通。


 至，

《六元正紀》稱爲「少陰之至」。


 堅而搏，如

三言「如」。


 循薏苡子

相法云連珠。


 累累然，

氣色之狀。相書觀氣色，亦有此法。


 色赤

心本色。


 黑

水尅火。


 不澤，

如炲色死。


 毛折乃死。

死于壬癸。




真肺脈

太陰之至。○西方西極，不交地中。


 至，大而虚，

候氣法，如飛葭律管行鉞，亦古候氣法。


 如

四言「如」。


 以毛羽中人膚，

相法鳳毛。○凡如，皆形容氣至之狀，非脈形，脈亦無此形狀。


 色白

肺本色。


 赤

火尅金。


 不澤，

如壞血死色。


 毛折乃死。

死于丙丁。




真腎脈至，

少陰之至也。○北方北極，不交地中。


 搏而絶，如

五言「如」。


 指彈石

候氣與相色，凡弦、鈎、毛、石，皆非脈名詞。


 羣羣然，

三見連語。


 色黑

腎本色。


 黄

土尅水。


 不澤，

黄如枳實。


 毛折乃死。

死于戊己。




諸真藏脈

「脈」字因上文而衍。


 見者，

此指諸色言，故曰「見」。


 皆死不治也。

此定爲死證，不及短期。




《素問·平人氣象論》：肝見

所謂真藏見，先青後白色見。○此「見」字明文專主色言，不謂脈，脈不可言見，見者用目。經脈不可見，以手捫循其動耳。


 庚辛死，

期日也，所謂短期。


 心見

先赤後黑色見。


 壬癸死，

見者自見于面。醫家察色而知之，故「見」字非診脈名詞。


 脾見

先黄後青色見。


 甲乙死，

黄爲有胃氣。脾之本色黄，後又轉青，則爲所不勝之色而死矣。○言病狀者則五色見，言治天下則止四方。


 肺見

先白後赤色見。


 丙丁死，腎見

先黑後黄色見。


 戊己死，是謂真藏見

經云「真藏雖不見」，又云「真藏見」，則「見」即上篇之五藏所不勝之色，又不澤可知矣。


 皆死。

楊注：真藏各見被剋之時，故皆死也。○案：脈既不可考，故專于色求之。


 人以水穀爲本，故人絶水穀則死。

楊注：反四時之脈，無水穀之氣者致死。


 脈

指色言。


 無胃氣亦死。

王注：所謂面不黄爲胃，胃氣也。


 無胃氣者，

以脈言，手太陰已絶，不能至。


 但得真藏，

五藏五色。


 脈

見所不勝之色。


 不得胃氣也。

面不黄。


 所謂肝不弦、

《邪氣篇》：色青者其脈弦。肝不弦，謂由青變白，毛折乃死。


 腎不石也。

楊注：雖有水穀之氣，以藏有病，無胃氣者，肝雖有弦，以無胃氣，不名乎弦也。腎雖有石，以無胃氣，不名乎石，故不先死也。○《邪氣篇》：色黑者其脈石，腎不石，謂不得本色之黑，而變爲所勝之黄，不澤，毛折乃死。







脈不能至手太陰


寸口無脈，乃言真藏。







《素問·玉機真藏論》：

「真藏」二字以此爲本。


 黄帝曰：「見

診家以目見病人曰「見」。


 真藏

本藏之氣獨至無胃氣曰「真藏」。


 曰死，

《五藏生成》：曰此五色之見死。


 何也？」岐伯曰：「五藏者，皆本氣于胃，胃者五藏之本也。藏氣者不能自致于手太陰，

此專指寸口言。診五藏本在寸口，不在人迎。


 必因于胃氣乃至于手太陰也。

手太陰脈因胃氣衰不能至，則寸口無脈，或懸絶，故楊氏《太素注》乃以真藏指人迎言之，肺既不至，故求之人迎耳。


 故五藏各以其時自爲而至于手太陰也。

如三陰三倍二倍一倍大于寸口是也。○《内經》診法以脈爲總名，凡皮絡色氣形體皆在所包，故《脈經》以脈爲名，諸診皆在所統，非獨以經之動脈爲脈也。如真藏見，據王啓玄注本，謂色也。惟《内經》或言真藏，無「脈」字，間有于「真藏」下加「脈」字者，自《難經》以下遂以真藏爲診經脈專名，所有脈象不能指實，則以諸「如」字當之。雖託名于此，以決生死，實則不能指實，徒以供游談而無實用。不知真藏在經脈之外，故《玉機真藏篇》言胃氣不能至手太陰，乃爲真藏獨見，則真藏不指脈明矣。


 故邪氣勝者

邪氣之至緊以急。


 精氣衰也，

穀氣之至緩以徐。


 故病甚者，胃氣不能與之俱至于手太陰，

此《陰陽别論》所謂懸絶寸口，既無脈，則本經可知矣。


 故真藏之氣

經但云氣，則非脈可知。○氣包色、脈二門而言。寸口脈既不至，則于色求，所謂能合色、脈，可以萬全。


 獨

脈不與色相應，故曰「獨」。


 見，

王注：《五藏生成論》以面黄爲有胃氣，面不黄爲無胃氣，專以面黄診胃氣。


 獨見者病勝藏也，

《五藏生成論》：面青目赤、面赤目白、面青目黑、面黑目白、面赤目青，皆死也。


 故曰死。」

色、脈均可定生死，尚非短期之謂。







脈懸絶以後乃言真藏



《素問·陰陽别論》：凡持真脈之藏脈者，

二脈皆指色。


 肝至

木病色青。○《五藏生成篇》：青脈之至也，長而左右彈，有積氣在心下支胠，名曰肝痺。得之寒濕，與疝同法，腰痛足清頭痛。


 懸絶

懸絶已極爲無脈，即上胃氣不至手太陰。


 急，

此字衍文。


 十八日死；心至

夏病色赤。○《五藏生成篇》：赤脈之至也，喘而堅，診曰有積氣在中，時害于食，名曰心痺。得之外疾思慮而心虚，故邪氣從之。


 懸絶，

胃不能至手太陰，故懸絶。


 九日死；肺至

金病色白，氣與色可言至，脈不得云至。○《五藏生成篇》：白脈之至也，喘而浮，上虚下實，驚，有積氣在胸中，喘而虚，名曰肺痺寒熱。得之，醉而使内也。


 懸絶，十二日死；腎至

水病黑色。○《五藏生成篇》：黑脈之至也，上堅而大，有積氣在小腹與陰，名曰腎痺。得之，沐浴清水而卧。


 懸絶，

寸口。


 七日死；脾至

土病黄色。○《五藏生成篇》：黄脈之至也，大而虚，有積氣在腹中，名曰厥疝，女子同法。得之，疾使四支汗出當風。


 懸絶，四日死。

此專以脈言，故無「見」字。一説肝至即見所畏之色，如脾病見青色至也。







死證無脈以真藏定短期



《素問·玉機真藏論》：大骨枯藳，大肉陷下，胸中氣滿，喘息不便，其氣動形，期六月死，

必死之證。


 真藏脈

此脈字衍，下文皆無。


 見，

死色見。


 予之期日。

日不過十，定其于數日之内死，乃爲短期日。


 大骨枯藳，大肉陷下，胸中氣滿，喘息不便，内痛引肩項，期一月死，真藏見，

死色見，如《平人氣象論》之「見」字。


 乃予之期日。

以日計。


 大骨枯藳，大肉陷下，胸中氣滿，喘息不便，内痛引肩項，身熱，脱肉，破
 ，真藏見，

四見皆無「脈」字，可知爲色。


 十月

當作「日」。


 之内死。大骨枯藳，大肉陷下，

五藏皆同，以下乃各小異。


 肩髓内消，動作益衰，真藏不見，

此不言脈已懸絶矣，無死色。


 期一歲死，見其真藏，

我以視色見之。


 乃予之期日。大骨枯藳，大肉陷下，胸中氣滿，腹内痛，心中不便，肩項身熱，破
 ，脱肉，目匡陷，

以上皆死證。


 真藏見

三字當爲衍文，如此則不計真矣，所謂真藏雖不見死也。


 目不見人，立死，

較死色尤怪速。


 其見人者，至其所不勝之時則死。

所謂知期、期日，必在旬之内。


 急虚，身中卒至，五藏絶閉，脈道不通，氣不往來，譬于墜溺，

卒然而死，如墜巖溺水。


 不可爲期。

時日不可定。


 其脈絶不來，

脈絶一死證。○前云懸絶，猶有絲毫之象；絶不至，則生氣已盡，脈不動來。


 若人一息四五至，

陽氣浮散爲脱證。○脈至數，又一死證。


 其形肉不脱，

以形言，二者之死亦如墜溺至速。


 真藏

以色言。以脈言則絶與數太過及不及，而真藏在其外，此非指脈明矣。


 雖不見，

不見死色。


 猶死也。

可見真藏在脈之外，非以脈爲真藏，故四言真藏，皆無「脈」字。







《太素注》以真藏屬人迎






舊來言真藏者皆指寸口，寸口候五藏，言藏脈必在寸口，一定之例。楊氏《太素注》乃以歸之人迎，是非違經反傳，最不可通之説哉？楊氏于《内經》深得古法，爲唐宋以下所不及，何爲而有此説？考《玉機真藏》言真藏之見，在胃氣不能至手太陰之後。胃氣既不能至手太陰，則寸口之脈必至懸絶，不能施診，故避寸口不言，以爲胃氣雖不能至手太陰，或者其本經之脈尚可見，故舍寸口而别求人迎，此其用心之專，經例之熟，迥非後賢所及。惟寸口既無脈可診，而診之人迎，若人迎有脈，是有胃氣，何能于一脈之中辨其有無胃氣？且胃氣可見，終是府脈，而于真藏之説更不相干，此楊氏之莫可如何者也。惟因楊氏求之人迎，可以悟真藏之決非在于寸口。後人以候真藏于寸口，心粗氣浮，于真文毫無理會。楊氏雖誤，猶爲君子之過，其誤處亦非後賢所及。今因楊氏求之人迎而不得，王啓玄以面黄爲有胃氣，面不黄爲無胃氣，真藏以色論，不以脈論，乃迎刃而解矣。




《素問·平人氣象論》：

《分方異宜篇》同。


 春胃微弦曰平，

楊注：胃者，人迎胃脈也。五藏之脈弦、鈎、代毛、石，皆見于人迎胃脈之中。胃脈即足陽明脈，主于水穀，爲五藏、六府、十二經脈之長，所以五藏之脈欲見之時，皆以胃氣將至人迎也。胃氣之狀柔弱是也，故人迎五脈見時，但弦、鈎、代毛、石各各自見，無柔弱者，即五藏各失胃氣，故脈獨見，獨見者死。春脈胃多弦少曰微，微曰平人。


 弦多胃少曰肝病，

楊注：弦多胃少即肝少穀氣，故曰肝病也。


 但弦無胃曰死，

楊注：肝無穀氣，故令肝脈獨見，故死也。


 胃而有毛曰秋病，

楊注：春胃見時，但得柔弱之氣，竟無有弦。然胃中有毛，即是肝時有肺氣來，來以胃氣弦，故至秋有病。


 毛甚曰金病。

楊注：春得毛脈，甚于胃氣，以金尅火，故曰金病也。


 藏真散于肝，肝藏筋之氣。

楊注：藏真者，真弦脈也。弦無胃氣曰散，弦脈不能自散，以其肝藏散，無胃氣，所以真藏散于肝也。故肝藏神，藏于魂也；肝藏氣者，藏筋氣也。




夏胃微鈎曰平，

楊注：夏脈人迎，胃多鈎少曰微鈎，微鈎曰平也。


 鈎多胃少曰心病，

楊注：心病食少，穀氣少。今脈至人迎，鈎多胃少，故知心病也。


 但鈎無胃曰死。

楊注：心病害食，心無穀氣，致令鈎無胃氣，故死。


 胃而有石曰冬病，

楊注：心，火也。夏心王時，遂得腎脈，雖有胃氣，惟得石，冬時當病，以水尅火。


 石甚曰今病。

楊注：夏有胃氣，雖得石脈，至秋致病。今夏得石脈，甚少胃氣，賊邪來尅，故曰「今病」。


 藏真痛于心，心藏血脈之氣。

楊注：心無胃氣，即心有痛病，致令藏真脈見人迎，故曰「藏真痛于心」也。故心藏神，藏于神氣也；心藏氣，藏血脈之氣也。


 長夏胃微耎弱曰平，胃少弱多曰脾病，

楊注：耎，柔也。長夏，六月也。脾行胃氣以灌四藏，故四藏脈至于人迎皆有胃氣，即四藏平和也。若脾病，不得爲胃氣行至于人迎，即四藏之脈，各無胃氣，見時微有不足，名曰平好。若更至少腹虚弱者，即是脾病，致使胃氣少而虚弱也。


 但
 

注



 代無胃曰死。

楊注：人之一呼出，心與肺脈有二動，一吸入，肝與腎脈有二動。人呼吸已定，息之時脾受氣于胃，資與四藏以爲呼吸。故當定息，脾受氣時其脈不動，稱之曰「代」。代，息也。當代之時，胃氣當見。若脈代時無胃氣，則脾無穀氣，所以致死也。


 弱甚曰今病，

楊注：脾胃之脈虚弱，其穀氣微少，故即今病也。


 藏真傳于脾，脾藏肌肉之氣。

楊注：脾藏真脈謂之代，若無胃氣，惟代之脈從脾傳來，至于人迎也。故脾藏藏神，藏于意也，脾藏藏氣，藏肌肉氣也。




秋胃微毛曰平，

楊注：秋時人迎胃多毛少，曰平人也。


 胃少毛多曰肺病，

楊注：穀氣少也。


 但毛無胃曰死。

楊注：真藏見脈。


 毛而有弦曰春病，

楊注：肝來乘肺，是邪來乘不已，至春木王之時，當病。


 弦甚曰今病，

楊注：有胃無毛，但有弦者，是木反尅金，故曰「今病」。


 藏真高于肺以行營、衛，陰洩曰死。

楊注：藏真之脈時高于肺，藏和平之氣。高，過也。肺爲陰也，無胃之氣既過肺之和氣，即是肺傷。肺主行營、衛，肺既傷，已即是陰氣洩漏，故致死也。




冬胃微石曰平，

楊注：冬人迎脈胃耎弱氣多，石脈微者名曰平人。


 胃少石多曰腎病，

楊注：腎少穀氣，故令耎弱。氣少堅石脈多，故知腎病。


 但石無胃曰死。

楊注：藏真脈見，故致死也。


 石而有鈎曰夏病，

楊注：石脈水也，鈎脈火也。石脈見時，有鈎見者，微邪來乘不已，至夏當病也。


 鈎甚曰今病，

楊注：雖有胃氣，鈎甚，所以今病也。


 藏真下于腎，腎藏骨髓之氣。

楊注：腎爲五藏和氣之下，今腎無胃氣，乃過下于腎也，故腎藏藏神，藏于志也，腎藏藏氣，骨髓氣也。自此以上，即是人迎胃脈，候五藏氣也。




太陽脈至洪大以長，

楊注：以手按人迎脈洪大以長者，是太陽脈也。即手足太陽、小腸膀胱之狀也。


 少陽脈至，乍疏乍數，乍短乍長，

楊注：按之乍疏乍數、乍短乍長者，少陽脈也。即手足少陽三焦及膽脈之狀。


 陽明脈至浮大而短，是謂三陽脈也。

楊注：按之浮大而短者，陽明脈也。即手足陽明，胃及大腸之候也。是謂三陽脈之形。






注
 　但：原作「矣」，據《四庫全書》本《黄帝内經素問·平人氣象論》改。
















素問靈臺秘典論篇新解



廖　平　撰

楊世文　校點








校點説明



《素問》中有《靈蘭秘典論》篇，專題討論六臟六腑各自的功能及其相互間之相使關係。靈蘭，即「靈臺蘭室」之簡稱。清高士宗《素問直解》云：「謂神靈相接，其氣如蘭。」秘典，即秘藏之典籍，爲珍重之辭。本篇末有「藏靈蘭之室，以傳寶焉」之語，故篇名「靈蘭秘典」。廖平此篇所謂「靈臺秘典論」，當作「靈蘭秘典論」爲是。廖氏首引《漢書·藝文志》「論病以及國，原診以知政」，以及《國語》「上醫醫國，其次疾」之説，以一身比一國，就形體臟腑中分官職，專以「六臟六腑」之説發揮其「天下一人」之本義，是其經學六變時期的代表作。據廖宗澤《六譯先生年譜》，《素問靈臺秘典論篇新解》作於民國四年（一九一五）。但該篇曾刊于民國三年（一九一四）《四川國學雜誌》第八號，則最遲在民國三年廖平已完成此篇之作。後印入《六譯館叢書》。今據《六譯館叢書》本整理。








素問靈臺秘典論篇新解

天下一人例之本義。






《藝文志》：「論病及國，原診知政。」《國語》：「上醫醫國，其次疾。」又《國語》：晉平公

 有疾，秦伯

 使醫龢視之，出曰：「疾不可爲也。是爲遠男而近女，惑以生蠱；非鬼非食，惑以喪志。良臣不生，天命不祐。若君不死，必失諸侯。」趙子聞之，曰：「武從二三子以佐君爲諸侯盟主，於今八年矣，内無苛慝，諸侯不二，子胡曰『良臣不生，天命不祐』？」對曰：「自今

 之謂。和聞之曰：『直不輔曲，明不窺闇，木

 不生危，松柏不生埤。』吾子不能諫，惑至於生疾，又不自退，而寵其位，八年之謂多矣，何以能久？」文子曰：「醫及家國乎？」對曰：「上醫醫國，其次疾人，固醫官也。」沈作喆《寓簡》云：「《内經·素問》，黄

當作皇。


 帝之遺書也。學者不習其讀，以爲醫之一藝耳。殊不知天地人理皆醫國，至言妙道存焉。」桑悦《素問鈔序》云，《素問》乃先秦戰國之書，非岐黄手筆，其稱上古、中古，亦一左證。玩其詞意，汪洋浩汗，無所不包。其論五藏四時收受之法，吕不韋《月令》祖之。其論五氣鬱散之異，董仲舒、郭景純災異祖之。其論五藏夢虛所見之類，《楞嚴經》説地獄彷之。論氣運則可爲曆家之準則，論調攝則可爲養生者之龜鑑。擴而充之，可以調和三光、燮理陰陽，而相君之能事畢矣，豈特知而已耶？

黄帝曰：「願聞十二藏

十二經爲臣，合數腦則爲十三矣。


 之相使

十二經脈中分君臣。〇本爲十二經，推腦爲君，則爲十三。督、任在十二經脈之外，腦爲主，又以内外腎分數之，則爲十三經。


 貴

腦爲督、任居中御外。


 賤

手足十二經拱衛督、任。


 何如？」

以一身比一國，就形體藏府中分官職。孟子「心之官則思」，耳目之官不思。《洪範》五事例，視、聽、言、動、思譬五方。又「明四目，達四聰」、「汝視」、「汝聽」，爲心、腹、腎、腸，「股肱」、「左右」同爲天下一人例，以身比天下也。


 岐伯對曰：「悉乎哉問也！請遂言之。

發明經傳義例，不專爲醫病立論。


 心者，

讀爲囟，於脈爲督、任。手足上二經爲左右督、任，在中爲地中京師。經傳言心，皆爲京師。《尚書》「元首明哉」，心。「股肱良」，《易》曰「首出庶物」。《素問·方盛衰論》云方士以腦與腸、膽爲臓。


 君主

《内經》心與囟同有心名。凡以心爲五藏六府之主者，皆指腦言，不指肺下之心。配十二經，不得獨主藏府。腦屬督、任，位在十二經之外，故爲君主。


 之官也，

《四海論》云：「腦爲髓海。」又云：「衝爲十二經之海。」按，皇帝居高臨下，經書之心多爲京師。〇汪訒菴云：「金正希言人記性皆在腦中。凡人外見一物，必有一形影留在腦中。小兒腦未滿，老人腦漸空，故皆健忘。愚思凡人近憶往事，必閉目上瞪而思索之，此即凝神於腦之意也。」出《本草備要·辛夷》注。〇王惠源《醫學原始》亦云：「人之一身，五藏藏一身内，止爲長生之具。五官居於身上，爲知覺之具。耳、目、口、鼻聚於首，最顯最高，便於接物。耳、目、口、鼻之所道，最近於腦，必以腦先受其象，而覺之、而寄之、而剖之也、而近之也。故云心之記正記於腦耳。」《黄庭内景》亦以腦爲泥丸宫，元神居焉，是必有本。又日本《醫賸》云，荷蘭説人之精神在於腦中，故人斷頭立死。亦與《内景》之説合矣。〇〇英國合信氏《全體新論》云：「凡人在藏府之司，各適其用，以互相濟而養身形。更有主宰覺悟動作之司，以應外事者，即腦是也。」古人云：「人爲物之靈。」萬事皆發於心，實未知腦之靈。又云：「腦爲元神之府。」亦未知腦之功用。夫腦爲靈魂所用之機，以顯其思慮行爲者耳。及能記今古、憶萬事者，無非腦之權也。或問：腦在頭顱之内，何能運用徧身？答曰：腦在至高，爲一身之主，但其氣筋分派如繩如絲者，總名之曰腦。氣筋纏繞周身，無處不到，故全體聽腦之驅使，無不如意。又西國書有量腦之法，以九十度爲率。大抵度愈多，則人愈智；度愈少，則人愈愚。因度多者則腦骨闊，而腦必大，若度少者其腦亦小矣。故智者腦必重且大。以全體之血計之，腦得七分之一。腦雖主使百體，賴多血養之。脊背髓由大小兩腦直生而下，爲腦之餘。蓋承腦之驅使，分派衆腦氣筋之本也。凡人百體之能運動及有覺悟者，是皆屬腦筋所爲，而腦爲之主使也。


 神明

《孟子》：「心之官則思。」《洪範》五事中，五主思。《説文》思字從囟從心，囟謂腦也。


 出焉。

腦爲君主，十二藏爲官司。〇以上督、任在十二經之外，合爲十二經。舊作十四經者非。


 肺者，

四海，肺爲氣海，配金，在西

 ，而司文

 ，如西方喜。


 相傅之官，

在上司文，治與肝比。


 治節出焉。

與心爲偶藏。


 肝

四海，肝爲血海。考十二經表裏配合，部位上下不同，則肝膽相連，表裏相合者爲非是。


 爲將軍

配木，在東，而司武，如東方怒。


 之官，

肝司血，在右，爲兵謀之官。


 謀慮出焉。

與膽連爲合藏。《大學》「如見其肺肝然」，舉肺肝以包心膽，次序與此同。


 膽

脾爲孤藏，以其不相連也。心、肺當與肝、膽同爲藏，膽當配心爲水藏乃合。《全體新論》云：下部各面血管入肝，化生膽汁。


 者，

爲正藏。舊以爲府屬。足少陽與外腎互易。


 中正之官，

膽有上口，無下口，留而不泄，正與藏名義相合。外腎專主泄，故經曰腎。五藏盛乃能泄。《内經》每多别解，膽藏、腎府爲正説，膽府、腎藏爲别解。


 決斷出焉。

與膻中心同主神智，配五行則當爲水。


 膻中

《經》膽中字，有指頭者則屬腦，有指中焦者則屬心，名同而實則異。


 者，

《經》文心有與膻中並見者。心爲腦氣真心，膻中爲肺下之小心，又每爲淺人所校改。


 臣使之官，

《難經》言包絡三焦無形。無形者，謂不似他藏府有一定部位、一定形體，故曰無形。若謂人身中無此藏府，作僞者雖愚，亦萬不至此。考藏、府二物而同名者，曰腎、曰心。


 〇

考内腎守而不泄，無關生育，此當爲藏。若外腎專主生育，在男子爲睪丸，在女爲子户，閹割則生機斷絶。此當爲府。外腎爲府，與内腎爲藏，二實一名，此不可不辨者也。肺下之心稱心，腦亦可稱心。心爲五藏六府之大主，與此篇君主之官是也。以二名相比，腦屬督、任，在十二經外爲髓海，即所謂君主之官。此腦亦可稱心，所謂元首、心君與臣使之官，喜樂出焉之膻中别爲一藏，有貴賤尊卑之分。舊説不知包絡爲何藏，多用無形之説。自滑壽伯仁乃以裹心之黄脂當之。藏府各有所附脂膏，不能於本藏府外别立名稱，何得以附心之脂别爲一藏？考《靈樞·四海篇》以氣、血、水穀三海爲三部衝脈，則統十二經爲髓海，以形體三部三焦分之，肺、心在上主氣，肝、膽在下主血，脾、胃在中主水穀。此上、中、下分部之三海也。而别有統十二經之大海，則腦髓是也。考《内景圖》，髓由腦貫尾閭爲督脈，内腎附於十四椎，又從毛際上行承漿。前人以衝脈兼行任、督是也。而内腎主督、任之氣，得通管全身，與三焦爲表裏，爲衝脈之主，故一名包絡。自女子言之爲包，男子言之爲絡。衝脈以内腎爲少陰，外腎配少陽，一藏一府。故《靈素》之腎有指内腎者，如衝脈旁腎脈而行是也；有指外腎泄精之腎言者，五藏盛乃能泄是也。内腎一名心主，一名包絡，一藏二名。故手厥陰之心主當爲内腎，起於中指，入掌中。經每稱手心主，以其動脈勞宫在手心也。與腦同有主稱，一指穴，一指動氣也。


 喜樂出焉。

《經》：「心氣有餘則喜樂。」舊以護肺、心之脂爲包絡，非也。凡藏府多有脂膏，不能别爲一藏。


 脾

脾以上爲藏，脾獨居，與心、膽異，無所連屬，故經以爲孤藏。


 胃者，

四海，胃爲水穀之海，主中部，胃以下爲府，由此分界。


 倉廩之官，

脾、胃爲中部，心與肺爲上部二藏，肝與膽爲下部二藏，此人身三部、三焦大界劃。腦居上，上爲元藏；腎居下，下爲元府。


 五味出焉。

水穀之海。


 小腸者，受盛之官，化物出焉。大腸者，傳道之官，變化出焉。

《易》「通變化」、「通神明」。


 腎者，

内腎爲包絡，屬手心主。按《五藏别論》以膽與女子胞爲奇恒之府。《骨空論》：「督脈者，起於少腹以下骨中央。女子入繫廷孔。其孔溺孔之端也。其絡循陰器，會篡間，繞篡後

 ，别繞臀，至少陰與巨陽中絡者合。」「其男子循莖下至篡，與女子等。」按，經屢以女子胞與男子睪丸相比。男子睪丸在外，女子則隱而不見，謂之包中，二者皆繫於内腎。竊謂包絡即指此包絡而言。按，五藏六府以配十二經，外腎專主生化，既非五藏之固守不泄，又不如六府之傳化水穀，故在可詳可略之例。滑伯仁附心之脂爲包絡。附脂，《經》所未詳，外腎、女胞則《經》説甚詳，其不能遺外腎而數附脂可知。又外腎本無關人之生死，而《經》以衝脈屬之。所謂衝脈，多指外腎，《上古天真論》以天癸生絶責之衝脈是也。蓋十四經穴爲恒，如恒星。奇經六脈爲寄宿傳舍，則如行星，周行終始，無定穴，故謂之奇。六奇脈，衝爲長。衝爲循行往反之名，謂營衛流行之真氣。考任、督爲十二經之總歸，凡《營衛生會篇》、《營氣篇》、《衛氣運行篇》、《五十營篇》、《脈度篇》共五篇所云「行」者，即衝也。以衝爲營衛循行，非有定穴。


 作强之官，

内腎腰屬髓，爲腦部，外腎屬府，有出入，專司傳種，如《上古天真論》。〇《難經》云腎有兩藏，非謂内腎有二，謂一内腎、一外腎也。《靈樞·經脈篇》言十二經爲六合。以手少陽配手心主，爲五合；足太陽配足少陰，爲六合。此心主與三焦合、腎與膀胱合，一藏一府相合之正例也。而《本輸篇》云少陽屬腎，腎上連肺。三焦者，中瀆之府，水道出焉，屬膀胱，是孤之府也。自來説者皆謂腎一藏屬膀胱、三焦、二府，創爲種種誤説。今按，腎與包絡分配膀胱、三焦，所以爲六合。一腎屬二府，理不可通，此當用《經别篇》分屬二府。包絡與外腎相連，内、外同名腎，内腎爲藏，屬三焦。膽爲水藏，與腎互易，屬膀胱。内外同名腎，故以五藏六府爲十二經。腎有内外，故以二府屬於一腎之下。是腎有二，而三焦、膀胱反合爲一，其何以配六合乎？故下文曰「三焦者，是孤之府也」，謂三焦屬包絡，膀胱别屬腎，指膽言。各立門户，不相比耦，故曰「是孤之府也」，與「脾爲孤藏」文同義異。按，以膽爲藏，當配足少陰，而以外腎配足少陽爲府，外腎泄爲府。《内經》名實參差，故以别名者八篇，原非一家之説。


 伎巧出焉。

專司傳種，如草木花實。


 （三焦）

《本輸篇》：「三焦者，中
 

注



 瀆之府。（解三焦）水道出焉。（解膀胱）」是孤之府也。（分屬兩藏）前人誤讀，遂致此顛倒。


 膀胱者，

三焦與膀胱誤倒，今移正。


 決瀆之官，

專司泄水。


 水道出焉。

膀胱專主水道，不藏津液。舊説誤。


 （膀胱）

據《五癃津液篇》，津液當屬三焦，水道當屬膀胱。


 三焦者，

三焦即三倉，無口下泄，故津液藏之。總上、中、下三焦而言，曰藏。


 州都之官，

分上、中、下三垣，三京州都不一其地。


 津液

在身中乃名津液，若膀胱溺便乃穢水，何得云津液。


 藏焉，

按，三焦與心主相表裏，皆主全身，不似他藏府地位之狹。


 氣化則能出矣。

故《五癃津液别論》云：三焦出氣以溫肌肉，充皮膚。十二官同有「出」文，三焦無口，其出也，以皮膚氣蒸，則汗孔泄出穢炭，故又爲府。


 凡此十二官者，

手足爲四支在外，共爲十二支。十二諸侯，督、任居中，爲君主，統十二州，故君主在十二官之外。


 不得相失也。

《荀子·敘官》由天官以推各官，與此同意。《四海論》篇言氣、血、髓與水穀爲四海，下引四海有氣、髓、水穀，十二經而無血海。舊説以衝脈爲血海，非也。蓋經不詳血海，以氣統血。衝與腦同爲髓海，一經二傳，重見。衝爲督、任之統名，爲五臓六府之海，亦云十二經之海，居尊統屬藏府。以五六配十二經，當有一藏同名者，腎是也。


 故主

衝脈通主周身，髓部爲髓海。


 明則下

十二經爲輔。


 安，

《帝謨》：「元首明哉，股肱良哉，庶事康哉。」〇《全體新論》云：腦大則聰明，然須賴多血養之。其經管遍周身，聞香臭、觀萬物、司運動、覺痛癢、聽聲音、别五味。腦適，百司皆適，苟反常，則周身不安。


 以此養生則壽，

小以治身。《大學》：「自天子以至於庶人，壹是皆以修身爲本。」


 没世不殆。

《大學》：「以能保我子孫。」又：「有斐君子」，「終不可諠」，「是以没世不忘。」


 主不明

《帝謨》：「元首叢脞哉。」《邪客篇》「心者（當作「囟者」），五藏六府之大主也，精神之所舍也。其藏堅固，邪弗能容也。容之則心（囟）傷，心（囟）傷則神去，神去則死矣。故諸邪之在於心（囟）者，皆在於心（囟）之包絡。包絡者，心（囟）主之脈也，故獨無腧焉。」


 則十二

十二官爲臣，心主爲君，共十三。内有五運，外爲六氣，此運氣五六之説也。五爲五氣，合十干，六氣合十二支，五運合六氣爲二十二人，一支干之法，皆以地域言之。衝與任、督屬腦，則在五運六氣之外而别有主宰，故十二之外别有主人。


 官危，

《帝謨》：「股肱惰哉，萬事墮哉。」


 使道

神。


 閉塞而不相通，

衝脈以通行爲主。《痿論》曰：「衝脈者，經脈之海也。」《五音五味篇》：「衝脈與任脈皆起於胞中，上循背裏，爲經絡之海。」《逆順肥瘦篇》曰：「衝脈者，五藏六府之海也。」《動輸篇》曰：「衝脈者，十二經之海。」《海論》曰：「衝脈者，爲十二經之海。」〇張景岳《類經注》：「按諸篇之義，則衝脈之下行者雖會於陽明之氣衝，而實旁於足小陰之經。且其上自頭
 

注



 、下至足、後自背、前自腹、内自谿谷、外自肌肉，陰陽表裏，無所不涉。」又按《歲露篇》云：「入脊内於伏衝之脈。」《百病始生篇》曰：「傳於伏衝之脈。」所謂「伏衝」者，以其最深也，故十二經之氣血此皆受之，以營養周身，所以爲
 

注



 五藏六府之海也。〇按，西人腦氣筋别爲一部，即古經衝脈之説。其所云血管、回血管者，於經在内則爲營衛，在外則一爲經脈，一爲絡脈。中醫言經絡，略内詳外，不知營衛固不止在外也。


 形乃大傷，

《内經》治平學説，兼言病狀，亦如《月令》、《五行傳》之言民病，非尋常之病態。


 〇

《全體新論》云：腦中或骨壓則失本性，而蒙昧不明；或卒遭跌
 

 ，震動其腦，則頭目迷懵。推而言，眼無腦氣筋則不能視，耳無腦氣筋則不能聽，鼻無腦氣筋不分香臭，舌無腦氣筋不知其苦。倘手足肉之無腦氣筋，壞則癈而無用矣。他如中風、癱痪、發羊弔、思慮傷神、狂癲、癡癲、頭暈痛等症，源皆出於腦髓。腦與髓其要害若此。

 以此養身則殆，以爲天下者

《内經》分小、大爲二派。


 其宗大危。

治天下。


 戒之戒之！

以上如人事。《尚書》治平事業以下天學，如中庸、中和思想。


 至道

《中庸》「至道」屬《詩》、《易》天學。


 在微，

《中庸》：「莫見乎隱，莫顯乎微。」


 變化無窮，

《易》説鬼神學。


 孰

三「孰」字爲問解。


 知其源！

《莊子·天運》、《楚詞·天問》與此同。


 窘乎哉！

窘與昭對，即幽隱之義。由小推大，由人推天，至於無量、無極，故爲幽微。


 消者瞿瞿，

《詩》：「良士瞿瞿。」


 孰知其要！

天道，以管窺天。


 閔閔之當，

冥冥，不可見聞。以道視聽之，不用目耳。


 孰者爲良！

地道，以錐測地。


 恍惚

不可聞、不可見。


 之數，

《老子》師説。


 生於毫釐。

隱爲空即是色。


 毫釐

有形名可擬。


 之數，起於度量。

度天量地，皆以日月之景推之。


 十之萬之，

《數術拾遺》：數分三等，人事小數，爲本位。《詩》用中數，《易》用大數。


 可以益大，

由小推大。


 推之大之，其形乃制。」

至聖制作，以垂法無窮。人道如《春秋》、《尚書》，天道如《詩》、《易》。《易》由隱以之顯，《春秋》則推見至隱。


 黄

皇。


 帝曰：「善哉！余聞精光之道，

天道。


 大聖之業，

人學。


 而宣明大道，

通天人。


 非齋戒擇日，不敢受也。」乃擇良兆吉日，而藏靈蘭之室，以傳保焉。




君主十二官新考訂部位表裏圖 


肝膽同居，不爲表裏。腎膀同位，不爲表裏。













附論説十題



督、任爲有穴之經，合十二經爲十四經。

奇無穴，專主營衛運行。




内腎與腦相連。腦爲心主，内腎爲心主之包絡，外腎泄精爲府屬，

少陽。


 與膽當互易藏府。

膽與心皆爲藏，同屬少陰。

衝、帶、二蹻、二維爲奇經六脈，無專穴。營衛以衝爲主。

十四經如傳舍，六奇流行爲奇寓。




表裏必異位。肝與膽相連，不應以爲表裏。

包絡主腦髓、脊背，三焦屬三倉，皆通全身，無一定部位，故《難經》以爲無形，以爲與他藏不同。

膽與膀胱之關繫。

膽以水藏，與心屬火藏同，與膀胱爲表裏。




肝與外腎之關繫。

肝爲藏，與外腎爲表裏。




腦爲髓海，號心主，居中，故手心主在中指。内腎爲腦部屬，故爲心主之包絡。

心、腎皆二藏一名。

肺下之心名心。囟與心音同，故《經》之「心」字多指囟而言，凡謂心爲藏府主者是也。内外兩腎皆名腎，故有一藏屬三焦、膀胱二府之説。






注
 　晉平公：原作「晉景公」，據《國語·晉語》改。



注
 　秦伯：《國語·晉語》作「秦景公」。



注
 　今：原作「知」，據《國語·晉語》改。



注
 　木：《國語·晉語》作「拱木」，一作「榣木」。



注
 　「在西」下原有「方喜」二字，蓋涉下文而衍，據文意及下條文例删。



注
 　文：原作「之」，據文意改。



注
 　此上六字原作「會篡後别繞後」，據《骨空論》原文改。



注
 　中：《素問·靈蘭秘典論》作「決」。



注
 　頭：原作「足」，據《類經》卷九《經絡類》二十七改。



注
 　爲：原無，據文意補。

廖　平　撰

邱進之　校點








校點説明



《地理辨正補證》四卷，廖平撰，門人黄鎔筆述。前有黄鎔《序》，稱西漢堪輿之學垂爲經典，公明、景純傳人踵繼，靈臺筠松其書盛傳，然詞意渾涵，索解不易，注疏增滋，惟華亭蔣氏《地理辨正》號稱善本，其於先天後天、河圖洛書，頗能破宋儒之理障，以合師傳。四益先生治經之暇，留心游藝，以爲此經傳之精華，天學之左證，不可聽其終古長夜，迺以窮經之精思，研古先之舊法，博采傳、緯、子、、史諸説，勘明楊、曾立法之原，書成，名之曰《補證》云。此書所述，即世所謂堪輿陰陽之説。共分四卷，取昔人著作爲之新注補釋。案，華亭蔣氏即蔣平階（一六一六—一七一四），初名雯階，字馭閎，一字大鴻，又字斧山，號宗陽子，别署杜陵生，世居華亭張澤（今上海松江區張澤鎮）。明末周旋於江南黨社之間，初有聲名。於天文、地理、陰陽、曆法，均有涉獵，尤喜兵家。工詩詞，性豪隽。精堪輿之學，著有《地理辨證注》、《水龍經》、《八極神樞注》等。入清不仕，留心晚明史事，輯《東林始末》。廖平此書，即在蔣氏《地理辨正》基礎上作補證。其第一卷爲晉郭璞之《青囊經》，先列原經，下附疏證，分上、中、下三卷；第二卷爲《青囊序》，取步天歌體，而以八卦天文證之；第三卷爲唐楊筠松之《天玉經》；最後爲《都天寶照經》，亦分上、中、下三篇，實爲第四卷。本文之下，則附傳、證、説三種。全書取材閎富，抉理玄微，雖似術數家言，而會歸於《周易》。其書第四卷僅標「地理辨證補證」，茲補「卷四」二字。是書曾連載於《國學薈編》一九一五年第三、十期，一九一六年第一、十、十一、十二期，一九一七年第一期。民國六年（一九一七）四川存古書局印入《六譯館叢書》，今據此本整理。








地理辨正補證序



粤考《孝經》卜宅兆，《禮運》竅山川，《周禮·冢人》爲之圖，《春秋》定公譏晚葬，典制公言，故不詳其數術；西漢堪輿之學，垂爲經典；

《五行大義》引《堪輿經》，子平《冢賦》詳其形勢。


 公明、景純，傳人踵繼。靈臺筠松，其書盛傳，晰形勢於《撼》、《疑》，立法課於《寶照》，箸述一家，偉矣備矣！然詞意渾涵，索解不易，注疏增滋，惟華亭號稱善本。其於先天後天、河圖洛書，頗能破宋儒之理障，以合師傳。《提要》譏其以一人之意見盡變歷來所傳舊法，然千人喏喏，不如一士諤諤，善則爲多，何必取決於衆？唯蔣書多存啞謎，不以大公示人，致使讀其書者苦於不解，謬其傳者矜而自封，行其術者巧以藏拙。艱深隱僻，世多以術數目之，所以其道日蕪也。四益先生治經之暇，留心游藝，以爲此經傳之精華、天學之左證，不可聽其終古長夜。迺以窮經之精思，研古先之舊法，博采傳、緯、子、史諸説，

如《周禮》律吕，《禮運》太一，《鄉飲酒》之賓主位次，《緯》之北斗明堂，《靈》、《素》之九宫，《史·天官書》之類。


 勘明楊、曾立法之原，書成，名之曰《補證》。蓋儲材閎富，抉理玄微，批窾解牛，宜其游刃有餘也。先生於《辨正》外别有《繁露玄空注》、《天文訓補注》、《太玄陰陽交會考》、《律曆志三統元運考》、《九星九宫古説》、《三盤説例諸法指謬》、《協紀辨方摘要》、《撼龍經傳訂本淺注》諸作，周折合貫，九曲穿珠，是以凡所徵引，罔非孔道之精微；足見地學肇端於聖經，推廣爲六合，扼要於天樞，會歸於《周易》，彌綸上下，詎小術哉！鎔瞻仰在前，步趨恐後，飲河既飽，觀海猶深，端木於天道得聞，揚子之玄文幸與。竊以蔣説多言訣，《補證》則詳理；蔣傳囿於授受，《補證》究其根原；蔣氏拘泥舊文，《補證》溝通變化；蔣氏懼於漏洩，不免秘密之談；《補證》比之説經，不畏鬼神之責。稽古作法，其道多塗；龍門日家，吉凶各異。既能知合天之主宰，自可悟因心之妙用，直探本根，翦除附會，是謂能自得師；若以《補證》有體無用，則誤矣。中江王君，

聘三。


 華陽王君，

菊存。


 勸其剞劂，因附薈編。豳公覯京而闢國，太保相宅以造周；西銅東鐘，靈應如響。此不特《辨正》之幸，中國大幸也。受業黄鎔序。







地理辨正補證卷一



井研廖氏　學

受業樂山黄鎔　筆述




青囊經



舊説以爲晉郭景純箸。古陰陽五行家相傳之説多在郭前者，説皆有本，不必指其人以實之。亦如諸子所傳，不必其自撰也。




上卷



經曰：天尊

上金龍。


 地卑，

下來龍。


 

〇此爲上下圖，合四方爲六宗。宋人誤以上下爲先天，四方爲後天。


 陽奇陰耦。

一三五七九爲陽，二四六八十爲陰。




證《易·繫》：「天尊地卑，乾坤定矣。卑高以陳，貴賤位矣。」

「一陰一陽之謂道。」

「陽卦奇，陰卦耦。」

一六

冬至陽一陰六，夏至陰一陽六。


 共宗，

一六、二七、三八、四九，同時並行；非先行至四，穿心至五，然後逆行至九。○合下五句，文出《太玄》，即九宫法。


 二七同道，

冬至陽二陰七，夏至陰二陽七。


 三八爲朋，

冬至陽三陰八，夏至陰三陽八。


 四九爲友，

冬至陽四陰九，夏至陰四陽九。


 五十

夏至陽五陰十，冬至陰五陽十。


 同途。

五句爲真五行。此記北斗日躔之行步，數目不過符號而已。




證《易·繫》：「天一，地二；天三，地四；天五，地六；天七，地八；天九，地十。」「天數五，地數五，五位相得而各有合。」

《太玄·玄圖》：「一與六共宗，二與七共朋，三與八成友，四與九同道，五與五相守。」

《易》言天五地十，《太玄》言五五而不言十；二五即合十也。




闔

陰。


 闢

陽。


 奇

陽。


 耦，

陰。




證《易·繫》：「是故闔户謂之坤，闢户謂之乾。」

《素問·五運行篇》：「奎壁角軫，則天地之門户也。」《詩緯氾歷樞》：「亥爲天門，出入候聽。」宋均曰：「天門，戌亥之間，乾所據者。」


 一闔

陰右旋。


 一闢

陽左旋。


 謂之變，往來

冬至自北而往，夏至自南而還。


 不窮謂之通。」

五兆

五方。


 生成，

此非生成數也。


 流行終始。

循環無端。




證董子《繁露·陰陽出入上下篇》：「天道大數，相反之物也，不得俱出，陰陽是也。春出陽而入陰，

陽在外，陰在内。


 秋出陰而入陽，

陰在外，陽在内。


 夏右陽而左陰，

陽由西而還北，陰由東而還北。


 冬右陰而左陽。

陰由西而往南，陽由東而往南。


 陰出則陽入，陽出則陰入；陰右則陽左，陽右則陰左

 。是故春俱南，秋俱北，而不同道；

左右分行。


 夏交於前，

《淮南》：「五月合午，謀刑。」


 冬交於後，

「十一月合子，謀德。」


 而不同理。竝行而不相亂，

分道而馳。


 澆滑而各持分，

按候應節。


 此之謂天之意。而何以從事？天之道，初薄大冬，

冬至黄鐘，爲萬事根本。


 陰陽各從一方來，而移於後。

《大學》：「所惡於後。」


 陰由東方來西，陽由西方來東，至於中冬之月，相遇北方，

《詩緯氾歷樞》：「陰陽之會，一歲再遇。遇於南方者以中夏，遇於北方者以中冬。」


 合而爲一，謂之曰至。

陰陽同至於北爲冬至。


 别而相去，陰適右，陽適左；適左者其道順，

陽從左邊團團轉。


 適右者其道逆。

陰從右路轉相通。


 逆氣左上，順氣右下，

陰陽順逆不同途。


 故下暖而上寒；此以見天之冬右陰

陰從亥起而右旋，《詩緯》「大明在亥，爲水始」是也。


 而左陽

陽從子起而左旋。


 也，上所右

陽從右來，出而上。


 而下所左也。

陰從左來，入而下。


 冬月盡，而陰陽俱南還，陽南還出於寅，

至寅而陽盛。《詩緯》：「四牡在寅，木始也。」


 陰南還入於戌，

陰墓於戌。


 此陰陽所始出地入地之見處也。

出者在地之陽，入者在地之陰。


 至於中春

卯。


 之月，陽在正東，陰在正西，謂之春分。春分者，陰陽相半也，故晝夜均而寒暑平。陰日損而隨陽，陽日益而鴻，故爲暖熱。

陽極必將生陰。


 初得大夏之月，

夏至五月。


 相遇南方，合而爲一，謂之曰至。别而相去，陽適右，

自南往西。


 陰適左。

自南往東。


 適左由下，適右由上，上暑而下寒；以此見天之夏右陽而左陰也。上其所右，下其所左。夏月盡，而陰陽俱北還，陽北還而入於申，

申與寅對。《詩緯》：「鴻雁在申，金始也。」


 陰北還而入

 於辰，

辰與戌對。《詩緯》：「辰在天門，出入候聽。」


 此陰陽之所始出地入地之見處也。至於中秋之月，

酉。


 陽在正西，陰在正東，謂之秋分。秋分者，陰陽相半也，故晝夜均而寒暑平。陽日損而隨陰，陰日益而鴻，

陰極必將生陽。


 故至於季秋而始霜，至於孟冬而始寒

 ，小雪

 而物咸成，大寒而物畢藏，天地之功終矣。」

《陰陽位篇》：「陽氣始出東北而南行，就其位也；西轉而北入，藏其休也。陰氣始出南東而北行，就

 其位也；西轉而南入，屏其伏也。是故陽以南方爲位，以北方爲休；陰以北方爲位，以南方爲休。陽至其位而大暑熱，陰至其位而大寒凍。陽至其休而入化於地，陰至其休而避德於下。是故夏出長於上、冬入化於下者，陽也；夏入守虚地於下，冬出守虚位於上者，陰也。陽出實入實，陰出空入空，天之任陽不任陰，好德不好刑，如是也。」

八體宏布，

八宫、八卦。


 子母分施。

《史記》十干爲母，十二支爲子。




證《説卦傳》：「乾，天也，故稱乎父。坤，地也，故稱乎母。震一索而得男，故謂之長男。巽一索而得女，故謂之長女。坎再索而得男，故謂之中男。離再索而得女，故謂之中女。艮三索而得男，故謂之少男。兑三索而得女，故謂之少女。」

天地定位，

此句爲上下；中五，以下爲四旁。


 山澤

二少屬下。


 通氣，雷風

二長屬天。


 相薄，水火

中男中女。水流濕，火就燥。


 不相射。

三句即上、中、下定位。○射，讀爲斁。




證《易·乾》：「本乎天者親上，

震、坎、艮三卦。


 本乎地者親下，

巽、離、兑三卦。


 則各從其類也。」

陽從乾位於上，陰從坤位於下。




《樂記》：「地氣上躋，天氣下降，陰陽相摩，天地相蕩，鼓之以雷霆，奮

 之以風雨，動之以四時，暖之以日月，而百化興焉。」

此謂樂之和，所爲交媾。




中五立極，

單爲五，合爲十。


 臨制四方；

即太乙下行九宫法，不名洛書，出《大戴禮·明堂篇》。




證《董子·循天之道篇》：「是故陽之行始於北方之中，而止於南方之中；陰之行始於南方之中，而止於北方之中。陰陽之道不同，至於盛而皆止於中，其所始起皆必於中。中者，天地之太極也。」《淮南·原道訓》：「泰古二皇，

陰陽二氣。


 得道之柄，立於中央，神與化游，以撫四方。是故能天運地滯，輪轉而無廢，水流而不止，與萬物終始。」

《史·天官書》：「斗爲帝車，運於中央，臨制四鄉。分陰陽，建四時，均五行，移節度，定諸紀，皆繫於斗。」

背一

《禮記》死者首北。


 面九，

生者南向。


 三、七居旁；

合一、九爲四正。


 二、八、四、六，

耦居四隅，與《大戴》同。


 縱横紀綱。

就四方立説，無上下之義。




證《大戴·明堂篇》：「二九四七五三六八一。」

《五行大義》引《黄帝九宫經》云：「戴九履一，左三右七，二四爲肩，六八爲足，五居中宫，總御得失。其數則坎一、坤二、震三、巽四、中宫五、乾六、兑七、艮八、離九。太一行九宫從一始，以少之多，順其數也。」

陽以相

相，當作含。


 陰，陰以含

含，當作相。


 陽。陽生於陰，

此以天氣流行言，方位亦在其中。


 柔生於剛。

陰陽天地，道别剛柔。




證《説卦傳》：「立天之道，曰陰與陽；立地之道，曰柔與剛。」

《繫辭》：「乾，陽物也；坤，陰物也。陰陽合德，而剛柔有體。」

陰德宏濟，

地法，如坤。


 陽德順昌。

天行，如乾。




證《淮南·天文訓》：「是故天不發其陰，則萬物不生；地不發其陽，則萬物不成。」

是故陽本陰，陰育陽，

只一氣而二名。




證《穀梁》：「獨陰不生，獨陽不生，獨天不生，三合焉，然後生。」

天依形，

無形，星不足以招天氣。


 地附氣，

地必得天氣，而後靈。


 此之謂化始。

專言天地之大陰陽。所有方位奇耦，不過求天地交媾之方法耳。




證《列子》：「昔者聖人因陰陽以統天地。夫有形者生於無形，則天地安從生？故曰：有太易，有太初，有太始，有太素。太易者，未見氣也；太初者，氣之始也；太始者，形之始也；太素者，質之始也。氣形質具而未相離，故曰渾淪。渾淪者，言萬物渾淪而未相離也。視

 之不見，聽之不聞，故曰易也。」

邵子：天何依？曰：天依地。地何附？曰：地附天。天地何依何附？曰：自相依附。天依形，地依氣。其形也有涯，其氣也無涯。

蔣傳：此篇以無形之氣爲天地之始，而推原道之所從來也。夫陽氣屬天，

在天成象。


 而實兆於地中，

在地成形。


 聖人作《易》

堪輿多言《易》，其旨言天道，非小技。


 以明天地之道，

千言萬語，不過發明天地二字。


 皆言陰陽之互爲其根而已。

同類異名，因時地而變異之，不可分爲異物。


 天高而尊，地下而卑，

先天圖即上下圖。


 然尊者有下濟之德，

天氣下降。


 卑者有上行之義。

地氣上騰。


 一陰一陽，一奇一耦。

此生成數之法。〇以律吕言。


 其數參伍，所以齊一；

定位。


 其形對待，所以往來。

流行。


 天地之匡廓由此而成，四時之代謝由此而運

 ，萬物之化育由此而胚。

人道。


 夫此陰陽奇耦之道，隨舉一物，無不有之。

故説陰陽者多循末忘本。


 天地無心，

天道不言。


 聖人無意，

無爲而治。


 自然流露，

講堪輿者亦當如此，不可杜撰臆造。


 而顯其象於河圖，

二字誤，既非河圖，且其名出於宋。


 遂有

以下五句出於《太玄》敘例，乃今所謂洛書，非河圖。或曰「河、洛皆有至理」，然言行乃有道塗等説，「生成數」、「乃定位」，不可以行道説之。


 一

陽坎。


 六

陰乾。


 共宗、二

陽艮。


 七

陰兑。


 同道、三

陽震。


 八

陰坤。


 爲朋、四

陽巽。


 九

陰離。


 爲友、五

陽入中爲五。


 十

陰入中爲十。


 同途之象。

此爲冬至局，夏至局反此。


 聖人因其象而求其義，以奇者屬陽，而有天一、天三、天五、天七、天九之名；

「生成數」乃如此。蔣氏不解《太玄》本旨。


 以耦者屬陰，而有地二、地四、地六、地八、地十之名。

此《易·大傳》生成數，宋人謂之河圖。


 而有一必有二，

二，當作「六」。


 有三必有四，

四，當作「八」。


 有五必有六，

六，當作「十」。


 有七必有八，

八，當作「二」。


 有九必有十，

十，當作「四」。〇太乙下行九宫，十字皆數其步數，非别有十數之部位。


 所謂參伍之數也；

《漢律曆志》言之詳矣。


 此一彼二、此三彼四、此五彼六、此七彼八、此九彼十，所謂對待之形也。天數與地數各得其五，此謂一成之數，而百千萬億無窮之數

説詳《漢志》。


 由此而推也。

洛書則以十數記其行步之多少，非以數爲位次，亦非以數爲符號。


 天數地數各得其五，合二五而成十，蓋有五即有十，猶有一即有二，陰陽自然之道也。

《内經》：「天地之間，六合之内，不離乎五。」生成之數，生止於五，成止於五，此五帝分方之説。


 故有天之一，即有地之六；有地之二，即有天之七；有天之三，即有地之八；有地之四，即有天之九；有天之五，即有地之十。

此謂生成數，爲易數之要領。而地學則專以太一下行爲主，故古法皆重《九宫經》。自後人創爲先後天二圖，蔣氏遂平視之，以爲言地學不能不講河圖，實則誤也。


 此陰陽之數

此别一説，非地理所重。


 以參伍而齊一者也，

陰陽之理固無所不具，然堪輿之法卻不用此。


 《易》曰「五位相得」，蓋謂此也。

生成數别有一理，堪輿家不用亦可。蔣氏誤以生成數爲河圖，所言皆屬膚廓，不切于用。


 而一六在下，

北。


 則二七必在上；

南。〇上、下字當作南北，與左、右合爲四旁。以爲上、下，蓋誤於先天乾南坤北之説。


 三八在左，則四九必在右；五居中，則

 十亦居中。

宋以前説《易》者不以爲河圖。


 此陰陽之數對待而往來者也，

泛説《易》理，大而無當。


 《易》曰「五位相得而各有合」，蓋謂此也。以其參伍而齊一，故一奇一耦燦然而不棼；以其對待而往來，故奇耦之間一闔一闢，潛然而自應。此生成之所從出也。

言地學最忌談空理。生成數雖出於《易傳》，然非堪輿之要法，以堪輿專以九星北斗日躔爲陰陽，有實在憑據，若以河圖言之，則不合矣。


 天一生水，而一六成之

 ；地二生火，而天七成之；天三生木，而地八成之；地四生金，而天九成之；天五生土，而地十成之。一生一成，皆陰陽交媾之妙。

堪輿之交媾卻不如此。


 二氣相交而五行兆焉，

堪輿之學當以九宫法爲主。蔣氏詳於河圖，略於洛書，又以河、洛相通，皆囿於易之腐説，而於陰陽交媾之理未能明切。或蔣氏故隱其真，使人猜之耶？


 降於九天之上，升於九地之下，

生成數無上、下可言。


 周流六虚，無有休息。

六虚則有上、下矣，然非生成數所有。


 始而終，終而復始，無一息不流行，則無一息不交媾。當其無，而其體渾然已成；當其有，而其體秩然有象。聖人因河圖

當作生成圖。下同。


 之象數，而卦體立焉。夫河圖止有四象，而卦成八體者，何也？蓋一畫成爻，爻者，交也。太始之氣，止有一陽〇，是名太陽
 。

「八神四箇一」之「一」指此。


 太陽一交，而成太陰
 ，

重之則爲二，「八神四箇二」之「二」指此。


 是曰兩儀。太陰太陽再交，而成少陰
 、少陽
 ，并太陰
 、太陽
 ，是曰四象。

唐以前《易》説以天文、地理、身、物爲四象。如此解四象出於宋人，唐以前無之。


 此河圖之顯象也。四象三交

 ，而成八卦，
 曰乾，
 曰兑，
 曰離，
 曰震，
 曰巽，
 曰坎，
 曰艮，
 曰坤。

此邵

 先天卦説，義最晚出，不當引用。按，《易》以父母三男三女一卦生三卦爲定義。〇邵子先天八卦次序之非，詳胡朏明《易圖明辨》。


 蓋即河圖每方二數，析之則有八，

八指八方，全出《九宫經》。


 此河圖之象隱而顯者也。故卦之八由於四象，爻之三由於三交。乾、坤二卦爲母，六卦爲子，

三男三女。


 此八卦之子母也；

此指三爻卦言。


 諸卦自爲母，

指六子而言。


 三爻爲子，

六爻卦之内三爻。


 此一卦之子母也。

此指六爻卦言。〇八方爲八卦、八宫，外一層安二十四山，又以中一山爲父，兩旁挨到别宫之二卦爲子息。


 以此分施造化，

陰陽流行。


 布滿宇宙之間。

由方寸之間推及大地，不外二十四山。經説則以四時、八風、二十四節氣言之。


 於是舉陽之乾爲天，

本乎天者親上。


 對以陰之坤爲地，

本乎地者親下。


 謂之天地定位，

非四方之説明矣。


 天覆於上，

以交言，此句當改「天氣下降」。


 則地載於下

以交言，此句當改「地氣上騰」。


 也。

先天即上下圖。


 此陰陽之一交，

交如何成天地？若以對峙言，當改交稱「别」，「别」乃曰分天分地。《樂記》引《易》四句以爲禮之别，是也。


 而成天地者也。

上下定位。


 舉陽之艮爲山，對以陰之兑爲澤，

山、澤皆位，此定位也。若二爻，則少當對長。此誤用邵圖。


 謂之山澤通氣。

所謂江西地卦。


 山載於下，則澤受於上也。

不必以二少分上下。


 舉陽之震爲雷，對以陰之巽爲風，

二長親上，雷、風在天流行，則震當對以兑。長、少反對。


 謂之雷風相薄。

此所謂「江東一卦」。〇《易·大傳》之通氣、相薄、相射即《太玄》之共宗、同道、爲朋、爲友也，《周禮》之所謂交會和合。此與對待之義相反。


 雷發於下，則風動於上也。

亦不必二長分上下。


 舉陽之坎爲水，

流濕，屬下。


 對以陰之離爲火，

就燥，屬上。


 謂之水火不相射。

南北八神共一卦。


 水火平衡，形常相隔，而情常相親也。

考《樂記》云：「天尊地卑，君臣定矣。卑高以陳，貴賤位矣。動静有常，大小殊矣。方以類聚，物以群分，則性命不同矣。在天成象，在地成形，如此，則禮者天地之别也。地氣上齊，天氣下降，陰陽相摩，天地相蕩，鼓之以雷霆，奮
 

注



 之以風雨，動之以四時，煖之以日月，而百化興焉。如此，則樂者天地之和也。」按，别則對峙，相沖待之；謂和，則和合爲一。蔣氏不解和、别之旨，又誤於邵圖，故其謬至此耳。


 此三陰三陽之各自爲交，

六子各分父母之一爻成八卦。


 而生萬物者也。先賢以此爲先天之卦，伏羲所定，

蔣所謂先賢以爲者，皆不信其説、鄙屑之詞。楊公生於唐季，宋人先後天、河洛圖何曾得知？故地學中凡言先後天河洛圖者，皆非楊公之法，此一大誤也。


 本於龍馬負圖而作。

當云上下圖。







實則渾沌初分，天地開闢之象也。

上浮下凝，乃成天地。此别，而非交。


 四象

四門、四岳、四目、四聰，此「象」字誤；下四方、四極，故有四象之名。


 虚中，而成五位，

蔣所謂大五行，行乃太一下行九宫之行，數目特以記其行次之多少耳。


 此中五者，

即《周禮》之地中、天之天市，日中爲市是也。


 即四象之交氣，

大抵以穴爲中宫。


 乾之真象、

天氣。


 坤

《老子》「天大地大人亦大」，三才皆以大立義。人頂天，从一大作天；人履地，从大一作
 


 ，立即古地字。之真陰

地氣。


 皆無形，而惟土有形。

當改作「天之真陽無形，惟地之真陰有形」。於坤外又加一土，與前後之文不同。


 此土之下爲黄泉，

上下無常，地之下即爲天；若三元天地，則指地外之行星言。


 皆坤地積陰之氣；

當指地球以外之行星，不當以本地球爲地。


 此土之上爲清虚，

凡三才説頂天立地，下之至即爲天；如北球以北極爲天頂，南球以南極爲天頂。故《曾子天圓》

 「天生者上首」，北極之人也；「地生者下首」，南球之人也。隨處皆天，故《中庸》曰「郊社之禮，所以事

 上帝」，《周禮》言天地二官；《曲禮》止言天官，蓋天即可以包地也。


 皆乾天積陽之氣。

以三才言，則地球爲人；以兩儀言，則穴爲地，星氣爲天。


 而土膚之際，平鋪如掌，

穴之前後八字，又一訣。


 乃至陰

即《撼》、《疑》九星形。


 至陽

金龍。


 乾坤交媾之處。

以地合天，爲大交媾。


 水火風雷山澤，

此指氣，不指方。


 諸凡天地之化機，皆露

露，當改作「會合」。


 於此。故中五者，八卦託體儲精、成形顯用之所也。

中五，於政治如京師，於人身如任、督。


 故河圖、洛書同此中五以立極也。

《洪範》「五曰皇極」，即中極。


 河圖

宋人所謂河圖，乃《易》之生成數。


 雖有四象，

《洪範》之五行方位不可稱之爲河圖，更不可以先天言之。


 而先天陽升陰降，上下初分，未可謂之四方，

此説最精，今已改爲上下圖矣。


 自中五立極，

指地球之地中。


 而後四極劃然，

合爲五極，《皇帝疆域表》詳矣。


 各正其方矣。

以上説河圖。


 有四方之正位，

九宫法皆奇。


 而四維

九宫法皆偶。


 介於其間，

《淮南·天文訓》詳四維，維又名鉤。以乾、坤、艮、巽四卦配戊、己，如辰、戌、丑、未四土，屬四時四卦之代。戊、己于文早見于《尚書大傳》，蓋經説之遺，出於先秦以前，或以爲後人補改者誤。


 於是八方立焉。

説出《靈樞·八風篇》。按，九除中宫則爲八。


 統中五皇極而爲九，分而布之，一

子，《國語》作乾初爻。


 起正北，

於卦爲坎。


 二

未申鉤，《國語》作坤初乾五。


 居西南，

於卦爲坤。〇竟以此爲定位，誤之甚。


 三

卯，坤五。


 居正東，

於卦爲震。


 四

辰巳鉤

 ，乾三坤上。


 居東南，

於卦爲巽。


 五復

字衍。


 居中，

《董子》陰陽皆會于北，《内經》營衛陰陽五十營而復大會，亦於北。


 六

戌亥鉤，乾上坤三。


 居西北，

於卦爲乾。


 七

酉，坤二。


 居正西，

於卦爲兑。


 八

丑寅鉤，坤四乾二。


 居東北，

於卦爲艮。


 九

午，乾四。


 居

按，九「居」字全當改作「行」字。《論語》居、行之分嚴矣。


 正南，

於卦爲離。


 謂之九疇。

當稱爲太一下行九宫法。


 此雖出於洛書，而實與河圖之數符合，

二者不同，一定位，一流行。


 天地之理，自然發現，無不同也。

蔣説多如此，恐其太明，故掩之。


 布其位曰：

此圖出於《大戴記》，當引古書。


 戴九履一，

此數語出《五行大義》所引《黄帝九宫經》，下有「五居中宫，總御得失」二句，與本經「中五立極」一段恰符，蔣氏舍中央而但舉八方，失於稽考。


 左三右七，

四正奇。


 二四爲肩，六八

四隅耦。


 爲足。

此數以龜立義，後人乃生洛書之説。


 其八方之位，適與八方之數均齊，

非數也，行步之記籌耳。


 〔聖人〕

此非聖人所爲，藝術相傳之秘語耳。


 即以八卦隸之，

八風。


 而次其序

記行之次序。


 曰：坎一，

冬至。陽，左。


 坤二，

立春。在艮，對沖坤。


 震三，

春分。


 巽四，

立夏，此不飛。


 中五，

休息合契之所。


 乾六，兑七，艮八，離九，

生數爲陽神所行，成數爲陰神所行；一順一逆，一爲斗建，一爲日躔，在奇門爲冬至局。以爲八卦之序，則非也。


 此則四正四維不易之定位矣。

冬至局得半，尚有夏至局，九宫八風乃周。以爲定位，則誤。


 數雖起一，

冬至，子月。


 用實首震，

春分，卯月。


 蓋成位之後

非定位。


 少陽用事，

太一下行則無此義。


 先天主天，而後天主日，

先後天之名目不當用，用則與僞法混。天、日，尤無謂。


 元子繼體，代父

如此説則近於鄭君之謬矣。既爲符號，何有父子之可言？


 爲政也。

《易·大傳》雖始震，而太一之行

 實始坎。


 《易》曰：「帝出乎震，齊乎巽，

立夏。


 相見乎離，

夏至。不入中宫，不逆行。


 致役乎坤，

順行，立秋。


 説言乎兑，

秋分。


 戰乎乾，

立冬。四隅循行，不飛。


 勞乎坎，

冬至。坎起一。


 成言乎艮。」

立春。《易·大傳》説。此爲四方圖，其次與《靈樞·九宫八風篇》同，乃太一下行之順行一周，不從中宫斜穿，不半順半逆，乃爲陽從左邊團團轉，特《易》首震、九宫始坎耳。〇乾、艮二宫當易位。説詳《易解》。


 一二

在艮。


 三四五

陽順。


 六

順則離，逆則乾。


 七

順則坤，逆則兑。


 八

順則兑，逆則坤。


 九

順則乾，逆則離。


 十

陽順五，陰逆十；陽順十，陰逆五。


 者，古今

當改作「陰陽」。


 之禪代推移、周而復始者也。

氣運循環。


 震巽離坤兑乾坎艮者，

此順行一周，如北斗一年，乃爲定位。


 日月

二字當改作「斗建」。


 之出没，

却無關。


 四時之氣機運行遷謝、

當指明斗建則易明。


 循環無端者也。先賢

宋人之誤。


 以此爲後天之卦，

以上説洛書。


 昔者

駁圖書先後天，是也。〇蔣氏詳於圖，略於書，是其言不盡意處。學者當詳書略圖，乃有門逕，以後再衍河圖可也。


 大禹治水，神龜出洛，

數出龜文。


 文王因之作後天之卦，

至千年以後，文王乃知排此圖，成何説法？


 豈伏羲畫卦之時

只是一事，何有伏羲。


 未有雒書，而大禹演疇之時未有後天卦位耶？

則不必言文王矣。


 竊以爲圖、書必出於一時，

一爲生成數，一爲九宫法，宋人乃強加以圖、書之名。此不必出一時，不過駁舊羲、文之分耳。


 而先天後天

此名杜撰無理。


 卦位

上下圖不可言卦位。


 亦定於一時

 ，

以圖言之，則一爲上下圖，一爲四方圖，上下四旁合爲一局。宋賢不知「天地定位」以下爲上下圖，因後有「四方」明文，遂以前之八卦亦改爲四方；兩四方文義緟複，又造出伏羲、文王以消納之，全出臆創。〇《易傳》先天後天謂至聖制作有俟後法古之分，俟後爲後天，法古爲先天，惟孔子一人，乃得言之。宋以後遂作兩種普通名辭，每物每事皆爲借用，大失後、先之義。


 伏羲但有卦爻，

伏羲畫卦，爲依託寓言。伏羲乃天神青龍之精，若畫此八卦，鄙夫鄙婦之所能，不必天神。


 而文王

《易》亦不必説文王。


 始繫之辭耳。

二句説《易》。


 河圖雒書非有二數，

數不一，而其本不同。


 先天後天

不必立此名。


 非有二義也，

亦不然。


 特先天之卦以陰陽之對待

改作「上下」。


 者言，有彼此

二字亦當改作「上下」。


 而無方隅；

改作上下，圖更精。


 後天之卦

太一下行。


 以陰陽

北斗。


 之流行者言，則有方隅矣。

合上、下爲六宗，所謂上下四旁。


 至於作卦之旨，

作卦專以爲此耶？


 要在於陰陽之互根，則一也。

畫卦另是一事，不過借以定八方之號，不用八卦，用八風亦可。〇以上合論圖、書，其理則是，注二圖則非；亦如何注《公羊》，引古説每每誤入於他條。


 夫易之道貴陽賤陰，

此宜活讀，不可板定。


 則陽當爲主，陰當爲輔，而此云陽以相陰

相、含二字當互易。此郢書燕説。


 者，何也？蓋陽之妙不在於陽，而在於陰，

則又貴陰賤陽矣。


 陰中之陽，乃真陽也。

以地召天。


 故陰爲之感，

形。


 而陽來應之，

氣。


 似乎陰反爲君，

地形。


 而陽反爲相。

天氣。


 此經言神明之旨也。

雖曰燕説，然爲地學要言。


 然陽

天九星。


 之所以來應乎陰者，以陰中本自有之，以類相從，

同聲同氣。


 故來應耳，

賓主、雌雄、夫婦，皆由此立名。


 豈非陰含陽乎？

蔣氏誤本立説，故未免迂曲，然因此乃露真訣。


 陰含陽，則能生陽矣。

男女不能單曰母生，如此則可無陽矣。


 一切發生之氣，皆陽司之，

斗建。


 則皆陰出之者也。

地形。


 剛柔即陰陽，陰陽以氣言，剛柔以質言。

《易傳》以陰陽屬天，剛柔屬地。


 《易》曰「乾剛坤柔」，又曰「剛柔相摩，八卦

八卦爲方位，亦如人身之孔穴，皆板定死物耳，别有元氣帥營衛以運行；欲考營衛之運行，不可不借孔穴以記之。若侈談八卦，則不知其主宰。不然，何《寶照》駁八卦至於十餘見哉！


 相盪」，

此爲八卦之和局，與别局異。


 八卦之中皆有陰陽，

此指雌雄二神，若一卦，則以順、逆分之。


 則皆有剛柔，

二神性質。


 若以陽爲剛，以陰爲柔，則宜乎剛生於

 柔矣，而乃云柔生於剛者，何也？

不過互文見義耳。


 無形之氣，陽剛

斗建。


 而陰柔；

月厭。


 有形之質，陰剛

地形。


 而陽柔。

天氣。


 於有形之剛質，又生無形之柔氣，質生氣，氣還生質，故曰柔生於剛也。

在天成象，在地成形。


 凡其所以能爲相助，能爲包含，生生不息

如雌雄牝牡。


 如是者，則以陰之與陽，蓋自有其德也。

《易》説，言德是其性情作用。


 惟陰之德

《易》：「坤厚載物，德合無疆。」


 能弘大乎陽，以濟陽之施；

「含弘光大，品物咸亨」。


 故陽之德能親順乎陰，以昌陰之化。

「大哉乾元，萬物資始」。


 此陰陽之妙，以氣相感，

交媾之理，言之詳矣。專主一天一地一順一逆，非俗師所謂陰陽。


 見於河圖洛書先後天之卦象者如是。

删去河、洛，專言雌雄二神，乃爲直切。


 由是則

 可以知天地之道矣。天地之道，陽氣常本於陰，

形。


 而陰

形。


 常能育陽，

氣。


 故天非廓然空虚者爲天也，其氣常依於有形，

地形，即《撼龍》之九星。


 而無時不下濟；

天氣下降。


 地非塊然不動者爲地也，

地爲球，圓。


 其形

九星行龍。


 常附於元氣，

以類相求。


 而無時不上升。

地氣上騰。〇《内經·氣交篇》專詳此旨。


 然則天之氣常在地中，

所謂交媾。


 而地之氣皆天之氣。

形、法合一。


 陰陽雖曰二氣，止一氣耳。

同類異名。此暗度之金針。


 所以生天生地者此氣，

元氣，在天地之外。


 所以生萬物者此氣，故曰化始也。

此篇詳《易》理，宜以《列子》首篇、《曾子》十篇、緯書、《董子》、《淮南》參證之。







中卷



經曰：天有五星，地有五

二「五」字當作九。


 行，

行當作「形」。


 天分星宿，

動者。


 地列山川。

不動者。




證《癸巳類稿》：「星經云：玉衡，謂斗九星也。玉衡第一星主徐，二主益，三主冀，四主荆，五主兖，六主揚，七主豫，八主幽，九主并。《楚辭·九辨》序云：天有九星，以正機、衡。《黄帝九宫經》云：

《五行大義》引。


 一爲幽州

 ，

坎。


 二爲荆州，

坤。


 三爲青州，

震。


 四爲徐州，

巽。


 五爲豫州，

中。


 六爲雍州，

乾。


 七爲梁州，

兑。


 八爲兖州，

艮。


 九爲揚州。

離。


 又云：一主恒山，

坎。


 二主三江，

坤。


 三主泰山，

震。


 四主淮，

巽。


 五主嵩高，

坤。


 六主河，

乾。


 七主華山，

兑。


 八主
 ，

艮。


 九主霍山。

離。


 是斗九星分應九州。謂之九宫者，以地之方位定

 五行，所以謂之宫者。《大戴·盛德》云「二九四七五三六一八

 」，即明堂之次。《周書·小開武解》言「維天

在内近日之行星金月，在外遠日之行星火土。


 九星」，

一名九野。


 「維地九州」，

一名九淵。


 「維人

人在中，即本地球。


 四輔」；

亦如四方。


 《成開解》云「天有九列，地有九州，人有四佐」。

與上同義。


 九星九列即九天，應北斗九星之列，若四方五星則經緯異，不分應九列。《文選·宣德皇后令》云「不改參辰而九星仰止」，注云：九星，應九天者。《五行大義》云：「九天亦屬北斗九星之數，故下對

即《青囊序》「對不同」之對。


 九州。」

天與地對。〇説詳《青囊序》注。




氣行於地，

下降。


 形麗於天，

上騰。


 因形

《撼龍》、《疑龍》。


 察氣，

《青囊經》。


 以立人紀。

人爲本，世界天地則上下星辰，如《素問·氣交篇》。




證《禮運》：「故人者，其天地之德，陰陽之交，鬼神之會，五行之秀氣也。故天秉陽，垂日星；地秉陰，竅於山川。」

《春秋緯運斗樞》：樞星

數魁數一。


 散爲麞，爲虎，爲雲母，爲虹霓；

七星比八卦，此如《説卦傳》，占應用之。


 璇星

第二。


 散爲薑；璣星

第三。


 散爲雉，爲鷃，爲鶉，

以上動物。


 爲菝葜，爲橘；

以上植物。


 玉衡星

第四以上爲筐。


 散爲鷄，爲鴟，爲兔，爲鼠，爲李，爲桃，爲椒，爲荆，爲榆，爲菖蒲；維星

第五星。


 散爲蘼蕪；瑶光之星

第七星。


 散而爲象，爲麋，爲鹿，爲烏，爲雀，爲燕，爲鵲，爲鷹，

《元命苞》下：瑶光散爲鷹。立秋之日，鷹鸇擊。


 爲龜，爲人參。

《説卦》爲術數家言，與此相同。




《説題辭》：斗星時散，精爲彘；四月生，應天理。

《感精符》：地爲山川。山川之精，上爲星辰，各應其州域分野，爲國作精符驗也。

分野之説，大統全球，小則一鄉一邑，皆有關係。




紫微

在北。


 天極，

三垣以紫微爲中。


 太乙之御，

《元命苞》下：紫微宫爲大帝。北極星，其一明大者太乙之光，含元氣，以斗布常

 。


 君臨四正，

二十八宿。


 南面而治。

居亥。




證《史·天官書》：「中宫天極星，環之匡衛十二星，藩臣，皆曰紫宫。」

《淮南·天文訓》：「紫宫者，太乙之居也。

居爲私室。


 紫宫執斗而左旋，日行一度，以周於天。日冬至峻狼

如貪狼。


 之山，日移一度，凡行百八十二度八分度之五，而夏至牛首

如廉貞。


 之山，反覆三百六十五度四分度之一，而成一歲。」

《春秋元命苞》下：「天生大列，爲中宫太極星。其一明者，太乙常居。傍兩星巨

與距通。


 辰子位，故爲北辰，以起節度，亦爲紫微宫。紫之言此也，宫之言中也。此宫之中，天神圖法陰陽開閉，皆在此中也。」

《晉書·天文志》：「北極五星，鉤陳六星，皆在紫宫中。北極，北辰最尊者也，其紐星，天之樞也。天運無窮，三光迭耀，而極星不移，故曰居其所而衆星拱之。第一星主月，太子也；第二星主日，帝王也。亦太乙之座，謂最赤明者也。」

天市東宫，

證《史·天官書》：「東宫蒼龍，房、心。東北，曲十二星曰旗。

《正義》：天市二十二星，房、心東北，主國聚市交易之所，一曰天旗。


 旗中四星曰天市，中六星曰市樓。市中星衆者實，其虚則耗。」

《星經》：「天市垣五十六星，在房、心北，主權衡。一名天旗。門左星入尾一度，去北辰九十四度。」

少微西掖，

在太微垣之西。


 太微南垣，旁照四極。

《淮南》：太微主朱雀。




證《史·天官書》：「南宫朱鳥，權、衡。衡，太微，三光之庭，匡衛十二星。藩臣：西將，東相，南四星執法，中端門，門左右掖門。

《索隱》：宋均云：太微，天帝南宫也。


 廷藩西有隋星五，曰少微、士大夫。」

《元命苞》下：「太微爲天廷，五帝以合時。」

《天文訓》：「太微者，太乙之庭也。」

南垣如明堂，朝諸侯之所。




四七爲經，

證《淮南·天文訓》：「星分度：角十二，亢九，氐十五，房五，心五，尾十八，箕十一四分一；

東方七宿。


 斗二十六，牽牛八，須女十二，虚十，危十七，營室十六，東壁九；

北方七宿。


 奎十六，婁十二，胃十四，昴十一，畢十六，觜巂二，參九；

西方七宿。


 東井三十，輿鬼四，柳十五，星七，張、翼各十八，軫十七。

南方七宿。


 凡二十八宿也。」

五德爲緯，

證《禮·月令》：「春三月，其日甲乙，盛德在木；夏三月，其日丙丁，盛德在火；季夏之月，其日戊己，盛德在土；秋三月，其日庚辛，盛德在金；冬三月，其日壬癸，盛德在水。」

《史·天官書》：「故紫宫、

中。


 房心、

東宫。


 權衡、

南宫。


 咸池、

西宫。


 虚危，

北宫。


 列宿部星，

每方七宿，各分部屬，共爲二十八星。


 此天之五官

當作五宫。


 坐位也。

五宫定位，列宿分方。


 爲經，不移徙，大小有差，闊狹有常。

《群書備考》：二十八宿星度多寡不均，考沈括、王奕之説，乃知天本無度，以日之行爲度，日行不可記，而所可記者星也，故取其相當之星以爲距。井、斗之度非無星也，然不與日相當，故其度不得不闊；觜、鬼之旁非星衆也，然日躔一二日而其星適與相當，故其度不得不得狹也。


 水、火、金、木、填星，此五星者天之五佐，爲經緯，

經字疑衍。


 見伏有時，所過行贏縮有度。」

旋斡坤輿，

證《易大傳》：「坤爲大輿。」

此孔經地員之古説，義詳《皇帝疆域圖表》第二十四圖。




垂光乾紀，

證《素問·六微旨大論》：「因天之序，盛衰之時，移光定位，正立而待之。」

七政樞機，

七政，有日月五星之説，專以天上動者爲言。《尚書經》之七政，由六宗而上下四旁加入中心，則爲七政。故七情心爲欲。




證《尚書》：「在璇璣玉衡，以齊七政。」《大傳》：「旋者，還也。機者，幾也，微也。其變幾微，而所動者大，謂之旋機。是故旋機謂之北極。」「齊，中也。七政者，謂春、夏、秋、冬

 、天文、地理、人道，所以爲政也。」

《詩緯含神霧》：天斗上一星天位，二主地，三主水，四主火，五主土，六主木，七主金。

《春秋緯運斗樞》：斗，第一天樞，第二旋，第三機，第四權，第五衡，第六開陽，第七瑶光，合而爲斗。

流通終始。

證《孝經緯援神契》：周天七衡六間，曰：大寒後十五日，斗指東北維，

艮。


 爲立春；立春後十五日，斗指寅，爲雨水；後十五日，斗指甲，爲驚蟄；後十五日，斗指卯，爲春分；後十五日，斗指乙，爲清明；後十五日，斗指辰，爲穀雨；後十五日，斗指東南維，

巽。


 爲立夏；立夏後十五日，斗指巳，爲小滿；後十五日，斗指丙，爲芒種；後十五日，斗指午，爲夏至；後十五日，斗指丁，爲小暑；後十五日，斗指未，爲大暑；後十五日，斗指西南維，

坤。


 爲立秋；立秋後十五日，斗指申，爲處暑，後十五日，斗指庚，爲白露；後十五日，斗指酉，爲秋分；後十五日，斗指辛，爲寒露；後十五日，斗指戌，爲霜降；後十五日，斗指西北維，

乾。


 爲立冬；立冬後十五日，斗指亥，爲小雪；後十五日，斗指壬，爲大雪；後十五日，斗指子，爲冬至。

文尚有闕，當補「後十五日，斗指癸，爲小寒；後十五日，斗指丑，爲大寒」。




地德上載，

其實地動天定。


 天光下臨，

以光言。以此爲氣交。




證《禮記·孔子閒居》：孔子曰：「天無私覆，地無私載，日月無私照。奉斯三者，以勞天下，此之謂三無私。天有四時，春秋冬夏

 ，風雨霜露，無非教也。地載神氣，神氣風霆，風霆流形，庶物露生，無非教也。」

《書緯考靈曜》：天從上臨下八萬里，天以圓覆，地以方載。〇日照四極九光，

九州皆被天光。


 東日日中，南日日永，西日宵中，北日日短，光照四十萬六千里。

《張河間集·靈憲》：元氣剖判，剛柔始分，清濁異位。天成於外，地定於内。天體於陽，故圓以動；地體於陰，故平以浄。動以行施，浄以合化。堙鬱構精，時育庶類，斯謂太元，蓋乃道之實也。在天成象，在地成形。天有九位，

《淮南》：天有九野。


 地有九域；

大九州之疆域。


 天有三辰，

日月星。


 地有三形。

山水土。


 有象可效，有形可度；情性萬殊，旁通感薄。自然相生，莫之能紀。於是人之精者作聖，實始紀綱而經緯之。八極之維，徑二億三萬二千三百里，南北則短，減千里，東西則廣，增千里。自地至天，半於八極，則地之深亦如之。通而度之，則是渾已。將覆其數，用重句股，懸天之景，薄地之義，皆移千里，而差一寸得之。過此而往者，未之或知也。

陰用陽朝，陽用陰應。

天以建厭言，地以山水言，陰陽五行家專以治天下爲主。《素問》所言陰陽五行，皆政治學説。




證《周禮》：占夢掌其歲時，觀天地之會，辨陰陽之氣。鄭注：天地之會，建厭所處之日辰。賈疏：建，謂斗柄所建，謂之陽建，左旋於天；厭，謂日前一次，謂之陰建，右旋於天。

《堪輿》：天老曰：假令正月陽建於寅，陰建於戌。日辰者，日據干，辰據支也。




班《律曆志》：玉衡杓建，天之綱也；日月初躔，星之紀也。綱紀之交，以原始造設，合樂用焉；律吕唱和，以育生成化，歌奏用焉。指顧取象，陰陽萬物，莫不條鬯該成。

陰陽相見，

如夫婦婚媾以成家。《詩》「見止覯止」同。


 福禄永貞。陰陽相乘，

乘，義同「乖」。


 禍咎踵門。

孤陰單陽，自然敗絶。




證《天文訓》：陰陽刑德有七舍，室、堂、庭、門、巷、術、野。十二月

當云十一月。


 德居室三十日

 ，先日至十五日，後日至十五日，而徙所居各三十日。德在室則刑在野，德在堂則刑在術，德在庭則刑在巷，陰陽相得，則刑德合門。八月二月，陰陽氣均，故曰刑德合門。德南則生，刑南則殺，故二月會而萬物生，八月會而草木死。冬至陰氣極，陽氣萌，故曰

 冬至爲德；夏至陽氣極，陰氣萌，故曰夏至爲刑。

天之所臨，

下臨皆以五，如《春秋》隕石。


 地之所盛，

上騰皆以六，《素問》所謂氣交。




證《撼龍經》：「北辰一星天中尊，上相上將居四垣。天乙太乙明堂照，華蓋三台相後先。此星萬里不得一，此龍

 不許時人識。識得之時不用藏，留與皇朝鎮家國。請從垣外論九星，北斗宫中係幾名。貪巨武星并輔弼，禄文廉破地中行。」

形止

以地形爲本，無形不言地。


 氣蓄，

以天星爲主，無氣，空有形。


 萬物化生。

如子孫。




證《撼龍經》：「貪狼作穴是乳頭，巨門作穴窩中求。武曲作穴釵鉗覓，禄廉梳齒犁鐴頭。文曲穴來坪裏作，高處亦是掌心落。破軍作穴似戈矛，兩旁左右手皆收。定有兩山相護轉，不然一水過横流。輔星正穴燕窠

 仰，若在高山挂燈樣。落在低平是鷄巢，縱有圓頭亦凹象。」

《葬書》：「夫氣行乎地中，其行也，因勢之起；其聚也，因形之止。葬者原其起，乘其止。」〇「委宛自復，回環重複，若踞而候也，若攬而有也。欲進而卻，欲止而深。

一本深作「探」。


 來積止聚，沖陽和陰。土高水深，鬱草茂林。貴若千乘，富如萬金。經曰：形止氣蓄，化生萬物，爲上地也。」

「上地之山，若伏若連，其原自天。若水之波，若馬之馳，其來若奔，其止若尸。若懷萬寶而燕息，若具萬膳而潔齋，若橐之鼓，若器之貯。若龍若鸞，或騰或蟠，禽伏獸蹲。此萬乘之藏也

 。」

氣感而應，鬼福及人。

《物理小識》詳言此旨。




證《雅詩》：「嵩高維嶽，峻及于天。維嶽降神，生甫及申。」

《葬書》：「葬者，乘生氣也。五氣行乎地中，發而生乎萬物。人受體於父母，本骸得氣，遺體受蔭。經曰：氣感而應，鬼福及人。是以銅山西崩，靈鐘東應；木華於春，栗芽於室。蓋生者氣之聚，凝結者

 成骨，死而獨留。故葬者，反氣納骨，以蔭所生之法也。」

「山者，勢險而有也，法葬其所會，乘其所來，審其所廢，擇其所相，避其所害，禍福不旋日。是以君子奪神功，改天命。經曰：葬山之法若應谷中，言應速也。」

是故天有象，地有形，

證《河圖括地象》：「天有五行，地有五岳；天有七星，地有七表；天有八氣，地有八風；天有九道，地有九州；天有四維，地有四瀆；天有九部八紀，地有九州八柱。」

上下相須，

凡經言上下皆稱天地，爲三才學説。


 而成一體。

爲陰陽，爲夫婦，併合爲一家。


 此之謂化機。

《六元正紀大論》言化詳矣。




證《易大傳》：「在天成象，在地成形，變化見矣。」

「乾，陽物也；坤，陰物也。陰陽合德，而剛柔有體，以體天地之撰，以通神明之德。」

《禮·月令》：孟春天氣下降，地氣上騰，天地和同，草木萌動。仲春鷹化爲鳩，季春田鼠化爲鴽，仲秋鳩化爲鷹，季秋爵入大水爲蛤，孟冬雉入大水爲蜃。

《淮南·覽冥訓》：「故山雲草莽，水雲魚鱗，旱雲煙火，涔雲波水；各象其形類，所以感之。夫陽燧取火於日，方諸取露於月，天地之間，巧曆不能舉其數，手徵忽怳，不能覽其光。然以掌握之中，引類於太極之上，而水火可立致者，陰陽同氣相動也。故至陰飂飂，至陽赫赫，兩者交接成和，而萬物生焉。衆雄而無雌，又何化之所能造乎！」

《素問·陰陽應象篇》：「故清陽爲天，濁陰爲地；地氣上爲雲，天氣下爲雨；雨出地氣，雲出天氣。」

《五運行大論》：岐伯曰：「夫變化之用，天垂象，地成形，七曜緯虚，五行麗地。地者，所以載生成之形類也；虚者，所以列應天之精氣也。形精之動，猶根本之與枝葉也。仰觀其象，雖遠可知也。」

《六微旨大論》：「是故寅午戌歲氣會同，卯未亥歲氣會同，辰申子歲氣會同，巳酉丑歲氣會同，終而復始。帝曰：願聞其用也。岐伯曰：言天者求之本，言地者求之位，言人者求之氣交。帝曰：何謂氣交？岐伯曰：上下之位，氣交之中，人之居也。故曰：天樞之上，天氣主之；天樞之下，地氣主之；氣交之分，人氣從之，萬物由之。此之謂也。帝曰：何謂初、中？岐伯曰：初凡三十度而有奇，中氣同法。帝曰：初、中，何也？岐伯曰：所以分天地也。帝曰：願卒聞之。岐伯曰：初者，地氣也；中者，天氣也。帝曰：其升降何如？岐伯曰：氣之升降，天地

 之更用也。帝曰：願聞其用。岐伯曰：升已而降，降者謂天；降已而升，升者謂地。天氣下降，氣流於地；地氣上升，氣騰於天。故高下相召，升降相因，而變作矣。」

《天元紀大論》：「夫變化之爲用也，在天爲玄，在人爲道，在地爲化。化生五味，道生智，玄生神。神在天爲風，在地爲木；在天爲熱，在地爲火；在天爲濕，在地爲土；在天爲燥，在地爲金；在天爲寒，在地爲水。故在天爲氣，在地成形，形氣相感，而化生萬物矣。然天地者，萬物之上下也；左右者，陰陽之道路也；水火者，陰陽之徵兆也；金木者，生成之終始也。氣有多少，形有盛衰，上下相召，而損益彰矣。」「帝曰：請聞其所謂也。鬼臾區曰：臣積考《太始天元册》，文曰：太虚廖廓，肇基化元；萬物資始，五運終天；布氣真靈，總統坤元。曰陰曰陽，曰柔曰剛；幽顯既位，寒暑弛張；生生化化，品物咸章。臣斯十世，此之謂也。」

蔣傳：此篇以有形之象

《疑》、《撼》。


 爲天地之機，而指示氣之所從受也。

《青囊》、《天玉》。


 上文既明河圖洛書先天後天

八字可節之。


 八卦之理，聖人作《易》之旨盡於此，

此不過《易》之一端。〇至聖精微，在繫詞與因器事寓道之旨。蓋有前知先知，與天地之神功，如佛、道之無涯無意，而藉象數以見之，足以包括佛、老之旨與真神化至之學説。至若卦爻畫象，則以一一演爲八、爲六十四，雖婦女工繡繪者皆能之，不足以盡聖道之高遠。


 天地陰陽之道亦盡於此矣。

亦不能大盡。


 然聖人不

不，當作非。


 自作《易》，其四象八卦，皆仰法於天，

何遽舍下「俯察於地理」句？


 故此篇專指天象以爲言。

言天，而地理可知矣。


 夫《易》之八卦取象於地之五行，

當作九州。


 而地之五行，

九州。


 實因天有五曜，

當云九野。


 五曜

九野。


 凝精於上，而五行

九州。


 流氣於下，

五行「行」字專指天星運行而言。四方合五，兼四隅則爲九，地不可言五行。


 天之星宿，五曜

九野。


 之分光列象者也；地之山川，五行

九州。


 之成形結撰者也。

《疑》、《撼》九星。


 故山川非列宿，而常具列宿之形。

九星。


 觀其形之所呈，即以知其氣之所禀。

以地合天。


 夫有是形，御是氣，物化自然，

同聲相應，同氣相求。


 初未及乎人事，

人盤。在天地之外。


 而聖人仰觀俯察，人紀從此立焉。

以下出《月令》、《内經》。


 木爲歲星，

天，行星。


 其方爲東，

地。


 其令爲春，

天。


 其德爲仁。

人。


 火爲熒惑，其方爲南，

五方。


 其令爲夏，

五時。


 其德爲禮。

五常。


 土爲鎮星，其方爲中央，其令爲季夏，其德爲信。金爲太白，其方爲西，其令爲秋，其德爲義。水爲辰星，

本日球行星。據西説，本地球之外不止五星，如天王、海王是也。然目所能見，止此五星，故以配五行。凡不常見，不以立教。


 其方爲朔，其令爲冬，其德爲智。

《内經》五運六氣分方立時，其説詳矣，茲不再引。


 《洪範》九疇

疇，古州字。九疇即九州。


 所謂「敬用五事」、「嚮用五福」、「五紀」、

《内經》：「天地之間、六合之内，不離乎五。」


 「八政」、

八政，中五官爲五行。


 「皇極」、

中央。


 「庶徵」，

五者來備，各以其敘。


 皆自此出。

不離乎五。


 故聖人御世宰物，一天地之道也，

堪輿非小技，特俗師自小之耳。


 備言天體，則有七政以司元化

 ，日月五星是也；

奇門三奇：乙日奇，丙月奇，丁星奇。〇《書》之七政不如此解，蔣用古文家説耳。


 有四垣

以三求之，爲上中下，如九宫八風。


 以正四方，

列宿。廿八宿爲四宫，乃立四旁。


 紫微、天市、太微、少微

合二微爲一，則三矣。


 是也；

當以三垣立説。


 有二十八宿以分布周天，蒼龍七宿角亢氐房心尾箕、朱鳥七宿井鬼柳星張翼軫、白虎七宿奎婁胃昴畢觜參、玄武七宿斗牛女虚危室壁是也。

其所次度詳於《漢志》。


 四垣

當云三垣，即三才。


 即四象，

當云四宫，即四帝。〇垣星定位。


 七政

當合三、四爲七，不必以日月五星言之。


 即陰陽五行之根本，

運行不息。


 其樞在北斗，

斗爲帝車。


 而分之四方，爲二十八宿；故房虚昴星應日，心危畢張應月，角斗奎井應歲星，尾室觜翼應熒惑，亢牛婁鬼應太白，箕壁參軫應辰星，氐女胃柳應鎮星，

此出回回曆，非古法所有。即今西人星期。


 臨制其方，各一七政也。

此數術家所配。


 渾天周帀，雖云四方，而已備八卦二十四山之象矣。

亦分内外，共爲二十一局。


 非經無以立極，

恒星，斗建。


 非緯無以嬗化，

行星。


 一經一緯，

經如人身十二經絡，緯則如奇經。


 真陰真陽

即所行者。


 之交道也。

天盤。


 證

《淮南·天文訓》：「北斗之神有雌雄，十一月始建於子，月從一辰，雄左行，雌右行，五月合午謀刑，十一月合子謀德。」《詩緯氾歷樞》：「陰陽之會，一歲再遇，遇於南方者以仲夏，遇於北方者以仲冬。」


 交道維絡

如筋爲二維。


 而後，天之體環周而固於外，

解天象。


 地之體結束而安於中，

解地球。


 此元氣之流行，自然而成器者也。

形下爲器，


 其始無始，其終無終，

如俗言，洛書則非周旋，亦不能謂無端。


 包羅六合，

其大無外。〇《淮南》以十二支爲六合。


 入於無間，

其小無内。


 雖名陰陽，一氣而已。

形、法合一，不能分别。


 人能得此一氣，則生者可以善其生，

養生家説。


 而死者可以善其死。

成終。


 地理之道，蓋人紀之一端，此端既立，則諸政以次應之，故聖人重其事；其用在地，

《疑》、《撼》。


 而必求端於天，

《青囊》。


 本其氣之所自來也。然氣不可見

以時令求之。


 而形可見，

地形。


 不可見之氣，即寓於有可見之形，

《疑》、《撼》所以以星名地。


 形者氣之所成，

在天成象，在地成形。


 而即以載氣，

感應。


 氣發於天，而載之者地；氣本屬陽，

天。


 而載之者陰。

地。


 故有陰即有陽，

陰、陽二字，明指天地。


 地得其所，

與星同形。


 則天氣歸之。

以水與期課求之。


 天地無時不交會，

諸訣皆以求此。


 陰陽無時不相見，

《詩》之「見止覯止」如此。


 相見而得其沖和之正，

交媾即沖合。


 則爲福德之門；

所謂「顛顛倒，二十四山有珠寶」。


 相見而不得其沖和之正，

不交媾，爲孤陰孤陽。


 即爲相乘，

乘，義同「乖」。


 而召禍咎之根。

所謂「順逆行，二十四山有火炕」。


 禍福殊塗，所争一間，

要中之要。


 良足畏也。

地理之要，盡於此矣。其他各法，皆所以求合乎此理者也。


 且亦知星宿之所以麗於天、山川之所以列於地者乎？天之氣無往不在，而日得天之陽精而恒爲日，月得地之陰精而恒爲月，證

《孝經緯援神契》：「天地至貴，精不兩明，天精爲日，地精爲月。」


 五曜得天五氣之精而恒爲緯，證

《天文訓》：「何謂五星？東方，木也，其帝太暤，執規而治

 春，其神爲歲星；南方，火也，其帝炎帝，執衡而治夏，其神爲熒惑；中央，土也，其帝黄帝，執繩而治四方，其神爲鎮星；西方，金也，其帝少昊，執矩而治秋，其神爲太白；北方，水也，其帝顓頊，執權而治冬，其神爲辰星。」


 至於四垣二十八宿衆星環列，又得日月五星之精而恒爲經。

分布周天，爲三百六十度。


 此則在天之有形者，有以載天之氣也；

《天文志》之學。


 地之氣無往不在，而山

四正，山龍，支。


 得日月五星之氣而恒爲山，川

四隅，水龍，干。


 得日月五星之氣而恒爲川，此則在地之有形者，有以載地之氣也。列宿得天之氣而生於天，列宿與天爲一體也；

本乎天者親上。


 山川得地之氣而生於地，山川與地爲一體也。

本乎地者親下。


 萬物

指穴言。


 之生於天地，何獨不然？夫萬物非能自生，借天地之氣以生；然天地非有意於生萬物，萬物自有機焉，適與天地之氣相遇於窅冥恍惚之中，

天不言而四時行，百物生。


 夫有所沾濡焉，夫有所綢繆焉，夫有所苞孕焉，遂使天地之氣止而不去，積之累之，與物爲一，乃勃然以生爾。地理之道，必使我所取之形

地，山、水。


 足以納氣，

金龍。


 而氣不我去，

自然而然，不用造作。俗法皆由人造作，呼馬呼牛，其如不相應何？


 則形與氣交而爲一；

「前頭去到五里山，遇著賓主交相接」。


 必使我所據之地

九星。


 足以承天，

形象之學。


 而天不我隔，

同類。


 則地與天交而爲一。

同氣相求。


 夫天地、形氣既合而爲一，

形、法合一。


 則所葬之骨亦與天地之氣爲一，而死魄生人、氣脈灌輸，亦無不一，福應之來，若機張審括，所謂化機也。不然，蓄之無門，止之無術，

諸法皆所以蓄、止之。


 雖周天列宿炳耀中天，而我不蒙其照；

《寶照》專言時令天氣。


 雖大地陽和滂流八表，

指全球言。


 而我不沾其澤；天爲匡廓，地爲槁壤，骨爲速朽，子孫爲寄生，我未見其獲福也。可不慎哉！可不慎哉！

此卷專言天地位、萬物育，天地交感之理。蔣注最爲精要。







下卷



經曰：無極

太初氣之始。


 而太極也，

太始太素，形質之始。〇不用宋以後太極圖説，以其出在宋後，古無之。




證《易大傳》：「是故易有太極，是生兩儀。」

《乾鑿度》：「孔子曰：易始於太極，太極分而爲二，故生天地。」




《列子》：

説與《易緯》同。


 「易變而爲一。一者，形變之始也。清輕者

氣。


 上爲天，

天得一以清。


 濁重者

形。


 下爲地，

地得一以甯。


 中和氣者爲人。

神得一以靈。


 故天地合精，萬物化生。」

萬物得一以生。




《淮南·精神訓》：「古未有天地之時，惟象無形，窈窈冥冥，芒芠漠閔，澒濛鴻洞，莫知其門。有二神混生，經天營地，孔乎莫知其所終極，滔乎莫知其所止息，於是乃别爲陰陽，離爲八極，剛柔相成，萬物乃形。」

《白虎通·天地篇》引《乾鑿度》曰：「太初者，氣之始也；太始者，形兆之始也；太素者，質之始也。陽唱陰和，男行女隨也。」天道左旋，地道右周何？以爲天地動而不别，行而不離，所以左旋右周者，猶君臣陰陽相對之義。

理寓於氣，

法。




證《禮記·鄉飲酒》：「天地嚴凝之氣，始於西南而盛於西北，此天地之尊嚴氣也，此天地之義氣也；天地温厚之氣，始於東北而盛於東南，此天地之盛德氣也，此天地之仁氣也。」

《辨正翼》最主此説。




董子《繁露·陽尊陰卑篇》：「春氣愛，秋氣嚴，夏氣樂，冬氣哀。愛氣以生物，嚴氣以成功，樂氣以養生，哀氣以喪終，天之志也。是故春氣暖者，天之所以愛而生之；秋氣清者，天之所以嚴而成之；夏氣温者，天之所以樂而養之；冬氣寒者，天之所以哀而藏之。春主生，夏主養，秋主藏，冬主收。生溉其樂以養，死溉其哀以藏。」

《賢良策》：「天道之大者在陰陽。陽爲德，陰爲刑；刑主殺，而德主生。是故陽常居大夏，而以生育長養爲事；陰常居大冬，而積於空虚不用之處。以此見天之任德不任刑也。天使陽出布施於上，而主歲功；使陰入伏於下，而時出佐陽。陽不得陰之助，亦不能獨成歲。終陽以成歲爲名，此天意也。」

《淮南·泰族訓》：「天設日月，列星辰，調陰陽，張四時；日以暴之，夜以息之，風以乾之，雨露以濡之。其生物也，莫見其所養而物長；其殺物也，莫見其所傷而物亡。此之謂神明。」

《素問·五運行大論》：「帝曰：地之爲下，否乎？岐伯曰：地爲人之下，太虚之中者也。帝曰：馮乎？岐伯曰：大氣舉之也。」

氣囿於形。

形。




證《史·天官書》：「凡望雲氣，仰而望之，三、四百里；平望，在桑榆上，餘二千里

 ；登高而望之，下屬地者三千里。雲氣有獸居上者勝。自華以南，氣下黑上赤；嵩高、三河之郊，氣正赤；恒山之北，氣下黑上青；勃碣海岱之間，氣皆黑；江淮之間，氣皆白。」「北夷之氣如群畜穹閭，南夷之氣類舟船幡旗，海旁蜄氣象樓臺，廣野氣成宫闕然。雲氣各象其山川人民所積聚。」

《晉書》曰：「東海氣如員簦；附漢河水，氣如引布；江漢氣勁如杼，濟水氣如黑
 


 ，渭水氣如狼白尾，淮南氣如白羊，少室氣如白兔青尾，恒山氣如黑牛青尾。」

楊泉《物理論》：「夫土地皆有形名，而人莫能察焉。有龜龍體，有鱗

當作麟。


 鳳貌，有弓弩勢，有斗升象，有張舒形，有塞閉容，有隱真之安，有累卵之危，有膏腴之利，有塉埆之害。此十形者，氣勢之始終，陰陽之所極也。」

《葬書》：「地貴平夷，土貴有支。支之所起，氣隨而始；支之所終，氣隨以鍾。觀支之法，隱隱隆隆。微妙玄通，吉在其中。」

日月星宿，

講地學者宜考天文。


 剛氣上騰；

本乎天者親上。




證《春秋緯感精符》：日者陽之精，耀魄光明，所以察下；月者陰之精，地之理也。

《張河間集·靈憲》：「地有山嶽，以宣其氣，精種爲星。星也者，體生於地，精成

《隋志》作「發」。


 於天，列居錯跱，各有逌屬。紫宫爲皇極之居，太微爲五帝之廷。明堂之房，大角有席，天市有坐。蒼龍連蜷於左，白虎猛據於右，朱雀奮翼於前，靈龜圈首於後，黄神軒轅於中。六擾既畜，而狼蚖魚鼈，罔有不具。在野象物，在朝象官，在人象事，於是備矣。」

《河圖》

 ：嶓冢山，上爲狼星；武開山爲地門，上爲天高星，主囹圄；荆山爲地雌，上爲軒轅星；大别爲地理，天以合，地以通；三危山在鳥鼠之西南，上爲天苑星；岐山

 在崑崙東南，爲地乳，上爲天糜星；汶山之地爲井絡，帝以會昌，神以建福，上爲天井星；桐柏爲地穴，鳥鼠同穴，地之幹也；上爲掩畢星；熊耳山，地門也，精上爲畢附耳星

 。

山川草木，

《素問·氣交篇》專言此旨。


 柔氣下凝。

本乎地者親下。




證《春秋元命苞》下：昴畢間爲天街，散爲冀州，分爲趙國，立爲常山。

宋均：常山即恒山也，是昴畢之精。


 牽牛流爲揚州，分爲越國，立爲揚山

 。江南之氣躁勁，厥性輕揚；亦曰州界多水，水波揚

 也；一曰楊州，以地多赤楊。虚危之精，流爲青州，分爲齊國，立爲萊山。五星流爲兖州，分爲鄭；兖，瑞也，信也，又云蓋取兖水以名焉。東井星散爲雍州，分爲秦國，雍，壅也；東距殽阪，西有漢中，南合嵩山，北阻句庸，得東井動升之萌，其氣險也。營室流爲并州，分爲衛國之鎮，立爲明山。

《文耀鉤》：布度定紀，分州繫象。華、岐以北，龍門、積石，至三危之野，雍州，屬魁星。太行以東，至碣石、王屋、砥柱，冀州，屬樞星。三河、雷澤東，至海岱以北，兖州、青州，屬機星。蒙山以東至羽山，南至江，會稽、震澤，徐、揚之州，屬權星。大别以東，雲夢、九江、衡山，荆州，屬衡星。荆州西南至岷山，北距鳥鼠，梁州，屬開星。外方、熊耳以東至泗水、陪尾，豫州，屬瑶光。此九州屬北斗，星有七，州有九，但兖青、徐揚并屬二州，故七星主九州也。

《運斗樞》：天樞得則朱草生，璇星明則嘉禾液，摇光得則陵出玄芝，箕星得則蓂莢生。

一曰：老人星臨其國則蓂莢生。


 黑精用事，百木共一根

 。

宋均曰：百枝木共一根也，天下共一主之徵也。〇餘説斗七星散爲草木鳥獸，引見中卷。




《説題辭》：槐木者，虚星之精也。

《元命苞》作「靈星之精」。




資陽以昌，用陰以成。

證《管子·形勢解》：「春者，陽氣始上，故萬物生。夏者，陽氣畢上，故萬物長。秋者，陰氣始下，故萬物收。冬者，陰氣畢下，故萬物藏。」

《莊子·則陽篇》：「天地者，形之大者也；陰陽者，氣之大者也。」

《秋水篇》：「師天而無地，師陰而無陽，其不可行明矣。」

《文子·上仁篇》：「天地之氣，莫大於和。和者，陰陽調，日夜分，故萬物春分而生，秋分而成，生與成，必得和之精。故積陰不生，積陽不化，陰陽交接，乃能成和。」

陽德有象，

天九野。


 陰德有位。

地九州。




證《淮南·天文訓》：「天有九野，九千九百九十九隅，去地五億萬里。」「何謂九野？中央曰鈞天，其星角、亢、氐；

《墬形訓》：「何謂九州？正中冀州，曰中土。」〇此謂全球之大九州，舉冀州者，由中國《禹貢》九州推之也。


 東方曰蒼天，其星房、心、尾；

「正東陽州，曰申土。」


 東北曰燮天，其星箕、斗、牽牛；

「東北薄州，曰隱土。」


 北方曰玄天，其星須女、虚、危、營室

 ；

「正北濟州，曰成土。」


 西北方曰幽天，其星東壁、奎、婁；

「西北台州，曰肥土。」


 西方曰顥天，其星胃、昴、畢；

「正西弇州，曰并土。」


 西南方曰朱天，其星觜嶲、參、東井；

「西南戎州，曰滔土。」


 南方曰炎天，其星輿鬼、柳、七星；

「正南次州，曰沃土。」


 東南方曰陽天，其星張、翼、軫。」

「東南神州，曰戎土。」




《葬書》：「土圭測其方位，

《周禮》土圭辨方正位，説詳《皇帝疆域》第十九圖。


 玉尺

即土圭法所用之柯。


 度其遠邇。」

地有四勢，

《天玉》八卦。




《葬書》：「地勢原脈，山勢原骨，委蛇東西，

左青龍，右白虎。


 或爲南北。

前朱雀，後玄武。


 千尺爲勢，百尺爲形。」

「夫葬，以左爲青龍，右爲白虎，前爲朱雀，後爲玄武。玄武垂頭，朱雀翔舞，青龍蜿蜒，白虎馴頫。」

「形勢反此，法當破死。故虎蹲謂之銜尸，龍踞謂之嫉主，玄武不垂者拒尸，朱雀不舞者飛去。」




「天光發新，

「夫重岡疊阜，群壟衆支，當擇其特；大則特小，小則特大。」


 朝海拱辰，

「夫以水爲朱雀者，衰旺系乎形應，忌夫湍激，謂之悲泣。」


 龍虎抱衛，

「夫以支爲龍虎者，來止跡乎岡阜，要如肘臂，謂之環抱。」


 主客相迎，

參形雜勢，主客無情，所不葬也。


 四勢端明，

四方四勢。


 五害不親，

「山之不可葬者五：氣以生和，而童山不可葬也；氣因形來，而斷山不可葬也；氣因土行，而石山不可葬也；氣以勢止，而過山不可葬也；氣以龍會，而獨山不可葬也。經曰：童斷石過獨，生新凶，消已福。」


 十一不具，

指土地而言，十中有一不備。


 是謂其次。」

「占山之法，以勢爲難，而形次之，

由勢兼及形。


 方又次之。

氣從八方。


 勢如萬馬，自天而下，其葬王者。勢如巨浪，重嶺疊嶂，千乘之葬。勢如降龍，水繞雲從，爵禄三公。勢如重屋，茂草喬木，開府建國。

以上四吉勢。


 勢如驚蛇，屈曲徐斜，滅國亡家。勢如戈矛，兵死刑囚。勢如流水，生人皆鬼。

以上凶勢。


 形如負扆，有壠中峙，法葬其止，王侯崛起。形如燕巢，法葬其凹，胙土分茅。形如側罍，後岡遠來，前應曲回，九棘三槐。形如覆釜，其巔可富。形如植冠，永昌且歡。

以上吉形。


 形如投算，百事惛亂。形如亂衣，妬女

 淫妻。形如灰囊，焚舍災倉

 。形如覆舟，女病男囚。形如横几，子滅

 孫死。形如臥劍，誅夷逼僭。形如仰刀，凶禍逋逃。」

以上凶形。


 「形類百動，葬皆

 非宜；四應

左右前後，四方應照。


 前案，法同忌之。夫勢與形順者吉，勢與形逆者凶。勢凶形吉，百福希一；勢吉形凶，禍不旋日。」

氣從八方。

《寶照》十二宫。




證《葬書》：「經曰地有四勢，

説見前。


 氣從八方，寅申巳亥，四勢也；

《詩緯》謂之四始，《春秋》以之首時。


 震離坎兑乾坤艮巽，八方也。是故四勢之山生八方之龍，四勢行龍，八方施生，一得其宅，吉慶貴榮。」

「夫葬乾者，勢欲起伏而長，形欲闊厚而方；葬坤者，勢欲連扆而不傾，形欲廣厚而長平；葬艮者，勢欲委虵而順，形欲高峙而峻；葬巽者，勢欲峻而秀，形欲銳而雄；葬震者，勢欲緩而和，形欲聳而峨；葬離者，勢欲馳而穹，形欲起而崇；葬兑者，勢欲天

 來而坡垂，形欲方廣而平夷；葬坎者，勢欲曲折而長，形欲秀直而昂。」

外氣

天。


 行形，

地。




證《葬書》：「夫陰陽之氣，噫而爲風，升而爲雲，降而爲雨，行乎地中，而爲生氣。經曰：土形氣行，物因以生。丘壠之骨，岡阜之支，氣之所隨。夫氣行乎地中，其行也因勢之起，其聚也因形之止，葬者原其起，乘其止。」

「夫支欲伏於地中，壟欲峙於地上；支壟之止

 ，平夷如掌。故支葬其巔，壟葬其麓，卜支如首

 ，卜壟如足；形勢不經，氣脱如逐。」

内氣

地。


 止生；

生當爲「星」之剥文。星與形字對，行形、止星，相對成文。




證《葬書》：「夫土者氣之體，有土斯有氣；氣者水之母，有氣斯有水。」「經曰：外氣行形，内氣止生，蓋言此也。何以言之？氣之盛雖流行，而其餘者猶有止；雖零散，而其深者猶有聚。故藏於涸燥者宜淺，藏於坦夷者宜深。經曰：淺深得乘，風水自成。」

「夫土欲細而堅，潤而不澤，裁肪切玉，備具五色。夫乾如聚粟，濕如刲肉，水泉沙礫，皆爲凶宅。」

「乘金相水，穴土印木。外藏八風，内秘五行。陰陽沖和，五土四備，目力之巧，工力之具，趨全避缺，增高益下，微妙在智，觸類而長，玄通陰陽，功奪造化。」

「夫外氣所以聚内氣，過

 水所以止來龍。千尺之勢，宛委頓息。外無以聚内，氣散於地中。經曰：不蓄之穴，腐骨之藏也。」

乘風則散，

天風。




證《淮南·天文訓》：「何謂八風？距日冬至四十五日條風至，

艮方。


 後四十五日明庶風至，

震方。


 後四十五日清明風至，

巽方。


 後四十五日景風至，

離方。


 後四十五日涼風至，

坤方。


 後四十五日閶闔風至，

兑方。


 後四十五日不周風至，

乾方。


 後四十五日廣莫風至。」

坎方。説同《白虎通》，《考異郵》同。




《靈樞·九宫八風篇》：「太乙居五宫之日，

太乙移日，天必應之以風雨。


 疾風折樹木，揚沙石，各以其所主

楊《太素》本「主」作「生」。


 占貴賤，視風所從來而占之。從所居之鄉來爲實風，主生長，養萬物；從其衝後來爲虚風，傷人者也，主殺主害者也，謹候虚風而避之。故聖人曰

 ：避虚邪之道，如避矢石然，邪

 弗能害。此之謂也。是故太乙入徙，

楊作「從」。


 立於中宫，乃朝八風，以占吉凶也。風從南方來，

午。


 名曰大弱風，其傷人也，内舍於心，外在於脈，其氣主爲熱；風從西南方來，

未申。


 名曰謀風，其傷人也，内舍於脾，外在於肌，其氣主爲弱；風從西方來，

酉。


 名曰剛風，其傷人也，内舍於肺，外在於皮膚，其氣主爲身燥；風從西北方來，

戌亥。


 名曰折風，其傷人也，内舍於小腸，外在於手太陽脈，脈絶則溢，脈閉則結不通，善暴死；風從北方來，

子。


 名曰大剛之風，其傷人也，内舍於腎，外在於骨與肩背之膂筋，其氣主爲寒；風從東北方來，

丑寅。


 名曰凶風，其傷人也，内舍於大腸，外在於兩脅腋骨，下及肢節；風從東方來，

卯。


 名曰嬰兒之風，其傷人也，内舍於肝，外在於筋紐，其氣主爲身濕；風從東南方來，

辰巳。


 名曰弱風，其傷人也，内舍於胃，外在於肌肉，其氣主體重。凡此八風，皆從其虚之鄉來，乃能病人。三虚相搏，則爲暴病卒死；兩實一虚，病則爲淋露

楊本「洛」。


 寒熱，犯其雨濕之地，則爲痿。故聖人避邪風如避矢石焉。其有三虚，而偏中於邪風，則爲擊仆偏枯矣。」

《葬書》：「夫噫氣爲能散生氣，龍虎所以衛區穴。疊疊中阜，左空右缺，前曠後折，生氣散於飄風。經曰：騰漏之穴，敗槨之藏也。」

界水則止。

地水。




證《葬書》：「經曰：氣乘風則散，界水則止。古人聚之使不散，行之使有止，故謂之風水。風水之法，得水爲上，

《天玉》山與水相對，《寶照》陽水陰山相配合。


 藏風次之。」

「勢來形止，是謂全氣。全氣之地，當葬其止。」「經曰：地有吉氣，土隨而起；支有止氣，水隨而比。

「夫外氣所以聚内氣，過水所以止來龍」。


 勢順形動，回復終始。法葬其中，永吉無凶。」

「經曰：勢止形昂，前澗

界水。


 後岡，

來龍。


 龍首之藏。鼻顙吉昌，角目滅亡，耳致侯王，唇死兵傷。宛而中蓄，謂之龍腹，其臍深曲，必後世福。傷其胸脇，朝穴暮哭。」

「朱雀源於生氣，

《青囊序》：「朱雀發源生旺氣。」


 派於未盛，朝於大旺，澤於將衰，流於囚謝，以返不絶。法

納水之法。


 每一折，瀦而後洩。洋洋悠悠，顧

 我欲留。其來無源，其去無流。經曰：山來水回，貴壽而財；山囚水流，虜王滅侯。」

「牛臥馬馳，鸞舞鳳飛，螣蛇委虵，黿鼉龜鼈，以水别之。

龍既到頭，結成鳥獸鱗介等形，必得水以界氣。


 牛富鳳貴，螣蛇凶危。」

是故順五兆，

五方，五行星，天。




證《孝經·喪親章》：「卜其宅兆，而安措之。」

舊解宅爲墓穴、兆爲塋域，夫墓穴宜卜吉凶，塋域安用卜爲？按，兆即五兆生成之五兆。《洪範》「一曰水，二曰火，三曰木，四曰金，五曰土」，此五兆之生數也；《月令》「春數八，夏數七，秋數九，冬數六」，此五兆之成數也。五兆所以覘運審時，法宜順之，則獲福，故《孝經》卜之以安親。




《書大傳》：　天三生木，地四生金；地六成水，天七成火，地八成木，天九成金；天五生土。

不言地十成土，蓋地數仍五。陰陽氣均，二五即成十也。




《太玄數篇》：「三八爲木，爲東方，爲春，日甲乙，辰寅卯，聲角，色青，味酸，臭羶，形詘信，生火，勝土，時生，藏脾，侟志，性仁，情喜，事貌，用恭，撝肅，徵旱，帝太昊，神句芒，星從其位。」「四九爲金，爲西方，爲秋，日庚辛，辰申酉，聲商，色白，味辛，臭腥，形革，生水，勝木，時殺，藏肝，侟魄

 ，性誼，情怒，事言，用從，撝乂，徵雨，帝少昊，神蓐收，星從其位。」「二七爲火，爲南方，爲夏，日丙丁，辰巳午，聲徵，色赤，味苦，臭焦，形上，生土，勝金，時養，藏肺，侟魂

 ，性禮，情樂，事視，用明，撝哲，徵熱，帝炎帝，神祝融，星從其位。」「一六爲水，爲北方，爲冬，日壬癸，辰亥子，聲羽，色黑，味鹹，臭朽，形下，生木，勝火，時藏，藏腎，侟精，性智，情悲，事聽，用聰，撝謀，徵寒，帝顓頊，神玄冥，星從其位。」「五五爲土，爲中央，爲四維，日戊己，辰辰戌丑未，聲宫，色黄，味甘，臭芳，形植，生金，勝水，時該，藏心，侟神，性信，情恐懼，事思，用睿，撝聖，徵風，帝黄帝，神后土，星從其位。」

用八卦，

四正，四隅，地。




證《易大傳》：「帝出乎震，

震，東方也。


 齊乎巽，

巽，東南也。


 相見乎離，

南方之卦也。


 致役乎坤，

坤不言方位，有與艮易位之義。


 説言乎兑，

兑，正秋也。


 戰乎乾，

乾，西北之卦也。


 勞乎坎，

坎者水也，正北方之卦也。


 成言乎艮。」

艮，東北之卦也。〇八卦位次，此其明文。後儒以此爲後天卦，别造乾南坤北之位次以爲先天卦者，大誤。蓋漢晉無此説也。




《漢書·魏相列傳》：「天地變化，必繇陰陽，陰陽之分，以日爲紀。日冬夏至，則八風之序立，

八風合於八卦方位。


 萬物之性成，各有常職，不得相干。東方之神太昊，乘震執規司春；南方之神炎帝，乘離執衡司夏；西方之神少昊，乘兑執矩司秋；北方之神顓頊，乘坎執權司冬；

舉四正以包四隅。


 中央之神黄帝，乘坤艮

坤主未，艮主丑。


 執繩司下土。

《翼奉傳》下方戌丑，上方辰未。〇按，戌值乾，辰值巽，合坤、艮爲四隅之卦。


 五帝所司，

兼四隅爲九宫。


 各有時也。東方之卦不可以治西方，南方之卦不可以治北方。春興兑治則彫

 ，秋興震治則華，冬興離治則泄，夏興坎治則雹。」

《樂緯動聲儀》：「春宫

震。


 秋律，

兑。


 百卉必彫；秋宫春律，萬物必勞；夏宫

離。


 冬律，

坎。


 雨雹必降；冬宫夏律，雷必發聲。」

「東方春，

震。〇以震始，所謂帝出乎震。餘以次推。


 其音角，樂

 當宫於夾鍾。餘方各以其中律爲宫

 。」

又通於十二律。




排六甲，

時令。




證《素問·六節藏象論》：「天爲陽，地爲陰，日爲陽，月爲陰。行有分紀，周有道理，日行一度，月行十三度而有奇焉。故大小月三百六十五日而成歲，積氣餘而盈閏矣。立端於始，表正於中，推餘於終，而天度畢矣。」

「天有十日，日六竟而周甲，

日由甲子始，歷甲戌、甲申、甲午、甲辰、甲寅，凡六竟。六十日而一周，謂之六甲。


 甲六復而終歲，三百六十日法也。」

所謂「天以六六爲節」。




《六微旨大論》：「天氣始於甲，地氣始於子，子甲相合，命曰歲立。謹候其時，氣可與期。」

布八門，

奇門八門法，以流行言。〇奇門八門：休、傷、生、杜、景、死、驚、開。




《淮南·地形訓》：「八紘之外，乃有八極：自東北曰方土之山，曰蒼門；東方曰東極之山，曰開明之門；東南方曰波母之山，曰陽門；南方曰南極之山，曰暑門；西南方曰編駒之山，曰白門；西方曰西極之山，曰閶闔門；西北方曰不周之山，曰幽都之門；北方曰北極之山，曰寒門。凡八極之雲，是雨天下；八門之風，是節寒暑。」

推五運，

十干，内九州。


 定六氣，

十二支，外十二州。即六合。




證《素問·天元紀大論》：「鬼臾區曰：昭乎哉問！明乎哉道！如鼓之應桴，響之應聲

 也。臣聞之：甲、己之歲，土運統之；乙、庚之歲，金運統之；丙、辛之歲，水運統之；丁、壬之歲，木運統之；戊、癸之歲，火運統之。

十干用嫁娶法，以柔配剛爲一運。


 帝曰：其於三陰三陽，合之奈何？鬼臾區曰：子、午之歲，上見少陰；丑、未之歲，上見太陰；寅、申之歲，上見少陽；卯、酉之歲，上見陽明；辰、戌之歲，上見太陽；巳、亥之歲，上見厥陰。」

六氣以六衝化六合，説詳《淮南·時則訓》。




《五運行大論》：「黄帝

《月令》黄帝居中央，爲天帝；在人帝，則當讀作皇帝。


 坐明堂，始正天綱，臨觀八極，

八方，八州。


 考建五常

 ，

五方，五運。


 請天師而問之

 曰：論言天地之動浄，神明爲之紀；陰陽之升降，寒暑彰其兆。余聞五運之數於夫子，夫子之所言，正五氣之各主歲爾。首甲定運，余因論之。鬼臾區曰：土主甲己，金主乙庚，水主丙辛，木主丁壬，火主戊癸。子午之上，少陰主之；丑未之上，太陽主之；寅申之上，少陽主之；卯酉之上，陽明主之；辰戌之上，太陽主之；巳亥之上，厥陰主之。不合陰陽，其故何也？岐伯曰：是明道也，是天地之陰陽也。」

《六微旨大論》：「帝曰：何謂當位？岐伯曰：木運臨卯，火運臨午，土運臨四季，金運臨酉，水運臨子。所謂歲會，氣之平也。帝曰：非位何如？岐伯曰：歲不與會也。」

「帝曰：六氣應五行之變，何也？岐伯曰：位有終始，氣有初中，上下不同，求之亦異。」

《六元正紀大論》：「岐伯曰：先立其年，以明其氣；金木水火土運行之數，寒暑燥濕風火臨御之化，則天道可見

 ，民氣可調，陰陽卷舒，近而無惑。」

「夫六氣者，行有次，止有位，故常以正月朔日

 平旦視之，覩其位而知其所在矣。運有餘，其至先；運不及，其至後。此天之道，氣之常也。運非有餘非不足，是謂正歲，

《周禮》屢言正歲。


 其至當其時也。」


五運六氣配九州十二州爲全地球圖





補證《内經·五運六氣》爲皇帝辨方正位之師説。地球三百六十五度，五運詳於《九宫八風篇》，以十干爲九州，以十道爲長緯綫，爲地中，即戊己所居。其圖綫内密外疏，

現在地球圖以兩極爲中，其經度至赤道而闊，此圖以地中爲中，其經度至兩極而闊，成反比例。


 内九州爲八正八風，每宫方六千里，四十五六日移一宫八節，合爲三百六十五度，以配周天之數；外十二州，一州六千里，每三十日或三十一日移一宫，每宫三十度或三十一度，十二支，亦共爲周天三百六十五度。外每月占三十度，同爲方六千里，而多少不同，以經綫内狹外闊，《漢志》所謂「一月得四十五日」，其説即本於此。外分十二宫，如《寶照》以二十四山合爲十二局；内之

 八干，如《天玉》以八卦分八方。天包地外所有星象，自當統括全球而言。天之十二次即爲全球之十二宫，

《春秋内事》：天有十二分次，日月之所躔也；地有十二分，王侯之所居也。


 每宫六千里，占三十度，共爲三萬里；以干支配地形，内九外十二，共爲二十一州，《帝典》之二十二人即爲全球之二十一州之群后群牧，人多於州數者一，以戊己同居中宫也。外州三十日移一宫，即以斗柄所指之月爲正月。如正月建寅，方六千里，占天之三十度，以寅爲正，則所謂寅申之歲之寅，即謂中國六千里以寅爲正月也。南美洲與中國相反對，今於洲中劃六千里，占天之三十度爲一州，斗柄指申之月，於南美爲正月，在中國爲七月，所謂寅申之歲之申字，即指南美洲之六千里一州而言。其餘十二州，皆同此例。所謂卯酉之歲、巳亥之歲、子午之歲、丑未之歲、辰戌之歲，皆指斗柄所指之歲首，以爲每州之符號。大同之世，十二州因有三十度之節氣不同，必各造一曆，以斗柄所指之月爲寅月，爲歲首，《禮記》所謂「十二月還相爲本」，《管子·幼官篇》所謂「十二清明」、「十二小卯」，「十二」字凡數十見，皆爲六氣之師説。此《尚書》十二牧十二師、《淮南》以十二支爲六府

《天文訓》説。


 六合，

《時則訓》説。


 皆同此例。外十二州必講朔望，内八州則以八節爲八正，立春、春分、立夏、夏至、立秋、秋分、立冬，冬至爲歲首，用十干嫁娶法，以甲己入中宫爲地中，所謂甲己之歲，其他乙庚之歲、丙辛之歲、丁壬之歲、戊癸之歲，八節各占一州，爲《尚書》之八伯。大同之世，每州必造一曆，《内經》屢言八正，

《八正神明篇》。


 《史記·律書》、《淮南·地形訓》亦有八正之文，皆指近赤道周圍之八州，各六千里、占四十五六度者而言。考《皋謨》，辛壬癸甲爲禹之子，禹與皋陶同爲二伯。皋陶司馬，主南方，禹爲司空，主北海；皋陶統乙丙丁庚四州，禹統辛壬癸甲四州。故經曰：「辛壬癸甲，呱呱而泣」，

四州初闢，民多鴻嗷。


 此以干支代州名之確證也。《青囊》引此二語，以言堪輿者言天即主周天，則言地球必包括全球，此爲大陰大陽，不能但就中國數千里之地以配周天。既明全天全地之配合，然後抽出一隅之地，而考其所占之星宿，如古人分野之説，必考得中國所占之經星行星與天上之三十度，别立法門，詳加研究，方爲真訣。地球未出以前，中人皆以一隅之地推天星分野，醫家又以五運六氣爲五年一周，種種謬妄，皆由不知全天全地之所以然。姑發其例於此，餘詳經説。

明地德，

地盤。


 立人道，

人盤。




證《淮南·地形訓》：「凡地形，東西爲緯，南北爲經；山爲積德，川爲積刑；

刑、德即陰、陽之分，説詳《繁露》。


 高者爲生，下者爲死；

天生上首，地生下首。


 丘陵爲牡，谿谷爲牝；

以牝、牡喻山、水，故《寶照》云陽水陰山相配合。


 水圓折

《葬書》言水，「法每一折，瀦而後洩」。


 者有珠，方折者有玉；清水有黄金，龍淵有玉英。

《葬書》：「山來水回，貴壽而財。」


 土地各以其類生，

陰陽氣感，以類相動。


 是故山氣多男，

得艮氣。


 澤氣多女，

得兑氣。


 障氣多喑，

阻礙不通。


 風氣多聾，

壅積之故。


 林氣多癃，

蔽塞易老。


 木氣多傴，

拳曲之應。


 岸下氣多腫，

濕氣凝結。


 石氣多力，

剛介所感。


 險阻氣多癭，

阨隘所致。


 暑氣多夭，

真陽盡洩。


 寒氣多壽，

真陰凝固。


 谷氣多痺，

《周禮》：「其民豐肉而痺。」


 丘氣多狂，

高朗受風。


 衍氣多仁，

雍和廣愛。


 陵氣多貪，

衆水瀦聚。


 輕土多利，

輕則便捷。


 重土多遲，

重則魯鈍。


 清水音小，

受氣輕爽。


 濁水音大，

受氣沈宏。


 湍水人輕，

氣激而浮。


 遲水人重，

氣渟而沈。


 中土多聖人。

中央倮蟲三百六十，聖人爲之長。


 皆象其氣，皆應其類。

察其氣而别其類。


 故南方有不死之草，

地氣常温。


 北方有不釋之冰，

地氣常寒。


 東方有君子之國，

木德主仁。


 西方有形殘之尸。

金氣肅殺。


 寢居直夢，人死爲鬼；磁石上飛，雲母來水；土龍致雨，燕雁代飛；蛤蟹珠龜，與月盛衰。

物皆自然與氣感應。


 是故堅土人剛，弱土人肥，壚土

土黑而疏。


 人大，沙土人細，息土人美，秏

稻屬。


 土人醜。」

因變化，

證《易大傳》：「子曰：知變化之道者，其知神之所爲乎！」

「參伍以變，錯綜其數。通其變，遂成天地之文；極其數，遂定天地之象。非天下之至變，其孰能與於此！」

「天數二十有五，地數三十，凡天地之數五十有五，此所以成變化而行鬼神也。」

原終始，

人盤。




證《繁露·陰陽終始篇》：「天之道，終而復始，故北方者，天之所終始也，陰陽之所合别

 也。冬至之後，陰俛而西入，陽仰而東出，出入之處常相反也。多少調和之適，常相順也。有多而無溢，有少而無絶。春夏陽多而陰少，秋冬陽少而陰多。多少無常，未嘗不分而相散也。以出入相損益，以多少相溉濟也。」

《白虎通·郊祀篇》：「王者所以祭天何？緣事父以事天也。祭天必以祖配何？自内出者，無匹不行；自外至者，無主不止。故推其始祖，配以賓主，順天意也。」

此之謂化成。

證《易·恒卦》：「聖人久於其道而天下化成。」

《素問·六微旨大論》：「夫物之生從於化，物之極由乎變，變化之相薄，成敗之所由也。故氣有往復，用有遲速，四者之有，而化而變，風之來也。帝曰：遲速往復，風所由生，而變而化，故因盛衰之變耳。成敗倚伏遊乎中，何也？岐伯曰：成敗倚伏生乎動，動而不已，則變作矣。帝曰：有期乎？岐伯曰：不生不化，浄之期也。帝曰：不生化乎？岐伯曰：出入廢則神機化滅，升降息則氣立孤危。故非出入，則無以生長壯老已；非升降，則無以生長化收藏。是以升降出入，無器不有。故器者生化之宇，器散則分之，生化息矣。故無不出入，無不升降，化有小大，期有遠近。四者之有，而貴常守，反常則災害至矣。」

《寶照》：「陰陽若能得遇此，蚯蚓逢之便化龍。」

蔣傳曰：此篇申言形、氣雖殊而其理則一，示人以因形

地。


 求氣

天。


 爲地理

入用

 。


 之準繩也。《易》曰：「易有太極，是生兩儀」，太極者，所謂象帝之先，先天地生，能生天地，萬化之祖根也；本無有物，無象無數無方隅，無往不在。言太極，則無極可知。後賢立説，慮學者以太極爲有物，故申言以明之，曰「無極而太極」也。大而天地，細而萬物，莫不各有太極，物物一太極，一物全具一天地之理。人知太極物物皆具，則地理之道思過半矣。

宋人喜言太極，明末染其習氣，如以上衍説，每使人入迷罔。


 理寓於氣，氣，一太極也；氣囿於形，形，一太極也。以至日月星宿之剛氣上騰，以剛中有太極，故能上騰；山川草木之柔氣下凝，以柔中有太極，故能下凝。資陽以昌，資之以太極也；用陰以成，用之以太極也。

糾纏，太極非要旨。


 太極之所顯露者謂之象，

上天。


 而所宣布者謂之地

 ，

下地。


 地無四勢，

《大學》之前後左右。


 以太極

讀作中央。


 乘之，而命之爲四勢；

由中而定。


 氣無八方，

四宫。


 以太極

帝星斗建。


 御之，而命之爲八方。勢

形。


 與方

氣。


 者，其象其氣，而命之爲勢爲方者其極，

天由帝星居中建極。


 極豈有定耶？

一物即有一中，指穴而言。


 則勢與方亦豈有定耶？

人盤玄空之所主。


 四勢之中，各自有象，則八方之中亦各自有氣，

人盤八方由穴而變，不拘天地二盤定位。


 然諸方之氣皆流行之氣，因方成形，只謂之外氣；苟任其流行而無止蓄，

《公羊》言以人配天之説曰：「自外至者，無主不止；自内出者，無客不行。」以人配天，即陰陽交媾之妙竅。外氣謂天，爲客，行形者，謂天星行，至於相應之地；内氣謂祖，爲主人，由内而出，以喻地穴；止星者，謂有主人陪客，則客留而不去。所謂交媾，則賓主也。


 則從八方而來者，還從八方而去。千山萬水，僅供耳目之翫，如傳舍，如過客，總不足以濬發靈機，滋荄元化，必有爲之内氣者焉。所謂内氣，非内所自有，即外來流行之氣

二句誤讀「氣」字。


 於此乎止；有此一止，則（八方）

此又不指八方。


 之行形者皆招攝翕聚乎此，

祇有主客二人，衆賓在所不計。


 是一止而無所
 

注



 不止。證

《禮記·鄉飲酒》：「賓主象天地也，介僎象陰陽也，三賓象三光也。讓之三也，象月之三日而成魄也。四面之坐，象四時也。天地嚴凝之氣，始於西南，而盛於西北，此天地之尊嚴氣也，此天地之義氣也。天地温厚之氣，始於東北，而盛於東南，此天地之盛德氣也，此天地之仁氣也。主人者尊賓，故坐賓於西北，而坐介於西南以輔賓；賓者，接人以義者也，故坐於西北。主人，接人以仁以德厚者也，故坐於東南。而坐僎於東北，以輔主人。仁義接，賓主有事，俎豆有數曰聖，聖立而將之以敬曰禮，禮以體長幼曰德。德也者，得於身也。故曰：古之學術道者，將以得身也。是故聖人務焉。」


 於此而言太極，乃爲真太極矣。

以太極讀作「穴場」，則得之也。此亦蔣氏隱謎。


 無所不止，則陽無所不資，

諸星照臨。


 陰無所不用，

形、勢合天。


 而生生不息之道在其中。太極生兩儀，兩儀生四象，四象生八卦，

此又恐人解得，故又迷亂以掩之。


 萬事萬物胚胎乎此。前篇所謂形止氣蓄、萬物化生，蓋謂此也，然但言止而不申明所以止之義，恐世之審氣者茫然無所措手，故舉氣之最大而流行無間者，曰風曰水。證

《靈樞》：太乙下行九宫，每移一宫，則風雨從之。所謂九宫八風者，謂太乙順行九宫而風雨隨之也。散與上「止」字對文，即所謂如傳舍，如過客，乘風而行，内無主人以感召之，則過門不入，散布八方，所謂無主不止者也。水爲地形九星，如地係貪狼形，則感召貪狼星，以地形召天星。上文「外氣行形内氣止星」，星與形對，二句交互言之，每句之中，天地並見。此二句，下言相感，則上言不相感。八風循環無端，無時或息，有主人以召納之，則去而不留

 。風字即指斗建，太乙八風即《序》所謂金龍與山與水。相對之水有主則止，無主則散，非俗師所言之風水也。〇風水二字爲隱語，即所謂夫婦、雌雄、賓主。考之蔣注，其義自見。使果爲真風真水，則無庸如此贅説也。


 夫風有氣而無形，禀乎陽者也；

風即九宫八風之風，指天星。


 水有形

地形。


 而兼有氣，

有主則客止。


 禀乎陰者也。

指地形。


 然風禀乎陽，

在天成象。


 而陽中有陰焉；

在地成形。


 水禀乎陰，

地之九州。


 而陰中有陽焉。

天之九野。


 二者皆行氣之物，氣之陽者從風而行，氣之陰者從水而行。而行陽氣者反能散陽，以陽中有陰也；行陰氣者反能止陽，以陰中有陽也。

蔣氏著書

 ，或隱或見，每於真訣之前後，必以他語亂之，使人迷惑。如此節所言風水盡指爲實物，與俗師所稱風水同，而上文之風水則爲天地陰陽之啞謎，前後矛盾。其真僞，可比類而得之。


 大塊之間，

凡堪輿學説皆包地球而言，非一隅之地。《莊子》之「大塊」本言地球。


 何處無風？

地球乘風自行轉運。


 何處無水？風原不能散氣，所以噓之使散者，病在乎乘；水原不能止氣，所以吸之使止者，妙在乎界。苟能明乎乘與界之爲義，審氣以定，太極之法，概可知矣。

此段皆以真山真水立説，非真訣也。


 上文反覆推詳，皆泛言形氣之理，至是乃實指地理之用，於是總括其全焉。順五兆，以五星

星，當作「行」，五兆不指五星，豈以五行星當之耶？


 之正變

當作順、逆。


 審象也；用八卦，以八方之衰旺審位也；排六甲，

古法以姓五音定吉凶，即「分金」之所本。今以姓定音之説不傳，而每以所生之年分别之，六十甲子納音即古法。古生、姓字通用，姓即生庚，非姓氏。


 以六甲之紀年審運也；

年月期課。


 布八門，以八風

内八宫，外十二宫。


 之開闔審氣也，地理之矩矱盡於此矣。推五運，以五紀之盈虚審歲也；定六氣，以六氣之代謝審令也，謹歲時以扶，地理之橐籥盡於此矣。如此則太極不失其正，

穴。


 而地德可明。然聖人之明地德也，非徒邀福而已；蓋地之五行得其順，則人之生也五德備其全，而五常順其性，聖賢豪傑，接踵而出，而禮樂政刑無不就理。豈非人道自此立乎！然此亦陰陽變化自然之妙，雖有智者，不能以私意妄作，

凡造作皆非。


 夫亦深知其所以然，因之而已。

此爲真諦。


 夫卜地葬親，乃慎終之事，而子孫之世澤皆出其中，則人道之所以終，即爲人道之所以始。然則斯道也者，聖人開物成務，無有大於此者也，謂之化成，宜哉！



注
 　據《新編諸子集成》本《春秋繁露義證》，此句作「陰左則陽右」，當從。



注
 　入：據《春秋繁露義證》，當作「出」。



注
 　寒：原作「大寒」，據《春秋繁露義證》删「大」字。



注
 　小雪：原作「下雪」，據《春秋繁露義證》改。



注
 　「就」字上，《春秋繁露義證》有「亦」字。



注
 　奮：原誤作「潤」，據《禮記·樂記》改。



注
 　「視」下原衍一「視」字，據《列子·天瑞篇》删。



注
 　「天地」至「而運」十八字原脱，據榮錫勳《地理辨正翼》補。



注
 　「則」字原脱，據榮錫勳《地理辨正翼》補。



注
 　一六成之：據文意，「一」似當作「地」。



注
 　交：原誤作「爻」，據上下文改。



注
 　「邵」下當補「子」字。



注
 　奮：原誤作「潤」，據《禮記·樂記》改。



注
 　《曾子天圓》：原誤作「《曾子問》」，據《大戴禮記》改。



注
 　事：原誤作「祀」，據《禮記·中庸》改。



注
 　辰巳鉤：原倒作「巳辰鉤」，據《淮南子·天文訓》乙。



注
 　之行：疑當作「下行」。



注
 　此「十」字當係衍文，《地理辨正翼》等諸本所無。



注
 　此「時」字，《地理辨正翼》作「日」。



注
 　「於」字原脱，據《地理辨正翼》補。



注
 　「則」字原脱，據《地理辨正翼》補。



注
 　幽州：據《宛委别藏》本《五行大義》，當作 「冀州」。



注
 　「定」字原脱，據《續修四庫全書》所收清道光十三年刻本《癸巳類稿》補。



注
 　「八」原在「一」上，據《癸巳類稿》改。



注
 　「常」字原脱，據《玉函山房輯佚書·春秋元命苞》補。



注
 　按，此條似摘取《淮南子·天文訓》語，不出《禮記·月令》。



注
 　春夏秋冬：據皮錫瑞《尚書大傳疏證》，當作「春秋冬夏」。



注
 　春秋冬夏：原誤作「春夏秋冬」，據《禮記》改。



注
 　「日」字原脱，據《淮南鴻烈集解》補。



注
 　「曰」字原脱，據《淮南鴻烈集解》補。



注
 　龍：原誤作「地」，據《四庫》本《撼龍經》改。



注
 　窠：《四庫》本《撼龍經》作「巢」。



注
 　此句《四庫》本《葬書》作「若萬乘之尊也」。



注
 　者：原脱，據《四庫》本《葬書》補。



注
 　《四庫》本《葬書》「禍福不旋日」在「改天命」下；「若應谷中」作「若呼吸中」。



注
 　「地」字原脱，據《四庫》本《黄帝内經素問》補。



注
 　化：原誤作「也」，據《地理辨正翼》改。



注
 　治：原誤作「始」，據《淮南鴻烈集解》改。



注
 　此句原作「千餘里二千里」，衍第一第三字，據《史記》删。



注
 　「圖」下似當補「緯」字。



注
 　岐山：原作「政山」，據《四庫》本《古微書》改。



注
 　附耳星：原作「星附耳」，據《四庫》本《古微書》乙。



注
 　山：原誤作「州」，據《四庫》本《古微書》改。



注
 　水波揚：原作「水揚汳」，據《晉書·地理志》改。



注
 　根：原誤作「枝」，據《四庫》本《古微書》改。



注
 　室：原脱，據《淮南鴻烈集解》補。



注
 　女：原誤作「衣」，據《四庫》本《葬書》改。



注
 　據《四庫》本《葬書》，此句作「災舍焚倉」。



注
 　滅：《四庫》本《葬書》作「絶」，當從。



注
 　皆：《四庫》本《葬書》作「者」，當從。



注
 　天：原作「大」，據《四庫》本《葬書》改。



注
 　止：原誤作「上」，據《四庫》本《葬書》改。



注
 　首：原誤作「手」，據《四庫》本《葬書》改。



注
 　過：原誤作「遇」，據《四庫》本《葬書》改。



注
 　「曰」字原脱，據張志聰《黄帝内經靈樞集注》補。



注
 　「之道」至「邪」：此八字原脱，據張志聰《黄帝内經靈樞集注》補。



注
 　顧：原誤作「願」，據《四庫》本《葬書》改。



注
 　魄：原誤作「魂」，據《四庫》本《太玄經》改。



注
 　魂：原誤作「魄」，據右引改。



注
 　彫：《漢書》作「饑」，當據改。



注
 　樂：原脱，據《隋書·音樂志》注引《樂稽耀嘉》補。



注
 　中律爲宫：原誤作「中宫爲律」，據《隋書·音樂志》注引《樂稽耀嘉》乙改。



注
 　聲：原作「音」，據張志聰《黄帝内經素問集注》改。



注
 　五常：原誤作「五帝」，據張志聰《黄帝内經素問集注》改。



注
 　之：原脱，據張志聰《黄帝内經素問集注》補。



注
 　見：原誤作「息」，據張志聰《黄帝内經素問集注》改。



注
 　日：原脱，據張志聰《黄帝内經素問集注》補。



注
 　之：疑當作「分」。



注
 　合别：原作「别合」，據蘇輿《春秋繁露義證》乙。



注
 　據《地理辨正翼》，「入用」二字係蔣傳正文。



注
 　地：《地理辨正翼》作「位」。



注
 　所：原脱，據《地理辨正翼》補。



注
 　去而不留：依文意，似當作「留而不去」。



注
 　著書：似當作「注書」。








地理辨正補證卷二



井研廖氏　學

樂山受業黄鎔　筆述




青囊序 


用歌體，如《步天歌》。







楊公

一本作「年來」。


 養老看雌雄，

北斗雌雄二神。


 天下

當作「上」。


 諸書

當作「星」。〇下云「天上星辰似織羅」，與此同。


 對

《甘氏星經》、《天官書》言，本宫失次，其應見於對衝之宫，有二十四「對」字，下《天文訓》可證。又，《五行大義》云：「九天亦屬北斗九星之數，故下對九州」，謂星與州對，有九「對」字。


 不同。

「對不同」即「翻天倒地」，「對不同」即訣。




雌雄者，

《天文訓》：「斗杓爲小歲，正月建寅，月從左行十二辰。咸池爲太歲，二月建卯，月從右行四仲，終而復始。」又云：「律之數六，分爲雌雄。」


 陰陽之别名。乃不云陰陽而云雌雄者，

雌雄實指太乙、天乙，非泛泛陰陽之稱。


 言陰陽，則陰自爲陰，陽自爲陽，疑乎對待之物互顯其情者也；故善言陰陽者，必言雌雄。

夫婦合爲家，乃能生育。


 觀雌則不必更觀其雄，而知必有雄以應之；觀雄則不必更觀其雌，而知其必有雌以配之。天地者，大雌雄也；

《詩緯》屢言雌雄牝牡，與此意同。


 山

來龍。


 川，

金龍。


 雌雄中之顯象者也。

《地形訓》以山爲雄、川爲雌，專就地言，非此書之旨。


 地有至陰

空不動。


 之氣，

龍星形。


 以招攝天

動。


 之陽精，

星象。


 天之陽氣日下交乎地，而無形可見，

《疑》、《撼》九星之形體，則可目覩。


 止見其草木百穀春榮秋落，蛟龍蟲豸升騰蟄藏而已。

此《洪範》「五紀」學，故以年時月日爲大一統。


 故聖人制昏姻，男先乎女，

同類相求，九星亦下求。陰陽交媾即此。


 亦以陰之所在，

地形。


 陽

以天比男。


 必求之。

天氣。


 山河大地，其可見之形

故《疑》、《撼》分九星形。


 皆陰也，

秘訣在此。


 實有不可見之陽

星。


 以應之，

地形、天氣，爲陰陽正名。以下皆支節，不足言。


 所謂雌雄者也。

此爲第一要。推而言之，天形有雌雄，地形亦分雌雄。


 故地理家不曰地脈而曰龍神，言變化無常，

《道德經》之六「能」，《北山》之十二「或」。


 不可以跡求者也。

所謂無恒之或，地德恒，天德或，《内經》所謂奇恒。


 《青囊經》所謂「陽以求

當作「含」。


 陰，陰以含

當作「相」。


 陽」者，此雌雄也；

天地大陰陽。


 所謂「陽本陰，陰育陽」者，

本一物也，因時因地而異名。


 此雌雄也；

四時流行，循環無端。


 所謂「陰用陽朝，陽用陰應」者，

男主外，剛日；女主内，柔日。


 此雌雄也；

山川，就地中分。


 所謂「資陽以昌，

讀作夫倡婦隨之「倡」。


 用陰以成」者，

家道成於内政。


 此雌雄也。

斗、日、月，以天氣分。


 楊公得青囊之秘，洞澈陰陽之理，

即天文律曆學。


 晚年其術益精，以此濟世，即以此養生；

養老二字上爲「年來」。


 然其中秘密，惟有看雌雄之一法耳，此外更無他法。

看雌雄，一法也，書中實不止一法。蔣氏多啞謎，凡其所駁之文，多反言以示例，讀者當求其言外之旨。如本書所言法訣多矣，有在建、厭之外者可見。又如《天玉》八卦，本三合法也；三合見於《天文訓》，《律曆》、《奇門》者詳矣，本書亦云「三合年中是」，特非俗師之所謂三合。後人因蔣有駁三合之文，遂視三合與三元如火水，不知三合即三元，稍一探考其本原，即知其義。今世通行之書，大抵皆惡三合，而求種種僞説，以蒙亂蔣學；由不知蔣氏言外之旨，爲其所欺，遂以僞亂真耳。


 夫地理之書汗牛充棟，獨此一法不肯筆之於書，

古書具在，特人不肯研究耳，非無書傳也。


 先賢口口相傳，間世一出，

此又近於招謡。諸所傳口訣，即以《天文訓》論，無一能外之者；不惟地學，凡術數門中，亦無一家能外之。時人專求此學於宋、元以下，宜其以爲神怪也。


 蓋自管、郭以來，古今知者不能幾人，既非聰明智巧可以推測，又豈宏覽博物所得與聞，

考歷史及傳記，古今能事無慮數十百人，特名不顯耳。


 會者立言即曉，

蔣言數萬矣，何以不曉？


 不知者累牘難明，若欲向書卷中求之，更河漢矣。

除卻僞書僞法，特今日所傳蔣書蔣盤大約不止百二十家，大抵皆僞，其奈之何！


 故曰「天下諸書對不同」也。

誤中又誤，此蔣氏自發牢騷耳。


 曾公安親受楊公之秘，故其所言深切著明如此。彼公安者，豈欺我哉！

既從誤本，又近誇誕，不如删之爲愈。




證《天文訓》：「北斗之神有雌雄，

天乙，太乙。


 十一月始建於子，

坎一。


 月從一辰，

順行一周，不飛不逆。


 雄左行，

月建。


 雌右行，

月將。


 五月合午謀刑，

陰始於離。


 十一月合子

《内經》營衛運行，所謂五十營復大會也。


 謀德。

陽始於坎。


 太陰

月將。


 所居辰爲厭日，厭日不可以舉百事，

陰不可用。


 堪輿徐行，雄以音知雌，

《詩》有「雉鳴求其牡

 」。


 故爲奇辰。數從甲子起，子母相求，所合之處爲合。十日十二辰，周六十日，凡八合。合於歲前則死亡，合於歲後則無殃。」

《協紀》云：「月

 建者，斗柄所建也。月厭

 者，二氣消息之原

 運於太無而出萬有者也。推建可以知厭，故《淮南》云『堪輿徐行雄以音知雌』也。曰堪輿者，堪輿家言也。其日厭者，以其每處日躔之前，故謂之厭；厭，古壓字。月建左行，月厭右行，六十甲子相交相

 錯，而吉凶生焉。《周禮》所謂『觀天地之會』者，鄭注以厭、建當之，可知古之日者必重此

 也。」




證《天文訓》：

此證「對不同」三字。


 「太陰

歲陰也。


 在寅，

左行。


 歲名曰攝提格，

《志》名曰監德。


 其雄爲歲星，

太陰順行，歲星逆行。此雄字當作「雌」。


 舍斗、牽牛，

丑、寅。〇《天官書》：「歲陰左行在寅，歲星右轉居丑。」


 以十一月

《志》作正月，王云太初以前説云。


 與之晨出東方，

歲星。


 東井、輿鬼爲對。

對衝。〇《占經》引許慎注：東井、輿鬼在未，牽牛在丑，故爲對。〇《占經》引《甘氏》云：攝提格之歲，歲陰在寅，歲星在丑，以正月與建斗、牽牛、婺女晨出東方。其失次，將有災應見於輿鬼。《天官書》：「其失次，有應見柳。」按，歲星所居之舍有失次，則見於對衝之宫，故《天文訓》詳於對宫，以考見災異也。


 太陰在卯，

順行。


 歲名曰單閼，歲星舍須

 女、虚、危，

逆行。〇《天官書》：「歲陰在卯，星居子。」


 以十二月

《志》作二月。


 與之晨出東方，

見。〇《天官書》名曰「降入」。


 柳、七星、張

逆。


 爲對。

《天官書》：「其失次，有應見張。」


 太陰在辰，歲名曰執除，歲星舍營室、東壁，

《天官書》：「歲陰在寅，星居亥。」


 以正月

《志》作三月。


 與之晨

 出東方，

《石氏》名清章，《索隱》「即歲星見於東方之名」，餘準此。


 翼、軫爲對。

《占經》引《甘氏》云：「其失次，有應見軫。」同《天官書》。


 太陰在巳，歲名曰大荒落，

《石氏》名曰路踵。


 歲星舍奎、婁，

舍，位。〇《天官書》：「歲陰在巳，星居戌。」


 以二月

《志》作四月。


 與之晨出東方，角、亢爲對。

《占經》引《甘氏》云：「其失次，見於亢。」同《天官書》。


 太陰在午，歲名曰敦牂，

《石氏》名啓明。


 歲星舍胃、昴、畢，

舍，逆行。〇《天官書》：「歲陰在午，星居酉。」


 以三月

《志》作五月。


 與之晨出東方，

見，順行。


 氐、房、心爲對。

《占經》引《甘氏》云：「其失次，見於房。」同《天官書》。


 太陰在未，歲名曰協洽，

《志》名曰長烈。


 歲星舍觜巂、參，

《天官書》：「歲陰在未，星居申。」


 以四月

《志》作六月。


 與之晨出東方，箕、尾爲對。

《占經》引《甘氏》云：「其失次，見於箕。」同《天官書》。


 太陰在申，歲名曰涒灘，

《志》名曰天晉。


 歲星舍東井、輿鬼，

與在寅反對。〇《天官書》：「歲陰在申，星居未。」


 以五月

《志》作七月。


 與之晨出東方，斗、牽牛爲對。

《甘氏》：「其失次，見牽牛。」同《天官書》。


 太陰在酉，歲名曰作鄂，

《志》名曰長壬。


 歲星舍柳、七星、張，

與在卯反對。〇《天官書》：「歲陰在酉，星居午。」


 以六月

《漢志》作八月。


 與之晨出東方，須女、虚、危爲對。

《天官書》：失次，有應見危。


 太陰在戌，歲名曰閼茂，

《志》名曰天睢。


 歲星舍翼、軫，

與在辰反對。〇《天官書》：「歲陰在戌，星居巳。」


 以七月

《漢志》作九月。


 與之晨出東方，營室、東壁爲對。

《甘氏》：「其失次，見於東壁。」同《天官書》。


 太陰在亥，歲名曰大淵獻，

《志》名曰天皇。


 歲星舍角、亢，

與在巳反對。〇《天官書》：「歲陰在亥，星居辰。」


 以八月

《漢志》作十月。


 與之晨出東方，奎、婁爲對。

《甘氏》云：「其失次，見於婁。」同《天官書》。


 太陰在子，歲名曰困敦，

《志》名天宗。


 歲星舍氐、房、心，

與在午反對。〇《天官書》：「歲陰在子，星居卯。」


 以九月

《漢志》作十一月。


 與之晨出東方，胃、昴、畢爲對。

《甘氏》云：「其失次，見於昴。」同《天官書》。


 太陰在丑，歲名曰赤奮若，

《漢志》名曰天昊。


 歲星舍箕、尾，

與在未反對。〇《天官書》：「歲陰在丑，星居寅。」


 以十月

《漢志》作十二月。


 與之晨出東方，觜巂、參爲對。」

《甘氏》云：「其失次，見於參。」同《天官書》。




先看

仰觀。


 金龍

即雌雄。星辰無一刻留停。


 動

金龍，無時而不動者也。此所謂動，謂形局能感召之；不動，謂地不能感星。元運之説，又在其外。


 不動，

舊説天動地浄，新説天浄地動，其法雖異，得數實同。以爲天動，則動至地之頂爲招感；地動，則天日恒星不動。地有公轉、私轉、升降，以爲四時寒暑之分，《周禮》之分野、九宫、八政、十二月、五運六氣，亦由此出。行星固動，恒星則以地之動爲動。〇《奥語》「認金龍，一經一緯義不窮。動不動，直待高人施妙用」即此句之注解。兩「動」字同指天。


 次察

俯察。


 血

水。


 脈

山。


 認來龍。

上句天星，下句《疑》、《撼》。




此以下，乃言看雌雄之法也。金龍者，氣之無形

天星。


 者也。龍本非金，而云金龍者，乃乾陽

天字。隱謎。


 金氣之所生，故曰金龍。動則屬陽，

《素問》。陰陽推之，可以千萬，大小層級最多，不可拘泥其名，務求其實。此則就天氣，以動不動爲陰陽。


 浄則屬陰，

星辰流行不息，有何動浄之分？我能感之爲動，不能感召爲浄。《撼龍》之「撼」當作「感」，謂感應，非撼擣。


 氣以動爲生，

與我相感。


 以浄爲死。

與我無情。〇經云「動不動，直待高人施妙用」，浄而能動之，則得也。


 生者可用，死者不可用；

於地有棄有取，舊以當運不當運解之。


 其動大者則大用之，

大元運。


 其動小者則小用之。

小元運。〇以星之元運言，當運爲動。此又一説。


 此指金龍之消長言也。

於天星有去取，因其有衰旺。


 消長既明，

天時。


 斯可辨其血脈

 。

此專指地形。


 血脈即金龍之血脈，

地之九體合九星。


 非龍

指地不指星。


 而實龍之所自來，

在地成形。


 所謂雌雄者也。

天雄地雌，大雌雄。


 觀血脈之所自來，

《疑》、《撼》詳矣。


 即知龍之所自來矣。

《青囊》亦同。


 察者，察其血脈之來自何方也。

辨九星之體。


 知血脈之來自何方，

喻言之。指形不指方。


 即可認龍之來自何方矣。

以地招天。


 此楊公看雌雄之秘訣，而非世人倒杖步量之死格局也。

俗師所言，皆爲死法。




龍

天星。


 分兩片

所謂夫婦同行，與營衛順逆相同。舊皆誤爲一。


 陰

厭。


 陽

建。


 取，

有雌雄。


 水

地形。


 對

即「對不同」之對。


 三叉

乾甲丁，巽庚癸。


 細認蹤。

山與水相對，又分雌雄。




兩片即雌雄。陰

陰始於離。


 在此，

陰刑在野。


 則陽必在彼，

陽始於坎，陽德在室。


 兩路

順逆。


 相交也。

《董子》、《淮南》詳矣。


 三叉

龍、向、水成三叉形，即三般卦。


 即後城門，

以三叉爲城門訣，即闔闢水法。


 界水合處

龍與向、水合爲三叉。


 必有三叉。

不指形。


 細認蹤，即察血脈，認來龍也。

先定龍形象，而後下卦起星，大抵以龍爲主。


 知三叉之在何方，

兩旁子息不在本宫，而旁通他卦。


 則知來龍

中一位父母。


 之屬何脈矣。

據形局以求天星。天星在天，無時不具，非形局則有賓無主，無主則客亦不至也。




俗註以兩片爲左旋右旋，

以爲斗月，是也。駁左水倒右、右水倒左之僞訣。


 以三叉爲生旺墓，非。

未嘗

 非生旺墓，特不可如俗師雙山五行之死格局耳。




江南

廉貞。


 龍來江北

貪狼。


 望，

望，讀爲「向」。南龍如廉貞，《撼龍》

 謂「此龍多向南方落」者也。八卦十二宫雖有不同，而生氣不出乾、艮之宫，一在西南，一在東北，非正對之坎宫。若坎宫，則爲正煞。


 江西龍去望江東。

此飛宫八局。〇所謂倒排父母，即是此法。江西如破軍，就其生氣不出巽、艮兩宫，一爲東北，一爲東南，即所謂顛倒。




此所謂兩片也。

天陽則地陰，地陽則天陰，各具兩片。


 金龍本在江南，

天星在南。


 而所望之氣脈

地形。


 反在江北；

南北相同，故悠謬其詞。


 金龍本在江西，而所望之氣脈反在江東。

經言西龍，注反以東龍立説，而四方備矣。


 蓋以有形之陰質

《疑》、《撼》。


 求無形之陽氣也。

二語道盡秘密。


 楊公看雌雄之法，皆從空處

「天下軍州總住空」。


 爲真龍，

真讀作「金」，所謂無形。


 故立其名曰大玄空。

玄空義本不如此，蔣恐太洩，故又此語掩之。


 雖云兩片，實一片也。

以地召天，合二爲一。




是以聖人卜

卜爲宅、量，即《詩》之相、對。人謀已定，有疑乃卜鬼神，後人讀卜字，乃專爲卜鬼神矣。立君、戰事亦用卜，先盡

 人謀可也。


 河洛，

經之言卜，與《孝經》「卜其宅兆」，非用龜筮法。考《洪範》「七稽疑」，先盡人謀，卿士庶民議決，《易》所謂人謀；不疑不卜，疑乃卜之鬼神，《易》所謂鬼謀。天下安有全不盡人力而但決於鬼神之理！


 瀍、澗二水交華嵩。相其陰陽觀流泉，

此句爲人謀。後人以古人族葬不擇地，卜日不擇日，不知卜先必有人謀，經未詳耳。張平子《冢賦》謂高岡平原「洽以溝澮」，觀流泉也；「地勢是觀」，「乃以斯安」，擇地也；「直之以繩，正之以日」，擇日也。自漢以來，古法已如此。


 卜年卜世

此大事，乃不自專，質諸鬼神。


 宅

即測量。


 都宫。

《漢·藝文志》宅墓古書蓋傳自先秦，今皆不傳，而《淮南》、諸子時有存者。




此即周公卜洛之事以證地理之道惟在察血脈、認來龍也。聖人作都，不言華、嵩之脈絡，而言瀍、澗之相交，則知所認之來龍，認之以瀍、澗也。又引公劉遷豳相陰陽、觀流泉

蔣氏之説，實此語已足盡之。


 以合觀之，見聖人作法，千古一揆也。

晉世景純傳

傳者，非其所自創。


 此術，

近人專以此學出於郭氏。或專就宋、元以後求之，郭氏作書，猶多不信其説，今故專於兩漢求之。郭氏之真僞不足言，宋、元以下，則等於檜曹，不足計較也。


 演經立義

指六經而言。所傳者，特經中之天文律志一部分耳。


 出

謂其説出於《董子》耳。


 玄空。

《董子》：陰常處於空虚。


 朱雀

《天文訓》：太乙主朱雀，玄武與朱雀相對。〇空爲貪狼，生旺爲廉貞。古法於六情獨取二情以易星名，能知此旨，於地學思過半矣。


 發源

「三陽水向盡源流」。


 生旺

生旺與空虚相對。


 氣，

《董子》：陽常居大夏。


 一一講説開愚蒙。

《寶照》「天下軍州總住空」，即貪、廉二星之要訣。




推原玄空大卦

玄空專爲人盤立法，無論二十四山皆取坐北向南之義。


 不始於楊公，

董子言之詳矣，别有注本。


 蓋郭景純先得青囊之秘，演而立之，

董子尚爲儒家説，景純乃專爲術數家言。


 直追周公制作之精意者也。乃其義，不過欲朱雀發源，得生旺之氣耳。

與玄空對文。「天下軍州總住空」指衙署言，即此旨。


 來源

人盤。立向以收天氣。


 既得生旺，即是來龍

指地形。


 生旺，而諸福坐致矣。

地以招天爲交媾。


 來源若非生旺，

順逆顛倒，以上下相反。如以二便爲口。


 則來龍亦非生旺，

不能招納天氣。


 而禍不旋踵矣。

所謂火坑。


 景純當日以此開喻愚蒙，其如愚蒙之領會者少也。

此貪狼、廉貞之所以獨取六情也。玄空生旺，《董子》最爲詳盡。




一

乾初，黄鐘，奇數。


 生二兮

坤初，林鐘，爲耦數。


 二生三，

乾二，太族，奇數。


 三生萬物

推之至千萬。詳《史記》。


 是玄關。

二句出《老子》。〇此爲挨星法，言飛宫往來，專詳交媾之訣，與玄空别自一門。


 山管山兮

十二支爲山。


 水管水，

十干爲水。


 此是陰陽不待言。

世人皆誤認，以致陰陽揉雜。〇四卦八干，託言水龍，以干陽支陰也。又以天地託之干支，爲啞謎，以四隅水龍爲天，四正支龍爲地，非真山真水真干真支也。




陰陽之妙用始於一，有一爻即有三爻，

新圖坤三子安於坤、壬、乙是也。


 有一卦即有三卦，

一卦能挨二宫，合爲三卦、如二在中，能挨一三、壬乙，爲三卦。


 故曰一生二，二生三。

三卦以二爲主，壬、乙爲子息。


 此乃天地之玄關，

《律吕》説詳矣。


 萬物生生之槖籥也。

立向，消水。


 又恐人認山水

天星地形。


 爲一，而不知辨别，

故各有兩片，非一片。


 故言山之玄關自管山，

《疑》、《撼》。


 而水之玄關自管水，

《青囊》。


 不相混雜。

各自成局。奇門有天、地、人三盤之分。


 蓋山有山之陰陽，

九星分陰陽。


 而水有水之陰陽爾。

天星亦分陰陽。


 通乎此義，則世之言龍穴砂水者，真未夢見矣。

誤以山水爲真指山水，則死於句下矣。




俗注生旺墓三合

 爲玄關者，非。

何嘗不是？特非俗師僞法之三合耳。




識得陰陽玄妙理，知其衰旺生與死。

此爲元運之説。


 不問坐山

地形。


 與來水，

天星。


 但逢死氣皆無取。

地與天星同當令，則爲生氣，地不與天同占旺相，天光臨下，衰、囚亦以旺論。爲交媾法，從夫而貴。




此節暢言地理之要只在衰旺生死之辨也。

本局自有生旺，元運又爲一訣。


 衰旺有運，生死乘時，

天盤。候天之訣，卻非俗師之元運法。


 陰陽玄妙之理，在乎知時而已。

此「時」字多主運氣與期課言。


 坐山有坐山之氣運，

地形。


 來水有來水之氣運，

天星。


 所謂山管山、

十二支自爲父母。


 水管水也。

八干四卦，自爲父母。


 二者

分爲二盤。


 皆須趨生而避死，

非實指真山真水。


 從旺而去衰。

二法不同，以地爲體，以天爲用。


 然欲識得此理，

先秦兩漢古書甚多。


 非真知河洛之秘者不能。

此當於古書求之。若宋元以後之河洛説，則去題千里，愈多而愈亂耳。


 豈俗師所傳

凡言先後天河洛圖者，皆誤會此語。


 龍上五行收山、向上五行收水、順逆長生之説

《玉尺經》説。


 所能按圖而索驥者乎！

此駁守株與刻舟求劍之俗師傳舊法而失其真者。




先天

十二節在先。《内經》：先天謂氣先時而至，後天謂氣後時而至，《公羊》所謂失之前失之後也。《易》之「先天而天弗違」謂孔子俟後之經，前知百世，天不能違之，而别創奇局；「後天而奉天時」謂孔子法古之經，順天而行，所謂上律天時也。宋人用其辭而不知其義。


 羅經十二支，

此《寶照經》之法。〇天分十二次，以應十二月。《寶照經》主支，以支配干，爲期課法。


 後天

十二中氣在後。〇先天後天，借用經語，非宋人先後天之説。


 再用干與維。

八干四維合十二，八卦法自爲四局，期課則但以干佐支作用，干爲下半月而已。


 八干四維輔

以干輔支，分十二次，全屬寅正。


 支位，

以干輔支，説詳《天文訓》，所謂「干若帶支爲鬼龍」。


 子母公孫

即一生二、二生三之説。


 同此推。

律吕娶妻生子，各分子孫。




羅經二十四路已成之跡，人人所知，何須特舉？此節

乃八卦十二坎之分别，各爲一法，後人多誤。


 非言羅經制造之法，

此駁最是。


 蓋將羅經直指雌雄

《天文訓》律吕以十二分雌雄。


 交媾之玄關，

律吕挨星法。玄關與玄空迥然不同。


 以明衰旺生死之作用耳。

與《天玉》八卦法不同。


 十二支乃周天列宿之十二次舍，故曰先天；

《寶照經》以支爲主。


 地道法天，

《律志》以干爲日，支爲月。


 雖有十二宫，而位分八卦，每卦三爻，則十二宫

節與氣兩相比，當爲二十四。


 不足以
 

注



 盡地之數，

西人羅經分以三十二，器而非道。


 故十干取戊己歸中，

如二十二人圖，以戊、己爲二伯。


 以爲皇極，

《尚書》「五皇極」，爲中天下而立。


 而分布八干

八干爲八伯、八才子，十二支爲十二牧。此干内支外之説。


 爲四正之輔佐，

干本在内，支本在外，此乃合内外而一排之，如《天文訓》分配節氣。


 然猶未足卦爻之數，

不數卦則二十，少四位。


 遂以四隅四卦補成三八。

四卦、四隅，文見《尚書大傳》，乃先秦古説。或誤讀先後天，以爲羅經初只十二支，子房以後乃補二十四者誤。


 於是

蔣説此下又用八卦《天玉經》法，與前節大相反對，不可不知。十二次别有所謂，娶妻生子與八宫法迥然不同。


 卦

卦上疑脱「八」字。


 爲之母，

如乾坤八老父母。


 而二十四路爲之子焉；

各生三子，内三爻爲二十四卦。


 卦爲之公

八卦反爲祖，而以二十四卦爲之子。


 而二十四路爲之孫焉。

如乾之三子，三人行，爲否之孫；否之三子，三人行，爲乾之孫。


 識得子母公孫，

二十四山各生三子，爲七十二候。


 則雌雄之交媾在此，金

當作來。


 龍之血脈

地盤。


 在此，

上云「次察血脈認來龍」。


 龍神之衰旺生死

人盤，玄空訣。


 亦盡乎此矣。

《寶照》之子母公孫，詳見《律吕新義》之中。




二十四山分順逆，

如子平之順逆法。〇四正詳順行，四隅詳逆行。如長生皆順行來路，四維如坤壬乾甲巽庚艮丙四陽干皆在右，爲逆排父母。


 共成四十有八局。五行

九宫行法。


 即在此中分，祖宗卻從陰陽出。陽從左邊團團轉，

如月建順行一周。九宫法一二三四爲半局，順行未能全周。《奥語》「左爲陽，子癸至亥壬」是也。


 陰從右路轉相通。

如日躔逆行一周。九宫法六七八九爲逆行半局，未能全周，必補夏至局，如奇門逆數，由離起，至坎爲四，乃得之。〇《奥語》「右爲陰，午丙至未丁」是也。


 有人識得陰陽者，

天之陰陽。


 何愁大地不相逢。

地之陰陽。




此一節申言上文未盡之旨也。子母公孫，如何取用？蓋二十四山止應二十四局，而一山之局又有順逆不同，如子有順行一局，

原文作「如有順子一局」。


 即有逆行一局，

原文作「逆子一局」。〇逆子局，近人有作迕逆之子解者，真屬痴人。今酌爲「如子有順行一局，即有逆行一局」。


 一山兩局，豈非二十四局乎！

十六父母生四十八局。今以老父母二十四局爲順，少父母二十四局爲逆，共四十八局。





别卦順行二十四局表






和卦逆行二十四局表









别卦和卦交變之總表






别卦順行二十四局總圖






和卦逆行二十四局總圖：





此局得何五行，

下卦起星之訣。


 則龍

地。


 神

天。


 得何五行，五行不在此中分乎？然五行之根源祖宗，非取有形可見有蹤可尋之二十四山

地盤。


 分五行，

定位。


 乃從玄空大卦

人盤。


 雌雄交媾

天盤。


 之真陰真陽

皆就天氣天星言之。


 分五行也。

流行，乃爲太乙下行之「行」。


 論至此，玄空立卦

 之義幾乎盡矣，

人盤之法。


 而又恐人不知陰陽爲何物，

指天氣天星之陰陽。


 又重言以申明之，曰：如陽從左邊團團轉，

北斗，月建。


 則陰必從右路轉相通。

月將，躔次。





日躔逆行斗建順行表









《淮南》八風之圖





證《天文訓》：「何謂八風？距日冬至四十五日，條風至；後四十五日，明庶風至；後四十五日，清明風至；後四十五日，景風至；後四十五日，涼風至；後四十五日，閶闔風至；後四十五日，不周

 風至；後四十五日，廣莫風至。」

説同《吕氏春秋》、《白虎通》、《易緯通卦驗》、《春秋考異郵》。





靈樞九宫八風之圖





證《靈樞》：「太乙常以冬至之日，居叶蟄之宫四十六日，明日居天留四十六日，明日居倉門四十六日，明日居陰洛四十五日，明日居天宫四十六日，明日居玄委四十六日，明日居倉果四十六日，明日居新洛四十五日，明日復居叶蟄之宫

 ，曰冬至矣。太一日游，以冬至之日居叶蟄之

 宫，數所在日，從一處至九日，復反於一。常如是無已，終而復始。」


日躔逆行之圖





言有陰即有陽，

分順逆行。


 有陽即有陰，

天氣自有陰陽。


 所謂陰陽相會、

交媾。


 雌雄交媾，

挨星。


 玄空大卦之秘旨也。

又兼人盤而言。


 言左右，

此左右，當作「順逆」讀。


 則上下

二字當删。


 四旁

如用「上下」二字，則當於其中添一「之」字乃明。


 皆如是矣。

蔣誤以四方解此「左右」字。


 此即上文「龍分兩片」、「江南龍來江北望

 」之意，

方位圖言四方，不言上下。


 而反覆言之者也。

此乃於順逆中分四方耳。


 其奈世人止從形迹上著眼，

地盤。


 不能領會玄空大卦之妙，

人盤。


 故又發歎曰：有人識得此理者，乃識真陰陽、

天氣。


 真五行、

大五行。


 真血脈、

來龍。


 真龍神，

天地合一。


 隨所指點，皆天機之妙，何愁大地不相逢乎？若不識此，

先不識形局之星，又錯排元運之順逆。


 雖大地當前，目迷五色，未有能得其真者也。

元運之説，詳《漢書·律曆志》。另刊有《三統曆表》，在叢書中。




陽山

乾坤坎離四老卦爲陽，納甲之十二山爲紅字，爲陽山。


 陽向水流陽，

此納甲分龍老少，爲浄陰浄陽法，與「乾山乾向水流乾」法不同。


 執定此説甚荒唐。

其弊在固執，不知變化。


 陰山陰向水流陰，

以震艮巽兑四卦爲陰龍，以納甲十二山爲黑字，即今三合盤。


 笑煞拘泥都一般。

此駁浄陰浄陽法。至於挨星真訣，在於同聲相應，同氣相求，以類相從，同而不和；不知君子和而不同，則以異姓爲夫婦，反以同姓爲嫌。《左傳》「男女同姓其生不蕃」，不尚同也。


 若能勘破箇中理，

以陰地召陽天，以陽地召陰天。


 妙用本來同一體。

所謂「陰陽配合亦
 

注



 同論」。〇合二姓之好，夫婦合爲一體，《禮》曰夫婦併合，是也。


 陰陽相見兩爲難，

此指地形。天運配合，陰陽相反而交媾。


 一山一水何足言。

但詳地形，不得天氣，仍死物耳。




又言所謂識得陰陽者，

即指上二法，專求同類。


 乃玄空大卦真陰真陽，

天地。


 而非世之所謂浄陰浄陽也。

不板定，方位之紅黑字中分之。


 若據浄陰浄陽之説，則陽山必須陽向而水流陽，陰山必須陰向而水流陰，時師拘拘於此，

《天玉》坤壬乙之訣本爲真傳，與浄陰浄陽不同，特亦不可拘泥死法而不知通變。古法不一，乃求同不得，則求異姓。


 而不知其實無益也。

非通論。


 真陰真陽

大陰陽不板定，在紅黑字中。


 自有個中之妙，

以異姓求昏。


 世人不得真傳，無從勘破耳。

大抵真法妙合自然，不假造作，又皆有實象可指，非空論理想。


 若有明師指點，一言之下，立時勘破，則知不但浄陰浄陽不可分，所謂真陰真陽者，雖有陰陽之名，

我以二字爲符號，以别記識。


 而止是一物，

男以女爲室，女以男爲家。


 又何從分？

合異爲同。


 既知陰陽爲一物，

夫婦併合。


 則隨手拈來，無非妙用，

彼此互求，乃不死於定法。


 山與水爲一體，

形法相同一法。


 陰與陽爲一體，

天地相異一法。


 二十四山卦氣相通者

如坤壬乙、艮丙辛通爲和合。


 皆爲一體矣。夫浄陰浄陽者，

四老四少。


 一山止論一山之陰陽，一水止論一水之陰陽，故拘執有形，

紅黑字。


 不能觸類旁通耳。

以納甲求之，不成三叉，如易之九、六分爲六爻，所謂要軋。


 玄空大卦，一山不論一山之陰陽，

本體。


 而論與此山相見

他宫子息。


 之陰陽；

天。


 一水不論一水之陰陽，

有連屬非孤獨，一字可挨之宫。


 而論與此水相見之陰陽，

地。


 所以爲難知難能，

能求古法，其理明透，則其法簡易也。


 而入於微妙之域。此豈浄陰浄陽之説拘於有形者所可同年而語哉！

此段專駁紅黑字。




二十四山

《天玉》八宫。


 雙雙起，

董子玄空法，陽順陰逆，同途共宗。「雙雙」即所謂夫婦。


 少有時師通此義。

古法甚明。


 五行

此五行非五質，即一六、二七、三八、四九、五十雙雙起之道路。


 分布二十四，

十二次，《寶照》法。


 時師此訣何曾記。

此駁呆板五行一切僞訣。




此即上文「二十四山分順逆」之義，而重言以歎美之。雙雙起者，一順一逆，一山兩用，

山爲定位，如旅舍；順逆乃往來過客，雖同逆旅，而順逆不同。


 故曰雙雙也。

一夫一妻。


 五行分布者，

大五行。


 二十四山各自爲五行，

除中宫不數，陽有八行，陰有八行。


 不相假借也。

同道不同途。


 雖如此云，而其中實有奥義，

謀德謀刑、開門閉門諸義。


 惟得秘訣者乃能通之。

二十四山如人身十二經絡，合左右爲二十四經，各有孔穴。此定位雖有總名，有陰陽之分，而其各穴不可以又分陰陽也。而衛氣爲奇經，六脈則爲遊行之客，其順逆往來，由客之蹤跡而分之。居行恒或之分，非陰陽順逆在板定之部位也。


 時師但從書卷中搜索，必不得之數也。

特不在俗書耳。


 於此可見二十四山成格有定，執指南者，人人能言之，而微妙之機不可測識矣。

分定位爲道路，行者爲旅人，則得矣。




山上龍神不下水，

四隅左右之支，不爲四維子孫作客耳。


 水裏龍神不上山。

四正左右之干，乃他卦子孫，不可以爲子息。


 用此量山與步水，

兼言天地九疇自爲陰陽，月建與月將亦自爲陰陽。


 百里江山一晌

 間。

此即上文山管山水管水之義，而重言以歎美之，且又以世人之論龍神，

認來龍。


 但以山之脈絡

血脈。


 可尋者爲龍神，即其所用水法，

看金龍。


 亦以山龍之法下

 求乎水，以資其用耳，

求同，如貪狼必求貪狼。


 不知山與水

山、水以支干分，又實指形、氣。


 乃各自有龍神也。

如貪狼坐南，則顛倒用廉貞法。


 特爲指出，以正告天下後世焉。山上龍神，以山爲龍者也，

形家之成局。


 專以山之陰陽五行推順逆生死，

生死全在順逆。


 而水非所論；

專就來龍分天氣，别自有法。


 水裏龍神，以水爲龍者也，

理氣。


 專以水之陰陽五行推順逆生死，

天自成一局。


 而山非所論。

專就金龍分，不必與地形局同。


 剛柔異質，

《易》「天地之道」。


 燥濕殊性，

如水火相反。


 分路揚鑣，不相假借。

形法各自獨立，成局之後再言交媾。


 即有山龍而兼得水龍之氣者，

如貪狼得一坎之元氣。


 亦山自爲山，

就地形定吉凶。


 水自爲水，

就元運言得失。


 非可以山之陰陽五行混入乎水之陰陽五行也。

合固一體，而分則各有占驗。


 山則量山，以辨山之純雜長短；水則步水，以辨水之純雜長短。得此山水分用之法，百里江山，一覽在目。此《青囊》之秘訣，亦《青囊》之捷訣也。嗚呼，此言自曾公安剖露以來，於今幾何年矣，而世無一人知者。哀哉！

更有浄陰浄陽法，

所謂真陰真陽，非世俗之紅黑字納甲法，故曰「更有」，非前所駁之浄陰浄陽。


 前

向山。


 後

消水。


 八尺

尺乃「叉」字之誤。〇八卦八，三合各成一三叉。如三吉位、三般卦、《天玉》坤壬乙艮丙辛，是也。


 不宜雜。

八尺，即三叉訣隔八相生，前後相隔八宫。如坤壬乙、艮丙辛二局是也。


 斜正

三叉全作斜飛形，不言坐，而以龍當之，亦有正向者。


 受來

立向。


 陰陽取，

分順逆。


 氣乘生旺方無煞。

不可顛倒。




此浄陰浄陽非「陽龍陽向水流陽」之浄陰浄陽也。蓋龍脈止從一卦來則謂之浄，若雜他卦，即謂之不浄。而辨浄與不浄，尤在貼身一節，或從前來，或從後至，須極清純，不得雜混。八尺，言其最近也，

尺乃字誤，舉近亦不必言八尺。


 言此尤爲扼要，所謂血脈也，一節以後則稍寬矣。此節須純乎龍運生旺之氣，若一雜他氣，即是煞氣，吉中有凶矣。

來山起頂須要知，

此以山喻運起頂，如章法，最親切。


 三節

會統。


 四節

元統四千五百五十年。


 不須拘。

大運，可不必拘。


 只要龍神得生旺，

生氣一節，可以引動天星。


 陰陽卻與穴中殊。

遲之又久，則不旺者旺矣。




來水如此，來山亦然，須審其起頂、出脈、結穴，一二節之近，

以脈喻元運。


 要得龍神生旺之氣；蓋龍頂上聚，受氣廣博，能操禍福之柄。即或直來側受之穴，結穴之處與來脈不同，而小不勝大，可無虞也。此以知山上龍神、水裏龍神皆以來脈求生旺，而尤

 重在到頭一節，

元運以小者爲引導，初年若屬衰囚，以後更無盛演。以小引大，乃爲長久之法。


 學者不可不慎也。

蔣氏説以形爲喻，言在此，意在彼，非如俗師看形之説。




天上星辰

與篇首「天上諸星」同，文「上」誤「下」、「星」誤「書」。「天下諸書對不同」，語既淺陋，又與「對不同」三字不合。


 似織羅，

「一經一緯義不窮」。


 水

以水喻天，此書通例。


 交

五、十居中。


 三八

五、六爲天地之中，合三爲生數之中，八爲成數之中。又，所謂三八爲朋，舉中以統其餘，讀作三叉亦可。前「八尺」則當作「八叉」也。


 要相過。

斗建與月將，謀德謀刑。


 水發城門

《天文訓》七舍例卯、酉爲門。


 須要會，

營衛每一周一會，五十周大會，一日百刻，兩大會皆在子、午。


 卻如湖裏

雁下就於水中。


 雁

雁爲空鳥，在上。


 交

雁與鵝形似，故禮奠雁以鵝代之。上下雖分，情形則一，天氣是此星，形局亦此星，所以能交合也。


 鵝。

鵝爲水鳥。《地理大全》本此節下尚有「穴上明堂并朝水」以下十一節，此本未録入。




此以天象之經緯喻水法之交會也。列宿分布周天，

恒星如二十四山。


 而無七政

指行星與日月。七政如旅客，往來行動。


 以交錯其中，

列宿爲經，七政爲緯。


 則乾道不成，

不動。


 而四時失紀矣。

以行者爲主。


 幹水流行地中，

山自西至東，水自東海逆行至西。


 而無支流以畍割其際，

水亦分太祖少祖。量水之水，與看山同。


 則地氣不收，而立穴無據矣。

以水比天。立穴下卦起星，須先看金龍。


 故二十四山之水，其閒必有交道相過，

所謂挨星，「真神路」。


 然後血脈真、

地形。


 金龍動，

天氣。


 大幹

太祖。


 小支

少祖。


 兩水交會，合成三叉而出，

不指真水。


 所謂城門者是也。

城門、水口，即三叉法。


 「湖裏雁交鵝」，言一水從左來，

斗建順行。


 一水從右去，

月將逆行。


 兩水相遇，

「前行去到五里山，偶遇賓主相交接」。


 如鵝

水鳥。


 雁

山鳥。


 之一來一往也。

大五行順逆兩行。


 詳言水龍審脈之法，

天星。


 而立穴之妙

來龍。


 在其中矣。

知天即所以知地。




富貴貧賤在水神，

全在得天氣。


 水

天。


 是山家血脈

地。


 精。

地形非天，則是死地。


 山浄水動晝夜定，

動不動。〇奇門以晝夜分陽貴陰貴，營衛以晝夜分順逆陰陽。亦如晝、夜各不相同，而以日行出没定之。


 水主財禄山人丁，

水非真水，山非真山，財禄人丁亦非財禄人丁，不過以喻動浄而已。


 乾坤艮巽號御街，四大尊神

戊己化爲四維。


 在内排。

天星配八干。


 生尅須憑五行布，

二四六八皆偶數，分四立。


 要識天機玄妙處。

祖孫父子。


 乾坤艮巽水流長，

得天星元運之旺氣。


 吉神先入家豪富。

以地形求天氣爲根本。地形如土木偶人，非得天則無生氣，得天交媾，方能生動，然後再言元運。如既有生人，然後推流年氣運。




乾坤艮巽各有衰旺生死，非可概用，

有去有取，乘時則用之，否則不用。


 須用五行辨其生尅。生即生旺，尅即衰死；生爲吉神，死爲凶神。

如奇門之吉凶。


 要在玄空大卦，

合九宫爲一卦。


 故云「天機玄妙處」也。

紫白法俗師所傳，最爲乖謬。半逆半順必非一人之行程又至離九矣，如何能直穿中心到坎一宫？以起巽爲順、起乾爲逆，亦誤。總以九宫爲死局板格，所以生出種種乖謬。蔣注明言循環無端、周而復始，若如俗法，則非循環，亦不能復始。足見蔣氏别有秘法，非俗師所傳之紫白拘於洛書九宫之死法。




證《天文訓》：「子午、卯酉爲二繩，

繩爲直。四正曰繩，如脈春之弦。


 丑寅、辰巳、未申、戌亥爲四鉤，

鉤以曲爲句股形。如脈夏曰句，與弦相反。


 東北爲報德

天父之居。


 之維，

當爲乾，坤曰東北喪朋。


 西南

坤母。


 爲背陽

即老陰。


 之維，

在西球，爲地之正二月。


 東南爲常羊之維，

地不滿東南。


 西北爲蹏通之維。

天不足西北，在北赤道而居西。


 日冬至則斗北中繩，

正坎起一。


 陰氣極，陽氣萌，

復卦。


 故冬至爲德。

日一南而萬物皆生。


 日夏至則斗南中繩，

正離起六。


 陽氣極，陰氣萌，

姤卦。


 故夏至爲刑。

從子至巳爲陽。〇日一北而萬物皆死。


 陰氣極，則北至北極，下至黄泉，故不可鑿地穿井。萬物閉藏，蟄蟲首穴，故曰德在室。

坎，冬至。


 陽氣極，則南至南極，上至朱天，故不可以夷丘上屋。萬物蕃息，五穀兆長，故曰德在野。」

午。《淮南》七舍例。




請驗一家舊日墳，

族葬之法。


 十墳埋下九墳貧。

形局、坐向大抵相同，而貧富迥别。


 惟有一墳能發福，

試驗最宜注意，墳之所在，絲釐尺寸之間，即禍福所由分也。


 去水

天氣。


 來山

地形。〇即所謂山情水意。


 盡合情。

以同與和求之。




宗廟本

用人盤以合天地，如《陽宅》、《寶照》。


 是陰陽玄，

此俱真法。


 得四失六難爲全。

拘於成數，不知變通。


 三才六建

奇門之三奇六儀。


 雖爲妙，得三失五盡爲偏。

先師所傳法門不一，所以備各種妙用。《日者傳》，漢時日者已有陰陽、五行、叢辰、建除，校之共五家，各有所宜用，故不能偏廢，亦不必兼取。又如今之年命、五行、子平、紫微、鐵板，不下七八種，各主一家，皆有徵應；若拘泥一法，則學數淺薄，每至不能得半之數。


 蓋因一行擾外國，遂把五行顛倒編。

此説書中屢言，必爲後人所竄。若唐之説，不出楊公。


 以訛傳訛竟不明，所以禍福爲胡亂。

然則欲強中國，須先講陰陽矣。




此節旁引世俗五行之謬，以見地理

《疑》、《撼》。


 之道，惟有玄空大卦

此一法。


 看雌雄之法
 

注



 ，

又一法。


 所以尊師傳，戒後學也。蓋唐以後，諸家五行雜亂而出，將以擾外國，

外國指何國？傳此術數之學？


 而反以禍中華。至今以訛傳訛，流毒萬世，曾公所以辨之深切也歟！



注
 　其牡：原誤作「以牝」，據《詩·匏有苦葉》改。



注
 　月：原脱，據《四庫》本《協紀辨方書》卷四補。



注
 　月厭：原作「日厭」，據《四庫》本《協紀辨方書》卷四改。



注
 　「息之原」：三字原脱，據《四庫》本《協紀辨方書》卷四補。



注
 　此「相」字原脱，據《四庫》本《協紀辨方書》卷四補。



注
 　重此：《四庫》本《協紀辨方書》卷四作「宗乎此」，當從。



注
 　須：原脱，據《淮南鴻烈集解》補。



注
 　張：原脱，據《淮南鴻烈集解》補。



注
 　晨：原誤作「辰」，據《淮南鴻烈集解》改。



注
 　上三句，《地理辨正翼》作「此以龍之形象言也。形象既得，斯可辨其方位矣」。



注
 　嘗：原作「常」，據文意改。



注
 　撼龍：原誤作「疑龍」。



注
 　盡：原作「無」，據文意擬改。



注
 　三合：原脱，據《地理辨正翼》補。



注
 　以：原脱，據《地理辨正翼》補。



注
 　立卦：二字原脱，據《地理辨正翼》補。



注
 　周：原誤作「風」，據《淮南鴻烈集解》改。



注
 　之宫：二字原脱，據張志聰《靈樞集注》補。



注
 　之：原脱，據張志聰《靈樞集注》補。



注
 　江北望：原誤作「望江北」，據《地理辨正翼》乙改。



注
 　亦：原作「一」，據《四庫》本《天玉經》改。



注
 　一晌：《地理辨正翼》作「一瞬」。



注
 　下：原脱，據《地理辨正翼》補。



注
 　尤：原脱，據《地理辨正翼》補。



注
 　之法：《地理辨正翼》作「一法」。







地理辨正補證卷三



井研廖氏　學

受業樂山黄鎔　筆述




天玉經 


唐楊益筠松撰。










内傳上



江東

以四方圖言，震、巽在東方。


 一卦從來吉，八神

風、雷二卦六爻，合乾、坤初爻爲八神。〇八卦各生三爻，爲二十四山，以三分之，各得八神。初爻爲江東卦，三爻爲江西卦，中爻爲南北卦；八變爻中皆四陰爻、四陽爻，故互文言之。


 四箇一。

八神四陽爻，即有四陰爻可知。


 江西一卦

艮、兑當在西。


 排龍位，八神

山、澤二少卦六爻，合乾、坤三爻爲八。


 四箇二。

一爲陽爻，即畫卦之
 


 ；二爲陰爻，即畫卦之
 ，駢書作二，不可作數目字讀之。〇八神四陰爻，即有四陽爻可知。南北

中男中女。


 八神

坎、離六爻，合乾、坤中爻爲八。


 共一卦，端的應無差。

中爻如坎、離别有八神，同爲四陰四陽。




《天玉内傳》，即《青囊奥語》挨星五行、

坤壬乙、艮丙辛訣。


 玄空

玄枵坐空。


 大卦之理。楊公妙用，止有一法，更無二門，

實不止一法，此爲總訣。


 此乃反覆其詞，以授曾公安者也。江南江北江東江西，曾序已先下注脚矣，但南北西東應有四卦，而此云三卦者，

以男、女合一之故。〇天地人三元，故合南、北爲一。


 緣玄空五行，八卦排來，止有三卦故也。

三索男女，分父母。


 江東一卦者，

天元乾，統巽、震二長。


 卦起於西，

生氣在西，如律吕申生卯。


 所謂「江西龍去望

讀作向。


 江東」，故曰江東也。

《天玉》專言八宫，此風雷，屬干。〇此以飛宫立説。


 八神，

三八爲二十四山。


 即八卦之中

以八起算。


 經四位而起父母，

即八三合法。


 故曰八神。四箇，言八神之中

此别一法，非本篇之旨。


 歷四位也。

文義太牽強。八神、四箇，舉其半而言之。


 一者，此一卦只管一卦之事，

作數目，誤解。


 不能兼通他卦也。

蔣氏誤讀《寶照》地元不言五土

 ，故爲此説。駁詳《寶照》。〇别一法説此則誤，亦如何氏《公羊解詁》，引師説是也，所附之條則非。


 江西一卦者，

坤統二少，艮兑山澤。本乎地者親下，爲地元。


 卦起於東，

生氣在東，如律吕寅生酉。


 反而言之，即謂江東龍去望江西亦可，

誤解。


 故曰江西也。亦於八卦之中經四位而起父母，

不如此。


 故亦曰八神四箇。二者，此一卦能兼管二卦之事，

以二作數目解，大誤。


 而不能全收三卦也。

與上同誤。蔣氏誤讀《寶照》天元取輔。


 此如坎至巽乃第四位，巽至兑亦第四位，八卦之中各經四卦，

此法最要，然以解此節則誤。


 故曰八神四箇也。南北八神者

南離北坎，中男中女，得六爻，分乾、坤二中爻，爲八神。


 乃江北一卦，所謂「江南龍來江北望」也。不云四箇者，

不言四位者，上已明，省文也。


 此卦突然自起，不經位數，與東西兩卦不同也。八神其一卦者，此卦包含三卦，

蔣氏以中一位統三卦，如言坤則包壬乙，以支兼干，爲三卦。如子、癸爲吉壬子凶，則癸只爲一卦，究非此條之義。説有所本，而此條經文則非此義，故於文義全未能安。


 總該八神，又非八神四箇二之比也。

蔣氏誤讀《寶照》人元，創爲此説。實則三元皆同。亦如此三卦互文見義，其實皆同，并無三等之異。


 夫此東西南北三卦，有一卦只得一卦之用者，

以爲地元。


 有一卦兼得二卦之用者，有一卦盡得三卦之用者。

以爲人元。


 此謂玄空大卦秘密寶藏，非真傳正授，斷不能洞悉其妙者也。

此傳蔣説多誤。




證《董子·循天之道篇》：「天有兩和，以成二中；歲立其中，用之無窮。是北方之中用合陰，而物始動於下；南方之中用合陽，而養始美於上。其動於下者，不得東方之和不能生，中春是也；其養於上者，不得西方之和不能成，中秋是也。然則天地之美惡，在兩和之處，二中之所來歸而遂其爲也。是故東方生而西方成，東方和生

 北方之所起，而西方和成南方之所養長。起之不至於和之所不能生，養長之不至於和之所不能成。成於和，生必和也；始於中，止必中也。中者，天下之所終始也；而和者，天地之所生成也。夫德莫大於和，而道莫正

他本作「止」。


 於中。中者，天地之美達理也，聖人之所保守也。《詩》云：『不剛不柔，布政優優。』此非中和之謂歟？」

「男女之法，法陰與陽。陽氣起於北方，至南方而盛，盛極而合乎陰；陰氣起於中夏，至中冬而盛，盛極而合乎陽。不盛不合，是故十月而壹

 俱盛，終歲而
 

注



 乃再合，天地久節，以此爲常。是故陰陽之會，冬合北方而物動於下，夏合南方而物動於上。上下之大動，皆在日至之後。爲寒則凝冰裂地，爲熱則焦沙爛石，氣之精至於是。故天地之化，春氣生而百物皆出，夏氣養而百物皆長，秋氣殺而百物皆死，冬氣收而百物皆藏。是故惟天地之氣而精，出入無形，而物莫不應，實之至也

 。君子法乎其所貴。天地之陰陽當男女，人之男女當陰陽；陰陽亦可以謂男女，男女亦可以謂陰陽。天地之經，至
 

注



 東方之中而所生大養，

江東一卦

 。


 至西方之中而所養大成，

江西一卦。


 一歲四起業，而必於中。中之所爲，而必就於和，故曰和其要也。和者，天之正也，陰陽之半

 也，其氣最良，物之所生也。誠擇其和者以爲大德，天地之泰也

 。天地之道，雖有不和者，必歸之於和，而所爲有功；雖有不中者，必止之於中，而所爲不失。是故陽之行，始於北方之中，而止於南方之中；陰之行，始於南方之中，而止於北方之中。

南北合一，端的無差。


 陰陽之道不同，

道並行而不相悖。


 至於盛而皆止於中，其所始起皆必於中。中者，天地之太極也，日月之所至而卻也；長短之隆，不得過中，天地之制也。兼和與不和、中與不中，而時用之，盡以爲功。是故時無不時者，天地之道也。順天之道，節者天之制也，陽者天之寬也，陰者天之急也，中者天之用也，和者天之功也。舉天地之道，而美於和，是故物生，皆貴氣而迎養之。」

江東卦




雷、風長者，近父。




此二卦爲江東六神，分乾、坤初爻爲八神。

江西卦




山、澤少者，近母。




此二卦爲江西六神，分乾、坤第三爻爲八神。

艮當與乾異位，坤壬乙、乾丙辛父母相對，爲二八局。

南北卦




此二神爲南北六神，分乾、坤中二爻合爲八神。














二十四龍

即上三八神。〇八卦爲父母，一卦生三爻，爲子孫，共得二十四。卦以三索分之，長局風、雷二卦六爻，合乾、坤之二初爻，爲八；少局山、澤二卦六爻，合乾、坤之二三爻，爲八；中卦坎、離二卦合乾、坤之二中爻，爲八。《易》曰三男三女。又分乾、坤爲一卦，管八龍也。


 管三卦，

爲三才所統。


 莫與時師話。

八龍分三元，亦爲二十四矣。


 忽然知得便通仙，代代鼓駢闐。

二十四龍，本是八卦，

别卦和卦八父母，同生二十四子息。


 而八卦

别和分順逆，各爲八卦。


 又分爲三卦。

用三索之義，一卦生三，三卦爲四十八局。


 此玄空

北方玄武，玄枵即玄空。


 之秘，必須口傳。若俗注，丙本南離而反屬東卦，壬本北坎而反屬西卦，牽強支離，悖理之極。且云：四箇一者，寅辰丙乙四箇在一龍；四箇二者，申戌壬辛四箇在二龍，又屬無謂。

天卦

初爻配天，如長男震，長女巽。本乎天者親上，故謂之天卦。此當改邵子《先天圖》爲上下，則文義顯然矣。


 江東掌上尋，

風、雷在東方，故以東言之。


 知了值千金。

三局分長中少。


 地畫

三爻爲少男艮、少女兑，本乎地者親下，故與坤地居下，爲地卦。長居東，少居西。


 八卦

八爻仍變爲八卦，如《周易》。


 誰能會，山與水相對。

山指地，水指天。對水對山

 ，又「翻天倒地對不同」之對。《天文訓》又以天二十八宿與地九州相對爲圖。




天地、東西、南北，皆對待之名，

上下四旁。


 所謂陰陽交媾，

《内經》五十營而復大會，午會於腦，子會於屏翳，與此相同。


 玄空大卦之妙用也。

營衛周行有二：小一刻一周，如地之私轉，一日二會；大一年一周，如地之公轉，一歲中各循道而二大會。


 此節方將山與水相對一言，

山、水即陰、陽符號。


 略指一斑，泄漏春光矣！

董子《繁露》發洩無餘。


 非分天卦於江東，分山水相對於地卦

借山、水爲隱謎。西卦本屬艮兑，然言在此意在彼。〇法以九宫配九星。


 也。若以辭害志，分别支離，即同癡人説夢矣。

不能不分，又不可呆板。




證《五行大義》：「九天亦屬北斗九星

 之數，故不對九州。炎天數九，屬斗第一樞星，應離宫，對揚州；變天數八，屬斗第二旋星，應艮宫，對兖州；昊天數七，屬斗第三璣星，應兑宫，對梁州；幽天數六，屬斗第四權星，應乾宫，對雍州；鈞天數五，屬斗第五衡星，應中宫，對豫州；陽天數四，屬斗第六開陽星，應巽宫，對徐州；蒼天數三，屬斗第七瑶光星，應震宫，對青州；朱天數二，屬斗第八星，應坤宫，對荆州；元天數一，屬斗第九星，應坎宫，對冀州。」此天與地相對也。《淮南·天文訓》二十八宿相對，則星與星相對。

父母

以八卦爲父母，一卦生三

 ，二十四山爲子，七十二候爲孫。


 陰陽仔細尋，

《太玄》方州部家如羅經，中地爲皇極，分陰陽，次分八卦，一卦生三爻，爲二十四山，一山又分三卦，則爲七十二方州部家，即所謂祖父子孫。


 前後相兼定。

以八宫論，如壬子癸中子爲父母，壬在前，癸在後，合三卦爲一宫。


 前後相兼兩路看，

壬居前，從坤來；癸居後，由巽來。


 分定兩邊安。

兩旁爲他卦之子息，即爲挨星秘訣。




卦

中一爻。


 有卦之父母，

兩儀，四象。


 爻

謂兩旁二爻。


 有爻之父母，

中一位，生兩旁。


 皆陰陽交媾之妙理。

陰與陽交，干與支交，奇與偶交。


 此節「前」、「後」指卦爻而言，一卦之中

八中位。〇卦之父母，中一位也；爻之父母，倒排向上之二爻也。一以位言，一以氣言。


 爲父母，

八宫，如《撼龍》八龍。


 卦前卦後、

如子宫壬、癸。


 偏旁兩路，

壬從坤來，癸從巽來。


 即爲子息。

爲本宫他卦之子孫。


 若不仔細審察，

竟以壬、癸爲同宫之子孫。


 恐於父母之胎元不真，而陰陽有差錯矣。

八支爲四正子息，八干爲四隅子息。




證《董子·天辨在人篇》：「難者曰：『陰陽之會，一歲再遇於南方者以中夏，遇於北方者以中冬。冬，喪物之氣也，則其會於是何？』『如金木水火各奉其所主，以從陰陽，相與一力而并功。其實非獨陰陽也，然而陰陽因之以起，助其所主。故少陽因木而起，助春之生也；太陽因火而起，助夏之養也；少陰因金而起，助秋之成也；太陰因水而起，助冬之藏也。陰雖與水并氣而合冬，其實不同，故水獨有喪而陰不與焉。是以陽陰會於中冬者，非其

案，他本「其」作「者」。


 喪也。春，愛志也；夏，樂志也；秋，嚴志也；冬，哀志也。故愛而有嚴，樂而有哀，四時之則也。喜怒之禍，哀樂之義，不獨在人，亦在於天；而春夏之陽，秋冬之陰，不獨在天，亦在於人。人無春氣，何以博愛而容衆？人無秋氣，何以立嚴而成功？人無夏氣，何以盛養而樂生？人無冬氣，何以哀死而恤喪？天無喜氣，亦何以暖而春生育？天無怒氣，亦何以清而秋殺就？天無樂氣，亦何以竦

案，他本「竦」作「疏」。


 陽而夏養長？天無哀氣，亦何以激陰而冬閉藏？故曰：天乃有喜怒哀樂之行，人亦有春秋冬夏之氣者，合類之謂也。匹夫雖賤，而可以見德刑之用矣。是故陰陽之行，終各

 六月，遠近同度，而所在異處。陰之行，春居東方，秋居西方，夏居空右，冬居空左，夏居空下，冬居空上，此陰之常處也。陽之行，春居上，冬居下，此陽之常處也。陰終歲四移，而陽常居實，非親陽而疏陰，任德而遠刑與？天之志，常直陰空處，稍取之以爲助。故刑者德之輔，陰者陽之助也，陽者歲之主也。天下之昆蟲隨陽而出入，天下之草木隨陽而生落，天下之三王隨陽而改正，天下之尊卑隨陽而序位。幼者居陽之所少，老者居陽之所老，貴者居陽之所盛，賤者居

 陽之所衰。藏者，言其不得當陽。不

 當陽者，臣子是

 也；當

 陽者，君父是也。故人主南面，以陽爲位也。陽貴而陰賤，天之制

 也。禮之尚右，非尚陰也，敬老陽而尊成功也。』」

卦内八卦

一貪狼中剥换各體。


 不出位，

此指《撼龍》言。出位不指羅經方位，謂離脱本形。如貪狼龍剥换之時失貪狼本性，乃爲出位。


 代代人尊貴。

謂「生子生孫巧相似」。


 向水流歸一路行，

龍向水，所謂三般卦。上句形，此句法。


 到處有聲名。龍行出卦

數里數百里，失卻祖宗面目性情。


 無官貴，不用勞心力。

龍體雜亂。


 只把

重讀「只」字。


 天醫福德裝，

天醫福德，未嘗不可用。


 未解見榮光。

形爲體，法爲用；若無其龍形而專言卦，則有用無體，不能得效。非深駁小遊年法也。




八卦

經以龍言，蔣氏以法言。


 之内有三卦，

如二挨一、三，八挨七、九，合爲三卦。


 在三卦之内

所謂乾山乾向水流乾。


 則爲不出卦，而吉；

指向水必合龍。


 三卦之外即爲出卦，而凶。

非三叉則不能挨。


 向須卦内之向，水須卦内之水，

一家骨肉，經四位起父母。


 二者皆歸本卦，則全美矣。

如坤以壬來挨子，巽以癸來挨子，子則以申往坤、辰往巽，以爲挨星交媾。


 天醫即巨門，福德即武曲。

經言「只把天醫福德裝」，重在無真形法無效耳。經語如此者，蔣間失其旨。


 此乃一行所造小遊年卦例，

全出《五行大義》小遊年法。〇按，小遊年法早見于隋，《五行大義》引之，則非一行所造明矣。蔣又有「滅蠻經」之説，蠻夷從不講葬法期課，唐之君臣至以此爲制夷之術，殊屬可笑。不審何所據。


 以溷挨星之真者也。蓋謂世人誤認卦例爲九星五行，

由形生法。


 必不能獲福也。

術者言法，遂抛荒形家一層。不知玄空大卦亦須有形，方能載物。




倒排父母

自然而然，不可以「排」爲人力。


 蔭龍位，

三合四局之四生

 四維，四局之四剛日，皆在對方積漸生我，故父母必在向上。


 山

指龍九星。


 向

言向則包坐。


 同流水。

水指乾流水。


 十二陰陽一路排，

父母子息有顛倒之時。


 總是卦中來。

支四局在四正，干四局居四維，各爲十二山，合之二十四山。由八卦生來。




倒排父母即「顛顛倒」之義，

律娶妻，吕生子。


 陰陽交媾，皆倒排之法。

俗云隔八相生，實則北斗數杓數魁、昏建旦建之異同，此乃爲真陰陽，取於北斗。


 山向與水神

地盤，法形家作用。


 必倒排以定陰陽，

順逆顛倒。


 十二陰

支。


 陽

干。


 即備二十四山之理。

四正陰，四隅陽。


 言雖有二十四位陰陽，總不脱八卦

《天玉》專詳八卦，以三山爲一宫。


 爲父母也。

《天玉》專以三卦爲主，全局用八；《寶照》則全與《天玉》反，專用十二支。




關天關地

《易大傳》以西北乾位爲當時周京在雍州之法，據經文，當在東北。乾坤相對，所謂東北喪朋西南得朋也。今讀羅經，須知此乾艮易位之理。


 定雌雄，

陽左行，如月建；陰右行，如月將。


 富貴此中逢。翻天倒地

移父母作子息。


 對不同，

冬至夏至有南正北正之不同。


 秘密在玄空。

陰常居於空。〇《繁露·陰陽位》。




雌雄交媾之所

坎離子午。


 乃天地之關竅；

二至，陰陽交關。


 知其關竅，而後交媾可定也。

五十營而復大會，大會即交媾。


 江南龍來江北望，

生氣從對面而來，來爲生我。望，即向也。


 江西龍去望江東，

實即三合生旺墓之説而變其詞耳。


 此爲翻天倒地。已詳《奥語》注中。

三陽

人盤背陰向陽，無論二十四山，同以所向爲三陽，三陽左右則爲三殺方，此即玄空法。玄武空虚，對朱雀生旺也。


 水向

《寶照》專詳向、水。


 盡源流，

即向旺。朱雀發源生旺氣。天星由向水取之。


 富貴永無休。三陽

奇門三奇，爲日奇月奇星奇。


 六秀

奇門六儀訣。〇三卦其爲九爻，取中一位爲三陽，兩旁六爻爲六秀。


 二神當，

本宫子息往挨他宫。禮尚往來，往來爲挨。


 立見入朝堂。

三陽者，丙、午、丁也。

只以離宫三卦當之。若巳、未，舊法以爲三煞者，在挨星則爲一家骨肉也。


 《天玉》、《青囊》既重挨星生旺矣，

一挨二、四，父母乃爲生旺，則取坤、巽成三。三叉形。


 而此節提出三陽，别有深意，非筆舌所能道。

丙午丁三陽，一説也，下文之三陽又别一法，爲挨星訣。


 六秀者，本卦之二爻，

奇門以八卦爲歸宿。内外六爻。


 故曰二神。

如坎之申、辰屬於本卦六秀之申，以此二爻爲一家骨肉，與他卦相挨，故尤重之。


 《天玉》以卦之父母爲三吉，

如子與坤、巽挨爲一挨二、四，則坎、坤、巽三卦爲父母也。


 以卦

合三卦言。


 之子息爲六秀。

坎有壬、癸，坤有未、申，巽有辰、巳，共六爻，皆在兩旁，爲六秀。




俗注艮丙巽辛兑丁爲六秀，非。

六秀活法，以本宫主卦而定。八卦皆有六秀，非死法。




證《董子·陽尊陰卑篇》：「天之大數，畢於十旬。旬天地之間，十而畢舉；旬生長

 之功，十而畢成。十者，天數之

案，他本「數之」作「之數」。


 所止也。古之聖人，因天數之所止，以爲數紀。十如更始，民世世傳之，而不知省其所起。知省其所起，則見天數之所始；見天數之所始，則知貴賤逆順所在；知貴賤逆順所在

 ，則知天地之情著，聖人之寶出矣。是故陽氣以正月始出於地，生育養長於上，至其功必成也，

案，他本「也」作「矣」。


 而積十月。人亦十月而生，合於天數也。是故天道

 十月而成，人亦十月而成，合於天道也。故陽氣出於東北，入於西北，發於孟春，畢於孟冬，而物莫不應是。陽始出，物亦始出；陽方盛，物亦方盛；陽初衰，物亦初衰。物隨陽而出入，數隨陽而終始，三王之正隨陽而更起。以此見天之貴陽而賤陰也

 。」

水到

天氣。


 御街官便到，

地死物，不動者也；天與地無媒不能交會，則以水爲媒。水引天氣，以動地氣，故尤重水神。


 神童狀元出。印綬若然居水口，

以法言水引陽神印綬亦指星辰。


 御街近台輔。鼕鼕鼓角隨流水，

若拱照夾輔之類。


 艶艶紅斾貴。

鼓角、紅斾，皆以形家言。

《疑》、《撼》中多言理氣，此書中言形勢者亦多，或欲分形、法爲二門者誤。




上

先看金龍。


 按三才

與奇門之三奇。


 并六建，

奇門之六儀，三、六合爲九宫。除中宫外，坐爲地，向爲天，兩旁六卦爲六秀。


 排定陰陽算。

奇門之陰遁、陽遁，各五百四十局。


 下

次認來龍。


 按玉輦捍門流，

羅城、水口。


 龍去要回頭。

此下地理。




三才即三吉，六建即六秀。此節上二句論方位，

理氣。


 故須排定陰陽；

奇門陽順陰逆。


 下二句論形勢，玉輦、捍門皆指去水，須纏身兜抱，謂之曰回頭也。

六建

奇門六儀從戊至癸。蓋十干除甲不數，乙丙丁爲三奇，戊以下爲六儀。


 分明號六龍，

坤宫逆行一二三，巽宫順行一四七。；更由此推之，可以周行二十四山。


 名姓達天聰。正山正向

以干爲正。奇門三奇六儀皆干也。


 流支上，

流支，則陰陽乖。


 寡夭遭刑杖。

此以干支分四正四隅。




下二句緊接上二句而言。水之取六建是矣，然卦

龍神，中一位。


 之山向在四隅卦中，

四正之子息挨入四維宫中，如坎正，申、辰入四隅。


 則用本卦

如坎之子。


 支神之六建；

申、辰屬坎宫，非干之子息。


 在四正卦中，

此指四隅龍而言，如四維。


 又當用本卦干神之六建。

四維之子孫挨入四正宫中，如壬、乙、丙、辛是也。


 若卦取正山正向，

干爲父母。


 又流他卦之支上，

四正龍以支統支。


 是陰差陽錯，

以干支分陰陽。


 而必有寡夭刑杖之憂矣。舉四正卦，而四隅卦不辨自明矣。此節以下專辨干支零正，陰陽純雜，毫釐千里之微。

爲八宫向水之法，與《寶照》期課元運天星不同。




共路

共宗同道，爲友爲朋，河圖五行是也。


 兩神

一生一成互相起。


 爲夫婦，

北斗月壓，爲大夫婦。


 認取真神路。

挨排往來，顛倒五行。


 仙人秘密定

元運取北斗。


 陰陽，

合則順，異則逆。奇門陰陽二局皆順也，中有半順半逆，爲小夫婦。


 便是真龍岡。

有合有離，必須得中位父母。




共路兩神，即一干一支也。

此以一干一支言。如律吕法，律爲陽爲奇，吕爲陰爲偶。


 一干一支皆可爲夫婦，然有真夫婦，

同宫可相來往。來巽四，庚往七，七巳來，巽能往來相挨。


 有假夫婦；真夫婦爲正龍，假夫婦

巳丙無中爻，八丙艮來，巳乃在七，無往來。


 即非正龍矣。

四七六九與七八同爲挨宫之法數。巽巳巳支爲四維，丙午午支爲四正，而巽午一隅一正，皆中一位有主權；若巳丙，則分二宫皆兩旁，又不爲真夫婦。此八宫法。若《寶照》則以巳丙爲吉矣。


 如巽、

四。


 巳

七。〇以干帶支，同在四宫。


 爲真夫婦，

庚往七，七巳來。


 丙、

八。


 午

九。


 亦真夫婦；

以干帶支，同在九宫。


 若巳、

七。


 丙

八。〇在離宫，在巽宫。若《寶照》，則巳、丙爲吉，巽巳、丙午皆爲凶。


 則不得爲真夫婦矣。

無中爻，父母二爻占兩卦之間。若在《寶照》，則巳丙宜向天門上爲真夫婦矣。


 其他倣此。

《天玉》專詳八宫，《寶照》則與此相反，以爲干若帶支，爲鬼龍矣。




證《董子·陰陽終始篇》：「天之道，終而復始。故北方者，天之所終始也，陰陽之所合别也。冬至之後，陰俛而西入，陽仰而東出，出入之處常相反也。多少調和之適，常相順也。有多而無溢，有少而無絶。春夏陽多而陰少，秋冬陽少而陰多，多少無常，未嘗不分而相散也。以出入相損益，以多少相溉濟也。多勝少者倍入。入者損一，而出者益二。天所起一，

案，「益二」以下六字，他本闕。


 動而再倍，常乘反衡再登之勢，以就同類，與

案，「以就」以下五字，他本闕。


 之相報，故其氣相挾，而以變化相輸也。春秋之中，

案，「輸也」下六字，他本闕。


 陰陽之氣俱相併也。中春以生，中秋以殺。

案，「生中」以下六字，他本闕。


 由此見之，天之所起其氣積，天之所廢其氣隨。

案，他本闕「隨」字。


 故至春少陽東出就木，與之俱生；至夏太陽南出就火，與之俱煖。此非各就其類而與之相起與？少陽就木，太陽就火，木火相稱，各就其正。此非正其倫與？至於秋時，少陰興而不得以秋從金，從金而傷火功；雖不得以從金，亦以秋出於東方，俛其處而適其事，以成歲功。此非權與？陰之行，固常居虚而不得居實。至於冬而止空虚，太陽乃得北就其類，而與水起寒。是故天之道，有倫、有經、有權。」

證《董子·基義篇》：「凡物必有合。合，必有上，必有下，必有左，必有右，必有前，必有後，必有表，必有裏。有美必有惡，有順必有逆，有喜必有怒，有寒必有暑，有晝必有夜，此皆其合也。陰者陽之合，夫者妻之合，子者父之合，臣者君之合。物莫不合，而合各有陰陽。陽兼於陰，陰兼於陽；夫兼於妻，妻兼於夫；父兼於子，子兼於父；君兼於臣，臣兼於君。君臣、父子、夫婦之義，皆取諸陰陽之道。君爲陽，臣爲陰；父爲陽，子爲陰；夫爲陽，妻爲陰。陰道無所獨行，其始也不得專起，其終也不得分功，有所兼之義。是故臣兼功於君，子兼功於父，妻兼功於夫，陰兼功於陽，地兼功於天。舉而上者，抑而下也；有屏
 

注



 而左也，有引而右也，有親而任也，有疏而遠也，有欲日益也，有欲日損也。益其用而損其妨。有時損少而益多，有時損多而益少；少而不至絶，多而不至溢。陰陽二物，終歲各壹出。壹其出，遠近同度而不同意。陽之出也，常縣於前而任事；陰之出也，常縣於後而守空處。此

 見天之親陽而疎陰，任德而不任刑也。」

陰陽

作向水讀。


 二字看零正，

順逆兩途，零正無定。


 坐

指龍星。


 向須知病。

此書不言坐。


 若遇正神正位裝，

此專主立向。


 發

 水入零堂。

本卦衰墓地。


 零堂

屬水。


 正向

屬山。


 須知好，

《天玉》專言八宫法，三卦合爲生墓，兩挨卦一旺一衰，爲正零。


 認取來山腦。

形、法兼論。


 水上

天星。


 排龍

金龍。


 點位裝，

一卦周流。


 積粟萬餘倉。

《青囊》、《天玉》

不言《寶照》，則别一法門。


 蓋以卦内生旺之位爲正神，

如子字之申爲卦内生旺。


 以出

「出」字當爲「本」字，後人誤改。


 卦衰敗之位

如坎卦之辰爲入墓。


 爲零神，

正神爲向，零神爲水。正、零以生墓分。


 故陰陽交媾

此地盤法，與《寶照》不同。


 全在零正二字。

中藏順逆顛倒。


 零正不明，生旺必有病矣。

反成衰敗。


 若知其故，而以正神

來氣方。


 裝在向上，

爲父母。


 爲生入，

如四正向四正。


 而以零神裝在水上，

如四正流四墓。


 爲尅入，

墓爲衰敗。


 則零堂正向，豈不兼收其妙乎？向水既妙，

此地盤完善。


 而來山之腦

此又指天星。


 未必與坐向相合，

天、地各有取法。經論龍形，不論坐山。此來龍之腦，指坐而言。


 又當認取。果來山又與坐向

羅經方位合龍身。


 同在卦内，

天星與地形合。


 則來脈又合，非但一向之旺氣

所謂天上。


 而已。

以上以天星言。


 惟水亦然。

水所以引星，故分言之。


 蓋山有來山之腦，

格龍法。


 水亦有來水之源。水龍即是山龍，

二法相同。


 亦須節節排去

如格山法。俗法於龍身節節推排，而水則但一望而已。當以格龍之法格水，大約山以龍爲主，水則多用羅經方位。


 點位裝成。

有補救法。


 果能步步零神，

以水之節數配元運之推移。


 則水之來脈

來源爲祖宗。


 與水之入口

到頭。


 同一氣，山之坐向

此乃詳坐。


 與山之來脈同一氣；

百十里來龍。


 斯零正二途，别無間雜，而爲大地無疑矣。

地盤爲形家言。向水既清，無遺恨，乃更求天盤，以元運旺處爲山水，隨時立向以求之。如二者相合，尤爲美善矣。




正神

向。


 百步始成龍，

倒排父母，須得運氣旺相大運。若一年爲五日京兆，不足取。


 水短便遭凶。

俗師元運，二十年移一宫，則不久。亦如吉水短，久則變凶，則不能吉。此二句天星。


 零神不問

形局之水在衰方。


 長和短，

即賞善從長，罰惡從短之義。吉則難，禍則易。


 吉凶不同斷。

君子避禍多於求福。福不易求，先求避禍。




此承上文而言。正神正位裝，向固吉矣，然其向中來氣

天氣。


 須深遠悠長，而後成龍；

大運元會統以數百年爲始。


 若然短淺，則氣不聚，

一章則只十九年。


 難以致福。

求福難。


 至於水則不然，

蔣就形局解水。


 一遇正神，

所謂順逆顛倒，以便爲口。


 雖一節二節，

以一章爲一節。


 其殺立應矣。

得禍易。


 其零神之長短，又與正神有異。

有形、法兩説，切宜細辨。


 使零神而在水，

元竅相通。


 雖短亦吉；

由一章引至統會。


 若零神而在向，

以便爲口。


 雖短亦凶。

先分順逆，然後再言長短。


 是零神之吉凶在水向之分，

在水則吉，在向則凶。


 而不係乎長短也。

有牽連引動之法。




父母

四正。


 排來到子息，

龍身居中一位爲父母，如貪狼以子爲父母，申、辰爲子息。立向則反，以兩旁之卦爲父母，龍身反爲子息。父母子息有顛倒之時。


 須去認生尅。

如子申生辰墓。


 水上

四維。


 排龍照位分，

四隅與四正同。


 弟兄

格水與龍法相同。此法今人所略。


 更子孫。

即巨壬乙三局。




亦承上排龍而言，卦之中氣

乾坤艮巽，子午卯酉。


 爲父母，卦旁二爻

兩旁二爻。


 爲子息，而本宫他卦

坎宫之壬、癸，坤宫之未、申。


 之父母

支爲支父母，干爲干父母。


 爲兄弟。

如壬癸來自巽坤，巽與坎爲兄弟。


 上二句言山上排龍，下二句言水上排龍。

四隅又爲天星，四正又爲地形。


 山上排龍，從

來。


 父母

中。


 排到子息，

去。


 總是一卦，

三爻。


 則卦氣純矣。

所得之字向。


 然須認其卦之生尅。

順逆顛倒。


 若得卦之生氣，則純乎吉；

水向。


 若得卦之尅氣，

二者皆誤。


 則純乎凶矣。

如以二便作向。


 豈可以其卦之純一而遂謂吉哉！

其法最重順逆。六壬以冬夏二局分順逆，星命以男女分順逆。此當專心研究，定爲公式者也。


 山上排龍，來脈一路，

倒排父母。


 則

 都只在一卦之内。至於水上排龍則不然。水

又指天星。


 有一路來者，亦有兩三路來者，

星辰亦然。


 故須照位分開，

夾拱冲合諸法。


 而不能拘一卦

水以羅經定，羅經則不拘一形矣。


 之父母。

生方。


 只要旁來之水亦在父母

本宫他卦之父母。


 一氣之卦，

相挨之卦之子孫。


 謂之兄弟，

三陽爲兄弟，山取同姓爲同，水取異姓爲合。


 兄弟卦内又有子孫，

所謂六建。


 雖非一父母，

不一卦。


 而總是一家骨肉。

此所謂挨星。如婚媾往來，結異姓爲昆弟，夫婦配合，姓雖異，仍爲一家骨肉也。


 來路雖多，不害其爲吉也。凶者反是。

二十四山分

《天玉》以左右分，《寶照》以支帶干爲雙山。


 兩路，

支干各有順逆。


 認取五行主。

周行各有兩五行，大會之地爲主。


 龍中

此龍，天星。


 交戰

元運分大小，有彼此，好惡利害不同，則戰矣。


 水中裝，

以水引星，水又雜取交戰團體。


 便是正龍傷。

天星刑害，地失其權。


 前面

由後推之。


 若無凶交破，

有對衝，有合照。若無二害，重來破害。


 莫斷爲凶禍。

有利有害，有吉有凶，尚屬平。


 凶星看在何公頭，

此書孟、仲、季皆指三統元運而言，非俗説分房之法。


 仔細認蹤由。

一元二百四十三章，有大小久暫之分。推其流年何時小利，何時小凶。〇玄空是一法，挨星是一法。《天玉》八宫挨星，與《寶照》十二宫不同。蔣注

 分别甚嚴，姜氏則有出入矣。




此一節專舉卦之差錯而言。兩路者，陰陽生死也。

如三合説。


 二十四山每山皆有兩路，

順逆成四十八局。陽見陽，順；陰見陰，順。陽見陰，陰見陽，皆逆。


 非分開二十四山歸兩路也。兩路之中，

六壬法十二貴神以晝夜分陰陽，陽貴順行，陰貴逆行。亦如營衛運行，從旦暮卯酉分陰陽。同是貴神，而以所值之時分順逆也。


 須認取五行之所主。

每宫排來皆五行，如人盤是也。


 五行所主，

以主卦入中，如奇門遁局。


 貴在清純。若龍中所受之氣既不清純，而吉凶交戰矣，

元統會章爲四神，不能兼全。如章會與我好，而見惡元統，則不悠久。


 倘能以水之清純者救之，庶龍氣遇水制伏，

以水引星，凶者避之，吉者用之，亦趨避之法。或以期課營造轉移之。


 而交戰之凶威可殺；

此補救之法。


 奈何又將龍中交戰之卦

凶星。


 裝入水中，

以水引之。


 則生氣之雜出者不能爲福，

向。


 而死氣之雜出者適足爲禍，正龍有不受其傷者乎？

蔣承上形局説之。


 然水之差錯，其力足以相勝；吉多者吉勝凶，凶多者凶勝吉。

宜皆以星氣言。


 入口雖然交戰，而來水源頭若無凶星變

正文作「交」。


 破，則氣猶兩平，雖不致福，亦未可遽斷爲凶禍。且凶星之應，亦有公位之分。吉凶雙到之局，只看某房受著，便於此房斷其有禍；不受著者，亦不應也。

分房之説，經無此意。以下數節糾纏公位，皆失之。


 非如純凶不雜之水，房房受其殃禍之比。

蔣説仍可以三元解之。


 故其蹤

 尤當仔細認云。

先定來山後定向，

來山謂龍形九星，非如俗説羅經方位，更非指坐下出脈而言。三般位龍向水，不言坐，言向則坐可知。


 聯珠不相放。

一家骨肉，三家相聯如貫珠。


 須知細覔五行蹤，

大五行道路。


 富貴結全龍。

此爲上文解説。




此節單就山上龍神而言，

《疑》、《撼》。


 《青囊》、《天玉》原以來山所受之氣

來龍。


 與向上所受之氣

本局生方。


 分爲兩局，

一天，一地。


 然兩局又非截然兩路，

此則高人妙用。


 故云「聯珠不相放」。

即交媾。


 此不可約略求之者也，

有同姓異姓兩法。


 須當細覔蹤跡。若是富貴悠久之地，必然來山是此卦，

由形定卦。


 而向首亦是此卦。

兼同姓異姓。


 一氣清純，

形局理氣合一。


 方得謂之全龍耳。

但言其同，異而可推。




五行若然翻

地形、天星用爲一類，以地召天，如貪狼形召貪狼星。天地配合，此爲第一法門。


 值向，

有兩父母。八卦之中一位爲父母，兩旁爲子息，此中宫爲父母，至於子息二卦順逆值向，則由對方生我，則反以子息爲父母矣。


 百年子孫旺。

以向爲父母，則中一位反成子孫。謂向旺，則受生氣。〇《董子·順命篇》：「父者，子之天也；天者，父之天也。無天而生，未之有也。天者萬物之祖，萬物非天不生。獨陰不生，獨陽不生，陰陽與天地參然後生。故曰：父之子也可尊，母之子也可卑；尊者取尊號，卑者取卑號。」


 陰陽配合亦同論，

同，爲同聲同氣；異，則爲婚媾。


 富貴此中尋。

若本星體不得好期課，則用婚媾法，陽地取陰星，陰地取陽星，以異姓相合同爲一法。




此節亦上二句言山上龍神，

《天玉》八卦。


 下二句言水裏龍神。

《寶照》十二宫。


 五行翻值向者，五行之旺氣值向也。

地有是形，天運亦到。此尚同之法。


 翻即翻天倒地之翻，言生旺氣翻從向

向爲客。


 上生入也。

地爲主人。如貪狼向中，得貪狼照臨龍向相同，地天交泰。


 山管人丁，故云百年子孫旺，而富貴亦在其中矣。

互文見義，不必拘泥。


 陰陽配合，水來配合也，

如六合八合，彼此陰陽不同。


 亦與向上之氣同論，

異姓爲夫婦，同姓爲兄弟。


 但用法有殊耳。

辨别同異。


 水管財禄，故云富貴此中尋，而子孫亦在其

 中矣。

或曰：《天玉》八宫亦自有天星陰陽，爲形局之法；《寶照》專爲期課，臨時修改之法。




證《董子·天道無二篇》：「天之常道，相反之物也，不得兩起，故謂之一。一而不二者，天之行也。陰與陽，相反之物也，故或出或入，或右或左，春俱南，秋俱北，夏交於前，冬交於後，並行而不同路，交會而各代理。此其文與？天之道，有一出一入，一休一伏，其度一也，然而不同意。陽之出，常縣於前而任歲事；陰之出，常縣於後而守空虚。陽之休也，功已成於上而伏於下；陰之伏也，不得近義而遠其處也。天之任陽不任陰、好德不好刑如是。故陽出而前，陰出而後，尊德而卑刑之心見矣。陽出而積於夏，任德以歲事也；陰出而積於冬，錯刑於空處也。必以此察之。天無常於物，而一於時，時之所宜，而一爲之。故開一塞一，起一廢一，而至畢時而止，終有復始於

 一。一者，一也。是於天凡在陰位者皆惡亂善，不得主名，天之道也。故常一而不滅。」

東西父母三般卦，

即《寶照》三吉，每宫三山中一位，左右來路，即子息所挨之兩宫。


 算值千金價。二十四路出高官，

此皆上文之傳説，非有别義。


 緋紫入長安。父母不是未爲好，

此又指向上父母生龍。


 無官只豪富。

此節發明用卦之理，重卦體

此又指向上父母，如子之於坤、巽。


 而輕爻，

如子之於未、巳。


 重父母而輕子息。

兄弟之子息，爲他卦之子孫。


 蓋同一生旺，

能挨，又得中氣。


 而力量懸殊也。

出卦爻爲枝葉。


 言東西，而南北在其中矣。

董子四方之説詳矣。


 《青囊》、《天玉》之秘，

專指此書。


 只有三般卦訣，

言挨星亦就八宫立説，與《寶照》不同。


 若二十四路不出三般之内，

逆行一二三、三六九、九八七、七四一，順行一四七、七八九、九六三、三二一，爲八宫挨星秘訣。


 則貴顯何疑

 ？然卦内又當問其是卦之父母否。

不拘方位，以星體元運言之。


 高官緋紫，必是父母之氣源大流長，

前所指長短亦父母子息之謂。


 所以貴耳。

三卦。弟兄則爲弟兄，異姓則爲婚媾，兩家互爲婚婣，如秦晉、宋陳。彼此往來之二爻皆屬子女，無主家之權，故必求異姓兄弟之父母卦。


 若非父母，而但乘爻神子息之旺，

往來之二爻，申壬癸辰所不計。


 則得氣淺薄，

坤之未爲三，巽之巳爲七，不同宫，出卦矣。


 僅可豪富而已。

美中不足。




父母排來看左右，

四正如申子辰以順示例，四維如坤壬乙以逆示例。以兩旁子息倒排爲父母，有左右兩局順逆之不同。


 向首

形局之水向

 。


 分休咎。

順局順排則吉，逆排則凶；逆局逆排則吉，順排則凶。


 雙山雙向水零神，

龍有順逆兩局，爲雙山；向有順逆兩局，爲雙向。水承上而言，不言雙而雙可知矣。


 富貴永無貧。若遇正神須敗絶，

以水排在旺方，則順逆顛倒。


 五行當分别。隔向一神仲子

離爲申女，即謂仲子。


 當，千萬細推詳。

陽生於坎，陰生於離。立向取正午，是向陰矣，然陰不敢當陽，必避一位，從巽上起一，則午正爲陽，正當爲向，非陰位也。




亦承上文用卦須父母而言。父母排來，要排來山之龍脈也。來山屈曲，必不能盡屬父母，

此父母指向而言，所謂倒排父母，不指山形。若山，則八龍皆父母矣。


 兼看左右兩爻子息若何；若子息清純不雜，又須向首所受之氣

此左右專指順逆，非於來山中求左右。


 逢生旺則休，遇衰敗則咎。

以上説是。


 若雙山雙向卦氣錯雜，

順逆行即雙山雙向，所謂二十四山成四十八局。


 須得水之外氣，悉屬零神，尅入相助，則雙山雙向爲水神所制伏，

誤解雙山雙向，生此障礙。


 而富貴可期矣。

經文無此意。


 萬一水路又屬正神，則生出尅出兩路皆空，而敗絶不能免矣。

水不合則敗絶，前文已詳，非龍身駁雜乃不吉。


 公位之説，乃因洛書八卦震兑坎離而定

此説誤。


 孟仲季三子之位，

《漢志》孟統仲統季統爲三統元運。


 隔向一神猶在離卦之内，故云仲子。

八卦三合，坎宫在申辰兩

 。三叉法：仲子爲離，從離至申隔一未，從辰至離，中隔一巳，所謂「隔向一神仲子當」也。


 《天玉》略露一斑，以爲分房

分房之法出於晚師，最不通。此有别故，不當以部位分，亦不騐。


 取騐之矩矱。

蔣所言之分房，即分三元，一元之中又分三統，一統之中又分九會，一會之中又分九章，皆以孟仲季爲起例。非如俗師所謂之分房也。


 言仲，而孟、季可以類推矣。

經本説離卦中男中女，注以爲孟仲季三元；言各異端，皆爲古法，所當細求。




若行公位

五、十居中，爲公位。


 看順逆，

五行到此，所謂「前行去到五里山」。


 接得方奇特。

「偶遇賓主相交接」。


 宫位若來

以立向交會之地爲公位。


 見逆龍，

夫婦以順爲主，若逆，則反目矣。


 男女失其蹤。

陰陽，喻雌雄。男女失蹤，謂不相交媾，夫妻反目之象。〇順逆之法，男順女逆爲常。若男遇陰年則逆，女遇陽年則順。此子評男女順逆之法，可推之宅基。




承上文仲子一神，而槩言公位之説。

誤。


 順則生旺，逆則死絶

説成死語，與前後均不合。


 然不云生死而云順逆者，若論山上龍神，則以生氣爲順，死氣爲逆；若論水裏龍神，則又以死氣爲順，生氣爲逆故也。

山以來爲來，水以去爲來，本有此説，然以釋此節，則非也。




更看父母

八卦八父母，即《撼龍》之八星。


 下三吉，

所謂「乾山乾向水流乾」，三叉之三位。


 三般卦第一。

《天玉》專以三般地盤爲主，故詳卦氣。




通篇皆明父母三般卦理。

《天玉》所以與《寶照》不同。


 反覆詳盡矣，

言重意複，發明極矣。


 終篇復申言之，若曰千言萬語，

以地盤言之。


 只有此一事而已，無復他説矣。

《天玉》三吉，《寶照》則言五吉，此二篇天地之分、奇恒之别也。


 蓋致其叮嚀反覆之意云。

《天玉》專言八龍形局，又言八宫向水法，《寶照》專駁八卦。《寶照》言三元年運期課，隨時立向，與《天玉》一動一浄一奇一偶相合，乃爲大成。







内傳中

二十四山起八宫，

《天玉》專言八宫卦例，即玄空大法。


 貪巨武輔雄，

以四星爲吉。


 四邊

專指四邊言。


 盡是逃亡穴，下後令人絶。

不在四邊，則不逃亡矣。




此節反言以見旨，興起下文之意。一行所作《小遊年卦例》以二十四山起八宫，而貪、巨、武、輔爲四吉；若其説果是，則宜乎隨手下穴皆吉地矣，何以四邊盡是逃亡穴，下後令人敗絶哉！則知《卦例》不足信，而别有真機，如下文所云也。

小遊年卦例亦是古法，非一行所造。前云「但把天醫福德裝」，亦因「龍行出卦無官貴」耳。蔣氏因誤讀前章，遂力排游年，經文之本意不如此。




惟有挨星最爲貴，

此節另起，非承上文。先游年，而推重挨星。


 泄漏天機秘。天機若然安在内，

陰陽相會，入中位爲父母。


 家活當富貴；

《淮南子·泰族訓》。


 天機若然安在外，

兩旁子息無旺氣。


 家活漸退敗。

兩旁氣薄，不能久長。


 五星

當作「行」。


 配

《董子·五行相生篇》。


 出九星名，

太乙下行九宫。《董子》之南北會，《淮南》之卯酉，皆入中宫法，各有取舍不同。


 天下任横行。

律吕娶□

 生子，爲《寶照》十二宫之挨星，《天玉》則八宫挨排。嫁娶往來，干支交媾，每卦只挨兩宫，非如俗説八卦皆可挨、合十合五等僞説也。




緊接上文。《卦例》既不可用，

誤連上讀之。


 惟有挨星、

三般卦。


 玄空、

八風順逆。


 大五行

此又二法合宫

 。


 乃爲陰陽之最貴者。

九宫飛宫法。


 天機秘密，不可流傳於世，但可偶一泄漏而已。

既已著書，何又如此掩藏？


 安在内，不出三般卦之内也；安在外，出三般卦之外。

外，讀作「兩旁」。兩旁爲子息。


 出卦不出卦，禍福迥分，安得不貴耶？

此于不出卦之中又分厚薄。


 夫挨星五行非如《遊年卦例》但取四吉而已。蓋八卦五行

經。「星」字當作「行」。


 配出九星，上應斗杓，知九星之作用，

坤壬乙、艮丙辛，即挨星真訣。〇傳。書言北斗星辰變化，如《説卦》八卦象物之例。此法無人研究，可鈔出細心研究，以補此事之不足。


 便可横行天下，無不響應矣。《卦例》云乎哉！

《癸巳類稿》。九星古説已詳於《青囊經》中卷。




證《淮南·泰族訓》：「天設日月，列星辰，調陰陽，張四時，日以暴之，夜以息之，風以乾之，雨露以濡之。其生物也，莫見其所養而物長；其殺物也，莫見其所喪而物亡：此之謂神明。聖人象之，故其起福也，不見其所由而福起；其除禍也，不見其所以而禍除。遠之則邇，延之則疎；稽之弗得，察之不虚；日計無算，歲計有餘。」

證《易緯乾鑿度》：「易一陰一陽，合而爲十五之謂道。太乙取其數，以行九宫，四正四維皆合於十五。」鄭注：「太乙，主氣之神，下行八卦之宫，每四

 ，乃還於中央。中央，北辰之所居，因謂之九宫。始坎，次坤，次震，次巽，次中央，次乾，次兑，次艮，次離，行則周矣，乃返於紫宫。出從中男，入從中女，亦因男女之偶爲始終云。」

《董子·繁露》陰陽南□會之説，已補證於《青囊》，茲不贅。

證《淮南·天文訓》：「陰陽刑德有七舍。何謂七舍？室、堂、庭、門、巷、術、野。十二月德居室三十日，先日至十五日，後日至十五日，而徙所居各三十日。德在室則刑在野，德在堂則刑在術，德在庭則刑在巷，陰陽相得則刑德合門。八月二月，陰陽氣均，日夜分平，故曰刑德合門。德南則生，刑南則殺，故曰二月會而萬物生，八月會而草木死。」

干維乾艮巽坤壬，

水裏龍神，不上山。


 陽順

「陽從左邊團團轉」。


 星辰輪。

四維之四陽干皆爲逆行，此以順言之者，如女命遇陽年，則順行。


 支神坎震離兑癸，

「山上龍神不下水」。


 陰卦

「陰從右路轉相通」。


 逆行取。

十幹寓支法：壬寄亥，癸寄丑，如男女命運順逆相排。〇子午卯酉之寅申巳亥四生爲順排，然男遇陰年則逆排，此勿論。陰與陽各有順逆二局，每十二宫順逆各爲二十四，合陰陽則各爲十八局。


 分定陰陽

山，水。


 歸兩路，

各分十二宫。


 順逆推排去。

干陽順行亦有逆，支陰逆行亦有順。


 知生

乘氣爲生。


 知死

過去爲死。


 亦知貧，留取教兒孫。

此節分出玄空大卦

本挨星法，故以此亂之。


 干支定位，以足前篇父母子息之義。

分父母子息爲挨星，玄空則不必分。


 四維之卦，以天干爲主者也，干維曰陽；四正之卦，以地支爲主者也，地支曰陰。

此正説。


 此陰陽非交媾之陰陽也。

此言作法轉變。


 知卦之所主，

中一位爲父母，只作八龍分之。


 則父母子息

兩旁子息。


 不問而自明矣。

説已詳前。


 其陰陽兩路，

《内經》營衛運行，從心昴以北爲陰，以南爲陽。六壬：日占陽貴，爲順行；夜占陰貴，爲逆行。皆以晝夜分兩路。


 每一卦中皆有陰陽兩路可分，

陰遇陰年逆、陽年順，陽遇陰年順、陽年逆。


 非將八卦分爲兩路，何者屬陰，何者屬陽也。

不以卦分。〇蔣注好作翻筆推致其極，閱者每目迷五色，所以難讀。


 其順逆推排，

以相見與時各别。


 即陰陽兩路分定之法，

二十四山作四十八局。


 非乾艮巽坤爲陽順，坎震離兑爲陰逆。

每山皆有順逆。


 若如此分輪，則皆順也，

奇門陽局順從一坎起，九離止；陰局從九離起，一坎止。數目雖有不同，實皆順也。《國語》以十二支配乾坤六爻，有順逆之分，其實皆順也。名曰順逆，起法不同，而其實則皆爲順。諸書有此説，宜細求之。


 何云逆乎？至於四卦之末各綴一字，曰壬

從坤到子爲順行。


 曰癸，

從巽到癸爲逆行。


 此又挨星秘中之秘。

彼此往來真爲挨星之秘。知者少矣！


 可以心傳，而不可以顯言者也。

陽生於坎，陰生於離。此以二至子午中分之，從壬至己爲陽，從丁至癸爲陰。一説以子字爲主，癸爲四，一四七順行爲陽；壬爲二，一二三逆行爲陰。後説於挨星尤切。




天地

天地定位八方，八卦中一位父母，兩旁子息。此一法也。


 父母

倒排父母，則以兩旁生龍之卦爲父母，本身之龍反爲子孫。父子顛倒，所謂倒排。又一法也。


 三般卦，

常變二種法。


 時師未曾話。

挨星。


 玄空大卦神仙説，

日南萬物生，日北萬物死。陰陽順逆各行一周，以中宫爲主，則八方一統矣。


 本是此經訣。

玄空訣。


 不識宗枝但亂傳，

向爲父母，龍身爲子，水墓爲孫。此又一三般法。


 開口莫胡言。若還不信此經文，但覆古人墳。

須求實騐，勿徒空談。




曰天地，

上下。


 曰東西，

四旁。


 曰父母，

生我。


 曰玄空，

立向，人盤。


 曰挨星，

向水。


 異名而同實。

亦小有差别，此又隱謎。


 若於字義層層分疏，則支離矣。

混二爲一，鴛鴦繡出憑君看，不把金針度與人。


 此節蓋恐學者得傳之後，以爲太易而輕忽之，故極言贊美，以鄭重其辭，非别有他義也。

其實不止此。能以經傳説解别爲訂本，則易明。


 説到覆古人墳，是徵信實著。予得傳以來，洞徹玄空之理，

獨言一法。


 今故注此經文，駁前人之謬，直捷了當，略無畏縮，皆取信於覆古人墳。蓋騐之已往，證之將來，深信其一毫之無誤。自許心契古人，

此又大言覆古墳而曰無誤，其取信又何在？此亦如名醫之案。


 而可以告無罪於萬世也。

覆墳一法，自是入門要訣，然流弊無窮。得免爲圓誑，難矣！




分卻東西

向水。


 兩箇卦，

龍如腹胷，向爲元首，口受飲食，水如二竅，此爲玄關竅。以順逆言之，順如申子辰，逆如坤壬乙；使順逆顛倒，則以二竅居上頭，口反居下矣。


 會者傳天下。學取仙人經一宗，切莫亂談空。五行山下

「北斗七星去打劫」、「前行去到五里山」，同此。


 問來由，

由雌雄順逆之兩五行求之。


 入首便知蹤

 。

奇門冬、夏分局，《靈樞·九宫八風篇》詳之。




此亦叮嚀告戒之語，而歸重於入首。蓋入首一節，初年立應，尤不可不慎也。

分定子孫十二位，

四正三爻卦，四隅三爻卦，各有十二子息，以干支分之。


 災禍相連值。

言災禍則福祥可知。有連帶關係。


 千災萬禍少人知，尅者論宗枝。

各有刑衝恩怨。




此節直糾時師誤認子孫之害。

誤以每宫中一位爲父母、兩旁爲子孫，以致陰陽差錯。


 蓋子孫自卦中分出，

中一位爲父母，所挨他宫兩旁乃爲本宫之子息。坤之子息爲壬、乙是也。


 位位不同，

分兩旁，各成三叉形。


 豈如俗師干從支、

如以壬從子爲雙山屬水。


 支從干，

如以艮從丑爲金。


 二十四路止作十二位論。

此雙山之説。


 若如此論法，必致葬者災禍相連矣。既連災禍，而俗師終不知所以災禍之故，胡揣亂猜，或云干凶，或云支凶，總非真消息也。夫災禍之發，乃龍氣受尅所致；而龍氣之受尅，實不在干支，蓋有爲干支之宗者焉，所謂父母是也。

本宫之中一位。


 知其宗之受尅，則知干支亦隨之而受尅，所以不免災禍耳。深言十二位分子孫之説其謬如此。


雙山五行圖





證《管子·四時篇》：「是故陰陽者，天地

 之大理也。四時者，陰陽之大徑

 也。刑德者，四時之合也。刑德合於時則生福，詭則生禍。然則春夏秋冬將何行？東方曰星，其時曰春，其氣曰風。風生木與骨，其德喜嬴，而發出節時。其事號令，修除神位，謹禱弊梗。宗正陽，治隄防，耕芸樹藝，正津梁，修溝瀆，甃屋行水，解怨赦罪，通四方。然則柔風甘雨乃至，百姓乃壽，百蟲乃蕃，此謂星德。星者掌發爲風。是故春行冬政則雕，行秋政則霜，行夏政則欲。是故春三月，以甲乙之日發五政，一政曰：論幼孤，舍有罪；二政曰：賦爵列，授禄位；三政曰：凍解，修溝瀆，復亡人；四政曰：端險阻，修封疆，正千伯；五政曰：無殺麑夭，毋蹇華絶芋。五政苟時，春雨乃來。南方曰日，其時曰夏，其氣曰陽。陽生火與氣，其德施舍修樂。其事號令，賞賜賦爵，授禄順鄉，謹修神祀，量功賞賢，以動陽氣。九暑乃至，時雨乃降，五穀百果乃登，此謂日德。中央曰土，土德實輔四時，入出以風雨。節土益力，土生皮肌膚，其德和平用均，中正無私，實輔四時。春嬴育，夏養長，秋聚收，冬閉藏。大寒乃極，國家乃昌，四方乃服，此謂歲德。日掌賞，賞爲暑；歲掌和，和爲雨。夏行春政則風，行秋政則水，行冬令則落。是故夏三月，以丙丁之日發五政。一政曰：求有功，發勞力者而舉之；二政曰：開久墳，發故屋，辟故窌以假貸；三政曰：令禁扇去笠，毋扱免，除急漏田廬；四政曰：求有德，賜布施於民者而賞之；五政曰：令禁罝

 設禽獸，毋殺飛鳥。五政苟時，夏雨乃至也。西方曰辰，其時曰秋，其氣曰陰。陰生金與甲，其德憂哀，浄正嚴順，居不敢淫佚。其事號令，毋使

 民淫暴，順旅

 聚收，量民資以畜聚，賞彼群幹，聚彼群財，百物乃收。使民毋怠，所惡必察，所欲必得，我信見克，此爲辰德。辰掌收，收爲陰。秋行春政則榮，行夏政則水，行冬政則耗。是故秋三月，以庚辛之日發五政。一政曰：禁博塞，圉小辯，鬬譯誋

 ；二政曰：無

 見五兵之刃；三政曰：慎旅農，趣聚收；四政曰：補缺塞坼；五政曰：修牆垣，周門閭。五政苟時，五穀皆入。北方曰月，其時曰冬，其氣曰寒。寒生水與血，其德淳越，温怒周密。其事號令，修禁徙，民令浄止，地乃不泄，斷刑致罰，無赦有罪，以符陰氣。大寒乃至，甲兵乃強，五穀乃熟，國家乃昌，四方乃備。此謂月德。月掌罰，罰爲寒。冬行春政則泄，行夏政則靁，行秋政則旱。是故冬三月，以壬癸之日發五政。一政曰：論孤獨，恤長老；二政曰：善順陰，修神祀，賦爵禄，授備位；三政曰：效會計，毋發山川之藏；四政曰：捕姦遁，得盜賊者有賞；五政曰：禁遷徙，止流民，圉分異。五政苟時，冬事不過，所求必得，所惡必伏。是故春凋、秋榮、冬雷、夏有霜雪，此皆氣之賊也。刑德易節失次，則賊氣遫至；賊氣遫至

 ，則國多災殃。是故聖王務時而寄政焉，作教而寄武，作祀而寄德焉。此三者，聖王所以合於天地之行也。日掌陽，月掌陰，星掌和。陽爲德，陰爲刑，和爲事。」

五行位中出一位，仔細秘中記。

一説大五行取中一位五、十同途，乃爲交媾。


 假若來龍骨不真，從此誤千人。

律吕法：律子寅辰午申戌占六陽支，吕未巳卯丑亥酉占六陰支，亦避一位。〇《堪輿經》陽起坎，陰起離，此冬至夏至姤復二卦之説也。若然，則陽從坎起一，陰亦當從離起一。今以午爲陽位爲六律四數者，陰不敢當陽，避一位，由巽起一，震二艮三坎四入中宫四行，有明文可查。




此節又詳言出卦不出卦之秘旨。蓋同一出位而有卦内卦外之不同，若在卦内，則似出而非出；若在卦外，則真出矣。此中有秘，當密密記之：在卦内，則龍骨真；在卦外，則龍骨不真矣。

一箇

由本卦起。


 排來千百箇，

奇門陽局五百四十，陰局五百四十。此期課調用星辰之法。


 莫把星辰錯。龍要合向向合水，

玄關竅相通，「乾山乾向水流乾」是也。


 水合三吉位。

本身自有三吉，兼玄則爲五吉。


 合禄合馬合官星，

期課。


 本卦生旺尋。合凶合吉合祥瑞，何法能趨避。

元、統、會、章分四等，元四千六百一十七年，統一千五百三十九年，會五百一十三年，章一十九年；各有久暫尊輕之等差。


 但看太歲

《淮南·地形訓》。


 是何神，

六壬天盤十二節分。


 立地見分明。成敗定斷何公位，

孟仲季三元三統。


 三合年中是。

《淮南》三合、《内經》歲氣會同。




一箇排來，變化不一，故有千百箇也。

此亦推流年法。


 龍、向、水相合，前篇已盡。禄馬官星，在本卦生旺則應，不然則不應。此見生旺爲重，而禄馬官星，在所輕矣。

排星仔細看五行，看自何卦生。

以《撼龍》星辰爲本。


 來山八卦不知踪，

不辨龍形，無以起卦。


 八卦九星空。

不辨來龍，則無主宰。


 順逆排來各不同，

如陰遁、陽遁與三奇六儀各有順逆。


 天卦

天然之卦位。


 在其中。

周以伐紂之年、月、日、時定卦爲鶉火，此下卦起星之一法，即以期課定卦氣。然期須由龍身而起，方能合天氣。




五行總在卦中生，

八宫。


 不在支干中定，

兩旁。


 所謂父母子息也。

干從干，支從支，不相混，爲分子息法。


 不知八卦踪跡從何而來，則九星無處排矣。

不先定踪跡，則無以下卦。


 蓋星、卦之順逆各有不同，

以陰陽分，又有時不以陰陽分。


 即此一卦入用，

來龍又有以期課定者。


 或當順推，或當逆推，

其法於奇門流年中見之。


 有一定之氣，而無一定之用，

如男順女逆，男見陰則逆，女陽年則順，無一定之法。


 所謂「天下諸書對不同」也。

此又誤據坊本。


 要而言之，則「玄空」二字之義盡之矣。

甲庚丙壬

在四正之右。〇《寶照》詳干支，本篇所用之干與《寶照》不同，《寶照》所用之干爲支所帶，如附庸，本篇之干則屬四正之左右二宫。


 俱屬陽，

剛日。


 順推

由坤到子爲順行，餘

 同此例。


 五行詳。

順推，本性也；逆行爲翻天。


 乙辛丁癸

在四正之左。


 俱屬陰，

柔日。


 逆推

由癸到子爲逆行，餘干同此例。


 論五行。

逆爲本性，順爲倒地。


 陰陽順逆

亦爲順逆之例。


 不同途，

各有順逆，合爲四十八局。


 須向此中求。九星雙起

此爲玄空法。


 雌雄異，

互起南北，彼此周匝，各爲十數。一二三四五則入中，六七八九十則入中，周遊八方，合入中則爲十行。


 玄關

入中。


 真妙處。

此略舉干神卦氣之例，陽四干則順推八卦，

經四位起父母陽干，順行。


 陰四干則逆推八卦，

由本宫起。如坤壬乙，坤至壬爲順，由坤至乙爲逆。四局皆同，四正則相反。


 一順一逆，雖不同途，

陰陽同道不同途。


 而此中有一定之卦氣，

以本宫起卦爲主宰。


 可深求而得者。

每因所遇而變。


 至其每卦之中

單言一卦，不指一干。


 皆有一雌一雄

左順右逆。


 雙雙起之法，

奇門陰遁陽遁各有順逆，從五十分。


 乃陰陽交媾、玄關妙處也，

一卦言交媾，又挨星法。


 又不止一卦有一卦之用而已。

一卦挨二卦，合爲三卦。


 舉八干，而支神之法亦在其中矣。

東西二卦

兩旁子息。


 真奇異，

子宫東癸西壬，壬從坤來，癸從巽來。


 須知本向水。

申辰三合，申生爲向，辰墓爲水。


 本向本水四神奇，

向、水二也，順、逆則爲四神。由二化四。


 代代著緋衣。

此節又重言向、水各一卦氣

八卦向水兩分，《寶照》合爲一。


 兼收生旺之妙。向上有兩神，

順逆二局，爲二神。


 水上有兩神，故曰四神。

地盤八卦向水分布，天盤則向水可合可分。有時地盤之水即爲天盤之向。




水流

喻天氣元運。


 出卦有何全，

水運合，大運乖。


 一代作官員。

初運盛，出則衰。


 一折一代爲官禄，

如大運折，愈多愈久。


 二折二代福。三折父母共長流，

長，久。〇格水之法亦如格龍，有祖宗到頭之分，非一望指遠水以爲長者。


 馬上錦衣遊。馬上斬

斬，當爲「折」。


 頭水出卦，一代爲官

 罷。直山直水去無翻，場務小官班。

水不出卦，

格水如格龍。


 須折折在父母本宫；

所謂乾山乾向水流乾。


 若折出本宫，雖折而後代不發矣。

論龍多以形局，格水則主羅經。《水龍經》水分九星，不足據也。


 馬上斬頭即一折父母，便流出卦，如斬頭而去也。

二語惡劣。


 本卦水又以曲折爲貴，乃許世代高官；若止直流，雖然本卦，而官職卑矣。

以法合形而定。







内傳下

乾山乾向

二十四山中一位爲父母者，以八龍論之。八卦管二十四山，一卦三爻皆以《疑》、《撼》九星形體而論，非以羅經格脈，由方位分八龍。但以羅經分，則有二十四龍形。


 水流乾，

乾甲丁。


 乾峰出狀元。卯山卯向

亥卯未。


 卯源水，驟富石崇比。午山午向

午寅戌。


 午來堂，大將鎮邊疆。坤山坤向

坤壬乙。


 水坤流，富貴永無休。

四正舉卯午，四隅舉乾坤，八宫挨星起例於此，交互爲用。




此明玄空天卦

挨星。


 向、水兼收之法。舉四山

二正二維。


 以例其餘，皆卦内之清純者也。乾宫卦内之山

武曲以乾名之。


 作乾宫卦内之向，

順丁逆甲。


 而收乾宫卦内之水，

亦在甲丁，特互易耳。


 則龍、向、水三者俱歸生旺矣，非回龍顧祖之説也。

此不得其法而誤於形者。


 或云狀元，或云大將，或云驟富者，亦錯舉以見意，不可拘執。

辨得陰陽兩路行，

順逆大五行。


 五星要分明。泥鰍浪裏跳龍門，

「陰陽若能得遇此，蚯蚓逢之便化龍」。


 渤海便翻身。

陰陽大會，背子取午。




陰陽兩路，上文屢見，此重言以申明之耳。下二句，言變化之易。

依得四神爲第一，

順逆分二局，雙向雙水爲四神。


 官職無休息。穴中

「中」作「上」，是也。


 八卦要知情，

五、十居中。臨馭八方，則以龍穴言之，四維即在八卦之内。


 穴内卦裝清。

如前乾山乾向之法。〇《周禮》「地中者天地」四句，立穴仿之。居中建極，又如北辰居所，衆星拱衛；故下卦起星，以中一卦馭四維。




前篇「本向本水四神奇」是姑置來龍，而但重向水，此節「穴上八卦要知情」

如八百環拱京城。


 又從穴上逆推到來龍，以補四神之不及。穴上是龍，

即四神八卦。


 穴内即向也。

即穴作向。〇「又從穴上」以下又變易其説，不肯漏泄真秘，故以他語亂之。




證《周禮》：「日至之景尺有五寸，謂之地中，天地之所合也，四時之所交也，風雨之所會也，陰陽之所和也。然則百物阜安，乃建王國焉。」

要求富貴三般卦，

挨星。


 出卦家貧乏。

不成三叉。


 寅申巳亥

四隅卦。四生在右，四墓在左。


 水來長，

此四正之水交。


 五行向中藏。

以四正順行作向。


 辰戌丑未叩金龍，

天氣元運。


 動得永不窮。

以逆行四正作向。


 若還借庫

正在左方，則以墓爲向。


 富後貧，自庫樂長春。

旺在右方則衰，在生方爲逆局。〇干維節以干支分，甲庚節八干以剛柔分，此節八支以生墓分，名異實同。




前篇甲庚壬丙一節是四正之卦，此節又補四隅之卦。觀此，則支水去來凶之言當活看，不可死看矣。

八大水口，流支者半。支龍則以支爲凶，若干龍

 又不同。


 辰戌丑未，雖俗云四庫，其實玄空

挨星。


 不重墓庫之説，

干亦有四墓，顛倒則八庫。


 借庫出卦也，

借則非己所有。


 自庫不出卦也。

在本宫則非他人所有。


 是重在出卦不出卦，不重在墓庫也。

大都星起何方是，

中宫起星下卦，足以統馭全局。


 五行

此指向收天星元運。


 長生

大運長久。


 旺。火斾相對起高岡，

四旁護衛，在星爲對照夾拱。


 職位在學堂。

此句山。


 捍門官國華表起，

此句水。


 山水亦同例。

統上二句。


 水秀峰奇出大官，四位一般看。

四位即上四旁。




此節言水上星辰即山上星辰，

天地合。


 只要得生旺之氣，在山在水，一同論也。

坎離

《董子》之南還北還。


 水火中

仲統。


 天過，

五十入中宫。


 龍墀移帝座。

太乙下行九宫，四十五日一移。


 寶蓋鳳閣四維

寅申戌辰，皆在四維卦中。


 朝，寶殿登龍樓。

勾陳、三台，皆就天星説。


 罡劫弔殺休犯著，

以期言，兼論形。


 四墓

季統。


 多銷鑠。

南還陽在寅，陰在戌。


 金枝玉葉四孟

孟統。北還陽在申，陰在辰。


 裝，

《淮南》六合。


 金廂玉印藏。

《董子》二陽皆在孟，二陰皆在墓，此當仔細推尋。




坎離水火一句乃一章之所重，其餘星宿，總是得生旺則加之美名，逢死絶則稱爲惡曜。名非有定，星隨氣變者也。

四孟天，四仲人，四季地。《漢·律曆志》一元三統孟仲季。




帝釋

佛書以諸天星辰爲帝釋。


 一神

一恒星。


 定縣府，

以佛書言之，則一星辰世界如地上縣府耳。


 紫微

紫微垣，帝星北。


 同八武。

由向取運，帝星所臨爲旺。


 倒排父母

以兩旁子息卦作向，爲倒排法。


 養龍神，

三合四局之四生方。


 富貴萬餘春。

順者如此，逆亦可知，特順者易知，逆者難見耳。




帝釋，丙也；

太微在丙午方。


 八武，壬也；

紫微垣在壬亥方，天市垣在寅艮方。


 紫微，亥也。帝釋，神之最尊，故以縣府名之，其實陰陽二宅得此，貴之極矣。然其妙用在乎倒排，非正用也。

識得父母三般卦，

《天玉》詳三卦。


 便是真神路。北斗七星

帝車所旺，一日一年，有形迹可考。若元運之説，各立法以推之，有三年、五年、九年之古法，而十九年一章之説爲最詳。


 去打劫，

《癸巳類稿》所引《星經》，説已詳《青囊經》中卷。


 離宫要相合。

向南離宫。〇《董子》陰陽相合尤重南宫。合指一，雌雄異類乃言合，爲交媾。〇俗講元運分三元，由巽入中至乾六逆行，此最不通。北斗一年皆順行，四月在巳，五月在午，六月在未，七申，八酉，九戌，十亥，此一定之例，從無逆行。世所傳九宫法所謂洛書者，一二三四爲陽，北斗所行，六七八九爲陰，日躔所行；誤以二神一時同行之步數合爲北斗所行，指爲元運半順半逆，狗尾羊頭犬肉，是爲妖怪。以是爲元運，真所謂牛鬼蛇神，全不識元運爲北斗之理矣。




上二句引起下文之義，言識得三卦父母，

三叉皆父母。


 已是真神路矣，猶須曉得北斗七星打劫之法，

此玄空人盤之法。


 則三般之精髓方得，

地盤向、水已合，又得朱雀生旺。


 而最上一乘之作用也。北斗云何？知離宫之相合，

《内經》五十營而復大會。


 即知北斗之義矣。

律吕法以七爲破，北斗七星爲杓，名破軍。凡人盤坐北向南、避居離宫一位，爲反吟伏吟。左右兩旁，巳與未、申與辰，皆爲合宫也。




子

貪。


 午

廉。


 卯

禄。


 酉

破。


 四龍岡，

指龍體，非方位。以羅經出脈定龍。


 作祖人財旺。

以八支在四維者爲子息。


 水長百里佐君王，

水引天氣元運。久爲長，暫爲短。


 水短便遭傷。

但得一章之運。




取子午卯酉，以其父母氣旺也。言四正，則四維可以例推矣。水短遭傷，以見出卦之故。

識得陰陽兩路行，

大五行。


 富貴達京城。

玄空。


 不識陰陽兩路行，

挨星三卦亦重順逆。凡言兩路者，皆爲玄空。


 萬丈火坑深。

陰陽。




此即顛倒之意，皆上文所已言而詠歎之。

前兼龍神前兼向，

天星盤。


 聯珠莫相放。

一家骨肉。


 後兼龍神後兼向，

地盤。


 排定陰陽算。

以地召天。


 明得零神

子息。


 與正神，

父母。


 指日入青雲。不識零神與正神，代代絶除根。

陰差陽錯，其禍最大。




龍神向首，皆有兼前兼後之法。兼者，父母兼子息，子息兼父母。此即正神零神之義。

倒排父母

凡言顛倒者皆飛宫法。


 是真龍，

如貪以申立向爲父母，中一位龍神。


 子息

反爲子息，所謂長生生帝旺。


 達天聰。順排父母

以中位爲父母。


 倒子息，

立帝旺之向作子癸。


 代代人財退。

父母子息皆須倒排，而不用順排。如旺氣在坎癸，倒排則不用坎癸而得真旺氣，順排則真用坎癸而反得殺矣。似是而非，毫釐千里。玄空大卦千言萬語，惟在於此。

一龍宫中

十九年一章。


 水便行，

脱運。


 子息受艱辛。

不得大運。


 四

元。


 三

統。


 二

會。


 一

章。


 龍逆去，四子均榮貴。龍行位遠主離鄉，四位發經商。

此節又申言本卦水須折折相顧，若一折之後便出本卦，雖然得發，必受艱辛矣；必三四節逆去皆在本卦，乃諸子齊發也。位遠即出卦，一出卦即主離鄉；若出卦之後又還歸本卦，反主爲商，得財而歸。其應騐之不爽如此。

時師不識挨星學，

三般卦往來爲挨星。


 只作天心摸。東邊財穀引歸西，北到南方推。老龍終日臥山中，何嘗不易逢？止是自家眼不的，亂把山岡覓。

東邊財穀二句託喻，即「江南龍來江北望」之義，玄空妙訣也。歎息世人不得真傳，胡行亂走。旨哉，言乎！

世人不知天機秘，洩破有何益？汝今傳得地中仙，玄空妙難言。

此人盤法。


 翻天倒地更玄玄，

挨星地盤。


 大卦不易傳。

更有收山出煞訣，

張九儀

 《地理琢玉斧增釋》於王文恪公祖地説收山出煞法甚詳。


 亦兼爲汝説。相逢大地能幾人，箇箇是知心。若還求地不種德，穩口深藏舌。

篇終述敘授受之意，深戒曾公安之善寶之也。結語歸重於種德。今之得傳，不慎擇人，輕泄浪示，恐雖得吉地，不能實受其福矣。而泄天寶者，重違先師之戒，其不干造物之怒而自取禍咎者幾希矣！



注
 　五土：疑爲「五吉」之誤。蔣氏解《寶照經》「辰戌丑未地元龍」等語云：「此元氣逼隘，不能兼地元爲五吉。」



注
 　生：原作「自」，據《春秋繁露義證》改。



注
 　「壹」字原脱，據《春秋繁露義證》補。



注
 　「而」字原脱，據《春秋繁露義證》補。



注
 　「也」字原脱，據《春秋繁露義證》補。



注
 　「至」上原有「生」字，據《春秋繁露義證》删。



注
 　此條注文原在「大」下「養」上。



注
 　半：當從《春秋繁露義證》作「平」。



注
 　上二句，《春秋繁露義證》本作「以爲大得天地之奉也」一句。



注
 　山：原作「三」，據上文改。



注
 　九星：原作「九宫」，據《宛委别藏》本《五行大義》改。



注
 　「三」下疑脱「爻」字。



注
 　各：原作「合」，據《春秋繁露義證》改。



注
 　居：原作「當」，據《春秋繁露義證》改。



注
 　不：原誤作「而」，據《春秋繁露義證》改。



注
 　「是」字原脱，據《春秋繁露義證》補。



注
 　「當」字原脱，據《春秋繁露義證》補。



注
 　制：原誤作「刑」，據《春秋繁露義證》改。



注
 　四生：疑當作「四正」。



注
 　生長：原作「生成」，據《春秋繁露義證》改。



注
 　此句原脱，據《春秋繁露義證》補。



注
 　「天道」二字原脱，據《春秋繁露義證》補。



注
 　此句《春秋繁露義證》作「以此見之，貴陽而賤陰也」，無「天」字。



注
 　「屏」下原衍「送」字，據《春秋繁露義證》删。



注
 　此：原作「而」，據《春秋繁露義證》改。



注
 　發：原誤作「撥」，據《四庫》本《天玉經》改。



注
 　則：别本作「大」，當從。



注
 　注：原作「法」，據文意改。



注
 　蹤：原誤作「終」，據經文改。



注
 　「其」字原脱，據别本補。



注
 　於：原作「其」，據《春秋繁露義證》改。



注
 　此句原脱，據别本補。



注
 　水向：原誤作「求向」，據文意改。



注
 　此處疑有脱文。



注
 　此三字原脱，據《天玉經》補。



注
 　此處缺字疑爲「妻」字。



注
 　合宫：「宫」疑係「言」字之誤。



注
 　四：原誤作「入」，據《周易乾鑿度》鄭氏注改。



注
 　蹤：原誤作「縱」，據文意改。



注
 　天地：原作「天下」，據《新編諸子集成》本《管子校注》改。



注
 　徑：原作「經」，據《管子校注》改。



注
 　罝：原誤作「置」，據《管子校注》改。



注
 　使：原誤作「佚」，據《管子校注》改。下「使民」同。



注
 　旅：原誤作「放」，據《管子校注》改。



注
 　誋：原誤作「跽」，據《管子校注》改。



注
 　無：《管子校注》作「毋」，當從。



注
 　此句原誤置於下文「是故聖王務時而寄政焉」之下，據《管子校注》乙正。



注
 　「餘」下當脱「支」字。



注
 　「官」字原脱，據《天玉經》補。



注
 　「内傳下」三字原脱，據《天玉經》補。



注
 　干龍：原作「千龍」，據文意改。



注
 　九儀：原誤作「允儀」，據《地理琢玉斧》改。








地理辨正補證卷四

井研廖氏　學




都天寶照經 


天光下臨爲照。










上篇 


此主天盤元運期課，事事與《天玉》相反。天盤地盤各其妙理，合而用之，有經有變，乃爲兩盡。







楊公

稱楊公者，後人尊稱之詞。


 妙訣不多言，實實作家傳。人生禍福由天定，

天盤天星。〇其理與果老、子平通。


 賢達能安命。

得天即受命，趙氏汸駁造命説，更折中其義。


 貧賤安墳富貴興，

造命之學。


 全憑龍

天。


 穴

地。


 真。

得地不得天，亦不真。


 龍

星。


 在山中

天上。


 不出山，掛在大山

斗建。


 間。

所謂「水裏龍神不上山」。


 若是沙曲星辰正，

論形體，次察血脈，認來龍。


 收得陽神定。

「先看金龍動不動」。〇本經中篇：「陰山只用陽水朝」。


 斷然一葬便興隆，父發子傳榮。

地不可求得，亦由乎德命。〇龍星合天運，又以期課補足之。




蔣氏曰：此一節專論深山出脈，老龍幹氣，生出嫩支之穴。

此皆謎語，非真解。




好龍

水法。


 脱劫出平洋，百十里來長。

大元運，四千餘年。


 離祖

廉貞，離宫。


 離宗星辰

「北斗七星去打劫、離宫要相合」。


 出，

大水爲祖宗。


 此是真龍骨。

石，骨。〇龍與運合。


 前途節節出兒孫，

格水之法與山同，亦分祖宗孫子。


 文武脈中分。

《撼龍·貪狼篇》乘龍主文，帶劍主武；《禄存篇》帶禄主文，横劍主武。


 直見大溪方住手，

讀作守。


 諸山皆不走。個個回頭向穴前，城郭要周完。

《撼龍》：「羅城恰似城牆勢，龍在城中聚真氣。」




傳水口亂石堆水中，此地出豪雄。若得遠來龍脱劫，發福無休歇。

説穴見陽神三摺朝，此地出官僚。不問三男並五子，富貴房房起。津湖溪澗同此看，衣禄榮華斷。

大水大河齊到處，千里來龍住。水口

星體合數千百里共言之。


 羅星鎖住門，似大將屯軍。落頭定有一星形，非火土即金。

不用俗註五星説此，不過謂結穴處星必收盡。


 正脈落平三五里，見水

山與水相見。


 方能止。

天地交合。〇《青囊經》「界水則止」，《葬書》「過水所以止來龍」。




傳二水相交不用砂，只要石如麻。更看硤石高山鎖，密密來包裹。此是軍州大地形，細説與君聽。

《撼龍·羅星篇》。




蔣氏曰：此一節專言大幹傳變、行龍盡結之穴，謂之脱劫龍，又名出洋龍。雖云城郭要周完，總之，城郭都在龍身上見，不必於穴上見。蓋龍到脱劫、出洋，雖衆山擁衛而行，前數節群支翼張，羽儀簇簇，至於幾經脱卸之後，近身數節將結穴時，龍之踪跡愈變，而龍之機勢愈疾，此非左右二砂所能幾及。往往龍只單行，譬之大將，匹馬單刀，所向無前，一時偏禆小校都追從不及，所以有不用砂之説也。

此專就形立説。


 高山不甚重水，獨此等龍穴以水爲證者，何與？山剛水柔，水隨山之行以爲行，山不隨水之止以爲止，而云直見大溪方住者，非謂山脈遇水而止也。正因山脈行時，水不得不與之俱行，則山脈息時水不得不與之俱息；故幹龍大盡之地，自然兩水交環，有似乎千里來龍遇水而止也。既云不用砂，而又云密密包裹者，何也？夫結穴之處，雖不取必於兩砂齊抱，要之，真龍憩息之際，定不孤行。外纏夾輔，隱隱相從；水口星辰，有時出現。大爲硤石，小爲羅星，近在數里，遠之二三十里，皆不可拘。前所謂砂，指本身龍虎而言；後所謂鎖，指外護捍門而言也。只要石如麻，則不止謂水口而已，正言本身結穴之地。蓋幹龍剥换數十節，其渡水崩洪，穿田過峽，不止一處，若非石骨龍行，何以見真龍結體？今人平地墩阜，誤認來龍，指爲大地，正坐此弊也。凡去山數里，即有高阜，或由人工，或由天造，既無真脈相連，又不見石骨稜起，總不謂之龍穴；所以落平之龍重起星辰，必要石如麻也，有石脈乃爲真龍，有石穴乃爲真穴。山龍五星皆結穴，其云落頭一星獨取火土金者，大約近祖支龍蜿蜒而下，都結水木，出洋幹結，踴躍而起，都作火土金；雖不可盡拘，而大體有如是者。前章一葬便興、父發子榮，是言山中支結，龍穉而局窄，往往易發；此章言發福無休歇、五子房房起，是言出洋大盡，龍老而局寬，往往遲發而久長。意在言表也。

蔣氏於龍法詳矣。俗謂蔣知法不知形者，大誤。




姜氏曰：前章言山谷初落之穴，此言出洋盡結之穴。山龍之法雖不盡於此，而大略已備於此矣。

言形即是言星。蔣氏之説亦如何君《公羊解詁》，所言皆相傳師説，所引不必與經合。然皆古典，所當細研。




天下軍州

此指官衙陽宅言。


 總住空，

據中篇，此指官衙而言，非謂城郭。王者向南而治，故官衙皆坐北向南，即《董子》「陽常處實、陰常處虚」，前所謂玄空與朱雀發源生旺氣也。


 何曾撑著後頭龍。

形家每拘來脈坐實此立向，求生旺多向南方。廉貞法。


 只向水神

以水引天星。


 朝處取，

此專詳立向坐虚朝實，以朱雀玄武比之。舊説皆誤。


 莫説後無主。

言後即包前在内，不須擬對好奇峰。


 立穴動浄中間求，

以龍星之浄求天星之動。


 須看龍

「先看金龍動不動」。


 到頭。

此爲立穴人盤法。




蔣氏曰：此節以下皆發明平洋龍格，

平洋，即天星之隱語。


 與山龍

指《撼龍》形。


 無涉矣。楊公唐末人，唐之言軍州，即今之言郡縣也，蓋以軍州爲證。見城邑鄉村人家墓宅，

如陽宅以向爲主，古法全不論坐，言向即包坐。龍向水之龍即坐也。舊説皆誤。


 凡落平洋，

謂理法。


 並不論後龍來脈，

三吉位專論向水，不言坐，俗法言坐，則爲四卦矣。來龍指星形，不指方位。


 但取水神朝繞，

立向法。


 便爲真龍

以向合龍，以地召天。


 憩息之鄉。夫地，浄物也，

《天玉》地盤。


 水動物也；

《寶照》天盤兼人盤。


 水之所止，即是地脈所鍾。

遇水則止。


 一動一浄之間，

天星流行，以地召之。


 陰陽交媾，牝牡化育萬物之源；所謂玄竅相通，

大陰陽，真陰陽。


 即丹家所謂玄關一竅也。

任督二脈即南北。《丹經》最詳順逆二法，説在《營衛運行》中。


 此便是龍之到頭，

氣止水交。


 非舍陰陽交會之所而别尋龍之到頭也。

不指呆形言。


 識得此竅，則知平洋真龍訣法，

天星口訣，非以平洋爲水龍。


 而楊公《寶照》之秘旨盡矣。看龍到頭有口訣

 。

蔣注山龍平陽皆爲隱語，後人失解，遂誤爲二法，别造《水龍經》，皆誤也。




楊公

一本作平洋。


 妙訣無多説，因見黄公

此黄公讀如丹家之「黄
 


 」，以隱謎求之。心性拙。

謂形勢雖佳，乃死物，無生氣。


 全憑掌上起星辰，

編星辰于掌中，即天星元運各種學説。此楊公自謂，非謂黄公也。


 類聚

其法不一，故曰類聚。


 裝成爲妙訣。

如奇門法。


 大山

北斗垣局。


 唤作破軍星，

招摇爲帝車。


 五星

五緯。


 所聚

聚奎。


 脈難分。

期課詳五緯，實測最難。


 但看出身一路脈，

以天星臨運言，大者爲元。


 到頭

即上龍到頭，謂向上天星。


 要分水土金。

小運分統會章，十九年乃小運，如州縣，不足恃。


 又從分水脈脊處，

俯察。


 便把羅經照出路。

此格水之法，用羅經。


 節節同行

於大水亦分太祖少祖，與格山龍相同。


 過峽真，前去

水以去爲來。


 必定有好處。

此指穴前乾流水。


 子字

冬至朔。


 出脈

地。


 子字

坎宫。〇玄枵宫。


 尋，

大抵形勢用地盤八宫，期課用天盤十二月律吕法；《寶照》專取天光，所謂移光定位，故分爲十二次，不用八卦八宫法。


 莫教差錯

此篇屢言差錯，以八宫論天也。


 丑

别爲一宫，名星紀，應十二月。


 與壬。

壬爲亥，下半月别爲一宫，曰娵訾。


 若是陽差與陰錯，

一見差錯。水以羅經格之，差錯即地盤之所謂出卦。


 勸君不必費心尋。

水來路不清，與山同。




蔣氏曰：自此章以下，皆楊公平洋秘訣，

天星天盤法。


 字字血脈，而又字字隱謎，

其實以前亦同。


 非真得口口相傳天機鈐訣者，未許執語言文句、方寸羅經，而妄談二十四山八卦九星之理也。

此篇如天盤，分八宫爲十二支。地盤如《淮南》之《地形訓》，天盤則如《天文》、《時則》二訓；必知此，然後能解，故舊説皆誤。


 苟得口傳心受，

一言以蔽之曰：月令法。


 則雖愚夫穉子，可悟

如有誤説參雜，則難於索解。


 楊公心訣；不得口傳心受，縱智過千夫、讀破萬卷，何能道隻字耶！此書皆楊公當日製成掌訣，傳與黄居士妙應者。大山唤作破軍星，

斗杓古名破軍。


 言水法渙散迷茫之處，五星混雜，出脈未見分明，槩名之曰破軍，而不入龍格；

誤。〇斗杓，周天之喻。


 只取龍神一路出身之脈，

月令法，但取斗杓所指一宫言。


 其脈又分水、土、金三星，合貪、巨、武爲吉，而餘星皆所不取。此三星者，乃形局之星，非卦爻方位之貪、巨、武也，

蔣氏原分爲二，法不止一端。


 學者切莫誤認。

天星以當運者貴，以地召天，則無吉凶可分。九星形勢有吉凶，右北斗太乙所臨即爲壬方，有吉無凶。


 自分水脈脊以下，乃有方位理氣矣，故云便把羅經照出路也。蓋看得

水神。


 龍脈既合三吉星格，其地似可取裁，乃將指南辨其方位，以定卦之合不合也。

「羅經」乃心中經緯，非形器之羅經。以元運言，如《漢書》《天文志》、《律曆志》是也。


 合卦，則用之；不合卦，仍未可用也。

此卦非八卦之卦。


 節節同行，

月令專言節氣。


 卦無偏雜，乃許其爲過脈峽真，而知前去定有好穴；不然，則行龍先見駁雜，到頭何處翦裁？

以十二支分卦。


 子字以下，乃直指看龍訣法，而舉坎卦一卦爲例。

此又説謎語，指十一月，不用八卦名目。


 若出脈是子字，

冬至節。


 須行龍只在子字

癸爲下半月，小寒。


 一宫之内，

此一宫爲十二次之一，非八宫之宫。


 乃爲卦氣清純；如偏於左，而癸與丑雜，

「卦」字誤下，「癸」字當删。


 是子癸一卦，

合爲一月，《時則訓》有表。


 而丑字又犯一卦也。

爲十二月節大寒。


 如偏於右，而壬

十月下半月。


 與亥雜，是壬子

癸。


 一卦，

舍德。


 而亥

「壬」與「亥」二字誤。


 字又犯一卦也。此爲卦中之陽差陰錯，非全美之龍，故云不必費心尋也。

《漢書·律曆志·三統表》：三統四千六百十七年，以三合之年爲主，分元、統、會。十九年爲一章，二十七章爲一會，八十一章爲一統，三統爲一元。




畧仄

與羅經相似。







子

冬至。


 癸

小寒。


 午

夏至。


 丁

小暑。


 天元宫，

中統，八十一章。


 卯

春分。


 乙

清明。


 酉

秋分。


 辛

寒露。


 一路同，

干附支爲下半月中氣，支則爲十二節也。


 若有山

形。


 水

氣。


 一同到，

中篇言單行脈。


 半穴

所生之一半。中篇作坐向。


 乾

戌乾卯生。


 坤

未坤子生。


 艮

丑艮午生。


 巽

辰巽酉生。


 宫。取得輔星成五吉，

本元有三吉，再兼中元下元，合爲五輔星。俗以爲下元舉下以包中元。取輔之法，或以期課，或以方位，或以元運，臨時斟酌。


 山中有此是真龍。

山非山，龍非龍，皆隱語，以詳元運。




蔣氏曰：此承上節羅經照過峽，詳言方位理氣，即《天玉》玄空大卦之作用也。

《天玉》自《天玉》，玄空自玄空，初非一法，用則合之。


 其法分子午卯酉爲天元宫，

所謂仲局四宫。


 寅申巳亥爲人元宫，

所謂孟局四宫。


 辰戌丑未爲地元宫，

所謂季局四宫。


 隱然天元之妙理，

以十二會分，爲《天文》、《月令》之法。


 引而不發，欲使學者得訣方悟，其敢妄泄天秘，犯造物之忌哉！此取四仲之支爲天元宫者，

遁法以甲巳爲符頭，值子午卯酉爲上元。


 非此四支皆屬天元，

其符頭初值起例如此。


 乃謂此四支之中有天元者存也。

甲子曰起上元，越五日己巳，起中元，又越五日甲戌，起下元，又越五日己卯，復起上元。如上元起坎一宫，歷坤二震三巽四申五乾六而甲子一周，則於兑七宫起中元，歷艮八離九坎一坤二震三而甲子一周，則於巽四宫起下元。


 而其本文不正言子午卯酉乙辛丁癸，

地、人二元即如此。


 必錯舉子癸午丁卯乙酉辛者，

以支帶干，合二山爲一，以象天之十二次。


 此其立言之法，已備出脈

以支帶干。


 審峽

左右不雜。


 定卦

十二次。


 分星

二十八宿。


 之密旨，觀「一路同」三字，

以支帶干，以節統氣，上半月統下半月。


 同中微異，

有節氣之分。


 須加剖别，已在言外；下文乃全露其機，云此八宫同到半穴乾坤艮巽宫矣。

律吕隔八相生訣。


 一同到，非謂此八宫一同到也，

八宫乃四局。


 亦非謂八宫之山與八宫之水一同到也，謂此四支中任舉一支，

一宫一局。


 與此四干中一干比肩同到，

相挨者合爲一月。


 即雜

「雜」字誤下，當作「合」字。


 乾坤艮巽之氣矣。蓋子午卯酉本是四正之龍，

四仲月。


 而與八支同到，即有一半四隅之龍，

一月爲一局，一局之中必詳三合，則與四隅相交。正交隅，隅亦交正。


 不可不辨

 ；辨之不清，則欲取天元，而非純乎天元矣。

《寶照》不以八宫正隅立説，蔣氏猶就《天玉》八卦言之，恐太明洩，故錯亂其辭耳。


 末二句，輔星五吉指天元宫最清

 者言，

三吉位專指本宫之一七四，二周爲二五八，三周則三九六矣。


 蓋天元龍雖包諸卦，

一七四。


 而九星

當作本元。


 止有三吉，

三吉即三合之律吕相生，詳《漢志》。舊説皆誤。


 恐日久發洩太盡，末祚

 衰微，故須兼收輔弼宫龍神，合氣入穴，以成五音，

五音即三元之别名。


 然後一元而兼兩元，

兩，當作「三」。


 龍力悠遠不替矣。

以一元爲本，兼采三元之法。


 故目之曰真龍，極其贊美之辭也。此節言山者皆指水，

單指山中之山言。


 蓋平洋以水爲山，水中即有山矣。

此又隱謎，不如讀山指天之直切。


 輔星即是九星中左輔右弼。蓋有二例：

是非一法。


 一則九宫八卦例，

《天玉》八宫法。


 以一白配貪狼，二黑配巨門，三碧配禄存，四緑配文曲，五黄配廉貞，六白配武曲，七赤配破軍，八白配左輔，九紫配右弼，

出《九宫經》。


 此《天玉經》

八宫八卦，爲《天玉》地盤法。


 玄宫大卦之定理也。

玄空别一法，《董子》詳矣。


 一則八宫卦例，將輔、弼二星并一宫，分配八卦，製爲掌訣，二十四山係于納甲之下，

三合，浄陰浄陽盤。


 互起貪狼，爲立向消水之用，

僞法日新月異，更僕難數

 。


 陽宅天醫福德亦同此訣；

此所謂翻卦。


 竊以之彰往察來，皆無明騐，蓋即《天玉》所辨二十四山起八宫，

《天玉》屢言，八卦地盤法。


 唐一行所造，後人指爲《滅蠻經》者也。二説真僞判然，不可誤認。

二十四山

 之分八宫始於《尚書大傳》之四卦四隅、《淮南·天文訓》，亦詳羅經，晉、唐前説尤多，以爲出一行者誤。《滅蠻經》之名大抵附會，地理卜葬，中人猶多不信，蠻中實無此。


 五吉即三吉，蓋形局九星以水、土、金三星爲貪、巨、武三吉，而輔、弼爲入穴收氣之用。

此形家説。


 方位九星

此法家説。


 亦有三吉，雖以貪狼統龍，而每宫自有三吉，

凡當運皆吉，不分形體美惡，以此星無美惡可言。


 不專取巨、武。

法家吉凶與形家不同。


 此節天元宫兼輔爲五吉，中有隱語，

一見輔爲起例，天元必包中下元爲五也。


 非筆墨所敢盡，既云五吉，則分輔、弼作兩星

經上元則云取輔，下元則云兼貪，互文見義。不見中元之星者，省文也。若合輔弼，有下元無中元；若貪又兼輔，以成五吉，此必後來刊本之誤。


 以配九宫，其非八宫之訣明矣。

蔣注未嘗不漏泄春風，無如學者之不悟何！


 若在人、地兩元，别有兼法，見諸下文。此節以下，所舉

 干支卦位俱帶隱謎，若從實推詳，不啻説夢，非楊公言外之真旨矣。

有隱謎，是也；若謂不可從實推詳，則又自下隱謎矣。







辰

立夏。


 戌

寒露。


 丑

小寒。


 未

大暑。


 地元

以甲己爲符頭，值辰戌丑未，爲地元。


 龍，

季統八十一章，一千五百三十九年。


 乾

霜降。


 坤

大暑。


 艮

大寒。


 巽

穀雨。


 夫婦宗。

以支帶。四卦仍爲以支帶干，考《律吕》自明。俗法所謂雙山。


 甲庚壬丙爲正向，脈

兼取之法，或以峰巒，或以期課，或以營造，其法不一。


 取貪狼護正龍。

取貪亦兼中元言，合爲五吉。凡此，皆互文見義。三元義例相通。




蔣氏曰：此取四季之支爲地元龍者，

出遁甲法。


 亦謂此四支中有地元龍存也。

《時則訓》所謂四墓。


 此四支原在乾坤艮巽卦内，故曰夫婦宗。

《天玉》、《寶照》四正同與四隅相交。《天玉》三合法隔八山，坎宫取申子辰成三合。《寶照》則取三煞方，正衝左右之二山，如子坐林鍾，未爲子孫，巳仲吕，生黄鍾爲父母。同在四隅，而寬狹不同。


 此元氣局

 逼隘，不能兼地元

 爲五吉，

此乃蔣氏分三元爲三爲二爲一之誤説，駁前見於八神四個二四個一下。


 止取貪狼一星真脈入穴，護衛正龍根本，

言貪則兼包中元，文不備耳。


 則卦氣未值，其根不摇，卦氣已過，源長流遠，斯爲作家妙用。

誤説三元。以法言，其例相同，形家乃有差别。


 貪狼即在甲庚壬丙之中，

貪狼但爲上元之符號耳。


 故但於此中取正向乘正脈，與天、人兩元廣收五吉者有殊。

望文生訓，此爲誤説。


 不言輔星，輔弼巳在其中故也。

以輔弼爲下元。本宫三吉，取上元之貪、中元之廉，合爲五吉。省文互見例。


 楊公著書，泛論錯舉之中，其金鍼玉線、一絲不漏蓋如此。




寅

立春。


 申

立秋。


 巳

立夏。


 亥

立冬。


 人元來，

孟統八十一章。〇符頭值寅申，巳亥爲人元。


 乙

雨水。


 辛

處暑。


 丁

小滿。


 癸

小寒。


 水來催。更取貪狼成五吉，

人元上取貪、下兼輔，以成三元不敗。見貪不言輔，亦省文。如蔣注，則取貪止有四吉，五吉又加何星數之？


 寅

如第一圖。


 坤

林鍾生太簇。


 申艮

大吕生夷則。


 御門開。

如第二圖。


 巳丙

仲吕，以支帶干。


 宜向天門上，

戌帶乾，爲天門。〇如第三圖。


 亥壬

十月應鍾。


 向得巽

辰爲壽星。


 風吹。

辰巽爲地户。〇如第四圖。




蔣氏曰：此四孟之支，亦屬四隅卦。此四卦中，有人元龍者存也。

《寶照》以十二起例，不用八宫説，故篇中屢駁八卦。


 天元之後即應接人元，

以上中下數之。


 楊公因三才

天、地、人。


 三正

子、丑、寅。


 之序，顛倒錯列，

先地後人，有天地而後人生焉。


 亦隱秘其天機，使人不易測識耳。

此卻無甚關係。


 此元龍格亦必兼貪狼，

省輔，不言可知。


 而後先榮後凋；

當作「長榮不凋」。


 若不兼貪狼，慮其發遲

 而驟歇矣。

人元止有三吉，上不兼貪，下不取輔，則非三元不敗矣。説誤。


 用乙辛丁癸水催之者，謂此四水中有貪狼也。

乃本宫所生之方，非貪狼。駁見前篇。


 此宫廣大兼容，

誤。


 故旁及坤艮，亦所不礙，

以支帶干，十二局全同。


 故曰御門開；若是巳丙亥壬相兼，則犯陰陽差錯之龍矣。

經本立此爲法，乃以爲差錯，大謬。


 法宜去丙就巳，去壬就亥，以清乾、巽之氣。

乃以八卦立説，誤。


 此則專爲人元辨卦而言，處處欲要歸一路；蓋一路者當時直達之機，

本局三吉。


 兼取者先時補救之道。

兼取别元。


 不直達，則取勝無先鋒；

當云立局之根據。


 不補救，則善後無良策。二者不可偏廢也。

此説是。


 總觀三節文義，子午卯酉配癸丁乙辛，辰戌丑未配乾坤艮巽，爲夫婦同宗；而寅申巳亥獨不配甲庚壬丙爲夫婦，

以上二節例之，故不再言。


 則其本意不以甲庚壬丙屬寅申巳亥可知矣。

經文互文見義，偶不言耳。律吕十二次，其例可推。此注大誤。


 此正合《天玉》大五行作用，而非十二支配十二干爲一路之俗説也。

未嘗不知，故爲謬説，有意遮掩耳。


 故不曰寅

帶甲。


 申

帶庚。


 坤艮，

不能如此，以此支不帶此干也。


 而曰寅坤申艮，非以寅爲坤、以申爲艮也。

不相聯，不能帶。


 巳屬巽

八卦如此。


 而反曰天門，

十二宫辰帶巽。


 亥

十月上。


 屬乾

九月下。


 而反曰巽風，

以上皆誤。


 顛倒裝成，其託意微而且幻類如此。

蔣氏注，有一段真訣，必作一段隱語以掩蓋之，所以使人目迷五色。


 至其立言本旨，不過隱然説出陰陽交互之象，然篇中皆錯舉名目，不肯分明；至後節主客東西，方露出端倪，而終不顯言。先賢之毖慎蓋如此，使我有浪泄天機之懼矣！

蔣氏于「八神四個一」、「八神四個二」、「南北八神共一卦」，不知互文見義之例，創爲一卦通三卦、一卦通二卦、一卦只通一卦之説。此篇天人二元言五吉、人元偶不言者，互文可知，故省其文；蔣乃拘文牽義，以此元過隘、不能兼他元爲五吉，則大誤也。又云止取貪狼一星真脈入穴云云，則尤爲誤舛。考天元自有三吉，兼取輔星，合爲五吉，謂取下元之輔中元之武以成五吉，言輔而省武，兼取三元乃成五吉，言輔而武可知。地元以輔爲主，本宫自有三吉，又取上元中元之二吉，合爲五吉。地元之取貪，亦如天元之取輔，所謂三元不敗者，必兼取二元也。輔爲本局，兼取貪、武；今乃謂取貪狼一星真龍入穴，則賓主不分，與天元取輔之義不合，與楊公互文取義之旨大爲剌謬，當急爲改正者也。又云貪狼即在甲庚壬丙之中，則亦誤。律吕十二宫，以對衝本宫之左右二宫爲父母子孫，亦如八宫之三義，特有闊狹之不同；如辰、巽爲姑洗，酉、辛爲南吕，所以生姑洗之父母，亥、壬爲無射，則爲辰。姑洗之所生三吉，一陽律二陰吕合爲三位，爲三般。上元之貪，中元之武，則别有取法，初不在此陽干甲庚壬丙之中取之作向，三元十二局皆同此法。兼取之星辰不必在向上，且作向則犯差錯矣。又云與天人兩元廣收五吉者有殊，不言輔弼，輔弼已在其中，云地元以輔爲主，非爲天元之取輔，語欠分明。至於以地元與天人不同，則不知互文見義之法。前已駁之矣。




證

《淮南·天文訓》：「日行一度，十五日爲一節，以生二十四時之變。斗指子，則冬至，音比黄鐘。加十五日指癸，則小寒，音比應鍾。加十五日指丑，則大寒，音比無射。加十五日指報德之維，則越陰在地，故曰距日冬至四十六日而立春，陽氣凍解，音比南吕。加十五日指寅，則雨水，音比夷則。加十五日指甲，則雷驚蟄，音比林鍾。加十五日指卯中繩，故曰春分則雷行，音比蕤賓。加十五日指乙，則清明風至，音比仲吕。加十五日指辰，則穀雨，音比姑洗。加十五日指常羊之維，則春分盡，故

 曰有四十五日而立夏，大風濟，音比夾鍾。加十五日指巳，則小滿，音比太簇。加十五日指丙，則芒種，音比大吕。加十五日指午，則陽氣極，故曰有四十六日而夏至，音比黄鍾。加十五日指丁，則小暑，音比大吕。加十五日指未，則大暑，音比太簇。加十五日指背陽之維，則夏分盡，故曰有四十六日而立秋，涼風至，音比夾鍾。加十五日指申，則處暑，音比姑洗。加十五日指庚，則白露降，音比仲吕。加十五日指酉中繩，故曰秋分雷戒，蟄蟲

 北鄉，音比蕤賓。加十五日指辛，則寒露，音比林鍾。加十五日指戌，則霜降，音比夷則。加十五日指蹏通之維，則秋分盡，故曰有四十六日而立冬，草木畢死，音比南吕。加十五日指亥，則小雪，音比無射。加十五日指壬，則大雪，音比應鍾。加十五日指子。故曰：陽生於子，陰生於午。陽生於子，故十一月日冬至，鵲始加巢，人氣鍾首。陰生於午，故五月爲小刑，薺麥亭歷枯，冬生草木必死矣。」




貪狼

此指五吉之貪狼。〇據蔣注，此專指兼取五吉之貪狼而言。言貪狼，而上元之輔武、中元之貪輔、下元之貪武均在其内，舉貪狼一星以示例。不可望文生訓，死於句下。


 原是發來遲，

本運已過，乃及兼運。〇本宫主本元，兼取則在其次後，故曰遲。


 坐向穴中

兼取二元。


 人未知。

五吉法，世所略。〇本宫三吉，人所共知，兼取則人多忽略。


 立宅

以陽宅爲主。


 安墳

陰宅附之。


 過兩紀，

猶言二統。本元已過。上元主貪，中元主武，下元主輔。


 方生貴子好男兒。

如此則所謂三元不敗矣。貪狼在天元爲本局，則早發不遲矣。




蔣氏曰：貪狼，諸卦之統領，得氣先而施力遠，何云發遲？

此説正貪狼。


 此言人地兩元

非天元數。


 兼收之脈不當正卦，

本局。


 傍他涵蓄，

三吉外之五吉。


 故力不專，是以遲也。

本運久則必衰，所以兼取正運。其遲，非遲則無以長久。


 兩紀，約略之辭。生貴子，正見誕育賢才，以昌世業，隱含悠久之義，非若他

當讀爲本字。


 宫一卦乘時催官暫發之比。若夫應之遲速，是不一端，烏可執此爲典要也。

若天元爲本局，則發速矣。




立宅安墳

二見。


 要合龍，

金龍，動者，非山龍。〇《天玉》爲地盤，主八宫方位，《寶照》天盤主十二次，中兼期課辦法，故此篇專詳立向以水，以引天氣。故立向之文二十餘見，實則全篇皆明此義。


 不須擬對好奇峰。

此駁形家自然生向之説。蓋形家專主奇峰，以爲天生之向。


 主人

形局，以龍言。


 有禮

有禮，即山情。


 客

天星，以水召之。


 尊重，

即水意。


 客在西兮

 主在東。

《禮記·鄉飲酒義》：「賓主象天地也，介僎象陰陽也，三賓象三光也。讓之三也，象月之三日而成魄也。四面之坐，象四時也。天地嚴凝之氣，始於西南，而盛於西北，此天地之尊嚴

 氣也，此天地之義氣也。天地温厚之氣，始於東北，而盛於東南，此天地之盛德氣也，此天地之仁氣也。主人者尊賓，故坐賓於西北，而坐介於西南以輔賓；賓者，接人以義者也，故坐於西北。主人者，接人以仁以德厚者也，故坐於東南，而坐僎於東北，以輔主人者也。仁義接，賓主有事，俎豆有數曰聖，聖立而將之以敬曰禮。」




蔣氏曰：山龍

形家之説。


 真結，必對尊星而後出脈，

《撼》、《疑》。


 或迴龍顧祖，或枝幹相朝。先有主峰，乃始結穴，故必以朝山爲重；非重朝山，

《天玉》詳矣。


 正重本身出脈真僞也。平洋

法家之説。


 既無來落，但以水城論結穴，

《左》、《國》：周之分野，以伐紂歲月而定；立國天星，又以見災時自定。分野吉凶，此爲選擇所從出。


 水自水，

理氣。


 山自山。

形勢。


 雖有奇峰，

兼取則可。


 並非一家骨肉，

以運氣論。


 向之無益。

以形家言，尊星必共一家骨肉，以元運言則不必。當運尊星或在休囚之方，此必須妙手剪裁調和其間，既得地形，又收天氣。


 故只從立穴處消詳堂局，

舍峰坐空，所謂玄空。


 收五吉之氣，

向王專以天運言。


 謂之合龍，

金龍在天，非山龍。


 而不以朝山爲正案也。

其法亦有以外朝取者，隨時變易。


 末二句乃一篇之大旨，精微玄渺之譚。所謂主客，又不止於論向，而指龍

非坐。


 爲主人，向爲客也。

顛倒言之，則向爲主，龍爲客。


 主客猶云夫婦，實指陰陽之對待，

天陽地陰。


 山

地。


 水

天。


 之交媾，

同二姓之好。


 一剛一柔，一牝一牡，玄竅相通，皆在於此。

此中有剪裁補救之法。


 言有此主便有此客，有此客便有此主，

主客皆有實物，見於天象。


 主客雖云二物，實一氣連貫，

同則取同，異則取夫婦。


 如影隨形，如谷啓

 響，交結根源，一息不離；

必有事實，與俗説迥殊。


 非謂既有此主，乃更求賢賓以對之也。

求得之初實如此，不過深者，妙極自然耳。


 東西蓋舉一方而言，亦可云主在西兮客在東，亦可云主在北兮客在南、主在南兮客在北，八卦四隅，無不皆然。所謂陰陽顛倒

 顛也。

《頤卦》十朋之龜，□□《小過》十翼之鳥。所□顛拂即顛倒。〇此爲傾筐倒篋之言，即全書精神所在。


 自天下軍州至此，統論平洋龍法，其中卦位干支秘訣，總不出此二語，

玄空城門專言法，不論形。


 故於結尾發之，以包舉通篇之義，學者所當潛思而曲體之者也。姜氏曰：《寶照》發明平陽龍格，

求天氣之法。


 開章直喝「天下軍州總坐空，何須撑著後頭龍」，大聲疾呼，朗吟高唱，此爲楊公撰著此書通篇眼目，振綱挈領之處，不可泛泛讀過。蓋平洋龍格舉世所以茫然者，只因俗師聾瞽，將山龍溷入，無從剖辨，觸處成迷也。平洋之作法既迷，

不知天。


 并山龍之真格亦謬，

並不知地。


 失其一，並害其二矣。

平洋、山龍，皆爲隱謎，後人不知此意，僞爲《水龍經》，以爲平洋、山龍不同，不知天下軍州看坐空，何嘗分平洋與山龍乎？即此可悟。


 楊公苦心，喝此二語，醒人千古大夢，使知平洋二宅不論坐後來脈，

言向則坐在其中，故三吉五吉皆無坐。


 凡坐空之處反有真龍，

向。


 坐實之處反無真龍，

據坐則失向，所謂反吟伏吟。


 與山龍之胎息孕育截然相反。欲學者從此一關打得透徹，更不將剥换過峽高低起伏、馬跡蛛絲、草蛇灰線等字纏繞胸中，只在陰陽大交會處

天與地。


 悟出真機，而後八卦九星

地盤。


 方位以次而陳，絲絲入扣，平龍消息始無罣漏之虞。平龍既無罣漏，而山龍亦更無罣漏矣。倘不明此義，只將後龍來脈膠轕糾纏，

形家格龍俗説全誤。


 則造化

 真精何從窺見？雖授之以八卦九星之奥，亦無所施也。窮年皓首，空自茫茫，高山平洋，總歸魔境，我於是益嘆楊公度人心切也。後篇所以復舉二語，重言以申明之，意深切矣。

聞新繁李進士岑秋在滇服官，見同寮南人所藏蔣公所作墓宅圖，並有推其流年占應，與若干年則當於某方修方之類；至若干年折去，則又於某方修造，隨時補救，非一成不變之法也。又，紀曉嵐五種筆記言岳大將軍在京，邸舍開三十六門，隨時啓閉云云，竊以此即爲《寶照》坐虚向實之法。學者熟此，思過半矣。







中篇 


此篇十三節，皆發明上篇第三節

 。







天下軍州總住空，

官衙，陽宅法。


 何須撑著後來龍？

可見不分平洋、山龍，同是一法，則所謂平洋、山龍，皆隱謎矣。


 時人不識玄機訣，

北方玄枵玄武。《董子》「陰常處於虚，陽常處於實」，此訣人罕知之。


 只道後頭少撑龍。

形家專就地形立向，不取天星。




傳大凡軍州住空龍，

官衙皆坐北向南。


 便與平洋墓宅

三言宅。


 同。

「三陽水向盡源流」。


 證

萬物負陰而抱陽，沖氣以爲和。


 州縣

官衙。


 人家

墓宅。


 住空龍，千軍萬馬悉能容。分明見者猶疑慮，龍不空時

坐空。


 非活龍。

朝不旺矣。




説教君看取州縣場，

陽基。


 盡是空龍撥擺蹤。莫嫌遠來無後龍，龍

坐。


 若空時氣不空。

天向取旺。


 兩水界龍連生窟，穴

形。


 得水

氣。


 兮何畏風。

但能感召天星則吉。


 但看古來卿相地，平洋一穴

合運得天。


 勝千峰。

形局。板死。




蔣氏曰：天下軍州二語，前篇已經唤醒。楊公之意，猶恐後人見不真，信不篤，故反覆詠嘆，層層洗發，窮追

 到底，罄其所以然之故。又恐槩説軍州大勢，尚疑人家墓宅或有不然，故指實而言，軍州如是，墓宅亦無不如是，

如以形言，則其説絶不可通。蔣亦自言之。


 只勸世人揀擇空龍，

玄武玄枵。


 切勿取實龍

朱雀生旺。


 作撑也。

内向據形，外向求氣。如坐宅有數重門，不皆一向，如岳公法，外門可以隨時改易。


 所以然者何也？山龍只論脈來，

形。


 平洋

氣。


 只論氣結，

外向，專取運。


 空則水活

以比天星。


 而氣來融結，

以水引氣。


 實則障蔽而生氣阻塞。

坐旺萬不可。


 肉眼但見漭漭平田，毫無遮掩，

此指天星言，不可誤認爲説形。


 疑爲坐下風吹氣散

 之地，

形卻是如此。


 不知水神界抱，

天星照臨。


 陽氣沖和。平洋之穴，無水則四面皆風，

不可誤以平洋爲説形。《水龍經》誤盡世人矣。


 有水則八風頓息，

水即指元運，所謂界水則止之水。


 所謂氣乘風則散，界止則止。

此亦以水爲星氣。


 古人之言，正爲平洋而發也。

説天星。




證《董子·陰陽位篇》：「是故陽以南方爲位，以北方爲休；陰以北方爲位，以南方爲休。陽至其位而大暑熱，

陽氣盛矣。


 陰至其位而大寒凍；

陽氣衰矣。


 陽至其休而入化於地，

北方不得陽氣。


 陰至其休而避德於下。

《淮南》七舍，五月德在野，則陰殺退避，《太玄》所謂斗南而萬物盈。


 是故夏出長於上，

《王道通三篇》：「陽常居實位而行於盛。」


 冬入化於下者，

入則化，陽氣衰。


 陽也；夏入守虚地於下、

所向之陽氣盛滿，則陰氣伏藏於地。


 冬出守虚位於上者，

坐空則陰，處虚而不用。


 陰也。陽出實入實，

陽宅招攝天靈，宜向實以進氣。


 陰出空入空，

陰置之空虚，故宜坐空。


 天之任陽不任陰，

順天者昌。


 好德不好刑，

《淮南》「山爲積德」，取其高峻；「川爲積刑」，以其低下。


 如是也。」

舉南北爲例。《堪輿》用此法取坐空。




子午卯酉

四仲，爲仲統表。


 四山龍，

遁甲法以甲己二干爲符頭，值子午卯酉爲上元。


 坐對乾坤艮巽宫。

在右者爲四卦，在左爲四陽干。


 莫

當讀爲「若」。


 依八卦陰陽取，

《天玉》法。


 陰陽差錯敗無窮。

此篇累言陰差陽錯，謂拘形而不審氣。用《天玉》八宫地盤。


 百二十家

十二律吕分占乾坤六爻。《太玄》以家字比班《志》之章法。


 渺無訣，此訣玄機大祖宗。證

《淮南·天文訓》：「子午、卯酉爲二繩，丑寅、辰巳、未申、戌亥爲四鉤。東北爲報德之維，西南爲背陽之維，東南爲常羊之維，西北爲蹏通之維。」




説來龍

天星。


 須要望

立向遥相望。


 龍穴，

地形。


 後若空時

即玄空。


 必有功。

朱雀生旺。


 帝座

天皇太乙。


 帝車

北斗。


 竝帝位，

五帝座。


 帝宫帝殿後當空。

真訣專在立向，向旺、座空。向隨時改變，如喜神方道

 。


 萬代侯王皆禁斷，予今隱出

隱語。


 在江東。

江東，即天卦求星辰，非地名。


 陰

地。


 陽

天。


 若能得遇此，

非反吟伏吟，專就地分兩片。


 蚯蚓逢之便化龍。

蔣氏曰：此明八卦之理，即前子午卯酉屬坎離震兑四卦，乾坤艮巽又四卦之義也。所謂坐對，非指山向，

言天，而非形局。


 蓋四正卦與四隅卦

星二十八宿。


 兩兩相對，

四正之山以四隅之坐向爲輔。


 故云然也。

淮南對表詳矣。


 八卦陰陽者，指八卦五行，以乾卦領震坎艮三男而屬陽，坤卦領巽離兑三女而屬陰；此先天之體，

地盤定位。


 非後天之用，

合天。


 以之論陰陽，則差錯而敗不勝言矣。

專就山水形局言。□□□□□合法與四正四隅卦相挨，子息彼此往來。如坎卦則在申□，坤巽二宫卦内則在寅、戌，艮乾二宫卦内十二次，坎則在□未，離則在亥丑，直指二宫，不得言卦内矣。


 譚陰陽者百二十家，皆此是彼非，渺無真訣

天運分十二宫，合十爲百二十。


 惟有玄空大卦

合爲一卦，乃稱大卦。由一卦以通他卦，即由小水以招引大水也。


 乃陰陽五行大祖宗，

《素問》説詳矣。


 聖聖相傳，非人勿示也。識得此訣，雖帝王大地，瞭若指掌，特禁秘而不敢言耳。

與《撼龍》元局同。


 楊公自言：既得至道，不敢炫燿於世，故披褐懷玉，抱道無言，然天寶雖秘惜，而救世之心未嘗少懈，曾於《天玉經》「江東一卦」諸篇隱出其旨，世之好陰陽者有緣會遇，信而行之，頃刻有魚龍變化之徵也。或云楊公得道之後韜光晦跡，背其鄉井，隱於江東。俟考。

子午卯酉

此上篇第五節之傳。


 四山龍，

四仲月。


 支兼干出最豪雄。

二山合爲一宫。


 乙辛丁癸單行脈，

上篇作一路，又云「若有山水一同到」，此云單行，若山水不同到也。


 半吉之時

乘四仲之氣。


 又半凶。

若偏而與墓同行。


 坐向

前篇作「半穴」。


 乾坤艮巽位，兼輔而成五吉龍。

如本運三山爲三吉，兼貪取輔爲五吉。




蔣氏曰：此皆楊公隱謎，

三元天運，以十二支爲代名詞。


 舉四正爲例，

四仲爲天元。


 若行龍在子午卯酉

仲統。


 四支，長流不雜，

合會統爲長久。


 雖兼帶干位，

支帶干。


 總不出本卦之内，

斗杓指支爲節，指干爲氣，合支、干乃爲一宫全月。


 其脈清純，

前後不雜他宫，如子字

 之丑壬。


 故云「最豪雄」也。若乙辛丁癸，雖屬單行，未免少偏，即犯他卦，

如癸偏左則丑别爲一舍，爲十一月之節，與子宫别爲一次矣。所謂「莫教差錯丑與壬」。


 所以吉凶參半也。言子午卯酉，而乾坤艮巽不外是矣；

隨元立向，因時更易，此真訣也。〇四隅之山又以四正之坐向爲輔。


 言乙辛丁癸，而甲庚壬丙不外是矣。辨龍既清，乃於諸卦位中隨便立向，

因時變易，如宅之門向。


 則又以方圓爲規矩，而未嘗執一者也。

隨旺氣而變，如《月令》之出四門。




辰戌丑未

古有以姓之五音分吉凶法，或以吕才駁之，其説遂絶，不知此説今尚大行。姓以生爲聲，今通行法以生年干支爲主，宅、墓皆重之。如謂姓爲姓氏，則凡一姓吉凶皆同，無此理。姓爲生年，古法本如此。後來術士誤主姓氏，不知生年納音即五音説。


 四山坡，

四支帶下四干，合八山爲季統四宫。


 甲庚壬丙葬

讀作宅。


 墳多。

立向。


 若依此理無差謬，清貴聲名天下無。爲官自有起身路，兒孫白屋出登科。八卦不是真妙訣，

地、天二盤之分，《天玉》、《寶照》之所以别。


 時師休把口中歌。

傳敗絶只因用卦差，

天盤地盤之别。


 何見依卦出高官。陰山陽水皆真吉，下後兒孫禍百端。

俗師以山水皆就形言，由地形自分陰陽，自相交媾。


 水

天運。


 若朝來

水來、當面。


 須得水，

天盤隨時取旺元。


 莫貪遠秀好峰巒。

立向專取坐空，不拘形局。如作室之門，隨時可以移動；若岳大將軍之一室三十六門，不拘正對。


 審龍若依圖訣葬，官職榮華立可觀。

天盤。用羅經可立圖，形勢變化多，轉不可圖。




蔣氏曰：此指四隅龍脈而言，

以二十四山分十二宫，則四正四宫；四孟四季皆在四隅，故亦分十二次，則不可以八卦拘之。


 而舉辰戌丑未爲隱謎也。謂此等行龍而取甲庚壬丙向者甚衆，

地元四墓，四干爲四季所帶，合四季乃爲一次。


 必須龍法純全，

地。


 向法合吉，

天。


 毫無差謬，〇

以天地合言差謬。


 而後清貴之名卓於天下也。「起身路」正指來龍之路。八卦本是真訣，

地盤形局。


 而誤用則禍福顛倒，

以求天氣則誤。


 故云非妙訣，

《天玉》則專詳八方。


 後章「八卦只有一卦通」乃始微露消息矣。

八宫十二次之殊别，注不肯明言。


 收水之法，向云陽用陰朝、陰用陽應，乃卦理至當不易之言，

合形、法言。


 而竟有陰山陽水、陽山陰水反見災禍者，則辨之不真，陽非陽

天亦有陰。


 而陰非陰

地自有陽，以地自分陰陽兩片。


 也。「得水」二字，世人開口混説，

即謂天氣，故法家以水爲天之代名詞，不謂真水。


 然非果識天機秘旨，收入玄竅之中，

召天合地。


 雖三陽六建齊會明堂，虎抱龍迴，涓滴不漏，總未可謂之得。若知得水

此水非凡水。


 真訣，

理氣。


 即陰陽八卦之理，

形局。


 示諸斯乎！

兼擅其長。


 「莫貪遠秀好峰巒

 」，即上篇已發之義，致其叮嚀之意云爾。

玄機妙訣有因由，向指

天法。


 山峰

地形。


 細細求。起造

宅四見。


 安墳依此訣，能令發福出公侯。直向支山尋祖脈，

十二支爲節爲初氣。


 干神下穴

十二干乃爲中氣，下穴猶占下半月。


 永無憂。

寅申巳亥

孟統之運。


 騎龍走，

本龍。


 乙辛丁癸

四仲之干。


 水交流。

立向。


 若有此山

四孟。


 并此水，

四仲。


 白屋

亦指居宅。


 科名發不休。昔日孫鍾
 此穴，從此聲名表萬秋。

蔣氏曰：通篇皆言平洋，

天。


 此章乃插入山峰者，

地。


 何也？蓋八卦九星乃陰陽之大總持，故凡有山之水

由地召天，天與地合。


 可以不論山，

八宫同於十二次。


 而有水之山

地與天不合，須由作用。


 不能不論水。

則專重在水。


 若遇山水相兼之地，

形、法合。


 未可但從山龍而論，還須細細尋求，亦必合此玄空大卦之訣，而後墓宅産公侯也。

總以天星爲作用之妙。


 祖脈必要支山，

《漢志》元運用支不用干。


 蓋從四正而論，

四仲局。


 下穴立向則不拘支干矣。

合支干乃爲一局，分初、終耳。


 此祖脈乃玄空之祖脈，

天氣。


 非山龍之來脈也，

形八卦。


 讀者切勿錯認。寅申巳亥、乙辛丁癸，俱屬易犯差錯之龍，故曰「騎龍走」、「水交流」，文有殊，義無别。此山此水而科名不歇者，不犯差錯故也。孫鍾墓在富陽天子岡，本山龍而收富春江長流之水，故引爲證。

來龍

形局。


 須看坐正穴，

地盤有一定之向。


 後若空時必有功。

開門放水，隨時立異。


 州縣官衙

五言宅法，以明朝王皆向南。人盤。


 爲格局，必然清顯立威雄。

傳范蠡蕭何韓信祖，

不過借以爲比，不必實有其事。


 乙辛丁癸

天元。


 足財豐。

三人不當以財言之，此亦趁韵耳。


 亥壬

十月小大寒。


 聳龍興祖格

 ，巳丙

四月小大暑。


 旺相一般同。寅申巳亥

人元。


 等五吉，乙辛丁癸四位通。

地元以干爲向水，與前不同。


 紫緋晝錦何榮顯，三牲五鼎受王封。龍回朝祖

貪、廉交互。


 玄字水，

止水。


 科名榜眼及神童。

説後空已見前篇訣，

即所謂玄空，玄枵爲空向，則朱雀發源生旺氣。


 穴要窩鉗

説詳《撼龍》。


 脈到宫。

互文起義，不止二穴。


 州縣官衙

專取官衙，以明坐空之義。


 及臺閣，

六見。


 那個靠著後來龍。

不指城郭，專指衙署。


 砂揖水朝爲上格，羅城擁衛穴居中。

人盤合天。


 依圖

言圖者五六見。


 取向

專重取向。


 無差誤，不是王侯即相公。

蔣氏曰：後空之旨屢見篇中，

即玄空，即廿八宿鶉火在南、玄枵在北之定位。今廿八宿位已移，以當運者爲主。


 而此章又反覆不已者，蓋後空不但無來脈而已，并重坐下有水，

此水爲天氣。


 乃謂之

 活龍

指天星，非真水。


 擺撥，而成真空有氣也。故首句云「坐正穴」，實指穴後有水、

此水亦指星氣，言地盤有。地盤前後天人各别，非一法。言水，非真。


 取爲正坐也。

此地盤法。


 古賢舊蹟，往往如此。遍地鉗，所謂杜甫、盧仝、李白祖，此又引范蠡、蕭何、韓信，總合此格。

互文義見。


 下列諸干支，言不論是何卦位，只要合得五吉收歸坐後，發福如許爾。故下文即接「回龍朝祖玄字水」，分明指出前朝曲水，抱向穴後，乃回龍顧祖之格也，

此又蔣氏之謎語，假形以立説。


 神童黄甲，必可券矣。篇中又自言後空之訣已見前篇，然恐人誤認，只取坐後無來脈，便云有氣；不知穴後必須水

星氣。


 抱成窩鉗之形，

以水爲喻。


 而後謂之到宫。

專論天，不求地。向必生旺。


 若但云空耳，非坐水之空，空何貴焉？

有體有用，二者互異。


 砂揖水朝、羅城擁衛，皆就水神而論；

即星辰。


 穴正居中，指坐穴也。此節直説出王侯將相大地局法，非泛論也。

天機妙訣本不同，八卦只有一卦通。

由一卦起星辰，流轉八宫，周而復始。考律吕法，十二律旋相爲宫，即下卦起星之法。每宫皆有五音，爲六十龍；羅經所列六十甲子，即納音，地元四季所舉之卦。


 乾坤艮巽躔何位，乙辛丁癸

天元四仲所帶四干。


 落何宫，

定位八宫。天盤人盤分十二宫。


 甲庚壬丙

人元四孟所帶之干。


 來何地，

舉干而隱支，十二干中藏三元十二支。


 星辰流轉要相逢。

奇門、六壬，定盤之上皆加活盤，隨時流轉。




傳莫把天罡

北斗招摇。


 稱妙訣，

太乙下行玄空法。


 錯將八卦

《天玉》八宫法。


 作先宗。

八宫定位，天盤别有宫次不同。


 乾坤艮巽出官貴，

四墓所帶。以八宫言，四卦爲父母，《寶照》别與八干配爲十二中氣。


 乙辛丁癸

四仲所帶四干。


 田莊位；甲庚壬丙

四孟所帶。


 最爲榮，

十二字爲干，附十二支爲中節。


 下後兒孫出神童。未審何山消此水，

如律吕之父母子孫，隔八相生。


 合得天心造化工。

專取天星爲天盤。〇奇門演卦之法，以八卦方位震東、兑西、離南、坎北、巽東南、艮東北、坤西南、乾西北爲外卦，以休一、死二、傷三、杜四、開六、驚七、生八、景九八門所臨爲内卦。如陽遁一局丁卯時，此時休門直使到巽第四宫，則東南即爲水風井卦；死門到乾六宫，則西北即爲地天泰卦；傷門到兑七宫，則正西即爲雷澤歸妹卦；杜門到艮八宫，則東北即爲風山漸卦；開門到離九宫，則正南即爲天火同人卦；驚門到坎一宫，則正北即爲澤水困卦；生門到坤二宫，則西南即爲山地剥卦；景門到震三宫，則正東即爲火雷噬嗑卦。




蔣氏曰：一部《寶照經》不下數千言，皆半含半吐，

八卦十二次，其理同。


 至此忽然漏泄，

法盡於此一節。


 蓋陰陽大卦不過八卦之理，

八卦十二次，其理同。


 而篇中乃云八卦不是真妙訣者，正爲不得真傳，

十二次，天星法。


 不明用卦之法故也。而其所以不明用卦之法者，皆因泛言八卦，

八卦，死方位。


 而不知八卦之中止有一卦可用故也。

下卦起星，以一卦爲主。


 大五行秘訣，

斗杓之行次。


 不過能用此一卦，即從此一卦流轉九星，便知乾坤艮巽諸卦落在何宫，二十四干支落在何宫，而或吉或凶，指掌瞭然矣。

八宫與十二次同有此法，如《地形訓》與《時則訓》。


 俗師不得此訣，

其本皆

 詳《淮南》各篇中。


 妄立五行，有從四墓上起天星

 ，以爲放水出煞之用，如何合得八卦之理？

八宫，死法。


 夫收得山

向旺。


 來，乃出得煞去，

坐空。


 不知一卦作用

《淮南》十二宫對法。


 山既無從收，

向不得真旺。


 一卦不收，諸卦干支又何從流轉九星，求純棄駁而消水出煞乎？

此水之煞即所坐之空。


 今人但知二十四山處處可出官貴，處處可旺田莊，處處可出神童，而不知二十四位水陸交馳，

以地盤八宫言。


 果下何卦、

由形招星。


 收何山，

向。


 乃消得此水、

坐。


 出得煞去。

收山即出煞消水。此山、水即坐向，非向山與流水。


 夫既不能收山出煞，則其談八卦、

《天玉》。


 論干支，

《寶照》。


 皆胡言妄説而已，何以契合天心而造化在手也？天心即天運，

元運旺相統元、統、會、章而言，非十九年之一章法，更非二十年移一宫之僞説。


 非善人合天之家，不能遇也。大五行

斗杓之運行四方。


 所謂一卦，即指天心正運之一卦也。

元運與形相合之一宫。


 篇中露此二字，其間玄妙，難以名言，楊公雖指出天心一卦之端，而其下卦起星之訣，究竟未嘗顯言，

訣即在篇中，不肯顯言，故又以此亂之。


 則天機秘密須待口傳，不敢筆之於書也。

姜氏曰：篇中八卦干支，縱横錯舉，原非實義。

實而不實，不實即實，須善悟之。


 細玩此節何位何宫何地等句，即知經文皆屬活句，非死句也。

非板執死法。俗説皆誤，必研究隋唐以前古書，乃得其實義。


 我師於前篇注中切戒學者毋得執定方位，意在此爾。

故凡言方位者皆誤説。


 凡讀楊公書者當知此意，非獨《寶照》而已，《天玉》、《青囊》，無不皆然。

五星一訣

五星，當讀作「九星」，指《撼龍》言。後來廖公五星説皆僞書，不可信。


 非真術，

《天玉》形局。


 城門

城門，門即向也。《月令》法：天子居中，春出東門，夏出南門，秋出西門，冬出北門。以斗杓所指爲旺氣，即出其門；居中不易，而四門因時而改。以隨時立向、不板定一門之訣。


 一訣最爲良。

《寶照》立向，取譬城門，不止一門矣。


 識得五星

形。


 城門

氣。


 訣，

《天玉》。地盤定位如室堂，門則隨時而變。一浄一動，不可二法

 。


 立宅

九見。


 安墳定吉昌。

傳堪笑庸愚多慕此，

指五星。


 妄將卦例定陰陽。

專拘形勢。


 不向龍身觀出脈，

此指金龍天星也。


 又從砂水

死形。


 斷災祥。

説筠松《寶照》真秘訣，

與《天玉》不同。


 父子雖親不肯説。若人得遇是前緣，天下横行陸地仙。

蔣氏曰：前章既言一卦下穴

由小水引大水，由三吉引五吉。


 收山出煞之義，

全爲立向訣。


 此章又直指城門一訣，

定位與城門，一有定一無定。以有定爲無定之準，全爲立向作用。


 楊公此論，真可謂披肝露膽矣。蓋五星之用，其要訣俱在城門，

以《月令》法推之即得。


 識得城門，而後五吉有用；於此作二宅，無不興隆者矣。城門一訣與龍身出脈正是一家骨肉，精神貫通，能識城門，乃能觀出脈；能觀出脈，便能識城門。

由城門以召五吉，所謂三元不敗。三吉由當面小水而定，必與形局相合，至於左右與後之星辰，則萬難立此向；則其星值旺在數十百年以後，則由當面小運勾引之，臨時或於其位修方以提動之。


 故笑世人不識此秘，而妄談卦例，從砂

 、水上亂説災祥也。

拘泥形勢。


 此以下，皆楊公鏤精抉髓之言，得此便是陸地神仙，父子不傳。夫亦師傳之禁戒如是，豈敢違哉！

《寶照》專詳天氣。千言萬語，止是立向，從向水上引天氣；其召引之法，則不止一端，亦如造命之名詞不同。




世人只愛週迴好，

形局。


 不知水

天星。


 亂山

地形。


 顛倒。

所謂陰差陽錯。大陰陽。


 時師但云講八卦，

《天玉》，地盤。


 卻把陰陽

合地與天，爲大陰陽。


 分兩下。

地有地之陰陽，星有天星之陰陽。真陰陽則以形爲陰，星爲陽，以地合天，正是一大陰陽。分就形、氣各立陰、陽以爲交媾者，皆誤。




傳陰山只用陽水朝，陰水只用陽山收。

如羅經浄陰浄陽法。


 俗夫不識天機妙，

拘形勢，昧天星。


 自把山

形。


 龍

氣，


 錯顛倒。

陰差陽錯。


 胡行亂作害世人，福未到時禍先到。

蔣氏曰：《道德》不云乎：「常無欲以觀其妙，常有欲以觀其竅」，

如父在觀志，父没觀行兩等觀法。無與有，即獨行與會合之分。


 此正丹家所謂玄關一竅。大道無多，只争那些子，

收山如口鼻受穀氣，消水如二便，穴則腹胃。


 故曰「不離這個」。人身有此一竅，天地亦有此一竅，

如營衛運行，每日百營，兩大會之地。天地陰陽，順逆交會與人身全同。


 地理家須識此陰陽之竅。

交會合和之地。


 今人只愛週迴好，而不知那些子。

交感所在。


 些子合得天機，週迴不好亦好；些子不合天機，週迴雖好，皆無用矣。陰山陽山，

地形之分。


 陰水陽水，

天氣之分。


 皆現成名色，處處是死的，

天不得地，亦無爲。


 惟有那些子是活的；些子一變，陰不是陰，

但統曰形。


 陽不是陽，

但統曰氣。


 陰可作陽，

地承天。


 陽可作陰，

天合地。


 故曰「識得五行

形、氣同有五行。


 顛倒顛，

天氣下降，地氣上騰。


 便是大羅仙」。世人不諳天機，誤將山龍來脈

真山。


 牽合平洋理氣，

真水。


 執定板格，陰陽反成差錯，乃真顛倒也。本欲造福，反以賈禍，楊公所爲惻然於中，而有是書也。

陽若無陰定不成，

天比於父。〇理氣屬於無形。


 陰

地比於母。


 若無陽定不生。

形勢雖得，不能召天氣。


 陽水陰山相配合，

交媾。


 兒孫天府早登名。

蔣氏曰：此節并下節尤爲全經傾囊倒篋之言，而泛泛讀過，則不覺其妙，蓋舉平洋龍法

天。


 穴法、

地。


 收山出煞、

收山即出煞，爲玄空坐虚向實。


 八卦

地盤。


 干支

天盤。


 之理一以貫之矣。

一言以蔽之，曰交合而已。〇凡安排一切皆僞説。


 孤陽不生，獨陰不育，此雖通論，而大五行秘訣

形、法合。


 只此便了，學者俱在山水配合上著眼。所謂配合，自然配合，

天與地，星辰，時令，自然之理。


 非尋一箇陽以配陰、尋一箇陰以配陽也。水即是陽，

天。


 山即是陰；

地。


 陰即是山，陽即是水。故只云陽水陰山，

以山爲水，隱謎。


 而不更言陰水陽山。

就形氣分言，乃有陰水陽山，所謂陰陽分兩下。


 知此者，可與讀《寶照》矣；知此者，亦不必更觀《寶照》矣。

禮經以祖配天師説，詳《白虎通》。




證《文子·上仁篇》：「天地之氣，莫大於和。

惟和乃生萬物。


 和者，陰陽調，日夜分，

陰陽適均。


 故萬物春分而生，秋分而成，生與成，必得和之精。

董子以東西爲兩和，北方陰動於下者，不得東方之和不能生；南方陽養於上者，不得西方之和不能成。


 故積陰不生，積陽不化

 ，陰陽交接，乃能成和。」

舉東、西以示例，可推想山水陰陽之作用。




都天

天光照臨。


 大卦總陰陽，

直符直使演卦之法，以地盤直符所在之宫爲内卦，天盤直使所在之宫爲外卦。如陽遁一局，甲戌旬，辛巳時，地盤直符在坤二宫，天盤直使在離九宫，即衍成火地晉卦。餘仿之。


 翫水

仰觀。


 觀山

俯察。


 有主張。能知山情與水意，

以地召天。


 配合方可論陰陽。

此爲大陰陽真訣，除此皆支節及僞法矣。




蔣氏曰：急接上文。都天大卦豈有他哉，總不過陰、陽而已。真陰真陽

非俗師之所謂陰、陽。


 只在山水上看，而翫山觀水，須胸中别自有主張；此主張非泛泛主張，

如僞法挨星諸訣。


 乃乾坤真消息，所謂天心

天地合一爲天心。


 是也。山情水意四字，全經之竅妙；今人孰不曰山水有情意，而不知世人所謂情意非真情意也。

《撼》、《疑》與《辨正》合。《撼》、《疑》山情，《辨正》水意。


 識此情意，則是陰陽便成配合，青囊萬卷，盡在箇中。於戲，至矣！

證《葬書》：「委宛自復，回環重複，若踞而候也，若攬而有也。欲進而卻，欲止而深

 ；

此數句發明山水情意，最有精神。


 來積止聚，沖陽和陰；

此山水陰陽配合之局。


 土高水深，

向實坐空。


 鬱草茂林；貴若千乘，富如萬金。

言若、如者，皆狀山水之情意。


 經曰：形止

外觀形局。


 氣蓄，

内招天氣。


 化生萬物，爲上地也。」

「上地之山，若伏若連，

言若者，皆形容山情。


 其原自天；若水之波，若馬之馳，其來若奔，其止若尸；若懷萬寶而燕息，若具萬膳而潔齊

 ，若橐之鼓，若器之貯；若龍若鸞，

十二「若」字，詳喻山情。


 或騰或蟠；

二「或」字活看。


 禽伏獸蹲，

取譬極多，可以類推。


 若萬乘之尊也

 。」

「法每一折，

此言納水之法。


 瀦而後蓄；洋洋悠悠，顧

 我欲留。

此審水之情意。


 其來無源，其去無流。經曰：山來水迴，貴

 壽而財；山因水流，虜王滅侯。」

傳《都天寶照》

爲理氣之理氣。


 無人得，逢山踏路

當作水。


 尋龍脈。前頭

朱雀。


 走到五里

廉貞在南，不入中宫。


 山，

大五行午宫五月。


 遇著賓主相交

自外至者，無主不止；自内出者，非客不行。


 接。

營衛五十營而復大會。一日之中，子、午自相交接於腦、外腎，所謂活子午。


 欲求富貴頃時來，記取筠松真妙訣。

蔣氏曰：上文説到山情水意，都天大卦之理盡矣，此節又贊嘆，而言此《都天寶照》不輕傳世，若有人得之，以此觀山翫水，一到山情水意賓主相交之處，

其同者同聲相應，同氣相求，其異者雌雄夫婦，合爲一家骨肉。


 用楊公訣法
 之，

專詳立向。


 頃刻之間，造化在手。蓋一片熱腸，深望人之信從，而發此歎也。

證《莊子·天運》：「中無主而不止，外無正

正，當作　「匹」。


 而不行。由中出者，不受於外，聖人不出；由外入者，無主於中，聖人不隱。」

《公羊》與《淮南·原道訓》亦有此説。




天有三奇

乙、丙、丁爲三奇，乙日奇，丙月奇，丁星奇。九宫不數甲，前三爲奇，後六爲儀。


 地六儀，

六儀三奇視冬夏陰陽而順逆布之，爲地盤。以甲子一周六戊、六己、六庚、六辛、六壬、六癸爲六儀。


 天有九星

《素問》以地配天，説詳《青囊經補證》。


 地九宫。

八宫九星。


 十二地支

陰四正四局。


 天干十，

陽四隅四局。


 干屬陽兮

干以干爲子孫。


 支屬陰。

支以支爲子孫。


 時師專論這般訣，

其弊在一「專」字。


 誤盡閻浮世上人。

凡蔣訣即在所駁之中。


 陰陽動

天氣。


 浄

地形。


 如明得，配合生生妙處尋。

能得根源，各法皆屬節目。以上皆定位地盤，此乃遁甲天盤活法。


 證

《易·繫》：「夫乾，其浄也專，其動也直，是以大生焉。夫坤，其浄也翕，其動也闢，是以廣生焉。廣大配天地，變通配四時，陰陽之義配日月。」




蔣氏曰：前篇贊嘆，已足終篇，又引奇門以比論者，蓋奇門主地，從《雒書》來，

謂陰陽二遁。陽遁五百四十局，始坎一，訖中五；陰遁五百四十局，始離九，訖中五。


 與地理大卦同出一原，

小説多同。


 而時師用錯，

蔣氏真訣每在所駁之中以奇門推之。地學别有竅道，非如俗師之用遁，且遁亦多失古法。


 所以不騐。惟有大五行，是奇門真訣。

奇門爲《寶照》入門之門。


 欲知此訣，只在陰陽一動一浄之間求其配合

同異二門。


 生生之妙，則在在有一陰陽，非干是陽而支是陰，

此支節之陰陽。


 如此板格而已。

入門先求板格，後講超渾。不先求板格，無下手之處。


 蓋動浄即是山情水意，即是城門一訣，即是收山出煞。用一卦法，所謂「龍到頭」者，此也；所謂「龍身出脈」者，此也；所謂「龍空氣不空」者，此也。是名真賓主，是名真夫婦，是名真雌雄。終篇又提出此二字，與上篇第三章「動浄中間求」一語首尾相應。楊公之旨，抑亦微之顯矣夫！

蔣書本極詳明，或以爲有所隱諱者，非也。




證《列子》：「夫有形者生於無形，則天地安從生？

《老子》：「有物渾成，先天地生。」


 故曰：

 有太易，有

 太初，有太始，有太素。太易者，未見氣也；太初者，氣之始也；

氣主動，爲陽，流行於六合之内。


 太始者，形之始也；太素者，質之始也。

形質主浄，爲陰，如大地球是也。


 氣形

 質具未相離，

陽以相陰，陰以含陽；陽生於陰，柔生於剛。


 故曰渾淪。

《禮運》：「夫禮，必本於大一，分而爲天地，轉而爲陰陽，變而爲四時，列而爲鬼神。其降曰命。」


 渾淪者，言萬物相渾淪而未相離也

 。

範圍天地之化而不過，曲成萬物而不遺。


 視之不見，聽之不聞，循之不得，故曰易也。

生生之謂易。


 易無形埒

 ，

易與天地準，故能彌綸天地之道。


 易變而爲一，

道立於一，造分天地。


 一變而爲七，七

二「七」字當作「乂」。乂，古五字。


 變而爲九。

由一至五爲陽順，由五至九爲陰逆。


 九者，變之究也，乃復

 變而爲一。

終而復始，循環無端。


 一者，形變之始也

 。」




下篇



尋得真龍

地真。


 龍虎飛，

砂水不佳，俗師所棄。


 水城

天運。


 屈曲抱身

地穴。


 歸。前朝旗鼓馬相應，

皆就期課言。


 下後離鄉

不從俗作「離鄉砂」，讀作離向，丙、午、丁三陽位。


 著紫衣。

專取天令。




蔣氏曰：此節專指山龍而言。

地形，非天星。


 真龍之穴，龍虎分飛，

形局。離鄉砂法辨正。〇俗以《疑》、《撼》無法無形，皆誤。


 非其病也。真龍行急，龍虎之相隨亦急；急則兩砂之末乘勢逆回，有似分飛。昔人指爲曜氣，正真龍靈氣發露之象也，

前已有説。


 然情既向外，則人事亦應之，主子孫他方發達，謂之離鄉砂也。

乙字水纏

天星當運。


 在穴前，

兩畔朝歸穴後。


 下砂收鎖穴天然。當中九曲

九星配九州。


 來朝穴，悠揚瀦蓄斗量錢。

傳兩畔朝

朱雀發源。


 歸穴後歇，

玄空出煞。


 定然龍在水中蟠。若有聲爲數錢水，催官上馬御街前。

蔣氏曰：自此以下八節，皆平洋水局

天星以水引氣，故以水名之。


 形體吉凶之辨。此節言曲水纏身之格，歇在穴後，正前篇所謂後龍空坐正穴也。數錢水，假借爲義，俗而巧。

安

讀作宅。


 墳最要看中陽，

丙、午、丁爲三陽。


 寬抱明堂水

星水同。


 聚囊。出夾

來山坐下。


 結成玄字樣，

玄空。


 朝來鸞鳳舞呈祥。

朱雀生旺。




傳外陽起眼人皆見，

形。


 乙字彎身玉帶長。

氣。


 更有内陽

朝實。


 坐穴

坐空。


 法，

即所謂收山出煞。


 神機出處覓仙方。

穴，當讀作「空」。




蔣氏曰：此言堂氣形局之美。至於内陽

收山入口鼻，故曰内。


 坐穴法，

讀作坐空。


 正前篇所謂來龍正坐及城門一卦之訣也。非神機仙術，烏足以語此！

傳水直朝來最不祥，

不合時運則爲煞。


 一條直是一條鎗。

小運十九年。


 兩條名爲插脇水，三條即是三形傷。

四章七十六年。


 四水射來爲四殺，

八十一章。


 八水名爲八殺殃。

三統二百四十三章。


 直來反去拖刀殺，徒流客死少年亡。

説時師只説下砂逆，禍來極速怎堪當？堘圳路街如此樣，亟宜遷改免災殃。

蔣氏曰：此節極言直來凶格。

謂衰敗之水直來，不合生旺。


 蓋水神最忌木火，以其有殺氣無元氣也。縱屬來朝，亦有損無益，

此就形立説。


 況諸路交馳，漏風沖泄乎？旺元猶可，衰運無噍類矣。

此乃專就天氣言之。




説前水來朝又擺頭，

謂有參差，不純正。


 淫邪凶惡不知羞。乾流自是名繩索，自縊因公敗可憂。

惡形與衰敗之氣爲一類。




蔣氏曰：此曲水凶格。水神雖以曲爲吉，然曲處須節節整齊，乃合星格。若擺頭斜去，及如繩索樣，或大或小，或疏或密，或正或欹，皆似吉而凶；縱然發福，必有破敗。

傳左邊水反

 長房死，

四孟長局，孟統八十一章。


 右邊水射小兒亡。

四墓季局，季統八十一章。


 水直若然當面射，

四仲中局，中統八十一章。


 中子離鄉死道傍。

元運之三局即三元，非分房之説。


 東西南北水射腰，

以方位分三局。


 房房横死絶根苗。

形凶，則無論何運同爲凶。


 貪淫

 男女風聲惡，

性情。


 曲背駝腰家寂寥。

形體。




説左邊水反長房死，

所謂天卦，江東，長男長女居之。


 離鄉忤逆皆因此。

説長局。


 右邊水反

所謂地卦，江西。


 小兒傷，

少男少女居之。


 風吹婦女隨人走。

説少局。


 當面水反中男當，

南北八神，中男中女。仲統八十一章。


 斷定二房

中局。


 有損傷。左

天中。


 右

地季。


 中

人孟。


 反房房絶，切忌墳塋遭此劫。證

按左長、右少、中次房，《寶照》言之，時師莫不承用，而不知底藴所在；實本易卦之方位，有如丹家之活子午，非拘執坎北離南震東兑西之位次也。法：如墓、宅卯山酉向，則由坐宫起坎，午方爲震爲長男，子方爲兑爲少女，酉方爲離爲中男。故左孟右季中仲之説，隨地而騐。歐陽理菴風水二書有分房詩云：「須將卦氣定陰陽，一一排來有主張。陽氣震宫長子貴，震藏陰煞孟男傷。坎離二卦專言仲，艮兑三房可細詳。卦氣更兼山水斷，陽生陰死莫張皇。」《寶照》據形而論，歐陽氏加以挨星之陰陽；形氣合參，方爲完備。




蔣氏曰：以上數節，雖義淺而辭鄙，然其應甚速；以其切於用也，故存之。惟公位之分，不可盡拘耳。

本非公位分房。




説一水裹頭名斷城，

四章七十六年。


 下之雖發未爲榮。

年短不長。


 兒孫久後房房絶，水到砂收反主興。

如星辰拱照之類。形與氣同法，説形即説法。




蔣氏曰：平洋穴取近水，三方皆可逼窄，唯穴前明堂須寬容不迫，展舒穴氣。若一水裹頭，穴無餘氣，雖環抱亦不發。若面前另有一枝水到，則又以接水呈秀，其逼窄之氣有所發洩，反不爲凶爾。

證《地理鐵案》：「有沖有劫，富貴可得。有劫無沖，永世貧窮。」近穴有水流出謂之劫，明堂有水朝入謂之沖。

茶槽

 之水實堪憂，莫作蔭龍一例求。穴前太偪割唇脚，不見榮兮反見愁。

蔣氏曰：穴前池塘，水聚天心，名蔭龍水，本爲吉局

 ；若硬直深坑，形似茶槽，既非佳格，或明堂寬曠，猶未見凶，更加急葬，

失在急促，不疏緩。


 穴氣太偪，則有凶無吉矣。同一穴前池水，形局軟硬、立穴緩急，其應不同，

形如此，法亦然，所謂雙管齊下。


 不可不深辨也。

傳玄武

玄空之玄。


 擺頭有多般

 ，未可慳然執一端。或斜

左。


 或側

右。


 或正

中。


 出，

以左右中分三局。


 須憑直節對堂安。

三局過堂，皆須正出。




説擺頭直出是分龍，須取何家龍脈蹤。大山

一元五千餘年。


 出脈分三訣，

三統各八十一章。


 未許專將一路

即下所云小水。


 窮。

一章十九年。




蔣氏曰：玄武水來，

所謂衰氣、死方。


 本合後空活龍之格，

即所謂玄空。


 宜爲正坐之穴矣；

向必旺。


 然亦須詳其來法，以辨純雜、定吉凶，

即格衰旺法。


 未可執一也。蓋水有偏出正出不同，惟「直節對堂安」，乃是真玄武水。

中局。


 若擺頭曲來，而又直出前去，一曲一直之間，龍脈不一，是謂分龍，

以上誤。


 不必分兩道而後謂之分龍也。

分□即□元運三局之分，非以分龍爲凶龍名詞。


 須察其曲來是何脈，直去是何脈，細細推詳，而後可定其何家蹤跡，以便下卦。

分别元氣衰旺。


 若是水大，則不止一宫之氣，正坐是一脈，偏左又是一脈，偏右又是一脈，故云「分三訣」也。論坐後之脈精詳曲當，搜剔無遺，乃至於此，可謂明察秋毫者耶。

説家家墳宅

十見。


 後高懸，

坐實以兼形、法，兩言之。


 太陽不照太陰偏。必主其家多寂寞，男孤女寡實堪憐。

蔣氏曰：此節後空之義，

玄空大法。


 因世人都喜後高，

形家有此説，法家之補山法以坐爲山，亦同。


 故復叮嚀如此。人但知後高爲有坐托，

形、法同。


 不知其掩蔽陽光而偏照陰氣，生機斬絶，人口伶仃，故有孤寡之應也，可不戒與！

此就形言之。以法言，坐旺則向反不旺矣。


 予觀人家

 穴後，有挑築兩三重照山以補後托，未有不大損人丁，甚至敗絶無後者。利害所關

 ，特爲指出。此節單言平洋格法，若是山龍之穴，又以後高爲太陽正照而吉，

山穴後高丁禄盛，水穴後高絶人丁。


 後空爲太陽失陷而凶，讀者莫錯會也。

迷離其辭，惟深於古者知其趣耳。




貪武輔弼巨門

形吉。


 龍，

即形即法，不可分爲二法。


 方可登山細認蹤。

再求合天。


 水去

天氣。


 山朝

地形。


 皆有地，

所謂「山情水意相交媾」。


 不離五吉在其中。

三元到輔兼貪，義詳上卷。




蔣氏曰：此節及下文九星皆指形局而言，蓋見其星體合吉，

形家。


 方登山而定其方位；

法家。


 若形局方位皆吉，

形、氣合。


 即水去亦吉。今人動云「第一莫下去水地」，謬矣。

水不指真水。俗法以水分來去，皆誤。




破禄廉文

衰敗之氣。


 凶惡龍，

以氣言。


 世人墳宅

十一見。


 莫相逢。

「但逢死氣皆無取」。


 若然誤作陰陽宅，縱有奇峰

此乃指形。


 到底凶。

有形無氣，則反爲凶地。




蔣氏曰：此二節專言平洋九星水法。

本山來龍立本向，

陽遁一局，如甲子時天蓬直符不動，所謂伏吟也。又，甲子時休門直使不動，所謂伏吟。


 返吟

返吟者，乃天盤地盤子居午位、午居子位，三傳皆衝，故名返吟。


 伏吟

六壬三傳九式：六曰伏吟，七曰返吟。伏吟者，天盤地盤皆同；所謂三傳，只是一字。


 禍難當。自縊離鄉蛇虎害，作賊充軍上法場。明得三星

三見。


 五吉

元統會章。


 向，

《漢志》三統五行：日、月、北斗，與五行星。


 轉禍爲祥大吉昌。

蔣氏曰：本山本向，非子龍子向、丑龍丑向，倒騎龍之謂也，

俗法如此，皆就形局分陰陽，不知太陽在天不在地。


 蓋指八卦納甲而言。山龍有納甲，本卦向法皆浄陰浄陽，

專就形分陰陽。


 其在平洋向法

取氣真訣。


 反不拘浄陰浄陽，

地浄天動，分爲二法。天氣在星辰。


 而以本卦納甲干支位位作返吟伏吟，凶不可當。

同者爲伏吟，異者爲返吟，皆以其同類重叠言之。凶課之名目多矣，獨言二吟者，謂但就地形分，雖自有陰陽之分，其實同爲二吟。必取天氣，乃非返、伏。


 三星與五吉不同，三星言龍體，五吉言卦氣，

本元三卦爲三星，兼取二元爲五吉。其説已詳。


 消詳龍體卦氣之中，

分形、法。


 即有天然向法，

天運。


 可不犯本宫，

地形之兩片。


 而災變爲詳矣。

説龍真穴正

形家。


 誤立向，

不得天運。


 陰陽差錯悔吝

不合五等元運。


 生。幾爲奔走赴朝廷，纔到朝廷帝怒形。緣師不曉龍何向，墳頭下了剥官星。

蔣氏曰：此言龍穴雖真，

形局好。


 而誤立本宫之向，

專就形分陰陽，不知天星元運。


 陰陽不和，

地不召天。


 至於剥官也。蓋地理雖以龍穴爲重，發與不發，專由龍穴，

以形家爲本，形不成局，則不能召感天星。


 而立向坐宫

即坐虚朝實。


 又穴中迎神引氣之主宰，

專重立向以求天，故不重奇峰也。


 此處不清潔，如玉之瑕，不成美器矣。致廣大

地。


 而盡精微，

天。


 又何可不詳審也耶！此所謂向，非以山向五行起長生爲消納也，

僞法由地起例，板局。


 亦非小玄空生出尅出生入尅入之説，學者慎之。

蔣説可謂明白極矣。觀其所駁斥諸法，則真諦自得矣。




尋龍

天運。


 過氣尋三節，

統、會、章爲三節。


 父母宗枝要分别。

三統表四等統□□矣。


 孟山

孟統一千五百年。


 須要孟山連，

形亦孟統。


 仲山

仲統八十一章。


 須要仲山接。

此爲人元。不言季統，省文可知。


 干奇支耦細推詳，節節照定

元運共分五等差别。


 何脈良。若是陽差與陰錯，

得小不得大，其或刑沖衝敗。


 縱吉星辰發不長。

出元即敗。


 一節吉龍

如十九年一章。


 一代發，如逢雜亂便參商。

但合章法推之。會、統、元均有妨礙，則不吉矣。




蔣氏曰：此等卦理，中、上二篇論之已詳，反覆叮嚀，致其深切之意，又指明發福世代久暫之應全在龍脈節數長短，故「父母宗支要分别也」。

此非分房説，俗以分房説之，大誤。




先識龍脈認祖宗，

「先看金龍動不動」。


 蜂腰鶴膝是真蹤。

三元表，如《漢志》所言是也。


 要知吉地

此乃言形局。


 行龍止，

遇水則止。


 兩水

北斗雌、雄二神。


 相交

五十營大會。


 夾一龍。

可以左右取水立向。


 夫婦同行

天地皆分兩片。


 脈路明，

地爲婦，天爲夫。


 須認劉郎

天氣爲陽。


 别處尋。

陰陽順逆爲小陰陽，大陰陽則地陰天陽。


 平陽大水收小水，

所謂三節五吉，小水到穴，乃爲到頭。〇以水爲運，大水小水即元統會章，各不同也。


 不用砂關發福久。水口

大運統會，千數百年。


 石似人物形，

有特别形局，上應天星。


 定出擎天調鼎臣。

蔣氏曰：此節兼論山龍、平洋。

即形、法。


 言山龍

地。


 真脈，則取蜂腰鶴膝爲過峽，而平洋則不然，

天氣。


 只取兩水相交

以水引氣。


 爲來龍行脈，

乾流水之説。


 不在過峽上看脈也。但須脈上推求，識干支純雜、夫婦配合之理，如此宫不合，又當别求一宫，

立向法，宜細研。


 不可牽強誤下。故云「劉郎别處尋」。且山龍取砂爲關，

地。


 而平洋不用砂關，

取星，空處亦可。


 只要大水行龍收入小水結穴，

天運悠久，由小運牽引之。


 有此小水引動龍神

因章法以求會統。


 千流萬脈，

大元四千五百餘年。其法初見《韓非》。


 其精液皆注歸小水，以蔭穴氣。

一節引動全體。


 此平洋

元運。


 下穴

章法。


 秘旨，一語道破，混沌之竅鑿矣。

元運作用在小水章法，亦即乾流。


 觀此，則知所謂兩水相交，

星。


 非謂左右兩水會穴前，而龍從中出謂之行龍也，

此則形家。


 正謂大水與小水相交之處

小運由大運而分。


 乃真龍之行、

天氣。


 真穴之止也。

地形。


 既有此小水收盡源頭，

得運。


 又何用砂水之爲我用與否，

形家。


 豈砂之攔阻能強之者耶！人且不可強，而況於水！若水口捍門，此山龍大地雄峙一方之勢，蓋將山比擬。楊公秘慎之旨，互文隱意，雖若竝陳，大旨偏重平洋，

天氣。


 而以山龍相映發，以辨其不同途爾。

形家。


 所貴學者言外會心，

宗旨在言外。


 若不知剖析，

不讀古書。


 而視爲一合之説，將雜亂而無緒矣。

如俗傳之書。明、清之醫多不讀唐以前書，故醫道愈亂。地學亦然。必盡棄宋、元以下誤説，專留心秦、漢古書，久自有得。




龍

金龍。


 若直來

水來當面。


 不帶關，

讀作「載干」。


 支兼干出是福山。

此劃界限，不得不主支；非重支，支不過一符號而已。


 立得吉向

專重立向。收山即出煞，向旺即坐衰。


 無差誤，催禄催官指日間。

蔣氏曰：此亦上下二篇所已詳。蓋以四正爲例，

此又以八宫法合言之。


 而其餘自在言外，非位位取地支也。

乾坤艮巽

天元之子息。


 脈過凹，

天元龍取四隅之水。


 節節

支爲十二節，詳《淮南》對宫表。


 同行不混淆。

「若有山水一同到」。


 向對甲庚壬丙

四孟所帶支干，即地元取貪狼。


 水，兒孫列土更分茅。

傳仲山

天元四仲。


 過脈不帶關，

讀作「載干」。


 三節

以三節爲五吉。


 山

地。


 水

天。


 同到前。

形氣合。


 斷定三代

三代，謂三元。


 出官貴，古人準騐無虚言。

蔣氏曰：此則單言四隅龍格

乃專言天元。


 反取干神，竝不言及辰戌丑未，

支以干爲兩旁，言干而支在其内。


 則其非專重地支可知矣。

實重支，别有取義。


 脈是内氣，而向對之水是外氣，兩不相妨也。

如天元，子以己未爲一家骨肉，四卦在右，四孟在左，元運在左則向巳丙，在右則向未坤。蔣説誤。


 楊公辨龍，口口説重地支，而本旨實非重地支，

言支即帶干，言干内隱藏有支，蔣説此條誤。


 世人被他瞞過多矣！豈知一隻眼逗漏於此節，學者其毋忽哉！

發龍多向支神取，

十二宫法，以支統干。


 若是干神又不同。

爲下半中氣。


 支若載

當作「帶」。


 干爲夫婦，

支干合爲一月，支主節，干主氣。


 干若帶支是鬼龍。

陰差陽錯。


 子癸爲

支帶干。


 吉壬子凶，

干帶支。


 三字

如壬、子、癸。


 真假在其中。

子癸真，壬子假。


 乾坤艮巽天然穴，

四墓局，天元以四卦爲子息。


 水來

星氣。


 當面是真龍。

金龍動。


 要識真龍

天。


 結真穴，

地。


 只在龍脈兩

取三元四吉。


 三

取三元五吉。


 節。

穴前乾流，可以剪裁修造。


 三節不亂

兼取五吉三元不敗。


 是真龍，

此篇真龍專指星氣。


 有穴定然奇妙絶。

天心一卦。


 千金難買此玄文，福禄遇者毋輕洩。依圖立向

專重主向。


 不差分，

三言圖。


 榮華富貴無休歇。

取五吉三元不敗。


 時師不明勉強
 ，

專據形局。


 雖發不久即敗絶。

蔣氏曰：發龍多取支神，此乃用支之卦也，

《寶照》取天氣期課法。


 干神不曰無取，而乃曰「若是干神又不同」，明明有用干之時，而特與用支者不同爾。

二十四山分十二宫，支主節，干主氣。


 干帶支爲鬼龍，只就子癸、壬子一宫爲例，

互文見義。


 其真其假，三字之中迥然差别。何以乾坤艮巽

四卦即天之代名，以辰戌丑未帶之，爲支帶干。


 獨名天然穴？蓋直以乾坤艮巽爲龍，不更轉尋名相，故曰天然；

此又謎語。


 若他龍，則干支卦位非一名矣。

卦名只作干讀。


 「水來當面是真龍」，此語石破天驚，鬼當夜哭。

千言萬語，精要只在此。


 蓋乾坤艮巽之穴又與取支惡干者不同；

非惡干，此蔣氏謎語。


 觀此，則《寶照》之訣實非單重支神，洞然明白矣。

忽又正言莊論。


 至於格龍之法，只要兩三節不差錯，則卦氣已全，

專説元運，非格山脈。


 不必更多求於四五節之外。

五吉之五，又隱語。


 恐人拘泥太過，遇着好龍當面錯過，所以發此，非楊公遷就之説也。但此兩三節定要清純，若到頭節數略有勉強，不能無誤，又戒作者須其難其慎也。

注中忽形忽法，忽山忽水，以《寶照》求之，宗旨自見。




一個星辰

天星，運氣。


 一節龍，

下卦起星。


 龍來長短定枯榮。

水長則數多。


 孟

人元。


 仲

天元。


 季

地元。


 山無雜亂，

凡言孟仲季，出《漢志》三元之孟統仲統季統，非分房俗説。


 數産人龍上九重。節數多時

統會大運。


 富貴久，

遁法，推之至千五百餘局。


 一代風光一節龍。

一章只十九年，以水定代數，然則五吉即在此中矣。




蔣氏曰：此亦論平洋龍神節數，

元運法。


 以定世代近遠之應，總在行度之純雜上斷也。

姜氏曰：以上六節，皆言平洋大五行之法，

天運斗杓。


 蓋中上二篇所已明，而反覆互見者也。



注
 　卷四：原無。按此書前面各卷皆標卷數，此爲第四卷，故補。



注
 　「看龍」一句，榮錫勳《地理辨正翼》云係「舊本旁注」，後人竄入正文。



注
 　辨：原作「知」，據《地理辨正翼》改。



注
 　清：原作「親」，據《地理辨正翼》改。



注
 　末祚：《地理辨正翼》作「末胤」。



注
 　更僕難數：原誤作「更難僕數」。



注
 　「山」字原脱，據文意補。



注
 　「舉」上原有「取」字，當係衍文，今删。



注
 　「局」字原脱，據《地理辨正翼》補。



注
 　地元：《地理辨正翼》作「他元」。



注
 　遲：原誤作「達」，據《地理辨正翼》改。



注
 　「故」下原衍一「故」字，據《淮南子》删。



注
 　「蟲」下原衍「雁」字，據《地理辨正翼》删。



注
 　兮：原誤作「分」，據《地理辨正翼》改。



注
 　嚴：原誤作「凝」，據《禮記》改。



注
 　啓：《地理辨正翼》作「答」，當從。



注
 　下「顛」字原脱，據《地理辨正翼》補。



注
 　造化：原誤作「進化」，據《地理辨正翼》改。



注
 　節：原作「即」，據文意改。



注
 　追：原誤作「迫」，據《地理辨正翼》改。



注
 　氣散：原作「散氣」，據《地理辨正翼》乙。



注
 　方道：疑當作「方位」。



注
 　子字：疑當作「子宫」。



注
 　「巒」字原脱，據上文補。



注
 　格：原誤作「閣」，據《地理辨正翼》改。



注
 　「之」字原脱，據《地理辨正翼》補。



注
 　皆：疑係「旨」字之誤。



注
 　天星：《地理辨正翼》作「天罡」，當從。



注
 　二法：似當作「一法」。



注
 　砂：原作「沙」，據上文改。



注
 　此二句，原誤作「積陽不生，積陰不化」，據《新編諸子集成》本《文子疏義》改。



注
 　深：原作「探」，據《四庫》本《葬書》改。



注
 　齊：原作「齋」，據《四庫》本《葬書》改。



注
 　此句原作「此萬乘之藏也」，據《四庫》本《葬書》改。



注
 　顧：原誤作「願」，據《四庫》本《葬書》改。



注
 　貴：原誤作「富」，據《四庫》本《葬書》改。



注
 　「曰」字原脱，據《新編諸子集成》本《列子集釋》補。



注
 　「有」字原脱，據《列子集釋》補。下二「有」字同。



注
 　「形」字原脱，據《列子集釋》補。



注
 　「也」字原脱，據《列子集釋》補。



注
 　埒：原作「畔」，據《列子集釋》改。



注
 　復：原誤作「後」，據《列子集釋》改。



注
 　「也」字原脱，據《列子集釋》補。



注
 　反：《地理辨正翼》作「射」。



注
 　貪淫：原作「姦淫」，據《地理辨正翼》改。



注
 　槽：原誤作「糟」，據《地理辨正翼》改。



注
 　局：原作「格」，據《地理辨正翼》改。



注
 　般：原作「端」，涉下句而誤，據《地理辨正翼》改。



注
 　人家：二字原脱，據《地理辨正翼》補。



注
 　所關：《地理辨正翼》作「攸關」，當從。















地 學 答 問



廖　平　撰

邱進之　校點








校點説明



據廖宗澤《六譯先生年譜》，民國三年（一九一四）二月，王潛（聘三）自漢口致書廖平討論地學，蓋術數家言，附陳疑問十一條，廖平逐條答之。其往來問答，後合刊爲《地學答問》。此書雖言地學，而以經説律曆及緯書等爲據，於《青囊》、《天玉》諸書之秘奥，昔日術家所不傳者，皆發其覆，闡其微。全書多推重蔣平階之説，力辨飛宫挨星之誤，以輔弼分九星，並繪順逆交會各圖，以資證明。《續修四庫全書總目提要·子部·術數類》（稿本）云：「按中國術數吉凶之説，其法最古，兩漢尤盛，實則源於天文星象，其中如地理堪輿之學，亦多至理。漢、晉以前，各有師承，習者多秘而不傳，且文字簡略，術亦深奥，至唐已爲絶學。楊筠松撰爲《撼龍經》、《青囊奥語》、《天玉經内外傳》，後世即取爲法。然其書傳其理，不言其術。先生此書，即欲理、術兼明，以經學、天文、律曆爲本，探原於漢、晉以前諸書，爲之鈎玄而提要，使楊氏絶學復明於世，所謂發其秘密之義，示大公於天下，誠斯道之快事矣！又先生之學，固不在是書，然是書雖究地學，亦足傳焉。」民國三年（一九一四）《國學薈編》第一、三期連載，民國四年（一九一五）四川存古書局印入《六譯館叢書》，民國十二年（一九二三）重印，今據此本整理。








地學答問






答王聘三問地學書



聘三先生同年大人：

在宜本擬隨侍左右，登山度穴，藉資考證權奇，突追同舟，未得如願，至爲悵歉！頃得來教，江天遥佇，彼此同情；别易聚難，古今所歎。來書推獎踰量，使人愧仄無極！弟專以研經爲主，醫與堪輿，餘力及之，不過故紙堆中略見斑豹，至於臨證游山，無此暇時與此足力，能言而不能行，紙上談兵，終成畫餅。每欲約集友朋，共相研究，推空言於實踐，學業當更有精進，知力交换，庶可成家，於世不無小補。空山足音，徒勞夢想，濠上之游，實難其人，亦莫如何耳！台端學理既粹，練習尤深，偶相對談，使我心醉。昔太原隱於醫，

在宜尚不知公深於醫，故僅言堪輿，未能將醫學新解一貢所疑，是爲至憾！


 平階潛於地，皆勝朝遺老，既以消閒，兼可濟世。台端才力兼包二賢，大智淵廣，不廢芻蕘，敢不悉罄鄙懷，以資採擇。前函十二條，謹爲條對，别紙另呈。稱心而談，居然有當仁不讓之勢。愆謬所至，更望加以教言，使就繩墨。不勝懇禱！基圖一紙，弟於諸法心略知其意，尚未經行家考驗確實。圖敬謹收存，一俟稍有實驗，再爲質疑請教耳。弟平頓首謹覆。

所有十二條疑義，謹抒管見，奉覆高明裁奪而賜教之，幸甚！

（一）古緯説有以七星分配九州者，《癸巳彙稿》引《五行大義》所引《遁甲》有破軍，占三宫者是也；《九宫經》又加輔、弼，從離起貪，以九星分配九宫，爲夏至局，與楊公説相同。九宫專指太乙下行方位而言，不過借九星爲符號，不必分五行、雌雄。前人又有太乙、天乙之説，《癸巳彙稿》甚詳。隋以前已以輔、弼配九宫，非楊公所補。《道藏》《太上飛行
 

注



 九神玉經》：「第八洞明星，則輔星之
 

注



 魂精陽明也。」「第九隱元星，則弼星之魂明空靈也。隱元星則隱息華蓋之下，潛光曜於空洞之中。」當爲楊公所祖。以弼爲隱元，與《撼龍
 

注



 》以弼爲隱曜尤合。

《撼龍》以右弼居中，爲隱曜星，左輔則在離外，占八方之一方。此如井田，右弼爲公田，左輔則八家私田之一。不可因弼牽輔，謂二星爲楊氏始增。

《天官書》輔在第六星旁，《星經》弼在第四星旁。




九星不論五行，故《撼龍》之九星與《天玉》、《寶照》全同，形、法合一，以地之九州，分配天之九野。一言以蔽之，廖金精《五星》則爲僞書，廖傳楊法，萬不能改易師説。〇以方位言，亦可配五行，特不可如俗説，直以五行説九星耳。

五行，蔣每以爲人五行。俗所謂脚板印竝無分别，不過偵探家借此以辨蹤踪耳，非有實物分配五行。




（二）鄙説坤艮易位，謂定位與飛宫之分。相易者，謂考其行步之次序數目，非改其位次序。《序》云「陽從左邊團團轉」，指斗建言，《靈樞經》之《九宫八風篇》四時八節是也，

原書有圖可考。


 非順行至巽宫，忽又從中穿過，逆行六七八九也；「陰從右路轉相通」，則指日纏月厭逆行周天，亦不半順半逆也。以陰陽言，順則全順，逆則全逆。如斗建指子，後指丑、寅，不指未、申，此一定之理也。日月逆行，由酉到申，由申到未，由未到午，循次逆行，直至東北之艮宫。此逆行之定位也。此理易明，後人誤於「後天」、「洛書」之説。〇九宫排位，宋儒固誤，鄭君太乙下行九宫次序，專就父母三男三女立説，尤不知本旨。非打破「洛書」九宫之舊説，不能入門也。

太乙下行九宫法，儒者皆誤，其訣猶傳於數術家。如今之奇門相傳，以宋儒所謂「洛書」者爲冬至局，陰陽各行半途，别有夏至局，合兩局，乃爲一年陰陽所行全數。順行者雄，逆行者雌。

有二圖，在菊丞處。


 此洛書爲一大迷津。

艮坤爲飛宫，飛則皆飛，循則皆循，何以獨二八兩宫乎？大抵飛宫爲挨星例，爲律吕，娶妻生子、陰陽交媾之挨法别爲一門，非雌雄二神。道經
 

注



 所謂「一生二」即黄鐘生林鐘，「二生三」即林鐘生太簇，倒排「父母三般卦」，得此皆可通貫也。《寶照》專明此理。

飛非從本宫忽然生翼，而衝對宫也。我陽則彼陰，我陰則彼陽。飛爲挨星互相往來，如一生二、二生三一局，以二宫林鐘爲主，二偶數，一奇，三亦奇，一爲二之父母，三爲二之子孫，祖孫同氣，皆陽也。二以陰吕與之交會，所謂娶妻生子，「坤壬乙，巨門從頭出」，坤，二也，壬在一宫，乙在三宫，此八宫之配法，其挨合之理，亦與律吕同。

湖北官局所刻小叢書中多律吕説，可參考。律吕爲第一要緊事。


 所疑坤艮二八兩宫爲定説，舉二宫以示例者，可以借證矣。定法循道而行，飛宫陰陽交媾。以飛言，則一坎二坤三震，四當在乾，五當在離，六當在艮，七當在兑，八當在巽；不數五，則一坎二坤三震四乾六離七艮八兑九巽。冬至局則陽在正，陰在隅；夏至局則陰在正，陽在隅。此即挨星之真神路也。

（三）蔣氏改文曲爲巨門，又改巽庚亥甲癸申，恐皆誤記，否則筆誤。

「據舊注，原文皆取隔八相生之三合」，似無此舊註。如有，則不可駁。然隔八相生乃十二宫律吕法，不可借用。蔣氏謂之徑四位起父母可名之三叉，原書所云「水對三叉細認蹤」，對即山與水相對之對，每宫皆隔八成三叉形也。

「八局皆當一例」，此説顛撲不破。八局指《撼龍》八龍而言，非指羅經之四正四隅。

原書非訛誤，勢不得已而爲之。今列二圖，加説以明之：




巨爲二宫正例，不用飛宫，則以對衝三位之星列於本宫，則艮二丑三寅一。如從壬數起，一、五、九三位皆巨門，所謂始於一，壯於五，終於九，此巨門一卦之定例也。二居一、三之中，占一、五、九方位，而以一、三填其空，則子三、癸一、丑三、寅一、甲一、卯三。從壬、乙分界，以巨統貪、禄，餘皆同此例。艮丙辛爲輔星正例，不飛，則坤八、申七、未九，八居七、九之中，與二統一、三同，此改破爲輔之所以然。輔以八爲主，統七、九，八居一、五、九正位，而以七、九填其空。飛固别有取義，然非不飛則二八局爲起例之説不明，故爲此圖以明之。




以二八宫起例分界，則二、一、三爲一局，八、七、九爲一局，各歸統屬，惟四、六兩局不能排位。飛行則擠安於一宫，而曰武武文、文文武，與二八局迥然不同。俗師猶以此爲挨星定例，豈不可笑！是書書不盡言，言不盡意，有隱有顯，非真知其根原起例之所在，不能讀之也。故蔣氏《補注》爲巽庚癸、乾甲丁，則與二八兩局同例。此四隅四卦八干挨宫之定法。以前舊説，誤中又誤。《四庫提要》云：坤壬乙艮丙辛，説者皆不得其意義之所在，足見其難矣。

三合乃古法，不可駁，此圖即俗所謂八个三合也。蔣氏之駁三合者，乃指俗師所傳種種三合僞法耳。此又歧道，每至亡羊。

蔣氏以四隅爲水龍，四正爲山龍，與原文「山管山，水管水」、「山上龍神不下水，水裏龍神不上山」等語，皆以水、山二字代干、支。蔣氏所謂「中一位爲父母，兩旁爲子息」，「本宫他卦之子孫與他卦之父母爲昆弟」等説，前人皆失其旨。所謂「中一位爲父母」，即指《撼龍》之八星而言；如二局爲巨門，其子息則在他宫，干爲干之子息，支爲支之子息。如坤壬乙順行，則乙爲父母，坤爲本身，壬爲子息；父母作向，子息消水逆行，則壬爲父母，坤爲龍星，乙爲子息。父母如口，子息如二便，皆成三叉形。所謂「坤山坤向水坤流」爲一家骨肉，以三宫皆干也。壬非子之子孫，乙非卯之子孫，所謂本宫他卦之子孫也。

艮丙辛　本身如腹，取陽氣生氣則在向。如口消水，則在二便，出糟粕，秘精華。

巽庚癸　本身專指龍體，不指卦盤方位。

乾甲丁　以上四卦居四隅，爲巨門、文曲、武曲、輔星龍。立局皆用此例。

即所謂玄關竅相通。




子申辰　貪狼龍順行則向申消辰，逆行則向辰消申，如口與二便。若顛倒用之，雖屬一家骨肉，則不爲福而爲禍。所以必順必逆之法，奇門以冬至順夏至逆爲起例，推命以男順女逆爲大例，其中各有變例。請再研究，定爲公式。僕此時尚無定説。

午寅戌　廉貞龍乃爲真法，五午入中宫。

卯亥未　禄存　《圖書集成》《乾象典·星辰部》外編言九星名號甚詳。

酉巳丑　破軍　皆同此例。

茲畫八圖以明之。順逆分兩局，故八宫爲十六圖。





别卦順行二十四局圖

《樂記》：「禮之别也。」〇中有二十四卦，可輯爲一全卦盤，則父子祖孫之説可明矣。





坤壬乙二局：

二與一、三相挨。


 艮丙辛八局

八與七、九相挨。







順行歌

一四七，七八九，九六三，三二一。

一四七，七八九，九六三，三二一。

一四七，七八九，九六三，三二一。

逆行歌

一二三，三六九，九八七，七四一。

一二三，三六九，九八七，七四一。

一二三，三六九，九八七，七四一。

巽庚癸四局：

四與一、七相挨，彼此往來。


 乾甲丁六局

六與三、九相挨。







子申辰一局：

一挨二、四。


 午寅戌九局：

九挨六、八。







卯亥未三局：

三挨一、二。


 酉巳丑七局

七挨四、八。







此乃二十四山分屬八卦之總例，知此，可悟原書山、水不指真山真水，乃干、支之隱謎，全書可解七八矣。

（四）陰、陽二神，舊有以太乙、天乙説之者。空言陰陽，使人無從摹捉，今爲進一解：四陽神指斗建，陰神指月將，

日纏月厭。


 則順逆交會，胥爲坐實矣。

交媾必有所在之地，不能野合。若徒見面攜手，非天人不能生子。講陰陽第一大義，地陰而天陽。《撼龍》爲地盤之九形，《青囊》爲天盤之九野。地有其形，乃能感召其星，所以形、法同用九星名目，是二是一；能透其旨，則《撼》、《疑》無非法，《青囊》無非形。打破此關，則頭頭是道。天地相合不易得，乃别立法門，所謂玄空挨星，種種名目，皆别立法，以求感召天氣。或以期課，或以修造，皆以求交媾之法耳。知得大意，則種種俗書謬説皆可束之高閣，不必空勞神思矣。

「天上諸書對不同」，今改爲「天上諸星對不同」。《淮南·時則訓》言二十八宿十二月，四正每宫占四宿，四隅每宫占三宿，詳言彼此對衝方位，爲挨星取法之要訣而言，不指楊公所著之書也。若書，則唐以前古法甚多，不能獨異。

（五）「審氣則翻卦之説」云云，翻卦不審即小游年否？凡由人安排造作者，皆僞法。

挨星有二法：有以八宫言者，如八龍諸説是也，此爲地盤；有以十二宫言者，《寶照經》專用律吕法，分二十四山爲十二宫，此爲天盤。此期課因時感召之法，故《天玉》主八宫，《寶照》駁八卦，至於五六見。若二書分門，《天玉》則地盤龍形，當爲《撼龍》之旨；《寶照》則天盤，專詳十二宫，如所謂「子癸爲吉壬子凶，三字真假在其中」，又「子字出脈子字尋，莫教差錯丑與壬」，以支帶干，分應十二月。《天文訓》中有此法，則如漢之叢辰，爲期課之所本。

總之，言運者皆順行一周，決不用飛宫法。近人所傳九曜飛宫挨星，誤中之誤，必須淘汰此等學説，方得真解。

元運之説，《癸巳彙稿》已詳。文見《漢書·律曆志》，《太玄》由此起例。




在滬作一卦，稿在菊丞處。有自然之妙，父子祖孫，一目了然，撥去一切僞法，獨標真諦。

「八神四箇一」、「八神四箇二」，菊丞專心致志。於其生辰，諸客盈坐，鈔有圖説三紙，以證蔣氏之誤。請函索之。

（六）俗本元運之説，最爲荒謬。考元運之法，專主北斗，斗柄一日旦東午南夕西夜北，所指何方，即爲旺氣所臨，此明而易見者也。北斗又一歲一周天，春東夏南秋西冬北，期課家專用之，此明而易見者也。講元運者，必先明一日一歲衰旺，然後元運之理明而有徵。惟國家衰旺吉凶，不能以一日一歲計之。此言元運之所窮也。於是舊法創爲三年移一宫、五年移一宫、九年、十二年，各等不同。

《南齊書》本紀篇首論可考。


 而《太玄》則用三統法，十九年爲一章、移一宫，最爲通行。十九年移一宫，中更七閏，

《月令萃編》有圖可考。


 所謂十九年爲一章者是也。每章首必十一月朔旦冬至，《漢書·律曆志》以三統立表填寫年代，由文王四年至王莽時，此古法，每移一宫必以朔旦冬至爲憑，不如後世俗説二十年移一宫、以六甲分三元者。奇門有此説，與相宅墓不同。如以同治三年爲上元，謬種流傳、千人一律之謬法。

考元運之根源最爲繁難，宋元以後晚師以十九年移一宫不便紀算，乃創爲二十年花甲、一周移三宫，如六甲説，則爲十年移一宫，每一宫少一年。當其初傳之弟子，尚無大謬，然二十年差一歲，二百年差十歲，二千年差百歲，則下元混入中元，中元混入下元。此二十年移一宫之説必當革除者也。

舊法，元運分爲四等，四千六百一十七年爲元，一千五百三十九年爲統，五百一十三年爲會，十九年爲章。章如州縣，會如道府，統如督撫，元如政府。三元，每元四千六百一十七年，共計一萬三千八百五十九年，則如皇帝，歷時久長，州縣雖利害相關，最爲親切，然不能不受制於上三等。故凡數千年數百年之休咎，則元統會司之，章法不過五日京兆，僅司一二十年之小利小害。近講元運者專言章法，此《論語》所謂媚奥媚竈，不問獲罪於天與否。此必當修改者也。

考北斗依時順行，帝座爲太乙。至尊帝星只一，不能見其運行，故以北斗爲帝車，凡斗柄所指，即爲帝星照臨。《尚書》法天，二月東巡狩，斗柄指卯，即爲皇帝巡狩東方。四時同例。此天人應合之法。每年一宫，即《靈樞·九宫八風篇》一定不移之理。今之術家，每據宋儒所指「洛書」爲憑，一坎冬至，丑月寅月，斗建本指艮隅，乃用飛宫法，以爲二坤，三月、四月本指
 

注



 巽隅之辰、巳，五月指午，六月指未，一定不移之成例，乃以爲五在中宫，六在乾宫。由六至九乃陰神逆行之法，非斗建之軌道。舍北斗而言元運，其説最爲乖謬。此當用《靈樞》順行八宫之法而改訂者也。

又，古法：每章移宫必朔旦冬至，此三統舊説也。乃考晉宋以後史志，則朔旦冬至不概見，《隋志》、《宋志》、《元志》偶一有之，則曆家以爲奇異，後人遂謂《三統曆》最爲疏舛，此當以歲差之法消納之。嘗考近時《萬年曆》，或數十年不一見，惟三四年前偶一有之，然每隔十八九年，閒有初二三四與朔旦相近者，其餘則與朔旦相隔甚遠，或在中旬，或在下旬。欲考求根源，請就深明曆法者推求之。

先年曾命兒子將歷代年表用《漢書·律曆志》之法推之，當今大運小運皆在西方。

移宫之法，四者皆同。以九星排次，一坎，二艮，三震，四巽，五離，六坤，七兑，八乾，皆以斗建爲根本，不飛宫，不入中宫，不順一半逆行一半。

收取元運之法，大致以地爲陰神，天爲陽神。考其交會合和之法不能恰合，則用人盤與期課以調劑之。陰陽家古法，有天盤、地盤、人盤之别，奇門中亦有之。本屬三事，俗師以縫、正、中三針言之者，師以古法繁難，其名不能廢，乃以三針代之，故存虚名而隱真法。地盤言八龍八卦，此地之定形，如《天玉經》是也。天盤由十二宫十二月以求天之十二次，當另置一紙盤，加於地盤之上。所謂人盤者，在天盤、地盤之外，由人而定。凡人坐宅與陰地，無論二十四山，皆以向午背子立法，其吉凶得失，亦與天盤、地盤有相通之義。如演戲然，其尊者向外，則附從儀仗皆向外；尊者向内，則附從儀仗皆向内，隨之轉移。左右亦然。青龍、白虎、朱雀、玄武皆無定方，隨一人而轉，如坐南向北，則兑爲青龍，震爲白虎，子爲朱雀，午爲玄武；天星地形，皆因此而轉移。當另置一人盤於天、地盤之中，所有吉凶亦與天、地盤同看。

大抵玄空近於人盤，挨星近於天盤。




（七）《寶照》别爲一法，已詳於前。其書亦如《撼龍》，有經有傳，後師添補，自不能無所區别。「道不同，不相爲謀」。紀大奎專從《玉尺經》求生活，《提要》云：明以前舊書，《玉尺》諸法皆無其説，刊始於徐之謨《天機會元》，故蔣氏專與《玉尺》爲敵。大抵紀之攻蔣，實不能解蔣書，道聽塗説，不足據爲典要。

紀涉理既淺，又有意攻人，急宜屏之。




（八）一卦有一卦之水口，即前八三合之説。《玉尺》四大水分陰、陽，亦爲八局，特不如蔣之四正四隅、以干支分八局之自然。

《玉尺》陰局從死逆生，如寅午戌順時安生旺墓，其理甚明，盛衰顯然。若到酉宫，八月陽火已死，陰火乃生，逆行十二宫，其時已過，豈非游魂成形？考隋、唐以前數術各書皆無此例，凡言逆順，皆係二物，同是一火，不能顛倒。雖古有陰火陽火之差别，須知四生四墓乃時令順行之序，方可相推；若其時已過，豈有逆行生長之理？所疑如此，請再推之。

（九）《尚書》别有特解，姑不具論。凡古人立言，多取大山大水以爲標題；如孔林或指爲泰山，實則相距數百里。大抵遠水當與遠山相比。今人言山重坐下，太祖、少祖在所輕，山取近，水獨舍近求遠，不可也。大抵山從崑崙東行，水從東海西灌，山陰水陽，兩相叉於穴之前後，化生腦人字紋，爲山之嫩枝。乾流水亦須以化生腦人字紋求之。故山以來爲來，水以去爲來。大水亦如遠山，爲水之太祖。比類觀之，可以證明。








山之太祖少祖與水之太祖少祖有同有異，山水到盡頭與祖宗有同有異。以格山之法格水，斯得之矣。泰山非中幹，其説原於黄河入淮。泰山左右河皆可以入海，則必非中幹可知。此説發明於康熙時代，前人如主此説，誰能信之！

少昊，西帝也，而曲阜爲少昊之墟。今有少昊陵，去孔墓不遠。孔子素王素統，亦在西方。古説有此踪跡。予則以泰山從海底過脈，當從美洲而來。美在崑崙之西，應屬少昊從西潛行到東，中土江河夾其左右，東西合併，乃篤生至聖。所謂西方聖人，故從素稱商。引古以證近説，請高明指教之。

（十）所云皆僞説。

古法，宅墓首重以人姓五音定吉凶。行之數千年，吕氏

才。


 駁葬法猶言之，今則絶無傳者。大抵六十龍分金

分金，疑「分經」之誤，乃分二十八宿經星之度數，故又曰分星。


 即五音之隱謎，惟古人以之分姓氏，今人假爲方位。可兼不可兼，一切皆晚師臆造。迷人之局，諸法紛紜，予所見者已數十家，各不相同，不如一筆勾之。

（十一）方位五行之説，蔣氏已駁之。雖有其理，然不可如俗説之呆板。五行如南以北爲三殺，東以西爲三殺，以其相對衝破也；以律吕言，巳爲子之父母，未爲子之子孫，二宫夾午而居，正俗所謂三煞，而實爲一家骨肉。午蕤賓，亦同此例。大抵三合法不入本宫者爲三煞，律吕法除對一宫外，相夾者即爲骨肉矣。言不一端，不必其同，不必其異。

《寶照》「隔向一神
 

注



 仲子當」，以人盤言。如以巳爲父母立向，午爲中女，所謂仲子，但避與龍神對冲之一宫。十二宫正取八宫三殺，左右爲一家骨肉。




五行二字名義，非五原質，如化學家之五質。行字讀爲太乙下行九宫之「行」。經傳每以春夏秋冬代東西南北，以爲天道流行，此金木水火不過代名詞，不拘物質。又，蔣氏有所謂大五行者，則以陽行一二三四五、陰行六七八九十爲冬至局，陽行九八七六五、陰行四三二一爲夏至局，以九宫配十數。《洪範》名雖曰九疇五福，兼六極則爲十。《太玄》所謂「一六共宗」云云即雌雄二神之説。所以名之爲行者，但計二家行程遠近，步數多少，此所謂不沾沾於形質之衰旺。

凡中國人言分野形勢理氣，皆就一隅言之。如分野以中國地域占全天列宿，此誤也。須有全球思想，以天應地，則斗建指南爲南洋之旺氣，指西則西球旺，指北則北球旺。一時之中有十二時之差，一朔有十二朔之比。彼此衰旺，循環無端。放大光明，乃能洞悉衰旺之原。

今之理氣學，動舉先天後天、河圖洛書爲言，須知此等謬説皆始於北宋，古無此説，亦楊公所未聞。一涉此圖，皆爲僞訣，可斷然者。先天當爲上下圖，後天當爲四方圖，河圖爲生成數，洛書爲太乙下行九宫法，所有各等名目，皆宋人所杜撰，最悖於理，爲講理氣之迷陣。不能解脱，則無以超凡入聖也。

（十二）撼龍九星之號，北貪狼、

狼，當作「很」。


 南廉貞，二名取《齊詩》六情説。水性貪狼，火性廉貞，其説詳於《漢書·翼奉傳》。巨、禄、文、武、破，則《癸巳類稿》詳言之。

舊説以廉貞入中宫，如洛書以五入中心，穿心而過，四以前順行，六以後逆行，亦相同。一圖之中，兼包數法，此不可望文生訓，據爲典要者也。廉貞屬火，當居南方。若以順序言之，北十七星從魁數到柄，一坎

貪。


 二艮三震四巽，五當在離卦，爲廉貞，六當在坤，七爲柄之破軍，乾爲左輔，中爲右弼；此順行一周、不飛不

 半順半逆之法。廉本在南方，亦得爲中宫者，以地球言之，黄道爲中，黑道在北，赤道在南者，中分天下兩局之説。若以一統言之，從赤道中分，合南北，則赤道爲中。故《易》、《詩》、《山經》皆以南爲中。此廉貞本在南方亦可以居中之本義也。九星次序，依太乙下行九宫法爲之，此不可以爲定例。《撼龍》之次序仿九宫法，此《撼龍》即法之本旨。




〔附〕王聘三與廖季平書

季平先生同年：侍者邂逅
 陵，叨聞緒論，一字啓發，勝於十年讀書，乃知古人學術之重有師傳也。惜以匆匆逆旅，甫侍霽光，征帆遂發。是日適值遊山，返已日晡，猶疑先生尚未解纜。趨步河干，上下訪詢不得，薄暮始歸，惘然若失，積今兩月餘，未嘗不拳拳在抱。然先生新學説，使人驚猶河漢，凡海内鉅子，大都在下士聞道之列，淺陋如潛，復何贅辭！謹當與《宛委》奇書、《龍威》秘籍同珍篋笥爾。獨堪輿之學，素苦理氣一家無從問津，得先生微示端倪，遂如暗室獲燈，忽若有睹。顧乃未及請業，交臂而失，爲憾何如！竊以此事在漢、晉以前各有師承，而文字簡略，至唐已爲絶學，獨楊公得之，著爲《青囊》、《天玉》諸書。而義主秘密，引而不發，傳其理不傳其術，使人如射標覆，各生一解，詭異歧出，轉滋世惑，而貽之害。今先生甚推重蔣氏之説，而謂有不盡合。竊觀蔣氏之書，尤侈言秘傳口訣，而滋世惑，然則彌願先生證其得，糾其失，而發其秘密之義，示大公於天下，詎非斯道快事耶？前見手批《天玉》、《青囊》兩種，暨卷首所標卦例，匆匆一讀，未及鈔録，欲乞嘉惠再批一册。凡鄙見蓄疑十數則，另紙繕呈，並冀先生以淵海之學、玄解之識，探原於漢晉以前諸書，爲之鈎玄而提要，必能使楊公之學復明於天壤，可斷言者。夫堪輿之義，兼有天學地學，爲儒者所宜究，人子安親，其事尤重；楊公既著書垂後，轉以秘密禍世，真所謂大惑不解者。意先生宜有以發其微而矯正其失。比得菊丞書，亦願先生疏解諸書以利世，未識先生許之否？又，賜之詳答，其挨星用法，非詳示條例無從領解，幸先生毋再秘惜。又，善言古者，必有驗於今。潛此次宜郡葬地一穴，就形勢論，殆無可疑，而理氣則屬茫然。另繪詳圖一紙，請以挨星法判其吉凶衰旺，俾藉此爲一隅之示，毋任厚幸！如他日先生有此學新箸傳世，當爲任剞劂校讎之役，尤所至樂也。潛嘉平初旬葬事畢，始旋漢上。身世百無足言，都不贅陳。耑肅。王潛頓首。

原名乃徵，改字櫟菴。





附上疑問十一條


（一）古法北斗九星不列輔、弼，楊公始增此二星。《撼龍》云：「祇緣龍宫有九曜，是以強名右弼星。」則此二星真八九兩宫星之代名詞。第古以九宫之方位分五行爲一坎水二坤土等，不以九星分五行也。《撼龍》論形，原書祇稱廉貞爲「獨火」，餘亦不言五行，後人註之，乃有貪木巨禄艮皆土等之説，不知是否楊公本旨？若按以九宫方位之五行，則不合矣。且《撼龍》既論形，則照原書，巨當爲金、武當爲土。諸書亦誤。

（二）先生所列卦例，謂坤、艮當易位。坤、艮之位出《説卦傳》，後人又以洛書推衍，亦然。先生所據，其詳若何？

（三）《青囊奥語》坤壬乙四語，據舊註，則原文皆取隔八相生之三合。蔣氏改文曲爲巨門，此據九宫義，於三合如故也；又改下二句爲巽庚

 亥、甲癸申，則非三合之義矣。先生不駁蔣説，第祇取首二語，而改破軍爲輔星，是照九星龍宫法，八局

 皆當一例。與舊註異，與蔣註當尤異。蔣書固取此爲挨星條例者，其條例合耶？否耶？又，原書何以四句皆訛誤耶？

（四）先生以《淮南》之雌雄二星釋《青囊序》之雌雄，證之絶可驚喜。第此二星用法意義，此書後無發明。若在《奥語》及《天玉》之言雌雄，則似陰陽交媾之代名詞耳。然則仍以此二星爲陰陽交媾之代名詞，何如？

（五）辨吉凶在審氣，辨衰旺在審運；審氣則翻卦之説也，審運則九曜龍宫所謂挨星之説也。此事是一抑是二？第卦屬於易，逐爻變動，以之分屬二十四山，自當各有條貫，若挨星一卦三山義，剖之與卦爻相符。是否屬於自然？

（六）元運之説，以三宫統管一元，每宫分管二十年，不知據自何書？若太乙九宫，本逐年一移，上元甲子年一白管運，移至中元甲子，適值四綠，下元值七赤，百八十年而一周。今以一宫管二十年，二三等宫又各分管二十年，非其義矣。且中五一宫統運時作何用法？

（七）《都天寶照》三篇，讀其正文，似與《青囊》、《天玉》各不相涉，下篇詞義淺陋，尤疑非楊公之書。蔣註則據以爲《天玉》挨星之真精髓，然於疏解文義，牽強割裂，如紀氏所攻，殆不爲誣。先生於意云何？

（八）蔣書辨《玉尺》四大水口之僞，固矣。第所稱圖南之闔闢水法，謂「洛書」八卦一卦有一卦之水口者，其詳可得聞否？

（九）先生謂三叉水即穴前之乾流水，可以人力爲之者。然《青囊》於「水對三叉細認踪」之下接「是以聖人卜河洛，瀍澗二水交華嵩」，似即爲三叉水之註脚，宜非指乾流也。抑二者理可一貫耶？「瀍澗」句亦有疑義，洛都龍脈出自華山，若嵩山分脈甚遠，自熊耳山後東南行，趨伊水右，始到嵩山，與洛都瀍澗絶不相涉。祗可爲洛都之遠秀朝拱耳。又，泰山之脈出北幹，由旅順渡海，今人大都了然，然楊公以來皆以屬中幹，其皆古人之疏耶？

（十）羅經中針、縫針，其解不一；分金之説尤異，如謂癸丁可兼子午，而子午不能兼癸丁。通行羅經皆然，惟紀書謂左水癸丁可兼子午，右水子午可兼癸丁。其義若何？

（十一）蔣説衰旺論時令不論方位，固已，然既以方位分五行，則五行之氣亦自有判於方位者，如木旺於東金旺於西，夏得北風而涼，冬得南風而温，亦似有自然之理；且翻卦、挨星，皆以方位之五行爲義，非方位必無衰旺也。此義若何？《撼龍》於廉貞有「此龍必從南方落」，似亦謂旺方。



注
 　飛行：原作「雁行」，恐誤，據《雲笈七籖》卷二〇《太上飛行九神玉經》改。



注
 　之：原脱，據《雲笈七籖》卷二〇《太上飛行九神玉經》補。



注
 　龍：原作「星」，恐非指《星經》，因據文意改。



注
 　道經：原作「道路」，據文意改。



注
 　指：原作「旨」，據上下文意改。



注
 　隔向一神：原作「隔相一辰」，恐誤。又，此句出《天玉經》。



注
 　「不飛不」之下疑脱「挨」字。



注
 　此文原闌入廖氏答書第二條，今乙正。



注
 　庚：據《地理辨正》本《青囊奥語》，當作「辰」。



注
 　局：原作「句」，據廖氏答語改。
















漢志三統曆表



廖師慎　撰

黄　鎔　補編

邱進之　校點








校點説明



《漢志三統曆表》，廖師慎撰，黄鎔補編。原附於《地學答問》後，因實單獨一書，茲分出别行。首民國三年（一九一四）甲寅黄鎔序。據《凡例》，是書根據班固《漢書·律曆志》所列曆表，清釐其蹤跡，繹絡其秩序，收縮爲圖，提綱挈領，俾讀者一目了然，易於尋究。《律曆志》僅記每章朔旦冬至之干支，而於每章記歲之干支闕焉不録。廖氏據《世表》、《世經》、《通鑑》、《年表》等書掇拾彙輯，並繫各代年號，以便稽核。民國七年（一九一八）成都存古書局刊本，收入《六譯館叢書》，今據此本整理。








漢志三統曆表序



孔經之制創新，夏正之曆特起。《典》定四時，積小餘以閏月；《範》稱五紀，陳大法之九章。璿璣建杓衡之準，《春秋》記災異之文。變占見於天，吉凶降於地。繇是子韋司星，梓慎言火，史墨論歲，甘石因時；五行之傳徵休，六律之書立法。馮相辨列宿之敘事，保章觀天下之妖祥。《董子》「出入」之篇，《淮南》「刑德」之訓，凡傳説所實驗，皆經恉之名言。乾笠植綱，坤輪應度，故曆家統會之推步，本地學元運所權輿。樂丘固葬之善，卜兆爲孝之終。羊祜之墓，貴許三公；孫鍾之仙，昌期四世。玄參定數，理著前知。奈何達人閒出，術士失真，章首差例，攝提乖方。龍耳三年，郭公奚驗！雀悲二載，管氏何靈？置算既非周髀之遺，刻期安有洛鐘之應？錦囊無色，金斗韜光。仰天道之至公，猥人謀其未當。聖法不章，古微宜究。井研廖君慶餘者，四益先生喆嗣也。髫齡穎異，斑管華生。伯魚獨聞乎《詩》、《禮》，老泉善誨以文章。傳經子政之心，與《玄》揚烏之慧。爾其鉤墜拾遺，搜奇補闕，考三統於《漢書》，成一家之曆表。繫年取則麟經，紀元胥符國史。淳風三志之篇，號稱卓絶；騶衍五德之運，自備始終。迺嵇紹方挺出群之姿，子夏遽增喪明之痛。慶餘僅以弟子員，修文地下，秀而不實，能勿惜乎！但所撰述，每透單微。予於丙午主講青校時得此圖表，近十年矣！藉覆舊墳，如操左券，私儲行篋，不輕示人。頃四益先生刊刻《辨正補證》，予以此稿爲推運之根柢，亟請付梓。嗟乎！延翰玉函，天機畢洩；希夷金鎖，人世尠傳。名山久藏龍門之作，寶劍終騰牛斗之光。故人何處，片羽僅存；文字有靈，遺珠足貴。挨星獲此而啓苞符，諏吉據此以爲經緯。天道彰，人紀立，地理闡，經術明。楊公掌上之圖，蔣氏謎中之語，合轍造車，爲屨適足。吸天官之精髓，扼渾蓋之玄樞。陰陽歸於掌握，日月任其提攜。覽千秋於須臾，俟百世以不惑，莫非此圖表之效果也。猗與偉與！民國三年甲寅之秋，世愚弟黄鎔序。








漢志三統曆表凡例



一、此表根據班書《律曆志》所列曆表，清釐其蹤跡，繹絡其秩序，收縮爲圖，提綱挈領。俾讀者一目了然，易於尋究。

一、《漢志》專爲曆法而設，故於統母、閏法、日法、統法、元法、會數、章月等法反覆推勘，特詳其理與數，而元運之旨寓焉。但其列表分章，鱗爪東西，不相條貫。王氏《補注》依據錢氏《三統術衍》與《鈐》，臚列諸法，以九爲節，而算數周密。爲推曆之善本，究非推運之捷訣。

一、《律曆志》僅記每章朔旦冬至之干支，而於每章記歲之干支闕焉不録。今據《世表》、《世經》、《通鑑》、《年表》等書掇拾彙輯，並繫各代年號，以便稽核。

一、此表以十九年爲一章，

《太玄》一章閏分盡。


 二十七章

五百一十三年。


 爲一會，

《太玄》一會日食盡。


 八十一章

一千五百三十九年。


 爲一統。

《太玄》一統朔分盡。


 雖備三統，

四千六百一十七年。


 僅爲中元。

《太玄》一元六甲盡。


 照此成例推之下元，曆年如是，再推之上元，曆年亦如是，乃爲三元之足數。

一、《太玄》謂元有三統，統有三會，會有二十七章，九會而復元。按，三元共計七百二十九章，

爲一萬三千八百五十一年。


 恰當二萬七千里之大九州爲方千里者七百二十九之數，每方千里當一章。

《周禮》土圭之法則一日千里。


 天光地德，下臨上載，兩相印合，流轉無窮。是爲大堪輿、大雌雄、大陰陽。

一、經制九州，以九起算。小而井田，大而鄒衍八十一州，莫非九數之所始終。《曆表》八十一章，即九九之乘數，蓋由一而三、由三而九，由九遞推，至於小終、大終、三終而止。孟康注：「黄鍾之律長九寸，圍九分，以圍乘長，得積八十一寸。」即此理也。而元運學説實根源於此。

一、《律曆志》云天之數始於一，置一得三，

三三而九。


 終天之數得八十一，黄鍾之實也。地之數始於二，置一得二，終地之數得六十，林鍾之實也。又曰：參天九，兩地十。是九數周流於天，即九星之運行也；十數推衍於地，

十干、十日，至於一月爲地數三十。


 終於六十，即花甲之整數也。九星以花甲記年，次第循環，見象於九宫八風。故人者，繼天順地，序氣成物，統八卦，正八節，以終天地之功，極天地之變，而應六十四卦。按，八卦八方環衛中央，故八風九宫可分可合，仍如《太玄》之九區九營九行九虚九度，爲元運挨星之定數。

一、元運之法，以九星輪轉九宫。九宫之數，在《洪範》爲九疇，在《大戴·明堂》爲二九四七五三六八一
 

注



 ，皆以數目爲符記，經傳古意如此。其後乃有貪、廉等名，

貪、廉之名，初見《翼奉傳》。


 又其後乃有天逢、天内、紫白等説。術家謂九星出於北斗，考斗僅七星，樞、璇、璣、權、衡、開陽、摇光，

《春秋緯·運斗樞》之説。


 名目具在，蕭吉《五行大義》以北斗分配九州，而第八第九星名蓋闕，王冰《素問注》謂楊益相宅求九星名，雜以左輔右弼，可知九星不繫於北斗。《武經總要》云：天有九星，以鎮九宫；

《乾鑿度》太一下行，《靈樞》叶蟄等名。《淮南·天文訓》謂之九野。


 地有九州，

全球大九州。


 以應九土，然則天覆地，地承天，二九合符，陽施陰化，

斗爲帝車，遊巡九天。


 古義祗以九數效法天地。故此圖表仍以數目字樣爲記，

不巧立名目以炫世駭俗。


 大數八十一章，爲一統；中數二十七章，爲一會；小數九章，爲一蔀。按之元運，一章當一星一宫，九章當九星九宫，全數相符，而取令星，得正運。求方位之所在，則細研《辨正補證》自知之耳。

一、《地理辨正》傳書不傳訣，隱謎迷人，終古長夜。究之《辨正》一書，蛛絲馬跡，本有脈絡可尋，惟元運變更古曆，斯作用不合星躔。違天而行，安能知生知死？實覘不驗，造僞猜疑，或託古以欺人，或改經以就己，種種弊謬，欲以人親嘗巧，實《辨正》之蟊賊也。盍於曆法求之乎！



注
 　據王聘珍《大戴禮記解詁》，爲「二九四七五三六一八」。

一、今之俗術，以二十年爲一運，既於漢曆之章法不符，又於九星之流年不合。且相沿已久，年歲與星氣顛倒參差，故術家談玄説空，付諸河漢。今以此圖表糾正謬誤，勿謂古法不適時宜也。

一、堪輿之學，肇始經傳，如公劉荒豳，周公營洛，《帝典》璣衡，《月令》律吕，皆聖門精良之古義。後學流衍失真，禍福違反，莫測端倪，迺以迷信嗤之。摧殘國粹，至寶棄塗，不知《孝經》卜兆即《青囊》之五兆，

一六、二七、三八、四九、五十。


 爲元運之機緘。蓋孝子喪親，當慎其終；而卜葬裕後，當謹其始。種族強弱，關係匪輕。倘不竭力研求，徒以速朽爲愈，不啻上世之委親於壑，是可忍也？文明之子，豈其然乎？

一、俗術支離，往往無驗，或偶有小驗，而難恃爲常。捕風猜謎，全失古誼。今以此圖表起廢鉤沈，發明絶學。試爲按訣推求，何難靈應如響。

一、古之地學傳人，如公明、景純、丘、楊、廖、賴，凡所推記，皆能不爽。良由曆數無差，是以施行有效。今此圖表原始要終，本根確鑿，據此覘運考時，源清自然流潔。

一、圖表繕成，作者絶筆，則前清光緒中也。迄今梓行，不免時年未備。亟爲補葺，以供一覽。

一、表以横推，圖以圓轉。表詳中元之統，圖總三元之會。表則次遞其蔀章，圖則纂集其樞要。檢表而知順序之年，覽圖而識當元之令。如舟有舵，如車有輗，互相爲用，必利於行。

一、圖表不過具元運之綱要，其中尚有挨排之法。華亭謂「活潑潑地，並非死格板滯」是也。又須審地力之厚薄，以印證元運之大小，庶刻應可以無差。否則皮之不存，毛將安傅？

一、元運之説，或疑其誕，不知蟲首鵲巢，尚知歲陰之所建；田鼠淮雀，亦識氣候之所宜。時令值旺，確有可徵。至理精玄，人患不好學而深思耳。








三統曆圖






一周三元九統之圖









一元三統九會之圖









一統三會九蔀之圖









季統孟會上蔀九章全圖









季統孟會中蔀九章全圖









季統孟會下蔀九章之圖













三統曆表

并圖






井研廖成學録

此爲地學家三元最古之説。《前漢·律曆志》班氏曾立爲表，由孟統五章表至中統七章新莽始建國三年，共一統零三章，合爲一千五百九十六年。今補足其文，從中統八章東漢建武六年起，續增至民國十九年，共一統二十章一千九百一十九年，以爲講元運者之準則。

按，元運之説，不知者以爲小術，豈知出於經史，如《周禮》、《左》、《國》，言之甚詳。《漢書·律曆志》早有一表，以明上古元運由孟統二十八章至仲統七章，孟統五十四章仲統七章，共六十一章，從文王四十二年至王莽始建國三年而止，共一千一百五十九年。因倣其法，補至民國十九年，由中統八章至季統廿七章，中統七十四章季統廿七章，共一百零一章、一千九百一十九年。廿七章以前爲孟蔀，以便查考。

元運以十九年爲一章，起於韓非。《緯書》、《太玄》、班《志》所以分章必係十一月朔旦冬至，以推蔀統元，各有明據。以九星論，十九年移一宫，一定不移，皆有憑據。宋、元以後，術士教人，苦於元統蔀章之緐難，創爲二十年一宫之説，以六十年當三宫，合三甲子，爲百八十年。蓋二十年一宫，去十九年不過只隔一年耳。其始弟子用其術不能過四十年，則僅錯二年。故師立此法，圖簡便，亦無大差。學者不察，互相傳受，至今近千年矣。夫一章差一年，六十章則差六十年，星辰舛易，三統倒置，故今之言元運者紙上談兵，毫無證據，亦無實驗。蓋師法失傳久矣。

元運有大小之分。元、統、蔀、章，分四等，如人事之天子、諸侯、守牧、令長。七十六歲一易者，如今廳、縣。今人專言章運移宫，故多不應。廳、縣上有道，道上有軍使，軍使上有中央、内閣。必合元、統、蔀、章兼言之，乃得。

 　光和：原誤作「光河」，今改。

一周三元九統之圖









一元三統九會之圖









一統三會九蔀之圖









季統孟會上蔀九章全圖









季統孟會中蔀九章全圖









季統孟會下蔀九章之圖





















撼龍經傳訂本注



廖　平　撰

邱進之　校點








校點説明



《撼龍經傳訂本注》一卷，廖平撰，黄鎔筆述。黄鎔跋引鐵嶺高公之語云：世傳唐楊筠松所撰諸書，皆後人僞託，惟《撼龍經》、《疑龍經》爲真書，如魯靈光巋然獨存。而《撼龍經》自《統論》、《垣局》、《貪狼》至《弼》九篇、《變穴》一篇，此下則明隆慶、萬曆後庸師僞託，其辭陋劣，其理踳駁。故井研廖平以治經之法治《撼龍》之書，仍仿《王制》、《周禮訂本》，分經、傳、説之例，掇其要語爲綱，採其詳説爲目，審辨部居，判劃門類，「此法施於孔經，披沙鍊金，不愁至寶不獲，而於堪輿術藝，何難導窾解牛哉！」廖平注此書雖爲術數，實亦關乎經學。原目録共分十二篇，按「第一」至「第十二」順序排列，正文各篇則只有篇名，而無「第一」等字。書後有黄鎔跋。是書曾連載於《國學薈編》一九一四年第七、十期，一九一六年第四、十期。民國六年（一九一七）四川存古書局印入《六譯館叢書》，民國十二年（一九二三）重印，今據此本整理。







撼龍經傳訂本注



井研廖氏　學

受業樂山黄鎔　筆述

此楊公古本，流傳既久，高公謂經後人竄易增益，故各篇之中，章法淩亂，真理翳霾。今仿《王制》、《周禮訂本》，分經、傳、説三等級，舉大綱以張細目，抽絲剥繭，乙乙就緒。其枝生節外、無關經旨者，則在害馬當去之例，要期理求其是云爾。




垣局



經北辰

《爾雅》：「北極謂之北辰。」


 一星

《春秋合誠圖》：「天皇大帝，北辰星也。含元秉陽，舒精吐光。居紫宫中，制御四方。冠有五采文。」○辰爲不動之處，不指星言，此以帝座言之。


 天中尊，

《青囊經》：「紫微天極。」


 上相上將

二星在太微垣，紫垣則爲上輔上弼。○三垣，互文相起。


 居四垣。

垣當作「方」。○垣周圍十五星居四方。


 天乙太乙明堂照，

二星在紫微垣南畔，兩邊對立。


 華蓋

七星在後。


 三台

六星在前。


 相後先。

此垣局，楊公止説四句，以引起下文，而散見《破》、《輔》兩篇，秘之也。




傳輔爲上相

此專説紫垣。


 弼次相，

北斗七星之外，以輔、弼配成九宫，就輔弼名義，以爲二相。○《太微垣步天歌》：「上相迤

 東次相迎。」至於紫垣，當名上輔少輔。○由此句至「近侍」，舊簡在《左輔篇》。


 破、

正西，七。


 禄

正東，三。


 宿衛

上衛少衛，左右共四星。


 廉

五，在南方。


 次將。

《步天歌》：「上將居南次將隨。」在紫垣當云少弼。


 文曲

第四星，宫在巽。


 分明是後宫，

此就七星立法，天門地户分陰陽。○《天官書》：「後句四星

 ，末太星正妃，餘三星，後宫之屬也。」


 巨門

此以三星配三垣。二不飛則巨在寅位，所謂「東北一星人不識」。


 貪狼

第一魁星，正北。


 帝星樣。

《星經》：天皇大帝一星在鈎陳中央，天市帝座一星在市中。《史·天官書》：太微，三光之廷；其内五星，五帝座。


 更有武曲

西北，乾，爲天門。


 最尊貴，

一、二、六三宫皆在北方。


 唤作極星

《天官書》：「中宫天極星，其一明者，太乙常居也。」


 事非誑。

三垣：正北、東北、西北。居北面南，天象也。乾位當在東北，與坤相對，爲父母；周人以帝京在雍，故移易乾、艮，位次東北

 。京師已久

 ，此當移乾於艮宫，以正東北之位。


 三垣

紫微、太微、天市，以一、二、六當之。


 各有垣内星，

西人言星，皆以形求，所謂形下之器，至聖乃推以爲形上之道。凡大統人事法象，皆以推合於天，正名立制，故全見於緯候，孔子以前無此説。所謂善言人者必驗於天，地學則又舉天以名地，所謂形、法合一，不能歧視。


 凡是星

粤本作「群」。


 峰皆内向。

所謂垣局。




説星辰備具

八星行龍。


 入垣

弼星入穴。


 時

 ，怪怪奇奇

 合天象。

《青囊經》：「天之所臨，地之所盛。」




經垣星本不許人知，

舊制不許藏帝王相，恐以邪説生亂，大地亦同，特有隱顯之别。


 若不明言恐世迷。

凡爲人求者皆小局，然必先明垣局，而後小局可以例推。


 只到京師

此垣局試驗之所。


 君便識，

歷代《都城考》詳矣。


 重重外衛内垣低。

外高内低。○《圖書集成》此門亦甚詳。




傳我到京師

唐都長安，後唐都洛陽。


 驗前説，

如覆墓法。


 帝垣果有星羅列。

以山爲星，亦如天象三垣。


 南北雖短東西

《説文》：「一爲東西，｜爲南北。」


 長，

大爲橢圓之義，小則中。長安東西順龍行，南北爲河、江所界，故有長短之分。


 東華

太微垣次將一星爲東華。


 水繞西華

次相一星爲西華。


 岡。

垣局同有此水。


 水從闕門復朝入

 ，

黄河從河套後由北而南行。


 九曲九回朝帝闕。

「入到懷中九回曲」。


 前星儼若在南上，

渭南諸山爲案。


 周召

《尚書》指洛言，此借以説西京。


 到此觀天象。

《康誥》：「周公作新大邑於東國洛。」《召誥》：太保至洛卜宅。


 上了南岡望北岡，

王者背子向午，南上。南北當互易。


 聖人卜宅分陰陽。北岡

乾以京師居西北。


 峙立天門上，

《詩緯》「亥爲天門」，宋均云：「天門，戌、亥之間，乾所據者。」


 分作長垣

《晉書》：紫宫一曰長垣。


 在兩傍。

三垣以天市居中，二微左右。


 垣上兩邊十五個，

《晉書·天文志》：紫微垣十五星，西蕃七，東蕃八。○粤本據徐本或作「七八個」，亦通，舊誤「分九個」。


 兩垣夾帝中央坐。

三垣舊尊紫微，今以日中爲市之義，以天市爲中。


 要識垣中有帝星，

三垣中皆有帝星。


 皇都坐定甚分明。

經君如要識左輔宿，

九星以弼爲隱曜，居中，輔在正南，廉貞作向。


 凡入皇都辨垣局。

弼在中，輔在外。


 重重圍繞八九重，九重之外尤重複。

北辰居所，衆星拱之。




傳重山複嶺看輔星，

舉輔以概其餘七星。


 高山頂上幞頭横。

左輔正形如幞頭。


 低處恰如千官入，

《玉髓經》：「萬卒景從成禁衛，千官環列是朝廷。」


 戴弁

朝服。


 横班如覆笠。

《左輔篇》：「有脚横排如覆笠。」


 仔細看來真不同，

在垣之輔，與别行者不同。


 應是爲垣

帝王垣局。


 皆富局。

合田爲富，統一天下。




説要知此星

左輔。


 名侍衛，

紫微垣星十五，太微垣星八，天市垣星二十二。


 入

入字當作「八」，八門、八風。


 到

分界者言四至八到。


 垣中最爲貴。

左輔本爲貴龍，入垣作向尤貴。


 東華西華門

燕京以東、西華命二門。


 水横，

當面，謂漢横過。


 水外四圍

合四隅爲八。


 立

 峰位。

四宫，四獸。


 此是垣前

南居前，如向。


 執法星，

此即所謂玄空大卦。○《晉書》：左執法，廷尉之象也；右執法，御史大夫之象也。


 卻分左右爲兵衛。

坐子向午，左禄右破，即一九宫局。




經方正

此恐以形言。


 之垣

當就太微全局形勢考之。


 號太微，

《晉書》：太微，天子之庭也。


 垣有四門

日中爲市。四門四方，在市外。


 號天市。

《正義》：天市二十二星，主國市聚
 

注



 交易之所。


 紫微垣外前後門，

《晉書》：紫宫，天子之常居也。


 華蓋三台前後衛。

垣既有三，又就三垣星局形勢分以爲等，爲下文以都城各局分配三垣張本。○全以紫微居中，抑兼别局言之。




傳中有過水名御溝，抱城屈曲中間流。紫微垣内星辰足，

星辰名目最多。


 天市太微少全局。

二垣不如紫微之完足。


 朝迎未必皆真形，

因不足而命以二垣。


 朝海

以水喻。


 拱辰

《葬書》：「天光發新，朝海拱辰。」


 勢如簇。

千乘萬騎，有似乘輿。


 千山萬水皆入朝，入到懷中九回曲。

此紫微垣局。




説入垣

弼在中，故言入；輔居外，故言在。


 輔

當作「右」字。


 弼形微細，

以弼居中宫。


 隱隱微微在平地。

立穴之處。


 左衛

西蕃七星。


 右衛

東蕃八星。


 星旁羅，

侍衛。


 輔在垣中

此乃專爲輔。


 爲近侍。

以輔爲南向。○紫垣中有四輔星。○以上《左輔篇》文。




經此星萬里不得一，

垣局甚少，中幹三，北幹一，南幹三而已。


 此龍不許時人識。

此指開創墓宅言，與藏帝王像同。


 識得之時不用藏，

《論語》：「舍之則藏。」


 留與皇朝鎮家國。

大地有鬼神守護，非其人不得，説亦無益。







附《疑龍》 


《撼》、《疑》同爲楊公之書，今以其言垣局者附解於此。







經大抵山形雖在地，

九星形體。


 地有精光屬星次。

朱子發

 《易傳》引：「班固曰：陰陽之精，其本在地。張衡曰：地有山岳，精鍾爲星。蓋星辰者，地之精氣上發於天而有光耀者也」。


 體魄

 在地光

神氣。


 在天，

天光下臨。○《青囊經》：「是故天有象，地有形，上下相須，而成一體。」


 識得星光真精藝。

觀山形而識星光，是上乘法。




經横城寬抱

「南北雖短東西長」。


 有垣星，

星峰侍衛成垣。




傳長垣

長垣四星，在太微垣外。


 便是横朝班，

横城。


 局心

禁城。


 便是明堂山。

明堂朝諸侯。○《緯》云：明堂者，所以通神明、感天地、正四時、出教令、崇有德、章有道、裦有行。


 鉤鈐

紫垣直對房、心星，房下有鉤鈐星。


 垂脚向垣口，

《索隱》引《元命苞》曰：「鉤鈐兩星以閑
 

注



 防，神府闓舒，爲主鉤距，以備非常也。」


 北面重重尊聖顔。

君南面，臣北面。




經更以三垣論交結。

此以各都分配三垣。




傳横城水遶太微勢，

横局。


 直朝射入紫垣氣。

直局，所謂前後門。


 百源來聚天市垣，

垣有四門，號天市。


 一水抱曲是天園。

《晉·天文志》：天苑南十三星曰天園，植果菜之所也。《曆學會通》曰：天園，天子菜果之園。


 更有天苑

《晉·天文志》：天苑十六星，昴、畢南，天子之苑囿，養獸之所也。


 内無澗，

由三垣分出五垣局。


 卻有大水環三邊。

左、右、前三面環水，後倚來龍。




經交結多時垣氣深，

「重重圍繞八九重」。




傳洛陽宛然是紫微，

以京都配垣局。


 河中河曲皆天市。

偏霸之夷，有在此立都者。


 關中亦是天苑星，

長安。


 伊洛

洛陽之二水。


 亦合

擬議之詞。


 是天肆。

天肆，疑「東肆」之誤。○《星經》：東肆二星，在天市門垣左星之西，主市易價直之官。《隋·天文志》作「車肆」。○但舉伊、洛二水爲垣局之外衛，與上「宛然紫微」交互成局。




説京師

唐之西京。


 華蓋是前星，

「前星儼若在南上」。


 東京三水

洛陽伊、洛、澠三水。


 入中庭。

以上兩京垣局。




傳燕山最

以燕京爲最。


 高象天市，

所謂「東北龍神少人識」者也。


 天津

津舊誤「市」，據粤本改正。○北京之水聚於天津。


 碣石

《水經》説碣石山在遼西臨渝南水中，今山海關九門口是故縣矣。


 轉抱縈。

左右環抱。




説太行之東有天市，

即幽、燕，北京。


 馬耳峰

《禄存篇》：「太行頂上馬耳峰，禄存身上貪狼龍。」




上有侍衛。

以上燕京垣局。




經交結少時垣氣

 泄。

立都不久，又多偏安。○中國大垣局，都城皆在中幹，江之北、河之南，惟幽燕獨在河北，爲北幹。南幹在江之南，小垣三而已。




傳長江環外有三結，

江南三垣，當以金陵、臨安、廣州當之。


 三結垣前

爲中幹之案。


 水中列。

垣局皆在北方。


 中垣

北爲上等，南次之。


 已是帝王州，

六朝都之。


 只是城垣氣多洩。

南京年代短促。


 海門環合似天市，

臨安。


 天目

山在杭州臨安西北，上有兩峰，峰頂各有一池，若左右目，故以天目名。


 天池生侍衛。

浙江。


 萬里飛騰垣外挹，

據徐本，舊誤「色」。○此指廣州、臨海。


 海外諸峰補垣氣。

此論江以南之垣局。




説盛衰長短固有時，

天運人事所關，此直是史論。


 亦是山川積氣司。

司舊誤「圍」。○亦由地主之。


 略舉諸垣與君説，

粗舉大略，總結前文。


 更有難言誰得知。

不能言、不敢言者尚多。凡書皆言不盡意，在舉一反隅。○以上《疑龍篇》文。




經請從垣外論九星，

三垣合數，十星爲一局。


 北斗星宫係幾名？

此以北斗九星立名，一星爲一局。


 貪、巨、武星並輔、弼，

五吉。


 禄、文、廉、破

四凶。


 地中行。

《葬書》：「夫氣行乎地中，其行也因勢之起，其聚也因形之止。」







垣局既不可言，則請從九星分别吉凶。按《星經》，一天樞，二天璇，三天璣，四天權，四星方爲斗魁，即渾元陰精，象地；五玉衡，六闓陽，七瑶光，三星爲斗杓，即渾元陽精，象天。輔在第六星左，常見；弼在第七星右，不見。二星所以佐斗成功也。斗以七星爲四方之使，於是貪狼木，隸第一星，而角、斗、奎、井四木宿屬焉；巨門金，隸第二星，而四金宿屬焉；禄存土，隸第三星，而四土宿屬焉；文曲水，隸第四星，而四水宿屬焉；廉貞火，隸第五星，而四火宿屬焉；武曲水，爲柔星，隸第六星，而四月宿屬焉；破軍金，爲剛星，隸第七星，而四日宿屬焉。此七政二十八宿。五行爲斗宿之用，主宰萬事萬物，非斗宿轉屬木、金、土、水、火、日、月也。楊公取九星論山龍形體者，以山實本九星陰陽之氣而行故也。夫九星性情剛柔不同，故山龍形體變態不一，望龍者即形以認星，即星以求氣；惟陰陽欲其沖和，斯剛柔不妨迭用，初不在五行討消息。後人以九星所配之五行既多舛謬，求之天元九炁，又難強合，則其屬木以爲貪狼、屬土以爲巨禄云云，概屬臆度，甚無謂也。




傳九星人言

凡此皆舉俗人拘泥舊説而辨剖之。


 有三吉，

貪、巨、武。


 三吉之餘有輔弼。

共爲五吉，此但據星體分吉凶，是爲一説。


 不知

此爲玄中之玄。


 星曜定錙銖，

其中作用最爲繁賾，吉星有凶，凶星有吉，其分别最微，在毫釐間，非一形體所能了事。


 禍福之門

《破軍篇》：「山形在地星在天，真氣下感禍福驗。」


 教君識。

二十四山有珠寶，亦有火坑，非形體所定。







望氣



經尋龍望氣

此詳望氣法。古有望氣專門家。○《史·天官書》：自華以南，氣下黑上赤。嵩高、三河之郊，氣正赤。恒山之北，氣下黑上青。勃、碣、海、岱之間，氣皆黑。江、淮之間，氣皆白。北夷之氣，如群畜穹閭，南夷之氣，類舟船幡旗。海旁蜃氣象樓臺，廣野氣成宫闕然。雲氣各象其山川人民所積聚。《晉書》曰：東海氣如員簦，附漢河水，氣如引布；江漢氣勁如杼，濟水氣如黑
 


 ，渭水氣如狼白尾，淮南氣如白羊，少室氣如白兔青尾，恒山氣如黑牛青尾。先尋脈，

望氣仍以龍爲主。


 雲霧多生是龍脊。

泰山之雲，觸石而起。


 春夏之交與二分，

春分秋分。


 夜望

 雲霓生處覓。

天朗氣清時方好望氣。




傳雲霓先生絶高頂，

山大者雲氣先起。


 此是龍樓寶殿定。

廉貞作龍祖。


 大脊

正龍脈脊。


 微微雲自生，

貴者必隱微。


 霧氣如嵐

 反難證。

着眼當在一縷初生之時，多則漫山徧谷，不可辨認也。




説先尋霧氣識正龍，

雲氣先生正龍。


 卻望枝龍

次生枝龍。


 觀遠應。

次及應星之峰。


 因就正龍

既得脈脊。


 行脚處，

再觀支脚。


 認取破禄中間行。

舉破、禄示例，而九星皆可以推認。







統論 


《破軍篇》大勢　平洋







經須彌山

此用佛經名。佛書合數十世界爲一須彌，如西人日系之説；以中國名義言，當爲《禹貢》之昆侖。○前清李若農文田所注

 《撼龍》，於輿地之學最爲詳明。


 是天地骨，

以坤輿言，即今印度北高原。


 中鎮天地

西人以帕米爾高原爲全球之屋脊。


 爲巨物。

爲地球最高處。


 如人背脊與項梁，

人以腦爲主，舉督以示例。


 生出四肢龍

人由項脊生出兩手兩足，山由須彌分出四方。


 突兀。

《淮南·地形訓》：「河水出昆侖東北陬，貫勃海，入禹所導積石山。赤水出其東南陬，西南注南海丹澤之東。赤水之東，弱水出自窮石，至於合黎，餘波入於流沙，絶流沙南至南海。洋水出其西北陬，入於南海羽民之南。凡四水者，帝之神泉，以潤萬物。」




傳四肢分出四世界，

大地三萬里，爲千里者三十，故經傳以全地球稱世；所謂必世、避世、離世，皆指全球言。佛書以一球爲一世界，以外四邊空虚，即《詩》無邪之「涯」字。○《法苑珠林》引《長阿含經》：佛説四天下，須彌山北有天下名鬱單越國，其土正方，縱廣一萬由旬；須彌山東有天下名弗於逮，其土正圓，縱廣九千由旬；須彌山西有天下名俱耶尼，其土形如滿月，縱廣八千由旬；須彌山南有天下名閻浮提，其土南狹北廣，縱廣七千由旬。《順正論》名之爲北俱盧洲、東勝身洲、西牛賀洲、南贍部洲。


 南

一極各萬二千里，合中央爲五極。


 北東西

佛經所説爲星辰，崑崙在本世界。以五方分全球。


 爲四派。

《淮南》：「凡地形，東西爲緯，南北爲經。」又云：「闔四海之内，東西二萬八千里，南北二萬六千里。」説同《山經》、《管子》、《吕覽》、《廣雅》及《藝文類聚》引《河圖》。


 西

《禹貢》：「弱水既西。」


 北

北美。


 空峒

北宫在天爲玄武。《爾雅》：「北戴斗極

 爲空桐。」


 數萬程，

此舉全球之西北，故有數萬程之遥。


 東入三韓隔杳冥。

東海。


 惟有南龍

「南龍高支過葱嶺，黑鐵二山雪峰盛」。


 入中國，

以地形言，中國實東北，兼采佛經南贍部洲説。


 胎宗孕祖來奇特。

數萬里枝分派别，各有宗祖，其數不可究詰。


 黄河九曲爲大腸，川江

中國惟江、河二水同出同歸，最長遠，故以比二便。


 屈曲爲膀胱。

此中國一人之説，詳於《皇帝疆域圖》。○《赤霆經》云：「昆侖天柱，萬脈由起。西北綿亘，幽寒莫詣。爲背爲項，爲脊爲毳。下爲
 


 臋，上爲髮際。面居秦雍，耳目口鼻。幽冀川蜀，分左右臂。懸心關隴，腹垂洛汭。胃脘出納，爲汧爲渭。大江大河，經絡營衛。大腸膀胱，震澤漯濟。青徐以降，是爲髖髀。泄爲尾閭，茫洋無際。海洲萬國，糞滓塵穢。」分枝劈脈縱

南北爲縱。


 横

東西爲横。


 去，

山從西到東。


 氣血勾連

水以東海爲根源，故曰水以去爲來。


 逢水住。

《青囊經》「界水則止」，《葬書》「過水所以止來龍」，又曰「支有止氣，水隨而比」。○住，謂山從後來，水從前來，陰陽相媾於穴場。水來路與山來路必合，近水如近山，遠水如遠山。後人每指遠水以配主山，非也。







大勢 


此段「傳」以下舊在《破軍篇》，所論皆中國形勢，故列入《大勢篇》。







經大爲都邑帝王州，

幹龍，垣局。


 小爲郡縣居公侯。

枝龍，小局。


 其次偏方小鎮市，

枝，中枝。


 亦有富貴居其地。

此四句舊簡連接上文。○俗所謂物物一大極，大可包小，小亦化大。各有九宫四鎮。




傳與君略舉大形勢，

以下舊簡《破軍篇》。


 舉目一望皆山河。

粤本作「江山際」。


 天下

《詩》「普天之下」，言天下，即統舉全球。


 江山幾萬重，

高批：非楊公，孰能言此！


 我見破軍

此破指斗柄，言旺氣所臨，不謂凡山皆破軍形體。或云文在《破軍篇》，故舉以示例。


 到處是。

説禄存文曲輔弼星，

舉四星以示例。


 低小山形總相類。

小山小局亦相同。


 只有高山

一説貪、巨、廉、武、破多高山。


 形象殊，

大勢，非名山大川不能當。


 略舉大綱與君識。

所謂「大爲都邑帝王州」。




經昆侖

此甘肅之昆侖。


 山脚出于闐，

西域國名，在葱嶺南。○舊作「闐顔」。


 隻隻脚是破軍山。

北斗以杓爲主運。杓爲破軍，言破足以包九星，非單指破軍一形。舊法七、八、九三宫同爲破軍。




傳連緜走出瀚海北，

沙漠名瀚海。


 風俗強悍人粗頑。生兒三歲學騎射，骨鯁方剛是此間。

《匈奴傳》：「匈奴居於北蠻，兒能騎羊引弓射鳥、鼠，少長，則射狐、兔用爲食。士力能彎弓，盡爲甲騎。其俗：寬則隨畜，因射獵禽獸爲生業，急則人習戰攻以侵伐，其天性也。」




傳山來隴右

甘肅蘭州渭源縣，隴水出焉。故蘭州舊名隴西。


 尖如削，

尖貪。


 盡是狼

貪狼之狼。


 峰高更

粤本作「更高」。


 卓。

貪狼貴體。


 此處如何不出文，

關西出將。


 只爲峰多反成濁。

以少爲貴，多則亂。




説高山大隴峰多尖，

貪狼爲貴。


 不似平原一錐卓。

高批：一錐卓，在平原爲貴，取其特也。




傳行行退卸大散關，

在陝西鳳翔府寶雞縣南五十二里。


 百二山河

《高祖紀》：秦，形勝之國，帶山河之險，持戟百萬，得百二焉。


 在彼間。

西安垣局，酈《注》詳矣。


 大纏大護到函谷，

河南陝州靈寶縣南，關城在谷中，深險如函，故名。


 水出黄河如闕

粤本據張本作「玦」。


 環。

説低平漸漸出熊耳，

陝州西南。兩峰奇秀，望若熊耳，跨盧氏縣南界。


 萬里平陽漸如砥。大梁

今河南省。


 形勢亦無山，到此尋龍何處是。

洛陽，亦爲垣局。




傳識得星峰

「星辰下照山成形」。


 是等閒，

「正龍身上不生峰」是也。


 平處尋龍

大局多在平陽。


 最是難。

平陽龍脈最貴，自不如山龍之易尋。


 若無河流與淮水，

中幹豐、沛，在江、淮之間，此舉河、淮二瀆，謂泰山在二瀆之間。○淮水出南陽府桐柏縣西之胎簪山。○以河、淮兩水相夾之中辨認龍脈。


 渺渺茫茫不見山。

泰山脈從美洲西來渡海，故不見。來脈結作孔林，爲全球第一大地。故以下數節專詳之。




説河流衝決

有山不能衝決，衝決則無山可知。○此後世黄河改道奪淮之事，其形勢早見於此書。


 山斷絶，

中龍至洛陽而止，其枝出安徽。黄河，泰山左右均可入海。


 又無石骨又無脈。

無石骨山脈，故河可兩行。


 君如到彼

謂山東河流改道之地。


 説星峰，

以泰山爲從，中幹自洛陽臨海，如舊所説。


 一句不容三寸舌。

證明孔林實由西來。




經黄河在北大江

金沙江，與河同出一嶺，非岷江。


 南，兩水夾行

同起同止，龍在水中。


 勢不絶。

以江、河分爲兩界，中爲中幹。○此二句，西龍到東。




經行到背脊

枯瘠，非要害吉所。


 忽起峰，

此指西龍，由海而來者。


 兖州

山東。


 東嶽

中國之東，乃少昊之墟，爲全球之西。


 插天雄。

泰爲孔林祖山，相去數百里。


 分枝劈脈鍾靈氣，

龍由西球度海而東，故曲阜爲少昊之墟。


 聖賢多

孔聖之門多賢。


 在魯邦中。

東西合併，乃篤生至聖。此爲全球有一無二之地，帝王京都不如也。○經義：素王爲西皇。




傳自古英雄出西北，

長安舊都，詳《西京賦》。


 西北

西，據下文當作「東」。北，指幽燕言。


 龍神

即陰陽形法，不可連文讀之。


 少人識。

唐以前，長安、洛陽、金陵，帝王故都，人皆以爲有垣局，惟幽燕未顯。自宋以後，乃爲都城，年代最久長。


 紫微垣局

《天官書》：中宫天極，環之匡衛十二星，藩臣，皆曰紫宫。


 太微宫，

《天官書》：太微三光之廷，匡衛十二星，藩臣；西將，東相；南四星，執法；中，端門；門左右，掖門。


 天市

《星經》：天市垣五十六星，在房星北，主權衡。○以上爲三垣。


 天苑

《晉·天文志》：天苑十六星，昴、畢南，天子之苑囿。○天苑與三垣對舉，恐即四垣之舊説。


 太行

獨點太行，知爲東北，非西北。


 東。

此東字上誤作「西」。太行之東，即今京師。○謝在航《五雜俎》言之甚詳。




傳南龍

「惟有南龍入中國」，謂崑崙山之南。


 高枝過葱嶺，

《通鑑注》：山高數十百丈，上多連蔓葱。


 黑

山在大漠北。沈括曰：山上石皆紫黑，似磁石，黑水出焉。


 鐵

莎車國有鐵山，出青玉，在葱嶺南邊。


 二山雪峰

天山一名雪山，即祁連山，匈奴呼天爲祁連也。


 盛。

河以北。


 分出秦

都關中。


 川

甘肅秦州。


 及漢

都兩京。


 川，

漢水，經漢中。○江以北。


 五嶺

《唐書》注：大庾嶺在虔州，永明嶺、白芒嶺在道州，臘嶺在郴州，臨源嶺在柳州。○江以南。


 分星入桂、

廣西桂林。


 連。

廣東連州。




説山行

高山。


 有斷脈

平陽。


 不斷，直到江陰

水以南爲陰，凡江以南爲江陰。臨安亦有垣局。


 大海邊。海門

五代周顯德中初置海門縣，楊公時無此名，當舉沿海門户言之。


 旺氣連閩

福建。


 越，

浙江杭州。


 南

廣東。


 水兩夾

粤本據《人子須知》作「南龍支隴」。


 相交纏。

南幹盡結於此。


 此是海門

唐時名，與今不必同。


 南脈

粤本據張本作「徼」。


 絡，貨財文武相交錯。

濱海之地，交通便利。




經何處是貪何巨門，

據粤本改，舊作「處文」。


 何處辨認武曲尊。

三吉星。○此二句起下《九星篇》。




傳峰

形。


 以星

法。


 名

《撼龍》。○《史·天官書》：「天有列宿，地有州域；三光者，陰陽之精，氣本在地，而聖人統理之。」


 取其類，

名，所謂符號。


 星辰下照

《寶照》由此得名。


 山成形。

《易》曰：同聲相應，同氣相求。○《春秋文耀鉤》：斗者，天之喉舌，玉衡屬杓，魁爲璇璣。布度定紀，分州繫象。華、岐以北，龍門、積石，至三危之野，雍州，屬魁星。太行以東，至碣石、王屋、砥柱，冀州，屬樞星。三河、雷澤，東至海、岱以北，兖州、青州，屬璣星。蒙山以東至羽山，南至江、會稽、震澤，徐、揚之州，屬權星。大别以東，雲夢、九江、衡山，荆州，屬衡星。荆山西南至岷山，北距鳥鼠，梁州，屬開星。外方、熊耳以東，至泗水、陪尾，豫州，屬瑶光。此九州屬北斗。星有七，州有九，但兖青、徐揚並屬二州，故七星主九州也。


 龍

地陰。


 神

星陽。


 二字尋山脈，神

天星。


 是精神

看神乃尋龍最要緊之工夫。


 龍

地形。


 是質。

質者地之形。質，呆物也，堪輿家當求合天星，得其精神，乃可謂之認龍。此如醫家之觀色、相法之觀氣，匪但診血脈、論骨格而已。○此專言形、法合一，天盤地盤皆用之法，故形法之書同以九星名之。







平洋



經大率行龍自有真，

真，胎孕之地。


 星峰磊落

脊骨，不結穴。


 是龍身。

《寶照》：「離祖離宗星辰出，此是真龍骨。」


 高山須認星峰起，

以高爲祖宗。


 平地龍行

所謂低落穴。


 别有名。

此言落平洋大地。




傳高山既認星峰起，

此認山龍之法。


 平地

落平。


 兩傍尋水勢。

低一寸亦爲水。《詩》：「逝彼百泉，瞻彼溥原。」


 兩水夾處是真龍，

從兩水中間尋龍。此仍用山龍法，與俗言水龍者不同。


 枝葉

以木爲喻。


 周回中

如木之幹，故稱幹龍。


 者是。

《禄存篇》：「但看兩源相夾出，交鎖外結重重圍。」


 莫令山反

外山宜抱。


 枝葉

本身枝脚。


 散，山若反兮水散漫。

外山反背，則水隨而去。


 外山百里作羅城，

此極遠羅城。○高批：龍遠，故局大；局大，故用遠。「外山百里作羅城」，則環繞又不止四旁也。


 此是平洋龍局段。

蔣氏山龍、水龍本指支、干，後人因其語造爲《水龍經》，謂水與山全反。考之此篇，平陽仍從高落，連高、平爲一局，不必歧分，如同水火。




經星峰頓伏入平去，

高、平合看。○《大雅》：「陟則在巘，復降在原。」


 外山

先有内纏。


 隔水來相顧。

○高批：此雖認本龍來歷，其氣魄體段，能用得起方妙；不可以孤獨無從之山脚，妄扯遠山作護也。


 平中仰掌

此卻不畏水濕。


 似回窠，

以窩穴示例，平陽不盡窩。


 隱隱微微

地愈大，穴愈微茫。


 立丘阜。

高一寸爲山，低一寸爲水。




傳便從丘阜

結穴本支必略高。


 覓回窠，

於高中求窩穴。


 或有勾夾如旋螺。

皆以水言。


 勾夾是案

粤本據徐本作「砂」。


 螺是穴，水注明堂聚氣多。

《詩》：「相其陰陽，觀其流泉。」


 四旁纏護

以水言。


 如城郭，

此貼近羅城。


 水遶

貼身之水。


 山環

隔水之山。


 聚一窩。

以水爲山，平陽無山，以水爲流神。




經霜降水涸

言秋冬也。


 尋不見，

隱微，難於自審。


 春夏水高龍背現。

水不能没者，爲龍身所行。


 此是平陽

平陽仍尋龍背，與《水龍經》説不同。


 看龍法，

平陽以水爲測量之具。


 過處如絲或如線。

脈跡愈細愈佳。




傳高水一寸即是山，

仍以山名，知爲高低合法。


 低土一寸水回環。

以土爲水，不必真水。


 水纏便是山纏樣，

與山龍以高山爲纏相同。


 纏得真龍

山高水低，止在一二寸間。


 如何掌。

「重重外圍内垣低」。


 窠心掌裏

此如上窩穴。


 或乳頭，

上以窩示例，此兼言乳，鉗突同此。言不盡意。


 端然有穴

地形。


 明天象。

天星。○其實高、平同法，特有隱顯之别耳。




説山纏水遶

近者。


 在平坡，

即平陽，「坡」字不可泥。


 遠有圍山近有河。只愛山來抱身體，不愛水反去從他。

上文「莫令山反枝葉散」。


 水抱應知山來抱，水不抱兮山不到。

此山以形言，水以天氣言，非山水也。若真山水，則不待言矣。




經莫道高山龍易識，行到平陽

此指平田。


 失蹤迹。

傳莫道高山方有龍，

指專求高穴者。


 卻來平地失真跡。

習看山龍，或不知平陽法。


 平地龍從高脈發，

「或從高峰落平陽」。


 高起星峰

祖宗。


 低落穴。

大地數千百里，總爲一局，勢必如此，小結在所不拘。




經藕斷絲連正好尋，

與尋山脈同，但脈之隱顯有異耳。


 退卸愈多愈有力。

傳高龍多下低處藏，

脱煞化吉。


 四没神機便尋得。祖宗

起祖分宗。


 父母

臨落媾山。○俱在高山。


 數程遥，

距離甚遠。


 誤得時師皆不識。

説凡到平陽莫問蹤，只觀水遶

低一寸亦爲水。


 是真龍。

秘訣無多，


 念得龍經

《撼》、《疑》之前有書。


 無眼力，萬卷珍藏也是空。




貪狼篇






《漢書·翼奉傳》：北方之情好也，好行貪狼，申、子主之。南方之情惡也，惡行廉貞，寅、午主之。按，狼當爲「很」。俞氏《癸巳存稿》：翼氏六情，術家惟取貪很、廉貞之名。貪狼，北方俗以爲木星者誤。本篇「莫來此地認高峰，道是玄武在其中」，玄武北方水宿，即貪很之别名。




經貪狼自有十二樣，

地理專以龍向爲要訣。龍爲貪狼，所謂玄空；向爲廉貞，所謂「朱雀發源生旺氣」。六情之中，獨取貪、廉，以見龍向主賓之要訣。知貪廉，則於地理思過半矣。




傳問君來此如何觀，莫道貪狼

貪與廉對，很與貞對，説詳《漢書》注，今作狼者，形近而誤，當讀作「很」。


 總一般。

此爲晚師所加。




經尖圓平直小爲上。

上，吉體。




傳平地卓然頓起笋，

經提總綱，傳乃分析言之。


 此是尖貪

高批：尖是貪狼正體。世以尖貪爲燥火，不知楊公本言尖貪如笋，天下豈有圓頭之笋耶？


 本來性。

專言尖貪。


 圓

與巨門同。


 無傾斜四面同，

圓貪剥换，以下四體同。


 平

與武曲同。


 若臥蠶在高嶺。

《武曲篇》：「平尖貪狼如一字，生在山嶺如臥蠶。」


 直如決脊

粤雅堂本作「峽脊」，言如峽脈之脊也。


 引繩來，

《武曲篇》：「貪狼直走如僧參。」


 小似筆頭插高頂。

尖之小者在山頂，不似尖笋由平地起。




説五者方爲貪正形，

由貪剥换巨門，武曲爲正形。


 吉凶禍福要詳明。

明粤雅堂本作「定」。○以形言爲五吉，下爲五凶。




經欹斜側石倒破空，禍福輕重自不同。

傳欹

粤雅堂本作「倒」。


 是崩崖破是坼，

坼，裂也。舊誤作「折」。


 斜是邊有邊不同。側是面尖身直去，空是巖穴多石玲瓏。

石字缺，多或即「石」之誤。


 倒

粤雅堂本作「欹」。


 是飛峰偏不正，七者未是貪狼龍。

謂爲剥换凶體一星，傳變九星，非有此即凶，不過以形言有此吉凶之别耳。




貪狼頓起

高批：樓殿下頓起大貪，是分大宗；應星頓起小貪，是分小宗。本篇不言應星，然總有應星在。


 笋生峰，

包上五吉而言，非單謂尖笋。


 若是斜枝便不同。

總括七者變體。


 斜枝側頂爲破面，

若斜枝而頂猶端正，仍屬貪狼；若又側頂，則成破軍之面也。


 尖而有脚號乘龍。脚下横拖爲帶劍，文武功名

乘龍主文，帶劍主武。


 從此辨。

傳横看是嶺側是峰，

尖而漸高漸大。


 此是貪狼出陣龍。

出陣行龍，與下「朝」對。


 側而成峰身直去，

此爲正幹前行，以下爲腰落。


 不是爲

讀作去聲。


 朝

朝即向星。


 便不住。

朝住，即所謂賓主交媾。朝不虚生，有客，則主必止，即所謂「遇水則止」。此爲腰落。




經火星

俗説以廉貞爲五，入中宫，太乙下行，數五，乃在午方，經故曰「此龍多向南方落」，力闢五黄之説，故以爲火星。《尚書》「南曰明都，北曰幽都」，即廉、貪之本旨。


 要起廉貞

廉貞，南方火，與《廉貞篇》「此龍多向南方落」同義。貪狼與廉貞爲坎離交媾，故同用六情之名。廉貞南火，則貪狼北水可知矣。


 位，

位指南方巳午末，所謂「三陽水向盡源流」。




經生

以外生内。


 出貪狼

以形言，則以廉生貪；以向，則倒排父母，謂以向生龍。此廉貞在前，不謂來龍。


 由此勢。

《廉貞篇》「祖龍遠遠是朝峰」，謂以廉貞作向，如明堂面南而治。


 若是火星

玄空與朱雀發旺爲活子午，二十四山同爲向午。


 動燄時，

向爲天陽，龍爲地陰，天地交媾，非板定之貪、廉。


 看他蹤跡落何地。

所謂「江南龍來江北望，江西龍去望江東」，望即向也。言方言位即理氣之説，《撼龍》形、法兼言，故與《天玉》、《寶照》同用九星。




傳此龍

指金龍之廉貞作祖。此篇與下《廉貞篇》經出，大約經以朝向爲主，下爲廉貞本形專篇。


 不是尋常貴，

水火交媾，故貪貴有廉，别星不同。


 生出貪狼

此指來龍。


 向

此指立向。


 亦奇。

「朝迎必應數百里」。


 火星若起廉貞

高批：尖秀者爲笋，貪

 「貪狼頓起笋生峰」是；尖而帶石赤黑、嵯峨破裂者爲廉貞。「高山頂上石嵯峨，傘摺犁頭裂絲破」，是形象自明。


 位，

巳午方。


 落處須尋一百里。

《廉貞篇》「遠有威權近凶怪」。經指向言，此指龍言，互文見義。○廉貞作祖，不即作穴，故以百里言之。


 中有

百里之中。


 貪狼小小峰，

不出卦，「生子生孫巧相似」。


 有時回顧火星宫。

《廉貞篇》「廉貞多生顧祖龍」，即「祖」與「向」同爲廉貞，所謂「向亦奇」。




説世人只道貪狼好，

《易》「水流濕」爲玄武，「本乎地者親下」。好，謂「北方之情好也」，説詳《翼奉傳》。


 不識廉貞

「火就燥」爲鶉火，「本乎天者親上」，以向招天氣也。


 是祖宗。

龍爲子孫，以天星照臨之。所謂由外生内。


 貪狼

形勢，真龍。


 若非廉作祖，

不得朱雀生旺，徒爲玄空。董子説：天任陽而不任陰。


 爲官也不到三公。

高批：應星大貪，自祖廉貞，其分去兄弟；即祖大貪不得祖廉也，故貴不三公。此其嫡庶之分、枝幹之别。




經高山頂上平

平爲五吉之一。


 如掌，

即貪「平

 若臥蠶在高嶺」。《正宗》改頂上爲「之上」。


 中分細脈如蛇樣。

蠶長似蛇。《武曲篇》「平尖貪狼如一字，生在山頂如臥蠶」。樣，粤雅堂本作「漾」，繪出蛇脈之動勢，「樣」則不見字法之妙。


 貴龍多是穿心出，

中出。


 富龍只從傍生上。

旁支上平爲貪，下平則非貪。




傳高山如帳後面遮，

與「平如掌」互文相起。


 帳裏微微似帶斜。

高批：平處是面，龍從此出。可知廉貞應星出面之方矣。




説帶舞下來如鼠尾，

呼形。


 此是貪狼上嶺蛇。

蛇頭在上。


 帶舞下來伸鶴頸，此是貪狼下嶺蛇。

蛇頭在下。此晚師附益之説。


 上嶺解生朱紫客，下嶺須爲朽腐家。

晚師多言禍福。○粤雅堂本「朽腐」作「貫朽」。




傳莫來此處

即廉貞祖山。


 認高峰，

因下有小貪，遂以祖山爲貪狼。


 道是玄武

玄空即玄武，即玄枵；枵，空也。《董子》「陽常處於實，陰常處於虚，以見天之任德不任刑」，即玄空之義。○玄武北方水宿，主坎卦，與貪狼異名同實。


 在其中。

中，如「中有一條是真龍」之「中」，謂以玄武爲祖廉貞，亦爲貪狼之廉貞，如破、禄九星。


 亦有高峰

「高山頂上平如掌」。


 是玄武，

十二樣中無「高」字。此謂貪狼亦作祖山，與廉貞同爲高峰。火星起燄，玄武如笋，而行龍不必貪狼。此句祖宗貪狼。


 玄武落處

此指結穴，非行龍。


 四獸聚。

四獸，即青龍、朱雀、白虎與玄武也。如人盤，隨地變换，皆有四獸，不拘定方向。二句貪狼結穴之山。




説聚處

高批：須想出身處四獸開面相向，是何等局面。


 方爲龍聚峰，

粤雅堂本「峰」作「宫」。○《巨門篇》云：「玄武

 若無輔弼落，高嶺如何住得龍。」初落頓起，高峰四面團聚，亦爲形止氣蓄。


 四獸不顧只成空。

孤峰無輔，四山無情。


 空亡龍上莫尋穴，

此下無穴，縱去亦成空龍。


 縱然有穴易歇滅。

龍孤穴賤，安有久福？




經或爲關峽

旁支。


 似龍形，

粤雅堂本「形」作「停」。○辨真僞，疑形如疑龍。


 正身

如貪狼。


 潛在峽中行。

峽有不見正身者，則皆剥换别星。


 時師多向峽中覓，

以峽爲正身，爲落穴。上辨祖山無穴，此論關峽非穴。


 不識真龍

貪狼龍。


 斷續情。

詳《剥换篇》。○高批：「斷續」二字，是認貪狼最要緊處。大峽前後尋斷續，斷續中間如何尋？曰：在平原大阪，尋蛛絲馬跡之脈；在平岡小嶺，尋決脊眠轉之貪。此中又有小斷續也。




傳亂山

除正身以外，皆名亂山。


 回抱在面前，

此初落，即四獸聚。


 不許一條

正身。


 在外邊。

重重纏護，如車駕，不能獨出微行。


 只有真龍

貪狼正身。


 坐峽裏，

與「潛在峽中行」有别。行爲行龍，坐則結穴。


 亂山在外卻爲纏。

行龍則前面必定有好處，中落則精華聚此。腰落以外，纏護無穴。




傳此龍多

未盡之辭。


 從腰裏落，

高批：貪狼乃多如此，餘龍不盡如此。


 回轉餘枝

所謂亂山。


 作城郭。

在外爲纏。


 灣環水口生捍門，

羅星在外。


 門外羅星當腰著。

時師多向此中尋穴。







剥换 


九星中互見，各篇非專論一星，故於各篇别立篇名。共十篇。







經大抵九星

提明九星，不單言貪狼。


 有種類，

合論形、體，非斬斷枝節言之。


 生子生孫

與人種族相同。


 巧相似。

合數十里數百里統名以一星，非割裂言之。


 相似方知骨氣真，

不出卦。


 剥换不真皆不是。

所謂非我族類，其心必異。




經大山特起小爲貴，

大則取小。


 小山忽起大

小則取大。


 爲勢。

乘勢爲上。


 高低大小

高小爲正，低大爲變。


 斷

則變。


 續

則復。


 行，

剥换。○高批：高低大小斷續而行，乃真貪狼，故前言「不識真龍斷續情」也。高山既然，平地亦爾。於此悟入

 ，即可識平地之貪狼矣。


 此是貪狼真骨氣。

經言九星，傳詳貪狼。




傳剥换如人换好裳，

好，當讀「冠」。如優伶之脚色，生旦丑浄，以一人爲之。


 如蟬退殼

《禮·檀弓》：「范則冠而蟬有蕤。」


 蠶

當作「蟹」，《禄存篇》「大如螃蟹」。


 退筐。

《禮·檀弓》：「蠶則績而蟹有筐。」


 或從大山落低小，

由大而小。


 或從高峰落平陽。

由高而低。○此解大小高低句。




説一剥一换大生細，從大剥小最奇異。

愈小愈真，故不喜大。


 剥换退卻見真龍，

處處不脱本體。


 小峰依舊貪狼起。

傳退卻剥换成幾段，

别立門户。


 十條九條亂了亂。

九星互見，重複變换。


 中有一條卻是真，

非於衆條紛亂之中擇其一條，所謂亂中自有本體耳。


 若是真兮斷了斷。

斷者，變换形體，幾不可辨，必俟續時方見真面目。







羅星篇


四維爲羅。《淮南子》：東北爲報德之維，西南爲背陽之維，東南爲常羊之維，西北爲蹏通之維。羅



 


城，與四獸同。







經羅星

羅星平地生峰，亦貪體。


 要在羅城外，

八脈有陽維陰維，維取聯絡之義。城郭又以羅星作關鎖，則内氣緊密，如藏府之有筋絡。


 此與火星

九星亦稱廉貞爲火，與後世五星有别。


 常作對。

又以爲水曜。○《辨正》：城門與龍身一氣，又非水口。


 火星龍

以廉貞作祖。


 始有羅星，

貪之餘氣於水口外結羅星，與祖相對。火爲山祖宗，羅爲水祖宗。


 若是羅星不居内。

在内則不得名羅星，下云「水口山」，是也。




傳居内多

言「多」不盡然，亦有吉者。○粤雅堂本多作「名」。


 爲抱養鰥，又爲病眼墮胎山。

此指山形於穴有碍者言，下「水口山」又不在此例。




説羅星若生

粤雅堂本作「坐」。


 羅城口，

口當爲「外」，下同。


 城口

高批：在羅城外，所謂鎖也。


 皆爲玉筍班。

護衛如藩屏。○筍班即「筍生峰」，爲貪之應星。


 羅城卻

粤雅堂本作「恰」。


 似城牆勢，

如城郭周圍，備非常。


 龍在城中聚真氣。

龍如君主，以城郭爲國。




説羅星若在城郭

粤雅堂本作「闕」。


 閒，時師唤作水口山。

《辨正》：城門非水口，《破軍篇》關攔之山似水口。




説欲識羅星真妙訣，一邊枕水一邊田。

謂從外生内。田爲客山，逆來捍抵，非本龍餘氣爲之。


 田中有骨脈相連，

如泰山從東海石脈相連，渡海而西行，與崑崙支脚由西到東者有别。


 或作頑石焦土堅。

羅星以石骨爲貴，内柔外剛之義。


 此是羅星有餘氣，

謂捍鎮有餘氣，非本身餘氣。


 卓立爲星

所以得星之名。


 在水邊。

因卓立，謂之星。




經貪巨羅星尖

貪。


 與圓，

巨。


 武曲輔弼方

武。


 匾

輔。


 眠。

弼。


 禄文廉貞多破碎，破軍尖破最爲害。

五吉四凶。上云火星龍始有羅星，此云九星皆有羅星者，謂以九星分别羅星之體，非謂九星皆有羅星，又與本星形體相同也。




傳只有尖圓方匾星，

五吉體。


 此是羅星得正形。

羅星亦以五吉形爲正，非五吉龍則爲五吉形，四凶龍則爲四凶形也。


 忽然四面皆是水，

卓立水中。


 兩山環合鬱然生。

粤雅堂本「生」作「青」。○外有護衛。




説羅星亦自有種類，浪説星辰在水邊。

粤雅堂本「邊」作「濱」。







巨門篇


正形　剥换　關峽認龍　入穴










此北斗第二星也，《春秋運斗樞》謂之璇。《五行大義》引《黄帝斗圖》，云北斗「二名巨門」，楊公因之。




經巨門

舊以此篇爲《武曲》，今據高本校正爲《巨門》。


 星峰覆鐘釜，

鐘高釜矮，皆圓形，爲巨門正體。


 鐘釜之分有何故？鐘高釜矮事不同，高即爲巨矮爲輔。

輔乃巨門剥换之輔，非以矮釜爲左輔正形。




傳二者雖然皆吉星，大小不容有差互。

高大如鐘者爲巨，矮小如釜者爲輔。


 巨門端嚴富貴牢，

粤本作「全」。


 輔弼隨龍厚薄

有輔、弼爲吉龍，須審力量之厚薄。


 助。

粤本據葉本作「取」。




經貴龍若行五六程，臨落

謂落脈落穴。


 之時剥輔星。

傳如梭如印如皎

粤本作「側」。


 月，

按，皎月形圓，側月半圓，均備採用。


 三三兩兩牽連行。

《輔星篇》剥换無巨門，可以梭、印、皎月補之。




經前關後峽相引從，

「或爲關峽似龍停，正身潛在峽中行。時師多向峽中覓，不識真龍斷續情」。


 峽若多時

武曲少關峽，巨門每多關峽。


 龍猛勇。剥到輔星三四重，

高批：剥輔節多，故峽多。


 仔細來此認龍

在關峽處認龍。


 踪。

巨、輔。




傳端峰若生四花

關峽處覆鐘開脚，成四花。


 穴，

端峰生脚出脈之處有似穴形。


 花穴端嚴

「巨門端嚴富貴牢」，端嚴與武曲之端莊、端正有别，蓋端莊端正皆方體也。


 要君别。

雖有穴形，勿爲所誤。


 真龍直去向前行，

真龍從中而去。


 四向

四方照護正脈。


 謾成龍虎穴。

粤本作「結」。




説此是巨門夾峽

據粤本。他本作「鉗峽」。○「峽若多時龍猛勇」。


 來，間氣來此偶生峽。

粤本作「貽」。


 此龍誤了幾多人，定來此處説真形。

過峽處前迎後送，四山團聚，最易誤人。


 要説

粤本作「識」。


 四花穿心過，

正脈直穿花心而過。


 但看護衛不曾停。

護衛不止，必無融結。○此段舊以爲武曲。按，武曲少峽，巨門多峽；此段辨認過峽疑龍，當爲關峽認龍之傳。




傳貪武

兼説貪、武。


 若無輔弼落，

三吉合貪、武。


 高嶺如何住得龍。

貪尖武方，穴每落低。




説雖然輔弼

五吉合輔、弼。


 是入穴，

高批：梭、印、月是落穴左輔。


 作穴隨形又不同。穴隨星辰作鉗乳，

《變穴篇》：「武曲作穴釵鉗覓，」、「貪狼作穴是乳頭」，至於巨門，仍當作窩穴。


 形神大小隨龍宗。

楊公流星定穴法，從分宗處認之。○高批：葉本此下即説官鬼明堂，而巨門性情行度言之未詳，疑有脱簡。按，梭、印、皎月三兩牽連，即巨門之性情也；前關後峽相引，即巨門之行度也。要言不煩，可與他星參看。蓋鐘、釜、梭、印、月，乃將入穴之吉體也，故不詳行度，而他星之樓殿、帳幙諸格，皆可作巨門之行度，此《巨門篇》經文所以不多耳。







禄存篇


正形　轉移　平漫　亂山　高低　九星剥换










此北斗第三星也，名曰天機，《書·帝典》、《春秋緯》謂之璣。《五行大義》引《黄帝斗圖》云，北斗「三名禄存」，楊公因之。




經禄存上形

高處。


 如頓鼓，

下「第一禄存如頓鼓」。○以下總論正形。




傳頓鼓

上形。


 微方

粤雅堂本據下「圓浄爲武曲」句作「微圓」。


 似武曲，

禄與武爲挨星。○高批：禄存頂平，身微方，便似武曲，可知武曲形方，而世多認此等禄存爲玉屏頓笏，正坐不讀書之故耳。


 武曲端正下

上同下異。


 無足。有足周圍真禄存，

禄以足爲辨。


 圓浄方爲武曲尊。

按，粤本謂頓鼓禄存四圍俱圓，面平仰天，本似武曲，以其有脚，故不如武曲正體之尊；以其脚多，故非禄存身上所帶之武曲。




經下生

粤本作「下形」。


 有脚

低處。


 如瓜瓠，

下「有脚方是真禄存，無脚名爲禄推巨」。




傳瓜瓠前頭有小

粤本據張本、葉本作「好」。


 峰，

足又有足，如支中支。


 此是禄存帶禄處。

以小峰爲帶禄。


 小圓

《春秋緯運斗樞》：「璣星散爲橘」，即是小圓之形體。


 帶禄圍本身，

瓜瓠帶小峰，如頓鼓之帶瓜瓠。


 將相公侯出方虎。

晚師多言禍福。○《詩·采芑》方叔南征北伐，《江漢》召虎平淮夷。




説頂上生形頂必正，

此詳上形。


 平地生形脚亂行。

此詳下形。


 請君看我細排列，禍福皆從龍上生。

以龍爲斷，總貴識龍。




記形在高嶺爲高形，

所謂上形。


 山頂上生禄存星。

上生。


 形在平陽

此詳下形。


 山卓立，頂矮脚手亦横平。

下生。




經大如螃蟹小

前段言小，此兼言大。


 蜘蛛，

去螃蟹、蜘蛛之脚而觀之，其體小圓，即《運斗樞》所謂橘。多脚乃禄存本性，故喝其形爲螃蟹、蜘蛛。


 此是禄存

吴公曰：禄存之星，突而無面。


 帶煞處。

煞即解「禄」字，非禄、煞對文，一美一惡。方、虎武將。故以煞言之。


 煞中若有横磨劍，

第一禄存「平行右脚如劍鋒」，非有横劍，不斷爲武。可見禄不盡爲煞，即煞，亦非干戈。


 此是權星先出武。

因劍言武，非劍不言武。




傳若然尖脚

禄存脚。


 亂如矛，

較劍凶惡。○高批：尖、亂二字，實凶星之赤幟。粤本矛作「茅」。


 唤作蚩尤

星名。


 旗爪距。

此二句與下四句舊在《廉貞篇》，今以爲傳説。




説大抵星辰

泛論九星。


 嫌破碎，

端正之反。


 不抱本身多作怪。

小圓圍本身吉，不抱爲凶。


 端正

小圓。


 龍神須無破，

出方叔、召虎。


 醜惡

尖亂。


 龍神多破敗。

破碎凶惡之處，切忌立宅安墳。




經龍家須要仔細辨，

禄存面、背易混，以爲九星之面背起例。


 疑似亂真分背面。

與《疑龍篇》參看。禄存四面皆脚，背、面易淆。


 背是面非豈有真，

從脚中分面背，與他星喜面惡背同。


 此是禄存大移轉。

以下言轉移。




傳凹處是面凸是背，

辨面、背由龍體分。


 作穴

詳《變穴篇》。


 分金

立向分金，兼法言之。○分金，沈六圃謂之分經，言分經星之度數。一説分别四金煞。


 過如線。

一線，言其細微。禄存剥换，蜈蚣節、頓鼓、瓜瓠本象，只行度長遠中及應星處一再見也。




傳凡看星辰看轉移，

如《詩》之「輾轉反側」。審龍行度，必先知反側，然後正面可知。


 轉移須要母顧兒。

出脈爲母，接脈爲兒。知向、背，則一貫。


 枝分

如樹一本，枝葉萬殊。


 派别

如水千流萬派，同歸於海。


 有真種，

詳《剥换篇》。


 忽作瓜蔓

瓜蔓隨處有脚，亦如禄存之脚。○《運斗樞》：璣星散爲菝葜。《集韻》「葜」亦作「
 


 」，與此瓜蔓相合。無東西。

禄存「有脚如瓜瓠」。瓜藤蔓延，不拘方位。




經禄存好處落平漫，

「莫道高山方有龍，卻來平地失真蹤」。




傳十里半程

五、十里，約略言之。


 無岡嶺，

上下枝脚皆化。


 平陽

禄存化平陽。


 沙磧煙塵迷。

高批：平中沙磧亂石，皆禄存體段。


 到此君須看水勢，

無岡嶺，以水考之。


 水勢莫問江

大水。


 與溪。

小水。


 只要兩源

分龍脊。


 相夾出，

龍在水中出。


 交鎖外

羅城。


 結

捍門。


 重重圍。

水口外之纏山。禄存不作穴，化作平陽，則結穴矣。




經大作方州小鎮縣。

方州，即唐之省會。




傳此是神龍作州縣，雄據十州並一路。

唐置十道，元初定十路，繼置十三路。




説忽然諸山作垣局，

《左輔篇》：「星形備具入垣行，奇奇怪怪合天象。」


 更求吉水爲門户。

《辨正》：水合三吉位。


 若得吉水爲門户，

粤本作「門户收吉水」。


 萬水千山不須做。

《左輔篇》云：「此龍不許時人識，留與皇朝鎮家國。」




經平

粤本作「坪」。


 中時復亂石生，

曰「復生」，則前此行度時生亂石可知。此即禄存流露處。


 或起横山或梭面。

《破軍篇》：禄存「不作蛇形即擲梭」。




傳破、禄二星

禄東破西，即卯酉二門，故以二星並論，亦如貪、廉。又，惟二星兼詳九星。


 形無數，

惟東西二卦兼九體。


 也有正

當作「上」。


 形落低處。

下生。


 也有低形上隴頭，

上生。


 雜亂分形君莫誤。

經九星行龍俱要禄，

禄詳九體，九星俱如此。藉禄存以示例，其餘八星皆從同。


 最要夾貪

夾兼剥换。經無第一貪狼附正形可知。


 兼巨軸。

粤本據張本作「輔」。


 武曲

三吉合巨、武。


 或從

粤本作「或從武曲」。


 左右起，此等貴龍看不足。

不足，當爲「下足」。




傳若遇九星相夾行，只分有足與無足。

所謂「此等貴龍看下足」。




經燕雲嶺下

粤本作「下嶺」。


 出九關，

北幹。


 中帶禄存三吉山。

即「巨貪兼武曲」、「五吉」二句。


 高山

粤本據張本作「出」。


 峽裏

非穴地。


 多尖秀，

此貪狼也。


 也有圓禄

巨圓。


 生巖巉。

尖秀，剥换貪狼；巖巉，主武。○峽裏尖秀，勢似貪狼行龍，以生有圓禄，知爲禄存。粤本作「巉巖」。


 君看山須分種類，

九種禄存。


 亂

粤本作「莫」。


 指横山作正班。

分向背，又分賓主。




傳此等星辰出大江，中有小貪

第一貪狼，此爲明文。


 並小

粤本作「武」。


 巨。

第二禄存詳此。


 輔弼

第八、九詳之。


 時從左右生，

五吉。


 隔岸山河遠相顧。

經第一

此詳九星剥换之法。依次第一當爲貪狼，此以正形爲主，而貪則附在第八。


 禄存如頓鼓，

禄存本星。


 脚手對對隨身去。

「正龍多是穿心出」。


 平行有脚如劍鋒，

上文「煞中如有横磨劍」。


 旌節旙幢排次序。

「旌幡對對端正立」。




傳怪形異穴出凶豪，殺戮平民終大壞。草頭

粤本作「寇攘」。


 作亂因此山，赤族誅夷償命債。

此四句與下四句俱在《廉貞篇》，移注於此。




説只緣龍上有欃槍，

《爾雅》：「彗星爲欃槍。」


 賊旗破

粤本作「倒」。


 仄非旌幢。旌幢對對端正立，獨立欹側名欃槍。

按，《晉書》妖星二十一，四曰天槍，五曰天欃，六曰蚩尤旗。《河圖》云：天槍，歲星之變；天欃，熒惑之變；蚩尤旗，熒惑、填星之變。在天成象，在地成形，其義一也。




經第二

以第二爲起，則九星當依次排之。


 禄存

與巨門參看。


 如覆釜，

釜，當作「鐘」。覆鐘爲巨門，覆釜矮，爲輔。


 脚尖

禄。


 如戟

粤本作「柔戟」。按，當作「矛戟」。


 周圍布。

「禄存身上巨門龍」。


 有脚方名真禄存，無脚名爲禄推巨。

禄變巨，即剥换也。此巨字爲第二之標目。




傳此星不是有威權，白手成家積

粤本作「即」。


 巨富。

經第三

不數禄存，則三當爲文曲。此武曲，當在五。


 禄存

與武曲參看。


 鶴爪布，

「禄存身上武曲龍」。


 兩短中長龍出露。

个字中出。


 出露

高批：忽起峰也，必剥吉星。


 定爲低小形，隱隱前行忽蹲踞。

「平行穿珠武曲禄」。○《葬書》「若踞而候也」，又曰「禽伏獸蹲」。




傳有穴必生龍虎巧，

「武曲作穴釵鉗覓」。又，禄存多脚，故必結龍虎之巧穴。


 醜陋穴形龍不住。

決斷言之。此楊公流星定穴之法。




經第四

由武曲而破軍，六、七次序，「三」當作「六」、「四」當作「七」也。


 禄存

破軍、禄存。


 肋扇具，

泰山禄存多脚，如肋如扇骨。


 脚手又似扛絲勢。

高批：其脚紛多，必硬直也。




傳此龍只好結神壇，

破軍與禄對衝。


 别有星峰主秀氣。

經第五

此爲廉貞第五。


 禄存如鶉懸，

鶉，鶉火，南方七宿之名。懸，謂星懸於天。○《運斗樞》：璣星散爲雉，爲鷃，爲鶉。


 破碎

多脚則破碎。


 箕帚摺無數。

上句廉貞，此句禄存。




傳此龍只去平中作，

禄、廉多煞，必脱煞然後作穴。


 橈棹回來斬關做。

枝脚收回，穴從中落。




説此星便是行龍身，

嶺上鶉尖、脚如箕帚，必是行龍。


 二手生枝自頂分。高山大峽開三門，

舊本止此。高批：此下必有脱誤。


 一門一穴三停均。

粤本據蔣本補此句。




説平地勢如蜈蚣行，

禄存多脚，故如蜈蚣。


 脚長便如橈棹形。

脚短如蜈蚣，脚長如橈棹。


 停橈向前穴即近，

正龍正結。


 撥橈向後龍未停。

龍行得勢，橈有掙力。


 橈棹回頭忽峰起，

穴星挺露。


 定有真龍居此地。

「橈棹回來斬關做」。


 只看護托回轉時，朝揖在前拜真氣。

再證以朝迎而穴的也。○此八句在《武曲篇》，粤本提入第六禄存，今附此。




經第六

此爲輔星，當在第七。○粤本作第七。


 禄存落平洋，

輔星矮，如覆釜。


 勢如巨浪横開張。

《破軍篇》：「凶星消磨生吉氣，定有星辰巨浪波。」




傳此處或如輔弼形，

禄存脱煞剥輔。


 輔弼無枝禄多瓣。

「有足周圍真禄存」。瓣，花瓣，即脚。


 禄是帝車

《天官書》「斗爲帝車」。


 第三

今以爲六，倍數也。


 星，

斗七星之第三。


 也主爲文

脱煞浄盡者主文。


 也主兵。

有横磨劍而帶煞者主武。




説他星亦有落平者，

概論九星。


 此星平地亦飛揚。

禄存性質之不同。


 脚擺時復生巨石，

高批：脚擺帶石是禄存，可知石星峽及泥田中石露脊者，皆禄存也
 

注



 。


 石色只是黑與黄。

高批：廉貞之石赤黑，在頂面；禄存之石黑黄，在脚下。宜辨。


 兩傍請看隨龍峽，長短大小宜細詳。

再看隨龍之石形，以辨禄存之體段。




經第七

此當是第四，四、七音近，因排於此。○粤本作第四。


 禄存

文曲、禄存。


 如長蛇，

「文曲正形蛇行樣」。


 左右

二字有説。


 無護

下有傳。


 無闌遮。

傳護龍轉時看他

此解「護」字。


 落，

説落處當隨水

文曲似水。


 斟酌。右轉皆右不參差，

解「右」字。


 左轉皆左無剥

粤本「皆駁」。


 雜。

解「左」字。




説朝迎指正真穴形，

粤本作「指點正穴情」。


 左右高低君莫錯。

傳此龍非是

粤本據葉本作「自作」。


 貴龍從，枕在水邊身横斜。

此即「無闌遮」者。




説不作蛟潭爲鬼穴，

長蛇之勢。在正龍後者，必結鬼穴。


 定作羅星水口遮。

其「枕在水邊身横斜」者，必作羅星。○二句舊簡在第九，今移此。




記鬼山多是横龍作，

横方生鬼。


 正龍多是平地落。

文曲，柔星。


 禄存鬼形如披鬟，

此詳正鬼形，别自有説。


 雖曰衆多勢如掠。

經第八

此爲貪狼第一。


 禄存在高頂，

「貪狼笋生峰」。


 如戴兜鍪

尖貪。


 有肩領。

粤本作「額」。


 漸低漸小去作穴，定有窩鉗

疑當作「乳頭」。


 極端正。

傳若逢此星遠尋穴，莫向高山尋局促。

粤本作「促局」。




此龍只是

粤本作「號爲」。


 八

輔當八，爲艮丙辛。


 貴龍，

粤本作「貴山」。


 捉穴真時最昌盛。

經第九

此以弼星爲第九。


 禄存如落

粤本作「蘆花」，謂：但言落花，究係何花？故以蘆花之輕浮爲比。


 花，

弼星爲隱曜星。


 片片段段水夾砂。

此下疑有闕文。




經天下山山有禄存，

以支脚而論。


 或凶或吉

高批：按禄存夾九星皆在山頂，不獨三吉。


 要君分。

高批：看此，知禄存矣。三吉皆在龍上另起峰，非如破軍，三吉即兼在本形中也。


 莫道禄存全不善，大爲將相公侯門。

凡山特别成星體，每百里内外，皆同此形狀；如萬縣梁山，山多支脚，周圍皆同。




傳要知五嶽真龍落，半是禄破相參錯。

泰山爲禄存，山皆支脚溝條，無一畝平地，頂上乃略平，無十畝者。


 大行頂上馬耳峰，禄存身上貪狼龍。

以馬耳尖峰爲貪狼。


 泰山頂上有日觀，

南天門以上有峰，曰日觀。


 上有月亭

粤本作「下有越觀」。


 高一半。

古之封禪處，最高，秦無字碑、金泥玉檢在焉。


 此是禄存

泰山多支脚，無平地。


 上有貪，

以今玉皇殿爲貪狼。


 如此星峰孰能判。

脚爲禄存，上生貪狼。




經海中洲渚亦有山，

水淹不見耳，其中亦有脈絡。


 君如論脈應難言。不知地脈

此指外洋，如美洲。


 連中國，

由西至東，目不可見。○高批：石骨渡水，皆是禄存之氣。


 遠出山形在海間。

海中沙島亦有脈絡，特未出水面耳。




傳東

當作「西」。


 出青齊

曲阜爲少昊之墟，以由西至東也。


 爲東嶽，

爲美洲西來之脈，與東龍相反。東西至此而合併。


 過盡平洋

太平洋。


 大江壑。

由朝鮮結泰山來脈，接煙台。


 地脈連延隨勢生，

曲阜地脈數萬里，由西而來，與黄河水界相終始。○歐洲之脈渡地中海而爲非洲。南洋群島接連澳洲。


 界水止龍君莫錯。

崑崙東龍至曹州一帶而止，以黄河之水爲界。




説我觀破禄滿天下，九等分星無識者。

即前九節剥换之説。


 君如識得禄存星，珍寶連城貴無價。




文曲篇 


正形　九星剥换　行度　間星　尊星










此北斗第四星也，《春秋緯》謂之權，《五行大義》引《黄帝斗圖》云北斗「四名文曲」，楊公因之。




經文曲正形似蛇行，

此從粤本，舊誤作「蛇行樣」。


 此星柔順最高

高，當作「有」。


 情。

此二句言吉體。


 若作邪淫爲撒網，

二、三句舊顛倒。


 形神恰似死鱔樣。

此二句言凶體。




傳問君如何生此山，定出廉貞絶體

廉貞火性炎上，脱卻剛氣，以柔爲用，遂成文曲。


 間。

間，舊誤「上」，此皆兩句轉韻。


 問君如何尋絶體，本宫山上敗絶氣。

廉貞火體雖已歇絶，然尚有餘氣，以爲文曲行龍之作用。


 問君如何尋本宫，寶殿

《廉貞篇》：「只緣尖燄聳天庭，其性炎炎號火星。起作龍樓並寶殿」，又曰「高尖是樓平是殿」。


 之下初出龍。

高批：他星初出龍高聳，有輔弼；文曲初出龍低平，有外護。




經凡起

粤本作「文曲」。


 星峰必有情，

「此星柔順最有情」。


 自然連接左右生。

側面成峰，或左或右，繹絡相生。


 若是無峰如蛇

粤本作「鱔」。


 樣，死龍

吉體似蛇乃生蛇，死龍即如死鱔。


 散漫空縱横。

傳縱饒住處有穴形，社稷

粤本據杜本作「壇」。


 神廟血食腥。若是作墳並建宅，女插花枝逐客行。

説男人破家因酒色，女人内亂官訟興。變出瘵癆鬼怪病，令人冷退絶人丁。

以上極言文曲凶體之爲害。




經認

最宜詳認。


 得星峰初出面，

總在出面上認之。


 看得何星

八星各有形狀。


 細推辨。九

當作「八」。


 星皆挾

「挾」字宜玩。


 文曲行，若無文曲星無變。

高批：挾者，九星挾之而行，文曲不能自主也。




傳變星便看何星多，多者爲主

文曲柔星，全以變星爲主。


 分善惡。

經文曲星柔

晉皇甫謐《年曆》：北斗「四曰權星，辰星主之」。按，辰星，水星也，故爲柔星。


 最易見，每遇旺方生側面。

高批：氣旺處土起而峰生側面，仍是曲折直串，無横行之帳也。○側面行龍，乃文曲正體。


 側面成峰身直行，直去多如絲雜練。

似蛇形。




傳此星没骨少星峰，若有星峰輔弼同。

各星皆以剥换輔、弼爲吉，文曲以星峰爲貴。


 平地蛇行

生蛇活動。


 最

 爲吉，半頂

粤本作「嶺」。


 峨眉

側面如眉形。


 最得力。

説若有此星

粤本作「蛾眉」。


 連接生，女作宫嬪后妃職。男家因婦得官班，又得資財並美色。

以上極言文曲吉體之應騐。







間星



經大抵尋龍少全格，

左輔大龍，乃合全格，故曰「次第生峰無雜形」。


 雜出星峰多變易。

各星枝葉多半參雜而出。


 輔星似巨弼似文，

葉本作「弼星似巨輔似文」，徐本作「輔星似弼巨似文」，恐皆非是。○此所謂雜。


 長短高低細辨識。

最宜細辨以識之。




傳莫道凶龍不可裁，也有凶龍起家國

 。

如果成龍，形體雖凶，亦可裁取。


 蓋緣未識間星龍，

須看間星。


 貪中有廉文有弼。武有破軍間斷生，禄存或有巨輔

 力。

五吉四凶，舉以示例。




經十里之中卓一峰，小者成大弱者雄。

此段言文曲之間星，亦可推之别星。


 此是龍家間星法，大頓

大則突起。


 小伏

小則低伏。


 爲真踪。

高批：頓，頓起高峰；伏，低過細脈。卻在此處看間星。


 一山便斷爲一代，看在何代生間龍。

《寶照經》：「一節吉龍一代發。」


 便向此星定富貴，困弱興

粤本作「生」。


 旺

困弱之龍變而興旺。


 隨星峰。

總以星峰爲斷。




傳困弱之龍無氣力，

不起間星。


 死鱔煙包

粤本作「相抱」。


 入砂礫。

敗絶無生氣。


 千里百里無從山，獨自單行少收拾。

單獨不能成龍。




説君如識得間星龍，到此

粤本作「處」。


 鄉村可尋覓。龍非久遠少全氣，易盛易衰非人力。

粤本以末二句改入《貪狼篇》。







尊星



經困龍坪

文曲弱，龍多落於坪。


 下數十里，忽然卓犖

粤本作「立」。


 星峰起。左右前後忽逢迎，

左右生者蛇行曲折，故前後之峰不正對，而左右參差也。○相迎相送，便合行龍過度之格。


 貪巨武輔取次生。

五吉尊星。五者之中隨生一峰，非必全見。




傳只得一峰

高批：一峰，謂貪巨武輔之一。○「十里之中卓一峰」。


 龍便活，

小者成大，弱者成雄。


 蛾眉也變輔弼形。

輔弼所以佐斗星成功，故七星皆宜有輔弼。


 平形雖云變輔弼，只是低平少威力。

平行，不如峰之得力。




説若得尊星生一峰，便是

粤本作「使」。


 柔星

困龍、柔星，皆指文曲。


 爲長雄。

困龍變而生旺。


 男人端貌取科第，女人主家權勝翁。

此文曲得尊星之應騐。







廉貞篇 


□□　作祖　九星　剥换　分支　顧祖　方位　纏托　帳池　羅星










此北斗第五星也，《春秋運斗樞》謂之衡，《五行大義》引《黄帝斗圖》云北斗「五名廉貞」，楊公因之。




經廉貞已具貪狼内，

以水火之情故。


 更述此篇爲詳載。

本篇。


 有人曉得紅旗星，

火星，廉貞。


 遠有威權

百里。


 近凶怪。

近處不作穴。




傳古人深識廉貞體，唤作紅

紅乃火之正色。


 旗並曜氣。

火必生曜。


 此星威烈屬陽精，

天地至陽之精。


 高燄赤黑

赤黑乃廉貞之色。


 峰頭

禄存赤黑之石在山脚，廉貞赤黑之石在峰頭，以此分之。


 起。權星斬砍得自由，不統兵權不肯休。

廉貞主武貴。




説紅旗氣燄威靈在，愚妄時師駭妖怪。

不識者以爲怪。


 權星威福得自專，縱入文階亦武權。

經廉貞如何號獨

粤本據徐本作「亂」。


 火，此星得形最高大。

粤本作「碩」。


 高山頂上生

粤本作「石」。


 嵯峨，傘摺犁頭裂絲破。

高批：「號獨火」非謂火也，本文明言尖燄嵯峨□□赤黑之山，如傘摺、如犁頭有裂絲破痕者是。俗以尖秀貪狼當之，不經甚矣。




傳凡是

粤本作「起」。


 星峰皆有

粤本作「要」。


 石，若是土山全無力。

土山則失廉貞之威力。


 廉貞獨

粤本作「亂」。


 火氣衝天，石骨碐磳

粤本作「棱棱」。


 平處覓。

高批：平處是面，龍從此出。可知廉貞出面之方矣。


 只緣尖燄聳天庭，其性炎炎號火星。

經廉貞怪

粤本作「惡」。


 石衆所畏，不曉陰

粤本作「真」


 陽火裏精。

粤本作「氣」。○本篇「此星威烈屬陽精」，則「氣」仍當作「精」，上「畏」字可作「驚」。


 若遇廉貞不起石，脚下也須生石壁。

總以石之剛勁認廉貞之體。




傳石壁是背面土平，

開面有上

 ，方爲吉形。


 平處尋龍出踪跡。

高批：廉貞雖純石嵯峨，而出脈仍在有土及平面處。




經起作龍樓

此廉貞作祖之正形。


 並寶殿，貪巨武曲

廉貞一變貪巨武。


 因此生。

傳高尖是樓

火尖高聳是樓。


 平是殿，

火尖平排爲殿。


 請君來此細推辨。

説大龍大峽百

粤本作「數」。


 十程，寶殿龍樓去無數。忽逢此等入長垣，萬仞打圍君莫顧。癡師偷眼旁睥睨，曉者默然佯不覩。

此六句舊簡在《禄存篇》。




經看他辭樓並下殿，

尋龍妙訣。


 出帳聳起生何形。

粤本作「何星應」。


 應星生處别立形，

自立門户，别爲星體。


 此是分枝劈脈證。

分龍。




傳廉貞不生吉星峰，定隔江河作應龍。

所謂應星别立形。


 朝迎必應數百里，遠望

應星雖遠，可望而見。


 鼓角聲鼕鼕。

雖不可見，亦如鼓角之可以聞聲。




經亂山頂上亂石間，

亂石，即廉貞嵯峨之形。


 此處名爲聚
 山。聚
 既成即分去，分宗

分宗是真去。


 拜祖

拜祖是回頭。


 迢迢路。尋宗

大宗爲正枝，小宗爲旁枝。


 尋嫡

正幹。


 更尋兒，

「一剥一换大生細」，「生子生孫巧相似」。


 龍來此處最堪疑。

傳祖宗分了

蟬聯祖宗。


 分兄弟，

並列兄弟。


 來此分貪

廉貞分宗，即成尖貪。


 識真性。

如《貪狼篇》之貪。


 分貪之處莫令差，

分貪，以貪爲龍。他星分宗亦然。


 差謬一毫千里迥。

以一貪示例，故兼言五吉。




説筍峰貪狼從此出，

詳《貪狼篇》。○廉貞剥换爲貪狼。


 鐘釜

爲巨。


 枕

爲輔。


 梭

爲弼。


 巨輔弼。

以上四吉。


 方峰是爲武曲程，

合五吉。


 最要來辨嫡庶行。

分枝劈脈，不止一星。如一大祖，下九星各爲體段，如嫡庶然。


 嫡庶

嫡庶，喻正龍旁龍。


 不失出帳形，便是龍家五吉星。

此以吉星言。




傳真龍身上有正峰，時作星峰拜祖宗。

前二段言分宗，此二段言拜祖。


 但看護送似龍蟠，又有迎龍同虎踞。隨龍山水皆朝揖，狐疑來此失蹤跡。

所謂「差謬一毫千里迥」。




經貪巨武輔弼星行，

統言五吉。


 出身生處是真星。

所謂「真龍身上有正峰」。


 剥龍换骨

雖經剥换，骨氣不變。


 若九段，

「若是真龍斷了斷」。


 此是公侯將相庭。

傳廉貞一變貪巨武，文武全才登宰輔。廉貞不作變换星，子身亂倫弑君父。

經凡見廉貞高聳石，

尖石高聳，乃廉貞形體。


 便上頂頭看遠跡。

可以尋龍。


 細認真龍

真龍不易識，故當細認。


 此處生，華蓋穿心

「正龍多自穿心出」。


 正龍出。

認得正龍，則旁龍皆□纏護。




傳此龍最貴難尋覓，五吉

貪、巨、武、輔、弼。


 要聳華蓋出。此等真龍不易逢，華蓋三峰品字立。

真龍形狀，在此七字。




經兩肩

華蓋必生兩肩。


 分作兩護龍，

有兩護，則以中爲正龍。


 此是兄弟同祖宗。

共祖同宗，兄弟一氣。




傳兄弟便爲纏護龍，前迎後送

正龍居中，迎送合格。


 分雌雄。雌若爲龍雄作應，

龍之變换莫測，或以兄弟分雌雄，則變爲夫婦同行。


 雄若爲龍雌聽命。

雌雄二龍，互相照應，都能作穴。




説問君如何辨雌雄，高低肥瘠事

粤本作「便」。


 不同。低肥爲雌雄高瘠，只來此處識踪跡。

經廉貞多生顧祖龍，

「有時回顧火星宫」。


 祖龍遠遠是朝峰。

「朝山皆是宗與祖，不拘千里遠迢迢」。




傳此龍多向南方

即「火星要起廉貞位」。


 落，

火南則水北，餘皆倣此。


 北

此方位理氣之説。


 止

北面而朝，作向。


 衆山

即貪狼。


 多

粤本作「驚」。


 錯愕。

如君南面臣北面。


 低頭斂袵出朝來，

所謂「向亦奇」，即「回顧火星宫」。


 莫向他方

東西。


 妄參錯。

方位理氣。貪狼申子主之，廉貞寅午主之。




經更看鬼脚回轉處，

高批：自背後纏向前，故爲鬼脚。


 護

粤本作「送」。


 托須隨

粤本作「生」。


 數十重。

傳送龍之山短在後，

送龍直而短。


 托山不抱左右手。

托山横互以應穴。


 纏龍纏過龍虎前，

纏在左右。


 三重五重福延緜。

以多爲貴。




説龍若無纏又無送，縱有真龍不堪用。

無纏送，非貴龍。


 護纏多愛到穴邊，

不必纏過穴前。


 三重五重福緜緜。一重護衛一代貴，

據張本，舊誤「富」。


 護衛十重

據《人子須知》，舊誤「里」。


 宰相地。兩重亦任典專城，一重只出丞簿尉。

此段舊簡在《右弼篇》。







帳篇



經卻來此處横生嶂，形如帳幙開張樣。一重入帳一重出，四重五重如巨浪。

傳帳中有線

粤本作「脈」。


 穿心行，帳

粤本作「脈」。


 不穿心不入相。帳幙多時貴亦多，一重只是富豪

粤本作「家」。


 樣。

説兩帳兩幙是貴龍，帳裏貴人最爲上。帳中隱隱仙帶飛，

《貪狼篇》：「高山如帳後面遮，帳裏微微似帶斜。」


 帶舞低垂

「帶舞下來如鼠尾」，爲上嶺蛇；「帶舞下來鶴伸頸」，爲下嶺蛇。


 主興旺。

上嶺主貴，下嶺主富。


 天關地軸兩邊迎，異石龜蛇

關、軸、龜、蛇，皆出脈處之貴秀。


 過處往。

往，粤本作「生」。







池篇



經高山頂上有池水，

此水四季不盈不涸。


 兩邊夾得真龍行。

兩邊有夾護，真龍居中。




傳問君高山何生水，此是真龍樓上氣。

經樓殿之上水泉生，水還落處兩邊迎。

粤本作「停」。




傳真龍卻在池中過，也有單池在傍抱。

粤本作「泊」。


 單池終不及兩池，池若崩傾反生禍。

經池平兩水夾又清，此處名爲天漢星。天漢天潢入閣道，此星入相居天庭。

《史·天官書》：北宫，漢曰天潢

 。《元命苞》曰：「天潢主河渠。」宋均曰：「天潢，天津也。」按，天漢東起於鬼，經天潢、閣道而西没於尾，冬至夜半，天漢全體見於天，環抱紫微垣。樓殿上有雙池，則上合天象，必應貴居天庭。




傳更有衛龍在高頂，水貼龍身入深井。更無水出可追尋，或有蒙泉如小鏡。

此又一種，池水在山腰者。







羅星



經水口重重生異石，

異石乃廉貞所發露。


 定有羅星當水立。

火星龍始有羅星。




傳羅星外面有三關，

高批：人但知要有羅星，不知羅星外仍有三層關闌。


 上生

首逆水上生者爲真。


 下生

首順水下生者爲假。


 細尋覓。蓋緣羅星有真假，真假天然非人力。

龍上三關關龍氣，羅外三關關水氣。




説纏多不許外山走，

羅城關鎖，真氣團聚。


 那堪長遠作水口。

羅星必居水口。


 護送托龍若十全，富貴雙全真罕有。

經羅星旁

粤本作「傍」。


 水便生石，羅星端正

「貪巨羅星尖與圓，武曲輔弼方匾眠」，惟廉貞羅星以端正爲體。


 最高職。

傳尋龍千里看纏山，一重纏是一重關。關門若有十重鎖，

有關須有鎖，有關無鎖貴難言，有鎖無關富不久。如夔門爲關，灔澦石爲鎖；有關有鎖，富貴長久。


 定有王侯居此間。




武曲篇 


　正形　脈迹　行龍　纏護　明堂　高穴　三吉行龍　花穴










此北斗第六星也，《春秋運斗樞》謂之開陽，《五行大義》引《黄帝斗圖》云北斗「六名武曲」，楊公因之。




經武曲

舊以此篇爲《巨門》，今據高本校正爲《武曲》。


 尊星性

《中庸》：「天命之謂性。」九星各有禀賦於天之性，宜詳辨之。


 端莊，

《禄存篇》謂「武曲端正」，與此相符，是楊公本以武曲方、巨門圓爲二星之别。


 纔離祖宗即高昂。星峰自與衆星别，不尖

尖爲貪。


 不圓

圓爲巨。


 爲體方。

以方爲武曲正體。




傳高處定爲頓鼓

他本作「笏」。


 樣，

《禄存篇》：「頓鼓微方似武曲，武曲端正下無足。」


 但是無脚生兩旁。

禄存多脚，武曲無脚，以此分之。


 如此星峰只一二，

尊星不可多得。


 方岡之下如驅羊。

方岡獨高，以下小峰奔走送龍。


 方岡或如四角帳，帳中出帶微飛揚。

「帳中隱隱仙帶飛」，比喻出脈。


 飛揚

高批：武曲端莊，惟出脈處微有飛揚之狀。


 要得穿帳去，帳上兩角隨身張。

正形。




説尊星自有尊星體，方正如屏

證明尊星。


 將相位。

經枝葉不多

禄存則多枝脚。


 關峽少，卻有護衛隨身旁。

有護衛方爲正龍。○禄存護衛生於本身，武曲護衛生於兩旁。




傳帶旌帶節來擁護，旌節之峰多是雙。

「旌幢對對端正立」。


 更有刀劍同護送，

以上言護龍之帶貴。


 刀劍送後前圓

圓，當作「方」。


 岡。離踪斷處

以上言出脈之形狀。


 多失脈，抛梭馬跡蛛絲長。

細脈悠揚，真龍隱伏，如草裏蛇，如灰中綫。


 梭中自有絲不斷，

如藕斷而絲連。


 蜂腰過處多趨蹌。

旌節刀劍，多來擁護。




説自是此星性尊貴，護衛重重來就體。

按，輔在第六星旁，故此星護從極多。


 每逢跌斷過處

粤本據張本作「去」。


 時，兩旁定有衣冠吏。

此即輔星在旁之應。


 衣冠之吏似圓峰，

圓峰立體，如人形，故曰「衣冠吏」。


 兩旁有脚衛真龍。若是獨行無護衛，定作神祠佛道宫。

神祠總是無護。今人藉口大龍是廟宇佔住，何也？




經武曲行龍少鬼劫，

端莊之性使然。


 蓋緣兩旁多羅列。

護衛既多，無鬼劫散漫之地。


 小公

謂少祖也。


 分處挾龍行，

「護衛重重來就體」。


 不肯單行走空缺。

他星單行者則有鬼劫。




傳小公

高批：小公者，上分八字，中間一脈從小頂而去，所謂公頭也。


 分處亂生枝，枝葉雖多夾水隨。

兩山之間必有川，兩川之間必有龍。




説護龍亦自有背面，背後如壁面平夷。

分别背、面，以辨龍之性情。


 平夷便是貼龍體，

開面向，護正龍。


 龍過之時

高批：壁立陡削砂之背，平夷肥浄砂之面。護龍開面，以衛正龍。正龍過處尚如此，可知穴處諸砂無不開面相向者矣。


 形怪異。

正龍居中卻異常。


 不起圓峰

粤本作「尖圓」。


 即馬旗，攢劍繙

粤本作「盤」，通「蟠」。


 龍歸此地。護送纏繞如打圍，重重包裹外山歸。致令

粤本作「星令」。


 武曲少關峽，護送無容左右離。

輔星在武曲旁，在天爲並曜，故護龍與武曲正龍不離左右。




經明堂斷定無斜瀉，

武曲端莊之性使然。


 横案重重拜舞低。平貪覆巨

按，武巨二星各家争執，至於改易經文；今此「覆巨」二字合於覆鍾釜之説，則巨圓武方，據此可以定案，諸家亦可息喙矣。


 低

據粤本，他本作「如」作「似」。


 武曲，

低必方正，如氊、如席、如印、如棋枰之類。


 尖圓方整不能齊。

傳三星尖

貪。


 圓

巨。


 方

武。


 整處，向此辨别無狐疑。識龍須識辨疑處，

辨其真的，毋稍疑似。


 識得真龍是聖師。

此段辨明堂三吉之分别。




經平行穿珠行數里，忽然又作方峰

方峰是武曲正體。


 起。方峰直去如橋杠，背長頗類平尖貪。

但從山下看之，則相類耳。




傳平尖貪狼如一字，生在山頂如臥蠶。

武曲山頂一字坦平，貪狼山頂臥蠶微凸，此以山頂别之。


 武曲

高批：此「武曲」是俗師改易未盡處。


 横從身中出，貪狼直去如僧參。

高批：直頭落脈是貪狼，横腰出脈是武曲也。○此以出脈言之。


 夾輔護龍

第六星旁即輔星，故武曲以輔爲護龍。


 次第轉，

五吉見二。


 真龍在内

在兩護之中。


 左右函。

左右收斂，少支脚。




説此龍住處無高隴，

「貪、武若無輔、弼落，高嶺如何住得龍」。


 間生窩穴

武曲不作窩穴，謂之間生，非正法也。


 隱深潭。獨在山峽中間去，

粤本作「者」。


 穴落高岡

謂枝脚處亦有穴結高岡者。


 似草菴。

穴山之形。


 四圍若

粤本作「要」。


 高來朝護，前案朝迎亦高舞。

必須四獸皆高，方與穴相應證。


 卻作高穴

如此方可穴高。


 似人形，

如仙人出□囟門等穴。


 按劍端嚴似

疑當作「是」。


 真武。

有劍爲真武、爲將軍，此辨别人形立穴之法。○真武端嚴。即端莊之尊星。




經此龍若行三十里，内起方峰只三四。

大致十里一見。


 峰峰端正方與長，不肯斜欹失尊體。

所謂尊星。




傳峰上忽然生摺痕，

高批：摺痕即不吉，況巉巖破碎、滿身惡石者乎！


 此與廉貞何以異。

生摺痕者爲僞體。


 凡起星峰不許斜，

斜者非尊星。


 更嫌生脚照他家。

照護他家，爲奴龍。







破軍篇 


正形　開帳　星峰　八種變换　總論　羅星










此北斗第七星也，《春秋運斗樞》謂之瑶光，《五行大義》引《黄帝斗圖》，曰北斗「七名破軍」，楊公因之。




經破軍星峰

在天有星，在地生峰，故曰星峰。


 如走旗，前頭高卓尾後低。

頭高在前，尾低在後，爲破軍走旗之正龍，反是則非。


 兩傍失險落坑陷，壁立側裂形傾欹。

正形。○他星以側裂傾欹爲凶，惟破軍祖山不忌。




傳破軍忽然横開帳，

開帳乃各星行龍之必要。


 帳裏戈旗出生旺。

帶戈旗，爲破軍行龍。


 此龍出作將軍形，

破軍戈旗作將軍穴，武曲按劍作真武穴，以類喝形。


 前遇溪流爲

粤本作「排」。


 甲仗。

溪流之外，武備排立。




經出

粤本作「山」。


 逢六秀方爲

舊作「位」，據粤本校正。


 上，上與六氣

六秀上應天之三台六府，不以方位論。


 横天河。六氣變而生六秀，

天有六氣，地有六秀，雙尖、雙圓、雙方與之應。若以艮丙巽辛兑丁説之，則拘也。


 凶星

按，北斗第七爲剛星，故主凶。


 到此亦消磨。

有此六秀，化凶爲吉。




傳凶星消磨生吉氣，

剥换而後有穴。


 定有星辰巨浪波。

凶星化而氣不衰，故勇猛前奔如巨浪。


 此是神仙絶妙法，

尋龍妙法。


 不比尋常格地羅。

天然，不用使羅經。




經不知此星出六府，

文昌六府六星。


 上有三台

上台、中台、下台，皆三星。


 遠爲

粤本作「爲遠」。


 祖。然後生出六曜星，貪巨禄文兼

「兼」據粤本，他本作「廉」，則七曜也。


 武輔。

破、廉爲龍祖，弼星無形，故九星除廉、破、弼外謂之六曜。六曜皆秀，亦爲六秀。




傳三台

《史·天官書》：魁下六星兩兩相比，名曰三能。


 星辰

粤本作「形」。


 號三階，

三台，名三階，亦名泰階六符。


 六星兩兩魚眼挨。雙尖雙圓如貪巨，

粤本作「雙方樣」。


 卻在絶頂雙安排。

尖、圓、方兩兩並列，三處安排，相去甚遠，與文昌六星連串如半環者不同。


 雙尖定出貪狼去，

尖爲貪。


 方圓生出武巨來。

方爲武，圓爲巨。


 上台中台下台出，行到六府文昌台。

《天官書》：「斗魁戴匡六星，曰文昌宫。一曰上將，二曰次將，三曰貴相，四曰司命，五曰司中，六曰司禄。」




經文昌六星如偃月，

狀其形。


 穿排

粤本作「琲」，言穿珠也。


 六星似環玦。

高批：三台雙排，六府單串，是兩種，人多誤爲一種。




傳平頂上頭生六星，六處微堆作凹凸。凹中微起似六星，

文昌六星連串，形如環玦，與三台六星兩兩相挨者不同。


 生出九星若排列。

龍由三台六府起祖，行來生出九星，次序不亂，與輔星天門龍一樣行度，其結作必成垣局。○楊公掌靈台地理事，洞明天文，故能言之鑿鑿。




經破軍皆受九星變，

剥换。


 逐位生峰

自貪至弼，次第生出。


 形象

天有象，地有形。


 現。山形在地星在天，

在地九山行龍，在天九星垂曜。天象地形，相須相對。○《春秋感精符》：「山川之精，上爲星辰，各應其州域分野，爲國作精符驗也。」張衡《靈憲》：「地有山岳，以宣其氣，精種爲星。星也者，體生於地，精成於天，列居錯跱，各有逌屬。」


 真氣下感

北斗運行，星氣下降。○《青囊經》曰：「天光下臨，地德上載。」


 禍福驗。

《葬書》：「經曰：氣感而應，鬼福及人。是以銅山西崩，靈鐘東應。木華於春，栗芽於室。蓋生者氣之聚，凝結成骨，死而獨留。故葬者，反氣納骨，以蔭所生之法也。」「山者，勢險而有也，法葬其所會，乘其所來，審其所廢，擇其所相，避其所害。禍福不旋日。」




傳尊星頓起真形

天降真氣，地生真形。


 了，枝葉

指支脚言。


 皆是破禄占。

曜氣發露。


 尊星雖云有三吉，

貪、巨、武。


 三吉之餘有輔弼。

共爲五吉。




説不知三吉

承上當云五吉。


 不常生，百處觀來無一實。

辨認未真。


 蓋緣不識破軍星，

高批：破之五吉皆兼，兼者，五吉即寓破軍之中；禄之五吉皆帶，帶者，五吉别生禄存之上。人知五吉爲吉，不知浄盡五吉少，破、禄兼帶五吉多。於此不能詳究，故不識星峰。


 只説走旗拖尾出。

經走旗

「破軍星峰如走旗」。


 拖尾

「前頭高卓尾後低」。


 是真形，若出尊星形變生。

生出五吉之尊星，變凶爲吉。




傳與君細論破軍體，

合五吉三凶而詳言之。


 逐一隨星種類名。

「逐位生峰形象現」。




經貪狼

北斗星第一天樞，漢翼奉已名爲貪狼，術家仍用之。


 破軍如頓旗，

破形。


 一層一級名天梯。

旗峰卓立，層級如梯。


 頂尖

貪狼之性。


 衝前有巖穴，

《貪狼篇》不以巖穴玲瓏爲貪正形，乃貪破也。


 伸頸猶如鷄乍啼

 。

繪出貪狼形狀。


 頂頭有帶

出脈。


 下巖去，引到平處如蛛絲。

吉脈細長。


 欲斷不斷馬蹄過，東西隱顯

曲折閃伏，不易摹捉。


 梭中絲。

高批：禄於剥换處看變化形模，破於剥换處看串落脈跡。




傳過坪過水皆如是，定有泉塘兩夾隨。

脈從中過。


 貪下破軍巨門去，

貪下爲巨，以下逐位生峰。舉此示例。


 去爲垣局不須疑。

説三吉之星。

貪、巨、武。


 總如此，

言落脈均如此。


 此處名爲吉破地。

有吉破，尚有凶破。




經巨門

北斗星第二天璇，術家名爲巨門。


 破軍裂

破形。


 十字，頂上微圓

巨形。


 欹側

破形。


 取。

高批：微圓者巨門之形，欹側者破軍之形。


 勢

《葬書》：「千尺爲勢。」


 如啄木

鳥名。


 上高枝，直上高崖石露嘴。

補巨門剥换。○石嘴露於高崖，乃破軍真性。




傳此星出龍生鼎足，

高批：鼎足者，楓葉三叉之體。


 爪甲巉巖若雞距。

頭圓而下生鼎足，俗謂天罡正體，烏知爲巨、破行龍乎！○出脈如雞距尖利，破軍之氣發見。




説此龍富貴

「巨門端嚴富貴牢」。


 生王侯，五换六移出宰輔。

脈如貪狼之蛛絲馬蹄，移换凶煞，則吉至宰輔。




經禄存

北斗星第三天機，術家名爲禄存。


 破軍在平頂，兩脇蛇行

文曲之蛇行曲行，禄存之蛇行直行。


 肋微露。

破形。○《禄存篇》：「第七

 禄存肋扇具。」


 前如大木倒懸崖，

挺幹直出爲龍。


 獨幹

幹在上，枝葉在下。


 生枝葉無數。

禄存多足。○高批：露肋者破軍之性，枝葉無數，禄存之性也。




傳葉中生出嫩枝條，

剥换秀嫩。


 又作高峰下平去。

「或從大山落低小，或從高峰落平陽。」


 當知爲穴亦不遠，

剥换吉形，自當作穴。


 護送不來作神宇。

孤獨，爲賤龍。




説破禄

明言破軍、禄存。


 形象

在地成形，在天成象。


 最爲多，枝蔓懸延

粤本作「崖」○所謂「懸崖獨幹生枝葉」也。


 氣少和。不爲尖刀即劍戟，

此在枝脚上認破、禄。


 不作蛇行

此爲文曲、破軍。○按，「文曲正形似蛇行」。


 即擲梭。

梭即文曲側面生峰之形狀，故爲文、破。以此一句繫於禄存，蟬聯遞下，亦合挨星次序，非九變獨無文曲、破軍也。○此四句，舊簡在「出逢六秀」上，今繫於此。




經破軍廉貞

北斗星第五衡，漢翼奉已名爲廉貞，術家仍用之。


 高崔巍，

火形。


 水流關峽聲如雷。

高批：畢竟是二星兼體。




經武曲

北斗星第六開陽，術家名爲武曲。


 破如破廚櫃，

方形。


 身形擁腫崩傾

破形。○粤本作「漰澎」，他本作「崩形」。


 勢。前頭走出雞

粤本作「鵝」。○《運斗樞》：玉衡之星散爲雞。


 伸頸，

雞乍啼之伸頸乃嶺尖向上，此雞伸頸乃出脈向下。


 嶺上下來如象

《運斗樞》：瑶光之星散爲象。


 鼻。

出脈長而微曲。




傳一高一下脚不尖，

武曲方。


 作空乳頭

以鵝頸象鼻脈來，故作乳穴。


 出富貴。

武曲之應。○高批：破廚櫃，武曲之形；崩傾勢，破軍之形；脚不尖，兼武曲之性也。亦要蛛絲馬跡而過。蓋破軍兼三吉之過脈，必要串斷；禄存帶三台之小峰，必要浄盡，方是吉氣。




經輔星

《史·天官書》有輔星，孟康曰：輔在第六星旁。《星經》「八曰輔」，術家因之。


 破軍

由凶化吉。


 如幞頭，

輔形。


 兩傍有脚如抛毬。

脚曲而尖，則破軍之性也。




經弼星

《右弼篇》：弼星「名爲隱曜星」，楊公列之於第九。○以上皆挨星次序。


 破軍

北斗星第七瑶光，術家名爲破軍，《尚書》謂之玉衡，《禮記》、《淮南》謂之招摇，《史記》謂之杓。斗杓所指，建四時，均五行，移節度，定諸紀，皆杓之作用也。故破軍九變，逐位生峰，次第不雜，以成大地。


 如鯉躍，

弼隱於地，如鯉藏於水。鯉躍即兼破軍之性，而有發動之勢。


 行到半中亦時

粤本作「時一」。


 卓。三三兩兩平中行，直出身來

如鯉露背脊。


 横布脚。

兩旁布脚，禀受破軍之氣也。




傳爲壇爲廟爲富貴，

此段總結八種變星。


 只看纏護細斟酌。纏多便是富貴龍，纏少只爲鐘鼓閣。

高批：七種受變，破軍皆如此看，不獨弼破也。○高以星變無文曲，故云七種。







總論



經九星

承上九星受變而言。


 皆有破

破，疑「廉」之誤。


 禄文，

九變有文曲、破軍，故以蛇行、擲梭當之。


 三吉

貪、巨、武。


 真形輔弼尊。

五吉。


 平行穿珠武曲

粤本作「是爲」。


 禄，

言禄存出脈之形狀。


 闌棹尖拖

走旗拖尾。


 是破軍。

凡變星支脚拖尖者，即破軍發見之形。




傳吉星之下無不吉，

五吉。


 凶星之下凶所存。

四凶。


 況是凶龍不爲穴，

禄存之凶是砂磧亂石，破軍之凶是戈旗刀戟，廉貞之凶是嵯峨摺裂，文曲之凶是死鱔困弱，不能成穴。


 只是閒行引過身。

但作閒龍而已。




説縱然有穴必是假，假穴如何保久存。

《寶照經》：「破禄廉文凶惡龍，世人墳宅莫相逢。」


 時師只來尋龍脈，

粤本作「説龍虎」。


 來此峽内空低蹲。便指纏護爲積

粤本作「真」。


 氣，或有

粤本作「誰知」。


 遠秀出他村。

别爲一局，非專朝向。


 更説朝山朝水好，下了凶事自入門。

《寶照經》：「若然誤作陰陽宅，縱有奇峰到底凶。」


 只緣不識真龍出，前面必出

粤本作「自有」。


 星辰尊。尊星活了

「只得一峰龍便活。」


 死龍骨，

必須另起尊星，方能結作。


 换了破軍廉禄文。

四凶化凶爲吉。







羅星



經天下山山

全球之山大抵如此。


 有破禄，

舉破禄以示例。


 破禄交横有地軸。

水口爲地軸。


 禄存無禄只爲關，破軍不破只爲闌。

禄、破爲關闌者與禄破行龍不同，只在有禄無禄、破與不破之分。


 關闌之山作水口，必有羅星

《貪狼篇》九星皆有羅星。


 在水間。

高批：此楊公特爲後人拈出處。




説破禄廉文多作關，近關太闊爲散關。關門定局有小大，

關局大者地大，關局小者地小。


 破禄二星多外闌。禄存無禄作神壇，破軍不破爲近關。善論大地論關局，關局大小水口山。

此段舊在《右弼篇》「鬼山多向横龍作

 」上。又，《疑龍經》第五段末亦有此文。




傳大河之中有砥柱，

河南峽州。禹導河鑿此，石形似柱，故名。又，山西平陽府平陸縣黄河中流亦有砥柱峰。


 西川

元代乃名四川省。


 之口生灎澦。

夔州府城東。瞿塘峽舊名西陵峽，又名夔門，兩岸對峙，灎澦堆當其口。


 大姑

大姑山，近九江府城東南。


 小姑

小姑山，近彭澤縣大江中。


 彭蠡前，

彭蠡西接南昌，東抵饒州，九江在其西北，南康在其東南，亦名鄱陽湖。


 采石

采石磯，在太平府城北大江中。


 金山

金山在鎮江府城西北大江中。


 作門户。更有焦山羅刹石，

焦山在鎮江府城東北大江中。


 雖是羅星門不固。此是大尋羅星法，識者便知

識得大關局之羅星，始可以尋大地。


 愚未悟。

經吾若論及破軍星，

破軍正形罕有作水口關闌者。


 多是引龍

謂行龍也。


 兼作護。

護龍。


 大龍須論大破軍，

破軍正龍，爲垣局大結。


 小龍

小富貴之龍。


 夾亂破禄文。

可見九種變星之中有文、破。




傳廉貞多是作龍祖，

龍樓寶殿，廉貞起祖。


 輔弼隨龍

輔、弼所以佐斗成功。


 富貴分。廉貞若高龍不出，只是爲應

「廉貞不生吉星峰，定隔江河作應龍。」


 兼爲門。

廉貞羅星多破碎。




經請君看此州縣關，

大關局不易摹捉，因論小關局。


 何處不生水口山。

隨處皆有。


 水口關闌皆破禄，

「禄存無禄只爲關，破軍不破只爲闌。」


 無脚交牙

高批：破、禄皆有脚，而爲水口關闌者無脚。無脚交牙，是絶妙看水口法。


 如叠環。

水口曲折。




傳或有横山如臥虎，

「水口一山如虎臥，回頭不許衆山過。」


 或作重重如瓜瓠。

《説文》：「瓜瓠結糾。」


 禹鑿龍門透大河，

龍門山石壁峭立，大河盤束山陝間，禹鑿而通之，豁然奔放，聲如萬雷。


 便是當時關水處。太行走出河中府，

即蒲州府。唐曰河中，屬河東道。


 河北河南

唐十道之二。


 關兩所。大河北來

北來之河，在秦、晉交界處。


 曲射東，

曲而東流。


 西山

即雷首山，亦曰首陽山，舊屬河中府河中縣，今屬蒲州府治。


 枕水如眠龍。

此皆黄河關闌。


 馬耳山枕大江口，絶無脚手爲神功。

此長江關闌。


 靈壁

宿州屬縣。


 山來截淮河，更無一脚如横戈。

淮河關闌。


 海門二山

龕山、赭山，在海中。


 鎖二浙，

浙東浙西。


 兩山相合如環玦。

二浙關闌。


 文廉生脚鎖淄流，

淄水出青州益都縣東南二十五里，由壽光縣北清水泊入海。


 横在水中爲兩截。

淄水關闌。




經大關大鎖數千

他本作「十」。


 里，定有羅星横截氣。截住江河

非但論中國之長江、黄河，推之全球流域，其關闌皆如此。


 不許流，關内不知多少地。

既有關闌，内多吉地。




傳小羅小鎖及小關，

小地論小關鎖。圖大不能，可求其次。


 一州一縣須有闌。十闌十鎖百十里，定有王侯

粤本作「羅星」。


 居此間。鄉落羅星小關鎖，

但有關鎖，小亦可用。


 枕水如戈

破軍之性發見。


 石横臥。但看無脚是關闌，

「無脚交牙如叠環」。


 重數多少分將佐。

以重數多少分别富貴之大小。




説君如能識水口山，便識天戈

《天官書》：杓端前有兩星，一外爲盾，天鋒。晉灼曰：「外，遠北斗也，在招摇南，一名玄戈。」即楊公之天戈。天戈在紫微垣外，守衛宫門，故關局外水口山象之。


 並禄破。




左輔篇 


正形　分宗　行度　三台　九星　池水　剥换七星　總論










此北斗第八星也，《史·天官書》「輔星明近」，孟康曰：「在北斗第六星旁。」常位於左，故楊公名之曰左輔。




經左輔正形如幞頭，

《唐書·車服志》：「幞頭起於後周，便武事者也。」按，古以皂羅三尺裹頭，號頭巾，周武帝依古三尺裁幅巾，出四脚以幞頭，乃名焉。




傳要識真龍真輔相，

輔星佐斗，故名輔相。


 只看高低幞頭樣。

山頂頭高頭低、兩脚匀排，即「幞頭樣」。


 若

粤本作「凡」。


 是輔星自作龍，行行不失真形象。

此從粤本，他本作「隱行不失真氣象」。




經前高後低

高批：左輔正形。俗指爲天馬、雙腦天財、凹腦天財，硬類入巨門，庸妄極矣。


 大小毬。

《破軍篇》：「輔星破軍如幞頭，兩傍有脚如抛毬。」




傳伸舒腰長如杖鼓，後大前小駝峰侔。

駝峰腰長，幞頭腰短，由此别名。




説此龍初發在高山，高處生峰亦生瓣。

若不生瓣，是三吉正體也。


 肩瓣

粤本作「頂」。


 須明是幞頭，

若不是幞頭，又爲破、禄也。


 滚滚低來是輥

音衮。《六書故》：輥，轉之速也。


 毬。

經下有兩脚平行去，

兩脚匀排，不拖、長、尖。長、尖爲破、輔。




傳平行鯉鯽露背脊，有脚横拖

粤本作「排」。


 如覆笠。

覆笠，乃幞頭之低者。




經或在武曲左右遊。

分宗。




傳此龍如何近武曲，

《星經》輔在第六星左，故近武曲。


 自是分宗爲伯叔。

武曲爲主，輔星爲佐。


 分宗定作兩貴龍，

武、輔兩星爲龍皆貴。


 此與他星事不同。

他星獨立，武、輔互相爲用。




經武曲兩旁必生輔，

以武、輔二星相近之故。


 不似他星變形

貪輔尖，巨輔圓，禄、破輔如玉枕而中差凹，形較變矣。


 去。

禄存破軍，九星受變，失去正形，武、輔則各有正形。


 左輔自有左輔形，方峰

武曲正形。


 之下如卓斧。

卓斧無脚，乃武曲剥輔。




傳此是武曲輔星形，

辨認武曲之輔，不令與真輔相混。


 若是真輔不如此。真輔自作貴龍身，

指明真輔之龍。


 幞頭横脚高低去。

此方是左輔真形。




説高頂高峰圓落肩，低處低落肩頂圓。

高低皆圓。


 忽然堆起如螺卵，又如棃栗堆簇繁。

行度。


 頂

粤本作「嶺」。


 上纍纍山結頂，斷定前頭深入垣。

必爲垣局大結。




經若還三吉去作龍，

輔星兼三吉行龍。


 隨龍變形卻

粤本作「脚」。


 不同。

輔星之脚兩邊匀排。


 貪狼仄

 尖品字立，

高批：仄、尖二字，可悟貪狼之狀。


 武巨方圓三箇峰。

三吉。




傳三峰節節隨身轉，中有一峰是正面。

正龍居中。


 兩旁夾者是輔星，

此爲「真龍真輔相」。


 大小尖圓要君辨。

經如何識得左輔星，

再語秘訣。


 次第生峰無雜形。

破軍九變及輔星行龍，皆次序不雜，於此可悟挨星矣。


 天門上頭生寶殿，

廉貞尖峰平排，爲寶殿。




傳天門

粤本據徐本作「戈」。天戈即斗杓前一星。


 直指

《淮南·天文訓》：招摇所指爲十二月。


 破軍路，

破軍爲北斗第七星。


 此是天門

《詩緯氾曆樞》：「亥爲天門，出入候聽。」宋均云：天門，戌、亥之間，乾所據者。《括地象》：「西北爲天門。」


 龍出序。若出天門是正龍，

由天門乾亥方出來，乃輔星正龍方位。


 不出天門形不具。

不合天道，不能次第行龍。


 一形不具便減力，

違天而行，便非大地。


 次第排來君莫誤。

高批：此處看星峰，看其自貪至破也。破軍之下，又必出左輔。




説自貪至破爲次第，

北斗自一至七、自貪至破，乃天星運行之次第，輔星天門龍行度之序亦如此。


 顛倒亂行龍失序。

顛倒者，地形不合天象，爲間氣，非正氣也。




經寶殿引出龍樓横。

廉貞尖峰排列，中高者爲樓。




傳樓上千萬尋池水，水是真龍樓上氣。

此爲天池。


 兩池夾

《廉貞篇》：「池平兩水夾又清，此處名爲天漢星。」


 出龍脊高，

居中爲正龍脊。


 池若崩傾非大地。

《廉貞篇》：「單池終不及兩池，池若崩傾反生禍。」




説池中石是輔弼星，只分有跡與無形。有形便是真左輔，無跡便是隱曜行。

此辨認輔、弼之法。




經縱然不大也節

《武曲篇》「帶旌帶節來擁護」，謂輔星爲武曲之護也。


 鉞，

《廣韻》：鉞，斧也，鉞大而斧小。武曲剥輔爲卓斧。


 巨浪重重

此喻龍身帳幙之多，所謂「貴龍重重穿出帳」。


 不堪

粤本作「勝」。


 説。

傳看他横帶如巨浪，

層層湧起，奔騰而來。


 滚浪一峰名出帳。

帳裏貴人。


 帳中過處中央行，

俗謂「个字中抽」。


 不出中央不入相。巨浪有帳帳有杠，杠曲生峰巧如玦。

説杠星便是華蓋柄，

《步天歌》：「華蓋並杠十六星，杠作柄象華蓋形。」


 曲處生峰來作證。

左輔龍生出星峰曲折，與華蓋杠星相應證。


 證出貪巨禄文廉，武破

七星行龍，曲折羅列之形狀，與華蓋杠星相似。


 周而復始定。

七星循環，周而復始，是爲得天之正氣。




經若是降樓並下殿，

樓殿最高，龍必降下而行。


 節節殿樓下剥换。

不剥换不能成吉體。




傳一剥一换尋斷處，

變换不測，當於斷處尋龍。


 斷處兩旁生挾護。

無挾護不成正龍。


 旌幢行

粤本作「衡」，通「横」。


 有蓋天旗，旗似破軍或斜去。

「破軍星峰如走旗」。




經請從九曜尋剥龍，

九星次第行龍各有正形，亦有剥换之形，不可拘一以求。


 剥盡麤龍尋細迹。

高批：要語秘訣。




傳貪下剥换如抛毬，尖處帶脚

毬形滚圓，抛球脚尖。


 如龜浮。

龜浮水面，可想剥貪之形狀。


 此是下嶺方如此，上嶺逆行推覆舟。

覆舟形如浮龜，而較長大。




説尖圓若是品字立，世人誤作三台求。

本篇「貪狼仄

 尖品字立，武巨方圓三箇峰」，此三吉隨龍之説也。明提尖圓，即由貪遞下巨門；圓峰品字，爲巨門剥换。「高批」謂此下少巨門一種，是猶世人認作三台之誤也。況《巨門篇》以梭印月爲巨門剥换，既有明文，於此亦不必贅也。




傳禄存剥换蜈蚣節，

蜈蚣多足，譬出禄存之形。


 微微短脚身邊列。

傳文曲梭

梭形，即蛾眉側峰。


 中帶線行，

欲斷不斷。


 曲曲飛梭

《破軍篇》謂之「擲梭」。


 巧藏跡。

傳廉丫

音「鴉」，山之歧頭也。


 變爲梳齒形，梳齒中央引龍出。

《變穴篇》禄廉梳齒，此言梳齒引龍，是有結穴行龍之兩法。




傳武曲幞頭無改换，行到平中斷復斷。

幞頭即輔，剥武曲。




傳破軍之下夾兩槍，

尖脚横飛。


 若作天戈如走電。

閃爍奔走，必爲護纏。




説亂行失序出頭來，

不失次序爲天門貴龍，失序則減力。


 又似虎狼行帶箭。

奔突亂竄。


 纏多便作吉龍斷，

纏多尚有吉穴。


 若是無纏爲道院。

此句破軍九變末段同例。




經天下

統全球而言。


 尋輔知幾處，河北河南

舉中國以示例。


 只三四。更有終南

山在陝西省城南五十里。


 泰華

山在華陰縣。《山海經》：泰華之山，削成而四方，高五千仞，廣十里。


 龍，出没爲垣

終南龍至泰華出函谷熊耳，爲洛陽。周公營洛，爲東周東都。光武都洛，卻在東都河之南，魏、晉因之。爲帝都垣局之地。


 盡如此。

傳南來莫錯認南嶽，

南嶽衡山。


 雖有弼星垣氣弱。

如杭州臨安。


 卻有回龍

金陵紫金山。


 輔

疑當作「俯」。


 大江，水口三峰卓如削。北龍雖云

粤本作「燕雲」。


 多輔星，又隨塞垣入沙漠。

内蒙古。


 兩京

後唐時東都即洛陽，北都即京兆，時號兩京。


 嵩山

《詩》：「嵩高維嶽，峻極於天。」


 最難尋，已被前人會妄作。東

洛陽。


 西

長安。


 垣局並長江，

長江亦有垣局。


 中有黄河入水長。

長安、洛陽之水入黄河。


 後山

紫金山。


 屏帳如負扆，

制如屏風，繡斧其上。


 下瞰秦淮

今金陵江寧府。


 枕水鄉。

此論長江之垣局。


 輔弼隱曜入大梁，

河南開封府。○此言河南之垣局。


 卻是英雄古戰場。

爲歷代戰争之地。○以上參錯言之，不以地域分段。




説大河九曲曲中有，輔弼九星
 

注



 分入首。

河千里一曲，每曲俱有大地結作。


 夫人識得左輔星，

識之不易。


 識得之時莫開口。

「留與皇朝鎮家國。」







右弼篇


脈跡　平陽










此北斗第九星也，舊以此星在北斗第四星右，常隱不見，故曰右弼。《宋·天文志》以爲弼在第七星右，不見；按，北斗只七星，《文耀鈎》以七星主九州，兖、青屬璣，徐、揚屬權。《五行大義》云北斗九星下對九州，前七星有名，後二星無名，謂二星「陰而不見」。按，輔星常見，故楊公左輔有正形，而以弼星爲隱曜，正與蕭説相符。




經右弼本來無正形，形隨八曜

貪、巨、禄、文、廉、武、破、輔。


 高低生。要識弼星正形處，八星斷處隱藏形。

高批：可知粗峻之山斷脈處變爲平坦，即剥入弼星，凶氣化吉也。




傳隱藏是形名隱曜，此是弼星最要妙。

説右弼一星本無形，是以名爲隱曜星。隨龍剥换隱迹去，脈跡便是隱曜行。只緣飛宫有九曜，

九宫分配以九星。


 因此強名右弼星。

此段舊誤入《左輔篇》，乃弼星傳説。




經抛梭

以下皆曲屈閃跌之脈。


 馬跡脈如

粤本作「線而」。


 絲，蜘蛛過水上灘魚。驚蛇入章

以上皆右弼無形之形，有氣有趣，最宜領略。


 失行跡，斷脈斷跡尋來無。

傳每每隨星作過脈，脈是尊星名右弼。

二句從粤本。


 君如識得右弼星，每到垣中多失跡。剥龍失脈失跡時，地上朱絃琴背覓。

此直出細長之脈。


 若識弼星隱曜宫，處處觀來皆是吉。

九星脱煞剥换處，皆弼星之作用也，故皆以吉斷。




經此星多吉少傍凶，蓋爲藏形本無實。

傳藏形之時形

粤本據張本作「神」。


 藏殺，卻是地中暗來脈。北地

舉明顯之北地以示例。


 平陽千百程，不知

舊誤「然」，據粤本改正。


 彼處都是弼。坪中還有水流波，高水一寸即是阿。

又指明弼星之蹤跡。


 只爲時師眼力淺，到彼茫然無奈何。

心粗者不易領取。




説便云無處尋踪跡，

容易忽略。


 直到有山方認得。

恐於山龍亦不能辨認。


 如此之人豈可言，

最多。


 有穴在平原自失。

穴在路旁人不識。




經只來山上覓龍虎，

只道高山方有龍。


 又要圓

粤本據徐張本。葉誤「乳」，高作「公」。


 頭始云吉。不知山窮落平原，

「卻來平處失真蹤」。


 穴在平中貴無敵。

脱煞浄盡，福澤綿遠。




傳癡師誤了幾多人，又道葬埋畏卑濕。

謬説滋多，去道愈遠。


 不知穴在水中者，更是難憑怕泉濕。

果得其真穴之憑據，則必不水濕。




説蓋緣

粤本作「緣何」。


 水漲在中央，

「水漲在中」究是穴高於水，非水底眠也。


 水退即同乾地力。

粤本據張本作「位」。


 且如兩淮平似掌，

舉兩淮以例其餘。


 也有軍州落窠瀝。也有英雄在彼中，豈無墳墓

陰穴。


 與宫室。

陽宅。


 只看水注

水注爲明堂，可尋穴。


 與水流，

水流爲來脈。


 兩水夾流是龍脊。

此平洋尋龍之真訣。




經非惟弼曜在其中，八曜入平皆有踪。

八星皆有入平陽者。




傳前篇有時説平處，

如《統論篇》「平洋龍」説，及《禄存篇》「禄存好處落平漫」一段。


 平裏貪狼

高批：平中八星皆要認，舉貪狼，以例其餘耳。


 皆一同。時師識盡真龍脈，

能識真龍之脈，自能點真龍之穴。但恐龍不易識耳。


 方知富貴與豐隆。

果識龍脈，則隨處指點皆必富貴豐隆。







舊本於此後接論官鬼明堂，與弼星本旨不合。按《武曲篇》云「武曲行龍少鬼劫，不肯單行走空缺」，是以單獨閒放者爲鬼龍，即散漫無用之龍也；《廉貞篇》「更觀鬼脚回轉處」，是以龍後送托爲鬼，非必穴後生出者也。茲於龍外多列鬼形，殊非經文重龍之意；且既説九星有鬼，而文只五吉之鬼，又□□□之鬼，並臆撰三十六鬼之説，描摹魑魅，雕琢枝蔓，究於大義無關，致後人習地理者如遊地獄冥府，吾則直斷爲無鬼論焉。況言鬼又兼官，全不見於經文，而後師因添禽獸之名，皆《論衡》所謂「語增」也。其言明堂，必取寬平紐聚，尚與《武曲篇》明堂無斜瀉之説相符，然果龍真穴的，則明堂斷無不吉者，雖無鬼亦可也。俗乃欲以鬼證穴之真，以官證穴之貴，不問龍星之真假吉凶，徒以官、鬼談封拜，每以明堂悦目爲美地，是則舍本逐末，買櫝還珠者也。今闡明《撼龍》之經義，直探本源，搜求精要，一切枝節傅會之説皆删之；蓋經之所無，不敢陰附，非故爲武斷也。







九星變穴篇






此言變穴，非穴之正法也。《武曲篇》曰「間生窩穴」，又曰「高穴人形」，《破軍篇》武、破「作穴乳頭」，《禄存篇》「第八禄存」、「窩鉗端正」，經中惟《巨門篇》貪武「作穴鉗乳」，與此相符可知。此篇穴法，楊公悉舉其名，將以備各星之通用，不拘拘於某星作某穴也。後師但説窩鉗乳突，則遺漏更多耳。




經貪狼作穴是乳頭，

傳《疑龍》：「乳頭之穴怕風缺，風若入來人絶滅。必須底下避風吹，莫道低形
 

注



 鼈裙絶。」

經巨門作穴窩中求。

傳《疑龍》：「窩形須要曲如窩
 

注



 ，左右不容少偏頗
 

注



 。偏頗不可名窩穴，倒側傾摧可
 

注



 奈何。」

經武曲作穴釵鉗覓，

傳《疑龍》：「鉗穴如釵挂壁隈，惟嫌頂上有水來。釵頭不圓多破碎，水傾穴内必生災。」

經禄廉梳齒

梳齒穴齒仍如乳頭，梳齒奪總仍如釵鉗，故《疑龍》無説。


 犁鐴頭。

傳《疑龍》：「山來雄勇勢難竭
 

注



 ，便是尖形也作穴。只要兩
 

注



 山曲抱回，針著正形官不絶。」

經文曲穴來坪裏作，高處亦是掌心落。

傳《疑龍》：「仰掌要在掌心裏，左右挨排恐非是。」

經破軍作穴似戈矛，兩傍左右手皆收。定有兩山皆護轉，不然一水過横流。

傳《疑龍》：「尖鎗之穴要外裹，外裹不牢反生禍。外山抱裹穴如鎗，左右包來尖不妨。」

經輔星正穴
 

注



 燕巢仰，若在高山掛燈樣。落
 

注



 在低平是雞巢，

或作「窠」。


 縱有圓頭亦凹象。

《疑龍》無説，當與巨門窩穴參看。







《葬書》：「形如燕巢，法葬其凹，胙土分茅。」







高批：楊公穴法，只乳、窩、鉗、坪、梳齒、犁鐴、尖鎗七種。星有八，穴只七，蓋輔星凹象之窩與巨門正圓之窩同名窩穴，故穴只七種。然燕巢、掛鐙、雞窠，輔星之穴亦詳矣，弼何以無穴？凡入穴之處隱起毬簷，即弼象也。




傳《疑龍》：「我觀星辰在龍上，預定前頭穴形象。爲鉗爲乳或爲坡，

如犁鐴。


 或險或夷

險、夷二字，包盡各穴。


 或如掌。歷觀龍穴無不然，大小隨形無兩樣。此是隨星定穴法，

《巨門篇》：「穴隨星辰作鉗乳。」


 不肯向人謾空誑。

下有「更有二十八舍間，星穴裁之最爲上」二句，最爲蛇足，即下文「奎星至參原是虎」十六句亦此段注脚，合并去之。






注
 　迤：原作「倚」，據《欽定儀象考成續編·星圖步天歌》改。



注
 　後句四星：原誤作「後四句星」，據《史記·天官書》乙。



注
 　位次東北：疑當作「位次西北」。



注
 　按此句疑有脱文。



注
 　時：原作「行」，據榮錫勳《撼龍經批注校補》改。



注
 　怪怪奇奇：原作「奇奇怪怪」，據《撼龍經批注校補》乙。



注
 　復朝入：《四庫》本《撼龍經》作「復來朝」，《撼龍經批注校補》同。



注
 　立：《撼龍經批注校補》作「列」。



注
 　市聚：原作「聚市」，據《史記·天官書·正義》乙。



注
 　「發」字原無，下爲朱震《漢上易傳》語，因補。



注
 　魄：《四庫》本《疑龍經》作「魂」。



注
 　閑：原作「閉」，據中華書局本《史記》改。



注
 　氣：《四庫》本《疑龍經》作「局」。



注
 　望：原作「向」，據《四庫》本《撼龍經》改。



注
 　嵐：原作「多」，據《四庫》本《撼龍經》改。



注
 　注：原作「著」，據文意改。



注
 　北戴斗極：原誤作「北斗戴極」，據《爾雅·釋地》乙改。



注
 　此「貪」字疑衍。



注
 　「平」字原在「貪」上，據《四庫》本《撼龍經》乙。



注
 　此「玄武」恐誤。右引作「貪巨」，榮氏《批注校補》本作「貪武」。



注
 　悟入：原誤作「誤人」，據榮氏本「高批」改。



注
 　按，此引高批疑有脱誤。據榮氏《批注校補》本，作「而脚擺帶石如石星，峽及泥水中有石露脊者，皆禄存之種類也」。



注
 　最：《批注校補》本作「卻」，似當從。



注
 　家國：原作「國家」，據《批注校補》本乙。



注
 　輔：原作「武」，據《批注校補》本改。



注
 　上：依文意，當係「土」字之誤。



注
 　按，「北宫」二句，文字似有脱誤。



注
 　乍啼：《批注校補》本作「作啼」。



注
 　第七：據《四庫》本《撼龍經》，當作「第四」。



注
 　「多向」以下五字原脱，據《四庫》本《撼龍經》補。



注
 　仄：原誤作「灰」，據榮氏《批注校補》本改。下「高批」之「仄」同。



注
 　仄：原誤作「灰」，今改。



注
 　廉丫：「丫」原作「了」，據下注文改。又，此二字，《四庫》本《撼龍經》及榮氏《校補》本均作「廉下」。



注
 　九星：《四庫》本《撼龍經》及榮氏《校補》本均作「九曲」。



注
 　低形：《四庫》本《疑龍經》作「低時」。



注
 　如窩：《四庫》本《疑龍經》「窩」作「窠」。第三句「窩」亦作「窠」。



注
 　偏頗：《四庫》本《疑龍經》作「偏陂」，下句「偏頗」亦作「偏陂」。



注
 　摧可：摧，原作「推」，據《四庫》本《疑龍經》改。可，《四庫》本《疑龍經》作「祻」，即「禍」字。



注
 　竭：原作「遏」，據《四庫》本《疑龍經》改。



注
 　兩：《四庫》本《疑龍經》作「前山」。



注
 　穴：原作「形」，據榮氏《校補》本改。



注
 　落：原作「若」，據榮氏《校補》本改。








跋



鐵嶺高公曰：「世傳楊公諸書，皆後人僞託，惟《撼龍》、《疑龍》爲公真書，如魯靈光，巋然獨存。」又曰：「《撼龍》自《統論》、《垣局》、《貪狼》至《弼》九篇、《變穴》一篇，此下則明隆、萬後庸師僞託，其辭陋劣，其理踳駁，所謂狗尾續貂者也。葉九升刻以行世，可謂無識。」是高於葉本已有所删節，而榮昌寇刻又於《變穴》後删去《九星吉凶》、《雌雄詩斷》、《左仙七星》等篇，惡莠亂苗，芟夷藴崇之，宜也；然翦裁於經後，尚未蒐薅於經中，珠雜魚目，不免爲大醇之累。今井研先生以治經之法治《撼龍》之書，仍仿《王制》、《周禮訂本》分經、傳、説之例，掇其要語爲綱，采其詳説爲目，審辨部居，判劃門類；此法施於孔經，披沙鍊金，不愁至寶不獲，而於堪輿術藝，何難導窾解牛哉！按《疑龍篇》真理無多，荆榛滿地，粤雅堂刊本目爲曾公所記，已非楊公手筆矣。《撼龍篇》次序每有參迕，二經之中，散卒潰兵，誤投主將；如《垣局》自有專篇，不宜佚在《左輔》，《大勢》宜歸《統論》，豈容混入《破軍》？官鬼不合經旨，明堂何必贅言？雲霓夜望，可覓真龍，

舊入《破軍》。


 花穴端嚴，詎爲《武曲》？

宜歸《巨門》。


 關闌墮落弼中，隱曜淆雜輔内，欃槍見於廉五，穴法僑於疑三。特建旗幟，招集逃亡，外寇既行驅逐，内政因以修明。河山整理，宏我漢京。俾地學從寇攘之餘重光日月，亦猶《尚書》之祛僞存真，宣昭孔義也。鎔參校字誤，得以贊襄盛業，略述梗概於後。民國四年乙卯，受業黄鎔謹識。
















附　録


















四譯館外編



劉師培等　撰

楊世文　邱進之　校點








校點説明



《四譯館外編》收録廖平與友人、門生的部分著作。其中劉師培在民国元年、二年流寓四川，与廖平共事於四川國學院，二人雖學術取向有異，但惺惺相惜，切磋學問，建立了深厚的友誼。劉師培《與廖季平書》、《廖氏學案序》二文對廖氏學説頗爲推挹。門人施焕等《及門諸子書目序》，李堯勳《中國文字問題》、《中國文字問題三十論題解》，廖師政《四譯宬經學穿鑿記二卷》，黄鎔《命理支中藏干釋例》等文，據廖氏學説推衍闡發，雖寫作時間不一，要皆爲羽翼廖氏學術之作。故廖平將這些文章編爲《外編》，民國十年（一九二一）四川存古書局刊行，收入《六譯館叢書》，今據此本整理。








與廖季平書



劉師培

季老經席：申江話别，裘葛代更，想履候惟宜，與時俱適。往奉清塵，獲覩《四變記》。天學各條，條勒經恉，致極鈎深，理據昞然，無假掎搉；惟比同孔、釋，未消鄙惑。夫經論繁廣，條流舛散，仰尋玄旨，理無二適。蓋業資意造，生滅所以相輪；覺本無明，形名所以俱寂。勢必物我皆謝，心行同泯，理絶應感，無極機初，超永劫之延路，拔幽根於始造，非徒經緯地天，明光上下，逞形變之奇，知生類之衆已也。至於《詩》以明天，《老》、《莊》抱壹，《淮南》辨人極之宜，《山經》佽大荒之目，鄒書極喻於無垠，屈賦沉思於輕舉，雖理隔常照，實談遺夙業，使飛鳶之喻有徵，迓龍之靈弗爽。然巫咸升降，終屬寰中；穆滿神游，非超繫表。何則？清輕爲天，重濁爲地，無色之外，方屬化城，非想之中，猶稱火宅。雖復景跡峒山，同風姑射，觀始極之耑，翔虚無之軫，致化人於西極，聆鈞天之九奏；至於俱稟太始，同陶冥化，邅迍生死之塗，隱顯幽明之跡，清升濁降，輪轉寔鈞。是知宙爲遷流，宇爲方位；宙兼今古，宇徹人天。内典以道超天，故籍以天爲道；玄家所云方外，

六合之外亦然。


 仍内典所謂域中耳。以天統佛，未見其可。竊以淵旨所寓，在極聖功，妙統三才，足章無外，至内典要歸，惟詮出世；譬之月不知晝，日不知夜，部居既别，内外有歸。引爲同法，無資崇孔，括囊空寂，轉蠧孔真，正恐《夷夏》、《化胡》之論復見於今耳。不揣檮昧，觕揭所疑。書不盡言，幸更詳究。山川悠遠，引領綦勞，幸惠餘音，用披藴滯。師培拜啟。

七月十四日。




《説文》伊從人尹，是阿衡以前本無伊字；《夏書》有伊洛，《禮》有伊耆氏，均出阿衡之前。當阿衡未尹天下之前，果爲何字？引而伸之，足爲尊著孔製六書之驗。又如偰字及偓、佺二字，均以人名爲正詁，然必有取名之義。

如申繻所言是。


 是知取名之義，字無正形；字有正形，因人而製。推之許書女部諸字，

姬、姜皆水名，何字不從水而從女？


 厥例均同，亦足資尊説之助。

師培附及。











廖氏學案序

去秋在滬，屬作哲學史序，惟書名弗雅馴，故易稱《廖氏學案》。不知尊意以爲何如？






劉師培

廖氏學案者，井研廖平諸弟子所輯師説也。書凡一卷
 

注



 。序其耑曰：自蒼姬訖録，赤兑膺圖，庠序設陳，七經宣暢。扶風便秩於魯、齊，洨長諍
 於今古。發藏屋壁，斯諦從周；考瑞端門，因宣王魯。至於經邦要典，地域廣輪，牧伯之制既歧，畿服之名靡准。藩垣屏翰，巨君儗之而未周；甸采要綏，弘嗣通之而自貿。樞緘東觀，晦結南宫，錯綜前聞，參差綿歲。廖氏德亞黄中，智膺天挺，綜緒曲臺，聞風石室，慨洙泗之邈遠，悼禮樂之不舉，退脩玄默，嫥心六學，即《王制》而甄三《傳》，援官禮而徹七觀。嗣復景迹韋編，宣靈始際，契坤乾於殷道，協《雅》、《頌》之得所。覃精三紀，成書百袠。以爲緜古芒昧，綱紀夌遲，九流之軫未宣，六書之明翳察。孔子推集天變，卻觀未來，爰作六經，以俟後聖。託小包大，守約知詳，始於《春秋》，終乎《詩》、《易》。老、墨綰其初終，皇、霸樞其始極。推放准於四海，制灋通於百世。古以託始，特因事以寄文；制弗空生，必應時而顯用。殊方所以會軌，異代於是率繇。察上下而極幽明，應變化而通殊類。治有廣狹，故損益異宜；紀有後先，故質文遞進。信乎蠲歷世之疑，極尊聖之軌者矣！若夫周合群籍，沙汰衆學，探綜圖緯，鋭精幽贊；抗六典之崇奥，齊百家之雜語；執節掌握之間，正度胸臆之際；釋彼鈎鍵，通其流貫；各春部居，侔成埒類。閱一孔以總萬物，即共理以屬同條。契會歸於殊途，合節符於既析。堅者喪其墨守，辯者息其矛伐。景君奥集，愧斯矊眇；洼丹通論，遜是幽玄。昔北海箋經，洽比《周官》之誼；洪休稽古，耀光魯壁之文。咸通六藝之歸，用成一家之業。以此方之，其詣一也。兹復觕杙弘綱，綴述大略，揭科表識，鱗次相承；等君山之《序志》，譬淮南之《要畧》；所以明統紀之宗，求尋
 之易也。惟是奇觚異衆，孤管噓咊，太常之讓未興，聖證之争斯集。河漢無極，肩吾驚其逕庭；玄素異尚，子雲惜其覆瓿。儃連傃隱之譏，寥落鈎深之契。竊以運有定次，雖變可知，見於未萌，體於未顯。孔子將聖天縱，應期命世，鈎効紀録，准萌纖微；援河洛而考禎符，序命曆以鈎文曜，用是立象盡意，察數究機，調暢萬物，瞻言百里；步遠邇之殊同，極成敗之符驗。遂知來物，具鑠前徵。至於孕育殷周，甄陶虞夏，紘維垓極，經緯天人，集鳳麟之嘉休，通魚鳥於寤寐；自非綜厥幽微，未易質其毗驗。方今景命聿新，孔業淑著，謹彼庸言，偭其矩度。雖聆言而成理，實叩端而易竭。欲弘經軫，貴極聖功。若必逞隅曲之觀，馳域中之智，則是《中庸》非讚聖之書，鄒衍息譚天之論也。域井鼃之語海，慕樊鷃之搶榆；無資式古之功，徒陷守文之惑。師培少耽古學，粗綴津緒，蜀都於役，獲奉清塵，降德忘年，屬製弁首，因綜述全書大恉，以告讀者。儀徵劉師培序。



注
 　一卷：劉師培《左庵外集》收此文，作「四卷」。








及門諸子書目序



施焕　等

井研先生之摯友同邑楊静齋先達，其論曰：「四益經學美矣，盛矣！惟有三利未興，三弊未祛，終以爲恨。三利者何？一曰有王無帝，二曰有海内無海外，三曰有《春秋》、《尚書》，而無《詩》、《易》。三弊者何？一曰分裂六經固傷破碎，合通六藝則嫌複緟；二曰六經不能自立門户，各標宗旨，叠規重矩，勦説雷同；三曰今古相攻，同在中國，一林二虎，勢必兩傷。」楊公雖持其説，然翻古今之成案，合宇宙而陶鈞，貫串百家，自闢荒徼，未必許先生之能副之也，先生則引爲己咎，誓雪此恥。初刊《今古學考》，用許鄭法别今、古，中分天下是也。唯一國不堪二主，彼此交訌，成何政體？

三弊。


 故丁酉以後，左古右今，專宗西漢。文武墜典，蘄合雒鎬，專書闢劉，語皆鐵案。然尼山宗統，固見同原，惟足以一夔，奚必重叠？

一弊。


 以嚴、顔之法易丁、何，以齊、魯之文

《詩》二家。


 解《公》、《穀》，

亦齊、魯二學。


 於是胡越一家，水火相濟；故《公羊》大統，假借周、召；《商頌》大統，混同荆、楚。又楊公所謂床上床、屋上屋者也。

二弊。


 嗚呼，所謂弊者，豈易致哉？蓋嘗勞心苦思，耗精竭智，積以二十年搜索之苦功，而三弊由淺而深，按程相赴，屢自詡乎精能，悉不出其圍範。所謂道高一丈，魔高十丈者，非耶？《四益館叢書》初集，皆總論學派宗旨凡例。本欲以此求正得失，考勘從違，蜀中學人，海外老宿，其指瑕索瘢者蓋不止盈篋；師悉寫而藏之，隨加諟正。惟此大難，急欲求通，不能遽化，卸官杜門，謝絶書札，忘餐廢寢，鬚白齒落；如此又十年，專治《詩》、《易》，至於戊戌，乃得大通。在先生雖猶謙遜，不以爲定説；然三弊全除，三利全興，六合以内，悉隸版輿，兩漢淵源，並行不悖，苟欲再求，恐反入歧道。惜楊公不見成書而早卒也。先生從及門之請，因縣志本編，爲《經學叢書百種目録》等；又採《縣志》提要及各序跋，以爲解題。分作四卷：一入門，二王制，三帝德，四經總。編纂已定，望洋而歎，曰：「至於今，楊公三弊庶可盡除，三利庶可備舉也乎！」《尚書》斷自唐堯，史公以黄帝不雅馴，儒者遂以三王爲斷。《易大傳》之首伏羲、神農，《五帝德》之首黄帝、顓頊、帝嚳，《樂記》、郯子、《月令》、《尚書大傳》之五帝，《禮運》之大同，以爲稱引古事，於經無與，此先秦以至今，博士經生從來未發之覆也。師中分六藝，以《春秋》屬伯，《尚書》屬王，

《禮》歸此統。


 《詩》屬帝，《易》屬皇，

《周禮》歸此統，《樂》並從之。


 立《皇帝王伯表》，取《帝德》篇與《王制》相配，以分畫門户，各有宗旨、疆域之不同。則六藝不惟言帝，并補皇、伯，則首興利而三弊祛矣。《禹貢》言「聲教訖於四海」，博士立「王者不治夷狄」之説，故西漢十四家皆據《禹貢》立説，以爲王者方五千里；而《詩》之「海外有截」、「九有又截」，《易》之「鬼方」、「大同」、「大川」、「大人」、「大過」，《論語》之「浮海」、「居夷」，《左傳》之「禮失求野」，《中庸》之「洋溢中國，施及蠻貊」，鄒衍之「海外九州」者，非説以中事，則斥爲荒唐。近今海禁大開，大統之形已著，十年内，文士雅人欲於經中求鄒衍大九州之根原而不可得，則聖經終囿於五千里内，海外各邦不自外，孔子已先屏之；是可自遯於覆載之外，而祆教得反戈以相向矣。先生據《周禮》九畿、大行人、大九州即鄒衍大九州之八十一方三千里，推之《詩》、《易》，若合符節；《山經》、《莊》、《列》，尤屬專書。因以《詩》之「小球」、「大球」爲地球，别《周禮》爲大統禮制之書。

與《帝篇》爲一彙。


 惟其專言海外，故九畿九州萬里，皆與《王制》中法不同。《王制》中國五千里，《周禮》海外萬五千里，廣狹不同，各主三經，兩不相害，不如東漢今、古之説於中國並行，二書矛盾函矢，互鬬不休。必如此，内可以化今、古之紛争，外可以擴皇、帝之大同，實皆因利乘便，並無勉强。六藝兼收海徼，則有海外之利，而三弊除矣。六藝既分二統，言王者爲祖述憲章，言帝者爲上律下襲；言王者爲上考三王，言帝者爲下俟百世。上考則文獻有徵，下俟則無徵不信。故《尚書》、《春秋》法古之書，則文義著明；百世以後之事，雖存於《周禮》、《山經》，傳之鄒衍、莊、列，而經則不便頌言質指，人人目爲荒唐幽渺。故《詩》、《易》之經託之歌詠，寄之占筮，以不可明言之故。地球未明之先，以隱語射覆，《詩》、《易》二經，言人人殊，不可究詰，無所徵驗，不足爲先儒咎；惟中外交通，明文甚著，則不可再作悠恍。今以《詩》、《易》專爲皇、帝，專治海外，以《周禮》爲主，編輯《海外會典》一書；此書已成，再撰注疏，務使明切，亦如《書》、《禮》，名物象數，語必有徵，一字難動，空言隱射，一埽而空。此《詩》、《易》體格與《尚書》、《春秋》不同，即帝王大小統之所以分也。《詩》、《易》昭著，如日中天，别營地域，毫無轇轕，則三利興而三弊除矣。昔師作《周禮删劉》、《古學考》，南皮張尚書不喜攻擊《周禮》，又謂《知聖篇》大有流弊；富順張檢討亦互相詰難；東南文士祖述《知聖篇》，其弊已著。故先生辛卯三《傳》定本，凡屬微言，悉從隱削；又以《王制》、《周禮》分海内、海外，以帝、王二字標目，不再立今、古名字。二派各有疆域，異道揚鑣，交相爲輔，既無删經之嫌，又收大同之效，當不至再有齟齬。至改制舊説，外間著有專書，違其宗旨，背道而馳。湘中有《翼教叢編》之刻，本屬憤兵，苦無深解，以此相攻，愈助其焰，特撰《家學樹坊》一編，專詳此事。

此外諸弊，亦並及之。


 首以《孝經》者，取一貫之義；《容經》爲立身之本，機樞言行，總括禮樂，爲自修專書；帝、王二統，則以平治爲要。綜此百種，是爲大通，内以仁義爲宗，外括道德之藴。《孟》、《荀》、《莊》、《列》分大小，無異同；博士百家有精粗，無取捨；統以忠恕，貫其始終，下愚可能，聖人無外。信乎！定古、今之成案，擷傳記之精華，集經生之大成，開寰瀛之治統，莊生不得鄙爲芻狗，武夫不得薄爲章句，庶維新之士得所依歸。四海會同，悉本賡歌八伯；中央立極，不外祖述三王。化其狡狂，一歸平正。至於慕德遠人，大瀛蕃服，亦如天地含容，早在陶成之内；舟車所至，願抒愛敬之忱。漸悟前非，共叨新化，凡有血氣，莫不尊親。焕等先後追隨，各有年所，備聞宗旨，或代纂分篇，或編定草稿。繙檢校寫，不無微勞；博大精深，難窺美備。謹就膚見，弁諸簡端，來者難欺，知必有合焉爾。己亥十月，受業施焕等敬敘。

右《經學叢書》目録百種，統子目共百種。中分四門：入門總類一，王道類二，帝道類三，經總類四。

中分二門：一宗旨，一源流學案。




入門總類計　　　種　　　卷

人學大小計　　　種　　　卷

天學大小計　　　種　　　卷




己亥初冬，館於成都。編録已定，爲之叙曰：六藝至聖之六相：上天，《易》；下地，《春秋》；前後左右，《詩》、《書》、《禮》、《樂》；六合内外，貫以忠恕、《孝經》，而無餘藴矣。海外瀛洲，雖詳《詩》、《易》，與夫《莊》、《列》、鄒衍、緯候，而無徵不信；以太史博雅，猶以爲疑，而況章句之儒，抱己守殘者哉！今、古紛争，《詩》、《易》之徜恍，二千年於此矣！未當其時，雖千百賁、獲不爲功，幾至，則一懦夫轉之而有餘，□□一啟，美富備陳，時之爲用，大已哉！平持西漢博士説以治《春秋》、《尚書》、《禮》幾二十年，不敢謂全收十四博士之侵地，千慮一得，頗有自信之條。於群經傳記中，惟力攻《周禮》，與《春秋》、《尚書》立異數條，著爲專書，歸獄歆、莽。名師摯友、法言巽語，自詡精詳，未能翻此鐵案。丁酉秋間，宋芸子轉述南皮師寄語，所謂「風疾馬良，去道愈遠，繫鈴解鈴，必須自悟」，爲之忘餐寢者累月，欲作書述懷，十易稿而不能自達，亦惟自督而已。戊戌春夏，讀《魯頌》豁然有會，乃三統之義不惟分配三經，所有疆宇亦判三等，求之《詩》、《易》而合，求之莊、鄒而合，再歸而求之《周禮》，尤爲合符節。嚮求《詩》、《易》義例將及十年，新思創獲，層見叠出。師中乏主，終不成軍；得此懸言，百靈會合，木屑竹頭，群歸統屬。因有前後《地球新義》二刻之作，再將舊聞加以綜核，編爲此目，以成一家之言。求之前賢，固乏全體，而鈎沉繼絶，聯合裁成，蓋無義不爲陳言，一語不敢臆造，但曰從舊，非以圖新。至於是，而九畿萬里，六義三易，化朽爲神，因禍得福，五帝所司，千里是則，血氣尊親，百世不惑者，其在斯與！其在斯與！或曰：《王制》之學，求之二十年而不盡，帝德之廣，尤當難慎。再易寒暑，遂定百編，速成不堅，未足爲信。曰：内外雖分，大小一致，蓄疑既深，中邊易透，聊分門徑，以卜小成。六合廣大，豈錐管所窮？維是累世不竟，古有明言。精力既銷，人事難卜；泰山梁父，崇庳不同。特掇此編，藏之家塾。瀟瀟風雨，晤對無閒，童孩課讀，示有依歸耳。天假以年，尚將修補，不敢以此自畫。況此編卒業，大約三年内可以成功，縱加以歲時，終不能出此圍範。或曰：學有三變，安知後來之無異同？曰：以《王制》言之，今、古分門此説，是今非古此説，即帝王分統，亦未嘗異焉。變之中，有不易者存。故十年以内，學已再易，三《傳》原編，尚仍舊貫。惟大統各經，以宗統未明，不敢編録。名曰三變，但見其求深，初未嘗削札，則謀畫之審，差堪自信。莊子所謂乘雲御風、游於六合以外者，自揣無此才力，未敢步趨，繭絲自縛，營此菟裘，將此終老。獨是昔治二《傳》，隔膜《左氏》，南皮師命撰《長編》，因得收三《傳》合同之效；又以《周禮》之命，必求貫通，力竭智窮，竟啟元竅。一知半解，畢出裁成，事理無窮，未可以一人私見，堅僻自是。數經險阻，使得小成，編爲百種，以卜後勁。四益館主人自序。

此己亥《百種書目》原序，至今又十五年矣。自四變之後，頗有異同

 ，畧爲删補，編爲此册。仿《井研縣藝文志》之例，將其序跋、凡例、提要彙爲一家專書。今先排此目録，而提要則俟嗣出焉。癸丑六月六日，四譯宬主人跋尾。

因四變，乃改四益爲四譯。






注
 　編：原誤作「篇」。



注
 　異同：原作「意同」，據文意改。







中國文字問題



李堯勳

六書文字，創自孔子，

中國文字分兩階級：倉頡造字，純爲字母方言；孔子正名繙經，始有六書文字。


 傳之萬世，統一全球，

《禮記·禮運》言大同，《中庸》言同文，孔子制作，固非爲一時一隅計，此所以爲大哉孔子也。


 非中國文字不爲功。學者不察，醉心歐化，習海外語言，

語言在識外情，通科學，非變易中國文字。


 忘中國精粹，病六經，詆孔子，並文字亦屢議變易，

近人勞乃宣、江亢虎皆變易文字。江亢虎仿英文字母拼音辦法，已試習於北京女學校，卒不能適用。


 不大惑乎？夫文化階級，由漸而進。人類交通，初用語言，繼以文字。文字規定，由簡單進於複雜，始卑邇終於廣遠，自然之勢也。自有史以來，

《史記》以前古書凡稱史者，皆爲字母書，經史之分部，即古文與字母之别。


 世界文字淘汰消滅不知幾千百種，亞洲文字獨中國六書字體行之最久且遠。一統之世，尚不足論，六朝紊亂，五代迭更，元清入主中原，異文羼雜，終歸同化，其勢力優勝已如此，匪特國内也。日本、高麗語言各異，同用漢字。崇拜歐風，日本爲先，屢議廢止漢文，

中東戰後，日本趨重歐學，文部省屢議廢止漢文未決。


 卒不能行。山本憲

日人。


 著論斥之，且言中國文字將來必徧布於宇内，

見去年《東方雜志》。其比較中西文字，謂西文不如中文，條例甚詳。


 卓哉！其深通字學，識孔子同文之制也。乃生長於是邦，不究其本，輒附和一二歐人學漢文不便者，

山本憲言，漢文不便，係出一二歐人學漢文者。


 思變易之，遽謂歐西言文一致，易於科學，是豈然哉？言文不能一致，亦不必一致。歐人高深學術，非盡人能解，方言各異，欲於語言假音、字母連綴謂可通行，必無是理。歐洲現行各國文字不能强同，皆限於字母，方音不能爲標準也。中國六書，形聲義畢具，望而即知，不必由音造，此大同文制也。至於方音，絶無妨礙，惟統一語言，審定音則，同趨官話，是當留意耳。豈文字不如歐人乎？若歐人字母文字，不過語言之進步，實中國已經之階級。當草昧之初，所有語言假音，亦必同用字母。

考中國藩屬如蒙、藏、回疆、安南、緬甸、廓爾喀皆用字母，内地各行省上古時亦然。


 《易大傳》言「上古結繩而治，後世聖人易之以書契」，湘潭王氏説以結繩象字盤曲之形，太史公稱字母爲百家言，六經爲孔氏古文。

《史記》八言六經，皆屬孔子，與古史字母對針，非東漢以後古今文也。


 此中國上古用字母之徵也。所稱後世聖人，必爲孔子無疑。

《説文》言孔子作字者數條。《左傳》言武蠱，緯書言字體者尤多，與《説文》不合，此古今之分派也。


 中土字母，秦漢以後久已銷沉，别無蹤跡可尋。然讀《莊子·天下篇》與《史記》本紀、表、傳，當時尚有兩種文字

即百家語言與古文六藝。


 書籍並行於世，是以孔子以前但有語言假音，孔子繙經正名，乃特創六書雅言。

當時二體通行，亦如今之中文與字母分體爲書，並行不悖。


 蓋字母利於通俗，凡卜筮、種樹、農工技術用之易曉，至於國家政治、禮樂、刑罰，則必於語言之外别立文字，折定一尊，不與土音相傅比，而後通行及遠。考春秋百餘國，分土而治，自成風氣，不下百種語言。齊魯學者同傳孔氏學，語言已自不同。戰國兼并爲七大國，《始皇本紀》謂天下諸侯並作語，《説文序》曰戰國分爲七國，田疇異畝，車塗異軌，律令異法，衣冠異制，言語異聲，文字異形，秦始皇初兼天下，丞相李斯乃奏同之，罷其不與秦文合者。

秦無焚《詩》、《書》事，《史記》遂傳秦「撥去古文，焚滅詩書」，「古文」與「詩書」對舉，亦如下文六經與百家對舉。「撥去」當爲「撥正」，「詩書」當爲「史書」，謂焚滅字母史也。去、正形近，詩、史相通，因而致誤也。


 蓋文字參差，方言錯雜，從政困難，莫爲治理。《論語》云：「名

名古訓字。


 不正則言不順，

言謂命令，殊方異語，字母難於通行。


 言不順則事不成，事不成則禮樂不興。禮樂不興，則刑罰不中。刑罰不中，則民無所措手足。」謂此也。故始皇折定一尊，崇孔氏古文爲秦文，拚字母史書爲雜語。《史記·自敘》云「厥協六經異傳，整齊百家雜語」是也。

舊説謂始皇焚書係孔氏六經，史無明徵，祇有百家語言。通考史稱百家言，皆與古文對比，知百家語言係字母各書，與孔氏古文絶異。始皇百家語言，絶非
 

注



 孔氏古文。


 六書文字，遂流傳至於今日。今世界大通，文物雜陳，無異一大春秋、大戰國。考海外各國，無論程度優劣，同用字母。徵之中史，殆《史記》所謂百家言不雅馴、薦紳先生難言之者歟？又考歐西文化，莫古於希臘。希臘文化肇基小亞細亞沿海岸，而《出三藏記
 

注



 》稱造字之祖凡三人：長曰梵，其書右行；次曰佉盧，其書左行；又次爲倉頡，其書下行。右行、左行二家皆爲字母，則中國下行文字，其初亦爲字母可知。當孔子時代，已歷字母階級，進於六書。今外國左行、右行二體歷時雖久，未與字母體製相離，以至聖不再生，故因陋就簡，歷久不變。然準秦始同文之例，由中及外，驗小推大，又何必更生孔子乎？孔氏古文統括古今萬方，無慮音語扞格，一通以文字，觸目即解。歐西拼音成字，曷克臻此？此孔子之功也。山本憲謂必徧布於宇内，亦勢有必至。夫孔子，中國教宗也；六經，中國國粹也。無教宗無以繫人心，無國粹無以固國體。一時勢弱，何遽自棄？今且論中國文字源流，立三十題，各爲一論，文多不及畢載，每題略注數語，標明宗旨。全文續出，並摘附山木憲條例一通，以質今之言字學者。



注
 　絶非：原衍一「非」字，據文意删。



注
 　出三藏記：「出」原作「西」，誤。此蓋指梁僧祐《出三藏記集》。








中國文字問題三十論題解



李堯勳

論嗣出，文義明白者從略。是編多述井研先生舊説，現值民國初立，與世競争，文字亦一大問題，是否有當，尚待高明。倘蒙撥正，不勝拜賜，未敢守一家言也。作者識。

一人物皆以聲音相通，而表示聲音，必用字母。

世界公例，雖野蠻之國亦有其法。既稱文明，如今歐美亦不能出其範圍，别有制作。

二中國未有六書文字以前，亦如地球各國，同用字母。

二十二行省即地球各國之小影，歷史四夷列傳所引横行、左右行文字，同爲字母。中國京官使皆以語言相通，必盡學二十二行省方言，乃可從政，則無一人能勝其任矣。禮樂刑罰，彼此參差，吏胥舞文弄法，賞罰何以能平？以文字通，則無扞格，此又始皇之第一大功也。

三造字三家，倉頡與梵、與佉盧同爲字母。

《三藏記》

梁僧祐

 。


 昔造字之主凡三人：長曰梵，其書右行；次曰佉盧，

蒙古所本。


 其書左行；小者倉頡，其書直行。梵及佉盧在天竺，倉頡在中華。夫梵及佉盧皆字母，則倉頡亦字母可知。是中國古時文字與今西體同，無疑矣。

四聲音直言之，數十年一小變，數百年一大變，故《爾雅》專爲通今古語而設。

遼金元《國語解》，入主中國，不廢字母，乾隆時改譯三史，繙爲中文，此語言歷久必變之確證也。

五聲音横言之，每因大山大川所囿，自成一種。即以中國言，方音不下數百種，一人精力萬不能通。

《會典》於沿邊屬國列清語、蒙古語、藏語、回語、唐古忒語、越南語，由外可以推内，各行省古初亦必藩屬各國。

六字母專爲耳學，圖畫則爲目學，無古今中外彼此之殊，盡人可曉。若方言則囿於方隅，萬難統一。

《公》、《穀》説《春秋》「隕石於宋五」，即耳治也。「六鷁退飛過宋都」，即目治也。字母文法，實字在前，虚字在後，「五」、「六」二字一在尾，一在首，惟六書文字有此神妙，使以外國文法譯之，則不辭甚矣。

七六書本於圖畫，緯以聲音，耳目皆用，可以行遠。

言六書者重形聲，形即圖畫，聲即語言。

八六書之聲、形、事、意，即字母之拼音、名辭、動辭、形容辭，可見四家依語言門類而作。

自來言六書者專言象、指、會、諧上四字，而於下四字形、事、意、聲從略。考班氏《藝文志》曰象形、象事、象意、象聲，四門皆曰象，則以下四字爲主可知。按語言學，凡實物即爲名辭，與象形相合；動則爲象事，與動辭相合；意者虚有其意，無形可象，無事可作，如諡法、如考語，所謂形容辭矣。拼音但用耳聽，即所謂象聲。後來乃加偏旁，詳其門類，今所謂形聲字是也。蓋未有文字之先，皆以耳治，故專用字母，四象即取圖畫之意，兼用目治。故四象之文字雖變，而其門類則仍與語言之門類相同。

九結繩爲字母，易以書契之後聖，專指孔子。

結繩爲字母，書契爲古文。舊説以六書文字始於羲皇，則爲上古，不得爲後之聖人也。凡言易者皆有兩法，易結繩爲書契，是爲兩種文字。《易》言伏羲畫卦，則爲神物，非今之八卦也。

十六書、六經，地球有一無二，孔子欲繙經，乃特創古文。

古文繙經，意義無窮，欲作經，不能不用此文字，垂之久遠。

十一六經不能用字母繙譯。

近來學者皆欲以外國文繙六經，如「元亨利貞」、「春王正月」之類，使以西文繙之，復成何語？

十二《論語》「雅言」、「正名」、「闕文」，《莊子》「繙經」，《説文》引孔，皆爲孔作古文之證。

雅言。

豎繹通古今語。


 正名、

正字，黄帝正名百物，即名家之所由出，所謂辨論學。


 闕文。

與闕如同爲字母，詳十七論題解，蓋闕如也。


 《莊子》、

「繙十二經」以説者。


 《説文》。

「君子於其言也，無所苟而已矣」若干條。又「孔子曰：視犬之字如畫狗」之類。




十三秦焚史書，非孔經。

《六國年表·序》：「秦既得意，燒天下詩史書，

古來史記。


 諸侯史記尤甚，

六國新史。


 爲其有所刺譏也。《詩》、《書》所以復見者，多藏人家，而史記獨藏周室，以故滅。惜哉！惜哉！獨有《秦記》，

《本紀》云史非《秦記》皆燒之。


 又不載日月，其文略不具，然戰國之權變，亦有頗可采者。」

《秦本紀》：「吾前收天下書，不中用者

所謂不與秦文合者。


 盡去之。」

字母史書。




又李斯奏：「臣請史官

官字衍。


 非《秦記》皆燒之，

《六國序》：「燒天下詩史書，諸侯史記尤甚，獨有《秦記》」云云。


 非博士官所職，敢有藏詩史書百家語者，悉詣守尉雜燒之，有敢偶語詩書者棄市。」

「詩書」二字，後人竄入。《高祖本紀》應注：「秦法，偶語者棄市。」無「詩書」二字。應注：「禁民聚語，畏其謗己。」《高祖本紀》應注：「秦禁民聚語偶對也。」臣瓚曰：「《始皇本紀》曰偶語經書者棄市。」按應所見本無二字，瓚所見作「經書」，今本作「詩書」，又不知何時改也。




《李斯傳》：「臣請諸有文學詩史書百家語者，蠲除去之。」又「收其詩史書百家之語，以愚百姓。」

愚者，安静之意，所謂「不識不知，順帝之則」是也。蓋當樸野之時，百姓真愚，則必開通之。至於紛争之世，處士横議，則欲寧静之，故曰「以愚百姓」，與《論語》「修己以安百姓」、「不違如愚」，老、莊「大智若愚」同意。




按：宋王氏《野客叢書》、明張氏《千百年眼》皆謂始皇未焚六經
 

注



 。今細考《始皇本紀》、《李丞相傳》，皆無焚經之事。古人言此者多，今姑録二條，以示其例。經籍廢墜，實由楚漢兵火及高祖賤儒所致，漢儒不敢斥言，故歸之秦始。

十四秦坑策士，非真儒。

《秦本紀》：始皇長子扶蘇諫曰：「天下初定，遠方黔首未集，諸生皆誦法孔子，今上皆重法繩之，臣恐天下不安，唯上察之。」始皇怒，使扶蘇北監蒙恬於上郡。

又置博士七十人。

張蒼、叔孫通皆爲博士。

又始皇曰：「吾前收天下書，不中用者盡去之。

字母書。


 悉召文學方術士甚衆，

七十博士。


 欲以興太平。

孔氏古文。」




按：始皇惟獨尊孔子，故太子敢引諸生皆誦法孔子爲説。使其父深惡孔子，其子何敢以此進言？蓋始皇尊孔，諸國策士因六國已亡，無人養客，麏集京師，因始皇重儒，遂儒冠儒服，自附於孔子之徒，造言生事，猶昔日挾策干時之故態。始皇自以爲天下一統，德邁三皇，三王且不足法，何論戰國縱横之學説？故絶意除滅之。太子雖有是言，在始皇則以真儒吾甚尊崇
 

注



 之，故多置博士，廣招方士。至於策士非儒，而冒爲儒，去僞存真，在所必除，故太子力諫不足以回其聽也。後世因古文家歸獄於秦始焚書，遂深惡而痛絶之。考孔子作經，空言垂教。劉向云當時惟七十子信其説，諸侯皆不用，秦始乃能獨尊孔子，實行經制，除鄒衍五帝運齊人獻於始皇尊而行之外，凡制度典禮、金石文辭，皆山東儒生七十子再傳弟子之條陳，其學説偶與儒書不同者。儒生多言王霸，始皇所用，皆爲孔子皇帝大同之説，以致小有參差焉。

《儒林傳》：「高祖圍魯，魯中諸儒尚講誦習禮樂，弦歌之聲不絶。」按：儒術興於山東，如果欲焚滅六經，誅除儒生，則當專以魯齊燕鄒爲主。考載籍，所坑者僅京師因事牽引之四百餘人，而山東未嘗遣一使逮捕搜索。但以魯一城論，兵臨城下，弦誦不絶，魯及城内之六經，其未經搜索焚燬可知。

十五秦因實行同文制度，乃焚字母書。

秦始以前通行字母，古文六經惟鄒魯弟子能言之。秦始欲求同文，乃撥正古文，禁滅史書之百家語、百家言、外家雜語，專用孔氏古文。




《秦本紀》：「置廷宫中，一法度、衡石、丈尺，車同軌，書同文字。

按下二句出《中庸》。


 又異時諸侯並争，厚招游學。今天下已定，法令出一，百姓當家則力農，士則學習法令，辟禁令。諸生不師今而學古，以非當世，惑亂黔首。」《李丞相傳》：「同文説、同文書，

《正義》：六國制令不同，今令同之。


 斯皆有力焉。」又上書曰：「古者天下散亂，莫能相一，是以諸侯並作，語皆道古

戰國。


 以害今，

統一。


 飾虚言以亂實，人善其所私學，以非上所建立。今陛下并有天下，别黑白而定一尊，而私學乃相與非法教之制，聞令下，即各以私學議之，入則心非，出則巷議，非主以爲名，異趣以爲高，率群下以造謗。如此不禁，則主勢降乎上，黨與成乎下，禁之便。臣請諸有文學詩史書百家語者，蠲除去之。令到滿三十日弗去，黥爲城旦。所不去者，醫藥、卜筮、種樹之書。若有欲學者，以吏爲師。」始皇可其奏，收去詩史書百家之語，以愚

安静之意。


 百姓，使天下無以古非今。

秦刻石金器，皆用篆文。今原石拓本猶存。又《説文序》：「斯作《倉頡篇》，中車府令趙高作《爰歷篇》，太史令胡毋敬作《博學篇》，皆取史籀大篆，或頗省改，所謂小篆者也。」

徐邈所作隸書，即今楷字，形體皆屬古文。

《説文解字·序》：「分爲七國，田疇異畮，車塗異軌，律令異法，

與《中庸》説相反。


 衣冠異制，言語異聲，

由音而生文字。


 文字異形。

必爲字母無疑。


 秦始皇初兼天下，丞相李斯乃奏同之，罷其不與秦文合者。」

十六百家非子書，由各國語言學術而異，故爲私學。

非孔氏所傳之九流，後世乃以爲子書。秦重儒，故諸國策士皆自託於儒。所坑爲策士，非真儒，所焚乃字母，非古文子書，如今所傳諸子。○今外國學説各國紛歧，各有歷史習慣，彼此言語不同，所謂私學。




秦詔令不及子書。

秦焚書以後，紀傳猶引用子書，共十二條。

荀一、孔墨一、韓子六、申子三、商君六。


 西漢以下絶無焚子書之説。

《莊子》：「百家衆技」、

如今外國國學與工藝。


 「百家往而不返」。

非下聞古之道術而興起子家。


 漢丞相衛綰奏：「所舉賢良或治申、韓、蘇、張之言，亂國政者，請皆罷。」奏可。

罷調所取用賢良，除其名不用，如後世磨勘，非罷斥其書也。按：《容齋五筆》言，綰奏在建元元年，董子賢良策在其後，《通鑑》顛倒其辭，後人遂誤以百家爲蘇、張、申、韓之書。按：武帝重儒，董子亦儒家，儒列九流之首，董子所謂罷斥者，自當與《秦本紀》同，專指策士字母學説，非九流之子書。考申、韓、蘇、張經傳本皆爲古文，蓋爲紛争世界學説，如今萬國林立，爲外交家救亡扶危之要策。漢武統一，此等學説當時無用，不得不推崇儒術，定爲一尊。當今爲大戰國，蘇、張、申、韓之學急須研究。


 綰請立明堂以朝諸侯。

此可見始用經説立明堂，非前有明堂也。


 《董子傳》：

董説與李斯傳如出一手。


 「《春秋》大一統者，天地之常經，古今之通誼也。今師異道，人異論，百家殊方，旨意不同，

秦焚坑後至漢初猶未絶。○《史記》所存皆古文，棄絶不道耳。


 是以上亡以持一統，法制數變，下不知所守。臣愚以謂諸不在六藝之科、

六經。


 孔子之術者，

九流古文所書之諸子爲神術。


 皆絶其道，勿使並進，邪闢之説滅息。」

十七秦漢以前，所謂史皆字母書。

太史公《史記》在《春秋》經類，故《漢書·藝文》無史部。蓋以前史書皆字母，秦滅焚後，久而無迹，故東漢惟孔氏古文書獨存。




《論語》：「吾猶及史之闕文。

闕文即字母。


 有馬者

符號爲馬，《禮經》一馬、二馬皆爲記數馬數字母。


 借人乘之，

字母拼音爲借乘本音外，又拼數馬爲一音，二合、三合，後世反切之所出。


 今

來今。


 亡矣乎！」

東漢後字母之書絶迹矣。




「野哉由也！

野謂野人，未離蠻野，專用字母，以爲可以不必正名。


 君子於其所不知，

即上「今亡矣乎」，文明之時，字母絶於世界。


 蓋闕如也。」

緯言「書者，如也」，闕如謂字母之書。




《孟子》引孔子作《春秋》，其文則史。

未修《春秋》爲字母史書。




《莊子·天下篇》：「舊法世傳之史，

字母。


 世多有之。」

十八《史記》八言古文，皆歸屬孔子。

按：《僞經考》不明古文爲孔子六書，遂以《尚書》之今文、古文解此古文。古文之學始莽、歆，遂指《史記》八言古文爲劉歆所羼入。按：當時字母與古文並行，字母例如今之外國文，古文例如今之中文。




《仲尼弟子傳》：「則論言弟子籍，出孔氏古文近是。」

按：孔氏古文，蓋指《論語》而言，與下《詩》、《書》古文、《春秋》古文蓋皆六書古文繙經者。凡經皆稱古文。




《封禪書》：群儒既已不能辨明封禪事，又牽拘於《詩》、《書》古文，而不能盡。

封禪，《詩》、《書》中無其明文，故諸儒不敢説。




《吴世家·贊》：「余讀《春秋》古文，乃知中國之虞與荆蠻

二字當爲衍文。


 句吴兄弟也。」

同姓姬，與别書舊史不同。○按：孔氏古文、《詩》《書》古文、《春秋》古文，言《詩》、《書》而《禮》可知，言《春秋》而《易》可知。




《五帝本紀·贊》：「學者多稱五帝，尚矣。然《尚書》獨載堯以來，而百家言黄帝，其文不雅馴，薦紳先生難言之。孔子所傳《宰予問五帝德》及《帝繫姓》，儒者或不傳。余嘗西至空桐，北過涿鹿，東漸於海，南浮江淮矣，至長老皆各往往稱黄帝、堯、舜之處，風教固殊，總之不離乎古文者近是。」

按：以孔子新造之字繙古史爲經，方言皆俗語，故古文乃雅馴，即今六經所載文字是也。其不雅馴者，皆爲字母可知。




《三代世表》：「余讀牒記，

亦古史字母書。


 黄帝以來皆有年數，

以上字母。


 稽其曆譜牒、終始五德之傳，古文咸不同，乖異，夫子之弗論次其年月，豈虚哉！」

《十二諸侯年表》：「於是譜十二諸侯，自共和訖孔子，表見《春秋國語》，

古文。


 學者所譏盛衰大指，著於篇，爲成學，治古文者要删焉。」

《敘傳》：「年十歲則誦古文。」

當時古文之外習字母書，如今習外國文。




又撥去

正


 。古文，焚滅詩史書。

撥正，謂撥亂反正，專用古文。焚滅史書，即罷其不與秦文合者。詳《六國表敘》。




十九西漢以上古文與字母書並見。

爲史、經之分。孔子以後經皆古文，孔子以前史皆字母，其證甚多。今僅即所見以發其凡。















 

注





二十《王制》、《周禮》繙譯之官，皆因文字不同，若太平用同文之制，則不用譯官。

言語學爲將來政治第一困難事。同文之制度，所以取銷譯學，必取銷而後有通材。蓋萬國方音，老死不能盡其學，全球同文，而庠序之頌聲作矣。

廿一揚子雲《方言》即中國初用字母遺意，特以文字繙譯言語。

五方氣稟，有剛柔清濁之殊，因之言語有緩氣、急氣、緩舌、急舌、長言、短言、横口、合脣、踧口、開脣、閉口、籠口之别，以其音之不同，而别擇一字以當之，或更增一字以實之，此方言所以日多也。惟能通聲轉之源，不以俗字入書，不爲望文生訓，而後於方言可以會通。

廿二醫藥、卜筮、種樹、技藝之事，以方言字母爲便，故秦始不燒此等字母之書。

或疑中國文字語言離而爲二，不如外國文言一致之便，此分方之小識，不知同文之主義者也。蓋就一國言，則貴合；就天下言，則貴離。離去土音，以圖書濟之，然後可以通行天下，如今之語言學。地球更有新出方言，不下數十百種，如不同文，即此一事，將終身不能通，故不能不講同文。如欲同文，則必各去其土音，而以圖畫目治通之。六國並作語，即今諸洋之現象。

廿三禮樂刑罰非同文，則官吏、人民上下皆困。

《秦本紀》：「欲學法令，以吏爲師。」蓋醫藥、卜筮、種樹囿於方隅，其行不遠，故以方言爲宜。既如坊間俗醫學歌括、鄉農謡諺，人人易曉，以便通行。至於法令，必定黑白，折一尊，天下方能得其平。六國之士囿於方音，始皇於京師、諸郡特開同文法令學校，以吏爲師，凡國民以上之資格，如王公子弟、凡民之俊秀，先學文字，後學法令，以畫一整齊之，《説文序》所謂諷誦九千字乃得爲吏者是也。今中國學校有外國語言，如英、法、德、俄、日等將近十種，以地球論，十種語言不過占十分之一，且皆其本國之特别一種語言，求之其本國人亦不能全通。南美、非、澳文明以後，又必特别新出若干語言，不惟中國學人以此事爲困難，實則萬國同受此病。誠能如《中庸》所謂天下書同文，則彼此皆便。

廿四中國簡字法，日本欲去漢字，皆不能用。

日本和文，即中文通行全球之先導。




凡草昧之初，風俗簡樸，拼音方言，足以給用。文明日啟，人事繁賾，經説言黄帝正名百物，蓋王伯疆域小，自爲風氣。大一統之世，必須整齊畫一，實行同文之制，再造文字。如西人化學名詞，本非中國所有，習化學者必以中文編定其名辭，此秦時李斯、趙高、胡毋敬、程邈皆各作文字所由來也。外國有名無姓，中國開化早，則姓字已數千字，此萬不能消滅者也。中文一音有至數十字者，人取名號，每易字以求别異。音同而異字者，每一音多則可至二三十字之不同，如漢口之九如齋、北京之王麻子，皆音同字異至數十號，口皆同一音，中文可别，而字母則不能别。又以中國之榜示賬簿言之，音同而文字不同，至於數十見，何以自别？即如遼、金、元三史，其人名每多雷同，譯爲中文，乃可識别。此日本所以不能廢漢字，中國所以不能行簡字也。

廿五莽、歆徵求古文，東漢古文學由此而起。六書、六經皆傅會文王、周公、史官。

莽、歆與博士爲難於隸古定，六經之外别求古文漆書、蝌蚪，猶可歸之孔子。至牽引周公以詆孔子，則六書文見《周禮》，六經皆在孔前，與《史記》孔氏古文之説全不合矣。

廿六古籍舊題在孔前者，如《老》、《管》皆屬依託。

黄帝之書，如《靈》、《素》之類，皆出秦漢著述，非史頡有古文也。

廿七鐘鼎、泉刀、
 器款識，非贋作即誤釋。

《竹書》僞作，非真有蝌蚪古書。太公柩題和字，出於傅會。《考工記》古本亦同。《岣嶁碑》乃道士符籙，非禹真書。《石鼓》北周物，近人有明説。餘可類推。

廿八八體同爲象形，六書變體，非列聖代作。

《説文序》所列八體，皆古文之變體，同爲圖畫之别裁。舊以歸之倉頡、史籀、大禹、文王、伏羲者，同出後人傅會。

廿九埃及碑即真，亦圖畫，非文字。

教士言彼國有古碑，中有圖畫形狀，彼以爲彼國象形文字，因不便利，乃改爲字母，實係誤説。其碑畫不審真贋，即使有之，圖畫亦不可直當文字。《采風記》言外國初用六書文字，其倫理亦同中國，後乃改爲字母與耶教，蓋爲彼説所誤云。

三十將來四海統一，折衷一是，於地球中擇善而從，必仍仿秦始盡焚字母各書，獨尊孔氏古文。

説詳《東方雜志》日本山本憲論。






注
 　梁僧祐：原作「梁僧佐」，誤。又《三藏記》全稱爲《出三藏記集》。



注
 　經：原爲墨丁，據前後文意補。



注
 　尊崇：原作「尊尊」，據文意改。



注
 　書：原脱，據《論語·述而》篇補。








四譯宬經學穿鑿記二卷



廖師政

海内讀四譯書者，每若不得門徑。蓋自考據、義理二派專行已久，學者先入爲主，於四譯新解輒多扞格。故初學尚易領悟，所謂「甘受和，白受采」；從事漢宋工深者，轉多迷罔，非先除蕩積淤，不足以啟信從。四譯二十年前襄校尊經，當時應課者常二三百人，分經立課，用志不紛；每課題目，由數十道以至百餘道，率皆大例巨疑，經衆研究，堅確不移者，乃據爲定説，否則數變或數十變而不止。凡所推究，又皆艱巨，自古所望而生畏、率知難而退者，今則合數百人之心力，精研數年之久，所以敢犯前賢不敢犯之險，發自古不能發之覆。四譯二變，皆群策群力，集思廣益，而後有此成效。

《二變記》一本，詳列尊經課藝題目及諸同學姓名者，此也。


 七級寶塔，由一磚一石集合而成，所有磚石，又皆新廠新法特别製造而成；若以舊來破磚泐石相比較，其不能相合也宜矣。當時以題多難於鈔録，間預刊印給發，今存者猶近百頁，書局所云「尊經題目」是也。一人不能作多題，因有此目，或餘日補考，或據目與同經别題相商，或又據目與别經研考交通之條。後來從學，雖離群索居，得此一册研究疑難，已不啻石渠、《白虎通》之抗議；良工作室，群鳥託處，成效大驗，卓著鄉邦矣。凡治經之道，由疑生悟，大疑大悟，小疑小悟，不疑則不悟。經文簡奥，音訓疏説，鐵案如山，凡屬枝節，略有推敲，稍涉繁艱，群焉慴息。故學子之讀經書，每如沙門之誦梵咒，惟求口誦其文，不必心了其義。或且專主平庸，一見能解，

治經之書，以此爲名者多矣。


 轉鄙精研，以爲穿鑿。讀不能疑，疑不求解，經術沉晦至今，所以成此國勢。

凡欲成宫室器用，孰能舍穿鑿？若舍穿鑿，則匠失其巧，純任自然　，則道家之無爲，豈匠人之職哉！


 此篇大疑數百，小疑數千，濬聰明，啟神悟，磚石原質，皆可把玩，積長增高，成其寶相。熟此難端，再讀四譯編成專書，則渙然冰釋，怡然理解。竊以《翻譯名義》、《佛爾雅》比之，蓋四譯持規執繩，鈎心鬬角，斧鑿痕跡，多在此中；非此不足以判新舊，别真僞，亦所謂消文而後解義，因小而後推大。昔人云：「鴛鴦繡出憑君看，不把金鍼度與人。」繡固非一鍼所能成，然謂之非鍼，則固失其名實矣。今除尊經已刊外，再補以題目記存，編爲二卷，以爲入門初級之書，名之曰「經學穿鑿」。四譯恃此而成，學者因此而奏巧，

如野人食芹，而甘公之同好。


 然則穿鑿者，固亦學者所不能廢也。癸丑秋八月，姪師政編成識此，願以推之同志者也。








命理支中藏干釋例



黄　鎔

《論衡》云：「天施氣而衆星布精，

天所施氣，而衆星之氣在其中。


 人稟氣而生，含氣而長，得貴則貴，得賤則賤，或

「或」上疑脱「貴」字。


 秩有高下，富或貲有多少，皆星位尊卑大小之所授也。是漢末已以星位言禄命，星命之説，由來舊矣。世傳《玉照神應經》託於郭璞，《天元秀氣經》屬於巫咸，《範圍數》本之希夷，《摘金歌》傳於吕氏。他若《星命朔源》、《三命消息》、《三命指迷》、《星命總括》、《星學大成》、《三命通會》、《張果星宗》，及李虚中、徐子平諸家，莫不洞明星次，以判窮通。故操是術者謂之星士，顧肇始制業，授受有真，權衡休咎，百不失一。昌黎之箕口簸揚，東坡之磨蝎多謗，先後其揆，若合符節。洎夫季世，譌舛漸滋，或三豕之沿變，或口授之侏離，秘密者僞其傳，承習者不暇考，致使天度愆宫，孟陬失紀，陰陽乖途，剛柔易位，以之談天説命，是素非丹，言之不驗，無惑也。偶焉微中，亦鳳毛麟角，罕遇之耳。龜蓍既乏前知之準，珞琭遂無徵信之文，繇是非命、辨命，衆喙紛乘。謂長平坑卒，未必概犯三刑；關内侯封，豈盡生逢六合。戊子或小，甲辰乃雌，穴虚來風，木腐生蛀，術家亦無以解，如蠶自縛，曾不推究其枘鑿之原，魚目碔砆，混珠淆玉，欲求實效，烏可得哉！今考支藏之例，略發端倪於此。




《詩緯》謂午爲陽謝陰興，

子當曰陰謝陽興。


 又曰午亥之際爲革命。

午與巳配，亥與子配。


 陰陽之會，一歲再遇，遇於南方以仲夏，

午方。


 遇於北方以仲冬。

子方。


 《淮南》謂之雌雄二神，五月合午，十一月合子是也。卯乙酉辛爲陽局，

《天玉》以子癸午丁卯乙酉辛爲天元。


 必有甲寅庚申之陰局。《詩緯》謂酉爲陰盛陽微，

卯當曰陽盛陰微。


 又曰卯爲陰陽交際，

兼酉言之。


 即《淮南》陰陽相得、刑德合門之説也。夫陰陽遇於子午，從左右别而相去；陰陽遇於卯酉，春分、秋分晝夜適均，亦必别而相去。《緯》曰卯酉之際爲革正，謂陰陽交會於卯酉，得沖和之正氣，仍必革更而分異也。

《詩緯》言五際，即有十際，蓋陰陽相交謂之際。


 此爲四正之八局。四正四維爲八卦，分陰陽爲十六局。命理以四孟、四季、四仲挨排星位，乃《青囊序》所謂先天羅經十二支之舊義，

《詩緯》五際，亦全以十二支爲言。


 尚存於星命家者也。

今堪輿加八干四維，則别有挨法。




其四孟、四季用戊己者，《素問·五運行篇》引《太始天元册文》曰：「丹天之氣經於牛

丑


 女

子


 戊分，黅天之氣經於心

卯


 尾

寅


 己分。」所謂戊、己分者，奎壁

乾


 角軫

巽


 則天地之門户也。此以乾巽爲門户，陰陽出入，左右分行，爲四六之宫。翼奉以戌丑爲上方，辰未爲下方，此但舉辰戌，必有丑未，則二八坤艮之宫，亦必爲戊己經天之位。命理之寄戊己於四維者，即此義也。總之，天地之理，陰陽之氣，順之則福，逆之有咎。命理之推測星度，考求支藏所在，有取於陰陽二干者，義雖玄微，本有次序可尋，而躔舍之蹤跡，且有他説足以印證。

如《詩緯》、《董子》、《淮南》及堪輿家説。


 果使深參其奥，以斷人困亨得喪，必能歷驗不爽。陶弘景《三命》有抄，僧一行《天元》作賦，其所從來非無本矣。後學譾薄，漸漓其真，知其所當然，而不知其所以然，甚乃襲誤沿譌，亦莫能探源就正，官煞顛倒，傷食乖違，致尠徵驗於人，乃與迷信同誚，而以人合天之學派，遂悠悠泛泛，淪喪於術數者流，良足惜也。四益先生力闡天學，拈此命題，爰掇所知，聊以塞責。黄鎔謹識。
















六譯先生年譜



廖宗澤　撰

楊世文　編校








校點説明



《六譯先生年譜》，廖宗澤撰。宗澤字次山，廖平孫。光緒三十二年丙午（一九〇六）十月，廖平曾命門人編成《四變記》四卷，有藉《四變記》作年譜之語。民國八年（一九一九），門人鄭可經嘗欲爲先生作年譜，未果。此後，廖宗澤即有自作之意，嘗就廖平詢其早年事迹。但當時廖平方痛風，言語蹇澀，記憶不清，述時頗吃力，因此擱置。民國二十一年（一九三二）廖平既逝，四川《尚志週刊》欲出紀念刊，以年譜屬宗澤，乃始爲之。據其《序例》，譜中材料來源，一爲廖平所著已刊各書，二爲所著未刊各稿，三爲同時人著作，四爲所聞，五爲所見。前三種皆照録或節録各書原文，注明原書名；有附會變化者，也注曰「據某書」。至於所聞所見，均不更注出處。其有聞見事亦並見於著作者，大抵據著作。宗澤自謂由於未刊各稿多佚，或散在故舊，一時無法徵集，同時著述，也因僻在鄉曲，所見祇三數種，缺漏極多，嗣後當陸續增補。實則該譜極爲詳贍，對於了解廖平學術思想的發展，以及友朋交往、生平活動皆極爲有助。此書作成之後，屢經修改，尚未定稿，僅存稿本，藏於重慶市圖書館，頗有殘損。成都巴蜀書社於一九八五年曾出版廖平之女廖幼平所編《廖季平年譜》（以下簡稱「巴蜀本」），實爲廖宗澤譜的節編本，並有所補充修訂，與原稿本稍有出入。四川大學《儒藏·儒林年譜》中曾收入駱鳳文圈點之稿本《六譯先生年譜》，駱鳳文還有《一抹斑斕的晚霞——六譯先生年譜校説》，對《年譜》作了初步整理。兹據四川大學古籍所藏李耀先先生複印重慶圖書館藏廖宗澤原稿稿本重新編校，並將巴蜀本與此本對勘，作爲補充。原稿所引各書多標有頁碼，與我們所見不必盡同，姑存其舊。








六譯先生年譜序例



一、六譯先生於光緒□□□□
 

注



 有藉《四變記》作年譜之語。民國八年，門人鄭可經嘗欲爲先生作年譜，未果。此後，澤即有自作之意，嘗就先生詢其蚤年事迹。先生方痛風，言語蹇澀，記憶不清，述時頗吃力，不欲苦之，因以擱置。去年，先生既逝，四川《尚志週刊》欲爲先生出紀念刊，以年譜見屬，乃始爲之。不作於先生生前，而作於死後，致有無可印證之憾，此當引爲内疚者也。

一、譜中材料來源有五。（一）先生所著已刊各書；（二）先生所著未刊各稿；（三）同時人著作；（四）所聞；（五）所見。照録或節録各書原文者，注原書名。有附會變化者，注曰據某書。至於所聞所見，均不更注出處。其有聞見事亦並見於著作者，大抵據著作，以記憶多誤也。未刊各稿多佚，或散在故舊，一時無法徵集，同時著述，亦以僻在鄉曲，所見祇三數種，缺漏極多，以後當陸續增補。

一、先生□年事跡□□可知，蓋舊□□疑故□□□已不存

《井研藝文志》有先生光緒己亥以前文集十卷，今□□者不過數首，又多經説，罕及私事。


 雖其□□末由詳矣。《縣志》有《家學紀聞録》、《師友跫音》各書，專詳早年治學及師友攻錯之言，惜皆未成書。否則，有裨於年譜材料當不少也。

一、先生治漢學後，説凡六變；未治漢學時，嘗治宋學。今就其原有階段，仿洪興祖《韓子年譜》之例，區爲二卷，判其起訖。二卷以後，以《初變記》、《二變記》、《三變記》、《四變記》、《五變記》、《六變記》録於卷首，藉作緒言，使讀者心中先具概略，再按年讀去，較爲省力。

以其所言包括某一階段，非一二年事，故以之獨立卷首。


 首卷則取先生《經學初程》中自述一則充之。蓋《初變記》各文爲綱，按年以記各目，合之兩美，亦庶幾先生以《四變記》作年譜初心爾。

一、先生所著各書，著明成書年月者祇爲少數，其餘雖無著作年月，苟可知爲某一階段所著，則以歸入某階段中間一年

如《二變記》時《詩》、《易》各作，起於辛卯，終於丙申，則以歸入癸巳年。


 或最後一年。

如《縣志》所收大統各書，可斷爲丁酉以前及庚子以後者，則歸入己亥年。


 或雖非一年所作，而確知某年曾治某書者，則有關各作，即以類附於某年。

如先生戊戌在資州，嘗治諸子學，曾聞之舅氏任叔泰先生，故疑諸子著作中有大統之説者，並附戊戌年。


 如某階段所作亦末由知者，則付之闕如。

一、先生所擬作之書不下三四百種，成書數不可考，以當時多集同學之力分纂，故稿多散佚，今存者合已刊未刊各書計之，不過總數五分之一耳。曾否成書，或已成而或存或佚，或並成否不可知，均分别注明。

一、譜中撮各書大要，除現存各書外，祇能採擇《井研藝文志》提要序跋，不能見原書也。又，現存各書，澤既未能盡讀，於堪輿家言，尤無常識，除僅據序跋外，實不能置一詞。

一、譜中事實年月，仍恐有誤，以所聞不免異辭也。疑不能定者，於其下加問號以識之，備他日改正。

一、此譜於民元以後外，□用陰曆以記事□□年□□□不便更改。民元以後著作□□則用□□年也。

一、先生與澤係祖孫，譜中所有稱謂欲從作者關係，殊不便敘述，故仍□先生關係言之，且直書其名，似較醒目，惟於先君，則援屈原字伯庸例，書其字。

一、此譜敘述或則得於蕪雜，或則失之漏略，姑以此爲初稿，以求正高明，儻有曾與先生交遊及知其事迹之長者，録其所漏見遺，俾據以補入，尤所企盼。

一、先生事蹟無年可繫者，别録爲軼事若干條，附於譜後，著作之無年可入者，亦録附譜後。

一、今人作年譜，頗有間以評論者，澤於先生之説，容有不敢苟同之處，然以學力言，則不啻沙彌之於佛，輒爲短長，徒成淺薄。至他人評先生語，仍加採録。



注
 　此處文字殘損，細審似有「丙午」二字。案：光緒三十二年丙午（一九〇六）十月，廖平命門人編成《四變記》四卷。








廖氏世系表













六譯先生年譜卷首



按，廖氏入蜀，至五百年無仕宦科第，亦無績學之士。入蜀之先，世系無可考者。得姓之始，説亦不一。《世本》以各家咸出古帝王，豈當時前民均絶嗣耶？廖譜有《姓氏新考》一文，惟作傳疑之詞，最爲核實，

此文似出先生。


 今録於此：「《漢書·古今人表》有廖叔安。《地理志》：南陽有廖國，即《左傳》之所説飂叔安也。故舊以廖爲飂國之後，然無他佐證。姓氏之書又以廖爲周文王姬昌子伯廖之後也。最早者《華陽國志》，秦時蜀中有廖仲藥，

澤按，廖仲藥爲夷人，在秦昭襄王時。


 以射虎傳。《後漢書》廖湛有傳，於是而廖氏乃大顯於史册矣。」








六譯先生年譜卷一



初變以前
 

注



 ，起咸豐二年壬子，訖光緒五年己卯，凡二十七年，後半爲先生治宋學及訓詁時期。

先生云：「予幼篤好宋五子書及八家文。丙子從事訓詁文字之學，用功甚勤，博覽考據諸書。冬間偶讀唐宋人文，不覺嫌其空泛，不如訓詁書字字有意。蓋聰明心思至此一變矣。庚辰以後厭棄破碎，專事求大義，以視考據諸書，則又以爲糟粕而無精華，枝葉而非根本。取《莊》、《管》、《列》、《墨》讀之，則乃喜其意實。是心思聰明至此又一變矣。」

《經學初程》四十二


 
 

注



 。


咸豐二年壬子（一八五二）
 


注




 ，二月初九日亥時，先生生。


先生名登廷，字旭陔，繼改名平，字季平。號四益，繼改四譯，晚年更號五譯，又更號六譯。初名其堂曰小世綵堂，曰雙鯉堂，五十前後曰則柯軒主人
 

注



 。四川井研青陽鄉鹽井壪人。明洪武二年，先世名萬仕者，由麻城入川，卜居井研治東觀音堂壩，後徙廖家嘴，再遷鹽井壪
 

注



 。歷明至清，族頗繁。凡十九世而至先生。

高祖樂行，字宣猷，文生。妣王氏。

曾祖永昭，字顯揚，贈文林郎。妣周氏，贈孺人。

祖正傳，贈奉直大夫。妣楊氏，贈宜人。

父復槐，字繼誠。幼家貧。十二歲時，分得賈業錢二十五千，學爲小販，不能糊口，乃爲人牧牛，年得千八百錢。繼得夏某之助，復爲商，漸能自給。中間曾兩毁於訟，一毁於火。生平臨財不苟，鄉人爲保節、恤孤、宣講、施槥、義冢等會，得公爲主者，人皆樂輸其金，出納不復問。

略


 有乞貸者，情餘於所惠。每歲終則出千錢爲數十百束，至僻巷要道，遇餓者輙陰擲之，而呼其拾遺。凶歲亦如之。

《光緒井研志》卷三十六《鄉賢》七。


 誥封奉政大夫。時年四十七
 

注



 。母雷氏，字貞慈，誥封宜人。父源，母□氏。雷氏爲井研世族，宜人雖在鄉曲，頗識大體，歸奉政公於貧賤，共歷艱辛，數十年如一日。對諸孫極慈愛。時年三十六。子五人，先生其季也。

兄登墀，字雲襄，

十五歲。


 登梯，字級陞，

十二歲。


 均經商。登樓，字光遠，

三歲。


 業醫。弟登松，經商。姊一人，適陳爾華。

是年正月十四日，先生祖父奉直公正傳卒，年七十九歲。

時先生父繼誠先生方於鹽井壪設磨坊、糖肆。

洪秀全已起事於廣西，建國號曰太平天國，勢頗猖獗。

先生師張之洞

香濤


 已十六歲，王闓運

壬秋


 已二十一歲。稍前名人，魏源已五十九歲，陳喬樅

樸園、


 陳立

卓人


 均已四十四歲，陳澧

蘭甫


 已四十三歲，俞樾

蔭甫


 已三十二歲，潘祖蔭已二十三歲，王先謙已十一歲，朱駿聲已六十五歲，皮錫瑞已三歲，孫詒讓已五歲。

王夫之卒已一百六十年，顧炎武卒已一百七十年，黄宗羲卒已一百五十七年，閻若璩卒已一百四十八年，惠棟卒已九十四年，江永卒已八十九年，戴震卒已七十四年，紀昀卒已四十九年，洪亮吉卒已四十五年，阮元

芸臺


 死已四年，張惠言

臯文


 死已五十一年，桂馥

未谷


 死已四十八年，段玉裁

若膺


 死已三十八年，王念孫死已二十一年，孫星衍死已三十五年，王引之

伯申、


 陳壽祺

恭甫


 死已十九年，劉逢禄

申受


 死已二十四年，龔自珍死已十二年，李兆洛

申耆


 死已十二年。

十二月，洪秀全陷武昌。命在籍侍郎曾國藩
 

注



 幫辦團練。


咸豐三年癸丑（一八五三），先生二歲。


友人張祥齡

子馥


 生
 

注



 。嚴復生。

洪秀全陷江寧。

捻匪起事。


咸豐四年甲寅（一八五四），先生三歲。


陳澧《漢儒通義》成。

劉文淇

孟瞻


 卒，年六十六。

王筠

籙友


 卒，年七十一。

洪、楊勢益盛，蜀省震驚。

《鍾琦了塵先生紀年録》。





咸豐五年乙卯（一八五五），先生四歲。


雲南回民杜文秀起兵，遠近響應，黔苗亦騷動。

友人顧印愚生。

魏源《書古微》成。先生以後常言：源此書據《孟子》、《史記》補《舜典》之非，仍誤於僞序。

據《古學考》頁三十五


 
 

注



 。


咸豐六年丙辰（一八五六），先生五歲。


弟登松生。

魏源卒，年六十三歲。源字默深，湖南邵陽人，道光進士。先生以後常言：魏默生雖略知分别今古，惟仍僅據文字主張門面，而不知今古根源之所在。

據《初變記》


 
 

注



 。


咸豐七年丁巳（一八五七），先生六歲。


天旱兩年，全家食不果腹。

楊禎《祭繼誠先生文》。




友人楊鋭生。


咸豐八年戊午（一八五八），先生七歲。


初讀於鹽井壪萬壽宫，塾師名向春廷。

康有爲生。


咸豐九年己未（一八五九），先生八歲。


九月，滇匪李永和、藍大順等竄蜀，分擾敘府、犍爲、雅州等地。

袁世凱生。

劉光第

裴于庭村


 生。


咸豐十年庚申（一八六〇），先生九歲。


資州知州董貽清督資州、資陽、内江、仁壽
 

注



 四縣兵勇來研防堵，被圍孤城，凡七十餘日圍始解。

《井研志》卷十三《藝文志》三。




李永和犯縣城，

《井研志》卷四十一《紀年二》。


 分隊至鹽井壪擄掠。

繼誠先生携全家避難，歷廖家嘴、李家
 、柴家山等地，繼至仁壽邊境之大願砦構茅屋居之。先生見人簷前燃紙燈，則仿作而燃之，偶不慎，屋焚，罄所有。時鹽井壪磨房糖肆亦毁於匪。匪去回場，向族人某貸得錢二十千，乃得重理舊業。

楊楨《祭繼誠先生文》。




是年，英兵入北京。皇帝幸熱河。

宋翔鳳

于庭


 卒，年八十二
 

注



 。翔鳳字于庭，長洲人。嘉慶五年舉人，官新寧知縣。著有《周易考異》、《尚書略説》、《尚書譜》、《大學古義説》、《論語説義》、《孟子趙注補正》。翔鳳通訓詁名物，注重西漢人家法，微言大義得莊氏之真傳
 

注



 。


咸豐十一年辛酉（一八六一），先生十歲。


胡林翼卒。


同治元年壬戌（一八六二），先生十一歲。


八月，清廷設同文館於北京，

黄炎培《中國教育史要》第五章，頁八十九。


 以造譯材，始注重洋務。

俞樾《群經平議》成。

邵懿辰

位西


 卒，年五十二歲。邵懿辰字位西，仁和人，道光舉人。乾嘉今文學初有《公羊》，繼有《詩》、《書》，至邵氏著《禮經通論》，以《儀禮》十七篇爲全古文，《逸禮》三十九篇爲劉歆僞造，於是始有今文《禮》。按先生於邵氏《禮經通論》備致推崇，謂爲二千年未有之奇書。
 

注






同治二年癸亥（一八六三），先生十二歲。


江蘇巡撫李鴻章奏請於上海、廣東設外國語言文學館。

同上




洪秀全黨石達開竄蜀，被總督駱秉章擒殺。

陳奂

碩甫


 卒，年七十八。奂字碩甫，號師竹，晚號南園老人，長洲人。少師段玉裁，治《毛詩》、《説文》。入都與王念孫父子游，所學益邃。後主杭州汪遠孫家，潛心著述。咸豐初舉孝廉方正，有《詩毛氏傳疏》、《毛詩説》、《毛詩音》等
 

注



 。


同治三年甲子（一八六四），先生十三歲。


先生自云：「予素無記性，初讀五經未終，而皆不能記誦，每讀生書，必以己意串講一遍，然後能記十二三。時因書不成誦棄學，師許以不倍，乃復從學。故余後專從思字用功，不以記誦爲事，心既通其理，則文字者可棄，至於疑難精要之處，雖不能舉其辭，然亦能默識其意，不可亂以他歧。」

《經學初程》稿。




自此以上數年中，先生
 

注



 曾從胡龍田讀於鹽井壪禹帝宫，從曾志春

字雩亭，拔貢生，曾主講井研來鳳書院，以善教名，接弟子以誠。所論辯批竅導窽，聽者忘倦。《井研志》卷三十五《鄉賢傳》六。


 於小黄衝廖榮高家，並即從廖榮高學醫。從何欽培於董家砦。其各别年月均不詳
 

注



 。

繼誠先生磨坊營業尚盛，先生諸兄皆各執一役，日無暇晷。繼誠先生命先生廢讀，歸助諸兄力作。未幾，先生大書「我要讀書」四字於粉牌而去。遍覓之，見其方持書讀於某寺後。諸兄乃請於繼誠先生曰：「弟好學，曷聽之？」繼誠先生曰：「諾，然吾力不足以供束脩。」諸兄曰：「吾輩任之。」於是，雷太宜人每作飯，輒撮一盃米别置之，積至升則獻之師；不足，則由諸兄益錢，乃得卒讀。在塾，常以繩自繫於案，非不得已不離坐
 

注



 。

曾國藩取江寧，洪秀全仰藥死，太平天國亡。


同治四年乙丑（一八六五），先生十四歲。


從鍾先生

靈


 讀於舞鳳山。


同治五年丙寅（一八六六），先生十五歲。


五月十八日，從子師政生。

兄登樓子。




孫文生。

左宗棠奏請設船廠於福州，並設繪事院、駕駛學堂、管輪學堂、藝圃、英法文學堂，爲清廷改革之始。

《中國教育史要》九十頁


 
 

注



 。

兩江總督曾國藩設金陵書局，召歸安周學濬

縵堂


 、獨山莫友芝

子偲


 、南匯張文虎

嘯山


 、江都劉壽曾

恭甫


 、海寧唐仁壽

端夫


 、德清戴望

子高


 、寶應劉恭冕

叔俯


 等，校勘經籍
 

注



 。

上虞羅振玉叔言生
 

注



 。


同治六年丁卯（一八六七），先生十六歲。


娶同縣李英孝女，時年十四歲。父英孝，母謝氏。家於東林場李家山
 

注



 。

先生每偕李安人至外家，輒先李安人疾走，既遠，乃坐而讀書。李安人至，則又疾走，則又坐讀。此李安人晚年爲子孫言者。


同治七年戊辰（一八六八），先生十七歲。


自丙寅至此三年中，讀於黄連橋一族人家，由鍾靈與其弟嶽

崧生
 

注






 輪教。

章炳麟生。

俞樾主西湖詁經精舍講席。

六月，西捻平。

是年俄以布哈拉汗爲保護國
 

注



 。


同治八年己巳（一八六九），先生十八歲。


王闓運始治《公羊》，作《春秋事比》、《穀梁申义》
 

注



 。

陳立

卓人


 、陳喬樅

樸園


 卒，均六十一歲。

《歷代名人生卒年表》。




陳喬樅字樸園，一字樹滋，壽祺子，傳其父今文輯佚之學，著有《魯詩遺説考》、《齊詩遺説考》、《韓詩遺説考》、《四家詩異文考》、《今文尚書遺説考》、《齊詩翼氏學疏證》、《詩經集證》、《禮記鄭讀考》、《毛詩鄭箋改字考》、《禮堂經説》等書

《經學歷史》頁三百三十七。


 父壽祺，專輯西漢今文《尚書》及三家《詩》之遺説，著有《左海全集》。

陳立，字卓人，句容人。受業於凌曙、劉文淇，著有《公羊義疏》、《爾雅舊注》、《説文諧聲》、《句溪雜著》、《白虎通疏證》、《孳生述》等書。

《經學歷史》頁一百十一，又頁三百四十。




先生於陳左海父子與陳卓人頗致推挹。嘗曰：「西漢長於師説，東漢專用訓詁。惠、戴以來多落小學窠臼，陳左海父子與陳卓人乃頗詳師説。」又稱其能「以古今分别禮説」。惟惜其僅「略知本源，未能瑩澈」。又曰：「陳左海以異字通假爲今古之分，亦不得已之舉。」

《今古學考》下，頁三十一


 
 

注



 。


同治九年庚午（一八七〇），先生十九歲。


院試不售。

按：先生自言曾三次院試，補博士弟子在甲戌，則前兩次當在庚午、壬申


 
 

注



 。

甘肅回民作亂。


同治十年辛未（一八七一），先生二十歲。


自己巳至此三年中，讀於高屋基。塾師仍爲鍾靈。先生不能强記，然善悟。同讀者有同縣楊楨

静齋。


 楊於先生十年以長，義兼師友。與先生同入學，同調尊經，先先生卅年卒。先生擬作之《官禮驗推》六卷、《史記經説補箋》十卷、《禹貢驗推釋例》四卷，均托之楨作。

見《井研志》十一、十二、十三各卷


 
 

注



 。

曾國藩、李鴻章奏請選聰穎子弟赴泰西各國肄習技藝。

《中國教育史要》頁九十二。





同治十一年壬申（一八七二），先生二十一歲。


授徒於鹽井壪三聖宫。

院試不售。

曾國藩卒。

九月，王闓運作《今古文尚書箋》成。

清廷與俄訂伊犁通商條約
 

注



 。

陝甘回亂平。


同治十二年癸酉（一八七三），先生二十二歲。


是年仍授徒，惟不詳在三聖宫抑舞鳳山。

六月，張之洞奉旨充四川分試副考官。

十月，張之洞奉旨簡放四川學政
 

注



 。

陝甘回变平。

梁啟超生。


同治十三年甲戌（一八七四），先生二十三歲。


同楊楨授徒於舞鳳山。寺僧曾饋粟餅，媵以糖。時方讀，則蘸而食之，誤蘸墨瀋，離座乃知。按，先生篤好宋五子書及唐宋八家文，當即此數年間事。

鄉先輩如王育德

仁山


 、宋治性

橡山


 、鄢周藩

立山


 、李茂林

竹虚


 、吴錫昌

書田


 皆敦紀飭行，喜讀宋人書，

《井研志》卷三十五《鄉賢六》。


 似於先生不無影響。

張之洞任四川學政。先生以《子爲大夫》文，得第一名秀才。先生試卷乃張之洞於落卷中搜得者，以後更屢蒙識拔，故先生於張氏頗具知己之感。

是年四月，興文薛侍郎

焕


 偕通省薦紳先生十五人，投牒於總督

吴棠


 、學政，請建書院，以通經學古課蜀士。

張之洞《四川省城尊經書院記》。




十一月，帝崩，德宗立，兩宫皇太后仍垂簾聽政
 

注



 。


光緒元年乙亥（一八七五），先生二十四歲。


以前，先生曾得一子一女，

不詳年月。


 均殤，乃以兄登梯子成芝爲嗣，時八歲。

按，撫成芝不詳何年，以其當在子女既殤之後，慶餘未生之前，故附此年。




春，尊經書院成，張之洞議定章程，擇諸生百人肄業其中。

張之洞《四川省城尊經書院記》。




除山長外，設襄校數人以助教，設監院二人、齋長四人以助鈐束，稽程課。齋長以諸生之學優年長者充之。所課爲經、史、小學、辭章，尤重通經。人立日記一册，記每日看書起止及所疑所得。山長五日與諸生一會於講堂。監院呈日記，山長叩詰而考驗之，不中程者有罰。月二課，課四題。

經解一，史論一，賦與雜文一，詩一。




考課有膏火，率人得數兩
 

注



 。

薛焕聘湘潭王闓運主講尊經，王不至。

王闓運《與丁稚璜啓》。


 乃不設山長，以錢塘錢徐山

四川知縣，不詳其名。


 代課
 

注



 。

尊經初議不考課，惟分校勘、句讀各門，以便初學。後以官府意定爲課試。後先生在《經學初程》中嘗詳此事云：「南學及蓮池書院不考課，以日記爲程，最爲核實。初學治經，正如窮人求富，節衣縮食，收斂閉藏，乃可徐圖富有。今一入大庠，便作考辨解説，茫無頭緒，勢不能不蒙昧鈔襲。

略


 資性平常者，則東塗西抹，望文生訓，以希迎合，不能循序用功。至於播私慧，弄小巧，一枝一節，自矜新穎，未檢注疏，已詆先儒。若此用功，徒勞無益。」

《經學初程》頁三。




張之洞未至蜀時，蜀士除時文外不讀書，至畢生不見《史》、《漢》。

問之先生。


 張氏以讀書相號召，刊行《書目答問》、《輶軒語》二書，建立尊經書院，重鋟五經四史，風氣爲之一變。張祥齡《翰林院庶吉士陳君墓誌銘》云：「同治甲戌，南皮張先生督學，提倡紀、阮兩文達之學，建書院於省會，選高才生百人，肄業其中，以《説文》及《提要》爲之階梯，購書數萬卷庋於閣。總督吴勤惠公復助之。川省僻處西南，國朝以來，不知所謂漢學。於是穎異之士如飢渴之得美食。數月，文風丕變，沛然若決江河。督部與督學尊異之，人人有斐然著述之思。」

尊經分治經、史、小學、詩、古文詞，然尤重通經。張氏《尊經書院記》曰：「術聽人擇，何爲必通經乎？曰：有本。

略


 凡學之根柢必在經史。讀群書之根柢在通經，讀史之根柢亦在通經。通經之根柢在通小學，此萬古不廢之理也。不通小學，其解經皆燕説也。不通經學，其讀史不能讀表志也。不通經史，其詞章之訓詁多不安，事實多不審，雖富於詞，必儉於理。故凡爲士，必知經學、小學。」張氏此言，蓋清代學者之通論，其影響於蜀士者亦頗大
 

注



 。


光緒二年丙子（一八七六），先生二十五歲。


八月，子慶餘

名成學，一名治。


 生
 

注



 。

是歲科試
 

注



 ，以優等食廩餼，調尊經書院肄業。

先生自言：「丙子科試時，未見《説文》。正場題曰『狂』字，余文用『猘犬』之義，得第一，乃購《説文》讀之。逾四五日覆試，題『不以文害辭』，注云：『「文」作「説文」之「文」解。』

略


 乃摭拾《説文》、《詩》句爲之。大蒙矜賞，牌調尊經讀書。文不足言。

略


 

按，此文今存《經話》甲編中。


 特由此得專心古學，其功有不可没者。」

《經話》甲編一，頁五十八。




又曰：「予幼篤好宋五子書及八家文。丙子從事訓詁之學，用功正勤，博覽考據諸書。冬間，偶讀宋唐人文，不覺嫌其空泛無實，不如訓詁書字字有意，蓋聰明心思於此一變矣。庚辰以後，厭棄破碎，專事求大義，以視考據諸書，則又以爲糟粕而無精華，枝葉而非根本。取《莊子》、《管》、《列》、《墨》讀之，則乃喜其義實。是心思聰明至此又一變矣。」

《經學初程》頁十二。




又《六書舊義·自序》云：「丙子爲《説文》之學者數月，後遂泛濫無專功。」《經學初程》稿云：「予初從書院章程治小學、目録、金石、典故，後乃專心治經。今之所以治經雖與訓詁家有小别，而得力之處半在初功。」

跋洪氏《隸釋》，盛推洪書之全摹碑文，有功金石：（一）所著録之碑已亡者，可因原文考其文義，以爲經史之助；（二）未亡者闕文尤甚，可因其書摹文以補之；（三）佚而後出之碑，全者得藉洪書以知其確爲故物；（四）零碣殘字，可因其與《隸釋》文字偶同而定其爲何碑。

作《爾雅舍人注考》、《六書説》。

《舍人注考》乃就張介侯《蜀典》所輯《爾雅舍人注》，汰其誤記，並爲補綴《六書説》，斥段氏混象形於指事之謬，於轉注主小徐
 

注



 注之説，謂爲網羅諸字，使之分部别居，不主戴、段互訓之説。又謂段氏於六書外别立引申類，以假借中之所謂省義歸之，亦未免囿於俗説。按，此二文載《蜀秀集》，不詳年月，當是治《説文》時所作，故以附於此年。

是時，尊經同學有宋育仁

芸子


 、張祥齡

子宓


 、楊鋭

叔嶠


 、范溶

玉賓


 、岳嗣儀

鳳吾


 、岳林宗、顔印愚

印伯


 、毛瀚豐

霍西


 、曾培

篤齋


 、張森楷

式卿


 、傅世洵

□□


 、陳光明

朗軒


 。先生與張祥齡、楊鋭、毛翰豐、□□□

宜賓人，忘其姓名
 

注



 。


 五人尤爲張之洞所器重，號蜀中五少年，交誼亦最篤。張、楊皆翩翩少年，毛亦貴公子，惟先生以寒畯廁其間。在院每飯惟恃米飮，不食菜，積有得則并膏火助家用。

冬，張之洞去任。先生與同學送到新都，公餞於桂湖而别。

據先生自語。


 繼張者譚宗濬

叔裕。


 張氏臨去語人曰：「學政署中，渣穢如山，三年以來，聊效愚翁之移，幸得淨盡。」

廖師慎《家學樹坊》頁二十三。




是年先生回井研。

四月，王闓運始作《公羊春秋箋》。

海寧王國維

静安


 生
 

注



 。


光緒三年丁丑（一八七七），先生二十六歲。


肄業尊經書院。

學使譚宗濬初至，問院中研精覃思之士，楊永清舉先生及楊鋭數人以對。

楊永清與先生書。




譚宗濬集尊經諸生課藝，刊爲《蜀秀集》八卷。皆二錢之教，識者謂爲江浙派。

《經學初程》稿。


 先生所作除上舉《爾雅舍人注考》、《六書説》外，尚有《史記列孔子於世家論》、《五代疆域論》、《兩漢馭匈奴論》、《滎波既豬解》、《月令毋出九門解》。

《史記列孔子於世家論》，謂史公創爲本紀、世家、列傳三例，其分處在勢、年二字。攬勢之大者謂之本紀，歷年之久者謂之世家，勢不及本紀之大，年不及世家之久者謂之列傳。本紀多屬天子，然非如黄屋左纛，非天子不得用。

略


 世家專列諸侯，然非如分封錫土，非諸侯不得用，孔子去史公數百年，

略


 代有偉人，列之世家，蓋以紀實。

乙亥以後，主尊經席者，錢徐山外，尚有錢鐵江，

亦不詳其名。


 亦浙人
 

注



 。

先生云：「余初治小學，一二年遍涉諸家之説。」

《經學初程》稿。




左宗棠平定新疆。


光緒四年戊寅（一八七八），先生二十七歲。


肄業尊經書院。

子松齡生。旋殤。

十二月，王闓運來川，主講尊經書院。初，薛焕於初設尊經時即聘王，王不肯來。旋知已有兩錢主講，又經總督丁寶楨五次函約來遊，中無臯比之議，乃至，至則尊經講席已虚懸二年，諸生住齋者至百餘人，復被扳入院。其時「自督部將軍皆執弟子禮，雖司道側目，而學士歸心」。

《湘綺樓箋啓》一《致裴樾岑》，又《箋啓》二《致張香濤》。




上海張焕綸創辦正蒙書院，分設國文、輿地、經史、時務、格致、數學、歌詩等科，其後改梅溪學校，是爲私立學校分科設教之始。

《中國教育史要》頁九十三。





光緒五年己卯（一八七九），先生二十八歲。


肄業尊經書院。

二月，王闓運至院後，「院生喜於得師，勇於改轍，霄昕不輟，蒸蒸向上」
 

注



 。

與張祥齡
 

注



 治《公羊春秋》。

《經學初程》、《王湘綺日記》己卯二月十七日。


 是年以前，先生鈔有《建炎以來繫年要録》及《東都事略》。

同上十八日。


 此後，先生嘗云：「予己卯治《公羊》，私心欲將此學傳之子姪，謂此例鈔輯亦當心解，乃至今七年猶不能以此教之，即教之亦不解。」

長女燕生
 

注



 。

三月一日，與張

祥齡


 等人遷入内院，常就王闓運請業，每至夜深。

《湘綺日記》。




八日，與張祥齡、戴光從王闓運游草堂
 

注



 。

四月，嘗歸井研。

《湘綺日記》四月一日。




五月，開尊經書局
 

注



 。

羅亨奎

惺士
 

注






 欲聘先生爲子師，先生辭不往。

《湘綺日記》五月二十一日。




六月十五日夜，偕同院生數人隨王闓運泛浣花溪，從曾園登舟，溯洄溪月，三更還，竹蕉露滴爲雨。
 

注



 

《湘綺日記》。




八月，優貢，

囗取第十名。


 主司以「辭達而已」命題。同院生得貢者，有蘇世瑜、張問惺等
 

注



 。先生文云：「言之不文，行之不遠，此孔子之所教，宰我、子貢之所以學。」大爲主司所斥，謂爲悖朱注。先生曾曰：「惡佞一説，專對又一説。不能因佞不足言遂絶此科。且專對與佞，固自二事也。」

《戰國策讀法》。




秋九月，應鄉試，中二十四名舉人。主考爲景善，副主考爲許景澄，同院生中式者有宋育仁、任篆甫、吴聖俞等二十三名，試題爲「上律天時，下襲水土」兩句，「諫行言聽，膏澤下於民」二句，「子謂子産善與人交，久而敬之」二章，「竹寒沙碧浣花溪，得溪字」
 

注



 。

《湘綺日記》九月八日。




九月三十日，王闓運率書院諸新舉游二仙庵，題名壁上，先生與焉。闓運詩曰：「澄潭積寒碧，修竹悦秋陰。良游多欣遇，嘉會眷雲林。」極一時之盛
 

注



 。

十月，嘗歸井研。

同上十一月八日。




十一月十六日，王闓運歸湘潭。

《湘綺樓箋啓》二《與孺人》。


 王《與張香濤書》云：「離家既遠，舍己芸人，又復翩然，志於出峽。」並勸張暫去承明，

張時任國子監。


 來遊石室，俾始終其事，以副初心。

《湘綺樓箋啓》二。


 又《與黄運儀書》云：「此來居然開其風氣，他日流弊恐在妄議古人。」

《湘綺樓箋啓》三。




先生自云：「己卯頭已白，在子宓處瞿懷亭診脈云，不可再用心。」

《與江叔海論今古學考書》。




日本滅琉球。



注
 　「初變以前」四字原無，兹據巴蜀書社一九八五年出版《廖季平年譜》（以下簡稱「巴蜀本」）添加。



注
 　此段文字原無，據巴蜀本補入。



注
 　公元年原無，兹據巴蜀本添加，下同。



注
 　「初名其堂」至「則柯軒主人」：原無，據巴蜀本補。



注
 　「治東」至「鹽井壪」：原無，據巴蜀本補。



注
 　四十七：巴蜀本作「四十六」。



注
 　國藩：二字原爲○ ○ ，據《清史稿》曾國藩本傳補。



注
 　此條原無，據巴蜀本補。



注
 　「先生以後」至「三十五」：原無，據巴蜀本補。



注
 　「源字默深」至「初變記」：原無，據巴蜀本補。



注
 　資州資陽内江仁壽：原作「資陽仁内」，據巴蜀本改。



注
 　八十二：原作「八十五」，據《清史列傳》卷六九《儒林列傳》改。巴蜀本亦作「八十二」。



注
 　「翔鳳字于庭」至「真傳」：原無，據巴蜀本補。



注
 　「年五十二」至「奇書」：原無，據巴蜀本補。



注
 　「奂字碩甫」至「毛詩音等」：原無，據巴蜀本補。



注
 　先生：二字原無，據巴蜀本補。



注
 　巴蜀本尚記：「時先生讀書苦不能記誦。復槐公以其拙，令廢學。一日先生將往捕魚，默禱於堂前：『如今日能得魚，當復讀。』及往，果得二鯉，亟以告復槐公。公喜，烹魚祭祖，並至塾爲師言其故，求免背誦。師許之，乃得卒讀。先生後以『雙鯉』名其堂，志此事也。」



注
 　巴蜀本録此事於同治四年乙丑，注云：「按此事述者忘其年，惟云在十許歲。其時既可以執役茶肆，當爲十四五歲事，故歸之此年。」



注
 　中國教育史要：原無，當承前而省，據補。



注
 　本條原無，據巴蜀本補。



注
 　本條原無，據巴蜀本補。



注
 　「父英孝」至「李家山」：原無，據巴蜀本補。



注
 　崧生：二字原無，據巴蜀本補。



注
 　以上二條原無，據巴蜀本補。



注
 　本條原無，據巴蜀本補。



注
 　本條原無，據巴蜀本補。



注
 　「按」下小注原無，據巴蜀本補。



注
 　「先生擬作」以下原無，據巴蜀本補。



注
 　以上二條原無，據巴蜀本補。



注
 　以上三條原無，據巴蜀本補。



注
 　此條原無，據巴蜀本補。



注
 　「除山長」以下至「人得數兩」：原無，據巴蜀本補。



注
 　巴蜀本此條作「薛焕聘湘潭王闓運主講尊經，王不至。仍以錢保塘鐵江及其弟保宣徐山權主其事」，則錢徐山即錢保宣。



注
 　巴蜀本引張之洞《尊經書院記》頗多，文繁不録。



注
 　此條巴蜀本記：「八月二十日，先府君諱成學生。」



注
 　是歲科試：巴蜀本作「正月赴成都應科試」。



注
 　小徐：原作「小許染」，誤，據巴蜀本改。



注
 　據巴蜀本，此人爲彭毓嵩，字籛孫。四川宜賓人。由舉人官教諭，學政疏薦，用知縣，選陝西鳳翔，勤聽斷，時方興小學，必令讀經。城陷遇害。



注
 　以上二條原無，據巴蜀本補。



注
 　譚宗濬刊《蜀秀集》事，巴蜀本係於光緒四年戊寅。又案：錢鐵江即錢保塘，字鐵江，號藺伯，浙江嘉興人。生於道光十二年（一八三二）。咸豐八年中舉，光緒五年（一八七九）任四川清遠縣縣令，八年調任定遠知縣，十四年補大足縣，十九年調職什邡縣，升任成都知府。著有《春秋疑年録》、《錢氏考古録》、《歷代名人生卒録》、《光緒輿地韵編》、《乾道臨安志札記》、《清風室文集》、《清風室詩集》等十餘種。光緒二十三年（一八九七）卒於任。



注
 　本條原無，據巴蜀本補。



注
 　張祥齡：原作「張羊令」，蓋爲「張祥齡」之省筆。巴蜀本此條云：「是時先生與張祥齡均有志於《公羊春秋》。先生初見王闓運，王詢知有志習《春秋》，然以其拙於言，尚未知其學何如。」



注
 　「長」字原無，據巴蜀本補。



注
 　本條原無，據巴蜀本補。



注
 　本條原無，據巴蜀本補。



注
 　羅亨奎惺士：「羅」字原缺，「亨奎」二字無，據巴蜀本補。



注
 　此條巴蜀本作：「六月十五，張選翁招王闓運、吴又農夜泛浣花溪。」



注
 　「同院生得貢」以下據巴蜀本補。



注
 　「主考爲景善」以下，原僅「是科同院生中式二十三人」一句，據巴蜀本補。



注
 　本條原無，據巴蜀本補。








六譯先生年譜卷二



初變起光緒六年庚辰，訖十三年丁亥，凡八年，爲先生學術初變，平分今古時期
 

注



 。

《初變記》云：「乾嘉以前經説，如阮、王兩《經解》所刻，宏編巨製，超越前古，爲一代絶業。特淆亂紛紜，使人失所依據。如孫氏

星衍


 《尚書今古文注疏》，群推爲絶作，同説一經，兼採今古，南轅北轍，自相矛盾。即如『弼成五服，至於五千』，就經文立説，本爲五千里，博士據《禹貢》説之是也。鄭注古文家則據《周禮》以爲萬里。此古今混淆以前之通弊也。至陳卓人、陳左海、魏默深

源，


 略知分古今。孫氏亦别採古文説專爲一書，然明而未融。或採集師説，尚未能獵取精華，編爲成書。即有成書，冀圖僅據文字主張今古門面，而不知今古根源之所在。但以文字論，今與今不同，古與古不同，即如公、穀，齊、魯、韓三家，同爲今學，而彼此歧出。又如顔、嚴之《公羊》，同出一師，而經本各自不同。故雖分今古，仍無所歸宿。乃據《五經異義》所立之今古二百餘條，專載禮制，不載文字。今學博士之禮制出於《王制》，古文專用《周禮》，故定爲今學主《王制》、孔子，古學主《周禮》、周公。然後二家所以異同之故，粲若列眉，千谿百壑，得所歸宿。今古兩家所根據，又多同出於孔子，於是倡爲法古改制、初年晚年之説。然後二派如日月經天，江河行地，判然兩途，不能混合。其中各經師説有不能一律者，則以今古爲大宗。其所統流派，各自成家，是爲大同小異。編爲《今古學考》。排難解紛，如利剪之斷絲，犀角之分水。兩漢今古學派，始能各自成家，門户森嚴，宗旨各别。學者略一涉獵，宗派自明，斬斷葛藤，盡掃塵霧。各擇其性質所近之一門，專精研究，用力少而成功多，不再似從前塵霾，使人墮於五里霧中。此《今古學考》張明兩漢師法，以集各代經學之大成者也。」
 

注






光緒六年庚辰（一八八〇），先生二十九歲。


肄業尊經書院。專治《穀梁春秋》。纂《穀梁先師遺説考》四卷
 

注



 。

春，赴京會試，不第。

張之洞授翰林院侍講，旋轉侍讀
 

注



 。

在京日，嘗以《易》例請業張之洞。當時以專治《春秋》，仍未細心推考也。

《與南皮師相論易書》。


 張嘗誡先生曰：「風疾馬良，去道愈遠。」

丁酉《上南皮師相論學書》。




三月十五日，王闓運復從湘潭携眷妾久雲，女帉、滋、茙、紈，子代豐來川
 

注



 。

《湘綺樓日記》。




是歲讀書，始厭棄破碎，專求大義，漸取《莊》、《管》、《列》、《墨》諸子讀之。

《經學初程》頁十二。




王闓運作《春秋例表》
 

注



 。

八月，直督李鴻章設南北洋電線。

李傳。




陳蘭甫自定《讀書記》十五卷付刊。


光緒七年辛巳（一八八一），先生三十歲。


肄業尊經書院。

先生自言：「辛巳院課，考『酒齊』所用題最繁難，精思旬日，大得條理。壬秋師以爲勾心鬥角，考出祭主儀節，足補《禮經》之闕。

略


 同時著《轉注説》，旬月專精，五花八門，頭頭是道。」

作《釋字小箋》，主獨體無虚字之説，

略


 盡取《説文》虚字而求其本義，均作實字解。將近二三萬字，乃爲人所竊去。後擬補綴成書，一爲《六書説》，二爲《四書分類》，三爲《緒論》。似未果。

《經學初程》稿。按，《六書舊義·序》云：「辛巳冬，作《轉注假借考》，頗與時論不同。」


 子夫

張祥齡


 謂：「年中功夫不過長一二次，形迹可驗。若此，乃由力争而得，非自然通悟也。」

《經話》甲編二，頁四。




二月，注《穀梁春秋》。先生以《穀梁》范注依附何、杜，濫入子姓，

略


 以攻傳爲能，而反立在學官。乃發憤自矢，首纂遺説，間就傳例推比解之。

張祥齡《受經堂集·與顧華元書》，又《穀梁古義疏序》。




十月二十五日，王闓運携眷歸湘潭。

《日記》。


 王以蜀游三年，失一佳兒，

《湘綺樓箋啓》三《致趙撝叔》。


 又以郭嵩濤

筠仙


 强作鄉塾替人，

《箋啓》五《致伍編修》。


 擬不再至蜀。當時，曾致尊經院生書，云：「貴州山川峻駛，氣少停迴，名利之心，未能淡遠。先聖所戒，欲速見小，

略


 速必多誤，是以不達，小則易淺，安能更大。」王去後，尊經由兩監院

薛華墀丹庭、□薆亭。


 主持，

《箋啓》三。


 並仍由錢徐山代講席。

《箋啓》八《致錢知縣》。




十二月，與張祥齡、楊鋭等數十人，爲尊經同學陳光明位而祭之。

張祥齡《受經堂集·哭陳君告文》。




十一月，張之洞自内閣學士出爲山西巡撫
 

注



 。


光緒八年壬午（一八八二），先生三十一歲。


族人囑重修宗譜，以館事不得分身，乃草創凡例，請族祖小樓公代爲紀理。

《重修宗譜序》。按，《宗譜》於光緒二十年始告成。所云館事，不詳館於何地。




是年，張祥齡贈婢如意，納爲妾。按，納如意不詳何年。張祥齡是年與顔華元書曰：「勖陔既修樛木之好，後有著述之富。」

《受經堂集》。


 當是新納妾後語，故繫於此。

陳澧卒，年七十三歲。

與趙濬以小學相切磋。並與趙約：凡課作，引用處用墨書，新解用朱書。欲以朱書多少驗勤惰
 

注



 。按，《經學初程》稿云：「趙孔昭於辛巳壬午間以小學相切磋，孔昭精神有餘而自得甚少。」


光緒九年癸未（一八八三），先生三十二歲。


説經始分别今古。

赴北京會試，不第。舟車南北，冥心潛索。於《春秋》得素王、二伯諸大義。

《穀梁春秋經傳古義疏·序》。


 先生自云：「向嘗推考《春秋》舊例，不下數十種，率離合參半。癸未，分國表之，乃始得密合無間。以視舊作，誠所謂治絲而棼。」

《井研志》卷十一《藝文一》。


 故先生教人治《春秋》，先分抄十九國事實，則其尊卑制度儀節相比而明。其後，族弟承因以成《春秋分國鈔》四卷。

《井研志》卷十二《藝文二·春秋分國鈔》提要。




五月，王闓運三次入川。去年，王在湘代郭嵩燾主思賢講席一年，今又因丁寶楨之强邀入川。

《湘綺樓箋啓》、《詩集》。




先生試後
 

注



 謁張之洞於太原。

時張任山西巡撫。


 張仍以「風疾馬良」之語誡先生，

《答張書》。


 並以小學相勖。

《經學初程》。


 在太原時，欲作《語上篇》，以矯時流株守小學之弊，以無暇未果。嘗取張祥齡之言録之《經話》，以其旨多與己合也。張云：「近來小學最盛，段玉裁、嚴可均、桂馥、朱駿聲專門名家，皓首成書，或校正異同，或摭拾訓故。要其用意，在明文義，字詁既通，方可治經。末流之弊，小學未通，年已衰晚，叩其經義，茫乎未聞。金石專門，復爲接踵，銅器古錢，搜採具備，既費貲財，且傷精力。

略


 假金石以證《説文》，借字畫以證經義，畢生株守，不知變遷。譬如農織，原爲飢寒，議耒耜，計壠畝，終未得一餐之飽、一縷之被。保氏教國子，八歲之事，十五以後即入大學。今乃以童稚所業，而爲老師宿儒呫嗶而誇張之。況古今所傳，多便經學。精善之籍，書皆秘隱。《説文》在漢已爲俗陋，託命於斯，無亦自薄。至如音韻之書，鈔輯之録，尤爲拾墜於敗簏，築室於道旁。

略


 大海蕩蕩，宜江河以道之，微者亦溝渠以澮之，胡爲盂匙以測量，涓滴以儲蓄哉！」

《經話甲》一，頁二十八。按，原注云：「癸丑在晉陽。」先生癸丑無至晉陽事，當是癸未張之洞作晉撫時也。




先生此時對小學態度已與丙子跋《隸釋》時大異。

在太原，聞令德堂院長王霞舉名
 

注



 ，同曾叔才、周桂溪往訪之。時先生方推即位禮，舉以詢之，答語極瀾翻。詢以小學，則熟背《説文》如流。王意主守舊，不喜著作。故以舊説誤處挑之，意亦不以舊説爲然，特不肯輕改。其教人以誦讀《儀禮》、《説文》爲日課，五日一臨講，講時院長在上，左右則傅、楊二監院，炕几中熒熒一燈，前一火盆，弟子二十餘人環坐，且有商賈來聽者。先生將經文念一過，將注説略爲潤色，比説一過，儀節繁瑣重複之處，同一解述，頗似坊間童子《進學解》者，弟子終席不發一語，講畢而散。先生乃悟北學之所以名，自此屢稱北學之善，欲以挽南學之弊。嘗言：「北學簡要，綱目在心，學者學之固易入手，用之尤端委了然，以其精而不博，最善初學。南學繁雜，窾要在泛博，覽觀既難於默識，臨事更亂於辨説，其博而不精，故非初學所宜。」又曰：「北學中材以下尚可勉爲之，南學則非上智不能譚。北學三年工夫便有規矩，南學則非三十年不能成家。」

《經學初程》稿。




冬，自太原返川。

先生師錢保宣

徐山


 卒。

是年，法以越南爲保護國
 

注



 。


光緒十年甲申（一八八四），先生三十三歲。


二月初一日，兄登墀卒。

十二日，王闓運返湘。五月三日，復携二女帉、茙至成都。

《日記》。




秋，成《穀梁春秋經傳古義疏》十一卷。錢塘張預

先生會試房師。


 序此書云：「首明古誼，説本先師，推原禮證，參之《王制》。」先生自序云：「甲申初秋，偶讀《王制》，恍有頓悟，於是向之疑者盡釋，而信者愈堅，蒙翳一新，豁然自達，乃取舊稿重録之。」按，舊稿當即辛巳所草創，張祥齡《與顧華元書》
 

注



 所稱《穀梁春秋注》八卷。至此又加修加考。

《凡例》原稿，《井研藝文志》二。


 先生在作《穀梁古義疏》前，曾作《穀梁先師遺説考》四卷，採劉向《新序》、《説苑》、《列女傳》、《漢書·五行志》、《五經通議》、《世本》及尹、梅、班、許諸説，因其説已多收入《古義疏》中，故原稿不存。

冬，以作《穀梁疏》餘力，成《起起穀梁廢疾》一卷、《釋范》一卷
 

注



 。

蕭藩《起起穀梁廢疾跋》。先生以何休《穀梁廢疾》自尊所習，操戈同室；鄭君小涉《左氏》，不習《穀梁》云云，乃謬託主人云云，以攻何云云，何既制言儇薄，立議矯誣云云，鄭則自負精通，反旗倒戈云云，使本義因以愈湮。乃條例何、鄭之説，而加以糾正，務申傳旨。《自序》。


 按，潘祖蔭《公羊補證序》以爲《起起穀梁廢疾》成於乙酉，當以《自序》及蕭序「甲申」之言爲可靠。

二書今並在《六譯叢書》中。




又成《公羊何氏解詁十論》。

今在《六譯叢書》中。


 其目爲：（一）《王制》爲《春秋》舊禮傳；（二）諸侯四等；（三）託禮；（四）假號；（五）主素王不王魯；（六）無月例；（七）子伯非爵；（八）諸侯累數以見從違；（九）曲成時事；（十）三世。先生因欲改注《公羊》，乃綜括大綱，作此十論，以爲讀《公羊注》之階梯。

自序、潘祖蔭《公羊補證序》。


 王闓運云：「看《洪穉存集》一過，乃知廖平《春秋十論》之意。」

《湘綺樓日記》丁亥六月二十三。




《穀梁集解糾謬》二卷，《井研志·藝文二》言作於《穀梁疏》已成後，度與《釋范》同時，今以附於此。其書與《何氏解詁商榷》、《杜氏集解辨正》同意，范注較二家爲劣，故名以「糾謬」。

按，此稿已佚。




澤按，據先生《穀梁疏序》及《公羊解詁十論》，以《王制》説《春秋》當始於此年。

劉師培生。

康有爲始演「大同」義。

六月二十八日，張祥齡薦先生可掌尊經書局，王闓運曰：「嗜利悻愎，非其材也。」

《湘綺日記》。




擬《博士答劉子駿書》。

《今古學考》下四十。




四月，張之洞署兩廣總督，七月實授。

常與江瀚

叔海


 約聚於草堂别墅，主人張子宓。當時各有徒衆，定難解紛，每至達旦連日。

《答江叔海論今古學考書》序。


 按，此年不詳確在何年，惟知張子宓本年嘗居草堂。

張居草堂不僅一年。


 故以附此
 

注



 。


光緒十一年乙酉（一八八五），先生三十四歲。


春，以《王制》有經傳記注之文，舊本淆亂失序。

略


 考訂改寫，爲《王制定本》一卷。

《今古學考》卷下頁□□□、《王制集説凡例》。按，此書今在《六譯叢書》中，名《王制訂》。




孟夏，成《穀梁經傳章句疏凡例》四十一條，凡三易稿。

據原稿。




跋范溶《篆書説文》
 

注



 。

初秋，成《公羊解詁續十論》。其目爲：（一）嫌疑；（二）本末；（三）翻譯；（四）隱見；（五）詳略；（六）重事；（七）據證；（八）加損；（九）從史；（十）塗乙。自序稱：「前論

略


 餘意未盡，綴以新解，更爲此篇。」並云：「此十論凡經二百日，

略


 又且從日夜勞悴，形神交困而來。」先生於此書言今古學混亂之由，及學者應守家法。又言今古學之分在禮制，不在文字義理。又言今古學之宗旨，以爲古主法古，今主改制。古主《周禮》，

適古、治國


 。今主《王制》。

《王制》者百年無不變之法者。


 古爲孔子初年之説，今爲孔子晚年之説
 

注



 。

用東漢許、鄭法，爲《今古學考》二卷。上卷表二十，曰《漢藝文志今古學經傳師法表》，曰《異義今古學名目表》，曰《異義今與今同古與古同表》，曰《鄭君以前今古先師不相混亂表》，曰《今古學統宗表》，曰《今古學宗旨不同表》，曰《今學損益古學禮制表》，曰《今學因仍古學禮制表》，曰《今古學流派表》，曰《兩戴記今古篇目表》，曰《今古學專門書目表》，曰《今古兼用今古所同經史子書目表》，曰《公羊改今從古左傳改古從今表》，曰《今古各經禮制有無表》，曰《今古各經禮制同實異名表》，曰《今古各經禮制異實同名表》，曰《今古學齊魯古三家經傳表》，曰《鄭君以後今古學廢絶表》，曰《今學盛於西漢古學盛於東漢表》，曰《今古學經傳存佚表》。下篇説二百零六則。今學歸本孔子、《王制》；古學歸本周公、《周禮》。劈開兩派，如日月經天，江河行地。

《井研志》卷十四《藝文四·今古學考》提要。詳見癸未年引《經學初變記》。


 先生自序二十表用意所在云：「《藝文志博士經傳及古經本》

一


 ，溯古今學之所以名也。《異義今古名目》

二


 ，明東漢已今古並稱也。《異義條説之不同》

三


 、《先師著書之各異》

四


 ，使知今古學舊不相雜也。凡此皆從前之舊説也。至於《統宗表》

五


 ，詳其源也。《宗旨不同表》

六


 ，説其意也。《損益》

七


 、《因仍》

八


 二表，明今之所以變古也。《流派》

九


 、《篇目》

十


 表，理其委也。《戴記篇目》

十一


 、《今古書目》

十二


 二表，嚴其界限，使不相混也。《改從》

十三


 、《有無》

十四


 ，辨其出入。《名實同異》

十五、十六


 ，究其交互。凡此皆鄙人之新説，求深於古者也。更録《三家經傳》

十七


 ，明齊學之中處。《今古廢絶》

十八


 ，詳鄭君之變法。《今古盛衰》

十九


 ，所以示今學之微。《經傳存佚》

二十


 ，所以傳舊學之墜。至於此，而今古之學備矣。所有詳論，並見下篇。」

按，先生舊擬《今古學三十論》目，欲條説之，倉卒未能撰述，乃就《經話》中取其論今古學者以爲下篇。


 按，此書《井研志》稱作於乙酉，自序稱丙戌編成。今以繫於乙酉。

《經話甲篇》以爲作於丁亥，二卷廿九頁。




先生云：「今古之分，鄭君以前，無人不守此界畔，

略


 自鄭康成出，乃混合之。」

《今古學考》下，頁六。


 又曰：「鄭君生古盛今微之後，希要博通之名，欲化彼此之界，

略


 尊奉古學而欲兼收今文，

略


 魏晉學尊信其書，今古舊法遂以斷絶。

略


 蓋其書不高不卑，今古併有，便於誦習。以前今古分門之書，皆可不習。故後學甚便之，而今古學因之以亡。」

同上，頁八。


 又曰：「今古之混亂，始於鄭君而成於王子雍，今鄭君之説猶各自爲書，至於王氏則並其堤防而全潰之，後人讀其書，愈復迷亂，不復能理舊章。」

同上，頁七。


 又曰：「予之治經，力與鄭反，意在將其所誤合之處悉爲分出。經學至鄭一大變，至今又一大變。鄭變而違古，今變而合古，離之兩美，合之兩傷。得其要領，以禦繁雜，識者自能别之。」

同上，頁三十。




先生又云：「或以今古爲新派。曰：此兩漢經師之舊法也。以《王制》主今學無據。曰：俞蔭甫先生有成説矣。

俞以《王制》爲《公羊》禮。


 以《國語》在《左傳》先爲無考。曰：此二書爲二人作，趙甌北等早言之矣。《戴記》有今有古，鄭、馬注《周禮》、《左傳》已有此決擇矣。今、古二家各不相蒙，今、古先師早有此涇渭矣。以今、古分别禮説，陳左海

壽祺、


 陳卓人

立


 已立此宗旨矣。解經各還家法，不可混亂，則段玉裁、陳奂、王劼注《毛詩》已删去《鄭箋》矣。以《禮記》分篇治之，則《隋志》已有《中庸》、《喪服》、《月令》單行之解矣。今與今合，古與古合，不相通，許君《異義》早以類相從矣。考訂《戴記》簡篇，則劉子政、鄭康成已有分别矣。今之爲説，無往非因，亦無往非創，舉漢至今家法融會而貫通之，以求得其主宰。舉今古存佚群經博覧而會通，務還其門面，並行而不害，一視而同仁。彼群經今古之亂，不盡由康成一人。今欲探抉懸解，直接卜左，則舉凡經學蒙混之處，皆欲積精累力以通之。此作今古考之意也。」

《今古學考》卷下，頁十三。




又曰：「余治經以分今古爲大綱，然雅不喜近人專就文字異同言之。二陳雖無主宰，猶承舊説，以禮制爲主。道咸以來，著作愈多。試以《尚書》經言之，其言今古文字不同者，不下千百條。蓋近來金石剽竊之流，好怪喜新，不務師古，專拾怪僻，以務博雅。夫文人制詞多用通假，既取辟熟，又或隨文，其中異同，難言家法。兩漢碑文雜著異字，已難爲據，況乃濫及六朝碑銘，新出殘編，偶見便欲穿鑿附會，著録簡書，摭其中引用經語異文異説，强分此今文説、此古文説。不知今古之學，魏晉已絶，解説雖詳，毛將安附。此大弊也。」

略　同上，頁三十。




德陽劉子雄

介卿


 心思精鋭，好闢新説，因讀《今古學考》，遂不肯治經。以爲治經不講今古，是爲野戰；講今古，又不免拾人牙慧。故舍經學，專攻詩詞。

《知聖編》頁四十。




張之洞不喜《今古學考》。謂先生曰：「但學曾、胡，不必師法虯髯。」又曰：「洞穴皆各有主，難於自立。」

同上




中秋，編定《穀梁春秋内外編目録》三十一種，都五十卷。内編書一：《穀梁古義疏》十一卷。外編書十一：《起起廢疾》一卷，《釋范》一卷，《集解糾繆》二卷，《穀梁先師遺説考》四卷，《穀梁大義詳證》四卷，《穀梁傳例疏證》二卷，

《穀梁春秋經學外編序目》作《釋例》。


 《穀梁外傳》二卷，

《序目》作一卷。


 《穀梁決事》二卷，

《序目》作一卷。


 《穀梁屬辭》二卷，附《本末》一卷。

《序目》作《春秋屬辭表》四卷。


 《穀梁比事》二卷，《説穀梁瑣語》四卷。表二十五：《穀梁日月時例表》，《穀梁七等進退表》，

《序目》作《爵禄表》。


 《穀梁筆削表》，《穀梁褒貶表》，

《序目》作《進退表》。


 《穀梁善惡表》，

《序目》作□□□□□□□□□□□□


 《穀梁十八國尊卑儀注表》，《穀梁一見例表》，《穀梁三言例表》，

《序目》無。


 《穀梁内本國外諸夏表》，

《序目》作《内外異辭表》。


 《穀梁内諸夏外夷狄表》，《穀梁内内夷外外夷表》，《穀梁尊大夷卑小夷表》，

《以上序目作中外異辭表》。


 《穀梁名號中外異同表》，《穀梁諸侯列數隱見表》，

《序目》作《中國夷狄争伯表》一卷。


 《穀梁來往表》，

《序目》無。


 《穀梁加損表》，

《序目》無。


 《穀梁從史表》，《三傳師説同源異流表》，《左傳變易今學事實傳例禮制三表》，

《序目》無《傳例》、《禮制》二表。


 《三傳異禮異例異事三表》。

作意均詳《序目》。


 按，《穀梁春秋經學外編序目》，除上述三十六種中有二十六種外，尚有《穀梁舊傳》一卷及《諸國地邑山水圖》、《王制注疏》、《王制佚文佚義考》四種，爲此目所無。外編惟《起起廢疾》、《釋范》有成書，《先師遺説考》已多收入《古義疏》中，原稿遂廢，餘均擬作未遂。

蕭藩爲刊《起起穀梁廢疾》、《釋范》二書。

蕭跋。




九月，爲貴築金椿

鶴籌


 作《麗矚亭詞序》。

金椿《麗矚亭詞》。




四月，法越條約成，李鴻章與法成和議，草約於天津。以後，安南遂非中國有。

十月，英人滅緬甸。

同邑熊克武生。

左宗棠卒。

先生敘其分撰《戴記》與分别諸經今古關係之重云：「《易》、《書》、《詩》、《春秋》、《儀禮》、《周禮》、《孝經》、《論語》，今古之分，古人有成説矣。唯《戴記》兩書中諸篇自有今古，則無人能分别其説。蓋《戴記》所傳八十餘篇，皆漢初求書官私所得，有先師經説，有子史雜鈔，最爲駁雜。其採自今學者，則爲今學家言；採自古學者，則爲古學家言。漢人以其書出在古文之先，立有博士，遂同以爲今學。此今古所混淆之始，非鄭康成之過也。今之分别今古，得力尤在將《戴記》中各篇今古不同者歸還本家。《戴記》今古定，群經之今古無不定矣。蓋以《記》中諸篇經説居十之七八，自别入《記》中，經不得《記》不能明，《記》不得經無以證，甚至援引異説，以相比附。今爲合之，爲母得子，瓜分系列，門户改觀。予以《王制》解《春秋》，無一字不合。自胡、董以來，絶無此説。至以《戴記》分隸諸經，分其今古，此亦二千年不傳之絶學。

略


 或以此説爲過奇，不知皆有所本，無自創之條。特初説淺而不深，偏而不全，久乃包羅小大，貫穿始終，採花爲蜜，集腋成裘，積勞苦思，歷數年之久，於盤根錯節，外侮内憂，初得彌縫完善。而其得名，尤在分隸《戴記》，觀前表及《兩戴章句凡例》可見。」

《今古學考》下，頁十一。




又云：「予學《禮》，初欲從《戴記》始，然後反歸於《周禮》、《儀禮》。縱觀博考，乃知其書浩博無涯涘，不能由支流溯原，故以《王制》主今學，《周禮》、《儀禮》主古學，先立二幟，然後招集流亡，各歸部屬。其有不歸二派者，則量隙地處之，爲立雜派。再有歧途，則爲各經專説。《易》、《詩》、《論語》，言多寄託，大約可以今古統之。至《尚書》、《公羊》、《孝經》，則每經各爲一書，專屬一人理之。《尚書》爲史派，有沿革不同，有以統《國語》及三代異制等説。庶幾有所統馭，不勞而理也。」

《今古學考》下，頁五十。




又有《自敘》一則，極能道出此中甘苦及其用功次第，亦録於此：「今學、古學之分，二陳已知其流别矣。至於以《王制》爲今文所祖，盡括今學，則或疑過於奇。竊《王制》後人疑爲漢人撰，豈不知而好爲奇論？蓋嘗積疑三四年，經七八轉變，而後乃爲此説。疑之久，思之深，至苦矣。辛巳秋，檢《曲禮》『天子不言出，諸侯不生名』數節，文與《春秋傳》同，又非禮制，因《郊特牲》、《樂記》一篇有數篇、數十篇之説，疑此數節爲先師《春秋》説錯簡入《曲禮》者也。癸未在都，因傳有二伯之言，《白虎通》説五伯，首説主兼三代，《穀梁》以同爲尊周外楚，定《穀梁》爲二伯，《公羊》爲五伯。當時不勝歡慶，以爲此千古未發之覆也。又嘗疑曹以下何以皆山東國，稱伯稱子不與鄭、秦、吴、楚同。制爵五等，乃許男在曹伯之上。考之書，書無此疑。詢之人，人不能答。日夜焦思，刻無停慮，蓋不啻數十説，而皆不能通，闕疑而已。甲申考大夫制，檢《王制》，見其大國、次國、小國之説，主此立論，猶未之奇也。乃考其二伯、方伯之制，然後悟《穀梁》二伯乃舊制如此，假之於齊、晉耳。考其寰内諸侯稱伯及三監之説，然後悟鄭、秦稱伯，單伯、祭仲、女叔之爲天子大夫，則愈奇之矣，猶未敢以爲《春秋》説也。及録《穀梁》舊稿，悉用其説，苟或未安，沉思即得，然後以此爲素王改制之書，《春秋》之别傳也。乙酉春，將《王制》分經傳寫鈔，欲作《義證》，時不過引《穀梁傳》文以相印證耳。偶抄《異義今古學異同表》，初以爲十四博士必相參雜，乃古與古同，今與今同，雖小有不合，非其巨綱，然後恍然博士同爲一家，古學又别爲一家也。遍考諸書，歷歷不爽，始定今古異同之論。久之，悟孔子作《春秋》、定《王制》爲晚年説，弟子多主此義，推以遍説群經。漢初博士皆弟子之支派，故同主《王制》立説。乃定《王制》爲今學之祖，立表説以明之。蟻穿九曲，余蓋不止九曲，雖數十百曲有矣。當其已明，則數言可了；當其未明，則百思不得。西人製一器，有經數十年，父子相繼然後成者。曾見其石印，轉變數過，然後乃成，不知其始何以奇想至此。予於今古同異，頗有此況。人聞石印，莫不始疑而終信，猶歸功於藥料。此則並藥料無之，何以取信天下乎！」

《今古學考》下，頁三十四。




又先生嘗自言其分别今古用意所在云：「地道家有鳥道之説，翦迂斜爲直徑。余分今古學，意頗似此。然直求徑道，特爲便於再加高深。倘因此簡易，日肆苟安，則尚不如改迂其途之足以使人心存畏敬。」

《今古學考》下，頁二十八。


 先生説經所以能累變而不已，蓋皆不肯苟安一念基之也。

《井研志·藝文二》有《儀禮經傳備解》十卷，

此書不盡用鄭法，仿《經傳通解》，刺取記傳附於本經之後，以《通解》本爲記傳。略


 以互文省文讀全經，仿《班馬異同》寫定經本。又明上達下達之例，一禮可作數篇之用。《禮經札記》四卷，

於經缺義特詳。


 《饗禮補釋》四卷，附《鄉人飲酒輯補》一卷，《喪服經記傳問彙解》六卷。

先生以考訂經記傳問先後源流，爲治經第一要義，各經記傳問惟《喪服》爲詳，彙爲此編。


 又託名董含章作《三禮經上達下達表》二卷、《禮節省文重文考》二卷，疑作於此時，以其大意咸具去年所作《禮經凡例》中，而又非二變以後作也。《經話》甲編亦□合編《喪服經記傳問》。

先生説《禮經》用邵氏《禮經通論》説，以十七篇爲全，一反鄭注殘缺之説。士不指鄉里儒生，乃公卿大夫士之士。又以《禮經》一篇可作數篇之用。如《冠》、《昏》言士，而天子、公卿、大夫、庶人皆在所包，即作六篇用。又以互文隱見爲大例，如「如」字例凡數十見，但言「如某」，則其文可省。禮祇六經，合《喪服》共十七篇，則有十篇爲重見，非重文無以見隆殺合併也。

據《井研志·藝文二》。






注
 　巴蜀本以「初變起光緒九年癸未，訖十二年丙戌，凡四年，爲先生學説初變，平分今古時期」，故以光緒九年癸未分卷，與此本不同。首「初變」二字及「平分今古」四字，據巴蜀本補。



注
 　《初變記》此段文字，巴蜀本録於光緒九年之下。



注
 　纂《穀梁先師遺説考》四卷：原無，據巴蜀本補。



注
 　此條原無，據巴蜀本補。



注
 　代豐：原無「代」字，據巴蜀本補。



注
 　此條原無，據巴蜀本補。



注
 　此條巴蜀本更詳，兹録於此：「是年二月，張之洞擢侍講學士，六月擢内閣學士，十一月授山西巡撫。朱肯夫任四川學政。是年正月曾紀澤與俄訂約於聖彼得堡。」



注
 　「並與趙約」至「勤惰」：原無，據巴蜀本補。



注
 　先生試後：原無，據巴蜀本補。



注
 　巴蜀本記此事更詳：「張之洞盛推太原令德堂院長王霞舉，比之伏生、文中子。先生欲詣之，張甚喜。」



注
 　以上三條原無，據巴蜀本補。



注
 　與顧華元書：原無，據巴蜀本補。



注
 　釋范一卷：原無，據巴蜀本補。



注
 　巴蜀本繫於光緒十一年乙酉。



注
 　此條原無，據巴蜀本補。



注
 　「先生於此書」至「晚年之説」：原無，據巴蜀本補。







六譯先生年譜卷三
 


注








起光緒十二年丙戌，訖二十三年丁酉，凡十二年
 

注



 ，爲先生學説二變尊今抑古時期。《二變記》：「當時分教尊經，合同學二三百人，朝夕研究。」

略


 「考究古文家師説，皆出許、鄭以後之僞撰。」


光緒十二年丙戌（一八八六），先生三十五歲
 

注




 。

《經學二變記》云：「兩漢之學，《今古學考》詳矣。本可以告無罪於天下。惟一經之中，既有周公、孔子兩主人，典禮又彼此矛盾。漢唐以下儒者所有經説及典考政治諸書，又於其中作調人，牽連附會，以《周禮》爲姬公之真書，《王制》爲博士所記，與《周禮》不合。又以爲夏殷制。考《左》、《國》、《孟》、《荀》，以周人言周事者，莫不與《王制》切合。所有分州建國，設官分職之大綱，則無一條與古文家説相同。或分或合，皆無以切理饜心。故説經者如議瓜，如原誑，爲聚訟之場。凡學皆愈深則愈慧，惟學經者愈深則愈愚。其歸宿即流爲八股，深爲學術政治之大害。蓋當時分教尊經，與同學二三百人朝夕研究，折群言而定一尊。於是考究古文家淵源，則皆出許、鄭以後之僞撰。所有古文家師説，則全出劉歆以後據《周禮》、《左氏》之推衍。又考西漢以前，言經學者皆主孔子，並無周公，六藝皆爲新經，並非舊史，於是以尊經者作爲《知聖篇》，闢古者作爲《闢劉篇》，

原注：外間所祖述之《改制考》即祖述《知聖篇》，《僞經考》即祖述《闢劉篇》，而多失其宗旨。


 群言淆亂折諸聖。東漢以周公爲先聖，孔子爲先師。貞觀黜周公爲功臣，以孔子爲先聖，顔子爲先師。乃歷代追崇有加，至以黄屋左纛，祀以天子禮樂。當今學堂，專祀孔子，若周公則學人終身未嘗一拜。故據《王制》以遍説群經，於《周禮》中删除與《王制》相反者若干條。」
 

注





又曰：「海内略窺鄙作者，其主張《今古學考》，尚占多數，其餘則知者更鮮矣。」

主講井研來鳳書院。

以李□□等把持學金，控之得直。一日，先生遇李於肆，見其據席上坐，直前批其頰。謂李有親喪，不宜上坐也。

作《經學初程》。

按，本書云：「予己卯治《公羊》（略）至今七年。湘潭師來主講，至今六載。所刊尊經課藝，皆湘潭之教。」湘潭主講始於己卯，至丙戌已七年。《尊經初集》刊於丙戌，先生此書又對門人而言，疑主講井研時作也。




春，王闓運歸湘潭，不再至蜀矣。

《湘綺樓箋啓》一《致裴樾岑》，《箋啓》三《致張粤卿》




成《公羊解詁商榷》二卷，駁何注，大旨與《三十論》相同。特論詳總綱，此本乃條分，隨文駁正，較爲明晰，

略


 爲讀《公羊補證》者之先路焉。

《井研志》卷十二《藝文二·公羊解詁三十論》提要。


 按，此稿今佚。

二月，成《公羊解詁再續十論》。

今在《六譯叢書》中，合前二十論，名《何氏公羊解詁三十論》。


 其目爲：（一）取備禮制；（二）襲用禮説；（三）圖讖；（四）衍説；（五）傳有先後；（六）口授；（七）參用《左傳》；（八）防守；（九）用董；（十）不待貶絶。自序曰：「《解詁商榷》已成，將爲《古義疏》，因再作此十論。昔劉申受

逢禄


 作《何氏解詁箋》，已多補正，特其所言多小節，間或據别傳以易何義。今之所言，多主大例，特以明此事自有所昉，不自今始耳。丙戌仲春。」

六月初一，妾劉氏

如意


 卒。

秋，自鹽井壪遷居東林場戲臺下。

十月，子成芝娶婦尹氏。

先生以馬國翰輯佚書及諸輯本緯讖並存，殊乖其實，

雜記災祥爲讖，專言經典爲緯。


 乃同張祥齡採馬本專主經義者分别鈔録，别爲一書，使不與諸讖相雜。舊注未盡者，因命子姓别録古説，以相證明。所有脱缺，略用己説，成《古緯彙編補注》六卷。

《井研志》卷十二《藝文二·古緯彙編補注》提要。


 按，此稿今佚。

作《十八經注疏凡例》。其目爲：《今文尚書》、《齊詩》、《魯詩》、《韓詩》、《戴禮》、《儀禮記》、《公羊》、《穀梁》、《孝經》、《論語》、《古文尚書》、《周官》、《毛詩》、《左傳》、《儀禮經》、《孝經》、《論語》、《戴禮》
 

注



 。易學不在此數。

《今古學考》下，頁三十注。


 先生言：「予創爲今古二派，以復西京之舊，欲集同人之力，統著《十八經注疏》，以成蜀學。見成《穀梁》一種。然心志有餘，時事難就，故先作《十八經注疏凡例》，既以相約同志，並以求正高明，特多未定之説。一俟纂述，當再加商訂也。」

《今古學考》下，頁三十。


 又當時意在再作《儀禮》、《詩》、《書》三種，餘皆聽之能者。

《經話甲》頁五十六。


 按《十八經凡例》，《今古學考》、《經話》皆不言作於何年，惟知在《穀梁疏》成書之後。又《經話》同頁另條云：「丙戌曾刊《左傳凡例》，專以《左傳》爲古學，與二《傳》異。」故以繫之丙戌。又今《六譯叢書》中之《群經凡例》，其目爲今所存者，乃屢經改訂本，或本非成於一年，與原目有出入。大抵如《今文尚書要義凡例》成於甲午，

據《書經大統凡例》。


 《論語凡例》成於丙申。

據《論語凡例》自識。


 又既成以後，又續有增補改訂者，如《公羊》、《穀梁》、

「予撰《穀梁凡例》，修改近十次，乃成今本。」


 《分撰兩戴記》，今皆前後並存。

作《劉氏春秋古經章句考證表》。

稿存。


 先生《今古學考》列《左傳》爲古學，與二《傳》分。以傳中解經釋例之文爲劉歆羼補，

劉申綬説。


 告易筆削，故與博士立異。原傳乃《國語》，劉氏附益後，乃改爲編年。今即將劉氏所附益者録出，加以攻駁。

本書凡例。


 按，此書據凡例，成於《何注商榷》、《何注糾繆》之後，《左傳凡例》初稿既刊於丙戌，故即附本年。《周禮删僞》亦始於此年，初意以之與《劉氏章句》並行。

凡例。




是年，蕭藩欲爲先生刊《穀梁注疏》，先生以稿尚未定，乃以《分撰兩戴記章句凡例》一卷付之。

今在《六譯叢書》中。


 訂宗派類十五條，篇章類二十四條，義例二十七條，總例五條。此編此時尚分今古。明年，將「宗派門」增爲二十八條，遂易今古爲帝王。《井研藝文志》二有《兩戴記補注》十卷，蓋即就此例擬作而未遂者。

約集尊經同人撰《王制義證》
 

注



 。「以《王制》爲經，取《戴記》九篇外，《公》《穀》傳、《孟》、《荀》、《墨》、《韓》、《司馬》，及《尚書大傳》、《春秋繁露》、《韓詩外傳》、緯候、今學各經舊注，

原注：據馬輯本。


 並及兩漢經學先師舊説，

原注：《今文尚書》、三家《詩》用陳氏輯本。至於《春秋》、《孝經》、《論語》、《易》、《禮》，尚須再輯。


 務使詳備，足以統帥經學諸經。更附録古學之異者，以備參考。

略


 以後凡注今學，群經禮制，不必詳説，但云見《義證》足矣。

略


 習今學者，但先看《王制》，以下便即迎刃而解。起視學官注疏，不惟味同嚼蠟，而且膠葛支離，自生荆棘。一俟此書已成，再作《周禮義》，以統古學。」

《今古學考》下，頁二十八。


 《經學初程》

頁十三


 亦云：「至於古學入手之書，則别輯《古學禮制考》，取《左傳》、《周禮》與今學不同專條，分類輯爲此書，以配《王制》。」《古學禮制考》當即《周禮義》。此書今無，疑未成。按，此書稿已及半，隨手散佚。繼聞長素

康有爲


 《孔子會典》即是此意，乃決意不作。亦以《王制》無所不包，難免掛漏。否則，《義證》緟雜，難於去取。特就《王制定本》將辨疑、證誤二門，編爲《王制訂本要注》四卷，專攻其異。凡屬明文複見，皆所不取。

《經話》甲一，頁五十六。《井研志》卷十二《藝文二·王制訂本要注》提要。


 今《六譯叢書》中祇《王制集説》一卷，無《王制集證》，《凡例》亦非以前之舊，當又是《要注》改本也。約同人撰《王制義證》，《縣誌》以爲在戊子，《經話》以爲在戊子以前。《今古學考》云：「乙酉欲作《義證》。」

卷下，頁三十四。


 《學考》乃丙戌編成，則此書之創編當在乙酉、丙戌之間。《縣誌》云「戊子」者誤，今以附於此年
 

注



 。

先生自云：「學者初治經，莫妙於看《王制輯證》。

略


 自爲制度，綱領具在，有經營制作之用，三也。經少而義多，尋繹無窮，有條不紊，四也。有《春秋》以爲之證，皆有實據，

略


 五也。知此爲經學大宗，

略


 諸經可由此而推，七也。既明今學，則古學家襲用今學者可知，其變易經學者，更易明也。今學異説多，既以此爲主，然後以推異例，巨綱在手，足以駁變，九也。秦漢以來，經傳注記、子緯史集皆本此立義。今習其宗，則群書易讀，十也。」

略　《經學初程》頁十三。




刻《春秋左傳古義凡例》於成都，此作專以《左傳》爲古學
 

注



 。

刊《今古學考》於成都。此書既刊布，於康成小有微詞，爲講學者所不喜。友人遺書相戒，乃戲之曰：「劉歆乃爲盜魁，鄭君不過誤於脅從。」

《經話》甲一，頁五十五。


 或又推爲以經解經之專書。

《知聖編》上，頁四十七。




是年春，就舊作《轉注假借考》補爲《六書舊義》一卷，「以四象爲造字之法，形爲實字，意爲虚字，事在虚實之間。以轉注與假借三家名目全同，爲當時用財通名，轉注如今捐輸津貼股份公司，事一名多，所以馭繁。假借因無爲有，所以濟窮」。

《井研藝文志》二及本書。


 又云：「造字之序，始形，次事，次意，次聲，四門而止。

聲又所以濟形、事、意之窮，故造字之主，祇前三門。


 後二門乃用字，非造字。」又曰：「象聲生於假借，象意生於轉注。

略


 未造形聲字以前，則皆假借。未造會意字以前，則皆轉注。假轉意聲，祇争有本字、無本字之别。」皆能一掃清代小學家之異説，而獨標捷解。先生經説，多有改易，此册初無異同。俞樾、鄭之同極心折其説。

先生以爲子者經之嫡嗣，《今古學考》既已明經，更欲治子。又曰：「子書專家少，往往一家兼數家，不獨雜家爲然。今子家多亡，宗旨不立，其説往往見於他書。鈎沉繼絶，條分縷晰，欲以恢張九家舊學。

略


 限以丁亥年三百九十日立其規模，以後隨時修改。

略


 以經意讀子，更以子學説經，有相須，莫相妨。」

略　據丙戌臘月十六自記原稿。




成《經學初程》一卷。

今在《六譯叢書》中。


 按，此書署先生與吴之英同撰，疑爲與吴同任尊經襄校時作，故以附此年。此書略可見先生教人治學之法。如云：「治經歲月略以二十爲斷。二十以前縱爲穎悟，未可便教以經學，略讀小學書可也。

略


 二十以後，悟性開則記性短，不可求急助長，當知各用所長。又，讀書要疑要信，然信在疑先。

略


 篤信專守，到精熟後，其疑將汩汩而啓。

略


 若始即多疑，則徬徨道途，終難入境。」又：「先博後約，一定之理。不博遂求約，不可也。然其所以博覧者，正爲博觀以視性之所在，便於擇術。

略


 夫深造之詣，惟專乃精，尚欲兼營，必無深入。若徒欲兼包，以巿鴻博，剛經柔史，朝子暮文，無所不習，必至一無所長。」又：「近來學者，頗有陵躐之習，輕詆何、鄭。豈知治經如修屋，何、鄭築室已成，可避風雨，其中苟有不合，是必將其廊廳牗欞門户，下至一瓦一石，皆悉閱覧，知其命意所在，其有未安處，未經意處，仍用其法補之。必深知其甘苦，歷其淺深，乃可以言改作。今之駁者，直如初至一人家，見其大門，曰，此門不善，宜拆，使更營。至二門如此，至廳堂如此，至宫至室亦如此。

略


 破瓦殘磚，雜然滿目。甚至隨拆隨修，向背左右，莫不迷亂。以其胸無成室，無所摹仿，材料不具，基址難定。吾見有拆室一生，直無片椽可以避風雨者。毁瓦畫墁者尚不得食，何況治經。」又教人：「最忌以己所心得，使初學行之，己所疑難，使初學考之。己不過欲因人之力以成己之事，而初學作此，消耗歲月，浮沉迷津。

略


 苟爲借人之力，則其心不恭。若欲躐等陵次，使初學飛渡，則所見更爲顢頇。」

按，先生生平即未免此弊，或本吴之英語也。


 至云：「經學須耐煩苦思，方能有得。若資性華而不實，脆而不堅，則但能略窺門户，不能深入妙境。經學要有内心。看考據書，一見能解，非解人也。必須沉静思索，推比考訂，甸然心中貫通，若徒口頭記誦，道聽塗説，小遇盤錯，即便敗績。惟心知其意，則百變不窮。經學湛深，詞章自然古茂。」則先生自道也。又曰：「經學有古時童子知之，至今則老師宿儒猶不能通者，如《禹貢》山川、《周禮》名物、《詩》之鳥獸草木是也。試以《詩》言，就當時目見，以示初學，宜無不解。

略


 今欲考究，又不能據目見，全憑古書。

略


 書多言殊，苟欲考清一草一木，無論是與不是，非用數日之力不能。

略


 故予謂學不宜從此用功，以其枉勞心力。欲求便易之法，則請專信一書。人雖指其謬誤，篤信不改。以此爲《詩》中之小事，尚有大者在。

略


 苟將此工夫，用之於興觀群怨，其有益身心爲何如。

略


 《尚書》之山川、《周禮》之名物，同此一例。

略


 今爲後學一筆删之，以惜精力，爲别事之用。」

頁十八。




是年五月，四川總督丁寶楨卒，劉秉璋繼任。丁在川有惠政，蜀人至今思之。王闓運之主尊經，丁之力也
 

注



 。

是年八月，命續修《大清會典》。


光緒十三年丁亥（一八八七），先生三十六歲
 

注




 。

正月，媳尹氏卒。

二月至成都，在尊經書院閲卷，同閲卷者富順王萬震復東也。先生見山長伍肇齡，議復朱肯夫學使舊章，設分教，不考課，以著書作季課，並加膏火。

十九日，先生邀喬樹枬、范溶、劉子雄、楊永清、王萬震、鄒增祜及僧雪岑等飲於燕魯公所。

二十七日， 李滋然、鄒增祜、藍光策招飲貴州館尹王祠， 楊鋭、范溶、王萬震皆與。

二十九日，王萬震堂課不用先生所擬題目，又欲出宋學題，先生偕劉子雄力争得止。

三十日，劉子雄、鄒增祜來訪，因言堂課出題之謬。先生言伍最服江西陳溥。陳乃祅人，著書多妄誕，托於宋學而雜以左道。鄒言其曾謀反，有案可稽，伍刻其所批書甚多。

四月四日，偕劉子雄往聽舒頤班，夜同歸，談經甚樂。

五日，復同劉談，謂殷無三年之喪。

十一日，劉子雄來談，先生謂《周禮》當以王莽制參考。

十二日，劉子雄、戴光來談，約劉治《王制》，戴治《周禮》，分封建、地理、官制、井田、兵、刑、禮、樂、食貨等門，證以周秦古説，次取西漢，又次取東漢，以二書爲今古學大綱，故急欲成之。

二十九日，書院仍由先生分經出題，所出有《堯典》、《禹貢》，多周以後制度。

閏四月八日，劉子雄來談，先生欲以《書》、《詩》、《儀禮》皆爲今學，又以《冠》、《昏》二記爲古學，與初義又變。

六月，成《王制周禮凡例》，以《周禮》爲劉歆僞作。又成《孝經凡例》。

初十日，訪劉子雄，論《左氏》作僞之迹甚悉。

改訂《兩戴記分撰凡例》。

新任學政高賡恩喜宋學，與伍肇齡合，不以先生新説爲是。伍新刻《近思録》，高爲作序，痛詆漢學，有「寖樹藩籬，操末忘本，世儒之蠧」等語，蓋指先生也。

歸井研，旋携子諱師慎至成都，十二月復歸。

作《續今古學考》自駁前説，謂：「周制全不可考，概爲孔子新制。《周禮》固爲僞託，即《左氏》之言《周禮》者，亦推例而得，以《周禮》同《王制》者多，異者不過數條，又無師説，故知襲今學而作，即《國語》亦是今學。」又謂：「文王所演之《易》，即是孔子《繫辭》。」劉子雄見先生《續今古學考》，謂不似經生語。

先生新學作詩，嘗與劉子雄論詞章，先生以用意爲主，劉以修辭爲主，不能合也。

十月，始注《公羊》，「一以《繁露》爲本」，又據《白虎通》引《公羊傳》爲今本所無者，補百餘條。

是年常與劉子雄過從，見則必譚經。一日先生謂劉曰：「何氏以十七年注《公羊》，予以七年成《穀梁》，尚不逮其半。」

九月，劉子雄嘗與朱德實

枕虹、


 戴光臧否書院人物，劉謂：「宋芸岩詩力弱，陳子元氣粗，不能用功，爲浮名所誤。用實功者廖平以外，未見其人。」朱論院中經生，舉先生及王光棣、尹殿颺、戴光、吴雪棠、吴之英、胡從簡、周國霖、劉子雄，詞章則楊鋭、毛澂、胡延、戴光、周淡如、宋育仁、陳子元、范溶、吴昌基、崔映棠、劉子雄，朱亦與焉
 

注



 。

《井研藝文志》有《春秋圖表》二卷，《王制圖表》十卷，

十疑字誤。


 疑成於本年。此二書後經改併爲《春秋圖表》。《今古學考》下頁五十二云：「《王制義證》中當有圖表。如九州圖、建國九十三圖、制爵表、制禄表。」《王制圖表》當即由此擴充者，今《春秋圖表》中猶存此數表，名目小異。

詳二十七年。




是年二月，興造大沽至天津鐵路。五月，中法界務專約、商務專約成。十月，與葡使訂約。十二月，張之洞奏設南洋各島領事。加算學一科取士。


光緒十四年戊子（一八八八），先生三十七歲。


是年，任尊經書院襄校。

按，先生《與張子宓書》似有薦吴之英以自代之意，又《知聖編·後跋》謂此册作於戊子，蓋纂輯同學課藝而成。疑先生是年本任尊經襄校也。




正月，子成芝續娶譚氏。

二月，自東林塲遷居距塲一里之小高灘蕭氏宅中。旋於附近榮縣界内置新業，

二十畝。


 十二月，移家居之。

自家至成都，六月返家
 

注



 。

七月，自家赴德陽，爲德陽知縣陶聯三西席。過成都，與名山吴之英

伯朅，時任灌縣教諭。


 論學於尊經，深許其可，自此見人恒頌其學。

《與張子宓書》。


 

按，《與張子宓書》言，七月，自家至德陽。據家人言，則二月至省，七月返家，八月赴京。錯迕殊甚，不知誰是。惟八月赴京之語似誤。《知聖編·序》稱戊子季冬作於黄陵峽舟次。不容八月啓程，十二月始至宜昌。意者先生是年本任尊經襄校，二月赴省。七月嘗回家，隨赴德陽。赴京時即不再回家，故家人遂以爲八月赴京耳。




冬，赴京會試。

《知聖編·序》。


 薦吴之英任尊經襄校。

同上。


 張之洞電召赴粤，

時任粤督。


 命纂《左傳疏》
 

注



 以配清代十三經義疏，以方赴京，不果去。

江叔海致書，論《今古學考》。

成《知聖篇》一卷，附《孔子作六藝考》一卷，《闢劉篇》一卷，《周禮删劉》一卷，

《井研志·藝文四》。


 《公羊補義》十一卷。

四書今並在《六譯叢書》中，惟無《孔子作六藝考》，《周禮删劉》附入《闢劉編》，易名《古學考》。


 《知聖編》提要云：「平初作今古説，丙戌以後乃知古學新出，非舊法，於是分作二篇，言古學者曰《闢劉》，言今學者曰《知聖》。取宰我『子貢知足以知聖』之義。此編用西漢説，以六藝皆由孔子譯古書而成。

略


 《詩》、《易》爲百世而作。《春秋》書爲上考而作。由後推前，知制作全出孔子。宋以後專學《論》、《孟》，故考證二書尤詳。或以六藝歸本孔子爲新創，不知莽、歆未出之先，無論傳記子史，皆以六藝傳於孔子，並無周公作經之説。故又編《孔子作六藝考》一卷，以證其實。」

此稿不存，當已散見《知聖編》中。


 其書取西漢爲主，東漢以下微文散見，亦附録之。又《古學考》

即《闢劉篇》。


 提要云：「是編皆平信今駁古之説。」

《周禮删劉》一卷，吴福珩《周禮紀聞序》

《井研志·藝文二》。


 以爲刊於戊子。今按此書之作，當與《闢劉篇》同時，故從吴説附於此年。此書直至甲午始完成，義例詳甲午年。劉子雄見《周禮删劉》，斥爲閹割之法，謂其與己説相迕者指爲竄改，不免武斷也。

《知聖編》上，三十九頁。


 所删者爲九畿、九州、五等封諸條。原約能講明一條，即刊去一條。

《周官考徵凡例》。




成《公羊補義》十一卷，意在合通三《傳》。潘祖蔭序
 

注



 。潘祖蔭《公羊補證》序云：「自序欲以《公羊》中兼採《穀》、《左》，合通三《傳》，以成一家。

按，甲午作《春秋經傳滙解》，當即此意。


 繼因三《傳》各有專書，乃刊落二《傳》，易以今名。言『補注』者，謂補何君《解詁》也。

按，《凡例》云：「今以『補證』爲名，凡佚傳則補傳，師説則補例，《解詁》未備者務詳之。」略


 自注自疏，以自信精粹者爲注，餘義爲疏。疏義别出，不定解注，與古注疏體小有異同。自來注家依違本傳，明知其誤，務必申之。是書以經例爲主，於傳分新舊，於師分先後，所有後師誤説，引本傳先師正説以證之，進退取舍，不出本師，與范武子據《周禮》以難《穀梁》者有間矣。

略


 是書大旨具於《三十論》，然新得甚多，較爲審慎矣。季平喜爲新説，如《春秋》不王魯，三世内娶爲魯事，言朔不言晦爲日食例，鄢不言會爲致例，祭仲不名例同單伯，紀履輸不言使爲小國通例。如此者數百條，爲從來治《公羊》者所不敢言。至於月無正例，子伯非爵，見經皆侯，與二伯八方伯七卒正一附庸，則以爲三《傳》通例。立説雖新，悉有依據，聞者莫不驚駭。觀所論述，乃不能難之。以其根本經傳，得所依歸故也。」按，潘序作於庚寅三月，時此編祇名《公羊補義》，對戌子稿本已有所改訂。

《凡例》。




戊子八月自序，

略


 「舊撰《穀梁注疏》，篤守本師。

略


 此編多採《穀》、《左》以收闕義，傳所佚誤，别爲補傳，今通三《傳》以爲一家之言，意在折中聖經，輯補佚義，自比於巽軒」。又庚寅端午前二日自識云：「戊子作注，意在通三《傳》之義。

略


 己丑在粤，續有《左傳補正》之作。既三《傳》各自爲書，則《公羊》當自成一家，不必旁通於二《傳》，故删去通變之言，以爲墨守之學。易通變之名爲補證，庶可以告亡友劉舍人也。」

先生於清代經學變遷派别及其得失與所及於自己之影響，在《知聖編》中言之極爲明晰。文曰：「國朝經學，大約可分爲四派，曰順康，曰雍乾，曰嘉道，曰咸同。國朝初，承明季空陋之弊，顧炎武、黄宗羲、胡渭、姜宸英、王夫之、萬斯同、閻若璩、朱彜尊諸老，内宋外漢，考核辨論，不出紫陽窠臼，游心文周，不知有尼山也。惠棟、戴震挺出，獨標漢幟，收殘拾墜，零璧斷圭，頗近骨董家，名衍漢家，實則宗法莽、歆，與西漢天涯地角，不可同日語。江永、段玉裁、王念孫、朱駿聲諸家，以聲音、訓詁、校勘提倡天下，經傳遂遭蹂躪，不讀本經，專據《書鈔》、《藝文》隱僻諸書，刊寫誤文，據爲古本，改易經字，白首盤旋，不出尋文。

按，當作丈。


 諸書勘校，可謂古書功臣，但畢生勤勞，實未一飽藜藿。二陳著論，漸别今古，由粗及精，情勢然也。李兆洛、張惠言、龔自珍、魏源，推尋漢法，訟言攻鄭，比之莽、操，罪浮桀、紂。思欲追西漢，尚未能抵隙古文。咸、同以來，由委溯原，始知尊尚孟、荀。開創難工，踵事易效，固其宜耳。綜其終始，窮則必通，以横詆縱，後止終勝。廿年以來，讀遺書，詢師友，昔賢構屋，我來安居，舊解已融，新機忽闢，平分今古，不廢江河。初則周聖孔師，無所左右；繼乃探原竟委，若有短長。博綜同學，分類研精，圖窮匕首乃見，附綴不類生成。

略


 六藝同原，貫以一孔。斯事重大，豈敢任情？既風會之所趨，又形勢之交迫。

略


 師友藥言，佩領夙夜。事與願違，未得輕改。」

卷上，頁三十六。




《知聖編》於鄭康成、紀曉嵐、十二經注疏、

無何注《公羊》。


 阮刻《學海堂經解》、王刻《江陰續解》，皆有評論。評鄭氏云：「國朝雍、乾以後，鄭學盛行，誤信孔氏『疏不破注』之邪説，寧道周孔錯，不言馬鄭非，積習移人，牢不可破。嘉、道以後，龔、李諸賢始昌言攻之，然亦如晉王子雍，一生專與鄭爲難，乃全不得其病痛所在。考鄭學

略


 盛行千餘年，其人人品高，號爲經師完人，至細考其著作，實不見所長。《詩》、《書》二經，推《周禮》以爲説，强四代經文以就其誤解之《周禮》，固無論矣。平生著述，三《禮》爲優，《周禮》又其本中之本。《大行人》注言周之疆域方七千里，天子以方千里者一爲王畿，州牧各得方千里者六。以一州牧大於天子五倍。似此謬妄，婦孺皆知其非。

略


 《王莽傳》：『莽女爲后，十一媵。』是天子一娶十二女。王莽晚自娶，則有百二十女，明係歆等附會誤説，盡可改正，乃造十五日進御之説。其注百事多略，惟此條獨詳，推考變節，無所不至。

先生命吴清渠擬有《百二十女訟鄭君表》，詳見《經話》甲一，頁三十九至四十五。


 經所稱孤，本即世子，指《春秋》齊、曹世子而言，乃以爲三孤。經所見諸孤字，皆非王臣，則又僞造大國孤一人之説，誤中又誤，夢中又夢。其注《儀禮》，至以諸公爲即大國之孤，孤何得稱公？鄉禮即鄉飲酒。

詳《經話》卷二。


 明知今古文饗皆作鄉，何不注於題下，乃以饗禮爲亡？饗禮與鄉人飲酒禮節隆殺不同，鄭明知漢人飲酒禮儀節簡，爲欲實用周鄭鄉字之説，亦遂以爲真鄉黨所行之禮。李氏但詆其破壞家法，不知但以專家論，鄭君於《周禮》、《儀禮》已多不能通，又何論其於今古相亂之旁失。

略


 舊頗稱其細節，如宫室、衣服、儀節實爲精密。然大端已誤，細節殊無足取。且進而考其細節，亦多因强附《周禮》而誤。余學專欲自明，不喜攻人。但鄭君空負盛名，實多巨誤。後生以之爲天人，望洋而歎，莫敢考索。由鄭學入手者，如入迷途，久而迂謬成習。

略


 爲後賢祛疑起見，偶一言之，以示其例耳。」

卷上，頁四十二。




評紀氏云：「《隋志》、《陸録》所談各經源流，謬種百出，百無一真。證以《史》、《漢》，其説自破。近人言經學，以紀曉嵐爲依歸，當時説經諸家，融而未明。紀氏專心唐宋小説雜聞，未能潛研古昔正書，以辭賦之才，改而説經，終非當行。又以《隋志》、《陸録》爲宗旨，故所説經籍不脱小説謏聞，終誤後學，受患頗深。

略


 《毛詩序傳》出於衛宏，如大小毛公名字、叔姪、官爵等説，皆出范書以後，乃誤爲真。其説二人，真如孫悟空、豬八戒。此等游戲，評詩談藝則爲高手，解經則成兒戲。又如書坊僞《端木詩序》、《申培詩傳》，其書竄亂删削，至爲陋劣。既明知其僞，乃又摘論數條，以爲義可兼存。似此猶可存，則又何不可存？

略


 紀氏於各經論述，幾不知有博士，何論孔子。時賢推尚紀氏，故略發其説於此。大致悠謬者多，不足與細辨也。」

卷上，頁四十。




評東漢以後經説云：「

略


 每經皆有義例在文字之外，如數術之卜筮，以及《鐵板數》、《青囊經》，皆别有起例，在本書之外。不得本例，但望文生訓，如何能通。不惟經説，即李義山，吴梅村詩集，作注者必先於本文之外，詳其時事履歷、性情嗜好，並其交遊贈答、當時朝廷盛衰、政輔忠佞，然後能注。區區後人文詩千萬，不足與經比，猶於文字外無限推索，方能得其主旨。乃東漢以下之經説，則不必先求本師，預考文例，但其識字解義，按照本文，詳其句讀，明其訓詁，即爲經説，真所謂望文生訓。不求其端，不竟其委，但能識丁，便可作傳。除《公羊》外，十二經注疏，一言以蔽之，曰，望文生訓而已。

略


 學者亦嘗假四字以爲説，實則阮、王二刻，能逃望文生訓者幾人？蓋欲求義例，必先有師，不能得師；必先於各經先師傳説義例

略


 至精至熟，然後可以讀經。此法久絶，合宇内老師宿儒，誰能免此弊？劉歆初言微言，後力反其説。願學者讀漢臣劉歆書，勿用新室劉秀顛倒六經之法也。」

卷上，頁五十四。




評阮刻《學海堂經解》云：「阮刻《學海堂經解》，多嘉、道以前之書，篇目雖重，精華甚少。一字之説，盈篇累牘；一句之意，衆説紛紜。蓋上半無經學，皆不急之考訂；下半亦非經學，皆《經籍籑詁》之子孫。凡事有本有末，典章制度本也，形聲字體末也。諸書循末忘本，纖細破碎，牛毛繭絲，棘猴楮葉，皆爲小巧。即《詩經》而論，當考其典章宗旨，毛鄭所説相去幾何。而辨論其異同之書，層見疊出。樂之爲樂爲療，永之爲羕爲泳，有何關係，必不可苟同。以《尚書》論，今古二家，宗旨在於制度，文字本可出入，不問辭專考字，不問篇專詳句，説『堯典』二字三萬言，詢以羲和是何制度，茫然也。近人集以爲彙解，一字每條所收數十説，問其得失異同之故，雖老師宿儒不能舉。又如用其法以課士，一題説者數十百人，納卷以後，詢以本義究竟如何，舊義孰得孰失，論辨異同之關係何在，皆茫然不能對。蓋嘗蹈没其中者數十年，身受其困，備知其甘苦利害，以爲此皆不急之辨，無用之學，故決然捨去，别求所以安身立命之術。積久而得《王制》，握綱領，考源流，無不迎刃而解。以之讀群經，乃知康莊大道，都會名區，絶無足音。考求舊游之車轍馬迹，亦不可得。徒見荆棘叢中，窮隘巷港，積屍如麻，非黑暗不見天日，則磨旋不得出路。父子師弟，相繼冤屈，而不自悟其非。蓋得其要領，則枝節自明，且悟其旨歸，則文字可以出入。苟循支委，則治絲而棼。

略


 爲今之計，以人才爲主，不願天下再蹈八比之理學，音訓之漢學，以困人才。」

卷上，頁四十四。




評王刻《江陰續經解》云
 

注



 ：「王刻《江陰續經解》，選擇不精，由於曲循情面與表章同鄉，前半所選，多阮刻不取之書，故精華甚少。後半道、咸諸書，頗稱精要。陳氏父子《詩書遺説》，雖未經排纂，頗傷繁冗，然獨取今文，力追西漢，魏晉以來，無此識力。邵《禮經通論》以經爲全本，石破天驚，理至平易，超前絶後，爲二千年未有之奇書。考東漢以來，惟經殘秦火一説，爲庠序洪水猛獸，遺害無窮。劉歆《移書》，但請立三事，廣異同，未嘗倡言六經爲秦火燒殘。古文家報復博士，乃徐造六經不全之説。

詳《古學考》。


 妄補篇章，虚擬序目，種種流毒，原是而起。且自經殘一説盛行，學人

略


 視諸經皆爲斷簡殘編，

略


 已在可增可減可存可亡之例。一遇疑難，不再細考求通，有秦火一説可以歸獄。故東漢以下，遂無專心致志推究遺經之人。

略


 余因邵説，乃持諸經皆全，亦備爲孔修。

略


 心思一專，靈境忽闢，大義微言，乃可徐引。」

略　卷上，頁四十七。




又論近人專治小學之弊云
 

注



 ：「近賢論述，皆以小學爲治經入手，鄙説乃易以《王制》，通經致用，於政事爲近。綜大綱，略小節，不旬月而可通。推以讀經讀史，更推之近事，迎刃而解。《勸學篇》言學西藝不如西政。近賢聲訓之學，迂曲不適用，究其所得，一知半解，無濟實用，遠不及西人之語言文字，可俾實效。讀《王制》，則學西政之義，政高於藝。如段氏《説文》，王氏《經傳釋詞》、《經義述聞》，即使全通其説，不過資談柄，繡槃帨，與帖括之墨調濫套，實爲魯衛之政。語之政事、經濟，仍屬茫昧。國家承平，藉爲文飾休明之具，與吟風嘲月之詩賦，事同一得，未爲不可。若欲由此致用，則炊沙作飯，勢所不行。釋家有文學派，聲訓正如《龍龕手鑑》、《一切經音義》枝中之枝。從《王制》入手，則如直指心原，立得成果。以救時言，《王制》之易小學，亦如策論之易八比試帖也。非禁人治訓詁文字，特不可錮没終身耳。」

卷上，頁四十三。按，此條可與癸未年引張祥齡語參看。




是年，定中英西藏條約。


光緒十五年己丑（一八八九），先生三十八歲。


大挑二等，會試中三十二名進士
 

注



 ，房師張預

商天


 ，禮部尚書座主李鴻藻

蘭孫


 ，工部尚書兼署正黄旗漢軍都統崑岡

筱峰


 ，太子太保工部尚書潘祖蔭

伯寅


 ，禮部右侍郞廖壽恒

仲山


 。以書曆作歷，罰停殿試，潘祖蔭力争之。先生嘗言：「此次不犯磨勘，可入翰林。使竟入翰林，則戊戌政變，或將因楊叔嶠而遣戍也。」

試後，應張之洞召，赴廣州，與王闓運相見於天津，

《祭湘綺夫子文》。


 與俞樾相見於蘇州，

在七月。


 俞氏亟稱先生《今古學考》爲不刊之書。先生語以已經改易，並三《傳》合通事。俞不以爲然，曰：「俟書成再議。」

《經話》甲一，頁五十四。




先生至廣州，住於廣雅書局，以張之洞命纂《左傳》，始專力治《左氏》。己丑以後專治《左氏》。

《經話》甲一，頁五十一




十月，張之洞聘朱一新主講廣雅書院。張又重申「風疾馬良」之禁。

在廣雅日，居室與朱蓉生

一新


 、屠竟山

寄


 、陶心雲

濬宣


 諸人僅隣。一日，聞蓉生言：「講學問須自作主人，勿爲人奴隸。」因亟往問：「如何方能作主人？」而蓉生所言則仍奴隸之奴隸也。

吴虞《六譯老人餘論》。參看乙巳年。




南海康有爲於沈子豐處得先生《今古學考》，引爲知己。至是，同黄季度過廣雅書局相訪，先生以《知聖編》、《闢劉編》示之。馳書相戒，近萬餘言，斥爲好名鶩外，輕變前説，急當焚燬，並要挾以改則削稿，否則入集。先生答以面談，再決行止。後訪之城南安徽會館，黄季度病未至。兩心相協，談論移晷。康氏乃盡棄其舊學而爲先生之學焉。

《經話》甲一，頁五十五；《知聖編》上，頁四十八；梁啓超《清代學術概論》二十三。《經話》甲編二卷三十頁云：「庚寅晤長素於廣州，議論相合。逾年，《僞經考》出。」庚寅當係己丑之誤。




先生欲刊《知聖篇》，或以發難爲嫌而止。東南士大夫因轉相鈔録，視爲枕中鴻寳，一時風氣爲之改變。湘學

《湘學報》


 以爲素王之説倡於井研者，此也。

《井研志·藝文四·知聖篇》提要。




先生居蜀時，未敢自信其説。出游後見俞蔭甫、王霞舉諸人，以所懷疑者質之，皆莫能解，於是膽乃益大。於湘潭之學不肯依傍，故湘潭與陳完夫書曰：「懷才欲試

略


 如康有爲之爲，亦人情也。楊度但以慕名之心轉而慕利，暗爲梁焕奎所移而不自知，前之師我者亦以名也，非求益者也。與夏時濟同，與廖登廷異。廖登廷者，王代功類也，思外我以立名。楊、夏思依我以立名，名粗立則棄余如遺矣。故康、廖猶能自立，楊、夏則隨風轉移。」

吴虞《六譯老人餘論》，《湘綺樓箋啓》六《與陳郞》。




陶濬宣擬刊廣州闈墨，因戲擬戊子四川鄉試首題「大師摯適齊」一章，破云：「使八伶於八州，廣魯樂於天下也。」文用《樂記》「廣魯樂」與《書》封四凶以化四裔。意欲刊之，而稿爲人所竊。

《經話》甲一，頁六十三。


 按，《井研志·藝文五》有《四譯館五經義》一卷，稱其「專以經説，行文多用新解，

略


 風動海内。光緒戊子以來

略


 貌襲平文者，往往掇巍科以去」。此書今不存。民初，成都《國學薈編》刊有先生時文數篇，名《游戲文》，當猶有當時所作在内。《六譯館叢書》中又另有《會試硃卷》一種。

作《周禮删劉》八證。

《古學考》頁四十五注。




是年二月，帝始親政，以薛福成爲出使英法意比大臣。著《出使英法意比四國日記》。八月，允張之洞奏，築蘆溝橋至漢口鐵路。

七月，調張之洞爲兩湖總督。

十月，友人劉子雄卒於北京
 

注



 。


光緒十六年庚寅（一八九〇），先生三十九歲。


春，復由廣州赴京補應殿試，得二甲七十名，賜進士出身。朝考三等，欽點即用知縣。以親老求改教職，部銓龍安府教授。

四月，潘祖蔭爲作《左氏古經説漢義補證》、《公羊補義》兩序。

秋，偕宋育仁由水道返川。過蘇，晤張祥齡。

先生與張此後不復相見。


 過湖北，謁張之洞，留連彌月。張又重申以「風疾馬良」爲言。

時張己移任兩湖總督。


 十一月抵重慶，謁川東道張華奎。

己丑同年。


 是月二十九夜抵家。時先生父兄均已先病。

《與張子宓書》、《與南皮師相論易書》、《與南皮師相論學書》。




在途，聞江

瀚


 得俞樾書云：康有爲《新學僞經考》已成書，蓋即本先生之《闢劉篇》而多失其旨者也。

《經話》甲一，頁五十五；《二變記》。


 康説粗豪狂恣，書既出，天下震動。

《家學樹坊》頁三十六。


 甫一年，遭清廷之忌，燬其板。

梁啓超《清代學術概論》二十三。




成《左氏春秋古經説漢義補證》十二卷。

《左氏古經説讀本》二卷、《左氏古經説漢義補證》十二卷、《左傳漢義證》二十卷，實爲三書，今存《左氏古經説漢義補證》稿。

今《六譯叢書》中有《左氏古經説義疏》十二卷，疑是此稿節本。


 《左傳漢義證》二十卷，當是呈上張之洞者，存佚不可知。宋序、《井研志》及《左氏古經説義疏》刊本均作二十卷，本序據本文，則仍《古經説》十二卷序也。先生以從來言《左氏》者皆喜文彩，詳名物，引以説經者少。

略


 因仿二《傳》之例，刺取傳中經解釋例之文，附古經下，引漢師舊説注之，

略


 與傳别行。意在申明漢法，刊正杜義。又以《左氏》禮同《王制》，歸還今學，不用漢説。

自序、潘祖蔭序。


 宋育仁序謂：「治《左氏》有十難，先生此書有廿長，故足以平兹十難。」是篇會通三《傳》，力反「左不解經」之説，立異經見義、緣經立説，及隱見、參差、筆削諸例，及取《戴記》爲舊傳，不惟合通三《傳》，六經亦藉愈顯。並據《五行志》所引劉氏諸條皆不見傳，莊公篇寧闕毋補，證劉歆無竄補之事，尤有存亡繼絶之功。

宋育仁序。


 

存《左凡》，已非初作。




先生未注《左氏》之前，曾刊《凡例》，以《左傳》爲古學，事事求與二《傳》分。

略


 考其立異之爲，實即攻其主於周公孔子、史官赴告之不同，一國三公，莫知所從。蓋嘗經營於心者七八年之久，惟日求《左氏》之病痛而布告之。非有心於攻《左氏》，以既欲治《左氏》，非先明其要害不可也。己丑

略


 校《左氏》，三年之中，遂成巨帙。或以爲倚馬成書，而不知前此之經營慘淡非一日矣。惟其攻之也力，雖疥癬之疾，亦必求所以補救之，非苟且敷衍以應命而已。

丁酉冬《上南皮師相論學書》。




又言他人攻《左傳》之非云：「治《公羊》者莫不攻《左傳》，深惡痛絶，不可終日。

略


 蓋《公羊》

略


 頗有夢幻惝恍之境，《左傳》事迹明白。

略


 心害其明白，故害之深。若劉申綬、龔定庵者，實則於《左傳》未嘗用心，畏其繁鉅，不能綜治，惟有駁之，可以鈎銷一部巨書。」

略　《經話》甲一，頁七十。




《群經凡例》中，尚有《左氏學外編凡例》。當日擬歸入《外編》者有：《三傳合同表》、《三傳同源異流表》、《三傳專條表》、《五十凡補證》、

有鈔本二卷，上卷經，下卷禮。


 《左氏補例》、

原有稿近百條，佚。


 《左氏漢師遺説考》、《左氏與僞周禮不同表》、《三傳禮制相同表》、

《經話》甲一頁七十末有《三傳同例》二表，疑即此。


 《禮制三統表》、《杜氏集解辨正》、

四卷。


 《杜氏釋例評》、

四卷。


 《馬氏左傳例評》、

一卷。


 《删例表》、《左傳王制注》、

二卷。


 《左氏淵源考》、《左氏長義》、

一卷。


 《反正表》、《左氏禮徵》、《春秋法古表》、《春秋俟後表》、《劉申綬左氏考證駁正》、《郝氏春秋非左駁》二十二種、《五十凡駁例》、

當是《五十凡補證》舊本。


 《劉申綬左氏考證駁正》，附《左氏古經説》。今除《杜氏集解辨正》有書外，餘皆不存。曾成書與否，亦不可知。

見壬辰。




此書本因張之洞纂《左傳》之命而作。書成，

潘序稱其期月已成。


 過鄂時上之張氏。張不以爲然，欲自爲之。先使先生更作《左氏傳長編》，待林下優游，乃自撰録。先生因先成《左氏傳長編》三十六題。中《非杜篇》乃張命别作一篇詳傳文所短。先生以昔人所指摘者皆杜誤，故歸罪杜。

按，《集解辨正》即專詳此義。


 餘三十五題，仍先生意也。

《左氏傳長編目録》。


 又，當時宋育仁亦在督署，張之洞開具《易經長編題目》，授宋編纂。先生以於《易》非專門，未即鈔録。

《與南皮師相論易書》。




五月，改訂《群經凡例》中之《公羊春秋補證凡例》二十四條。

據本書，又原稿。




是年十月三十，潘祖蔭卒，年六十一歲。

時外來潮迫，中外人士已知改革政治。

清德宗始親政。以後康有爲屢上書言時政。二月，與英訂藏印條約。


光緒十七年辛卯（一八九一），先生四十歲。


二月，先生兄登梯

級陞


 卒。葬兄後赴成都，復任尊經書院襄校。寓純化街王氏宗祠。未幾移與范溶同居。

納妾帥氏，時十七歲。

四月中，移入尊經書院。

時山長爲邛州伍肇齡，同任襄校者爲陳觀濤
 

注



 。


 五月，迎眷至成都
 

注



 。

《與張子宓書》。




六月，領憑赴龍安任，往返月餘。

同上。


 《祭奉政公文》云：「十月返成都。」

約尊經同人就去年所作《左氏傳長編目録》分纂。冬初畢業，由李岑秋、施燮夫

焕


 將此稿並其他著作數種共四十册賫呈張之洞。先生嘗云：「《長編》稿家無副本，其存佚不可知。聞南皮又續延有人編纂，或爲淺人所塗乙羼亂，則雖存亦失其真。他年此稿或别出亦未可知也。」

《左氏傳長編目録識尾》。


 按，近聞張氏藏有先生遺稿甚多，疑此稿仍在。

十月，增補《公羊補證》凡例十條。

據原稿。




十一月九日，先生父奉政公卒。先生初聞病訊，偕女燕奔回省視，至仁壽即聞訃，越十日葬奉政公於小高灘宅右。

與張子宓書。


 妾帥氏旋歸。

先生既奔喪，善化瞿鴻禨

子玖


 來督川學，詢先生近狀於尊經監院薛華墀，頗有欲先生主講尊經之意。

同上




是年，先生始治《詩》、《易》。

《家學樹坊·帥鎮華答箌室主人書》。


 成《中和解》二卷。自序云：「辛卯以後治《易》，專就本文推考義例，至於數十百條，辭義繁賾，編纂爲難，故先取中和例編爲此書。中和者，用《左傳》例，每爻變爲一卦，分長中少三局。以中卦十六合父母四卦爲中。長少三十二卦，合二卦爲一圖，故三十二爲十六圖，合長少父母八卦爲和。」

《井研藝文志》一《中和解》提要。




增《周禮删劉》八證爲十證。

《古學考》四十五注。




先生《經話》甲編卷一於治經應守之要爲條款，疑爲襄校尊經時所擬。其略曰：

頁一二。




（一）戒不得本源，務循支派，如何邵公之日月例；

（二）戒以古亂今，不分家法，如鄭康成；

（三）戒自恃才辯，口給禦人，如董子之於江公；

（四）戒支離衍説，游蕩無根。

以上高材所忌。

（一）不守古訓，師心自用，非也；泥古襲舊，罔知裁擇，尤爲蒙昧。何邵公之誤用董説，劉申綬之鈔襲何注是也。

（二）不識堂奥，依傍門户，非也；略知本原，未能瑩澈，是爲自畫。陳卓人、陳左海是也。

（三）違背經傳，好作新解，非也；株守陳言，牽就附會，是曰瞽蒙。六朝禮學諸家株守鄭説是也。

（四）不通音訓，罔識古義，非也；鋪張通假，主持偏僻，更爲俗癖。如國朝諸家是也。

以上中材流弊。

又曰：

頁四十六至五十四。


 「言漢學，尊許、鄭者，固囿於劉歆邪説；然考史傳，雖兩漢經士，皆有流弊。謹立二十四目，引史傳以證，然後知學當靳於是，不當但尊漢師已也。」二十四目如下：

所引史傳略。


 增益師説；亂經私作；立學勢力；不通政事，迂疏寡效；粗習師説，以意推衍；苟求利禄，射策取科；各異其師，黨同伐異；末流變遷，齊不爲魯；别參異説，詐託傳受；自矜巧慧，變亂師法；互持意見，同源異流；分習篇章，不能獨盡；喜談災異，蒙蝕經誼；附會異端，乖離本意；畏繁苦多，以求便易；枝葉繁難，雕繪競華；口辯自雄，不求理勝；依附圖讖，迎合風旨；蒙混今古，不守家法；章句漸疏，浮華相尚；僞撰源流，以冒授受；私改經學，以合私文；好博兼通，無所裁決；删除章句，以便觀覽。

先生所主修之宗譜成。

康有爲講學於廣州長興里，《新學僞經考》刊成。


光緒十八年壬辰（一八九二），先生四十一歲。


嘉定知府羅以禮聘先生主講九峰書院。二月赴嘉定。時諸生除時文外無所知，先生提倡樸學，治經者方有七八人。羅以禮頗敬重先生，甫開院，即籌款買書。

《與張子宓書》。


 諸生中從先生較久者，有李光珠、黄鎔、帥鎮華、胡冀、季邦俊等。

三月，先生因購書至成都，仍與吴之英同任尊經襄校。時尊經已非昔比，甚至有聚賭内院，放馬講堂者。先生言其情於學政瞿鴻禨，加以整頓，頗有復興之象。以此遭忌，謗者亦衆。

《與張子宓書》。




先生在尊經日，命住院生領卷繳卷必親到講堂，以便講説題義及心得疑義。又命諸生作日記，一月一繳。住院生有三課不應者，即罰其膏火，以獎好學者。在院月餘，復同焦佩箴赴嘉定。

同上




六月，顧印愚因送考

時任洪雅校官。


 至嘉定，相與盤桓二十日。

同上


 先生囑顧爲子慶餘命字，顧字慶餘曰師慎，並爲詩以紀之。蓋先生方以《左氏》傳授成學，而於漢師傳《左氏》者獨推重服子慎也。

按，慶餘後即以師慎爲名，而易字曰慶餘。




七月，歸家。八月，返嘉，復由嘉赴省。十月，返嘉。因嘉定地居孔道，應酬頗繁，欲閉門謝客。十一月，因遇考赴龍安，

後任非特授，故雖丁憂開缺，亦必一往。


 歸井研已歷歲除。

同上。




是年，江瀚主講重慶川東書院。

同上。




與新城王樹枬

晉卿


 相見於凌雲山。王謂先生曰：「《今古學考》啓人簡易之心，則經學不足貴。」先此，德陽劉子雄

介卿


 亦嘗言：「經學不可如白香山詩，原貴同異依違，使人鑽仰不盡。」先生則以爲推考既久，門面丕焕，雖似簡捷，實更繁難。既立一法，便有得失通蔽，急須考究。從前之難，門外與門内相紛拏；今日之難，一家之中，務求和協。概括六藝，折中子史，大綱既分，細事毛起。

略


 如以三《傳》合通，即此一事，已不易矣。

《經話》甲一，頁五十四。




作《杜氏左傳釋例辨證》四卷。

按，即《釋例評》。


 《井研志·藝文二》稱，先生應南皮張編書命，乃專心致志於經説推考，其餘典章訓詁，前人已有成書者，則不再詳求，五年之久，成書數十種，此種其一也。又，《春秋左傳杜氏集解辨證》二卷，

丁未成都排印本。


 與此書相輔而行，疑亦成於此年。自序曰：「東漢治《左氏》者，與《公》、《穀》相同，本傳義例所無，皆引二《傳》相補。

略


 杜氏後起，乃力反二《傳》，譏漢師爲膚引。

略


 舊説以義例歸本孔子，杜則分爲四門，以五十凡爲周公舊例，不言凡爲孔子新例。例之有無，以本傳明文爲斷，凡五十凡及新例之外，皆以爲傳例。

略


 何所見而云然？

略


 大例之外，其誤診文義者悉加辨證。」

略


 按，所謂「成書數十種」，除前所舉《左氏學外編》有二十二種

《釋例辨證》、《集解辨證》並在二十二種。


 外
 

注



 ，見於《井研志·藝文二》及《四譯叢書目》者，尚有《國語發微》八卷、

此書發明六譯專爲賢爲聖譯一語而作。


 《國語補亡》十二卷、

取《繹史》及諸子文補之。


 《左氏群經師説考》二卷三種。

又，《左氏天學考》一種，乃四變時作。


 今惟存《集解辨正》一種。此外如更有者，不惟稿不存，且並書名而亡之矣。

孫文、陸皓東等倡興中會
 

注



 。


光緒十九年癸巳（一八九三），先生四十二歲。


在九峰書院
 

注



 。

正月，辭尊經襄校職。繼任者爲南江岳森

林宗


 ，亦先生所薦也。是時尊經有朋黨之争，故先生憤而辭職
 

注



 。

先是，吴之英自任襄校，即援引其門人，對先生漸不相容，先生乃辭。岳森與吴亦不合。各立朋黨，自開門户，毁榜鬧事，非止一次。

《與張子宓書》。




迎雷太宜人至嘉
 

注



 。

井研知縣葉桂年延先生修《井研志》，

時清廷方修《會典》，詔求郡縣圖經。


 先生以方旅食異方，又改訂三《傳》舊稿，乃薦吴季昌

權奇


 、吴嘉謨

蜀猷


 、董含章

貞夫


 共事。

《光緒井研志》序。




五月，從子師政補學官弟子
 

注



 。

七月，在成都，爲子慶餘娶華陽任繼棠

憲吉


 先生長女
 

注



 。以張祥齡「任季棠彬彬有禮」之言也。

《與張子宓書》。




八月，慶餘歸家。九月，又偕至嘉，先生妾帥同往。

冬，岳森、吴之英均去職。先生仍被委尊經襄校。

同上。




十月，湖廣總督張之洞奏設自强學堂於武昌。分方言、算學、格致、商務四齋，是爲官立分科學校之始。

《中國教育史要》頁九十五。




成《生行譜》二卷。《井研志·藝文一》提要云：「此書爲四譯易學之初階。其書不用京氏八宫法，每卦内三爻爲生，外三爻爲行。一卦生三，故八别生二十四子息，八和生二十四子息。

原注：按此説與張心言同。


 外卦則皆一人行，三人行於内爲客，故曰『有不速之客三人來』。因取《左氏》爻變之例，每卦六變爻，每爻爲一卦，又六變合爲三十六卦。因編爲圖，縱横往復，悉有條理。

原注：按此圖與包氏《皇極經世緒言》偶同。


 其辭説不下數萬言，皆關於《易》中義例，迥非先後之圖畫

略


 之可比。」按：此書現惟存《例言》一卷，在《六譯叢書》中，十數萬言均不存矣。

又，《易象師法訂正》

此書不存。


 提要云：「古今言《易》者，以數、理二派爲大宗，漢人詳於象數，晉宋空談玄理，其大較也。近人侈談漢法，實則爻辰卦氣，消息升降，錯綜史事，於《易》中不過如九牛之一毛。

略


 不能謂《易》中無此理象，然由此以通全經，有如炊沙作飯，徒勞無功。而其遺誤後學，閉塞聰明者，尤莫如京氏之八宫。平之治《易》，不泥舊説。嘗論諸家義例之文，而詳論其得失，去僞存真，一節之長，皆在所取。」

《與張之洞論易書》云：「

略


 二月以來，編成《生行圖譜》一卷，上呈鈞鑒。竊以易道廣大，爲治經之畏途。漢宋遺書，雖汗牛充棟，求其能明白顯著，確然有以饜服人心者，不可得。受業

略


 因諸經卒業，不得不求通精微，以成大一統之局。故立一説以附人，晚乃序《易》，《易》爲六經總歸，

略


 五經既通，則《易》自有啓牗之妙。於是會纂歷代家法條例與由漢至今遺書，驗所有名作大師，最有名之條例，一爲考研，立見粉碎。求所謂顛撲不破者，未嘗有焉。大抵諸經如狗馬，《易》則近乎鬼神。率意圖書，自信其心，又無明據，以供其比較。在諸賢，其始皆不能安，私心未嘗不自疑。從古未有真諦，遂自寬自解，以爲《易》之可知可求者，止於此數。

略


 此不求深之過也。受業愚鈍而好爲苛難，以爲諸經傳記皆别有微言起例在於文字之外，學者但求銷文，未能得意，凡所解説，皆爲支節，不能使經如醫之銅人圖。又凡其求者，皆銅鑄之人，而非氣血行動能言動視聽之人。雖有許、馬、鄭，亦得皮毛影響，豈能盡其筋骨乎？蓋無論何經，皆有相承之誤説。後人以爲流傳數久，喜其便易而勦用之，但有如此者十數條，則深入魔障，永無見天之日矣。以《易》而論，以卦爲主，言卦則不能不講統屬。京氏八卦之説謬種流傳，老師宿儒以至學僮小子莫不曰一卦生七卦。

略


 後人更爲浩瀚之説，以爲一卦可變六十四卦。《春秋》見經之國近百，其中天王、王后、二伯、方伯、小國、附庸、夷狄、亡國各有分别，不可稍混。

略


 卦有尊卑親疏，祖妣男女，同姓異姓，必有分數。乃不問同異，但曰一可生七，六十四可爲一卦，是以《春秋》一國可爲全經之國也。今故就經中本卦爻變，爲之編纂譜帙。辨姓别支，婚媾仇敵，朗然明著。

略


 舊説一切不問。

略


 即以旁通而論，今考定爲一卦旁通三卦，

略


 上爲祖父，下爲子孫，旁以通於兄弟平輩之三卦，是謂旁通。祖宗卦不言旁通。而舊説不辨尊卑，無分正錯，多者五六，少者一卦俱無。問其實據，則不能持以示人。有名無實，所以有疑信用舍之不同。

略


 又如『天地定位』一節，本指上下而言。邵子造爲一圖，强分方位，命之曰先天，又以爲伏羲所作。自有此説，愈生霧障。不知所謂先天乃上下圖，後天爲四方圖，上下四旁，合爲宇宙。同爲孔經，何分羲、文？上下圖乾上坤下，風雷天屬。二長親上，艮澤地屬，二少親下，水火居中，難於分畫，特詳火炎水濕，以定上下之分。凡經傳之言上下，皆指此圖而言。

略


 又《損》之一人行，首卦内三爻一卦獨往，别首卦之外卦，合三卦來爲得友。三人行，則首卦内外三爻，合朋往身卦。損一人者，三人同往三卦，所往之卦，凡錯卦不能生此卦，則損去一卦，輪班三損，而自變還父體。

略


 如此之類，僕數難終。」

略


 又曰：「蓋以别業較經，則經爲精華；以《易》較諸經，則《易》尤爲精華。受業推考諸經，比齊句讀，既盡刻苦之功，久欲探取精華，涵養靈性。目下所言，猶是推考名物形下之功，如得寢饋饜飫，藉以歲月，窮其精華，

略


 推諸經於《易》之中，以成大一統之治。九經諸傳焕然一新，以復西漢之舊。

略


 合計所刊凡例，共十八種，三《傳》已成，《詩》、《書》舊稿未盡寫定。假借三年，可以一律成功。倘無機會，則《易》、《書》以外，但刊《凡例》，俟後賢補記。」

略


 則於當時志願可見也。

又《答友人論文王作易書》云：「來示以治經以申明經義爲主，作者可不必追論穿鑿求之。此尋章摘句之學則然，而非所論於微言大義也。將治其經而不知其作者爲誰，則不可通者多矣。來示以文王作《易》爲久定説，今以爲孔子，退『十翼』於賢述，近於非聖無法。然文王之説，見於他書，本經傳記無明文。況初説獨主文王，因『箕子』、『東鄰』之文，馬、陸乃加入周公，可見舊説之無據。且《明夷》於彖辭以文王、箕子對舉，是彖已有文王、箕子之義，不止爻辭矣。本傳言『作《易》者當文王與紂之時』，明不以爲文王作。據本傳以爲説，有何妨礙，必欲非之？如以『十翼』爲孔子作，今改爲弟子所記，即爲非聖；《論語》從無以爲孔子自作，然與經同重，不得以説《論語》者爲非，又何疑於《易傳》？考《易》不惟有文王以後事。如《晉》與《明夷》二卦，取晉、楚分霸而言，《晉》『其國惟用伐邑』，《明夷》『於南狩得其大首』之爲射楚共王中目，『公用享於天子』之爲齊桓、晉文。馬、陸因『箕子』、『東、西鄰』，而添入周公。則舉春秋時事以歸還孔子，未爲過也。今試例證以明之。《繫辭》，史稱《易大傳》。

略


 聖人作經，賢者述傳，以爲聖作，名尊孔子，實反貶之，一也。《莊子》言孔子翻六經以教人，《列子》言孔子修《詩》、《書》，正《禮》、《樂》，將以治天下，遺來世。西漢以上，言經學皆主孔子，諸經皆爲孔子繙定，而《易》獨退於傳記，與諸經體例不合，二也。《繫辭》明有『子曰』之文，並有引孔子語以爲斷者。

略


 如謂孔子自作，是孔子自引己説而曰『子曰』，三也。《乾·文言》

略


 解彖辭之文，『十翼』同爲孔子作，則是自注自疏，四也。《乾》六爻解至五六見，考其文義，無大出入。又『亢龍有悔』條，既見《大傳》，經下又引，是則孔子自作，是屋上架屋，五也。諸家逸象，出於今本者最多，如以爲皆孔子作，是聖筆尚有脱漏，以爲非孔子作，則不當傳習，六也。《禮》云『商得坤乾』，與《大傳》殷末世人作相合。孔子得《易》於商，非周，非文王，有明文可證，七也。

略


 諸經《大傳》如《尚書》、《春秋》、《喪服》，其書尚可證。又，《喪服》有《大傳》，然後有《服問》、《三年問》，經下逐年所加之傳，多引傳爲斷。《喪服傳》引『傳曰』二條爲《大傳》明文。《穀梁》又有引《大傳》文八條，皆足以明《大傳》與經下之傳不出一手，十也。

略


 非不知文王囚於羑里作《易》見於《史記》，『三易』之説誤託《周禮》，然謂孔子得古本而繙以教人，亦如《書》，未爲不可。若以『十翼』爲孔子自作，則證之本經本傳，固無明文也。」

《尊卑大小釋例》二卷，

《井研志·藝文二》。


 當成於此時。按《井研志》稱先生有《易例》十種，

《序象繫辭》提要。


 《四譯館書目》則云六種，其目爲：《十朋圖説》一卷，《序象繫詞》一卷，《六十四卦象補表》二卷，

署曾上潮名。


 《易詩相通考》一卷，

此書《藝文志》不載。


 《貞悔釋例》二卷，《易通例》二卷。十種當是加入《上下經中外分統義證》二卷及《尊卑大小釋例》、《中和解》、

據《上下經中外分統義證》提要。


 《易字通釋》。

廖師政編。


 四書中除《上下經中外分統義證》、《易字通釋》二種，疑作於己亥前後外，

兩書與己亥所作《翻譯名義序説》同。


 餘似並是初治《易》時作，疑亦作於此時。以上各書均不存，其成書否不可知。

又《井研志·藝文一》尚有廖承《三易正訛》二卷，廖師政《十翼疏證》四卷，

即先生《答友人論易書》之旨。


 《易傳彙解》

當爲《易字通釋》。


 四卷。

《三易正訛》提要：「考《周禮》，三易與三兆、三夢相比，謂筮有三法，非謂《易》有三經，本即杜、鄭舊説，亦但云帝王舊法，不以三易配三代。今《易》屬周文王作，《連山》夏易，《歸藏》商易也。後人紛紛，由誤生誤，僞撰古書，主從不可究詰。《禮記》云『商得坤乾』，《大傳》云『作《易》當文王與紂之時』，則今《易》即作於殷，非文王作明矣。《左傳》云以《周易》見陳侯，《左氏》筮卦多一爻變，則周即『周遊六虚』之『周』，謂六爻各一變爲六卦，非『周朝』之『周』明甚。不然，則『周』字亦與《連山》、《歸藏》不類。」

冬，返川。

《湘綺日記》十二月九日。





光緒二十年甲午（一八九四），先生四十三歲。


二月，以《易》一卦變七卦與《春秋》合，始定州一方伯、七卒正。

《經話》甲一，頁四五。




三月，服闋，赴成都，就尊經襄校職。

五月，赴嘉定。時嘉定教授陶樊模
 

注



 病故，先生以嘉定離井研甚近，便於省親，思選嘉定缺。格於丁憂人員不應選病故缺之成例，不能如願。

據《與張子宓書》。




八月，長孫宗伯生，成學出。十年未添丁，得之頗喜。

同上。


 歲暮歸家。

同上。




門人汪兆麒

金坡


 以縣丞分發湖北，因以《左氏漢義補證》及《尚書》稿數篇，命其賫呈張之洞。

據《與張子宓書》。


 時《書》稿方成《帝典》、《帝謨》、《甘誓》、《湯誓》、《牧誓》，

中統《戡黎》、《微子》二篇。


 《金縢》、四嶽十二篇，名《尚書備解》。《左傳》，據《井研志·藝文二》，《漢義補證》疑即二十卷之《漢義證》。如爲十二卷世傳本，則庚寅過鄂時已上之，無取重寄也。

張祥齡、范溶等皆得庶吉士。先生與張書云：「得報知足下與玉賓、汝諧

葉奇


 、楚南皆高掇巍科，欣忭無已。素志在於翰林，有志竟成，不似鄙人飄英墜溷，污苦難堪。五少年中，初有木天之入，大爲同輩之光。」

將《闢劉編》改訂爲《古學考》。自序云：「丙戌刊《學考》，求正師友，當時謹守漢法，中分二派。八年以來，歷經通人指摘，不能自堅前説。謹次所聞，録爲此册。以古學爲目者，既明古學之僞，則今學大同，無待詳説。敬録師友，以不没教諭苦心，倘能再有深造，將再改訂。

略


 甲午四月。」按云「八年以來

略


 謹次所聞」，則此册之非《闢劉編》之舊，非僅易名而已。又此書所録改錯之師友，有伍嵩生、錢鐵江

以上師、


 周宇仁、陳錫昌、胡敬亭、胡哲波、楊静齋、董南軒、黄仲弢、李岑秋、劉介卿、康長素、蔣芰塘、楊静亭、王復東、范玉賓、張盟孫

以上友。


 等十七人。

《古學考》言尋治經次第，可見先生此時對各經全部觀念。「治經須有次第，亦有年限，今略定爲此説，以待治經者之採擇焉。《王制》，以後世史書推之，其言爵禄，則職官志也。其言封建九州五服，則地理志也。其言興學選舉，則選舉志也。其言巡狩吉凶諸事，則禮樂志也。其言國用財賦，則食貨志也。其言司馬所掌，則兵志也。其言司寇所掌，則刑法志也。其言四夷，則外夷諸傳也。大約宏綱巨領，皆具於此，宜編一王大法。今立此綱，凡治經者須從此入手。此書已通，然後治《詩》。《詩》之東西通畿、方伯、二卿、四嶽、兩卒正，此陳九州風俗以待治也。《大雅》王事應三《頌》，《小雅》應《國風》，移風移俗，所謂平治之具也。此一代一王巨法。三《頌》者，通其意於三統也，如《尚書》之四代。治《詩》後，然後可以治《尚書》。《尚書》專明三統。帝典規模，全與《王制》相合，儼然一代之制。以下二十七篇，則《帝典》之細節。

略


 《書》中又分禮制、行事二門。禮制專言制度，如《立政》、

略


 《禹貢》、

略


 《吕刑》、

略


 《禹誓》、《費誓》、

略


 《文侯之命》、

略


 《顧命》、

略


 《洪範》，此數篇以制度爲主，朝廷典制，故文從字順。商盤周誥，則多述時事，告下之文，故不易讀。言時事者近於國風，言制度者近於《雅》、《頌》。《詩》、《書》已明，然後習《禮》、《樂》。《儀禮》者，《王制》司徒掌六禮之節文，異説甚少，全爲儀注之事，治之甚易。《樂》者，《王制》『大樂正』所掌之實事，言祇一端，易於循求。《禮》、《樂》已明，然後治《官禮》。

原注：據《周禮》删去僞羼之條，易今名以别之。


 《官禮》者，即《佚禮》原文。

原爲三十九篇。


 立官爲王制，冢宰、三公相同。

此句疑有誤字。


 《曲禮》六士、五官、六府、六工即其舊目。《王制》於諸官舉其大綱，此爲專書加詳。

略


 《王制》已明，此書迎刃而解。然後可治《春秋》。《春秋》者，舉《王制》之意衍爲行事，制度綱目全同，《王制》如宫室圖樣，《春秋》則營造已成者。群經已明，《春秋》易治，然後治《戴記》、《左》、《國》。《戴記》者，群經傳記，《王制》爲大宗，又分類附經，則説已大明，不嫌繁難矣。《左》、《國》雖主《春秋》，群經傳説，皆見於本經，更從類相説，事最易舉。統計以三年學《王制》、《詩》、《書》、《禮》、《樂》、《官禮》、《春秋》、《禮記》、《左》、《國》，一年治一經，十二年而群經皆通。古之學者耕且養，三年通一經；今之學者終身不能一經，皆由失此秘籥故也。以《王制》易《説文》、《爾雅》。」嘗著《經學守約篇》二卷，亦主先通《王制》，以次爲《春秋》、《尚書》、《禮經》、《戴記》，再推之大統之《周禮》、《詩》、《易》、《樂》、《大戴》及西國政教典禮，仿程氏《分年日程》，列其書目，得其讀法，大旨可取。」碎冗與時移之説，與此頗有出入，蓋丁酉以後之作也。

《井研志·藝文二》。




增《周禮删劉》十證爲十二證。序例云：「古今疑《周禮》、删《周禮》者不知凡幾，惟其説淺略，故不足以爲定讞。今立十二門以證其誤。此書乃劉歆本《佚禮》，羼臆説，糅合而成者。如果古書必係成典，實見行事，即周公擬作私書，

此朱子説。


 亦必首尾相貫，可見施行。今所言制度，推其原文同於《王制》者，尚有片段。至其專條，如封國、爵禄、職官之類，皆不完具，不能舉行，又無不自相矛盾。且今學明説見之載籍者，每條無慮數千百見，至《周禮》專條，則絶無明證，可知其書不出於先秦。今於其中删去僞羼之條，並將原文補入，以還《佚禮》之舊。」又曰：「初以《周禮》爲戰國時作，《考工記》爲未修之底本，繼以爲劉歆採輯古學而成，皆非也。《周禮》原書即孔壁之《佚禮》，本弟子潤澤官制之言。

略


 考《曲禮》天官、六大、五官、六府、六工，文與《周禮》合，鄭注以爲其官皆見《周禮》，疑此與《周禮》合而名目參差不同，不敢據以爲説。蓄疑三四年，乃始悉其故。蓋《曲禮》實即《佚禮》官職之舊題也。

略


 《曲禮》僅有其名，職掌則全見《佚禮》。

略


 此書本弟子所傳，故其文與《朝事》、《内則》等篇目相合。出孔壁後，與《左傳》同藏秘書。《移書》所引《逸禮》，即有此六篇在其内。當時學者不習其書，劉氏因立《左傳》與博士積仇，莽將即真，更迎合其意，於是取此六大、五官、六府、六工之文，删去博士之明條，而以己説羼補其間。歆頌莽功德云：『發得《周禮》，以明因監。』此《周禮》始於莽、歆之明文。」

略




立十二證目爲主，十二證全者乃删之。否則必有八九證。十二證如下：

違經。

反傳。《左傳》傳於歆手，古文家以爲古學，乃其制度無一條與《周禮》同。劉既改《周禮》，何不並改《左傳》？歆愛古籍，不忍亂之，改《周禮》以爲莽制作，亦一時好奇喜事之舉，初不料遂傳爲經。

略


 歆傳二書而自有同異，同者通義，異者孤文也。

無徵。

原文。凡歆所改

略


 所删共千餘字。今其原文皆存，去僞補真，則全書血脈貫通。

略


 其改易字句者，則改從原文。

略




闕略。歆

略


 迎合莽意，

略


 所改

略


 皆不能舉行。

略


 如九服不知天下共若干州、若干國。五等分封，四公一州，究不知其封幾公，與大小相維之制，九州則西祇一州，北方

略


 乃並封幽、并、兖、冀。

略


 如鄭注百二十女分十五夕，弼成五服之爲千里，徒爲笑柄而已。

改舊。歆意與博士爲難，非博士之名義宏綱不改之。今於所改之條，各引博士舊説以明之。

略




自異。劉歆未上《周禮》以前，與以後議論相反，

略


 不同如此。

矛盾。

依託。劉所改之文，每不標異樹的，必取經傳可以蒙循之文依傍爲之，以求取信，又時有名同實異之事，以此迷誤後學。

略




徵莽。

略


 考《莽傳》，凡歆所改專條，皆曾舉行與稱述之，

略


 足見專爲迎合莽意而改，初非欲以《周禮》爲經也。

誤解。歆所羼本出臆造，故其説不定。

略


 雖馬、鄭極心推考，終不能明。唐宋以後，凡《通典》、《通考》、史志，一涉《周禮》專條，便成歧誤。

略




流誤。誤解其病在《周禮》，流誤則因而害於他經。

略




此書既出，張之洞、宋育仁屢以爲言，先生持之益堅，幾至以干戈從事。

《家學樹坊·帥鎮華答箌室主人書》。




作《春秋經傳滙解》四卷，提要云：「初解《穀梁》，繼解《公羊》，乙丑乃治《左氏》。當時解經之説，各附本傳，時有異同。甲午以後，乃以三《傳》既相符同，則經説不須歧出，且經下所有事禮例，三《傳》全同，略有參差，皆屬微末。

略


 將二《傳》經下之説，輯爲此本，以復舊觀。至傳本經文，仍從其舊，特不再加解説。

略


 於異文先《穀》，次《公》，次《左》，三《傳》平列，不主一家，略採舊説，辨其異同。

略


 但三《傳》大綱同，而末流不免小異，各家小有誤解，皆出晚師，則取《正義》爲主，而别附『存疑』一例。

略


 至於三《傳》先師誤説，則附『證誤』一例。

略


 平生三《傳》未成，先作《三傳異同四表》，首事實，次典制，三義例，四存疑。此本以四表附於經下，以清劃家法。

略


 特捨經言傳，爲唐宋以後結習，故平初解三《傳》，分疆劃界，一字不苟，積久貫通，乃成此編。故合同之中，仍以『存疑』一門判其疑難，亦不爲三《傳》作調人也。」

《井研志·藝文二》。


 按，此書當日嘗命李光珠、帥鎮華纂録，

《經話》甲一，頁五十六。


 當已有稿，今不存。

《春秋比事》四卷，又命門人季邦俊編《春秋日月時例表》五卷，附於其後。

今均不存。


 先生以張應昌《屬辭辨例編》過於繁重，

先生曾有《張應昌屬辭辨例編删定本》十卷，亦不存。


 故編爲此本。

略


 其中正變諸例，亦以尊卑大小爲主。

略


 多者爲常，少者爲變。

略


 凡有正無變及正多變少之條，皆詳比事。附表但録變例諸條而解之。

歷來説詳日月例皆以爲正少變多，不誤。


 如星變、雨旱、日食之類，皆以日月時紀實，統不入例。此二書互相發明，必合觀始能得其宗旨。

《井研志·藝文二》。


 又《自序》云：「《日月時例表》事少易明，旬日可通，其得力全在比事之舍取，門目分張。故每鈔一門，其稿至數十易。

略


 欲通此例者，固在熟比事之後也。」

《井研志·藝文二》。原注：此書似當移丁酉秋。




龍齊齋至蜀，以康有爲《新學僞經考》、《長興學記》相示。

其書大有行教泰西之意。


 並言有爲《孔子會典》已將成，用孔子卒紀年，學西人耶穌生紀年之意。先是，先生約尊經同人撰《王制義證》，稿已及半，後乃散失。聞有爲《會典》即是此意，乃決意不作，亦以《王制》無所不包，難免掛漏，否則《義證》緟雜，難於去取。嘗曰：「孫公説法，求之頑石，得此大國，益信不孤。」時《凡例》已刊，擬但撰辨疑、異義二門，專考其異。以同者太多，不能盡也。

據《經話》甲一，頁五十六。




成《詩圖表》二卷。

今佚。


 新繁楊楨序云：「季平初治《詩》，先作此表，經三四年始成。每遇疑難，於尊經標題課試，合衆力推考。一得要義，嘗於午夜起，鬚髮皓白而不辭。其中如《國風次第表》、《小雅分應國風表》、《北風爲總序》，稿經三四十易始成。」

略


 又云：「古無以例説《詩》之事。季平創爲圖表，分部别居，條理井然，觀此編然後知《詩》雖用舊説，各有作詩之人，一經聖手，别有取裁。」按，此書圖表凡四十三，其中如《國風典制同春秋圖》、《小統禹州表》、《南北交通如二濟表》、《東西往來如晉明夷表》，已主《詩》、《易》相通，並及《春秋》、《尚書》。如《國風十二配十二月表》、《陳風十篇表》、《魏唐十九篇表》、《小旻以下十九篇表》、《瞻洛以下二十二篇表》，以篇數見義例，已爲後來六變時《詩易合纂》

略


 之濫觴矣。

《井研志·藝文一》。按，先生辛卯始治《詩》，序言此書成於初治《詩》後三四年，故以附於此。




先生在五六年前，以《春秋》見經百餘國，舊説茫無頭緒，乃以爲八州卒正，但《王制》州七卒正，而魯祇見六國，疑不能定者數年。至今年二月，以《易》一卦變七卦與《春秋》合，始定州一方伯七卒正，統以天子，分以二伯，參以方伯，佐以卒正，疆域以九州爲度，錯處内地之夷狄，則立州國民人四例。青州見一州牧，七卒正，二十一連帥，一常見之附庸。餘州從略，蓋備書則書不勝書，故舉内以概其餘也。

《經話》甲一，頁四十五。




四月，張之洞調署兩江。

康有爲成《孔子改制考》
 

注



 。

六月，日本據朝鮮，襲我海軍。

七月，下詔與日本宣戰。日本連陷旅順、大連，威海衛、牛莊、榮城均失。命李鴻章議和，定馬關條約。許朝鮮自主，並割地賠款。

孫文創立興中會。

爲《古學考》致康有爲書。清廷下令燬禁《新學僞經考》。


光緒二十一年乙未（一八九五），先生四十四歲。


全年襄校尊經
 

注



 。

此據《題目》。




正月，赴嘉定。冬，辭九峰書院山長。

納妾劉氏，時十二歲。初，先生欲納井研吴氏婢如意，已有成議。門人劉獻廷以其族人養女進，遂輟前議。

與康有爲書，評《新學僞經考》，並於康之攘善，頗致不滿。書云：「經籍名存而實亡，得吾子大聲疾呼，

略


 雖毁譽不一，然其入人心者深矣。後之人不治經則已，治經則無論從違者，《僞經考》不能不一問途，與鄙人《今古學考》，永爲治經之門徑。

略


 惟庚寅羊城安徽會館之會，鄙人《左傳》經説雖未成書，然大端已定。足下以左學引入新莽，則殊與鄙意相左。因緣而及互卦，尤爲支蔓。在吾子雖聞新有《左氏》之説，先入爲主，以爲萬不相合，故從舊説而不用新義，此不足爲吾子怪也。獨是經學有經之根柢門徑，史學亦然。今觀《僞經考》，外貌雖極炳烺，足以聳一時之耳目，而内無底藴，不出史學、目録二派之窠臼，尚未足以洽鄙懷也。當時以爲速於成書，未能深考，出書以後，學問日進，必有改異。乃俟之五六年，而仍持故説，則殊乖雅望。昔年在廣雅，足下投書相戒，謂《今古學考》爲至善，以攻新莽爲好名。名已大立，當潛修，不可鶩於馳逐。純爲儒者之言，深佩之。今足下大名震動天下，從者衆盛百倍。鄙人以子之矛，攻子之盾，久宜收斂，固不可私立名字，動引聖人自況，伯尼超回，當不至是。

略


 又吾兩人交涉之事，天下所共聞知。余不願貪天功以爲己力。足下之學，自有之可也。然足下深自諱避，致使人有向秀之謗。每大庭廣衆中，一聞鄙名，足下進退未能自安。淺見者又或以作俑馳書歸咎鄙人，難於酬答，是吾兩人皆失也。天下之爲是説，惟吾二人，聲氣相求，不宜隔絶，以招讒間。其中位置，一聽尊命，謂昔年之會，如邵、程也可，如朱、陸也可，如白虎、石渠亦可。稱引必及，使命必道，得失相聞，患難與共。且吾之學詳於内，吾子之學詳於外，彼此一時，未能相兼。則通力合作，秦越一家，乃今日之急務，不可不深思而熟計之也。」

略




先生《尚書備解》創始壬辰，成於戊戌。戊戌以後，致力於《詩》、《易》者多。其《尚書》著作，除明文可考爲戊戌以後作外，當並歸入壬辰至戊戌數年中。《井研志·藝文一》有《尚書紀傳釋》十卷，

《尚書》傳訛多在子史、兩《戴記》、《逸周書》中。


 《尚書王魯考》二卷，《洪範釋例》二卷，

以《洪範》爲全書通例，分别作表。


 《二十八篇爲備考》二卷，附《百篇序正誤》一卷。今即以附於此年。稿均不存。

《二十八篇爲備考》，據《中候》十八篇之文，以爲經實祇十八篇。今文二十八篇，其中尚多分篇。又二十八篇各有取法，不能增損。至於《武成》、《君陳》等篇，乃古籍，非孔書，《班志》所謂孔子删棄之餘者也。故孟子有微辭。「劉歆校書所得古文，乃記傳，非經，其遺文當在《周書》中。《戴記》至於《書序》，疑之者代不泛人，徒以史公親從孔安國問故，序散見本紀、世家中，不敢考辨。閻氏祇言東晉古文之僞，而不敢議《書序》，似孔子序書真有所謂百篇者。先生則以爲百篇序與《毛詩序》同出僞撰，《書》先而《詩》後。張霸初輯記傳

即劉歆校書所得之古文。


 遺文編爲『百兩篇』，加以篇名，名實不符，其僞易見，故其書不行。古文家鑒其失，竊取張書，但據大意爲百篇序目，不録原文，授人以柄，此僞序襲張霸，非張霸襲僞序也。今百篇序文，散入《史記》者，乃古文家引序以校《史記》，後來刊寫誤入正文，非《史記》原文，所有瘢痕具存，細考自明。」

黄鎔有專篇考此事。


 又云：「即以篇名論，舜事已包於《堯典》，當不别出《舜典》之名。《九共》即是《禹貢》，何容復重九篇？《大誓》乃《牧誓》之異名，《五子》非典謨之正體。且與《汝鳩》等四五十篇，名目不見引用，而《左傳》所引伯禽、唐叔諸命乃不登列，足見其僞。」

《井研志·藝文一》。


 則更足補閻氏所不及。

《尚書王魯考》，據《逸周書》及《荀子》，以爲武、周兄終弟及，

略


 周公實真即位，七年反政，自以爲非立乃攝。故孔子成其志，不稱王而稱公。《尚書》「公曰」、「王若曰」，明公即王。

略


 「予小子新命於三王」，「予小子」爲天子在喪之稱。

略


 《尚書》詳於周公，故二十八篇，周公獨佔十二篇。

略


 蓋孔子匹夫無特權，特藉周公爲前事之師。荀以爲大儒，莊所謂玄聖素王，孟屢以周、孔並論，《論語》云「夢周公」者，此也。

略


 先師以王魯説《春秋》，殊乖其實。

同上。




是年正月，命李鴻章爲全權大臣，與日議和。三月，訂定馬關和約十一條，朝野憤激。五月，台灣獨立，推唐景崧爲總統，不肯歸日本，旋敗。

康有爲計偕入都，會馬關條約成，集合公車一千餘人上書，請拒和、遷都、練兵、變法。旋又上書請變法。

康有爲公車上書，開强學會。

十一月，張之洞還湖廣總督任。

十二月，命李鴻章爲致賀俄國加冕頭等專使大臣，並往德、法、英、美諸國聘問。


光緒二十二年丙申（一八九六），先生四十五歲。


正月
 

注



 ，設帳於嘉定水西門某宅。從遊者有李光珠、帥鎮華等，皆九峰門人也。

始治《易》
 

注



 。

四月十六日
 

注



 ，孫女

柳貞


 生，成學出。

五月，嘗歸在家。

鍾琦《亦囂之堂尺牘·與季平進士書》。




六月十四，與金鶴籌及門人王少懷

翰章、


 陳恪賓同遊峨眉，作有《遊峨眉日記》。「丙申六月十二日，金鶴籌太守從成都來，約游峨眉。數年未竟之願，不敢不勉，因約王少懷、陳恪賓相從。於十四日從郡城起程，宿峨眉城黄福川店。縣境久稱福地，平疇沃野，有成都之風。近因蠟樹，家給人足，頗有桃源之况。買鄰有願，不知何日償之」。
 

注





先生主以峨眉當西嶽，其言曰：「嶽以鎮州，今華乃在蜀數千里之外，又不與泰岱相對。就中國言，疑《禹貢》之華本指峨言。古幅員未廣，據目見以華當之，與以階文諸山當岷山同。若推考九州定制，則當今華爲嵩，而以峨爲西嶽，乃合經義。將來作《禹貢解》，用此説以俟採擇焉。」

《遊峨日記》。




八月，歸井研
 

注



 。秋、冬均在家。

十月，女燕歸同邑舉人陳簫第六子天榘。天榘爲陳鳳笙先生季子。先生名簫，咸豐九年舉人，官璧山訓導，爲人廉介自守，不干人以私，教弟子以敦品飭行爲務，時已前卒
 

注



 。

成《經話》甲集二卷。説經以「話」名，自先生始。是集所收爲丙申以前之説。多證鄭學誤，專詳博士之學。如據《大傳》以明堂在四郊，駁鄭説十二室同在南方、天子每月移一室之非。據博士説，天子娶十二女，百二十女爲命婦，三公、九卿、二十七大夫、八十一元士之妻，駁鄭君以爲天子妾媵分夜值宿之非。又據《左傳》原文，立《十九國尊卑儀注表》。

在《春秋圖表》中，今本無此表。


 皆各經盤根錯節，可謂削平大難。其餘諸條，亦皆由苦思積累而得。

《井研志·藝文二》。




二月，成《論語彙解凡例》二十八條，

今在《六譯叢書》中，據《凡例》後《自識》。


 目爲：微言、受命制作、分類編纂、空言義理之誤、知聖、群經總例（《易》、《詩》、《書》、《春秋》、《禮》、《樂》、《孝經》、《容經説》）、包括九流、立教、文質、三統、素王素臣、商訂禮制、三公、周游聞政、觀人、及門、三德九德、譏時改制、輯古説、附録集語、類記異同。

據《凡例》後《自識》。


 按，此書《井研志·藝文二》作《論語彙考》，書成否不可知。又，《凡例》全作於本年，抑本年增補，亦不可知。

王牧師贈《新約》，受而讀之。嘗謂耶穌教義不惟中土不得端倪，西人亦僅得糟粕。又曰：「以方俚記微妙，正如以西文譯聖經《論語》，於高頭講章中求孔子，與就譯書求耶穌，其事相同。」

《祆教折中·序》。按，此序作於戊戌。云：「頃游學龍游，王牧師以《新約》。」略。今以附於在嘉定之最後一年。樂山舊名龍游。




五月，刑部左侍郎李端棻奏，請自京師以及各省、府、州、縣皆設學堂，京師設大學。旨飭各省遵辦。

《中國教育史要》九十六。




梁啓超就被禁旋解之强學會，改辦《時務報》於上海，盛倡民權之説。於是上海有農學會，廣東有粤學會、群學會、顯學會，湖南有南學會、校經學會，湖北有質學會，廣西有聖學會，陝西有味經學會，北京有知聖會，蘇州有蘇學會，及各地之不躔足會。

《中國教育史要》九十八。




准貴州學政嚴修請設經濟特科。

同上。




九月，設鐵路總公司，以盛宣懷爲督辦。

梁啓超撰《變法通議》。

康有爲作《孔子改制考》。

寶應劉嶽雲爲尊經書院山長。


光緒二十三年丁酉（一八九七），先生四十六歲。


是年春，先生在家居，致力於《易》。

襄校尊經。

據《題目》。




宋育仁奉旨治四川商礦，兼任尊經書院山長，引先生與吴之英爲都講
 

注



 。

宋育仁、吴之英等設蜀學會，並發刊《蜀學報》，先生亦與其事。

夏，得宋芸子書，復言。

略




六月，長沙刊《湘學報》，揭素王改制之義。

七月，張之洞電江標、陳寳箴糾正《湘學報》文字。電云：「《湘學報》宏通切實，擬發通省書院閱看，以廣大君子教澤。惟有一事奉商，《湘學報》卷首即有素王改制

略


 ，爾後又復兩見，此説乃近日公羊家新説，創始於四川廖平，而大盛於廣東康有爲。此説過奇，甚駭人聽。竊思孔子新周、王魯、爲漢制作，乃漢代經生附會增出之説，傳文並無此語，先儒已先議之。然猶僅就《春秋》本經言。近日廖、康之説乃舉謂六經皆孔子所自造，唐、虞、夏、商、周一切制度事實，皆孔子所定治世之法，託名五帝三王。此所謂素王改制也。是聖人僭妄而又作僞，似不近理。《湘學報》所謂改制或變法爲廖、康之怪，特議論與之相涉，恐有流弊。且《湘報》係閣下主持刊播，宗師立教爲學校準的，與私家著述不同，深恐或爲世人指摘，不無過慮。方今時局多艱，横議漸作，似尤以發明爲小，不倍之義爲亟。不指當時，奉商可否，以後於《湘報》中勿陳此義，如報館主筆之人有精思奥義，易致駭俗者，似可藏之篋衍，存諸私集，勿入報章，則此報更易風行矣。」

秋冬初，宋育仁爲述張之洞戒先生語，仍曰：「風疾馬良，去道愈遠；繫鈴解鈴，唯在自悟。」並命改訂經説條例，不可講今古學及《王制》，並攻駁《周禮》。先生爲之忘餐寢者累月。

《與宋芸子論學書》云：「

略


 或以講今古學爲非，説《易》以主孔子爲大謬。並謂如不自改，必將用兵。

略


 間嘗考國朝經學，顧、閻雜有漢宋，惠、戴專申訓詁，二陳漸及今古，由粗而精，其勢然也。鄙人繼二陳而述兩漢學派，撰《今古學考》，此亦天時人事，非鄙人所能自主者也。初撰《學考》，意在分門别户，息争調合。及同講習四五年之久，知古派始於劉歆，由是改作《古學考》，專明今學。此亦時會使然，非鄙人所能自主者也。二者主於平分。李申耆、龔定庵諸先達，乃申今而抑古，則鄙人之説實因而非創也。宋人於諸説已明之後，好爲苛難，占踞《周禮》，欲相服從，累戰不得要領，乃乞師以自重。即以《王制》論之，盧氏以爲博士所撰，即使屬實，漢初經師相傳之遺説，固非晚近臆造者可比。其中初無違悖，何嫌何疑，而視同異類？

略


 或曰非惡《王制》，惡以《王制》遍説群經耳。是又割裂六經之説也。以爲一經可以苟合，别經則不必然，不知不同者體例，不明不同者制度。此非可以口舌争也。鄙人曾合數十人之力，校考其説，證以周秦西漢子緯載籍，凡言制度者莫不相同。再證以群經師説，如《大傳》、《繁露》、《石渠》、《白虎》，以及佚存經説，若合符節。又考之《詩》、《書》、《儀》、《記》、《春秋》、《易》象、《論》、《孟》，尤曲折相赴，無纖毫之異。東漢以下不可知，若新莽以前，固群籍言制度之一總滙。野人食芹而甘，願公之同好。且見在外侮憑陵，人才猥瑣，實欲開拓志士之心胸，指示學僮之捷徑，

略


 乃反因以見尤。使如或説，今日於諸經凡例，删削《王制》一條，别求各就本經傳記爲之注解，避其名而用其實，不過需數日之力耳，豈得失之數固即在此耶？則去毁取譽，固不難矣。乃主人則實惡今學諸傳，《春秋》頗有廢存，用《左氏》之隱衷，特不能顯言耳。即以《左氏》而論，鄙人曾同坐時，請詢海内所稱《周禮》專書撰刻《義疏》之孫君，其中制度曾無一與《周禮》相同。此説《周禮》專門之言，又皆同爲弟子。今將《左傳》提回博士，與二《傳》同心，此亦深所不許者也。至於《易》主商人，不用文周，此乃據《繫辭》之明文，以正『三易』之晚説，非誤信歐陽文忠也。考兩漢經學之分，西漢主孔子，或作或述，一以儒雅爲歸。即劉氏《移書》，全列諸經，亦統以尼父。《左氏》不祖孔子，李育譏之。東漢則群經各立主人。

略


 一國三公，莫知所從。西漢經本皆全，故書具在。東漢則《書》有百篇，《詩》本六義，《易》佚《連》、《歸》，史亡鄒、夾。或由女子齊音口傳，或以笙奏雅頌豳雅爲補，斷爛破碎，侈口秦焚。西漢授受，著明傳記，由於闕里，義例合同，終歸一貫。東漢則初祇訓詁，義理莫傳，推《周禮》强説各經，至鄭君乃略具規模。一則折中至聖，一則並及史臣；一則經本完備，一則簡册捝殘；一則師法分明，一則臆造支離。略舉三端，得失已見。

略


 夫兩漢舊學，墜緒消沉，鄙人不惜二十年精力，推而新之，且並群經而全新之。其事甚勞，用心尤苦。審諸情理，宜可哀矜。即使弟子學人，不紹箕裘，而匠門廣大，何所不容？

略


 如不以玉帛相見而尋干戈，自審近論雖新，莫非復古。若以門户有異，則學問之道，何能囿以一途？況至人宏通，萬不以此。反復推求，終不識開罪之所由。或以申明《王制》，則有妨《周禮》，不測之威，實源此出。按《周禮》舊題河間毛公，乃由依託，先哲事蹟，本屬子虚。況六藝博士，立在漢初，劉氏所争，但名《逸禮》，《周官》晚出，難以經名。唐宋以來，代遭搏擊，非獨小子始有異同。使果出玄聖，亦無與素王。且鄭君據推説群經，削足適履，文可復按。今以遵鄭之故，强人就我，而不許鄙人以經説經。聽斷斯獄，亦殊未平允。又兵戰之事，必先無内憂，

略


 請先選循吏，内撫流甿，一俟食兵已充，然後推轂。

略


 鄙人謹率敝賦，待罪境上。惟是《詩》、《書》、《儀》、《記》、三《傳》、《論語》、《孝經》，幅員既廣，《孟》、《荀》、《韓》、《墨》、伏、賈、董、劉，將佐和協，封建、井田、職官、巡守、六禮、八政、五命、五刑，器食精足。一匡之盛，頗比齊桓。

略


 退舍致敬，開門受攻。

略


 敝塞萬不出一兵，發一矢，以相支拒。而强弱相懸，主客異致，一二部道以相餌，而已刃缺礟裂。支節且難理，何況擒王掃穴哉！在未行議攻之先，必有間諜爲説曰，彼雖風疾馬良，不辨南北，兼弱攻昧，天命可睹。不知風之見疾，馬之見良，正以其識見精明耳，安見有心無所主而能取速？此謂無信訛傳，以傷桃李。見因議兵，愈謀自固，新將《逸禮》諸官召集安插，以《曲禮》舊題爲之目，以經傳各官補其亡，名曰《經學職官考》。

按，此書今不存。


 與《王制》合之兩美，並行不悖。此既益此强藩，彼必愈形孤弱，庶乎邦交永保。

略


 惟是先入爲主，人情之常。無端而前，每至按劍；循覧未周，詬怒以發。是非引之相攻，深入重地，己固難圖萬全，人亦鮮進理解。

略


 國雖新立，固非可兵威迫脅而屈服者。始之駭以無因，繼之疑而自改，終之以喜，喜乎借外侮以勤自修也
 

注



 。」

按，此書玩其語氣，當係爲張之洞而發。意者張命宋育仁遺書相戒，先生乃答之如此。




十一月，上張之洞書，情詞較爲謙抑，但仍堅持己見，不願删改。而乃梁啓超之徒以先生以後自變前説爲受文襄之賄逼。按先生自變前説有之，文襄之申誡亦有之，以爲賄逼，則不免誣枉。觀上書可知。先生在《經話》中已言爲學須善變，由尊今抑古變小大，已起於宋育仁傳語之前。且以前由今古平分變爲尊今抑古，以昔日所攻《周禮》諸條爲大統，以後更有四變、五變、六變，又誰逼之？且愈變而愈與文襄之意不合，又豈因文襄之「賄逼」而然？此誠如章炳麟所云：「此豈足以污君者哉？」
 

注





先生答張之洞論學書，略謂：「《今古學考》

略


 不是古非今，亦不信今蔑古，初無流弊。惟古學久經盛行，今學不絶如縷，初謀中興，不得不畫分疆域。我不侵人，當謀自主。如古學主文王、周公，退孔子於『十翼』；今學則主孔子，以『十翼』爲弟子傳記。各守邊疆，古學殊不必奪人自主之權。」又曰：「《左氏》與《周禮》同義，故思治《周禮》，亦仿《左氏》之例先求攻之。故編十二證以求其病痛所在。

略


 以爲非攻之竭其力，則治之爲不專。近年諸經已定，乃從事《周禮》，務舉平日之所攻擊雜駁萬不能通者，日求所以大同之。精思所至，金石爲開。近於九畿、九州、五等封諸條，皆考其蹤跡，有以通之。

略


 既將諸經統歸一是，則不必更立今古之名。是不言今古者，乃出於實理，非勉强不言而已。芸子傳論云，不可講今古並《王制》，别以經題恒詢之。以爲非不可講，特若其遍説群經，雖有佳殽，日日食之，亦饜而思去。受業初用俞曲園之説，以《王制》説《公羊》，繼乃推之《穀梁》，推之《書》、《禮》，推之《左氏》，又推《易》、《詩》、《論語》。蓋必經數年以明，次乃定一説。思之深，辨之審，確有實據。又必考之先師，乃敢爲之。非如俗説以《王制》可説《春秋》，遂推之群經，不問是非得失，冒昧爲之也。專宗《王制》，議者久有異同，受業早思有以易之。無論何經，自有本説，雖非《王制》，而《王制》之制已在其中，不必别求助於《王制》。初欲以此接引後進，今盡改之。誠爲不言今古、《王制》，其立國也如故，非去此遂不足以自存也。」

作《五等封國説》、《三服五服九服九畿考》。

先生以《王制》、《周禮》封建畿數不同，爲經學大疑，漢以下迄無定説。初亦以爲《周禮》之文爲劉歆僞羼，至此乃因《王制》「閒田」，及《周禮·大司徒》「食者半」、

略


 「其食者三之一」、

略


 「其食者四之一」之文，定爲五等封國有二。《孟子》、《王制》所言百里、七十里、五十里者，諸侯之本封，九命以下五等國也。《周禮》所言五百里、四百里、三百里、二百里、一百里者，五長之慶地，九錫以下五等國也。今古兩家，舊説皆誤，相合乃爲全制。今文家雖有慶地方四百里明文，

《明堂位》言，魯封方七百里，七當爲四。《漢書》言齊封方四百里是也。


 但等差不備。當取《周禮》以補五長食閒田之等差。《周禮》又當取《王制》、《孟子》，以明諸侯本封。離之兩傷，合之雙美。先師各執一偏，皆非也。

又《周禮》九服、九畿與《禹貢》五服，亦爲今古分歧所在。先生則以爲，《大司馬》、《職方氏》皆可以讀《禹貢》之法讀之。《禹貢》除王畿

甸服


 外，侯、綏、要、荒四言服者爲綱，等於《周禮》之侯、采、蠻、鎮。其下不言服之二百里、三百里爲互見。九服

《大司馬》以服爲畿同。


 之文，《周禮》總綱之侯、采、蠻、鎮，與《禹貢》總綱之侯、綏、要、荒，同爲五千里。

連王畿。


 《周禮》小界之男、衛、夷、藩，與《禹貢》之男、衛、夷、蠻，亦同爲四千里。萬里之説，《周禮》與《尚書》同，名目小有參差詳略，舊遂歧而二之，非也。《周禮》爲《尚書》之傳，小帝五千里一州，爲《禹貢》五服，大帝九千里一州，爲鄒衍所本。《王制》二服三千里，《禹貢》加爲五服，王之所統均不過皇帝之一州也。其餘小有顛倒參差之處，先生悉有説以通之。

據《家學樹坊》頁二十九至三十五。按《周禮》所删諸條，至此陸續通解。




作《五長禮制表》一卷、《十等禮制表》一卷，

今不存。


 先生以九錫指一伯、方伯、卒正、連帥之五長，九命指本封五等錫命，合爲十等。下五等仍借用上五等之名，其正名則《左傳》之人有十等也。今於各經傳紀，凡屬五長者歸五長表，至於上下所得通儀注，統入十等表。此時又擬將化同今古之説，刊入《經話》丙、丁各集。

據自序，似未成書。




一年以來，先生將五等封地歸之五長九畿。三文與《禹貢》符合，制度大綱，更無異同。

吴序。


 乃與宋育仁討論商定，將《周禮删劉》附入《古學考》中，删去劉歆羼補删改之説。

《四益館經學叢書自序》。《井研志·藝文二·周禮經問》題序。




仲冬，館於華陽，成《左氏三十論》、《續三十論》二卷，意在滙通三《傳》，文顯事多，例顯義隱，於非《左》者固函矢之不同，即尊《左》者亦壁壘之或異。

《井研志·藝文二》。


 按，此書《井研志》以爲尊經有刊本，今不存。雖光緒末所刊《群經總義講録》内刊有《左氏春秋十論》，而又不全，疑即當時稿就而有删改者。見存五論，目如下：

（一）專主孔子，不分周公、魯史、赴告。

（二）《左氏》不以空言解經。

（三）《左氏》不祖孔子。《左氏》解經之説皆託之時人。蓋《左》特傳大義，非如此不足以推行經意也。

（四）撥亂世反之正。

（五）《春秋》筆例。

三、四、五多三變時語。




仲冬，從敝麓中檢得樂山羅采臣彥《鄉禮考》遺稿，囑門人資中郭景南潤色，今刊附《經話》中。

羅力學早逝，諸稿散失，獨存此篇。《經話》甲編二卷，頁四十三。




輯《縱横家叢書》八卷。先生以爲吾國制義取士幾千年，致痺痿已極，因欲表彰從横，以救危亡。書分五篇，悉加詮釋。「經傳成事，前事之師，專對不辱，無愧喉舌，述本源第一。朝章舊志，數典不忘，古事新聞，必求綜核，述典制第二。偵探隱秘，貲取色求，中冓隱謎，捷於奔電，述情志第三。折衝樽俎，不費弓矢，衆寡脆堅，宣猷獨照，述賓事第四。忠信篤敬，書紳可行，反復詐狙，禍不旋踵，述流弊第五。」

《井研志·藝文四·縱横家叢書》自序。按，此書似未成。又子師慎之《國策今證》十卷、族弟承之《長短經箋》十卷，《井研志·藝文四》，當即承先生之命而作於此時者，似均未成。




作《經話》乙集二卷，收丁酉至庚子説經之語，專詳帝德。以《周禮》爲帝道專書，九畿諸公方五百里，鄭注地中，赤縣神州，崑侖四極皆爲大統而言。諸與《王制》異者，亦同《左傳》，皆爲原文。特其中間有記説之文。劉氏無所羼改，不過原文有散佚顛倒耳。又以《泰誓》即《牧誓》之異名，「十翼」出於傳經弟子，非孔子作。皆各經大疑，從無定説。又據《史記》儒家乃經生博士之專名，非孔子爲儒家。以儒家治中國，以道家治海外。道家乃《詩》、《易》之遺意，專爲大統而言。《老》、《莊》之小大各適，即《詩》、《易》之小大往來、小大球、共。歷考皇帝之文，以實《詩》、《易》。六藝仍各爲一門，可以分劃。

《井研志·藝文二》。




又廖師政《四譯館經學穿鑿記·跋》云：「四譯

略


 襄校尊經，當時應課者常二三百人，分經立課，用志不分，每課題目由數十道以至百餘道，率皆大例巨疑，經衆研究堅確不移者，乃據爲定説，否則數變或數十變而不止。

略


 所以敢犯前人所不敢犯之險，發自古不能發之覆。四譯二變皆群策群力，集思廣益，而後有此成效。」

原注：《二變記》一本詳列尊經課藝題目及諸同學姓名者，此也。




仲冬，尊經書院爲刊《經話》甲編、《古學考》、《群經凡例》、《王制訂》、《經學初程》、《尊經題目》，合前刊《起起穀梁廢疾》、《釋范》、《兩戴記凡例》、《今古學考》、《公羊解詁三十論》、《六書舊義》，名曰《四譯館經學叢書》。先生此時今古之界已泯，群經傳記統歸一律。自序云：「本當將舊刊諸書或削或改，以歸專一。

略


 二三師友，每有以舊説爲是、今説爲非者，故並存之。

略


 但考其年歲，即可得其宗旨。」又云：「自今以後，不再鑿險縋深，鈎心鬥角。」實則先生此後仍前進不已，殆亦欲罷不能也。

自戊子至丁酉十年間，爲先生經學二變，尊今抑古時代
 

注



 。

按，丙申以後即漸爲大統之説，至戊戌而始旗鼓鮮明耳。




癸未以來，用東漢師法，劈分今古二宗。丙戌有《今古學考》之刻。戊子以後，始悟古學起於劉氏，講書所言淵源多爲附會，乃作《古學考》、《周禮删劉》二篇。以《左傳》歸還今學，此一變也。丙申以後，《周禮》所删諸條陸續通解。删去劉氏羼補删改之説，至於此，而群經傳紀，統歸一律。

略


 不須再立今古名目，此又一變也。

先生《樂經》著作有：《樂經存亡集證》四卷，《樂經記傳彙編義疏》六卷，

詳下。


 《禮樂宗旨表》一卷，

取六記之義立表，再取别書補之。


 《古樂考》十卷，《律吕要義》二卷。

《井研志·藝文一》。


 其書當作於治《詩》

辛卯


 之後及未爲大統説之前，今姑以附此。各書義例，均本所著《樂經凡例》。大旨以樂聲容不可傳，經則在《詩》中。

略


 《荀子》「歌詩三百，舞詩三百」，則全《詩》皆可歌舞。《樂記》爲説樂專篇，記既以《詩》爲樂，則經即在《詩》無疑。《禮經》樂章亦有《二南》、《小雅》六篇明文，《左傳》季札觀樂，所歌《二南》、《邶》、《鄘》、《衛》

略


 凡十六門，是《樂》存於《詩》而未嘗亡也。固於《國風》

不計《檜》、《曹》。


 各取首三篇，

據經紀，《詩》中有樂之文皆首三篇。


 《小雅》二十四篇，《大雅》九篇，共七十二篇，合三《頌》全文三十九篇，共百十一篇，爲《樂經》。取《樂記》大司樂以下論樂教、樂器、樂舞之文，

所採《左傳》、《國語》、《吕覽》、《淮南》、《史》、《漢》。


 附以爲記傳，成《樂經》專門之學。

正月，中英續議緬甸條約成。

是年三月，《湘學報》、《蘇報》相繼設立，提倡改制變法。

是年秋，湖南巡撫丁寶箴、按察使黄遵憲、學政徐仁鑄、前學政江標及譚嗣同、熊希齡等，初辦時務學堂，聘梁啓超爲總教習，以南學會爲一切新政之命脈，每州縣必有會員三人至十人，每二日一會，遵憲、嗣同、啓超輪日演説，巡撫、學政率官吏列席，每會集者千數百人。

《中國教育史要》九十八。




梁、譚創南學會於湖南。善化皮錫瑞與譚嗣同、梁啓超等主持南學會講席，所爲講義，貫穿漢宋，融合新舊，尤助康、梁《公羊》改制之説。

李繹《皮錫瑞傳》。




十月，德人占膠州灣，俄人租旅順大連，士氣憤激。

同上九十九。




十二月，康有爲上書請變法。



注
 　原稿於光緒十四年戊子分卷，眉批云：「移丙戌。」故移於光緒十二年丙戌分卷。



注
 　原作「起光緒十四年戊子，訖二十三年丁酉，凡十一年」，既以丙戌爲二變之始，則「戊子」當改爲「丙戌」，「十一年」當改爲「十二年」，據改。



注
 　原稿眉批云：「按《井研志·藝文四·知聖編》提要云：『丙戌以後，乃知古學新出，非舊法，於是分作二編，言古學者曰《闢劉》，言今學者曰《知聖》。』又己酉本《四變記》以《群經凡例》、《王制義證》爲二變時作，二書不能在丙戌以後，則尊今抑古當始於丙戌。丙午本《四變記》二變以戊子標年，此蓋謂《知聖編》成書之年耳。」蓋此本以丙戌爲二變之始，於是年分卷。而巴蜀本以丁亥爲二變之始，故於下年光緒十三年分卷。



注
 　巴蜀本此段文字録在光緒十三年丁亥。



注
 　其目有兩《戴禮》，疑後一《戴禮》當作「大戴禮」。



注
 　原稿眉批云：「乙酉，欲作《義證》。」



注
 　原稿眉批云：「己酉本《四變記》以《王制義證》、《群經凡例》爲二變時書，皆誤。《群經凡例》之作，《今古學考》明言在《穀梁》成書以後，《公》、《左》未作以前。《穀梁》成於甲申，《公羊》成於戊子，而《今古學考》又成於丙戌，則是書至遲當在丙戌。所記戊子、戊子以前者，指稿已及半時耳。」



注
 　此條原無，據巴蜀本補。



注
 　此條原無，據巴蜀本補。



注
 　巴蜀本以二變始於光緒十三年丁亥，故於此年分卷。卷下有注云：「二變起光緒十三年丁亥，訖二十三年丁酉，凡十一年，爲先生學説二變，尊今抑古時期。」按《井研志·藝文四·知聖編》提要云：『丙戌以後乃知古學新出非舊法，於是分作二編，言古學者曰《闢劉》，言今學者曰《知聖》。』劉子雄丁亥八月日記謂見先生作《續今古學考》自駁舊説，以《周禮》、《左傳》爲僞，則尊今抑古實始丁亥。丙午本《四變記》謂始戊子，蓋謂《闢劉》、《知聖》成書之年耳。」



注
 　自「二月至成都」至「朱亦與焉」十二條原無，據巴蜀本補。



注
 　此條原無，據巴蜀本補。



注
 　疏：原無，據巴蜀本補。



注
 　此條原無，據巴蜀本補。



注
 　原稿眉批：「王先謙刻《皇清經解續編》。」



注
 　原稿眉批：「此條移《勸學篇》刊布之後。」



注
 　原稿眉批：「四月，張建勳榜三零三人。」



注
 　此條原無，據巴蜀本補。



注
 　陳觀濤：原作「陳某」，據巴蜀本補。



注
 　巴蜀本此條記：「五月，迎雷太宜人及李安人至成都。」



注
 　巴蜀本於此還記有：「成《五十凡駁證》一卷，成《五十凡補證》二卷，成《左氏補例》一卷、《三傳事禮例折中表》三卷、《春秋圖表》二卷。」



注
 　此條原無，據巴蜀本補。



注
 　此條原無，據巴蜀本補。又原稿眉批：「主講九峰。取《穀梁》舊稿重加修訂（自序）。」



注
 　「是時」至「辭職」：原無，據巴蜀本補。



注
 　此條原無，據巴蜀本補。



注
 　此條原無，據巴蜀本補。



注
 　巴蜀本云：「諱嵃。」



注
 　陶樊模：原作「陶某」，據巴蜀本改。



注
 　此處所記有誤。據《康南海自編年譜》，《孔子改制考》始作於光緒十八年壬辰（一八九二）。康譜於光緒二十二年丙申（一八九六）又云：「講學於廣府學宫萬木草堂，續成《孔子改制考》、《春秋董氏學》、《春秋學》。」光緒二十三年（一八九七）又云：「是冬，幼博在上海大同譯書局刻《孔子改制考》、《春秋董氏學》、《日本書目志》成。」而康有爲《孔子改制考敘》（作於光绪二十四年正月元日），言：「《孔子改制考》成书，去孔子之生二千四百四十九年也。」即光緒二十四年戊戌（一八九八）。蓋《孔子改制考》創始於光緒十八年，約完成於光緒二十二年，刻成於光緒二十三年冬，作序於光緒二十四年初。



注
 　此條巴蜀本作：「在九峰書院，仍襄校尊經書院。」



注
 　正月：二字原無，據巴蜀本補。



注
 　此條原無，據巴蜀本補。



注
 　十六日：三字原無，據巴蜀本補。



注
 　「丙申六月」至「何日償之」：原無，據巴蜀本補。



注
 　八月歸井研：原無，據巴蜀本補。



注
 　「天榘爲」至「前卒」：原無，據巴蜀本補。



注
 　此條原作「宋育仁爲尊經書院山長」，據巴蜀本補。



注
 　此書録於光緒二十年甲午，眉批：「此似當移丁酉秋。」巴蜀本亦節録此書，係於光緒二十三年丁酉十月，據移。



注
 　此條原僅有「冬上張之洞書」六字，據巴蜀本補、改。



注
 　此説與巴蜀本有異。後者以二變起光緒十三年丁亥，訖二十三年丁酉，凡十一年。見《六譯先生年譜》卷三，第三十九頁，巴蜀書社，一九八五年。








六譯先生年譜卷四
 


注








三變起光緒二十四年戊戌，訖二十七年辛丑，凡四年，爲先生學説三變言小統大統時期。按《井研志·藝文》及《經話》甲編嘗謂先生丁酉爲大統之説，丙午本、己酉本《四變記》則三變均斷自戊戌，當是丁酉已漸有大統之説。今從《四變記》
 

注



 。

《三變記》云：「初據《王制》以説《周禮》，中國一隅，不能用兩等制度，故凡與《王制》不同者，視爲讎敵，非種必除，故必删除其文，以折衷於一是。自三皇五帝之説明，則《周禮》另爲一派，又事事必求與《王制》相反，而後乃能自成一家。故以前所删所改之條，今皆變爲精金美玉，所謂化腐朽爲神奇。《莊子》所言彼此是非，各是其所是，各非其所非，是中所以是非不同之故，學者所當深思自得者也。」
 

注






光緒二十四年戊戌（一八九八），先生四十七歲。


是年，仍爲尊經書院命題。

極少。不知是否仍兼襄校。




是年，資州知州鳳全聘主藝風書院講席
 

注



 。正月，挈子成學、姻家子任嶧，由成都赴資州，主藝風書院講席。過簡州，知州某慕先生名，贈程儀二百金，卻之。藝風門人有陳國俊、陳國儒、郭樞威、李邦藩、李正文、胡翼、廖承銘、王肇光、隆鳳翔、駱成駫、古德欽、趙渭三等
 

注



 。二月，遣人迎雷太宜人
 

注



 至資，先生母、兄

光遠、


 妾

帥、


 女

燕
 

注



 、


 孫

宗伯
 

注






 均往。

二月
 

注



 ，康有爲倡設保國會於京師，時京師設有蜀學會、粤學會、閩學會、時學會、陝學會等。

《戊戌政變記》卷六。




三月，張之洞撰《勸學篇》成。書成，風行海内。大意在正人心，開風氣。

閏三月，停發《湘學報》於各屬。見其議論不妥，適新任學使徐仁鑄過鄂，告以宜杜滅微言，至是以其議論悖謬，飭局停發。

年譜、《大事表》。




四月甲辰二十二，清帝諭催各省開辦學堂。

四月廿八日，康有爲以徐致靖之薦被召用，於是廢八股文，改試策論，開學堂，汰冗員，廣言路，改兵制，立商會。孝欽及親貴均惡之。

五月，次孫宗澤生。成學出。

資州大水，水高過城。書院爲水淹。先生舉家遷避。

《聊園詩存再續》卷二《資州大水謡》：「久雨不止，水高過城。小東北門，無雞犬聲。室家挾扶，拏舟争往。登彼重龍，如魚脱網。」




五月丁巳五日，清帝諭，自下科始，鄉會歲科試，一律改策論。同月十五日，開辦京師大學堂，獎士民著書、制器及興學。

五月丁卯十五，命梁啓超辦譯書局。

六月己丑七日，黄紹箕進張之洞所著《勸學篇》，頒各省。

《中國教育史要》一百。




六月十八日，

乃四月二十三日。


 下詔定國是。康有爲、譚嗣同、楊鋭、劉光第、康廣仁、楊深秀、林旭、梁啓超説穆宗變法，行新政，廢孝欽后。事爲孝欽所知。

七月二十日，上諭楊鋭、劉光第、林旭、譚嗣同均賞加四品卿銜，在軍機章京上行走，參預新政事宜。

八月
 

注



 ，蘇輿爲《翼教叢編》
 

注



 。

八月，殺譚嗣同、楊鋭、劉光第、楊深秀、林旭、康廣仁。康有爲逃香港，梁啓超遁日本。穆宗被幽於瀛臺，停止各省改設學堂，鄉會歲科試復舊，經濟特科罷。

《中國教育史要》一百
 

注



 。


 凡朝臣之以新黨名者謫戍禁錮有差。先是，康有爲得孔子改制之説而倡之，並引《公羊》、《孟子》以自助，以爲變法之據。天下群以作俑歸之先生，謂素王改制之説實有流弊，並因而攻《公羊》及《孟子》焉。

《家學樹坊》頁五。




秋，先生在知州鳳全席筵上，聞北京政變訊，歸而語慶餘及任嶧曰：「楊叔嶠、劉裴村死於菜市口矣！」俯首伏案，悲不自勝。旋門人施焕自重慶急函至，謂清廷株連甚廣，外間盛傳康説始於先生，請速焚有關各書。於是新成之《地球新義》亦付之一炬。舉火者華陽趙伯道也。

《四益館雜著》有《治學大綱》，疑此時所爲。先生以爲，自人以古文、考據、義理、八比爲孔子而經學蔽塞。學者必先知聖而後可以治學，必先知經而後可以治中西各學。因定治學之途轍如下：

淵源門。講學者當以祖學爲主，新學爲輔。

略


 維新者牴舊，守舊者牴新，皆拘墟之見。

略


 言學之書務須理明辭達，不尚幽深迂曲，使讀者不知意旨所在。

世界門。皇、帝、王、伯之分，由疆域大小而出。欲明三五大同之説，不得不先言輿地、

略


 經傳、子緯，所以於此門獨詳。自中士以中國爲天下，爲俗説所蒙晦，亦爲此條最深。

政事門。經學以平治爲歸，所言皆政治典章，不尚空理禪宗。自《王制》、《周禮》小大不分，

略


 政書、經學從無一明通之條，其影響遂及國家。

略


 欲通經治事，當盡祛誤解。

言語門。言語與政事，内外相埒。秦漢以後，失之游説，唐宋以後，失之空疎，中土日就微弱，

略


 殆外交之材乏矣。

文學門。騷賦發源《詩》、《易》，

略


 爲皇帝學嫡派。

略


 文兼文學、言語兩科之事，

略


 旋乾轉坤，實爲政學代表。一自浮靡流連，貽譏無用，談新學者幾相仇視。今故專言實用，

略


 以輔翼經傳。

子學門。泰西藝學，時人詫爲新奇者，實皆統於諸子。

略


 蓋六家者流，道與陰陽專爲三五，餘四家爲四方。分方異宜，古所謂方術也。

續成《尚書備解》四卷。

按，癸巳前已成十二篇。


 其書大旨以二十八篇爲備，古稱佚書皆爲記傳，注用古説。其駁正舊説，如以舜命官非堯殂落後，《臯陶謨》本名《帝謨》，《金縢》爲周公書，末四篇

《命》、《刑》、二《誓》。


 爲四嶽，《盤庚》商誥乃周公書。

周公用盤庚法以治殷民，説本《史記》。


 於記傳與經混，箋釋與正文混，及問答語之見於他篇者，皆爲考訂。

據《井研志·藝文一》本書提要。




在藝風，以「釋球」課同學，頗有切合，因彙集諸作編成《地球新義》二卷，即在資州先排印首卷十題。

先生既將《周禮》删改諸條陸續通解，乃定《周禮》爲海外大統之書。戊戌、己亥之間，所作有《周官大統義證》六卷附《官屬表》一卷，《官禮驗推補證》一卷，

《官禮驗推》一卷，爲先生友人楊楨作，大旨與先生《古學考》同，專明今學，與《王制》違反諸條則闕而不講，書未成而卒。先生於其未盡者依例推補，闕疑諸條亦就大統之説詳爲補足。二人所作一小一大，以《周禮》本兼包二派也。按，此書恐均先生所作，託名楊楨。


 《周禮兩戴大小統考》二卷，

《周禮》由小推大，兼包二統，如《職方》五千里爲小九州，《大行人》萬五千里爲大九州。又《周禮》大統諸説，文不見《小戴》而見於《大戴》，舊以大小戴爲叔姪，實則凡言王道者入《小戴》，言帝道者入《大戴》。


 《大共圖考》二卷，

以《職方》九州爲小共小球，《大行人》九州爲大共大球。據古今地志諸書，詳考五方人民、風俗、山水、貨産、貢篚並其政事、教化，體例略仿諸史地志。


 《讀五禮通考札記》十卷。

糾秦氏之謬。


 其命門人子姓分撰者，則有李鍾秀之《大統加八表》一卷，

九州由小推大，加八倍即得。表分二格，小統有明文制度。略


 廖師政《古周禮説糾謬》二卷，

東漢諸儒不知《周禮》爲海外專書，故其言皆誤。先生此時雖不駁《周禮》，而不取賈、杜、馬、鄭師説。師政因採諸説爲此書，明定取經去説之案。


 廖成化之《三禮駁鄭輯説》六卷，

先生三禮説，除編入各書外，復命成化輯爲此書。攻鄭諸條，皆據經傳明文立説，較李兆洛、張惠言爲矜慎也。


 陳天榘之《周禮紀聞》四卷。

戊子後，先生《周禮》説數變，備紀之。並詳《井研志·藝文》二、三。


 按，以上諸書除《大共圖考》有殘稿外，今並不存。或當時祇擬作而未遂也。

成《易經古本》一卷，附《十翼傳》二卷。

按，今《六譯叢書》有《易經古本》，無《十翼》。


 此書用《大傳》「易之爲書也」三節、「易之興也」二節、「書不盡言」二節爲序例，編爲反覆繫辭之本，共三十六圖。創始癸巳，成於戊戌，經數年之久，義例始定。體例雖新，於經文初無變亂。

《井研志·藝文一》。




成《孝經輯説》一卷。先生因近時學者頗疑《孝經》爲僞作，以爲孝主行習，無待高深。乃命及門採録傳記足相發明者，以爲此書。

先生以《孝經》經少而記傳多也。


 按，先生當時有《孝經叢書》，列目十數種。

《藝文二》。




《孝經叢書目》

《群經凡例》。


 十七種：《今文孝經注疏》、《古文孝經注疏》、《孝經釋文》、《孝經舊傳》、《孝經兩漢先師佚説考》、《孝經緯注》、《孝經儀節》、《孝經廣義》、《孝傳》、《問孝》、《曾子十八篇注》、《孝經通禮》、《孝經通論》、《孝經附篇》、

《弟子職》、《内儀》並傳胎教。《藝文二》。


 《古孝子傳》三卷。

彙次經傳、諸子，附以昔人所考者。上卷孝，中卷間於疑似者，下卷不孝。


 又命姪師政爲《孝經廣義》二卷，門人曾上游爲《孝經一貫解》一卷、《孝經決事》、《孝經大義》四卷、《孝經傳記解》四卷。除已成上述數種外，餘均未成，並不詳其目，其既成者，今惟任嶧《孝子傳》一册，餘文皆已亡佚。

恢復「容禮」爲先生經説大綱之一，作《容經解》一卷，

今在《六譯叢書》中。


 《記傳彙纂》四卷。

不存。


 先生云：「漢初經生習容與《禮經》並重。蓋儀爲禮儀三百，一云《禮經》；容爲威儀三千，一云《曲禮》。二家一綱一目，相合而成。禮學必先於習容，猶治經者必先識字。

略


 《容經》以五事爲經，

略


 即《洪範》之五事。以六儀爲緯，

略


 即《周禮》之六儀。

略


 爲立身行己之要務。

略


 今於《賈子》中别出刊行，附於《儀禮》後。」又云：「西人童蒙有身操法，養生祛病，以爲各業之根本，蓋即此經遺意也。」

《井研志·藝文二》。




命門人郭樞

季良


 彙輯群經傳記言三德者，爲《三德考》四卷，

前二卷自修，中分志、言、容、行四門。後二卷官人，中分量才、審微、專任、兼綜四門。


 附《九錫九命表》一卷。

古帝命官，因德錫命，一德一命。一德爲士，三德爲大夫，六德爲卿，九德爲公。


 書不存。

《井研志·藝文一》。




作《祆教折中》三卷。上卷言中教主天，引諸經傳記師説，條分件繫，以明「天主」二字爲中外所同，所以化中人拘墟之見。

略


 中卷言聖經由一改三，分别儀度，不致一視同仁，毫無差等，即西書西事以相折，使西土知其教，外教雖有餘，比中教則不足。

略


 三卷論道儒宗旨大小不同，治全球不能專用儒法，道並行不相悖，以爲學教歸宿。並論回教、釋教皆外國因時治宜。道、儒乃詳政治，並以四科九流分别皇帝、王伯、大小。

《祆教折中序》。


 按，此書自序託爲吾鄉隱君子所作，又云乃用活字排印。嚮未見此書活字本。且先生曰辛丑在九峰□□□，則尚未成書可知。

作《古今學考》二卷。

一名《小大學考》，今不存，成否不可知。


 此書詳大統之説，猶初變、二變之《今古學考》、《古學考》。所謂古今者，中國海外，上考下俟也。先生以爲，先秦以前經説兼言海外，如《大戴禮》，鄒衍、群緯，博士如伏、韓，間有異聞。東漢以後，乃專詳海内。此篇上卷法古，下卷證今。搜採舊説，不厭詳盡。又曰：「或以孔子前知爲嫌，然《尚書緯》地有四游，鄒衍海外九州，《逸禮》之五方五極，與今西説符合。

略


 諸賢能知，又何疑於孔子。」

《井研志·藝文四》。




是年治諸子，子部著作並以歸入此年。

即遲亦在庚子前。


 有《諸子凡例》二卷，《荀子經説新解》十卷，《老子新義》一卷附《化胡釋證》一卷，《莊子新義》四卷，《列子新解》四卷，《尸子經義輯證》二卷，

大旨與《莊》、《列》同。


 《管子彙編今證》十卷，《公孫龍子求原記》一卷，

專引聖言證其師法，以見名家出於政事。


 《司馬法經傳新證》二卷，

以司馬法爲《周禮·夏官司馬》傳記，非穰苴書。其中典制亦博士舊法。並博採東西新法以相印證。


 《陰陽彙輯》六卷附《凡例》一卷，《群經災異求微》二卷，《陰陽五行經説》四卷，及廖成化之《名家輯補》四卷，

於緯外蓋録漢師説而必求驗於經，就諸子中言名學者輯此書，祛漢儒之病，解西人之惑。


 廖鵬之《地形訓補釋》二卷附《八星之一總論説》一卷，雷謙之《吕覽淮南經説考》四卷，鄢爔之《九流分治海外考》一卷，曾上源之《諸子出於四科論》一卷，董含章之《家語溯源》四卷，

本書多博士傳聞，此書特著之本原以祛人疑。


 《井研志·藝文四·諸子凡例》提要稱：「老、莊、荀、列、名家、縱横，已别有專書，其餘但有凡例。」今按，《莊子禮解》、《列子新解》有稿，餘並佚。今《六譯叢書》中《莊子》解數篇，又爲四變時改本。

先生於諸子亦先刊《凡例》，所列皆先秦諸子，入漢以後所收不過四五家。

此書不存，所收諸子，名亦不詳。


 其大旨以子學皆出於四科，道家出於德行，

莊列盛推顔、閔，又多用經説。


 儒家出於文學，

小説附。


 縱横生於言語，名、墨、法、農皆沿於政事，爲司馬、司空之流派。

略


 孔子以前之黄帝、老、管、鬻者，皆出依託。子爲六藝支流，源皆本於六經。

班氏以爲出於王官而不詳其時代者，誤也。







略


 又以諸子皆出於後世學者之所輯録，非諸子所手訂。其中又多爲經傳記，如《管》、《荀》中之《弟子職》、《地員》、《禮三本》之類，皆爲古書。漢時求書，藏之秘府，斷簡殘篇，多失其舊。後來校書者以類相附，凡古籍無名氏可考概附焉。凡子書，以《孟子》爲正，無一章不有《孟子》明文。《管》、《荀》、《墨》、《韓》，凡無諸子明文者，皆爲古籍經説，非其自撰。又諸子以道、儒爲大小二統之正宗，其餘名、墨、法術語多過激，如硝黄薑桂，皆爲救病之藥。

略　《井研志·藝文四·諸子凡例》提要。




《哲學思想論》云：「諸子爲六經支流，孔子後忽然擁出，紛至沓來，積如山嶽，前無所承，後不能續。

略


 否則何以興也勃焉，亡也勃焉。」

《荀子經説新解》專詳諸經隱例微旨，爲經師所未經發明者。《老子新義》專以《老子》爲皇帝大統之學。史公謂道家「採儒墨，撮名法」，可見非專於清淨，屏絶事功。《化胡釋證》專詳以釋化夷，而進之以聖道。《莊子新義》舉《詩》、《易》以解《莊子》。《列子新解》

略


 分二門，一據《列子》解《詩》、《易》，與《莊子》同。

略


 一據《子史精華》所列諸條，以《列子》爲中國之佛，爲老子化胡、以佛化夷之實證。以經統《列子》，以《列子》統佛，以佛統天方天主，而全球諸教悉由經出矣。

各據本書提要。




十月，爲郭安作《蠶桑要訣序》。

十二月，携眷回家。任嶧仍隨行。

作《改文從質説》，刊登《蜀學報》。略謂：「經傳文質有二説：一爲中國與中國分，如正朔服色事又循環者，改之以救弊。一爲中國與外國分，如西人之禮教風俗，不能以明堂社樹一例。《春秋》非一時救弊之書，所謂改文從質，乃指改今日文弊之中國以從泰西之質，西人飽暖已極，亦思内向。中取其形下之器，西取我形上之道，中外各有長短棄取，彼得者虚，我得者實。轉移之機，要在彼此相師耳。」

《四益館雜著》。




删定《穀梁古義疏》。

俞樾以老辭詁經講席，在職二十一年。

二月，德租膠州灣。

三月，俄租旅順、大連。

三月，自開岳州、三都澳、秦皇島爲商埠。

五月，英租威海衛。四月，租九龍。

是年，張之洞延通經之士纂《經學明例》，梁編修致廣州楊惇甫
 

注



 户部電云：「湖北現辦纂書尊經學，依《勸學篇·守約》卷内體例等七條，《詩》、《儀禮》已有，廣雅公最重公品學，請擇一二經，先編《明例》一卷寄來。」按，《經學明例》之作，始於甲午以前，門人廖平爲《左傳經例長編》，先撰數條以發其凡。而合川張森楷助之，先爲「史微篇」，略採《史記》十二紀、年表、世家各編，用《左氏》之文及其解經之説，以折劉逢禄《左氏春秋考證》之妄。其有乖違，特申長義，必不可通，亦從蓋闕。意在申《左》，而以史證之。

見森楷所爲《合川志》。


 《易例長編》則屬之宋育仁。育仁在京，又囑王繩生、黄秉湘、曾鑑分纂。凡四十門，繩生纂十八門，曰當名、爻位、往來、中爻、變化、治平、圖書、會通、興作、知來、時義、典禮、修德、卜筮、始終、性理、精義、古易，其書兼採漢、唐、宋諸儒及近代經學家之説。約以書成寄鄂，此稿未見，黄、曾所纂不詳
 

注



 。


光緒二十五年己亥（一八九九），先生四十八歲。


二月，赴射洪。署射洪縣訓導。

三月，子成璋生，帥出。

四月，赴成都送考。時張之洞電召先生赴湖北，先生擬考畢往，不果。乃作一書並增補《地球新義》稿，命任嶧携至湖北上之。之洞意弗善也，傳語欲先生用退筆。初，湖南學使江標及時務學堂總教習梁啓超在湘盛倡新學，之洞患之，乃設實學報館於鄂，召先生及王仁堪、陳衍、朱克柔、章炳麟主持，欲以糾正之。逮任嶧至鄂時，其事已寢，改爲湖北商務報館矣。

子成學入邑庠
 

注



 。

六月，從成都歸家。時縣志局初置於治東龍頭山東嶽廟，因共纂修諸人商其體例。

《井研縣誌·序》。




十月，嘗至成都。

《四益館經學目録·序》。


 《亞東報》十八號刊印箌室主人《今古學辨義》一文，於先生十年前舊説獻可替否，並深以防流弊爲言
 

注



 。

去年至今，於前刊《地球新義》之外，又續得二十題，羅秀峰爲之再刻於成都。

《知聖續編》頁二十六。




成《周禮鄭注商榷》二卷。

今在《六譯叢書》中。


 先生於三《傳》舊注皆先有糾正之作，故此亦先作《商榷》二卷，然後乃撰《義證》。自序云：「鄭君以《周禮》遍説群經，是其巨誤。

略


 千瘡百孔，疵謬叢出。

略


 六朝鄭學盛行，學者推重，幾同思、孟，

略


 即間有諍友，亦毛舉小故，率意吹求，愈覺泰山之難撼。

略


 近代李、魏訟言攻擊，肆口操、莽，然但譏其變亂家法，所以然之故，得之甚淺。

略


 鄭君名譽甚高，非著專書，逐條鋪陳，無以饜服衆心，迴其觀聽。」

《井研志·藝文二》。




成《翻譯名義》三卷。

《易》一卷，《詩》一卷，《易》、《詩》合一卷。《井研志》作六卷，恐誤。按，此稿不存。


 自序略謂：「翻譯有横竪之分，政制當横翻，立教當竪翻。竪翻又有翻前翻後兩例，翻前即所謂通古今語而可知百世之下。不能實指則用翻後之例。孔子六藝，小統上翻三代之古文，大統下翻百世之新事。知其翻譯之例，則讀《詩》、《易》不啻如《海國圖志》、《百年一覺》。」

先生以爲：「自漢以來，唯辨中外，不達古今。

略


 箋注之興，起於漢代。周秦以上，通用翻譯。凡在古語，都易今言，改寫原文，不别記識，意同於箋注，事等之譯通，

略


 事既簡易，語便通曉。

略


 史公本用今學，而所録《尚書》已多易字，或以爲以注改經，不知此古者翻譯之蹤迹，改寫之模準也。

略


 凡名篇專史則習者多，僻文瑣典則習者少。習者多則改本數變，故文最平常。

略


 少則未經改動，即改而未至大變，故文多難讀。《尚書》文之難易不拘前後，而以篇之有名無名爲斷，正以習者有多少之分也。漢以後經尊，經尊則不敢改其字，而别爲箋注。自箋注既盛，後人讀《堯典》則以爲字字皆堯史官所手訂，《禹貢》則以爲字字皆大禹所校閱，人心囿於所習，不能推見古昔事，豈經術之日下乎？」

《經話》甲一，頁十五。


 原注云：「此説最爲有功，凡漢以前書，皆當以此法觀之，可省無數瞽説。」

又曰：「今古本之異同，翻譯也。三《傳》之異文，四家《詩》之異文，翻譯也。今文與今文異，古文與古文異，翻譯也。引用經字隨意改寫，翻譯也。同説一事，語自不同，翻譯也。詳略不同，大同小異，翻譯也。重文疏解，稱意述義，翻譯也。苟能明翻譯之道，又何書之不可讀哉！」

同上。




作《論詩序》、《續論詩序》、《牧誓一名泰誓考》、《十翼爲大傳論》、《山海經爲詩經舊傳考》、《忠敬文三代循環爲三等政體論》各文。

據原稿。




《論詩序》，力主《詩》古無序，序後出。據本詩自有序之説，據《班志》三家採《春秋》，録諸子，非其本義之語，謂：「以序説《詩》，皆出漢以後經師之推衍，人各一解，徒滋聚訟。孔子所傳五見，有復先師所習，皆在義例而不在時事。三家雖本有序，原不以序重。《毛序》用《周禮》六義之説，乃東漢古文家仿《書序》而作。本詩自有序者，如『吉甫作頌，穆如清風』，『悠悠南行，召伯勞之』之類。又當合數篇爲一類，不可分篇立序，如《儀禮》、《左傳》、《國語》，所歌所賦，皆以三詩合爲一篇是也。」又曰：「因《詩》晚序之多，知《詩》之本不重序。因《詩》之本無序，可知爲知來而作。」别撰《詩文辭逆志表》二卷，明序不足從。《序詩》一卷，仿《説卦》例，以收篇章貫通之效。《三家辨證》二卷，附《毛證》一卷，以申序不足據之説。

《井研志·藝文一》。按，諸書並不存。




《牧誓一名大誓考》，以秦漢以前引《大誓》者十五見，而《牧誓》不見引用。

使古人重《大誓》輕《牧誓》，則伏生傳經文不應録《牧誓》而遺《大誓》。


 可知古名《大誓》，不名《牧誓》，《牧誓》乃别名，如《甘誓》之以地爲名。西漢博士後得《大誓》傳説，合二十九篇，遂使《牧誓》、《大誓》經與傳分爲二篇，僞序亦遂有二。《周本紀》之六十七字乃史公隱據《牧誓》之訓説，古文家因以爲《大誓》，别録經全文以爲《牧誓》，甚誤。如《堯典》外别立《舜典》，僞古文又搜輯佚文别撰三篇。不知博士所得乃事傳，《孟子》、《禮記》、《左》、《國》諸書所引乃經文師説，故二者文義不同。孫星衍《今文注疏》又搜採西漢本逸文，於《牧誓》之先補《大誓》一篇，其文與《牧誓》及史傳、《尚書》相出入，非《牧誓》異文，則克商之傳説，又誤中之誤矣。因立十四證以明之。

《四益館雜著》。




民權之説既倡，《孟子》貴民輕君之説大見推崇，而攻之者視同洪水猛獸。先生曰：「西人樂利，實由革命而出，其推獎實出誠心。

略


 或乃倡言攻之，以爲邪説惑世誣民，或又以《孟子》之説爲大同之極點。崇推者固失其原理，摧抑者又違其本義。」又曰：「

略


 酪索

盧梭、


 孟德斯鳩等民爲主人、君爲奴隸各學説，爲時勢所造，彼此是非，不能謂其偏僻。」不失爲持平之論。至以忠、敬、文即專制、民權、共和三等政體，孔子以前，中國已經此階段，

湯武革命爲民權，降爲二伯之共和。


 孔子後則周而更始。

略


 爲二次之三統，原因複雜，本質不一。

略


 蠻野之三統，爲三者特異之原質。二次之君統，早已合三質而混化之。自其外貌觀，君不似君，民不似民，故不能謂之爲民權，亦不能謂之爲君權，蓋已變蠻野而文明。

《忠敬文三代循環爲三等政體論》。


 雖不免附會，然於中國社會之特質，頗覺持之有故。

作《王道三統禮制循環表》二卷，《四代無沿革考》二卷，《古制佚存》四卷。按，此三書作於《地球新義》已成之後，《光緒井研志》付刊

庚子


 之前，故附此年。

此後，先生嘗擬以三統立爲一專門，先就各經立表，考其同異，更輯傳説之有明文者以補之，以爲一類。然後掇拾群經異義，可以三統説者，歸爲續表。而《四代真制表》附於其後，總爲一書，名曰《三統》。

《知聖編》上，頁廿四。


 又曰：「今已改三統不能循環者爲《三世進化表》矣。」

同上注。




東漢古文家割裂六藝，於是有沿革之説。先生以爲「六藝」及《左》、《國》、諸子典章制度無不同。《白虎通義》所争者皆經無明文，先師以意推演之條，大綱仍無異同。《五經異義》所論今與今合，古與古合，是古文與博士立異者，惟誤説《周禮》數條，故經制並無沿革，

《四代沿革考》提要。


 三統循環之説爲疑。不知此乃經説，所謂三代者乃法文、法質之後事，變其名而不變其實，故可以循環。如明堂、正朔、社樹，真三代實事，則與經制不合。如夏喪三月，周喪期，《孟子》「魯、滕先君莫之行」，而《帝典》已云「三載四海遏密八音」。

略


 夏官百，殷官二百，周官三百，此沿革也。經則自《帝典》以至《左》、《國》，皆用三公九卿之説。

《王道三統禮制循環表》提要。


 四代真制與經制不合者，統歸入《古制佚存》中。

《井研志·藝文一》。




彙集尊經、九峰、藝風、家塾諸題，編爲《經課題目》二卷。《井研志·藝文二》提要稱其經學數變，遇有疑義，即標題以相考核。成書多而且速，實緣於此。

又先生在尊經時，以題目多，難於鈔録，每預刊印發，一人不能作多題，得此一目，或餘日補考，或據目與同經别題相商，或又據目與别經研考交通之條。

廖師政《四益館經學穿鑿記·序》。




擬作《博士會典》一卷，《海外通典》一卷。《博士會典》專言博士，依《王制》分目，採記傳及今文遺書。凡大統之説皆别見《海外會典》。

《井研志·藝文三》。


 按，均未成書。

此年治諸子。

據任嶧述。




囑門人成都劉鼎銘撰訂《容經韻言》二卷、《婦容韻言》二卷。先生以《容經》切近行習，後世乃棄而不講。至《論語》微言大義，本非訓蒙之書，乃以爲村塾課本，不惟不得《容經》之效，且因而害及《論語》、《中庸》諸書。因命劉仲武訂爲韻言，爲童蒙誦習之本。

《井研志·藝文二》。




先生論古文，嘗非薄桐城，欲别樹一幟與姚氏敵，以矻矻治經，未暇專精爲之。集中所存，皆無意行文，而古趣盎然，不假雕飾，良由浸漬者厚，故不期工而自工也。

同上




先生戊戌既爲大統之説，截至本年，已成未成之書，除已見前各種外，據《井研藝文志》及《四益館經學目録》所載，尚有《易經古義疏證》四卷，

不用「三易」之説，分經傳爲二：以經爲殷人作，孔子繙而傳之；「十翼」則與《易本命》等篇同爲傳，乃先師集孔子語，非孔子自作。又以《易》與《詩》同爲空言俟後，故語多託比。於漢人之爻辰、納甲、旁通等説，多所辨正。


 《詩緯古義疏證》八卷，《詩緯經證》二卷，附《樂緯經證》一卷，

先引緯文於全詩，求其印證。


 《董子九皇五帝二王升降考》二卷，

以董説爲《詩》專例。


 《顛倒損益釋例》二卷，

謂《詩》以顛倒進退調劑四方。


 《數表》四卷，

就《詩》之言數者，仿《小學紺珠》例爲表。署廖師重名。


 《文質表》二卷，

此刻署名當上數名。


 《詩經釋例》四卷，

署劉兆麟撰。


 《學詩記聞》二卷，

署廖宗濬撰。


 《説詩紀程》十卷，

先生草定凡例，命師慎將黄鎔等卷及會講彙爲此編。


 《詩易相通考》二卷，

以上並見《藝文一》。


 《學禮知新考》四卷，

因《五禮通考·學禮門》，引西事證之。


 《大戴補證》四卷，

主大統立説，此書託名胡濬源撰。


 《公羊先師遺説求真記》二卷，

《公羊》有用《詩》説例，爲驗小推大，兼主大統。


 《三傳勝義》四卷，

此爲丁酉以後説《春秋》之書。提要云：「先生初年刻畫三《傳》，尋行數墨，畢極能事，而遺貌取神，超之象外者，則在諸作卒業之後。」


 《三頌十五國託音取義表説》四卷，

署廖宗濬名。大旨仿《説卦》，以天地萬物分表而加以説。


 《諸緯經證》七卷，《經説求野記》二卷，

以上見《藝文二》。


 《逸周書經説考》二卷，《皇帝三統五瑞表説》二卷，《五極風土古今異同考》四卷，

託名朱芸。


 《春秋驗推》四卷，

託名李鍾秀撰。此書初名《海外春秋》，編年紀事，用夏變夷。旋以文獻無徵，難於載筆，因就《春秋》原文，將中西事實比附於下。用舊法而小有變通，大旨與《禹貢驗推》同。一由地域而推，一由政事人物而推也。


 《皇帝政教彙考》十卷，

託名李鍾秀撰。用《繹史》爲藍本，博考古説，證以經文。


 《釋周》一卷，

以周爲大統帝號。託名廖德鈞撰。


 《中外文質考》三卷，

託名朱芸。按此書與《文質表》略同，恐是歧出。


 《海外用夏考》二卷，

託名席上卿。其門目有尊孔、讀經、學禮、知恥、尊君、愛親、敬長、命官、文字、服飾、姓氏、三本。略


 《全球古經政俗考》二卷，

託名陳天澤。


 《帝系篇補釋》一卷，

託名曾上淵。以姓氏譜帙由孔子而創，以前無姓氏之學。以上並見《藝文三》。


 《魯齊學淵源考》二卷，

署師慎名。此書意主化二家畛域，於同異出入之故，論之頗詳。


 《覺覺二篇》二卷，

署丘廷芳名。西人李提摩太著《百年一覺》，所陳大同風化，專詳生養安逸，而略於倫常。此編乃以倫理性情之教引而進之。


 《三游紀略》一卷，

署席上卿名，用《莊》、《列》三游、方之内外、六合内外之説，仿《三都賦》爲主客問答，而歸極於九天相通。以上見《藝文四》，後二種爲小説。


 先生自言：「此兩年乃有大統各書，足與王伯相敵。」

《知聖篇》下，頁六十二。


 又不能斷定爲何時所作者，

當是甲午年作。


 有《三傳事禮例折中表》三卷，

詳見民國四年。


 《穀梁釋例》四卷，

署胡濬源名。書分四卷，首言制度名號，次撰述大旨，次善惡、進退，終以傳經師法。同上《藝文二》。


 《孟子直解》七卷，

《孟子》言仁義則法三王，述六藝則詳小統，故其書制度與《王制》合。又其言義理則爲六藝師説。此書本此義，惟孔子制作一事，則從趙注，於朱注小有出入。


 《爾雅釋例》一卷，

先生據邵氏所引《尸子》及《爾雅》序例，以《爾雅》多後儒所增，今本有二三條重複，又每條多一二字者，因以經傳法推之，如《王制訂本》例，分三等寫定。又以《爾雅》爲七十子門人創始，秦漢續有補録，以駁昔人周公、孔子、子夏所著之説。


 《經解輯證》六卷，

悉秦漢古書言六經宗旨者，附《經解》後，明六經爲一人所作。末爲二考，辨六經殘缺及孔子不作之説。以上見《藝文二》。


 《史記經説補箋爾雅》十卷，

署楊楨名。


 《前漢律曆志三元表説》一卷，

詳見民國五年。


 《兩漢經説彙編》二卷，

署曾上林名。是編區别條流，推求義旨，與近人輯本不分家法及惟取明文而遺隱括經旨者異。


 《禮三本補説》二卷，

署董含章名。以上見《藝文三》。


 《太玄釋例》一卷，

以《太玄》七十二卦作盤，始三方，次九州，次二十七部，再次七十二家，終以周天三百六十五度，於太一下行九宫順序之説，闡發極詳。


 《大乙下行九宫説例》一卷，

就胡氏《易圖明辨》、俞氏《癸巳類稿》所考證者，再加新義比附經義，不僅視爲數術。


 《天玉寶照蔣註補正》二卷，《疑撼經訂本》二卷，

署董含章名。


 《地理辨正疏補正》二卷，

署師慎名。以上三種見民國□年。


 《蔣注辨謬》一卷，

署陳天衢名。


 《顛倒順逆釋例》一卷，

廖鵰承命分撰。以上並見《藝文四》。


 《漢四家集注》八卷，

揚雄、司馬相如、王褒、李尤四家，均蜀人。


 《讀選札記》一卷，

搜採古制佚典及先師舊説，逐條疏證，蓋考據之書。


 《雙鯉堂課鈔》一卷。

以上並見《藝文五》。




命子師慎編《家學紀聞録》四卷、《家學求源記》二卷。先生每立新解，輙求駁議，《家學紀聞》所録有南皮、湘潭、邛州、錢塘鐵江徐山諸老之議論，江叔海、陸異之、周宇人、吴伯傑
 

注



 、岳林宗、楊敬亭、耿焕卿、楊雪門、董南軒、吴蜀尤、龔熙臺、吴叔籌之撰述，周炳煃、王崇燕、王崇烈、施焕、帥鎮華、李光珠、陳嘉瑜、黄鎔、賀龍驤、胡翼、白秉虔、彭堯封、李傳忠、羅煦、曾上源、李鍾秀、劉兆麟等之問難。外如《亞東報》、《湘學報》、《翼教叢編》，雖不爲先生發，宗旨偶同，亦皆收録。《家學求源記》略仿《鄭志》，首標先生之説，次乃臚列經傳、子史、緯候、博士舊説以明之。序云：「求之今無一義不新，於古無一義不舊。」

《井研志·藝文四》。




十一月，作《重刻日本影北宋鈔本毛詩殘本跋》，於治《詩》宗旨頗詳，略謂：「昔余攻《毛詩》，以序首六義之説出於《周禮》，賦、比、興三字爲劉歆羼補，意在攻博士經文不全，與《連山》、《歸藏》，鄒、夾《春秋》同爲僞造。又據傳箋駁《周禮》説《詩》之誤，蓋十年於此。丁酉冬間，陳厚庵大令以所重刻北宋鈔《毛詩》殘本三卷索序，當時以《毛詩》出於謝、衛，故久未報命。近來談瀛洲，論大統，大通《周禮》之説，乃知賦、比、興爲《國風》小名，即《樂記》之商、齊，如以賦、比、興爲僞，則《樂記》之歌商、歌齊亦爲劉歆羼補乎？蓋十五國統名爲《風》，别有四小名，周、召爲南，邶、鄘、衛爲賦，王、鄭、齊爲比，豳、秦、魏爲興，九《風》分配三《頌》。邶、鄘、衛，殷之故都，《樂記》所謂商人。孔子殷人，自敘祖宗舊法，故爲賦。朱子所謂『敷陳其事而直言之』也。《魯詩》以《王風》爲魯，《齊風》言『魯道有蕩』者至於數見，《樂記》所謂齊人。《荀子》以周公、孔子爲大儒，皆無天下而操制作之權，孔子法周公，故以魯統比。朱子所謂『比者，以彼物比此物』也。豳、秦、魏應《周頌》爲興，周實爲天子，與周、孔不同。故《莊子》云：『在上則爲二帝三王，在下則爲玄聖素王。』謂周如是。朱子所謂『興者，先言他物以引起所詠之辭』也。《樂記》子貢問歌言，歌風、歌頌、歌大雅、歌小雅、歌商、歌齊爲六，亦與《詩》六義之數巧合。是賦、比、興爲《國風》分統之要義。不得此説，不惟無以解《樂記》之商、齊，而《國風》分應三《頌》亦無以起例，

略


 特不可以三經、三緯解之耳。

略


 『無思不服』、『思無邪』、『四海來格』、『海外有截』，

略


 皆爲帝道大統，是《詩》本義當爲九畿。

略


 以《尚書》傳箋據九畿、大九州以説《詩》，以今日論之，實爲正法。博士專據《禹貢》五服而言者，當非《詩》之正解。以宗旨論，傳箋固未誤也。」

《四益館雜著》頁一百三十九。




《井研藝文志》三有《五帝德義證》四卷，似成於先生小大學説已成定論之際，因附此年。提要云：「先是，東南學人有《黄帝政教考略》，如《通鑑前編》、《路史》、《繹史》等書。此編一準經傳，抉摘隱微，深切著明。

略


 平初欲以《王制》説群經，或頗疑其附會。今得此編，使帝德、王制判然中分，故凡古今疑義，通得解釋。

略


 平自癸巳以後解《易》、《詩》、《樂》，以此編爲歸宿，不再斷之於《王制》

略


 矣。」

《井研志·藝文三》。


 按，此書今無，成否不可知。

五月，山東義和團起。

十月，法租廣州灣。

十一月，因康有爲在海外立保皇會，懸賞購捕康、梁。

《大事表》。





光緒二十六年庚子（一九〇〇），先生四十九歲。


是年，先生在射洪，張昇侍。

《井研志·序》、《知聖編·跋》。


 妾劉氏、姪孫宗欽、壻陳天衢
 

注



 均從侍。訓導馮先生子華雲時住尊經書院，自成都歸省，因從問學
 

注



 。劉十二月去，帥二月去。此到安岳以後事。

正月，送考至漁川。安岳袁顯仁、王心藏、李蔭濃執贄爲弟子，隨至射洪受業。

三月，先生赴成都，顯仁、心藏同行，寓學道街施焕家。

成《詩文辭逆志表》二卷自序。

成《三家詩辨正》一卷，附《毛證》一卷，門人新繁羅煦序。

撰《詩緯古義疏證》八卷，是編專詳緯説，自序。

撰《詩緯經證》二卷，附《樂緯經證》一卷。

撰《皇帝王伯優劣表》一卷，《皇帝王伯統轄表》一卷。

撰《博士會典》十卷，《海外通典》十卷。

撰《董子九皇五帝二王升降考》二卷。

撰《皇帝三統五瑞表》二卷。
 

注





秋，自射洪歸省，適值《光緒井研志》刊成，因爲之序。略云：「平曾以爲史家著述，其於朝章國故、魁人鉅公之行實，紀載備矣。而偏鄉下縣，傳者蓋鮮，非必出於其意有所厚薄，文獻不足徵，而惇史莫由及也。故曾不自揆，思以群經卒業，網羅武陽置縣以來故事，貫串考訂，爲一家言。

略


 前年季夏，晤諸君子於縣門。時方置局編纂，就商體要，乃與夙所蓄念無不盡同。

按，此書體例實出自先生。


 

略


 是志也，挈淨而有要，汎博而不枝。以説山川，則《水經注》也。以述掌故，則《利病書》也。以甄藝文，則《經籍考》也。以録金石，則《碑目記》也。以六表馭紀載之繁，以列傳括士女之志，終之以長編，而由周以來至於今，沿革政要，振卹禨祥遺事，夫然後若網在綱，粲乎明備。於官書則創，於史法則因，

略


 固可信爲三百年來無此作矣。其尤至者，繄古地志，皆稱圖經。《世本》既出，即嚴族系，一以辨疆里，一以考氏族。二者史學之顓門，志乘之鉅例。兹志圖表，實創爲之。再越百年，奚翅拱璧。

略


 抑平更有請焉，蜀輶舊輯縣人文章，自趙宋以來，爲《仙井文徵》、《詩徵》至八十卷。今集部無之，倘經裁擇寫定，用升庵楊氏《全蜀藝文》例，排印單行，亦表章先正之一端也夫。光緒庚子冬十月朔。」

《井研志》分：

六志
 

注





一　疆域。一圖經，二揆目，三山水。

附墳墓。




二　建置

三　食貨

四　學校

五　藝文

六　金石

六表

一　職官

二　選舉

三　宦達

四　氏族

五　耆壽

六　列女

六傳

一　官師

二　鄉賢

三　忠義

四　孝友

五　列女

六　方技

一紀

紀年

去年，《亞東報》第十八號載箌室主人《今古學辨義》一文，於先生微言之説多所駁難，並以防流弊爲言。門人黄鎔、胡翼等復書答辨，文甚長，略云：「

略


 四益先生

略


 潛心撰述，海内言學者家有其書。東南學人私相祖述，著書立説，風氣遂爲之一變。

略


 當今海内老師宿儒，相聚而談四益者，皆以防流弊爲説，輕躁之士，發憤著書，每多非常可駭之論。託名衛道者，以此歸罪於四益，大著亦以爲言。

略


 竊以心術學問，古分兩途。

略


 《四譯館經學叢書》未刻之先，非堯舜、薄湯武者，代不乏人，甚至即孔子亦攻之。帝王之鑄兵，本以弭亂，而操刀行劫，報仇殺人，不能因而去兵。推之飲食男女，亦無不皆有流弊，不能因防弊而廢之也。

略


 説經之書，但當問與經義忤合如何，流弊有無，初非所計。何則？考魯、齊傳經，有微言、大義二派。

略


 二千年以來專言大義，微言一失，大義亦不能自存。

略


 至今日統中外貴賤知愚老少婦女人人心意中之孔子，非三家村之學究，即賣驢之博士。

略


 此不傳微言之害，

略


 有心人所謂傷痛者也。嗟乎！人才猥瑣，受侮强鄰，《詩》、《書》無靈，乃約爲保教，以求倖於一日。四益心憂之，乃汲汲收殘拾缺，繼絶扶危，以復西漢之舊。

略


 俾庠序之士，心摹力進，以求有用之學。

略


 西漢通微言者代無異辭。當時士氣，較今何如。

略


 在今之立異説者，未嘗不知微言爲聖門正傳，四益之説，因而非創，與今相合，於古有徵。特不喜千年絶學恢復之功出於一人，求其説而不得，則創爲防流弊以阻之。」

略


 。

《家學樹坊》。


 樂山帥鎮華亦有《答箌室主人書》，於大統之説言之較詳。

同上。按，此書帥鎮華自言不出其手，當與前書均恐是先生自作。




冬，成《齊詩驗推集説》二卷。

稿存，以「齊詩」名者，蓋專宗帝德，以明大九州之義。注雜採傳記，用緯候，篇各立序，詳《論詩序》。


 以發明編《詩》之意爲主。陳天衢跋曰：「《孟子》之説《春秋》曰：『其事則齊桓、晉文，其文則史，其義則丘竊取之矣。』其説《詩》曰：『不以文害辭，不以辭害志。以意逆志，是爲得之。』以《詩》之文辭比《春秋》之文。《春秋》貴取義，《詩》貴逆志，則《詩》之爲《詩》，故非尋行數墨所能盡矣。」又自序曰：「

略


 必假託虚名，存其□寄者，蓋以伐柯取則，目繫道存，小大雖殊，驗推可託。《春秋》謂之曰取義，《尚書》謂之曰雅言，即在祖述，猶雜刻索，況乎下俟堯舜者乎！

略


 己亥仲冬。」按，此編初名《詩本義》，

見《四益館書目》。


 繼乃改名《齊詩驗推集説》，又名《齊詩微繹必讀》。

《續論詩序》。均見原稿。




先生自言：「近日講《詩》、《易》，亦群以爲言，不知實有所見，不如此萬不可通。苟如此，則證據確鑿，形神皆合，因多有後信。《詩》説改名齊學，自託於一家，亦以大統之説，《齊詩》甚多，非積十數年精力，盡祛群疑，各標精要，不能息衆謗而杜群疑。昌黎爲文，猶不顧非笑，何況千年絶學，敢徇世俗之情？又初得一説，不免圭角崚峋，久之融化鋒鍔，漸歸平易，使能卒業。

略


 自審十年以後，必能如三《傳》之化險爲夷。」

略　《知聖篇》上，頁四十五。




帥鎮華《答箌室主人書》稱：「先生近來續有新作，在《縣誌》外，擬别編《縣誌未收書目提要》。」按，所謂「新作」，除《齊詩驗推集説》外，名目種數均不詳。

湖南周文焕爲刊《穀梁春秋古義疏》，本擬並刻《公》、《左》二存稿，

《光緒井研志序》。


 未果。

八月，安岳聘主講鳳山書院，側室劉氏從。孫宗欽從
 

注



 。

冬，赴安岳，主講鳳山書院。

陳鼎新《春秋圖表序》。




先生近年讀史，多所評論，義喜奇創，然不同苛文纖仄之習，蓋由經推史，自成一派。經姪師政編爲《四益館史論》二卷。

今不存。


 

《井研志·藝文三》。


 又先生尚有《四益館文編》十卷，《駢文》二卷、《師友蛩音》八卷，均爲己亥以前之作。《師友蛩音》均海内名宿與先生往復論學之語，資於經學最多。今惟存文十數篇，在《四益館文鈔》及《雜著》中，餘皆不存矣。

《井研志·藝文五》。




是年，因《井研縣誌》已成，將付刊，先生乃將歷年所著書編爲《四益館經學目録》一卷。

今在《四益館雜著》中，名《四益館書目》，乃代立增補者。


 又命門人施焕、賀龍驤等將《縣誌》提要及序跋

按，提要、序跋，皆出先生手筆，其署朋友門人者皆託名。


 纂爲《廖氏經學叢書百種解題》四卷。

按，此書未成。


 自序目録，道二十年來之變遷云：「己亥初冬，館於成都，編録既竟，爲之序云，

略


 今古之紛争，《詩》、《易》之惝恍，二千年於兹矣。平持西漢説以治小統者二十年，不敢謂全收博士之侵地，千慮一得，頗有自信之際。於群經中，惟力攻《周禮》，立異數條，著爲專書，歸獄歆、莽。名師摯友，法言巽語，自詡精詳，未肯遂翻。丁酉秋，宋芸子同年述南皮師語有云：『風疾馬良，去道愈遠；繫鈴解鈴，必求自悟。』爲之忘餐寢者累月。戊戌夏，因讀《商頌》，豁然有會。

謂小球大球、小共大共。


 乃知三統之義，不惟分配三經，所有疆域，亦判三等。求之《詩》、《易》而合，求之莊、鄒而合，再求之《周禮》，尤爲若合符節。

詳施序。


 向求《詩》、《易》義例，將及十年，新思創獲，層見疊出，師中乏主，終不成軍。得此懸言，百靈會合，木屑竹頭，群歸統屬。因有前後《地球新義》二刻之作。再將舊聞加以綜核，編爲此目，成一家言。求之前賢，固乏全體，而鈎沉繼絶，聯合裁成，至於是而九畿萬里，

十等封國説。


 六義

是《詩殘本序》。


 三易，

《三易正訛》。


 化朽腐爲神奇，因難見巧，轉敗爲功。五帝所司，大荒豐則，血氣尊親，百世不惑者，其在斯與！其在斯與！或曰，《王制》之學，求之二十年而不能盡，帝德之廣，尤爲須慎，再易寒暑，遂定兹編，速成不堅，未足爲信。曰：内外雖分，大小一君，蓄疑既深，中道易透，聊分群經，以中小成。

略


 苟天假以年，尚將修補，不敢以此綴書。況此編卒業者尚僅及半，或同學分撰，或子姪代編，大約三年之内，可以成功。或曰：學已三變，安知後來更無異同？曰：至變之中，有不易者存。故十年以内，學已再易，而三《傳》原編，尚仍舊貫。惟大統各經，以宗旨未明，不敢編定。名曰三變，但見其求深，初未嘗削札。

略


 獨是昔治二《傳》，隔膜《左氏》，南皮師命撰《長編》，因得收三《傳》合同之效。

按，南皮命撰《左氏長編》在庚寅秋，先生己丑在蘇見俞蔭甫時已云合通三《傳》。庚寅五月，潘祖蔭序《左氏古經説漢義補證》亦然，則合通三《傳》不因南皮撰《長編》之命也。此語恐有參差。


 又以《周禮》立命，必求貫通，力竭智窮，竟啓元竅，一知半解，畢出裁成。事理無窮，未可以一人私見，堅僻自是。數經險阻，始得小悟，以此自喜，亦以自懼焉。」

《井研志·藝文三》。




施焕等序解題，於先生二變、三變之故，亦言之甚詳。序云：「井研先生摯友、同邑楊静齋先生曰：『四益經學，美矣盛矣。惟三利未興，三弊未祛。三利者何？（一）有王，無帝；（二）有海内，無海外；（三）有《春秋》、《尚書》，無《詩》、《易》。三弊者何？（一）同軌同文，今古相軋，一林二虎，勢必兩傷；（二）六經不能自立門户，各標宗旨，疊規重矩，剿説雷同；（三）分裂六經，固傷破碎，合通六藝，則嫌複緟。』

按，楊先生不必實有此言，當是先生自立程限，思有以赴之耳。


 楊公雖持此説，以爲翻古今之成案，合宇宙而陶鈞，貫串百家，自闢荒徼，未必許先生之能副之也。先生則引爲己咎，誓雪此恥。《四益叢書》初刻，皆總論學派宗旨凡例，本欲以此求證得失，攻切從違。蜀中學人，海内老宿，其指瑕索瘢者，蓋不止盈篋，師悉寫而藏之，隨加訂正。急欲求通，不能遽化。卸官杜門，謝絶書札，忘餐廢寢，鬚白齒落，如此又十年，專治《詩》、《易》，至於戊戌乃得大通。

略


 三弊全除，三利全興，六合以内，悉隸版輿，兩漢淵源，並行不悖。

略


 惜楊公不及見成書而早卒也。

略


 《尚書》斷自唐堯。史公以黄帝不雅馴，儒者遂以三王爲斷。《易大傳》之首伏羲、神農，《五帝德》之首黄帝、顓頊、帝嚳。《樂記》郯子，《月令》、《尚書大傳》之五帝，《禮運》之大同，以爲稱引古事，於經無與。此先秦至今，博士經生從來未發之覆也。先生中分六藝，以《春秋》屬伯，《尚書》屬王，《詩》屬帝，《易》屬皇，立《皇帝王伯表》，取《帝德》篇與《王制》相配，分畫門户，各有宗旨。疆域不同，則六藝不惟言帝，並補皇伯，則首利興而重複之弊祛矣。

略


 博士立『王者不治夷狄』之説，故西漢十四家皆據《禹貢》立解，以爲王者方五千里。而《詩》之海外有截、九有、九截，《易》之鬼方、大同、大川、大人、大過，《論語》之浮海、居夷，《左傳》之學夷、求野，《中庸》之洋溢中國、施及蠻貊，鄒衍之海外九州，非説以中事，則斥爲荒唐。近今海禁宏開，大統之形已著。十年内，文士雅人欲於經中求鄒衍大九州之根源而不可得，則聖教終囿於五千里。

略


 先生據《周禮》九畿、《大行人》九州，即鄒衍之大九州之八十一方千里，推之《詩》、《易》，若合符節。《山經》、《莊》、《列》，尤屬專書。因以《詩》之小球、大球爲地球，别《周禮》爲大統禮制之書。惟其書專言海外，故九畿九州萬里，皆與《王制》中法不同。《王制》中國五千里，《周禮》海外萬五千里，廣狹不同，各主三經，兩不相害。不如東漢今古之説，於中國並行二書，矛盾函矢，互鬥不休。

略


 六藝兼收海徼，則海外之利興而剿説之弊除矣。六藝既分二流，

略


 言王者爲上考三王，言帝者爲下俟百世。上考則文獻有徵，下俟則無徵不信。故《尚書》、《春秋》法古之書，則文義著明，《莊子》所謂『《春秋》先王之志，聖人議而不辨』。百世以後之事，雖存於《周禮》之經，傳之鄒衍、《莊》、《列》，而經則不便頌言。

略


 故《詩》、《易》

略


 託之歌詠，寄之占筮，蓋莊生論而不議之説。

略


 中外交通，《詩》、《易》明文，事迹甚著，則不可再墮悠恍。今以《詩》、《易》專爲皇帝，專治海外，以《周禮》爲主，編輯《海外會典》一書。此書已成，再撰注疏，務使明切，亦如《書》、《禮》，名物象數，語必有徵，一字難動，空言隱射，一掃而空。

略


 地域别營，毫無轇轕，則三利興而今古之弊除矣。昔先生作《周禮删劉》
 

注



 、《古學考》，南皮張尚書不喜攻擊《周禮》，又謂《知聖編》大有流弊；富順宋檢討亦互相詰難；東南文士剿襲《知聖篇》，其弊已著。故先生辛卯三《傳》定本，凡屬微言，悉從隱削。又以『帝王』二字標題，不再立今古名目。二派各有疆域，異道揚鏕，交相爲用，既無删經之嫌，又收大同之效。

略


 至改制舊説，外間著有專書，違其宗旨，背道而馳。湘中有《翼教叢編》之刻，本屬慎兵，苦無深解，以此相攻，愈助其燄，特著《家學樹坊》一編，專詳此事。篇中首以《孝經》者，取一貫之義。容儀爲立身之本，機樞言行，統括《禮》、《樂》，爲自修專書。帝、王二統，驗小推大，階級可循。終以經總，微言大義，源流派别詳焉。

略


 《孟》、《荀》，《莊》、《列》有大小，無異同；博士、百家有精粗，無取舍。

略


 信乎定古今之成案，

略


 集經生之大成。

略


 己亥十月。」

同上。




是年正月，山東拳匪倡亂，以「扶清滅洋」爲名，焚教堂，殺教士。

先是，教徒每陵虐平民，故平民教徒間意見甚深。


 親貴載漪等招之至京，編爲義和團，横暴都下，殺日使館書記及德使。六月，各國聯軍陷大沽、天津。七月陷京師。太后擁帝奔西安。

十一月，與各國

德、奥、比、西、葡、法、美、荷、俄、日。


 訂和約十二條。

十二月，下詔變法，

《中國教育史要》一百二。


 立會議政務處，集王公大臣議要政。除廢科舉、興學堂外，當改良軍制，修改法律，增設巡警，編訂商律，整理財政，整理幣制。

俄據黑龍江。

唐才常起兵湖北，事泄被殺。

《中國教育史要》一百八。





光緒二十七年辛丑（一九〇一），先生五十歲。


是年，先生在安岳鳳山書院，復兼任嘉定九峰書院山長，往來兩地。七、八月，曾回家。

顔所居室曰談瀛精舍
 

注



 。

是年，宋育仁主講尊經書院
 

注



 ，或有控之者，學政鄭某疑先生門人所爲，適帥鎮華就試成都，鄭因勸其勿持朋黨之見，帥力辨其無。

據帥鎮華自語。




嘉定人以先生説經過於穿鑿，控之於學政。

據帥鎮華語。




將舊作《王制》、《春秋》兩圖表加以修補，統名《春秋圖表》。凡圖十，表二十，考一。

陳鼎新序。


 先生《春秋》三傳之説，精華悉萃此書。如《諸侯移封圖》、《存西京開南服圖》、《二伯方伯卒正連帥屬長附庸圖表》、《子伯非爵表》、《十九國尊卑儀注表》，求之經文，通考三《傳》，絲絲入彀。

《井研志·藝文二》。可參看丁亥年所引《今古學考》自序一則。




又《家學樹坊·知聖編讀法》云：「《勸學篇》兢兢於開民知，此編特爲開士知。今日庠序宗法，認孔子爲八比家，而孔遂成村學究。乃師法相承，堅於自信，豈不較焚坑之禍更酷。今更引而闢之，以見聖人非滙參十八科所能盡也。」又云：「孔子爲生民未有之第一人，宰我、子貢其知方足以知之，以下且不得知，更何言學？自師心之學盛，人人皆自以爲孔子，

略


 則孔子直不啻百千萬億化身。

略


 故四益立學者厲禁曰學聖，立爲學大綱曰知聖。篇中要義，如孔子受命制作爲立聖，爲素王。帝王見諸事實，孔子徒託其言，六經即其典章制度。

略


 素王一義爲六經之根株綱領。此義一立，則群經皆有統宗，互相啓發，鍼芥相投。自失此義，則形體分裂，南北背馳，不以六經爲一家之言，以之分屬帝王、周公、

略


 史臣，則孔子遂流爲傳述家，不過爲許、鄭之比，何以宰我、子貢以爲賢於堯舜？

略


 今欲删除末流之失，不得不表章微言。」又云：「余立意表章微言，一時師友以爲駭俗，不如專詳大義，因之謂董、何爲罪人，子、緯爲訛説，並斥漢師通爲俗儒。夫使其言全出於漢師，可駁也。今世所謂精純者，莫如四子書。按《論語》，孔子自言改作者甚詳，如告顔子用四代，與子張論百世，自負斯文在兹，庶人不議。是微言之義，實書以告門人，不欲掩其迹。孟子相去已遠，獨傳『知我罪我』之言、『其義竊取』之説。蓋天生之語，既不可以告塗人，故須託於先王以取徵信。而精微之言一絶，則授受無宗旨，異端蜂起，無所折衷。

略


 今之人才、學術，其去孔子奚啻霄壤。不惟無儒學，並且乏通才，明效大驗，亦可觀矣。」

五月
 

注



 ，重訂《知聖編》。先生跋云：「此册作於戊子，蓋纂輯同學課藝而成。在廣雅時，傳鈔頗多。壬辰以後，續有修改，借鈔者衆，忽失不可得。庚子，於射洪得楊絢卿茂才己丑從廣雅鈔本，略加修改，以付梓人。此册流傳不一，先後見解，亦有出入，然終以此本爲定云。辛丑五月十五日。」

此編初成時，康有爲用其義著書立説，形之奏牘，以爲孔子以改制立教，人人皆可改制。更由立言推之行事。攻之者至以「素王」二字指爲叛逆，又以康等託之《公羊》，又群起而攻《公羊》，並因而罪及《孟子》，並以焚坑歸咎孫卿。

如《翼教叢編》。


 今刊此編，既曰自明，更以闢謬。先生之意爲：「既立門户，創宗旨，皆不能無流弊；欲無流弊，惟有鄉愿。然其

略


 桎梏聰明，陷溺人心，爲害乃最毒。又『素王』二字，自《莊子》以下至兩漢，幾無書不有，無人不談，當時叛逆之人，誰是因二字所致？西漢《公羊》盛行，議禮斷獄，莫不宗主。

略


 尊君親上，絶亂鋤奸，動得《公羊》之利益，當時《公羊》何以不爲毒，至今日而毒乃大發？

略


 南宋諸儒，最不喜奇論者也。復九世之仇，又爲《公羊》最詭怪之説。

略


 乃

略


 劄奏誥章幾千百見，轉相傳述，視爲常語。蓋

略


 有病，病受遂不覺其奇創。

略


 故讀經須識時務。」

《家學樹坊·知聖編讀法》各條。




又當時東南談時務者苦於中國無書可讀，倡言廢經，主持大教者惡其離叛，乃推舉宋儒。先生以爲帖括之毒深矣，積習重如泰山，今方知改。

略


 又復標舉舊學以桎梏天下。

略


 即使家程朱而人游楊，何濟國事？又以近來談義理者困於帖括，講音訓者溺於章句，二者之中，皆無人才。於是謂救時之道，仍當求之經傳，而其要則在於知聖。當先生以《王制》遍説群經時，即謂通經致用在明制度。近復標《周禮》以括政典。且曰：「聖人不可學，學聖者必自諸子始。諸子各有聖人之一體，皆不能無弊，其偏勝正其獨到之處。」又曰：「諸子既自標學派，豈不知擇務從事，勢因寒投涼以濟暍。自晚近貶駁諸子，人才日以困墜。舉天下聰明材智，群消耗於空疏謭陋之一途。諸子中尤以縱横爲當務之急。言語一門，言宋學者至無人止迷，而以平正爲歸，不知聖人當日何以不求平正而立此一科。」又曰：「今日外務部，於四科爲言語，精純者爲《左》、《國》，詭隨則爲長短。蘇、張之學談何容易，凡中外語言文字、故事、典章、人才、經制，當時君相知愚好惡，與夫强弱衆寡、未發之機函、隱秘之言事，無不洞達，方足爲使才。

略


 宋元以後，此學中絶，

略


 一臨外侮，所以上下交困。」

略　《知聖編讀法》，參看丁酉年「縱横家叢書」條。




作《諸子宗旨》二卷。大意以孟、荀皆儒家，爲治中國之學。荀子言性惡，使人不驕傲，必須《禮》、《樂》以自修，如禪宗之漸學，頗似程朱。《孟子》專言心學，推廣良知，堯舜可爲，如禪宗之頓悟，頗似陸王。

略


 實則學者成就，寬不可嚴。

略


 宋以下獨傳心學，積成一空陋無用之世界。若論寬猛相濟之義，《孟子》外宜以荀立學，不惟闢陳，且可化虚爲實。

略


 不唯與臨深履薄相協，且典章制度，漸學終勝於頓悟。至於貴民輕君，本儒家常義，非孟有而荀無。或乃因偶合西人，指孟爲大同，荀爲孽派。

略


 貴民輕君，《左》、《國》實多其説，亦將指爲大同耶？

《家學樹坊》頁廿七。




四月
 

注



 ，在九峰，曾以《祆教折中》命題，思集課卷成書。題分三卷，上卷十二目，皆經説與西説同者，如《群經皆以天爲主考》、

原注：語出《穀梁》。


 《輯「獲罪於天無所禱」古説》、《道家以皇帝統天下考》、《天下天子實義》、《孔教未興以前中國即同祆教考》、《凡教皆同宗天考》。中卷十目，皆駁西人粗而未精之説，如《董子象天立官考》、

駁天外無祀説。


 《西人政教皆有尊卑等差考》、

駁獨敬一天説。


 《春秋尊二伯即以尊天王説》、

駁天不喜人祀神之説。


 《禮三本新解》。下卷十一目，則引而進之。如《新教變舊教考》、《西人漸師中教考》、《孔教由近及遠百世可知考》、《桑柔顛倒反覆以齊四極風俗考》、《二教争教事實》。此書稿不存。

庚子《井研志》著録大統各書後，先生復取其地輿諸説輯爲《大共圖》。政事、風俗、典章注《周禮》，名《周禮新義》，並推考義例注《詩》、《易》二經。至是，均完成。

《知聖續編》頁六十二。


 按，諸注已見去年。《周禮新義》又名《周禮皇帝治法考》，地官、夏官、秋官存稿殘缺不完。黄鎔之《周禮訂本略注》即本其寫定之經文，而未用其注者也。

三月，以《楚詞》屈、宋與列、莊所學宗旨全同，《騷》爲《詩》餘，蓋實《詩》説先師，於是始以《楚辭》説《詩》。其言曰：「

略


 舉《楚辭》以説《詩》，亦如《詩》、《樂》諸緯，精確不移。

略


 」大約除名物以外，所有章句言語，不出於《詩》，則出《列》、《莊》。

略


 所著諸篇皆以發明道德宗旨、風雅義例。

此下歷舉《離騷》與《詩》相通之條。《知聖編》下，頁六十三。




四月，允各國賠款四百五十兆兩，命醇親王載灃赴德謝罪，那桐赴日謝罪。

六月，改總理各國事務衙門爲外務部。

七月，與八國訂立和約。

兩湖總督張之洞、兩江總督劉坤一應詔會奏變法自强三疏。

七月，和議成，詔行新政，設政務處，以李鴻章充督辦政務處大臣。

《李傳》。




康有爲《春秋筆削大義微言考發凡》、《中庸注》、《孟子微》成。

八月初二日，清廷下詔，各省設大學，府、直隸州設中學，州、縣設小學，並多設蒙學，派士遣游學。

八月二十日，皇太后重申變法之令。

秋初，皇太后，皇帝返京。

李鴻章卒。

十月，清廷詔鄉、會試廢八股，改策論、經義。

從明年起。





光緒二十八年壬寅（一九〇二），先生五十一歲。


在安岳。奉札代理安岳教諭
 

注



 。

四月，子師慎力疾補成《家學樹坊》二卷。

今本不分卷。


 此書宗旨：（一）辨明外間以素王改制爲有流弊之説；（二）斥標舉宋儒及帖括；（三）復興言語科以救時病。

《井研志·藝文三》。


 按，此書上卷本先生姪師政編，在庚子前提要已刊於《縣誌》。去年施焕從鄂索稿，乃由師慎補足。

本書序。




五月二日，子師慎卒，年二十六歲。二十五日，孫女孝貞生，師慎遺腹子也。

是月，先生特授綏定府教授。冬，至綏定履新。安岳門人康映奎、何光國、張光博、劉正雅等均於是秋鄉試獲雋。

宋芸子致書請與外國教友相約，研究道教真理，不立門户，不分主客。

略　《中外比較改良編序》。




成《知聖續編》一卷。先生戊戌以後改今古爲小大，以《王制》屬王伯小統，《周禮》屬皇帝大統，於是經傳記載無不貫通。

略


 因本《詩》、《易》再作《續編》。又以東南學者不知六藝廣大，

略


 倡言廢經，中士誤於歧途，無所依歸，徘徊觀望，不能自信。此篇之作，所以開中士之智慧，收異域之尊親。

《自序》。




庚子以後，已成未成之新書，又有五六十種，

《家學樹坊·凡例》注。


 擬别編爲《縣志未收書目提要》。

帥鎮華《答箌室主人書》。


 按，《四益館書目》

即《井研志》之《經學叢書目録》，因刊於民國三年，故其中又有增補，非己亥舊也。


 除《井研志》所收各書外，尚有六十種，其中頗疑有《井研志》删節之本。

帥鎮華《答箌室主人書》云：「《縣誌》本以篇幅過重，多從删節。」


 如《左氏源流考》、《左氏群經師説考》諸書，似皆非己亥以後所作。又有四變時所作，如《左氏天學考》、《小大天人學考》、《尊孔篇》、《倫理約編》、《會典今證》之類，皆是。至於庚子至壬寅三年中所作究爲何書，殊難確指。惟辛丑在九峰課題中，似多擬作之書，惟仍不易分别也。

先生因梵宗有悟，始知《書》盡人學，《詩》、《易》則遨游六合以外。於是始創天人之説，因據以改正《詩》、《易》舊稿。

《四變記·序》。




是年，管學大臣張百熙奏定學堂章程。全部修學期限共二十年，蒙學堂四年，尋常小學、高等小學各三年，中學四年，高等學堂三年，大學堂三年。

郭秉文《中國教育制度沿革史》。


 七月頒行。

《大事表》。




九月，以張之洞爲兩江總督。

康有爲《大同書》成。


光緒二十九年癸卯（一九〇三），先生五十二歲。


先生在綏定。

綏定知府聘先生兼任綏定府中學堂監督
 

注



 。

正月，子成芝卒，年三十五歲。初，成芝不受約束，先生逐之，遂致流落。至是卒於外。

二月二十二日，友人張祥齡卒於陝西大荔縣署。

六月，先生兄登樓卒。

冬，第三子成彰殤。

綏定舉人劉仕智

行道


 摭細事控先生。

刊《公羊春秋經傳驗推補證》於綏定中學堂。按，此書本名《公羊補義》。本年另創凡例，續有增補，

凡例云：「守舊者空疏支離，時文深入骨髓。維新者廢經非聖，革命平權之風皆有深惡。」故是書於諸條詳加駁正，此即最近增補者。


 並附入《素王制作宗旨四十題》及《大統春秋條例》，乃易今名，又名《大統春秋公羊補證》。其以「大統驗推」名者，先生以爲齊學恢宏，《公羊》與《齊詩》多主緯候，詳皇帝大一統，

原注：王吉言《春秋》大一統。


 借方三千里之禹迹，寓皇帝規模，與今世界情形巧合，撥亂反正，小大相同。鄒子游學於齊，傳海外九州之學，與《公羊》同源。

略


 齊學家法本來如此也。

《公羊驗推補證凡例》。




《公羊補證後序》

作於立秋後一日。


 對於學堂之制，主分蒙學、小學、中學、大學、高等五級。「小學三年，

蒙學不詳年。


 中學三年，大、高各一年。蒙學習《孝經》、《禮》、《樂》、《容經》，爲治身。掌故之學，則入小學。小學主《王制》，中外政治律例屬焉。中學主《春秋》。高等主《詩》、《書》、《周禮》，爲皇帝治天下之法。學成後補吏授職，不再入學。大學專爲《易》，史學附焉。《春秋》既通，治術思過半矣。教爲皇帝法天，調濟損益之事功，天法無爲。方言實業，别立專學，聽資性相近者學之，不與各學相嬲。仕宦齊民，皆必入蒙學。小學以上則爲仕學。以蒙學萬人計，入小學不過百，入中學不過三十，入高等不過五，入大學不足一。

略


 蒙學以後，統計八年，修齊治平，通可卒業」。其言未免太近理想。

又曰：「當時仕學不分，於事功外，無所謂道德。其言曰，漢博士多補吏郎，後由吏郎至宰輔。不仕而任教職者，或爲博士，或教授鄉里，當時儒吏不分。《秦本紀》：凡學者以吏爲師。吏即博士之入仕者。人才由閱歷而出，學成必先爲吏，以練其才識，印證其學術。

略　原注：後世儒生初得科第，遂授以民社重任，國身兩害。


 分官分學，終身不改，人才多，取效易。後世數易官，官如傳舍，故相率不學，權歸書吏。

略


 於事功外，别有所謂道德，以致儒士分途，所當釐正者也。又曰，每學分經立宗派，

略


 專門獨立，事半功倍，其教易行。若一學兼包六藝，事雜言庬，教學皆困。《王制》左學右學有互移法。蓋左右分經異教，性情才思，不合於此，必合於彼。使其兩學重規疊矩，何必互移。」所言皆極有見地。

先生小大之説，創始戊戌以前。壬寅雖已爲天人之學，但三變則至本年始告完成，中間凡經八年。三變因由，已詳於前，今更録《三變記》，以爲此期告一結束。

「

略


 戊戌在眉州
 

注



 ，目《詩》之小球、大球與小共、大共對文。

原注，共作貢，九州之貢。


 《顧命》之天球、河圖，緯説以河圖爲九州地圖。

略


 先小後大，即由内推外。蓋當時講《詩》、《易》，前後十餘年，每説至數十百易，而皆不能全通。於三《傳》、《尚書》卒業以後，始治《周易》，宜其容易成功。以《詩》論，其用力較爲久。

《井研志·藝文一·詩緯古義疏證》提要云：「雖舊治三《傳》、禮書，備極勞瘁，尚不若《詩》、《易》之甚，而皆不能大通。」


 蓋初據《王制》典章説之，以致齟齬不合，乃改爲《周禮》、《地形訓》大九州説之，編爲《地球新義》。當時於《周禮》未能驟通，僅就經傳子緯單文孤證，彙爲一編。不敢自以爲著作，故託之課藝，以求證於天下。見者大譁，以爲穿鑿附會，六經中絶無大地制度，孔子前不能知地球之事，馳書相戒者不一而足。不顧非笑，閉門沉思，至於八年之久，而後此學大成。以《周禮》爲根基，《尚書》爲行事，亦如《王制》之於《春秋》，而後孔子乃有皇帝之制，經營地球，初非中國一隅之聖。庚子井研修《藝文志》

按，庚子當作己亥。


 用鄒子説，以《易》、《詩》、《書》、《春秋》分配皇、帝、王、伯。

略


 至癸卯年而皇帝之説定，《周禮》之《集説》成。

按，此書今不存。


 以全書文字繁重，小大之分尤在疆域，故取《周禮》疆域，别編爲《皇帝疆域考》。

按，此書民國四年始由黄鎔補編成書。


 繪圖立説，明白顯易。附會穿鑿，庶可免矣。惟當再變之時，專據《王制》立説，所有與《王制》不同之舊文典章，如《大戴》、《地形訓》、緯書、《莊》、《列》，概以爲經外别傳，遺文所記，徒資談柄。及考明《周禮》土圭三萬里與大行人之大九州，乃知皆爲《周禮》師説。根本既立，枝葉繁生。皇帝之説，實較王伯尤爲詳備。一人之書故變其説，蓋有迫之使不得不然者。

略


 故編爲《小大學考》。

按，此書當即《井研志》之《古今學考》，今不存。


 於《周禮》取經，去其師説謬誤，改今古之名曰小大，蓋《王制》、《周禮》，一林二虎，互鬥不休，吾國二千年學術政治實深受其害。

略


 今以《王制》治内，

略


 而海外全球則全以屬之《周禮》。一如虯髯公與太原公子，分道揚鑣。所有古今載籍皇帝之師説，師無統帥，流離分散，

略


 一如亡國之人。

略


 立此漢幟，召集流亡，紛至沓來，各歸部屬，茫茫荒土，皆入版圖。

略


 與《王制》一小一大，一内一外，相反相成，各得其所，於經學中開此無疆之世界，

略


 孔子乃得爲全球之神聖，六藝乃得爲宇宙之公言。」又云：「初據《王制》以説《周禮》，中國一隅，不能用兩等制度，故凡與《王制》不同者視爲仇敵，

略


 必删除其文以折衷於一是。自三皇五帝之説明，《周禮》另爲一派，又事事必求與《王制》相反，而後乃能自成一家，故以前所删所改之條，今皆變爲精金美玉，所謂化朽腐爲神奇。」

略




擬編《則柯軒經學叢書提要》
 

注



 。

是歲冬，學政吴郁生見先生《公羊補證》，遂以離經叛道附片揭參。奉旨革職，交地方官看管。或謂先生游湖北時見張之洞，歷指《書目答問》之謬誤，之洞爽然久之，自是頗言高郵派之非。南方人士知受先生影響，謂廖説若行，南方經學罕能立足，遂授意吴郁生，而參劾先生之事發生矣。

吴虞《六譯老人餘論》。按，此事確否待證。


 南方人士對蜀人實排抑之，正續兩《經解》、《碑傳集》、《儒林》、《文苑》，皆不收蜀人。

先生被劾後，先遣眷屬回家，己則赴成都。

閏五月，清廷派張之洞會同張百熙、榮慶商訂大學堂章程並五省學堂章程。

十一月，張之洞、榮慶、張百熙復改訂學堂章程。

同下




同月，諭自丙午科始，將鄉會試中額及各省學額逐科遞減，至學堂辦齊，停止科舉。

《中國教育史要》一百四。




十一月二十六，上諭學務大臣議奏遞減科舉及將來畢業學生由督撫學政並簡放考官考試後，即使學堂、科舉合爲一途。

略


 著自丙午科爲始，將鄉會試中額及各省學額著按照所陳逐漸遞減，後各省學堂一律辦齊，再將科舉學額分别停止，以後均歸學堂考取。

十二月，日俄開戰，我國宣告中立。

《大事表》。





光緒三十年甲辰（一九〇四），先生五十三歲。


春，先生在成都，下榻嘉定公學，勸葉秉誠舍史專經。命秉誠效瑪丁路德難舊教之九十五條以相難，往復一周。楊贊襄

蘭皋


 從傍筆記之。

據葉秉誠挽先生聯語跋。




二月，先生由成都歸家。

三月十七日，先生母雷太宜人卒。雷氏爲井研世族，宜人能識大體，歸奉政公於貧賤，其歷艱辛數十年如一日。於諸子極愛登樓及先生，於先生嘗稱四先生而不名。撫諸孫極慈愛。先生事雷宜人亦極孝，愉色婉容，先意承志，如恐弗勝。偶聞噫噎，則皇恐無措。方撻人時，聞雷太宜人至，未嘗不釋杖歡笑。

《行述》。




五月，教授於距家十里之高洞寺，從游者有金碩甫、黄心綬、祝心魁、金庶咸、邵澄波、戴可經、范受生、廖明齋、宗彜、張敬修、廖叔武等十一人。

是年，兩妾分居仁壽縣境之秦家灣。

張之洞《勸學篇》慮學人倡言廢經，嘗欲掇取精華，編爲《群經大義》，以爲兼讀西書地步，海内無人應命。先生以《白虎通義》用帝王之全力，集秦漢之大成，分門别類，終始燦然，

略


 微言大義，篤守師法，

略


 有十二絶。因思以述爲作，取《白虎通義》爲藍本，略加排次删補，重訂目録，易名《群經大義》。其目曰經總，曰書數，曰格致，以六藝爲主。次修身，以《容經》爲主，爲小學。次倫理，次實業，次曲藝，爲中學以上，爲普通自治之學。次《王制》，爲法政學。次帝德，次皇道，爲高等大學，共爲八門。皆一仍原文，不加割裂。又别編《分經目録》，使人知所習本經各有若干條。《分經目録》凡十二，曰孝，曰容，曰儀，曰《王制》，曰緯候，曰《春秋》三傳，曰《周禮》，曰《尚書》，曰《論語》，曰《詩》，曰《樂》，曰《易》。

據《群經大義》序與凡例。


 此書編成後，先生以班氏以外，餘義尚多，因編爲二册，分經立題，以俟補撰。

略


 撰録未就，而題目尚存。因附刊於《群經大義》後，名《群經大義補題》。

《群經大義補題》壬子自識。


 按，今《六譯叢書》中《群經大義》本爲先生門人洪陳光補編，與上述《凡例》所訂目録不合。又此書據自序爲編於甲辰，《群經大義補題》壬子自識則云在壬寅以前。惟自識又云以應學校之急需。壬寅以前，學校尚未普遍，當從自序爲是。

又當時擬爲《白虎通》注，本於陳氏《疏證》外，加入西説。又擬别撰《經學大同》、《群經折中録》二書，以平差舛，均未就。

《群經大義·凡例》。




先生於學堂治經，不主兼習，其編《群經大義》，即以爲專習之前驅。謂讀此書必不可不讀本書，花離枝葉，花將焉附。

《凡例》。


 又曰：「《王制》一册，包典考而有餘；《春秋》一篇，即廿史之模範。必先分學、分經、分官、分事，各究偏長，合爲全善。學堂數百萬人，各究偏長，每門可用不下萬人。

略


 若求全備，以周公材藝遍責學生，清夜自思，亦當發笑。

略


 時局需人，

略


 本有迫不及待之勢，與其一日遍習十餘事，遍讀四庫書，大而無當，徒勞仰屋，何如改弦易轍，仿速成科，一人十年課程，分之十人，則一年而畢。分之二十人，則半年而畢。中外學術，專科有師，一年皆可有成。

略


 日本章程，譯者恐失其旨。否則明於局廠，昧於庠序。博考歐美，原不盡同。日本初亦全師外人，自福澤諭吉

略


 張祖學以馭外界，而後人才出，國勢張。

略　《群經大義·序》。




《群經大義補題》於《内經》類約分二部：

攝生類　爲今衛生學

藏府經絡類　爲今生理學

疾病類　爲醫學

鍼刺湯液　爲今藥學

以上醫學




藏象類　爲中國一人，以人配天學

陰陽五行類　爲陰陽五行家

運氣類　爲五帝學

月令曆法　爲天學

道法天下治國學　爲皇帝學

以上皇帝學。




輯陰陽五行運氣等説，於醫學以外，一掃以前糾纏迷誤之習，且已開晚年專以運氣説《詩》、《易》之漸。

九月，唐紹儀與英訂印藏新約。冬，國學保存會初立於上海。



注
 　原稿卷三以下不分卷，但於「光緒二十四年」前行標有「五」字，當屬擬分卷而未定者。巴蜀本於本年分爲卷四，定爲「三變」之始，兹從之。



注
 　此段文字原無，據巴蜀本補。



注
 　此段文字原無，據巴蜀本補。



注
 　「是年」至「講席」：原無，據巴蜀本補。



注
 　「胡翼」至「趙渭三」：原無，據巴蜀本補。



注
 　雷太宜人：原作「眷」，據巴蜀本改。



注
 　燕：原無，據巴蜀本補。



注
 　宗伯：原無，據巴蜀本補。



注
 　原稿眉批：「三月二十七日。」



注
 　八月：原無，據蘇輿《翼教叢編序》補。



注
 　「二月」以下各條，原未按時間順序排列，兹有調整。



注
 　中國教育史要一百：原作「一百」，所指不明，據前引例補。



注
 　楊惇甫：原作「梁惇甫」，許同莘《張文襄公年譜》卷七作「楊性甫」，胡鈞重編本作「楊惇甫」。兹據胡譜改。



注
 　此條原稿以小字補鈔於光緒二十五年下，據《張文襄公年譜》，當屬二十四年十二月之事，故移於是年末。



注
 　巴蜀本是條更詳，兹録於此：「五月，先君補學官弟子。先君初諱師慎，至是改諱治。」



注
 　巴蜀本此條後有注云：「按，箌室主人至今不詳其姓名。」



注
 　吴伯傑：當作「吴伯朅」。吴之英，字伯朅。



注
 　陳天衢：巴蜀本作「陳天榘」，「衢」當以「榘」爲正。後同。



注
 　「訓導馮先生」至「因從問學」：原無，據巴蜀本補。



注
 　以上十條原無，據巴蜀本補。



注
 　六志：原作「五志」，核以《井研縣志》及下列目録，實爲六志，據改。



注
 　此條原無，據巴蜀本補。



注
 　周禮删劉：原作「周禮删禮」，蓋涉上字而誤。據本譜卷三光緒十四年條所載書目改。



注
 　此條原無，據巴蜀本補。



注
 　原眉批：「宋本年未就尊經，此條誤。」



注
 　五月：原無，據巴蜀本補。



注
 　原眉批：「已見戊戌。」



注
 　此條原無，據巴蜀本補。



注
 　此條原無，據巴蜀本補。



注
 　眉州：《六變記》作「資中」。



注
 　此條原無，據巴蜀本補。







六譯先生年譜卷五
 


注








四變起光緒三十一年乙巳，訖民國六年丁巳，凡十三年，爲先生學説四變分天人時期。
 

注






光緒三十一年乙巳（一九〇五），先生五十四歲。


是年，先生仍教授高洞寺。

二月十九日，先生妻李安人卒，年五十二歲
 

注



 。

先生與李安人常反目，致相毆。




兩妾復由秦家灣遷回。

子□□生，旋殤。

帥出。




八月，高洞寺諸門人赴省院試，先生因同赴省。獲售者二人。

戴可經、金碩甫。


 十月回家，爲母、妻營葬。

是年八月初五，清廷詔，自丙午科始，所有鄉會試一律停止，各省歲科考試亦即停止。從袁世凱、趙爾巽、張之洞、周馥、岑春煊、端方請也。

八月，在成都時，嘗過吴虞談，於陳澧、王念孫、陳壽祺父子、陳立、孫星衍、張惠言、魏源、龔自珍、王闓運、康有爲、章炳麟，均有批評。吴虞記其言於日記，略云：「陳蘭甫調和漢宋，王湘潭謂之漢奸。近日朱蓉生

一新


 、繆筱珊

荃蓀


 即其一派。蓋略看數書，以資談助，調和漢宋，以取俗譽。

《東塾讀書記》是也。


 

略


 高郵王氏惟談校勘，但便學僮，實不知學，故其所著之書

《讀書雜志》


 牽引比附，望文生義，絶不知有師説。俞蔭甫尚知《穀梁》一家喜用某字，王氏則不知也。左海

壽祺


 父子

喬樅


 所著書皆今學。陳卓人

立


 所著書有八分今學，二分古學。張南皮嘗囑余看卓人《公羊義疏》何如。余曰：專心講禮制，不知經例，以注《白虎通》之法注《公羊》，故凡卷中言禮制者，必詳徵博引，言經例處則承用舊説。凡考據家不得爲經學家，真正經學家即當以經爲根據，由經例推言禮制。

略


 蓋十四博士所言皆由經文而生，

略


 若不言經證，但詳典禮，如説《公羊》而牽涉《詩》、《易》舊説，則於本經爲贅説，每至矛盾矣。漢學乃惠、戴出死力深求而乃行。

略


 清初諸老皆宋學而參漢學者耳。清代今學無成家者。孫淵如以今古文《尚書》合而爲一，此必不可通之説。晚年自悟其非，於是將今古文《尚書》中古文家説别提出爲一書，曰《尚書古文説》，而今古文之説始分。陳左海父子則集爲《今文尚書歐陽夏侯師説考》。此本乃專爲今學。特其書又於文字專詳聲音訓詁，不知今古典制之别。又但鈔古説，不能推考融爲一片，所謂明而未融。至於張惠言、魏默深、龔定庵妄詆康成爲操、莽，實則於經傳少所心得。王湘潭於經學乃半路出家，所著《春秋例表》，至於自己亦不能尋檢。此或謂湘潭爲講今學，真冤枉也。康長素本講王陽明學，而熟於廿四史、九通，蓋長於史學者，於經學則門外漢。章太炎文人，精於小學及子書，不能謂爲通經也。」又曰：「季平文雖不屑爲詞章，然所言無不精到。常爲余言：『《白虎通》爲十四博士專門之説，實諸經之精華。此書即十四博士之講義，而録講義者爲班孟堅，文筆尤妙。

略


 詞章家不能深研經學，能精此書，殆可横行天下。

略


 今人讀書務博而不求精，不知精之中即有博。即如《史記》、兩《漢書》注中，人迹不到之地正多。老僧寸鐵殺人，豈在多也。一部《楚詞》，所用事實，不出《山海經》。

略


 《文選》之佳勝，在每一文李善必詳注其作此文之原因及其關係。唐以來之選本，未有佳於《文選》者。欲爲有才識之文，宜從史書中所録文觀之，然後能詳其作此文之關係何在，而其妙處始可求。但看選本則不能。如屠金山爲文專學《宋書》，是其例也。屈、宋、揚、馬諸人皆出道家，觀《大人賦》可見。故詞章有源於道家者，有源於儒家者，《易》與《詩》所衍一派是也。觀《大招》篇後半，實具皇帝之學術，而有撥亂世反之正之理想，則詞章一道，何可輕哉！一部《文選》，不用道家之意，必用道家之詞。讀《文選》之佳者，觀其注，必係《老》、《莊》、《列》、《文》之語可悟，殆直可以《文選》合於道家也。』余問：『湘潭

王闓運


 重徐而不滿於庾，後學深信其特識，丈以爲何如？』答曰：『學徐可上合於任、沈諸家，學庾則不能。因庾既自立一幟，與古人大異，不能復合也。後來學庾者多不再向上求，故從而尊庾，猶李、杜並稱，而後人尊杜是矣。學汪容甫、洪稚存文者，宜熟於《文心雕龍》、《水經注》、《列子注》、《淮南子》、《世説新語》、《宋書》。

志尤好。


 至桐城派古文，天份低者可學之，桐城派文但主修飾，無真學力，故學之者無不薄弱。欲求亂頭粗服之天姿國色於桐城派文，不可得也。吴伯朅、宋芸子兩先生，其文實出《淮南》，但自諱之耳，故其文多紆徐漫衍，須多看數行，乃能知其意之所在也。曾季碩

名彥，華陽人，張祥齡妻，著有《桐鳳集》。


 詩爲四川第一。季碩伏案既勤，且主讀唐以後書也，沉雄壯邁不及男子，則會朋友及閱歷少之故。凡人伏處山林，詞章斷難造成，蓋人闊然後詞章乃得佳也。』『凡讀書當專求恩人與仇人，合於我之學者恩人也，反對我之學者仇人也。無恩無仇之人，置之可也。』」

吴虞《六譯老人餘論》。




又吴虞嘗云：「先生稱葛洪才美。」

《中國文學選讀書目》。




是年，《國粹學報》創刊於上海。

七月，諭停科舉，廣學校。

《大事表》。




十月，河南巡撫奏設省城尊經學堂以保國粹。

《中國教育史要》一百六。




同月立學部，將國子監並入。

同上




中國同盟會成立於日本，

《中國教育史要》一百八。


 清廷派員出洋考察憲政。

日俄因争東三省權利，大戰兩年，日勝俄敗。東三省一切路鑄、森林權利咸入日人之手。


光緒三十二年丙午（一九〇六），先生五十五歲。


二月廿二，九峰、尊經門人鄭可經、帥王佐、楊漢卿等迎先生至青神之漢陽壩講習，孫宗伯隨侍。

鄒云係卅一年。




在漢陽壩所命課題凡一百六十餘，大氐天人小大之説爲多，其有關時事及新出各書者，如《左氏古派法補》、《輯荀子民權説》、《春秋撥亂世今證》、《孔子以前時勢略如今泰西考》、《海外無宗廟議》、《泰西各國官制異同表》、《泰西姓氏學考》、《西人政治學述意》、《引法意支那諸條以釋春秋穀梁傳》、《讀群學肄言分篇述義》、《五大洲女俗通考書後》、《天演論書後》，均足見先生事事皆以經爲歸。

當時，擬編之書有《蒙學修身課本》、

專用《容經》。


 《修身課本》、

用《洪範》五事、六情、三德、六儀。


 《經學王制課本》、

兼用圖表，義例採《王制》凡例。古用《春秋》、《尚書》經説，今用《會典》，間採西書。分經傳，用《王制訂》體例。


 《山經天學釋例》、

分象形、交通、祭典、巫祝、神游、降雲、天象。


 《經學周禮課本》、

分輿地、官制、西事、外交各門。


 《西漢博士考》。

見於《四譯館書目》者有：《中國一人例》、

就經傳所有心思耳目等字編爲此書。


 《天下一家例》、《釋射》、《尚書疆域圖説》、《道德真旨》、

疑即《書目》之《道德發微》。


 《天官書經説》、《天學上下考》、

《四益館書目》作《列莊上下釋例》。


 《天人學考》、

《書目》作《小大天人學考》。


 《經術由始皇始見施行考》

《書目》名《戰國諸侯始行經術考》。


 各種。又輯《則柯軒叢書提要》，

中分《靈》、《素》、《楚詞》、《地形》、《列》、《莊》、《讖緯》。


 輯《天學書目提要》

中分《易》、《詩》、《樂》、道、佛、鬼、神、《山經》、《左氏》、圖書、符瑞。


 二題。知先生爲天人學後作書當不少，除上記者外，均不可考矣。先生號則柯軒主人，在已爲天人學之後，叢書以「則柯軒」名，所以别於初變、二變之《四益館經學叢書》也。

十月
 

注



 ，命門人編成《經學四變記》四卷。按，此書據《自序》稱爲條例舊文，附以佚事。今本除初變、二變、三變、四變四文外，並無佚事，且非四卷，當已非原稿矣。

作《大學平天下章説》，以作講義，

今存《四譯館雜著》中。


 撰
 

注



 《樂經説》。

撰《天人學考》。

撰《尚書周禮説集證凡例》
 

注



 。

五月初二，回家過端午，節後赴成都，蔡民、邵澄波同行。成都初設補習學堂，王章祜任監督，聘先生講經。五月中，先生由漢陽壩赴成都，住於補習學堂，

在皇城，今四川大學校址。


 並兼任選科師範、

王章祜兼監督。


 高等學堂、

監督胡峻。


 成都府中學堂、

監督林思進，先生門人。


 客籍學堂、成都縣中學堂。

劉□。


 

共三十二點鐘。




先生有《群經總義講義》二册，疑此時所作，以應學校之需者。一册十六課，曰《雅言繙古》，曰《論作述》，曰《先野後文》，曰《世界進化退化分經表》，曰《大小六藝》，曰《教育史》，曰《開士智》，曰《忠敬文三代循環爲三等政體》，

見己亥年。


 曰《禮失求野》，曰《神權駁》，曰《宗法非世族政治》，曰《中外古今人表》，曰《讖緯》，曰《闕疑》，曰《中國一人》，曰《墨學道學均出孔子辨》。一册六評，曰《尊孔》，曰《世界先野後文》，

附《世界進化退化簡明表》。


 曰《教化由小而大》，

附《孔子前後皇帝王伯不同表》。


 曰《論知行之分》，言用世者全在力行。曰《立德立功與立言之分》，曰《俟後新經》，

附《專經統各科學表》。


 後附《左氏春秋十二要》、《左氏春秋十論》、

見丁酉冬。


 《左丘明考》。按此二册作時，似有先後，當係因分教兩校而作。又其目與去年所擬《群經大義補題》同者，當係本就《補題》撰録而别有增補，先生近來遍覽譯籍，故所著取證於西人政治學術風俗者爲多。

先生主張中國教育史當含三要目：（一）經傳古學禮。彙集《大學》、《文王世子》、《學記》、《保傅》爲一編。（二）戰國諸子學術。戰國學術之盛，由諸子各以所學立教，故科學全備，流派並陳，宜詳考戰國學術源流枝别，以見聖道之大。（三）博士教育考。先秦兩漢博士專門教授，不及别業。□□人不習全經而人才輩出，宜編爲一篇。

謂日本人所著《中國教育史》，惟據科學之思想與科舉之觀念以論中國教育，不免墮入宋元以後之議論，而於教育古法、經傳原理，終覺未之能達。續後胡秉虔《西京博士考》又意在考據，均不合用。又云學堂通行章程，全採用日本，若古者博士經傳，時論頗以頑固腐敗爲譏。考舊史博士造就人才，既有實據。卒業年限，至多三年，不過今五分之一，每怪其神速。蓋專心致志，則通經不難。

略


 諸所言課程，以原富造鍼分工與工局
 

注



 ，工不兼用兩器，匠不習全械者未免成反比例。而吾國古教育法，實與其分工分械之成例相同。

略


 今之學堂既已曠日持久，但大聲疾呼學堂不能出人才，特以善養中才。

略


 夫至於學堂不能出人才，既已騰諸口説，

略


 猶責望學堂以人才，豈非惑之甚。則亟以普通爲詬病，謂不得已，惟表彰自習以補學堂之不及。或謂自習一開，恐學堂解散。當今學堂

略


 實力有限。彼但能學，即爲實效。使全國皆自習，學堂雖無一人，乃爲善辦。

《群經總義》第六課。


 所言皆切中時弊。惟教育史中闌入學術史，

戰國諸子學術。


 轉使諸子專門傳授之本意不顯耳。

《開士智》謂西人開民智，由於彼士民不分。吾國則士爲民望，士智不開，更何論民。士之學而不免於愚，約有四端：

（一）音訓之學。古以音訓爲小學。

略


 近人如段、王以小學錮没終身，説經有字句，無篇章，有訓詁，無義例。

略


 前後兩《經解》大氐多蹈此弊。

略


 如郝氏《爾雅》與《經傳釋詞》等書，與近人《長江圖考》，皆所謂誣誑，真如夢囈。

（二）義理之學。學人心思，務求廣大公允，乃講學者每好名争勝，妒忌偏淺，

略


 虚養其心，不以事事。又其科目如格物、中正、忠恕、一貫、絜榘，每多惝恍，不能指實。名目猶且如是，何況精微？故不言治平功業，皆屬八比感應話。《大學衍義》所以但詳齊家以前，每至愈學愈愚，非不識數目，不辨菽麥，則其學不精，毫無實際，但互相標榜，目爲聖賢。

略


 大抵宋元以下，皆爲八比學派。

（三）典考之學。典考以經爲原質，

略


 近人以爲致用之要書。《通志略》多新説，不切於事情。《通考》門目，不關政法者多。惟《通典》爲近古，然每門中初引《王制》本明白，一入《周禮》便扭結互鬥，每强作調人，不能切實。學人遂以恍惚悠謬爲政書之性質。《禮經綱目》、《五禮通考》皆蹈此弊，故其流派如八比之考據，無一制能通，無一語可行。故凡號講經濟者，其性情每浮誇驕蹇，不能按理切脈，實事求是。蓋其心思本未入理，亦以所讀之書先未入理。又經濟爲古制度學，後人統稱之曰禮。禮爲司徒所掌《禮經》之一門，名不符實。

略




（四）經制。今學制度，可謂真傳，惟先師時有誤解。

略


 《公羊》肉勝於骨，

略


 《周禮》鄭注，

略


 大綱已誤，故學者誤入迷途。

略


 此凡儒所以不如吏，蓋其腦經中皆滿嵌迷蒙。

略




改之之道如何？先生謂：「今首發明《王制》、《周禮》皇王疆域小大之分，開拓心胸，使全球三萬里早在《周禮》經營已久，民胞物與，化其種族之偏見，排外之思想。」又曰：「西書所言政治固爲詳細，惟是

略


 寸寸而量，銖銖而稱，用力多，成功少。

略


 故學者欲學外國政法，當先就經傳立其大綱。

略


 《王制》爲凡例，《春秋》爲列朝實録，一□一□，務求貫通。」又曰：「古人通經致用，非爲按圖索驥，摹仿而行。

略


 先就經以學，磨礪其心思，練習其閱歷，久之有得，遺貌取神，或從或違，或反或正，投無不利。此通經所以能致用，致用又不囿於經，人才興盛以此。攻經制者多矣，未必皆可用。魏默深能言而不能行，蓋以其入手不得法，其所言未必不虚驕。今當引《周禮》以説《詩》、《書》，一綱一目，一案一判，苟能鈎心鬥角，如西人包探法，必得其情，不似從前之駁雜支離。」

又曰：「博士弟子卒業，除文學掾、舍人、郎中、議郎，故秦漢大典大政，博士皆與議，以書生從政府諸巨公後，且議每定於微員後進，嗚呼盛矣！西人之議員，在經爲養老乞言之典。特西人以少壯爲之。吾國方議行憲法，

略


 能用博士法，則二三年入學者皆可爲議員。」

先生堅持通經致用之説，且必以《王制》、《春秋》、《尚書》、《周禮》推行海内外，雖其來已久，然亦近人之説有以激之。如《新政真詮康説者後篇》云：「康君乃公然揚厲其詞，謂泰西之能保民、養民、教民，以其所爲與吾經義相合之故。

略


 不知保民養民教民何須經義。外洋諸國，惟不用經義，故能爲所當爲。亦猶堯舜三代時無經義，故能日新其德。今欲取二千餘年已前一國自爲之事，施諸二千餘年已後五洲交涉之時，吾知其必扞格而不相入矣。中國之不能變，蓋經義累之也。」又，《例言》駁《春秋》有例之説，《勸學篇書後明綱篇》辨駁《春秋》有褒貶之説，以爲後世祖之，遂有煅鍊周内，作奸犯科之舉。如此攻經傳者不下數十條，故先生曰：「敵之攻我如此其力，我不得不聚全軍員弁，謀所以自守之道。」

《群經總義·俟後新經篇》。




《神權駁》以近來報章每以經傳鬼神爲未脱蠻野神權氣習，謂中國之脱離蠻野神權，實較西人爲先。天主教之專奉一天，即專與奉物教爲難。故奉一天而萬物皆在所包羅，又奉一天即萬物皆在所屏絶。祆教與奉物教戰，僅能勝之，故其教兢兢以擇偶像、祀他神爲大戒。

略


 教士不得其説，乃以爲一祀别神，遂爲上帝所嫉妬，則上帝亦可謂不廣矣。

略


 吾國當三代之時亦爲天主教，

略


 

見辛丑集《祆教折中》目録。


 行之既久，奉物教因以絶迹。專主一天，未免混同一世，毫無差等，故孔子繙經，乃於一天之外别立地祇、人鬼三等祭祀。

略


 尊者祭尊，卑者祭卑，

略


 此祭典祭義祭法祭統之經義，與蠻野之奉物教不可同日語者也。

《宗法非世族政治》曰：「《禮經》宗法收族敬宗爲譜系學。《國語》、《禮記》所謂之『世系』，《楚語》言太子『學《世》』，《哀公問》亦有『世學』，《史記》之所謂『世家』，《禮經》所云『大宗不可絶』，又『爲人後者爲之子』，小宗則『可爲人後』，《論語》『興滅國，繼絶世』，與《孟子》『不孝有三，無後爲大』，本謂天子、諸侯國統言之，

略


 不及九命以下庶人。

説詳原文。


 

略


 宋元以下，平民亦援用國統不可絶之説，以至西人謂中國專重血統，亦如古者世族與經之宗法天懸地别，乃亦混同以宗法與蠻野之世族事同一律。按，世族政治在中國爲古之世卿，海外如俄之貴族、法之僧侶，酷烈專制，釀激成民族之革命。

原注：貴族政治不分同姓異姓。


 《春秋》譏世卿，所以革除其弊。貴族已革，乃開選舉。因立選舉，乃開學堂。此世族與宗法不能因其名目偶似而混合之者。至於國之與家，就治國言，則家在國先。就開化言，其始皆有國無家，

外國雖富强，通爲有國無家，以其無宗祖，無譜諜。姓氏之學未能發達，三綱統系未極分明，父子兄弟每視同路人。


 經傳乃特立家學，以補其缺。

略


 積家以成國，而後國勢乃以鞏固。」

《闕疑》云：「經傳相傳有『闕疑』一派，

如『知之爲知之，不知爲不知』，『君子於其所不知，蓋闕如也』。略


 凡學人務求精進，不可自畫。弗能弗措，人一己百，人十己千。

略


 闕疑則阻人精進之心，使偷安者有所藉口，與西人專精必求達者異。中學不能發達，皆闕疑誤之也。

略


 子張言：『多聞闕疑，多見闕殆。』

略


 則有别解。蓋經俟萬世，

略


 非就一時言。

略


 經傳特留『闕疑』一例以分化世代，後來之事，統歸闕疑，切不可如馬、鄭之附會，也不可如紀、阮之譏刺。

紀昀、阮元疑地球之説爲誣誑。


 

略


 若夫已見之理境，實行之政事，則必極力求通，不可藉口闕疑，不求精進。」

《墨家道家均孔學派别論》云：「《莊子》以六藝爲道，諸子爲方術。

略


 九流出於四科，

略


 爲六藝支流。後世誤以六經全屬儒家私書，諸子遂别於儒，或託《春秋》以前人，或雖在孔後别成一派，如墨是也。孔子皆包諸家，故《論語》謂之無名。《墨子》稱引經傳與孟、荀同，《淮南》明言墨子學於儒者，憤世事之濁亂，乃專言夏禮。

江都汪氏考證《墨子》用夏禮説甚詳。


 傳經有文、質二派，儒家主文爲從周之説，墨家尚質爲從先進之説。諸家孔、墨並稱，乃指子思，

《非十二子》有子思，可見儒、墨不可以相攻，孔、墨不容並議。


 非真孔子，今人遂據此以墨爲孔敵。《國粹學報》至因《莊子》謂墨子之徒述《墨經》，與儒者不同，及《墨子》引經，而謂墨子别有六經。不知《墨子》所引皆孔經。經傳所言皆俟後儒者，子思以下欲於戰國行之，所謂無其德而用其事。墨子則循序漸進，在戰國用夏禮三月之喪。儒者爲兼營並進以存經。《墨子》如《公羊》，許夷狄者不一而足。二者缺一不可，交相爲用。故自其分者言之，則冰炭水火；自其合言之，則如水乳膠漆。」

又曰：「不惟儒非孔，即道亦非孔。莊子雖祖述老子，託於方術，不敢與孔比。道家雖較勝各家，然既以道自名，則已落邊際言詮，囿於一偏。舊以顔子爲道家，又以莊子爲子夏之門人。所稱述皆《詩》、《易》師説。《道德經》乃七十子所傳，非老子自作。

有姓名者爲本書如《孟子》，無姓名者爲古書。


 文帝尚黄老，以《道德經》爲《老子》，皆出漢人之手，《解老》、《喻老》亦皆出蓋公等。其書藏在内府，與《韓非》合，校書時並爲一書，不必出自韓非。《史記》遂以老、韓同傳，謂刑名出於道德者，誤也。」

《左丘明考略》云：「古書人名、地名文無定字，皆以音求之，譬如今翻譯外國人名地名。

略


 即以三《傳》異文而論，

略


 人名地名有彼此全反者，如孔子弟子，《史記·弟子列傳》與《古今人表》不同，與石室畫像又不同。

略


 譬如遼、金、元史書，有一人而歧出爲二三人。

略


 予初以《公羊》、《穀梁》用羅氏反切之説，

羅氏反切皆爲姜姓。


 改爲子夏、卜商之異文。蓋公、穀爲雙聲，穀、卜與梁、羊、商同爲疊韻。

説詳《二傳淵源考》、《穀梁古義疏》。


 南皮張尚書以左丘明之明古音讀忙，與梁、羊、商同爲疊韻。所稱左丘，即《論語》『啓予』，左丘明即『啓予商』也。蓋左丘明姓名甚爲難解。《春秋》、《國語》、

略


 戰國、先秦、漢初子史引用其文，不一而足，是其書人人傳習，已可共見，乃『左丘明』三字，自《論語》以下僅見於《史記》。此數百年中，無人提及。古人姓名多異文，《論語》孔子所稱之左丘明，與《史記》所云者不必同爲一人。舊説以左丘爲複姓。《史》、《漢》稱《左氏春秋》，似又爲單姓。相傳以明爲名，史公之『左丘失明，厥有《國語》』，又似左丘即其姓名。或以爲魯人，或以爲楚人，或以爲衛人，言各一端，無所折衷。考《春秋》説，以《孝經》屬參，以《春秋》屬商。是聖門傳《春秋》者惟有子夏，今《公羊》、《穀梁》既合爲子夏一人，不能同時别有著書巨大之左丘明，不見於《弟子列傳》。

考《國語》全爲六經而作，必屬師弟。或以爲史官，並以《左氏》爲左史之史，此以經爲史之謬説。


 今故定公羊、穀梁爲子夏姓名之異文，左丘明、啓於商爲子夏之號與名。」

略




四月，作《楚辭新解》，大旨以《楚辭》詳於上征下浮，專爲《詩》傳，其書在屈子以前，非屈子自作，屈子不過傳之而已。《漁父》、《卜居》二篇指陳切實者，屈子自作，舊説全以爲離憂，皆屬誤解。

據自序。按，此稿今存《序例》及《九歌》。


 先生舊以地球説《詩》，近乃由《楚詞》得明其天人之分云。

是年，俞樾卒，年八十六歲。

三月，清廷宣佈教育宗旨：忠君，學孔，尚公，尚武，尚實。

《中國教育史要》一百六。




四月，裁各省學政，設提學使。

同上




七月，清廷宣佈預備立憲。

明年始定以九年之期實行立憲。


 改革官制，設資政院，諭禁鴉片，限十年内禁絶。

《大事表》。




十一月，升孔子爲大祀。

十二月，歸家。


光緒三十三年丁未（一九〇七），先生五十六歲。


正月，除服喪母、妻，月底赴省。

本年，除仍在原任各校教授外，並在官班法政

紳班法政。鄒云在卅四年。


 講《大清會典》。先生因取光緒二十九年重修本

百卷


 摘爲四卷，名《會典經證》，以作講義。並草《會典學十要》，其目如下：

（一）明綱。《會典》爲則例之綱。今又就重修本以明綱中之綱。

（二）括目。得魚在目不在綱。學者仍宜置全本，並推詳則例。

（三）原經。秦以下皆用《王制》三公五官之法。明初分權六部，乃仿北周以《周禮》六官爲主。今推本於經，以明俟後之旨。

（四）證西。參考西法以求旁通，大抵西人最詳户政，宗人禮部皆所略。

（五）通史。《會典》以官統政事，即歷史職官志。歷史就吾國試驗千回百折，乃成今本。必知兵法之難，乃不易言兵。

（六）建官。凡創設一官之初，皆有不得已之事實，當由有官之後，推想無官之始。

（七）分職。學者當就性情所近，分占一科，

略


 以二百人分治二百官，合之即爲全才。

（八）補廢。《周禮》言工、商、學、警、農、化諸學及地方自治極詳，自講經者未能發達，害及政界，當學之外人以還我舊。

（九）達旨。政法各書，過時則成糟粕，得其意則無所不可。

（十）樹德。《尚書》因德命官，故凡欲學何法，須有其德。

先生在選科師範講倫理，以近日課本非腐則謬，不足採用，乃自編《倫理約編》作講義。大旨在取外國先野後文之箴言，以合《公羊》撥亂反正之範圍。

李光珠序。


 以孝、宗廟、扶陽抑陰、喪服、文字等爲題，每題次以十目。十目如下：

（一）西俗。博採西人近俗及學説。

（二）中證。孔子以前，中國如今西人，遺文孤證尚有可考。

（三）求野。中國藩服，各史夷狄傳與《北魏》、《元史》之類。

（四）撥正。每條引經以證之。

（五）禍亂。西國無倫理，其禍亂譯書多諱之。惟小説稍有真象，而隱伏禍害，每多可言。

（六）師説。凡傳説與禍亂相近，與尊孔切合者入此門。

（七）比較。以中外倫理相比，較其得失，考其利害。

（八）引進。外人染華風，知自别於禽獸者入此門。

（九）解誤。經傳之説有從來誤解者，如《斯干》之男女，指爲真男女，以爲貴男賤女。

（十）防弊。唐宋以後，語多過甚，有爲外人攻擊宜改良者入此門。

先生極佩西人進化之説，此編尤注意於此。其言曰：「欲明倫理學，雖知教化由小而大之理。

略


 俗解曰：皇降而帝，帝降而王，王降而伯，教化由大而小。西人乃得以矛陷盾，謂

略


 中國孔子之教，由大而小，由文而野，所以日漸銷亡。

略


 又如今之學堂所講古史，堯舜以前之三皇五帝，言蠻野則極蠻野，言文明則極文明，二者形格勢禁，萬不能通。

略


 《禹貢》九州即已承平，而《春秋》則荆、徐、梁、揚，半爲夷狄，亦不可通。今考古事，大抵此事當分爲二派，一曰史學派，一曰經學派。凡言上古、中古、近古之史事，亦如《黑蠻風土記》，此爲當日之實事。所言五帝三皇、堯舜三代，愈古愈文明，則爲經學派。蓋地球開闢情形，每州莫不相同。經説之皇帝，盡美盡善，較堯舜而猶有加者，此俟後之説也，世界初未有此文明。」又曰：「凡經皆創説，非古所有。中國承習二千餘年，

略


 日用不知，故以經爲常語。須知春秋時人之聞經説，如『娶妻必告父母』、『非媒不得』，亦爲海外作霹靂聲。」

先生以近人鋪張歐美，以炫彼長，又或於中國倫理矜爲獨得之秘，以爲非外人所不及，左右佩劍，其失維均。認爲有彼此相同，不必損益者，勒爲西與經合各條。如：官天下、議院、知行合一、學堂分三級、地動天静、地球三萬里、音樂、重工重農、以腦主思、解剖、警察。

略




又云：「孔不生於草昧以前者，必有春秋時之資格而後可以立教也，外國不通商於元明以前，亦必有今日之資格而後可以法孔也。」極能重視客觀條件。與《知聖篇》純以孔子爲天縱之聖者有間。惟以外人之通商與法孔之程度有關，則殊未必然耳。

仿明黄道周《坊記集傳》之意，

黄書以《坊記》爲經，每章臚舉《春秋》事迹爲證，意存鑒戒。


 作《坊記新解》，用進化説，獨尊孔經，以撥全球之亂。

《自序》。




五月，歸家。

七月，赴省，妾劉隨去，住文廟前街。

鄒云上期。


 兩孫隨其母至省，因命入第九小學讀書。

作《朝議大夫張君

祥齡


 曾恭人

名彥，其詩即先生所稱爲四川第一者。


 墓志銘》，中有一節述先生與張交情極肫摯：「

略


 二南提獎，蜀比魯齊。錢塘湘綺，聯步摳衣。自況過高，視人猶蟻。道盛情寥，獨我親昵。音訓詞翰，知識相誘。角巧鈎沉，我輒瞠踣。久饜書劍，超脱籬樊。文質異道，君爲其難。窈窕賢才，交馳並競。邾婁彈丸，乃抗齊魯。燕市建除，虎丘姜柳。才媿鄒枚，望塵卻走。閶門歌驪，彼此重喪。臆不能對，後事遂茫。老母病篤，屢咨叔嬸。哭母未終，又聞君隕。

略


 咸陽噩耗，君哭我死。我今尚存，君爲長已。

略


 蜀吴往來，鸞鶴應苦。敢告藐孤，鄹曼有母。」

略




以舊作《左傳集解辨正》付排印。

本年，曾有《日記》兩厚册，今不存。

本年，暑假、寒假均曾歸家。

先生舊有《容經學凡例》十九條，今更增七條，意以《容經》作學堂修身教本。

據《四益館雜著》中之《容經凡例》。


 按，所增七條不詳何年，因有作修身教科書之言，故以意附於《倫理約編》之後。

是年，清廷升孔子爲大祀
 

注



 。

九月，命各省設咨議局。

湖廣總督張之洞奏設存古學堂。

《中國教育史要》一百九。


 文襄以舊學既罷，學者不復知中國文字可貴，於是設存古學堂，以經史詞章爲主課，博覽子部學、算學、輿地學、外國史、政治、法律、理財、農工商實業、博物、理化諸學，爲通習課，人人須習體操，七年畢業。先後延孫仲容、趙啓霖爲監督，曹彥章爲總教習，皆不就。最後奏留楊惺吾大有爲總教習。


光緒三十四年戊申（一九〇八），先生五十七歲。


正月，先生由家赴省，仍任教各學堂、華陽縣中。

補習學堂停辦。




二月初四日，皮錫瑞卒，年五十九歲。

三月初一日，女幼平生，帥出。

初秋，賃屋於文廟前街，命妾劉氏及兩孫至省。延趙某教兩孫書。時蕭參

中侖、


 張荔丹均與先生同居。

置東林場附近田地二十四畝。爲此事涉訟，事由妾帥氏主持，非先生意也。

秋，門人黄鎔成《經傳九州通解》一卷，用先生説，綴經中廣狹疆域之語，以《春秋》、《王制》爲始基，以《尚書》、《周禮》爲竟境，一名《春秋王制尚書周禮聖域大小考》。

成《左氏古經説》十一卷，成都府中學堂爲刊之。

嘗用作此校講議。


 按此書即《井研藝文二·左氏古經説讀本》二卷，提要所謂「刺取全傳解經之説，别爲一書」者，當時不加注，故祇二卷，謂之「讀本」。今略加注，故仍爲十二卷，但非《左氏古經説漢義補證》原本。今本前載潘、宋兩序，

見庚寅年。


 實未洽。

此書後附《左氏撥正録》、《五十凡駁例》、

詳□年。


 《劉申綬左傳考證災異説》。以五證駁劉氏以《左傳》爲劉歆僞作之説。按，此文當成於作《左傳漢義補證》時，潘序曾及之也。《撥正録》目如下：

（一）三綱。言平等皆欲廢三綱，蓋挾晚近流弊以疑經，又以其説晚出，

初見《白虎通》。


 集矢尤多。綱與目對文，一君而多臣，一父而多子，婦從夫姓，且一夫或不止一妻，以綱統目。此三綱之立名，初何嘗有苛刻暴虐、專制生死之謬説。

略


 《白虎通義》云：「父殺其子當誅，何？以爲天地之性人爲貴，人皆天所生也，託父母氣而生耳。王者以養長而教之，故父母不得專也。」

（二）天子尊號。

（三）由先進至君子，由從質至尚文，即從先進、從周之義。

略見《墨家道家均出孔學辨》。




（四）哲學思想論。《論語》以學、思分二派，人事爲學，天道爲思。思即古詩字，詩爲思想，故思字甚多。《周禮》掌夢與卜筮，同爲知來，考其六夢，統於第三之思夢，是詩全爲思想，全爲夢境。《楚詞》之周遊六虚，即詩神游夢想。師説中託之魚鳥上下，《列》、《莊》之華胥化人、蕉鹿蝴蝶皆同。蓋世界進步，魂學愈精，碧落黄泉，上下自在，千萬年來娑婆世界和相往來之事迹，預早載述，使人信而不疑，

略


 則惟恃此夢境以道之。

略


 故以人學言，則如《列子》之説以覺爲真，以夢爲妄。至於天學，則衆生皆佛，反以夢爲真，以覺爲妄。

略




（五）五行。以五行之行爲天行道路，指招搖周流。凡以五起例者，皆爲五帝分方説。與莊言六合，佛言四大、十方同。以物理學家斥五行非原質之説。

（六）道德。道德仁義即皇帝王伯所由分。此《老子》所以名《道德經》，而孟、荀獨詳仁義。東漢以後，以孔子爲儒，主仁義，道德遂無所附。韓愈《原道》更以誣經非聖，宋元以下更不知道德爲何物。日本名詞有所謂「道德」者，不過爲美善淳樸之别名，與刑法奸僞對稱，更爲卑淺。

别有《道德真解》專書。




（七）無其德而用其事。始皇、王莽舉皇帝大同之經制實見施行，而秦、新以亡，《史》、《漢》因有「無其德而用其事」之説。實則與儒家同有存經之功，蓋六經之堆貨棧也。

（八）行藝説。

（九）議院改良。古者老者教，少者學，《王制》所謂「養老於庠序」是也。養老在庠序，故古之議院附於學堂。《記》曰「養老乞言」，秦漢博士皆預聞朝廷大議是也。《記》又曰「養國老於上庠，養庶老於下庠」，又以東序、西序分，右學、左學分，即今上、下兩院之意。人生少、壯、老三時節，幼學、壯行、老教。少、老同在學，壯者任艱難之行事，各因其時，用其長，故議院不用壯者。以力行則老不如壯，若知謀則壯不如老。

略


 以經義與歐美較，則議院養老附學較爲精良。

略


 以議院附學堂，此博士所以多人才。唐宋以下學與仕别爲兩途，仕以吏爲師，而鄙儒爲迂疏寡效，儒别有所謂道德，天子不能臣，諸侯不能友，貧賤驕人，自謂樂堯舜之道。馴至勝朝，朋黨盛而宗社亡，識者歸罪於八比，非虚言也。

（十）民權。大意同《忠敬文三代循環即三種政體論》。

（十一）三世。《公羊》三世之説凡三言異辭，則每世自異，非合三世祇一異。由三推九，以至無窮，統世界進化終始而言，不當專屬《春秋》。又曰：「歐美初啓，故重生養。使治八比千年，再與中國較科學，其得失不知何等。」

（十二）地圖。謂以疆域分大小。

（十三）素絢説。

（十四）據《周禮》説《尚書》。

孫詒讓卒，六十一歲。

八月，奕劻等奏進《憲法大綱》。十月，帝崩，遺詔以載灃子溥儀入承大統，以載灃爲攝政王，尊皇太后爲太皇太后。旋崩。


宣統元年己酉（一九〇九），先生五十八歲。


是年，先生仍任教成都各學堂。命媳任氏携兩孫至省讀書。買汪家拐屋，移居之。張祥齡眷屬自漢州來同居。

秋，提學使趙啓霖以先生三《傳》同出子夏之説

見《左丘明考》。


 爲穿鑿附會，剝奪其教育權。先生遂停止各學堂課。或謂趙啓霖爲王闓運弟子，以先生與王説參商，極不滿，致有此舉。

吴虞《六譯老人餘論》。


 章炳麟曾評此事云：「俗儒定其是非，考其殿最，何其倒也。余見井研廖平説經，善分今、古文，蓋惠、戴、凌、劉所不能上，然其餘誣謬猥衆，

原注：廖平之學與余絶相反，然其分别今、古文，確然不易。吾誠斥平之謬，亦乃識其所長。若夫歌詩諷説之士，目録札記之材，亦多詆平之違牾，己雖無謬，所以愈於平者安在耶？


 充成都校師，發妄言，爲提學者所辱。或言平憤激發狂故然。若然，誰令平以經學大師屈身爲輇材下，縱後受賞，猶之辱也。平所説多荒唐，受辱則宜。然俗吏多不通方，異己即怪。曩令漢之杜、鄭，唐之劉知幾，宋之二程，以其學爲博士，亦乃爲主者所辱矣。所以名德之士，聚徒千人，教授家巷而不與辟雍、黌舍之事者也。由此言之，師者在官，作述在野，其爲分職，居然殊矣。」

《學林·程師》。


 按章氏「師者在官，作述在野」，正與先生仕、學不分之説相反，先生雖受辱，故與其主張合也。

先生嘗評章曰：「章太炎文人，精於小學及子書，不能謂爲通經也。」吴虞《六譯老人餘論》。




八月十六，子成勵生，劉出。

張之洞卒。

時任東閣大學士。


 尊經同學公祭，先生獨痛哭，感相知之深也。

吴虞《六譯老人餘論》。




延門人季邦俊於文廟前街曾文誠公祠課兩孫。

冬，命媳任氏回井研主家事，兩孫隨歸。

是年，趙啓霖仿張之洞於湖北設存古學堂例，設四川存古學堂於成都，闢楊忠武公

遇春


 南門外故宅爲校舍，延梓橦謝無量任監督。

成《尊孔篇》一卷。自序稱尊經四變，而尊孔宗旨前後如一。因散見各篇，尋覽爲難，乃綜核大綱，分爲四門：一曰微言，二曰寓言，三曰禦侮，四曰祛誤。分二十四題，著其梗概，並附略説數紙於後。其二十四目曰：

受命制作，

説詳《論語微言述》。


 空言俟後，

詳《待行録》。


 人天，

人天各有皇帝王伯之分，詳《天人學考》。


 繙雅，

孔子以前皆字母，孔子乃以古文繙之。


 貶孔流派，

周孔、孔墨、孔孟並稱及以鄉愿、學究爲孔子。


 正名造字，

六書文字爲孔子特爲六經而創。


 周公讓表意見，

周公時，尚爲夷狄，不足垂法。


 愈古愈野證，

如官數、喪服、宗廟。略。以上「微言門」。


 列、莊所譏，

《史記》：莊子著書詬訾仲尼之徒，則非真孔子。


 儒術一體，

儒與孔有别。


 西教反對，東方研究。

外人所指摘者，大抵晚近誤説。


 中士書報懷疑中立經史之分。

以經爲史，則中國古文今野，不合進化公例。以上「禦侮門」。


 按，以上僅十五目，且祇「微言」、「禦侮」二門有之，「寓言」、「祛誤」乃無一目。今按其文當有誤置，且有闕漏。

先生曰：「言作爲微言派，《公》、《穀》最詳，《檀弓》、《坊記》尤著。言述爲寓言派，《左氏》不以空言解經。以經爲

略


 古帝王所已行之陳迹。寓言全在孔子前，微言全在孔子後。」又曰：「治史家從古史説，以爲周監二代，至爲明備。若是，則西東周皆折入於秦，

略


 一切典制當襲周之舊制矣。乃遍考《國策》、《史記》，秦所襲取於周者，實無一物，但云參用六國，以成秦制。是古周於明堂、辟雍、郊社、壇坫、天神、地礻諸典制，百無一有。《史記》於《禮》、《樂》各志言帝王三代者甚爲詳明，一入春秋，便云禮壞樂崩，無可考核。使六經非全出孔子，

略


 何至秦一無所得。」又曰：「今之學人崇拜歐化，

略


 動云，中國無一人可師，無一書可讀。鄙意非發明尊孔宗旨，則愛國之效不易收。盡删古史舊説之罅漏，而後能别營壁壘。或以爲尊孔則欲滅去堯、舜、禹、湯、文、武、周公諸名詞，更大誤矣。堯舜名詞有三：古史之堯舜，已往者也；法經之堯舜，未來者也；學説之堯舜，隨其所學而變易者也。

略


 昔曾文正有感於史筆附會，謂漢高不識果有其人否。今人動以文正之言相譏。夫據《孟子》而言，前古非無真堯舜也。《漢·藝文志》古書多出依託，書爲今書，人則古人。苟無其人，何爲託之。文正本爲戲言，鄙人固不以爲實無其人。

《尊孔大旨》，《尊孔篇》附論。





宣統二年庚戌（一九一〇），先生五十九歲。


是年春，先生携眷回井研。

租小高灘蕭姓屋，

戊子年所嘗居者。


 庋書其中，時督家人翻曬。

撰《莊子新解》成
 

注



 。

是年十二月，清廷修正中學堂章程，分文科、實科。

《中國教育史要》一百十。




日併朝鮮。


宣統三年辛亥（一九一一），先生六十歲。


先生尊經同學曾培

篤齋


 任川漢鐵路公司總理，聘先生任《鐵路月刊》主筆，因復至省，居汪家拐，家眷同往。

是年春，先生大病幾死。

五月，爲長孫宗伯娶婦劉氏。

郵傳部尚書盛宣懷奏請鐵路收歸國有，四川士紳組保路同志會以反對之，罷市罷課。八月，四川總督趙爾豐捕爲首數人以禁之，清廷更命端方帶兵前往，激成民變。十四日，革命黨人於武昌反正。四川繼之，設軍政府，蒲殿俊、羅綸任正副都督。旋蒲、羅均去職，尹昌衡繼任都督。軍政府設樞密院，先生暨諸暨樓藜然

薔庵


 任正副院長。

冬，儀徵劉師培

申叔


 至成都。

劉從端方至川，端在資州遇害，劉乃至成都，與先生過從甚密。




軍政府設國學院，

院址在三聖街。


 置院員十人，月出《國學雜志》一册，每周作一次學術講演。先生暨吴之英

院正


 、劉師培

院副


 、謝無量、樓藜然、曾瀛

海鰲、


 楊光瓚、李堯勳

奂成、


 釋圓垂等均與焉。

《東方雜志》載日人山本憲《中國文字之將來》一文，條證中西文字之優劣，言中文將來必通行全球，並謂言漢文不便係出一二歐人學漢文者。先生極韙其説。

十一月十三日，孫文就臨時大總統職，以是日改用陽曆，爲民國元年元旦。

十二月二十五日，清帝遜位，袁世凱組織臨時政府，孫文以和議成，讓位袁世凱。



注
 　原稿不分卷，兹據巴蜀本分卷。



注
 　此段文字原無，據巴蜀本補。



注
 　年五十二歲：原無，據巴蜀本補。



注
 　十月：巴蜀本作「三月」。



注
 　撰：原無，據巴蜀本補。



注
 　以上二條原無，據巴蜀本補。



注
 　此句疑有誤。



注
 　光緒三十二年十一月條已記升孔子爲大祀，此爲重出。



注
 　此條原無，據巴蜀本補。








六譯先生年譜卷六
 


注









民國元年壬子（一九一二），先生六十一歲。


是年，仍居汪家拐。

正月初四，妾帥氏、劉氏均自井研往。門人鄭可經、李堯勳同居。

購少城横通順街屋一所。

存古學堂更名四川國學館。謝無量辭館長職赴滬，劉師培繼任，聘先生主講經學。當時略仿尊經舊例，命學生作劄記，每周繳閱一次，爲之批答。時吴之英、劉師培均住館中。師培好與先生辯難，常至夜分，雖嚴寒不輟。

三月，弟登松卒。

四月，曾孫德麟生。

十二月二十三日，子成劼生，帥出。喜其同生在壬，命名同寶。

買横通順街屋一所。

成《人寸診比較篇》二卷，《診皮篇》、《古經診皮篇名詞解》、《釋尺》各一卷。先生以上古診法精詳，各經之病，專診一經之脈，最爲切直。鍼經以婦女不便取期門，

穴在毛際，必卧而取之。


 乃移之太衝。

在足大趾。


 馴至婦女足趾，亦不可取，俗醫乃沿男女異穴之法取之於手。行之便利，又推之男子。至頸上之人迎，亦縮於兩寸，於是杜撰左右手分臟腑之説，十一經有病，必輾轉假借於寸口，而古診法亡。因力主復古診法，以還《内經》、仲景、《脈經》、《甲乙》、《千金》、《外臺》之舊。類輯《内經》之言人迎寸口比較者，爲《人寸比較篇》，刊於《國學雜誌》。

《診皮名詞解·自序》云：「《内經》緩、急、大、小、滑、濇六名詞連文六七見。後醫編入二十七脈，以爲診動脈名詞。不知此爲診絡脈名詞。如曰脈緩者皮膚亦緩，脈謂絡脈，故與皮膚同候。《靈樞·論疾診尺》本爲診皮，

尺、皮二字形近致誤。


 是《内經》曾以『診皮』立爲專篇，詳其法，則散見之文尤多。今以《論疾診皮篇》爲主，並録各篇之文於後。

按，此爲《診皮篇》。


 至於寒、熱、厥、逆屬於病狀者則不録。所有診皮專名，寒、熱、滑、濇、粗、細之類詳釋於先，於緊、堅、脆、陷、下、賁、起處與診絡之法相通，則歸入《診絡篇》内。」

本年，先生嘗自署楹聯曰：「爕理陰陽初諳人寸，掃除關尺進以皮膚。」

授意門人李堯勳作《中國文字問題三十論》，先將題解刊於《國學雜誌》。

論未成。


 三十題如下：

（一）人物皆以聲音相通，而表示聲音必用字母。

（二）中國未有六書文字以前，亦如各國，同用字母。

（三）造字三家，倉頡與梵、與佉盧同爲字母。

（四）聲音竪
 

注



 言之，數十年一小變，數百年一大變，故《爾雅》專爲通今古語而設。

（五）聲音横言之，每因大山大川所囿，自成一種。即以中國言，方音不下數百種，一人精力萬不能通。

（六）字母專爲耳學，圖畫則爲目學，無古今中外彼此之殊，盡人可曉。若方言則囿於方隅，萬難統一。

（七）六書本於圖畫，緯以聲音，耳目皆用，可以行遠。

（八）六書之聲、形、事、意，即字母之拼音、名詞、動詞、形容詞。可見四家因語言門類而作。

（九）結繩爲字母，易以書契之後聖，專指孔子。

（十）六書、六經，地球有一無二，孔子爲繙經，乃特創古文。

（十一）六經不能用字母繙譯。「元亨利貞」，「春王正月」，使以西文繙之，復成何語？

（十二）《論語》「雅言」、「正名」、「闕文」，《説文》引孔，皆爲孔作古文之證。

（十三）秦焚史書，非孔經。

據《六國年表序》、《秦本紀》、《李斯傳》、宋王氏《野客叢書》
 

注



 、張氏《千百年眼》亦謂始皇未焚六經。




（十四）秦坑策士，非真儒。

據《秦本紀》。




（十五）秦因實行同文制度，乃焚字母書。

（十六）百家非子書，由各國語言學術而異，故爲私學。

一、秦詔令不及子書。二、秦焚書以後，紀傳猶引用子書十二條。三、西漢以下，絶無焚子書之説。




（十七）秦漢以前，所謂史皆字母書。

（十八）《史記》八言古文，皆歸屬孔子。

（十九）西漢以上古文與字母書並見。

（二十）《王制》、《周禮》繙譯之官，皆因文字不同。若太平用同文之制，則不用譯官。

（二十一）揚子雲《方言》即中國初用字母遺意，特以文字翻譯語言。

（二十二）醫藥、卜筮、種樹、技藝之事，以方言字母爲便，故秦始不燒此等字母之書。

（二十三）禮樂、刑罰非同文，則官吏人民上下皆困。

（二十四）中國簡字法，日本欲去漢字，皆不能用。

（二十五）莽、歆徵求古文，東漢古文學由此而起。六書、六經皆附會文王、周公、史官。

（二十六）古籍舊題在孔子前者，如《老》、《管》皆屬依託。

（二十七）鐘鼎、泉刀、彜器款識，非贋作即誤釋。

（二十八）八體同爲象形六書變體，非列聖代作。

（二十九）埃及碑即真，亦圖畫，非文字。

（三十）將來四海統一，折衷一是，於地球中擇善而從，必仍仿秦始盡焚字母各書，獨尊孔氏古文。

序曰：「

略


 學者醉心歐化，

略


 病六經，詆孔子，並文字亦屢議變更。

略


 夫

略


 人類交通，初用語言，繼以文字，文字規定由簡單進於繁雜，

略


 自然之勢也。自有史以來，世界文字淘汰消滅不知幾千百種，

略


 獨中國六書字體行之最久且遠，

略


 異文羼雜，終歸同化。

略


 日本、高麗語言各異，同用漢字，

略


 日本屢議廢止漢文，卒不能行。

略


 乃生長於是邦，不究其本，輒附和一二歐人學漢文不便者，

日人山本憲語。


 思變易之，遽謂歐西言文一致，易於科學，是豈然哉？言文不能一致，亦不必一致。歐人高深學術，非盡人能解，方言各異，欲於假音字母連綴，謂可通行，必無是理。歐洲現行各國文字，不能强同，皆限於字母方音，不能爲標準也。中國六書形、聲、音畢具，望而即知，不必由音造，此大同文制也。至於方音，絶無妨礙。惟統一語言，審定音則，同趨官話，是當留意耳。」

略。按，《中華大字典序》申此意尤詳。




劉師培與先生書云：「《説文》伊從人尹，是阿衡以前本無伊字，《夏書》有伊洛，《禮》有伊耆氏，均出阿衡之前，當阿衡未尹天下之前，果爲何字？引而伸之，足爲尊著孔制六書之驗。又如『偰』字及『偓佺』二字，均爲以人名爲正詁，然必書取名之義，是知取名之義，字無正形；字有正形，因人而製，推之許書女部諸字，

姬、姜皆水名，何字不從水而以女？


 厥例均同，亦足資尊説之助。」

作《中小學不讀經私議》。大意謂：「古分大學、小學，小節小義，即《周禮》之六藝，大節大義，即六經。六藝爲海外普通科學，必小學通而後人格足。大學爲漢之博士，近之法政，所謂學焉而後入官者也。前清大學科目鈔自海外，幾全爲六藝小學。治科學確爲古法，經傳宏深，不適於幼童，因科舉而必責之誦讀，固爲失之，然傳記中有古小學專書，乃不分别，概曰不許讀經。童子無知，不自以爲程度不足，反倡言經不足學。讀經之效已見兩漢，至所以必令小學讀經者，以成誦貴在初年也。」

清末，奏定學堂章程，蒙養院無年，初小五年，高小四年，中學五年，高等三年，大學三年至四年，通儒院五年。

《中國教育史要》頁一百九。




又曰：「質而論之，以年齡分大小者其常也。因材施教，資格貴於早分，等級難以年定。如前清部章，駿駑同棧，鈍利取齊，兩敗俱傷，同歸廢墜。故自學部有定章而師保無教術。

略


 牛羊成群，一牧人收放之而有餘。堯牽一羊，舜鞭而驅之，復使臯陶、大禹執其角握其尾，徒見其憊耳。或曰：教育無法，可乎？曰：法不徒法，須得法意。

略


 總其成者，但持大綱，慎選師傅，疏節闊目，齊削魯斤，因地爲良，男粟女布，交相爲用。使教者得盡所專長，學者各成其性近。

略


 若以一二人私見定一理想範圍，牛毛繭絲，紙上經濟，而欲使全國學堂之書籍教授必出一途，人材必成一律，黄茅白葦，終亦何益。

略


 

。」《四益館雜著》。




龔煦春以所藏《張船山南臺寺飲酒圖》遍徵題詠，劉師培、謝無量、吴之英、曾學傳

習之


 、朱山

震


 等均有詩。先生素不作詩，因題曰：「几山

龔煦春號。


 好收藏，我久厭李杜。强逼人題畫，牽牛上皂樹。物以罕見珍，寶此荒年穀。寄語後來人，何分雞與鶩。」

劉師培摘刊先生《四變記》於《國學雜誌》。《四變記》本四卷，先生丙午自序所稱，條列舊文附以佚事者。自摘刊本行，而四卷本遂佚。又《四變記》有三本，詳略不一，依例亦各殊。一四卷本，一己酉本，一未見。

《孔經哲學發微》、《四變記》。




是年，教育部公布普通教育暫行辦法及各級學校令。

《中國教育史要》一百十二、十三。




七月，教育部公布教育宗旨，注重道德教育，以實學教育、軍國民教育輔之，更以美感教育完成其道德。

《中國教育史要》一百廿六。




《古經診法·自序》云：「辛亥元日讀徐靈胎《難經經釋》，確知《難經》出於叔和後，與高陽生時代相近，故與《脈訣》如出一手。大抵仲景、叔和皆恪守古法，婦女同診頭足。齊梁以下，不能施之婦女，俗醫欲售其術，乃縮喉足於寸口，所謂持寸不及人，握手不及足。

略


 惟《脈訣》歷代通人無不疑其僞謬。《漢靈胎》俞理初曾有專書攻之。《四診心法》云：『古法失傳，不得不姑存其説。二家又疑謬參半，以其背古改經者爲經外别傳。非古法大明，不能屏絶其謬。』今除攻駁《難經》、僞《脈經》外，於《靈》、《素》中詳細推考，得古診法十二門，類經文而注之，以續秦漢之舊。惟其法不免繁重，恐簡脱者仍以不便棄之，則非余之所知也。

略


 時壬子七夕。」《古診法》十二種：《補證楊氏太素脈口人迎診》、《三部九候專病診專脈篇》、

《仲景三部診法》、《仲景九候診法》。


 《診絡篇》、《診皮篇》

附《釋尺》


 、《診筋篇》、《診骨篇》

附《診藏腑》


 、《四時異方篇》、《五診篇》

皮毛終經脈筋骨


 、《營衛運行篇》、《鍼灸候氣法》、《運氣候氣法》、《持摹導引法》。


民國二年癸丑（一九一三），先生六十二歲。


教育部欲統一國音，設讀音統一會於北京，召集各行省及蒙古、西藏、華僑代表出席。先生及蔣言詩

忘其名


 被推爲四川代表
 

注



 。二月由成都赴京，從子師政隨行。至京，住皮庫營四川會館。會中意見紛拏，先生含意未申。

《中華大字典序》，詳甲寅年。


 按，讀音統一會開會三個月，制定注音字母三十有九，審定字音六千伍百餘。

《中國教育史要》一百十五。




與王闓運遇於天津。先生自此與王不復見。

《祭湘綺夫子文》。


 旅京同鄉發起歡迎會於湖廣會館，請先生講演，所講者爲孔學關於世界進化退化與小康大同之宗旨，大旨以經爲新作，所以俟後帝王、周公皆屬符號，先小後大，先野後文，以駁經爲古史、專主退化舊説，並立《世界進化退化表》，其目爲：

《世界進化六表》：（一）五大洲次第出海成陸如兄弟表；（二）現在五洲比例表；（三）五洲次第引進表；（四）弟用夏變夷與兄同冠年代表；（五）中國孔生以前事實程度比今五洲表；（六）中國孔卒以後經術進度比今五洲表。地球進化由微塵漸長至三萬里，退化則由三萬里以至於毁，乃《列子》天下有形之物者有已毁者也。

《世界退化四表》：（一）六經據衰而作專言退化表；（二）亞洲退化用夷變夏例表；（三）五洲退化次第表；（四）中國教化自具五等資格表。

此表以都市、鄉鄙、蒙、藏、苗民、獞猺、野人，五等程度相去甚遠，中國社會之複雜爲他國所無。




按，丙午年先生所編《群經總義》、《世界進化退化分經表》、《世界進化退化簡明表》及先後文野各課，即詳此義，並以比附佛書之成、繼、毁、空四劫。疑此表於退化之跡又較詳耳。民九年黄鎔嘗爲之作箋釋，名《世界哲理箋釋》，在《六譯叢書》中。

又，北京人士又發起倫理會，延先生定期講演，並擬本先生之説編訂倫理教科書，發行《倫理雜誌》。

《孔經哲學發微·倫理會成立宣告書》。按，此會似未成立。




遇王樹枬，爲言對於文字主張，王氏以先生持之有故，言之成理，然非有古用字母之實據不足以饜服人心。當時無以應。

《中華大字典序》。




四月末，與江瀚相見且不及半日。又佳客滿座，言不及私。

六月初二，答江瀚論《今古學考》書。自序云：「叔海作此書在二十五年之前，郵寄浮沉，久忘之矣。

略


 南北天涯，未及覆答，非敢有不屑之意。

略


 二十年老友規過訂非，一再刊布，

一載黎氏《續古文辭類纂》，再見《中國學報》。


 其愛我可謂至矣。

略


 長夏多暇，相思猶切。因愛生慍，欲言所以感喟之，適原書在案，率意口占，命姪子師政識之，以志吾二人交情，留之兩家子孫作爲矜式。」

略




是書於來書指《今古學考》妄分畛域、《王制》不應以放流之議歸之庠序，及博士家法不可考、鄭康成之學爲兩漢冠諸條，皆有所解答，語已散見《初變》、《二變》各書中。推原康成一節，頗足説明造成自身學説三變之因：

「

略


 竊嘗推原其故，而歎鄭君之不幸，不生於今日而生於漢末也。

略


 明知今文實指三萬里，實爲地球四游而言，不敢據以説《周禮》。此鄭君一生致誤之由，皆在以《周禮》爲古史周公之陳迹誤之也。

略


 鄭君使生於今日，再作《周禮注》，地球得之目見，於以發揮其舊日之所聞，必不肯違經反傳，舍目見之明證存而不論，而嚮壁虚造此無稽之誣詞。」

略




又曰：「憶昔治三《傳》時，專信《王制》，攻《左氏》者十年，攻《周禮》者且二十年。

略


 後來改《左傳》歸今學，引《周禮》爲《書》傳。

略


 合覆興於一身，以成此數千年未有之奇作。

略


 每怪學人不求甚解，以迷引迷。如兩《經解》者，大抵諛臣媚子，不顧國家安危，專事逢迎，飾非文過，盲人瞎馬，國事如此，經術亦何獨不然。古今學者大抵英雄欺人，一遇外邦偵探，没有不魚爛瓦解者。琴瑟不調，必須更張。竊謂自有《周禮》以來，綢繆彌縫未有如今日者。

略


 足下云，決别群經，悉還其舊，誠一大快事。吾生也晚，冥冥二千餘載，何所承受取信，徒支離變亂，而卒無益於聖經。又曰，務勝人齗齗焉，以張徽志，争門户。

略


 足下所云智叟之見解，老兄所懷則愚翁之志向。

略


 方今共球大顯，

略


 又中外互市，激刺尤多，

略


 前世所謂荒唐之虚言，今皆變爲户庭之實事。此鄭康成求之而不得者也。中外歷代尊孔，雖古文主周公，事未實行，反動力少。今則各教林立，彼此互攻，乃逼成純粹尊孔之學説。此又唐宋以下求之而不得者也。昔因《王制》得珠，略窺宗派，誓欲掃除魔障，重新闕庭，棄官杜門，四十年如一日。

略


 至於《四變記》成，心願小定。即使今日即死，天心苟欲大同，則必有孀婦稚子助我負土。即使書皆不成，學皆不存，行心所安，付之天命。

略


 初何嘗有邀名求利之見存？所謂張徽志者不得不張，立門户者不得不立。劉申叔以我近論尤動天下之兵，風利不得泊，亦處於無可如何之勢。」此節尤足見先生治學之精神。

又江氏以利禄鄙漢師，先生不以爲然。云：「利禄者，朝廷鼓舞天下妙用，古今公私學説，其不爲噉飯地者至少矣。漢之經，唐之詩賦，宋之心學，明之制義，下至當今新學，同一利禄之心。特其學術不能不有等差。

略


 朝廷立一利禄之標準以求士，士各如其功令從赴之。同一利禄之心而優劣懸殊，不能尊王曾而鄙宋祁，以沙彌乞食爲佛法大乘。」其言尤爲明快，宋學家畢生不敢出此語也。

秋初，出京赴滬。

八月，孔子生日。孔教會第一次全國大會在曲阜開會。先生走會之，亦有講演，大意言孔經言退化，實言進化之意，如倒景。文野進退標準，當以倫常爲主，不純在物質。

《大成節講義》。




在滬，嘗偕龔煦春往訪庚子事變中之名妓傅彩雲，時彩雲已老矣。近人爲彩雲而作之小説《孽海花》，書中人名大氐有所影射。如唐猷微即康有爲，繆繼坪即先生。

在滬成《孔經哲學發微》一卷，付中華書局出版。是書一曰《尊孔總論》。謂春秋以前字若繩紐，孔子正名，乃制六書繙經。

略


 二曰撥亂。人服禮化，各有倫等，爲設六位以别禽獸，

略


 瀛土之士，未離質野，當廣孔氏之教，有以正之。三曰務本。大學修身爲本。

略


 天下既平，

略


 精感神明，乃能止定静慮，行先知後，蓋與舊説夐乎異焉。四曰流行。諸子九流皆出經術，有各明其一方，實非出乎二術。五曰立言。六藝各有疆域，與時俱行，不徒爲中國取效朝夕。

略


 六曰小大。《春秋》、《王制》所以治中國，《尚書》、《周禮》所以治海外。

略


 七曰天人。六合以外，《詩》、《易》主之，

略


 道釋之流，兹其由枿。八曰宇宙。六緯所傳，天地成毁，來往變異，萬族之故，殊域遠鄙，播爲教學。

謝無量序。




先生以哲學名詞惟孔子空言垂教足以當之，日本人作《中國哲學史》，於孔後臚列歷朝學人，下及性理、考據，皆失之。

《凡例》。


 按，此書於謝序有八門，目録無「立言」，當是脱誤。又，此書編纂

多舊稿


 極粗疏，使無目録，幾令人作爲雜著。

此篇先生擬以當《尊孔篇》之受命、立言二門，

指《尊孔篇》序曰微言門、寓言門。


 作爲上卷。擬再編下卷，專詳祛誤、禦侮二門，已先立目録，終未編成。

後跋。


 劉師培以書目弗雅馴，爲易名《廖氏學案》，並爲序之。

劉序。




於上海得日本丹波氏《韋修堂叢書》，其中丹波元簡《脈學輯要》一卷，不以左右手分配藏腑，用隨診一手，不言寸、關、尺三部，不以脈象言病。先生以其書於部位之誤一掃而空，爲唐以後未有之作。惟囿於《難經》僞法，以二十七名詞全歸兩寸，則立脈名之誤全在。乃因俞理初比附《靈》、《素》原文，創立各種診法，以二十七脈分隸人寸，比較診皮、診絡、診筋、四方異證、評脈、經脈、變象八門，將丹波原書加以評語，證其名詞之參迕，議論之附會。

攻其立脈名。


 按，此書創始本年冬，成於甲寅。其中各以滑、濇、緩、急爲診皮，促、結爲診筋，虚、實、微、弱爲評脈名詞，經脈祇浮、沉、遲、數四名已足。皆不易之論。

今人余雲岫著《皇漢醫學批評》多用其説。




六月，重訂己亥所編《四益館經學叢刊目録》爲《四譯館書目》。

因四變乃改四益爲四譯。


 今在《六譯叢書》中。先生跋尾稱，自四變之後，頗有異同，略爲删補，編爲此册。並擬將其序跋、凡例彙爲專書。

爲己亥之《四益館經學叢書百種解題》。


 未果。今按，所删者

即《井研藝文志》所有，而此本無者。


 有《詩緯古義疏證》、《詩緯經證》、《樂緯經證》、《董子九皇五帝二王升降考》、《顛倒損益釋例》、《序詩》、《文質表》、《詩經釋例》八種。

以上《詩》。


 《禹貢驗推釋例》、《尚書記傳釋》、《四代無沿革考》、《尚書王魯考》四種。

以上《書》。


 《春秋比事》、《三傳賸文》、《春秋驗推》、《王制圖表穀梁釋例》五種。

以上《春秋》。


 《儀禮經傳備解》、《饗禮補釋》、《鄉人飲酒禮輯補》、《十等禮制表》、《兩戴記補注》、《大戴補證》、《大統加八表》、《古周禮糾繆》、《周禮紀聞》、《三禮駁鄭輯説》十種。

以上《禮》。


 《論語輯證》一種。

以上《論語》。


 《家語溯源》、《尸子經義輯證》、《陰陽彙輯》、《群經災異求微》、《陰陽五行經説》、《公孫龍子求原記》、《名家輯補》、《國策今證》、《長短經箋》、《司馬法經傳新證》、《地形訓補釋》、《八星之一總論説》、《九流分治海外考》、《家學紀聞録》、《家學求原記》、《覺覺篇》、《三游紀略》、《太命釋例》、《太一下行九宫説例》、《蔣法辨謬》、《地理辨正疏補正》、《顛倒順逆釋例》廿二種。

以上《子》。


 《爾雅釋例》、《爾雅犍爲舍人注校勘記》二種。

以上《爾雅》。按，《犍爲舍人注校勘記》有成書，不當删。


 《古緯彙編補注》、《諸緯經證》、《經學求野記》、《經話》、《古今學考》五種。

以上《經總》。


 《兩漢經説彙編》、《五極風土古今異同考》、《皇帝政教彙考》、《釋周》、《海外用夏考》、《全球古今政俗考》、《帝繫篇補釋》、《四益館史論》八種。

以上《史》。


 《四益館五經義》、《四益館駢文》、《師友蛩音》、《雙鯉堂課鈔》、《漢四家集注》、《讀選札記》六種。

以上《集》。


 共七十一種。所補者，

此僅就《井研藝文志》所無者而言，不盡爲原本所無。以《藝文志》並未全收己亥以前著作也。參看己亥年。


 除庚子後各年已敘者外，尚有《説易叢鈔》四卷、《天官經説》四卷。

以上《易》。


 《詩本義》六卷、《詩經提要》、《詩比》四卷、

耿樹憲同撰。


 《賦比興釋例》一卷、《穆天子傳》一卷、《楚辭新解》、《列莊上下釋例》、《内經三才學説》。

以上《詩》。


 《尚書十篇中候十八篇考》二卷、《五運六氣説例》二卷、《五紀釋例》一卷、《五行釋例》一卷、《書人學格光説》。

以上《書》。


 《大統春秋凡例》、《董子繁露補説》二卷、《左氏群説師説考》二卷、《左氏天學考》四卷。

以上《春秋》。


 《大學古本注疏》一卷、《中庸注疏》一卷、《禮運三篇經傳合解》一卷、《學校議院考》二卷、《周禮辨微》一卷、《周禮書傳非舊史考》、《古文説證誤》。

以上《禮》。


 《理學求源》一卷。

以上《樂》。


 《道德發微》、《道藝説》、《小大天人學考》、《待行録》。

己酉年本《四變記》有《俟聖編》，疑即此書。以上《論語》。


 《靈素皇帝學分篇》、《靈素陰陽五行家治法考》。

以上《子》。


 《孔氏古文考》、《秦焚字母文考》、《中國一人例》、《天下一家例》、《推人合天例》、《九宫釋》、《釋公田》、《釋射》、《釋車》、《釋五服》。

以上《小學》。


 《六藝六經合爲十二經考》、《古史皇帝篇經説》、《孔子繙經考》、《白虎通訂釋》、《五經異義釋》、《古經彙解》二卷、《群經天文考》二卷。

以上《經總》。


 《王莽行經考》、《戰國諸侯始行經術考》。

以上《史》。


 《楚詞疏證》。

以上《集》。


 共五十三種，中三十二種無卷數。此五十三種中有已刊者，

《大統春秋凡例》、《楚辭新解》不全，《禮運三篇合解》三種。


 有有稿者，

《道德發微》、《中庸新解》。


 有名字變易者，

《孔氏古文考》、《秦焚字母文考》、《孔子繙經考》，並作《中國文字三十論》，一名《文字源流考》。


 其餘非未曾作，則稿不存矣。

又己酉本《四變記》此期擬作之書當有《生知説》、《易經新解》、《詩經新解》、《山海經注》、《莊子》、《列子》注等書，均未成書。




先生壬寅始爲天人之説，至此漸臻完備。《四變記》云：「天人之學至爲精微。

略


 今就《戴記·大學》、《中庸》，列表以明之。《大學》爲人學，《中庸》爲天學。考《中庸》動言至誠、至道、至聖、至德，於聖、誠、道、德之上别加至字，以見聖、誠、道、德有小大、至不至之分。考皇帝之學，每以至爲標目，《禮記》之所謂三無，《主言》篇之所謂三至，故人學言道、言誠、言德、言聖。皇爲天學，人用其學而加至字以别之。

略


 至字一或作大，若《莊子》所謂大智若愚、大德無爲、大孝不仁是也。故皇與帝同言道德，而皇則加以至字。蓋皇與帝皆爲聖人，

略


 又有優劣之分。

略


 至儒者不講天學，遂以聖人爲止境，於道家之所謂天人、至人、神人、化人，皆以爲經外别傳，無關宏旨。不識《中庸》之至德、至聖、至誠，《孟子》已言神人，《荀子》已言至人，《易》言至精、至聖、至神、大人。《中庸》曰：『及其至也，雖聖人亦有所不知，所不能。』明見聖人之外，尚有進境。今故以經傳爲主，詳考至人、神人、化人、真人、神人、大德、至誠、大人，以爲皇王名號，而以《靈樞》、《素問》、道家之説補之，以見聖人、人帝之外尚有天皇。此天人學之所以分也。」

初以《春秋》、《尚書》、《詩》、《易》分配道、德、仁、義之皇、帝、王、伯，故《知聖篇》有套杯之喻，大小分經分代，

略


 以免床上床，屋上屋

略


 之流弊。初以《春秋》、《尚書》爲深切著明之史記體，《詩》、《易》爲言無方體之詞賦體。一行一知，一小一大，故以《易》、《詩》配皇帝，《尚書》、《春秋》配王、伯。

略


 久乃見邵子亦以四海配四代，惟以《詩》爲王、《尚書》爲帝不同。

略


 惟《詩》配王，不惟與體裁不合，與「思無邪」、「王於出征以佐天子」、

略


 「王后爲翰」，亦相齟齬。故懷疑而不敢輕改。遲之又久，乃知四經之體例以天人分。人學爲六合以内，天學爲六合以外。《春秋》言伯而包王，《尚書》言帝而包皇。《周禮》三皇五帝之説，專言《尚書》；《王制》王伯之説，專言《春秋》。言皇帝王伯，制度在《周禮》、《王制》，經在《尚書》、《春秋》。一小一大，此人學之二經也。二經用史記體，深切著明，與《詩》、《易》言無方體者不同。人學六合以内，所謂「絶地天通」，「格於上下」。

略


 至於《詩》、《易》，以上征下浮爲大例。《中庸》所謂「鳶飛於天，魚躍於淵」，爲上下察之止境。周游六漠，魂夢飛身，以今日時勢言之，誠爲力所不至。然以今日之人民視草昧之初，不過數千萬年，道德風俗，靈魂體魄，已非昔比。若再加數千年，精進改良，各科學繼以昌明，所謂長壽服氣，不衣不食，其進步固可按程而計也。

略


 自天人之學明，儒生所稱詭怪不經之書皆得其解。今略舉數證如左：

（一）《靈樞》、《素問》

略


 爲治皇帝學之專書。於其中分天學、人學，於人學分治天下、治病。

略


 治天下者爲帝學，陰陽五行家，九流之一。言天道、人身應天地者，專爲皇帝。治病者乃爲醫學專書。

（二）《楚詞》。《楚詞》爲《詩》之支流，其師説見於《上古天真論》，專爲天學。

略


 其根源與道家同，故《遠游》之類多用道家語。全書專爲夢游，即《易》之游魂、歸魂，所説皆不在本世界。

略


 凡所稱引，後人專就中國一隅説之。既屬游魂，何以尚在中土？故因《楚詞》專引《山經》，而《山經》亦因之大顯。

（三）《山經》。全書皆爲神靈所生，雖聖人不能知不能行。

略


 大約五山經即三垣、四宫，

略


 不及人民者，以太遠無人民也。五篇言山川、動物、植物、礦物與鬼神形狀、嗜好、祭品，名物最詳，蓋其書爲天學之天官，宗祝巫史所掌。學者以祭祀鬼神譏之，實則所稱鬼神皆彼世界之人。

略




（四）《列》、《莊》、《尸》諸書於地理最詳，同以地理爲齊州，屢言游於六合以外，無何有之鄉，游於塵垢之外，皆不在本世界。

（五）《穆傳》。

略


 全篇皆爲夢境。

（六）辭賦。司馬《大人賦》即《遠游》篇摘本。讀之乃有凌雲之志，則其不在本世界明矣。當時天學甚明，故賦詩家尚得據以立説。

略




（七）釋典。將來世界進化，歸於衆生皆佛，人人辟穀飛身，無思無慮，近人論之詳矣。特未知佛即出於道，爲化胡之先驅，所言即爲將來事實，爲天學之結果。

略




冬，先生由滬返川，先至成都，歸家，以十二月二十至家。在宜昌遇王潛，

聘三，中江人，先生會試同年。


 相與談堪輿之學，擬暫留登山度穴，藉資考證。以是年國學院停，國學館易名國學學校。夏，劉師培辭國學學校長職，偕拏妻何赴上海。吴季昌

權奇


 突進同舟，未果。

王書、答書。




在北京日與康有爲書，時康在日本，仍望分工合作。略云：

「

略


 憶昔廣雅過從，談言微中，把臂入林，彈指之頃，七級寶塔，法相莊嚴，得未曾有。巍然大國，逼壓彈丸，志欲圖存，别構營壘。太歲再周，學途四變，由西漢以追先秦，更由先秦以追鄒、魯。言新則無義不新，言舊則無義非舊。

略


 子雲言：『高者入青天。』自非同游舊侶，恐山陰道上轉成迷惑耳。惠頒《不忍》二册，流涕痛哭有過賈生。然中外優劣，後起者勝，積非成是，浹髓淪肌，非有比較，難決從違。間嘗判五洲爲兄弟，推世界於中華。據撥亂言之，禮爲孔創，使别獸禽。《春秋》所譏，《坊記》取防，皆與海外程度相同。中人日用，舊疾久愈，藥方流傳，博施同病。洋溢蠻貊，今當其時。前陳《倫理約編》，頗爲申叔、無量所許，以爲戰勝攻取，非此莫由，特鈎深索隱，難得解人，以石投水，端在足下。政學中外，同剖野文，指揮若定，進退裕如，所謂深入黄泉者，非耶？

略


 獨是目精衰竭，無力擴充，非藉群才，難肩巨任。匠門多材，何止七十。深望閱兵秣馬，分道守攻。大功告成，克副素志，敢不撰奉凱歌，歡迎大纛，亦世界未有奇樂耳。」

八月，姪師政將所記存題目在《尊經題目》以外者，編爲《四益館經學穿鑿記》二卷。以「穿鑿」名者，序云：「

略


 經文簡奥，音訓疏説，鐵案如山。凡屬枝節，略有推敲，稍涉繁難，群焉慴息。

略


 或且專主平庸，一見能解，轉鄙精研，以爲穿鑿。讀不能疑，疑不能解。經術沉晦至今，所以成此國勢。此篇大疑數百，小疑數千，濬聰明，啓神悟，磚石原質，皆可把玩，積長增高，成其寶相。

略


 蓋四譯持規執繩，鈎心鬥角，斧鑿痕迹，多在此中。」

略


 然則穿鑿者，固亦學者所不廢也。

十二月，作《中外比較改良篇》。先生意謂：「尊孔保教，當就中外考其得失，不能各尊所聞，各行所知，否則立説雖極精微，敵乃入無人之境。又必須先舍去制義講章之腐語，心性道妙之懸言，專就日用倫常研究其利害堅脆。人有所長，不能負固不服；我有所長，又何必盡棄其學而學之。」按，此書僅成《孔教祆教之比較》

參看戊戌《祆教折中》條、丙午《神權駁》條。


 一篇。

顧印愚卒，五十九歲。

校刊日本丹波元堅《藥治通義節要》二卷。


民國三年甲寅（一九一四），先生六十三歲。


正月，携兩妾赴成都，仍住汪家拐。

政府照會先生接任國學學校校長。時學校半年無主，學生多星散。先生乃招新生以實之。孫宗澤即於是時考入。所聘教員有曾瀛、陳文垣

薌荃、


 羅元黼

芸裳、


 黄鎔、季邦俊等。仍略仿書院之意，每日祇上課四鐘，學生須作日記，每季考課一次。科目爲《王制》、《春秋》、《尚書》、《周禮》、國文、算術、地理，蓋與部章所規定者迥異焉。當時校款微末，

每月五百元。


 學生不過數十人，惟圖書尚富，

兼有尊經書院及存古學堂所置書數十萬卷。


 研究者不患無所取資而已。

先生於上海得袁刻日本殘本隋楊上善《黄帝内經太素》，極爲珍秘。其書有《人迎脈口診篇》，言其與素所持論相合，因取舊作《人寸比類篇》，先列楊注，注不足則補以己意。《内經》之外，别立仲景、叔和、《甲乙》、《千金》、《外臺》五家比類表，以明《難經》出於叔和之後，更名《人迎脈口診補證》。舊作《診皮篇》，因《太素》卷十五有《尺診篇》，

先生以尺爲皮字誤。


 亦先列楊注，後録己説，兼正其誤説，更名《診皮篇補證》，以《仲景診皮法》、

命姪孫宗濬所輯。


 《診皮名詞解》、《釋尺》三種附之。

二月，王潛自漢口致書先生論地學，附陳疑問十一條，先生爲逐條答之。

按，王書十一條，先生所答則云十二條，有誤。往來篇及問答，後合刊爲《地學問答》，在《六譯叢書》中。


 答書云：「弟專以研經爲主，醫與堪輿，餘力及之。

略


 至於臨證游山，無此暇時與此足力。

略


 紙上談兵，終成畫餅。」可見先生對於研究醫與堪輿之態度。

成《診絡篇補證》二卷、《分方異治篇》一卷、《營衛運行補證》一卷。三書皆引楊注，補以己言，《營衛運行》並引丹波元堅《醫賸》、董子《陰陽出入》篇、馬元臺注。

《分方治宜》以弦鈎代毛石，爲五方脈象。弦鈎代

當作帶。


 毛石均實物名詞，與他脈之爲形容詞者異，皆必加「如」字。凡加「如」字者，皆非真脈名，弦鈎毛石即曲直輕重之意，四方之人其脈相反，其相反之實不能豫定，故藉此四字以示例，非脈名也。分方異治，乃天下一人例，不爲醫言。

成《難經經釋補證》二卷、《脈經考證》一卷。先生以《難經》爲齊梁以後人所僞作，與高陽生《脈訣》同出一手，立意專診寸口，除診法

一難至廿一難。


 外，皆隨意雜湊，檢《靈胎》以《内經》證之，本可是非顯然，但又以爲與經不同者爲别有師承。丹波元堅不主寸關尺，而疏證此書，仍爲迴護，皆以古診法失傳，故依違其詞。辨部位，立脈名，是其兩大罪狀，後人今古其間，遂致通行。

自識。


 又以今本《脈經》尚有古法，其與古法違異者，乃全出《難經》與僞《脈經》五卷。《千金》中有與《難經》同者，乃後人羼補，宋本題下皆有「附」字，可見大氐叔和真《脈經》雖以脈名，實包望聞各種診法。借《脈訣》乃專説脈，創爲七表、八裡、九道、二十四名詞，以脈定病。《脈經考證》列爲一表，真者爲一類，真僞相雜者爲一類，僞者爲一類。又擬將《傷寒》附入之篇歸還《脈經》，僞書五卷删出别行，而後真僞自明。

《脈經考證》跋識。


 兩手寸口同屬太陰脈止一條，並無三截六截九截，浮則俱浮，沉則俱沉，遲數尤不能强分。俗醫每於兩手六部之中，謂其或浮或沉，或遲或數，或大或小，或濇或滑，真所謂吞刀吐火，疑心生暗鬼，久於術者必有心得，每有小效，終屬魔法，非正道也。

《脈經考證》頁十。




先生因范源廉、歐陽溥存、陸費逵之請，作《中華大字典序》，主張與《文字問題三十論》同。惟因去年王樹枬之言，更舉出古用字母十六證：

（一）象聲。

（二）畫卦。



 
 相積與拼音字母相類。

（三）舊史。

《天下篇》：「舊法世傳之史，尚多有之。」又：「《詩》、《書》、《禮》、《樂》，鄒魯之士能言之。」蓋孔氏古文，初祇行於鄒魯。




（四）闕文。

「吾猶及」與「尚多有之」同，二「史」字同謂字母書。闕文指字母，馬謂馬號，字母爲馬號數母，拼音爲借人乘。




（五）馬號。

《儀禮》所謂馬號，今作︳，古文作弌弍弎
 


 ，與亞拉伯字同。

（六）魯鼓薛鼓。

以□〇記節奏。


 附工尺。

以五、六記音。




（七）掌紋。

《左傳》掌紋如魯、友、虞，皆以字母言，非掌文同於古篆之魯、友、虞也。




（八）花紋。

苗人銅鼓花紋皆苗字。古鐘鼎花紋即字，古文則作僞者補刊。




（九）符籙。

古人所書，魏晉六朝間有存者，人皆不識，以爲符籙。




（十）方音。

楚人謂虎曰「於菟」，中文祇一「虎」字，楚語則作二字，此如今中西文之别。




（十一）異文。

三《傳》地名、人名多音同字異，正文又不如此，可見古無定字，皆以馬號拼音，亦爲譯書外國名詞。




（十二）合讀。

如「不律」爲筆，「邾婁」爲鄒，及後世反切，即拼音之僅存者。




（十三）切韻。

有音無字之〇與●，等韻七音之〇●


 
 玄
 
 。

（十四）譯官。

立官專掌，則語言文字當並翻之。史云「罷其不與秦文合者」，又曰「文字異形」，是諸侯並作語，即並作文字。




（十五）語傅。

《孟子》有齊語傅、楚語傅，即今語言學堂。




（十六）同文。

必先不同文而後可言同文，使古中國同用古字，則秦不得云「罷其不與秦文合」者矣。




文中並斥主張以外國文譯經者。孔子翻經，必用雅言，六經六書相表裡經緯，絶非字母所能翻。如《易》之「乾元亨利貞」，《春秋》之「春王正月」、「霣石於宋五」、

耳治。


 「六鷁退飛過宋都」，

目治。


 《書》之「曰若稽古帝堯」，《詩》之「關關雎鳩，在河之洲」，若以字母翻之，皆不能成語。吾國注疏傳説，解經即所以翻經，有此思想，同此文字，每經一條，雖數十百説而意義無窮，推闡不盡。海外無此名詞，無此讀法。先虚後實，以一二人單獨鄙陋之見翻經，與乞丐説皇帝無以異也。

秋，成《詩緯新解》一卷。

黄鎔爲之補證。


 先生自序云：「余十年前成《詩》、《易》全經新注並疏，當時尚囿於大小學説，以《齊詩》多祖緯候，詳於天學，故於《詩》注題曰《齊詩學》。自丙午以後，天人之説大定，二經舊稿未及追改，亦不敢示人。自《尚書》、《周禮》修改略備，《皇帝疆域考》陸續刊板，乃推及《詩》、《易》，先於《楚詞》、《列》、《莊》、《山經》、《淮南》、《靈》、《素》，各有門徑，乃歸而求於《詩》、《易》，因請經華補證此篇，以示程途。行遠自邇，登高自卑，一定程度也。每悟世説《老》、《莊》、《佛藏》，皆與進化公理相背，遂流爲清談寂滅，生心害政，以致儒生斥爲異端。苟推明世界進退大例，則可除一人長生久視之妄想，有法無法之機鋒。莊生曰：『大而無當，遊於無有。』《詩》曰：『衆維魚矣，兆維旟矣。』此固非一人一時之私意所可徼倖者。荀卿曰：『詩不切。』其斯之爲不切乎！《搜遺》乃就《春秋》、《孝經》、《禮》、《樂》各緯，摘其關於《詩》者。《釋風》所以破《詩》無義例之説。《孔子閑居》爲天學。四種又總名《詩説》。」按，此四種刊於民國七年，在《六譯叢書》中。

先生十五年前，嘗命子師慎編《漢志三統曆表》一卷。丙午，先生稿付黄鎔。原稿從東漢建武六年至於同治十三年。至是，鎔爲增至民國十九年。共一統二十章，並爲序而刊之。術家因《漢志》十九年爲一章之説，别創爲六十年一元之説。初以三章爲一元，所差無幾，至於二十章以外，則以上爲中，以中爲下，愈久愈差。《班志》三統合表，眉目不分，因别寫爲三元，以明三元之説實本於《三統曆》。

《井研志·藝文三》。




八月，劉師培自京致書，以先生以經統釋之説爲疑。先生以昔年立經統老釋之説，曾鈔《子史精華·釋部》一卷，以明釋老相同之證，因再抄一册遺之，命名《佛學考原》。

《四益館雜著》。




成《高唐賦新釋》一卷、《靈素五解篇》一卷。

先生以高唐即高廣，指天地，本言上征下浮。又當分爲二篇，序爲王言。

「玉聞王」均當作「玉問王」。


 亦賦體爲一篇，玉所賦又爲一篇。薦席爲祼邪之説，出《襄陽耆舊記》，不足據。《神女賦》擬之，並無寄托，後世《幽會記》、《離魂記》皆誤相祖承。

冬，成《楚詞講義》十課。此書本先生隨手編撰，供學校講授之用。大旨以《楚詞》乃秦博士作，

《秦本紀》始皇卅六年，使博士爲《仙真人詩》，即《楚詞》。


 著録多人，故詞意重複，工拙不一，年遠歲湮，遺佚姓氏。及史公立傳，後人附會，多不可通。又僅掇拾《漁父》、《懷沙》二篇，而《遠游》、《卜居》、《大招》悉未登述，可知非屈子一人作。而《漁父》、《懷沙》因緣蹈誤，亦不過託之屈子。《橘頌》章云「受命詔以昭詩」
 

注



 ，即序始皇使爲《仙真人詩》之意。故《楚詞》本天學，爲《詩》、《易》二經詩説序。

是年所作又有：《清湖北勸業道鄒君墓誌銘》、《清胡敬修先生暨德配彭夫人七十雙壽序》。

又作《離騷釋例》一文，謂《楚詞》既爲大同之學，所有名物當以《莊子·齊物論》讀之，化不同以爲同，不復有美惡是非之見，故鶚能懷我好音，葛與蕭艾混同一視也。又重訂篇次云：「

略


 六合以外爲神遊，神遊始於天之四極，故招魂於四極，招之反故鄉，當以《招魂》列於其下，因有招之者而思歸。以上皆爲近遊。自此以外，則

略


 爲遠游。因其太遠不敢遂行，故請靈氛巫咸占卜之。

略


 下又以大招招之，則《離騷》未返故鄉，下當書《大招》之文。招之不止，乃決意遠遊，當以《遠遊》列《離騷》下，以《招魂》、《大招》二篇附之。又所言《九歌》、《九辯》下亦當以十八篇附録於下。《離騷》爲正篇，所附五大篇乃有始終，本末詳備。按其行由小而大，由近而遠。」

歐洲大戰爆發。


民國四年乙卯（一九一五），先生六十四歲。


在國學學校校長任。

租校側楊氏宅，自汪家拐移家居之。

二月二十日，第三女芸輝生。

劉出。


 五月初二，曾孫女婉容生。

九月初十日，第八子成劭生。

帥出。




成《地理辨正補證》四卷、《撼龍經傳訂本》一卷。

今在《六譯叢書》中。


 均黄鎔爲之注。先生仍以治經之法治勘輿。黄序《地理辨正》云：「四益先生

略


 以爲此經傳之精華，《大學》之佐證，乃以窮經之心思，博採傳緯子史諸説，

原注：如《周禮》律吕，《禮運》太一，《鄉飲酒》之賓主位次，緯之北斗、明堂，《靈》、《素》之九宫，《史·天官書》之類。


 勘明楊、曾立法之原。

略


 竊以蔣説多言訣，《補證》則詳理。蔣傳囿於授受，《補證》究其根源。蔣氏拘泥舊文，《補證》溝通變化。蔣氏懼於漏洩，不免秘密之談；《補證》比之説經，不畏鬼神之責。」

略


 又《撼龍經傳訂本自序》云：「此楊公古本，流傳既久，高公謂經後人竄易增益，故各篇之中，章法凌亂。

略


 今仿《王制》、《周禮》訂本，分經、傳、説三等級，舉大綱以張細目。

略


 其枝生節外無關經旨者，則在害馬當去之例。要期理求其是云爾。」按，此兩書見於《井研志·藝文四》，當時名曰《天玉寶照蔣注補證》及《疑撼經訂本》。

託名董含章作。


 原僅先生手批本，今年始由黄鎔補成。

隋楊上善《黄帝内經太素》，後附《黄帝内經明堂》及清黄以周《黄帝内經明堂序》、《舊校太素經校本序》、《黄帝内經》九卷、《靈樞集注序》、《黄帝内經素問重校正序》，先生以爲並足珍惜，並爲重刊之。又以黄氏《九卷集注》、《素問重校正》兩書均無傳本，擬仿黄氏例爲《靈樞隋楊氏太素注本》、《素問隋楊氏太素注本》。其佚者據宋《新校正》所引《太素》及楊注佚文，依《靈》、《素》原目分卷補入，以成完書。其中雜有後人校語者别録之。鈔寫脱誤，略爲考證。

按，此書未成。


 並命次孫宗澤先輯二書目録，

依《靈》、《素》原目，注明楊注見何篇。


 並補《新校正》所引佚文。計《靈樞》楊氏全引者五十三篇，未全者十四篇，佚者十五篇，

《素問》全五十，不全十三，佚十八。


 及《黄帝内經太素篇目》，

每篇注《内經》原書篇名，佚文據《新校正》補。


 先爲刊行。

友人譚焯

灼庵


 藏日本康賴《醫心方》三十卷，爲宋太宗時卷子本。先生借鈔之，以鈔本存校中。先生因《醫心方》之引《千金方》不引《翼方》，斷爲二書非孫氏一手所作。

又云：「古今以翼名書者必非一人作，如原序所引《孔子翼》、《太玄翼》是也。」


 又以《醫心方》絶無寸、關、尺三字，且往往不與宋校合，又可知糾纏《難經》始於北宋。診寸、關、尺之非古法，更得一證。

《屬何俶尹壽序》。




是年所作文有：《楊少泉夢語序》、《四川圖書館書目序》、《清授榮禄大夫江蘇候補道賀君暨元配謝夫人合葬墓志銘》、《省建秦蜀郡太守清封通佑王廟碑並頌》。《圖書館書目序》云：「吾國自通習五經而經學亡，自普通設科而中學且絶。

略


 大氐學人多中先博後約之病，皓首博識未盡，何有約時？

略


 蓋學問之道，先行後知，本專末博。」與《經學初程》所言不博遂求約不可也

見壬辰。


 小異，此蓋有激而然也。

先生爲學生講《國策讀法》，仍表彰縱横之意。中有一條，言其對語言學堂之主張，

略


 「中國當於邊海設二三語言學堂，擇中學已深、天資絶妙者入校肄業，優其出身。其餘各省，聽人民自便。各學校可停此科以專中學。蓋此科非天資絶高者不能有成，非人力所及，不如一筆删之，以求有用之學」。

《戰國策讀法》。


 按，此僅爲外交人才而言，不言讀西書，但先生當不主張凡入校者皆能讀西書。今内地各省中小學外國語耗時最多，亦最無用，其弊甚著。

將唐梓州趙蕤《長短經》中《是非篇》提出重刊之。

在《叢書·輯古類》。




光緒丙午，先生在青神漢陽壩，曾本《周禮》證合《尚書》之旨，口授門人鄭可經，爲《書經大統凡例》若干條。至是復由黄鎔加以補葺，共成六十八條。

《周禮大統凡例注》。




爲學生講授《傷寒》，得□課刊之。

成《内經平脈考》，合《靈樞·本藏篇》、《師傳篇》、《通天篇》、《陰陽二十五人篇》、《論勇篇》、《衛氣失常篇》，《素問·血氣形志篇》，爲王典楊注卷，以馬注及丹波《素問注》，又補以己意。

又有《平脈考》五卷，

已刻。


 據《太素》本刊者似非完作。

成《三部九候篇補證》

今在《六譯叢書》中。


 二卷。

序曰：「鄭康成《周禮》『疾醫』注，脈之大要在陽明寸口而已，

略


 經於人寸之外别詳三部，加入少陰，岐伯乃以少陰爲任衝，少陰不動之者爲衝，

略


 任衝與督帶爲十二經之主宰，少陰統於藏，惟任衝乃能於人寸外獨立營壘自固，部分亦如丹家之專詳任督也。

略


 西醫解剖生殖爲一大門，内傷外感，屬於人寸，男女傳稱惟在衝任，覆蹈程途，亦於是明。

略


 此三部之中，以衝任爲君主。」

略


 又曰：「中國舊説以外腎爲附庸，不列十二經中，而别造命門以主生命。張景岳於《内經》頗爲熟習，乃亦盛推命門。審是，則《内經》於生理逐末忘本。

略


 考人身生死病痛，專責藏府，生化飄舉，則責在衝元。故以形體論，腎氣無關於死生，而欲久視長年，則以築基爲根本。此《難經》重腎，爲魏伯陽之遺風，而盛衰生死，則法不在是。」

《三部篇序》，先生建極以馭四旁。




冬，袁世凱將稱帝，以明年爲洪憲元年。蔡鍔自雲南起兵討之。

命孫宗澤將《靈》、《素》中言鍼脈病名篇彼此解釋者，

如《小鍼解》、《鍼解》之解九鍼十二原□編。


 彙爲《工解篇》一卷，

今在《六譯叢書》中。


 附《瘧解補證》。蓋以《素問》以「問」稱，與《服問》、《三年問》、《曾子問》同例。《靈》、《素》篇以解名，亦訓釋之取義。本書自相解釋，不必人之分篇作注也。

黄鎔序。




作《素問靈臺秘典論新解》，

今在《六譯叢書》中。


 以天下一人例之義説之。

先生不以《靈樞》爲僞書，其言曰：「《靈樞》爲經，《素問》爲傳。所引『經曰』多出《靈樞》，此醫家之通論也。

略


 凡古今僞書，皆衍空言，不能徵實，如僞古文《尚書》之類是也。《靈樞》所載藏府、經絡、筋骨，較《素問》尤爲徵實，與《考工記》之鈎心鬥角、比寸較尺相同，後人不能仿造一節二節，何況繁重至於八十一篇之巨帙乎！

略


 蓋六書之文出於孔子，黄帝古書全屬依託，不止《靈》、《素》爲然。若以雜有後世事實，書原祖託，記録在後，春秋以上，何有六書？古書相傳，今以儒法經記傳問説解考之，六門之書，至少必更六傳，如孔子作經，弟子門人作記與大傳，下至漢初，乃以問、説名書。

略


 釋書、道藏，其例相同。今《靈》、《素》具有六種書體，全書同稱黄、岐。釋伽既著經，又作論説、語録，此必無之事。本書所以不避雷同之嫌，蓋藉以明依託之旨，如盜蹠斥仲尼，卞和愧文仲，作者非不知時代不符，特留此破綻以啓後人領悟耳。

略


 況《靈》、《素》以解評名篇至六七見，此豈一人所爲。

略


 不然，試就《全上古三代文》中考之，所有堯舜以前之文字，與戰國有何分别，藉此可以自悟孔子以前並無古人之書傳。

略


 《靈》、《素》全出孔門，以人合天，大而九野十二水，爲平天下之大法；小而毛髮支絡，爲治一身之疾病。先知前知，理無違異。不假於解剖，無待於試嘗。弟子撰述，初作經篇，《素問》問難，半成於扁鵲、倉公以後，書雖晚出，不改師傳。故同目岐、黄，以端趨向。

略


 

。《難經經釋補證·總論》頁十七。


 又曰：「案陰陽五行本大一下行九宫之法，運氣之所從出。皇主天道，陰陽五行爲其二伯五岳之法，故其説以干支、歲時、月日爲本。後來爲其學者，天下萬事萬物莫不以五行推之，

略


 爲古陰陽五行之支流餘裔，出於《洪範》五紀例者尤多，皆爲治法，當以歸之經説。若醫家專門切要之事，則詳經絡，考部位，識病名，知鍼藥，於《内經》中取其切要者不過二三十篇，其屬通論。治國醫人，皆所合通者，不過三四十篇。其高深玄遠之《陰陽大論》，與政治陰陽五行家之專篇，則盡可束之高閣。

略


 收五行以歸經學，

略


 治法可以重光，於醫學中掃除荒蕪，自有澄清之望。」

《分方治宜篇》頁十三至十四。




春，日人向我國提出二十一條。五月七日致最後通牒，迫我承認。


民國五年丙辰（一九一六），先生六十五歲。


在國學學校校長任。兼任華西大學國文及文學史教授。

四月，成《大學中庸衍義》一卷。先生以「《大學》爲皇帝學，專在治平，功用從修身始，不應於修身前加入正、誠、格、致四級。宋元學派困於格致，

以七日格庭前竹，十年去一矜字不得之類。


 終身不至修齊，何論治平。

略


 欲講《大學》，不可不以天下爲志。欲知治法，不可不分先後。一言已明，不必求虚索隱，泛濫蒙混，以童蒙、物理、方名等事責之德行。格致如今西人科學，乃古蒙書專書，技藝仕宦，初不主之。

略


 舊説之誤，在以格致爲入德之門，成人之學，言行本末相反，正中顛倒之弊。」

頁一。


 又曰：「『物有本末，事有終始』二句，物字有明文，本末先終

疑爲終始。


 爲格物。『知所先後，則近道矣』二句，知有明文，能分先後，即爲致知數言可了。」

頁二。


 「『自天子至於庶人，壹是皆以修身爲本』，是修身以前不當再有朱子之所謂四條目也。」自謂曰：「今乃合讀《大》、《中》，次第人天而爲之説。幽深隱微，頗不合於時好，然就經言經，於今日教育宗旨，或足以聊備一解。」又曰：「今於《大學》，既以修身爲主，不用宋人、西人格致之説。又以治國爲本，平天下爲末。所有修齊，皆屬比喻，化五爲三，直不啻化三爲一。」

《大學衍義》頁三。




六月，黄鎔補編成《皇帝疆域圖表》，其爲圖表凡四十二。按，先生己亥以前曾有《大共圖考》之作，

見《井研志·藝文》。


 未成。以後似續有增補。甲寅刊其三圖，以餘稿命黄鎔編輯，鎔每編成一圖，輒用作國學學校講義，其中繩尺，糾駁改易復陳者至於數四，至是卒業，共得四十二圖。

黄鎔跋。


 每圖鎔皆詳爲解説。大統疆域，粲然大備矣。

九月廿六日，王闓運卒，八十五歲。十一月初，尊經同人設奠於尊經書院舊址。先生爲文祭之。先生於王氏，不肯依傍精神，此文頗能道出：

「

略


 文襄以鄉土之誼，祖述河間，專崇姬旦，中年從政，遂輟仰鑽。承襲舊聞，老而彌篤。嘗命撰《左氏長編》，既據作傳，不能不主聖修，非其本意，終弗善也。夫子以餘力箋注群經，提倡微言，主張董、何。西漢師傳，千鈞一髮。他編宗旨，雖不必盡同，若《公羊》一家，信爲偉業。無傳而明日月不蒙諸條，至爲精審，莊、孔尚未窺其藩籬，餘子更目鄶無譏。受業造膝摳衣，頗與機要，避火畫水，投荒《穀梁》。石渠重光，無復知有魏晉；關中既建，大難以次削平。卌載專精，用分一絶。小隊偏師，逍遥河上。不敢摹擬《騷》、《選》，自比淵、雲。侵犯神嚴，知難識小，自由才薄耳。

略


 受業以蕞爾介居兩大，時論紛然，頗有同異。特妾婦之道，從一而終，轉益多師，古所不禁。況儒生傳經，亦如疇人制器，秘合差離，久而後覺。使必株守舊儀，禁新法，專己守殘，殊非師門宏通之旨。又凡真賞過喜，每多溢辭，難拘常解。割雞本屬戲言，非助亦爲，甚至鳴鼓之命，取瑟之歌，亦别有微旨，否則天視之慟，比於庶幾。而何皇望文，屢見排於門外，學者即屬非賢，教者何以自聖？以古準今，其則不遠。」

略


 

。參看□年。


 據末數語觀之，似當時同門中不無排擠先生事實。先生嘗評闓運云：「湘潭於經學乃半路出家，所著《春秋例表》，至於自己亦不能尋檢。世或謂湘潭爲講今學，真冤枉也。」

吴虞《六譯老人餘論》。




成《診筋篇補證》一卷，附《十二筋病表》；《診骨篇補證》一卷，附《中西骨格辨正》；《仲景三部九候診法》二卷。

均在《六譯叢書》中。


 《診筋篇》以《靈樞·經筋篇》及《素問·刺要痛論》爲主。《診骨篇》以《靈樞·骨度篇》爲主。其散見於各篇者則據《古今圖書集成》「筋門」及「骨髓門」鈔補。先録楊上善注，以己意補之。《診骨篇》並將日本□□□《經穴纂要·周身名位骨》一篇加入，而附以劉廷楨《中西骨格辨正》。

先生力主復古診法，以《内經》每以皮、

腠理。


 絡、

一作内分。


 經、

三部九候診經脈。


 筋、骨

筋骨亦作藏腑。


 淺深層次，分屬藏府及邪風傳移，最關緊要，故次第成《診皮》、《診絡》、《三部九候》、《診筋》、《診骨》

以上亦名五診法。


 及《人迎脈口診》、《分方異宜》、《内經平脈》、《營衛運行》各篇，名《古經診法九種》。

成《仲景三部九候診法》二卷。

今在《六譯叢書》中。


 仲景於公式稱陰陽，至於三部本經私病非公式者，乃曰趺陽、寸口、少陰。

《仲景三部診法·陰陽總類題目注》。




彭縣唐容川《補正》曰：「仲景診脈是人迎趺陽，

二字當旁注。


 寸口太谿，周身遍求。至爲精詳，乃古法也，與今之診法不同。」

略　頁五十三。




二月，取消帝制，廢洪憲年號。護國軍興，各省響應。六月，袁世凱卒。黎元洪繼任大總統，民國復建。


民國六年丁巳（一九一七），先生六十六歲。


在國學學校校長任。兼任成都高等師範諸子學教授。

正月，孫宗澤娶妻蕭氏。

二月，作《謝母丁恭人六十壽序》。

三月，曾孫德厚生，宗伯出。

三、四月之交，川督軍羅佩金、第二師師長劉存厚在成都巷戰，焚殺極殘酷，難民麕集學校，停課數周。六月，省長戴勘又與劉存厚巷戰，焚殺較前尤烈，戴勘死之。劉存厚兼理軍民政務。

十月初九日，第四女堯章生。

冬，先生辭國學學校校長職，宋育仁繼任。王先謙卒，七十六歲。

門人季邦俊補成《春秋三傳折中》一卷。

今在《六譯叢書》中。




按，先生初解三《傳》，分疆畫界，一字不苟，積久貫通，乃作《春秋經傳滙解》。於異文先《穀》，次《公》，次《左》，三《傳》平列，不主一家，略採舊説，辨其異同。舊作《三傳異同四表》，

在三《傳》未成時。


 首事實，次典制，三義例，四存疑。今並以附經下。蓋以正解詳其貫通，以存疑收其歧出，尚不爲三《傳》作調人。既又有《三傳事禮例折中表》三卷，則直以平三《傳》之獄爲己任。

《井研志·藝文二·春秋經傳滙解》、《三傳事禮例折中表》提要。


 約在癸巳、甲午之間。

據《經話》甲一，頁五十六。


 惟當時似未成書，季邦俊乃就原稿加以整理並爲之注，以充學校講義。惟不惟分事、禮、例三門，似較原本爲簡。其中平反疑難，最爲切理厭心者，如尹氏卒，《左》作君氏，二《傳》作尹氏。舊以爲男女不同，今據《左》隱七「尹氏」之文，知《左》經本作尹。《傳》之「君氏卒」乃魯事，不見經。「尹氏卒」有經無傳，後人誤據魯事解經，乃改經「尹」爲「君」，以致歧異。

此條事。


 築王姬之館於外，《左》言非禮，《公羊》合禮，各言半面，惟《穀梁》由非禮而合禮，乃爲全文。

此條禮。


 「天王使宰咺來歸惠公仲子之賵」，《公》以爲桓母，《穀》以爲惠母，此當從《穀梁》母以子氏，例比成風。杜注「未薨」，純係誤解。

此條例。


 先生嘗謂：「六經有小大、天人之分，三《傳》無彼此是非之異。宏綱巨領，靡或不同，文字偶殊，不關典要。」

季邦俊序。




先生舊有《周禮定本》，仿《王制訂本》之例，分經、傳、説寫定。

不詳年。


 至是，黄鎔爲之注而刊之，名《周禮訂本略注》，與《書經宏道編》互相發明。

本書第一卷書名下注。


 惟書止天官、地官二卷，當是未完之作。

成《傷寒古本考》，其目爲：

（一）北宋本同《翼本》，乃《傷寒》中部，首尾别在他書考條目。

（二）成本出於《翼》變亂羼補考條目。

（三）《傷寒論》四本編次。

成本、箋辨、尚論、外臺。




成《平脈法砭僞平議》、

原書爲日本内籐希振撰，在《傷寒雜病論類編》十卷。


 《瘟病平議》。

原書即陸九芝世補齋醫書之《温熱病説》三篇，先生駁其以温熱屬陽明之誤。




《傷寒平議》：

（一）陳脩園《傷寒淺注凡例》、《讀法》。

（二）張隱庵《傷寒集注凡例》。

（三）柯韻伯《傷寒注總論》、《傷寒翼》。

（四）黄坤載《傷寒説意》。

（五）錢天來《溯洄集》。

（六）喻嘉言《疫證平議》。

（七）王安道《溯洄集》。

（八）郭雍《傷寒補正》。

《傷寒總論》

録《外臺》第一卷諸論《傷寒》八家一十六首，《外臺》論傷寒六日數病源並方，


 

方九。


 二十一首，附《病源時氣熱病温病日數表》、《華氏日數三十六日表》，附《傷寒講義》□課：（一）《太陽篇六經轉變證誤》，（二）《四時常病表》，（三）《四時類病表》，（四）《導引順時則四時不病表》，（五）《四時正病由於所傷即病表》，（六）《違時則留病内因表》，（七）《四時外感所傷留病表》，（八）《四時所傷聞時而病表》，（九）《吐法在胸經證》。《桂枝湯講義》自注云：「初疑桂枝湯不應立方名，再版據發汗當爲解肌，今因《聖濟·傷寒門》有十九桂枝湯，繼考翼本《傷寒》二卷，獨無同名之方與無名之方，與本書及古書例通不相同，故定建中、陽旦、解肌爲古母方名，餘以藥味立名者皆子方，古則無名，同名統於母方也。」

頁一。




是年，張勳擁清帝復辟，旋爲馮國璋、段祺瑞驅走，馮代總統。廣州非常國會舉孫文爲大元帥，下令北伐。


民國七年戊午（一九一八），先生六十七歲。


春，先生去國學校長職，宋育仁繼之。

是年正月，熊克武繼劉存厚爲四川總司令，

先生鄉人。


 楊庶堪任省長。

仍任高等師範課。

五月二日，孫媳蕭氏死於産。十四日，陳氏女死於産。

六月，先生以將回籍析産，先遣妾帥氏歸。七月初，自成都偕門人鄭可經、

時鄭爲律師，故邀之。


 季邦俊、姪師政繼歸。十一日，將小高灘秦家灣兩地田産一百二十畝分授兩孫三子，人得二十四畝，附土數畝。成都兩屋，留以自住。先生生平産業，盡於此矣。

是時，鄭可經曾欲爲先生作年譜，已以一册子列干支年歲，仍未作成。

七月十九杪，先生復至成都，

妾帥於九月始去。


 教授高等師範。復任國學學校校長。存古學堂第一班學生於民國二年夏肄業期滿，教育部以不合部章，僅允以中等學校資格畢業。當時先生在京，曾篤代理校務，嘗電請先生力争。後此辦理數年，迄未立案。至是，因學生之請求，省署乃照專門學校章程改組國學學校，設文、哲、史三科，

以經費缺乏，史學科暫緩設。


 咨部立案，更名四川國學專門學校。

十二月九日，姪師政卒於國專校，年五十二歲。

時師政任省議員，寄寓校内。


 師政侍先生極久。其死，先生頗痛之。十二月，孫宗澤畢業國專校。

黄鎔推本先生之説，成《尚書宏道篇》、《中候宏道篇》。

均不分卷，二書合《書經大統凡例》統名《今文新義》，在《六譯叢書》中。


 此書本名《尚書緯説》。《璿璣鈐》云：「孔子删經，以十一篇爲《尚書》，十篇爲《中候》。」先生以爲，尚者上也，上論帝王，有法古之義。候通侯。

《開元占經》引作「中侯」，「中侯」謂「中鵠」。經立正鵠，以待後聖射中，有俟後之義。


 於《尚書》十一篇以《皇道》、《帝典》、《帝謨》、《禹貢》、《洪範》五篇，爲一皇四帝。《甘誓》、《湯誓》、《牧誓》爲三王。《高宗肜日》、《西伯勘黎》、《微子》爲殷三公二伯。於《中候》十八篇，以《顧命》、《甫刑》、《文侯之命》、《鮮誓》、《秦誓》爲周五篇。

《顧命》居中，餘四篇如四岳，與《典》、《謨》、《貢》、《範》相應。


 以《雒誥》、《盤庚》、

《吕覽》、《史記》説周用盤庚法，故《盤庚》稱誥，爲《周書》。


 《大誥》、《康誥》、《酒誥》、《梓材》皆「王曰」，爲一類，爲成王六篇。

《雒》居中，《盤庚》五方中央皆備，爲《大戴》之六府，餘四方四誥。


 以《金縢》、《君奭》、《多士》、《多方》、《召誥》、《立政》、《毋佚》七篇皆「周公曰」，爲周公七篇。

《孟子》「周公兼三王，施四事，統四方、天地人爲七政」，即七篇舊義。


 《皇道》篇者，分《帝典》「迺命羲和」五節爲之，以當二十九篇之數，不取晚出《泰誓》之説。

據各篇目注。


 每篇又分序、經、傳、記、説，分寫之。先生舊作《尚書備解》，其分篇法與此不同矣。

將舊所批《禮記》付刊，

不詳何時批。


 名《禮記識》，凡二卷。將舊作《易説》一卷付刊。

作《唐珍廷先生八十晉一讌集序》。珍廷爲省議長唐宗堯之父。文中於古議院制言之甚詳。

參看戊申年議院改良條。




先生五變之説至是而備。其於六經分天人、大小，與《四變記》同而較爲詳備。歸重於六經皆孔作，孔作六經，必須造字。自爲《五變記》，大略如下：

（一）人學三經。

《禮經》——六藝中先有小禮、小樂，乃修身、齊家事，爲治平根本。

附小樂。




《春秋》——治國學，又王伯學。爲仁、爲義，地方三千里。

《王制》爲之傳——人學之小標本，儒、墨、名、法主之。

《書》——平天下學，又皇帝學。爲道、爲德，地方三萬里。

《周禮》爲之傳——人學之大標本。道、陰陽主之。




孔經初主此二派，先小後大。《春秋》之王伯學，中國已經略有端倪，至於皇帝學，必待數千年乃可得其髣髴。




（二）天學三經。

《樂》——凡言大、言至、言無者，皆爲天樂。

附大禮——禮爲别，樂爲和。

《詩》——神游學。神去形留，不能白日飛昇，故專言夢境。

《内經》、《山經》、《列》、《莊》、《楚詞》、古賦、游仙詩以爲之傳。

《易》——形游學。周遊六虚，即飛相往來，在六合以外。

釋典爲之傳。

按，《五變記》止於《詩》，無《易》，疑有脱。特本先生之説，補此二行。




（三）分畫天人之《大學》。

《大學》十二引《書》，十二引《詩》，所以示由人企天，「正心、修身、齊家、治國、平天下」，

主行。


 爲人學五等。「定、静、安、慮、得」，

主思。


 爲天學五等。「物有本末」，即身、心、家、國、天下五等；「事有終始」，即正、修、齊、治、平、定、静、安、慮、得十等。蓋天經天人之等級，藉《大學》以明之也。

詳見《五變記箋述》。




（四）因作新經，乃造六書文字。

六經皆孔子所作，

凡經傳所稱引堯、舜、禹、湯、文、武、周公、帝德、王道、伯功，皆孔子一人之事。《韓詩外傳》姑布子卿相孔子，即其詩説。


 用以俟後。乃新經，非舊史。譯新經必須雅言，乃創爲六等文字。自國師公顛倒五經，

謂以五經爲古已有之。


 僞造三代鼎彜，於是孔子以前乃有六書文字，

如譯史所别六家。


 乃有六經，於是六經乃爲帝王陳迹。六經之爲新經，孔子已爲作爲述。

舊史關鍵全在六書文字之是否孔作，孔子以前是否字母書。數年來搜討，證據繁複，説乃大定。

黄鎔作《羅玄德中文古籀篆隸通序》，於先生五變、孔作文字之義頗詳，略云：「

略


 竊以讀書必先識字，造字乃以作經。認定六書字體爲宣尼手澤，則曩昔失物皆可次第收回。故孔氏古文之説，不可不奉爲鐵案也。人之稱倉頡古文者，大抵根源許氏耳。按《説文敘》列倉頡於庖犧後，不過溯文字之始源，

略


 並無倉頡古文之明文也。其曰：『孔子書六經，左丘明述《春秋傳》，皆以古文。』所謂孔子肇造古文。又曰：『亡新居攝時有六書，一曰古文，孔子壁中書。』又『馬頭人』等説，皆不合孔子古文，則明明以古文專歸孔子。

略


 許氏引『孔子曰』，即孔子初造古文解説字義之證。然則《易·繫》後聖書契，謂孔子也。倉頡之書在孔前有可考者，

略


 《爾雅》歲陽、歲名、閼逢、旃蒙、困敦、赤奮若之類，二音三音，繁重無義，此爲孔前音多字多之證。

略


 又《爾雅》月名陬如、寎餘等十二名詞，莫可索解。章太炎謂巴比倫有此名詞。此即史贊所謂『不雅馴』之文也。

略


 

。按，此節尚舉有《左傳》手紋及三《傳》異文各例，以已見先生《中華大字典序》，不贅録。


 至於『會意』一門，合數字成一字者，尤足見字母遺迹。

略


 其時，字母詰屈，鄙陋繁瑣，不足以載道，乃不得不起造點畫，以四象轉借，爲六經之首基。

略


 以後傳記子緯，凡用六書文者，莫非孔經之祕聞，即託人名在孔前者，

略


 莫不承用六書古文，即皆孔經之傳説也。夫所謂孔氏古文者，對博士今文隸書而言也。

略


 劉歆校書秘閣，發得《周禮》、《左傳》，皆古文原本，疏請立學不遂。弟子憤仇博士，謡諑朋興，謂周公制作，而孔子無經，謂倉頡古文，史籀大篆，而孔子無字。於是三代鼎彜往往而出。考其銘式，要皆六書古文變體。《説文敘》駁之，以爲大共非訾。

略


 《班志》所列黄帝等書目，

略


 名由臆造。總之，字母語煩音賾，遷移不定。六書古文擇言尤雅，有形有義。」

略




成《傷寒古本訂補》。自序云：「余笑方、喻以下《傷寒》本佚去頭部，爲『刑天傷寒』。

略


 既據《千金》補此三卷，或猶恐其過於新。

略


 竊以成本出於《千金翼》，今取《千金》九卷，加於《翼本》之首，璧合珠聯，固無疑義。且考自明方、喻以下全祖成本，成出於《翼》。

略


 成本取《千金》三卷以補《翼本》之缺，不以《翼本》爲完者也。方、喻以下乃取成本之引《千金總例》，《三要方》汗、吐、下三例，在《翼本》之外者盡删之，《翼》、成二本遂成爲刑天氏之無首，而别以風寒與兩感爲三大綱，删去《翼本》太陽七法，合爲三卷。今試舉成本證明其意，然後知非成本之過，全出於方、喻之無知妄作。」

《傷寒雜病論古本》三卷，

八年刊。


 自識云：「

略


 《外臺》一卷，與《千金》九卷同爲《傷寒》原文之首帙。《外臺》二卷引《傷寒雜病方》，則與《翼》九、十兩卷同，此爲《傷寒》中帙。三爲天行，四爲温熱雜病，則與《千金》十卷同。知唐初本九卷，爲首一、二、三卷，《翼》九、十兩卷爲第三至第十卷，《千金》十卷居其末，爲《外臺》第四卷，包《金匱》在其中。此唐初之古本也。」

是年，南北混戰。

徐世昌繼馮國璋爲大總統。

王先謙卒
 

注



 。



注
 　原稿不分卷，兹據巴蜀本。是年爲廖平學術「五變」之始。



注
 　豎：《四譯館外編》所收《中國文字三十論題解》作「直」。



注
 　宋王氏《野客叢書》：原作「明王氏客野叢書」，誤。案：王楙（一一五一—一二三一），字勉夫。家本福清，其先徙居平江，遂爲長洲（今蘇州市）人。少孤，力學。隱居讀書著述，所著惟《野客叢書》三十卷傳世。



注
 　據黎錦熙「民二讀音統一大會始末記——王照官話字母之脱胎换骨」（載《國語周刊》一九三四年四月十四日第一三三期），出席一九一三年「讀音統一大會」共八十人，四川三人：廖平（季平）、蔣言詩（志吾）、王錫恩（捷三）。



注
 　「受命詔以昭詩」出自《九章· 惜往日》，非《橘頌》。



注
 　本譜已於民國六年載：「王先謙卒，七十六歲。」此處屬誤植，當删。王先謙（一八四二——一九一七），字益吾，學人稱葵園先生。湖南長沙人。著名學者、湘紳領袖。曾官國子監祭酒、江蘇學政，湖南嶽麓、城南書院院長。校刻《皇清經解續編》，並編有《十朝東華録》、《漢書補注》、《後漢書集解》、《荀子集解》、《莊子集解》、《詩三家義集疏》、《續古文辭類纂》等。所著還有《虚受堂文集》等。








六譯先生年譜卷七
 


注








起民國八年己未，訖二十一年壬申，凡十四年，爲先生學説六變，以《内經》説《詩》、《易》時期。
 

注






民國八年己未（一九一九），先生六十八歲。


在國專校長任。

正月初七，曾孫德輔生，宗伯出
 

注



 。

三月十七日，先生在寓薙頭，晚餐時忽失著，聲瘖掌攣，隨即昏迷，逾時始甦，急延譚焯、徐堪

同縣人，時任國專教。


 視，予以表劑無效。嗣由盧某投以補氣化痰之藥，漸能飲食言語，惟言語仍蹇澀，右手右足仍拘攣，時侍側者有兩妾及長孫宗伯。
 

注





八月三日，長孫女□適同縣張盛勳，次孫宗澤自井研來侍。

先生病後，以半身不仁，行動眠食均非人不舉，寫作惟恃左手，然仍不廢著述及講授。當講時，常命孫宗澤書其稿於黑板，略説數語，語不清晰，則宗澤間爲繙之。

十月二十四時，妾劉回井研，先生殊戀之。妾帥勸先生辭職歸家，季邦俊又陰阻之。

十月杪，國專學生劉慕山等反對先生，先生亦聞政府有延黄侃

季剛


 來川長校之説，因函省署請辭，未准。乃懸牌不理校事。

吴虞於先生極推重，然不敢聞先生近説，是時教授國專，曾以自述命題，謂學生曰：「言文史心得均可，慎勿闌入廖先生學説也。」

劉師培卒，三十六歲。

歐洲大戰停止。

五月，北京各大學學生爲山東事件發生五四風潮。

《中教史要》一百二十。




熊克武爲四川督軍。


民國九年庚申（一九二〇），先生六十九歲。


春，復任國專校長職。

二月，孫宗澤入法文學校，先生謂爲棄其所學而學之，阻之，不聽，怒甚。

作《熊寶周先生六十壽序》。

八月二十九，妾帥氏以用度頗窘，先生又常詈之，憤而歸井研，先生亦不之留，惟曼聲誦「壺内有酒好留客，壺内無酒客難留」之句。

九月，妾劉氏自井研至省侍先生。

是年秋，川軍與滇黔軍交惡，熊走潼川，滇軍尋亦被驅走。

秋，鈔《大學新解》。

曹錕、張作霖所領直奉軍與段祺瑞皖軍戰，直奉軍勝。

撰《伍母郭孺人墓志銘》。


民國十年辛酉（一九二一），先生七十歲。


在國專校長職。

二月初九日，先生生日。門人黄鎔、楊虓、李光珠、黄炳彜、郭述皋、劉泌子、賀龍驤、王世仁、王志仁、胡淦、黄龍江、帥鎮華、周濂洸、李堯勳、季邦俊、鄭廉生、孫爾康、唐温源、李沅、陳國儒、帥正邦、鄭可經等爲文以壽，文於先生四十年中學説變遷言之頗詳，黄鎔作。

是年，先生六變説成，易號六譯老人。將平生著作已刻者編爲《六譯館叢書》，共□種。

尊經書院刊□種，仁壽蕭藩刊三種，綏定、成都府中學堂刊一種，宣漢書院刊三種，存古書局刊□種。


 統由存古書局印行。周刊《穀梁》因板在湖南，未列入。

欲將《六譯叢書》再付中華書局出版，藉資廣布，中華以卷帙太重謝之。嗣又以周刻《穀梁古義疏》似已絶版，擬但印此一種。已有成議，因加重訂，略增近來新義，並命門人趙遵路校之。

冬，門人柏毓冬、徐溥等創設國學會課，推先生及宋育仁主之，應課者千餘人。

先生六變大綱詳柏毓冬《六變記》。

柏文即就黄鎔壽序而略有删補者。




「

略


 己未春，先生得中風，聲瘖掌攣，而神智獨朗澈，優游中得《詩》、《易》圓滿之樂，遂半生未解之結，於《靈》、《素》獲大解説。其論《詩》本《樂記》歌《風》、歌《商》、歌《齊》、歌《小雅》、歌《大雅》、歌《頌》之六歌，而悟六詩之師説存於《内經》。訂四風、五運、六氣、小天地、大天地、二十八宿爲六門，以應《樂記》。《周》、《召》、《檜》、《曹》四詩，不見日月字面，因訂以《周南》十一篇，起五運六氣例，《召南》十四篇，起二十八宿例，《檜》詩、《曹》詩各四篇，以起八風例，《靈樞·九宫八風篇》是爲傳説，以應《樂記》之歌《風》。此《風》詩，一也。《鄘》、《衛》、《王》、《秦》、《陳》五詩各十篇，合於《内經》之五運，蓋五旬五十甲子，除子午少陰不司天之十年不計，所謂甲己化土，乙庚化金，丁壬化木，丙辛化水，戊癸化火，凡十干合爲五行，施爲五運，化爲五旬。凡屬日之詩五，所謂日屬世界，以應《樂記》之歌《商》。蓋鄘字古通宋，宋爲商後，故五運詩以《鄘》爲首。此五運之詩，二也。《邶》、《鄭》、《齊》、《唐》、《魏》、《豳》，合於六氣之六十甲子。《内經》六氣有平氣、太過、不足之差。以一氣主十二月，分之則《魏》、《邠》各七篇爲不足，《邶》、《鄭》各二十篇爲有餘，用損益之法，取《邶》、《鄭》之首各五篇補入《魏》、《邠》。每詩餘三篇以象閏月。另將《鄭》詩之《溱洧》一篇補入《齊》詩，與《唐》詩皆十二篇，以應平氣。《邶》、《鄭》有餘而往不足隨之，《魏》、《邠》不足而往有餘隨之。凡地支主六氣，所謂子午之上，少陰主之；寅申之上，少陽主之；丑未之上，太陰主之；卯酉之上，陽明主之；辰戌之上，太陽主之；巳亥之上，厥陰主之。一氣主十二年，六十甲子餘十二月，以旬空法補之，是爲屬月之詩。所謂月屬世界，以《齊》詩爲之代表，應《樂記》六歌之歌《齊》。此六氣之詩，三也。《小雅》爲小天地，以《小旻》、《小宛》、《小弁》三篇爲之代表。自《鹿鳴》至《無羊》三十篇，以應一轂三十輻，比於《易》下經之《咸》、《恒》十朋。《節南山》至《巷伯》是爲三小十一篇，比於《易》下經之《損》、《益》六首。《習習谷風》至《鐘鼓》，是爲《魚藻》十一篇，比於《易》下經之《震》、《艮》六首。《楚茨》至《賓之初筵》，是爲《瞻洛》十一篇，居中央，比於《易》下經之《兑》、《巽》六首。《菀柳》至《何草不黄》，是爲《菀柳》十二篇，比於《易》下經之《濟》、《未》六首。凡《小雅》之詩七十四篇，應《易》下經五朋，所謂五中。《内經·六微旨大論》云：『上下有位，左右有紀，移光定位，正立而待之。本之下，中之見也。見之下，氣之標也。』即其傳説。是爲小天地，主紀步三詩，較月屬六氣之詩爲尤大，與《樂記》六歌之《小雅》相應。此小天地之詩，四也。《大雅》爲大天地，以《雲漢》、《瞻仰》、《召旻》三篇爲之代表。自《文王》至《下武》九篇，分應天地人之道。天以六爲節，地以五爲制，人以四爲度。故有上部之天地人，中部之天地人，下部之天地人。三而三之，三三而九，九九八十一，是爲九天，而分八風，與《周》、《召》、《檜》、《曹》風詩相應。提出《文王有聲》一篇，與《尚書·帝典》開宗之《皇道篇》相應。自《生民》至《卷阿》八篇，以應八節。《鳳凰》至《桑柔》六篇，以應六氣。《嵩高》至《常武》五篇，分配五方，合爲二十八篇。《考工記》輈人蓋弓二十八，以應列宿，故三大天爲列宿外之三統，與三小天次序顛倒不同者，所謂上下無常，而人道則居中不變。三小天商在前，周公居中，成王居末。三大天武王居首，周公無天下而有天下，次之孔子，則主《商頌》。此小大所由分，是爲大天地。主二十八宿之詩，與《樂記》六歌之《大雅》相應。此大天地之詩，五也。三《頌》，《周頌》屬天，天以六爲節，故《周頌》六篇。《魯頌》居中屬人，人以四爲度，故《魯頌》四篇。《商頌》屬地，地以五爲制，故《商頌》五篇。凡三《頌》比於《易》下經六首之《震》、《艮》、《巽》、《兑》、《濟》、《未》三朋，從容中道，無太過不及之差。四、五、六相加，爲篇共一十五，正與十五《國風》相應。毛本增作三十一篇者，僞也。此素、青、黄三統之詩，與《樂記》六歌之歌《頌》相應，更又與《易》之三藏對起，是爲三《頌》之詩，六也。其論《易經》，因《乾》、《坤》生六子爲八，父母卦各生三子，三八二十四，合父母爲三十卦，合老少父母共得六十四卦。《内經·方盛衰論》『奇恒之勢，乃六十首』，與《禁服篇》『通於九鍼六十篇』之説相同。因訂《易經》下經爲十首、六首，各四朋。十首者以十卦爲一朋，六首者以六卦爲一朋。凡上經三朋，朋皆十卦。下經五朋，惟《咸》、《恒》一朋十卦，餘四朋皆六卦。《六節藏象論》、《生氣通天論》所謂其生五，其氣三，三爲三才之道，五主五中之情，故上經三朋，《乾》、《坤》、《否》、《泰》二十卦，主占天地之大小。《乾》、《坤》亦爲小天地，以《小畜》爲之代表。《否》、《泰》十朋爲大天地，以《大有》、《同人》爲之代表。《坎》、《離》十朋居中爲人事。所謂上知天文，下知地理，中知人事。此上經三十朋也。下經五朋，《咸》、《恒》二五爻，《大過》、《小過》，所謂奇恒，詳病之深淺。《損》、《益》二五爻，《頤》與《中孚》，所謂比類，主治病情，此《咸》、《恒》、《損》、《益》，凡二朋也。《震》爲長男，縱之則《艮》爲少男。《兑》爲少女，縱之則《巽》爲長女。長少各别，得《損》、《益》，則合乎中庸。《震》、《艮》六首，是爲有餘，而往不足從之。《巽》、《兑》六首，是爲不足，而往有餘從之。兩朋分居《濟》、《未》六首之左右，所謂從容中道。别爲三藏，合爲五中。此下經之五朋，與《詩》例互相啓發，合之則雙美，分之則兩傷。核四十年而成六變。張文襄戒書所謂『風疾馬良，去道愈遠』者，其幸免乎！

略


 辛酉冬十月上浣也。」

先生是年嘗云：「爲學須善變，十年一大變，三年一小變，每變愈上，不可限量。

略


 變不貴在枝葉，而貴在主宰，但修飾整齊，無益也。若三年不變，已屬庸才，十年不變，則更爲棄才矣。然非苦心經營，力求上進者，固不能一變也。」

《經話》甲一，頁十七。




嚴復卒，六十九歲。

廣州國人選孫文爲大總統。


民國十一年壬戌（一九二二），先生七十一歲。


在國學校長任。

正月初六日，曾孫德脩生，宗澤出。

閏二月，作《文學處士嚴君家傳》，文中言以《内經》説《詩》、《易》之故云：「《素問》上經下經之明文不啻十餘見。經文别無以上下名篇者，惟《易緯》於《乾鑿度》上下經兩相符合，六相教授黄帝，雷公受命黄帝，以傳世彭者，演六相之文，受者惟一雷公而已。《雷公》七篇，每於上下經三致意，凡陰陽、雌雄、先天、後天、太過、不及、損益，皆《易》説也。而揆度奇恒，比類從容，尤於上經三朋、下經五中提綱挈領，新發於鉶，百變不易者也。」又曰：「緯書爲至聖秘記，以劉歆割裂舊文而顛倒之。至宋歐陽氏請除《正義》緯候而極矣。

略


 《詩》學不昌，浸滛《毛傳》、朱注，全以史事依附經文，與緯候四始五際星宿之説，幾判若天淵。考《内經》天元玉册等文直如《乾》、《坤》文言。王啓玄注引用《易經·大傳》者至繁且多，一旦改醫籍歸入儒林，使老師宿儒服膺研究，其於醫學闡揚尚矣。」

略




又曰：「余著醫書二十餘種，專駁《難經》之亂古法，創新診。余撰醫書不設市。

略


 或有嘲余者。吾撰書意在醫心，而不醫病。」

又曰：「君博聞强記，幾於過目成誦。嘗與友人私語，謂余號經學專家，凡讀經爲先成誦，吾能暗誦十三經，試設法以較優劣。余素健忘，知其語深中余病。人稟受皆秉於天。使余好深沉之思，天復假以强記之識，今日成就不當僅此。」按，先生嘗自言：「於《春秋》幾無一字不爛熟胸中，然試令吾倍誦，則不能及半葉。」

命宗澤纂集《莊子》、緯書中言孔作六經之文。嘗見宗澤讀龔定庵詩，曰：「此打油詩也。」

四月，國專發生學潮，

驅教員，改科目。


 斥退爲首學生魏大猷等十四人。

作《何俶尹六十壽序》。

七月，辭校長職。駱成驤繼任。

四川省政府每月致送先生著述費一百元
 

注



 。

閏五月，作《伍非百墨辯解詁序》。

先生以《墨辯》即名學，孔子「必也正名」，即指□□□也。先生壯年嘗究心《墨辯》，得啓發於《管子》之七法，則、象、法、化、決塞、心術、計數。象説即在經上經下，經説上下。舉則爲綱，行以六書分配之，即孔子正名造字之説。

五月十五日，妾劉以病歸井研，閏五月十五日卒。

是年，直奉軍大戰，奉軍勝，徐世昌出走，黎元洪復大總統職。

《中國教育史要》一百廿一。




十一月，教育部公布學校系統改革案。


民國十二年癸亥（一九二三），先生七十二歲。


二月二日，先生偶不慎，跌傷後腦，流血甚多，旋愈。

次孫宗澤近來頗受新潮影響，先生謂其擇術不正，恐致沉淪。

先生欲將《六譯叢書》付中華書局出版，以資流布。中華以卷帙太重謝之。嗣又以周刻《穀梁古義疏證》版存湖南，似未印行，擬但由中華印此一種。已有成議，因加重訂，略增近來新説也。並命門人趙遵路校核，寄去中華，仍未印
 

注



 。

五月，宗澤回井研，令將《公羊補證》中與革命有關之文字録出，作爲《外編》，未果。

六月廿六日，妾帥氏卒。

十二月十六日，納婢張氏。

中華革命黨改組國民黨。

曹錕以賄選爲大總統。

孫文在滬與俄代表

下缺





民國十三年甲子（一九二四），先生七十三歲。


正月，嘗見宗澤讀龔定庵詩，曰：「此打油詩也。」
 

注



 並謂其詩不如文。宗澤旋回井研。

二月二十日，由南門外遷少城横通順街。是時侄子成勵、姪孫宗瀚、婢張侍。

三月，成都佛學社延先生講演《詩》、《易》，即以近年《詩》、《易》稿作講演稿，付佛學社排印，名《詩易合纂》。

《詩易合纂》大旨見《六變記》。自序云：「

略


 《素問》

略


 王氏所補之八篇爲孔氏之遺言，實《易》、《詩》二經之珍寶窖藏，

略


 《素問》
 

注



 觀《易》、《詩》二經，詞深旨遠，中才以下甚
 

注



 盡啓衆人之覺，豈非
 

注



 中篇既妙，與五運可珍。推之□鄭□□□淵，考《内經》□元王
 

注



 合，又況乃推之《大雅》、《小雅》經大□者至繁且多
 

注



 。《易》之上經、下經，十首、六首，天道
 

注



 亦無一條不可推及。信乎孔子作《易》、《詩》，微言奥義
 

注



 如此寶藏，視爲瓦礫。無怪自來《詩》、《易》家東西望洋，失所依據。」

秋，作《董貞夫墓志銘》。

嚴式誨

穀孫


 爲先生重刻《穀梁古義疏》。

九月，女幼平、子成劼、孫宗澤至成都，迎先生回井研，居於書院街曾氏祠，間亦至小高灘。先生子女在書院街，兩孫在小高灘也。

十月，門人黄鎔卒。

《東方雜誌》廿一卷十二號載梁啓超《清代學者整理舊學之總成績》一文，於先生著述僅及《公羊》，並言其誕怪，謂康有爲《新學僞經考》爲青出於藍。

作《陳師長四十壽序》。

國民黨在廣州組織國民政府，發表《建國大綱》、《三民主義》、《五權憲法》。

曹錕去職，段祺瑞稱臨時執政，蘇浙直奉均有戰争。

中俄協定成立。


民國十四年乙丑（一九二五），先生七十四歲。


九月，子成勵娶婦王氏。

與趙熙聯名電國民政府營救熊克武。時熊以卒兵入粤，被拘虎門
 

注



 。

是年三月，國民黨總理孫文卒。

重訂《知聖編》。


民國十五年丙寅（一九二六），先生七十五歲。


三月
 

注



 。

七月，移居北街吴氏宅内
 

注



 。

十一月，門人
 

注





微言述稿，頗不以
 

注



 經文爲然
 

注



 。矣改誒，不改丕之類。

知事李先春延先生於署内講《詩》、《易》，即以正在改訂中之《詩易合纂》爲講稿。

是年，蔣中正就革命軍總司令職，誓師北伐，國民政府遷都武漢，段祺瑞被鹿鍾霖逼走，張作霖入京，稱安國軍總司令。


民國十六年丁卯（一九二七），先生七十六歲。


十月，大病幾死，衣棺皆已具。十一月，始漸愈。

歲暮，友人張森楷自成都來訪，相見甚歡，留至明年正月始去。

二月廿八日
 

注



 ，康有爲卒。

先生嘗稱：「康長素奇才博識，精力絶人。」又曰：「長素或亦儒門之達摩，受命闡發者乎。」

《經話》甲一，頁五十五至五十六。


 又曰：「長素專講王陽明學，熟於廿四史、九通，蓋長於史學者，於經學則門外漢。」

吴虞《六譯老人餘論》。




是年，國府定都南京。

停止蘇俄國交。


民國十七年戊辰（一九二八），先生七十七歲。


先生
 

注



 京讀書
 

注



 冬，井研縣知事李
 

注



 宗澤欲爲先生作年譜，嘗就先生詢往事，先生語以三數事，

尊經五少年，及送張之洞，會試被磨勘。


 宗澤以見先生言語極艱難，不欲苦之而止。

冬，張森楷卒於京。

廢止春秋祀孔典禮。


民國十八年己巳（一九二九），先生七十八歲。


正月，孫宗澤與縣人李嵩高、丘挺生等創辦六譯公學於縣治東嶽廟，並擬建六譯圖書館以紀念先生，學校經費純恃募捐，復遭縣人之忌，至五月遂停辦，圖書館議亦中輟。

二月，第五女芸先生，張出。

二月初二日，書院街居主人將以屋賃他人，促先生遷移，自北街遷東門外，其宅乃賃自教育局者。

七月，仁壽陳學源、犍爲李源澄等三人來學。

九月，女幼平赴上海入中國公學
 

注



 。

犍爲張榮芳、黄印清爲先生重刊《穀梁古義疏》。

中央政治會議通過女子承繼財産案。


民國十九年庚午（一九三〇），先生七十九歲。


改訂《詩易合纂》爲《易經經釋》三卷、《詩經經釋》一卷
 

注



 。

□月，曾孫德威生
 

注



 。


民國二十年辛未（一九三一），先生八十歲。


三月，五女芸先殤。

冬，宋育仁卒
 

注



 。先生授意宗澤爲挽聯，有「道不同不相爲謀」之意。

醵貲印《六譯叢書》。先生以《六譯叢書》版存四川大學中國文學院，久未印行，深以爲憾，乃自行醵貲印數十部。


民國二十一年壬申（一九三二），先生八十一歲。


二月，重訂《六譯館經學叢書目録》：

舊未分類。


 翻譯類三種，論學類八種，春秋類十四種，禮類七種，尚書類七種，詩類八種，樂類三種，易類十種，尊孔類六種，醫類診脈門十三種、傷寒門十三種，地理類五種，文鈔類四種，輯古類十五種，共一百□十□卷。按，此目僅就已刊各書編定，曾經排印各書皆未闌入。惟近作《易經經釋》、《詩經經釋》、《上經下經考》、《經學六變記》，及擬作未遂之《樂經新義》、《樂記新解》、《易經五運六氣考》、《易緯歧義》、《王啓玄注中引詩易考》九種在例外，舊稿未刊者亦未編入。

作《六變記》。文云：「開首《頤卦解》，孔子以言立教，故託始於《頤》。《春秋》、《尚書》、《儀禮》爲人學三經，《詩》、《樂》、《易》爲天學三經。於『丘頤』一見聖諱，於二五爻兩見經字，上九『由頤，利涉大川』，《論語》『乘桴浮於海，從我者其由歟，子路聞之喜』，『浮海』即『利涉大川』之象。第二，《史記》：『鄭人有言曰：「東門有人，其顙似堯，其項類皋陶，其肩類子産。子貢以實告。」孔子曰：「形狀未也。累累如喪家之狗，然哉然哉！」』以人學三經思先王之道，以待後之學者。第三，《韓詩外傳》：『子夏問曰：「《關雎》何以爲《國風》始？」子曰：「《關雎》其至矣乎！」』。天學三經《詩》、《樂》、《易》。人首舉堯舜，天則陰陽、牡牝、雌雄
 

注



 。第四，《王制》、《周禮》。《王制》爲《春秋》師説，《周禮》爲《尚書》師説。第五，取《靈樞》、《素問》黄帝六相僦貸季、鬼臾區、岐伯、伯高、少師、少俞。黄帝受六相之教，授與雷公。《内經》二部，前人以爲戰國文字，天學託始皇帝，其書去堯舜不知幾何年代。總之，孔子託始，何分優劣也。第六，《論語》：『君子有九思。』《坎》、《離》所統十卦，形藏四，神藏五。君子有九思，四五合九也。三《頌》，《周頌》法天，其數六，《商頌》法地，其數五，《魯頌》法人，其數四。第七，《論語》：『《雅》、《頌》各得其所。』《大雅》三十五篇，《小雅》三十七篇，《大頌》十五篇，《小頌》分上中下爲三十三篇。

詳「各得其所」之義，既有大、小《雅》，亦有大、小《頌》。


 第八，《周頌》本六篇，毛本依《大雅》分爲三十一篇，十八字爲一篇，何足以爲《頌》。不知《左傳》武王作《武》，其分章六，引《詩》文相證，足破群疑。

略


 學經六變，各有年代，苟遇盤根錯節，一再沉思，豁然理解。爰就叢書分十四類，删去重複，提倡絶學，以成一家之言。」

略


 按，此文與柏毓冬本《六變記》又有異同。文簡意晦，且首尾不完，蓋先生精神此時已不能集中矣。

撰《八十自壽文》
 

注



 。

今年二月初九，爲先生八十初度，家人以徵文需時，擬入秋始慶祝。先生不悦，乃徇其意，於二月二十九日稱觴。是日，懽然受祝。先是，先生汲汲改訂《六譯館叢書目録》，手自配置。祝壽後，以嚴式誨曾允刊其近著，急欲至成都促成之，並集資重刻《六譯叢書》，且圖故舊之把握。宗澤等以年高不宜跋涉，柅其行，不聽。先遣孫宗
 

注



 時即下榻嚴許。

四月十日赴，携子成勵取
 

注



 義債，初止烏尤寺，爲方丈
 

注



 成都，先至嘉定
 

注



 河咡坎，距家七十五里
 

注



 ，遂卒
 

注



 。回井研東門外本寓。

五月初二日

陽曆六月五日


 巳時，先生卒於樂山河咡坎旅次。

八月十三日，孫宗伯等葬先生於榮縣清流鄉陳家山祖塋。兆乃先生所自卜，曾葬先生母雷太宜人、妻李安人者也。

六月，井研旅省同鄉會呈准四川省政府，以先生著述費移鎸遺著
 

注



 。



注
 　六譯先生年譜卷七：原稿不分卷，兹據巴蜀本分。



注
 　此段文字原無，據巴蜀本補。



注
 　此條原無，據巴蜀本補。



注
 　「表劑無效」以下，巴蜀本所記更詳：「縣人胡益智謂面有光彩，恐亡陽，主用補陰回陽之藥。盧醫錦亭云：『高年陽衰，内邪發動，因剃頭爲風所乘，非實風也。當以參、附、术助正氣，而佐以化痰開竅之劑。』十日後飲食漸復，惟自是以後，言語蹇澀，右手右足均拘攣，行動眠食非人不舉矣。」



注
 　此條原無，據巴蜀本補。



注
 　「先生欲」至「仍未印」：此條已見於民國十年，此爲重出。



注
 　「嘗見」至「打油詩也」：此條已見於民國十一年，此爲重出。



注
 　以下殘損。



注
 　以下殘損。



注
 　以下殘損。



注
 　以下殘損約七字。



注
 　以下殘損約七字。



注
 　以下殘損約十三字。



注
 　以下殘損約七字。



注
 　此條原無，據巴蜀本補。



注
 　以下殘損約二十多字。



注
 　原稿「七月」以下殘損約二十多字，據巴蜀本補。



注
 　以下殘損約十九字。



注
 　以下殘損五字。



注
 　以下殘損約八字。



注
 　廿八：巴蜀本作「十八」，誤。案：康有爲卒於一九二七年三月三十一日，當農曆二月廿八日。



注
 　以下殘損約二十一字。



注
 　以下殘損約十八字。



注
 　以下殘損約十七字。



注
 　此條原無，據巴蜀本補。



注
 　此條原稿殘損，據巴蜀本補。



注
 　以下殘損。



注
 　巴蜀本記：「冬十月二十六日，友人宋育仁卒，七十四歲，其學以通經致用爲主，尤工詞章。」



注
 　牡牝雌雄：原作「牡牡牝雄」，據文意改。



注
 　此條原無，據巴蜀本補。



注
 　以下殘損約十二字。



注
 　以下殘損。



注
 　以下殘損。



注
 　以下殘損。



注
 　以下殘損。



注
 　以下殘損。



注
 　「四月十日」至「移鎸遺著」：原稿殘損，據巴蜀本補。
















六譯先生年譜補遺



李伏伽　撰

楊世文　校點








校點説明



《六譯先生年譜補遺》，李伏伽撰。伏伽（一九〇八—二〇〇四），四川馬邊人，廖平女廖幼平之夫婿。一九三六年畢業於四川大學外文系。曾任中學教師、校長，報社記者、副刊編輯，一九四九年後歷任樂山專署文教科長、峨眉縣副縣長，樂山專科學校教務長，樂山市文教局副局長，樂山市政協常委、文史資料委員會主任，四川樂山地區教育局副局長，四川省政協委員、詩詞學會副會長。《補遺》是對廖宗澤《六譯先生年譜》的補充，始於光緒二年（一八七六），終於光緒二十七年辛丑（一九〇一）。增加了大量資料，可與廖宗澤稿本互補。收入《樂山文史資料選輯》第七輯《廖平專輯》，今據此本整理。







六譯先生年譜補遺




光緒二年丙子（一八七六），二十五歲，肄業尊經書院。


輯《學海堂經解分編目録》。先生以後嘗有《學海堂經解提要》之作，痛陳專重音訓、破碎支離之弊。

鈔李心傳《建炎以來繫年要録》及《東都事略》。此書爲張之洞所購，先生請録一部，留存縣學。此事錢鐵江於乙卯二月爲王闓運言之，以爲難得，王曰：「余初不知其書何所用。」

十一月，張之洞任滿回京。至綿竹，與學政譚宗濬書：「身雖去蜀，獨一尊經書院惓惓不忘，略有規模，未臻堅定。通省佳士，豈能搜採無遺？就目力所及者言之，大率心賞者盡在其中。」明年正月六日，張之洞於西安再致譚書，以蜀才告，曰：「四校官，五少年。」四校官：郫縣教諭楊聰、雅安教諭蕭署、茂州訓導李星根、梁山教諭譚焕庭也
 

注



 ；五少年：楊鋭、廖登廷、張祥齡、彭毓嵩、毛瀚豐也。


光緒五年己卯（一八七九），二十八歲，肄業尊經書院。


二月，王闓運就任尊經書院山長。

三月，出題課諸生，並示以讀經之法。其言曰：「六經之文，字無虚下。解經不同，先師嗤之。經字非獨無剩字，亦無煉字也。今願與諸生先通文理，乃後説經。文通而經通，然後可以言訓詁義理。夫讀《易》當先知一字有無數用法；讀《尚書》當先斷句；讀《詩》當知男女歌咏不足以頒學官，對君父；一洗三陋，然後可以言《禮》。此非一二言可盡，即非一二月能奏效，而要宜先立志也。」

《湘綺樓年譜》卷二。




先生改名平，字季平。登廷原繫譜名，亦不廢。

六月十日夜、王闓運與先生論文。王言：「古人文無筆不縮，無接不换，乃有往復之致。」次日，又爲講魏文帝《與吴質書》，謂：「『已成老翁』云云，通篇爲自視高材、自致千秋等作回復，以爲歎逝則淺矣。」

八月，應優貢試。先生出場，以文質王闓運，王謂文有師法，決其必售，但不知正副。發榜爲陪貢第一名，頗怏怏。試題爲「辭達而已」章。先生又云：「言之不文，行之不遠，此孔子之所教，宰我、子貢之所學。」大爲主司所斥，謂爲悖朱注。

九月應鄉試。九月八日《湘綺樓日記》云：「今夜放榜，與季平坐談至三更。季平逃去轟醉，余就寢。半覺聞砲聲，起披衣。未一刻，報者已至。院中共中正榜二十一人，副榜二人，皆余所決可者。其學使所賞及自負能文者果皆不中。余素持場屋文字有憑之説，屢驗不爽也，……頃之，季平、篆父、治業、陳子宗、吴聖俞、少淹等皆入謝，已鷄鳴矣。談久之，乃還寢。」


光緒六年庚辰（一八八〇），二十九歲。


成《穀梁先師遺説考》四卷。先生以劉向爲《穀梁》大師，師説散見於《説苑》、《新序》、《列女傳》、《漢書·五行志》、《五經異議》、《世本》者幾數千條。近人輯《穀梁》師説皆脱漏，乃採劉説及尹、梅、班、許等西漢師説，仿陳左海《三家詩遺説考》例，以爲此書，後因其説多收入所著《穀梁古義疏》，故原稿不存。

二月，薛焕卒。焕字覲唐，興文人，官工部侍郎，總理各國事務大臣，以乞養歸。尊經書院之創建、經費，皆賴焕章一言決之。又將舊藏經史有用諸書畀書院刻之。自後蜀中書漸多，士知崇尚樸學，風氣爲開。郭嵩燾稱其「創置尊經書院，有關吏治及人才學校之源，其功尤偉」。


光緒七年辛巳（一八八一），三十歲，肄業尊經書院。


十一月二十五日。王闓運去蜀後，曾有書與院生，言蜀士之病云：「貴州山川峻駛，氣少停迥，名利之心，未能淡遠，先聖所戒。欲速見小……速必多誤，是以不達；小則易識，安能更大？」


光緒八年壬午（一八八二），三十一歲。


是年館於龍茂道署。時縣人先後遊學錦江、尊經兩院者有龔熙臺

煦春


 、吴蜀輶

嘉謨


 、胡哲波

藩源


 等，一時流輩相與共處一地，論文角藝，交譏互訟，窮日夜不休。

是年，資州知州高培爵聘宋芸子主講藝風書院，課程一仿尊經，一時翕然從風。


光緒九年癸未（一八八三），三十二歲。


是年，先生説經始分今古。按《經學初程》云：「庚申以後，專求大義。」又辛巳注《穀梁》，已守魯學家法，則先生之分别今古，在庚辛之際已露端倪，弟旗幟未明，故《四變記·序目》仍托始癸未耳。

又「素王」、「二伯」之説，據《今古學考》卷下云：「癸未在都，因《傳》有二伯之言，《白虎通》説五伯，首説主兼三代，《穀梁》以同爲尊周外楚，定《穀梁》爲二伯，《公羊》爲五伯。當時不勝歡慶，以爲此千載未發之覆也。」又甲申作「主素王不王魯論」

見《公羊十論》。


 云：「按素王本義，非謂孔子爲王。素，空也，空托此王義耳。《論語》曰：『如有用我者，其爲東周乎？』又曰：『其或繼周者，雖百世可知也。』今古所謂『素』，即此『如有』、『其或』之義，設此法以待其人，不謂孔子自爲王，謂設空王以制治法而已。」

五月，先生試後出京，謁張之洞於太原。語次，言通一經較治一省爲難。

《家學樹坊》下。


 又胡素民挽先生詩：「漫詡山西巡撫貴，咋舌蘭陵一大儒。」自注云：「先生之山西，謁張之洞，席間曰：『倘使《穀梁》書成，不羡山西巡撫。』張驚嘆爲誓願宏大。」


光緒十一年乙酉（一八八五），三十四歲。


春，改寫《王制定本》備作《義證》。先生以《王制》有經、記、注之文，舊本淆亂失序，考訂改寫爲《王制定本》一卷。《今古學考》下云：「乙酉春，將《王制》分經、傳鈔寫，欲作義證。」「《王制》有經有傳，並有傳文佚在别篇者。至於本篇，經、傳之外，並有先師加注、記之文，如説尺畝按漢制今田爲説是也。」按：此書今名《王制訂》。先生於經籍中分經、傳、記、注，不僅限於《王制》。除《王制定本》外，尚有《禮運禮器郊特牲訂本》。先生持此法以施於群經，乃至方技之書。

鈔《異義今古學異同表》，始定今古異同之論。先生《今古學考》下云：「偶鈔《異義今古學異同表》，恍然悟博士同爲一家，古學又别爲一家。遍考諸書，歷歷不爽，始定今古異同之論。」又：「予初爲《今古學異同表》，玉賓范大容爲題其面曰『大鬧天空』。自東漢以來，其説久佚，今爲之一返其舊，覺雲垂海立，石破天驚，足以駭人聽聞也。」

是年，張子馥偕其妻曾季碩隨藩司易佩紳赴蘇，因僑居蘇州。


光緒十二年丙戌（一八八六），三十五歲。


用東漢許、鄭法，成《今古學考》二卷。上卷表二十，下卷説一百六則。以今學歸本孔子《王制》，古學歸本周公《周禮》；劈開兩派，如日月經天，江河行地。

《井研縣志·藝文四·今古學考提要》。


 按清代張惠言之於《易》，莊存與、莊述祖、劉逢禄、孔廣森、宋翔鳳之於《春秋》，始知守今文家法。翔鳳且知十四博士爲一家。然皆雜而不純，且未知今古之所以異者安在。陳左海義子陳立人於家法之外，又知重禮制，惟不知禮之條例皆由經生，仍不免考據之陋者，然已由粗而精也。先生承諸家之後，於今古異同之所在，既判如涇渭，於何以有此異同之故，亦有説以通之，且由此而立改制之説焉。先生云：「今古之分，或頗駭怪；不知質而言之，沿革耳，損益耳。今制與古不同，古制與今異派。在末流不能不有緣飾附會之説，考其本義，如斯而已，固不必色駭而走也。」又曰：「《論語》因革損益，惟在制度；至於倫常義理，百世可知。故今古之分，全在制度，不在義理，以義理古今同也。」

《今古學考》八頁。


 又言其分古今，特爲求深之助，並不以此自限：「地理家有鳥道之説，剪迂斜爲直徑；予分今古，意頗似此。然直求徑道，特爲便於再加高深；倘因此簡易，日肆苟安，則尚不如故迂其塗之足以使人心存畏敬。」

同上書二十八頁。




約尊經同人撰《王制義證》。先生以《王制》言爵禄、封建、選舉、禮樂、食貨、兵刑、職官之類，皆宏綱巨領，爲「一王之法」，則以《王制》統率諸經，其意在於經世致用。按此書爲先生以制度説經之專書。先生之以制度説經，亦由清人專重名物訓詁之風有以激成之。分别今古之關鍵在此，通經致用之塗徑亦在此。先生云：「學《禮》以大綱爲主。經學之要在制度，不在名物。或以制度爲躐等，不知井田封建事本易明，非如義理精微，難於領悟。故欲撰《王制義證》，以《王制》爲經，將《通典》及秦氏《通考》所引經、傳、子、史證之。初學觀此，先具規模，不惟經學之本，經濟亦有裨益，與拘於名物者，得失何啻天壤。」

《經話甲編》卷二。




是年，吴伯朅代宋育仁主講資州藝風書院。宋入都會試，薦吴自代。是科宋成進士，入翰林。


光緒十三年丁亥（一八八七），三十六歲。


總督劉秉璋聘錦江書院山長伍嵩生兼任尊經書院山長，札委先生及富順王萬震

復東


 任襄校。

六月，先生歸井研。山長伍嵩生於先生歸後，即改其課堂章程，盡改廖法。

學政高賡恩初至書院，語諸生以作文寫字爲主，謂能作時文，則經解、詞章皆能作。又爲伍嵩生刻《近思録》作序，痛詆漢學，有「寡樹藩籬，操末忘本，世儒之蠹」語，蓋斥先生也。《劉子雄日記》云：「廖説雖多不安，究是漢學規模。尊經書院專講漢學，此南皮創建之意也。且言漢宋無所偏主，不課宋學，以其貴躬行，不貴虚論。錦江課時文，即是宋學也。今尊經附入錦江，宜其廢漢學矣。」

七月，成《穀梁春秋古義疏》十一卷。先生此書創始辛巳，至是七年而成。嘗語劉健卿

子雄


 ：「何邵公十七年注《公羊》，時不逮其半。」劉謂此書：「已勝何氏，不必如此持久；它日或有删改，恐不如今日之妥。凡著書，既有定解，即不可易。」

是年，先生與劉健卿、周宇仁等過往甚密，見必談經論文。其談經多關制度之言，蓋所以構成其二變尊今抑古之説也。劉及院中人於先生説多否定而少可，劉《日記》記之頗詳。如四月六日「宇仁謂廖意在勝湘潭，始棄東漢之學求之西漢；又不合，乃棄西漢之學求之先秦諸子；又書不合，勢必至於疑經疑傳，猶不能申其説，此多歧亡羊也」。十一日，「師説

指王闓運。


 解經，九處可通，一處不通，則九處皆不通；廖解經，一處可通，九處不通，亦必强通之。此謹肆之分也。余既服師説之謹，又喜廖説之肆」。二十九日，「經師興之所至，往往强經就我，不獨廖然也」。閏四月六日，「與周

宇仁


 、胡

敬亭


 談經，謂廖分今古學固足自樹一幟；至於疑經改經，反無以自立，適召彈射」。二十一日，「過宇仁舍，法敬亭亦來談，皆不信廖説，以爲廖飛行絶迹」。六月二日，「廖近來新説愈無忌憚。予謂如列子所言，失物者疑其鄰人，日視其人皆似盗；其後自得其物，視其人處處皆不似盗。廖譯改之説堅持於心，視群經處處皆有譯改，亦其類也」。八月十三日，「凡著書既有定解，即不可易；且近日説太放肆，毫無顧忌，是其不及前日也」。九月九日，「過敬亭舍談，言廖經論多市井語。宇仁謂經不可言話，言話近於以經爲戲。因誦《夜雪集》『阿香費盡驅龍力，却被人云四海昏』，廖平之謂也」。

以上均見《劉健卿日記》。




閏四月，張之洞創廣雅書院於廣州，規模宏大，明年始落成。


光緒十四年戊子（一八八八），三十七歲


江瀚

叔海


 致書先生論《今古學考》，略謂：「今古各家皆誦法洙泗，殊塗同歸，不宜妄分畛域，崇今抑古，造爲孔子晚年論定之説。康成之學，博大精深爲兩漢冠；囊括網羅，一洗前師之陋，正陳左海所謂通儒之識，豈可厚非？且所謂家法，即當時功令，彼欲邀求博士，自不能不篤守師説耳。」又謂《王制》「簡不率教，屏之遠方」，及「洙泗不以聽」，皆非仁人之言，以爲今學之祖，尤所不解。

據黎庶昌《續古文辭類纂·江叔海與廖季平書》。按此書十八年後先生始見之，又六、七年始作答。




成《知聖編》一卷，附《孔子作六藝》一卷；《闢劉篇》一卷，附《周禮删劉》一卷。《井研縣志·藝文四·知聖編提要》云：「平初作今古説。丙戌以後，乃知古學新出，非舊法，於是分作二編：言古學者曰《闢劉》，言今學者曰《知聖》。」「此編用西漢説，以『六藝』皆孔子譯古書而成。《莊子》之『翻經』，《論語》之『雅言』，皆謂通古今語。以天生至聖，通貫古今，《詩》、《易》爲百世而作，《春秋》書爲上考而作；由後推前，知制作全出孔子。於是撰爲此編，因疑設問，最爲詳明。平客廣州時欲刊此書，或以發難爲嫌。東南士大夫轉相鈔録，視爲枕中鴻寶，一時風氣爲之改變。湘中論述以爲素王之學倡於井研者，此也。」「《知聖編》之作，重在闡明制作全出孔子之義。素王者，空王也。孔子不有天下，又不能不立教，即『天將以爲木鐸』，『天下有道，庶人不議』之意也。蓋孔子繼二帝三王之統，斟酌損益，以爲一王之法，著之六藝，托之宣言，此即所謂改制也。」

《闢劉編》初爲續《今古學考》，作於去年，亦即康有爲所據以作《新學僞經考》者，原稿已佚。六年後，復改訂爲《古學考》，中多戊子以後之説。先生此時於今古之分，有數語足以概括之：「馬融以後，古乃成家，始與今文相敵。許、鄭方有今、古之名。今學以『六藝』爲宗，古學以《周易》爲首；今學傳於游、夏，古學張於劉歆；今學傳於周秦，古學立於東漢。此今、古正變先後之分，非秦漢以來已兩派兼行也。」

《闢劉編》頁二十二。




十二月，赴京應禮部試。此次取水道，《知聖編·序》即作於黄陵峽舟次。


光緒十五年己丑（一八八九），三十八歲。


先生至是始以專力治《左氏》。

作《周禮删劉》八證。

七月，至蘇州。訪俞樾，以所疑請益。樾亟稱《今古學考》爲不刊之書；先生語以已改易，並三《傳》合通事。樾不以爲然，曰：「俟書成再議。」《吴虞日記》：「丈在蜀時，未敢自信其説；出遊後，見王霞舉、俞蔭甫諸公，以所疑質之，皆莫能答，膽乃益大。」

是月，張之洞調湖廣總督，十一月莅任。

先生訪康有爲於廣州城内安徽會館。是日，黄季度以病未至。《知聖編》云：「初刊《今古學考》，學者謂爲以經解經之專書，天下名流，因本許何，翕無異議。再撰《古學考》，外間不知心苦，以爲詭激求名。嘗有人持書數千言，力詆改作之非；並要挾以『改則削稿，否則入集』，一似真有實見，堅不可破。乃杯酒之間，頓失前疑，改從新法。……」即指此事。梁啓超《清代學術概論》二十三云：「今文學運動之中心，曰南海康有爲。然有爲蓋斯學之集成者，非其創作者也。有爲早年酷好《周禮》，嘗貫穴之著《政學通議》；後見廖平所著書，乃盡棄其舊説。」康有爲《自編年譜》：「光緒十六年八月，陳通甫以客禮來見，凡三與論《詩》、《禮》，泛及諸經，吾乃告之以孔子改制之意。」時間與此合，惟諱言先生及其學之所出耳。

十月，劉子雄卒於北京，年三十二歲。子雄字健卿，德陽人，戊子北闈舉人，官内閣中書。與先生同住尊經蓋十年，多所切磋。工詞章，所著有《劉舍人集》及《日記》。

《日記》未刊。





光緒十六年庚寅（一八九〇），三十九歲。


友人周國霖卒。國霖字宇仁，新津舉人。在尊經時，穎悟冠儕輩，於先生新説，多所切磋。先生初主今學無異説，古多異説。國霖以爲今多古少，先生改從之。

張祥齡妻曾彦卒於蘇州，年三十三歲。彦字季碩，新都人。父詠，官知府，早卒。母左錫嘉，工詩畫，世稱冰如老人者也。彦秉母教，亦長於詩書畫，詩力追漢魏。著有《桐鳳集》一卷，《虔共室詞稿》一卷，《婦典》三十卷。王闓運主講尊經時，彦往往以其所爲詞翰置高材生卷中，輒得高等。王序《桐鳳集》，稱其詩「有古作者之風」。又謂彦詩之工由於有千里之行，又不應試，可專肆其力。先生嘗語吴虞：「曾季碩詩爲四川第一。」「季碩伏案既勤，且未讀唐以後書也。沉雄壯邁不及男子，則會朋友及閲歷少之故。凡人伏處山林，辭章斷難成就。季碩在四川時，篆書並未寫成，出遊後始工矣。」

《吴虞日記》。


 後十三年而祥齡卒，先生爲合志其墓。


光緒十八年壬辰（一八九二），四十一歲。


六月朔，始摘鈔《十三經注疏》，即名曰《十三經注疏鈔》。自序云：「注疏卷帙繁重，文復義繁，實爲不易猝得要領。用是發奮爲之摘鈔。經用楷録，注用行體，疏用雙行，解釋各係本條，不復别標起止。剩字贅文，痛加删汰，義取簡要，命名曰『鈔』。以方治《周官》，故以《周官》托始。誠以今之鈔人己兩益：己則借此以鑽研，人則益便於尋究。或乃譏其拙苦，謹應之曰：唯唯，否否！巧速不如拙遲，獨不見乎拙老人之鈔《十三經》乎？第有恒爲難，正爲勉始終耳。」此劉子雄所謂「用苦功」也。

六月二十一日，先生囑顧印愚爲子成學命字，顧字之曰「師慎」，並爲詩紀之。詩有序。序曰：

廖季平同年有子成學，生十七年矣。季平授之《春秋左氏傳》，而謂印曰：「成學將冠，子，父執也，請字之！」且曰：「平初受學於南皮之門，是年丙子，始生成學。平治經蓋始此。平於《公》、《穀》二傳皆嘗推考例義，有所闡述；今受治《左氏》，亦南皮師意也。然微言既絶，大義亦乖，窮年莫殫，所謂愚公之業也，將期成學以卒業也。」印惟季平之學截流討源，以必得聖人之意爲歸。其論《左氏》，以司馬爲始師；又稱漢治《左氏》者，服子慎最著。今以《左氏傳》授成學，家法師法，昭然可尋，故字成學曰師慎，而作詩以章之。詩曰：

老泉名子乃有説，知子之明標軾轍。定名冠字聞禮經，贈字相沿有前哲。

韵文雜合無言詩，磊落傳誦阿耽詞。昔賢起例今可效，名父傳經家有詩。

成學玉立何頎然，而翁與我交有年。爲言兒子在丙子，輶軒初受南皮篇。

十七年中菲與枕，公穀昭昭存述信。更推師説闡丘明，却溯專家思子慎。

折荷播荷意非他，滿籯一經孰爲多？談遷興衆可企及，學也象賢當如何？

學囗之學字囗字，我師古人有專字。會通請廣五十凡，駁議寧矜六十事？

撰《四代無沿革考》二卷。

十月，友人蕭藩卒。藩字西屏，仁壽人。與先生及張祥齡、范玉賓交甚厚，嘗爲先生刻《今古學考》、《起起穀梁廢疾》、《釋范》、《分撰兩戴記章句凡例》。

康有爲撰《孔子改制考》。


光緒十九年癸巳（一八九三），四十二歲。


上張之洞書，論《易》。謂聖人晚乃序《易》，《易》爲「六經」總源，又多斥前人爻變誤説。

又答友人論文王作《易》書，力主經爲孔作，《十翼》爲弟子所述，以駁文王作《易》、孔子作《十翼》之舊説。


光緒二十年甲午（一八九四），四十三歲。


四月，改訂《闢劉編》爲《古學考》，以明古學之僞。自序云：「丙戌刊《學考》，求正師友，當時謹守漢法，中分二派。八年以來，歷經通人指摘，不能自堅前説；謹次所聞，録爲此册。以古學爲目者，既明古學之僞，則今學大同，無待詳説。敬録師友，以不没教諭苦心，倘將再有深造，尚將改定。」

康有爲門人龍澤厚至蜀，以康所著《新學僞經考》、《長興學記》見遺。先生與康有爲書云：

「龍濟之大令來蜀，奉讀大著《僞經考》、《長興學記》，並云《孔子會典》已將成書。數萬寶塔，何其盛哉！二千年大魔煬竈，翳蔽聖道，經籍名存而實亡；得吾子大聲疾呼，一振聾聵，雖毁譽不一，然其入人心者深矣。後之人不治經則已，治經則無論從違，《僞經考》不能不一問，與鄙人《今古學考》永爲治經之門徑。

「惟庚寅羊城安徽會館之會，鄙人《左傳》經説雖未成書，然大端已定。足下《左》學列入新莽，則殊與鄙意相左。因緣而乃互掛，又爲枝蔓。在吾子雖聞新有《左氏》之説，先入爲主，以爲萬不相合，故從舊説而不用新義，此不足爲吾子怪也。獨是經學有經學之根柢門逕，史學亦然。今觀《僞經考》，則貌雖極炳烺，足以聳一時之耳目，而内無根藴，不出史學、目録二派之窠臼，尚未足以洽鄙懷也。當時以爲速於成書，未能深究；出書以後，學問日進，必有改易。乃俟之五六年，而仍持故説，則殊乖雅望。

「昔年在廣雅，足下投書相戒，謂今、古學爲至善，以攻新莽爲好名；名已大立，當潛修，不可鶩於馳逐。純爲儒者之言，深佩之。今足下大名震天下，從者衆盛，百倍鄙人，以子之矛，攻子之盾，久宜斂收，固不可私立名字，動引聖人自况，伯尼、超回，當不至是。

按，康氏自號長素，即長於孔子之意；其門人陳千秋號超回，梁啓超號軼賜，麥華號駕孟，曹秦號越伋。


 如傳聞非虚，望去尊號，守臣節，庶不爲世所詬病也。

「又吾二人交涉之事，天下所共聞之。余不願貪天功以爲己力，足下之學，自有之可也。然足下深自諱避，致使人有向秀之謗。每大庭廣衆中，一聞鄙名，足下進退未能自安。淺見者又或以作俑，馳書歸咎鄙人，難於酬答，是吾兩人皆失也。天下之爲是説者惟吾二人，聲氣相求，不宜隔絶，以招讒聞。其中位置，一聽尊命：謂昔年之會如邵、程也可，如朱、陸也可，如白虎、石渠亦可。稱引必及，使命必通，得失相聞，患難與共。且吾之學詳於内，吾子之學詳於外，彼此一時，未能相兼，則通力合作，秦越一家，乃今日之急務，不可不深思而熟計之也。方今報館林立，聲氣相通，南北二宗，不自隔絶，其得失之效，智者自能知之。」

按：龍濟之

亦作積之。


 名澤厚。康有爲《自編年譜》光緒十八年條云：「龍澤厚以知縣引見，道過粤，來學焉。積之仁質甚厚，嘗創辦廣仁善堂，聚衆千人講袁學誘衆。西帥李鑒堂禮之，令辦乞丐院，又修孔廟者。」

是年七月，給事中余晉珊劾康有爲「惑世誣民，非聖無法，同少正卯，聖世不容」，請焚《新學僞經考》。


光緒二十二年丙申（一八九六），四十五歲。


成《經話甲編》二卷。此書收集十年中説經之語，非一時之作，故其説不限於本年。前人説經之書，從無以「話」名者。先生以經説體制尊嚴，瑣事諧語不便收録，因以「話」名，意取便俗。其中批評前人者，首爲據博士之説以一證鄭君之誤；其次則亟言清人小學支離破碎之病，謂：「咸、道以前，但有小學，並無經學。」皆前人所不敢發者。先生云：

「國朝經學，喜言聲音訓詁，踵事增華，門户一新，固非宋明所及；然微言大義，猶尚未聞。嘉、道諸君，雖云淵博，觀其著述，多類骨董，喜新厭舊，凌割六經，寸度銖量，自矜淵博；其實門内之觀，固猶未啓也。」

卷一，頁三。




「國朝經學，初近於空疏，繼近於骨董，終近於鈔胥。高者陳左海、陳卓人，然一偏之長，未瞻美富。」

同上。




「近人風尚，不蔽文字，則求瑣細，一衣一冠，考校累月，一草一木，説以數萬言；倘遇喪祭儀節，或考兵農今古，則茫然失措。」

卷二頁四。




先生於清人考據，亦以爲有其成就，且亦引俞氏《古書疑義舉例》以爲説，惟不以此自畫，而别從制度着眼，較之前人殆有識小識大之異矣。

先生於治學之法，言之甚詳，皆其平日從實踐中甘苦有得之言，可藉以窺其用功之塗徑及其學所以能有獨到之處。今略舉數事：

一、治學當舍細謀大。先生謂：「治經如作室，其前後左右梁棟門户，所宜熟思籌畫者也。至於一榱一桷，所關甚微，不必苦心經營。」「舍大謀細，棘端刺喉，泰山不睹，此今古之弊也。」

卷一，頁六。


 此與反對支離破碎之學同一用意。又言集衆人之力以考一題，雖能新解層出，然此僅就偶爾聰明，穿鑿附會，未能融會貫通；如義本平常，事兼疑闕者，僅此之異，反致棼亂。

二、治學當重神略迹，比較舍細謀大又進一步。其言曰：「治經實義有證佐難，虚字有精神尤難。然虚字精神實出於實義明確之後。」以作詩爲喻：「詩人得一好句，有所言，有所不言；言在此，意在彼；所言者少，所包者衆。神悟景態，超然言表。解經亦如此。」「解經不惟當理會虚字，並當玩味虚神。」

頁十七。


 「六經同出一源，拘於其貌而不知神理，且其貌有不相似處。」

三、精華須從糟粕中來：謂穀米麵藥柴炭火水如漢學，抉取精華盡棄糟粕如宋學。所求在精華，不可舍糟粕，亦不可拘於糟粕。舍糟粕而别求精華，宋儒是也，其所謂經華，非大經之精華也。拘於糟粕而不求精華，清代之漢學家是也，此漢學非西漢先師之學也。

四、爲學當舉一反三，因端就委。「觀人一節，能知長短，此治經之切法。經傳所陳義理，多不具録。若見一書，僅就一節言之，不能推到全體，此非善學者，須有西人《全體新論》心思乃可。」

卷一，頁十八。


 「讀經傳當因所言知所不説，因其一端知其全體，因其簡説知其詳旨，因其不言知所宜言。卮言别義，不足以亂其聰明；精旨微言，不能當其校索，所謂『目無全牛』者也。」

卷一，頁五。


 此與上説各有其用，上説精華出於糟粕，而精華非糟粕；此則據此以推彼，因偏而得全。

五、治學當爲其難，不當避難就易。「學問始難而終易，人情好易而多避難。幽蘭空谷，誰甘寂寥？難者或且不欲示人，而易者一倡百和，天下風靡。」

頁七。


 「學者舍難趨易，後遂因其易也而思變之，變者又不能通其難者，愈趨簡便，故其壞無所底止。」

頁八。


 真者不傳而僞者不絶，皆避難就易有以致之。故先生之爲學，常在攻堅，所遇皆盤根錯節而弗止。

六、爲學當好學深思，心知其意，此克難之要訣也。先生謂漢學輾轉蒙蔽，欲復大明，其事甚苦。「經如九曲珠，能者用心，須有蟻穿之妙。」

卷一，頁三。


 其於《春秋》，先生曾言「予蓋不止九曲」。故常引史公「非好學深思，心知其意，固難爲淺見寡聞道」以自况。

七、治學當從實踐中發現新解，不可從門外説門内話。先生言有友人欲爲《禮》學三大表，曾與商榷條例，粗舉巨綱數條相告，且曰若其細目、新解，非用功之後，陸續修補不能。先生以爲「此説甚善」。其所撰《穀梁古義凡例》修改近十次，乃成今本。

八、治學先有的而後求中。先生以爲宋儒言「中」字，謂凡事求中，義近惝恍。「中」當讀作《孟子》「其中非爾力也」之「中」，並引《孟子》此數語爲證，以爲「知之明，守之固，便爲通人，其巧妙至於貫虱穿揚，百發百中。百變之中，有一定之準；先有正鵠以爲標準，其事甚陰。非既已張弓挾矢尚不識準則，必東西測量審度而後發矢」。

九、爲學須善變。先生以爲當「十年一大變，三年一小變，每變愈上。若三年不變，已屬庸材；十年不變，更爲棄材矣。然苦心經營，力求上進，固不能不變也。」又曰：「變不貴在枝葉，而貴在主幹，但修飾整齊，無益也。」

卷一，頁十六。


 證之先生之學，前後六變，蓋無十年不變者，可謂能實踐其言矣。

十、爲學須堅定不移：「醒時如此，醉夢亦如此；率爾如此，沉思亦如此。千百人攻之而不能破，衾影之間循之而不能改，若此境界，其於古人中求之乎！」

卷上，頁四。




此外，先生雖於清代學者多有微詞，然飲水思源，亦不没前人之勞。謂：「治經如種田，後人享先人之福。惠、戴、阮、王非不自勤，時爲之也。譬如闢草燒山、畫疆耕薅之事，以次而成，而後來食穀，皆前人之功也。莫爲之前，雖美不彰；今日之事，固不敢没諸先達之勤勞也。」

卷一，頁五。




綜上所言，先生之治學，既重神悟，略形迹，又不輕視糟粕，流於心學；既重善變，又重堅定。識大爲難，皆人所難能，其得力全在一「思」字：能苦思，故有新義；思之不已，故新義亦層出不窮，且能無堅不摧，無遠弗達。

是年，梁啓超撰《變法通議》，嚴復譯英人赫胥黎《天演論》成。去年，嚴嘗作《論世變之亟》、《原强》、《救亡決論》、《闢韓》各文，載於《天津日報》，大旨在尊民抑君，尊今叛古。張之洞見而惡之，謂爲「洪水猛獸」。


光緒二十三年丁酉（一八九七），四十六歲。


論學始著大小之分。定《周禮》爲大統之書，專爲皇帝治法。《續知聖編》云：「初考《周禮》，以爲與《王制》不同，證之《春秋》、《尚書》、《左》、《國》、諸子，皆有齟齬，因以爲《王制》有羼改，作《删劉》一卷。丁酉以後，乃定爲大統之書，專爲皇帝治法。」以始講大統，自號則柯居士。

「蜀學會」以省垣爲總會，府廳州縣設分會，分倫理、政事、格致三大門。會講所標示者皆經史大疑，古今積患，歷來聚訟，將來流弊不易晰之條。五倫之教爲會講專條，並擬《倫書》、《孝經義考》、《容經言語》等書。會講時仿白虎講義，分條樹義，互相辯難。《蜀學報》與學會相表裏，學會與書院相經緯，分爲三事，聯成一氣，書院佳卷可選登學報。

春，家居治《易》。夏，得宋育仁書，傳語張之洞告誡，先生不懌者累月。

十月，赴成都，與宋育仁相見，宋再傳張語，並謂「如不自改，必將用兵」。

十一月，與宋育仁書：

按，即《與宋芸子論學書》。




「昔者四科設教，不礙同歸；二學

齊、魯。


 同鳴，蓋由俗異。是丹非素，未得宏通；一本萬殊，乃爲至妙。是未可執一而廢百也，有明徵矣。或以講今古學爲非，説《易》以主孔子爲大謬；並謂『如不自改，必將用兵』。夫用兵之道，首重慎密；未發而先聲，此非兵也！將命者未悟耳。聊貢所懷，以資談笑。

「間嘗考國朝經學，顧、閻雜有漢宋，惠、戴專申訓詁；二陳

左海、卓人。


 漸及今、古。由粗而精，其勢然也。鄙人繼二陳而述西漢學派，撰《今古學考》，此亦天時人事，非鄙人所能自主者也。初撰《學考》，意在分門别户，息争調合；及同講習四、五年之久，知古派始於劉歆，由是改作《古學考》，專明今學。此亦時令使然，非鄙人所能自主者也。二陳主於平分，李申耆、龔定庵諸先達乃申今而抑古，則鄙人之説，實因而非創也。宋人於諸説已明之後，好爲苟難，佔據《周禮》，欲相服從，累戰不得要領，乃乞師以自重。即以《王制》論之，盧氏以爲博士所撰；即使屬實，漢初經師相傳之遺説，固非晚近臆造者可比。其中初無違悖，何嫌何疑，而視同異類？近人崇尚樸學，於儒先佚書，單文剩句，同見搜輯，豈以《王制》完全，獨宜屏絶？或曰：『非惡《王制》，惡以《王制》徧説群經耳。』是又割裂六經之説也。以爲一經可以苟合，别經則不必然，不知不同者體例，不可不同者制度，此非可以口舌争也。

「鄙人嘗合數十人之力，校考其説，證明周、秦、西漢諸子緯載籍，凡言制度者，莫不相同；再證以群經師説，如《大傳》、《外傳》、《繁露》、《石渠》、《白虎》，以及佚存經説，若合符節。又考之《詩》、《書》、《儀》、《記》、《春秋》、《易象》、《論語》、《孟子》，尤曲折相赴，無纖毫之異。東漢以下不可知，若新莽以前，固群籍制度者之一總匯。鄙人食芹而甘，願公之同好。且現在外侮憑陵，人才猥瑣，實欲開拓志士之心胸，指示學童之捷徑，以一人私得之秘，顯著各篇，乃反因以見尤。使如或説，今日於《諸經凡例》删削《王制》一條，别求各就本經傳記爲之注解，避其名而用其實，不過需數日之力耳。豈得失之數，固即在此耶？則去毁取譽，固不難矣！乃主人則實惡今學諸傳，於《春秋》頗有廢二《傳》用《左氏》之隱衷，特不能顯言耳。即以《左氏》而論，鄙人曾同坐時，請詢海内所稱《周禮》專家撰刻義疏之孫君，其中制度無一與《周禮》相同。此説《周禮》專門之言，又皆同爲弟子。今將《左氏》提回博士，與二《傳》同心，此亦深所不許者也。至於《易》主商人，不用文周，此乃據《繫辭》之明文，以證三《易》之晚説，非誤信歐陽文忠也。

「考兩漢經學之分，西漢主孔子，或作或述，一以儒雅爲歸，即劉氏《移書》，全列諸經，亦統以尼父。《左氏》不祖孔子，李育譏之。東漢則群經各列主人：《尚書》歷代史臣所記，《詩》風國史所採，《易》屬文王，《禮》本周公，而《春秋》則有周公、魯史、外國赴告與孔子新文諸不同。一國三公，莫知所從。西漢經本皆全，故其書具在；東漢則《書》有百篇，《詩》六義，《易》佚《連》、《歸》，《史》亡鄒、夾。或由女子齊音口傳，或以笙奏雅頌，豳雅相補，斷爛破碎，侈口秦焚。西漢授受著明，傳記由於闕里，義例合同，終歸一貫。東漢則初祇訓詁，莫傳義理，推《周禮》强説各經。至鄭君乃略具規模。一則折中至聖，一則並及史臣；一則經本完備，一則簡册脱殘；一則師法分明，一則臆造支絀。略舉三端，得失已見。夫孔子立經，垂教萬世，自當折中一是，以俟用行，豈其秦越雜投，徒啓争競？學人治經，義當尊聖。不師一老，别求作者，則删經疑經，宜其日熾。既用西漢之學，不得不主聖人；既主聖人，不得不舍羑里。《論語》不必聖筆，義同於經，《繫辭》比之，未爲非聖。本傳既不明言文王，則附會之説，同於馬、陸。《易》分文、孔，門户則然。

「夫兩漢舊學，墜緒消沉，鄙人不惜二十年精力扶而新之，且並群徑而全新之。其事甚勞，用心尤苦。審諸情理，宜可哀矜。即使弟子學人不紹箕裘，而匠門廣大，何所不容？以迂腐無用之人，假以管窺，藉明古義，有何不可？如不以玉帛相見而尋干戈，自審近論雖新，莫非復古；若以門户有異，則學問之道，何能囿以一塗？况至人宏通，萬不至此。反復推求，終不識開罪之由。或以申明《王制》，則有妨《周禮》，不測之威，實原此出。按《周禮》舊題河間，毛公乃由依託。先哲事迹，本屬子虚。况六藝博士，立在漢初；劉氏所争，但名《逸禮》；《周官》晚出，難以經名。唐宋以來，代遭掊擊，非獨小子，始有異同。使果出元聖，亦無與素王。且鄭君據此爲本，推説群經，削足適履，文可復按。今以遵鄭之故，强人就我，而不許鄙人以經説經，聽斷斯獄，亦殊未平允。

「又兵戰之事，必先無内憂，然後議戰。請先選循吏，内撫流亡，一俟兵食已充，然後推轂。謀臣軍師亦曾自審利弊，一檢軍實乎？恐軍令一出，而四喪逃亡，民不堪命。鄙人謹率敝賦，待罪境上。惟是《詩》、《書》、《儀》、《記》、《三傳》、《論語》、《孝經》，幅員既廣，孟、荀、韓、墨、伏、賈、董、劉，將佐和協；封建、井田、職官、巡守、六禮、八政、五命、五刑，器食精足。一匡之盛，頗比齊桓；謀臣良將，電鶩風馳。退舍致敬，開門受敵。開花砲、鐵甲船、魚雷、飛車，轟擊環攻，敝塞萬不出一兵、發一矢以相支拒，而强弱相懸，主客異致，一二部道以相餌，而已刃缺砲裂，支節且難理，何况擒王掃穴哉？

「在未行議攻之先，必有間諜爲説曰：『彼雖風疾馬良，不辨南北，兼弱攻昧，天命可睹。』不知風之見疾，馬之見良，正以其識見精明耳，安見有心無所主，而能取速？此謂無信訛傳，以傷桃李。現因議兵，愈謀自固。新將《逸禮》諸官招集安插，以《曲禮》舊題爲之目，以經傳各官補其亡，名曰《經學職官考》，與《王制》合之，兩美並行不悖。此既益此强藩，彼必愈形孤弱，庶乎邦交永保。協言《王制》，大將旗鼓，易招彈射，自今深居簡出，不涉封疆。惟是先入爲主，人情之常；無端而前，每致按劍。循覽未周，詬怒已發，是非引之相攻，深入重地，己固難圖萬全，人亦鮮進理解。現今各報新開，學館林立，必别招天下之兵，日與角逐，得失所形，兩有裨益。國雖新立，固非兵威迫脅而屈服者！始之駭以無因，繼之疑而自改，終之以喜，喜乎借外侮以勤自修也。」

按，先生於張之洞知己之感甚深，而此書情辭不免激切，蓋「傳語」之後，積之數月而始發。其自信之堅，終不因外力之迫而有所屈服。

十一月，上張之洞書。

按，即《上南皮師相論學書》。


 書云：

「冬初晤芸子，傳諭改訂經説條例，保愛教誨，感愧無極！受業初以史學讀表志之法讀《王制》，以《王制》爲經傳之表志；後來取其易明，於各經制度皆以《王制》説之。實則經皆自有表志，如《公》、《穀》其尤著者也。今既奉傳諭，擬於各經凡例中删去《王制》一例。所有制度，各引本經傳記師説爲證，不引《王制》明文，現已遵照改易。至於攻駁《周禮》一節，學宜專務自囗，不尚攻擊。如今、古兩塗，學派别乎兩漢，專書成於囗長。受業初撰《學考》，不分從違，見智見仁，各隨所好；不是古非今，亦不信今蔑古。此書初無流弊，現在通行，可不必改議。惟《攻劉篇》專攻《周禮》，此書見未刊刻，即將原稿毁消。蓋二派各立門户，不尚主奴。特古學久經盛行，今學不絶如縷，初謀中興，不得不畫分疆域；既已立國，無須再尋干戈。公約一定，永敦交好。惟今學既不侵奪，宜謀自守。所有今學，立爲自主之國，有自主之權；所有舊時疆域、政事，自謀恢復，古學不得從中阻擾。以《易》言之，古學主三易，名曰《周易》因爲文王作，後儒因有可疑，再補周公，退孔子於《十翼》，此古學自主之權也。今學主孔子，以《易》作於商人，傳於孔子，《十翼》爲弟子傳記。推之群經，家法皆同，此今學自主之權也。歐陽文忠説乍見似爲奇談，博考實爲通例。今姑下其事議院，使二國使臣自辯。古使曰：『《十翼》出於孔子，本爲經也，以爲師説，近於非聖，則《十翼》失重。』今使曰：『《十翼》體例同於《論語》。必出聖筆，乃足尊貴，不並《論語》指爲聖作乎？《論語》從無聖作之説，人未嘗弁髦之也。且史公稱《大傳》，中多重複陵次，必非一人手書，以賢述爲聖作，更有何據足以相難？弟子傳經，引用孔子舊説，古例皆同。以此爲經，則各傳記皆思自聖矣，將何以分别之乎？』古使曰：『聖經賢傳，舊説固然；但經既出文王，傳不出於孔子，則《易象》坐中，從何位置尼父？』今使曰：『《大傳》言伏羲畫卦，明文也；其言作《易》，以爲中古，以爲殷之末世，當文王與紂之時，信爲文王作所，何不曰文王囚於羑里，因作《彖辭》；周公東居，因作《爻辭》乎？即《禮記》「商得坤乾」言之，與《大傳》切合，是《易》本出殷周，孔子傳之，而弟子作傳，與諸經一律。今子之説出於「三易」，本於《周禮》，得失姑不具論；西漢以前言經教者，固皆師孔子，無文王、周公也，何必干與外事，奪人自主之權？』今與芸子約：分爲二派，各守邊疆。《周禮》之説，如能通一例，則即取用。」

「再禀者：受業今年杜門家居，夏間得芸子書，冬初，乃得晤於成都，傳述面諭，不勝惶悚恐懼。保愛教誨，深恐流入歧途，感涕無盡。庚辰京寓，即以『風疾馬良』爲厲禁；以後晉粤鄂垣，叠申前論。敢不自警，以越規矩爲懼？

「維受業之用功也，以智爲主，以力爲事餘。孟子云：『其至爾力，其中非爾力。』蓋嘗專以中爲事，而非徒但能至以爲要也久矣。未講《左傳》之前，曾刊《凡例》，以《左傳》爲古學，事事求分，二《傳》相反，如水火黑白之不可相合。考其立異之端，實即攻其主於周公孔子、史官赴告之不同。一國三公，莫知所從。蓋嘗經營於心者七八年之久，惟日求《左氏》之病痛而布告之，非有心於攻《左氏》，以既欲治《左氏》，非先明其要害不可也。己丑承命校考《左氏》，三年之中，遂成巨帙。或以爲倚馬成書，而不知前此之經營慘淡者非一日矣。惟其攻之也力，雖癬疥之疾，亦必求所以補救之，非苟且敷衍以應命而已。今之攻《左氏》者曰某某，使以受業所撰加以攻擊，縱沉思三五年之久，當亦不得其破綻。則以未治之先，其攻之也不遺餘力，則其治之也可以速成。或以爲『風疾馬良』，而不知治之非一日也。

「《左氏》與《周禮》同義，故思治《周禮》亦仿《左氏》之例，先求攻之，故編十二證以求其疾痛所在。所有弊病無不盡力攻駁。以爲非攻之竭其力，則其治之爲不專。近年諸經已定，乃可從事《周禮》，務舉平日之所攻擊雜駁，萬不能通者，日求所以大同之故。精思所至，金石可開。近於九畿、九州、五等封諸條，皆考其蹤迹，有以通之。攻之數年之久，知其利弊已深，然後起而治之，亦如昔日之《左氏》，非攻之也力，則其治之也不如此之精。既將諸經統歸一是，則不必更立今、古之名。是不言今、古者，乃出於實理，非勉强不言而已。

「芸子傳諭云『不可講今、古學並《王制》』云云，當以詢之，以爲非不可講，特苦其徧説群經，雖有佳肴，日日食之，亦厭而思去。受業初用俞曲園之説，以《王制》説《公羊》，繼乃推之《穀梁》，推之《書》、《禮》，推之《左氏》，又推《易》、《詩》、《論語》，蓋必經數年之久，乃定一説。思之深，辨之審，確有實據，又必考之先師，乃敢爲之，非如俗説以《王制》可説《春秋》，遂推之群經，不問是非得失，冒昧爲之也。專宗《王制》，議者久有異同，受業早思有以易之。無論何經，自有本説，雖非《王制》，而《王制》之制已在其中，不必求助於《王制》。初欲以此接引後進，今盡改之，誠爲不言今、古王制，其立國也如故，非去此不足以自主也。」

按：先生此書别有一稿，合「再禀」以下爲一，中間有所删改。今因原稿保存事實較多，故用之。《四譯館書目·叙言》云：「欲作書述懷，十易稿而不能自達。」世或以先生晚年受張之洞「賄逼」，自變前説。自變前説則有之，以爲「賄逼」，則不免任意誣衊，觀以上二書可證。先生在經論中已言爲學須善變，由尊今抑古變小大，已啓於宋育仁傳語之前。且以前由今、古平分變爲尊今抑古，以昔日所攻《周禮》諸條爲大統；以後更有四變、五變、六變，又誰逼之？且愈變而愈與張之洞之意不合，又豈因張之洞「賄逼」而然？所云「擬於各經凡例中删去《王制》一例」，實亦未曾删。正所謂「不言今、古者，乃出實理，非勉强不言而已」也。

輯《縱横輯》二卷。按《家學樹坊》及《四益館文鈔》均作「縱横家叢書八卷」。自序云：「聖門四科，言語居其三；宰我、子貢專門名家，辭命之重久矣。蘇、張不實，爲世指摘；魏晉以來，寖以微渺，四科之選，遂絶其一，豈不哀哉！國家閒暇，不需其人。今者海禁大開，萬國棋布，會盟條約，輶軒賓館，使命之才，重於守土。葛裘無備，莫禦暑寒；諷誦報聞，匪酒可解。久欲重興絶學，以濟時艱。或乃狃於見聞，妄謂今知古愚，四三朝暮，無益解紛。不知探微索秘，多非言傳；長短成書，乃學者程式，不盡玄微。又秘計奇謀，轉移離合，急雷渺樞，成功倉卒。事久情見，殊覺無奇；因症授藥，固不必定在異品矣。因草創凡例，分爲各科。經傳成事，前事之師，專對不辱，無愧喉舌。述本源第一。朝章舊制，數典不忘，古事新聞，必求綜核。述典制第二。偵探隱秘，貨取色求，中冓新謎，捷於奔電。述情志第三。折衝樽俎，不費矢弓，衆寡脆堅，熙猷燭照。述兵事第四。忠信篤敬，書紳可行，反復詐詛，禍不旋踵。述流弊第五。撮精收佚，先作五篇，專門全書，悉加注釋。敢云美諮謀，差得賢於博弈云爾。」

《井研縣志·藝文四》。


 《四益館文鈔》載此序作「縱横家叢書八卷自序」，末有「丁酉年廖平自序」七字，序後又附乙卯年重午日再識：「方今吾國痹厥已極，制義取士，通行幾千年，宜其有此。若欲改變心志，非標準學術，端其趨向，不能有所樹立。因欲表彰縱横，以救危亡。見兔顧犬，未免稍遲，然三年之艾，求則得之，未嘗非補牢之一説也。」


光緒二十四年戊戌（一八九八），四十七歲。


署理松潘廳教授。

宋育仁設《蜀學報》，延公任總纂，宋任經理，吴之英任主筆，每旬一期。首諭折，次論撰，次近事及官士農工商五界成就。

三月一日，在成都參加「蜀學會」成立典禮，會後列坐會講。臨會者有院長伍崧生、觀察羅星潭等。會中，一人樹義，以次質疑辯難。

四月，朝命各省改書院爲學堂。省會爲高等學堂，府爲中學，州縣爲小學。

五月五日，詔廢八股取士之制。

成《地球新義》一卷。《四益館經學目録自序》云：「戊戌夏，因讀《商頌》豁然有會，乃知三統之義，不惟分配三經，所有疆域，亦分三等。求之《詩》、《易》而合，求之《莊》、《騶》而合，再求之《周禮》尤爲若合符節。因有前後《地球新義》二書之作。」又據《井研縣志·藝文三》本書提要云：「《中庸》『凡有血氣，莫不尊親』，學者共知爲大統舊説。孔子上考三王，下俟百世，所云祖述、憲章者，小統也，上律、下襲者，大統也。六藝中以王伯見行事，皇帝托空言，微言大義，及門實有所聞，故《論語》多言大統。騶衍遊學於齊，因有瀛海九洲之説。《莊》、《列》尤爲詳備。當海禁未開之先，騶子之説，見譏荒唐，無徵不信，誠不足怪。今日環游地球一周者，中國嘗不乏人。使聖域囿於禹域，則祆教廣布，誠所謂以一服八者矣。孔子故不重推驗，然『百世可知』，早垂明訓。苟畫疆自守，以海爲限，則五大洲中僅留尼山片席，彼反得據彼此是非之言以相距，而侵奪之禍不免矣。」觀此，可知先生《地球新義》之作，其本意蓋不欲囿中國於禹域，免外人之侵奪耳。

作《改文從質説》，刊登《蜀學報》。大旨謂改今日文弊之中國以從泰西之質。今日之事，貴在互相師法，我取彼形下之器，彼取我形上之道，然後各得其所。清末人士對於時事之態度不外二派：守舊者罔識彼長，故步自封，而流爲頑固；維新者言必稱西，自視腼然，其極遂非媚外不止。先生以爲中外互有短長，既重視，又藐視；不惟當師於人，抑且有以師人。惟當時所藉以知外人者率一二教會之譯著，對歐美社會之實况，人心之趨向，猶不免有所隔閡耳。

作《祆教折中》三卷。上卷皆經説與中教同者，以破中人拘墟之見，使不致仇教；中卷皆駁西人粗而未精之説，使西士知其教較外教雖有餘，比中教則不足；下卷論道儒宗旨大小不同，治全球不能專用儒法，道並行不悖，以爲學教歸宿。

二月，康有爲倡設「保國會」於京師。川人之入會者有喬樹楠、楊鋭、劉光第等。楊鋭又集鄉人自設「蜀學會」於四川會館。粤學會、閩學會、浙學會、陝學會均相繼在京成立。


光緒二十五年己亥（一八九九），四十八歲。


張之洞設《正學報》於鄂。初，湖南學政江標、時務學堂總教習梁啓超在湘盛倡新學。張患之，乃設《正學報》館，電召先生及王仁堪，陳衍、朱克柔、章炳麟主其事，欲以糾之。先生不果去。適門人任叔泰將之鄂省其父，乃作一函並增補《地球新義》稿，命叔泰持至武昌上之。張閲後以爲「穿鑿附會，趨時而作」，傳語先生「用退筆」。

六月，從成都歸井研。與吴蜀輶、龔熙臺、董南宣等共商《井研縣志》體例，並自撰各書提要備入藝文志。

撰《古今學考》二卷。此書亦如《今古學考》。《今古學考》詳初變今、古平分之説；此則爲三變小統大統之説，故《四益館書目》又作《小大學考》。本書提要云：「平初作《今古學考》，今、古者，今文、古文也；二十年後講大統，乃作《古今學考》。所謂古今者，中國、海外，上考、下俟也。按聖學以繼往開來爲二派，往爲述古皇帝王伯，開爲垂法全球。《今古學考》外再撰此篇，上卷法古，下卷證今。搜採舊説，不厭其詳，亦可謂苦心分明矣。」

編録所著書爲《四益館經學目録》一卷，《廖氏經學叢書百種解題》四卷。編録始於秋間，至十月，編録已定，乃爲之序。此二序於先生二十年前爲學之變遷言之綦詳。

《經學目録序》云：「今、古之紛争，《詩》、《易》之惝恍，二千年於兹矣。平持西漢博士説以治小統者二十年，不敢謂全收博士之侵地，千慮一得，頗有自信之際。在群經中惟力攻《周禮》，立異數條，著爲專書，歸獄新莽。名師摯友，法言巽語，自詡精詳，未肯遂翻。丁酉秋，宋芸子同年述南皮師語，有云：『風疾馬良，去道愈遠，解鈴係鈴，必求自悟。』爲之忘餐寢者累月。戊戌夏，因讀《商頌》，豁然有會，乃知三統之義，不惟分配三經，所有疆宇，亦列三等。求之《詩》、《易》而合，求之《莊》、《騶》而合，求之《周禮》，尤爲若合符節。因有前後《地球新義》二刻之作。再將舊聞加以綜合，編成此目，成一家之言。或曰：學已三變，安知後來更無異同？曰：至變之中，有不易者存，故十年以内，學已再易，而三《傳》原稿，尚仍舊貫。惟大統各經，以宗主未明，不敢編定。名曰『三變』，但見其求深，初未嘗削札，則謀畫之審，差堪自信。《莊子》所謂乘虚禦風，自揣綿薄，未敢步趨；繭絲自縛，營此菟裘，將以終老。獨是昔治二《傳》，隔膜《左氏》；南皮師命撰《長編》，因得收三《傳》合同之效。又以《周禮》之命，必求貫通，力竭智窮，競啓元竅，數經險阻，始得小悟。以此自喜，益以自懼焉。」

先生此序以張之洞不喜劉歆羼改《周禮》之説，乃以大統説《周禮》，所謂「但見其求深，初未嘗削札」，亦非按張之洞意旨行事也。

撰《忠敬文三代循環爲三代政體論》。

是年張之洞延通經之士纂《經學明例》。許同莘《張之洞年譜》：「梁編修致梁惇甫户部電云：湖北現辦纂書事，經學以《勸學篇·守約》卷内『明例』等七條，《詩》、《儀禮》已有。廣雅公最重公品學，請擇一二經先編《明例》一卷寄來。按《經學明例》之作始於甲午前。門人廖平爲《左傳經例長編》，先撰數條以發其凡，而合川張森楷助之，先爲《史徵篇》，略採《史記》本紀、年表、世家各篇所用《左氏》之文及其解經之説，以折劉逢禄《左氏春秋考證》之妄。其有乖違，特申長義，必不可通，亦從蓋闕，意在申《左》，而以《詩》證之。見森楷所爲《合川縣志》。《易例長編》則屬之門人宋育仁。宋育仁在京，又屬王繩生、黄秉湘、曾鑒分纂。」


光緒二十六年庚子（一九〇〇），四十九歲。


十月朔，作《井研縣志序》。去年十二月，知縣高承瀛莅任，始促吴蜀輶等將《縣志》全稿筆削增减，以爲定本。今年四月開雕，至是工竣，先生爲之序。序云：

「平昔與吴君書田、祉蕃昆仲游，嘗論吾研圖志蔓蕪彌塗，相約拾墜鈎沉，寫爲定本。二君蒐討，各有記録。歲月不居，相繼長逝，志書不競，言之痛心。

「平嘗以爲史家著述，其於朝章國故、魁人鉅公之行實，紀載備矣，而偏鄉下縣，傳者蓋鮮。非必出於其意所厚薄，文獻不足徵，而惇史莫由及也。故嘗不自揆，思以群經卒業，網羅武陽置縣以來故事，貫串考訂，爲一家言，以慰我亡友。前年季夏，歸自華陽，晤諸君子於縣門，時方置局編纂，就商體要，乃與夙所蓄願，無不盡同。蜀輶既紹述家學，練習故事；而熙臺從新城王氏受桐城文章，兼通測算，諳掌故，日夕點勘，常至漏盡，一稿十易，不以爲勞。平既多二君之勤，而又未嘗不自愧無尺寸之效以稍資其休沐也。

「明年，平自射洪歸省，舊作《三傳漢義疏證》，方爲湘中書局索稿鋟版，而是書適於同時刊成，平乃得盡讀之。作而言曰：是《志》也，潔淨而有要，博而不枝。以説山川，則《水經注》也；以述掌故，則《利病書》也；以甄藝文，則《經籍考》也；以録金石，則《碑目記》也。以六表馭記載之繁，以列傳括士女之志，終之以長編，而由周以來至於今，沿革、政要、振卹、禨祥、遺事，夫然後若網在綱，粲乎明備。至於官書則創，於史法則因。此邦在宋代有《陵州圖經》，趙甲《隆山志》世無傳本，僅存厥目，未知持似，正復何如，然固可信爲三百年來無此作矣！其尤至者，繄古地志，皆稱圖經；《世本》既出，即嚴族系。一以辨鄉里，一以考氏族，二者史學之顓門，志乘之鉅例，兹志圖表，實創爲之，再越百年，奚翅拱璧！

「曩平讀馬氏《通考》，據『擁斯茫水，流經資官』，妄疑此水不屬今境。今觀是《志》，知資官乃冶官之誤，始自有唐，證以樂史所記經流入江，無不符合。瀨下六池，且在城中，故城舊治，都無移徙。千年侵地，一旦光復，不尤快事歟？

「平文質無底，積瘁頭白，五十之年，忽忽將至。既不獲奪隙從事，繼諸君子之後，一孔之私，迺辱甄録；而回念舊時執友，多成古人，姓氏遺文，互登斯簡。惟平尤得執筆商榷，附名篇末，以親見是書之流傳，其亦厚幸也已！

「抑平更有請焉。蜀輶舊輯縣人文章，自趙宋以來爲《仙井文徵》、《詩徵》至八十卷，今集無之。倘經裁擇寫定，用升庵楊氏《全蜀藝文》例，排印單行，或亦表章先正之一端也夫！」

按《井研縣志》四十二卷。先生所撰《四益館經學叢書》，《縣志》所採者百四五十種。序跋之外，别撰提要；子姓、友朋、及門分撰者各録姓名。先曾爲序例，《志》本以文繁，多從删節。又家藏本如《楚詞》、文集之類，續有增補，《詩》、《易》二經舊説未定，亦多删改；然庚子以前所有著述，《縣志》詳矣。

去年冬，箌室主人著《今古學辨義》，載《亞東報》，至是，乃托爲門人黄鎔、胡翼民等作書答之。書云：

「頃讀《亞東報》十八號《今古學辨義》，獻可替否，詳哉其言之矣！於井研之學，可謂入之深而得其肯要；諫友有功，庶得終其名譽。

「竊四益先生養晦閉藏，潛心著述，海内學者皆有其書。東南學人，私相祖述，著書立説，天下震驚，風氣遂爲之一變。聲應氣求，無間遠邇。某等居同鄉里，摳衣有年；甘苦之嘗，知之頗悉。四益《今古學叢書》之刻，皆宗旨流别之書，折中衆言，求正天下。所有全部正經注説，皆未刊行。十年以内，海内通人，間有異議，卒皆語焉不詳，或不相示。求如足下之推究隱微，窮其正變，不出阿好，不流於吹求，著論刊報，正告天下而不可得。大著刊佈，誠四益十年以内所日夜禱祝企望者，精勤虚受之苦心，固足下所深諒者也。惟足下所見之書，皆十年以前舊説，當時如三《傳》、《書》、《禮》雖有成書，自以所論未盡愜。去年秋間有《百種書目解題》之作，專以帝王分類，所有漢師今、古名目，悉除删不用，誠足下所謂大變者。謹送呈一册，伏乞登報，以釋群疑；更約同人，細心推究經傳微旨，不厭吹求。倘能再就此册推見至隱，刊報傳知，使得據以改正，歸至完善，不惟四益之所心感，亦吾黨之所禱祝以求者也。

「大作所陳諸條，或已經改正，或因辭害義，或傳聞悠謬，或流衍失真；既經改正，是非姑不具論。竊以當今海内老師宿儒相聚而談四益者，皆以防流弊爲説。輕躁之士，發憤著書，每多非常可駭之論。托名衛道者，以此歸罪於四益，大著亦以爲言。雖四益虚受改易，某等實不能無疑。竊以心術、學問，古今兩途。正人端士使爲今學，正也；學古，亦正也。僉壬宵小使爲今學，邪也；古學，亦邪也。以流弊言之，堯舜，聖人也；子之操、懿，以師其禪讓而敗。周公，聖人也；王莽、明成祖之篡逆，不能以爲周公過。六經，聖人之大法，所謂『曲學阿世』、『詩書發冢』者，豈能以爲孔子咎？四益館經學未刊之先，非堯舜、薄湯武者代不乏人，甚至即孔子亦攻之。帝王之鑄兵，本以弭亂，而操刀行劫，報讎殺人，不能因而去兵。推之飲食男女，亦無不皆有流弊，不能因防弊而廢之也。天下事利之所在，即弊之所在。六藝之作，本爲端人志士立其課程，使有遵守，《老子》所謂非人勿傳者乃爲真切。如但以宗旨論，宋人以理學標目，托名其中，姦邪小人非聖無法，貪黷背謬，無所不有。江海之水，蛟龍居之而爲蛟龍，鯨鯢居之而爲鯨鯢，魚鱉居之而爲魚鱉。在人之自取，非水之過也。輕躁狂謬本於性生，每緣經説以便私利，因遂假之以立幟。不見此書，亦必别造非聖無法之言以自恣。故説經之書，但當問與群經忤合如何，流弊有無，初非所計。何則？考魯齊傳經，有微言、大義二派。微言者，言孔子制作之宗旨，所謂素王制作諸説是也；大義者，群經之典章制度、倫常教化是也。自西漢以後，微言之説遂絶。二千年以來，專言大義，微言一失，大義亦不能自存。六經道喪，聖道掩蔽，至今日，通中外、貴賤、知愚、老少、婦女，人人心意中之孔子，非三家村之學究，即賣驢之博士。故宋元流弊，動自謂爲聖人，信心蔑古，此不傳微言之害，彰明較著，有心人所痛者也。嗟乎！人才猥瑣，受侮强鄰，詩書無靈，乃約爲保教以求幸於一日。四益心憂之，乃汲汲收殘拾缺，繼絶扶危，以復西漢之舊。合中國學術而論，以孔子爲尊，必先審定孔子規模光焰，宫墻富美，迥出迂腐學究萬萬之外，俾庠序之士心摹力追，以求有用之學，庶聖道王謨，略得斑管。」

門人帥鎮華

平均


 亦有《答箌室主人書》，於大統之説，言之較詳。然此書帥自言不出其手，與前書皆爲先生自爲而托之門人。按《井研縣志·藝文五》著録先生《師友蛩音》八卷，謂爲「海内耆儒名俊與平往復論學之語，資於經學最多」。今所見惟與張之洞、宋芸子、康有爲、箌室主人及江叔海數書。其實必不止此，亡失者多，無從印證矣。

十一月，成《齊詩驗推集説》十卷。此書初名《詩本義集説》，又名《詩經集説》、《詩經取義》、《齊詩徵緯義證》。此書《井研縣志》未著録，稿爲婿陳天榘所鈔，已贈北京圖書館。


光緒二十七年辛丑（一九〇一），五十歲。


三月，先生至安岳後，知縣陳鼎勛爲特建一室以處之。先生題曰「談瀛精舍」。跋云：「辛丑春，《詩》、《易》二稿排比初成；初與同學商酌《周禮》，書此爲鴻爪之迹云。」又題聯曰：「新解神遊追屈宋，舊傳博士小羲軒。」

五月，補綏定府教授。

重訂《知聖編》，即於安岳刻之。跋曰：「此册作於戊子，蓋纂輯同學課藝而成。

按：此係托詞。


 在廣雅時，傳鈔頗多。壬辰以後，續有修改，借鈔者衆，忽失不可得。庚子於射洪得楊絢卿茂才己丑從廣雅鈔本，略加修改，以付梓人。此册流傳不一，亦有出入，然終以此本爲定云。辛丑五月十三日，季平自識。」據此，則此書有三本：（一）戊子原本，即廣雅傳鈔本，亦即康氏所得之本；（二）壬辰以後修改本；（三）辛丑就廣雅鈔本修改本，即今《六譯館叢書》本。今（一）、（二）兩本均不可見矣。今本較早之説始於戊子年，其可視爲修改之説者有二：

其一，因表章微言，以致群相駭怪，且因而攻及《公羊》，先生乃據《論》、《孟》以證明其説之不可易。

其二，駁改制之説者以爲改制近於叛上，並駁孔子改制之説。先生以爲改制有二義：一者斟酌損益以求一是；二者以孔子爲素王，六經爲一王大法。後説實由前説推衍之必然結果。

書中叙其與康氏之交涉云：「初創《今古學考》，説者謂爲以經解經之專書。天下名流，因本許何，翕無異議。再撰《古學考》，

即《闢劉篇》。


 外間不知心苦，以爲詭激求名。嘗有人持書數千言，力詆改作之非；並要挾以『改則削稿，否則入集』，一似真有實見，堅不可破者。乃杯酒之間，頓釋前疑，改從新法，非莊子所謂是非無定？蓋馬、鄭以孤陋不通之説獨行二千年，描聲繪影之徒種種囈夢，如魔之附；自揣所陳，至爲明通。」

頁四十八。




上張之洞書論《周禮》。書云：

「時事日亟，軍國勤勞，未敢以不急之言上瀆鈞聽，故久缺禀箋。乃族弟承璠赴轅禀謁，殷殷垂詢近狀，眷愛深厚，感激無極。

「竊自丁酉宋芸子太史傳諭：講求《周禮》，務須求通，不可攻訐。數年以來，專心致志，始悉《周禮》即外史所掌三皇五帝之書，兼治全球。《孝經》文十一國言周知天下，與《王制》僅言中國方三千里者小大懸殊。鄭注訓周爲普遍，視《周禮》爲孔子皇帝政教之學，非周公之舊稿。故《大行人》帝幅，以九千里爲九州；大統皇幅，土圭之法以三萬里開方，得所依歸。昔日疑難，悉化腐朽爲神奇，一大一小，與《王制》並行不悖。且大地四游，升降三萬里，神州昆侖等説，鄭注早有明文。旁求古義，爲之疏解，不用《今古學考》舊説，以皇帝王伯分經，年内可以卒業。證以《詩》、《易》，相得益彰。雖敵人砲利船堅，四面轟擊，自謂無隙可乘，洵乎爲天下之奇書，古今之絶作。然發凡指授，悉出裁成，奏凱旋歸，敢不布露以相告？

「又受業早年未定之説，爲外人所攘竊，變本加厲，流行失真；海内名宿，頗多指摘。《翼教叢編》等書，未能攻堅，反助其缺。特命兒子師慎編集《家學樹坊》二卷，以正其謬。獅子搏兔，顧無須全力。此篇一出，扶正學，挽狂瀾。苗雖似秀，不無真僞之分；盾不禦矛，庶免詿誤之累。現在《詩》、《易》、《周禮》六經皆已脱稿，餘者刊刻凡例，以俟後賢編纂。

「受業行年五十，從此不再治經，擬以餘力講求時務。以《周禮》五書十二教統括西政、西教，觀其會通一是，妙義紛披，得未曾有。目下西士傳教，爲中國一大患；孔教絶滅，《勸學篇》中之意焉。擬撰《祆教折中》三卷，近除中人仇教之患，遠引西士自新之塗。既非援儒入墨，庶乎異道而同歸；血氣尊親之説，庶不致流爲虚談。謹呈序例、目録，伏乞鈞鑒。如其不乖於聖人，自可通行於中外。再呈全書，統祈斧削。西人政學各書，川中難購，每欲致力，其道無由。擬於到任後借差赴轅，盡讀新書，而領訓誨。稱心而談，頗嫌夸大；其言不讓，師席當亦莞爾而恕其狂愚。」



注
 　「梁山」以下八字原脱，據廖幼平《我的父親廖季平》補。

民國二十一年（一九三二）夏，廖平以八十晉一之高齡，堅欲赴成都謀刊印所著書，取道樂山，借償文債。因觸暑熱不豫，疾忽轉劇，成昏睡狀。家人奉之疾趨以歸，六月五日行至距家七十五里之河咡坎卒。因廖平在學術界地位甚高，影響甚大，追悼會由四川黨政軍、四川大學、旅省井研同鄉會共同組織，規模堪稱空前。四川軍政要人以及許多民衆都送有挽聯。有民國官方的褒揚，亦有蔣介石、于右任、宋子文、吴佩孚、孫科、柏文蔚、陳立夫、戴傳賢、方聲濤等以個人名義哀挽。省内學者有曹經沅、王兆榮、朱青長、龔道耕、吴虞、向楚、林思進、龐俊、李思純等，省外學者則有劉節、顧頡剛等。其追悼會之發起人，堪稱極四川一時之盛：劉文輝、鄧錫侯、田頌堯、劉湘、楊森、劉存厚、向傳義、孫震、李家鈺、潘文華、王纘緒、王陵基、唐式遵、范紹增、蒲殿俊、方旭、曾鑒、尹昌齡、尹昌衡、劉咸滎、林思進、王兆榮、向楚、龔道耕、吴虞、李植、吴永權、周太玄、張錚、徐炯、朱青長、曾慎言等，皆爲當時要人名人。會後由四川大學編纂褒揚文件、追悼会紀事、誄哀祭文，成《六譯先生追悼録》一册，民國二十二年（一九三三）成都雲雪印字館印行，今據此本整理。

中央委員謝持于右任等請予議給褒揚公葬飾終典禮并宣付史館立傳建議書 


編者按：此事發起人爲熊錦帆先生。







爲經學專家廖季平氏逝世，敬謹建議，請予議給褒揚公葬，飾終典禮，并宣付史館立傳，以昌國學，而示來兹事。竊吾國治經之士，自明清以來，各標漢宋，聚訟紛紜。其能匯通百家，冠冕諸子，摧馬、鄭之籓籬，窺周、孔之堂奥，而獨標新幟，扶墜起衰者，則唯近代經師廖季平氏一人焉。氏名平，字季平，四川井研縣人。生於前清咸豐壬子，行年八十有一，於民國二十一年六月五日壽終四川樂山縣屬河咡坎場旅次。按氏於前清光緒初年，經四川學政張之洞之賞拔，以高材生調置四川尊經書院肄業。氏於其時，寢饋書叢，鑽研探討，卜日不足，而繼之以夜。湘潭王闓運主尊經講席，視氏爲畏友，而經師之名，即已震爍海内。蓋此數年中，氏之學説，已凡四變。所著之《今古學考》，極爲當世推重也。戊子以後，氏著有《知聖篇》、《闢劉篇》，目的在尊今抑古。繼思今學囿於《王制》，六藝雖博，特中國一隅之書，不足以廣包孕，於是始精研大同之學，訂《周禮》爲皇帝書，與《王制》大小不同，一内一外，兩得其所，而鄒衍之説大明，孔子乃免構墟之病。壬寅而後，因梵宗之感悟，於以知《尚書》爲人學，《詩》、《易》則遨遊六合以外，因據以改正《詩》、《易》舊稿，至此而上天下地無不通，即釋道之學，亦爲通經之用矣。歷後十餘年，復進而融大小於天人之内，以《禮》、《春秋》、《尚書》三經爲人學，以《周禮》、《王制》爲之傳；《易》、《詩》、《樂》三經爲天學，以《靈》、《素》、《山海經》、《莊》、《列》、《楚詞》爲之傳，各有皇、帝、王、伯四等。氏於是時，遂已五變其説矣。乃氏復以自强不息之精神，圖日進無疆之心得，讀王冰所增《素問》八篇詳言五運六氣，舊目爲僞，氏則以爲此乃孔門《詩》、《易》師説，遂據以説《詩》、《易》，舉凡《鄘》、《衛》、《王》、《秦》、《陳》五十篇，《邶》、《鄭》、《齊》、《唐》、《魏》、《邠》七十二篇，大小《雅》、大小《頌》及《易》之上下經、十首、六首諸義，皆能璧合珠聯，無往不貫，至此，氏遂以六譯老人自慰矣。氏治經所成書，計繙譯類五種，論學類七種，《孝經》類三種，《春秋》類十七種，《禮類》五種，《尚書》類九種，《詩》類十一種，《樂》類三種，《易》類九種，尊孔類九種，醫類二十六種，地理類五種，文鈔類五種，輯古類六種，共一百二十種，卷目繁多，未易指數。有曾經刊版者，有排印而絶版者，至未經刊印者，尚屬多數。其《詩》、《易》之稿，成於病痺以後，珍惜尤甚。此氏治經成學與著書立説之大凡。至其以前清光緒己丑成進士後，考選知縣而不赴，遨遊南北，歸任蜀中府縣教職，及各屬書院院長、國學校校長、大學教授等，猶爲餘事。子孫人文輩出，類能讀書繼志，尤足徵明德之後，必有達人。去年因謀赴成都，集資刊行未經出版之各種著述，冀得及身完成不朽之業，殊以劇病折歸，未及至家，竟於途中殂謝。

嗚呼！靈光殿頽，廣陵散絶；斯文在是，先覺所歸；大道不湮，後死之責。綜氏生平經術文章之懿，既已師表人倫，而操行雪亮，立志千古，尤足以挽頽風而振靡俗。且氏首倡通經致用之學，終以大同至道爲歸，不僅爲國學之絶倫，抑實具時代之特質。同人等深維學術之革新，繫文化之張弛，人才之消長，關國政之隆汙。語云「莫爲之前，雖美不彰；莫爲之後，雖盛不傳」，是在我當國者之提倡揚厲也。爰此聯名建議鈞會，請予議給褒揚公葬，飾終典禮，并將氏生平事蹟及學術著作，宣付史館立傳，以昌國學，而示來兹。謹此建議，此陳。

中央執行委員會政治會議

建議人委員　謝　持　孫鏡亞　于右任　陳嘉祐　蔡元培　熊克武

　　　　　　經亨頤　石青陽　楊庶堪　戴傳賢　程　潛　居　正

　　　　　　張知本　葉楚傖　黄季陸




中央政治會議三五九次會議議决案



二十二年七月

委員謝持、于右任、蔡元培等建議褒揚經學專家廖季平并將其生平學術著作宣付史館立傳一案。

决議：交行政院辦理。




行政院一一八次會議議决案



二十二年八月一日

内政部黄部長、教育部王部長呈覆：奉交核議褒揚經學專家廖季平并將其生平事蹟及學術著作宣付史館立傳情形，請鑒核示遵案。

决議：（一）明令褒揚；（二）宣付史館立傳；（三）給予治喪費二千元；（四）派省政府委員一人前往致祭。




國民政府令



二十二年八月十二日

國民政府令：宿儒廖平，精研經術，綜貫百家，著述宏富，志行清潔。闡前聖之藴奥，以大同爲依歸。篤古潛修，洵堪矜式。兹聞溘逝，允宜優予褒揚。除將生平事蹟、著作備存，宣付史館外，著由行政院轉飭財政部發予治喪費二千元，并派四川省政府委員一人前往致祭，用示國家崇禮碩儒之至意。此令。








追悼會紀事

成都　井研









成都四川各界追悼井研廖先生大會紀事






一　籌備情形



自六譯先生逝世消息傳至成都後，四川大學即首先發起追悼會。以後軍學各界及井研旅省同鄉會亦各訂期追悼，並先後發出徵文啓事。嗣因四川大學及井研旅省同鄉以事同一律，不必分别舉行，乃商量由各方聯合辦理。期間定在二十一年十月九日，地點定在四川大學法學院，即前尊經書院舊址，由四川大學及井研旅省同鄉會負籌備責任。九月廿八日於川大文學院開一度籌備會，將職務分配妥貼後，即積極進行（川大任庶務及布置會場，井研旅省同鄉會及各軍部副官處任招待，廖次山任收集及管理遺稿）。經費除由川大撥一部分外，概由各方捐助，頗爲充裕，此籌備時大概情形也。今將四川大學政軍各界井研旅省同鄉徵文啓事列後。



國立四川大學爲井研廖季平先生追悼大會徵文啓


六譯先生姓廖氏，諱平，字季平，四川井研縣人也。含章挺生，學古有獲。清光緒己丑成進士，以知縣即用，改就儒官，顓志撰述，篤老不輟。凡前後所著書百數十種，而《六譯叢書》早行天下。民國二十一年五月告終故里，年八十有一。國喪雋老，人亡準維；五經無師，百身曷贖。於戲悕哉！粤自清儒籀書，競標漢學；末流易弊，碎義滋多。釋寸策爲八十宗，説稽古至三萬字。然而譚經議禮，莫辨參商；師法明文，乃融冰炭。先生手開户牖，口别淄澠；析同歸以殊途，持無厚入有間。如犀分水，如剪斷絲，魏晉以來，一人而已！既迺嫥精演孔，闡《春秋》詭實之文；詳論闢劉，蔽《周禮》僞書之獄。一編甫出，四海波蕩。長素之考《新經》，師伏之牋《王制》，自此始也。至於鈎河摘洛，畫野分疆，皋牢百氏，揮斥八極。漆園之夢魚鳥，非僅寓言；三閭之喻虬龍，創通眇指。其知者以爲深閎，不知者驚其弔詭。由君子觀之，所謂淪於不測者乎？若夫制行貴清，守志常篤。揚雲寂寞，時人蚩其玄；蜀莊沉冥，國爵屏其貴。中更黨錮，彌厲貞堅；與聖人同憂，爲下士所笑。伊可歎也，孰能尚之？間者大道多歧，小雅盡廢；鳳鳥不至，河不出圖。而一老憗遺，大齊奄及。同人等夙承叡音，咸依名德；愴深梁木，謀奠生芻。宿草將萌，望江都之遺墓；緜蕞所布，即高密之禮堂。所冀當代碩儒，四方魁士，攄其哀素，賁以鴻辭。會黄瓊之喪，豈無徐孺；摛陶公之誄，庶待顔延云爾。



爲井研廖季平先生開追悼大會啓事


溯自清中葉，諸儒倡導治經，宗主漢儒，嚴守家法。徵文考故，核實循名。一字説至數萬言，一經集至數十義。繁博奥衍，一洗前代空文説經之習，可謂盛矣！然其弊，株守師承，拘牽舊説，殫畢生之精力，齗齗於章句訓詁之間，無關經學閎旨。其甚者，乃至穿鑿失真，破碎害道，識者病之。求其會通百氏，貫串群言，摧馬、鄭之藩籬，窺周、孔之堂奥，獨標新義，特樹異幟者，其惟吾蜀廖季平先生乎！先生蜀之井研人，嘗得故家殘本《説文》讀之，後應科試，以《説文》字詁入制藝，爲學使張之洞所激賞，以高材生調住尊經書院。時蜀士除時文外，固不知有《史》、《漢》、《説文》等書也。住院後，益自淬勵，覃精極思凡十年，盡通群經六藝之旨。癸未以後，始專治《王制》，創爲二伯之説。因是得識康成泥古之拘、劉歆篡經之謬，爰作《今古學考》、《闢劉編》二書，傳布海内，爲學者所推重。戊戌以後，又本《禮運》、《公羊》大同之旨，以《周禮》爲皇帝大一統之書，《王制》爲王霸治中國之書，并分世界爲大小九州，闡明鄒衍談天之有據。於是有《地球新義》、《王制集説》、《皇帝疆域圖考》之作。厥後讀釋、道二家書，因悟《禮》、《春秋》、《尚書》三經爲人學，以《周禮》、《王制》爲之傳；《詩》、《樂》、《易》三經爲天學，以《靈》、《素》、《山經》、《莊》、《列》、《楚詞》爲之傳。因作《孔經哲學發微》一書。辛酉以來，復據《素問》五運六氣之説，訂爲孔門《詩》、《易》師説，融小大於天人之内，而先生之説經亦以是爲歸宿矣。綜合先生生平治經，成書凡數十百種，先後凡六變。其言汪洋浩瀚，恢詭變幻，然叩其旨歸，無不枝分葉布，同條共貫，蓋自來治經之士未嘗有此也。先生六十八歲，忽風痺，手足偏廢，言語蹇吃，然猶講學著書不輟。《詩》、《易》二經乃病風以後之作，又時時爲人作擘窠書以應求者。今年夏四月，先生以謀刊印所著書，由井研赴成都，取道嘉定，留連十餘日，猶爲烏尤寺僧傳度作寺碑記，爲陳君光宇作陟屺亭跋。踰數日，忽病内熱。其子成勵、成劼亟輿奉以歸，行至樂山縣屬河咡坎場道卒。吁！可哀矣！竊先生誕生蜀土，崛起清末，闢漢學之舊壘，啓哲理之新機，光大聖言，發皇儒術，實屬群倫師表，六經功臣。不有誄詞，奚詔來哲？爰訂期於陽曆十月九日（陰曆九月十日）假南較場四川大學開追悼大會。伏冀海内賢豪，蜀中耆舊，憫名儒之凋謝，念吾道之式微，載錫鴻文，藉申哀愫，庶於崇孔教重國粹之旨大有維繫乎！謹啓。

發起人：劉文輝　鄧錫侯　田頌堯　劉湘　楊森　劉存厚　向傳義　郭昌明　文和笙唐英　陳鼎勳　孫震　張清平　馬毓智　李家鈺　黄隱　夏首勳　冷薰南　林雲根　董長安　曾南夫　王之中　潘文華　王纘緒　王陵基　唐式遵　　范紹增　蒲殿俊　尹朝楨　楊光瓚　李樵　方旭　曾鑑　馮藻　尹昌齡　　周道剛　尹昌衡　劉咸滎　林思進　王兆榮　向楚　陳光藻　張榮芳　　　沈宗元　龔道耕　吴虞　李植　劉筱卿　賀孝齊　龍靈　熊
 吴永權　　周太玄　張錚　徐炯　朱青長　黄功懋　謝盛堂　陳鍾信　馮元勳　李德芳陳子立　趙鵝山　梁正麟　曾慎言　李鐵夫　唐宗堯　宋穆仲　夏峋　余舒



四川省井研縣旅省同鄉會爲廖季平先生追悼會徵文啓


吾鄉六譯廖季平先生，洽聞遠識，篤學研幾，錯綜今古，判析人天。傾群言其多方，協重譯而無閡。譾見者駭其汪洋，耑謹者怪其幽眇。或驚異而按劍相眄，或拾凷而築壘自雄。皆未能遊其籓，孰足以窺其奥？高矣故及門莫階，窢然故鄉里難習。是以行年八十，抱道遐遷，遂於民國二十有一年五月，將謀刻所著書，欲以傳諸識者，嚴駕出遊，竟殂於道。烏乎！中州多故，故老云亡，大義斯乖，來者奚式？媿我鄉人，莫昭墜緒。至於《六譯叢書》百數十種，早年所刻已行天下，晚年遺著方事徵刊。碩學不湮，國人是幸，大聲未闋，里耳焉聞。作祁嚮於將來，冀旦暮而遇解。倘海内名宿相彼先民，揭其深心，彰其灼見，俾至言不隱，大德孔明，則六虚可遊，四表攸被矣！




二　開會情形



至十月九日，四川大學停課一日。會場（川大法學院）由大門至禮堂，徧懸各方挽聯、誄文，并於要道將六譯先生少年、壯年、中年、晚年事蹟，及其學説六變之大概，用簡明語句分别書貼壁上，俾赴會者得知先生生平概略。在舊尊經閣走廊設一六譯先生遺稿陳列處，所有現存已刻未刻各稿及先生病風後左書對聯，與各種照片，皆一一陳列，供人觀覽。是日天微陰雨，來賓以先生門生、故舊爲最多。正午十二鐘，各來賓均齊集禮堂舉行追悼儀式，由川大校長王宏實先生主席，廖次山紀録。首由主席致開會辭，略云：

今天是我們追悼廖先生的一天。今年當廖先生去世後，本校即發起廖先生追悼會。後來因爲廖先生同鄉和軍政各界也要追悼廖先生，便委託本校一並辦理，本校自然義不容辭。我們所以要追悼廖先生，因爲廖先生的逝世，不僅是四川學術界的損失，乃全國學術界的損失。在這裡，有軍政學各界的人，對廖先生的見解本不一致，但對廖先生的崇拜卻有一共通之點，這個共通之點便是廖先生治學的態度。廖先生有他特殊的地方，他有他的很强的自信力，無論别人怎樣非難，無論别人怎樣用威勢脅迫，他都能不改其説。但是廖先生又並不故步自封，總不斷的爲更進一步而努力。一旦得有新的主張，便把舊的抛棄。所以廖先生的治學的態度是進步的，變動的，不是一成不變的。我們治學便應該學廖先生這種精神。至於廖先生的學説，應請知道得很詳細的人來説。

主席致開會辭畢，全體出位向廖先生遺像行禮如儀。繼由廖先生家屬廖次山答禮後，公推龔熙臺、陸香初、向仙樵諸先生講演。首由龔熙臺先生講演云：

鄙人對廖先生學説並不能道其精微，但以鄙人與廖先生誼屬同鄉，相交又五十年，既承推舉，不能不道其一二。廖先生人皆知其爲小大天人之學，小大之説乃由《王制》、《春秋》以推《尚書》、《周禮》之大九州，天人之説則由《春秋》、《尚書》以推《詩》、《易》，並參合《内經》諸書而成。人有疑其空洞者，不知廖先生之學説以微言大義爲綱要。昔太史公嘗言「仲尼歿而微言絶，七十子喪而大義乖」，可見微言大義是孔門治經之師法。廖先生本此宗旨，力求微言大義之溝通，惟大義之見於經傳者尚易明曉，微言則辭奥旨隱，不易尋求。本來莊子曾説孔子繙十二經，前人以六經六緯爲十二經，廖先生本此立説，緯書即古微書，《漢書·藝文志》《春秋》諸微，即緯，爲微書之證。廖先生以緯書微書即孔子之微言，因緯書有天球河圖即地球大九州之義，並引《莊》、《列》、《楚詞》、《淮南》諸書及鄒衍九州之外有大九州之義，以證明其説。據子貢言「性與天道不可得而聞」，又足證明孔子之學實有天學人學之分。方今世界溝通，大同、大一統之説終必實現，則廖先生之言終不可磨滅，必如此講經，經乃足以自存，其眼光之大，真不可及。滿清二百餘年，大江南北學者林立，四川獨無一人列入著作之林，可謂大恥。自尊經書院設立，人才輩出，廖先生尤出乎其類。我們無論講何種學問，皆應具有廖先生這種創造精神。

云云。




次由陸香初先生講演云：

演詞照録原稿。




此地爲舊日尊經書院，井研先生對於這個時間，正何子貞題三蘇祠，所謂「魂魄在兹堂」者是也。門人傳述師説固是天職，但愧以管窺天，所見亦僅。今舉所知向諸公報告。

一、井研學派出于常州學派。

二、井研學派即是尊孔學派。

清自道光以後，江南諸儒講學不出摭拾、校勘兩派，揭《説文》以爲標，以爲説經之正宗，于名物訓詁，是其所長。然其短則：（一）違於别擇，昧厥源流；（二）尋章摘句，不能統其大義之所極；（三）且輾轉稗販，語無歸宿；（四）累言數百，易蹈詞費之譏。碎細卑狹，文采黯然，承學之士漸事鄙夷，由是常州今文之學生焉。

初常州有孫星衍、洪亮吉、黄仲則、趙味辛諸子工於詩詞駢儷之文，而李兆洛復侈言經世之術，又慮擇術之不高也，乃雜治西漢今文學以與惠、戴競長。

武進莊存與喜治《公羊春秋》，於六藝咸有撰述。大抵依經立義，旁推交通，間引史事説經，一洗章句訓詁之習。深美閎約，則工於立言；引古匡今，則近於致用。故常州學者咸便之。然存與雜治古文，不執守今文之説，其兄子莊述祖亦徧治群經，説經必宗西漢，解字必宗籀文，摧拉舊説，以微言大義相矜。

劉逢禄、宋翔鳳咸傳莊氏之學。劉氏作《公羊何氏釋例》，鰓理完密；復作《論語述何》，諸書皆比傅公羊之義，由董子《春秋》以窺六經家法。宋氏之學與劉氏略同，作《擬漢博士答劉歆書》，又作《漢學今文古文考》，謂《毛詩》、《周官》、《左傳》咸非西漢博士所傳，而杜、賈、馬、鄭、許、服諸儒皆治古文，與博士師承迥别，而今文、古文之派别至此大明。又以公羊義説群經，以古籀證群籍，崇信讖緯，兼治子書，發爲緜渺之文，以闡明微言大義，東南文士多便之。

别有魏源、龔自珍，皆私淑莊氏之學，從劉逢禄問故，其大旨與宋氏同，然擇術至淆，以穿穴擅長，凌雜無序，易蹈截趾適屨之譏。

王闓運亦治《公羊春秋》，復以《公羊》義説五經，長於《詩》、《書》，拙於《易》、《禮》。其弟子以井研廖季平師爲最，其學輸入廣東，康有爲繼起，而今文學大昌。

以上井研學派出於常州學派。

孔子生於衰周，運當據亂，鴻筆六經，空言俟後，制度典章，待人推行。考其仁智之懷，發爲哲學，四通八達，其運無乎不在。無如後之學者，昧於真諦，講訓詁則流於緐碎，説義理則鄰於空衍，此其末流也。

吾師廖井研先生爲研究孔經哲學之大家，教人從制度入手，力闢繁碎空衍之弊。所學凡經六變，其時海已早離先生，惜未之學也，今述其四變。

今、古平分，周、孔並崇，《王制》、《周禮》，揚鑣分道，此一變也。抑古尊今，專尊孔子，用《王制》推説群經，疑《周禮》爲新僞纂，此二變也。至於三變，以經皆由孔作，典制緣地而生，文字並未俄空，微言则在俟後，乃區分大小，闡發人學。《王制》説三千里，《春秋》立小統王伯之規；《周禮》説三萬里，《尚書》建大統皇帝之制。然三萬里地盤雖充滿今之地球，而地球較日尚少三十三萬二千倍以外，各行星皆有所屬，地球其上所生人物與此地球不同，是則《尚書》、《周禮》地盤雖大《王制》、《春秋》八十倍，以視大千世界之昴星、天河之星團，更推而廣之，世界海、世界性、世界種，華藏世界之地盤，不啻芥子微塵矣！考《詩》、《易》多夢游神遊、此月彼月之義，微言所託，則在本世界外也。四變乃以《詩》、《易》爲天學，對於疆域則稱無疆無涯之理，然後我孔子之道至矣盡矣，蔑以加矣！

吾師於孔子人學大統皇帝之局，根據《尚書》、《周禮》立有數十問題，以發揮經義。

師撰有《皇帝疆域考》。


 綜其學之大旨，《書經》據衰而作，由王伯尚推皇帝，故先小後大。《周禮》以皇帝專書，以大包小，故先大後小。於《周禮》哲學，首舉六條以證將來之周，由小而大，肇建兩京，東西分治；次舉六條以證已往之殷周小，將來之殷周大；又次舉七條以證小大之用；又次舉二條以證皇者三萬里之地盤，爲大一統之極軌，人學之卒，天學之始也，是之謂以人企天；末舉一條以證以大包小，起《周禮》據此作傳之例。於《周禮》哲學，天官舉三條，地官舉三條，春官舉十六條，夏官舉八條，秋官舉四條，皆先大後小，以證大可包小，爲《書》之傳。惟《周禮》法五帝，五官爲備，俗儒誤説冬官殘缺，所以不舉《考工記》條文亂其經制也。據此可知，《尚書》、《周禮》之運用，小之可以治中國，大之可以治地球，近之可以治當時，遠之可以治萬世，豈若夏蟲不可語冰，井蛙不知有海，斥鷃以尋丈爲遠，蟪蛄以春秋爲長。考以《周禮》傳《書》，小大秩序，井井有條。綜其重規疊矩，有方三千里小王之地盤，方五千里大王之地盤，各方三千里之王之地盤，各方萬五千里四帝之地盤，各方萬二千里五帝之地盤，東西平分二帝之地盤，素青黑三統三皇之地盤，三萬里之直徑，九萬里之廣輪，泰皇統一之地盤。總以表章孔子不僅爲中國一隅之聖，殆將爲全世界之聖；既爲中國一時之聖，又將爲萬世之聖也！

以上井研學派即是尊孔學派。

井研學派出於常州學派，此爲前因；井研學派即是尊孔學派，此爲後果。綜其前因後果以律吾師之學説，似外間對吾師之毁譽，未免有失其真實之處。陸海從吾師遊，前後不過六年，謹就一知半解向諸公報告，尤望諸公不惜德音，以匡不逮，是所盼禱。再諸公爲吾師開如此隆重之追悼會，忝在弟子之列，敬爲諸公謝。

向仙樵先生遜謝，末由家屬廖次山致謝詞。詞畢，齊就禮堂前面攝影，在散會時即將由會印製之。廖先生遺像千張，分贈各來賓，時已午後三鐘矣。




井研縣追悼會紀事



井研追悼會由教育局、縣立中學校發起，亦即由兩處撥款辦理。因本縣吴嘯岷先生亦於本年夏間逝世，遂合併追悼，定名廖吴兩先生追悼大會，於九月□日（夏曆八月十一日）在四靈公園内舉行，即廖先生出喪之前一日也。是日，天亦陰雨，但赴會者仍衆，公祭時行禮如儀而散。








誄詞　哀詞　哀讚　祭文






誄　詞


外省　本省










外　省




誄廖季平先生


蔣中正

皤皤一老，和真清夷。天人學貫，六譯抉疑。公羊絶詣，曠代經師。麟藏道喪，天不憖遺。


六譯老人季平宗丈誄詞

集四聲字一逆一順








宗末隱


 陶邨源桃

一代偉人，華夏敬服。學邃古今，功補化育。益四肇基，循五進六。析義闡經，增廣卷軸。碩彦鉅儒，群喜誦讀。德慧引年，怡養種福。耋壽已登，胡乃逝速。鶴駕返真，榴紫艾緑。澤被後昆，繩武誼篤。月建酉秋，佳兆就卜。接訃遠方，叨與共族。式貢誄辭，如往奠祝。




本　省




誄季平先生文

袁均　郎如　仁壽





洪荒迄今，啿啿群生。賴道以立，唐虞始宏。天生孔子，祖述憲章。删定群經，韋編以藏。漢宋治經，門户各别。後世研經，多宗漢哲。元明至清，聚訟紛紜。末學後進，罔識户庭。拘文牽義，鮮得宏旨。守舊穿鑿，莫衷一是。有清末季，先生崛起。尊經勵學，群經詳諟。取精闡幽，薄海推重。經義堂奥，探源得統。皇帝王伯，界分九洲。發明幽邃，新舊同流。六變六譯，期貫天人。垂教士林，指導迷津。經術顯揚，如日皦皦。大哉先生！群經師表。嗚呼先生！道大莫容。抱道鄉閭，著述宏通。耆老好學，欲傳識者。大力負走，天職弗假。乃因世亂，剞劂難也。筍輿出遊，樂嘉錦官。聚會群彥，以謀著刊。嗚呼哀哉，鬼神所忌！天不假焉，竟殂嘉州，崩頹泰山。絶學有傳，而似難傳，群龍滿野，祇冀分甘。一滴金沙，六譯遺著。册成裝池，書城擁助。六譯發微，得以横飛。跨海渡瀛，如日之暉。仁井同鄉，禱祝非私。嗚呼先生，靈其鑒之！


誄廖季平先生文

集漢碑





楊森

猗歟明哲，歧嶷踰絶。人才上美，貫通典籍。章文襜袘，英偄仰則。下筆流藻，群公事德。歷世彌久，禮義滋醇。枝葉雲布，冕紳莘莘。才兼三極，光耀八垠。寇息善歡，道富財貧。策合神明，言如砥矢。疏穢濟遠，心精辭綺。龍蟠道淵，允迪聖矩。鐉山浚瀆，玄氣雲起。探綜群緯，畢志枕丘。振滯起舊，騰清躡浮。微言圯絶，繼葉襲裘。昭示後昆，奕葉揚休。


誄廖季平先生文


國民革命軍二十四軍司令部顧問署理内江縣長蔣三餘

河嶽英靈，先生得之，國家元氣，先生存之。先生死矣，英靈宛在，先生亡矣，元氣猶存。

人但知先生以經名於世，而不知先生以道傳於人。周秦兩漢而還，唐宋元明以來，自滿清以迄於民國，其間英靈之不泯，元氣之不滅者，固代有其人。

維持名教而道統不絶，惟先生值此萬國交通，運而生者歟！先生之死未死矣，先生之亡未亡矣！


季平同學先生誄文


同學愚弟劉咸滎

澹泊能甘，湫隘自若。以經爲膄，以道爲骨。風雨不摇，日月沐浴。無顔之貧，有顔之樂。作蒙莊逍遥之遊，去亂世而言天學。


六譯夫子誄辭


張光新

歲在壬申九月初十日，受業名山張光新謹詣六譯廖夫子字季平之靈，誄曰：世道將頽，須生明哲，振古哲人，因逢辰缺。昔在秦亂，幸留伏生，漢祚將息，尚有康成。匪獨哲人，應遘衰季，寔天之生，用維道義。大清中葉，皇運陵遲，外人侵夏，人道將馳。篤生我師，崇尊至聖，闡發微言，闢荒開徑。學分今古，大小天人，六藝通貫，千古維新。僞古尊今，禮從周始，假借帝王，實由孔子。春秋至此，二千餘年，文明進化，我國實先。孔道之存，我師之助，前知匪虚，我師之述。新也弱冠，忝厠門牆，幸蒙缺蔽，學乃知方。頻煩問疑，喜釋不倦，善誘循循，我學不厭。自别錦里，歸我西蒙，未見君子，憂心忡忡。乃教雙新，乃歲再謁，見顔置酒，笑論無歇。我師將歸，我幸在都，愴然告我，將返吾廬。問厥來期，靡定其實，水仙遺情，復還無日。忽聞凶訃，我心傷憂，一别九載，恨及千秋。嗚呼哀哉！在疾靡聞，窀穸靡送，設奠哭靈，徒增悲痛。嗚呼哀哉！先生六變，神遊九垓。容試天學，招魂須來。嗚呼哀哉，尚饗！


六譯夫子誄辭


受業年愚姪唐鏡民

吾師乎，吾師乎！莊生以是號。登日觀，臨滄海，泰山伊嶕嶢。魯城小矣，何與問滕與曹？吾師乎，噫嘻！仲尼無地而王者莫誰知。仲尼，天縱神人也，雖聖亦莫知。祖述堯舜，非堯舜而仲尼；憲章文武，非文武而仲尼。三千年後，知之者惟我師。吾師知仲尼，未問三千年後知吾師者當是誰？曾爲小子吟《式微》，式微式紫微，式微式太微，式微式微胡不歸？今歸矣，虬龍驂兩騑。傳説猶不昧，然入於幾。行見太乙之旁增副宿，接文昌，光有翬，北辰環拱長依依。竊比琴牢，舉其一毛，猶有顔回，仰之彌高。


六譯夫子誄辭


前四川紳班法政學堂受業劉恒階

雙流




維民國二十一年五月二日丁酉，六譯老人井研廖公季平夫子卒於嘉州旅次。嗚呼哀哉！天不憖遺，人亡準則。近識懷悴，遠士傷情。恒階夙在横舍，蒙受薰陶，辱附三千，無聞四十。頃解體世紛，沉跡錦里，雖時過而學，常思自奮。會聞夫子駕言出遊，行戾兹土。執經文翁之室，問字子雲之亭，庶窺宏旨，獲遂往志。而乃短景易逝，中道怛化，梁摧山頽，瞻仰曷及。遠承訃音，愴惻於懷。恩播遺塵，寄情斯誄。其辭曰：

岷山毓秀，井宿垂精。篤生賢哲，嶽峙淵渟。人倫之表，行修經明。耆年環望，殆庶伏生。在昔清初，崇尚經術。爰逮康乾，大師輩出。乃眷蠶叢，風流久歇。俗學錮蔽，微言隱没。湘綺西來，扶輪大雅。五經有師，木鐸天假。多士濟濟，咸被陶冶。升堂入室，誰其健者。時維吾師，曠代逸才。聞一知十，聖門之回。精心獨運，萬古拓聞。遂標新義，有所取材。師之論學，直貫天人。一變至道，三變入神。皇帝王伯，經緯相因。知者謂知，仁者謂仁。師之行誼，孝思不匱。有懷二人，苜蓿甘味。眄彼同儕，稽古多貴。老卧松雲，蕭條高寄。師之秉性，亦惠亦夷。明月在抱，清風自怡。阮公埋照，曼倩滑稽。高節雄氣，淺識安知！師之垂教，故類湘潭。循循善誘，務去常談。南海私淑，窺豹一斑，梁氏標榜，曰青出藍。嗟予小子，昔侍精廬。爲説典章，殆其緒餘。博引禮制，啓迪多途。因緣讀律，乃知讀書。抗塵走俗，歲序屢遷。不聞謦欬，垂二十年。函關望氣，欣且執鞭。天胡不弔，易簀遥傳。嗚呼哀哉！以師博洽，兼通方技。探討《靈》、《素》，劈肌分理。如何此行，小極不起。烏尤絶筆，墨瀋猶滋。嗚呼哀哉！滄海横流，大道傾覆。賴有哲人，抱經空谷。嘆美猶龍，悲來賦鵩。匪哭其私，爲天下哭。嗚呼哀哉！文範即逝，文中云亡。其在夫子，接軌同芳。遠近會葬，於墓之旁，論德謀跡，嘉諡宜彰。嗚呼哀哉！




哀　詞




六譯先生哀詞


陸丹林

於戲！國華絶響，貞德銷沉。青春寡色，白日減暉。五濁世界，先生脱此而去，尚何介介！所可悲者，吾輩後死，目斷北邙，心傷蒿里，既悼逝者，又自悲耳。爲之詞曰：魂聯鵬翼，魄逐雲霄。頭承玉露，足摶扶搖。徜徉樂土，千古逍遥！




哀　讚




廖季平先生哀讚


世晚宋維經

懿維先哲，蜀學之英。縱横百氏，枕胙群經。化惟六十，業勤益精。其書滿家，海内知名。傳經劉向，稽古桓榮。少微蘧霣，變感天星。士林安放，嗟乎後生！




祭　文


外省　本省










外　省




祭井研廖公季平文


劉節　侯堮　顧頡剛

維中華民國二十一年十月二日，旅平後學劉節、侯堮、顧頡剛，謹爇心香，遥祭於井研廖公季平之靈前而言曰：嗚呼！岷流孕育，眉峰擁瑞。竺生我公，出類拔萃。玄聖云亡，大道久喪。越二千年，芸芸衆盲。天口誰聞，六經失色。廢疾膏肓，雒京由枿。况際清代，抑抑群儒。謳鄦尸鄭，蟻集蠅趍。我公奮起，奪席湘潭。廓清瘴癘，星辰皎然。尊經不迂，存古不腐。千載淵源，劃分今古。叩閽知聖，枕戈闢劉。播之珠江，南海分流。於時厥後，僞經失據。瞻仰晴空，言者邪呼。公猶踔厲，力撢墜義。小大人天，超廿世紀。董生屹屹，翼奉皇皇。博士精華，五行陰陽。方技堪輿，内學之髓。惟公網羅，不
 不詭。末學恂瞀，群詫新奇。嶠然我公，西京之遺。六譯名言，凌轢魏晉。五經七緯，天地緼絪。世變雖劇，靈光璀璀。一夕罡風，梁木遽摧。南極霒鬱，西川悲凄。眢井沉研，古今同唏。嗚呼哀哉，伏維來格！




本　省




祭六譯夫子文


受業王篤

維中華民國二十有一年秋八月，受業王篤謹以香帛蔬果祭於六譯夫子廖公季平之靈。烏虖我公！其殆天生，淳道耆德，全神守精。學雖優而不仕，行無纍以正平。莽莽神州，長卧不醒，競尚夷俗，風捲雲争。邪詖飈起，醜類縱横，至理淪亡，大道幾傾。惟公弘大，獨起支撑，創立大同，肇啓維新，矯正漢宋，糾誤周秦。别大小之疆域，發天人之相因。經六次之變易，破二千年之迷津。使六經之旨絶而復明，揚國光於歐美，樹教化於寰瀛。中國不亡，賴有斯文；斯文未喪，賴有先生！烏虖我公，生不逢時。公名雖顯，公學未施，不疑之爲穿鑿，即指之爲駢枝。譬如蒙塵之玉，没土之芝，當今之徒，其誰識之！然亦有人崇信不疑，服膺斯旨，公知未知。烏虖我公，天下仰止，愛人以德，視人如己。我之生也，如蓬如矢，浮沉廿年，不知所止。自列門下，稍明方里，宫牆高廣，未窺富美。我方相期，與公終始，今公云亡，更何所之！因悲公之逝早，轉恨我之生遲。烏虖我公！好言老子，闢《靈》《素》之奥藏，證道釋之生死，歲時之和，可謂至矣！陰陽之調，可謂神矣！云胡不然，亦離俗而超巋。烏虖哀哉！渺不可思兮，造物之理，豈如漆園之夢蝶，或上爲鳥而下爲魚，抑所謂帝之懸解，以全其天倪。




像　讚




季平老兄同學遺照


愚弟曾鑒拜題

淵哉四譯，學凡六變。精義入神，騰踔兩漢。擘肌分理，孰識古今？聖爲天口，予鈎厥沉。遠想大同，皇帝王霸。玄思窅冥，仲尼之駕。欣然而龐，憬此靈光。嗚呼已矣，道見麟藏。


六譯先生像讚


向楚敬題

有清經儒，卓然一代。先生崛起，掃刮殘碎。大義微言，箴肓起廢。善説禮制，長於《春秋》。古今之學，劃若鴻溝。先生不言，千載其幽。小大天人，皇王帝霸。屢變復貫，以遺來者。國粹云亡，愴然涕下。


六譯先生遺像


王兆榮敬贊

聖爲天口，賢爲聖譯。赫赫六經，先王之迹。尊孔闢劉，奪鄭之席。犁然古今，小大天人。學經六變，著書等身。儀型在望，垂輝千春。


六譯老人遺像讚


後學北京大學教授吴虞拜題

尼山垂教，二千餘年。儒生爬梳，枝牽蔓纏。創爲禮教，定爲法律。上下同流，渲成風俗。群經行世，其數十三。宗法是崇，帝制代禪。箋注疏解，汗牛充棟。大義微言，冥然若夢。我公崛起，邁迹兩漢。粃糠鄭玄，道通一貫。皇帝王伯，六變是求。學悟天人，自擅千秋。俯視康梁，開拓萬代，掃盪蚍蜉，靈光獨在。嗚呼我公，絶世遠游。風馬雲旗，歸大九洲。拜公遺像，縱横涕泗。敢以蕪詞，昭兹來世。


六譯老人遺像讚


壬申中元日門人林思進恭撰

峨峨播精，篤生先生。五經無雙，在髦益明。蚤研許鄭，通故植基。中考古今，無厚入微。皇降而帝，帝降而王。内外夷夏，包舉括囊。愚者駭汗，賢者憚譏。勿駭勿譏，請示要歸。翼奉有言，經統人詒。仲尼駕説，寧惟章句。世異學禮，人鶩奇頦。或竊其緒，道乃彌乖。疇昔而然，儒三墨五。始簡終巨，求末忘祖。嗟予小子，
 角從師。所業無當，愧負提携。淵海深矣，蠡勺豈測。嵩岱高矣，跛羊寧陟。杖履來游，方期□面。梁木忽摧，淚迸七霰。敬展遺容，有道之躬。昭昭令儀，穆穆清風。亦有辟儒，嘗借齒論。誣罔之談，曾何足病。六譯四變，厥書具存。董而理之，俟諸哲人。


季平夫子丈人像讚


受業袁化敬題

鯤鵬卓識，龍馬精神。光風睟面，玉立長身。寰球哲士，素王功臣。解經以經，千載一人。俾大一統，有典有則。《六譯叢書》，垂爲矩墨。吴縣司寇，南皮相國。一代文宗，心傾語默。捷足南宫，校書天閣。乞假休養，行芳蘭若。樂道誨人，不要人爵。世外丹丘，雲間白鶴。鍾靈仙井，秀挹峨眉。還遠伊邇，鄒魯封圻。生也柴愚，尚獲追隨。戴銘景仰，日泐靡遺。


六譯老人遺像讚


鄉姻愚侄吴嘉謨恭題

三《傳》六經，今成絶學。發微啓義，分獨先覺。熔鑄百家，糠粃衆説。揭標弘旨，彌合六合。群經有師，萬流有壑。堂奥邃深，盲俗駭咋。皓首翛然，著述弗輟。天不憖遺，喬木摧落。我亦衰遲，杜門掃却。在鄉爲鄰，在戚之末。時或辯難，不棄謭薄。仰止高山，爲矩爲矱。兹焉邈矣，世無木鐸。顧概横流，斯文誰作。公像在兹，生平宛若。公之及門，如傷麟獲。萬歲千秋，名昭形没。


六譯老人遺像讚


邑子龔煦春拜題

有清經學，凌轢前古。公獨後起，别闢堂廡。初講《王制》，繼説《公》《穀》。小康大同，六合共幅。微言大義，周孔之精。詹詹小儒，咋舌相驚。己亥還鄉，志局臨幸。舊刊新著，手自編訂。小子末學，日親弄宇。馳騁末議，公不爲忤。追維矩度，嶽峙淵涵。載瞻遺像，臨風泫然。








挽　詩 

外省　本省　本縣









外　省 


略依收到先後編録，下同。








廖季平先生挽詩

二首





後學長沙葛郁文

文星飛墮蜀山頽，噩耗傳來薄海悲。一老憖遺亡國粹，百身莫贖失人師。鈎河摘洛犀分水，議禮談經剪斷絲。齒德俱尊扶聖教，不將爵禄易操持。

砥柱狂瀾振末流，朱程末誼世無儔。闡明魯史文宗孔，詳釋《周官》闢僞劉。小試功名輕百里，等身著述重千秋。誄詞媿乏中郎筆，遥望西山奠菊甌。


季秋之月聞井研廖先生作古因成二絶以表哀慕


山東財政廳廳長王向榮

舉世咸驚失大師，鴻儒彤落動悲思。書傳六譯風行早，留得人間誦習之。

卓犖公能貫九州，群經皓首有誰侔。茂陵遺草群相問，遥拜井研涕不收。




本　省




廖季平先生挽詩

壬申十月九日四首





李思純

講舍城南路，於今石室空。六經聖言量，一老漢儒風。身世紅羊劫，文章《白虎通》。九州論王霸，微旨契衰翁。

嶽嶽尊經閣，淵淵湘綺樓。古今翻案卓，師弟苟同羞。異説張三世，皇輿大九州。并刀明似水，剪斷百川流。

問琴偕壽櫟，鼎足此修名。至道齊三變，危邦魯兩生。蒼姬難再復，儒墨况争鳴。一炬秦人火，悽悽孔鮒情。

廿載南臺寺，猶思識面初。病身如古木，清談握玄珠。六譯平生事，千鈞左手書。聖凡同此盡，瞻拜意躊蹰。


又三首


灌縣修志局局長羅駿聲

鑿險分明有主張，廓清陳語破天荒。文章蓋世輕揚馬，學海探源過漢唐。《王制》新經恢一統，《周官》舊域括重洋。獨空依傍今文義，要使全球拜素王。

如此天才不易逢，恥爲後進欲開宗。南皮卓識先窺豹，西蜀空群合是龍。長素升堂猶北面，名山對壘各東封。可憐碩果垂垂盡，變雅哀時歎鞠凶。

語不驚人死不休，嶄新壁壘獨千秋。豈徒大義張三世，更欲同文協五洲，南海好奇甘北面，蜀才多雋擴湘流。等身著作資縋險，聖譯應過孔馬儔。


又


晚學李承烈

古今紛聚訟，經學失其正。揚馬去已久，井研挺哲人。原接湘潭遠，時見新誼生。六譯播中外，妙契天人真。下士何所知，迺以拗强名。爵禄容可敚，皋比安能争？閉户獲偃仰，譚經自鏗鏗。專席一宵話，疑獄議未平。誰何善剽竊，黨徒粤蜀分。公本篤志人，豈爲虚聲嬰。有客籀玄言，及身見定論。昔儒發古冢，不愳東方明。生時既如此，後更口味珍。金椎在人手，頤頰可幸存。平居誦公書，精旨未親承。梁木胡遽壞，典型憂墮淪。玉壘自青青，錦江猶沄沄。私淑印遺徽，蕪詞當芻陳。


又


四川大學數學系畢業資陽縣立初中校教員後學郭永清

頽矣魯靈光，魂兮招不得。群經失巨師，庶士奚取則？憶昔事湘潭，高材巴之擘。鋭哲與英雄，并世稱無敵。獨於先聖言，憤發殷羽翼。六譯有叢書，九州争尋覓。康梁藝林宗，私淑遥加額。方期大道傳，敷天蒙其譯。何圖歲在壬，伏生翻遭厄。噩音發中途，後學胥悲蹙。母校舊尊經，感觸尤深刻。嗟哉復嗟哉，天意殊難測！古徠秦火燒，今徠歐化逼。碩果已云亡，斯文誰之責？寄語追悼人，莫徒愁眉結。欲慰先生靈，須踐先生跡。


又


國民革命軍二十四軍警衛司令鄧龢

蜀山多秀拔，篤生此俊哲。將爲世界宗，未可管蠡測。煌煌巨迷中，識見何卓特！就中《知聖編》，定一於白黑。歷數各大家，公益爲增色。初以名進士，香帥頻器識。旋改官廣文，弗慕榮貴職。人推泰岱尊，楚蜀彌親炙。清末崇科學，耶教尤蟊賊。西人肆猖獗，傾折無遺力。自謂無經學，乃能新厥德。中人比芻狗，腐化靡由飭。中西互攻訐，吾道有黜陟。洪水猛獸兼，恐未若此亟。國粹儻先亡，神州何以國？公乃謀保存，思所以自立。乃出其神奇，乃化其荒殖。謂聖由天縱，謂聖立人極。皇帝王伯階，非躐等可得。順逆若有歸，彼此無滯塞。矧經非舊史，自古區儒墨。世界判野文，循序亦靡忒。筆削憑天口，專俟堯舜則。上溯羲農軒，還將舉目拭。冠昏諸典禮，漸推及異域。發明先聖功，不下於禹稷。蜀帥突焚書，得毋因讒逼。英美哲家聞，争聘爲講習。始知我公學，可望不可即。條例屢變更，六譯最後刻。至今學校緐，支派無南北。高山知景仰，人學斯不惑。莫辨思無涯，曷輾轉反側。晚年注《靈》、《素》，借解《易》十翼。驚醒衆生夢，遍掃地天棘。諸儒從鼓吹，蛩聲秋唧唧。惟公乃立言，功德被萬億。其生人道盡，其殁君子息。自悼愚生晚，行師次都邑。忽聞哲士隤，惆悵無矜式。


又


後學丹稜謝國治

抱牘飛聲早，傳經王霸治。高明無宿計，大雅有遺規。紅葉滿秋樹，青燈空故帷。追懷長太息，景邁已多時。


又


受業林泉

滋永榮寧




奎宿宵飛動九州，林宗厭世作仙遊。詞呈戩穀方三月，

前三月曾作詩爲公壽。


 坐侍尼山未十秋。

公長四川國學院時，予曾受業。


 泰斗頻摧憐國痛，

宋芸子先生亡於昨歲。


 經師孰繼士林愁。寢門未到心尤慊，翹首雲天涕泗流。


又

十二首並序





心喪無服弟子胡翼

素民




蓋聞追悼主於痛傷，表揚窮其品學，哀情吉語，似難併爲一談。顧喪次榮哀，僅一時之盛，而名山事業，實千古長存。計闡發之及時，惟弔唁爲尤甚。此翼所以恭逢祭典，默念先型，補報恩施，别有懷抱也。憶自十五年夏，廣州大學聘翼就任教授，兼備總政治部顧問，位清事簡，地遠人閑。因念《六譯叢書》未有題詞，乃據見聞，形諸鉛槧。和璧初開，光輝奪目，海南景仰，事固宜然。越四年，翼來成都長大同校，亟思繞道井研，晉謁師座，并呈拙著。道途不靖，竟未果行。今年重到此間，適先生八旬初度，省中文武逮於四民，具柬相邀，如響斯應。正喜拜瞻壽相，計日可待；胡天不弔，駕抵嘉陽，忽來噩耗，國之大老，蜀之元氣，一朝奄逝，痛也何如！翼辱在門牆，九年受益，山頽木壞，抱恨尤深。竊歎先生之學，直如子雲《太玄》草成，知者特少。死雖有侯芭，信其必傳；生難得劉歆，畢其所業。芝蘭在谷，固貴自芳；曲高和難，誠爲憾事。即翼負笈從遊，積有年歲，寶山堆積，取實無多。《春秋》、《尚書》，猶窺涯涘，若《詩》若《易》，美富未聞。當此曳杖聲沉，奠楹夢杳，絶學繼續，賴有解人。所期原委粗陳，無嫌仁知異見。不揣冒昧，輒録陳文。視死者如生存，易哀詞爲學案，俾後之士子，舉一反三，露爪知龍，烘雲見月，丕承驗推之術，用慰洙泗之靈。區區愚忱，藉以表見。魂神如在，幸式憑焉。

群經制度分今、古，四代升沉首伯王。帝諦皇煌由漸進，天人尚略鬼神詳。

先生始分今、古學派，後著《孔經哲學發微》，分伯王帝皇、天人鬼神，以次衍進。




嫡派不甘王闓運，淫祠要毁鄭康成。西京博士遺書在，經學師承有重輕。

鄭康成融合今、古，自詡解人。先生極不謂然，力主西京十四博士舊説，詮釋經典，并言康成不出孔廟，吾説終難大行。




臨文尚且譏鄒魯，造意何妨詭實名。《王制》《春秋》斠若一，廖平新例已頒行。

先生從王湘綺於尊經。初以《王制》説《春秋》，同學有根據其説作文呈於湘綺者。湘綺輒批曰：「此廖平新例，尚未頒行。」




《詩》《易》微言讖緯求，鳶魚上下夢魂遊。大同世界期來日，笑指行囊一部收。

先生以《詩》、《易》爲大同學説，多取材於讖緯，而《莊》、《列》、《中庸》尤數數引證。




朝官市賈兩無殊，要讀書心久不渝。漫詡山西巡撫貴，咋舌蘭陵一大儒。

先生幼貧就賈，大書「我要讀書」四字於賬簿上，其父憐而許之。及中第，應補知縣，改教授。之山西謁張之洞，席間曰：「倘使《穀梁》成書，不羡山西巡撫。」張驚歎爲誓願宏大。




老樹奇花分外新，胎元墳典祖周秦。著書除却論文字，也是今時第一人。

先生作文，純任自然，不矜意氣，而典雅樸茂，間以譬喻，頓覺字裏行間寶光焕發。翼嘗取魏徵嫵媚、廉頗顧盼相喻，先生笑而頷之。惜爲經學所掩，稱者尚少。




年來寢饋在岐黄，左腕能書著作忙。闡發《傷寒》溯《靈》《素》，更鐫古本出扶桑。

先生中風，左腕學書，日漸活動；乃繼續操筆，解釋《傷寒》、《内經》，并校刊日本醫書數種。




豁達都從學識來，東方言笑雜詼諧。有時座上聞莊語：「譽己污人者不才！」

先生與人交際，不以觭見，時或莊諧雜作，使得盡歡而去。至辨别小人，以喜談閨閣、好炫己長爲斷。名言精理，是即人師。




《改制》篇成拾唾餘，斷言秦政未燒書。羊城會館源頭水，祇見遺筌不見魚。

康有爲著《新學僞經考》、《孔子改制考》，不言其所自來。其實康初見《今古學考》，傾倒先生甚至。及康與先生會於羊城會館，先生歷舉始皇未焚六經確證，康大悟。未幾，二《考》成書，名滿天下，惟竺舊者嫉之。張之洞函責先生，指康爲嫡傳弟子，梁啓超爲再傳弟子。




鐫劖造化運神思，曾見周公待旦時。自道生平析疑難，鷄鳴深惡醒來遲。

先生在高等師範授課，翼前往請益，偶與之共榻。夜中身動，先生呼問：「醒否？醒則不宜再睡。此時天氣清明，凡白晝不能解决之疑案，一思多能省悟。予生平著書，實得力於此。」




儒家氣象尚巖巖，争説爲師道在嚴。獨有達人知聖久，降尊先禮不爲嫌。

先生於門人愛之如子，待之如友，未嘗輕呼名號，反以「先生」、「老師」稱之。甚或門人别久，尚未及拜，即先長揖，反使受者惶伏。




負笈龍游請業遲，普州磐石侍臯比。藐躬祇合傳文學，爾雅雍容繼我師。

翼年二十有五知先生名，走嘉定受業。由是資中、安岳，凡設帳處，負笈相從。惟有歷年，終無所得，僅喜其文章，又弗克肖。有志而已，繼云乎哉！





又

並序





榮縣吴澤民

民國二十一年夏，予在雅安閱報，見井研廖大經師季平歿，有足悲者，因爲長詩以挽之。

嗟我蘋飄廿九歲，無緣一謁廖經師。井研榮縣原鄰邑，咫尺終成天一涯。童時不足望門牆，弱冠年年泊異鄉。間聞師友談經解，都道先生見異常。吾蜀文豪品望優，淵雲軾轍升庵儔。文章頗爲蓋代矣，正經能過先生不？祖龍尊經與尊儒，

先生講經，曾有此言。


 項氏凶殘燬六書。長使後人生疑揣，打破迂談迷夢甦。文人遭際恒有言，前數隨園後曲園。下筆驚人誰足比？公與爲三無輊軒。飛聲海内蜀增輝，譚經奪度萬流歸。春秋高度八十一，忽憶嘉州動游機。節屆天中登烏尤，樂水嘉山鴻爪留。執筆猶能記諸刹，公真不負古嘉州。爲愛凌雲思跨鶴，長辭濁世無束縛。言論早作後人師，義吐光芒詞廉鍔。不見古人無來者，翻然教我淚長下！


又

并序





蘆山陳世傑

清初宋學昌明，支配全國人心，達於極點。然因知識階級有求是傾向，對於宋學潛滋懷疑，力揚漢儒，後於漢學中又分出今文、古文，對於東漢諸儒説亦滋懷疑，澈底尋根，直追西漢諸儒説，是謂今文學家，此派領袖武進莊存與、劉逢禄等傳衍開去，由仁和龔自珍、邵陽魏源播及於近代。王闓運、皮錫瑞暨廖大經師季平，當張文襄督學四川，創修尊經書院，先生受知於文襄，頭角崢嶸，調入尊經肄業，鼎鼎大名，輝耀全川。迨其後康君有爲亦受廖大經師傳述，力贊今文，創孔子託古改制説，直追儒家學説之根源，以見社會進化，古代不及後世，數千年來迷信古人之思想家便起一大革命。昔在蓉城與同經師門下士夏君青蓮、李君德昭朝夕聚首談，慕先生史略及品學，經術有如太史公，所謂高山仰止，景行行止，雖不能至，心焉嚮往。今聞西逝，曷禁感慨。嗟乎！一代經師，今文家之集大成者，康梁輩直接間接頗受啓示，晨星碩果，明清以來不多覯也！蜀水岷山，光增彩異，今以嘉遊高興，中途跨鶴，享年八十有一。老成凋謝，不勝浩歎，因賦詩以挽之：

宋學衰微漢學興，淵源漢學有師承。詩書自信能删減，日月誰知不再增。渭水春光餘一載，尼山衣鉢剩孤燈。老成彫謝將安仰，悵望井研淚欲傾。


又


前人

烈士暮年懷壯遊，壯心未已到烏尤。精神矍鑠廖先哲，奄忽潛蹤不勝愁。君不見昌黎晚歲謪潮州，吾骨江邊歎好收。又不見亭林暮年遊華陰，道中客死名空留。本無一事行千里，忽動嘉定興之遊。祇道太傅晚年逸興豪，歸欲極意東山遊；翰林偶脱夜郎謫，醉後賦詩黄鶴樓。今日翻然遊烏寺，意謂青山白雲聊散愁。又誰知一朝忽寢疾，中道騎鯨而與太白後先同仙遊。嗚呼！松擢秀而在崗，蘭葆真而在幽，忽焉其摧折兮，喪吾道之干城而不能留。吁，嗟乎！誰道人師之難得，而豈知經師之更不易求。韋編三絶兮，繫辭妙奥孰能擬！叢書六譯兮，議論精奇誰與儔！蒼蒼旻天胡不祐，八旬晉一潛白頭。大江東去長不返，獲麟西狩恨千秋！


又


樂山及門游輔國

當代譚天口，荀卿最老師。騁懷翻日月，昂首上軒羲。六譯抽玄緒，群經掃濁粃。大言成濩落，奥旨孰端倪？南海開新派，西京撤舊籬。陽春難下里，聾俗藐咸池。不見蒲輪載，如聞楚醴詞。自知山藴玉，人擬豹留皮。星殞名争戴，麟傷袂掩尼。名高多坎壈，道喪仍驅馳。前武應能繼，斯文總在兹。伏生原有女，韋相未無兒。秋草長書帶，春風冷絳帷。悲生三水色，秋鏁九峰眉。後學方瞻斗，先生已駕箕。烏尤歸去日，墮淚讀遺碑。




本　縣




六譯先生挽詩六首


曾大椿

十年不解升堂客，一電驚傳哀訃詞。滄海波迴翻舊蔓，巫山雲起泣先知。伏生老去斯文墜，劉向衰時古道岐。四顧茫茫江水下，中原無復有經師。

先生化雨著宏聲，桃李春風滿世清。開國人材文中子，後堂絲竹鄭康成。《春秋》三傳翻新案，

公有三《傳》註解行世。


 經史百家有異評。

《六館館叢書》百餘種，皆發前人所未發。


 試問古人與來者，千秋幾個是書生？

等身著作滿遥天，傳誦家家樂管絃。大道先隨南海去，

康有爲書曾謂其學宗廖井研。


 新書尤被島夷傳。

日人講漢學，多購先生書去。


 漢唐以下無青眼，董鄭之徒庶比肩。不信試看書肆裏，棗梨到處有新鐫。

晚年多病半支枯，進退時須待客扶。字畫且餘碑刻範，

病後左書，人皆奉爲至寶。


 文章尤作達人模。

病後嘗有人求作碑銘傳狀。


 山川有幸留香迹，風月無邊寫畫圖。猶記十年鐫拙藳，品題聲價重三都。

十年前友人爲余刻藳，先生曾作一序冠篇首。




新朝逐歲挹塵埃，交羡吾鄉多異材。吴季且爲詩賦伯，

指吴蜀尤先生。


 鬻熊又上將軍臺。漫誇子弟衣裳好，都自先生杖履來。數到瓣香塵裡迹，一回呼罷一悲哀。

廿年來去拜階墀，最愛琴樽詩酒時。公自多情培後進，我偏無力啓新知。錦江水淺波流遠，歇浦潮空淚灑遲。回首故鄉雲萬里，寸香恨不到天涯！







挽　聯 

外省　本省　本縣









外　省



篤學賴薪傳，微言重繹張三世；

高名留海内，清節齊蹤魯兩生。

雲南省政府主席龍雲挽

大名遍西川，孔劉之間成諍友；

私淑有南海，魏晉而後此傳人。

吴佩孚挽

秦燄伏生收，薪盡火傳，回思大輅推輪，口授今文付晁錯；

漢廷揚子去，風微人往，依舊玄亭載酒，心喪古誼重侯芭。

夏斗寅挽

漢廡一經，蔚然名世；

蜀江千里，鬱爲宗師。

于右任挽

奮筆著書，大名合壽儒林傳；

振鐸宣教，當代早推經學師。

孫科挽

好古如周猗相，傳經如漢伏生，六譯著鴻篇，真使儒林標絶學；

名德若姚徵君，大手若文潞國，千秋仰鳣席，頓教魯殿失靈光。

司法院挽

大同絶詣天人學；

六譯叢書宇宙觀。

弟柏文蔚挽

天不留耆舊；

人皆惜老成。

陳立夫挽

手開户牖，口别淄澠，導康南海皮鹿門説經先河，微尚卓如，隋唐以下文中子；

皋牢百家，揮斥八極，步戴東垣惠定宇治學前路，大齊奄及，秦漢之間老伏生。

劉峙挽

六變肄群經，畢生志事題楹句；

一瞑痛中道，絶筆文章陟屺篇。

戴傳賢挽

詮釋群經奥義，開拓萬古心胸，壽過八旬，天與耆年成著述；

咸推一代名儒，自合千秋定論，聲聞九夏，人從遺集緬師資。

夏斗寅挽

樸學足千秋，曠代淵源繼東魯；

教宗通一貫，先生精爽到西方。

西藏班禪駐川辦公處挽

抗心希古，從衆宜今，功令廢經，六譯故應成絶筆；

窮豈徇人，耄毋舍我，蜀儒好學，千秋斷不墜遺書。

愚弟方旭撰書追悼

四海競傳高密訃；

八旬深惜伏生才。

江西建設廳龔學遂挽

學究天人，放膽生前談改制；

派分今古，傷心死後見遺書。

《六譯館叢書》内有答下走《論今古學考書》，頃始見之，不勝感悼。




弟江瀚挽

一老不憗遺，概《周官》僞作，《春秋》詭詞，闡闢更何人，《鵩賦》傳來，八表沉霾悲大雅；

群士失矜式，撫《河圖》奥藴，《洛書》玄秘，著述垂奕世，鳳鳥不至，萬方多難哭斯文。

河南省政府委員兼教育廳廳長齊真如挽

道誠在我，勿以造次顛沛而忘，允矣公堪傳不朽；

學亦因時，本於窮變通久之義，惜乎吾未讀其書。

後學陳嘉祐挽

推倒一時，開拓萬古；

羽翼六籍，師表群倫。

宋子文挽

東海經術，西蜀文章，當代名儒推六譯；

曠世典型，等身著作，斯人美諡定多辭。

私立齊魯大學挽

於舊朝名宿早推經術鉅儒，著述傳聞已數十年，遠檄隱靈光，寰宇幾忘公尚在；

爲中國冥心深明孔學新義，天人證定待千百禩，横流正滄海，大同未兆世安知。

甘肅省教育廳廳長水梓挽

千年迷惘世無師，幸生公倒翻周秦，塞外人之口，起文化之衰，論祀當居荀孟左；

萬里悲秋常作客，天使我游遍吴蜀，聞賢伯之言，糾後進之謬，説經始悟列莊譏。

愚姪曾爾瀚挽

前無古人，後鮮來者；

生爲師表，歿作仙靈。

河北省政府委員會兼建設廳廳長林成秀挽

六譯書成昭日月；

千尋木壞泣宫牆。

陸軍第二十六師參謀長受業李如蒼挽

經師名高，與四李更相輝映，公去百餘日於兹，矩範難忘，希將遺蹟垂青史；

南極星隕，并靈山亦感凋零，我從數千里而來，瞻依莫及，空呈芻束泣秋風。

井研縣建設局局長江蘇黄譽丹挽

勤考訂，正訓詁，海内經師亡許鄭；

闡太玄，崇講德，鄉邦文獻繼楊王。

山西工業專科學校校長朔縣後學李尚仁挽

大著刊已百餘，試觀往哲叢書，乃推六譯館以獨步；

老儒壽逾八秩，曾在尊經講學，而爲五少年之一人。

陳寶泉挽

馬鄭注經，羊求好古，丹鉛八十年，不必師承標漢學；

錦江露冷，玉壘風凄，迢遞兩千里，空從遠道哭靈光。

林競挽

玄亭問揚雄，寂寞文章非一日；

石室祠高密，馨香俎豆共千秋。

福建省政府代主席方聲濤挽

科斗從誰問奇字；

龍蛇何事阨經師。

後學符定一挽

振孤學於絶續之交，道統所存，奠楹自有千秋業；

闡微言在馬鄭以上，津梁大啓，石室猶留六譯書。

覃振挽

窮經没齒，著書等身，古義抉微茫，群籍盡祛千載翳；

碩果僅存，昊天不弔，斯文憂廢墜，奔流誰障百川瀾。

黄旭初挽




本　省



玄經不晦新鄉學；

綠荔先萎大哲人。

曹經沅挽

稱觥仙井，奉斝離堆，方期夏五優遊，蒲觴歡讌凌雲頂；

已足千秋，何靳百歲，不堪玉先促别，芝采空留落照中。

門生帥鎮華率子倫銓倫賢挽

不忘嘉定昔遊，老病尚期供點綴；

遥想井研故里，山靈應早望歸來。

嘉屬共立中學校教職員等挽

放眼論西蜀人才，器識文章，端推此老；

熱心誘全川後進，鄉賢俎豆，不媿先生。

世愚晚陳光玉挽

一朝老去，遠及門庭，想石室記中頭銜，當署靈光殿；

前度來遊，獲親杖履，歎玉先山上手筆，猶留陟屺亭。

世愚晚陳光玉挽

杖朝逾一春，英才惟仰公蓋世；

端午前三日，噩耗傳來淚墮碑。

張箭廷挽

逝世前兩天，猶爲烏尤坐傳記；

心胸開萬載，悵望峨眉失人賢。

楊祖武　何朝梁　徐鍾三挽

四譯六譯，鉅製鴻篇，誰能獨有千秋？馬帳仰宏開，海内薪傳高足弟；

經師人師，泰山北斗，天不憗遺一老，虎溪剛笑别，雲中先黯少微星。

樂山烏尤寺住持崇正和南

咫尺家山歸不得，誕祝八旬方半百日，尚未盡歡，那堪重到九峰，便參列宿；

萬千書卷卒彌彰，爲大一統註十三經，毅然尊孔，且待頒行六譯，永享太牢。

彰明縣知事受業袁化挽

禍亂果誰戡？天喪斯文，忍令劬學老成，聲吞死後；

河山終不改，地藏其熱，空餘招魂香草，哀思生前。

世晚唐世秀　李黛眉　王必慰　李景文　張耀宗　周縝挽

一代斗山，今日頓深梁木痛；

六經淵藪，無人能并大名垂。

門生范尊禹挽

國勢阽危，先生那忍遽去；

士林紛擾，哀我何所依歸。

樂山縣第十一區區立高小校校長王培漢挽

天果喪斯文，六經以後無師表；

人能宏此道，百世應許有先生。

國民革命軍二十四軍憲兵六十團二營營長王述芳挽

毓秀鍾靈兩間正氣；

解經釋義一代儒宗。

國民革命軍二十四軍憲兵六十團中校團附詹作霖挽

中國大耶？岐伯五兵亦小；中國小耶？覽九州圖，大至海岸無邊，是中國可不亡也，中國不亡，無足憂矣；

先生壽乎？彭公八百爲夭；先生夭乎？有六譯書壽，當恒河沙數，則先生尚未死耳，先生未死，又何挽哉？

井仁場長劉志誠挽

先生洵著述專家，六譯簡編窮理無遺，作有文章開後學；

我輩擬觀摩餘緒，一臨蒲水望塵弗及，翹企秋月奠芻香。

國民革命軍二十四軍憲兵六十一團二營營長林明高挽

著述叢書增文化；

溯洄秋水弔伊人。

國民革命軍二十四軍憲兵六十一團團附簡永挽

學貫天人，闡奥發微留鉅製；

筵標彩珞，清泉白酒弔先生。

國民革命軍二十四軍憲兵六十一團一營營長鍾成梁挽

經學集大成，喜等身著述早傳，獨有千秋，先生不死；

年華登大耄，歎吾蜀老成將近，又弱一個，造物無情。

國民革命軍二十四軍憲兵司令部書記官魏松遐安湘齡挽

經術崇丘軻，春蠶到死絲方盡；

大名垂宇宙，化鶴旋歸道彌孤。

井研縣管獄員雷占雲挽

舉世仰經師，溯秦漢以還，有此讀書人幾個？

畢生欽教範，悵人琴俱杳，無端揮淚我重來。

國民革命軍二十四軍憲兵六十一團團長鄧心田挽

古道照寰球，是經師是人師，并世名高天北斗；

西風寒廖井，爲公痛爲私痛，一時儒行魯東家。

井研縣郵政局長蘇柱勳挽

學究天人，知心孔孟；

筆參造化，加足漢唐。

國民革命軍二十四軍憲兵六十團團附尹少清挽

公原仙井經師，名聞天下，看秘簡叢編，久欲停車頻問字；

我本咸淳遊客，足托研中，恨風微人往，可憐孤館倍愴神。

後學李鳳鳴　楊萬年挽

著述號專接大義微言，中外名馳傳不朽；

桑榆驚遲暮風蕭露冷，悽愴淚落哭先生。

世晚賀民先挽

數十年化普春風，後起於今多偉器；

彈指頃魂歸閬苑，斯文何處仰前型。

國民革命軍二十四軍憲兵六十一團一營營長龐澤挽

國學賴扶持，當年錦里從游，化雨春風傳六譯；

老成悲永訣，此日玉樓作記，文章道德足千秋。

受業趙質君挽

北斗泰山人共仰；

景星慶雲世所希。

井研福音堂牧師廖國藩挽

歐蘇詞藻，鄭賈註箋，數百卷大義微言，海内名流齊捧誦；

學究天人，聲馳中外，八十年宣金振鐸，蜀中佳士半門牆。

國民革命軍二十四軍憲兵司令部副官處挽

漢唐以來歎經晦；

孔孟而後有斯人。

井研縣縣長鍾國江挽

已醒二千餘年傳經迷夢；

恥誇八十一歲度世高齡。

門下小學生龔向儒挽

學問精微著作宏博，

六經淵藪一代斗山。

井研代理菸酒監察所所長范敦輔挽

詞壇健將，儒林大家，轉盼即期頤，廿載駒光天竟阨；

名教干城，梓鄉斗泰，爲殃來豎子，一朝鶴駕痛難留。

國民革命軍二十四軍憲兵司令部參謀長方印青挽

學宗董何，業精《公》《穀》，絶調仰高彈，曾記升堂聆雅操；

《詩》識倒景，《易》悟周流，新經歎未竟，那堪跨鶴赴修文。

受業孟光鄒　熊青雲　袁大亨　袁利亨挽

六藝分古今，解字繙經，想有薪傳型蜀士；

九州辨大小，披圖攬表，空餘室築失人師。

受業鄧先茂　陳順藩挽

晚年蹤跡，恒與林泉相因依，對中嵓山，領都江水，逮嘉州暮遊神愴廟記，最傷心沖齡撫頂許稱命世；

千秋經壇，當推明公爲巨擘，弭康南海，服章餘杭，歎一代才名終歸兜率，祇贏得六譯叢書流落人間。

世晚生宋星橋挽

道贊幽明，名播中外；

生爲人瑞，死作國殤。

後學劉粟滄挽

六譯闡精微，開拓縱横九萬里；

一朝夢楹奠，推倒上下五千年。

峨眉縣縣長後學黄澤榮挽

講經跨漢宋諸儒而上之，六譯書成，嘆矯矯先生，洵爲後賢傳絶學；

大名馳東西各國已久矣，一朝駕返，覺茫茫宇内，更從何地覓師資！

犍爲鹽場評議公所挽

大道爲公師表萬里；

哲人其萎天喪斯文。

合川縣縣長受業王錫圭挽

一代儒宗千秋景仰；

下爲河嶽上則日星。

青神縣縣長楊自廉挽

達人獨步儒林傳；

靈爽千秋井鑊山。

虞兆清挽

學貫古今，六譯叢書立言不朽；

名滿中外，千秋後世弔公有人。

世愚晚劉元昉挽

講學陋宋儒，溯自康成而還，千載談經稱巨擘；

遺書論道統，嘆息顔回早逝，畢生著述待全刊。

六譯先生講學，晚年致力天人，人鮮能解。先兄經華追隨二十餘年，贊助著述，不幸早卒。今日先生來函，嘆息有加。謀刊全集，命先兄稿件一併付梓。未逾廿日，先生遂於吾鄉歸道山。心喪之感，悲不自勝。特叙數言，用誌哀悼。




受業黄農江率姪伯猷子國初姪孫漢楨挽

説經繼孔門七十子而傳，前無古人，後無來者；

歸神在鄒衍大九州之外，揮斥八極，周遊六虚。

劉湘挽


 碩井研師，痛刮殘碎，直抉精微，學能綜貫群經，此摧陷廓清之功，儼同武事；

西南儒林傳，尤長《春秋》，善説禮制，天不憗遺一老，自秦漢魏晉而下，幾見斯人。

四川大學校長王兆榮挽

臨死欲刊有遺書百種；

服勤未竟願心喪三年。

門生蒙爾達　向承周　彭舉挽

恥爲《經籍籑詁》之子孫，超出阮王二家，自成六變；

直指《讀書雜誌》無師法，離開湘潭一派，獨有千秋。

後學成都吴虞挽

燕山錦水共銷魂，億廿年前，君送我歸，我送君歸，到今朝宇宙間，祇賸得一個還齋，朋舊凋完，又向土中埋玉樹；

節概性情雙傲骨，看兩家子，人傳經學，經傳人學，痛此後風雨夕，尋不着五洪高躅，斯文喪盡，敢爲天下哭儒宗。

弟朱青長挽

學究天人，看畢生四譯五譯至六譯；

識超今古，是一代經師人師大宗師。

後學沈宗元挽

抉經之心，執聖之權，先生無媿此語；

大義已乖，微言已絶，後死誰與斯文！

後學龔道耕挽

得壽逾八旬而終，繼往開來，公是無雙許叔重；

窮經至六合之外，下學上達，人訝彌天釋道安。

向楚挽

窮經先别古今，精義入神，西漢來共推一人而已；

昊天不憗遺老，靈光遽隕，後起者誰通六藝之傳？

門人林思進挽

不以富貴顯嚴名利勃志，不以容動色理氣意繆心，出人入天，盛德多愚，宛然獨瞻矩矱；

遠則六經皇王帝霸之術，邇則百家卜筮醫藥之書，融貫昭達，微言大義，惜哉未有傳人！

余舒挽

推倒一時，登泰山而小天下；

光被四表，合九州以爲大同。

李鳴和　黄鵬基挽

是蜀國靈秀所鍾，學究人天，更能新諦獨標，萬卷談經超白虎；

後濟南功業不朽，名流華夏，可惜宏文未竟，豐碑絶筆記烏尤。

成都縣立中學校挽

喪斯文如失泰山北斗；

執禮器已隨孔子西行。

成都市公安局長陳夢雲挽

高庠曾憶傳經，以衣裳顛倒，爲地球經緯之分，越世高談，俗士竪儒齊咋舌；

遠道驚聞曳杖，正禮樂崩頽，屆天喪斯文之會，臨風危涕，嗟麟泣鳳有餘哀。

受業官維賢挽

數載訂神交，雨晦雞鳴，成績優長超若輩；

一朝成永訣，塵封蠹簡，遺書零落付何人！

回教俱進會四川支部挽

知聖獨空前，同時南海傾心早；

翻經全似緯，後世康成下註難。

學生李樵挽

新義獨標，闢漢宋儒而立説；

晚年持正，究天人學而傳經。

國民革命軍二十八軍警衛團團長劉耀奎。

經師之名足千古；

魏晉以來比一人。

新繁縣縣長傳濰挽。

承數千年洙泗淵源，拒楊墨息邪説正人心，日月麗中天，萬國聞聲歸雅化；

值廿世紀風潮激烈，拜金錢尚武功崇詐術，龍蛇驚起陸，彼蒼何意喪斯文。

國民革命軍二十八軍參謀長丘延薰挽

曠代維賢，一生名著公羊傳；

萬流共悼，薄海深藏鄭氏經。

國民革命軍二十軍副官長向廷瑞挽

新義獨高標，先生儒術發皇，道德蓋蜀中名士；

哲人今已萎，後學韓瞻莫再，斯文喪海内經師。

華陽縣第一女子小學校校長方淑瓊挽

守高密之傳，由知縣改官，自古經師原博士；

繼湘潭而起，以耆年講學，一時後進抗前修。

犍爲教育局長張聯莊挽

先生本孔氏，發爲文章，學究公羊有卓論，康梁俱俯首；

吾輩原耶穌，儲作宗旨，教符墨翟聞妙談，俄美亦揚眉。

私立明德女子小學校挽

廿年前曾拜宫牆，春隨杖履之中，知家法自成，一掃巵言空馬鄭；

八秩餘猶親鉛槧，學究天人以外，論經神不死，漫嗟楹夢返烏尤。

受業亢廷鉁挽

是經學破天荒，前無古人後無來者；

本哲宗預言派，上通霄漢下同瀛寰。

東方美術專門學校挽

義貫群經，識空兩漢；

目營八極，身有千秋。

四川禁煙總處主任顔培忠、副主任粟學昌挽

歷前清四朝，閱民國廿載，有三達尊三不朽，名望播天涯，得心多付梓刊梨，公應瞑目；

入漢儒奥室，爲蜀學先河，是萬人傑萬世師，悽皇終道左，感懷在晨星碩果，我亦愴神。

成都市公安局警察第五署署長卜泰年挽

五百年名世必生，經學擅宏淵，六譯書成，蜀水巴山遺手教；

八十紀哲人其萎，文章標國史，九如誦罷，蒿音薤露倍心喪。

成都市公安局警察第一署署長陳志緒挽

經學紹薪傳，留有文章驚海内；

聲教悲叔季，安得壯士挽天河。

成都市公安局警察第四署署長常全清署員賴澤波挽

德範惟昭，永歸極樂；

風徽已渺，亂渡迷津。

成都市政公益券經理處處長劉仕廷挽

吾蜀産皋牢，百氏之才，逸群絶倫，昔數卿雲今宋廖；

先生尤恢詭，萬變不測，鎔經鑄緯，上通蒼昊下瀛寰。

鄧錫侯挽

起痼鈎玄，功邁馬鄭服何，學海波瀾狀六譯；

崇經創制，條貫周孔老釋，名山事業足千秋。

國民革命軍二十九軍第一師副師長兼步一旅旅長税梯青挽

大道無生宗師百代；

斯人不朽著述千秋。

吴金相挽

先生信一代儒宗，獨能抱道守經，直闡精微超宋漢；

末世正群言日競，賴有鴻篇鉅著，力崇聖教挽衰頹。

國民革命軍二十九軍第三路司令何德隅挽

道備一身，書傳六譯；

身登八秩，名著千秋。

犍爲鹽場場長李先春挽

□□東南，講學耄年無倦意；

名聞中外，譯書行世有真傳。

榮縣縣長汪銘鼎挽

得薪傳於大義久乖之秋，康之效，梁之崇，道顯名彰，不愧推倒一世；

聆教澤於經學五變之際，柴也愚，參也魯，理玄語詭，自慚虚度三冬。

北川教育局長門人成都余肇基挽

千秋大業邁前賢，儒道重光，獨破天荒宏聖學；

卅載深交共先子，醫書親授，終慚茅塞負師傳。

受業周守誠挽

開拓萬古心胸，偉論發明今古學；

推倒歷朝師説，素書留作帝王師。

世晚張光揚　孫崇階挽。

數海内大師，靈光巋然，當兹學絶道銷，獨抱遺經幸公在；

記墓前先友，晨星寥落，那更山頹木壞，追思往事重余悲。

世愚姪嚴式誨挽

天未喪斯文，抉經心，執聖權，藏之名山，傳之其人，播之通都大邑；

老不知將至，乘興來，揮手去，吟乎清風，弄乎明月，浩乎造物同遊。

年世愚弟趙鵝山率子錫儁挽

與先君秉燭談經，齠齔追隨，得侍名賢聞緒論；

爲蜀士開壇講學，旌麾崛起，獨從漢法闢新塗。

世晚劉孝頤挽

問家法有人無人，那堪夢奠兩楹，絶筆成書稱没世；

值斯文將喪未喪，誰是心喪三載，居廬赴冢哭春風。

受業秦昌緒挽

大文通古今中外之郵，思入風雲源探星宿；

雅道隨禮儀廉恥而去，士無師表國失人英。

學生李振舊挽

蜀學本今文，説易荄滋標漢史；

譚經成政變，維新改革啓康梁。

後學馮元勳挽

國粹賴昌明，孰後繼焉，漫道經師易得；

學潮隨鼓盪，如先生者，堪稱砥柱中流。

受業王志仁挽

居恒講學儼若兩人，似聖似狂，定論俟諸後世；

疇昔登堂曾叨一飯，古情古貌，至今想見先生。

後學簡陽王耀卿挽

開經學一重革命，自三代以來惟此老。

演故訓九大部州，從六譯而後無解人。

後學伍質彬　李崢嶸　盧蓀田　蔡振東挽

周遊六虚自今以始；

光被四表振古如兹。

後學趙世忠　張驥　張駮挽

伯朅拍案，先生驚名，老輩愛我何多，獨憾著述未完，兩公早卒；

勳業一時，道義千古，平生風流自賞，算到龍蛇化劫，天地猶寬。

譚創之挽

六譯傳書，私淑于今多學子；

八旬遺老，大年從古重經師。

宋元熙挽

以湘綺爲師，以長素爲徒，滄海横流，三十年中還後死；

作《太玄》擬經，作《法言》擬傳，雲亭高峙，二千載下有先生。

後學陳次錚挽

强爲我著千言，曾將管法通墨故；

誰繼公明六變，莫道前賢畏後生。

季平先生學經六變，窮究人天。於壬戌夏用左腕書爲著《墨辯解詁序》千餘言，刻《六譯館叢書》之首，取《管子》七法説明墨辯之義，并勉以「前賢畏後生」之語。謙光盛德，追懷莫繼。謹撰此聯，用誌景仰。




後學伍非百挽

講學獨抒己見，講經衆號人師，寰海擅知名，猶使康梁稱弟子；

享年已逾八旬，享祀豈徒百世，彼蒼留遺老，偏教中外仰先生。

袁叶笙挽

翼奉所知猶淺矣；

騶衍之説何遼哉。

袁縣中學校校長陳禹傳挽

窮則變，變則通，通則久，日月經天，江河行地；

皇而帝，帝而王，王而伯，詩書牆壁，奴僕旌麾。

學生周灃挽

殿三百歲之終，造述未休，乃聞呼起起；

繙十二經以説，會歸有極，其餘從同同。

世姪祝同曾　後學龐俊挽

馬帳繼傳人，六譯叢書留手澤；

麟經同絶筆，一時後學感心喪。

後學吴雪琴挽

與天爲徒，以爲不知己者詬厲；

博學擬聖，見獨而後能無古今。

世愚姪楊正芳　蕭參挽

矢志攻群經，獨摧馬鄭籓籬，畢世專研凡六變；

含悲讀遺著，惟有天人學説，一辭莫贊自千秋。

世愚姪蕭汶俠挽

侍絳帷三載，末由鑽仰高堅，竊歎大著名山，出其塵垢粃糠，猶將陶鑄康南海；

愧季路片言，未遂刊傳注疏，尤幸先塋短碣，獲遇文章道德，概許書題六譯翁。

學生嚴樹勳挽

括班《志》，包劉《略》，惟先生獨闡心傳，倘天假遐齡，六譯發皇成百變；

張何學，鑄蜀才，問後起誰承口説，况世仍據亂，千秋事業盼重來。

後學孔慶餘挽

舊雨感師門，同此心喪，儻有高才承墜緒？

新潮横學海，若非聖譯，誰開覺路挽狂瀾？

受業李天培　唐朝堯　余覺民　曾古愚　曾義挽

殘局了清儒，讀《六譯叢書》，自成一隊開蹊徑；

群迷昭獨見，有千秋特識，截斷衆流辨古今。

受業胡志淵　陳慶　王安炳　賴銑挽

自創大同新例，爲曠代通儒，皓首尚窮經，常鄙兩漢難宗，要截衆流歸巨海；

兹誤小子遲來，值先生長訣，黄楊真阨閏，每恨九原不作，應藏六譯祭名山。

世晚劉素君　劉玉度　陳精業挽

漢標顯學，周實洪原，就初繙十二遺經，寫定禮堂昭後進；

聖固難知，賢堪作譯，謝著籍三千前哲，不當廊廡坐先生？

後學陶世傑挽

有德可風，芳型未遠；

其人雖往，古道猶存。

蕭平之挽

得尼父之真道，繼春秋絶代，微言超聖證；

比伏生爲天心，傷麐鳳人間，何世問先生。

後學王佑文　丁績熙　林樹九　陳光倵挽

與先叔同年同師，小子復獲追隨，兩世交親倍淳摯；

治群經六譯六變，後世研求遺著，百年學案費論思。

受業緜竹楊翔挽

信而好古，學不厭，教不倦，天喪斯文也；

臨之以莊，訥於言，敏於行，其爲東周乎。

平武縣民眾教育館館長兼教育會幹事楊曙東挽

本教育精神，存祖國真粹；

分儒墨嫡派，爲哲學大家。

國民革命軍二十四軍警衛司令鄧龢挽

先生足千古；

經學第一人。

後學曾克宣挽

傷吾國八豑儒宗憗遺靡獲；

幸先生六譯文集奕葉流芳。

國立四川大學數學系畢業現任資陽縣女子師範教員後學郭永清挽

木鐸千秋遠紹尼山一老；

帝錫五簋同符夢坐兩楹。

國民革命軍二十九軍第二師師長曾憲棟挽

正倭寇披猖，救國難如救家難；

是蜀邦耆舊，悼經師更悼人師。

國民革命軍第二十九軍第四師師長王銘章挽

説經兼漢宋之長，八十年具見苦心，學不厭，教不倦；

遺著繼湘潭而後，數百紙獨標新義，窮乎古，信乎今。

江津縣職業學校校長李式中挽

泰山其頹乎，似兹碩學耆年罕聞罕見；

斯文將喪也，幸有鴻篇鉅制可誦可傳。

國民革命軍二十四軍司令部電務處處長兼成都電政局局長雷繼源挽

享壽八旬有餘，耆老猶勤，誰似西河新義富；

著書百數十種，高明所見，故應南海素心同。

犍爲縣教育會挽

著盛業深藏蜀山，丙申以前，由尊古以尊今，繼常州，拓湘潭，衆流無垠，六藝煌煌經六譯；

發餘緒遠播粤嶺，戊戌而後，自變齊而變魯，啓南海，衍新會，瓣香有在，三家炳炳耀三光。

私立成都華英女子高級中學校挽

大老蜀無多，河出圖，洛出書，具有仔肩擔道統；

斯文天忍喪，鳳不至，麟不見，頻揮熱淚哭人師。

什邡縣長黄莘牧挽

學術冠群倫，繼往開來，咸欽先導；

精靈還大地，山頹木壞，誰爲嗣音。

辜勉挽

道通今古，學貫天人，著述繼麟經，大義微言資闡發；

功在儒林，名欽黨國，老成歸鶴馭，秋風夜雨倍淒愴。

國民革命軍二十四軍司令部經理處副處長兼金櫃課課長李萬華挽

開經術新紀元，致遠鈎深，鄒嶧尼山應頷首；

是文家老博士，六譯三變，曲園南海共傾心。

四川省政府秘書處顧問秘書科長等挽

先南海公羊説經，六譯傳來寶書百二國；

似西狩獲麟絶筆，兩楹重奠弟子三千人。

國民革命軍二十九軍步十七旅旅長劉鼎基挽

是西蜀經師，小大天人終一貫；

爲中華國粹，皇王帝霸足千秋。

酆都縣教育局長李啓明挽

窮究天人幾，豈止今文彰絶學；

權衡中外理，不刊大道有傳書。

陸軍新編二十三師兼川康邊防軍第二師師長陳光藻挽

於當代不媿儒宗，數十載著述等身，早令朝野傾心，康梁避席；

爲吾蜀特種閒氣，二千年人文接踵，合與岷峨并秀，楊馬齊名。

國民革命軍二十九軍第三旅旅長曾起戎挽

是經學大革命家，最難入室操戈，氣魄壓賈馬許鄭而上；

應上界修文郎詔，縱使獲麟絶筆，精神貫日星河嶽之間。

後學張榮芳挽

西蜀大經師，奪鄭之席，闢劉之僞，囊括上下古今，天人一貫；

南湖高弟子，先顔而生，後孔而死，敝屣功名富貴，德壽全歸。

樂至縣教育局長楊以忠挽

披廖氏叢書，追念老成，大德百年流世澤；

宏蘆山教育，忝稱末學，望風千里動遐思。

蘆山縣教育局長宋九章挽

集劉鄭之成，歷四變而益精，論功世欲方曾子；

啓康梁之緒，惜九齡其未屆，述古應難得伏生。

射洪縣教育局長侯定遠挽

有清一代經師，獨數先生稱巨子；

遺著千秋傑作，行看史世傳耆儒。

新繁縣教育局長葉楨祥挽

卓然清代儒宗，學究天人，談經直奪匡劉席；

絶矣廣陵妙響，望摧山斗，遺著長争日月光。

叙永縣教育局長李度挽

微言立繼，聖學淵源，著作等身，一代文章綿道統；

老成亡失，人群山斗，凄愴滿目，三秋風雨哭經師。

川康邊防軍一師師長冷薰南挽

皓首窮經，大白天人宗一貫；

浮生逆旅，殺青事業自千秋。

四川禁煙局會辦劉文成挽

蜀中殞名宿；

海内哭經師。

向傳義挽

書著等身，成就千秋學説；

山頹泰岱，惜此一代靈光。

向傳義挽

按劍相眄，築壘自雄，二三子駭異驚奇，又何能遊彼籓籬，窺其堂奥？

光大聖言，發皇儒術，八十年著書篤學，真不媿群倫師表，六經功臣。

國民革命軍二十九軍四師十一旅旅長鍾光黼挽

貫群經於天人，著述不朽，蔚成千秋偉業；

分禮制爲皇霸，研析入微，堪稱一代大師。

國民革命軍第二十四軍政治經濟討論委員

會代委員長吴景伯　副委員長孔慶宗挽

繼王聖以開來，蓋世功名存六譯；

挽斯文於未墜，等身著述足千秋。

國民革命軍第二十四軍司令部金櫃課會計股股長

孫德周　出納股股長康昭猷　文書股股長楊愚挽

經學早名家，不逢明眼南皮，隱擬陶潛栽碧柳；

遜清存逸叟，未許屈身近代，悲同虞舜過蒼梧。

川康邊防軍川康邊區屯殖司令青瀚南挽

先生爲當代文宗，博古通今，經著兩家言論；

後學多及門弟子，開來繼往，道存六譯叢書。

學友互助社第十二支社挽

講經得周孔正宗，名震千秋學府；

立論與蘇韓并駕，公真一代文豪。

財政部成都造幣廠挽

先生名標六譯，素仰金匱著書，至老彌勤，通國欽崇爲博士；

吾輩學守物鏡，忽聞玉樓奉詔，哲人其萎，臨風痛哭失良師。

參謀本部四川陸地測量局局長陳啓迪挽

尚道義以談心，重經學以名世，翰墨慕馳聲，公爲斯文標模範；

論品行是君子，言教育是完人，蓉城追落魄，我因時勢哭先生。

成都市公安局警察第三署署長林致和挽

六譯有叢書，繼往開來，千古大門垂不朽；

卅年欽令望，抗塵走俗，片時良覿悵無緣。

世晚羅逎璠挽

明是非抉馬鄭之籓，學説縱横，乃經神乃師表；

融小大發天人之秘，群經紹述，如北斗如泰山。

後學龔維錡　田明德挽

是名士，是真儒，雄辯創奇談，記曾講席優遊，兩漢而還稱作者；

非蠹食，非獺祭，高文砭俗子，無那道山歸去，三蘇以後此傳人。

涪陵縣立中小合校校長張又新挽

讀公遺稿等《春秋》，胡竟絶筆獲麟，撫卷愴懷空墮淚；

媿我不文同絳灌，方思投戈息馬，執經問難恨無師。

國民革命軍二十九軍三師七旅十四團團長薛廉身挽

知聖闡真，春秋三世公羊學；

尊經辨偽，著述一家司馬書。

大竹縣立中學校挽

宜享大名耆德耆宿；

永傳不朽經師人師。

國民革命軍二十八軍第一混成旅旅長楊秀春挽

數日間履席常親，古寺陪游，影片陪照，醫學陪談，書籍對聯重賜與；

兼旬來人天遽隔，新解未刻，壽辰未祝，省城未至，魚羹團扇兩茫然。

壬申孟夏，大章因事赴嘉。越日，六譯老人駕亦到，言將入省做生，刻所著《詩》、《易》新解。游烏尤寺，大章奉魚羹爲壽，遊陳莊，并助團扇照像。留連數日，爲談烏尤寺歷史及中西醫學甚悉。時以《社會醫報》呈閲，因余雲岫醫師評論先生所著《脈學輯要評》，頗有功於世。乃大笑曰：「世人亦知某耶？」遂將《易經經釋》囑寄上海余雲岫醫師披露。大章將返省，蒙賜《六譯叢書》多種，左書對聯一副。今别剛兼旬，而訃耗忽至，因詮次其事，以誌悼念。




國民革命軍二十四軍第四師司令部軍醫處長國民政府註册醫師黄大章挽

天府固多才，揚子以還無餘子；

經師豈易得，伏生而後一先生。

國民革命軍二十四軍第一師副師長兼步六旅旅長高育琮挽

博學貫天人，洵不媿文壇泰斗；

叢書兼體用，尤留作後世儀型。

天全縣縣長後學佘詩宗鈺挽

説明大一統禮制宏規，新法溯淵源，喜重見鄒衍談天，公羊治世；

判厥二千年經學懸案，今文昭日月，已足使劉歆拜手，鄭馬低頭。

合江縣教育局長盧正權挽

學經六譯，名滿九州，籌世託青篇，公原不死；

贖擬百身，緣慳一面，承家懷綠荔，我獨何依。

宗再晚工鐵挽

制標王霸，學究天人，窮變以探微，著述直追漢唐上；

誰挽狂瀾，共承緒業，高風殷仰止，歸神應駐兜率中。

國民革命軍二十八軍第三師師長成都市市長陳鼎勳挽

大德不德，若獲坐言，起行知公，必陶冶宇宙；

以經解經，更能準今，達古其學，當邁越朱程。

仁壽縣縣長席新齋挽

是大經師，是大哲士：玄微六變，著作等身，喜壽逾八旬，目親四代，方期秉木鐸，運古斤，振聵聾，起衰靡，乃昊天不弔，遽喪斯人，感慨誦遺編，道統空餘名籍在；

失真鴻儒，失真博學：耆舊無多，文章憎命，歎星霣五月，涙灑三秋，縱令獻生芻，列清醴，陳俎豆，薦馨香，正國步難回，徒悲末世，蒼凉懷逝水，愁心欲與暮雲平。

李鐵夫挽

師伏牋禮，長素考經，古學導先河，彪炳神州宗六譯；

壽櫟不存，問琴既逝，老成驚夢讖，淵源巴蜀自千秋。

田頌堯挽

著書千卷，下筆萬言，述經義本本源源，絶學纘緒；

享壽八旬，易簀五月，看岷峨黯黯淡淡，少微掩芒。

馬毓智挽

公無忝東亞經師，讀《六譯叢書》，私淑康梁皆後輩；

我悼失西川碩果，歎千秋尚論，學高魏晉獨先生。

開縣縣長羅璽挽

人盡仰經師，望重斗山，漢學淵源承馬鄭；

天不憗遺老，歌興梁木，孔門羽翼失程朱。

署理筠連縣縣長後學唐紹虞挽

文藝小雕蟲，薄司馬揚雄而弗爲，闡西漢微言，三《傳》獨精，死去簡編成不朽；

躬行傷歎鳳，記有熊老子以自慰，際中原多故，一棺長蓋，生平甘苦共誰商。

四川省立第一工科高等中學校校長黎道湜挽

儒自有真，名滿九州公不死；

耆猶好學，書成六譯世争傳。

後學刁世傑　劉蔭穠挽

尊聖闡微言，黜霸崇皇，《王制》一編推百世；

著書存絶學，準今酌古，儒林列傳有千秋。

後學黄隱挽

桃李滿公門，想當年負笈擔囊，執經問義三千輩；

文章推海内，悵此日山頹木壞，拊髀興悲幾萬家。

潼南縣縣長李松挽

著述貫古今，尤多能發明新義，啓迪後生，皓首尚窮經，不味浮名成學者；

聲華隆山斗，最難得流傳異邦，翕服士類，傾心傷論道，又從何地覔斯人。

國民革命軍二十九軍特務司令兼第九旅旅長田澤孚挽

繼曲園而平議，先南海而講經，論清季儒宗，此老群推祭酒；

宏子雲之草《玄》，狹瞿塘之説《易》，溯蜀中學派，吾鄉頓失靈光。

四川省政府主席劉文輝挽

辨删訂闡前知，抉古人未發之微，試覩聖證立論，圖讖註經何如六譯；

箴膏肓起廢疾，悲斯民直道而行，譬諸噩夢成篇，明夷待訪更擅千秋。

兼四川省民政廳長劉文輝挽

於數千年聖籍，慧眼獨開，劈清古學今學，家法昭彰，同康氏一夕談，川水分飛南海派；

豈叔季世流風，天心果醉，忍令經師人師，老成凋謝，踵文翁百代後，巴山痛惜魯靈光。

私立華西協合大學挽

以禮制判今古文，前者張陳，於公得其結，後者皮劉，於公發其端，一代説經歸腋下；

從《詩》《易》演天人學，道有《莊》《列》，適足爲之傳，醫有《靈》《素》，適足爲之説，百家馳論在環中。

敬業學院挽

治分小大，道貫天人，鑿開萬古鴻蒙，唐宋以還皆僞學；

歸獄莽歆，起疾馬鄭，譯出六經精義，孟、荀而後見先生。

受業郭元卿挽

絶學軼群儒，名滿謗隨，身後是非難定論；

高文表吾母，心長語重，行間詠歎早憂時。

愚晚李經權偕弟植挽

聲教如堯舜禹湯文武成康，實耶名耶，曰知來者，曰法後王，綜列朝博士治經，先生獨得立言之旨；

學説分天人大小外内今古，至矣盡矣，其流百家，其源六籍，留一片靈光照世，此道終應不脛而行。

門人燕翼挽

多年於國學勤苦艱辛，談世界大同，皇帝王與霸業迭變焉，而今已矣；

不僅是吾川讀書種子，問文章經術，海内外如先生其人者，究竟爲誰？

後學李天根挽

一死足成千古痛；

九原難贖百夫身。

門下士劉藜仙挽

鬱疏宕横佚之氣，筆精司馬文章，六譯著奇書，寧論詞富雕龍才高繡虎；

辨謹嚴浮夸之微，墨守公羊絶學，三千沾化雨，那堪悲興舍鵩經止獲麟。

後學鄭星垣挽

寸晷共風簷，誰知與許虚徐談經，驚倒潘吴縣；

等身宏著作，儻預曲臺虎觀鑿竅，應通漢大師。

年愚弟陳鍾信挽

兄曾從遊，誤認我爲兄，愧未治經稱弟子；

孔幾打倒，幸賴公尊孔，後來講學拜先生。

後學夏峋挽

學究天人，甄明重譯而一貫；

説窮通久，辨析群言以多方。

學生蔡賡　廖元章挽

伏勝老經師，敘齒德不讓昔賢，富貴弗能移，著作等身心未已；

王通隱君子，論熏陶有稗後學，詩書之所毓，孫曾繞膝胤彌昌。

四川財政廳廳長文和笙挽

大道慷陵夷，人師難求，經師亦不易得；

高文垂簡册，南面而立，北面咸争事之。

榮昌縣縣長後學趙世榮挽

名揚中外；

學貫古今。

协和女子助産學校全體公挽

先生乃自有千古；

弟子誠莫贊一詞。

學生陳福洪子傑挽

高密號經神，心傳遠授康南海；

中郎添墓誌，齒德同符陳太丘。

遂寧縣教育局局長奉楷挽

蜀學有傳人，湘綺南歸推此老；

文星相繼隕，問琴西去又先生。

志古堂挽

王謨帝典，是訓是型，曾側門牆稱弟子；

木壞山頹，吾仰吾放，同悲薄海失經師。

學生黄功懋挽

吾川不乏賢才，問當時經術闡微，寢饋百家如先生者幾輩？

著書能通中外，宜晚歲文章彪炳，簡編六譯爲學校之名師！

後學馮驤挽

先生多作士儀型，有《六譯叢書》，早以文章驚海内；

我輩歎老成凋謝，正群流仰望，祇留矩範在人間。

私立尚志學院院長馬瑶生挽

知聖著微言，木壞山頽，海内更無周柱史；

遺書垂大義，人亡琴在，蜀中空悵魯靈光。

孫震挽

紀迹廿年前，同上泰山絶頂，觀日暢談經，浪浪天風，滄滄海水；

相違千里遠，獨居涪渚故鄉，悲秋儘傷逝，已已老友，悵倀余懷。

愚弟吴本忠挽

耆年貫徹群經，繼往開來，不愧西川博士；

狀歲常聆德教，高談雄辯，難忘石室名師。

後學李開綿挽

大道久淪亡，誰知拾墜鈎沉，讀書求義；

先生如健在，我願雄冠劍佩，側坐聽經。

劉乃鑄挽

爲漢後一人，乃知者無幾；

距病前半月，尚與我書聯。

國民革命軍二十四軍第四師師長唐英挽

《春秋》兩家開學派；

井研千古仰經師。

國民革命軍二十一軍軍司令部顧問張鏡明　國民政府財政部科長張鏡海挽

一老不遺，上爲天下慟；

六合之内，吾將誰與歸。

後學皮祖珩挽

家法守周秦，當年石室談經，講席惟公推祭酒；

蜀學比齊魯，異日明堂議禮，安車何處訪通儒。

四川省政府秘書長尹朝楨挽

勤志服知，是爲蓍艾經緯本末；

應化解物，獨與天地精神往來。

國立四川大學教育研究會挽

比户誦遺書，六譯叢楮標千古；

談經臻絶恉，四海聲名仰大師。

華西協和中學校校長楊開甲挽

公洵當代經神，統天下至誠，微言不絶，闡彰極致，真箇是繼往開來，國粹賴昌明，溯自東漢而還，壓倒名家先後鄭；

我愧聖門孔伋，曾宫牆外望，瞻仰彌高，遽報山頽，更何由升堂入室，薪傳徒悦服，從此西川數去，寧論文章大小蘇。

族晚門生廖時劭挽

精思穿月窟天根，使學《易》再假數年，何止六譯；

定數厄星宫躔次，賦遊山竟成絶筆，從此千秋。

同學愚弟劉咸滎挽

困學勝生知，闡大義，發微言，掃空破碎支離，經術重光如日月；

苦心尋墜緒，穿九曲，貫六譯，極盡沉潛反覆，遺書不廢亘江河。

謝汝霖挽

門盡達人，隋唐以下文中子；

經傳寰海，秦漢之間老伏生。

世姪楊嘉淦挽

井研學貫九州，勝古今多少傳人，直從聖譯追西漢；

赤縣波揚東海，問南北有無敗類，妄引群經賦大同。

後學楊尚恒挽

先生非俗儒，力能皋牢群言，《六譯叢書》比文翁化蜀；

古史乃家法，天不憗遺一老，孤經絶筆止叔孫獲麟。

長寧梁正麟率子鉅文挽

奪席競名家，井研譚今，瑞安道古，一言析誼理文字而微，秉則維先溯湘綺；

傳經成絶響，長素竊緒，師伏拾餘，六譯綜異同源流之匯，籀書此後待侯芭。

晚學龍靈　謝盛堂挽

雜皇王霸而言治，王難爲師，康難爲友；

通天地人之謂學，孟無此博，荀無此奇。

張錚挽

盡人合天，爲孔孟真知己；

託古改制，是中華大經師。

受業顔如愚挽

嘔盡心肝，賸有叢書在；

自慚游夏，來哭泰山頽。

受業公孫長子挽

遺著僅存，誰傳絶學；

經師難得，天喪斯文。

成都建國中學校挽

有古儒者之風，師承一代尊湘綺；

結今文家之局，著述千秋重井研。

後學賀孝齊挽

六譯貫群經，理析天人，道通王霸；

千秋傳絶學，明標國史，功在儒林。

學生黄大愚挽

著書成百萬言，名揚四海；

享壽至八旬外，福備九疇。

四川省會城防司令張之鼐挽

隋唐以後復見王通，位不及公卿，但憑六譯著書，而乃名揚天下；

楚蜀之間學承湘綺，論能辨今古，藉使長素在世，當亦哭喪經師。

江油縣縣長任道重挽

漢學翻新成絶學；

經師雅不愧人師。

門人譚其蓁挽

嘉話由古君信之，傳來推余，詩爲蜀中第一，學愈精心愈細，賢者固非庸流所能及也；

清談眾芸子檢討，席上吞雲，夢者胸次八九，經雖專志欲兼，斯人問後生輩可易得乎？




昔謝无量鈔余五言古等詩以示季平，古君嘗親炙季平，故有是語，後宋芸子觴余于存古學校，季平與譚君灼庵、楊君道南在座，乃復殷勤致詞，欲從余學詩，余驚其老而壯其有志也，曾作七古存于集中，今撮其略如此。




國民革命軍二十四軍軍司令部顧問黄芸滄挽

國粹賴昌明，繼往開來公不媿；

麟經資羽翼，山頹木壞世同悲。

國民革命軍二十四軍司令部金櫃課副課長徐健挽

文心已自開千古；

人壽何須到百年。

國民革命軍第二十四軍司令部經理處督征科課長四川禁煙總局副處長徐圖挽

經學辨古今，享八十年華以終，環海欽崇直超伏董；

英才育新舊，數三千弟子而外，門牆私淑尚有康梁。

李煒如挽

大同説倡改制先聲，粤雅談天，南海驚心推絶學；

六譯書開詁經創例，欞星匿耀，西河揮涙哭先生。

後學高凌霄挽

許及于門，授我九州圖，内外古今，六譯大小天人意；

哭諸其寢，守師三禮説，皇帝王霸，四局損益聖賢心。

後學陸海挽

奥義闡大同，邁漢註唐疏宋元明清諸家，自成六譯；

微言知往聖，超許書鄭志劉董班王各派，獨有千秋。

後學舒啓元挽

石室舊傳經，道貫天人，振聵覺迷萃於六譯；

木鐸思牖世，學融古今，发微知聖獨有千秋。

門人高祺挽

先生作侔深明祇，《知聖》一篇便令康梁頫首；

吾蜀文章有祖述，瓣香千載斯爲楊馬後身。

劉景淑挽

慟大道亡云，一老不遺，誰爲木鐸；

闡六經精義，兩漢而後，獨有先生。

中央國醫館理事四川國醫館館長醫專校校長門生蔡幹卿挽

化雨一時新，康南海有聖人名，問難執經，聆訓猶深佩服；

凌霄眾山小，蘇東坡留遺跡在，登高長嘯，臨歿尚拓胸襟。

受業徐澤祥挽

皇帝王伯逆數循環，鑿空鳴古趣，探賾運神斤，二千年舊獄平反，薪傳不媿承游夏；

天人大小畫分程序，奇險闓别宗，苦心識孤詣，十餘載春風入座，世亂共誰哭老彭。

受業曾宇康挽

微言《知聖篇》，異説争鳴，一棺尚難定論；

平生大同學，斯文未喪，六譯儻有傳人？

楊光瓚挽

是可足千秋，士資模楷；

不憗遺一老，天喪斯文；

遂寧縣第一小學校校長夏孟雄挽

學術宏深，直與西京通氣脈；

經師殂化，空從遺著見典型。

李健行　羅汝霖挽

在閻惠王錢之間，安得司馬高文垂定論；

駕龔魏俞潘而上，何圖公羊絶學失經師。

郫縣縣長劉善徵挽

學辨偽真，蚤令湘潭失驚，南海折服；

名傳遐邇，終與岷山永固，江漢長流。

張永寬挽

弟子何敢評師，祇讀公辨《春秋》三傳異同，信事業功名已出康成安定上；

儒家豈能佞佛，但律己到蘇韓一流人物，覺奇文絶筆也容釋印大顛求。




季平千古早著寰瀛，今夏游嘉，應烏尤大佛兩寺住持之求，爲之作記，歸而棄世，記此以志不忘。




受業峨眉林錦峨挽

并世不數人，著書等身，共刊秘鈎沉，經術由來推北斗；

高名足千古，暫遊觀化，論振華摛藻，雄文夙已逼西京。

陳國棟挽

國粹蜀粹；

經師人師。

後學李德芳挽

六譯有傳書，是南海先驅北海後進；

千秋仰名德，歎經師易得人師難求。

宗後學天祥挽

後凋松柏姿，石室重瞻蜀郡守；

一老丘山重，素車争弔漢經師。

年愚姪曾孝穀挽

以佛典註葩經，記當年盃酒傾談，曾就《法華》商大義；

仰道望如梁木，看此日束芻共奠，猶從遺像見精神。

後學蔡錫保挽

偉矣五譯六譯；

哀哉經師人師。

世姪譚匡挽

經術别於王湘綺；

思想能開康有爲。

愚弟徐炯挽

公昔傳經，我方治史，風雨憶聯床，論難一周擬路德；

早分今古，晚究天人，日月懸著作，知音千載待桓譚。

甲辰歲春，獲親教益。先生勸以舍史專經，移榻嘉定公學，命誠發論，效瑪丁路德難舊教之九十五條，往復一週。楊蘭皋君從旁筆記。今宿論不存，而哲人其萎。感念疇昔，愴何如之！




後學葉秉誠挽

功在六經，繼鄭康成、孔穎達諸儒，并稱健者；

年行八秩，於孟拾遺、蘇内瀚而外，又弔先生。

世姪緜竹馮南竹挽

人亡準維，百身莫贖；

國喪雋老，五經無師。

鄧胥功挽

説經自闢畦町，直欲前無古人，後無來者；

著書迄於老耄，可以懸諸國門，藏諸名山。

趙椿煦解重持挽

統整群經排世演；

難承絶學泣心喪。

及門劉漢升　李隅子　張建炎　雷仲偉挽

大雅云亡，邦國殄瘁；

斯人不作，經師難逢。

國民革命軍廿九軍第二師少將參謀長　代理第二師特科指揮兼任成都縣縣長李景驊挽

文成一家，胸羅百代；

學張三世，叢炳千秋。

國民革命軍二十九軍第二路司令昭廣邊區司令劉漢雄挽

一代傳人名已定；

八旬耆老世無多。

私立四川育德專修學校挽

世有不求仕進，著述滿石渠，波蕩風行，儒學復昌推此老；

天果將喪斯文，訃音傳井邑，山頹木壞，經師一去歎無人。

參謀本部四川陸地測量局全體職員挽

六譯書早成，囊括群言推宿儒；

八旬人遽杳，心愴後進失經師。

建本學校教職員挽

先生本教育名家，博學通今，羡全蜀名人，咸親教澤；

我輩屬警察末職，及時致悼，正滿城風雨，剛過重陽。

成都市公安局第一科科長鍾儒爲　第二科科長

尹起莘　第三科科長袁澤湘　第四科科長王季甫挽

六譯有遺書，蜀國儒宗超兩漢；

千秋留偉業，傳經師説繼文周。

成都建國中學校校長姚勤如挽

六經中天藴爲開，藏之名山堪不朽；

八旬外雲深獨往，抱將明月竟長終。

成屬共立中學校挽

空前絶後，六譯成書，彼謂爲離經叛道，竟挂彈章，撼樹徒勞應自媿；

感逝懷人，一朝命駕，方冀幸侍坐雅談，忽聞噩耗，首丘未正最堪悲。

門生馮藻挽

學海精神推此老；

名山石室仰斯人。

署四川高等法院庭長世愚姪張鏡蓉挽

《春秋》外一字不通，《春秋》内無一字不通，商量今古，四譯書學祇如此；

改制在百王之後，改制留待百王之後，樂道堯舜，一遺老天不憖余。




先生在蜀學，每同集，喜引新舊，益得求與商量，不諱卌幾晉風。初挽有云：「《穀梁》師亡（先生有《穀梁古義疏證》，並説《公羊》、《左傳》，義均不刊，晚喜證西則非。），不可欳經學師亡，諸經自亡，短長知聖人無幾。」對曰「《疏證》義合，其言涉讖家義合，衍讖非合，新故化神腐未奇。」以此相對，課益用先生恒言「腐朽化奇」也。於乎，老成凋謝，孰可深言，痛乎！




前尊經襄校後學劉立夫挽

八秩正群言，幾與雅頌齊名，四海孤存六譯館；

百家宗大法，自有精神不死，千秋同仰一經師。

國民革命軍二十九軍第二路十九旅旅長王耀祖　參謀劉炯挽

爲蜀都老名宿望；

是經學大革命家。

後學康祐年挽

講學本師承，同姓偶呼康南海；

多情徵壽考，十年以長魯東山。

康祐年再挽

作令賦歸來，不負先生關念切；

説經空漢宋，長遺後學著書多。

康祐年再挽

高年沈麟士，碩儒鄭康成，漢代傳經今有幾；

得雋張南皮，事師王湘綺，蜀中講學後無人。

受業康紀勛挽

絳帳傳經侍坐，側陪弟子列；

青山躡屐歸來，忽隕老人星。

受業傳際唐樊孝達挽

湘潭學啓蜀中，愈變愈新人愈健；

井研名動天下，能貧能老道能尊。

成都青年會挽

讀書能寢饋諸子百家，不徒正學十三經，旁通廿四史；

立説必包羅古今中外，試看縱横九萬里，上下五千年。

石柱縣教育局長李蜀師率全體職員挽

是伏勝化身，説經硜硜，肆外閎中誰接軌？

本湘綺高足，著書種種，守先待後屬斯人！

洪雅縣縣長魏鳴鈞挽

昌黎起八代衰頽，北斗泰山，汗流籍湜雲天遠；

高密闡群經異義，今辰來巳，夢到龍蛇風雨哀。

名山初級中學校校長趙正和挽

學通今古；

道貫天人。

四川省立第二女子師範學校校長曾紀瑞挽

經術家自妙推行通耶變耶，南海相逢，知己當年稱達旨；

靈魂學從兹證到夢也思也，上清一去，先生此後好談詩。

筠連縣教育局局長黄大範挽

纂組群言，經傳六譯；

品題萬彙，名重千秋！

昭化縣教育局局長曾俊超挽

繙譯群經，抉隱發微，制作别皇王，三《傳》同源空往哲；

沾逢化雨，起聾振聵，追隨悲杖履，普天共悼喪斯文。

受業辜仲實　劉彬儒挽

博學貫群書，憶當年指授親承，如聆虎觀高談，那問淵雲雕小技；

哲人萎千古，值此日心喪抱痛，想到麟經有術，緬懷山斗動遐思。

新繁縣立女子小學校長楊勳鼎挽

文翁教授而後，蜀中文雅見重列朝，至先生鎔冶六經，智足知聖，貫通三《傳》，力主黜周，一枝筆獨破天荒，偏能令鄭孔低頭，范何撫掌；

光緒政變以還，革命風潮洋溢寰宇，得井研説倡改制，耳目頓新，學尚大同，車書遠逮，四譯編流傳海内，已可使湘綺刮目，長素傾心。

安岳縣受業生袁顯仁　王心臧挽

先生是曠代經師，身居西蜀，名滿東南，湘綺樓、曲園春已早被一拳捶破；

我輩是聯封後進，星霣少微，山頹泰岱，草玄亭、六譯館又争看萬古齊輝。

青神縣教育局局長張孟才挽

變化六譯，融通一貫；

囊括今古，溝合人天。

門人酉陽縣長鄒亮恭挽

八十年著作名家，麟角鳳毛，薄海傾風宗大老；

三萬人榮哀赴弔，山頹木壞，斯文逝水哭先生。

鹽亭縣教育局局長李价藩挽

尼山統緒有傳人，覩詖説横行，如此潮流資砥砫；

南海先生曾請益，悵斯文摧喪，載賡楚些怕招魂。

樂山寶興場女子小學校教職員挽

六變獨神遊，冥搜千古；

群經臻妙諦，想見斯人。

愚再晚帥萬榮挽

經集大成留六譯；

道傳餘子有千秋。

受業李文挽

經師人師，儀型宛在；

立言立德，靈光巋然。

川陝邊防督辦兼四川陸軍檢察使劉存厚挽

井研於今千古；

湘綺而後一人。

萬源縣縣長劉子敬挽

心儀湘綺樓，謹守家法；

手編六譯館，融會九流。

鹽亭縣縣長後學朱慶昭挽

本漢學中興，六譯閎深，海内康梁皆後進；

登霧山遥望，一旛旖旒，蜀川人士弔先生。

大邑縣教育局局長陳文煒　初中校校長蕭全善挽

彼蒼鍾哲士爲何，不及百年，名有令聞人已渺；

天下數經師能幾，又弱一個，學無宗繼恨偏多。

隆昌縣縣長冷建昌挽

紹湘綺而成書，六譯宏通，俾川中代有《太玄》，諸子百家羅腹笥；

鎮蜀秀以振鐸，三《傳》精富，致海内學傾長素，一人千古弔經師。

梓橦縣教育局局長鄧崇强挽

渭水惜年華，著述閎深，薄海經師留偉望；

蒲亭懷名宿，琴書宛在，玉京赴詔作修文。

川康邊防軍第二師少將參謀長兼署樂至縣縣長學生陳洪贊挽

執《論語》既往之言，六經以前無文化；

張騶衍推大之義，五變而後少人知。

受業徐溥挽

扶杖返珂鄉，垂老竟慳一面；

得師共湘綺，讓君獨有千秋。

如弟傅守中挽

六譯學五經師，公自有千秋，仰止高山私淑久；

大道乖微言絶，天不遺一老，横流滄海愴懷多。

後學何席卿挽

直令陋儒咋舌；

頓教我輩傷心。

學生楊斌挽

清明祝嘏甫登堂，鶴髮童顔，羅拜儒林瞻壽相；

著作等身今謝世，鯉庭訓杳，可憐士類失師資。

姻愚姪任峋　任嶧率子姪澤瑩　澤光　澤大　澤雨　澤馨　澤普挽

天爲經術生奇才，將聖多能，藝苑中僉推巨擘；

公乘運會倡哲學，領新標異，詞壇内獨立一尊。

世晚范奉同挽

秦漢而下無儒者；

周孔之後惟先生。

世弟范立　范耿堂挽

哲人云亡，蜀山減色；

斯文忽喪，仙井埋光。

姻愚弟但德芬率姪孫功漢　功熙　功榮挽

玄經不晦新鄉學；

緣荔先萎大哲人。

曹經沅挽

説經超兩京先秦而上；

知聖在宰我子貢之間。

吕超挽

前三十年從學《穀梁》，用志時紛，縱使藥倍偏材，難乎爲師起廢疾；

後數百載孰傳絶學，爲薪窮指，直到墓廬已撤，事如喪父有心喪。

門人李執中挽

經學有師傳，一代聲名光國史；

玉樓返仙馭，三秋風雨弔鄉賢。

甘績鏞挽




本縣



廖井窖丹砂，六譯老逍遥安在；

吴宫驚噩耗，半農人悲悼曷勝。

姻晚吴嘉謨挽

玉先山幸覿面有緣，雅範得親，安國風規忻再見；

蜀學界痛斯文竟喪，鵩音慘報，全川人士盡生哀。

鄉愚晚鄒德熙挽

儒術崇丘軻，出於其類拔乎其萃；

大名垂宇宙，雖死之日猶生之年。

吴廷賡挽

與先君講學，同門捷足，公成名進士；

予小子伏居，故土拊膺，痛哭老儒宗。

世晚陳和甫晚

節氣近端陽，鳳嶺鴉啼，無那客星歸上界；

文章驚海内，龍争虎鬥，誰刊遺稿散中華！

世晚丘國珍　胡新銘挽

薪盡火傳期後起；

山頹星隕哭先生。

吴潤餘　王屏虚　宋宜輔　胡燮邦挽

先生死矣，今也將安聞余過？

吾道非耶，天乎何不祚斯人！

閔不群　吴傑　吴愛廬挽

公爲近代經師，方謂碩果永存，長將雅範留仙井；

我忝嗣君舊佃，倐報靈椿凋謝，忍聽悲聲讀《蓼莪》。

佃晚等挽

等身著述，早刊成《六譯叢書》，海内仰經師，歎鉛槧辛勤，盛業直追何董上；

仗策戎行，竟不料頻年别里，天涯聞噩耗，痛儒宗隕謝，傷心豈爲梓桑悲。

鄉再晚潘蔚文挽

説經凡六變，著書成百種，貫天人，通古今，區分皇帝王霸，秦漢而還稱第一；

世交聯三代，立雪有五年，减薪俸，助膏火，視猶祖孫父子，音容遽渺恨何多！

門下生楊宗岳挽

著述震寰瀛，耋老猶勤，經説獨尊孔尼父；

龍蛇驚步讖，斯文又喪，儒林同哭鄭康成。

後學鄢曦率子殊勳挽

明道立言，群經六譯；

守先待後，千載一人！

後學談藎夫挽

《尊孔》《闢劉》，是秦漢時之著作；

説經析《易》，鄙班馬下爲糟糠。

後學金炳若挽

朱元晦常以臆説解經，釋《周易》傳《毛詩》，公曾病其多妄；

鄭康成不免穿鑿附會，《箴膏肓》《起廢疾》，我亦疑若無稽。

後學王鼎昌挽

著作惠儒林，一代斗山韓吏部；

微言倡絶學，六經淵藪鄭司農。

後學盧祝三　盧崇儒挽

天不假年，憖遺一老；

世之顯學，博極群書。

通家後學金世燾挽

高不可企，經學軼秦漢而上；

夐乎莫及，師承在游夏之間。

受業趙遵路挽

鷄碑刻字，馬帳傳經，千載師儒應景仰；

鶴馭興悲，龍孫繼美，一門家學自淵源。

井研縣立女中第一班全體學生挽

著述等身，死而後已；

哲人其萎，傷如之何。

井研縣教育會常務幹事周郁文　劉冕卿挽

風搖木石秋容淡；

露冷空山月影寒。

程會昌挽

書著二百餘種，崇正義，闡微言，俾聖教昌明，學者宗之如泰斗；

壽享八十一年，厭塵寰，歸仙馭，歎老成彫謝，文人從此失經師。

後學鄧楷挽

齒尊德優，當今師表；

道高學博，後世典型。

受業龔芷湘挽

一代文章推六譯；

寰球哲士仰先生。

後學許凌雲　鄒遂明挽

先生本道學中人，以言傳世，以德傳家，書史流芳光梓里；

我輩乃江湖之客，同聲致哀，同心致奠，白雲憑弔泣秋風。

井研忠漢仁義禮智社同人公挽。

學問貫古今，北斗泰山韓吏部；

聲名馳中外，精金良玉鄭司農。

義社吴叔陶　李柏舟　劉均齋　龔玉隆　曾德芳　羅柏青　龍緝熙　張述先挽

誰云海内多才，挹蘭芷清芬，長思雅度；

我亦東林倦客，聽梧桐疏雨，忍賦《招魂》。

井研東林場義社挽

學貫古今，《六譯叢書》傳後世；

名滿中外，四方追悼哭先生。

宋伯高　宋鏡明挽

經凡六變；

壽逾八旬。

後生林樹培挽

爲經學宗工，看壇坫高標，寰海騰聲欽北斗；

是遜清遺老，悵典型遽失，鄉邦何處仰靈光。

井研周家坡團正袁明章　郭象華挽

公到晚年，自號爲文章革命；

我來今日，同追悼海内經師。

井研集益場團正廖利川挽

先生當季世立説，著書薄海，交推名進士；

晚輩記平生講經，析《易》武陽，共仰大儒宗。

井研分水嶺團正鄒子益　教育委員余昧九　財務委員姜岫峯挽

六譯書成，風行海内；

大儒星隕，悲遍蒲亭。

井研第三區教育委員董圖南挽

翁是大經師，六譯精深無辨識；

我乃後起輩，老人幻化動遐思。

井研第六區教育委員楊子松　劉建勳挽

治經凡六變，海内名流傳衣缽；

高年逾八旬，天上文星返蓬萊。

井研第九區教育委員盧建勳挽

雁塔早題名，經學專長留百世；

鸞車今速駕，斯文淪喪悵千秋。

井研第十七區教育委員劉永豐挽

公爲當代儒宗，筆參造化，學究天人，著述千秋垂不朽；

我忝鄉誼後進，景仰高風，追懷大德，憑棺一痛寄餘哀。

後學税世昌　税鼎挽

生爲誰忙，八十年中無息日；

死虧公忍，三千界裏更何師！

李猶龍挽

少微星隕空中，泰山其頹，哲人其萎；

學説風行天下，範圍不過，曲成不遺。

井研縣教育局督學王潤琴　第十二區教育委員王澄波挽

與古維新，憶昔年議禮談經，徒深私淑；

哲人其萎，合四海通材碩學，共哭先生。

井研第八區教育委員後學王晉丞挽

學貫天人，問秦漢以還，誰稱健者？

名馳中外，駕康梁而上，獨有先生！

井研第十三區教育委員雷之陽挽

著作等身，萬歲千秋神不死；

罏錘在手，三墳五典慶重生。

井研第一區教育委員吴子松挽

前無古人，後無來者；

一則故宋，再則新周。

井研第四區教育委員胡静波挽

一代大名成進士；

千秋偉望有遺書。

竹園舖共立高小校教職員挽

學究天人，光昭北斗；

名垂宇宙，知遇南皮。

巫國臣　巫國恩　巫國堅挽

秦皇焚詩書，歷世失却真傳，經公六變成一貫；

清儒崇禮教，頻年耗盡心血，遺著百種垂千秋。

後學劉克迦　陳朗軒挽

以大德享大年，方期壽晉蒲觴，長留儒範同南極；

因世誼聯姻誼，忽報峯頹天姥，聊寫悲歌弔北邙。

姻再晚譚德鄰挽

公真經學大家，手著叢書遺後世；

我忝葭莩末誼，心香一瓣拜靈光。

姻晚徐國容挽

學説邁周秦，諸子百家應俯首；

大名垂宇宙，中華外國亦傾心。

姻世契戴樹倫　左向榮　左紹卿挽

四海仰奇才，北斗星辰隆衆望；

六經窺奥妙，東山泗水溯淵源。

姻愚晚王茂培　王茂康挽

周秦以前無文字，漢魏而下半糟糠，獨能開拓萬古；

中外一家判文野，文通和合感天人，公其神遊六虚。

姻再晚陳開森挽

薄命堪憐，寄拜膝前同愛女；

多才遭忌，名揭海内説經師。

寄女金本劉率子文光挽

宗孔教以續微言，藴抱聖哲心傳，獨立千載；

小漢儒而著經解，綜核古今學説，自成一家。

受業朱芝挽

百年遺書傳世遠；

千秋絶學賴公存。

舒泰源挽

書傳經史子集；

學通中外古今。

後學胡西岑　劉明軒　李丸山　吕光周挽

三代至今惟此老；

六經從此更無師。

後學張倫挽

道參孔孟，德嫓顔曾，學冠朱張，文如蘇柳，綜計古聖前賢，再添六譯；

身猶莊老，名似韓歐，經比鄭揚，才高李杜，合觀前知後覺，又少一人。

井研縣黨務指導委員會挽

齒德尊優，斯文山斗；

著作宏博，當代大儒。

世晚吴築城　吴辛臣　吴幹城　吴可貞　吴詠裳挽

六譯演真傳，辯駁精神，常爲來學開生面；

八旬尊上壽，逍遥而去，此後經師孰繼承？

井研縣立第二高級小學校挽

一老不憖遺，後聖而今誰繼武？

六經悲廢墜，昊天何忍喪斯文。

井研拱辰鄉公立小學校校長談藎夫挽

聖道本難知，問古來講學諸儒，伊誰果能知聖；

經書不易讀，歎今後蒙求小子，其將何以讀經！

井研縣立第一高級小學校教員劉匯清　吴德高挽

六變擅窮經，千古知心惟孔孟；

一瞑歸樂國，萬編遺簡付文孫。

世晚劉月澤　劉雨之率子姪鵩年　彭年挽

此老千秋，傳經在世；

斯文一喪，舉國同悲。

第一官垣垣董許德彰　金凱風　何其昌　曾德芳　席淮章挽

青年登第，皓首窮經，析義競新奇，《六譯叢書》多種；

出遊嘉州，長辭井里，同情表追悼，各彈珠淚兩行。

井研縣公安局副局長吴子英挽

耄耋傳經，極深研幾，張皇幽渺；

倡明絶學，微言大義，彪炳日星。

井研縣保衛團副處長鄢玉成　督練長宋梓園挽

大著風行，千秋不朽；

哲人其萎，五經無師。

沈宏宜挽

六變譯群經，奥義測天尊至聖；

十年傷痼疾，左腕成書擬右軍。

井研縣立女子小學校挽

等身著述傳千古；

近代讀書第一人。

井研縣肉税代征員丘以權挽

得聖賢真諦，具名士皮毛，啓後承先，一代斗山人仰止；

領香國風光，歸極樂世界，思情觸景，九秋霜露夜淒清。

井研縣縣倉保管委員吴辛城　宋璧光　雷曉初　廖奉階　劉愷臣挽

不囿師承，别開生面；

會通典籍，闡發群經。

井研縣立南城小學校挽

壽逾八秩，學富五車，慧質本生成，靈氣鍾龜龍麟鳳；

名滿九洲，書傳六譯，權衡思往哲，聲望超喻李何青。

井研縣農會會長劉冕卿　周梓訓挽

天市隕奎星，大江南北同一哭；

傳經倡絶學，寰宇東西無二人。

井研縣財務局局長劉凱臣挽

一代斗山，書成六譯；

六經淵藪，師表千秋。

井研縣立女子小學校校長吴嘉讀挽

潦倒半生，愧我職居教養所；

上下千載，微公誰是讀書人！

井研縣教養所主任丘奎勳挽

《尚書》分今古文，先生考據精詳，獨具隻眼；

聖學無繼承者，我輩追維色笑，倍覺酸心。

井研縣立初級中學校第九班學生挽

公住鳳山陽，我讀鳳山陰，近隔城垣説經，恨未聆隻字；

本擬香國遊，偏從香國死，遠歸骸骨遺囑，全無痛九京。

井研縣立初級中學校第十班學生挽

先生一死誰知聖？

後學於今失所師。

井研縣立第一高級小學校第三十一班學生挽

誰得聖道真傳，大義微言垂宇宙；

時當中原多事，山頹木壞哭先生。

井研縣立第一高級小學校第三十二班學生挽

知聖獨先生，箋注六經，大義偏能超漢宋；

立言誠不朽，名留千載，讀書何祇問功名。

井研縣立第一高級小學校第三十三班學生挽

立言宗孔聖，駁斥先儒謬妄，厭棄近代新奇，看鉅幅宏篇，六譯書成傳不朽；

世局苦艱危，教育萬難振興，絃歌幾於輟響，歎山頽木壞，群經道喪哭先生。

井研縣立初級中學校第八班學生挽

鎔諸子百家於一罏，直將造化爲工，陰陽爲炭；

窮五經四史於六變，何異江河行地，日月行天。

井研縣第三區一團團正吴喬松　二團團正王永安挽

博學震中西，開漢學之正宗，若者古史若者佚文，一任筆削修明，撥雲見天真妙妙；

大名垂宇宙，執藝林之主席，何爲大義何爲微言，隨憑删訂補綴，畫龍點眼最奇奇！

井研東林場五團團正蕭樹廷　六團團正吴現廷挽

五百年必有名世生，繼往開來，許鄭之間相伯仲；

數千載特創新文化，由小推大，程朱而下非匹儔。

蕭樹廷　吴現廷再挽

名望如北斗星辰，教育家亦著述家，當時文學傳千古；

淵源自東山泗水，老進士真博學士，近代讀書第一人。

井研第三區五團團正李毓賢　周宏卿挽

學經六變，闡幽發微，海内咸稱是書種；

年逾八旬，山頹木萎，吾儕共悼喪斯文。

井研金峯場團務辦事處挽

先生經學昌明，立説著書，宦海歸來宏教育；

我輩哀思罔極，宅心知訓，胡天不祐喪斯文。

井研鎮陽場團正李子靈　任金山挽

寰海仰經師，大名遠徹東西國；

泰山頹火運，曠代難逢著述才。

竹園鋪團學職員胡爵陳　宋培勳挽

秦火後聖教失傳，君主逞淫威，許多著述崇專制；

民國來學風更壞，士林無模範，全仗先生講大同。

井研縣第三區團總後學李子衡挽

看造物無私，將龍溪龜巒、麟山鳳嶺之靈，盡鍾此老；

喜人文蔚起，繼狀元宰相、理學名臣而後，又有經師。

井研縣立第三高級小學校教職員等挽

集詩書易象之精英，六變功成，不啻靈丹九轉；

秉麟鳳龜龍之秀氣，一朝星隕，允稱哲學大家。

井研縣文明鄉農會幹事吴玉波　李介甫挽

學問在周秦諸子之間，曲彌高則和彌寡；

聲名溢東西半球以外，生爲英即死爲靈。

千佛場公安主任吴喬松挽

一時人士齊抛淚；

四海經師今屬誰？

井研第一區團正程廷富　賀甫臣　朱子美　賈至剛　徐海清挽

我公得道統之真傳，小大人天，談經有誰能繼響！

先生執漢儒之主席，皇帝王霸，講學從此自空前。

張子峯　張文欽挽

我公其特生乎？具雋眼穿麟經，開漢學之先聲，平時以小大人天爲目標，至於筆則筆，削則削，所謂言偃無辭，子夏咋舌；

先生誠不死矣！有慧心窺豹變，執藝林之主席，素昔憑皇帝王霸作凡例，如他訂亦訂，删亦删，此真叔重居後，康成讓前。

門下生蕭其昌挽

擔着兩肩愁苦；

來弔六譯先生。

左泉挽

專長不獨解經，成書左腕，落紙滿煙雲，須知蒼勁中姿媚躍出；

生平卻具特性，藉酒抒懷，舉盃邀月影，那料丹詔從月窟飛來！

後學雷得隆　周峨生挽

文筆削除千古恨；

書田留與萬人看。

世弟鍾相門挽

天不遺一老；

人已足千秋。

彭堯臣　堯藩　堯佐挽

六譯學傳，海外齊稱康南海；

老人星隕，研中争悼廖井研。

范秉宣　何秉章挽

口不讀非聖之書，據典引經，可算得頭頭是道；

言必衷至當之理，翻新推腐，真果是筆筆生花。

程果煜挽

阨其遇，老其才，發爲文章，不可一世；

誦其詩，讀其書，壽之梨棗，自有千秋。

後學丘正煦　丘正熙挽

碩學冠千秋，倘炎漢早遭，定當壇坫獨標，豈僅博通推馬鄭；

談經凡六變，悵微言頓絶，從此巾箱盛業，更誰相紹似桓何！

宋鼎鳴挽

得一端以成名，海外有人稱弟子；

經六變而絶筆，國中從此乏名儒。

李樹培　宋秉倫挽

惟我公是進士，學博古今，平時立説著書，胡遽忍永離人間，修文天上；

憶曩日以經師，名馳中外，從此山頹木壞，問誰能不愧先覺，領袖群英！

井研教育局督學宋步青　教育委員主任王益之　牟祠學校校長王制文挽

名震九州，道通一貫；

光耀四李，學貫三蘇。

夏端王懷奇挽

疑解群經，功居漢宋諸儒右；

道傳後世，尊遍江河流域中。

李芬圃　熊永盛　王登高挽

得壽逾八旬，竟逍遥西方極樂；

立言經六變，期促進世界大同。

後學石無瑕挽

六譯著叢書，愈變愈真，國粹精神留亞陸；

八旬稱耄壽，是空是色，經師名譽震寰球。

後學曾子青挽

六譯垂成超今古；

大名不朽付千秋。

後學錢浩超　姜希陶挽

神州陸沉，問天心何時厭亂；

中原學派，微斯人吾誰與歸！

曾仲倫　彭賡堯挽

名震中外；

學貫古今。

井研純發場教育委員郭輔　唐團正　周慎之　周澤長挽

名震中外；

學貫古今。

世晚衛九如　謝宏謨挽

齒德俱尊，猶執謙恭維梓里；

形神俱逝，尚留清白著鄉評。

鄰佃等挽

博古通今，學冠顔曾思孟；

悲生送死，痛遍姻婭鄉邦。

世晚魯伯初挽

博古通今，學冠顔曾思孟；

悲生送死，恨留姻婭鄉邦。

徒姪吴橘泉挽

泰山頹乎，從此斯文掃地；

碩人已矣，自兹經學失傳。

世再晚楊仿陶　林緝熙　黄文中挽

翁乃先覺老人，立德立言，從此大名垂不朽；

我本後來學子，未鑽未仰，自今遺恨抱無窮。

世再晚夏竹薰挽

後學切追隨，仰山斗風徽，何堪永訣？

先生歸物化，有文章事業，已足千秋！

錢膏林　張紹懷挽

經術冠子政；

文章師南皮。

後學胡拙耘　談仲墀挽

正味在文章，凡識字人同一哭；

清風論出處，擬私諡者定何辭。

世晚劉賓賢挽

六譯著叢書，大義微言，五百年名世挺生，先聖心傳承道統；

八旬稱上壽，神清氣爽，忽一旦兩楹夢奠，士林感慨弔經師。

世晚胡治安　劉祥烈　黄邦俊挽

學講大同，名揚中外，

神遊華表，人若神仙。

後學夏治平挽

經師人師，名垂中外；

國老耋老，家紹武威。

世晚王道洽挽

先生究何之，當代伊誰匡絶學；

後昆能善繼，知天果不喪斯文。

鄉晚劉藜光率子焕堯挽

漢代伏生傳絶學；

魯殿靈光失典型。

陳佑培挽

兕觥初獻，絳帳俄空，想曳杖逍遥，早向名山藏絶筆；

一老不遺，昊天不弔，歎斯文淪喪，非關私痛哭先生。

趙元甫　趙元愷挽

先生不起；

後學何依？

雷致康挽

經師抱病，始由香國歸來，聞殘喘餘生，僅留一息還鄉里；

大道淪亡，群傷聖教失墜，問註箋前輩，究有幾人如我公？

衛明舟挽

講學鄙諸儒，立言精奥超群論；

英靈歸上界，極樂逍遥了一生。

井研縣立第一高級小學校第三十四班學生挽

名播五洲，先生不死；

經傳六譯，我輩堪師。

後學丘志　丘高挽

碩範瞻依失山斗；

後昆垂裕衍詩書。

井研縣第四區團總帥甫欽挽

當代一人，賸有門生徧天下；

大名千古，應無遺恨到泉臺。

井研鹽井壪團正曾直方　丘騰光　張均恒挽

天喪斯文，前不見古人，後不見來者；

公歸無所，下則爲河嶽，上則爲日星。

李正清挽

歸天上金仙府；

失海内大經師。

四川鹽務緝私第七大隊二中隊隊長吴應奎挽

步捷南宫，望降北斗；

名揚東亞，魂返西天。

世晚丘以松　丘毓輝挽

孔孟以外惟此老；

秦漢而後祇一人。

世再晚劉蜀良　劉守封挽

大雅云亡，風淒紫陌；

哲人其萎，雨泣青郊。

佃晚曾榮光　胡錫泉挽

學業已歸前輩録；

經史留與後人看。

井研東林場明全公契晚等挽

道窺羲軒以還，河圖洛書，參伍錯綜因變化；

書讀秦漢而上，古籀大篆，縱横點畫任精奇。

井研東林場智社契晚等挽

道通上下超東魯；

學貫人天壓西歐。

東林場康劇樂契晚等挽

斯文在焉，四益館昭兹來許，東亞西歐驚歎絶；

先生休矣，三神山如或見之，蓬萊海島任遨遊。

東林場禮社契晚等挽

閉户著書，糾正秦漢以上；

昇天謝世，合登孔孟之堂。

姻晚曾西銘挽

詩卷我曾看，劫後文章多苦語；

老儒天不負，階前蘭桂有奇芬。

後學沈子文　魏錫侯挽

詩書我曾看，劫後文章多苦語；

儒林天不負，階前蘭桂有奇芬。

内兄劉樹松挽

搗漢儒科窠，立論跨許鄭而前，玄根益壽，偉著等身，數十年矯首人寰，輔翼群經標特幟；

是蜀國遺賢，頤情在山水之外，碩果僅存，中聲遽絶，八百里招魂客道，愴懷後學失宗師。

後學方潮珍挽

縱横二萬里，上下三千年，知聖惟公，鄒魯心傳今始著；

窮書廿四朝，及門七十子，不才如我，典型目斷獨深悲。

後學方潮珍挽

一老不憖遺，誰爲繼孔；

五經將失墜，天喪斯文。

後生李安裕挽

畢世著書等身，小大天人融成一貫；

六經爲我註脚，皇帝王伯獨號專家。

後學楊天澤挽

經學起八代之衰，上庠聲譽同韓愈；

遺書爲薄海所重，師説宗傳似伏生。

同邑小門生施克疆挽

雅教親承五十年，研溪纂志，錦水談經，廓張鄙陋心思，促膝時聆驚座語；

叢編演繹數百卷，學貫天人，派分今古，摧陷儒先壁壘，藏家尚有大同書。

後學龔煦春挽

講學數十年，皓首窮經，創造破空翻舊案；

著書百餘種，青箱傳世，覺聾振聵啓新機。

鄉後學金可軍　金雨瑞挽

是醇儒是經師，國學當存亡絶續之交，得先生急起直追，允使康梁稱北面；

亦逍遥亦清静，品格在天上人間而外，俾後輩景行仰止，尤嗟桑梓失東山。

鄉後學雷沛　雷溶挽

貞元科第，伊雒素儒，解經貫帝霸皇王，晚歲憂時尊大統；

東魯兩生，商山四皓，爲學澈天人今古，後生有述在斯文。

鄉世晚楊鳴九挽

縱横天地一家學；

破碎河山萬卷書。

邑後生趙元勳挽

昊天不弔，遺老云亡，親故生徒，此日同聲一哭；

盛德難名，典型宛在，文章經濟，如公信足千秋。

鄉再晚吴伯康挽

尊經知孔，是兩漢而後一人，六變破天荒，新義獨標非好異；

黜霸崇皇，合九州以爲大統，萬邦開海禁，微言闡發本無偏。

同邑後生胡經邦　胡靖邦挽

一代經師，解經堪嫓左公穀；

千秋學者，博學能通天地人。

同邑後生吴燮元挽

壽添八秩，學貫六經，恰當天耀德星，攬勝嘉峨瞻國老；

生處衰時，死丁亂世，想見神遊太素，炳靈江漢降人師。

世晚丘少淵　趙璧光　趙璧輝挽

學説創天人，標古今來未有新義；

聲名溢中外，自漢唐下僅見先生。

後學李翔挽

推步雅善談天，果有皇帝復生，完成統一由先覺；

講經智足知聖，若與孔子並世，應歎言詩賴啓予。

鄉後學龔載陽率子相成挽

形遊八十一年，九九恰符騶衍數；

書成百零六種，洋洋豈但伏生經。

世再晚宋孔徵挽

經言博奥，極民本以成治平，曠代無解人，疏注百家芻狗耳；

物競窮通，合天覆而齊軌制，先知惟此老，神奇六譯猶龍乎！

同邑後輩吴少曾挽

黜王霸，貫天人，皇極建中，寰海必通周正朔；

治群經，垂大訓，解人可索，禹甸重逢馬克斯。

同邑後生羅爲禮挽

素王之學倡於井研，

語見《湘學報》。


 上下數千年，先生而後誰知聖？

南海僞經本宗廖氏，

語出新會梁氏。


 縱横九萬里，廣雅之中有解人！

同邑後學胡静溪挽

學説爲十三經訓詁所未言，《知聖》《闢劉》，直令康梁齊俯首；

著作合九大州縱横而無有，通今博古，堪與揚馬並齊名。

鄉後學胡安瀾挽

前不見古人，後不見來者，念天地之悠悠，獨愴然而泣下；

《幽州臺歌》。




上則爲日星，下則爲河嶽，

《正氣歌》。


 霑余襟之浪浪，悲絶緒兮莫承。

鄉後學胡安澤挽

名滿天下，道在寰中，嵩嶽忽摧頹，一代儒宗千古痛；

故里靈光，神州耆彥，衣冠今縹渺，百年素志六經文。

井研縣立初級中學校校長余樂天挽

講學闢劉，南皮震色；

談經尊孔，長素傾心。

學生羅中道挽

尊孔闡微言，周秦以前無文字；

詁經得精髓，賈馬而下半糟糠。

鄉姻愚姪吴辛臣挽

知聖創新編，統繼孟、荀，學界潮流資砥柱；

徵文成絶筆，景懷山斗，國中子弟失經師。

鄉後學沈杰挽

天不憖遺一老；

誰爲疏證群經。

同邑後生劉可時挽

倒影發奇談，兒時便知名進士；

回身歸上界，此公應恥小朝廷。

鄉晚曾蜀榮　陳潤民　雷鳳梧挽

周、秦以前原無博士；

孟、荀而後又失導師。

鄉後生周道昌　周璧昌　周爾俊挽

發揮絶學，抛棄科名，聲譽震寰球，千載讀書人幾箇；

出遊海棠，永别珂里，哀音徧東亞，一盃進酒我重來。

井研縣教育局局長王廷佐挽

吾鄉自有宋四李而後今見先生，地小是名邦，六譯書成光史册；

經學從先秦兩漢以還未有達者，公爲示正鵠，千秋聖訓得津梁。

王廷佐挽

後先科第，頻疊葭莩，雖忘《公》《穀》辨微，三統尊王争界域；

早卸錦衣，同耽泉石，猶憶康居設學，一編知聖寄穹廬。

鄉姻愚姪吴嘉謨挽

大儒不再，學者安宗，從今山斗千秋，俛視康梁標矩墨；

異書滿家，海内所誦，厥惟經譯六變，直追班馬樹儀型。

射洪縣縣長舒錫三挽

學分今古，道悟天人，知聖闡微言，凌駕董劉馬鄭而上；

神遊六虚，光被四表，傳經誰繼起，悲歌齊楚燕趙之間。

鄉後學李仁　李偉挽

乃所願學孔子；

智足以知聖人。

鄉姻愚姪吴干城挽

皓首窮經，傷時獨作西河老；

蒼天莫補，多士長哀北斗沉。

鄉後生周拔凡挽

先生是當代名師，經術文章驚世界；

小子忝同鄉末誼，俚詞素酒餞仙輿。

鄉晚夏承平　談仲墀　胡拙耘挽

十數年身世奔走戎行，自恨未能親講席；

《六譯館叢書》風行海内，天生此老作經師。

川康邊防軍第一師一旅八團一營營長龔德修挽

寰球皆尊六譯學；

匹夫而爲百世師。

姻再晚鄢騰芳挽

内子系出經師，我究何修成戚好；

文章驚傳海内，人生到此顯精神。

外孫婿巫遠志挽

東西哲學；

中外馳名。

外孫婿伍烈光挽

是謫仙人也，不久留塵世事；

賦蔦蘿後瞻，依雅化綵堂家。

姪婿曾取善　田大經　袁定珠　姪外孫胡三和　姪外曾孫吴德勳挽

遥接洙泗淵源，經傳中外沾時雨；

忝附朱陳末誼，世無坊表泣秋風。

孫婿張盛勛　姪孫婿曾大楞挽

梁木其壞乎，絶口不談天下事；

哲人今萎矣，傷心怕讀渭陽詩。

甥陳志禮　志述　志煇挽

湘潭爲師，南海爲弟，新會爲友，公也教學不厭；

泰山其頹，梁木其壞，哲人其萎，天之將喪斯文。

外孫陳開遠　陳開祥挽

親聯桑梓，誼託蔦蘿，歡愛正無窮，怎忍一朝分袂去；

詔促緋衣，飄餘丹桂，音容今已杳，卻從何處覓魂歸。

内姪李世秀　世洪　世元率姪家水　表姪彭曰道率姪匡權　匡猷挽

詩禮三傳；

福壽全歸。

族晚松濤挽

遺範猶存，箕裘弓冶好貽謀，欣看後起；

盛德所及，鄉黨鄰里皆感泣，何況同宗！

族晚輔廷　叔明　叔武　松柏　海廷　純武挽

滿腹經綸沉海底；

六篇著述揚國中。

家族等挽

叢書成六譯，高挹群言，臂腕頻疲，誰放班姬完漢帙？

秀士憶三升，增光一族，祠梁頓壞，那堪猶子痛靈軿！

寄男成來　族姪成材　成碧挽

經濟才在山乃奇，平生執事爲能，共説扶輪大雅；

修文詔憑地而起，一旦逝仙不返，寧無攬拂興悲。

横連橋廖氏總祠首事挽

自有先生，然後詩書禮樂易象春秋，各得其所；

初攻宋學，上推東漢西京先秦戰國，每變愈高。

世再晚丘挺生挽

公真一代大師，以制度説經，漢註唐疏皆俗學；

我忝交遊末誼，痛仙凡異路，淒風苦雨灑蒲亭。

熊治平挽。

洙泗溯淵源，六譯宏通成絶學；

士林凋碩彥，四方追悼哭先生。

鄉後學宋伯高　宋鏡明　宋孔征挽

父執繼聯姻，後輩帡幬成我輩；

□□□□□，□□□□□□□。

□□□挽

南極隕中霄，北斗星辰齊没影；

八旬尊上壽，□□□□□□□

井研商會主席周子書挽

學貫三才，心傳六譯；

□□□□，□□□□。

□□□挽

載南山竹，不足鋪陳遺稿；

□□□□，□□□□□□。

□□□挽

天喪斯文，慨平時鑄史鎔經都成往事；

□□□□，□□□□□□□□□□□。

□□□挽

□□□□，□□□□□□□；

千秋絶學，永留光耀顯鄉邦。

井研觀音場團學執事鄢澤源　劉錫三挽

著述繼孔經，精義微言，時俗詎能窺富美；

□□□□□，□□□□，□□□□□□□。

□□□挽

□□□□，□□□□；

古今人表，朝野仙班。

雷積德　何炳興　范樹文挽

□□□□□，□□□□，□□□□□□□；

忝與結婚姻，夙好恩流，百代景福集三多。

姻再晚方文安挽

編者按：以上數聯因出喪時天雨損壞，致殘缺不完，且恐因此尚有全副不存者，如荷開示，即當據以補入。又灌縣曾玉書先生一聯，於排印將竣時始行寄到，不及加入本省欄，特附於後。

論學在周秦間，要納九流歸六藝；

求人於游夏後，薪傳一脈紹千秋。

受業曾義挽

憶昔年負笈從遊，三載春風承教澤；

悼此日騎箕竟去，一天苦雨助哀思。

學生賀綸夔挽

校點説明



本附録包括有關廖平的傳記與評論兩個部分，收入比較重要的、具有代表性的、能够全面地反映廖平生平與學術的傳記資料和評論資料。包括廖宗澤《先王考府君行述》、章太炎《清故龍安府學教授廖君墓誌銘》、王樹枬《井研廖先生墓表》、侯堮《廖季平先生評傳》、蒙文通《廖季平先生傳》、向楚《廖平》、王森然《廖平先生評傳》、廖幼平《我的父親廖平》。評論部分收入蒙文通《井研廖季平師與近代今文學》、《廖季平先生與清代漢學》、《井研廖師與漢代今古文學》、《議蜀學》，錢穆論廖平、馮友蘭論廖平、聞一多《廖季平論離騷》、無名氏《井研學案》。並附録江瀚《與廖季平論今古學考書》、金天翮《寄懷廖季平先生》、吴之英《寄井研廖平》、劉豫波《壽廖君季平同學》，吴虞《愛智廬隨筆》、《哭廖季平前輩》，廖幼平《六譯先生已刻未刻各書目録表》。通過這些文獻的搜集整理，讀者可以窺見廖平一生的主要經歷與學術成就、影響，及其在中國近代學術文化史上之地位。








先王考府君行述



孫　廖宗澤述

嗚呼！吾祖死矣！其生平著述，澤不孝，不能蚤爲刊布，以養其志，俾若八十之年，扶病奔走而死於道。有是哉，子孫之難恃也！即此後有以完成其願，澤之罪詎可逭耶？念先祖逝已逾月矣，謹臚其生平學行，敢告於當代長者之前。不欲失真，不敢溢美，千秋論定，則在高賢。惟是先祖之學，精微玄秘，苦未能窺其萬一。又澤生也晚，於其行事，亦十不識一，戚族長輩，又未能悉舉以告，則兹之所述，蓋其僅也。

先祖姓廖氏，諱登廷，字旭陔，繼改名平，字季平。初號四益，繼改四譯，晚年更號五譯，又更號六譯。曾祖考復槐公，配雷太宜人。復槐公子五人，先祖其第四子也。吾家明初由麻城入蜀，世居井研之青陽鄉，四百年來無顯者。至先曾祖尤貧困，初爲人牧牛，年得數百錢，後乃稍能自給。藍李之變，雷太宜人襁負五叔祖，而手牽先祖以避於寨。先祖時八歲，見人檐前之然紙燈也，則亦仿作而然之。偶不慎，屋焚，罄所有，家復困。又數年，先曾祖設磨坊於鹽井灣，命先祖自塾歸，助諸兄工作。先祖不從，强之，終不從。諸伯祖請於先曾祖曰：「季弟好學，曷聽之。」先曾祖曰：「諾，然吾力不足以供束脩。」於是雷太宜人每作飯輒撮一勺米，别置之。積之升，則獻之師；不足，則由諸伯祖益以錢，乃得卒讀。讀於寺，寺僧饋黍餅，媵以糖。時方讀，則蘸而食之，誤蘸墨沈，離座乃知，其專一如此。同治甲戌，入縣學爲諸生，丙子補廪生。時南皮張文襄公督川學，見先祖歲考文，驚喜，拔置優等，以高材生調尊經書院肄業。住院日，每飯惟恃米汁，不食菜，積有得，則并膏火助家用。先是，文襄未來時，蜀士除時文外，不知讀書，至畢生不見《史》、《漢》。文襄以紀、阮之學相號召，創立尊經書院，重鋟五經四史，風氣爲之一變。湘潭王壬秋先生又來主尊經講席，一時人文蔚起，比於齊魯。先祖與綿竹楊叔嶠、漢州張子宓諸太世伯，有「尊經五少年」之目。後來説經硜硜，皆於此數年植其基。湘潭故爲公羊家言，先祖因亦謹守今文家法。由癸未至壬寅，二十年中，學凡四變。丙午自序《四變記》曰：「初以《王制》、《周禮》同治中國，分周孔同異，襲用東漢法也。

澤按：此期約五年，所著以《今古學考》爲綱要，平分今、古。


 繼以《周禮》與《王制》不兩立，歸獄歆、莽，用西漢法。

澤按：此期在戊子以後，約十年，所著以《闢劉編》、《知聖編》爲綱要，尊今抑古。


 然今學囿於《王制》，則六藝雖博，特中國一隅之書耳。戊戌以後，始言大同，乃訂《周禮》爲皇帝書，與《王制》大小不同，一内一外，兩得其所。蓋鄒衍之説大明，孔子乃免拘墟。

澤按：此期約八年，蓋自戊戌創始，沉思八年而其説始定，曾擬作《小大學考》未成，成書中當以《地球新義》、《王制集説》、《皇帝疆域圖》爲綱要。


 壬寅後，因梵宗大有感悟，始知《尚書》爲人學，  《詩》、《易》則遨遊六合外，因據以改正《詩》、《易》舊稿，蓋至此而上天下地無不通，即道釋之學，亦爲經學博士之大宗矣。」

澤按：此期曾擬作《天人學考》，未成，成書中當以《孔經發微》爲綱要，此後專就天人之説演進，不廢其名。


 當時以爲歸宿在此矣。繼又因秦火同文之説，悟六經皆爲雅言，自國師公顛倒五經，僞造三代鐘鼎彝器，謂孔子以前已有六書文字，於是孔子乃述而不作。實則孔子以前亦如今各國專用字母，孔子作經，以其文弗雅馴，乃造六書文字。所有堯、舜、禹、湯、文、武、周公諸名字，皆孔子作經所由翻譯，《莊子》所謂「翻十二經以教」，此五變也。

此期約八年，所著以《文字源流考》爲綱要。


 王冰所增《素問》八篇，詳五運六氣，舊目爲僞。先祖以此乃孔門《詩》、《易》師説，專恃以説《詩》、《易》。舉凡《鄘》、《衛》、《王》、《秦》、《陳》五十篇，《邶》、《鄭》、《齊》、《唐》、《魏》、《邠》七十二篇，大小《雅》，大小《頌》，

先祖云：詳《論語》「各得其所」之義，既有大小《雅》，亦有大小《頌》。


 及《易》之上下經十首、六首諸義，皆能璧合珠聯，無往不貫，此六變也。

此期約十二年，所著有《易經經釋》、《詩經經釋》。


 其號五譯、六譯，義取諸此。説詳《經學四變記》、《五變記》、《六變記》。當初變時，以今、古兩家所根據多同出孔子，創爲法古改制之説。更進而以六經皆孔作，有各領域，無叠床架屋之弊，大小人天，自成系統。先祖嘗述其爲學之甘苦云：「學經六變，各有年代。苟遇盤根錯節，一再沉思，廢寢忘食，動以數年，豁然理解，如有鬼謀天誘，千溪百壑，得所歸宿，舊日腐朽，皆爲神奇。」其説之成立如此其艱且久，故自信甚深，不顧師友非難，不爲威勢屈服。當《地球新義》初成，見者大譁，馳書相戒者不一而足。及注《公羊》，仍用其説，卒被學使吴郁生以「離經叛道」揭參去官。宣統己酉，學使趙啓霖見先祖「三《傳》同出子夏」之説，

先祖謂左丘明實無其人，即「啓予商」之變文，復因羅氏公羊、穀梁反切皆爲姜氏之説，改爲卜商之異文，蓋公、穀雙聲，穀、卜與梁、羊、商同爲疊韻，蓋齊魯各有首師，以氏其學。


 又以爲穿鑿附會，剥奪其教育權。即張文襄公爲最初識拔先祖之人，每有成書，皆先寄之。二變以後，屢以「風疾馬良，去道愈遠」爲言，蓋雖文襄亦有越軌之歎矣。梁啓超著《清代學術概論》，謂受文襄賄逼，復著書自駁，觀此可知其誣。

自小大之説立，以前目爲僞經之《周禮》、《左氏》皆爲瓌寶，梁所見囿於今文家，故有此語。


 初，康長素得先祖《今古學考》，引爲知己。先祖己丑會試後，謁文襄於廣東。長素同黄季度過廣雅書局相訪。先祖以《知聖編》、《闢劉編》示之。别後致書數千言，斥爲好名騖外，輕變前説，急當焚燬。先祖以爲此事要當面曉耳。後訪之安徽會館，談論移晷，頓釋前疑。未幾而康氏《新學僞經考》、《孔子改制考》告成，蓋即就《闢劉編》、《知聖編》而引申之者也。梁氏謂其師見廖氏所著書，乃盡棄其舊説者，指此。海内學者略窺先祖之學皆逮一二變而止，三變以後冥心獨造，破空而行，

用樂山帥平均世丈語。


 知者甚鮮。五變、六變語益詭，理益玄，舉世非之，索解人不得，雖心折者不能贊一辭，胡適之至目爲方士。澤以莫測高深，亦未敢苟同。先祖嘗莞爾曰：「汝乃叛我！」門人中信其説且從而爲之詞者，獨樂山黄經華師，然猶未能發皇光大焉。先祖嘗自署楹聯曰：「推倒一時，開拓萬古；光被四表，周遊六虚。」蓋自贊也。説經之餘，兼及方技、堪輿，並多創解。其斥脈訣及寸關尺診法之謬，主恢復古經診法，尤爲切理饜心。今春手自編定《六譯館叢書》，爲翻譯類三種，論學類九種附一種，《孝經》類三種，《春秋》類二十種附二種，《禮》類六種，《書》類十二種，《詩》類十種附一種，《樂》類三種，《易》類八種，尊孔類十種，醫家類二十一種

内分診脈、傷寒兩門。


 附五種，地理類五種，文鈔類九種，輯古類七種附八種，都一百四十三種。内除《四益館經學叢書百種解題》、《四益館經學穿鑿記》、《六變記》、《易經經釋》、《易經提要》、《詩經經釋》、《詩經提要》、《詩本義》、《貞悔釋例》、《周禮皇帝治法考》、《春秋分國鈔》、《左傳漢義補證》、《左氏三十論》、《論語微言述》、《中庸新解》、《楚詞新解》、《列子新解》、《古孝子傳》有稿未刻，《易經凡例》、《詩經凡例》改作未果，《樂經新義》、《樂記新解》擬作未果，《孔經哲學發微》、《杜氏集解辨正》、《文字源流考》、《地球新義》、《群經總義講義》曾排印已絶版，《爾雅犍爲舍人注考》刊入《蜀秀集》外，餘一百一十五種皆已刻者。

版式凌雜，錯誤極多，先祖生前擬重刊。


 庚子年編訂書目，已在百種以上，見《井研藝文志》。大氐先立義例，尚未成書，而所説已變，遂致有目無書，非盡散失也。《詩》、《易》之稿，成於病風以後，珍惜殊甚，亟欲及身見其刊佈，嘗商之渭南嚴穀孫世丈。又以《六譯叢書》版存川大中文院，尚未印行，擬醵資廣印，以資流佈，乃欲親至成都，謀了此願；詎知願未遂，而遽以身殉耶！先祖孝思肫篤，成進士後例得知縣，當避本省，念先曾祖年逾八十，先曾祖妣亦在七十外，重違膝下，乃吁請改教職。庚寅特授龍安府教授兼嘉定九峰書院院長，及成都尊經書院分校，往來僕僕，席不暇暖，然恒乘間歸省。暨丁先曾祖憂，服闋，亟思選嘉定府教授，冀迎養雷太宜人，乃格於丁憂人員不得選病故缺之例，致失所望。先祖御下素嚴毅，自先祖妣以次皆敬憚之。先父雖授室有子，猶不免箠楚，諸從父、從母見之股栗。獨其侍雷太宜人也，愉色婉容，先意承志，如恐弗勝。偶聞噫噎，則皇恐無措。方撻人時，聞雷太宜人至，未嘗不釋杖歡笑。先祖著《倫理約編》，謂中國獨以教孝爲立國之本，是爲文明進化之證，蓋亦有所自信者與！晚年乃和易近人，而子孫亦稍稍肆矣。襄校尊經，值院規頽弛之際，甚至有聚賭内院、放馬講舍者。乃言於瞿子玖學使，加以整理，頗遭人忌。又命住院生必作日記，領卷繳卷必親至，以便講説。三課不應，罰其膏火，以奬好學者，亦爲玩忽者所弗悦，幾釀朋黨之争。先祖先後主講九峰、藝風、鳳山各書院，所至率先籌款買書，其地人士於時文外，得稍稍聞經義，皆先祖啓迪之效也。惟晚年來學者，無少長咸詔以小大天人之説，訓誨雖諄，知者卒鮮。故及門亦罕有能舉其學説之大概者。喜購書，積至數萬卷，然不務求版本，斷簡殘編，在所不棄。人有假貸，苟有餘銀，必予之；至期故不償，亦不校也。又好周恤宗族，十餘年前家慈主家政時，每歲必詔曰：給某錢若干、給某穀若干。至授産子孫後乃止。國府許女子有承繼財産權，吾蜀未有行之者，先祖即以成都房産分授諸姑，呈縣備案，以示倡導。生平自奉極薄，身後猶賴舉債營葬，在同時學者中享用爲最嗇矣。豪於飲，舉杯輒盡，醉後意態怡然。己未之春，方晚餐，忽失箸暈厥，喑不能言。其後神識雖復，已手足偏廢，言語蹇澀。遍就中西醫治之無效，大爲講學著書之累，然猶不廢其事。在國專日，每扶掖入教室，而令澤爲之譯述，右手不仁，則代以左手，馴至以左書應人之求，蓋未嘗一日忘其疾之脱然愈也。今年仲春爲八旬晉一，稱觴賀者踵接，頗慰老懷。事後堅欲赴成都謀刊印所著書，並圖故舊之把握。澤等以高年不宜跋涉，阻之，不聽。取道嘉定，藉償文債。四日後覺内熱，自疏大黄芒硝利之，醫來謂不可服，更投清解之劑，則稍效。澤乃請於先祖曰：「曷歸乎？」先祖首肯之，擬六月七日就道，然猶不虞有他。五日之夜，疾忽轉劇，成昏睡狀。次晨，六叔、七叔奉之疾趨以歸，行至距家七十五里之河咡坎，已不救矣，竟無一語及身後事。嗚呼傷已！先祖以光緒己卯舉於鄉，己丑大挑二等，即於其年成進士，朝考三等，以知縣用，特授龍安府教授。歷署射洪訓導，綏定府教授，尊經書院襄校，嘉定九峰書院、資州藝風書院、安岳鳳山書院院長。在綏定教授任内，被劾罷官。晚歲任成都優級師範高等學堂、法政學堂、客籍學堂、補習學堂、成都府中學堂、成都縣中學堂、存古學堂教員。民國二年，以讀音統一會代表赴京師。返川，任國學專門學校校長十年，并兼高等師範、華西大學教授。民國十三年回縣，遂不復出。生於清咸豐壬子年二月初九亥時，亡於民國二十一年六月五日，即夏曆壬申年五月初二午時，享年八十一歲。配李太宜人，先卒二十三年。妾劉氏、帥氏、劉氏均先卒。子八人，長成芝由先伯祖登梯公次子入嗣，娶尹氏卒，繼譚氏。次即先父成學，庠生，早卒，李出，配任氏，華陽拔貢生、湖北知縣季棠公長女。次成璋，次××、次××均殤，帥出。次成勵，娶王氏，劉出。次成幼、成劭，帥出，均初中肄業。女四人，長燕適同縣舉人、璧山教諭陳鳳笙公季子義門，李出。次幼平，上海中國公學大學部肄業，帥出。次芳研，四川第一女子師範初中部畢業，劉出。次堯草，幼，帥出。均未字。孫三人，長宗伯娶劉氏。次即不孝宗澤，四川國學專門學校畢業，歷任各中級學校教員，娶蕭氏，卒，繼但氏。均成學出。次宗堯，幼，成勵出。孫女二人，長玉佛，適同縣張盛勛。次玉清，未字而夭，均成學出。曾孫六人，德麟成都公學初中部畢業，德厚、德輔、德威均幼，宗伯出。幾大，宗澤出。曾孫女五人，德蕙，成都女子實業學校肄業，德×、德×殤，宗伯出。絲絲，宗澤出。宗伯等將以九月十二日即夏曆八月十三日巳時，葬先祖於榮縣清流鄉陳家山之陽兆，爲先祖所自營，曾葬先曾祖妣及先祖妣、先庶祖妣者也。澤無文，於先祖生平事迹謹以所聞見者次之如此，倘邀當代長者之采擇而錫以言，感且不朽。不孝孫

宗澤


 謹述。

見《中國學報》（重慶）第一卷第一期（一九四三）。











清故龍安府學教授廖君墓誌銘



章炳麟

君諱平，井研廖氏，海内所知爲廖季平先生者也。余始聞南海康有爲作《新學僞經考》、《孔子改制考》議論多宗君，意君必牢持董、何義者；後稍得其書，頗不應。民國初，君以事入京師，與余對語者再，言甚平實，未嘗及怪迂也。後其徒稍稍傳君説，又絶與常論異。

君之學凡六變，其後三變雜梵書及醫經、刑法諸家．往往出儒術外。其第三變最可觀，以爲《周禮》、《王制》，大小異制，而康氏所受於君者，特其第二變也。

《職方氏》大表中國疆域，面相距爲萬里。君以清世版圖，外及蒙古、伊犁，南北財距六千里，故推《周禮》以爲治地球之書，豈未考古今尺度有異耶？語曰：「聖人不考，時變是守。」自《周官》之行，逮春秋末，閲歲已五六百，中更霸制，朝章不能無變異。《春秋》所記地望，南不暨洞庭，西不及蜀，雖聖人惡能張大？謂《春秋》無太平制，足以破董、何，其大小何足言？《王制》者特後人摭拾殘缺所爲，愈不爲典要，其言東不盡東海，地反狹於《春秋》，海
 盡棄，小亦不得矣。顧君未之思也。

君之言極恢怪者，以六經皆孔子所作，雖文字亦孔子造之，與舊記尤相左，人亦不敢信。初，君受學湘潭王翁，其後説漸異，王翁頗非之。清大學士張之洞尤重君。及君以六經説《周禮》，之洞遺書，以爲「風疾馬良，去道愈遠」。而有爲之徒見君前後異論，謂君受之洞賄，著書有駁，此豈足以污君者哉？君學有根柢，於古近經説無不窺，非若康氏之剽竊者。應物端和，未嘗有倨容，又非康氏自擬玄聖，居之不疑者也。顧其智慮過鋭，流於譎奇，以是與樸學異趣。康氏無儒行，其後數傳，言益亂俗，而君持論以教孝爲立國根本，事母先意承旨，如恐弗勝，乃不爲末學狂稚者所借，亦可知君雅素矣。

君著書一百二十一種，年八十二而卒，則民國二十一年六月也。清時曾成進士，以知縣用，改教職，受五品封。配李宜人。有丈夫子八，女子子五。其年九月，葬榮縣陳家山之陽。逾二歲，其孫宗澤以狀來，曰：「先生持論與大父不同，無阿私之嫌，願銘其幽！」余聞莊生有言：「聖人之所以駴世，神人未嘗過而問焉。」次及賢人君子，亦遞如是。余學不敢方君子，君之言殆超神人過之矣，安能以片詞褒述哉？以君學不純儒，而行依乎儒者，説經又兼今、古，世人猥以君與康氏並論，故爲辨其妄云。銘曰：

斯也燔經，不可以罪孫卿；慮也劫後，不可以誣高密。廖君之言多揚詡，末流敗俗君不與。

見《制言》半月刊第一期（一九三五），《中國學報》（重慶）第一卷第一期（一九四三）。











井研廖先生墓表



王樹枬

四川爲西南天險之國，北峙劍門，東扼三峽，連岡叠嶺，中貫長江。岷峨、青城、夔巫、玉壘之雄奇，岷雒、青衣、嘉陵、巴瀘、大渡之樛流廣盱，山川佳俠，是生偉人。漢之司馬相如、揚雄、王褒、嚴遵，唐之李白、陳子昂，宋之三蘇、三張、二范，類皆間出之才，或數十年而一見，或數百年而一見。乃至於今，人才之寥落且千年矣，而井研廖季平先生始繼起而承其後。語云地靈人傑，然亦見山川之鍾毓，非偶然已也。

伏案先生初名登廷，字旭陔，後改名曰平，字季平，晚年更號六譯，蓋自述其所學也。曾祖某，祖某。考諱復槐，配雷太宜人，生丈夫子五人，先生其季也。家綦貧，父爲人牧羊。遭藍李之亂，家益困。先生入塾，不足供脩脯，太夫人每飯必别撮一勺米，積之升則獻之師。又不足，則諸伯父助以錢，賴以卒讀。同治甲戌，補諸生，食廩餼。時南皮張文襄公督學四川，見先生文，大喜，調高材生，肄業尊經書院；湘潭王壬秋闓運繼主講席。先生食淡攻苦，博通經史暨諸子百家之書。凡先儒注疏，或從或否，獨抒己見，不爲鈔襲雷同之説。初以兩漢經學有今、古二派，各守家法，不相混淆。古學祖《周禮》，今學主《王制》；《周禮》爲周公所作，《王制》則孔子自爲。孔子壯年主《周禮》，意在守時制；《王制》則晚年所改定，意在救文弊。自鄭康成解經，始合今、古兩派而通之，先師家法，遂致滅絶不可復覩。於是爲《今古學考》一書，傳布海内，學者韙之。久之，又本《禮運》「大同」之説，以《周禮》爲春秋以前皇帝治法之書，《王制》爲春秋以後治中國之書，學術至此，爲之一變。又久之，見時局之變遷，五洲列國之大小强弱，遂悟群經爲孔子自作；人名國號皆假設之辭，以影射當世。其言詼詭變幻，浩瀚無涯。學術之變，愈出愈奇，愈奇愈玄，非淺學者所能測其萬一。先生嘗以《禮》、《春秋》、《尚書》爲人學，《詩》、《樂》、《易》爲天學；天學三經皆空言，語多託比，不似人學三經之切於行事。《詩》指全球，《易》更推之六合以外。故其注《易》立大、小例：小爲中國，大爲全球；上經爲治中國，下經爲治全球。又謂《易》與《詩》同流於六合間，合則兩美，離則兩傷，於是爲《詩易相通考》以明之。晚年讀王冰《素問》八篇，以此爲孔門《詩》、《易》師説，舉凡《鄘》、《衛》、《王》、《陳》、《秦》五十篇，《邶》、《鄭》、《齊》、《唐》、《魏》、《邠》七十二篇、大小《雅》、大小《頌》及《易》之上下經、十首、六首諸義，皆能貫通聯合。至此蓋六變矣。先生之所謂六譯者即此，而説經之書，亦以是爲歸宿焉。尋自編定《六譯館叢書》都一百四十三種。其説皆冥心獨造，别樹一幟，於清代漢學諸儒之外，堅於自信，不顧人之非難剌譏。自《地球新義》出，見者譁然，師友時時寄書相規戒，南皮張文襄公屢以「風疾馬良，去道愈遠」爲言，卒被學使吴郁生以「離經叛道」揭參去官；學使趙啓霖見其説「三《傳》同出於子夏」穿鑿附會，立褫其教育之權，而先生不顧也。

先生以光緒己卯舉於鄉，己丑成進士，朝考三甲，以知縣用。以父母春秋高，不欲遠出省外，呈請改授龍安府教授。歷署射洪訓導，綏定府教授，又襄校尊經書院，主講嘉定九峰、資州藝風、安岳鳳山諸書院。誥授奉政大夫。被劾後任成都優級師範、法政、客籍補習諸學堂，成都府縣中學堂、存古學堂教員。癸丑之歲入京。返川後，任國學專門學校校長十年，兼高等師範、華西大學教授。十三年回里，遂不復出。己未之春，忽患風，手足偏廢，然猶講學著書不輟，時時以左手作擘窠大字，以應求者。《詩》、《易》二書，亦成於是時。壬申夏五月，謀刊其所著，親赴成都，行至嘉定，忽大病。其子成勵，成劼亟輿奉以返，行至樂山，卒於河咡坎場，享壽八十有一。某年月日，其子卜葬於榮縣清流鄉陳家山之陽。

先生性至孝，侍父母能曲博其歡。御下素嚴厲，長子成芝雖授室有子，時遭杖責，家人皆敬憚，無嘻嗃聲。原配李太宜人，次妻劉氏、帥氏、劉氏，均先卒。子八人：長成芝，娶尹氏，亦早歿；成學，廩生，歿後妻任氏守志，褒揚節孝；次成璋，次某，次某，均殤；次成勵、成□，均入學堂肄業。女子五人：燕、幼平、芳研、堯草、芸先。孫男三人：長宗伯；次宗澤，四川國學專門學校畢業，歷充中級學校教員，斐然有文，能承其家學；次宗堯。孫女三人，曾孫六人，曾孫女六人。先生稟賦强健，其子女皆六十以後所生也。平生自奉極儉薄，唯嗜書，積至數萬卷。俸入雖微，而好周恤宗族親友，假貸者雖署券，不責償。每歲必詔其家曰「給某錢若干，某米若干」。及歿，鄉里族戚赴弔者多哭失聲，門生會葬者數千人，人比之陳太丘云。

樹枬宰四川青神縣，時時與先生會於嘉定之九峰書院，爲論兩漢經師家法，連晝夜娓娓不倦。及癸丑入都，相與握談，乃知其學經六譯，益歎其言高深幽渺，如入嫏嬛福地，讀未見之書，不復能贊一辭矣。烏虖，若先生者，真博物君子哉！

見《中國學報》（重慶）第一卷第一期（一九四三年）。











廖季平先生評傳



侯　堮

廖先生名平，字季平，四川井研縣人。生於清咸豐二年壬子（公元一八五二）九月初二日，卒於今年（民國二十一年）壬申六月五日（陰曆五月初二日），得年八十有一歲。先生在中國經學史上，既具相當地位；而在晚清思想史上，亦握有嚴重轉捩之革命力量。由先生而康南海，而梁新會，而崔觶甫，迄至今日，如疑古玄同、馬幼漁、顧頡剛諸先生，均能昌言古文學之作僞，更擴大而爲辨僞之新運動。近日《辨僞叢刊》照耀人目，凡中國向來今文學家未做完未説完之餘瀝，一躍而爲新史界所嘖嘖鼓吹之新問題；前喁後于，當者披靡。回憶四十年來之中國思想界，類似霹靂一聲者，爲康南海之《孔子改制考》、《新學僞經考》等等，而廖先生則此霹靂前之特異的電力。自是以後，變法維新，思想革命，清政告終，社會改造，吾人於今日審查中國學術思想之進步如何，除東西洋舶來物品而外，要不能不歸功於貞下起元、曙光焕發之廖先生！先生之師，爲王壬秋闓運，好談公羊學，上承邵位西、魏默深、龔定庵之餘緒，以衍莊、劉等之常州學派。王先生所著如《春秋公羊傳箋》諸書，更足與翁叔平同龢等之言論風裁交映，蔚成同光間之復古色采（由東漢溯西漢）。但此輩或以公羊學爲文章聲色之傾助，或以之爲食芻豢者嗜藜藿之新轉换，積之既久，翁叔平門下之《公羊》，儼似潘伯寅門下之鐘鼎，玩物喪志，識者譏之。廖先生崛起，著成《今古學考》、《古學考》、《知聖篇》、《四益經話》等書，遂將三千年來之孔子，及數千年之經學，與經學所産生之思想言論，根本改造，發前人所未發。康南海讀其書，如重見天日，大放厥辭，於是操縱中國中心思想之孔子面目如何、儒家經典之價值如何、中古時期之思想與史實之真相如何、由中古思想所影響於數千年之社會政治又如何，此一切一切，皆形成空前之結論，又皆導源於廖先生經學革命之功，故以清代思想史言之，自王壬秋以上，似不克與廖先生分争一席也。今先生往矣，關於平生經歷，因有廖府纂成之行述，頗稱詳備，本刊或將轉載。兹爲避免重複，謹取先生事蹟中之值得稱道者，縷述於下。

（一）廖先生兒時，家極貧，於昆季中行四。父賣藥蜀中，諸兄亦棄書就賈。一日鋪板上書曰：「我要讀書！」詢之，知爲先生手筆，並有急切入學之誠懇要求，父大喜，許其赴塾。詎四川此時塾規，須照例備束脩來學。如貧寒之士，得師長破格收入，至少亦須有相當之禮物，藉作贄敬。先生復苦無禮可送，徘徊澤畔，歷時許久；忽得魚三尾，欣欣然賫爲贄品，始遂其入學之積願。此後先生名其齋曰「三魚堂」，

按，齊白石璜有《三餘圖》，詩爲睡之餘，畫爲工之餘，壽爲劫之餘，乃繪爲三魚，即本此也。


 非上追陸清獻公，實其艱苦求學之發軔紀念也。從師以後，勤奮誦讀，不分晝夜；家貧無焚膏之力，或中夜起，就祖宗龕上之青油燈觀書，龕高八尺以上，鵠立困憊。父知之，熄龕上燈，先生復貯炷香嘘火映讀，夜以爲常。半年後，家人見先生卧褥多火燒之孔，斑痕歷歷，即照書香焰之殘存，此與車胤、孫康何異？弱冠以還，勤讀不倦，食時家人以玉蜀黍進，附饋赤糖。食既畢，争詢：「玉蜀黍甜否？」答曰：「甜甚。」然先生兩唇黮黮黑色，蓋其所飽啖者，全爲墨汁。此與顧棟高氏之佚事極合，由是可知先生刻苦攻學之一端。

（二）先生成進士後，猶自焠厲。自民國八年，得半身不遂之疾，右手右足全廢。平時飲食，均需僕媪，惟讀書敏疾如常。喜作文，以左手起稿，命女公子幼平小姐等代爲清繕。繕者既倦，先生則興味盎然，更迭纂稿。染病竟越十年，更可知不因老疾廢學。

（三）先生所著《六譯館叢書》，刻於川中存古書局。晚年常以改定稿易初稿，斤斤自信；而門人後學，均不以改稿爲是，仍初印稿。先生或齗齗争辯，雖不能有所移易，第頗不謂然。惜吾人此時尚未得見先生易簀前所積改稿之真面目也。聞有二書：一爲《穀梁古義疏證》改定本，存蜀未刻；一爲《論語□□》，

原名不詳。


 幼平小姐於二年前在上海呈交蔡孑民先生，此書月内或可由蔡先生寄平。

（四）先生弟子在蜀中者甚多，其高足如黄經華

鎔


 、季邦俊等，主講四川國學院；有高足如蒙文通君

河南大學教授。


 等。據蒙君言：「世之真知廖先生學問者，與其謂康南海，不如謂劉申叔。」因先生雖主今文，但亦談《周禮》，

推《周禮》爲《書》傳，《書》、《禮》爲人學。


 談《春秋》三傳折中。劉申叔氏以《左傳》世其家，或於先生有最深之了解也。

（五）先生年八十，猶健飯，精神優於常人。今年春初，即擬出遊，幼平小姐作書勸阻。孟夏命駕遊覽，至河咡坎逝世。數年前黄經華亦客死於河咡坎，前後如出一轍，或冥冥有定數歟？

（六）先生哲嗣如師慎等均殁，現存子三、女三。幼平小姐爲長，肄業上海中國公學大學部，近在平求學。餘均讀書川中。孫宗澤，字次山，學問最優。井研來函稱已選定八月十三日爲先生安葬之期。

見天津《大公報·文學副刊》第二百三十九期。又見《中國新書月報》一九三二年第八期。











廖季平先生傳



蒙文通

譜注：先生姓廖氏，名平，字季平，初名登廷，字旭陔，四川井研縣人。生於前清咸豐壬子，卒於民國紀元二十一年，年八十有一。以清光緒己丑成進士，考選知縣不赴，歷任蜀龍安、綏定府教授，尊經書院襄校，嘉定九峰書院、資州藝風書院、安岳鳳山書院山長，國學專門學校校長。初號四益，繼改四譯，晚號六譯。子八，孫宗澤能世其學。

清之樸學，盛於吴皖，而常州一派多奇瑰。莊氏存與以《公羊》，張氏惠言以虞、鄭、荀氏之《易》，孫氏星衍以伏生、司馬、馬、鄭之《書》，洪氏亮吉以賈、服之《左氏》，鈎微述絶，發揚幽隱。而莊氏之徒，劉氏逢禄、宋氏翔鳳喜張皇劭公之義，以徧説群經，自誇今文學，不能究洞經旨，稍稍與常州諸老異，惟能以浮麗不根之辞，動人耳目。若謂常州之學盡於劉、宋，而今文之義悉在《公羊》，是胥言者之過也。暨乎湘之魏氏源，浙之龔氏自珍，益言無檢束，不可收拾，而皆自託於今文。凡諸雜書小記，無不采摭，書無漢宋，惟意所便，於漢師家法破壞無餘，則又出劉、宋下。獨閩之陳壽祺、喬樅父子，句容之陳立，甄輯舊説，義例謹嚴，不以詭詞異論高自標詡，翻爲人忽，以故不得附於今文之列。學術末流之弊，固至是耶？湘潭王氏闓運，以詞壇宗盟，而以説經自喜，治《公羊》何氏學。廖師出於王氏之門，説經之根實深宏過之。其孤懷遠意雖在《春秋》，而判析今、古門户，則在禮制。本之二陳緒論，誠不屑意於劉、宋、龔、魏之倫，條例精密，實遠邁常州先哲，而奇蹤超絶，殆又過之。漢儒以《禮經》多而《春秋》煩雜，故孟卿不以教子。廖師通貫二經，以明二千年不傳之學，義據通深，度越一世，香象渡河，衆流截斷，於是先生之學巍然雄視百代矣。

蜀經明季喪亂，學術衰頽。晚清南皮張文襄公之洞來督學政，始以紀、阮之學爲號召。時先生弱冠，應童子試，文襄得先生卷文，大奇之，遂成秀才，以高材生調入尊經書院。蓋先生以「猘犬」義釋《論語》「狂狷」之文。蜀士舊無知許氏《説文》者，獨先生偶得之敗簏中而好之，以故爲文襄所嗟異。故先生後亦爲《六書舊義》，申班氏四象説，以扶許義，有由然也。及既沉浸經術，專通大義，遂不樂爲名物訓詁之事，不復言此。文通初從先生學時，好讀段玉裁氏書，先生詈之曰：「郝、邵、桂、王之書，枉汝一生有餘，何曾能解秦漢人一二句？讀《説文》三月，粗足用可也。」蓋既識其大者，遂不復措意其小者如此。先生既入尊經書院，適湘綺來任山長，湘綺言《春秋》以《公羊》，而先生治《穀梁》專謹，與湘綺稍異。其能自闢蹊徑，不入於常州之流者，殆亦在是。《穀梁》釋經最密，先生用力於《穀梁》最深，著《穀梁古義疏》及《釋范》、《起起廢疾》，依傳之例以決范、何、鄭氏之違失，而杜後來無窮之辯，植基堅厚。旋復移之以治《公羊》、《左氏》，皆迎刃自解。於《公羊》有《何氏解詁三十論》、《公羊補證》，於《左氏》有《左氏古經説》、《杜注辨正》。其彈正杜、何，亦如范氏。蓋於傳例精澈，自不苟依違於注下也。於《左氏》，依杜預以《左》説《左》之法，而但糾其違戾，不取賈、服，以其兼采《公》、《穀》，有敗亂家法之嫌。最後爲《三傳折衷》，更依經以決三《傳》之得失，而精於取舍。於《公》、《穀》二傳中，復析其孰爲先師之舊義，孰爲後師所推衍。其決盪藩籬，推驗經旨，頗似宋人。惟宋精於傳例者寡，多臆説膚論，無足取。其黠者雖曰盡棄三《傳》，而實陰取《公》、《穀》以排《左氏》耳，又豈盡棄三《傳》之謂哉？視先生既解三《傳》再決從違者，迥不相侔。漢師往往株守一師之言以自飾，於《公羊》又别爲顔、嚴之學，其類實多。於是經之本義益失，説益歧而不可問，宏通之與拘固，識大識小，其道固殊。謂先生之於《春秋》超越漢宋，直接洙泗，不爲誇汙，彼區區以訓詁名物言經學者末矣。同門皮象榮初治《左氏》，先生問之曰：「昔之治《左氏》者或治經，或治傳，鮮能兼通。吾子治經乎？抑治傳乎？」皮初大駭，繼乃釋然。先生之所謂經學，與乾嘉以來所謂經學，若此其相徑庭也。先生以治《穀梁》之説，悟《王制》爲魯學之宗，析禮制、文句爲二事，以言《春秋》，如車之兩輪。復論《王制》爲十四博士之宗，與古學以《周官》爲主者各異趣。先生之説能風靡一代者，蓋在於是。

清代自宋于庭以來，大張今學之幟，然於今、古之界畔不能辨，於是以三世諸義，濫及群經，視前世區區欲以文字辨今、古學誠殊，而不知根荄則一也。以立學官與否爲辨，則更膚淺不足道。近世崔觶甫主今文，至斥《穀梁》爲古文。江慎中治《穀梁》，亦以《穀梁》爲古學，此邵公所謂誠可閔笑者耶？先生依許、鄭《五經異義》，以明今、古之辨在禮制，而歸納於《王制》、《周官》，以《王制》、《穀梁》魯學爲今學正宗，以《左氏》、《周官》梁趙學爲古學正宗，平分江河，若示諸掌，千載之惑，一旦冰解。先生《春秋》造詣之微，人不易知，由《春秋》而得悟於禮制者，遂不脛而走天下。皮氏

錫瑞、


 康氏

有爲、


 章氏

炳麟、


 劉氏

師培，


 胥循此軌以造説，雖宗今、宗古有殊，而今、古之分在禮，則決於先生之説也。蓋先生之前，陳卓人疏《公羊春秋》，旋見《白虎通義》所言符於《公羊》之義，遂先疏《白虎通》，而未及見《王制》也。俞蔭甫見《王制》與《公羊》同，遂以爲《春秋》家所謂素王之義，而未知《王制》之可統十四博士也。陳壽祺疏《五經異義》，又輯《三家詩異説考》；其子喬樅繼之，又輯《今文尚書遺説考》，爲言今文學者之矩矱，而未及知《異義》所陳今文師説之畢符於《王制》，斯乃今文中心之所在也。壽祺弟子林昌彝爲《三禮通釋》二百八十卷，甄録漢師今説最備，視徐乾學、秦蕙田書之大半取之史傳者，精已過之，視林喬蔭、黄以周書之雜於宋法者，博通謹嚴亦過之，然終不能推本許、鄭《異義》，以示今、古學之徑途，斯皆未達一間。先生最喜稱陳氏書以教人，獨能以《異義》之説以合於《王制》，《今古學考》遂由許、鄭書以上溯《王制》、《穀梁》，以爲今學正宗，以與《周官》抗行，而今、古之辨明。先生所道許、鄭之學，與乾嘉以來所謂許、鄭之學，於是辨也。

試更端言之。自惠士奇爲《禮説》，陳碩甫疏《毛詩》，而金鶚、鄒漢勛之流於説禮皆喜排後鄭，務取周秦之文，立爲奇説，然義無統宗，終不足以勝後鄭。自先生今、古之學明，以説禮混亂家法罪鄭氏，期復兩漢師説之舊規，坦然明白，無恢詭僻隱之言，大義皎然，以上嘲王子雍之攻鄭而未得其道，而孫詒讓、胡培翬、黄、林之儔説禮一依鄭法者，不能不失其據。三百年來之學，於是若整裘絜領，各有指歸。窮則變，變則通，清儒之學將窮，先生可謂能通之者也。二千年來之積惑，欲啓之而未能者，先生一旦昭然揭之，雖曰天縱之才，要亦由前賢之累積所致，若爲山九仞，而收功者固一簣也。於是一時言今文者莫不宗先生，而爲古文者亦取先生之論以説古文。餘杭章氏、儀徵劉氏，最爲古學大師，而章氏於《左氏》主於依杜以絶二《傳》，尤符於先生之意，然於《禮》猶依違於孫、黄之宗鄭。劉氏爲《禮經舊説考略》及《周官古注集疏》，以易鄭注，符於先生之説禮，而於《春秋》猶守賈、服。衡以先生之論，則章、劉於古學家法猶未能盡，翻不若先生論古學之精且嚴也。

自先生今、古之辨明，天下莫之能易，然六經儒家之學，何由而有二派之殊，則人各異論。先生固亦屢變其説而莫可定，然終以《王制》、《周官》之爲主，則未始有異，則先生之説雖變，謂之不變亦可。左菴先生於《西漢周官師説考》以古學爲西周之制，而《王制》爲東周之制，於《明堂考》則又臆説爲豐鎬、雒邑之殊。康、章以降，雖於今、古各有是非，所論不同，而言今、古之所以同異，則未始不一。繼今以往，雖數百年後，要亦是非奴主之見莫由齊，而於異同所在終無以異，是可知也，視前世儒者始終不明今、古所由殊者爲何如！此先生之爲學術劃分時代之人，不可誣也。先生於《今古學考》以今爲改制，古爲從周；古爲孔子壯年之學，今則晚年素王之制，此一説也。繼從宜賓陳錫昌之言，疑《周官》爲劉歆僞書，而今學乃孔子嫡派，作《古學考》，此二説也。及尋之《大戴》、《管子》，與所謂《删劉》之條，皆能符證，則斥爲歆僞之論不可安，於是以今、古爲孔學小統與大統之殊，此三説也。三變之説雖殊，而皆以《王制》、《周官》爲統歸，或主或奴，比諸劉、康之異論，則三變之説謂之不變可也。今之後言學者即百變亦可也，而今、古之中心終不可移，斯又烏得爲變哉！先生三變而後，於《中庸》言誠、言道之文，别啓《中庸》天學、《大學》人學之論，此四變也。又以象形文字古之所無，爲始自孔子，此五變也。暮歲病風痺，喜醫術，以《素問》所言五運六氣爲孔門《詩》、《易》師説，此六變也。先生於術數方技之言，無不明曉，於醫家言成書二十一種，堪輿言成書五種，多所創獲。斥寸關尺診之謬，主復古經診法，詳申三部九候，宜黄丘希明歎爲絶學。先生以治醫之故而移以説經，頗滋人疑，而孰知先生之有功醫術，初不亞於經學。晚歲所獲，固在醫而不在經學也。

先生幼貧困，不能學。家故有茗肆，先生偶將壺涴客衣，遭詬怒，大恥之。欲從塾師讀，力不能具束脩，乃從溝澮間捕魚三尾以爲贄，塾師悦而教之。暮歸，立簷前燈下，借光以誦。入尊經書院，日食僅薄粥，而勤奮弗懈，不以窮達易慮，篤老猶精勤也。性純孝，事太夫人愉色惋容，而御家嚴毅，子已成立，猶不免箠楚，姪輩見之亦股栗。與人固和易，講説時雜詼諧，於及門弟子則每嚴辭厲色以責之。自奉極薄，而周恤宗族不少吝。豪於飲，數十杯一舉立盡。在國學學校時，每夜醉，輒笑語入諸生舍爲説經，竟委曲，無誤語。積書至萬餘卷，嘗示文通《漢書》中事，於積帙中信手抽出，展卷三數翻，直指某行，同學侍立者皆驚愕。不措意於文，而其文之雄者，固非詞章之士所能及也。其説經之書，初謂之《經話》，如《今古學考》諸作，皆自《經話》中録出，遂成卷帙。所自著書，學人有持以問者，見輒改。數十年中著書百餘種。早年所定稿，亦時以晚説入之，數行之間，每有同異。刊定舊稿，於説之已變者時存而不改，曰以存入門之迹，故讀其書、聽其言，不易得其一是之説。晚年來學者，悉詔以小大天人之説，語汪洋不可涯涘，聞者驚異，則益爲奇語以嘲之，非沉思不易得其根荄，故世鮮能明其旨要之所在。著書百四十餘種，有稿未刻者尚二十許種。名溢海外，毁譽亦參焉，先生不以爲意。嘗謂治經如蟻穿九曲，每遇盤根錯節，沉思每忘寢食，豁然有會，頓化腐朽爲神奇，不笑不足以爲道，世蓋有疑之者，而亦未嘗不震其精深閎肆也。

劉申叔每謂先生「長於《春秋》，善説禮制，其洞徹漢師經例，魏晉以來，未之有也」。求廖氏之學，當以劉説爲歸。廖師之精，特在三《傳》，由《春秋》而發，悟於禮制。然説《春秋》縝密，説禮則略，粗舉綱維，以示界畔，固未嘗縷析以論也。其言《春秋》，旨意邃密，不易索解，世罕明之，而説禮以能剖千年之聚訟，故禮説又尤大行於世。六變之論，皆由禮啓，然變者其枝末，不變者其根實也。竝世學者從其不變者而屢變之，言人人殊，先生亦屢變不一定，乃不善學者即先生之變以求之，遂迷罔莫從鑽仰。先生弟子徧蜀中，惟三台陸海香初治《周官》，洞明漢義，亦不廢先生晚年之説。成都曾宇康爾康治《左氏》，宗賈、服，略與先生殊。崇慶彭舉雲生、巴縣向承周宗魯亦從聞其緒論，而皆自成其學。文通並時同學，知之較悉者，惟此數君。犍爲李源澄俊卿於及門中爲最少，精熟先生三《傳》之學，亦解言禮。淳安邵瑞彭次公見而歎曰：「李生年少而學如百尺之塔，仰之不見其際。」丹徒柳翼謀反復與論學，稱其能傳師門之義。餘杭章太炎見其文，善之，延至蘇州，爲説《春秋》義於國學講習會。俊卿守先生説以論章氏，人或言之太炎，太炎不以爲忤。太炎謂聞人言廖氏學，及讀其書不同，與其徒論又不同，殆正謂俊卿也。世俗所言與深入廖氏學者所言，固區以别也。太炎殁，無錫唐蔚之復延之講經於國學專修學校。能明廖師之義而宏其傳者，俊卿其人也。文通昧瞀，於先生之學僅涉藩籬，不能究洞奥旨。俊卿謂文通曰：「廖師精卓宏深，才實天縱，惟爲時代所限，囿於舊聞，故不免尊孔過甚，千溪百壑，皆欲納之孔氏。又時當海禁初開，歐美學術之移植中土者疏淺且薄，不足以副先生之采獲。先生雖樂資之爲説，而終不能於先生之學大有所裨。使先生之生晚二十年，獲時代之助予，將益精實絶倫也。」文通愕然不知所答。是能論傳廖氏之學者，儻在俊卿也。

見《新四川月刊》第一期。又收入《蒙文通文集》第三卷《經史抉原》，巴蜀書社，一九九五年；《經學抉原》，上海人民出版社，二〇〇六年版。以上各本文字小有異同，兹擇善而從，不一一出校。










廖　平



向　楚

本篇悉依據《六譯叢書》及其子姓、門人等所述；時賢論列，亦取以入録。篇中主要：一、傳略；二、思想與著述；三、對於教育之貢獻及影響。

廖平字季平，四川井研人。初名登廷，號四益，繼改六譯，蓋自述所學也。生清咸豐壬子（一八五二），卒民國二十一年壬申（一九三二），年八十一。幼貧困，家故有茗肆，平挈壺誤涴客衣，客怒訶之，恥，欲從塾師讀，力不能具脩脯，乃從溪澗捕魚以爲贄，師悦而教之。讀於寺，寺僧饋黍餅，媵以糖，且讀且蘸食之，誤蘸墨沈，既乃知之。暮歸，恒立檐前就燈下讀。以同治甲戌（一八七四）補諸生，食廪餼。光緒己丑（一八八九）成進士，以知縣用，改教職，歷龍安、綏定教授，襄校尊經書院，長嘉定、資州、安岳諸書院及國學專門學校。平性純孝，事母愉色婉容，而御子姓極嚴。與人固和易，講説時雜恢諧，於及門弟子則莊詞厲色以責之。自奉極薄，而周恤宗族不少吝。生平著述百四十餘種，未刻者十六種。其畢生精力盡瘁於説經，一意於尊孔。其爲學避剿襲，明系統，喜分析，辨真僞，富於假設，善變而不離其宗，往往發前人所未發，亦不免强群書以就我，穿鑿附會，武斷是已。平自稱幼篤好宋五子書、八家文，丙子

光緒二年（一八七六），平年二十五。


 從事訓詁考訂之學  博覽考據諸書。庚辰

光緒六年（一八八〇），平年二十九。


 以後，厭棄破碎，專求大義。

見廖氏《經學初程》。


 綜其生平，治學凡六變：

癸未今、古，一變。

光緒九年（一八八三），平年三十二。


 此期約五年。所著以《今古學考》爲綱要。

戊子尊今抑古，二變。

光緒十四年（一八八八），平年三十七。


 此期約十年。所著以《闢劉篇》、《知聖篇》爲綱要。

戊戌小大，三變。

光緒二十四年（一八九八），平年四十七。


 此期沉思八年，而其説始定，曾擬作《小大學考》，未果。成書中當以《地球新義》、《王制集説》、《周禮皇帝疆域圖》爲綱要。

壬寅天人，四變。

光緒二十八年（一九〇二），平年五十一。


 此期當以《孔經哲學發微》爲綱要。此後專就天人之説演進，不廢其名。

戊午（一九一八）專就六經分天人小大，謂六經皆孔子所作，象形文字亦古所無，爲始自孔氏。五變。

民國七年（一九一八），平年六十七。




晚年中風痹，喜醫術，以《素問》所言五運六氣爲孔門《詩》、《易》師説，六變。

民國十年（一九二一），平七十以後。




平晚年自述其爲學之甘苦云：「學經六變，各有年代，苟遇盤根錯節，一再沉思，廢寢忘食，

平晚年，弟子胡孝廉翼前往請益，與之共榻，中夜自動，平呼問：「醒否？醒則不宜再睡，凡白晝不能解決之疑案，一思多能省悟。余生平著書，實得力於此。」


 動以數年，豁然理解，如有鬼謀天誘，千溪百壑，得所歸宿，舊日腐朽，皆爲神奇」云。

時南皮張之洞督學四川，以紀、阮之學爲號召，見平文，大喜，以高材生調入尊經書院。蓋平以「猘犬」義釋《論語》「狂狷」之文。蜀士舊無知許氏《説文》者，獨平偶得之敗簏中而好之，故爲之洞所嗟異。此平《六書舊義》所由作也。

據蒙文通《廖季平先生傳》。


 及既沉浸經術，識其大者，遂不樂爲名物訓詁之學。謂小學爲經學梯航，自來治經家未有不通小學者，但聲音訓詁亦非旦夕所能畢功，若沉浸於中，則終身以小道自域，殊嫌狹隘。故經學自小學始，不當以小學止也。又謂如段氏《説文》，王氏《經傳釋詞》、《經義述聞》，即使全通其説，不過資談柄，綉槃帨，故決然舍去，别求所以安身立命之術。適湘潭王闓運來主尊經講席，闓運言《春秋》以《公羊》，平治《穀梁》。因治《穀梁》之説，悟《王制》爲魯學之宗，析禮制、文句爲二事。復論《王制》爲十四博士之宗，與古學以《周官》爲宗者異趣。著《今古學考》，定爲今學主《王制》、孔子，古學主《周禮》、周公。清代常州學者治公羊學，初莊存與兼治《周官》，其徒劉逢禄、宋翔鳳乃大張今學之幟，然與今、古兩派立説異同，其中心所在，實未知之，徒以三世諸義，濫及群經；又以立學官與否爲斷，以視前世區區欲以文字辨今、古學者誠殊，要其浮麗不根，知表而不知裏，則一也。平依許、鄭《五經異義》，以明今、古之辨在禮制，而歸納於《王制》、《周官》，以《王制》、《穀梁》魯學爲今學正宗，平分江河，如示指掌。其由《春秋》而得悟於禮制者，皮錫瑞、康有爲、章炳麟胥循此規以造説，雖宗今宗古之見有殊，平固亦屢變其説而莫可定，然終以《王制》、《周禮》爲之主則未有異。劉師培於《西漢周官師説考》以古學爲西周之制，而《王制》爲東周之制；於《明堂考》又隱説爲豐鎬、洛邑之殊。康、章以降，雖於今、古各有是非，所論不同，而言今、古之所以同異，則終莫能外。蓋平發明經制，告顔子用四代，與子張論百世，斯文在兹，著於《論語》；祖述堯舜，憲章文武，明載《中庸》；改周之文，從殷之質，亦《春秋》家師説。孫卿所謂「聖者盡倫，王者盡制」，

《解蔽篇》。


 徵之六經，無不符合。雖專守古文學者，亦未敢斷言孔子無創制之事也。故其書初出，論者比之亭林顧氏之於古音、潛丘閻氏之於古文《尚書》，爲三大發明焉。乾嘉以來，世儒競守《説文》、《禮》注，曰許鄭學。平本《五經異義》所立今、古二百餘條，專載禮制，不載文字，以考兩漢學説，今、古家法，釐然不亂。謂自鄭康成遍注群經，兼取今、古，而家法始淆，則廖氏之取於許鄭學，與乾嘉以來所謂許鄭之學，於是辨也。廖、劉兩家立説不同，廖氏過重視孔子，以爲皆一家之言，以今爲改制，古爲從周，古爲孔子壯年之學，今爲晚年素王之制。

《論語讖》：「仲尼弟子子夏等六十四人纂孔子微言，以事素王。」


 劉氏過重視周室，以爲皆一王之法，故説爲豐、鎬、洛邑之制不同，西周、東周之宜有别。其言今、古兩學立異之故不同，其所以辨今、古兩學則一。故廖氏之學，其弟子蒙文通謂能尋其義以明今文者惟皮錫瑞，能尋其義以言古文者惟劉師培，可謂好學深思，心知其意者。此廖氏説經之第一變也。

自丙戌

光緒十二年


 刊《今古學考》，自謂歷經通人指摘，不能自堅前説，乃以尊今者作《知聖篇》，闢古者爲《闢劉篇》，又復有《古學考》。自己丑（一八八九）試禮部後，謁之洞於廣州。康有爲與黄季度同訪平於廣雅書局，談竟夕，並以《闢劉篇》、《知聖篇》示之。未幾，有爲《新學僞經考》、《孔子改制考》告成，蓋《僞經考》本之《闢劉》，《改制考》本之《知聖》也。梁啓超謂其師之學説原轉變於蜀人廖氏，盡棄其舊説者指此。

平弟子胡翼挽平詩，稱康氏著《新學僞經考》、《孔子改制考》，不言其所自來。其實康初從沈子豐得《今古學考》，於平傾倒甚至，及會於羊城安徽會館，平歷舉始皇未焚六經確證，康大悟。二書成，名滿一時，張之洞有書責平，指康爲其嫡傳弟子，梁啓超爲再傳弟子。近人錢穆謂今刻《知聖篇》非廖氏原書，稿本今藏康家，則頗多孔子改制説，顧頡剛親見之。


 平初因宜賓陳錫昌疑《周禮》專條古皆無徵，疑《周官》爲新莽以後之書，爲劉歆等頌莽功德，云「發得《周禮》，以明因監」，可知《周禮》出於居攝之後。平初考劉歆文集，初年全用博士説，晚乃立異。欲知其年限，因考《王莽傳上》言《周禮》者祇二事，在居攝後；《中》、《下》以後，則言《周禮》者十之七。如天子十二女，博士説也；百二十女，《周禮》説也。《莽傳上》用十二女説，

莽納女事。


 《傳下》用《周禮》説。

莽自娶一百二十人。


 使《周禮》早出，抑劉歆早改《周禮》，則當時必本之爲説，何以全無引用？是「發得《周禮》，以明因監」時，《周禮》始出，中多迎合莽意而作。於是專主今學《王制》爲孔學，古學《周禮》爲劉歆羼亂之學。以《周禮》與《王制》不兩立，歸獄歆、莽，用西漢法。此廖説經之第二變也。

繼以今學囿於《王制》，則六藝雖博，中國一隅之書耳。戊戌以後，乃言大同，蓋尋諸《大戴》、《管子》，與所謂删劉之條皆符證，則斥《周官》爲僞之論不可安，於是以今、古爲孔學大統與小統之殊。蓋初據《王制》典章説之，以至齟齬不合，因《詩》之小球大球與小共大共對文，

共作貢，九州之貢。《顧命》之天球、河圖，緯説以河圖爲九州地圖。


 緯書即古微書。《漢·藝文志》《春秋》諸微，即緯爲微書之證。平以緯書、微書即孔子之微言，因緯書有天球、河圖，即地球大九州之義。據《詩》、《書》大小連文者，小字即在大字之上，定天球爲天圖，小球大球爲地圖，先小後大，即由内推外，乃用小球大球以説《周禮》。乃知《大行人》九服以内之九州即大九州，九州得方千里者八十一，即鄒衍海外九州之所祖。《内史》三皇五帝之書而不及王伯，《地官》由四夷以及四海。鄭注以地中爲萬五千里，地三萬里，四游浮沉。祀帝有二：一崑崙地中之神，一中國赤縣神州之神。由是據《大行人》、《職方》兩九州之神爲帝小皇大。一書中兼二統，所謂小司馬以小名官者，即《商頌》之小共小球，主五帝分方之小九州。所謂大司馬以大名官者，即《商頌》之大共大球，主大司徒大行人之千里一服大九州，與《詩》、《易》禮制相同。鄒衍方三千里之古九州，乃五帝分司五極之事，大於《王制》八倍，而小於皇者五倍者也。於是乃知今、古之分，一爲王伯，一爲皇帝，一爲禹方千里之九州，一爲方二千里、方三千里、方四千里、方五千里、方六千里之大九州。凡《周禮》與《王制》不合者皆海外大九州大統之制，求之經而《詩》、《易》合，而《戴記》、《左》、《國》合，求之子而《莊》、《列》是其專家，求之博士説而所謂五極、五神、四海皇帝之説，未嘗不足以相證，由是削去今、古名目，以帝王分之，以今古并不立，分屬帝王，則不相妨而相濟。

以上見《家學樹坊》。


 於是刊《地球新義》，取《周禮》疆域别編爲《皇帝疆域考》，所謂三皇五帝之三墳五典者，全以屬之《周禮》，故擬編爲《小大學考》，於《周禮》取經，去其師説謬誤，故改今古之名曰小大，謂即此而群經傳記各得依歸，此廖氏説經之第三變也。

三變之説雖殊，皆以《王制》、《周官》爲統歸，而今、古之中心終不可移。三變而後，於《中庸》言誠、言道之文，别啓《中庸》天學、《大學》人學之論。人學爲六合以内，天學爲六合以外。《春秋》言伯而包王，《尚書》言帝而包皇。《周禮》三皇五帝之説專言《尚書》，《王制》王伯之説專言《春秋》。言皇帝王伯，制度在《周禮》、《王制》，經在《尚書》、《春秋》，一小一大，此人學之二經也。至於《詩》、《易》，以上徵下浮爲大例，《中庸》所謂「鳶飛戾天，魚躍于淵」，爲上下察之止境，此天學也。而以《靈樞》、《素問》、道家之學輔之。平自序《四變記》

劉師培摘本。


 曰：「壬寅後因梵宗有感悟，終知《書》盡人學，《詩》、《易》則遨遊六合外，因據以改《詩》、《易》舊稿，蓋至此而上天下地無不通，即道釋之學亦爲經學博士之大宗矣。」

按：劉師培與廖季平書，駁此説極深入，詳後。


 其《孔經哲學發微》云：《内經》舊以爲醫書，不知其中有天學，詳六合以外；有人學，詳六合以内。故《病能篇》末有曰上經下經，

義與此篇不相屬。


 《易緯》文也。

按：平《文學處士嚴君家傳》有云：「《素問》上經下經之明文，不啻十餘見，經文别無以上下名篇者，惟《易緯乾鑿度》上下經兩相符合。六相僦貸季、鬼臾區、岐伯、少師、少俞、伯高教授黄帝，電公受，命黄帝以傳世，教者演六相之文，受者惟一雷公而已。《雷公》七篇，每於上下經三致意焉，凡陰陽、雌雄、先天、後天、太過、不及、損益，皆《易》説也。而揆度奇恒，此類從容，尤於上經三朋，下經五中，提綱挈領，此新發於硎，百變不易者也。」


 上經者言氣之通天，爲天學；下經者言病之變化，爲人學。區别界限，不容溷雜。此《内經》所以爲天人合發之書也。其全元起本所無，而爲王啓玄所補者，如《天元記大論》、《至真要大論》、《六微大論》、《氣交變大論》、《五常政大論》、《六元正記大論》、《至真要大論》，共七篇，發明五運六氣、六甲五要之説，較《詩緯》尤爲精確，不可移易，當爲《詩經》師説。其中惟論疾諸篇，乃爲醫學專書。《上古天真論》真人、至人爲《楚辭》之師説，專爲道家神仙去世離俗之所本。讀《内經》而後《楚辭》之本旨明，上二節爲《尚書》、《春秋》師説，下二節爲《詩》、《易》神遊之學，爲六經之綱領。知此，而後孔聖天人之學乃得而明也。此廖氏説經之第四變也。

四變以後，專就六經分天人、小大，歷十餘年，復進而融小大於天人之内，以《禮》、

修身齊家事爲治平根本。


 《春秋》、

治國學，《王制》爲之傳，儒、墨、名、法家主之。


 《尚書》

平天下學，《周禮》謂之傳，道家、陰陽主之。


 爲人學三經，《王制》、《周禮》爲之傳；《詩》、《易》、《樂》爲天學三經，《靈》、《素》、《山經》、《列》、《莊》、《楚詞》爲之傳，各有皇帝王伯之四等。當初變時，以今、古兩家所根據同出孔子，創爲法古改制之説。兹更進而以六經皆孔作，

以六藝皆由孔子譯古書而成。


 且因《史記》八引孔氏古文，謂六書文字皆出孔氏。

劉師培《與廖季平書》有數條爲孔制六書之助，詳後。


 蓋必以六經皆歸孔氏，而後小大天人之説乃有其系統可尋也。據《列子》引孔子之言曰：「吾修《詩》、《書》，將以治天下，遺來世。」《知聖篇撮要》云：「贊修六經，實參用四代，下俟百世，有損益於其間，非但鈔襲舊文而已。」《荀子》曰： 「《詩》、《書》故而不切。」

原注：《班志》「如有所譽，其有所試」，唐虞之隆，殷周之盛，仲尼之業，已試之效者也。是以《書》爲孔子所作。


 《莊子》：「孔子翻十二經以説。」

六經、六緯。


 《知聖篇》云：「《春秋》未修之先，有魯之《春秋》，《詩》、《書》、《禮》、《樂》未修之先，亦有帝王之《詩》、《書》、《禮》、《樂》。其曰『述而不作』，言不作即作也，言述即非述也，與『其文則史，其義則竊取』同意。而作述之事，即兼總六經，不獨説《春秋》。《戴記》總言孔子事，則云翻定六經，制作六藝，其並稱之文，則多以作修屬《春秋》，於《詩》、《書》、《禮》、《樂》言删正，文變而義同，無所分别。因作多屬《春秋》，故同稱則六經皆得云作修，而並舉則惟《春秋》所獨。此爲異名同實。」又云：「孔子爲素王，受命制作，翻定六經，皆微言也。」

《知聖篇提要》云：「平客廣州時，欲刊此本，或以發難爲嫌，東南士大夫轉相鈔録，視爲枕中鴻寶，一時風氣爲之改變，湘中論述以爲素王之學倡於井研者此也。」


 又云：「《列》、《莊》言六經非陳迹芻狗，全爲特創百世以下新法新理，作而非述。」力反章學誠「六經皆史」之説。其弟子黄鎔述《五變記》云：「唐虞之事實狉獉蠻野，無可爲諱，正如百家言黄帝，文不雅馴者也。

文不雅馴，此真古史之言也。


 史公擇言尤雅，以爲本紀書首，明明謂孔子所傳不離古文。

《史記》八引「古文」，皆指孔經之文。


 是古史之《世本》、《譜牒》，史公猶及見之，以爲薦紳所鄙棄，故協厥經傳，待人深思。」又云：「誠知《尚書》之堯舜非唐虞之真堯舜，

平《孔子作六藝考提要》云：「堯舜時洪水初平，獸蹄鳥迹交於中國，與《堯典》、《禹貢》典章美備，事出兩歧」，黄鎔申其師説云：「若謂中國唐虞而已四表光被，九州攸同，其可信乎？須知經之文明乃爲後世立法，不爲往古記事，則經史分途，孔聖之作以顯。」


 則表裏貫澈，可以説經，

六經皆非舊史。


 可以論史，可以博古，可以通今。並徵之諸子，其宗旨不同，則所舉堯舜亦異：兵家之堯舜戰争，法家之堯舜明察，墨家之堯舜儉質，道家之堯舜無爲，儒家之堯舜德隆，農家之堯舜耕稼。借古帝以明學説，皆自以爲真堯舜。

《韓非子·顯學篇》説。


 其實堯舜未必然也。子家皆出孔後，立標建幟，各發爲一種學説。其所以推美堯舜者，蓋以《尚書》獨載孔聖大統之規，託始堯舜，故諸子亦祖述二帝也。《班志》謂九家皆六經之支裔，豈不然乎？《尚書》託古垂法，以堯舜爲傀儡。宰我曰夫子遠賢堯舜，正謂《書》之堯舜政治文明，非若龍蛇同居之景象也。《論語》夏禮、殷禮杞、宋不足徵，則唐虞之文獻必更無可據也。緯説聖人不空生，生必有制，由心作則，創起鴻謨。經異於史，

經爲雅言，史不雅馴。


 尚何疑義之有？」又云：「凡屬經中之典制，莫非聖心所獨斷。」蓋深知經義與史迥别雅俗也。又據《史記》八引孔氏古文，以爲孔子作六經，先制文字，

史公稱「孔氏古文」、「《詩》《書》古文」、「《春秋》古文」，以爲孔經初造古文之證。


 新城王樹枬謂必有實據，乃足徵信。黄鎔爲文搜證，伸其師説，謂人之稱倉頡古文者，大氐根源許氏耳。然云倉頡初作書，並無倉頡古文之明文也。其曰孔子書六經，左丘明述《春秋傳》，皆以古文，即謂孔子肇造古文。又曰亡新居攝時有六書，一曰古文，孔子壁中書也。

不言籀文。


 又馬頭人等説，皆不合孔氏古文，則明明以古文專歸孔子。其稱《易》孟氏、《書》孔氏、《詩》毛氏，《禮》、《周官》、《春秋左氏》、《論語》、《孝經》，皆古文也。此與《史記》所舉《詩》《書》古文、《春秋》古文、《尚書》古文、孔氏古文之説，造車合轍。許氏引「孔子曰」，即孔子初造古文解説字義之證。李堯勳

平門人


 《中國文字問題》謂當草昧之初，所有語言假音，亦必同用字母。《易大傳》言「上古結繩而治，後世聖人易之以書契」。湘潭王氏以結繩象字母盤曲之形，太史公稱字母爲百家言，六經爲孔氏古文，所稱後世聖人，必爲孔子無疑。平《倫理約編》引《三藏記》：

梁僧祐。


 「昔造字之祖凡三人：長曰梵，其書右行；次曰佉盧，

蒙古所本。


 其書左行；少者倉頡，其書下行。梵及佉盧在天竺，倉頡在華也。」夫梵及佉盧皆字母，則倉頡亦字母可知。

若謂書契爲倉頡古文，當云「古之聖人」，不當云「後世聖人」也。


 讀《莊子·天下篇》與《史記》本紀、表、傳，當時尚有兩種文字

即百家語言與古文六藝。


 書籍並行於世。是以孔子以前，但有語言假音，孔子翻經正名，乃特創六書雅言。

説詳《中國文字問題三十論題解》，文多不録。


 劉師培與平書云： 「《説文》伊從人尹，是阿衡以前並無伊字。《夏書》有伊洛，  《禮》有伊耆氏，均出阿衡之前，當阿衡未尹天下之前，果爲何字？引而伸之，足爲尊説孔著六書之驗。又如偰字及偓佺二字，均以人名爲正詁。然必有取名之義，字無正形；字有正形，因人而制。推之許書女部諸字，

姬、姜皆水名，何字不從水而從女？


 厥例均同，亦足資尊説之助。」章炳麟爲平墓誌，則謂：「君之言絶恢怪者，以六經皆孔子所作，雖文字亦孔子造之，與舊説尤相左，人亦不敢信。」此廖氏説經第五變也。

五變以後，  《詩》、  《易》爲天學，非人間世所知，故辭涉玄遠，義皆窈冥，與舊説極異。何邵公謂《公羊》多非常異義可怪之論。平説《詩》、《易》亦然，且持之甚堅，謂確有可據。凡有非毁，略不爲動。惟《易》道化發微，窮理盡性，顯天地之奥，通鬼神之情，謂爲天學，語非不根。《詩》主言志，可通於政，興觀群怨，與《易》殊科。而平必謂天學者，以《詩》首《關雎》，《韓詩外傳》論此篇即窈渺神奥，靡測端倪。

《外傳》卷五：「子夏問曰：『《關雎》何以爲《國風》始也？』孔子曰：『《關雎》至矣乎！夫《關雎》之人，仰則天，俯則地，幽幽冥冥，德之所藏，紛紛沸沸，道之所行，如神龍變化，斐斐文章。大哉，《關雎》之道也！萬物之所繫，群生之所懸命也。河洛出《書》、《圖》，麟鳳翔於郊，不由《關雎》之道，則《關雎》之事將奚由至矣乎？夫六經之策皆歸論汲汲，蓋取之乎《關雎》，《關雎》之事大矣哉！馮馮翊翊，自西自東，自南自北，無思不服，子其勉强之，思服之，天地之間，生民之屬，王道之原，不外此矣。』子夏喟然歎曰：『大哉《關雎》！乃天地之基也。《詩》曰：鐘鼓樂之。』」


 《漢書·儒林傳》：燕、趙間言《詩》者由韓生，韓生亦以《易》授人，推《易》意而爲之傳。  《詩》、《易》相通，師説有自。《論語》孔子以「詩無邪」蔽《詩》三百篇。平以《魯頌》之「思無邪」與「思無疆」、「思無期」、「思無斁」一例。「無邪」猶言「無涯」也，不取《毛詩》「發情止義」之説。謂《小序》非子夏作，乃衛宏、謝曼卿僞造。黄鎔述《五變記》，引《齊詩翼氏傳》云：「《詩》之爲學，情性而已。

《集傳》誤解情性，以爲男女之情。


 五性不害，

張晏注：五性，謂五行也。


 六情更興廢

六情：廉貞、寬大、公正、姦邪、陰賊、貪狠也。


 觀性以曆，

曆，謂日也，即十日十干。


 觀情以律，

律，十二律也，見《月令》。


 律曆迭相治，

《内經》下加上臨。


 與天地稽。」

天干地支。


 《匡衡傳》引《傳》曰：

《詩經傳説》。


 「審好惡，

《翼氏傳》：北方之情，好也；南方之情，惡也。


 理情性，

好行貪狠，甲子主之；惡行廉貞，寅午主之；東方之情怒也，怒行陰賊，亥卯主之；西方之情喜也，喜行寬大，己酉主之；上方之情樂也，樂行姦邪，辰未主之；下方之情哀也，哀行公正，戊丑主之。此以十二支爲六情，可知五行十干爲五性。


 而王

讀作皇。


 道畢矣。」

人學既終，方可進求天學。


 下引《中庸》「盡性參化」一章解之。據此，所謂性情，乃指天地干支而言。班氏《律曆志》引《傳》曰：

《詩經傳説》。


 「天六地五，

以干支之升降氣交言。


 數之常也。天有六氣，

《内經》六氣：子午少陰，丑未太陰，寅申少陽，卯酉陽明，辰戌太陽，己亥厥陰。


 降

言降即有升，


 生

性者生也。


 五味。

五味通於五行、五音、五色。


 夫五六者，天地中合，

干支和合於地中。


 而民所受以生也。」

人受之以爲性。


 《内經》五運六氣之説，盈千累萬，言之甚悉，即解此性情之義，莫非《齊詩》傳説也。《論語》性不可得聞，即謂《詩》學深邃。

性非性理之謂。


 緯説有四始五際，五際即五運、五性，四始在寅、申、巳、亥月，爲四時之始，

如《春秋》首時。


 得六情之二，加上下辰、戌、丑、未、子、午，卯、酉，即六氣六情也。《翼氏傳》云：「五行在人爲性，六律在人爲情。性者，仁、義、禮、智、信也；情者，喜、怒、哀、樂、好、惡也。」五常分五方，《詩緯》以邶、鄘、衛、王、鄭五國處州之中爲五音，《民勞》五篇爲五民五極，《邶》四風，谷風東，終風西，凱風南，北風北。《崧高》四篇分應四方，加中央爲五。《詩》之言六情者，《關雎》樂而不淫，哀而不傷，《論語》已舉上下矣。其他「中心喜之」、「中心好之」、「逢彼之怒」、「在彼無惡」。《内經》言人身五藏六府，契合於性情者，

分配干支。


 其文連篇累牘，皆所以發明《詩》旨也。《白虎通》：「人稟陰陽而生，内懷五性六情。」《鈎命決》：「性所以五，情所以六何？人本含六律五行之氣而生，故内有五臟六府，此情性之所由出入也。」據此可見，人之性情，本具天地干支之運氣，修養在一己，即感動在天地。《論語》「性不可得聞」，言性不言情，性屬天，舉天以包地。《中庸》盡己之性，推之盡人物之性，可參天地化育，即兼括六情在内。《孟子》：「盡心者知性，知性則知天。」《中庸》：「喜怒哀樂未發爲中，發皆中節爲和，致中和，天地位焉。」學者涵養一己之性情，得其冲和，陰陽無愆，疵癘不作，穆然與天地合德，久而道成，則神遊之境自不慮從之莫由也。其與門人説《詩》之旨，可約舉者，有數義焉。一義以《周南》、《召南》爲二伯，與《書》之羲和，《禮》之禮樂，《易》之兩儀，《論語》之文質，《國語》之司天司地，泰古之天皇地皇，爲二伯平分天下之事。凡各篇中有左右二字者亦指爲二伯，與《吕覽》、《淮南》等書言左禹右皋陶，不下堂而天下治義同。二義以《三頌》爲三統循環，《周頌》、《魯頌》、《商頌》，《魯頌》在中，即王魯之意。謂《春秋》實不王魯，《春秋》王魯乃何氏誤説。故以舊説新周、王魯、故宋、絀杞爲《三頌》説。《三頌》中有魯無杞，故絀杞爲本義。《春秋》以宋首，以杞殿，亦得爲絀杞。三義據《詩緯》列宿斗極以配十五《國風》四詩，《詩》之四始即《詩》篇名，正月、四月、七月、十月，仍以《詩緯汎歷樞》「《大明》在亥，水始也，《鹿鳴》爲《小雅》始，《文王》爲《大雅》始，《清廟》爲《頌》始」之説。五義以《易》爲形游，《詩》爲神遊之書。神遊之境，即《詩·周南》「輾轉反側」之義，大人占夢之説也。與《易》之「周流六虚」、《楚辭·遠游》之「周流六漠」、《列子》之「御風而行」、《莊子》「游於無何有之鄉」、《中庸》引《詩》之「鳶飛戾天」，其旨正同。

謂《詩》本靈魂之學，人以性情以進修，則卷之在身心，放之彌天地，自西自東，自南自北，無思不服矣。


 六義以《詩》、《易》二經爲大同以後，民物雍熙，相與合力精進，研究上達之學術。顧《詩》無方體，變動不拘。《論語》「小子學《詩》」，所以立初學之根柢，切磋素絢，譬喻又極玄微，淺者極淺，深者極深，《孟子》意逆之教，最得説《詩》之三昧。嘗謂《詩》爲勸懲之書，其效不如《感應篇》、《戒淫文》遠甚，而於朱子説《詩》，攻之尤力。據班氏《藝文志》言， 《詩故訓傳》取《春秋》，采雜記，咸非其本義，而獨以魯爲近。《魯詩》傳自申公，後鮮述者，惟《齊詩》四始五際，屏去人事，專主緯候之説。性情律曆，發明於翼氏者，博大精深，淺見寡聞者所畏避。蓋《詩》天學，翼氏斯爲得之。猶《書》主大統，惟鄒子爲能言之也。《詩》非述往，乃百世以下之書，又爲六合以外，《楚辭》是其師説，《中庸》爲之大傳。蓋先人後天，由小推大，《齊詩》多主讖緯者此也。

其《論詩序》、《續論詩序》剖駁諸家，其言甚辯。


 暮歲於術數方技之言無不明曉，堪輿家言成書五種，醫家言成書二十餘種。駁《難經》文亂古法，創新診，

斥寸關尺之謬，主復古診法，詳申三部九候。


 自謂志在醫醫，不在醫病。宜黄丘希明歎爲絶學。篤老中風痹，益喜醫術，以治醫之故而移此説經。讀王冰《素問》八篇，以此爲孔門《詩》、《易》師説，舉凡《鄘》、《衛》、《王》、《秦》、《陳》五十篇，《邶》、《鄭》、《齊》、《唐》、《魏》、《邠》七十二篇，大小《雅》、大小《頌》，及《易》之上下經、十首、六首諸義，皆能貫通融合，專以五運六氣明性與天道。此廖氏説經之第六變也。

綜其平生經説，餘杭章氏謂：「其後三變雜取梵書及醫經、刑法諸家，往往出儒術外。其第三變最可觀，以爲《周禮》、《王制》大小異制，而康氏所受於君者，其第二變也。《職方氏》表中國疆域，面相距爲萬里。君以清世版圖，外及蒙古、伊犁，南北財距六千里，故推《周禮》以爲治地球之書，且未考古今尺度有異邪？

《太炎文録·封建考》論此極詳。


 語曰：『聖人不考，時變是守。』自《周官》之行，逮春秋末，閲歲五六百，中更霸制，朝章不能無變異。《春秋》所記地望，南不暨洞庭，西不及蜀，雖聖人焉能張大之？謂《春秋》無太平制，足以破董、何，其大小何足言？《王制》者，特後儒掇拾殘缺所爲，愈不可爲典要。其言東不盡東海，地反狹於《春秋》，海
 盡棄，小亦不得矣。顧君或未之思也。初君受學王翁，其後説漸異，王翁頗非之。清大學士張之洞尤重君。及君以大統説《周禮》，之洞遺書，以爲風疾馬良，去道愈遠。而有爲之徒，見君前後異説，謂君受之洞賄，著書自駁，此豈足以污君者哉！君學有根柢，於古近經説無不窺，非若康氏之剽竊者。顧其智慮流於譎奇，以是與樸學異趣。」

以上見章氏所撰《廖君墓志銘》。


 其分别今、古，洞明兩漢之家法，自二陳以來，可謂集古今學派之大成。章炳麟稱其「確然不易，爲惠、戴、凌、劉所不能上」。

《程師》。


 「尋廖氏之學，則能推知後鄭之殊乎賈、馬，而賈、馬之别乎劉歆，劉歆之别乎董，伏、二戴，而漢儒説經分合之故，可得而言。」其謂《王制》爲孔氏删經自訂一家之制，一王之法。俞樾、皮錫瑞同主所説。朱一新《無邪堂答問》云：「《王制》乃漢文集博士所作，盧傳中明言之。當孝文時，今學萌芽，老師猶在，博采四代典禮，以成是篇，乃《王制》摭及《公羊》，非《公羊》本於《王制》。周尺東田，明是漢人常語。」又曰：《王制》首篇即述孟子之言，故鄭以爲在孟子之後。

按《史記·封禪書》云：「文帝召魯人公孫臣，拜爲博士，與諸生草改曆服色事，明年使博士諸生刺六經中作《王制》，謀議巡狩封禪事。」《漢書·郊祀志》同，皆其明證，康氏《駁皮錫瑞王制箋》尤詳。


 是孔子删訂《王制》，誠不可爲典要也。而康氏六經皆非史舊之説，謂《尚書》之堯舜非唐虞真堯舜，諸子各借古帝以明學説，皆自以爲真堯舜。晚近託古、疑古諸學説，横被其風，而加厲矣。近人金天羽敷説中國學術，亦引廖氏之言，謂前人工夫是割碎書之本文，散爲類書，近人工夫是鈎取類書插入本書。一二十年來，聚斂獺祭，翦裁比輯，竄句遊心於有無異同之間，勇於著述者皆是也。夫記注纂類之不得爲著作，正即功力之不得爲學問，章學誠嘗箴之矣。六譯初分今、古，終究天學，嘗自署其楹曰：「推倒一時，開拓萬古；光被四表，周遊六虚。」蓋自贊也。劉師培謂其「長於《春秋》，善説禮制」，復推尊之曰：「貫徹漢師經例，魏晉以來，未有之也。」至天學諸論，比同孔釋，「使飛鳶之喻有徵，迓龍之靈弗爽。然巫咸升降，終屬寰中，穆滿神遊，非超繫表。蓋無免之外，方屬化城，非想之中，猶稱火宅。内典以道超天，故藉以天爲道，玄家所云方外，

六合之外亦然。


 仍内典所謂域中耳。内典要歸，惟詮出世，部居既别，内外有歸，引爲同法，無資崇孔，括囊空寂，轉蠹道真」。

《與廖季平書》。


 此誠善善而審其非者也。又章氏論廖氏學云：「歸命素王，以爲其言無不包絡，未來之事，如占耆龜，瀛海之大，如觀掌上，一字之近於譯文，以爲重寶，使經典爲圖書符命。」

《説林下》。


 其門人有李生源澄者，謂其師之於六變，其分今、古乃對清儒言漢學而發。今、古者漢學之事也，言漢代經學而不明今、古，是漢人本異而治漢學者强同之也。其分今、古雖未密，較清儒言漢學，則更進一步矣。然此乃經學史上之一發現，與經學仍無關係。其於經學歧異之故不能得，故必累變不止。又見孔學式微，欲化腐朽爲神奇，而言益遠矣。故初則平分今、古，而於今、古無所軒輊；繼之歸獄歆、莽，亦是爲經學去其不同，故終不得不盡棄前説。其致康有爲書，欲與南海互相呼應者，亦無非出於扶掖微學之意，後復以其書著之雜著，而公之世，無不可與人見者。梁氏以六譯受張之洞利誘而變其宗旨，今人又以廖致康書爲文人標榜之故智，一則厚誣六譯，一則輕議前修，皆非心知其意者也。源澄又謂其師才實天縱，惟爲時代所限，囿於舊聞，不免尊孔過甚，千流百壑，皆納之孔子。又時海禁初弛，外來學術，移譯無多，不足以供其采獲，雖樂資之爲説，不能於其學大有所裨。使其遲生二十年，得時代之助，其精卓宏深，誰能測其學之所至？章氏所謂學者事其師，義有未安，彈射糾發，亦無所避，此直諒不阿之論，豈儉聞膚受之徒所能妄詆其違牾哉？錢穆平議晚清學術，謂廖與康治經，皆先立一見，然後攪群書以就我，不啻六經皆我注脚，如考證學中之陸、王焉。康則並不説經。廖氏譏其《僞經考》外貌雖極炳烺，而内無底藴，不出史學、目録二派之窠臼者，

《致康長素書》。


 皆此弊也。自平「三《傳》同出子夏」之説出，

謂左丘明實無其人，即「啓予商」之變文，明與商、羊、梁同音。左丘明啓予，左丘失明，則子夏喪明事。復推本羅氏卜、穀疊韻，公、穀雙聲，商、羊、梁疊韻之説，斷爲《左》、《公》、《穀》皆子夏所傳。


 爲提學使者所辱，斥爲穿鑿附會。讀章氏《程師》之作，至今有餘歎焉。

見《文學集刊》（四川大學）一九四六年第二期。











廖平先生評傳
 


注








王森然

廖平，字季平，四川井研縣人。生於清咸豐二年壬子九月初二日（一八五二），卒於民國二十一年壬申（一九三二）六月五日（陰曆五月初二日），享年八十有一歲。先生初名登廷，字學齋，受知張之洞。已從湘綺學，專治今文。既舉於鄉，易今名，更字季平。張之洞啓廣雅院，聘爲分校。後成進士，以知縣即用，自請改教，選授綏定府教授（詳後），襄校尊經書院。先成《經話》、《公羊論》、《王制考》；已爲《穀梁義疏》、《論語微》、《周禮考》。初以《毛詩》、《左氏傳》、《周禮》爲僞書，成《古文僞書考》。辛丑，吴郁生督蜀學，劾先生逞臆説經，革職交地方官管束；錫良方作督，仍延之主講學堂。先生嗜酒，醉後喜諷謾，坦直亢爽，不希榮寵，有古俠士風。早歲所爲文，浩瀚壯闊，博辨高識；後以揅經，語漸樸僿，若何邵公。湘綺初訾其深思而不好學，已而曰：「博通《公》、《穀》，交闡義旨，吾不如廖平也。」先生著《古今學考》、《穀梁古義疏》，旁比騶衍神話，謂「子所雅言，詩、書、執禮」，「雅言」即繙譯，繙譯即改制。

先生初治《左氏春秋》，後治《穀梁》，以《穀梁》與《王制》相出入。嘗自謂與張文襄論左氏，爲成《條例》若干事；後太炎謁文襄，出廖先生所爲《條例》示太炎，而太炎《左氏》故實竊諸己也。

此事爲謝無量君聞先生言，見汪太冲《章太炎外紀》四七頁。


 由此可知先生在中國經學史上之地位矣。著有《六譯館叢書》、《群經凡例》、《今古學考》二卷、《古學考》、《王制訂》、《容經讀本》、《公羊三十論》、《起起穀梁廢疾》、《釋范》、《六書舊義》、《經學初程》、《經話》二卷、《王制圖表》、《春秋圖表》、《尊經書院自課題目》、《周禮皇帝疆域考》、《地形訓釋例》、《周禮疏證》、《周禮鄭注商榷》、《古文師説駁義》、《尚書新解》、《公羊大一統春秋凡例》、《皇帝學》、《利益百目》、

以上九種光緒二十四年著。


 《天人學考》、《三才説例》、《生知説》、《俟聖篇》、《易經新解》、《詩經新解》、《楚辭注》、《山海經注》、《穆天子傳注》、《列子注》、《莊子注》，

以上十一種光緒三十一年著。


 先生著述最多，詳見光緒三十年《井研縣志》。

先生在中國經學史上，既具相當地位；而在晚清思想史上，亦握有嚴重轉捩之革命力量。由先生而康南海，而梁新會，而崔觶甫，迄至今日，如疑古玄同、馬幼漁、顧頡剛諸先生，均能昌言古文學之作僞，更擴大而爲辨僞之新運動。近日《辨僞叢刊》照耀人目，凡中國向來今文學家未做完未説完之餘瀝，一躍而爲新史界所嘖嘖鼓吹之新問題；前喁後于，當者披靡。回憶四十年來之中國思想界，類似霹靂一聲者，爲康南海之《孔子改制考》、《新學僞經考》等等，而廖先生則此霹靂前之特異的電力。自是以後，變法維新，思想革命，清政告終，社會改造，吾人於今日審查中國學術思想之進步如何，除東西洋舶來物品而外，要不能不歸功於貞下起元、曙光焕發之廖先生！先生之師，爲王壬秋闓運，好談公羊學，上承邵位西、魏默深、龔定庵之餘緒，以衍莊、劉等之常州學派。王先生所著如《春秋公羊傳箋》諸書，更足與翁叔平同龢等之言論風裁交映，蔚成同光間之復古色采（由東漢溯西漢）。但此輩或以公羊學爲文章聲色之傾助，或以之爲食芻豢者嗜藜藿之新轉换，積之既久，翁叔平門下之《公羊》，儼似潘伯寅門下之鐘鼎，玩物喪志，識者譏之。廖先生崛起，著成《今古學考》、《古學考》、《知聖篇》、《四益經話》等書，遂將三千年來之孔子，及數千年之經學，與經學所産生之思想言論，根本改造，發前人所未發。康南海讀其書，如重見天日，大放厥辭，於是操縱中國中心思想之孔子面目如何，儒家經典之價值如何，中古時期之思想與史實之真相如何，由中古思想所影響於數千年之社會政治又如何，此一切一切，皆形成空前之結論，又皆導源於廖先生。經學革命之功，故以清代思想史言之，自王壬秋以上，似不克與廖先生分争一席也。

先生既歸道山，關於平生經歷，有廖府纂成之行述，頗稱詳備。兹爲避免重複，謹取先生事蹟中之值得稱道者，縷述於下。

廖先生兒時，家極貧，於昆季中行四，父賣藥蜀中，諸兄亦棄書就賈。一日鋪板上書曰：「我要讀書！」詢之，知爲先生手筆，並有急切入學之誠懇要求，父大喜，許其赴塾。詎四川此時塾規，須照例備束脩來學。如貧寒之士，得師長破格收入，至少亦須有相當之禮物，藉作贄敬。先生復苦無禮可送，徘徊澤畔，歷時許久；忽得魚三尾，欣欣然賫爲贄品，始遂其入學之積願。此後先生名其齋曰「三魚堂」。

按，齊白石璜有《三餘圖》，詩爲睡之餘，畫爲工之餘，壽爲劫之餘，乃繪爲三魚，即本此也。


 非上追陸清獻公，實其艱苦求學之發軔紀念也。從師以後，勤奮誦讀，不分晝夜；家貧無焚膏之力，或中夜起，就祖宗龕上之青油燈觀書，龕高八尺以上，鵠立困憊。父知之，熄龕上燈，先生復貯炷香嘘火映讀，夜以爲常。半年後，家人見先生卧褥多火燒之孔，斑痕歷歷，即照書香焰之殘存，此與車胤、孫康何異？弱冠以還，勤讀不倦，食時家人以玉蜀黍進，附饋赤糖。食既畢，争詢：「玉蜀黍甜否？」答曰「甜甚。」然先生兩唇黮黮黑色，蓋其所飽啖者，全爲墨汁。此與顧棟高氏之佚事極合，由是可知先生刻苦攻學之一端也。

先生成進士後，猶自焠厲。自民國八年，得半身不遂之疾，右手右足全廢。平時飲食，均需僕媪；惟讀書敏疾如常。喜作文，以左手起稿，命女公子幼平小姐等代爲清繕。繕者既倦，先生則興味盎然，更迭纂稿。染病竟越十年，更可知不因老疾廢學也。

先生所著《六譯館叢書》，刻於川中存古書局。晚年常以改定稿易初稿，斤斤自信；而門人後學，均不以改稿爲是，仍初印稿。先生或齗齗争辯，雖不能有所移易，第頗不謂然。惜吾人此時尚未得見先生易簀前所積改稿之真面目也。聞有二書：一爲《穀梁古義疏證》改定本，存蜀未刻；一爲《論語□□》，

原名不詳。


 由幼平小姐於四年前在上海呈交蔡孑民先生，未識此稿今落何處。

先生弟子，在蜀中者甚多，其高足如黄經華

鎔、


 季邦俊等，主講四川國學院，有高足如蒙文通君

河南大學教授。


 等。據蒙君言：「世之真知廖先生學問者，與其謂康南海，不如謂劉申叔。」因先生雖主今文，但亦談《周禮》，

推《周禮》爲《書》傳，《書》、《禮》爲人學。


 談《春秋》三傳折中。劉申叔氏以《左傳》世其家，或於先生有最深之瞭解也。

先生年八十，猶健飯，精神優於常人。壬申年春初，即擬出遊，幼平小姐作書勸阻。孟夏命駕遊覽，至河咡坎

樂山至井研間之一鄉場。


 逝世。數年前黄經華亦客死於河咡坎，前後如出一轍，或冥冥有定數歟？先生哲嗣如師慎等均殁，現存子三，女三。幼平小姐爲長，肄業上海中國公學大學部，近在平求學。餘均讀書川中。孫宗澤字次山，學問最優。

以上見天津《大公報·文學副刊》第二百三十九期侯堮《廖季平先生評傳》。




先生在清時得進士，以知縣起用，自謂才不勝百里，請改教諭，選授綏定府教授。嘗與富順宋芸子育仁同客張香濤之洞節府，深爲香濤器重。每召兩人夜飲劇談，達旦始散。芸子賦詩紀事，有句云：「借榻名園依水鶴，行階落月采芳薇。可憐十桂鐙邊酒，消得憂時淚滿衣。」足見當時三人相契之深矣。然先生經學師承王湘綺闓運，與香濤之論每相枘鑿，故其後香濤有强迫先生焚燬所著書籍之舉。梁啓超氏《清代學術概論》以此爲先生一生之病，實則環境使然，應加曲諒。先生生平思想，雖屢經變易，而宗尚今文，終無二致。著有《公羊論》、《穀梁義疏》、《周禮考》、《論語徵》等書。其《公羊論》一書，行文古樸，陳義甚高，與其師王湘綺《公羊箋》多不相侔。湘綺謂先生曰：「睹君此作，吾愧弗如！」先生入民國後，長成都國學院甚久，其寓所即在院側，嘗於新年書一聯云：「人壽丹砂井，春深絳帳紗。」見者皆以爲吐屬隽永，争相傳誦。次年過其門，則另易新紙，仍書此聯。又逾年，則但貼紅紙兩張，不著一字矣。其行事之出人意表，往往如此。先生與湖南之葉德輝焕彬皆爲近代名流，且皆以擅長屈頸鷮息之法著稱遐邇。惟葉氏僞託敦煌石室遺書，作《素女經》一書，敷疏素女對黄帝所舉五女之法，津津樂道，不稍避忌；先生則諱莫如深，靳不語人。聞先生晚年雖嬰痼疾，猶眷一侍女，洵異人也。

先生於壬申年五月中旬離家赴嘉定，原擬便道赴蓉，藉以整理舊作新著，刊行問世，行至嘉定，因該地士紳及門弟子要求多住旬日，曾撰烏尤寺《烏尤碑記》。繼而陳莊主人陳光玉請其移住陳莊，曾書對聯數付，照像兩張。於六月初，因感風寒，致一病不起，歿於河咡坎，而先生到省整理舊作補刊新著之志願，遂終未達到也。因此其門弟子吴辛誠等，在蓉開一盛大之追悼會，並募資刊行先生全部著作，藉慰先生之靈，而啓發來者。兹覓得先生未殁時，川中當道爲伊祝壽徵文，即可明了廖先生之全部著作，與前次擬到省之志願矣。原文志下：

見《國聞周報》第九卷第三十一期「語林」。




六譯先生八十晉一大慶徵壽啓

井研廖季平先生，學經六變之後，自號六譯，所以志轉變之跡也。初變、二變，海内知之者衆；四變、五變，十年前亦刊版問世；惟六變精微幽窅，知者尚鮮。按先生《六變記》云：開首《頤》卦，解孔子以言立教，故托始於《頤》。《春秋》、《儀禮》、《尚書》爲人學三經，《詩》、《樂》、《易》爲天學三經，於丘頤一見聖諱，於二五爻兩見經字。上九「由頤，利涉大川」，《論語》「乘桴浮於海，從我者其由與，子路聞之喜」，「浮海」即「利涉大川」之象。第二，《史記》。鄭人有言曰：「東門有人，其顙似堯，其項類皋陶，其肩類子産。」子貢以實告，

堯、皋陶，《尚書》；子産，《春秋》。


 孔子曰：「形狀末也，累累如喪家之狗，然哉！然哉！」以人學三經思先王之道，以待後之學者。第三，《韓詩外傳》。子夏問曰：「《關雎》何以爲風始？」子曰：「《關雎》其至矣乎！」天學三經，《詩》、《樂》、《易》，人首舉堯舜，天則陰陽，牝牡，雌雄。第四，《王制》、《周禮》。《王制》爲《春秋》師説，《周禮》爲《尚書》師説。第五，取《靈樞》、《素問》黄帝六相僦貸季、鬼臾區、岐伯、伯高、少師、少俞，黄帝受六相之教授，與雷公《内經》二部。前人戰國文學天學托始黄帝，其書堯舜，不知幾何年代。總之，孔子托始，何分優劣也。第六，《論語》「君子有九思」，《坎》、《離》所統十卦，形藏四，神藏五，「君子有九思」，四五合九也。三《頌》：《周頌》法天，其數六；《商頌》法地，其數五；《魯頌》法人，其數四。第七，《論語》「《雅》、《頌》各得其所」，《大雅》三十五篇，《小雅》三十七篇，《大頌》十五篇，《小頌》分上中下有三十三篇，詳「各得其所」之義，既有大小《雅》，亦有大小《頌》。第八，《周頌》本六篇，毛本依《大雅》爲三十一篇，十八字爲一篇，何足以爲《頌》？不知《左傳》武王作《武》，其分三章，六引詩文相證，足破群疑。《六變記》草稿未終，恝然中止。學經六變，各有年代，苟遇盤根錯節，一再沉思，豁然理解。爰就《叢書》分十五類，删去重複，提倡絶學，以成一家之言：繙譯類四種，

《史記》八引「孔氏古文」，以爲孔子造字根據。


 論學類六種，《孝經》類五種，

《頤象解》屬《孝經》。


 《春秋》類十五種，《禮》類六種，《書》類七種，《詩》類八種，《樂》類三種，《易》類八種，尊孔類八種，醫家類二十種，

内附《診脈》、《傷寒》兩種，駁日本丹波之誤。


 地理類五種，

補助蔣大鴻，並證其誤。


 文鈔類三種，輯古類八種，共一百零六種。此百六種均已刊行，未刊者十餘種不計焉。已刊各種版式，參差校印凌亂，欲其重新整理，改歸一律，及補刊各種以成全著，蓋非巨金不辦。先生年八十晉一，雖手足偏廢，而神識朗澈，南北學者，如南海、海寧、新會、富順，皆一時凋落，先生獨巋然無恙，亦今之魯靈光矣。廢曆四月初九日，爲先生懸弧吉日，同人等或同居鄉里，或從學庠序，仰伏生之大年，慶師門之作述，爲此春酒，以介眉壽。敢乞海内長者，有一言以備之，或藉此使先生六變叢書，得收其校勘整理之功，俾可行遠，則尤爲先生壽之意也。

蒙文通先生，當代通儒，爲先生高足，知先生亦甚切，曾撰《井研廖季平師與近代今文學》一文，深致讚揚之意。文曰：

今、古文之争，烈於漢代，清世經術，以漢學爲徽幟。搜討師説，尋研家法，遂亦不能不有今、古文之辨。阮伯元稱張惠言之治虞氏《易》，孔廣森之治《公羊春秋》，爲二千年來不傳之絶學。蓋各家之師法，至是而略明。然治《公羊》者，亦治《周官》；連治虞《易》者亦治《左氏》；莊存與、惠棟之流皆是。一經之義明，而各經相互間之關係，尚未窺其全。是則所知者各家一隅之今文説，尚無綜合各家整個之今文學。劉逢禄之流，信《公羊》則並駮《左》、《穀》，而《周官》亦疑爲僞書，黨伐之争以起。宋于庭以十四博士爲一家，至是而後有聯合派，與古文爲仇，較爲整個之今文學。然於今、古兩派立説異同，其中心所在，實未之知，徒以立學官與否爲斷，是則知其表而仍不知其裏。故在清末，尚有治《穀梁》之專家，而謂《穀梁》爲古學者，亦有治《公羊》以駁《穀梁》，而亦謂《穀梁》爲古學者，皆由立學官爲斷之説蔽之。論事而不知其本，則爲已得門徑，而未臻堂室。劉、宋不足以言成熟之今文，然其區分今、古，對壘抗行，自此之後，遂有整個之今文學，功實亦未可没。先生初治《穀梁》，有見於文句、禮制爲治《春秋》兩大綱，後乃知《穀梁》之説與《王制》相通，以爲《王制》者孔氏删經自訂一家之制，一王之法，與曲園俞氏之説出門合轍。然俞氏惟證之《春秋》，先生則推之一切今文家説而皆準。又推明古文家立説悉用《周官》，《周官》之制反於《王制》，求之《五經異義》、《白虎通義》而義益顯。至鄭康成遍注群經，兼取今、古，而家法始亂。推至於是，然後今、古立説異同之所在，乃以大明。以言兩漢家學，若振裘之挈領，劃若江河，皎若日星。故儀徵劉左庵稱先生爲「長於《春秋》，善説禮制，洞徹漢師經例，自魏晉以來，未之有也」。前乎先生者，陳壽祺、喬樅父子搜輯今文《尚書》、三家《詩》遺説，而作《五經異義疏證》；陳立治《公羊春秋》，而作《白虎通義疏證》，皆究洞於師法，而知禮制爲要，然大本未立，故仍多參差出入。先生推本清代經術，常稱二陳著論，漸别古今。先生之今文學，固出自王湘綺之門，然實接近二陳一派之今文學，實綜合群言，而建其樞極也。至魏源、龔自珍之流，亦以今文之學自詡，然《詩》《書古微》之作，固不必求之師説，究其家法，漢宋雜陳，又出以新奇臆説，徒以攻鄭爲事，究不知鄭氏之學，已今、古並取，異鄭不必即爲今文。世復有以阿鄭爲事者，亦得古文家之名，魚目混珠，彼此惟均，故龔、魏之學别爲一派，别爲僞今文學，去道已遠。激其流者，皆依傍自附者之所爲，固無齒於今、古文之事，故有見一隅而不窺全體之今文學，有知其大概而不得其重心之今文學，此皆未成熟之今文學，而又别有漫無根荄之今文學。至先生而後今文之説乃大明，道以漸推而漸備，故先生恒言踵事增華，後來居上，然不有莊、張、劉、宋、二陳之啓闢途徑於前，雖先生亦未易及此。而龔、魏以狂惑之説亂之於前，揚其波者又淆之於後，致求今文者亦非，擊今文者亦非，能遠紹二陳，近取先生，以治今文者，經師唯皮鹿門一人而已。夫自三百年來學者苦心孤詣，自宋而反諸唐、而魏晉，反諸東漢、而西漢，寸累銖積，然後僅有此之成績，乃病狂者以不根之説亂之，此非學術之可痛心者歟？

先生既通《穀梁》，明達禮制，以《穀梁》、《王制》爲今文學正宗，而《周官》爲古學正宗，以《公羊》齊學爲消息於今、古之間，就禮制以立言，此先生學根荄之所在。於是變法之議起，潘、翁方當國，《公羊》之説大行，世之學者皆競言改制。《穀梁》釋經，本義密於《公羊》，故由《穀梁》而治《公羊》，其事至易。先生以其餘力説《公羊》，言《公羊》者悉未之逮，先生遂以《公羊》名於世。凡知先生者皆在《公羊》，不在《穀梁》。夫以禮説經者，漢師之家法，石渠、白虎之遺規，今、古之大限；援經入緯者，漢學之旁枝，亦今、古所同病，固非一家之過。由前之説，則《穀梁》魯學爲大宗；由後之學，則《公羊》齊學爲之巨擘。《公羊》多非常可喜之論，侈者樂焉，故其説易昌。言禮則樸實繁難，孟卿以禮多而三《傳》煩雜，不以教子，故使孟喜學《易》，故其道難明。清世言今學者，皆主於《公羊》，遂以支庶而繼大統，若言學脈，則固不如此。由《穀梁》以禮説今文者，魯學之遺規，由《公羊》以緯説群經者，齊學之成法，此今文中二派對峙之主幹。經學者固魯人爲嫡傳，緯書者固齊學之大本，齊學且不必專言經，治經者其餘事耳。自經學極盛，齊人亦起而説六典，遂以陰陽五行之論入之，其學自不必以經爲主。况以何休之義言之，改制之説，推本於王魯；王魯之説，推本於隱公元年；以爲諸侯不得有元年，魯隱之有元年，實孔子王魯之義，亦即改制之本。然《左氏》稱惠之二十四年、惠之十八年，《晉語》自以獻公以下紀年；諸侯之得改元，《春秋》著其實。《白虎通義》謂天子改元，即事天地，諸侯改元，即事社稷，則禮家斷其義，安在隱公元年即是王魯？而衍其説於改制，故改制者實不根之説。鄭玄《起廢疾》於「歲則三田」之説，以爲孔子虚改其制，而存其説於緯，則康成亦言改制，又安在改制獨爲今文家之大義微言？由改制故言托古，改制之事不實，則托古之説難言。秦漢之間，齊人之學陰陽，以五運之義與孔氏之經合爲一家，而六經有齊學，端門受命之説興，孔子幾於由人而變爲神，儒家幾於由哲學而變爲宗教，猶釋迦、耶穌然。今、古文諸家持其説者有之，幸破其説者有之，而孔子乃得仍爲人，此亦中國學術之一大事。由齊學者視之，則《公羊》緯書爲今文之正宗，而《穀梁》間居今、古之間，故來以《公羊》徧説群經之義。

緯書雖盛於東漢，其説實導源於先秦。


 先生由《穀梁》而兼治《公羊》，故主於禮制而不廢神運之説，實以魯學而兼究齊學，其長在《春秋》禮制，此劉左庵稱之爲魏晉以來所未有，於神運之説尚非所長。世之侈言《公羊》齊學者，則又不究於災變之故，探五勝之原，尤不知其間各家異同分合之所在。純就齊學而言，惟淳安邵次公瑞彭洞曉六曆，於陰陽三五之故，窮源竟流，若示諸掌，自一行一人而外，魏晉及今，無與倫比，此固今世齊學一大師，而先生實非齊學之巨擘。然邵氏實亦襲清儒之前功，而後有此創獲，事亦與先生同。夫學安有不百年積之，而可一朝偶致者耶？由邵氏之説，則足以周知諸緯派别異同、源流先後之故，所繫至大，可資之以處理秦漢各派之學説。齊學之爲用若何不必言，而古有齊學，其根柢則若是，是以齊學言，則邵氏《齊詩鈐》之作，其深合齊學家法，固優於先生也。

先生之學，既推本於禮制，禮文異數，實爲今、古學一大分限，視世之徒以文字辨今古文、以義理辨今古文者，虚實不侔也。惟禮既異數，學判今古，勢必進而推明其致異之故。先生初年之學，以爲今文者孔子晚年之定論，鄒魯之士實聞之；古文者孔子初年之學，燕趙之士皆聞之。孔子初年之學主從周，遠方之士聞而先歸者實傳之，於後爲古文學。晚年修《春秋》，則損益四代之制，自爲一王之法，惟鄉黨之士聞之，於後爲今文學。及既與南海康有爲見於廣州，康氏遂本先生之《今古學考》以作《新學僞經考》，本其《知聖篇》以作《孔子改制考》。康氏之學實以龔、魏爲依歸，而未窮先生之柢藴。梁啓超謂康氏之學非出自先生，而盛推龔、魏，以及於南海，是爲實録。惟《僞經》、《改制》兩考，不能謂非影響於先生，特自有先生之學，不得以康氏之言概先生之學耳。先生聞康氏以《左氏》、《周官》諸古經皆劉歆所僞作，信而用之，遂作《周禮删劉》，此當先生學之一變，是爲康氏學之影響於廖氏。然劉歆胡能悉僞諸經？又胡爲必僞諸經？王肅好賈、馬之學而不好鄭玄，所爲經注，異於鄭氏，慮不勝，然後有《孔子家語》、《尚書孔傳》之僞，有《論語》、《孝經》孔傳、《孔叢子》之僞。汲冢出書，而《紀年》、《周書》皆被改竄，則僞之非一人一時所能爲。所由作僞者又以鄭、王兩學相争之故，故書雖僞而義仍有據，事必有本。凡此作僞，皆南學之徒爲之，實爲王學而作僞，校鄭、王兩派之異同，足知僞書之僞者安在？其不僞者又安在？《紀年》、《周書》僞，而所據以作僞之材料不必僞，此辨僞者所宜知。其所改竄之書僞，而爲其學者所自爲書，又不必僞，所本之學不必僞。僞與不僞之書輔而行，不僞者信用之，僞者前世之儒亦信用之，以事固有所出，故廢則兩廢，行則兩行。

李正剛先生言，梁譯《起信論》之僞由天台，唐譯《起信論》之僞由賢首，有《起信論》之僞，而後有《釋摩訶衍論》之僞，而後有《占察經》之僞，原有始則先由中國道家之言，天台宗等依之，欲自立據依，而僞論僞經以起。


 必皆先有僞書之學，而後有僞學之書，今劉歆胡爲而作僞，又胡能一人而悉僞群經？古文之起在先，古學之成在後，則先有僞書而後有僞學，本末倒置。劉歆實爲作僞而作僞，又能一手作僞，而掩盡天下之目，此皆事之不可能者。後之揚其波者，徒言作僞，而不能言作僞者屬於何學，果爲何事，一書之間孰爲僞，孰爲不僞。遂欲以作僞二字，抹殺古代之書，掩盡天下之目，不知「孟子見梁惠王」顯非子輿之辭，「仲尼居，曾子侍」尤非孔氏之筆，尋此例以言僞，則凡司馬遷言孟子退而與萬章之徒作《孟子》七篇，曾子傳《孝經》諸説，其愚爲不可及也。夫因改制之義，然後有托古之義；因王魯之説，然後有改制之説；後則徒揚托古之波，而莫知改制所本。有一家之學，然後有一家僞作之書。後則徒激辨僞之流，而不知求學派所據，則康氏波流所被，又康氏所不及料。故僞經之説，世之明者，自莫之信。

先生於此久而不自安，復由《大戴》、《管子》上證《周官》之非誣，則又易而爲大統、小統之説。以今文爲小統，孔子所以治中國方三千里之學也；以古文爲大統，孔子所以理世界方三萬里之學也。由《小戴》言小統，由《大戴》言大統，小統主《春秋》，大統主《尚書》、《周禮》。推而致之，文字孔作也，《詩》、《易》以治六合也，其道益以幽妙難知。既收《周禮》爲孔書，則亦不廢《左氏》，公羊之外，復兼丘明。故先生之學，《春秋》其大宗，禮制其骨幹，及學益宏遠，世之譏笑亦因之，惟儀徵劉師培獨能知先生之真，故稱道逾恒。左庵四世以《左氏》世其家，方其作《王制集證》，猶不信有今、古之分，及既接先生，遂專治《五經異義》、《白虎通義》。其作《白虎通義定本》，辨析今、古家法，極於毫芒。晚成《周官古注集疏》、《禮經舊説考略》，遂以禮爲宗，其推明兩漢説禮沿革，足以輔先生之説。自先生之學行，能知其柢藴者，一人而已。劉師培進而推明今、古文立説之所由異，言禮不同之故，一則以爲洛邑、鎬京之制有殊，一則以爲東周、西周之禮不一，義既難定，説亦不著，惟微詞示意而已，不同於先生之張大其辭。廖、劉兩家立言不同，而推本於禮則一，其辨析今、古文則一，惟其説明今、古相異之故乃不同耳。要之，虞、夏、商、周，禮則異數，晉、楚、魯、齊，制亦不同。春秋之世，國異政，家殊俗，分爲七國，田疇異畝，律令異法。至於漢世，先代文獻并存，百家之説猶在，故事不一揆。先生過重視孔子，以爲皆一家之言，故以爲初年、晚年之異説，又以爲大統、小統之殊科；劉氏過重視周室，以爲皆一王之法，故説爲豐鎬、洛邑之制不同，西周、東周之宜有别。其言今、古兩學立異之故不同，其所以辨今、古兩學則一，苟不尋其所言今、古之實事，而徒事其説明所以爲今、古之虚言，則去道逾遠。能知廖、劉爲學之中心，則自知所以繼劉、廖而研學之方指，先究其所言今、古學之内容，再求其説明所以爲今、古學之得失，則庶乎近之。自先生之説出，能尋其義以明今文者，唯皮鹿門；能尋其義之言古文者，唯劉申叔；他皆無與於此事。至若不習古文而自謂能知今文，或不習今文而自謂能持古文，則非愚拙如余之所知也。

先生之學，長於《春秋》，善説禮制。惟長於《春秋》，能徧通三《傳》，既依何、范、服、杜之注，以通《公》、《穀》、《左氏》之書；三《傳》既明，則又依《傳》以正服、何、杜、范之失；既由三《傳》以通《春秋》，《春秋》既明，則又依經以正三《傳》之失。始則由注以明《傳》，由《傳》以明經，終則依經以正《傳》，依《傳》以正注。既爲《穀梁古義疏》、《公羊補證》、《左氏古經説》以通三《傳》之義，俾家法不亂；復爲《三傳折衷》，以求《春秋》之全，不爲三《傳》所散，不憚救三《傳》之失。《穀梁釋范》、《公羊解詁三十論》、《左傳集解辨正》以申三《傳》之本，不令爲注家所亂，而救何、范、杜三家之失。凡《公羊》、《穀梁》二傳中，孰爲先師之舊義，孰爲後師所推衍，抉别精明，以究《春秋》之本。於《左氏》之外，復取《五行志》中釋《春秋》者以當一家之學，并三《傳》而爲四，皆詳審深通，自漢以來所未曾有。清代三百年來之學，主於考據，尋名物，求訓詁，惟治經而無與於經。能通鄭氏、虞氏之《易》，服氏、何氏之《春秋》，已未易覯；至論虞師之得失，三《傳》之違合，則漢以來無此巨眼。唯善説禮制，依之以求漢師家法之變遷同異。故知居攝以前之古學，仍以《王制》爲主，以《王制》通《周官》；居攝以後，賈、馬之徒獨宗《周官》，而不復依傍《王制》；鄭玄而下之古學，又以《周官》爲主，而以《周官》通《王制》。則學術變合之故，了於指掌。故先生於古學，實以賈、馬爲説禮之正宗，劉歆、賈、服之説《左氏》，多牽引《公》、《穀》，唯杜氏《集解》獨宗丘明，不復旁涉二《傳》，故先生實主杜氏爲説《左氏》之正宗。蓋鄭玄之前，劉歆之後，言禮則今、古之家法分明，而費《易》則取京、孟，《左氏》則取《公》、《穀》，《毛詩》則取三家，於禮則家法分明，餘經則今、古家法淆混。鄭氏以後，王弼專主於費《易》，王肅專主於《毛詩》，杜預專主於《左傳》，餘經之今、古家法明，而禮之家法混，《周官》爲主而《王制》爲附庸。故王肅、杜預南學之徒，未必遽遜於東漢之説。西漢今、古之家法，禮與餘經皆混，而古文爲今文之附庸，故東漢之古學，未必遽遜於西漢。唯先生實能卓見古學之真，不惑於西漢、東漢之膚論。儀徵劉左庵深明先生之學，唯篤於西漢古文學，其爲《西漢周官師説考》、《春秋左氏傳略例》，皆意同於劉、賈，援今文以爲説，凡於《詩》、《書》莫不皆然，其言西漢之師法則是，而古文之真又未必是。蓋西漢之末，古學初興，壁壘未具，猶依附今文，桓譚、衛宏尚訾《左氏》，餘更可知。唯左庵深明漢師經例，能知西京家法，其言兩漢古文學則是，而實抑古學爲今學之附庸，故左庵能揚西漢學，而未必即張大古文學，先生實真能張古學者也。章太炎雖未必專意説經，其於家法之故，實遠不逮左庵，然於《左傳》主杜氏，於費《易》取王弼，以《周官》爲孔子所未見之書，學雖遜於左庵，識實比於六譯。夫《周官》自有其價值，豈以附於孔氏則重，不附於孔氏則輕？先生説《春秋》，上以辯周、秦之嫌疑；至説禮，則下足以决兩漢之猶豫，於此固足以質先師而俟後世。古今説經之書汗牛車，充棟宇，義倘有幾於此焉者耶？

自莊、劉以來之今文學，至於近代，大體已明，雖時有浮惑不根之説雜出於其間，然非瓊瑶之精，固非砆碔所能紊。廖、劉二先生既講明今、古學，然今、古究兩漢之學，未必即可持以説周秦之學，勢不得不進而探索今、古兩學原始之學，於是廖、劉二先生皆略事齊魯學之研討。蓋西漢初年，祇齊魯之争，齊魯合而後《王制》出，有今文。劉歆以來，始有今、古之争，而齊魯之争息。先生以魯學爲今文正宗，齊學消息於今、古之間，而燕趙爲古學。以壁中書爲魯學，爲今文；劉左庵以壁中書爲魯學，魯學爲古文，而齊學爲今文。

夫古學之名，依於壁書，則壁書自應屬古學。然古學實以《周官》爲宗，非以壁書爲宗。佚《書》、佚《禮》以絶無師説，故古學家莫之傳，而《周官》豈有師説之傳耶？是古學家之不傳壁書，以壁書無繫於古文學之根底。古學徒以古文爲名，而不以之爲實。佚《書》本出自魯壁，自爲魯學，與《魯詩》、《穀梁》之類同爲今學，而非古學甚明。則壁中古文非古學，古學之立，初不依於壁書，故佚《書》、佚《禮》皆不傳，别取《周官》以爲宗，《周官》實無關於魯壁。則古文自古文，古學自古學，古學無傳壁書之實，徒假壁書之名。此先生之説，理實爲優。尋名則壁書自屬於古學，而劉左庵之説近是；究實則魯學實爲今文，而先生之説爲精。今、古兩學之分，在禮制之差，非徒以文字、佚篇爲别。故吴摯甫以爲《古文尚書》出自壁中爲古文，《今尚書》亦出自壁中爲古文；《今文尚書》以今文寫定正經，孔安國以今文讀之，亦以今文定正經；今文家唯傳二十九篇，古文家亦唯傳二十九篇；則今、古之殊異安在？善哉吴氏之論！蓋古學之本，實非以學文，而究别有在耳。廖、劉二先生雖已進而談齊魯學，然其説究未暢。漢之齊魯學即爲晚周齊魯學之本真，無所變異耶？亦未之辨。齊魯之學，即足以括盡晚周之學耶？亦未有説。

夫《周官》爲孔氏未見之書，丘明不在弟子之籍，佚《書》、佚《禮》出魯壁，當删餘之經，費《易》、《毛詩》出孔門，爲民間之學，其本非一途，其説非一致。群書爲之説，建《周官》以爲宗，而古學立。公羊、轅固本於齊，穀梁、申培出於魯，鄒、夾、韓嬰，其源異又異。刺六經爲《王制》，合殊科爲今文，古學爲源異而流合，今學亦源異而流合，欲並胡越爲一家，貯冰炭於同器，自扞隔不可得通。苟徒究心於今、古已成之後，而不求之今、古未建之前，不尋其所依之籍，義匪一家，思所以决蕩今、古之藩籬，而辨周秦之舊，實則徒有進而求齊魯學之意，而事則猶疏於上溯晚周之緒，不過但啓其端耳。先生之論清代經學，别之曰順康派、雍乾派、嘉道派、咸同派；劉氏之論清代經學，則别之曰懷疑派、徵實派、叢綴派、虚誣派。廖、劉之見有不同，故抑揚有異，謚名遂殊，然於内容之分析，則無大異。清初之學在排宋、明，繼則進而排唐與六朝而宗漢，繼則又進而辨東漢以上追西漢，而遠溯周、秦。學至先生，兩漢之家法已大明，其上溯周、秦之意亦最急。由晚周之學論之，其降而西漢、而東漢、而魏晉、而唐、而宋，推而下之，以見學之變遷則如彼；由清儒復古之學觀之，其由唐、宋而魏、晉，以進於東漢，而西漢，而周、秦，推而上之則如此。審學術古今往復之情，則先生所係於近代學術其重要之點自見。先生晚年自謂爲哲學，非經學。夫先生之所以成一家之言，與所以繼千載之絶緒者，本自不同，統觀學脈，窮源而竟其流，則近世之學孰爲正宗？孰爲旁支？孰爲賢勞？孰爲亂賊？於一人之言孰爲諦論？孰其餘事？而後之人所以繼往哲、竟前功，其端又安在？自可瞭然。

觀乎自考據之興以來，積數百年之歲月，勞千百人之心神，銖積寸累，所就者亦僅此一途，所啓者僅此一端。奈何龔、魏以來，才智之士自矜聰明，不究根實，漫爲浮論，雖自附於今文，而不思今、古究爲不易之道否？假之以自飾其非，而亂前賢之實，是則誠可深憂痛惜者也。劉申叔謂井研廖先生貫徹漢師經例，豑秩便程，若别淄澠，掊擊服、鄭、杜、范，批郤道窾，如土委地，謋然合桑林、中經首，魏晉已來，未之有也。吴之英字伯杰，名山人，亦湘綺弟子。時蜀士皆治經，習駢文、詩歌、工散文者，祇劉子雄及之英二人，之英尤古樸雄傑。湘綺曰：「能以莊、列意爲董文者，其吴生乎！」於經通《禮》、《公羊》、《左氏春秋》，史考水道，治輿地，詩學阮籍，文法西漢。嘗寄井研廖平，謂其：「茂質灝氣，渾沌孤靈。初留《春秋》公羊説，後兼明《三禮》，鋭思深入，輒撤藩籬，襲宧奥，據所有，作主人，叱唶指麾肆意焉，規切弗上也。漸有成書，恒自寶，不輕出。初刊例言，爲江南北山東西學者傳誦，或徑述其法以撰説，是亦偏師横行者矣。」詩評先生，有「直抉心情對古初，始見糟粕化精醇。瀟瀟波瀾雖壯快，辯塞支離恢故界。七十七子守師傳，從此經學無雜派」。

詩共七十四韵，因長未録。


 金天翮有《寄懷廖季平先生成都》一詩，有：「大道寂不語，聖者天喙鳴。詩禮閟孤塚，發之賢愚驚。天壤着百家，虚空綴繁星。東魯卓日觀，焰焰光天延。」

詩共三十六韵。


 劉申叔《中國文學問題序》，又謂「井研廖氏平以瀕海俗説希行簡字，更六書，乃屬弟子資陽李堯勳撰《文字問題三十論》，以爲春秋以前，語文合壹，六書之興，肇耑孔尼。蓋撟爲悚世之言，以干俗失，持往説者誩非之。……信乎理萬變而不疑，貫百聖而不惑者矣。趨時士夫，則又見齊不見畸，終日言文典，便敏無類，托奇辭以亂正名，故廖氏之説生。廖氏立言，務反俗詞，雖或貿更前籍，贅附駢辨，然見智見仁，理非一軌，張質的以招弓矢，固墨守以徯矛伐，是固廖氏之志也」。論頗中理，凡此皆可以盡先生者矣。

《近代名家評傳初集》。






注
 　王氏《評傳》由鈔録而成，所述事實多欠準確，讀者引用時當與其他諸家傳記參看。








我的父親廖平



廖幼平




貧困的童年



我的父親廖平先生，初名登廷，字旭陔，後改名平，字季平。初號四益，繼改四譯，晚年更號六譯。

清朝咸豐二年（一八五二）父親誕生在四川省井研縣青陽鄉鹽井壪（現名研經鎮）一個貧窮而人口繁多的人家裏。

井研是四川南部一個偏僻的小縣，鹽井壪又是井研的一個山鄉，隱藏在縣東北的一個死角落裏。這裏土地貧瘠，交通不便，文化落後，風氣也很不開通。清朝末年，鹽井壪場上祇有短短一條街，雖然大多是瓦房，但都是東倒西歪的。一出場口盡是草房和茅棚。場周圍是小山，緊緊把這個小鄉鎮包圍着。山上並没有鬱鬱葱葱的樹林，祇有一些稀疏的桐、棬、桑、柘，夾雜在瘦骨伶仃的包穀、高粱之間，給人以荒凉之感。場周圍没有河流，祇有一條若有若無、時斷時續的小溪。由於嚴重缺水，每年莊稼種下去，能有一半收成，便算不錯了。人們除了養蠶紡紗，没有其他副業。但養蠶不可靠，紡紗利潤薄，可是清政府並未放鬆這些可憐的人們，捐税和徭役一年比一年繁重，一遇荒年，人們就祇有喝野菜湯吃觀音土了。

我的先祖在明朝洪武年間從湖北麻城孝感遷移入川，先定居井研東部的觀音堂，後移居鹽井灣。幾百年間世世代代都以務農和做小本經營爲生，没有一個精通文墨的人。十九代傳到我父親，才出了他這個在學術上大有成就的人。

我的祖父名復槐，號繼誠，是一個鄉鎮的貧民。他没有土地，没有房子，全靠出賣勞力和做小本生意爲生。他爲人正直，爲窮人所信任，打架吵嘴之事常找他評理，一些公益事業也推他主持。他雖然窮，但不吝嗇，人有急難，總是竭誠相助。雖識字不多，但頭腦清楚，精明幹練，八口之家全靠他主持。我的祖母養蠶織布，手工針綫無不精通，是祖父的得力助手。她從不疾言厲色責駡孩子。因有祖父母的慘淡經營，我們這一家子雖然經常缺衣少食，但上上下下十分融洽和睦。父親這段既艱難又幸福的童年生活，對他性格的形成起了良好的潛移默化的作用。

祖母一共生了五個兒子、一個女兒，我父親行四。父親誕生時，大伯父已十五歲，二伯父十二歲。他們協助祖父料理磨房、糕餅店的營生。

咸豐七八年，也就是父親六七歲的時候，連天大旱，塘堰和沙凼的水都乾了，挑水要走十餘里。磨房和糕餅店都被迫關門了。一家人以野菜、芭蕉頭維持生命，祇偶爾吃頓野菜稀飯。五叔餓得面無人色，時常啼哭。路上也時見餓殍。這些悲慘景象，給父親留下了深刻的印象，以致民國初年他在成都國學院做校長時，每當家鄉有人來，父親第一句話就問：「今年雨水如何？」聽到雨水不好，就眉頭一皺；聽到雨水好，沙子凼都栽了，就喜笑顔開。我當時年幼，很不理解。常想家鄉那樣多好吃的東西不問，爲什麽單問雨水呢？

咸豐七年（一八五七）李永和和藍大順農民起義軍進至井研縣境時，資中知府董貽清率領資中、資陽、内江、仁壽四縣兵力來井研圍堵。當時謡言四起，鄉人紛紛逃避。祖父帶領全家避於廖家嘴、李家
 ，後來又到仁壽縣境的大願寨。祖母是小脚，背負五叔，手携父親艱難隨行。到了山寨，自己砍樹子、割茅草建了一個茅棚棲身。那些富豪之家早在山上修有高大房屋，小康之家也選擇山陰避風之處，用樹條搭起屋架，蓋上厚厚的茅草，較之貧苦人家的窩棚就明亮舒適多了。

有些有錢人家，在檐前掛上檐燈，晚上點燃既很明亮又極氣派。父親十分欣羨，就向祖父要求也做一個掛上。祖父聽後責備他説：「别人是什麽人，我們是什麽人？兵荒馬亂的，喫飯都艱難，還點檐燈？」父親從小就倔强，聽了很不服氣，竟悄悄做了一個紙燈籠，點燃掛上。茅屋周圍頓時大放光明，父親與一群窮孩子樂得拍手歡呼。忽然風吹燈擺，燈籠着火，立即引燃了茅屋。等到大人發覺時，茅屋連同僅有的一點被蓋衣物已全部化爲烏有。祖父氣極了，要趕走父親，幸祖母再三哀求，並把一切過失攬在自己身上，才使父親免了難。

東西燒光了，一家幾口怎麽過？幸好已是暮春天氣，又得到鄉親們的資助，才得免凍餒之苦。




勤學苦讀



李、藍兵退之後，祖父率領全家回到鹽井灣。然而磨房和糕餅店已毁於兵，徹底破産了。後來祖父起了三十吊錢的會，才得以重理舊業。

爲了生活，祖父母日夜辛勤勞動，三個伯父也都各有任務。父親當時祇七八歲，還做不了什麽事，便讓他上私塾讀書。祖父這麽做，並無奢望，祇不過希望他能寫會算，將來好在生意上助他一臂之力而已。

私塾設在鹽井灣的萬壽宫，啓蒙老師叫向春廷。以後父親又曾從胡龍田讀於鹽井壪禹王宫，從曾雩亭讀於小黄沖廖榮高家，從鍾毓生讀於高屋基，前後共四五年。

父親做對子、做文章都不落人後，但因記憶力不强，書讀多遍仍不能流暢地背誦，總是結結巴巴，面紅耳赤，十分尷尬。爲此常受到老師的責備。舊中國的傳統教育是很强調背誦的，老師常以此來衡量學生的聰慧與愚魯。祖父得知後，十分失望，認爲父親是一塊不堪造就的材料，就叫他輟學回家參加勞動。父親雖極不願意，可又不敢違抗。一天，他於萬分苦惱中，獨自去塘邊釣魚，心中默念説：「假若我將來讀書有成，今天便釣到一對鯉魚。」不料果真釣到兩尾鯉魚。父親歡喜若狂，提着魚奔回家告訴祖父。那時很迷信，祖父也認爲這是祖先的啓示。遂帶着父親到塾師那兒去請免背誦。塾師爲父親的誠心所感動，答應了他的請求，這樣父親才得以繼續向學。父親晚年名他的書齋爲「雙鯉堂」，就是紀念這件事。

父親曾自叙其幼時用功之方説：「予素無記性，幼讀五經未完，然苦不能成誦，棄學，師許以不背，乃復從學。故予後專從思字用功，不以記誦爲事。心既通其理，則文字皆可棄，至於疑難精要之處，雖不能通其詞，然亦默識其意。」

見《經學初程》原稿。


 又曾對人説：「吾於《春秋》幾無字不爛熟胸中，然試令予背，則不能及半頁。」

記憶力不佳，不知給他帶來了多少苦惱，可是他善用一「思」字戰勝種種困難，排除了大大小小的障礙，終於在學術上取得了成就，成爲近代有名的經學家。

父親十四歲時，大的兩個伯父都已成婚，家累更重了。

這荒凉貧困的小鄉鎮上，要靠一間麵坊維持一家大小的生計，是很難的。祖父决定在麵房之外增設茶館。家裏人手忙不過來，也由於祖父怕幾個兒子勞逸不均，將來會有閑話，便强令父親回家賣茶。父親再度輟學了。一天，他爲客人斟茶，不慎，斟到客人身上。客人惱怒，大駡他一頓。慚愧、委屈、失望交織在一起，他在櫃房裏粉牌上大書「我要讀書」四字就跑了。家裏的人四出尋找，祖父終於在一個破廟裏找着了他，他正拿着一本書在誦讀。父親痛哭流涕地懇求祖父讓他繼續讀書。祖父起初不同意，後來祖母和幾個伯父都爲他請求，並願各自延長勞動時間，以頂替父親勞動，祖父才又同意了。

從此父親遷入私塾所在的廟内，專一攻讀。伯父們起早貪黑辛勤操作，以求增加收入。祖母則於每頓煮飯時，抓一把米另存一處，積到一兩升後便送到廟内供父親食用。親人如此含辛茹苦地支持和愛護，是多麽令人感動啊！父親學習更加勤奮了。

他爲了强制自己不要輕易離座，曾用一條長繩把自己拴在書桌上，並打上很多死結。坐久了，感到疲乏，看見同學在外面活動，也想出去走走。但想到要解開那麽多死結，又坐下了。晚上他没有錢買燈油，廟裏大殿上有一盞倒明不暗的神燈，他就站在下面閲讀，直到深夜。有一次，和尚起來燒早香，見他站在燈下。問他：「這麽早你怎麽就起來了？」他才知道已天亮了。冬天，大殿上太冷，受不了，他便坐在床上用破棉被裹着足，一手執書，一手拿着一把香；吹一口，看幾行。一個冬天過去，破棉絮上滿是香灰燒的小孔。

他這勤學苦讀的精神，深得和尚的敬重。一天和尚做嫩包穀粑，給他送去一盤，外加一碟紅糖。他正在看書，一面看，一面吃。和尚來收盤碟，見紅糖原封未動，他一嘴黑墨。笑着問他：「粑甜不甜？」他説：「很甜，很甜。」和尚哈哈大笑，説：「墨都給你吃光了，還説很甜很甜。」他一看桌上，自己也忍不住笑起來。

父親十六歲就完婚了，是東林鄉李家山農家女，年齡也祇有十五歲。當時風俗，婚後逢年過節應一道回娘家。兩家相距二十里，家貧不能坐轎，祇好步行。母親是小脚，走得很慢，父親總是快跑一程，坐在山坡上拿出書來讀；等到母親走近了，又快跑一趟，坐下繼續看書。連路上這點空隙，他都不輕易放過。

舊時人們認爲，糟踏字紙就是侮辱聖賢，是要瞎眼睛的。有些老年人爲了「積陰德」，專門拿字紙到廟内火化。父親對他們十分恭敬，給他們倒茶、點煙，並幫他們焚化字紙。在投入鐵爐之前，父親總要細心尋檢一番，看看有無可供使用的東西。這件事對他一生曾起過很大的作用。向仙樵先生爲父親作的傳記中曾提到此事：「張之洞督學四川，以紀、阮之學爲號召，見公文大喜，以高材生調尊經書院。蓋公文以狾犬之義釋《論語》狂狷之文。蜀中舊無知許氏《説文》者，獨公偶得之敗簏中，而好之，故爲文襄所嘆異。」

我們小時埋怨筆不好寫，亂撕課本。父親就要説：「我當年都是撿别人丢了的筆寫字，字也是在别人寫過的廢紙空隙中抄練的，一張紙要寫得黑漆漆一團才丢。」我們聽了，都把頭低下，感到很不好意思。

父親入尊經後，眼界就開闊了。當時四川交通不便，得書不易，尊經書院與省外書院相比，顯得貧乏，但與井研農村相比，那就琳瑯滿目，美不勝收了。父親如飢餓得食，日以繼夜，廢寢忘餐地讀呀、抄呀，成爲尊經一致公認的用苦功的人。

當時的官員大多是科舉出身，競尚風雅，常從外省運來名貴版本書籍裝點書齋。書運經成都，常寄放尊經書院。父親得知後，必懇求師長一睹。若蒙允諾，他就整夜不眠地閲讀、鈔寫。後來他寫文章引用到書上的言論，朋輩都驚訝，不知他是從何知道的。當時張之洞購得李心傳《建炎以來繫年要録》及《東都事略》一書，父親借來從頭至尾鈔録一遍。他這種傻勁，王湘綺都感到驚奇。




母與子



我的祖母姓雷名貞慈，是井研千佛鄉人。據説是千佛鄉雷翰林的後代，但傳到她的上輩已以務農爲生了，因之她具有農村婦女的特性：她温和善良，勤勞樸實，且頭腦清楚，明辨是非，認定該做的事會義無反顧地堅持下去。祖父由於有她這個好幫手、好内助，才能够把這個窮家支撑下去，把子女一個個撫養成人。父親也由於有她這個好母親的支持、鼓勵，才能走上探討學術，著書立論，成一家之言的大道。

每夜，祖母在家務事做完後，就架起紡車紡棉花。夜裏紡紗是不能點燈的，哪怕點比較便宜的桐油吧，也不劃算。誰家屋前點了檐燈，她就把紡車放在檐燈附近去借光；無光可借，就點兩根香插在紗車上做照明。紡車嗚嗚地總要響到三更。她一個晚上紡一斤多棉紗，可以賺三四兩棉條。冬天農民都需要一雙布鞋，布鞋有銷路，祖母就熬夜做布鞋來掛在堂口上賣。紡紗和賣鞋得的錢就作爲付老師的學費。

吃的呢，因爲當時鹽井灣常鬧天旱，紅苕稀飯、瓢兒菜稀飯、包穀糊糊成了主要食物。家裏難得吃一次肉，推半升豆子做連渣菜已是盛筵了。夏天伯父去堰塘洗脚，偶爾摸到一兩條魚和幾條黄鱔，成了全家的大喜事。但祖母總是説今天她吃齋，不能吃，大家把她那一份給她留下，她却悄悄用菜葉包好與父親送去。哪怕一塊豆渣粑，一個大頭菜，她都要與父親留着。幾年過去，祖母逐漸消瘦枯老了。慈母的犧牲和愛護，它鼓舞鞭策着父親去克服一切艱難險阻。

光緒二年（一八七六）父親被選入尊經書院學習。書院每月有四兩銀子的「膏火」補貼。富家子弟每月家裏再補助五兩十兩都嫌不够用，父親却要把這微薄的待遇省下來寄回家去。每頓他祇以米湯下飯，因此博得了個「廖米湯」的綽號。後來，有一次他酒後曾向我們講，每遇祖父母生日或他得了褒奬，他就「打牙祭」慶賀，那就是從他自己泡製的泡菜罎中撈出幾個紅海椒或者泡生薑佐餐。

光緒十五年（一八八九）父親參加殿試，中二甲進士，授任湖北某地知縣。這本是父親可藉以飛黄騰達的起點，沿着這條路，父親滿可以像他的同學那樣爬到知府、侍郎或御史的地位。可是父親覺得丢下老母去追求榮華富貴，他於心不安；帶着老母去受長途跋涉之苦，又於心不忍。於是他毅然决然以「親老」爲理由，請改教諭。他從此遠離仕途，以教書爲生。

父親開始任龍安府（今平武縣）教諭，以後歷任尊經襄校和資中、射洪、綏定、安岳、松潘、嘉定等地書院山長。祇要祖母樂意，父親都要迎接她去奉養。去嘉定，祖母是最樂意的，因爲距井研近，來去較方便。

父親工作之餘就陪祖母閑談，祖母的老龍門陣，别人都聽厭了，父親還是感到很有興味。父親也常把外面聽來的新聞趣事，有聲有色地講給祖母聽，逗得祖母大笑。

祖母勞動一生，老來也閑不慣，就績麻消遣。父親回家來就泡上一杯茶坐在祖母身旁看書。他怕老人過於勞累，就常用脚趾拇悄悄地將祖母懷中的麻絲一縷一縷地扯去。祖母没有察覺，還高興地向父親説；「老四呀！我還没老，一會兒績了一只麻。」父親樂得哈哈大笑。

祖母怕熱，一到夏天汗流不止，父親命令我母親與兄長輪流與祖母打扇。他工作之餘也來參加打扇行列。祖母怕他太累，不要他扇。他總是説：「我扇一百下就走。」於是像小孩似的一、二、三、四……地數起來。

父親少年時代生活艱苦，學習勤奮，他希望下輩也像他那樣。每當兄輩不能按時完成學習任務，或花了不該花的錢，都要受到處分，因此晚輩在他面前，都是戰戰兢兢的。但是無論他多麽忿怒，祇要祖母一到，他就停止責駡，讓他們退去；因爲他不願使祖母因此不高興。

父親從中進士後奉養了祖母十五年，到光緒三十年（一九〇四）三月，祖母病逝於井研東林鄉老宅，享年八十八歲。

這前後是父親内憂外患聚於一身的時刻。從外患來説，屢遭打擊參貶。光緒二十九年四川學使吴郁生以「離經叛道」的罪名革去父親教諭之職；次年，學使趙啓霖見父親「三《傳》同出子夏」的主張，以爲穿鑿附會，通令各校不得延聘父親任教。父親被迫回到井研，在東林鄉高洞寺聚徒教學，形同私塾老師。從内憂來説，在家庭方面也一再發生不幸。光緒二十八、二十九兩年接連死去了我的大哥、二哥和三哥。除了早嫁的大姐，父親就没有子女了。五十之年喪子，而且一連三個，這是人所難堪的事，加以我的三伯父和父親的摯友張祥齡也於此時死去，他們都是支持他、愛護他的兄弟朋友，他的傷感可知，而恰恰在這時刻，慈母又撒手而去，這如何不更增加了他的悲痛呢！

父親自己設計在東林鄉陳家山爲祖母修了墓塋，並在旁邊爲自己留了一穴。「誰言寸草心，報得三春暉」。這個安排也體現了他對慈母之愛。




兩師長



父親能在經學上獨樹一幟，成一家之言，曾得力於兩位師長的提拔和培育。一位是獨具慧眼拔識他於落第生中的四川學臺張之洞，一位是學識淵博、志行高潔、循循善誘的湘潭學者王闓運。

張之洞在戊戌政變後成爲后黨，倒向慈禧的一邊，政治上是右傾保守的。但僅就光緒初年在四川做學政的那段時間而言，工作是卓有成效的，爲蜀學的發展奠定了基礎。

同治十三年（一八七四）張就任四川學臺後，感到四川舊有的錦江書院偏重時文，成就不大，便同當時總督吴棠商議，在成都南較場建立一所環境幽静、規模更大的高等學府，這就是尊經書院。

書院於光緒元年（一八七五）建成，調府縣高等生百人肄業其中。張手訂規章制度：除山長（校長）一人外，設襄校二人、監院二人。所授課程包括經、史、小學、詞章，尤其注重通經。規定人立日記一册，記每日看書起止及所疑所得。山長和襄校每五日爲學生講課一次，監院呈日記，山長和襄校提問考核。一月筆試二次，出四題：經辭一，史論一，賦與雜文一，詩一。文章不合格者，停發膏火，以示激勵。

張以川省得書不易，籌積資金購置書籍數萬册，起尊經書閣爲藏書之處。又設書局刊行小學、四史等書，在坊間大量發行。在此以前，四川諸生除時文外别無所知，至此眼界大開，文風亦變。

關於張之洞辦學的宗旨和治學的途徑，他在《尊經書院記》中曾有所闡述：「諸生問曰：『先生與臺司諸公及諸鄉先生創此舉何意？』曰：『爲讀書。』曰：『讀書何用？』曰：『成人才。蜀材之盛舊矣，漢之郭、張、馬、揚，經之宗也；宋之二王、二李、史、范，史之良也；其餘唐之陳、李，宋之三蘇，元之虞，明之楊，氣節經濟文章之淵藪也。使者誠欲諸生紹先賢，啓蜀學，於是議立書院。學成以歸，各以創導其鄉里，輾轉流衍，再傳而後，全蜀皆通達之士，致用之才矣。』諸生問曰：『宜擇何術？』曰：『無定。經、史、小學、算經、經濟、詩賦、古文辭皆學也。高材或兼一二，專門精通其一。性之所近，志之所存，擇而爲之，期於必成。非博不通，非專不精……』」一個封建官僚，能有這樣遠大眼光和抱負，是令人敬佩的。

光緒二年（一八七六）十月，張之洞任滿回京，行至綿竹，與繼任學政譚宗濬寫信説：「身雖去蜀，獨一尊經惓惓不忘，略有規模，未臻堅定。通省佳士豈能盡採無遺？就目力所及言之，大率盡在其中……」第二年在西安又給譚宗濬信説：「以蜀才言：曰四校官，五少年。四校官：郫縣教諭楊聰、雅安教諭蕭署，茂州訓導李星根，梁山教諭譚焕庭也。五少年：楊鋭、廖登廷、張祥齡、毛瀚豐、彭毓嵩也。」他人雖已離蜀，對四川文教事業仍異常關心。

種瓜得瓜，幾十年後他的願望終於實現，四川的文教事業獲得了巨大發展。

民國二十一年（一九三二），龔熙臺在我父親的追悼大會上説：「清朝二百餘年，大江南北，學者林立，四川獨無一人列入著作之林，可謂大恥。自尊經設立，人材輩出，廖先生尤出乎其類……」龔先生這段話，是對我父親和尊經最公允的評價。

張之洞可以説是拔識我父親的伯樂。

同治十三年（一八七四），父親二十二歲，參加院試。題爲「子爲大夫」。八股文破題，例祇兩句，父親的文章破題却是三句。閲卷的人以爲不合格，早已棄去。張之洞檢落卷復查，覺得文章有新意，乃拔置第一。兩年之後參加科試，父親以「狾犬」之義釋《論語》「狂狷」之文。張之洞感到驚異，於是以高材生調入尊經肄業。

由於這個原因，父親對張知遇之感很深，别後經常有論學、論《易》的書信寄呈「南皮師」；每成一書，必送呈請求指正。

父親每次出川，無論張在廣州、太原、武昌，必繞道前去謁見。光緒九年（一八八三）張任山西巡撫，父親因事去北京，歸途特赴太原晉謁。張有意讓父親與山西學術界人士相見，特設筵款待。當時父親正治《穀梁》，酒後竟大言説：「治一省易，治一經難，苟《穀梁》有成，不羡山西巡撫。」一座皆驚，以爲大不敬，張却微笑説：「志願宏大可嘉。」

他們師生情誼雖深，但在學術思想上却並無共通之點。父親學説多變，張以爲越軌，屢次以「風疾馬良，去道愈遠」相誡。光緒十二年《今古學考》成，張不喜此書，寄語父親：「但學曾、胡，不必師法虬髯。」又説：「洞穴自有主，難於自立。」光緒十三年，張以父親愈變愈離正宗，又命宋育仁傳語父親：「如不自改，必將用兵。」竟以威勢脅迫了。

其實，父親新説的成立，是經過長期思考、探索的過程的。因爲來之不易，所以自信甚堅。得宋信後，他廢寢忘餐近月，經過激烈的思想鬥争，寫了兩封答辯的書信。一信給宋育仁，因爲是積久而後發，言辭是十分激切的。比如：

夫兩漢舊説，墜緒銷沉，鄙人不惜二十餘年精力，扶而新之，且並群經全新之。其事甚勞，其心尤苦。審諸情理，宜可哀矜。即使弟子學生不紹箕裘，而匠門廣大，何所不容？以迂腐無用之人，假以管窺，藉明古義，有何不可？若以門户有異，則學問之道，何能囿於一途？况聖人宏通，萬不爲此，反復推求，終不知開罪之所由。

今以尊鄭之故，强人就我，而不許鄙人以經説經，亦殊未平允……不知風之見疾，馬之見良，正以其識見鮮明耳。

最後竟毫不妥協地宣佈：「今者各報新開，學館林立，必别招天下之兵，日與角逐，得失所形，兩有裨益。國雖新立，固非可兵威脅迫屈服者……」

另一封上《南皮師相書》，言辭要委婉些，但態度仍很堅决。

宣統元年（一九〇九）張之洞病故。消息傳來，尊經同學在成都舉行公祭。父親痛哭失聲。他和張之洞思想上雖然有牴牾，但在感情上對他仍是念念不忘的。

張之洞留川僅三年，對尊經祇是大刀闊斧做了一些開創工作；至於因材施教，潛移默化，循循善誘等等培育人材的細緻工作，則是王闓運完成的。

尊經開創之初，即聘王做主講，王不肯來。後來四川總督丁文誠五次去函相邀，王纔於光緒五年（一八七九），也就是父親入尊經後的第三年，就任尊經山長。當時尊經已缺主講近兩年，王到後對尊經進行了一番整頓，規模制度更臻完善。「諸生喜於得師，勇於改轍，宵昕不輟，蒸蒸日上。」「其時自督部將軍均執弟子禮，雖司道側目，而學士歸心」。

王闓運初見父親時，詢問他現在專攻什麽，他回答説：「有志於習《春秋》。」王見他土裏土氣，又「拙於言，尚不知其學如何」，没有把他放在眼裏。幾次執經問難以後，纔驚訝於他的功力的堅實，纔認識到他是一塊可塑造的材料。從此對父親産生了好感，從而建立了深厚真摯的師生情誼。

此後不久，父親和張祥齡一同搬入内院，以便向王請教。王同他們談論經義，常至深夜。

春秋佳日，王常帶學生出遊。光緒五年（一八七九）六月十五日，父親與同學八人隨王游浣花溪。《湘綺樓日記》記此事説：「從曾園登舟，溯洄溪月，遂至三更。竹蕉滴露，坐聽鷄鳴。」

光緒五年（一八七九）九月，父親應鄉試，《湘綺樓日記》對此事亦有記載：

己卯年九月八日，今夜放榜，與季平坐談至三更。季平醉去，余就寢。半覺聞砲聲，起披衣，未一刻，報者至矣。院中中正榜二十一人，副榜二人，皆余所决可望者。其他學使所賞及自負材高者皆不中。余素持場屋文字有憑之説，屢驗不爽也，甚以爲喜。頃之，季平等入謝，已鷄鳴矣。談久，乃還寢。

幾天之後，王率書院新舉人出南門，訪百花潭，公宴於二仙庵。王令諸生題名壁上。王題詩其後。有「澂潭積寒碧，修竹悦秋陰。良朋多欣遇，嘉會眷雲林」之句。

這年年底王闓運歸湘潭，院内、外諸生送行者數十人，依依不舍，直送到彭山的江口纔分别。

這以後王還於光緒六年（一八八〇）和九年（一八八三）兩次來川主講尊經，到光緒十二年纔最後離去。

父親在尊經約十年，受王教誨近七年。王是治《公羊》的，父親受他的影響，治經亦從《春秋》入手。但他並不謹守師法，亦步亦趨，而有他自己的途徑。王對此曾表示過擔心。他在離川後與友人書説：「此來居然開其風氣。他日流弊，恐在妄議古人……」後父親學説一變再變，愈變愈背離師説。王深感不滿和擔憂，光緒十四年（一八八八）致書宋育仁説：「廖、劉

子雄


 明慧，深淺不同，而兼併輕躁，因時箴之，以進大道，則友道隆矣。」

當時學術界認爲父親學説的多變，其意在勝湘潭。父親同學新都周宇仁曾諷刺父親「每變愈上，不能自止，蓋其意在勝湘潭。」父親對此的解釋是：「其意祇在求實，非求勝人，但不能謂青不能勝藍也。」

民國二年父親入京參加國音統一會議，曾去天津拜見老師。

民國五年王病卒，父親爲文哀悼。




真摯的友情



父親的總角交是楊静齋先生。楊名楨，也是井研鹽井灣人。

同治十年（一八七一）前，他們一同就讀於鹽井灣禹王宫；十二年一同設帳於鹽井灣舞鳳山；十三年同入縣學，並同時調入尊經，因而結下了深厚的友誼。他比父親長十歲，常常像兄長一樣關懷照顧父親，父親也把他當親哥哥看待，事事與他商量，向他請教。父親早年所作之書，不知爲什麽大多托名楊作。這些書都没傳下來。

楊先生在父親滿四十歲時就死了。他家庭貧困，父親常給以照顧。民國初年楊的孫子楊岱安同二侄次山一同考入國學院。父親對他兩人一視同仁，同樣繳學食費，同樣買文具，有失誤，同樣受責備。直到楊岱安畢業參加工作，娶妻生子，父親纔放下了心。

當時選入尊經的都是些隽異之士。「尊經五少年」尤爲張之洞、王闓運所器重，這五人的交情也較深。

楊鋭字叔嶠，就是戊戌政變被慈禧殺害的六君子之一。楊在北京遇難，父親時在資中藝風書院作山長，在資中知府鳳全的筵席上得知這個消息。回到寓所對我二哥説：「楊叔嶠、劉裴村死於北京矣！」俯首伏案，痛哭失聲。

仁壽蕭藩字西屏，也是父親尊經時的親密朋友。

蕭是仁壽大地主，家資富裕。讀書似乎不很認真，因爲從現存資料看來，他們在一起研究切磋學術的記載不多。但早在光緒十一年（一八八五）父親還是默默無聞的窮學生時代，他就兩次出資爲父親刻《起起穀梁廢疾》和《釋范》。這確是難能可貴的事。

蕭很早就死了，父親常關懷他的家屬。民國初年他的一位夫人和兒子在成都做寓公，抽大烟，生活奢侈腐化。後來，他的孫子因債務與我家發生過一次糾紛。從這次糾紛的順利解决，也可看出父輩的友道之隆。

蕭家光緒末年曾向我家借錢七千串，立有字約爲據。到民國十七年，蕭的孫子來交涉，要以七千串銅元償還這筆舊欠。我的二嫂、大侄堅决不同意。他們認爲光緒年間一串錢可换一個銀元，而民國十七年要二十六串銅元纔能换一個銀元，這七千串等於化成了水，喫虧太大。慫恿父親與蕭孫打官司，要求按當年銀價償還。父親也認爲喫虧太甚，同意訴諸法律。可是他始終煩躁不安，心情很沉重。

當時我家分成兩派，二嫂、大侄是實權派，一切從經濟利益出發；我同二侄次山是一派，我們受了些「五四」思潮的影響，堅决反對打這種「重錢財輕仁義」的官司。我們暗暗商量，决定采取釜底抽薪法，利用父親與蕭的舊情去打動他，使他主動撤銷這場訴訟。次山怕犯大不韙，我祇好鼓着勇氣前去。

我走進父親房間，問道：「明天要與蕭××過堂了嗎？」父親點點頭。我説：「人事真難預料，幾十年前，爹爹同蕭伯伯在尊經時，恐怕没想到明天要與他的孫子公堂對審吧？」我的話刺到父親的痛處，又冒犯了他的尊嚴；他勃然大怒，抓起桌上茶杯向我擲來。我一閃身，茶杯落在地上。我低下頭把碎瓷片撿起，退了出去。

第二天一早，大侄進來請示，因爲他要代表出庭。父親説：「官司不打了，狀子撤回來。」大侄驚問：「爲什麽？」父親説：「不打了，不爲什麽！」

蕭孫知道後十分感動，親到我家拜見老人，談起他死去的祖父，彼此都很激動。

民國十六年深冬，父親好友、歷史學家合川張森楷先生突然隻身從北京到井研來看望父親。這意外的重逢，使父親又驚又喜，一下仿佛年輕了二十歲。

父親自民國十三年回鄉後，没有一個瞭解他、可與之深談的人，他的心已静寂得如同一潭死水。張先生的到來，有如一塊石子投入潭中。

他們不停地笑呀，説呀。談到死去的師友，相對嘆息；談到少年得意之事又哈哈大笑。可惜父親在民國八年（一九一九）六十七歲上中風後口齒不清，没有聽慣他講話的人很難全部聽懂。張先生聽不懂了，父親就寫，但他右肢偏廢，書寫用左手，大字還能辨認，小字常常是黑漆一團。張先生認不得，兩人都急了，叫我們去翻譯。他們談的内容我們不懂，也無法翻譯。

夜裏他們總要喝上兩杯，一面喝酒，一面談論，有時争得面紅耳赤，有時又高聲大笑。一夜，張先生醉了，我們扶他到書房去睡。他不去，要與父親抵足而眠，説是此生祇此一次了。我們不敢違背，祇好多多與他們蓋上被子。

張先生要回合川過春節，父親堅决不讓他走。春節後行期改了三次，最後不能不走了，彼此都知道不能再見了，没有説再見的話，祇含着淚叮嚀互寫墓誌銘。可是這個諾言並未實現，彼此都未見到對方的訃告就死了。

另外父親與劉子雄、張祥齡、宋育仁、駱成驤、謝無量、劉師培、龔熙臺、趙熙等先生的感情也很深厚。

劉、張是父親學問上的諍友，在尊經時常互相砥礪切磋，兩人皆中年過世，父親竭盡友道，爲他們哺育遺孤，直至成家立業。

父親與宋育仁同爲王闓運高足。宋對父親的主張雖不完全贊同，但「服其勤勞」，「感其經學功夫甚深」，成爲知交，經常在一起研究、辯論。

光緒二十三年（一八九七）宋任尊經山長，聘父親與吴之英爲主講。設蜀學會於書院，發刊《蜀學報》。宋爲總理，吴爲主筆，父親爲總纂。該報鼓吹發展文化教育事業，改革吏治、農業，成爲四川報紙的先聲。

民國初年父親做國學院院長，聘宋作主講，後來宋作院長又聘父親作主講。

龔熙臺先生是我們的同鄉，他與父親同修《井研縣志》，有五十多年交誼。龔和父親關係密切，常來我們家。我們也最喜歡他。他好收藏古董，我們圍着他叫「龔叔叔」。央求他把褲脚裏的小古董拿出來看看。他一摸一大把，什麽五銖錢、開元通寶、刀刀片片，以及各種奇怪的小東西。聽人説他最節省，一個鹽鴨蛋從重慶吃到宜昌。我們看完古董就要他講是怎樣吃到宜昌的。他總是一面收撿他的小古董，一面笑，説：「别人亂説的，不要相信。」

民國元年，劉師培做國學院院長。一天名流學者會聚於國學院，龔先生拿出他所收藏的張船山「南臺寺飲酒圖」請大家題詞。吴文英、謝無量、劉師培等均揮毫題詩於上。父親推辭不了，也寫了一首五古。這是我所見到的父親的唯一的一首詩：

幾山好收藏，我久厭李杜。强迫人題畫，牽牛上皂樹。物以罕見珍，保此荒年穀。寄語後來人，無分鷄與鶩。

這幅畫我在一九三四年成都花會場曾見過。

民國七年，成都軍閥混戰。開戰之初，華西壩洋人提出抗議。軍閥雙方答應爲了保證洋人安全，不轟擊南郊。於是狀元、翰林、進士先後都到國專我家避難來了。後來聽説那兒也不保險，母親勸他們去雙流暫避。父親堅持不走，母親祇好帶着我們走了。停火後我們回來，見墻壁上不少槍眼，堂屋内幾張方桌并排在一起，上面放了五六床被子，地上是空酒罎和花生殼。我的堂兄告訴我們：「交戰時，他們都躲在桌下，外面子彈嗚嗚響，他們在桌下飲酒高談闊論，有時還高聲大笑。很快就把預備的東西吃完了，再不停火就慘了！」




探求與挫折



父親治經，學説多變。從光緒九年（一八八三）到光緒二十八年（一九〇二）二十年中，經歷四變。

父親曾自述其爲學的甘苦説：「學經六變，各有年代。苟遇盤根錯節，一再沉思，動以數年，豁然理解，如有鬼謀天誘，千谿百壑得所歸宿，舊日腐朽，皆爲神奇。」他的思想敏鋭，意志堅强，而用功尤極勤極深。他不盲從，不固步自封，不以已取得的成就爲滿足，故不惜一再推翻自己的主張，而另闢蹊徑，以致「流於譎奇」，爲同儕所不解，師長所非難，當道所迫害。儘管其學説的是非可以疵議，然而他這種追求真理、忠於學術的精神是可敬的。

此外，值得特别一説的，還有父親與康有爲的糾紛。

光緒十四年（一八八八），康有爲從沈子豐處得《今古學考》，讀後對我父親十分欽佩，遂引爲知己。光緒十六年（一八九〇）春，父親在京會試後去廣州拜謁張之洞。康有爲與黄季度過廣雅書院相訪。父親以《知聖篇》和《闢劉篇》稿本贈康，徵求他的意見。康很不以爲然，寫信給父親，指責他「好名騖外，輕變前説，急當焚燬」。父親答以此事要當面纔能説得清楚。於是父親訪康有爲於廣州安徽會館，暢談一夜，一再以始皇未焚六經爲證，康大悟。這年秋，父親返川，還未到重慶，而康有爲的《新學僞經考》出版，其立論的要點就是依據《知聖篇》、《闢劉篇》引申而成的。康書一出，「天下振動」。但康説之來歷亦爲當時國内學術界所共知，康有爲對此很忌諱。父親於光緒二十年（一八九四）曾致書康有爲説：

吾二人交涉之事，天下所共聞之，吾不願
 

注



 貪天功以爲己力，足下之學，自有之可也。然足下深自諱避，致使人有向秀之謗。每大庭廣衆之中一聞鄙名，足下進退未能自安。淺見者又或以作俑馳書歸咎鄙人，難於酬答，是吾二人皆失也。天下之爲是説惟吾二人，聲氣相求，不宜隔絶，以招讒間。且吾之學詳於内，吾子之説詳於外，彼此一時，未能相兼；則通力合作，秦越一家，乃今日之急務，不可不深思而熟計之也……

在這封信中，父親表明他無意揭康的老底，還希望與康「通力合作」，求得學術的發展。父親的胸襟是開闊的，態度也是誠懇的。

民國二年，父親又致書康有爲説：

憶昔廣雅過從，言談微中，把臂入林，彈指之間，七級寶塔，法相莊嚴，得未曾有。巍然大國，逼壓彈丸，鄙人志欲圖存，别營堂構，太歲再周，學途四變……

父親在信中含蓄地表現了他二十年辛勞被人掠美的憤懣之情，但還送書與他，把他引爲同志，足見父親態度是十分光明磊落的。然而康派却力圖從人格上貶抑父親。梁啓超在其所著《清代學術概論》中没有舉出任何證據，公然誣衊父親：「晚年受張之洞賄逼，自變其説，其人不足取也。」

真是如此嗎？且看古文學家章太炎先生的評議吧：

君之學凡六變……其第二變最可觀，以《周禮》、《王制》大小異治，而康氏所受於君者，則其第二變也……而有爲之徒，見君前後異説，謂君受之洞賄，著書自駁，此豈足污君哉？君學有根柢，於古今經學無不窺，非若康氏之剽竊者……

民國二十一年，在父親的追悼會上，四川大學校長王宏實説：「我們對廖先生的崇拜有一個共同之點，便是廖先生的治學態度。廖先生有他特殊的地方。他有很强的自信力，無論何人怎樣非難，怎樣用威勢脅迫，他都能不改其説。但是廖先生又不固步自封，總不斷爲更進一步而努力，一旦得有新的主張，便把舊的抛棄。所以廖先生治學的態度是進步的，發展的，不是一成不變的。」也可謂公允之言。

然而因爲梁啓超是「權威」，流謗所及，一直到現今。兩年前，一位史學家曾引用梁説，那是私家著作，倒無足輕重；但新編《辭海》，在「廖平」條中仍引用梁氏之説，這就不能不使人覺得十分遺憾了。




一個好園丁



父親在成、嘉各地從事教育工作長達五六十年，桃李滿巴蜀，爲四川培育了不少人才。

他對教學工作是一貫勤勤懇懇，嚴肅認真的。當年無論做山長、做院長，他都擔任全部的經學課程，工作已够繁多了，可他晚上還常到自習室巡視，瞭解學生的勤惰。樂山帥平均先生曾向我説，他在九峰書院念書時，晚上父親常在自習室窗外聽學生讀書和議論，有時也步入室内作些指點，言簡意賅，使人久久不能忘懷。

蒙文通先生也曾談到他在國學院受業時的情况。他説父親不帶講義，一上堂就滔滔不絶，有如長江大河傾瀉而來，基礎差的，接受不了。有時夾以詼諧，引起哄堂大笑。當時《資治通鑑》是必讀之書，每個學生案頭都有一部。當學生問到書中某一件事情時，父親略一思考便可明確無誤地回答。有時需要查對，儘管案頭《資治通鑑》的版本不同，但父親祇須把全書抱起來在桌上一放，用眼睛審度一下，然後翻開，前後不出五頁就可找到他們所詢問的那件事。

民國八年，父親六十七歲時，中風後舌頭不靈活，説話不清楚，右脚右手失靈，行動、飲食需人扶侍。但他這時還在國學院做院長，仍然堅持上課。由次山扶掖入教室，講話學生聽不明白，由次山轉述。

民國十八年，父親七十七歲，已退居井研五年。犍爲李源澄、仁壽陳學源忽然來井研求教。對這兩個素昧平生的青年人，他不僅熱忱接待，而且全力以赴，爲他們講經。這是炎熱的夏季，書房又當東曬，師生都汗流不止。加以父親見他們聽不懂他的話，更急得滿臉通紅，一節課下來，滿頭大汗，疲乏不堪。我們見他累得可憐，雖不贊成，但爲他的「鞠躬盡瘁」的精神所感動，便未加以阻攔。

父親在教學時是嚴師，但在平時則和靄可親，從不擺老師的架子。父親在九峰書院的學生胡素民在父親逝世後作挽詩十二首，其中一首説：

儒家氣象尚巖巖，争説爲師道在嚴。

獨有達人知聖久，降尊先禮不爲嫌。

自注説：「先生於門人愛之如子，待之如友，未嘗輕呼名號，反以先生老師稱之，别久，尚未及拜，即先長揖，反使受者惶伏。」

父親青少年時期家庭貧困，讀書艱難，十分理解窮學生的困苦，對他們體貼入微，愛護備至。他們有病，有急事，總是盡力資助。有些人後來有錢了，還他，他收下，没有錢，或者忘了，他也不計較。另一學生楊宗岳在他挽聯中也説：

立雪有五年，减薪俸，助膏火，視猶祖孫父子，音容遽渺恨何多。

有些學生追隨他一生，建立了家人父子般情誼，特别突出的是青神鄭可經和嘉定黄經華。鄭可經號席五，是父親被參貶後到青神講學收的弟子。他與父親情同父子。《四變記》是父親口述，他筆記的。

鄭曾留學日本，歸國後與我家同住汪家拐。後與父親的朋友的女兒結婚。婚後遷居少城，兩家還過往很密。後來鄭患急病死了，父親未中風前，常去看望可憐的孤兒。

民國十五年，鄭妻忽然來井研，企圖了結一場債務。原來鄭先生生前因父病與父親借去大洋五百元，立有約據。父親知鄭妻無力償還，從未過問。但鄭妻怕父親一死，那張約據將是她母子的後患，希望在父親未死之前交結此事。父親慨然用左手書寫下「約據已失，任何人拾得，作爲無效」的字據。鄭妻拿着這張紙條，感激涕零地回去了。

黄經華先生少年負笈相從，從九峰到藝風，以後又同到國學院任教。他還協助父親寫作，成爲父親得力的助手。父親晚年的著作，有些是由他整理編校的，學術方面的酬答，也常由他代筆。

民國八年，父親忽然中風，舉家慌亂，不知如何是好，幸賴黄先生等幾位大門生親視湯藥，日夜守護床前，並參加陸錦亭等醫生的中西醫會診，纔把父親搶救過來。

黄先生先父親死去，父親得消息後，十分悲慟。

民國二十一年，父親去成都，過樂山河咡坎，

現名磨池。


 見到黄的寡妻、寡媳和孤孫，景况十分凄凉，父親愴然幾乎淚下。立命七弟取銀元一封送與黄妻，鼓勵她將孤孫扶養成人。

由於父親是這樣一位既是嚴師又是慈父般的老師，所以學生對他是十分尊重依戀的。在成都每年二月初九父親生日，學生成群聯翩而來，老的、少的、窮的、富的，關係密切的還帶來了夫人和孩子。父親見桃李滿門墻，十分興奮，每次必開懷暢飲，酩酊大醉。




興趣·愛好·情操



假若有人問我：「你父親喜歡什麽？」我會毫不猶豫地回答：「他喜歡書。」

爲衣食，爲陳設，父親是捨不得花錢的，但買起書來，錢却從書房的角落裏滚滚而出了。有大銀子，有散碎銀子，有一串串的小錢，書商看了也感到好笑。

民國以前，他歷任各縣書院山長，每年俸銀是五百六十兩。民國以後任國學院院長和大學教授，因當時教育經費奇缺，經常欠薪，收入也不多。他用這一點點錢養活弟兄子侄以及妻兒子孫一大家外，竟購得藏書兩萬餘册，這完全是他節衣縮食得來的。

他的書不是成批買的，而是有多少錢買多少書，遇到什麽就買什麽。父親買書，不計較裝幀，不講究版本，哪怕斷稿殘篇也願收藏。因之他的書大大小小新新舊舊都有，書櫃也因此是七長八短的。

他的書房内除了滿架滿架的書以外，桌上、椅上、凳上、枕上甚至地板上都是書，簡直是書的世界，書的海洋。要是有誰看到不順眼，替他整理一番，反而會招來一場埋怨。因爲據説亂中自有其規律，誰打亂這規律，反會給他帶來很大麻煩。

每日清晨，他很早就起床了。梳洗完畢走進書房，泡上一杯茶，拿上一本書，就神遊到另一世界去了。假若没有人去請他喫飯，去找他交涉事情，他會一直坐到深夜。

一般腦力勞動者都要求有個安静的環境，可是父親不在乎，他常説「心遠地自偏」。

民國初年我們姐弟幾人都小，常在院中打鬧。有時皮球打在書房板壁上咚咚作響，父親竟充耳不聞，照常工作。有一次小弟弟撞在花臺上，頭上碰了一個口，血流不止。家裏的人十分慌亂，又是找藥、又是請醫生，父親好像没有聽見似的。晚飯時見弟弟頭上包着白布，纔驚訝地問：「他咋搞的？」大家暗暗好笑。

民國八年，父親中風後仍手不釋卷，並用左手十分吃力地寫成《詩易合纂》一書。民國十三年，他退休回鄉後，生了一場大病，身體更弱；眼睛似乎患了白内障，老光眼鏡之外再加放大鏡也不行了，這纔被迫停止了閲讀。他僻居山鄉，没有可交談的朋友，没有可散心的娱樂，長日無聊，唯一的消遣是聽人念《三國演義》和《水滸》。這時我母親已去世，這任務就落在我這個停學在家，代母親照看弟妹的十三歲的一年級中學生肩上。有時候不免念得結結巴巴，或認錯了字，父親立即糾正。我感到委屈，放下書就要走，父親讓步説：「對的對的，念下去，念下去。」

他最喜歡聽《三國演義》的「三顧茅廬」、「長阪坡」、「草船借箭」、「空城計」等章節。《水滸》是「智取生辰綱」、「三拳打死鎮關西」、「野猪林」、「景陽崗」等章節。尤其是武松打虎，百聽不厭，每到精彩處還哈哈大笑。

當時我喜歡看小説，却不喜歡念書，因而一聽到叫我念書，我就皺眉頭，祇要有藉口，我就要設法躲避。現在我已到父親當時的年齡了，才深深體會到父親晚年的孤寂與可憐，恨不得拿起《水滸》爲他明聲朗誦，可惜已經遲了。

父親還喜歡喝酒。他壯年時期酒量很大，號稱百杯之量。我家别的東西不多，酒却是大麯、白干、紹酒大罎小罎地放着。父親中飯晚飯必喝一兩杯，從不現醉態。客人來了，總是談笑風生，開懷暢飲，一端就是幾大盅。我常常想：就是茶也喝飽了，這是酒，怎麽受得了？

外出作客，常常是醉了用轎子抬回來。當大家從轎内把他扶出，他總是嘻嘻哈哈地笑，有時還哼幾句不成腔調的川戲。然後就沉酣地睡去，從不使酒發瘋，絮絮叨叨。

父親平時是很威嚴的，全家都怕他；但酒醉後却變成另外一個人：和靄可親，笑容滿面，逗大的、抱小的。我們常趁這個機會提出平時不敢提的要求，往往有求必應。

父親嚴格禁止子孫抽煙、賭博，但不干涉他們喝酒，我的兄輩侄輩都很有酒量。

退休回鄉後父親的酒量大减了，祇在晚上喝一小杯。家裏爲他釀有穀子酒，是很香很醇的。酒不多，是他的專用品，因而放在他屋裏。一天夜裏，一群年輕人在一起，説到這種酒都想嘗一嘗，公推我去偷。我走進屋去，見父親在椅上打盹。我把燈移來背着酒罎，就蹲下倒酒。父親聽見響聲，明知有人倒酒，並不阻止，祇長長地哼了一聲。我把酒拿出去，幾個人你一口我一口，用大頭菜下酒，吃得又香又樂。幾十年後，每回憶到此事，總會産生一種温馨幸福的感覺。

父親工作之餘，偶爾也參加一下文娱活動，這就是射箭與下棋。

在國學院時，秋高氣爽的下午，父親常同教師去操場射箭。父親有時中，有時不中，黄經華先生却常中紅心。他是這些教師中年歲較大，箭術較好的。每當他射中紅心，父親就帶頭歡呼「黄忠老將」，圍觀的人一片掌聲，我們這一群孩子也隨之又跳又叫，氣氛十分活躍。

父親偶爾還同他的老朋友在庭園中下圍棋。樹木掩映的凉亭中，一對白髮長鬚的老人對坐沉思，頗有古畫情趣。

回到井研因爲没有會下圍棋的人，不再下了，圍棋子也不知弄到哪裏去了。象棋倒還有幾付，他常用的是一付黄楊木的，棋子很大很沉，下起棋來幾間屋都聽見「駝駝駝」的響聲。家裏的人大都會下象棋，但除堂兄慶三外，都不是他的對手；但他一見慶三下棋，就不高興，更不用説和他對弈了。原來，慶三是大伯的次子，繼承了祖父的糕點鋪，以賣糕點爲生。他整天坐在櫃檯上與人下象棋，不理正事，本錢蝕光了，父親給以資助，始終扶不起來，四十以後還未成親，故父親見他下棋就皺眉頭。

父親晚年性格變得温和慈祥，十分喜愛小孩和小動物。我們小時，他忙於工作，忙於寫作，很少愛撫我們。回到井研後，他把他的愛傾注在孫子、曾孫身上，常把他們抱置膝上，感到無比快樂。以後這一批幼小者也入學了，他就疼愛他那隻麻猫。麻猫也似乎通人性，整天陪着他，一同在大竹椅上打盹、打鼾。父親去世不久，麻猫因無人愛護也死了。

父親不願結交官府，却喜與老農擺家常。

當時是防區時代，井研經常更换縣長，有些是文官，有的是武將。這些人附庸風雅，一上任都要到我家「執弟子禮」拜見「老師」。有的三鞠躬，有的行跪拜禮。我感到很奇怪，問父親：「他們都是您的學生嗎？」父親十分厭惡地説：「他們配稱學生？」

我的一位堂嫂因事與人打官司，見縣長如此尊重父親，就提着鷄和點心來請父親與她説人情。父親一言不發，艱難地站起來走到窗前，把禮物一件件擲出去。堂嫂狼狽而去。

這些縣長都設筵招待他，他總是以病殘爲辭。祇有民國十八年縣長李先春正式發出通知，舉辦讀經講習班，父親才去縣府講過幾次《易經》。

但他對農民又是一種態度。我家在縣城和鎮上都有住宅，但都在郊外。當大太陽天氣，父親喜坐門前曬太陽，看田間農民耕種。有農民走門前過，父親總要招呼他們，和他們擺談幾句，有時還請他們進屋去抽煙喝茶。他瞭解他們，與他們有共同語言，因而談得很投機。二嫂對此很反感，常暗地説：「這真有點失身份。」父親知道後笑道：「民以食爲天，他們是功臣，失掉我什麽身份？」

父親雖然一生尊孔、讀經，講求孝弟，對三綱五常尊卑老幼等級觀念是根深蒂固的，但與當時一般士大夫比較起來，思想並不十分僵化，對新生事物還頗爲敏感。

「五四」運動後，他首先令家裏的女孩子放足，比我大十歲的大侄女已是大足，這在井研是創舉。

民國十五年，在女孩子們的要求下，父親讓家中女孩子與男孩子一道去成都讀書。這對落後閉塞的井研縣城是一種衝擊。在這影響下，接着就有一群女孩子涌上成都投考學校了。

我到成都不久，曾接到父親一封來信，内面祇有他用左手寫的「孫文買完」四個大字。想了半天，纔理解到他叫我把孫中山著作買完，寄回去，他要加以研究。

這年五月，我同三妹就自動把髮辮剪了，這在當時是一件反封建的大事。回到井研，紳士們説：「倒男不女，不像話！」但父親却未提出批評。

這時國民政府頒佈了女子繼承權。盛宣懷第一個把財産分給女兒。我家由二嫂當家，我們上學的學費常受她的卡制。我們在報上看到這消息後就向父親提出繼承權的要求。父親慨然允諾，將成都兩院房子和一筆現金儲蓄，分給我們姊妹三人。但二嫂和大侄反對，並向廖氏宗祠控告。在家族會議上，父親堅持原意，並向井研縣府正式備案，這場糾紛纔以我們勝利而告終，這在二十年代的四川也是一個創舉。

我們一部分旅省青年，在「五四」新思潮的影響下，在成都成立了「研新社」。目的是研究新思想，倡導新文化，改革井研舊的思想風俗。「研新」成立後，在社長廖次山的領導下，發行了三期不定期刊《研新》，猛烈向故鄉封建勢力開火，引起了很大的反響。父親對「研新社」的行動，有的默許，有的積極支持。如打東嶽廟的菩薩，抓縣督學的煙燈游街，父親明明知道，却不加以阻止，官紳會首們雖氣得咬牙切齒，見父親未表態，也不敢輕舉妄動。

以後次山等又在井研北街創辦「結純」小學。本地教員純粹盡義務，大家都很努力，學校辦得也很有成績，深得學生家長的好評。父親爲表示對學校的支持，曾命最小的妹妹入學。

民國十六年寒假，「研新」同仁决定在井研舉行遊藝會，苦於没有幕布，父親知道後，捐贈了一幅幕布。上面貼着他左手寫的「少者懷之」四個大字。下款是「邑人廖平贈」。

開會那一天，一群年輕人來請父親去看演出，父親欣然前往。當看到三妹與王嘉祥姐妹同跳《葡萄仙子》，廖次山與李亞群合演文明戲《孔雀東南飛》時，父親點頭微笑。但亞群回家，却受到他父親的責備，説：「拿錢送你去讀書，你不争氣，去學小旦！」

民國十八年，「研新社」在井研創辦私立中學，因爲没有經費，企圖用父親名義募捐，故取名「六譯公學」。父親首先捐贈五十元大洋，並令曾孫女入學。但此校開辦不到半年，就被當局以「赤化嫌疑」的罪名給查封了。

父親一生教書，對青少年特别有感情，他又比較豁達開明，因而我家經常賓客滿門，大都是次山、七弟和我的朋友。有的人簡直是長客，常住我家。

後來亞群參加了革命，轉入地下從事秘密活動，回井研常以我家爲掩護。一旦風聲緊急，次山就用佃家衣帽把他喬裝打扮成農民，從後門把他送走。一次亞群在堰塘邊釣魚，八哥去通知他説：「叫你快走，捉你的人來了。」他丢下魚竿就跑了。

父親對這些年青人一會兒出現在眼前，一會兒又不知去向的神秘行徑，也感到蹊蹺。但他相信他的孫子和這些青年不是爲非作歹的人，從不追究。由於他的雍容大度，給這些青年很多方便。




儉樸的家風



父親出身寒素，青少年時期飽經貧困，因而養成了儉樸的生活作風。

他在尊經時，脚上穿的是祖母做的青布鞋，身上穿的是家機土布衣，有時還打上一兩個補丁。這麽一個十足的「鄉巴佬」，站在衣冠楚楚的少爺們中間，多麽寒傖呵！可是，他毫不在乎，旁若無人。他這種獨特的風格，博得了有識之士的欽佩，因而在尊經結交了不少肝膽相照的朋友。直到父親中進士後，我家無論來了什麽客，最豐盛的宴席仍然是一頓豆花飯，故除當年「廖米湯」之外，父親又得了個「廖豆花」的綽號。

每年秋天豆子上市，我家就買一兩石來用囤子圍着。平時用炒豆子下稀飯，或者自己生豆芽，客人來了，就用來推豆花。推豆花是勞動量較大的工作，家裏人常爲此感到麻煩，但父親總是改不了這個習慣，一直到八十歲還喜歡吃一頓又辣又麻又燙的豆花飯。

父親中風以前，我家飯菜始終保持井研農家本色。平時白水煮菜蘸紅海椒，父親吃得十分香甜。初二、十六打牙祭，一斗碗回鍋肉，幾大碗菜湯。中風以後，身體需要肉食多一些了，常用黄芪、党參炖肉；但命令小人不得上大人飯桌，説是吃了大人吃的東西要上火，實際上就是怕我們經常吃肉，養成不甘澹泊的習性。我們小桌上經常是兩碗蔬菜，打牙祭時一人一小碟回鍋肉，或者牛肉絲炒紅蘿卜，吃大魚大肉的時候很少。我們極難得吃零食，父親常説：「吃得飽飽的，穿得暖暖的，還要什麽？」

我家的農村本色還表現在喜歡吃鹹菜，做鹹菜。醬油、豆瓣都是夏季做來吃一年，泡菜、醬菜、伏菜、甜菜、豆豉、豆腐乳無不齊全。一間小屋盡是罎罎罐罐。打開這間屋，就聞到一股香味，我們就愛擠進去撈點什麽來吃。可是小官僚家庭出身的二嫂很反感，常常背地裏埋怨：「别人家有的是古董、字畫、盆景，我們家却一屋瓦罐罐，這土氣不知要傳到哪一代？」

父親經常穿藍或灰色洋布長袍，外罩一件青緞或羽紗馬褂。家裏爲他制有四季的綢緞衣服，可是他一見那些金光閃閃的東西就皺眉頭，祇好成年纍月壓在箱底。民國初年，熊克武在成都做督軍，一次請父親赴宴，熊與我們是同鄉，父親决定前去。臨行，母親拿出緞子衣服要他换，他堅決反對。穿着一身舊衣服就往外走。母親抱着新衣服追出去；他繞着圓桌躲。結果還是穿着舊衣服去了。晚上他大醉歸來，扶下轎子就哈哈大笑説：「我今天没有穿新衣裳，還是坐了上八位！」接着又向我説：「布衣傲王侯，你懂嗎？丫頭！」這件事在我記憶裏留下了深刻的印象。

父親不但自奉節儉，治家也是很嚴謹的。在國學院做校長時，一家大小穿的鞋子都是母親做的，常常睡醒一覺，還見母親在燈下納鞋底。我們姐弟數人夏天是家機麻布，其餘三季是家機的土布，用藍靛染成深藍或淺藍色。剛穿上身時有很大一股臭味。我們滿十歲時父親給我們做大生，纔給縫一身洋布衣褲，但也祇能外出穿，一回家來就得趕快脱下，放在箱子裏。平時布襪子疤上重疤，穿在脚上十分難受。比起一般士人子女，我們是顯得很土氣的。

父親總是天明就起，梳洗後用手杖敲我們的門，一面敲，一面叫：「天亮了，快起來！」早晨的瞌睡是很香的，但不敢不起來。起床後，男孩子掃地，女孩子燙水烟袋，抹桌椅，提着一個小水桶，用抹布包着指頭把雕花椅上的洞一個一個地揩拭乾净。女孩子滿十二歲，家裏雖有女工人也要學洗被蓋，學炒菜，一而再，再而三，非學會不可。還定下一條奇特的規則，客人來了，女孩子下厨房操作，媳婦出來陪客。説是讓女孩子多鍛煉，以免將來爲難。

他還鼓勵我們儲蓄，每人給買一個瓦的撲滿，上面寫上名字。客人給的錢，銀元交母親，銅元小錢自己存入撲滿。年三十夜比賽，看誰存的錢多。

父親的子侄議婚了，他總問姑娘能不能幹？是不是養蠶能手？他們結婚了，就要帶個信回去叫給他做一雙布鞋來看看。一般士大夫家庭，選的是才貌出衆、善於知賓待客的姑娘；他選的都是健壯結實，能紡紗織布、勤儉持家的主婦。

井研老家一貫務農，養蠶織布。大嫂是農家女，對農活很内行，就由她主持其事。春天我們回到老家，大嫂就帶着我們去砍桑條，摘桑葉，幫着她把桑葉撒在蠶棚上。聽着蠶兒沙沙吃葉聲，感到無比高興。我同小伙伴一道爬到桑樹上去摘桑椹，捉毛蟲。有一次不小心掉在水田裏，從頭到足一身稀泥。大嫂悄悄把我從後門帶回去，全身脱盡，塞在被窩裏，待衣服烤乾了，纔讓起床，怕二嫂知道後會責備「粗野」、「没規矩」。

民國初年，我們住在國專附近楊遇春故宅裏。房子古老陳舊，但四進的院落面積大，房間多而寬敞，中間還有兩個大壩，頗有農家風味。父親命前院種菜，後院種花。花園裏常常鮮花盛開，蜂蝶成群，菜園裏呢，地壟中栽滿包穀、豇豆、茄子、南瓜，圍墻上還爬滿絲瓜、扁豆。父親工作之餘帶領我們去掰包穀，摘茄子，豇豆、絲瓜，煮成一鍋，蘸上紅辣椒，父親吃得比山珍海味還鮮美。

當時我家房子有空的，就分一部分與商務印書館四川分館的龔館長居住。龔是吴淞人，穿着打扮都很講究。當時父親的名氣比那位館長的名氣大，拜訪的人也較多，人們常誤認他家子女爲父親的孩子；他家孩子也譏笑我們是「阿木林」。

父親嚴厲的家規，對子女近於苛刻的待遇，當年不知使我們受了多少委屈，我曾産生過極端不滿的情緒。可是七十年後，在我將走完這坎坷的人生旅途的時候，緬懷往事，我反而産生了强烈的感激之情。老父啊！是你給了我好的教誨、熏陶，使我能於生活澹泊自甘；使我煉就了堅韌的性格，因而新中國成立前久走爛路，没有摔倒，史無前例的十年中，飽經狂風惡浪的衝擊，没有沉淪！

原載《龍門陣》一九八五年第五、第六期。






注
 　不願：原作「以欲」，據《六譯先生年譜》改。








井研廖季平師與近代今文學



蒙文通

今、古文之争，起於漢代，亦烈於漢代。清世經學，以漢學爲徽幟，搜討師説，尋研家法，遂亦不能不有今、古文之辨。阮伯元稱張惠言之治《虞氏易》，孔廣森之治《公羊春秋》，爲二千年來不傳之絶學，蓋各家之師法，至是而略明。然治《公羊》者亦治《周官》，治虞《易》者亦治《左氏》，莊存與、惠棟之流皆是。一經之義明，而各經相互間之關係尚未窺其全，是則所知者各家一隅之今文説，尚無綜合各家以成整個之今文學派。劉逢禄之流，信《公羊》則並駁《左》、《穀》，而《周官》亦爲疑書，黨伐之諍以起。宋于庭以十四博士爲一家，至是而後有聯合之今文派，與古文爲仇，較爲整個之今文學。然於今、古兩派立説異同，其中心所在，實未之知，徒以立學官與否爲斷，是則知表而仍不知其裏。故在清末，尚有治《穀梁》之專家而謂《穀梁》爲古學者，亦有治《公羊》以駁《穀梁》而謂《穀梁》爲古學者，皆由以立學官爲斷之説蔽之也。論事而不知其本，則爲已得門徑而未臻堂室。劉、宋不足以言成熟之今文學，然其區分今、古，對壘抗行，自此以後，遂有整個之今文學，功實亦未可没。

本師井研廖季平先生初治《穀梁》，有見於文句、禮制爲治《春秋》兩大綱，後乃知《穀梁》之説與《王制》相通。以爲《王制》者孔氏删經自訂一家之制、一王之法，與曲園俞氏之説出門合轍。然俞氏惟證之《春秋》，廖師則推之一切今文家説而皆準。又推明古文家立説悉用《周官》，《周官》之制，反於《王制》，求之《五經異義》、《白虎通義》而義益顯。至鄭康成遍注群經，兼取今、古，而家法始亂。推闡至是，然後今、古立説異同之所在乃以大明。以言兩漢家學，若振裘之挈領，劃若江河，皎若日星，故儀徵劉左菴師稱廖師爲「長於《春秋》，善説禮制，洞徹漢師經例，自魏晉以來未之有也」。

前乎廖師者，陳壽祺、喬樅父子，搜輯《今文尚書》、《三家詩遺説》，而作《五經異義疏證》，陳立治《公羊春秋》，而作《白虎通義疏證》，皆究洞於師法，而知禮制爲要，然大本未立，故仍多參差出入。廖師推本清代經術，尚稱「二陳著論，漸别古今」。廖師之今文學，固出自王湘綺之門，然實接近二陳一派之今文學，實綜合群言而建其樞極也。他若魏源、龔自珍之流，亦以今文之學自詡，然《詩》《書古微》之作，固不必求之師説，究其家法，漢宋雜陳，又出以新奇臆説，徒以攻鄭爲事，究不知鄭氏之學已今、古並取，異鄭不必即爲今文。世復有以阿鄭爲事者，亦得古文家之名，魚目混珠，彼此惟均。故龔、魏之學别爲一派，别爲僞今文學，去道已遠。激其流者，皆依傍自附者之所爲，固無當於今、古文之事。故有見一隅而不窺全體之今文學，有知其大概而不得其重心之今文學，此皆未成熟之今文學，而又别有魏、龔一派漫無根荄之今文學；是漢代之今文學惟一，今世之今文學有二。至廖師而後今文之説乃大明，道以漸推而漸備。故廖師恒言：踵事增華，後來居上。然不有莊、張、劉、宋、二陳之啓闢途徑於前，雖廖師亦未易及此。而龔、魏以狂惑之説亂於前，揚其波者又淆之於後，致求今文者亦非，擊今文者亦非。能遠紹二陳，近取廖師以治今文者，近世經師惟皮鹿門一人而已。夫自三百年來，學者苦心孤詣，自宋而反諸唐，而魏晉，反諸東漢，而西漢，寸累銖積，然後僅有此渺焉之成績，乃病狂者以不根之説亂之，此誠學術之至可痛心歟！

廖師既通《穀梁》，明達禮制，以《穀梁》、《王制》爲今文學正宗，而《周官》爲古學正宗，以《公羊》齊學爲消息於今、古學之間。就禮制以立言，此廖師學根荄之所在。於時變法之議起，潘、翁方當國，《公羊》之説大行，世之學者皆競言改制。《穀梁》釋經，本義密於《公羊》，故由《穀梁》而治《公羊》，其事至易。廖師以其餘力説《公羊》，言《公羊》者悉未之逮，廖師遂以《公羊》名於世，凡知廖師者皆在《公羊》，不在《穀梁》。夫以禮説經者，漢師之家法，石渠、白虎之遺規，今、古之大限；援緯入經者，漢學之旁枝，亦古今所同病，固非一家之過。由前之説，則《穀梁》魯學爲大宗；由後之學，則《公羊》齊學爲巨擘。《公羊》多非常可喜之論，侈者樂焉，故其説易倡；言《禮》則樸實繁難，孟卿以《禮經》多而三《傳》煩雜，不以教子，故使孟喜學《易》，故其道難明。清世言今學者皆主於《公羊》，遂以支庶而繼大統，若言學派，則固不如此。由《穀梁》以禮説今文者，魯學之遺規，由《公羊》以緯説群經者，齊學之成法，此今文中二派對峙之主幹。經學者固魯人爲嫡傳，緯書者固齊學之大本。齊學且不必專言經，治經者其餘事耳。自經學既盛，齊人亦起而説六典，遂以陰陽五行之論入之，其學自不必以經爲主。况以何休之義言之，改制之説推本於王魯，王魯之説推本於隱公元年，以爲諸侯不得有元年，魯隱之有元年，實孔子王魯之義，亦即改制之本。然《左氏》稱惠之二十四年、惠之十八年， 《晉語》自以獻公以下紀年，諸侯之得改元，《春秋》著其實。《白虎通義·爵篇》謂：「天子改元，即事天地；諸侯改元，即事社稷。」則禮家斷其義，安在隱公元年即是王魯，而衍其説於改制？故改制者實不根之説，非經學之本義也。鄭玄《起廢疾》於「歲則三田」之説，以爲孔子虚改其制而存其説於緯，則康成亦言改制，又安在改制獨爲今文家之大義微言？由改制故言託古，改制之事不實，則託古之説難言。秦漢之間，齊人之學以陰陽五運之義與孔子之經合爲一家，而六經有齊學。端門受命之説興，孔子幾於由人而變爲神，儒家幾於由哲學而變爲宗教，猶釋迦、耶穌然。今、古文諸家持其説者有之，幸破其説者有之，而孔子乃得仍爲人。此亦中國學術之一大事。由齊學者視之，則《公羊》、緯書爲今文之正宗，而《穀梁》居今、古之間，故來以《公羊》遍説群經之譏。

緯書雖盛於東漢，其説實道源於先秦。


 廖師由《穀梁》而兼治《公羊》，故主於禮制而不廢神運，實以魯學而兼治齊學，其長在《春秋》、禮制，此劉左菴稱之爲魏晉以來所未有，於神運之説尚非所長。世之侈言《公羊》齊學者，則又不究於災變之故，探五勝之原，尤不知其間各家異同分合之所在，甚無爲也。純就齊學而言，惟淳安邵次公瑞彭洞曉六曆，於陰陽三五之故，窮源竟流，若示諸掌，自一行一人而外，魏晉及今，無與倫比，此固今世齊學一大師，而廖師實非齊學之巨擘。然邵氏實亦襲清儒之前功，而後有此創獲，事亦與廖師同，夫學安有不百年積之而可一朝偶致者耶？由邵氏之説，則足以周知諸緯派别異同、源流先後之故，所係至大，可資之以處理秦漢各派之學説。齊學之爲用若何不必言，而古有齊學，其根柢則若是。是以齊學者，則邵氏《齊詩鈐》之作，其深合齊學家法，固優於廖師也。

廖師之學，既本於禮制，禮文異數，實爲今、古學一大分限，視世之徒以文字辨今古文、以義例辨今古文者，虚實不侔也。惟禮既異數，學判今、古，勢必進而推明其致異之故。廖師初年之學，以爲今文者孔子晚年之定論，鄒魯之士實聞之；古文者孔子初年之學，趙燕之士皆聞之。孔子初年之學主從周，遠方之士聞而先歸者傳之，於後爲古文學。晚年修《春秋》，則損益四代之制，自爲一王之法，惟鄉黨之士聞之，於後爲今文學。及既與南海康有爲見於廣州，康氏遂本廖師之《今古學考》、《古學考》以作《新學僞經考》，本其《知聖篇》以作《孔子改制考》。康氏之學實以龔、魏爲依歸，而未窮廖師之柢藴。梁啓超謂康氏學非自廖氏，而盛推龔、魏以及於南海，是爲實録，知師固莫如弟子。惟《僞經》、《改制》兩考，不能謂非受影響於廖師，特自有廖氏學，不得以康氏之言概廖氏之學耳。廖師聞康氏以《左氏》、《周官》諸古經皆劉歆所僞作，信而用之，遂作《周禮删劉》，此當廖師學之一變，是爲康氏之學影響於廖氏。然劉歆胡能悉僞諸經？又胡爲必悉僞諸經？王肅好賈、馬之學而不好鄭玄，所爲經注，異於鄭氏，慮不勝，然後有《孔子家語》、《尚書》孔傳之僞，有《論語》、《孝經》孔傳、《孔叢子》之僞。汲冢出書而《紀年》、《周書》皆被改竄，則僞之非一人一時所能爲，所由作僞者。又以鄭、王兩學相争之故，故書雖僞而義仍有據，事必有本。凡此作僞，皆南學之徒爲之，實爲王學而作僞。校鄭、王兩派之異同，足知僞書之僞者安在，其不僞者又安在。《紀年》、《周書》僞，而所據以作僞之材料不必僞，此辨僞者所宜知。其所改竄之書僞，而爲其學者所自爲書又不必僞，所本之學不必僞，僞與不僞之書輔而行，不僞者信用之，僞者前世之儒亦信用之，以事故有所出，故廢則兩廢，行則兩行。

李證剛先生言：梁譯《起信論》之僞由天台，唐譯《起信論》之僞由賢首。有《起信論》之僞，而後有《釋摩訶衍論》之僞，有《釋摩訶衍論》之僞，而後有《占察經》之僞。原其始則先有中國道家之言，天台宗等依之，欲自立據依，而僞論、僞經以起。


 必皆先有僞書之學，而後有僞學之書。今劉歆胡爲而作僞？又胡能一人而悉僞群經？古文之起在先，古學之成在後，則先有僞書而後有僞學，本末倒置。劉歆實爲作僞而作僞，又能一手作僞而掩盡天下之目，此皆事之不可能者。後之揚其波者，徒言作僞，而不言作僞者屬於何學、果爲何事，一書之間孰爲僞、孰爲不僞？遂欲以「作僞」二字抹殺古代之書。不知「孟子見梁惠王」，顯非子輿之辭，「仲尼居，曾子侍」，尤非孔氏之筆。尋此例以言僞，則凡司馬遷言「孟子退而與萬章之徒作《孟子》七篇」，曾子傳《孝經》諸説，其愚爲不可及也。夫因改制之義，然後有託古之義；因王魯之説，然後有改制之説；後則徒揚託古之波，而莫知改制所本。有一家之學，然後有一家僞作之書，後則徒激辨僞之流，而不知求學派所據。則康氏流毒所被，又康氏所不及料也。故「僞經」之説，世之明者自莫之信。廖師於此久而不自安，後由《大戴》、《管子》上證《周官》之非誣，則又易而爲大統、小統之説。以今文爲小統，孔子所以治中國方三千里學也；以古文爲大統，孔子所以理世界方三萬里之學也。由《小戴》言小統，由《大戴》言大統；小統主《春秋》，大統主《尚書》、《周禮》。推而致之，文字孔作也，《詩》、《易》以治六合也，其道益以幽玅難知。既收《周禮》爲孔書，則亦不廢《左氏》，《公羊》之外，兼治丘明。故廖氏之學，《春秋》其大宗，禮制其骨幹，及學益宏遠，世之譏笑亦因之。惟儀徵劉師獨能知廖師之真，故稱道逾恒。左菴四世以《左氏》世其家，方其作《王制集證》，猶不信有今、古之分，及既接廖師，遂專治《五經異義》、《白虎通義》。其作《白虎通定本》，辨析今、古家法，極於毫芒。晚成《周官古注集疏》、《禮經舊學考略》，遂專以禮爲宗，其推明兩漢説禮沿革，足以輔廖師之説。自廖氏之學行，能知其柢藴者一人而已。劉師進而推明今、古之立説之所由異，言禮不同之故，一則以爲洛邑、鎬京之制有殊，一則以爲東周、西周之禮不一，義既難定，説亦不著，惟微詞示意而已，不同於廖師之張大其辭。廖、劉兩家立言不同，而推本於禮則一，其辨析今、古則一，惟其説明今、古相異之故乃不同耳。要之虞、夏、商、周禮則異數，晉、楚、魯、齊制亦不同。春秋之世，國異政，家殊俗，分爲七國，田疇異畮，律令異法。至於漢世，先代文獻並存，百家之説猶在，故事不一揆。廖師過重視孔子，以爲今、古皆一家之言，故以爲初年、晚年之異説，又以爲大統、小統之殊科。劉氏過重視周室，以爲皆一王之治，故説鎬京、洛邑之制不同，西周、東周之宜有别。其言今、古文學立異之故不同，其所以辨今、古文學則一。苟不尋其所言今、古之實事，而徒事其説明所以爲今、古之虚言，則去道逾遠。能知劉師、廖師爲學之中心，則自知所以繼劉師、廖師爲學之方法指要，先究其所言今、古學之内容，再求其説明所以爲今、古學之得失，則庶乎近之。自廖師之説出，能尋其義以明今文者惟皮鹿門，能尋其義以言古文者惟劉申叔，他皆無於此事。蓋治經者有主於訓詁，以《説文解字》、《廣韵》爲本者爲一派；主於微言，以緯候、圖讖爲本者爲一派。若廖、劉則主於禮制，以《白虎通義》、《五經異義》爲本，又自爲一派。皆可依之以言今、古文，非此一道爲古文，而彼一道爲今文也。至若不習古文而自謂能知今文，或不習今文而自謂能持古文，則非愚拙如余之所知也。

廖氏之學，長於《春秋》，善説禮制。惟長於《春秋》，能遍通三《傳》。既依何、范、服、杜之注以通《公》、《穀》、《左氏》之書，三《傳》既明，則又依《傳》以正服、何、杜、范之失。既由三《傳》以通《春秋》，《春秋》既明，則又依經以正三《傳》之失。始則由注以明《傳》，由《傳》以明經，終則依經以正傳，依傳以正注。既爲《穀梁古義疏》、《公羊補證》、《左氏古經説》以通三《傳》之義，俾家法不亂；復爲《三傳折衷》，以求《春秋》之全，不爲三《傳》所蔽，不憚救三《傳》之失。《穀梁釋范》、《公羊解詁三十論》、《左傳集解辨正》以申三《傳》之本，不令爲注家所亂，而救何、范、杜三家之失。凡《公羊》、《穀梁》二傳中，孰爲先師之舊義，孰爲後師所推衍，抉别精明，以究《春秋》之本。於《左氏》之外，復取《五行志》中釋《春秋》者以當一家之學，并三《傳》而爲四，皆詳審深通，自漢以來所未曾有。清代三百年來之學，主於考據，尋名物，求訓詁，雖治經而無與於經。能通鄭氏、虞氏之《易》，服氏、何氏之《春秋》，已未易覯。至論虞、鄭之得失，三《傳》之違合，自漢以來無此巨眼。唯善説禮制，依之以求漢師家法之變遷同異，故知居攝以前之古學仍以《王制》爲主，以《王制》通《周官》。居攝以後，賈、馬之徒，獨宗《周官》，而不復依傍《王制》。鄭玄而下之古學，義以《周官》爲主，而以《周官》通《王制》，則學術變合之故，瞭如指掌。故廖師於古學實以賈、馬爲説禮之正宗。劉歆、賈、服之説《左氏》，多牽引《公》，《穀》，惟杜氏《集解》獨宗丘明，不復傍涉二《傳》，故廖師實主杜氏爲説《左氏》之正宗。蓋鄭玄之前，劉歆之後，言禮則今、古之家分明，而費《易》則取京、孟，《左氏》則取《公》、《穀》，《毛詩》則取三家。於《禮》則家法分明，餘經則今、古家法淆混。鄭氏以後，王弼專主於費《易》，王肅專主於《毛詩》，杜預專主於《左傳》，餘經之今、古家法明，而禮之家法混，《周官》爲主而《王制》爲附庸。故二王、杜預南學之徒，未必遽遜於東漢之説。西漢今、古之家法，禮與餘經皆混，而古文爲今文之附庸，故東漢之古學未必遽遜於西漢。惟廖師實能卓見古學之真，不惑於西漢、東漢之膚論。儀徵劉左菴師深明廖師之學，惟篤於西漢古文學，其爲《西漢周官師説考》、《春秋左氏傳略例》，皆意同於劉、賈，援今文以爲説。凡於《詩》、《書》，莫不皆然。其言西漢之師法則是，而古文之真又未必是。蓋今、古文家所依據周秦之經籍，一書有一書之面目與地位，漢師組合面目不同之書以爲同一面目同一地位，是則爲漢人之學，已非周秦之學。故西漢之末，古學初興，  壁壘未具，猶依附今文，桓譚、衛宏尚訾《左氏》，餘更可知。惟左菴深明漢師經例，能知西京家法，其言西漢古文則是，而實抑古學爲今學之附庸，故左菴能揚西漢學，而未必即張大古文學，廖師實真能張古學者也。章太炎雖未必專意説經，其於家法之故，實不逮左菴，然於《左傳》主杜氏，於費《易》取王弼，以《周官》爲孔子所未見之書，學雖遜於左菴，識實比於六譯。夫《周官》自有其價值，豈以附於孔氏則重，不附於孔氏則輕？廖師説《春秋》，上以辨周秦之嫌疑，至説禮則下足以決兩漢之猶豫，於此固足以質先師而俟後世。今、古説經之書汗牛車、充棟宇，義倘有幾於此焉者耶？

自莊、劉以來之今文學，至於近代，大體已明，雖時有浮惑不根之雜説出於其間，然瓊瑶之精，固非碔砄所能紊。廖、劉兩師既講明今、古學，然今、古究兩師之學，未必即可持以説周秦之學，勢不得不進而探索今、古兩學原始之學。於是廖、劉兩師皆略事齊、魯學之研討。蓋西漢初年祇齊魯之争，齊、魯合而後《王制》出，有今文。劉歆以來始有今、古之争，而齊、魯之争息。廖師以魯學爲今文正宗，齊學消息於今、古之間，而趙燕爲古學，以壁中書爲魯學，爲今文。劉師以壁中書爲魯學，魯學爲古文，而齊學爲今文。夫古學之名依於壁書，則壁書自應屬古學，然古學實以《周官》爲宗，非以壁書爲宗，《佚書》、《佚禮》以絶無師説，故古學家莫之傳，而《周官》豈有師説之傳耶？是古學家之不傳壁書，以壁書無係於古文學之根柢，古學徒以古文爲名，而不以之爲實。《佚書》本出之魯壁，自爲魯學，與《魯詩》、《穀梁》之類同爲今學，而非古學甚明，則壁中古書非古學，古學之立初不依於壁書，故《佚書》、《佚禮》皆不傳，别取《周官》以爲宗。  《周官》實無關於魯壁，則古文自古文，古學自古學，古學無傳壁書之實，徒假壁書之名，此廖師之學理實爲優。尋名，則壁書自屬於古學，而劉師之説近是。究實，則魯學實爲今文，而廖師之説爲精。今、古兩學之分在禮制之差，非徒以字文佚篇爲别。故吴摯甫以爲《古文尚書》出自壁中，爲古文；《今文尚書》亦出自壁中，爲古文。《今文尚書》以今文寫定正經，孔安國以今文讀之，亦以今文寫定正經。今文家惟傳二十九篇，古文家亦惟傳二十九篇，則今、古之殊異安在？善哉，吴氏之論！蓋古學之本，實非以古文，而究别有在耳。劉師、廖師雖已進而談齊魯學，然其説究未暢。漢之齊魯學即爲晚周齊魯學之本真無所變異耶，亦未之辨；齊魯之學即足括盡晚周之學耶，亦未有説。夫《周官》爲孔氏未見之書，丘明不在弟子之籍，《佚書》、《佚禮》出魯壁，當删餘之經，  《費易》、《毛詩》出孔門，爲民間之學，其本非一途，其説非一致。合群書爲之説，建《周官》以爲宗，而古學立。公羊、轅固本於齊，穀梁、申培出於魯，鄒、夾、韓嬰，其源又異。刺六經爲《王制》，合殊科爲今文。古學爲源異而流合，今學亦源異而流合，欲併吴越爲一家，貯冰炭於同器，自扞隔不可得通。苟知今、古學實爲漢人不合理强制組成之學，而剖析今、古家所據之典籍，分别研討，以求其真，則漢人今、古學之藩籬立即動摇。苟徒究心於今、古已成之後，而不思求之今、古未建之前，不尋其所依之籍義匪一家，思所以決蕩今、古之藩籬，則徒有進而求齊魯之意，而事則猶疏。故廖、劉以來，江慎中、鄭東父雖言齊、魯學，於上溯晚周之緒猶不過但啓其端耳！然廖、劉之前，今、古之真未見，故無由求得晚周之緒。至廖、劉而今、古大明，上以結兩漢之局，下以闢晚周之端，然後可依之以求晚周之學，此正數百年來學術轉變之一大界限。乃今之言學者，不思今、古學決非堅固不可破壞之學派，而别求本始之學；不知今、古學徒爲兩漢之學，而當沿廖、劉、江、鄭所明，以上求晚周之學，而喋喋於過去之陳言，以墨守此崩潰離析之學派；徒争今、古學，而不知今、古之自身本即是不一致之學，即學術中絶無所謂今、古學，尤不能持之以上概先秦，况於不探兩漢今、古文之内容而專事近代今、古家之空説？究空説則今、古若有堅固不破之界限，尋實義則今、古乃學術中之假名。尋廖、劉之説而推之，則廖、劉尚非諦説，此實前儒未竟之緒而必由之途。廖師之論清代經學，别之曰順康派、雍乾派、嘉道派、咸同派。劉氏之論清代經學，則别之曰懷疑派、徵實派、叢綴派、虚誣派。劉、廖之見有不同，故抑揚有異，謚名遂殊，然於内容之分析則無大異。清初之學在排宋明，繼則進而排唐與六朝而宗漢，繼則又進而辨東漢以上追西漢，而遠溯周秦。學至廖師，兩漢之家法已大明，其上溯周秦之意亦最急。由晚周之學論之，其降而西漢，而東漢，而魏，而唐，而宋，推而下之，以見學術之變遷則如彼。由清儒復古之學觀之，其由唐宋而魏晉，以進於東漢，而西漢，而周秦，推而上之則如此。審學術古今往復之情，則廖師所係於近代學術之重要自見。廖師晚年自謂爲哲學，非經學。夫廖師之所以成一家之言，與所以發千載之絶緒者，本自不同。統觀學脈，窮源而竟其流，則近世之學孰爲正宗，孰爲旁支，孰爲賢勞，孰爲亂賊，於一人之言孰爲諦論，孰爲餘事；而後之人所以繼往哲，續前功，其端又安在，自可瞭然。嗚乎！自考據之興以來，積數百年之歲月，勞千百人之心神，銖積寸累，所就者亦僅此一途，所啓者僅此一端，奈何龔、魏以來，方智之士自矜聰明，不究根實，漫爲浮論，雖自附於今文，而不思今、古究爲不易之道否，假之以自飾其非，而亂前賢之實，是則誠可深憂痛惜者也！

原載天津《大公報》一九三二年八月十五日《文學副刊》；後經增改，載《學衡》一九三三年第十九期。收入《廖平年譜》附録，巴蜀書社，一九八六年版。又收入《蒙文通文集》第三卷《經史抉原》，巴蜀書社，一九九五年版；《經學抉原》（蒙默編），上海人民出版社，二〇〇六年版。兹據《經學抉原》整理。











廖季平先生與清代漢學



蒙文通

漢史稱鄭玄之答何休，義據通深；李育以《公羊》義難賈逵，往返皆有理證；漢師著述之存於後者，亦義理與證據不偏廢。於宋亦然。學至清世，然後有純工考據之漢學，此學術之衰也。余年十五，從人家借《四庫總目提要》、《書目答問》讀鈔之，然後知學有漢宋之殊，遂取《説文》及清兩《經解》略事披閲，欣然以爲循是足以爲漢學也。年二十，從本師井研廖季平先生、儀徵劉申叔先生問經學。廖師屢曰：「兩《經解》卷帙雖繁，但皆《五禮通考》、《經籍籑詁》之子孫耳。」又言清代各經新疏及曩在江南見某氏未刻之某經正義稿，大要不能脱小學家窠臼。劉師則直謂：「清代漢學未必即以漢儒治經之法治漢儒所治之經。」又言：「前世爲類書者，

《御覽》、《類聚》之類。


 散群書於各類書之中；清世爲義疏者，

正義之類。


 又散各類書於經句之下。」兩師訕諆清代漢學若此。余初聞而駭之，不敢問，以爲兩《經解》尚不足以言經術，稱漢學，舍是則經術也，漢學也，於何求之？亦竟不能揣測兩師之意而想像其所謂。及年已三十，教學渝州，欲一覽清末經術家言，稍搜各家書讀之，始知考據之學無與於經術，稱考據爲漢學者陋矣。而兩先生之言實卓識，爲百世不易之論，固足啓一時之惑而醒群蒙。

憶昔初見劉師，師詔之以初學治經，但宜讀陳喬樅父子書。經術有家法，有條例：《詩》、《書》者有家法，無條例；《易》、《春秋》者有家法，有條例。廖師於陳氏書又抉擇其冗而無關於大體者，於《春秋》又抉擇其孰爲後師據文推衍者。嗚呼，廖師又宏遠矣！世之言今、古學者攻訐如仇讎，惟劉師與廖師能相契。劉師之稱廖師曰：「洞澈漢師經例，魏晉以來未之有也。」惟就經例以窮漢學，故廖、劉則相得益彰；舍經例而言漢學，争今、古，由賢者視之，則蛙鳴又何辨乎公私。劉師推清世考據學風之起，以爲始於明末之楊升菴、焦弱侯。楊、焦皆文章浮華之士，兼雜漫之學，其所述作皆小説筆記之流，辭人獺祭之習而已。衍其風爲樸學，人人以考據自矜，於是攻勘校，究金石，凡地望、天算、律吕、陰陽之儔，皆得號稱漢學。其治經者，但能詳名物、通訓故，亦得號經師。故移説經之文以説《漢書》、《文選》也可，移説《漢書》、《文選》之文以説各經也亦可，經術之弊至此，則又何説哉！夫宋明性道義理之學即不必講，而一經之條理義類顧可不講耶！此江鄭堂《漢學師承記》一書於戴東原有微辭者也。張惠言亦言：「天下争爲漢學，而異説往往而倡，學者以小辨相高，不務守大體，或求之章句文字之末，人人自以爲許、鄭，不可勝數也。」蓋經術自經術，其要固有在也。汪中之流，固亦嘗推崇東原戴氏也。蓋前乎戴氏者，其治瑣事謏聞，與經事相比，如惠氏箋《漁洋菁華録》之流；至戴氏而一革舊習，鄙唐宋以下事不屑言，悍然攻程朱之説而不顧，漢學之壁壘，至東原而始固，此前世之所以推東原也。今之盛推東原者並此而不知，徒以俞氏著書擬於高郵王氏，由俞推王，由王推戴，顧曰戴長於斷。余固不知言考據而不能斷，兩《經解》中不能斷者將誰氏也？清世每惠、戴並稱，惠言《易》宗虞，言《左氏》宗服，於《書》、《禮》宗鄭。能開家法之端者實惠氏，於《虞易》言消息，故通條例之學者亦惠氏，雖後之通家法、明條例者或精於惠氏，而以惠、戴相較，則惠實爲優。世之研骨化石者，得其半骼殘骸，於以推測其全體，得他之片骨殘骸，又以推測全體，此家法條例之比也。苟萃衆多不同世之化石於一室，割短續長，以成一具體備形之骸，雖至愚人亦不出此。不明家法，不究條例，萃古文於一篇，折群言而歸一是，於此而言學在能斷，余不知斷從何起？事之可笑，孰過於斯！清人言學，本辭人獺祭之習，或治小道末技，但緣《説文》以飾詞，便可以稱漢學，凌唐宋，雖或裒然大帙，無非碎辭小辨，即斷而偶中，於大綱弘旨概乎未之有聞，兩《經解》中纍纍皆是物也。廖、劉之學，求之清儒，於惠爲近。故廖氏所爲經疏，皆推明經義，本其大綱，而貫其全體，不漫爲徵引，覈名物訓故，以塵穢簡牘，故其書之體制，求之清儒，已不相類。劉、廖之學本不同，能歡然晤談一室而通神明於千里之外者，亦以究心經旨之故，倘所謂聞足音於空谷者乎！今日之言學者，其言愈繁，其事愈細。宜黄歐陽師嘗笑之曰：「此所謂日日能畢業之學，亦千年不能畢業之學也。」爲其遺大而事小，置精而求粗也。内之則以廖、康、劉、王之説相矜，外之則託科學方法以震俗，又奉戴氏爲之祝。嗚呼，戴氏之鬼豈食是哉！余常讀譯本西人《法住記》及《十六阿羅漢考》，深歎其一縱一横，條理井然，其考證某種經典爲小乘之何派，何派之學術在何世持何説，深有合於中國家法條例之説也，胡今之言科學方法者與之不類？湯錫予先生告予曰：「西人之具此能力者但數人耳，餘亦辨一枝一節之文字而已。」然後歎乎賢者識大，不賢者識小，古今一揆，東西皆爾。命世之儒，固間世而或有，若廖師之剖析今、古而示其指歸，辨兩漢師法而明其同異分合，俾世之學者不至欲萃多量不同世之骨化石以求成一備形之骸，此廖師之所以爲魏晉以來所未有者也。循廖師之法而推致其義者，於今文則善化皮鹿門，於古文則儀徵左菴師，若他之持不根之説以争今、古之事者，固所謂蛙鳴無公私者乎！余於三十以後，始覺左菴之學與廖師同歸，其未入蜀之前所著作，與入蜀後者不復類。及再游金陵，以問謝無量師，謝師與廖、劉亦同時居蜀講席者，謝師爲余言左菴所以問於廖師者，其事甚悉。左菴初本長於聲均文字之學，世治《左氏》而守《説文》，其入蜀後，盛稱廖師之長於《春秋》，善説禮制。禮制者，廖師所持以權衡家法、辨析漢師同異者也。左菴於時亦專以《五經異義》、《白虎通義》爲教學之規，出蜀後，成書皆《周官》、《禮經》之屬。左菴之漸漬於廖師，此其明驗。廖師之學以左菴而益張，左菴之殁，世無復有知廖師者；余之膚學淺殖，又何敢贊其端末哉！

師原名登廷，後改名平，字季平，蜀之井研人。從湘潭王湘綺學，清之光緒己丑科成進士，以即用知事改教官，歷任尊經各書院山長。民國初年一任四川軍政府樞密院長，又任四川國學專門學校校長，卒於民國二十一年五月，年八十有二。其行實著述之詳，則師之孫宗澤字次山既叙之也。師晚年尤究心醫術，《六譯叢書》中言醫學者又最多，余不能學，故亦不具論。

原載南京《國風半月刊》一九三二年第一卷第四期。又見重慶《中國學報》一九四三年第一卷第一期。收入《廖平年譜》附録，巴蜀書社，一九八六年版。又收入《蒙文通文集》第三卷《經史抉原》，巴蜀書社，一九九五年版；《經學抉原》（蒙默編），上海人民出版社，二〇〇六年版。兹據《經學抉原》整理。











井研廖師與漢代今古文學



蒙文通

言漢學而不知今、古文之别者，不足以語漢學；言今、古文而不知歸本禮制者，不足以語今、古文。自清代考據學興，搜佚文，尋舊詁，事密而功巨，然家法、條例迄未明，懸之以漢儒治經之法，已倜然遠矣，則未足以言漢學。二三浮麗之士，侈談今文，而究無辨於兩家之分野及其統歸，則亦未足以言今文。誦賈、馬，守許、鄭者踵接肩摩，而師法之不明，則亦未能知古學。蓋明訓詁名物之匪難，通類例條貫乃爲難耳。《易》之京、孟，《春秋》之賈、服，一經之義，一家之言，蓋有能知之者。然持孟、京固不足以貫十二家之今文，

西漢祇十二家、今人動言十四家，乃東漢事也。


 習賈、服尤不足以辨今、古之界域。既統紀之不立，游談而無根，今、古之體且不明，則孟、京、賈、服之端緒亦未易言也。井研廖師，長於《春秋》，善説禮制，一屏瑣末之事不屑究，而獨探其大源。確定今、古兩學之辨，在乎所主制度之差。以《王制》爲綱，而今文各家之説悉有統宗；以《周官》爲綱，而古文各家莫不符同。其有出入參差，正足以考其流變之故。於是兩漢今、古之學平分江河，若示諸掌。今、古之中心已明，然後兩漢之學，始可得而理。則廖師之後而後有今文，皮鹿門究其緒矣；廖師之後而後有古文，左菴師

劉申叔


 明其變矣。今、古學之重光，實自廖師，亦即兩漢學之明自廖師，廖師實爲近代推明今、古學之大匠矣。余前以吴君雨生之囑，爲論《近代今文學與井研廖師》，既詳之矣；又以繆君贊虞之囑，而爲《廖季平師與清代漢學》，又詳之矣。然皆以廖師之學與近代師儒挈短長，而未及漢代之今、古學；惟詳言廖師爲推明今、古學之首功，而未闡明廖師中年以後言學則又轉以破毁今、古學之意也。夫今、古學，兩漢之事也，不明今、古則不足以知兩漢之學。然而兩漢之事固不足持之以語先秦。推兩漢學之本，更溯源於先秦則可，墨守漢人之學以囿先秦則不可。廖師以淵微卓絶之識，博原深宏之學，既已辨析兩漢之學也，而上溯其源若猶未合，此固廖師之欲罷不能者。今、古兩家，禮制不同，壁壘斯異，此事之昭著，兩漢已然之實也。苟進而上求其源，經學胡因而成此今、古兩家，其説禮制又胡因而致今、古之參錯，初則以爲孔子晚年、初年之説不同也。説不安，則又以孔氏之學與劉歆之僞説不同也。而《大戴》、《管子》乃有爲古學作證者，則又以爲大統、小統之異，《小戴》爲小統，《大戴》爲大統，歡然以爲昔之説一林二虎，今之説若套杯之相成，此廖師説之累變而益幽眇者也。左菴師於此亦有二説：其以明堂有今、古兩説者，蓋一爲酆鄗之制，一爲雒邑之制；其以疆里有今、古兩説之異者，一爲西周疆里，一爲東周疆里，皆欲究此兩家不同之故。廖師既爲大統、小統之説，遂以鄒衍、《山經》、《素問》之義，皆所以發明孔氏之書，極之於天人六變之旨，靡不肇端於兹。然其先後説明所以成今、古學之故不同，而所説之今、古學則未始有異。左菴亦然。廖師大小統以後之説，多推本於方技術數，援緯候、醫學、陰陽家以立義。淳安邵次公善律曆、陰陽、緯候之術，能知廖師之學，推明廖師所本而知其得失，已别爲文論述其事。廖師方技之學，武進顧惕生、宜黄丘晞明能知之。顧氏贊廖師醫學復古之功，爲三百年來卓然一大家。丘氏謂自唐以來所未有，非金元四大家所能及。文通於師門術數方技之學愧未能通，將更請顧、丘兩先生論之。兹篇闕焉，不敢論，僅論其經術而止。

今、古兩學之重心爲禮制，其要在《王制》與《周官》，以《周官》考古文家説而皆符，以《王制》考今文家説亦大體不異。《周官》與《王制》枝細之别已繁，而後人所認爲大端之異，蓋在設官而已。《王制》之説，以司馬、司徒、司空三公爲大綱，而《周官》則以冢宰、司徒、宗伯、司馬、司寇、司空六卿爲大綱。而自古設官之事必限於三公或六卿歟？是未必然。考之《洪範》：「三曰八政、四曰司空、五曰司徒、六曰司寇」，此通乎夏殷之制也。虢文公陳籍田之典曰「司空四之，司徒五之」，亦稱司寇。

司寇爲士，而「蠻夷猾夏、責之司馬」，則司寇職也，司寇與司馬得互統。


 虢文公所陳爲夏制，《洪範》亦本於夏，而殷人箕子爲周陳之，此夏殷之制重三公也。《綿》之詩曰：「乃召司空，乃召司徒。」《牧誓》曰：「司徒、司馬、司空、亞旅。」此周之先世與武王克殷時制也。《立政》、《梓材》亦言「司徒、司馬、司空」，此《作雒》以後之制也。《立政》曰：「古之人迪惟有夏，告教厥后曰：宅乃事，宅乃牧，宅乃準，兹惟后矣。謀面用丕訓德，則乃宅人，兹乃三宅無義民。亦越成湯，乃用三有宅，克即宅。周公曰：告嗣天子王矣。曰：王左右常伯、常任、準人，亦越文王、武王，立民長伯。立政：任人、準夫、牧，作三事。」夏所謂「宅乃事」，常任也；而「牧」，常伯也；「準」，準人也。在夏商曰「三宅」，在周曰「三事」，於《詩》曰「擇三有事」，曰「三事就緒」，曰「三事大夫」，即《立政》之「任人、準夫、牧，作三事」，亦曰「天子之三吏」。《吕刑》曰：「乃命三后，恤功於民。伯夷降典，折民惟刑；禹平水土，主名山川；稷降播種，農殖嘉穀。三后成功，惟殷於民。」《湯誥》曰：「古禹、皋陶，久勞於外，其有功于民，民乃有安，萬民乃有居。后稷降播農殖百穀，三公咸有功于民，故后有立。」此亦殷周所述三后説也。於《酒誥》曰：「若疇圻父，薄違農父，若保宏父定辟。」此亦司徒、司馬、司空也。在昔爲三后、三宅，殷末周初而三公之制遂確立；則三事、三宅，固自昔設官之主幹也。

此與金鶚説古以五官爲主不同。




《禮·昏義》言：「古者天子立六官、三公、九卿、二十七大夫、八十一元士。」鄭玄以爲「似夏時制也」。《説苑·臣術》篇：「伊尹曰：三公，所以參五事也；九卿，所以參三公也；大夫，所以參九卿也；列士，所以參大夫也。」則三公與五事、六官實不相悖。《左氏·昭二十九年傳》：「蔡墨曰：五行之官是謂五官，實列受氏姓，封爲上公，木正曰句芒，火正曰祝融，金正曰蓐收，水正曰玄冥，土正曰后土。」又曰：「后土爲社；稷，田正也。」則此五官也，而實六官。《左氏·文七年傳》郤缺説，《三朝記·四代篇》孔子説，並以水、火、金、木、土、穀爲六府，則五行而實六府，六官之即五事。《尚書大傳》言：「水火者，百姓之所飲食也；金木者，百姓之所興作也，土者，萬物之所資生也。」土正、田正，或并或否，并則五行，分則六府。三公而參五事，立六官而三公九卿，則三五相參也。何休言：「古者諸侯有司徒、司空，上卿各一，下卿各二，司馬事省，上下卿各一。」此正三卿五大夫之説，以三參五之義。崔靈恩言：「司徒之下，置小卿二人，一是小宰，一是小司徒；司空之下亦置二小卿，一是小司寇，一是小司空；司馬之下，惟置一小卿、小司馬也。」天子三公參五事，當亦是例。三公與六官固不相悖也。自少昊、顓頊以來，五官六府重也。而三宅、三公之起，本之三后，則實亦六府。《左氏·昭十七年傳》：「郯子曰：少昊摯之立也，鳳鳥適至，故爲鳥師而鳥名：鳳鳥氏，曆正也；玄鳥氏，司分者也；伯趙氏，司至者也；青鳥氏，司啓者也；丹鳥氏，司閉者也；祝鳩氏，司徒也；鴡鳩氏，司馬也；鸤鳩氏，司空也；爽鳩氏，司寇也；鶻鳩氏，司事也。五鳩，鳩民者也。五雉爲五工正，利器用，正度量者也。九扈爲九農正，扈民無淫者也。」顓頊五行之官：「曰木正，曰火正，曰金正，曰水正，曰土正。」此沿於少昊之五鳩者也。顓頊有田正，此因於少昊之農正者也。而少昊有工正，顓頊宜亦有之。顓頊有「南正重司天以屬神，火正黎司地以屬民」。南正司天，此因於少昊之曆正也。火正黎司地，則顓頊時黎爲祝融，祝融爲火正。倘五鳩之官又以火正爲長以司地，以配曆正之司天，猶禹之以司空而宅百揆，少昊以五鳥

從《漢書》。


 司天屬神，五鳩司地屬民，而别有五工正，曰鷷雉、鶹雉、翟雉、鵗雉、翬雉，有九農正，曰春扈鳻
 、夏扈竊玄、秋扈竊藍、冬扈竊黄、棘扈竊丹，行扈唶唶，宵扈嘖嘖、桑扈竊脂、老扈鷃鷃。則曆正、工正、農正又并五雉而八。顓頊之官，南正、田正亦并五正而七，則又安在五行、六府之官即限於五六乎？斯則三公而六官、五事而八政，不以五行之官而廢田正、南正，又安在以三宅而悖六官？《曲禮》言：「天子建天官，先六大，曰大宰、大宗、大史、大祝、大士、大卜，典司六典。」此事神之官，同於少昊之曆正五鳥、顓頊之南正司天者也。「天子之五官，曰司徒、司馬、司空、司士、司寇，典司五衆。」此同於少昊之五鳩、顓頊之五行官司民者也。「天子之六府，曰司土、司木、司水、司草、司器、司貨，典司六職。」此同於少昊之農正，顓頊之田正者也。「天子之六工，土工、金工、石工、木工、獸工、草工，典制六材。」此同於少昊之工正者也。而《洪範》之「八政」，《堯典》之「九官」，以義言之，則上以通乎少昊、顓頊之官，下以通乎《曲禮》之説，由損益因革之迹，見五行之官固不盡括一代之制，又明乎言五不傷於八政、言三不傷於五事也。《王制》：「大樂正、大司寇、市，三官以其成從質於天子，大司徒、大司馬、大司空，齋戒受質。」此正《王制》三公參五事之實也。市卑不足齒列，則《王制》言三公而實五官，《昏義》言六官而即三公，其義又明也。

若《周官》之制，與西周不符，實爲晚世之書。《王制》言：「冢宰制國用，必於歲之杪，五穀皆入，然後制國用。」又曰：「司會以歲之成質於天子，冢宰齋戒受質。大樂正、大司寇、市，三官以其成從質於天子，大司徒、大司馬、大司空齋戒受質。百官各以其成質於三官，大司徒、大司馬、大司空以百官之成質於天子，百官齋戒受質。然後體老勞農，成歲事，制國用。」夫百官之成質於天子，而三公實總百官。惟冢宰不總於三公，此天子之近臣也。冢宰之秩，卑於三公。《王度記》曰：「天子冢宰一人，爵禄如天子之大夫。」故冢宰恒與趣馬、師氏、膳夫爲列。 《雲漢》之詩曰：「鞫哉庶正，疚哉冢宰，趣馬、師氏、膳夫左右。」《十月之交》詩曰；「皇甫卿士，番維司徒，家伯冢宰，仲允膳夫，聚子内史，蹶維趣馬，踽維師氏。」則宣、幽之世冢宰猶在司徒之下，與《王制》、《王度》之説合。《常武》之詩曰：「王命卿士，南仲太祖，太師皇甫。」合《十月之交》觀之，則宣、幽之世，卿士最尊，執政權，而冢宰猶卑。《周語》言：「榮夷公好專利，爲厲王卿士。」《鄭語》言：「虢石父好讒諂，爲幽王卿士。」《左氏·隱三年傳》言：「鄭武公、莊公爲平卿士，王貳於虢，鄭伯怨王。」此自厲、宣、幽以來，皆卿士執政之證。鄭伯亦卿士執政者也。隱之八年，虢公忌父「始作卿士於周」；桓之五年，「王奪鄭伯政，鄭伯不朝」。自隱八至桓之五年凡九年間，鄭伯未奪政，尚爲卿士，而虢已爲卿士，明厲、幽以來，皆卿士二人夾輔天子，位居大師、司徒之上。而隱之九年傳言：「宋公不王，鄭伯爲王左卿士，以王命討之，伐宋。」鄭伯爲左卿士，則虢公爲右卿士可知。此尤卿士恒二人之確證。推西周言之，《書序》言「召公爲保，周公爲師，相成王爲左右」，此周、召以二人輔政也。陝以東周公治之，陝以西召公治之，故《樂記》言：「周公左，召公右。」周公既殁，命畢公保釐東郊，則畢公實繼周公之任。於《顧命》曰：「太保率西方諸侯入應門左，畢公率東方諸侯入應門右。」此召公、畢公之爲二相也。彘之難，周公、召公相與和而修政，則自成、康以來，周皆以二相輔政，下及宣王之世亦然，不聞有一人輔政之制。而冢宰之秩尤卑，更無冢宰一人輔政之説，下及平、桓，皆無此制也。

《公羊·隱五年傳》：「天子三公何？天子之相也。天子之相何以三？自陝而東，周公主之，自陝而西，召公主之，一相處乎内。」周、召爲輔、保兼二伯，此所謂周公入爲三公，出爲二伯也。一相處内，自太師也。《顧命》：「乃同召大保奭、芮伯、彤伯、畢公、衛侯、毛公。」召、畢率東西諸侯，以二伯兼三公；毛公稱公，此一相處内，太師也。《節南山》之詩曰：「尹氏太師，維周之氐，秉國之鈞，天子是毗。」此太師之一相處内，周初則太公任之，實主兵，故《樂記》言：「發揚蹈厲，太公之志也，武亂皆坐，周召之治也。」《詩》亦言：「惟師尚父，時惟鷹揚。」而宣王之世，「王命卿士」在先，「太師皇甫」在下，則卿士已居太師之上。則周初以三公輔政；東遷前後，以二人輔政；冢宰一人輔政，其事又在後也。

《春秋》隱之元年，「使宰咺來爲惠公仲子之賵」。桓四年，「天王使宰渠伯糾來聘」，於時鄭、虢方爲卿士執政，則宰之不爲卿士可知。僖九年，「公會宰周公於葵丘」，「王使宰孔賜齊侯胙」。《公羊傳》曰：「宰周公，天子之爲政者也。」隱、桓之世，卿士爲政，而宰居其下；僖之世，宰已躋卿士之列而爲政。「周之東遷，晉、鄭焉依」，觀於《左氏》隱六年周桓公之言，宣十二年隨季子之言，  《晉語》叔詹之言而可知。蓋晉、鄭實夾輔平王，股肱周室，並爲卿士。自晉之亂而「王貳於虢」，虢公忌父之作卿士，蓋繼晉侯之任。及「王奪鄭伯政，鄭伯不朝，王以諸侯伐鄭，王爲中軍，虢公林父將右軍，周公墨肩將左軍」，知周公實繼鄭伯爲左卿士。桓之十八年：「王殺周公墨肩。」僖之五年：「晉滅虢。」僖之九年，而宰周公見於經。僖之二十四年：「太叔以狄師伐周，獲周公忌父。」僖之二十八年，朝王踐土，「王子虎盟諸侯於王庭」。《國語》謂之太宰文公，則繼宰周公、周公忌父爲政者王子虎也。僖之三十年：「王使宰周公閲來聘。」繼太宰王子虎爲政者，又宰周公閲也。周自惠、襄以前，輔政皆二人，而宰居卿士之下，不爲崇官；惠、襄以後，宰以一人輔政，而司徒之屬皆出下也。《論語》言：「君薨，百官總己聽於冢宰三年。」則冢宰以司王闈之官，天子之近臣，於諒陰三年間，代表天子總揆百工。僖之九年，周襄王之元年也，於時虢已滅，

僖五年滅。


 卿士缺焉。宰孔以冢宰當襄王諒陰之際而爲政，諒陰之後，蓋遂沿而不廢，以供卿士之職。踐土之會，爲襄王之二十年，而王子虎以太宰爲卿士。襄王之二十二年，宰周公閲亦以宰爲政。總襄王之世，皆宰爲政。自宰孔而王子虎，而周閲，冢宰之躋於卿士以爲政自此始，遂開冢宰一人輔政之端。西周之初，三公執政則三人；厲、宣以來，則卿士執政者爲二人；自襄王始而冢宰以大夫執政爲一人，冢宰遂躋於卿士之列矣。《周官》以冢宰卿一人股肱天子，其制當自宰孔以後，則《周官》一書爲襄王以後之制，前此之執政者皆左右卿士，而此則冢宰也。古者五行之官，并田正爲六府，而《周官》冢宰并五官爲六官。古者火正黎司地以屬民，祝融而總五官，禹以司空宅百揆，皆以五官而兼大録，至周三公執政、卿士執政、冢宰執政，由公而卿而大夫，皆非以五行之官宅百揆，此周制之異，而天地四時之名猶前所未聞也。

至《王制》殆又爲西周之制。《王制》書成六國之後，晚於《周官》，而所叙之制則先於《周官》。箕子陳《洪範》，虢文公説藉田，皆稱司空、司徒、司寇，不言司馬，此夏殷之制。《泰誓》、《牧誓》、《梓材》皆言司徒、司馬、司空，不言司寇，此周制，而司寇攝於司馬也。

説見前。


 《王制》以司徒、司馬、司空爲三官，而樂正、司寇次之，此周制而非殷制。

不得如鄭玄説。


 《王制》「冢宰制國用」，直係天子，無與於三官，合於《十月之交》、《雲漢》之詩，異於《周官》之制，則《王制》固西周之制，雖成書晚於《周官》，而所敘之制先於《周官》也。《王制》三官，並司寇、樂正皆稱大，此三公而實五官，《左氏·成二年傳》曰「王使委於三吏」，杜注：「三公也。」

通於鄭説。


 則惠、襄以後，迄於定王，三公之制如故。周之三公與五官不相悖，與虞之九官而三后、夏殷六府而三宅，其事一同。三公而實五官，五官而實别有曆正、農正、工正，則六府亦未足以盡一王之制。若《考工記》一書，合於《曲禮》言「天子之六工」，同於少昊之五雉爲五工正，知《考工記》乃工正之書也，以之補司空之書者妄也。是昧於五官之外，猶有農正、工正之職也。既知三公而參五事，六官而三公九卿，三五之制既通，《王制》、《周官》之因革既顯，則周之典章可以知其故。《周官》、《王制》既相通而不相妨，則必執《周官》、《王制》各爲今、古壁壘以相争，而欲今、古兩家之説各以通於一切，執一端以遍説群經者，漢師今、古學家之陋也。廖師既成《今古學考》，知漢師今、古兩學之中心爲《王制》、《周官》二書，實足以通兩派之學，則已洞悉漢人之學而得其要，故左菴師稱其「洞徹漢師經例，魏晉以來未之有」。然漢師家法固若是，而周秦傳記參差猶多，實非區區今、古家法所能統括，而各得其所。劉歆言：「往者《書》有歐陽，《春秋》公羊，《易》則施、孟，孝宣皇帝猶復廣立穀梁《春秋》、梁丘《易》、大小夏侯《尚書》，義雖相反，猶並置之。」則孝宣以前所立之學，與孝宣新立之學，雖同爲今文，而義已相反，則今文一家之中已自有異同，此甘露中之所以論五經同異於石渠也。范升言：「費、左二學，而多反異。」此古文之學不同於今文，誠無足怪。升又言：「如令左氏、費氏得置博士，高氏、騶、夾，五經奇異，並復求立。」則騶、夾、高氏又異於費、左，若曰「五經奇異，並復求立」，則兩漢傳經之學，奇説孔多，奚止四派？豈區區今、古兩宗所能括？專就《公羊》、《穀梁》兩傳而論，説禮已各不同，皆不能盡合於《王制》。俞蔭甫説《王制》同於《公羊》，廖師説《王制》同於《穀梁》，皆各持一端之義也。於是廖師於今文一家之學立齊、魯兩派以處之。古文一家所據之經，奇説尤衆，則别之爲《周官》派、《左傳》派、《國語》派、《孝經》派以處之，而總之曰今文爲齊魯之學，古文爲燕趙

當作梁趙。


 之學。此廖師於漢儒家法既明之後，又進而上窮其源，於是立齊、魯、燕、趙以處之，别《公羊》、《穀梁》、《左傳》、《周官》爲數宗，此廖師之欲因兩漢而上溯源於周秦，其度越魏晉以來之學既遠，而啓後學用力之端亦偉矣。劉師於判今、古之分界與廖師同，遂而究齊魯學亦與廖師同，於是石城江慎中、象山陳伯弢亦爲文論齊魯學，皆所以召學者之應從兩漢而上探周秦，由今、古而溯之齊魯，求周秦學術之家法，以易兩漢學術之家法，此固廖師偉志也。

今、古之學殆起於漢師之争立學官。後起者必别據一説以易前幟，各持門户之見，而學術分域遂若堅不可破。然不特今、古之學非周秦之學，即兩漢齊魯之學亦非晚周齊魯之舊。就歷史之義觀察以明之，今、古之學全以《王制》、《周官》爲宗，然《王制》、《周官》既爲二周先後不同之制度，則持《王制》、《周官》以讀先秦之書，自不能盡合；而依《王制》、《周官》以立之今、古學，欲持之以衡先秦之學，其勢自扞格而難通，其不能括周人之學而得其條貫宜也。殆晚周之學，自有晚周之流别，而非可依兩漢學術之流别以求也。晚周所傳佚禮，既參差零落難求。廖師昔嘗命文通曰：「五德之運，以子承母，故説少昊爲黄帝之子。實則五帝各傳十餘世，各數百千年，各代疆域，四至迥殊，固非一家祖孫父子也。」命文通詳考論之。文通求其説十餘年，因作《古史甄微》，就晚周人所傳史説求之，於五帝堯舜之故，見其異義孔多，仿佛晉之《乘》，楚之《檮杌》，魯之《春秋》，似各有鴻溝不可紊者。復就五勝五帝之説，求其遷革同異之故，而晚周學術流變若有可尋，今、古家説，失之已遠，即漢人齊魯學亦遠非晚周齊魯之舊。而後知廖師誨誘後進其意之深也。蓋孔子之書惟曰：「質勝文則野，文勝質則史，文質彬彬，然後君子。」於《表記》推文質而及史，惟曰「虞夏之質，殷周之文」，復曰「虞質夏文，殷質周文」。此文質再而復之説。故《禮記》恒言四代，《春秋》亦言四王。春秋之末，文質之説而已，無三正之説也。孟子以來，戰國之初，於是有三王之説，此正朔三而改之説，所謂夏尚忠，殷尚敬，周尚文，與文質再而改之説差也。於是以王爲最尊，故齊魏相王於徐州，而戰國之君皆稱王。聚周秦之書不涉疑僞者而論之，孟子之時惟言三王，荀卿以來乃言五帝，《吕氏春秋》乃言三皇。惟戰國之初止言三王，故六國皆稱王。其後言五帝，而齊因之爲東帝，秦爲西帝。戰國之末言三皇，而秦人因之稱皇帝。政治之事實，正以學説爲轉移，益證三五之説爲次第而起。自鄒衍言五德之運從所不勝，故「虞土，夏木，殷金，周火」，

《淮南·齊俗訓》高誘注引。


 此五而復之説也，與文質三正之説皆不同。自東方齊人五運之説起，而西方秦人作西畤祠白帝少昊，作密畤祠青帝，上畤祠黄帝，下畤祠炎帝，此《吕氏春秋·月令》一篇之所本，秦人之説固與秦人之祠同也。方秦疇未備五畤之先，而晉之巫祠五帝，荀卿爲趙之儒者，言五帝，東方之人言五德終始，而西方言五帝。鄒子、吕氏所述各不同，以東、西之固殊途也。《孫子·行軍篇》言「凡此四軍之利，黄帝之所以勝四帝也」，則并黄帝同時爲五帝，此又别爲南方之五帝説。《荀子·非相》云：「五帝之外無傳人，非無賢人也，久故也。」而《成相》云：「文武之道同伏羲。」知荀子所言五帝上併三皇。《大略篇》言：「誥誓不及五帝，盟詛不及三王。」《非相》又云：「五帝之中無傳政，非無傳政也，久故也，禹、湯有傳政。」則荀子所言五帝，下外三王。吕氏所言全同《荀子》。五德之説五而復，三正之説三而復，文質之説再而復。五德與三正之義不並行，則五帝與三王之説不兩立。故鄒子説下據三王，而《荀》、《吕》則外三王而言五帝。東方之説與西方之説既殊，《吕》、《荀》言異時五帝，與《孫子》言同時五帝又異。《吕氏》西少昊，北顓頊，中黄帝；《山海經》又以顓頊之國在南，西軒轅而東少昊，南方之説又異也。及戰國之末，而三皇之説起。秦博士言：「古者有天皇，有地皇，有泰皇。」《淮南子》言：「泰古二皇，得道之柄。」高注謂二皇爲羲、農，於是《五帝德》、《帝繫姓》、《尚書大傳》並以黄帝、顓頊、帝嚳、堯、舜爲五帝，上外三皇。此三皇説既起以後之五帝説也。黄帝爲五帝之本，不可以上躋三皇，故惟以羲、農入三皇，而三皇終闕其一，則或以燧人、以祝融、以女媧、以共工，乃疑而難定。羲、農既躋於三皇，則《月令》之五帝俄空焉，則以帝嚳、堯、舜備之，或并少昊言之，而五帝有六人，或遂不言少昊。《荀》、《吕》説五帝上併羲、農，此未有三皇説以前之五帝説；戴、伏上外羲、農，此既有三皇説以後之五帝説也。《書傳》言「維十有三祀，帝乃稱王，入唐郊，猶以丹朱爲尸。」是舜自稱王，不稱帝，稱帝則殁而臣子尊之，史氏述之，以配天之辭耳。而《堯典》言「肆類于上帝」，於是天子無帝號，惟天稱帝。《易》孟、京説「《易》有君人立號，帝天稱一也，王美稱二也，天子爵號三也」。以王者配天，而後有帝稱。舜之得稱帝，固臣子以之配天之説。及三皇説既起，舜亦躋於五帝之列。伏生既以燧人、羲、農爲三皇，以黄帝、顓頊、帝嚳、堯、舜爲五帝，馬遷以降並用之，既非《荀》、《吕》之説，尤遠於鄒子之義。董仲舒更謂：「湯受命而王，應天變夏作殷號，時正白統，親夏、故虞、絀唐，謂之帝堯，以神農爲赤帝。周人之王，親殷、故夏、絀虞，而號舜曰帝舜，改號軒轅，謂之黄帝，尚推神農以爲九皇。」以爲「聖王生則稱天子，崩遷則存爲三王，絀滅則爲五帝，下至附庸，絀爲九皇，下極其爲民」。鄭司農注小宗伯云：「三皇、五帝、九皇、六十四民。」伏生以降説三皇、五帝、三王，而董子言九皇、六十四民。兩漢今、古文家並用伏生説。伏之義：皇、帝、王，其人爲固定；董子義：王、帝、皇、民，爲以次推遷。初則文質、三正、五德，皆推遷説，繼則五帝、三皇爲固定説。至東漢而燧人、伏羲、神農之外，復有天、地、人三皇，與伏生燧人爲天皇、伏羲人皇、神農地皇之説又異。至魏晉而羲、農、黄帝爲三皇，少昊、顓頊、帝嚳、堯、舜爲五帝，亦與兩漢今、古家殊。皇甫士安以「天皇大帝曜瑰寶，地皇爲天一，人皇爲太乙」。《始學篇》又以「天皇號天靈」，徐整、任昉又取俗説有盤古，《古微書》復有「天皇姓望，名獲，字潤；地皇姓鑒，名岳，字子元；人皇姓愷，名湖洮，字文生」。戰國以前，春秋之末，孔氏之書言文質、言四代。戰國之初，孟子之屬言三王、本三統，而鄒衍言五運，下據三王。戰國中葉，荀卿之徒言五帝，下外三王，而上兼三皇。戰國之末，西漢之初，《吕覽》、伏生之屬上外三皇，下外三王，而言五帝，董子之流又言九皇。至若羲、農外别有三皇，則爲前後相複。劉歆踵吕、伏之義而談三五相包，鄭注《周禮》而三九相復，韋昭、張晏九皇不異三皇，而三九相雜。於五運一義，已見兩漢之學遠非周秦之學。周秦之學變易已多，派别亦衆，豈今、古兩家之説所能括盡？即在兩漢魏晉，亦異説時生，則徒執今、古家法，欲以明周秦之故，殆決不可能也。不惟今、古不足言周秦，即仲舒《公羊》之學所謂齊學也，以漢師齊學九皇之義，校之鄒衍齊人五德之義，則漢之齊學，非周之齊學也。魯學家三皇五帝之説，既非孔子之文質説，又非孟子之三王説，則漢師之魯學，亦非周人之魯學。鄒衍言五運爲五勝，向、歆言五運爲五德相生，蓋《月令》以五帝五行相比，以爲相生之義，而向、歆取之耳。兩漢師法不足以括周秦，而必别求周秦法以説周秦，於此益斷斷明矣。

廖師承清代二百餘年之漢學，推迹於禮制，而今、古家法燦然以明，此廖師之突過前儒者。蓋清儒矜許書，重文字，嘗從文字以求今、古文之辨，無當也。則又求之於義，稽之讖緯，以求今、古之辨，而義無定實，其敝或以《公羊》一家一學傅之群經，亦未有當也。廖師折而求之禮，禮數明著，非可出入，故廖師稽之而今、古家法得以重彰，持石渠、白虎之舊規，以判析兩漢，而今、古之辨顯。今世能知廖師者，概以此也，斷以禮而得漢儒師法也。然廖師獨造之學，尤在《春秋》，初蓋專精於《春秋》，而後偶悟於禮制。故廖師之學，以禮言，則爲守兩漢之壁壘，俾今、古不相淆；以《春秋》言，則抉擇於三《傳》，明其孰爲先師本義，孰爲後師所推衍，非復兩漢今、古所能囿。其守三《傳》家法，以匡漢師之違失，此其置身炎漢，比肩江、董。至於會通三《傳》，以經決義，取舍由心，固已直入周秦，接武游、夏，齊、魯之坊，已不能囿，更何有兩漢今、古家法之足守哉！早已輕視今、古之界而思破壞之，以探周秦之室也。文通昔嘗爲文《議蜀學》，謂廖師之於《春秋》，本注以通傳，則執傳以匡注；由傳以明經，則依經以訣傳。左菴稱廖氏「長於《春秋》，善説禮制」。吾謂廖師之説禮制，誠左菴所謂魏晉以來未之有，至其論《春秋》，則秦漢而下無其偶也。蓋其説禮固能明兩漢之學，曉然於今、古之辨，突過前儒；至若究明《春秋》，則已決盪周秦，棄置兩漢今、古學而不屑道也。然其發明兩漢今、古學之功人知之；其破棄今、古直入周秦，人未有能知之者。夫廖師既明今、古學之大綱，又進而剖析於今、古學之内容，則别今學爲齊學、魯學，此求今學本身不得安，從其裏而思破之也；剖析古學爲《左氏》派、  《周官》派等，此求之古學之本身不得安，亦從其裏而思破之也。説今、古爲晚年、初年之學，爲孔氏、劉歆之學，爲小統、大統之學，此求之今、古學之立場又不安，思從其表而破之也。取舍三《傳》，以言《春秋》，則上探晚周，以下破兩漢之今、古學也。周秦之學一明，而兩漢之壁壘頓破。廖師由禮以明兩漢，人知之；因於禮則由《春秋》以明晚周，而破兩漢，人未知之也。文通昔受今文之義於廖師，復受古文學於左菴劉師，摳衣侍席，略聞緒論，稍知漢學大端，及兩師推本齊魯，上論周秦之意。自壬子、癸丑迄於癸亥，十年之間，尋繹兩師之論，未得盡通，然廖師之論，每以得廖師之疏疑釋滯而益顯，中困於匪窟，而作《經學導言》，略陳今、古義之未可據，當别求之齊、魯而尋其根，以揚師門之意。時左菴師已爲道山，而廖師猶於病中作書欣許，以誨勉之，不以稍異於己説爲嫌。旋以尋繹師門五帝堯舜之訓而作《古史甄微》，更爲《天問本事》以輔之，乃覺周秦學術諒有三系之殊，復改定《經學導言》舊稿爲《經學抉原處違論》，略陳漢師今、古學之未諦，以思究宣師門棄兩漢、宗周秦之微旨，師皆見之也。乃再繹五運之訓，而略見周秦之學復如彼之曲折，按古官之沿革，而又確知今、古家各據《王制》、《周官》以爲宗者爲可議。今、古學之綱宗本可疑，故依之以成之今、古學，持之以衡兩漢，固若綱之在網，無往而不協；若持之以通周秦，則若鑿之於枘，無往而有當，無怪其然也。廖師之揭齊魯以易今、古之學而召後進，其義固確然不可易，而以五帝五運之説命文通，其訓亦深微也。文通既鑽研師之義，由禮數之故以求兩漢之學、今古之事殆十年，始於《公》、《穀》之異同而見《王制》爲雜取齊、魯以成之書。《王制》之爲齊、魯糅合而成，亦猶鄭康成之糅合今、古兩學。於是舍今、古之異同而上求之齊、魯，於是略窺師門舍兩漢而探晚周之意。乃推晉之《乘》、楚之《檮杌》，以與魯之《春秋》六藝相校難，乃見晚周學派，仿佛若有三系之殊，而齊、魯究爲一家之學，大同而小異。齊則東方前期學術，魯則爲東方後期新興之學術，其爲東方之學則一也。自《吕氏春秋》而東方與南北之學以合，《吕氏春秋》糅合三系，正猶《王制》之糅合齊、魯。漢初之齊、魯學雖導源於晚周之齊、魯學，然流變已多，不可以漢初學當晚周學，況後齊魯之今、古學哉！由師門破今、古而周秦之意以求之，迄今又十年也，猶蔽瞀無所曉，方將作《周秦民族與思想》一篇以究之，必待晚周之學明，非兩漢所能淆，而後廖師之道可著。然非文通之力所能堪，更非此短説所能盡意。若兹編所陳，以明廖師論周秦、兩漢之學派爲主，其所以分疏兩漢之學而建立之，其詳具在《六譯館叢書》中，不贅論；特論其不拘泥於兩漢而上溯周秦之意，欲宣其微旨，而證其確實。若其直探洙泗，抗意周秦，精詣所萃，則在《春秋》，當俟深明廖師《春秋》學者李君源澄

浚清


 論之。廖師數術

陰陽


 之精，俟邵次公先生論之。廖師方技

醫學


 之精，俟顧惕生先生論之。文通所陳，窺天一管耳，又烏足以宣其宏深幽眇之旨？嗟乎！三百年來之學，以復古爲前進，由宋而復之漢、唐，由東漢而復之西漢，由西漢而復之周、秦。廖師於禮，此所以復之西漢而度越前賢者也；廖師於《春秋》，則已復之晚周，於兩漢之説，已不屑措意也。世猶紛紛執今、古學以推崇之，或詘謗之，鴻飛冥冥，羅弋尚安所施？至其亂之以方技，雜之數術，五光十色，學者眩震，將俟邵、顧諸君子啓論其途徑，然後廖師之學庶有入處，而道術乃可大明也。

原載《學衡》，轉載於上海《新中華半月刊》第一卷第十二期，一九三三年六月二十二日。收入《廖平年譜》附録，巴蜀書社，一九八六年版。又收入《蒙文通文集》第三卷《經史抉原》，巴蜀書社，一九九五年版；《經學抉原》（蒙默編），上海人民出版社，二〇〇六年版。兹據《經學抉原》整理。











議蜀學



蒙文通

清代經學之明，稱軼前世。乾嘉之間，家研許、鄭氏書，博名物，窮訓詁，造述之宏，不可遍計而周數也。迄乎近世，特識之士始喟然慨清儒之無成，獨古音之學實能於散漫繁惑之中明其統理，斯爲足尚，則清學之窮矣！夫清儒序論，每喜以小辯相高，不務守大體，碎辭害義，野言亂德，究曆數，窮地望，卑卑於章句文字之末，於一經之大綱宏旨或昧焉。雖矜言師法，又未能明於條貫，曉其義例；求其能若惠氏、張氏之於《易》，孔氏、莊氏之於《春秋》，金氏、凌氏之於《禮》者，殆不可數數覯，則清學之弊爲不可諱也！道窮則變，逮其晚季，而浮麗之論張，儒者侈談百家之言，於孔氏之術稍疏，經術至是，雖欲不改弦而更張之，誠不可得。井研廖先生崛起斯時，乃一屏碎末支離之學不屑究，發憤於《春秋》，遂得悟於禮制，《今古學考》成，而昔人説經異同之故紛紜而不決者，至是平分江河，若示諸掌，漢師家法，秩然不紊。蓋其識卓，其斷審，視劉、宋以降游談而不知其要者，固倜乎其有辨也！故其書初出，論者比之亭林顧氏之於古音、潛丘閻氏之於《古文尚書》，爲三大發明。於是廖氏之學，自爲一宗，立異前哲，岸然以獨樹而自雄也！蓋三百年間之經術，其本在小學，其要在聲韻，其詳在名物，其道最適於《詩》、《書》，其源則導自顧氏者也。廖氏之學，其要在《禮經》，其精在《春秋》，不循昔賢之舊軌，其於顧氏，固各張其幟以相抗者也。世之儒者矜言許、鄭氏學，然徒守《説文》、《禮注》耳。廖氏本《五經異義》以考兩漢師説，剖析今、古家法，皎如列星，此獨非許、鄭之學乎？今、古之學既明，則孫、黄、胡、曹之禮書爲可廢，此左菴先生《周禮古註集疏》之所由作也。然不有乾嘉諸儒之披荆榛，尋舊詁，以導乎先路，則雖有廖氏，無所致其功。惟廖氏之學既明，則後之學者可以出幽谷，遷喬木，於擇術誠不可不審也！

尋廖氏之學，則能周知後鄭之殊乎賈、馬，而賈、馬之别乎劉歆，劉歆之别乎董、伏、二戴，漢儒説經分合同異之故，可得而言。左菴先生其最也，斯豈乾嘉老碩所及知乎！左菴四世傳《左氏》之學，及既入蜀，鼂夕共廖氏討校，專究心於《白虎通義》、《五經異義》之書。北遊燕晉，晚成《周官古注集疏》、《禮經舊説考略》，曰：「二書之成，古學庶有根柢，不可以動摇也！」左菴之於廖氏，儻所謂盡棄其學而學焉者耶！其尊推廖氏也，曰：「貫徹漢師經例，自魏晉以來，未之有也。」則海内最知廖氏學者，宜莫過於左菴。今世紛紛言今、古學，而左菴禮疏全帙未顯，則古學可得而言乎！廖氏欲作《王制義證》，康更生欲作《孔子會典》，又皆不成，則今學可得而言乎！昧者不察，乃拘牽於今字異同之故以立論，斯亦遊談夢囈已爾，豈足道哉？廖氏成《今古學考》，遂欲集多士之力，述十八經注疏，以成蜀學。夫伊洛當道喪學絶之後，獨能明洙泗之道，紹孟學之統，以召天下。蜀人尚持其文章雜漫之學以與朔洛並驅。自顧氏以迄於今，其道已敝，吴越巨儒，復已悔其大失，則蜀中之士獨不思闡其鄉老之術以濟道術之窮乎！是則承學之士所宜熟思而慎擇者也。然吾之所以欽夫廖氏，匪曰《禮經》焉耳，而尤樂聞其論《春秋》。三《傳》異同，爲學者難明，由來舊矣！廖氏匡何、范、杜、服之註以闡傳義；復推《公》、《穀》之文，孰爲先師之故義，孰爲後師之演説；本之於經，以折中三《傳》之違異。蓋自五家並馳以來，言《春秋》固未有盛於此日者也！漢儒窘於師法，是謂知傳而不知經，宋儒於傳猶有所未喻，則於經何有！清儒之高者或能發明漢師之説，是謂知注；下者視六藝猶《説文》、《漢書》已爾，何足道哉！惟先生本註以通傳，則執傳以匡註；由傳以明經，則依經以訣傳。左菴稱廖氏長於《春秋》，善説禮制。吾謂廖氏之説禮，誠魏晉以來未之有也，至其考論《春秋》，則秦漢而下無其偶也。七十子喪而大義乖。《穀梁》屬傳，當尸子、孝公之世。蓋自子夏之殁，徒人各安其意以離其真，而《春秋》晦。先生起數千載之下，獨探其微緒，申其本義，不眩惑乎三家之成言。謂廖氏之言《春秋》，僅次游、夏而已可也，則亦司馬、北宫之儔乎！六國而後，未易比擬。嗚呼！亦已偉矣！近者先生方論《詩》、《易》於錦城，闡其六變之説，蓋其道益以幻眇難知。而愚方滯渝中，未得聞其旨要，不敢論，以俟面聆天人六譯之緒者，贊而辨之。

原載北平《甲寅》週刊第一卷第二十一期，一九二五年十二月。收入《廖平年譜》附録，巴蜀書社，一九八六年版。又收入《蒙文通文集》第三卷《經史抉原》，巴蜀書社，一九九五年版；《經學抉原》（蒙默編），上海人民出版社，二〇〇六年版。茲據《經學抉原》整理。










錢穆論廖平



錢　穆

廖平，字季平，四川井研人。生咸豐二年，卒民國二十一年，年八十一。自稱早年研求宋學，漸而開悟，主張尊孔。又謂幼篤好宋五子書、八家文。丙子

光緒二年，廖氏年二十五。


 從事訓詁文字之學，博覽考據諸書。庚辰

光緒六年，廖氏年二十九。


 以後，厭棄破碎，專求大義。

按：廖氏又稱庚辰在家時專治《春秋》，則所謂「專求大義」者，即指治《春秋》也。此蓋已受劉、龔諸家影響矣。


 而及其成學，則專以分析今、古爲説。謂：「國朝經學，顧、閻雜事漢、宋，惠、戴專申訓詁，二陳

左海、卓人。


 漸及今、古。」

《論學三書·與宋芸子論學書》。


 其分今、古也，又自稱有五變：

癸未：今古。

光緒九年，廖氏年三十二。




戊子：尊今抑古。

光緒十四年，廖氏年三十七。




戊戌：小大。

光緒二十四年，廖氏年四十七。




壬寅：天人。

光緒二十八年，廖氏年五十一。




此所謂「經學四變」也。

見《四益館經學四變記序目》，劉申叔摘本。




及戊午

民國七年，廖氏年六十八。


 改去「今古」名目，歸之「小大」，專就六經分天人、大小，則謂之經學之「五變」。

《五變記》。




其書最先成者曰《今古學考》，

在光緒十二年丙戌，廖氏年三十五。


 自謂「不過初變、二變萌蘖之生耳」。

《五變記》小注。其書據《五經異義》所立今、古二百餘條，專載禮制，不載文字，定爲今學主《王制》、孔子，古學主《周禮》、周公。


 然不久即變其説，謂六藝皆新經，非舊史。以尊經者作《知聖篇》，闢古者作《闢劉篇》，則所謂「尊今抑古」之候也。又後有《古學考》，謂：「丙戌刊《學考》……謹守漢法，中分二派。八年以來，歷經通人指摘，不能自堅前説，謹次所聞，録爲此册。以古學爲目者，既明古學之偽，則今學大同，無待詳説。」

《古學考》成於光緒二十年甲午四月，廖氏年四十三。




此季平治經學，初主今、古中分，既則尊今抑古之大略也。

康、廖交涉。長素辨新學偽經，實啟始自季平。此爲長素所深諱，而季平則力揭之。謂：「廣州康長素，奇才博識，精力絶人，平生專以制度説經。戊己間，從沈君子豐處得《學考》，謬引爲知己。及還羊城，同黄季度過廣雅書局相訪，

按：趙豐田《康長素先生年譜稿》，長素返粤在光緒十五年己丑之冬，而移居羊城安徽會館則在十六年庚寅之春。季平己丑在粤，庚寅至鄂，二人初晤，應在己、庚冬春之際。


 余以《知聖篇》示之。馳書相戒，近萬餘言，斥爲好名騖外，輕變前説，急當焚毁。當時答以面談再決。後訪之城南安徽會館。

按：此在庚寅春。


 兩心相協，談論移晷。明年，聞江叔海得俞蔭老書，而《新學偽經考》成矣。甲午，晤龍濟齋大令，聞《孔子會典》已將成……然則《王制義證》可以不作矣。生公説法，求之頑石，得此大國，益信不孤。長素刊《長興學記》，大有行教泰西之意。長素或亦儒門之達摩，受命闡教者乎？」

《經話》甲編一。




又曰：「己丑在蘇，晤俞蔭甫先生，

按：此當廖先在蘇，後至粤也。


 極蒙獎掖，謂《學考》爲不刊之書。語以已經改易，先生不以爲然，曰：『俟書成再議。』蓋舊誤承襲已久，一旦欲變其門户，雖蔭老亦疑之。乃闢劉之議，康長素踰年成書數册。」

又曰：「外間所祖述之《改制考》，即祖述《知聖篇》；《偽經考》，即祖述《闢劉篇》，而多失其宗旨。」

又曰：「戊子以前，尊經友人撰《王制義證》，稿已及半，後乃散失。繼聞康長素《會典》即是此意，即決意不作。」

又曰：「丁亥

光緒十三年，廖氏年三十六。


 作《今古學考》。

按：廖氏《古學考·序》自稱《今古學考》刊於丙戌，此又云作于丁亥，必有一誤。


 戊子成爲二篇，述今學爲《知聖篇》，古學爲《闢劉篇》。

按：據此則《知聖》、《闢劉》兩書均已成，何以又云「己丑在蘇見俞蔭甫，曰俟書成再議」乎？抑猶未爲定稿乎？大抵廖既屢變其説，又故自矜誇，所言容有不盡信者。昔李恕谷欲爲毛西河作年譜，苦其自述先後紊亂不可據而止。以廖視毛，尤甚。


 庚寅，晤康長素于廣州，議論相克。逾年，《偽經考》出，倚馬成書，真絶倫也！」

《經話》甲篇卷二。




季平既屢屢自道其事，又親致書長素争之，曰：「龍濟之大令來蜀，奉讀大著《偽經考》、《長興學記》，

按《學記》成書在康、廖會談之後，所以中亦釆及廖説也。


 並云《孔子會典》已將成書。彈指之間，遂成數萬寶塔，何其盛哉！後之人不治經則已，治經則無論從違，《偽經考》不能不一問途，與鄙人《今古學考》，永爲治經之門徑，欣忭何極！惟庚寅羊城安徽會館之會，鄙人《左傳》經説雖未成書，然大端已定，足下以左學列入新莽，則殊與鄙意相左。今觀《偽經考》，外貌雖極炳烺，而内無底藴，不出史學、目録二派之窠臼，尚未足以洽鄙懷也。當時以爲速于成書，未能深考；乃俟之五、六年，仍持故説，殊乖雅望。昔年在廣雅，足下投書相戒，謂《今古學考》爲至善，以攻新莽爲好名。今足下大名百倍鄙人，以子之矛，攻子之盾，久宜收斂。又吾兩人交涉之事，天下所共聞知。余不願貪天功以爲己力，足下之學，自有之可也。然足下深自諱避，使人有向秀

按：應作郭象。


 之謗。每大庭廣眾中，一聞鄙名，足下進退未能自安，淺見者又或以作俑馳書歸咎，鄙人難於酬答，是吾兩人皆失也。天下之爲是説，惟我二人，聲氣相求，不宜隔絶，以招讒間。其中位置，一聽尊命。謂昔年之會，如邵、程也可，如朱、陸也可，如白虎、石渠亦可。稱引必及，使命必道，得失相聞，患難與共。且吾之學詳於内，吾子之學詳於外，彼此一時，未能相兼，則通力合作，秦、越一家，乃今日之急務，不可不深思而熟計之也。」

《四益館文集·致某人書》。




龍濟之至蜀在甲午，

據前引《經話甲編》。


 《古學考》刊於甲午四月，已引及《偽經考》，則龍之至蜀，應在甲午初春也。長素《偽經考後序》謂：「《偽經考》初出時，海内風行，上海及各直省，翻印五版。徐仁鑄督學湖南，以之試士，而攻之者亦群起，朝野譁然。」故季平謂「今足下大名，震動天下，百倍鄙人」也。是年二月，長素入京會試未第，六月歸粤，七月清廷即下諭毁禁其書。季平與長素書當在其時，故有「久宜收斂」，又「患難與共」之語；而猶未知毁禁之令，故書中亦未及。其曰「稱引必及」，蓋名士相標榜之故智。《偽經考》既享大名，季平欲藉其稱引，自顯姓字，故爲《古學考》，先兩引「長素《偽經考》」云云，我以此施，亦期彼以此報。蓋長素驟得盛名，全由《偽經考》一書，

公車上書，尚在明年乙未。


 宜季平健羨不能置。而長素則深諱不願自白。然季平亦震于盛名，方期相爲桴鼓，故書辭亦遜，而《古學考》亦未及長素攘己書事。及戊戌，長素得罪，季平亦盡棄舊説，則經學之三變，不復爲今、古之辨矣。

《偽經考》一案，凡季平之齗齗於其事者，具如上述。而長素則藏喙若噤，始終不一辨。及民國六年丁巳爲《偽經考後序》，始稍稍道及之，其言曰：「吾向亦受古文經説，然自劉申受、魏默深、龔定庵以來，疑攻劉歆之作偽多矣，吾蓄疑於心久矣。吾居西樵山之北，銀塘之鄉，讀書澹如之樓，卧七檜之下，碧陰茂樹，藤床偃息。藏書連屋，拾取《史記》，聊以遮目，非以考古也。偶得《河間獻王傳》、《魯共王傳》讀之，乃無『得古文經』一事，大驚疑。乃取《漢書》《河間獻王》、《魯共王傳》對較《史記》讀之，又取《史記》、《漢書》兩《儒林傳》對讀之，則《漢書》詳言古文事，與《史記》大反。乃益大驚大疑。

按：此實無足驚疑者，辨詳後。


 於是以《史記》爲主，徧考《漢書》而辨之；以今文爲主，徧考古文而辨之。先撰《偽經考》，粗發其大端。

按：撰《偽經考》在羊城，不在銀塘，上文皆飾説也。長素又謂撰《禮運注》亦在銀塘澹如樓七檜之下，亦飾説，辨詳下。


 今世亦有好學深思之士，談今、古之辨，或闇有相合者。惜其一面尊今文而攻古文，一面尊信偽《周官》以爲皇帝王霸之運，矛盾自陷，界畛自亂。其他所在多有，脈絡不清，條理不晰，其爲半明半昧之識，與前儒雜糅今、古者無異，何以明真教而導後士？或者不察，聽其所言，則觀其尊偽《周禮》一事，而知其道不相謀，翩其反而也。」




按：長素先亦尊信偽《周官》，聞廖氏之論而變，今乃轉以譏廖，亦一奇也。


 「無情者不得盡其辭」，此文有之。其回翔瞻顧，誠如季平所謂「進退未能自安」者。謂自劉、魏、龔以來疑攻劉歆者多矣，此特微見彼之所爲不必出自季平，抑不悟其與《偽經考》初成書時所言異也。長素當日之言曰：「始作偽，亂聖制者，自劉歆；布行偽經，篡孔統者，成于鄭玄。閱二千年，咸奉偽經爲聖法，亦無一人敢違者，亦無一人敢疑者。竊怪二千年來，通人大儒，肩背相望，而成爲瞀惑，無一人焉發奸露覆，雪先聖之沉冤，出諸儒於雲霧者，豈聖制赫闇，有所待耶？」

又曰：「孤鳴而正易之，吾亦知其難。然提聖法於既墜，明六經於闇曶，吾雖孤微，烏可以已！」

則長素在當時，應不知有廖季平其人，不知有《知聖》、《闢劉》其書，且不知有劉、魏、龔諸氏而可。不然，《知聖》、《闢劉》之篇，固足以助我之孤鳴矣。此無怪乎季平之喋喋而道也。長素謂「道不相謀，翩其反而」，事亦有之，惟其事在後不在前。即季平亦自言之，謂：「憶昔廣雅過從，談言微中，把臂入林。彈指之頃，七級寶塔，法相莊嚴，得未曾有。巍然大國，偪壓彈丸，鄙人志欲圖存，别構營壘，太歲再周，學途四變。由西漢以進先秦，更由先秦以追鄒、魯，言新則無字不新，言舊則無義非舊。前呈《四變記》摘本一册，求證高明，周璞鄭鼠，不知何似？」

《與康長素書》，文載《中國學報》第八期，民國二年四月十六日出版。




蓋時過境遷，季平已不守舊解，而猶未忘夙恨，故如此云云也。然謂「志欲圖存，别構營壘」，則亦一時之遁辭。此已在季平經學四變之後，有《與江叔海書》，謂：「憶昔治三《傳》時，專信《王制》，攻《左氏》者十年，攻《周禮》者且二十餘年，抵隙蹈瑕，真屬冰解。後來改《左傳》歸今學，引《周禮》爲《書》傳，今古學説變爲小大，化朽腐爲神奇，凡昔年之所指摘，皆變爲精金美玉，於二經皆先攻之不遺餘力，而後起而振救之。伍氏曰我能覆楚，申氏曰我能興楚，合覆、興於一身，以成此數千年未有之奇作。説詳《二變》、《三變》，無暇縷述。」

《四益館雜著·答江叔海論今古學考書》，作于民二癸丑夏六月《四變記》刊本初成之時。




是則積二十餘年之攻駁，而一旦盡變其故説，此固三百年來考證諸家所未有。季平不自慚恧，轉以爲伍胥能覆，申胥能興，覆、興之能事，萃於一身，自詫爲數千年未有之奇，是何其與乾、嘉以來所謂「實事求是」之意相異耶！夫既昔年之所指摘，皆變爲精金美玉，則方者尊今抑古之見，固宜如鷦鷯之翔寥廓矣。故季平又言之，曰：「足下謂吾崇今擯古，以《周禮》、《左傳》爲俗學云云。案《學考》平分今、古，並無此説；此乃二變，康長素所發明者，非原書所有。舊説已改，見於《四變記》中。」

《答江叔海書》。




至是而又以尊今擯古之見，推爲長素所發見，不惟不願貪天功，抑若不欲分人謗，出朱入素，前後判若兩人矣。夫考證之事，貴乎有據，所據苟確，則積證益富，歷年益信。未有前據必搖，後説必移，一人之學，若四時之代謝，以能變爲出奇者也。而季平顧不然，其言曰：「爲學須善變，十年一大變，三年一小變。」

不幸而季平享高夀，説乃屢變無已，既爲《五變記》，又復有六變。

先號「四益」，後改「五譯」，繼稱「六譯」。


 及其死，而生平之所持説，亦爲秋風候鳥，時過則已。使讀其書者，回皇炫惑，遷轉流變，渺不得真是之所在。蓋學人之以戲論自衒爲實見，未有如季平之尤也！而長素以接席之頃，驚其新奇，穿鑿張惶，急成巨著，前後一年外，得書十四卷，竟以風行海内，驟獲盛譽。及戊戌毁版，至丁巳復辟既敗，幽居美使館，不忘前業，重付諸梓，距書之初成，則既二十有七年矣。顧獨如《吕覽》之懸書咸陽門，一字不易，則何其成書之迅，造説之確，與六譯善變，其事雖異，蓋可俱譏矣。

梁啟超記康、廖著書交涉。抑長素書出於季平，長素自諱之，長素弟子不爲其師諱也。其書亦本由其弟子助成之，而其弟子即不盡以師書爲然。梁啟超曾言之，曰：「有爲早年，酷好《周禮》，嘗貫穴之，著《政學通議》。後見廖平所著書，乃盡棄其舊説。廖平晚年受張之洞賄逼，復著書自駁。

按：此指戊戌三變，廖氏自飾謂「志欲圖存，别構營壘」者也。


 其人固不足道，然有爲之思想，受其影響，不可誣也。有爲弟子陳千秋、梁啟超，並夙治考證學，《偽經考》之著，二人多所參與，亦時時病其師之武斷，然卒莫能奪。實則此書大體皆精當，其可議處乃在小節。乃至謂《史記》、《楚辭》經劉歆羼入者數十條，出土之鐘鼎彝器，皆劉歆私鑄埋藏，以欺後世。此實爲事理之萬不可通者，而有爲必力持之。有爲以好博好異之故，往往不惜抹殺證據，或曲解證據，此其所短也。」

《清代學術概論》。是書成于民十辛酉，在復辟失敗後四年。謂有爲受廖平影響爲不可誣，不啻針對其師之自辨發也。




考證中之陸王。梁氏之言如此，然而猶未盡。《偽經考》所持，爲事理之萬不通者尚多，論大體亦無是處。昔全謝山謂毛西河著書，偽造證據，然毛書固多可傳，不如長素抹殺一切，强辯曲解，徒亂後生耳目也。方植之有言：「考證學衰，陸王將興。」若康、廖之治經，皆先立一見，然後攪擾群書以就我，不啻「六經皆我注脚」矣，此可謂之考證學中之陸、王。而考證遂陷絶境，不得不墜地而盡矣。

昔萬充宗有云：「非通諸經，則不能通一經；非悟傳注之失，則不能通經；非以經釋經，則亦無由悟傳注之失。」此數言者，蓋不啻爲清代經學開先河。自公羊家專以一經之義説群經，而通諸經以通一經之意失。又主口説家法爲微言大義所在，而以經通經以悟傳注之誤之意亦失。而後説經者皆爲小夏侯之「左右採獲，具文飾説」焉。至於長素則並不説經，洵如季平所譏爲「史學、目録二派窠臼者，特以己意進退諸經，以赴我之所欲」云云，經學烏得而不趨絶境哉！




《孔子改制考》。長素書繼《新學偽經考》而成者，有《孔子改制考》，亦季平之緒論，季平所謂《偽經考》本之《闢劉》，《改制考》本之《知聖》也。

今刻《知聖篇》，非廖氏原著；原書稿本，今藏康家，則頗多孔子改制説。顧頡剛親見之。




經非古史論之背景。季平必謂孔子造六經者亦有説。彼謂：「以經爲古史，則芻狗陳跡，不足自存，故必以孔子爲空言待後。」

《四益館叢編·尊孔篇》。


 又曰：「海外法政學説昌明，因時立法，三王且不同禮，五帝且不襲樂，果係古史，芻狗糟粕，今日已萬不能見之實行，更何能推之萬世以後？此必須改爲至聖立言，師表萬世，決非已往陳跡，而後經乃可以自立。」

民二癸丑在北京《世界哲理進化退化演説辭》。


 又謂：「凡屬史事成跡，芻狗糟粕，莊、列攻之，不遺餘力。孔經新非舊，經非史。」

《四益館雜著》「舊説以經爲史之弊」一條。




此季平必主孔經非史之微意也。又謂：「學經四變，書著百種，而尊孔宗旨，前後如一。」

《尊孔篇》。


 蓋季平必求所以尊孔者而不得其説，乃屢變其書以求一當。其學非考據，非義理，非漢，非宋，近於逞臆，終於説怪，使讀者迷惘不得其要領。其弟子亦言之：「海内讀四譯書者，每苦不得門徑。蓋自考據、義理專行已久，學者先入爲主，于四譯新解，輒多扞格。故初學尚易領悟，從事漢、宋工深者，轉多迷罔。」

《四譯宬經學穿鑿記》二卷，侄師政跋。


 此可謂真率之言也。

以上見錢穆《中國近三百年學術史》第十四章。











馮友蘭論廖平



馮友蘭

講今文家經學較康有爲稍早，而康有爲亦受其影響者，有廖平。廖平，字季平，初號四益，晚年更號五譯，又更號六譯。四川井研人，生于清文宗咸豐二年，

西曆一八五二年


 。卒於民國二十一年，

西曆一九三二年。


 年八十一歲。

據《行述》。




（一）經學一變

廖平之學共經六變，故晚年自更號六譯。第一變爲「今古」，時在癸未。

光緒九年，西曆一八八三年。


 

《四益館經學四變記》，成都存古書局本，頁一。


 此時學説，以爲「今、古兩家所根據，又多同出於孔子，於是倡爲法古改制，初年晚年之説」。

同上，頁二。


 在所著《今古學考》

書成於丙戌，光緒十二年，西曆一八八六年。


 中，條列今、古文經之異同，以爲今、古學之分，先秦已有，而皆出於孔子。廖平云：「《論語》：『周監於二代，郁郁乎文哉！吾從周。』此孔子初年之言，古學之祖也。『行夏之時，乘殷之輅，服周之冕，樂則《韶》、《武》。』此孔子晚年所言，今學所祖也。又言夏殷因革繼周者，百世可知。按《王制》，即所謂繼周之王也。」

《今古學考》卷下，成都存古書局本，頁五。




蓋孔子初年，「尊王命，畏大人」，尚無革命之意，祇有從周之心。「至於晚年，哀道不行」，於是以所欲爲者「書之《王制》，寓之《春秋》」。

同上，頁三。


 《禮記》中《王制》一篇，即孔子所作。所謂《王制》者，即繼周之王之制也。《周禮》所説爲周制，即孔子初年所欲從者；《王制》爲繼周之王之制，乃孔子晚年決心革命之後之所作者。當時主張改制者，不僅孔子。「春秋時，有志之士皆欲改周文，正如今之言治，莫不欲改弦更張也。」

同上，頁二十四。


 康有爲諸子改制之説，蓋本於此。

因孔子有初年晚年之主張，孔子歿後，宗孔子初年之説者，爲古學；宗孔子晚年之説者，爲今學。廖平云：「魯爲今學正宗，燕、趙爲古學正宗。魯乃孔子鄉國，弟子多，孔子晚年説，學者以爲定論。燕趙弟子，未修《春秋》以前，辭而先反，惟聞孔子從周之言，已後改制等説，未經面領。因與前説相反，遂疑魯弟子偽爲此言，依託孔子，故篤守前説，與魯學相難。」

同上，頁九。




以後今學、古學相争不已。實則今、古學不同者，祇在制度方面。廖平云：「《論語》因革損益，唯在制度。至於倫常義理，百世可知。故今、古之分，全在制度，不在義理，以義理今古同也。」

同上，頁八。




即就制度方面言，亦「其實今學改者少，不改者多。今所不改，自當從古。凡解經，苟今學所不足，以古學補之可也」。

同上，頁九。


 故今、古二派，「如水火陰陽」，「相妨」而亦「相濟」

同上，頁一。


 也。

（二）經學二變

廖平之學第二變爲「尊今抑古」，時在戊子。

光緒十四年，西曆一八八八年。


 此時學説，廖平云：「於是考究古文學淵源，則皆出許、鄭以後之偽撰。所有古文家師説，則全出劉歆以後據《周禮》、《左氏》之推衍。又考西漢以前，言經學者皆主孔子，並無周公。六藝皆爲新經，並非舊史。於是以尊今者作爲《知聖篇》，闢古者作爲《闢劉篇》。」

自注：外間所祖述之《改制考》即祖述《知聖篇》，《偽經考》即祖述《闢劉篇》，而多失其宗旨。《經學四變記》，頁三。




此時以今文經爲孔子所作。「帝王見諸事實，孔子徒托空言。六藝即其典章制度，與今《六部則例》相同」。

《知聖篇》卷上，成都存古書局本，頁二。


 古文經説，皆劉歆及以後人所偽造。劉歆真「爲聖門卓、操」。

《古學考》，頁二十。


 廖平此時學説與康有爲之《孔子改制考》及《新學偽經考》所主張者同，並以爲康之《改制考》爲祖述《知聖篇》，《偽經考》爲祖述《闢劉篇》。

廖平此時以爲春秋時主張改制者，實祇孔子一人。廖平云：「或以諸子皆欲傳教，人思改制，以法孔子，此大誤也。今考子書，皆《春秋》後四科流派，托之古人。按以言立教，開於孔子。春秋以前，但有藝術卜筮之書。凡子家皆出於孔子以後，由四科而分九流，皆託名古人，實非古書。」

《知聖篇》卷上，頁二十七至二十八。


 惟其如此，故孔子爲唯一之大聖也。

（三）經學三變

廖平之學第三變爲講「小大」之學，時在戊戌。

光緒二十四年，西曆一八九八年


 。此時之學用邵康節説，分政治爲皇、帝、王、伯四種。以爲《王制》、《春秋》乃孔子王、伯之制，乃所以治中國者。然孔子非「一隅之聖」，故王、伯之制外，尚有皇、帝之制。孔子皇、帝之制，以《周禮》爲根基，《尚書》爲行事，亦如《王制》之於《春秋》。此乃孔子所以「經營地球」者。《中庸》所謂「洋溢中國，施及蠻貊，凡有血氣，莫不尊親」，《禮運》所言「大同」之説，皆謂此也。

《經學四變記》，頁四。


 所以知《春秋》、《王制》爲孔子治中國之制，《尚書》、《周禮》爲孔子治世界之制者，以《春秋》、《王制》及《尚書》、《周禮》中所説疆域不同也。《皇帝疆域圖》

廖平弟子黄鎔本師説編輯。


 云：「《王制》説《春秋》三千里爲小標本，《周禮》説《尚書》加十倍方三萬里爲大標本。而六合以内，人事盡之矣。《騶衍傳》所稱大九州得九九八十一方三千里，儒者九州止得八十一分之一。所謂儒者九州，即指《春秋》、《王制》而言。」

《皇帝疆域圖》第一，成都存古書局本，頁一。




騶衍之大九州即《周禮》、《尚書》所説之九州，即現在吾人所知地球之全部也。《皇帝疆域圖》云：「世界開化，由野而文，疆宇由小而大。春秋之時，九州僅方三千里。上推虞夏，草昧尤甚。孔聖删書，托古定制，乃據當日之州名，隱寓皇帝之版圖，以俟後施行。藏須彌於芥子，推而放諸四海而准，豈但爲魯邦、治列國而已乎？」

同上第八，頁二十二。




故孔子之學，實爲全世界之政治及社會立一整個的辦法。世界進化，必依之而行。依孔學之表面觀之，則似皇、帝之治，乃古代所已有，後乃退化而降爲王、伯之治。其實孔子之意，乃「立退化之倒影，告往知來，使人隅反」也。

《大成節講義》，《六譯館雜著》，成都存古書局本，頁二十四。


 廖平立爲一《聖經世運進退表》，

同上，頁二十七。


 其表如下：

聖經世運進退表（略）

經爲空言。實行經制，始于戰國魏文、齊威、燕昭。戰國以前，中國君民程度，與今泰西略同。

東人言，西方行。秦皇漢武，皆屬創造，非古所有。由經説變爲史事，在戰國後。

西人所主進化説，如五大洲交通，乃新創之局，非堯、舜、周公以前，海禁已通，幽、厲之後，乃閉關三千里，此退化之理，孔經據以立源，然由退可以知進。

如專主退化，堯舜至春秋迭降四等，秦漢至今二千年，又當降四等，由此推之，數千萬年後，不復爲人矣。

退化至於君後，中國又返草昧，爲戰國以前程度。

經爲理論，史爲實事。《春秋》、《王制》之理論，自秦漢以後，已逐漸變爲實事。西洋人未受孔經之教訓，故今西洋人之程度，與春秋時人略同。此後正宜行《周禮》、《尚書》之理論，使全世界歸於大同。

所謂今、古學之分，實孔子治中國之制與治世界之制之分。廖平云：「故改今、古之名曰小大。……以《王制》治内，獨立一尊。……而海外全球，所謂三皇五帝之三墳五典者，則全以屬之《周禮》。……與《王制》一小一大，一内一外，相反相成，各得其所。……孔子乃得爲全球之神聖，六藝乃得爲宇宙之公言。」

《經學四變記》，頁五。




孔子之經學，乃爲全球制法。孔子及經學之地位，於是似可爲最高矣。

（四）經學四變

然廖平以爲猶不止此。廖平續云：「雖然，此不過六藝之人學，專言六合以内。但爲《春秋》、《尚書》與《禮》，僅得其半；而天學之《詩》、《易》、《樂》，尚不在此數也。」

同上。


 故自壬寅

光緒二十八年，西曆一九〇二年。


 以後，廖平之學四變而講「天人」。

廖平云：「初以《春秋》、《尚書》、《詩》、《易》，分配道、德、仁、義之皇、帝、王、伯。……遲之又久，乃知四經之體例，以天人分。人學爲六合以内，天學爲六合以外。《春秋》言伯而包王，《尚書》言帝而包皇。《周禮》三皇五帝之説，專言《尚書》；《王制》王伯之説，專言《春秋》。言皇、帝、王、伯，制度在《周禮》、《王制》，經在《尚書》、《春秋》。一小一大，此人學之二經也。……人學六合以内，所謂絶地天通，格於上下，人而非天，故人神隔絶。至於《詩》、《易》，以上征下浮爲大例；《中庸》所謂「鳶飛於天，魚躍於淵」，爲「上下察」之止境。周遊六漠，魂夢飛身，以今日時勢言之，誠爲力所不至。然以今日之人民，視草昧之初，不過數千萬年，道德風俗，靈魂體魄，已非昔比。若再加數千年精進改良，各科學繼以昌明，所謂長壽服氣，不衣不食，其進步固可按程而計也。」

《經學四變記》，頁七。




廖平以爲：「自天人之學明，儒先所稱詭怪不經之書，皆得其解。」

《經學四變記》，頁七。


 如《靈樞》、《素問》、《楚辭》、《山海經》、《穆天子傳》中，荒唐不經之言，皆説别一世界，皆天學也。又如司馬相如《大人賦》，「讀之有凌雲之志」，所説亦「不在本世界」也。佛經亦屬天學，廖平云：「將來世界進化，歸於眾生皆佛，人人辟穀飛身，無思無慮，近人論之詳矣。特未知佛即出於道，爲化胡之先驅。所言即爲將來實有之事，爲天學之結果，一人爲之則爲怪，舉世能之則爲恒。」

《經學四變記》，頁十。




佛出於道，道出於孔，孔經所包，更益廣矣。

（五）經學五變

廖平之《經學五變記》，其弟子黄鎔注云：「戊午

民國七年，西曆一九一八年。


 改去今、古名目，歸之小、大，專就六經分天人、大小。」視前之專就《春秋》、《尚書》、《詩》、《易》分天人、大小者又不同。六經中分人學三經、天學三經。人學三經中有《禮經》。廖平云：「六藝中，先有小禮、

黄注：如《曲禮》、《少儀》、《内則》、《容經》、《弟子職》。


 小樂。

黄注：十三舞勺，成童舞象。


 此爲《禮經》，乃修身齊家事，爲治平根本。修身爲本，本此禮也。

《經學五變記箋述》卷上，成都存古書局本，頁一。




小禮、小樂，乃修身齊家之學，乃人學三經中之第一種。其第二種爲《春秋》，乃「治國學，王伯學，爲仁爲義。《王制》爲之傳」。此乃「人學之小標本，儒、墨、名、法家主之」。其第三種爲《尚書》，乃「平天下學，皇帝學，爲道爲德。《周禮》爲之傳」。此乃「人學之大標本，道家、陰陽家主之」。

同上，卷上，頁四至十一。




天學三經中有《樂》及大禮。廖平云：「王伯之樂，中國略有仿佛；皇帝之樂，中國無此世局。其人未生，空存其説以待之。」

同上，卷下，頁十三。


 所謂大禮，廖平亦無詳説，或者亦「空存其説以待之」也；此乃天學三經中之第一種。其第二種爲《詩》，乃「神遊學」。「如仙家之嬰兒煉魂，神去形留，不能白日飛昇，脱此軀殼。

黄注：《易經》則能形遊。


 《詩》故專言夢境，

黄注：托之夢遊，以明真理。


 魚鳥上下，

黄注：莊子夢爲鳥而戾天，夢爲魚而潛淵。


 《内經》、《靈樞》、《素問》、《山海經》、《列子》、《莊子》、《楚辭》、古賦、遊仙詩各書以爲之傳。」

同上，卷下，頁十五。


 康有爲、譚嗣同皆以爲大同之治之上，尚有「天造之世」。此皆廖平所謂之天學，惟廖言之特詳耳。




注：天學三經中之第三種當爲《易》，但下文未言。所見刊本，當有脱誤。廖平經學五變之後，又有六變。其《經學六變記》，未見刊本，不知與《五變記》所説，又有何不同。




經學時代之結束

廖平所説，如上所引者，吾人若以歷史或哲學視之，則可謂無價值之可言。但廖平之學，實爲中國哲學史中經學時代之結束。自此方面觀之，則廖平在哲學史中之地位，亦有相當重要。本篇第一章謂中國哲學史，自董仲舒以後，即在所謂經學時代中。在此時代中，諸哲學家無論有無新見，皆須依傍古代哲學家之名，大部分依傍經學之名，如以舊瓶裝新酒焉。中國與西洋交通後，政治社會經濟學術各方面，皆起根本的變化。此西來之新事物，其初中國人仍以之附會于經學，仍欲以此絶新之酒，裝於舊瓶之内。本章所述三人，其代表也。此三人中廖平最後死。其經學之五變，始於民國七年。其此後所講之經學，可謂已將其範圍擴大至於極點。其牽引比附，有許多可笑之處。牽引比附而至於可笑，是即舊瓶已擴大至極而破裂之象也。故廖平之學，實爲經學最後之壁壘，就時間言，就其學之内容言，皆可以結經學時代之局者也。

歷史上時代之改變，不能劃定於某日某時。前時代之結束，與後時代之開始，常相交互錯綜。在前時代將結束之時，後時代之主流，即已發現。在廖平未死之前，即在其講經學五變之前，撇開經學而自發表思想者，已有其人。故中國哲學史中之新時代，已在經學時代方結束之時開始。所謂「貞下起元」，此正其例也。不過此新時代之思想家，尚無卓然能自成一系統者。故此新時代之中國哲學史，尚在創造之中；而寫的中國哲學史，亦祇可暫以經學時代之結束終焉。

以上見馮友蘭《中國哲學史》下卷。











廖季平論離騷



聞一多

自來談《離騷》談得最離奇的，莫過於廖季平。談得最透闢的，恐怕也要算他。謝无量先生在其《楚詞新論》中説：

十年前在成都的時候，見着廖季平先生，他拿出他新著的《楚詞新解》給我看，説：「屈原並没有這人。」他第一件説，《史記·屈原賈生列傳》是不對的，細看他全篇文義都不屬。他那傳中的事實，前後矛盾，既不能拿來證明屈原出處的事蹟，也不能拿來證明屈原作《離騷》的時代。第二件，拿經學的眼光説，《楚辭》是《詩經》的旁支。他那經學上的主見，以爲《詩經》本是天學，所講都是天上的事。自然《楚辭》也是一樣，所以有那些遠遊出世的思想，和關於天神魂鬼的文詞，也是適用《詩經》應有的法度。第三件，説《離騷》首句「帝高陽之苗裔」，是秦始皇的自序。其他屈原的文章，多半是秦博士所作。《史記》「始皇不樂，使博士爲《仙真人詩》，及行所遊天下，傳令樂人歌弦之」——這是廖先生的根據。

謝先生敘述廖氏這三點意見的次序，略嫌顛倒。須知廖氏的出發點是經學，首先認定了《詩經》是所謂「天學」，苦於《詩經》本身没有證據，乃借《楚辭》——《詩》之旁支以證實其主張。這是論證發展的第一步，然而這樣講來，又與《史記》所載《離騷》作者的性格行爲皆不合，適逢《史記》這篇傳是一筆糊塗賬，有隙可乘，就判定屈原本無其人，其所有事實，皆史公杜撰。這是第二步。屈原的存在既經勾消，乃以《離騷》爲秦始皇所作，並以其他相傳屈原諸作品歸之秦博士。這是第三步。説法確乎是新奇得出人意表！

但是，我們讀《離騷》，除了一個「朕」字外，未發現作者的口氣與身分有絲毫像帝王的地方。「古者尊卑共稱朕」，若謂《離騷》稱「朕」，作者便是帝王，想一代經師不至如此之陋。何況秦祖帝嚳高辛氏，怎見得這「高陽苗裔」便是始皇呢？廖氏三點意見中，這一點最不足辯。

至於《史記》的「文義不屬，前後矛盾」，卻是無可諱言的，自宋以來便不斷的有人懷疑。但《史記》全書中，同類情形甚多，若憑此而一一否認其人物的真實性，恐決無此理。其實「文義不屬，前後矛盾」，也不過是廖氏的藉口而已。縱令史文不矛盾，這段記載就能令他滿意嗎？他不是認爲《離騷》是「天學」嗎？然而史傳中的屈原分明是祇講「人學」的。史傳不能替他作證，便把史傳中人物的存在根本否認了，性子未免太急了！其實如果《離騷》作者的性格，據《離騷》本文看，真與史傳中的屈原不合，充其量也祇能把屈原與《離騷》的關係解除掉。爲廖氏起見，讓屈原還存在，祇説《離騷》不是他做的，不就够了嗎？其實連這一着都不必。至少目前我們還得承認《離騷》是屈原作的，因此屈原的思想如何，祇有《離騷》纔是千真萬確的口供，史傳似乎無定輕重。並且祇要史傳没有明白提出反證，我們又何妨當它默認了？史傳與《離騷》不合，誠然，但消極的不合與積極的相反相尅，究竟是兩回事。我們何不假定史傳祇是一幅不完備的畫像，其中儘留有點睛添毫的餘地，説不定拿《離騷》中的屈原補入史傳，更覺生動逼真點。這來，廖氏的困難也就自動解決了，所以他那第一點，根本無成立的必要。

廖氏本意原要説明《離騷》是「天學」，想藉以證實《詩經》之「天學」。這實在是三點中最驚人，也最有啓示性的一點。但究竟什麽是「天學」，謝先生所見到的《楚辭新解》，既不見傳本，我們祇好從《六譯館叢書》中求注脚。《離騷釋例》曰：「聖神仙佛，皆在所包。」

《離騷釋例》。


 又曰：「《離騷》發源《詩》、《易》，神遊六合，爲道家宗旨，《列》、《莊》比肩，爲黄帝之學之嫡派。故《楚辭》稱述，全出《山海》、《詩》、《易》之博士學也。」

《治學大綱》。


 《經學四變記》中還有詳細的解説：

《楚辭》爲《詩》之支流，其師説見於《上古天真論》，專爲天學，詳於六合之外。蓋聖人於六合以外，存而不論，《詩》、《易》之托物比興，言無方體是也。《楚辭》乃靈魂學專門名家，詳述此學，其根源與道家同，故《遠遊》之類多用道家語。全書專爲夢遊，即《易》之遊魂歸魂，所説皆不在本世界，故有招魂掌夢之説。凡所稱引，後人皆就中國一隅説之。既屬遊魂，何以尚在中土？故因《楚辭》專引《山經》，而《山經》亦因之大顯。

這大概就是謝先生所指的第二點。謝先生在他的書裏述完那段大意後，含蓄的批評道：「這種廖先生所創的特别經學系統，……實在比匡衡所説的《齊詩》，還新奇得有趣，我當時自然也就『解頤』了。」

我想大家都同情謝先生的「解頤」。但那還是四變中的廖氏，再一變，可就要人「捧腹」了。《五變記》曰：

《詩》

神遊學。


 如仙家之嬰兒煉魄，神去神留，不能白日飛昇，脱此軀殼，

《易經》則兼形遊。


 《詩》故專言夢境，

托之夢游，以明真理。


 魚鳥上下。

《莊子》夢爲鳥而戾天，夢爲魚而潛淵。


 《内經》、《靈樞》、《素問》、《山海經》、《列子》、《莊子》、《楚辭》、古賦、

如宋玉《高唐》。


 《遊仙詩》各書，以爲之傳。

當引各書以注《詩》。




其弟子黄鎔復爲之箋述曰：

《楚辭》意義緟複，非一人之著述，乃七十博士爲始皇所作《仙真人詩》，采《風》、《雅》之微言，以應時君之命。史公本《漁父》、《懷沙》二篇爲《屈原列傳》，後人因以《楚辭》歸之屈原，誤矣。考《遠游》周游六漠，

《易·繫》：「周流六虚。」


 即《詩·周南》「輾轉反側」之義。

《莊子·逍遥遊》、《知北遊》亦取此意。


 《招魂》、《大招》，「招」即《召南》之「召」，

召、招古通。


 「魂兮歸來」即「之子于歸」，

于篆作亏，近云。《韓詩》「聊樂我云」，云字作魂。


 他若「未見君子」，魂未歸也；「既見君子」，魂已歸矣；「振振君子，歸哉歸哉」，招之之詞也；「之子歸，不我過」，魂已歸去矣。全詩與《楚辭》吻合者甚夥，且體裁亦與《詩》相符。

我們笑是笑够了，卻不當以一笑了之。把渣滓汰盡，

關於《詩經》的話，當然全是白日見鬼。


 賸餘的卻不能説没有精粹。比方，話説得較平實時，如《五變記》又曰：

《素問·上古天真論》「真人」、「至人」，爲《楚辭》之師説，專爲道家神仙去世離俗之所本。讀《内經》而後《楚辭》之本旨明。

這樣就不容我們不接受了。任何讀《離騷》的人，祇要肯平心静氣，忘掉太史公的傳，王逸以來的注，就《離騷》讀《離騷》，他的結論必與這相去不遠。可惜千餘年來没有人肯這樣讀《離騷》，就是廖氏，若非因太熱心於建設經學系統，而援儒入道，恐怕也説不出那樣的話來。史遷的《傳》、王逸的《注》，是不容易忘掉的，所以廖氏的話説出了，徒爲他的弟子謝无量先生「解頤」之資而已。

原載《文學雜志》一九四九年十月第二卷第五期。據開明書局版《聞一多全集·神話與詩》編入。











井研學案



廖先生以尊孔愛國之精神，發揮其進化論之新學説，而斷定以爲六經所載三代禮俗之文明，皆孔子待後之學説，當時社會之觀象，實與黑蠻紅印無殊。而春秋以後之禮教，較之三代，決爲進化，此孔子制作之功也。於是臚陳五大端以證實之：

一曰明孝。《喪服傳》：「野人曰，父母何算焉。」《史記·商君傳》曰：「秦戎狄之俗，父子不同居。」《匈奴傳》曰：「匈奴貴壯賤老。」孔子見世道衰微，彜倫攸斁，於是作《孝經》，立人極，以親親之道維繫人心，使人反本盡性，各至於道，而治平之事寓焉。其《開宗明義》即曰：「先王有至德要道，以順天下，民用和睦，上下無怨，汝知之乎？」曾子曰：「參不敏，何足以知之。」夫以曾子之賢而不知孝，則中國古時無此孝之觀念亦明矣。孟子有言，蓋上世嘗有不葬其親者，親死則委之於壑，此紀實也。《大戴禮·盛德篇》：「凡不孝生於不仁愛也，不仁愛生於喪祭之禮不明。夫祭祀，致饋養之道也，死且思慕饋養，況於生而存乎？故曰喪祭之禮明，則民孝矣。」此孔子之功也。

一曰宗廟。緯云，唐虞二廟，夏三廟，夏末四廟，周五廟，周末七廟。言立廟自唐虞始，則唐虞以前無廟，可知矣。由二廟以至七廟，亦猶三月喪服以至三年，此進化也。先生以爲中國人倫學之至精者，以宗廟爲極典。祭爲天學，非千百年後，六合同風，天人相應之世，不能藉知鬼神之所在。而諸經之詳言祭祀者，類皆啓發孝思，維持人倫，非故爲此無徵之舉也。立廟之説，《穀梁》、《禮記》述之較詳，而《禮三本》篇尤著。皆聖人撥亂之旨也。

一曰喪服。《易》云：「古者喪期無數。」墨子主夏禮，喪期三月。《公羊》哀五年經書齊侯杵臼卒，六年傳除景公之喪，武氏子當喪出使，季孫斯居喪在官出聘，是皆足爲周無三年喪服之證。今《禮經·喪服》全文皆爲孔子手定，以撥亂反正，爲百世師表者也。《尚書·無逸》「高宗諒闇」，《帝典》「百姓如喪考妣三年」，以及其他所載三年喪服之制，皆爲千萬年後皇帝大同時所奉行之制，其必托之堯舜殷宗者，孔子述古之義，以爲無徵不足以信人也。

一曰諱名。夫諱非古也，周人以諡易名，於是有諱。《禮》、《左氏》：周人以諱事神，名終將諱之。則周以前無諱可知矣。夫禮不諱嫌名，臣不敢與君同名，二名不偏諱，以及《詩》、《書》不諱、臨文不諱、祭不諱、教學不諱，皆孔子改質從文之制也。

一曰扶陽抑陰。《喪記》云「禽獸知有母而不知有父」，史云「胡人先拜母」，《禮記》「商得坤乾」，皆爲中國古時陰勝於陽之證也。洎其進化則不然。《内則》云：「禮始於謹夫婦，爲宫室，辨内外。女子居内，深宫固門，閽寺守之，男不入，女不出。」《郊特牲》云：「一與之齊，終身不改，故夫死不嫁。」《記》曰：「婦人從人者也，幼從父兄，嫁從夫，夫死從子。」又曰：「婦人無爵，從夫之爵。」《郊特牲》又云：「男子親迎，男先於女，剛柔之義也。天先乎地，君先乎臣，其義一也。」《禮經記》曰：「婦以夫爲天。」《杜欽傳》曰：「妻者夫之陰，子者父之陰。」凡此所以明陰陽之義也。

廖先生進化的倫理談，其大要如此。廖先生之言，是非醇駁，當世必有評論之者。要之先生之爲人，精力彌滿，能驅使經史以爲己佐證，凡他人所視爲疏漏者，先生固已慮之，而别有説以彌縫之矣。其學術變化之迹，亦有可循者，余將以次而紹介之。

見《戊午週報》一九一八年第十二期。




廖先生之説經，其迹經四變。初以《王制》、《周禮》同治中國，分周、孔同異，用東漢法也。繼以《周禮》與《王制》不兩立，歸獄歆、莽，用西漢法也。然今學囿於《王制》，六藝雖博，特中國一隅之書耳，於是始言大同，訂《周禮》爲皇帝書，與《王制》大小不同，一内一外，兩得其所，凡有血氣，莫不尊親。蓋孔學之大明，鄒衍之功亦不少也。其後涉獵梵宗，乃斷定以爲《書》盡人學，《詩》、《易》則遨游六合外，因據以改正《詩》、《易》舊稿。先生之學，至此而上天下地無不通，即道、釋之學，亦爲經學博士之大宗矣。先生以爲，由聖人而求至神，其大小淺深，亦猶道德之於仁義，必至無聲無臭，而後超變化而行鬼神。今復據其所述四變之概，分期紹介之如下。




（一）初變分今古



先生初致力於宋學，及入尊經書院，得王湘潭之緒論，乃自立門户。湘潭爲今文學之鉅子，先生以爲今、古文之分，當直探其根源所在，不當主張在文字之間。以文字論，古與古不同，今與今不同。《公》、《穀》，齊、魯、韓三家同爲今學，而彼此歧出。又如顔、嚴之《公羊》，同出一師，而經本各自不同，故雖分今、古，仍無所歸宿。乃據《五經異義》所立之二百餘條，專載禮制，不載文字，故定爲今學主《王制》、孔子，古學主《周禮》、周公，然後二家所以同異之故，燦若列眉，千谿百壑，得所歸宿。乃編《今古學考》，兩漢今、古學派，始能各自成家。

此書刊於成都，近國學扶輪社有印本。


 其後又改《左傳》爲今學，以其制度本《王制》，著有《穀梁古義疏證》、《左氏古經説》、《公羊補證》等書。




（二）二變尊今僞古



兩漢之學，《今古學考》詳矣，本可以告無罪於天下。惟一經之中，既有孔子、周公兩主人，典禮又彼此矛盾。漢唐以下儒者所有經説及典考、政治諸書，又於其中作調人，牽連附會，以《周禮》爲姬公之真書，《王制》爲博士所記，與《周禮》不合，又以爲夏殷制。然考《左》、《國》、《孟》、《荀》以周人言周事，皆與《王制》合，而分州建國，設官分職，無一與古文家説相同。於是考究古文家淵源，則皆許、鄭以後之僞撰。所有古文家師説，則全出劉歆以後，據《周禮》、《左氏》之推衍。又考西漢以前言經學者，皆主孔子，並無周公，六藝皆爲新經，並無舊史。於是以尊經者作爲《知聖篇》，闢古者作爲《闢劉篇》。

《知聖篇》國學扶輪社有鉛字本。


 《闢劉篇》又名《古學考》，以古文家《尚書》、《毛詩》、《左氏》、《周禮》其原流皆晚出僞説。力反秦火經殘之論，以爲諸經皆全文，《詩序》、《尚書序》皆歆弟子僞撰，《周禮》爲逸禮，與《王制》同，其異者皆歆羼入。復著有《群經凡例》、《王制義證》、《經話甲篇》。此説爲南海之所宗法，南海之《孔子改制考》宗《知聖篇》者也，其《新學僞經考》宗《闢劉篇》者也。

見《戊午週報》一九一八年第十三期。











與廖季平論今古學考書



長汀　江瀚

月日瀚白，季平大兄足下：瀚不佞，闊别三年，學弗加益，每接高譚，輒增慙悚。足下以古聖遐遠，大義久乖，慨欲繼絶扶微，存真剗僞，甚盛甚盛！瀚經術荒淺，無足比數，顧於尊説，竊有未安，敢略陳其愚，以求教益。

周道既衰，孔子以《詩》、《書》六藝設教，受業之徒，各以性之所近，轉相流衍，其於夫子之道，固已不能無稍歧互，如《檀弓》所記曾子、子游之事是也。二子者，皆門人高弟，尚猶相戾，況後之不及聖人之門，而徒守遺經者，其亦安能盡合哉！夫五嶽分形，竝極於高，四瀆殊源，咸就於深，三代異制，共臻於盛。故君子之爲學也，唯求其是，譬之貨殖，或以鹽，或以鐵冶，或以畜牧，或以丹穴，其操術有不齊，致富則一也。彼夫老、墨、名、法，諸子雜家，言之踳駁者多矣，而通方之士，獨有取焉，奈何皆爲誦法洙泗？乃妄分畛域，横相訾謷，非莊生所謂大惑不解者與？今足下爲《今古學考》，有孔子晚年論定之説，嘻，其異矣！今文家於西漢皆列學官，然大小夏侯，同受《尚書》，勝既非建「章句小儒，破碎大道」，建亦非勝「爲學疏略，難以應敵」。嚴彭祖、顔安樂俱事眭孟，質問疑義，各持所見，其紛然不一也如此，孰爲有師法邪？孰爲無師法邪？足下崇今擯古，果將何以適從哉？且其所謂家法者，即當時之功令焉耳。彼欲邀求博士，自不能不篤守師説，誠禄利之路然也。是以馬融指博士爲俗儒，何休亦詆古文爲俗學，是猶世之工辭章者，與夫科舉之士，更相笑耳。方今功令，十三經注疏與宋元注四經竝重，足下欲遠遵西漢功令，胡不遵本朝功令乎？此其舛矣。昔王伯安講良知，作《朱子晚年定論》，已爲舞文之書；兹更郵而相效，加諸孔子，可乎哉？可乎哉？抑瀚所最不解者，足下謂《王制》爲今學之祖，兩漢經師均不識此。夫表章《王制》，乃足下獨創之見，前人何由知之。盧植據《史記》，以《王制》爲孝文博士作，近孫季仇力辨其誣，姑勿論。而瀚疑《王制》者二事：簡不帥教，黜歸田里可也；放流之刑，舜所以罪四凶，若庠序造士，何至屏之遠方，終身不齒？又四誅不以聽，與附從輕、赦從重之義不合，非仁人言也，矧曰孔子法乎？或因《易緯·乾元序制記》有「文王稱王制」一語，遂定爲文王作，則更非瀚所知已。又足下謂史公不見《左傳》，而《周禮》乃莽、歆僞書，瀚亦未敢附和。《史記》述十二諸侯事，多本《左傳》，唯往往捃摭異聞，故不免抵牾，況《年表序》中明分《左氏春秋》與《國語》爲二，安得謂《左氏春秋》即《國語》邪？《孔子世家》言狩大野獲麟，亦今文所無，尤可證。《韓非子》載楚靈弑郟敖，以爲《春秋》記之，其文廑見《左傳》，而《楚策》作「孫卿謝楚相書」云云，是其授受之故，洵未可誣，其不出天漢以後明矣。《周禮》一書，從來疑信參半，然必曰莽、歆所爲，終無定讞。莽引《尚書》、《春秋》爲居攝即真之據，誦六藝以文姦言，莫此爲甚，豈特緣飾《周禮》乎？是書雖晚出，其制度典章非盡無考見，凡汪容甫《周官徵文》已詳者，不復贅。六官之設，雖不見它經，然《大戴禮記》有之。又《管子》偁黄帝六相，唯以司馬屬秋，義少别，然正足審其沿革之由，不得反援以排之也。學者離全經久，遺文放失，茫昧難徵，與其過廢，毋寧過存，故雖東晉《古文尚書》僞迹昭著，或者猶不欲黜，蓋其慎也。若夫尚論而心知其意，是在信古闕疑之君子矣。至於力攻鄭君，論亦非是。康成之學，博大精深，爲兩漢冠，自王肅、虞翻、趙匡輩未嘗深究本原，妄加駁難，其氣力不翅什伯今人，究於鄭君何損豪末乎？然經義深廣，靡得悉窮，雖在大賢，詎能無失。且所注既多，或有先後不同，彼此互異，補苴罅漏，繄來者是賴。近世尊奉高密，每義有未衷，不惜援引傅會，屈經以從其説，殆有如王邵所譏「寧道孔聖誤，諱言鄭服非」者，是誠過矣。苟必刻意矯之，若姚際恒、魏源之大言非毁，其庸有當乎？況混合今、古，固未足爲病。漢氏諸儒，顓門傳受，抱殘守缺，是其所長，膠固尟通，道仍鬱滯。鄭君崛起，實綜其全，注《古文尚書》則采今文説，箋《毛詩》則參稽齊、魯、韓，囊括網羅，一洗前師之陋。善夫，陳左海曰：「守一先生之言而不敢雜，此經生之分也；總群師之言，稽合同異，而不偏廢，此通儒之識也。」焉可詬厲之哉！且夫六經之書，并包三才，大小畢具，仁者見仁，知者見知，貴能致其用也，何必盡同？不蘄爲此，而務勝人，齗齗焉以張徽志，争門户，於聖人垂世立教之意，不已倜乎遠哉？至決别群經，悉還其舊，誠一大快事。雖然，吾生也晚，冥冥二千餘載，以迄於兹，何所承受取信？雖欲私行金貨，定蘭臺桼書經字，以合其私文，且不可得，徒支離變亂，而卒無益於聖經，奚取紛紛爲也？瀚承足下知愛，有所疑不敢畜，言多未當，勿吝指摘。或遂置之，以示不屑之教誨，亦無慍焉，交好之情，要不以此易也，惟足下亮之。瀚再拜。

此戊子年在成都所作，曾經黎蒓齋先生刊入《續古文辭類纂》中，爲鈔胥顛倒錯亂，幾不成文，迨書成，蒓老已病，未能校正。今季平所學日新，余雖荒落，亦漸變舊説，姑録於此，以質海内學人。自記。

見《中國學報》一九一二年第二期。











寄懷廖季平先生



成都　金天翮

大道寂不語，聖者天喙鳴。詩禮閟孤塚，發之賢愚驚。天壤着百家，虚空綴繁星。東魯卓日觀，燄燄光天廷。尊孔攬群賢，鉅細包六經。絶學樹堅壘，高座闡大乘。四變達位育，泛濫窮滄溟。巴蜀挺此豪，十載想儀型。一朝得捧手，挈之東魯行。巖巖訪岱宗，太河當前横。栖栖滯闕里，接席多豪英。經筵推祭酒，胡牀獅子憑。翻轉大千案，舌辯波瀾生。聽者三月聾，奔走如中酲。曰通天教主，海外馳聲名。窮秋動歸思，驅車下彭城。諸生遮不留，惆悵難爲情。過江暫别去，風笛吹離亭。十日書復來，書來告行程。巴船整帆索，布被秋風輕。蜀道青天難，我老惜頹齡。及此重握手，他生再合併。奉命走滬江，江上寒潮聲。寒潮送君去，漢皋駐行旌。尚復記阿蒙，書來話生平。仲冬天雨霜，上水過夷陵。定知瞿塘峽，水縮石凌兢。峨峨錦官城，門生當郊迎。夜觴跋燭淚，秋子敲棋枰。禮堂寫述作，下帷筆不停。蜀漢車軌同，西行當擔簦。來上夫子堂，清酒假三升。奮髯詆王伯，脱屣輕公卿。青城峨眉秀，撰杖吾猶能。

見《甲寅雜志》一九一四年第一卷第二號。











寄井研廖平



吴之英

同進士季平廖平，井研人也，茂質灝氣，渾沌孤靈。與余同學十餘年，初治《春秋》公羊説，後兼明三《禮》，鋭思深入，輒撤藩籬，襲宧奥，據所有，作主人，叱唶指麾肆意焉，規切弗止也。漸有成書，恒自寶，不輕出。初刊例言，爲江南北、山東西學者傳誦，或徑述其法以譔説，是亦偏師横行者矣。英老矣，一卷空山，自鳴古趣，韯韯畸論，辜此年華，鬱久生情，懷吾故友。憾人事違異，離索邈深，不得抒肘張眉，長於紅鐙白酒間，辯覆短長，鬯喜怒哀樂之意，長歌自遣，藉寄相思。知君罪君，故無忌爾。

古人已往形骸落，曲曲心情無可託。强留數簡在人間，不寫精醇寫糟粕。六經由來出大始，帝王相襲亶如此。正因宗派過支離，常懼波瀾淈淈爾。兀興尼父怛苦辛，圖書滿目自游神。直抉心情對古初，始見糟粕化精醇。瀟瀟波瀾雖壯快，辯塞支離恢故界。七十七子守師傳，從此經學無雜派。嬴家皇帝不讀書，糾會孔經與焚如。當時博士詡靈讖，譔得諛詞作緯書。漢劉受命七十載，屋壁巖穴發精采。可惜古樂遂彫殘，六經饒有五經在。重説大義尚鏗鏗，前輩傳經有盛名。舊聞史遷頒五藝，魯齊燕趙九先生。劉歆不學憙生事，校編《七略》成新例。次列六藝補樂篇，若無專師揚古誼。豈知班固亦云云，徑删《六略》志《藝文》。已識《輯略》非要典，餘略猶然依次分。首列六藝敘爲九，因收三藝陪其後。三藝果非五藝法，敘九題六已否否。何況《論語》著綱常，宜歸《尚書》應帝王。《孝經》原附禮家説，小學入《詩》是詞章。諸子分門流品賤，賦爲四等《詩》不變。兵法四種術數六，四分方技爲之殿。標目如計甚斗樊，支節難鳴斷割冤。若解綜關三藝意，盡屬五經言外言。志成萬篇數故牘，出者除之入者復。種類爰離三十八，名家五百九十六。種類名家都異科，三家相較竟如何。枝葉繁密根株簡，史遷自少劉班多。自昔五經頗相擠，弟子尊師尤互詆。更有同經持異説，特爲今文分三體。今文先出龜與蛙，古文後出龍與蛇。更有籀文中古書，藏入秘府拱瓊葩。秘府藏書不可獲，籀文知是古文格。鄉塾嬗傳今古文，兩家齦齦争點畫。今文立學諸經同，時有四種解難工。不妨鈎稽説漏者，乃在古文篇第中。《書》多十六殊莽莽，三十九篇《禮》尤廣。《論語》故説增一篇，《孝經》四章亦加長。今文舍此更無嫌，四種已聞盡魯淹。後來爲亂他經法，都學奇字寫新縑。古有不傳心獨寫，今所共讀可寶也。今文雖讓古文博，古文不及今文雅。倘能合勘俱可憐，縱然剖别已蹄筌。所以後師觀大略，至今密密二千年。篤生吾兄獨捷足，忽舞文法理舊獄。初入何室竊寶書，旋倚戴門續狗曲。謾言今古學派歧，此派所分在禮儀。今學今禮皆可考，古學古禮不復疑。自叱鑿空得奇趣，動有妖祥爲詭遇。説令相遇苦相難，定接新律裁章句。裁去若仍與律乖，黜爲雜種更安排。最怪人情喜沿習，坐見新説渡江淮。吁噓，五藝明明五爲斷，豈容史遷獨通貫。劉班造逆未整齊，吾兄劈來得兩段。禮制何必説古今，歷代損益聖賢心。試讀鄭玄《三禮注》，兩文更據如瑟琴。亶道《春秋》張變例，變出禮文成今制。未覺今制無禮文，止復古法張三世。當年纂述贊新猷，六經大旨共源流。不然早是今古雜，學夏學殷更從周。吁噓，先儒故訓半淪滅，幾多疑竇待人説。嚼得靈根清瀝瀝，不成芳汁自成血。亦知奇險開别宗，鑽來孔穴尚重重。且饒巧藉錐錘力，破出奇險又中庸。與君比舍素相戚，愛君精神壯無敵。匪唯吃口鬱横恣，確有匠心助堅僻。我今成書亦薈薈，不襲陳言游方外。近日幸免舛悖名，慙愧經筵稱丘蓋。每思君法我欲去，又憾我法君不與。儗革君法我用法，古人心情在何許。

見《四川國學雜志》一九一二年第四號。又見《甲寅雜志》一九一四第一卷第二號。











壽廖君季平同學



劉豫波

微言奥旨費鑽堅，海外争傳廖井研。心醉六經尤嗜酒，目營八表更談天。河汾道義開來學，方朔詼諧引大年。老去心思明妙甚，城南結屋傍秋煙。








愛智廬隨筆
 


注








吴　虞

乙巳

光緒三十一年，一九〇五年。


 八月，廖季平丈過余，談甚久。季平丈去後，余將所言録於日記，兹特選載入隨筆。其有益學子，正不淺也。

其言曰：「陳蘭甫調和漢宋，王湘潭謂之漢奸。近日朱蓉生

一新


 、繆小珊

荃孫


 即其一派。蓋略看數書，以資談助；調和漢宋，以取俗譽。

《東塾讀書記》是也


 。又多藏漢碑數十種，以飾博雅；京師之爛派頭，大抵如此也。昔年游廣東，居廣雅書院室，與朱蓉生、屠京山

寄


 、陶心雲

濬宣


 諸人僅鄰。一日聞蓉生言，講學問須自作主人，勿爲人奴隸。因亟往問如何方能作主人。而蓉生所言，則仍奴隸之奴隸也。高郵王氏，惟談校勘，但便學僮，實不知學。故其所著之書，牽引比附，望文生義，絶不知有師説。俞蔭甫尚知《穀梁》一家喜用某字，王氏則不知也。陳左海

壽祺


 父子

喬樅


 所著書皆今學。陳卓人

立


 所著書，有八分今學，二分古學。張南皮常囑予看卓人《公羊義疏》何如。予云：『專心講禮制，不知經例，以注《白虎通》之法注《公羊》，故凡傳中言禮制者，必詳徵博引；至言經例處則承用舊説。』凡考據家不得爲經學家，真正經學家即當以經爲根據，由經例推言禮制。凡禮之條例，必由經而生，此乃爲專門經學。蓋十四博士所言，皆由經文而生，彼此不同。若不言經證，

謂由經文而生之證也。


 但詳典禮，如説《公羊》而牽涉《詩》、《易》舊説，則於本經爲贅説，每至矛盾矣。漢學乃惠、戴出死力探求而得者，如尋美洲之哥侖布也。清初諸老，皆宋學而參漢學者耳。清代今學，無成家者，孫淵如

星衍


 以《今古文尚書疏證》合而爲一，此必不可通之説。晚年自悟其非，於是將原著《今古文尚書》中古文家説别提出爲一書，曰《尚書古文説》，而今、古文之説始分。陳左海父子則集爲《今文尚書歐陽夏侯師説考》，此本乃專爲今學。特其書又於文字專詳聲音訓詁，不知今、古典制之别。又其書但鈔古説，不能推考融爲一片，所謂明而未融。至於張皋文、魏默深、龔定庵，妄詆康成爲操、莽，實則於經傳少有心得。王湘潭於經學乃半路出家，所爲《春秋例表》，至於自己亦不能尋檢。世或謂湘潭爲講今學，真冤枉也。康長素本講王陽明學，而熟於廿四史、九通；蓋長於史學者，於經學則門外漢。章太炎文人，精於小學及子書，不能謂爲通經也。」

胡安瀾爲余言：季平丈游湖北，見張南皮，歷指《書目答問》之謬誤。

《書目答問》爲莫子偲底本，或言繆小珊也。


 南皮爽然久之，曰：「予老矣，豈能再與汝遞受業帖子耶？」是後，南皮頗言高郵派之非。

湘潭即高郵一派。


 南方人士，知受季平之影響，謂廖説若行，南方經學罕能立足，遂授意吴郁生，而參劾季平丈之事發生矣。

趙啓霖爲湘潭弟子，以廖學與湘潭參商，亦大不洽。


 故南皮之亡，同學公祭，季平丈獨痛哭，蓋感南皮之相知也。

余常謂蜀學孤微，不僅受南方人士之排抑，

正續兩《經解》、正續《碑傳集》、《文苑》、《儒林》，皆不收蜀人。


 即蜀中士夫，亦未嘗有崇拜維持之事。且於一代不數見之人才，淡漠視之，傾陷及之，務使其沉埋困頓而後快！其所標榜者，皆虚僞不學之輩也。而後生之繼起者，於前輩爲學之本末、用心之深苦，毫無所見，亦復雷同訾謷，予智自雄，意氣甚盛，浮薄淺陋，罪過尤甚。余書至此，不能不爲蜀學前途悲也！

季平丈雖不屑爲詞章，然所言無不精到。嘗爲余言：「《白虎通》爲十四博士專門之説，實諸經之精華。此書即十四博士之講義，而録講義者爲班孟堅，文筆尤妙。當時招集十四家博士講説，其事體重大，用度繁巨，非皇帝之力量，殆難辦到。且此書皆今學，極爲難得，真現在中國少有之書。詞章家不能深研經學，能精此書，殆可横行天下。專精之書，一部已足，豈在多乎！然看《白虎通》，宜先看陳左海《五經異義疏證》，方易了晰。今人讀書，務博而不求精；不知精之中自有博。即如《史記》、兩《漢書》注中人迹不到之地正多，老僧寸鐵殺人，豈在多也！一部《楚辭》，所用事實，不出《山海經》。昔年看《文選》，每日看文一篇，請湘潭講之。湘潭喜謝詩，『通蔽互相妨』一篇，尤所酷好。《文選》之佳勝，在每一文李善必詳注其作此文之原因及其關係。唐以來之選本，未有佳於《文選》者。欲爲有才識之文，宜從史書中所録文觀之，然後能詳其此文之關係何在，而其文之妙處始可求。但看選本則不能，如屠京山爲文，專學《宋書》，是其例也。

余按，史書所録之文，非於當時有關係之作，必當時最有名者，讀之增人才識，視姚鼐、林紓、吴曾祺選本，自有天淵之異。


 屈、宋、揚、馬諸人，皆出道家，觀《大人賦》可見。故詞章有源於道家者，有源於儒家者，《易》與《詩》所衍一派是也。觀《大招》篇後半，實具皇帝之學術，而有撥亂世反之正之理想。則詞章一道，何可輕哉！一部《文選》，不用道家之意，必用道家之詞。讀《文選》之佳者，觀其注，必係老、莊、列、文之語可悟，殆直可以《文選》合於道家也。」

余按：如劉孝標《辨命論》，全本《淮南·俶真訓》，是其證也。




余問：「湘潭重徐而不滿於庾，後學深信其特識，丈以爲何如？」答曰：「學徐可上合於任、沈諸家，學庾則不能；因庾既自立一幟，與古人大異，不能複合也。後來學庾者多不再向上求，故從而尊庾。猶李、杜並稱，而後人尊杜是矣。學汪容甫、洪稚存文者，宜熟於《文心雕龍》、《水經注》、《列子注》、《淮南子》、《世説新語》、《宋書》。

《志》尤好。


 至桐城派古文，天分低者可學之。桐城派文，但主修飾，無真學力，故學之者，無不薄弱。欲求亂頭粗服之天姿國色於桐城派文，不可得也。吴伯朅、宋芸子兩先生，其文實出《淮南》，但自諱之耳。故其文多紆徐漫衍，須多看數行，乃能知其意之所在也。曾季碩

名彦，華陽人，著有《桐鳳集》。


 詩，爲四川第一。季碩伏案既勤，且未讀唐以後書也；沉雄壯邁不及男子，則會朋友閲歷少之故。凡人伏處山林，詞章斷難造成。蓋人闊然後詞章乃得佳也。季碩在四川時，篆書並未寫成，出遊後始工矣。凡讀書，當專求恩人與讎人。合於我之學者，恩人也；反對我之學者，讎人也。無恩無仇之人，置之可也。」

丈言：「居蜀時，未敢自信其説，出遊後，會俞蔭甫、王霞舉諸公，以所懷疑質之，皆莫能解，膽乃益大。於湘潭之學，不肯依傍。故湘潭與陳完夫書，謂『楊度但以慕名之心轉而慕利，暗爲梁焕奎所移而不自知。前之師我者，亦以名也，非求益者也，與夏時濟同，與廖登廷異。

登廷，季平丈榜名。


 廖登廷者，王代功類也，思外我以立名；楊、夏思依我以立名。名粗立，則棄予如遺矣！故康、廖猶能自立，楊、夏則隨風轉移』。」而丈《祭湘潭文》，亦有「避水畫火」之語。蓋學貴自立，無與感情；依傍既空，方覘真識。依人以立名，奴隸之學也；不依人以立名，豪傑之士也。夫以湘潭之才學，自好者猶不屑依之以成名，况才學出楊度下遠甚者，乃急於依之而不知所擇，斯亦可哀憫之尤者矣！

章太炎、王湘潭，皆一代之怪人也。太炎國學既深，又富於世界知識。在日本時，讀其《高等師範講義》，悉能理解。高等師範生與之談，恒爲所窘。嘗評嚴幾道之知識深，梁任公之知識寬，則自負可知矣。故其學説，去國家社會最近。湘潭長於文學，而頭腦極舊，貪財好色，常識缺乏，而自恃甚高，唇吻抑揚，行藏狡獪，善釣虚譽。故其學説去國家社會最遠。遠則遨遊公卿，不爲所忌，依隱玩世，以無用自全；近則影響政治，易惹波瀾，激切人心，引起贊成與反對。其力至偉，而常不免於賈禍。蓋王怪屬於舊，章怪屬於新，要皆有以自成其學而獨立，與夫近來口談名教，依草附木，毫無新舊學之可言者，誠有鳳凰鷄鶩之别矣！

録自趙清、鄭誠編《吴虞集》，四川人民出版社，一九八五年版。其中字誤已經改正。此文作於一九一五年十月。原編者按：「此文發表於《國民公報》，後收入成都美信印書局《吴虞文續録》。木刻本《吴虞文續録》删去了該文最末一段。是一篇記述和廖季平談經學等問題的文章。」






注
 　案：《吴虞日記》（一九三二年八月八日）記：「寄三台東街《尚志》週刊社《六譯老人餘論》三頁。」但此文今不見。核廖宗澤編《六譯先生年譜》多處引《六譯老人餘論》，文皆見於《愛智廬隨筆》，則《隨筆》似即《餘論》，或其部分。








哭廖季平前輩



吴　虞

四十非儒恨已遲，

予非儒之説，年四十始成立。


 公雖憐我衆人嗤。

袁世凱尊孔時，公與予步行少城東城根，勸予言論宜稍和平，恐觸忌。


 門庭自闢心疑古，膽識沖天智過師。垂老名山遊興在，

臨逝前數周，游烏尤寺。


 横流滄海歎誰知。

近漢奸趙欣伯創立孔學會，則孔學之宜於帝制可知。


 益州耆舊凋零盡，下馬陵高望轉悲。

載《吴虞日記》，一九三二年六月二十日。











六譯先生已刻未刻各書目録表



廖幼平

先君六譯先生著述極富，目録可考者殆數百種。除有目無書及遺稿散佚、一時無法搜集外，現有未刻者二十一種，已刻者九十七種。刊刻年月先後不一，且非出自一人一地。先君曾勒爲《六譯叢書》。未經收入《六譯叢書》者，亦尚有數種。今將書名及成書刻書時間，分别考證列表於下：





































未刻書目



詩經提要

周禮皇帝治法考

左傳漢義補證十二卷

左氏釋例一卷

中庸新解一卷

經典釋文考證

四益館經學叢書百種解題四卷

四益館經學穿鑿記一卷

詩本義

春秋分國鈔四卷

左傳三十論

左氏五十凡箋一卷

論語微言述

列子新解一卷

古孝子傳三卷

六譯館文集




以上據《廖平年譜》附録，巴蜀書社，一九八六年版。



















井研藝文志



廖　平　等撰

楊世文　張玉秋　校點








校點説明



光緒《井研縣志》四十二卷，始編於光緒二十年甲午（一八九四），迄事於光緒二十六年庚子（一九〇〇）。其中《藝文志》四卷，著録井研歷代著述，詳加解題。廖平參與其事，光緒二十五年（一八九九）六月曾從成都歸井研，與吴蜀輶、龔熙臺、董南宣等共商《縣志》體例，並將自撰各書提要備入《藝文志》。次年十月朔《縣志》刻竣，廖平作《井研縣志序》。《藝文志》所收井研著述，以廖平所著數量最多，皆有提要。有的著作雖不著廖平之名，實爲廖平托門人、師友、子侄之名而作，有的書已經寫成，有的則並無成書。但據提要，亦可窺見廖平經學前三變學術大旨，實爲研究廖平學術的重要參考文獻。這裏非收録《井研縣志·藝文志》全文，僅録入廖平及師友、子侄、門人所撰的、與廖平學説關係密切的提要。







光緒《井研縣志·藝文》




易經古本一卷 

附
 
十翼傳二卷



 

廖平自刻本





考《易》以反易、變易爲主。《大傳》云：「《易》之爲書也，變動不居，周游六虚，上下無常，剛柔相易。」平因用其例，編爲反復繫辭之本。其書用《大傳》「《易》之爲書也」三節、「《易》之興也」二節、「書不盡言」二節爲序例。錯卦八，

乾、坤、坎、離、頤、中孚、大過、小過。


 以三爻反復爲六爻，一卦自爲一圖，長少父母八卦，子息三十二卦，則六爻反復，《繫辭》二卦，合爲一圖，所謂「盍朋」。此初彼上，此剛彼柔，即所謂損益合中、矯枉過正也。亦錯亦綜，八卦八中。卦則各自爲圖，如錯卦，但仍合爲一圖，一順一逆，不取裁成之義。至于震、艮、巽、兑、咸、恆、損、益八卦，爲長少父母，亦猶長少之例。共計三十六圖，上經十八，下經十八，以符六六二九之數。十翼則分爲二卷，仿吴氏《纂言》之例，畧有審訂。其于義例有關者，間加案語。創始癸巳，成于戊戌，經數年之久，義例始定。體例雖新，然于經文初無變亂，反復相對，各成一解，或即知者謂知、仁者謂仁之義歟！


易經古義疏證四卷 

廖平





其書不用「三易」之説，分經傳爲二，以經爲殷人作，孔子繙而傳之，十翼則與《易本命》等篇同爲傳，乃先師集孔子語，與各經大傳相同，非孔子自作。又以《易》與《詩》爲一類，同爲空言以俟後聖，故語多託比，不似《春秋》、《尚書》之切實。《詩》指全球，《易》更推之六合以外，所謂東西地球，互爲晝夜，八行星繞日之類。因立小大例，小爲中國，大爲全球。乾坤八卦爲小，泰否八卦爲大。又以上經爲治中國，下經爲治全球。其采輯古法，以傳記爲主，如《左》、《國》、兩《戴》之類，于漢人之爻辰、納甲、旁通等説，則多所辨正。以下經三十四卦分三統，即春秋三世之意。咸、恆、損、益各統八卦，合爲十朋之龜。其論中爻，分爲二例。父母中局以二、五爲中，長少二局則三、四爲中。故《損》、《益》于三、四言中行，《咸》、《恆》二、五爲《大過》、《小過》。大抵據主爻、中爻以爲中。如長局則中爻在三、上，主爻在初、四，少局則主爻在三、上，中爻在初、四。因卦立義，較舊説爲長。以《坎》、《離》爲中國之南北，二《濟》爲全球之南北，《大有》、《同人》合爲大同，《晉》、《夷》則東西晝夜相反之事，《否》、《泰》以天包地，順逆兩行，皆《坤》内而《乾》外，爲地球四游載于元氣之説。又嘗就朱氏《經義考》中采録各家明條舊説，以成是編。竊東漢下以《易》爲四聖之書，後儒遂有各不相蒙之説，誠所謂無所適從。此編不惟以經歸至聖，更必求合于《詩》，以《春秋》、《尚書》爲起例。所有義旨，皆推本經傳，不如宋以後支離附會。又歸本天道，推廣大統，亦不如楊萬里以《易》爲史。以六藝全歸孔子，古法久亡，得此編表章之，而功巨矣。


上下經中外分統義證二卷 

廖平





上經爲中國，下經爲海外。《乾》、《坤》爲天地開闢；《屯》、《蒙》草昧，爲東太昊；《需》、《訟》爲南神農；《師》、《比》爲西少昊；《小畜》、《履》爲北顓頊。此禹州古帝以《小畜》、《小過》爲目者也。《泰》、《否》本訓，皆爲大小，大往來則兼全球言之。故《同人》、《大有》合爲大同，爲八州十六伯，《謙》、《豫》爲八州八王，《隨》、《蠱》爲大同二帝，《臨》、《觀》爲天子之皇。由小而大，以大同爲目，此《泰》、《否》十卦與《乾》、《坤》之所以不同。八王以東西爲綱，太昊東木，少昊西金，《噬嗑》、《賁》爲金，《剝》、《復》爲木，此由《泰》至《復》，合計朋卦十四卦爲十卦，所以有十年之説。《无妄》即無疆、无邪，《大畜》與《小畜》相起，《頤》、《大過》、《坎》、《離》爲中國之四岳。四錯卦分則爲八伯，《无妄》、《大畜》居中共一圖，合爲九州之治，禹所序九州是也。下經之朋卦，由是而推，《咸》、《恆》、《損》、《益》，如《无妄》、《大畜》以下所統八卦，如《頤》、《大過》、《坎》、《離》也。《震》、《艮》、《巽》、《兑》至《節》爲十卦，合朋則爲六合，二《濟》爲十，《中孚》、《小過》、《既》、《未濟》爲《泰》、《否》四極，如上經之《頤》、《大過》、《坎》、《離》。蓋《中孚》、《小過》爲東西二極，二《濟》爲南北二極，故同有「鬼方」、「曳輪」之文。上經屬中國，故朋卦七見，詳二男而畧二女。下經屬海外，故中卦祇八見，詳二女而畧二男。由《乾》、《坤》而《泰》、《否》，由上經而下經，即《詩》之「内奰中國，覃及鬼方」者也。《詩》以「小東」、「大東」、「小球」、「大球」、「小共」，「大共」等句分二統。《易》則以「小往」、「大來」、「小畜」、「大畜」、「小過」、「大過」、「小人」、「大人」等句分中外。士爲中土，女爲海邦。所有海外方隅、人物，則多借中國之名以名之。如「羝羊」、「荆楚」，所謂物從中國，名從主人。平之治《易》推求經傳，新例甚多，此例尤古所無。如與諸例一同纂録，不能推闡盡致，故與「中和」、「貞悔」等例别爲一書。至于所撰義疏，則不更詳焉。


中和解二卷 

廖平





平自序云：辛卯以後，治《易》專就本文推考義例，至于數十百條，辭義繁賾，編纂爲難，故先取中和例，編爲此書。用《左傳》例，每爻變爲一卦，分長、中、少三局，以中卦十六，合父母四卦，

共二十卦。


 爲中、長、少三十二卦。合二卦爲一圖，故三十二合十六圖。合長、少、父、母八卦

共四十卦。


 爲和，中卦三爻爲終始，自成一局，内爻變而外卦不變，

《乾》上九所謂「有悔」，《需》上九「不速之客三人來」，外三爻不變，逆行上五四，客由主而定。


 故中卦多于三爻言，或言終也。于二五爻變父母，所謂王在師中。中局長在三、上，所謂「係丈夫，失小子」及「師左次」也。少居初、四，所謂「係小子，失丈夫」也。中局如王者居中，周、召左右，《中庸》所謂「未發之中」。至和卦，則二卦相合，剛柔相濟，進退合時，故謂之和。和有倡和、調和之義。上下無常，剛柔相易，就一卦單言，則爲過、不及，必二卦合朋調濟，乃于偏中見正，所謂矯枉過直、勿藥有喜，《中庸》所謂「發而皆中節謂之和」。性情本有偏執之弊，必損益合中，乃謂之和。惟和卦合朋，内外六爻皆變，故以六爻爲終始。三爻不變，則外卦爲客來，六爻則外卦全變。故下經合朋之卦十五見「悔亡」字，而上經三見「有悔」。蓋外三爻不變爲有悔，外三爻變則爲悔亡也。又上經三十卦，中卦局十二見，長少合朋祇七見。

屯、蒙、小畜、履、謙、豫、臨、觀、噬嗑、賁、剝、復、无妄、大畜合爲七局，師、比、需、訟、同人、大有、隨、蠱、頤、大過、坎、離則爲十二局，多合朋五局。


 下經三十四卦，中卦八，

晉、明夷、漸、歸妹、中孚、小過、二濟。


 長少二十六卦，合爲十三朋，較之中局多至二倍。此上下經之分也。又中卦二、五爲中，朋卦則三、四爲中。故《損》、《益》于三四爻言「中行」，《中孚》亦因三、四二爻得名。二、五爻爲《小過》，小不及；初、上爻爲《大過》，大不及矣。《大過》之名指上，其三、四兩爻仍爲中，初爻仍爲大不及。《小過》之名專指五爻，二、五于單卦爲中，朋卦則非中，故稱「小過」，不如《大過》上爻全不得位也。以此推之，全經皆同。又《論語》有「中行」、「狂狷」與「文質彬彬」之説，皆以《易》中卦爲主。《坎》、《離》、二《濟》爲中行，《恆》、《益》、《震》、《巽》爲狂，《咸》、《損》、《艮》、《兑》爲狷，而《咸》、《恆》偏至之卦，尤須《損》、《益》以裁成之。故《咸》、《恆》二、五同爲《大過》、《小過》，餘四卦全在下經。《損》、《益》則二、五爲《頤》、《中孚》，

較大小過爲美。


 餘四卦三在上經。此化狂狷爲中行之大義。又下經前三十卦分三世，《咸》、《恆》十卦爲和，《震》、《艮》十卦皆别，一質一文，剛柔相反，惟《損》、《益》所統八卦間居其中，四别四和，文質合中，所以爲君子。故《損》、《益》十卦爲君子，《震》、《艮》十卦爲小人，

禹州也。


 《咸》、《恒》十卦爲大人，

即野人，「同人于野」是也。


 雖不足以盡《易》，然别而出之，未爲不可。考「中和」又爲「中庸」，「和」字《易》僅二見。「庸」與「用」音義相近。「用」從卜中，然則經中凡言「用」者，皆謂和也。


尊卑大小釋例二卷 

廖平





平自序云：先儒以治《易》當如《春秋》，以比事屬辭求之。顧近人爲表、圖者甚多，卒莫能得經之義例，輯録雖勤，終成廢紙。亦嘗别出新意，約同人分纂，卷雖盈尺，而精華無多，《易》例其終不可得而求乎？間嘗推考《春秋》舊例，不下數十種，率離合參半。癸未分國表之，乃始能密合，以視舊作，誠所謂治絲而棼。積疑既久，乃以《春秋》之法移之于《易》。考《乾》、《坤》生六子，六子合《乾》、《坤》所生爲二十四卦，二十四卦又生七十二爻，每爻各爲一卦，合得百零八卦。本經有祖妣、父母、夫妻、子婦之文，今以十六卦爲祖妣，四十八卦爲父母，百四十四卦爲夫妻，三百七十二爻爲子婦，分爲四等尊卑。以貞、悔二例言之，祖妣彖辭屬祖妣，父母彖辭統屬父母，廿四爻則分居行言之，二十四卦爻辭統言夫妻，七十二爻又分言七十二卦之來往。

七十二爻，每爻每一卦之用。


 亦如《春秋》天王、二伯、方伯、小國四等，尊卑儀注各不相同，以尊混卑，以卑混尊，皆不能相合，此辨卦尊卑之説也。又《春秋》有中外例，《易》則有中、長、少三局。如王在師中，中卦例；長子率師，長局例；少子輿尸，少局例。中局各不同，詳内而畧外，先諸夏而後夷狄。故老、中二局以三爻爲始終，少、長二局以六爻爲始終，狂狷進退損益合中。所謂上下無常，進退無恆者，謂少長二局相反也。今于尊卑相同之中，又以中外分貴賤，亦如《春秋》晉、楚二伯則内晉，八方伯則外蔡、秦、荆、徐，小國外許而内曹、莒六國，六國中又貴曹、滕同姓，而後莒、邾、薛、杞。先儒論《易》，以一爻占一人一事。今畧以爲一國初定此例，將來再爲推廣。所有居守行從，必各有界劃。從如晉、楚之從者，「交相見」、「利見」，如諸侯相見，小國朝魯，魯朝晉，齊、楚二伯帥諸侯以朝王之比。是《易》事類于《書》義，同于《詩》文，則與《春秋》比，得三經以相印證，説乃昭明。不然，則惠、焦、張、姚諸家所編，舊例具在，合與不合，固有目者所共覩也。


十朋圖説一卷 

廖平





卦有一卦變六十四卦舊法，《焦氏易林》、朱子《卦變圖》是也。焦氏每卦合十二爻，《啟蒙圖》苦無章法。平因舊法，創爲此圖。先用《左氏》一爻變法，六十四卦每卦六爻，各變六卦爲本，然後以本卦與内變、外變錯卦四者爲綱，

四卦必同類。


 上下則奇五朋，偶五朋。上下初朋，四與二卦爲同。

本卦父母長中少局，則二朋十二卦全同。


 二朋、三朋爲全朋，上二朋爲五卦一爻變六，三朋爲五爻變錯卦六爻，四朋五朋爲盍局，四爲初朋三四内外卦，五爲初朋上初卦，下二三亦爲全朋，

内外變二卦所生，如乾局爲否、泰十二爻。


 四五亦爲盍朋。四爲初、上，五爲三、四，而居二、五之四卦，則以綜見義。

如乾局奇四爲兑、震，五爲艮、巽，不見坎、離，而坎、離則以困、井、賁、噬嗑、節、復、旅、豐見。以此推之，一朋六卦。


 十朋包六十四卦，《益》曰「十朋之龜」是也。按此圖，使六十四卦各歸統緒，不至陵亂，較舊圖最有條理。編爲一卷，共三十餘紙，亦可謂簡要之至矣。


序象繫辭一卷 

廖平





按：此爲《易例》十種之一。其書仿譜帙之例，分爲四等，所謂祖、父、子、孫是也。祖父繫彖，子孫繫爻。以《震》、《巽》言之，内三爻爲生，由一生三，由三生九，由九生二十七。一爲祖，繫《震》、《巽》彖；三爲父，繫《豫》、《妹》、《豐》、《小畜》、《漸》、《焕》彖；九爲子，一五九三爻爲《震》、《巽》，繫其内卦爻辭；二十七爲孫，一五九三爻爲《豫》、《妹》、《豐》、《小畜》、《漸》、《渙》，繫六卦爻辭。由内推外，其例相同。由此推之，脈絡分明。《大傳》未繫辭之先，言觀序、言占象，則未言之前，固有所以繫此辭者，學《易》者不可不先求之也。


易通例二卷 

廖平





古今言《易》，皆主例。是編不用舊例，多由本經本傳而推。如爻變據「三人行損一人，一人行得友」；内爲主，外爲客，據「不速之客三人來」，以父母中卦多言三，定父母中卦三爻爲終始。長少多言七，如「七日來復」，以六爻爲終始。長局一人在初、四，爲長子帥師。少局一人在三、上，爲弟子輿尸。據「繫小子，失丈夫」爲中局初爻，乃「三人行」之少。「繫丈夫，失小子」爲中局三爻，乃「三人行」之長。據「小大往來」定小、大二統。據「十朋之龜」定《頤》爲龜。因繫亡、獲得、失喪定吉凶。因常變、居行、咸恆定「咸」當爲「或」。因「貞吉」、「悔亡」定爲「貞居」、「悔往」。因下經三十卦别和錯見定爲一易、再易、三易。據《大有》同友、《需》同濡、繻定聲音例。因眇、跛、不習、飛鳥定半象例。因夬夬、乾乾、愬愬、逐逐定重象例。因困、蒙、若、濡定卦名例。因或從寇攻定邊爻例。因良馬逐、良馬勿逐，獲明夷之心、不獲其身定比文例。因《姤》、《同人》、《履》、《无妄》、《訟》、《遯》定一爻二卦來往例。因「漣如」、「來連」，《乾》、《坤》三四言或，《損》、《益》二五言或，定錯綜例。因《坤》三言貞、《乾》上言悔定貞悔例。由「利西南不利東北」定八卦方位。大統西南半球，亦如《春秋》，四陽卦爲中國、四陰卦爲海外。據大同定《否》讀爲丕、《泰》讀爲大。據《大有》、《同人》以大同爲大人，家人爲小人。據七舍之例，以宫室爲子，野郭爲午。因利虚舟定「有孚」同「桴」。據《易本命》男女長、中、少三男三女年歲，定五十、四十爲長男、長女，三十、二十爲中男、中女，二十、十五爲少男、少女。定「有孚」爲《大有》、《中孚》因小大往來。據别八卦内三爻爲小統、外三爻爲大統，和八卦内三爻爲全球，外三爻爲中國。因弗、不、克、用、有、得、獲等虚字互見，用《春秋》例以解之，因文異義同，非常文，定爲一見例。諸卦有祖孫、君臣、上下之不同，定爲尊卑五等之例。因得友、得臣，定三爻之中有主爻以爲之君。因客三人、《革》三言「有孚」、言「三就」，定三爻同變之例。因《臨》初、二皆言咸臨，定二爻同變之例。因《困》、《蒙》執《隨》，定内外爻變之例。諸例皆屬新創，于經傳皆有明文，不似舊例爻辰卦變之類，多屬附會。按：平嘗欲解《易》，如解《春秋》之切實，當無徵不信之時，固無可如何，四海開通以後，則《易》實亦有徵，其言固非夸也。


貞悔釋例二卷 

廖平





按《易》别和之分在内外卦，内爲貞、爲恆，外爲或、爲亨。亨、貞即貞悔之變文，或、恆乃貞悔之實義。《洪範》「貞悔」二字説《易》者誤解，幾于全經不見二字明文。平撰此編，專詳此例，自序見文集中。于下經「貞吉」、「悔亡」連文四見之義，説之甚詳。亨、貞之訓，亦藉以大顯。始悉四德之訓，乃一家之説，非通義也。


生行譜二卷 

廖平





考平癸巳于九峯先成此書，爲四益易學之初階。其書不用京氏八宫法，每卦内三爻爲生，外三爻爲行。一卦生三，故八别生二十四子息，八和生二十四子息。

按：此説與張心言同。


 外卦則皆一人行。三人行于内爲客，故曰「有不速之客三人來」。因取《左氏》一爻變之例，每卦六變爻，每爻爲一卦，又六變合爲三十六卦，因編爲圖，縱横往復，悉有條理。

按：此圖與包氏《皇極經世緒言》偶同。


 每卦一圖，由一圖以推三十六圖。其辭説不下十數萬言，皆關于易中義例，迥非先後天圖畫徒勞筆札之可比。


易象師法訂正二卷 

廖平





古今言《易》者，以數、理二派爲大宗。漢人詳于象數，晉宋空談玄理，其大較也。近人侈談漢法，實則爻辰、卦氣、消息、升降、錯綜、史事，于《易》中不過如九牛之一毛，太倉之一粟。不能謂《易》中無此理象，然由此以通全經，有如炊沙作飯，徒勞無功。而其遺誤後學，閉塞聰明者，尤莫如京氏之八宫。平之治《易》，不泥舊説，嘗録諸家義例之文，而詳論其得失，去僞存真，一節之長，皆在所取。又按《易經》師法，雖習其學者皆心知其不通，因訛踵誤，相沿如此，久而遂爲定解。故論《易》師法，難于自立。新例堅卓不移，而不以攻人爲能事。平撰此書，其大要在于創立新例焉。


三易正訛二卷 

廖承





考《周禮》「三易」與「三兆」、「三夢」相比，謂筮有三法，非謂《易》有三經本，即杜、鄭舊説，亦但云帝王舊法，不以「三易」配三代。今《易》屬周文王作，《連山》夏易，《歸藏》商易也。後人紛紛，由誤生誤，僞撰古書，至于不可究詰。《禮記》云「商得坤乾」，《大傳》云「作易當紂與文王之時」，則今《易》即作于殷，非文王作，明矣。《左傳》云以《周易》見陳侯。《左氏》筮卦多一爻變，則「周」即「周游六虚」之「周」，謂六爻各一變爲六卦，非周朝之「周」，明甚。不然，則「周」字亦與《連山》、《歸藏》不類。承著此篇，專明古義，後來訛謬，分類考訂，或比于《易圖明辨》，洵不誣也。

以《國語》「貞悔」爲《連山》，《左傳》八數爲《歸藏》。





十翼疏證四卷 

廖師政





按：《四益館文集》有《答友人論作易書》，專申歐陽文忠《易童子問》之説，以《繫辭》爲《大傳》，經下《彖》、《象》出于漢師。證以《喪服大傳》、《服問》、《三年問》及《禮經》附經之傳所引「傳曰」與《穀梁》八引「傳曰」，定附經之傳爲出于晚師，證據最爲明暢。師政用其説，仿閻徵君《古文尚書疏證》，作爲此書。竊以《易》爲文王作，出于《周禮》「三易」。今考《繫辭》及《禮記》言《易》出于殷人，又考明「三易」與「三兆」、「三夢」相同，乃筮有三法，並非經有三本，則《易》不作于文王，實爲定案。自「三易」之説深入人心，《易童子問》雖祖之者代不乏人，或乃以爲大悖，得此專書論述，庶與閻氏《疏證》相發明，足爲作《易》之定説焉。


易傳彙解四卷 

廖師政





《史記》稱《繫辭》爲《易大傳》，劉子政又引《易本命》爲《大傳》。古經皆有大傳，今可考者，《喪服大傳》、

存《禮記》中。


 《尚書大傳》、《春秋大傳》。今于「十翼」外别取佚傳、《易本命》、《本命》、《中庸》、《易緯》、《易九厄》等，補爲此編，專以發明師法焉。


易字通釋二卷 

廖師政





經世之學，固不可以文字汩没終身，而章句之功，則以識字爲根本。「易」字舊多誤解。以卦名論之，「咸」當爲「或」，乃與「恆」對。「夬」當爲「祥」。「否」、「泰」皆當訓「大」。

泰、大一字，否當爲丕。


 「大有」當爲「大友」。「无妄」宜讀「無疆」。「遯」當讀「豚」。「姤」讀「狗」。「噬嗑」音同「食貨」。「大過」即爲「大國」。「晉」爲晉國。「明夷」即楚。「家人」爲「人」。「睽」同「鬼」聲。「蹇」爲「牽連」。「解」即「遣散」。「頤」爲「易」，又爲「夷」。「同人」之爲「童」、爲「憧」。「萃」之爲「位」。「困」之爲「束」。「兑」之爲「説」。「革」之爲「鞹」、爲「格」。「節」之爲「既」。「離」之爲「罹」。「豫」之爲「疑」、爲「猶豫」。「旅」之爲「旗」。「損」、「益」之爲「進」、「退」。「渙」之爲「奂」。「井」之爲「九州」。以「夬」言之，「牂」、「壯」、「牀」皆指「洋」。以「需」言之，「濡」、「濡」、「須」、「泥」皆爲雨。「娣」之爲「帝」。「羝羊」之爲「氐羌」。「歸妹」之爲「歸沬」。「有孚」之爲「大有」、「中孚」。「過」之爲「疾」。「係」「繫」之爲吉。「膚」之爲「孚」。「用」之爲「中」。「大川」之爲「海」。「大壯」之爲「大洋」。若此之類，僕數難終。其中有取義，有取聲，有取象，雖不外乎六書之旨，而每卦隨象取義，往往數解並見。如湘潭王氏解《蒙卦》，所有「發蒙」、「包蒙」、「童蒙」、「困蒙」、「繫蒙」，皆就上字解，不拘「童蒙」一義。全經之中，義例繁重，若廣爲推衍，未免繁贅。通假不明，又屬缺典。故師政乃别爲一書，以便推比。既有專書，則全解中可以從省。近人推詳《蒼》、《雅》于《春秋》、《儀禮》，雖少發明，于《易》則最爲有功，彙而編之，固有相得益彰之義也。


六十四卦象補表二卷 

曾上潮





考《説卦》言卦象者止于八卦，蓋爲三爻卦言，故以八爲斷。若以六爻卦言，則六十四皆當有象，不僅八卦也。如六爻之《坎》象二鳥之飛爲「習坎」，《師卦》内坎象鳥飛，外坎五爻變爲《坤》，是變鳥飛之形，故曰「不習，無不利」。《頤卦》二陽在外，四陰在内，有龜形，又象口，故曰「舍爾靈龜，觀我朶頤」。《需卦》水天于文上從雨，下從天，

不從而。


 卦變成需，故曰「其行遇雨」。字又作「濡」，故曰「濡其首」、「濡其尾」。《中孚》中虚象桴舟。《大過》、《小過》、《大壯》、《夬》上、五二爻之象角。《姤》、《豚》初、二之象趾。凡此之類，皆爲六爻卦自有之象，非由三爻卦推得之也。自來説《易》者多捨六爻自有之本象，而穿鑿附會，于《説卦》之八象其失遠矣。上潮此表，取天、地、身、物爲四大門，每門分四子目，共爲二十格。先將《説卦》三爻八卦象原文照格分派，然後再加六十四卦名于後，各就經傳師説照格補入，務求精審，繁簡在所不拘，而加説于表之後，共爲二卷。以視昔人錯綜交互以求通全經者，其得失判矣。


尚書備解四卷 

廖平





平于此書，先刊凡例。壬辰、癸巳于嘉州先成《帝典》、《帝謨》、《甘誓》、《湯誓》、《牧誓》、

中統《戡黎》、《微子》二篇。


 《金縢》、四岳十二篇。戊戌以後，乃續成之。其書大旨以二十八篇爲備，古稱佚書，皆爲記傳。注用古説，如《堯典》引《月令》、《孟子》，以《克殷》、《作雒》證《牧誓》，以《明堂位》即《召誥》「位成」之傳，《王會解》即「大和會」之傳。《周書》、兩《戴》之外，諸子亦詳。其駁正舊説，以《堯典》「月正元日」以下乃舜在大麓舉賢，而堯親命之，故首兩言舜，帝乃堯，非堯殂落後舜乃命官。考《繹史》所輯堯、舜事，皆舜舉九官、堯親命之，決無殂落以後乃命官之説。《皋陶謨》舊名《帝謨》，乃帝與二公語。其中「夔曰」云云，爲記識，乃撮舉命官之語，非正經。以《金縢》爲周公書總序，中有兩《金縢》、兩風雷之變。舜、禹受禪之際，亦有兩《金縢》、兩風雷之變，經錯舉一見，惟《大傳》詳之。以末四篇爲四岳命刑，二《誓》平分，即所謂「明德慎罰」。《秦誓》爲課士之書，非悔過而作。《盤》、《誥》舊稱難讀，今以《盤庚》爲誥，乃周公書首篇，爲殷舊文。以下周公用盤庚法以治殷民之事。

説本《史記》。


 故有「沖人」、「余小子」之語。周公書主五誥，有序者爲專篇，無序者爲分篇。考各篇言「王曰」、「王若曰」數十見，既無問答，曷爲加「曰」字以别之？平則以爲皆有問答，特多見别篇。經「公曰」、「王曰」分篇記録，故不得其解，特爲考訂其酬對之踪跡，仍不敢改易經次，而附注下方，以明其節目。又本經有記傳入正文之例，如《帝典》「既月乃日」、「觀四岳」、「班瑞于群后群牧」，此經文總括之辭。下文「歲二月東巡守」以至「用特」，皆傳文，所以釋經者，故與《王制》全同，《王制》不應直録經文，又皆爲經所統，故訂爲記傳訓詁之例。如「日宣三德」下乃云「日嚴祗敬六德」，當是以「祗敬」解「嚴」字。由此推之，《典》、《謨》固有之，而《盤》、《誥》之所以難讀者，率因記傳與經混，箋釋與正文混。故平于《立政》等篇，又立傳記例。凡其文義重沓者，則舉一條爲經，餘條爲傳焉。


尚書記傳釋十卷 

廖平





平所刊《尚書凡例》，言經略傳詳，傳記多在子、史、兩《戴記》，《逸周書》尤多，不能全附經本，故别出此編單行焉。如《帝典》引《五帝德》、《帝繫》，爲先經起事；引《月令》解「命羲和」；引《伊尹》、《職方》證《禹貢》；引《夏小正》傳《甘誓》「三正」；以《湯祝》傳《湯誓》；以《酆謀》、《克殷》、《世俘》傳《牧誓》；以《武王踐阼》傳《金縢》；《大匡》、《文政》、《大聚》傳武王克商後事；《武儆》
 

注



 、《五權解》傳「王翌日乃瘳」；《明堂位》傳《洛誥》「位成」；《度邑》、《作雒》傳《雒誥》；《王會》傳「四方民大和會」；《周月》、《時訓》傳《洪範》；《大戒》傳《無佚》；《糴匡》、《大匡》傳「文王即康功田功」；《允文》
 

注



 傳「惠保小民」、「惠于鰥寡」；《小明武》傳「文王不敢盤于游田」；《程典》、《酆保》傳「庶邦維正之供」；《文儆》傳「文王受命惟中身」；《度訓》、《命訓》、《常訓》、《文酌》
 

注



 之傳「文王修和有夏」；《武順》
 

注



 、《武穆》
 

注



 傳「武王誕將天威」；《官人》之傳《立政》；《任人》、《本典》傳「九德」；《皇門》傳「司寇典獄」；《史記》傳「遏絶苗民」。更引《史記》本紀、世家以相連，與經别行，儼如古史之體。其總説全篇者，但録篇名；其分説篇中文義，則録經文云。


王道三統禮制循環表二卷 

廖平





陳家瑜序：師持六藝無沿革例之説，或以傳記有四代異制，與三統循環舊説爲疑。按此蓋不變之變，又變而不變者也。考六經既立，百世莫違，然改姓異代，必有變更，故有三統循環之説。乃于定制之中，别創三等變法，所謂三代者，乃法文、法質之後王，不謂古之夏、殷、周也。變其名而不變其實，故可以循環。其别爲三統，是變也；可以循環，則變而不變。明堂，定制也；或圓，或方，或橢，則别爲三。正朔，定制也；或子，或丑，或寅，則定爲三。社必樹木，定制也；或柏，或松，或栗，則别爲三。凡屬可以循環，皆爲此例。此六經之專説，文不見經，而附經以行者也。至于傳記、諸子所有不可循環者，則間爲實事。如官之五十、百、二三百，税之五十貢、七十助、百畝徹，夏喪三月，周喪期，夏四廟，夏末五，殷五廟，殷末六，周六廟，皆從質而文，由少而多，既已文明，不能反質。此乃三代真制，不能相同。然三代軼事，與經文不皆合。如夏喪三月，周喪期，《孟子》「魯、滕先君莫之行」，而《帝典》已云「三載四海遏密八音」，此實事異經者也。夏官百，殷官二百，周官三百，此沿革也。經則自《帝典》以至《左》、《國》皆用三公九卿之説，此事實不合經制者也。《孟子》所引之貢、助、徹三代不同，而經則專取助法。周徹無公田，《大田》之詩有之，此經擇善而從。《孟子》據之立説，尤爲明白顯著。今于四代真制與經制不合者，統歸于古制佚存中。此表專就經説中周以後法夏、法殷、法周之三代可以循環者，以見其變而不變，而決非孔子以前真三代之制也。學者必通此義，然後與無沿革之説並行而不悖，且互相發明也。

家瑜，樂山人。





四代無沿革考二卷 

廖平





樂山帥鎮華序云：六藝善而從，固古今通論也。自東漢古文家割裂六藝，分屬周史，於是創爲沿革例。如建州以堯爲十二，禹爲九；《爾雅》爲殷制，《職方》爲周制，魏晉下以爲定論。師於《地球新義》刊有《九州四代無沿革考》。竊以孔子作經，垂法百世，使兼存四代異制，則群儒會議，各主一家，事雜言厖，徒爲紛擾，則經制不當有沿革，一言可決。或曰：信如是説，則《白虎》何以有異同，五經何以有異義？決黑白而定一尊，乃商鞅一定之法，非六經之宗旨。曰：信如斯説，是議瓜乃儒門正法，食肝爲博士拘墟矣。嘗考六藝，推之《左》、《國》，下及秦漢諸子，典章制度，大綱巨領，無不同也。師法之存者，《繁露》、《外傳》、《大傳》，其同固不具論。即以《尚書》言之，其説《典》、《謨》與三代同，無所謂沿革。即《左》、《國》詳述周制，與《典》、《謨》之文亦絲絲入扣。又嘗即《白虎通義》考之，雖本文不標學目，陳注畧具梗概，大抵所争者皆經無明文。先師以意推演之條，至于大綱無異同也。又即《五經異義》考之，今輯本共百五十餘條，所論雖多綱領之文，大抵今與今合，古與古合，是古文與博士立異者，惟誤説《周禮》數條耳。《左》、《國》馬、鄭雖牽入古學，然其制度無一不與博士合。蓋説經必定一尊，遇有盤錯，刻意求通，久則自明。若如鄭説，或周、或殷、或虞夏，所謂此一是非，彼一是非，皆以不解解之，使人無復潛心深考。唐宋以下，深蹈此弊。苟專心致志以求通，不惟《戴記》所謂虞夏殷制合于經，即《周禮》原文亦同經制也。或曰：《易》之爲道，一咸一恆，一貞一悔，守一不變，無乃非反復變易之説乎？曰：此篇專明貞恆，至變通則《四代循環表》詳焉。交相爲用，常變之道盡此矣。


尚書王魯考二卷 

廖平





按：武王、周公事爲經學疑案。文王生子太早，武王生子過遲。平據《逸周書》及《荀子》，以爲武、周兄終弟及，如宋太祖、太宗、德昭故事。考周公實真即位，七年反政，自以爲非立乃攝，故孔子成其志，不稱王而稱公。《尚書》「公曰」、「王若曰」，明「公」即「王」。「公乃告二公」，即《謨》「帝與二公言」。「予小子新命于三王」，「予小子」爲天子在喪之稱，周公以新爲號。

王莽學周公，故亦號新。


 《尚書》畧于二帝三王，詳于周公，故二十八篇，周公獨占十二篇。周公以《金縢》爲序，五《誥》爲總名。

《多士》、《多方》、《梓材》、《無逸》皆爲分編。


 《左傳》稱《盤庚》爲誥。《史記》「周公用盤庚舊法以治殷民」，則《盤庚》亦周公書，故盤、誥一體。且以《金縢》五誥合考餘篇，皆相關涉，如敬天、安民、受禪及風雷之變、征伐、遷都之類。是《尚書》專主周公，非别爲一書，則宗旨不顯。蓋孔子匹夫持權，特藉成周公爲前事之師。荀以爲大儒，莊所謂元聖、素王，孟屢以周、孔並論，《論語》云「夢周公」者此也。《詩》之《魯頌》因周公實爲天子，先師以王魯説《春秋》，殊乖其實。且以大統論，中國之王，固即大九州之魯也。


三德考四卷 

附
 
九錫九命表一卷



 

廖平





平自序云：《洪範》言三德，《帝謨》言九德。鄭君以三爲九，如醫家三部九候。博士説九錫、九命，合爲九，分爲十八。古帝命官，因德錫命。《穀梁》言三公，有知、仁、義之目。平因諸説，草創此編。大旨以知、仁、勇爲三公，即剛、柔、正直之所出。一德之中分三子目，天子爲峻德，臣工以三德分，仁司徒，知司空，勇司馬，一分爲三。凡一德爲士，三德則爲大夫，各因其德以命官，所謂「日宣三德」、「浚明有家」者。大夫三命，一德一命也。大夫以下爲專長，不擅異能。卿爲六德，所謂「日嚴祇敬六德有邦」，卿六命，則必兼他長。如剛柔各三日，必兼正直，乃成六德，然後六锡爲卿。至三公則必九德皆備，仁至義盡，無不兼包。九德已全，乃命九錫，所謂「九德咸事」者。三事爲三公也。所謂德者，顛倒反覆，各就本性，補弊扶偏。竊三德爲自修之本，而官人選舉，尤治法之樞要。舊説蒙蝕已久，故特命威遠郭茂才季良彙輯群經傳記言三德者，改補成書。前二卷《自修》，後二卷《官人》。《自修》中又分志、言、容、行四門，《官人》中又分量才、審微、專任、兼綜四門。其采《論語》至于百餘條。《易》之剛柔、中正、中行、過不及，尤爲三德所從出。因其明文出于《尚書》，故編入《書彙》，末附《九命九錫表》説，以九命、九錫合爲十八級，如今正、從九品之分。錫命雖爲通文，而並見則有分别。尊者用錫，卑者用命。以今事證之，則正四品以上爲錫，從四品以下爲命。特今級以少爲貴，經制則以多爲貴耳。考《周禮》典命以九爲目，尊者言賜，賜即錫也。以五爲題者，舉奇而不數偶，合十八以爲九數耳。群經散見，彙爲一門，以爲修己官人之法，不敢言著書也。


洪範釋例二卷 

廖平





按：平《尚書凡例》以《洪範》爲帝王大法，全書通例，

中包帝、夏、殷、周。


 非一代之書，故常以《洪範》九目統《尚書》全文，分别作表，並以推之群經。蓋以數立義，無所不包，不言事而言理，于書爲變體也。


二十八篇爲備考二卷 

附
 
百篇序正誤一卷



 

廖平





國朝閻氏《古文尚書疏證》事久論定，以爲有澄清之功。然閻氏祇言東晉古文之僞，而不敢議《書序》，似孔子序《書》，真有所謂百篇者。史公親從孔安國問故，故序散見《本紀》、《世家》，乃今、古所同之證。平則據《中候》十八篇之文，以爲經實祇十八篇。今文二十八篇，其中尚多分篇。

《儀禮》合《容經》十八篇、《春秋》十八國。《詩》合三《頌》、《國風》亦爲十八。《易》則上經十八，下經十八。《考經》十八章。群經各有十八之例。


 聖人作經，貴于簡要，凡屬繁賾，皆在記傳。今《逸周書》、兩《戴記》中多《尚書》記傳，如《克商》、《明堂》、《官人》、《王會》之類，其明證也。劉歆校書所得古文乃記傳，非經，其遺文當在《周書》、《戴記》中。張霸初輯記傳遺文，編爲《百兩篇》，加以篇名，名實不符，其僞易見，故其書不行。古文家鑒其失，竊取張書，但撮大意爲百篇序目，不録原文，授人以柄。此僞《序》襲張霸，非張霸襲僞《序》也。今百篇《序》文散入《史記》者，乃古文家引《序》以校《史記》，後來刊寫，誤入正文，非《史記》原文所有，瘢痕具在，細考自明。

犍爲黄孝廉鎔考此事，有專篇。


 今按二十八篇各有取法，平治精藴，包括靡遺。即僞古文二十餘篇，有何精微，出于原書之外？故疏通知遠，二十八篇已盡之矣。至于《武成》、《君陳》等篇，乃古籍，非孔書，班《志》所謂孔子删棄之餘者也。故《孟子》有微辭，使果聖筆所存，固非孟子所敢議。且「血流漂
 

注



 杵」等語，今二十八篇中何嘗有此？孔子繙經，流傳百世，當有鬼神呵護。若草定百篇，一火竟亡其大半，是不如術數之士，尚能自保。如《隋書·經籍志》、《經典釋文序録》種種誤説，考之史公，徵之《伏傳》，何嘗有之？大半出于六朝古文家之妄談。百篇《序》與《毛詩序》同出僞撰，《書》先而《詩》後，其僞則同。即以篇名論，舜事已包于《堯典》，不當别出《舜典》之名。

《大禹謨》、《益稷》統在《帝謨》篇中。


 《九共》即是《禹貢》，何容復重九篇？《太誓》乃《牧誓》之異名，

《經話》三卷中考《牧誓》最爲詳明。


 《五子》非典謨之正體，且與《汝鳩》等四五十篇名目不見引用，而《左傳》所引伯禽、唐叔諸命，乃不登列，足見其僞。考《書序》疑之者代不乏人，特以其文具在《本紀》、《世家》中，不敢致辨。又博士二十八篇爲備之義，未有卓解明説，因之不能爲定讞。平著此篇，篇頁雖少，其功與閻書不相上下。非以其善于攻人爲不可及，詳考二十八篇不能增損之故，確有實證，深合人心。使外人之依附影射者無從立足，不攻而自破，則固在《尚書考》之上也。


詩緯古義疏證八卷 

廖平





是編專詳緯説，義詳自序。

自序云：六藝皆有緯，班《志》之所謂「微」。魏氏以「古微」自名其《詩》説，而實未盡其義。六經以疆域廣狹言之，莫小于《春秋》，莫大于《易》、《詩》。《春秋》就禹州分中外，《書》則以五千里爲主。至于《易》、《詩》，則合地球五大洲言之。《詩》爲空言，故《荀》云「不切」，《中庸》云「無徵不信」。鄒子之説，古今以爲荒唐。《詩》使亦深切言之，則言無徵驗，豈不與談天同譏？故託興比物，意在言表，至于今日，其實乃明。包括六合，總統覆載，固莫備于斯，而其推行握要，則不外于《春秋》與《書》交相爲用。五洲亦如九州，將來大一統，合要荒爲大五服，此《詩》所以爲言志，《春秋》所以爲行事之舊義也。以四始之例言之，木始爲東帝，火始爲赤帝，金始爲少昊，水始爲顓頊。所謂改正、革命者，即《羔》、《緇》之「革敝」。又改爲也，又喜怒哀樂，緯皆託之律吕聲音，不指人事。又十五《國風》，緯以十二月律吕，必如此而分之。又以邶、鄘、衛、王、鄭五國居中，所謂貪狠、廉貞、好惡、喜怒，亦分四方五帝。考舊説宗緯者惟《齊詩》，家法久微，佚文甚少。平爲此編，鈎沉繼絶，雖舊治三《傳》、禮書，備極勞悴，尚不若《詩》、《易》之甚。或以其説太新，近于荆公《字義》，同床異夢，甘苦自明。顧、閻二家之書，身後是非定矣。


詩緯經證二卷附樂緯經證一卷 

廖平





義詳自序。序曰：案緯云：「書者，如也。詩者，志也。」周衰，孔子修六藝，立言以俟後世，未可明言，惟托興微顯，乃可自附作述，此緯之所由來也。緯以《二南》爲二伯，邶、鄘、衛、王、鄭五國居中，爲地軸。唐、陳十二國分應十二月。三統説更詳。今推爲中外四岳八伯諸例，緯更以天星配十五國風。今推廣其例，以邶、鄘、衛爲黄帝，王、鄭、齊爲文，主東，豳、秦、鄭爲質家，主西，合邶、鄘、衛爲素、青、黄三統。《小雅》緯言四始五際，大綱與《風》相配。上半五神，分方四游，合爲三十輻。下半合數四方、兩京、八伯。《大雅》分應三《頌》，當是以二十八篇應列宿，終以大統。其中文王殷商對文，即緯文家、質家之所由出。大統東西合併，文質彬彬之事也。《周頌》爲繼周之王，監于二代，即文、武。《魯頌》主文王爲中國，《商頌》主武王爲海外，即《樂緯》「王者孰謂，謂文王也」之義。兩《頌》爲青素居中，則「狐裘」之黄帝，託之于三皇者也。緯以周、召爲二伯，與《詩傳》同。《傳》云：「郟以東周公主之，郟以西召公主之。」故《關雎》首言左右，全詩黄帝爲主首，周、召者伯，如《春秋》，故以爲始基。此緯中元聖、素王之説也。孔子既没，微言僅存三家，未盡闡發。古文之説復起，以爲事非一代，作非一人，錯亂紛紛，毫無義例。故後世説詩者，直視經如古詩選本，望文生訓，雜亂無章。不知《詩》雖采《春秋》，録古作，既經序訂，機杼全在聖人。使摘句尋章，不考編詩之意，則微言奥義，莫能明矣。今先列緯文于全詩，求其印證，專著是編，以明宗旨。《莊子》以經緯合爲十二經，緯與經對文。今雖自託于一家，編《詩》之義，未嘗不可由此而考。以此説《詩》，庶幾得覩其奥義云。


詩圖表二卷 

廖平





義詳楊序。

新繁楊楨序云：季平初治《詩》，先作此表，經三四年始成。每遇疑難，于尊經標題課試，合衆力推考，一得要義，嘗于午夜起，鬚髮皓白而不辭。其中如《國風次第表》、《小雅分應國風表》、《邶風爲總序表》，稿經三四十易，始成今本。其表目如《大雅應三頌表》、《王統四存國居四正魯統四亡國居四隅表》、《素統五國表》、《國風經義一統封建圖》、《國風土著遷封分二統表》、《國風十二配十二月表》、《詳本詩國風山川風俗時政經義移封禮制錯文表》、《八音樂器表》、《八風表》、《以鳥名官表》、《國風典制同春秋圖》、《國風政制如春秋齊一匡圖》、《齊詩六情表》、《國風應律吕表》、《夏小正十二月名物與詩相起表》、《鄭爲王畿配邶雞鳴以下配二統表》、《兩京留行表》、《鄘衛對文表》、《兩京檜曹二伯表》、《陳風十篇表》、《魏唐十九篇表》、《小旻以下十九篇表》、《秦分三國表》、《諸墟表》、《瞻洛以下二十二篇表》、《豳風表》、《首三篇天子配頌次二伯末二方伯王後五福六極表》、《五事表》、《五行災異表》、《小統禹州表》、《大統海邦八十一州表》、《四游即輾轉反側表》、《地球南北對文表》、《地球東西對文表》、《南北交通如二濟表》、《東西往來如晉明夷表》、《天文表》、《四靈分應地球表》、《東西南北分應全球表》、《周頌合篇表》。各表下加説，不厭詳盡，兩説可通，亦附存之。按：古無以例説《詩》之事，季平創爲圖表，分部别居，條理井然。觀此編，然後知《詩》雖用舊説，各有作詩之人，一經聖手，别有取裁，自始至終，靡不通貫，雖録衆作，不第一手所成。前人謂《淳化帖》雖采各名蹟，既經鈎勒，則是一人之書。此言雖小，可以喻大。季平《詩解》立説甚新，不先讀此書，不能得其意之所在；且不先讀此書，未必信其説之有因也。


三家辨正二卷 

附
 
毛證一卷



 

廖平





義詳羅序。

新繁羅煦序云：考班氏《藝文志》以三家采《春秋》，録時事，咸非其本義，知三家本原，不以序爲重，故班有是説。三家同説一經，而各立異同，又同是一家，亦自相違反。知《毛序》由古文家仿《書序》而作，皆出東漢以後，若三家則有説無序。故一詩之序，至于七八見，言人人殊，決非子貢所傳矣。乃《唐書·藝文志》有《韓詩卜商序》一卷，必後師仿《毛序》爲之，妄稱子夏。《唐志》無識，誤仍舊題。古果有是書，何唐以前不見稱引？或據《獨斷》引《詩序》，以爲《魯詩》亦有序。按：《獨斷》之文，惟此節獨繁，與前後文義不類，當是後人據《毛序》補注誤入正文者，不必《魯詩》原文，故古義中不用諸序。以其説繁雜無所適從，故《逆志表》歸之事例，同列者共八家，是非自顯。至于《毛序》，則據《周禮》六儀之説，必出東漢無疑矣。《史記》言諸經傳授源流，惟《易》可考，大小毛公出于陸璣，皆後人仿大小夏侯、大小戴而誤。今本小序爲衛宏據《周禮》而作，《周禮》未出之先，絶無六義賦、比、興之説。傳即謝曼卿之訓，亦襲《周禮》、《左傳》説，與杜林《書訓》、先鄭《周禮訓》但明訓故體例相同，皆古文弟子推《周禮》以説《詩》、《書》，非西漢以前之本。劉歆移書、《後漢·儒林傳》所稱《毛詩》，皆屬後人校補。朱侍御蓉生與某人書論《毛詩》多誤，核其數皆爲溢出，爲校史者所補，已有明説。近賢陳奂作《毛詩傳疏》，意在尊毛舍鄭，乃因陸氏淵源，誤引《荀子》，遂將博士禮制任意牽引。不知《序》、《傳》于博士舊説固一字不容出入，明爲尊毛，實自決藩籬，全不識鄭《箋》本意。井研先生博採古説，輯爲此篇，與所刊《古學考》互相發明，考證精核，足破舊疑。試考前賢之論，然後知其非好奇喜創也。


董子九皇五帝二王升降考二卷 

廖平





按：九皇六十四民，詳于董子，鄭注《周禮》引其説。賈疏以九皇在先，九皇之後爲六十四民，六十四民之後乃爲三皇，顛倒錯亂，毫無依據。平據「皇矣上帝」、「上帝是皇」，以爲董子上推神農、黄帝爲九皇，即《詩經》師説。因其上推，故稱上帝；上推則帝可爲皇，故曰「上帝是皇」。舜爲天子，則帝嚳、堯爲二王，伏羲、神農、黄帝、少昊、顓頊爲五帝。古之天、地、人爲三皇。《月令》五帝始于太昊，據舜言之也。夏則堯、舜爲二王，上推伏羲，爲九皇之四。殷則舜、禹爲二王，上推神農，爲九皇之五。周則夏、殷爲二王，上推黄帝，爲九皇之六。以《魯頌》繼周，則殷、周爲二王，上推少昊，爲九皇之七。以《商頌》繼魯，則周、魯爲二王，上推顓頊，爲九皇之八。以新周繼《商頌》，

《周頌》爲百世以下繼周而王之新周。


 以魯、商爲二王後，

所謂「有客有客」。


 堯、舜、禹、湯、文、武爲五帝，上推帝嚳，爲九皇之九。是九皇由《周頌》起例。古三皇合上推五帝及帝嚳爲九皇，堯、舜、夏、殷、周三代皆可爲帝，故《五帝德》以禹爲帝。《易》「帝乙歸妹」以商爲帝。

「帝出乎震」，以新周爲帝。


 凡過二代

所謂「尊賢不過二代」。


 者皆爲帝，過七代

所謂「作者七人」。


 皆爲上帝，爲皇。以皇臣帝，如帝嚳上推爲九皇，而其子帝摯、帝堯皆爲帝。以帝承王，如堯、舜、夏、殷、周三代之祖，禹、契、稷爲之臣。是上帝與帝、帝與王有先後之分，即有君臣之别。董説爲《詩》專例。自古義湮失，人多斥爲異聞，故專著一書，採經證，搜古説，千年墜緒，一旦昭著，好學深思之士，必有所取也。


皇帝王伯統轄表一卷 

廖承





有竪數之皇、帝、王、伯，有横數之皇、帝、王、伯。古今世道升降，皇而帝，帝而王，王而伯。《老子》云「道失而後德，德失而後仁，仁失而後義，義失而後禮」者也。百世以後，則横數之皇爲天子，帝爲二伯，王爲州牧，伯爲大監，所謂皇臣帝、帝臣王、王臣伯者也。此表以古今分爲二卷。上卷爲竪，採録舊説，凡四統升降，如《穀梁》「誥誓不及五帝，盟詛不及三王，交質子不及二伯」。善爲國者不師皇，善爲師者不陳帝，善陳者不戰，善戰者不敗。譯史所采三皇步、五帝趨、三王馳、二伯驟，凡此之類，皆入此表。下卷則《詩》、《易》二經之説，如「王用饗于帝」，「帝出乎震」，「高宗伐鬼方」，《震》「用伐鬼方」，「帝乙歸妹」，「王于出征，以佐天子」，「文王陟降，在帝左右」，「爲此二國，

二帝。


 其政不獲，爲彼四國，

一公所統之四王。


 」「帝」謂文王。「王公伊濯，爲鄷之垣」，「三后在天」，文、武爲后，「文王有聲」之文王、武王、王后與皇、王並見。《長發》、《玄鳥》武王、玄王與上帝並見。又「皇皇后帝」、「皇矣上帝」、「上帝是皇」，即大一統同時有一上帝、

天子。


 二帝、

二伯。


 八王、

八伯。


 十六公。

如《春秋》之齊、晉。


 上卷爲《書》、《春秋》説，下卷爲《詩》、《易》説。今故以上卷歸入古史，下卷則附《詩》類焉。


詩文辭逆志表二卷 

廖平述例　成化宗濬等録





義詳自序。

平自序云：《孟子》引孔子之論《春秋》曰：「其事則齊桓、晉文，其文則史，其義則某竊取。」説《詩》則曰：「不以文害辭，不以辭害志，以意逆志，是爲得之。」言《春秋》者以義爲斷，而事、文皆在所輕。説者因《毛詩》有《序》，謂三家亦有《序》。今考《關雎》先儒之説，或文武，或宫人，或畢公，或康王時，甚以爲刺詩。考三《傳》雖分，名物大綱莫不皆同。縱有齟齬，亦不至是。《詩》則一家同門，又各互易，始悟《序》非子夏所傳，故隨在推衍。至于名物、禮制，則無不從同，班《志》譏《序》爲非本義，是也。惟四部著録之書，莫不用《序》，必盡廢其説，則争辨者多。今故編爲此表，首列諸序，毛、朱、齊、魯、韓、雜家、僞端木序、僞申培傳，共八家。後儒之説統入雜家次格，辭則名物之訓解，舊新各占一格，以相比較，終折之以義，亦如孟子説《春秋》事、文、義之分。既經孔修，則我用我法，不拘晉楚之得失，無論魯史之文質，所謂精思渺慮，發于胸中，游、夏不能贊一辭者也。按：以《序》説《詩》，人各一篇，篇各一解，一國三公，各自爲政，則聖作之經，直如村塾之詩選，甚至先後參差，彼此出入，游蕩倡和，市井瑣談，皆登簡牘，豈非聖經之大厄哉！必深鑒以《序》説《詩》之弊，而後知經爲聖作，别有微旨。《序》説可以斷絶，微言必須貫通。既出聖裁，則一字一句，悉出聖心，自始至終，如同一貫。故樛、喬即屬二公，雎、鳲即爲周、魯，彼此相通，前後一致，所謂篇如章，章如句，不惟自通于本經，兼必旁合于《易》象。本義謹嚴，未便旁及，故專述此編，發明斯例，即以發在昔之微言，並以解世人之疑惑。苟深覆乎舊文，必相引爲知己。如其堅持己見，即毛、朱二家已不勝其佐鬬之勞。不食馬肝，未爲不知味。各尊所聞，各行所知，固不强人以就我也。


序詩一卷 

廖平





《易》有《序卦》，《説文繫傳》曾仿其例，以序五百四十部首，雖無大精義，然篇次藉以可循。考古《詩》説不分篇立序，多以三終爲例。毛序人各爲詩，篇各爲序，凌亂分裂，其弊不可深言。欲觀合通，非仿《説卦》，别爲《序詩》，不足以收篇章之效。故别爲此篇，多以三終爲一，首尾貫通，前後相配。觀于此，然後知《詩》必分篇，篇必一序之爲誤説也。


顛倒損益釋例二卷 

廖平





《易》以反易、變易爲名。六十四卦之反復繫辭，所謂顛倒成文，初反上，柔爲剛，所謂進退合中。《易》以説天道，《詩》則以詳人事。蓋中國僅在東土一隅，風一道同，可以繩墨。至於全球大塊，剛柔懸殊，嗜好迥别，晝夜相反，寒暑不時，欲化成一律，難矣。又四方風土，性情反易，迳情直行，偏同爲害。故《詩》於開通瀛海政術，專責成顛倒進退，所謂「顛之倒之，進退維谷」也。以制度言，東文西質，必文質合中，乃爲君子。以性情言，北剛南柔，剛柔相濟，乃爲中行。《桑柔》一篇，爲開化四極之詩。每方必言反、言覆，所謂火水相濟、金木合並也。以九德言之，如温而栗、剛而無虐。温仁東也，必兼西方之義；剛强北也，必取南方之柔。故顛倒則變爲德，任情則流于偏。又四方性情好尚不同，中央則兼包四時。《詩》云「顛之倒之，自公召之」，如黄帝居中，而調劑四方以合中，即所謂「召之」也。故變化氣質之學，首在去舊，終以日新，反覆進退，是爲大宗。平故特撰是書，發明經義，兼以爲後來取法。開化功要，何必在玄遠乎哉！


數表四卷 

廖師重





《洪範》以數立説，《周禮》、《逸周書》多以數統節目，即《荀子》推類之説，而歸本于《易》。考《詩》、《易》言數者多，微文散見。

如八風偶言一二九，能畧舉一端，非觀全文，不知隅舉。


 又《詩》之篇章以二計者，多爲天地、二伯，三爲三統、三才，四爲四時、四方，五爲五極、五帝，六爲六合，七爲七始、七政，八爲八風、八伯，九爲九能、九星。他如十二爲十二次，十八爲二九三六合數，非列全文，無從印證。師重撰爲此表，初用《小學紺珠》爲藍本，以類相從，採用既多，證據愈廣，洵經學切要之書也。


文質表二卷 

曾上潮





《論語》、《公羊》家文質之説，皆出于《詩》，小統無是也。上潮以爲如今中外合同之書局名曰中外、曰中西、曰華美、曰華洋，會通觀之，中外、中西即古文質之説，文中國海内，質海外野人。《詩經》大例，實以文質中分。以三《頌》言，《魯》爲文，《商》爲質。以《國風》言，《王》、《鄭》、《齊》爲文，《豳》、《秦》、《魏》爲質。以二《南》言，《周》爲文，《召》爲質。《邶》、《鄘》、《衛》爲總綱，《鄘》又爲東爲文，《衛》又爲西爲質。以《唐》、《陳》、《檜》、《曹》言，《曹》爲文，《檜》爲質，《唐》爲文，《陳》爲質。《小雅》分方東北爲文，西南爲質。以十五《國風》言之，《邶》爲上推之帝，《鄘》爲東伯東帝，《衛》爲西伯西帝，《鄘》爲東方之文王，《衛》爲西方之武王。《王》、《鄭》、《齊》、《豳》、《秦》、《魏》六國之分，則《鄭》、《秦》爲卿，《齊》、《魏》爲伯。由中外分爲二表，文質彬彬，以合大同之盛。中外共八州，僅以東西起例者，如二伯之統八州。文、質爲青、素二統，如周、召各統四方四國，以合中央之黄統，以成三《頌》。此表分爲三格，首格統中外，次東方文，次西方質，首加「十五國總屬圖」焉。


詩經釋例四卷 

劉兆麟





自古無以例説《詩》之書。四益新創是例，兆麟遂乃撰爲此編，仿《春秋辨例》，凡經文一字一句，悉分類纂列，各門亦仿杜氏，加以論説。如四方例、皇帝王公侯字例、四時例、五帝例、十二月令例、海内外例、兩京居行例之類，共録爲四卷，然後知諸説皆由經而出，非好爲苟難也。


詩易相通考二卷 

廖平





義詳李序。

樂山李光珠序云：《詩》與《易》通爲空言，同爲託比。二經義例，自屬相通。《易》尚有十翼，義例可循，《詩》則緯以外從無以例説者，故《詩》解迄無定論。蓋《詩》、《易》合則兩美，離則兩傷也。大抵六藝以地域言，小莫小于《春秋》，《尚書》次之，《禮》附之。大莫大于《詩》、《易》，更推擴于天道，《樂》附之。《詩》、《易》同流，于六合分内外。《易》詳天地陰陽，如天有九道，「七日來復」之爲二十八舍，《泰》、《否》爲天地外之天地，「終朝」、「日中」、「日昃」、「夕夜」之爲六氣，較《詩》尤爲恢廣。而《易》小統則與《詩》合，如《乾》、《坤》言「潛」、言「黄裳」，《柏舟》言「不飛」，《綠衣》言「黄裳」。《易》之「龍」、「朋」即《詩》之「鳳」、「魚」。《困》言「葛藟」，即《樛木》「葛藟虆之」。「履霜堅冰」爲南北兩極，《詩》則北方之國言履霜。《易》乾主西北，《坤》主西南；《詩·周南》主北東，《召南》主南西，即由此起義。《易》以長反少，剛變柔，損益合中行；《詩》則狂反喜，惠覆良，進退則維谷。《詩》之「未見」、「既見」，即《易》之「未濟」、「既濟」。《詩》言「海外有截」，即《易》之「既濟大川」。《易》之「潛龍」「或躍」，即《詩》「魚在于渚」；「或潛在淵」、「鴻漸」，即「鴻飛」。《易·晉》之「鼫鼠」，即《詩》「碩鼠」。《易》之「小往大來」，即《詩》之「小東」、「大東」。《易》以「晉」、「明夷」言地球之晝夜，《詩》以「南山」、「北山」、「十有」明南北球反亙之義。《易》以地爲坤，四岳馬，即《詩·魯頌》之「四馬」。蓋解《易》而不得其宗旨者，則取《詩》以證之；説《詩》而不得其宗旨者，亦取《易》以證之。閒就同門課作，修改以成是編。地球四游，在今日爲奇聞，實已早見于二千年以前，先儒未經目見，所以不得的解，時代所限，非先儒之過也。凡有血氣，莫不尊親，二經之言，必有考驗矣。


學詩紀聞二卷 

廖宗濬





四益治《詩》前後近十年，剝蕉抽絲，每説或數易稿而定，或數十易稿而後定。其中層累曲折，係由苦思而得。又嘗以是命題，課卷論説，盈箱累篋。每遇子姓論説，娓娓不倦。宗濬因集所聞，以爲此編，淺深旁正，粲然具陳，足以啟發聰明，折中疑難。如十五《國風》臚列數十説，雖其後折定一尊，然所列諸條皆足以各明一義，廬山面目，八面玲瓏。《春秋》每條皆具數解，觀其會通，朽腐悉可爲神奇之助。借此以廣異聞，固足以互相發明也。


説詩紀程十卷 

廖師慎





平草定凡例，師慎彙輯及門黄鎔等所作而成。蓋毛既後起，三家又非本義，一詩之作，説者紛如，又託言起興，無可端倪，欲貫通全文，宜其難也。即如《邶風》四風三統，明文具在，而以配三《頌》、十五《國風》，其圖表改易，至于四五十次。故每定一説，先與及門商榷，間作課目，故其草藳至盈箱架。定本刊落，故草定凡例，屬師慎將黄鎔等課卷及會講彙爲此編，中多未定之論，亦行收録者。自序云：「《本義》立説甚新，其所以必爲改作之實，不能詳列。又每説數十改易者，初説不無可存，義涉旁證，推衍文繁，不能備登，故存之以備博覽。治《詩》最久，詳其踪跡，如游覽紀程，使後有所考證，亦不没及門諸子贊襄苦心。」平所著《經話》與此編體例略同，故《經話》説《詩》最少。經學題目中，《詩經》課題最多，一名一字，亦皆分彙考索，編爲條例，以視魏氏《詩古微》，用心雖同，而難易分矣。


樂經存亡集證四卷 

廖平





平所刊《樂經凡例》，以樂聲容不可傳，經則在《詩》中，其説詳矣。考此本于《國風》用《儀禮》例，各取首三篇，惟《檜》、《曹》不與，共三十九篇，《小雅》

《鹿鳴》三、《魚麗》三、《車攻》三、《庭燎》三、《小旻》三、《瞻洛》三、《魚藻》三、《菀柳》三。


 共二十四，《大雅》

《文王》三、《生民》三、《卷阿》三。


 共九篇，三《頌》則全文均在。考《墨子》「歌詩三百」、「舞詩三百」，則全詩皆可歌舞，不僅如《儀禮》、《左傳》、《國語》。

《關雎》之三、《鵲巢》之三、《鹿鳴》之三、《魚麗》之三、《文王》之三。


 季札雖舉全文，或用全詩，或僅用首三篇，亦無明證。但今既從《詩》中提出《樂經》，若録全文，反是有《樂》無《詩》，故取首三篇爲斷。除三《頌》以外，共七十二篇，以合七十二候。六經皆完，《樂》獨亡，非尊經之義。今編此本，以爲記傳師説之主，則篇目可不拘矣。平以《詩》歸大統，《樂》與《禮》對。以《樂》附《詩》，固無疑義。既從《詩》中提出各篇，所有解説仍詳于《詩》，惟專論《樂》者乃見此編，則于《詩》本固兩不相妨。惟《周頌》，據《左傳》引《武》五章，毛本爲五篇。疑毛本有分析篇章之事，故《周頌》有少至二十五字、二十八字即爲一篇者，頗不合于頌體，故用古篇，多以類相從，合爲十篇，畧加解説焉。考古今補《樂經》者代之不乏人，惟此本因記求經，以經爲經，較爲可據。又《論語》言雅，言《詩》、《書》、執禮，而無樂，或以爲遺漏。不知雅言即《莊子》之所謂繙經，班《志》「通古今語」，繙《詩》、《書》、《禮》以爲今本，《樂》則文字之學，即在《詩》中。樂聲器不得云雅言，經即是《詩》，則雅言亦不必再言《樂》矣。平之治經，力反經殘之説，五經皆全文，故于《樂》亦輯爲此本，不使聖經有亡佚之恨。揆之事理，求之證驗，固非無據之談也。


禮樂宗旨表一卷古樂考十卷律吕要義二卷樂經記傳彙編義疏六卷 

廖平





平于《樂經》用以《記》求經之法，《記》既以《詩》爲樂，則經即在《詩》無疑。又六藝原文，多不過二萬，《詩》乃加倍，則分爲二經，固足以成一家之言矣。此本以《樂記》爲首，次《周官·大樂正》，或以爲竇公所獻，近人曾據以爲《樂經》者也。

古《樂記》有《竇公篇》。


 次《左傳》吴季札觀樂，

古《樂記》曾有此篇。


 及《國語》論鐘各篇。

皆古《樂記》之遺文。


 再次以《管子》、《吕覽》、《淮南》、《史》、《漢》，大約取于《樂書》爲多，彙輯古書以爲記傳，以成《樂經》專門之學，如《春秋》之有三《傳》，《禮經》之有《戴記》焉。《樂經》之説雖微，而記傳則甚顯著。二伯代天子征伐，而王道因以不亡，則此編雖少，託體甚高，固非《樂書》可得而比擬者也。外《禮樂宗旨表》一卷、《古樂考》十卷、《律吕要義》二卷。《宗旨》爲經派，取《樂記》之文立表，再取别書補成之。《古樂》、《律吕》二書則尤與史爲近焉。


儀禮經傳備解十卷 

廖平





平用邵氏《禮經通論》説，以十七篇爲全。讀「鄉飲酒」、「鄉射」爲「饗」，則饗、食、燕三禮皆存。按鄭注《禮經》，意主殘缺，一遇疑難，輒以亡篇爲説。平以爲全，專心推考，遂生新例。如《王制》六禮不出十七篇之外，

兩戴文十數見皆同。


 本經之言如某禮、如某事者，文皆全見本經。

如設洗、如饗拜至，皆如饗禮，皆在《鄉飲酒》、《鄉射》二篇是也。


 班《志》云推「士禮以合于天子」，以「士」爲今鄉里儒生，非也。《禮經》之「士」，當爲五長之男，以今品例之，當爲五品以上，非指鄉序士。人有十等，士在其中，舉中以立法，可以上下相推。

亦如《春秋》以魯爲主，上有天子、二伯，下有卒正、連率，亦舉中以示例。


 又覲、大射爲天子禮，公食、燕、聘爲公禮，鄉飲酒、鄉射爲卿禮，少牢爲大夫禮，喪服爲通禮，惟冠、昏、相見、喪、虞五篇，乃以士名，則《禮經》非專詳士禮，可知矣。此書不盡用鄭注，仿《經傳通解》，刺取記傳，附于本經之後。以《通解》本爲記，

此書已解者，于兩《戴記》中不再加釋。


 凡公冠、奔喪、釁廟、投壺，吴氏所補八篇，皆以爲記傳。先經起例，後經終事，非經之佚篇，以互文、省文讀全經，故仿《班馬異同》，寫定經本，以此相推，可省煩説。

如《祭禮》補祊祭，薦毛血羹定以尸前之事，據記文詳補冠禮之見父母，昏禮婦主于廟拜祖，及與賓客相見，冠後之徧見尊長，皆爲補證。


 又明上達下達之例，一禮可作數篇之用，經記傳問各附于後，以便觀覽。經以簡要爲主，傳記乃務詳備。後世草創儀注，如叔孫通之朝儀，及魏晉以下儀注諸書，皆由《禮經》推衍而出，不必强與經同也。以《容經》一篇附後，合爲十八，即所謂「禮經三百，威儀三千」也。邵氏《禮經》全備之説，得此而論益定矣。


禮經札記四卷 

廖平





平于三《禮》鄭注皆有商榷之作，此篇則專爲經文而發，于經缺義特加詳焉。如昏禮不先廟見，據《左傳》先配後祖補之；冠禮不見父母，亦同。經于祭祀但詳迎尸以後，而祊祭殺牲、血膋諸義缺，則據《詩》與《禮記》補之。公爲二伯，卿如方伯，大夫如卒正，士如連帥，則據五長正其名，士非庠序儒士之謂也。至于傳記，則用朱子《經傳通解》例，取傳以附經。經之互文隱義，悉爲補證。《鄉禮》、《鄉射》二篇别有解，《喪服》亦别有説。鄭君説《禮》，拘于文字，多失經旨。以上諸説，《備解》已經解明，然非别爲一書，則義不詳審。此書滙觀其通，于互文隱義多所裨益云。


饗禮補釋四卷 

附
 
鄉人飲酒禮輯補一卷



 

廖平





是書以鄉人飲酒禮亡、饗禮未亡，説詳自序。

自序：鄭注《聘禮》，以饗禮爲亡，褚氏因有《饗禮補亡》之作。今按《饗禮》即《鄉飲酒禮》，原在經中，未嘗亡也。考《郊特牲》以春饗爲飲，養陽氣，秋食爲食，養陰氣。鄭君《周禮》饗九獻，聘禮再饗；及箋《詩》，皆以饗爲飲賓，與《郊特牲》合。韋注《國語》、孔疏、敖氏説經皆同，則飲與饗異名而同實者也。考《公食大夫禮》云「拜至皆如饗禮」，又云「設洗如饗」。按經凡云「如某禮」，其文皆具于經，則「拜至」、「設洗」如饗，即指《鄉飲酒》之「拜至」、「設洗」而言之也。説詳《經話》二卷。又鄭君注云：「古文饗或作鄉。」又《聘禮》「食再饗」注云：「今文饗皆爲鄉」。考經中「鄉」字鄭注皆讀爲「鄉黨」之「鄉」，則兩注不幾成空文乎？又《鄉飲酒義》：「建國必立三卿、三賓者，政教之本，禮之大參也。」又《射義》云：「諸侯之射，必先行燕禮；卿大夫之射，必先行鄉飲酒之禮。」而經記中所引「鄉」、「相見」、「觀于鄉」、「鄉射」、「射鄉」諸條，必如鄭注讀「鄉」爲「饗」，文義乃通，如讀爲「鄉黨」，則不成語。且鄉飲酒官禮繁重尊嚴，與燕禮相埒，斷非鄉人所能。鄭注亦屢言與漢所行鄉飲酒不合。今故讀「鄉飲酒」、「鄉射」之「鄉」爲「饗」，「拜至如饗」、「設洗如饗」禮皆指二篇，但從鄭注改讀二字，是饗禮、饗射且重見二篇，又何亡之可言？或曰：鄉飲酒當飲酒爲禮儀，鄉爲目地。曰：凡禮不當以地爲目。考《周禮》所言，飲食禮有饗、食、燕三大綱。本經燕、食、再饗與《周禮》同，别無飲酒之名。據《郊特牲》，饗即爲飲禮，是經本今、古文皆「鄉」爲「饗」，後來誤讀如字，鄉既目地，因篇中乃飲酒儀節，遂以「飲酒」二字記識于下，因並改《禮記》以合之。饗禮以一字爲名，本與燕禮同，因誤注二字，遂變爲目地言儀之鄉飲酒禮矣。按：飲酒即饗，此篇使本以飲酒名，雖與鄉禮異名，然饗禮之儀節固在經中，但可云名異實同，亦不得謂饗禮爲亡。況「鄉」讀爲「饗」，今、古所同。鄭君嘗于本篇兩注之，改讀從舊，而饗禮存，何必定讀爲目地不辭之「鄉」乎？且就褚氏《補亡》中考之，饗、食、燕三大禮外，别無飲酒之禮，不得謂經有飲酒、食、燕三篇，與《周禮》合，而獨缺饗禮也。又考《禮記》，《鄉飲酒》有二「卿」字，本經二篇，言公及大夫，全不見「卿」字。蓋此二篇爲卿專禮，卿大夫之射，先行鄉，讀如饗禮，其明證也。鄭注早誤，流衍更多，因取《鄉飲酒》、《鄉射》二篇，重加解疏，以申明饗禮未亡之大義。褚氏補作，非不勤苦，孰知所補義全在《鄉飲酒》、《鄉射》二篇，但用鄭君今、古文舊注，改讀二字，即已判然冰釋，怡然理解，有若此者乎？至于《論語》所言鄉人飲酒，《周禮》亦有明文，漢時至今所行之鄉飲酒是也，特非禮經卿所行之饗禮耳。因仿褚氏《饗禮補亡》之例，將傳記所詳鄉人飲酒之禮及注疏之説别爲《鄉人飲酒補亡》一篇，以見亡者鄉人飲酒之禮，而饗禮固未亡也。《禮記·鄉飲義》附解于後，並取《經話》論此事一則附于其後，共爲五卷焉。


喪服經記傳問彙解六卷 

廖平





是編以《儀禮·喪服》爲經，《禮記》爲記傳，

首《喪服小記》，次以《大傳》，次以《閒傳》，次以《喪服四制》，次以《服問》，次以《三年問》，次以《儀禮》傳文。


 共八篇，合爲此本。考各經記、傳、問惟《喪服》爲詳，故彙爲此編，既便專門講習，且以見諸經、記、傳、問
 

注



 先後之起例。《禮經》之外，以記爲最古。

蓋記以補經之不足，當與經同時所出。《禮》有《喪大記》，今名《小記》，是尚有《喪服大記》，而今不傳也。


 説經之書，則以《大傳》爲先。按：除《喪大傳》以外，今可考者《尚書大傳》、《易大傳》、

史公引《繫辭》，劉向引《易本命》。


 《春秋大傳》。

褚先生引。


 《大傳》之體，與經别行，總論綱領，不沾沾于隨文附義，今《大傳》與《繫辭》、《尚書大傳》可考。

《大傳》當出于七十子之手，《大傳》後又有《閒傳》，亦如《大記》之有《小記》也。


 後來教學授受，弟子因疑有問，師據記傳答之。書以「問」名，然皆擇其精要者，不附經下。

《服問》、《三年問》師弟皆引《大傳》之文以爲説，故以「問」名。如《繫辭》中所載十餘條不附經下，亦當爲問，與《大傳》有先後之分者也。


 至《喪服經》下所附之傳，依經發問，又在《服問》之後，大約出于漢師，故與《公》、《穀》相同。

今《公》、《穀》爲當日一家之本，則《喪服》附傳亦一家之本無疑。附傳所引「傳曰」，今有《大傳》明文二條，與《穀梁》八引「傳曰」即《春秋大傳》之文相同。


 是今本附經下之傳，乃問後之問，當以「問」名，而不可蒙「傳」之名者也。

以此推之，則《易經》下每條必有一傳者，又在《喪服》、《公》、《穀》之後矣。以尚不如《喪服》、《公》、《穀》多無傳之經也。


 考訂經、記、傳、問先後源流，爲治經第一要義。若空言立説，則實義難明。故合編此書，以明其例。

治《喪服》者璧合珠連，可以互證，各經因此得以明其先後傳、問之分，庶不致强後師之作，以爲出于子夏云。


 按：經下附傳，自來説者皆以爲最初之本，而不能解于數引傳文之疑。平據《喪服》編爲此書，則源流先後可爲定論矣。


禮經上達下達表二卷 

董含章





《禮經凡例》言一篇可作十數篇之用，如冠、昏言士，而天子、公卿、大夫、庶皆在所包，此一節可作六篇。又燕、公食、卿饗全見三禮，以見尊卑隆殺。然三禮各有六門，見天子燕禮，公以下從畧。公食禮，天子與卿以下從畧。卿饗禮，天子、公及大夫以下從畧。饋食雖列二篇，而卿以上、士以下從畧，而尊卑升降猶不在此例。此一篇作十數篇讀之説也。如士相見禮與覲、聘同，是見禮録三篇矣。而《記》中所言士見君、見卿大夫，又大夫相見與見卿、君、士以及庶人見君之類，所有脱儀異節多見于記傳。今本撰此表，以禮正篇居首格，以下備録諸禮節異同，凡傳記所有悉列之，間以意推補，不拘多少。又記傳所言尊卑異節，皆其不同者。凡係上下所同，皆不著説矣。《禮經》自鄭注以下，未能推見至隱。此書發覆，得表以推闡之，遂成一巨觀。又俯拾即得，並非好奇炫博者可比。含章精通《禮經》，允爲《禮經》精秘之籍云。


禮節
 
 文緟文考二卷 

董含章





《禮經》以互文隱見爲大例。《儀禮》爲後世儀注之書，録全文則嫌于冗複，此詳彼畧，前隱後見。故禮當以隱見例求之。如「如」字例凡數十見，不録全文，但言「如某」，則其文可
 矣。又有隱而不言者，如祭之三祊、迎牲、獻毛血之類，皆從畧。冠不見父母，昏不先廟見，此當于諸傳記中求補其全。此經貴簡要之説也。乃十七篇中又有重見例。禮祇六，經合《喪服》共十七篇，是有十篇爲緟見。如鄉飲酒與大射爲單行之禮，而鄉射兼行二禮，則爲緟文。少牢饋食爲祭禮，又與特牲饋食大夫禮緟。士相見與覲聘之文緟。蓋非
 文無以見隱見例，非緟文無以見隆殺合并例，必合
 緟以求經義，而後知緟文之妙用，不可以尋行數墨之法讀之也。


五長禮制表一卷十等禮制表一卷 

廖平





考古今言品職者，皆爲十八等，史志正從九等有明文，經傳九錫爲上九等，九命爲下九等，合之亦爲十八。九錫之説，皆爲辨五長而言。

九錫二伯爲公，七錫方伯爲侯、爲卿，五錫卒正爲伯、爲監，又爲大夫，三錫連帥爲元士，一錫庶長爲男、爲中士。


 以今制言之，則九錫五等在正五品已上，

九命之公爲百里國，七命之侯爲七十里國，五命之伯爲五十里國，三命之子爲方三十里附庸，一命之男爲方十里附庸。


 合錫命共爲十等，即傳所謂人有十等。《孟子》：天子一位、公一位、侯一位、子男同一位，凡五等，公、卿、大夫、士仍爲五等。此下五等借用上五等之名。考《左傳》：王臣公，公臣大夫，大夫臣士，士以下皁、輿、隸、僚、僕、臺，此十等正名也。

所謂輿、臣、臺、僕，即囗囗三等國之卿、大夫、上中、下士，所謂輿臺囗于天子爲臺僕，非今之賤役下走也。


 鄭君注禮，于五長之公、侯、伯、子、男皆以百里已下小國當之。以今制言，是詳于從五品以下之州縣，畧于從正五品以上之五等尊官也。今于各經傳記公、侯、伯、子、男凡屬五長者歸入五長表，爲九錫，非九命以下所得，與至于上下所得，通儀注經傳明文雖止五等，當以十八級平分。如葬期七月、五月、三月，天子以下十八等，以四分之統入十等表，大小多少悉爲分别入表，庶不致如前之蒙混焉。


容經解一卷記傳彙纂四卷 

廖平





考平經説大綱，以恢復容禮爲第一大旨。以容、頌爲徐生所傳于賈子，提此篇附《禮經》，合爲十八篇，所謂「經禮三百、曲禮三千」。按：容即《洪範》五事、《周官》六儀。五事言、貌、視、聽、思，《容經》以志、色、視、言爲四綱，當補聽門。蓋志容祇四字，下有脱文。志即思，色即貌。五事由外及内，四容由内及外，次序雖異，其實則同。《周禮》六儀，祭祀、賓客、喪紀、會同、軍旅，《容經》則分四目，曰朝廷、曰祭禮、曰軍旅、曰喪紀。《容經》以五事爲經，六儀爲緯。學禮之法，先由容起，後及《禮經》。亦如治經者，先治小學，分六書。考此經爲教人行習專書，禮儀之學，此爲初基。故《論語·鄉黨》全爲此經儀節，不先習容，不能學禮。其德容名目，散見不下數十條。顔子「四勿」，仲弓「大賓」、「大祭」，亦此經要旨。荀子專以禮樂教人，重在此篇，信爲學初階，自治根本。惜乎流入《賈子》，僅而獲存。平極力表彰，依凡例撰爲此書，存亡繼絶，爲四益之專功。朱子《小學》不盡古法，海上蒙學諸書亦少歸宿。西人童蒙有身操法，養生祛病，以爲各業之根本，蓋即此經遺意也。竊以六藝各有專主，王道詳于儀容。晚近二教不顯，學者乃于《詩》、《易》求之，遂以貞淫禍福説《詩》，或以史法説《易》。不知六藝專門，不相通假，門户乃完。晚近流弊，父子師弟獨抱一經相授受，所有内外修齊、典章得失，求全于一經，未嘗不可恢張門户。就六藝言，則于本經爲附會，于本經專條反致缺畧，以致六藝有疊床架屋之譏，一遇議禮，各就本經立説，抱殘守缺，同室操戈。如《白虎通論》、《五經異義》皆坐此病，皆由不知六藝分門，各主一義，不能于一經求備。能知此義，則各經明文顯著，不待推求，亦不自相矛盾。然欲求兼通，必須經明。班《志》云：「三年而通一藝。」不可如史公所譏：「六藝經傳以千萬數，累世不能通其學，當年不能究其禮，博而寡要，勞而少功。」今分六藝，各明一旨，以《春秋》、《尚書》治中國，《詩》、《易》治海外。既不必求聲索影，又可無輾轉齟齬，十五年而遍通群經，必有餘力。否則先其切要，不過數年，即可卒業，或可一挽儒林之譏乎！因《容經》爲入門之首，故詳論其事，以期無負作者之苦心云爾。


容經韻言二卷婦容韻言二卷 

廖平、成都劉鼎銘合撰





義詳自序。

平序云：漢初徐生習容，與《禮經》並重，蓋儀爲「禮儀三百」，一云《禮經》容爲「威儀三千」，一云《曲禮》二家，一綱一目，相合而成。禮學必先于習容，猶治經者必先識字，一定之法也。考《容經》以五事爲經，志、色、言、視、聽，即《洪範》之五事；以六儀爲緯，朝廷、祭祀、賓客、喪紀、軍旅、燕饗，即《周禮》之六儀。五事、六儀爲立身行己之要務，體國經野之大端。故《禮記》所載，節目最爲詳備。以《論語·鄉黨》篇尤爲專書，其于日用人倫，在諸經爲切要。經僅存《賈子》，漢以下無有過而問者，不亦可怪痛哉！今于《賈子》中别出刊行，附于《儀禮》後。《群經凡例》中曾刊行其講求之法。考此經切近行習，須臾不可離，乃棄而不講。至《論語》微言大義，本非訓蒙者，則皆以村塾之説爲宗旨，不惟不得《容經》之效，因而害及《論語》、《中庸》諸書，尤爲庠序誤中之誤。考西人身操之學，中士震爲新奇，以爲關于人材盛衰、國家强弱。舍自己之寶藏，而羨人之帛粟，非中土學人之過乎？平戊戌在資中，屬龍鳳翔纂輯諸説，未能排比。己亥，乃以屬成都劉仲武鼎銘訂爲韻言之法，爲童蒙誦習之本。誦習韻言，而以傳記爲注。注不易解，又加以説。分門别類，不妨割裂原文，亦使便于記誦，以視朱子《小學》較爲明切。五事自修，六儀用世，根原支節，悉具此編，未可以其淺近而忽之也。


學禮知新考四卷 

廖平





《戴記》有《學記》，則有《學經》可知。《保傅》篇所引「學禮」，即《學記》之經文。又《保傅》所引「明堂之位」、「青史氏之記」、「胎教」、「巾車」之類，皆古言學之書，則學禮重矣。考西人于學校選舉之事最爲留心，故人才效用。進考其學堂規制，乃與《王制》三等學校與選舉之法若合符節，此禮失所以必求諸野也。故平因《五禮通考·學禮門》詳加補録，備引西事附證其下。古文有未備者，則以西法補其缺畧。又《大學》絜矩，在平四方，《詩》、《書》、《禮》、《樂》爲四教，分隸四時，以爲傳習。考《保傅》篇引《學禮》曰：「帝入東學，尚親而貴仁；帝入南學，尚齒而貴信；帝入西學，尚賢而貴德；帝入北學，尚尊而貴爵；帝入太學，承師問道。」是四方總歸于太學也。考四學各主一義，救弊補偏，交相爲用。以五學配五極，則東爲青帝，南爲炎帝，西爲少昊，北爲顓頊，中爲黄帝。五帝所司，五極風尚不同，性情各異，進退損益，以合中庸，此黄帝居中，以化成四方，即絜矩之道也。親賢齒爵，四方崇尚，各有攸宜，帝王調劑之法，即在于是。《桑柔》「開通瀛海」之十二章，皆言「顛倒反覆」，即五學功用之總歸也。海外詳于兵、食，惟司徒立教，來求聖人。故四學宗旨，統以《詩》、《書》、《禮》、《樂》，總以親賢齒爵，扶偏救弊，開化四荒，首在于是，然則學禮不誠懷柔遠人之要務哉！


兩戴記補注十卷 

廖平





考平《群經凡例》，惟《分撰兩戴章句》刊刻最早。

宗派類十五條，篇章二十四條，義例二十七條，合總例五條，爲一卷。


 丁亥，將「宗派」一門改爲二十八條，刊附原書之後。自記云：「舊以《記》有今、古派，今改爲帝王，其有異義者，立異例四門收之，不以爲古。古學成于東漢，皆晚近之説，《記》中無之。古《書》、《毛詩》漢人推《周禮》以説之者，古《易》、古《孝經》、《論語》所出尤晚，又由漢人推古學四經以説之者，皆爲漢師流派，《記》無此義，又不成家。故古學不立《詩》、《書》、《易》、《孝經》、《論語》五經説也。平撰此編，一依凡例，不詳訓詁。惟于宗派、章句、義例有相涉者，乃並記録。所有鄭君舊解，間爲補證焉。」


王制訂本要注四卷 

廖平





平初治《穀梁》，一守《王制》之説。後以推于《公》、《左》、《書》、《禮》，精思妙義，固與西漢舊法如合符節。戊子，嘗約同人編纂《王制義證》。後以經傳子史無不相同，得其會通，録不勝録。故此稿削而不用，特就《訂本》將「辨疑」、「證誤」二門編爲此書，名曰「要注」。凡屬明文複見，皆所不取，惟前人誤解，真實未著，及與古文家别異之處，使不相蒙混，可謂擇之精、語之詳矣。平于戊戌以後，據大統之説，不沾沾于此篇。由小見大，王法實即帝道之本根。

八十一州之制，仍由九州而推。


 特其中隨時隨俗，畧有變通，不似小統之拘于一格。則此編于小統爲專門，于大統亦爲嚆矢。小、大二統，相通相成，固非如水火黑白之不可苟同也。


大戴補證四卷 

胡濬源





盧注簡畧，近賢補釋，各有專書。惟《大戴》多同《周禮》，凡《周禮》孤文單證，《大戴》皆具其文，鄭注失于引用。近人雖引《周禮》，凡《管子》、緯候之同《周禮》者，又多所缺畧。考《大戴》多言帝統，如《五帝德》、《帝繫》、《主言》、《盛德》、《志誥》、《四代》詳于皇帝海外之説。是書與《小戴》畧以小大分統，故專主《周禮》大統立説，于王伯則從畧焉。


官禮驗推六卷

楊楨　附
 
補證一卷



 

廖平撰





義詳曾序。

曾子俊序：楨以鄭注闕畧，不能實見施行，又本經中多自相矛盾之處，其切實詳明者與《王制》全同，鄭注掍而一之，彼此兩傷。故所撰録用博士舊法，據《尚書》、《春秋》爲説，意在專明今學。至于與《王制》違反諸條，則闕而不講。大旨與平《古學考》之説相同，以《周禮》原爲《逸禮》，劉氏校正之後，乃冠以「周」字。鄭君之誤，首在誤以時制説經，以《周禮》爲周公作。不知《王制》、《周禮》二書皆六經師説，非時王典章，于是以《周禮》證之經傳不合，證之時人之論又不合，朱子因有爲周公廢稿之説。案周公所已行，布于天下，傳之故府，孟子以爲去籍不能詳，而廢稿乃能留傳于千年以後，殊堪詫怪。即如鄭注《大司徒》「采地」一條，引《王制》「天子之縣内，方百里之國九，七十里之國二十一，五十里之國六十三」，此蓋夏時采地之數，注《王制》又以爲「殷制，周未聞矣」云云。按：王畿采地，王政之巨綱。《周禮》既爲周制專書，乃云「未聞」，足見其説之失據矣。蓋儒士所傳者，皆孔子六經制度師説。如周會孟津八百國、殷王千八百諸侯云云，皆據《王制》而言。蓋周已去籍，實無從考證，孟子所聞，亦係經説，非實時王之佚聞。以《周禮》小統王畿方千里、九州七同《禹貢》、大國三軍云云，皆同《王制》，則鄭引《王制》之畿内九十三國，與《周禮》相同，必無差迕。因就各官原文推考詳備，可見施行。此補證之例。外如「諸公封五百里」一節，《周禮》自相矛盾，鄭君亦不能自圓其説，則概從闕。知其可知，不知從闕，最爲説《周禮》之要法。惜其未能卒業，平得其原本，殘脱殊甚。戊戌以後，因講大統，故爲補足，以成完書。凡楨所未盡者，依例推補，至于闕疑諸條，亦就大統之説，詳爲補足。如《大司徒》云「日之景尺有五寸，謂之地中，天地之所合也，四時之所變也，風雨之所會也，陰陽之所和也。然則百物阜安，乃建王國焉」，即《商頌》「商邑翼翼，四方之極」，設都于禹之績之説也。鄭注以地四游三萬里中，萬五千里爲地之中，非即西人地球四游輻
 三十服之義乎？就地球言，則中國爲震爲東，則地中非即崑崙乎？鄭君乃以潁川陽城當之，不亦誣乎？他如九畿，《大行人》九州之爲大九州，不待煩言而解。五等封建之制，推之尤詳。考《鄒衍傳》云：「先驗小物，推之以至無垠。」由九州以推八十一州，一定之説也。故平就《王制》原文，每制加以八倍，即爲大九州之事實。則《王制》所有之制，全可移補周禮，不得云未聞矣。以采地言之，小統王畿方千里，大統方三千里，加八倍，由此推之，則方三千里内方三百之國九，公卿方二百里强之國二十一，卿大夫方百二十里强之國六十三，大夫、士同爲九十三國矣。又推之海外八州，每州封方三百里之國三十，公侯方二百里强之國六十，方百二十里强之國三十，公侯方二百里强之國六十，方百二十里强之國百，二十州合二百一十國，仍合爲千七百七十三國，特大小不同而已。其餘以爲附庸間田，則方九十里爲上等附庸，方三十里爲方十里者九，九九八十一，正合其數。方七十里爲次等附庸，方五十里爲下等附庸。所食之禄，凡《王制》食一人者皆爲九人，則由一變九，故九爲數之極。方一里者變爲方三里，又即例以三輔一之法。是《王制》所有之文，皆可驗小以推大。其書名曰「驗推」，大約楨所撰者爲驗小，平所撰者爲推大，義理平常，俯拾即得。《周禮》本文但即「封建」一條言之以示例，餘皆可推，不必言也。由是以推，王者萬乘，推之爲九萬乘，諸侯大國千乘，推爲九千乘，小國百乘，推爲九百乘。惟大統諸公，方三百里爲本封，食以間田所入，十分取一，當爲方九百里强，以合九千乘之數。而官僚員數大者如故，小者當加以一公，計三卿、九大夫、廿七元士、八十一下士爲附庸之首，以下尚須再加三等，方及庶人在官。而小統百里之封爲首等，在大統已爲附庸。所有職官，大約亦加至五倍而止。接合二人之力，一大一小，各盡所長。《周禮》兼包二派，虚實相生，凡前人所詬病，悉變爲精深要義焉矣。


周官大統義證六卷

附
 
官屬表一卷



 

廖平





義詳曹序。

曹立三序：四益先生《古學考》以《周官》爲《逸禮》，經莽、歆改竄而成。丁酉以後，乃以爲海外大統之書。《大行人》以九千里開方爲九州，正合鄒衍九九八十一州之説。鄭注祀地二：一崑崙，一神州。又云地三萬里，以萬五千里求地中。又經云「掌三皇五帝之書」，而不及王、伯。諸侯五等封建，大于《王制》，與《孟子》、《左傳》不合，故以爲海外之制。如鄒衍、《莊子》、《列子》、《淮南》、緯書所言海外典章，經無明文，學者以爲荒唐不經，無徵不信。故小統之説明，而大統之説晦，勢之所必至也。《周官》九畿九千里，實與《淮南·地訓》九州、八殥、八紘、八極之制相同，又與九九八十一州符同。以《周官》證之小統，固未免矛盾，求之大統，則若合符節。平既于六藝中分二派，大統典制則以《周禮》爲歸。大統之有《周禮》，亦如小統之《王制》，故以其書附于大統三經，以爲將來治海外之典章。所撰《海外通典》，雖采録諸子、傳記，而取證于《周官》尤多。考帝王之制不能盡同，以《周官》説小統，既不相合，因其參差，改歸大統，以爲將來之因監，不惟可以息争端，更可以資實用。如小統之工部，皆于六太。西人最重工事，則將來以工别立冬官，于事情尤合。大封方五百里，亦于海外相宜，縱有異同，歸之損益，則固不必求合于《春秋》、《尚書》之制矣。以五官爲官屬，别有官聯之實，即《曲禮》舊題。末附《官屬表》，以與官屬互文見義，化朽腐爲神奇，固轉敗爲功之妙用也。或曰：《周官》中制度多與小統相同，何以解之？曰：由小推大，鄒衍有成法可循。夏殷異代，改者爲損益，不改爲相因，固無不可，而言古學者其知之。


周禮鄭注商榷二卷 

廖平





四益三《傳》，皆于舊注先有糾正之作。己亥于射洪成此編。考其自序言：「鄭君一生撰作，以《周禮》徧説群經，是其巨誤。如内政修明，猶可言也；進而求之，則千瘡百孔，疪謬叢出，既不能自立，乃欲攻人。考六朝鄭學盛行，學者推奉，幾同思孟。老師宿儒，依附門牆，託以自重；新進後學，震于俗習，莫敢誰何。即間有諍友，亦毛舉小故，率意吹求，愈覺泰山之難撼。至于近代，李

兆洛


 魏

源


 訟言攻擊，肆口操莽，然但譏其變亂家法，所以然之故，得之甚淺，言亦不深。考經文之可疑，實鄭君誤解之過，則欲通全經，不得不力祛誤説。鄭君名譽甚高，非著專書逐條鋪陳，無以饜服衆心，迴其觀聽，故先作《商榷》二卷，然後乃撰《義證》」云云。考《周禮》鄭注，古學以爲根本，而鄙《王制》。經傳周人言周事，則無一不與《王制》同，而與《周禮》反，則疑《周禮》者固學人之同心。惟其事體繁重，牽涉巨艱，望而生畏，亦自相安，而不敢發難。或則先入爲主，以爲鄭君所不能通者，必係本不可通，亦必無能通之望，所以相顧徬徨，俯首受命。平始而今、古平分，繼而是今非古，爲一州封建，必須推詳，豈可如此闕畧？諸如此類，深中要害，綱領已謬，則細節可不論矣。平别推新義，爲之補足。觀其《義證》，制度明備，則不徒以攻人爲能事，信乎其爲稱心之著矣。


大統加八表一卷 

李鍾秀





《詩》曰：「如古三倍。」又曰：「遺我佩玖。」即小統化大統之説。《禹貢》五十，今萬五千里開方，前後加五爲三倍，合四方計之，爲九《禹貢》，爲九倍。如《王制》天子萬乘、諸侯大國千乘，小者百里、七十里、五十里。大統則天子方千里者九，故九萬乘，諸侯大國九千乘，諸侯小者方三百里、

九方百里合爲一。


 方二百一十里、

九方七十里合爲一。


 方一百五十里，

九方五十里合爲一。


 皆由加八而推，由小州加八，即合大州之數。此表分爲二格，凡小統有明文制度等級填入上格，下格則爲大統之制，由一加八，凡大統無明文制度，皆可由此而推。如小大九州、小大行人、小大封建、小大畿輔，一以貫之矣。


古周禮説糾謬二卷 

廖師政





四益館初刻《古學考》，以《周禮》專條皆由莽、歆羼亂。丁酉以後，乃定《周禮》爲大統專書，《大行人》九州爲萬五千里開方，大九州封國從五百里至百里，故有九畿。是昔所疑諸條，皆屬海外，則經文不由羼改，可爲定説。然海内用《王制》，海外用《周禮》，二派之分，由于疆域之小大不同，非謂中國五千里可以兼用二書。惟東漢諸儒之説，則以《周禮》屬中國，與《王制》相同，一林二虎，互鬬不休，凡其所言，皆屬謬誤。故四益雖不駁《周禮》，而不取賈、杜、馬、鄭師説。師政因博採諸説，編爲此書，以定取經去説之案。考《藝文志》有《周禮説》四篇，當爲古文家説《周禮》之書，如《序官》、《考工記序》、《職方》四十六字、東晉古文之《周官》篇，

如三公、三孤皆誤解字。


 與鄭注、賈疏所引用，半皆誤説，出于東漢諸儒。故凡見經與僞古文及漢師解注，皆統以爲説，去僞存真，凡讀《周禮》，不可忽也。


周禮紀聞四卷 

陳天榘





義詳吴序。

吴福珩序云：考四益戊子刊有《周禮删劉》一卷。丙申以後，將五等封地歸之五長，九畿之文與《禹貢》符合，制度大綱，更無異同。丁酉與宋育仁討論商訂，將《删劉》附入《古學考》中，删去劉歆羼改經文一例。因班《志》有《周禮説》四篇，以爲出于古文家，其文實已附經，與正文相混。如《職方》言封國，凡一州封四公七侯之四十七字，《逸周書·職方》獨無其文，以爲即先師説。又《考工記》首序文一段，與原書不類，蓋亦出于説。又每官之府史胥徒，如《水經注》互易之例。故草定凡例，擬注則引先師原文，以疏論其異同，專在符同六藝以補今説缺典。亦如《左傳》舊以爲古學，引歸今學，以收大同之效。以孤爲諸侯世子，非三少。以大行人九州爲大九州。又據《曲禮》，以天子立天官至六工數節爲《周官》舊題，今本久存内府，因有失次及闕脱。嘗據《曲禮》將各官統屬折中考訂爲一表，附于卷末。天榘從四益講《周禮》之學，考四益戊子以前編《周禮徵凡例》一卷，以文有佐證者爲《逸禮》原文，無佐證者爲劉歆爲莽制作。加以數年考究，乃知孤文單證，如五等封地實乃大統之封，又大小經制之僅存者，不得因其文尠見，而目爲僞。據《地官》有司空，《春官》言五官，以官祇五，五官奉六牲，司空攝冢宰，故司徒代司空攝水土。五官法五帝、五州、五極。中言加八表，由小推大，加八倍即得，故作《八倍表》以明之。又據輈人三十游、弧矢、輪輻以説天球、地球。考《周官》爲東漢古學之祖，四益《周禮》説數變，天榘備録所聞。觀此編，如石引鍼，如珀拾芥，聲應氣求，復國百里，固不爲無功。其甄别附録之條，則皮之不存，毛將安附？東晉古文《周官》篇全爲《周禮》師説，梅書誤衍而成，固不能與二十八篇真《尚書》等量齊觀矣。


讀五禮通考札記十卷 

廖平





鄭君三《禮》之説，多失本旨。六朝以下，鄭學盛行，沿訛踵誤，至于不可究詰。宋元以後，加以新學，于考古尤疏。秦氏《通考》故事雖多，宗旨恒失。初擬約集同志，别撰一書，故先就秦本，詳其疪謬，録爲十卷。其體例與《公羊解詁商確》、《穀梁集解糾謬》、《左氏集解辨正》大畧相同焉。


周禮兩戴大小統考二卷 

廖平





《王制》專爲小統，《周禮》由小推大，兼包二統。如《職方》爲小九州，

邦畿千里，合九州爲方三千里，加入幽、并外十二州，爲方五千里。


 《大行人》九州之外曰藩國，以方九千里爲大九州，

九九八十一，鄒衍之所説海外九州也。


 再由藩國以推要荒，爲萬五千里開方，大于職方者八倍。是《周禮》明文有兩九州，一大一小，一爲王伯治中國，一爲皇帝治全球。又官以大名，多言周知天下。由此推之，凡官以小名者，爲小九州；以大名者，爲大九州。

如冢宰、小宰、大司徒、小司徒、大宗伯、小宗伯、大司馬、小司馬、大行人、小行人與大小九州同以大小分例。


 又考《周禮》大統海外諸説，文不見于《小戴》，而《大戴》則俱有之。如《盛德》篇之六官，《朝士》篇之典禮是也。考大、小兩戴，舊説皆以爲叔姪。今細按其書，凡言王道者入《小戴》，言帝道者入《大戴》。

如《五帝德》、《帝系》、《主言》篇、《盛德》、《誥制》、《朝士》、《曾子》十篇、《易本命》、《本命》爲大統《孝經》、《易》師説。


 《小戴》惟《郊特牲》言大同帝道，然仍以王道禮制爲主。

是兩《戴記》之分，一如《周禮》大小名官，以大、小二字爲題目。


 今平特撰此書，專辨此義。其中雖小有出入，然無害大體。


三禮駁鄭輯説六卷 

廖成化





鄭學初行于北，唐以後南北同宗，更無異辭。國朝李兆洛張惠言乃倡言攻之，首以混亂今、古相詆諆。晉王肅好與鄭難，今考其書，吹毛索瘢，未見所長。此編所列，如《周禮》九畿即鄒衍大九州，方九千里，非方七千里，每州牧地大于天子五倍。《職方》九州錯舉外州幽、并以見例，非周無徐、梁。《昏禮》百二十女之爲命婦，非宫中妾媵。《鄉飲酒》、《鄉射》之爲卿相饗禮、鄉相射禮，「鄉」爲今文，古文「饗」字非「鄉黨」之「鄉」。明堂一方四室分立，郊外四方非全在南方。一堂十二室，王居門中，即《玉藻》「闔左扉，王立于門中終月」，即《左傳》歸餘于終，非在門中居一月，室隨月移，閏居于門也。萬二千五百人爲軍，爲五十里小國起例。天子以百七十餘萬人爲一軍，大國以十七萬餘人爲一軍，萬二千五百人爲一軍，非天子大國通行之數。六鄉、六遂與三郊、三遂同爲出軍額例，非王畿以六劃界。鄉老、鄉大夫以下皆命民民爵，非實官。公、侯、伯、子、男人有十等，公、侯、伯、子、男與君、卿、大夫、士皆九錫九命合計，非但五等之爲五長。故大者有四百里之封，不可從百里起算。諸條皆據經傳明文立説，不似鄭攻何之《起廢疾》、《鍼膏肓》、《發墨守》，亦不同攻許之《五經異義》，駁多係流衍師説，經無明條。四益三《禮》之説，除編入各書外，後命成化輯爲此書。考平序云：「攻訐儒先，久爲明戒。特西漢古法，全爲鄭説所淆亂，不得不發覆啟蒙，著其得失。」較之李、張，殊爲矜慎也。


春秋經傳滙解四卷 

廖平





平初解《穀梁》，繼解《公羊》，己丑乃治《左氏》。當時解經之説，各附本傳，時有異同。甲午以後，乃以三《傳》既相符同，則經説不須歧出。且經下所有事禮例，三《傳》全同，畧有參差，皆屬微末。今三《傳》各自爲書，經下若盡從同，不免緟緮。又考古者經傳别行，蓋三《傳》本出一源，末乃歧出。平將三《傳》經下之説輯爲此本，以復舊觀。至傳本經文，仍從其舊，特不再加解説。經爲三家所共，治三《傳》者欲考經説，皆同此本。以一經統三《傳》，故此本于異文先《穀》、次《公》、次《左》，三《傳》平列，不主一家，畧采舊説，辨其異同。他如譜牒之用《世家》，典制之用《王制》，義例之用圖表，三書本同，今合爲一，固足化其畛域。但三《傳》大綱同，而末流不免小異，各家小有誤解，皆出晚師，則取正義爲主，而别附「存疑」一例。以事言之，如「尹氏卒」，舊以爲男女不同。今據《左·隱七年》「尹氏」之文，知左《經》本作「尹」，《傳》之「君氏」文不見經，乃明魯事，發明史例。以禮制言，築王姬之館于外，《左》言非禮，《公》言合禮，各言半面，惟《穀梁》由非禮而合禮，乃爲全文。以義例言之，凡有異同，皆屬小節，至于三《傳》先師誤説，則附「證誤」一例。如「監大夫」七見，皆用天子大夫，不名，傳爲主「祭伯來」與「祭叔來」同，直來爲監。《公羊》以爲奔，《穀梁》以爲朝，與祭仲《公羊》之以爲賢而不名，皆入「證誤」中，以正解詳其貫通，以存疑收其歧出。考平三《傳》未成，先作《三傳異同》四表，首事實，次典制，三義例，四存疑。此本以四表附于經下，以清劃家法。按舍經言傳，爲唐宋以來結習，故平初解三《傳》，分疆劃界，一字不苟，積久貫通，乃成此編，故合同之中，仍以「存疑」一門判其疑難，亦不爲三《傳》作調人也。


傳事禮例折中表三卷 

廖平





舊説三《傳》者，輒張皇同異，以爲萬不可通。按三《傳》同説一經，豈肯自相水火？平撰此表，以平三《傳》之獄。首卷事，次卷禮，三卷例。舊所疑難，悉皆解釋。以事而論，莫難于「尹氏卒」一條。今據《左傳·隱七年》王「使尹氏、武氏助曲沃」，《傳》尹、武連文，知左《經》亦作「尹」。《傳》中「聲子卒」乃魯事，不見經；「尹氏卒」有經無傳。後人誤據魯事解經，因改經「尹」爲「君」，以致歧異。至于禮如「築王姬之館于外」一條，則據《穀梁》全文，以平《公羊》、《左氏》之争。例則《左氏》杜註多誤解三《傳》，晚師各有小異，隨事折衷，經義愈見昭明。


春秋圖表二卷 

廖平 尊經本





此本癸巳尊經刊入《四益館經學叢書》。庚子，湘中周文焕刊《穀梁古義》，重刊首卷。考平《春秋》三傳之説，精華悉萃此書。今考其經意諸侯移封圖，存西京、開南服，二伯、方伯、卒正、連帥、屬長、附庸國表，子伯非爵、十九國尊卑儀注表，求之經文，通考三《傳》，絲絲入彀。欲通四益《春秋》，當研究之。


張氏屬辭辨例編删訂本十卷 

廖平





按朱氏《經義考》，以例説《春秋》，自杜氏以下鈔録經例，無慮數十百家，此事爲初學入門之功，往往事不相師，各守一帙，晚年未及追改。其中脱漏差舛，如毛氏、邵氏皆非精撰，姑不必論，即張氏《屬辭辨例》，書至三十巨册，可謂詳矣。然張氏採録甚勤，終不脱鈔胥門径，故篇帙巨而精華甚少。以「纂例」一端言，門目詳備，互文悉見，專門特撰，允出諸家之上。平就全書删其繁冗，擷其精華，以爲此本。于論説取者十之一，經例亦間有改補移正，仍存原名，蓋不没人草創之勞云。


春秋比事四卷 

廖平





《春秋》例、表之書夥矣，張氏《屬辭辨例編》集其大成。張氏書過于繁重，學者苦之。中多牽連誤説，無所折中。故編爲此本，以便初學。其中正變諸例，亦以尊卑大小爲主。至于從同之中，又以多者爲常，少者爲變。末附《日月時例表》五卷，凡有正無變，及正多變少之條，皆詳《比事》，附表但録變例諸條而解之。如星變、雨旱、日食之類，皆以日月時紀實，統不入例。此二書互相發明，必合觀始能得其宗旨。舊傳事例諸書委曲繁重，有畢世不能通其義者。此書簡要明顯，期月可計功焉。


春秋日月時例表五卷 

廖平





説詳自序。

序曰：日月時乃《春秋》諸例之一門，本非宏艱巨難，必待專作一書以明之。惟自何君已多誤解，注解雖繁，不能得其義例之所在。近代説解尤繁，竟以爲全經之總例，分表立説，學者老死不能通此一例，則《春秋》不將爲梵書神祝乎！淺者因其難通，不易卒業，即勉强求通，仍屬支離，不足爲典要，遂創爲無例之説，或云據赴告而書，或云不可以日月計，或云書之以志遠近。相激而成，無怪其然。昔刊《公羊三十論》，中有「無月例」一篇，以重爲日，輕爲時，大事日時則爲變，小事時日則爲變，固數言可了。特《穀梁》有「卑國月」一條。三等諸侯之葬禮，宋多日，方伯多月，楚卒皆日，吴卒皆月，小國多時。國有三等之分，故月亦有爲例之時，非是則不入例矣。甲午在九峯，曾命季生澤民編爲此表。考歷來説此例，多以爲變多正少，是一巨誤。故此表以多者爲正，少者爲變，即多少以明正變，一定之理。又近來作表，全列經文，遂若無條不有此例，易致炫惑。故此篇門目，前後一依《比事表》，特不全列經文，故有正無變。全不列經，但存虚目，正多變少者但列變例數條，必事目轇轕，等級難分者，始全列經文，故所説之條甚少。别立《不爲例表》。凡非人事，皆如日食，以文自分。星異災變，不可不以日月計，與志日月以與他事相起者，不過數十條。雖以人事正日無變，正時無變，日有變正多，時有變正多，與月正、月變、災異工作多不可以日月計者，不以爲例，與日月以志數疏。分爲五卷，實則不過四十頁，事少易明，固旬日可通，非老宿猶不能解之事，惟其得力，全在比事之舍取，門目分張。故每鈔一門，其稿至數十易，其得力之功，别有所在。欲通此例者，固在熟比事之後也。


穀梁古義疏證十一卷 

廖平 湖南周氏本。





是書宗旨義詳張序。

錢塘張預序曰：穀梁氏之學，孑然而垂爲孤經也，蓋二千餘年于兹。自漢大司農高密鄭公《起廢疾》謂之近于孔子，其爲卜子夏親授與否，可不必疑，然要其衷之于聖，不甚相遠。康成《六藝論》又曰：「《穀梁》善于經。」意必較《公羊》、《左氏》爲優。而聞見之碻，淵源之真，夫固治《春秋》者之規矩櫽括焉，而莫之能越者也。東京而後，漸成絶學，尹更始等五家傳説久佚。延及江左，訾爲膚淺。注者張靖、程闡、徐邈諸人，寖以湮没。幸范氏《集解》厪存，而采用何、杜兩家，難免盭于師法。楊士勳稱其上下多違，縱使兩解，仍有僻謬，信哉！然楊自爲書，則又不逮。外此如啖助、陸淳，宋之孫覺、葉夢得、蔡元定輩，雅知折中，而皆未有成書以闡明之。訖我聖清，經師輩出，絶學于是乎復振。凡《穀梁》經傳，時有條釋，其散而見者不一家，而崇尚專家之學，以溧水王氏芝藻爲倡，《春秋類義折衷》，見《四庫存目》。踵出者陳氏壽祺《穀梁禮説》
 

注



 、李氏富孫《穀梁異文釋》、許氏桂林《穀梁釋例》、侯氏康《穀梁禮證》、柳氏興恩《穀梁大義述》、鍾氏文烝《穀梁補注》。陳之《禮説》未經卒業，餘皆有專刻，惟柳氏之《大義述》彙萃尤備。不意樸學如廖進士平者，又能湛思孤詣，承諸名宿之後，特出己見，冀有以集于成。烏虖！吾惡知當世劬學之士，復有風雨閉門，覃研極精，釐然有當，而竟不于昔賢相讓矣乎！君曏者來謁于都門，述所撰著十易稿，未爲定本。今郵其敘例見示，首明古誼，説本先師，推原禮證，參之《王制》，次釐全經大義，屬辭比事，條而貫之，並綴以表，旁及三《傳》異同，辨駁何、鄭，糾范釋范，靡不加詳，終之以諸國地邑山水圖，都爲五十卷，别白謹嚴，一無遺漏。得其統宗，庶乎鉅觀。執聖人之權，持群説之平，守漢師之法，導來學之路。不朽盛業，其在斯乎！昔董子有言：「《春秋》無達辭。」吾則未之信也。努力訂成，争先快覩，謬附起予，竊自多已。


穀梁集解糾謬二卷 

廖平 湖南周氏本





考《穀梁》學西漢雖未大顯，然專門大師如劉、尹諸子之遺説，迄晉尚有傳本。范氏《集解》不用舊義，以臆解經，又喜駁傳，開唐宋舍傳從經之弊。且經傳註疏，皆專門宿學，出之一手。范氏本非專家，學無師法，又係子姓女聓，湊合而成，昔人比之《孟子》孫疏，未爲過苛。齊梁以下，喜其文藻，又以順文立解，不似何、賈簡奥難誦，尊尚其書，而舊注遂亡。平于《公羊》何注有《商榷》，《左傳》杜氏有《辨正》，皆先已成書，而後更撰經傳注疏。惟此篇作于《穀梁古義》既成後，其例如二書，以范學較二家爲劣，故名以《糾謬》云。


起起穀梁廢疾一卷 

廖平 尊經本





義詳自序。

序曰：名墨者流，正名從質，《春秋》之巨綱，王道所急務。不善學者騁辨持巧，主張白馬，窮究非儒，鶩末失本。道由辨息，等吴秦之自亡，豈施惠之本義乎！是以漢初博士，惟務自達，不喜攻人，雖石渠、虎觀，粗存異同，然猶不相指摘。自劉歆奮立《左氏》，諸儒仇之，條其罅漏，互相難詰，掊擊之風，原于此矣。何君自專所習，乃以尋仇之戈，操于同室。鄭君小涉左學，不習《穀梁》，鄉隣私鬬，何須被纓。乃謬託主人，日尋報復，駁許以外，更復攻何，生事之譏，其能免與！凡屬訟訐之言，並爲求勝而作，影射毛吹，有如讒慝。亦且内實不足，乃求勝語言，使或平心，都爲賸語。何既制言儇薄，力氣矯誣，不事言詮，乃呈嫉妒。鄭則自負博通，攻堅奮詡，反旗倒戈，以相從事。客兵驕主，不復統制，甚或毁棄章服，改從敵人。欲群經皆有所統，本義因以愈湮。東漢以來，經學破壞，學者苟設矛盾，便云立國，軍政本務，日就沉淪，古法湮絶，孰任其咎耶？今者三《傳》之學，唯求内理，不鶩旁攻，仁知異端，取裁所見，誠各尋其旨歸，莫不互有依據，同者從同，異者從異，似同而異，似異而同，改謬説而合正焉。别爲十表附會，説其本義，不敢小有左右其間，以祛好辯之弊。至《公》、《穀》同爲今學，聲氣相感，神形多肖，何、鄭所録，恆失本旨。今于各條之下，務申傳旨，二君誤説，間或正之。然惟求足明本傳，不敢希勝《公羊》，少涉攻擊之習。其名《起起廢疾》者，鄭釋間有誤藥，恐爲疾憂，故正其箴砭，以期眄眩，非云醫疾，聊取用心爾。


釋范一卷 

廖平 尊經本





義詳自序。

序曰：古人注經，例不破傳。鄭君改字，爲世所譏。唯范氏《集解》昌言攻傳，觀其序意，直等先生之勒帛，無復弟子之懷疑。唐宋以來，反得盛譽，紀君無識，乃欲左范右何，所謂「《春秋》三傳置高閣」者，蓋作俑于《集解》矣。夫人之爲學，所以求不足，非以市有餘。凡己所昧，求決于書，一語三年，不爲遲鈍。今先具成見，然後治經，苟有盤錯，無復沉滯，但己所昧，便相指摘，絶古人授受之門，倡後學狂悖之習，王、何之罪，豈相軒輊乎？詮所駁斥，初亦懷疑，積以期月，便爾冰釋，乃知所難，尚爲膚末。甲申初冬，條立所難，敬爲答之。《起疾》、《糾繆》以外，得專條二十事。誠知淺薄，未敢必合于先師，然而小葵轉日，其心無他，不似范氏借仇人之刃，而自戕其同室也。


穀梁先師遺説考四卷 

廖師政





《公羊》師説，董子具存，《穀梁》以劉向爲大師，散見《説苑》、《新序》、《列女傳》、《漢書·五行志》、《五經通義》、《世本》

杜氏《春秋釋例》書引作劉向。


 凡數千條，近人輯《穀梁》師説，皆脱漏。此本于劉外，兼采尹、梅、班、許及兩漢師説，仿陳左海《三家詩先師遺説考》例，較諸本爲詳。諸説多收入《穀梁古義疏》中，故古義本不更注所引原書云。


公羊補證十一卷 

廖平





是書宗旨，詳潘序。

潘祖蔭序：季平作《春秋左氏古經説漢義補證》，余既爲之序，又以所著《公羊補義》請。季平三《傳》之書，乙酉成《穀梁》，戊子成此編，乃續作《補證》。自序欲以《公羊》中兼采《穀》、《左》，合通三《傳》，以成一家。繼因三《傳》各有專書，乃刊落二《傳》，易以今名。言「補注」者，謂補何君《解詁》也。自來注家多違本傳，明知其誤，務必申之。是書以經例爲主，于傳分新舊，于師分先後，所有後師誤説，引本傳先師正説以證之，進退取舍，不出本師，與范武子據《周禮》以難《穀梁》者有間矣。季平未作是注之先，作《三十論》以爲嚆矢，又作《解詁商榷》二卷，以明舊説之誤。是書大旨具于《三十論》，然新得甚多，較爲審慎矣。季平喜爲新説，如《春秋》不王魯，三世内娶爲魯事，言朔不言晦爲日食例，離不言會爲致例，祭仲不名例同單伯，紀履緰不言使爲小國通例。如此者數十百條，爲從來治《公羊》者所不敢言。至于月無正例，伯子非爵，見經皆侯，與二伯、八方伯、七卒正、一附庸，則以爲三《傳》通例。立説雖新，悉有依據，聞者莫不驚駭。觀所論述，乃不能難之，以其根本經傳，得所依歸故也。季平年方壯，其進未已，願深自韜斂，出以平淡。又其推比文例，頗盡能事，誠爲前賢所未逮。然《春秋》義理之宗，王道備，人事洽。董子著書，多道德純粹之言，少考據破碎之語。形而上者謂之道，其以義理自養，一化刻苦之迹乎！公羊、穀梁班書無名，遺姓絶少，季平據三《傳》人名異文，以爲齊魯同音異字，本爲卜商。是説也，本于羅、萬，而小易之，非觀其全説，鮮不以爲怪也。


公羊三十論一卷 

廖平





是書凡三續，前十論曰《王制》爲《春秋》舊禮傳，曰諸侯四等，曰託禮，曰假號，曰主素王不主魯，曰無月例，曰公侯伯子男非爵，曰諸侯累數以見從違，曰曲存時，曰三世。繼以前論餘意未盡，復著嫌疑、本末、繙譯、隱見、詳略、從事、據證、加損、從史、塗乙十論續之。洎《解詁商榷》成，再爲十論，曰取備禮制，曰襲用禮説，曰圖讖，曰衍説，曰傳有先後，曰口授，曰參用《左傳》，曰防守，曰用董，曰不待貶絶。合之前論爲一編。

光緒丙戌尊經局刊本。





公羊解詁商榷二卷 

廖平





平未作《公羊義證》，先編此書，專駁何注。大旨與《三十論》相同，特論詳總綱，此本乃條分隨文駁正，較爲明晰。按何氏《解詁》雖本舊説，立辭徜恍。如王魯、三世異詞、日月時、進退名號、文質諸條是也。此本去僞存真，爲讀《公羊補證》者之先路焉。


公羊先師遺説真記二卷 

廖平





義詳自序。

序云：《公羊傳》文有引用《詩》説一例。蓋古師言《春秋》者皆兼治《詩》。以《詩》説説《春秋》，如瑕丘公是也。今按《公羊》誤用《詩》説者，如大一統陝以東周公主之，陝以西召公主之，文家質家。王者孰謂？謂文王，新周、王魯、故宋諸條是也。《詩》言皇帝，故爲大統；《春秋》伯道，專治三千里，是爲小統。《詩》以周、召爲二伯，《春秋》則以齊與晉、楚爲二伯。《春秋》祇一王，《詩》合八大州，則宜有八。王故問王臣王者爲誰，而答以文王，謂中國主文之王，則《商頌》主質，爲武王也。新周者，《詩》「周雖舊邦，其命維新」，又《周頌》在三《頌》之前，乃大統百世以下之王，皆由《魯頌》而立。故宋則主《商頌》。凡《公羊》大統諸説，皆見于《詩緯》、《樂緯》，而《穀梁》皆無之，此《齊詩》先師兼主大統之實據。以大統説《詩》，則切合無間；以説《春秋》，則動形齟齬。故《公羊》説不及《穀梁》之明切也。今于舊説分二卷，上卷《公羊春秋》專説，下卷則兼採見《詩》説者入焉。一爲本義，一爲推闡，舉《春秋》以包天下，驗小推大，本于鄒衍大九州之法，亦不外于《春秋》。海外《春秋》之義，發于齊學，爲經學之大成，分别觀之，則交相爲用矣。


左氏古經説讀本二卷 

廖平 自刻本





後世習《左氏》者，高則詳典章，考事實，下者獵辭采，評文法，《左氏》經説遂爲絶學，不能與《公》、《穀》比。緣傳繁重，循覽一周，已屬不易，何有餘力精考義例？今欲闡明《左氏》經説，必先求卷帙簡要。故平刺取全傳解經之説，别爲一書，名曰《古經説讀本》。且别録經説，凡屬事傳，三《傳》可以從同，不惟昌明《左氏》，並有裨《公》、《穀》，一舉而三善得，此書之謂與！


左氏古經説漢義補證十二卷 

廖平





是書義詳潘序。

吴縣潘祖蔭序曰：《春秋》三傳，《左氏》立學最晚，因出孔壁，漢儒謂之古文，然其禮制，大旨與博士異議，崇尚古學，所引與《周禮》同類，非也。《左氏》授受無人，《移大常書》亦不言其有師，則《漢書》所有《左氏》傳授與曾申六傳至賈誼云云，皆後人僞撰淵源，未可據也。從來言《左氏》者，皆喜文采，詳名物，引以説經者少。治三《傳》者疑解經爲劉氏附益，輒詆諆之。案：博士謂《左氏》不傳《春秋》，《左》與《史記》文同者，凡解經之文，《史》皆無之。《史》、《漢》皆以《左氏春秋》爲《國語》，則解經爲後人所增無疑。然《魯世家》「魯人共令息姑攝位」，不言即位，正用隱元年傳文。《陳世家》「桓公病而亂作，國人分散，故再赴」，正用桓五年傳文。如此者數十條，則史公所見《左氏》已有解經語，疑不能明也。門下士廖季平進士精敏賅洽，據《漢書·五行志》于《左氏》經傳後引「説曰」，有釋經明文，在劉氏説前。又《藝文志》有《左氏微》，謂《左氏》事業具于傳，義例出于説。今傳事説雜陳，乃先秦左氏弟子依經編年。漢時《國語》通行，傳與説微，藏在秘府，獨史公得見之，《年表》爲《春秋》而作，故仿其式，與傳文疊矩重規。因仿二《傳》之例，刺取傳中經解、釋例之文，附古經下，引漢師舊説注之，爲《春秋古經左氏漢義補證》十二卷，與傳别行，意在申明漢法，刊正杜義。更爲《外編》若干種，説詳首卷。觀其鈎沉繼絶，著于「長義」、「補例」二門。至「異禮」、「異例」諸表，不蹈争門户者專己守殘之故智，以本傳爲主，亦不至膚引二《傳》。又據《史記》，以《左氏》爲魯君子，在七十子後，不用國史史文之説，其書乃尊以解經，皆爲師説，與二《傳》一律，尤足釋劉申綬附益之疑。至以《左氏》禮同《王制》，歸還今學，不用漢説。其論雖創，其理則易明也。季平謂史公引董子説，是漢師説《左氏》，不求異于二《傳》。余謂史公治《左氏》，實兼通《公羊》。其論述大旨主《左氏》而兼用《公羊》，如《宋世家贊》推美宋襄公，與《敘傳》引壺生所述董子《春秋》説是也。《孔子世家》所言素王義，與王魯、新周、故宋、筆削頗同諸例。又季平所云《左氏》與《公羊》同者矣，今、古相争，勢同水火，皆在劉歆以後。西漢十四博士道一風同，諸儒多兼習數經。小夏侯采歐陽與諸經義，自成一家，大夏侯同立學官，其明驗也。劉文淇《左傳正義》申明賈、服，抉擇甚嚴。其言曰：《五經異義》所載《左氏》説，皆本《左氏》先師。《説文》所引《左傳》，亦是古文家説。《五行志》劉子駿説，皆《左氏》一家言。《周禮》、《禮記》疏所引《左傳注》不載姓名，而與杜注異者，亦是賈、服舊説。今閱是書，多所甄録，惟劉書與古注所無，皆以杜注補之。此則不用杜説，推傳例師説以相補，惟杜氏用二《傳》説者乃引之，鈎輯之功，無愧昔賢。季平謬以余爲知《春秋》，挾書求序，略爲述之，恐不足張之也。案此書期月已成，加十年之功，當必有進于此者。改官廣文，正多暇日，季平勉乎哉！


左傳漢義證二十卷 

廖平





是書宗旨，詳宋序。

宋育仁序：唐人設科，以《左氏》爲大經，固以卷帙繁重，亦因晚出，師法闕亡，貫通者稀，故與《戴記》同號難治。范升謂《左氏》授受無人，孝平以後乃暫立學，不如二《傳》師説詳明，其難一也。太常指爲不傳《春秋》，傳中義例，間説史事，與經例不同，二也。史稱《左氏春秋》、《國語》，《劉歆傳》云「引傳解經，由是章句理解備焉」，近人遂疑解經爲歆附益，三也。古文博士各立門户，傳爲劉立異義，引爲古學，而禮説不同周禮，或古或今，疑不能明，四也。三《傳》同説一經，自異則嫌于迕經，隨同又疑于反傳，五也。全經要例，《公》、《穀》文詳，本傳多僅孤證，欲削則疑于本有，補之則近于膚引，六也。古先著作，惟存杜氏，通塞參半，高下在心，未可依據，七也。漢師根據《周禮》，間乖傳義，一遇盤錯，皆没而不説，八也。六朝以來，辨難皆在小節，不究經義，無所采獲，九也。《公》、《穀》既已紛争，攘臂助鬬，更形轇轕，十也。積兹十難，久爲墜學。季平素治二《傳》，近乃兼治《左氏》。庚寅成《經説》十二卷，舟車往反，相與辨難，因得盡悉其義。季平經營《左氏》已久，倉卒具草，固無足奇。然巨經墜學，隱議難通，卒能犯險攻堅，拾遺繼絶，不可謂不偉矣。綜其長義，凡有廿端。傳爲解經而作，以經爲主，經例著明，則三《傳》皆在所統，一。先成二《傳》，洞澈異同，補治《左氏》，故舉重若輕，二。以《左氏》歸還今學，理古學牽引之失，考《王制》合同之妙，一貫同源，門户自息，三。以編年解經，出于先師，非《左氏》之舊，則傳義與博士舊説皆明，四。據《史記》爲始師，則傳非古學，説非劉羼，不待詳辨，五。于傳經立異經見義一例，傳不合經者，可借以見筆削之旨，反爲要例，六。據傳不以空言説經爲主，推考事文，多關義例，雖同二《傳》，非由竊取，七。三《傳》大綱皆同，小有參差，不過百一，别立異同諸表，既喜大同，又免揉雜，八。取《戴記》爲舊傳，六藝子史，莫不同條共貫，闢國百里，如日中天，九。無傳之經説，多詳于别條，鈎沉摭佚，具見詳備，十。杜氏通塞相防，周孔錯出，盡刊新舊之誤，不遺斷爛之譏，十一。據《五行志》所引劉氏諸條，皆不見傳，知劉無附益，莊公篇寧闕毋補，尤見謹嚴，説皆舊文，乃足尊貴，十二。于傳中推出新例，確爲授受微言，傳專傳經，不爲史文，二《傳》不書諸例，皆得證明，十三。别出經説，附經而行，與二《傳》相同，則傳本三家，可以共用古經，易于誦習，二《傳》事實易明，十四。據《移書》不言授受，僞撰淵源，無從附會，十五。同盟、赴告、公舉諸義例，皆以爲史法；今據本傳，證爲經例，然後知傳非紀事之史，十六。三《傳》事禮例，舊説以爲不同者，今考證其互文參差隱見諸例，不惟不背，反有相成之妙，十七。傳例不全，今就傳文，爲之推考等差正變，作爲補例，每立一義，皆從傳生，不苦殘佚，又無嫌膚引，十八。筆削爲《春秋》所重，二《傳》但詳其筆削，説則略焉。今將不見經事依經例編成一書，删削乃詳，因其所棄，知其所存，十九。賢者作傳，祖述六藝，故不獨傳《春秋》，凡所引用，多屬六藝微言。今搜考群經佚説，並可由傳以通群經，廿。有此廿長，故足以平兹十難。余初學《公羊》，用武進劉氏説，以爲《左》不解經。今觀所論述，凡馀之素所詬病者，皆非傳義。且旌旗既改，壁壘遂新，不惟包舉二《傳》，六經亦藉以愈顯。吁，何其盛也！自來説三《傳》者，皆有門户之見，入主出奴，不能相通。季平初刊凡例，亦屬分途，乃能由疑而信，深探本原。禮樂刑政，本屬故物，爲詿誤者所蒙蔽自絶者二千年，一旦歸依故國，復覩冠裳，此非季平之幸，乃傳大幸也。鄭盦師既爲之序矣，時余方治《周禮》，力申本經，與季平宗旨小别，然通經致用，詳制度而略訓詁，同也。二經皆爲世詬病，歸獄劉歆。今正前失，搜佚義，彌縫禦侮，以期存亡繼絶者，又相合也。既歎季平之勤，自感著述之苦，故論其難易之故以歸之，殊未足自盡其意也。


杜氏左傳釋例辨證四卷 

廖平





平所刊《左凡例》，除正經、正傳、集解、辨證外，所撰《左氏》各書共二十餘種，或篇帙過少，或條録未竟，故不盡著録。

各經皆然，姑發其例于此。


 此本成于壬辰，按《釋例》所列經文，條理未密，謬誤尤多，以非輯補，姑置不論。《左傳》原文過繁，學者畏難，不過獵其文藻，考求事典，從無專求經例，故杜氏解經，得失無人過問，國朝專于解經者亦無專書。劉、龔治《公羊》，以《左氏》經説爲出劉歆。平應南皮張尚書命，乃專心致志于經説推考，其餘典章訓詁，前人已有成書者，則不再詳求。五年之久，成書數十種，此編其一也。考杜氏于經文後加以釋語，每條皆分爲四例，以「五十凡」爲周公書法，不言「凡」者爲孔子新義，不合新、舊二法在外者爲從赴告，在内者爲史官異同。一經之中，有從有違，有去有合，已極怪誕。使杜氏本或有記識新舊朱墨標題，猶可言也。乃細心推求，凡明白易解及傳有明文者，則以爲有例，一涉疑難，雖屬常文，皆以爲無例可言，直是杜氏甄别《春秋》耳，與王柏諸人何以異哉！平别撰《釋例》新編，先列經文，加以論説，務求貫通，折中一是，不敢膚引二《傳》。于本傳事傳及解經説者推出正義數十百條，汰舊誤而闡幽微，焕然一新，文約理舉，可稱明備。按：解經以聖賢爲歸，杜氏謬論，未經指摘，故不悟其非。既有新編，則此册可以不存。惟事體博大，綜理頗難。杜説遵行已久，人所習聞，新編所纂，義多創獲，使不就杜本觀其疵謬，不知去取之旨，必謂義可兼存。且是古非今，學人習氣。閻百詩《古文疏證》撰爲專書，而後梅書之僞乃顯。治《左氏》者必先讀此册，然後知杜説當廢，漢學當申。然則此編固治賈、服者之始基矣。


左氏集解辨證二卷 

廖平





東漢治《左氏》者，與《公》、《穀》相同，本傳義例所無，皆引二《傳》相補，如《釋例》中所引許、賈諸條可證。杜氏後起，乃力反二《傳》，譏漢師爲膚引，頗與范氏《集解》同。考舊説以義例歸本孔子，杜則分爲四門，以「五十凡」爲周公舊例，不言「凡」爲孔子新例。例之有無，以本傳明文爲斷。凡「五十凡」及新例之外，皆以爲傳例。有從赴告，魯事前後相反，不能指爲赴告，則云史非一人，各有文質，一國三公，何所適從！又即所云新舊例言之，「五十凡」有重文，有禮制，于經無關，幾及十條。且無「凡」皆爲言「凡」所統，偶有「凡」字，以爲周公；偶無「凡」字，以爲孔子，何所見而云然。且同盟以名，不同盟不名三條，皆爲解滕、薛、杞三小國而發，曹、莒以上，并無其文。所謂不同盟者，謂小國不以同盟待之，非爲大國言也，除三小國與秦，宿更無不名之事。杜不悟其理，于各國之卒，必推考其同盟；本身無盟，求之祖父，不亦誤乎！大例之外，其誤説文義者，如「豫凶事非禮也」六字，文見《説苑》，謂喪禮衾絞衰裳不豫制，所以解天子、諸侯、大夫、士必數月而葬之故，杜乃以爲子氏未薨而弔喪，至流爲笑柄。又弑君稱君，君無道，稱臣，臣之罪。「稱君」當爲「稱人」，杜不知爲字誤，就文立訓。《春秋》弑君，正文有不稱君者哉？又何以别于稱臣也？又「帛君」爲「伯尹」之異文，以「帛」爲裂繻字，是大夫序諸侯上，小國大夫亦同稱子矣。「君氏」爲「子氏」，又何以解「尹氏」、「武氏」連文之傳耶？蓋經本作「尹」，無傳；傳所記之「君氏卒」爲魯事，不見經，後人誤以傳之「君」即經之「尹」，杜氏誤合之，稱夫人爲「君氏」，何嘗有此不辭之文？此類悉加辨證，與《釋例評》相輔而行，可謂杜學之箴砭也。


五十凡駁證一卷 

廖平





杜注《左傳》，誤據「五十凡」爲國史舊例，諸不言「凡」者乃孔子新義，並引《易》「大衍之數五十，其用四十有九」以證之。按：傳言「凡」不言「凡」，皆有義例。故賈、穎舊説以爲無新舊之分。「五十凡」中多重見，除去重複，不過三十餘條。又傳有二凡，未曾録入，即五十條中尚有十數條爲史法典禮，于經絶不相干，何得據以立説？平撰此書，證其謬誤，所改正者二十餘字。如「得用焉」改爲「得牛馬」，「得儶曰克」改「儶」爲「獲」，「稱君君無道」改上「君」字爲「人」之類，尤足正杜氏之誤。


左傳三十論續三十論二卷 

廖平 尊經本





義詳自序。

序曰：東漢以《左傳》入古文，三《傳》競紛，遂成莫解之勢。惟是滙通三傳，文博義繁，不有提綱，難窺旨宿。丁酉仲冬，館于華陽，圍爐多暇，仿《公羊》舊例，撰《左氏三十論》，發明義疏綱領，義與《公羊》同者，不須再見。是篇文簡事多，例顯義隱，于非左者固函矢之不同，即尊左者亦壁壘之或異。禪泰岱者先梁父，積涓滴者成滄溟，如以區區特爲劉氏申綬解嘲，則殊未盡也。


國語發微八卷 

廖平





《國語》爲《左氏》作，兼傳六經，不專傳《春秋左傳》，則《春秋》弟子但記《春秋》時事，加以經説，遂與《國語》並行。漢師内外傳之名誤甚。此書發明六藝，專爲「賢爲聖譯」一語而作，義例詳見《凡例》。


國語補亡二十卷 

廖師政





《群經凡例》，《國語》有補亡之議，謂《國語》原本一君一卷，今存者不及十分之一，或國亡數君，宋、衛、陳、蔡、秦諸國則全亡。諸子、傳記凡言《春秋》時事者，皆《國語》原文。故師政仿其義例，取《繹史》及諸子史，編爲此書，附《國語》之後。存亡繼絶之功，亦不可没也。


穀梁釋例四卷 

胡濬源





許、柳于《穀梁》皆有《釋例》，未能詳審。是編凡四卷：首言制度，如五長名號之類；次撰述大旨，如内外、王魯、故宋、尊親諸表入焉；又次善惡進退，並刺取傳文，分爲表説；終以傳經、師法諸門，則隨條附見。濬源精傳例，于傳文皆會通其與《公》、《左》異同之故，雖專爲《穀梁》作，于《公》、《左》尤資考證。


春秋分國鈔四卷 

廖承





四益館《春秋》以十九國爲大綱，一王、二伯、

齊、晉。


 一王後、

宋。


 八方伯、

魯、衛、陳、鄭、蔡、秦、吴、楚。


 一外卒正、

許。


 六内卒正、

曹、莒、邾、滕、薛、杞。


 非此十九國不記卒葬，不專記事。二百四十年中，非十九國而專記事者，狄滅邢、介人侵蕭二條而已。以樞柚言之，《春秋》以此十九國爲經，以會盟侵伐諸事緯之而成。四益教人治《春秋》，先分抄十九國事實，則其尊卑、制度、儀節相比而明。故以十九國抄爲上卷，其餘諸國因十九國而附見者類抄爲下卷。《春秋》有隱見例，十九國爲見，下卷諸國爲隱，因所見以求隱，故七州之中統見四十八卒正，魯青州統見二十一連帥，一附庸，而《春秋》之志全矣。


三傳賸義四卷 

曾大銓





四益《春秋》之説，編入各書者自成一家，可謂粲然明備矣。丁酉以後，兼説大統，從及門之請，分年畫界，不以後來之説改動舊作。每當及門問難，新義别出。又初年刻畫三《傳》，尋行數墨，畢極能事，而遺貌取神，超之象外者，則在諸作卒業之後。大銓就所聞見，纂爲此書，新義懸言，多出舊作之外，故以「賸義」爲名。四益晚説，具見此書。


論語微言集證四卷 

廖平





按平據《論語讖》，以爲素王微言，皆授受微隱之秘傳，其凡例大端，在發群經之隱秘，其引用經傳外，于博士舊説尤詳。如「雍也南面」章、「由之瑟」章之取《説苑》，「子禽問政」章、「夫子豈賢于子貢」章之引《孟子》，知、仁、勇之爲三公，威厲、申、夭之爲三德，《鄉黨》篇之取《賈子·容經》，「孝哉閔子」章之取《曲禮》、《亢倉子》，「大師摯適齊」章之取《白虎通》，「四飯」皆不取臆説。其由古説而變者，如「短喪」章之以爲國卹；「曾晳言志」章曾晳所言以爲即農山顔子之説；「思無邪」，「邪」讀爲「涯」，與「無疆」同；「雅言」不言樂，以《樂經》即在《詩》中；「子禽問孔子」，即子貢「知足」、「知聖」之事；「今用之，吾從周」爲當時言；「如用之，則吾從先進」爲百世以後言；「浮海居夷」即海邦大統。以《孝經》説六藝百行，忠恕爲絜矩，即《孝經》之功用。緇衣、素衣、黄衣即《詩》三統之説，文見于著之素、青、黄。無臣而爲有臣，即所謂素臣。「子張問行」，指巡行海外。「樊遲問仁」，「仁」當爲「行」，故答同子張。「鳳鳥不至」，即《詩·卷阿》帝統。金天以鳥名官之事，「鳳兮鳳兮」亦是此意，謂法少昊也。大抵何、皇以來，解《論語》者專于儒家，不能總攬六藝，包括九流。此編力反故常，以求深隱，經證具在，固非好爲苟難者也。


論語彙考六卷 

廖平





李貫之先生刊《朱子語録》于池饒，後改爲《語類》。《語類》行而《語録》遂亡，以便初學也。《論語》雜記聖賢言論，不出一手，重複詳畧，零亂無次，亦如語録，不便觀覽。平仿《語類》之例，再著此編，以類相從，其義愈顯，較《輯證》文約而理愈明。其分門如六藝、九流、三德、三公、帝德、王法、法古、垂後、文質、進退、天命、改革，皆微言大義所薈萃云。


論語輯證四卷 

李鍾秀





是編雜記古説，間用四益館説而成。考其門目，首六藝，而歸本《孝經》，故《孝經》至于數十見。《春秋》之説，如「庶人不議」三章；《易》之説，如「三人行」章；君子、小人、周比、群黨、坦蕩、戚戚、損益、三友、進退、狂狷之類，《詩》、《書》、《禮》、《樂》尤爲詳明。又以九家爲主，孔子大聖，由四科而分九家。「德行」爲道家所祖，所謂君道，采儒墨，掇名法，任人而不自勞，專爲帝道大統之制。以「文學」爲小統，儒家所祖，所謂「文章可聞」、「焕有文章」者，爲博士經生之所託。以下諸家，可推而得之。又以「作述」爲一門，所謂「擇善而從」、「損益可知」者，如「木鐸」、「天生」、「夏禮」、「殷禮」之類。知聖之學，以宰我、子貢爲主，亦爲巨門。至于弟子倣列傳之例，記其言行，凡言語、容貌爲《容經》所出，如《鄉黨》篇亦彙詳之。至于君道、臣道、兵刑、德禮、修身、出處、三德、教化之類，先以《孔子集語》所引之條採入爲説，再推之經傳子史。《論語》文甚簡畧，苦于無徵，得此引證，乃見詳明。


孟子直解七卷 

廖平





孟子爲儒家，爲魯學先師，所謂「去聖人之居若此其近」，蓋以魯學自負。考七篇宗旨，言仁義則法三王，述六藝則詳小統，故其書制度與《王制》合。又其言義理則爲六藝師説，如「不孝有三」及「滕世子匡章」爲《孝經》説；《萬章》篇所言，半爲《尚書》説，歷引帝王，歸重孔子，爲《春秋》説，較三《禮》、《詩》説爲尤多。故所引齊桓、晉文三句，較《公羊》爲明切；所引葵丘之盟辭，亦較三《傳》爲詳。所云「王迹熄而詩亡，

「亡」當讀爲「
 


 」，「
 」古「作」字。《詩》作然後《春秋》作」。「説《詩》者不以文害辭，不以辭害意」，尤爲師傳之綱領。平編此書，一本此義。惟孔子制作一事，則從趙注，與朱注小有出入，于諸作中最爲平易，非過求新奇，不顧義理者矣。


孝經輯説一卷 

廖平





平先刊《孝經凡例》及《叢書目》二十八種。戊戌館資州，先成《輯説》一卷。近日學者頗疑經爲僞作，非孔子真本，不知孝主行習，無待高深。是書採録傳記，足相發明。


孝經一貫解一卷 

曾上潮





曾子傳《孝經》，「一貫」，即《孝經》也。《中庸》「舜與武周」數章，爲《孝經》專説。聖人「四求未能」，與《孝經》云「愛敬者不敢慢惡于人」、「上下無怨」云云，皆不外「一貫」之旨。至其引用《詩》、《書》，歸功禮樂，效天法地，六藝之道，一以貫之，其師説則見于四益館序例焉。


孝經廣義二卷 

廖師政





考《孝經凡例》言經以孝繫之，故自尊卑、男婦、中外皆無異同，又自幼至老，自晝至夜，無論語默行止，與夫戰陳、交游、鄉黨、朝廷，罔有離合，非服勞奉養一語所能盡。師政即傳記子緯各成説分門排比，以成此編，但録舊文，不加己意。孝道之至，通于神明，光于四海，不得此而益信哉！


孝經傳記解四卷 

廖師慎





四益《孝經凡例》以《孝經》經少而記傳多，如《曾子》十篇、《禮記·祭義》、《曲禮》、《内則》、《中庸》、《孝經緯》、《孟》、《荀》諸子，佚聞瑣記，于主講藝風時，命及門彙纂舊文，復命師慎爲此編。《孝經》總括六藝，爲一貫之本，淺之則愚夫愚婦可與知能，推之則聖人莫外。故經文雖簡，而義理儀節傳記特詳。得此編以相印證，庶足息好奇喜博者疑經之弊乎！


爾雅釋例一卷 

廖平





平據班《志》，以《爾雅》爲繙譯之名。又據郭氏所引《尸子》，見古本《爾雅》如《急就篇》，以類相從，無「君也大也」字。故《尸子》所見本「林」、「烝」以爲「大」者，今本截其半以爲君訓，字數多于《尸子》所見本，則明爲後儒所增也。《廣雅》序例以爲補《爾雅》所未足，今與《廣雅》乃多緟，其爲後增無疑。按今本有二三條緟複，又每條多一二字者，則以經傳法推之，如《王制訂本》例，分爲三等寫定。平又以《爾雅》爲訓詁之書，七十子門人創始，先秦漢人續有補録，以駮昔人周公、孔子、子夏所著，故諸凡新創之義，皆足折群疑，定一尊。至郭注所闕諸條，一概從略，亦不如郝氏之穿鑿附會云。


爾雅犍爲舍人注校勘記一卷 

廖平





載《蜀秀集》。


六書舊義一卷 

廖平 光緒戊子尊經刊本





國朝小學之盛，超越前代。六書指事、轉注二門，迄無定解。平據班《志》、鄭注、許序名目異同，編爲一表，以班《志》「四象」之説最古最確。又三家上四字雖有更易，而形、事、意、聲則無不從同。故以「四象」爲造字之法，專就形、事、意、聲四字分門别户，形爲實字，意爲虚字，事在虚實之間。引《大學》「物有本末，事有終始」爲據，將各門編爲例目。又以轉注與假借三家名目全同，爲當時用財通名。轉注如今捐輸津貼股份公司，同意相授，事一名多，所以馭繁。《春秋》、《儀禮》無轉注，《詩經》則多轉注。末載《轉注假借異同表》。名曰「舊義」，以爲雖異于今，實本于古。平經説多有改易，此册初無異同，海内名宿如鄭之同、俞樾亦心折其説。治經先識字，爲近世通論，平則以爲治經必從《王制》始，意在經世制用，故小學之書别無撰述云。


繙繹名義六卷 

廖平





繙譯有縱横二派，通絶代之語。如《王制》四方譯官，子雲《方言》，此横派也。通古今之異語，班《志》「《尚書》讀近爾雅」，通古今語而可知。《論語》「雅言《詩》、《書》，執禮」，東漢以下用注解，西漢以上則直改寫其字。孔安國以隸古寫定《尚書》，《史記》之改易經字，此縱派也。此書則專爲《詩》、《易》而作，以海外八州山水、陵澤、川境、部落、種族，古如《山海經》，今如《海國圖志》，凡異名種族，經中不能直録其名，又其地名、部落有音無字，隨時更改，于是創爲繙譯之法。《穀梁》言繙譯例，曰物從中國，名從主人；《公羊》曰地、物从中國，名從主人。是海外山水、方部可以中國罕譬者，則直以中國稱之。如《魯頌》「至于海邦，淮夷來同」，淮水在徐州，海邦何以更名淮夷？則以中國九州，淮在東南徐州，大統東南揚州，夷可從中國稱之爲淮。又如《商頌》「自彼氐羌，奮伐荆楚」，以荆楚、氐羌爲夷，乃《春秋》之專説。荆楚、氐羌皆在《禹貢》九州内，據《禹貢》則已不能外之，何況大統萬五千里開方者乎？然則氐羌即西半球，荆楚即南半球。以中國小九州繙譯海外大九州，《詩》、《易》所言，大都如此。今故于《詩》、《易》大統爲此專書以發明之。中國九州已詳于《禹貢》，即謂《職方》所言，皆爲繙譯，亦無不可。由此推，江漢即西半球，淮夷即南半球，九州南山、北山即南極、北極。據小九州之水地、部族以推大九州，固無不合也。


三頌十五國託音取義表説四卷 

廖宗濬





《論語》言《詩》，以識鳥獸草木爲旨歸。然不貴識名，在于知志。以鳥而論，則名官是其大例。屈子《離騷》香草、美人皆屬託比，可以知所重矣。《詩》有託音例，如魴鯉之于姜、子，筐、筥之于姜、吕，錡、釜之于齊、許，樛、喬之于周、召，「鴻飛遵渚」之于「公歸無處」，「魴魚赬尾」之于「王室如燬」，其明證也。宗濬撰此書，以三《頌》、十五《國》標目，如周公封魯，于蟲爲螽，于鳥爲鳩、爲鴻、爲雉、爲雞，于木爲樛，于獸爲鹿、爲兔，于草爲苦，于時爲旦，于事爲游。大旨仿《説卦》，以天、地、身、物分表，而加以説。此編數易稿而成，以事屬新創，審定爲難也。


經解輯證六卷 

廖平





考《四庫·經部》末有「經總」一門，總論六經，如《五經異義》、《六藝論》之類，蓋源于《禮記·經解》篇。考《經解》言六教之得失詳矣，然必合六經爲一人所傳，初非如九流之彼此是非，支離不同也。考古書言六經宗旨者，微文散著，學者多據一家立説，無貫通之妙。是書采録，附于記後，秦漢悉備，然後整齊義例，以定旨歸，于西漢師法可謂總薈。又東漢以下有六經殘缺

《易》三易《連山》、《歸藏》，《書》百篇序，《詩》賦、比、興，《春秋》鄒、夾氏，《逸禮》。


 及孔子不作之説，

《易》文王、周公，《書》歷代史官，《詩》國史所采，《春秋》周公凡例，魯史官所記，《禮經》周公作，《周禮》周公舊稿本。


 末作二考以辨之，鈎玄發微，推隱摘伏，自成西漢之學，不能强古文家之必合，然證之經記，合以史文，其犁然當于人心者，固非徒以口舌勝也。


群經凡例二卷

附
 
經課題目二卷



 

廖平 尊經本。





平昔年分校尊經，每試題目，刊給學者。近輯所刊《經學目録》爲上卷，再以九峯、藝風、家塾諸題編爲下卷。考平經學數變，遇有疑義，即標題以相考核，成書多而且速，實由于此。群經宏綱巨例，領悟爲難，此篇舉要示目，谿徑易循，初學依目程功，最爲切用。


古緯彙編補注六卷 

廖平





義例詳自序。

序曰：《莊子》云孔子「翻十二經」，舊説以六經、六緯當之。考何君解《公羊》，鄭君注三《禮》，凡屬古典通例，多斷以緯，蓋非緯則經不能解也。或曰：緯之名不見于《藝文志》，疑東漢儒者僞託。不知緯者對經之文，所言多群經秘密，即微言也。班書之以「微」名，當即此書矣。緜竹楊聽彜孝廉以今本《董子》謂即《古微書》之遺，《繁露》、《玉杯》、《竹林》等名，與《鈎命決》、《乾鑿度》相同。其言《春秋》典制，多隱微奥義，亦同諸緯，詳言陰陽五行，尤與諸緯合。董子之書，非董自作，本經師舊説，師弟相傳之秘本。董子爲《春秋》大師，附其事于中，遂指目爲董子，此緯之所以分爲子也。惟古書雜亂，于東漢竄點經典，往往見于史傳，並以讖記雜入其中。後人不知緯、讖之分，併于讖緯，其誤久矣。國朝經師乃定雜記災祥爲讖，專言經典爲緯。考《易緯》原書八種外，皆屬佚亡。馬氏及諸輯本緯讖並存，殊乖其實。丙戌同張祥齡采馬本專言經義者分别鈔録，别爲一書，使不與諸讖相雜。舊注未盡者，因命子姓别録古説，以相證明。所有脱缺，略用鄙説。六卷中半爲義例，半爲典制。其星辰、律吕與經相關者，仍入此本。他如日食、星變、占驗及相人、禨祥者皆入讖記，使不相混。按：五行占驗，本漢師專門。今以事非經旨，故抑之于讖。撰輯以後，又取其本，稍加釐訂，略有删補，去取之義，各詳本條。爲述顛末，以諗來者。


諸緯經證七卷 

廖平





昔人稱孔子微言，弟子大義，如《戴記》中祭、冠、昏、飲酒、射、聘諸義是也。所謂微言者，《藝文志》所列《春秋》諸微是也。明孫氏稱諸緯爲《古微書》，然則謂班《志》不載諸緯者誤矣。群經非緯無以見其義例，歐陽淺見，近人深駁其妄。唐宋以下，經義益蒙蝕焉。諸緯言天球、河圖，即今西人全球之所本。大約小統爲大義，大統多爲微言，欲求中國古義，以實西人之説，非緯不能。平撰《詩》解，以「微」名，即此旨也。


經學守約篇二卷 

廖平





古者三年通一經，十五年而五經徧，博而寡要，見譏儒林。自中外通商，西書尤資講習。南皮張尚書《勸學篇》有「守約」一門。此編力求簡要，以《王制》易《説文》、《爾雅》，《王制》文少義完，約之則期月可通，廣之則平治莫外，又言皆徵實，無附會疑似之説，不似《公羊》、三《禮》易入歧途。《王制》既通，則《春秋》、《尚書》、《禮經》、《戴記》迎刃而解，再推之《大學》，凡大統《周禮》、《詩》、《易》、《樂》、《大戴》及西國政教與典禮，無不得其歸宿。又仿程氏《分年日程》，列其書目，詳其讀法，因材高下，譜其程課。大旨不取碎冗與游移之説。如桂、段《説文》，學子數年不能周覽，故于《説文》則但詳六書，古音、偏旁如欲通博，别有專門，此其初桄也。


經説求野記二卷 

廖平





西人談天説地，學者群詫其奇怪，而不知中國先師如莊、列、鄒、墨具有其説。然其説散見古經傳記者，尚不止此數條。平撰此書，凡西人諸説，皆求合于中書，不惟西説可收，古經更可因以徵實而大明。孔子有言：「禮失求野。」因取以爲名焉。


經話甲集二卷乙集二卷 

廖平 尊經本。





前人著書，有《詩話》、《賦話》、《文話》、《詞話》、《四六話》，説經之書從無以「話」名者。平以經説體製尊嚴，瑣事諧語不便收録，因以「話」名，意取便俗。甲集爲丙申以前所刊，其中條分件繫，多證鄭學之誤，專詳博士之學。乙集二卷丁酉以後所編，專詳帝德，以《周禮》爲帝道專書，九畿諸公方五百里，鄭注地中赤縣神州、崑崙四極皆爲大統而言，諸與《王制》異者，亦同《左傳》，皆爲原文。特其中間有記説之文，劉氏無所羼改，不過原文有散佚顛倒耳。甲集言小學破碎支離之病，謂道、咸以前但有小學，並無經學，皆前人所不敢發。又據《大傳》，以明堂在四郊，駁鄭説十二室同在南方，天子每月移一室之非。據博士説天子娶十二女，百二十女爲命婦，三公、九卿、二十七大夫、八十一元士之妻，駁鄭君以爲天子妾媵分夜值宿之非。又據《左傳》原文，立十九國尊卑儀注表，爲各經盤根錯節，可謂削平大難。其餘諸條，亦皆由苦思積累而得。在他書但有數條精義，便可衍爲一編，此書自始至終，皆屬精核。其乙集以大一統爲主，又《泰誓》即《牧誓》異名，「十翼」出于傳經弟子，非孔子作，皆各經大疑，從無定説。又據《史記》，以儒家乃經生博士之專名，非孔子爲儒家。以儒家治中國，以道家治海外。道家乃《詩》、《易》之遺意，專爲大統而言。老、莊之小大各適，即《詩》、《易》之小大往來、小大球共曆。考皇帝之文，以實《詩》、《易》，六藝仍各爲一門，可以分畫，故以六藝政教分表終焉。


史記經説補箋十卷 

楊楨





《自序》：《史記》者，群經之叢記，諸史之祖宗。自後賢以史立説，本義晦蝕。考史公以前，但有經義。敘傳因獲麐而作，故載董説甚詳。十二諸侯年表全據《春秋》譜帙，《世家》所記事例，於三《傳》不無異同。然事義參差，筆削之旨愈顯。三《傳》以史公爲《春秋》大師。古人治經，不用註解，隸古寫定，各成一家。史於《尚書》各篇，小有繙改，此古法也。近來《尚書》家據以立説，以視《大傳》無所優劣，而百篇僞序，後賢校識誤入正文者，皆有罅穴可尋。是於《尚書》非歐陽、夏侯可比。禮樂精要，詳載荀書，是乃闕黨遺文，非出蘭陵手迹。其於朝廷典章、平治要法，微文孤説，悉見裒搜，不似村塾寒儒，綴拾章句，少所發明矣。大統本於《帝德》，據《大戴》推首黄帝，鄒子瀛海九州之説詳焉。《大易》專明天道，陰陽五行，尤爲應變之旨，《天官》、《律曆》亦其説也。蓋史公學於齊魯，入道甚深，而推之彌廣，《孔子世家》特爲起例。九流原出四科，《弟子列傳》原其師法。道家德行所出，故論其旨，要以爲採儒墨，兼名法，無所不爲，則與晉人清談之説别矣。蓋道家主君，君逸臣勞，即恭己南面之義也。《莊子》取顔子，而仲弓、伯牛有敬簡性命之説。以儒歸之經師，尤爲特識。至人不可方物，諸子各得一端，未可遂以儒生當聖人。至於秦人廢學，經籍殘脱之故，與夫諸經淵源，魏晉以來，巵言日出，非史文不足以證其僞也。僅目爲史，則下同班、范。近賢精求古義，乃識推崇。是經義無史公，必至沉絶，所謂功不在孟子下者，非虚言也。


前漢律曆志三元表説一卷 

廖平





明以來，論三元者皆以六十年爲一元，百八十年爲三元，雖本九宫法，然于古無徵。其上、中、下之分，並無明據。平因《太玄》用三統曆法，以十九年七閏爲一章，九章爲百七十一歲，而天道小終，九終千五百三十九歲而大終，三終而與元終進退于牽牛之間。按自來三元之説，初見于《韓非子》，法成于《太玄》。及考班《志》乃從上古訖建武，分章列表，從文王四年起終一元，每七十六歲必詳章蔀。所謂漢家百六等説，皆出于此，始知術家所祖，即《漢志》十九年一章之法。别創爲六十年一元之説，以授學者。初以三章爲一元，所差不遠；至于二十章以外，則以上爲中，以中爲下，愈久而愈差矣。《班志》三統合表，眉目不分，因别寫爲三元，由建武至同治十三年，補録統蔀章數，以明三元之説，實本于《三統曆》。考《三統曆》法，每十九年冬至必在十月朔旦，歷代史志，惟隋、宋二見。沈括雖祖其説，然元明以後無聞，當爲歲差所改。平亦徵引曆法，爲考訂之，談三元者當所不廢也。


五帝德義證四卷 

廖平





考五帝之説，以《左傳》、《月令》、《淮南》爲正，

終于顓頊，順五行之序，此禹爲天子，以帝堯爲一代，舜爲一代，合三王則從顓頊起帝。今本以黄帝爲首，蓋用周法。周爲天子，則禹、湯爲二代，舜以上爲帝矣。又爲帝王升絀之説也。


 以皇、帝、王、伯分配六經，以《春秋》爲伯，

小之最。


 《易》爲皇，

大之最。


 《詩》、《樂》爲帝，《書》、《禮》爲王，四教間居其中。

以仁、義治中國，以道、德治全球。


 考郯子言五帝，以顓頊以下德不及遠。《國語》言顓頊以下「絶地天通」，故五帝大小以顓頊爲斷。是篇雖名曰「五帝」，以大五帝言，祇黄帝，顓頊以下之帝嚳、堯、舜、禹皆王也。故篇中有「五帝用記、三王用度」之語。又篇名「五帝」，中述禹。考董子皇、帝、王、伯之説，以天皇、地皇、人皇爲古三皇，五帝則伏羲、神農、黄帝、少昊、顓頊，以復郯子、《月令》之古説。而兼王之小五帝，則由顓頊始，加以嚳、堯、舜、禹。顓頊爲大帝之終，又爲小帝之始。《大戴》之首黄帝不及羲、炎，舉黄帝以包大五帝也。顓頊下合禹爲五帝，故禹與堯同有「四海之内，莫不悦服」之文。蓋此從周言之，夏、殷爲二王，則堯、舜、少昊、顓頊、嚳爲五帝，神農爲上推之皇，六代中二帝而四王，以郯子、《月令》五帝之伏羲、神農爲皇，此因時建除之義也。平解是篇，帝、王之分，以道、儒爲門户，道、儒又以中外畫疆界。經傳以外，博采子史、緯候，頗爲詳明。竊以全球之義，從古無徵。國朝紀、阮，號爲博通，去今未遠，猶以爲疑，則元、明以上，何能以是相責。世變日新，沉義漸著，經旨因以大明。蓋中國閉關之日，固可以絶口瀛海。至今海外九州大同之跡已著，急需此義，以爲百世混一之徵。先是，東南學人有《黄帝政教考畧》，如《通鑑前編》、《路史》、《繹史》等書。此編一準經傳，摘抉微隱，深切著明，關于經術，有裨治道，豈但如《論衡》之畧資談柄而已哉！平初欲以《王制》説群經，或頗疑其附會。今得此編，使帝德王制判然中分，故凡古今疑義，通得解釋。即如《論語》「從周」與「先進」相反，「性」「道」與「文章」不同，非有小大之分，則義不能決。故「祖述」、「憲章」爲小統，下俟百世爲大統。如莊、列、鄒衍之説，求之此編，皆有實證。仿《今古學考》之例，附《小大二統政教表》。平自癸巳以後，解《易》、《詩》、《樂》，以此編爲歸宿，不再齗齗于《王制》，可謂善于解紛矣。


逸周書經説考二卷 

廖平





《逸周書》兩漢通行不絶，蓋諸經傳記，班以爲删訂之餘者，誤矣。故平《尚書》傳記采用數十篇，《職方》、《官人》、《明堂》等篇錯見于《周禮》、《戴記》，是其明證。平徧考六藝，收録此書，亦如《明堂月令》爲《尚書》傳記，珠聯璧合，相得益彰。大抵詳于海外，故合《周禮》者尤多。


皇帝三統五瑞表説二卷 

廖平





自序：《詩》有三五之説，一州五服，三五而盈，輻員之義也。乃王伯亦有三五，三王五伯；

三王循環，五伯亦然。


 皇帝亦有三五，皇爲君，帝爲伯，亦如王霸。《詩》中有以三取數者，三《頌》，素、青、黄是也；有以五起數者，五始、五際是也。

正月、四月、六月、七月、十月爲五際首月。


 舊有《三統五瑞表》，凡三才天地人、三公知仁勇、三正子丑寅，以三記者爲一表，又五行、五極、

考《淮南子·時則訓》解五極之説云：「五位：東方之極，自碣石山過朝鮮，貫大人之國，東至日出之次，榑木之野，地青土樹木之野，太皥勾芒之所司者，萬二千里。西方之極，自崑崙絶流沙、沈羽，西至三危之國，石城金室，飲氣之民，不死之野，少皥蓐收之所司者，萬二千里。中央之極，自崑崙絶兩恆山，日月之所道，江漢之所出，衆民之野，五穀之所宜，龍門河濟相貫，以息壤湮洪水之州，東至碣石，皇帝后土之所司者，萬二千里。南方之極，自北户之外，貫顓頊之國，南至委火炎風之野，赤帝祝融之所司者，萬二千里。北方之極，自九澤窮夏晦之極，北至令正之谷，有凍寒積冰，雪雹霜霰，漂潤群水之野，顓頊元冥之所司者，萬二千里。」


 五事、五藏、五味、五聲，别爲一表。

如《月令》、《幼官》、《地形》、《天文》，其説甚繁。


 皇、帝、王、伯同有三五，故《詩》分爲大小二派，大統以三屬皇，以五屬帝。三皇中一皇乘運，二皇爲客。三《頌》與《大雅》以三起數，爲大三統之循環；《小雅》、二《南》、《邶風》以五起數，爲大五行之迭更。三皇不必同升並建，則五帝亦爲迭運可知。考《詩》例，三《頌》、二《雅》、二《南》、《邶》、《鄘》、《衛》、《唐》、《陳》主皇帝，《邶》、《鄘》、《衛》、《唐》、《陳》合《王》、《鄭》、《齊》、《豳》、《秦》、《魏》、《檜》、《曹》八風則主王伯，全球分八方，方命一后，即《春秋》之王。一王二伯，故王三終外，次四方，《齊》八篇，《鄭》則十六篇，《曹》殿之。蓋王統二公，公統二岳，岳統二州，州統二監，此一王、二公、四岳、八伯、十六監，舉東示例，由小推大，皇帝亦同。《詩》以素、青、黄

緇衣、素衣、黄衣。


 爲三皇、三王屬君，五帝、五伯屬臣，故以五計者，名雖爲帝，實指五神之勾萌、祝融、蓐收、元冥、后土。蓋五帝即上推之皇，五神乃其輔佐，三君五臣，大小相同。此表採舊説，每門數十條。五瑞説更繁，然後以經證之，而皇、帝、三、五之義明矣。

每上推一帝，則五神爲四岳，輪流迭更。


 郯子命官，雲、龍、鳥爲三統，兼水、火爲五瑞。帝實有五，舉三示法，所謂指之數五，舉不過三，備舉五神，亦如王伯也。帝字上推爲皇，小則爲王，故小五帝下及禹。《詩》「上帝是皇」，謂五帝及帝嚳，皆上推爲九皇也。


皇帝王伯優劣表一卷 

廖平





四代禮制，已附之《尚書》。或曰：皇、帝、王、伯又將何屬？曰：此諸經通例也。六經小莫小于《春秋》，故爲伯道，其事則齊、晉。《春秋》屬伯，《尚書》述三代，歸本二帝。《禹貢》王者，王五千里，故爲王。《樂記》云：「五帝之聲，商人識之。」故《詩》主帝。至《易》言伏羲、神農，詳天畧人，以歸之皇。故曰：此群經通例。或曰：既分四代，又分皇、帝、王、伯，何也？《戴記》有《王制》篇，有《帝德》篇。考二表中以四代分以皇、帝、王、伯，分者屬德行，如道德仁義，步趨馳驟，不師不陳，不戰不敗，各有優劣。故《春秋》伯制僅言九州，《書》説五千，《詩》及海外，《易》則御風乘龍，周游六虚。廣狹不同，即其優劣之所以分。此表統古今爲竪之皇、帝、王、伯，與一時並見之統，制表不同。又經各有賓主，如《春秋》王爲賓，伯爲主；《尚書》帝爲賓，王爲主；《詩》王爲賓，帝爲主；《易》帝爲賓，皇爲主。六經所以分别之旨，亦附見焉。


古孝子傳三卷 

廖師慎輯





《中庸》舜、文王、武王、周公數章，爲古《孝子傳》。「天子」門後人踵而爲之者，尚有數家。四益課試藝風，曾命及門彙次經傳、諸子，分門彙考，以爲前編，更以昔賢所著，附于其後。婦人女子，亦依彙列入上卷。孝分上下卷，中卷間于疑似者，如《孟子》所論章子之類。下卷「不孝」，《孟子》之「五不孝」，經傳所論桀、紂、諸侯大夫士亡宗覆族、傷毁及親者列焉。考《孝經叢書》列目十數種，未及女子之行，以節烈、貞孝爲最苦。漢以來史家著録，皆不敢忽。此次纂修圖志，樹勳與誥以節母之子，鋭志搜采，道咸以前，則稽之諸家譜牒，同治後檔册八十三卷，皆據稟牘，登載其年限已符，未及請旌與貧嫠無力者，又爲代請旌，以酬苦志。其或年例待旌，現年逾四十者，亦據所知著于篇。例凡四門：曰年限、曰事略、曰子孫科名、曰存没。其舉報歧異、夫名失考無從查詢者，别爲「存疑」一門。按舊志列女，采録節烈婦女通二百二十餘人，兹編增至七百人。菤葹苦心，棹
 榮寵，允足發幽潛而彰徽媺矣。樹勳字惠疇，增生，書成者不列。


兩漢經説彙編二卷 

曾上林





近賢輯漢人師説，于兩《漢書》采録詳矣，其失在于專取明文，凡隱括經旨者悉爲所畧。又舊輯本多不分家法，文同義異，麻豆一區，識者惜焉。四益舊有兩漢輯本，上林專就其中「經説」一門彙爲此編，區别條流，推求義旨，其輯録之功不可没也。


禹貢驗推釋例四卷 

楊楨





《禹貢》一篇專書夥矣，繁牽地志，于經旨風馬牛不相及。緣以史志讀《禹貢》，而不知經義。楨故以「釋例」爲名，而地望在所輕。按《禹貢》雖載于書，實兼通别經義例。王者之化，由近及遠。春秋二伯之制，以晉、楚北南分統，晉統冀、兖、青、豫，楚統荆、徐、梁、揚。三《傳》于内五州以爲中國，外四州以爲夷狄，用夏變夷，化四州以成《禹貢》九州之制。《公》、《穀》言荆爲州，舉祇一見，則梁亡，徐人亦當爲州，舉可以例推者也。《書》内九州以四正爲四岳，合四隅爲八。《帝典》言四岳，而巡守及東西南北。四岳山名，《禹貢》于四岳之州皆以岳名界，如岱、青、衡陽、華陽、梁首，冀言恆。以四正爲天子巡守之地，每方二州，兩伯共一岳，則徐州何以亦見岱字？曰：言岱徐以見兩伯相附之例。岳在正方，四隅不知所從。以徐附青，則以揚附荆，以雍附梁，以兖附冀之例可推也。《尚書》外十二州與九州同時並建，由四岳主八州，十二牧主十二州，五服五千里。《禹貢》詳九州，而無十二州明文，説者遂以《禹貢》爲專詳三千里以内。不知名雖祇見内方九州，而要荒十二州之文，全附于每方方伯之下。荆言三邦，每方三邦附統于方岳，言四岳即爲十二州之長，外州亦立五長也。以《詩》言之，所謂「小共」即《禹貢》；

《禹貢》一名《九共》。


 所云「纘禹之緒」、「禹敷下土，方外大國是疆」、「遂荒大東」、「海外有截」，即《大行人》九州、鄒衍瀛海九州，西人所謂地球五大洲。統中外計之，以五言即四岳、京師，以九言即八伯、王畿。海外九州之名，見《河圖括地象》、《地形訓》，則《禹貢》不過赤縣神州，爲九州之一，《鄒衍傳》所謂「驗小推大」，由禹九州推之至于人之所不睹者，其謂是歟！


大共圖考二卷 

廖平





詳説自序。

敘曰：《職方》之九州，所謂小共、小球也。《大行人》之九州，所謂大共、大球也。地球開通，《海國圖志》以後，圖測甚詳，然但求記事，不必合于經旨。今據《地形訓》以《禹貢》之法推之全球，截長補短，以九千里開方，爲大九州，合侯、綏二服，以萬五千里開方，故立十五服輻員圖，並據古今地志諸書，詳考五方人民、風俗、山水、貨産、貢篚，並其政事、教化，以爲「大禹貢」。大抵古書則取材于《山海經》、《河圖括地象》、《地形訓》諸書。今則取海外各志，其體裁畧仿諸史地志。帝王政教，必先分州作貢，疆界既明，而後政教可施，此大共之義也。


山海經補畢四卷

附
 
古制佚存四卷



 

廖平





《四益文集》有《山海經論》，以爲即鄒衍所傳，爲《詩》、《書》專説。「五山」即《詩》之南山、北山、東山，「海内」即詩人之「奄有九有」，「海外」即《詩》之「海外有截」，「大荒」即《詩》之「遂荒大東」。浙中吴承志新撰一書，欲以全球諸國證明《山海經》，惜未能引以説經。今據《月令》、《尚書大傳》、《逸禮》、《淮南》所言五極帝神，《海外四經》勾萌、祝融、蓐收疆域相合，引《詩》以相證。又此書于海國多稱民人，《詩》之「蒸民」、「下民」、「下國」、「王國」皆指是也。《地形訓》言海外三十六國，古書有「七十二民」之説，大抵謂海邦也。平此書于經證頗詳，足補畢氏不備。餘詳序例。


五極風土古今異同考四卷 

朱芝





《時則訓》「五極」之説，《月令》、《尚書大傳》、《逸禮》、《山海經》皆詳之。即《洪範》之皇極，《商頌》「商邑翼翼，四方之極」也。五極分五帝，即今西人五大洲之説。而《地形訓》與《山海經》言四方之民人形狀、生物性情、嗜好、言語、禮俗甚備。《列子》言四極之覺寐、風俗好惡亦詳。《齊俗訓》欲化不齊以爲齊，即《莊子·齊物論》之旨。芝撰是書，分爲五表，備列舊文，而以海國諸書較其異同變化，以驗皇帝之功用。其始則《莊子》所謂彼此是非，《大傳》所謂仁知異見；至于大同，則化其畛域，合其風俗，書同文，行同倫，信乎開化瀛海之要術矣。


地球新義二卷 

廖平編 資州排印本、成都羅氏本





此書丁酉于資中排印，首卷共十題，其未排印者二十題。按《中庸》「凡有血氣，莫不尊親」，學者共知，爲大統舊説。孔子上考三王，下俟百世，所云「祖述」、「憲章」者，小統也；「上律」、「下襲」者，大統也。六藝中以王伯見行事，皇帝託空言，微言大義，及門實有所聞。故《論語》多言大統，鄒衍游學于齊，因有瀛海九州之説，《莊》、《列》尤詳備。當海禁未開之先，鄒子之説見譏荒唐，無徵不信，誠不足怪。今兹環游地球一周者，中國嘗不乏人。使聖經囿于禹域，則祆教廣布，誠所謂以一服八者矣。孔子固不重推驗，然百世可知，早垂明訓。苟畫疆自守，以海爲限，則五大洲中僅留尼山片席，彼反得據彼此是非之言以相距，而侵奪之禍，不能免矣。竊以孔子之教，三千年乃洋溢中國，布滿禹州，則浸延海外，流布全球，過此以往，未之或知矣。


王制圖表十卷 

廖平 尊經本






博士會典十卷 

廖平





此書專言博士，依《王制》分目，采記傳及今文遺書，凡大統之説，皆别見《海外通典》中，重文祇録一家，小有出入者乃并存之，不詳者别爲按語。其散見之條，悉綴拾推補，使成一律。平初仿《五禮通考》例，兼及史事，以卷帙繁重，但取經説，斷爲此書。古之學者三年通一經，得此鈎玄攬要，其于博士之學或不無小補歟！


海外通典十卷 

廖承





義詳自序。

序曰：地球之説，中士訝爲異聞，不知乃先秦舊説，其微文隱義，最爲詳明。以地志一門言，《山海經》、《地形訓》詳矣，其分别服數，譜録州名畧仿《禹貢》，讀者以爲荒唐，等諸齊諧志怪，畧資談藪，不知即皇帝大一統典章也。從《職方》以推《大行人》、鄒子瀛海八十一州，而四紘、四殥、四荒、四極之制所由出。《莊子》所謂「大塊」，即地球六合内外。「黄帝游四海之外九萬里，六月乃息」者，皆海外之方隅。典制由此推之，則不但六經有海内外之分，諸子、傳記、史緯亦同，舊雜入海内，以相蒙混，豈不兩傷！兹仿杜氏《通典》例，將自古經傳子緯大統之典章、會要分門臚列，以與博
 

注



 士會要相峙，一言海内，一言海外。考古有黄帝以七十戰定天下，制作禮樂刑政之事，皆爲海外大統言之。海内作于堯舜三代，海外則出黄帝也。故瀛海地球，實以口流傳，特無徵不信，不能指實言之耳。今彙輯舊説，以成海外之制，必相證明，而後《詩》、《易》之説可通，不敢必謂是編足爲將來之程式也。


春秋驗推四卷 

李鍾秀





六藝始于《春秋》，終于《詩》、《易》。以輿地相較，《春秋》州方千里，開方爲九州，合爲方三千里；《詩》方萬五千里，合爲方千里者二百廿五，大《春秋》廿五倍。然畫井分州之制，小則爲井田，大則爲全球之五極，廣狹雖殊，理莫能外。《春秋》一以小九州分，

内外。


 《詩》則以五大州分。

内外。


 《春秋》以東北四州爲中國，《詩》以西南半球爲夷狄。魯爲正東青州，《春秋》據以立法。中國于全球亦在正東，如《春秋》之魯。《春秋》化西南四州成小九州，《詩》化西南半球成大九州。帝道開通全球，分州作貢，考其蹤跡，實等《春秋》，鄒衍驗小推大者此也。西人自明入中國，迄今約三百年。此書初名《海外春秋》，託天子于上帝，以中國代魯，以美、非爲秦、楚，以北美爲晉，編年紀事，用夏變夷，以仿《春秋》。旋以文獻無徵，難于載筆，因就《春秋》原文，將中西事實比附于下。考《春秋》三世異辭，于莊時始見外州國，先内後外也。海禁大開，在于近代，亦如宣、成以後始詳吴、楚。此書取事勢符合，不盡拘于年月，就全球以推《春秋》建州分部、朝聘典禮，用舊法而小有變通。《穀梁》有一國之辭，有天下之辭。《董子》：《春秋》以魯容天下，蓋分帝王。一國曰王，天下曰帝。《公羊》云：「王者孰謂？謂文王也。」中文外質，文質即今中西之變文。東青陽，中國主文，大統以中國比魯，尤相得而益彰。此書大旨與《禹貢驗推》相同，一由地輿廣狹而推，一由政事人物而推也。


皇帝政教彙考十卷 

李鍾秀





上世政教之書，《古史》多略，《路史》頗詳，而文不盡可徵。鍾秀用四益説，據馬氏《繹史》爲藍本，博考古説，以求其全，備引經文，以證其義。蓋説皇帝之書，莫此爲備，而詳于經義，尤與徒徵事實者異焉。


禮三本補説二卷 

董含章





義詳自序。

序曰：《荀子》「禮三本」云：「禮有三本：天地，性之本；先祖，類之本；君師，治之本。無天地焉生，無祖焉出，無君師焉治。三者偏亡，無安之人。故禮，上事天，下事地，宗事先祖，而祖、君、師是禮之三本也。」《穀梁傳》：「獨陰不生，獨陽不生，獨天不生，三合焉然後生。故曰母之子也可，天之子也可，尊者取尊稱焉，卑者取卑稱焉。」案：蜀中家神多以天、地、君、親、師爲主，此《荀子》「三本」之説也。西人專奉天，不祀别神，是一本之説也。中國當聖人未出之先，亦同泰西，以天爲主，即六經宗旨，亦仍主天。如《春秋》以天統王，以王統伯，以伯統牧，以牧統諸小國，終歸本于天。諸經亦同。是主天之義，中西所同，不能以是傲中人者也。惟聖人立教，于天外别立等差。統制之法，《董子·立官象天》篇所謂以三輔一，不能以一天子居上，總統萬幾，而廢百官、諸侯也。歐洲爲全球一隅，立數十國，每國一王，而王之下仍立百官、諸侯。試以州縣論，官之下執役者或數千百人；以一鄉論，亦有保甲諸民級，又一定之勢，中外所同者也。故聖人以天不可不主，又知等參之不能不分，于是創爲三本之教，推廣天主之義，而爲之説曰：君爲臣天，父爲子天，夫爲婦天。既于天之外，别立主宰，而君父與夫仍襲天號。蓋君父與夫所以代天宣化，分任其勞，而仍主天事。《尚書》工曰天工，討曰天討，命曰天命，以人代天，不使熙熙攘攘之衆得直隸于天帝。而惟天子一人得主天，此即孟子闢墨教愛無差等之説也。以人比天，其事自明。中國于天之下再立等級，曰地、曰君、曰親、曰師，亦如象天立官，皇帝之下有王、有公卿、有大夫、有士。故《穀梁》以天子主天，爲天之子。然惟天子得主之，以下皆當各祖其父母，不得稱天子。此即「禮三本」，王與諸侯、大夫、士分等級之説也。天子中外古今皆同，而三本則惟中國獨精。以人事比天道，即西人不能自解也。舊祆教不奉祖先，今傳教者不禁人奉天、地、君、親、師之神，此西人欲中人奉其法，而先改從中法，是師而後教，西教未行，中法已習，亦即三本之説也。考天主教初入中國，貴童貞與佛同；居中國久，耶蘇教遂改爲夫婦同行，又不能自堅其説。此改西教以合中法之實證也。


釋周一卷 

廖德鈞





此書取經傳「周」字不專指姬周者，如「周易」、「周禮」、「繼周」之類，以爲大統帝號也。


中外文質考三卷 

朱芝





泰西禮俗與中國反，或因斥爲異端，思禁絶之。不知《論語》文質、《公羊》尊親，本有相反相成之禮教。蓋禮從宜，使從俗，混一全球，不能僅用一方之教也。是書以文質爲中西之分。考中國無質家，所謂殷質之分頌，實指海外，非殷商尚質，凡事與周文相反也。上卷文家，專詳中國政俗；下卷質家，專詳海外政俗；末則辨疑證誤，以明經傳旨歸，庶足以化畛域而觀大同也。


海外用夏考二卷 

席上卿





《中庸》云：「凡有血氣，莫不尊親。」泰西内附，亦如《春秋》之吴楚。是書用《春秋》進諸夏例，其中門目，如尊孔、讀經、學禮、知恥、尊君、愛親、敬長、命官、文字、服飾、玩好、姓氏、三本之類，凡海邦用中國者，則引而進之，有其意而事未成者，取《穀梁》「成美不成惡」之義，亦在所取。《春秋》以三服分中外，化諸夏，成小九州。是編以十五服分中外，化海國，以成大九州，是本旨同也。


海外借籌四卷 

曾子俊





西人林樂知、李提摩太爲中國代籌，撰《東方時局論》，論中西四大政等書，至見忌于其政府，可謂厚于中國。惟西國各伏隱亂，有魚潰瓦解之隱憂，知而不言，施報之謂何？子俊因撰是書，以奢侈、民權、訟師、黨人、平權、廢倫、重斂、黷武、國債、傳教、刑罰等爲門目。考諸海報，弑君殺相不絶，自由黨、富貴黨君相不能約束，議院舉人多以賂行，各黨争持，互相傾軋。古無久强不敝之國，觀匈奴、吐蕃、回紇、蒙古之已事，固今日一大機括云。


太西政學彙編三十卷 

施焕





言西學者技不如政，故焕本《勸學篇》之旨，撰爲此書，以備遺忘。所録皆精要，不似坊間所刊《西政叢書》、《萬國政要》、《時事新編》之蕪雜無次也。


全球古今政俗考二卷 

陳天澤





近人《萬國近政考》等書，于全球風俗、政教言之特詳，所有進退損益、裁成教化、皇帝大一統功用，概從畧焉。《詩》、《易》專詳用夏變夷，化成海外，以成大九州之治，其説散見于《月令》、《大戴》、《山海經》、《莊》、《列》、《鄒》、《尸》、《淮南》、《吕覽》諸書。《莊子》之《齊物論》、《淮南》之《齊俗訓》尤爲專篇。是書考古則以《逸禮》五極爲主，以五帝分司五極，即西人五大洲。先就萬五千里開方，繪爲圖，以諸子、傳記、緯候所言山川、地名、風土、種類、形狀、性情、典禮、衣服、言語、飲食、文字、器用、居徙、遷徙、刑律、學校、土産分方列入，别立表説。言今則主西人五大洲分疆畫界，以近出西書所言各門，考其離合異同之故，再就《詩》、《易》詳考進退損益之道，務使全球化成，中國則爲損益合中，即所謂交相爲用，顛覆厥德也。


帝繫篇補釋一卷 

曾上淵





《記》曰：「野人知有母而不知有父，若都人則知尊祖矣。」中國草昧侏
 之風不可考，而泰西父子平等，以天爲父，而姓氏之學不講，數典忘祖，不以爲怪。《緯》云：「孔子吹律定姓。」或據以爲姓氏之學由孔子而創，尊祖敬宗，所以化同一父母之説。是譜帙之學，爲用夏變夷之大門。《大戴禮》孔子言《五帝德》而附以《帝繫》，此姓氏譜帙由孔子而傳之實證。繫與世通，史公所據《世本》、《周譜》即《帝繫》之支流。是編據本文則以黄帝爲主，高辛、高陽、放勳、重華、文命皆黄帝子孫。從少典、軒轅至是爲禹爲經，下至篇中爲傳。《國語》、《山經》、《世本》、《世紀》、《路史》皆有異同，堯舜同祖，舜禹世次昔人早有異同。上淵用四益説，詳著是編，以統譜學。由泰西不言姓氏，知古中國亦同。由中國以化海外，而大同之化，知必由是始也。


四益館經學目録一卷 

廖平





是書説詳自序。

序曰：六藝者，至聖之六相，法六合者也。上天下地，前後左右，六合内外，君以忠恕，而無餘藴矣。海外之説雖詳，無徵不信，以史公之博雅，猶以爲疑，而況章句之儒，抱己守殘者哉！今、古之紛争，《詩》、《易》之徜恍，二千年于兹矣。平持西漢博士説以治小統者二十年，不敢謂全收博士之侵地，千慮一得，頗有自信之際。于群經中惟力攻《周禮》立異數條，著爲專書，歸獄歆、莽。名師摯友，法言巽語，自詡精詳，未肯遂翻。丁酉秋，宋芸子同年述南皮師語，有云「風疾馬良，去道愈遠；繫鈴解鈴，必求自悟」，爲之忘餐寢者累月。戊戌夏，因讀《商頌》，豁然有會，乃知三統之義，不惟分配三經，所有疆宇，亦判三等。求之《詩》、《易》而合，求之《莊》、《鄒》而合，再求之《周禮》，尤爲若合符節。嚮求《詩》、《易》義例，將及十年，新思創獲，層見疊出，師中乏主，終不成軍。得此懸言，百靈會合，木屑竹頭，群歸統屬。因有前後《地球新義》二刻之作，再將舊聞加以綜核，編爲此目，成一家言。求之前賢，固乏全體，而鈎沉繼絶，聯合裁成，至于是而九畿萬里、六義三易，化朽腐爲神奇，因難見巧，轉敗爲功。五帝所司，大荒是則，血氣尊親，百世不惑者，其在斯與！其在斯與！或曰：《王制》之學，求之二十年而不能盡，帝德之廣，尤爲難慎，再易寒暑，遂定兹編，速成不堅，未足爲信。曰：内外雖分，大小一致，蓄疑既深，中邊易透，聊分門徑，以卜小成。六合廣大，豈錐管所窮。維是累世不竟，古有明言，精力既銷，人事難卜，泰山梁父，崇庳不同。特掇此編，藏之家塾，瀟瀟風雨，晤對無間，童孩課讀，恃有依歸耳。即或南北東西，業已小成，留待後賢之推廣。苟天假以年，尚將修補，不敢以此自畫。況此編卒業者尚僅及半，或同學分撰，或子姪代編，大約三年之内，可以成功。或曰：學以三變，安知後來更無異同？曰：至變之中，有不易者存，故十年以内，學已再易，而三《傳》原編，尚仍舊貫。惟大統各經，以宗主未明，不敢編定，名曰三變，但見其求深，初未嘗削札，則謀畫之審，差堪自信。《莊子》所謂乘雲御風，自揣綿薄，未敢步趨。繭絲自縛，營此菟裘，將以終老。獨是昔治二《傳》，隔膜《左氏》，南皮師命撰《長編》，因得收三《傳》合同之效。又以《周禮》之命，必求貫通，力竭智窮，竟啟元竅，一知半解，畢出裁成。事理無窮，未可以一人私見，堅僻自是，數經險阻，始得小悟，以此自喜，益以自懼焉。


廖氏經學叢書百種解題四卷 

賀龍驤





義詳施序。

施焕序：楊雪門先生曰：「四益經學，美矣盛矣！惟三利未興，三弊未祛。三利者何？一有王無帝，二有海内無海外，三有《春秋》、《尚書》，無《詩》、《易》。三弊者何？一同軌同文，今、古相軋，一林二虎，勢必兩傷；二六經不能自立門户，各標宗旨，疊規重矩，勦説雷同；三分裂六經，固傷破碎，合通六藝，則嫌複緟。」楊公雖持此説，以爲翻古今之成案，合宇宙而陶鈞，貫串百家，自闢荒徼，未必許先生之能副之也。先生則引爲己咎，誓雪此恥。《四益叢書》初刻皆總論學派宗旨凡例，本欲以此求證得失，攻勘從違，蜀中學人、海内老宿，其指瑕索瘢者，蓋不止盈篋，師悉寫而藏之，隨加訂正，急欲求通，不能遽化。卸官杜門，謝絶書札，忘餐廢寢，鬚白齒落，如此又十年，專治《詩》、《易》，至于戊戌，乃得大通。在先生雖猶謙遜不自以爲定説，然三弊全除，三利全興，六合以内，悉隸版輿，兩漢淵源，並行不悖，苟再欲求深，恐反入歧道。惜楊公不見成書而早卒也。先生從及門之請，因縣志本編爲《經學叢書百種目録》，某等又採縣志提要及各序跋以爲解題，分作四卷：一入門，二王制，三帝德，四經總。編纂已定，望洋而嘆曰：至于今楊公三弊庶可盡除，三利庶可備舉也乎！《尚書》斷自唐堯，史公以黄帝不雅馴，儒者遂以三王爲斷。《易大傳》之首伏羲、神農，《五帝德》之首黄帝、顓頊、帝嚳，《樂記》、郯子、《月令》、《尚書大傳》之五帝，《禮運》之大同，以爲稱引古事，于經無與，此先秦至今博士經生從來未發之覆也。先生中分六藝，以《春秋》屬伯，《尚書》屬王，《詩》屬帝，《易》屬皇，立《皇帝王伯表》，取《帝德》篇與《王制》相配，分畫門户，各有宗旨，疆域之不同，則六藝不惟言帝，并補皇伯，則首利興而緟複之弊祛矣。《禹貢》言「聲教訖于四海」，博士立王者不治夷狄之説，故西漢十四家，皆據《禹貢》立解，以爲王者方五千里，而《詩》之「海外有截」、「九有有截」，《易》之鬼方、大同、大川、大人、大過，《論語》之浮海、居夷，《左傳》之學夷、求野，《中庸》之洋溢中國、施及蠻貊，鄒衍之海外九州，非説以中事，則斥爲荒唐。近今海禁宏開，大統之形已著，十年内文士雅人欲于經中求鄒衍大九州之根原而不可得，則聖教終囿于五千里。海外各邦本不自外，孔子乃先屏絶之，是使其自遯于覆載之外，而祆教反得倒戈以相向矣。先生據《周禮》九畿、《大行人》九州即鄒衍之大九州之八十一方千里，推之《詩》、《易》，若合符節。《山經》、《莊》、《列》，尤屬專書。因以《詩》之小球、大球爲地球，别《周禮》爲大統禮制之書，惟其專言海外，故九畿、九州、萬里皆與《王制》中法不同。《王制》中國五千里，《周禮》海外萬五千里，廣狹不同，各主三經，兩不相害，不如東漢今、古之説，于中國并行，二書矛盾函矢，互鬥不休。必如此，内可以化今、古之紛争，外可以擴皇帝之大同，實皆因利乘便，并無勉强。六藝兼收海徼，則海外之利興，而勦説之弊除矣。六藝既分二統，言王者爲祖述憲章，言帝者爲上律下襲，言王者爲上考三王，言帝者爲下俟百世。上考則文獻有徵，下俟則無徵不信。故《尚書》、《春秋》法古之書，則文義著明，《莊子》所謂《春秋》「先王之志」，「議而不辨」。百世以後之事，雖存于《周禮》、《山經》，傳之鄒衍、莊、列，而經則不便頌言，此《莊子》所謂「六合以内，論而不議」，使人目爲荒唐幽渺。故《詩》、《易》之經託之歌詠，寄之占筮，蓋莊生「論而不議」之説也。地球未明之先，以隱語射覆説《詩》、《易》，言人人殊，不可究詰，無所依據，不足爲先儒咎。惟中外交通，《詩》、《易》明文事迹甚著，則不可再墮悠恍。今以《詩》、《易》專爲皇帝，專治海外，以《周禮》爲主，編輯《海外會典》一書。此書已成，再撰注疏，務使明切。亦如《書》、《禮》名物象數，語必有徵，一字難動，空言隱射，一掃而空。此《詩》、《易》體格與《尚書》、《春秋》不同，即帝王大小統之所以分也。《詩》、《易》昭著，如日中天，地域别營，毫無轇轕，則三利興，而今、古之弊除矣。昔先生作《周禮删劉》、《古學考》，南皮張尚書不喜攻擊《周禮》，又謂《知聖篇》大有流弊，富順宋檢討亦互相詰難。東南文士勦襲《知聖篇》，其弊已著，故先生辛卯《三傳定本》，凡屬微言，悉從隱削。又以《王制》、《周禮》分海内、海外，以帝、王二字標題，不再立今、古名目，二派各有疆域，異道揚鑣，交相爲用，既無删經之嫌，又收大同之效，當不至再有齟齬。至改制舊説，外間著有專書，違其宗旨，背道而馳。湘中有《翼教叢編》之刻，本屬慎兵，苦無深解，以此相攻，愈助其燄。特撰《家學樹坊》一編，專詳此事。篇中首以《孝經》者，取一貫之義，容儀爲立身之本，機樞言行，統括禮樂，爲自修專書。帝、王二統，驗小推大，階級可循。終以經總，微言大義，源流派别詳焉。綜此百種，是爲大通，内以仁義爲宗，外括道德之藴。孟、荀、莊、列，有大小，無異同；博士百家，有精粗，無取舍。統以「忠恕」貫其終始，下愚可能，聖人莫外。信乎定古今之成案，擷傳記之精華，集經生之大成，開寰瀛之治統。莊生不得鄙爲芻狗，武夫不得薄爲章句。庶揅經之士，得所依歸。四海會同，悉本賡歌八伯；中央立極，不外祖述三王。化其狡狂，一歸平正。至于慕德遠人，大瀛蕃服，亦知天地含容，早在陶成之内，舟車所至，願抒愛敬之忱，漸悔前非，共霑新化，凡有血氣，莫不尊親。某等先後追隨，各有年所，宗旨備聞，或代纂分編，或編定草稿，繙檢校寫，不無微勞，博大精深，難窺美備。僅就膚見，弁諸簡端，來者難欺，知必有合焉爾。


四庫西書提要二卷 

廖師慎恭輯





此編取《四庫提要》所收西書彙付排印，説詳自序。

序云：今天下言治者凡二派：曰守舊，曰維新。言教者亦分二派：曰孔子，曰天主教。夫政主維新，而教用孔子，此文質合中，禮失求野之説也。或乃厭故喜新，務求奇闢，于西學不無異同，而獨推崇其教，此君子過也。因于《四庫》著録存目中學教二門西書提要編輯排印。分爲二卷：上卷言器諸書皆著録，下卷言學諸書皆在存目。上卷爲守舊者言之，以見西學可用，《四庫》于百年前已經著録，發明其精要，則非不可從之書。維新者不惟推其學，並甘心其教，以爲大公無我，遠在中國上。讀此編，然後知早經《四庫》駁斥，見絶于聖人，取與從違之間，宜知抉擇，而嗜奇好異，顛倒其説者，更可恍然。于論定之事，不可以虚辭立異，而徑情直行之宗旨，固不能奪人之性而從之。所編原文具在原書，摘録排印，以其爲當今急務，取便觀覽云爾。


四益館史論二卷 

廖師政輯





四益史論刊入《蜀秀集》者，如《孔子世家》、《五代疆域》皆其課作，不入此集。平晚年讀史，多所評論。師政搜集殘帙，以爲是編。義喜奇創，然不同明人纖仄之習，蓋由經推史，自成一派，未可以尋行數墨求之也。


家語溯源四卷 

董含章 按《家語》爲諸子統宗，故以冠儒家。





今《家語》非班《志》舊本，説者皆以爲王子雍所撰，與鄭争學不勝，則依託古書以求勝。國朝古學盛，鄙夷是書，不屑齒録。竊鈎沉拾墜，爲近賢專長，孤條片語，悉輯專書。王氏生當晉初，博士佚聞，猶多可考，鄭學新法，悉變舊章，褒録師傳，以相杵擊，是爲正法。特雖用古説，不標學派、姓氏，遂使人疑爲臆説。是書本陳氏《疏證》之例，仿《異義》之體，于王説家法悉著本原，則《家語》遂與《白虎通》、《五經異義》如驂之靳，較丁將軍《易》説，其軒輊爲何如哉！能用此法，再注《孔叢》，尤爲庠序盛事焉。


荀子經説新解十卷 

廖平





《荀子》中多傳記，與兩《戴》同數篇，其明證也。篇中有《荀子》明文者，乃爲所述，與《孟子》皆爲博士所祖。考瑕丘江公學于荀子，傳《春秋》與《詩》。嚴氏可均考證《荀子》六藝皆有傳述，洵爲先秦大師。篇中所引後王，即素王，非謂時王。《性惡》與孟子各明一義，不相妨害。其于諸經隱例微旨經師所未經發明者尚多，此書專詳斯義，至于詁訓名物，則從略焉。


知聖篇一卷

附
 
孔子作六藝考一卷



 

廖平





平初作《今古説》，丙戌以後，乃知古學新出，非舊法，于是分作二編，言古學者曰《闢劉》，言今學者曰《知聖》，取《孟子》「宰我、子貢知足以知聖」之義。此編用西漢説，以六藝皆由孔子譯古書而成，《莊子》之「翻論」，《論語》之「雅言」，皆謂通古今語。以天生至聖，通貫古今，《詩》、《易》爲百世而作，《春秋》、《書》爲上考而作，由後推前，知制作全出孔子。于是撰爲此篇，因疑設問，最爲詳明。平客廣州時，欲刊此本，或以發難爲嫌，東南士大夫轉相鈔録，視爲枕中鴻寶，一時風氣爲之改變。湘中論述，以爲素王之學倡于井研者，此也。宋以後專學《論》、《孟》，故取證二書尤詳。學人囿于舊聞，于二書微言最爲奇險者視爲故常，一經洗伐，如震雷發人猛省，乃知《論語》多屬微言，爲六藝之鎖鑰，非教人行習之專書。即以《孟子》論，所謂「五百年必有王者興」，《春秋》「天子之事」，三年喪魯滕莫之行，仲尼不有天下，周無公田，《詩》乃有之，堯舜時洪水初平，獸蹄鳥跡交于中國，與《堯典》、《禹貢》典章美備，事出兩歧。以孔子繼周公，以周公繼帝王五六見。至以孔子爲賢于堯舜遠甚，爲生民所未有，非得此意，則孟論不能解，而六經記傳、諸子百家更無論矣。或以六藝歸本孔子爲新創，不知莽、歆未出之先，無論傳記、子史皆以六藝傳于孔子，并無周公作經之説。故平又編《孔子作六藝考》一卷，以證其實。其書取西漢已上爲主，東漢已下微文散見，亦附録之。考國朝學派，康、雍則漢宋兼主，乾、嘉則專治東漢古文，道、咸以後，陳、李乃倡言西漢，由粗而精，自博反約。王刊《經解》，與阮刻學海本相較，後來居上，固天下之公言也。平承諸家之後，閉門攻索，以數十年精力，乃能直探本原，力翻舊案。史公「好學深思，心知其意，固難爲淺見寡聞道」，或亦謂此歟。


今古學考二卷 

廖平 尊經刊本





平于乙酉用東漢許、鄭法，爲此篇，上卷表，下卷説。今説歸本孔子《王制》，古學歸本周公《周禮》，劈開兩派，如日月經天，江河行地。戊子以後，乃是今非古。丁酉以後，乃分帝王、大小二統。學雖三變，此編乃爲初基。海内論四益者，多以此編爲主，雖曰淺近易循，而欲求後來再變之説，亦未有不以此編爲始基者也。


古學考一卷

附
 
兩漢學案二卷



 

廖平　尊經刊本





是書初名《闢劉編》，末附《周禮删劉》，皆平信今駁古之説。丁酉以後，乃改爲經言大統，説爲附會，末附《兩漢學案》，綜核今、古門户攻擊之事實，則家法愈明。大約《今古學考》詳于經説，此書則專詳事實。


魯齊學淵源考二卷 

廖師慎





案魯、齊居近聖人，好古出于性成。孟子爲鄒人，自云「近聖人之居若此其近」，是以魯學自負。班《志》論《詩》「與不得已，魯爲近之」，皆抑齊而尊魯。考《孟子》、《荀子》、《穀梁》、《魯詩》爲魯學，《公羊》、《齊詩》與鄒衍爲齊學。魯學謹嚴，齊學恢張，雖曰風氣使然，亦略有小大之分。此書意主化二家畛域，故于同異出入之故，論之頗詳。至于收録各學弟子，較《傳經表》尤爲詳慎，于西漢十四博士典禮符合，更可由此以見博士之宗旨焉。


家學紀聞録四卷 

廖師慎





四益每立新解，輒求駁議，丁酉以前未定之説悉經改正。近來《詩》、《易》卒業，乃以帝、王二派爲歸宿。許、鄭駁義，朱、陸異同，鄉人擬爲《正楊》之作。書未殺青，故四益命師慎輯爲此編，凡南皮、湘潭、錢塘、

鐵江、徐山。


 邛州諸老之議論，以及江叔海、陸異之、周宇人、吴伯傑、岳林宗、楊敬亭、耿焕卿、楊雪門、董南宣、吴蜀尤、龔熙臺、吴叔籌之撰述，周炳煃、王崇燕、王崇烈、施焕、帥鎮華、李光珠、陳嘉瑜、黄鎔、賀龍驤、胡翼、白秉虔、彭堯封、李傳忠、羅煦、曾上源、李鍾秀、劉兆麟等之問難，外如《亞東報》、《湘學報》、《翼教叢編》，雖不爲四益發，宗旨偶同，亦引爲心咎。序謂置之座右，以當嚴師，務求變通，以期寡過。竊四益開創新門，一掃舊案，許、鄭既有詰難，班、何亦多罣誤，旗鼓自標，矛矢群起，高明鬼闞，固是一途，而風疾馬良，去道愈遠，微言久絶，得失無徵，與其非常之可駭，何如繩尺之是循。《勸學篇》欲假西報爲諍友，是編所録，不癒于西報乎！且閻書久爲定案，毛氏《寃辭》已譏自供。鄂中洪侍御猶專著一書，畢生自喜，彼此是非，何有一定！要之寸心得失，真僞難欺，後賢不遠，姑俟論定可也。


家學求源記二卷 

廖師慎





昔鄭同撰《鄭志》，以明家學立義本源，師慎此書私淑其意。考平經説，初用東漢今、古分門，繼治西漢博士，終以皇帝大統，先秦莊、鄒爲歸。考古文學以經爲殘，六藝歸本周公，諸義從東漢以至乾嘉，更無異同。道咸以來，陳、李諸家始標異幟。平之學派，蓋亦風會所趨，窮而反本，非好奇僻，以自矜炫。惟博士舊法，蒙蝕已久，平鈎沉繼絶，具有苦心。學者自習所聞，先入爲主，莫不詫異。即二伯方伯一條，各經傳記明文具在，或亦斥爲一家私説。師慎以趨庭所聞，畧仿《鄭志》，撰爲此編。首標平説新義，次乃臚列經傳、子史、緯候、博士舊説以明之。其自序云「求之今無一義不新，于古無一義不舊」者，非虚語也。竊考四益各經義例，刻意求深，推擴補綴，誠不無斧鑿痕然。顧炎武、閻若璩于群疑衆謗之中，卓然自立，事久論定，靡然相從。江、錢、孫、王當時各得盛譽，後賢踵事，遂成芻狗。昌黎論文，不顧非笑，非才力横絶，固不能超越古今，使壁壘一新也。湘潭王仲章欲撰一書，自明家學新解，未克卒業。是編乃能與《鄭志》後先比美，與《樹坊》編相輔而行，釋疑解紛，于家學不無小補云。


家學樹坊二卷 

廖師政





《知聖篇》用《論語》「天生」、「知命」，《孟子》「賢于堯舜」，以孔子生民一人，繙經立教，以空言垂法百世。外間誤以改制變法爲干與時政，孔子改制後，諸子群起而效之，攻之者或授以柄，益不足熄其燄。故師政此編，專以辨明僞託。夫空言立教，不過如罪言待訪。近日《亞東報》箌室主人論《今古學》，亦以防流弊爲言，故于他外流弊，亦爲預防。竊以著書發明經義，爲端人正士推循大義微言，若夫狂悍狡獪，借經説以文其奸，固防不勝防也。


老子新義二卷

附
 
化胡釋證一卷



 

廖平





《老子》主皇帝之學，所謂「道失而後德，德失而後仁，仁失而後義，義失而後禮」，即皇、帝、王、伯之説也。所云「天道猶張弓」，

一張一弛。


 即弧矢測天法。《詩》云「舍矢如破」，《易》云「先張之弧，後説之弧」，「三十輻共一轂」，即地球萬五千里開方，所謂「輻員」，《小雅》首三十篇，《國風》之三五一十五服也。或以道德流于刑名，守柔則近無恥。不知《老子》專言君不言臣，專言帝不言王。《史記》之説道家曰「無爲而無不爲」，蓋無爲者君也帝也，有爲者臣也王也。《詩》主皇帝，但言道德，而以事繫王，所謂「或從王事」，「王事靡盬」也。「不識不知，順帝之則」，皆君逸臣勞，非尚陰謀，以術馭敵也。專治中國則可定一尊，治全球則當各從其便，因物付物，相時而動，無人無我，不得以無恥責之。又「聖人不死，大盜不止」，「剖斗折衡，而民不争」，皆指皇帝，與《郊特牲》
 

注



 大同相合。其中薄湯武、非仁義者甚多，皆爲大統而言。竊以孔子、老子皆古之至人，盤天極地，百世可知。《老子》遠言下俟，皇帝君道，以三王説之，猶嫌扞格。乃鄉學之儒，不識此義，動欲步趨孔子，摹擬老聃，以學究而談伯王，匹夫而擬卿相，情形不合，遂轉而疑伯王、鄙卿相，其不流爲狂瞽幾希。考六藝君臣大小各有專書，循序漸進，無須躐
 

注



 等。子貢之論曰：「宫牆美富，不得其門」，「日月高明，無階可升」。今不知宗旨，而妄相比擬，不以爲寓言，則以爲幻境，豈不誤哉！是篇專以《老子》爲經説，爲大統，不許淺人摹躋，庶乎不致以己疑古聖。考太史公《六家要旨》云：「道家使人精神專一，動合無形，贍足萬物，其爲術合陰陽之大順，採儒墨之善，撮名法之要，與時遷移，應物變化，立俗施事，無所不宜，旨約而易操，事半而功倍」云云，是其宗旨專爲大統君道而言。「採儒墨，撮名法」，初非專于清浄、屏絶事功也。末附《化胡釋證》一卷，專詳以釋化夷，而進之以聖教，樹義尤精碻焉。


莊子新義四卷 

廖平





《莊子》「六合之外，存而不論」，

《易》。


 「六合之内，論而不議」，

《詩》。


 「《春秋》經世」，

《春秋》。


 「先王之法」，

《尚書》。


 「聖人議而不辨」，此《商頌》中外之分，二《雅》大小之辨也。《中庸》云：「萬物並育而不相害，道並行而不相悖」，則以《帝德》篇爲主。六合以外，風土各異，東西則晝夜殊時，南北以人鬼異向，雖萬殊必歸一本，然小道致遠則泥，隨時變遷，因物應付。《莊子》之一龍一豬，即《易》之或語或默；《莊》之彼此是非，即《易》之仁知異見。其鵬之爲鳳、蜩之爲鳩，小大各盡其性，即王制與帝德各因時應變之義。至于齊物化同，非大小二統之各得其宜哉？或曰：儒道相非，何能合轍？曰：儒非不言君，而于臣爲詳；道非不言臣，而于君爲詳。史以儒爲君勞臣逸，道爲君逸臣勞。平即《莊子》所言小大、天人、王帝、九州、大塊之説，分别立表，涇渭判然。因舉《詩》、《易》以解《莊子》，文義符同，珠聯璧合，即《論語》之無爲無名。其譏詆孔子，皆非正言，庶于道儒取舍同異之故，不無小補云爾。


列子新解四卷 

廖平





是書分二門：一據列子以解《詩》、《易》，與《莊子》同，以「夏革」篇爲詩之「不長夏」，以「革」專説地球；一據《子史精華》所列諸條，以《列子》爲中國之佛，爲老子化胡、以佛化夷之實證。以經統《列子》，以《列子》統佛，以佛統天方、天主，而全球諸教悉由經出矣。


尸子經義輯證二卷 

廖平





是書大旨與《莊》、《列》同義，詳自序。

平序：考《尸子》漢以後歸入雜家，劉向序《荀子》，謂尸子著書，非先王之法，不循孔子之術，劉勰又謂兼綜雜術。今綜覽全書，是爲傳經先師荀、董流亞，專綜經術，條析章句。《穀梁》兩引《尸子》之説，以解六佾、射姑來朝，是《尸子》爲《春秋》先師。考《爾雅注疏》引《尸子》至于數十條，《文選》、《御覽》所引，如釋六畜等題目，「程，中國謂之豹，越人謂之貘」云云，與《爾雅》、《方言》體例相同。書中稱引孔子，頌法帝王，欲求如劉氏所譏而不可得。汪繼培遂疑原書散失，未究宗旨，諸家微説，率皆探擷精華，翦落枝蔓，劉子所譏，皆在亡佚篇内。考今輯本全爲博士以至聖爲宗，決不至如劉氏所譏。古子多矣，荀序「尸」字必係字誤。又《爾雅》郭注所引「墨子貴兼，孔子貴公」，與皇子、田子、列子、料子相提並論。經師祖孔子，不應與諸子並稱，則「孔」亦當爲誤字。不然，至聖初非一「公」字所能包其宗旨。又聖門四科，傳經爲文學科。列、莊稱法皇帝，薄仁義而詳道德，是爲德行科，所謂南面之學，宗法三皇，兼營六合，故鄙三王五服爲小言小知，宗道德則不能不傳仁義。孔子論五帝，《易大傳》詳伏羲、神農、黄帝，《論語》云「性與天道不可聞」，論帝道無爲，薄政刑而尚道德者，尤不一而足。弟子學隨其量，所得淺深大小不相同。孔子非尚三王而不及帝道。莊、列以德行爲宗，政事、言語散無統紀，惟文學科獨抱遺經，號爲嫡派，而道德之流遂别宗黄老。實則所云黄老之學，皆出于六經，不過因文學科迹近孔子，故分門别户耳。又考傳經先師各有大統之説，如《伏傳》言五極，與《山海經》同，爲《地形訓》所本。《韓詩》説《關雎》「無思不服」，實未嘗囿于九有，特不如道家之專門耳。尸子著書，于海外帝道爲詳。如汪本下卷少昊、伏羲、神農、黄帝、堯、舜、禹采至二十五條，八極、大九州者十條。汪序云張湛注《列子》，言《列子》、《尸子》、《淮南》多稱其言，如《地形訓》「水圓折有珠」一條，與「北極有不釋之冰」一條，皆出《尸子》。章懷太子注《漢書》，謂《尸子》書二十篇，十九篇陳道德仁義之紀，一篇言九州險阻、水泉所起。是《地形訓》之文，多本此篇，故其説與鄒子、《易》、《詩》大統爲近。今因汪本，舉經傳以緯之，如八極、赤縣神州、上下四旁曰宇之類，再取其説以注各經，彼此發明，相得益彰。


古今學考二卷 

廖平





平初作《今古學考》，「今古」者，今文、古文也。二十年後講大統，乃作《古今學考》，所謂「古今」者，中國、海外，上考下俟也。先秦以前經説，兼言海外，如《大戴禮》、鄒衍、群緯、博士，如伏、韓間有異聞。東漢以後，乃專詳海内，據《禹貢》以解《詩》、《易》，鑿枘不入。迄今海禁宏開，共球畢顯，使聲名限于四海，則血氣尊親，皆成虚語，海徼自外帡幪，故各尊所聞，各行所知。《論語》「百世可知」，《孟子》曰「百世之後，莫之能違」。孔子至今近百世矣，海外異教不能統屬，是必專宗孔子，用帝道，兼海外，乃可莫違。或以孔子前知爲嫌，然《尚書緯》「地有四游」，鄒衍海外九州，《逸禮》之五方、五極，與今西説符合。中西未通二千年前，中國早有異聞，諸賢能知，又何疑于孔子！按：聖學以繼開爲二派，往爲述古皇帝王伯，開爲垂法全球。《今古學考》外，再撰此篇，上卷法古，下卷證今，搜採舊説，不厭詳盡，亦可謂苦心分明矣。


陰陽彙輯六卷

附
 
凡例一卷



 

廖平





《史記·敘傳》云：「《易》著天地陰陽、四時五行，故長于變。」是陰陽家由《易》而出，爲説《易》專門，又爲帝王法天之學，以《月令》爲主，後世乃流爲禨祥家耳。考《漢志》所列陰陽家，今皆無傳本。漢廷博士及先秦諸子則無人不講此學，如《大傳》、《繁露》、《七緯》、《白虎通》，以及《管子》、《淮南》、《靈樞》、《素問》、《逸周書》，皆各有專篇，特其文散見，學者莫能詳焉。考道家者流論皇帝之道，以順天爲主。《帝典》「羲和」即《月令》之本經，亦首言法天之事。言王制者以安民爲主，言帝道者以順天爲要。今欲明《易》學，昌帝道，則陰陽一家，不容聽其散失。今故恢張舊法，立此一門，先輯經傳、子史、緯候、博士各書原文，分爲四類：言天道者爲一類，法天布令者爲一類，順天獲吉者爲一類，逆天不祥者爲一類。諸書中有文義相同者，則仿孫本《孔子集語》例，以最詳明一條爲主，餘俱低格書之。其有隱義，則間爲發明。又「律吕」一門，本爲時令之學，别取專門各書，爲之纂輯考訂。凡《易》、《詩》文義，例有與此學相關者，必極爲發明，標著條目。漢師陰陽爲專家，將來重興此學，必以此書爲嚆矢云。


群經災異求微二卷 

廖平





是書在祛漢儒之病，解西人之惑，義詳自序。

自漢儒以災異附會經義，遂爲世所詬病。西人精于步推，以日食、彗星皆出于一定，山崩、地震别有因由，或疑中古未精步推所致。考緯書爲群經秘鑰，乃言災異者十有七八，此經傳大疑，不能以言語争者也。且就《月令》考之，五害皆有一定占應，然人事與天災不能截然相應，少一參差，動爲笑柄，則不獨《春秋》可疑，即《月令》亦可疑矣。平因考《詩》中義例，始悟五害專就政令立説，由政事而言，不必拘以天象事實。考弧矢、三角爲測天要法，《考工記》輈人大車四方三十游，上爲弧弓枉矢。《詩》云：「昊天不弔，喪亂宏多。神之弔矣，遺爾多福。」《緯》云：「枉矢西流，天降喪亂。」蓋帝王法天，政令須密合天度，如以人違天，經不以爲人事之差舛，而以爲天行之變亂，以人不應反天而行也。如五星應四時，春爲歲星，夏行春令，即歲星犯熒
 ；秋行春令，即歲星犯太白；冬行春令，即歲星犯垓星。又如孟春行秋令，即爲正月繁霜，必時至繁霜，乃行秋令；因行秋令，即目爲繁霜，以帝王法天，萬不能當春而行秋令，必係天行愆度所致。此經傳之災異所以專指政事，不必災異瞬息相應，而日食、彗星果可退舍潛消也。故緯書所言災異，皆指政令違天，禍亂應時而至；違天即所謂枉矢西流，喪亂宏多，即所謂天降喪亂也。「弔」字于文從弓從丨，即弧弓枉矢，爲測天之儀器，密合則爲弔，差舛則爲不弔，合天則遺爾多福，違天則喪亂宏多。喪福之原，由于天行之弔與不弔，此弧弓枉矢所以在大車之上，而經傳災異皆指時政違天，因致禍亂，所以儆戒人君。法天之制，必如此説，而後群疑可通，經義愈顯。


陰陽五行經説四卷 

廖平





董子爲西漢大師，《繁露》多陰陽五行家説，非漢儒之風習，乃經傳之正軌。蓋經傳言近旨遠，多爲百世以後立法。人事變遷，不足垂法，惟天地萬古不變，故多託以立説，緯所謂萬古不失九道謀也。是經傳之言行，多指天行言，非人事矣。《論語》「四時行，百物生」，故皇帝之學，多以太乙四時爲題目，此陰陽家所以爲經説專門也。是編于緯外兼録漢師説，而必求驗于經。觀所論述，專在闡明經旨，非徒炫博者比也。


管子彙編今證十卷 

廖平





是書以經世之學證《管子》，義詳李序。

李光珠序：九流原出六藝，推衍成家。孔子以前人不以著述爲事，即有亦佚而不傳，此古子皆出依託之説。又六藝傳記，弟子記録實繁。自秦火以後，咸在秘府，彼此淆雜。後來校書，取其連屬之篇合爲一書，繫以姓氏。此古子多，群經傳記不皆出于一人之説也。即如《管子》，其有管子問對之文者，皆其學者之記述，非管子手著。至無名氏各篇，則爲傳記及别家附入之文，有兵家，有農家，有法家，有名家，有墨家，有陰陽家。如《序官》、《幼官》、《四維》、《地員》、《宙合》等篇，則多爲經説，附入《管子》，故中有《詩》、《書》、《禮》、《樂》、《春秋》、《易象》之文。説者以爲真管書，遂謂孔子前已有六經之教，此大誤也。今將有管子明文者，彙爲一篇爲專書，以外傳記之文則依經分彙，畧下己意以相引證。其有雜入各家者，亦依九家名目，分别編定。六藝遺文墜典，附入子書，遂使離之兩傷，在經傳爲缺典，在子家爲贅文。至于九家古書多不傳，而名亡實存，故于子中創此一法。將來欲立何家，即從諸子中鈔輯，即可重興舊法。考諸子膚濶莫如《墨子》，典核者莫如《管子》，篇帙既較繁重，議論又少空言。方今時事多艱，凡關經世之務，尤爲切要。特非分類鈔纂經説時務，目迷五色，莫能詳也。如以移動各書爲嫌，則原本具在，固不相妨也。


公孫龍子求原記一卷 

廖平





名家原于六藝，即所謂堅白磷涅、白馬長馬也。學者激于一偏，不免過直，諸子所同，不獨名家爲然。是篇專引聖言，證其師法，以見名家由政事科而出。至其議論偏駁者，則務持其平。


名家輯補四卷 

廖成化





名家惟《公孫龍子》爲專書，實則諸子中皆有其説。化承家訓，草創凡例，輯爲此書，即諸子凡例中名家一種也。


墨經補釋二卷 

胡濬源





今人喜言《墨子》，搜藏發覆無餘藴，而于《經》上下篇仍屬隨文衍義。是書專解經文二篇，以經出于圖，亦如《洪範》本于九宫，先定圖而後審訂文義，庶免膚衍之誚乎！


泰西宗法墨子考一卷 

周坦





自西學盛行，識者皆以爲源出《墨子》，不惟從質、兼愛、機械、薄葬，即重學、化學，其説具見于墨氏，惟造兵、非樂、明鬼，學者詫爲不同。竊以西人祈禱天主，即爲敬鬼，特專心于天，偶有小異。群雄角逐，練兵自救，勢所必至，而息兵之約，則其本旨。西人雖用樂自娱，至于以樂化成天下，故亦不持此論，則西人實純一《墨子》之學。坦録列西事，然後引古子攻墨之文，以示其邪正之故，庶幾逃墨歸儒，以漸進于道也。


縱横輯佚二卷 

廖平





自序：聖門四科，言語居其三。宰我、子貢，專門名家，辭命之重久矣。蘇、張不實，爲世指摘。魏晉以來，寖以微渺，四科之選，遂絶其一，豈不哀哉！國家閒暇，不需其人。今者海禁大開，萬國碁布，會盟條約，軨軒賓館，使命之才，重于守土。葛裘無備，莫禦寒暑，諷誦報聞，匪酒可解。久欲重興絶學，以濟時艱，或乃狃于見聞，妄謂今知古愚，四三朝暮，無益解紛。不知探微索秘，多非言傳，長短成書，乃學者程式，不盡玄微。又秘計奇謀，轉移離合，急雷渺樞，成功倉卒，事久情見，殊覺無奇，因症授藥，固不必定在異品矣。因草創凡例，分爲各科。經傳成事，前事之師，專對不辱，無愧喉舌，述《本源》第一。朝章舊志，數典不忘，古事新聞，必求綜核，述《典制》第二。偵探隱秘，貲取色求，中冓隱謎，捷于奔電，述《情志》第三。折衝樽俎，不費矢弓，衆寡脆堅，熙猷燭照，述《兵事》第四。忠信篤敬，書紳可行，反覆詐詛，禍不旋踵，述《流弊》第五。撮精收佚，先作五篇，專門全書，悉加注釋。敢云繼美咨謀，差得賢于博弈爾。


國策今證十卷

廖師慎





近今爲大戰國，《國策》爲古人成案。聖門四科，特立「言語」，漢以下爲不急之務，則爲今之天下特立此科明矣。蘇、張之學，談何容易！師慎承家學，撰此編，引近事以證古書，以見欲爲是學者，必先自文字語言始，而全球政教典章、人材盛衰，無一不爲切要，庶乎有蘇、張其人恢復神州，駕馭全球也。


長短經箋十卷 

廖承





縱横家自《國策》後惟是書號專家，即四科「言語」之支流，爲當今之急務。講是學者，必先于中外諸國山川道里、政治兵農、貧富强弱之故精熟無遺，又于海國君相智愚賢否，並及嬖佞宦妾，尤以通言語、識文字爲第一要務也。昔子貢一出，而存魯、亂齊、救楚、亡吴，拘墟之士或頗非之。使當今有此人，必能扶中國而救危殆。他如《春秋》復九世之仇，其説最偏駁，南宋人獨深取之，以患其疾則急求其藥，適投所急，故不加駁斥耳。又是書雖以縱横爲主，而精于治術，尚不流于縱横一家詭詐之見。原書無注，承因其爲絶學、爲蜀人，故箋其書，參以近事，以相印證。蘇、張學術，固非旦暮可遇者也。


司馬法經傳新證二卷

廖平





《司馬法》乃《周禮·夏官司馬》之傳記，非司馬穰苴之言也。其中所言典制，亦博士舊法，與《考工記》同。即古軍禮中多古典秘制，久失其傳。平因爲注，並博採泰西新法，以相印證，中國天文、地學、古籍皆與西法密合，藉以收海外新制，亦求野之意。


泰西兵法彙編十卷

施焕





西國兵書，中國刊行者合計北京製造局、天津學堂《格致彙編》近五十種，未經譯刊者尚不在此數。其中不免重複，譯人有高下，旨義不免異同。是書就各本摘録精要，于海軍、水師、前敵、陸操尤稱詳備。


藏府探微二卷

廖登樓





登樓字光遠，平三兄。其書以膽爲藏，腎爲五藏之精。説詳自序。

序曰：先秦兩漢陰陽五行之説盛行，專門名家，六藝九流皆列其目，故無論説經行政，測天量地，皆以五行説之，至于醫卜星相，更無論矣。而陰陽五行，又畧有分别。今按《靈樞》、《素問》有陰陽家説，有五行家説，惟五行之説多于陰陽，後來醫家説藏府者遂專主五行。考今《尚書》歐陽説肝木、心火、脾土、肺金、腎水，與《内經》同。古文家則以心爲土藏，肺火也，肝金也，腎水也。《五經異義》、古《尚書》：脾木也，肺火也，心土也，肝金也，腎水也。揚雄《太玄》：木藏脾，金藏肝，火藏肺，水藏腎，土藏心。高注《吕覽》亦同。高誘注書，兩存其説，二者相持，雖左袒博士者多，然古文家能别樹一幟，足見以五行説五藏，出于配對，實非一定之説。言五行者以肺爲金，心爲火，胆之附肝，與心之附肺同，乃别膽于府，與肝同爲木。考《内經》，心爲君主之官，膽爲決斷之官，心、膽形體同、功用同。膽有上，口無下。口藏也，非府也，其所以别之于府，與胃、大腸、小腸、三焦、膀胱同者，以藏雖有六，而五行祇五，以六配五，少一數，故以膽爲府，推衍配對，窮于數，非别有所據也。今醫家以膽爲府，尤尊貴于腎，諸藏奇而腎偶，無説以通之，乃創左命門、右腎之名。按：以心比膽，膽當爲水，藏肝與肺，形體相合，爲金木合并。膽與心形體相同，爲水火既濟。肝、肺、心、膽、脾爲五藏，配五行。腎爲五藏之精華，兼包并攬，如天王，在五官之上，上帝較五帝爲尊。腎之司權，皆在壯年。人初生腎無權，人將老，腎先絶。《内經》云：「男子十六而精通，八八六十四而陽道絶；女子十四而精通，七七四十九而陰道絶。」所云「精通」，腎方乘權；所云「陽道絶」，腎已先亡。蓋腎爲五藏精華，專司生化，如草木初生，不能華實。衰枯不實，根株不傷，猶不至死。五藏不可一日無，而腎之司權，男不過四十八年，女不過三十五年，此腎所以超出于五藏之上，獨爲二體，腎亡而人不死也。試再以陰陽家説推之，則人身如鍋爐，飲食入胃，以火蒸之，上燻爲氣，氣下降爲血，肝司之。心藏氣精，膽藏血精，肺如天鍋，肝如下筧，專主流通氣血，布達四肢，心膽則爲氣血之精華，專主神智。人之存亡，則在肝肺，而腎無權焉。脾胃居中，肺司上焦，肝主下焦，血氣壯盛，而後精通，稍見衰敗，則腎氣先絶。此以陰陽説五藏，不似五行家配合牽掣，徒爲轇轕。《内經》及古書實有二派，今撰此書，悉爲甄録。學者就陰陽家以治病，明白簡要，可以删除支蔓之弊。今考西人鍋爐之上有水火各表，觀表可以知其水火之盈虚。人身之耳目口鼻即表也，觀于外可知其内。然則人身不誠一大機器乎哉！


四聖心源駁議一卷

廖登樓





是書辨黄氏信用熱藥之失與久服熱藥之害，義詳自序。

井研自廖榮高、税錫祺以滋陰之説倡，群焉附從，藥肆龜版、龜膠動銷數千百觔，病者常以陰不足而死。自黄氏之説盛，周廷爕爲之倡，歲銷薑附、桂枝、法夏數千百觔，龜版、龜膠幾絶，病者又轉以陽不足而亡。常見服陽藥者以桂、薑、椒、蔻隨時咀嚼，一人服附片至以百觔計，卒死于陽虚。豈龜、地于廖、税而無功，薑、桂因廷爕而鮮效哉？天地不能有陽而無陰，人身不能有氣而無血。仲景著書，非危症險疾不輕用毒藥。又陰陽相持，如二人相鬬，以弱陽敵强陰，其不勝宜也。今苟得精强勇鷙之士一二人，加至數十人，則萬無不勝之理。乃久服陽藥者相繼以死，則固萬無此理矣。考醫書，苦寒耗陰，辛熱鑠陽，服熱藥重劑者多頭眩汗出，陽隨以亡。浪子還鄉，無主不止，故扶陽之劑，必兼補陰。或曰從黄氏之説，固皆陽不足而死，然病者受藥，時收小效，何也？吞刀吐火，積幻成真，久用熱藥者善于部勒，其收效在于佐使。班《志》云：「以熱益熱，以寒益寒。」精氣内傷，不見于外，久服熱藥者，致成癮疾，陰陽隔絶，積熱成寒，反引熱藥以自救，而精氣消鑠，旋登鬼籙。群迷不悟，深可哀痛者也。無論寒熱，藥與病相投者病愈不反，過服寒熱，旋愈旋反，久皆成癆。以此斷其藥之偏勝，百不失一也。江南陸氏著書攻擊黄氏，多中肯要，然不切于吾研流弊。考黄氏書，如《傷寒》、《金匱》拘于經文，猶未大形決裂；《四聖心源》爲其自著之書，背道而馳，毫無忌憚，陰絶陽絶，藥劑相同，是教人不必分陰陽也。諸病一括之以胃逆脾陷，是教學者但言升降，古書舊法皆可不觀，朝檢書而夕行藝，莫便于此。故講黄氏學者，舍難從易，流毒愈廣。此篇首言陰陽平等，以祛其貴陽賤陰之誤。次言從陽救陰，從陰救陽，以救其專用熱藥之誤。次言陰藥傷陰，熱藥耗陽，以啟其久服熱劑不能回陽之悟。次言人脾胃久則成癮，與陰陽隔絶，積熱成寒，以解其病人受藥，時收小效之疑。末附醫案，凡久服寒涼與久服熱藥者，皆列焉。偏之爲害，彼此同病，固不僅黄氏之有弊，更願習黄氏者之相觀而自悟也。


中西星象異同説一卷

董含章





西人測天度與中法異而同，惟言星象則與中國星經相反，每星名目不同，多寡亦異。蓋星之命名，由人取象，合數則同，分數則異，要以中説爲歸。其考古今星宿，有多少異同之變，則釋氏言地球成往毁空四劫之説，比而同之，折中一是，談天家固所不廢也。


太玄釋例一卷

廖平





《太玄》一生三、三生九，本于乾坤生六子舊法。自八宫之説盛，學者遂不得其與《易》相通之本。又《太玄》由太初、三統而作，後世元運羅經，皆由《太玄》而出。治《易》不明《太玄》，不識卦爻初壯終元運；不明《太玄》，更不識天地人三元之所以分。是書以《太玄》七十二卦作盤，

以九卦居中央。


 始三方，次九州，次二十七部，再次七十二家，而終以周天三百六十五度。于太乙下行、九宫順逆之説闡發無遺，非通究是書，不能召攝天光，考金龍之動静也。


太乙下行九宫説例一卷

廖平





九宫之法，始于《大戴·明堂》，實取法于北斗運行。

即巡守。


 《堯典》二月、五月、八月、十一月巡守四嶽，此「帝出乎震」。

從東起數之法。


 《禹貢》由冀而兖、而青、而徐、而荆、而揚、而豫、而梁、而雍，此歲起牽牛。

始子終亥之法。


 北斗之行，實左旋一周，《靈樞經》所言四十五日而移一宫，順行周轉，一定之法也。宋儒所謂《洛書》，則奇數守本位，偶數飛對宫，乃杓衡並建，昏旦兼數之法。一坎數杓數昏，二坤數衡數旦，三震數杓數昏，四乾數衡數旦，

四當爲乾，以巽爲四，特以明順行半局之法。


 五離數杓數昏，六艮則數衡數旦，七兑數杓數昏，八巽則數衡數旦。蓋杓、衡、昏、旦即楊公顛顛倒倒排父母之法。今本《洛書》作一坎、二坤、三震、四巽、五中、六乾、七兑、八艮、九離者，一至四順行，爲北斗陽神所行，從六至九逆轉，乃陰神月壓日纏所行。北斗順行一周，有目共覩，非半順半逆，夏至後則逆也。奇門法以《洛書》爲冬至局，别有夏至逆行半局，必合二局，陽乃從左邊團團轉，陰乃從右路轉相通，僅冬至半局，則順逆歧舛。今之説九宫元運者半順半逆，是爲大誤。胡氏《易圖明辨》、俞氏《癸巳類稿》考證甚明。平因其文，再加新義，編爲此書，乃經傳要義，非僅爲數術家備一解也。


天玉寶照蔣注補正二卷

廖平





考《四庫提要》言羅經之法，舊有八宫、十二宫二家，今按《説卦》「乾西北之卦」、「兑正秋也」，是羅經古説，原有方氣二者之分。言八方者主八卦，言二十四氣者主十二辟卦。言方者《易》爲主，言氣者《月令》爲主。《易》用九宫法，《月令》用律吕法，二者固分門别户，不可强同也。考蔣注《青囊》文義本之《周禮》律吕鄭注賈疏。今世習蔣氏法者舊皆有律吕旋宫各圖，特不得訣，不知其用耳。是蔣氏于律吕、《月令》之法考録甚詳，乃于注中無一語及之。至《寶照》明用《月令》之條，皆以八宫强解，如壬子癸真假、丑與壬差錯、己丙亥壬皆據八宫説之，顯與經文相悖而不顧。蓋蔣注二書，終不盡意。又以發洩已多，恐谿徑易循，特以蠻烟瘴雨，遮迷道路，故姜氏以爲啞謎，不可拘文牽義。辨正諸篇，多合解二法，惟《天玉》以八卦爲主，《寶照》以律吕爲主，二書分門别户。故《天玉》詳言出卦、不出卦、三般卦前後兼，而《寶照》則數駁八卦之非，所有干支分元之説，全不見于《天玉》。故凡言三者主八宫，兩者主十二月。蔣注所云「别無二法」者，即分别八卦、十二宫之隱語。平以爲蔣、姜立説，合二法爲一，以爲真傳，必須口授。後人據書立説，不得言外之旨，誤解無窮，貽害甚巨。故平因二篇舊注，小爲删補。末附八宫、十二宫異同表，盡取二法不同之條分别之，使學者不致再入迷途，或亦日用之小補焉。


疑撼經訂本二卷 

董含章





《傷寒》自成注以下，各本互異，學者以不見原本爲憾。《疑撼》自高文良公改武曲，爲巨門所稱。舊本如粤雅堂、崇文書局及范、寇諸本外，亦如《傷寒論》，無一定之本。考原書有經文，有解説，今以楊公爲經，其解説則定爲曾、廖以下學者所附録。含章因仿《水經注》例，訂經、傳、説爲三等。大要經文簡約，傳較經爲詳，説尤繁衍。分類排寫，宗旨自明。


蔣法辨謬一卷 

陳天衢





自《辨正》盛行，依託蔣法者無慮百家，言人人殊，莫衷一是。竊蔣、姜引而未發、射覆捫盤，各以意測，不知理氣原出《禮經》，法象天地，非深于古義者不能得其宗旨。天衢究心陰陽家説，特取乾坤法竅、地理小補、辨正翼、辨正辨、再辨，皆斥其依託無據。凡未見及、未刊諸法，由此可推。至于俗傳三合法，以不依附蔣氏，則不贅及。


地理辨正疏補正二卷 

廖師慎





講蔣學者僞法最多，蜀中則惟張疏盛行。蓋張氏以邵圖立説，不必尋考陰陽家古書舊説，所以文士喜用之。不知邵《圖》始于宋，非楊公所知。蔣于《青囊》言先後天不出一時，《河圖》、《洛書》非有二法，蓋已明駁宋人《圖説》，與胡朏明《易圖明辨》宗旨相同，最爲特識。張氏據邵《圖》以説其書，不亦誤之甚哉！且古今言九星行度者，皆以分屬八卦，挨星必成三乂。張氏以八老父母爲一運，八少父母爲九運，分其四十八子息卦以爲二、三、四、六、七、八運，是舉舊來之北斗九星統指爲一運，最爲舛誤。且挨星必有不挨之方，乃以挨爲可貴。邵《圖》則每方九運，皆全無不可挨，則又何挨之足言！考邵子所謂「先天圖」，乃上下圖，《易傳》並無四方明文。邵子乾南坤北圖，以上下圖加于四方，與後天圖緟複，最爲誤説。乃本之立盤，可謂誤中之誤。惟其書通行已久，學者不能割愛。師慎以趨庭所聞，編爲此書。其立盤八卦仍用後天，從經也。其于二十四山，則以老父母子息二十四卦當之，不以父母與子息並列，所以分八宫二十四山之父母子息也。三層七十二候，則以九孫卦當之。

如坎居北方，生節、比、井三爻，爲三山；三山各生三子，合爲九宫，以符七十二龍之舊。


 張盤一宫立八卦，九運全在，乖祖孫父子之義。今二層以八卦爲祖，三層以二十四山爲父，四層以七十二候爲子，五層以二百一十六爻爲孫。

祖父如三合之八卦、二十四山，子孫如三合七十二龍與周天三百六十五度。


 分金之説，詳于子息，仍用坎一、坤二、震三、巽四、中五、乾六、兑七、艮八、離九之次。所有錯綜、反易等法，則仍從張氏之舊，改其本體，而不變其用法，點鐵成金，不使學者盡棄所學，殊爲兩盡。又三合有天、地、人三盤浮正中三針法，以天盤審龍，地盤立向，人盤消水。今亦仿其作法爲三盤：

以老父母内三爻爲天盤，外三爻爲地盤，少父母爲人盤。


 天盤格龍爲主，地盤立向爲賓，人盤消水，就三盤諸卦，以驗其吉凶。但挨星必用經四位起父母之法，如蔣傳所謂一至四，四至七，必成三乂，非八方皆可挨，不似張説之無區别也。


顛倒順逆釋例一卷 

廖鵬





《辨正》專以生死爲三元關竅相通之據，凡「天玉」、「寶照」兩法，順逆各四十八局，爲龍向水本身三乂生死而言，非俗所謂三元生旺也。鵬從四益講理氣之學，承命分撰，考古説，求新法，繪圖立説，頗爲著明。


諸子凡例二卷 

廖平





平頃撰群經解説，先刊《凡例》，故于諸子亦有此作。大抵所列皆先秦諸子，入漢以後所收不過四五家。其大旨以子學皆出于四科：道家出于德行，儒家出于文學，縱横生于言語，名、墨、法、農皆沿于政事，爲司馬、司空之流派。其推本于孔子以前之黄帝、老、管、鬻者，皆出依託。子爲六藝支流，源皆本于六經。孔子以前，無此宗派。又以諸子皆出于爲其學者之所輯録，非諸子所手訂，其中又多爲經傳記，如《管》、《荀》中之《弟子職》、《地員》、《禮三本》之類，皆爲古書。漢時求書，藏之秘府，斷簡殘編，多失其舊。後來校書者以彙相附，凡古籍無名氏可考，概附焉。凡子書以《孟子》爲正，無一章不有孟子明文，《管》、《荀》、《墨》、《韓》凡無諸子明文者，皆爲古籍經説，非其自撰。又諸子以道、儒爲大、小二統之正宗，其餘名、墨、法術語多過激，如硝黄薑桂，皆爲救病之藥，矯枉者必過其正，蓋多爲海外言之。如泰西法寬，至以謀反爲公罪，非以申韓救之，不能中其病。合海内外爲九州，九流分治，亦如八音、八風各司一方一門，又如水火金木各有其用，藥非毒不能去病，諸子非偏激無以成家，言各有當，取其適用而已。其老、莊、荀、列、名家、縱横已别有專書，其餘但有《凡例》，亦如《群經凡例》，于各書有成未成之分也。


地形訓補釋二卷附八星之一總論説一卷 

廖鵬





《天文訓》錢氏有補注，于原書外别行。今仿其例，補釋此篇。古則以《河圖》、《山海經》、鄒子、緯候爲主，今則以《萬國地理》、《地球畧説》、《地理全志》爲主，以古證今，務期切合，而折中于經之大共、大球。西人李提摩太著《八星之一總論》，以地球爲行星之一，加以天王、海王，合而爲八，專詳六合以外，末一卷專説其事。聖人在二千年前，可以存而不論，今既著明，則固不以荒唐爲嫌矣。


吕覽淮南經説考四卷 

雷謙





二書所載經説甚多，昔人皆有輯本，但録明文。此本詳于輯説，不以有經明文爲拘，故比諸本最爲詳密，分類亦較有條理。


九流分治海外考一卷 

鄢爔





六藝爲布帛菽粟，九流爲硝黄桂附，救急起危，不能不用毒藥。經説以八音治八方、八士治八紘。海邦嗜好不同，剛柔相異。《莊》、《列》所言四方風俗，今《萬國政俗考》皆陳其偏駁，以待治者之因病定方。雖今之風俗未能分界，九區劃然不同，然統古今之通變，紀損益之權衡，固不能限以目見，盡以一時也。是書即外洋膏肓，而量施鍼炙，固皇帝大統之要務也。


諸子出于四科論一卷 

曾上源





班《志》言九流宗旨，多引官司職掌以立説，而不詳其時代，則子家半從依託，在孔子前矣。不知九流爲六藝支流，孔子以前無此宗旨。所有鬻熊、管、晏悉出依託。考莊、列盛推顔、閔，又多用經説，其出于「德行」可知。陰陽五行，《易》之宗派，亦附「德行」。「文學」家流爲儒術，

小説附焉。


 「言語」號曰縱横，惟「政事」一門，其流最雜，分爲四家，名、法、農、墨皆其節目，雜家具體而微，儼如大化。故專著是書，發明子由經出，以正班氏之失焉。


覺覺篇二卷 

丘廷方





西人李提摩太著《百年一覺》，爲廣學會刊行本，專言百年以後大同全盛之事，可云美矣。惟專就耶蘇宗旨立説，所陳大同風化，專詳生養安逸，而畧于倫常，放言流弊，恐不免逸居無教之譏。是編以其書爲初基，久而弊生，乃以倫理性情之教引而進之，以畢皇帝之功。能進而愈上，則西人之所謂覺者，固猶在夢中。是書亦仿其體，故入小説。


三游紀畧一卷 

席上卿





《莊》、《列》有三游，所謂方之内外、六合之内外是也。《尚書》曰：「絶地天通。」《國語》申其説，以爲人可升天。《列子·夏革》篇曰：「天地之外，更有大天地，黄帝神游華胥。」列子御風而行，周游六虚，與釋氏諸天往來之説相合。騶衍驗小推大，由禹州以推于人之所不睹，是中國爲方之内，全球六合爲方之外，由地球以游七行星，爲御風而行，游于六合之外，所謂周游六虚者，非耶？今西人氣球比于列子之御風，窮極其術，安知將來無行星彼此來往之事？《莊》、《列》所言，昔以爲寓言者，今皆見諸事實，則極天地之變，固非心思耳目之所能及也。是書用《莊》、《列》之説，仿左思《三都賦》之體，作爲主客三人問答，而歸極于九天相通，並不以此世界爲終始。姑妄言之，姑妄聽之，是非真僞，待數千百年而後再定之可也。


四益館五經義一卷 

廖平





平早歲文格最嚴，治經後專以經説行文，多用新解，每一藝出，人皆驚詫，其實多精審之論，五經文風動海内。光緒戊子以來，文章風會大變，貌襲平文者往往掇巍科以去，究之無實自張，祇增虚僞。讀此鈔，益信根深實茂之説爲不誣云。


雙鯉堂課鈔一卷 

廖平





此鈔爲平家塾改稿，其子師慎鈔集，凡五十餘藝。


漢四家集注八卷 

廖平





蜀中古文，揚、馬開其先，獨步西漢。逮東漢王褒、李尤繼武先達，文章淵懿，後之作者無能踰也。平從《百三家集》中專取揚、馬、王、李四家逐篇詮釋，其有舊注者仍之。以蜀人注蜀書，蓋表章鄉賢之意也。


七十家賦鈔注稿 

王麐　無卷數





麐肄業尊經時，廖平分校尊經，曾以此書命題。麐積年所采輯，已録存數册，未經綴屬遂卒。以其心血所萃，故爲存之。


讀選札記一卷 

廖平





國朝選學，專獵取浮藻。平此書獨搜採古制佚典及先師舊説，逐條疏證，蓋考據之書也。



注
 　武儆：原作「武傲」，據《逸周書》篇目改。



注
 　允文：原作「見文」，據《逸周書》篇目改。



注
 　文酌：原作「文配」，據《逸周書》篇目改。



注
 　武順：原作「武訓」，據《逸周書》篇目改。



注
 　武穆：原作「武移」，據《逸周書》篇目改。



注
 　漂：原作「標」，據《孟子·盡心下》改。



注
 　問：原作「同」，據文意改。



注
 　穀梁禮説：原作「穀梁禮記」，據下文改。



注
 　博：原作「傳」，據文意改。



注
 　郊特牲：疑爲「禮運」之誤。「大同」説出自《禮運》。



注
 　躐：原作「獵」，據文意改。

